　　No. 2908

大方广佛花严经普贤菩萨行愿王品

　应在十方刹土中　　游于三世人师子
　彼等诸佛我无遗　　以净身口意稽首
　为修普贤行愿力　　诸佛现于意想中
　俯身量等刹土尘　　虔心敬礼诸最胜
　于一尘上微尘佛　　居中佛子众围绕
　如是法界尽无遗　　诸佛满中应信解
　彼诸德海叹无尽　　妙响枝海众言音
　诸佛功德我称扬　　一切善逝我今赞
　最上妙花及花鬘　　铃铎涂香及宝盖
　最上灯明及烧香　　供养彼等诸最胜
　众妙衣服及薰香　　最上间错庄严具
　积妙香末等须弥　　供养彼等诸最胜
　供养无上广大者　　以信持献诸最胜
　乐修普贤行者力　　稽首供养诸最胜
　贪嗔痴力所持故　　身业口业及意业
　我曾所有造罪者　　悉皆随类别别忏
　十方最胜及佛子　　缘觉声闻学无学
　众生所修何福德　　于彼我皆尽随喜
　谁于十方作世灯　　渐得菩提证无著
　我于彼等诸导师　　劝请转于无上轮
　或乐趣于涅槃者　　皆为利乐诸有情
　或乐住世刹尘劫　　我当合掌应劝请
　礼拜供养及忏悔　　劝请随喜及启发
　我所积集少善根　　皆为回向于菩提
　过去十方一切佛　　谁住于世应供养
　未来所有诸世尊　　愿证菩提速圆满
　应是十方诸刹土　　愿皆广大成清净
　趣菩提树等觉者　　愿诸佛子皆圆满
　十方所有众生类　　愿无病苦常安乐
　众生所有诸法义　　愿所希望同得成
　菩提之行我修行　　愿所生处知宿命
　世世舍身受身处　　愿常出处成具足
　依诸最胜学修行　　普贤之行为圆满
　戒行无垢最清净　　愿无瑕缺常奉持
　天龙夜叉鸠槃荼　　人及非人等诸类
　随其所有诸言音　　我皆于彼为说法
　淳善精勤修诸度　　愿常莫忘菩提心
　所有诸幢成罪者　　愿皆消灭永无余
　于业若等诸魔道　　解脱逍遥行世间
　不著于水若莲花　　修行无碍如日月
　所有刹量及方所　　恶趣众苦使消除
　置诸有情安乐中　　饶益诸趣群生类
　圆满修习菩提故　　随入众生诸行中
　开示普贤诸行愿　　尽未来劫为修行
　谁有同我行此行　　愿与彼等常相随
　身业口业及意业　　与彼所行愿为一
　谁乐利我诸善友　　开示普贤行愿者
　愿与彼等常相逢　　于彼永无违背意
　佛子所饶众道师　　现前常得亲瞻仰
　于彼应行大供养　　尽未来劫倦无时
　护持诸佛胜妙法　　普示修行菩提者
　若净普贤菩萨行　　尽未来劫应修行
　于诸有中轮转时　　福德智慧获无尽
　定慧方便诸解脱　　愿成无尽诸德藏
　于一尘上微尘刹　　彼刹无边佛无量
　居中佛子众围绕　　行菩提行应瞻仰
　如是无尽诸方所　　毫端之上三世量
　佛海及与刹土海　　劫海修行要应入
　一言音枝诸语海　　皆是诸佛净言枝
　随其诸趣所乐声　　常使入于佛音响
　游于三世诸最胜　　如法转于诸法轮
　彼等诸佛无尽音　　以智慧力我应入
　若入未来诸劫时　　刹那之顷我应入
　谁于三世劫等量　　刹那随分入修行
　谁游三世人师子　　彼等刹那我瞻仰
　常于彼等所行境　　如幻解脱力入中
　谁以三世庄严刹　　悉皆建立一尘上
　如是无尽诸方所　　入诸佛刹庄严中
　所有未来诸世灯　　当成种觉转法轮
　示现涅槃趣真际　　诸导师所我应往
　普及速疾诸神力　　普及普门诸乘力
　普及诸行福德力　　普及普遍慈等力
　普及诸善福德力　　无著所成大智力
　智慧方便定慧力　　真实成就菩提力
　能最清净诸业力　　破坏一切苦恼力
　摧伏一切诸魔力　　圆满普贤行行力
　诸众刹海令清净　　诸有情海令解脱
　诸众法海令得见　　诸众智海令得观
　诸众行海令清净　　诸众愿海令圆满
　诸佛众海应供养　　劫海修行无倦时
　谁游三世诸最胜　　菩提行愿众差别
　修普贤行等觉已　　彼尽无遗我圆满
　诸佛子中最威势　　是故号之为普贤
　智者能同修彼行　　是等诸善应回向
　身业口业意业净　　诸行清净众刹净
　普贤如何尽回向　　愿我亦同于彼行
　皆善普贤之行故　　文殊之行亦应行
　尽未来劫倦无时　　彼之所作应圆满
　愿所修行无有量　　愿诸福德亦无边
　虽住无量诸胜行　　彼诸神变要应知
　尽于虚空所有际　　众生无量际亦然
　所有业际烦恼际　　我之愿际量亦尔
　应是十方无量刹　　以宝庄严献诸佛
　人及诸贤众妙乐　　经劫尘刹持布施
　谁闻如是回向经　　于胜菩提生信解
　若能于此一生信　　即成最胜功德聚
　谁发普贤此行愿　　是即舍离诸恶趣
　亦名远离诸恶友　　是人速见阿弥陀
　是等获最安乐寿　　现世亦招如意乐
　普贤菩萨如云何　　此等不久亦如是
　谁为无明力所转　　造五无间等诸罪
　若能称此普贤行　　速疾消灭永无余
　智慧端严诸相具　　种族毫尊悉圆满
　如魔外道无能如　　三界一切咸供养
　速趣自在菩提树　　为利有情坐于彼
　成等正觉转法轮　　降伏一切魔军众
　谁于普贤此行愿　　受持读诵及开演
　彼之果报唯佛知　　于胜菩提莫疑惑
　文殊雄猛及所知　　普贤菩萨亦如是
　我依彼范而修行　　此等诸善悉回向
　游于三世诸最善　　于回向中最上者
　我以此等诸善根　　为修普贤行回向
　我若临欲命终时　　除遣一切诸盖障
　现前亲睹弥陀尊　　速往游于极乐国
　到彼此等诸行愿　　愿悉分明皆现前
　如是无遗我圆满　　尽于世界利群生
　极乐殊丽佛道场　　生彼胜妙莲华中
　亲于最善弥陀前　　愿我于中得授记
　我于彼所授记已　　获得无量亿神通
　以智慧力遍十方　　于诸众生广饶益　

大方广佛花严经普贤菩萨行愿王品