大智度论卷第二十一大智度论释初品中八念义第三十六之余(卷二十二)

　　　　圣者龙树造


　　　　后秦龟兹国三藏鸠摩罗什译


念法者。如佛演说。行者应念。是法巧出得今世果无执恼。不待时能到善处通达无碍。巧出者。二谛不相违故。所谓世谛第一义谛是。智者不能坏。愚者不起诤故。是法亦离二边。所谓若受五欲乐若受苦行。复离二边。若常若断若我若无我若有若无。如是等二边不著是名巧出。诸外道辈自贵其法。毁贱他法故不能巧出。得今世果者。离爱因缘世间种种苦。离邪见因缘种种论议斗诤。身心得安乐。如佛说

　持戒者安乐　　身心不热恼
　卧安觉亦安　　名觉亦远闻　

复次此佛法中因缘展转生果。所谓持戒清净故心不悔。心不悔故生法欢喜。法欢喜故身心快乐。身心快乐故能摄心。摄心故如实知。如实知故得厌。得厌故离欲。离欲故得解脱得解脱果报得涅槃。是名得今世果。外道法空行苦无所得。如阎浮阿罗汉得道时自说

　我昔作外道　　五十有五年
　但食干牛屎　　裸形卧棘上　

我受如是辛苦。竟无所得。不如今得见佛闻法。出家三日所作事办得阿罗汉。以是故知。佛法得今世果。问曰。若佛法得今世果。何以故。佛诸弟子有无所得者。答曰。行者能如佛所说。次第修行无不得报。如病人随良医教。将和治法病无不差。若不随佛教。不次第行。破戒乱心故无所得。非法不良也。复次诸未得道者。今世虽不得涅槃。后世得受福乐。渐次当得涅槃终不虚也。如佛所说。其有出家为涅槃者。若迟若疾皆当得涅槃。如是等能得今世果。无热恼者。热恼有二种。身恼心恼。身恼者。系缚牢狱拷掠刑戮等。心恼者。淫欲嗔恚悭贪嫉妒因缘故。生忧愁怖畏等。此佛法中持戒清净故。身无是系缚牢狱拷掠刑戮等恼。心离五欲除五盖得实道故。无是淫欲嗔恚悭贪嫉妒邪疑等恼。无恼故无热。复次无漏禅定。生喜乐遍身受故诸热则除。譬如人大热闷得入清凉池中。冷然清了无复热恼。复次诸烦恼。若属见若属爱是名热。佛法中无此故名无热恼。不待时者。佛法不待时而行。亦不待时与果。外道法日未出时受法。日出时不受法。或有日出时受。日未出不受。有昼受夜不受。有夜受昼不受。佛法中无受待时。随修八圣道时便得涅槃。譬如火得薪便然。无漏智慧生时。便能烧诸烦恼不待时也。问曰。如佛说。有时药时衣时食。若人善根未熟待时当得。何以言无时。答曰。此时者随世俗法。为佛法久住故。结时戒。若为修道。得涅槃及诸禅定智慧微妙法不待时也。诸外道法皆待时节。佛法但待因缘具足。若虽持戒禅定。而智慧未成就不能成道。若持戒禅定智慧皆成就便得果。不复待时。复次久久得果名为时。即得不名时。譬如好染一入便成。心净人亦如是。闻法即染得法眼净。是名不待时。能到善处者。是三十七无漏道法。能将人到涅槃。譬如入恒河必得至大海。诸余外道法。非一切智人所说。邪见杂故将至恶处。或时将至天上还堕受苦。皆无常故不名善处。问曰。无有将去者。云何得将至善处。答曰。虽无将去者。但诸法能将诸法去。无漏善五众断。五众中强名众生。将去入涅槃。如风吹尘如水漂草。虽无将去者而可有去。复次因缘和合无有作。亦无有将去者。而果报属因缘不得自在。是即名为去。通达无碍者。得佛法印故通达无碍。如得王印则无所留离。问曰。何等是佛法印。答曰。佛法印有三种。一者一切有为法。念念生灭皆无常。二者一切法无我。三者寂灭涅槃。行者知三界皆是有为生灭。作法先有今无今有后无。念念生灭相续相似生故。可得见知。如流水灯焰长风相似相续。故人以为一众生于无常法中常颠倒故。谓去者是常住。是名一切作法无常印。一切法无我。诸法内无主无作者。无知无见无生者无造业者。一切法皆属因缘。属因缘故不自在。不自在故无我我相不可得故。如破我品中说。是名无我印。问曰。何以故。但作法无常一切法无我。答曰。不作法无因无缘故。不生不灭。不生不灭故。不名为无常。复次不作法中。不生心著颠倒。以是故不说是无常。可说言无我。有人说。神是常遍知相。以是故说一切法中无我。寂灭者是涅槃。三毒三衰火灭故名寂灭印。问曰。寂灭印中何以但一法不多说。答曰。初印中说五众。二印中说一切法皆无我。第三印中说二印果。是名寂灭印。一切作法无常。则破我所外五欲等。若说无我破内我法。我我所破故。是名寂灭涅槃。行者观作法无常。便生厌厌世苦。既知厌苦存著观主。谓能作是观。以是故有第二法印。知一切无我。于五众十二入十八界十二因缘中。内外分别推求观主不可得。不可得故是一切法无我作如是知已不作戏论。无所依止但归于灭。以是故说寂灭涅槃印。问曰。摩诃衍中说诸法不生不灭一相所谓无相。此中云何说一切有为作法无常名为法印。二法云何不相违。答曰。观无常即是观空因缘。如观色念念无常。即知为空。过去色灭坏不可见故无色相。未来色不生无作无用不可见故无色相。现在色亦无住不可见不可分别知故无色相。无色相即是空。空即是无生无灭。无生无灭及生灭其实是一。说有广略

问曰。过去未来色不可见故无色相。现在色住时可见。云何言无色相。答曰。现在色亦无住时。如四念处中说。若法后见坏相当知初生时坏相。以随逐微细故不识。如人著屐。若初日新而无有故。后应常新不应有故。若无故应是常。常故无罪无福。无罪无福故。则道俗法乱。复次生灭相常随作法无有住时。若有住时则无生灭。以是故现在色无有住。住中亦无有生灭。是一念中住。亦是有为法故。是名通达无碍。如是应念法。复次法有二种。一者佛所演说三藏十二部八万四千法聚。二者佛所说法义。所谓持戒禅定智慧八圣道。及解脱果涅槃等。行者先当念佛所演说。次当念法义。念佛所演说者。佛语美妙皆真实有大饶益。佛所演说亦深亦浅。观实相故深。巧说故浅。重语无失各各有义故。佛所演说。住四处有四种功德庄严。一慧处二谛处三舍处四灭处。有四种答故不可坏。一定答二解答三反问答四置答。佛所演说或时听而遮。或时遮而听。或听而不遮。或遮而不听。此四皆顺从无违。佛说得诸法相故无戏论。有义理说故破有无论。佛演说随顺第一义。虽说世间法亦无咎。与二谛不相违故。随顺利益。说于清净人中为美妙。于不净人中为苦恶。于美语苦语中亦无过罪。佛语皆随善法。亦不著善法。虽是垢法怨家亦不以为高。虽种种有所诃。亦无有诃罪。虽种种赞法亦无所依止。佛言说中亦无增无减。或略或广。佛语初善久久研求亦善。佛语虽多义味不薄。虽种种杂语义亦不乱。虽能引人心亦不令人生爱著。虽殊异高显。亦不令人畏难。虽遍有所到。凡小人亦不能解。佛语如是有种种希有事。能令人衣毛为竖。流汗气满身体战惧。亦能令诸天心厌声满十方六种动地。亦能令人于无始世界所坚著者能令舍。所不坚著者能令乐。佛语罪恶人闻之自有罪故忧怖热恼。善一心精进入道。人闻如服甘露味。初亦好中亦好后亦好。复次多会众中。各各欲有所闻。佛以一言答。各各得解。各各自见佛独为我说。于大众中虽有远近。闻者声无增减。满三千大千世界乃至十方无量世界。应度者闻。不应度者不闻。譬如雷霆振地。聋者不闻。听者得悟。如是种种念佛言语。何等是法义信戒舍闻定慧等为道。诸善法及三法印。如通达中说。一切有为法无常。一切法无我。寂灭涅槃。是名佛法义。是三印。一切论议师所不能坏。虽种种多有所说。亦无能转诸法性者。如冷相无能转令热。诸法性不可坏。假使人能伤虚空。是诸法印如法不可坏。圣人知是三种法相。于一切依止邪见各各斗诤处得离。譬如有目人。见群盲诤种种色相。愍而笑之不与共诤。问曰。佛说声闻法有四种实。摩诃衍中有一实。今何以故说三实。答曰。佛说三种实法印。广说则四种。略说则一种。无常即是苦谛集谛道谛说。无我则一切法说。寂灭涅槃即是尽谛。复次有为法无常。念念生灭故。皆属因缘无有自在。无有自在故无我。无常无我无相故心不著。无相不著故。即是寂灭涅槃。以是故摩诃衍法中。虽说一切法不生不灭一相所谓无相。无相即寂灭涅槃。是念法三昧缘智缘尽。诸菩萨及辟支佛功德。问曰。何以故念佛。但缘佛身中无学诸功德。念僧三昧缘佛弟子身中诸学无学法。余残善无漏法。皆念法三昧所缘。答曰。迦栴延尼子如是说。摩诃衍人说。三世十方诸佛及诸佛。从初发意乃至法尽。于其中间所作功德神力。皆是念佛三昧所缘。如佛所说及所说法义经。从一句一偈。乃至八万四千法聚。信戒舍闻定智慧等诸善法。乃至无余涅槃。皆是念法三昧所缘。诸菩萨辟支佛及声闻众。除佛余残一切圣众及诸功德。是念僧三昧所缘。念僧者是佛弟子众。戒众具足禅定众智慧众解脱众解脱知见众具足。四双八辈应受供养恭敬礼事。是世间无上福田。行者应念如佛所赞僧。若声闻僧若辟支佛僧若菩萨僧功德是圣僧。五众具足如上说。问曰。先已以五众赞佛。云何复以五众赞僧。答曰。随弟子所得五众而赞具足。具足有二种。一者实具足。二者名具足。如佛弟子所可应得者尽得而赞。是名名具足。如佛所得而赞是名实具足。复次为欲异于外道出家众在家众故。作如是赞。外道在家众赞其富贵豪尊势力。出家众赞其邪见苦行染著智慧执论诤竞。念僧众中。或有持戒禅定智慧等少不足称。以是故佛自赞弟子众一切功德根本住处戒众具足乃至解脱知见众具足。住是戒众中不倾动。引禅定弓放智慧箭。破诸烦恼贼得解脱。于是解脱中生知见。譬如健人先安足挽弓放箭能破怨敌。得出二怖免罪于王拔难于阵决了知见贼已破灭心生欢喜。是故以五众赞。应供养者五众功德具足故。如富贵豪势之人人所宗敬。佛弟子众亦如是。有净戒禅定智慧财富解脱解脱知见势力故。应供养恭敬合掌礼事。世间无上福田者。施主有二种。贫者富者。贫者礼事恭敬迎送而得果报。富者亦能恭敬礼事迎送。又以财物供养而得果报。是故名为世间无上福田。譬如良田耕治调柔以时下种。溉灌丰渥所获必多。众僧福田亦复如是。以智慧犁耕出结使根。以四无量心磨治调柔。诸檀越下信施谷子。溉以念施恭敬清净心水。若今世若后世。得无量世间乐。及得三乘果。如薄拘罗比丘。鞞婆尸佛时。以一呵梨勒果供养众僧。九十一劫天上人中受福乐果常无疾病。今值释迦牟尼佛出家漏尽得阿罗汉。如沙门二十亿。鞞婆尸佛时。作一房舍以物覆地供养众僧。九十一劫天上人中受福乐果。足不蹈地。生时足下毛长二寸柔软净好。父见欢喜与二十亿两金。见佛闻法得阿罗汉。于诸弟子中精进第一。如是等少施得大果报。是故名世间无上福田。僧中有四双八辈者。佛所以说世间无上福田。以有此八辈圣人故。名无上福田。问曰如佛告给孤独居士。世间福田应供养者有二种。若学人若无学人。学人十八无学人有九。今此中何以故但说八。答曰。彼广说故十八及九。今此略说故八。彼二十七圣人此八皆摄。信行法行或向须陀洹摄。或向斯陀含摄。或向阿那含摄。家家向斯陀含摄。一种向阿那含摄。五种阿那含向阿罗汉摄。信行法行入思惟道。名信解脱见得。是信解脱见得十五学人摄。九种福田阿罗汉摄。复次行者应念僧。僧是我趣涅槃之真伴。一戒一见如是。应欢喜一心恭敬顺从无违。我先伴种种众恶妻子奴婢人民等。是入三恶道伴。今得圣人伴安隐至涅槃。佛如医王法如良药僧如瞻病人。我当清净持戒正忆念。如佛所说法药我当顺从。僧是我断诸结病中一因缘。所谓瞻病人。是故当念僧。复次僧有无量戒禅定智慧等具足。其德不可测量。如一富贵长者信乐僧。白僧执事。我次第请僧于舍食。日日次请乃至沙弥。执事不听沙弥受请。诸沙弥言。以何意故不听沙弥。答言。以檀越不喜请年少故。便说偈言

　须发白如雪　　齿落皮肉皱
　偻步形体羸　　乐请如是辈　

诸沙弥等皆是大阿罗汉。如打师子头欻然从坐起。而说偈言

　檀越无智人　　见形不取德
　舍是少年相　　但取老瘦黑　

上尊耆年相者。如佛说偈

　所谓长老相　　不必以年耆
　形瘦须发白　　空老内无德
　能舍罪福果　　精进行梵行
　已离一切法　　是名为长老　

是时诸沙弥复作是念。我等不应坐观。此檀越品量僧好恶。即复说偈

　赞叹呵骂中　　我等心虽一
　是人毁佛法　　不应不教诲
　当疾到其舍　　以法教语之
　我等不度者　　是则为弃物　

即时诸沙弥自变其身皆成老年。须发白如雪秀眉垂覆眼。皮皱如波浪。其脊曲如弓。两手负杖行。次第而受请。举身皆振掉。行止不自安。譬如白杨树随风而动摇。檀越见此辈欢喜迎入坐。坐已须臾顷还复年少形。檀越惊怖言

　如是耆老相　　还变成少身
　如服还年药　　是事何由然　

诸沙弥言。汝莫生疑畏。我等非非人。汝欲平量僧。是事甚可伤。我等相怜愍故现如是化。汝当深识之圣众不可量。如说

　譬如以蚊嘴　　犹可测海底
　一切天与人　　无能量僧者
　僧以功德贵　　犹尚不分别
　而汝以年岁　　称量诸大德
　大小生于智　　不在于老少
　有智勤精进　　虽少而是老
　懈怠无智慧　　虽老而是少　

汝今平量僧是则为大失。如欲以一指测知大海底。为智者之所笑。汝不闻佛说四事虽小而不可轻。太子虽小当为国王。是不可轻。蛇子虽小毒能杀人。亦不可轻。小火虽微能烧山野。又不可轻也。沙弥虽小得圣神通最不可轻。又有四种人。如庵罗果。生而似熟熟而似生。生而似生熟而似熟。佛弟子亦如是。有圣功德成就。而威仪语言不似善人。有威仪语言似善人。而圣功德不成就。有威仪语言不似善人。圣功德未成就。有威仪语言似善人。而圣功德成就。汝云何不念是言。而欲称量于僧。汝若欲毁僧是则为自毁。汝为大失。己过事不可追。方来善心除去诸疑悔。听我所说

　圣众不可量　　难以威仪知
　不可以族姓　　亦不以多闻
　亦不以威德　　又不以耆年
　亦不以严容　　复不以辩言
　圣众大海水　　功德故甚深
　佛以百事赞是僧　　施之虽少得报多
　是第三宝声远闻　　以是故应供养僧
　不应分别是老少　　多知少闻及明闇
　如人观林不分别　　伊兰瞻卜及萨罗
　汝欲念僧当如是　　不应以愚分别圣
　摩诃迦叶出家时　　纳衣价直十万金
　欲作乞人下贱服　　更求粗弊不能得
　圣众僧中亦如是　　求索最下小福田
　能报施者十万倍　　更求不如不可得
　众僧大海水　　结戒为畔际
　若有破戒者　　终不在僧数
　譬如大海水　　不共死尸宿　

檀越闻是事。见是神通力身惊毛竖。合掌白诸沙弥言。诸圣人。我今忏悔。我是凡夫人心常怀罪。我有少疑今欲请问。而说偈言

　大德已过疑　　我今得遭遇
　若复不咨问　　则是愚中愚　

诸沙弥言。汝欲问者便问。我当以所闻答檀越问言。于佛宝中信心清净。于僧宝中信心清净。何者福胜。答曰。我等初不见僧宝佛宝有增减。何以故。佛一时舍婆提乞食。有一婆罗门姓婆罗埵逝。佛数数到其家乞食。心作是念。是沙门何以来数数如负其债。佛时说偈

　时雨数数堕　　五谷数数成
　数数修福业　　数数受果报
　数数受生法　　故受数数死
　圣法数数成　　谁数数生死　

婆罗门闻是偈已。作是念。佛大圣人具知我心。惭愧取钵入舍盛满美食以奉上佛。佛不受作是言。我为说偈故得此食我不食也。婆罗门言。是食当与谁。佛言。我不见天及人能消是食者。汝持去置少草地若无虫水中。即如佛教持食著无虫水中。水即大沸烟火俱出。如投大热铁。婆罗门见已惊怖言未曾有也。乃至食中神力如是。还到佛所头面礼佛足。忏悔乞出家受戒。佛言善来。即时须发自堕便成沙门。渐渐断结得阿罗汉道。复有摩诃憍昙弥。以金色上下宝衣奉佛。佛知众僧堪能受用告憍昙弥。以此上下衣与众僧。以是故知佛宝僧宝福无多少。檀越言。若为佛布施。僧能消能受。何以故。婆罗埵逝婆罗门食佛不教令僧食。诸沙弥答言。为显僧大力故。若不见食在水中有大神力者。无以知僧力为大。若为佛施物而僧得受。便知僧力为大。譬如药师欲试毒药。先以与鸡鸡即时死然后自服。乃知药师威力为大。是故檀越当知

　若人爱敬佛　　亦当爱敬僧
　不当有分别　　同皆为宝故　

尔时檀越闻说是事欢喜言。我某甲从今日若有入僧数中。若小若大一心信敬不敢分别。诸沙弥言。汝心信敬无上福田。不久当得道。何以故

　多闻及持戒　　智慧禅定者
　皆入僧数中　　如万川归海
　譬如众药草　　依止于雪山
　百谷诸草木　　皆依止于地
　一切诸善人　　皆在僧数中　

复次汝等曾闻佛为长鬼神将军赞三善男子阿泥卢陀难提迦翅弥罗不。佛言。若一切世间天及人。一心念三善男子长夜得无量利益。以是事故倍当信敬僧。是三人不名僧。佛说念三人有如是果报。何况一心清净念僧。是故檀越当任力念僧名。如说偈

　是诸圣人众　　则为雄猛军
　摧灭魔王贼　　是伴至涅槃　

诸沙弥为檀越。种种说僧圣功德。檀越闻已举家大小皆见四谛得须陀洹道。以是因缘故。应当一心念僧。念戒者。戒有二种有漏戒无漏戒。有漏复有二种一者律仪戒二者定共戒。行者初学念是三种戒。学三种已但念无漏戒。是律仪戒能令诸恶不得自在。枯朽折减。禅定戒能遮诸烦恼。何以故。得内乐故。不求世间乐。无漏戒能拔诸恶烦恼根本故。问曰。云何念戒。答曰。如先说念僧中。佛如医王法如良药僧如胆病人。戒如服药禁忌。行者自念我若不随禁忌。三宝于我为无所益。又如导师指示好道。行者不用导师无咎。以是故我应念戒

复次是戒一切善法之所住处。譬如百谷药木依地而生。持戒清净能生长诸深禅定实相智慧。亦是出家人之初门。一切出家人之所依仗。到涅槃之初因缘。如说持戒故心不悔。乃至得解脱涅槃。行者念清净戒不缺戒不破戒不穿戒不杂戒自在戒不著戒。智者所赞戒无诸瑕隙名为清净戒。云何名不缺戒。五众戒中除四重戒。犯诸余重者。是名缺犯。余罪是为破。复次身罪名缺口罪名破。复次大罪名缺小罪名破。善心回向涅槃。不令结使种种恶觉观得入。是名不穿。为涅槃为世间向二处。是名为杂随戒。不随外缘如自在人无所系属。持是净戒不为爱结所拘。是为自在戒。于戒不生爱慢等诸结使知戒实相。亦不取是戒。若取是戒譬如人在囹圄桎梏所拘虽得蒙赦。而复为金锁所系。人为恩爱烦恼所系。如在牢狱。虽得出家爱著禁戒如著金锁。行者若知戒是无漏因缘。而不生著是则解脱。无所系缚是名不著戒。诸佛菩萨辟支佛及声闻所赞戒。若行是戒用是戒。是名智所赞戒。外道戒者。牛戒鹿戒狗戒罗刹鬼戒哑戒聋戒。如是等戒智所不赞。唐苦无善报。复次智所赞者。于三种戒中无漏戒。不破不坏依此戒得实智慧。是圣所赞戒。无漏戒有三种。如佛说正语正业正命是三业。义如八圣道中说。是中应广说。问曰。若持戒是禅定因缘。禅定是智慧因缘。八圣道中何以慧在前。戒在中定在后。答曰。行路之法应先以眼见道而后行。行时当精勤。精勤行时常念如导师所教。念已一心进路不顺非道。正见亦如是。先以正智慧观五受众皆苦。是名苦。苦从爱等诸结使和合生。是名集。爱等结使灭是名涅槃。如是等观八分。名为道。是名正见。行者是时心定知世间虚妄可舍。涅槃实法可取。快定是事是名正见。知见是事心力未大未能发行。思惟筹量发动正见令得力。是名正思惟。智慧既发欲以言宣故次正语。正业正命。戒行时精进不懈。不令住色无色定中。是名正方便。用是正见观四谛。常念不忘念。一切烦恼是贼应当舍。正见等是我真伴应当随。是名正念。于四谛中摄心不散。不令向色无色定中。一心向涅槃。是名正定。是初得善有漏。名为暖法顶法忍法中义。次第增进初中后心入无漏心中。疾一心中具。无有前后分别次第。正见相应正思惟正方便正念正定。三种戒随是分分行。正见分别好丑利益为事。正思惟发动正见为事。正语等持是智慧诸功德不令散失。正方便驱策令速进不息。正念七事所应行者忆而不忘。正定令心清净不浊不乱。令正见七分得成。如无风房中灯则照明了了。如是无漏戒在八圣道中。亦为智者所赞。问曰。无漏戒应为智者所赞。有漏戒何以赞。答曰。有漏戒似无漏。随无漏同行因缘。是故智者合赞。如贼中有人叛来归我。彼虽是贼今来向我。我当内之可以破贼何可不念。诸烦恼贼在三界城中住。有漏戒善根。若暖法顶法忍法世间第一法。与余有漏法异故。行者受用。以是因缘故破诸结使贼。得苦法忍无漏法财。以是故智者所赞。是名念戒。念舍者有二种舍。一者施二者舍诸烦恼。施舍有二种。一者财施。二者法施。三种舍和合名为舍。财施是一切善法根本故。行者作是念。上四念因缘故。得差烦恼病。今以何因缘故得是四念。则是先世今世。于三宝中少有布施因缘故。所以者何。众生于无始世界中。不知于三宝中布施故福皆尽灭。是三宝有无量法。是故施亦不尽必得涅槃。复次过去诸佛初发心时。皆以少多布施为因缘。如佛说是布施是初助道因缘。复次人命无常财物如电。若人不乞犹尚应与。何况乞而不施。以是应施作助道因缘。复次财物是种种烦恼罪业因缘。若持戒禅定智慧种种善法。是涅槃因缘。以是故财物尚应自弃。何况好福田中而不布施。譬如有兄弟二人。各担十斤金行道中更无余伴。兄作是念我何以不杀弟取金。此旷路中人无知者。弟复生念欲杀兄取金。兄弟各有恶心。语言视瞻皆异。兄弟即自悟还生悔心。我等非人与禽兽何异。同生兄弟而为少金故而生恶心。兄弟共至深水边。兄以金投著水中。弟言。善哉善哉。弟寻复弃金水中。兄复言。善哉善哉。兄弟更互相问。何以故言善哉。各相答言。我以此金故。生不善心欲相危害今得弃之故言善哉。二辞各尔。以是故知财为恶心因缘常应自舍。何况施得大福而不施。如说

　施名行宝藏　　亦为善亲友
　终始相利益　　无有能坏者
　施为好密盖　　能遮饥渴雨
　施为坚牢船　　能度贫穷海
　悭为凶衰相　　为之生忧畏
　洗之以施水　　则为生福利
　悭惜不衣食　　终身无欢乐
　虽云有财物　　与贫困无异
　悭人之室宅　　譬如丘冢墓
　求者远避之　　终无有向者
　如是悭贪人　　智者所摈弃
　命气虽未尽　　与死等无异
　悭人无福慧　　于施无坚要
　临当堕死坑　　恋惜生懊恨
　涕泣当独去　　忧悔火烧身
　好施者安乐　　终无有是苦
　人修布施者　　名闻满十方
　智者所爱敬　　入众无所畏
　命终生天上　　久必得涅槃　

如是等种种诃悭贪赞布施。是名念财施。云何念法施。行者作是念。法施利益甚大。法施因缘故一切佛弟子等得道。复次佛说二种施中法施为第一。何以故。财施果报有量。法施果报无量。财施欲界报。法施三界报。亦出三界报。若不求名闻财利力势。但为学佛道弘大慈悲。度众生生老病死苦。是名清净法施。若不尔者为如市易法。复次财施施多财物减少。法施施多法更增益。财施是无量世中旧法。法施圣法初来未得。名为新法。财施但能救诸饥渴寒热等病。法施能除九十八诸烦恼等病。如是等种种因缘。分别财施法施。行者应念法施。问曰。何等是法施。答曰。佛所说十二部经。清净心为福德与他说。是名法施。复有以神通力令人得道。亦名法施。如网明菩萨经中说。有人见佛光明。得道者生天者。如是等口虽不说令他得法故。亦名法施。是法施应观众生心性烦恼多少智慧利钝。应随所利益而为说法。譬如随病服药则有益。有淫欲重有嗔恚重有愚痴重。有两两杂三三杂。淫重者为说不净观。嗔重者为说慈心。痴重者为说深因缘。两杂者说两观。三杂者说三观。若人不知病相。错投药者病则为增。若著众生相者。为说但有五众此中无我。若言无众生相者。即为说五众相续有。不令堕断灭故。求富乐者为说布施。欲生天者为说持戒。人中多所贫乏者。为说天上事。恼患居家者。为说出家法。著钱财居家者。为说在家五戒法。若不乐世间。为说三法印。无常无我涅槃。依随经法自演作义理。譬喻庄严法施为众生说。如是等种种利益。故当念法施。舍烦恼者。三结乃至九十八使等皆断除却。是名为舍。念舍是法如舍毒蛇如舍桎梏。得安隐欢喜。复次念舍烦恼亦入念法中。问曰。若入念法中。今何以更说。答曰。舍诸烦恼。是法微妙难得无上无量。是故更别说。复次念法与念舍异。念法念佛法微妙诸法中第一。念舍念诸烦恼罪恶舍之为快。行相别。是为异。如是等种种因缘。行者当念舍。念舍者是初学禅智。中畏生增上慢。念天者有四天王天乃至他化自在天。问曰。佛弟子应一心念佛及佛法。何以念天。答曰。知布施业因缘果报故。受天上富乐。以是因缘故念天。复次是八念佛自说因缘。念天者。应作是念有四天王天。是天五善法因缘故生彼中。信罪福受持戒闻善法修布施学智慧。我亦有是五法。以是故欢喜。言天以是五法故生富乐处。我亦有是我欲生彼亦可得生。我以天福无常故不受。乃至他化自在天亦如是。问曰。三界中清净天多。何以故但念欲天。答曰。声闻法中说念欲界天。摩诃衍中。说念一切三界天。行者未得道时。或心著人间五欲。以是故佛说念天。若能断淫欲。则生上二界天中。若不能断淫欲。即生六欲天中。是中有妙细清净五欲。佛虽不欲令人更生受五欲。有众生不任入涅槃。为是众生故。说念天。如国王子在高危处立不可救护。欲自投地。王使人敷厚绵褥堕则不死差于堕地故。复次有四种天。名天生天净天生净天。名天者。如今国王名天子。生天者。从四天王乃至非有想非无想天。净天者。人中生诸圣人。生净天者。三界天中生诸圣人。所谓须陀洹家家。斯陀含一种。或于天上得阿那含阿罗汉道。生净天。色界中有五种阿那含。不还是间。即于彼得阿罗汉。无色界中一种阿那含。离色界生无色界。是中修无漏道。得阿罗汉入涅槃。念是二种天生天生净天。如是等天是名念天。念安那般那者。如禅经中说。念死者。有二种死。一者自死二者他因缘死。是二种死行者常念。是身若他不杀必当自死。如是有为法中。不应弹指顷生信不死心。是身一切时中皆有死不待老。不应恃是种种忧恼凶衰身。生心望安隐不死。是心痴人所生。身中四大各各相害。如人持毒蛇箧。云何智人以为安隐。若出气保当还入入息保出。睡眠保复得还觉。是皆难必。何以故。是身内外多怨故。如说

　或有胎中死　　或有生时死
　或年壮时死　　或老至时死
　亦如果熟时　　种种因缘堕
　当求免离此　　死怨之恶贼
　是贼难可信　　时舍则安隐
　假使大智人　　威德力无上
　无前亦无后　　于今无脱者
　亦无巧辞谢　　无请求得脱
　亦无捍挌处　　可以得免者
　亦非持净戒　　精进可以脱
　死贼无怜愍　　来时无避处　

是故行者不应于无常危脆命中而信望活。如佛为比丘说死相义。有一比丘偏袒白佛。我能修是死相。佛言。汝云何修。比丘言。我不望过七岁活。佛言。汝为放逸修死相。有比丘言。我不望过七月活。有比丘言七日。有言六五四三二一日活。佛言。汝等皆是放逸修死相。有言从旦至食时。有言一食顷。佛言。汝等亦是放逸修死相。一比丘偏袒白佛。我于出气不望入。于入气不望出。佛言。是真修死相为不放逸。比丘。一切有为法念念生灭。住时甚少其犹如幻。欺诳无智行者。如是等种种因缘念死相。问曰。法是三世诸佛师。何以故念佛在前。是八念云何有次第。答曰。是法虽是十方三世诸佛师。佛能演出是法其功大故。譬如雪山中有宝山。宝山顶有如意宝珠种种宝物多。有人欲上或有半道还者。有近而还者。有一大德国王。怜愍众生为作大梯。人民大小乃至七岁小儿。皆得上山随意取如意珠等种种宝物。佛亦如是世间诸法实相宝山。九十六种异道皆不能得。乃至梵天王求诸法实相亦不能得。何况余人。佛以大慈悲怜愍众生故。具足六波罗蜜。得一切智慧方便。说十二部经八万四千法聚梯。阿若憍陈如舍利弗目揵连摩诃迦叶。乃至七岁沙弥苏摩等。皆得诸无漏法根力觉道实相。实相虽微妙。一切众生皆蒙佛恩故得。以是故念佛在前。次第念法次第念僧。僧随佛语能解法故第三。余人不能解僧能得解。以是故称为宝。人中宝者是佛。九十六种道法中宝者是佛法。一切众中宝者是僧。复次以佛因缘故。法出世间。以法因缘故有僧。行者念我云何当得法宝。得在僧数中。当除却一切粗细身口恶业。是故次第说持戒。复次云何分别有七众。以有戒故欲除心恶。破悭贪故念舍。欲令受者得乐故破嗔恚。信福得果报故破邪见。住持戒布施法中。则为住十善道中离十不善道。十善道有二种果。若上行者得净天中生。中行得生天。以是故戒施次第念天。行禅定故得二种天。灭诸恶觉但集善法摄心一处。是故念天。次第念安那般那。念安那般那。能灭诸恶觉如雨淹尘。见息出入知身危脆。由息入出身得存立。是故念入出息次第念死。复次行者或时恃有七念。著此功德懈怠心生。是时当念死死事常在前。云何当懈怠著此法爱。如阿那律佛灭度时说

　有为法如云　　智者不应信
　无常金刚来　　破圣主山王　

是名八念次第。问曰。是说声闻八念。菩萨八念有何差别。答曰。声闻为身故。菩萨为一切众生故。声闻但为脱老病死故。菩萨为遍具一切智功德故。是为差别。复次佛是中亦说告舍利弗。菩萨摩诃萨以不住法。住般若波罗蜜中。应具足檀波罗蜜。乃至应具足八念不可得故。初有不住后有不可得。以此二印以是故异。不住不可得义如先说(丹注云八念竟)


大智度论卷第二十二大智度论初品中十想释论第三十七(卷二十三)

　　　　圣者龙树造


　　　　后秦龟兹国三藏鸠摩罗什译


【经】十想无常想苦想无我想食不净想一切世间不可乐想死想不净想断想离欲想尽想

【论】问曰。是一切行法。何以故。或时名为智或时名为念或时名为想。答曰。初习善法为不失故但名念。能转相转心故名为想。决定知无所疑故名为智。观一切有为法无常。智慧相应相。是名无常想。一切有为法无常者。新新生灭故属因缘故不增积故。复次生时无来处。灭亦无去处。是故名无常。复次二种世间无常故说无常。一者众生无常。二者世界无常。如说

　大地草木皆磨灭　　须弥巨海亦崩竭
　诸天住处皆烧尽　　尔时世界何物常
　十力世尊身光具　　智慧明照亦无量
　度脱一切诸众生　　名闻普遍满十方
　今日廓然悉安在　　何有智者不感伤　

如是舍利弗目犍连须菩提等诸圣人。转轮圣王诸国王常乐天王及诸天圣德尊贵皆亦尽。大火焰明忽然灭。世间转坏如风中灯。如险岸树。如漏器盛水不久空竭。如是一切众生。及众生住处。皆无常故名为无常。问曰。菩萨何以故行是无常想。答曰。以众生著常颠倒受众苦不得免生死行者得是无常想教化众生。言诸法皆无常。汝莫著常颠倒失行道时。诸佛上妙法。所谓四真谛。四谛中苦谛为初。苦四行中无常行为初。以是故菩萨行无常想。问曰。有人见无常事至转更坚著。如国王夫人宝女从地中生。为十头罗刹将度大海王大忧愁。智臣谏言王智力具足。夫人还在不久何以怀忧。答言。我所以忧者不虑。我妇叵得但恐壮时易过。亦如人好华好果见时欲过便大生著。如是知无常乃更生诸结使。云何言无常能令心厌破诸结使。答曰。如是见无常是知无常少分为不具足。与禽兽见无常无异。以是故。佛告舍利弗。当具足修无常想。问曰。何等是具足无常想。答曰。观有为法念念生灭。如风吹尘。如山上水流。如火焰随灭。一切有为法无牢无强。不可取不可著。为如幻化诳惑凡夫。因是无常得入空门。是空中一切法不可得故。无常亦不可得。所以者何。一念中生住灭相不可得。生时不得有住灭。住时不得有生灭。灭时不得有生住。生住灭相性相违故无。是无故无常亦无。问曰。若无无常。佛何以苦谛中说无常。答曰。凡夫人生邪见故。谓世间是常。为灭除是常见故说无常。不为无常是实故说。复次佛未出世。凡夫人但用世俗道遮诸烦恼。今欲拔诸烦恼根本故说是无常。复次诸外道法。但以形离五欲。谓是解脱。佛说邪相因缘故缚。观无常正相故解脱。复有二种观无常相。一者有余二者无余。如佛说一切人物灭尽唯有名在。是名有余。若人物灭尽名亦灭。是名无余。复有二种观无常相。一者身死尽灭。二者新新生灭。复次有言持戒为重。所以者何。依戒因缘故。次第得漏尽。有言多闻为重。所以者何。依智慧故能有所得。有言禅定为重。如佛所说定能得道。有言以十二头陀为重。所以者何。能净戒行故。如是各各以所行为贵。更不复勤求涅槃。佛言是诸功德。皆是趣涅槃分。若观诸法无常。是为真涅槃道。如是等种种因缘故。诸法虽空而说是无常想。复次无常想。即是圣道别名。佛种种异名说道。或言四念处。或言四谛。或言无常想。如经中说。善修无常想。能断一切欲爱色爱无色爱掉慢。无明尽。能除三界结使。以是故即名为道。是无常想或有漏或无漏。正得无常是无漏。初学无常是有漏。摩诃衍中诸菩萨心广大。种种教化一切众生故。是无常想。亦有漏亦无漏。若无漏在九地。若有漏在十一地。缘三界五受众。四根相应除苦根。凡夫圣人得如是等种种因缘。说无常想功德。苦想者。行者作是念。一切有为法无常故苦。问曰。若有为法无常故苦者。诸贤圣人有为无漏法亦应当苦。答曰。诸法虽无常。爱著者生苦。无所著者无苦。问曰。有诸圣人。虽无所著亦皆有苦。如舍利弗风热病苦。毕陵伽婆蹉眼痛苦。罗婆那跋提(音声第一也)痔病苦。云何言无苦。答曰。有二种苦。一者身苦。二者心苦。是诸圣人以智慧力故。无复忧愁嫉妒嗔恚等心苦。已受先世业因缘四大造身。有老病饥渴寒热等身苦。于身苦中亦复薄少。如人了了知负他债偿之不以为苦。若人不忆负债债主强夺嗔恼生苦。问曰。苦受是心心数法。身如草木离心则无所觉。云何言圣人但受身苦。答曰。凡夫人受苦时。心生愁恼。为嗔使所使。心但向五欲。如佛所说。凡夫人除五欲。不知更有出苦法。于乐受中贪欲使所使。不苦不乐受中。无明使所使。凡夫人受苦时。内受三毒苦。外受寒热鞭杖等。如人内热盛外热亦盛。如经说。凡夫人失所爱物。身心俱受苦。如二箭双射。诸贤圣人无忧愁苦。但有身苦更无余苦。复次五识相应苦。及外因缘杖楚寒热等苦。是名身苦。余残名心苦。复次我言有为无漏法。不著故非苦。圣人身是有漏。有漏法则苦有何咎。是末后身所受苦亦微少。问曰。若无常即是苦者。道亦是苦。云何以苦离苦。答曰。无常即是苦。为五受众故说。道虽作法故无常不名为苦。所以者何。是能灭苦不生诸著。与空无我等诸智和合故。但是无常而非苦。如诸阿罗汉得道时说偈言

　我等不贪生　　亦复不乐死
　一心及智慧　　待时至而去　

佛取涅槃时。阿难等诸未离欲人。未善修八圣道故皆涕泣忧愁。诸离欲阿那含皆惊愕。诸漏尽阿罗汉其心不变。但言世间眼灭。疾以得道力故。虽从佛得大利益。知重佛无量功德而不生苦。以是故知道虽无常。非苦因缘故不名为苦。但五受众是苦。何以故。爱著故无常。败坏故如受念处中。苦义此中应广说。复次苦者有身常是苦。痴覆故不觉。如说

　骑乘疲极故　　求索住立处
　住立疲极故　　求索坐息处
　坐久疲极故　　求索安卧处
　众极由作生　　初乐后则苦
　视眴息出入　　屈伸坐卧起
　行立及去来　　此事无不苦　

问曰。是五受众为一切皆苦。为苦想观故苦。若一切皆苦。佛云何说有三种受苦受乐受不苦不乐受。若以苦想故苦。云何说苦谛为实苦。答曰。五受众一切皆苦。凡夫人四颠倒因缘。为欲所逼以五欲为乐。如人涂疮大痛息故以为乐疮非乐也。佛说三种受为世间故。于实法中非是乐也若五受众中实有乐。何以故佛说灭五受众名为乐。复次随其所嗜乐心则生乐无定也。乐若实定不待心著。如火实热不待著而热也。以乐无定故名为苦。复次世间颠倒乐能得今世后世无量苦果报故名为苦。譬如大河水中著少毒。不能令水异。世间颠倒毒药。于一切大苦水中。则不现如说

　从天下生地狱时　　忆本天上欢乐事
　宫观婇女满目前　　园苑浴池以娱志
　又见狱火来烧身　　似如大火焚竹林
　是时虽见天上乐　　徒自感结无所益　

是苦想摄缘如无常想。如是等种种分别苦。名为苦想。无我想者。苦则是无我。所以者何。五受众中尽皆是苦相。无有自在。若无自在是则无我。若有我自在者。不应令身有苦。如所说

　诸有无智人　　身心计是我
　渐近坚著故　　不知无常法
　是身无作者　　亦无有受者
　是身为无生　　而作种种事
　六情尘因缘　　六种识得生
　从三事和合　　因缘触法生
　从触法因缘　　受念业法生
　如珠日草薪　　和合故火生
　情尘识和合　　所作事业成
　相续相似有　　如种有牙茎　

复次我相不可得故无我。一切法有相故则知有。如见烟觉热故知有火。于五尘中各各别异。故知有情种种思惟筹量诸法故知有。心心数法此我无相故知无我。问曰。有出入气则是我相。视眴寿命心苦乐爱憎精勤等是我相。若无我谁有是出入息视眴寿命心苦乐爱憎精勤等。当知有我在内动发故。寿命心亦是我法。若无我如牛无御。有我故能制心入法不为放逸。若无我者谁制御心。受苦乐者是我。若无我者。为如树木则不应别苦乐。爱憎精勤亦如是。我虽微细不可以五情知。因是相故可知为有。答曰。是诸相皆是识相。有识则有入出息视眴寿命等。若识离身则无。汝等我常遍故。死人亦应有视眴入出息寿命等。复次出入息等是色法。随心风力故动发。此是识相非我相。寿命是心不相应行。亦是识相。问曰。若入无心定中。或眠无梦时息亦出入有寿命。何以故。言皆是识相。答曰。无心定等识虽暂无。不久必还生识不舍身故。有识时多无识时少。是故名识相。如人出行不得言其家无主。苦乐憎爱精勤等。是心相应共缘随心行。心有故便有。心无故便无。以是故是识相非我相。复次若有我者。我有二种。若常若无常。如说

　若我是常　　则无后身
　常不生故　　亦无解脱
　亦无妄无作　　以是故当知
　无作罪福者　　亦无有受者
　舍我及我所　　然后得涅槃
　若实有我者　　不应舍我心
　若我无常者　　则应随身灭
　如大岸堕水　　亦无有罪福　

如是我及知者不知者作者不作者。如檀波罗蜜中说。不得是我相故。知一切法中无我。若知一切法中无我。则不应生我心。若无我亦无我所心。我我所离故则无有缚。若无缚则是涅槃。是故行者应行无我想。问曰。是无常苦无我。为一事为三事。若是一事不应说三。若是三事。佛何以故说无常即是苦。苦即是无我。答曰。是一事。所谓受有漏法。观门分别故。有三种异无常行相应是无常想。苦行相应是苦想。无我行相应是无我想。无常不令入三界。苦令知三界罪过。无我则舍世间。复次无常生厌心。苦生畏怖。无我出拔令解脱。无常者佛说五受众是无常。苦者佛说无常则是苦。无我者佛说苦即是无我。无常者佛示五受众尽灭相。苦者佛示如箭入心。无我者佛示舍离相。无常者示断爱。苦者示断我习慢。无我者示断邪见。无常者遮常见。苦者遮今世涅槃乐见。无我者遮著处。无常者世间所可著常法是。苦者世间计乐处是。无我者世间所可计我牢固者是。是为三相分别想。无我想缘摄种种。如苦想中说。食厌想者。观是食从不净因缘生。如肉从精血水道生。是为脓虫住处。如酥乳酪血变所成与烂脓无异。厨人污垢种种不净。若著口中恼有烂涎。二道流下与唾和合。然后成味。其状如吐从腹门入。地持水烂风动火煮如釜熟糜。滓浊下沉清者在上。譬如酿酒滓浊为屎清者为尿。腰有三孔风吹腻汁散入百脉。与先血和合凝变为肉。从新肉生脂骨髓。从是中生身根。从新旧肉合。生五情根。从五根生五识。五识次第生意识。分别取相筹量好丑。然后生我我所心等诸烦恼及诸罪业。观食如是本末因缘种种不净。知内四大与外四大无异。但以我见故强为我有。复次思惟此食垦植耘除收获蹂治。舂磨洮汰炊煮乃成用功甚重。计一钵之饭。作夫流汗集合。量之食少汗多。此食作之功重辛苦如是。入口食之即成不净。无所一直宿昔之间变为屎尿。本是美味人之所嗜变成不净恶不欲见。行者自思如此弊食。我若贪著当堕地狱啖烧铁丸。从地狱出当作畜生牛羊骆驼偿其宿债。或作猪狗常啖粪除。如是观食则生厌想。因食厌故于五欲中皆厌。譬如一婆罗门修净洁法。有事缘故到不净国。自思我当云何得免此不净。唯当干食可得清净。见一老母卖白髓饼而语之言。我有因缘住此百日。常作此饼送来当多与价。老母日日作饼送之。婆罗门贪著饱食欢喜。老母作饼初时白净。后转无色无味。即问老母何缘尔耶。母言痈疮差故。婆罗门问。此言何谓。母言。我大家夫人隐处生痈。以面酥甘草拊之。痈熟脓出和合酥饼。日日如是。以此作饼与汝。是以饼好。今夫人痈差。我当何处更得。婆罗门闻之两拳打头捶胸吁呕。我当云何破此净法我为了矣。弃舍缘事驰还本国。行者亦如是。著是饮食欢喜乐啖。见其好色细滑香美可口不观不净。后受苦报悔将何及。若能观食本末如是生恶厌心。因离食欲四欲皆舍。于欲界中乐悉皆舍离断此五欲。于五下分结亦断。如是等种种因缘恶罪不复乐著。是名食厌想。问曰。无常苦无我想。与无漏智慧相应。食厌等四想与有漏智慧相应。次第法应在前。今何以后说。答曰。佛法有二种道见道修道。见道中用是三想。破诸邪见等得圣果犹未离欲。为离欲故三想次第说是食厌等四想。得离淫欲等诸烦恼。初三想示见谛道。中四想为示学修道。后三想示无学道。初习身念处中。虽有食厌想功用少故佛不说。今为须陀洹斯陀含度欲故无我想次第说食厌等四想。一切世间不可乐想者。若念世间色欲滋味车乘服饰卢观园宅种种乐事则生乐想。若念世间众恶罪事。则心生厌想。何等恶事。恶事有二种。一者众生。二者土地。众生有八苦之患。生老病死恩爱别离怨憎同处所求不得。略而言之五受众苦众生之罪。淫欲多故不别好丑。不随父母师长教诲。无有惭愧与禽兽无异。嗔恚多故不别轻重。嗔毒狂发乃至不受佛语。不欲闻法。不畏恶道。杖楚横加不知他苦。入大闇中都无所见。愚痴多故所求不以道。不识事缘。如构角求乳。无明覆故。虽蒙日照永无所见。悭贪多故其舍如冢人不向之。憍慢多故不敬贤圣不孝父母。憍逸自坏永无所直。邪见多故不信今世后世不信罪福不可共处。如是等诸烦恼多故。弊败为无所直。恶业多故造无间罪。或杀父母或伤害贤圣或要时荣贵谗贼忠贞残害亲戚。复次世间众生善好者少。弊恶者多。或时虽有善行贫贱鄙陋。或虽富贵端政而所行不善。或虽好布施而贫乏无财。或虽富有财宝。而悭惜贪著不肯布施。或见人有所思默无所说。便谓憍高自畜不下接物。或见好下接物恩惠普润。便谓欺诳谄饰。或见能语善论。便谓恃是小智以为憍慢。或见质直好人。便共欺诳调捉引挽陵易。或见善心柔濡。便共轻陵踏蹴不以理遇。若见持戒清净者。便谓所行矫异轻贱不数。如是等众生弊恶无一可乐土地。恶者一切土地多衰无吉。寒热饥渴疾病恶疫毒气侵害老病死畏无处不有。身所去处众苦随之无处得免。虽有好国丰乐安隐。多为诸烦恼所恼则不名乐土。一切皆有二种苦。身苦心苦。无国不有如说

　有国土多寒　　或有国多热
　有国无救护　　或有国多恶
　有国常饥饿　　或有国多病
　有国不修福　　如是无乐处　

众生土地有如是恶。思惟世间无一可乐。欲界恶事如是。上二界死时退时。大生懊恼甚于下界。譬如极高处堕摧碎烂坏。问曰。无常想苦想无我想一切世间不可乐想。有何等异而别说。答曰。有二种观。总观别观。前为总观此中别观。复有二种观。法观众生观。前为呵一切法观。此中观众生罪恶不同。复次前者无漏道。此中有漏道。前见谛道今思惟道。如是等种种差别。一切地中摄缘三界法。是名一切世间不可乐想。死想者如死念中说。不净想者如身念处中说。断想离想尽想者缘涅槃相。断诸结使故名断想。离结使故名离想。尽诸结使故名尽想。问曰。若尔者一想便足。何以说三。答曰。如前一法三种说。无常即是苦。苦即是无我。此亦如是一切世间罪恶深重故三种呵。如伐大树不可以一下断。涅槃微妙法。昔所未得。是故种种赞。名为断想离想尽想。复次断三毒故名为断。离爱故名为离。灭一切苦更不生故名为尽。复次行者于暖法顶法忍法世间第一法正智慧观。远诸烦恼是名离想。得无漏道断诸结使。是名断想。入涅槃时灭五受众不复相续。是名尽想。断想有余涅槃。尽想无余涅槃。离想二涅槃方便门。是三想有漏无漏故。一切地中摄(十想竟)

　　大智度初品中十一智释论第三十八(丹云三三昧义三根义合)

【经】十一智法智比智他心智世智苦智集智灭智道智尽智无生智如实智

【论】法智者。欲界系法中无漏智。欲界系因中无漏智。欲界系法灭中无漏智。为断欲界系法道中无漏智。及法智品中无漏智。比智者。于色无色界中无漏智亦如是。他心智者。知欲界色界系现在他心心数法及无漏心心数法少分。世智者诸有漏智慧。苦智者五受众无常苦空无我观时。得无漏智。集智者。有漏法因。因集生缘观时无漏智。灭智者。灭止妙出观时无漏智。道智者。道正行达观时无漏智。尽智者。我见苦已断集已尽证已修道已。如是念时无漏智慧见明觉。无生智者。我见苦已不复更见。断集已不复更断。尽证已不复更证。修道已不复更修。如是念时无漏智慧见明觉。如实智者。一切法总相别相。如实正知无有挂碍。是法智缘欲界系法及欲界系法因欲界系法灭。为断欲界系法道比智亦如是。世智缘一切法。他心智缘他心有漏无漏心心数法。苦智集智缘五受众灭智缘尽。道智缘无漏五众。尽智无生智俱缘四谛。十智一有漏八无漏一当分别。他心智缘有漏心。是有漏缘无漏心。是无漏法智。摄法智及他心智苦智集智灭智道智尽智无生智少分。比智亦如是。世智摄世智及他心智少分。他心智摄他心智及法智比智世智道智尽智无生智少分。苦智摄苦智及法智比智尽智无生智少分。集智灭智亦如是。道智摄道智及法智比智他心智尽智无生智少分。尽智摄尽智及法智比智他心智苦智集智灭智道智少分。无生智亦如是。九智八根相应。除慧根忧根苦根。世智十根相应除慧根。法智比智苦智。空三昧相应。法智比智灭智尽智无生智。无相三昧相应。法智比智他心智苦智集智道智尽智无生智。无作三昧相应。法智比智世智苦智尽智无生智。无常想苦想无我想相应。世智中四想相应。法智比智灭智尽智无生智。后三想相应。有人言。世智或与离想相应。法智缘九智除比智。比智亦如是。世智他心智尽智无生智缘十智。苦智集智缘世智及有漏他心智。灭智不缘智道智。缘九智除世智。法智比智十六相。他心智四相。苦集灭道各各四相。尽智无生智俱十四相。除空相无我相。暖法顶法忍法中世智十六相。世间第一法中世智四相除无相。(转相观相也旧言十六圣行)初入无漏心成就一世智。第二心增苦智法智。第四心增比智。第六心增集智。第十心增灭智。第十四心增道智。若离欲者增他心智。无学道增尽智。得不坏解脱增无生智。初无漏心中不修智。第二心中现在未来修二智。第四心中现在修二智未来修三智。第六心中现在未来修二智。第八心中现在修二智。未来修三智。第十心中现在未来修二智。第十二心中现在修二智。未来修三智。第十四心中现在未来修二智第十六心中现在修二智。未来修六智。若离欲修七智。须陀洹欲离欲界结使。十七心中修七智。除他心智尽智无生智。第九解脱心中修八智。除尽智无生智。信解脱人转作见得。双道中修六智。除他心智世智尽智无生智。离七地欲时。无碍道中修七智除他心智尽智无生智。解脱道中修八智除尽智无生智。离有顶欲时无碍道中修六智。除他心智世智尽智无生智。八解脱道中修七智。除世智尽智无生智。无学初心第九解脱不时解脱人修十智及一切有漏无漏善根。若时解脱人修九智及一切有漏无漏善根。如是等种种以阿毗昙门广分别。如实智分别相。此般若波罗蜜后品广说。复次有人言。法智者知欲界五众无常苦空无我。知诸法因缘和合生。所谓无明因缘诸行乃至生因缘老死。如佛为须尸摩梵志说。先用法智分别诸法。后用涅槃智。比智者知现在五受众无常苦空无我。过去未来及色无色界中五受众。无常苦空无我亦如是。譬如见现在火热能烧。以此比知过去未来及余国火。亦如是。他心智者。知他众生心心数法。问曰。若知他心心数法。何以故。但名知他心。答曰。心是主故但名知他心。若说心当知已说心数法。世智者名为假智。圣人于实法中知凡夫人。但假名中知。以是故名假智。如栋梁椽壁名为屋。但知是事不知实义。是名世智。苦智者。用苦慧呵五受众。问曰。五受众亦无常亦苦亦空亦无我。何以故。但说苦智不说无常空无我智。答曰。为苦谛故说苦智。集谛故说集智。灭谛故说灭智。道谛故说道智。问曰。五受众有种种恶。何以故。但说苦谛不说无常谛空无我谛。答曰。若说无常空无我谛。亦不坏法相。以众生多著乐畏苦故。佛呵世间一切皆是苦。欲令舍离故。无常空无我中。众生不大畏故不说。复次佛说法中五受众有异名名为苦。以是故但说苦智。是苦智或有漏或无漏。若在暖法顶法忍法世间第一法是有漏。若入见谛道是无漏。何以故。从暖法。至世间第一法中。四种观苦故。集智灭智道智亦如是。复次苦智名知苦相。实不生集智。名知一切法离无有和合。灭智名知诸法常寂灭如涅槃。道智名知一切法常清净无正无邪。尽智名知一切法无所有。无生智名知一切生法不实不定故不生。如实智者。十种智所不能知。以如实智故。能知十智各各相各各缘各各别异各各有观法。是如实智中。无相无缘无别。灭诸观法亦不有观。十智中有法眼慧眼。如实智中唯有佛眼。十智阿罗汉辟支佛菩萨共有。如实智唯独佛有。所以者何。独佛有不诳法。以是故知。如实智独佛有。复次是十智入如实智中。失本名字唯有一实智。譬如十方诸流水皆入大海舍本名字但名大海。如是等种种分别十一智义。此中略说(丹云十一智竟)

【经】三三昧有觉有观三昧。无觉有观三昧。无觉无观三昧

【论】一切禅定摄心。皆名为三摩提。秦言正心行处。是心从无始世界来常曲不端。得是正心行处心则端直。譬如蛇行常曲入竹筒中则直。是三昧三种。欲界未到地。初禅与觉观相应故。名有觉有观。二禅中间但观相应故。名无觉有观。从第二禅乃至有顶地。非觉观相应故。名无觉无观。问曰三昧相应心数法乃至二十。何以故但说觉观。答曰。是觉观娆乱三昧。以是故说是二事。虽善而是三昧贼难可舍离。有人言。心有觉观者无三昧。以是故佛说有觉有观三昧但不牢固觉观力小微。是时可得有三昧。是觉观能生三昧亦能坏三昧。譬如风能生雨亦能坏雨。三种善觉观能生初禅。得初禅时发大欢喜觉观故心散还失。以是故但说觉观。问曰。觉观有何差别。答曰。粗心相名觉。细心相名观。初缘中心发相名觉。后分别筹量好丑名观。有三种粗觉。欲觉嗔觉恼觉。有三种善觉。出要觉无嗔觉无恼觉。有三种细觉。亲里觉国土觉不死觉。六种觉妨三昧。三种善觉能开三昧门。若觉观过多还失三昧。如风能使船风过则坏船。如是种种分别觉观。问曰。经说三种法。有觉有观法。无觉有观法。无觉无观法。有觉有观地。无觉有观地。无觉无观地。今何以但说三种三昧。答曰。妙而可用者取。有觉有观法者。欲界未到地初禅中觉观相应法。若善若不善若无记。无觉有观法者。禅中间观相应法。若善若无记。无觉无观法者。离觉观法一切色心不相应行及无为法。有觉有观地者。欲界未到地梵世。无觉有观地者。禅中间善修是地作大梵王。无觉无观地者。一切光音一切遍净一切广果一切无色地。于中上妙者是三昧。何等是三昧从空等三三昧。乃至金刚及阿罗汉辟支佛诸三昧。观十方佛三昧乃至首楞严三昧。从断一切疑三昧。乃至三昧王等诸佛三昧。如是等种种分别。略说三三昧义竟

【经】三根未知欲知根知根知已根

【论】未知欲知根者无漏九根和合。信行法行人。于见谛道中名未知欲知根。所谓信等五根。喜乐舍根意根。信解见得人。思惟道中是九根转名知根。无学道中。是九根名知已根。问曰。何以故。于二十二根中。但取是三根。答曰。利解了了自在相。是名为根。余十九根根相不具足故不取。是三根利能直入至涅槃。诸有为法中主故。得自在能胜诸根。复次十根但有漏自得。无所利益故九根不定。或有漏或无漏故不说。菩萨应具足。问曰。十想亦有漏亦无漏。何以故。说应具足。答曰。十想皆是助道求涅槃法。信等五根虽是善法不尽求涅槃。如阿毗昙中说。谁成就信等五根。不断善根者。复次若五根清净变为无漏。三根中已摄。是三根中必有意根。三受中必有一受。以是故但说三根。复次二十二根。有善有不善有无记杂。是故不说应具足。是三根受众行众识众摄。未知欲知根在六地。知根知已根在九地。三根缘四谛六想相应。未知欲知根三根因。知根二根因。知已根但知已根因。未知欲知根。次第生二根。知根次第或生有漏根。或生知根或生知已根。知已根或生有漏根或生知已根。如是等以阿毗昙门广分别说。复次未知欲知根。名诸法实相。未知欲知故生信等五根。是五根力故。能得诸法实相。如人初入胎中得二根身根命根。尔时如段肉未具。诸根不能有所别知。五根成就能知五尘。菩萨亦如是。初发心欲作佛。未具足是五根。虽有愿欲知诸法实相不能得知。菩萨生是信等五根。则能知诸法实相。如眼四大及四大造色和合名为眼。先虽有四大。四大造色未清净故。不名眼根。不断善根人虽有信未清净故。不名为根。若菩萨得是信等五根。是时能信诸法实相不生不灭不垢不净非有非无非取非舍常寂灭真净如虚空。不可示不可说。一切语言道过出一切心心数法所行如涅槃。是则佛法。菩萨以信根力故。能受精进根力故。勤行不退不转。念根力故不令不善法入摄诸善法。定根力故心散五欲中。能摄实相中慧根力故。于佛智慧中少多得义味不可坏。五根所依意根必与受具。若喜若乐若舍。依是根入菩萨位乃至未得无生法忍果。是名未知欲知根。此中知诸法实相。了了故名知根。从是得无生法忍果。住阿鞞跋致地得受记。乃至满十地。坐道场得金刚三昧。于其中间名为知根。断一切烦恼习。得阿耨多罗三藐三菩提。一切可知法。智慧遍满故。名为知已根(丹云三根竟)


大智度论卷第二十三大智度论初品十力释论第三十九(卷二十四)

　　　　圣者龙树造


　　　　后秦龟兹国三藏鸠摩罗什译


【经】舍利弗。菩萨摩诃萨欲遍知佛十力四无所畏四无碍智十八不共法大慈大悲。当习行般若波罗蜜

【论】问曰。是十力四无所畏等。是佛无上法。应当前说。何以故。先说九相八念等。答曰。六波罗蜜是菩萨所应用先已说。三十七品乃至三无漏根是声闻法。菩萨行是六波罗蜜得力故。欲过声闻辟支佛地。亦欲教化向声闻辟支佛人令入佛道。是故呵是小乘法舍一切众生无所利益。若诸声闻人言。汝是凡夫人未断结使。不能行是法是故空呵。以是故佛言菩萨应具足三十七品等。诸声闻法不可得故。虽行是诸法以不可得故。为众生行邪行故。行此正行常不舍是诸法不可得空。亦不疾取涅槃证。若菩萨不解不行是小乘。而但呵者谁当肯信。譬如释迦牟尼佛。若先不行六年苦行。而呵言非道者无人信受。以是故自行苦行过于余人。成佛道时呵是苦行道人皆信受。是故六波罗蜜后次第行声闻法

复次此非但是声闻法。是法中和合不舍众生意具足一切佛法。以不可得空智故。名菩萨法。问曰。若菩萨具足三十七品诸法者。云何不入声闻法位。答曰。具足者具足观知而不取证。了了观知故名具足如佛说

　一切畏杖痛　　莫不惜寿命
　恕已可为喻　　杖不加群生　

虽言一切畏杖痛。无色界众生无身。色界虽有身而无鞭杖。欲界中诸佛转轮圣王夜摩天已上皆不畏杖楚。为畏得杖处者故言一切。具足亦如是。不为求证著法故言具足。复次我先说。不舍众生以不可得空智和合故。不堕声闻地。问曰。从六波罗蜜。至三无漏根。但言应具足。自此以后何以故。皆言欲得欲知是事。当习行般若波罗蜜。答曰。声闻法有量有限故。言应具足。自此已下是诸佛法甚深无量。菩萨未得故言欲得是事当学般若波罗蜜。复次声闻法易解易知故言具足。菩萨法佛法难解难知故言当学。复次声闻法总相。但知苦知苦因知苦尽知尽苦道。譬如二种医。一者但知病知病因知差病知差病药。而不知一切病不知一切病因不知一切病差。不知一切差病药。若复但知治人病不知治畜生病。或能治一国土。不能治余国土。有能治数十种病。不悉知四百四种病病因病差差病药亦如是。二者于四种中悉皆遍知。遍知药遍知病。声闻人如小医不能遍知。菩萨摩诃萨如大医。无病不知无药不识。以是故声闻法应具足。菩萨法应当学

佛有十力者。是处不是处如实知一力也。知众生过去未来现在诸业诸受。知造业处知因缘知报二力也。知诸禅解脱三昧定垢净分别相如实知三力也。知他众生诸根上下相如实知四力也。知他众生种种欲五力也。知世间种种无数性六力也。知一切道至处相七力也。知种种宿命。共相共因缘一世二世乃至百千世劫初劫尽。我在彼众生中如是姓名。饮食苦乐寿命长短。彼中死是间生是间死还生是间。此间生名姓饮食苦乐。寿命长短亦如是八力也。佛天眼净过诸天人眼见众生死时生时端正丑陋。若大若小若堕恶道若堕善道。如是业因缘受报。是诸众生恶身业成就。恶口业成就。恶意业成就。谤毁圣人邪见邪见业成就。是因缘故身坏死时入恶道。生地狱中。是诸众生善身业成就。善口业成就。善意业成就不谤圣人正见正见业成就。是因缘故身坏死时入善道生天上九力也。佛诸漏尽故。无漏心解脱。无漏智慧解脱。现在法中自识知我生已尽持戒已作后有尽。如实知十力也。问曰。是十力菩萨未得。声闻辟支佛所不能得。今何以说。答曰。声闻人虽不能得。若闻是十力功德。作是念佛有如是大功德。自庆言我等善利蒙益不少。得信心清净入尽苦道。诸菩萨者闻之。勤修菩萨道。当得如是十力等大功德果。复次有声闻人及菩萨。修念佛三昧。非但念佛身。当念佛种种功德法身。应作是念佛一切种一切法能解故名一切智人。一切法如实善分别说故。名一切见人。一切法现前知故。名一切知见无碍人。等心一切众生故。名大慈悲人。有大慈悲故。名为世救。如实道来故。名为如来。应受一切世间供养故。名为应供人。成就不颠倒智慧故。名正遍知。戒定慧智成就故。名明行。成不复还故。名善逝。知世间总相别相故。名世间解。善说出世间安隐道故。名无上调御师。以三种教法度众生故。名天人师。一切世间烦恼睡能自觉亦能觉人故。名为觉人。一切所愿具足故。名有德。十力成就故。名坚誓。得四无畏故。名人师子。得无量甚深智故。名大功德海。一切记说无碍故。名如风。一切好丑无憎爱故。名如地。烧一切结使薪故。名如火。善断一切烦恼习故。名具足解脱。最上处住故。名为世尊。佛有如是等诸功德故应念佛。以是故菩萨摩诃萨。欲得佛十力四无所畏十八不共法。当学般若波罗蜜。复次佛在王舍城耆阇崛山中。说是般若波罗蜜时。佛四部众及诸外道在家出家。诸天龙鬼神等种种大众集会。佛入三昧王三昧。放大光明遍照恒河沙等世界。地六种震动。说是般若波罗蜜六波罗蜜乃至三无漏根。是中有众生疑。有何等力有几种力故。能作如是不可思议感动利益。佛知众生心有如是疑故言。我有诸法实相智力。是力有十种用。是十种智故。能作如是感动变化。亦能过是所作。以是故言欲得十力当学般若波罗蜜。复次佛弟子世世殖善根。以少罪缘故堕外道。诸外道常言。佛非实有功德力。是幻术力诳惑人心。佛弟子堕外道者。心疑若尔者佛非大人。欲灭是恶谤故言。我实有十力四无所畏故度众生。非是幻诳也。复次诸菩萨修菩萨道。苦行事难办难成故欲懈息。是故佛言。行是十力当得无量果报。譬如估客主慰喻商人言。汝等慎勿疲惓。精勤努力得至宝山。当得七宝如意宝珠。佛亦如是安慰诸菩萨言。无得疲厌当勤精进修菩萨道。行是十力当得无量果报。如是等种种利益因缘故。说十力等。问曰。佛有无量力。何以故但说十力。答曰。诸佛虽有无量力。度人因缘故。说十力足成办其事。以是处不是处智力。分别筹量众生是可度是不可度。以业报智力。分别筹量是人业障是人报障是人无障。以禅定解脱三昧智力。分别筹量是人著味是人不著味。以上下根智力。分别筹量众生智力多少。以种种欲智力。分别筹量众生所乐。以种种性智力。分别筹量众生深心所趣。以一切至处道智力。分别筹量众生解脱门。以宿命智力。分别众生先所从来。以生死智力。分别众生生处好丑。以漏尽智力分别筹量众生得涅槃。佛用是十种力度脱众生。审谛不错皆得具足。以是故佛虽有无量力但说此十力。复次是处不是处力定。知从是因缘出是果报。是中总摄九力。为欲度众生故。于初力中分别有九种。何以故。是世间众生现前见谷从种出。而不能知。何况心心数法因缘果报。佛于内外因缘果报。了了遍知故名为力。佛知是众生业烦恼因缘故缚。净禅定三昧解脱因缘故解。是一切众生三世三种诸业诸烦恼轻重深浅粗细。佛悉遍知故名力。一切众生诸禅定解脱三昧大小深浅解脱因缘。佛悉遍知故名力。众生钝根为后身故。作罪福业因缘。利根人为不生故集诸业。佛悉知此上下根好丑相故名力。知一切众生二种欲。作上下根因缘。二种欲善恶种种别异。佛悉遍知故名力。二种欲由二种性因缘故。遍知众生深心所趣故名力。一切众生种种性因缘故行二种道。所谓善道恶道种种门所至处。佛悉遍知故名力。过去未来世中因缘果报智慧无碍。是名宿命生死智力。知过去未来因果。已悉知方便坏因缘果报相续。是名漏尽力。佛知三世中二种因缘。分别筹量众生根欲性。为尽漏故说法。是漏尽力。问曰。何等为是处不是处力。答曰。佛知一切诸法因缘果报定相。从是因缘生如是果报。从是因缘不生如是果报。所以者何。如多性经中说。是处不是处相。女身作转轮圣王无是处。何以故。一切女人皆属男子。不得自在故。女人尚不得作转轮圣王何况作佛。若女人得解脱涅槃。亦因男子得。无有自然得道。二转轮圣王。一时出世无是处。何以故无怨业成就故。二转轮圣王尚不同世何况二佛。恶业得受乐报无是处。恶业尚不能得世间乐。何况出世乐。若恶行生天无是处。恶行尚不能得生天何况涅槃。五盖覆心散乱。离修七觉而得涅槃无是处。五盖覆心离修七觉。尚不能得声闻道何况佛道。心无覆盖佛道可得。何况声闻道。如是等是处不是处。多性经中佛口自说。诸论议师辈。依是佛语更广说是处不是处。若言佛有阙失罪过。若诸贤圣求外道师。若诸贤圣自言我是佛。若诸贤圣堕恶道。若见谛所断结使更生。若诸贤圣覆藏罪。若须陀洹二十五有皆无是处。如贤圣分别中广说。五逆人五种黄门堕四恶道。众生郁多罗越人魔眷属三障所遮。若言得道皆无是处。经说法者轻法自轻破戒愚痴。若言得具足法喜亦无是处。自言我是佛。此身口恶不悔欲见佛。若破僧罪不悔欲见佛。邪定入正定。正定入邪定。正定入不定。除佛法别有真得道人应得道身若死皆无是处。除因缘生识出名色更有法无是处。佛遣使事未讫。若遮碍无是处。入慈三昧若他因缘死入灭尽定。在见谛道中若死皆无是处。若害佛及佛母无是处。转轮圣王女宝象马主藏臣主兵臣。若在胎中死母子夭丧皆无是处。郁多罗越人女宝佛母。命终次身入恶道皆无是处。有为常涅槃无常。凡夫人能断非有想非无想结使。一切取相禅定中修圣道。无漏道有漏因。若地湿相水坚相火冷相风住相皆无是处。无明不能生诸行。乃至生不能生老死无有是处。二心一时生五识众。能分别取相。若著若离若眼能起身业口业。若眼能入禅定无有是处。但五识相续生不生意识但五识众中著有相续。但五识众能缘名能缘相。能缘无色法。能缘过去未来。能缘离三世法。但五识众中有增触明触修禅定。若受善律仪不善律仪。若忧喜若有无觉无观。若增益诸根皆无是处。鼻识舌识有隐没无记凡夫人第六识离我行无是处。如是等无量无是处。是处亦如是。佛知是处无是处。分别筹量可度者为说法。不可度者为作因缘。譬如良医知病可治不可治。声闻辟支佛所知少少故或不应度者欲度。如首罗应度而不度。如舍利弗所不度者。是佛无是事。无能坏无能胜。悉遍知故是名初力。业报智力者。身口所作业。及此生无作业所受戒业亦恶业。日夜随生业用生罪福业。是业佛略说三处摄。是名一切业相。佛知一切众生有业过去报亦过去。有业过去报在现在。有业过去报在未来。有业过去报在过去现在。有业过去报在过去未来。有业过去报在现在未来。有业过去报在过去未来现在。现在业亦如是。复次善心中。受善不善无记业报。不善心无记心亦如是。复次乐业因缘故受乐报。苦业因缘故受苦报。不苦不乐业因缘故。受不苦不乐报。现报业因缘故。受现报。生报业因缘故受生报。后报业因缘故受后报。不净业因缘故受恼报。净业因缘故受无恼报。杂业因缘故受杂报。复次二种业。必受报业不必受报业。必受报业不可得离。或待时待人待处受报。如人应共转轮圣王受福。待转轮圣王好世。出是时。乃受是为待时。待人者。人即是转轮圣王。待处者转轮圣王所出处。复次是必受报业。不待技能功勋。若好若丑不求自来。如天上生人福乐自至地狱中人罪苦自追。不待因缘此业深重故。复次必受报业。如毗琉璃军杀七万二千诸得道人及无量五戒优婆塞。如目连等大神通人所不能救。如薄拘罗后母投著火中汤中水中而不死。如佛游诸国。虽出家行乞不须膳供。而五百乘车载王所食。叶中生粳米。随饭百味羹。如是等善恶业必受。余者不必受。欲界受三种业报处。乐受业苦受业不苦不乐受业。色界受二种业报处。乐受业不苦不乐受业。无色界受一种业报处。不苦不乐受业。或待事者依是事得受业报。如弗迦罗婆王。池中生千叶金色莲华大如车轮。因是大会快乐。多人出家得道。佛知一切众生造诸业处。或欲界色界无色界。欲界在何道中。若天道在何天中。若人中在何天下。若阎浮提在何国。若是国在何城何聚落。何精舍何土地若是城在何里何巷。何舍在何处。知是业何等时作。过去一世二世乃至百千万世。是业果报几已受几未受几必受几不必受。知善不善所用事物。所谓刀杖教敕杀等。自杀遣人杀。诸余恶业亦如是。善业亦如是。知如是布施持戒修善。施中所施何等土地。房舍衣服饮食医药卧具七宝财物。戒中受戒自然戒心生戒口言戒一行戒少分戒多分戒满分戒一日戒七善道戒十戒具足戒定共戒。善福中修初禅二三四禅慈心悲喜舍心。如是等善业因缘。若悭贪若嗔恚若怖畏若邪见若恶知识等。种种恶业因缘福业因缘。若信若怜愍若恭敬若禅定若智慧若善知识等。种种善业因缘。是诸业自在。一切天及人。是诸业相无能转者。于亿千万世。常随逐众生不舍。如债主随人。得因缘具足便与果报。如地中种子。得因缘时节和合便生。是业能令众生六道中受生驶疾于箭。一切众生皆有诸业报分。如父母遗财。诸子皆应得分。是业果报时到不可遮止。如劫尽火随众生应生处处处安置。如大国王随其所应而与官职。人命终时是业来荫覆其心。如大山映物。是业能与种种身。如工画师作种种像。若人以正行业则与好报。若以邪行业则与恶报。如人事王随事得报。如是等分别诸业相果报。复次如分别业经中。佛告阿难。行恶人好处生。行善人恶处生。阿难言。是事云何。佛言。恶人今世罪业未熟。宿世善业已熟。以是因缘故。今虽为恶而生好处。或临死时善心心数法生。是因缘故亦生好处。行善人生恶处者。今世善未熟。过世恶已熟。以是因缘故。今虽为善而生恶处。或临死时不善心心数法生。是因缘故亦生恶处。问曰。熟不熟义可尔。临死时少许时心。云何能胜终身行力。答曰。是心虽时顷少而心力猛利。如火如毒虽少能成大事。是垂死时心决定猛健故。胜百岁行力。是后心名为大心。以舍身及诸根事急故。如人入阵不惜身命名为健。如阿罗汉。舍是身著故得阿罗汉道。如是等种种罪福业报。转报亦应如是。知声闻人但知恶业罪报善业福报。不能如是细分别。佛悉遍知是业及业报。智慧势力无碍无尽无能坏故。是名第二力。禅定解脱三昧净垢分别智力者。禅名四禅。佛知是禅佐助道法名相义分次第熏修有漏无漏学无学净垢味不味深浅分别等。八解脱如禅中分别相说。禅摄一切色界定。说解脱。摄一切定禅波罗蜜。即是诸解脱禅定三昧解脱禅三昧皆名为定。定名为心不散乱。垢名爱见慢等诸烦恼。净名真禅定。不杂爱见慢等烦恼如真金。分别名诸定中有一心行不一心行。常行不常行。难入易入。难出易出。别取相。总取相。转治不转治。转治如淫欲中慈心。嗔人不净观。愚痴人思惟边无边。掉戏心中用智慧分别诸法。没心中欲摄心。若不尔者名不转治。是定中应分别时及住处。若身瘦羸是非行定时。如菩萨苦行时。作是念。我今不能生禅定。若多人处亦非行定处。复次佛知是禅定失。是禅住是禅增益是禅到涅槃。复次佛知是人难入定难出定易入易出易入难出难入易出。佛知是人应得如是禅。知是人失禅受五欲。知是人受五欲已还得禅。依是禅得阿罗汉。如是等一切诸禅定解脱即是三昧是禅定。佛以甚深智慧尽知无能坏无能胜。是名第三力。知众生上下根智力者。佛知众生是利根钝根中根。利智名为上。钝智名为下。佛用是上下根智力。分别一切众生。是利根是中根是钝根。是人如是根。今世但能得初果。更不能得余。是人但能得第二第三第四果。是人但能得初禅。是人但能得第二第三第四禅。乃至灭尽定亦如是。是人当作时解脱证。是人当作不时解脱证。是人能得于声闻中第一。是人能得于辟支佛中第一。是人具足六波罗蜜。能得阿耨多罗三藐三菩提。如是知已。或为略说得度。或为广说得度。或为略广说得度。或以软语教或以苦语教或以软苦语教。佛亦分别。是人有余根。应令增生信根。是人应令生精进念定慧根。是人用信根入正位。是人用慧根入正位。是人利根为结使所遮。如鸯群梨摩罗等。是人利根不为结使所遮。如舍利弗目连等。知根虽钝而无遮。如周利般陀伽。有根钝而遮者。知是人见谛所断根钝思惟所断根利。思惟所断钝见谛所断利。是人一切根同钝同利。是人一切根不同钝不同利。是人先因力大。是人今缘力大。是人欲缚而得解。是人欲解而得缚。譬如鸯群梨摩罗。欲杀母害佛而得解脱。如一比丘。得四禅增上慢故还入地狱。知是人必堕恶道。是人难出是人易出。是人疾出是人久久乃出。如是等一切众生上下根相皆悉遍知。无能坏无能胜。是名第四力。知众生种种欲智力者。欲名信喜好乐。好五欲如孙陀罗难陀等。好名闻如提婆达等。好世间财利如须弥刹多罗等。好出家如耶舍等。好信如跋迦利等。好持戒如罗睺罗等。好施如施跋罗(丹注云佛姑甘露女所生)好头陀远离如摩诃迦叶。好坐禅如隶跋多等。好智慧如舍利弗等。好多闻如阿难等。好知毗尼如优婆离等。如是佛弟子各各有所好。凡夫人亦各各有所喜。或有喜淫欲或有喜嗔恚。复次佛知是人多欲多嗔多痴。问曰。何等是多欲多嗔多痴相。答曰。如禅经中说。三毒相是中应广说。知如是相已。多淫欲人不净法门治。多嗔人慈心法门治。多愚痴人因缘法门治。如是随所欲说法。所谓善欲随心为说。如船顺流。恶欲以苦切语教。如以榍出榍。是欲智中佛悉遍知。无能坏无能胜。是名第五力。性智力者。佛知世间种种别异性。性名积习。相从性生。欲随性作行。或时从欲为性。习欲成性。性名深心为事。欲名随缘起。是为欲性分别。世间种种别异者。各各性多。性无量不可数。是名世间别异。有二种世间。世界世间。众生世间。此中但说众生世间。佛知众生如是性如是欲从是处来。若成就善根不善根。可度不可度。定不定。必不必。行何行生何处在何地。复次佛知是众生种种性相。所谓随所趣向。如是处偏多。如是贵。如是深心事。如是欲。如是业。如是行。如是烦恼。如是礼法。如是定。如是威仪。如是知。如是见。如是忆想分别。尔所结使生。尔所结使未生。随所著生欲。随欲染心。随染心趣向。随向贵重。随贵重常觉观。随觉观为戏论。随戏论常念。随念发行。随发行作业。随作业果报。复次佛用是种种性智力。知是众生可度是不可度。是今世可度是后世可度。是即时可度。是异时可度。是现前可度。是眼不见可度。是人佛能度。是人声闻能度。是人共可度。是人必可度。是人必不可度。是人略说可度。是人广说可度。是人略广说可度。是人赞叹可度。是人折伏可度。是人将迎可度。是人弃舍可度。是人细法可度。是人粗法可度。是人苦切可度。是人软语可度。是人苦软可度。是邪见是正见。是著过去是著未来。是著断灭是著常。是著有见是著无见。是欲生是厌生。是求富贵乐。是著厚邪见。是说无因无缘。是说邪因缘。是说正因缘。是说无作业。是说邪作业。是说正作业。是说不求。是说邪求。是说正求。是贵我。是贵五欲。是贵得利。是贵饮食。是贵说戏乐事。是乐众。是乐愦闹是乐远离。是多行爱。是多行见。是好信。是好慧。是应守护是应舍。是贵持戒。是贵禅定。是贵智慧。是易悟。是讲说乃悟。是可引导。是句句解。是利根是钝根是中根。是易出易拔。是难出难拔。是畏罪。是重罪。是畏生死。是不畏生死。是多欲是多嗔是多痴。是多欲嗔。是多欲痴。是多嗔痴。是多欲嗔痴。是薄烦恼是厚烦恼。是少垢是多垢。是覆慧是衣裓慧是广慧。是人善知五众相十二入十八界十二因缘。是处非是处。苦集灭道。善知入定出定住定。复次佛知是欲界众生是色界是无色界众生。是地狱畜生饿鬼人天。是卵生胎生湿生化生。是有色是无色是有想是无想。是短命是长命。是但凡夫人未离欲。是凡夫人离下地欲未离禅欲。如是乃至非有想非无想。是向道是得果。是辟支佛。是诸佛无碍解脱。如是等种种分别。五道四生三聚假名障众入界。善根不善根。诸结使地业果。是可度是不可度灭智分别。以如是等分别。知世间种种别异性。得无碍解脱。如是等种种别异佛悉遍知。无能坏无能胜。是名第六力。一切至处道智力者。有人言业即是道。所以者何。业因缘故遍行五道有业。能断业能有所至。所谓三圣道分及无漏思。以是故诸业是一切至处道。复次有人言。五别五智三昧(丹云无漏三昧禅五支)住一切处利益事办。复有人言第四禅即是。何以故。第四禅一切诸定至处。如诸经中说。是善心定心不乱心摄心。皆入第四禅中。复次有人言。如身念处。即是至处道。是诸道利益之本。复有人言。一切圣道是用是圣道得随意利益。复有论者言。一切善道一切恶道一切圣道。各各知诸道至处。如毛竖经中说。佛悉遍知无能坏无能胜。是名第七力。宿命智力者。宿命有三种。有通有明有力。凡夫人但有通。声闻人亦通亦明。佛亦通亦明亦力。所以者何。凡夫人但知宿命所经。不知业因缘相续。以是故。凡夫人但有通无有明。声闻人知集谛故。了了知业因缘相续生。以是故。声闻人亦有通亦有明。若佛弟子先凡夫人时。得宿命智。入见谛道中知集因缘。第八无漏心得断见故。通变为明。所以者何。明名见根本。若佛弟子先得圣道。后宿命智生。亦知集因缘力故通变为明。问曰。若佛本为菩萨时。先得宿命智。诸菩萨离无所有处烦恼。后入圣道故。云何佛说我初夜得初明。答曰。是时非明。若佛在众中说我彼时得是明。示众人言是明初夜得。譬如国王未作王时生子。后作王时人问王子何时生。答言。王子某时生。是生时未作王。以今是王故以彼为王子。言王子彼时生。佛亦如是。宿命智生尔时未是明。但名通。后夜时知集因缘故。通变为明。后在众中说言。我初夜时得是明。问曰。通明义。如是云何为力。答曰。佛用是明。知己身及众生无量无边世中宿命因缘所更种种悉遍知。是为力。是名第八力。生死智力者。佛用天眼见众生生死处。凡夫人用是天眼。极多见四天下。声闻人极多傍见小千世界上下亦遍见。问曰。大梵王亦能见千世界有何等异。答曰。大梵王自于千世界中立则遍见。若在边立则不见余处。声闻人则不尔。在所住处常见千世界。辟支佛见百千世界。诸佛见无量无边诸世界。凡夫人天眼智。是通而非明亦如是。但见所有事。不能见随业因缘受生。如宿命中说。复次得天眼人中最第一者阿泥卢豆。色界四大造色半头清净是天眼。佛天眼四大造色遍头清净。是为差别。复次声闻人所住于三昧中得天眼。即所住三昧中能见。若有觉有观三昧。若无觉有观三昧。若无觉无观三昧。佛随所入三昧中住欲见尽见。若依无觉无观三昧中得天眼。入有觉有观三昧。若无觉有观三昧中。亦能见。复次声闻人用是天眼见时。所住三昧中心入余三昧天眼则灭。佛则不尔。心虽入余三昧天眼不灭。是智慧遍知一切众生生死所趣。无能坏无能胜。是名第九力。漏尽智力者。问曰。九力智慧分别有差别。漏尽则同。一切声闻辟支佛有何等异。答曰。虽漏尽是同。智慧分别大差别。声闻极大力思惟所断结生分住分灭分三时断。佛则不尔。一生分时尽断。声闻人见谛所断结使生时断。思惟所断三时灭。佛则见谛所断思惟所断无异。声闻人初入圣道时。入时与达时异。佛则一心中亦入亦达。一心中得一切智。一心中坏一切障。一心中得一切佛法。复次诸声闻人。有二种解脱。烦恼解脱法障解脱。佛有一切烦恼解脱。亦有一切法障解脱。佛自然得智慧。诸声闻人随教道行得。复有人言。若佛以智慧断一切众生烦恼。其智亦不钝不减。譬如热铁丸著少绵上。虽烧此绵而火热势不减。佛智慧亦如是。烧一切烦恼智力亦不减。复次声闻但知自尽漏。诸佛自知尽漏亦知尽他人漏。如净经中说。复次佛独知众生心中分别有九十八使一百九十六缠。除佛无有知者。佛亦独知苦法智苦比智中断尔所结使性。乃至道比智亦如是。思惟所断九解脱道中亦尔。佛悉遍知一切众生如是事声闻若少知少说皆随佛语。佛如是漏尽智慧力势。无能坏无能胜。是名第十力。问曰。是十力何者最胜。答曰。各各于自事中。大如水能渍火能烧。各自有力。有人言初力为大。能摄十力故。或言漏尽力大。事办得涅槃故。论者言是十力皆以无碍解脱为根本。无碍解脱为增上。问曰。若是十力独是佛事。弟子今世无人能得。佛何以故说。答曰。断人十力中疑故。无智人令心决定坚牢故。令四众欢喜。言我等大师独有如是力。不与一切众生共。又诸外道辈言。憍昙氏沙门常寂静处住。智慧缩没。以是故发至诚言。我十种智力四无所畏安立具足。在大众中说具足智慧教化众生。如师子吼转梵轮。一切外道及天世人无能转者。为止是谤故说是十力。问曰。好人法一事。智慧尚不应自赞。何况无我无所著人而自赞十力。如说

　自赞自毁　　赞他毁他　　如是四种
　智者不行　

答曰。佛虽无我无所著。有无量力。大悲为度众生故。但说十力不为自赞。譬如好贾客导师。见诸恶贼诳诸贾客示以非道。导师愍念故语诸贾客。我是实语人。汝莫随诳惑者。又如诸弊医等诳诸病人。良医愍之语众病者。我有良药能除汝病。莫信欺诳以自苦困。复次佛功德深远。若佛不自说无有知者。为众生少说所益甚多。以是故佛自说是十力。复次有可度者必应为说。所应说中次第应说十力。若不说彼不得度。是故自说。譬如日月出时。不作是念。我照天下当有名称。日月既出必自有名。佛亦如是。不自念为有名称故自说功德。佛清净语言说法。光明破众生愚闇。自然有大名称。以是故佛自说十力等诸功德无有失。力名能有所办。用是十种力增益智慧故。能破论议师。用是十种力增益智慧故能好说法。用是十种力增益智慧故。能摧伏不顺。用是十种力增益智慧故。于诸法中得自在。如大国主于臣民大众中得自在。是为以声闻法略说十力义


大智度论卷第二十四大智度论释初品中四无畏义第四十(卷二十五)

　　　　圣者龙树造


　　　　后秦龟兹国三藏鸠摩罗什译


四无所畏者。佛作诚言。我是一切正智人。若有沙门婆罗门若天若魔若梵若复余众。如实言是法不知。乃至不见是微畏相。以是故我得安隐得无所畏安住圣主处。如牛王在大众中师子吼能转梵轮。诸沙门婆罗门若天若魔若梵若复余众实不能转。一无畏也。佛作诚言。我一切漏尽。若有沙门婆罗门若天若魔若梵若复余众。如实言是漏不尽。乃至不见是微畏相。以是故我得安隐得无所畏安住圣主处。如牛王在大众中师子吼能转梵轮。诸沙门婆罗门若天若魔若梵若复余众实不能转。二无畏也。佛作诚言我说障法。若有沙门婆罗门若天若魔若梵若复余众。如实言受是障法不障道。乃至不见是微畏相。以是故我得安隐得无所畏安住圣主处。如牛王在大众中师子吼能转梵轮。诸沙门婆罗门若天若魔若梵若复余众实不能转。三无畏也。佛作诚言。我所说圣道能出世间。随是道能尽诸苦。若有沙门婆罗门若天若魔若梵若复余众。如实言行是道不能出世间。不能尽苦。乃至不见是微畏相。以是故我得安隐得无所畏安住圣主处。如牛王在大众中师子吼能转梵轮。诸沙门婆罗门若天若魔若梵若复余众实不能转。四无畏也。问曰。以何事故说四无所畏。答曰。有人言。佛自称一切智一切见。世间一切经书技术智巧方便甚多无量。若一切众生共知一切事犹尚难。况佛一人而有一切智。或有是事有是难。佛将无有畏而欲断是疑妄。断是难故佛说四无所畏。复次若佛未出世间。外道等种种因缘。欺诳求道求福人。或食种种果。或食种种菜。或食种种草根。或食牛屎。或日一食稊稗。或二日或十日。一月二月一食。或噏风饮水或食水衣。如是等种种食。或衣树皮树叶草衣鹿皮。或衣板木。或在地卧。或卧杵上枝上灰上棘上。或寒时入水。或热时五热自炙。或入水死入火死投岩死断食死。如是等种种苦行法中。求天上求涅槃。亦教弟子令不舍是法。如是引致少智众生以得供养。譬如萤火虫日未出时少多能照。若日出时千光明照。月及众星皆无有明岂况萤火。若佛未出世。诸外道辈小明照世得供养。佛出世时以大智光明。灭诸外道及其弟子皆不复得供养。以失供养利故。便妄语谤佛及佛弟子。如孙陀利经中说。自杀孙陀利而谤佛。语众人言。世间弊人尚不为是。是人世间礼法尚不能知。何况涅槃。佛欲灭如是等诽谤故。自说实功德四无所畏言我独是一切智人。无有能如实言佛不能知。我不畏是事。我独一切诸漏及习尽。无有能如实言佛漏未尽。我不畏是事。我说遮涅槃道法。无有能如实言。是法不能遮涅槃。佛不畏是事。佛说苦尽道达到涅槃。无有能如实言。是道不能到涅槃。佛不畏是事。略说是四无所畏体。一者正知一切法。二者尽一切漏及习。三者说一切障道法。四者说尽苦道。是四法中若有如实言不能尽遍知。佛不畏是事。何以故。正遍知了了故。初二无畏为自功德具足故。后二无畏为具足利益众生故。复次初第三第四无畏中说智。第二无畏中说断。智断具足故。所为事毕。问曰。十力皆名智。四无所畏亦是智。有何等异。答曰。广说佛诸功德是力。略说是无畏。复次能有所作是力。无所疑难是无畏。智慧集故名力。散诸无明故名无畏。集诸善法故名力。灭诸不善法故名无畏。自有智慧故名力。无能坏者故名无畏。智慧猛健是力。堪受问难是无畏。集诸智慧是名力。智慧外用是无畏。譬如转轮圣王七宝成就是力。得是七宝已。周四天下无不降伏。是名无畏。又如良医善知药方是名力。合和诸药与人是名无畏。自利益是名力。利益他是无畏。自除烦恼是名力。除他烦恼是无畏。无能沮坏是名力。不难不退是无畏。自成己善是名力。能成他善是无畏。巧便智是名力。用巧智是无畏。一切智一切种智是名力。一切智一切种智显发是无畏。十八不共法是名力。十八不共法显发于外是无畏。遍通达法性是名力。若有种种问难不复思惟。即时能答是无畏。得佛眼是名力。佛眼见已可度者为说法是无畏。得三无碍智是名力。得应辩无碍是无畏。无碍智是名力。乐说无碍智是无畏。一切智自在是名力。种种譬喻种种因缘庄严语言说法是无畏。破魔众是名力。破诸外道论议师是无畏。如是等种种因缘。分别力无畏。问曰。何等名无所畏。答曰。得无所疑无所忌难。智慧不却不没衣毛不竖。在在法中如说即作是无畏。问曰。云何当知佛无所畏。答曰。若有所畏不能将御大众。能摄能舍能苦切治或软语教。如佛一时驱遣舍利弗目连等。还复怜愍心受。若有所忌难者。诸论议师辈住憍慢山顶。以外智慧心狂醉。皆言天下唯有我一人更无余人。自于经书决定知故。破他经书。论议以恶口訾毁。如狂象无所护惜。如是狂人庵跋咤长爪萨遮只尼揵昆卢坻等。诸大论议师皆降伏。若有所畏则不能尔。及憍陈如等五出家人。沤楼频螺迦叶等千结发仙人。舍利弗目揵连摩诃迦叶等。于佛法中出家。及百千释子。并诸阎浮提大王。波斯尼示王。频婆娑罗王。旃陀波殊提王。优填王。弗迦罗婆利王。梵摩达王等。皆为弟子。诸在家婆罗门皆度。一切世间智慧。为大国王所师仰。梵摩喻弗迦罗婆利鸠罗檀陀等。皆为弟子。有得初道有得第二第三第四道。诸大鬼神阿罗婆迦鞞沙迦等。诸大龙王阿波罗罗伊罗钵多罗等。鸯群梨摩罗诸恶人等。皆降化归伏。若有所畏不能独在树下师子座处坐。欲得阿耨多罗三藐三菩提时。魔王军众化作师子虎狼熊罴之首。或一眼或多眼或一耳或多耳。担山吐火四边围绕。佛以手指按地。眴息之顷即皆消灭。诸天阿修罗鞞摩质帝隶释提婆那民梵天王等。引导其心皆为弟子。若有所畏不能在此大众中说法。以无所畏故。能为如是诸天鬼神大众中说法故。名无所畏。复次佛于一切众生。最尊最上尽到一切法彼岸。得大名闻故。自说无所畏。复次且置是佛功德。佛一切世间功德亦无能及者。所畏法一切已拔根本故。所畏法者。弊家生弊生处恶色无威仪粗恶语等。弊家生者。如首陀罗。所谓担死人除粪养鸡猪。捕猎屠杀酤酒兵伍等。卑贱小家。若在大众中则多怖畏。佛从本已来常生转轮圣王种中。所谓顶生王快见王娑竭王摩诃提婆王。如是等名日王种家中生。亦以是故无所畏。弊生处者。安陀罗舍婆罗(裸国也)兜呿罗(小月氏)修利安息大秦国等。在此边国中生。若在大众中则多怖畏。佛在迦毗罗婆中国生故无所畏。恶色者。有人身色枯干羸瘦人不喜见。若在大众则亦有畏。佛金色光润如火照赤金山。有如是色故无所畏。无威仪者。进止行步坐起无有人仪。则有怖畏。佛无是事。粗恶语者。有人恶音声蹇吃重语无有次第。人所不喜则多怖畏。佛无是畏。所以者何。佛语真实柔软次第易了。不疾不迟不少不多不没不垢不调戏。胜于迦陵毗伽鸟音。辞义分明不中伤物。离欲故无染。灭嗔故无碍。除愚故易解。法喜增长故可爱。遮罪故安隐。随他心随解脱义深语妙。有因缘故言有理。譬喻故善显示。事讫故善会事。观种种众生心故杂说。久久皆入涅槃故一味。如是等种种无量庄严语故。佛于语中无所畏。佛但以如是等世间法尚无所畏。何况出世间法。以是故说佛有四无所畏。问曰。佛十力中有无所畏不。若有无所畏不应但言四。若有所畏云何言无畏成就。答曰。一智在十处名为佛。成就十力。如一人知十事随事受名。是十力四处出用。是无所畏。是处不是处力。漏尽力。即是初二无畏。八力虽广。说是第三第四无畏。以是故十力中虽有无畏。别说亦无失。正遍知者。知一切法不颠倒正不邪。如余过去诸佛。是名三藐三佛陀。如佛告阿难。一切世间天及人所不能知。佛能遍知故。名三藐三佛陀。若有人言是法不知。问曰。是何人。答曰。是中佛说。若沙门婆罗门若天若魔若梵。乃至欲与佛论者。论何等法。有人言。佛所不说外诸经书弊迦兰那僧佉韦陀等。十八种大经书。有人言。须弥山斤两大地深浅一切草木头数。有人言。是常无常有边无边十四难佛不能答。有人言。是法色法无色法可见不可见有对无对有漏无漏有为无为等。佛但知一种道事因缘。是异法种种因缘。佛或不悉知。沙门者说出家人。婆罗门者。说在家有智人。天者说地天虚空天。魔者说六欲天。梵者说梵天王为首。及一切色界。余者除此更有余人。如实者。若以现事若以因缘难。乃至不见是微畏相者。相名因缘。我不见小小因缘。如法能来破我者。以不见故至诚言安立阿梨沙(秦言圣主)住处。佛至诚言。我一切漏尽。若有人言。是漏不尽者无有畏也。何等是漏。漏名三漏。欲漏有漏无明漏。复次漏名六情中出垢心相应心数法。复次如一切漏障经中分别说七漏障道法。名诸有漏业及一切烦恼恶道报障。为世间故。布施持戒修十善道受诸味禅。略说若能障涅槃。若善若不善若无记。是名障道法。有人言。道名二法。圣定圣慧是二事等达到涅槃。有人言。三聚道无漏戒定慧。有人言。四法所谓四圣谛。有人言。出世间五根。有言六出性。有言七觉意。有言八圣道达到涅槃。论议师等言。一切无漏道达到涅槃。是中若有沙门婆罗门等来。如实言是事不尔。乃至不见微畏相。以不见故至诚言安立阿梨沙住处。问曰。何以故佛至诚言安立阿梨沙住处。答曰。自功德具足。亦令众生得安乐利益。若佛自得安乐住处。不能利益众生。不名阿梨沙住处。若但利益众生。不自具足功德。亦不名阿梨沙住处。若自有功德亦利益众生。以是故至诚言我安立阿梨沙住处。复次佛自灭恶。亦灭众生恶。灭二恶故第一清净。妙说法故安立阿梨沙住处。复次四圣谛三转十二行。能转能分别显示敷演故。至诚言我安立阿梨沙住处。复次一切疑悔邪见能除却故。一切甚深问难悉能解释。故名安立阿梨沙住处。(阿梨沙第一最上极高。不退不却不没。具足功德无所减小。是名阿梨沙住处)如是等因缘功德力故。至诚言我安立阿梨沙住处。众中师子吼者。众名八众。沙门众婆罗门众刹利众。天众四天王众。三十三天众。魔众梵众。众生于此八众悕望智慧。是故经中但说是八众。此中佛师子吼亦在一切众中。以是故此经中言。若复余众。何以故。闻佛音声者。尽皆是众。复次有人言。佛独屏处说法。以是故说在众中作是至诚言。我有十力四无所畏。是名众中师子吼。复次佛示我是至诚言。我为一切世间师一切智人。诸有疑不信者悉来我当解释。以是故言众中师子吼。师子吼者。如师子王。清净种中生。深山大谷中住。方颊大骨身肉肥满。头大眼长光泽明净。眉高而广牙利白净。口鼻方大厚实坚满。齿密齐利吐赤白舌。双耳高上髦发光润。上身广大肤肉坚著。修脊细腰其腹不现。长尾利爪其足安立。巨身大力从住处出偃脊频伸。以口扣地现大威势。食不过时显晨朝相。表师子王力。以威獐鹿熊罴虎豹野猪之属。觉诸久睡降伏高强。有力势者自开行路而大哮吼。如是吼时。其有闻者或喜或怖。穴处者隐缩。水居者深入。山藏者潜伏。厩象振锁狂逸而去。鸟飞空中高翔远逝。佛师子亦如是。从六波罗蜜古四圣种大姓中生。寂灭大山深浚禅定谷中住。得一切种智头。集诸善根颊。无漏正见修目光泽。定慧等行高广眉。四无所畏牙白利。无碍解脱具足口。四正勤坚满颐。三十七品齿密齐利。修不净观吐赤白舌。念慧耳高上。十八不共法髦发光润鲜白。三解脱门上身肉坚著。三示现修脊。明行具足腹不现。忍辱腰纤细。远离行尾长。四如意足安立。无学五根爪利。十种力势无量。无漏法众具足身。诸佛三昧王等住处出。四无碍智频申。诸法地中著无碍解脱口。依是十力广度众生。时不过。示一切世间天及人晨朝相。显诸法王德。威诸外道论议师党邪见之属。觉诸众生四谛中睡。降伏吾我著五众者憍慢力。开异学论议诸邪见道。行邪者怖畏。信正者欢喜。钝者令利安慰弟子破坏外道。长寿诸天久受天乐则知无常。如是众生闻四谛师子吼皆生厌心。厌心故得离。得离故入涅槃。是名众中如师子吼。复次佛师子吼及师子吼有差别。师子吼者众兽惊怖。若死若近死苦。佛师子吼得免死畏。师子吼怖世世死苦。佛师子吼但今世死更无后苦。师子吼者其声粗恶物不喜闻。生死怖畏。佛师子吼其声柔软。闻者无厌心皆深乐。普遍远闻能与二种乐。生天乐涅槃乐。是为差别。问曰。佛师子吼亦令闻者生怖。与师子吼有何等异。答曰。闻佛师子吼。当时小怖后大利益。著吾我心者渴爱世间乐。人常颠倒所缚邪见心者生怖畏。如经中言。佛说四谛乃至上诸天悉皆怖畏作是念。我等无常相苦相无我相空相。何以故。为颠倒心故著常乐相。是为差别。复次闻师子吼者。除离欲人余者皆怖畏。佛师子吼求涅槃。离欲人皆怖。师子吼者善人不善人皆怖。佛师子吼者但善人怖。复次师子吼一切时怖畏。佛师子吼虽小怖畏。众生示世间恶罪。令不乐世间生。观涅槃功德利益。能除世间种种怖畏。闭恶趣开善道。能令人到涅槃城。复次二十事故。佛语名师子吼。所谓依止十力故。不缩故。不展故。梵音故。未曾有故。能引大众故。恶魔惊怖故。扰乱魔民故。诸天欢喜故。得出魔网故。断魔缚故。破魔钩故。过魔界故。自法增长故。减损他法故。果报不诳故。说法不空故。凡夫人入圣道故。入圣道者得具足漏尽故。随所应得三乘故。以是故佛语名师子吼。是名师子吼总相别相义。转梵轮者清净故名梵。佛智慧及智慧相应法是名轮。佛之所说。受者随法行是名转。是轮以具足四念处为毂。五根五力为辐。四如意足为坚牢辋。而正勤为密合轮。三解脱为榍。禅定智慧为调适。无漏戒为涂轮香。七觉意为杂华璎珞。正见为随右转轮。信心清净为可爱喜。正精进为疾去。无畏师子吼为妙声能怖魔轮破十二因缘节解轮。坏生死轮离烦恼轮。断业轮障世间轮破苦轮。能令行者欢喜天人敬慕。是轮无能转者。是轮持佛法。以是故名转梵轮。复次佛转法轮。如转轮圣王转宝轮。问曰。佛与转轮圣王有何相似。答曰。如王清净不杂种中生。随姓家业成就。众相庄严身。王德具足能转宝轮。香汤灌顶受王位。于四天下之首。坏除一切贼法令无敢违。宝藏丰溢军容七宝以为校饰。以四摄法摄取众生。善用王法委任贵姓。主兵大臣以治国政。妙上珍宝乐以布施。有所知念终始无异。佛法王亦如是。释迦牟尼然灯宝华等佛诸佛清净姓中生。先佛威仪行业。具足三十二相以自庄严。圣主威德备具转真法轮。智慧甘露味灌智首。于三界中尊。破坏一切烦恼贼。学无学众欢喜。所结禁戒无敢违者。无量法宝藏具足。七觉分宝庄严。八万四千法聚军。出世间四摄法以摄众生。知方便说四圣谛法为法王仪。舍利弗弥勒等大将善治佛国法。诸无漏根力觉。种种妙宝乐以布施。深求一切众生善事。为所念坚固。是为相似。复次佛于转轮圣王有殊胜。转轮圣王不离诸烦恼。佛已永离诸烦恼。转轮圣王没在老死泥。佛已出离。转轮圣王为恩爱仆。佛已过出。转轮圣王行生死险道中。佛已过度。转轮圣王在愚痴闇中。佛住第一光明中。转轮圣王极自在四天下。佛自在无量无边世界。转轮圣王财宝自在。佛心宝自在。转轮圣王渴乐天乐。佛乃至有顶乐已离。转轮圣王从他求乐。佛自心生乐。以是故佛于转轮圣王为最殊胜。复次转轮圣王手转宝轮空中无碍。佛转法轮一切世间天及人中无碍无遮。其见宝轮者众毒皆灭。遇佛法轮一切烦恼毒皆灭。见宝轮者诸灾恶害皆灭。遇佛法轮一切邪见疑悔灾害皆悉消灭。王以是轮治四天下。佛以法轮治一切世间天及人。令得法自在。是为相似。复次法轮于宝轮大有殊胜。宝轮欺诳法轮坚实。宝轮长三毒火。法轮灭三毒火。宝轮有漏。法轮无漏。宝轮乐五欲乐法轮乐法乐。宝轮结使处。法轮非结使处。宝轮有量处行。法轮无量国行。宝轮以一心清净布施故世世可得。法轮无量阿僧祇劫。集一切善业因缘及智慧故得。宝轮王死后更不转。佛灭度后法轮犹转。宝轮在一人。法轮在一切可度者。复次梵名广。佛转法轮十方无不遍故名广。复次四梵行心说故名梵轮。复次佛初得道时。梵天王请转法轮故名梵轮。复次佛在波罗柰转法轮。阿若憍陈如。得道声彻梵天故名梵轮。复次有人贵梵天。欲令欢喜故名梵轮。以是故名梵轮。问曰。佛或时名法轮。或时名梵轮。有何等异。答曰。说梵轮法轮无异。复次有人言说梵轮者。现四无量心。说法轮者示四谛法。复次梵轮因四无量心得道。是名梵轮。依余法得道是名法轮。梵轮示四禅。法轮示三十七品。梵轮示修禅定圣道。法轮示修智慧圣道。如是等分别梵轮法轮差别。问曰。何法是无畏性。答曰。佛初得道时。得一切佛法十力四无所畏等。此中未来世。得四无所畏智相应法。名无所畏。如布施时心中思相应舍法生。又如四无量心相应名慈法门。问曰。是四无所畏中有何次第。答曰。初无畏中示人知一切法。知一切法故我漏尽。漏尽故知障漏尽法。断是障法故说道。复次初无畏。如示药师一切药草。第二示一切病灭。第三知禁忌第四示所应食。复次初无畏中。说一切种智。第二无畏中。说无一切烦恼习。第三无畏中。说法无谬失。第四无畏中。所说事办得至涅槃。问曰。如般若波罗蜜中说。五众乃至十力四无所畏十八不共法皆空。今云何分别说其相。答曰。佛法中不可得空。于诸法无所碍。因是不可得空。说一切佛法十二部经。譬如虚空无所有而一切物皆依以长成。复次是十力四无所畏。不以取相著心分别故。但为度众生。知众生从是因缘得解脱。譬如药草但为差病。不为求药草相。如中论中说

　若信诸法空　　是则顺于理
　若不信法空　　一切皆违失
　若以无是空　　无所应造作
　未作已有业　　不作有作者
　如是诸法相　　谁能思量者
　唯有净直心　　所说无依止
　离于有无见　　心自然内灭　

问曰。声闻法。说十力四无所畏如是。摩诃衍分别十力四无所畏复云何。答曰。是十力四无所畏中尽知遍知。是摩诃衍中说十力四无所畏。问曰。声闻法中亦说尽知遍知。云何言摩诃衍中说尽知遍知。答曰。诸论议师说。佛尽知遍知非佛自说。今说摩诃衍中十力四无所畏故。佛自说我尽知遍知。复次为声闻人。说十力四无所畏。合说四谛十二因缘等。诸声闻法皆为到涅槃今说摩诃衍中十力四无所畏合大悲诸法实相不生不灭说。问曰。佛有十力四无所畏。菩萨有不。答曰有。何者是。一者发一切智心坚深牢固力。二者具足大慈故不舍一切众生力。三者不须一切供养恭敬利故具足大悲力。四者信一切佛法具足生一切佛法及心不厌故大精进力。五者一心惠行威仪不坏故。禅定力。六者除二边故。随十二因缘行故。断一切邪见故。灭一切忆想分别戏论故。具足智慧力。七者成就一切众生故。受无量生死故。集诸善根无厌足故。知一切世间如梦故。不厌生死力。八者观诸法实相故。知无吾我无众生故。信解诸法不出不生故。无生法忍力。九者入空无相无作解脱门观故。知见声闻辟支佛解脱故。得解脱方。十者深法自在故。知一切众生心行所趣故。具足无碍智力。是为菩萨十力。何等为菩萨四无所畏。一者一切闻持故。诸陀罗尼得故。忆念不忘故。在众说法无所畏。二者一切法中得解脱故。一切法药分别知用故。知一切众生根故。在大众中随应说法无所畏。三者菩萨常离一切众畏。不作是念十方有来难我者我不能答。不见是相在大众中说法无所畏。四者恣一切人来问难者。一一皆答能断疑惑。在大众中说法无所畏。是为菩萨四无所畏。四无碍智者。义无碍智法无碍智辞无碍智乐说无碍智。义无碍智者。用名字言语所说事。各各诸法相。所谓坚相。此中地坚相是义。地名字是法。以言语说地是辞。于三种智中乐说自在是乐说。于此四事中。通达无滞是名无碍智。湿相水。热相火。动相风。心思相五众无常相。五受众无常苦空相。一切法无我相。如是等总相别相。分别诸法亦如是。是名义无碍智。法无碍智者。知是义名字。坚相名为地。如是等一切名字分别中无滞。是名为法无碍智。所以者何。离名字义不可得。知义必由于名。以是故次义有法。问曰。义之与名为合耶。为离耶。若合名。说火时应烧口。若离。说火时应得水。答曰。亦不合亦不离。古人假为立名以名诸法。后人因是名字识是事。如是各各有名字。是为法。是名字及义。云何令众生得解。当以言辞分别庄严能令人解通达无滞。是名辞无碍智。说有道理开演无尽。亦于诸禅定中得自在无滞。是名乐说无碍智。第一第四无碍智在九地中。第二第三无碍智。在欲界及梵天上。第二第三无碍世智。第一十智第四九智。是无碍三种上中下。上诸佛中大菩萨下大阿罗汉。问曰。力无所畏无碍皆是智慧。内有力外无所畏则具足。何以复说无碍。答曰。力无畏已分别。有人虽无所畏在大众中说法而有碍。以是故说四无碍智。得是无碍智庄严四无所畏。四无所畏庄严十力。复次说无所畏。或有疑者言。云何一人于大众中得无所畏。佛以前有十力。后有四无碍智。是故在大众中说法无所畏。如是等分别四无碍智。问曰。摩诃衍中。有菩萨四无碍智不。答曰有。何者是。义无碍智者。义名诸法实相不可言说。义名字语言不别异。前后中亦如是。是名义不应离名字语言别有义。三事等故名为义。复次一切诸法义。了了知通达无滞。是名义无碍智。法无碍智者。法名一切义。名字为知义故。复次菩萨入是法无碍智中。常信法不信人。常依法不依非法。依法者无非法事。何以故是人一切诸名字。及语言知自相离故。复次以是法无碍智分别三乘。虽分别三乘而不坏法性。所以者何。法性一相所谓无相。是菩萨用是语言说法知语言空。如响相所说法示众生。令信知同法性。所说名字言语通达无滞。是名法无碍智。辞无碍智者。以语言说名字义。种种庄严语言。随其所应能令得解。所谓天语龙夜叉揵闼婆阿修罗迦楼罗摩睺罗伽等非人语。释梵四天王等世主语人语。一语二语多语略语广语女语男语过去未来现在语。如是等语言能令各各得解。自语他语无所毁誉。所以者何。是一切法不在语中语是非实义。若语是实义。不可以善语说不善。但为入涅槃故。说令解莫著语言。复次用是语言。能令众生随法义行。所以者何。言语皆入诸法实相中。是名辞无碍智。乐说无碍智者。菩萨于一字中。能说一切字。一语中能说一切语。一法中能说一切法。于是中所说皆是法皆是实皆是真。皆随可度者而有所益。所谓乐修妒路者。为说修妒路。乐祇夜者为说祇夜。乐弊迦兰陀者为说弊迦兰陀。乐伽陀优陀那阿波陀那一筑多阇陀为头离頞浮陀达摩优波提舍。皆为说是经。随一切众生根乐说。若好信者为说信根。好精进者为说精进根。好勤念者为说念根。好摄心者为说定根。好智慧者为说慧根。如五根等一切善根亦如是。复次二万一千淫欲人根。为是根故。佛说八万四千治法根。随是诸根。乐说治法次第。菩萨乐说二万一千嗔恚人根。为是根故。佛说八万四千治法根。随是诸根。乐说治法次第。菩萨乐说二万一千愚痴人根。为是根故。佛说八万四千治法根。随是诸根。乐说治法次第。菩萨乐说二万一千等分人根。为是根故。佛说八万四千治法根。随是诸根。乐说治法次第。菩萨乐说是名乐说无碍智。复次菩萨用是无碍智。若一劫若半劫。各各庄严说法。亦不坏诸法性相。是菩萨或隐身不现。而为众生用一切毛孔说法。随其所应不失本行。是菩萨智慧无量。一切论议师不能穷尽亦不能坏。是菩萨得是无碍智转身受生时。一切五通仙人所有经书咒术智慧技能自然悉知。所谓四韦陀六鸯伽咒术。知日月五星经原梦经地动鬼语鸟语兽语四足兽鬼著人语国王相占丰俭日月五星斗相医药章算数卜歌舞伎乐。如是等工巧技术诸经尽知明达。过一切人及诸外道。亦不自高亦不恼他。知是俗事不为涅槃。是菩萨成就四无碍智故。色力光明殊于诸梵。诸梵恭敬爱乐尊重心无所著。为如是等一切诸天所尊重恭敬亦无所著。但生无常苦空无我心。亦以神通发起诸天令心渴仰而为说法无尽无坏。断除疑悔令住阿耨多罗三藐三菩提。是名摩诃衍中菩萨四无碍智力能度众生。是名四无碍智义


大智度论卷第二十五大智度论初品中十八不共法释论第四十一(卷第二十六)

　　　　圣者龙树造


　　　　后秦龟兹国三藏鸠摩罗什译


十八不共法者。一者诸佛身无失。二者口无失。三者念无失。四者无异想。五者无不定心。六者无不知已舍。七者欲无减。八者精进无减。九者念无减。十者慧无减。十一者解脱无减。十二者解脱知见无减。十三者一切身业随智慧行。十四者一切口业随智慧行。十五者一切意业随智慧行。十六者智慧知过去世无碍。十七者智慧知未来世无碍。十八者智慧知现在世无碍。问曰。是三十六法皆是佛法。何以故。独以十八为不共。答曰。前十八中声闻辟支佛有分。于后十八中无分。如舍利弗能分别诸法畅演一句通达无碍。佛赞言善通法性。阿泥卢豆天眼第一。如是等诸声闻。皆有分于四无所畏。有分者如佛说。弟子中能师子吼。第一宾徒罗叵罗埵逝。舍利弗亦自誓言。我七日七夜能演畅一义。令无穷尽四分别慧。诸阿罗汉舍利弗目揵连富楼那阿难迦栴延等亦知是义。名字语言乐说。以是故前十八不名不共。问曰。何以故佛无身失无口失。答曰。佛于无量阿僧祇劫来。持戒清净故身口业无失。余诸阿罗汉。如舍利弗等。极多六十劫。不久习戒故有失。佛无量阿僧祇劫。集诸清净戒成就故。常行甚深禅定故。得一切微妙智慧故。善修大悲心故无有失。复次佛拔诸罪根因缘故无有失。罪根本因缘有四种。一者贪欲因缘。二者嗔恚因缘。三者怖畏因缘。四者愚痴因缘。是罪根因缘及习皆已拔。阿罗汉辟支佛。虽拔罪因缘习不尽故。或时有失。佛于一切法中。遍满智慧常成就故。若不知故有失。如舍利弗。与五百比丘游行。至一空寺宿。是时说戒日。不知内界外界事。白佛。佛言。住处乃至一宿弃舍则无界。又异时舍利弗目揵连。将五百比丘还时。高声大声故。佛驱遣令出。是为口失。又如舍利弗。不知等食法。佛言。食不净食。如是等身口有失。佛诸烦恼习尽故无如是失。复次佛一切身口业随智慧行故。身无失口无失。如是等种种因缘故。身无失口无失。念无失者。四念处心长夜善修故。善修甚深禅定。心不散乱故。善断欲爱及法爱。诸法中心无著故。得第一心安隐处故。若心懅匆匆念有忘失。佛心无得失。以是故无失。复次佛宿命通明力三种庄严念故。念则成就无失。念多在过去用故。复次念根力无边无尽故念无失。复次佛一切意业随智慧行故念无失。一一念随意行故。如是等名为念无失。如天问经中说

　何人无过失　　何人不失念
　何人常一心　　应作者能作
　正知一切法　　一切障得脱
　诸功德成就　　唯有佛一人　

无异想者。佛于一切众生。无分别无远近异想。是贵可为说。是贱不可为说。如日出普照万物。佛大悲光明一切怜愍等度。恭敬者不恭敬者。怨亲贵贱一切悉等。如客除粪人名尼陀。佛化度之得大阿罗汉。亦如德护居士火坑毒饭欲以害佛。即以其日除其三毒灭邪见火。如是等无有异想。复次佛于舍利弗弥勒菩萨等顺佛法行亦不爱。提婆达多富罗那外道六师邪见等亦不憎。是为佛于无量阿僧祇劫修熏心故。是众生中宝。如真金不可令异。复次佛以佛眼。一日一夜各三时观一切众生。谁可度者无令失时。等观众生故无有异想。复次佛种种因缘赞善法。种种因缘呵不善法。亦于善于恶心无增减。但为度众生故有是分别。是为无有异想。复次如一切不行经中说。佛观一切众生如己身。所作已办。无始无中无终。是名无异想。复次佛观一切众生及诸法。从本已来至不生不灭常清净如涅槃。是名无异想。复次不二入法门。是诸法实相门。异相即是二法。二法即是邪道。佛是无诳法人。不应行诳法。常行不二入法门。诳法即是异相。如是等名无异想。无不定心者。定名一心不乱。乱心中不能得见实事。如水波荡不得见面。如风中灯不得好照。以是故说佛无不定心。问曰。定名从未到地乃至灭尽定。入此定中不能起身业口业。佛若常定无不定心者。云何得游行诸国。具四威仪。为大众种种因缘譬喻说法。如是事欲界系心及梵世。不入定可有是事。答曰。无不定心者。有种种义。定名常摄心善法中住。佛于诸法实相中。定不退失。是名无不定心。复次欲界中有定。入是定中可说法。以是故阿毗昙中。说欲界系四圣种四念处四正勤四如意足五根五力无诤三昧愿智四无碍智。有如是等妙功德。佛入欲界中定故。名无不定心。诸声闻辟支佛从定起。若入无记心若入善。或退入垢心。佛从定起入欲界定。初无散乱心时。以是故名无不定心。复次如声闻法。化人说法化主不说。化主说化人不说。佛则不尔。化人化主俱能说法。定心亦应异。声闻入定则无说。佛在定亦能说法亦能游行。如密迹经心密中说。诸佛心常在定中。心亦应说法。复次散乱心法诸结使疑悔等佛皆无。阿罗汉虽无四谛中疑。一切法中处处有疑。佛于一切法中常定无疑。无不定智慧故。复次声闻有诸烦恼习气故。有退法故散乱。佛于一切智处中。智满故无乱。如瓶中水满则无声无动。复次唯佛一人名不诳法。三坚固人中最上。苦乐心不异。一相异相生灭相断常相来去相。如是等诸法相。皆是诳法。虚妄和合作法故。佛安立于诸法实相中故心无不定。无不定故心不异。复次五种不可思议法中。佛最不可思议。是十八不共法。是佛甚深藏。谁能思议者。以是故佛无不定心事必当尔。佛虽常入定无觉观粗心。有不可思议智慧故亦能说法。譬如天乐随天所好种种声。应是亦无心亦无识法。以诸天福德因缘故。有是如天乐无心无识而能应物。何况佛有心而不说法。以是故说佛无不定心。无不知已舍者。众生有三种受。苦受乐受不苦不乐受。苦受生嗔乐受生爱不苦不乐受生愚痴。是三种受。苦受生苦住苦灭乐。乐受生乐住乐灭苦。不苦不乐受。不知为苦不知为乐。余人钝根故。多觉苦受乐受。于不苦不乐受中。不觉不知而有舍心。是为痴使所使。佛于不苦不乐受中。知觉生时觉住时觉灭时。以是故言佛无不知已舍心。问曰。此中何等为舍。不苦不乐即是舍耶。为七觉中舍。四无量心中舍名为舍。答曰。不苦不乐即是舍二处舍亦是舍。何以故。余人于不苦不乐受中。不觉念念中生时住时灭时久远乃觉。佛念念中尽皆了知。七觉中舍若心正等。不没不掉是时应舍。若没时行精进想。若掉时行摄心想。诸声闻辟支佛。或时错摄心掉心。未平等便舍。佛于念念心中粗细深浅无不悉知。知已而舍。问曰。若尔者佛何以为难陀说告诸比丘。难陀诸受生时觉住时觉灭时觉。诸想诸觉亦如是。答曰。觉有二种。一者觉心中。苦受生知苦受生。苦受住知苦受住。苦受灭知苦受灭。乐受生知乐受生。乐受住知乐受住。乐受灭知乐受灭。不苦不乐受亦如是。但能知是总相。不能别相知。二者念念中苦乐。不苦不乐受中悉觉悉知。念念中心数法。无不知而过。以是故说佛无不知已舍。复次佛或时舍众生。入甚深禅定一月二月。有人疑佛为度众生故出世。何以故常入定。佛言。我种种因缘知故舍。非是无知已舍。问曰。何等是知已舍因缘。答曰。于大众中疲厌故小息。复次佛世世常爱远离行。若菩萨在母胎。母亦乐远离行。去城四十里。岚鞞尼林中生。得道时沤楼频螺林中独在树下成佛。初转法轮时。亦在仙人住处鹿林中。入涅槃时在娑罗林双树下。长夜乐行远离。以是故佛入禅定。复次佛常舍心成就故入禅定。复次佛远离愦闹及杂语处。亦自观诸佛功德藏。亦受第一清净乐故入禅定。复次佛说法已常教诸比丘。当坐禅无令后悔。口之所说身亦自行故入禅定。复次厌恶供养故。知众生应得度者。入禅定作化人往度。复次有众生定少慧多者。身示行禅以教化之。复次有人常见佛生厌想故。小远离令其饥虚故。复次佛欲为诸天说法故在闲静处。复次佛为后世作法故坐禅。又佛自转法轮已。以事付弟子故入禅定。复次现二种道摄众生故。一者禅定二者智慧。佛在大众说法为现智慧。静处摄心为现禅定。复次众生于六尘中三种行。见好色生喜乐。见恶色生忧苦。见不苦不乐色生舍心。乃至法亦如是。佛于六尘中自在。于喜乐苦处能生舍心。如圣如意中说。如是等种种因缘故入禅定。非不知已舍。欲无减者。佛知善法恩故。常欲集诸善法故。欲无减。修习诸善法。心无厌足故欲无减。譬如一长老比丘。目闇自缝僧伽梨。针纴脱。语诸人言。谁乐欲福德者为我纴针。尔时佛现其前语言。我是乐欲福德无厌足人。持汝针来。是比丘斐亹见佛光明。又识佛音声。白佛言。佛无量功德海皆尽其边底。云何无厌足。佛告比丘。功德果报甚深。无有如我知恩分者。我虽复尽其边底。我本以欲心无厌足故得佛。是故今犹不息。虽更无功德可得。我欲心亦不休。诸天世人惊悟。佛于功德尚无厌足。何况余人。佛为比丘说法。是时肉眼即明慧眼成就。问曰。如佛尝断一切善法中欲。今云何言欲无减。答曰。言断一切善法中欲者。是未得欲得。得已欲增。佛无如是欲。佛一切功德具足。无不得者亦无增益。今言欲者。如先说。佛虽具得一切功德。欲心犹不息。譬如马宝虽到至处去心不息至死不已。佛宝亦如是。又如劫尽大火。烧三千大千世界悉尽。火势故不息。佛智慧火亦如是。烧一切烦恼。照诸法已智慧相应欲亦不尽。复次佛虽一切善法功德满足。众生未尽故欲度不息。问曰。若佛欲度众生未息。何以入涅槃。答曰。度众生有二种。或有现前得度。或有灭后得度。如法华经中说。药师为诸子合药与之而舍。是故入涅槃。复次有众生钝根德薄故。不能成大事。但可种福德因缘。是故入涅槃。问曰。佛灭度后。亦有得阿罗汉者。何以言但可种福德因缘。答曰。虽有得阿罗汉者少不足言。如佛一说法时。十方无量阿僧祇众生得道。佛灭度后不尔。譬如大国。征伐虽少有所得不名为得。以是故虽众生未尽而入涅槃。复次摩诃衍首楞严经中说。佛于庄严世界。寿七百阿僧祇劫度脱众生。以是故说佛欲无减。精进无减者。如欲中说欲义即是精进。问曰。若尔者无有十八不共法。复次欲以精进。心数法中各别。云何言欲即是精进。答曰。欲为初行。欲增长名精进。如佛说。一切法欲为根本。欲如人渴欲得饮。精进如因缘方便求饮。欲为心欲得。精进为成其事。欲属意业精进属三业。欲为内精进为外。如是等差别。复次是精进诸佛所乐。如释迦牟尼佛。精进力故超越九劫。疾得阿耨多罗三藐三菩提。复次如说一时佛告阿难。汝为诸比丘说法。我背痛小息。尔时世尊。四襞郁多罗僧敷下。以僧伽梨枕头而卧。是时阿难说七觉义。至精进觉佛惊起坐。告阿难。汝赞精进义。阿难言赞。如是至三。佛言。善哉善哉。善修精进。乃至得阿耨多罗三藐三菩提。何况余道。以是义故佛精进无减。病时犹尚不息。何况不病。复次佛为度众生故。舍甚深禅定乐。种种身种种语言种种方便力度脱众生。或时遇恶险道。或时食恶食或时受寒热。或时值诸邪难闻恶口骂詈忍受不厌。佛世尊虽于诸法中自在而行是事。不生懈怠。如佛度众生已。于萨罗林中双树下卧。梵志须跋陀语阿难。我闻一切智人今夜当灭度。我欲见佛。阿难止之言。佛为众人广说法疲极。佛遥闻之告阿难。听须跋陀入。是我末后弟子。须跋陀得入问佛所疑。佛随意说法断疑得道。先佛入无余涅槃。诸比丘白佛言。世尊。甚为希有。乃至末后怜愍外道梵志而共语言。佛言。我非但今世末后度。先世未得道时亦末后度。乃往过去无量阿僧祇劫。有大林树多诸禽兽。野火来烧三边俱起。唯有一边而隔一水。众兽穷逼逃命无地。我尔时为大身多力鹿。以前脚跨一岸。以后脚。距一岸。令众兽蹈背上而渡。皮肉尽坏以慈愍力忍之至死。最后一兔来。气力已竭自强努力忍令得过。过已背折堕水而死。如是久有非但今也。前得度者今诸弟子。最后一兔须跋陀是。佛世世乐行精进今犹不息。是故言精进无减。念无减者。于三世诸法。一切智慧相应故念满足无减。问曰。先已说念无失。今复说念无减。念无失念无减为一为异。若一今何以重说。若异有何差别。答曰。失念名误错。减名不及。失念名威仪俯仰去来法中失念。无减名住禅定神通念。过去现在世通达无碍。问曰。何以故。念无减独是佛法。答曰。声闻辟支佛善修四念处故念牢固。念虽牢固犹亦减少碍不通达。如宿命智力中说。声闻辟支佛念宿命。极多八万劫。于广有减。亦于见谛道中。不能念念分别。佛于念念中皆分别三相。佛心无有一法而不念者。以是故独佛有念无减。复次宿命智力随念知。佛于是中有力。声闻辟支佛尚无是念力何况余人。复次佛以一切智无碍解脱守护念。是故无减。如是等因缘故。佛念无减。慧无减者。佛得一切智慧故慧无减。三世智慧无碍故慧无减。复次十力四无所畏四无碍智成就故。慧无减。复次譬如酥油丰饶灯炷清净光明亦盛。佛亦如是。三昧王等诸三昧。禅定油念无减清净炷。是因缘故慧光明无量无减。复次从初发心。无量阿僧祇劫。集一切智慧故。深心为法故。头目髓脑悉舍。内外所有而布施。入火投山剥皮钉身。如是等无苦不受一心为集智慧故慧无减。复次佛智慧。以一切功德持戒禅定等助成故慧无减。复次世世求一切经书。世俗法佛法粗细善不善。悉皆学知故慧无减。复次从十方无量诸佛所闻法读诵思惟修习问难故慧无减。复次为一切众生故。为增益一切善法故。破一切处无明故慧无减。复次是智慧实知诸法相不生不灭不净不垢无作无行。不分别是智非智知诸法一等清净如虚空无染无著。不以二法故得不二入法相。不二入法相无量无边。以是故慧无减。如是等种种因缘慧无减。解脱无减者。解脱有二种。有为解脱无为解脱。有为解脱名无漏智慧相应解脱。无为解脱名一切烦恼习都尽无余。佛于二解脱无减。何以故。声闻辟支佛智慧不大利故。烦恼不悉尽故智慧有减。佛智慧第一利故烦恼习永尽无余故解脱无减。复次如漏尽力中说。佛与声闻解脱有差别。佛得漏尽力故解脱无减。二乘无力故有减。解脱知见无减者。佛于诸解脱中。智慧无量无边清净故。名解脱知见无减。问曰。佛一切法中无减。何以故。但六事中无减。答曰。一切自利他利中四事能具足。欲求一切善法之根本。精进能行念能守护。如守门人善者听入恶者遮。慧照一切法门。断一切烦恼。用是四法事得成办。是四法果报有二种。一者解脱二者解脱知见。解脱义如先说。解脱知见者。固是解脱知见。知是二种解脱相。有为无为解脱知诸解脱相。所谓时解脱不时解脱慧解脱俱解脱坏解脱不坏解脱八解脱不可思议解脱无碍解脱等。分别诸解脱相牢固不牢固。是名解脱知见无减。如念佛中佛成就五无学众。解脱知见众此中应广说。问曰。解脱知见者但言知。何以复言见。答曰。言知言见事得牢固。譬如绳二合为一则牢固。复次若但说知则不摄一切慧。如阿毗昙所说。慧有三种。有知非见有见非知有亦知亦见。有知非见者。尽智无生智五识相应智。有见非知者。八忍世间正见五邪见。有亦知亦见者。余残诸慧。若说知则不摄见。若说见则不摄知。是故说知见则具足。复次如从人诵读分别筹量是名知。自身得证是名见。譬如耳闻其事犹尚有疑是名知。亲自目睹了了无疑是名见。解脱中知见亦如是差别。复次有人言。阿罗汉自于解脱中疑不能自了。是阿罗汉非阿罗汉。以是故佛为破如是邪见故。说诸圣人于解脱中亦知亦见。诸阿罗汉虽得解脱知见。解脱知见有减。不得一切智故。上上智慧根不成就故。诸法念念生灭时。不知别相分别故。佛上上智慧根成就。知诸法念念别相生灭故。解脱知见无减。复次法眼清净具足成就故。如法眼义中说。知是众生空解脱门入涅槃。是众生无相解脱门入涅槃。是众生无作解脱门入涅槃。知是众生观五众门十二入十八界。如是种种法门得解脱。佛于解脱知见尽知遍知。是故说佛解脱知见无减。一切身业一切口业一切意业。随智慧行者。佛一切身口意业先知。然后随智慧行。诸佛身口意业一切行。无不利益众生故。名先知然后随智慧行。如经中说。诸佛乃至出息入息利益众生。何况身口意业故作而不利益。诸怨恶众生闻佛出入息气香。皆得信心清净爱乐于佛。诸天闻佛气息香。亦皆舍五欲发心修善。以是故言身口意业随智慧行。声闻辟支佛无是事。心故作善然后身口业善。意业或时无记不随智慧而自生。何况余人。如憍梵波提比丘。虽得阿罗汉。自食吐而更食。是业不随智慧。又如摩头波斯咤比丘阿罗汉。跳上梁棚或壁上树上。又如毕陵伽婆蹉。骂恒神言小婢。如是等身口业。先无智慧亦不随智慧行。佛无是事。问曰。若尔者佛或时身口业。亦似不随智慧行。何以故。入外道众中说法。都无信受者。又复一时在大众中说法。现胸臆示尼揵子。又复为人疑不见二相故。在大众中现舌相阴藏相。又复骂诸弟子汝狂愚人。骂提婆达。汝是狂人死人嗽唾人。佛结戒八种钵不应畜。听比丘用二种钵。若瓦若铁。而自用石钵。有时外道难问。佛默然不答。又佛处处说有我。处处说无我。处处说诸法有。处处说诸法无。如是等身口业。似不随智慧行。身口业不离意业。意业亦应有不随智慧行。云何言常随智慧行。答曰。是事不然。于是诸事皆先有智慧。然后诸业随智慧行。何以故。佛入外道众中。虽知今世不信不受。以种后世大因缘故。又复为止外道谤言佛自高憍。以是故自往入其众中。又外道言。佛自言有大悲普济一切。而但自为四众说法。我等亦是出家求道。而不为说。又如此经。佛往外道众中说法。不言不信受。佛遥见外道大会高声论议。欲至余处回往趣之。论议师辈遥见佛来自语其众。汝等皆默佛。是乐寂静人。见汝等静默或能来此。众即默然。佛入其众说婆罗门三谛。外道众皆默然。佛作是念。狂人辈皆为恶魔所覆。是法微妙乃至无有一人试作弟子者。作是念已从坐而去。是人魔蔽得离便自念。我等得闻妙法。云何不以自利即皆往诣佛所。为佛弟子得道离苦。复次外道弟子难其师故。不敢到佛所。是故佛自入其众中。众得闻法信受坚固。不复难师得为弟子或得道迹。如是等有种种智慧因缘。是故往入外道众。复次萨遮只尼揵子铜鍱络腹自誓言。无有人得我难而不流汗破坏者。大象乃至树木瓦石闻我难声亦皆流汗。作是誓已来至佛所与佛论议。佛质问之皆不能得答。汗流淹地举体如渍。佛告尼揵。汝先誓言。无有闻我难者而不流汗。汝今汗流淹地。汝试观佛见有汗相不。佛时脱郁多罗僧。示之言。汗在何处。复次有人言。或有头汗身不汗者。佛头虽不汗身必有汗。以是故佛脱郁多罗僧示其身。因是外道大得信向皆入佛法中。是智慧因缘身业随行。佛现舌相阴藏相者。有人疑佛身二相。而是人应得道疑故不得。以是故现二相。出舌覆面舌虽大还入口中而亦无妨。见者疑断。有人见出舌相。若生轻慢心。出舌如小儿相见还入口说法无妨。便起恭敬叹未曾有。有人疑佛阴藏不现。尔时世尊化作宝象宝马指示之言。阴藏相不现正如是。有人言佛出阴藏相。但示一人断其疑故。论议师辈言佛大慈悲心。若有人见佛阴藏相能集善根。发阿耨多罗三藐三菩提心。及能大欢喜信敬心生者。皆令得见断其疑心。除是皆不得见。佛以大悲为度众生故。从三种覆出暂现如电光。是众生见已。信佛有大悲心。实于戒法不取不著。如是等因缘故现二相。非戏非无羞。佛苦切语。诸比丘汝狂愚人者。苦切语有二种。一者垢心嗔骂。二者怜愍众生欲教化故。离欲人无有垢心嗔骂何况佛。佛怜愍教化故有苦切语。有众生软语善教不入道。检要须苦切粗教乃得入法。如良马见鞭影便去。钝驴得痛手乃行。亦如有疮得软药唾咒便差。有疮刀破出其恶肉涂以恶药乃愈者。复次苦切语有五种。一者但绮语。二者恶口亦绮语。三者恶口亦绮语妄语。四者恶口亦绮语妄语两舌。五者无烦恼心苦切语。为教弟子分别善不善法故。拔众生于苦难地故。具四种恶语者其罪重。三二一转转轻微。佛弟子白衣。得初道若二道。使令奴婢故。有恶口非不善道。摄律仪有二种。若绮语若恶口绮语。阿那含阿罗汉无烦恼起恶口。但以净心须恶言教化故恶口绮语。阿那含阿罗汉。尚无烦恼所起恶口。何况佛。复次佛若有苦切语不应疑不应难。谓佛恶心起苦切语。所以者何。佛恶心久已灭。但以深心念众生如慈父教子。虽有苦言为成就子故非是恶心。佛为菩萨时三毒未尽。作仙人名羼提。被恶王截其耳鼻手足。而不生恶心不出恶言。尔时未得道尚无恶心。何况得阿耨多罗三藐三菩提。三毒已尽于一切众生大慈悲具足。云何疑佛有恶心苦切语。复次佛若言狂愚人。是软语实语。所以者何。三毒发故名为狂愚。亦以善事利益。而不肯受不解佛心不受佛语。是为狂愚。复次佛内常行无我智慧。外常观诸法空。如是者云何有恶口。是众生不解佛心故求佛语短。若众生解佛以深心怜愍者。假令教入大火。即时欢乐而入。如人热闷时入清凉池。何况但语而不受。众生为恶魔覆故。不知佛以深心念之。是故不受佛语。以是故佛言汝是狂愚人。复次有人得苦切语便欢喜言。亲爱我故如是言。以是故佛言狂愚人。佛语提婆达。汝狂人死人嗽唾人。狂人者以提婆达罪重。当入阿鼻地狱故三种苦切语。死人者似人而不能集诸善法故。亦以提婆达剃头法服似如圣人内无慧命故名死人。如死人种种庄严。转转烂坏终不可令活。提婆达亦如是。佛日日种种教化。恶心转剧恶不善法日日转增。乃至作三逆罪。以是故名为死人。嗽唾人者。提婆达贪利养故。化作天身小儿。在阿阇贳王抱中。王呜其口与唾令嗽。以是故名嗽唾人。问曰。提婆达得禅定已离欲。云何复嗽他唾。答曰。是人恶心亦深其根亦利。离欲故能变化。嗽唾时便失利根故求时便得。以是故名嗽唾人。狂义如先说。复次以提婆达白佛佛已老矣。常乐闲静可入林中以禅自娱。僧可付我。佛言。舍利弗目揵连等。有大智慧善软清净人。尚不令僧属。何况汝狂人死人嗽唾人。如是等因缘故。佛于诸法虽无所著。而为教化故现苦切语。佛不听比丘用八种钵者。金银等宝钵。以宝物人贪故。难得故。贪著故。不听畜此宝物。乃至不得手举名宝亦不得畜。若作净施得用价不贵故。木钵受垢腻不净故不听畜。三种钵无如是事。问曰。瓦铁钵皆亦受垢腻。与木钵无异。何以听畜。答曰。瓦铁钵不熏亦不听。以熏不受垢腻故。石有粗细。细者亦不受垢腻故。世尊自畜。所以不听比丘畜者以其重故。佛乳哺力胜一万白香象。是故不以为重。慈愍诸比丘故不听。问曰。侍者罗陀弥喜迦须那利罗多那伽娑婆罗阿难等。常侍从世尊执持应器。何以不怜愍。答曰。侍者虽执持佛钵。以佛威德力故。又恭敬尊重佛故不觉为重。又阿难身力亦大故。复次以细石钵难得故。粗者受垢腻故不听用。佛钵四天王四山头自然生故。余人无此自然钵。若求作甚难多所妨废。是故不听。又欲令佛与弟子异故佛用石钵。又如国王人所尊重食器亦异。有人见佛钵异倍加尊重。供养信心清净。问曰。若钵应异衣何以同。答曰。佛衣亦异。佛初成道时。知迦叶衣应佛所著。迦叶衣价直十万两金。次后耆域上佛深摩根羯簸衣。价亦直十万两金。佛敕阿难持此衣去。割截作僧伽梨。作已佛受著是为异。问曰。佛因是告诸比丘。从今日若有比丘。一心求涅槃背舍世间者若欲著。听著价直十万两金衣。亦听食百味食。衣异而后听钵独不听。答曰。我先已说石钵因缘今当更说。佛钵不从人受。佛初得道欲食时须器。四天王知佛心念。持四钵上佛。三世诸佛法皆应四天王上钵。尔时未有众僧。云何言听。后若听无人与石钵。又阎浮提不好石钵故无人与。复次佛说比丘常应覆功德。若受石钵人谓从天龙边得。若令人作其工既难。又恐人言此比丘欲与佛齐功所以听。衣者若有人言。佛在僧中受檀越好衣独著。而不听比丘。是故佛听著比丘。亦自无著者。以施者难有著者难得故。若不清净比丘人所不与。清净比丘少欲知足故不著。佛断人疑故听著衣。钵中无望是故不听。问曰。如经中说。佛金刚身不恃仰食。何以畜钵。答曰。佛法有二道。一者声闻道。二者佛道。声闻法中佛随人法有所食啖。摩诃衍法中。方便为人故现有所啖。其实不食。问曰。云何是方便。答曰。佛欲度人示行人法。若不尔者人以佛非人。我等云何能行其法。复次有人因布施得度。为是人故佛受其食。便作是念我食得助益佛身心大欢喜。以欢喜故信受佛语。如大国主臣下请食。王虽不须为摄彼人故多少为食令其欢喜。如是等因缘佛现受食。问曰。若佛不食。所受者在何处。答曰。佛事不可思议。不应致问。复次有人得佛食而度者。有闻声见色触身闻香而得度。须食得度者佛以食与之。如密迹金刚经说。佛以食著口中。有天求佛道者。持至十方施之。问曰。若尔者今僧中。说佛食无有众生能食者。此义云何。答曰。佛不与者无有能食。今佛施之是故得食。何以知之。佛食马麦时以食与阿难。又沙门二十亿耳以好羹上佛。佛以残羹与频婆娑罗王。以是故知佛受已与则得食。不与则不能消。复次为佛设食。佛未食者人不能消。已食残者佛与能消。以是故虽实不食。为度人故现受食畜钵。佛不答十四难者。佛有四种答。一者定答。二者分别义答。三者反问答。四者置答。此十四难法应置答。又复若有所利益事则答。外道所问不为涅槃。增长疑惑故以置答。知必有所益者分别为答。必无所益置而不答。以是因缘故知。佛是一切智人。复次若佛说三种法。有为法无为法不可说法。则为已说一切法竟。复次是诸外道。依止常见依止灭见故。问以常灭。实相无故佛不答。如外道所见。常相无常相无是事。何以故。外道取相著。是常灭故。佛虽说常无常相。但为治用故。复次若人说。无者为有有者为无。如是人则是过罪。佛不答则无咎。如日照天下。不能令高者下下者高。但以显现而已。佛亦如是于诸法无所作。诸法有者说有。无者说无。如说生因缘老死。乃至无明因缘诸行。有佛无佛是因缘法相续常在世间。诸佛出世为众生显示此法。复次若答常灭则为有咎。如问石女黄门儿修短黑白何类。此问则不应答。十四难亦如是。但以常灭为本故问。无常灭故佛不答。如是等种种因缘故。佛不答十四难无咎。佛处处说有我。处处说无我者。若人解佛法义。知假名者说言有我。若人不解佛法义。不知假名者说无我。复次佛为众生欲堕断灭见者。说言有我受后世罪福。若人欲堕常见者。为说言无无作我者受者。离是五众假名。更无一法自在者。问曰。若尔者何等为实。答曰。无我是实。如法印中说。一切作法无常。一切法无我。寂灭是安隐。涅槃法印名为诸法实相。若人善根未熟智慧不利。佛不为说是深无我法。若为说众生即堕断灭见中。问曰。若尔者如迦叶问中佛说。我是一边无我是一边。离此二边名为中道。今云何言无我是实有我为方便说。答曰。说无我有二种。一者取无我相著无我。二者破我不取无我亦不著。无我自然舍离。如先说无我则是边。后说无我是中道。复次佛说有我无我。有二因缘。一者用世俗说故有我。二者用第一实相说故无我。如是等说有我无我无咎。佛处处说诸法有。处处说诸法无者。问曰。不应别说有无。有即是有我。无即是无我。何以更说。答曰。不然佛法有二种空。一者众生空。二者法空。说无我示众生空。说无有法示法空。说有我示知假名相不著我者说有我于五众中著我相者。为破是著我故说。但有五众。无常苦空无我寂灭涅槃是名有。复次有二种断见。一者无后世受罪福苦乐者。为说有我。从今世至后世受罪福果报。一者一切法皆空无著是邪见。为是众生故。说有一切法。所谓有为无为法。复次不大利根众生。为说无我。利根深智众生说诸法本末空。何以故。若无我则舍诸法。如说

　若了知无我　　有如是人者
　闻有法不喜　　无法亦不忧　

说我者。一切法所依止处。若说无我者。一切法无所依止。复次佛法二种说。若了了说则言一切诸法空。若方便说则言无我。是二种说法皆入般若波罗蜜相中。以是故佛经中说趣涅槃道皆同一向无有异道。复次有我有法。多为在家者说。有父母罪福大小业报。所以者何。在家人多不求涅槃故。著于后世果报。为出家人多说无我无法。所以者何。出家人多向涅槃故。求涅槃者不受一切法故。自然灭是涅槃。复次有人信等诸根未成就故。先求有所得然后能舍。为是人故佛说诸善法舍诸恶法。有人信等诸根成就故。于诸法不求有所得。但求远离生死道。为是人故佛说诸法空无所有。此二皆实。如无名指亦长亦短观中指则短观小指则长。长短皆实。有说无说亦如是。说有或时是世俗或时是第一义。说无或时是世俗或时是第一义。佛说是有我无我皆是实。问曰。若是二事皆实。佛何以故多赞叹空而毁訾有。答曰。空无所有。是十方诸佛一切贤圣法藏。如般若波罗蜜嘱累品中说。般若波罗蜜。是三世十方诸佛法藏。般若波罗蜜。即是无所有空。佛或时说有法。为教化众生故。久后皆当入无所有法藏中。问曰。若尔者云何般若波罗蜜言若观五众空无所有非是道。答曰。是般若波罗蜜中说有无皆无。如长爪梵志经中说。三种邪见。一者一切有二者一切无三者半有半无。佛告长爪梵志。是一切有见。为欲染为嗔恚愚痴所缚。一切无见。为不染不嗔不痴故所不缚。半有半无。有者同上有缚。无者同上无缚。于三种见中。圣弟子作是念。若我受一切有见。则与二人共诤。所谓一切无者。半有半无者。若我受一切无见。亦与二人共诤。所谓一切有者。半有半无者诤。若我受半有半无者。亦与二人共诤。所谓一切无者。一切有者。斗诤故相谤。相谤故致恼见。是诤谤恼故。舍是无见余见亦不受。不受故即入道。若不著一切诸法空心不起诤。但除结使是名为实智。若取诸法空相。起诤不灭诸结使。依止是智慧。是为非实智。如佛所说为度众生故有所说。无不是实。但众生于中有著不著故有实不实。如是种种因缘故。佛身口意业无有过失。是故说佛身口意先知然后随智慧行。问曰。初说身无失口无失念无失。今复说身口意业随智慧行。义有何差别。答曰。先三种无失不说因缘。今说因缘随智慧行故不失。若先不筹量而起身口意业则有失。佛先以智慧起身口意业故无失。复次佛成就三种净业三种寂静业三不护业。有人疑言。佛何因缘成就如是业。以是故佛言。我一切身口意业先以智慧。然后随智慧行。佛以智慧。知过去未来现在世。通达无碍者。此三种智慧于三世。通达无碍故。三业随智慧行。问曰。过去诸法。已灭已尽无所复有。未来世诸法。今不来不生未和合。现在乃至一念中无住时。云何能知三世通达无碍。答曰。佛说过去未来现在通达无碍。此言岂虚。复次若无过去未来。但有现在一念顷。佛亦不得成就无量功德。如十种智。是十力是时亦不得一心有十智。若尔者佛亦不得具足十力。以是因缘故。知有过去未来。问曰。若过去未来现在皆有者。何等是无。佛说四谛。苦谛观无常等相。无常名生灭败坏不可得。若过去法今实有。不名为无常败坏不可得。复次若过去未来现在皆有者便堕常。何以故。是法在未来世中定有转来现在。从现在转入过去。如人从一房入一房不名失人。答曰。若不失有何咎。问曰。若无无常无罪无福无生无死无缚无解。罪名杀等十不善道。若无无常无杀等罪。如分别邪见中说。刀在身七分中过无所恼害。福名不杀等十善道。无常名分别生死。若无无常亦无生死。亦无缚亦无解。如是等无量过咎。答曰。诸法三世各各有相。过去法有过去相。未来法有未来相。现在法有现在相。若过去未来有现在相者。应有是难。而今过去未来现在各自有相。复次若实无过去未来。亦无出家律仪。所以者何。若现在恶心中住。过去复无戒。是为非比丘。又贤圣人心在世俗中。是时应当是凡夫。无过去未来现在道故。如是亦无五逆等诸罪。所以者何。是五逆罪业。已过去及死时入地狱。是五逆罪未来无业故无报。现在身不为逆罪。若无过去则无逆罪。若无逆罪何有余罪。福亦如是。若无罪福是为邪见。与禽兽无异。复次我不说过去未来如现在相有。我说过去虽灭可生忆想能生心心数法。如昨日火灭今日可生忆想念。不可以忆想念故火便有。若见积薪知当然火。亦生心想念。明日火如过去火。不可以今心念火火便有。未来世事亦如是。现在心虽一念时不住相续生故。能知诸法内以现在意为因。外以诸法为缘。是因缘中生意识用。意识自在知过去未来现在法。但不自知现在心心数法余者悉知。问曰。般若波罗蜜如相品中。三世一相所谓无相。云何言佛智慧知三世通达无碍。答曰。诸佛有二种说法。先分别诸法。后说毕竟空。若说三世诸法通达无碍是分别说。若说三世一相无相。是说毕竟空。复次非一切智人。于三世中智慧有碍。乃至观世音文殊师利弥勒舍利弗等诸贤圣。于三世中智慧皆有碍。以是因缘故。说佛智慧于三世中通达无碍。不为空事故说。复次有人于三世中生邪见。谓过去法及众生有初无初。若有初则有新众生。诸法亦无因无缘而生。若无初亦无后。若无初无后中。亦无初名有中有后。无前后名有初有中。无后中名有初有后。若众生及诸法。无初亦无中无后。若无三世则都无所有。复次若无初。云何有一切智人。破如是等邪见故。说三世诸法一相所谓无相。不为破三世佛智慧。问曰。无相是为有边。答曰。若无相即是无边。不可说不可难法。云何言有边。若无相中取相。非是无相。是无相名为不可得空。是中无相亦不可得。空亦不可得。是故名不可得空。复次佛有二种道。一者福德道。有人闻佛十力四无所畏四无碍智十八不共法等。生恭敬信乐心。二者智慧道。有人闻说诸法因缘和合生故无有自性。便舍离诸法。于空中心不著。如月能润物日能熟物。二事因缘故万物成就。福德道智慧道亦如是。福德道能生诸功德。智慧道能于福德道中离诸邪见著。以是故佛虽说诸法毕竟空。亦说三世通达无碍而无咎。如是等略说佛十八不共法义。问曰。若尔者迦栴延尼子。何以言十力四无所畏大悲三不共意止名为十八不共法。若前说十八不共法是真义者。迦栴延尼子何以故如是说。答曰。以是故名迦旃延尼子。若释子则不作是说。释子说者是真不共法。佛法无量。是三十六法。于佛法中如大海一渧。法亦不少何以重数为十八。复次诸阿罗汉辟支佛菩萨。亦能知是处不是处。分别三世业果报及诸禅定乃至漏尽智等。云何言不共法。问曰。声闻辟支佛菩萨。不能尽知遍知。但有通明无有力。独佛能尽遍知故言不共。如十力中说。答曰。佛说十力义。不言尽知遍知。直言知是处不是处。言尽知遍知者。是诸论议师说。问曰。汝先自言摩诃衍经中说。佛为菩萨故。自说尽知遍知。答曰。摩诃衍经中说。何益于汝。汝不信摩诃衍。不应以为证。汝自当说声闻法为证。复次十力佛虽尽知遍知。而声闻辟支佛有少分。十八不共法中。始终都无分。以是故名真不共法。问曰。十八不共法。二乘亦应有分。但佛身口念常无失。二乘身口念亦有无失。如是等皆应有分。答曰。不然。所以者何。常无失故名为不共。不以不失为不共。声闻辟支佛。于常无失中无分。复次诸阿罗汉说有力无有处。说有不共法。汝不信摩诃衍故。不受真十八不共法。而更重数十力等是事不可。如汝所信八十种好。而三藏中无。何以不更说。问曰。我等分别十八不共法不重数也。何等十八。一者知诸法实相故。名一切智。二者佛诸功德相难解故。功德无量。三者深心爱念众生故名大悲。四者得无比智故。智慧中自在。五者善解心相故。定中自在。六者得度众生方便故。变化自在。七者善知诸法因缘故。记别无量。八者说诸法实相故。记别不虚。九者分别筹量说故。言无失。十者得十力成就智慧无减。十一者一切有为法中。但观法聚无我故。常施舍行。十二者善知时不时。安立于三乘。常观众生故。十三者常一心故不失念。十四者无量阿僧祇劫深善心故。无烦恼习。十五者得真净智故。无有能如法出其失。十六者世世敬重所尊故。无能见顶。十七者修大慈悲心故。安庠下足足下柔软。众生遇者即时得乐。十八者得神通波罗蜜故。转众生心令欢喜得度故。如入城时现神变力。答曰。如是十八不共法。非三藏中说。亦诸余经所不说。以有人求索是法故。诸声闻论议师辈。处处撰集赞佛功德。如言无失慧无减念不失。皆于摩诃衍十八不共法中。取已作论议。虽有无见顶足下柔软如是甚多。不应在十八不共法中。不共法皆以智慧为义。佛身力如十万白香象力。及神通力等皆不说。以是故当知。十八不共法中。但说智慧功德等。不说自然果报法。复次是十八不共法。阿毗昙分别。五众摄。身口无失身口随智慧行是色众摄。无异想是想众摄。无不定心是识众摄。余者行众摄。皆在四禅中。佛四禅中得道得涅槃故。有人言四色不共法。色界欲界中摄。余九地中摄。皆是善皆是无漏法。四色法二缘生因缘增上缘。余残四缘生四无缘十四有缘。四随心行不与心相应。十三与心相应。亦随心行一不与心相应。亦不随心行。如是等种种阿毗昙分别说。初如是分别入般若波罗蜜诸法实相中。尽皆一相所谓无相。入佛心皆一寂灭相


大智度论卷第二十六大智度论释初品大慈大悲义第四十二(卷二十七)

　　　　圣者龙树造


　　　　后秦龟兹国三藏鸠摩罗什译


【经】大慈大悲。当习行般若波罗密

【论】大慈大悲者。四无量心中已分别。今当更略说。大慈与一切众生乐。大悲拔一切众生苦。大慈以喜乐因缘与众生。大悲以离苦因缘与众生。譬如有人诸子系在牢狱当受大罪。其父慈恻以若干方便。令得免苦。是大悲得离苦已。以五所欲给与诸子是大慈。如是等种种差别。问曰。大慈大悲如是。何等是小慈小悲。因此小而名为大。答曰。四无量心中慈悲名为小。此中十八不共法。次第说大慈悲名为大。复次诸佛心中慈悲名为大。余人心中名为小。问曰。若尔者何以言菩萨行大慈大悲。答曰。菩萨大慈者于佛为小。于二乘为大。此是假名为大。佛大慈大悲真实最大。复次小慈但心念与众生乐实无乐事。小悲名观众生种种身苦心苦。怜愍而已不能令脱。大慈者念令众生得乐亦与乐事。大悲怜愍众生苦亦能令脱苦。复次凡夫人声闻辟支佛菩萨慈悲名为小。诸佛慈悲乃名为大。复次大慈从大人心中生。十力四无所畏四无碍智。十八不共法大法中出。能破三恶道大苦。能与三种大乐。天乐人乐涅槃乐。复次是大慈。遍满十方三世众生乃至昆虫。慈彻骨髓心不舍离。若三千大千世界众生堕三恶道。若人一一皆代受其苦得脱苦已。以五所欲乐禅定乐世间最上乐。自恣与之皆令满足。比佛慈悲千万分中不及一分。何以故。世间乐欺诳不实不离生死故。问曰。法在佛心中一切皆大。何以故。但说慈悲为大。答曰。佛所有功德法应皆大故。问曰。若尔者何以但说慈悲为大。答曰。慈悲是佛道之根本。所以者何。菩萨见众生老病死苦身苦心苦今世后世苦等诸苦所恼。生大慈悲救如是苦。然后发心求阿耨多罗三藐三菩提。亦以大慈悲力故。于无量阿僧祇世生死中心不厌没。以大慈悲力故。久应得涅槃而不取证。以是故。一切诸佛法中慈悲为大。若无大慈大悲。便早入涅槃。复次得佛道时。成就无量甚深禅定解脱诸三昧。生清净乐弃舍不受。入聚落城邑中。种种譬喻因缘说法。变化其身无量音声将迎一切。忍诸众生骂詈诽谤。乃至自作伎乐。皆是大慈大悲力。复次大慈大悲大名。非佛所作众生名之。譬如师子大力。不自言力大。皆是众兽名之。众生闻佛种种妙法。知佛为祐利众生故。于无量阿僧祇劫难行能行。众生闻见是事。而名此法为大慈大悲。譬如一人有二亲友。以罪事因缘故系之囹圄。一人供给所须一人代死。众人言能代死者。是为大慈悲。佛亦如是。世世为一切众生。头目髓脑尽以布施。众生闻见是事。即共名之为大慈大悲。如尸毗王。为救鸽故尽以身肉代之。犹不与鸽等。复以手攀称欲以身代之。是时地为六种震动海水波荡。诸天香华供养于王。众生称言为一小鸟所感乃尔。真是大慈大悲。佛因众生所名故。言大慈大悲如是等无量本生是中悉应广说。问曰。禅定等诸余功德。人不知故不名为大。智慧说法等能令人得道。何以不称言大。答曰。佛智慧所能无有遍知者。大慈大悲故。世世不惜身命。舍禅定乐救护众生人皆知之。于佛智慧可比类知。不能了了知。慈悲心眼见耳闻。处处变化大师子吼。是故可知。复次佛智慧细妙。诸菩萨舍利弗等。尚不能知何况余人。慈悲相可眼见耳闻故人能信受。智慧深妙不可测知。复次是大慈大悲。一切众生所爱乐。譬如美药人所乐服。智慧如服苦药人多不乐。人多乐故称慈悲为大。复次智慧者。得道人乃能信受。大慈悲相一切杂类皆能生信。如见像若闻说。皆能信受。多所饶益故。名为大慈大悲。复次大智慧。名舍相远离相。大慈大悲为怜愍利益相。是怜愍利益法。一切众生所爱乐。以是故名为大。是大慈大悲。如持心经中说。大慈大悲有三十二种。于众生中行。是大慈大悲摄相缘。如四无量心说。复次佛大慈大悲等功德不应一切。如迦旃延法中。分别求其相。上诸论议师。虽用迦旃延法。分别显示不应尽信受。所以者何。迦旃延说大慈大悲一切智慧。是有漏法系法世间法。是事不尔。何以故。大慈大悲名为一切佛法之根本。云何言是有漏法系法世间法。问曰。大慈悲虽是佛法根本故是有漏。如淤泥中生莲华。不得言泥亦应妙。大慈大悲亦如是。虽是佛法根本不应是无漏。答曰。菩萨未得佛时大慈悲。若言有漏其失犹可。今佛得无碍解脱智故。一切诸法皆清净。一切烦恼及习尽。声闻辟支佛。不得无碍解脱智故烦恼习不尽。处处中疑不断故心应有漏。诸佛无是事。何以故。说佛大慈悲应是有漏。问曰。我不敢不敬。佛以慈悲心。为众生故生应是有漏。答曰。诸佛力势不可思议。诸声闻辟支佛。不能离众生想而生慈悲。诸佛能离众生想而生慈悲。所以者何。如诸阿罗汉辟支佛。十方众生相不可得。而取众生相生慈悲。今诸佛十方求众生不可得。亦不取众生相。而能生慈悲。如无尽意经中说。有三种慈悲。众生缘法缘无缘。复次一切众生中。唯佛尽行不诳法。若佛于众生中。取相而行慈悲心。不名行不诳法。何以故。众生毕竟不可得故。声闻辟支佛。不名为尽行不诳法。故声闻辟支佛。于众生于法。若取相若不取相。不应难不悉行不诳法故。一切智能断一切诸漏。能从一切有漏法中出。能作无漏因缘。是法云何自是有漏。问曰。无漏智各各有所缘。无有能悉缘一切法者。唯有世俗智。能缘一切法。以是故说一切智是有漏相。答曰。汝法中有是说。非佛法中所说。如人自持斗入市。不与官斗相应。无人用者。汝亦如是。自用汝法。不与佛法相应无人用者。无漏智慧。何以故。不能缘一切法。有漏智是假名虚诳势力少故。不应真实缘一切法。汝法中自说能缘一切法。复次是声闻法中十智。摩诃衍法中有十一智。名为如实相智。是十智入是如实智中。都为一智。所谓无漏智。如十方水入大海水中都为一味。是大慈大悲。佛三昧王三昧师子游戏三昧所摄。如是略说大慈大悲义

【经】菩萨摩诃萨欲得道慧。当习行般若波罗蜜。菩萨摩诃萨欲以道慧具足道种慧。当习行般若波罗蜜

【论】道名一道。一向趣涅槃。于善法中一心不放逸。道随身念。道复有二道。恶道善道。世间道出世间道。定道慧道。有漏道无漏道。见道修道。学道无学道。信行道法行道。向道果道。无碍道解脱道。信解道见得道。慧解脱道俱解脱道。如是无量二道门。复有三道。地狱道畜生道饿鬼道。三种地狱热地狱寒地狱黑闇地狱。三种畜生道。地行水行空行。三种鬼道饿鬼食不净鬼神鬼。三种善道。人道天道涅槃道。人有三种。作罪者作福者求涅槃者。复有三种人。受欲行恶者。受欲不行恶者。不受欲不行恶者。天有三种。欲天色天无色天。涅槃道有三种。声闻道辟支佛道佛道。声闻道有三种。学道无学道非学非无学道。辟支佛道亦如是。佛道有三种。波罗蜜道方便道净世界道。佛复有三道。初发意道。行诸善道。成就众生道。复有三道。戒道定道慧道。如是等无量三道门。复有四种道。凡夫道声闻道辟支佛道佛道。复有四种道。声闻道辟支佛道菩萨道佛道。声闻道有四种。苦道集道灭道道道。复有四沙门果道。复有四种道。观身实相道。观受心法实相道。复有四种道。为断未生恶不善令不生道。为断已生恶令疾灭道。为未生善法令生道。为已生善法令增长道。复有四种道。欲增上道精进增上道心增上道慧增上道。复有四圣种道。不择衣食卧具医药乐断苦修定。复有四行道。苦难道苦易道乐难道乐易道。复有四修道。一为今世乐修道。二生死智修道。三为漏尽故修道。四分别慧修道。复有四天道所谓四禅。复有四种道。天道梵道圣道佛道。如是等无量四道门。复有五种道。地狱道畜生饿鬼人天道。复有五无学众道无学戒众道乃至无学解脱知见众道。复有五种净居天道。复有五治道。复有五如法语道。复有五非法语道。复有五道凡夫道声闻道辟支佛道菩萨道佛道。复有五道。分别色法道分别心法道分别心数道分别心不相应行道分别无为法道。复有五种道。苦谛所断道集谛所断道灭谛所断道道谛所断道思惟所断道。如是等无量五法道门。复有六种道。地狱道畜生饿鬼人天阿修罗道。复有舍六尘道。复有六和合(旧云六种)道六神通道六种阿罗汉道六地修道六定道六波罗蜜道。一一波罗蜜各各有六道。如是等无量六道门。复有七道。七觉意道七地无漏道七想定道七净道七善人道七财福道七法福道七助定道。如是等无量七道门。复有八道。八正道八解脱道八背舍道。如是等无量八道门。复有九道。九次第道九地无漏道九见断道九阿罗汉道九菩萨道。所谓六波罗蜜。方便成就众生净佛世界。如是等无量九道门。复有十道。所谓十无学道十想道十智道十一切处道十不善道十善道乃至一百六十二道。如是等无量道门。如是诸道尽知遍知。是为道种慧。问曰。般若波罗蜜。是菩萨第一道。一相所谓无相。何以说是种种道。答曰。是道皆入一道中。所谓诸法实相。初学有种种别。后皆同一无有差别。譬如劫尽烧时。一切所有皆同虚空。复次为引导众生故。菩萨分别说是种种道。所谓世间道出世间道等。问曰。云何菩萨住一相无相中。而分别是世间道是出世间道。答曰。世间名。但从颠倒忆想虚诳二法生。如幻如梦如转火轮。凡夫人强以为世间。是世间皆从虚妄中来。今亦虚妄本亦虚妄。其实无生无作。但从内外六情六尘和合因缘生。随凡夫所著故为说世间。是世间种种邪见。罗网如乱系相著。常往来生死中。如是知世间。何等是出世间道。如实知世间。即是出世间道。所以者何。智者求世间出世间。二事不可得。若不可得。当知假名为世间出世间。但为破世间故。说出世间。世间相即是出世间。更无所复有。所以者何。世间相不可得。是出世间是世间相常空。世间法定相不可得故。如是行者不得世间。亦不著出世间。若不得世间。亦不著出世间。爱慢破故不共世间诤。何以故。行者久知世间空无所有虚诳故。不作忆想分别。世间名五众。五众相假令十方诸佛求之。亦不可得。无来处无住处。亦无去处。若不得五众来住去相。即是出世间。行者尔时观是世间出世间实不可见。不见世间与出世间合。亦不见出世间与世间合。离世间亦不见出世间。离出世间亦不见世间。如是则不生二识。所谓世间出世间。若舍世间不受出世间。是名出世间。若菩萨能如是知。则能为众生。分别世间出世间道。有漏无漏一切诸道。亦如是入一相。是名道种慧

【经】欲以道种慧具足一切智。当习行般若波罗蜜。欲以一切智具足一切种智。当习行般若波罗蜜

【论】问曰。一切智一切种智。有何差别。答曰。有人言无差别。或时言一切智。或时言一切种智。有人言总相是一切智。别相是一切种智。因是一切智。果是一切种智。略说一切智。广说一切种智。一切智者。总破一切法中无明闇。一切种智者。观种种法门破诸无明。一切智譬如说四谛。一切种智譬如说四谛义。一切智者。如说苦谛。一切种智者。如说八苦相。一切智者。如说生苦。一切种智者。如说种种众生处处受生。复次一切法名眼色乃至意法。是诸阿罗汉辟支佛。亦能总相知无常苦空无我等。知是十二入故。名为一切智。声闻辟支佛尚不能尽别相知一众生生处好丑事业多少。未来现在世亦如是。何况一切众生。如一阎浮提中金名字。尚不能知。何况三千大千世界。于一物中种种名字若天语若龙语。如是等种种语言名金尚不能知。何况能知金因缘生处好恶贵贱因而得福因而得罪因而得道。如是现事尚不能知。何况心心数法。所谓禅定智慧等诸法。佛尽知诸法总相别相故。名为一切种智。复次后品中佛自说一切智是声闻辟支佛事。道智是诸菩萨事。一切种智是佛事。声闻辟支佛。但有总一切智。无有一切种智。复次声闻辟支佛。虽于别相有分。而不能尽知故。总相。受名佛一切智一切种智皆是真实。声闻辟支佛但有名字。一切智譬如昼灯。但有灯名无有灯用。如声闻辟支佛。若有人问难。或时不能悉答不能断疑。如佛三问舍利弗而不能答。若有一切智云何不能答。以是故但有一切智名胜于凡夫。无有实也。是故佛是实一切智一切种智。有如是无量名字。或时名佛为一切智人。或时名为一切种智人。如是等略说一切智一切种智种种差别。问曰。如经中说。行六波罗蜜三十七品十力四无所畏等诸法得一切智。何以故。此中说但用道种智得一切智。答曰。汝所说六波罗蜜等即是道。知是道行是道。得一切智何所疑。复次初发心。乃至坐道场。于其中间一切善法。尽名为道。此道中分别思惟而行。是名道智。如此经后说道智是菩萨事。问曰。佛道事已备故不名道智。阿罗汉辟支佛诸功德未备。何以不名道智。答曰。阿罗汉辟支佛道。自于所行亦办。是故不名道智道是行相故。复次此经中说声闻辟支佛。声闻中不摄三道故。此中不说佛道大故名为道智。声闻辟支佛道小故不名道智。复次菩萨摩诃萨。自行道亦示众生各各所行道。以是故说名菩萨行道智得一切智。问曰。何等是一切智所知一切法。答曰。如佛告诸比丘。为汝说一切法。何等是一切法。所谓眼色耳声鼻香舌味身触意法。是十二入名一切法。复有一切法。所谓名色如佛说利众经中偈

　若欲求真观　　但有名与色
　若欲审实知　　亦当知名色
　虽痴心多想　　分别于诸法
　更无有异事　　出于名色者　

复次一切法。所谓色无色法。可见不可见。有对无对。有漏无漏。有为无为。心非心。心相应非心相应。共心生不共心生。随心行不随心行。从心因不从心因。如是等无量二法门摄一切法。如阿毗昙摄法品中说。复次一切法。所谓善法不善法无记法。见谛所断思惟所断不断法。有报法无报法。非有报非无报法。如是等无量三法门摄一切法。复次一切法。所谓过去法未来法现在法。非过去未来现在法。欲界系法色界系法无色界系法不系法。从善因法。从不善因法从无记因法。从非善非不善非无记因法。有缘缘法无缘缘法。有缘缘亦无缘缘法。非有缘缘非无缘缘法。如是等无量四法门摄一切法。复次一切法。所谓色法心法心数法。心不相应诸行法。无为法四谛及无记无为。如是等无量五法门摄一切法。复次一切法。所谓五众及无为苦谛所断法。集谛灭谛道谛思惟所断法不断法。如是等无量六法门摄一切法。七八九十等诸法门。是阿毗昙分别义。复次一切法。所谓有法无法。空法实法。所缘法能缘法。聚法散法等。复次一切法。所谓有法无法。亦有亦无法。空法实法。非空非实法。所缘法能缘法。非所缘非能缘法。复次一切法。所谓有法无法。亦有亦无法。非有非无法。空法不空法。空不空法非空非不空法。生法灭法生灭法。非生非灭法。不生不灭法。非不生非不灭法。不生不灭亦非不生非不灭法。非不生非不灭亦非不不生亦非不不灭法。复次一切法。所谓有法无法有无法非有非无法舍是四句。法空不空生灭不生不灭五句皆亦如是。如是等种种无量阿僧祇法门所摄诸法。以是无碍智慧。尽遍知上诸法。名为一切智一切种智。问曰。一切众生皆求智慧。云何独佛一人得一切智。答曰。佛于一切众生中第一故。独得一切智。如佛所说。无足二足四足多足。有色无色有想无想非有想非无想等。一切众生中佛最第一。譬如须弥山于众山中自然最第一。如四大中火最有力能照能烧。佛亦如是。于一切众生中。最第一故得一切智。问曰。佛何以故于一切众生中独最第一。答曰。如先答得一切智故。今当更说。佛自利益亦利益他故。于众生中最第一。如一切照中日为第一。一切人中转轮圣王最第一。一切莲华中青莲华为第一。一切陆生华须曼色第一。一切木香中牛头栴檀为第一。一切珠中如意珠为第一。一切诸戒中圣戒为第一。一切解脱中不坏解脱为最第一。一切清净中解脱为第一。一切诸谛中空观为第一。一切诸法中涅槃为第一。如是等无量各各第一。佛亦如是。于一切众生中最为第一故。独得一切智。复次佛从初发意。以大誓庄严一切衰没众生。欲拯济故尽遍行诸善道。无善不集无苦不行。皆集一切诸佛功德。如是等种种无量因缘故。佛于一切众生中。独第一。问曰。三世十方诸佛亦有是功德。何以故。言佛独第一。答曰。除诸佛为余众生故。言佛独第一。诸佛第一功德。复次萨婆若多者。萨婆秦言一切若秦言智多秦言相一切如先说。名色等诸法。佛知是一切法一相异相漏相非漏相作相非作相等一切法。各各相各各力各各因缘各各果报各各性各各得各各失。一切智慧力故。一切世一切种尽遍解知。以是故说欲以道种智具足得一切智。当习行般若波罗蜜。欲以一切智具足一切种智。当习行般若波罗蜜。问曰。如佛得佛道时。以道智得具足一切智一切种智。今何以言以一切智得具足一切种智。答曰。佛得道时。以道智虽具足得一切智得具足一切种智。而未用一切种智。如大国王得位时境土宝藏皆已得。但未开用

【经】欲以一切种智断烦恼习。当习行般若波罗蜜。舍利弗。菩萨摩诃萨应如是学般若波罗蜜。【论】问曰。一心中得一切智一切种智。断一切烦恼习。今云何言以一切智具足得一切种智。以一切种智断烦恼习。答曰。实一切一时得。此中为令人信般若波罗蜜故。次第差品说。欲令众生得清净心。是故如是说。复次虽一心中得。亦有初中后次第。如一心有三相。生因缘住住因缘灭。又如心心数法不相应诸行及身业口业。以道智具足一切智。以一切智具足一切种智。以一切种智断烦恼习亦如是。先说一切种智。即是一切智。道智名金刚三昧。佛初心即是一切智一切种智。是时烦恼习断。一切智一切种智相先已说。断一切烦恼习者。烦恼名略说则三毒。广说则三界九十八使是名烦恼。烦恼习名烦恼残气。若身业口业不随智慧。似从烦恼起。不知他心者。见其所起生不净心。是非实烦恼久习烦恼故。起如是业。譬如久锁脚人卒得解脱。行时虽无有锁犹有习在。如乳母衣久故垢著。虽以淳灰净浣。虽无有垢垢气犹在衣。如圣人心垢。如诸烦恼。虽以智慧水浣。烦恼垢气犹在。如是诸余贤圣。虽能断烦恼不能断习。如难陀淫欲习故。虽得阿罗汉道。于男女大众中坐。眼先视女众而与言语说法。如舍利弗嗔习故。闻佛言舍利弗食不净食。即便吐食终不复受请。又舍利弗自说偈言

　覆罪妄念人　　无智而懈怠
　终不欲令此　　妄来近我住　

如摩诃迦叶嗔习故。佛灭度后集法时。敕令阿难六突吉罗忏悔。而复自牵阿难手出。不共汝漏未尽不净人集法。如毕陵迦婆蹉。常骂恒神为小婢。如摩头婆和吒跳戏习故。或时从衣枷踔上梁。从梁至枰从枰至阁。如憍梵钵提牛业习故。常吐食而齝。如是等诸圣人。虽漏尽而有烦恼习。如火焚薪已灰炭犹在火力薄故不能令尽。若劫尽时火烧三千大千世界无复遗余火力大故。佛一切智火亦如是。烧诸烦恼无复残习。如一婆罗门。以五百种恶口众中骂佛。佛无异色亦无异心。此婆罗门心伏。还以五百种语赞佛。佛无喜色亦无悦心。于此毁誉心色无变。又复旃遮婆罗门女。带杅谤佛。佛无惭色事情既露佛无悦色。转法轮时赞美之声。满于十方心亦不高。孙陀利死恶声流布心亦不下。阿罗毗国土风寒又多蒺[卄/梨]。佛于中坐卧不以为苦。又在天上欢喜园中。夏安居时坐剑婆石。柔软清洁如天綩綖。亦不以为乐受。大天王跽奉天食不以为美。毗兰若国食马麦不以为恶。诸大国王供奉上馔不以为得。入萨罗聚落空钵而出不以为失。提婆达多于耆阇崛山。推石压佛佛亦不憎。是时罗睺罗。敬心赞佛佛亦不爱。阿阇贳纵诸醉象。欲令害佛佛亦不畏降伏狂象。王舍城人益加恭敬。持香华缨络出供养佛佛亦不喜。九十六种外道。一时和合议言。我等亦皆是一切智人。从舍婆提来欲共佛论议。尔时佛以神足从脐放光。光中皆有化佛。国王波斯匿。亦命之令来于其坐上尚不能得动。何况能得与佛论议。佛见一切外道贼来。心亦无退破是外道。诸天世人倍益恭敬供养心亦不进。如是等种种因缘来。欲毁佛佛不可动。譬如真阎浮檀金。火烧不异捶打磨斫不败不异。佛亦如是经诸毁辱诽谤论议不动不异。以是故知佛诸烦恼习都尽无余。问曰。诸阿罗汉辟支佛。同用无漏智断诸烦恼习。何以有尽不尽。答曰。先已说智慧力薄如世间火。诸佛力大如劫尽火。今当更答。声闻辟支佛集诸功德智慧不久。或一世二世三世。佛智慧功德。于无量阿僧祇劫。广修广习善法久熏故。于烦恼习无复余气。复次佛于一切诸功德。皆已摄尽故。乃至诸烦恼习气永尽无余。何以故。诸善法功德。消诸烦恼故。诸阿罗汉于此功德不尽得故。但断世间爱直入涅槃。复次佛断结使智慧力甚利。用十力为大刀。以无碍智直过故断诸结使尽。无复遗余。譬如人有重罪国王大嗔诛其七世根本令无遗余。佛亦如是于烦恼重贼诛拔根本令无遗余。以是故说欲以一切种智断一切烦恼习。当习行般若波罗蜜。问曰。但断习亦除烦恼。答曰。有人言。断烦恼及习俱尽。如先说习尽无余。阿罗汉辟支佛。但断烦恼不能断习。菩萨断一切烦恼及习。令尽无余。有人言。佛久已远欲。如佛说我见定光佛已来已离欲。以方便力故。现有生死妻子眷属。有人言。从得无生法忍来。得诸法实相故。一切烦恼及习尽。有人言。佛从初发意来有烦恼。至坐道场于后夜时。断一切烦恼及习。问曰。如是种种说何者为实。答曰。皆是佛口所说故无有不实。声闻法中。佛以方便力故现受人法。有生老病寒热饥渴等。无人生而无烦恼者。是故佛亦应随人法有烦恼。于树王下外先破魔军。内灭结使贼。破外内贼故。成阿耨多罗三藐三菩提。人皆信受是人能为是事。我等亦当学习是事。若言久来无烦恼若从然灯佛得无生法忍来断烦恼尽。是亦方便说。令诸菩萨欢喜故。若菩萨久已断一切烦恼。成佛时复何所为。问曰。佛有种种事。断结使是一事。余有净佛国土成就众生等未具。以具足众事故名为佛。答曰。若尔者佛言断结使是末后身。人若都无结使云何得生。问曰。从得无生法忍已来。常得法性生身变化不。答曰。化法要有化主然后能化。若得无生法忍断一切结使。死时舍是肉身无有实身谁为变化。以是故知得无生已来。不应尽结使。复次声闻人言。菩萨不断结使乃至坐道场然后断。是为大错。何以故汝法中说。菩萨已满三阿僧祇劫。后更有百劫中。常得宿命智自忆迦叶佛时。作比丘名郁多罗修行佛法。云何今六年苦行修邪道法。日食一麻一米。后身菩萨一日尚不应谬。何况六年。嗔亦如是从久远世时作毒蛇。猎者生剥其皮犹尚不嗔。云何最后身而嗔五人。以是故知声闻人受佛义为错。佛以方便力。欲破外道故。现六年苦行。汝言嗔五人者是为方便。亦是嗔习非烦恼也。今当如实说。菩萨得无生法忍。烦恼已尽习气未除故因习气受。及法性生身能自在化生。有大慈悲为众生故。亦为满本愿故。还来世间。具足成就余残佛法故。十地满坐道场。以无碍解脱力故。得一切智一切种智断烦恼习。摩诃衍人言。得无生法忍菩萨一切烦恼及习都尽。亦是错若都尽与佛无异。亦不应受法性生身。以是故菩萨得无生法忍。舍生身得法性生身。若言至坐道场一切烦恼及习俱断。是语亦非。所以者何。若菩萨具有三毒者。云何能集无量佛法。譬如毒瓶虽著甘露皆不中食。菩萨集诸纯净功德乃得作佛。若杂三毒。云何能具足清净佛法。问曰。观诸法实相。及修悲心故。能令三毒薄故。能集清净功德。答曰。薄三毒。可得转轮圣王诸天王身。欲得佛功德身无有是事。三毒断习未尽。可得集诸功德。复次薄名如离欲人。断下地结犹有上地烦恼。又如须陀洹。见谛所断结尽。思惟所断未尽。是名为薄。如佛说断三结薄淫怒痴。名为斯陀含。汝若言薄应当是断。以是故得无生法忍时断烦恼。得佛时断烦恼习。是则实说

【经】复次舍利弗。菩萨摩诃萨欲上菩萨位。当学般若波罗蜜

【论】菩萨位者。无生法忍是。得此法忍观一切世间空心无所著。住诸法实相中。不复染世间。复次般舟般三昧是菩萨位。得是般舟般三昧。悉见现在十方诸佛。从诸佛闻法断诸疑网。是时菩萨心不动摇。是名菩萨位。复次菩萨位者。具足六波罗蜜生方便智。于诸法实相亦不住。自知自证不随他语。若魔作佛形来心亦不惑。复次入菩萨法位力故。得名阿鞞跋致菩萨。复次菩萨摩诃萨。入是法位中。不复堕凡夫数。名为得道人。一切世间事。欲坏其心不能令动。闭三恶趣门。堕诸菩萨数中。初生菩萨家。智慧清净成熟。复次住顶不堕。是名菩萨法位。如学品中说。上位菩萨不堕恶趣。不生下贱家。不堕声闻辟支佛地。亦不从顶堕。问曰云何为顶堕。答曰如须菩提语舍利弗。若菩萨摩诃萨。无方便心行六波罗蜜。入空无相无作中。不能上菩萨位。亦不堕声闻辟支佛地。爱著诸功德法。于五众无常苦空无我取相心著。言是道是非道是应行是不应行。如是等取相分别。是菩萨顶堕。何等是住顶如上所说。诸法爱断于爱断法亦复不取。如住顶义中说。若菩萨摩诃萨。行般若波罗蜜时。内空中不见外空。外空中不见内空。外空中不见内外空内外空中不见外空。乃至无法有法空亦如是。复次上位菩萨。得无等等心亦不自高。知心相真空。诸有无等戏论灭。问曰。何以故声闻法中名为正位。此菩萨法中位但名位。答曰。若言正位亦无咎。所以者何。若言菩萨法位是则为正。声闻法中但言位。不言声闻位。以是故言正位。复次学声闻人。无大慈悲心。智慧不利故未生厌心。多求诸法生种种邪见疑悔。菩萨摩诃萨。大慈愍一切故。多求度脱众生老病死苦。不求分别种种戏论。譬如长者有一子爱之甚重。其子得病但求良药能差病者。不求分别诸药名字。取之时节合和分数。以是故诸菩萨。从果观十二因缘。不从因观。见多者从因观。爱多者从果观。诸声闻人因即位故有正位。菩萨邪位薄故。但名菩萨位。问曰。声闻法中。从苦法忍乃至道比忍。名为正位。如经中说。三恶道中不可得三事。所谓正位圣果漏尽。破戒邪见五逆罪等亦如是。从得何法名为菩萨位。答曰。发意修行大悲。方便具足行是四法。得入菩萨位。如声闻法中先具说四种善根。暖法顶法忍法世间第一法。然后入苦法忍正位。问曰。修行皆摄四法。何以故差别为四。答曰。初发意虽有修行。不久修故不名修行如在家。虽终日不住不名为行。复次发意时但有意愿。行时造作以财与人受持禁戒。如是等行六波罗蜜。是名修行。修行已以般若波罗蜜。知诸法实相。以大悲心愍念众生。不知是诸法实相。染著世间虚诳法。受种种身苦心苦。是更受大悲名故。不名修行方便者。具足般若波罗蜜故知诸法空。大悲心故怜愍众生。于是二法以方便力不生染著。虽知诸法空方便力故亦不舍众生。虽不舍众生。亦知诸法实空。若于是二事等即得入菩萨位。如声闻人。于定慧二法等故。是时即得入正位。是法虽有行更有余名字不名修行。从初发意乃至坐道场。于其中间所行皆名修行。小小差别有异。名字为易解故。譬如有人初发阿耨多罗三藐三菩提意。欲度脱一切众生老病死等身心诸苦。作大誓庄严功德慧明二事因缘故所愿皆满。是二事有六分修行。名为六波罗蜜。布施持戒忍辱是功德分。精进禅定智慧是慧明分。修行六波罗蜜。知是诸法相。甚深微妙难解难知。作是念众生。著三界诸法。以何因缘令众生得是诸法相。当以具足诸功德清净智慧成就。佛身三十二相八十随形好。光明具足神通无量。以十力四无所畏十八不共法四无碍智。观应可度者说法开化。譬如金翅鸟王普观诸龙命应尽者。以翅抟海令水两辟取而食之。佛亦如是。以佛眼观十方世界五道众生。谁应得度。初现神足次为示其心趣。以此二事除三障碍而为说法拔三界众生。得佛力无量神通。假令虚妄犹尚可信。何况实说是名方便。复次菩萨以般若波罗蜜。知诸法相念其本愿。欲度众生作是思惟。诸法实相中众生不可得当云何度。复作是念。诸法实相中众生虽不可得。而众生不知是诸法相故。欲令知是实相。复次是实法相。亦不碍众生。实法相者名为无所除坏。亦无所作是名方便。具足是四法得入菩萨位

【经】欲过声闻辟支佛地住阿鞞跋致地。当学般若波罗蜜

【论】问曰。菩萨入法位时。即已过声闻辟支佛地。住阿鞞跋致地。何以故复说。答曰。虽三事一时。诸法各各相应当次第赞。如一心中一时得无漏五根而各各分别说其相。菩萨入法位时。断若干结使。得若干功德。过是地住是地唯佛能知。亦欲引导诸菩萨故。佛种种赞说。如此经始佛在耆阇崛山。与五千比丘俱。皆是阿罗汉。诸漏已尽所作已办等。阿罗汉即是漏尽。漏尽者即是所作已办等。亦为引导余人。令心清净故。种种赞说无咎。此亦如是入法位即是过阿罗汉辟支佛地。住阿鞞跋致地。复次因入法位故。得过阿罗汉辟支佛地。住阿鞞跋致地。问曰。入法位中过老病死。及断诸结使。破三恶道等如先说。何以但说过声闻辟支佛地。亦住种种功德。何以故。但说住阿鞞跋致地。答曰。舍诸恶事得诸功德。后当次第说及所住功德。诸法当须次第。不可一时顿说。复次菩萨初发意时所可怖畏无过声闻辟支佛地。正使堕地狱无如是怖畏。不永破大乘道故。阿罗汉辟支佛。于此大乘以为永灭。譬如空地有树名舍摩梨。觚枝广大众鸟集宿。一鸽后至住一枝上。其枝及觚即时压折。泽神问树神。大鸟雕鹫皆能任持。何至小鸟便不自胜。树神答言。此鸟从我怨家尼俱卢树上来。食彼树果来栖我上。必当放粪子堕地者恶树复生为害必大。以是故于此一鸽大怀忧畏。宁舍一枝所全者大。菩萨摩诃萨亦如是。于诸外道魔众及诸结使恶业无如是畏。如阿罗汉辟支佛。何以故。声闻辟支佛。于菩萨边亦如彼鸽。坏败大乘心永灭佛业。以是故但说过声闻辟支佛地。住阿鞞跋致地者。从初发意已来。常喜乐住阿鞞跋致地。闻诸菩萨多退转故。发意时作愿。何时当得过声闻辟支佛地住阿鞞跋致地。以是故说住阿鞞跋致地。问曰。何等是阿鞞跋致地。答曰。若菩萨能观一切法不生不灭不不生不不灭不共非不共。如是观诸法。于三界得脱。不以空不以非空。一心信忍十方诸佛所用实相智慧。无能坏无能动者。是名无生忍法。无生忍法即是阿鞞跋致地。复次入菩萨位是阿鞞跋致地。过声闻辟支佛地。亦名阿鞞跋致地。复次住阿鞞跋致地。世世常得果报神通不失不退。若菩萨得此二法。虽得诸法实相。而以大悲不舍一切众生。复有二法。一者清净智慧。二者方便慧。复有二法。一者深心念涅槃。二者所作不离世间。譬如大龙。尾在大海头在虚空。震电雷霆而降大雨。复次阿鞞跋致菩萨。得是诸法实相智慧。世世不失终不暂离。于诸佛深经。终不疑亦不作碍。何以故。我未得一切智慧故。不知何方便何因缘故。如是说。阿鞞跋致菩萨。常以深心终不生恶。阿鞞跋致以深心集诸善。浅心作诸不善。问曰。若阿鞞跋致相。得无生法忍。云何以浅心作诸不善。答曰。有二种阿鞞跋致。一者得无生忍法。二者虽未得无生忍法。佛知其过去未来所作因缘。必得作佛。为利益傍人故为其授记。是菩萨生死肉身结使未断。于诸凡夫中为最第一。是亦名阿鞞跋致相。若得无生忍法断诸结使此则清净。末后肉身尽得法性生身。结使所不碍不须教诫。如大恒河中船不须将御自至大海。复次有初发意生大心。断诸烦恼知诸法实相。便得阿鞞跋致。有但行檀波罗蜜。便具足六波罗蜜。乃至般若波罗蜜亦如是。有行六波罗蜜。未得阿鞞跋致。于众生中生大悲心。是时便得阿鞞跋致。有得悲心而作是念。若诸法皆空则无众生谁可度者。是时悲心便弱。或时以众生可愍。于诸法空观弱。若得方便力于此二法等无偏党。大悲心不妨诸法实相。得诸法实相不妨大悲。生如是方便。是时便得入菩萨法位。住阿鞞跋致地。如往生品中说。复次阿鞞跋致相。如后阿鞞跋致二品中说


大智度论卷第二十七大智度论初品中欲住六神通释论第四十三(卷二十八)

　　　　圣者龙树造


　　　　后秦龟兹国鸠摩罗什译


【经】菩萨摩诃萨欲住六神通。当学般若波罗蜜

【论】问曰。如赞菩萨品中。言诸菩萨皆得五神通。今何以言欲住六神通。答曰。五通是菩萨所得。今欲住六神通是佛所得。若菩萨得六神通可如来难。问曰。往生品中说。菩萨住六神通至诸佛国。云何言菩萨皆得五通。答曰。第六漏尽神通有二种。一者漏习俱尽。二者漏尽而习不尽。习不尽故言皆得五通。漏尽故言住六神通。问曰。若菩萨漏尽。云何复生云何受生。一切受生皆由爱相续故有。譬如米虽得良田时泽终不能生。诸圣人爱糠已脱故。虽有有漏业生因缘不应得生。答曰。先已说菩萨入法位。住阿鞞跋致地。末后肉身尽得法性生身。虽断诸烦恼。有烦恼习因缘故。受法性生身非三界生也。问曰。阿罗汉烦恼已尽习亦未尽。何以不生。答曰。阿罗汉无大慈悲。无本誓愿度一切众生。又以实际作证已离生死故

复次先已答有二种漏尽。此中不说菩萨得漏尽通。自言欲得六神通者。当学般若波罗蜜。六神通义如后品中佛所说。上赞菩萨品。亦已说菩萨五神通义。问曰。神通有何次第。答曰。菩萨离五欲得诸禅有慈悲故。为众生取神通。现诸希有奇特之事。令众生心清净。何以故。若无希有事。不能令多众生得度。菩萨摩诃萨。作是念已系心身中虚空。灭粗重色相。常取空轻相。发大欲精进心。智慧筹量心力能举身。未筹量已。自知心力大能举其身譬如学趠。常坏色粗重相。常修轻空相。是时便能飞。二者亦能变化诸物。令地作水水作地风作火火作风。如是诸大皆令转易。令金作瓦砾瓦砾作金。如是诸物各能令化。变地为水相。常修念水令多不复忆念地相。是时地相如念即作水。如是等诸物皆能变化。问曰。若尔与一切入有何等异。答曰。一切入是神通初道。先已一切入背舍胜处柔伏其心。然后易入神通。复次一切入中。一身自见地变为水余人不见。神通则不然。自见实是水他人亦见实水。问曰。一切入亦是大定。何以不能令是实水己身他人皆见。答曰。一切入观处广。但能令一切是水相。而不能令实是水。神通不能遍一切。而能令地转为水便是实水。以是故二定力各别。问曰。二定变化事为实为虚。若实云何石作金地作水。若虚云何圣人而行不实。答曰。皆实圣人无虚也。三毒已拔故。以一切法各各无定相故。可转地或作水相。如酥胶蜡是地类。得火则消为水则成湿相。水得寒则结成冰而为坚相。石汁作金金败为铜或还为石。众生亦如是。恶可为善善可为恶。以是故知一切法无定相故。用神通力变化实而不诳。若本各各定相则不可变三者诸贤圣神通。于六尘中随意自在。见好能生厌想。见丑能生乐想。亦能离好丑想行舍心。是名三种神通。此自在神通唯佛具足。菩萨得是神通。游诸佛国于诸异国语言不同。及在远微细众生不闻故。求天耳通常忆念种种多众大声取相修行。常修习故。耳得色界四大造清净色。得已便得远闻。于天人音声粗细远近通达无碍。问曰。如禅经中说。先得天眼见众生而不闻其声故。求天耳通既得天眼天耳。见知众生身形音声。而不解语言种种忧喜苦乐之辞故。求辞无碍智。但知其辞而不知其心故。求知他心智。知其心已。未知本所从来故。求宿命通。既知所来欲治其心病故。求漏尽通。得具足五通已。不能变化故所度未广。不能降化邪见大福德人。是故求如意神通。应如是次第。何以故。先求如意神通。答曰。众生粗者多细者少。是故先以如意神通。如意神通能兼粗细度人多故是以先说。复次诸神通。得法异数法异。得法者多先求天眼以易得故。行者用日月星宿珠火。取是等光明相。常勤精进善修习故昼夜无异。若上若下若前若后。等一明彻无所挂碍。是时初得天眼神通。余次第得如先说。复次佛如所自得。为人说次第。佛初夜分得一通一明。所谓如意通宿命明。中夜分得天耳通天眼明。后夜分得知他心智通漏尽明。求明用功重故在后说。通明次第得如四沙门果。大者在后。问曰。若天眼易得故在前。菩萨何以不先得天眼。答曰。菩萨于诸法皆易无难。余人钝根故有难有易。复次初夜时魔王来欲与佛战。菩萨以神通力种种变化令魔兵器皆为璎珞。降魔已续念神通。欲令具足。生心即入便得。具足神通降魔已。自念一身云何得大力。便求宿命明自知世世积福德力故。中夜时魔即还去寂寞无声。慈愍一切故。念魔众声。生天耳神通及天眼明。用是天耳闻十方五道众生苦乐声。闻声已欲见其形。而以障蔽不见故求天眼后夜时既见众生形。欲知其心故求他心智知众生心。皆欲离苦求乐。是故菩萨求漏尽神通。于诸乐中漏尽最胜。令众生得之。问曰。菩萨已得无生法忍。世世常得果报神通。今何以自疑既见众生而不知其心。答曰。有二种菩萨。一者法性生身菩萨。二者为度众生故。方便受人法。身生净饭王家。出四城门。问老病死人。是菩萨坐树王下具六神通。复次菩萨神通先有而未具足。今于三夜所得。是佛神通行人法故。自疑无咎。问曰。六神通次第。常初天眼后漏尽通。亦有不尔时耶。答曰。多先天眼后漏尽智。或时随所好修。或先天耳或先神足。有人言。初禅天耳易得。有觉观四心故。二禅天眼易得。眼识无故心摄不散故。三禅如意通易得。身受快乐故。四禅诸通皆易得。一切安隐处故。宿命等三神通义。如十力中说

【经】欲知一切众生意所趣向。当学般若波罗蜜

【论】问曰。六通中已说知他心通。今何以重说。答曰。知他心通境界少。但知欲界色界现在众生心心数法。不知过去未来及无色界众生心心数法。凡夫通于上四禅地随所得通处已下。遍知四天下众生心心数法。声闻通于上四禅地随所得通处已下遍知千世界众生心心数法。辟支佛通于上四禅地随所得通处已下遍知百千世界众生心心数法。上地钝根者。不能知下地利根者心心数法。凡夫不知声闻心心数法。声闻不知辟支佛心心数法。辟支佛不知佛心心数法。以是故说欲知一切众生心所趣向当学般若波罗蜜。问曰。以何智能知一切众生心心数法。答曰。诸佛有无碍解脱。入是解脱中。能知一切众生心心数法。诸大菩萨得相似无碍解脱。亦能知一切众生心心数法。新学菩萨欲得是大菩萨无碍解脱及佛无碍解脱。以此无碍解脱知一切众生心心数法。大菩萨欲得佛无碍解脱。以是故虽已说知他心通。更说欲知一切众生心所趣向当学般若波罗蜜。问曰。心所趣向。心为去为不去。若去此则无心犹若死人。若不去云何能知。如佛言依意缘法意识生意。若不去则无和合。答曰。心不去不住而能知。如般若波罗蜜中说。一切法无来无去相。云何言心有来去。又言诸法生时无所从来。灭时无所去。若有来去即堕常见。诸法无有定相。以是故但以内六情外六尘和合生六识。及生六受六想六思。以是故心如幻化。能知一切众生心心数法。无有知者无有见者。如叹摩诃衍品中言。若一切众生心心数法。性实有不虚诳者。佛不能知一切众生心心数法。以一切众生心心数法性实虚诳无来无去故。佛知一切众生心心数法。譬如比丘贪求者不得供养。无所贪求则无所乏短。心亦如是。若分别取相则不得实法。不得实法故不能通达知一切众生心心数法。若不取相无所分别则得实法。得实法故能通达。知一切众生心心数法无所挂碍。问曰。一切众生诸心可得悉知不。若悉知则众生有边。若不知何以故说欲知一切众生心所趣向。云何佛有一切种智。答曰。一切众生心心数法可得悉知。何以故如经中说。一切实语中佛最第一。若不能悉知一切众生心得其边际者。佛何以言悉知。亦不名一切智人。而佛语皆实。必应实有一切智人。复次众生虽无边。一切种智亦无边。譬如函大盖亦大。若智慧有边众生无边者应有是难。今智慧及众生俱无边故。汝难非也。复次若言有边无边。此二于佛法中是置答。是十四事虚妄无实无益故。不应以为难。问曰。若有边无边二俱不实。而佛处处说无边。如众生有痴爱已来。无始无边十方亦无边际。答曰众生无边。佛智慧无边。是为实。若人著无边取相戏论故。佛说是邪见。譬如世间常无常二俱颠倒入十四难中。而佛多以无常度众生少用有常。若著无常取相戏论。佛说是邪见虚妄。若不著无常。知无常即是苦苦即是无我无我即是空。能如是依无常观。入诸法空便是实。以是故知无常入真谛中。是实十四难中。以著因缘故说是邪见。是故说无常以明无边。无边故众生生厌生死长久。譬如波梨国四十比丘。俱行十二净行来至佛所。佛为说厌行。佛问比丘五恒河伽蓝牟那萨罗由阿脂罗婆提摩醯。从所来处流入大海。其中间水为多少。比丘言。甚多。佛言。但一人一劫中作畜生时。屠割剥刺。或时犯罪截其手足。斩其身首。如是等血多于此水。如是无边大劫中。受身出血不可称数。啼哭流泪及饮母乳亦如是。计一劫中一人积骨。过于鞞浮罗大山。(丹注云此山天竺以人常见易信故说也)如是无量劫中受生死苦。诸比丘闻是已。厌患世间即时得道。复次闻十方众生无边故。心生欢喜受不杀戒。得无边福德。以是因缘故。初发意菩萨一切世间众生皆应供养。何以故。为度无边世界众生故。功德亦无边。有如是等益故说无边。以是故说悉知一切众生心所趣向。如日照天下一时俱至无不遍明

【经】菩萨摩诃萨欲胜一切声闻辟支佛智慧。当学般若波罗蜜

【论】问曰。何等是声闻辟支佛智慧。答曰。以总相别相。观诸法实相。是声闻智慧。如经中说。初以分别诸法智慧。后用涅槃智慧。分别诸法智慧是别相。涅槃智慧是总相。复次知是法为解是法为缚。是流转是来还是生是灭是味是患是逆是顺是此岸是彼岸是世间是出世间。如是等分别二门诸法。名为声闻智慧。复次三种智慧知五受众。如是集如是散如是出是味是患是离。三解脱门相应智。如是等分别三门诸法。复次四种智慧。四念处智法智比智他心智世智。苦智集智灭智道智。不净智无常智苦智无我智。无常智苦智空智无我智。法智比智尽智无生智。如是等分别四门诸法。复次从苦法智忍慧。乃至空空三昧无相无相三昧。无作无作三昧智。于其中间所有智慧。尽是声闻智慧略说厌世间。念涅槃离三界。断诸烦恼得最上法所谓涅槃是名声闻智慧。复次如般若波罗蜜义品中说。菩萨智慧相与声闻智慧是一智慧。但无方便无大誓庄严无大慈大悲。不求一切佛法不求一切种智知一切法。但厌老病死。断诸爱系直趣涅槃为异。问曰。声闻如是。辟支佛智慧云何。答曰。声闻智慧即是辟支佛智慧。但时节利根福德有差别。时名佛不在世亦无佛法。以少因缘出家得道。名辟支佛。利根名异法相是同。但智慧深入得辟支佛道。福德名有相。或一相二相。乃至三十一相。若先佛法中得圣法。法灭后成阿罗汉。名为辟支佛。身无有相。有辟支佛第一疾者四世行。久者乃至百劫行。如声闻疾者三世。久者六十劫。此义先已广说。问曰。如佛说有四种沙门果。四种圣人须陀洹乃至阿罗汉。五种佛子须陀洹乃至辟支佛。三种菩提阿罗汉菩提辟支佛菩提佛菩提。果中圣中佛子中菩提中皆无菩萨。云何言菩萨胜一切声闻辟支佛智慧。答曰。佛法有二种。一者声闻辟支佛法。二者摩诃衍法。声闻法小故。但赞声闻事不说菩萨事。摩诃衍广大故。说诸菩萨摩诃萨事。发心修行十地入位。净佛世界成就众生得佛道。此法中说菩萨次佛。应如供养佛。能如是观诸法相是为福田。能胜声闻辟支佛如是。摩诃衍经中。处处赞菩萨摩诃萨智慧胜声闻辟支佛。如宝顶经中说。转轮圣王少一不满千子。虽有大力诸天世人所不贵重。有真转轮圣王种。处在胎中。初受七日便为诸天所贵重。所以者何。九百九十九人。不能嗣转轮圣王种令世人得二世乐。是虽在胎必能绍胄圣王。是故恭敬。诸阿罗汉辟支佛。虽得根力觉意六神通诸禅智慧力于实际得证为众生福田。十方诸佛所不贵重。菩萨虽在诸结使烦恼欲缚三毒胎中。初发无上道意。未能有所作。而为诸佛所贵。以其渐渐当行六波罗蜜。得方便力入菩萨位。乃至得一切种智。度无量众生。不断佛种法种僧种。不断天上世间净乐因缘故。又如迦罗频伽鸟。在[穀-禾+卵]中未出。发声微妙胜于余鸟。菩萨摩诃萨亦如是。虽未出无明[穀-禾+卵]。说法议论之音。胜于声闻辟支佛及诸外道。如明网经中说。慧命舍利弗白佛言。世尊。是诸菩萨所说若能解者大得功德。何以故。是诸菩萨乃至得闻其名字得大利益。何况闻其所说。世尊。譬如人种树。不依于地而欲得其根茎枝叶成其果实。是难可得。诸菩萨行相亦如是。不住一切法。而现住生死。在诸佛世界。于中自恣乐说智慧法。谁有闻是大智慧。游戏自恣乐说法。而不发阿耨多罗三藐三菩提意者。尔时会中有普华菩萨。语舍利弗。佛说耆年于诸弟子中智慧第一。今耆年于诸法法性不得耶。何以不以大智慧自恣乐说法。舍利弗言。诸佛弟子如其境界则能有说。普华菩萨复问。法性有境界不。舍利弗言。无也。若法性无境界。云何耆年言如其境界则能有说。舍利弗言。随所得而说。普华又问。耆年。以无量相法性为证耶。舍利弗言尔。普华言。今云何言随所得而说。如所得法性无量。说亦应无量。法性无量非量相。舍利弗语普华言。法性非得相。普华言。若法性非得相。汝离法性得解脱不。舍利弗言。不也。何以故。法性不坏相故。普华言。汝所得圣智亦如法性耶。舍利弗言。我欲闻法非说时也。普华言。一切法定在法性中。有闻者说者不。舍利弗言。无也。普华言。汝何以言我欲闻法非说时。舍利弗言。佛说二人得福无量。一心说者。一心听者。普华言。汝入灭尽定中能听法不。舍利弗言。善男子。灭尽定中无听法也。普华言。汝信受一切法常灭相不。舍利弗言。信是事。普华言。法性常灭无听法也。何以故。诸法常灭相故。舍利弗言。汝能不起于定而说法不。普华言。无有法非定相者。舍利弗言。若尔者今一切凡夫皆是禅定。普华言尔。一切凡夫皆是禅定。舍利弗言。以何等禅定故。一切凡夫皆是。普华言。以不坏法性三昧故。一切凡夫皆是禅定。舍利弗言。若尔者凡夫圣人无有差别。普华言。我亦不欲令凡夫圣人有差别。何以故。诸圣人无有灭法。凡夫人亦无生法。是二皆不出法性等相。舍利弗言。善男子。何等是法性等相。答言。耆年得道时所知见者是。又问。生圣法耶。不也。灭凡夫法耶。不也。得圣法耶。不也。见知凡夫人法耶。不也。耆年以何知见故得圣道。舍利弗言。凡夫人如。比丘得解脱如。比丘入无余涅槃如。是如一如如无别。普华言。舍利弗。是名法性相如不坏如用是如。当知一切法皆如。舍利弗白佛言。世尊。譬如大火聚无物不烧。是诸上人所说亦如是。一切法皆入法性。又如毗摩罗诘经中说。舍利弗等诸声闻皆自说言。我不堪任诣彼问疾。各各自说。昔为毗摩罗诘所呵。如是等处处经中说菩萨智慧胜于声闻辟支佛。问曰。何因缘故。菩萨智慧胜声闻辟支佛。答曰。如一本生经中说。菩萨智慧于无量阿僧祇劫已来合集众智。于无量劫中无苦不行无难不为。为求法故。赴火投岩受剥皮苦。出骨为笔以血为墨以皮为纸书受经法。如是等为法故受无量苦。以智慧故世世供养其师视之如佛。一切所有经书悉皆诵读解说。于无量阿僧祇劫常思惟筹量。寻求诸法好丑深浅善不善漏不漏常不常有无等。思惟分别问难。为智慧故供养诸佛及菩萨声闻。听法问难信受正忆念如法行。如是智慧因缘具足故。云何不胜阿罗汉辟支佛

复次菩萨智慧五波罗蜜佐助庄严。有方便力于一切众生有慈悲心故。不为邪见所妨。住十地中故。智慧势力深大。大故胜于声闻辟支佛。以大因故小者自坏。阿罗汉辟支佛无是事。以是故言欲胜声闻辟支佛智慧当学般若波罗蜜

【经】欲得诸陀罗尼门诸三昧门。当学般若波罗蜜

【论】陀罗尼如赞菩萨品中说。门者得陀罗尼方便诸法是。如三三昧名解脱门。何者是方便。若人欲得所闻皆持。应当一心忆念令念增长。先当作意于相似事系心令知所不见事。如周利槃陀迦。系心拭革屣物中。令忆禅定除心垢法。如是名初学闻持陀怜尼。三闻能得心根转利。再闻能得成者。一闻能得得而不忘。是为闻持陀怜尼初方便。或时菩萨入禅定中。得不忘解脱。不忘解脱力故。一切语言说法。乃至一句一字皆能不忘。是为第二方便。或时神咒力故。得闻持陀怜尼。或时先世行业因缘受生。所闻皆持不忘。如是等名闻持陀罗尼门。复次菩萨闻一切音声语言。分别本末观其实相。知音声语言。念念生灭。音声已灭而众生忆念取相。念是已灭之语作是念言。是人骂我而生嗔恚。称赞亦如是。是菩萨能如是观众生。虽复百千劫骂詈不生嗔心。若百千劫称赞亦不欢喜。知音声生灭如响相。又如鼓声无有作者。若无作者是无住处。毕竟空故但诳愚夫之耳。是名入音声陀罗尼。复次有陀罗尼。以是四十二字。摄一切语言名字。何者是四十二字。阿罗波遮那等阿提秦言初阿耨波柰秦言不生行陀罗尼菩萨闻是阿字即时入一切法初不生。如是等字字随所闻。皆入一切诸法实相中。是名字入门陀罗尼。如摩诃衍品中说诸字门。复次菩萨得是一切三世无碍明等诸三昧。于一一三昧中。得无量阿僧祇陀罗尼。如是等和合。名为五百陀罗尼门。是为菩萨善法功德藏。如是名为陀罗尼门。诸三昧门者。三昧有二种。声闻法中三昧。摩诃衍法中三昧。声闻法中三昧者。所谓三三昧。复次三三昧。空空三昧无相无相三昧无作无作三昧。复有三三昧。有觉有观无觉有观无觉无观。复有五支三昧。五智三昧等是名诸三昧。复次一切禅定亦名定亦名三昧。四禅亦名禅亦名定亦名三昧。除四禅诸余定亦名定。亦名三昧不名为禅。十地中定名为三昧。有人言欲界地亦有三昧。何以故。欲界中有二十二道品故。知有三昧。若无三昧不应得是深妙功德。复次千问中亦有是问。四圣种几欲界系几色界系几无色界系几不系。答曰。一切当分别四圣种。或欲界系或色界系或无色界系或不系。四念处四正勤四如意足亦如是。以是义故。当知欲界有三昧。若散乱心云何得此上妙法。以是故是三昧在十一地中。如是等诸三昧。阿毗昙中广分别。摩诃衍三昧者。从首楞严三昧乃至虚空际无所著解脱三昧。又如见一切佛三昧乃至一切如来解脱修观师子频伸等。无量阿僧祇菩萨三昧。如有三昧名无量净。菩萨得是三昧者。能示现一切清净身。有三昧名威相。菩萨得是三昧。能夺日月威德。有三昧名焰山。菩萨得是三昧。夺诸释梵威德。有三昧名出尘。菩萨得是三昧灭一切大众三毒。有三昧名无碍光。菩萨得是三昧。能照一切佛国。有三昧名不忘一切法。菩萨得是三昧。一切诸佛所说法皆能忆持。复为他人讲说佛语。有三昧名声如雷音。菩萨得是三昧。能以梵声满十方佛国。有三昧名能娱乐一切众生。菩萨得是三昧能令一切深心欢喜。有三昧名喜见无厌。菩萨得是三昧。一切众生见闻喜乐无有厌足。有三昧名功德报不可思议一缘中乐。菩萨得是三昧。成就一切神通。有三昧名知一切音声语言。菩萨得是三昧。能说一切音声语言。于一字中说一切字。于一切字中说一字。有三昧名集一切福富乐果报。若菩萨得是三昧。常默然入禅定。而能令一切众生闻佛法众闻声闻辟支佛六波罗蜜之声。而是菩萨实无一言。有三昧名出高一切陀罗尼王。菩萨得是三昧。得入无量无边诸陀罗尼。有三昧名一切乐说。菩萨得是三昧。乐说一切字一切音声语言譬喻因缘。如是等无量力势三昧。问曰。是三昧即是三昧门不。答曰。三昧即是三昧门。问曰。若尔者何以不但说三昧。而复说三昧门。答曰。佛诸三昧无量无数。如虚空无边。菩萨云何尽得。菩萨闻是心则退没。以是故佛说三昧门。入一门中摄无量三昧。如牵衣一角举衣皆得。亦如得蜜蜂王余蜂尽摄。复次展转为门。如持戒清净。一心精进初夜后夜勤修思惟离五欲乐。系心一处行是方便得是三昧。是名三昧门。复次欲界系三昧是未到地三昧门。未到地三昧是初禅门。初禅及二禅边地三昧是二禅三昧门。乃至非有想非无想处三昧亦如是。暖法定是顶法三昧门。顶法是忍法三昧门。忍法是世间第一法三昧门。世间第一法。是苦法忍三昧门。苦法忍乃至金刚三昧门。略说一切三昧有三相。入住出相是。出相入相名为门。住相是三昧体。如是等法是声闻法中三昧门。摩诃衍法中三昧门。如禅波罗蜜义中诸三昧分别广说。复次尸罗波罗蜜是三昧门。何以故。三支是佛道。所谓戒支定支慧支。清净戒支。是定支门能生是定。定支能生慧支。是三支能断烦恼能与涅槃。以是故尸罗波罗蜜及智慧名三昧近门。余三波罗蜜。虽是门义名远门。如布施因缘得福德。福德故所愿皆得。如所愿故心柔软。慈悲心故知畏罪念众生。观世间空无常故。摄心行忍辱。忍辱亦是三昧门。精进者于五欲中制心除五盖摄心不乱。心去则摄不令驰散。亦是三昧门。复次初地是二地三昧门。如是展转乃至九地是十地三昧门。十地是无量诸佛三昧门。如是等名为诸三昧门。问曰。陀罗尼门三昧门为同为异。若同何以重说。若异有何义。答曰。先已说三昧门陀罗尼门异。今当更说。三昧但是心相应法。陀罗尼亦是心相应亦是心不相应。问曰。云何知陀罗尼是心不相应。答曰。如人得闻持陀罗尼。虽心嗔恚亦不失。常随人行如影随形。是三昧修行。习久后能成陀罗尼。如众生久习欲便成其性。是诸三昧共诸法实相智慧。能生陀罗尼。如坏瓶得火烧。熟能持水不失。亦能令人得度河。禅定无智慧亦如坏瓶。若得实相智慧。如坏瓶得火烧成熟。能持菩萨二世无量功德。菩萨亦因之而度得至佛。如是等三昧陀罗尼种种差别。问曰。声闻法中何以无是陀罗尼名但大乘中有。答曰。小法中无大汝不应致问。大法中无小者则可问。如小家无金银不应问也。复次声闻不大殷勤集诸功德。但以智慧求脱老病死苦。以是故声闻人。不用陀罗尼持诸功德。譬如人渴得一掬水则足。不须瓶器持水。若供大众人民。则须瓶瓮持水。菩萨为一切众生故。须陀罗尼持诸功德。复次声闻法中。多说诸法生灭无常相故。诸论议师言。诸法无常若无常相则不须陀罗尼。何以故。诸法无常相则无所持。唯过去行业因缘不失。如未来果报虽无必生。过去行因缘亦如是。摩诃衍法生灭相不实。不生不灭相亦不实。诸观诸相皆灭是为实。若持过去法则无咎以持过去善法。善根诸功德故。须陀罗尼。陀罗尼世世常随。菩萨诸三昧不尔。或时易身则失。如是等种种。分别陀罗尼诸三昧。以是故言欲得诸陀罗尼诸三昧门当学般若波罗蜜

　　大智度论释布施随喜心过上第四十四

【经】一切求声闻辟支佛人布施时。欲以随喜心过其上者。当学般若波罗蜜。一切求声闻辟支佛人持戒时。欲以随喜心过其上者。当学般若波罗蜜。一切求声闻辟支佛人持戒时。欲以随喜心过其上者。当学般若波罗蜜。一切求声闻辟支佛人三昧智慧解脱解脱知见。欲以随喜心过其上者。当学般若波罗蜜

【论】随喜心者。如随喜品中说。复次随喜名有人作功德。见者心随欢喜赞言善哉。在无常世界中。为痴闇所蔽。能弘大心建此福德。譬如种种妙香一人卖一人买。傍人在边亦得香气。于香无损二主无失。如是有人行施有人受者。有人在边随喜功德。俱得二主不失。如是相名为随喜。以是故菩萨但以随喜心。过于求二乘人上。何况自行。问曰。菩萨云何能以随喜心过声闻辟支佛人以财布施上。答曰。声闻辟支佛行是布施。菩萨于傍见之。一心念随喜赞言善哉。以此随喜福德。回向阿耨多罗三藐三菩提。为度一切众生故。以此为得无量佛法故。以二种功德。过求声闻辟支佛人所行布施上。复次以诸法实相智慧心随喜故。过求声闻辟支佛人布施上。复次菩萨以随喜心。生福德果报回向。供养三世十方诸佛。过声闻辟支佛布施上。譬如人以少物献上国王得报甚多。又如吹贝用气甚少其音甚大。复次菩萨以随喜功德和合无量诸余功德乃至法灭亦不尽。譬如少水置大海中穷劫乃尽。持戒三昧智慧解脱解脱知见亦如是。问曰。若诸佛次第有菩萨。菩萨次第有声闻辟支佛。今言菩萨欲过求声闻辟支佛人布施等。有何奇特。答曰。不以声闻辟支佛布施持戒等福德比菩萨功德。但以随喜心能胜。何况菩萨自行功德。求声闻辟支佛人。勤身作功德疲劳。菩萨默然随喜智慧力福德过其上。譬如工匠。但以智心指授而去。执斤斧者疲苦。终日计功受赏匠者三倍。又如征伐斗者冒死主将受功。问言。若随喜心故。胜于布施持戒者。何以但说菩萨随喜胜。答曰。凡夫人烦恼覆心。吾我未断著世间乐。云何能胜求声闻辟支佛者。声闻辟支佛利虽胜钝。同在声闻地故不说。问曰。声闻辟支佛功德法甚多。何以故。但说六事。答曰。此六事法中摄一切声闻辟支佛法。若说布施已说信闻等功德。何以故。先闻已能信信已布施。是施有二种财施法施。持戒摄三种戒。律仪戒禅戒无漏戒。定摄诸禅定解脱三昧等。慧摄诸闻慧思慧修慧。解脱摄二种解脱。有为解脱无为解脱。解脱知见摄尽智。自知漏已尽于三界得解脱。于是中了了知见。是中助道法圣道法已说。复次若不向涅槃功德。是中不说过上。以其功德薄故。问曰。胜名力势相夺。今菩萨不与声闻辟支佛竞。云何言胜。答曰。胜名但于一事中。以智慧方便心力故得福多。譬如人于一华中但取色香。蜂但取味以成蜜。亦如取水器大者得多器小得少。如是等喻可知。以随喜心深利智慧相应。胜声闻辟支佛布施等诸功德。是六法初布施。如檀波罗蜜义中分别声闻辟支佛法说。持戒如尸罗波罗蜜义品中分别声闻辟支佛法说。三昧智慧解脱解脱知见。如念佛义中分别声闻辟支佛法说


大智度论卷第二十八大智度论初品中布施随喜心过上释论第四十四之余(卷二十九)

　　　　圣者龙树造


　　　　后秦龟兹国三藏鸠摩罗什译


【经】一切求声闻辟支佛人诸禅定解脱三昧。欲以随喜心过其上者。当学般若波罗蜜

【论】禅定者。四禅九次第定。解脱三昧者。八背舍三解脱门。慧解脱共解脱。时解脱不时解脱。有为解脱无为解脱等。有觉有观三昧。无觉有观三昧。无觉无观三昧。空三昧无相三昧无作三昧。如是等诸三昧。问曰。上六事中三昧即是禅定解脱三昧。今何以复说。答曰。有二种三昧。一种慧解脱分。二种共解脱分。前者慧解脱分。不能入禅定。但说未到地中三昧。此中说共解脱分。具有禅定解脱三昧。彼是略说此则广说。彼但说名此中分别义。复次前胜三昧者。有人谓一二三昧非深三昧。今此中具说禅定解脱甚深三昧。复次禅定解脱三昧有二种。一者离欲时得。二者求而得。离欲得者前已说。求而得者此中说。复次禅定解脱三昧得之甚难。精勤求之乃得。菩萨但持随喜心便得过其上。是为未尝有法。是故重说。问曰。彼中三昧智慧解脱解脱知见亦难得。何以言此为难得。答曰。先以说。是慧解脱分。不尽甚深义。共解脱阿罗汉三明阿罗汉难得故更说。复次是三昧智慧解脱解脱知见。虽难得而不广周悉。直为涅槃。此间明阿罗汉欲得现世禅定乐。所谓灭尽定顶际禅愿智无诤三昧等。如是事非直为涅槃。以是故更广说。何以故。如前者直为涅槃。彼中说解脱解脱知见相次故。当知一向直为涅槃。问曰。若以禅定解脱三昧难得故重说者。智慧于一切法中最难微妙。何以不重说。答曰。上言欲过声闻辟支佛慧。当学般若波罗蜜中已说。此禅定未说故重说禅定智慧二法最妙。有此二行所愿皆得。如鸟有两翼能有所至。解脱从此二法得。解脱知见即是智慧。布施持戒是身口业。粗行易得故不重说。问曰。菩萨以随喜心胜于声闻辟支佛布施持戒智慧可尔。所以者何。布施持戒眼见耳闻。智慧亦是闻法。可得生随喜心。如禅定解脱三昧。是不可见闻法。云何随喜。答曰。菩萨以知他心智而随喜。问曰。知他心智法。有漏知他心智知他有漏心。无漏知他心智知他无漏心。菩萨未成佛。云何知声闻辟支佛无漏心。答曰。汝声闻法中尔。摩诃衍法中。菩萨得无生忍法断诸结使。世世常不失六神通。以有漏他心智。能知无漏心。何况以无漏知他心智。复有人言。初发意菩萨。未得法性生身。若见若闻声闻辟支佛布施持戒。皆知当得阿罗汉随喜心。言此人得诸法实相离三界。我所欲度一切众生生老病死。彼已得脱则是我事。如是等种种因缘随喜。以是故随喜无咎

　　大智度论初品中回向释论第四十五

【经】菩萨摩诃萨行少施少戒少忍少进少禅少智。欲以方便力回向故而得无量无边功德者。当学般若波罗蜜

【论】问曰。前已说六波罗蜜。今何以复说。答曰。上总相说。此欲别相说。彼说因缘此说果报。问曰。不尔。彼中说六波罗蜜广普具足。此言少施乃至少智。似不同上六波罗蜜义。答曰。不然。即是六波罗蜜。何以故。六波罗蜜义在心不在事多少。菩萨行若多若少。皆是波罗蜜。如贤劫经说。八万四千诸波罗蜜。此经中亦说。有世间檀波罗蜜。有出世间檀波罗蜜。乃至般若波罗蜜。亦有世间出世间。问曰。菩萨何以故少施。答曰。有种种因缘故少施。或有菩萨。初发意福德未集贫故少施。或有菩萨闻施无多少功德在心。以是故不求多物布施。但求好心。或有菩萨作是念。若我求多集财物。破戒失善心心散乱多恼众生。若恼众生以供养佛。佛所不许破法求财故。若施凡人夺彼与此非平等法。如菩萨法等心一切皆如儿子。以是故少施。复次菩萨有二种。一者败坏菩萨。二者成就菩萨。败坏菩萨者。本发阿耨多罗三藐三菩提心。不遇善缘五盖覆心。行杂行转身受大富贵。或作国王或大鬼神王龙王等。以本造身口意恶业不清净故。不得生诸佛前及天上人中无罪处。是名为败坏菩萨。如是人虽失菩萨心。先世因缘故犹好布施。多恼众生劫夺非法取财以用作福。成就菩萨者。不失阿耨多罗三藐三菩提心慈愍众生。或有在家受五戒者。有出家受戒者。在家菩萨。虽行业成就。有先世因缘贫穷。闻佛法有二种施。法施财施。出家人多应法施。在家者多应财施。我今以先世因缘故不生富家。见败菩萨辈作罪布施心不喜乐。闻佛不赞多财布施。但美心清净施。以是故随所有物而施。又出家菩萨守护戒故不畜财物。又自思惟戒之功德胜于布施。以是因缘故。随所有而施。复次菩萨闻佛法中本生因缘。少施得果报多。如薄拘罗阿罗汉。以一诃梨勒果药布施。九十一劫不堕恶道。受天人福乐身常不病。末后身得阿罗汉道。又如沙门二十亿耳。于鞞婆尸佛法中作一房舍给比丘僧。布一羊皮令僧蹈上。以是因缘故。九十一劫中足不蹈地。受人天中无量福乐。末后身生大长者家。受身端政足下生毛长二寸色如青琉璃右旋。初生时父与二十亿两金。后厌世五欲出家得道。佛说精进比丘第一。又如须蔓耳比丘。先世见鞞婆尸佛塔。以耳上须蔓华布施。以是因缘故。九十一劫中常不堕恶道。受天上人中乐。末后身生时。须蔓在耳香满一室故。字为须蔓耳。后厌世出家得阿罗汉道。菩萨如是等本生因缘少施得大报。便随所有多少而布施。复次菩萨亦不一定。常少物布施。随所有多则多施少则少施。复次佛欲赞般若波罗蜜功德大故。言少施得大果功德无量。问曰。如薄拘罗阿罗汉等。亦少施而得大报。何用般若波罗蜜。答曰。薄拘罗等。虽得果报有劫数限量。得小道入涅槃。菩萨以般若波罗蜜方便回向故。少施福德无量无边阿僧祇。问曰。何等是方便回向。以少布施而得无量无边功德。答曰。虽少布施。皆回向阿耨多罗三藐三菩提。菩萨作是念。我以是福德因缘不求人天中王及世间之乐。但求阿耨多罗三藐三菩提。如阿耨多罗三藐三菩提无量无边。是福德亦无量无边。又以是福德。为度一切众生。如众生无量无边故。是福德亦无量无边。复次是福德用大慈悲。大慈悲无量无边故。是福德亦无量无边。复次菩萨福德诸法实相和合故三分清净。受者与者财物不可得故。如般若波罗蜜。初为舍利弗说菩萨布施时。与者受者财物不可得故。具足般若波罗蜜。用是实相智慧布施故。得无量无边福德。复次菩萨皆念所有福德。如相法性相实际相故。以如法性实际无量无边故。是福德亦无量无边。问曰。若菩萨摩诃萨。观诸法实相。知如法性实际。是无为灭相。云何更生心而作福德。答曰。菩萨久习大悲心故。大悲心尔时发起。众生不知是诸法实相。当令得是实相。以精进波罗蜜力故。还行福德业因缘。以精进波罗蜜助大悲心。譬如火欲灭遇得风薪火则然炽。复次念本愿故。亦十方佛来语言。汝念初发心时。又汝始得是一法门。如是有无量法门。汝未皆得当还集诸功德。如惭备经七地中说。问曰。施多少可尔。戒中有五戒一日戒十戒少多亦可知。色法可得分别故。余四波罗蜜云何知其多少。答曰。是皆可知。如忍有二种。一者身忍。二者心忍。身忍者虽身口不动。而心不能令不起。少忍故不能制心。心忍者身心俱忍犹如枯木。复次少忍者。若人挝骂不还报。大忍者不分别骂者忍者忍法。复次众生中忍是为少忍。法忍是为大忍。如是等分别少忍。少进者有二。身进心进。身进为少心进为大。外进为少内进为大。身口进为少意进为大。如佛说意业大力故。如大仙人嗔时。能令大国磨灭。复次身口作五逆罪大果报。一劫在阿鼻泥犁中。意业力大。得生非有想非无想。寿八万大劫。亦在十方佛国寿命无量。以是故知。身口精进为少。意精进为大。复次如经说。若身口意业寂灭不动是为大精进。动者为少精进。如是等名为少精进。少禅者欲界定未到地。不离欲故名为少。亦观二禅初禅则少。乃至灭尽定。有漏为少无漏为大。未得阿鞞跋致未得无生忍法禅是为少。得阿鞞跋致得无生法忍禅是为大。乃至坐道场十六解脱相应定为少十七金刚三昧为大。复次若菩萨观一切法常定。无散乱者无依止无分别是为大。余者皆为少。慧有二种。一者世间。二者出世间。世间慧为少。出世间慧为大。净慧杂慧相慧无相慧分别慧不分别慧随法慧破法慧为生死慧为涅槃慧为自益慧为益一切众生慧等亦如是。复次闻慧为少思慧为大。思慧为少修慧为大。有漏慧为少无漏慧为大。发阿耨多罗三藐三菩提心慧为少。修行六度慧为大。修慧为少方便慧为大。诸地中方便展转有大少乃至十地。如是等分别多少。佛叹菩萨奇特。于少事中得无量无边功德。岂况大事。余人多舍财。身口意勤苦得福少。持戒忍辱精进禅定智慧等亦如是。不及菩萨少而报大。如先说。譬如口气出声声则不远。声入角中声则能远。如是布施等同少。余人行是所得福报则少。菩萨摩诃萨以般若波罗蜜方便力回向故。得无量无边福。以是故说欲行少施少戒少忍少进少禅少智

【经】菩萨摩诃萨欲行檀波罗蜜尸罗波罗蜜羼提波罗蜜毗梨耶波罗蜜禅波罗蜜。当学般若波罗蜜

【论】诸波罗蜜义如先说。问曰。五波罗蜜相。即是般若波罗蜜相不。若是般若波罗蜜相。不应五名差别。若异何以故言欲行檀波罗蜜当学般若波罗蜜。答曰。亦同亦异。异者般若波罗蜜名。观诸法实相故。不受不著一切法。檀名舍内外一切所有。以般若波罗蜜心行施。是时檀得名波罗蜜。复次五波罗蜜。殖诸功德。般若波罗蜜。除其著心邪见。如一人种谷一人芸除众秽令得增长果实。成就余四波罗蜜亦如是。问曰。今云何欲行檀波罗蜜。当学般若波罗蜜。答曰。檀有二种。一者净二者不净。不净者憍慢故施。作是念。劣者尚与我岂不能。嫉妒故施。作是念。我之怨憎施故得名。如是胜我。今当广施要必胜彼。贪报故施。作是念。我施少物千万倍报。是故布施。为名故施。作是念。我今好施为人所信。好人数中为摄人故施。作是念。我今施之人必归我。如是等种种杂结行施。是名不净。净施者无是杂事。但以净心信因缘果报。敬愍受者不求今利。但为后世功德。复有净施。不求后世利益。但以修心助求涅槃。复有净施。生大悲心为众生故。不求自利早得涅槃。但为阿耨多罗三藐三菩提是名净施。以般若波罗蜜心故。能如是净施。以是故说欲行檀波罗蜜当学般若波罗蜜。复次般若波罗蜜力故。舍诸法著心。何况我心而不舍。舍吾我心故。身及妻子视如草土。无所恋惜尽以布施。以是故说欲行檀波罗蜜当学般若波罗蜜。余波罗蜜亦皆如是。以般若波罗蜜心助成故。复次诸余波罗蜜。不得般若波罗蜜。不得波罗蜜名字亦不牢固。如后品中说。五波罗蜜。不得般若波罗蜜。无波罗蜜名字。又如转轮圣王。无轮宝者不名转轮圣王。不以余宝为名。亦如群盲无导不能有所至。般若波罗蜜亦如是。导五波罗蜜。令至萨婆若。譬如大军无健将不能成办其事。又如人身余根虽具。若无眼者不能有所至。又如人无命根则余根皆灭。有命根故余根有用。般若波罗蜜亦如是。五波罗蜜。不得般若波罗蜜。则不得增长。得般若波罗蜜故。余波罗蜜得增益具足。以是故佛言欲行檀波罗蜜当学般若波罗蜜

【经】菩萨摩诃萨欲使世世身体与佛相似。欲具足三十二相八十随形好。当学般若波罗蜜【论】问曰。声闻经中说。菩萨过三阿僧祇劫。后百劫中种三十二相因缘。今云何说世世与佛身体相似有三十二相八十随形好。答曰。迦栴延子阿毗昙鞞婆沙中有如是说。非三藏中所说。何以故。三十二相余人亦有何足为贵。如难陀先世时一浴众僧。因作愿言。使我世世端政净洁。又于异世值辟支佛塔。饰以彩画庄严辟支佛像。作愿言。使我世世色相严身。以是因缘故世世得身相庄严。乃至后身出家作沙门。众僧遥见谓其是佛悉皆起迎。难陀小乘种少功德尚得此报。岂况菩萨于无量阿僧祇劫中修立功德。世世形体而不似佛。又如弥勒菩萨。白衣时师名跋婆犁。有三相。一眉间白毛相。二舌覆面相。三阴藏相。如是等非是菩萨亦皆有相。菩萨岂当三阿僧祇劫后乃种相好。复次是摩诃衍中。有菩萨从初发心乃至阿耨多罗三藐三菩提。初不生恶心。世世报得五通身体似佛。问曰。菩萨未得佛道。何得身相如佛。答曰。菩萨为度众生故。或作转轮圣王身。或作帝释身。或作梵王身。或作声闻身辟支佛身。菩萨身佛身。如首楞严经中。文殊师利自说。七十二亿反作一缘觉而般涅槃。又现作佛号龙种尊。时世未应有佛而众生见佛身欢喜心伏受化。问曰。菩萨若能作佛身说法度众生者。与佛有何差别。答曰。菩萨有大神力住十住地。具足佛法而住世间。广度众生故不取涅槃。亦如幻师自变化身。为人说法非真佛身。虽尔度脱众生有量有限。佛所度者无量无限。菩萨虽作佛身。不能遍满十方世界。佛身者普能遍满无量世界。所可度者皆现佛身。亦如十四日月。虽有光明犹不如十五日。有如是差别。或有菩萨得无生法忍法性生身。在七住地住五神通。变身如佛教化众生。或初发意菩萨。行六波罗蜜。行业因缘得身相似佛教化众生。问曰。三十二相布施等果报。般若波罗蜜无所有如虚空。云何说欲得相好当学般若波罗蜜。答曰。三十二相有二种。一者具足如佛。二者不具足如转轮圣王难陀等。般若波罗蜜。与布施和合故。能具足相好如佛。余人但行布施等。相不具足。问曰。云何布施等得三十二相。答曰。如檀越布施时。受者得色力等五事益身故。施者具手足轮相。如檀波罗蜜中广说。戒忍等亦如是。各各具三十二相。何等是三十二相。一者足下安立相。余如赞菩萨品中说。问曰。以何因缘得足下安立相。答曰。佛世世一心坚固持戒。亦不令他败戒以是业因缘故得是初相。初相者自于法中无能动者。若作转轮圣王。自于国土无能侵者。以如法养护人民及出家沙门等。以是业因缘故。得千辐轮相。是转法轮初相。若作转轮圣王。得转轮宝。离杀生业因缘故得长指相。离不与取业因缘故。得足跟满相。以四摄法摄众生业因缘故。得手足缦网相。以上妙衣服饮食卧具。供养尊长业因缘故。得手足柔软相。修福转增业因缘故。得足趺高相一一孔一毛生相毛上向相。如法遣使为福和合因缘。及速疾诲人故。得妙踹相如伊泥延鹿王。如法净物布施。不恼受者故。得平立手过膝相方身相如尼拘卢陀树。多修惭愧及断邪淫。以房舍衣服覆盖之物。用布施故。得阴藏相如马王。修慈三昧信净心多。及以好色饮食衣服卧具布施故。得金色相大光相。常好问义供给所尊及善人故。得肌皮细软相。如法断事不自专执。委以执政故。得上身。如师子相腋下满相肩圆相。恭敬尊长迎逆侍送故。得身体直广相。布施具足充满故。得七处满相。一切舍施无所遗惜故。得方颊车相。离两舌故。得四十齿相齿齐相齿密相。常修行慈好思惟故。得白牙无喻相。离妄语故。得舌广薄相。美食布施不恼受者故。得味中最上味相。离恶口故。得梵声相。善心好眼视众生故。得眼睫绀青相眼睫如牛王相。礼敬所尊及自持戒。以戒教人故。得肉髻相。所应赞叹者而赞叹故。得眉间白毛相。是为用声闻法三十二相业因缘。摩诃衍中三十二相业因缘者。问曰。十方诸佛。及三世诸法皆无相相。今何以故说三十二相。一相尚不实。何况三十二。答曰。佛法有二种。一者世谛二者第一义谛。世谛故说三十二相。第一义谛故说无相。有二种道。一者令众生修福道。二者慧道。福道故说三十二相。慧道故说无相。为生身故说三十二相。为法身故说无相。佛身以三十二相八十随形好。而自庄严法身。以十力四无所畏四无碍智十八不共法诸功德庄严众生。有二种因缘。一者福德因缘。二者智慧因缘。欲引导福德因缘众生故用三十二相身。欲以智慧因缘引导众生故用法身。有二种众生。一者知诸法假名。二者著名字。为著名众生故说无相。为知诸法假名众生故。说三十二相。问曰。是十力四无所畏功德。亦各有别相。云何说法身无相。答曰。一切无漏法十六行三三昧相处故皆名无相。佛欲令众生解故。种种分别说。说一切诸佛法以空无相无作印故皆入如法性实际。而为见色欢喜发道心者现三十二相庄严身

复次为一切众生中显最胜故。现三十二相。而不破无相法。如菩萨初生七日之中。裹以白[疊*毛]示诸相师。相师以古圣相书占之。以答王曰。我谶记法。若人有三十二相者。在家当为转轮圣王。出家当得作佛。唯此二处无有三处。诸相师出已菩萨寝息。复有仙人名阿私陀。白净饭王言。我以天耳闻诸天鬼神说。净饭王生子。有佛身相故来请见。王大欢喜。此人仙圣。故从远来欲见我子。敕诸侍人将太子出。侍人答王。太子小睡。是时阿私陀言。圣王常请一切。施以甘露不应睡也。即从坐起诣太子所。抱著臂上上下相之。相已涕零不能自胜。王大不悦问相师曰。有何不祥涕泣如是。仙人答言。假使天雨金刚大山。不能动其一毛。岂有不祥。太子必当作佛。我今年已晚暮。当生无色天上。不得见佛不闻其法故自悲伤耳。王言。诸相师说不定一事。若在家者当作转轮圣王。若出家者当得作佛。阿私陀言。诸相师者。以世俗比知。非天眼知诸圣相书又不具足遍知。于相总观不能明审。是故或言在家当为转轮圣王。出家当为佛。今太子三十二相。正满明彻甚深净洁具足必当作佛。非转轮王也。以是故知。三十二相。于一切众生中最为殊胜。言无相法者。为破常净乐相我相男女生死等相故如是说。以是故佛法虽无相相。而现三十二相。引导众生。令知佛第一生净信故。说三十二相无咎。问曰。何以故说三十二相不多不少。答曰。若说多若说少俱当有难。复次佛身丈六。若说少相。则不周遍不具庄严。若过三十二相则复杂乱。譬如严身之具。虽复富有珠玑。不可重著璎珞。是故三十二相不多不少正得其中。复次若少不端严。则留八十随形好处过则杂乱。问曰。若须八十随形好。何不皆名为相而别为好。答曰。相大严身。若说大者则已摄小。复次相粗而好细。众生见佛则见其相。好则难见故。又相者余人共得。好者或共或不共。以是故相好别说。问曰。佛毕竟断众生相吾我相。具足空法相。何以故以相庄严。如取相者法。答曰。若佛但以妙法庄严其心身。无相好者。或有可度众生心生轻慢。谓佛身相不具。不能一心乐受佛法。譬如以不净器盛诸美食人所不喜。如臭皮囊盛诸宝物取者不乐。以是故。佛以三十二相庄严其身。复次佛常于大众中作师子吼言。我于众生中。一切功德最为第一。若佛生身不以相好庄严。或有人言。身形丑陋。何所能知。佛以三十二相八十随形好。庄严其身。众生犹有不信。何况不以相好庄严。复次佛法甚深。常寂灭相故。狂愚众生不信不受。谓身灭尽无所一取。以是故。佛以广长舌梵音声身放大光。为种种因缘譬喻说上妙法。众生见佛身相威德。又闻音声皆欢喜信乐。复次庄严物有内外。禅定智慧诸功德等是内庄严。身相威德持戒具足是外庄严。佛内外具足。复次佛愍念一切众生。出兴于世。以智慧等诸功德饶益利根众生。身相庄严饶益钝根众生。心庄严开涅槃门。身庄严开天人乐门。身庄严故置众生于三福处。心庄严故置众生入三解脱门。身庄严故拔众生于三恶道。心庄严故拔众生于三界狱。如是等无量利益因缘故。以相好庄严生身

【经】欲生菩萨家。欲得鸠摩罗伽地。欲得不离诸佛。当学般若波罗蜜

【论】菩萨家者。若于众生中。发甚深大悲心。是为生菩萨家。如生王家无敢轻者。亦不畏饥渴寒热等。入菩萨道中生菩萨家亦如是。以佛子故。诸天龙鬼神诸圣人等。无敢轻者益加恭敬。不畏恶道人天贱处。不畏声闻辟支佛人外道论师来沮其心。复次菩萨初发意一心作愿。从今日不复随诸恶心。但欲度脱一切众生。当得阿耨多罗三藐三菩提。复次菩萨。若能知诸法实相不生不灭。得无生法忍。从是以往常住菩萨道。如前所说持心经中。我见锭光佛时得诸法无生忍。初具足六波罗蜜。自尔之前都无布施持戒等。复次若菩萨作是念。如恒河沙等劫。为一日一夜。用是日夜三十日为月。十二月为岁。如是岁数过百千万亿劫乃有一佛。于是佛所供养持戒集诸功德。如是恒河沙等诸佛。然后受记作佛。菩萨心不懈怠。不没不厌悉皆乐行。复次菩萨于诸邪定五逆众生及断善根人中。而生慈悲令入正道不求恩报。复次菩萨初发心以来。不为诸烦恼所覆所坏。复次菩萨虽观诸法实相。于诸观心亦不生著。复次菩萨自然口常实言。乃至梦中亦不妄语。复次菩萨有所见色皆是佛色。念佛三昧力故于色亦不著。复次菩萨见一切众生流转生死苦中一切乐中心亦不著。但作愿言。我及众生何时当度。复次菩萨于一切珍宝心不生著。唯乐三宝。复次菩萨常断淫欲。乃至不生念想。况有实事。复次众生眼见菩萨者。即得慈三昧。复次菩萨能令一切法悉为佛法。无有声闻辟支佛法凡夫之法种种差别。复次菩萨分别一切法。于一切法中亦不生法相。亦不生非法相。如是等无量因缘。是名生菩萨家。问曰。从发心已来。已生菩萨家。今云何欲生菩萨家当学般若波罗蜜。答曰。有二种菩萨家。有退转家不退转家名字家实家净家杂家有信坚固家不坚固家。为不退转家乃至信坚固家。欲得如是等家故。言欲生菩萨家当学般若波罗蜜。欲得鸠摩罗伽地者。或有菩萨从初发心断淫欲。乃至阿耨多罗三藐三菩提。常行菩萨道。是名鸠摩罗伽地。复次或有菩萨作愿。世世童男出家行道。不受世间爱欲。是名为鸠摩罗伽地。复次又如王子名鸠摩罗伽。佛为法王。菩萨入法正位乃至十地故。悉名王子。皆任为佛。如文殊师利。十力四无所畏等悉具佛事故。住鸠摩罗伽地广度众生。复次又如童子过四岁以上未满二十。名为鸠摩罗伽。若菩萨初生菩萨家者如婴儿。得无生法忍乃至十住地离诸恶事。名为鸠摩罗伽地。欲得如是地。当学般若波罗蜜。常欲不离诸佛者。菩萨世世所生常值诸佛。问曰。菩萨当化众生。何故常欲值佛。答曰。有菩萨未入菩萨位。未得阿鞞跋致受记别故。若远离诸佛。便坏诸善根没在烦恼。自不能度安能度人。如人乘船中流坏败。欲度他人反自没水。又如少汤投大冰池。虽消少处反更成冰。菩萨未入法位。若远离诸佛以少功德无方便力欲化众生。虽少利益反更坠落。以是故新学菩萨。不应远离诸佛。问曰。若尔者何以不说不离声闻辟支佛。声闻辟支佛亦能利益菩萨。答曰。菩萨大心。声闻辟支佛虽有涅槃利益。无一切智故。不能教导菩萨。诸佛一切种智故。能教导菩萨。如象没泥非象不能出。菩萨亦如是。若入非道中唯佛能救同大道故。以是故说菩萨常欲不离诸佛。复次菩萨作是念。我未得佛眼故如盲无异。若不为佛所引导。则无所趣错入余道。设闻佛法异处行者未知教化时节行法多少。复次菩萨。见佛得种种利益。或眼见心清净。若闻所说心则乐法得大智慧。随法修行而得解脱。如是等值佛无量利益。岂不一心求欲见佛。譬如婴儿不应离母。又如行道不离粮食。如大热时不离凉风冷水。如大寒时不欲离火。如度深水不应离船。譬如病人不离良医。菩萨不离诸佛过于上事。何以故。父母亲属知识人天王等。皆不能如佛利益。佛利益诸菩萨离诸苦处。住世尊之地。以是因缘故。菩萨常不离佛。问曰。有为之法欺诳不真皆不可信。云何得如愿不离诸佛。答曰。福德智慧具足故乃应得佛。何况不离诸佛。以众生有无量劫罪因缘故。不得如愿。虽行福德而智慧薄少。虽行智慧而福德薄少。故所愿不成。菩萨求佛道故。要行二忍。生忍法忍。行生忍故。一切众生中发慈悲心。灭无量劫罪。得无量福德。行法忍故。破诸法无明。得无量智慧。二行和合故何愿不得。以是故。菩萨世世常不离诸佛。复次菩萨常爱乐念佛故。舍身受身恒得值佛。譬如众生习欲心重受淫鸟身。所谓孔雀鸳鸯等。习嗔恚偏多生毒虫中。所谓恶龙罗刹蜈蚣毒蛇等。是菩萨心不贵转轮圣王人天福乐但念诸佛。是故随心所重而受身形。复次菩萨常善修念佛三昧因缘故。所生常值诸佛。如般舟三昧中说。菩萨入是三昧。即见阿弥陀佛。便问其佛何业因缘故得生彼国。佛即答言。善男子。以常修念佛三昧忆念不废故得生我国。问曰。何者是念佛三昧得生彼国。答曰。念佛者。念佛三十二相八十随形好金色身。身出光明遍满十方。如融阎浮檀金其色明净。又如须弥山王在大海中。日光照时其色发明。行者是时都无余色想。所谓山地树木等。但见虚空中诸佛身相。如真琉璃中赤金外现。亦如比丘入不净观。但见身体膀胀烂坏。乃至但见骨人。是骨人无有作者亦无来去。以忆想故见。菩萨摩诃萨入念佛三昧。悉见诸佛亦复如是。以摄心故。心清净故。譬如人庄严其身。照净水镜无不悉见。此水镜中亦无形相。以明净故见其身像。诸法从本以来常自清净。菩萨以善修净心。随意悉见诸佛问其所疑。佛答所问。闻佛所说心大欢喜。从三昧起作是念言。佛从何所来。我身亦不去。即时便知诸佛无所从来。我亦无所去。复作是念。三界所有皆心所作。何以故。随心所念悉皆得见。以心见佛以心作佛。心即是佛心即我身。心不自知亦不自见。若取心相悉皆无智。心亦虚诳皆从无明出。因是心相即入诸法实相。所谓常空。得如是三昧智慧已。二行力故随意所愿不离诸佛。如金翅鸟王。二翅具足故于虚空中自在所至。菩萨得是三昧智慧力故。或今身随意供养诸佛。命终亦复值遇诸佛。以是故说菩萨常不离诸佛者当学般若波罗蜜


大智度论卷第二十九大智度论释初品中善根供养义第四十六(卷第三十)

　　　　圣者龙树造


　　　　后秦龟兹国三藏鸠摩罗什译


【经】欲以诸善根供养诸佛恭敬尊重赞叹随意成就者。当学般若波罗蜜。【论】菩萨既得不离诸佛当应供养。若得值佛而无供具甚为不悦。如须摩提菩萨。秦言妙意。见然灯佛无供养具。周旋求索见卖华女。以五百金钱买得五茎青莲华以供养佛。又萨陀波仑菩萨。为供养师故。卖身血肉。如是等菩萨既得见佛。心欲供养若无供具其心有碍。譬如庶民遇见君长。不持礼贶则为不敬。是故诸菩萨求供养具供养诸佛。佛虽不须菩萨心得具足。譬如农夫遇好良田。而无种子虽欲加功。无以肆力心大愁忧。菩萨亦如是。得遇诸佛而无供具。设有余物不称其意心便有碍。诸善根者。所谓善根果报华香璎珞衣服幡盖种种珍宝等。所以者何。或时以因说果。如言一月食千两金。金不可食。因金得食故言食金。或时以果说因。如见好画言是好手。手非是画见画妙故说言手好。善根果报亦如是。以善根业因缘故。得供养之具。名为善根。问曰。若尔者何不即说华香等而说其因。答曰。供养具有二种。一者财供养。二者法供养。若但说华香等供养。则不摄法供养。今说善根供养。当知则财法俱摄。供养者若见若闻诸佛功德。心敬尊重迎逆侍送。旋绕礼拜曲躬合手而住避坐安处。劝进饮食华香珍宝等。种种称赞持戒禅定智慧诸功德。有所说法信受教诲。如是善身口意业是为供养。尊重者。知一切众生中德无过上故言尊。敬畏之心过于父母师长君王利益重故故言重。恭敬者。谦逊畏难故言恭。推其智德故言敬。赞叹者。美其功德为赞。赞之不足又称扬之故言叹。随意成就者。若须华供养如意即至。或求得或不求而得。有自然出者。或变化生乃至伎乐供养之具悉皆如是。问曰。菩萨遇得便以供养。何以随意求索。答曰。福德从心于所爱重。持用供养得福增多。如阿育王小儿时。以所重土持用奉佛。得阎浮提王。一日之中起八万塔。若大人虽以多土投钵而无所得非所重故。有人偏贵重华。以其所贵持供养佛得福增多。乃至宝物亦如是。复次随时所宜。若寒时应以薪火上衣温室被褥及以饮食。热时应以冰水扇盖凉室。生薄之服上妙之食。风雨之时就送供具。如是等随时供养。又随土地所宜。随受者所须。皆持供养。复次随意供养者。有菩萨知佛无所须。又知诸物虚诳如幻一相所谓无相。为教化众生故。随众生国土所重引导故供养。复有菩萨得甚深禅定。生菩萨神通。以神通力故。飞到十方佛前。或于佛国若须遍雨天华。即满三千世界持供养佛。或雨天栴檀。或雨真珠光明鲜发。或雨七宝。或雨如意珠大如须弥。或雨妓乐音声清妙。或以身如须弥。以为灯炷供养诸佛。如是等名为财供养。又菩萨行六波罗蜜。以法供养诸佛。或有菩萨。行一地法供养诸佛。乃至十地行法供养。或时菩萨得无生法忍。自除烦恼及众生烦恼。是法供养。或时菩萨住于十地。以神力故令地狱火灭。于饿鬼道皆得饱满。令畜生得离恐怖。令生人天渐住阿惟越致地。如是等大功德力故。名为法供养以是故说欲得善根成就当学般若波罗蜜

【经】欲满一切众生所愿衣服饮食卧具涂香车乘房舍床榻灯烛等。当学般若波罗蜜

【论】问曰。有何次第。欲满一切众生愿。答曰。菩萨业有二种。一为供养诸佛。二为度脱众生。以供养诸佛。得无量福德。持是福德利益众生。所谓满众生愿。如贾客主入海采宝安隐得出利益所亲及知识等。菩萨如是入诸佛法海。得无量功德之宝利益众生。如小王供养大王能令欢喜。与其所愿职位财帛。还其本国利益人物除却怨贼。菩萨供养诸佛法王故得受记别。以无量善根珍宝得无尽智力。来入众生善人供养贫者。随其所须而给与之。魔民邪见外道之属悉皆破坏。是为供养诸佛。次满众生所愿。问曰。菩萨实能满一切众生愿不。若悉满众生愿。余佛菩萨何所利益。若不悉满是中。何故说欲满一切众生愿当学般若波罗蜜。答曰。有二种愿。一者可得愿。二者不可得愿。不可得愿者。有人欲筹量虚空尽其边际。及求时方边际。如小儿求水中月镜中像。如是等愿皆不可得。可得愿者。钻木求火穿地得水。修福得人天中生。及得阿罗汉辟支佛果。乃至得诸佛法王。如是等名皆可得愿。可得愿有二种。一谓世间二谓出世间。是中世间愿故。满众生愿。云何得知。以饮食床卧具乃至灯烛所须之物皆给与之。问曰。菩萨何以故与众生易得愿。不与难者。答曰。愿有下中上。下愿令致今世乐因缘。中愿与后世乐因缘。上愿与涅槃因缘。是故先与下愿。次及中愿然后上愿。复次众生多著今乐少求后乐。涅槃乐者转复少也。若说多者少亦摄之。复次此经前后。多说后世涅槃道。少说今世利事。菩萨法者。常与众生种种利益不应有舍。所以者何。初心但欲令诸众生行大乘法。以不堪受化。次与声闻辟支佛道。若复不能当与十善四梵行等令修福德。若众生都不乐者。如是众生不应遗舍。当与今世利益。所谓饮食等也。复次凡夫虽能与人饮食等。满彼愿者皆有因缘。若今世事若后世事。声闻辟支佛。虽无因缘满众生愿而所益甚少。菩萨摩诃萨。行檀波罗蜜业因缘故。得为国王或为大长者财富无量。四方众生若来求者尽满足之。如频头居士为大檀越。坐七宝大床金刚为脚敷以天褥。以赤真珠上为帐幔。左右立侍各八万四千。皆庄严琦妙开四大门。恣所求者昼夜六时鸣鼓又放光明。十方无量众生。有闻鼓声光明触身者无不悉来。欲得种种饮食者。长者见其大集。即时默然仰视虚空。于时空中雨种种百味之食随意皆得。若众生不自取者。左右给使分布与之。足满乃止。须饮食衣被卧具宝物等。皆亦如是。恣众生所欲已然后说法。令离四食皆住阿鞞跋致地。如是等菩萨神通力故。能满众生愿。问曰。佛在时众生尚有饥饿。天不降雨众生困弊。佛犹不能满一切众生之愿。云何菩萨能满其愿。答曰。菩萨住于十地。入首楞严三昧。于三千大千世界。或时现初发意行六波罗蜜。或现阿鞞跋致。或现一生补处。于兜率天上为诸天说法。或从兜率天上来下。生净饭王宫。或现出家成佛。或现大众中转法轮度无量众生。或现入涅槃起七宝塔。遍诸国土令众生供养舍利。或时法都灭尽。菩萨利益如是。何况于佛。而佛身有二种。一者真身二者化身。众生见佛真身。无愿不满。佛真身者。遍于虚空光明遍照十方。说法音声亦遍十方无量恒河沙等世界。满中大众皆共听法说法不息。一时之顷各随所闻而得解悟。如劫尽已。众生行业因缘故。大雨澍下间无断绝。三大所不能制。惟有劫尽十方风起。更互相对能持此水。如是法性身佛有所说法。除十住菩萨。三乘之人皆不能持。惟有十住菩萨不可思议方便智力悉能听受。众生其有见法身佛。无有三毒及众烦恼寒热诸苦。一切皆灭无愿不满。如如意珠尚令众生随愿皆得。岂况于佛。珠与一切世间之愿。佛与一切出世间愿。若言佛不能悉满众生所愿。是语不然。复次释迦文尼佛王宫受身现受人法。有寒热饥渴睡眠。受诸诽谤老病死等。内心智慧神德。真佛正觉无有异也。欲满众生所愿悉皆能满。而不满者以无数世来常满众生衣食之愿而不免苦。今但以涅槃无为常乐益之。如人怜愍所亲。不与杂毒美食。如是世间愿者生诸结使。又复离时心生大苦。是故不以为要。复次有人言。释迦牟尼佛。已满众生所愿。而众生自不能得。如毗摩罗诘经说。佛以足指案地。即时国土七宝庄严。我佛国如是。为多怒害者现佛国异。又如龙王等心降雨。在人为水。饿鬼身上皆为炭火。问曰。若能满一切众生愿者。则众生有边无有受诸饥寒苦者。何以故。一切众生皆满所愿。愿离苦得乐故。答曰。满一切者名字一切。非实一切。如法句偈说

　一切皆惧死　　莫不畏杖痛
　恕己可为譬　　勿杀勿行杖　

虽言一切畏杖痛。如无色众生。无身故则无杖痛。色界众生。虽可有身亦无杖痛。欲界众生亦有不受杖痛。而言一切。谓应得杖者说言一切。非实一切。以是故菩萨满一切众生所愿。谓应可得者。然菩萨心无齐限。福德果报亦无有量。但众生无量阿僧祇劫罪厚障故而不能得。如舍利弗弟子罗频周比丘。持戒精进乞食。六日而不能得。乃至七日命在不久。有同道者乞食持与。鸟即持去。时舍利弗语目揵连。汝大神力守护此食令彼得之。即时目连持食往与。始欲向口变成为泥。又舍利弗乞食持与而口自合。最后佛来持食与之。以佛福德无量因缘故令彼得食。是比丘食已。心生欢喜倍加信敬。佛告比丘。有为之法皆是苦相为说四谛。即时比丘漏尽意解。得阿罗汉道。有薄福众生罪甚此者佛不能救。又知众生不可得故。深达法性故。诸佛无有忆想分别。是可度是不可度。心常寂灭意无增减。以是故。菩萨欲满一切众生愿。彼以罪故而不能得。菩萨无咎。饮食者略说粗细二种。饼饭等百味之食。经虽说四食众生久住。而此但说揣食。余者无色不可相与。若施揣食则与三食。何以故因揣食故增益三食。如经所说。檀越施食则与受者五事利益。饮总说二种。一者草木酒。所谓蒲桃甘蔗等及诸谷酒。二者草木浆。甘蔗浆蒲桃浆石蜜浆安石榴浆梨奈浆波卢沙果浆等及诸谷浆。如是和合人中饮食及天饮食。所谓修陀甘露味天果食等。摩头摩陀婆浆等。众生各各所食。或食谷者或食肉者或食净者不净者来皆饱满。衣服者。衣有二种。或从众生生。所谓绵绢毛毳皮韦等。或从草木生。所谓布[疊*毛]树皮等。有诸天衣无有经纬。自然树出光色轻软。卧具者。床榻被褥帏帐枕等。涂香者。有二种。一者栴檀木等摩以涂身。二者种种杂香捣以为末以涂其身。及熏衣服并涂地壁。乘者。所谓象马车舆等。房舍者。所谓土木宝物所成楼阁殿堂宫观等。以障寒热风雨贼盗之属。灯烛者。所谓脂膏苏油漆蜡明珠等。诸物者。是一切众生所须之物。不可具说故略言诸物。问曰。此中何以不说烧香妙华等。答曰。说诸物者皆已摄之。问曰。若尔者但应略说三种。饮食衣服庄严之具。答曰。此诸物是所须要者。若慈念众生以饮食为先。次以衣服以身垢臭须以涂香。次以卧具寒雨须房舍。黑闇须灯烛。问曰。华香亦能除臭。何故不说。答曰。华非常有亦速萎烂。利益少故是故不说。烧香者。寒则所须。热时为患。涂香寒热通用。寒时杂以沉水。热时杂以栴檀以涂其身。是故但说涂香。问曰。若行檀波罗蜜。得无量果报。能满一切众生所愿。何故言欲满众生愿当学般若波罗蜜。答曰。先已说以般若波罗蜜和合故。得名檀波罗蜜。今当更说。所可满众生愿者。非谓一国土一阎浮提。都欲满十方世界六趣众生所愿。非但布施所能办故。以般若波罗蜜。破近远相。破一切众生相非一切众生相。除诸碍故弹指之顷化无量身。遍至十方能满一切众生所愿。如是神通利益要从般若出生。以是故。菩萨欲满一切众生愿。当学般若波罗蜜

【经】复次舍利弗。菩萨摩诃萨欲使如恒河沙等世界众生。立于檀波罗蜜。立于尸罗羼提毗梨耶禅般若波罗蜜。当学般若波罗蜜

【论】问曰。是义次第有何因缘。答曰。利有三种。今世利后世利毕竟利。复有三种乐。今世后世出世乐。前说今世利乐。此说后世出世利乐。以是故。令众生住六波罗蜜。菩萨愍念众生。过于父母念子。慈悲之心彻于骨髓。先以饮食充足其身除饥渴苦。次以衣服庄严其身。令得受乐。菩萨心不满足。复作是念众生已得今世乐。复更思惟令得后世乐。若以世间六波罗蜜教之。则得人天中乐。久后还来轮转生死。当复以出世间六波罗蜜。令得无为常乐。复次先以衣服华香等庄严其身。今以功德庄严其心。若有三种庄严则为具足无有过者。一者衣服七宝等。二者福德。三者道法。菩萨欲具足三种庄严众生故。先说功德果报。今说功德因缘。复次前说虽有大施而众生罪故不能悉得。如饿鬼经说。虽与其食而不得啖。变成炭火不净之物。又菩萨不舍一切。当作方便令众生得衣食利益。是故教修福业自行自得。菩萨善知因缘。不可强得教令得之。以是故次第教众生住六波罗蜜。问曰。菩萨志愿。令十方一切众生住六波罗蜜。何故但说如恒河沙世界众生。答曰。为听法者闻恒河沙故。又于新发意菩萨。以无边无量为多多则致乱。若大菩萨。不以恒河沙为数。复次说如恒河沙者。是无边无量数。如后品中说。复次如恒河沙者。已说十方诸世界。此中亦不言一恒河沙。不应为难。以是故。说如恒河沙世界无咎。恒河沙世界义如先说。众生者。于五众十八界十二入六种十二因缘等众多法中。假名众生。是天是人是牛是马。众生有二种。动者静者。动者生身口业。静者不能。有色众生无色众生。无足二足四足多足众生。世间出世间众生。大者小者贤圣凡夫。邪定正定不定众生苦乐不苦不乐众生。上中下众生。学无学非学非无学众生。有想无想非有想非无想众生。欲界色界无色界众生。欲界众生者有三种。以善根有上中下故。上者六欲天。中者人中富贵。下者人中卑贱。以面类不同故。四天下别异。不善亦有三品。上者地狱。中者畜生。下者饿鬼。复次欲界众生有十种。三恶道人及六天。地狱有三种。热地狱寒地狱黑闇地狱。畜生有三种。空行陆行水行昼行夜行昼夜行。如是等差别。鬼有二种。弊鬼饿鬼。弊鬼如天受乐。但与饿鬼同住即为其主。饿鬼腹如山谷咽如针身。惟有三事黑皮筋骨。无数百岁不闻饮食之名何况得见。复有鬼火从口出飞蛾投火以为饮食。有食粪涕唾脓血洗器遗余。或得祭祀或食产生不净。如是等种种饿鬼。六欲天者。四王天等。于六天中间别复有天。所谓持璎珞天戏忘天心恚天鸟足天乐见天。此诸天等皆六天所摄。有人言欲界众生。应有十一种。先说五道今益阿修罗道。问曰。阿修罗即为五道所摄。是阿修罗非天非人。地狱苦多畜生形异。如是应鬼道所摄。答曰。不然。阿修罗力与三十三天等。何以故。或为诸天所破。或时能破诸天。如经中说。释提桓因为阿修罗所破。四种兵众入藕根孔以自藏翳。受五欲乐与天相似。为佛弟子。如是威力。何得饿鬼所摄。以是故应有六道。复次如阿修罗甄陀罗干沓婆鸠槃茶夜叉罗刹浮陀等大神。是天阿修罗。民众受乐小减诸天。威德变化随意所作。是故人疑言。是修罗非修罗。修罗秦言大也。说者言。是阿修罗非修罗。阿修罗道初得名。余者皆同一道。问曰。经说有五道。云何言六道。答曰。佛去久经流远。法传五百年后。多有别异部部不同。或言五道或言六道。若说五者。于佛经回文说五。若说六者。于佛经回文说六。又摩诃衍中法华经说有六趣众生。观诸义旨应有六道。复次分别善恶故有六道。善有上中下故。有三善道。天人阿修罗。恶有上中下故。地狱畜生饿鬼道。若不尔者恶有三果报。而善有二果。是事相违。若有六道于义无违。问曰。善法亦有三果。下者为人中者为天上者涅槃。答曰。是中不应说涅槃。但应分别众生果报住处。涅槃非报故。善法有二种。一者三十七品能至涅槃。二者能生后世乐。今但说受身善法。不说至涅槃善法。世间善有三品。上分因缘故天道果报。中分因缘故人道果报。下分因缘故阿修罗道果报。问曰。汝自说阿修罗。与天等力受乐与天不异。云何今说善下分。为阿修罗果报。答曰。人中可得出家受戒以至于道。阿修罗道。结使覆心得道甚难。诸天虽随结使心直信道。阿修罗众心多邪曲不时近道。以是故阿修罗。虽与天相似。以其近道难故故在人下。如龙王金翅鸟。力势虽大亦能变化故。在畜生道中。阿修罗道亦如是。问曰。若龙王金翅鸟。力势虽大犹为畜生道摄。阿修罗亦应饿鬼道摄。何以更作六道。答曰。是龙王金翅鸟虽复受乐。傍行形同畜生故畜生道摄。地狱饿鬼形虽似人。以其大苦故不入人道。阿修罗力势既大。形似人天故。别立六道是为略说。欲界众生色无色界众生。如后品中说。立檀波罗蜜者。菩萨语诸众生。当行布施。贫为大苦无以贫故。作诸恶行堕三恶道。作诸恶行堕三恶道则不可救。众生闻已舍悭贪心行檀波罗蜜。如后品中广说。复次菩萨于众生前。种种因缘种种譬喻。而为说法毁呰悭贪。夫悭贪者自身所须惜不能用。见告求者心浊色变。即于现身声色丑恶。种后世恶业故受形丑陋。先不种布施因缘故今身贫贱。悭著财物多求不息。开诸罪门专造恶事故堕恶道中。复次生死轮转利益之业无过布施。今世后世随意。便身之事悉从施得。施为善导能开三乐。天上人中涅槃之乐。所以者何。好施之人声誉流布。八方信乐无不爱敬。处大众中无所畏难死时无悔。其人自念我以财物殖良福田。人天中乐涅槃之门我必得之。所以者何。施破悭结慈念受者。灭除嗔恼嫉妒心息。恭敬受者则除憍慢。决定心施疑网自裂。知施果报则除邪见及灭无明。如是等诸烦恼破则涅槃门开。复次非但开三乐而已。乃能开无量佛道世尊之处。所以者何六波罗蜜。是佛道檀为初门。余行皆悉随从。如是等布施有无量功德。以是因缘故。令众生立檀波罗蜜。檀波罗蜜义如先檀中说。立尸罗者。菩萨于众生前赞说戒行。汝诸众生当学持戒。持戒之德拔三恶趣及人中下贱。令得天人尊贵乃至佛道。戒为一切众生众乐根本。譬如大藏出诸珍宝。戒为大护能灭众怖。譬如大军破贼。戒为庄严如著璎珞。戒为大船能度生死巨海。戒为大乘能致重宝至涅槃城。戒为良药能破结病。戒为善知识。世世随逐不相远离令心安隐。譬如穿井已见湿泥。喜庆自欢无复忧患。戒能成就利益诸行。譬如父母长育众子。戒为智梯能入无漏。戒能惊怖诸结。譬如师子能令群兽摄伏。戒为一切诸德之根出家之要。修净戒者所愿随意。譬如如意珠应念时得。如是等种种赞戒之德。令众生欢喜发心住尸罗波罗蜜。住羼提者。于众生前赞叹忍辱。忍为一切出家之力。能伏诸恶能于众中现奇特事。忍能守护令施戒不毁。忍为大铠众兵不加。忍为良药能除恶毒。忍为善胜。于生死险道安隐无患。忍为大藏。施贫苦人无极大宝。忍为大舟。能渡生死此岸到涅槃彼岸。忍为磫[石*瞿]能莹明诸德。若人加恶如猪揩金山。益发其明。求佛道度众生之利器。忍为最妙。行者当作是念。我若以嗔报彼则为自害。又我先世自有是罪不得如意要必当偿。若于此人不受余亦害我俱不得免云何起嗔

复次众生为烦恼所牵。起诸恶事不得自在。譬如人为非人所持而骂辱良医。良医是时但为除鬼不嫌其骂。行者亦如是。众生加恶向己。不嫌其嗔但为除结。复次行忍之人。视前骂辱者。如父母视婴孩。见其嗔骂益加慈念爱之逾深。又复自念彼人加恶于我。是业因缘前世自造今当受之若以嗔报更造后苦何时解已。若今忍之永得离苦。是故不应起嗔。如是种种因缘。诃嗔恚生慈悲入众生忍中。入众生忍中已作是念。十方诸佛所说法。皆无有我亦无我所。但诸法和合假名众生。如机关木人。虽能动作内无有主身亦如是。但皮骨相持随心风转。念念生灭无常空寂无有作者。无骂者亦无受者。本末毕竟空故。但颠倒虚诳故。凡夫心著。如是思惟已则无众生。无众生已法无所属。但因缘和合无有自性。如众生和合强名众生。法亦如是即得法忍。得是众生忍法忍故。能得阿耨多罗三藐三菩提。何况诸余利益。众生闻是已住羼提波罗蜜。立毗梨耶者。教众生言汝莫懈怠。若能精进诸善功德悉皆易得。若懈怠者见木有火而不能得何况余事。是故劝令精进。若人随方便精进无愿不得。凡得胜法非无因缘。皆从精进生。精进有二相。一能进生诸善法。二能除诸恶法。复有三相。一欲造事。二精进作。三不休息。复有四相。已生恶法断之令灭。未生恶法能令不生。未生善法能令发生。已生善法能令增长。如是等名精进相。精进故能助成一切善法。譬如火得风助其然乃炽。又如世间勇健之人能越山渡海。道法精进乃至能得佛道何况余事。众生闻已皆立精进波罗蜜。复次菩萨见有未发阿耨多罗三藐三菩提者。为赞叹阿耨多罗三藐三菩提法。于一切诸法中。最为第一极为尊贵。能饶益一切令得诸法实相不诳之法有大慈悲。具一切智金色身相第一微妙三十二相八十随形好无量光明无量戒定智慧解脱解脱知见三达无碍。于一切法无碍解脱。得如是者一切众生中最为上尊。应受一切世间供养。若人但心念佛。尚得无量无尽福德。何况精进布施持戒供养承事礼拜者。语众生言佛事如是。汝等当发无上道心。勤修精进行如法者得之不难。众生闻是已。便发无上道心。若发心者不可但空尔。而得当行檀波罗蜜。行檀波罗蜜。次行尸罗波罗蜜羼提波罗蜜禅波罗蜜般若波罗蜜。行五波罗蜜。则是毗梨耶波罗蜜。若不发大乘心者。当教辟支佛道。若无辟支佛道者。教行声闻道。若无声闻道者。教令离色受无色定寂灭安乐。若无无色定者。教令离欲受色界种种禅定乐。若无禅者。教令修十善道人天中受种种乐。莫自懈怠空无所得。贫穷下贱种种勤苦甚为可患。懈怠法者最为弊恶。破坏今世后世利益善道。众生闻已集诸善法勤行精进。立禅者。菩萨于众生前。赞叹禅定清净乐内乐自在乐离罪乐今世后世乐圣所受乐梵天王乐遍身受乐深厚妙乐。汝诸众生何以著五欲不净乐。与畜生同受诸罪垢乐而舍是妙乐。若汝能舍小乐则得大乐。汝不见田夫弃少种子后获大果。如人献王少物而得大报。如少钩饵而得大鱼。所舍甚少而所获大多。智者亦如是。能弃世间之乐。得甚深禅定快乐。既得此乐反观欲乐甚为不净。如从狱出如病疹得差更不求药复次禅定名实智初门。令智慧澄静能照诸法。如灯在密室其明得用。若依禅定得四无量背舍胜处神通辩才等诸甚深功德悉皆具得。能令瓦石变成如意宝珠何况余事。随意所为无不能作。入地如水履水如地。手捉日月身不焦冷。化为种种禽兽之身。而不受其法。或时变身充满虚空。或时身若微尘。或轻如鸿毛。或重若太山。或时以足指按地。天地大动如动草叶。如是等神通变化力皆从禅得。众生闻是已。立于禅波罗蜜。立般若波罗蜜者。菩萨教诸众生当学智慧。智慧者其明第一名为慧眼。若无慧眼虽有肉眼犹故是盲。虽云有眼与畜生无异。若有智慧自别好丑不随他教。若无智慧随人东西。如牛骆驼穿鼻随人。一切有为法中智慧为上。圣所亲爱能破有为法故。如经中说。于诸宝中智慧宝为最。一切利器中慧刀利为最。住智慧山顶无有忧患。观诸苦恼众生无不悉见。智慧刀能断无始烦恼生死连锁。智慧力故能具六波罗蜜。得不可思议无量佛道成一切智。何况声闻辟支佛及世间胜事。是智慧增长清净不可沮坏。名为波罗蜜。众生闻已住般若波罗蜜。复次菩萨或时不以口教。或现神足光明。令众生住六波罗蜜。或现种种余缘。乃至梦中为作因缘使其觉悟。令众生住六波罗蜜。是故经言欲令众生住六波罗蜜。当学般若波罗蜜

【经】欲殖一善根于佛福田中。至得阿耨多罗三藐三菩提不尽者。当学般若波罗蜜

【论】善根者三善根。无贪善根无嗔善根无痴善根。一切诸善法。皆从三善根生。增长如药树草木因有根故得生成增长。以是故名为诸善根。今言善根者。善根因缘供养之具。所谓花香灯明。及法供养持戒诵经等。因中说果。何以故香华不定。以善心供养故名为善根布施非即是福。但能破悭贪开善法门善根名为福。如针导綖缝衣缝非针也。一者若华若香若灯明若礼敬。若诵经持戒。若禅定若智慧等。一一供养及法供养。殖于诸佛田中。佛田者。十方三世诸佛。若佛在世若形像若舍利若但念佛。殖者专心坚著。问曰。经言种种福田。今何以独言殖于佛田。答曰。虽有种种福田佛为第一福田。以十力四无所畏十八不共法。如是等无量佛法具足。是故独说殖于佛田。法宝虽为佛师。若佛不说法为无用。如虽有好药若无良医药则无用。以是故法宝虽上。而前说佛宝何况僧宝。复次佛田能获无量果报。余者虽言无量而有差降。以是故佛田第一。不尽者诸佛成就无量功德故。于中殖福福亦无尽。复次佛功德无量无边无数无等故。殖福者福亦不尽。复次佛为菩萨时。缘一切众生。如众生无量无边故福亦无尽。复次佛田清净。拔爱等诸烦恼秽草。净戒为平地。大慈悲为良美。除诸恶邪碱土。三十七品为沟港。十力四无所畏四无碍智等为垣墙。能出生三乘涅槃果报。殖种于此无上无比田者其福无尽。问曰。一切有为法无常相故皆归于尽。福从因缘生何得不尽。答曰。亦不言常不尽。自言乃至得佛中间不尽。复次一切有为法。虽念念生灭。相续不断果报不失故名为不尽。如灯虽焰焰生灭不名灭。脂尽炷灭乃可称灭。福亦如是深心种于良田故。乃至法尽而亦不尽。复次菩萨知诸法实相。如涅槃不尽。福德入诸法实相故而亦不尽。问曰。若尔者涅槃不尽。福德亦应常不尽。云何言乃至佛中间不尽。答曰。是福德者。以智慧力故。令是功德如涅槃。毕竟空不生不灭。以是故喻如涅槃非即涅槃。若是涅槃不应为喻。若是涅槃云何果报成佛而不尽。譬如三解脱门。空无相无作。如解脱毕竟空相是空解脱门。观世间亦毕竟空。如解脱无相相。是无相解脱门。观世间亦无相相。如解脱无作相。是无作解脱门。观世间亦无作相。以是故说欲殖一善根。于佛福田乃至阿耨多罗三藐三菩提而不尽者当学般若波罗蜜

　　大智度论初品中诸佛称赞其命释论第四十七

【经】复次舍利弗。菩萨摩诃萨欲令十方诸佛称赞其名。当学般若波罗蜜

【论】问曰。菩萨若观诸法毕竟空。内无吾我已破憍慢。云何欲令诸佛称赞其名。又菩萨法应供养诸佛。云何反求诸佛供养。答曰。佛法有二门。一为第一义门。二为世俗法门。以世俗门故。欲令诸佛赞叹。虽为诸佛所赞叹。而不见我不取众生相。世间假名故说。汝言云何反求佛供养者。如后品中。佛所赞叹菩萨。毕竟阿鞞跋致阿耨多罗三藐三菩提。今是菩萨欲得决定知是阿鞞跋致以不。以是故求佛赞叹。非求供养。复次余人余众生。贪欲嗔恚愚痴覆心故。不能如实赞叹。何以故。若偏有所爱。不见实过但见功德。若偏有所嗔。但见其过不见其德。若愚痴多不能如实见其好丑。诸天世人虽有智慧三毒薄者。亦不能得如实赞犹有谬失。无一切智故。结使不尽故。声闻辟支佛。三毒虽尽亦不能如实赞。犹有余气未尽。又智慧不具足故。唯佛一人三毒及气永尽。成就一切智故。能如实赞不增不减。以是故行者欲得诸佛所赞。知其实德。不求余人称赞。问曰。若诸佛出于三界不著世间。无有我及我所。视于外道恶人大菩萨阿罗汉一等无异。云何赞叹菩萨。答曰。佛虽无吾我无有憎爱于一切法心无所著。怜愍众生以大慈悲心引导一切故。分别善人而有所赞。亦欲破坏恶魔。所愿以佛赞叹故。无量众生爱乐菩萨恭敬供养。后皆成就佛道。以是故诸佛赞叹菩萨。问曰。云何赞叹。答曰。如佛于大众中说法。欲令众生入甚深法赞是菩萨。如萨陀波仑等。复次佛赞叹菩萨言。是菩萨能观诸法毕竟空。亦能于众生有大慈悲能行生忍。亦不见众生。虽行法忍于一切法而不生著。虽观宿命事不堕始见。虽观众生入无余涅槃而不堕边见。虽知涅槃是无上实法。亦能起身口意善业。虽行生死中。而深心爱乐涅槃。虽住三解脱门观于涅槃。亦不断本愿及善行。如是等种种奇特功德甚为难有。复次若菩萨未得无生忍。未得五神通。生死肉身有大慈悲心。能为众生故。内外所有所贵惜者悉能施与。外谓所著妻子上妙五欲。如意珠最上宝安乐国土等。内谓身体肌肉皮肤骨血头目髓脑耳鼻手足。如是等施甚为难有。是故诸佛赞叹其德。若菩萨入法位。得神通行苦行不足为难。以是菩萨生身肉眼志愿弘旷。有大悲心爱乐佛道。行如是事甚为希有。复次若菩萨持戒清净具足无所分别。持戒破戒于一切诸法。毕竟不生常空法忍精进不休不息不著不厌精进懈怠一相不异。无量无边无数劫勤修精进。都欲受行甚深禅定无所依止。定乱不异不起于定而能变。身无量遍至十方说法度人。行深智慧观一切法不生不灭非不生非不灭亦非不生亦非不灭非非不生非非不灭。过诸语言心行处灭。不可坏不可破不可受不可著。诸圣行处净如涅槃。亦不著是观意亦不没。能以智慧而自饶益。如是菩萨诸佛赞叹。复次菩萨未得受记。未得无生法忍。生不值佛不见贤圣。以正思惟故。能观诸法实相。虽观实相心亦不著。如是菩萨十方诸佛皆共赞叹。复次菩萨闻甚深无量无边不可思议佛法。虽自未得智慧未及。而能定心信乐不生疑悔。若魔作佛来诡说其意。意无增减。如是菩萨诸佛所赞。复次有诸菩萨。一时发心中有疾成佛者佛则赞叹。有大精进力故。如释迦文尼佛与弥勒等诸菩萨同时发心。释迦文尼佛精进力故超越九劫。复次若有菩萨。具足菩萨事。所谓十地六波罗蜜十力四无所畏四无碍智十八不共法等无量清净佛法。为众生故久住生死。不取阿耨多罗三藐三菩提。而广度众生。如是菩萨诸佛赞叹。何者是如文殊师利毗摩罗诘观世音大势至遍吉等。诸菩萨之上首出于三界。变化无央数身。入于生死教化众生故。如是希有事。皆从甚深般若波罗蜜生。以是故说欲得诸佛称叹其名当学般若波罗蜜

【经】复次舍利弗。菩萨摩诃萨欲一发意至十方如恒河沙等世界。当学般若波罗蜜

【论】菩萨得身通变化力。作十方恒河沙等身。于十方恒河沙等世界一时能到。问曰。如经说。一弹指顷有六十念。若一念中能至一方恒河沙等世界尚不可信何况十方恒河沙等世界时少而所到处多。答曰。经说五事不可思议。所谓众生多少业果报坐禅人力诸龙力诸佛力。于五不可思议中。佛力最不可思议。菩萨入深禅定。生不可思议神通故。一念中悉到十方诸佛世界。如说四种神通中。唯佛菩萨有如意疾遍神通。若金翅鸟子始从[穀-禾+卵]出。从一须弥至一须弥。诸菩萨亦如是。以无生忍力故。破诸烦恼无明[穀-禾+卵]。即时一念中作无量身遍至十方。复次菩萨一切无量世罪悉已消灭。以智慧力故。能转一切诸法。所谓小能作大大能作小。能以千万无量劫为一日。又能以一日为千万劫。是菩萨世间之主所欲自在何愿不满。如毗摩罗诘经所说。以七夜为劫寿。以是因缘故。菩萨乘神通力。能速疾超越十方世界。问曰。前五不可思议中无有菩萨。今何以说菩萨不可思议。答曰。或时因中说果。如日食百斤金。金不可食因金得食故言食金。是为因中说果。或时果中说因。如见好画言是好手。是为果中说因。诸菩萨亦如是。菩萨为因诸佛为果。若说佛力不可思议。当知已说菩萨。以是故。言欲一发意到十方恒河沙世界者当学般若波罗蜜

【经】复次舍利弗。菩萨摩诃萨欲发一音使十方如恒河沙等世界闻声。当学般若波罗蜜【论】菩萨得六神通。增长梵声相。过三千大千世界。至十方恒河沙等诸世界。问曰。若尔者与佛音声何异。答曰。菩萨音声有恒河沙等之数。佛音声所到无有限数。如密迹经中所说。目连试佛音声极至西方。犹闻佛音若如对面。问曰。若尔者佛常在国土聚落说法教化。而阎浮提内人不至佛边则不得闻。何以知之。多有从远方来欲听法者故。答曰。佛音声有二种。一为密中音声二为不密音声。密音声先已说。不密音声至佛边乃闻。是亦有二种弟子。一为出世圣人。二为世间凡夫。出世圣人如目揵连等。能闻微密音声。凡夫人随其所近乃闻。复次诸菩萨得入正位离生死身得法性真形。能见十方无量佛身及遍照光明。亦能得闻诸佛六十种极远无量音声。诸大菩萨虽未具足如佛音声。于佛音声中普得其分。是佛菩萨音声有三种。一者先世种善音声因缘故。咽喉中得微妙四大。能出种种妙好远近音声。所谓一里二里三里十里百里千里乃至三千大千世界音声遍满。二者神通力故。咽喉四大出声。遍满三千大千世界及十方恒河沙世界。三者佛音声常能遍满十方虚空。问曰。若佛音声常能遍满。今众生何以不得常闻。答曰。众生无量劫以来。所作恶业覆。是故不闻。譬如雷电霹雳。聋者不闻雷声无减。佛亦如是。常为众生说法。如龙震大雷声。众生罪故自不得闻。如今世人精进持戒者。于念佛三昧。心得定时罪垢不障。即得见佛闻佛说法音声清了。菩萨于三种音声中。欲得二种。是二种音声甚难希有故。如业果音声自然可得故。以是故。说菩萨摩诃萨欲以一音使十方恒河沙等世界闻声者当学般若波罗蜜

【经】复次舍利弗。菩萨摩诃萨欲使诸佛世界不断者。当学般若波罗蜜

【论】佛世界不断者。菩萨欲令国国相次皆使众生发心作佛问曰。言次第者。为一国前后相次。为十方世界次第。若一国相次者。大悲普覆一切众生。何以不及余国。若十方一切世界次第者。余佛菩萨何所利益。答曰。菩萨心愿欲令一切世界皆悉作佛。大心旷远无有齐限。以是心集诸智慧无量福德神通力故。又随众生种作佛因缘者。是菩萨皆悉令作。若一切世界皆种作佛因缘者。余佛菩萨不应有益。但是事不然。复次十方世界无量无边。不应一菩萨尽得遍诸世界令佛种不断。诸余菩萨各随因缘皆有其分。以慈悲大故愿亦无量。利益之心无有齐限。众生种无量故。非一佛一菩萨所可尽度。问曰。若事不称心。何故作愿耶。答曰。欲令心愿旷大清净故。如行慈三昧。虽不能令众生离苦。但自欲令心旷大清净。成利益愿故。如诸佛大菩萨力。皆能度一切众生。而众生福缘未集。未有智慧因缘不会故而不得度。如大海水一切众生取用水不穷竭。但众生不能得用。如饿鬼众生。自罪因缘不得见水。设得见之即时干竭。或为洋铜或成脓血。佛亦如是有大慈悲智慧无量无边悉能满足众生。而众生罪业因缘故而不值佛。设得值佛如余人无异。或生嗔恚或起诽谤。以是因缘故。不见佛威相神力。虽得值佛而无利益。复次二因二缘发于正见。所谓内因外缘。佛外因缘具足。有三十二相八十随形好无量光明庄严其身。种种神力种种音声。随意说法断一切疑。但众生内因缘不具足。先不种见佛善根。而不信敬不精进持戒。钝根深厚著于世乐。以是故无有利益。非为佛咎。佛化度众生神器利用悉皆备足。譬如日出有目则睹盲者不见。设使有目而无日者则无所睹。是故日无咎也。佛明亦如是。问曰。云何佛世界因缘不断。答曰。菩萨于众生中。种种因缘赞叹佛道。令众生发阿耨多罗三藐三菩提心。渐渐行六波罗蜜。然后于诸世界各各作佛。若于一国次第作佛。或于异国各自作佛。是名不断佛国。复次菩萨疾集智慧具足作佛。度无量众生欲入涅槃。时为菩萨受记。我灭度后汝次作佛。展转皆悉如是令不断绝。若佛不记菩萨者则断佛国。譬如王立太子。展转如是国祚不断。问曰。何以贵有佛世界贱无佛国。答曰。是事不应致问。佛是庄严十方世界主。何况一国。若离有佛国者。虽受人天乐。而不知是佛恩力之所致。与畜生无异。若一切诸佛不出世者。则无三乘涅槃之道。常闭在三界狱永无出期。若世有佛众生得出三界牢狱。譬如二国之间。无日之处。是中众生从冥中生从冥中死。若佛生时光明暂照。各各相见乃见日月。所照众生知彼为大福。我等有罪如是。或时佛以光明遍照诸佛国。有佛国众生见佛光明。则大欢喜念言。我等黑闇彼为大明。复次有佛之国众生知有罪福。人受三归五戒八斋。及出家五众等种种甚深禅定智慧四沙门果有余无余涅槃等。如是种种善法。以是因缘故佛国为贵。若佛国众生虽不见佛值遇经法。修善持戒布施礼敬等。种涅槃因缘。乃至畜生皆能种福德因缘。若无佛之国乃至天人不能修善。以是故菩萨生愿。欲使佛世界不断


大智度论卷第三十大智度论释初品中十八空义第四十八(卷三十一)

　　　　圣者龙树造


　　　　后秦龟兹国三藏鸠摩罗什译


【经】复次舍利弗。菩萨摩诃萨。欲住内空外空内外空空空大空第一义空有为空无为空毕竟空无始空散空性空自相空诸法空不可得空无法空有法空无法有法空。当学般若波罗蜜

【论】内空者内法。内法空。内法者。所谓内六入眼耳鼻舌身意。眼空无我无我所无眼法。耳鼻舌身意亦如是。外空者外法。外法空。外法者。所谓外六入色声香味触法。色空者无我无我所无色法。声香味触法亦如是。内外空者内外法。内外法空。内外法者。所谓内外十二入。十二入中无我无我所。无内外法。问曰。诸法无量空随法故则亦无量。何以但说十八。若略说应一空。所谓一切法空。若广说随一一法空。所谓眼空色空等甚多。何以但说十八空。答曰。若略说则事不周。若广说则事繁。譬如服药。少则病不除。多则增其患。应病投药令不增减则能愈病。空亦如是。若佛但说一空。则不能破种种邪见及诸烦恼。若随种种邪见说空空则过多。人爱著空相堕在断灭。说十八空正得其中。复次若说十若说十五俱亦有疑此非问也。复次善恶之法皆有定数。若四念处四正勤三十七品十力四无所畏四无碍智十八不共法五众十二入十八界十二因缘三毒三结四流五盖等。诸法如是各有定数。以十八种法中破著故说有十八空。问曰。般若波罗蜜空十八空为异为一。若异者离十八空以何为般若空。又如佛说。何等是般若波罗蜜。所谓色空受想行识空。乃至一切种智空。若不异者。云何言欲住十八空当学般若波罗蜜。答曰。有因缘故言异。有因缘故言一。异者般若波罗蜜名诸法实相。灭一切观法。十八空则十八种观令诸法空。菩萨学是诸法实相。能生十八种空。是名异。一者十八空是空无所有相。般若波罗蜜亦空无所有相。十八空是舍离相。般若波罗蜜一切法中亦舍离相。是十八空不著相。般若波罗蜜亦不著相。以是故学般若波罗蜜则是学十八空。不异故般若波罗蜜有二分。有小有大。欲得大者先当学小方便门。欲得大智慧当学十八空。住是小智慧方便门能得十八空。何者是方便门。所谓般若波罗蜜经读诵正忆念思惟如说修行。譬如人欲得种种好宝当入大海。若人欲得内空等三昧智慧宝。当入般若波罗蜜大海。问曰。行者云何学般若波罗蜜时住内空外空内外空。答曰。世间有四颠倒。不净中有净颠倒。苦中有乐颠倒。无常中有常颠倒。无我中有我颠倒。行者为破四颠倒故。修四念处十二种观。所谓初观内身三十六种不净充满九孔常流甚可厌患。净相不可得。净相不可得故名内空。行者既知内身不净。观外所著亦复如是。俱实不净。愚夫狂惑为淫欲覆心故谓之为净。观所著色亦如我身净相不可得。是为外空。行者若观己身不净或谓外色为净。若观外不净或谓己身为净。今俱观内外我身不净外亦如是。外身不净我亦如是。一等无异净不可得。是名内外空。行者思惟知内外身俱实不净。而惑者爱著。爱著深故由以受身。身为大苦。而愚以为乐。问曰。三受皆外入所摄。云何言观内受。答曰。六尘初与六情和合生乐。是名外乐。后贪著深入生乐。是名内乐。复次内法缘乐是名内乐。外法缘乐。是名外乐。复次五识相应乐。是名外乐。意识相应乐。是名内乐。粗乐名为外乐。细乐名为内乐。如是等分别内外乐。苦受不苦不乐受亦如是。复次行者思惟观是内乐实可得。不即分别知实不可得。但为是苦强名为乐。何以故。是乐从苦因缘生。亦生苦果报。乐无厌足故苦。复次如人患疥。搔之向火疥虽小乐后转伤身则为大苦。愚人谓之为乐。智者但见其苦。如是世间乐颠倒病故著五欲乐。烦恼转多。以是故行者不见乐但见苦。如病如痈如疮如刺。复次乐少苦多少乐不现故名为苦。如大河水投一合盐则失盐相不名为咸

复次乐不定故或此以为乐彼以为苦。彼以为乐此以为苦。著者为乐失者为苦。愚以为乐智以为苦。见乐患为苦不见乐过者为乐。不见乐无常相为乐。见乐无常相为苦。未离欲人以为乐。离欲人以为苦。如是等观乐为苦。观苦如箭入身。观不苦不乐无常变异相。如是等观三种受心则舍离。是名观内受空。观外受内外受亦如是。行者作是念。若乐即是苦。谁受是苦。念已则知心受。然后观心为实为虚。观心无常生住灭相。苦受心乐受心不苦不乐受心各各异念。觉乐心灭而苦心生。苦心尔所时住。住已还灭次生不苦不乐心。知尔所时不苦不乐心住。住已还灭。灭已还生乐心。三受无常故心亦无常。复次知染心无染心嗔心无嗔心痴心不痴心散心摄心缚心解脱心。如是等心各各异相。故知心无常无一定心常住。受苦受乐等心从和合因缘生。因缘离散心亦随灭。如是等观内心外心内外心无常相。问曰。心是内入摄。云何为外心。答曰。观内身名为内心。观外身名为外心。复次缘内法为内心。缘外法为外心。复次五识常缘外法不能分别故名为外心。意识能缘内法亦分别好丑故名为内心。复次意识初生未能分别决定。是为外心。意识转深能分别取相。是名内心。如是等分别内外心。行者心意转异知身为不净相。知受为苦相。知心不住为无常相。结使未断故或生吾我。如是思惟若心无常。谁知是心心为属谁。谁为心主而受苦乐。一切诸物谁之所有。即分别知无有别主。但于五众取相故计有人相而生我心。以我心故生我所。我所心生故有利益我者生贪欲。违逆我者而生嗔恚。此结使不从智生从狂惑生故。是名为痴。三毒为一切烦恼之根本亦由吾我。故作福德为我后当得亦修助道法我当得解脱。初取相故名为想众。因吾我起结使及诸善行。是名行众。是二众则是法念处。于想行众法中求我不可得。何以故。是诸法皆从因缘生。悉是作法而不牢固无实我法行。如芭蕉叶叶求之中无有坚相。如远见野马无水有水想。但诳惑于眼。如是等观内法外法内外法。问曰。法是外入摄。云何为内法。答曰。内法名为内心相应想众行众。外法名为外心相应想众行众及心不相应诸行及无为法。一时等观名为内外法。复次内法名为六情。外法名为六尘。复次身受心及想众行众总观为法念处。何以故。行者既于想众行众及无为法中求我不可得。还于身受心中求亦不可得。如是一切法中若色若非色。若可见若不可见。若有对若无对。若有漏若无漏。若有为若无为。若远若近。若粗若细。其中求我皆不可得。但五众和合故强名为众生。众生即是我。我不可得故亦无我所。我所不可得故一切诸烦恼皆为衰薄。复次身念处名一切色法。行者观内色无常苦空无我。观外色观内外色亦如是。受心法亦尔。四念处内观相应空三昧名内空。四念处外观相应空三昧名外空。四念处内外观相应空三昧名内外空。问曰。是空为是三昧力故空为是法自空。答曰。名为三昧力故空。如经说。三三昧三解脱门。空无相无作。是空三昧缘身受心法不得我我所故名为空。问曰。四念处空法皆应观无常苦空无我。何以故。身观不净受观苦心观无常法观无我。答曰。虽四法皆观无常苦空无我。而众生身中多著净颠倒。受中多著乐颠倒。心中多著常颠倒。法中多著我颠倒。以是故行者观身不净观受苦观心无常观法无我。复次内外空者。无有内外定法互相因待故。谓为内外。彼以为外我以为内。我以为外彼以为内。随人所系内法为内。随人所著外法为外。如人自舍为内他舍为外。行者观是内外法无定相故空

复次是内外法无有自性。何以故。和合生故。是内外法亦不在和合因缘中。若因缘中无者。余处亦无。内外法因缘亦无。因果无故内外法空。问曰。内外法定有。云何言无。如手足等和合故有身法生。是名内法。如梁椽壁等和合故有屋法生。是名为外。是身法虽有别名亦不异足等。所以者何。若离足等身不可得故。屋亦如是。答曰。若足不异身者。头应是足。足与身不异故。若头是足者。甚为可笑。问曰。若足与身不异者。有如是过。今应足等和合故更有法生名为身。身虽异于足等应当依于足住。如众缕和合而能生[疊*毛]。是[疊*毛]依缕而住。答曰。是身法为足等分中具有为分有。若具有头中应有足。何以故。身法具有故。若分有与足分无异。又身是一法所因者多。一不为多多不为一。复次若除足等分别有身者。与一切世间皆相违背。以是故身不得言即是诸分。亦不得言异于诸分。以是故则无身。身无故足等亦无。如是等名为内空。房舍等外法亦如是空。名为外空。问曰。破身舍等是为破一破异。破一破异是破外道经。佛经中实有内外法。所谓内六情外六尘。此云何无。答曰。是内外法和合假有名字。亦如身如舍。复次略说有二种空。众生空法空。小乘弟子钝根故为说众生空。我我所无故则不著余法。大乘弟子利根故为说法空。即时知世间常空如涅槃。声闻论议师说内空。于内法中无我无我所。无常无作者无知者无受者。是名内空。外空亦如是。不说内法相外法相即是空。大乘说内法中无内法相。外法中无外法相。如般若波罗蜜中说。色色相空。受想行识识相空。眼眼相空。耳鼻舌身意意相空。色色相空。声香味触法法相空。如是等一切诸法自法空。问曰。此二种说内外空。何者是实。答曰。二皆是实。但为小智钝根故先说众生空。为大智利根者说法空。如人闭狱破坏桎梏伤杀狱卒随意得去。又有怖畏盗穿墙壁亦得免出。声闻者但破吾我因缘生诸烦恼离诸法爱。畏怖老病死恶道之苦。不复欲本末推求了了坏破诸法。但以得脱为事。大乘者破三界狱降伏魔众断诸结使及灭习气。了知一切诸法本末通达无碍破散诸法。令世间如涅槃同寂灭相。得阿耨多罗三藐三菩提。将一切众生令出三界。问曰。大乘有何方便能破坏诸法。答曰。佛说色从种种因缘生无有坚实。如水波浪而成泡沫暂见即灭。色亦如是。今世四大先世行业因缘和合故而得成色。因缘灭故色亦俱灭。行无常道转入空门。所以者何。诸法生灭无有住时。若无住时则无可取。复次有为相故生时有灭灭时有生。若已生生无所用。若未生生无所生。法与生亦不应有异。何以故。生若生法应有生生。如是复应有生是则无穷。若生生更无生者生不应有生。若生无有生者法亦不应有生。如是生不可得。灭亦如是。以是故诸法空不生不灭。是为实。复次诸法若有者终归于无。若后无者初亦应无。如人著屐。初已有故微细不觉。若初无故则应常新。若后有故相初亦有故。法亦如是。后有无故初亦有无。以是故一切法应空。以众生颠倒著内六情故。行者破是颠倒。名为内空。外空内外空亦如是。空空者。以空破内空外空内外空。破是三空故。名为空空。复次先以法空破内外法。复以此空破是三空。是名空空。复次空三昧观五众空。得八圣道。断诸烦恼得有余涅槃。先世业因缘身命尽时欲放舍八道故生空空三昧。是名空空。问曰。空与空空有何等异。答曰。空破五受众。空空破空。问曰。空若是法空为已破。空若非法空何所破。答曰。空破一切法唯有空在。空破一切法已空亦应舍。以是故须是空空。复次空缘一切法。空空但缘空。如一健儿破一切贼复更有人能破此健人。空空亦如是。又如服药。药能破病。病已得破药亦应出。若药不出则复是病。以空灭诸烦恼病。恐空复为患。是故以空舍空。是名空空。复次以空破十七空故名为空空。大空者声闻法中法空为大空。如杂阿含大空经说生因缘老死。若有人言是老死是人老死二俱邪见。是人老死则众生空。是老死是法空。摩诃衍经说十方。十方相空。是为大空。问曰。十方空何以名为大空。答曰。东方无边故名为大。亦一切处有故名为大。遍一切色故名为大。常有故名为大。益世间故名为大。令众生不迷闷故名为大。如是大方能破故名为大空。余空破因缘生法。作法粗法易破故不名为大。是方非因缘生法。非作法微细法难破故名为大空。问曰。若佛法中无方。三无为虚空智缘尽非智缘尽亦所不摄。何以言有方。亦是常是无为法非因缘生法。非作法微细法。答曰。是方法声闻论议中无。摩诃衍法中以世俗谛故有。第一义中一切法不可得。何况方。如五众和合假名众生。方亦如是。四大造色和合中。分别此间彼间等。假名为方。日出处是则东方。日没处是则西方。如是等是方相。是方自然常有故非因缘生。亦不先无今有今有后无故。非作法非现前知故。是微细法。问曰。方若如是云何可破。答曰。汝不闻。我先说。以世俗谛故有。第一义故破。以俗谛有故不堕断灭中。第一义破故不堕常中。是名略说大空义。问曰。第一义空亦能破无作法无因缘法细微法。何以不言大空。答曰。前已得大名故不名为大。今第一义名虽异义实为大。出世间以涅槃为大。世间以方为大。以是故第一义空亦是大空。复次破大邪见故。名为大空。如行者以慈心缘东方一国土众生。复缘一国土众生。如是展转缘时。若谓尽缘东方国土则堕边见。若谓未尽则堕无边见。生是二见故即失慈心。若以方空破是东方则灭有边无边见。若不以方空破东方者则随东方心。随心不已慈心则灭邪心则生。譬如大海潮时至其常限水则旋还。鱼若不还则漂在露地有诸苦患。若鱼有智则随水还永得安隐。行者如是。若随心不还则漂在邪见。若随心还不失慈心。如是破大邪见故。名为大空。第一义空者。第一义名诸法实相。不破不坏故。是诸法实相亦空。何以故。无受无著故。若诸法实相有者应受应著。以无实故不受不著。若受著者即是虚诳。复次诸法中第一法名为涅槃。如阿毗昙中说。云何有上法一切有为法及虚空非智缘尽。云何无上法智缘尽。智缘尽是即涅槃。涅槃中亦无涅槃相。涅槃空是第一义空。问曰。若涅槃空无相。云何圣人乘三种乘入涅槃。又一切佛法皆为涅槃故说。譬如众流皆入于海。答曰。有涅槃是第一宝无上法。是有二种。一者有余涅槃。二无余涅槃。爱等诸烦恼断。是名有余涅槃。圣人今世所受五众尽更不复受。是名无余涅槃。不得言涅槃无。以众生闻涅槃名生邪见著涅槃音声而作戏论。若有若无。以破著故说涅槃空。若人著有是著世间。若著无则著涅槃。破是凡人所著涅槃。不破圣人所得。何以故。圣人于一切法中不取相故。复次爱等诸烦恼假名为缚。若修道解是缚得解脱。即名涅槃。更无有法名为涅槃。如人被械得脱而作戏论。是械是脚何者是解脱。是人可怪于脚械外更求解脱。众生亦如是。离五众械更求解脱法。复次一切法不离第一义。第一义不离诸法实相。能使诸法实相空。是名为第一义空。如是等种种名为第一义空

有为空无为空者。有为法名因缘和合生。所谓五众十二入十八界等。无为法名无因缘。常不生不灭如虚空。今有为法二因缘故空。一者无我无我所及常相不变异不可得故空。二者有为法有为法相空不生不灭无所有故。问曰。我我所及常相不可得故应空。云何言有为法有为法相空。答曰。若无众生法无所依。又无常故无住时。无住时故不可得。知是故法亦空。问曰。有为法中常相不可得。不可得者。为是众生空为是法空。答曰。有人言。我心颠倒故计我为常。是常空则入众生空。有人言。以心为常如梵天王说是四大。四大造色悉皆无常。心意识是常。是常空则入法空。或有人言。五众即是常。如色众虽有变化而亦不灭。余众如心。说五众空即是法空。是故常空亦入法空中。复次有为法无为法空者。行者观有为法无为法实相无有作者。因缘和合故有。皆是虚妄。从忆想分别生。不在内不在外不在两中间。凡夫颠倒见故有。智者于有为法不得其相知但假名。以此假名导引凡夫。知其虚诳无实无生无作心无所著。复次诸贤圣人不缘有为法而得道果。以观有为法空故。于有为法心不系著故。复次离有为则无无为。所以者何。有为法实相即是无为。无为相者则非有为但为众生颠倒故分别说。有为相者生灭住异。无为相者不生不灭不住不异。是为入佛法之初门。若无为法有相者则是有为。有为法生相者则是集谛。灭相者则是尽谛。若不集则不作。若不作则不灭。是名无为法如实相。若得是诸法实相。则不复堕生灭住异相中。是时不见有为法与无为法。合不见无为法与有为法。合于有为法无为法不取相。是为无为法。所以者何。若分别有为法无为法。则于有为无为而有碍。若断诸忆想分别灭诸缘。以无缘实智不堕生数中。则得安隐常乐涅槃。问曰。前五空皆别说。今有为无为空何以合说。答曰。有为无为法相待而有。若除有为则无无为。若除无为则无有为。是二法摄一切法。行者观有为法无常苦空等过。知无为法所益处广。是故二事合说。问曰。有为法因缘和合生。无自性故空。此则可尔。无为法非因缘生法。无破无坏常若虚空。云何空。答曰。如先说若除有为则无无为。有为实相即是无为。如有为空无为亦空。以二事不异故。复次有人闻有为法过罪而著无为法。以著故生诸结使。如阿毗昙中说。八十九有为法缘六无为法缘三当分别。欲界系尽谛所断无明使。或有为缘或无为缘。何者有为缘。尽谛所断有为法缘使相应无明使。何者无为缘。尽谛所断有为法缘使不相应无明使。色无色界无明亦如是。以此结使故能起不善业。不善业故堕三恶道。是故言无为法空。无为法缘使。疑邪见无明。疑者于涅槃法中有耶无耶。邪见者若生心言定无涅槃。是邪疑相应无明。及独无明合为无明使。问曰。若云无为法空与邪见何异。答曰邪见人不信涅槃。然后生心言定无涅槃法。无为空者破取涅槃相是为异。复次若人舍有为著无为。以著故无为即成有为。以是故虽破无为而非邪见。是名有为无为空。毕竟空者。以有为空无为空破诸法令无有遗余。是名毕竟空如漏尽阿罗汉名毕竟清净。阿那含乃至离无所有处欲不名毕竟清净。此亦如是。内空外空内外空十方空第一义空有为空无为空。更无有余不空法。是名毕竟空。复次若人七世百千万亿无量世贵族是名毕竟贵。不以一世二三世贵族为真贵也。毕竟空亦如是。从本已来无有定实不空者。有人言。今虽空最初不空。如天造物始及冥初微尘。是等皆空。何以故。果无常因亦无常。如虚空不作果亦不作因。天及微尘等亦应如是。若是常不应生无常。若过去无定相未来现在世亦如是。于三世中无有一法定实不空者。是名毕竟空。问曰。若三世都空。乃至微尘及一念无所有者。则是大可畏处。诸智慧人以禅定乐故舍世间乐。以涅槃乐故舍禅定乐。今毕竟空中乃至无有涅槃。依止何法得舍涅槃。答曰。有著吾我人以一异相分别诸法。如是之人则以为畏。如佛说凡夫人大惊怖处。所谓无我无我所。复次有为法有三世。以有漏法故生著处。涅槃名一切爱著断。云何于涅槃而求舍离。复次如比丘破四重禁。是名毕竟破戒。不任得道。又如作五逆罪。毕竟闭三善道。若取声闻证者毕竟不得作佛。毕竟空亦如是。于一切法毕竟空无复有余。问曰。一切法毕竟空是事不然。何以故。三世十方诸法乃至法相法住必应有实。以有一法实故余法为虚妄。若无一法实者亦不应有诸虚妄法是毕竟空。答曰。无有乃至一法实者。何以故。若有乃至一法实者。是法应有若有为若无为。若是有为有为空中已破。若是无为无为空中亦破。如是世间出世间。若世间内空外空内外空大空已破。若出世间第一义空已破。色法无色法有漏无漏法等亦如是。复次一切法皆毕竟空。是毕竟空亦空。空无有法故亦无虚实相待。复次毕竟空者破一切法令无遗余故名毕竟空。若小有遗余不名毕竟。若言相待故应有是事不然。问曰。诸法不尽空。何以故。因缘所生法空。而因缘不空。譬如梁椽因缘和合故名舍。舍空而梁椽不应空。答曰。因缘亦空因缘不定故。譬如父子。父生故名为子。生子故名为父。复次最后因缘无所依止故。如山河树木众生之类皆依止地。地依止水。水依止风。风依止虚空。虚空无所依止。若本无所依止末亦无所依止。以是故当知一切法毕竟空。问曰。不然。诸法应有根本。如神通有所变化所化虽虚而化主不空。答曰。凡夫人见所化物不久故谓之为空。化主久故谓之为实。圣人见化主复从前世业因缘和合生。今世复集诸善法。得神通力故能作化。如般若波罗蜜后品中说。有三种变化。烦恼变化业变化法变化(法法身也)是故知化主亦空。问曰。诸不牢固者不实故应空。诸牢固物及实法不应空。如大地须弥山大海水日月金刚等色实法牢固故不应空。所以者何。地及须弥常住竟劫故。众川有竭海则常满。日月周天无有穷极。又如凡人所见虚妄不真故应空。圣人所得如及法性真际涅槃相应是实法。云何言毕竟皆空。复次有为法因缘生故不实。无为法不从因缘生故应实。复云何言毕竟空。答曰。坚固不坚固不定故皆空所以者何。有人以此为坚固。有人以此为不坚固。如人以金刚为牢固。帝释手执如人捉杖不以为牢固。又不知破金刚因缘故以为牢固。若知著龟甲上以山羊角打破则知不牢固。如七尺之身以大海为深。罗睺阿修罗王。立大海中膝出水上。以两手隐须弥顶。下向观忉利天喜见城。此则以海水为浅。若短寿人以地为常久牢固。长寿者见地无常不牢固。如佛说七日喻经。佛告诸比丘。一切有为法无常变异皆归磨灭。劫欲尽时大旱积久。药草树木皆悉焦枯。有第二日出诸小流水皆悉干竭。第三日出大河流水亦都涸尽。第四日出阎浮提中四大河。及阿那婆达多池皆亦空竭。第五日出大海干涸。第六日出大地须弥山等皆悉烟出如窑烧器。第七日出悉皆炽然无复烟气。地及须弥乃至梵天火皆然满。尔时新生光音天者见火怖畏言。既烧梵宫将无至此。先生诸天慰喻后生天言。曾已有此正烧梵宫。于彼而灭不来至此。烧三千大千世界已无复灰炭。佛语比丘如此大事谁信之者。唯有眼见乃能信耳。又比丘过去时。须涅多罗外道师离欲行四梵行。无量弟子亦得离欲。须涅多罗作是念我不应与弟子同生一处。今当深修慈心。此人以深思慈故生光音天。佛言须涅多罗者我身是也。我是时眼见此事以是故当知牢固实物皆悉归灭。问曰。汝说毕竟空何以说无常事。毕竟空今即是空。无常今有后空。答曰。无常则是空之初门。若谛了无常诸法则空。以是故。圣人初以四行观世间无常。若见所著物无常。无常则能生苦。以苦故心生厌离。若无常空相则不可取。如幻如化是名为空。外物既空内主亦空是名无我。复次毕竟空是为真空有二种众生。一多习爱二多习见。爱多者喜生著。以所著无常故生忧苦。为是人说。汝所著物无常坏故。汝则为之生苦。若此所著物生苦者不应生著。是名说无作解脱门。见多者为分别诸法以不知实故而著邪见。为是人故直说诸法毕竟空。复次若有所说皆是可破可破故空。所见既空见主亦空。是名毕竟空。汝言圣人所得法应实者。以圣人法能灭三毒。非颠倒虚诳能令众生离老病死苦得至涅槃。是虽名实皆从因缘和合生故。先无今有今有后无故。不可受不可著故亦空非实。如佛说筏喻经。善法尚应舍何况不善。复次圣人有为无漏法从有漏法缘生。有漏法虚妄不实缘所生法。云何为实离有为法无无为法如先说。有为法实相即是无为法。以是故。一切法毕竟不可得故名为毕竟空。无始空者世间若众生若法皆无有始。如今生从前世因缘有。前世复从前世有。如是展转无有众生始。法亦如是。何以故。若先生后死则不从死故生。生亦无死。若先死后有生则无因无缘。亦不生而有死。以是故。一切法则无有始如经中说。佛语诸比丘众生无有始。无明覆爱所系往来生死始不可得。破是无始法故名为无始空。问曰。无始是实不应破。何以故。若众生及法有始者。即堕边见亦堕无因见。远离如是等过故。应说众生及法无始。今以无始空破是无始则还堕有始见。答曰。今以无始空为破无始见。又不堕有始见。譬如救人于火不应著深水中。今破是无始亦不应著有始中。是则行于中道。问曰。云何破无始。答曰。以无穷故。若无穷则无后。无穷无后则亦无中。若无始则为破一切智人。所以者何。若世间无穷则不知其始。不知始故则无一切智人。若有一切智人不名无始。复次若取众生相又取诸法一相异相。以此一异相从今世推前世从前世复推前世。如是展转众生及法。始不可得则生无始见。是见虚妄以一异为本。是故应破。如有为空破有为法。是有为空即复为患。复以无为空破无为法。今以无始破有始无始即复为患。复以无始空破是无始。是名无始空。问曰。若尔者。佛何以说众生往来生死本际不可得。答曰。欲令众生知久远已来往来生死为大苦。生厌患心。如经说。一人在世间计一劫中受身被害时。聚集诸血多于海水。啼泣出泪及饮母乳皆亦如是。积集身骨过于毗浮罗山。譬喻斩天下草木为二寸筹。数其父祖曾祖犹不能尽。又如尽以地为泥丸。数其母及曾祖母犹亦不尽。如是等无量劫中。受生死苦恼。初始不可得故。心生怖畏断诸结使。如无常虽为边。而佛以是无常而度众生。无始亦如是。虽为是边亦以是无始而度众生。为度众生令生厌心故说有无始非为实有。所以者何。若有无始不应说无始空。问曰。若无始非实法云何以度人。答曰。实法中无度人诸可说法。语言度人皆是有为虚诳法。佛以方便力故说是无始。以无著心说故受者亦得无著。无著故则生厌离。复次以宿命智见众生。生死相续无穷。是时为实。若以慧眼则见众生及法毕竟空。以是故说无始空。如般若波罗蜜中说。常观不实。无常观亦不实。苦观不实。乐观亦不实。而佛说常乐为倒无常苦为谛。以众生多著常乐不著无常苦。是故以无常苦谛破是常乐倒。以是故说无常苦为谛。若众生著无常苦者说无常苦亦空。有始无始亦如是。无始能破著始倒。若著无始复以无始为空。是名无始空。问曰。有始法亦是邪见应当破。何以但说破无始。答曰。有始是大惑。所以者何。若有始者。初身则无罪福因缘而生善恶处。若从罪福因缘而生不名为初身。何以故。若有罪福则从前身受后身。故若世间无始无如是咎。是故菩萨先已舍是粗恶邪见。菩萨常习用无始念众生故说无始。常行因缘法故言法无始。未得一切智故或于无始中错谬。是故说无始空。复次无始已破有始不须空破有始。今欲破无始故说无始空。问曰。若无始破有始者有始亦能破无始。汝何以言但以空破无始。答曰。是二虽皆邪见而有差别。有始起诸烦恼邪见因缘。无始起慈悲及正见因缘。所以者何。念众生受无始世苦恼而生悲心。知从身次第生身相续不断。便知罪福果报而生正见。若人不著无始即是助道善法。若取相生著即是邪见。如常无常见。有始见虽破无始见不能毕竟破无始。无始能毕竟破有始是故无始为胜。如善破不善不善破善。虽互相破而善能毕竟破恶。如得贤圣道永不作恶。恶法则不然。势力微薄故。如人虽起五逆罪断善根堕地狱久不过一劫因缘得脱地狱终成道果。无始有始优劣不同亦如是。以无始力大故能破有始。是故不说有始空

散空者散名别离相。如诸法和合故有。如车以辐辋辕毂众合为车。若离散各在一处则失车名。五众和合因缘故名为人。若别离五众人不可得。问曰。若如是说但破假名而不破色。亦如离散辐辋可破车名不破辐辋。散空亦如是。但离散五众可破人而不破色等五众。答曰。色等亦是假名破。所以者何。和合微尘假名为色故。问曰。我不受微尘。今以可见者为色。是实为有云何散而为空。答曰。若除微尘。四大和合因缘生出可见色亦是假名。如四方风和合扇水则生沫聚。四大和合成色亦如是。若离散四大则无有色。复次是色以香味触及四大和合故有色可见。除诸香味触等更无别色。以智分别各各离散色不可得。若色实有舍此诸法应别有色。而更无别色。是故经言所有色皆从四大和合有。和合有故皆是假名。假名故可散。问曰。色假名故可散。四众无色云何可散。答曰。四阴亦是假名。生老住无常观故散而为空。所以者何。生时异老时异住时异无常时异故。复次三世中观是四众皆亦散灭。复次心随所缘缘灭则灭。缘破则破。复次此四众不定随缘生故。譬如火随所烧处为名。若离烧处火不可得。因眼缘色生眼识。若离所缘识不可得。余情识亦如是。如经中说佛告罗陀。此色众破坏散灭令无所有。余众亦如是。是名散空。复次譬如小儿聚土为台殿城郭闾里宫舍。或名为米或名为面爱著守护。日暮将归其心舍离蹋坏散灭。凡夫人亦如是。未离欲故于诸法中生爱著心。若得离欲见诸法皆散坏弃舍是名散空。复次诸法合集故各有名字。凡夫人随逐名字生颠倒染著。佛为说法当观其实莫逐名字。有无皆空。如迦旃延经说。观集谛则无无见观灭谛则无有见。如是种种因缘是名散空。性空者诸法性常空假业相续故似若不空。譬如水性自冷假火故热。止火停久水则还冷。诸法性亦如是。未生时空无所有如水性常冷。诸法众缘和合故有。如水得火成热。众缘若少若无则无有法。如火灭汤冷。如经说。眼空无我无我所。何以故性自尔。耳鼻舌身意色乃至法等亦复如是。问曰。此经说我我所空是为众生空。不说法空云何证性空。答曰。此中但说性空不说众生空及法空。性空有二种。一者于十二入中无我无我所。二者十二入相自空无我无我所。是声闻论中说。摩诃衍法说。十二入我我所无故空。十二入性无故空。复次若无我无我所自然得法空。以人多著我及我所故。佛但说无我无我所。如是应当知一切法空。若我我所法尚不著。何况余法。以是故。众生空法空终归一义是名性空。复次性名自有不待因缘。若待因缘则是作法不名为性。诸法中皆无性。何以故。一切有为法皆从因缘生。从因缘生则是作法。若不从因缘和合则是无法。如是一切诸法性不可得故名为性空。问曰。毕竟空无所有则是性空。今何以重说。答曰。毕竟空者名为无有遗余。性空者名为本来常尔。如水性冷假火故热止火则还冷。毕竟空如虚空常不生不灭不垢不净。云何言同。复次诸法毕竟空。何以故。性不可得故。诸法性空。何以故。毕竟空故。复次性空多是菩萨所行。毕竟空多是诸佛所行。何以故。性空中但有因缘和合无有实性。毕竟空三世清净有如是等差别。复次一切诸法性有二种。一者总性。二者别性。总性者。无常苦空无我无生无灭无来无去无入无出等。别性者。如火热性水湿性心为识性。如人喜作诸恶故名为恶性。好集善事故名为善性。如十力经中说。佛知世间种种性。如是诸性皆空是名性空。何以故。若无常性是实应失业果报。所以者何。生灭过去不住故。六情亦不受尘亦不积习因缘。若无积习则无诵经坐禅等。以是故知无常性不可得。无常尚不可得。何况常相。复次苦性亦不可得。若实有是苦则不应生染著心。若人厌畏苦痛于诸乐中亦应厌畏。佛亦不应说三受苦受乐受不苦不乐受。亦不应苦中生嗔乐中生爱不苦不乐中生痴。若一相者乐中应生嗔苦中应生爱。但是事不然。如是等苦性何不可得。何况乐性虚妄而可得。复次空相亦不可得。所以者何若有空相则无罪福。无罪福故亦无今世后世。复次诸法相待有。所以者何。若有空应当有实。若有实应当有空。空性尚无。何况有实。复次若无我者则无缚无解。亦无从今世至后世受罪福。亦无业因缘果报。如是等因缘知无我性尚不可得。何况我性。复次无生无灭性亦不实。何以故。若实则堕常见。若一切法常则无罪无福。若有者常有。无者常无。若无者不生。有者不失。如不生不灭性不可得。何况生灭性。无来无去无入无出等诸总性亦如是。复次诸法别性是亦不然。何以故。如火能烧造色能照。二法和合故名为火。若离是二法有火者应别有火用而无别用。以是故知火是假名亦无有实。若实无火法云何言热是火性。复次热性从众缘生。内有身根外有色触。和合生身识觉知有热。若未和合时则无热性。以是故知无定热为火性。复次若火实有热性云何有人入火不烧。及人身中火而不烧身。空中火水不能灭。以火无有定热性故。神通力故火不能烧身。业因缘五藏不热。神龙力故水不能灭。复次若热性与火异火则非热。若热与火一云何言热是火性。余性亦如是。是总性别性无故名为性空。复次性空者从本已来空。如世间人谓虚妄不久者是空。如须弥金刚等物。及圣人所知以为真实不空。欲断此疑故佛说是虽坚固相续久住皆亦性空。圣人智慧虽度众生。破诸烦恼性不可得故是亦为空。又人谓五众十二入十八界皆空。但如法性实际。是其实性。佛欲断此疑故。但分别说五众如法性实际皆亦是空是名性空。复次有为性三相生住灭。无为性亦三相不生不住不灭。有为性尚空。何况有为法。无为性尚空。何况无为法。以是种种因缘性不可得名为性空

自相空者一切法有二种相总相别相。是二相空故名为相空。问曰。何等是总相何等是别相。答曰。总相者如无常等。别相者诸法虽皆无常而各有别相。如地为坚相火为热相。问曰。先已说性今说相。性相有何等异。答曰。有人言。其实无异名有差别。说性则为说相说相则为说性。譬如说火性即是热相。说热相即是火性。有人言。性相小有差别。性言其体相言可识。如释子受持禁戒是其性。剃发割截染衣是其相。梵志自受其法是其性。顶有周罗执三奇杖是其相。如火热是其性。烟是其相。近为性远为相。相不定从身出。性则言其实。如见黄色为金相而内是铜火烧石磨知非金性。如人恭敬供养时似是善人是为相骂詈毁辱忿然嗔恚便是其性。性相内外远近初后等有如是差别。是诸相皆空名为相空。如说一切有为法皆是无常相。所以者何。生灭不住故。先无今有已有还无故。属诸因缘故。虚诳不真故。无常因缘生故。众合因缘起故。如是等因缘故。一切有为法是无常相能生身心恼故名为苦身。四威仪无不苦故。苦圣谛故。圣人舍不受故。无时不恼故。无常故。如是等因缘名为苦相。离我所故空。因缘和合生故空。无常苦空无我故名为空。始终不可得故空。诳心故名为空。贤圣一切法不著故名为空。以无相无作解脱门故名为空。诸法实相无量无数故名为空。断一切语言道故名为空。灭一切心行故名为空。诸佛辟支佛阿罗汉入而不出故名为空。如是等因缘故是名为空。无常苦空故无我。不自在故无我。无主故名为无我。诸法无不从因缘生从因缘生故无我。无相无作故无我。假名字故无我。身见颠倒故无我。断我心得道故无我。以是种种名为无我。如是等名为总相。别相者地坚相火热相水湿相风动相。眼识衣处名眼相。耳鼻舌身亦如是。识觉相智慧相慧智相。舍为施相。不悔不恼为持戒相。心不变异为忍相。发勤为精进相。摄心为禅相。无所著为智慧相能成事为方便相。识作生灭为世间相。无识为涅槃相。如是等诸法各有别相。当知是诸相皆空是名自相空。余义如性空中说性相义同故。问曰。何以不但说相空而说自相空。答曰。若说相空不说法体空。说自相空即法体空。复次众法和合故一法生是一法空。如是等一一法皆空。今和合因缘法展转皆亦空。一切法各各自相空。以是故名为自相空。问曰。若一切法各各自相空。云何复有所说。答曰。众生颠倒故。以一相异相总相别相等而著诸法。为断是故而有所说。如是等因缘名为自相空。一切法空者。一切法名五众十二入十八界等。是诸法皆入种种门。所谓一切法有相。知相识相缘相增上相因相果相总相别相依相。问曰。云何一切法有相。答曰。一切法有好有丑有内有外。一切法有心生故名为有。问曰。无法中云何言有相。答曰。若无法不名为法。但以遮有故名为无法。若实有无法则名为有。是故说一切法有相。知相者苦法智苦比智能知苦谛。集法智集比智能知集谛。灭法智灭比智能知灭谛。道法智道比智能知道谛。及世俗善智能知苦能知集能知灭能知道。亦能知虚空非智缘灭是名一切法知相。知相故摄一切法。识相者眼识能知色耳识能知声鼻识能知香舌识能知味身识能知触意识能知法。能知眼能知色能知眼识。能知耳能知声能知耳识。能知鼻能知香能知鼻识。能知舌能知味能知舌识。能知身能知触能知身识。能知意能知法能知意识是名识相。缘相者眼识及眼识相应诸法能缘色。耳识及耳识相应诸法能缘声。鼻识及鼻识相应诸法能缘香。舌识及舌识相应诸法能缘味。身识及身识相应诸法能缘触。意识及意识相应诸法能缘法。能缘眼能缘色能缘眼识。能缘耳能缘声能缘耳识。能缘鼻能缘香能缘鼻识。能缘舌能缘味能缘舌识。能缘身能缘触能缘身识。能缘意能缘法能缘意识是名缘相。增上相者一切有为法各各增上。无为法亦于有为法有增上。是名增上相。因果相者一切法各各为因各各为果是名因果相。总相别相者一切法中各各有总相别相。如马是总相白是别相。如人是总相若失一耳则是别相。如是各各展转皆有总相别相。是为总相别相。依相者诸法各共相依止。如草木山河依止于地地依止水。如是一切各各相依。是名依止相。依止相摄一切法。知是等一法门相摄一切法。复次二法门摄一切法。所谓色无色法。可见不可见法。有对无对法。有漏无漏法。有为无为法。内法外法。观法缘法。有法无法。如是等种种二法门相。三四五六乃至无量法门相摄一切法。是诸法皆空如上说。名一切法空。问曰。若皆空者何以说一切法种种名字。答曰。凡夫人于空法中无明颠倒取相故生爱等诸烦恼。因烦恼故起种种业。起种种业故入种种道。入种种道故受种种身。受种种身故受种种苦乐。如蚕出丝无所因自从己出而自缠裹受烧煮苦。圣人清净智慧力故分别一切法本末皆空。欲度众生故说其著处。所谓五众十二入十八界等。汝但以无明故而生五众等自作自著。若圣人但说空者不能得道。以无所因无所厌故。问曰。汝言一切法空是事不然。何以故。一切法各各自相摄故。如地坚相水湿相火热相风动相心为识相慧为知相。如是一切法各自住其相云何言空。答曰。性空自相空中已破。今当更说。相不定故不应是相。如酥蜜胶蜡等皆是地相。与火合故自舍其相转成湿相。金银铜铁与火合故亦自舍其相变为水相。如水得寒成冰转为地相。如人醉睡入无心定冻冰中鱼皆无心识。舍其心相无所觉知。如慧为知相入诸法实相则无所觉知自舍知相。是故诸法无有定相。复次若谓诸法定相是亦不然。所以者何。如未来法相不应来至现在。若至现在则舍未来相。若不舍未来相入现在者未来则是现在为无未来果报。若现在入过去则舍现在相。若不舍现在相入过去过去则是现在如是等过。则知诸法无有定相。复次若谓无为法定有者应别自有相。如火自有热相不因他作相。是故当知无为法无相故实无。复次汝以未来世中非智缘灭法是有为法而无有为相。若汝谓以非智缘尽是灭相是亦不然。所以者何。无常灭故是名灭相。非以非智缘灭故名为灭相。如是等种种无有定相。若有定相可使不空而无定相而不空者是事不然。问曰。应实有法不空。所以者何。凡夫圣人所知各异。凡夫所知是虚妄。圣人所知是实。依实圣智故舍虚妄法。不可依虚妄舍虚妄。答曰。为破凡夫所知故名为圣智。若无凡夫法则无圣法。如无病则无药。是故经言。离凡夫法更无圣法。凡夫法实性即是圣法。复次圣人于诸法不取相亦不著。是故圣法为真实。凡夫于诸法取相亦著。故以凡夫人法为虚妄。圣人虽用而不取相。不取相故则无定相。如是不应为难。于凡夫地著法分别是圣法是凡夫法。若于贤圣地则无所分别。为断众生病故言是虚是实。如说佛语非虚非实非缚非解不一不异。是故无所分别清净如虚空。复次若法不悉空不应说不戏论为智人相亦不应说。不受不著无所依止。空无相无作名为真法。问曰。若一切法空即亦是实。云何言无实。答曰。若一切法空假令有法已入一切法中破。若无法不应致难。问曰。若一切法空是真实者。佛三藏中何以多说无常苦空无我法。如经说。佛告诸比丘。为汝说法名为第一义空。何等是第一义空。眼生无所从来灭亦无所去。但有业有业果报。作者不可得。耳鼻舌身意亦复如是。是中若说生无所从来灭亦无所去是常常法不可得故无常。但有业及业果报而作者不可得。是为声闻法中第一义空。云何言一切法空。答曰。我是一切诸烦恼根本。先著五众为我。然后著外物为我所。我所缚故而生贪恚。贪恚因缘故起诸业。如佛说无作者则破一切法中我。若说眼无所从来灭亦无所去则说眼无常。若无常即是苦。苦即是非我我所。我我所无故于一切法中心无所著。心无所著故则不生结使。不生结使何用说空。以是故三藏中多说无常苦空无我。不多说一切法空。复次众生虽闻佛说无常苦空无我。而戏论诸法。为是人故说诸法空。若无我亦无我所。若无我无我所是即入空义。问曰。佛何以说有业有果报。若有业有果报是则不空。答曰。佛说法有二种。一者无我一者无法。为著见神有常者故为说无作者。为著断灭见者故为说有业有业果报。若人闻说无作者转堕断灭见中。为说有业有业果报。此五众能起业而不至后世。此五众因缘生五众。受业果报相续故。说受业果报。如母子。身虽异而因缘相续故。如母服药儿病得差。如是今世后世五众虽异而罪福业因缘相续故。从今世五众因缘受后世五众果报。复次有人求诸法相著一法。若有若无若常若无常等以著法故自法生爱他法生恚而起恶业。为是人故说诸法空。诸法空则无有法。所以者何。所可爱法能生结使。能生结使则是无明因缘。若生无明云何是实是为法空。复次众生有二种。一者著世间二者求出世间。求出世间有上中下。上者利根大心求佛道。中者中根求辟支佛道。下者钝根求声闻道。为求佛道者说六波罗蜜及法空。为求辟支佛者说十二因缘及独行法。为求声闻者说众生空及四真谛法。声闻畏恶生死。闻众生空及四真谛无常苦空无我不戏论诸法。如围中有鹿既被毒箭一向求脱更无他念。辟支佛虽厌老病死。犹能少观甚深因缘。亦能少度众生。譬如犀在围中虽被毒箭。犹能顾恋其子。菩萨虽厌老病死。能观诸法实相究尽深入十二因缘。通达法空入无量法性。譬如白香象王在猎围中虽被箭射顾视猎者心无所畏。及将营从安步而去。以是故三藏中不多说法空。或有利根梵志求诸法实相不厌老病死。著种种法相为是故说法空。所谓先尼梵志不说五众即是实。亦不说离五众是实。复有强论梵志佛答我法中不受有无。汝何所论有无是戏论法结使生处。及杂阿含中大空经说二种空。众生空法空。罗陀经中说色众破裂分散令无所有。筏喻经中说。法尚应舍何况非法。波罗延经利众经中说。智者于一切法不受不著。若受著法则生戏论。若无所依止则无所论。诸得道圣人于诸法无取无舍。若无取舍能离一切诸见。如是等三藏中处处说法空。如是等名为一切法空

不可得空者。有人言。于众界入中我法常法不可得故。名为不可得空。有人言。诸因缘中求法不可得。如五指中拳不可得故名为不可得空。有人言。一切法及因缘毕竟不可得故名为不可得空。问曰。何以故。名不可得空。为智力少故不可得为实无故不可得。答曰。诸法实无故不可得。非智力少也。问曰。若尔者与毕竟空自相空无异。今何以故。更说不可得空。答曰。若人闻上诸空都无所有心怀怖畏生疑。今说所以空因缘以求索不可得故。为说不可得空断是疑怖故佛说不可得空。所以者何。佛言。我从初发心乃至成佛及十力佛。于诸法中求实不可得。是名不可得空。问曰。何事不可得。答曰。一切法乃至无余涅槃不可得故名为不可得空。复次行者得是不可得空。不得三毒四流四缚五盖六爱七使八邪九结十恶诸弊恶垢结等。都不可得故名为不可得空。问曰。若尔者行是不可得空得何等法利。答曰。得戒定慧。得四沙门果五根五无学众六舍法七觉分八圣道分九次第定十无学法。得如是等是声闻法。若得般若波罗蜜。则具足六波罗蜜及十地诸功德。问曰。上言一切法乃至涅槃不可得。今何以言得戒定慧乃至十无学法。答曰。是法虽得皆助不可得空故亦名不可得。又复无受无著故是名不可得。为无为法故名不可得。圣谛故名不可得。第一义谛故名不可得。圣人虽得诸功德入无余涅槃故不以为得。凡夫人以为大得。如师子虽有所作不自以为奇。余众生见以为希有。如是等义名为不可得空。无法空有法空无法有法空。无法空者。有人言。无法名法已灭。是灭无故名无法空。有法空者诸法因缘和合生故无有法。有法无故名有法空。无法有法空者。取无法有法相不可得。是为无法有法空。复次观无法有法空故名无法有法空。复次行者观诸法生灭。若有门若无门。生门生喜灭门生忧。行者观生法空则灭喜心。观灭法空则灭忧心。所以者何。生无所得。灭无所失。除世间贪忧故是名无法有法空。复次十八空中初三空破一切法。后三空亦破一切法。有法空破一切法生时住时。无法空破一切法灭时。无法有法空生灭一时俱破。复次有人言。过去未来法空是名无法空。现在及无为法空是名有法空。何以故。过去法灭失变异归无。未来法因缘未和合。未生未有未出未起。以是故名无法。观知现在法及无为法。现有是名有法。是二俱空故名为无法有法空。复次有人言。无为法无生住灭。是名无法。有为法生住灭。是名有法。如是等空名为无法有法空。是为菩萨欲住内空乃至无法有法空。当学般若波罗蜜


大智度论卷第三十一大智度论释初品中四缘义第四十九(卷三十二)

　　　　圣者龙树造


　　　　后秦龟兹国三藏鸠摩罗什译


【经】菩萨摩诃萨。欲知诸法因缘次第缘缘缘增上缘。当学般若波罗蜜

【论】一切有为法皆从四缘生。所谓因缘次第缘缘缘增上缘。因缘者。相应因共生因自种因遍因报因。是五因名为因缘。复次一切有为法亦名因缘。次第缘者除阿罗汉过去现在末后心心数法。诸余过去现在心心数法。能与次第是名次第缘。缘缘增上缘者一切法。复次菩萨欲知四缘自相共相。当学般若波罗蜜。问曰。如般若波罗蜜中四缘皆不可得。所以者何。若因中先有果是事不然。因中先无亦不然。若先有则无因。若先无以何为因。若先无而有者亦可从无因而生。复次见果从因生故名之为因。若先无果云何名因

复次若果从因生果则属因。因不自在更属余因。若因不自在者云何言果。旦从此因生。如是种种则知无因缘。又过去心心数法都灭无所能作。云何能为次第缘。现在有心则无次第。若与未来欲生心次第者。未来则未有云何与次第。如是等则无次第缘。如是一切法无相无缘。云何言缘缘。若一切法无所属无所依皆平等。云何言增上缘。如是四缘不可得。云何说欲知四缘当学般若波罗蜜。答曰。汝不知般若波罗蜜相。以是故说般若波罗蜜中四缘皆不可得。般若波罗蜜于一切法无所舍无所破。毕竟清净无诸戏论。如佛说有四缘。但以少智之人著于四缘而生邪论。为破著故说言诸法实空无所破。如心法从内外处因缘和合生。是心如幻如梦虚诳无有定性。心数法亦如是。是心共生心数法。所谓受想思等是心数法。同相同缘故名为相应。心以心数法相应为因。心数法以心相应为因。是名相应因。相应因者。譬如亲友知识和合成事。共生因者。一切有为法各有共生因。以共生故更相佐助。譬如兄弟同生故互相成济。自种因者。过去善种现在未来善法因。过去现在善种未来善法因。不善无记亦如是。如是一切法各有自种因。遍因者。苦谛集谛所断结使。一切垢法因是名遍因。报因者。行业因缘故得善恶果报是为报因。是五因名为因缘。心心数法次第相续无间故名为次第缘。心心数法缘尘故生是名缘缘。诸法生时不相障碍是为无障。复次心心数法从四缘生。无想灭尽定从三缘生。除缘缘诸余心不相应诸行及色从二缘生。除次第缘缘缘有为法。性羸故无有从一缘生。报生心心数法从五因生。不隐没无记非垢法故除遍因。诸烦恼亦从五因生。除报因。何以故。诸烦恼是隐没。报是不隐没故除报因。报生色及心不相应诸行从四因生。色非心心数法故除相应因。不隐没无记法故除遍因。染污色及心不相应诸行亦从四因生。非心心数法故除相应因。垢故除报因。诸余心心数法除初无漏心皆从四因生。除报因遍因。所以者何。非无记故除报因。非垢故除遍因。诸余不相应法所谓色心不相应诸行。若有自种因则从三因生。除相应因报因遍因。若无自种因则从二因生。共生因无障因。初无漏心心数法从三因生。相应因共生因无障因。是初无漏心中色及心不相应诸行从二因生。共生因无障因。无有法从一因生。若六因生是名四缘。菩萨行般若波罗蜜。如是观四缘心无所著。虽分别是法而知其空皆如幻化。幻化中虽有种种别异。智者观之知无有实。但诳于眼为分别。知凡夫人法皆是颠倒虚诳而无有实故有四缘。如是云何为实。贤圣法因从凡夫法生故亦是不实。如先十八空中说。菩萨于般若波罗蜜中。无有一法定性可取故则不可破。以众生著因缘空法故名为可破。譬如小儿见水中月心生爱著。欲取而不能得心怀忧恼。智者教言虽可眼见不可手捉。但破可取不破可见。菩萨观知诸法从四缘生。而不取四缘中定相。四缘和合生如水中月。虽为虚诳无所有要从水月因缘生不从余缘。有诸法亦如是。各自从因缘生亦无定实。以是故说菩萨欲如实知因缘次第缘缘缘增上缘相。当学般若波罗蜜。问曰。若欲广知四缘义应学阿毗昙。云何此中欲知四缘义当学般若波罗蜜。答曰。阿毗昙四缘义初学如得其实。求之转深入于邪见。如汝上破四缘义中说

复次诸法所因因于四缘四缘复何所因。若有因则无穷若无穷则无始若无始则无因。若然者一切法皆应无因。若有始始则无所因。若无所因而有则不待因缘。若然者一切诸法亦不待因缘而有。复次诸法从因缘生有二种。若因缘中先有则不待因缘而生则非因缘。若因缘中先无则无各各因缘。以戏论四缘故。有如是等过。如般若波罗蜜中不可得空无如是等失。如世间人耳目所睹生老病死是则为有。细求其相则不可得。以是故般若波罗蜜中但除邪见而不破四缘。是故言欲知四缘相当学般若波罗蜜

【经】复次舍利弗。菩萨摩诃萨欲知一切诸法如法性实际。当学般若波罗蜜。舍利弗。菩萨摩诃萨应如是住般若波罗蜜

【论】诸法如有二种。一者各各相二者实相。各各相者。如地坚相水湿相火热相风动相。如是等分别诸法各自有相。实相者。于各各相中分别求实不可得不可破。无诸过失如自相空中说。地若实是坚相者。何以故胶蜡等与火会时舍其自性。有神通人入地如水又分散木石则失坚相。又破地以为微尘以方破尘终归于空亦失坚相。如是推求地相则不可得。若不可得其实皆空空则是地之实相。一切别相皆亦如是。是名为如。法性者如前说各各法空。空有差品是为如。同为一空是为法性。是法性亦有二种。一者用无著心分别诸法各自有性故。二者名无量法。所谓诸法实相。如持心经说。法性无量。声闻人虽得法性。以智慧有量故不能无量说。如人虽到大海以器小故不能取无量水是为法性。实际者。以法性为实证故为际。如阿罗汉名为住于实际。问曰。如法性实际是三事为一为异。若一云何说三。若三今应当分别说。答曰。是三皆是诸法实相异名。所以者何。凡夫无智于一切法作邪观。所谓常乐净实我等。佛弟子如法本相观。是时不见常是名无常。不见乐是名苦。不见净是名不净。不见实是名空。不见我是名无我。若不见常而见无常者是则妄见。见苦空无我不净亦如是。是名为如。如者如本无能败坏。以是故佛说三法为法印。所谓一切有为法无常印。一切法无我印。涅槃寂灭印。问曰。是三法印般若波罗蜜中悉皆破坏。如佛告须菩提。若菩萨摩诃萨观色常不行般若波罗蜜。观色无常不行般若波罗蜜。苦乐我无我寂灭非寂灭亦如是。如是云何名法印。答曰。二经皆是佛说。如般若波罗蜜经中了了说诸法实相。有人著常颠倒故舍常见。不著无常相是名法印。非谓舍常著无常者以为法印。我乃至寂灭亦如是。般若波罗蜜中破著无常等见。非谓破不受不著。得是诸法如已。则入法性中灭诸观不生异信性自尔故。譬如小儿见水中月入水求之不得便愁。智者语言性自尔莫生忧恼。善入法性是为实际。问曰。声闻法中何以不说是如法性实际。而摩诃衍法中处处说。答曰。声闻法中亦有说处但少耳。如杂阿含中说。有一比丘问佛十二因缘法。为是佛作为是余人作。佛告比丘。我不作十二因缘亦非余人作。有佛无佛诸法如法相法位常有。所谓是事有故是事有。是事生故是事生。如无明因缘故诸行。诸行因缘故识。乃至老死因缘故有忧悲苦恼。是事无故是事无。是事灭故是事灭。如无明灭故诸行灭。诸行灭故识灭。乃至老死灭故忧悲苦恼灭。如是生灭法有佛无佛常尔。是处说如。如杂阿含舍利弗师子吼经中说。佛问舍利弗一句义。三问三不能答。佛少开示。舍利弗已入于静室。舍利弗集诸比丘语诸比丘言。佛未示我事端未即能答。今我于此法七日七夜演说其事而不穷尽。复有一比丘白佛。佛入静室后。舍利弗作师子吼而自赞叹。佛语比丘。舍利弗语实不虚。所以者何。舍利弗善通达法性故。声闻法中观诸法生灭相是为如。灭一切诸观得诸法实相。是处说法性。问曰。是处但说如法性何处复说实际。答曰。此二事有因缘故说实际。无因缘故不说实际。问曰。实际即是涅槃。为涅槃故佛说十二部经。云何言无因缘。答曰。涅槃种种名字说。或名为离或名为妙或名为出。如是等则为说实际。但不说名字故言无因缘。复次诸法如者如诸法未生时生时亦如是。生已过去现在亦如是。诸法三世平等是名为如。问曰。若未生法名为未有生法。现在则有法可用因。现在法有事用相故追忆过事是名过去。三世各异不应如实为一。云何言三世平等是名为如。答曰。诸法实相中三世等一无异。如般若波罗蜜如品中说。过去如未来如现在如如来如一如无有异。复次先论议中已破生法。若无生法者未来现在亦无生云何不等。又复过去世无始未来世无后现在世无住。以是故三世平等名为如。行是如已入无量法性中。法性者法名涅槃。不可坏不可戏论。法性名为本分种。如黄石中有金性白石中有银性。如是一切世间法中皆有涅槃性。诸佛贤圣以智慧方便持戒禅定。教化引导令得是涅槃法性。利根者即知是诸法皆是法性。譬如神通人能变瓦石皆使为金。钝根者方便分别求之乃得法性。譬如大冶鼓石然后得金。复次如水性下流故会归于海合为一味。诸法亦如是。一切总相别相皆归法性同为一相是名法性。如金刚在山顶渐渐穿下至金刚地际到自性乃止。诸法亦如是。智慧分别推求已到如中从如入自性。如本末生灭诸戏论是名为法性。又如犊子周慞呜呼得母乃止。诸法亦如是。种种别异取舍不同。得到自性乃止。无复过处是名法性。实际者如先说法性名为实。入处名为际。复次一一法有九种。一者有体。二者各各有法。如眼耳虽同四大造而眼独能见。耳无见功。又如火以热为法而不能润。三者诸法各有力。如火以烧为力水以润为力。四者诸法各自有因。五者诸法各自有缘。六者诸法各自有果。七者诸法各自有性。八者诸法各有限碍。九者诸法各各有开通方便。诸法生时体及余法凡有九事。知此法各各有体法具足是名世间下如。知此九法终归变异尽灭是名中如。譬如此身生从不净出。虽复澡浴严饰终归不净。是法非有非无非生非灭。灭诸观法究竟清净。是名上如。复次有人言。是九事中有法者是名如。譬如地法坚重水法冷湿火法热照风法轻动心法识解。如是等法名为如。如经中说。有佛无佛如法相法位常住世间。所谓无明因缘诸行常如本法。法性者是九法中性。实际者九法中得果证。复次诸法实相常住不动。众生以无明等诸烦恼故。于实相中转异邪曲。诸佛贤圣种种方便说法。破无明等诸烦恼。令众生还得实性。如本不异是名为如。实性与无明合故变异则不清净。若除却无明等得其真性。是名法性清净实际名入法性中。知法性无量无边最为微妙。更无有法胜于法性出法性者。心则满足更不余求则便作证。譬如行道日日发引而不止息。到所至处无复去心。行者住于实际亦复如是。如罗汉辟支佛住于实际。纵复恒沙诸佛为其说法亦不能更有增进。又不复生三界。若菩萨入是法性中悬知实际。若未具足六波罗蜜教化众生。尔时若证妨成佛道。是时菩萨以大悲精进力故还修诸行。复次知诸法实相中无有常法。无有乐法无有我法无有实法。亦舍是观法。如是等一切观法皆灭。是为诸法实如涅槃不生不灭如本末生。譬如水是冷相假火故热。若火灭热尽还冷如本。用诸观法如水得火。若灭诸观法如火灭水冷。是名为如如实常住。何以故诸法性自尔。譬如一切色法皆有空分。诸法中皆有涅槃性是名法性。得涅槃种种方便法中皆有涅槃性。若得证时如法性则是实际。复次法性者。无量无边非心心数法所量是名法性。妙极于此是名真际

【经】复次舍利弗。菩萨摩诃萨欲数知三千大千世界中大地诸山微尘。当学般若波罗蜜。菩萨摩诃萨欲析一毛为百分。欲以一分毛尽举三千大千世界中大海江河池泉诸水而不扰水性者。当学般若波罗蜜。三千大千世界中诸火一时皆然。譬如劫尽烧时。菩萨摩诃萨欲一吹令灭者。当学般若波罗蜜。三千大千世界中诸大风起。欲吹破三千大千世界及诸须弥山如摧腐草。菩萨摩诃萨欲以一指障其风力令不起者。当学般若波罗蜜

【论】问曰。佛何以不赞叹诸菩萨六度等诸功德。而赞叹此大力。答曰。众生有二种。一者乐善法。二者乐善法果报。为乐善法者赞叹诸功德。为乐善法果报者赞叹大神力。复次有人言。四大之名其实亦无边无尽。常在世故无能悉动量其多少人。虽造作城廓台殿所用甚少。地之广大载育万物最为牢固。为是故佛说。三千大千世界中地。及须弥诸山微尘。皆欲尽知其数及一一微尘中众生业因缘各各有分。欲知其多少当学般若波罗蜜。问曰。一石土之微尘尚难可数。何况三千大千世界地及诸山微尘之数。是不可信。答曰。声闻辟支佛智慧尚不能知。何况凡夫。是事诸佛及大菩萨所知。如法华经说。譬喻三千大千世界地及诸山末以为尘。东方过千世界下一尘。如是过千世界复下一尘。如是尽三千世界诸尘。佛告比丘是微尘数世界算数筹量可得知不。诸比丘言。不可得知。佛言。所可著微尘不著微尘诸国。尽皆末以为尘。大通慧佛出世已来劫数如是。如是无量恒河沙等世界微尘。佛大菩萨皆悉能知。何况一恒河沙等世界。复次无量者随人心说。如大海水名为无量而深八万由旬。如大身罗睺阿修罗王量其多少不以为难。问曰。云何行般若波罗蜜得是智慧。答曰。有人行般若波罗蜜。灭诸烦恼及邪见戏论。入菩萨甚深禅定。念智清净增广故。则能分别一切诸色微尘知其量数。复次诸佛及大菩萨。得无碍解脱故。过于是事尚不以为难。何况于此。复次有人为地为坚牢心无形质皆是虚妄。以是故佛说心力为大。行般若波罗蜜故散此大地以为微尘。以地有色香味触重故自无所作。水少香故动作胜地。火少香味故势胜于水。风少色香味故动作胜火。心无四事故所为力大。又以心多烦恼结使系缚故令心力微少。有漏善心虽无烦恼。以心取诸法相故其力亦少。二乘无漏心虽不取相。以智慧有量及出无漏道时。六情随俗分别取诸法相故不尽心力。诸佛及大菩萨智慧无量无边常处禅定。于世间涅槃无所分别。诸法实相其实不异。但智有优劣。行般若波罗蜜者毕竟清净无所挂碍。一念中能数十方一切如恒河沙等。三千大千世界大地诸山微尘。何况十方各一恒河沙世界。复次若离般若波罗蜜虽得神通则不能如上所知。以是故说欲得是大神力当学般若波罗蜜。复有人言。一切诸物中水为最大。所以者何。大地上下四边无不有水。若护世天主不节量天龙雨。又无消水珠者则天地漂没。又以水因缘故。世间众生数非众生数皆得生长。以是可知水为最大。是故佛说菩萨欲知水渧多少渧渧分散令无力者。当学般若波罗蜜。复有人言。火为最大。所以者何。除香味故。又以水出处甚多而火能灭之。大火之力能烧万物能照诸闇。以是故知火为最大。是故佛说菩萨欲吹灭大火者。当学般若波罗蜜。问曰。火因于风乃得然炽云何相灭。答曰。虽复相因过则相灭。问曰。若尔者火多无量口风甚少何能灭之。答曰。菩萨行般若波罗蜜。因禅定得神通能变身令大。口风亦大故能灭之。又以神力小风能灭。譬如小金刚能摧破大山。以是故诸天世人见此神力皆悉宗伏。复次菩萨以火为害处广怜愍众生故以神力灭之。又以三千世界成立甚难菩萨福德智慧故力能制之复有人言。于四大中风力最大。无色香味故动相最大。所以者何。如虚空无边风亦无边。一切生育成败皆由于风。大风之势摧碎三千大千世界诸山。以是故佛说能以一指障其风力。当学般若波罗蜜。所以者何。般若波罗蜜实相无量无边。能令指力如是

【经】菩萨摩诃萨欲一结加趺坐遍满三千大千世界中虚空者。当学般若波罗蜜

【论】问曰。菩萨以何因缘故如是结加趺坐。答曰。以梵天王主三千世界。生邪见心自以为大。见菩萨结加趺坐遍满虚空则憍慢心息。又于神通力中巧方便故。一能为多多能为一。小能作大大能作小。亦为欲现希有难事故坐遍虚空。亦为遮诸鬼神龙王恼乱众生故坐满虚空。令众生安隐。如难陀婆难陀龙王兄弟。欲破舍婆提城。雨诸兵杖毒蛇之属。是时目连端坐遍满虚空。变诸害物皆成华香璎珞。以是故说菩萨摩诃萨欲一结加趺坐。遍满三千大千世界虚空。当学般若波罗蜜

【经】复次菩萨摩诃萨。欲以一毛举三千大千世界中诸须弥山王。掷过他方无量阿僧祇诸佛世界不扰众生者。当学般若波罗蜜

【论】问曰。菩萨何以故。举须弥山及诸山。过著他方无量世界。答曰。不必有举者此明菩萨力能举之耳。复次诸菩萨为佛当说法故。先庄严三千大千世界。除诸山令地平整。如法华经中说。佛欲集诸化佛故先平治地。亦欲现希有事令众生见故。所以者何。一须弥山高八万四千由旬。若举此一山已为希有。何况三千大千世界百亿须弥山。若以一毛举三千大千世界百亿须弥山尚难。何况以一毛头掷百亿须弥山过无量阿僧祇世界。众生见菩萨希有事。皆发阿耨多罗三藐三菩提心。作是念言。是菩萨未成佛道神力乃尔。何况成佛。以是故如是说

【经】欲以一食供养十方各如恒河沙等诸佛及僧。当学般若波罗蜜。欲以一衣华香璎珞末香涂香烧香灯烛幢幡华盖等。供养诸佛及僧。当学般若波罗蜜

【论】问曰。菩萨若以一食供养一佛及僧尚是难事。何况十方如恒河沙等诸佛及僧。答曰。供养功德在心不在事也。若菩萨以一食大心悉供养十方诸佛及僧。亦不以远近为碍。是故诸佛皆见皆受。问曰。诸佛有一切智故皆见皆受。僧无一切智云何得见云何得受。答曰。僧虽不见不知而其供养施者得福。譬如有人遣使供养彼人。彼人虽不得而此人已获施福。如慈三昧于众生虽无所施。而行者功德无量。复次诸菩萨无量无尽功德成就。以一食供养十方诸佛及僧。皆悉充足而亦不尽。譬如涌泉出而不竭。如文殊尸利以一钵欢喜丸供养八万四千僧。皆悉充足而亦不尽。复次菩萨于此以一钵食供养十方诸佛。而十方佛前饮食之具具足而出。譬如鬼神得人一口之食而千万倍出。复次菩萨行般若波罗蜜。得无量禅定门及得无量智慧方便门。以是故无所不能。以般若波罗蜜无碍故。是菩萨心所作亦无碍。是菩萨能供养十方千万恒河沙等诸佛及僧。何况各如一恒河沙。衣服华香璎珞末香涂香烧香灯烛幢幡华盖等亦如是

【经】复次舍利弗。菩萨摩诃萨欲使十方各如恒河沙等世界中众生。悉具于戒三昧智慧解脱解脱知见。令得须陀洹果斯陀含果阿那含果阿罗汉果。乃至令得无余涅槃。当学般若波罗蜜

【论】五众义如先说。须陀洹果有二种。一者佛说三结断得无为果。又如阿毗昙说。八十八结断得无为须陀洹果。二者信行法行人。住道比智中。得须陀洹果证者是。复次须陀洹名流。即是八圣道分。般那名入。入是八圣道分。流入涅槃是名初观诸法实相。得入无量法性分堕圣人数中。息忌名一伽弥名来。是人从此死生天上天上一来得尽众苦。阿那名不伽弥名来。是名不来相。是人欲界中死生色界无色界中。于彼漏尽不复来生。问曰。今世灭阿那伽弥中阴灭阿那伽弥。此亦不生色无色界。何以名为阿那伽弥。答曰。阿那伽弥。多生色无色界中现在灭者少以少从多故。中间灭者亦欲生色界见后身可患即取涅槃。以是故因多得名。阿罗汉尽一切烦恼故。应受一切天龙鬼神供养。是阿罗汉有九种。退法不退法死法护法住法胜进法不坏法慧解脱共解脱。九种义如先说。及八背舍八胜处十一切处。灭尽定无诤三昧愿智等。阿罗汉诸妙功德。及得无余涅槃无余涅槃名阿罗汉。舍此五众更不复相续受后。五众身心苦皆悉永灭。后三道果如初道说

【经】复次舍利弗。菩萨摩诃萨行般若波罗蜜布施时应作如是分别。如是布施得大果报。如是布施得生刹利大姓婆罗门大姓居士大家。如是布施得生四天王天处三十三天夜摩天兜率陀天化乐天他化自在天。因是布施得入初禅二禅三禅四禅无边空处无边识处无所有处非有想非无想处。因是布施能生八圣道分。因是布施能得须陀洹道乃至佛道。当学般若波罗蜜

【论】菩萨摩诃萨知诸法实相。无取无舍无所破坏。行不可得般若波罗蜜。以大悲心还修福行。福行初门先行布施。菩萨行般若波罗蜜。智慧明利能分别施福。施物虽同福德多少随心优劣。如舍利弗以一钵饭上佛。佛即回施狗而问舍利弗。汝以饭施我我以饭施狗谁得福多。舍利弗言。如我解佛法义。佛施狗得福多。舍利弗者于一切人中智慧最上。而佛福田最为第一。不如佛施狗恶田得福极多。以是故知大福从心生不在田也。如舍利弗千万亿倍不及佛心。问曰。如汝说福田妙故得福多。而舍利弗施佛不得大福。答曰。良田虽复得福多而不如心。所以者何。心为内主田是外事故。或时布施之福在于福田。如亿耳阿罗汉。昔以一华施于佛塔。九十一劫人天中受乐。余福德力得阿罗汉。又如阿输迦王。小儿时以土施佛王阎浮提。起八万塔最后得道。施物至贱小儿心簿。但以福田妙故得大果报。当知大福从良田生。若大中之上三事都具。心物福田三事皆妙。如般若波罗蜜初品中说。佛以好华散十方佛。复次又如以般若波罗蜜心布施。无所著故得大果报。复次为涅槃故施亦得大报。以大悲心为度一切众生故布施亦得大报。复次大果报者。如是中说生刹利家乃至得佛者是。问曰。云何布施得生刹利家。乃至得佛。答曰。若有人布施及持戒故。得人天中富贵。如有人至心布施持戒故生刹利家。刹利者王及大臣。若著于智慧经书而不恼众生。布施持戒故生婆罗门家。若布施持戒减少而乐著世乐生居士大家。居士者小人而巨富。若布施持戒清净小胜厌患家业。好乐听法供养善人生四天王处。所以者何。在彼有所须欲心生皆得常见。此间贤圣善人心生供养以近修福处故。若布施持戒清净。供养父母及其所尊心欲求胜。生三十三天。若布施持戒清净。而好学问其心柔和。生夜摩天。若布施持戒清净令二事转胜。好乐多闻分别好丑。爱乐涅槃心著功德生兜率天。若布施深心持戒多闻好乐学问自力生活生化乐天。若布施时清净持戒转深好乐多闻。自贵情多不能自苦从他求乐生他化自在天。他所思惟勤心方便。化作女色五欲夺而自在。譬如庶民苦身自业强力夺之。复次布施时以愿因缘故生天上。如经说。有人少行布施持戒不知禅定。是人闻有四天王天心常志愿。佛言。是人命终生四天上必有是处。乃至他化自在天亦如是。复次有人布施持戒修布施时其心得乐。若施多乐亦多。如是思惟舍五欲除五盖入初禅乃至非有想非无想天如是。四禅四无色定义如上说。复次有人布施佛及佛弟子从其闻说道法。是人因此布施故心得柔软。智慧明利即生八圣道分。断三结得须陀洹果。乃至佛道亦如是。因是布施闻其说法。便发阿耨多罗三藐三菩提心。复次未离欲布施生人中富贵及六欲天中。若离欲心布施生梵世天上乃至广果天。若离色心布施生无色天中。离三界布施为涅槃故得声闻道。布施时恶厌愦闹好乐闲静喜深智慧得辟支佛。布施时起大悲心欲度一切。为第一甚深毕竟清净智慧得成佛道

【经】复次舍利弗。菩萨摩诃萨行般若波罗蜜布施时。以慧方便力故能具足檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。舍利弗白佛言。世尊。菩萨摩诃萨云何布施时以慧方便力故。具足檀波罗蜜乃至般若波罗蜜。佛告舍利弗。施人受人财物不可得故。能具足檀波罗蜜。罪不罪不可得故。具足尸罗波罗蜜。心不动故具足羼提波罗蜜。身心精进不懈息故。具足毗梨耶波罗蜜。不乱不味故。具足禅波罗蜜。知一切法不可得故。具足般若波罗蜜

【论】具足义先已广说。慧方便今此中说。所谓三事不可得者是。问曰。慧方便者。能成就其事无所破坏更无所作。今破此三事应堕断灭云何言慧方便。答曰。有二种不可得。一者得不可得。二者不得不可得。得不可得者。堕于断灭。若不得不可得者。是为慧方便不堕断灭。若无慧方便布施者取三事相。若以三事空则取无相。有慧方便者从本以来不见三事相。以是故慧方便者不堕有无中。复次布施时坏诸烦恼是名慧方便。复次于一切众生起大悲心布施。是名慧方便。复次过去未来无量世所修福德布施。回向阿耨多罗三藐三菩提。亦名慧方便。复次于一切十方三世诸佛及弟子所有功德。忆念随喜布施。回向阿耨多罗三藐三菩提。是名慧方便。如是等种种力是为慧方便义。乃至般若波罗蜜慧方便亦如是

【经】复次舍利弗。菩萨摩诃萨欲得过去未来现在诸佛功德者。当学般若波罗蜜

【论】问曰。过去佛功德已灭。未来佛功德未有。现在佛功德不可得。又三世中佛功德皆不可得。云何言欲得三世佛功德当学般若波罗蜜。答曰。不言欲得三世佛功德自欲得。如三世佛功德无所减少耳。所以者何。一切佛功德皆等无多无少。问曰。若尔者何以言阿弥陀佛寿命无量光明千万亿由旬。无量劫度众生。答曰。诸佛世界种种有净不净有杂。如三十三天品经说。佛在三十三天安居自恣时。至四众久不见佛愁思不乐。遣目连白佛言。世尊。云何舍此众生住彼天上。时佛告目连。汝观三千世界。目连以佛力故观。或见诸佛为大众说法。或见坐禅或见乞食。如是种种施作佛事。目连即时五体投地。是时须弥山王跛[跳-兆+我]大动。诸天皆大惊怖。目连涕泣稽首白佛。佛有大悲不舍一切作如是种种化度众生。佛告目连。汝所见甚少。过汝所见东方有国纯以黄金为地。彼佛弟子皆是阿罗汉六通无碍。复过是东方有国纯以白银为地。彼佛弟子皆学辟支佛道。复过是东方有国纯以七宝为地。其地常有无量光明。彼佛所化弟子纯诸菩萨。皆得陀罗尼诸三昧门。住阿毗跋致地。目连当知。彼诸佛者皆是我身。如是等东方恒河沙等无量世界。有庄严者不庄严者。皆是我身而作佛事。如东方南西北方四维上下亦复如是。以是故当知。释迦文佛更有清净世界如阿弥陀国。阿弥陀佛亦有严净不严净世界如释迦文佛国。诸佛大悲彻于骨髓不以世界好丑。随应度者而教化之。如慈母爱子子虽没在厕溷。勤求拯拔不以为恶


大智度论卷第三十二大智度论释初品中到彼岸义第五十(卷三十三)

　　　　圣者龙树造


　　　　后秦龟兹国三藏鸠摩罗什译


【经】复次舍利弗。菩萨摩诃萨欲到有为无为法彼岸者。当学般若波罗蜜

【论】彼岸者。于有为无为法尽到其边。云何是彼岸以大智慧悉知悉尽。有为法总相别相种种悉解。无为法中从须陀洹至佛悉皆了知。有为无为法相义如先说

【经】菩萨摩诃萨欲知过去未来现在诸法如诸法法相无生际者。当学般若波罗蜜

【论】问曰。上已说如。今何以更说。答曰。上直言诸法如今言三世皆如。上略说此广说。上说一此说三。法相即是法性。无生际即是实际。过去法如即是过去法相。未来现在亦如是。复次过去法如即是未来现在法如。现在法如即是过去未来法如。未来法如即是过去现在法如。所以者何。如相非一非异故。复次如先说二种如。一者世间如。二者出世间如。用是世间如三世各各异。用是出世间如三世为一

复次法相名诸法业诸法所作力因缘果报。如火为热相水为湿相。如是诸法中分别因缘果报各各别相。如是处非处力中说。是名世间法相。若是诸法相推求寻究。入无生法中更无过是者是名无生际。问曰。如法相可分别有三世。无生际是未来法云何有过去现在。如阿毗昙说。生法者过去现在。是无生法者未来及无为法。是云何欲令过去现在有无生。答曰。如先种种说破生法。一切法皆无生。何但未来无生。如一时义中已破三世。三世一相所谓无相。如是则无生相。复次无生名为涅槃。以涅槃不生不灭故。涅槃者末后究竟不复更生。而一切法即是涅槃。以是故佛说一切法皆是无生际

【经】复次舍利弗。菩萨摩诃萨欲在一切声闻辟支佛前。欲给侍诸佛。欲为诸佛内眷属。欲得大眷属。欲得菩萨眷属。欲得净报大施。当学般若波罗蜜

【论】问曰。若菩萨未得漏尽云何在漏尽圣人前。答曰。菩萨初发意时已在一切众生前。何况积劫修行。是菩萨功德智慧大故。世世常大能利益声闻辟支佛。众生知菩萨恩故。推崇敬重乃至畜生中亦为尊重。如菩萨昔作鹿其色如金其角七宝。五百鹿随逐宗事。若在人中好世作转轮圣王。恶世恒作大王护持佛法利益众生。若出家值有佛法则为世作大度师兴显佛法。若无佛法则为外道大师行四无量。阿罗汉辟支佛虽有无漏利益事少。譬如一升酥虽精不如大海水酪。菩萨虽有漏智慧及其成熟利益无量。复次罗汉辟支佛四事供养助道之具。多由菩萨得。如首楞严经说。文殊师利七十二亿作辟支佛。化辟支佛人令其成道。以是故在声闻辟支佛前。欲为诸佛给使者。如释迦文佛未出家时。车匿给使优陀耶戏笑。瞿毗耶耶输陀等诸婇女为内眷属。出家六年苦行时五人给侍。得道时弥喜罗陀须那刹多罗阿难密迹力士等是名内眷属。大眷属者。舍利弗目揵连摩诃迦叶须菩提迦旃延富楼那阿泥卢豆等诸圣人。及弥勒文殊师利颰陀婆罗诸阿毗跋致一生补处菩萨等。是名大眷属。复次佛有二种身。一者法性生身。二者随世间身。世间身眷属如先说。法性生身者。有无量无数阿僧祇一生补处菩萨侍从。所以者何。如不可思议解脱经说。佛欲生时八万四千一生补处菩萨在前导。菩萨从后而出。譬如阴云笼月。又如法华经说。从地踊出菩萨等皆是内眷属大眷属。菩萨眷属者。有佛纯以菩萨为眷属。有佛纯以声闻为眷属。有佛菩萨声闻杂为眷属。是故言但欲得菩萨为眷属者。当学般若波罗蜜。眷属有三上中下。下者纯声闻。中者杂。上者但菩萨。净报大施者。有人言。菩萨多集福德未除烦恼。受人信施未能净报。佛言菩萨行般若波罗蜜。诸法皆空不可得。何况诸结使。菩萨入法性中故不证真际。是故能净报施福。复次菩萨功德广大。从发心已来欲代一一众生受一切苦。欲以一切功德与一切众生。然后当自求佛道。但是事不可得故。而自成佛度一切众生。又菩萨志愿不以阿僧祇为拘。如世间及如法性实际虚空等久住菩萨心住世间利益众生故。亦如是久住无有穷已。是人不能净报施福者谁能净毕。如父母虽有结使诸恶。以一世利益子故。受其供养令子得大福。何况菩萨无诸结使。而住无边世中利益众生而不净毕。又复菩萨但有悲心而无般若尚能利益。何况行般若波罗蜜。问曰。若菩萨无结使云何世间受生。答曰。先已答。菩萨得无生法忍得法性生身处处变化以度众生庄严世界。是功德因缘故虽未得佛能净报施福

【经】复次舍利弗。菩萨摩诃萨欲不起悭心破戒心嗔恚心懈怠心乱心痴心者。当学般若波罗蜜

【论】是六种心恶故。能障蔽六波罗蜜门。如菩萨行布施时。若有悭心起令布施不清净。所谓不能以好物施。若与好物不能多与。若与外物则不能内施。若能内施不能尽与。若由悭心故。菩萨行般若波罗蜜。知一切法无我无我所。诸法皆空如梦如幻。以身头目骨髓布施如施草木。是菩萨虽未得道。欲常不起是悭心。当学般若波罗蜜。诸余人离欲得道故不生破戒心。菩萨行般若波罗蜜故不见破戒事。所以者何。戒为一切诸善功德住处。譬如地为一切万物所依止处。破戒尚不得余道。何况阿耨多罗三藐三菩提。以是故不生破戒心。复作是念。菩萨法者安乐众生。若破戒者恼乱一切。以是故菩萨不生破戒心。何况破戒。小乘及诸凡夫尚不应生嗔恚心。何况菩萨发阿耨多罗三藐三菩提意。身为苦器法自受恼。譬如犯罪之人自致刑戮自作自受不应怨人。但当自护其心不令起恶。譬如人遭恶风雨寒热亦无所嗔。复作是念。菩萨求佛以大悲为本。若怀嗔恚则丧志愿。嗔恚之人尚不得世间乐何况道乐。嗔恚之人自不得乐。何能以乐与人。懈怠之人世间胜事尚不能成。何况阿耨多罗三藐三菩提。譬如钻火数息无得火期。散乱之心譬如风中然灯。虽有光明不能照物。乱心中智慧亦复如是。智慧是一切善法根本。若欲成就是智先当摄心然后可成。譬如狂醉之人自利他利好丑之事都不觉知。散乱之心亦如是。世间好事尚不能善知。何况出世间法。愚痴人心一切成败事皆不能及。何况微妙深义。譬如无目之人或坠沟坑或入非道。无智之人亦复如是。无智慧眼故受著邪法不受正见。如是之人世间近事尚不能成。何况阿耨多罗三藐三菩提。菩萨行般若波罗蜜力故。能障是六蔽净六波罗蜜。以是故说若欲不起六蔽。当学般若波罗蜜

【经】复次舍利弗。菩萨摩诃萨欲使一切众生立于布施福处持戒福处修定福处劝导福处。欲令众生立于财福法福处。当学般若波罗蜜

【论】问曰。云何名为福处。答曰。阿毗昙言。福者善有漏身口意业。复有人言。不隐没无记是。所以者何。善有漏业因缘果报故。得是不隐没无记。福是果报亦名为福。如世间人说能成大事多所成办是名福德人。是福略说三种。布施持戒修定。何等是布施。有人以衣服卧具饮食花香璎珞等与人。是名布施。问曰。饮食等物便是布施。为更有布施。答曰。饮食等物非布施。以饮食等物与时。心中生法名舍。与悭心相违。是名布施。福德是或有漏或无漏。常是善心数法心相应随心行共心生。无色无形能作缘业相应随业行业共生。非先业果报得。修行修慧证身证凡夫人得亦圣人得。有人言。是舍法相应思是名布施福德。所以者何。业能生果报故。思即是业。身口不名为业。从思生故得名业。此布施有二种。一者净二者不净。不净者直施而已。或畏失财故与。或恶诃骂故与。或无用故与。或亲爱故与。或为求势故与。以施故多致势援。或死急故与。或求善名誉故与。或求与贵胜齐名故与。或妒嫉故与。或憍慢故与。小人愚贱尚施我为贵重大人云何不与。或为咒愿福德故与。或求吉除凶故与。或求入伴傥故与。或不一心不恭敬轻贱受者而与。如是种种因缘。为今世事故施。与净相违名为不净。净施者如经中说。治心故施。庄严意故施为得第一利故施。生清净心能分别为助涅槃故施。譬如新花未萎色好且香。净心布施亦复如是。如说诸天不净心布施者宫殿光明薄少。若净心布施者宫殿光明增广。此布施业虽过去乃至千万世中不失。譬如券要。问曰。此布施福云何增长。答曰。应时施故得福增长。如经说。饥饿时施得福增多。或远行来时若旷路险道中施。若常施不断。或时常念施故施福增广。如六念中念舍说。若大施故得福多。若施好人若施佛若施者受者清净故。若决定心施。若自以力致财施。若随所有多少能尽施。若交以物施。若以园田使人等施。如是布施唯有菩萨能以深心行之。如韦罗摩菩萨。十二年布施已庄饰乳牛七宝钵及婇女各有八万四千。及诸余物饮食之属不可胜数。又如须帝[(匕/示)*(入/米)]拏菩萨。下善胜白象施与怨家。入在深山以所爱二子施十二丑婆罗门。复以妻及眼施化婆罗门。尔时地为大动天为雷震。空中雨花。又如萨婆达多王。自缚其身施婆罗门。如尸毗王。为一鸽故自持其身以代鸽肉。又如菩萨曾为兔身自炙其肉施与仙人。如是等菩萨本生经中所说。复有声闻人布施。如须弥陀比丘尼。与二同学为迦那伽牟尼佛作精舍。于无数千万世受转轮圣王及天王福。如施婆罗门。持一瓶酪施僧世世受乐。今得阿罗汉诸受乐中受乐第一。如末利夫人。供养须菩提故得今世果报。为波斯尼示王后。如尸婆供养迦栴延故得今世果报。为栴陀波周陀王后。如郁伽陀居士。供养舍利弗等五百阿罗汉故。即日得果报。五百贾客得其余食。人人以珠璎珞与之卒得大富。遂号卒伽陀。如是等布施得今世果报。当知布施论议说不可尽。持戒福处者。佛说五戒福者是。问曰。云何杀罪相。答曰。知是众生故夺命得杀罪。非不故安隐快心得杀罪。非散乱狂心夺命得杀罪。非作疮死已得杀罪。非未死身业是杀罪。非口杀身作是杀罪。非但心生如是等罪止不作。是初戒善相。或有人言。谓是不隐没无记。或欲界系或不系。是非心非心数法非心相应非随心行。或共心生或不共心生。非业相应非随业行。或共业生或不共业生。非先业果报得。修行修身证慧证或思惟断或不断。离欲界欲时得断。知凡夫圣人共有是名说不杀生戒相。余戒亦如是。随义分别诸戒赞叹论议。如尸罗波罗蜜中说。修定福处者。虽经中说修慈是修定福。亦说有漏禅定能生果报者总名修定福。以欲界多嗔多乱故先说慈心为修定福得。慈方便愿与众生乐。后实见受乐是心相应法名为慈法。是法或色界系或不系是为真慈。是方便慈欲界系。常随心行随心生无形无对能缘法非业。业相应而随业行共业生。非先业果报得。修行修身证慧证。或思惟断或不断。离色界欲时得断。知有觉有观亦无觉有观亦无觉无观。或有喜或无喜或有息或无息亦凡夫人亦圣人。或乐受相应或不苦不乐受相应。先缘得解相后缘实义。根本四禅中亦过四禅依止四禅。得者牢固有力。慈应言亲爱无怨无诤故名为亲爱。能缘无量众生故名为无量能利益众生。能离欲故名为梵行。慈心余论议如四无量中说。问曰。修定福中。佛何以但说慈心不说余。答曰。四无量中慈心能生大福德。悲心忧愁故舍福德。喜心自念功德故福德不深。舍心放舍故福亦少。复次佛说慈心有五利不说余。何等五。一者刀不伤。二者毒不害。三者火不烧。四者水不没。五者于一切嗔怒恶害众生中见皆欢喜。悲心等三事不尔。以是故说修定福为慈。余者随从及诸能生果报有漏定。劝导福处者。若比丘不能坐禅不能诵经。教化劝导修立福德。或有比丘能坐禅诵经。见诸比丘衣食乏少。力能引致亦行劝导。及诸菩萨怜愍众生故以福德因缘劝化之。又出家人若自求财于戒有失。是故劝导以为因缘。财福者。衣服饮食卧具医药金银车马田宅等。问曰。上言布施福处此言财福有何等异。答曰。布施者。总摄一切施财施法施俗施道施。今欲分别法施财施。法施者如佛以大慈故初转法轮无量众生得道。后舍利弗逐佛转法轮。余诸圣人虽非转法轮亦为众生说法得道。亦名法施。复有遍吉菩萨观世音得大势文殊师利弥勒菩萨等。以二种神通力。果报神通修得神通住是中以福德方便力光明神足等种种因缘开度众生亦名法施。诸辟支佛飞腾虚空而说一偈。引导众生令殖善根亦名法施。又佛弟子未得圣道者坐禅诵经。不坏诸法相教化弟子皆名法施。如是等种种名为法施相。以是故说菩萨欲立众生于六种施福者。当学般若波罗蜜

【经】复次舍利弗。菩萨摩诃萨欲得五眼者。当学般若波罗蜜

【论】何等五。肉眼天眼慧眼法眼佛眼。肉眼见近不见远见前不见后见外不见内见昼不见夜见上不见下。以此碍故求天眼。得是天眼远近皆见。前后内外昼夜上下悉皆无碍。是天眼见和合因缘生假名之物不见实相。所谓空无相无作无生无灭。如前中后亦尔。为实相故求慧眼。得慧眼不见众生。尽灭一异相舍离诸著不受一切法。智慧自内灭是名慧眼。但慧眼不能度众生。所以者何。无所分别故。以是故求法眼。法眼令是人行是法得是道。知一切众生各各方便门令得道证。法眼不能遍知度众生方便道。以是故求佛眼。佛眼无事不知。覆障虽密无不见知。于余人极远于佛至近。于余幽闇于佛显明。于余为疑于佛决定。于余微细于佛为粗。于余甚深于佛甚浅。是佛眼无事不闻无事不见。无事不知无事为难。无所思惟一切法中佛眼常照。后品五眼义中当广说

【经】菩萨摩诃萨。欲以天眼见十方如恒河沙等世界中诸佛。欲以天耳闻十方诸佛所说法。欲知诸佛心。当学般若波罗蜜

【论】天眼法所见不过三千大千世界。今以般若波罗蜜力故见十方恒河沙等国中诸佛。所以者何。般若波罗蜜中。无近无远无所挂碍故。问曰。如般舟经说。以般舟三昧力故虽未得天眼而能见十方现在诸佛。此菩萨以天眼故见十方诸佛有何等异。答曰。此天眼不隐没无记。般舟三昧离欲人未离欲人俱得。天眼但是离欲人得。般舟三昧忆想分别常修常习故见。天眼修神通得。色界四大造色眼四边得遍明相是为差别。天眼功易譬如日出见色不难。三昧功难如夜然灯见色不易。天耳亦如是。知诸佛心者。问曰。如上地钝根不能知下地利根心。菩萨一佛心尚不应知。何况恒河沙等十方诸佛心。答曰。以佛神力故令菩萨知。如经说。一切众生无知佛心者。若佛以神力令知。乃至昆虫亦能知。以是故佛以神力故令菩萨知佛心。复次般若波罗蜜无碍相粗细深浅愚圣都无差别。诸佛心如菩萨心如一如无异。菩萨随是如故能知诸佛心。复次希有难事不应知而知。以是故言欲得是者。当学般若波罗蜜

【经】欲闻十方诸佛所说法。闻已乃至阿耨多罗三藐三菩提不忘者。当学般若波罗蜜

【论】问曰。一佛所说犹尚难持。何况无量诸佛所说欲忆而不忘。答曰。菩萨以闻持陀罗尼力故。能受坚忆念。陀罗尼力故不忘。复次此中说以般若波罗蜜力毕竟清净无所著。譬如大海含受众流。菩萨从十方诸佛所闻法。以般若波罗蜜器大故。能受无量法持而不忘。复次是般若波罗蜜不可譬喻如虚空。如劫烧尽已大雨弥满。是雨除虚空更无处能受。十方诸佛说法雨从佛口出。除行般若波罗蜜菩萨更无能受者。以是故言欲闻十方诸佛说法。当学般若波罗蜜

　　大智度论释初品中见一切佛世界义第五十一之一

【经】复次舍利弗。菩萨摩诃萨欲见过去未来诸佛世界。及见现在十方诸佛世界。当学般若波罗蜜

【论】问曰。若见十方佛则已见世界。今何以复说欲见世界。答曰。菩萨未深入禅定。若见十方世界山河草木。心则散乱故但观诸佛。如念佛义中说。行者但观诸佛不观土地山河树木。得禅定力已随意广观。复次诸清净佛国难见故。言欲见诸佛国。当学般若波罗蜜。又一佛有无量百千种世界如先说。有严净有不严净。有杂有毕竟清净世界。难见故以般若波罗蜜力乃能得见。譬如天子听正殿则外人可见。内殿深宫无能见者。问曰。十方现在世界可见。过去未来诸佛世界云何得见。答曰。菩萨有见过去未来三昧。入是三昧已见过去未来事如梦中所见。复次菩萨有不灭际三昧。入是三昧已不见诸佛有灭者。问曰。此二法非眼云何能见。答曰。此是智慧假名为眼。如转法轮中于四谛中得眼智明觉。复次菩萨见十方现在佛世界。定知过去未来诸佛世界亦尔。所以者何。一切诸佛功德同故。是事如先说。复次是般若波罗蜜中。如现在过去未来等无异。一如一法性故。以是故不应难

【经】复次舍利弗。菩萨摩诃萨欲闻十方诸佛所说十二部经修多罗．祇夜．受记经．伽陀．优陀那．因缘经．阿波陀那．如是语经．本生经．广经．未曾有经．论议经。诸声闻等闻与不闻尽欲诵受持者。当学般若波罗蜜

【论】先说尽欲闻十方诸佛所说法者。当学般若波罗蜜。所说法者即此十二部经。诸经中直说者名修多罗。所谓四阿含诸摩诃衍经。及二百五十戒经。出三藏外亦有诸经。皆名修多罗。诸经中偈名祇夜。众生九道中受记。所谓三乘道六趣道。此人经尔所阿僧祇劫当作佛。若记尔所岁当作佛。记声闻人今世后世得道。记辟支佛但后世得道。记余六道亦皆后世受报。诸佛法欲与众生受记。先皆微笑无量种光从四牙中出。所谓青黄赤白缥紫等。从上二牙出者光照三恶道。从其光明演无量法。说一切作法无常一切法无我安隐涅槃。众生得遇斯光闻说法者。身心安乐得生人中天上。从是因缘皆得毕苦。从下二牙出者上照人天乃至有顶禅。若聋盲喑哑狂病皆得除愈。六欲天人及阿修罗受五欲乐。遇佛光明闻说法声。皆厌患欲乐身心安隐。色界诸天受禅定乐时。遇佛光明闻说法声。亦生厌患来诣佛所。此诸光明复至十方遍照六道。作佛事已还绕身七匝。若记地狱光从足下入。若记畜生光从[跳-兆+尃]入。若记饿鬼光从髀入。若记人道光从齐入。若记天道光从胸入。若记声闻光从口入。若记辟支佛光从眉间相入。若记得佛光从顶入。若欲受记先现此相。然后阿难等诸弟子发问。一切偈名祇夜。六句三句五句。句多少不定亦名祇夜亦名伽陀。优陀那者名有法。佛必应说而无有问者。佛略开问端如佛在舍婆提毗舍佉堂上阴地经行。自说优陀那。所谓无我无我所是事善哉。尔时一比丘合掌白佛言。世尊。云何无我无我所是事善哉。佛告比丘。凡夫人未得无漏道。颠倒覆心故于无我无我所心大惊怖。若佛及佛弟子闻好法者欢喜奉行。无颠倒故不复更作。如是等杂阿含中广说。又如般若波罗蜜品中。诸天子赞须菩提所说。善哉善哉希有世尊。难有世尊。是名优陀那。又如佛涅槃后诸弟子抄集要偈诸无常偈等作无常品。乃至婆罗门偈等作婆罗门品。亦名优陀那。诸有集众妙事。皆名优陀那。如是等名优陀那经相。尼陀那者说诸佛法本起因缘。佛何因缘说此事。修多罗中有人问故为说是事。毗尼中有人犯是事故结是戒。一切佛语缘起事皆名尼陀那。阿波陀那者与世间相似柔软浅语。如中阿含中长阿波陀那经。长阿含中大阿波陀那。毗尼中亿耳阿波陀那。二十亿阿波陀那解。二百五十戒经中欲阿波陀那一部。菩萨阿波陀那出一部。如是等无量阿波陀那。如是语经者有二种。一者结句言我先许说者今已说竟。二者三藏摩诃衍外更有经名一目多迦。有人言目多迦。目多迦名出三藏及摩诃衍。何等是。如佛说。净饭王强令出家作佛弟子者佛选择五百人堪任得道者。将至舍婆提。所以者何。以其未离欲。若近亲里恐其破戒故将至舍婆提。令舍利弗目乾连等教化之。初夜后夜专精不睡。勤修精进故得道。得道已佛还将至本生国。一切诸佛法还本国时与大会诸天众俱住迦毗罗婆仙人林中。此林去迦毗罗婆城五十里。是诸释游戏园。此诸释子比丘处舍婆提。时初夜后夜专精不睡故。以夜为长从林中来。入城乞食。觉道里长远。尔时佛知其心有一师子来礼佛足在一面住。佛以是三因缘故说偈

　不寐夜长　　疲惓道长　　愚生死长
　莫知正法　

佛告比丘。汝未出家时其心放逸多睡眠故不觉夜长。今初夜后夜专精求道减省睡眠故觉夜大长。此迦毗罗婆林。汝本驾乘游戏不觉为远。今著衣持钵步行疲极故觉道长。是师子鞞婆尸佛时作婆罗门师。见佛说法来至佛所。尔时大众以听法故无共语者。即生恶念发恶骂言。此诸秃辈与畜生何异。不别好人不知言语。以是恶口业故。从鞞婆尸佛乃至今日。九十一劫常堕畜生中。此人尔时即应得道。以愚痴故自作生死长久。今于佛所心清净故当得解脱。如是等经名为出因缘。于何处出。于三藏摩诃衍中出故名为出。云何名因缘。是三事之本名为因缘经。本生经者。昔者菩萨曾为师子在林中住。与一猕猴共为亲友。猕猴以二子寄于师子。时有鹫鸟饥行求食。值师子睡故取猴子而去住于树上。师子觉已求猴子不得。见鹫持在树上而告鹫言。我受猕猴寄托二子护之不谨。令汝得去。孤负言信请从汝索。我为兽中之王。汝为鸟中之主。贵势同等宜以相还。鹫言汝不知时吾今饥乏何论同异。师子知其叵得自以利爪掴其胁肉以贸猴子。又过去世时人民多病黄白痿热。菩萨尔时身为赤鱼。自以其肉施诸病人以救其疾。又昔菩萨作一鸟身在林中住。见有一人入于深水非人行处。为水神所罥水神罥法著不可解。鸟知解法至香山中取一药草著其罥上。绳即烂坏人得脱去。如是等无量本生多有所济。是名本生经。广经者名摩诃衍。所谓般若波罗蜜经六波罗蜜经华首经法华经佛本起因缘经云经法云经大云经。如是等无量阿僧祇诸经。为得阿耨多罗三藐三菩提故说毗佛略(吕夜反秦言未曾有)经。如佛现种种神力众生怪未曾有。所谓佛生时身放大光明。照三千大千世界及幽闇之处。复照十方无量诸佛三千大千世界。是时于佛母前有清净好池以浴菩萨。梵王执盖帝释洗身二龙吐水。又生时不须扶持而行七步。足迹之处皆有莲华。而发是言。我是度一切众生老病死者。地大震动天雨众花树出音声作天伎乐。如是等无量希有事是名未曾有经。论议经者。答诸问者释其所以。又复广说诸义。如佛说四谛。何等是四。所谓四圣谛。何等是四。所谓苦集灭道圣谛是名论议。何等为苦圣谛。所谓生苦等八种苦。何等是生苦。所谓诸众生各各生处是中受苦。如是等问答广解其义。是名优波提舍。如摩诃衍中佛说六波罗蜜。何等六。所谓檀波罗蜜乃至般若波罗蜜。何等是檀波罗蜜。檀波罗蜜有二种。一者具足。二者不具足。何等是具足。与般若波罗蜜和合。乃至十住菩萨所得是名具足。不具足者。初发菩萨心未得无生忍。法未与般若波罗蜜和合是名不具足。乃至禅波罗蜜亦如是。般若波罗蜜具足者有方便力。未具足者无方便力。复次佛所说论议经。及摩诃迦栴延所解修多罗。乃至像法凡夫人如法说者亦名优波提舍。声闻所不闻者。佛独与菩萨说法。无诸声闻听者。又佛以神通力变身无数。遍至十方一乘世界说法。又复佛为欲天色天说法。无诸弟子故不得闻。问曰。诸六通阿罗汉。若佛说时虽不在坐以天耳天眼可得见闻。若以宿命通并知过去事何以不闻。答曰。诸声闻神通力所不及处。是故不闻。复次佛为诸大菩萨说不可思议解脱经。舍利弗目连在佛左右而不得闻。以不种是闻大乘行法因缘故。譬如坐禅人入一切处定中。能使一切皆水皆火而余人不见。如不可思议解脱经中广说。尽欲受持者闻而奉行为受。久久不失为持


大智度论卷第三十三大智度论释初品中见一切佛世界义第五十一之余(卷三十四)

　　　　圣者龙树造


　　　　后秦龟兹国三藏鸠摩罗什译


【经】复次舍利弗。菩萨摩诃萨十方如恒河沙等世界中诸佛所说法。已说今说当说。闻已欲一切信持自行亦为人说者。当学般若波罗蜜

【论】问曰。上已说十方诸佛所说欲忆持不忘当学般若。今何以复说信持三世佛法。答曰。上说欲忆持十方诸佛法未知是何法故。说十二部经是佛法。及声闻所不闻者。上但言恒河沙等世界诸佛。今言恒河沙三世诸佛法。又上但说受持不忘不说受持利益。今言自为亦为他人说是故复说

【经】复次舍利弗。菩萨摩诃萨过去诸佛说已。未来诸佛当说。欲闻闻已自利亦利他人。当学般若波罗蜜

【论】问曰。十方现在佛所说法可受可持。过去已灭未来未有云何可闻。答曰。此义先已答。今当更说。菩萨有三昧名观三世诸佛三昧。菩萨入是三昧中。悉见三世诸佛闻其说法。譬如外道神仙。于未来世事未有形兆未有言说。以智慧力故亦见亦闻。复次诸菩萨力不可思议。未来世虽未有形未有言说而能见能闻。或以陀罗尼力。或以今事比知过去未来诸事。以是故言欲得是者当学般若波罗蜜

【经】十方如恒河沙等诸世界中间闇处日月所不照。欲持光明普照者。当学般若波罗蜜

【论】菩萨从兜率天上欲降神母胎。尔时身放光明遍照一切世界及世间幽冥之处。次后生时光明遍照亦复如是。初成道时转法轮时般涅槃时放大光明皆亦如是。及于余时现大神通放大光明。如欲说般若波罗蜜时。现大神通以大光明遍照世间幽冥之处。如是比处处经中说神通光明。问曰。此是佛力何以故说菩萨。答曰。今言菩萨欲得是者当学般若波罗蜜。诸大菩萨能有是力。如遍吉菩萨观世音得大势明网无量光菩萨等能有是力。身出无量光明能照十方如恒河沙等世界。又如阿弥陀佛世界中诸菩萨。身出常光照十万由旬。问曰。菩萨身光如是本以何业因缘得。答曰。身业清净故身得庄严。如经说。有一鬼头似猪臭虫从口出身有金色光明。是鬼宿世作比丘恶口骂詈客比丘。身持净戒故身有光明。口有恶言故臭虫从口出。如经说。心清净优劣故光有上中下。少光大光光音欲界诸天心清净布施持戒故身有光明。复次有人怜愍众生故于闇处然灯。亦为供养尊像塔寺故。亦以明珠户向明镜等明净物布施故身有光明。复次常修慈心遍念众生心清净故。又常修念佛三昧念诸佛光明神德故得身光明。复次行者常修火一切入。又以智慧光明教化愚闇邪见众生以是业因缘故。得心中智慧明身亦有光。如是等业因缘得身光清净

【经】十方如恒河沙等世界中无有佛名法名僧名。欲使一切众生皆得正见闻三宝音者。当学般若波罗蜜

【论】菩萨于先无佛法塔寺处。于中起塔。以是业因缘后身得力成就。于无佛法众处赞叹三宝。令众生入于正见。如经说。有人于先无佛塔国土中修立塔庙得梵福德梵名无量福德。以是因缘疾得禅定。得禅定故得无量神通。神通力故能到十方赞叹三宝正见者。若先不识三宝功德。因菩萨故得信三宝。信三宝故信业因缘罪福。信业因缘故信世间是缚涅槃是解。赞叹三宝义如八念中说

【经】菩萨摩诃萨欲令十方如恒河沙等世界中众生。以我力故盲者得视聋者得听狂者得念裸者得衣饥渴者得饱满者。当学般若波罗蜜

【论】菩萨行无碍般若波罗蜜。若得无碍解脱成佛。若作法性生身菩萨。如文殊师利等。在十住地有种种功德具足。众生见者皆得如愿。譬如如意珠所欲皆得。法性生身佛及法性生身菩萨。人有见者皆得所愿亦复如是。复次菩萨从初发意已来。于无量劫中治一切众生九十六种眼病。又于无量世中自以眼布施众生。又智慧光明破邪见黑闇。又以大悲欲令众生所愿皆得。如是业因缘云何令众生见菩萨身而不得眼。余事亦如是。此诸义如放光中说

【经】复次舍利弗。菩萨摩诃萨若欲令十方如恒沙等世界中众生诸在三恶趣者。以我力故皆得人身者。当学般若波罗蜜

【论】问曰。自以善业因缘故得人身。云何菩萨言以我力因缘故。令三恶道中众生皆得人身。答曰。不言以菩萨业因缘令众生得人身。但言菩萨恩力因缘故得。菩萨以神通变化说法力故。令众生修善得人身。如经中说。二因缘发起正见。一者外闻正法。二者内有正念。又如草木内有种子外有雨泽然后得生。若无菩萨众生虽有业因缘无由发起。以是故知诸佛菩萨所益甚多。问曰。云何能令三恶道中众生皆得解脱。佛尚不能何况菩萨。答曰。菩萨心愿欲尔则无过咎。又多得解脱故言一切。如诸佛及大菩萨身遍出无量光明。从是光明出无量化身。遍入十方三恶道中。令地狱火灭汤冷。其中众生心清净故生天上人中。令饿鬼道饥渴饱满。开发善心得生天人中。令畜生道随意得食。离诸恐怖开发善心亦得生天人中。如是名为一切三恶道得解脱。问曰。如余经说生天人中。此何以但说皆得人身。答曰。于人中得修大功德亦受福乐。天上多著乐故不能修道。以是故愿令皆得人身。复次菩萨不愿众生但受福乐。欲令得解脱常乐涅槃。以是故不说生天上

【经】欲令十方如恒河沙等世界中众生。以我力故立于戒三昧智慧解脱解脱知见。令得须陀洹果乃至阿耨多罗三藐三菩提者。当学般若波罗蜜

【论】问曰。先已说此五众道果。今何以更说。答曰。上说但是声闻法从须陀洹乃至无余涅槃。今杂说三乘声闻辟支佛。乃至阿耨多罗三藐三菩提

【经】复次舍利弗。菩萨摩诃萨欲学诸佛威仪者。当学般若波罗蜜

【论】问曰。何等是诸佛威仪。答曰。威仪名身四动止。譬如象王回身而观行时足离地。四指虽不蹈地而轮迹现。不迟不疾身不倾动。常举右手安慰众生。结加趺坐其身正直。常偃右胁累膝而卧。所敷草蓐齐整不乱。食不著味美恶等。一若受人请默然无违。言辞柔渜方便利益不失时节。复次法身佛威仪者。过东方如恒河沙等世界以为一步。梵音说法亦复如是。法身佛相义如先说

【经】复次菩萨摩诃萨欲得如象王视观者。当学般若波罗蜜。菩萨作是愿。使我行时离地四指足不蹈地。我当共四天王天乃至阿迦尼吒天无量千万亿诸天众围绕恭敬至菩提树下者。当学般若波罗蜜

【论】如象王视者。若欲回身观时举身俱转。大人相者。身心专一。是故若有所观身心俱回。譬如师子有所搏撮。不以小物故而改其壮势。佛亦如是。若有所观若有所说。身与心俱常不分散。所以者何。从无数劫来集一心法。以是业因缘故顶骨与身为一无有分解。又以世世破憍慢故不轻众生观则俱转。如尼陀阿波陀那中说。舍婆提国除粪人。而佛以手摩头教令出家犹不轻之。足离地四指者。佛若常飞。众生疑怪谓佛非是人类则不归附。若足到地则众生以为与常人不异不生敬心。是故虽为行地四指不到而轮迹现。问曰。如佛常放丈光足不到地。众生何以故不尽敬附。答曰。众生无量劫中积罪甚重。无明垢深于佛生疑。谓是幻师以术诳人。或言足不蹈地生性自尔。如鸟能飞有何奇特。或有众生。罪重因缘故不见佛相。直谓大威德沙门而已。譬如人重病欲死名药美食皆谓臭秽。是故不尽敬附。共四天王乃至阿迦尼吒无量千万亿诸天众恭敬围绕至菩提树下者。是诸佛常法。佛为世尊。至菩提树下欲破二种魔。一者结使魔。二者自在天子魔。欲成一切智。是诸天众云何不恭敬侍送。又诸天世世佐助拥护菩萨。乃至出家时令诸宫人婇女淳惛而卧。捧马足逾城出。今日事办。我等当共侍送至菩提树下。问曰。何以不说刹利婆罗门等无量人侍送。而但说诸天。答曰。佛独于深林中求菩提树。非是人行处。是故不说。又以人无天眼他心智故。不知佛当成道。是故不说。复次诸天贵于人故但说天。复次诸佛常乐闲静处。诸天能隐身不现不妨闲静。是故但说诸天从。复次菩萨见五比丘舍菩萨而去。而菩萨独至树下。是故作是愿

【经】我当于菩提树下坐。四天王天乃至阿迦尼吒天以天衣为座者。当学般若波罗蜜

【论】问曰。如经说佛敷草树下坐而成佛道。今云何愿言以天衣为座。答曰。声闻经中说敷草。摩诃衍经中随众生所见。或有见敷草树下。或见敷天綩綖。随其福德多少所见不同。复次生身佛把草树下。法性生身佛以天衣为座。或胜天衣。复次佛于深林树下成佛。林中人见则奉佛草。若贵人见者当以所贵衣服为座。但林中无贵人故。时诸龙神天各以妙衣为座。四天王衣重二两。忉利天衣重一两。夜摩天衣重十八铢。兜率天衣重十二铢。化乐天衣重六铢。他化自在天衣重三铢。色界天衣无重相。欲界天衣从树边生无缕无织。譬如薄冰光曜明净有种种色。色界天衣纯金色光明不可称知。如是等宝衣敷座。菩萨坐上成阿耨多罗三藐三菩提。问曰。何以但说诸天敷衣。不说十方诸大菩萨为佛敷座。诸菩萨等佛将成道时皆为佛敷座。或广长一由旬十百千万亿乃至无量由旬高亦如是。此诸宝座是菩萨无漏福德生故。是诸天目所不见何况手触。十方三世诸佛降魔得道庄严佛事皆悉照见譬如明镜。如是妙座何以不说。答曰。般若波罗蜜有二种。一者与声闻菩萨诸天共说。二者但与十住具足菩萨说。是般若波罗蜜中应说菩萨为佛敷座。所以者何。诸天知佛恩不及一生二生诸大菩萨。如是菩萨云何不以神通力而供养佛。是中合声闻说。是故不说

【经】我得阿耨多罗三藐三菩提时。行住坐卧处欲使悉为金刚者。当学般若波罗蜜

【论】问曰。何以故佛四威仪中地悉为金刚。答曰。有人言。菩萨至菩提树下时。于此处坐得阿耨多罗三藐三菩提。尔时菩萨入诸法实相中。无有地能举是菩萨。所以者何。地皆是众生虚诳业因缘报故有。是故不能举菩萨欲成佛时实相智慧身。是时坐处变为金刚。有人言。土在金轮上。金轮在金刚上从金刚际出如莲花台直上持菩萨坐处令不陷没。以是故此道场坐处名为金刚。有人言成佛道已四种威仪处悉变成金刚。问曰。金刚亦是众生虚诳业因缘有。云何能举佛。答曰。金刚虽是虚诳所成。于地最为牢固更无胜者。金刚下水诸大龙王以此坚固物奉献于佛。亦是佛宿世业因缘故得此安立处。又复佛变金刚及四大令为虚空。虚空不诳。佛智慧亦不诳。二事既同。是故能举

【经】复次舍利弗。菩萨摩诃萨欲出家日即成阿耨多罗三藐三菩提。即是日转法轮。转法轮时无量阿僧祇众生远尘离垢。诸法中得法眼净。无量阿僧祇众生一切法不受故。诸漏心得解脱。无量阿僧祇众生于阿耨多罗三藐三菩提得不退转者。当学般若波罗蜜

【论】或有菩萨于恶世邪见众生中。为除众生邪见故。自行勤苦甚难之行。如释迦文佛。于沤楼频螺树林中。食一麻一米。诸外道言。我等先师虽修苦行。不能如是六年勤苦。又复有人谓佛先世恶业今受苦报。有菩萨谓佛为实受是苦。是故发心我当即以出家日成佛。又有菩萨于好世出家。如大通惠求佛道结加趺坐。经十小劫乃得成佛。菩萨闻是已发心言。愿我以出家日即得成佛。有菩萨成佛已不即转法轮。如然灯佛。成佛已十二年但放光明。人无识者而不说法。又如须扇多佛成佛已无受化者。作化佛留住一劫说法度人自身灭度。又如释迦文佛。成佛已五十七日不说法。菩萨闻是已。愿我成佛已即转法轮。有佛度众生有限数。如释迦文佛转法轮时。憍陈如一人得初道。八万诸天诸法中得法眼净。菩萨闻是已作是愿。我转法轮时令无量阿僧祇人远尘离垢。诸法中得法眼净。以释迦文佛初转法轮时。一比丘及诸天皆得初道。而无一人得阿罗汉及菩萨道者。是故菩萨愿言我作佛时当使无量阿僧祇众生。一切法不受故诸漏心得解脱。及无量阿僧祇众生。于阿耨多罗三藐三菩提得不退转。问曰。若一切佛神力功德度众生皆等。此菩萨何以作此愿。答曰。一佛能变作无量阿僧祇身而度众生。而世界有严净者有不严净者。菩萨若见若闻。是诸佛有苦行难得佛者。有不即转法轮者。有如释迦牟尼佛六年苦行成道。又闻初转法轮时。未有得阿罗汉道者。何况得菩萨道。是故菩萨未闻诸佛力等故作是愿。然诸佛神力功德平等无异

【经】我得阿耨多罗三藐三菩提时。以无量阿僧祇声闻为僧。我一说法时便于座上尽得阿罗汉者。当学般若波罗蜜

【论】有佛以声闻为僧有数有限。如释迦文尼佛千二百五十比丘为僧。弥勒佛初会僧九十九亿。第二会九十六亿。第三会九十三亿。如是等诸佛僧各各有限有数不同。以是故菩萨愿言我当以无量阿僧祇声闻为僧。有佛为众生说法。一说法得初道。异时更说得二道三道第四道。如释迦文尼佛为五比丘说法得初道。异日得阿罗汉道。如舍利弗得初道。经半月然后得阿罗汉道。摩诃迦叶见佛得初道。过八日已得阿罗汉。如阿难得须陀洹道。二十五岁供养佛已。佛般涅槃后得阿罗汉。如是等诸阿罗汉不一时得四道。以是故菩萨愿言我一说法时便于座上尽得阿罗汉

【经】我当以无量阿僧祇菩萨摩诃萨为僧。我一说法时无量阿僧祇菩萨皆得阿鞞跋致

【论】菩萨所以作此愿者。诸佛多以声闻为僧无别菩萨僧。如弥勒菩萨文殊师利菩萨等。以释迦文佛无别菩萨僧故。入声闻僧中次第坐。有佛为一乘说法纯以菩萨为僧。有佛声闻菩萨杂以为僧。如阿弥陀佛国菩萨僧多声闻僧少。以是故愿以无量菩萨为僧。有佛初转法轮时无有人得阿鞞跋致。以是故菩萨愿言我一说法无量阿僧祇人得阿鞞跋致

【经】欲得寿命无量光明具足者。当学般若波罗蜜

【论】诸佛寿命有长有短。如鞞婆尸佛寿八万四千岁。如拘楼餐陀佛寿六万岁。迦那伽牟尼佛寿三万岁。迦叶佛寿二万岁。释迦文佛寿百岁。少有过者。弥勒佛寿八万四千岁。如释迦文佛常光一丈。弥勒佛常光十里。诸佛寿命光明各有二种。一者隐藏。二者显现。一者真实。二者为众生故隐藏。真实者无量显现。为众生者有限有量。实佛寿不应短。所以者何。诸佛长寿业因缘具足故。如婆伽梵宿世救一聚落人命故得无量阿僧祇寿命。梵世中寿法不过半劫。而此梵天寿独无量。以是故生邪见言唯我常住。佛到其所破其邪见说其本缘。救一聚落其寿乃尔。何况佛世世救无量阿僧祇众生。或以财物救济。或以身命代死。云何寿限不过百岁。又不杀生戒是长寿业因缘。佛以大慈众生爱彻骨髓。常能为众生故死。何况杀生。又以诸法实相智慧真实不诳故。亦是长寿因缘。菩萨以般若波罗蜜和合持戒诸功德故。得寿命无量。何况佛世世具足此诸无量功德。而寿命有限。复次如一切色中佛身第一。一切心中佛心第一。以是故一切寿命中佛寿亦应第一。如世俗人言。人生于世以寿为贵。佛为人中之上寿亦应长。问曰。佛虽有长寿业因缘生于恶世故寿命便短。以此短寿能具佛事。何用长为。又佛以神通力故一日之中能具佛事。何况百岁。答曰。此间阎浮提恶故佛寿应短。余处好故佛寿应长。问曰。若然者菩萨于此阎浮提净饭王宫生。出家成道是实佛。余处皆是神通力变化作佛以度众生。答曰。此言非也。所以者何。余处阎浮提亦各各言我国是实佛。余处为变化。何以知之。若余处国土自知是化佛。则不肯信受教戒。又如余国土人寿命一劫。若佛寿百岁于彼裁无一日。众生则起轻慢不肯受教。彼则以一劫为实。佛以此为变化化。如首楞严经说。神通遍照佛寿七百千阿僧祇劫。佛告文殊尸利。彼佛则是我身。彼佛亦言释迦文佛则是我身。以是故知诸佛寿命实皆无量。为度人故现有长短。汝言释迦文佛以神通力故。所度众生与人寿不异者。则不须百岁。一日之中可具足佛事。如阿难一时心生是念。如然灯世尊一切胜佛鞞婆尸佛。出于好世寿命极多能具佛事。我释迦文佛出生恶世寿命极短。将无世尊不能具足佛事耶。尔时世尊入日出三昧。从身变化出无量诸佛。及无量光明普至十方。一一化佛在诸世界各作佛事。或有说法。或现神通。或现三昧。或现饭食。如是之比种种因缘施作佛事而度众生。从三昧起告阿难曰。汝悉见闻是事不。阿难言。唯然已见。佛告阿难。佛以如是神力能具佛事不。阿难言。假令佛寿一日。大地草木悉为可度。众生则能度尽。何况百岁。以是故知。诸佛寿命皆悉无量。为度人故现有长短。譬如日出影现于水随水大小水大则影久水小则速灭。若照琉璃颇梨珠山影则久住。又如火烧草木然少则速灭然多则久住。不可以灭处无火故谓多然处亦无。光明长短义亦如是

　　大智度论释初品中信持无三毒义第五十二

【经】我成阿耨多罗三藐三菩提时。世界中无有淫欲嗔恚愚痴。亦无三毒之名。一切众生成就如是智慧善施善戒善定善梵行善不娆众生者。当学般若波罗蜜

【论】问曰。若世界无三毒亦无三毒名者。佛为何等故出生其国。答曰。贪欲嗔恚愚痴名为三不善根。是欲界系法。佛若说贪欲嗔恚愚痴是欲界系不善。若说染爱无明是则通三界。有佛世界纯诸欲人。为是众生故菩萨愿言我成佛时国无三毒及三毒之名。复有清净佛国。纯阿鞞跋致法性生身菩萨。无诸烦恼。唯有余习。是故言无三毒之名。若有人言。如菩萨愿言。我当度一切众生。而众生实不尽度。此亦如是。欲令世界无三毒之名。亦应实有三毒不尽。若无三毒何用佛为。如地无大闇则不须日照。如经所说若无三法则佛不出世。若三法不断则不得离老病死。三法者则是三毒。如三法经此中应广说。复次有世界。众生分别诸法是善是不善是缚是解等。于一相寂灭法中而生戏论。菩萨以是故愿言令我世界中众生不生三毒。知三毒实相即是涅槃。问曰。一切众生得如是智慧是何等智慧。答曰。智慧是世间正见。世间正见中。说有布施有罪福有今世后世有阿罗汉。信罪福故能善布施。信有阿罗汉故能善持戒善禅定善梵行。得正见力故能善不娆众生。世间正见是无漏智慧根本。以是故说国中无三毒之名。贪欲有二种。一者邪贪欲。二者贪欲。嗔恚有二种。一者邪嗔恚。二者嗔恚。愚痴有二种。一者邪见愚痴。二者愚痴。是三种邪毒众生难可化度。余三易度。无三毒名者。无邪三毒之名。善布施等五事如上放光品中说

【经】使我般涅槃后法无灭尽。亦无灭尽之名。当学般若波罗蜜

【论】问曰。佛为法王尚自灭度。云何言法无灭尽。答曰。如上说。是菩萨愿事不必实。一切有为法。从因缘和合生。云何常住而不灭。佛如日明法如日没余光。云何日没而余光不灭。但久住故无能见灭者故名不灭。复次是菩萨见诸佛法住有多有少。如迦叶佛法住七日。如释迦牟尼佛法住千岁。是故菩萨发是愿言。法虽有为愿令相续不灭如火得薪相传不绝。复次诸法实相名为佛法。是实法相不生不灭不断不常不一不异不来不去不受不动不著不依无所有。如涅槃相。法相如是。云何有灭。问曰。法相如是者。一切佛法皆应不灭。答曰。如所言诸法实相无有灭者有人忆想分别取诸法相坏实法相。用二法说是故有灭。实相法中无有灭也。复次行般若波罗蜜无碍法集无量功德故。随其本愿法法相续无有见其灭者。譬如仰射虚空箭去极远人虽不见要必当堕

【经】我得阿耨多罗三藐三菩提时。十方如恒河沙等世界中众生闻我名者。必得阿耨多罗三藐三菩提。欲得如是等功德者。当学般若波罗蜜

【论】问曰。有人生值佛世在佛法中。或堕地狱者如提婆达俱迦利诃多释子等。三不善法覆心故堕地狱。此中云何言去佛如恒河沙等世界。但闻佛名便得道耶。答曰。上已说有二种佛。一者法性生身佛。二者随众生优劣现化佛。为法性生身佛故。说乃至闻名得度。为随众生现身佛故。说虽共佛住随业因缘有堕地狱者。法性生身佛者。无事不济。无愿不满。所以者何。于无量阿僧祇劫积集一切善本功德。一切智慧无碍具足。为众圣主诸天及大菩萨希能见者。譬如如意宝珠难见难得。若有见者所愿必果。如喜见药。其有见者众患悉除。如转轮圣王。人有见者无不富足。如释提桓因。有人见者随愿悉得。如梵天王众生依附恐怖悉除。如人念观世音菩萨名者悉脱厄难。是事尚尔。何况诸佛法性生身。问曰。释迦文佛亦是法性生身分无有异体。何以故。佛在世时有作五逆罪人饥饿贼盗如是等恶。答曰。释迦文佛本誓。我出恶世欲以道法度脱众生。不为富贵世乐故出。若佛以力与之则无事不能。又亦是众生福德力薄罪垢深重故。不得随意度脱。又今佛但说清净涅槃。而众生讥论诽谤言。何以多畜弟子化导人民。此亦是系缚法。但以涅槃法化犹尚讥谤。何况杂以世乐。如提婆达欲令足下有千辐相轮故。以铁作模烧而烁之。烁已足坏身恼大呼。尔时阿难闻已涕泣白佛。我兄欲死愿佛哀救佛即伸手就摩其身发至诚言。我看罗睺罗与提婆达等者彼痛当灭。是时提婆达众痛即除。执手观之知是佛手便作是言。净饭王子以此医术足自生活。佛告阿难。汝观提婆达不。用心如是云何可度。若好世人则无是咎。如是众生若以世乐不得度也。是事种种因缘上已广说。以是故说闻佛名有得道者有不得者。复次佛身无量阿僧祇种种不同。有佛为众生说法令得道者。有佛放无量光明众生遇之而得道者。有以神通变化指示其心而得道者。有佛但现色身而得道者。有佛遍身毛孔出众妙香众生闻之而得道者。有佛以食与众生令得道者。有佛众生但念而得道者。有佛能以一切草木之声而作佛事令众生得道者。有佛众生闻名而得道者。为是佛故说言我作佛时其闻名者皆令得度。复次闻名不但以名便得道也。闻已修道然后得度。如须达长者。初闻佛名内心惊喜。诣佛听法而能得道。又如贳夷罗婆罗门。从鸡泥耶结发梵志所。初闻佛名心即惊喜。直诣佛所闻法得道。是但说闻名闻名为得道因缘非得道也问曰。此经言闻诸佛名即时得道。不言闻名已修道乃得。答曰。今言即时不言一心中。但言更无异事闻之故言即时。譬如经中说。修慈心时即修七觉意。难者言。慈三昧有漏是缘众生法。云何得即时修七觉。答者言。从慈起已即修七觉。更无余法故言即时。即时有二种。一者同时。二者虽久更无异法。即是心而得修七觉亦名即时。复次有众生福德淳熟结使心薄应当得道。若闻佛名即时得道。又复以佛威力故闻即得度。譬如熟痈若无治者得小因缘而便自溃。亦如熟果。若人无取微风因缘便自随落。譬如新净白[疊*毛]易为受色。为是人故说若闻佛名。即时得道。譬如鬼神著人闻仙人咒名即时舍去。问曰。过如恒河沙等世界谁传此名令彼得闻。答曰。佛以神力举身毛孔放无量光明。一一光上皆有宝华。一一华上皆有坐佛。一一诸佛各说妙法以度众生。又说诸佛名字。以是故闻。如放光中说。复次诸大菩萨以本愿欲至无佛法处称扬佛名。如此品中说者是故得闻。复有大功德人从虚空中闻佛名号。如萨陀波仑菩萨。又有从诸天闻。或从树木音声中闻。或从梦中。复次诸佛有不可思议力故自往语。或以声告。又如菩萨作愿誓度一切众生。以是故说我成佛时过如恒河沙等世界众生闻我名皆得成佛欲得是者当学般若波罗蜜

问曰。上欲得诸功德及诸所愿。是诸事皆是众行和合所成。何以故。但说当学般若波罗蜜。答曰。是经名般若波罗蜜。佛欲解说其事。是故品品中皆赞般若波罗蜜。复次般若波罗蜜是诸佛母。父母之中母功最重。是故佛以般若为母。般舟三昧为父。三昧唯能摄持乱心令智慧得成。而不能观诸法实相。般若波罗蜜。能遍观诸法分别实相。无事不达。无事不成。功德大故。名之为母以是故行者虽行六波罗蜜及种种功德和合能具众愿。而但说当学般若波罗蜜。复次如般若后品中说。若无般若波罗蜜余五事不名波罗蜜。虽普修众行亦不能满具诸愿。如种种画彩若无胶者亦不中用。众生从无始世界中来。虽修布施持戒忍辱精进一心智慧。受世间果报已而复还尽。所以者何。离般若波罗蜜故。今以佛恩以般若波罗蜜修行六事故得名波罗蜜。成就佛道使佛佛相续而无穷尽。复次菩萨行般若波罗蜜时。普观诸法皆空。空亦复空。灭诸观得无碍般若波罗蜜。以大悲方便力还起诸功德业。此清净业因缘故无愿不得。余功德离般若波罗蜜无有无碍智慧。云何言欲得诸愿当学檀波罗蜜等。复次又以五波罗蜜离般若不得波罗蜜名字。五波罗蜜如盲。般若波罗蜜如眼。五波罗蜜如坏瓶盛水。般若波罗蜜如盛熟瓶。五波罗蜜如鸟无两翼。般若波罗蜜如有翼之鸟。如是等种种因缘故般若波罗蜜能成大事。以是故言欲得诸功德及愿当学般若波罗蜜


大智度论卷第三十四大智度论释报应品第二(卷三十五)

　　　　圣者龙树造


　　　　后秦龟兹国三藏鸠摩罗什译


【经】佛告舍利弗。若菩萨摩诃萨行般若波罗蜜能作是功德。是时四天王皆大欢喜意念言。我等当以四钵奉上菩萨。如前天王奉先佛钵

【论】问曰。前品说已具。今何以重说。答曰。前虽叹般若波罗蜜事未具足。闻者无厌。是故复说。复次初品但赞般若波罗蜜力。今赞行者能作是功德。四天王等欢喜奉钵。复次以菩萨能具诸愿行故。佛安慰劝进言。有此果报终不虚也。复次般若波罗蜜有二种果。一者成佛度众生。二者虽未成佛受世间果报。转轮圣王释梵天王主三千世界。世间福乐供养之事悉皆备足。今以世间果报以示众生故说是事。复次世间欲成大业多有坏乱者。菩萨则不然。内心既定外事亦应。如是等因缘故说此品。问曰。菩萨增益六波罗蜜时。诸天世人何因缘故喜。答曰。诸天皆因十善四禅四无量故生是诸功德。皆由诸佛菩萨故有。若佛出世增益诸天众减损阿修罗种。若佛不在世阿修罗种多诸天减少。以种杂福不清净故。若诸佛出世能断诸天疑网能成大事。如释提桓因命欲终时心怀怖畏。求佛自救遍不知处。虽见出家之人山泽闲处所供养者。皆亦不能断其疑网。尔时毗首羯磨天白释提桓因言。尸毗王苦行奇特世所希有。诸智人言。是人不久当得作佛。释提桓因言。是事难办。何以知之。如鱼子庵罗树华发心菩萨。是三事因时虽多成果甚少。今当试之。帝释自化为鹰。毗首羯磨化作鸽。鸽投于王。王自割身肉。乃至举身上称以代鸽命。地为震动。是时释提桓因等心大欢喜。散众天华叹未曾有。如是决定大心成佛不久。复次凡夫人肉眼无有智慧。苦身求财以自生活。闻菩萨增益六波罗蜜成佛不久犹尚欢喜。何况诸天。问曰。四天王天三十三天有阿修罗难上诸天等无有此患。何以欢喜。答曰。上诸天虽无阿修罗患。若佛不出世生其天上者少。设有生者五欲不妙。所以者何。但修不净福故。色界诸天宫殿光明寿命亦复如是。复次诸天中有智慧者。能知禅味五欲悉皆无常。唯佛出世能令得常乐涅槃。以世间乐涅槃乐皆由佛菩萨得。是故欢喜。譬如甘美果树茂盛成就人大欢喜。以树有种种利益。有庇其荫者。有用其华食其果实。菩萨亦如是。能以离不善法荫遮三恶苦热。能与人天富乐之华。令诸贤圣得三乘之果。是故欢喜。问曰。诸天供养事多。何以奉钵。答曰。四天王奉钵。余天供养诸天供养。各有定法。如佛初生时。释提桓因以天衣奉承佛身。梵天王躬自执盖。四天王四边防护。净居诸天欲令菩萨生厌离心故。化作老病死人及沙门身。又出家时。四天王敕使者捧举马足。自四边侍护菩萨。天帝释取发于其天上城东门外立发塔。又持菩萨宝衣于城南门外立衣塔。佛至树下时奉上好草。执金刚菩萨常执金刚卫护菩萨。梵天王请佛转法轮。如是等各有常法。以是故四天王奉钵。四钵义如先说。问曰。佛一身何以受四钵。答曰。四王力等不可偏受。又令见佛神力合四钵为一。心喜信净作是念。我等从菩萨初生至今成佛所修供养功德不虚。问曰。四天王寿命五百岁。菩萨过无量阿僧祇劫然后成佛。今之四天非是后天。何以故喜。答曰。同一姓故。譬如贵姓胤流百世不以远故为异。或时行者见菩萨增益六波罗蜜时。心作是愿。是菩萨成佛时我当奉钵。是故得生。复次四天王寿五百岁。人间五十岁。为四天王处一日一夜。亦三十日为一月。十二月为一岁。以此岁寿五百岁。为人间九百万岁。菩萨能作是功德者。或近成佛初生四天王足可得值。问曰。如摩诃衍经中说。有佛以喜为食不食揣食。如天王佛衣服仪容与白衣无异不须钵食。何以言四天王定应奉钵。答曰。定者为用钵者故不说不用。复次用钵诸佛多不用钵者少。是故以多为定

【经】三十三天乃至他化自在天。亦皆欢喜意念言。我等当给侍供养菩萨。减损阿修罗种增益诸天众。三千大千世界四天王天乃至阿迦尼吒天。皆大欢喜意念言。我等当请是菩萨转法轮

【论】释曰。是诸天等。以华香璎珞礼拜恭敬听法赞叹等供养。亦作是念。人修净福阿修罗种减增益三十三天。我诸天亦得增益。问曰。上六种天已说。何以故。更说三千大千世界中。乃至阿迦尼吒天欢喜供养。答曰。先说一须弥山上六天。此说三千大千世界诸天。先但说欲界。今此说欲界色界诸天请佛转法轮。上虽说净居诸天种种供养劝助。今请转法轮事大故。问曰。三藏中但说梵天请转法轮。今何以说四天王乃至阿迦尼吒天。答曰。欲界天近故前来。色界都名为梵。若说梵王请佛已说余天。又梵为色界初门。说初故后亦说

复次众生有佛无佛常识梵天。以梵天为世间祖父。为世人故说梵天。法轮相如先说

【经】舍利弗。是菩萨摩诃萨行般若波罗蜜。增益六波罗蜜时。诸善男子善女人各各欢喜意念言。我等当为是人作父母妻子亲族知识

【论】问曰。前已说能作是功德今何以复说增益六波罗蜜。答曰。先说总相今说别相。复次前所说功德中(前品中功德也)种种无量闻者厌惓。今但略说六波罗蜜则尽摄诸功德。复次为天说故能作诸功德。为人说故增益六波罗蜜。何以知之。如后说善男子善女人。以是故知。问曰。四天王天乃至阿迦尼吒天。何以不说善天而但人中说善男子善女人。答曰。诸天皆有天眼天耳他心智知供养菩萨故不别说其善。人以肉眼见无知。善者能知供养。以少故别说善者。善者从佛闻法。或从弟子菩萨闻。或闻受记当作佛。又闻佛赞叹其名者故知修善。问曰。何以但说男子女人善。不说二根无根者善。答曰。无根所谓无得道相。是故不说。如毗尼中不得出家。以其失男女相故其心不定。以小因缘故便嗔。结使多故著于世事。多怀疑网不乐道法。虽能少修福事。智慧浅薄不能深入本性转易。是故不说。声闻法如是说。摩诃衍中譬如大海无所不容。是无根人或时修善。但以少故不说。所谓少者于男女中是人最少。是人修善者少。譬如白人虽复须发黡子黑不名黑人。二根人结使多。杂亦行男事亦行女事。其心邪曲难可勉济。譬如稠林曳木曲者难出。又如阿修罗其心不端故常疑于佛谓佛助天。佛为说五众。谓有六众不为说一。若说四谛谓有五谛不说一事。二根人亦如是。心多邪曲故不任得道。以是故但说男子女人中善者。善相者有慈悲心能忍恶骂。如法句骂品中说

能忍恶骂人是名人中上。譬如好良马可中为王乘。复次以五种邪语及鞭杖打害缚系等。不能毁坏其心。是名为善相。复次三业无失乐于善人不毁他善。不显己德。随顺众人不说他过。不著世乐不求名誉。信乐道德之乐。自业清净不恼众生。心贵实法轻贱世事。唯好直信不随他诳。为一切众生得乐故自舍己乐。令一切众生得离苦故以身代之。如是等无量名为善人相。是相多在男女故说善男子善女人。问曰。善男子善女人何因能作是愿。答曰。善男子善女人自知福薄智慧鲜少。习近菩萨欲求过度。譬如沈石虽重依船得度。又善男子善女人。闻菩萨不从一世二世而得成道。无央数世往来生死。便作是念。我当与为因缘。复次菩萨积德厚故在所生处。众生皆来敬仰菩萨。以蒙利益重故。若见菩萨舍寿则生是愿。我当与菩萨作父母妻子眷属。所以者何。知习近善人增益功德故。譬如积集众香香气转多。如菩萨先世为国王太子。见阎浮提人贫穷。欲求如意珠入于大海至龙王宫。龙见太子威德殊妙即起迎逆延前供养。而问之言。何能远来。太子答曰。我怜阎浮提众生故。欲求如意宝珠以饶益之。龙言。能住我宫受供一月当以相与。太子即住一月为龙王赞叹多闻。龙即与珠。是如意珠能雨一由旬。龙言。太子有相不久作佛。我当作多闻第一弟子。时太子复至一龙宫得珠雨二由旬。二月赞叹神通力。龙言。太子作佛不久。我当作神足第一弟子。复至一龙宫得珠雨三由旬。三月赞叹智慧。龙言。太子作佛不久。我当作智慧第一弟子。诸龙与珠已言。尽汝寿命珠当还我。菩萨许之。太子得珠至阎浮提。一珠能雨饮食。一珠能雨衣服。一珠能雨七宝利益众生。又如须摩提菩萨。见燃灯佛从须罗娑女买五茎花不肯与之。即以五百金钱得五茎花女犹不与。而要之言。愿我世世常为君妻当以相与。菩萨以供养佛故即便许之。又妙光菩萨。长者女见其身有二十八相。生爱敬心住在门下。菩萨既到。女即解颈琉璃珠著菩萨钵中。心作是愿。我当世世为此人妇。此女二百五十劫中集诸功德。后生喜见淫女园莲花中。喜见养育为女。至年十四。女工世智皆悉备足。尔时有阎浮提王。名为财主。太子名德主。有大悲心。时出城入园游观。诸淫女等导引歌赞德主太子。散诸宝物衣服饮食。譬如龙雨无不周遍。喜德女见太子。自造歌偈而赞太子爱眼视之。目未曾眴而自发言。世间之事我悉知之。以我此身奉给太子。太子问言。汝为属谁。若有所属此非我宜。尔时喜见淫女答太子言。我女生年日月时节皆与太子同。此女非我腹生。我晨朝入园见莲花中有此女生。我因养育畜以为女。无以我故而轻此女。此女六十四能无不悉备。女工技术经书医方皆悉了达。常怀惭愧内心忠直无有嫉妒无邪淫想。我女德仪如是。太子必应纳之。德主太子答语女言。姊我发阿耨多罗三藐三菩提心。修菩萨道无所爱惜。国财妻子象马七珍。有所求索不逆人意。若汝生男女及以汝身。有人求者当以施之莫生忧悔。或时舍汝出家为佛弟子净居山薮汝亦勿愁。喜德女答言。假令地狱火来烧灭我身终亦不悔。我亦不为淫欲戏乐故而以相好。我为劝助阿耨多罗三藐三菩提故奉事正士。女又白太子言。我昨夜梦见妙日身佛坐道树下可往观之。太子见女端正又闻佛出。以此二因缘故共载一车俱诣佛所。佛为说法。太子得无量陀罗尼门。女得调伏心志。太子尔时以五百宝花供养于佛。以求阿耨多罗三藐三菩提。太子白父王言。我得见妙日身佛大得善利。父王闻已。舍所爱重之物以与太子。与其官属国内人民俱诣佛所。佛为说法。王得一切法无闇灯陀罗尼。时王思惟。不可以白衣法摄治国土。受于五欲而可得道。作是思惟已。立德主太子为王。出家求道。是时太子于月十五日六宝来应。喜德妻变为宝女。如不可思议经中广说。如是等因缘故知。善男子善女人。世世愿为菩萨父母妻子眷属

【经】尔时四天王乃至阿迦尼吒天。皆大欢喜各自念言。我等当作方便令是菩萨离于淫欲。从初发意常作童真。莫使与色欲共会。若受五欲障生梵天。何况阿耨多罗三藐三菩提。以是故舍利弗。菩萨摩诃萨断淫欲出家者。应得阿耨多罗三藐三菩提。非不断欲

【论】问曰。诸天何以作是愿。答曰。世间中有五欲第一无不爱乐。于五欲中触为第一能系人心。如人堕在深泥难可拯济。以是故诸天方便令菩萨远离淫欲。复次若受余欲犹不失智慧。淫欲会时身心慌迷。无所省觉深著自没。以是故诸天令菩萨离之。问曰。云何令离。答曰。如释迦文菩萨。在净饭王宫欲出城游观。净居诸天化为老病死人令其心厌。又令夜半见诸宫人妓直。恶露不净涕唾流涎屎尿涂漫。菩萨见已即便秽厌。或时诸天令女人恶心妒忌不识恩德。恶口欺诳无所省察。菩萨见已即生念言。身虽似人其心可恶即便舍之。欲使菩萨从初发心常作童真行。不与色欲共会。何以故。淫欲为诸结之本。佛言宁以利刀割截身体。不与女人共会。刀截虽苦不堕恶趣。淫欲因缘于无量劫数受地狱苦。人受五欲尚不生梵世。何况阿耨多罗三藐三菩提。或有人言。菩萨虽受五欲心不著故不妨于道。以是故经言受五欲尚不生梵世。梵世无始众生皆得生中。受五欲者尚所应得而不得之。何况阿耨多罗三藐三菩提。本所不得而欲得之。以是故菩萨应作童真。修行梵行当得阿耨多罗三藐三菩提。梵行菩萨不著世间故速成菩萨道。若淫欲者譬如胶漆难可得离。所以者何。身受欲乐淫欲根深。是故出家法中淫戒在初。又亦为重

【经】舍利弗白佛言。世尊。菩萨摩诃萨要当有父母妻子亲族知识耶。佛告舍利弗。或有菩萨有父母妻子亲族知识。或有菩萨从初发意断淫欲。修童真行。乃至得阿耨多罗三藐三菩提不犯色欲。或有菩萨方便力故受五欲已。出家得阿耨多罗三藐三菩提

【论】释曰。是三种菩萨。初者如世间人受五欲。后舍离出家得菩提道。二者大功德牢固。初发心时断于淫欲乃至成佛道。是菩萨或法身或肉身。或离欲或未离欲。三者清净法身菩萨得无生法忍住六神通。为教化众生故与众生同事而摄取之。或作转轮圣王。或作阎浮提王长者刹利。随其所须而利益之

【经】譬如幻师若幻弟子。善知幻法幻作五欲。于中共相娱乐于汝意云何。是人于此五欲颇实受不。舍利弗言。不也世尊。佛告舍利弗。菩萨摩诃萨以方便力故化作五欲。于中受乐成就众生。亦复如是。是菩萨摩诃萨不染于欲。种种因缘毁訾五欲。欲为炽然。欲为秽恶。欲为毁坏。欲为如怨。是故舍利弗。当知菩萨为众生故受五欲

【论】问曰。三种菩萨中。何以独为一种菩萨作譬喻。答曰。一者如人法不断淫欲。二者常断淫欲修于净行。三者亦修净行现受淫欲。以人不了故为作譬喻。问曰。何以不以梦化等为喻。答曰。梦非五情所知。但内心忆想故生。人以五情所见变失无常可以得解。化虽五情所知而见者甚少。佛为度可度众生。幻是众人所信。是故为喻。如幻师以幻术故于众人中现希有事令人欢喜。菩萨幻师亦如是。以五神通术故。于众生中化作五欲。共相娱乐化度众生。众生有二种。在家出家。为度出家众生故。现作声闻辟支佛佛及诸出家外道师。在家众生或有见出家者得度。或有见在家同受五欲而可化度。菩萨常以种种因缘毁訾五欲。欲为炽然者。若未失时三毒火然。若其失时无常火然。二火然故名为炽然。都无乐时。欲为秽恶者。诸佛菩萨阿罗汉等诸离欲者皆所秽贱。譬如人见狗食粪贱而愍之。不得好食而啖不净。受欲之人亦复如是。不得内心离欲之乐。而于色欲不净求乐。欲为毁坏者。著五欲因缘故。天王人王诸富贵者。亡国危身无不由之。欲如怨者。失人善利亦如刺客外如亲善内心怀害。五欲如是。丧失善心夺人慧命。五欲之生正为破坏众善毁败德业故出。又知五欲。如钩贼鱼。如弶害鹿。如灯焚蛾。是故说欲如怨。怨家之害不过一世。著五欲因缘堕三恶道。无量世受诸苦毒

【经】舍利弗白佛言。菩萨摩诃萨云何应行般若波罗蜜。佛告舍利弗。菩萨摩诃萨行般若波罗蜜时。不见菩萨。不见菩萨字。不见般若波罗蜜。亦不见我行般若波罗蜜。亦不见我不行般若波罗蜜。何以故。菩萨菩萨字性空。空中无色无受想行识。离色亦无空。离受想行识亦无空。空即是色色即是空。空即是受想行识。受想行识即是空。何以故。舍利弗。但有名字故谓为菩提。但有名字故谓为菩萨。但有名字故谓为空。所以者何。诸法实性无生无灭无垢无净故。菩萨摩诃萨如是行。亦不见生亦不见灭。亦不见垢亦不见净。何以故。名字是因缘和合作法。但以分别忆想假名说。是故菩萨摩诃萨行般若波罗蜜时。不见一切名字。不见故不著

【论】问曰。是事舍利弗上已问。今何以重问。答曰。先因佛说欲以一切种知一切法。当学般若波罗蜜故问。非自意问。复次今舍利弗闻上种种赞般若功德。心欢喜尊重般若故问云何应行。如病人闻叹良药便问云何应服。问曰。先已问住不住法行檀波罗蜜。施者受者财物不可得故。如是等为行般若。今何以复问行。答曰。上总问诸波罗蜜。此但问般若。上广赞叹般若为主。此直问行般若。复次上虽广叹般若波罗蜜。时会渴仰欲得。是故舍利弗为众人故问行般若波罗蜜。般若波罗蜜功德无量无尽。佛智慧亦无量无尽。若舍利弗不发问。则佛赞叹无穷已。若舍利弗不问者。则无因缘故则不应止。问曰。般若功德尊重。若佛广赞有何不可。答曰。赞叹般若闻者欢喜尊重则增其福德。若闻说般若则增其智慧。不但以福德因缘故可成佛道。要须智慧得成。是故不须但赞叹。人闻赞叹心已清净。渴仰欲得般若。如为渴人广赞叹美饮不解于渴即便应与之。如是等因缘故舍利弗今问行般若。问曰。如人有眼见方知所趣处然后能行。菩萨亦如是。先念佛道知般若见己身然后应行。今何以言不见菩萨及般若。若不见云何得行。答曰。此中不言常不见。但明入般若观时。不见菩萨及般若波罗蜜。般若波罗蜜为令众生知实法故出。此菩萨名字众缘和合假称。如后品中广说。般若波罗蜜名字亦如是。众法和合故假名为般若波罗蜜。般若波罗蜜虽是假名而能破诸戏论。以自性无故说言不可见。如火从众缘和合假名为火。虽无实事而能烧物。问曰。若入般若中不见。出则便见何者可信。答曰。上言般若为实法故出。是则可信。出般若波罗蜜不实故不可信。问曰。若入般若中不见出则见者。当知非法常空以般若力故空。答曰。世俗法故言行言入般若波罗蜜。诸观戏论灭故无出无入。若诸贤圣不以名字说则不得以教化凡夫。当取说意莫著语言。问曰。若般若中贵一切法空。此中何以先说众生空破我。答曰。初闻般若不得便说一切法空。我不可以五情求得。但忆想分别生我想无而谓有。又意情中无有定缘。但忆想分别颠倒因缘故。于空五众中而生我想。若闻无我则易可解。色等诸法现眼所见。若初言空无则难可信。今先破我次破我所法。破我我所法故则一切法尽空。如是离欲名为得道。复次般若波罗蜜无一定法。故不见我行般若。不见不行者。如凡夫不得般若故名不行。菩萨则不然。但行空般若故说不见不行。复次佛为法王。观余菩萨其智甚少。杂诸结使不名为行。譬如国王虽得少物不名为得。佛亦如是。教诸菩萨虽有少行不名为行。复次行般若波罗蜜者生憍慢。言我有般若波罗蜜取是相。若不行者心自懈没而怀忧悴。是故言不见我行与不行。复次不见我行般若波罗蜜者。破著有见。不见我不行般若波罗蜜者。破著无见。复次不见我行般若波罗蜜者。止诸法戏调。不见我不行者。止懈怠心故。譬如乘马疾则制之。迟则鞭之。如是等分别行不行。复次佛自说因缘。所谓菩萨菩萨字性空。是中虽但说菩萨字空而五众亦空。空中无色离色亦无空者。空名法空。法空中乃无一毫法。何况粗色。空亦不离色。所以者何。破色故有空。云何言离色。受想行识亦如是。何以故佛自更说因缘。所谓但有名字谓为菩提。但有名字谓为菩萨。但有名字谓为空。问曰。先已说此事。今何以重说。答曰。先说不见菩萨。不见菩萨字。不见般若波罗蜜。今说不见因缘。所谓但有名谓为菩提。但有名谓为菩萨。但有名谓为空。上菩萨此菩萨义同。菩萨字即如菩萨中说。般若波罗蜜分为二分。成就者名为菩提。未成就者名为空。生相实不可得故名为无生。所以者何。若先生后法。若先法后生。若生法一时。皆不可得。如先说无生故无灭。若法不生不灭如虚空。云何有垢有净。譬如虚空万岁。雨亦不湿大火烧不热烟亦不著。所以者何。本自无生故。菩萨能如是观不见离是不生不灭法。有生有灭有垢有净。何以故。佛自说因缘。一切法皆忆想分别因缘和合故强以名说。不可说者是实义。可说者皆是名字。菩萨行般若波罗蜜不见一切名字者。先略说名字。所谓菩萨菩萨字般若波罗蜜菩提字。今广说一切名字皆不可见。不见故不著。不著者不可得故。如诸眼中慧眼第一。菩萨以慧眼遍求不见。乃至不见细微一法。是故不著。问曰。若菩萨一切法中不著。何得不入涅槃。答曰。是事处处已说。今此中略说。大悲心故。十方佛念故。本愿未满故。精进波罗蜜力故。般若波罗蜜方便二事和合故。所谓不著于不著故。如是等种种因缘故。说菩萨虽不著诸法而不入涅槃

　　大智度论释习相应品第三之一

【经】佛告舍利弗。菩萨摩诃萨行般若波罗蜜时。应如是思惟。菩萨但有字。佛亦但有字。般若波罗蜜亦但有字。色但有字。受想行识亦但有字。舍利弗。如我但有字。一切我常不可得。众生寿者命者生者养育众数人作者使作者起者使起者受者使受者知者见者。是一切皆不可得。不可得空故。但以名字说。菩萨摩诃萨亦如是行般若波罗蜜。不见我不见众生。乃至不见知者见者。所说名字亦不可见

【论】问曰。第二品末已说空。今何以重说。答曰。上多说法空。今杂说法空众生空。行者观外法尽空无所有。而谓能知空者不空。是故复说。观者亦空。是众生空。声闻法中多说。一切佛弟子皆知诸法中无我。佛灭后五百岁分为二分。有信法空。有但信众生空。言五众是定有法但受五众者空。以是故佛说众生空以况法空。复次我空易知法空难见。所以者何。我以五情求之不可得。但以身见力故忆想分别为我。法空者色可眼见声可耳闻。是故难知其空。是二事般若波罗蜜中皆空。如十八空义中说。问曰。如我乃至知者见者为是一事为各各异。答曰。皆是一我。但以随事为异。于五众中我我所心起故名为我。五众和合中生故名为众生。命根成就故名为寿者命者。能起众事如父生子名为生者。乳哺衣食因缘得长是名养育。五众十二入十八界等诸法因缘是众法有数故名众数。行人法故名为人。手足能有所作名为作者。力能役他故名使作者。能造后世罪福业故名能起者。令他起后世罪福业故名使起者。后身受罪福果报故名受者。令他受苦乐是名使受者。目睹色名为见者。五识知名为知者。复次用眼见色以五邪见观五众。用世间出世间正见观诸法是名见者。所谓眼根五邪见世间正见无漏见是名见者。余四根所知及意识所知通名为知者。如是诸法皆说是神。此神十方三世诸佛及诸贤圣求之不可得。但忆想分别强为其名。诸法亦如是。皆空无实但假为其名。问曰。是神但有十六名字。更有余名。答曰。略说则十六。广说则无量。随事起名如官号差别工能智功。出家得道种种诸名。皆是因缘和合生故无自性。无自性故毕竟空。生空故法空。法空故生亦空

【经】菩萨摩诃萨作如是行般若波罗蜜。除佛智慧过一切声闻辟支佛上。用不可得空故。所以者何。是菩萨摩诃萨诸名字法名字所著处亦不可得故。舍利弗。菩萨摩诃萨能如是行。为行般若波罗蜜。譬如满阎浮提竹麻稻茅。诸比丘其数如是。智慧如舍利弗目连等。欲比菩萨行般若波罗蜜智慧。百分不及一。千分百千分乃至算数譬喻所不能及。何以故。菩萨摩诃萨用智慧度脱一切众生故

【论】释曰。有二因缘故。菩萨智慧胜声闻辟支佛。一者以空知一切法空亦不见是空。空以不空等一不异。二者以此智慧为欲度脱一切众生令得涅槃。声闻辟支佛智慧但观诸法空。不能观世间涅槃为一。譬如人出狱。有但穿墙而出自脱身者。有破狱坏锁既自脱身兼济众人者。复次菩萨智慧入二法中故胜。一者大悲。二者般若波罗蜜。复有二法。一者般舟三昧。二者方便。复有二法。一者常住禅定。二者能通达法性。复有二法。一者能代一切众生受苦。二者自舍一切乐。复有二法。一者慈心无怨无恚。二者乃至诸佛功德心亦不著。如是等种种功德庄严智慧故胜声闻辟支佛。问曰。诸钝根者可以为喻。舍利弗智慧利根何以为喻。答曰。不必以钝根为譬喻。譬喻为庄严论议。令人信著故。以五情所见以喻意识。令其得悟。譬如登楼得梯则易上。复次一切众生著世间乐。闻道得涅槃则不信不乐。以是故以眼见事喻所不见。譬如苦药服之甚难。假之以蜜服之则易。复次舍利弗于声闻中智慧第一。比诸佛菩萨未有现焉。如阎浮提者。阎浮树名其林茂盛。此树于林中最大。提名为洲此洲上有此树林。林中有河底有金沙。名为阎浮檀金。以阎浮树故名为阎浮洲。此洲有五百小洲围绕通名阎浮提。问曰。诸弟子甚多。何以故说舍利弗目揵连等。满阎浮提中如竹麻稻茅。答曰。一切佛弟子中。智慧第一者舍利弗。神足第一者目揵连。此二人于佛法中大。于外法中亦大。富楼那．迦郗那．阿那律等。于佛法中虽大。于外法中不如。又此二人常在大众助佛扬化破诸外道。富楼那等比丘无是功德。是故不说。复次若说舍利弗则摄一切智慧人。若说目揵连则摄一切禅定人。譬喻有二种。一者假以为喻。二者实事为喻。今此名为假喻。所以不以余物为喻者。以此四物丛生稠致种类又多故。舍利弗目连等比丘满阎浮提。如是诸阿罗汉智慧和合不及菩萨智慧百分之一。乃至算数譬喻所不能及。问曰。何以不但说算数譬喻所不能及。而说百分千分不及一。答曰。算数譬喻所不能及者是其极语。譬如人有重罪先以打缚楚毒然后乃杀。如声闻法中常以十六不及一为喻。大乘法中则以乃至算数譬喻所不能及

【经】舍利弗。置阎浮提满中如舍利弗目连等。若满三千大千世界。如舍利弗目连等。复置是事。若满十方如恒河沙等世界。如舍利弗目连等智慧。欲比菩萨行般若波罗蜜智慧。百分不及一。千分百千分乃至算数譬喻所不能及

【论】释曰。此义同上阎浮提。但以多为异。问曰。舍利弗目连等虽多智慧无异。何以以多为喻。答曰。有人谓少无力多则有力。譬如水少其力亦少。又如绝健之人少众力寡不能制之。大军攻之则伏。有人谓一舍利弗智慧少则不及菩萨多或能及。佛言虽多不及故以多为喻。如一切草木力不如火一切诸明势不及日。亦如十方世界诸山不如一金刚珠。所以者何。菩萨智慧是一切诸佛法本。能令一切众生离苦得乐。如迦陵毗伽鸟子虽未出[聲-耳+卵]其音胜于众鸟。何况出[聲-耳+卵]。菩萨智慧亦如是。虽未出无明[聲-耳+卵]胜一切声闻辟支佛。何况成佛。又如转轮圣王太子。虽未成就福祚威德胜于一切诸王。何况作转轮圣王。菩萨亦如是。虽未成佛无量阿僧祇劫集无量智慧福德故。胜于声闻辟支佛。何况成佛

【经】复次舍利弗。菩萨摩诃萨行般若波罗蜜一日修智慧。出过一切声闻辟支佛上

【论】问曰。先已说除佛智慧过一切声闻辟支佛上。今何以复重说。答曰。非重说也。上总相说。今别相说。先言一切声闻辟支佛不及菩萨智慧。今但明不及一日智慧。何况千万岁

【经】舍利弗白佛言。世尊。声闻所有智慧。若须陀洹斯陀含阿那含阿罗汉辟支佛智慧佛智慧。是诸众智无有差别。不相违背无生性空。若法不相违背无生性空。是法无有别异。云何世尊言。菩萨摩诃萨行般若波罗蜜一日修智慧。出过声闻辟支佛上

【论】问曰。上佛已说菩萨摩诃萨修智慧出过声闻辟支佛上。今舍利弗何以故问。答曰。不问智慧势力能度众生。今但问佛及六子智慧。体性法中无有差别者。以诸贤圣智慧皆是诸法实相慧。皆是四谛及三十七品慧。皆是出三界入三脱门成三乘果慧。以是故说无有差别。复次如须陀洹以无漏智灭结得果。乃至佛亦如是。如须陀洹用二种解脱果。有为解脱无为解脱。乃至佛亦如是。如佛入涅槃。须陀洹极迟不过七世。皆同事同缘同行同果报。以是故言无相违背。所以者何。不生性空故。问曰。破无明集诸善法故生智慧。是智慧心相应心共生随心行。是中云何说智慧无生性空无有别异。答曰。智慧缘灭谛是不生。因缘和合故无有自性。是名性空。无所分别智慧随缘得名。如眼缘色生眼识。或名眼识或名色识。智慧虽因缘和合作法。以缘无生性空故名为无生性空。问曰。诸贤圣智慧皆缘四谛生。何以但说灭谛。答曰。四谛中灭谛为上。所以者何。是三谛皆属灭谛故。譬如人请天子并食群臣亦名供养天子。复次灭谛故说无生。三谛故说性空。复次有人言是诸智慧性自然不生性自空。所以者何。一切法皆因缘和合故无自性。无自性故不生。问曰。若尔者智慧愚痴无有别异。答曰。诸法如入法性中无有别异。如火各各不同而灭相无异。譬如众川万流各各异色异味。入于大海同为一味一名。如是愚痴智慧入于般若波罗蜜中。皆同一味无有差别。如五色近须弥山自失其色皆同金色。如是内外诸法入般若波罗蜜中皆为一味。何以故。般若波罗蜜相毕竟清净故。复次愚痴实相即是智慧。若分别著此智慧即是愚痴。如是愚痴智慧有何别异。初入佛法是痴是慧。转后深入痴慧无异。以是故是诸众智无有别异。不相违背。不生性空故无咎

【经】佛告舍利弗。于汝意云何。菩萨摩诃萨行般若波罗蜜一日修智慧。心念我行道慧益一切众生。当以一切种智知一切法度一切众生。诸声闻辟支佛智慧为有是事不。舍利弗言。不也世尊

【论】释曰。有四种论。一者必定论。二者分别论。三者反问论。四者置论。必定论者。如众生中世尊为第一。一切法中无我世间不可乐。涅槃为安隐寂灭业因缘不失。如是等名为必定论。分别论者。如无畏太子问佛。佛能说是语令他人嗔不。佛言。是事当分别答。太子言。诸尼健子辈了矣。佛或时无怜愍心故出众生于罪中。而众生嗔。然众生后当得利。尔时无畏之子坐其膝上。佛问无畏。汝子或时吞诸瓦石草木汝听咽不。答言。不听。先教令吐。若不肯吐左手捉耳右手擿口。纵令血出亦不置之。佛言。汝不愍之耶。答言。愍之深故为出瓦石。虽当时痛后得安隐。佛言。我亦如是。若众生欲作重罪。善教不从以苦言谏之。虽起嗔恚后得安隐。又如五比丘问佛受乐得道耶。佛言。不必定。有受苦得罪受苦得乐。有受乐得罪受乐得福。如是等名为分别论。反问论者。还以所问答之。如佛告比丘。于汝意云何。是色常耶无常耶。比丘言。无常。若无常是苦不。答言苦。若法是无常苦闻法圣弟子著是法。言是法是我是我所不。答曰。不也世尊。佛告比丘。从今已后所有色。若过去若未来若现在。若内若外。若好若丑。是色非我所。我非此色所。如是应以正实智慧知。受想行识亦如是。如是等名反问论。置论者。如十四难。世间有常世间无常。世间有边世间无边。如是等是名为置论。今佛以反问论答舍利弗。以舍利弗智于事未悟。佛反问事端令其得解。菩萨度众生智慧名为道慧。如后品中说。萨婆若慧是声闻辟支佛事。一切种智慧是诸佛事。道种慧是菩萨事。复次八圣道分为实道。令众生种种因缘入道。是名道慧。令众生住于道中。是为利益。声闻种辟支佛种佛种。又复一切智慧无所不得。是名一切种。若有为若无为用一切种智知。得佛道已应度一切众生利益一切众生。或大乘或声闻乘或辟支佛乘。若不入三乘道教修福德受天上人中富乐。若不能修福以今世利益之事衣食卧具等。若复不得当以慈悲心利益。是名度一切众生。问曰。若佛知一切声闻辟支佛不能为众生。何以故问。答曰。佛意如是。欲令舍利弗口自说诸声闻辟支佛不如菩萨。是故佛问。舍利弗言。不也世尊。所以者何。声闻辟支佛虽有慈心。本不发心愿度一切众生。亦不回善根向阿耨多罗三藐三菩提。以是故菩萨一日修智慧。过声闻辟支佛上

【经】舍利弗。于汝意云何。诸声闻辟支佛颇有是念我等当得阿耨多罗三藐三菩提度一切众生令得无余涅槃不。舍利弗言。不也世尊。佛告舍利弗。以是因缘故。当知诸声闻辟支佛智慧。欲比菩萨摩诃萨智慧。百分不及一。乃至算数譬喻所不能及

【论】问曰。上已反问舍利弗事已定。今何以复问。答曰。以舍利弗欲以须陀洹同得解脱故与诸佛菩萨等。而佛不听。譬如有人欲以毛孔之空与虚空等。以是故佛重质其事。复次虽同一事义门各异。先言智慧。为一切众生故。今言颇有是念。我等当得阿耨多罗三藐三菩提。令一切众生得无余涅槃。无余涅槃者义如先说。复次一声闻辟支佛尚不作是念。何况一切声闻辟支佛

【经】舍利弗。于汝意云何。诸声闻辟支佛颇有是念。我行六波罗蜜成就众生庄严世界具佛十力四无所畏四无碍智十八不共法度脱无量阿僧祇众生令得涅槃不。舍利弗言。不也世尊

【论】释曰。先略说我当得阿耨多罗三藐三菩提。今广说得阿耨多罗三藐三菩提因缘。所谓六波罗蜜乃至十八不共法。六波罗蜜义如先说。教化众生净佛世界后当说。余十力等如先说

【经】佛告舍利弗。菩萨摩诃萨能作是念。我当行六波罗蜜乃至十八不共法。成阿耨多罗三藐三菩提。度脱无量阿僧祇众生令得涅槃。譬如萤火虫。不作是念。我力能照一阎浮提普令大明。诸阿罗汉辟支佛亦如是。不作是念。我等行六波罗蜜乃至十八不共法。得阿耨多罗三藐三菩提。度脱无量阿僧祇众生令得涅槃

【论】释曰。所以十方恒河沙舍利弗目连不如一菩萨者。譬如萤火虫虽众多各有所照不及于日。萤火虫亦不作是念。我光明能照一阎浮提。诸声闻辟支佛不作是念。我智慧能照无量无边众生。如萤火虫夜能有所照日出则不能。诸声闻辟支佛亦如是。未有大菩萨时。能师子吼说法教化。有菩萨出不能有所作

【经】舍利弗。譬如日出时光明遍照阎浮提无不蒙明者。菩萨摩诃萨亦如是。行六波罗蜜乃至十八不共法。得阿耨多罗三藐三菩提。度脱无量阿僧祇众生令得涅槃

【论】释曰。如日天子怜愍众生故与七宝宫殿俱绕四天下。从初至终常不懈息。为众生除诸冷湿照诸闇冥。令各得所。菩萨亦如是。从初发心常行六波罗蜜乃至十八不共法。为度众生无有懈息。除不善冷干竭五欲泥。破愚痴无明教导修善业令各得所。又日明普照无憎无爱。随其高下深浅悉照。菩萨亦如是。出于世间住五神通。处于虚空放智慧火。照明诸罪福业及诸果报。菩萨以智慧光明灭众生邪见戏论。譬如朝露见日则消


大智度论卷第三十五(释第二品讫第三品上)大智度论释习相应品第三之余(卷三十六)

　　　　圣者龙树造


　　　　后秦龟兹国三藏鸠摩罗什译


【经】舍利弗白佛言。云何菩萨摩诃萨过声闻辟支佛地。住阿鞞跋致地净佛道

【论】问曰。舍利弗何因作是问。答曰。舍利弗上问众智无异。佛既种种譬喻明菩萨智胜。意既已解。今问。云何能过二乘住阿毗跋致地净佛道。问曰。小乘不住成佛。何以故问净佛道事。答曰。舍利弗者是随佛转法轮。将虽自无益为利益求佛道众生故问。又以菩萨大悲多所利益。是故问菩萨事以益众生。复次舍利弗蒙佛恩故破诸邪见得成道果。欲报恩故问菩萨事。又舍利弗于声闻地中究尽边际。所未了者唯菩萨事。是故复问。又以菩萨法甚深微妙虽不能得爱乐故问。譬如见人妙宝已虽自无爱乐故问

【经】佛告舍利弗。菩萨摩诃萨从初发意行六波罗蜜。住空无相无作法。能过一切声闻辟支佛地。住阿毗跋致地净佛道

【论】问曰。是三事后品中各有因缘。佛今何以并说。答曰。是中略说。后当广说三事因缘。又今但说空无相无作因缘。后当说种种功德故合说三事。问曰。入三解脱门则到涅槃。今云何以空无相无作。能过声闻辟支佛地。答曰。无方便力故入三解脱门直取涅槃。若有方便力住三解脱门见涅槃。以慈悲心故能转心还起。如后品中说。譬如仰射虚空箭箭相拄不令堕地。菩萨如是。以智慧箭仰射三解脱虚空。以方便后箭射前箭不令堕涅槃之地。是菩萨虽见涅槃直过不住更期大事。所谓阿耨多罗三藐三菩提。今是观时非是证时。如是等应广说。若过是二地知诸法不生不灭。即是阿毗跋致地。住阿毗跋致地中教化众生净佛世界。是为能净佛道。复次菩萨住三解脱门观四谛。知是声闻辟支佛法直过四谛入一谛。所谓一切法不生不灭不垢不净不来不去等。入是一谛中是名阿毗跋致地。住是阿毗跋致地净佛道地。灭除身口意粗恶之业。及灭诸法中从初已来所失之事。是名净佛道地

【经】舍利弗白佛言。菩萨摩诃萨住何等地能为诸声闻辟支佛作福田

【论】释曰。舍利弗深心恭敬菩萨。故今问。菩萨漏结未尽。住何功德能为诸声闻辟支佛作福田

【经】佛告舍利弗。菩萨摩诃萨从初发意行六波罗蜜。乃至坐道场。于其中间常为诸声闻辟支佛作福田

【论】释曰。佛以是义示舍利弗。虽三解脱门涅槃事同。而菩萨有大慈悲声闻辟支佛无。菩萨从初发心行六波罗蜜乃至十八不共法。欲度一切众生具一切佛法故胜

【经】何以故。以有菩萨摩诃萨因缘故。世间诸善法生

【论】释曰。佛先已以一因缘益行众行故。为诸声闻辟支佛作福田。今说菩萨外益因缘故。世间有一切诸善法。所以者何。菩萨发心虽未成佛。令可度众生住三乘道。不得三乘者令住十善道。何况成佛。问曰。声闻辟支佛因缘故亦使世间得善法。何以但说菩萨能令世间有善法。答曰。因声闻辟支佛世间有善法者。亦皆由菩萨故有。若菩萨不发心者世间尚无佛道。何况声闻辟支佛。佛道是声闻辟支佛根本故。复次虽因声闻辟支佛有善法少。以少故不说。尚不说声闻辟支佛。何况外道诸师

【经】何等是善法。所谓十善道五戒八分成就斋。四禅四无量心四无色定。四念处四正勤四如意足五根五力七觉分八圣道分。尽现于世。以菩萨因缘故。六波罗蜜十八空佛十力四无所畏四无碍智十八不共法大慈大悲一切种智。尽现于世。以菩萨因缘故。有刹利大姓婆罗门大姓居士大家四天王天乃至非有想非无想天。皆现于世。以菩萨因缘故。有须陀洹斯陀含阿那含阿罗汉辟支佛佛。皆现于世

【论】问曰。以菩萨因缘故有善法于世可尔。刹利大姓婆罗门大姓居士大家。若世无菩萨亦有此贵姓。云何言皆从菩萨生。答曰。以菩萨因缘故。世间有五戒十善八斋等。是法有上中下。上者得道。中者生天。下者为人。故有刹利大姓婆罗门大姓居士大家。问曰。若世无菩萨。世间亦有五戒十善八斋刹利等大姓。答曰。菩萨受身种种。或时受业因缘身。或受变化身。于世间教化。说诸善法及世界法王法世俗法出家法在家法种类法居家法。怜愍众生护持世界。虽无菩萨法常行世法。以是因缘故皆从菩萨有。问曰。菩萨清净行大慈悲。云何说世俗诸杂法。答曰。有二种菩萨。一者行慈悲直入菩萨道。二者败坏菩萨。亦有悲心治以国法无所贪利。虽有所恼所安者多。治一恶人以成一家。如是立法。人虽不名为清净菩萨。得名败坏菩萨。以是因缘故皆由菩萨有。世间诸富贵皆从二乘道有。二乘道从佛有。佛因菩萨有。若无菩萨说善法者。世间无有天道人道阿修罗道。无有乐受不苦不乐受。但有苦受常有地狱啼哭之声。菩萨如是大利益故。云何不名为世间作福田。舍利弗闻是菩萨有大功德应当供养。心念烦恼未尽。虽有大福不能消其供养。如人虽啖好食以内有病故不能消化。以是故

【经】舍利弗白佛言。菩萨摩诃萨净毕施福不。佛言。不也。何以故。本以净毕故

【论】释曰以菩萨从初发心时便为一切众生供养之上首。所以者何。以决定为无量无边阿僧祇众生代受勤苦。又利益无量阿僧祇众生令得度脱。欲取一切诸佛法大智慧力故。能令世间即是涅槃。如是种种因缘故言本已净毕。复次佛重说消施因缘故

【经】舍利弗。菩萨摩诃萨为大施主施何等施诸善法。何等善法。十善道五戒乃至十八不共法一切种智。以是施与

【论】释曰。先说由菩萨因缘世间有善法今说菩萨施善法之主。是为差别

【经】舍利弗白佛言。世尊。菩萨摩诃萨云何习应般若波罗蜜。与般若波罗蜜相应

【论】释曰。上说一日修般若波罗蜜胜声闻辟支佛。从是因缘来佛种种赞叹菩萨。如是大功德皆从般若波罗蜜生。是故今问。云何菩萨习行是般若波罗蜜。与般若波罗蜜相应。复次舍利弗知般若波罗蜜难行难得。如幻如化难可受持。恐行者违错。故问习应

【经】佛告舍利弗。菩萨摩诃萨习应色空。是名与般若波罗蜜相应。习应受想行识空。是名与般若波罗蜜相应。复次舍利弗。菩萨摩诃萨习应眼空。是名与般若波罗蜜相应。习应耳鼻舌身心空。是名与般若波罗蜜相应。习应色空。是名与般若波罗蜜相应。习应声香味触法空。是名与般若波罗蜜相应。习应眼界空色界空眼识界空。是名与般若波罗蜜相应。习应耳声识界鼻香识界舌味识界身触识界意法识界空。是名与般若波罗蜜相应。习应苦空。是名与般若波罗蜜相应。习应集灭道空。是名与般若波罗蜜相应。习应无明空。是名与般若波罗蜜相应。习应行识名色六处触受爱取有生老死空。是名与般若波罗蜜相应。习应一切诸法空若有为若无为空。是名与般若波罗蜜相应

【论】释曰。五众者色受想行识。色众者是可见法。是色因缘故亦有不可见。有对。有对虽不可见亦名为色。如得道者名为道人。余出家未得道者亦名为道人。何等是可见。一处是可见有对色。小分一入摄余九处及无作业名不可见色。有对者十处。无对者唯无作色。有漏无漏等分别亦如是。如经说。色有三种。有色可见有对。有色不可见有对。有色不可见无对。是故当知非但眼见故。是色内外十处能起五识者皆名色。因是色分故生无作色。复有四种色。内有受不受。外有受不受。复有五种色所谓五尘。复有一种色如经说恼坏相。众生身色名为恼坏相。非众生色亦名恼坏相。恼相因缘故亦名恼。譬如有身则有饥渴寒热老病刀杖等苦。复有二种色。所谓四大四大造色。内色外色。受色不受色。系色不系色。有色能生罪有色能生福。业色非业色。业色果色。业色报色。果色报色。隐没无记色。不隐没无记色。可见色不可见色。有对色无对色。有漏色无漏色。如是等二种分别色。复有三种色如上可见有对中说。复有三种色。善色不善色无记色。学色无学色非学非无学色。从见谛所断生色从思惟所断生色从无断生色。复有三种色。欲界系色色界系色不系色。有色能生贪欲有色能生嗔恚有色能生愚痴。三结三漏等亦如是。有色能生不贪善根不嗔善根不愚痴善根。如是等诸三善根应广说。有色能生隐没无记法能生不隐没无记法。不隐没无记有二种。有报生有非报生者。如是等二种无记。复有四种色如上受不受中说。四大及造色三种善不善无记。身业作无作色口业作无作色。受色(受戒时得律仪色)止色(恶不善禁止也)用色(如众僧受用檀越所施之物)不用色。(余无用之色)如是等四种色。复有五种色。身作无作色口作无作色及非业色五情五尘。粗色动色影色像色诳色。粗色者可见可闻可嗅可味可触如土石等。动色者有二种。一者众生动作二者非众生动作。如水火风动作。地依他故动。下有大风动水水动地。风之动树。如酒自沸动。如磁石吸铁。如真珠玉车渠马瑙夜能自行。皆是众生先世福德业因缘不可思议。问曰。影色像色不应别说。何以故。眼光明对清净镜故反自照见。影亦如是遮光故影现无更有法。答曰。是事不然。如油中见像黑则非本色。如五尺刀中横观则面像广纵观则面像长则非本面。如大秦水精中玷。玷中皆有面像则非一面像。以是因缘故非还见本像。复次有镜有人有持者有光明。众缘和合故有像生。若众缘不具则像不生。是像亦非无因缘。亦不在因缘中。如是别自有法非是面也。此微色生法如是不同粗色。如因火有烟火灭烟在。问曰。若尔者不应别说影。同是细色故。答曰。镜中像有种种色影则一色是故不同。是二虽待形俱动形质各异。影从遮明而现。像则从种种因缘生。虽同细色各各差别。诳色者如炎如幻如化如乾闼婆城等。远诳人眼近无所有。如是等种种无量色总名色众。受众者如经说。因眼缘色生眼识。三事和合故生触。是触即时三众共生。所谓受想行。问曰。眼识亦与三众作因。何以但说触。答曰。眼识少时住见色便灭。次生意识能分别色好丑。是故不说眼识。因眼色识三事和合故生触。触生心数法。眼识因缘远故不说。问曰。一切识皆有触。何以但触因缘生心数法。答曰。心有二种一者念念生灭心。二者次第相续心。触亦如是。次第相续触粗故说因触生心数法。念念触微细亦共生心数法不了故不说。若情尘识三事和合能受苦乐。尔时触法了了。以是故说因触生心数法。如色法从因缘和合生。心数法亦如是。从触法和合生。如色法从和合生。无和合则不生。心数法亦如是。有触则生无触则不生。此受众一种所谓受相。复有二种受。身受心受内受外受。粗细远近净不净等。复有三种受。苦乐不苦不乐。善不善无记。学无学非学非无学。见谛所断思惟所断不断。因见谛所断生受。因思惟所断生受。因不断生受。或因身见生。不还与身见作因。或因身见生。还与身见作因。或不因身见生。不还与身见作因。复有三种受。欲界系色界系无色界系。如是等三种受。复有四种受。内身受外身受内心受外心受。四正勤四如意足等相应受。及四流四缚等相应受。是名四种受。复有五种受。乐根苦根忧根喜根舍根。见苦所断相应受。乃至思惟所断相应受。五盖五结诸烦恼相应受亦如是。复有六受众。六识相应受。复有意识分别为十八受。所谓眼见色思惟分别心生喜。眼见色思惟分别心生忧。眼见色思惟分别心生舍。乃至意识亦如是。是十八受中有净有垢为三十六。三世各有三十六为百八。如是等种种因缘分别受义无量名为受众。想众相应行众识众亦如是分别。何以故。与受众相应故。复次佛说有四种想。有小想大想无量想无所有想。小想者觉知小法。如说小法者。小欲小信小色小缘相名为小想。复次欲界系想名为小。色界系想名为大。三无色天系想名为无量。无所有处系想是名无所有想

复次烦恼相应想名为小想。烦恼覆故。有漏无垢想名为大想。诸法实相想名为无所有想。无漏想名为无量想。为涅槃无量法故。复次佛说有六想。眼触相应生想。乃至意触相应生想。如是等名为想众。行众者。佛或时说一切有为法名为行。或说三行。身行口行意行。身行者出入息。所以者何。息属身故。口行者觉观。所以者何。先觉观然后语言。意行者受想。所以者何。受苦乐取相心发。是名意行。心数法有二种。一者属见。二者属爱。属爱主名为受。属见主名为想。以是故说是二法为意行。佛或说十二因缘中三行。福行罪行无动行。福行者欲界系善业。罪行者不善业。无动行者色无色界系业。阿毗昙除受想余心数法。及无想定灭尽定等心不相应法。是名为行众。识众者内外六入和合故生六觉名为识。以内缘力大故名为眼识。乃至名为意识。问曰。意即是识。云何意缘力故生意识。答曰。意生灭相故。多因前意故。缘法生意识。问曰。前意已灭云何能生后识。答曰。意有二种。一者念念灭。二者心次第相续名为一。为是相续心故。诸心名为一意。是故依意而生识无咎。意识难解故。九十六种外道不说依意故生识。但以依神为本。此五众四念处中广说。所以者何。身念处说色众。受念处说受众。心念处说识众。法念处说想众行众。问曰。不应有五众。但应有色众识众。识众随时分别故有异名。名为受想行。如不净识名为烦恼。净识名为善法。答曰。不然。所以者何。若名异故实亦异。若无异法名不应异。若唯有心而无心法者。心不应有垢有净。譬如清净池水。狂象入中令其混浊。若清水珠入水即清净。不得言水外无象无珠。心亦如是。烦恼入故能令心浊。诸慈悲等善法入心令心清净。以是故不得言烦恼慈悲等法即是心。问曰。汝不闻我先说。垢心即是烦恼。净心即是善法。答曰。若垢心次第云何能生净心。净心次第云何当生垢心。以是故是事不然。汝但知粗现之事。不知心数法。不可以不知故便谓为无。当知必有五众。问曰。若有者何以不多不少但说五。答曰。诸法各有定限。如手法五指不得求其多少。复次有为法虽复无量。佛分判为五分则尽。问曰。若尔者何以故复说十二入十八界。答曰。众义应尔。入界义异。佛为法王。为众生故或时略说或时广说。有众生于色识中不大邪惑。于心数法中多有错谬故说五众。有众生心心数法中不生邪惑。但惑于色。为是众生故说色为十处。心心数法总说二处。或有众生于心数法中少生邪惑。而多不了色心。为是众生故说心数法为一界。色心为十七界。或有众生不知世间苦法生灭。不知离苦道。为是众生故说四谛。世间及身皆为是苦。爱等烦恼是苦因。烦恼灭是苦灭。灭烦恼方便法是名道。或有众生著吾我故。于诸法中邪见生一异相。或言世间无因无缘。或堕邪因缘。为是众生故说十二因缘有人说常法。或说神常。或说一切法常。但灭时隐藏微细非是无也。若得因缘会还出更无异法。为是人故说一切有为法皆是作法无有常定。譬如木人。种种机关。木楔和合故能动作。无有实事。是名有为法。问曰。是中说五众有何次第。答曰。行者初习观法先观粗法。知身不净无常苦空无我等身患。如是众生所以著此身者。以能生乐故。谛观此乐有无量苦常随逐之。此乐亦无常空无我等。六尘中有无量苦。众生何因缘生著。以众生取相故著。如人身一种偏有所著。能没命随死取相。受苦乐发动生思等诸行。心行发动时识知离苦得乐方便是为识。复次众生五欲因缘故受苦乐。取相因缘故深著是乐。以深著乐故。或起三毒若三善根。是名为行。识为其主受用上事。五欲即是色。色是根本故初说色众。余次第有名。余入界诸法等皆由五众次第。有唯法入法界中增无为法。四谛中增智缘灭入界乃至有为无为法如上说。今五众等诸法皆是空。何以故。圣主说故。圣有三种下中上。佛为其主如星宿月中日为其最。光明大故。佛得一切智慧故名为圣主。圣主所说故应当是实。复次以有十八空故一切法空。若但以性空能空一切法。何况十八。若以内空外空能空一切法。何况十八。复次若有法不空应当有二种。色法非色法。是色法分别破裂乃至微尘。分别微尘亦不可得。终卒皆空无色法。乃至念念生灭故皆空。如四念处中说。复次诸法性空但名字。因缘和合故有。如山河草木土地人民州郡城邑名之为国。巷里市陌庐馆宫殿名之为都。梁柱椽栋瓦竹壁石名之为殿。上中下分和合名之为柱。片片和合故有分名。众札和合故有片名。众微和合故有札名。是微尘有大有中有小。大者游尘可见。中者诸天所见。小者上圣人天眼所见。慧眼观之则无所见。所以者何。性实无故。若微尘实有即是常。不可分裂不可毁坏。火不能烧水不能没。复次若微尘有形无形二俱有过。若无形云何是色。若微尘有形则与虚空作分。亦有十方分。若有十方分则不名为微。佛法中色无有远近粗细是常者。复次离是因缘名字则无有法。今除山河土地因缘名字更无国名。除庐里道陌因缘名字则无都名。除梁椽竹瓦因缘名字更无殿名。除三分因缘名字更无柱名。除片因缘名字则无分名。除札因缘名字则无片名。除众微因缘名字则无札名。除中微尘名字则无大微尘名。除小微尘名字则无中微尘名。除天眼妄见则无小微尘名。如是等种种因缘义故知诸法毕竟空。问曰。若法毕竟空何以有名字。答曰。名字若是有与法俱破。若无则不应难。名字与法俱无有异。以是故知一切法空。复次一切法实空。所以者何。无有一法定故。皆从多法和合生。若无有一亦无有多。譬如树根茎枝叶和合故有假名树。若无树法根茎枝叶为谁和合。若无和合则无一法。若无一法则亦无多。初一后多故。复次一切诸观语言戏论皆无实者。若世间常亦不然。世间无常亦不然。有众生无众生。有边无边有我无我诸法实诸法空皆不然。如先种种论议门中说。若是诸观戏论皆无者云何不空。问曰。汝言诸法实诸法空皆不然者。今云何复言诸法空。答曰。有二种空。一者说名字空但破著有而不破空。二者以空破有亦无有空。如小劫尽时刀兵疾疫饥饿犹有人物鸟兽山河。大劫烧时山河树木。乃至金刚地下大水亦尽。劫火既灭持水之风亦灭。一切廓然无有遗余。空亦如是。破诸法皆空。唯有空在。而取相著之。大空者破一切法空亦复空。以是故汝不应作是难。若灭诸戏论云何不空。如是等种种因缘处处说空。当知一切法空。习者随般若波罗蜜修习行观不息不休。是名为习。譬如弟子随顺师教不违师意是名相应。如般若波罗蜜相。菩萨亦随是相。以智慧观能得能成就不增不减。是名相应。譬如函盖大小相称。虽般若波罗蜜灭诸观法。而智慧力故。名为无所不能无所不观。能如是知不堕二边。是为与般若相应

【经】复次舍利弗。菩萨摩诃萨习应性空。是名与般若波罗蜜相应。如是舍利弗。菩萨摩诃萨行般若波罗蜜习应七空。所谓性空自相空诸法空不可得空无法空有法空无法有法空。是名与般若波罗蜜相应

【论】问曰。何以不说住十八空。但说住七空。名与般若波罗蜜相应。答曰。佛法中广说则十八空。略说则七空。如广说助道法。则有三十七品。略说则七觉分。复次是七空多用利益众生故。如大空无始空。或时有众生起是邪见。为是故说。性空者。一切诸法性本末尚自空。何况现在。因缘尚空何况果报。自相空者。诸法总相别相尽观其空心则远离。用是二空诸法皆空。是名诸法空。从性空故有相相空故诸法皆空。诸法空故更无所得。是名不可得空。用是四种空破一切有法。若以有法有相为过者取于无法。是故说无法空。若以无法为非还欲取有法。是故说有法空。先说四空虽破有法。行者心则离有而存于无是则说无法空。若说无法为非。心无所寄还欲存有。是故略说有法空。以存有心薄故。无法有法空者。行者以无法空为非心还疑有。若心观有还疑无法。是故有无俱观其空。如内外空观。以是故但说七空。问曰。汝言知一切法空灭诸观。是名与般若波罗蜜相应。如是观是名相应。不如是观则不相应。分别是非故。即亦是观。云何言灭。答曰。以是故

【经】佛告舍利弗。菩萨摩诃萨习应七空时。不见色若相应若不相应。不见受想行识若相应若不相应。不见色若生相若灭相。不见受想行识若生相若灭相不见色若垢相若净相。不见受想行识若垢相若净相

【论】释曰。不见色若生相若灭相者。不见五众有生有灭。若五众有生灭相即堕断灭中。堕断灭故则无罪无福。无罪无福故与禽兽无异。不见色若垢若净。不见五众有缚有解。若五众是缚性。无有得解脱者。若五众是净性者。则无有学道法

【经】不见色与受合。不见受与想合。不见想与行合。不见行与识合。何以故。无有法与法合者。其性空故

【论】释曰。心心数法无形。无形故则无住处。以是故色不与受合。如四大及四大所造色二触和合。心心数法中无触法。故不得和合。问曰。若尔者何以说受想行识不共和合。答曰。佛此中自说无有法与法合者。何以故。一切法性常空故。若无法与法合亦无有离。复次佛自说因缘

【经】舍利弗。色空中无有色受想行识。空中无有识

【论】释曰。何以故。色与空相违。若空来则灭色。云何色空中有色。譬如水中无火火中无水。性相违故。复次有人言色非实空。行者入空三昧中见色为空。以是故言色空中都无有色。受想行识亦如是

【经】舍利弗。色空故无恼坏相。受空故无受相。想空故无知相。行空故无作相。识空故无觉相

【论】问曰。此义有何次第。答曰。先说五众空中无五众。今是中说其因缘。五众各各自相不可得故。故言五众空中无五众

【经】何以故。舍利弗。非色异空非空异色。色即是空空即是色。受想行识亦如是

【论】释曰。佛重说因缘。若五众与空异。空中应有五众。今五众不异空。空不异五众。五众即是空。空即是五众。以是故空不破五众。所以者何。是中佛自说因缘

【经】舍利弗。是诸法空相不生不灭不垢不净不增不减。是空法非过去非未来非现在。是故空中无色无受想行识。无眼耳鼻舌身意。无色声香味触法。无眼界。乃至无意识界。无无明亦无无明尽。乃至无老死亦无老死尽。无苦集灭道。亦无智亦无得。无须陀洹无须陀洹果。无斯陀含。无斯陀含果。无阿那含无阿那含果。无阿罗汉无阿罗汉果。无辟支佛无辟支佛道。无佛亦无佛道。舍利弗。菩萨摩诃萨如是习应。是名与般若波罗蜜相应

【论】问曰。人皆知空中无所有。不生不灭不垢不净不增不减无一切法。佛何以分别说五众等诸法各各空。答曰。有人虽复习空。而想空中犹有诸法。如行慈人。虽无众生而想众生得乐。自得无量福故。以是故佛说诸法性常自空。非空三昧故令法空。如水冷相火令其热。若言以空三昧故令法空者。是事不然。智者是无漏八智。得者初得圣道须陀洹果乃至佛道。是义先已广说

【经】舍利弗。是菩萨摩诃萨行般若波罗蜜。不见般若波罗蜜若相应若不相应。不见檀波罗蜜尸波罗蜜羼提波罗蜜毗梨耶波罗蜜禅波罗蜜若相应若不相应。亦不见色若相应若不相应。不见受想行识若相应若不相应。不见眼乃至意色乃至法眼色识界乃至意法识界若相应若不相应。不见四念处乃至八圣道分佛十力乃至一切种智若相应若不相应。如是舍利弗。当知菩萨摩诃萨与般若波罗蜜相应

【论】释曰。菩萨得诸法实相入般若波罗蜜。即于般若波罗蜜不见定相若相应若不相应。何况见有余法。云何不见般若相应不相应。不见如是行为应般若波罗蜜。不见不如是行为不应般若波罗蜜。如常乐我行不应般若波罗蜜。无常苦无我行为应般若波罗蜜。若行实不应般若波罗蜜。若行空为应般若波罗蜜。如有无行为不应般若波罗蜜。如非有非无行为应般若波罗蜜。般若波罗蜜中皆无是事。般若波罗蜜相毕竟清净故。五波罗蜜五众。乃至一切种智亦如是。问曰。般若波罗蜜毕竟清净应尔。五波罗蜜及余法云何清净。答曰。先说五事离般若波罗蜜不名波罗蜜。与般若波罗蜜和合故名波罗蜜。如般若波罗蜜初品中说。云何名檀波罗蜜。不见施者不见受者无财物故。五众法是菩萨观处。与般若波罗蜜和合故。毕竟清净故。不见相应不相应。十二入十八界十二因缘亦如是。是诸法无有定性无有定法。以是故不见若相应若不相应。十八空四念处乃至大慈大悲一切种智。不见若相应若不相应。问曰。是菩萨非声闻辟支佛。云何有三十七品。未得佛道云何有十力四无所畏。答曰。是菩萨虽非声闻辟支佛。亦观声闻辟支佛法。欲以声闻辟支佛道度众生故。复有人言。行声闻辟支佛道但不取证。如后品中说。入空无相无作三昧。菩萨住是三解脱门作是念言。今是观时非是证时。或有新发意菩萨。闻有声闻辟支佛三十七品法。读诵正忆念分别。以是故说菩萨有三十七品。佛十力等亦如是。菩萨自于菩萨十力四无所畏十八不共法中住。住是法中若闻若忆想分别。佛十力四无所畏十八不共法等。甚深微妙亦是我分。复次是菩萨无量阿僧祇劫来。修习佛十力四无所畏等。坐佛树下时得无碍解脱故增益清净。譬如勋劳既立然后受其功赏。菩萨亦如是。有是功德乃受其名。是功德皆是般若波罗蜜势力合故。不见若相应若不相应。此诸法义从六波罗蜜乃至一切智先已说

【经】复次舍利弗。菩萨摩诃萨行般若波罗蜜时。空不与空合。无相不与无相合。无作不与无作合。何以故。空无相无作无有合与不合。舍利弗。菩萨摩诃萨如是习应。是名与般若波罗蜜相应

【论】问曰。一心中无有二空。云何说空不与空合。答曰。空有二种。一者空三昧。二者法空。空三昧不与法空合。何以故。若以空三昧力合法空者。是法非自性空。又空者性自空。不从因缘生。若从因缘生则不名性空。行者若入时见空出时不见空。当知是虚妄。复次佛自说因缘。空中无合无不合。无相无作亦如是。舍利弗。菩萨如是习应。是名与般若波罗蜜相应。问曰。但一处说。不见与般若波罗蜜相应不相应便足。何以故复更种种说相应不相应因缘。若一处应余则皆应。若一处不应余亦不应。譬如一盲无见千盲俱尔。答曰。不然。若欲以戏论求胜。应如是难。诸法相虽不可说。佛以大慈大悲故种种方便说。又佛说法为一种众生得道。为未悟者重说。又复一说为断见谛结使。二说为断思惟结使。复更说为诸余结使分分皆断。又一说有人得声闻道。一说种辟支佛道因缘。更一说发阿耨多罗三藐三菩提心。更一说行六波罗蜜。更一说行方便得无生忍。更一说得初住地。更一说乃至十住地。更一说为人故。更一说为天故。复次是般若波罗蜜相甚深难解难知。佛知众生心根有利钝。钝根者少智为其重说。若利根者一说二说便悟。不须种种重说。譬如驶马下一鞭便走驽马多鞭乃去。如是等种种因缘故。经中重说无咎

【经】复次舍利弗。菩萨摩诃萨行般若波罗蜜时。入诸法自相空。入已色不作合不作不合。受想行识不作合不作不合。色不与前际合。何以故。不见前际故。色不与后际合。何以故。不见后际故。色不与现在合。何以故。不见现在故。受想行识亦如是

【论】释曰。先说空无相无作无合无不合。今更说因缘入自相空故。五众不作合不作不合。若一切法自相空。是中无有合不合。合者诸法如其相。如地坚相识知相。如是等自相不在异法。是名为合。不合者自相不在自法中。略说诸法相不增不减。色不与前际合。何以故。前际空无所有但有名字。若色入过去则灭无所有。云何与前际合。后际者未有未生。色不应与后际合。现在色生灭不住故不可取相。色不应与现在合。复次佛自说因缘。色不与前际合。非不合。何以故。前际不可见故。色不与后际合非不合。何以故。后际不可见故。色不与现在合。非不合。何以故。现在不可见故。受想行识亦如是

【经】复次舍利弗。菩萨摩诃萨行般若波罗蜜。前际不与后际合。后际不与前际合。现在不与前际后际合。前际后际亦不与现在合。三际名空故。舍利弗。菩萨摩诃萨如是习应者。是名与般若波罗蜜相应

【论】问曰。云何前际后际合。答曰。有人说三世诸法皆是有。未来法转为现在。现在转为过去。如泥揣现在瓶为未来土为过去。若成瓶时瓶为现在泥揣为过去。瓶破为未来。如是者是为合。若有三世相是事不然。以多过故是为不合。复次三世合者。如过去法与过去未来现在世作因。现在法与现在未来世作因。未来世法与未来世作因。又过去心心数法缘三世法。未来现在心心数法亦如是。断心心数法能缘不断法。不断心心数法能缘可断法。如是等三世诸法因缘果报共相和合。是名为合。菩萨不作是合。何以故。如先说过去已灭云何能为因能为缘。未来未有云何为因缘。现在乃至一念中不住云何为因缘。是名不合。复次佛自说因缘。三世及名字空故。云何言合


大智度论卷第三十六大智度论释习相应品第三之余(卷三十七)

　　　　圣者龙树造


　　　　后秦龟兹国三藏鸠摩罗什译


【经】复次舍利弗。菩萨摩诃萨行般若波罗蜜。萨婆若不与过去世合。何以故。过去世不可见。何况萨婆若与过去世合。萨婆若不与未来世合。何以故。未来世不可见。何况萨婆若与未来世合。萨婆若不与现在世合。何以故。现在世不可见。何况萨婆若与现在世合。舍利弗。菩萨摩诃萨如是习应。是名与般若波罗蜜相应

【论】释曰。菩萨行般若波罗蜜。不观萨婆若与过去世同。何以故。过去世是虚妄。萨婆若是实法。过去世是生灭相。萨婆若非生灭相。过去世及法求觅不可得。何况萨婆若与过去世合。复次佛自说因缘。菩萨摩诃萨行般若波罗蜜。不见过去世。何况萨婆若与过去世合。未来现在世亦如是。未来世除生灭相其余义同。复次以时故说有三世。过去未来现在。时义如一时中说。复次萨婆若是十方三世诸佛真实智慧。三世者从凡夫虚妄生。云何与萨婆若合。譬如真金不与弊铁同相。问曰。如随喜品中说。菩萨摩诃萨念过去现在诸佛萨婆若智慧等诸功德。回向阿耨多罗三藐三菩提。云何言过去现在世不与萨婆若合。答曰。若以著心取相念萨婆若者。不名回向阿耨多罗三藐三菩提。譬如杂毒食初虽香美后不便身。若菩萨分别过去现在诸佛萨婆若者。应与三世合。今不取相故则无有合。问曰。菩萨亦念未来世当成佛。萨婆若亦自念我当得萨婆若。是名与未来世萨婆若合。云何言不合。答曰。萨婆若过三界出三世。毕竟清净相。行者但以忆想分别我当得是萨婆若。如世间法忆想当有所得。而是事未生未有。时节未至因缘未会都无处所。云何当与合。如明当服苏今已忆臭。又如迦栴延弟子辈言未来世中菩提。语菩萨言。若能修相好身者。我当来处之。如贵家女自恣无难。遣使语贫家子言。汝好庄严房舍帏帐种种备具。我当来处汝家中。如是说者是不如法。以是故不得以萨婆若与三世合。问曰。余法甚多。何以但说萨婆若。答曰。是萨婆若菩萨所归趣。深心欲得。于三世中求索故。问曰。何以不于有为无为法中求。答曰。后当说一切法中求

【经】复次舍利弗。菩萨摩诃萨行般若波罗蜜。色不与萨婆若合。色不可见故。受想行识亦如是。眼不与萨婆若合。眼不可见故。耳鼻舌身意亦如是。色不与萨婆若合。色不可见故。声香味触法亦如是。舍利弗。菩萨摩诃萨如是习应名与般若波罗蜜相应

【论】问曰。何以但说五众十二入。不说十八界十二因缘。答曰。应当说。或时诵者忘失。何以知之。佛所说五众十二入十八界十二因缘事垢净。五众十八界十二入十二因缘名为事。不定是垢不定是净。是中或有结使生。或有善法生。如田定能生物随种皆生。众界入十二因缘是为事。六波罗蜜乃至一切种智是为净种。所以不说垢者。是菩萨结使已薄不以自恼。是故不说。又菩萨智慧深入解诸法空。无诸烦恼但集诸功德。以是故应说十八界十二因缘。如色等事中不应有萨婆若合。所以者何。是萨婆若三世中不可得故。色等事中亦不可得。是皆世间因缘和合无有定性

【经】复次舍利弗。菩萨摩诃萨行般若波罗蜜。檀波罗蜜不与萨婆若合。檀波罗蜜不可见故。乃至般若波罗蜜亦如是。四念处不与萨婆若合。四念处不可见故。乃至八圣道分亦如是

【论】问曰。五众等是世间法。可不与萨婆若合。六波罗蜜云何不与合。答曰。六波罗蜜有二种。一者世间。二者出世间。为世间檀波罗蜜故说不与合。出世间檀波罗蜜应与合。复次菩萨行六波罗蜜。漏结未尽。不得与佛萨婆若合。复次佛说六波罗蜜空尚不可见。何况与萨婆若合。三十七品亦如是。问曰。是六波罗蜜杂有道俗故。三十七品趣涅槃道云何不合。答曰。三十七品是二乘法但为涅槃。菩萨为佛道。是故不合。问曰。摩诃衍品中有三十七品。亦是菩萨道。云何不与萨婆若合。答曰。有菩萨以著心故。行三十七品多回向涅槃。是故佛说不合

【经】佛十力乃至十八不共法不与萨婆若合。佛十力乃至十八不共法不可见故。舍利弗。菩萨摩诃萨如是习应。是名与般若波罗蜜相应

【论】释曰。是十力乃至十八不共法。虽是妙法为萨婆若故行。以菩萨漏结未尽故。不应与萨婆若合。复次佛十力等法有三种。一者菩萨所行虽未得佛道渐渐修习。二者佛所得而菩萨忆想分别求之。三者佛心所得。上二种不应与合。下一种虽可合而菩萨未得。是故不合。复次空故不可见。不可见故不合。是以皆言不可见故

【经】复次舍利弗。菩萨摩诃萨行般若波罗蜜。佛不与萨婆若合。萨婆若不与佛合。菩提不与萨婆若合。萨婆若不与菩提合

【论】问曰。菩萨及菩萨法。可不与萨婆若合。云何佛及菩提复不与合。答曰。佛是人。萨婆若是法。人是假名。法是因缘。众生乃至知者见者无故佛亦无。众生中尊上第一是名为佛。是故不合。复次得萨婆若故名为佛。若佛得萨婆若。先以是佛不须萨婆若。若非佛得萨婆若者。何以言佛得萨婆若。以是故和合因缘生不得言先后。复次离佛无萨婆若离萨婆若无佛。得萨婆若故名佛。佛所有故名萨婆若。问曰。佛是人故可不与合。菩提是无上道云何不合。答曰。菩提名为佛智慧。萨婆若名为佛一切智慧。十力智为菩提。第十一如实智名为萨婆若。二智不得一心中生。复次是十力等诸佛法及佛菩提。皆是菩萨忆想分别非实。唯佛所得萨婆若是实。今此菩提是菩萨菩提。是心中虚妄未实。云何与萨婆若合。复次此经中佛自说不合因缘

【经】何以故。佛即是萨婆若。萨婆若即是佛。菩提即是萨婆若。萨婆若即是菩提。舍利弗。菩萨摩诃萨行般若波罗蜜。如是习应。是名与般若波罗蜜相应。复次舍利弗。菩萨摩诃萨行般若波罗蜜。不习色有不习色无。受想行识亦如是。不习色有常不习色无常。受想行识亦如是。不习色苦不习色乐。受想行识亦如是。不习色我不习色非我。受想行识亦如是。不习色寂灭不习色非寂灭。受想行识亦如是。不习色空不习色非空。受想行识亦如是。不习色有相不习色无相。受想行识亦如是。不习色有作不习色无作。受想行识亦如是。是菩萨摩诃萨行般若波罗蜜时。不作是念。我行般若波罗蜜。不行般若波罗蜜。非行非不行般若波罗蜜。舍利弗。菩萨摩诃萨如是习应。是名与般若波罗蜜相应

【论】释曰。若菩萨观五众非有非无。于是亦不著。尔时与般若波罗蜜相应。所以者何。一切世间著二见。若有若无。顺生死流者多著有。逆生死流者多著无。我见多者著有。邪见多者著无。复次四见多者著有。邪见多者著无。二毒多者著有。无明多者著无。不知五众因缘集生著有。不知集者著无。近恶知识及邪见外书故堕断灭无罪福。中无见者著无。余者著有。或有众生。谓一切皆空心著是空。著是空故名为无见。或有众生。谓一切六根所知法皆有。是为有见。爱多者著有见见多者著无见。如是等众生著有见无见。是二种见虚妄非实破中道。譬如人行狭道一边深水一边大火二边俱死。著有著无二事俱失。所以者何。若诸法定实有则无因缘。若从因缘和合生。是法无自性。若无自性即是空。若无法是实则无罪福。无缚无解亦无诸法种种之异。复次有见者与无见者相违。相违故有是非。是非故共诤。有诤故起诸结使。结使故生业。生业故开恶道门。实相中无有相违是非斗诤。复次著有者事若无常则生忧恼。若著无者作诸罪业死堕地狱受苦。不著有无者无有如是等种种过失。应舍是则得实。复次是五众若常若无常是事不然。所以者何。若五众常则无生无灭。无生无灭故则无罪福。无罪福故则无善恶果报。世间如涅槃不坏相。如是妄语谁当信者。现见死亡啼哭。是则众生无常。如草木雕落华果磨灭。是则外物无常。大劫尽时一切都灭。是为大无常。如是等种种因缘。如是五众常不可得。复次无常破常。不应以无常为是。所以著何。若诸法无常相念念皆灭。则六情不能取六尘。所以者何。内心外尘。俱无住故。不应得缘不应得知。亦无修习因缘果报。因缘多故果报亦多。此事不应得。又以有常见与无常见共诤。如是等种种因缘。五众无常则不可得苦乐。我非我若空若实。有相无相。有作无作。此义如先处处说。五众寂灭者。因缘生故无性。无性故寂灭。寂灭故如涅槃。三毒炽然故不寂灭。无常火然故不寂灭。不著三毒。实相故不寂灭。三毒各各分别相故不寂灭。此义先未说故今是中说。若菩萨摩诃萨。能如是离二边行中道。行般若波罗蜜亦不著。所以者何。菩萨不可得。般若波罗蜜亦不可得。故不行般若波罗蜜亦不著。所以者何。余诸凡夫不能如菩萨观诸法实相。云何当言我不行般若波罗蜜。行不行亦不著。二俱过故。是名与般若波罗蜜相应相

【经】复次舍利弗。菩萨摩诃萨不为般若波罗蜜故行般若波罗蜜。不为檀波罗蜜尸罗波罗蜜羼提波罗蜜毗梨耶波罗蜜禅波罗蜜故行般若波罗蜜。不为阿鞞跋致地故行般若波罗蜜。不为成就众生故行般若波罗蜜。不为净佛世界故行般若波罗蜜。不为佛十力四无所畏四无碍智十八不共法故行般若波罗蜜。不为内空故行般若波罗蜜不为外空内外空空空大空第一义空有为空无为空毕竟空无始空散空性空诸法空自相空不可得空无法空有法空无法有法空故行般若波罗蜜。不为如法性实际故行般若波罗蜜。何以故。是菩萨摩诃萨行般若波罗蜜时。不坏诸法相故。如是习应。是名与般若波罗蜜相应

【论】问曰。六波罗蜜乃至如法性实际此是佛法。菩萨若不为是佛法故行般若波罗蜜。更有何法可为行般若波罗蜜。答曰。如佛此中自说诸法无有破坏者。不坏诸法相故。亦不分别是檀是悭乃至是三界是实际。复次有菩萨。于此善法深心系著。以系著故能生罪。为是人故说是六波罗蜜。乃至实际皆空无有自性。如梦如幻汝莫生著。真菩萨不为是故行。有菩萨心无所著。行六波罗蜜乃至实际。为是人故说为是事故行般若波罗蜜。如后品中说。为具足六波罗蜜。乃至为教化众生。净佛世界故行般若波罗蜜

【经】复次舍利弗。菩萨摩诃萨行般若波罗蜜。不为如意神通故行般若波罗蜜。不为天耳故。不为他心智故。不为宿命智故。不为天眼故。不为漏尽神通故。行般若波罗蜜。何以故。菩萨摩诃萨行般若波罗蜜。尚不见般若波罗蜜。何况见菩萨神通。舍利弗。菩萨摩诃萨如是行。是名与般若波罗蜜相应

【论】问曰。先说禅波罗蜜中已具说五神通。今何以复重说。答曰。彼中总相说不列名字。此中别相说。复次功德果报。所谓五神通菩萨得是五神通。广能利益众生。复次虽有慈悲般若波罗蜜。无五神通者如鸟无两翼不能高翔。如健人无诸器杖而入敌阵。如树无华果无所饶益。如枯渠无水无所润及。以是故重说五神通。及余无量佛法中别说无咎。问曰。若尔者。佛何以言莫为五神通故行般若波罗蜜。答曰。多有无方便菩萨。得五神通轻余菩萨心生憍高。为是故说。所以者何。菩萨于般若波罗蜜诸佛之母尚不著。何况五神通

【经】复次舍利弗。菩萨摩诃萨行般若波罗蜜。不作是念。我以如意神通飞到东方。供养恭敬如恒河沙等诸佛。南西北方四维上下亦如是。复次舍利弗。菩萨摩诃萨行般若波罗蜜。不作是念。我以天耳闻十方诸佛所说法。不作是念。我以他心智当知十方众生心所念。不作是念。我以宿命通知十方众生宿命所作。不作是念。我以天眼见十方众生死此生彼。舍利弗。菩萨摩诃萨如是行。是名与般若波罗蜜相应。亦能度无量阿僧祇众生

【论】释曰。先虽说五神通名。今此中说其功用。问曰。菩萨何以故不作是念。我以如意神通飞到十方。供养恭敬如恒河沙等诸佛。答曰。已拔我见根本故。已摧破憍慢山故。善修三解脱门三三昧故。佛身虽妙亦入三解脱门。如热金丸虽见色妙不可手触。又诸法如幻如化无来无去无近无远无有定相。如幻化人谁去谁来。不取神通国土此彼近远相故无咎。若能在佛前住于禅定。变为无量身至十方供养诸佛无所分别。已断法爱故。余通亦如是。菩萨得是五神通。为供养诸佛故。变无量身显大神力。于十方世界三恶趣中度无量众生。如往生品中说

【经】舍利弗。菩萨摩诃萨能如是行般若波罗蜜。恶魔不能得其便。世间众事所欲随意。十方各如恒河沙等诸佛。皆悉拥护是菩萨。令不堕声闻辟支佛地。四天王天乃至阿迦尼吒天。皆亦拥护是菩萨不令有碍。是菩萨所有重罪现世轻受。何以故。是菩萨摩诃萨用普慈加众生故。舍利弗。是菩萨摩诃萨如是行。是名与般若波罗蜜相应

【论】释曰。今赞是菩萨。如上行般若波罗蜜得大功德是名菩萨。智慧功力果报得此五利。问曰。魔是欲界主。菩萨是人肉眼不得自在。云何不能得其便。答曰。如此中佛自说。诸佛诸大天拥护故。复次是菩萨行毕竟不可得自相空故。于一切法中皆不著。不著故无违错。无违错故魔不能得其便。譬如人身不疮虽卧毒屑中毒亦不入。若有小疮则死无疑。又是菩萨于诸佛中心不著。于诸魔中心不嗔。是故魔不得便。复次菩萨深入忍波罗蜜慈三昧故。一切外恶不能中伤。所谓水火刀兵等。世间众事者资生所须。所谓治生谐偶。种莳果树旷路作井安立客舍如法理事皆得如意。若欲造立塔寺作大福德。若作大施。若欲说法教度众生皆得如意。如是等世间众事若大若小皆得如法随意。所以者何。是菩萨世世集无量福德智慧因缘故。复次是菩萨行般若波罗蜜。于一切法中心不著。心不著故结使薄。结使薄故能生深厚善根。深厚善根生故所愿如意。复次是菩萨行般若波罗蜜故。诸大天皆敬念是菩萨赞叹称扬其名。诸龙鬼等闻诸天称说。亦来助成其事。是故世间众事皆得如意。复次是菩萨为诸佛所念。威德所加皆得如意。问曰。十方诸佛心等。何以偏念是菩萨。答曰。是菩萨智慧功德大故。诸佛心虽平等。法应念是菩萨以劝进余人。又是菩萨得佛智慧气分故。别知善恶赏念好人无过于佛。是故佛念。复次佛念不欲令堕声闻辟支佛故。所以者何。入空无相无作。以佛念故而不堕落。譬如鱼子母念故得生不念则坏。诸大天拥护者。不欲令失其所行。诸天效佛念故又诸天以菩萨行般若波罗蜜。都无所著不乐世乐。但欲教化众生故住于世间。知其尊贵故念。所有重罪者。先世重罪应入地狱。以行般若波罗蜜故现世轻受。譬如重囚应死有势力者护则受鞭杖而已。又如王子虽作重罪以轻罚除之。以是王种中生故。菩萨亦如是。能行是般若波罗蜜得实智慧故。即入佛种中生。佛种中生故虽有重罪云何重受。复次譬如铁器中空故在水能浮中实则没。菩萨亦如是。行般若波罗蜜智慧心虚故不没重罪。凡人无智慧故沉没重罪。复次佛此中自说因缘所以得五功德者。用普慈加众生故。问曰。先言行般若波罗蜜故具五功德。今何以言用普慈加众生故。答曰。能生无量福无过于慈。是慈因般若波罗蜜生。得无量利益。复次恶魔不得便。诸佛所念重罪今世轻受。是般若波罗蜜力。世间众事所欲随意诸天拥护是大慈力。复次有二种缘。一者众生。二者法。是菩萨若缘众生则是慈心。若缘法则是行般若波罗蜜。是慈从般若波罗蜜生。随顺般若波罗蜜教。是故说慈无咎

【经】复次舍利弗。菩萨摩诃萨行般若波罗蜜时。疾得诸陀罗尼门诸三昧门。在所生处常值诸佛。乃至得阿耨多罗三藐三菩提。初不离见佛。舍利弗。菩萨摩诃萨如是习应。是名与般若波罗蜜相应

【论】释曰。陀罗尼三昧门如先说。疾得者。福德因缘故心柔软。行深般若波罗蜜故智慧心利。以是故疾得。如上说五功德故疾得。所生处常值诸佛者。是菩萨除诸佛母般若波罗蜜。其余一切众事皆不爱著。是以在所生处常值诸佛。如人常喜斗诤生还活地狱。复执刀杖共相加害。淫欲多故常受胞胎又作淫鸟。嗔恚多故还生毒兽蛇虺之属。愚痴多者如灯蛾赴火地中隐虫等。是诸菩萨爱敬于佛及实相般若波罗蜜。及修念佛三昧业故。所生处常值诸佛。复次如先菩萨愿见诸佛中说。终不离见佛者。又人虽一世见佛更不复值。如毗婆尸佛时。王师婆罗门虽得见佛及僧。而恶口毁呰言。此人等如畜生不别好人见我不起。以是罪故经九十一劫堕畜生中。复次深念佛故终不离佛。世世善修念佛三昧故。不失菩萨心故。作不离佛愿。愿生在佛世故。种值佛业缘常相续不断故。乃至阿耨多罗三藐三菩提。终不离见佛。问曰。此是果报事。云何说与般若波罗蜜相应。答曰。般若波罗蜜相应故值佛。或时果中说因故。相应有二种。一者心相应。二者应菩萨行。所谓生好处值遇诸佛。常闻法正忆念。是名相应

【经】复次舍利弗。菩萨摩诃萨行般若波罗蜜时。不作是念。有法与法若合若不合。若等若不等。何以故。是菩萨摩诃萨不见是法与余法若合若不合若等若不等。舍利弗。菩萨摩诃萨如是习应。是名与般若波罗蜜相应

【论】释曰。一切法无有法与法共合者。何以故。诸法无少分合故。譬如二指有四方。其一方合三方不合。不合多故。何以不名为不合。问曰。以有合处故名为合。云何言不合。答曰。合处不为指是指分。但是指分更无指法。以二指相近故。假名为合更无合法。复次色香味触总名为指。但触有合力余三无合。以是故不得言指合。复次如异类同处不名为合相。各异故。诸法亦尔。地相地中水相水中火相火中。如是性异不名为合。以是故言无有法与法合。若合若不合等者。一切法一相故名等。以皆是有相皆是无常相。皆是苦相。皆是空无我相。皆是不生不灭相。事无异故名为等。不等者。各各别相故。如色相无色相坚相湿相。如是等各异不同。是名不等。菩萨不见等与不等。何以故。一切法无故。自性空故无法。无法故不可见。不可见故无等不等。等与合是习相应。不合不等是不相应。问曰。何以不说相应竟然后赞叹。答曰。听者厌懈是故佛赞叹果报功德。闻者心得悦乐故

【经】复次舍利弗。菩萨摩诃萨行般若波罗蜜。不作是念。我当疾得法性若不得。何以故。法性非得相故。舍利弗。菩萨摩诃萨如是习应。是名与般若波罗蜜相应

【论】释曰。法性者诸法实相。除心中无明诸结使。以清净实观得诸法本性。名为法性。性名真实。以众生邪观故缚正观故解。菩萨不作是念。我疾得法性。何以故。法性无相无有远近。亦不言我久久当得。何以故。法性无迟无久。法性义如如法性实际义中说

【经】复次舍利弗。菩萨摩诃萨行般若波罗蜜时。不见有法出法性者。如是习应。是名与般若波罗蜜相应

【论】释曰。无明等诸烦恼。入一切法中故。失诸法自性。自性失故皆邪曲不正。圣人除却无明等。诸法实性还得明显。譬如阴云覆虚空清净性。除阴云则虚空清净性现。若有法无明不入者。是则出于法性。但是事不然。无有法出无明者。是故菩萨不见是法出法性者。譬如众流皆归于海。如粟散小王皆属转轮圣王。如众小明皆属于日

【经】复次舍利弗。菩萨摩诃萨行般若波罗蜜时。不作是念。法性分别诸法。如是习应。是名与般若波罗蜜相应

【论】问曰。何以故不作是念。法性分别诸法。答曰。为著法性贵于法性。以是因缘生诸结使。是故不作是念。问曰。若法性空一相无相。云何分别诸法。答曰。得是法性灭无明等诸烦恼。破诸法实相者。然后心清净智慧明了知诸法实。随法性者为善。不随法性者为不善。如婆蹉梵志问佛。世尊。天地间有善恶好丑不。佛言有。婆蹉言。我久归命佛。愿为我善说。佛言。有三种恶三种善。十种恶十种善。所谓贪欲是恶。除贪是善。嗔恚愚痴是恶。除恚痴是善。杀生是恶。除杀生是善。乃至邪见是恶。除邪见是善。能如实分别善恶。是我弟子入于法性。名为得道

【经】复次舍利弗。菩萨摩诃萨行般若波罗蜜时。不作是念。是法能得法性若不得。何以故。是菩萨不见用是法能得法性若不得。舍利弗。菩萨摩诃萨如是习应。是名与般若波罗蜜相应

【论】释曰。云何得法性行八圣道分得诸法实相。所谓涅槃是名得法性。复次性名诸法实相。法名般若波罗蜜。菩萨不作是念。行般若波罗蜜得是诸法性。何以故。般若波罗蜜及诸法性。是二法无有异。皆毕竟空故。云何以般若波罗蜜得达法性

【经】复次舍利弗。菩萨摩诃萨行般若波罗蜜时。法性不与空合。空不与法性合。如是习应。是名与般若波罗蜜相应

【论】释曰。菩萨不观法性是空。不观空是法性。行空得法性。缘法性得空。以是故无异。所以者何。是二毕竟空故

【经】复次舍利弗。菩萨摩诃萨行般若波罗蜜时。眼界不与空合。空不与眼界合。色界不与空合。空不与色界合。眼识界不与空合。空不与眼识界合。乃至意界不与空合。空不与意界合。法界不与空合。空不与法界合。意识界不与空合。空不与意识界合。是故舍利弗。是空相应名为第一相应

【论】释曰。眼界不与空合空不与眼界合者。眼是有。空是无。空有云何合。复次菩萨种种因缘分别。散灭是眼眼则空。空无眼名因本故有。眼空空亦无。分别是眼空是非眼空。是则眼不与空合。又空不从眼因缘生。何以故。是二法本自空故。乃至意识界亦如是。问曰。此中何以不说五众等诸法但说十八界。答曰。应说或时诵写者忘失。复有人言。若说十八界则摄一切法。有众生于心色中错。心法中不错。应闻十八界得度。是故但说十八界。问曰。何以名为第一相应。答曰。空是十方诸佛深奥之藏。唯一涅槃门更无余门。能破诸邪见戏论。是相应不可坏不可破。是故名为第一。复次佛自说第一因缘。所谓

【经】舍利弗。空行菩萨摩诃萨不堕声闻辟支佛地。能净佛土成就众生。疾得阿耨多罗三藐三菩提。舍利弗。诸相应中般若波罗蜜相应为最第一。最尊最胜最妙为无有上。何以故。是菩萨摩诃萨行般若波罗蜜相应。所谓空无相无作。当知是菩萨如受记无异。若近受记。舍利弗。菩萨摩诃萨如是相应者。能为无量阿僧祇众生作益厚。是菩萨摩诃萨亦不作是念。我与般若波罗蜜相应。诸佛当授我记。我当近受记。我当净佛土我得阿耨多罗三藐三菩提。当转法轮。何以故。是菩萨摩诃萨不见有法出法性。亦不见有法行般若波罗蜜。亦不见有法诸佛授记。亦不见有法得阿耨多罗三藐三菩提。何以故。菩萨摩诃萨行般若波罗蜜时。不生我相众生相乃至知者见者相。何以故。众生毕竟不生不灭故。众生无有生无有灭。若法无有生相灭相。云何是法当行般若波罗蜜。如是舍利弗。菩萨摩诃萨不见众生故。为行般若波罗蜜。众生不受故。众生空故。众生不可得故。众生离故。为行般若波罗蜜。舍利弗。菩萨摩诃萨于诸相应中为最第一相应。所谓空相应。是空相应胜余相应。菩萨摩诃萨如是习空。能生大慈大悲。菩萨摩诃萨习是相应。不生悭心。不生犯戒心。不生嗔心。不生懈怠心。不生乱心。不生无智心

【论】释曰。不堕声闻辟支佛地者。空相应有二种。一者但空。二者不可得空。但行空堕声闻辟支佛地。行不可得空空亦不可得。则无处可堕。复有二种空。一者无方便空堕二地。二者有方便空则无所堕。直至阿耨多罗三藐三菩提。复次本有深悲心入空则不堕。无大悲心则堕。如是等因缘不堕二地。能净佛世界成就众生者。菩萨住是空相应中无所复碍。教化众生令行十善道及诸善法以众生行善法因缘故佛土清净。以不杀生故寿命长。以不劫不盗故。佛土丰乐应念即至。如是等众生行善法则佛土庄严。问曰。教化众生则佛土净。何以别说。答曰。众生虽行善。要须菩萨行愿回向方便力因缘故。佛土清净。如牛力挽车要须御者乃得到所至处。以是故别说。疾得者行是空相应无有障碍。则能疾得阿耨多罗三藐三菩提。问曰。先说空相应。今说般若波罗蜜相应。后说无相无作相应。有何差别。答曰。有二种空。一者般若空。二者非般若空。先言空相应。听者疑谓一切空。故说是般若波罗蜜空。复有人疑。但言空第一。无相无作非第一耶。是故说空无相无作相应亦是第一。何以故。空则是无相。若无相则是无作。如是为一名字为别。最上故言尊。破有故言胜。得是相应不复乐余。是为最妙。如一切众生中佛为无上。一切法中涅槃无上。一切有为法中善法习相应为无上。余义如赞般若品中说。问曰。若能行如是空相应便应受记。云何言如受记无异若近受记。答曰。是菩萨新行道肉身未得无生法忍。未得般舟三昧。但以智慧力故。能如是分别深入空。佛赞其入空功德故。言如受记无异。有三种菩萨得受记者。如受记者近受记者得受记者。如阿毗跋致品中说。三种如此中说。问曰。如此说相应第一无上。云何不与受记。答曰。余功德方便禅定等未集但有智慧。是故未与受记。复次是菩萨虽复利根智慧。余功德未熟故。闻现前受记或生憍慢。是故未与受记。所以赞叹者。欲以劝进其心。利根者行是空相应。如受记无异。钝根者行是空相应。若近受记。令众生常安隐得涅槃。是名利益。复有二种利益。一者离苦。二者与乐。复有二种。灭众生身苦心苦。复有三种。天乐人乐涅槃乐。复有三种。离三界入三乘。如是菩萨摩诃萨无量阿僧祇利益众生。众生义如先说。世人有大功勋则生憍心求其报赏。以求报故则为不净。菩萨则不然。虽与般若波罗蜜相应利益无量众生。无我心无憍慢故不求功报。如地虽利物功重不求其报。以是故说。是菩萨不作是念。我与般若相应。诸佛当受我记若近受记。我当净佛土得无上道转法轮。转法轮义如先说。问曰。何等法出法性。答曰。此中佛说。所谓行般若波罗蜜者。行般若波罗蜜者即是菩萨。知者见者即是众生。法性中众生变为法性以是故菩萨自不生高心。不从众生求恩分。不见诸佛与受记。如菩萨空佛亦如是。如行者空得阿耨多罗三藐三菩提者亦空。何以故。佛自说菩萨摩诃萨行般若波罗蜜。不生众生相乃至知者见者相。菩萨行般若波罗蜜。尚不生法相。何况众生相。何以故。佛自说因缘。是众生毕竟不生。不生故不灭。若法不生不灭即是法性相。法性即是般若波罗蜜。云何般若波罗蜜行般若波罗蜜。菩萨不受众生者不受神但有虚妄计我。众生空者。众生法无所有故。众生不可得者。以实智求索不可得故。众生离者。一切法自相离故。一切离自相者。如火离热相等。如相空中广说。第一相应胜余相应如上说。菩萨行是众生空法空深入空相应。忆本愿度众生。见众生狂惑颠倒于空事中种种生著。即生大悲心。我虽知是事余者不知。以教化故生大慈大悲。亦能常不生破六波罗蜜法。所以者何。初发心菩萨行六波罗蜜。以六恶杂行故六波罗蜜不增长。不增长故不疾得道。今知诸法相拔是六恶法根本。所以者何。菩萨知布施为善。悭心不善。能堕饿鬼贫穷中知悭贪。如是自惜其身著世间乐故还生悭心。是菩萨轻物能施重物不能。外物能内物不能。以著我著受者以取相著财物。以是故破檀波罗蜜。虽有所施而不清净。是菩萨行空相应故不见我。亦不见世间乐。云何生著而破檀波罗蜜。问曰。若不见我不见世间乐。故不破亦应不见檀。云何行布施。答曰。是菩萨虽不见布施。以清净空心布施作是念。是布施空无所有。众生须故施与。如小儿以土为金银。长者则不见是金银。便随意与竟无所与。余五法亦如是。以是故虽同空破悭而不破檀。舍利弗。菩萨摩诃萨住是空相应中。能常不生是六恶心


大智度论卷第三十七大智度论释往生品第四之上(卷三十八)

　　　　圣者龙树造


　　　　后秦龟兹国三藏鸠摩罗什译


【经】舍利弗白佛言。世尊菩萨摩诃萨行般若波罗蜜。能如是习相应者。从何处终来生此间。从此间终当生何处。佛告舍利弗。是菩萨摩诃萨行般若波罗蜜。能如是习相应者。或从他方佛国来生此间。或从兜率天上来生此间。或从人道中来生此间。舍利弗。从他方佛国来者。疾与般若波罗蜜相应。与般若波罗蜜相应故。舍身来生此间。诸深法要皆现在前。后还与般若波罗蜜相应。在所生处常值诸佛。舍利弗。有一生补处菩萨。兜率天上终来生是间。是菩萨不失六波罗蜜。随所生处一切陀罗尼门。诸三昧门疾现在前。舍利弗。有菩萨人中命终还生人中者。除阿毗跋致。是菩萨根钝不能疾与般若波罗蜜相应。诸陀罗尼门三昧门不能疾现在前

【论】问曰。是般若波罗蜜中众生毕竟不可得。如上品说。舍利弗如一切众生不可得。寿者命者乃至知者见者等。众生诸异名字皆空无实。此中何以问从何所来去至何所上。众生异名即是菩萨。众生无故菩萨亦无。又此经中说。菩萨但有名字无有实法。今舍利弗何以作此问。答曰。佛法中有二谛。一者世谛。二者第一义谛。为世谛故说有众生。为第一义谛故说众生无所有。复有二种。有知名字相。有不知名字相。譬如军立密号有知者有不知者。复有二种。有初习行。有久习行。有著者。有不著者。有知他意者。有不知他意者。(虽有言辞知其寄言以宣理)为不知名字相初习行著不知他意者。故说无众生。为知名字相久习行不著知他意者。故说言有众生。舍利弗以天眼明见六道众生生死善恶。于此无疑。但不知从他方无量阿僧祇世界诸菩萨来者故问。有诸大菩萨。从此间终生他方无量阿僧祇佛国。舍利弗天眼所不见故问。复次有声闻人。见菩萨行六波罗蜜。久住生死中漏未尽故。集种种智慧内外经书。而不证实际未免生老病死。愍而轻之言。此等命终以三毒未尽故当堕何处。如佛说诸凡夫人常开三恶道门。于三善道为客。于三恶处为家。三毒力强。过去世无量劫罪业积集而不取涅槃。将受众苦甚可惑之。如是等小乘人轻愍是菩萨。舍利弗于一切声闻中为第一大法将。知有是事。欲令众生起敬心于菩萨故问。佛以三事答。一从他方佛国来生。二从兜率天上来。三从人道中来。问曰。如从他方佛国来者。以远故舍利弗不知。兜率天上人道中来者何以不知。答曰。舍利弗不知他方佛国来者故问。佛为如所应分别答有三处来。问曰。世间有六道。何以故。于天中别说兜率天来。人道中不分别处所。他方佛国来者。亦不分别天道人道。答曰。六趣中三是恶道。恶道中来受苦因缘。心钝故不任得道。是故不说。问曰。三恶道中来亦有得道者。如舍利弗大弟子牛足比丘。五百世牛中生。末后得人身足犹似牛。而得阿罗汉道。复有摩偷婆尸他比丘。五百世生猕猴中。末后得人身得三明六神通阿罗汉犹好跳踯。以有余习故。如是等皆得道。何以言不任。答曰。虽有得者少不足言。又此人先世深种涅槃善根。小有谬错故堕恶道中。偿罪既毕涅槃善根熟故得成道果。此中不说声闻道。但为得阿耨多罗三藐三菩提。前身后身次第。譬如从垢心起不得次第入无漏。中间必有善有漏心。以无漏心贵故。言于三恶道出不任次第得阿耨多罗三藐三菩提心。天人阿修罗则不然。下三天结使利而深。上二天结使深而不利。兜率天结使不深不利。所以者何。常有菩萨说法故。是故不说余处。或有少故不说。色界诸天得道者不复来下。未得道者乐著禅味故不下。以著味故智慧亦钝。是故不说。阿修罗同下二天故不说。他方佛国来者。从诸佛前来生是间诸根猛利。所以者何。除无量阿僧祇劫罪故。又遇诸佛随心教导故。如刀得好石则利。又常闻诵正忆念般若波罗蜜故利。如是等因缘则菩萨心利。人中来者此间佛弟子。听般若波罗蜜集诸功德。舍身还生是间。或于异国土虽无有佛值遇佛法。听受书写正忆念。随力多少修福德智慧。是人诸根虽钝堪受般若波罗蜜。以不见现在佛故心钝。他方佛国来者利根故。修行般若波罗蜜疾得相应。以相应故常值诸佛。值佛因缘如先说。问曰。兜率天上。何以但说一生补处。不说二生三生。答曰。人身罪结烦恼处所。唯大菩萨处之则无染累。如鹅入水水不令湿。如是菩萨一切世间法所不能著。所以者何。佛自说因缘。不失六波罗蜜诸陀罗尼门诸三昧门。疾现在前。是菩萨于是世界应利益众生。其余菩萨分布十方。譬如大智慧人已在一处。其余大智则至异处。是故不说。复次有人言。但说大者不限于小。复次余天中来生者余处当广说。人中死人中生者。不如上二处。何以故。以人身地大多故。身重心钝。以心心数法随身强弱故。又诸业结使因缘生故。彼二处来者是法身菩萨。变身无量以度众生。故来生是间。人道中者皆是肉身。问曰。阿毗跋致菩萨不以结业受身。何以故人道中说。答曰。来生此间得阿毗跋致。未舍肉身故。以钝根故。诸陀罗尼三昧门不疾现在前不疾现在前故不疾与般若相应

【经】舍利弗。汝所问菩萨摩诃萨与般若波罗蜜相应。从此间终当生何处者。舍利弗。此菩萨摩诃萨从一佛国至一佛国。常值诸佛终不离佛。舍利弗。有菩萨摩诃萨。不以方便入初禅乃至第四禅。亦行六波罗蜜。是菩萨摩诃萨得禅故生长寿天。随彼寿终来生是间。得人身值诸佛。是菩萨诸根不利。舍利弗。有菩萨摩诃萨。入初禅乃至第四禅。亦行般若波罗蜜。不以方便故舍诸禅生欲界。是菩萨诸根亦钝。舍利弗。有菩萨摩诃萨。入初禅乃至第四禅。入慈心乃至舍。入虚空处乃至非有想非无想处。修四念处乃至八圣道分。行十力乃至大慈大悲。是菩萨用方便力不随禅生。不随无量心生。不随四无色定生。在所有佛处于中生。常不离般若波罗蜜行。如是菩萨贤劫中当得阿耨多罗三藐三菩提

【论】问曰。舍利弗今问前世后世。佛何以故前世中三种答。后世中广分别。答曰。人以肉眼不见过去未来故。而生邪疑。虽疑二处而未来世当受故广分别。譬如已灭之火不复求救。但多方便防未来火。又如治病已灭之病不复加治。但治将生之病。复次佛无量辩才自恣。舍利弗所问虽少佛广为其说。如问与般若波罗蜜相应一事。而佛种种分别。如贫者从大富好施者乞。所乞虽少所与甚多。佛亦如是。有无量无漏佛法具足之富。以大慈悲好行施惠。因舍利弗少问故。佛为大众广分别说。复次是般若波罗蜜中种种因缘譬喻多说空法。有新发意者。取空相著是空法。于生死业因缘中生疑。若一切法毕竟空。无来无去无出无入相。云何死而有生。现在眼见法尚不应有。何况死后余处生。不可见而有。如是等种种邪疑颠倒心为断。是故佛种种因缘广说有死有生。问曰。无有死生因缘。何以故。人死归灭。灭有三种。一者火烧为灰。二者虫食为粪。三者终归于土。今但见其灭。不见更有出者受于后身。以不见故则知为无。答曰。若汝谓身灭便无者。云何有众生先世所习忧喜怖畏等。如小儿生时或啼或笑。先习忧喜故。今无人教而忧喜续生。又如犊子生知趣乳。猪羊之属其生未几。便知有牝牡之合。子同父母好丑贫富聪明闇钝各各不同。若无先世因缘者不应有异。如是等种种因缘知有后世。又汝先言不见别有去者。人身中非独眼根能见。身中六情各有所知。有法可闻可嗅可味可触可知者。可闻法尚不可见。何况可知者。有生有死法亦可见亦可知。汝肉眼故不见。天眼者了了能见。如是人从一房出入一房。舍此身至后身亦如是。若肉眼能见者。何用求天眼。若尔者天眼肉眼愚圣无异。汝以畜生同见。何能见后世可知者。如人死生。虽无来去者而烦恼不尽故。于身情意相续更生身情意。身情意造业亦不至后世。而从是因缘更生受后世果报。譬如乳中著毒。乳变为酪。酪变为酥。乳非酪酥。酪酥非乳。乳酪虽变而皆有毒。此身亦如是。今世五众因缘故更生后世。五众行业相续不异故而受果报。又如冬木。虽未有花叶果实。得时节会则次等而出。如是因缘故知有死生。复次现世有知宿命者。如人行疲极睡卧觉已忆所经由。又一切圣人内外经书皆说后世。复次现世不善法动发过重。生嗔恚嫉妒疑悔。内恼故身则枯悴颜色不悦。恶不善法受害如是。何况起身业口业。若生善法净信业因缘。心清净得如实智慧。心则欢悦身得轻软颜色和适。以有苦乐因缘故有善不善。今定有善不善故。当知必有后世。但众生肉眼不见。智慧薄故而生邪疑。虽修福事所作浅薄。譬如药师为王疗病。王密为起宅而药师不知。既归见之乃悔不加意尽力治王。复次圣人说今现在事实可信故。说后世事亦皆可信。如人夜行险道导师授手。知可信故则便随逐。比智。及圣人语可知定有后世。汝以肉眼重罪比智薄故又无天眼。既自无智又不信圣人语。云何得知后世。复次佛法中诸法毕竟空。而亦不断灭。生死虽相续亦不是常。无量阿僧祇劫业因缘虽过去。亦能生果报而不灭。是为微妙难知。若诸法都空者。此品中不应说往生。何有智者前后相违。若死生相实有。云何言诸法毕竟空。但为除诸法中爱著邪见颠倒故。说毕竟空。不为破后世故说。汝无天眼明故疑后世。欲自陷罪恶。遮是罪业因缘故。说种种往生。佛法不著有不著无。有无亦不著。非有非无亦不著。不著亦不著。如是人则不容难。譬如以刀斫空终无所伤。为众生故。随缘说法自无所著。以是故中论中说

　一切诸法实　　一切法虚妄
　诸法实亦虚　　非实亦非虚
　涅槃际为真　　世间际亦真
　涅槃世无别　　小异不可得　

是为毕竟空相。毕竟空不遮生死业因缘。是故说往生。问曰。若般若波罗蜜一相所谓无相。云何与般若相应。从一佛国至一佛国常值诸佛。答曰。般若波罗蜜摄一切法。譬如大海。以是故不应作难。复次汝自说般若波罗蜜一相无相。若无相云何有难。汝则无相中取相。是事不然。复次因般若波罗蜜故。行念佛三昧等诸善法生值诸佛。复次行般若波罗蜜者。深入大悲如慈父见子。为无所直物故死。父甚愍之。此儿但为虚诳故死。诸佛亦如是。知诸法毕竟空不可得。而众生不知。众生不知故于空法中深著。著因缘故堕大地狱。是故深入大悲。以大慈悲因缘故得无量福德。得无量福德故生值诸佛。从一佛国至一佛国。是菩萨从此间死彼间生。彼间死复至彼间生。如是乃至得佛终不离佛譬如有福之人从一大会至一大会。或有是间死彼间生。于彼以五神通力故。从一佛国至一佛国。供养诸佛度脱众生。是初菩萨。佛国者。十方如恒河沙等诸三千大千世界。是名一佛土。诸佛神力虽能普遍自在无碍。众生度者有局。诸佛现在者。佛现在其佛国土中者。第二菩萨无方便入初禅。乃至行六波罗蜜。无方便者入初禅时不念众生。住时起时亦不念众生。但著禅味不能与初禅和合行般若波罗蜜。是菩萨慈悲心薄故功德薄少。功德薄少故为初禅果报所牵生长寿天。复次不能以初禅福德与众生共回向阿耨多罗三藐三菩提。如是等无量无方便义。长寿天者。非有想非无想处。寿八万大劫。或有人言。一切无色定通名长寿天。以无形不可化故。不任得道。常是凡夫处故。或说无想天名为长寿。亦不任得道故。或说从初禅至四禅。除净居天皆名长寿。以著味邪见不能受道者还生人间。值佛者。以本发阿耨多罗三藐三菩提心故。或于禅中集诸福德。所以者何。彼间著味善心难生故。如经中说。如佛问比丘甲头土多地上土多。诸比丘言。地土甚多不可为喻。佛言。天上命终还生人中者如甲头土。堕地狱者如地土。问曰。钝根者二十二根中何者是。答曰。有人言慧根能观诸法。以久受著禅味故钝。有人言信等五根皆助成道法。以受报著味故钝。有人言。菩萨清净福德智慧因缘故。十八根皆利。罪故则钝。眼等六根如法华经说。命根不为老病贫穷等所恼。安隐受乐是为命根利。喜乐等五根了了觉知故言利。复次受乐时知乐无常等过随逐不生贪欲故利。余受亦如是。信根牢坚深固。难事能信故言利。余亦应如是随相分别。男根净者。得阴藏相。不著细滑故。知欲为过是为利。复次三善根利故名为利。菩萨或时于三无漏根不证实际故利。与利相违故钝。问曰。第三菩萨若能舍禅。云何言无方便。答曰。是菩萨命终时。入不善心舍诸禅定方便。菩萨若入欲界系善心若无记心。而舍诸禅入慈悲心。怜愍众生作是念。我若随禅定生。不能广利益众生。生欲界者有十处。四天下人六欲天。三恶道菩萨所不生。钝根者如第二菩萨说。第四菩萨入位得菩萨道。修三十七品。能住十八空乃至大慈大悲。此名方便。上二菩萨但有禅定直行六波罗蜜。以是故无方便。第四菩萨方便力故不随禅定无量心生。所以者何。行四念处乃至大慈大悲故。命终时怜愍众生。愿生他方现在佛国。续与般若波罗蜜相应。所以者何。爱乐随顺般若波罗蜜故。问曰。此是何等菩萨。答曰。佛自说跋陀劫中菩萨。或有非跋陀劫中菩萨。但取其大者。问曰。云何名跋陀。云何名劫。答曰。如经说有一比丘问佛言。世尊几许名劫。佛告比丘。我虽能说汝不能知。当以譬喻可解。有方百由旬城溢满芥子。有长寿人过百岁持一芥子去。芥子都尽劫犹不澌。又如方百由旬石。有人百岁持迦尸轻软叠衣一来拂之石尽劫犹不澌。时中最小者六十念中之一念。大时名劫。劫有二种。一为大劫。二为小劫。大劫者如上譬喻。劫欲尽时众生自然心乐远离。乐远离故除五盖入初禅。是人离生喜乐。从是起已。举声大唱言。诸众生甚可恶者是五欲第一。安隐者是初禅。众生闻是唱已。一切众生心皆自然远离五欲入于初禅。自然灭觉观入第二禅。亦如是唱。或离二禅三禅亦如是。三恶道众生自然得善心。命终皆生人中。若重罪者生他方地狱。如泥犁品中说。是时三千大千世界无一众生在者。尔时二日出乃至七日出。三千大千世界地尽皆烧尽。如十八空中广说劫生灭相。复有人言。四大中三大有所动作故。有三种劫。或时火劫起烧三千大千世界。乃至初禅四处。或时水劫起漂坏三千大千世界。乃至二禅八处。或时风劫起吹坏三千大千世界。乃至三禅十二住处。是名大劫。小劫亦三种。外三大发故世界灭。内三毒发故众生灭。所谓饥饿刀兵疾病。复有人言。时节岁数名为小劫。如法华经中说。舍利弗作佛时正法住世二十小劫。像法住世二十小劫。佛从三昧起。于六十小劫中说法华经。是众小劫和合名为大劫。劫簸秦言分别时节。跋陀者秦言善。有千万劫过去空无有佛。是一劫中有千佛兴。诸净居天欢喜故名为善劫。净居天何以知此劫当有千佛。前劫尽已廓然都空。后有大水。水底涌出有千枚七宝光明莲华。是千佛之相。净居诸天因是知有千佛。以是故说是菩萨于此劫中得阿耨多罗三藐三菩提

【经】舍利弗。有菩萨摩诃萨。入初禅乃至第四禅。入慈心乃至舍。入空处乃至非有想非无想处。以方便力故不随禅生。还生欲界若刹利大姓婆罗门大姓居士大家。成就众生故

【论】问曰。菩萨有二种。一者随业生。二者得法性身。为度众生故。种种变化身生三界。具佛功德度脱众生故。二者之中今是何者。答曰。是菩萨是业因缘生身。所以者何。入诸禅方便力故不随禅生。法身菩萨变化自在则不大须方便。入禅方便义先已说。问曰。若不随禅定。何以生于欲界不生他方清净世界。答曰。诸菩萨行各不同。或有菩萨。于禅转心生他方佛国。菩萨回心生欲界亦如是。问曰。生他方佛国者。为是欲界非欲界。答曰。他方佛国杂恶不净者。则名欲界。若清净者则无三恶道三毒。乃至无三毒之名。亦无二乘之名。亦无女人。一切人皆有三十二相。无量光明常照世间。一念之顷作无量身。到无量如恒河沙等世界。度无量阿僧祇众生。还来本处。如是世界在地上故不名色界。无欲故不名欲界。有形色故不名无色界。诸大菩萨福德清净业因缘故。别得清净世界出于三界。或有以大慈大悲心怜愍众生故生此欲界。问曰。若命终时舍此禅定。初何以求学。答曰。欲界心狂不定。为柔软摄心故入禅。命终时为度众生起欲界心。问曰。若生人中。何以故正生刹利等大家不生余处。答曰。生刹利为有势力。生婆罗门家为有智慧。生居士家为大富故。能利益众生。贫穷中自不能利何能益人生欲界天次当说

【经】舍利弗。复有菩萨摩诃萨。入初禅乃至第四禅。入慈心乃至舍。入空处乃至非有想非无想处。以方便力故不随禅生。或生四天王天处。或生三十三天夜摩天兜率陀天化乐天地化自在天。于是中成就众生。亦净佛世界常值诸佛

【论】是义同上生天为异。问曰。欲界诸天情著五欲难可化度。菩萨何以生彼而不生人中。答曰。诸天著心虽大。菩萨方便力亦大。如说三十三天上有须浮摩树林。天中圣天厌舍五欲。在中止住化度诸天。兜率天上恒有一生补处诸菩萨。常得闻法。密迹金刚力士亦在四天王天上。如是等教化诸天

【经】复次舍利弗。有菩萨摩诃萨。行般若波罗蜜。以方便力入初禅。此间命终生梵天处作大梵天王。从梵天处游一佛国至一佛国。在所有诸佛得阿耨多罗三藐三菩提。未转法轮者劝请令转

【论】问曰。若随初禅生有何方便。答曰。虽生而不著味。念佛道忆本愿。入慈心。念佛三昧时与禅和合故。名为方便。问曰。何以故作梵王。答曰。菩萨集福德因缘大故。世世常为物主。乃至生鹿中亦为其王。复次是菩萨本愿欲请佛转法轮。不应作散天。或时此中三千大千世界。无佛。从一佛国至一佛国。求见初成佛未转法轮者。所以者何。梵天王法。常应劝请诸佛转法轮故

【经】舍利弗。有菩萨摩诃萨。三生补处行般若波罗蜜。以方便力入初禅乃至第四禅。入慈心乃至舍。入空处乃至非有想非无想处。修四念处乃至八圣道分。入空三昧无相无作三昧不随禅生。生有佛处修梵行。若生兜率天上。随其寿终具足善根不失正念。与无数百千亿万诸天围绕恭敬。来生此间得阿耨多罗三藐三菩提

【论】问曰。是三生菩萨在十住地已具足诸功德。今何以修习诸行。答曰。心未入涅槃要有所行。所谓四禅乃至三三昧。复次是菩萨于天人中示行人法修行求道。复次是菩萨虽在十住地犹有烦恼习在。又于诸法犹有所不知。是故修道。复次是菩萨虽行深行。三十七品三解脱门等犹未取证。今为证故更修诸行。复次虽是大菩萨于佛犹小。譬如大聚火虽有能照于日则不现。如放钵经中。弥勒菩萨语文殊尸利。如我后身作佛。如恒河沙等文殊尸利。不知我举足下足事。以是故虽在十住犹应修行。问曰。三生菩萨何以不广度众生而要生佛前。答曰。是菩萨所度已多。今垂欲成佛应在佛前。所以者何。非但度众生得成佛。诸佛深法应当听闻故。问曰。若为咨问佛事故在佛前者。何以故。释迦文佛作菩萨时。在迦叶佛前恶口毁呰。答曰。是事先已说。法身菩萨种种变化身以度众生。或时行人法。有饥渴寒热老病憎爱嗔喜赞叹呵骂等。除诸重罪余者皆行。是释迦文菩萨尔时为迦叶佛弟名郁多罗。兄智慧熟不好多语。弟智慧未备故多好论议。时人谓弟为胜。兄后出家得成佛道号名迦叶。弟为阎浮提王讫梨机师。有五百弟子以婆罗门书教授诸婆罗门。诸婆罗门等不好佛法。尔时有一陶师名难陀婆罗。迦叶佛五戒弟子得三道。与王师郁多罗为善友。以其心善净信故。尔时郁多罗乘金车驾四白马。与弟子俱出城门。难提婆罗于路相逢郁多罗问言。从何所来。答言。汝兄得阿耨多罗三藐三菩提。我供养还。汝可共行觐见于佛。故来相迎。郁多罗作是念。若我径到佛所。我诸弟子当生疑怪。汝本论议智慧恒胜。今往供养将是亲属爱故必不随我。恐破其见佛因缘故。住诸法实相智中入无上方便慧度众弟子。故口出恶言。此秃头人何能得菩提道。尔时难提婆罗善友。为如嗔状捉头挽言。汝不得止。郁多罗语弟子言。其事如是吾不得止。即时师徒俱行诣佛。见佛光相心即清净。前礼佛足在一面坐。佛为随意说法。郁多罗得无量陀罗尼门。诸三昧门皆开。五百弟子还发阿耨多罗三藐三菩提心。郁多罗从坐起白佛言。愿佛听我出家作比丘。佛言善来。即成沙门。以是方便故现出恶言非是实也。虚空可破。水可作火。火可作水。三生菩萨于凡夫中嗔心叵得。何况于佛。问曰。若尔者佛何以受第八罪报六年苦行。答曰。小乘法与大乘法异。若无异者不应有大小。小乘法中。不说法身菩萨秘奥深法无量不可思议神力。多说断结使直取涅槃法。复次若佛不受是第八罪报。有诸天神仙龙鬼诸长寿者。见有此恶业而不受罪报。谓为无业报因缘。以是故虽现在无恶业亦受罪报。又有今世因缘。诸外道等信著苦行。若佛不六年苦行则人不信。言是王子串乐不能苦行。以是故佛六年苦行。有外道苦行者。或三月半岁一岁。无能六年日食一麻一米者。诸外道谓此为苦行之极。是人若言无道真无道也。于是信受皆入正道。以是二因缘故六年苦行非实罪也。何以故诸佛断一切不善法。成就一切善法故。佛若实受罪报不得言成一切善法断一切不善法。复次小乘法中佛为小心众生故说。二生菩萨犹恶口毁佛。二生菩萨尚不骂小儿。云何实毁佛。皆是方便为众生故。何以知之。是释迦文佛。毗婆尸佛时作大婆罗门。见佛众僧食疾而发是言。如是人辈应食马麦。因此罪故堕黑绳等地狱。受无量世苦已。余罪因缘。虽成佛道而三月食马麦。又声闻法中说。佛过三阿僧祇劫常为男子。常生贵处常不失诸根。常识宿命常不堕三恶道中。从毗婆尸佛来。九十一劫如汝法。九十劫中不应堕恶道。何况末后一劫。以是故知非是实也。方便故说。问曰。佛二罪毗尼杂藏中说。是可信受。三阿僧祇后百劫不堕恶道者。从初阿僧祇亦不应堕恶道。若不堕者何以但说百劫。佛无是说。但是阿毗昙鞞婆沙论议师说。答曰。阿毗昙是佛说。汝声闻人随阿毗昙论议。是名鞞婆沙不应有错又如薄拘卢以一诃梨勒果施僧。于九十一劫中不堕恶道。何况菩萨无量世来。以身布施修诸功德。而以小罪因缘堕在地狱。如是事鞞婆沙不应错。以是故小乘人不知菩萨方便。复次听汝鞞婆沙不错。佛自说菩萨本起。菩萨初生时行七步。口自说言。我所以生者为度众生故。言已默然。乳餔三年不行不语。渐次长大行语如法。一切婴孩小时未能行语。渐次长大能具人法。今云何菩萨初生能行能语。后便不能。当知是方便力故。若受是方便。一切佛语悉皆得通。若不受者一实一虚。如是种种因缘。知为度众生故现行恶口。问曰。三生菩萨何以但生兜率天上不生余处。答曰。若在他方世界来者诸长寿天龙鬼神。求其来处不能知。则生疑心谓为幻化。若在人中死人中生然后作佛者。人起轻慢天则不信。法应天来化人。不应人化天也。是故天上来生。则是从天为人。人则敬信。无色界中无形。不得说法故不在中生。色界中虽有色身可为说法。而深著禅味不能大利益众生故。是故不在中生。下三欲天深厚结使粗心错乱。上二天结使既厚心软不利。兜率天上结使薄心软利。常是菩萨住处。譬如太子将登王位。先于静室七日斋洁。然后登正殿受王位。补处菩萨亦如是。兜率天上如斋处。于彼末后受天乐。寿终来下末后受人乐。便成阿毗三佛。无量百千万亿诸天围绕来生是间。以菩萨先常于无始生死中。往反天上人间。今是末后天身不复更来生天。是故咸皆侍送。菩萨于彼寿尽当下作佛。诸天寿有尽者不尽者。作愿下生为菩萨檀越。复次诸天下者欲常侍卫菩萨。以有百亿魔怨恐来恼乱菩萨。故此菩萨生人中厌老病死。出家得阿耨多罗三藐三菩提。如菩萨本起经中说

【经】复次舍利弗。有菩萨摩诃萨。得六神通不生欲界色界无色界。从一佛国至一佛国。供养恭敬尊重赞叹诸佛。舍利弗。有菩萨摩诃萨。游戏神通从一佛国至一佛国。所至到处无有声闻辟支佛乘。乃至无二乘之名。舍利弗。有菩萨摩诃萨。游戏神通从一佛国至一佛国。所至到处其寿无量。舍利弗。有菩萨摩诃萨。游戏神通从一佛国至一佛国。所至到处有无佛法僧处赞佛法僧功德。诸众生等以闻佛名法名僧名故。于此命终生诸佛前

【论】释曰菩萨有二种。一者生身菩萨。二者法身菩萨。一者断结使。二者不断结使。法身菩萨断结使得六神通。生身菩萨不断结使。或离欲得五神通。得六神通者。不生三界。游诸世界供养十方诸佛。游戏神通者。到十方世界度众生雨七宝。所至世界皆一乘清净。寿无量阿僧祇劫。问曰。菩萨法应度众生。何以但至清净无量寿佛世界中。答曰。菩萨有二种。一者有慈悲心多为众生。二者多集诸佛功德。乐多集诸佛功德者。至一乘清净无量寿世界。好多为众生者至无佛法众处。赞叹三宝之音。如后章说

【经】舍利弗。有菩萨摩诃萨。初发意时得初禅乃至第四禅。得四无量心。得四无色定。修四念处乃至十八不共法。是菩萨不生欲界色界无色界中。常生有益众生之处

【论】释曰。此菩萨或生无佛世界。或生有佛世界。世界不净有三恶道贫穷下劣。或生清净世界。至无佛世界。以十善道四禅乃至四无色定。利益众生令信向三宝。称说五戒及出家戒。令得禅定智慧功德。不清净世界有二种。有现在佛及佛灭度后。佛灭度后或时出家或时在家。以财施法施种种利益众生。若佛在世作种种因缘。引导众生令至佛所。清净世界者。众生未具功德者令其满足。是名在所生处利益众生

【经】舍利弗。有菩萨摩诃萨。初发意时行六波罗蜜。上菩萨位得阿毗跋致地。舍利弗。有菩萨摩诃萨。初发心时便得阿耨多罗三藐三菩提转法轮。与无量阿僧祇众生作益厚已入无余涅槃。是佛般涅槃后余法。若住一劫若减一劫。舍利弗。有菩萨摩诃萨。初发意时与般若波罗蜜相应。与无数百千亿菩萨。从一佛国至一佛国。为净佛世界故

【论】释曰。有三种菩萨。利根心坚未发心。前久来集诸无量福德智慧。是人遇佛闻是大乘法。发阿耨多罗三藐三菩提心。即时行六波罗蜜。入菩萨位得阿鞞跋致地。所以者何。先集无量福德。利根心坚从佛闻法故。譬如远行。或有乘羊而去。或有乘马而去。或有神通去者。乘羊者久久乃到。乘马者差速。乘神通者发意顷便到。如是不得言发意间云何得到。神通相尔不应生疑。菩萨亦如是。发阿耨多罗三藐三菩提时即入菩萨位。有菩萨初发意初虽心好后杂诸恶。时时生念我求佛道。以诸功德回向阿耨多罗三藐三菩提。是人久久无量阿僧祇劫。或至或不至。先世福德因缘薄而复钝根。心不坚固如乘羊者。有人前世少有福德利根发心。渐渐行六波罗蜜。若三若十若百阿僧祇劫。得阿耨多罗三藐三菩提。如乘马者必有所到第三乘神通者如上说。是三种发心。一者罪多福少。二者福多罪少。三者但行清净福德。清净有二种。一者初发心时即得菩萨道。二者小住供养十方诸佛。通达菩萨道故入菩萨位。即是阿鞞跋致地。阿鞞跋致地菩萨义如先说。次后菩萨大厌世间。世世已来常好真实恶于欺诳。是菩萨亦利根坚心。久集无量福德智慧。初发心时便得阿耨多罗三藐三菩提。即转法轮度无量众生。入无余涅槃。法住若一劫若减一劫。留化佛度众生。佛有二种神通力。一者现在时。二者灭后。劫义如上说。劫中所度众生亦复不少。次后菩萨亦利根心坚久集福德。发心即与般若波罗蜜相应得六神通。与无量众生共观十方清净世界而自庄严其国。如阿弥陀佛先世时作法藏比丘。佛将导遍至十方示清净国。令选择净妙之国。以自庄严其国


大智度论卷第三十八大智度论释往生品第四之中(卷三十九)

　　　　圣者龙树造


　　　　后秦龟兹国三藏鸠摩罗什译


【经】舍利弗。有菩萨摩诃萨。行般若波罗蜜时。得四禅四无量心四无色定。游戏其中入初禅。从初禅起入灭尽定。从灭尽定起乃至入四禅。从四禅起入灭尽定。从灭尽定起入虚空处。从虚空处起入灭尽定。从灭尽定起乃至入非有想非无想处。从非有想非无想处起入灭尽定。知是舍利弗。菩萨摩诃萨行般若波罗蜜。以方便力故入超越定

【论】问曰。若凡夫人不能入灭尽定。云何菩萨从初禅起入灭尽定。答曰。阿毗昙鞞婆沙中小乘如是说。非佛三藏说。又是菩萨圣人尚不及。何况当是凡夫。譬如六牙白象。虽被毒箭犹怜愍怨贼。如是慈悲心阿罗汉所无。畜生中犹尚如是。何况作人身。离欲入禅而不得灭尽定。问曰。若菩萨得灭尽定可尔。超越定法不能过二。若言从初禅起乃至入灭尽定无有是法。答曰。余人虽有定法。力少故不能远超。菩萨无量福德智慧力深入禅定。心亦不著故能远超。譬如人中力士趠不过三四丈。若天中力士无复限数。小乘法中超一者是定法。菩萨禅定力大心无所著故远近随意。问曰。若尔者超越者是大。次第定不应为大。答曰。二俱为大。所以者何。从初禅起至二禅。更无余心一念得入。乃至灭尽定皆尔。超越者从初禅起入第三禅。亦不令余心杂。乃至灭尽定逆顺皆尔。有人言超越定胜。所以者何。但无余心杂而能超越故。譬如槃马回转随意

【经】舍利弗。有菩萨摩诃萨。行般若波罗蜜时。修四念处乃至十八不共法。不取须陀洹果斯陀含果阿那含果阿罗汉果辟支佛道。以方便力为度众生故。起八圣道分。以是八道令得须陀洹果乃至辟支佛道。佛告舍利弗。一切阿罗汉辟支佛果及智。是菩萨摩诃萨无生法忍。舍利弗当知。是菩萨摩诃萨行般若波罗蜜在阿鞞跋致地中住

【论】问曰。何以不说是菩萨行六波罗蜜。而但说得四念处。答曰。若说若不说。当知是菩萨皆行六波罗蜜。于三十七品或行或不行。不证声闻辟支佛道者。有大慈大悲深入方便力等如先说。问曰。自不得诸道果。云何能以化人。答曰。佛自说因缘。所谓声闻辟支佛果及智。皆是菩萨法忍。但不受诸道果名字。果及智皆入无生法忍中。复次唯不取证。余者皆行。得菩萨道故。名为阿鞞跋致

【经】舍利弗。有菩萨摩诃萨。住六波罗蜜净兜率天道。当知是贤劫中菩萨

【论】释曰。菩萨有各各道各各行各各愿。是菩萨修业因缘生兜率天上。入千菩萨会中次第作佛。如是相当知是贤劫中菩萨

【经】舍利弗。有菩萨摩诃萨。修四禅乃至十八不共法未证四谛。当知是菩萨一生补处

【论】问曰。是一生补处菩萨应生兜率天。云何说得四禅等。答曰。是菩萨生兜率天上。离欲得四禅等。复次是补处菩萨离欲来久具足佛法。以方便力随补处法生兜率天。未证四谛者故留不证。若取证者成辟支佛。欲成佛故不证

【经】舍利弗。有菩萨摩诃萨。无量阿僧祇劫修行。得阿耨多罗三藐三菩提

【论】释曰。是菩萨虽种善根求阿耨多罗三藐三菩提。以钝根杂行故久乃得之。以深种善根故必得

【经】舍利弗。有菩萨摩诃萨。住六波罗蜜。常勤精进利益众生。不说无益之事

【论】释曰。是菩萨先有恶口故。发菩萨心愿言。我永离口四过行是道。复次此菩萨知是般若波罗蜜中诸法无有定相不可著不可说相故。如是知能利益者皆是佛法。若不能利益。虽种种好语非是佛法。譬如种种好药不能破病不名为药。趣得土泥等能差病者是名为药。以是故恐其谬错故。不说无益之事

【经】舍利弗。有菩萨摩诃萨。行六波罗蜜。常勤精进利益众生。从一佛国至一佛国。断众生三恶道

【论】释曰。是菩萨住六神通到十方世界。遮上中下三种不善道

【经】舍利弗。有菩萨摩诃萨。住六波罗蜜以檀为首。安乐一切众生。须饮食与饮食。衣服卧具璎珞花香房舍灯烛。随其所须皆给与之

【论】释曰。菩萨有二种。一者能令众生离苦。二者能与乐。复有二种。一者怜愍三恶道众生。二者怜愍人。是菩萨与众生乐。怜愍人故。随所须皆与之

【经】舍利弗。有菩萨摩诃萨。行般若波罗蜜时。变身如佛。为地狱中众生说法。为畜生饿鬼中众生说法

【论】问曰。是菩萨何以故变作佛身。似不尊重佛。答曰。有众生见佛身得度者。或有见转轮圣王等余身得度者。以是故变身作佛。复次世间称佛名字是大悲是世尊。若以佛身入地狱者。则阎罗王诸鬼神不遮碍。是我所尊者师云何可遮。问曰。若地狱中火烧常有苦痛。心常散乱不得受法。云何可化。答曰。是菩萨以不可思议神通力。破镬灭火禁制狱卒。放光照之众生心乐。乃为说法闻则受持。问曰。若尔者地狱众生有得道者不。答曰。虽不得道种得道善根因缘。所以者何。以重罪故不应得道。畜生道中当分别。或得者或不得者。如阿那婆达多龙王沙竭龙王等得菩萨道。鬼神道中如夜叉密迹金刚鬼子母等有得见道。是大菩萨

【经】舍利弗。有菩萨摩诃萨。行六波罗蜜时。变身如佛遍至十方如恒河沙等诸佛世界。为众生说法。亦供养诸佛及净佛世界。闻诸佛说法。观采十方净妙国土相。而已自起殊胜世界。其中菩萨摩诃萨皆是一生补处

【论】释曰。是菩萨遍为六道说法。以佛身为十方众生说法。若众生闻弟子教者不能信受。若闻佛独尊自在者说法信受其语。是菩萨二事因缘故供养诸佛。庄严世界闻庄严世界法。到十方佛国取清净世界相。行业因缘转复殊胜光明亦多。所以者何。此国土中皆一生补处菩萨。问曰。若先己说兜率天上一生补处菩萨。今云何说他方世界菩萨皆一生补处。答曰。兜率天上一生补处者。是三千世界常法。余处不定。所谓第一清净者。转身成佛故

【经】舍利弗。有菩萨摩诃萨。行六波罗蜜时。成就三十二相诸根净利。诸根净利故众人爱敬。以爱敬故渐以三乘法而度脱之。如是舍利弗。菩萨摩诃萨行般若波罗蜜时。应学身清净口清净

【论】释曰。是菩萨欲令众生眼见其身得度故。以三十二相庄严身。诸根净利者。眼等诸根明利出过余人。信慧根诸心数根等利净第一。见者叹其希有。我无此事。爱敬是菩萨信受其语。世世具足道法。以三乘道入涅槃。是三十二相眼等诸根。皆从身口业因缘清净得。以是故佛说。菩萨应当净身口业

【经】舍利弗。有菩萨摩诃萨。行六波罗蜜时得诸根净。以是净根而不自高亦不下他

【论】释曰。是菩萨常深净行六波罗蜜故。得眼等诸根净利人皆爱敬。慧等诸心数法根净利无比。为度众生故。世间常法若得殊异心则自高。轻诸余人。作是念。汝无此事我独有此。以是因缘故还失佛道。如经中说。菩萨轻余菩萨。念念一劫远于佛道。经尔所劫更修佛道。以是故而不自高亦不下他

【经】舍利弗。有菩萨摩诃萨。从初发心住檀波罗蜜尸罗波罗蜜。乃至阿鞞跋致地。终不堕恶道

【论】释曰。是菩萨从初已来性畏恶道。所作功德愿不坠堕。乃至阿鞞跋致地者。以未到中间畏堕恶道故作愿。菩萨作是念。若我堕三恶道者。自不能度何能度人。又受三恶道苦恼时。以嗔恼故结使增长。还起恶业复受苦报。如是无穷。何时当得修行佛道。问曰。若持戒果报不堕恶道者。何以复说布施。答曰。持戒是不堕恶道根本。布施亦能不堕

复次菩萨持戒虽不堕恶道中。生人中贫穷。不能自利又不益人。以是故行布施。余波罗蜜各有其事

【经】舍利弗。有菩萨摩诃萨。从初发心乃至阿鞞跋致地。常不舍十善行

【论】释曰。佛说持戒故不堕恶道布施随逐。今不知云何行尸罗波罗蜜。乃至阿鞞跋致地。是故复说常行十善。复次先菩萨持戒不牢固布施随助。今说但持戒牢固不舍十善不堕三恶道

【经】舍利弗。有菩萨摩诃萨。住檀波罗蜜尸罗波罗蜜中。作转轮圣王安立众生。于十善道亦以财物布施众生

【论】释曰。是檀尸波罗蜜因缘故。作转轮圣王。行尸罗波罗蜜故。能令众生信受十善。行檀波罗蜜故。以财宝给施众生亦不可尽。问曰。一切菩萨皆行是二波罗蜜。作转轮圣王不。答曰。不必然也。何以故。如此品中。诸菩萨种种法入佛道。有菩萨闻转轮圣王仪法。在此处能利益众生故作是愿。或有菩萨种转轮圣王因缘。虽不作愿亦得转轮圣王报。自行二波罗蜜故。作转轮圣王。亦教一切众生行十善道。亦自行布施。闻者生疑。为一世作为世世作。以是故

【经】佛告舍利弗。有菩萨摩诃萨。住檀波罗蜜尸罗波罗蜜。无量千万世作转轮圣王。值遇无量百千诸佛。供养恭敬尊重赞叹

【论】释曰。若菩萨知作转轮圣王大益众生者。便作转轮圣王。若自知余身益大亦作余身。复次欲以世间法大供养佛故。作转轮圣王

【经】舍利弗。有菩萨摩诃萨。常为众生以法照明亦以自照。乃至阿耨多罗三藐三菩提终不离照明。舍利弗。是菩萨摩诃萨于佛法中已得尊重。舍利弗。以是故菩萨摩诃萨行般若波罗蜜时。身口意不净不令妄起

【论】释曰。上菩萨行檀尸波罗蜜作转轮圣王。是菩萨但分别诸经。读诵忆念思惟分别诸法以求佛道。以是智慧光明自利益。亦能利益众生。如人闇道中然灯。亦能自益亦能益人。终不离者。是因缘故终不离智慧光明乃至阿耨多罗三藐三菩提。复次是菩萨清净法施不求名利供养恭敬。不贪弟子不恃智慧。亦不自高轻于余人。亦不讥刺。但念十方诸佛慈心念众生。我亦如是。学佛道说法。无所依止适无所著。但为众生令知诸法实相。如是清净说法。世世不失智慧光明。乃至阿耨多罗三藐三菩提。已得尊重者。上诸菩萨能如是者。于诸众生皆为尊重。身口意不净不令妄起者。能以清净法施者。不应杂起身口意恶业。所以者何。若起身口意恶者。闻者或不信受。若意业不净智慧不明。智慧不明不能善行菩萨道。复次不但此一菩萨。上来菩萨能行此法者。皆名尊重佛教。若菩萨欲行菩萨道。皆不应杂罪行。一切恶罪业不令妄起。杂行者于行道则难。不能疾成佛道。罪业因缘坏诸福德故

【经】舍利弗白佛言。世尊。云何菩萨身业不净口业不净意业不净

【论】问曰。舍利弗智慧第一。何以故。不识身口意恶业。答曰。舍利弗。于声闻法中则知。菩萨事异故不知。如说若菩萨生声闻辟支佛心。是为菩萨破戒。以是故舍利弗疑。不知何者是菩萨罪非罪。复次舍利弗。知身三不善道口四不善道意三不善道。是为身口意罪。此中佛答。若菩萨取身口意相。是则为菩萨身口意罪。如是等因缘故。舍利弗问

【经】佛告舍利弗。若菩萨摩诃萨作是念。是身是口是意如是取相作缘。舍利弗。是名菩萨身口意罪。舍利弗。菩萨摩诃萨行般若波罗蜜时。不得身不得口不得意。舍利弗。菩萨摩诃萨行般若波罗蜜时。若得身得口得意。用是得身口意故。能生悭心犯戒心嗔心懈怠心乱心痴心。当知是菩萨行六波罗蜜时。不能除身口意粗业

【论】释曰。佛示舍利弗。法空中菩萨不见是三业。是为无罪。若见是三业是为罪。声闻法中十不善道。是为罪业。摩诃衍中见有身口意所作是为罪。所以者何。有作有见。作者见者皆是虚诳故。粗人则粗罪细人则细罪。如离欲界欲时五欲五盖为恶罪。初禅摄善觉观为无罪。离初禅入二禅时觉观为罪。二禅所摄义喜为无罪。乃至非有想非无想处亦如是。入诸法实相中。一切诸观诸见诸法皆名为罪。小乘人畏三恶道故。以十不善业为罪。大乘人以一切能生著心取相法与三解脱门相违者名为罪。以是事异故名为大乘。若见有是三业虽不起恶。亦不名牢固。不见是身口意是三业根本。是为牢固。是菩萨法空故不见是三事。用是三事起悭贪相犯戒相嗔恚相懈怠相散乱相愚痴相。因无故果亦无。如无树则无荫。若能如是观者。则能除身口意粗业。问曰。先说罪业今何以故言粗业。答曰。粗业罪业无异。罪即是粗不名为细。复次声闻人以身口不善业名为粗。意不善业名为细。嗔恚邪见等诸结使名为粗罪。爱慢等结使名为细罪。三恶觉所谓欲觉嗔觉恼觉名为粗。亲里觉国土觉不死觉名为细。但善觉名为微细。于摩诃衍中尽皆为粗以是故此说粗罪

【经】舍利弗白佛言。世尊。菩萨摩诃萨云何除身口意粗业。佛告舍利弗。若菩萨摩诃萨不得身不得口不得意。如是菩萨摩诃萨能除身口意粗业。复次舍利弗。菩萨摩诃萨从初发意行十善道。不生声闻心不生辟支佛心。如是菩萨摩诃萨能除身口意粗业

【论】问曰。何等身口意细业与相违者为粗。答曰。如前所说者是。复次凡夫人业于声闻业为粗。声闻业于大乘为粗。复次垢业为粗。非垢业为细。能生苦受因缘业为粗。不生苦受因缘业为细。有觉有观业为粗无觉无观业为细。复次见我乃至知者见者为粗。若不见我乃至知者见者。但见三业处五众十二入十八界为细。复次有所见者名为粗。无所见者名为细。以是故佛告舍利弗。若菩萨不得身口意。是时则除三粗业。复次初发意住毕竟空中一切法不可得。而常行十善道。不起声闻辟支佛心。以不取相心。一切诸善根。皆回向阿耨多罗三藐三菩提。是名菩萨除身口意粗业罪名为清净

【经】舍利弗。有菩萨摩诃萨。行般若波罗蜜净佛道时。行檀波罗蜜尸罗波罗蜜羼提波罗蜜毗梨耶波罗蜜禅波罗蜜。是名菩萨摩诃萨除身口意粗业。舍利弗白佛言。世尊。何等是菩萨摩诃萨佛道。佛告舍利弗。佛道者。若菩萨摩诃萨不得身不得口不得意。不得檀波罗蜜。乃至不得般若波罗蜜。不得声闻辟支佛。不得菩萨不得佛。舍利弗。是名菩萨摩诃萨佛道。所谓一切诸法不可得故

【论】释曰。是菩萨依六波罗蜜总相净佛道。问曰。舍利弗从佛闻除三恶三粗。即是净佛道。今何以更问。答曰。先说三业清净相。今说一切法清净相。先略说今说别相。先但不得三业。今不得六波罗蜜诸贤圣菩萨及佛。是名净佛道。一切法皆不可得故。不得身。乃至不得般若波罗蜜。是名法空。不得声闻乃至佛。是名众生空。菩萨住是二空中渐得一切不可得空。不可得空即是诸法实相。是不可得空义如先十八空中说

【经】舍利弗。有菩萨摩诃萨。行六波罗蜜时无能坏者。舍利弗白佛言。世尊。云何菩萨摩诃萨行六波罗蜜时无能坏者。佛告舍利弗。若菩萨摩诃萨行六波罗蜜时。不念有色乃至识。不念有眼乃至意。不念有色乃至法。不念有眼界乃至法界。不念有四念处乃至八圣道分。不念有檀波罗蜜乃至般若波罗蜜。不念有十力乃至十八不共法。不念有须陀洹果乃至阿罗汉果。不念有辟支佛乃至阿耨多罗三藐三菩提。舍利弗。菩萨摩诃萨如是行增益六波罗蜜无能坏者

【论】释曰。佛为舍利弗种种分别诸菩萨。次为说有菩萨发心时无有能坏者。舍利弗惊喜恭敬诸菩萨。是故问。菩萨结使未断未于实相法作证。何因缘故不可破坏。佛答。若菩萨不念有色。乃至不念有阿耨多罗三藐三菩提。得是法空故亦得众生空。若是法空观空者亦空。住是无碍般若波罗蜜中无有能坏者

【经】舍利弗。有菩萨摩诃萨。住般若波罗蜜中具足智慧。以是智慧常不堕恶道。不生弊恶人中。不作贫穷人。所受身体不为人天阿修罗所憎恶

【论】释曰。此菩萨先世来。爱乐智慧学一切经书。观察思惟听采诸法。自以智力推求一切法中实相。得是一切法实相故。为诸佛深心爱念。是无量智慧福德因缘故。身心具足常受富乐无诸不可

【经】舍利弗白佛言。世尊。何等是菩萨摩诃萨智慧。佛告舍利弗。菩萨摩诃萨用是智慧成就见十方如恒河沙等诸佛。听法见僧亦见严净佛土。菩萨摩诃萨以是智慧不作佛想。不作菩萨想。不作声闻辟支佛想。不作我想。不作佛国想。用是智慧行檀波罗蜜亦不得檀波罗蜜。乃至行般若波罗蜜亦不得般若波罗蜜。行四念处亦不得四念处。乃至行十八不共法亦不得十八不共法。舍利弗。是名菩萨摩诃萨智慧。用是智慧能具足一切法。亦不得一切法

【论】释曰。是中佛说二种智慧。一者分别破坏诸法而不取相。二者不著心不取相见十方诸佛听法。问曰。云何行檀波罗蜜而不得檀。答曰。不得檀中若一若异若实若空是檀从和合因缘生。于是檀中令众生得富乐及劝助佛道。以是故行檀亦不得檀。不得义如上说。乃至十八不共法亦如是。是名菩萨智慧能具足一切法而不得诸法

【经】舍利弗。有菩萨摩诃萨。行般若波罗蜜时。净于五眼肉眼天眼慧眼法眼佛眼。舍利弗白佛言。世尊。云何菩萨摩诃萨肉眼净。佛告舍利弗。有菩萨肉眼见百由旬。有菩萨肉眼见二百由旬。有菩萨肉眼见一阎浮提。有菩萨肉眼见二天下三天下四天下。有菩萨肉眼见小千世界。有菩萨肉眼见中千世界。有菩萨肉眼见三千大千世界。舍利弗。是为菩萨摩诃萨肉眼净

【论】问曰。佛何以不说行般若波罗蜜生五眼。而说净五眼。答曰。菩萨先有肉眼亦有四眼分。以诸罪结使覆故不清净。如镜性有照明垢故不见。若除垢则照明如本。菩萨行六波罗蜜。灭诸垢法故眼得清净。肉眼业因缘故清净。天眼禅定及业因缘故清净。余三眼修无量智慧福德因缘故清净。最大菩萨肉眼最胜见三千大千世界。问曰。若三千大千世界中。百亿须弥山诸山铁围山阜树木等。是事障碍。云何得遍见。若能得见何用天眼。若不能见。此中云何说见三千大千世界。答曰。不以障碍故见。若无障碍得见三千世界如观掌无异。复次有人言。菩萨天眼有二种。一者从禅定力得。二者先世行业果报得。业报生天眼常在肉眼中。以是故三千世界所有之物不能为碍。因天眼开障肉眼得见。是故肉眼得名果报生天眼。常现在前不待摄心。问曰。佛为世尊力皆周遍。何以但见一三千大千世界不能见多。答曰。若肉眼能过三千大千世界。复有所见者。何用天眼。以肉眼不能及故修学天眼。复次三千大千世界。劫初一时生劫尽一时灭。世界之外无央数由旬皆是虚空。空中常有风。肉眼与风相违。以相违故不能得过见异世界。或有菩萨住三千世界境上计其道数亦应见他方近世界。问曰。菩萨及佛。何以不集无量清净福德令肉眼远有所见。答曰。是肉眼因缘虚诳不净。天眼因缘清净。若无天眼当修肉眼强令远见。复次如经中说极远见三千世界。佛法不可思议经法甚多。或能远见。但此中不说小远见佛道。菩萨见二千中世界。不能种清净业因缘故。小复不如者见小千世界。复不如者见四天下一须弥山一日月处。又见三天下二天下一天下千由旬乃至百由旬。是名最小肉眼净。问曰。何以不说九十八十等由旬以为小。答曰。转轮圣王所见过于余人。又人先世然灯等因缘故。得坚固眼根。能远有所见。虽远终不能见百由旬。以是故菩萨小者见百由旬。问曰。日月在上去地四万二千由旬人皆能见。何以不能见百由旬。见百由旬何足称。答曰。日月虽远自有光明。还照其形人得见之。余色不然。又日月远故虽见而颠倒。所以者何。日月方圆五百由旬。而今所见不过如扇。大而见小颠倒非实。菩萨肉眼则不然。问曰。菩萨既得肉眼能见何事。答曰。见可见色。色义色众中广说

【经】舍利弗白佛言。世尊。云何菩萨摩诃萨天眼净。佛告舍利弗。菩萨摩诃萨天眼见一切四天王天所见。见三十三天夜摩天兜率陀天化乐天他化自在天所见。见梵天王所见乃至阿迦尼吒天所见。菩萨天眼所见者。四天王天乃至阿迦尼吒天所不知不见。舍利弗。是菩萨摩诃萨天眼。见十方如恒河沙等诸佛世界中众生死此生彼。舍利弗。是为菩萨摩诃萨天眼净

【论】释曰。菩萨天眼有二种。一者果报得。二者修禅得。果报得者。常与肉眼合用。唯夜闇天眼独用。诸人得果报天眼见四天下。欲界诸天见下不见上。菩萨所得果报天眼。见三千大千世界。禅定离欲天眼所见。如先十力天眼明中说。菩萨用是天眼。见十方如恒河沙等世界中众生。生死善恶好丑及善恶业因缘。无所障碍一切皆见。四天王天乃至阿迦尼吒天所见。又能过之。是诸天不能知菩萨天眼所见。何以故。是菩萨出三界得法性生身。得菩萨十力故。如是等因缘菩萨天眼净。余菩萨天眼论议如赞菩萨五神通中说

【经】舍利弗白佛言。世尊。云何菩萨摩诃萨慧眼净。佛告舍利弗。慧眼菩萨不作是念。有法若有为若无为若世间若出世间若有漏若无漏。是慧眼菩萨无法不见无法不闻无法不知无法不识。舍利弗。是为菩萨摩诃萨慧眼净

【论】释曰。肉眼不能见障外事。又不能远见。是故求天眼。天眼虽复能见。亦是虚诳见一异相。取男女相取树木等诸物相。见众物和合虚诳法。以是故求慧眼。慧眼中无如是过。问曰。若尔者何等是慧眼相。答曰。有人言。八圣道中正见是慧眼相。能见五受众实相。破诸颠倒故。有人言。能缘涅槃慧名为慧眼。所缘不可破坏故。是智慧非虚妄。有人言。三解脱门相应慧是名慧眼。何以故。是慧能开涅槃门故。有人言。智慧现前能观实际。了了深入通达悉知。是名慧眼。有人言。能通达法性直过无碍。有人言。定心知诸法相。如是名慧眼有人言。法空是名慧眼。有人言。不可得空中亦无法空。是名慧眼。有人言。十八空皆是慧眼有人言。痴慧非一非异。世间法不异出世间。出世间法不异世间。世间法即是出世间。出世间法即是世间。所以者何。异不可得故。诸观灭诸心行转还无所去。灭一切语言世间法相。如涅槃不异。如是智慧是名慧眼。复次此中佛自说慧眼。菩萨一切法中。不念有为若无为若世间若出世间若有漏若无漏等。是名慧眼若菩萨见有为世间有漏。即堕有见中。若见无为出世间无漏。即堕无见中。是有无二见舍以不戏论。慧行于中道。是名慧眼。得是慧眼无法不见无法不闻无法不知无法不识。所以者何。得是慧眼破邪曲。诸法无明诸法总相别相各皆如是。问曰。阿罗汉辟支佛亦得慧眼。何以不说无法不见无法不闻无法不知无法不识。答曰。慧眼有二种。一者总相。二者别相。声闻辟支佛见诸法总相。所谓无常苦空等。佛以总相别相慧观诸法。声闻辟支佛虽有慧眼有量有限。复次声闻辟支佛慧眼虽见诸法实相。因缘少故慧眼亦少。不能遍照法性。譬如灯油炷虽净小故不能广照。诸佛慧眼照诸法实性尽其边底。以是故无法不见无法不闻无法不知无法不识。譬如劫尽火烧三千世界明无不照。复次若声闻辟支佛慧眼无法不知者。与一切智人有何等异。菩萨世世集福德智慧苦行何所施用。问曰。佛用佛眼无法不知非是慧眼。今云何言慧眼无法不知。答曰。慧眼成佛时变名佛眼。无明等诸烦恼及习灭故。一切法中皆悉明了。如佛眼中说无法不见闻知识。以是故肉眼天眼慧眼法眼。成佛时失其本名但名佛眼。譬如阎浮提四大河入大海中则失其本名。何以故。肉眼诸烦恼有漏业生故虚诳不实。唯佛眼无诳法。天眼亦从禅定因缘和合生故。虚诳不能如实见事。慧眼法眼烦恼习未尽故。不毕竟清净故舍。佛眼中无有谬错尽其边极。以是故阿罗汉辟支佛慧眼。不能毕竟清净。故不能无法不见。问曰。佛现得果报肉眼能见色是事云何。答曰。肉眼虽生眼识。而佛不随其用不以为实。如圣自在神通中说。佛告阿难。所见好色中生厌恶心。眼见恶色生不恶厌心。或时见色不生污秽不污秽但生舍心。如是则肉眼无所施用。复次有人言。得圣道时五情清净异本。复次诸法毕竟空及诸法通达无碍。是二总为慧眼。


大智度论卷第三十九大智度论释往生品第四之下(卷四十)

　　　　圣者龙树造


　　　　后秦龟兹国三藏鸠摩罗什译


【经】舍利弗白言。世尊。云何菩萨摩诃萨法眼净。佛告舍利弗。菩萨摩诃萨以法眼知是人随信行。是人随法行。是人无相行。是人行空解脱门。是人行无相解脱门。是人行无作解脱门得五根。得五根故得无间三昧。得无间三昧故得解脱智。得解脱智故断三结。有众见疑斋戒取。是人名为须陀洹。是人得思惟道。薄淫恚痴当得斯陀含增进思惟道。断淫恚得阿那含增进思惟道。断色染无色染无明慢掉得阿罗汉。是人行空无相无作解脱门得五根。得五根故得无间三昧。得无间三昧故得解脱智。得解脱智故知所有集法皆是灭法。作辟支佛。是为菩萨法眼净。复次舍利弗。菩萨摩诃萨知是菩萨初发意行檀波罗蜜。乃至行般若波罗蜜。成就信根精进根。善根纯厚用方便力故。为众生受身。若生刹利大姓。若生婆罗门大姓。若生居士大家。若生四天王天处乃至他化自在天处。是菩萨于其中住成就众生。随其所乐皆给施之。亦净佛世界。值遇诸佛供养恭敬尊重赞叹。乃至阿耨多罗三藐三菩提。亦不堕声闻辟支佛地。是为菩萨摩诃萨法眼净。复次舍利弗。菩萨摩诃萨如是知是菩萨于阿耨多罗三藐三菩提退。知是菩萨于阿耨多罗三藐三菩提不退。知是菩萨受阿耨多罗三藐三菩提记。知是菩萨未受阿耨多罗三藐三菩提记。知是菩萨到阿鞞跋致地。知是菩萨未到阿鞞跋致地。知是菩萨具足神通。知是菩萨未具足神通。知是菩萨已具足神通飞到十方如恒河沙等世界。见诸佛供养恭敬尊重赞叹。知是菩萨未得神通当得神通。知是菩萨当净佛世界未净佛世界。是菩萨成就众生未成就众生。是菩萨为诸佛所称誉所不称誉。是菩萨亲近诸佛不亲近佛。是菩萨寿命有量寿命无量。是菩萨得佛时比丘众有量比丘众无量。是菩萨得阿耨多罗三藐三菩提时。以菩萨为僧不以菩萨为僧。是菩萨当修苦行难行不修苦行难行。是菩萨一生补处未一生补处。是菩萨受最后身未受最后身。是菩萨能坐道场不能坐道场。是菩萨有魔无魔。如是舍利弗。是为菩萨摩诃萨法眼净

【论】释曰。菩萨摩诃萨初发心时。以肉眼见世界众生受诸苦患。心生慈愍。学诸禅定修得五通。以天眼遍见六道中众生受种种身心苦。益加怜愍故。求慧眼以救济之。得是慧眼已。见众生心相种种不同。云何令众生得是实法。故求法眼引导众生令入法中故名法眼。所谓是人随信行是人随法行。初入无漏道钝根者名随信行。是人初依信力故得道。名为随信行。利根者名随法行。是人分别诸法故得道。是名随法行。是二人十五心中亦名为无相行。过是已往或名须陀洹。或名斯陀含。或名阿那含。十五心中疾速无人能取其相者。故名无相。有人无始世界来性常质直好乐实事者。有人好行舍离者。有人世世常好善寂者。好实者。用空解脱门得道。以诸实中空为第一故。好行舍者。行无作解脱门得道。好善寂者。行无相解脱门得道。问曰。何以说得五根。答曰。有人言。一切圣道名为五根。五根成立故。八根虽皆是善。而三无漏根无有别异。以是故但说五根。取果时相应三昧名无间三昧。得是三昧已得解脱智。以是解脱智断三结得果证。有众见者。于五受众中生我若我所。疑者于三宝四谛中不信。斋戒取者。九十六种外道法中。取是法望得苦解脱

问曰。见谛所断十结得须陀洹果。何以故但说三不说七。答曰。若说有众见已说一切见结。如经说有众见为六十二见根本故。若人著我复思惟我。为是常为是无常。若谓无常堕断灭中。而生邪见无有罪福。若谓为常堕常见中。而生斋戒取计望得道。或修后世福德。乐欲得此二事故。取戒求苦乐因缘故。谓天所作便生见取。若说有众见则摄是二见边见邪见。若说斋戒取已说见取。余四结未拔根本故。不说是十结。于三界四谛所断分别。有八十八须陀洹乃至辟支佛。分别声闻辟支佛道如先说。菩萨法眼有二种。一者分别知声闻辟支佛方便得道门。二者知菩萨方便行道门。声闻辟支佛事先已处处说。今当分别菩萨法。若菩萨知是菩萨深行六波罗蜜。薄诸烦恼故。用信根精进根。及方便为度众生故受身。是菩萨生死肉身未得法性神通法身。以是故不说三根。未离欲故。今世行布施。功德信根精进根。后世生刹利大姓乃至他化自在天。先知因后知果。复次是菩萨不退者如先说。不退转相亦如后阿鞞跋致品中说。与此相违名为退。不退菩萨有二种。一者受记。二者未受记。如首楞严三昧四种受记中说。具足神通者。于十方恒河沙世界中。一时能变化无量身供养诸佛。听法说法度众生。如是等除佛无能及者。是为末后身菩萨。与此相违者名不具足。复次各各自地中无所少。名为具足。各各地中未成就是不具足。得神通有二种。有用者有不用者。未得神通者。有菩萨新发意故未得神通。或未离欲故。懈怠心故。行余法故。是为未得。与上相违是为得。净佛世界未净世界如先说。成就众生者有二种。有先自成功德然后度众生者。有先成就众生后自成功德者。如宝华佛欲涅槃时观二菩萨心。所谓弥勒释迦文菩萨。弥勒菩萨自功德成就弟子未成就。释迦文菩萨弟子成就自身未成就。成就多人难自成则易。作是念已。入雪山谷宝窟中身放光明。是时释迦文菩萨见佛。其心清净一足立七日七夜以一偈赞佛。以是因缘故超越九劫。如是等知成就众生不成就众生者。诸佛称誉如先说。与此相违名为不称誉。亲近诸佛无量寿命无量比丘僧纯菩萨为僧不修苦行如初品末说。一生补处者。或以相知者。如阿私陀仙人观其身相知今世成佛。珊若婆罗门见乳糜知今日成佛者应食如遍吉菩萨观世音菩萨文殊师利菩萨等。见是菩萨如诸佛相知当成佛。如是等坐道场者。有菩萨见菩萨行处。地下有金刚地持是菩萨。又见天龙鬼神持种种供养具送至道场。如是等知坐道场。有魔者宿世遮他行道及种种求佛道因缘。不喜行慈好行空等余法。如是等因缘以宿世破他行道故有魔破坏。问曰。云何末后身菩萨受恶业报为魔来坏。答曰。菩萨以种种门入佛道。或从悲门或从精进智慧门入佛道。是菩萨行精进智慧门不行悲心。好行精进智慧故。譬如贵人虽有种种好衣或时著一余者不著。菩萨亦如是。修种种行以求佛道。或行精进智慧道。息慈悲心。破行道者。增上慢故。诸长寿天龙鬼神不识方便者。见作恶行因缘若不受报生断灭见。是故佛现受报。是故虽无罪因缘实魔来。以方便力故现有魔。如是等一切声闻辟支佛诸菩萨种种方便门令众生入道。是名法眼净

【经】舍利弗。白佛言。世尊。云何菩萨摩诃萨佛眼净。佛告舍利弗。有菩萨摩诃萨。求佛道心次第入如金刚三昧。得一切种智。尔时成就十力四无所畏四无碍智十八不共法大慈大悲。是菩萨摩诃萨用一切种。一切法中无法不见无法不闻无法不知无法不识。舍利弗。是为菩萨摩诃萨得阿耨多罗三藐三菩提时佛眼净。如是舍利弗。菩萨摩诃萨欲得五眼。当学六波罗蜜。何以故。舍利弗。是六波罗蜜中摄一切善法。若声闻法辟支佛法菩萨法佛法。舍利弗。若有实语能摄一切善法者。般若波罗蜜是。舍利弗。般若波罗蜜能生五眼。菩萨学五眼者。得阿耨多罗三藐三菩提

【论】释曰。菩萨住十地中。具足六波罗蜜乃至一切种智。菩萨入如金刚三昧破诸烦恼习。即时得诸佛无碍解脱即生佛眼。所谓一切种智十力四无所畏四无碍智。乃至大慈大悲等诸功德是名佛眼。问曰。智慧见物是眼相。云何大慈悲等名为眼。答曰。诸功德皆与慧眼相应故通名为眼。复次慈悲心有三种。众生缘法缘无缘。凡夫人众生缘。声闻辟支佛及菩萨初众生缘后法缘。诸佛善修行毕竟空故名为无缘。是故慈悲亦名佛眼。已说佛眼。今说佛眼所用。是眼无法不见不闻不知不识。复次有人谓十住菩萨与佛无有差别。如遍吉文殊师利观世音等。具足佛十力功德等而不作佛。为广度众生故。是故生疑。以是故说佛眼相。十方众生及诸法中无不见无不闻。是诸菩萨于余菩萨为大。比于佛不能遍知。如月光明虽大于日则不现。问曰。眼为见相云何说闻。答曰。众生智慧从六情生知六尘。人谓佛有所不闻。如外经书中言。或有所不闻。是故佛智慧无所不闻。又耳识因缘生智慧。智慧所知言无法不闻。问曰。何以故三识所知合为一。三识所知别为三。眼名为见。耳名为闻。意知名为识。鼻舌身识名为觉。答曰。是三识助道法多。是故别说。余三识不尔。是故合说。是三识但知世间事。是故合为一。余三亦知世间亦知出世间。是故别说。复次是三识但缘无记法。余三识或缘善或缘不善或缘无记。复次是三识能生三乘因缘。如眼见佛及佛弟子。耳闻法心筹量正忆念。如是等种种差别。以是故六识所知事分为四分。一切种智者。如人眼见近不见远。见内不见外。见粗不见细。见东不见西。见此不见彼。见和合不见散。见生时不见灭。肉眼见天眼不见。眼根成就未离欲凡夫人故无天眼。天眼见慧眼不见。凡夫人得天眼神通故无慧眼。慧眼见法眼不见。未离欲声闻圣人。不知种种度众生道故无法眼。法眼见佛眼不见。菩萨得道种智知种种度众生道。未成佛故无佛眼。复次肉眼天眼见慧眼法眼佛眼不见。凡夫人眼根成就。得天眼神通故。无慧眼法眼佛眼。肉眼慧眼见法眼佛眼不见。眼根成就声闻圣人。不知种种度众生道故无法眼。声闻人故无佛眼。肉眼法眼见佛眼不见。初得无生忍。未受法性生身菩萨。得道种智未成佛故无佛眼。天眼慧眼见法眼佛眼不见。离欲声闻圣人得天眼神通。非菩萨故无道种智。无道种智故无法眼。声闻人故无佛眼。天眼法眼见佛眼不见。得菩萨神通知种种度众生道。未成佛故无佛眼。慧眼法眼见佛眼不见。菩萨得无生法忍。得无生法忍已能观一切众生得道因缘。以种种道而度脱之。未成佛故无佛眼。复次肉眼天眼慧眼见法眼佛眼不见。眼根成就声闻圣人得天眼神通。无道种智故无法眼。声闻人故无佛眼。天眼慧眼法眼见佛眼不见。法性生身菩萨具六神通以种种道度众生。未成佛故无佛眼。复次肉眼天眼慧眼法眼见佛眼不见。初得无生法忍菩萨未舍肉身。得菩萨神通无生法忍。道种智具足未成佛故无佛眼。如是等不名无法不见闻觉识。若以佛眼观诸法。是名无所不见无所不闻无所不觉无所不识。五尘随义分别亦如是。三乘等诸善法。是五眼因缘诸善法。皆六波罗蜜摄。是六波罗蜜般若波罗蜜为本。以是故说般若波罗蜜能生五眼。菩萨渐渐学是五眼不久当作佛

【经】舍利弗。有菩萨摩诃萨。行般若波罗蜜时。修神通波罗蜜。以是神通波罗蜜受种种如意事。能动大地。变一身为无数身。无数身还为一身。隐显自在。山壁树木皆过无碍如行空中。履水如地凌虚如鸟。出没地中如出入水。身出烟炎如大火聚。身中出水如雪山水流。日月大德威力难当而能摩扪。乃至梵天身得自在亦不著是如意神通。神通事及己身皆不可得。自性空故。自性离故。自性无生故。不作是念。我得如意神通除为萨婆若心。如是舍利弗。菩萨摩诃萨行般若波罗蜜时。得如意神通智证。是菩萨以天耳净过于人耳。闻二种声。天声人声。亦不著是天耳神通。天耳与声及己身皆不可得。自性空故。自性离故。自性无生故。不作是念。我有是天耳。除为萨婆若心。如是舍利弗。菩萨摩诃萨行般若波罗蜜时。得天耳神通智证。是菩萨如实知他众生心。若欲心如实知欲心。离欲心如实知离欲心。嗔心如实知嗔心。离嗔心。如实知离嗔心。痴心如实知痴心。离痴心如实知离痴心。渴爱心如实知渴爱心。无渴爱心如实知无渴爱心。有受心如实知有受心。无受心如实知无受心。摄心如实知摄心。散心如实知散心。小心如实知小心。大心如实知大心。定心如实知定心。乱心如实知乱心。解脱心如实知解脱心。不解脱心如实知不解脱心。有上心如实知有上心。无上心如实知无上心。亦不著是心。何以故是心非心相不可思议故。自性空故。自性离故。自性无生故。不作是念。我得他心智证除为萨婆若心。如是舍利弗。菩萨摩诃萨。行般若波罗蜜时。得他心神通智证。是菩萨以宿命智证通。念一心乃至百心。念一日乃至百日。念一月乃至百月。念一岁乃至百岁。念一劫乃至百劫无数百劫无数千劫无数百千劫。乃至无数百千万亿劫世。我是处如是姓如是名如是生如是食。如是久住如是寿限如是长寿如是受苦乐。我是中死生彼处。彼处死生是处。有相有因缘。亦不著是宿命神通。宿命神通事及己身皆不可得。自性空故。自性离故。自性无生故。不作是念。我有是宿命神通。除为萨婆若心。如是舍利弗。菩萨摩诃萨行般若波罗蜜时。得宿命神通智证。是菩萨以天眼见众生死时生时。端政丑陋恶处好处。若大若小。知众生随业因缘。是诸众生身恶业成就口恶业成就意恶业成就。故谤毁圣人。受邪见因缘。故身坏命终堕恶道生地狱中。是诸众生身善业成就口善业成就意善业成就。不谤毁圣人。受正见因缘故。命终入善道生天上。亦不著是天眼神通。天眼神通事及己身皆不可得。自性空故。自性离故。自性无生故。不作是念。我有是天眼神通。除为萨婆若心。如是舍利弗。菩萨摩诃萨行般若波罗蜜时。得天眼神通智证。亦见十方如恒河沙等世界中众生生死乃至生天上。四神通亦如是。是菩萨摩诃萨漏尽神通虽得漏尽神通。不堕声闻辟支佛地。乃至阿耨多罗三藐三菩提。亦不依异法。亦不著是漏尽神通。漏尽神通事及己身皆不可得。自性空故。自性离故。自性无生故。不作是念。我得漏尽神通。除为萨婆若心。如是舍利弗。菩萨摩诃萨行般若波罗蜜时。得漏尽神通智证。如是舍利弗。菩萨摩诃萨行般若波罗蜜时。具足神通波罗蜜。具足神通波罗蜜已。增益阿耨多罗三藐三菩提

【论】释曰。如大海中有种种宝珠。有能杀毒。有能遮鬼。有能破病。有能除寒热饥渴。有能随人所愿皆能与者。如是等无量无数宝珠。大乘海中亦如是。有种种菩萨宝。有菩萨能破三恶道。有能开三善门。有能生五眼。有能修行神通波罗蜜。是故诸菩萨能为奇特希有之事。所谓取空相多地相少。则能随意动地。一身能多。多身能一。虚空中常有微尘满中。是人离欲福德因缘故。集诸微尘以为诸身令皆相似。有人言。诸非人恭敬。是离欲菩萨入其身中。随其意所欲变化则皆能化。转轮圣王未离欲。少有福德因缘故。诸鬼神尚为其使。何况离欲行无量心人。复次是心相无有住处若内若外若大若小。以禅定力故。其心调柔疾遍诸身还复亦速。譬如千头龙。眼耳各有二千。及有千口。心一时用。龙是粗身尚尔。何况菩萨。有人言。坐禅人事所有力势不可思议故。一身为无量身。无量身为一身。石壁无碍者取石壁虚空相。微尘开辟如撅入土。履水者取地相多故履水如地。取水相多故入地如水。取火相多故身出烟火。扪摸日月者。神通不可思议力故。令手及日月入火定故。月不能令冷。入水定故日不能令热。问曰。是神通力乃至四禅中。此何以言但至梵世身得自在。答曰。此先已说。梵是初门故言梵世。则摄一切色界。又世人皆贵梵王以为世界主故。又是菩萨不欲于欲界散乱心现其自在。是故乃至离欲人中能有所作。如是神通相无量无数。为易解故少说譬喻。诸外道于此神通有二事错。一者起吾我心。我能起此事而生憍慢。二者著是神通。譬如贪人著宝。以是故外道神通不及圣人神通。菩萨于是神通力。知一切法自性不生故不著。但念一切种智。为度众生故。余五神通亦如是。如其法分别先说其相后皆说空。六神通余义如赞菩萨品中五神通义说。以是六神通广利益众生。故说具足得。如是神通增益阿耨多罗三藐三菩提

【经】舍利弗。有菩萨摩诃萨行般若波罗蜜时。住檀波罗蜜净萨婆若道毕竟空。不生悭心故。舍利弗。有菩萨摩诃萨。行般若波罗蜜时。住尸罗波罗蜜净萨婆若道毕竟空。罪不罪不著故。舍利弗。有菩萨摩诃萨。行般若波罗蜜时。住羼提波罗蜜净萨婆若道毕竟空。不嗔故。舍利弗。有菩萨摩诃萨。行般若波罗蜜时。住毗梨耶波罗蜜净萨婆若道毕竟空。身心精进不懈息故。舍利弗。有菩萨摩诃萨。行般若波罗蜜时。住禅波罗蜜净萨婆若道毕竟空。不乱不昧故。舍利弗。有菩萨摩诃萨。行般若波罗蜜时。住般若波罗蜜净萨婆若道毕竟空。不生痴心故。如是舍利弗。菩萨摩诃萨行般若波罗蜜时。住六波罗蜜净萨婆若道毕竟空故。不来不去故。不施不受故。非戒非犯故。非忍非嗔故。不进不怠故。不定不乱故。不智不愚故。尔时菩萨摩诃萨。不分别布施不布施持戒犯戒忍辱嗔恚精进懈怠定心乱心智慧愚痴。不分别毁害轻慢恭敬。何以故。舍利弗。无生法中无有受毁者。无有受害者。无有受轻慢恭敬者。舍利弗。菩萨摩诃萨行般若波罗蜜。得如是诸功德。声闻辟支佛所无有得。是功德具足成就众生。净佛世界得一切种智

【论】释曰。是菩萨初发意行般若波罗蜜。渐行余功德。所谓檀波罗蜜等。菩萨住檀波罗蜜修治萨婆若道。观一切法毕竟空。不生悭贪心。以是二事故开萨婆若道。所以者何。毕竟空中无有悭贪。悭贪根本断故。具足檀波罗蜜。具足檀波罗蜜故。庄严般若波罗蜜。乃至般若波罗蜜毕竟空故。常不生痴心。所以者何。此中佛自说。一切法不来不去无施无受故。乃至不智不愚故。问曰。若能如是观行六波罗蜜。得何等利益。答曰。此中佛自说。此菩萨不念有所施与无所施与。若念有施入虚妄法中。又著布施心生憍慢。若念无所施即堕邪见中。是布施论议是佛法中初门。云何言无乃至不念有痴有慧。是人如金刚山四面风起不能令动。是菩萨尔时若有骂詈赞叹心无有异。何以故。此中佛自说。无生法中无有骂者无有害者无恭敬者。声闻辟支佛有加害者。不能深有慈悲心。若默然若远离。菩萨则不然。能深加慈心。爱之如子方便度之。是故胜一切声闻辟支佛。而能教化一切众生。忍辱慈悲方便深故。随愿清净业因缘故。能净佛世界。是法具足故。不久当得一切种智

【经】复次舍利弗。菩萨摩诃萨行般若波罗蜜时。一切众生中生等心。一切众生中生等心已。得一切诸法等。得一切诸法等已。立一切众生于诸法等中。是菩萨摩诃萨现世为十方诸佛所念。亦为一切菩萨一切声闻辟支佛所念。是菩萨在所生处眼终不见不爱色。乃至意不觉不爱法。如是舍利弗。菩萨摩诃萨行般若波罗蜜。不减于阿耨多罗三藐三菩提

【论】释曰。佛若广说诸菩萨相。则穷劫不尽。今佛此品末略说其相。是相足为诸菩萨所通行。所谓大慈悲故。初发度一切众生心故。学诸佛等心观众生故。一切法自性空故。如是等因缘故。于一切众生中生等心。得是等心已。得一切诸法等。一切法等者。如先说众生等法等义。今当更说。慈愍四生众生。一心欲利益名众生等。观四念处亦不见身名为法等。四正勤等诸四法亦如是。复次念五道中众生。皆没无常老病死。是名众生等。行是信等五根。若五神通。一心欲度是众生是名法等。复次众生中行忍辱慈悲等福功德无量。功德无量故心柔软。心柔软故疾得禅定。修禅定故心如意调柔。心如意调柔故。破世间长短男女白黑等。入一相法所谓无相。得是法等已。令一切众生得是法等。是菩萨得是二等。成就无量福德智慧故。得现世果报。为诸佛所念余人所念。爱著生念者皆是虚妄。唯诸佛念是为实念。不爱著故。是人诸佛尚念。何况声闻辟支佛菩萨。声闻辟支佛断结者。犹尚爱念。何况凡夫未离欲者。以菩萨福德因缘生故。得如是等无量今世果报。后世所生处。眼终不见恶色。恶色者。所谓能生苦受声香味触法。乃至能生忧心者。如六欲天六情所对净妙五欲随意欢喜。众生种少福德生天上如是。何况菩萨福德实智慧无量无边。为十方诸佛诸余贤圣所念

【经】说是般若波罗蜜品时。三百比丘从坐起以所著衣上佛。发阿耨多罗三藐三菩提心。佛尔时微笑种种色光从口中出。尔时慧命阿难从坐起整衣服。合掌右膝著地白佛言。佛何因缘微笑。佛告阿难。是三百比丘。从是已后六十一劫。当得作佛皆号名大相。是三百比丘舍此身已当生阿閦佛国。及六万欲天子皆发阿耨多罗三藐三菩提心。于弥勒佛法中出家行佛道。是时佛之威神故。此间四部众见十方面各千佛。是十方世界严净。此娑婆世界所不能及。尔时十千人作愿言。我等修净愿行。以净愿行故当生彼佛世界。尔时佛知是善男子深心而复微笑。种种色光从口中出。阿难整衣服合掌白佛。佛何因缘微笑。佛告阿难。汝见是十千人不。阿难言见。佛言。是十千人于此寿终当生彼世界。终不离诸佛。后当作佛皆号庄严王

【论】问曰。如佛结戒。比丘三衣不应少。是诸比丘何以故破尸罗波罗蜜作檀波罗蜜。答曰。有人言。佛过十二岁然后结戒。是比丘施衣时未结戒。有人言。是比丘有净施衣心生当受。以是故施。有人言。是诸比丘多知多识。即能更得事不经宿。复次有人言。是诸比丘闻佛说诸菩萨行檀波罗蜜诸功德力势无量故。得与般若波罗蜜相应。心大踊跃即以衣施。无复他念不故破戒。复次诸比丘知佛法毕竟空无所著断法爱。为世谛故结戒非第一义。是比丘从佛闻第一义及布施等六波罗蜜。闻诸菩萨种种大威力愍念众生。为诸烦恼所覆。不能得是菩萨功德。是故生大悲心。为众生故发阿耨多罗三藐三菩提意。以是故以衣布施。若人以贪欲嗔恚怖畏邪见不恭敬心。轻佛语而不持戒。是名为破戒。是诸比丘都无此心。是故无破戒罪。问曰。佛何以故微笑。答曰。笑有种种。有人见妓乐事而笑。有人内怀嗔恚而笑。有人憍慢故笑。有人轻物故笑。有人事办欢喜故笑。有人见不应作而作故笑。有人怀诈扬善故笑。有人见希有事故笑。佛今见比丘以一袈裟施故。未来世中。成办佛事是为希有。以是故笑。问曰。阿难何以常问佛笑。而余比丘不问。答曰。是诸比丘不亲近佛。又敬难心多故不敢自问。阿难善知人相知诸比丘意。又见佛笑疑故作是念。佛无众生相无有法相。知三界如梦如幻。今有何事能令佛笑。佛如须弥山王大地大海。不以小因缘故动。以是故问笑因缘。佛告阿难。业因缘果报相续不可思议。是三百比丘却后六十一劫。当得作佛号名大相。(施以手举物显示为相故因以为名)六十一劫中是人利根值佛说法。与般若波罗蜜相应故。是诸人疾得作佛。是诸比丘未得天眼故。自疑不知生何处。恐不能得集诸功德不得至道。是故佛言舍是身当生阿閦佛世界。六万欲天子必是宿世共福德因缘故。与三百比丘俱。发阿耨多罗三藐三菩提心。是弥勒所应度。是故佛说弥勒时当出家。今佛记诸比丘生阿閦佛世界故。诸人咸欲见诸佛清净世界。是故佛令大众见十方面各千佛。是四众见是清净庄严佛世界。见诸佛身大于须弥山者。一生补处菩萨大众围绕。以梵音声彻无量无边世界。各自鄙薄其身。怜愍众生故。为求无量佛法。作愿生彼佛世界。如清净世界行愿中说。笑因缘如先说。是十千人于此寿终当生彼国。随生彼国行业因缘具足故。此间集深厚无量福德故。终不离诸佛见诸庄严佛世界。发心故皆号庄严王佛

　　大智度论释叹度品第五

【经】尔时慧命舍利弗。慧命目犍连。慧命须菩提。慧命摩诃迦叶。如是等诸多知识比丘。及诸菩萨摩诃萨。诸优婆塞优婆夷。从坐起合掌白佛言。世尊。摩诃波罗蜜是菩萨摩诃萨般若波罗蜜。尊波罗蜜第一波罗蜜胜波罗蜜妙波罗蜜无上波罗蜜无等波罗蜜无等等波罗蜜如虚空波罗蜜。是菩萨摩诃萨般若波罗蜜。世尊。自相空波罗蜜。是菩萨摩诃萨般若波罗蜜。世尊。自性空波罗蜜。是菩萨摩诃萨般若波罗蜜。诸法空波罗蜜。无法有法空波罗蜜。开一切功德波罗蜜。成就一切功德波罗蜜。不可坏波罗蜜。是诸菩萨摩诃萨般若波罗蜜。诸菩萨摩诃萨行是般若波罗蜜无等等布施。具足无等等檀波罗蜜。得无等等身。得无等等法。所谓阿耨多罗三藐三菩提。尸罗波罗蜜羼提波罗蜜毗梨耶波罗蜜禅波罗蜜般若波罗蜜亦如是。世尊。本亦复行此般若波罗蜜。具足无等等六波罗蜜。得无等等法。得无等等色无等等受想行识。佛转无等等法轮。过去佛亦如是。行此般若波罗蜜。具足无等等布施。乃至转无等等法轮。未来世佛亦行此般若波罗蜜。当作无等等布施。乃至当转无等等法轮。以是故世尊。菩萨摩诃萨欲度一切法彼岸。当习行般若波罗蜜。唯世尊。是行般若波罗蜜菩萨摩诃萨。一切世间天及人阿修罗。应当体敬供养。佛告众弟子及诸菩萨摩诃萨。如是如是诸善男子。行是般若波罗蜜者。一切世间天及人阿修罗。应当礼敬供养。何以故。因菩萨来故。出生人道天道刹利大姓婆罗门大姓居士大家。转轮圣王四天王天。乃至阿迦尼吒天。出生须陀洹乃至阿罗汉辟支佛诸佛。因菩萨来故。世间便有饮食衣服卧具房舍灯烛摩尼真珠毗琉璃珊瑚金银等诸宝物生。舍利弗。世间所有乐具。若人中若天上若离欲乐。是一切乐具皆由菩萨有。何以故。舍利弗。菩萨摩诃萨行菩萨道时。住六波罗蜜。自行布施亦以布施成就众生。乃至自行般若波罗蜜。亦以般若波罗蜜成就众生。舍利弗。是故菩萨摩诃萨为安乐一切众生故。出现于世

【论】问曰。五千比丘中上有千余上座。所谓沤楼频螺迦叶等。何以止说此四人名。答曰。是四比丘是现世无量福田。舍利弗是佛右面弟子。目揵连是佛左面弟子。须菩提修无诤定行空第一。摩诃迦叶行十二头陀第一。世尊施衣分坐常深心怜愍众生。佛在世时若有人欲求今世果报者。供养是四人辄得如愿。是故是多知多识比丘及四众赞般若波罗蜜。问曰。是阿罗汉最后身所作已办。何以复赞叹般若波罗蜜。答曰。人皆知阿罗汉得无漏道。以菩萨智慧虽大结使未断故不贵。又以是阿罗汉有慈悲心助佛扬化故。以之为证。佛道于世间中最大。是般若能与此事故。名为大波罗蜜。一切法中智慧第一故。言尊波罗蜜。能正导五度故。名第一波罗蜜。五度不及故。名为胜波罗蜜。如五情不及意能自利利人故。名为妙波罗蜜。一切法中无有过者故。名无上波罗蜜。无有法与同者故。名无等波罗蜜。诸佛名无等从般若波罗蜜生故。名无等等波罗蜜。是般若波罗蜜毕竟清净。不可以戏论破坏故。名如虚空波罗蜜。般若波罗蜜中。一切法自相不可得故。名为自相空波罗蜜。此波罗蜜中一切法自性空故。诸法因缘和合生。无有自性故。名为自性空波罗蜜。诸法中无有自法故。名为诸法空波罗蜜。以此众生空法空故。破诸法令无所有。无所有亦无所有。是名无法有法空波罗蜜。菩萨行是般若波罗蜜。无有功德而不摄者。如日出时华无不敷故。名开一切功德波罗蜜。是菩萨心中般若波罗蜜日出。成就一切诸功德皆令清净。般若波罗蜜。是一切善法之本。是故名为成就一切功德波罗蜜。世间无有法能倾动者故。名不可破坏波罗蜜。是诸阿罗汉赞叹因缘。所谓三世佛皆从般若波罗蜜生。所谓无比布施乃至无比智慧。世间中无有与等者故言无比。是六波罗蜜毕竟清净无有过失。故名为无比。无比即是无等等。复次无等等诸佛名无等。与诸佛等故名为无等等。问曰。三世诸佛中已有释迦文佛。何以别说。答曰。今座上众皆由释迦文佛得度。感恩重故别说。如舍利弗说。我师不出者我等永为盲冥。诸阿罗汉知三世诸佛皆从般若波罗蜜中出。以是故。诸阿罗汉说。世尊诸菩萨摩诃萨。欲遍知一切法。当习般若波罗蜜。阿罗汉赞叹菩萨时心生恭敬。是故说礼敬供养。天人阿修罗者。说三善道。三恶道无所别知故不说。佛闻罗汉赞叹已。佛印可言。如是如是。应当礼敬供养行般若波罗蜜者。汝虽无一切智慧。而说不错故。重言如是如是。何以故。此中佛自说。因菩萨故出生人道天道。乃至一切诸菩萨。为安乐一切众生故。说刹利大姓乃至阿迦尼吒。须陀洹乃至诸佛皆如先说。问曰。若因菩萨有饮食等及诸宝物。人何以力作求生受诸辛苦乃得。答曰。饥饿劫时人虽设其功力亦无所得。以众生罪重故。菩萨世世赞叹布施持戒善心。是三福因缘故。有上中下。上者念便即得。中者人中尊重供养自至。下者施功力乃得。以是故说因菩萨得实而不虚。乐因缘甚多不可称计。今佛略说天乐人乐涅槃乐皆由菩萨得。此中佛自说。菩萨住六波罗蜜自行布施。亦教众生行布施。虽众生自行布施。无菩萨教导则不能行。问曰。除解脱乐此二种乐。是众生生结使处。贪欲因缘故生恚。菩萨何以教导此结使因缘。答曰。菩萨无咎。所以者何。菩萨慈悲清净心。与众生乐因缘教修福事。若众生不能清净行福德者。于菩萨何咎。如人好心作井。盲人堕中而死。作者无罪。如人设好食施人。不知量者多食致患。施者无罪。复次若诸佛菩萨。不教众生作福德因缘。则无天无人无阿修罗。但长三恶道。无从罪得出者。复次众生乐因缘故生贪。贪因缘故生恚。恚因缘故生苦。苦因缘故生罪。今欲免众生于第五罪中。是故与乐。复次非定乐因缘生贪欲。或正忆念故。乐为善福因缘。邪忆念故生贪欲。今为正忆念乐故。令生福德因缘。复次唯佛一人无错无失。是菩萨未成就佛道。未得佛眼故。以三种乐故。教化可度众生。诸佛但以解脱乐教化众生

　　大智度论释舌相品第六

【经】尔时世尊出舌相。遍覆三千大千世界。从其舌相出无数无量色。光明普照十方如恒河沙等诸佛世界。是时东方如恒河沙等世界中。无量无数诸菩萨。见是大光明各各白其佛言。世尊。是谁神力故。有是大光明普照诸佛世界。诸佛告诸菩萨言。诸善男子。西方有世界名娑婆。是中有佛名释迦牟尼。是其舌相出大光明。普照东方如恒河沙等诸佛世界。南西北方四维上下亦复如是。为诸菩萨摩诃萨说般若波罗蜜故。是时诸菩萨各白其佛言。我欲往供养释迦牟尼佛。及诸菩萨摩诃萨。并欲听般若波罗蜜。诸佛告诸菩萨。善男子。汝自知时。是时诸菩萨摩诃萨。持诸供养具无量华盖幢幡璎珞众香金银宝花。向娑婆世界。诣释迦牟尼佛所。尔时四天王诸天。乃至阿迦尼吒诸天。各持天上天香末香泽香天树香叶香。天种种莲华青赤红白。向释迦牟尼佛所。是诸菩萨摩诃萨及诸天。所散诸华于三千大千世界虚空中。化成四柱大宝台。种种异色庄严分明。是时释迦牟尼佛众中有十万亿人。皆从坐起合掌白佛言。世尊。我等于未来世中亦当得如是法。如今释迦牟尼佛弟子侍从大众说法亦尔。是时佛知善男子至心。于一切诸法不生不灭不出不作得是法忍。佛便微笑。种种色光从口中出。阿难白佛言。世尊。何因缘故微笑。佛告阿难。是众中十万亿人。于诸法中得无生忍。是诸人于未来世过六十八亿劫。当得作佛。劫名华积。佛皆号觉花

【论】问曰。初品中佛已出舌相。今何以重出。答曰。是事非一日一坐说。前出舌相为和合大会度一切众生。舍利弗问佛答。今此异时更为余人。须菩提巧说空故。佛命令更说。是故出舌相光明。问曰。舍利弗智慧第一。竟何所少而复命须菩提。答曰。佛弟子众多一人说已次命一人。譬如王者群臣众多次第共语。问曰。若尔者目连迦叶等甚多。何以不次第皆与语。答曰。此经名智慧。舍利弗智慧第一。是故问。须菩提虽有种种因缘。以二因缘大故。一者好行无诤定常慈悲众生。虽不能广度众生。而常助菩萨。以菩萨事问佛。二者好深行空法。是般若中多说空法。是故命须菩提说是舌相光明。诸菩萨来往义。乃至华台供养义。如先说。尔时众生见是大神通力。所谓十方如恒河沙等世界中诸佛。以诸佛及释迦文佛出无量光明故。众生蒙佛神力。见舌相覆三千大千世界。及闻见诸佛在大众中说法。即得无生法忍。作是愿言。我等未来世神通变化亦当如今佛。佛知众生得无生法忍故微笑。笑义佛答如先说。是人过六十八亿劫作佛。是人见十方诸菩萨持七宝华来供养变成七宝花台。因见是已其心清净得无生法忍。是故作佛。时劫名华积。佛皆号觉华


