大般若波罗蜜多经卷第五百四十一

　　　　三藏法师玄奘奉　诏译


　　第四分供养窣堵波品第三之三

时天帝释便白佛言。今者如来应正等觉。于深般若波罗蜜多功德胜利说犹未尽。何以故。我从世尊所受般若波罗蜜多功德胜利。甚深甚广量无边际。诸善男子善女人等。于深般若波罗蜜多。至心听闻受持读诵。精勤修学如理思惟。书写解说广令流布。复持种种上妙华鬘乃至灯明。而为供养。所获功德亦无边际。尔时佛告天帝释言。善哉善哉。如汝所说。憍尸迦。我不说此甚深般若波罗蜜多。但有前说功德胜利。何以故。憍尸迦。甚深般若波罗蜜多。具足无边功德胜利。分别演说不可尽故。憍尸迦。我亦不说于深般若波罗蜜多。至心听闻受持读诵精勤修学如理思惟书写解说广令流布。复持种种上妙华鬘乃至灯明而为供养。诸善男子善女人等。但有前说功德胜利。何以故。憍尸迦。若善男子善女人等。于深般若波罗蜜多。以清净心恭敬信受。为求无上正等菩提。至心听闻受持读诵精勤修学如理思惟。广为有情宣说开示。以增上慧审谛观察。欲令正法久住世故。欲令佛眼无断坏故。欲令正法不隐没故。摄受菩萨令增长故。欲令世间清净法眼无缺减故。书写如是甚深般若波罗蜜多众宝严饰。复持种种上妙华鬘乃至灯明。供养恭敬尊重赞叹。我说获得现在未来无量无边功德胜利。时天帝释即白佛言。我等诸天常随守护是善男子善女人等。不令一切人非人等种种恶缘之所损害。尔时佛告天帝释言。若善男子善女人等。受持读诵甚深般若波罗蜜多。及广为他宣说开示。时有无量百千天子为听法故皆来集会。欢喜踊跃敬受如是甚深般若波罗蜜多。是诸天子以天威力。令说法师增益辩才宣扬无尽。不乐说者令其乐说。身心疲极令得康强。憍尸迦。是善男子善女人等。受持读诵甚深般若波罗蜜多。及广为他宣说开示。得如是等现在利益。复次憍尸迦。若善男子善女人等。于四众中宣说如是甚深般若波罗蜜多。心无怯怖不为一切论难所伏。所以者何。彼由如是甚深般若波罗蜜多大神咒王所护持故。甚深般若波罗蜜多秘密藏中。具广分别一切法故。是善男子善女人等。善住法空都不见有能难所难及所说故。亦不见有于深般若波罗蜜多能求短故。亦复不见甚深般若波罗蜜多有过失故。是故不为一切异学论难所屈。憍尸迦。是善男子善女人等。为众宣说甚深般若波罗蜜多。得如是等现世利益。复次憍尸迦。若善男子善女人等。于深般若波罗蜜多。至心听闻受持读诵精勤修学如理思惟书写解说广令流布。是善男子善女人等。心不沉没亦不忧悔不恐不怖。所以者何。是善男子善女人等不见有法可令沉没忧悔恐怖。于诸法中无所执著。憍尸迦。是善男子善女人等。由于般若波罗蜜多至心听闻乃至流布。得如是等现世利益。复次憍尸迦。若善男子善女人等。能于般若波罗蜜多。至心听闻受持读诵精勤修学如理思惟书写解说广令流布。复持种种上妙华鬘乃至灯明而为供养。是善男子善女人等。恒为父母师长亲友国王大臣及诸沙门婆罗门等之所敬爱。亦为十方诸佛菩萨声闻独觉之所护念。复为世间诸天魔梵人及非人之所守卫。一切灾横皆自消灭。外道异论皆不能伏。憍尸迦。是善男子善女人等。由于般若波罗蜜多至心听闻乃至供养。得如是等现在利益。复次憍尸迦若善男子善女人等。书写如是甚深般若波罗蜜多。种种庄严置清净处。供养恭敬尊重赞叹时此三千大千国土及余十方无边世界。所有四大王众天乃至广果天。已发无上菩提心者。常来此处观礼读诵甚深般若波罗蜜多。供养恭敬尊重赞叹。右绕礼拜合掌而去。诸净居天亦常来此。观礼读诵甚深般若波罗蜜多。供养恭敬尊重赞叹。右绕礼拜合掌而去。有大威德诸龙药叉广说乃至人非人等亦常来此。观礼读诵甚深般若波罗蜜多。供养恭敬尊重赞叹。右绕礼拜合掌而去。憍尸迦。是善男子善女人等。应作是念。今此三千大千国土及余十方无边世界一切天龙广说乃至人非人等常来至此。观礼读诵我所书写甚深般若波罗蜜多。供养恭敬尊重赞叹。右绕礼拜合掌而去。此我则为已设法施。作是念已欢喜踊跃。令所获福倍复增长。憍尸迦。是善男子善女人等。由无边界天龙药叉阿素洛等。常随拥护所住之处。人非人等不能损害。唯除宿世定恶业因现在应熟。或转重恶现世轻受。憍尸迦。是善男子善女人等。由深般若波罗蜜多大威神力。获如是等现世种种功德胜利。时天帝释便白佛言。是善男子善女人等。以何验知。有此三千大千国土及余十方无边世界。天龙药叉阿素洛等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。尔时佛告天帝释言。是善男子善女人等。若见如是甚深般若波罗蜜多所在之处有妙光明。或闻其处异香氛郁。或复闻有微细乐音。当知尔时有大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。复次憍尸迦。是善男子善女人等。修鲜净行严丽其处。至心供养甚深般若波罗蜜多。当知尔时有大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。憍尸迦。随有如是具大神力威德炽盛诸天龙等来至其处。此中所有恶鬼邪神。惊怖退散无敢住者。由此因缘是善男子善女人等。心便广大起净胜解。所修善业倍复增明。诸有所为皆无障碍。以是故。憍尸迦。甚深般若波罗蜜多。随所在处应当周匝除去粪秽。扫拭涂治香水散洒。敷设宝座而安置之。烧香散华张施幰盖。宝幢幡铎间饰其中。众妙珍奇金银宝器衣服璎珞伎乐灯明种种杂彩庄严其处。若能如是供养般若波罗蜜多。便有无量具大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。复次憍尸迦。是善男子善女人等。若能如是供养恭敬尊重赞叹甚深般若波罗蜜多。决定当得身心无倦。身心安乐。身心调柔。身心轻利。系心般若波罗蜜多夜寝息时无诸恶梦唯得善梦。谓见如来应正等觉身真金色相好庄严。放大光明普照一切。声闻菩萨前后围绕。身处众中闻佛为说布施等六波罗蜜多及余善根相应法义。或于梦中见菩提树。其量高广众宝庄严。有菩萨摩诃萨往诣其下结跏趺坐。证得无上正等菩提。转妙法轮度有情众。或于梦中见有无量百千俱胝那庾多数大菩萨众。论议决择种种法义。或于梦中见十方界各有无量百千俱胝那庾多佛。亦闻其声。谓某世界有某如来应正等觉若干百千俱胝那庾多菩萨摩诃萨声闻弟子。恭敬围绕说如是法。或复梦中见十方界各有无量百千俱胝那庾多佛入般涅槃。彼一一佛般涅槃后。各有施主为供养佛设利罗故。以妙七宝各起无量百千俱胝那庾多数大窣堵波。复于一一窣堵波所。各以无量上妙华鬘乃至灯明。经无量劫供养恭敬尊重赞叹。憍尸迦。是善男子善女人等。见如是类诸善梦相。若睡若觉身心安乐。诸天神等益其精气。令彼自觉身体轻便。由此因缘不多贪著饮食医药衣服卧具。于四供养其心轻微。如瑜伽师入胜妙定。由彼定力滋润身心。从定出已虽遇美膳而心轻微。此亦如是。何以故。憍尸迦。是善男子善女人等。由此三千大千国土及余十方无边世界。一切如来应正等觉声闻菩萨天龙药叉阿素洛等。具大神力胜威德者。慈悲护念以妙精气冥注身心。令其志勇体充盛故。憍尸迦。若善男子善女人等。欲得如是现在种种功德胜利。于深般若波罗蜜多。应常听闻受持读诵精勤修学如理思惟广为有情宣说开示。复持种种上妙华鬘乃至灯明。供养恭敬尊重赞叹。憍尸迦。若善男子善女人等。虽于般若波罗蜜多不能听闻受持读诵精勤修学如理思惟。广为有情宣说流布。而为正法久住世故。为令佛眼无断坏故。为令正法不隐没故。摄受菩萨令增长故。为令世间清净法眼不灭没故。书持如是甚深般若波罗蜜多众宝严饰。复持无量上妙华鬘乃至灯明。供养恭敬尊重赞叹。亦得如前所说种种功德胜利。何以故。憍尸迦。是善男子善女人等。能广利乐无量无边诸有情故。以是故。憍尸迦。若善男子善女人等。欲得种种现在未来功德胜利。应于般若波罗蜜多。以清净心恭敬信受。为求无上正等菩提。至心听闻受持读诵精勤修学如理思惟。广为有情宣说开示。以增上慧审谛观察。欲令正法久住世故。欲令佛眼无断坏故。欲令正法不隐没故。摄受菩萨令增长故。欲以法义分施有情令充足故。欲令调善诸有情类广大佛眼无缺减故。书持如是甚深般若波罗蜜多众宝严饰。复以种种上妙华鬘乃至灯明。供养恭敬尊重赞叹。若能如是定获无边现在未来功德胜利

　　第四分称扬功德品第四

复次憍尸迦。假使充满此赡部洲佛设利罗以为一分。有书般若波罗蜜多甚深法门复为一分。于此二分汝取何者。天帝释言。我意宁取甚深般若波罗蜜多。所以者何。我于诸佛设利罗所。非不信乐供养恭敬。然诸佛身及设利罗。皆因般若波罗蜜多甚深法门而出生故。皆由般若波罗蜜多甚深法门功德威力所熏修故。乃为一切世间天人阿素洛等供养恭敬尊重赞叹。一切菩萨摩诃萨众。皆于般若波罗蜜多甚深法门。精勤修学证得无上正等菩提。一切如来应正等觉皆由般若波罗蜜多通达真如法界法性及实际等成就法身。由法身故说名为佛。佛设利罗依法身故。乃为世间恭敬供养。世尊。如我坐在三十三天善法殿中天帝座上为诸天众宣说正法时。有无量诸天子等。来至我所听我所说。供养恭敬右绕而去。我若不在彼法座时。诸天子等亦来其处。虽不见我如我在时恭敬供养咸言。此处是天帝释为诸天等说法之座。我等皆应如天主在供养右绕礼拜而去。甚深般若波罗蜜多亦复如是。若有书写受持读诵。广为有情宣说流布。当知是处恒有此土及余十方无边世界。无量无数天龙药叉阿素洛等皆来集会。设无说者敬重法故。亦于是处供养恭敬右绕而去。世尊。甚深般若波罗蜜多。与诸菩萨摩诃萨行。及佛所得一切智智。为因为缘为所依止为能引发。是故我说。假使充满此赡部洲佛设利罗以为一分。有书般若波罗蜜多甚深法门复为一分。于此二分我意宁取甚深般若波罗蜜多。复次世尊。且置充满此赡部洲佛设利罗以为一分。假使充满四大洲界佛设利罗以为一分。若复充满小千世界佛设利罗以为一分。若复充满中千世界佛设利罗以为一分。若复充满大千世界佛设利罗以为一分。有书般若波罗蜜多甚深法门复为一分。于此二分我意宁取甚深般若波罗蜜多。所以者何。我于诸佛设利罗。所非不信乐供养恭敬。然诸佛身及设利罗。皆因般若波罗蜜多甚深法门而出生故。皆由般若波罗蜜多甚深法门功德威力所熏修故。乃为一切世间天人阿素洛等。供养恭敬尊重赞叹。复次世尊。若善男子善女人等。于深般若波罗蜜多。至心听闻受持读诵精勤修学如理思惟。书写解说广令流布。彼于当来不堕恶趣。远离声闻及独觉地。不畏一切灾横疾疫之所侵恼。如负债人怖畏债主。即便亲近奉事国王。依王势力得免怖畏。王喻般若波罗蜜多。彼负债人喻善男子善女人等。依恃般若波罗蜜多。得离恶趣及余怖畏。世尊。譬如有人依附王故。王摄受故。为诸世人供养恭敬尊重赞叹。佛设利罗亦复如是。由深般若波罗蜜多所熏修故。为诸天人阿素洛等供养恭敬尊重赞叹。王喻般若波罗蜜多。佛设利罗喻依王者。世尊。诸佛所得一切智智。亦依般若波罗蜜多而得成就故。我宁取甚深般若波罗蜜多。复次世尊。甚深般若波罗蜜多。于三千界作大饶益具大神力。随所在处则为有佛作诸佛事。所谓利乐一切有情。世尊。譬如无价大宝神珠。具无量种胜妙威德。随所住处有此神珠。人及非人终无恼害。设有男子或复女人。为鬼所执身心苦恼。若有持此神珠示之。由珠威力鬼便舍去。诸有热病或风或痰或热风痰和合为病。若有系此神珠著身。如是诸病无不除愈。此珠在闇能作照明。热时能凉寒时能暖。随地方所有此神珠时节调和不寒不热。若地方所有此神珠。蛇蝎等毒无敢停止。设有男子或复女人。为毒所中楚痛难忍。若有持此神珠令见。珠威势故毒即消灭。若诸有情身婴癞疾恶疮肿疱目眩翳等。眼病耳病鼻病舌病喉病身病诸支节病。带此神珠众病皆愈。若诸池沼泉井等中。其水浊秽或将枯涸。以珠投之水便盈满。香洁澄净具八功德。若以青黄赤白红紫碧绿杂绮种种色衣。裹此神珠投之于水。水随衣彩作种种色。如是无价大宝神珠。威德无边说不能尽。若置箱箧亦令其器具足成就无边威德。设空箱箧由曾置珠。其器仍为众人爱重。尔时庆喜问帝释言。如是神珠为天独有。人亦有耶。天帝释言。人中天上俱有此珠。若在人中形小而重。若在天上形大而轻。又人中珠相不具足。在天上者其相周圆。天上神珠威德殊胜。无量倍数过人所有。时天帝释复白佛言。甚深般若波罗蜜多亦复如是。为众德本能灭无量恶不善法。随所在处令诸有情身心苦恼皆悉除灭。人非人等不能为害。世尊。如来所得一切智智及余无量无边功德。皆由般若波罗蜜多大神咒王之所引显。威德深广无量无边。佛设利罗由诸功德所熏修故。是诸功德所依器故。佛涅槃后堪受一切世间天人阿素洛等供养恭敬尊重赞叹。复次世尊。置三千界佛设利罗。假使充满十方各如殑伽沙界佛设利罗以为一分。有书般若波罗蜜多甚深法门复为一分。于此二分我意宁取甚深般若波罗蜜多。所以者何。我于诸佛设利罗所。非不信乐供养恭敬。然诸佛身及设利罗。皆因般若波罗蜜多甚深法门而出生故。皆由般若波罗蜜多甚深法门功德威力所熏修故。乃为一切世间天人阿素洛等供养恭敬尊重赞叹。复次世尊。甚深般若波罗蜜多。能生如来一切智智。如来所得一切智智。能生佛身及设利罗。是故供养甚深般若波罗蜜多。则为供养过去未来现在诸佛。一切智智及设利罗。复次世尊。若善男子善女人等。欲得常见十方无量无数如来应正等觉。当行般若波罗蜜多。当修般若波罗蜜多。尔时佛告天帝释言。如是如是如汝所说。憍尸迦。过去如来应正等觉。皆依如是甚深般若波罗蜜多。已证无上正等菩提。未来如来应正等觉。皆依如是甚深般若波罗蜜多。当证无上正等菩提。现在十方无边世界一切如来应正等觉。皆依如是甚深般若波罗蜜多。现证无上正等菩提。今我如来应正等觉。亦依如是甚深般若波罗蜜多。而证无上正等菩提。天帝释言。甚深般若波罗蜜多。是大波罗蜜多。是无上波罗蜜多。是无等等波罗蜜多。一切如来应正等觉。及诸菩萨摩诃萨众。皆依如是甚深般若波罗蜜多。知诸有情心行差别。尔时佛告天帝释言。如是如是如汝所说。憍尸迦。诸菩萨摩诃萨长夜修行甚深般若波罗蜜多。能如实见一切有情心行差别。时天帝释复白佛言。诸菩萨摩诃萨为但应行般若波罗蜜多。为亦应行余五波罗蜜多耶。尔时佛告天帝释言。憍尸迦。诸菩萨摩诃萨应具行六波罗蜜多。然行布施净戒安忍精进静虑。观诸法时皆以般若波罗蜜多而为上首。憍尸迦。如赡部洲所有诸树。枝条茎[卄/幹]。华叶果实。虽有种种形类不同。而其荫影都无差别。具大功德众所归依。如是六种波罗蜜多虽各有异。而由般若波罗蜜多方便善巧。摄受回向一切智智。诸差别相都不可得。具大功德众所归依。时天帝释复白佛言。甚深般若波罗蜜多成就广大殊胜功德。成就一切殊胜功德。成就圆满殊胜功德。成就无量殊胜功德。成就无边殊胜功德。成就无数殊胜功德。成就无等殊胜功德。成就无尽殊胜功德。尔时佛告天帝释言。如是如是。如汝所说

　　第四分福门品第五之一

尔时天帝释白佛言。世尊。若善男子善女人等。于深般若波罗蜜多。以清净心恭敬信受。为求无上正等菩提。至心听闻受持读诵精勤修学如理思惟。广为有情宣说开示。以增上慧审谛观察。欲令正法久住世故。欲令佛眼无断坏故。欲令正法不隐没故。摄受菩萨令增长故。欲令世间清净法眼无缺减故。书写如是甚深般若波罗蜜多众宝严饰。复持种种上妙花鬘乃至灯明。供养恭敬尊重赞叹。作是念言。甚深般若波罗蜜多。成就广大功德胜利。甚为难得不应弃舍。应自守护供养恭敬读诵思惟。有善男子善女人等。书写如是甚深般若波罗蜜多众宝庄严。供养恭敬尊重赞叹。施他受持广令流布。此二福聚何者为多。尔时佛告天帝释言。我还问汝。当随意答。若善男子善女人等。从他请得佛设利罗。盛以宝函置清净处。复持种种上妙华鬘乃至灯明。供养恭敬尊重赞叹。有善男子善女人等。从他请得佛设利罗。分施与他如芥子许。令彼敬受如法安置。复以种种上妙华鬘乃至灯明。供养恭敬尊重赞叹。于意云何。此二福聚何者为胜。天帝释言。如我解佛所说义者。此二福聚后者为胜。尔时佛赞天帝释言。善哉善哉。如汝所说。憍尸迦。于深般若波罗蜜多。若自受持供养恭敬。若转施他广令流布。此二福聚后者为多。何以故。由施他者能令无量无数有情得利乐故。复次憍尸迦。若有于此甚深般若波罗蜜多所说义趣。如实为他分别解说令得正解。所获福聚复胜施他流布功德多百千倍。敬此法师当如敬佛。复次憍尸迦。若善男子善女人等书持如是甚深般若波罗蜜多众宝庄严供养恭敬知是法器自往其所分施与之令勤读诵。是善男子善女人等。所获福聚无量无边。复次憍尸迦若善男子善女人等。教赡部洲诸有情类。皆令安住十善业道。于意云何。是善男子善女人等由此因缘得福多不。天帝释言。甚多世尊甚多善逝。尔时佛告天帝释言有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言汝应勤修真菩萨道。所谓般若波罗蜜多。若能精勤修学此道。速证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。复次憍尸迦。置赡部洲诸有情类。若善男子善女人等教四大洲诸有情类。皆令安住十善业道。于意云何。乃至广说。复次憍尸迦。置四大洲诸有情类。若善男子善女人等教小千界诸有情类。皆令安住十善业道。于意云何。乃至广说。复次憍尸迦。置小千界诸有情类。若善男子善女人等。教中千界诸有情类。皆令安住十善业道。于意云何。乃至广说。复次憍尸迦。置中千界诸有情类。若善男子善女人等。教大千界诸有情类。皆令安住十善业道。于意云何。乃至广说。复次憍尸迦。置大千界诸有情类。若善男子善女人等。普教十方各如殑伽沙等世界诸有情类。皆令安住十善业道。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。所谓般若波罗蜜多。若能精勤修学此道。速证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。复次憍尸迦。若善男子善女人等。教赡部洲诸有情类。皆令安住四静虑四无量四无色定五神通。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。所谓般若波罗蜜多。若能精勤修学此道。速证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。复次憍尸迦。置赡部洲诸有情类。若善男子善女人等。教四大洲诸有情类。皆令安住四静虑四无量四无色定五神通。于意云何。乃至广说。复次憍尸迦。置四大洲诸有情类。若善男子善女人等。教小千界诸有情类。皆令安住四静虑四无量四无色定五神通。于意云何。乃至广说。复次憍尸迦。置小千界诸有情类。若善男子善女人等。教中千界诸有情类。皆令安住四静虑四无量四无色定五神通。于意云何。乃至广说。复次憍尸迦。置中千界诸有情类。若善男子善女人等。教大千界诸有情类。皆令安住四静虑四无量四无色定五神通。于意云何。乃至广说。复次憍尸迦。置大千界诸有情类。若善男子善女人等。普教十方各如殑伽沙等世界诸有情类皆令安住四静虑四无量四无色定五神通。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言汝应勤修真菩萨道。所谓般若波罗蜜多。若能精勤修学此道速证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。复次憍尸迦。若善男子善女人等。于深般若波罗蜜多。至心听闻受持读诵精勤修学如理思惟。所获福聚胜普教导一赡部洲诸有情类皆令安住十善业道四静虑四无量四无色定五神通。亦胜教导一四大洲诸有情类。皆令安住十善业道四静虑四无量四无色定五神通。亦胜教导一小千界诸有情类皆令安住十善业道四静虑四无量四无色定五神通。亦胜教导一中千界诸有情类皆令安住十善业道四静虑四无量四无色定五神通。亦胜教导一大千界诸有情类皆令安住十善业道四静虑四无量四无色定五神通。亦胜教导十方各如殑伽沙界诸有情类皆令安住十善业道四静虑四无量四无色定五神通。复次憍尸迦。若善男子善女人等。于深般若波罗蜜多。以无量门广为他说。宣示开演显了解释。分别义趣令其易解。所获福聚胜自听闻受持读诵精勤修学如理思惟。甚深般若波罗蜜多所获功德无量倍数。复次憍尸迦。若善男子善女人等。自于般若波罗蜜多。至心听闻受持读诵精勤修学如理思惟。以无量门为他广说。宣示开演显了解释分别义趣令其易解所获福聚过前福聚无量无边。复次憍尸迦。若善男子善女人等。于深般若波罗蜜多。书写庄严受持读诵。有善男子善女人等。于深般若波罗蜜多。书写庄严施有情类。过前福聚无量无边。复次憍尸迦。若善男子善女人等于深般若波罗蜜多。书写庄严施有情类。有善男子善女人等。于深般若波罗蜜多善知义趣。能以种种巧妙文义为他解说。所获福聚过前福聚无量无边。时天帝释便白佛言。诸善男子善女人等。应以种种巧妙文义。为他演说甚深般若波罗蜜多耶。佛言。憍尸迦。如是如是。若善男子善女人等。能以种种巧妙文义。为他演说甚深般若波罗蜜多便获无边大功德聚。时天帝释复白佛言。应为何等诸有情类宣说般若波罗蜜多甚深义趣。尔时佛告天帝释言。若善男子善女人等。不知般若波罗蜜多甚深义趣。应为如是诸善男子善女人等。宣说般若波罗蜜多甚深义趣。何以故。憍尸迦。于当来世有善男子善女人等。求趣无上正等菩提。闻他宣说相似般若波罗蜜多。心便迷谬退失中道。时天帝释复白佛言。云何名为相似般若波罗蜜多。而名宣说相似般若波罗蜜多。尔时佛告天帝释言。于当来世有诸苾刍不能善修身戒心慧。智慧狭劣犹如牛羊。为诸有情虽欲宣说真实般若波罗蜜多。而颠倒说相似般若波罗蜜多。云何苾刍颠倒宣说相似般若波罗蜜多。谓彼苾刍为发无上菩提心者说色坏故名为无常。说受想行识坏故名为无常。复作是说。若如是求是行般若波罗蜜多。憍尸迦。如是名为颠倒宣说相似般若波罗蜜多。憍尸迦。不应以色坏故观色无常。不应以受想行识坏故观受想行识无常。若如是观色乃至识为无常者。当知彼行相似般若波罗蜜多。复次憍尸迦。若善男子善女人等。为发无上菩提心者。宣说布施乃至般若波罗蜜多。作如是言。来善男子。我当教汝修学布施乃至般若波罗蜜多。若依我教而修学者。当疾安住菩萨初地乃至十地。当得诸余无量佛法。速入菩萨正性离生。超诸声闻独觉等地。憍尸迦。彼以有相及有所得而为方便。依时分想教修布施乃至般若波罗蜜多。如是名为颠倒宣说相似般若波罗蜜多。复次憍尸迦。若善男子善女人等。告菩萨乘种性者言。若于般若波罗蜜多。至心听闻受持读诵精勤修学如理思惟。当获无边殊胜功德。憍尸迦。彼以有相及有所得而为方便。作如是说。名颠倒说相似般若波罗蜜多。复次憍尸迦。若善男子善女人等。告菩萨乘种性者言。汝于过去未来现在诸佛世尊。从初发心乃至究竟。所有善根皆应随喜一切合集。为诸有情回向无上正等菩提。憍尸迦。彼以有相及有所得而为方便。作如是说名颠倒说相似般若波罗蜜多以是故。憍尸迦。若善男子善女人等。以无所得而为方便。为诸有情无倒宣说甚深般若波罗蜜多真实义趣。所获福聚无量无边。能作有情利益安乐


大般若波罗蜜多经卷第五百四十一
大般若波罗蜜多经卷第五百四十二

　　　　三藏法师玄奘奉　诏译


　　第四分福门品第五之二

复次憍尸迦。若善男子善女人等。教赡部洲一切有情。皆令住预流果或一来果或不还果或阿罗汉果。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。谓深般若波罗蜜多。若能精勤修学此道。疾证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。何以故。憍尸迦。一切预流一来不还阿罗汉果。皆是般若波罗蜜多所流出故。彼善男子善女人等。闻深般若波罗蜜多。教授教诫精勤修学。渐次圆满一切佛法。乃至证得一切智智。化诸有情令得预流一来不还阿罗汉果独觉菩提。趣入菩萨正性离生。乃至证得佛菩提故。复次憍尸迦。置赡部洲一切有情。若善男子善女人等。教四大洲一切有情皆令住预流果或一来果或不还果或阿罗汉果。于意云何。乃至广说。复次憍尸迦。置四大洲一切有情。若善男子善女人等。教小千界一切有情皆令住预流果或一来果或不还果或阿罗汉果。于意云何。乃至广说。复次憍尸迦。置小千界一切有情。若善男子善女人等。教中千界一切有情皆令住预流果或一来果或不还果或阿罗汉果。于意云何。乃至广说。复次憍尸迦。置中千界一切有情。若善男子善女人等。教大千界一切有情皆令住预流果或一来果或不还果或阿罗汉果。于意云何。乃至广说。复次憍尸迦。置大千界一切有情。若善男子善女人等。教化十方各如殑伽沙等世界一切有情皆令住预流果或一来果或不还果或阿罗汉果。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。谓深般若波罗蜜多。若能精勤修学此道。疾证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。何以故。憍尸迦。一切预流一来不还阿罗汉果。皆是般若波罗蜜多所流出故。彼善男子善女人等。闻深般若波罗蜜多。教授教诫精勤修学。渐次圆满一切佛法。乃至证得一切智智。化有情类令得预流一来不还阿罗汉果独觉菩提。趣入菩萨正性离生。乃至证得佛菩提故。复次憍尸迦。若善男子善女人等。教赡部洲一切有情皆令安住独觉菩提。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受。为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。谓深般若波罗蜜多。若能精勤修学此道。疾证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等所获福聚甚多于前。何以故。憍尸迦。一切独觉所证菩提。皆是般若波罗蜜多所流出故。彼善男子善女人等。闻深般若波罗蜜多。教授教诫精勤修学。渐次圆满一切佛法。乃至证得一切智智。化有情类令得预流一来不还阿罗汉果独觉菩提。趣入菩萨正性离生。乃至证得佛菩提故。复次憍尸迦。置赡部洲一切有情。若善男子善女人等。教四大洲一切有情皆令安住独觉菩提。于意云何。乃至广说。复次憍尸迦。置四大洲一切有情。若善男子善女人等。教小千界一切有情皆令安住独觉菩提。于意云何。乃至广说。复次憍尸迦。置小千界一切有情。若善男子善女人等。教中千界一切有情皆令安住独觉菩提。于意云何。乃至广说。复次憍尸迦。置中千界一切有情。若善男子善女人等。教大千界一切有情皆令安住独觉菩提。于意云何。乃至广说。复次憍尸迦。置大千界一切有情。若善男子善女人等普教十方各如殑伽沙等世界一切有情皆令安住独觉菩提。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。于深般若波罗蜜多。以清净心恭敬信受为求无上正等菩提。书写施他复为解说。于深义趣令无疑惑。教授教诫诸有情言。汝应勤修真菩萨道。谓深般若波罗蜜多。若能精勤修学此道。疾证无上正等菩提。拔济无边诸有情类。令证实际诸漏永尽。入无余依般涅槃界。是善男子善女人等。所获福聚甚多于前。何以故。憍尸迦。一切独觉所证菩提。皆是般若波罗蜜多所流出故。彼善男子善女人等。闻深般若波罗蜜多。教授教诫精勤修学。渐次圆满一切佛法。乃至证得一切智智。化有情类令得预流一来不还阿罗汉果独觉菩提。趣入菩萨正性离生。乃至证得佛菩提故

复次憍尸迦。若善男子善女人等。教赡部洲诸有情类皆发无上正等觉心。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。书深般若波罗蜜多众宝庄严。供养恭敬尊重赞叹。转施与一已发无上菩提心者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。复次憍尸迦。置赡部洲诸有情类。若善男子善女人等。教四大洲诸有情类皆发无上正等觉心。于意云何。乃至广说。复次憍尸迦。置四大洲诸有情类。若善男子善女人等。教小千界诸有情类皆发无上正等觉心。于意云何。乃至广说。复次憍尸迦。置小千界诸有情类。若善男子善女人等。教中千界诸有情类皆发无上正等觉心。于意云何。乃至广说。复次憍尸迦。置中千界诸有情类。若善男子善女人等。教大千界诸有情类皆发无上正等觉心。于意云何。乃至广说。复次憍尸迦。置大千界诸有情类。若善男子善女人等。普教十方各如殑伽沙等世界诸有情类皆发无上正等觉心。于意云何。是善男子善女人等。由此因缘得福多不。天帝释言。甚多世尊甚多善逝。尔时佛告天帝释言。有善男子善女人等。书深般若波罗蜜多众宝庄严。供养恭敬尊重赞叹转施与一已发无上菩提心者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多。则能证得一切智法若能证得一切智法则修般若波罗蜜多疾得圆满。若修般若波罗蜜多疾得圆满便能证得一切智智。是善男子善女人等。所获福聚甚多于前。复次憍尸迦。若善男子善女人等。教赡部洲诸有情类。皆于无上正等菩提得不退转。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。书深般若波罗蜜多众宝庄严。供养恭敬尊重赞叹。转施与一已于无上正等菩提不退转者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。复次憍尸迦。置赡部洲诸有情类。若善男子善女人等。教四大洲诸有情类。皆于无上正等菩提得不退转。于意云何。乃至广说。复次憍尸迦。置四大洲诸有情类。若善男子善女人等。教小千界诸有情类。皆于无上正等菩提得不退转。于意云何。乃至广说。复次憍尸迦。置小千界诸有情类。若善男子善女人等。教中千界诸有情类。皆于无上正等菩提得不退转。于意云何。乃至广说。复次憍尸迦。置中千界诸有情类。若善男子善女人等。教大千界诸有情类。皆于无上正等菩提得不退转。于意云何。乃至广说。复次憍尸迦。置大千界诸有情类。若善男子善女人等。普教十方各如殑伽沙等世界诸有情类。皆于无上正等菩提得不退转。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。书深般若波罗蜜多众宝庄严。供养恭敬尊重赞叹。转施与一已于无上正等菩提不退转者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。复次憍尸迦。若赡部洲诸有情类。皆发无上正等觉心。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。转施与一已于无上正等菩提不退转者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。所以者何。彼菩萨摩诃萨。定证无上正等菩提。与诸有情作苦边际。令其速证三乘涅槃。复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类皆发无上正等觉心。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。复作是言。来善男子。汝等于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。转施与一已于无上正等菩提不退转者受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满便能证得一切智智。是善男子善女人等。所获福聚甚多于前。所以者何。彼菩萨摩诃萨。定证无上正等菩提。与诸有情作苦边际。令其速证三乘涅槃。复次憍尸迦。若赡部洲诸有情类。皆于无上正等菩提得不退转。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。复作是言。来善男子。汝等于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。已于无上正等菩提。得不退转诸菩萨中有一菩萨。作如是言。我今欣乐速证无上正等菩提。济拔有情生死众苦。令得殊胜毕竟安乐。若善男子善女人等。为成彼事书深般若波罗蜜多众宝庄严。供养恭敬尊重赞叹。转施与彼受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。无量无边不可称数。复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆于无上正等菩提得不退转。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。复作是言。来善男子。汝等于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。于意云何。是善男子善女人等。由此因缘得福多不。天帝释言。甚多世尊。甚多善逝尔时佛告天帝释言。已于无上正等菩提。得不退转诸菩萨中有一菩萨。作如是言。我今欣乐速证无上正等菩提。济拔有情生死众苦。令得殊胜毕竟安乐。若善男子善女人等。为成彼事书深般若波罗蜜多众宝庄严。供养恭敬尊重赞叹。转施与彼受持读诵。复作是言。来善男子。汝当于此甚深般若波罗蜜多。至心听闻受持读诵令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多则能证得一切智法。若能证得一切智法则修般若波罗蜜多疾得圆满。若修般若波罗蜜多疾得圆满。便能证得一切智智。是善男子善女人等。所获福聚甚多于前。无量无边不可称数

复次憍尸迦。若赡部洲诸有情类。皆发无上正等觉心。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。复以种种巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数

复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆发无上正等觉心。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。复以种种巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数复次憍尸迦。若赡部洲诸有情类。皆于无上正等菩提得不退转。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵。令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。复以种种巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆于无上正等菩提得不退转。有善男子善女人等。书深般若波罗蜜多众宝庄严。供养恭敬尊重赞叹。普施与彼受持读诵令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。复以种种巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。若赡部洲诸有情类。皆发无上正等觉心。既发无上菩提心已。同作是言。我今欣乐速证无上正等菩提。济拔有情生死众苦。令得殊胜毕竟安乐。有善男子善女人等。为成彼事书深般若波罗蜜多众宝庄严。供养恭敬尊重赞叹。普施与彼受持读诵。令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。以无量门巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆发无上正等觉心。既发无上菩提心已。同作是言。我今欣乐速证无上正等菩提。济拔有情生死众苦。令得殊胜毕竟安乐。有善男子善女人等。为成彼事书深般若波罗蜜多众宝庄严。供养恭敬尊重赞叹。普施与彼受持读诵令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。以无量门巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。若赡部洲诸有情类。皆于无上正等菩提得不退转。同作是言。我今欣乐速证无上正等菩提。济拔有情生死众苦。令得殊胜毕竟安乐。有善男子善女人等。为成彼事书深般若波罗蜜多众宝庄严。供养恭敬尊重赞叹。普施与彼受持读诵令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。以无量门巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。置赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆于无上正等菩提得不退转。同作是言。我今欣乐速证无上正等菩提。济拔有情生死众苦。令得殊胜毕竟安乐。有善男子善女人等。为成彼事书深般若波罗蜜多众宝庄严。供养恭敬尊重赞叹。普施与彼受持读诵令善通利如理思惟。于意云何。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。若善男子善女人等。书深般若波罗蜜多众宝庄严。供养恭敬尊重赞叹。于彼众中随施与一。受持读诵令善通利如理思惟。以无量门巧妙文义广为解释。分别义趣令其解了。教授教诫令勤修学。是善男子善女人等。所获福聚甚多于前。无量无边不可称数。复次憍尸迦。若善男子善女人等。书深般若波罗蜜多种种庄严。供养恭敬尊重赞叹。施赡部洲一切有情。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。为一有情于深般若波罗蜜多分别解说甚深义趣令其解了。是善男子善女人等。所获福聚甚多于前。无量无边不可称数。复次憍尸迦。若善男子善女人等。书深般若波罗蜜多种种庄严。供养恭敬尊重赞叹。施四大洲一切有情若小千界一切有情。若中千界一切有情。若大千界一切有情。若复十方各如殑伽沙等世界一切有情。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。为一有情于深般若波罗蜜多。分别解说甚深义趣令其解了。是善男子善女人等。所获福聚甚多于前。无量无边不可称数。复次憍尸迦。若善男子善女人等。为赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。于深般若波罗蜜多。分别解说甚深义趣令其解了。是善男子善女人等。由此因缘得福多不。天帝释言。甚多世尊。甚多善逝。尔时佛告天帝释言。有善男子善女人等。为一有情于深般若波罗蜜多。以无染心分别解说甚深义趣令其解了。教授教诫令勤修学。是善男子善女人等。所获福聚甚多于前。无量无边不可称数。时天帝释便白佛言。如如菩萨摩诃萨。转近无上正等菩提。如是如是。应以般若波罗蜜多甚深义趣。教授教诫令善通达诸法真如。应以上妙衣服饮食卧具医药及余资具。恭敬供养令无匮乏。若善男子善女人等。能以如是法施财施。摄受供养彼菩萨摩诃萨。是善男子善女人等。由此因缘得大果报。获大胜利。无量无边。所以者何。彼菩萨摩诃萨。要由如是法施财施摄受供养。速能证得一切智智。尔时善现赞帝释言。善哉善哉。憍尸迦。善能劝励摄受护助诸菩萨摩诃萨。令疾证得一切智智。汝今已作佛圣弟子所应作事。何以故。憍尸迦。一切如来诸圣弟子。为欲利乐诸有情故方便劝励摄受护助诸菩萨摩诃萨。令疾证得一切智智。所以者何。一切如来声闻独觉世间胜事。皆由菩萨摩诃萨众而得出现。何以故。憍尸迦。若无菩萨摩诃萨发菩提心。则无菩萨摩诃萨能学布施乃至般若波罗蜜多。若无菩萨摩诃萨能学布施乃至般若波罗蜜多则无菩萨摩诃萨能证无上正等菩提。若无菩萨摩诃萨证得无上正等菩提。则无如来声闻独觉世间胜事。故应劝励摄受护助诸菩萨摩诃萨。令学六种波罗蜜多究竟圆满。疾证无上正等菩提。转妙法轮度有情众


大般若波罗蜜多经卷第五百四十二
大般若波罗蜜多经卷第五百四十三

　　　　三藏法师玄奘奉　诏译


　　第四分随喜回向品第六之一

尔时慈氏菩萨摩诃萨谓具寿善现言。大德。诸菩萨摩诃萨所有随喜回向俱行诸福业事。于余有情施戒修等诸福业事。为最为胜。为尊为高。为妙为微妙为上为无上。无等无等等。尔时具寿善现问慈氏菩萨摩诃萨言。诸菩萨摩诃萨所起随喜回向之心。普缘十方无量无数不可思议无边世界。一一世界无量无数不可思议无边如来应正等觉。断诸有路绝戏论道。已入无余依般涅槃界者。从初发心乃至证得所求无上正等菩提。如是乃至入无余依般涅槃界。展转乃至正法灭已。于其中间所有戒蕴定蕴慧蕴解脱蕴解脱智见蕴。若六波罗蜜多相应善根。若佛圆满功德相应善根。若力无畏相应善根。若神通波罗蜜多相应善根。若甚深般若波罗蜜多相应善根。若大愿波罗蜜多相应善根。若一切智智相应善根。若为利乐一切有情大慈大悲大喜大舍。若无量无数诸佛功德。若证无上正等菩提所有妙乐。若于诸法得大自在波罗蜜多。若不可伏能伏一切无量最极神通妙行。若无障无碍无对无等无喻无限如来如实勇猛威力。若佛智见。若佛十力波罗蜜多。若四无畏最极圆满所证佛法。若能引发诸法胜义所证佛法。若转法轮。若秉法炬。若击法鼓。若吹法螺。若雨法雨。若设法会。若以法味恣诸有情随意所欣。皆令充足。若于如是无上法教。谓诸佛法。若独觉法。若声闻法。所有调伏胜解决定趣三菩提。若佛世尊授诸菩萨无上正等大菩提记。若彼一切殊胜善根。所谓布施乃至般若波罗蜜多相应善根。若授独觉补特伽罗独觉乘菩提记。若彼一切殊胜善根。所谓观察十二缘起相应善根。若授声闻补特伽罗声闻乘菩提记。若彼一切殊胜善根。所谓施性戒性修性三福业事。若学无学无漏善根。若诸异生。于彼诸法所种善根。若诸如来应正等觉四众弟子。谓苾刍苾刍尼邬波索迦邬波斯迦所有施性戒性修性三福业事。若于诸佛所说法教。天龙药叉广说乃至人非人等所种善根。若彼于佛般涅槃后所种善根。若有情类于佛法僧及余善士深心信乐所起种种殊胜善根。是诸善根及余功德。一切合集观察称量现前发起最尊最胜最上最妙随喜之心。复以如是随喜俱行诸福业事。与诸有情平等共有回向无上正等菩提。愿此善根与有情类。同共引发所求无上正等菩提。如是所起随喜回向于余所起诸福业事。为最为胜。为尊为高。为妙为微妙。为上为无上。无等无等等。于意云何。彼菩萨摩诃萨。缘如是事起如是行相随喜回向心。为有如是所缘可得如彼菩萨所取相不。尔时慈氏菩萨答具寿善现言彼菩萨摩诃萨缘如是事起如是行相随喜回向心。实无如是所缘可得如彼菩萨所取之相。时具寿善现谓慈氏菩萨言。若无如是所缘诸事如彼菩萨所取相者。彼诸菩萨随喜回向。岂不皆成想心见倒。所以者何。如有贪著无所有事。无常谓常。实苦谓乐。无我谓我。不净谓净。即便发起想心见倒。如所缘事实无所有。菩提及心亦复如是。一切法一切界亦应尔。若一切种皆无所有无差别者。何等是所缘事。何等是随喜心。何等是菩提。何等是回向。云何菩萨摩诃萨缘如是事起随喜心。回向无上正等菩提。慈氏菩萨报善现言。如是所起随喜回向。不应对彼新学大乘菩萨前说。所以者何。彼闻如是随喜回向所有信乐恭敬之心。皆当隐没如是随喜回向之法。应为不退转菩萨摩诃萨。或曾供养无量诸佛。久发大愿多植善根。为多善友所摄受者分别开示。所以者何。彼闻如是随喜回向。不惊不怖不退不没。诸菩萨摩诃萨应以如是随喜俱行诸福业事。回向无上正等菩提。当于尔时应作是念。所可用心随喜回向。此所用心尽灭离变。此所缘事及诸善根。亦皆如心尽灭离变。此中何等是所用心。复以何等为所缘事及诸善根。而说随喜回向无上正等菩提。是心于心理不应有随喜回向。以无二心俱时起故。心亦不可随喜回向心自性故。是故随喜回向之心及所缘事皆不可得。时天帝释白善现言。新学大乘诸菩萨众。闻如是事其心将无惊怖退没。云何菩萨摩诃萨众。于所缘事起随喜心。云何摄受随喜俱行诸福业事。回向无上正等菩提而不违理。尔时善现依承慈氏菩萨威力告帝释言。诸菩萨摩诃萨普缘十方无量无数不可思议无边世界一切如来应正等觉。断诸有路绝戏论道。殄诸云雾摧诸棘刺。舍诸重担逮得己利。尽诸有结正智解脱。到心自在第一究竟。入无余依涅槃界者。从初发心乃至证得所求无上正等菩提。转妙法轮度有情众。般涅槃后乃至法灭。于其中间所有种种功德善根。及弟子众于诸佛法所种善根。及余所起种种功德。一切合集观察称量。现前发起最尊最胜最上最妙随喜之心。复持如是随喜俱行诸福业事。与诸有情平等共有回向无上正等菩提。彼于尔时方便善巧。能不坠堕想心见倒

尔时慈氏菩萨摩诃萨谓具寿善现言。若菩萨摩诃萨于自所起随喜回向俱行之心。不作随喜回向心想。于所念佛及诸弟子所有功德。不作诸佛及诸弟子功德之想。于诸天人阿素洛等所种善根。不作天人阿素洛等善根之想。而能随喜回向无上正等菩提。是菩萨摩诃萨所起随喜回向之心。则不堕于想心见倒。若菩萨摩诃萨于自所起随喜回向俱行之心。要作随喜回向心想。于所念佛及诸弟子所有功德作所念佛及诸弟子功德之想。于诸天人阿素洛等所种善根。作诸天人阿素洛等善根之想。方能随喜回向无上正等菩提。是菩萨摩诃萨所起随喜回向之心。则便堕于想心见倒。诸菩萨摩诃萨以如是心念一切佛及诸弟子功德善根。正知此心尽灭离变。非能随喜。正知彼法。其性亦然。非所随喜。又正了达。能回向心法性亦尔。非能回向及正了知所回向法其性亦尔。非所回向。若有能依如是所说。随喜回向。是正非邪。诸菩萨摩诃萨皆应发起如是随喜回向无上正等菩提。复次善现。若菩萨摩诃萨。普于过去断诸有路绝戏论道。诸佛世尊从初发心乃至证得所求无上正等菩提。展转乃至入无余依般涅槃界。如是乃至正法灭已。于其中间所有诸佛波罗蜜多相应善根。若佛世尊授菩萨记波罗蜜多相应善根。若佛世尊授独觉记观察缘起相应善根。若佛世尊授声闻记彼所发起施性戒性修性善根。若有学位一切有漏无漏善根。若无学位无漏善根。若佛世尊戒蕴定蕴慧蕴解脱蕴解脱智见蕴。若为利乐一切有情大慈大悲大喜大舍。若余无量无数佛法。若佛世尊宣说正法。若于正法精勤修学胜解安住彼诸善根。若于正法诸异生类所种善根。若诸天龙阿素洛等听闻正法及闻法已所种善根。乃至傍生听闻正法及闻法已所种善根。若佛世尊般涅槃后诸人天等所种善根。如是一切合集称量。现前发起最尊最胜最上最妙随喜之心。复持如是随喜俱行诸福业事。与诸有情平等共有回向无上正等菩提。于如是时若正解了诸能随喜回向之法尽灭离变。诸所随喜回向之法自性皆空。虽如是知而能随喜回向无上正等菩提。复于是时若正解了都无有法可能随喜回向于法。何以故。以一切法自性皆空。空中都无能所随喜回向法故。虽如是知而能随喜回向无上正等菩提。是菩萨摩诃萨便能不堕想心见倒。所以者何。是菩萨摩诃萨于随喜心及所随喜功德善根不生执著。于回向心及所回向无上菩提亦不执著。由无执著不堕颠倒。如是菩萨所起随喜回向之心。名正无上随喜回向。远离一切虚妄分别。若菩萨摩诃萨于能随喜回向之法。起能随喜回向法想。于所随喜回向之法。起所随喜回向法想。而起随喜回向无上正等菩提。是菩萨摩诃萨所起随喜回向之心。则便堕于想心见倒。所起随喜回向皆邪。菩萨应知方便远离。复次善现。若菩萨摩诃萨普于未来断诸有路绝戏论道。诸佛世尊从初发心乃至证得所求无上正等菩提。展转乃至入无余依般涅槃界。如是乃至正法灭已。于其中间所有诸佛波罗蜜多相应善根。若佛世尊授菩萨记波罗蜜多相应善根。若佛世尊授独觉记观察缘起相应善根。若佛世尊授声闻记彼所发起施性戒性修性善根。若有学位一切有漏无漏善根。若无学位无漏善根。若佛世尊戒蕴定蕴慧蕴解脱蕴解脱智见蕴。若为利乐一切有情大慈大悲大喜大舍。若余无量无数佛法。若佛世尊宣说正法。若于正法精勤修学胜解安住彼诸善根。若于正法诸异生类所种善根。若诸天龙阿素洛等听闻正法及闻法已所种善根。乃至傍生听闻正法及闻法已所种善根。若佛世尊般涅槃后诸人天等所种善根。如是一切合集称量。现前发起最尊最胜最上最妙随喜之心。复持如是随喜俱行诸福业事。与诸有情平等共有回向无上正等菩提。于如是时若正解了诸能随喜回向之法尽灭离变。诸所随喜回向之法自性皆空。虽如是知而能随喜回向无上正等菩提。复于是时若正解了都无有法可能随喜回向于法。何以故。以一切法自性皆空。空中都无能所随喜回向法故。虽如是知而能随喜回向无上正等菩提。是菩萨摩诃萨便能不堕想心见倒。所以者何。是菩萨摩诃萨于随喜心及所随喜功德善根不生执著。于回向心及所回向无上菩提亦不执著。由无执著不堕颠倒。如是菩萨所起随喜回向之心。名正无上随喜回向。远离一切虚妄分别。若菩萨摩诃萨于能随喜回向之法。起能随喜回向法想。于所随喜回向之法。起所随喜回向法想。而起随喜回向无上正等菩提。是菩萨摩诃萨所起随喜回向之心。则便堕于想心见倒。所起随喜回向皆邪。菩萨应知方便远离。复次善现。若菩萨摩诃萨普于现在断诸有路绝戏论道。诸佛世尊从初发心乃至证得所求无上正等菩提。展转乃至入无余依般涅槃界。如是乃至正法灭已。于其中间所有诸佛波罗蜜多相应善根。若佛世尊授菩萨记波罗蜜多相应善根。若佛世尊授独觉记观察缘起相应善根。若佛世尊授声闻记彼所发起施性戒性修性善根。若有学位一切有漏无漏善根。若无学位无漏善根。若佛世尊戒蕴定蕴慧蕴解脱蕴解脱智见蕴。若为利乐一切有情大慈大悲大喜大舍。若余无量无数佛法。若佛世尊宣说正法。若于正法精勤修学胜解安住彼诸善根。若于正法诸异生类所种善根。若诸天龙阿素洛等听闻正法及闻法已所种善根。乃至傍生听闻正法及闻法已所种善根。若佛世尊般涅槃后诸人天等所种善根如是一切合集称量。现前发起最尊最胜最上最妙随喜之心。复持如是随喜俱行诸福业事。与诸有情平等共有回向无上正等菩提。于如是时若正解了诸能随喜回向之法。尽灭离变。诸所随喜回向之法自性皆空。虽如是知而能随喜回向无上正等菩提。复于是时若正解了都无有法可能随喜回向于法。何以故。以一切法自性皆空。空中都无能所随喜回向法故。虽如是知而能随喜回向无上正等菩提。是菩萨摩诃萨便能不堕想心见倒。所以者何。是菩萨摩诃萨于随喜心及所随喜功德善根不生执著。于回向心及所回向无上菩提亦不执著。由无执著不堕颠倒。如是菩萨所起随喜回向之心。名正无上随喜回向。远离一切虚妄分别。若菩萨摩诃萨于能随喜回向之法。起能随喜回向法想。于所随喜回向之法。起所随喜回向法想。而起随喜回向无上正等菩提。是菩萨摩诃萨所起随喜回向之心。则便堕于想心见倒。所起随喜回向皆邪。菩萨应知方便远离。复次善现。若菩萨摩诃萨普于过去未来现在断诸有路绝戏论道。诸佛世尊从初发心乃至证得所求无上正等菩提。展转乃至入无余依般涅槃界。如是乃至正法灭已。于其中间所有诸佛波罗蜜多相应善根。若佛世尊授菩萨记波罗蜜多相应善根。若佛世尊授独觉记观察缘起相应善根。若佛世尊授声闻记彼所发起施性戒性修性善根。若有学位一切有漏无漏善根。若无学位无漏善根。若佛世尊戒蕴定蕴慧蕴解脱蕴解脱智见蕴。若为利乐一切有情大慈大悲大喜大舍。若余无量无数佛法。若佛世尊宣说正法。若于正法精勤修学胜解安住彼诸善根。若于正法诸异生类所种善根。若诸天龙阿素洛等听闻正法及闻法已所种善根。乃至傍生听闻正法及闻法已所种善根。若佛世尊般涅槃后诸人天等所种善根。如是一切合集称量。现前发起最尊最胜最上最妙随喜之心。复持如是随喜俱行诸福业事。与诸有情平等共有回向无上正等菩提。于如是时若正解了诸余随喜回向之法尽灭离变。诸所随喜回向之法自性皆空。虽如是知而能随喜回向无上正等菩提。复于是时若正解了都无有法可能随喜回向于法。何以故。以一切法自性皆空。空中都无能所随喜回向法故。虽如是知而能随喜回向无上正等菩提。是菩萨摩诃萨便能不堕想心见倒。所以者何。是菩萨摩诃萨于随喜心及所随喜功德善根不生执著。于回向心及所回向无上菩提亦不执著。由不执著不堕颠倒。如是菩萨所起随喜回向之心。名正无上随喜回向。远离一切虚妄分别若菩萨摩诃萨于能随喜回向之法。起能随喜回向法想。于所随喜回向之法。起所随喜回向法想。而起随喜回向无上正等菩提。是菩萨摩诃萨所起随喜回向之心。则便堕于想心见倒。所起随喜回向皆邪。菩萨应知方便远离。复次善现。若菩萨摩诃萨于所修作诸福业事。如实了知远离寂静。于能随喜回向之心。亦如实知远离寂静。如是知已行深般若波罗蜜多。于诸法中都无取著。而起随喜回向无上正等菩提。是菩萨摩诃萨所起随喜回向之心。则不堕于想心见倒。若菩萨摩诃萨于所修作诸福业事。不如实知远离寂静。于能随喜回向之心。亦不能知远离寂静。于一切法执著诸相而起随喜回向无上正等。菩提。是菩萨摩诃萨所起随喜回向之心。则便堕于想心见倒。复次善现。若菩萨摩诃萨于已灭度诸佛世尊及诸弟子功德善根。若欲发起随喜回向无上正等菩提心者。应作是念。如佛世尊及诸弟子皆已灭度自性非有功德善根。亦复如是。我所发起随喜回向无上正等菩提之心及所回向无上菩提。性相亦尔都不可得。如是知已于诸善根。发生随喜回向无上正等菩提。便能不生想心见倒。名正随喜回向菩提。若菩萨摩诃萨以取相为方便。行深般若波罗蜜多。于已灭度佛及弟子功德善根。取相随喜回向菩提。是为非善随喜回向。由斯便堕想心见倒。若菩萨摩诃萨不取相为方便。行深般若波罗蜜多。于已灭度佛及弟子功德善根。离相随喜回向无上正等菩提。是名为善随喜回向。由斯不堕想心见倒

尔时慈氏菩萨摩诃萨问具寿善现言。大德。云何菩萨摩诃萨于诸如来应正等觉及弟子众功德善根。随喜俱行福业事等。皆不取相而能随喜回向无上正等菩提。善现答言。应知菩萨摩诃萨所学般若波罗蜜多。有如是等方便善巧。虽不取相而所作成。非离般若波罗蜜多。有能正起随喜回向。是故菩萨摩诃萨众欲成所作应学般若波罗蜜多。慈氏菩萨摩诃萨言。大德善现。莫作是说。所以者何。以甚深般若波罗蜜多中诸佛世尊并弟子众及所成就功德善根。皆无所有都不可得。所作随喜诸福业事。发心回向无上菩提亦无所有都不可得。此中菩萨摩诃萨行深般若波罗蜜多时。应作是观。过去诸佛及弟子众功德善根性皆已灭。所作随喜诸福业事发心回向无上菩提性皆寂灭。我若于彼诸佛世尊及弟子众功德善根。取相分别及于所作随喜俱行诸福业事。发心回向无上菩提取相分别。以是取相分别方便发生随喜回向无上正等菩提。诸佛世尊皆所不许。所以者何。于已灭度诸佛世尊及弟子等取相分别随喜回向无上菩提。是则名为大有所得。过去已灭无所有故。未来现在佛弟子等未至不住亦不可得。若不可得非取相境。若取其相发生随喜回向菩提便堕颠倒。若有失念而取相者。当知非善随喜回向。要不取相无所分别。乃名为善随喜回向。是故菩萨摩诃萨众应学般若波罗蜜多方便善巧。由此方便善巧势力。能正发生随喜回向。若菩萨摩诃萨欲学如是方便善巧。应于般若波罗蜜多数数听闻受持读诵。令善通利如理思惟。勤请问师甚深义趣。所以者何。若不依止甚深般若波罗蜜多。终不能得方便善巧。若无如是方便善巧。能正发生随喜回向无有是处。何以故。于过去佛及弟子众诸功德等取相分别随喜回向。诸佛世尊皆不随喜。是故菩萨摩诃萨众欲于诸佛及诸弟子功德善根正发随喜回向无上正等菩提。不应于中起有所得取相分别随喜回向。若于其中起有所得取相分别随喜回向。佛不说彼有大义利。所以者何。如是随喜回向之心妄想分别名杂毒故。如有饮食虽具上妙色香美味而杂毒药。愚夫浅识贪取啖之。初虽适意欢喜快乐。而后食消备受众苦。或便致死若近失命。如是一类补特伽罗。不善受持不善观察甚深般若波罗蜜多文句义理。不善读诵不善通达甚深义趣。而告大乘种性者曰。来善男子。汝于过去未来现在诸佛世尊。戒蕴定蕴慧蕴解脱蕴解脱智见蕴。及余无量无边功德。若佛弟子于诸佛所种诸善根。若佛世尊授诸菩萨无上正等大菩提记。彼诸菩萨所种善根。若佛世尊授诸独觉及声闻记。彼有情类所种善根。若诸天人阿素洛等于诸佛所乃至正法未灭尽来所种善根。若善男子善女人等所种善根。及有于他所成功德发生随喜回向善根。如是一切合集称量。现前随喜与诸有情平等共有回向无上正等菩提。如是所说随喜回向。以有所得取相分别而为方便。譬如世间杂毒饮食初益后损故。此非善随喜回向。所以者何。以有所得取相分别。发起随喜回向之心皆杂毒故。菩萨种性补特伽罗。不应随彼所说而学。是故大德。应说云何住菩萨乘善男子等。应于三世十方诸佛及弟子等功德善根随喜回向。可说名为无毒妙善随喜回向。具寿善现答慈氏言。住菩萨乘善男子等。行深般若波罗蜜多。欲不谤佛而发随喜回向心者应作是念。如诸如来应正等觉无障佛眼通达遍知功德善根。有如是性。有如是相。有如是法而可随喜。我今亦应如是随喜。如诸如来应正等觉无障佛眼通达遍知。应以如是诸福业事回向无上正等菩提。我今亦应如是回向。住菩萨乘诸善男子善女人等。于诸如来应正等觉及弟子等功德善根。应作如是随喜回向。若作如是随喜回向则不谤佛。诸佛世尊同所随喜。是菩萨摩诃萨如是随喜回向之心。不杂众毒离诸过咎。名正名善随喜回向。称真法界意乐胜解俱善圆满。复次大士。住菩萨乘诸善男子善女人等。行深般若波罗蜜多。于诸如来应正等觉及弟子等功德善根。应作如是随喜回向。如我戒蕴定蕴慧蕴解脱蕴解脱智见蕴及诸余法。不堕三界非三世摄。随喜回向亦应如是。所以者何。如彼诸法自性空故。不堕三界非三世摄。随喜回向亦复如是。谓诸如来自性空故。不堕三界非三世摄。诸佛功德自性空故。不堕三界非三世摄。声闻独觉及人天等自性空故。不堕三界非三世摄。彼诸善根自性空故。不堕三界非三世摄。于彼随喜自性空故。不堕三界非三世摄。所回向法自性空故。不堕三界非三世摄。能回向者自性空故。不堕三界非三世摄。若菩萨摩诃萨行深般若波罗蜜多时。如实了知诸法性相。不堕三界非三世摄。若不堕三界非三世摄。即不可以彼有相为方便有所得为方便发生随喜回向无上正等菩提。所以者何。以一切法自性不生。若法不生则无所有。不可以彼无所有法随喜回向。无所有故。是菩萨摩诃萨如是随喜回向无上正等菩提。不杂众毒无所失坏。名大回向无堕无摄称真法界究竟圆满。住菩萨乘诸善男子善女人等。若以有相而为方便。或有所得而为方便。于诸如来及弟子等功德善根。发生随喜回向之心。当知是邪随喜回向。此邪随喜回向之心。诸佛世尊所不称赞。若菩萨摩诃萨行深般若波罗蜜多时作如是念。如十方界一切如来应正等觉如实通达功德善根。有如是法可依此法发生无倒随喜回向。我今亦应依如是法发生随喜回向无上正等菩提。是为正发随喜回向。由斯定证无上菩提。转妙法轮饶益一切尔时世尊赞善现曰。善哉善哉。汝今乃能为诸菩萨摩诃萨等作大佛事。所以者何。汝为菩萨摩诃萨等宣说无倒随喜回向。如诸如来应正等觉通达遍知诸善根等。有如是性。有如是相。有如是法。发生无倒随喜回向。如是随喜回向之心。称真法界究竟圆满。汝今乃能如实宣说。善现当知。若善男子善女人等。方便教化殑伽沙数三千大千世界有情。皆令安住十善业道所获功德。是菩萨摩诃萨所起无倒随喜回向。于彼功德为最为胜。为尊为高。为妙为微妙。为上为无上。无等无等等。复次善现。且置令住十善业道。若善男子善女人等。方便教化殑伽沙数三千大千世界有情。皆令安住四静虑四无量四无色定五神通所获功德。是菩萨摩诃萨所起无倒随喜回向。于彼功德为最为胜为尊为高为妙为微妙为上为无上无等无等等。复次善现。且置令住四静虑等。若善男子善女人等。方便教化殑伽沙数三千大千世界有情。皆令安住预流果或一来果或不还果或阿罗汉果或独觉菩提所获功德。是菩萨摩诃萨所起无倒随喜回向。于彼功德为最为胜为尊为高为妙为微妙为上为无上无等无等等。复次善现。且置令住预流果等。假使如是殑伽沙数三千大千世界有情。皆成预流一来不还阿罗汉果独觉菩提所有功德。是菩萨摩诃萨所起无倒随喜回向。于彼功德为最为胜为尊为高为妙为微妙为上为无上无等无等等。复次善现。且置如是预流果等所有功德。假使十方殑伽沙数三千大千世界有情。皆发无上正等觉心。设有十方殑伽沙数三千大千世界有情。一一于彼诸菩萨所。皆以上妙衣服饮食卧具医药及无量种上妙乐具。经如殑伽沙数大劫。以有所得而为方便。供养恭敬尊重赞叹。于意云何。是诸有情由此因缘得福多不。善现答言。甚多世尊。甚多善逝。如是福聚若有形色。十方各如殑伽沙界不能容受。佛告善现。如是如是如汝所说。若菩萨乘诸善男子善女人等。于诸如来应正等觉及弟子等功德善根。发起无倒随喜回向。所获功德甚多于前无量无数算数譬喻所不能及。所以者何。此菩萨乘善男子等。所起无倒随喜回向。以无所得而为方便。甚深般若波罗蜜多方便善巧所摄受故。称法界故最胜无比。彼诸有情所获福聚。以有所得为方便故。于此所起随喜回向。百分不及一千分不及一乃至邬波尼杀昙分亦不及一。尔时四大天王。各与眷属二万天子俱。顶礼佛足合掌恭敬白言。世尊。是菩萨摩诃萨所起无倒随喜回向。以无所得而为方便。甚深般若波罗蜜多。方便善巧所摄受故。威力广大称真法界。疾能证得一切智智。胜前所说有所得施。无量倍数不可为比。时天帝释乃至他化自在天王。各与眷属十万天子俱。皆持种种天妙华鬘。涂散等香。衣服璎珞宝幢幡盖众妙珍奇。奏天乐音以奉施佛。供养恭敬尊重赞叹。顶礼佛足合掌白言。是菩萨摩诃萨所起无倒随喜回向。以无所得而为方便。甚深般若波罗蜜多方便善巧所摄受故。威力广大称真法界。疾能证得一切智智。胜前所说有所得施。无量倍数不可为比。时大梵天广说乃至色究竟天。各与无量百千天众前诣佛所。顶礼佛足合掌恭敬俱发声言。希有世尊。甚奇善逝。是菩萨摩诃萨所起无倒随喜回向。以无所得而为方便。甚深般若波罗蜜多方便善巧所摄受故。威力广大称真法界。疾能证得一切智智。胜前所说有所得施。无量倍数不可为比


大般若波罗蜜多经卷第五百四十三
大般若波罗蜜多经卷第五百四十四

　　　　三藏法师玄奘奉　诏译


　　第四分随喜回向品第六之二

尔时佛告净居天等诸天众言。且置十方殑伽沙数三千大千世界有情。皆发无上正等觉心。假使十方无边世界一切有情。皆发无上正等觉心。设有十方无边世界一切有情。一一于彼诸菩萨所。皆持上妙衣服饮食卧具医药及无量种上妙乐具。经如殑伽沙数大劫。以有所得而为方便。供养恭敬尊重赞叹。若菩萨乘诸善男子善女人等。于诸如来应正等觉及弟子等功德善根。发起无倒随喜回向。所获功德甚多于前。无量无数算数譬喻所不能及。所以者何。此菩萨乘善男子等。所起无倒随喜回向。以无所得而为方便。甚深般若波罗蜜多方便善巧所摄受故。称法界故最胜无比。彼诸有情所获福聚。以有所得为方便故。于此所起随喜回向。百分不及一千分不及一乃至邬波尼杀昙分亦不及一。诸天当知。且置是事。假使十方殑伽沙数三千大千世界有情。皆发无上正等觉心。普于过去未来现在一切如来应正等觉所有戒蕴定蕴慧蕴解脱蕴解脱智见蕴及余无量无边佛法。若诸弟子所有善根。若余有情已集当集现集善根。如是一切合集称量。以有相有所得为方便。现前随喜回向无上正等菩提。若菩萨乘善男子等。发趣无上正等菩提。普于过去未来现在一切如来应正等觉所有戒蕴定蕴慧蕴解脱蕴解脱智见蕴及余无量无边佛法。若诸弟子所有善根。若余有情已集当集现集善根。如是一切合集称量。现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。如是所起随喜回向。于前所起随喜回向。百倍为胜千倍为胜乃至邬波尼杀昙倍亦复为胜。所以者何。如是所起随喜回向。无相无得而为方便。彼前所起随喜回向有相有得为方便故。尔时善现便白佛言。如世尊说若菩萨乘善男子等。发趣无上正等菩提。普于过去未来现在一切如来应正等觉及弟子等功德善根。如是一切合集称量。现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。如是所起随喜回向。胜前所起随喜回向。乃至邬波尼杀昙倍。世尊。齐何说后所起随喜回向。胜前所起随喜回向。乃至邬波尼杀昙倍。佛告善现。是菩萨乘善男子等。于三世法不取不舍不矜不蔑。非有所得非无所得。无所分别无异分别。无所观见无随观见。观如是法皆是分别之所积集。达一切法无生无灭无去无来无集无散无入无出。此中无法已当现生。亦无有法已当现灭。我应如法真如法界以无所得而为方便。发生随喜回向无上正等菩提。善现当知。齐此所起随喜回向。胜前所起有所得想有所得见随喜回向。乃至邬波尼杀昙倍。复次善现。住菩萨乘善男子等。欲于过去未来现在诸佛世尊及弟子等。布施净戒安忍精进静虑般若波罗蜜多相应善根。发生无倒随喜回向。应作是念。如真解脱布施亦尔。如真解脱净戒亦尔。如真解脱安忍亦尔。如真解脱精进亦尔。如真解脱静虑亦尔。如真解脱般若亦尔。如真解脱戒蕴定蕴慧蕴解脱蕴解脱智见蕴亦尔。如真解脱随喜亦尔。如真解脱随喜俱行诸福业事亦尔。如真解脱诸佛世尊独觉亦尔。如真解脱已般涅槃声闻亦尔。如真解脱过去已灭诸法亦尔。如真解脱未来未生诸法亦尔。如真解脱现在现转诸法亦尔。如真解脱过去诸佛弟子亦尔。如真解脱未来诸佛弟子亦尔。如真解脱现在十方无量无数无边世界诸佛世尊弟子亦尔。如真解脱一切功德善根亦尔。如诸法性无缚无解无染无净无起无尽无生无灭无取无舍。我于如是功德善根现前随喜。持此善根与诸有情。平等共有以无移转及无失坏无相无得而为方便。回向无上正等菩提。如是随喜回向。非能随喜回向。无所随喜所回向故。如是所起随喜回向。非转非息无生灭故。善现当知。是菩萨乘善男子等所起无倒随喜回向。胜前所起有相有得随喜回向。乃至邬波尼杀昙倍。若菩萨摩诃萨成就如是随喜回向。疾证无上正等菩提

复次善现。假使十方殑伽沙数三千大千世界有情。皆发无上正等觉心。发趣无上正等菩提。方便善巧修菩萨行。复有十方殑伽沙数三千大千世界有情。皆发无上正等觉心。发趣无上正等菩提。此诸菩萨一一于彼诸菩萨众。皆持上妙衣服饮食卧具医药及无量种上妙乐具。经如殑伽沙等大劫。以有所得而为方便。供养恭敬尊重赞叹。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量。现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事胜前所说。诸菩萨众以有所得而为方便布施俱行诸福业事。百倍千倍乃至邬波尼杀昙倍。所以者何。彼诸菩萨布施俱行诸福业事。以有所得而为方便。如是菩萨随喜回向以无所得为方便故。复次善现。且置十方殑伽沙数三千大千世界有情。皆发无上正等觉心。发趣无上正等菩提。诸菩萨众以有所得而为方便。布施俱行诸福业事。假使十方殑伽沙数三千大千世界有情。皆发无上正等觉心。发趣无上正等菩提。是诸菩萨各住殑伽沙数大劫。修身妙行。修语妙行。修意妙行。以有所得而为方便受持净戒。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事。胜前所说诸菩萨众以有所得而为方便净戒俱行诸福业事。百倍千倍乃至邬波尼杀昙倍。所以者何。彼诸菩萨净戒俱行诸福业事。以有所得而为方便。如是菩萨随喜回向。以无所得为方便故。复次善现。且置十方殑伽沙数三千大千世界有情。皆发无上正等觉心。发趣无上正等菩提。诸菩萨众以有所得而为方便净戒俱行诸福业事。假使十方殑伽沙数三千大千世界有情。皆发无上正等觉心。发趣无上正等菩提。是诸菩萨各住殑伽沙数大劫。恒为十方殑伽沙数三千大千世界有情。呵毁凌辱刀杖加害。以有所得而为方便受行安忍。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量。现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事。胜前所说诸菩萨众以有所得而为方便安忍俱行诸福业事。百倍千倍乃至邬波尼杀昙倍。所以者何。彼诸菩萨安忍俱行诸福业事。以有所得而为方便。如是菩萨随喜回向。以无所得为方便故。复次善现。且置十方殑伽沙数三千大千世界有情。皆发无上正等觉心。发趣无上正等菩提。诸菩萨众以有所得而为方便。安忍俱行诸福业事。假使十方殑伽沙数三千大千世界有情。皆发无上正等觉心。发趣无上正等菩提。是诸菩萨各住殑伽沙数大劫。不坐不卧恒不睡眠。以有所得而为方便受行精进。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量。现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事。胜前所说诸菩萨众以有所得而为方便精进俱行诸福业事。百倍千倍乃至邬波尼杀昙倍。所以者何。彼诸菩萨精进俱行诸福业事。以有所得而为方便。如是菩萨随喜回向。以无所得为方便故。复次善现。且置十方殑伽沙数三千大千世界有情。皆发无上正等觉心。发趣无上正等菩提。诸菩萨众以有所得而为方便精进俱行诸福业事。假使十方殑伽沙数三千大千世界有情。皆发无上正等觉心。发趣无上正等菩提。是诸菩萨各住殑伽沙数大劫。离诸散动心住一缘。以有所得而为方便受行静虑。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事。胜前所说诸菩萨众以有所得而为方便静虑俱行诸福业事。百倍千倍乃至邬波尼杀昙倍。所以者何。彼诸菩萨静虑俱行诸福业事。以有所得而为方便。如是菩萨随喜回向以无所得为方便故。复次善现。且置十方殑伽沙数三千大千世界有情。皆发无上正等觉心。发趣无上正等菩提。诸菩萨众以有所得而为方便静虑俱行诸福业事。假使十方殑伽沙数三千大千世界有情。皆发无上正等觉心。发趣无上正等菩提。是诸菩萨各住殑伽沙数大劫。思惟观察诸法性相。以有所得而为方便。受行般若及余善根。若菩萨摩诃萨甚深般若波罗蜜多方便善巧所摄受故。普于过去未来现在诸佛世尊所有戒蕴定蕴慧蕴解脱蕴解脱智见蕴。若诸独觉所有戒蕴定蕴慧蕴解脱蕴解脱智见蕴。若诸声闻所有戒蕴定蕴慧蕴解脱蕴解脱智见蕴。若余有情施戒修性三福业事。如是一切合集称量现前发起最尊最胜最上最妙不可思议不可称量无上无等随喜俱行诸福业事。复持如是随喜俱行诸福业事。与诸有情平等共有回向无上正等菩提。善现当知。如是菩萨随喜回向诸福业事。胜前所说诸菩萨众以有所得而为方便般若及余善根俱行诸福业事。百倍千倍乃至邬波尼杀昙倍。所以者何。彼诸菩萨般若及余善根俱行诸福业事。以有所得而为方便。如是菩萨随喜回向。以无所得为方便故

　　第四分地狱品第七

尔时舍利子白佛言。世尊。甚深般若波罗蜜多。当知即是一切智性。善能成办一切智智。尔时佛告舍利子言。如是如是。如汝所说。时舍利子复白佛言。甚深般若波罗蜜多。能作照明皆应敬礼。世间诸法不能染污。能遣昏翳能发光明能施利安恒为上首。与诸盲者作净眼目。与涉闇徒作明灯炬。引失道者令入正路。显诸法性即萨婆若。示一切法无灭无生。是诸菩萨摩诃萨母。无依护者为作依护。能除一切生死苦恼。开示诸法。无性为性。能令诸佛具转三转十二行相无上法轮。世尊。诸菩萨摩诃萨于深般若波罗蜜多应云何住。尔时佛告舍利子言。诸菩萨摩诃萨于深般若波罗蜜多应如佛住。思惟敬事甚深般若波罗蜜多。应如思惟敬事于佛。时天帝释窃作是念。今舍利子。何因何缘问佛斯事。念已便问舍利子言。以何因缘而作是问。时舍利子告帝释言。前佛世尊说诸菩萨摩诃萨众甚深般若波罗蜜多方便善巧所摄受故。所起随喜回向俱行诸福业事。疾能证得一切智智。胜有所得诸菩萨等布施净戒安忍精进静虑般若及余善根。由此因缘故问斯事。憍尸迦。如生盲众若百若千。无净眼者方便引导。近尚不能趣入正道。况能远达丰乐大城。如是前五波罗蜜多诸生盲众。若无般若波罗蜜多净眼者导。尚不能趣菩萨正道况能证入萨婆若城。憍尸迦。布施等五波罗蜜多。要由般若波罗蜜多名有目者。复由般若波罗蜜多之所摄受名到彼岸。时舍利子复白佛言。云何菩萨摩诃萨引发般若波罗蜜多。佛告舍利子。诸菩萨摩诃萨引发般若波罗蜜多。如引发色受想行识。舍利子。如五取蕴不应引发。甚深般若波罗蜜多应知亦尔。舍利子。如五取蕴不引发故说名引发。甚深般若波罗蜜多亦复如是。不引发故说名引发。时舍利子复白佛言。诸菩萨摩诃萨如是引发甚深般若波罗蜜多为成何法。佛告舍利子。诸菩萨摩诃萨如是引发甚深般若波罗蜜多。于一切法都无所成。于一切法无所成故。乃名般若波罗蜜多。时天帝释便白佛言。甚深般若波罗蜜多岂不能成一切智智。尔时佛告天帝释言。如是如是。如汝所说。甚深般若波罗蜜多亦不能成一切智智。何以故。憍尸迦。如有所得不能成故。如有名想不能成故。如有起造不能成故。时天帝释复白佛言。甚深般若波罗蜜多。云何说成一切智智。尔时佛告天帝释言。甚深般若波罗蜜多。于所引发一切智智无所成故说名为成。时天帝释复白佛言。甚奇世尊。希有善逝。甚深般若波罗蜜多。不为生灭一切法故出现世间。不为成坏一切法故出现世间。而与世间作大饶益

尔时具寿善现便白佛言。世尊。若菩萨摩诃萨起如是想。甚深般若波罗蜜多。于一切法若生若灭若成若坏。是菩萨摩诃萨即便舍远甚深般若波罗蜜多。佛告善现。如是如是。复有因缘。诸菩萨摩诃萨舍远如是甚深般若波罗蜜多。谓起是想。甚深般若波罗蜜多无所有非真实。不坚固不自在。是菩萨摩诃萨即便舍远甚深般若波罗蜜多。所以者何。甚深般若波罗蜜多。非有非无。非虚非实非坚固非不坚固。非自在非不自在。于一切法无分别故。具寿善现复白佛言。佛说如是甚深般若波罗蜜多为显何法。佛告善现。我说如是甚深般若波罗蜜多都无所显。所以者何。于此般若波罗蜜多甚深教中。不显示色。亦不显示受想行识。不显示预流果。亦不显示一来不还阿罗汉果独觉菩提。亦不显示一切菩萨摩诃萨行诸佛无上正等菩提。具寿善现复白佛言。甚深般若波罗蜜多。即是广大波罗蜜多。佛告善现。汝缘何意作如是说。甚深般若波罗蜜多即是广大波罗蜜多。善现答言。甚深般若波罗蜜多。于色不作大不作小。于受想行识亦不作大不作小。于色不作集不作散。于受想行识亦不作集不作散。于色不作有力不作无力。于受想行识亦不作有力不作无力。如是乃至于诸如来应正等觉不作大不作小。于佛所得一切智智亦不作大不作小。于诸如来应正等觉不作集不作散。于佛所得一切智智亦不作集不作散。于诸如来应正等觉不作有力不作无力。于佛所得一切智智亦不作有力不作无力。所以者何。五蕴乃至一切智智。非大非小非集非散非有力非无力。以一切法自性空故。若菩萨摩诃萨起如是想。非行般若波罗蜜多。所以者何。如是诸想非深般若波罗蜜多等流果故。甚深般若波罗蜜多无如是想。我当度脱若干有情入无余依般涅槃界。若有此想是则名为大。有所得非有所得能有所办。所以者何。有情无生故当知般若波罗蜜多亦无生。有情无自性故当知般若波罗蜜多亦无自性。有情远离故当知般若波罗蜜多亦远离。有情不可思议故当知般若波罗蜜多亦不可思议。有情无坏法故当知般若波罗蜜多亦无坏法。有情无觉知故当知般若波罗蜜多亦无觉知。有情如义无证觉故当知般若波罗蜜多如义亦无证觉。有情力不成就故当知般若波罗蜜多力亦不成就。世尊。我缘此意故作是说。甚深般若波罗蜜多即是广大波罗蜜多。所以者何。甚深般若波罗蜜多办大事故。尔时舍利子白佛言。世尊。若菩萨摩诃萨于深般若波罗蜜多。能深信解无疑无惑亦不迷谬。是菩萨摩诃萨从何处没来生此间。行深般若波罗蜜多已经几时。于深法义能随觉了。佛告舍利子。是菩萨摩诃萨从十方界所事诸佛法会中没来生此间。是菩萨摩诃萨行深般若波罗蜜多。已经无量无数大劫。于深法义能随觉了。所以者何。若菩萨摩诃萨从他方界所事诸佛法会中没来生此者。是菩萨摩诃萨已多亲近诸佛世尊。曾问此中甚深法义。于深般若波罗蜜多。若见若闻便作是念。我今见佛闻佛所说。由此因缘若闻宣说甚深般若波罗蜜多。属耳听闻恭敬信受。于深法义断诸疑惑。舍利子。是菩萨摩诃萨已曾供养无量诸佛。行深般若波罗蜜多。已经多劫故于今生能办是事。尔时善现便白佛言。甚深般若波罗蜜多。为可听闻。为可观察。为可引发。为可忆念。为可示现是此是彼。为可显了处时差别。为可宣说诸行状相。显示般若波罗蜜多甚深义不。佛言不也。善现当知。甚深般若波罗蜜多。非蕴界处自性差别可能显示。所以者何。以一切法毕竟远离。非远离法可能显示甚深般若波罗蜜多。善现当知。甚深般若波罗蜜多。离蕴界处亦不能觉。所以者何。即蕴界处能觉诸法毕竟远离说名般若波罗蜜多。是故般若波罗蜜多。与蕴界处无二无别。善现当知。即一切法毕竟空故。性远离故。永寂静故名不可得。即不可得说名般若波罗蜜多。善现当知。若时无想亦无等想施设言说是时名为甚深般若波罗蜜多

具寿善现复白佛言。诸菩萨摩诃萨积行久如。能勤修学甚深般若波罗蜜多。佛告善现。此应分别以诸菩萨根差别故。善现当知。有菩萨摩诃萨从初发心遇真善友方便摄受。即能修学甚深般若波罗蜜多。是菩萨摩诃萨有方便善巧故不谤正法。不见诸法有增有减。常不远离菩萨正行。常不远离诸佛菩萨。恒种善根身心清净。严净佛土成熟有情。疾能证得一切智智。有菩萨乘善男子等。虽曾得见多百千佛。于诸佛所修行梵行。而有所得为方便故。不能修学甚深般若波罗蜜多。闻说如是甚深般若波罗蜜多。不生信解即便舍去。所以者何。是菩萨乘善男子等。过去佛所曾闻宣说甚深般若波罗蜜多不生恭敬。不恭敬故不数听闻。不数闻故不能亲近。不亲近故不能请问。不请问故不能信解。不信解故舍众而去。由此因缘造作增长匮正法业。由宿习力今闻说此甚深般若波罗蜜多。还复舍去不生恭敬不能信受。不信受故若身若心皆不和合。不和合故于此般若波罗蜜多甚深义趣不能解了。彼于般若波罗蜜多甚深义趣。不能信受不能听闻。不能解了不能观察。造作增长匮正法业。由此业故造作增长恶慧罪业。由此业故闻深般若波罗蜜多毁谤厌舍。善现当知。是菩萨乘善男子等。毁谤厌舍甚深般若波罗蜜多。当知即为毁谤厌舍三世诸佛一切智智。由此因缘造作增长极重恶业。由此业故堕大地狱。经历多时受诸剧苦。谓彼宿习重恶业故。觉慧善根皆悉微劣。薄福德故自损损他。于佛法僧虽成少分信受乐欲。而愚痴故不能思择正法浅深。自于大乘毁谤厌舍。亦令新学正法有情。于大乘教毁谤厌舍。言深般若波罗蜜多。非真佛语不应修学。彼既令他毁谤般若。自于般若亦深毁谤。彼既毁谤甚深般若。于萨婆若亦深毁谤。由深毁谤萨婆若力。于佛法僧亦深毁谤。因斯造作极重恶业。由此恶业增长因缘。堕大地狱受诸剧苦。多百千岁不得解脱。彼罪重故于此世界。从一大地狱至一大地狱。乃至火劫水劫风劫未起已来受诸剧苦。若此世界火水风劫随一起时。彼重恶业犹未尽故。死已转生他方世界。与此同类大地狱中多百千岁受诸剧苦。彼罪重故于他方界。从一大地狱至一大地狱。乃至火劫水劫风劫未起已来受诸剧苦。若他方界火水风劫随一起时。彼重恶业犹未尽故。死已转生余他方界。与此同类大地狱中多百千岁受诸剧苦。彼罪重故于余方界。从一大地狱至一大地狱。乃至火劫水劫风劫未起已来受诸剧苦。如是展转遍历十方大地狱中受诸剧苦。若彼诸余十方世界火劫水劫风劫起时。彼重恶业犹未尽故。死已还生此堪忍界大地狱中。从一大地狱至一大地狱。乃至火劫水劫风劫未起已来受诸剧苦。若此世界火水风劫随一起时。彼重恶业犹未尽故。死已复生他余世界。遍历十方大地狱中受诸剧苦。如是轮回经无数劫。彼谤法罪业势稍微。从地狱出堕傍生趣。如前展转自界他方。多劫轮回受种种苦。彼谤法罪业势稍薄。免傍生趣堕鬼趣中。此界他方轮回展转受种种苦经无数劫。彼谤法业余势将尽。出饿鬼趣来生人中。虽得为人而居下贱。盲聋喑哑多病贫穷丑陋顽愚人皆轻诮。随所生处少乐多苦。尝不闻有佛法僧名。所以者何。彼语恶业谤三宝故。受如是类圆满苦果

尔时舍利子白佛言。世尊。毁谤法罪与无间业。此二恶行为相似不。尔时佛告舍利子言。勿谓此罪似无间业。所以者何。五无间业虽感重苦。而不可比毁谤正法。谓彼闻说甚深般若波罗蜜多。毁谤拒逆言此般若波罗蜜多非真佛语不应修学。非法非律非大师教。由此因缘其罪极重。舍利子。是谤法人自谤正法亦教他谤。自坏其身亦令他坏。自饮毒药亦令他饮。自失生天解脱乐果亦令他失。自持其身足地狱火亦令他足。自不信解甚深般若波罗蜜多亦教他人令不信解。迷谬颠倒自沈苦海亦令他溺。舍利子。我于如是甚深般若波罗蜜多。尚不欲令谤正法者闻其名字况为彼说。舍利子。谤正法者我尚不听。住菩萨乘善男子等。闻其名字况当眼见岂许共住。舍利子。谤正法者我尚不听被服袈裟况受供养。何以故。舍利子。诸有毁谤甚深般若波罗蜜多。当知彼名坏正法者。堕黑闇类如秽蜗螺。自污污他如烂粪聚。诸有信用坏法者言。亦受如前所说大苦。时舍利子复白佛言。何缘如来不说如是坏正法者。当堕恶趣所受形貌身量大小。佛告舍利子止。不应说坏正法者当来所受形貌身量。所以者何。我若具说彼趣形量彼闻惊怖。当吐热血便致命终或近死苦。心顿忧恼如中毒箭。身渐枯瘁如被截苗。恐彼闻说谤正法者。当受如是大丑苦身。徒自惊惶丧失身命。我愍彼故不为汝说。时舍利子。第二第三重请如来。说彼形量明诫后世。令知谤法获大苦身不造斯罪。尔时佛告舍利子言。我前所说坏正法罪。受恶趣苦足为明诫。当来自类善男子等闻我前说谤法罪报。宁舍身命终不谤法。勿我未来当受斯苦。尔时善现便白佛言。诸有聪明善男子等。闻佛所说谤正法人于当来世久受大苦。应善护持身语意业。所以者何。勿我由此语恶业故。恶趣人中长时受苦。世尊。造作增长坏正法业。岂不由习诸恶业耶。佛告善现。如是如是。于我正法毗奈耶中。当有愚痴诸出家者。彼虽称我为其大师。而于我说甚深般若波罗蜜多毁谤拒逆。善现当知。若有毁谤甚深般若。则为毁谤无上菩提。若有毁谤无上菩提。则为毁谤一切智智。若有毁谤一切智智。则为毁谤佛法僧宝。若有毁谤佛法僧宝。则便摄受无边罪业。若有摄受无边罪业。则便摄受无边苦报。具寿善现复白佛言。彼愚痴人几因缘故。毁谤如是甚深般若波罗蜜多。佛告善现。由四因缘。何等为四。一者为诸邪魔所扇惑故。二者于甚深法不信解故。三者不勤精进耽著五蕴。诸恶知识所摄受故。四者多怀嗔恚乐行恶法。好自高举轻凌他故。彼愚痴人由具如是四因缘故。毁谤般若波罗蜜多。由此当来受诸剧苦


大般若波罗蜜多经卷第五百四十四
大般若波罗蜜多经卷第五百四十五

　　　　三藏法师玄奘奉　诏译


　　第四分清净品第八

尔时具寿善现复白佛言。世尊。诸愚痴人不勤精进。具诸恶行薄少善根。暗钝无求少闻劣慧。为恶知识之所摄受不事善友。不乐请问于诸胜善不勤修学。闻佛所说甚深般若波罗蜜多实难信解。佛告善现。如是如是。如汝所说。尔时善现复白佛言。如是般若波罗蜜多。云何甚深难信难解。佛告善现。色非缚非解。何以故。色以无性为自性故。受想行识非缚非解。何以故。受想行识以无性为自性故。复次善现。色前际非缚非解。何以故。色前际以无性为自性故。色后际非缚非解。何以故。色后际以无性为自性故。色中际非缚非解。何以故。色中际以无性为自性故。受想行识前际非缚非解。何以故。受想行识前际以无性为自性故。受想行识后际非缚非解。何以故。受想行识后际以无性为自性故。受想行识中际非缚非解。何以故。受想行识中际以无性为自性故。具寿善现复白佛言。甚深般若波罗蜜多甚难信解。甚深般若波罗蜜多极难信解。佛告善现。如是如是。如汝所说。所以者何。善现。色清净即果清净。果清净即色清净。何以故。是色清净与果清净。无二无二分无别无断故。受想行识清净即果清净。果清净即受想行识清净。何以故。是受想行识清净与果清净。无二无二分无别无断故。复次善现。色清净即一切智清净。一切智清净即色清净。何以故。是色清净与一切智清净。无二无二分无别无断故。受想行识清净即一切智清净。一切智清净。即受想行识清净。何以故。是受想行识清净与一切智清净。无二无二分无别无断故

尔时舍利子白佛言。世尊。如是般若波罗蜜多最为甚深。佛言。如是极清净故。舍利子言。如是般若波罗蜜多甚能照了。佛言。如是极清净故。舍利子言。如是般若波罗蜜多是大光明。佛言。如是极清净故。舍利子言。如是般若波罗蜜多永不相续。佛言。如是极清净故。舍利子言。如是般若波罗蜜多本无杂染。佛言。如是极清净故。舍利子言。如是般若波罗蜜多无得无现观。佛言。如是极清净故。舍利子言。如是般若波罗蜜多无所生起。佛言。如是极清净故。舍利子言。如是般若波罗蜜多毕竟不生。佛言。如是极清净故。舍利子言。如是般若波罗蜜多不生欲界不生色界不生无色界。佛言。如是极清净故。舍利子言。如是般若波罗蜜多无知无解。佛言。如是极清净故。舍利子言。如是般若波罗蜜多于何等法无知无解。佛言。于色无知无解。何以故。极清净故。于受想行识无知无解。何以故。极清净故。舍利子言。如是般若波罗蜜多于萨婆若无损无益。佛言。如是极清净故。舍利子言。如是般若波罗蜜多。于一切法无取无舍。佛言。如是极清净故

尔时善现亦白佛言。我清净故色清净。佛言。如是毕竟净故。善现复言。我清净故受想行识清净。佛言。如是毕竟净故。善现复言。我清净故果清净。佛言。如是毕竟净故。善现复言。我清净故一切智清净。佛言。如是毕竟净故。善现复言。我清净故无得无现观。佛言。如是毕竟净故。善现复言。我无边故色无边。佛言。如是毕竟净故。善现复言。我无边故受想行识无边。佛言。如是毕竟净故。善现复言。若菩萨摩诃萨能如是觉。是为般若波罗蜜多。佛言。如是毕竟净故。善现复言。如是般若波罗蜜多。非此岸非彼岸非住中间。佛言。如是毕竟净故。善现复言。若菩萨摩诃萨起如是想。弃舍般若波罗蜜多。远离般若波罗蜜多。佛告善现。如是如是。所以者何。是菩萨摩诃萨著名著相。具寿善现便白佛言。甚奇世尊。希有善逝。善为菩萨摩诃萨众。于深般若波罗蜜多。开示分别究竟著相。时舍利子问善现言。云何菩萨摩诃萨于深般若波罗蜜多所起著相。善现答言。若菩萨摩诃萨于色谓空起空想著。于受想行识谓空起空想著。于过去法谓过去法起过去法想著。于未来法谓未来法起未来法想著。于现在法谓现在法起现在法想著。谓菩萨乘善男子等。初发心时生如是福亦名著相。时天帝释问善现言。何缘如是名为著相。善现答言。若谓此是大菩提心。若执此是初菩提心。回向无上正等菩提是名著相。憍尸迦。心本性空不可回向。住菩萨乘善男子等。若作是执我趣大乘。诸如是等皆名著相。是故菩萨摩诃萨众。欲于无上正等菩提。示现劝导赞励庆喜。发趣大乘诸有情者。应随实相示现劝导赞励庆喜。彼诸有情若能如是示现劝导赞励庆喜。他有情者于自无损亦不损他。是诸如来所应许可。憍尸迦。安住大乘善男子等。若能如是示现劝导赞励庆喜。趣菩萨乘诸有情者。便能远离一切执著。尔时世尊赞善现曰。善哉善哉。汝今善能为诸菩萨说执著相。令诸菩萨觉知远离。复有此余微细执著当为汝说。汝应谛听极善作意。善现白言。唯然愿说我等乐闻。佛告善现。安住大乘善男子等。欲趣无上正等菩提。于诸如来应正等觉。以净信心取相忆念。随所取相皆名执著。所以者何。诸取相者名执著故。若于过去未来现在一切如来应正等觉诸无漏法深生随喜。复持如是随喜善根。与诸有情平等共有回向无上正等菩提亦名执著。所以者何。诸法实性非过去非未来非现在。远离三世非离三世。可能回向离三世法。不可取相。不可攀缘。亦无见闻觉知事故。具寿善现便白佛言。诸法实性最为甚深。佛言。如是本性离故。善现复言。如是般若波罗蜜多本性甚深。佛言。如是本性净故。善现复言。如是般若波罗蜜多本性清净。佛言。如是本性离故。善现复言。如是般若波罗蜜多皆应敬礼。佛言。如是以一切法本性离故。善现当知。若一切法本性远离。即是般若波罗蜜多。所以者何。如来证觉诸法实性无造无作。善现复言。是故如来应正等觉。于一切法无所证故名现等觉。佛言。如是以一切法一性非二。善现当知。诸法一性即是无性。诸法无性即是一性。如是诸法一性无性是本实性。此本实性即是一相。所谓无相。是故善现。一切如来应正等觉。于一切法无所证故名现等觉。所以者何。诸法本性唯一无二。善现当知。诸法本性即非本性。此非本性即是本性能如是知即能远离一切执著。善现复言。如是般若波罗蜜多难可觉知。佛言。如是无知者故。善现复言。如是般若波罗蜜多不可思议。佛言。如是非一切心所了知故。善现复言。如是般若波罗蜜多无所造作。佛言。如是以诸作者不可得故

尔时具寿善现复白佛言。世尊。云何菩萨摩诃萨应行般若波罗蜜多。佛告善现。诸菩萨摩诃萨若不行色是行般若波罗蜜多。若不行受想行识是行般若波罗蜜多。复次善现。诸菩萨摩诃萨若不行色空是行般若波罗蜜多。若不行受想行识空是行般若波罗蜜多。复次善现。诸菩萨摩诃萨若不行色不圆满相是行般若波罗蜜多。若不行受想行识不圆满相是行般若波罗蜜多。所以者何。色不圆满即非色。受想行识不圆满即非受想行识。若不如是行是行般若波罗蜜多。尔时善现便白佛言。希有世尊。甚奇善逝。于诸著中说无著相。佛告善现。诸菩萨摩诃萨若不行色无所著相是行般若波罗蜜多。若不行受想行识无所著相是行般若波罗蜜多。善现当知。诸菩萨摩诃萨若能如是行深般若波罗蜜多。于色不生著。于受想行识不生著。于预流果不生著。于一来不还阿罗汉果不生著。于独觉菩提不生著。于佛无上正等菩提不生著。于萨婆若亦不生著。所以者何。无著无缚超过一切名萨婆若。如是善现。诸菩萨摩诃萨超一切著行深般若波罗蜜多。具寿善现便白佛言。希有世尊。甚奇善逝。如是般若波罗蜜多所证法性最为甚深。若说不说俱无增减。佛告善现。如是如是。如汝所说。譬如虚空假使诸佛尽其寿量或赞或毁。而彼虚空无增无减。甚深法性亦复如是。若说不说俱无增减。复次善现。譬如幻士于赞毁时。无喜无忧不增不减。甚深法性亦复如是。若说不说如本无异。具寿善现复白佛言。诸菩萨摩诃萨行深般若波罗蜜多甚为难事。谓深般若波罗蜜多。若修不修无增无减无进无退。诸菩萨摩诃萨修行般若波罗蜜多。如修虚空都无所有。谓于此中无法可得而勤修学。乃至无上正等菩提常无退转。世尊。诸菩萨摩诃萨我等有情皆应敬礼。能被如是大功德铠。所以者何。诸菩萨摩诃萨为度有情被功德铠。譬如欲与虚空战诤被坚固铠。世尊。诸菩萨摩诃萨为度有情被功德铠。如勇健者欲拔虚空置高胜处。世尊。诸菩萨摩诃萨甚为勇猛被功德铠。为如虚空法界法性诸有情故欲趣无上正等菩提。世尊。诸菩萨摩诃萨得大精进波罗蜜多。为如虚空一切法故被功德铠。世尊。诸菩萨摩诃萨甚为希有。为如虚空诸有情类。脱如虚空生死苦故。得如虚空涅槃乐故被功德铠。尔时会中有一苾刍向佛合掌白言。世尊。我应敬礼甚深般若波罗蜜多。谓此般若波罗蜜多。无法可生无法可灭。时天帝释问善现言。若菩萨摩诃萨欲学般若波罗蜜多。当如何学。善现答言。若菩萨摩诃萨欲学般若波罗蜜多。当如虚空精勤修学。时天帝释便白佛言。若善男子善女人等于深般若波罗蜜多至心听闻受持读诵精勤修学如理思惟。书写解说广令流布。我当守护令无损恼。尔时善现告帝释言。汝见有法可守护不。天帝释言。不也大德。我不见法是可守护。善现告言。若菩萨摩诃萨如深般若波罗蜜多所说而住即为守护。若离般若波罗蜜多人非人等。欲为损恼即得其便。憍尸迦。若欲守护行深般若波罗蜜多诸菩萨者。不异有人发勤精进守护虚空。若欲守护行深般若波罗蜜多诸菩萨者。唐设劬劳都无所益。憍尸迦。于意云何。有能守护谷响等不。天帝释言。不也大德。善现告言。憍尸迦。若欲守护行深般若波罗蜜多诸菩萨者亦复如是。唐设劬劳都无所益。憍尸迦。诸菩萨摩诃萨行深般若波罗蜜多。虽知诸法皆如响等。而不观见亦不显示。以一切法都无所有不可得故。若菩萨摩诃萨能如是住。是行般若波罗蜜多。尔时世尊威神力故令此三千大千世界四大天王及天帝释大梵王等一切天众。来诣佛所顶礼双足却住一面。以佛神力于十方界。各见千佛宣说般若波罗蜜多义品名字皆同于此。请说般若波罗蜜多苾刍众首皆名善现。问难般若波罗蜜多。诸天众首皆名帝释。尔时世尊告善现曰。慈氏菩萨当证无上正等觉时即以此名。亦于此处宣说般若波罗蜜多。此贤劫中当来诸佛即以此名。亦于此处宣说般若波罗蜜多

　　第四分赞叹品第九

尔时具寿善现便白佛言。世尊。如是般若波罗蜜多但有名字。如是名字亦不可得。但依语言假施设有。是故般若波罗蜜多。亦无所有实不可得。名字般若波罗蜜多。如是二法展转相似。同无所有俱不可得。何缘佛说。慈氏菩萨当证无上正等觉时即以此名。亦于此处宣说般若波罗蜜多。佛告善现。慈氏菩萨当证无上正等觉时。不证色空。不证受想行识空。不证色缚。不证受想行识缚。不证色脱。不证受想行识脱。即以如是诸行状相。慈氏菩萨当证无上正等菩提即以此名。亦于此处宣说般若波罗蜜多。具寿善现复白佛言。甚深般若波罗蜜多最为清净。佛告善现。色清净故甚深般若波罗蜜多最为清净。受想行识清净故甚深般若波罗蜜多最为清净。虚空清净故甚深般若波罗蜜多最为清净。色无染故甚深般若波罗蜜多最为清净。受想行识无染故甚深般若波罗蜜多最为清净。虚空无染故甚深般若波罗蜜多最为清净。一切有染及无染法不可得故甚深般若波罗蜜多最为清净。具寿善现复白佛言。若善男子善女人等。但闻如是甚深般若波罗蜜多功德名号。尚为获得广大善利。况能受持读诵修习书写解说广令流布。是善男子善女人等。终不横死亦无横病及诸殃祸。常为无量百千天神。恭敬围绕随逐守护。若善男子善女人等。于黑白月各第八日第十四日第十五日。在在处处读诵讲说甚深般若波罗蜜多。当获无边功德胜利。佛告善现。如是如是。如汝所说。是善男子善女人等。读诵宣说甚深般若波罗蜜多。无量天神常来恭敬围绕守护。所以者何。甚深般若波罗蜜多是诸天人阿素洛等无上珍宝。由此因缘是善男子善女人等。当获无边功德胜利。复次善现。甚深般若波罗蜜多。听闻受持读诵书写供养修学宣说等时。多有邪魔为作留难。所以者何。甚深般若波罗蜜多是大珍宝多诸怨贼。譬如世间所贵珍宝。随所在处多诸怨贼。善现当知。甚深般若波罗蜜多是无上宝。能与世间利益安乐。复次善现。甚深般若波罗蜜多。于一切法不生不灭不成不坏。不向不背不引不遣。不取不舍不垢不净。不增不减不近不远。所以者何。以一切法都无所有皆不可得。善现当知。甚深般若波罗蜜多。于一切法无所得故。非能染污非所染污。所以者何。无法不能染污无法。善现当知。色无染污故甚深般若波罗蜜多亦无染污。受想行识无染污故甚深般若波罗蜜多亦无染污。甚深般若波罗蜜多无染污故色等诸法亦无染污。若于如是亦不分别。是行般若波罗蜜多。善现当知。甚深般若波罗蜜多无分别故。于一切法无取无舍无说无示无引无遣。时有无量百千天子住虚空中。欢喜踊跃互相庆慰。同声唱言我等今者。于赡部洲见佛第二转妙法轮。尔时世尊告善现曰。如是法轮非第一转亦非第二。所以者何。甚深般若波罗蜜多。于一切法不为转故不为还故出现世间。但以无性自性空故出现世间。若菩萨摩诃萨能如是知无所分别是行般若波罗蜜多。具寿善现便白佛言。甚深般若波罗蜜多是为广大波罗蜜多。达一切法自性空故。虽达诸法自性皆空而诸菩萨摩诃萨依深般若波罗蜜多。于一切法无缚无著。证得无上正等菩提。转妙法轮度有情众。虽证菩提而无所证。证不证法不可得故。虽转法轮而无所转。转法还法不可得故。虽度有情而无所度。见不见法不可得故。世尊。此大般若波罗蜜多甚深教中。转法轮事都不可得。所以者何。以于此中无法可显。无法可示。无法可得。无法可转。无法可还。所以者何。以一切法毕竟不生亦复不灭。不生灭故无转无还。尔时世尊告善现曰。如是如是。所以者何。非空无相无愿法中。可有能转及能还法。转还性法不可得故。若能如是宣说开示是名善净宣说般若波罗蜜多。此中都无说者受者所说受法。既无说者受者及法。诸能证者亦不可得。无证者故。亦无有能得涅槃者。亦无说法作福田者。福田无故。福性亦空表示名言皆不可得故。名广大波罗蜜多

尔时善现复白佛言。甚深般若波罗蜜多。是为无边波罗蜜多。如太虚空无边际故。是为无等波罗蜜多。以一切法不可得故。是为远离波罗蜜多。毕竟空故。是为难伏波罗蜜多。诸法性相不可得故。是为无迹波罗蜜多。无往无来无形体故。是为无性波罗蜜多。无往来故。是为无行波罗蜜多。以一切法无动转故。是为无夺波罗蜜多。以一切法不可取故。是为无尽波罗蜜多。与无尽法恒相应故。是为无生波罗蜜多。以一切法不可生故。是为无作波罗蜜多。以诸作者不可得故。是为无知波罗蜜多。以一切法无知者故。是为无见波罗蜜多。以一切法无见者故。是为无转波罗蜜多。以死生者不可得故。是为无坏波罗蜜多。前后中际不可得故。是为如幻波罗蜜多。诸法无生无表示故。是为如梦波罗蜜多。是诸意识平等性故。是无杂染波罗蜜多。以贪嗔痴无自性故。是无所得波罗蜜多。以所依止不可得故。是无戏论波罗蜜多。以一切法超思议故。是无思虑波罗蜜多。以一切法无动摇故。是无动转波罗蜜多。住法界故。是为离染波罗蜜多。以一切法不虚妄故。是无等起波罗蜜多。以一切法无分别故。是为寂静波罗蜜多。一切法相不可得故。是无过失波罗蜜多。修诸功德到彼岸故。是无有情波罗蜜多。证实际故。是为无断波罗蜜多。以一切法无等起故。是为如实波罗蜜多。无分别故。是无二边波罗蜜多。于一切法无执著故。是无杂坏波罗蜜多。以一切法不和合故。是无取著波罗蜜多。超诸声闻独觉地故。是无寻伺波罗蜜多。至寻伺法平等性故。是为无量波罗蜜多。无量法故。是为无起波罗蜜多。离我法故。是无分别波罗蜜多。是诸分别平等性故。是不可得波罗蜜多。至一切法真实性故。是为无著波罗蜜多。于一切法皆无著故。是为无依波罗蜜多。无所依故。是为不生波罗蜜多。以一切法皆不生故。是为无常波罗蜜多。以一切法常无性故。是名为苦波罗蜜多。是逼恼法平安性故。是为无我波罗蜜多。于一切法。无执著故。是名为空波罗蜜多。以一切法不可得故。是为无相波罗蜜多。以一切法离诸相故。是为无愿波罗蜜多。无所成故。是名为力波罗蜜多。以一切法不可屈故。是无量佛法波罗蜜多。过数量故。是无所畏波罗蜜多。其心毕竟无怯畏故。是为真如波罗蜜多。是一切法无变性故。是为自然波罗蜜多。以一切法无自性故。是一切智智波罗蜜多。知一切法无自性故。佛言善现。如是如是。如汝所说

　　第四分总持品第十之一

时天帝释作是念言。若善男子善女人等。但闻如是甚深般若波罗蜜多功德名号。当知过去已曾供养无量如来应正等觉。发弘誓愿多种善根。况能受持读诵书写如理思惟为他演说。或能随力如教修行。当知是人已于过去无量佛所。亲近供养多种善根。曾闻般若波罗蜜多。闻已受持思惟读诵为他演说如教修行。或于此经能问能答。由先福力今办是事。若善男子善女人等。已曾供养无量如来应正等觉。功德纯净闻深般若波罗蜜多。其心不惊不恐不怖不忧不悔不退不没。尔时世尊知天帝释心之所念。即便告言。如是如是。如汝所念。时舍利子知天帝释心之所念。便白佛言。若善男子善女人等。闻深般若波罗蜜多。深生信解受持读诵。如理思惟书写解说。广令流布如教修行。当知是人如不退位诸大菩萨。所以者何。如是般若波罗蜜多。义趣甚深难信难解。若于前世不久修行甚深般若波罗蜜多。不于佛前请问听受。不于佛所多种善根岂暂得闻甚深般若波罗蜜多即能信解。世尊。若善男子善女人等。闻说般若波罗蜜多甚深义趣。心不信解诽谤毁呰。当知是人先世已于甚深般若波罗蜜多诽谤毁呰。所以者何。如是愚人善根少故。无正愿故。近恶友故。闻说般若波罗蜜多甚深义趣。由宿习力不信不乐心不清净不忍不欲。何以故。如是愚人于过去世。未曾亲近诸佛菩萨及余贤圣。未曾请问如是般若波罗蜜多甚深义故。尔时天帝释谓舍利子言。如是般若波罗蜜多义趣甚深极难信解。诸有未久信乐修行甚深般若波罗蜜多。闻说此中甚深义趣。不能信解或生毁谤未为希有。时天帝释复白佛言。我今敬礼甚深般若波罗蜜多。我若敬礼甚深般若波罗蜜多。即为敬礼一切智智。尔时佛告天帝释言。如是如是。如汝所说。若能敬礼甚深般若波罗蜜多。即为敬礼一切智智。何以故。憍尸迦。诸佛所得一切智智。皆从般若波罗蜜多而得生故。甚深般若波罗蜜多复由诸佛一切智智而得有故。憍尸迦。诸菩萨摩诃萨应如是行甚深般若波罗蜜多。应如是住甚深般若波罗蜜多。应如是学甚深般若波罗蜜多。尔时天帝释白佛言。世尊。诸菩萨摩诃萨云何行深般若波罗蜜多。名住深般若波罗蜜多。云何行深般若波罗蜜多。名学深般若波罗蜜多。尔时佛告天帝释言。善哉善哉。乃能请问如是深义。汝承佛力能问如来应正等觉如是深义。憍尸迦。诸菩萨摩诃萨行深般若波罗蜜多时。若于色不住亦不住此是色。是为学色。若于受想行识不住亦不住此是受想行识。是为学受想行识。复次憍尸迦。诸菩萨摩诃萨行深般若波罗蜜多时。若于色不学亦不学此是色是不住色。若于受想行识不学亦不学此是受想行识是不住受想行识。憍尸迦。是名菩萨摩诃萨行深般若波罗蜜多亦名住深般若波罗蜜多。亦名学深般若波罗蜜多。时舍利子便白佛言。如是般若波罗蜜多最为甚深。如是般若波罗蜜多难可测量。如是般若波罗蜜多难可执取。如是般若波罗蜜多无有限量。尔时佛告舍利子言。如是如是。舍利子。诸菩萨摩诃萨行深般若波罗蜜多时。若于色甚深性不住亦不住此是色甚深性。是名学色甚深性。若于受想行识甚深性不住亦不住此是受想行识甚深性。是名学受想行识甚深性。复次舍利子。诸菩萨摩诃萨行深般若波罗蜜多时。若于色甚深性不学亦不学此是色甚深性。是名不住色甚深性。若于受想行识甚深性不学亦不学此是受想行识甚深性。是名不住受想行识甚深性。时舍利子复白佛言。如是般若波罗蜜多既最甚深难可测量难可执取。无有限量则难信解。但应为彼不退转位诸菩萨说。所以者何。彼闻如是甚深般若波罗蜜多。心不惊惶恐怖疑惑。不生毁谤深心信解。时天帝释便问具寿舍利子言。若有为彼未得受记诸菩萨说甚深般若波罗蜜多当有何失。时舍利子告帝释言。彼闻惊惶恐怖疑惑不能信解或生毁谤。由斯造作增长能感堕恶趣业。没三恶趣久受大苦。难证无上正等菩提。是故不应为彼宣说甚深般若波罗蜜多。天帝释言。颇有菩萨未得受记闻深般若波罗蜜多。心不惊惶恐怖疑惑。不生毁谤深信解不。舍利子言有。憍尸迦。是菩萨摩诃萨久发无上正等觉心。久修菩萨摩诃萨行。不久当受大菩提记。憍尸迦。若菩萨摩诃萨闻深般若波罗蜜多。心不惊惶恐怖疑惑。不生毁谤深信解者。当知是菩萨摩诃萨已受无上大菩提记。设未受者不过一佛或二佛所。定当得受大菩提记。尔时佛告舍利子言。如是如是。如汝所说。舍利子。若菩萨摩诃萨久学大乘。久发大愿。久修大行。供养多佛。事多善友。善根成熟闻深般若波罗蜜多。心不惊惶恐怖疑惑。深心信解常乐听闻受持读诵。恭敬供养如理思惟。为他演说或复书写。如说修行恒无懈惓。舍利子。是菩萨摩诃萨由此因缘随所生处。常见诸佛恒闻正法。供养恭敬尊重赞叹。随所见佛皆为受记无空过者。时舍利子便白佛言。我今乐说少分譬喻。唯愿听许。尔时佛告舍利子言。随汝意说。时舍利子白言。世尊。如住大乘善男子等。梦见自坐妙菩提座。当知是人近证无上正等菩提。如是若有善男子等。得闻般若波罗蜜多。深心信敬受持读诵。精勤修学如理思惟。书写解说广令流布。当知是人久学大乘。善根成熟或已得受大菩提记。或近当受大菩提记。疾证无上正等菩提。世尊。譬如有人游涉旷野经过险道。百逾缮那或二或三或四五百。见诸城邑王都前相。谓放牧人园林田等。见是相已便作是念。城邑王都去此非远。作是念已身意泰然。不畏恶兽恶贼饥渴。住菩萨乘善男子等亦复如是。若闻般若波罗蜜多。深心信敬受持读诵。精勤修学如理思惟。书写解说广令流布。当知是人不久得受大菩提记。疾证无上正等菩提。无堕声闻独觉地畏。何以故。已得见闻供养恭敬甚深般若波罗蜜多。无上菩提之前相故。世尊。譬如有人欲观大海。渐次往趣经历多时不见山林。便作是念。今睹此相大海非远。所以者何。近大海岸地必渐下无诸山林。彼人尔时虽未见海而见近相欢喜踊跃。住菩萨乘善男子等亦复如是。若得闻此甚深般若波罗蜜多。深生信敬受持读诵。精勤修学如理思惟。书写解说广令流布。当知是人不久得受大菩提记。疾证无上正等菩提。何以故。已得闻此甚深般若波罗蜜多。无上菩提之前相故。世尊。譬如春时花果树等。故叶已堕枝条滋润。众人见之咸作是念。新花果叶当出非久。所以者何。此诸树等新花果叶先相现故。住菩萨乘善男子等亦复如是。若得闻此甚深般若波罗蜜多。深心信敬受持读诵。精勤修学如理思惟。书写解说广令流布。当知是人不久得受大菩提记。疾证无上正等菩提。世尊。譬如女人怀孕渐久。其身转重动止不安。饮食睡眠悉皆减少。不喜多语厌常所作。受苦痛故众事顿息。有异母人见是相已。即知此女不久产生。住菩萨乘善男子等亦复如是。若得闻此甚深般若波罗蜜多。深心信敬受持读诵。精勤修学如理思惟。书写解说广令流布。当知是人不久得受大菩提记。疾证无上正等菩提。转妙法轮度有情众。尔时佛赞舍利子言。善哉善哉。汝能善说菩萨譬喻。当知皆是如来神力


大般若波罗蜜多经卷第五百四十五
大般若波罗蜜多经卷第五百四十六

　　　　三藏法师玄奘奉　诏译


　　第四分总持品第十之二

尔时具寿善现便白佛言。世尊。希有如来应正等觉。善分别说诸菩萨事。佛告善现。如是如是。所以者何。诸菩萨摩诃萨为欲利乐多众生故。哀愍世间大生众故。怜愍人天令获大义利乐事故。求证无上正等菩提。为诸有情说无上法。尔时善现复白佛言。诸菩萨摩诃萨成就无边大功德聚。为欲饶益诸有情故。行深般若波罗蜜多。云何菩萨摩诃萨修行般若波罗蜜多疾得圆满。佛告善现。若菩萨摩诃萨行深般若波罗蜜多时。不见色增而行般若波罗蜜多。不见受想行识增而行般若波罗蜜多。不见色减而行般若波罗蜜多。不见受想行识减而行般若波罗蜜多。不见是法而行般若波罗蜜多。不见非法而行般若波罗蜜多。是菩萨摩诃萨修行般若波罗蜜多疾得圆满。具寿善现复白佛言。如来所说不可思议。佛告善现。如是如是。色不可思议故如来所说不可思议。受想行识不可思议故如来所说不可思议。若菩萨摩诃萨行深般若波罗蜜多。虽如实知色不可思议。而不起不可思议想修行般若波罗蜜多。虽如实知受想行识不可思议。而不起不可思议想修行般若波罗蜜多。是菩萨摩诃萨修行般若波罗蜜多疾得圆满。时舍利子便白佛言。如是般若波罗蜜多义趣甚深谁能信解。尔时佛告舍利子言。若菩萨摩诃萨久修大行。于深般若波罗蜜多能生信解。时舍利子复白佛言。齐何应知。是菩萨摩诃萨久修大行而得久修大行名号。尔时佛告舍利子言。若菩萨摩诃萨行深般若波罗蜜多时。不分别如来十力。不分别四无所畏。不分别十八佛不共法。不分别一切智。不分别一切相智。所以者何。如来十力四无所畏十八佛不共法一切智一切相智皆不可思议。一切法亦不可思议。舍利子。若菩萨摩诃萨如是行者都无处行。是行般若波罗蜜多。舍利子。齐此应知。是菩萨摩诃萨久修大行。乃得久修大行名号。具寿善现便白佛言。如是般若波罗蜜多最为甚深。如是般若波罗蜜多是大宝聚。如是般若波罗蜜多是清净聚。如太虚空极清净故。佛告善现。如是如是。尔时善现复白佛言。希有世尊。如是般若波罗蜜多以最甚深多诸留难。而今广说留难不生。佛告善现。如是如是。佛神力故留难不起。是故大乘善男子等。于深般若波罗蜜多。若欲书写受持读诵修习思惟为他演说。应疾书写乃至演说。所以者何。甚深般若波罗蜜多多诸留难。勿令书写乃至演说不得究竟。善现当知。如是大乘善男子等。若欲一月乃至一岁书写受持读诵修习思惟演说甚深般若波罗蜜多能究竟者。应勤精进系念书写乃至演说。经尔所时令得究竟。何以故。甚深般若波罗蜜多大宝神珠多留难故

尔时善现复白佛言。希有世尊。甚深般若波罗蜜多大宝神珠多诸留难。而有书写受持读诵修习思惟为他说者。恶魔于彼而作留难。令不书写乃至演说。佛告善现。恶魔于此甚深般若波罗蜜多。虽常伺求欲作留难。令不书写乃至演说。而彼无力可能留难。令彼菩萨所作不成。时舍利子即白佛言。是谁神力令彼恶魔不能留难彼诸菩萨书写等事。尔时佛告舍利子言。是佛神力令彼恶魔不能留难彼诸菩萨书写等事。又舍利子。亦是十方一切世界诸佛神力。令彼恶魔不能留难彼诸菩萨书写等事。又舍利子。一切如来应正等觉。皆共护念行深般若波罗蜜多诸菩萨故。令彼恶魔不能留难。何以故。舍利子。诸佛世尊皆共护念行深般若波罗蜜多诸菩萨众所作善业。令彼恶魔不能留难。又舍利子若诸菩萨于深般若波罗蜜多。书写受持读诵修习思惟演说法尔应为十方世界一切如来应正等觉现说法者之所护念。若蒙诸佛所护念者。恶魔法尔不能留难。又舍利子。若有净信善男子等。于深般若波罗蜜多。书写受持读诵修习思惟演说。应作是念。我今书写乃至演说甚深般若波罗蜜多。皆是十方一切世界诸佛世尊神力护念。时舍利子复白佛言。若菩萨乘善男子等。于深般若波罗蜜多。书写受持读诵修习思惟演说。皆是十方诸佛神力慈悲护念。令彼所作殊胜善业。恶魔眷属不能留难。尔时佛告舍利子言。如是如是。如汝所说。时舍利子复白佛言。若菩萨乘善男子等。于深般若波罗蜜多。书写受持读诵修习思惟演说。十方世界诸佛世尊皆共识知欢喜护念。十方世界诸佛世尊。恒以佛眼皆共观见慈悲护念。令彼所修无不成就。尔时佛告舍利子言。如是如是。如汝所说。若菩萨乘善男子等。于深般若波罗蜜多。书写受持读诵修习思惟演说。恒为十方一切世界诸佛世尊。佛眼观见识知护念。令诸恶魔不能娆恼。所作善业皆疾成就。又舍利子。住菩萨乘善男子等。若能于此甚深般若波罗蜜多。书写受持读诵修习思惟演说。当知已近无上菩提。诸恶魔怨不能留难。又舍利子。住菩萨乘善男子等。若能书写甚深般若波罗蜜多。种种庄严受持读诵供养恭敬。常为如来佛眼观见识知护念。由此因缘定当获得大财大利大果大报。乃至当得不退转地。常不远离诸佛菩萨。恒闻正法不堕恶趣。生天人中受诸妙乐。何以故。舍利子。甚深般若波罗蜜多。令诸有情如实通达诸法胜义。现在未来能引种种利乐事故。又舍利子。甚深般若波罗蜜多相应经典。我涅槃后至东南方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。如是经典我涅槃后。从东南方转至南方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。如是经典我涅槃后。复从南方至西南方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。如是经典我涅槃后。从西南方至西北方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说供养恭敬尊重赞叹。如是经典我涅槃后。从西北方转至北方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。如是经典我涅槃后。复从北方至东北方渐当兴盛。彼方多有住菩萨乘善男子等。能于如是甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。又舍利子。我涅槃已后时后分后五百岁。甚深般若波罗蜜多相应经典。于东北方大为佛事。何以故。舍利子甚深般若波罗蜜多相应经典。一切如来共所尊重。一切如来共所护念。令于彼方经久不灭。又舍利子。非佛所得法毗奈耶无上正法有灭没相。诸佛所得法毗奈耶无上正法即是般若波罗蜜多相应经典。又舍利子。彼东北方住菩萨乘善男子等。有能于此甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。我等诸佛常以佛眼。观见护念令无损恼。现在未来身心安乐。时舍利子便白佛言。甚深般若波罗蜜多相应经典。佛涅槃已后时后分后五百岁。于东北方广流布耶。尔时佛告舍利子言。如是如是。舍利子。我涅槃已后时后分后五百岁彼东北方住菩萨乘善男子等。若得闻此甚深般若波罗蜜多相应经典。深心信乐书写受持读诵修习思惟演说。供养恭敬尊重赞叹。当知彼人久发无上正等觉心。久修菩萨摩诃萨行。供养多佛事多善友。久多修习身戒心慧。所种善根皆已成熟。由斯福力得闻如是甚深般若波罗蜜多相应经典深心信乐。复能书写受持读诵精勤修学如理思惟。广为有情开示分别。时舍利子复白佛言。佛涅槃已后时后分后五百岁法欲灭时。于东北方当有几许住菩萨乘善男子等。得闻如是甚深般若波罗蜜多相应经典深心信乐。复能书写受持读诵修习思惟为他演说。供养恭敬尊重赞叹。尔时佛告舍利子言。我涅槃已后时后分后五百岁法欲灭时。于东北方虽有无量住菩萨乘善男子等。而少得闻甚深般若波罗蜜多相应经典深心信乐。复能书写受持读诵修习思惟为他演说。供养恭敬尊重赞叹。又舍利子。住菩萨乘善男子等。闻说如是甚深般若波罗蜜多相应经典。心不沉没不惊不怖深生信乐。书写受持读诵修习思惟演说。供养恭敬尊重赞叹。当知是人已曾亲近供养恭敬尊重赞叹无量如来应正等觉及诸菩萨。请问般若波罗蜜多甚深义趣。又舍利子。是菩萨乘善男子等。不久定当圆满菩萨摩诃萨道。一切如来所护念故。无量善友所摄受故。殊胜善根所任持故。为欲饶益多众生故疾证无上正等菩提。何以故。舍利子。我常为彼住菩萨乘善男子等。说一切智相应之法。过去如来亦常为彼说一切智相应之法。由此因缘。彼当来世常能修集一切智智相应正行。速趣无上正等菩提。亦能为他如应说法。令趣无上正等菩提。于一切时身心安定。诸恶魔王及彼眷属尚不能坏求趣无上正等觉心。何况其余乐行恶者。毁谤般若波罗蜜多能阻其心。令不精进求趣无上正等菩提。所以者何。彼于无上正等菩提。勇猛正勤极坚牢故。又舍利子。住菩萨乘善男子等。闻说如是甚深般若波罗蜜多。心得广大清净喜乐。亦能安立无量有情于胜善法。令趣无上正等菩提。何以故。舍利子。是菩萨乘善男子等。今于我前发弘誓愿。我当安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提乃至得受不退转记。我于彼愿深生随喜。何以故。舍利子。我观彼人所发弘愿心语相应。彼于当来定能安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提乃至得受不退转记。是菩萨乘善男子等。亦于过去无量佛前发弘誓愿。我当安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提乃至得受不退转记。过去如来应正等觉。亦于彼愿深生随喜。何以故。舍利子。过去诸佛亦观如是住菩萨乘善男子等所发弘愿心语相应。彼于当来定能安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提乃至得受不退转记。是菩萨乘善男子等。信解广大修广大行。愿生他方诸佛国土。现有如来应正等觉宣说如是甚深般若波罗蜜多无上法处。彼闻如是甚深般若波罗蜜多无上法已。复能安立彼佛土中无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提得不退转。时舍利子即白佛言。希有世尊。佛于过去未来现在所有诸法。无不证知无不觉了。于诸有情心行差别。无不证知无不觉了。于三世佛菩萨声闻及佛土等。无不证知无不觉了。世尊。若菩萨摩诃萨能于如是甚深般若波罗蜜多。至心听闻受持读诵精勤修学如理思惟书写解说广令流布。是菩萨摩诃萨于当来世。若于般若波罗蜜多相应经典。勇猛精进常求不息。彼于般若波罗蜜多相应经典。为有得时不得时不。尔时佛告舍利子言。如是如是。佛于一切无不证知无不觉了。是菩萨摩诃萨常于般若波罗蜜多相应经典。勇猛精进欣求不息。一切时得无不得时。何以故。舍利子。是菩萨摩诃萨常于般若波罗蜜多相应经典欣求不息。诸佛菩萨常护念故。时舍利子复白佛言。是菩萨摩诃萨为但于此甚深般若波罗蜜多相应经典。勇猛精进欣求不息。一切时得无不得时。为于余经亦能常得。尔时佛告舍利子言。若菩萨摩诃萨常于般若波罗蜜多相应经典。勇猛信求不顾身命有时不得诸余经典。无有是处。何以故。舍利子。是菩萨摩诃萨。为求无上正等菩提。示现劝导赞励庆喜诸有情类。令于般若波罗蜜多相应经典及余经典。受持读诵思惟修学。由此善根随所生处。法尔常得甚深般若波罗蜜多空相应经及余经典受持读诵

　　第四分魔事品第十一之一

尔时善现便白佛言。世尊。已说住菩萨乘善男子等修功德时多有留难。何等名为诸留难事。佛告善现。留难事者谓诸魔事。具寿善现复白佛言。云何名为菩萨魔事。佛告善现。若菩萨摩诃萨欲宣说般若波罗蜜多时。或说法要辩久乃生。或说法要辩乃卒起。或说法要辩过量生。或所欲说未尽便止。或说法要言词乱杂。或说法要言词间断。或说法时诸横事起。令所欲说不遂本心。当知是为菩萨魔事。复次善现。若菩萨摩诃萨书写般若波罗蜜多甚深经时。或频申欠呿。或互相嗤笑。或更相轻凌。或身心躁扰。或失念散乱。或文句颠倒。或迷惑义理。或不得滋味心生厌舍。或横事卒起。或互相乖诤。由此等事书写不终。当知是为菩萨魔事。复次善现。若菩萨摩诃萨受持读诵思惟修习说听般若波罗蜜多甚深经时。或频申欠呿。或互相嗤笑。或更相轻凌。或身心躁扰。或失念散乱。或文句颠倒。或迷惑义理。或不得滋味心生厌舍。或横事卒起。或互相乖诤。由此等事所作不成。当知是为菩萨魔事。复次善现。若菩萨摩诃萨闻说般若波罗蜜多甚深经时。或作是念。我于此中不得受记何用听为。或作是念。此中不说我之名字何用听为。或作是念。此中不说我之生处城邑聚落何用听为。由此等缘心不清净。即从座起厌舍而去无顾恋心。当知是为菩萨魔事。善现当知。若菩萨摩诃萨闻说般若波罗蜜多甚深经时。心不清净厌舍去者。随彼所起不清净心。厌舍此经举步多少。便减尔许劫数功德。获尔许劫障菩提罪。受彼罪已更尔许时发勤精进。修诸菩萨难行苦行方可复本。是故名为菩萨魔事。复次善现。若菩萨摩诃萨弃舍能引一切智智甚深般若波罗蜜多相应经典。学不能引一切智智随顺二乘诸余经典。弃舍根本而攀枝叶。当知是为菩萨魔事。所以者何。甚深般若波罗蜜多相应经典。能生菩萨摩诃萨众世出世间殊胜功德。由斯能引一切智智有大势用。譬如树根。诸余经典无如是用。譬如枝叶无胜功能。若菩萨乘善男子等修学如是甚深般若波罗蜜多相应经典。即为修学一切菩萨摩诃萨众世出世间殊胜功德。速能引发一切智智。若菩萨乘善男子等。弃舍如是甚深般若波罗蜜多相应经典。求学二乘相应经典。即为弃舍一切菩萨摩诃萨众世出世间殊胜功德。终不能得一切智智。是菩萨乘善男子等。福慧狭少弃本求末。是故名为菩萨魔事。善现当知。如痴饿狗弃舍主食反从仆使而求索之。于当来世有菩萨乘善男子等。弃舍一切智智根本甚深般若波罗蜜多相应经典。求学二乘相应经典亦复如是。所以者何。是菩萨乘善男子等觉慧闇钝。弃舍能引一切智智甚深般若波罗蜜多相应经典。求学能引声闻独觉功德经典。定不能得一切智智。所以者何。声闻独觉相应经典。但为自身调伏寂静。出生死苦得涅槃乐。精勤修学如是经典。所引善根究竟唯得住二乘地自利圆满。甚深般若波罗蜜多相应经典。普为济拔一切有情出生死苦得涅槃乐。精勤修学如是经典所引善根。究竟能得一切智智。利益安乐一切有情。复次善现。譬如有人欲观香象。身量大小形类胜劣得而不观反寻其迹。于意云何。彼人黠不。善现对曰。不也世尊。佛告善现。于当来世有菩萨乘善男子等。弃舍一切智智根本甚深般若波罗蜜多相应经典。求学二乘相应经典。于中望得一切智智亦复如是。复次善现。譬如有人为珍宝故求趣大海。既至海岸不入大海反观牛迹。作是念言。大海中水其量深广岂及此耶。此中亦应有诸珍宝。于意云何。彼人黠不。善现对曰。不也世尊。佛告善现。于当来世有菩萨乘善男子等。弃舍一切智智根本甚深般若波罗蜜多相应经典。求学二乘相应经典。于中望得一切智智亦复如是。所以者何。精勤修学二乘经典。究竟唯能得预流果。展转乃至独觉菩提。必不能得一切智智故菩萨乘善男子等。欲疾证得一切智智。应学般若波罗蜜多。不应求学二乘经典。何以故。甚深般若波罗蜜多定是一切智智根本。二乘经典如枝叶故。复次善现。如有工匠或彼弟子。欲造大殿如天帝释殊胜殿量。见彼殿已而反规摸日月宫殿。于意云何。如是工匠或彼弟子。能造大殿量如帝释殊胜殿不。善现对曰。不也世尊。佛告善现。彼人黠不。善现答言。彼人非黠。佛告善现。于当来世有菩萨乘善男子等。得深般若波罗蜜多。舍而求学二乘经典。欲证无上正等菩提利乐有情亦复如是。当知彼是愚痴品类。复次善现。如有欲见转轮圣王。见已不识舍至余处。见小国王观其形相。作如是念。转轮圣王形相威德岂胜于此。于意云何。彼人黠不。善现对曰。不也世尊。佛告善现。于当来世有菩萨乘善男子等。欲趣无上正等菩提转妙法轮度有情众。弃深般若波罗蜜多。求学二乘相应经典。言彼经典与此何异。何用彼为。彼由此缘定不能得一切智智。所以者何。甚深般若波罗蜜多相应经典。种种方便示现劝导赞励庆喜。住菩萨乘善男子等。令于无上正等菩提得不退转。舍而求学二乘经典。当知彼人亦复如是。何以故。精勤修学二乘经典。定于佛果不能证故。复次善现。如有饥人得百味食。弃而求啖两月谷饭。于意云何。彼人黠不。善现对曰。不也世尊。佛告善现。于当来世有菩萨乘善男子等亦复如是。求趣无上正等菩提。弃深般若波罗蜜多。求学二乘相应经典。于中欲觅一切智智。徒设劬劳终不能得。复次善现。如有贫人得无价宝。弃而翻取迦遮末尼。于意云何。彼人黠不。善现对曰。不也世尊。佛告善现。于当来世有菩萨乘善男子等亦复如是。求趣无上正等菩提。弃深般若波罗蜜多。求学二乘相应经典。于中欲觅一切智智。徒设劬劳终不能得。复次善现。住菩萨乘善男子等。若正书写受持读诵思惟修习甚深般若波罗蜜多相应经时。众辩卒起乐说种种差别法门。令书写等不得究竟。当知是为菩萨魔事。具寿善现便白佛言。甚深般若波罗蜜多可书写不。世尊告曰。不也善现。若菩萨乘善男子等。书写如是甚深般若波罗蜜多相应经时作如是念。我以文字书写般若波罗蜜多。如是文字即是般若波罗蜜多。或依文字执著般若波罗蜜多。当知是为菩萨魔事。复次善现。住菩萨乘善男子等。书写受持读诵修习思惟演说甚深般若波罗蜜多相应经时。或念国土或念城邑。或念王都或念方处。或念师友或念父母。或念妻子或念兄弟。或念姊妹或念亲戚。或念朋侣或念王臣。或念盗贼或念猛兽。或念恶人或念恶鬼。或念众集或念游戏。或念音乐或念报怨。或念报恩或念饮食衣服卧具。或念诸余资身什物。或念制造文颂书论。或念时节寒热丰俭。或念象马水火等事。或念诸余所作事业。当知皆是菩萨魔事。魔以此事扰恼菩萨。令书写等皆不得成。菩萨觉知皆应远离。复次善现。住菩萨乘善男子等。书写受持读诵修习思惟演说甚深般若波罗蜜多相应经时。得大名利恭敬供养。彼由此缘废所作业。当知亦是菩萨魔事。菩萨觉知皆应厌舍。复次善现。住菩萨乘善男子等。书写受持读诵修习思惟演说甚深般若波罗蜜多相应经时。恶魔化作苾刍等像。执持种种世俗书论。或复二乘相应经典。诈现亲友授与菩萨。告菩萨言。如是经典义味深奥。应勤修学舍所习经。此菩萨乘善男子等。方便善巧不应受著恶魔所授世俗书论。或复二乘相应经典。所以者何。世俗书论二乘经典。不能引发一切智智。非趣无上正等菩提。无倒方便乃于无上正等菩提极为障碍。善现当知。甚深般若波罗蜜多相应经中。广说菩萨摩诃萨道方便善巧。若于此中精勤修学。速能证得一切智智。若菩萨乘善男子等。无巧便故。近恶友故。弃深般若波罗蜜多。受学恶魔世俗书论二乘经典。当知是为菩萨魔事。复次善现。能听法者乐听乐问书写受持读诵修习甚深般若波罗蜜多。能说法者著乐懈怠不欲为说。亦不施与甚深般若波罗蜜多。当知是为菩萨魔事。复次善现。能说法者心不著乐亦不懈怠。乐说乐施甚深般若波罗蜜多。方便劝励书写受持读诵修习。能听法者懈怠著乐。不欲听受乃至修习。当知是为菩萨魔事。复次善现。能听法者具念慧力乐听乐问书写受持读诵修习甚深般若波罗蜜多。能说法者欲往他方不获教授。当知是为菩萨魔事。复次善现。能说法者乐说乐施甚深般若波罗蜜多。方便劝励书写受持读诵修习。能听法者欲往他方不获听受。当知是为菩萨魔事。复次善现。能说法者具大恶欲爱重名利。衣服饮食卧具医药及余资财。供养恭敬心无厌足。能听法者少欲喜足修远离行。勇猛正勤具念定慧。厌怖利养恭敬名誉。或具嫉悭不能舍施两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者少欲喜足修远离行。勇猛正勤具念定慧。厌怖利养恭敬名誉。或具嫉悭不能舍施。能听法者具大恶欲爱重名利。衣服饮食卧具医药及余资财。供养恭敬心无厌足两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者有信有戒受行十二杜多功德。乐为他说甚深般若波罗蜜多。方便劝励书写受持读诵修习。能听法者无信无戒亦无十二杜多功德两不和合。不获教授听受书持读诵修习甚深般若波罗蜜多。当知是为菩萨魔事。复次善现。能听法者有信有戒受行十二杜多功德。乐听乐问书写受持读诵修习甚深般若波罗蜜多。能说法者无信无戒亦无十二杜多功德。不欲教授两不和合。不获说听书写受持读诵修习甚深般若波罗蜜多。当知是为菩萨魔事。复次善现。能说法者心无悭吝一切能舍。能听法者心有悭吝不能舍施。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能听法者欲求供养能说法者衣服饮食卧具医药及余资财。能说法者不乐受用或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者成就开智不乐广说。能听法者成就演智不乐略说。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者专乐广知十二分教次第法义。能听法者不乐广知十二分教次第法义。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者成就六种波罗蜜多。方便善巧得陀罗尼。能听法者无如是德。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者欲令恭敬书写受持读诵修习甚深般若波罗蜜多。能听法者不随其意。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者已离悭垢已离五盖。能听法者未离悭垢未离五盖。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能听法者有信乐心欲了深义。而说法者于此经中未甚纯熟不能决了。能听法者不乐听闻。由是因缘。不得书写受持读诵思惟修习。当知是为菩萨魔事。复次善现。能说法者心乐为说。能听法者不乐听闻。或上相违两不和合。不获说听书写受持读诵修习甚深般若波罗蜜多。当知是为菩萨魔事。复次善现。能说法者虽乐说法而身沉重众病所缠不能为说。或听法者虽乐听法而身沉重众病所缠不能听受两不和合。不获教授听受书持读诵修习甚深般若波罗蜜多。当知是为菩萨魔事。复次善现。有菩萨乘善男子等。书写受持读诵修习思惟演说甚深般若波罗蜜多相应经时。若有人来说诸恶趣种种苦事。因复告言。汝于此身应勤精进。速尽苦际入般涅槃。何用稽留生死大海。受百千种难忍苦事。求趣无上正等菩提。彼由此言于所书写受持读诵修习思惟演说如是甚深般若波罗蜜多不得究竟。当知是为菩萨魔事。复次善现。有菩萨乘善男子等。书写受持读诵修习思惟演说甚深般若波罗蜜多相应经时。若有人来赞说人趣种种胜事。赞说诸天长寿安乐。因而告曰。虽于欲界受诸欲乐。于色界中受静虑乐。于无色界受等至乐。而彼皆是无常苦空无我不净变坏之法。谢法离法尽法灭法。汝于此身何不精进取预流果展转乃至独觉菩提。入般涅槃毕竟安乐。何用久处生死轮回。无事为他受诸勤苦求趣无上正等菩提。彼由此言于所书写受持读诵修习思惟演说如是甚深般若波罗蜜多不得究竟。当知是为菩萨魔事。复次善现。能说法者一身无系。专修己事不忧他业。能听法者好领徒众。乐营他事不忧自业。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者不乐喧杂。能听法者乐处喧杂。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者欲令听者于我所为悉皆随助。能听法者不随其欲。或上相违两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者为名利故欲为他说。复欲令彼书写受持读诵修习甚深般若波罗蜜多。能听法者知其所为不欲从受。或能听者为名利故欲请他说。复欲方便书写受持读诵修习甚深般若波罗蜜多。能说法者知其所为而不随请两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方危身命处。能听法者恐失身命不欲随往。或能听者欲往他方危身命处。能说法者恐失身命不欲共往两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方多贼疾疫饥渴国土。能听法者虑彼艰辛不肯随往。或能听者欲往他方多贼疾疫饥渴国土。能说法者虑彼艰辛不肯共往两不和合。不获教授听受书持读诵修习甚深般若波罗蜜多。当知是为菩萨魔事


大般若波罗蜜多经卷第五百四十六
大般若波罗蜜多经卷第五百四十七

　　　　三藏法师玄奘奉　诏译


　　第四分魔事品第十一之二

复次善现。能说法者欲往他方安隐丰乐无难之处。能听法者欲随其去。能说法者方便试言。汝虽为利欲随我往。而汝至彼岂必遂心。宜善审思勿后忧悔。时听法者闻已念言。是师不欲令我去相。设固随往岂必闻法。由此因缘。不随其去两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方。所经道路旷野险阻多诸贼难及旃荼罗恶兽猎师毒蛇等怖。能听法者欲随其去。能说法者方便试言。汝今何故无事随我欲往如是诸险难处。宜善审思勿后忧悔。能听法者闻已念言。师应不欲令我随往。设固随往何必闻法。由此因缘。不随其去两不和合。不获教授听受书持读诵修习甚深般若波罗蜜多。当知是为菩萨魔事。复次善现。能说法者多有施主数相追随。听法者来请说般若波罗蜜多。或请书写受持读诵如说修行。彼多缘碍无暇教授。能听法者起嫌恨心后虽教授而不听受两不和合。不获教授听受书持读诵修习甚深般若波罗蜜多。当知是为菩萨魔事。复次善现。有诸恶魔作种种形至菩萨所。方便破坏令于般若波罗蜜多相应经典。不得书写受持读诵修习思惟为他演说。是故善现。住菩萨乘善男子等。于深般若波罗蜜多书写等时所有留难。当知皆是菩萨魔事。具寿善现便白佛言。何缘恶魔作诸形像至菩萨所。方便破坏令于般若波罗蜜多相应经典不得书写乃至演说。佛告善现。甚深般若波罗蜜多能生诸佛一切智智。诸佛所有一切智智能生佛教。佛教能生无量无数有情般若。有情般若能证无边诸烦恼断。烦恼断者一切恶魔不得其便。一切恶魔不得便故多生忧苦。如箭入心勿我由斯甚深般若波罗蜜多境界空缺。是故恶魔作诸形像至菩萨所。方便破坏令于般若波罗蜜多相应经典不得书写乃至演说。尔时善现复白佛言。云何恶魔作诸形像。至菩萨所方便破坏。佛告善现。有诸恶魔作沙门像。至菩萨所方便破坏。令其毁厌甚深般若波罗蜜多。谓作是言。汝所习诵无相经典非真般若波罗蜜多。我所习诵有相经典是真般若波罗蜜多。作是语时有诸菩萨未得受记。新学大乘智慧狭劣。便于般若波罗蜜多相应经典心生疑惑。由疑惑故便于般若波罗蜜多而生毁厌。由毁厌故遂不书写受持读诵修习思惟为他演说甚深般若波罗蜜多。当知是为菩萨魔事。复次善现。有诸恶魔作苾刍像至菩萨所。语菩萨言。若诸菩萨行深般若波罗蜜多。唯证实际得预流果乃至或得独觉菩提。终不能证无上佛果。何缘于此唐设劬劳。菩萨既闻便不书写受持读诵修习思惟为他演说甚深般若波罗蜜多。当知是为菩萨魔事。如是善现。甚深般若波罗蜜多书写等时多诸魔事。菩萨应觉觉已精勤正念正知方便远离。具寿善现便白佛言。如是世尊。如是善逝。甚深般若波罗蜜多书写等时多诸魔事。譬如无价大宝神珠。虽有胜能而多怨贼。如是般若波罗蜜多虽有胜德而多留难。住菩萨乘善男子等少福德故。书写等时有诸恶魔为作留难。虽有乐欲而不能成。所以者何。有愚痴者为魔所惑。住菩萨乘善男子等。于深般若波罗蜜多书写等时为作留难。世尊。彼愚痴者觉慧微昧不能思议广大佛法。自于般若波罗蜜多。不能书写受持读诵修习思惟听闻演说。复乐障他书写等事。佛告善现。如是如是。如汝所说。有愚痴人为魔所使。未种善根福慧薄劣。未于佛所发弘誓愿。未为善友之所摄受。自于般若波罗蜜多。不能书写乃至演说。新学大乘善男子等。于深般若波罗蜜多书写等时为作留难。于当来世有善男子善女人等。福慧薄劣善根微少。于诸如来广大功德心不欣乐。自于般若波罗蜜多。不能书写受持读诵修习思惟听闻演说。复乐障他书写等事。当知彼类获罪无边。复次善现。有菩萨乘善男子等。于深般若波罗蜜多书写等时。多有魔事为作留难。令书写等皆不得成。由此不能圆满功德。善根未熟福慧少故。有菩萨乘善男子等。于深般若波罗蜜多书写等时若无魔事。当知皆是诸佛神力慈悲护念。所以者何。恶魔眷属虽勤方便欲灭般若波罗蜜多。诸佛世尊亦勤方便慈悲护念。令菩萨乘善男子等。于深般若波罗蜜多书写等时无诸留难。速证无上正等菩提

　　第四分现世间品第十二

复次善现。譬如女人多有诸子。或五或十二十三十四十五十若百若千。其母得病诸子各别勤求医药。咸作是念。云何令我母病除愈。令无障难身名不灭。久住安乐苦受不生。诸妙乐具咸归我母。所以者何。生育我等示世间事甚大艰辛。作是念已竞设方便。求安隐事覆护母身。勿为蚊虻蛇蝎风雨人非人等非爱所触。勤加修饰令离众病。六根清净无诸忧苦。又以种种上妙乐具供养恭敬。而作是言。我母慈悲生育我等。诲示一切世间事业。我等岂得不报母恩。如是如来应正等觉。常以种种善巧方便。护念般若波罗蜜多。若菩萨乘善男子等。能于般若波罗蜜多。书写受持读诵修习思惟演说无懈倦者。如来亦以种种方便勤加护念令无损恼。十方现在余世界中。一切如来应正等觉哀愍利乐诸有情者。亦以种种善巧方便。护念般若波罗蜜多。令诸恶魔不能毁灭。久住利乐一切世间。如是如来应正等觉。皆以种种善巧方便护持般若波罗蜜多。所以者何。甚深般若波罗蜜多。能生如来应正等觉。能正显了一切智智。能示世间诸法实相。一切智智亦从彼生。善现当知。一切过去未来现在诸佛世尊。皆依如是甚深般若波罗蜜多。精勤修学证得无上正等菩提。我昔亦依甚深般若波罗蜜多。精勤修学证得无上正等菩提。是故般若波罗蜜多。能生如来应正等觉。能正显了一切智智。能示世间诸法实相。尔时善现便白佛言。云何般若波罗蜜多能生如来应正等觉。能示世间诸法实相。佛告善现甚深般若波罗蜜多。能生如来一切智智及余功德故。说般若波罗蜜多能生如来应正等觉。能示世间诸法实相者。谓能示世间五蕴实相。具寿善现复白佛言。云何般若波罗蜜多能示世间五蕴实相。佛告善现。甚深般若波罗蜜多能示世间色等五蕴无变坏相故。说般若波罗蜜多能示世间诸法实相。所以者何。色等五蕴无自性故。说名为空无相无愿无造无作无生无灭。即真法界非空等法可有变坏故。说般若波罗蜜多能示世间诸法实相。复次善现。一切如来应正等觉皆依般若波罗蜜多。普能证知无量无数无边有情施设差别故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情心行差别故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情自性非有故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情心无所住。犹如虚空无所依止故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有略心。尽故离故无略心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有散心。由法性故。无散心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸染污心。不可示故。无染心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情不染污心。本性净故。无杂染性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有下心。不可隐故。无下心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有举心。不可策故。无举心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有漏心。无自性故。无分别故。无有漏性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸无漏心。无自性故。无警觉故。非无漏性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有贪心。如实之性非有贪心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸离贪心。如实之性非离贪心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有嗔心。如实之性非有嗔心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸离嗔心。如实之性非离嗔心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有痴心。如实之性非有痴心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸离痴心。如实之性非离痴心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有小心。无来无去亦无系属无小心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有大心。自性平等称平等性无大心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有狭心。无起方便无所系属无狭心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有广心。无增无减亦非远离。已远离故。无广心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有量心。自性空故非有量性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸无量心。无生无灭无住无异。无所依止如太虚空。非无量心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有见心。自性平等故。五眼不行故。非有见心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸无见心。无相可得故。离种种境故。非无见心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸有对心。虚妄分别于所缘境不自在故。非有对心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸无对心。如实无尽亦无生起。非无对心故。说般若波罗蜜多能示世间诸法实相

复次善现。一切如来应正等觉皆依般若波罗蜜多。如实证知无量无数无边有情诸有上心。如实之性无所思虑。非有上心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸无上心。离诸戏论。少分心性亦不可得。非无上心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸不定心。如实之性无等等故。非不定心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情所有定心。如实之性平等平等犹若虚空。无定心性故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情不解脱心。自性远离故。无性为性故。非不解脱心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情诸解脱心。如实之性非心性故。三世推征皆不可得。非解脱心故。说般若波罗蜜多能示世间诸法实相。复次善现。一切如来应正等觉皆依般若波罗蜜多。如实证知无量无数无边有情不可见心。无自性故。不可见故。非真实故。越根境故。不可了故。非圆成故。尚非慧眼天眼所取。况肉眼取。以一切眼皆不能见名不可见。此不可见亦不可得故。不可说不可见心故。说般若波罗蜜多能示世间诸法实相。如是善现。甚深般若波罗蜜多能示如来应正等觉世间实相。复次善现。一切如来应正等觉皆依般若波罗蜜多。如实证知无量无数无边有情若出若没。善现。云何一切如来应正等觉皆依般若波罗蜜多。如实证知无量无数无边有情若出若没。谓诸如来应正等觉皆依般若波罗蜜多。如实证知无量无数无边有情心心所法皆依色受想行识生。如是如来应正等觉皆依般若波罗蜜多。如实证知无量无数无边有情若出若没。善现。云何诸有情类心心所法若出若没皆依色受想行识生。谓诸有情心心所法。或有依色受想行识。执如来死后或有或非有或亦有亦非有或非有非非有。此是谛实余皆愚妄。或有依色受想行识。执我及世间或常或无常或亦常亦无常或非常非无常。此是谛实余皆愚妄。或有依色受想行识。执我及世间或有边或无边或亦有边亦无边或非有边非无边。此是谛实余皆愚妄。或有依色受想行识。执命者即身或复异身。此是谛实余皆愚妄。如是善现。一切如来应正等觉皆依般若波罗蜜多。如实证知无量无数无边有情心心所法若出若没。皆依色受想行识生差别之想。复次善现。一切如来应正等觉皆依般若波罗蜜多。如实证知无量无数无边有情若出若没。善现云何。一切如来应正等觉皆依般若波罗蜜多。如实证知无量无数无边有情若出若没。谓诸如来应正等觉皆依般若波罗蜜多。如实知色受想行识皆如真如无二无别。善现当知。如来真如即五蕴真如。五蕴真如即世间真如。所以者何。如世尊说依止五蕴立世间名。是故善现。五蕴真如即世间真如。世间真如即预流果真如。预流果真如即一来果真如。展转乃至一切菩萨摩诃萨行真如即诸佛无上正等菩提真如。诸佛无上正等菩提真如即一切如来应正等觉真如。一切如来应正等觉真如即一切有情真如。善现当知。若一切如来应正等觉真如。若一切有情真如。若一切法真如。如是真如皆不相离。非一非异非一异故。无尽无二亦无二分不可分别。善现当知。一切如来应正等觉皆依般若波罗蜜多。证一切法真如究竟乃得无上正等菩提。由斯故说。甚深般若波罗蜜多能生诸佛。是诸佛母能示诸佛世间实相。善现当知。一切如来应正等觉皆依般若波罗蜜多。能如实觉诸法真如不虚妄性不变异性。由如实觉真如相故。说名如来应正等觉。尔时善现便白佛言。甚深般若波罗蜜多所证真如不虚妄性不变异性。极为甚深难见难觉。一切如来应正等觉。皆用真如显示分别。诸佛无上正等菩提。如是真如甚深甚妙谁能信解。唯有不退转菩萨摩诃萨。及诸愿满大阿罗汉。并具正见善男子等。闻佛说此甚深真如能生信解。如来为彼依自所证真如之相显示分别。佛告善现。如是如是。如汝所说。所以者何。真如无尽是故甚深。唯有如来现等正觉。无尽真如甚深之相。为诸菩萨摩诃萨众。宣说开示令生信解

时天帝释。将领欲界十千天子大梵天王。将领色界二万天子俱诣佛所。顶礼双足却住一面。同白佛言。如来所说诸甚深法以何为相。尔时佛告诸天子言。我所说法。以空无相无愿无造无生无灭寂灭涅槃法界为相。所以者何。佛所说法无所依止。譬如虚空不可表示。天子当知。如来所说甚深法相。不堕色数亦不堕受想行识数。不依于色亦复不依受想行识。天子当知。如来所说甚深法相。世间天人阿素洛等。不能安立亦不能坏。何以故。世间天人阿素洛等皆是相故。诸有相者于无相相。不能安立亦不能坏。天子当知。如来所说甚深法相。不可以手安立破坏。亦不可以所余诸法安立破坏。天子当知。设有是问谁立虚空谁复能坏。作是问者为正问耶。诸天子言。彼非正问。何以故。虚空无体无相无为不可安立不可坏故。尔时佛告诸天子言。如是如是。如汝所说。天子当知。我所宣说甚深法相亦复如是。不可安立不可破坏。有佛无佛法界法尔。佛于此相如实觉知。故名如来应正等觉。时诸天子复白佛言。如来所觉如是诸相。极为甚深难见难觉。如来现觉如是相故。于一切法无碍智转。一切如来应正等觉住如是相。分别开示甚深般若波罗蜜多。为诸有情集诸法相方便开示。令于般若波罗蜜多得无碍智。甚深般若波罗蜜多。是诸如来常所行处。一切如来行是处故。证得无上正等菩提。为诸有情分别开示。尔时佛告诸天子言。如是如是。如汝所说。天子当知。一切法相如来如实觉为无相。由此因缘。我说诸佛得无碍智无与等者。尔时佛告具寿善现。甚深般若波罗蜜多是诸佛母。能示世间诸法实相。是故如来应正等觉依法而住。供养恭敬尊重赞叹。摄受护持所依住法。此法即是甚深般若波罗蜜多。一切如来应正等觉。无不依止甚深般若波罗蜜多。供养恭敬尊重赞叹摄受护持。所以者何。甚深般若波罗蜜多能生诸佛。能与诸佛作依止处。能示世间诸法实相。善现当知。一切如来应正等觉。是知恩者能报恩者。若有问言谁是知恩能报恩者。应正答言。佛是知恩能报恩者。何以故。一切世间知恩报恩无过佛故。具寿善现便白佛言。云何如来应正等觉知恩报恩。佛告善现。一切如来应正等觉。乘如是乘行如是道。来至无上正等菩提。得菩提已。于一切时供养恭敬尊重赞叹摄受护持是乘是道曾无暂废。此乘此道当知即是甚深般若波罗蜜多。是名如来应正等觉知恩报恩。复次善现。一切如来应正等觉无不皆依甚深般若波罗蜜多。觉一切法无实作用。以能作者无所有故。一切如来应正等觉无不皆依甚深般若波罗蜜多。觉一切法无所成办。以诸形质不可得故。善现当知。以诸如来应正等觉知依如是甚深般若波罗蜜多。觉一切法皆无作用无所成办。于一切时供养恭敬尊重赞叹摄受护持曾无间断。故名真实知恩报恩。复次善现。一切如来应正等觉无不皆依甚深般若波罗蜜多。于一切法无作无成无生智转。复能知此无转因缘。是故应知甚深般若波罗蜜多能生如来应正等觉。亦能如实示世间相。尔时善现便白佛言。如来常说一切法性无生无起无知无见。如何可说甚深般若波罗蜜多能生如来应正等觉。亦能如实示世间相。佛告善现。善哉善哉。能问如来如是深义。如是如是。如汝所说。一切法性无生无起无知无见。依世俗说甚深般若波罗蜜多能生如来应正等觉。亦能如实示世间相。善现云何。一切法性无生无起无知无见。以一切法空无所有无所依止无所系属。由此因缘。无生无起无知无见。善现当知。甚深般若波罗蜜多。虽能生佛示世间相。而无所生亦无所示。善现当知。甚深般若波罗蜜多不见色故名示色相。不见受想行识故名示受想行识相。由如是义。甚深般若波罗蜜多能示世间诸法实相。具寿善现便白佛言。云何如是甚深般若波罗蜜多。不见色故名示色相。不见受想行识故名示受想行识相。佛告善现。甚深般若波罗蜜多由不缘色而起于识。是为不见色故名示色相。不缘受想行识而起于识。是为不见受想行识故名示受想行识相。由如是义。甚深般若波罗蜜多能示世间诸法实相。复次善现。甚深般若波罗蜜多能示如来应正等觉世间空故。世间远离故。世间清净故。世间寂静故。说名能示世间实相。何以故。以空远离清净寂静。是诸世间如实相故

　　第四分不思议等品第十三

尔时具寿善现便白佛言。世尊。甚深般若波罗蜜多。为大事故出现世间。为不可思议事故出现世间。为不可称量事故出现世间。为无数量事故出现世间。为无等等事故出现世间。佛告善现。如是如是。如汝所说。善现云何。甚深般若波罗蜜多为大事故出现世间。谓诸如来应正等觉。皆以济拔一切有情。无时暂舍而为大事。甚深般若波罗蜜多为此事故出现世间。善现云何。甚深般若波罗蜜多为不可思议事故。不可称量事故。无数量事故。无等等事故。出现世间。谓诸如来应正等觉所有佛性如来性自然觉性一切智性。皆不可思议不可称量无数量无等等。甚深般若波罗蜜多为此事故出现世间。尔时善现复白佛言。为但如来应正等觉所有佛性如来性自然觉性一切智性不可思议不可称量无数量无等等。为色受想行识乃至一切法亦不可思议不可称量无数量无等等。佛告善现。非但如来应正等觉所有佛性如来性自然觉性一切智性不可思议不可称量无数量无等等。色受想行识乃至一切法亦不可思议不可称量无数量无等等。所以者何。于一切法真实性中。心及心所皆不可得。善现当知。诸所有色受想行识及一切法皆不可施设故。不可思议不可称量无数量无等等。何以故。如是诸法无自性故。不可得故。自性空故。复次善现诸所有色受想行识及一切法皆不可得故。不可思议不可称量无数量无等等。何以故。如是诸法无限量故。无所有故。自性空故。复次善现诸所有色受想行识及一切法皆无限量故。不可思议不可称量无数量无等等。具寿善现便白佛言。何因缘故。所有诸色受想行识及一切法皆无限量。佛告善现。于意云何。虚空为有心心所法能限量不。善现对曰。不也世尊。佛告善现。诸所有色受想行识及一切法亦复如是。自性空故心心所法不能限量。由此因缘。诸所有色受想行识及一切法无限量故。皆不可思议不可称量无数量无等等。善现当知。以一切法皆不可思议不可称量无数量无等等故。一切如来应正等觉所有佛法如来法自然觉法一切智法。亦不可思议不可称量无数量无等等。善现当知。如是诸法皆不可思议。思议灭故。不可称量。称量灭故。无数量。数量灭故。无等等。等等灭故。善现当知。如是诸法皆不可思议。过思议故。不可称量。过称量故。无数量。过数量故。无等等。过等等故。善现当知。不可思议不可称量无数量无等等者。但有增语都无真实。善现当知。不可思议不可称量无数量无等等者。皆如虚空都无所有。由此因缘。一切如来应正等觉所有佛法如来法自然觉法一切智法。皆不可思议不可称量无数量无等等。声闻独觉世间天人阿素洛等。皆悉不能思议称量数量等等此诸法故。佛说如是不可思议不可称量无数量无等等法时。众中有五百苾刍二千苾刍尼不受诸漏心得解脱。复有六十邬波索迦三十邬波斯迦于诸法中远尘离垢生净法眼。复有二万菩萨摩诃萨得无生法忍。世尊记彼于贤劫中得受无上正等菩提不退转记。即前所说邬波索迦邬波斯迦于诸法中远尘离垢生净法眼者。佛亦记彼不久当证永尽诸漏心慧解脱


大般若波罗蜜多经卷第五百四十七
大般若波罗蜜多经卷第五百四十八

　　　　三藏法师玄奘奉　诏译


　　第四分譬喻品第十四

尔时具寿善现复白佛言。世尊。甚深般若波罗蜜多实为大事现世间不。佛告善现。如是如是。甚深般若波罗蜜多实为大事出现世间。所以者何。甚深般若波罗蜜多实能成办一切智智。实能成办诸独觉地。实能成办诸声闻地。善现当知。如刹帝利灌顶大王。威德自在降伏一切。以诸国事付嘱大臣。端拱无为安隐快乐。诸佛亦尔。为大法王。威德自在降伏一切。以诸佛法若独觉法若声闻法。悉皆付嘱甚深般若波罗蜜多普令成办。是故善现。甚深般若波罗蜜多。实为大事出现世间。善现当知。甚深般若波罗蜜多。不为摄受执著色故出现世间。不为摄受执著受想行识故出现世间。不为摄受执著预流果故出现世间。不为摄受执著一来不还阿罗汉果故出现世间。不为摄受执著独觉菩提故出现世间。亦不为摄受执著一切智智故出现世间。具寿善现即白佛言。云何如是甚深般若波罗蜜多。亦不为摄受执著一切智智故出现世间。佛告善现。于意云何。汝颇见有阿罗汉果可摄受执著不。善现答言。不也世尊。我不见有阿罗汉果可于其中摄受执著。佛告善现。善哉善哉。我亦不见有如来法可于其中摄受执著。是故善现。甚深般若波罗蜜多。亦不为摄受执著一切智智故出现世间。具寿善现复白佛言。若甚深般若波罗蜜多。亦不为摄受执著一切智智故出现世间者。新学大乘诸菩萨众。闻如是说心便惊怖不能信受。若因圆满曾于过去无量佛所。发弘誓愿长夜积集殊胜善根。诸菩萨众闻如是说乃能信受。佛告善现。如是如是。如汝所说。由此因缘甚深般若波罗蜜多。不应辄为新学大乘诸菩萨说。尔时欲界色界天子俱白佛言。如是般若波罗蜜多。最为甚深难见难觉极难信解。若诸有情曾于过去无量佛所。发弘誓愿多种善根事多善友。乃能信解甚深般若波罗蜜多。假使三千大千世界诸有情类。一切皆成随信行等。彼有情类若经一劫若一劫余修自地行。不如有人一日于此甚深般若波罗蜜多忍乐思惟称量观察。所获功德胜彼无量。尔时佛告诸天子言。如是如是。如汝所说。天子当知。若善男子善女人等。闻深般若波罗蜜多疾得涅槃。胜前所说随信行等。若经一劫若一劫余修自地行况忍乐等。时诸天子闻佛所说。欢喜踊跃顶礼世尊。右绕三匝辞佛还宫。去会未远忽然不现。随所属界各住本宫。劝进诸天修殊胜行

尔时善现复白佛言。若菩萨摩诃萨闻深般若波罗蜜多。能生信解不沈不没不迷不闷。无惑无疑无取无执。欢喜听受恭敬供养。从何处没来生此间。佛告善现。若菩萨摩诃萨闻深般若波罗蜜多能生信解。不沈不没不迷不闷。无惑无疑无取无执。欢喜听受恭敬供养。乐见乐闻受持读诵。常不远离甚深般若波罗蜜多及彼相应殊胜作意。爱乐随逐能说法者。如犊随母未尝暂离。乃至未得甚深般若波罗蜜多。所有义趣究竟通利能为他说。终不远离甚深般若波罗蜜多及说法师经须臾顷。是菩萨摩诃萨从人中没来生此间。乘宿胜因能成是事。具寿善现复白佛言。颇有成就如是功德。诸菩萨摩诃萨供养承事他方佛已。从彼处没来生此耶。佛告善现。有菩萨摩诃萨供养承事他方佛已。从彼处没来生此间。成就如是殊胜功德。所以者何。是菩萨摩诃萨先从他方无量佛所。闻深般若波罗蜜多能生信解。恭敬供养书写受持。请问其中甚深义趣。修习思惟广为他说。从彼处没来生此间。乘昔善根能办是事。复次善现。有菩萨摩诃萨从睹史多天众。同分没来生人中。彼亦成就如是功德。所以者何。是菩萨摩诃萨先世已于睹史多天慈氏菩萨摩诃萨所。闻深般若波罗蜜多。能生信解恭敬供养。请问其中甚深义趣。修习思惟广为他说。从彼处没来生此间。乘昔善根能办是事。复次善现。有菩萨乘善男子等。虽于前世得闻般若波罗蜜多。而不请问甚深义趣。今生人中闻说如是甚深般若波罗蜜多。其心迷闷疑惑沉没。或生异解难可开悟。所以者何。不了义者心多迷闷疑惑沉没。复次善现。有菩萨乘善男子等。虽于前世得闻般若波罗蜜多。亦曾请问甚深义趣。或经一日二日三日四日五日。而不精进如说修行。今生人中闻说如是甚深般若波罗蜜多。虽经少时其心坚固无能坏者。若离所闻甚深般若波罗蜜多及说法师请问深义。寻便退失心生犹豫。所以者何。此菩萨乘善男子等。虽于前世得闻般若波罗蜜多。亦能请问甚深义趣。而不精进如说修行故。于今生于深般若波罗蜜多。或时乐闻或时不乐。或时坚固或时退失。其心轻动进退非恒。如堵罗绵随风飘转。当知如是住菩萨乘善男子等。新学大乘虽有信心而不坚净。于深般若波罗蜜多不能长时信乐。随转彼于二地或随堕一。所谓声闻及独觉地

善现当知。如泛大海所乘船破。其中诸人若不取木器物浮囊板片死尸为依附者。定知溺死不至彼岸。若能取木器物浮囊板片死尸为所依附。当知是类终不没死。得至安隐大海彼岸。无损无害受诸快乐。住菩萨乘善男子等亦复如是。有于大乘虽成少分信敬爱乐。而不摄受甚深般若波罗蜜多为所依附。当知彼类中道退没。不能证得一切智智。谓堕声闻或独觉地。若于大乘有信有忍。有乐有欲。有精进有胜解。有不放逸有胜意乐。有舍有敬。有欣有喜。有清净心。有于无上正等菩提不舍善轭。复能摄受甚深般若波罗蜜多为所依附。当知此类终不中道退入声闻或独觉地。定证无上正等菩提。能尽未来利乐一切。复次善现。如有男子或诸女人。执持坏瓶诣河取水。若池若井若泉若渠。当知此瓶不久烂坏。何以故。是瓶未熟不堪盛水终归地故。如是善现。有菩萨乘善男子等。虽于大乘有信有忍。有乐有欲有精进有胜解。有不放逸有胜意乐。有舍有敬。有欣有喜。有清净心。有于无上正等菩提不舍善轭而不摄受甚深般若波罗蜜多方便善巧。当知彼类中道退没。不能证得一切智智。谓堕声闻或独觉地。复次善现。如有男子或诸女人。持烧熟瓶诣河取水。若池若井若泉若渠。当知此瓶终不烂坏。何以故。是瓶善熟堪任盛水极坚牢故。如是善现。有菩萨乘善男子等。若于大乘有信有忍。广说乃至有于无上正等菩提不舍善轭。复能摄受甚深般若波罗蜜多方便善巧。当知此类终不中道退入声闻或独觉地。定证无上正等菩提。能尽未来利乐一切。复次善现。如有商人无善巧智。船在海岸未固修营。即持财物安置其上。牵入水中速便进发。当知是船中道坏没。人船财物各散异处。如是商人无善巧智。丧失身命及诸财宝。如是善现。有菩萨乘善男子等。虽于大乘有信有忍。广说乃至有于无上正等菩提不舍善轭。而不摄受甚深般若波罗蜜多方便善巧。当知彼类中道退没。不能证得一切智智。谓堕声闻或独觉地。复次善现。如有商人有善巧智。先在海岸固修船已。方牵入水知无穿穴。后持财物置上而去。当知是船必不坏没。人物安隐达所至处。如是善现。有菩萨乘善男子等。若于大乘有信有忍。广说乃至有于无上正等菩提不舍善轭。复能摄受甚深般若波罗蜜多方便善巧。当知此类终不中道退入声闻或独觉地。定证无上正等菩提。能尽未来利乐一切。何以故。若菩萨乘善男子等。能于大乘有信有忍。广说乃至有于无上正等菩提不舍善轭。复能摄受甚深般若波罗蜜多方便善巧中间法尔。不堕声闻及独觉地。必证无上正等菩提。与诸有情常作饶益。复次善现。譬如有人年百二十老耄衰朽复加众病。所谓风病热病痰病或三杂病。于意云何。是老病人颇从床座自能起不。善现对曰。不也世尊。佛告善现。是人设有扶令起立亦无力行。一俱卢舍或二或三。何以故。极老病故。如是善现。有菩萨乘善男子等。设于大乘有信有忍。广说乃至有于无上正等菩提不舍善轭。若不摄受甚深般若波罗蜜多方便善巧。当知彼类不证无上正等菩提。退堕声闻或独觉地。何以故。远离般若波罗蜜多方便善巧法应尔故。复次善现。譬如有人年百二十老耄衰朽复加众病。谓风热痰或三杂病。是老病人欲从床座起往他处而自不能。有二健人各扶一腋。徐策令起而告之言。莫有所难随意欲往。我等两人终不相弃。必达所趣安隐无损。如是善现。有菩萨乘善男子等。若于大乘有信有忍。广说乃至有于无上正等菩提不舍善轭。复能摄受甚深般若波罗蜜多方便善巧。当知此类终不中道退堕声闻或独觉地。定证无上正等菩提。转妙法轮度有情众

　　第四分天赞品第十五

尔时具寿善现便白佛言。世尊。新学大乘诸菩萨摩诃萨云何应住甚深般若波罗蜜多。云何应学甚深般若波罗蜜多。佛告善现。新学大乘诸菩萨摩诃萨欲住欲学甚深般若波罗蜜多。先应亲近承事供养真净善友。若能宣说甚深般若波罗蜜多。教授教诫诸菩萨者。当知是为真净善友。谓能宣说甚深般若波罗蜜多。教授教诫新学大乘诸菩萨言。来善男子。汝应勤修布施净戒安忍精进静虑般若波罗蜜多。汝勤修时应无所得而为方便。与诸有情平等共有回向无上正等菩提。汝回向时勿以色故而取无上正等菩提。勿以受想行识故而取无上正等菩提。何以故。善男子。若无所取便能证得一切智智。汝善男子。于声闻地及独觉地勿生贪著。如是善现。真净善友教授教诫新学大乘诸菩萨摩诃萨令其渐入甚深般若波罗蜜多。尔时善现复白佛言。诸菩萨摩诃萨能为难事依如是相。布施净戒安忍精进静虑般若波罗蜜多。发趣无上正等菩提。不欲自在而取灭度。观极重苦诸有情界。求证无上正等菩提。欲尽未来方便拔济。而不怖畏生死流转。佛告善现。如是如是。诸菩萨摩诃萨能为难事。谓为利乐诸世间故。发趣无上正等菩提。哀愍世间诸有情故。发趣无上正等菩提。作是誓言。我为济拔诸世间故。为诸世间作舍宅故。为诸世间作归依故。为示世间究竟道故。为诸世间作洲渚故。为诸世间作光明故。为诸世间作导首故。为诸世间作所趣故。发勤精进趣向无上正等菩提。云何菩萨摩诃萨作是誓言。我为济拔诸世间故。发勤精进趣向无上正等菩提。善现。菩萨摩诃萨见诸世间流转生死。受种种苦不能出离。为断彼苦发勤精进。趣向无上正等菩提。是为菩萨摩诃萨作是誓言我为济拔诸世间故发勤精进趣向无上正等菩提。云何菩萨摩诃萨为诸世间作舍宅故。发勤精进趣向无上正等菩提。善现。菩萨摩诃萨欲为世间说一切法皆不和合。发勤精进趣向无上正等菩提。是为菩萨摩诃萨为诸世间作舍宅故发勤精进趣向无上正等菩提。具寿善现白言。世尊。云何一切法皆不和合。佛告善现。诸色不和合。即色不相属。若色不相属。即色无生灭。若色无生灭。即色不和合。受想行识亦复如是。诸菩萨摩诃萨欲为世间说一切法。皆有如是不和合相。发勤精进趣向无上正等菩提。云何菩萨摩诃萨为诸世间作归依故。发勤精进趣向无上正等菩提。善现。菩萨摩诃萨为令一切生老病死愁叹忧苦所逼世间。速得解脱生等众苦。入无余依般涅槃界。发勤精进趣向无上正等菩提。是为菩萨摩诃萨为诸世间作归依故发勤精进趣向无上正等菩提。云何菩萨摩诃萨为示世间究竟道故。发勤精进趣向无上正等菩提。善现。菩萨摩诃萨欲为世间说如是法。谓色彼岸即非色如彼岸色亦尔。受想行识彼岸即非受想行识如彼岸受想行识亦尔。如色受想行识彼岸一切法亦尔。具寿善现白言。世尊。若如色受想行识彼岸一切法亦尔者。岂不菩萨摩诃萨于一切法已现等觉。所以者何。此中都无分别事故。佛告善现。如是如是。于彼岸中无所分别。无分别故诸菩萨摩诃萨于一切法已现等觉。善现当知。诸菩萨摩诃萨甚为难事。虽能如是观一切法。而不作证亦不沉没。作是念言。我于此法现等觉已证得无上正等菩提。为诸世间宣说开示。是为菩萨摩诃萨为示世间究竟道故发勤精进趣向无上正等菩提。云何菩萨摩诃萨为诸世间作洲渚故发勤精进趣向无上正等菩提。善现。譬如大小海河池中高地可居。周回水断说为洲渚。如是善现。色乃至识前后际断。由此断故一切法断。此一切法前后际断。即是寂灭微妙涅槃。亦是如实无颠倒性。善现。菩萨摩诃萨求证无上正等菩提。欲为有情说如是法。令速趣入如是涅槃。是为菩萨摩诃萨为诸世间作洲渚故发勤精进趣向无上正等菩提。云何菩萨摩诃萨为诸世间作光明故。发勤精进趣向无上正等菩提。善现。菩萨摩诃萨为破长夜无明卵[穀-禾+卵]所覆有情重黑闇故。为疗有情无知翳目令明朗故。为与一切愚冥有情作慧明故。发勤精进趣向无上正等菩提。是为菩萨摩诃萨为诸世间作光明故发勤精进趣向无上正等菩提。云何菩萨摩诃萨为诸世间作导首故。发勤精进趣向无上正等菩提。善现。菩萨摩诃萨欲为世间宣说开示诸色本性无生无灭。欲为世间宣说开示受想行识本性无生无灭。欲为世间宣说开示诸异生法本性无生无灭欲为世间宣说开示声闻独觉菩萨佛法本性无生无灭欲为世间宣说开示一切法本性无生无灭。发勤精进趣向无上正等菩提。是为菩萨摩诃萨为诸世间作导首故发勤精进趣向无上正等菩提。云何菩萨摩诃萨为诸世间作所趣故发勤精进趣向无上正等菩提。善现。菩萨摩诃萨欲为世间宣说开示色以虚空为所趣。受想行识亦以虚空为所趣。一切法皆以虚空为所趣。欲为世间宣说开示色无所趣与虚空等。受想行识亦无所趣与虚空等。一切法皆无所趣与虚空等。如太虚空无来无去无作无住。无所安立无生无灭。诸法亦尔皆如虚空无分别故无所分别。何以故。诸色空故无来无去。受想行识空故亦无来无去。一切法空故皆无来无去。所以者何。一切法皆以空无相无愿为趣。彼于是趣不可超越。一切法皆以无造无作为趣。彼于是趣不可超越。一切法皆以无生无起为趣。彼于是趣不可超越。一切法皆以无性为趣。彼于是趣不可超越。一切法皆以如梦为趣。彼于是趣不可超越。一切法皆以无我为趣。彼于是趣不可超越。一切法皆以无边为趣。彼于是趣不可超越。一切法皆以寂静涅槃无取无舍无来无去最极寂灭为趣。彼于是趣不可超越。诸菩萨摩诃萨欲为世间说如是法。发勤精进趣向无上正等菩提。是为菩萨摩诃萨。为诸世间作所趣故发勤精进趣向无上正等菩提。尔时善现便白佛言。谁于如是甚深般若波罗蜜多能生信解。佛告善现。若菩萨摩诃萨久修菩萨摩诃萨行。已曾供养无量诸佛。于诸佛所发弘誓愿。所种善根皆已纯熟。无量善友摄受护念。乃于如是甚深般若波罗蜜多能生信解。具寿善现复白佛言。若于如是甚深般若波罗蜜多能生信解。是菩萨摩诃萨以何为自性。佛告善现。是菩萨摩诃萨以调伏远离为自性。具寿善现复白佛言。是菩萨摩诃萨当何所趣。佛告善现。是菩萨摩诃萨当趣一切智智。具寿善现复白佛言。若菩萨摩诃萨趣一切智智者能觉是趣亦能宣说。亦与有情作所归趣。佛告善现。如是如是。如汝所说。若菩萨摩诃萨趣一切智智者。能觉是趣亦能宣说。亦与有情作所归趣。具寿善现复白佛言。是菩萨摩诃萨能为难事。谓著如是坚固甲胄。我当度脱无量无数无边有情令入涅槃。而诸有情都不可得。佛告善现。如是如是。如汝所说。复次善现。是菩萨摩诃萨所著甲胄。不属色不为色。不属受想行识不为受想行识。不属声闻独觉地不为声闻独觉地。不属菩萨地不为菩萨地。不属佛地不为佛地。所以者何。以一切法皆无所属皆无所为。诸菩萨摩诃萨行深般若波罗蜜多。能著如是坚固甲胄。具寿善现复白佛言。若菩萨摩诃萨能著如是坚固甲胄行深般若波罗蜜多。即于三处无所住著。何等为三。一声闻地。二独觉地。三如来地。佛告善现。汝观何义作如是说。善现答言。甚深般若波罗蜜多。无所住著。无能修者。无所修法。无修时处。亦无由此而能修习。所以者何。非此般若波罗蜜多甚深义中而有少分实法可得名能修等。世尊。若修虚空是修般若波罗蜜多。若修一切法是修般若波罗蜜多。若修无所著是修般若波罗蜜多。若修无所有是修般若波罗蜜多。若修无摄受是修般若波罗蜜多。若修除遣法是修般若波罗蜜多。佛告善现。如是如是。如汝所说。复次善现。应依如是甚深般若波罗蜜多最胜行住观察不退转菩萨摩诃萨。若菩萨摩诃萨虽行如是甚深般若波罗蜜多。而于如是甚深般若波罗蜜多无所执著。当知是为不退转菩萨摩诃萨。复次善现。诸有不退转菩萨摩诃萨。不执他语及他教敕以为真要。非但信他而有所作。闻说如是甚深般若波罗蜜多。其心不惊不恐不怖。不沈不没无疑无悔亦不迷闷。于深般若波罗蜜多。欢喜乐闻深心信受。书持读诵如理思惟。为他演说常无厌倦。当知如是不退转菩萨摩诃萨先世已闻甚深般若波罗蜜多所有义趣。何以故。由此不退转菩萨摩诃萨闻说如是甚深般若波罗蜜多。其心不惊不恐不怖。广说乃至为他演说无厌倦故。具寿善现便白佛言。若菩萨摩诃萨闻说如是甚深般若波罗蜜多。其心不惊不恐不怖。广说乃至为他演说常无厌倦。是菩萨摩诃萨云何修行甚深般若波罗蜜多。佛告善现。是菩萨摩诃萨相续随顺。趣向临入一切智智。应作如是行深般若波罗蜜多。具寿善现复白佛言。是菩萨摩诃萨云何相续随顺趣向临入一切智智。行深般若波罗蜜多。佛告善现。若菩萨摩诃萨相续随顺趣向临入虚空。而行深般若波罗蜜多。是为菩萨摩诃萨相续随顺趣向临入一切智智行深般若波罗蜜多。所以者何。以一切智智无量无边。若无量无边即非色。亦非受想行识。无得无现观无证无道果。无智无识无生无灭。无成无坏无起无尽。无修无作无所从来亦无所去。无方无域亦无所住。唯可说为无量无边。善现当知。虚空无量无边故。一切智智亦无量无边。一切智智无量无边故无能证者。非色能证。亦非受想行识能证。非布施波罗蜜多能证。亦非净戒乃至般若波罗蜜多能证。所以者何。色即是一切智智。受想行识即是一切智智。布施波罗蜜多即是一切智智。净戒乃至般若波罗蜜多即是一切智智

时天帝释将领欲界诸天子众。大梵天王将领色界诸天子众。来诣佛所顶礼双足。右绕三匝却住一面。合掌恭敬俱白佛言。如是般若波罗蜜多。最为甚深难见难测。尔时佛告诸天子言。如是如是。如汝所说。天子当知。我观此义初得无上正等觉时。宴坐思惟不乐说法心作是念。我所证法微妙甚深。非诸世间卒能信受。天子当知。我所证法即是般若波罗蜜多。此法甚深。非能证非所证。无证处无证时。天子当知。虚空甚深故此法甚深。我甚深故此法甚深。一切法无来无去故此法甚深。一切法无量无边故此法甚深。一切法无生无灭故此法甚深。一切法无染无净故此法甚深。时诸天子复白佛言。甚奇世尊。希有善逝。佛所说法微妙甚深。一切世间难信难解。所以者何。佛所说法不为摄受不为弃舍。世间有情多行摄受或行弃舍。是故世间于佛所说不能信解。尔时佛告诸天子言。如是如是。如汝所说

　　第四分真如品第十六之一

尔时具寿善现便白佛言。世尊。佛所说法微妙甚深。于一切法皆能随顺无所障碍。佛所说法无障碍相。与虚空等都无足迹。佛所说法无待对相无第二故。佛所说法无与等相无敌对故。佛所说法都无足迹无生灭故。佛所说法都无生灭。一切生灭不可得故。佛所说法都无蹊径。一切蹊径不可得故。佛所说法都无戏论。分别言说不可得故。佛告善现。如是如是。如汝所说。尔时欲界色界天子便白佛言。大德善现。是真佛子随如来生。所以者何。大德善现。诸所说法一切皆与空相应故。尔时善现告欲色界诸天子言。汝等说我是真佛子随如来生。云何善现随如来生。谓随如来真如生故。一切生法不可得故。所以者何。如来真如无来无去本性不生。善现真如亦无来去本性不生。故说善现随如来生。如来真如即一切法真如。一切法真如即如来真如。如是真如无真如性。亦无不真如性。善现真如亦复如是。故说善现随如来生。如来真如常住为相。善现真如亦复如是。故说善现随如来生。如来真如无变异无分别遍诸法转。善现真如亦复如是。故说善现随如来生。如来真如无所挂碍。一切法真如亦无所挂碍。若如来真如。若一切法真如。同一真如无二无别无造无作。如是真如常真如相无时非真如相。以常真如相无时非真如相故无二无别。善现真如亦复如是。故说善现随如来生。如来真如于一切法。无忆念无分别。善现真如亦复如是。故说善现随如来生。如来真如无别异不可得。善现真如亦复如是。故说善现随如来生。如来真如不离一切法真如。一切法真如不离如来真如。如是真如常真如相无时非真如相。善现真如亦复如是。故说善现随如来生。虽说随生而无所随生。以善现真如不异佛故。如来真如非过去非未来非现在。一切法真如亦非过去非未来非现在。善现真如亦复如是。故说善现随如来生。善现真如随如来真如。如来真如随过去真如。过去真如随如来真如。如来真如随未来真如。未来真如随如来真如。如来真如随现在真如。现在真如随如来真如。如来真如随三世真如。三世真如随如来真如。三世真如如来真如无二无别。一切法真如善现真如亦无二无别。故说善现随如来生。一切菩萨摩诃萨行真如即是诸佛无上正等菩提真如。诸菩萨摩诃萨由真如故。证得无上正等菩提。说名如来应正等觉。我于如是诸法真如。深生信解故说善现随如来生。当说如是真如相时。于此三千大千世界六种变动。如佛证得无上正等大菩提时等无差别。故说善现随如来生。天子当知。然我善现不由色故随如来生。不由受想行识故随如来生。不由预流果故随如来生。不由一来不还阿罗汉果故随如来生。不由独觉菩提故随如来生。不由诸佛无上正等菩提故随如来生。但由真如故随如来生。天子当知。然我善现不随色生。不随受想行识生。不随预流果生。不随一来不还阿罗汉果故生。不随独觉菩提生。不随诸佛无上正等菩提生。但随真如生故。我善现随如来生。尔时舍利子白佛言。世尊。如是真如甚深微妙。尔时佛告舍利子言。如是如是。如汝所说。如是真如甚深微妙。当说如是真如相时。三百苾刍永尽诸漏心得解脱成阿罗汉。复有五百苾刍尼众远尘离垢。于诸法中得净法眼。五千天子宿业成熟。俱时证得无生法忍。六十菩萨不受诸漏心得解脱。尔时佛告舍利子言。今此众中六十菩萨已于过去五百佛所亲近供养。虽修布施净戒安忍精进静虑。而不摄受甚深般若波罗蜜多方便善巧。起别异想修别异行。不入菩萨正性离生故。于今时虽闻大法而宿因力。不受诸漏心得解脱。是故舍利子。诸菩萨摩诃萨虽有菩萨道空无相无愿。而不摄受甚深般若波罗蜜多方便善巧便证实际。堕于声闻或独觉地。舍利子。譬如有鸟其身广大。百逾缮那或复二百乃至五百逾缮那量。翅羽未成或已衰朽。是鸟从彼三十三天。投身而下趣赡部洲。于其中路欻作是念。我今还上三十三天。于汝意云何。是鸟能还三十三天不。舍利子曰。不也世尊。佛告舍利子。是鸟中路或作是愿至赡部洲。当令我身无损无苦。于意云何。是鸟所愿可得遂不。舍利子曰。不也世尊。是鸟至此赡部洲时。其身决定有损有苦。或致命终或复近死。何以故。是鸟身大从远而堕。翅羽未成或衰朽故。佛告舍利子。如是如是。如汝所说。有菩萨乘善男子等亦复如是。虽发无上正等觉心。已经殑伽沙数大劫。勤修布施净戒安忍精进静虑。亦修空无相无愿解脱门。而不摄受甚深般若波罗蜜多方便善巧便证实际。遂堕声闻或独觉地。舍利子。是菩萨乘善男子等。虽念三世诸佛世尊戒蕴定蕴慧蕴解脱蕴解脱智见蕴。而心取相不知不见诸佛世尊如是五蕴真实功德但闻空声取相执著。回向无上正等菩提。便堕声闻或独觉地。何以故。舍利子。是诸菩萨由不摄受甚深般若波罗蜜多方便善巧。虽持种种所修善根回向菩提而无力故。时舍利子便白佛言。如我解佛所说义者。若菩萨乘善男子等。远离般若波罗蜜多方便善巧。虽具无量福德资粮。而于菩提或得不得。是故菩萨摩诃萨众欲得无上正等菩提。决定不应远离般若波罗蜜多方便善巧。尔时佛告舍利子言。如是如是。如汝所说


大般若波罗蜜多经卷第五百四十八
大般若波罗蜜多经卷第五百四十九

　　　　三藏法师玄奘奉　诏译


　　第四分真如品第十六之二

尔时欲界色界天子恭敬合掌俱白佛言。世尊。般若波罗蜜多。最为甚深极难信解。世尊。无上正等菩提。亦最甚深极难信解。世尊。无上正等菩提。既难信解亦难证得。尔时佛告诸天子言。如是如是。如汝所说。若诸有情成就恶慧。下劣精进下劣胜解。无方便善巧为恶友所摄。于深般若波罗蜜多实难信解。于佛无上正等菩提亦难信解。由斯无上正等菩提亦难证得。尔时善现便白佛言。如世尊说诸佛无上正等菩提。既难信解亦难证得。云何无上正等菩提极难信解亦难证得。此中都无可证得者。何以故。以一切法毕竟空故空中无法能证余法。所以者何。以一切法自性皆空。若为永断如是法故说如是法。此法亦空由此义故。于佛无上正等菩提。若能证者。若所证法。若能知者。若所知法一切皆空。由此因缘我作是念。诸佛无上正等菩提。易可信解易可证得。非难信解非难证得。以一切法无不皆空。如是信知便证得故。佛告善现。诸佛无上正等菩提。能信解者及证得者不可得故。说难信解及难证得。诸佛无上正等菩提非实有故。说难信解及难证得。诸佛无上正等菩提。无积集故说难信解及难证得。时舍利子语善现言。以一切法毕竟空故。诸佛无上正等菩提。极难信解甚难可得。所以者何。以一切法都无自性皆如虚空。譬如虚空不作是念。我于无上正等菩提。当生信解及当证得。诸法亦尔。皆如虚空都无自性。是故无上正等菩提。极难信解甚难证得。复次善现。若佛无上正等菩提。易可信解易可证得。则不应有如殑伽沙诸菩萨众。发趣无上正等菩提后还退转。故知无上正等菩提极难信解甚难证得。时具寿善现白舍利子言。于意云何。色于无上正等菩提有退转不。舍利子言。不也善现。于意云何。受想行识于无上正等菩提有退转不。舍利子言。不也善现。于意云何。离色有法于无上正等菩提有退转不。舍利子言。不也善现。于意云何。离受想行识有法于无上正等菩提有退转不。舍利子言。不也善现。于意云何。色真如于无上正等菩提有退转不。舍利子言。不也善现。于意云何。受想行识真如于无上正等菩提有退转不。舍利子言。不也善现。于意云何。离色真如有法于无上正等菩提有退转不。舍利子言。不也善现。于意云何。离受想行识真如有法于无上正等菩提有退转不。舍利子言。不也善现。复次舍利子。于意云何。色能证无上正等菩提不。舍利子言。不也善现。于意云何。受想行识能证无上正等菩提不。舍利子言。不也善现。于意云何。离色有法能证无上正等菩提不。舍利子言。不也善现。于意云何。离受想行识有法能证无上正等菩提不。舍利子言。不也善现。于意云何。色真如能证无上正等菩提不。舍利子言。不也善现。于意云何。受想行识真如能证无上正等菩提不。舍利子言。不也善现。于意云何。离色真如有法能证无上正等菩提不。舍利子言。不也善现。于意云何。离受想行识真如有法能证无上正等菩提不。舍利子言。不也善现。复次舍利子。于意云何。真如于无上正等菩提有退转不。舍利子言。不也善现。于意云何。离真如有法于无上正等菩提有退转不。舍利子言。不也善现。复次舍利子。于意云何。真如能证无上正等菩提不。舍利子言。不也善现。于意云何。离真如有法能证无上正等菩提不。舍利子言。不也善现。复次舍利子。于意云何。颇有法非即色等。非离色等。非即真如。非离真如。于无上正等菩提有退转不。舍利子言。不也善现。复次舍利子。于意云何。颇有法非即色等。非离色等。非即真如。非离真如。能证无上正等菩提不。舍利子言。不也善现。时具寿善现。谓舍利子言。若一切法谛故住故都无所有皆不可得。说何等法可于无上正等菩提而有退转。时舍利子语善现言。如仁者所说。无生法忍中都无有法亦无菩萨。可于无上正等菩提说有退转。若尔何故佛说三种。住菩萨乘补特伽罗但应说一。又如仁说应无三乘菩萨差别。唯应有一正等觉乘。时满慈子便白具寿舍利子言。应问善现。为许有一菩萨乘不。然后可难。应无三乘建立差别。唯应有一正等觉乘。时舍利子问善现言。为许有一菩萨乘不。善现报言。于意云何。真如中颇有三乘差别不。舍利子言。不也善现。真如尚无三相可得。况于其内有别三乘。于意云何。真如中颇有一乘可得不。舍利子言。不也善现。真如尚无一相可得。况于其内而有一乘。于意云何。颇真如中见有一法一菩萨不。舍利子言。不也善现。时具寿善现谓舍利子言。若一切法谛故住故都无所有皆不可得菩萨亦尔。云何尊者。可作是念。此是声闻。此是独觉。此是菩萨。如是为三如是为一。舍利子。若菩萨摩诃萨。于一切法都无所得。于法真如亦无所得。于诸菩萨亦无所得。于诸如来亦无所得。当知是为真实菩萨。舍利子。若菩萨摩诃萨闻说真如无差别相。不惊不怖不沈不没。是菩萨摩诃萨疾证无上正等菩提。于其中间定无退转。尔时世尊赞善现曰。善哉善哉。汝今乃能为诸菩萨善说法要。汝之所说皆是如来威神之力。善现当知。若菩萨摩诃萨于法真如不可得相深生信解。知一切法无差别相。闻说如是诸法真如不可得相。不惊不怖不沈不没。是菩萨摩诃萨疾证无上正等菩提。时舍利子便白佛言。若菩萨摩诃萨成就此法。疾证无上正等觉耶。尔时佛告舍利子言。如是如是。若菩萨摩诃萨成就此法。疾证无上正等菩提。不堕声闻独觉等地。尔时善现便白佛言。若菩萨摩诃萨欲疾证得所求无上正等菩提。应云何住云何应学。佛告善现。若菩萨摩诃萨欲疾证得所求无上正等菩提。于诸有情应平等住。于诸有情应起等心慈心悲心喜心舍心利益心安乐心调柔心恭敬心无损心无害心质直心如父心如母心如兄弟心如姊妹心为依怙心。亦以此心应与其语。善现当知。若菩萨摩诃萨欲疾证得所求无上正等菩提。于诸有情应如是住应如是学

　　第四分不退相品第十七

尔时善现复白佛言。我等当以何行状相知是不退转菩萨摩诃萨。佛告善现。若菩萨摩诃萨能如实知若异生地。若声闻地。若独觉地。若菩萨地。若如来地。如是诸地虽说有异而于诸法真如性中。无变异无分别。皆无二无二分。是菩萨摩诃萨虽实悟入诸法真如。亦实安住诸法真如无所分别。以无所得为方便故。是菩萨摩诃萨既实悟入诸法真如。虽闻真如与一切法无二无别而无疑滞。是菩萨摩诃萨既实安住诸法真如。出真如已虽闻诸法种种异相。而于其中无所执著亦无疑滞。不作是念。此事如实此不如实虽无此念而于诸法能如实知。是菩萨摩诃萨终不轻尔而发语言。诸有所说皆引义利。若无义利终不发言。是菩萨摩诃萨终不观他好恶长短。平等怜愍而为说法。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨终不乐观外道沙门婆罗门等形相言说。彼诸沙门婆罗门等。于所知法实知实见。或能施设正见法门无有是处。是菩萨摩诃萨终不礼敬诸余天神。如诸世间外道所事。亦终不以种种花鬘涂散等香衣服璎珞宝幢幡盖伎乐灯明供养天神及诸外道。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨不堕恶趣不受女身。亦不生于卑贱种族。除为度脱彼类有情现同类生方便摄受。是菩萨摩诃萨常乐受行十善业道。自离害生命乃至邪见。亦劝他离害生命乃至邪见。自受行十善业道亦劝他受行十善业道。示现劝导赞励庆喜。摄受有情令其坚固。是菩萨摩诃萨乃至梦中亦不现行十恶业道。亦不现起恶不善心。乃至梦中亦常受学十善业道。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨诸所受持思惟读诵种种经典令极通利。皆为利乐一切有情恒作是念。我以此法为诸有情宣说开示。当令一切法愿满足。复持如是法施善根。与诸有情平等共有回向无上正等菩提。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨于佛所说甚深法门。终不生于疑惑犹豫亦不迷闷。欢喜信受诸所发言皆为饶益。知量而说言词柔软。寝寐轻少烦恼不行。入出往来心不迷谬。恒时安住正念正知。进止威仪行住坐卧。举足下足亦复如是。诸所游履必观其地。安详系念直视而行。运动语言常无卒暴。诸所受用卧具衣服。皆常香洁无诸臭秽。亦无垢腻虮虱等虫。恒乐清净常无疾病。身中无有八万户虫。所以者何。是诸菩萨善根增上出过世间。如如善根渐渐增长。如是如是身心清净。由此因缘是诸菩萨身心坚固犹若金刚。不为违缘之所侵恼。若菩萨摩诃萨成就如是诸行状相。定于无上正等菩提不复退转。尔时善现便白佛言。是菩萨摩诃萨云何应知心常清净。佛告善现。是菩萨摩诃萨如如善根渐渐增长。如是如是心中一切谄曲矫诳皆永不行。由此因缘。一切烦恼及余不善皆永息灭。亦超声闻及独觉地。疾趣无上正等菩提。是故应知心常清净。复次善现。一切不退转菩萨摩诃萨不重利养不徇名誉。心离嫉悭身无愆失。于诸饮食衣服卧具医药资财不生耽著。闻甚深法心不迷谬。智慧深固恭敬信受。随所听闻皆能会入甚深般若波罗蜜多。诸所造作世间事业。亦依般若波罗蜜多方便善巧会入法性。不见一事出法性者。设有不与法性相应。亦能方便会入般若波罗蜜多甚深理趣。由斯不见出法性者。若菩萨摩诃萨成就如是诸行状相。定于无上正等菩提。不复退转。复次善现。一切不退转菩萨摩诃萨设有恶魔现前化作八大地狱。复于一一大地狱中。化作无量百千菩萨。皆被猛焰交彻烧然各受辛酸楚毒大苦。作是化已告不退转诸菩萨言。此诸菩萨皆受无上正等菩提不退转记。故堕如是大地狱中。恒受如斯种种剧苦。汝等菩萨既受无上正等菩提不退转记。亦当堕此大地狱中受诸剧苦。佛授汝等大地狱中受极苦记。非授无上正等菩提不退转记。是故汝等应疾舍弃大菩提心。可得免脱此地狱苦。当生天上或生人中受诸妙乐。是时不退转菩萨摩诃萨见闻此事其心不动亦不惊疑。但作是念。受不退转记菩萨摩诃萨若堕恶趣受诸苦恼。不能免脱必无是处。今见闻者定是恶魔所作所说皆非实有。若菩萨摩诃萨成就如是诸行状相定于无上正等菩提不复退转。复次善现。一切不退转菩萨摩诃萨设有恶魔作沙门像。来至其所说如是言。汝先所闻受持读诵甚深般若波罗蜜多相应经典皆是邪说。应疾舍弃勿谓为真。汝等若能速疾弃舍。我当教汝真净佛法。令汝速证无上菩提。汝先所闻非真佛语。是文颂者虚诳撰集。我之所说是真佛语。善现当知。若菩萨摩诃萨闻如是语心动惊疑。当知未受不退转记。若菩萨摩诃萨闻如是说。其心不动亦不惊疑。但随无作无相无生法性而住。是菩萨摩诃萨诸有所作。不信他语不随他教。而便动转如阿罗汉诸有所为。不信他语现证法性无惑无疑。一切恶魔不能倾动。如是不退转菩萨摩诃萨一切声闻独觉外道诸恶魔等。不能破坏令于菩提而生退屈。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨设有恶魔来至其所。诈现亲友作如是言。汝等所行是生死法非菩萨行。汝等今应修尽苦道。速尽众苦得般涅槃。是时恶魔即为菩萨说堕生死相似道法。告菩萨言此是真道。汝修此道速尽一切生老病死得般涅槃。现在苦身尚应厌舍。况更求受当来苦身。宜自审思舍先所信。是菩萨摩诃萨闻彼语时。其心不动亦不惊疑。但作是念。如是说者定是恶魔。时彼恶魔复语菩萨。欲闻菩萨无益行耶。谓诸菩萨经如殑伽沙数大劫。以无量种上妙供具供养诸佛。复于殑伽沙等佛所。修无量种难行苦行。亲近承事如殑伽沙诸佛世尊。请问无量无边菩萨所应修道。殑伽沙等诸佛世尊。如所请问次第为说。是诸菩萨摩诃萨众。如佛教诫精勤修学经无量劫。尚不能证所求无上正等菩提。况今汝等可能证得。是时菩萨虽闻其言。而心不动亦无疑惑。时彼恶魔复于是处。化作无量苾刍形像。告菩萨曰。此诸苾刍皆于过去。经无数劫修无量种难行苦行。而不能得无上菩提。今皆退住阿罗汉果。云何汝等能证菩提。是诸菩萨见闻此已即作是念。定是恶魔为扰乱我作如是事。定无菩萨修行般若波罗蜜多至圆满位。不证无上正等菩提。退住声闻独觉等地。复作是念。若诸菩萨如佛所说修菩萨行。不证无上正等菩提必无是处。当知今者所见所闻。定是恶魔所作所说。若菩萨摩诃萨成就如是诸行状相。定于无上正等菩提。不复退转。复次善现。一切不退转菩萨摩诃萨设有恶魔作苾刍像来至其所。欲令厌背无上菩提。作如是言。一切智智与虚空等。无性为性自相本空。诸法亦尔与虚空等无性为性。自相空中无有一法可名能证。无有一法可名所证。证处证时及由此证亦不可得。既一切法与虚空等。无性为性自相本空。汝等云何唐受勤苦求证无上正等菩提。汝先所闻诸菩萨众应求无上正等菩提。皆是魔说非真佛语。汝等应舍求证无上正等觉心。勿于长夜为诸有情自受勤苦。虽行种种难行苦行。欲求菩提终不能得。是菩萨摩诃萨闻说如是呵谏语时。能审观察此恶魔事。欲退败我大菩提心。我今不应信受彼说退失所发大菩提心。应更坚牢终无动转。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨欲入初静虑乃至第四静虑即随意能入。是菩萨摩诃萨虽入四静虑而不受彼果。为欲利乐诸有情故。随欲摄受所应受身。即随所愿皆能摄受。作所作已即能舍之。是故虽能入诸静虑。而不随彼势力受生。为度有情还生欲界。虽生欲界而不染欲。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨不贵名声不著称誉。于有情类无恚恨心。常欲令其利益安乐。往来入出无散乱心。进止威仪恒住正念。为有情故虽处居家。而于其中不生贪著。虽现受欲而常厌怖。如涉险路心恒惊恐虽有所食惶惧不安。但念何时出斯险难。虽现受用种种珍财。而于其中不起贪爱。不以邪命非法自活。宁自殒没不损于人。所以者何。是诸菩萨行深般若波罗蜜多。是人中尊。人中善士。人中豪贵。人中牛王。人中莲华。人中龙象。人中师子。人中勇健。人中调御。人中英杰。本为利乐一切有情。现处居家方便饶益。岂为自活侵损于人。所以者何。是诸菩萨甚深般若波罗蜜多方便善巧所任持故。若菩萨摩诃萨成就如是诸行状相。定于无上正等菩提不复退转复次善现。一切不退转菩萨摩诃萨有执金刚药叉神王。常随左右密为守护。不为一切人非人等邪魅威力损害身心。由此因缘是诸菩萨乃至无上正等菩提。身意泰然常无扰乱。具丈夫相诸根圆满。心行调善恒修净命。不行幻术占相吉凶咒禁鬼神合和汤药诱诳卑末结好贵人侮傲圣贤亲昵男女。不为名利自赞毁他。不以染心瞻顾戏笑。戒见清净志性淳质。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨于诸世间文章伎艺。虽得善巧而不爱著。达一切法不可得故。皆杂秽语邪命摄故。于诸世俗外道书论。虽亦善知而不乐著。达一切法本性空故。又诸世俗外道书论。所说理事多有增减。于菩萨道非随顺故。若菩萨摩诃萨成就如是诸行状相。定于无上正等菩提不复退转。复次善现。一切不退转菩萨摩诃萨复有所余诸行状相。吾当为汝分别解说。谓彼菩萨行深般若波罗蜜多。达诸法空不乐观察论说众事王事贼事军事战事。城邑聚落象马车乘。衣服饮食卧具花香。男女好丑园林池沼山海等事。不乐观察论说药叉罗刹娑等诸鬼神事。不乐观察论说街衢市肆楼阁商贾等事。不乐观察论说歌舞伎乐俳优戏谑等事。不乐观察论说洲渚桥梁船筏珠宝等事。不乐观察论说星辰风雨寒热吉凶等事。不乐观察论说种种法义相违文颂等事。不乐观察论说异生声闻独觉相应之事。但乐观察论说般若波罗蜜多相应之事。善现当知。是菩萨摩诃萨常不远离甚深般若波罗蜜多相应作意。常不远离萨婆若心。不好乖违乐和诤讼。常希正法不爱非法。恒慕善友不乐恶友。好出法言离非法言。乐见如来欣出家众。十方国土有佛世尊。宣说法要愿往生彼。亲近供养听闻正法。善现当知。是菩萨摩诃萨多从欲界色界天没。生赡部洲中国人趣。善于伎艺咒术经书地理天文及诸法义。或生边地大国大城。与诸有情作大饶益。善现当知。是菩萨摩诃萨终不自疑我为退转为不退转。于自地法亦不生疑为有为无。于诸魔事善能觉了。如预流者于自地法终不生疑。设有恶魔种种惑乱不能倾动。如是不退转菩萨摩诃萨于自地法定不生疑。妙觉魔事不随魔力。如有造作无间业者。彼无间心恒常随逐。乃至命尽不能舍离。设起余心不能遮伏。此诸菩萨亦复如是。不退转心恒常随逐。安住菩萨不退转地。世间天人阿素洛等。不能动坏自所得法。于诸魔业善能觉知。所证法中常无疑惑。虽生他世亦不发起声闻独觉相应之心。亦不自疑我于来世能证无上佛菩提。不安住自地不随他缘。于自他法无能坏者。所以者何。是诸菩萨成就无动无退转智。一切恶缘不能倾动。其心坚固逾于金刚。设有恶魔作佛形像。来到其所作如是言。汝今应求阿罗汉果永尽诸漏入般涅槃。汝未堪受大菩提记。亦未证得无生法忍。汝今未有不退转地诸行状相。如来不应授汝无上大菩提记。是菩萨摩诃萨闻彼语时。心无变动不退不没无惊无怖。但作是念。此定恶魔或魔眷属化作佛像来至我所作如是说。若真佛说不应有异。善现当知。若菩萨摩诃萨闻彼语时。能作如是观察忆念。定是恶魔化为佛像。令我远离甚深般若波罗蜜多。令我弃舍所求无上正等菩提。是故不应随彼所说。时魔惊怖即便隐没。是菩萨摩诃萨定已安住不退转地。过去诸佛久已授彼大菩提记。所以者何。是菩萨摩诃萨具足成就不退转地诸行状相故。能觉知恶魔事业。令彼隐没更不复现。若菩萨摩诃萨成就如是诸行状相。定于无上正等菩提不复退转。复次善现。诸有不退转菩萨摩诃萨。行深般若波罗蜜多。摄护正法不惜身命。况余珍财朋友眷属。为护正法勇猛精进恒作是念。如是正法即是诸佛清净法身。一切如来恭敬供养。我今摄护过去未来现在佛法。即为摄护三世诸佛清净法身故。我今应不惜身命珍财亲友摄护此法。复作是念。如是正法通属三世诸佛世尊。我亦堕在未来佛数。佛已授我大菩提记。由此因缘诸佛正法即是我法。我应摄护不惜身命珍财亲友。我未来世得作佛时。亦为有情宣说此法。是菩萨摩诃萨见斯义利。摄护如来所说正法。不惜身命乃至菩提常无懈倦。若菩萨摩诃萨成就如是诸行状相。定于无上正等菩提不复退转。复次善现。诸有不退转菩萨摩诃萨闻诸如来应正等觉所说正法。无惑无疑闻已受持能不忘失。乃至无上正等菩提。已得闻持陀罗尼故。尔时善现便白佛言。是菩萨摩诃萨但闻如来应正等觉所说正法。无惑无疑乃至菩提常不忘失。为闻菩萨及诸声闻天龙药叉人非人等所说正法。亦能于彼无惑无疑。乃至菩提常不忘失。佛告善现。是菩萨摩诃萨。普闻一切有情言音。文字义理皆能通达。无惑无疑常不忘失。所以者何。是菩萨摩诃萨于诸法中。得无生忍已善通达诸法实性。闻皆随顺并无疑惑。又得闻持陀罗尼故。常能忆念终无忘失。若菩萨摩诃萨成就如是诸行状相。定于无上正等菩提不复退转。善现当知。是为不退转菩萨摩诃萨诸行状相

　　第四分空相品第十八之一

尔时具寿善现复白佛言。世尊。如是不退转菩萨摩诃萨成就希有广大功德。世尊。能如殑伽沙劫宣说不退转菩萨摩诃萨诸行状相。由佛所说诸行状相。显示不退转菩萨摩诃萨成就无量殊胜功德。惟愿如来应正等觉复为宣说甚深般若波罗蜜多相应义处。令诸菩萨安住其中。修诸功德速疾圆满。佛告善现。善哉善哉。汝今乃能为诸菩萨摩诃萨众。请问如来应正等觉甚深般若波罗蜜多相应义处。令诸菩萨安住其中。修诸功德速疾圆满。善现当知。甚深般若波罗蜜多相应义处。谓空无相无愿无作无生无灭。非有寂静离染涅槃。具寿善现复白佛言。为但此法名深般若波罗蜜多相应义处。为一切法皆得名为甚深般若波罗蜜多相应义处。佛告善现。余一切法亦得名为甚深般若波罗蜜多相应义处。所以者何。谓一切色受想行识亦得名为甚深般若波罗蜜多相应义处。善现云何。说一切色受想行识亦得名为甚深般若波罗蜜多相应义处。善现当知。如真如甚深故色亦甚深。如真如甚深故受想行识亦甚深。故一切色受想行识亦得名为甚深般若波罗蜜多相应义处。复次善现。如色真如甚深故色亦甚深。如受想行识真如甚深故受想行识亦甚深。故一切色受想行识亦得名为甚深般若波罗蜜多相应义处。复次善现。若处无色名色甚深。若处无受想行识名受想行识甚深。故一切色受想行识亦得名为甚深般若波罗蜜多相应义处。尔时善现复白佛言。世尊。甚奇微妙方便。遮遣诸色显示涅槃。遮遣受想行识显示涅槃。佛告善现。如是如是。如汝所说。善现当知。诸菩萨摩诃萨应于如是甚深般若波罗蜜多相应义处。审谛思惟应作是念。我今应如甚深般若波罗蜜多所教而住。我今应如甚深般若波罗蜜多所说而学。善现当知。若菩萨摩诃萨能于如是甚深般若波罗蜜多相应义处审谛思惟。如深般若波罗蜜多所教而住。如深般若波罗蜜多所说而学。是菩萨摩诃萨由能如是依深般若波罗蜜多。审谛思惟精勤修学。乃至一日所获福聚无量无边。如贪行人复多寻伺。与他美女共为期契。彼女限碍不获赴期。此人欲心炽盛流注。善现。于意云何。其人欲心于何处转。世尊。此人欲心于女处转。谓作是念。彼何当来共会于此欢娱戏乐。善现。于意云何。其人昼夜几欲念生。世尊。此人昼夜欲念甚多。佛告善现。若菩萨摩诃萨依深般若波罗蜜多。审谛思惟精勤修学。乃至一日所超生死流转劫数。与贪行人经一昼夜所起欲念其数量等。善现当知。是菩萨摩诃萨随依如是甚深般若波罗蜜多。审谛思惟精勤修学。随能解脱能碍无上正等菩提所有过失。是故菩萨依深般若波罗蜜多。审谛思惟精勤修学。疾证无上正等菩提。善现当知。若菩萨摩诃萨依深般若波罗蜜多。审谛思惟精勤修学。经一昼夜所获功德。胜诸菩萨离深般若波罗蜜多。经如殑伽沙数大劫布施功德无量无边。复次善现。若菩萨摩诃萨依深般若波罗蜜多。审谛思惟精勤修学。经一昼夜所获功德。胜诸菩萨离深般若波罗蜜多。经如殑伽沙数大劫。以诸供具供养预流一来不还应果独觉菩萨如来布施功德无量无边。复次善现。若菩萨摩诃萨依深般若波罗蜜多所说而住。经一昼夜精勤修学布施净戒安忍精进静虑般若所获功德。胜诸菩萨离深般若波罗蜜多。经如殑伽沙数大劫。精勤修学布施净戒安忍精进静虑般若所获功德无量无边。复次善现。若菩萨摩诃萨依深般若波罗蜜多所说而住。经一昼夜以微妙法施诸有情所获功德。胜诸菩萨离深般若波罗蜜多。经如殑伽沙数大劫。以微妙法施诸有情。所获功德无量无边。复次善现。若菩萨摩诃萨依深般若波罗蜜多所说而住。经一昼夜修三十七菩提分法及余善根所获功德。胜诸菩萨离深般若波罗蜜多。经如殑伽沙数大劫。修三十七菩提分法及余善根所获功德无量无边。复次善现。若菩萨摩诃萨依深般若波罗蜜多所说而住。经一昼夜修行种种财施法施。住空闲处系念思惟。先所修行种种福业。与诸有情平等共有回向无上正等菩提所获功德。胜诸菩萨离深般若波罗蜜多。经如殑伽沙数大劫。修行种种财施法施。住空闲处系念思惟。先所修行种种福业。与诸有情平等共有回向无上正等菩提。所获功德无量无边。复次善现。若菩萨摩诃萨依深般若波罗蜜多所说而住。经一昼夜普缘三世诸佛世尊及诸弟子功德善根。和合称量现前随喜。与诸有情平等共有回向无上正等菩提所获功德。胜诸菩萨离深般若波罗蜜多。经如殑伽沙数大劫。普缘三世诸佛世尊及诸弟子功德善根。和合称量现前随喜与诸有情平等共有回向无上正等菩提所获功德无量无边


大般若波罗蜜多经卷第五百四十九
大般若波罗蜜多经卷第五百五十

　　　　三藏法师玄奘奉　诏译


　　第四分空相品第十八之二

尔时善现便白佛言。如世尊说诸行皆是分别所作。从妄想生都非实有。以何因缘此诸菩萨所获功德无量无边。佛告善现。如是如是。如汝所说。然诸菩萨行深般若波罗蜜多。亦说诸行分别所作。空无所有虚妄不实。所以者何。是诸菩萨善学内空乃至无性自性空。已观察诸行无不皆是分别所作空无所有虚妄不实。是菩萨摩诃萨如如观察诸行皆是分别所作空无所有虚妄不实。如是如是便能不离甚深般若波罗蜜多。如如不离甚深般若波罗蜜多。如是如是所获功德无量无边。具寿善现便白佛言。无量无边有何差别。佛告善现。言无量者。谓于是处其量永息。言无边者。谓于此中数不可尽。具寿善现复白佛言。颇有因缘色亦可说无量无边。受想行识亦可说无量无边耶。佛告善现。有因缘故色亦可说无量无边。受想行识亦可说无量无边。具寿善现复白佛言。何因缘故色亦可说无量无边。受想行识亦可说无量无边耶。佛告善现。色性空故亦可说为无量无边。受想行识性空故亦可说为无量无边。具寿善现复白佛言。为但色受想行识空。为一切法亦皆空耶。佛告善现。我先岂不说一切法皆空。善现答言。佛虽常说诸法皆空而诸有情不知见觉故。我今者复作是问。佛告善现。非但色受想行识空。我说诸法无不皆空。具寿善现复白佛言。无量无边是何增语。佛告善现。无量无边是空无相无愿增语。具寿善现复白佛言。无量无边为但是空无相无愿。为更有余义耶。佛告善现。于意云何。我岂不说一切法门无不皆空。善现答言。如来常说一切法门无不皆空。佛告善现。空即无尽。空即无量。空即无边。空即余义。是故善现。一切法门。虽有种种。言说差别。而义无异。善现当知。诸法空理皆不可说。如来方便说为无尽。或说无量。或说无边。或说为空。或说无相。或说无愿。或说无作。或说无生。或说无灭。或说非有。或说寂静。或说离染。或说涅槃。诸如是等无量法门义实无异。皆是如来应正等觉。为诸有情方便演说。尔时善现便白佛言。世尊甚奇。方便善巧诸法实性不可宣说。而为有情方便显示。如我解佛所说义者。诸法实性皆不可说。佛告善现。如是如是。诸法实性皆不可说。所以者何。一切法性皆毕竟空。无能宣说毕竟空者。具寿善现复白佛言。不可说义有增减不。佛告善现。不可说义无增无减。具寿善现复白佛言。若不可说义无增无减者。则应布施乃至般若波罗蜜多亦无增减。若此六种波罗蜜多亦无增减。则应六种波罗蜜多皆无所有。若此六种波罗蜜多皆无所有。云何菩萨摩诃萨修行布施乃至般若波罗蜜多。求证无上正等菩提。能近无上正等菩提。佛告善现。如是如是。布施等六波罗蜜多。皆无增减亦无所有。然诸菩萨摩诃萨修行般若波罗蜜多时。方便善巧不作是念。如是布施乃至般若波罗蜜多有增有减。但作是念。唯有名相谓为布施乃至般若波罗蜜多。是菩萨摩诃萨修行布施乃至般若波罗蜜多时。持此布施乃至般若波罗蜜多俱行作意。并依此起心及善根。与诸有情平等共有回向无上正等菩提。如佛无上正等菩提微妙甚深而起回向。由此回向方便善巧增上势力。能证无上正等菩提。尔时善现便白佛言。何谓无上正等菩提。佛告善现。诸法真如是谓无上正等菩提。善现当知。诸法真如无增减故。诸佛无上正等菩提亦无增减。若菩萨摩诃萨数多安住如是真如相应作意便近无上正等菩提。如是善现。不可说义虽无增减而不退失真如作意波罗蜜多。虽无增减而不退失所求无上正等菩提。若菩萨摩诃萨安住如是真如作意。修行布施乃至般若波罗蜜多。便近无上正等菩提

　　第四分深功德品第十九

尔时善现便白佛言。是菩萨摩诃萨为初心起。能证无上正等菩提。为后心起能证无上正等菩提。若初心起能证无上正等菩提。初心起时后心未起无和合义。若后心起能证无上正等菩提。后心起时前心已灭无和合义。如是前后心心所法。进退推征无和合义。如何可得积集善根。若诸善根不可积集。云何菩萨善根圆满能证无上正等菩提。佛告善现。于意云何。如然灯时为初焰能燋炷。为后焰能燋炷。善现答言。如我意解非初焰能燋炷亦不离初焰。非后焰能燋炷亦不离后焰。佛告善现。于意云何。炷为燋不。善现答言。世间现见其炷实燋。佛告善现。诸菩萨摩诃萨亦复如是。非初心起能证无上正等菩提亦不离初心。非后心起能证无上正等菩提亦不离后心。而诸菩萨摩诃萨行深般若波罗蜜多方便善巧。令诸善根增长圆满。能证无上正等菩提。具寿善现便白佛言。如是缘起理趣甚深。谓诸菩萨摩诃萨非初心起能证无上正等菩提亦不离初心。非后心起能证无上正等菩提亦不离后心。非即如是诸心起故能证无上正等菩提。非离如是诸心起故能证无上正等菩提。而诸菩萨摩诃萨能证无上正等菩提。佛告善现。于意云何。若心灭已更可生不。善现对曰。不也世尊。是心已灭不可更生。佛告善现。于意云何。若心已生有灭法不。善现对曰。如是世尊。若心已生定有灭法。佛告善现。于意云何。有灭法心非当灭不。善现对曰。不也世尊。有灭法心决定当灭。佛告善现。于意云何。无灭法心为可生不。善现对曰。不也世尊。无灭法心无可生义。佛告善现。于意云何。无生法心为可灭不。善现对曰。不也世尊。无生法心无可灭义。佛告善现。于意云何。无生灭法心为可生灭不。善现对曰。不也世尊。无生灭法心无可生灭义。佛告善现。于意云何。若法已灭更可灭不。善现对曰。不也世尊。若法已灭不可更灭。佛告善现。于意云何。若法已生更可生不。善现对曰。不也世尊。若法已生不可更生。佛告善现。于意云何。诸法实性有生灭不。善现对曰。不也世尊。诸法实性无生无灭。佛告善现。于意云何。心住为如心真如不。善现对曰。如是世尊。如心真如心如是住。佛告善现。于意云何。若心住如真如。是心为如真如实际性常住不。善现对曰。不也世尊。是心非如真如实际其性常住。佛告善现。于意云何。诸法真如极甚深不。善现对曰。如是世尊。诸法真如极为甚深。佛告善现。于意云何。即真如是心不。善现对曰。不也世尊。佛告善现。于意云何。离真如有心不。善现对曰。不也世尊。佛告善现。于意云何。即心是真如不。善现对曰。不也世尊。佛告善现。于意云何。离心有真如不。善现对曰。不也世尊。佛告善现。于意云何。真如为能见真如不。善现对曰。不也世尊。佛告善现。于意云何。汝为见有实真如不。善现对曰。不也世尊。佛告善现。于意云何。若菩萨摩诃萨能如是行。是行深般若波罗蜜多不。善现对曰。如是世尊。若菩萨摩诃萨能如是行。是行深般若波罗蜜多。佛告善现。于意云何。若菩萨摩诃萨能如是行为行何处。善现对曰。若菩萨摩诃萨能如是行都无行处。所以者何。若菩萨摩诃萨能如是行都不见有能行所行行时行处。诸现行法皆不转故。佛告善现。于意云何。若菩萨摩诃萨行深般若波罗蜜多时为何所行。善现对曰。若菩萨摩诃萨行深般若波罗蜜多时行胜义谛。此中一切分别无故。佛告善现。于意云何。若菩萨摩诃萨行深般若波罗蜜多时。于胜义谛为取相不。善现对曰。不也世尊。佛告善现。于意云何。若菩萨摩诃萨行深般若波罗蜜多时。于胜义谛虽不取相而行相不。善现对曰。不也世尊。佛告善现。于意云何。是菩萨摩诃萨于胜义谛为坏相不。善现对曰。不也世尊。佛告善现。于意云何。是菩萨摩诃萨于胜义谛为遣相不。善现对曰。不也世尊。佛告善现。是菩萨摩诃萨行深般若波罗蜜多时。于胜义谛若不坏相亦不遣相。云何能断取相之想。善现答言。是菩萨摩诃萨行深般若波罗蜜多时不作是念。我今坏相我今遣相。断取相想亦不修学断相想道。若菩萨摩诃萨精勤修学菩萨行时修断想道。尔时一切佛法未满。应堕声闻或独觉地。世尊。是菩萨摩诃萨成就最胜方便善巧。虽于诸相及取相想深知过失。而不坏断速证无相。何以故。一切佛法未圆满故。佛告善现。如是如是。如汝所说。尔时舍利子问具寿善现言。若菩萨摩诃萨梦中修空无相无愿三解脱门。于深般若波罗蜜多有增益不。善现答言。若菩萨摩诃萨觉时修此三解脱门。于深般若波罗蜜多有增益者。彼梦中修亦有增益。何以故。佛说梦觉无差别故。舍利子。若菩萨摩诃萨已得般若波罗蜜多。觉时修行甚深般若波罗蜜多。既名安住甚深般若波罗蜜多。是菩萨摩诃萨梦中修行甚深般若波罗蜜多。亦名安住甚深般若波罗蜜多。三解脱门于深般若波罗蜜多能为增益亦复如是。若梦若觉义无缺减。时舍利子问善现言。若善男子善女人等。梦中造业为有增益或损减不。善现答言。佛说一切法皆如梦所见。若梦造业无增减者。觉时所造业亦应无增减。然于梦中所造诸业无胜增减。要至觉时忆想分别。梦中所造乃令彼业成胜增减。如人梦中断他命已。后至觉时忆想分别。深自庆快其业便增。若深悔愧其业便减。时舍利子谓善现言。有人觉时断他命已。后至梦中或自庆快或深悔愧。令觉时业有增减不。善现报言。亦有增减。然彼增减不及觉时明了心中所作胜故。时舍利子问善现言。无所缘事若思若业俱不得生。要有所缘思业方起。梦中思业缘何而生。善现答言。如是如是。若梦若觉无所缘事思业不生。要有所缘思业方起。何以故。舍利子。要于见闻觉知法中有觉慧转。由斯起染或复起净。若无见闻觉知。诸法无觉慧转亦无染净。由此故知。若梦若觉有所缘事思业乃生。无所缘事思业不起。时舍利子问善现言。佛说所缘皆离自性。如何可说有所缘事思业乃生。无所缘事思业不起。善现答言。虽诸思业及所缘事皆离自性。而由自心取相分别。世俗施设说有所缘。由此所缘起诸思业。如说无明为缘生行。行为缘生识等。皆由自心取相分别。说有所缘非实有性。时舍利子谓善现言。若菩萨摩诃萨梦中行施。施已回向无上菩提。是菩萨摩诃萨为实以施回向无上佛菩提不。善现报言。慈氏菩萨久已受得大菩提记。一生所系定当作佛。善能酬答一切难问。现在此会宜请问之。补处慈尊定当为答时舍利子如善现言。恭敬请问慈氏菩萨。时慈氏菩萨还诘善现言。尊者所言慈氏菩萨能答此义。何等名为慈氏菩萨为名能答。为色能答。为受想行识能答。为显能答。为形能答。为色空能答。为受想行识空能答耶。且慈氏名不能答。色亦不能答。受想行识亦不能答。显亦不能答。形亦不能答。色空亦不能答。受想行识空亦不能答。所以者何。我都不见有法能答。有法所答答处答时及由此答。皆亦不见。我都不见有法能记。有法所记记处记时及由此记皆亦不见。何以故。以一切法本性皆空。都无所有无二无别。毕竟推征不可得故。时舍利子问慈氏菩萨言。仁者所说法。为如所证不。慈氏菩萨摩诃萨言。我所说法非如所证。所以者何。我所证法不可说故。又舍利子。我都不见有所证法自性可得。如心所思。如言所说。又舍利子。诸法自性非身能触。非语能表。非意能念。何以故。舍利子。以一切法无自性故。时舍利子作是念言。慈氏菩萨觉慧甚深。长夜修行甚深般若波罗蜜多能如是说。尔时佛告舍利子言。汝心所念慈氏菩萨觉慧甚深。长夜修行甚深般若波罗蜜多能如是说者。舍利子。如汝所念。又舍利子。于意云何。汝由是法成阿罗汉。为见此法是可说不。舍利子曰。不也世尊。佛告舍利子。菩萨摩诃萨行深般若波罗蜜多。所证法性亦复如是不可宣说。又舍利子。是菩萨摩诃萨不作是念。我由此法于佛无上正等菩提。已得受记。今得受记。当得受记。不作是念。我由此法当证无上正等菩提。若菩萨摩诃萨能如是行。是行般若波罗蜜多。若菩萨摩诃萨能如是行。不生疑惑我于无上正等菩提为得不得。但作是念。我勤精进定得无上正等菩提。已于菩提得胜力故。若菩萨摩诃萨能如是行。是行般若波罗蜜多。又舍利子。诸菩萨摩诃萨行深般若波罗蜜多。闻甚深法不惊不恐。不怖不畏不沈不没。于得无上正等菩提。亦无怖畏决定自知我当证故。又舍利子。是诸菩萨若在旷野。有恶兽处亦无怖畏。所以者何。是诸菩萨为欲饶益诸有情故。能舍一切内外所有。恒作是念。若有恶鬼及恶兽等欲啖我身。我当施与令其充足。由此善根令我布施波罗蜜多速得圆满疾近无上正等菩提。我当如是勤修正行。证得无上正等觉时。我佛土中得无一切傍生饿鬼。又舍利子。是诸菩萨若在旷野。有恶贼处亦无怖畏。所以者何。是诸菩萨为欲饶益诸有情故。能舍一切内外所有。乐修诸善于身命财无所顾吝。恒作是念。若诸有情竞来劫夺我诸资具。我当恭敬欢喜施与。或有因斯害我身命。我终于彼不生嗔恨。亦不发生身语意恶。由此因缘令我布施净戒安忍波罗蜜多速得圆满疾近无上正等菩提。我当如是勤修正行。证得无上正等觉时。我佛土中得无一切劫害怨贼。由我佛土极清净故亦无余恶。又舍利子。是诸菩萨若在旷野无水之处亦无怖畏。所以者何。菩萨法尔无诸怖畏。恒作是念。我当求学断诸有情渴爱之法。不应于此而生怖畏。设我由此渴乏命终。于诸有情必不舍离。大悲作意施妙法水。奇哉薄福是诸有情。居在如斯无水世界。我当如是勤修正行。证得无上正等觉时。我佛土中得无如是一切燋渴乏水旷野。我当方便劝诸有情修胜福业。随所在处皆令具足八功德水。我由如是坚猛精进。方便教化一切有情。由此因缘令我精进波罗蜜多。速得圆满疾近无上正等菩提。又舍利子。是诸菩萨在饥馑国亦无怖畏。所以者何。是诸菩萨被功德铠。勇猛精进严净佛土。作是愿言。当证无上正等觉时。我佛土中得无如是一切饥馑。诸有情类具足快乐。随意所须应念即至。如诸天上所念皆得。我当发起坚猛精进。令诸有情法愿满足。一切时处一切有情。于一切种命缘资具无所乏少。又舍利子。是诸菩萨遇疾疫时亦无怖畏。所以者何。是诸菩萨恒审观察。无法名病。亦无有法可名病者。一切皆空不应怖畏。我当如是勤修正行。证得无上正等觉时。我佛土中诸有情类。得无一切灾横疾疫。精进修行殊胜正行。又舍利子。是诸菩萨若念无上正等菩提。经久乃得不应怖畏。所以者何。前际劫数虽有无量。而一念顷忆念分别积集所成。后际劫数应知亦尔。是故菩萨不应于中生久远想。而谓无上正等菩提要经长时。方乃证得便生怖畏。何以故。前际后际劫数长短。皆一刹那心相应故。如是舍利子。菩萨摩诃萨虽闻经久乃证无上正等菩提。而于其中审谛观察不生怖畏。又舍利子。若诸菩萨于余一切见闻觉知可怖畏法不生怖畏。应知速证所求无上正等菩提。是故舍利子。菩萨摩诃萨欲疾证得所求无上正等菩提。应随如来真净空教。被功德铠精勤修学。于一切法不应怖畏

　　第四分殑伽天品第二十

尔时会中有一天女名殑伽天。从座而起稽首佛足。偏覆左肩右膝著地。合掌向佛白言。世尊。我于是处亦无怖畏。于诸法中亦无疑惑。我未来世亦为有情说无怖畏无疑惑法。尔时世尊即便微笑。从面门出金色光明。普照十方无边世界。还来梵世现大神通。渐至佛边右绕三匝。作神变已入佛顶中。时殑伽天睹斯事已欢喜踊跃。取妙金花恭敬至诚散如来上。佛神力故令此金花上踊空中缤纷而住。时阿难陀见闻是已。从座而起顶礼佛足。偏覆左肩右膝著地。合掌恭敬白言。世尊何因何缘现此微笑。佛现微笑非无因缘。尔时世尊告庆喜曰。今此天女于未来世当成如来应正等觉。劫名星喻。佛号金花。庆喜当知。今此天女即是最后所受女身。舍此身已便受男身。尽未来际不复为女。从此殁已生于东方不动如来可爱世界。于彼佛所勤修梵行。此女彼界便字金花。从不动佛世界殁已。复生他方有佛世界。从一佛国趣一佛国。常不远离诸佛世尊。如转轮王从一台观至一台观。欢娱受乐。乃至命终足不履地。金花菩萨亦复如是。从一佛土往一佛土。乃至无上正等菩提。随所生处常不离佛。时阿难陀窃作是念。金花菩萨当作佛时。亦应宣说甚深般若波罗蜜多。彼会菩萨摩诃萨众。其数多少应如今佛菩萨众会。佛知其念。告庆喜言。如是如是。如汝所念。金花菩萨当作佛时。亦为众会宣说如是甚深般若波罗蜜多。彼会菩萨摩诃萨众。其数多少亦如今佛菩萨众会。庆喜当知。金花菩萨当作佛时。声闻弟子得涅槃者。其数甚多不可称计。谓不可数若百若千若俱胝等。但可总说无量无边。庆喜当知。金花菩萨当作佛时。其土无有恶兽恶鬼。亦无怨贼乏水饥馑疾疫等难。庆喜当知。金花菩萨当证无上正等觉时。其土有情无诸怖畏。及无种种灾横过失。尔时庆喜复白佛言。今此天女先于何佛初发无上正等觉心。种诸善根回向发愿。佛告庆喜。今此天女先于过去然灯佛所。初发无上正等觉心。种诸善根回向发愿。尔时亦以金花散佛。求证无上正等菩提。庆喜当知。我于过去然灯佛所。以五茎花奉散彼佛回向发愿。尔时便得无生法忍。然灯如来应正等觉。知我根熟与我授记。汝于来世当得作佛。号曰能寂。界名堪忍。劫号为贤。天女尔时闻佛授我大菩提记欢喜踊跃。即以金华奉散佛上。便发无上正等觉心。种诸善根回向发愿。使我来世于此菩萨当作佛时。亦如今佛现前授我大菩提记。故我今者与彼授记。尔时庆喜闻佛所说。欢喜踊跃复白佛言。今此天女。久发无上正等觉心。种诸善根回向发愿今得成熟。是故如来授与彼记。佛告庆喜。如是如是如汝所说。彼善根熟故我授彼大菩提记

　　第四分觉魔事品第二十一之一

尔时善现便白佛言。行深般若波罗蜜多诸菩萨摩诃萨。云何习空。云何现入空三摩地。佛告善现。若菩萨摩诃萨行深般若波罗蜜多。应观色空。应观受想行识空。作此观时不令心乱。若心不乱则不见法。若不见法则不作证。尔时善现便白佛言。如世尊说。诸菩萨摩诃萨行深般若波罗蜜多。应观法空而不作证。云何菩萨摩诃萨行深般若波罗蜜多时。住空等持而不作证。佛告善现。诸菩萨摩诃萨行深般若波罗蜜多。观法空时先作是念。我应观法诸相皆空。不应作证。我为学故观诸法空。不为证故观诸法空。今是学时非为证时。是菩萨摩诃萨未入定时。系心于境摄受般若波罗蜜多。非入定位系心于境摄受般若波罗蜜多。是菩萨摩诃萨于如是时。不退一切菩提分法不证漏尽。所以者何。是菩萨摩诃萨成就如是广大智慧。善住法空及一切种菩提分法。恒作是念。今时应学不应作证。善现当知。若时菩萨摩诃萨住空三摩地而不证空。是时菩萨摩诃萨。亦住无相三摩地而不证无相。所以者何。是菩萨摩诃萨成就殊胜坚净善根。常作是念。今时应学不应作证。今应摄受甚深般若波罗蜜多。于一切法观空无相。圆满一切菩提分法。不应今时证于实际。由此因缘是菩萨摩诃萨不堕声闻及独觉地。疾证无上正等菩提。善现。譬如有人勇健威猛所立坚固难可动摇。形色端严众人喜见。具多最胜功德尸罗。聪慧巧言善能酬对。具辩具行知处知时。于兵伎术学至究竟。所防坚固能摧多敌。一切伎能皆善成就。诸工巧处学至穷尽。具念慧行勇捍仪式。于诸经典得无所畏。具慈具义有大势力。支体无缺诸根圆满。眷属资财无不具足。众人敬伏悉皆钦仰。诸有所为皆能成办。善事业故功少利多。由此因缘富诸财宝。善能给施多品有情。应供养者能供养之。应恭敬者能恭敬之。应尊重者能尊重之。应赞叹者能赞叹之。善现。于意云何。彼人由此倍增喜跃。深心欢悦自庆慰不。善现对曰。如是世尊。如是善逝。佛告善现。彼勇健人成就如是大兴盛事。有因缘故将其父母妻子眷属发趣他方。中路经过险难旷野。其中多有恶兽怨贼怨家潜伏诸怖畏事。眷属小大无不惊惶。其人自恃多诸伎术。威猛勇健身意泰然。安慰父母妻子眷属。勿有忧惧必令无苦。疾度旷野至安隐处。复次善现。于意云何。此旷野中怨害现起。彼人既具勇健伎能。慈爱尊亲备诸器仗。而弃父母妻子眷属。独运自身度险难不。善现对曰。不也世尊。所以者何。彼多伎术能于旷野。化作兵仗勇健精锐。过诸怨敌令彼见之自然退散。而舍亲爱独运自身度险旷野。无有是处。然彼壮士于旷野中。恶兽怨贼无加害意。所以者何。自恃威猛具诸伎术无怖畏故。世尊。彼人以善巧术将诸眷属。度险旷野无所损害。必至村城或大王都安乐之处。佛告善现。诸菩萨摩诃萨亦复如是。愍生死苦诸有情类。系念安住慈悲喜舍。摄受般若波罗蜜多殊胜善根。方便善巧如佛所许。持诸功德回向无上正等菩提。虽具修空无相无愿。而于实际无作证心。勿堕声闻及独觉地。所以者何。是诸菩萨具大势力精进坚固。摄受般若波罗蜜多。殊胜善根方便善巧。誓不弃舍一切有情。由此定能安隐无难。速证无上正等菩提。善现当知。若时菩萨慈心愍念一切有情。缘诸有情欲施安乐。是时菩萨超烦恼品。亦超魔品及二乘地。虽住三摩地而不至漏尽。虽善习空而不作证善现当知。若时菩萨能善安住空解脱门。是时菩萨于无相定亦能安住。而于其中方便善巧不证无相。由此因缘超二乘地。必趣无上正等菩提。善现当知。如坚翅鸟飞腾虚空。自在翱翔久不堕落。虽依空戏而不住空。亦不为空之所拘碍。应知菩萨亦复如是。虽习空无相无愿解脱门。而不住空无相无愿。乃至佛法。未极圆满。终不依彼永尽诸漏。善现当知。如有壮夫善闲射术。欲显己伎仰射虚空。为令空中箭不堕地。复以后箭射前箭筈。如是展转经于多时。箭箭相承不令其堕。若欲令堕便止后箭。尔时诸箭方顿堕落。应知菩萨亦复如是。行深般若波罗蜜多。摄受殊胜方便善巧。乃至无上正等菩提。因行善根未皆成熟。终不中道证于实际。若时无上正等菩提。因行善根一切成熟。尔时菩萨方证实际。便得无上正等菩提。是故善现。诸菩萨摩诃萨。行深般若波罗蜜多。摄受殊胜方便善巧。皆应如是于深法性审谛观察。若诸佛法未极圆满不应作证

尔时善现便白佛言。诸菩萨摩诃萨。甚为希有能为难事。谓虽行空而不住空。虽现入空定而不证实际。佛告善现。如是如是。如汝所说。所以者何。是诸菩萨于有情类誓不弃舍。谓发如是殊胜妙愿。若诸有情未得解脱。我终不舍加行善根。善现当知。是诸菩萨由起如是广大心故。为欲解脱一切有情。虽引发空无相无愿三三摩地。而由摄受方便善巧不证实际。所以者何。是诸菩萨方便善巧所护持故。常作是念。我终不舍一切有情而趣圆寂。由起此念方便善巧。故于中间不证实际。复次善现。若诸菩萨于甚深处。或已观察或当观察。谓空无相无愿等持三解脱门所行之处。是诸菩萨恒作是念。有情长夜起有情想行有所得。引生种种邪恶见趣。轮回生死受苦无穷。我为断彼邪恶见趣。应求无上正等菩提。为诸有情说深空法。令断彼执出生死苦。是故虽学空解脱门。而于中间不证实际。善现当知。是诸菩萨由起此念方便善巧。虽于中间不证实际。而不退失四无量定。所以者何。是诸菩萨甚深般若波罗蜜多方便善巧所摄受故。倍增白法诸根渐利。力觉道支转复增益。复次善现。是诸菩萨恒作是念。有情长夜行诸相中起种种执。由斯轮转受苦无穷。我为断彼诸相执故。应求无上正等菩提。为诸有情说无相法。令断相执出生死苦。由斯数入无相等持。善现当知。是诸菩萨由先成就方便善巧。及所起念。虽数现入无相等持。而于中间不证实际。虽于中间不证实际。而不退失慈悲喜舍及诸余定。所以者何。是诸菩萨甚深般若波罗蜜多方便善巧所摄受故。倍增白法诸根渐利。力觉道支转复增益。复次善现。是诸菩萨恒作是念。有情长夜其心常起常想乐想我想净想。由此引生颠倒执著。轮回生死受苦无穷。我为断彼四颠倒故。应求无上正等菩提。为诸有情说无倒法。谓说生死无常无乐无我无净。唯有涅槃微妙寂静。具足种种真实功德。由斯数入无愿等持。善现当知。是诸菩萨由先成就方便善巧。及所起念虽数现入无愿等持。而诸佛法未极圆满。终不中间证于实际。虽于中间不证实际。而不退失慈悲喜舍及诸余定。所以者何。是诸菩萨甚深般若波罗蜜多方便善巧所摄受故。倍增白法诸根渐利。力觉道支转复增益。复次善现。是诸菩萨恒作是念。有情长夜先已行有所得。今亦行有所得。先已行有相。今亦行有相。先已行颠倒。今亦行颠倒。先已行和合想。今亦行和合想。先已行虚妄想。今亦行虚妄想。先已行邪见。今亦行邪见。由斯轮转受苦无穷。我为断彼如是过失。应求无上正等菩提。为诸有情说甚深法。令彼过失皆永断除。不复轮回受生死苦。速证常乐真净涅槃。善现当知。是诸菩萨由深愍念一切有情。成就殊胜方便善巧甚深般若波罗蜜多所摄受故。于深法性常乐观察。谓空无相无愿无作无生无灭无起无尽无性实际。善现当知。是诸菩萨成就如是殊胜智见。若堕无相无作之法。或住三界俱无是处。善现当知。是诸菩萨成就如是殊胜功德。舍诸有情而趣圆寂。不证无上正等菩提。饶益有情定无是处


大般若波罗蜜多经卷第五百五十
大般若波罗蜜多经卷第五百五十一

　　　　三藏法师玄奘奉　诏译


　　第四分觉魔事品第二十一之二

复次善现。若诸菩萨欲证无上正等菩提。应审请问诸余菩萨。云何菩萨修习一切菩提分法。引发何心能令菩萨习空无相无愿无作无生无灭无起无尽无性实际而不作证。然修般若波罗蜜多。善现当知。若余菩萨得此问时作如是答。诸菩萨摩诃萨但应思惟。若空若无相乃至若实际不为显示。应念不舍一切有情摄受殊胜方便善巧。当知彼菩萨先未蒙诸佛授与无上正等菩提不退转记。所以者何。彼诸菩萨未能开示记别显了不退转地诸菩萨众不共法相。不如实知他所请问不退转地诸行状相。亦不能答。尔时善现便白佛言。颇有因缘知诸菩萨不退转不。佛告善现。亦有因缘知诸菩萨是不退转。谓有菩萨于深般若波罗蜜多。若闻不闻能如实答先所请问。能如实行不退转地诸菩萨行。由此因缘知彼菩萨是不退转。具寿善现。复次佛言。以何因缘有多菩萨。求学无上正等菩提。少有能作如实答者。佛告善现。虽多菩萨求学无上正等菩提。而少菩萨得受如是不退转地微妙慧记。若有得受如是记者。皆能于此作如实答。善现当知。是诸菩萨善根明净智慧深广。世间天人阿素洛等不能破坏。必证无上正等菩提。复次善现。若诸菩萨乃至梦中。亦不爱乐三界诸法。亦不称赞一切声闻独觉地法。虽观诸法如梦所见。而于实际不证不取。当知是为不退转地诸菩萨相。复次善现。若诸菩萨梦见如来应正等觉坐师子座。有无数量百千俱胝苾刍众等恭敬围绕而为说法。或见自身有如是事。当知是为不退转地诸菩萨相。复次善现。若诸菩萨梦见如来应正等觉三十二相八十随好圆满庄严。常光一寻周匝照曜。与无量众踊在虚空。现大神通说正法要。化作化士令往他方无边佛土施作佛事。或见自身有如是事。当知是为不退转地诸菩萨相。复次善现。若诸菩萨梦见狂贼破坏村城。或见火起焚烧聚落。或见师子虎狼猛兽毒蛇恶蝎欲来害身。或见怨家欲斩其首。或见父母妻子眷属临当命终。或见自身有余苦事欲相逼迫。虽见此等诸怖畏事。而不惊惧亦不忧恼。从梦觉已即能思惟三界非真皆如梦见。我得无上正等觉时。当为有情说三界法一切虚妄皆如梦境。当知是为不退转地诸菩萨相。复次善现。若诸菩萨乃至梦中见有地狱傍生鬼界诸有情类。便作是念。我当精勤修诸菩萨摩诃萨行。速趣无上正等菩提。我佛土中得无地狱傍生鬼界恶趣及名。从梦觉已亦作是念。善现当知。是诸菩萨当作佛时。国土清净定无恶趣及恶趣名。当知是为不退转地诸菩萨相。复次善现。若诸菩萨梦中见火烧地狱等诸有情类。或复见烧城邑聚落。便发誓愿。我若已受不退转记当证无上正等菩提。愿此大火即时顿灭变为清凉。若此菩萨作是愿已。梦中见火即时顿灭。当知已受不退转记。若此菩萨作是愿已。梦中见火不即顿灭。当知未受不退转记。复次善现。若诸菩萨觉时现见大火卒起烧诸城邑或烧聚落。便作是念。我在梦中或在觉位。曾见自有不退转地诸行状相未审虚实。若我所见是实有者。愿此大火即时顿灭变为清凉。善现当知。若此菩萨作是誓愿发诚谛言。尔时大火即为顿灭。当知已受不退转记。若此菩萨作是誓愿发诚谛言火不顿灭。当知未受不退转记。复次善现。若诸菩萨觉时见火烧诸城邑或烧聚落。便作是念。我在梦中或在觉位。曾见自有不退转地诸行状相。若我所见定是实有。必证无上正等菩提。愿此大火即时顿灭变为清凉。善现当知。此诸菩萨发是誓愿诚谛言已。尔时大火不为顿灭。然烧一家越置一家复烧一家。或烧一巷越置一巷复烧一巷。如是展转其火乃灭。是诸菩萨决定已受不退转记。然被烧者由彼有情造作增长坏正法业。彼由此业先堕恶趣。无量劫中受正苦果。今生人趣受彼余殃。或由此业当堕恶趣。经无量劫受正苦果。今在人趣先现少殃。当知是为不退转地诸菩萨相。复次善现。更有所余诸行状相。知是不退转菩萨摩诃萨。吾当为汝分别解说。汝应谛听极善思惟。善现答言。唯然愿说我等乐闻。佛告善现。若诸菩萨见有男子或有女人或有童男或有童女。现为非人之所魅著。受诸苦恼不能远离。便作是念。若诸如来应正等觉。知我已得清净意乐授我无上正等菩提不退转记。若我久发清净意乐。求证无上正等菩提。远离声闻独觉作意。不以声闻独觉作意求证无上正等菩提。若我当来必得无上正等菩提。能尽未来利益安乐诸有情类。若十方界现在实有无量如来应正等觉。说正法要饶益有情。彼诸如来应正等觉。无所不见无所不知。无所不解无所不证。现知见觉一切有情意乐差别。愿垂照察我心所念及诚谛言。若我实能修菩萨行。必证无上正等菩提。救拔有情生死苦者。愿是男子或此女人。或此童男或此童女。不为非人之所扰恼。彼随我语即当舍去。是诸菩萨作此语时。若彼非人不为去者。当知未受不退转记。若彼非人即为去者。当知已受不退转记复次善现。有诸菩萨未具修行一切佛法。未入菩萨正性离生。未免恶魔之所扰乱。于诸魔事未能觉知。未受菩提不退转记。不能自审善根厚薄。于少所修起增上慢。学诸菩萨发诚谛言。便为恶魔之所诳惑。谓彼菩萨见有男子或有女人。或有童男或有童女。现为非人之所魅著。受诸苦恼不能远离。即便轻尔发诚谛言。我若已从过去诸佛。受得无上正等菩提不退转记。令此男子或女人等。不为非人之所扰恼。彼随我语速当舍去。是诸菩萨作此语已。尔时恶魔为诳惑故。即便驱迫非人令去。所以者何。恶魔威力胜彼非人。是故非人受魔教敕即便舍去。时彼菩萨见此事已。欢喜踊跃作是念言。非人今去是吾威力。所以者何。非人随我所发誓愿即便放此。诸男女等无别缘故。是诸菩萨不能觉知恶魔所作。谓是己力妄生欢喜。恃此轻弄诸余菩萨。言我已从过去诸佛受得无上正等菩提不退转记。所发誓愿皆不唐捐。汝等未蒙诸佛授记。不应相学发诚谛言。设有要期必空无果。是诸菩萨轻弄毁蔑余菩萨故妄恃少能。于诸功德生长多种增上慢故。远离无上正等菩提。不能证得一切智智。是诸菩萨以无方便善巧力故。生长多种增上慢故。毁訾轻蔑余菩萨故。虽勤精进而堕声闻或独觉地。是诸菩萨薄福德故。所作善业发诚谛言皆动魔事。是诸菩萨不能亲近供养恭敬尊重赞叹真善知识。不能请问得不退转菩萨行相。不能咨受诸恶魔军所作事业。由斯魔缚转复坚牢。所以者何。是诸菩萨不久修行六到彼岸。远离般若波罗蜜多方便善巧。故为恶魔之所诳惑。是故菩萨应善觉知诸恶魔事勤修善业。复次善现。有诸菩萨未久修行六到彼岸。远离般若波罗蜜多方便善巧。故为恶魔之所诳惑。谓有恶魔为诳惑故。方便化作种种形像。至菩萨所作如是言。咄善男子。汝自知耶。过去诸佛已曾授汝大菩提记。汝于无上正等菩提。决定当得不复退转。汝身父母兄弟姊妹亲友眷属乃至七世名字差别我悉善知。汝身生在某方某国某城某邑某聚落中。汝在某年某月某日某时某宿相王中生。如是恶魔若见菩萨禀性柔软诸根昧钝。便诈记言。汝于先世所禀根性已曾如是。若见菩萨禀性刚强诸根明利。便诈记言。汝于先世所禀根性亦曾如是。若见菩萨居阿练若。或常乞食。或受一食。或一坐食。或一钵食。或居冢间。或居露地。或居树下。或粪扫衣。或但三衣。或常坐不卧。或如旧敷具。或少欲。或喜足。或乐远离。或乐寂定。或具正念。或具妙慧。或不重利养。或不贵名誉。或好廉俭不涂其足。或省睡眠。或离掉举。或好少言。或乐软语。如是恶魔见此菩萨种种行已。便诈记言。汝于先世亦曾如是。所以者何。汝今成就如是如是。殊胜功德世间同见。先世定应亦有如是殊胜功德。应自庆慰勿得自轻。时彼菩萨闻此恶魔说其过去当来功德。及说现在亲友自身名等功德。兼叹种种殊胜善根。欢喜踊跃起增上慢。凌蔑毁骂诸余菩萨。尔时恶魔知其闇钝生增上慢凌蔑他人。复告之言。汝定成就殊胜功德。过去如来已授汝记。汝于无上正等菩提。定当证得不复退转。已有如是瑞相现前。尔时恶魔为扰乱故。或矫现作出家形像。或矫现作在家形像。或矫现作父母兄弟姊妹亲友梵志师主天龙药叉人非人等种种形像。至此菩萨所居之处。作如是言。过去如来久已授汝大菩提记。汝于无上正等菩提。决定当得不复退转。所以者何。不退转地菩萨行相汝皆具有。应自尊重莫生疑惑。时此菩萨闻彼语已。增上慢心转复坚固。善现当知。如我所说不退转地诸行状相。是诸菩萨实皆未有。善现当知。是诸菩萨魔所执持。为魔所娆不得自在。所以者何。是诸菩萨于不退转诸行状相实皆非有。但闻恶魔诈说其德及名字等。生增上慢凌蔑毁骂诸余菩萨。是故善现。若诸菩萨欲得无上正等菩提。应善觉知诸恶魔事。复次善现。有诸菩萨魔所执持。为魔所魅但闻名字妄生执著。所以者何。是诸菩萨未善修行六到彼岸及余无量无边佛法。由此因缘令魔得便。是诸菩萨不能了知四魔行相。由此因缘令魔得便。是诸菩萨不能了知五取蕴等无量法门。亦不了知有情诸法名字实相。由此因缘令魔得便。方便化作种种形像。告菩萨言。汝所修行愿行已满。当得无上正等菩提。汝成佛时当得如是功德名号。谓彼恶魔知此菩萨长夜思愿。我成佛时当得如是功德名号。随其思愿而记说之。时此菩萨远离般若波罗蜜多方便善巧。闻魔记说作是念言。此人奇哉为我记说当得成佛功德名号。与我长夜思愿相应。由此故知过去诸佛必已授我大菩提记。我于无上正等菩提。决定当得不复退转。我成佛时必定当得如是功德尊贵名号。是诸菩萨如如恶魔或魔眷属。或魔所执诸沙门等。记说当来成佛名号。如是如是憍慢转增。我于未来定当作佛。获得如是功德名号。诸余菩萨无与我等。善现当知。如我所说不退转地诸行状相。此诸菩萨皆未成就。但闻魔说成佛虚名。便生憍慢轻弄毁蔑余菩萨众。由此因缘是诸菩萨。远离无上正等菩提。是诸菩萨远离般若波罗蜜多方便善巧。弃舍善友。为恶知识所摄受故。当堕声闻或独觉地。善现当知。是诸菩萨或有此身。还得正念至诚悔过舍憍慢心。亲近供养真净善友。彼虽流转生死多时。而后复依甚深般若波罗蜜多。渐次修学当证无上正等菩提。善现当知。是诸菩萨若有此身不得正念。不能悔过不舍慢心。不乐亲承真净善友。彼定流转生死多时。后虽精进修诸善业。而堕声闻或独觉地。譬如苾刍求声闻果。于四重罪若随犯一。便非沙门非释迦子。彼于现在定不能得预流等果。妄执虚名菩萨亦尔。但闻魔说成佛空名。便起慢心轻弄毁蔑余菩萨众。当知此罪过彼苾刍所犯四重无边倍数。置彼苾刍所犯四重。此菩萨罪过五无间亦无量倍。所以者何。是诸菩萨实不成就殊胜功德。闻恶魔说成佛虚名。便自憍慢轻余菩萨。是故此罪过五无间无量倍数。由此当知。若诸菩萨欲证无上正等菩提。应善觉知如是记说虚名号等微细魔事。复次善现。有诸菩萨修远离行。谓隐山林空泽旷野。居阿练若宴坐思惟。时有恶魔来至其所。恭敬赞叹远离功德。谓作是言。善哉大士。能修如是真远离行。此远离行一切如来应正等觉共所称赞。天帝释等诸天神仙。皆共守护供养尊重。应常住此勿往余处。善现当知。我不称叹诸菩萨众常乐寂静居阿练若旷野山林宴坐思惟修远离行

尔时善现便白佛言。诸菩萨众应修何等真远离行。而佛世尊今作是说。我不称叹诸菩萨众常乐寂静居阿练若。旷野山林宴坐思惟修远离行。佛告善现。若诸菩萨或居山林空泽旷野阿练若处。或住城邑聚落王都喧杂之处。但能远离烦恼恶业及诸声闻独觉作意。行深般若波罗蜜多方便善巧及修诸余殊胜功德。是名菩萨真远离行。此远离行一切如来应正等觉共所称叹。诸佛世尊皆共开许。诸菩萨众常应修学。若昼若夜应正思惟精进修行此远离法。是名菩萨修远离行。此远离行不杂声闻独觉作意。不杂一切烦恼恶业。离诸喧杂毕竟清净。令诸菩萨疾证无上正等菩提。能尽未来度有情众。善现当知。魔所称赞隐于山林空泽旷野阿练若处。弃胜卧具宴坐思惟。非诸菩萨真远离行。所以者何。彼远离行犹有喧杂。谓彼或杂恶业烦恼。或杂声闻独觉作意。于深般若波罗蜜多方便善巧。不能精进信受修学。不能圆满一切智智。善现当知。有诸菩萨虽乐修行魔所称赞远离行法。而起憍慢不清净心。轻蔑毁呰诸余菩萨摩诃萨众。谓有菩萨摩诃萨众虽居城邑聚落王都。而心清净不杂种种烦恼恶业及诸声闻独觉作意。精勤修学波罗蜜多及余无量菩提分法。成熟有情严净佛土。虽居愦闹而心寂静。常乐修习真远离行。彼于如是真净菩萨摩诃萨众。心生憍慢轻弄毁呰诽谤凌蔑。善现当知。是诸菩萨远离般若波罗蜜多方便善巧。虽居旷野百逾缮那。其中绝无诸恶禽兽蛇蝎盗贼。唯有鬼神罗刹娑等游止其中。彼居如是阿练若处。虽经一年或五或十或复乃至百千俱胝若过是数修远离行。而不了知真远离行。谓诸菩萨虽居愦闹而心寂静。远离种种烦恼恶业及诸声闻独觉作意。发趣无上正等菩提。善现当知。是诸菩萨虽居旷野经历多时。而杂声闻独觉作意。于彼二地深生乐著。依二地法修远离行。复于此行深生耽染。彼虽如是修远离行。而不称顺诸佛之心。善现当知。我所称叹诸菩萨众真远离行。是诸菩萨都不成就。彼于真净远离行中。亦不见有相似行相。所以者何。彼于如是真远离行不生爱乐。但乐勤修声闻独觉空远离行。善现当知。是诸菩萨修不真净远离行时。魔来空中欢喜赞叹。告言大士。善哉善哉。汝能勤修真远离行。此远离行一切如来应正等觉共所称叹。汝于此行精勤修学。疾证无上正等菩提。善现当知。是诸菩萨执著如是二乘所修远离行法以为最胜。轻弄毁蔑住菩萨乘虽居愦闹而心寂静成调善法。诸苾刍等言。彼不能修远离行。身居愦闹心不寂静无调善法。善现当知。是诸菩萨于佛所赞住真远离行菩萨摩诃萨轻弄毁呰。谓居愦闹心不寂静。不能勤修真远离行。于诸如来所不称赞。住真喧杂行菩萨摩诃萨尊重赞叹。谓不喧杂其心寂静。能正修行真远离行。善现当知。是诸菩萨于应亲近恭敬供养如世尊者。而不亲近供养恭敬反加轻蔑。于应远离。不应亲近恭敬供养如恶友者。而反亲近供养恭敬如事世尊。善现当知。是诸菩萨远离般若波罗蜜多方便善巧。妄起种种分别执著。所以者何。彼作是念。我所修学是真远离。故为非人称赞护念。居城邑者身心扰乱。谁当护念称赞敬重。是诸菩萨由此因缘心多憍慢。轻蔑毁呰诸余菩萨。烦恼恶业昼夜增长。善现当知。是诸菩萨于余菩萨。为旃荼罗秽污菩萨摩诃萨众。虽似菩萨摩诃萨相。而是天上人中大贼。诳惑天人阿素洛等。其身虽服沙门法衣。而心常怀盗贼意乐。诸有发趣菩萨乘者。不应亲近供养恭敬尊重赞叹如是恶人。所以者何。此诸人等怀增上慢。外似菩萨内多烦恼。是故善现。若菩萨摩诃萨真实不舍一切智智。不弃无上正等菩提。深心欣求一切智智。欲得无上正等菩提。普为利乐诸有情者。不应亲近供养恭敬尊重赞叹如是恶人。善现当知。诸菩萨摩诃萨常应精进修自事业。厌离生死不著三界。于彼恶贼旃荼罗人。常应发心慈悲喜舍。应作是念。我不应起如彼恶人所起过患。设当失念如彼暂起。即应觉知令速除灭。是故善现。诸菩萨摩诃萨欲证无上正等菩提。当善觉知诸恶魔事。应勤精进远离除灭如彼菩萨所起过患。勤求无上正等菩提。善现当知。如是学者是为菩萨方便善巧。如实觉知诸恶魔事

　　第四分善友品第二十二之一

尔时世尊复告善现。若菩萨摩诃萨。深心欲证无上菩提。常应亲近供养恭敬尊重赞叹真净善友。具寿善现便白佛言。何等名为诸菩萨摩诃萨真净善友。佛告善现。一切如来应正等觉。是诸菩萨摩诃萨众真净善友。一切不退转菩萨摩诃萨亦是菩萨摩诃萨众真净善友。若余菩萨及诸声闻并余善士能为菩萨宣说开示甚深般若波罗蜜多相应法门。教诫教授诸菩萨众。令种善根修菩萨行速圆满者。亦是菩萨摩诃萨众真净善友。甚深般若波罗蜜多相应经典。亦是菩萨摩诃萨众真净善友。复次善现。布施净戒安忍精进静虑般若波罗蜜多。当知亦是诸菩萨众真净善友。善现当知。如是六种波罗蜜多。亦是菩萨摩诃萨师。如是六种波罗蜜多。亦是菩萨摩诃萨导。如是六种波罗蜜多。亦是菩萨摩诃萨明。如是六种波罗蜜多。亦是菩萨摩诃萨照。如是六种波罗蜜多。亦是菩萨摩诃萨舍。如是六种波罗蜜多。亦是菩萨摩诃萨护。如是六种波罗蜜多。亦是菩萨摩诃萨归。如是六种波罗蜜多。亦是菩萨摩诃萨趣。如是六种波罗蜜多。亦是菩萨摩诃萨洲。如是六种波罗蜜多。亦是菩萨摩诃萨父。如是六种波罗蜜多。亦是菩萨摩诃萨母。如是六种波罗蜜多。能令菩萨摩诃萨众得微妙智生如实觉。疾证无上正等菩提。所以者何。一切菩萨摩诃萨众。皆因六种波罗蜜多。修习般若波罗蜜多究竟圆满。善现当知。过去如来应正等觉。已证无上正等菩提已般涅槃。彼佛世尊。皆依六种波罗蜜多生一切智。未来如来应正等觉。当证无上正等菩提当般涅槃。彼佛世尊亦依六种波罗蜜多生一切智。现在十方无量无数无边世界一切如来应正等觉。现证无上正等菩提。现为有情宣说正法。彼佛世尊。亦依六种波罗蜜多生一切智。今我如来应正等觉。现证无上正等菩提。现为有情宣说正法。亦依六种波罗蜜多生一切智。何以故。如是六种波罗蜜多。普能摄受三十七种菩提分法。若四梵住。若四摄事。若余无量无边佛法。若诸佛智。若自然智。不思议智。无敌对智。一切智智。悉皆摄在如是六种波罗蜜多。是故我说如是六种波罗蜜多。是诸菩萨摩诃萨众真净善友。与诸菩萨摩诃萨众。为师为导。为明为照。为舍为护。为归为趣。为洲父母。能令菩萨摩诃萨众得微妙智。生如实觉。疾证无上正等菩提。作诸有情不希报友。是故善现。诸菩萨摩诃萨。应学六种波罗蜜多。复次善现。诸菩萨摩诃萨。欲学六种波罗蜜多。应于般若波罗蜜多甚深经典。至心听闻受持读诵。观察义趣请决所疑。所以者何。如是般若波罗蜜多。能与六种波罗蜜多。为尊为导。能示能转。为生养母。所以者何。若离般若波罗蜜多。则无前五波罗蜜多。虽有布施净戒安忍精进静虑。而不名为能到彼岸。是故善现。诸菩萨摩诃萨。欲得不随他教行。欲住不随他教地。欲断一切有情疑。欲满一切有情愿。欲严净佛土。欲成熟有情。应学般若波罗蜜多。所以者何。于此般若波罗蜜多甚深经中。广说菩萨摩诃萨众所应学法。一切菩萨摩诃萨众。皆于其中应勤修学。若勤修学甚深般若波罗蜜多方便善巧。定证无上正等菩提。能尽未来利乐一切

尔时善现便白佛言。甚深般若波罗蜜多以何为相。佛告善现。甚深般若波罗蜜多无著为相。具寿善现复白佛言。颇有因缘甚深般若波罗蜜多无著之相。余一切法可说亦有无著相耶。佛告善现。如是如是。有因缘故。甚深般若波罗蜜多无著之相。余一切法亦可说有此无著相。所以者何。以一切法无不皆如甚深般若波罗蜜多。是空远离。是故善现。甚深般若波罗蜜多由无著相是空远离。余一切法由无著相亦空远离。具寿善现复白佛言。若一切法皆空远离。云何有情可得施设有染有净。世尊。非空远离法可说有染有净。世尊。非空远离能证无上正等菩提。非离空远离有别法可得能证无上正等菩提。世尊云何。令我解佛所说甚深义趣。佛告善现。于意云何。有情长夜有我我所心执我我所不。善现答言。如是世尊。如是善逝。有情长夜有我我所心执著我我所。佛告善现。于意云何。有情所执我及我所空远离不。善现答言。如是世尊。如是善逝。有情所执我及我所皆空远离。佛告善现。于意云何。岂不有情由我我所执流转生死。善现答言。如是世尊。如是善逝。诸有情类由我我所执流转生死。佛告善现。如是有情流转生死。施设杂染及清净者。由诸有情虚妄执著我及我所说有杂染。而于其中无杂染者。由诸有情不妄执著我及我所说有清净。而于其中无清净者。是故善现。虽一切法皆空远离。而诸有情亦可施设有染有净。善现当知。若菩萨摩诃萨能如是行。名行般若波罗蜜多。具寿善现便白佛言。甚奇世尊。希有善逝。虽一切法皆空远离。而诸有情有染有净。世尊。若菩萨摩诃萨。能如是行则不行色。亦不行受想行识。世尊。若菩萨摩诃萨能如是行。世间天人阿素洛等皆不能伏。世尊。若菩萨摩诃萨能如是行。便胜一切声闻独觉所行之行至无胜处。所以者何。以诸佛性及如来性自然觉性一切智性皆不可胜。世尊。诸菩萨摩诃萨由此般若波罗蜜多相应作意。昼夜安住方便善巧。趣向无上正等菩提。疾证无上正等菩提。佛告善现。如是如是如汝所说。复次善现。于意云何。假使于此赡部洲中一切有情。非前非后皆得人身。得人身已皆发无上正等觉心。既发心已修诸菩萨摩诃萨行。皆证无上正等菩提。有善男子善女人等尽其形寿。以诸世间上妙乐具。供养恭敬尊重赞叹此诸如来应正等觉。复持如是所集善根。与诸有情平等共有回向无上正等菩提。是善男子善女人等。由此因缘得福多不。善现答言。甚多世尊。甚多善逝。佛告善现若善男子善女人等。于大众中宣说如是甚深般若波罗蜜多。施设建立分别开示令其易解。及住如是甚深般若波罗蜜多相应作意。此善男子善女人等。由是因缘所获功德。甚多于前无量无数。复次善现。于意云何。假使于此赡部洲中一切有情。非前非后皆得人身。得人身已皆发无上正等觉心。既发心已尽其形寿。以诸世间一切乐具。恭敬布施一切有情。复持如是布施善根。与诸有情平等共有回向无上正等菩提。是诸菩萨摩诃萨众。由此因缘得福多不。善现答言。甚多世尊。甚多善逝。佛告善现。若菩萨摩诃萨下至一日。安住般若波罗蜜多相应作意所获功德。甚多于前无量无数。所以者何。诸菩萨摩诃萨如如昼夜安住般若波罗蜜多相应作意。如是如是。堪为一切有情福田。所以者何。是菩萨摩诃萨所起慈心。诸有情类无能及者。唯除如来应正等觉。何以故。一切如来应正等觉无与等故。一切如来应正等觉无譬喻故。一切如来应正等觉所成就法不思议故。善现。云何是菩萨摩诃萨能引尔许殊胜功德。善现当知。是菩萨摩诃萨成就如是殊胜般若波罗蜜多。由此般若波罗蜜多。见诸有情受诸苦恼如被刑戮起大悲心。复以天眼观诸世间。见有无边诸有情类。成无间业堕无暇处受诸剧苦。或为见网之所覆蔽不得正道。或复见有诸有情类。堕无暇处离诸有暇。见如是等诸有情已生大厌怖。普缘一切有情世间。起大慈悲相应作意。我当普为一切有情作大依护。我当解脱一切有情所受苦恼。虽作是念。而不住此想亦不住余想。善现当知。是名菩萨摩诃萨众大慧光明。能证无上正等菩提。善现当知。是菩萨摩诃萨由住此住。能作一切世间福田。虽未证得一切智智。而于无上正等菩提得不退转。堪受施主衣服饮食卧具医药及余资具。善现当知。是菩萨摩诃萨善住般若波罗蜜多。故能毕竟报施主恩。亦能亲近一切智智。是故善现。若菩萨摩诃萨。欲不虚受国王大臣及诸有情所有信施。欲示有情真净道路。欲为有情作大明照。欲脱有情生死牢狱。欲施有情清净法眼。应常安住甚深般若波罗蜜多相应作意。善现当知。若菩萨摩诃萨。常住般若波罗蜜多相应作意。是菩萨摩诃萨。于此作意恒时忆念。不令诸余作意暂起。所有言说亦与般若波罗蜜多理趣相应。善现当知。是菩萨摩诃萨昼夜精勤。恒住般若波罗蜜多相应作意无时暂舍。譬如有人。先未曾有末尼宝珠。后时遇得欢喜自庆。遇缘还失生大忧恼。常怀叹惜未尝离念。思当何计还得此珠。彼人由是相应作意。缘此宝珠无时暂舍。诸菩萨摩诃萨亦复如是。应常安住甚深般若波罗蜜多相应作意。若不安住甚深般若波罗蜜多相应作意。则为丧失一切智智相应作意。是故善现。诸菩萨摩诃萨。于深般若波罗蜜多相应作意。应常安住无得暂舍。尔时善现便白佛言。若一切法及诸作意。皆离自性空无所有。云何菩萨摩诃萨不离般若波罗蜜多一切智智相应作意。佛告善现。若菩萨摩诃萨知一切法及诸作意。皆离自性空无所有。是菩萨摩诃萨不离般若波罗蜜多一切智智相应作意。所以者何。甚深般若波罗蜜多一切智智及诸作意皆离自性空无所有。此中一切增减俱无。若正通达即名不离。具寿善现复白佛言。若深般若波罗蜜多自性常空无增无减。云何菩萨摩诃萨众。修证般若波罗蜜多。便得无上正等菩提。佛告善现。诸菩萨摩诃萨修证般若波罗蜜多。于一切法无增无减。于菩萨摩诃萨亦无增减。如深般若波罗蜜多自性空故无增无减。诸法菩萨亦复如是。若菩萨摩诃萨能如是知。是则名为修证般若波罗蜜多。由此因缘能疾证得所求无上正等菩提。善现当知。若菩萨摩诃萨闻说如是甚深般若波罗蜜多无增减时。不惊不怖不沈不没亦无犹豫。是菩萨摩诃萨行深般若波罗蜜多。已到究竟安住菩萨不退转地。疾证无上正等菩提。能尽未来度有情众


大般若波罗蜜多经卷第五百五十一
大般若波罗蜜多经卷第五百五十二

　　　　三藏法师玄奘奉　诏译


　　第四分善友品第二十二之二

尔时具寿善现复白佛言。世尊。为即般若波罗蜜多能行般若波罗蜜多不。不尔善现。世尊。为离般若波罗蜜多有法可得能行般若波罗蜜多不。不尔善现。世尊。为即般若波罗蜜多空能行般若波罗蜜多不。不尔善现。世尊。为离般若波罗蜜多空有法可得能行般若波罗蜜多不。不尔善现。世尊。为即空能行般若波罗蜜多不。不尔善现。世尊。为离空有法可得能行般若波罗蜜多不。不尔善现。世尊。为即空能行空不。不尔善现。世尊。为离空有法可得能行空不。不尔善现。世尊。为即般若波罗蜜多能行空不。不尔善现。世尊。为离般若波罗蜜多有法可得能行空不。不尔善现。世尊。为即色能行般若波罗蜜多不。不尔善现。世尊。为离色有法可得能行般若波罗蜜多不。不尔善现。世尊。为即受想行识能行般若波罗蜜多不。不尔善现。世尊。为离受想行识有法可得能行般若波罗蜜多不。不尔善现。世尊。为即色空能行般若波罗蜜多不。不尔善现。世尊。为离色空有法可得能行般若波罗蜜多不。不尔善现。世尊。为即受想行识空能行般若波罗蜜多不。不尔善现。世尊。为离受想行识空有法可得能行般若波罗蜜多不。不尔善现。世尊。为即色能行空不。不尔善现。世尊。为离色有法可得能行空不。不尔善现。世尊。为即受想行识能行空不。不尔善现。世尊。为离受想行识有法可得能行空不。不尔善现。世尊。为即色空能行空不。不尔善现。世尊。为离色空有法可得能行空不。不尔善现。世尊。为即受想行识空能行空不。不尔善现。世尊。为离受想行识空有法可得能行空不。不尔善现。世尊。为即一切法能行般若波罗蜜多不。不尔善现。世尊。为离一切法有法可得能行般若波罗蜜多不。不尔善现。世尊。为即一切法空能行般若波罗蜜多不。不尔善现。世尊。为离一切法空有法可得能行般若波罗蜜多不。不尔善现。世尊。为即一切法能行空不。不尔善现。世尊。为离一切法有法可得能行空不。不尔善现。世尊。为即一切法空能行空不。不尔善现。世尊。为离一切法空有法可得能行空不。不尔善现。尔时善现便白佛言。若尔诸菩萨摩诃萨。以何等法能行般若波罗蜜多及能行空佛告善现。于意云何。汝见有法能行般若波罗蜜多及能行空不。善现对曰。不也世尊。佛告善现。于意云何。汝见有般若波罗蜜多及见有空是菩萨摩诃萨所行处不。善现对曰。不也世尊。佛告善现于意云何。汝所不见法是法可得不。善现对曰不也世尊。佛告善现。于意云何。不可得法有生灭不。善现对曰。不也世尊。佛告善现。汝所不见所不得法。所有实相。即是菩萨无生法忍。若菩萨摩诃萨成就如是无生法忍。便于无上正等菩提堪得受记。善现当知。是菩萨摩诃萨。于佛十力四无所畏四无碍解大慈大悲大喜大舍及十八佛不共法等无量无边殊胜功德。名能精进如实行者。若能如是精进修行。不得无上正等觉智。一切相智。大智妙智。一切智智。大商主智。无有是处。具寿善现复白佛言。诸菩萨摩诃萨。为以一切法无生法性。于佛无上正等菩提得受记不。不尔善现。世尊。诸菩萨摩诃萨。为以一切法有生法性。于佛无上正等菩提得受记不。不尔善现。世尊。诸菩萨摩诃萨。为以一切法有生无生法性。于佛无上正等菩提得受记不。不尔善现。世尊。诸菩萨摩诃萨。为以一切法非有生非无生法性。于佛无上正等菩提得受记不。不尔善现。尔时善现便白佛言。若尔云何诸菩萨摩诃萨。于佛无上正等菩提堪得受记。佛告善现。于意云何。汝见有法于佛无上正等菩提得受记不。善现对曰。不也世尊。我不见法于佛无上正等菩提堪得受记。亦不见法于佛无上正等菩提有能证者证时证处。及由此证若所证法皆亦不见。何以故。以一切法皆无所得。于一切法无所得中。能证所证证时证处。及由此证不可得故。佛告善现。如是如是如汝所说。善现当知。若菩萨摩诃萨。于一切法无所得时不作是念。我于无上正等菩提当能证得。我用是法于如是时于如是处证得无上正等菩提

　　第四分天主品第二十三

尔时天帝释白佛言。世尊。如是般若波罗蜜多。最为甚深难见难觉。尔时佛告天帝释言。如是如是如汝所说。憍尸迦。如是般若波罗蜜多最为甚深。如是般若波罗蜜多难见难觉。憍尸迦。虚空甚深故如是般若波罗蜜多最为甚深。虚空难见难觉故如是般若波罗蜜多难见难觉。何以故。憍尸迦。如是般若波罗蜜多。自性远离都无所有如虚空故。时天帝释复白佛言。非少善根诸有情类。能于如是甚深难见难觉般若波罗蜜多。至心听闻受持读诵精勤修学如理思惟。广为有情分别解说。尔时佛告天帝释言。如是如是如汝所说。憍尸迦。非少善根诸有情类。能于如是甚深难见难觉般若波罗蜜多。至心听闻受持读诵精勤修学如理思惟。广为有情分别解说。或能书写广令流布。是诸有情功德无量。憍尸迦。假使于此赡部洲中一切有情。悉皆成就十善业道。于意云何。是诸有情功德多不。天帝释曰。甚多世尊。甚多善逝。佛言。憍尸迦。有善男子善女人等。于此般若波罗蜜多甚深经典。至心听闻受持读诵精勤修学如理思惟。广为有情分别解说。或能书写广令流布。是善男子善女人等。所获福聚于前功德。百倍为胜千倍为胜。乃至邬波尼杀昙倍亦复为胜。尔时会中有一苾刍。告天帝释。憍尸迦。若善男子善女人等。于此般若波罗蜜多甚深经典。至心听闻受持读诵精勤修学如理思惟。广为有情分别解说。或复书写广令流布。是善男子善女人等。所获福聚胜于仁者。天帝释言。是善男子善女人等。初一发心尚胜于我。况于般若波罗蜜多甚深经典。至心听闻受持读诵精勤修学如理思惟。广为有情分别解说。或复书写广令流布。苾刍当知。是菩萨摩诃萨所获福聚。亦胜一切世间天人阿素洛等所有功德。苾刍当知。是菩萨摩诃萨所获福聚非唯普胜世间天人阿素洛等所有功德。亦胜一切预流一来不还阿罗汉独觉所有功德。苾刍当知。是菩萨摩诃萨所获福聚。非唯普胜一切预流一来不还阿罗汉独觉所有功德。亦胜一切菩萨摩诃萨远离般若波罗蜜多方便善巧为大施主修行布施。苾刍当知。是菩萨摩诃萨所获福聚。亦胜一切菩萨摩诃萨远离般若波罗蜜多方便善巧。常所修学清净尸罗。无缺尸罗。无隙尸罗。无杂尸罗。无秽尸罗。圆满戒蕴。苾刍当知。是菩萨摩诃萨所获福聚。亦胜一切菩萨摩诃萨。远离般若波罗蜜多方便善巧。常所修学圆满安忍。圆满寂静。无嗔无恨。乃至燋木亦无害心究竟安忍。苾刍当知。是菩萨摩诃萨所获福聚。亦胜一切菩萨摩诃萨远离般若波罗蜜多方便善巧。常所修学勇猛精进。不舍善轭无怠无下。身语意业圆满精进。苾刍当知。是菩萨摩诃萨所获福聚。亦胜一切菩萨摩诃萨远离般若波罗蜜多方便善巧。常所修学可爱静虑可乐静虑。勇健静虑。安住静虑。自在静虑。圆满静虑。苾刍当知。是菩萨摩诃萨所获福聚。亦胜一切菩萨摩诃萨远离般若波罗蜜多方便善巧。常所修学诸余善根。苾刍当知。是菩萨摩诃萨。如说修行甚深般若波罗蜜多。有方便善巧故。皆胜一切世间天人阿素洛等。亦胜一切声闻独觉。亦胜一切远离般若波罗蜜多方便善巧诸菩萨众。所以者何。是菩萨摩诃萨如说修行甚深般若波罗蜜多。于深般若波罗蜜多究竟随转。是菩萨摩诃萨。能绍一切智智种性令不断绝。常不远离诸佛菩萨真净善友。是菩萨摩诃萨如是修行殊胜净行。常不远离妙菩提座。降伏众魔制诸外道。是菩萨摩诃萨如是学时。方便善巧。常能济拔溺烦恼泥诸有情类。是菩萨摩诃萨如是学时。方便善巧。常学菩萨摩诃萨众所应学法。不学声闻独觉乘等所应学法。苾刍当知。是菩萨摩诃萨于深般若波罗蜜多如是学时。诸天神众皆大欢喜。护世四王各领天众来至其所。供养恭敬尊重赞叹。咸作是言。善哉大士。当勤精进学诸菩萨摩诃萨众所应学法。勿学声闻独觉乘等所应学法。若如是学疾当安坐妙菩提座。速证无上正等菩提。如先如来应正等觉受四天王所奉四钵。汝亦当受如昔护世四大天王奉上四钵。我亦当奉。苾刍当知。是菩萨摩诃萨如是学时。我等天帝尚领天众来至其所。供养恭敬尊重赞叹。况余天神不诣其所。苾刍当知。是菩萨摩诃萨如是学时。一切如来应正等觉。及诸菩萨摩诃萨众。并诸天龙阿素洛等常随护念。由此因缘是菩萨摩诃萨。一切世间险难危厄。身心忧苦皆不侵害。世间所有四大相违种种疾病。皆于身中永无所有。唯除重业转现轻受。苾刍当知。是菩萨摩诃萨。如说修行甚深般若波罗蜜多方便善巧。获如是等现世功德。后世功德无量无边。时阿难陀窃作是念。天主帝释为自辩才赞说如是甚深般若波罗蜜多及诸菩萨功德胜利。为是如来威神之力。时天帝释承佛威神。知阿难陀心之所念白言。大德。我所赞说甚深般若波罗蜜多。及诸菩萨功德胜利。皆是如来威神之力。尔时佛告阿难陀言。如是如是。今天帝释。赞说如是甚深般若波罗蜜多及诸菩萨功德胜利。当知皆是如来神力非自辩才。所以者何。甚深般若波罗蜜多及诸菩萨摩诃萨众功德胜利。定非一切世间天人阿素洛等所能赞说

　　第四分无杂无异品第二十四

尔时佛告阿难陀言。若时菩萨摩诃萨。思惟般若波罗蜜多。习学般若波罗蜜多。修行般若波罗蜜多。是时三千大千世界一切恶魔皆生犹豫。咸作是念。此菩萨摩诃萨为于中间证于实际。退堕声闻或独觉地。为趣无上正等菩提。能尽未来利乐一切。复次庆喜。若时菩萨摩诃萨安住般若波罗蜜多。是时恶魔生大忧苦。身心战栗如中毒箭。复次庆喜。若时菩萨摩诃萨修行般若波罗蜜多。是时恶魔来到其所。化作种种可怖畏事。所谓刀剑恶兽毒蛇。猛火炽燃四方俱发。欲令菩萨身心惊惧。迷失无上正等觉心。于所修行心生退屈。乃至发起一念乱意。障碍无上正等菩提。是彼恶魔深心所愿。尔时庆喜便白佛言。为诸菩萨摩诃萨修行般若波罗蜜多时。皆为恶魔之所扰乱。为有扰乱不扰乱者。佛告庆喜。非诸菩萨摩诃萨修行般若波罗蜜多时。皆为恶魔之所扰乱。然有扰乱不扰乱者。具寿庆喜复白佛言。何等菩萨摩诃萨修行般若波罗蜜多时。为诸恶魔之所扰乱。何等菩萨摩诃萨修行般若波罗蜜多时。不为恶魔之所扰乱。佛告庆喜。若菩萨摩诃萨。先世闻说甚深般若波罗蜜多。无信解心毁訾诽谤。是菩萨摩诃萨。修行般若波罗蜜多时。便为恶魔之所扰乱。若菩萨摩诃萨先世闻说甚深般若波罗蜜多。有信解心不起毁谤。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨闻说如是甚深般若波罗蜜多。疑惑犹豫为有为无为实不实。是菩萨摩诃萨修行般若波罗蜜多时。便为恶魔之所扰乱。若菩萨摩诃萨闻说如是甚深般若波罗蜜多。其心都无疑惑犹豫信定实有。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨远离善友。为诸恶友之所摄持。不闻般若波罗蜜多甚深义处。由不闻故不能解了。不解了故不能修习。不修习故不能请问。云何应修甚深般若波罗蜜多。云何应学甚深般若波罗蜜多。是菩萨摩诃萨修行般若波罗蜜多时。便为恶魔之所扰乱。若菩萨摩诃萨亲近善友。不为恶友之所摄持。得闻般若波罗蜜多甚深义处。由得闻故便能解了。由解了故即能修习。由修习故便能请问。云何应修甚深般若波罗蜜多。云何应学甚深般若波罗蜜多。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨远离般若波罗蜜多。摄受赞叹非真妙法。是菩萨摩诃萨修行般若波罗蜜多时。便为恶魔之所扰乱。若菩萨摩诃萨亲近般若波罗蜜多。不摄不赞非真妙法。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨。远离般若波罗蜜多。于真妙法毁呰诽谤。尔时恶魔便作是念。今此菩萨与我为伴。由彼毁谤真妙法故。便有无量初学大乘诸菩萨众。于真妙法亦生毁谤。由此因缘。我愿圆满。虽有无量新学大乘诸菩萨众与我为伴。然不能令我愿满足。今此菩萨与我为伴。令我所愿一切满足故此菩萨是我真伴。我应摄受令增势力。是菩萨摩诃萨修行般若波罗蜜多时。便为恶魔之所扰乱。若菩萨摩诃萨亲近般若波罗蜜多。于真妙法赞叹信受。亦令无量新学大乘诸菩萨众。于真妙法赞叹信受。由此恶魔愁忧惊怖。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨。闻说般若波罗蜜多甚深经时作如是语。如是般若波罗蜜多理趣甚深难见难觉。何用宣说听闻受持读诵思惟精勤修学书写流布。此经典为我尚不能得其源底。况余薄福浅智者哉。时有无量新学大乘诸菩萨等。闻其所说心皆惊怖。便退无上正等觉心。堕于声闻或独觉地。是菩萨摩诃萨修行般若波罗蜜多时。便为恶魔之所扰乱。若菩萨摩诃萨闻说般若波罗蜜多甚深经时作如是语。如是般若波罗蜜多理趣甚深难见难觉。若不宣说听闻受持读诵思惟精勤修学书写流布。能证无上正等菩提必无是处。时有无量新学大乘诸菩萨等。闻其所说欢喜踊跃。便于般若波罗蜜多。常乐听闻受持读诵。令善通利如理思惟精进修行。为他演说书写流布。求趣无上正等菩提。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨恃己所有功德善根。轻余菩萨摩诃萨众。谓作是言。我能安住真远离行。汝等皆无。我能修习真远离行。汝等不能。尔时恶魔欢喜踊跃。言此菩萨是吾伴侣。流转生死未有出期。所以者何。是诸菩萨恃己所有功德善根。轻余菩萨摩诃萨众。便远无上正等菩提。不能精勤空我境界。是菩萨摩诃萨修行般若波罗蜜多时。便为恶魔之所扰乱。若菩萨摩诃萨不恃己有功德善根轻余菩萨摩诃萨众。虽常精进修诸善法。而不执著诸善法相。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨自恃名姓及所修习杜多功德。轻蔑诸余修胜善法诸菩萨众。常自赞叹毁呰他人。实无不退转菩萨摩诃萨诸行状相。而谓实有起诸烦恼言。汝等无菩萨名姓唯我独有。由增上慢轻余菩萨。尔时恶魔便大欢喜作如是念。今此菩萨令我国土宫殿不空。增益地狱傍生鬼界。是时恶魔助其神力。令转增益威势辩才。由此多人信受其语。因斯劝发同彼恶见。同恶见已随彼邪学。随邪学已烦恼炽盛。心颠倒故诸所发起身语意业。皆能感得不可爱乐衰损苦果。由此因缘增长地狱傍生鬼界。令魔宫殿国土充满。由此恶魔欢喜踊跃。诸有所作随意自在。是菩萨摩诃萨修行般若波罗蜜多时。便为恶魔之所扰乱。若菩萨摩诃萨不恃己有虚妄姓名。及所修习杜多功德。轻蔑诸余修胜善法诸菩萨众。于诸功德离增上慢。常不自赞亦不毁他。能善觉知诸恶魔事。是菩萨摩诃萨修行般若波罗蜜多时。不为恶魔之所扰乱。复次庆喜。若时菩萨摩诃萨与求声闻独觉乘者。更相毁蔑斗诤诽谤。是时恶魔见此事已。便作是念。今此菩萨虽远无上正等菩提而不极远。虽近地狱傍生鬼界而不甚近。作是念已。虽生欢喜而不踊跃。若时菩萨摩诃萨与诸菩萨摩诃萨众。更相毁蔑斗诤诽谤。是时恶魔见此事已。便作是念。此二菩萨极远无上正等菩提。甚近地狱傍生鬼界。作是念已欢喜踊跃。增其威势令二朋党斗诤不息。使余无量无边有情。皆于大乘深心厌离。是菩萨摩诃萨修行般若波罗蜜多时。便为恶魔之所扰乱。若菩萨摩诃萨与求声闻独觉乘者。不相毁蔑斗诤诽谤。方便化导令趣大乘。或令勤修自乘胜善。与求无上正等菩提善男子等。不相毁蔑斗诤诽谤。更相教诲修胜善法。速趣无上正等菩提。转妙法轮度有情众。是菩萨摩诃萨修行般若波罗蜜多时。不为恶魔之所扰乱。复次庆喜。若菩萨摩诃萨未得无上正等菩提不退转记。于得无上正等菩提不退转记诸菩萨摩诃萨起损害心。斗诤轻蔑骂辱诽谤。是菩萨摩诃萨随起尔所念不饶益心。还退尔所劫曾修胜行。经尔所时远离善友。还受尔所生死系缚。若不弃舍大菩提心。还尔所劫被弘誓铠。勤修胜行时无间断。然后乃补所退功德。尔时庆喜便白佛言。是菩萨摩诃萨所起恶心。生死罪苦为要流转。经尔所时为于中间亦得出离。是菩萨摩诃萨所退胜行为要精勤经尔所劫被弘誓铠修诸胜行时无间断然后乃补所退功德。为于中间有复本义。佛告庆喜。我为菩萨独觉声闻。说有出罪还补善法。庆喜当知。若菩萨摩诃萨未得无上正等菩提不退转记。于得无上正等菩提不退转记诸菩萨摩诃萨起损害心。斗诤轻蔑毁辱诽谤。后无惭愧怀恶不舍。不能如法发露悔过。我说彼类于其中间。无有出罪还补善义。要尔所劫流转生死。远离善友众苦所缚。若不弃舍大菩提心。要尔所劫被弘誓铠。勤修胜行时无间断。然后乃补所退功德。若菩萨摩诃萨未得无上正等菩提不退转记。于得无上正等菩提不退转记诸菩萨摩诃萨起损害心。斗诤轻蔑毁辱诽谤。后生惭愧心不系恶。寻能如法发露悔过。作如是念。我今已得难得人身。何容复起如是过恶失大善利。我应饶益一切有情。何容于中反作衰损。我应恭敬一切有情如仆事主。何容于中反生憍慢毁辱凌蔑。我应忍受一切有情捶打诃骂何容于彼反以暴恶身语加报。我应和解一切有情令相敬爱。何容复起勃恶语言与彼乖争。我应堪耐一切有情长时履践。犹如道路。亦如桥梁。何容于彼反加凌辱。我求无上正等菩提。为拔有情生死大苦。令得究竟安乐涅槃。何容反欲加之以苦。我应从今尽未来际。如痴如哑如聋如盲。于诸有情无所分别。假使斩截头足手臂。挑目割耳劓鼻截舌。锯解一切身分支体。于彼有情终不起恶。若我起恶则便退坏所发无上正等觉心。障碍所求一切智智不能利益安乐有情。庆喜当知。是菩萨摩诃萨我说中间亦有出罪还补善义。非要经于尔所劫数流转生死。恶魔于彼不能扰乱。疾证无上正等菩提。复次庆喜。诸菩萨摩诃萨与求声闻独觉乘者不应交涉。设与交涉不应共住。设与共住不应与彼论义决择。所以者何。若与彼类论义决择。或当发起忿恚等心。或复令生粗恶言说。然诸菩萨于有情类。不应发起忿恚等心。亦不应生粗恶言说。设被斩斫首足身分亦不应起忿恚恶言。所以者何。诸菩萨摩诃萨应作是念。我求无上正等菩提。为拔有情生死众苦。令得究竟利益安乐。何容于彼翻为恶事。庆喜当知。若菩萨摩诃萨于有情类。起忿恚心发粗恶言。便碍无上正等菩提。亦坏无边菩萨行法。是故菩萨摩诃萨众。欲得无上正等菩提。于诸有情不应忿恚。亦不应起粗恶言说。尔时庆喜便白佛言。诸菩萨摩诃萨与菩萨摩诃萨云何共住。佛告庆喜。诸菩萨摩诃萨与菩萨摩诃萨共住相视应如大师。所以者何。诸菩萨摩诃萨。与菩萨摩诃萨展转相视。应作是念。彼是我等真善知识。与我为伴同乘一舡。同行一道。同一所趣。同一事业。我等与彼学时学处及所学法若由此学皆无有异。复作是念。彼诸菩萨为我等说大菩提道。即我良伴亦我导师。若彼菩萨摩诃萨住杂作意。远离一切智智相应作意。我当于中不同彼学。若彼菩萨摩诃萨离杂作意。不离一切智智相应作意。我当于中常同彼学。庆喜当知。若菩萨摩诃萨。能如是学菩提资粮。疾得圆满速证无上正等菩提。于其中间无障无难

　　第四分迅速品第二十五之一

尔时具寿善现便白佛言。世尊。若菩萨摩诃萨。为尽故学。是学一切智智不。若菩萨摩诃萨为不生故学。是学一切智智不。若菩萨摩诃萨为灭故学。是学一切智智不。若菩萨摩诃萨为不起故学。是学一切智智不。若菩萨摩诃萨为非有故学。是学一切智智不。若菩萨摩诃萨为远离故学。是学一切智智不。若菩萨摩诃萨为离染故学。是学一切智智不。若菩萨摩诃萨为虚空故学。是学一切智智不。若菩萨摩诃萨为法界故学。是学一切智智不。若菩萨摩诃萨为涅槃故学。是学一切智智不。佛告善现。若菩萨摩诃萨如是学时。非学一切智智。具寿善现复白佛言。何缘菩萨摩诃萨如是学时。非学一切智智。佛告善现。于意云何。佛证真如极圆满故。说名如来应正等觉。如是真如可说为尽。乃至可说为涅槃不。善现对曰。不也世尊。所以者何。真如离相不可说尽。乃至不可说为涅槃。佛告善现。是故菩萨摩诃萨如是学时。非学一切智智。善现当知。若菩萨摩诃萨不为尽故学。是学一切智智。乃至不为涅槃故学。是学一切智智。所以者何。佛证真如极圆满故。说名如来应正等觉。尔时证得一切智智真如。非尽乃至涅槃。是故菩萨摩诃萨如是学时。是学一切智智。善现当知。若菩萨摩诃萨如是学时。是学般若波罗蜜多方便善巧。是学佛地。是学十力四无所畏四无碍解大慈大悲大喜大舍十八佛不共法及余无量无边佛法。即为已学一切智智。善现当知。若菩萨摩诃萨如是学时。至一切学究竟彼岸。善现当知。若菩萨摩诃萨如是学时。一切天魔及诸外道皆不能伏。善现当知。若菩萨摩诃萨如是学时。速得菩萨不退法性。善现当知。若菩萨摩诃萨如是学时。速住菩萨不退转地。善现当知。若菩萨摩诃萨如是学时。速当安坐妙菩提座。善现当知。若菩萨摩诃萨如是学时。行自祖父如来行处。善现当知。若菩萨摩诃萨如是学时。即为已学与诸有情为依护法。是学大慈大悲性故。善现当知。若菩萨摩诃萨如是学时。是学三转十二行相无上法轮。善现当知。若菩萨摩诃萨如是学时。是学安处百千俱胝诸有情界。令住涅槃毕竟安乐。善现当知。若菩萨摩诃萨如是学时。是学不断如来种姓。善现当知。若菩萨摩诃萨如是学时。是学诸佛开甘露门。善现当知。若菩萨摩诃萨如是学时。是学安立无量无数无边有情住三乘法。善现当知。若菩萨摩诃萨如是学时。是学示现一切有情究竟寂灭真无为界。是为修学一切智智。善现当知。如是学者下劣有情所不能学。所以者何。如是学者欲善拔济一切有情生死大苦。欲善安立一切有情广大胜事。欲与有情同受毕竟利益安乐。欲与有情同证无上正等菩提。欲与有情同学自利利他妙行如太虚空无断无尽。复次善现。若菩萨摩诃萨如是学时。决定不堕一切地狱傍生鬼界阿素洛中。决定不生边地达絮蔑戾车中。决定不生旃荼罗家补羯娑家。及余种种贫穷下贱不律仪家。决定不生种种工巧妓乐商贾杂秽之家。复次善现。若菩萨摩诃萨如是学时。随所生处终不盲聋喑哑挛躄根支。残缺背偻癫痫痈疽。疥癞痔漏恶疮。不长不短亦不黧黑及无种种秽恶疮病。复次善现。若菩萨摩诃萨如是学时。生生常得眷属圆满。诸根圆满支体圆满。音声清亮形貌端严。言词威肃众人爱敬。复次善现。若菩萨摩诃萨如是学时。所生之处离害生命。离不与取。离欲邪行。离虚诳语。离粗恶语。离离间语。离杂秽语。亦离贪欲嗔恚邪见。终不摄受虚妄邪法。不以邪法而自活命。亦不摄受破戒恶见谤法有情以为亲友。复次善现。若菩萨摩诃萨如是学时。终不生于耽乐少慧长寿天处。所以者何。是菩萨摩诃萨成就方便善巧势力。由此方便善巧势力。虽能数入静虑无量及无色定。而不随彼势力受生。甚深般若波罗蜜多所摄受故。成就如是方便善巧。于诸定中虽常获得入出自在。而不随彼诸定势力生长寿天废修菩萨摩诃萨行。复次善现。若菩萨摩诃萨如是学时。得清净力。清净无畏。清净佛法。具寿善现便白佛言。若一切法本性清净。云何菩萨摩诃萨众如是学时。复能证得清净诸力。清净无畏。清净佛法。佛告善现。如是如是。如汝所说。诸法本来自性清净。是菩萨摩诃萨于一切法本性净中。精勤修学甚深般若波罗蜜多方便善巧。如实通达心不沉没亦无滞碍。远离一切烦恼染著故。说菩萨如是学时。于一切法复得清净。由此因缘得清净力。清净无畏。清净佛法。复次善现。虽一切法本性清净。而诸异生不知见觉。是菩萨摩诃萨为欲令彼知见觉故。发勤精进修行般若波罗蜜多方便善巧。作如是念。我于诸法本性清净知见觉已。如实开悟一切有情。令于诸法本性清净亦知见觉。是菩萨摩诃萨如是学时。得清净力。清净无畏。清净佛法。复次善现。若菩萨摩诃萨如是学时。于诸有情心行差别皆能通达。至极彼岸方便善巧。令诸有情知一切法本性清净。证得毕竟清凉涅槃


大般若波罗蜜多经卷第五百五十二
大般若波罗蜜多经卷第五百五十三

　　　　三藏法师玄奘奉　诏译


　　第四分迅速品第二十五之二

善现当知。譬如大地少处出生金银等宝。多处出生碱卤等物。诸有情类亦复如是。少学般若波罗蜜多。多学声闻独觉地法。善现当知。譬如人趣少分能作转轮王业。多分能作诸小王业。诸有情类亦复如是。少分能修一切智智道。多分能修声闻独觉道。善现当知。譬如欲界地居天中。少分能造天帝释业。多分能造余天众业。诸有情类亦复如是。少求无上正等菩提。多求声闻独觉乘果。善现当知。譬如色界初静虑中。少分能修大梵王业。多分能修梵天众业。诸有情类亦复如是。少于无上正等菩提得不退转。多于无上正等菩提犹有退转。是故善现。诸有情类少分能发大菩提心。于中转少能修菩萨摩诃萨行。于中转少能学般若波罗蜜多。于中转少能于般若波罗蜜多方便善巧。于中极少能于无上正等菩提得不退转。是故善现。若菩萨摩诃萨欲堕极少有情数者。当勤修学甚深般若波罗蜜多方便善巧。令于无上正等菩提得不退转。疾证无上正等菩提。复次善现。若菩萨摩诃萨如是修学甚深般若波罗蜜多方便善巧。不起栽檗俱行之心。不起疑惑俱行之心。不起悭吝俱行之心。不起犯戒俱行之心。不起忿恚俱行之心。不起懈怠俱行之心。不起散乱俱行之心。不起恶慧俱行之心。复次善现。若菩萨摩诃萨如是修学甚深般若波罗蜜多方便善巧。能摄一切波罗蜜多。能集一切波罗蜜多。能导一切波罗蜜多。所以者何。甚深般若波罗蜜多中。含容一切波罗蜜多故。善现当知。如伪身见普能摄受六十二见。甚深般若波罗蜜多亦复如是。含容一切波罗蜜多。若菩萨摩诃萨能正修学甚深般若波罗蜜多方便善巧能引一切波罗蜜多令渐增长。善现当知。譬如命根能持诸根。甚深般若波罗蜜多亦复如是。能持一切殊胜善法。所以者何。若菩萨摩诃萨能正修学甚深般若波罗蜜多。普能摄持一切善法。善现当知。如命根灭诸根随灭。甚深般若波罗蜜多亦复如是。若菩萨摩诃萨退失如是甚深般若波罗蜜多。则为退失一切善法。若菩萨摩诃萨能正修学甚深般若波罗蜜多。普能灭除诸不善法。是故善现。若菩萨摩诃萨欲至一切波罗蜜多究竟彼岸。应勤修学甚深般若波罗蜜多。复次善现。若菩萨摩诃萨能勤修学甚深般若波罗蜜多。于诸有情最上最胜。所以者何。是菩萨摩诃萨能勤修学甚深般若波罗蜜多无上法故。复次善现。于意云何。于此三千大千世界诸有情类宁为多不。善现对曰。赡部洲中诸有情类。尚多无数。何况三千大千世界诸有情类。宁不为多。佛告善现。如是如是。如汝所说。善现当知。假使三千大千世界诸有情类。非前非后皆得人身。得人身已非前非后皆发无上正等觉心。修诸菩萨摩诃萨行。修行满已非前非后皆得无上正等菩提。有菩萨摩诃萨尽其形寿。能以上妙衣服饮食房舍卧具病缘医药及诸资财。供养恭敬尊重赞叹此诸如来应正等觉。于意云何。是菩萨摩诃萨由此因缘得福多不。善现对曰甚多世尊。甚多善逝。佛告善现。若菩萨摩诃萨能修如是甚深般若波罗蜜多。经弹指顷所获功德。甚多于前无量无数。所以者何。甚深般若波罗蜜多具大义用。能令菩萨摩诃萨众疾证无上正等菩提。是故善现。若菩萨摩诃萨欲证无上正等菩提。欲为一切有情上首。欲普饶益一切有情。无救护者为作救护。无归依者为作归依。无投趣者为作投趣。无眼目者为作眼目。无光明者为作光明。失正路者示以正路。未涅槃者令得涅槃。当学如是甚深般若波罗蜜多。复次善现。若菩萨摩诃萨欲行诸佛所行境界。欲居诸佛大仙尊位。欲游戏佛所游戏处。欲作诸佛大师子吼。欲击诸佛无上法鼓。欲扣诸佛无上法钟。欲吹诸佛无上法螺。欲升诸佛无上法座。欲演诸佛无上法义。欲决一切有情疑网。欲入诸佛甘露法界。欲受诸佛微妙法乐。欲证诸佛圆净功德。欲以一音为三千界一切有情宣说正法。普令一切获大饶益。当学如是甚深般若波罗蜜多。复次善现。若菩萨摩诃萨修学如是甚深般若波罗蜜多。无有一切世出世间功德胜利而不能得。所以者何。甚深般若波罗蜜多是一切种功德善根所依处故。善现当知。我曾不见有菩萨摩诃萨勤修如是甚深般若波罗蜜多而不能得世出世间功德胜利。尔时善现便白佛言。诸菩萨摩诃萨修学如是甚深般若波罗蜜多。岂亦能得声闻独觉功德善根。佛告善现。声闻独觉功德善根。此诸菩萨摩诃萨众亦皆能得。但于其中无住无著。以胜智见正观察已。超过声闻及独觉地。趣入菩萨正性离生故。此菩萨摩诃萨众无有一切功德善根而不能得。复次善现。诸菩萨摩诃萨于一切种声闻独觉功德善根皆应修学。虽于其中不求作证。而于一切欲善通达。为彼有情宣说开示。复次善现。若菩萨摩诃萨如是学时则为邻近一切智智。速证无上正等菩提。能尽未来利乐一切。复次善现。若菩萨摩诃萨如是学时则为一切世间天人阿素洛等真净福田。超诸世间沙门梵志声闻独觉福田之上。疾能证得一切智智。复次善现。若菩萨摩诃萨如是学时。随所生处不舍如是甚深般若波罗蜜多。不离如是甚深般若波罗蜜多。常行如是甚深般若波罗蜜多。复次善现。若菩萨摩诃萨能行如是甚深般若波罗蜜多。当知已于一切智智得不退转。于一切法能正觉知远离声闻独觉等地。亲近无上正等菩提。复次善现。若菩萨摩诃萨行深般若波罗蜜多时作如是念。此是般若波罗蜜多此是修时此是修处。我能修此甚深般若波罗蜜多。我由如是甚深般若波罗蜜多。弃舍如是所应舍法。当能引发一切智智。是菩萨摩诃萨非行般若波罗蜜多。亦于般若波罗蜜多不能解了。所以者何。甚深般若波罗蜜多不作是念。我是般若波罗蜜多。此是修时此是修处此是修者。此是般若波罗蜜多所远离法。此是般若波罗蜜多所照了法。此是般若波罗蜜多所证无上正等菩提。若如是知是行般若波罗蜜多。复次善现。若菩萨摩诃萨行深般若波罗蜜多时作如是念。此非般若波罗蜜多。此非修时此非修处此非修者。非由般若波罗蜜多远离一切所应舍法非由般若波罗蜜多能证无上正等菩提。所以者何。以一切法皆住真如无差别故。善现当知。若菩萨摩诃萨于一切法。都无分别无所觉了是行般若波罗蜜多

　　第四分幻喻品第二十六

时天帝释作是念言。若菩萨摩诃萨修行般若波罗蜜多。尚胜一切有情之类。况得无上正等菩提。若诸有情闻说一切智智名字深生信解。尚为获得人中善利。及得世间最胜寿命。况发无上正等觉心。或能听闻甚深般若波罗蜜多。若诸有情能发无上正等觉心。听闻般若波罗蜜多甚深经典。诸余有情皆应愿乐所获功德。世间天人阿素洛等皆不能及。尔时世尊知天帝释心之所念。便告之言。如是如是。如汝所念。时天帝释踊跃欢喜。化作天上微妙音花。捧散如来及诸菩萨。既散花已作是愿言若菩萨乘善男子等求趣无上正等菩提。以我所生善根功德。令彼所愿殊胜功德速得圆满。令彼所求无上佛法速得圆满。令彼所求一切智智相应诸法速得圆满。令彼所求自然人法速得圆满。令彼所求无漏圣法速得圆满。令彼一切所欲闻法皆得如意。若求声闻独觉乘者。亦令所愿疾得满足。作是愿已便白佛言。若菩萨乘善男子等。已发无上正等觉心。我终不生一念异意令其退转大菩提心。我终不生一念异意。令诸菩萨摩诃萨众厌离无上正等菩提退堕声闻独觉等地。我终不起一念异心。令诸菩萨摩诃萨众退失大悲相应作意。若菩萨摩诃萨已于无上正等菩提深心乐欲。我愿彼心倍复增进。速证无上正等菩提。愿彼菩萨摩诃萨众见生死中种种苦已为欲利乐世间天人阿素洛等。发起种种坚固大愿。我既自度生死大海亦当精勤度未度者。我既自解生死系缚亦当精勤解未解者。我于种种生死恐怖既自安隐亦当精勤安未安者。我既自证究竟涅槃亦当精勤令未证者皆同证得。世尊。若有情类于初发心菩萨功德深心随喜得几许福。于久发心修诸胜行菩萨功德深心随喜得几许福。于不退转地菩萨功德深心随喜得几许福。于一生所系菩萨功德深心随喜得几许福。尔时佛告天帝释言憍尸迦。妙高山王可知两数。此有情类随喜俱心所生福德不可知量。憍尸迦。四大洲界可知两数。此有情类随喜俱心所生福德不可知量。憍尸迦。小千世界可知两数。此有情类随喜俱心所生福德不可知量。憍尸迦。中千世界可知两数。此有情类随喜俱心所生福德不可知量。憍尸迦。我此三千大千世界可知两数。此有情类随喜俱心所生福德不可知量。憍尸迦。假使三千大千世界合为一海。有取一毛析为百分。持一分端沾彼海尽可知滴数。此有情类随喜俱心所生福德不可知量。时天帝释复白佛言。若诸有情于诸菩萨从初发心。乃至证得所求无上正等菩提。无量无边殊胜功德不生随喜。或复于彼随喜俱心所生福德。不闻不知不起忆念不生随喜。当知皆是魔所执持。魔所魅著。魔之朋党。魔天界没来生此间。所以者何。若菩萨摩诃萨求趣无上正等菩提。修诸菩萨摩诃萨行。若有发心于彼功德深生随喜。若有于彼随喜功德深心忆念生随喜者。皆能破坏一切魔军宫殿眷属。疾证无上正等菩提。能尽未来利乐一切。世尊。若诸有情深心敬爱佛法僧宝。随所生处常欲见佛闻法遇僧。于诸菩萨摩诃萨众功德善根应深随喜。既随喜已回向无上正等菩提。而不应生二不二想。若能如是疾证无上正等菩提。饶益有情破魔军众。尔时佛告天帝释言。如是如是。如汝所说。憍尸迦。若诸有情于诸菩萨摩诃萨众功德善根。深心随喜回向无上正等菩提。是诸有情速能圆满诸菩萨行。疾证无上正等菩提。若诸有情于诸菩萨摩诃萨众功德善根。深心随喜回向无上正等菩提。是诸有情具大威力。常能奉事一切如来应正等觉。及善知识。恒闻般若波罗蜜多甚深经典善知义趣。是诸有情成就如是随喜回向功德善根。随所生处常为一切世间天人阿素洛等。供养恭敬尊重赞叹。不见恶色。不闻恶声。不嗅恶香。不尝恶味。不觉恶触。不思恶法。不堕恶趣。生天人中恒受种种无染胜乐。常不远离诸佛世尊。从一佛国趣一佛国。亲近诸佛种诸善根。成熟有情严净佛土。何以故。憍尸迦。是诸有情能于无量诸菩萨众功德善根。深心随喜回向无上正等菩提。由此因缘善根增进。疾证无上正等菩提。既得无上正等菩提。能尽未来如实饶益无量无数无边有情令住无余般涅槃界。以是故憍尸迦。住菩萨乘善男子等于菩萨众功德善根。皆应随喜回向无上正等菩提。于生随喜及回向时。不应执著即心离心随喜回向。不应执著即心修行离心修行。若能如是无所执著。随喜回向修诸菩萨摩诃萨行。速证无上正等菩提。度诸天人阿素洛等。令脱生死得般涅槃。由此因缘诸有情类。于诸菩萨功德善根。皆应发生随喜回向。能令无量无边有情。种诸善根获大利乐

尔时善现便白佛言。心皆如幻。云何菩萨摩诃萨能证无上正等菩提。佛告善现。于意云何。汝为见有如幻心不。善现对曰。不也世尊。佛告善现。于意云何。汝见幻不。善现对曰。不也世尊。我不见幻亦不见有如幻之心。佛告善现。于意云何。若汝不见幻不见如幻心。若处无幻无如幻心。汝见有是心能得无上正等菩提不。善现对曰。不也世尊。我都不见有处无幻无如幻心。更有是心能得无上正等菩提。佛告善现。于意云何。若处离幻离如幻心。汝见有是法能得无上正等菩提不。善现对曰。不也世尊。我都不见有处离幻离如幻心。更有是法能得无上正等菩提。世尊。我都不见即离心法。说何等法是有是无。以一切法毕竟离故。若一切法毕竟离者。不可施设是有是无。若法不可施设有无。则不可说能得无上正等菩提。非无所有法能得菩提故。所以者何。以一切法皆无所有。性不可得无染无净。毕竟离法无所有故。不得无上正等菩提。是故般若波罗蜜多亦毕竟离。若法毕竟离是法不应修亦不应遣。亦复不应有所引发。世尊。甚深般若波罗蜜多既毕竟离。云何可说诸菩萨摩诃萨依深般若波罗蜜多。证得无上正等菩提。世尊。诸佛无上正等菩提亦毕竟离。云何毕竟离法能得毕竟离法。是故般若波罗蜜多。应不可说证得无上正等菩提。佛告善现。善哉善哉。如是如是。如汝所说。甚深般若波罗蜜多既毕竟离。诸佛无上正等菩提亦毕竟离。善现当知。甚深般若波罗蜜多毕竟离故。得毕竟离诸佛无上正等菩提。善现当知。若深般若波罗蜜多非毕竟离。应非般若波罗蜜多。以深般若波罗蜜多毕竟离故。得名般若波罗蜜多。是故善现。诸菩萨摩诃萨非不依止甚深般若波罗蜜多证得无上正等菩提。善现当知。虽非离法能得离法而得无上正等菩提。非不依止甚深般若波罗蜜多。是故菩萨摩诃萨众欲得无上正等菩提。应勤修学甚深般若波罗蜜多。具寿善现便白佛言。诸菩萨摩诃萨所行义趣极为甚深。佛告善现。如是如是。诸菩萨摩诃萨所行义趣极为甚深。善现当知。诸菩萨摩诃萨能为难事。虽行如是甚深义趣。而于声闻独觉地法能不作证。尔时善现复白佛言。如我解佛所说义者。诸菩萨摩诃萨所作不难。不应说彼能为难事。所以者何。诸菩萨摩诃萨所证义趣都不可得。能证般若波罗蜜多亦不可得。证法证者证处证时亦不可得。世尊。若菩萨摩诃萨闻如是语。心不沉没。亦不忧悔。不惊不怖。是行般若波罗蜜多。世尊。是菩萨摩诃萨如是行时。不见众相不见我行。不见不行。不见般若波罗蜜多是我所行。不见无上正等菩提是我所证。亦复不见证处时等。世尊。是菩萨摩诃萨于如是事亦复不见是行般若波罗蜜多。便近无上正等菩提。世尊。是菩萨摩诃萨于如是事亦复不见。是行般若波罗蜜多。便远声闻独觉等地。世尊。是菩萨摩诃萨于如是事亦不分别。虽行般若波罗蜜多不作是念。我行般若波罗蜜多。亲近无上正等菩提。远离声闻独觉等地。世尊。譬如虚空不作是念。我去彼事若远若近。所以者何。虚空无动亦无分别。无分别故诸菩萨摩诃萨亦复如是行深般若波罗蜜多不作是念。我远声闻独觉等地。我近无上正等菩提。所以者何。甚深般若波罗蜜多。于一切法无分别故。世尊。譬如幻士不作是念。幻质幻师去我为近。傍观众等去我为远。所以者何。所幻化者无分别故。诸菩萨摩诃萨亦复如是。行深般若波罗蜜多不作是念。我远声闻独觉等地。我近无上正等菩提。所以者何甚深般若波罗蜜多。于一切法无分别故。世尊。譬如影像。不作是念。我因彼现去我为近。镜水等法去我为远。所以者何所现影像无分别故。诸菩萨摩诃萨亦复如是。行深般若波罗蜜多不作是念。我远声闻独觉等地。我近无上正等菩提。所以者何。甚深般若波罗蜜多于一切法无分别故。世尊。如诸如来应正等觉。于一切法无爱无憎。所以者何。如来永断一切分别爱憎等故。诸菩萨摩诃萨亦复如是。行深般若波罗蜜多。于一切法无爱无憎。所以者何。如诸如来应正等觉所得般若波罗蜜多。永断一切妄想分别故。于诸法无爱无憎。诸菩萨摩诃萨所行般若波罗蜜多。永伏一切妄想分别故。于诸法无爱无憎。世尊。如诸如来应正等觉所变化者不作是念。我远声闻独觉等地。我近无上正等菩提。所以者何。所变化者无分别故。行深般若波罗蜜多诸菩萨摩诃萨亦复如是不作是念。我远声闻独觉等地。我近无上正等菩提。所以者何。甚深般若波罗蜜多于一切法无分别故。世尊。如诸如来应正等觉欲有所作化。作化者令作彼事。然所化者不作是念。我能造作如是事业。所以者何。诸所化者于所作业无分别故。行深般若波罗蜜多诸菩萨摩诃萨亦复如是。有所为故而勤修学。既修学已虽能成办所作事业。而于所作无所分别。所以者何。甚深般若波罗蜜多于一切法无分别故。世尊。譬如巧匠或彼弟子。有所为故造作机关。或男或女或象马等。此诸机关虽有所作。而于彼事都无分别。所以者何。机关法尔无分别故。行深般若波罗蜜多诸菩萨摩诃萨亦复如是。有所为故而成立之。既成立已虽能成办种种事业。而于其中都无分别。所以者何。甚深般若波罗蜜多法尔于法无分别故

　　第四分坚固品第二十七之一

时舍利子问善现言。诸菩萨摩诃萨行深般若波罗蜜多时。为行坚固法。为行不坚固法。善现答言。诸菩萨摩诃萨行深般若波罗蜜多时。行不坚固法。不行坚固法。何以故。舍利子。甚深般若波罗蜜多及一切法。毕竟皆无坚固性故。所以者何。诸菩萨摩诃萨行深般若波罗蜜多时。于深般若波罗蜜多及一切法。尚不见有非坚固法可得。况见有坚固法可得。时有无量欲界天子色界天子咸作是念。若菩萨乘善男子等。能发无上正等觉心。虽行般若波罗蜜多甚深义趣。而于实际能不作证。不堕声闻及独觉地。由此因缘是有情类。甚为希有能为难事应当敬礼。所以者何。是菩萨乘善男子等。虽行法性而于其中能不作证。尔时善现知诸天子心之所念。便告之言。此菩萨乘善男子等。不证实际不堕声闻及独觉地。非甚希有亦未为难。若菩萨摩诃萨知一切法及诸有情毕竟非有皆不可得。而发无上正等觉心。被精进甲誓度无量无边有情。令入无余般涅槃界。是菩萨摩诃萨。乃甚希有能为难事。天子当知。若菩萨摩诃萨虽知有情毕竟非有都不可得。而发无上正等觉心。被精进甲为欲调伏诸有情类。如有为欲调伏虚空。何以故。诸天子。虚空离故当知一切有情亦离。虚空空故当知一切有情亦空。虚空不坚实故。当知一切有情亦不坚实。虚空无所有故当知一切有情亦无所有。由此因缘是菩萨摩诃萨。乃甚希有能为难事。天子当知。是菩萨摩诃萨被大愿铠。为欲调伏一切有情。而诸有情毕竟非有都不可得。如有被铠与虚空战。天子当知。是菩萨摩诃萨被大愿铠。为欲饶益一切有情。而诸有情及大愿铠毕竟非有俱不可得。何以故。诸天子。有情离故此大愿铠当知亦离。有情空故此大愿铠当知亦空。有情不坚实故此大愿铠当知亦不坚实。有情无所有故此大愿铠当知亦无所有。天子当知。是菩萨摩诃萨调伏饶益诸有情事亦不可得。何以故。诸天子有情离故。此调伏饶益事当知亦离。有情空故此调伏饶益事当知亦空。有情不坚实故此调伏饶益事当知亦不坚实。有情无所有故此调伏饶益事当知亦无所有。天子当知。诸菩萨摩诃萨亦无所有。何以故。诸天子。有情离故诸菩萨摩诃萨当知亦离。有情空故诸菩萨摩诃萨当知亦空。有情不坚实故诸菩萨摩诃萨当知亦不坚实。有情无所有故诸菩萨摩诃萨当知亦无所有。天子当知。若菩萨摩诃萨闻如是语。心不沉没亦不忧悔不惊不怖。当知是菩萨摩诃萨行深般若波罗蜜多。何以故。诸天子。有情离故当知色蕴亦离。有情离故当知受想行识蕴亦离。有情离故当知眼处亦离。有情离故当知耳鼻舌身意处亦离。有情离故当知色处亦离。有情离故当知声香味触法处亦离。有情离故当知眼界亦离。有情离故当知耳鼻舌身意界亦离。有情离故当知色界亦离。有情离故当知声香味触法界亦离。有情离故当知眼识界亦离。有情离故当知耳鼻舌身意识界亦离。有情离故当知眼触亦离。有情离故当知耳鼻舌身意触亦离。有情离故当知眼触为缘所生诸受亦离。有情离故当知耳鼻舌身意触为缘所生诸受亦离。有情离故当知地界亦离。有情离故当知水火风空识界亦离。有情离故当知因缘亦离。有情离故当知等无间缘所缘缘增上缘亦离。有情离故当知无明亦离。有情离故当知行识名色六处触受爱取有生老死亦离。有情离故当知布施波罗蜜多乃至般若波罗蜜多亦离。有情离故当知内空乃至无性自性空亦离。有情离故当知真如乃至不思议界亦离。有情离故当知苦圣谛乃至道圣谛亦离。有情离故当知四念住乃至八圣道支亦离。有情离故当知四静虑四无量四无色定亦离。有情离故当知空无相无愿解脱门亦离。有情离故当知八解脱乃至十遍处亦离。有情离故当知净观地乃至如来地亦离。有情离故当知极喜地乃至法云地亦离。有情离故当知一切陀罗尼门三摩地门亦离。有情离故当知五眼六神通亦离。有情离故当知如来十力乃至十八佛不共法亦离。有情离故当知大慈大悲大喜大舍亦离。有情离故当知三十二相八十随好亦离。有情离故当知无忘失法恒住舍性亦离。有情离故当知一切智道相智一切相智亦离。有情离故当知预流果乃至独觉菩提亦离。有情离故当知一切菩萨摩诃萨行诸佛无上正等菩提亦离。有情离故当知一切智智亦离。有情离故当知一切法亦离。天子当知。若菩萨摩诃萨闻说一切法无不离时。其心不惊不恐不怖不沈不没。当知是菩萨摩诃萨行深般若波罗蜜多。尔时世尊告善现曰。何因缘故诸菩萨摩诃萨闻说一切法无不离时。其心不惊不恐不怖不沈不没。具寿善现白言。世尊。以一切法皆远离故。诸菩萨摩诃萨闻说一切法无不离时。其心不惊不恐不怖不沈不没。所以者何。诸菩萨摩诃萨于一切法。若能惊等。若所惊等。若惊等处。若惊等时。若惊等者。由此惊等。皆无所得。以一切法不可得故。世尊。若菩萨摩诃萨闻说是事。心不沉没亦不惊怖不忧不悔。当知是菩萨摩诃萨行深般若波罗蜜多。所以者何。是菩萨摩诃萨观一切法皆不可得不可施设。是能沈等。是所沈等。是沈等处。是沈等时。是沈等者。由此沈等。以是因缘诸菩萨摩诃萨闻如是事。心不沉没亦不惊怖不忧不悔。世尊。若菩萨摩诃萨能如是行甚深般若波罗蜜多。诸天帝释大梵天王世界主等。皆共敬礼供养恭敬尊重赞叹。佛告善现。若菩萨摩诃萨能如是行甚深般若波罗蜜多。非但恒为诸天帝释大梵天王世界主等。皆共敬礼供养恭敬尊重赞叹。是菩萨摩诃萨亦为过此极光净天若遍净天若广果天若净居天及余天龙阿素洛等。皆共敬礼供养恭敬尊重赞叹是菩萨摩诃萨能如是行甚深般若波罗蜜多。亦为十方无量无数无边世界一切如来应正等觉及诸菩萨摩诃萨众常共护念。善现当知。是菩萨摩诃萨能如是行甚深般若波罗蜜多。即令一切功德善根疾得圆满。善现当知。若菩萨摩诃萨能如是行甚深般若波罗蜜多。常为诸佛及诸菩萨并诸天龙阿素洛等守护忆念。当知行佛所应行处。亦正修行佛所行行。速证无上正等菩提。善现当知。是菩萨摩诃萨已于无上正等菩提得不退转。一切魔军及诸外道恶知识等不能留难。所以者何。是菩萨摩诃萨其心坚固逾于金刚。假使三千大千世界诸有情类皆变为魔。是一一魔各复化作尔所恶魔。此恶魔众皆有无量无数神力。是诸恶魔尽其神力不能留难是菩萨摩诃萨令不能行甚深般若波罗蜜多及于无上正等菩提或有退转。所以者何。是菩萨摩诃萨已得般若波罗蜜多方便善巧。知一切法不可得故。复次善现。置一三千大千世界诸有情类皆变为魔。假使十方殑伽沙等诸佛世界一切有情皆变为魔。是诸魔众各复化作尔所恶魔。此诸恶魔皆有无量无数神力。是诸恶魔尽其神力不能留难是菩萨摩诃萨令不能行甚深般若波罗蜜多及于无上正等菩提或有退转。所以者何。是菩萨摩诃萨已得般若波罗蜜多方便善巧。知一切法不可得故。善现当知。若菩萨摩诃萨成就二法。一切恶魔不能留难令不能行甚深般若波罗蜜多及于无上正等菩提或有退转。何等为二。一者不舍一切有情。二者观察诸法皆空。复次善现。若菩萨摩诃萨成就二法。一切恶魔不能障碍令不能行甚深般若波罗蜜多及于无上正等菩提或有退转。何等为二。一者如说悉皆能作。二者常为诸佛护念。善现当知。若菩萨摩诃萨能如是行甚深般若波罗蜜多。诸天神等常来礼敬亲近供养。请问劝发作如是言。善哉大士汝能如是行深般若波罗蜜多方便善巧。疾证无上正等菩提。一切有情无依怙者能作依怙。无归依者能作归依。无救护者能作救护。无投趣者能作投趣。无舍宅者能作舍宅。无洲渚者能作洲渚。与闇冥者能作光明。与聋盲者能作耳目。何以故。善男子。若能安住甚深般若波罗蜜多方便善巧。疾证无上正等菩提。一切恶魔不能留难


大般若波罗蜜多经卷第五百五十三
大般若波罗蜜多经卷第五百五十四

　　　　三藏法师玄奘奉　诏译


　　第四分坚固品第二十七之二

善现当知。若菩萨摩诃萨能如是住甚深般若波罗蜜多。则为十方无量无数无边世界现在如来应正等觉。苾刍等众前后围绕。宣说般若波罗蜜多处大众中自然欢喜称扬赞叹是菩萨摩诃萨名字种姓色相功德。所谓安住甚深般若波罗蜜多真净功德。善现当知。如我今者为众宣说甚深般若波罗蜜多。在大众中自然欢喜称扬赞叹。宝幢菩萨摩诃萨等。诸菩萨摩诃萨。及余现住不动佛所净修梵行。住深般若波罗蜜多诸菩萨摩诃萨名字种姓色相功德。所谓安住甚深般若波罗蜜多真净功德。现在十方无量无数无边世界一切如来应正等觉。为众宣说甚深般若波罗蜜多。于彼亦有诸菩萨摩诃萨净修梵行。不离般若波罗蜜多。彼诸如来应正等觉各于众中自然欢喜称扬赞叹彼菩萨摩诃萨名字种姓色相功德。所谓不离甚深般若波罗蜜多真净功德。尔时善现便白佛言。一切如来应正等觉为众宣说甚深般若波罗蜜多时。皆在众中自然欢喜称扬赞叹一切菩萨摩诃萨众名字种姓色相功德耶。佛言不也。非诸如来应正等觉为众宣说甚深般若波罗蜜多时。皆在众中自然欢喜称扬赞叹一切菩萨摩诃萨众名字种姓色相功德。善现当知。有菩萨摩诃萨已于无上正等菩提得不退转。行深般若波罗蜜多方便善巧。是菩萨摩诃萨蒙诸如来应正等觉为众宣说甚深般若波罗蜜多时。在大众中。自然欢喜称扬赞叹名字种姓色相功德。具寿善现复白佛言。颇有菩萨摩诃萨众。未于无上正等菩提得不退转。而蒙如来应正等觉。为众宣说甚深般若波罗蜜多时。在大众中自然欢喜称扬赞叹名字种姓色相功德耶。佛言。亦有谓有菩萨摩诃萨众虽于无上正等菩提未得不退而修般若波罗蜜多方便善巧。是菩萨摩诃萨亦蒙如来应正等觉为众宣说甚深般若波罗蜜多时。在大众中自然欢喜称扬赞叹名字种姓色相功德。具寿善现复白佛言。此所说者是何菩萨摩诃萨耶。佛告善现。有诸菩萨摩诃萨众随不动佛为菩萨时所修而学所行而住。修行般若波罗蜜多方便善巧。是菩萨摩诃萨虽于无上正等菩提未得不退。而蒙如来应正等觉为众宣说甚深般若波罗蜜多时。在大众中自然欢喜称扬赞叹名字种姓色相功德。复有菩萨摩诃萨众。随宝幢菩萨摩诃萨等。所修而学所行而住。修行般若波罗蜜多方便善巧。是菩萨摩诃萨虽于无上正等菩提未得不退。而蒙如来应正等觉为众宣说甚深般若波罗蜜多时。在大众中自然欢喜称扬赞叹名字种姓色相功德。复次善现。有菩萨摩诃萨行深般若波罗蜜多。于一切法无生性中。虽深信解而未证得无生法忍。于一切法皆寂静性虽深信解。而未得入不退转地。是菩萨摩诃萨已住般若波罗蜜多方便善巧。亦蒙如来应正等觉为众宣说甚深般若波罗蜜多时。在大众中自然欢喜称扬赞叹名字种姓色相功德。善现当知。若菩萨摩诃萨蒙诸如来应正等觉为众宣说甚深般若波罗蜜多时。在大众中自然欢喜称扬赞叹名字种姓色相功德。是菩萨摩诃萨超诸声闻及独觉地。近得无上正等菩提不退转记。所以者何。是菩萨摩诃萨修行般若波罗蜜多方便善巧。必当安住不退转地。疾证无上正等菩提。复次善现。若菩萨摩诃萨闻说如是甚深般若波罗蜜多所有义趣。深心信解无惑无疑不迷不闷。但作是念。如佛所说甚深般若波罗蜜多理趣。必然定非颠倒。是菩萨摩诃萨应作是念。我于般若波罗蜜多甚深义趣。深生信解决定已。于或复当于不动如来应正等觉及诸菩萨摩诃萨所。广闻般若波罗蜜多。于深义趣深生信解。既信解已勤修梵行。当得住于不退转地。住是地已疾证无上正等菩提。善现当知。若菩萨摩诃萨但闻如是甚深般若波罗蜜多。尚获无边功德胜利。况深信解如说修行。系念思惟甚深义趣。是菩萨摩诃萨安住真如近一切智。疾证无上正等菩提。为诸有情宣说法要

尔时善现便白佛言。法离真如无别可得。为说何法安住真如。复说谁能近一切智。疾证无上正等菩提。谁复为谁说何法要。佛告善现。汝所问言。法离真如无别可得。为说何法安住真如。复说谁能近一切智。疾证无上正等菩提。谁复为谁说何法者。如是如是。如汝所说。法离真如都不可得。如何可说法住真如。善现真如尚不可得。况别有法能住真如。岂复有能近一切智。疾证无上正等菩提。宁复有能为他说法。善现当知。真如不可自住真如。此中都无能所住故。真如不能近一切智。此中都无能所近故。真如不能证得无上正等菩提。此中都无能得所得差别性故。真如不能为他说法。此中都无能所说故。随世俗故说有菩萨行深般若波罗蜜多。安住真如近一切智。疾证无上正等菩提。为诸有情宣说法要。时天帝释便白佛言。如是般若波罗蜜多。理趣甚深极难信解。诸菩萨摩诃萨行深般若波罗蜜多。虽知诸法皆不可得。而求无上正等菩提。欲为有情宣说法要甚为难事。所以者何。定无有法能住真如。亦无有能近一切智。疾证无上正等菩提。亦无有能宣说法要。然诸菩萨闻如是事。心不沉没无惑无疑不惊不恐亦不迷闷。如是等事甚为希有。尔时善现谓帝释言。憍尸迦。如汝所说。诸菩萨众闻甚深法。心不沉没无惑无疑不惊不恐亦不迷闷。而求无上正等菩提。欲为有情宣说法要。极为难事甚希有者。憍尸迦。诸菩萨摩诃萨行深般若波罗蜜多。观法皆空都无所有。谁沈谁没谁惑谁疑。谁惊谁恐谁迷谁闷。是故此事未为希有。然为有情愚痴颠倒。不能通达诸法皆空故。求菩提欲为宣说方便善巧非极为难。天帝释言。尊者善现。诸有所说无不依空。是故所言常无滞碍。如有以箭仰射虚空。若远若近俱无滞碍。尊者所说亦复如是。若深若浅一切依空。谁能于中敢作留难。时天帝释便白佛言。我与尊者善现所说。为顺如来实语法语。于法随法为正说耶。尔时世尊告天帝释。汝与善现诸有所言。皆顺如来实语法语。于法随法无颠倒说。何以故。憍尸迦。具寿善现所有辩才。无不依空而施设故。所以者何。具寿善现观一切法皆毕竟空。尚不得甚深般若波罗蜜多。况有能行甚深般若波罗蜜多者。尚不得诸佛无上正等菩提。况有能证诸佛无上正等菩提者。尚不得一切智。况有能得一切智者。尚不得真如。况有能得真如成如来者。尚不得无生性。况有能证无生性者。尚不得菩提。况有能证佛菩提者。尚不得十力。况有能成十力者。尚不得四无所畏。况有能成四无所畏者。尚不得诸法。况有能说法者。何以故。憍尸迦。具寿善现于一切法住远离住。于一切法住无所得住。观一切法毕竟皆空。所能行等不可得故。憍尸迦。具寿善现于一切法住远离住无所得住。比诸菩萨摩诃萨众所住般若波罗蜜多微妙行住。百分不及一。千分不及一。百千分不及一。乃至邬波尼杀昙分亦不及一。何以故。憍尸迦。是诸菩萨摩诃萨众所住。般若波罗蜜多微妙行住。除如来住于余菩萨及诸声闻独觉等住。为最为胜为尊为高。为妙为微妙为上为无上。以是故。憍尸迦。若菩萨摩诃萨欲于一切有情众中。为最为胜为尊为高为妙为微妙为上为无上者。当住般若波罗蜜多微妙行住无得暂舍

　　第四分散花品第二十八

尔时会中无量无数三十三天欢喜踊跃各取天上微妙音花。奉散如来及诸菩萨。是时众内六千苾刍。俱从座起顶礼佛足。偏覆左肩右膝著地。向薄伽梵曲躬合掌。佛神力故各于掌中。微妙音花自然盈满。是苾刍众踊跃欢喜得未曾有。各以此花奉散佛上及诸菩萨。既散花已同发愿言。我等用斯胜善根力。愿常安住甚深般若波罗蜜多微妙行住。速趣无上正等菩提。尔时世尊即便微笑。如佛常法从其面门。放种种光青黄赤白红紫碧绿金银颇胝。傍照无边诸佛国土。上至梵世下彻风轮。渐复还来绕佛右转。经三匝已从顶上入。时阿难陀即从座起。礼佛合掌白言。世尊。何因何缘现此微笑。诸佛现笑非无因缘。唯愿如来哀愍为说。尔时佛告阿难陀言。此诸苾刍于当来世星喻劫中。皆得作佛同名散花。十号具足。声闻僧数一切皆等。寿量亦等二十千劫。彼一一佛所演言教。理趣深广流布天人。正法住世俱二万劫。彼诸佛土广博严净。人物炽盛安隐丰乐。彼诸如来各于自土。将诸弟子循还游历村城聚落国邑王都。转妙法轮度天人众。令获殊胜利益安乐。彼诸世尊往来住处。昼夜常雨五色妙花。由此因缘故我微笑。是故庆喜。若菩萨摩诃萨欲得安住最胜住者。当住般若波罗蜜多微妙行住。若菩萨摩诃萨欲得安住如来住者。当住般若波罗蜜多微妙行住庆喜当知。若菩萨摩诃萨精勤修学甚深般若波罗蜜多令得究竟。是菩萨摩诃萨先世或从人中没已还生此处。或从睹史多天上没来生人间。所以者何。彼于先世或在人中或居天上。由曾广闻甚深般若波罗蜜多故。于今生能勤修学甚深般若波罗蜜多。庆喜当知。如来现见若菩萨摩诃萨能勤修学甚深般若波罗蜜多。于身命财无所顾者。定于无上正等菩提得不退转。复次庆喜。若有情类爱乐听闻甚深般若波罗蜜多。闻已受持读诵书写精勤修学如理思惟。为菩萨乘善男子等。宣说开示教诫教授。当知彼人是大菩萨。曾于过去亲从如来应正等觉。闻说如是甚深般若波罗蜜多闻已受持读诵书写精勤修学如理思惟。亦曾为他宣说开示教诫教授甚深般若波罗蜜多故。于今生能办是事。庆喜当知。是有情类曾于过去无量佛所种诸善根故。于今生能作是事。此有情类应作是思。我先非唯从声闻等。闻说如是甚深般若波罗蜜多。定从如来应正等觉。闻说如是甚深般若波罗蜜多。我先非唯于声闻等亲近供养种诸善根。定于如来应正等觉亲近供养种诸善根。由是因缘今得闻此甚深般若波罗蜜多。爱乐受持读诵书写精勤修学如理思惟。广为有情宣说无倦。复次庆喜。若有情类不惊不怖。爱乐听闻甚深般若波罗蜜多。闻已受持读诵书写精勤修学如理思惟。若法若义若文若意皆善通达随顺修行。是诸有情则为现见我等如来应正等觉。庆喜当知。若有情类闻说如是甚深般若波罗蜜多所有义趣。深心信解不生毁谤不可沮坏。是诸有情已曾供养无量诸佛。于诸佛所多种善根。亦为无量善友摄受。复次庆喜。若诸有情能于如来应正等觉胜福田所种诸善根。虽定当得或声闻果或独觉果或如来果而证无上正等菩提。要于般若波罗蜜多甚深义趣。善达无碍精进修行诸菩萨行令极圆满。庆喜当知。若菩萨摩诃萨能于般若波罗蜜多甚深义趣。善达无碍精进修行诸菩萨行令极圆满。是菩萨摩诃萨不证无上正等菩提。而住声闻独觉地者必无是处。是故菩萨摩诃萨众欲得无上正等菩提。应于般若波罗蜜多甚深义趣。善达无碍精进修行诸菩萨行令极圆满。是故庆喜。我以般若波罗蜜多甚深经典付嘱于汝。应正受持读诵通利莫令忘失。庆喜当知。除此般若波罗蜜多甚深经典。受持诸余我所说法。设有忘失其罪尚轻。若于般若波罗蜜多甚深经典。不善受持下至一句有所忘失其罪甚重。庆喜当知。若于般若波罗蜜多甚深经典。下至一句能善受持不忘失者获福无量。若于般若波罗蜜多甚深经典。不善受持下至一句有忘失者所获重罪同前福量。是故庆喜。我以般若波罗蜜多甚深经典殷勤付汝。当正受持读诵通利如理思惟广为他说分别开示。令受持者究竟解了文义意趣。庆喜当知。若菩萨摩诃萨于深般若波罗蜜多。受持读诵究竟通利如理思惟广为他说。分别开示令其解了。是菩萨摩诃萨则为受持摄取过去未来现在诸佛世尊所证无上正等菩提生长之处。庆喜当知。若有情类起殷净心。现于我所欲持种种上妙花鬘乃至灯明。供养恭敬尊重赞叹无懈倦者。当于般若波罗蜜多。至心听闻受持读诵究竟通利如理思惟。广为他说分别开示令其解了。或复书写众宝庄严。恒以种种上妙花鬘乃至灯明。供养恭敬尊重赞叹不应懈息。庆喜当知。若菩萨摩诃萨供养恭敬尊重赞叹甚深般若波罗蜜多。则为现前供养恭敬尊重赞叹我及十方三世诸佛。庆喜当知。若菩萨摩诃萨闻深般若波罗蜜多。起殷净心恭敬爱乐。即于过去未来现在一切如来应正等觉所证无上正等菩提。起殷净心恭敬爱乐。庆喜。汝若爱乐于我不舍于我。亦当爱乐不舍般若波罗蜜多甚深经典。下至一句勿令忘失。庆喜。我说如是般若波罗蜜多甚深经典付嘱因缘。虽经无量百千大劫亦不可尽。举要言之如我既是汝等大师。甚深般若波罗蜜多当知亦是汝等大师。汝等天人阿素洛等敬重于我。亦当敬重甚深般若波罗蜜多。是故庆喜。我以无量善巧方便。付汝般若波罗蜜多甚深经典。汝当受持无令忘失。我今持此甚深般若波罗蜜多。对诸天人阿素洛等无量大众付嘱于汝。应正受持勿令忘失。庆喜。我今实言告汝。诸有净信欲不舍佛。欲不舍法。欲不舍僧。复欲不舍三世诸佛所证无上正等菩提。定不应舍甚深般若波罗蜜多。如是名为我等诸佛教诫教授诸弟子法。庆喜当知。若善男子善女人等爱乐听闻甚深般若波罗蜜多。受持读诵究竟通利如理思惟。以无量门广为他说。分别开示施设建立。令其解了精进修行。是善男子善女人等。疾证无上正等菩提。能近圆满一切智智。所以者何。诸佛无上正等菩提一切智智。皆依如是甚深般若波罗蜜多而得生故。庆喜当知。三世诸佛皆依如是甚深般若波罗蜜多。出生无上正等菩提。是故庆喜。若菩萨摩诃萨欲得无上正等菩提。当勤精进修学如是甚深般若波罗蜜多。所以者何。甚深般若波罗蜜多是诸菩萨摩诃萨母。生诸菩萨摩诃萨故。庆喜当知。若菩萨摩诃萨勤学六种波罗蜜多。速证无上正等菩提。是故庆喜。我以此六波罗蜜多更付嘱汝。当正受持无令忘失。所以者何。如是六种波罗蜜多是诸如来应正等觉无尽法藏。一切佛法从此生故。庆喜当知。十方三世诸佛世尊所说法要。皆是六种波罗蜜多无尽法藏之所流出。庆喜当知。十方三世诸佛世尊。皆依六种波罗蜜多无尽法藏。精勤修学证得无上正等菩提。庆喜当知。十方三世诸佛世尊声闻弟子。皆依六种波罗蜜多无尽法藏。精勤修学已正当入无余涅槃。复次庆喜。假使汝为声闻乘人说声闻法。由此法故三千大千世界有情一切皆得阿罗汉果。犹未为我作佛弟子所应作事。汝若能为菩萨乘人宣说一句甚深般若波罗蜜多相应之法。即名为我作佛弟子所应作事。我于此事深生随喜。胜汝教化三千大千世界有情一切皆得阿罗汉果。复次庆喜。假使三千大千世界一切有情由他教力非前非后皆得人身。俱时证得阿罗汉果。是诸阿罗汉所有施性戒性修性诸福业事。于汝意云何。彼福业事宁为多不。庆喜答言。甚多世尊。甚多善逝。彼福业事无量无边。佛告庆喜。若有声闻能为菩萨宣说般若波罗蜜多相应之法。经一日夜所获福聚甚多于彼。庆喜当知。置一日夜但经一日。复置一日但经半日。复置半日但经一时。复置一时但经食顷。复置食顷但经须臾。复置须臾但经俄尔。复置俄尔经弹指顷。是声闻人能为菩萨宣说般若波罗蜜多相应之法。所获福聚甚多于前。何以故。此声闻人所获福聚。超过一切声闻独觉诸善根故。复次庆喜。若菩萨摩诃萨为声闻人宣说种种声闻乘法。假使三千大千世界一切有情由此法故悉皆证得阿罗汉果。皆具种种殊胜功德。于意云何。是菩萨摩诃萨由此因缘所获福聚宁为多不。庆喜答言。甚多世尊。甚多善逝。是菩萨摩诃萨所获福聚无量无边。佛告庆喜。若菩萨摩诃萨为声闻乘善男子等。或独觉乘善男子等。或无上乘善男子等。宣说般若波罗蜜多相应之法。经一日夜所获福聚甚多于前。庆喜当知。置一日夜但经一日。复置一日但经半日。复置半日但经一时。复置一时但经食顷。复置食顷但经须臾。复置须臾但经俄尔。复置俄尔经弹指顷。是菩萨摩诃萨能为三乘善男子等宣说般若波罗蜜多相应之法。所获福聚甚多于前无量无数。何以故。甚深般若波罗蜜多相应法施。超过一切声闻独觉相应法施及彼二乘诸善根故。所以者何。是菩萨摩诃萨自求无上正等菩提。亦以大乘相应之法示现劝导赞励庆喜。他诸有情令于无上正等菩提得不退转。庆喜当知。是菩萨摩诃萨自修布施波罗蜜多乃至般若波罗蜜多。亦教他修布施波罗蜜多乃至般若波罗蜜多。自住内空乃至无性自性空。亦教他住内空乃至无性自性空。自住真如乃至不思议界。亦教他住真如乃至不思议界。自住苦集灭道圣谛。亦教他住苦集灭道圣谛。自修四念住乃至八圣道支。亦教他修四念住乃至八圣道支。自修四静虑四无量四无色定。亦教他修四静虑四无量四无色定。自修空无相无愿解脱门。亦教他修空无相无愿解脱门。自修八解脱乃至十遍处。亦教他修八解脱乃至十遍处。自修极喜地乃至法云地。亦教他修极喜地乃至法云地。自修一切陀罗尼门三摩地门。亦教他修一切陀罗尼门三摩地门。自修五眼六神通。亦教他修五眼六神通。自修如来十力乃至十八佛不共法。亦教他修如来十力乃至十八佛不共法。自修三十二相八十随好。亦教他修三十二相八十随好。自修无忘失法恒住舍性。亦教他修无忘失法恒住舍性。自修一切智道相智一切相智。亦教他修一切智道相智一切相智。自修菩萨摩诃萨行。亦教他修菩萨摩诃萨行。自修无上正等菩提。亦教他修无上正等菩提。自修一切智智。亦教他修一切智智。由此因缘善根增长。疾证无上正等菩提。庆喜当知。是菩萨摩诃萨成就如是殊胜善根。忆念如是殊胜善根。若于无上正等菩提。有退转者无有是处尔时世尊四众围绕。赞说般若波罗蜜多。付阿难陀令受持已。复于一切天龙药叉健达缚阿素洛揭路荼紧捺洛莫呼洛伽人非人等大众会前现神通力。令众皆见不动如来应正等觉声闻菩萨大众围绕。为海喻会宣说妙法。及见彼土严净之相。其声闻僧皆阿罗汉。诸漏已尽无复烦恼。得真自在心善解脱。慧善解脱如调慧马亦如大龙。已作所作已办所办。弃诸重担逮得己利。尽诸有结正知解脱。至心自在第一究竟。其菩萨僧一切皆是众望所识。得陀罗尼及无碍辩。成就无量不可思议不可称量微妙功德。佛摄神力令此众会天龙药叉健达缚等不复见彼不动如来应正等觉声闻菩萨及余大众。并彼佛土严净之相。彼佛众会及严净土。皆非此土眼根所对。所以者何。佛摄神力于彼远境无见缘故。尔时佛告阿难陀言。不动如来应正等觉国土众会汝更见不。阿难陀言。我不复见彼事。非此眼所行故。佛告具寿阿难陀言。如彼如来众会国土非此土眼所行境界。当知诸法亦复如是非眼根等所行境界。庆喜当知。法不行法。法不见法。法不知法。法不证法。庆喜当知。一切法性无能行者。无能见者。无能知者。无能证者。无动无作。所以者何。以一切法皆无作用。能取所取俱如虚空性远离故。以一切法不可思议。能所思议皆如幻士性远离故。以一切法无作受者。如光影等不坚实故。庆喜当知。若菩萨摩诃萨能如是行。能如是见。能如是知。能如是证。是行般若波罗蜜多。亦不执著此诸法相。庆喜当知。若菩萨摩诃萨如是学时。是学般若波罗蜜多。庆喜当知。若菩萨摩诃萨欲得一切波罗蜜多速疾圆满。至一切法究竟彼岸。应学般若波罗蜜多。所以者何。如是学者于诸学中。为最为胜为尊为高。为妙为微妙。为上为无上。利益安乐一切世间。无依护者为作依护。诸佛世尊开许称赞修学般若波罗蜜多。庆喜当知。诸佛菩萨学此学已住此学中。能以右手若右足指。举取三千大千世界。掷置他方或还本处。其中有情不知不觉无损无怖。所以者何。甚深般若波罗蜜多。功德威力不可思议。过去未来现在诸佛及诸菩萨。学此般若波罗蜜多。于去来今及无为法。悉皆获得无碍智见。是故庆喜。我说能学甚深般若波罗蜜多。于诸学中为最为胜。为尊为高。为妙为微妙。为上为无上。庆喜当知。诸有欲取甚深般若波罗蜜多量边际者。如愚痴者欲取虚空量及边际。何以故。甚深般若波罗蜜多功德无量无边际故。庆喜当知。我终不说甚深般若波罗蜜多功德胜利如名身等有量边际。所以者何。名句文身是有量法。甚深般若波罗蜜多功德胜利非有量法。非名身等能量般若波罗蜜多功德胜利。亦非般若波罗蜜多功德胜利是彼所量。尔时庆喜便白佛言。何因缘故甚深般若波罗蜜多说为无量。佛告庆喜。甚深般若波罗蜜多。性无尽故说为无量。性远离故说为无量。性寂静故说为无量。如实际故说为无量。如虚空故说为无量。功德多故说为无量。无边际故说为无量。不可量故说为无量。庆喜当知。三世诸佛皆学般若波罗蜜多。究竟圆满证得无上正等菩提。为诸有情宣说开示。而此般若波罗蜜多常无减尽。所以者何。甚深般若波罗蜜多如太虚空不可尽故。庆喜当知。诸有欲尽甚深般若波罗蜜多。则为欲尽虚空边际。是故庆喜。甚深般若波罗蜜多说为无尽。由无尽故说为无量

尔时善现作是念言。此处甚深我当问佛。作是念已便白佛言。甚深般若波罗蜜多。何故如来说为无尽。佛告善现。甚深般若波罗蜜多。如太虚空不可尽故说为无尽。具寿善现复白佛言。云何菩萨摩诃萨应引发般若波罗蜜多。佛告善现。诸菩萨摩诃萨应观色无尽故引发般若波罗蜜多。应观受想行识无尽故引发般若波罗蜜多。应观眼处无尽故引发般若波罗蜜多。应观耳鼻舌身意处无尽故引发般若波罗蜜多。应观色处无尽故引发般若波罗蜜多。应观声香味触法处无尽故引发般若波罗蜜多。应观眼界无尽故引发般若波罗蜜多。应观耳鼻舌身意界无尽故引发般若波罗蜜多。应观色界无尽故引发般若波罗蜜多。应观声香味触法界无尽故引发般若波罗蜜多。应观眼识界无尽故引发般若波罗蜜多。应观耳鼻舌身意识界无尽故引发般若波罗蜜多。应观眼触无尽故引发般若波罗蜜多。应观耳鼻舌身意触无尽故引发般若波罗蜜多。应观眼触为缘所生诸受无尽故引发般若波罗蜜多。应观耳鼻舌身意触为缘所生诸受无尽故引发般若波罗蜜多。应观地界无尽故引发般若波罗蜜多。应观水火风空识界无尽故引发般若波罗蜜多。应观因缘无尽故引发般若波罗蜜多。应观等无间缘所缘缘增上缘无尽故引发般若波罗蜜多。应观无明无尽故引发般若波罗蜜多。应观行识名色六处触受爱取有生老死愁叹苦忧恼无尽故引发般若波罗蜜多。复次善现。诸菩萨摩诃萨应观色如虚空无尽故引发般若波罗蜜多。应观受想行识如虚空无尽故引发般若波罗蜜多。应观眼处如虚空无尽故引发般若波罗蜜多。应观耳鼻舌身意处如虚空无尽故引发般若波罗蜜多。应观色处如虚空无尽故引发般若波罗蜜多。应观声香味触法处如虚空无尽故引发般若波罗蜜多。应观眼界如虚空无尽故引发般若波罗蜜多。应观耳鼻舌身意界如虚空无尽故引发般若波罗蜜多。应观色界如虚空无尽故引发般若波罗蜜多。应观声香味触法界如虚空无尽故引发般若波罗蜜多。应观眼识界如虚空无尽故引发般若波罗蜜多。应观耳鼻舌身意识界如虚空无尽故引发般若波罗蜜多。应观眼触如虚空无尽故引发般若波罗蜜多。应观耳鼻舌身意触如虚空无尽故引发般若波罗蜜多。应观眼触为缘所生诸受如虚空无尽故引发般若波罗蜜多。应观耳鼻舌身意触为缘所生诸受如虚空无尽故引发般若波罗蜜多。应观地界如虚空无尽故引发般若波罗蜜多。应观水火风空识界如虚空无尽故引发般若波罗蜜多。应观因缘如虚空无尽故引发般若波罗蜜多。应观等无间缘所缘缘增上缘如虚空无尽故引发般若波罗蜜多。应观无明如虚空无尽故引发般若波罗蜜多。应观行识名色六处触受爱取有生老死愁叹苦忧恼如虚空无尽故引发般若波罗蜜多。善现。诸菩萨摩诃萨应作如是引发般若波罗蜜多。善现当知。诸菩萨摩诃萨如是观察十二缘起远离二边。诸菩萨摩诃萨如是观察十二缘起无中无边。是诸菩萨摩诃萨众不共妙观。谓要安坐妙菩提座。方能如是如实观察十二缘起理趣甚深。如太虚空不可尽故。便能证得一切智智。善现当知。若菩萨摩诃萨以如虚空无尽行相行深般若波罗蜜多。如实观察十二缘起不堕声闻及独觉地。疾证无上正等菩提。善现当知。诸菩萨摩诃萨若于无上正等菩提有退转者。皆由不依如是作意方便善巧。不如实知诸菩萨摩诃萨行深般若波罗蜜多。云何应以无尽行相引发般若波罗蜜多。云何应以无尽行相如实观察十二缘起。善现当知。诸菩萨摩诃萨若于无上正等菩提有退转者。皆由远离引发般若波罗蜜多方便善巧。善现当知。诸菩萨摩诃萨若于无上正等菩提不退转者。一切皆依引发般若波罗蜜多方便善巧。是菩萨摩诃萨由依如是方便善巧行深般若波罗蜜多。以如虚空无尽行相如实观察十二缘起。由此因缘速能圆满甚深般若波罗蜜多。疾能证得一切智智

善现当知。诸菩萨摩诃萨如是观察缘起法时。不见有法无因而生。不见有法性相常住。不见有法有作受者。善现当知。诸菩萨摩诃萨行深般若波罗蜜多。以如虚空无尽行相如实观察十二缘起。引发般若波罗蜜多。修诸菩萨摩诃萨行。疾证无上正等菩提。善现当知。若时菩萨摩诃萨行深般若波罗蜜多。以如虚空无尽行相引发般若波罗蜜多。如实观察十二缘起。是时菩萨摩诃萨不见色蕴。不见受想行识蕴。不见眼处。不见耳鼻舌身意处。不见色处。不见声香味触法处。不见眼界。不见耳鼻舌身意界。不见色界。不见声香味触法界。不见眼识界。不见耳鼻舌身意识界。不见眼触。不见耳鼻舌身意触。不见眼触为缘所生诸受。不见耳鼻舌身意触为缘所生诸受。不见地界。不见水火风空识界。不见因缘。不见等无间缘所缘缘增上缘。不见无明不见行识名色六处触受爱取有生老死愁叹苦忧恼。不见布施波罗蜜多。不见净戒安忍精进静虑般若波罗蜜多。不见内空乃至无性自性空。不见真如乃至不思议界。不见苦集灭道圣谛。不见四念住乃至八圣道支。不见四静虑四无量四无色定。不见空无相无愿解脱门。不见八解脱乃至十遍处。不见净观地乃至如来地。不见极喜地乃至法云地。不见一切陀罗尼门三摩地门。不见五眼六神通。不见如来十力乃至十八佛不共法。不见三十二相八十随好。不见无忘失法恒住舍性。不见一切智道相智一切相智。不见预流果乃至独觉菩提。不见一切菩萨摩诃萨行。不见诸佛无上正等菩提。不见一切智智。不见此佛世界不见彼佛世界。不见有法能见此佛彼佛世界。善现。若菩萨摩诃萨能如是行。是行般若波罗蜜多。善现当知。若时菩萨摩诃萨行深般若波罗蜜多。是时恶魔极生忧恼如中毒箭。譬如有人父母卒丧身心苦痛。恶魔亦尔。具寿善现便白佛言为一恶魔见诸菩萨行深般若波罗蜜多。极生忧恼如中毒箭。为多恶魔为遍三千大千世界一切恶魔皆亦如是。佛告善现。遍满三千大千世界一切恶魔。见诸菩萨行深般若波罗蜜多。极生忧恼如中毒箭。各于本座不能自安。所以者何。若菩萨摩诃萨住深般若波罗蜜多微妙行住。世间天人阿素洛等。伺求其短皆不能得。亦复不能扰乱障碍。是故善现。若菩萨摩诃萨欲证无上正等菩提。当勤安住甚深般若波罗蜜多微妙行住。善现当知。若菩萨摩诃萨能勤安住甚深般若波罗蜜多微妙行住。则能修满布施净戒安忍精进静虑般若波罗蜜多。善现当知。若菩萨摩诃萨能正修行甚深般若波罗蜜多方便善巧。便能具足修满一切波罗蜜多。留难事起皆能如实觉知远离。善现当知。若菩萨摩诃萨欲正摄受方便善巧。应行般若波罗蜜多。应修般若波罗蜜多。善现当知。若时菩萨摩诃萨修行般若波罗蜜多。引发般若波罗蜜多。是时无量无数世界诸佛世尊现说法者。皆悉护念是菩萨摩诃萨。应作是念。彼诸如来应正等觉亦从般若波罗蜜多生一切智。是菩萨摩诃萨作此念已。复应思惟如诸如来应正等觉所应证法我亦当证。如是善现。若菩萨摩诃萨修行般若波罗蜜多。引发般若波罗蜜多。作是思惟。经弹指顷所生福聚。胜有所得诸菩萨众经如殑伽沙数大劫修行布施所获功德。何况能经一日半日修行般若波罗蜜多。引发般若波罗蜜多忆念思惟诸佛功德。善现当知。若菩萨摩诃萨能经一日。或复乃至经弹指顷。修行般若波罗蜜多。引发般若波罗蜜多。忆念思惟诸佛功德。是菩萨摩诃萨不久当住不退转地。是菩萨摩诃萨常为如来应正等觉共所护念。善现当知。若菩萨摩诃萨常为如来应正等觉所护念者。定证无上正等菩提。不堕声闻独觉等地。是菩萨摩诃萨决定不复堕诸恶趣。决定不生诸无暇处。常生善趣不离诸佛。善现当知。若菩萨摩诃萨修行般若波罗蜜多。引发般若波罗蜜多。忆念思惟诸佛功德经弹指顷。尚获无边功德胜利。况经一日若过一日。修行般若波罗蜜多。引发般若波罗蜜多。忆念思惟诸佛功德。如香象菩萨摩诃萨。常能修行般若波罗蜜多。引发般若波罗蜜多。忆念思惟诸佛功德常不舍离。是菩萨摩诃萨今在不动如来应正等觉所修行梵行


大般若波罗蜜多经卷第五百五十四
大般若波罗蜜多经卷第五百五十五

　　　　三藏法师玄奘奉　诏译


　　第四分随顺品第二十九

复次善现。诸菩萨摩诃萨应观诸法不和合故随顺般若波罗蜜多。应观诸法无分别故随顺般若波罗蜜多。应观诸法无杂坏故随顺般若波罗蜜多。应观诸法无变异故随顺般若波罗蜜多。应观诸法无表示故随顺般若波罗蜜多。应观诸法随觉慧故随顺般若波罗蜜多。应观诸法唯有假名所诠表故随顺般若波罗蜜多。应观诸法唯有言说假施设故随顺般若波罗蜜多。应观诸法唯假建立无处无时亦无实事可宣说故随顺般若波罗蜜多。应观诸法但有虚假性相用故随顺般若波罗蜜多。应观诸法无限碍故随顺般若波罗蜜多。应观色蕴无限量故随顺般若波罗蜜多。应观受想行识蕴无限量故随顺般若波罗蜜多。应观眼处无限量故随顺般若波罗蜜多。应观耳鼻舌身意处无限量故随顺般若波罗蜜多。应观色处无限量故随顺般若波罗蜜多。应观声香味触法处无限量故随顺般若波罗蜜多。应观眼界无限量故随顺般若波罗蜜多。应观耳鼻舌身意界无限量故随顺般若波罗蜜多。应观色界无限量故随顺般若波罗蜜多。应观声香味触法界无限量故随顺般若波罗蜜多。应观眼识界无限量故随顺般若波罗蜜多。应观耳鼻舌身意识界无限量故随顺般若波罗蜜多。应观眼触无限量故随顺般若波罗蜜多。应观耳鼻舌身意触无限量故随顺般若波罗蜜多。应观眼触为缘所生诸受无限量故随顺般若波罗蜜多。应观耳鼻舌身意触为缘所生诸受无限量故随顺般若波罗蜜多。应观地界无限量故随顺般若波罗蜜多。应观水火风空识界无限量故随顺般若波罗蜜多。应观因缘无限量故随顺般若波罗蜜多。应观等无间缘所缘缘增上缘无限量故随顺般若波罗蜜多。应观无明无限量故随顺般若波罗蜜多。应观行识名色六处触受爱取有生老死愁叹苦忧恼无限量故随顺般若波罗蜜多。应观诸法无相状故随顺般若波罗蜜多。应观诸法通达相故随顺般若波罗蜜多。应观诸法本性净故随顺般若波罗蜜多。应观诸法无言说故随顺般若波罗蜜多。应观诸法无生等故随顺般若波罗蜜多。应观诸法无灭等故随顺般若波罗蜜多。应观诸法涅槃等故随顺般若波罗蜜多。应观诸法真如等故随顺般若波罗蜜多。应观诸法无去来故随顺般若波罗蜜多。应观诸法无自他故随顺般若波罗蜜多。应观诸法自他等故随顺般若波罗蜜多。应观诸法异生圣者本性净故随顺般若波罗蜜多。应观诸法弃舍重担无增益故随顺般若波罗蜜多。应观诸法无方处故随顺般若波罗蜜多。所以者何。色蕴本性无方无处。受想行识蕴本性无方无处。眼处本性无方无处。耳鼻舌身意处本性无方无处。色处本性无方无处。声香味触法处本性无方无处。眼界本性无方无处。耳鼻舌身意界本性无方无处。色界本性无方无处。声香味触法界本性无方无处。眼识界本性无方无处。耳鼻舌身意识界本性无方无处。眼触本性无方无处。耳鼻舌身意触本性无方无处。眼触为缘所生诸受本性无方无处。耳鼻舌身意触为缘所生诸受本性无方无处。地界本性无方无处。水火风空识界本性无方无处。因缘本性无方无处。等无间缘所缘缘增上缘本性无方无处。无明本性无方无处。行识名色六处触受爱取有生老死愁叹苦忧恼本性无方无处。复次善现。应观诸法寂灭安乐故随顺般若波罗蜜多。应观诸法无爱无离爱故随顺般若波罗蜜多。应观诸法无染无离染故随顺般若波罗蜜多。所以者何。色蕴真性无染无离染。受想行识蕴真性无染无离染。眼处真性无染无离染。耳鼻舌身意处真性无染无离染。色处真性无染无离染。声香味触法处真性无染无离染。眼界真性无染无离染。耳鼻舌身意界真性无染无离染。色界真性无染无离染。声香味触法界真性无染无离染。眼识界真性无染无离染。耳鼻舌身意识界真性无染无离染。眼触真性无染无离染。耳鼻舌身意触真性无染无离染。眼触为缘所生诸受真性无染无离染。耳鼻舌身意触为缘所生诸受真性无染无离染。地界真性无染无离染。水火风空识界真性无染无离染。因缘真性无染无离染。等无间缘所缘缘增上缘真性无染无离染。无明真性无染无离染。行识名色六处触受爱取有生老死愁叹苦忧恼真性无染无离染。复次善现。应观诸法毕竟清净故随顺般若波罗蜜多。应观诸法无著离著故随顺般若波罗蜜多。应观诸法觉悟菩提及佛智故随顺般若波罗蜜多。应观诸法空无相无愿故随顺般若波罗蜜多。应观诸法良药慈悲为上首故随顺般若波罗蜜多。应观诸法慈住梵住无过无取故随顺般若波罗蜜多。应观诸法于诸有情无嗔无忿故随顺般若波罗蜜多。应观大海无边际故随顺般若波罗蜜多。应观虚空无边际故随顺般若波罗蜜多。应观色蕴离诸相故随顺般若波罗蜜多。应观受想行识蕴离诸相故随顺般若波罗蜜多。应观眼处离诸相故随顺般若波罗蜜多。应观耳鼻舌身意处离诸相故随顺般若波罗蜜多。应观色处离诸相故随顺般若波罗蜜多。应观声香味触法处离诸相故随顺般若波罗蜜多。应观眼界离诸相故随顺般若波罗蜜多。应观耳鼻舌身意界离诸相故随顺般若波罗蜜多。应观色界离诸相故随顺般若波罗蜜多。应观声香味触法界离诸相故随顺般若波罗蜜多。应观眼识界离诸相故随顺般若波罗蜜多。应观耳鼻舌身意识界离诸相故随顺般若波罗蜜多。应观眼触离诸相故随顺般若波罗蜜多。应观耳鼻舌身意触离诸相故随顺般若波罗蜜多。应观眼触为缘所生诸受离诸相故随顺般若波罗蜜多。应观耳鼻舌身意触为缘所生诸受离诸相故随顺般若波罗蜜多。应观地界离诸相故随顺般若波罗蜜多。应观水火风空识界离诸相故随顺般若波罗蜜多。应观因缘离诸相故随顺般若波罗蜜多。应观等无间缘所缘缘增上缘离诸相故随顺般若波罗蜜多。应观无明离诸相故随顺般若波罗蜜多。应观行识名色六处触受爱取有生老死愁叹苦忧恼离诸相故随顺般若波罗蜜多。应观色蕴无边际故随顺般若波罗蜜多。应观受想行识蕴无边际故随顺般若波罗蜜多。应观眼处无边际故随顺般若波罗蜜多。应观耳鼻舌身意处无边际故随顺般若波罗蜜多。应观色处无边际故随顺般若波罗蜜多。应观声香味触法处无边际故随顺般若波罗蜜多。应观眼界无边际故随顺般若波罗蜜多。应观耳鼻舌身意界无边际故随顺般若波罗蜜多。应观色界无边际故随顺般若波罗蜜多。应观声香味触法界无边际故随顺般若波罗蜜多。应观眼识界无边际故随顺般若波罗蜜多。应观耳鼻舌身意识界无边际故随顺般若波罗蜜多。应观眼触无边际故随顺般若波罗蜜多。应观耳鼻舌身意触无边际故随顺般若波罗蜜多。应观眼触为缘所生诸受无边际故随顺般若波罗蜜多。应观耳鼻舌身意触为缘所生诸受无边际故随顺般若波罗蜜多。应观地界无边际故随顺般若波罗蜜多。应观水火风空识界无边际故随顺般若波罗蜜多。应观因缘无边际故随顺般若波罗蜜多。应观等无间缘所缘缘增上缘无边际故随顺般若波罗蜜多。应观无明无边际故随顺般若波罗蜜多。应观行识名色六处触受爱取有生老死愁叹苦忧恼无边际故随顺般若波罗蜜多。应观日光轮照无边际故随顺般若波罗蜜多。应观一切音声无边际故随顺般若波罗蜜多。应观一切有情无边际故随顺般若波罗蜜多。应观积集善法无边际故随顺般若波罗蜜多。应观诸法得定无边际故随顺般若波罗蜜多。应观一切佛法无边际故随顺般若波罗蜜多。应观诸法无边际故随顺般若波罗蜜多。应观空性无边际故随顺般若波罗蜜多。应观一切心及心所无边际故随顺般若波罗蜜多。应观心行无边际故随顺般若波罗蜜多。应观善法无转变故随顺般若波罗蜜多。应观不善法无量故随顺般若波罗蜜多。应观一切法如师子吼故随顺般若波罗蜜多。所以者何色蕴如大海。受想行识蕴如大海。眼处如大海。耳鼻舌身意处如大海。色处如大海。声香味触法处如大海。眼界如大海。耳鼻舌身意界如大海。色界如大海。声香味触法界如大海。眼识界如大海。耳鼻舌身意识界如大海。眼触如大海。耳鼻舌身意触如大海。眼触为缘所生诸受如大海。耳鼻舌身意触为缘所生诸受如大海。地界如大海。水火风空识界如大海。因缘如大海。等无间缘所缘缘增上缘如大海。无明如大海。行识名色六处触受爱取有生老死愁叹苦忧恼如大海。复次善现。色蕴如虚空。受想行识蕴如虚空。眼处如虚空。耳鼻舌身意处如虚空。色处如虚空。声香味触法处如虚空。眼界如虚空。耳鼻舌身意界如虚空。色界如虚空。声香味触法界如虚空。眼识界如虚空。耳鼻舌身意识界如虚空。眼触如虚空。耳鼻舌身意触如虚空。眼触为缘所生诸受如虚空。耳鼻舌身意触为缘所生诸受如虚空。地界如虚空。水火风空识界如虚空。因缘如虚空。等无间缘所缘缘增上缘如虚空。无明如虚空。行识名色六处触受爱取有生老死愁叹苦忧恼如虚空。复次善现。色如妙高山种种严饰。受想行识如妙高山种种严饰。眼处如妙高山种种严饰。耳鼻舌身意处如妙高山种种严饰。色处如妙高山种种严饰。声香味触法处如妙高山种种严饰。眼界如妙高山种种严饰。耳鼻舌身意界如妙高山种种严饰。色界如妙高山种种严饰。声香味触法界如妙高山种种严饰。眼识界如妙高山种种严饰。耳鼻舌身意识界如妙高山种种严饰。眼触如妙高山种种严饰。耳鼻舌身意触如妙高山种种严饰。眼触为缘所生诸受如妙高山种种严饰。耳鼻舌身意触为缘所生诸受如妙高山种种严饰。地界如妙高山种种严饰。水火风空识界如妙高山种种严饰。因缘如妙高山种种严饰。等无间缘所缘缘增上缘如妙高山种种严饰。无明如妙高山种种严饰。行识名色六处触受爱取有生老死愁叹苦忧恼如妙高山种种严饰。复次善现。色蕴如日轮生光。受想行识蕴如日轮生光。眼处如日轮生光。耳鼻舌身意处如日轮生光。色处如日轮生光。声香味触法处如日轮生光。眼界如日轮生光。耳鼻舌身意界如日轮生光。色界如日轮生光。声香味触法界如日轮生光。眼识界如日轮生光。耳鼻舌身意识界如日轮生光。眼触如日轮生光。耳鼻舌身意触如日轮生光。眼触为缘所生诸受如日轮生光。耳鼻舌身意触为缘所生诸受如日轮生光。地界如日轮生光。水火风空识界如日轮生光。因缘如日轮生光。等无间缘所缘缘增上缘如日轮生光。无明如日轮生光。行识名色六处触受爱取有生老死愁叹苦忧恼如日轮生光。复次善现。色蕴如声无边际。受想行识蕴如声无边际。眼处如声无边际。耳鼻舌身意处如声无边际。色处如声无边际。声香味触法处如声无边际。眼界如声无边际。耳鼻舌身意界如声无边际。色界如声无边际。声香味触法界如声无边际。眼识界如声无边际。耳鼻舌身意识界如声无边际。眼触如声无边际。耳鼻舌身意触如声无边际。眼触为缘所生诸受如声无边际。耳鼻舌身意触为缘所生诸受如声无边际。地界如声无边际。水火风空识界如声无边际。因缘如声无边际。等无间缘所缘缘增上缘如声无边际。无明如声无边际。行识名色六处触受爱取有生老死愁叹苦忧恼如声无边际。复次善现。色蕴如有情界无边际。受想行识蕴如有情界无边际。眼处如有情界无边际。耳鼻舌身意处如有情界无边际。色处如有情界无边际。声香味触法处如有情界无边际。眼界如有情界无边际。耳鼻舌身意界如有情界无边际。色界如有情界无边际。声香味触法界如有情界无边际。眼识界如有情界无边际。耳鼻舌身意识界如有情界无边际。眼触如有情界无边际。耳鼻舌身意触如有情界无边际。眼触为缘所生诸受如有情界无边际。耳鼻舌身意触为缘所生诸受如有情界无边际。地界如有情界无边际。水火风空识界如有情界无边际。因缘如有情界无边际。等无间缘所缘缘增上缘如有情界无边际。无明如有情界无边际。行识名色六处触受爱取有生老死愁叹苦忧恼如有情界无边际。复次善现。色蕴如地无边际。受想行识蕴如地无边际。眼处如地无边际。耳鼻舌身意处如地无边际。色处如地无边际。声香味触法处如地无边际。眼界如地无边际。耳鼻舌身意界如地无边际。色界如地无边际。声香味触法界如地无边际。眼识界如地无边际。耳鼻舌身意识界如地无边际。眼触如地无边际。耳鼻舌身意触如地无边际。眼触为缘所生诸受如地无边际。耳鼻舌身意触为缘所生诸受如地无边际。地界如地无边际。水火风空识界如地无边际。因缘如地无边际。等无间缘所缘缘增上缘如地无边际。无明如地无边际。行识名色六处触受爱取有生老死愁叹苦忧恼如地无边际。复次善现。色蕴如水无边际。受想行识蕴如水无边际。眼处如水无边际。耳鼻舌身意处如水无边际。色处如水无边际。声香味触法处如水无边际。眼界如水无边际。耳鼻舌身意界如水无边际。色界如水无边际。声香味触法界如水无边际。眼识界如水无边际。耳鼻舌身意识界如水无边际。眼触如水无边际。耳鼻舌身意触如水无边际。眼触为缘所生诸受如水无边际。耳鼻舌身意触为缘所生诸受如水无边际。地界如水无边际。水火风空识界如水无边际。因缘如水无边际。等无间缘所缘缘增上缘如水无边际。无明如水无边际。行识名色六处触受爱取有生老死愁叹苦忧恼如水无边际。复次善现。色蕴如火无边际。受想行识蕴如火无边际。眼处如火无边际。耳鼻舌身意处如火无边际。色处如火无边际。声香味触法处如火无边际。眼界如火无边际。耳鼻舌身意界如火无边际。色界如火无边际。声香味触法界如火无边际。眼识界如火无边际。耳鼻舌身意识界如火无边际。眼触如火无边际。耳鼻舌身意触如火无边际。眼触为缘所生诸受如火无边际。耳鼻舌身意触为缘所生诸受如火无边际。地界如火无边际。水火风空识界如火无边际。因缘如火无边际。等无间缘所缘缘增上缘如火无边际。无明如火无边际。行识名色六处触受爱取有生老死愁叹苦忧恼如火无边际。复次善现。色蕴如风无边际。受想行识蕴如风无边际。眼处如风无边际。耳鼻舌身意处如风无边际。色处如风无边际。声香味触法处如风无边际。眼界如风无边际。耳鼻舌身意界如风无边际。色界如风无边际。声香味触法界如风无边际。眼识界如风无边际。耳鼻舌身意识界如风无边际。眼触如风无边际。耳鼻舌身意触如风无边际。眼触为缘所生诸受如风无边际。耳鼻舌身意触为缘所生诸受如风无边际。地界如风无边际。水火风空识界如风无边际。因缘如风无边际。等无间缘所缘缘增上缘如风无边际。无明如风无边际。行识名色六处触受爱取有生老死愁叹苦忧恼如风无边际。复次善现。色蕴如虚空无边际。受想行识蕴如虚空无边际。眼处如虚空无边际。耳鼻舌身意处如虚空无边际。色处如虚空无边际。声香味触法处如虚空无边际。眼界如虚空无边际。耳鼻舌身意界如虚空无边际。色界如虚空无边际。声香味触法界如虚空无边际。眼识界如虚空无边际。耳鼻舌身意识界如虚空无边际。眼触如虚空无边际。耳鼻舌身意触如虚空无边际。眼触为缘所生诸受如虚空无边际。耳鼻舌身意触为缘所生诸受如虚空无边际。地界如虚空无边际。水火风空识界如虚空无边际。因缘如虚空无边际。等无间缘所缘缘增上缘如虚空无边际。无明如虚空无边际。行识名色六处触受爱取有生老死愁叹苦忧恼如虚空无边际。复次善现。色蕴离集善相。受想行识蕴离集善相。眼处离集善相。耳鼻舌身意处离集善相。色处离集善相。声香味触法处离集善相。眼界离集善相。耳鼻舌身意界离集善相。色界离集善相。声香味触法界离集善相。眼识界离集善相。耳鼻舌身意识界离集善相。眼触离集善相。耳鼻舌身意触离集善相。眼触为缘所生诸受离集善相。耳鼻舌身意触为缘所生诸受离集善相。地界离集善相。水火风空识界离集善相。因缘离集善相。等无间缘所缘缘增上缘离集善相。无明离集善相。行识名色六处触受爱取有生老死愁叹苦忧恼离集善相。复次善现。色蕴离集法相。受想行识蕴离集法相。眼处离集法相。耳鼻舌身意处离集法相。色处离集法相。声香味触法处离集法相。眼界离集法相。耳鼻舌身意界离集法相。色界离集法相。声香味触法界离集法相。眼识界离集法相。耳鼻舌身意识界离集法相。眼触离集法相。耳鼻舌身意触离集法相。眼触为缘所生诸受离集法相。耳鼻舌身意触为缘所生诸受离集法相。地界离集法相。水火风空识界离集法相。因缘离集法相。等无间缘所缘缘增上缘离集法相。无明离集法相。行识名色六处触受爱取有生老死愁叹苦忧恼离集法相。复次善现。色蕴如定无边际。受想行识蕴如定无边际。眼处如定无边际。耳鼻舌身意处如定无边际。色处如定无边际。声香味触法处如定无边际。眼界如定无边际。耳鼻舌身意界如定无边际。色界如定无边际。声香味触法界如定无边际。眼识界如定无边际。耳鼻舌身意识界如定无边际。眼触如定无边际。耳鼻舌身意触如定无边际。眼触为缘所生诸受如定无边际。耳鼻舌身意触为缘所生诸受如定无边际。地界如定无边际。水火风空识界如定无边际。因缘如定无边际。等无间缘所缘缘增上缘如定无边际。无明如定无边际。行识名色六处触受爱取有生老死愁叹苦忧恼如定无边际。复次善现。色蕴离色蕴自性色蕴真如是佛法。受想行识蕴离受蕴等自性受蕴等真如是佛法。眼处离眼处自性眼处真如是佛法。耳鼻舌身意处离耳处等自性耳处等真如是佛法。色处离色处自性色处真如是佛法。声香味触法处离声处等自性声处等真如是佛法。眼界离眼界自性眼界真如是佛法。耳鼻舌身意界离耳界等自性耳界等真如是佛法。色界离色界自性色界真如是佛法。声香味触法界离声界等自性声界等真如是佛法。眼识界离眼识界自性眼识界真如是佛法。耳鼻舌身意识界离耳识界等自性耳识界等真如是佛法。眼触离眼触自性眼触真如是佛法。耳鼻舌身意触离耳触等自性耳触等真如是佛法。眼触为缘所生诸受离眼触为缘所生诸受自性眼触为缘所生诸受真如是佛法。耳鼻舌身意触为缘所生诸受离耳触为缘所生诸受等自性耳触为缘所生诸受等真如是佛法。地界离地界自性地界真如是佛法。水火风空识界离水界等自性水界等真如是佛法。因缘离因缘自性因缘真如是佛法。等无间缘所缘缘增上缘离等无间缘等自性等无间缘等真如是佛法。无明离无明自性无明真如是佛法。行识名色六处触受爱取有生老死愁叹苦忧恼离行等自性行等真如是佛法。复次善现。色蕴法性无边际。受想行识蕴法性无边际。眼处法性无边际。耳鼻舌身意处法性无边际。色处法性无边际。声香味触法处法性无边际。眼界法性无边际。耳鼻舌身意界法性无边际。色界法性无边际。声香味触法界法性无边际。眼识界法性无边际。耳鼻舌身意识界法性无边际。眼触法性无边际。耳鼻舌身意触法性无边际。眼触为缘所生诸受法性无边际。耳鼻舌身意触为缘所生诸受法性无边际。地界法性无边际。水火风空识界法性无边际。因缘法性无边际。等无间缘所缘缘增上缘法性无边际。无明法性无边际。行识名色六处触受爱取有生老死愁叹苦忧恼法性无边际。复次善现。色蕴空法性无边际。受想行识蕴空法性无边际。眼处空法性无边际。耳鼻舌身意处空法性无边际。色处空法性无边际。声香味触法处空法性无边际。眼界空法性无边际。耳鼻舌身意界空法性无边际。色界空法性无边际声香味触法界空法性无边际。眼识界空法性无边际。耳鼻舌身意识界空法性无边际。眼触空法性无边际。耳鼻舌身意触空法性无边际。眼触为缘所生诸受空法性无边际。耳鼻舌身意触为缘所生诸受空法性无边际。地界空法性无边际。水火风空识界空法性无边际。因缘空法性无边际。等无间缘所缘缘增上缘空法性无边际。无明空法性无边际。行识名色六处触受爱取有生老死愁叹苦忧恼空法性无边际。复次善现。色蕴心无边际色蕴心行生故。受想行识蕴心无边际受蕴等心行生故。眼处心无边际眼处心行生故。耳鼻舌身意处心无边际耳处等心行生故。色处心无边际色处心行生故。声香味触法处心无边际声处等心行生故。眼界心无边际眼界心行生故。耳鼻舌身意界心无边际耳界等心行生故。色界心无边际色界心行生故。声香味触法界心无边际声界等心行生故。眼识界心无边际眼识界心行生故。耳鼻舌身意识界心无边际耳识界等心行生故。眼触心无边际眼触心行生故。耳鼻舌身意触心无边际耳触等心行生故。眼触为缘所生诸受心无边际眼触为缘所生诸受心行生故。耳鼻舌身意触为缘所生诸受心无边际耳触为缘所生诸受等心行生故。地界心无边际地界心行生故。水火风空识界心无边际水界等心行生故。因缘心无边际因缘心行生故。等无间缘所缘缘增上缘心无边际等无间缘等心行生故。无明心无边际无明心行生故。行识名色六处触受爱取有生老死愁叹苦忧恼心无边际行等心行生故。复次善现。色蕴善不善乃至不可得。受想行识蕴善不善乃至不可得。眼处善不善乃至不可得。耳鼻舌身意处善不善乃至不可得。色处善不善乃至不可得。声香味触法处善不善乃至不可得。眼界善不善乃至不可得。耳鼻舌身意界善不善乃至不可得。色界善不善乃至不可得。声香味触法界善不善乃至不可得。眼识界善不善乃至不可得。耳鼻舌身意识界善不善乃至不可得。眼触善不善乃至不可得。耳鼻舌身意触善不善乃至不可得。眼触为缘所生诸受善不善乃至不可得。耳鼻舌身意触为缘所生诸受善不善乃至不可得。地界善不善乃至不可得。水火风空识界善不善乃至不可得。因缘善不善乃至不可得。等无间缘所缘缘增上缘善不善乃至不可得。无明善不善乃至不可得。行识名色六处触受爱取有生老死愁叹苦忧恼善不善乃至不可得。复次善现。色蕴无动。受想行识蕴无动。眼处无动。耳鼻舌身意处无动。色处无动。声香味触法处无动。眼界无动。耳鼻舌身意界无动。色界无动。声香味触法界无动。眼识界无动。耳鼻舌身意识界无动。眼触无动。耳鼻舌身意触无动。眼触为缘所生诸受无动。耳鼻舌身意触为缘所生诸受无动。地界无动。水火风空识界无动。因缘无动。等无间缘所缘缘增上缘无动。无明无动。行识名色六处触受爱取有生老死愁叹苦忧恼无动。复次善现。色蕴如师子吼。受想行识蕴如师子吼。眼处如师子吼。耳鼻舌身意处如师子吼。色处如师子吼。声香味触法处如师子吼。眼界如师子吼。耳鼻舌身意界如师子吼。色界如师子吼。声香味触法界如师子吼。眼识界如师子吼。耳鼻舌身意识界如师子吼。眼触如师子吼。耳鼻舌身意触如师子吼。眼触为缘所生诸受如师子吼。耳鼻舌身意触为缘所生诸受如师子吼。地界如师子吼。水火风空识界如师子吼。因缘如师子吼。等无间缘所缘缘增上缘如师子吼。无明如师子吼。行识名色六处触受爱取有生老死愁叹苦忧恼如师子吼。善现当知。诸菩萨摩诃萨若能如是思惟观察觉悟蕴等。随顺般若波罗蜜多。便能远离诳谄作意。亦能远离憍慢作意。亦能远离自赞作意。亦能远离毁他作意。亦能远离我想作意。亦能远离名利作意。亦能远离五盖作意。亦能远离嫉悭作意。由此亦能圆满一切难得希有真净功德。亦能圆满严净佛土。亦能圆满无上佛法。所谓无上正等菩提。时薄伽梵。说是经已。无量菩萨摩诃萨众慈氏菩萨而为上首。具寿善现及舍利子阿难陀等诸大声闻。并诸天龙阿素洛等一切大众。闻佛所说皆大欢喜。信受奉行


大般若波罗蜜多经卷第五百五十五　　大般若经第五会

　　序

　　　　西明寺沙门玄则撰


盖闻申申夭夭。宴居而欲流诲。愤愤悱悱。离座而思请益。况深慈之远鞠。遍知之委照。妙感之潜通。玄机之盛扣。其于说也。何能已乎。神运之来。亟谐景集。灵山之上。复动希声。良由心涂易芜。情霭难拂。滞识象之为识。昧空色之即空。岂知夫法体法如。不一不二。性相唯寂。言虑莫寻。既无一在而可舒。又无不在而可卷。谅非兆朕之可导。又非尘躅之可随。斯则行不行矣。住不住矣。观无二之性。与二不二。则非一之名。在一恒一。故纷之则万舛。澄之则一如。一如未限而义区之。一义未易而名异之。一名未改而想贸之。一想未派而取乱之。过此以往其不涯矣。故正乘之与大心。回向之与随喜。忘之则戒定慧蕴。存之则想心见倒。夫见生死者三有。著涅槃者二乘。是故知生死空。斯出三界矣。知涅槃空。斯过二地矣。释五花之授记。乃证菩提。搋七宝之校量。方深福德。天供天护。加顶赞而徒殷。神咒神珠。语灵祥而不极。铺惟此会未传兹壤。凡二十四品。今译充十卷。其亹亹通韵。新新渴奉者。固当不以抵羽而轻积珍矣


大般若波罗蜜多经卷第五百五十六

　　　　三藏法师玄奘奉　诏译


　　第五分善现品第一

如是我闻。一时薄伽梵。住王舍城鹫峰山顶。与大苾刍众万二千人俱。皆阿罗汉。具寿善现舍利子等而为上首。除阿难陀独居学地。复有无量无数菩萨摩诃萨得无碍辩。慈氏菩萨妙吉祥菩萨等而为上首。尔时世尊告善现曰。汝以辩才应为菩萨摩诃萨众宣示般若波罗蜜多。令诸菩萨摩诃萨众修行般若波罗蜜多速得成办。时舍利子作是念言。具寿善现。为以自力为诸菩萨摩诃萨众宣示般若波罗蜜多。为是如来威神之力。尔时善现知舍利子心之所念。便告之言。诸佛弟子有所宣示。皆是如来威神之力。何以故。舍利子。佛为弟子宣示法要。彼依佛教精勤修学。乃至证得诸法实性。证已为他有所宣示。若与法性能不相违。皆是如来威神所致。亦是所证法性等流。是故我当为诸菩萨宣示般若波罗蜜多。皆是如来威神之力。尔时善现便白佛言。世尊。便我为诸菩萨摩诃萨众宣示般若波罗蜜多。令诸菩萨众修行般若波罗蜜多速得成办。世尊。所言诸菩萨者。何法增语谓为菩萨。世尊。我不见有法可名菩萨摩诃萨。亦不见有法可名般若波罗蜜多。世尊。我于菩萨及菩萨法不见不得。亦复不见不得般若波罗蜜多。云何使我为诸菩萨摩诃萨众宣示般若波罗蜜多。世尊。我教何等菩萨摩诃萨修行何等般若波罗蜜多令速成办。世尊。菩萨摩诃萨闻说是语。心不沉没亦无退屈。不惊不怖如说而住。修行般若波罗蜜多。是菩萨摩诃萨应有般若波罗蜜多令速成办。若无所执即是所执即是般若波罗蜜多。复次世尊。若菩萨摩诃萨修行般若波罗蜜多应如是学。谓不执著是菩萨心。何以故。是心非心。本性净故。时舍利子。问善现言。为有是心非心性不。善现反问舍利子言。心非心性若有若无为可得不。舍利子言。不也善现。善现便语舍利子言。心非心性若有若无既不可得。如何可问。为有是心非心性不。时舍利子问善现言。何等名为心非心性。善现答言。若无变坏亦无分别。是则名为心非心性。时舍利子赞善现言。善哉善哉。诚如所说。佛说仁者住无诤定最为第一。实如圣言。若菩萨摩诃萨闻说是语。心不沉没亦无退屈。不惊不怖如说而住。修行般若波罗蜜多。是菩萨摩诃萨已于无上正等菩提得不退转。若菩萨摩诃萨如是观察心非心性。是菩萨摩诃萨不离般若波罗蜜多。若诸有情欲勤修学或声闻地或独觉地或菩萨地。皆于般若波罗蜜多。应常听闻受持读诵。令善通利如说修行。所以者何。于此般若波罗蜜多甚深教中。广说一切所应学法。诸菩萨摩诃萨于此般若波罗蜜多精勤修学。于一切处皆得善巧。尔时善现复白佛言。我于菩萨心不知亦不得。我于菩萨摩诃萨众及于般若波罗蜜多。俱不见有实事可得。云何令我为诸菩萨摩诃萨众宣示般若波罗蜜多。世尊。我观一切若生若灭若染若净都不可得。而于其中说有菩萨般若名等便有疑悔。世尊。菩萨等名俱无决定亦无住处。所以者何。菩萨名等都无所有。无所有法无定无住。若菩萨摩诃萨闻说是事。心不沉没亦无退屈不惊不怖。当知是菩萨摩诃萨决定安住不退转地。以无所住而为方便住无所住。复次世尊。诸菩萨摩诃萨行深般若波罗蜜多。不应住色。亦不应住受想行识。所以者何。若住于色便作色行。非行深般若波罗蜜多。若住受想行识便作受想行识行。非行深般若波罗蜜多。所以者何。非作行者能摄受般若波罗蜜多。若不能摄受般若波罗蜜多则不能修习般若波罗蜜多。若不能修习般若波罗蜜多则不能圆满般若波罗蜜多。若不能圆满般若波罗蜜多则不能成办一切智智。若不能成办一切智智便不能益所益有情。所以者何。色不应摄受受想行识。亦不应摄受般若波罗蜜多。亦不应摄受色。不可摄受故即非色。受想行识亦不可摄受故即非受想行识。般若波罗蜜多亦不可摄受故便非般若波罗蜜多。诸菩萨摩诃萨应如是学甚深般若波罗蜜多。若如是学甚深般若波罗蜜多。是名菩萨无所摄受三摩地轮。广大资具无量无出。不为一切声闻独觉之所引夺。亦不摄受一切智智。所以者何。是一切智智非取相修。得诸取相者皆是烦恼。若取修得一切智智者则胜军梵志。于一切智智不应信解。是胜军梵志虽由信解力归趣佛法名随信行。而能以少分智观一切法性空。悟入一切智智。既悟入已不取色相。亦不取受想行识相。不以喜乐观见此智。不以得闻观见此智。不以内色观见此智。不以外色观见此智。不以内外色观见此智。亦不离色观见此智。不以内受想行识观见此智。不以外受想行识观见此智。不以内外受想行识观见此智。亦不离受想行识观见此智。胜军梵志以如是等诸离相门。于一切智智深生信解名随信行。于一切法皆无取著。如是梵志以离相门于一切智智得信解已。于一切法皆不取相。亦不思惟无相诸法。如是梵志由胜解力。于一切法不取不舍无得无证。时彼梵志。于自信解乃至涅槃亦不取著。以真法性为定量故。世尊。是菩萨摩诃萨甚深般若波罗蜜多。不摄受色亦不摄受受想行识。虽于诸法无所摄受。若未圆满如来十力四无所畏四无碍解及十八佛不共法等。终不中道入般涅槃。当知如是诸菩萨摩诃萨甚深般若波罗蜜多。虽无取著而能成办一切智智。利益安乐一切有情。复次世尊。诸菩萨摩诃萨行深般若波罗蜜多应如是观。何谓般若波罗蜜多。是谁般若波罗蜜多。若法无所有不可得。是般若波罗蜜多耶。无所有中无彼无此何所系属。世尊。若菩萨摩诃萨于如是事审观察时。心不沉没亦无退屈不惊不怖。当知是菩萨摩诃萨不离般若波罗蜜多。时舍利子问善现言。何因缘故色离色性。受想行识离受想行识性。般若波罗蜜多离般若波罗蜜多性。而说菩萨摩诃萨不离般若波罗蜜多。善现答言。如是如是。色离色性。受想行识离受想行识性。般若波罗蜜多离般若波罗蜜多性。如是诸法相亦离性。性亦离相。相亦离相。性亦离性。能相所相俱不可得。若菩萨摩诃萨能如实知如是义者。不离般若波罗蜜多。时舍利子问善现言。若菩萨摩诃萨于此中学。速能成办一切智智耶。善现答言。如是如是。若菩萨摩诃萨于此中学。速能成办一切智智。何以故。舍利子。是菩萨摩诃萨知一切法无生灭故。舍利子。若菩萨摩诃萨能如是行则为邻近一切智智。复次舍利子。诸菩萨摩诃萨若行色为行相。若行色生为行相。若行色坏为行相。若行色灭为行相。若行色空为行相。若谓我能行是行有所得。若行受想行识为行相。若行受想行识生为行相。若行受想行识坏为行相。若行受想行识灭为行相。若行受想行识空为行相。若谓我能行是行有所得。若菩萨摩诃萨作如是念。我是菩萨能行般若波罗蜜多。是为行相。若菩萨摩诃萨作如是念。能如是行者是修行般若波罗蜜多。亦为行相。当知是菩萨无方便善巧。时舍利子问善现言。诸菩萨摩诃萨当云何行名行般若波罗蜜多。善现答言。诸菩萨摩诃萨若不行色。不行色相。不行色生。不行色坏不行色灭。不行色空。是行般若波罗蜜多。诸菩萨摩诃萨若不行受想行识。不行受想行识相。不行受想行识生。不行受想行识坏。不行受想行识灭。不行受想行识空。是行般若波罗蜜多。若菩萨摩诃萨不取行。不取不行。不取亦行亦不行。不取非行非不行。于不取亦不取。是行般若波罗蜜多。何以故。舍利子。以一切法皆不可取。不可随行。不可执受。离性相故。如是名为诸菩萨摩诃萨。于一切法无生定轮。广大资具无量无出。不共一切声闻独觉。若菩萨摩诃萨安住此定疾证无上正等菩提。尔时善现承佛神力。复告大德舍利子言。若菩萨摩诃萨虽安住此定。而不见此定。亦不著此定。亦不念言。我于此定已正当入。彼如是等思惟分别。由此定力一切不起。当知已为过去如来应正等觉授与无上正等菩提不退转记。时舍利子问善现言。若菩萨摩诃萨由住此定。已为过去诸佛世尊现前授记。是菩萨摩诃萨为能显示如是定不。善现答言。不也舍利子。何以故。是善男子。于如是定无知无想。舍利子言。具寿说彼诸善男子于如是定无知无想耶。善现报言。我定说彼诸善男子于如是定无知无想。所以者何。如是诸定无所有故。彼善男子。于如是定无知无想。如是诸定于一切法亦无知无想。所以者何。以一切法无所有故。时薄伽梵赞善现言。善哉善哉。如汝所说。故我说汝住无诤定最为第一。诸菩萨摩诃萨欲学般若波罗蜜多应如是学。若如是学名学般若波罗蜜多。时舍利子便白佛言。若菩萨摩诃萨能如是学名真学般若波罗蜜多耶。佛告舍利子。若菩萨摩诃萨能如是学名真学般若波罗蜜多。时舍利子复白佛言。诸菩萨摩诃萨如是学时于何法学。佛告舍利子。诸菩萨摩诃萨如是学时非于法学。何以故。舍利子。如诸愚夫异生所执。非一切法如是有故。时舍利子复白佛言。若尔诸法如何而有。佛告舍利子。如无所有如是而有。若于如是无所有法不能了达说为无明。愚夫异生于一切法无所有性。无明贪爱增上势力。分别执著断常二边。由此不知不见诸法无所有性分别诸法。由分别故便生执著。由执著故分别诸法无所有性。由此于法不见不知。以于诸法不见不知。分别过去未来现在。由分别故贪著名色。著名色故分别执著无所有法。于无所有法分别执著故。于如实道不知不见。不能出离三界生死。不信谛法不觉实际。是故堕在愚夫数中。由斯菩萨摩诃萨众。于法性相都无执著。时舍利子复白佛言。诸菩萨摩诃萨如是学时。岂不求学一切智智。佛告舍利子。诸菩萨摩诃萨如是学时。亦不求学一切智智。然诸菩萨如是学时。虽无所学而名真学一切智智。速能成办一切智智故。尔时具寿善现便白佛言。世尊。设有人来作如是问。幻士若学一切智智。彼亦能成办一切智智不。我得此问当云何答。佛言善现。我还问汝。随汝意答。于意云何。幻异色受想行识不。善现答言。幻不异色色不异幻。幻即是色色即是幻。受想行识亦复如是。佛告善现。于意云何。五取蕴中起想等想。施设言说假名菩萨摩诃萨不。善现对曰。如是世尊。佛告善现。诸菩萨摩诃萨求趣无上正等菩提。修学般若波罗蜜多。一切皆如幻士修学。何以故。幻士即是五取蕴故。所以者何。我说五蕴眼等六根。皆如幻化都非实有。具寿善现复白佛言。若菩萨摩诃萨新学大乘。闻如是说其心将无惊怖退屈。佛告善现。若菩萨摩诃萨新学大乘。亲近恶友闻如是说。心便惊怖则生退屈。若近善友虽闻此说。而不惊怖亦无退屈。具寿善现复白佛言。何等名为菩萨恶友。佛告善现。诸菩萨恶友者。谓教菩萨厌离般若波罗蜜多。舍菩提心取诸法相。令学取相世俗书典。令学声闻相应经法。又令习近众魔事业。此等名为菩萨恶友。具寿善现复白佛言。何等名为菩萨善友。佛告善现。诸菩萨善友者。谓教菩萨勤修般若波罗蜜多。乃至为说魔事魔过。令其觉知方便弃舍。此等名为新学菩萨大誓庄严真净善友。具寿善现复白佛言。言菩萨者是何句义。佛告善现。学一切法无著无碍。觉一切法无著无碍。求证菩提故名菩萨。具寿善现复白佛言。此复何缘名摩诃萨。佛告善现。以诸菩萨于大有情众中当为上首故复名摩诃萨。时舍利子便白佛言。我今乐说摩诃萨义。唯愿听许。佛告舍利子。随汝意说。舍利子言。以诸菩萨方便善巧。为诸有情宣说法要。令断我见有情见命者见补特伽罗见有见无见断常见等。依如是义名摩诃萨。尔时善现亦白佛言。我今乐说摩诃萨义。唯愿听许。佛告善现。随汝意说。善现白言。以诸菩萨发菩提心。无等等心。声闻独觉不能引心。于如是心亦不执著。所以者何。一切智心是真无漏不堕三界。不应于中而生执著。依如是义名摩诃萨。时舍利子问善现言。何因缘故于如是心亦不执著。善现答言。如是诸心无心性故不应执著。时满慈子亦白佛言我今乐说摩诃萨义。唯愿听许。佛告满慈子。随汝意说。满慈子言。以诸菩萨普为利乐一切有情。被大愿铠故。发趣大乘故乘大乘故名摩诃萨。尔时善现便白佛言。如世尊说。诸菩萨摩诃萨被大愿铠。齐何言诸菩萨摩诃萨被大愿铠。佛告善现。诸菩萨摩诃萨作如是念。我应度脱无量无数无边有情。入无余依般涅槃界。虽作是事而无有法及诸有情得涅槃者何以故。诸法实性法应尔故。譬如幻师或彼弟子。于四衢道化作大众互相加害于意云何此中有实相害事不。善现对曰。不也世尊。佛告善现。诸菩萨摩诃萨亦复如是。虽现度脱无量无数无边有情。入无余依般涅槃界。而无有法及诸有情得涅槃者。若菩萨摩诃萨闻如是事。不惊不怖亦无退屈。当知是菩萨摩诃萨被大愿铠。尔时善现便白佛言。如我解佛所说义者。诸菩萨摩诃萨不被大愿铠。当知是为被大愿铠。佛告善现。如是如是。所以者何。一切智智无造无作。一切有情亦无造无作。诸菩萨摩诃萨为欲饶益彼有情故被大愿铠。所以者何。色非造非不造。非作非不作。受想行识亦非造非不造。非作非不作。何以故。色乃至识不可得故。具寿善现复白佛言。如我解佛所说义者。色乃至识无染无净。所以者何。色无缚无脱。受想行识亦无缚无脱。时满慈子。问善现言。尊者说色无缚无脱。说受想行识亦无缚无脱耶。善现答言。如是如是。满慈子言。说何等色无缚无脱。说何等受想行识亦无缚无脱耶。善现答言。说如幻士色无缚无脱。说如幻士受想行识亦无缚无脱。所以者何。色乃至识无所有故无缚无脱。远离故无缚无脱。寂静故无缚无脱。无生灭故无缚无脱。是名菩萨发趣大乘被大愿铠。时满慈子。闻如是说欢喜信受默然而住。尔时善现便白佛言。诸菩萨摩诃萨发趣大乘。云何大乘。云何菩萨发趣大乘。如是大乘从何处出。至何处住。谁复乘是大乘而出。佛告善现。言大乘者即是无量无数增语。无边功德共所成故。云何菩萨发趣大乘者。谓诸菩萨勤修六种波罗蜜多。能从一地进趣一地。是名菩萨发趣大乘。如是大乘从何处出至何处住者。谓此大乘。从三界中出。至一切智智中住。然以无二为方便故无出无住。谁复乘是大乘出者。都无乘是大乘出者。所以者何。能乘所乘如是二法俱无所有。无所有中谁乘何法可名乘者。具寿善现复白佛言。如是大乘普胜一切世间天人阿素洛等。如是大乘与虚空等。譬如虚空普能容受无量无数无边有情。大乘亦尔普能容受无量无数无边有情。又如虚空无来无去无住可见。大乘亦尔无来无去无住可见。又如虚空前后中际皆不可得。大乘亦尔前后中际皆不可得。三世平等故名大乘。佛告善现。善哉善哉。如是如是。如汝所说。时满慈子便白佛言。世尊。先教大德善现为诸菩萨摩诃萨众宣示般若波罗蜜多。而今何故乃说大乘。尔时善现即白佛言。我说大乘将无违越所说般若波罗蜜多。佛告善现。汝说大乘皆顺般若波罗蜜多无所违越。具寿善现复白佛言。我都不得前际后际中际菩萨。色无边故菩萨亦无边。受想行识无边故菩萨亦无边。即色离色菩萨无所有不可得。即受想行识离受想行识。菩萨亦无所有不可得。如是世尊。我于此等一切法。以一切种一切处一切时。求诸菩萨都无所见竟不可得。云何令我为诸菩萨宣示般若波罗蜜多。复次世尊。言菩萨者但有假名都无自性。如说我等毕竟不生。但有假名都无自性。诸法亦尔毕竟不生。但有假名都无自性。此中何等是色毕竟不生。若毕竟不生则不名色。何等是受想行识毕竟不生。若毕竟不生则不名受想行识。世尊。色是菩萨不可得。受想行识是菩萨亦不可得。此不可得亦不可得。我于如是一切法。以一切种一切处一切时。求诸菩萨皆不可得。当教何等法。修何等法。于何等处时。证何等法。复次世尊。诸佛菩萨甚深般若波罗蜜多。但有假名都无自性。如说我等毕竟不生。但有假名都无自性。诸法亦尔但有假名都无自性。何等是色既不可取亦不可生。何等是受想行识既不可取亦不可生。诸法自性既不可取亦不可生。若法无性亦不可生。此无生法亦不可生。我岂能以毕竟不生甚深般若波罗蜜多教毕竟不生菩萨摩诃萨。世尊。离不生法无法可得。亦无菩萨能行无上正等菩提。世尊。若菩萨摩诃萨闻说是语不惊不怖。当知是菩萨摩诃萨能行深般若波罗蜜多。所以者何。若时菩萨摩诃萨行深般若波罗蜜多观察诸法。是时菩萨摩诃萨即不取色。所以者何。色无生即非色。色无灭亦非色。即无生无灭。即无二无别。若说色即入无二法数。若时菩萨摩诃萨行深般若波罗蜜多观察诸法。是时菩萨摩诃萨即不取受想行识。所以者何。受想行识无生即非受想行识。受想行识无灭亦非受想行识。既无生无灭即无二无别。若说受想行识即入无二法数。时舍利子谓善现言。如我领解仁所说义。诸菩萨等毕竟不生。若尔何缘有诸菩萨为度无量无数有情。修多百千难行苦行。备受无量生死大苦。善现报言。非我于彼无生法中许有菩萨为度无量无数有情。修多百千难行苦行。备受无量生死大苦。然诸菩萨虽为此事。而于其中无苦行想。何以故。舍利子。若于苦行作苦行想。不能饶益无边有情。是故菩萨于诸苦行作乐行想。于难行行作易行想。于诸有情作父母及己身想。为度彼故发菩提心。由此乃能作大饶益。尔时菩萨作是思惟。如我自性于一切法。以一切种一切处时求不可得。内外诸法亦复如是。都无所有皆不可得。若住此想便不见有难行苦行。由此能为无边有情修多百千难行苦行。与有情类作大饶益。时舍利子问善现言。是诸菩萨实无生不。善现答言。如是如是。一切菩萨皆实无生。舍利子言。为但菩萨实是无生。为一切智亦实无生。善现答言。此一切智亦实无生。舍利子言。为但一切智实是无生。为诸异生类亦实无生。善现答言。诸异生类亦实无生。舍利子言。若诸菩萨皆实无生。诸菩萨法亦应无生。若一切智实是无生。一切智法亦应无生。若异生类实是无生。异生类法亦应无生。若尔菩萨得一切智应无生法能证无生。善现答言。我意不许无生法中有得有证。何以故。无生法中证得无故。舍利子言。为许生法证生法。为许无生法证无生法耶。善现答言。我意不许生法证生法。亦不许无生法证无生法。舍利子言。为许生法证无生法。为许无生法证生法耶。善现答言。我意不许生法证无生法。亦不许无生法证生法。舍利子言。若如是者应无得证。善现答言。虽有得证而非实有。舍利子言。为许未生法生。为许已生法生耶。善现答言。我意不许未生法生。亦不许已生法生。舍利子言。为许生生。为许不生生耶。善现答言。我意不许生生。亦不许不生生。舍利子言。仁者于所说无生法。乐辩说无生相耶。善现答言。我于所说无生法。亦不乐辩说无生相。舍利子言。于无生法起无生言。此无生言亦无生不。善现答言。于无生法起无生言。此法及言俱无生义。而随世俗说无生相。时舍利子赞善现言。说法人中仁为第一。除佛世尊无能及者。所以者何。随所问诘种种法门皆能酬答。善现报言。诸佛弟子于一切法无依著者。法尔皆能随所问诘。一一酬答自在无畏。所以者何。以一切法无所依故。时舍利子谓善现言。善哉善哉。若诸菩萨能作如是随问而答。为由何等波罗蜜多威力所办。善现报言。此是般若波罗蜜多威力所办。所以者何。说一切法无所依止。要由般若波罗蜜多。达一切法无所依故。舍利子。若菩萨摩诃萨闻如是语心不迷闷亦无疑惑。当知是菩萨能住如是住恒不舍离。亦常不离大悲作意。时舍利子谓善现言。若诸菩萨住如是住恒不舍离。亦常不离如是作意者。则一切有情应是菩萨。所以者何。以一切有情亦于此住及此作意。常不舍离般若大悲性平等故。则诸菩萨与诸有情应无差别。善现报曰。善哉善哉。虽似难我而成我义。何以故。舍利子。一切有情无自性故。当知如是住及作意亦无自性。一切有情性远离故。当知如是住及作意性亦远离。一切有情无觉知故当知如是住及作意亦无觉知。由此因缘是诸菩萨于如是住及此作意常不舍离。与诸有情亦无差别。若诸菩萨能如是知无所滞碍。是行般若波罗蜜多。我意欲令一切菩萨以此作意。行深般若波罗蜜多

　　第五分天帝品第二

尔时天帝释。与四万天子俱来集会。护世四天王与二万天子俱来集会。索诃界主大梵天王与万梵众俱来集会。复有五千净居天众俱来集会。是诸天众业果身光。对佛威光皆悉不现时天帝释白善现言。今有无量诸天子等。欲闻大德宣示般若波罗蜜多。唯愿大德哀愍为说。云何菩萨应住般若波罗蜜多。尔时善现告帝释言。吾承佛力为诸天众。宣示般若波罗蜜多。如诸菩萨所应安住。汝诸天等未发无上菩提心者今皆应发。诸有已入声闻独觉正性离生。不复能发大菩提心。何以故。憍尸迦。彼于生死有限碍故。其中若有能发无上正等觉心我亦随喜。何以故。憍尸迦。诸有胜人应求胜法。我终不碍他胜善品。尔时世尊赞善现曰。善哉善哉。汝今善能劝诸菩萨。具寿善现便白佛言。我既知恩云何不报。谓过去佛及诸弟子。教诸菩萨种种法要。方便趣入波罗蜜多。如来尔时亦于中学。今证无上正等菩提。转妙法轮饶益我等。故我今者应随佛教摄受护念此诸菩萨。令疾证得无上菩提。转妙法轮利乐一切。是则名为报彼恩德。尔时善现语帝释言。汝等诸天皆应谛听。当为汝说诸菩萨众于深般若波罗蜜多所应住相。憍尸迦。诸菩萨众大誓庄严发趣大乘。应以空相安住般若波罗蜜多。不应住色。亦不应住受想行识。不应住预流果。亦不应住一来不还阿罗汉果独觉菩提。不应住此是色。亦不应住此是受想行识。不应住此是预流果。亦不应住此是一来不还阿罗汉果独觉菩提。不应住色受想行识若常若无常。若乐若苦。若我若无我。若净若不净。若空若不空。不应住预流果乃至独觉菩提。皆是无为所显是真福田。应受供养。不应住预流果。极七返有必入涅槃。不应住一来果。未至究竟。一来此间定尽众苦不应住不还果。往彼灭度不复还来。不应住阿罗汉果。今世定入无余涅槃。不应住独觉果。超声闻地不至佛地。而般涅槃不应住佛。无为所显是真福田。应受供养超诸声闻独觉等地。利乐无量无数有情令入无余般涅槃界。假使一切有情界尽。亦入无余般涅槃界。时舍利子作是念言。若尔菩萨当云何住。尔时善现。知舍利子心之所念。便谓之曰。于意云何。如来之心为何所住。时舍利子语善现言。如来之心都无所住。以无所住故名如来。谓不住有为界。亦不住无为界。亦非不住。善现报言。菩萨亦尔如诸如来于一切法心无所住亦非不住。谓诸菩萨于深般若波罗蜜多。以无所得而为方便。应如是住应如是学。尔时众中有诸天子窃作是念。诸药叉等言词咒句。种种差别虽复隐密。而我等辈犹可了知。大德善现。于深般若波罗蜜多。虽以种种言词显示。而我等辈竟不能解。具寿善现知诸天子心之所念。便告彼言。我于此中无说无示。汝亦不闻当何所解。时诸天子复作是念。尊者善现。于此义中欲令易解。而转深细难可测量。具寿善现。知彼天子心之所念。复告之言。诸有欲证欲住预流一来不还阿罗汉果独觉菩提诸佛无上正等菩提。要依此忍乃能证住。时诸天子作是念言。大德善现。于今欲为何等有情说何等法。具寿善现。知诸天子心之所念。而告彼言。吾今欲为如幻有情说如幻法。彼于所说无闻无解无所证故。时诸天子复作是念。为听法者及法如幻。为余有情预流果等亦皆如幻。善现知彼心之所念。便告之言。余有情类若预流果若一来果若不还果若阿罗汉果若独觉菩提若佛无上正等菩提亦皆如幻。时诸天子问善现言。岂诸如来应正等觉所证无上正等菩提亦皆如幻。善现答言。如是如是。乃至涅槃亦复如幻。时诸天子问善现言。岂可涅槃亦复如幻。善现答言。设更有法胜涅槃者亦复如幻。何况涅槃。何以故。诸天子。幻与有情及一切法乃至涅槃。无二无别皆不可得不可说故。时舍利子执大藏满慈子大饮光等问庆喜言。所说般若波罗蜜多。如是甚深谁能信受。庆喜答言。有不退转诸菩萨众。于此所说甚深般若波罗蜜多能深信受。复有无量具足正见补特伽罗及愿圆满诸阿罗汉。于此所说甚深般若波罗蜜多亦能信受。尔时善现作如是言。如是所说甚深般若波罗蜜多无能信受所以者何。此中无法可显可示故。信受者亦不可得

时天帝释作是念言。尊者善现雨大法雨。我应化作微妙音华奉散供养。作是念已。即便化作微妙音华散善现上。尔时善现作是念言。今所散花于诸天处未曾见有。是花微妙定非水陆草木所生。应是诸天从心化出。时天帝释。既知善现心之所念。谓善现言。此所散花实非水陆草木所生。亦非诸天从心化出。以所散花无生性故。具寿善现语帝释言。此花不生便无花性。时天帝释作是念言。尊者善现。觉慧深广不坏假名而说实义。作是念已。白善现言。如是如是诚如尊教。诸菩萨众于诸法中。应随尊者所说而学。尔时善现语帝释言。如是如是。如汝所说。诸菩萨众于诸法中。皆应随我所说而学。憍尸迦。诸菩萨众随我所说。于深般若波罗蜜多如是学时。不依预流果学。不依一来不还阿罗汉果学。不依独觉菩提学。若不依此诸地而学。便学诸佛一切智智。若学诸佛一切智智则学无量无边佛法。若学无量无边佛法。则不学色受想行识有增有减。若不学色受想行识有增有减则不学色受想行识有取有舍。若不学色受想行识有取有舍则不学一切法有可摄受及可灭坏。若不学一切法有可摄受及可灭坏则不学一切智智有可摄受及可灭坏。诸菩萨众如是学时。名为真学一切智智。速能证得一切智智。时舍利子问善现言。若诸菩萨不学一切智智有可摄受及可灭坏。是诸菩萨如是学时。名为真学一切智智速能证得一切智智耶。善现答言。如是如是。以无所得为方便故。尔时天帝释问舍利子言。菩萨所学甚深般若波罗蜜多当于何求。舍利子言。菩萨所学甚深般若波罗蜜多。当于善现所说中求。时天帝释问善现言。是谁神力为依持故。令舍利子作如是说。善现答言。如来神力为依持故。令舍利子作如是说。天帝释言。复谁神力为依持故。尊者能说甚深般若波罗蜜多。善现报言。如来神力为依持故。令我能说甚深般若波罗蜜多。憍尸迦。汝之所问菩萨所学甚深般若波罗蜜多当于何求者。憍尸迦。菩萨所学甚深般若波罗蜜多。不应即色求。不应离色求。不应即受想行识求。不应离受想行识求。何以故。色非般若波罗蜜多。亦非离色别有般若波罗蜜多。受想行识非般若波罗蜜多。亦非离受想行识别有般若波罗蜜多。时天帝释白善现言。甚深般若波罗蜜多。是大波罗蜜多。是无量波罗蜜多。是无边波罗蜜多。善现报言。如是如是。何以故。憍尸迦。色无边故当知般若波罗蜜多亦无边。受想行识无边故当知般若波罗蜜多亦无边。复次憍尸迦。所缘无边故当知般若波罗蜜多亦无边。憍尸迦。云何所缘无边故当知般若波罗蜜多亦无边。谓一切法前中后际皆不可得说为无边。法无边故所缘无边。由此般若波罗蜜多亦说无边。复次憍尸迦。一切法无边故当知般若波罗蜜多亦无边。憍尸迦。云何一切法无边故当知般若波罗蜜多亦无边。谓一切法边不可得。所以者何。色乃至识前中后边皆不可得。由此般若波罗蜜多前中后边亦不可得故说无边。复次憍尸迦。有情无边故当知般若波罗蜜多亦无边。憍尸迦。云何有情无边故当知般若波罗蜜多亦无边。憍尸迦。非有情类其数甚多。计算其边不可得故说为无边。天帝释言。为何义故作如是说。善现答言。我今问汝随汝意答。于意云何。言有情者何法增语。天帝释言。言有情者非法增语。但是假立客名所摄。无事名所摄。无缘名所摄。善现复告天帝释言。于意云何。此中颇有真实有情可显示不。天帝释言。不也大德。善现告言。无实有情可显示故说为无边。憍尸迦。于意云何。假使如来应正等觉经如殑伽沙数大劫。以无边音说有情类无量名字。此中颇有真实有情有生灭不。天帝释言。不也大德。何以故。以诸有情本性净故。善现告言。由此故说有情无边故。当知般若波罗蜜多亦无边。无性甚深俱无边故


大般若波罗蜜多经卷第五百五十六
大般若波罗蜜多经卷第五百五十七

　　　　三藏法师玄奘奉　诏译


　　第五分窣堵波品第三

尔时众中天帝释等。欲界诸天大梵王等。色界诸天及余神仙欢喜踊跃。同时三返高声唱言。奇哉奇哉法性深妙。如来出世以神通力。加善现等宣说开示若诸菩萨不离般若波罗蜜多。我等于彼恭敬供养如佛世尊。尔时佛告诸天等言。如是如是。若诸菩萨不离般若波罗蜜多。汝诸天等。皆应供养如佛世尊。天等当知。我于往昔然灯佛时。莲花王都四衢道首。见然灯佛献五茎花。布发掩泥闻正法要。不离般若波罗蜜多。时彼如来与我受记。汝于来世过无数劫。当成如来号为能寂。宣说般若波罗蜜多。与诸有情作大饶益。时诸天等俱白佛言。甚奇世尊。希有善逝。如是般若波罗蜜多具大威神。令诸菩萨速能引摄一切智智。尔时世尊知诸天等四众云集同为明证。即便顾命天帝释言。憍尸迦。若善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说。魔及眷属人非人等。伺求其短终不能得。灾横疾疫皆不能害。若诸天子。已发无上正等觉心。未善听闻受持读诵甚深般若波罗蜜多。皆应来至是善男子善女人所。至心听闻受持读诵。令极通利转为他说。复次憍尸迦。若善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说。若在空宅旷野险道及危难处。诸天善神常来拥护令无惊恐。时四天王及天帝释梵天王等。合掌恭敬俱白佛言。若善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说。我等眷属常随守护。不令一切灾横侵恼。时天帝释复白佛言。甚奇世尊。希有善逝。是善男子善女人等。奉事般若波罗蜜多。摄受如是现法功德。世尊。若善男子善女人等。摄受般若波罗蜜多。则具摄受布施净戒安忍精进静虑般若波罗蜜多。尔时佛告天帝释言。如是如是。如汝所说。复次憍尸迦。若善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说所获功德。汝应谛听极善作意。当为汝说。天帝释言。唯然愿说。我等乐闻。佛言憍尸迦。若有诸恶外道梵志。若诸恶魔或魔眷属。若余暴恶增上慢者。欲作种种不饶益事。彼适兴心自遭殃祸。渐当殄灭不果所愿。何以故。憍尸迦。是善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说。法尔能令起恶心者自遭殃祸不果所愿。憍尸迦。是善男子善女人等。奉事般若波罗蜜多。获如是等功德胜利。如有妙药名曰莫耆。是药威势能销众毒。如是妙药随所在处。诸毒虫类不能逼近。有大毒蛇饥行求食。遇见生类欲螫啖之。其生怖死奔趣妙药。蛇闻药气寻便退走。何以故。憍尸迦。如是妙药具大威势。能益身命销伏众毒。当知般若波罗蜜多具大威势亦复如是。若善男子善女人等。至心听闻受持读诵。精勤修学如理思惟。或复为他书写解说。诸恶人等欲于其所作不饶益。必当殄灭无所能为。般若威神能摧彼故。憍尸迦。是善男子善女人等。四大天王及余天众并诸神仙常来拥护。不令一切灾横侵恼。诸佛菩萨亦常护念。如法所求无不满足。言词威肃闻皆敬受。发言称量语不喧杂。坚事善友深知恩报不为悭嫉忿恨覆恼谄诳矫等隐蔽其心。何以故。憍尸迦。是善男子善女人等。般若威力调伏身心。令其远离贪嗔痴等随眠缠结。是善男子善女人等。具念正知慈悲喜舍。常作是念。我不应随悭贪破戒忿恚懈怠散乱愚痴势力而转。若随彼转则我布施净戒安忍精进静虑妙慧不成。严净色身尚不能得。况得无上正等菩提。故我不应随彼力转。是善男子善女人等。由此思惟常得正念。诸恶烦恼不蔽其心。憍尸迦。若善男子善女人等。能于般若波罗蜜多。至心听闻受持读诵。精勤修学如理思惟。或复为他书写解说。获如是等功德胜利。时天帝释复白佛言。如是般若波罗蜜多甚为希有。能调菩萨令离高心。回向所求一切智智。尔时佛告天帝释言。云何般若波罗蜜多甚为希有。能调菩萨令离高心。回向所求一切智智。天帝释言。若诸菩萨不依般若波罗蜜多。无方便善巧故。虽修诸善而起高心。不能回求一切智智。若诸菩萨能依般若波罗蜜多。有方便善巧故。所修诸善能伏高心。回向所求一切智智。尔时佛告天帝释言。如是如是。如汝所说。憍尸迦。若善男子善女人等。能于般若波罗蜜多。至心听闻受持读诵。不为一切灾横侵恼。若在军旅交战阵时至心念诵如是般若波罗蜜多。于诸有情慈悲护念。不为刀仗之所伤杀。所对怨敌皆起慈心。设起恶心自然退败。是善男子善女人等。若在军阵刀箭所伤失命丧身终无是处。何以故。憍尸迦。如是般若波罗蜜多。是大神咒。是无上咒。若能于此精勤修学。不为自害不为他害不为俱害。疾证无上正等菩提。由斯获得一切智智。观有情类心行差别。随宜为转无上法轮。令如说行得大饶益。复次憍尸迦。若善男子善女人等。书此般若波罗蜜多。置清净处供养恭敬。或复精勤受持读诵。人非人等欲求其短终不能得。唯除宿世恶业应受。憍尸迦。譬如有人或傍生类入菩提树院。或至彼院边。人非人等不能伤害。何以故。憍尸迦。三世诸佛皆坐此处得大菩提。施诸有情无恐无怖无怨无害身心安乐。当知般若波罗蜜多。随所住处亦复如是。一切天龙阿素洛等常来守护。当知是处即真制多。一切有情皆应敬礼。恭敬供养尊重赞叹不应暂舍。何以故。憍尸迦。是诸有情归依处故。时天帝释复白佛言。若善男子善女人等。书此般若波罗蜜多。种种庄严供养恭敬尊重赞叹。复以种种上妙花鬘乃至灯明而为供养。有善男子善女人等。佛涅槃后起窣堵波。七宝严饰宝函成贮佛设利罗。安置其中供养恭敬尊重赞叹。复以种种上妙花鬘乃至灯明而为供养。二所获福何者为多。尔时佛告天帝释言。我还问汝当随意答。于意云何。如来所得一切智智。所证无上正等菩提及所依身。依何等道修学而得。天帝释言。皆依般若波罗蜜多修学而得。尔时佛告天帝释言。如是如是。如汝所说。憍尸迦。非但获得相好身故说名如来应正等觉。要由证得一切智智乃名如来应正等觉。憍尸迦。如来所得一切智智。要由般若波罗蜜多为因故起。佛相好身但为依处。若不依止佛相好身无由而起。是故般若波罗蜜多。正为因生一切智智。欲令此智现前相续故。复修集佛相好身。由此缘故我涅槃后。诸天龙神人非人等。供养恭敬我设利罗。憍尸迦。若善男子善女人等。书此般若波罗蜜多。种种庄严受持读诵。复以种种上妙花鬘乃至灯明供养恭敬尊重赞叹。则为供养一切智智。及所依止佛相好身。并涅槃后佛设利罗。何以故。憍尸迦。一切智智及相好身并设利罗。皆以般若波罗蜜多为根本故。以是故。憍尸迦。书此般若波罗蜜多。种种庄严供养恭敬所获福聚。胜以七宝起窣堵波供养如来设利罗福。何以故。憍尸迦。供养般若波罗蜜多则为供养一切智智佛相好身设利罗故。时天帝释便白佛言。赡部洲人于此般若波罗蜜多。不能书写受持读诵恭敬供养。彼岂不知如是所说功德胜利。尔时佛告天帝释言。我还问汝当随意答。于意云何。赡部洲内有几许人成佛证净。成法证净。成僧证净。有几许人得预流果乃至阿罗汉果。有几许人发心定趣独觉菩提。有几许人发心定趣无上菩提。天帝释言。赡部洲内有少许人成三证净。转少许人得预流果乃至阿罗汉果。转少许人发心定趣独觉菩提。转少许人发心定趣无上菩提。佛言。憍尸迦。如是如是。如汝所说。憍尸迦。赡部洲内极少分人发心定趣无上菩提。于中少分既发心已。精勤修学趣菩提行。于中少分精勤修学菩提行时。于此般若波罗蜜多深心信受。于中少分深信受已修行般若波罗蜜多。于中少分既修行已渐次安住不退转地。于中少分住此地已疾证无上正等菩提。憍尸迦。若诸菩萨已得安住不退转地。求证无上正等菩提。乃能深心信受般若。受持读诵恭敬供养书写解说。憍尸迦。无量无边诸有情类发菩提心。于中若一若二若三得住菩萨不退转地。多分退住声闻独觉。是故当知。善男子等发菩提心修菩萨行。欲住菩萨不退转地疾证无上正等菩提。无留难者。应于般若波罗蜜多。书写听闻受持读诵。供养恭敬为他演说。何以故。憍尸迦。是诸菩萨应作是念。如来昔住菩萨位时。常勤修学如是般若波罗蜜多。我等亦应精勤修学。如是般若波罗蜜多是我大师。我随彼学所愿当满。憍尸迦。一切菩萨若佛住世若涅槃后。常应依止甚深般若波罗蜜多精勤修学。憍尸迦。若善男子善女人等。于诸如来般涅槃后为供养佛设利罗故。以妙七宝起窣堵波。种种珍奇间杂严饰。复持种种天妙花鬘乃至灯明。尽其形寿供养恭敬尊重赞叹。于意云何。是善男子善女人等。由此因缘获福多不。天帝释言。甚多世尊。甚多善逝。佛言憍尸迦。有善男子善女人等。书此般若波罗蜜多。众宝庄严受持读诵。复持种种上妙花鬘乃至灯明。供养恭敬尊重赞叹。是善男子善女人等所获功德。甚多于前无量无数。憍尸迦。置此一事。若善男子善女人等。于诸如来般涅槃后。为供养佛设利罗故。以妙七宝起窣堵波。种种珍奇间杂严饰。如是充满一赡部洲。或四大洲或小千界。或中千界或复三千大千世界。皆持种种天妙花鬘乃至灯明。尽其形寿供养恭敬尊重赞叹于意云何。是善男子善女人等。由此因缘获福多不。天帝释言。甚多世尊。甚多善逝。佛言憍尸迦。有善男子善女人等。书此般若波罗蜜多。众宝庄严受持读诵。复持种种上妙花鬘乃至灯明。供养恭敬尊重赞叹。是善男子善女人等所获福聚。甚多于前无量无数。憍尸迦。置如是事。假使三千大千世界诸有情类。非前非后皆得人身。此一一人为供养佛设利罗故。于诸如来般涅槃后。以妙七宝起窣堵波。种种珍奇间杂严饰。如是一一各满三千大千世界。复持种种天妙花鬘乃至灯明。尽其形寿供养恭敬尊重赞叹。于意云何。是诸有情由此因缘获福多不。天帝释言。甚多世尊。甚多善逝。佛言憍尸迦。有善男子善女人等。书此般若波罗蜜多。众宝庄严受持读诵。复持种种上妙花鬘乃至灯明。供养恭敬尊重赞叹。是善男子善女人等所获功德。甚多于前无量无数。时天帝释便白佛言。如是世尊。如是善逝。若善男子善女人等。供养恭敬尊重赞叹甚深般若波罗蜜多。当知则为供养恭敬尊重赞叹过去未来现在诸佛一切智智。世尊。且置是事。假使十方各如殑伽沙数世界一切有情。非前非后皆得人身。此一一人为供养佛设利罗故。各于如来般涅槃后。以妙七宝起窣堵波。种种珍奇间杂严饰。如是一一各满十方殑伽沙数诸佛世界。复持种种天妙花鬘乃至灯明。或经一劫或一劫余。供养恭敬尊重赞叹。是诸有情由此因缘所获福聚虽复无量。而复有余善男子等。书此般若波罗蜜多。众宝庄严受持读诵。复持种种上妙花鬘乃至灯明。供养恭敬尊重赞叹所获功德。甚多于前无量无数。尔时佛告天帝释言。如是如是。如汝所说。憍尸迦。是善男子善女人等。供养般若波罗蜜多功德善根。无量无数不可称计不可思议。所以者何。甚深般若波罗蜜多。能生如来应正等觉一切智智。一切如来应正等觉一切智智。能生诸佛设利罗故是故。憍尸迦。若善男子善女人等能书般若波罗蜜多。众宝庄严受持读诵。复持种种上妙花鬘乃至灯明。供养恭敬尊重赞叹。所获功德于前所造诸窣堵波及供养福。百倍为胜千倍为胜。乃至邬波尼杀昙倍亦复为胜

　　第五分神咒品第四

尔时众中四万天子。同声共白天帝释言。大仙于此甚深般若波罗蜜多。常应听闻受持读诵。供养恭敬尊重赞叹。所以者何若能于此甚深般若波罗蜜多。至心听闻受持读诵。供养恭敬尊重赞叹。则令一切恶法损减善法增益。尔时佛告天帝释言。汝应于此甚深般若波罗蜜多。至心听闻受持读诵供养恭敬尊重赞叹。所以者何。若阿素洛及恶朋党起如是念。我等当与三十三天共兴战诤。尔时汝等应各至诚诵念如是甚深般若波罗蜜多。供养恭敬尊重赞叹。时阿素洛及彼朋党。所起恶心自然息灭。时天帝释便白佛言。若如是者甚深般若波罗蜜多。是大神咒。是大明咒。是无上咒。是无等等咒。尔时佛告天帝释言。如是如是。如汝所说。何以故。憍尸迦。三世诸佛皆依如是甚深般若波罗蜜多大神咒王。证得无上正等菩提。为诸有情说微妙法。憍尸迦。依深般若波罗蜜多。世间便有十善业道。若四静虑若四无量若四无色定。若五神通。若余无量无边佛法皆得出现。憍尸迦。依深般若波罗蜜多大神咒王。世间便有菩萨出现。依菩萨故世间便有十善业道。若四静虑若四无量若四无色定若五神通若余无量无边佛法皆得出现。憍尸迦。若诸如来应正等觉不出世时唯有菩萨。由先所闻甚深般若波罗蜜多增上势力。为诸有情方便施设十善业道四静虑等令勤修学。憍尸迦。譬如夜分因满月轮光明照触星宿药等随其势力皆得增盛。如是如来应正等觉前已灭度。正法隐没后未出时。世间所有善行正行。一切皆依菩萨出现。菩萨所有方便善巧。皆依般若波罗蜜多而得成办。是故般若波罗蜜多是诸殊胜善法根本。复次憍尸迦。若善男子善女人等。能于般若波罗蜜多。至心听闻受持读诵。当得现世种种饶益。谓诸毒药水火刀兵灾横疾疫皆不能害。若遭官事怨贼逼迫。至心诵念甚深般若波罗蜜多。若至其所终不为彼谴罚加害。欲求其短皆不能得。何以故。憍尸迦。甚深般若波罗蜜多。威神势力法令尔故。憍尸迦。是善男子善女人等。若有欲至国王王子大臣等处。至心诵念甚深般若波罗蜜多。定为王等欢喜问讯。供养恭敬尊重赞叹。何以故。憍尸迦。甚深般若波罗蜜多。常于有情引发种种慈悲事故。由此因缘诸求短者。种种方便皆不能得。时有众多外道梵志。欲求佛过来诣佛所。时天帝释。见已念言。今此众多外道梵志。来趣法会伺求佛短。将非般若留难事耶。我当诵念从佛所受甚深般若波罗蜜多。令彼邪徒复道而去。念已便诵甚深般若波罗蜜多。于是众多外道梵志遥申敬礼。右绕世尊复道而去。时舍利子。见已念言。彼有何缘适来还去。佛知其意告舍利子。彼诸外道来求我失。由天帝释诵念般若波罗蜜多令彼还去。舍利子。我都不见彼诸外道有少白法。唯怀恶心为求我过来至我所。舍利子。我都不见一切世间。有诸天魔及外道等有情之类。说般若时怀勃恶心来求得便。般若威力无能坏故。尔时恶魔窃作是念。今佛四众恭敬围绕。欲色界天皆来集会。宣说般若波罗蜜多。此中必有诸大菩萨。亲于佛前受菩提记。当得无上正等菩提。转妙法轮空我境界。我当往至破坏其眼。作是念已化作四军。奋威勇锐来诣佛所。时天帝释。见已念言。将非恶魔化作斯事。欲来恼佛并与般若波罗蜜多而作留难。何以故。如是四军严饰殊丽。诸王军众皆不能及。定是恶魔之所化作。恶魔长夜伺求佛短。坏诸有情所修善业。我当诵念从佛所受甚深般若波罗蜜多。令彼恶魔复道而去。时天帝释。念已便诵甚深般若波罗蜜多。于是恶魔渐退而去。甚深般若波罗蜜多大神咒王威力逼故。时有无量三十三天。俱时化作天妙音华。踊身空中而散佛上。合掌恭敬同白佛言。愿此般若波罗蜜多在赡部洲人中久住。乃至般若波罗蜜多在赡部洲人间流布。当知是处佛法僧宝常不灭没饶益世间。令获殊胜利益安乐。时彼诸天复各化作天妙音华而散佛上。重白佛言。若诸有情修行般若波罗蜜多。一切恶魔及彼眷属。伺求其短不能得便。时天帝释便白佛言。若诸有情但闻般若波罗蜜多功德名字。当知如是诸有情类。已曾供养无量诸佛。于诸佛所发弘誓愿。多集善根能成是事。非从少小善根中来。况能听闻受持读诵。精勤修学如理思惟。转为有情书写解说。供养恭敬尊重赞叹。所以者何。欲求诸佛一切智智。应于般若波罗蜜多理趣中求。如有情类欲求大宝。应于大海方便勤求。尔时佛告天帝释言。如是如是。如汝所说。诸佛所得一切智智。皆依般若波罗蜜多而得成办。尔时庆喜便白佛言。如来何缘不赞布施乃至静虑波罗蜜多。唯赞般若波罗蜜多。佛告庆喜。由此般若波罗蜜多能与前五波罗蜜多为尊为导故我偏赞。复次庆喜于意云何。若不回向一切智智。而修布施乃至般若。此可名为真修布施乃至般若波罗蜜多不。庆喜对曰。不也世尊。佛告庆喜。于意云何。若离般若波罗蜜多。为能真回向一切智智不。庆喜对曰。不也世尊。佛告庆喜。由此因缘我说般若波罗蜜多。能与前五波罗蜜多为尊为导故我偏赞。庆喜当知。譬如大地以种散中众缘和合便得生长。应知大地与种生长。为所依止为能建立。如是般若波罗蜜多及所回向一切智智。与布施等波罗蜜多。为所依止为能建立。令得生长故。说般若波罗蜜多能与前五波罗蜜多。为尊为导故我偏赞。庆喜当知。甚深般若波罗蜜多。亦能摄受一切智智故偏赞说。时天帝释。便白佛言。今者如来应正等觉。于深般若波罗蜜多功德胜利说犹未尽。何以故。我从世尊所受般若波罗蜜多功德胜利。甚深甚广量无边际。善男子等。于深般若波罗蜜多。至心听闻受持读诵。精勤修学如理思惟。复转为他书写解说。或持种种上妙花鬘乃至灯明而为供养。所获功德亦无边际。尔时佛告天帝释言。我不说此甚深般若波罗蜜多。但有前说功德胜利。甚深般若波罗蜜多。具足无边功德胜利。分别演说不可尽故。我亦不说于深般若波罗蜜多。至心听闻乃至供养。善男子等但有如前所说功德。彼所获福无边际故。时天帝释即白佛言。我等诸天常随守护是善男子善女人等。不令一切人非人等种种恶缘之所损害。尔时佛告天帝释言。若善男子善女人等。受持读诵甚深般若波罗蜜多。及广为他宣说开示。时有无量百千天子。为听法故皆来集会。欢喜踊跃敬受如是甚深般若波罗蜜多。是诸天子以天威力。令说法师增益辩才宣扬无尽。不乐说者令其乐说。身心疲极令得康强。憍尸迦。是善男子善女人等。受持读诵甚深般若波罗蜜多。及广为他宣说开示。得如是等现法胜利。复次憍尸迦。若善男子善女人等。于四众中宣说如是甚深般若波罗蜜多。心无怯怖不为一切论难所伏。所以者何。彼由如是甚深般若波罗蜜多大神咒王所护持故。彼住法空都不见有能难所难及所说故。亦不见有于深般若波罗蜜多能求短故。亦复不见甚深般若波罗蜜多有过失故。憍尸迦。是善男子善女人等。为众宣说甚深般若波罗蜜多。得如是等现法胜利。复次憍尸迦。若善男子善女人等。于深般若波罗蜜多。至心听闻受持读诵。精勤修学如理思惟。及广为他书写解说。是善男子善女人等。心不沉没亦不忧悔不恐不怖。所以者何。是善男子善女人等。不见有法可令沉没忧悔恐怖。于诸法中无所执著。憍尸迦。是善男子善女人等。由于般若波罗蜜多至心听闻乃至解说。得如是等现法胜利。复次憍尸迦。若善男子善女人等。能于般若波罗蜜多。至心听闻受持读诵。精勤修学如理思惟。亦转为他书写解说。复持种种上妙花鬘乃至灯明而为供养。是善男子善女人等。恒为父母师长亲友。国王大臣及诸沙门婆罗门等之所敬爱。亦为十方诸佛菩萨声闻独觉之所护念。复为世间诸天魔梵人及非人之所守卫。一切灾横皆自消灭。外道异论皆不能伏。憍尸迦。是善男子善女人等。由于般若波罗蜜多至心听闻乃至供养。得如是等现法胜利。复次憍尸迦。若善男子善女人等。书写如是甚深般若波罗蜜多。种种庄严置清净处。供养恭敬尊重赞叹。时此三千大千国土。及余十方无边世界。所有四大王众天乃至广果天。已发无上菩提心者。常来此处观礼读诵。供养恭敬尊重赞叹。右绕礼拜合掌而去。诸净居天亦常来此观礼读诵供养恭敬尊重赞叹。右绕礼拜合掌而去。有大威德诸龙药叉。广说乃至人非人等。亦常来此观礼读诵供养恭敬尊重赞叹。右绕礼拜合掌而去。憍尸迦。是善男子善女人等应作是念。今此三千大千国土及余十方无边世界一切天龙。广说乃至人非人等常来至此。观礼读诵我所书写甚深般若波罗蜜多。供养恭敬尊重赞叹。右绕礼拜合掌而去。此我则为已设法施。作是念已欢喜踊跃。令所获福倍复增长。憍尸迦。是善男子善女人等。由无边界天龙药叉阿素洛等常随拥护。所住之处人非人等不能损害。唯除宿世定恶业因现在应熟。或转重恶现世轻受。憍尸迦。是善男子善女人等。由深般若波罗蜜多大威神力。获如是等现法胜利。时天帝释便白佛言。是善男子善女人等。以何验知有此三千大千国土及余十方无边世界天龙药叉阿素洛等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。尔时佛告天帝释言。是善男子善女人等。若见如是甚深般若波罗蜜多所在之处有妙光明。或闻其处异香氛郁。或复闻有微细乐音。当知尔时有大神力威德炽盛诸天龙等。来至其处观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。复次憍尸迦。是善男子善女人等。修鲜净行严丽其处。至心供养甚深般若波罗蜜多。当知尔时有大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。憍尸迦。随有如是具大神力威德炽盛诸天龙等来至其处。此中所有恶鬼邪神。惊怖退散无敢住者。由此因缘。是善男子善女人等。心便广大起净胜解。所修善业倍复增明。诸有所为皆无障碍。以是故。憍尸迦。甚深般若波罗蜜多随所在处。应当周匝除去粪秽。扫拭涂治香水散洒。敷设宝座而安置之。烧香散花而为供养。复次憍尸迦。是善男子善女人等。若能如是供养恭敬尊重赞叹甚深般若波罗蜜多。决定当得身心无倦。身心安乐身心调柔身心轻利。系心般若波罗蜜多。夜寝息时无诸恶梦唯得善梦。谓见如来应正等觉身真金色相好庄严。放大光明普照一切。声闻菩萨恭敬围绕。身处众中闻佛为说布施等六波罗蜜多。及余善根相应法义。或于梦中见菩提树。其量高广众宝庄严。有大菩萨往诣树下。结跏趺坐证得无上正等菩提。转妙法轮度有情众。或于梦中见有无量无数菩萨论义决择种种法义。或于梦中见有无量无数菩萨修行六种波罗蜜多。成熟有情严净佛土。回向摄受一切智智。或于梦中见十方界各有无量那庾多佛亦闻其声。谓某世界有某如来应正等觉若干百千声闻菩萨恭敬围绕说如是法。或于梦中见十方界各有无量那庾多佛入般涅槃。彼一一佛般涅槃后。各有施主为供养佛设利罗故。以妙七宝各起无量大窣堵波。复于一一窣堵波所。各持无量上妙花鬘乃至灯明。经无量劫供养恭敬尊重赞叹。憍尸迦。是善男子善女人等。见如是类诸善梦相。若睡若觉身心安乐。诸天神等益其精气。令彼自觉身体轻便。由此因缘。不多贪著饮食医药衣服卧具。于四供养其心轻微。如瑜伽师入胜妙定。由彼定力滋润身心。从定出已虽遇美膳而心轻微。此亦如是。何以故。憍尸迦。是善男子善女人等。由此三千大千国土及余十方无边世界诸佛菩萨独觉声闻天龙药叉阿素洛等。慈悲护念以妙精气冥澍身心。令其志勇体充盛故。憍尸迦。若善男子善女人等。欲得如是现法胜利。于深般若波罗蜜多应常听闻受持读诵。精勤修学如理思惟。广为有情宣说开示。憍尸迦。若善男子善女人等。虽于般若波罗蜜多。不能听闻受持读诵。精勤修学如理思惟。广为有情宣说开示。而为正法久住世间。利乐有情不灭没故。书写如是甚深般若波罗蜜多。众宝严饰复持无量上妙花鬘乃至灯明。供养恭敬尊重赞叹。亦得如前所说胜利


大般若波罗蜜多经卷第五百五十七
大般若波罗蜜多经卷第五百五十八

　　　　三藏法师玄奘奉　诏译


　　第五分设利罗品第五

复次憍尸迦。假使充满此赡部洲佛设利罗以为一分。有书般若波罗蜜多深妙法门复为一分。于斯二分汝取何者。天帝释言。我意宁取深妙般若波罗蜜多。所以者何。我于诸佛设利罗所。非不信受供养恭敬。然诸佛身及设利罗。皆因般若波罗蜜多深妙法门而出生故。皆由般若波罗蜜多深妙法门功德威力所熏修故。乃为一切世间天人阿素洛等供养恭敬。世尊。如我坐在三十三天善法殿中天帝座上。为诸天众宣说正法时。有无量诸天子等来至我所听我所说。供养恭敬右绕而去。我若不在彼法座时。诸天子等亦来其处。虽不见我如我在时供养恭敬。咸言此处是天帝释为诸天等说法之座。我等皆应如天主在。供养恭敬右绕而去。佛设利罗亦复如是。深妙般若波罗蜜多。为因引生一切智智之所依止故。为一切世间天人阿素洛等供养恭敬。是故我说于二分中我意宁取深妙般若波罗蜜多。世尊。假使充满三千世界佛设利罗以为一分。有书般若波罗蜜多深妙法门复为一分。于斯二分我意宁取深妙般若波罗蜜多。所以者何。我于诸佛设利罗所。非不信受供养恭敬。然诸佛身及设利罗。皆因般若波罗蜜多深妙法门而出生故。皆由般若波罗蜜多深妙法门功德威力所熏修故。乃为一切世间天人阿素洛等供养恭敬。世尊。如负债人怖畏债主。即便亲近奉事国王。依王势力得免怖畏。反为债主怖畏供养。所以者何。彼人依附国王势力。王所摄受具威势故。王喻般若波罗蜜多。佛设利罗喻依王者。由依般若波罗蜜多故。得世间供养恭敬。诸佛所得一切智智。亦依般若波罗蜜多而得成办故。我宁取深妙般若波罗蜜多。世尊。譬如无价大宝神珠。具无量种胜妙威德。随所住处有此神珠。人非人等不能为害。设有男子或复女人。为鬼所执身心苦恼。若有持此神珠示之。由珠威力鬼便舍去。诸有热病或风或痰或二或三和合为病。若有系此神珠著身。如是诸病无不除愈。此珠在闇能作照明。热时能凉寒时能暖。随地方所有此神珠。时节调和不寒不热。若地方所有此神珠。蛇蝎等毒无敢停止。设有男子或复女人。为毒所中楚痛难忍。若有持此神珠令见。珠威势故毒即消灭。若诸有情身婴癞疾。恶疮肿疱目眩翳等眼病耳病鼻病舌病喉病身病诸支节病。带此神珠众病皆愈。若诸池沼泉井等中。其水浊秽或将枯涸。以珠投之水便盈满。香洁澄净具八功德。若以青黄赤白红紫碧绿杂绮种种色衣。裹此神珠投之于水。水随衣彩作种种色。如是无价大宝神珠。威德无边说不能尽。若置箱箧亦令其器具足成就无边威德。设空箱箧由曾置珠其器仍为众人爱重。尔时庆喜问帝释言。如是神珠为天独有人亦有耶。天帝释言。人中天上俱有此珠。若在人中形小而重。若在天上形大而轻。又人中珠相不具足。在天上者其相周圆。天上神珠威德殊胜。无量倍数过人所有。时天帝释复白佛言。深妙般若波罗蜜多。亦复如是。为众德本能灭无量恶不善法。随所在处灭诸有情身心苦恼。人非人等不能为害。如来所得一切智智。及余无量无边功德。皆因般若波罗蜜多。佛设利罗由诸功德所熏修故。是诸功德所依器故。佛涅槃后堪受一切世间天人阿素洛等供养恭敬。是故我说于二分中我意宁取深妙般若波罗蜜多。世尊。假使充满十方各如殑伽沙界佛设利罗以为一分。有书般若波罗蜜多深妙法门复为一分。于斯二分我意宁取深妙般若波罗蜜多。所以者何。我于诸佛设利罗所非不信受供养恭敬。然诸佛身及设利罗。皆因般若波罗蜜多深妙法门而出生故。皆由般若波罗蜜多深妙法门功德威力所熏修故。乃为一切世间天人阿素洛等供养恭敬。复次世尊。深妙般若波罗蜜多能生如来一切智智。如来所得一切智智。能生佛身及设利罗。是故供养如是般若波罗蜜多。则为供养三世诸佛一切智智及设利罗。复次世尊。若善男子善女人等。欲得常见十方诸佛。当行当修甚深般若波罗蜜多。尔时佛告天帝释言。如是如是。如汝所说。憍尸迦。过去未来现在诸佛。皆依般若波罗蜜多。证得无上正等菩提。是故如来供养恭敬。天帝释言。如是般若波罗蜜多是大无上波罗蜜多。一切如来皆依般若波罗蜜多。知诸有情心行差别。尔时佛告天帝释言。如是如是。如汝所说。憍尸迦。是故菩萨摩诃萨众长夜修行甚深般若波罗蜜多。为如实知诸有情类心行差别。时天帝释复白佛言。诸菩萨众为但应行般若波罗蜜多。为亦应行余五波罗蜜多。尔时佛告天帝释言。诸菩萨众应具行六波罗蜜多。然行布施净戒安忍精进静虑。观诸法时皆以般若波罗蜜多而为上首。憍尸迦。如赡部洲所有诸树。枝条茎干花叶果实。虽有种种形类不同。而其荫影都无差别。如是六种波罗蜜多虽各有异。而由般若波罗蜜多方便善巧。摄受回向一切智智。诸相差别都不可得。时天帝释复白佛言。甚深般若波罗蜜多。成就广大圆满无量无边功德。若有书持如是般若波罗蜜多众宝严饰。复持种种上妙花鬘乃至灯明。供养恭敬尊重赞叹守护不舍。复有书持如是般若波罗蜜多众宝严饰。转施他人受持读诵。此二福聚何者为多。尔时佛告天帝释言。我还问汝随汝意答。若诸有情从他请得佛设利罗。盛以宝函置清净处。复持种种上妙花鬘乃至灯明。供养恭敬尊重赞叹守护不舍。若复有人从他请得佛设利罗。分施与他令其供养。于意云何。此二福聚何者为胜。天帝释言。如我解佛所说义者。此二福聚后者为胜。尔时佛赞天帝释言。善哉善哉。如汝所说。憍尸迦。书持般若波罗蜜多若自供养。若转施他受持读诵。此二福聚后者为多。复次憍尸迦。若善男子善女人等。能以般若波罗蜜多甚深义趣。如实为他分别解说。所获福聚复胜施他多百千倍。敬此法师应如敬佛

　　第五分经典品第六

复次憍尸迦。若善男子善女人等。教赡部洲诸有情类。皆令安住十善业道。展转乃至普教十方殑伽沙等诸佛世界诸有情类。皆令安住十善业道。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。若善男子善女人等。书持般若波罗蜜多。众宝庄严施他读诵。所获福聚甚多于前。复次憍尸迦。若善男子善女人等。教赡部洲诸有情类。皆令安住四静虑四无量四无色定五神通。展转乃至普教十方殑伽沙等诸佛世界诸有情类。皆令安住四静虑四无量四无色定五神通。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。若善男子善女人等。书持般若波罗蜜多。众宝庄严施他读诵。所获福聚甚多于前。复次憍尸迦。若善男子善女人等。书持般若波罗蜜多。众宝庄严自恒读诵。不如有人书持般若波罗蜜多。众宝庄严施他读诵。复次憍尸迦。若善男子善女人等。书持般若波罗蜜多。众宝庄严施他读诵。不如有人于深般若波罗蜜多善知义趣为他解说。时天帝释便白佛言。应为何等诸有情类解说般若波罗蜜多甚深义趣佛言。憍尸迦。若善男子善女人等不知般若波罗蜜多甚深义趣应为解说。何以故。憍尸迦。于当来世有善男子善女人等。求趣无上正等菩提。闻他宣说相似般若波罗蜜多。心便迷谬退失中道。时天帝释复白佛言。何等名为相似般若波罗蜜多。佛言。憍尸迦。于当来世有诸苾刍愚痴颠倒。虽欲宣说真实般若波罗蜜多。而颠倒说相似般若波罗蜜多。云何苾刍颠倒宣说相似般若波罗蜜多。谓彼苾刍为发无上菩提心者。说色坏故名为无常。非常无故名为无常。说受想行识坏故名为无常。非常无故名为无常。复作是说。若如是求是行般若波罗蜜多。憍尸迦。如是名为颠倒宣说相似般若波罗蜜多。憍尸迦。不应以色坏故观色无常。不应以受想行识坏故观受想行识无常。但应以常无故观色乃至识为无常。以是故。憍尸迦。若善男子善女人等。于深般若波罗蜜多。善知义趣为他解说其福甚多。复次憍尸迦。若善男子善女人等。教赡部洲一切有情。皆令住预流果或一来果或不还果或阿罗汉果或独觉菩提。展转乃至普教十方各如殑伽沙数世界一切有情。皆令住预流果乃至独觉菩提。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。有善男子善女人等。书持般若波罗蜜多。众宝庄严施他读诵。教授教诫彼有情言。汝应精勤修学般若波罗蜜多相应佛法。定当证得一切智智。是善男子善女人等。所获福聚甚多于前。何以故。憍尸迦。一切预流一来不还阿罗汉果独觉菩提。皆是般若波罗蜜多所流出故。谓彼证得一切智智。教化无量无边有情。令成预流乃至独觉无边际故。复次憍尸迦。若赡部洲诸有情类。皆发无上正等觉心。展转乃至十方各如殑伽沙界一切有情。皆发无上正等觉心。有善男子善女人等。书持般若波罗蜜多。众宝庄严施令读诵。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。若善男子善女人等。书持般若波罗蜜多。众宝庄严转施与一已于无上正等菩提不退转者令勤修学。是善男子善女人等。所获福聚甚多于前。何以故。憍尸迦。如是菩萨修行般若波罗蜜多疾得圆满。令深般若波罗蜜多广行流布。复次憍尸迦。若赡部洲诸有情类。皆发无上正等觉心。展转乃至十方各如殑伽沙界一切有情。皆发无上正等觉心。有善男子善女人等。书持般若波罗蜜多。众宝庄严施令读诵。复以巧妙文义解释。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。若善男子善女人等。书持般若波罗蜜多。转施与一已于无上正等菩提不退转者令其读诵。复以巧妙文义解释。是善男子善女人等。所获福聚甚多于前。复次憍尸迦。若赡部洲诸有情类。皆于无上正等菩提得不退转。展转乃至十方各如殑伽沙界一切有情。皆于无上正等菩提得不退转。有善男子善女人等。书持般若波罗蜜多。众宝庄严施令读诵。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。已于无上正等菩提得不退转诸菩萨中。有一菩萨作如是言。我今欣乐疾证无上正等菩提。济拔有情生死众苦。若善男子善女人等。为成彼事书持般若波罗蜜多。众宝庄严施令读诵。是善男子善女人等。所获福聚甚多于前无量无数。复次憍尸迦。若赡部洲诸有情类。皆于无上正等菩提得不退转。展转乃至十方各如殑伽沙界一切有情。皆于无上正等菩提得不退转。有善男子善女人等。书持般若波罗蜜多。众宝庄严施令读诵。复以巧妙文义解释。于意云何。是善男子善女人等。由此因缘得福多不。天帝释言。甚多世尊。甚多善逝。佛言。憍尸迦。已于无上正等菩提得不退转诸菩萨中。有一菩萨作如是言。我今欣乐疾证无上正等菩提。济拔有情生死众苦。若善男子善女人等。为成彼事书持般若波罗蜜多。众宝庄严施令读诵。复以巧妙文义解释。是善男子善女人等。所获福聚甚多于前无量无数。时天帝释便白佛言。如是世尊。如是善逝。世尊。如如菩萨摩诃萨。转近无上正等菩提。如是如是。应以般若波罗蜜多。转更殷勤教授教诫。应以上妙饮食衣服卧具医药及余资具。供养恭敬令无乏少。若善男子善女人等。能以如是法施财施。摄受供养彼菩萨摩诃萨。是善男子善女人等。由此因缘获福无量。所以者何。彼菩萨摩诃萨要由如是法施财施摄受供养。疾证无上正等菩提。为诸有情作大饶益。尔时善现赞帝释言。善哉善哉。善能摄受劝励护助诸菩萨摩诃萨。令疾证得所求无上正等菩提。憍尸迦。汝今已作佛圣弟子所应作事。何以故。憍尸迦。一切如来诸圣弟子。为欲饶益诸有情故。法尔摄受劝励护助诸菩萨摩诃萨。令疾证得所求无上正等菩提。所以者何。一切如来声闻独觉世间胜事。皆由菩萨摩诃萨众而得出现。何以故。憍尸迦。若无菩萨摩诃萨发菩提心。则无菩萨摩诃萨能学六种波罗蜜多。若无菩萨摩诃萨修学六种波罗蜜多。则无菩萨摩诃萨能证无上正等菩提。若无菩萨摩诃萨证得无上正等菩提。则无如来声闻独觉世间胜事。是故如来诸圣弟子。为欲利乐诸有情故。法应摄受劝励护助诸菩萨。众令学六种波罗蜜多。能疾证得一切智智。尽未来际利乐有情

　　第五分回向品第七

尔时慈氏菩萨谓善现言。菩萨随喜回向俱行诸福业事。于余有情施戒修等诸福业事。为最为胜。为尊为高。为妙为微妙。为上为无上。尔时善现问慈氏菩萨言。若诸菩萨所起随喜回向之心。普缘无量无数世界。一一世界无量无数。已入涅槃诸佛世尊。从初发心乃至成佛。展转乃至入般涅槃。如是乃至法将灭尽。于其中间所有六种波罗蜜多相应善根。若诸弟子施戒修等诸福业事。及学无学无漏善根。若佛戒蕴定蕴慧蕴解脱蕴解脱智见蕴。若为利乐一切有情大慈大悲。及余无量无边佛法。若说法要。若依法要学诸善根。若佛世尊般涅槃后诸有情类所种善根。合集称量现前发起最尊最胜最上最妙随喜之心。复以如是随喜俱行诸福业事。与诸有情平等共有回向无上正等菩提。愿此善根共有情类。引发无上正等菩提。于意云何。彼诸菩萨缘如是事。起如是行相。随喜回向心为有如是所缘可得。如彼菩萨所取相不。慈氏菩萨答善现言。彼诸菩萨缘如是事。起如是行相。随喜回向心实无如是所缘可得。如彼菩萨所取之相。具寿善现谓慈氏菩萨言。若无如是所缘诸事。如彼菩萨所取相者。彼诸菩萨随喜回向。岂不皆成想心见倒。所以者何。如有执著无所有事。无常谓常。实苦谓乐。无我谓我。不净谓净。由斯发起想心见倒。如所缘事实无所有。菩提及心亦应如是。若尔一切应无差别。此中何等是所缘事何等是随喜心。何等是菩提。何等是回向。云何菩萨缘。如是事起随喜心。回向无上正等菩提。慈氏菩萨报善现言。如是所起随喜回向。不应对彼新学大乘菩萨前说。所以者何。彼闻如是随喜回向。所有信乐恭敬之心。皆当灭没如是随喜回向之法。应为不退转菩萨摩诃萨。或曾供养无量诸佛。久发大愿多植善根。为多善友所摄受者分别开示。所以者何。彼闻如是随喜回向。不惊不怖不退不没。诸菩萨众应以如是随喜俱行诸福业事。回向所求一切智智。当于尔时应作是念。所可用心随喜回向。此所用心尽灭离变。此所缘事及诸善根。皆亦如心尽灭离变。此中何等是所用心。复以何等为所缘事及诸善根。而说随喜回向无上正等菩提。是心于心理不应有随喜回向。以无二心俱时起故。心亦不可随喜回向。心自性故。是故随喜回向之心及所缘事皆不可得。时天帝释白善现言。新学大乘诸菩萨众。闻如是事其心将无惊怖退没。云何菩萨于所缘事起随喜心。云何摄受随喜俱行诸福业事。回向无上正等菩提。尔时具寿善现依慈氏菩萨作如是言。诸菩萨众普缘十方一切如来应正等觉。断诸有路绝戏论道。殄诸云雾摧诸棘刺。舍诸重担逮得己利。尽诸有结正智解脱。到心自在第一究竟。入无余依涅槃界者。从初发心乃至成佛。展转乃至入般涅槃。如是乃至法将灭没。于其中间所有功德。及诸弟子所种善根。合集称量现前发起最尊最胜最上最妙随喜之心。复持如是随喜俱行诸福业事。回向无上正等菩提。是诸菩萨云何不堕想心见倒。慈氏菩萨谓善现言。若诸菩萨于自所起随喜回向心等诸法无心等想则不堕于想心见倒。若诸菩萨于自所起随喜回向心等诸法有心等想则便堕于想心见倒。又诸菩萨以如是心。念佛弟子功德善根而生随喜。正知此心尽灭离变非能随喜。正知彼法其性亦然非所随喜。又正了达能回向心。法性亦尔。非能回向。及正了知所回向法。其性亦尔非所回向。若有能依如是所说。随喜回向是正非邪。诸菩萨众皆应发起如是随喜回向无上正等菩提。又诸菩萨普缘过去未来现在诸佛世尊所有功德。若诸弟子所有善根。若异生类所有善根。若傍生趣听闻正法所有善根。若余天龙广说乃至人非人等听闻正法发菩提心。如是一切合集称量现前发起最尊最胜最上最妙随喜之心。既随喜已回向无上正等菩提。于如是时。若正解了诸能随喜回向之法尽灭离变。诸所随喜回向之法其性亦然。离如是知而能随喜回向无上正等菩提。复于是时若正解了都无有法可能随喜回向。于法虽如是知而能随喜回向无上正等菩提。便不堕于想心见倒。所以者何。是诸菩萨于能随喜回向之心。及所随喜回向之法。不生执著。是名无上随喜回向。若诸菩萨于能随喜回向之法。起能随喜回向法想。于所随喜回向之法。起所随喜回向法想。而起随喜回向无上正等菩提。则便堕于想心见倒。所起随喜回向皆邪。菩萨应知。方便远离。若诸菩萨于所修作诸福业事。如实了知远离寂静。于能随喜回向之心。亦如实知远离寂静。如实知已行深般若波罗蜜多。于诸法中都无取著。而起随喜回向无上正等菩提。则不堕于想心见倒。若诸菩萨于所修作诸福业事。不如实知远离寂静。于能随喜回向之心。亦不能知远离寂静。于一切法执著诸相。而起随喜回向无上正等菩提。则便堕于想心见倒。若诸菩萨于已灭度诸佛世尊及诸弟子功德善根。欲正发起随喜回向。应作是念。如佛世尊及诸弟子皆已灭度。自性非有功德善根亦复如是。我所发起随喜回向及所回向无上菩提性相亦尔都不可得。如实知已于诸善根。发生随喜回向无上正等菩提。便能不生想心见倒。不取相故。佛所听许。名正随喜回向菩提。若诸菩萨以取相为方便。行深般若波罗蜜多。于已灭度佛及弟子功德善根。取相随喜回向菩提。是为非善随喜回向。若诸菩萨不取相为方便。行深般若波罗蜜多。于已灭度佛及弟子功德善根。离相随喜回向菩提。是名为善随喜回向。慈氏菩萨问善现言。云何菩萨于佛及弟子功德善根等皆不取相。而能随喜回向菩提。善现答言。应知菩萨所学般若波罗蜜多方便善巧。虽不取相而所作成。非离般若波罗蜜多。有能正起随喜回向。是故菩萨欲成所作。应学般若波罗蜜多。慈氏菩萨谓善现言。莫作是说。所以者何。以甚深般若波罗蜜多中。佛及弟子功德善根都不可得。所起随喜回向菩提亦不可得。此中菩萨应作是观。过去如来及诸弟子功德善根性皆已灭。所起随喜回向之心。及大菩提性皆寂灭。我若于彼取相分别。发生随喜回向之心。诸佛世尊皆所不许。所以者何。于已灭度佛弟子等取相分别随喜回向。是则名为大有所得。过去已灭无所有故。未来现在佛弟子等。未至不住亦不可得。若不可得非取相境。若取其相发生随喜回向菩提便堕颠倒。是故菩萨欲于如来及诸弟子功德善根。正发随喜回向菩提。不应于中起有所得取相分别随喜回向。若于其中起有所得取相分别随喜回向。佛不说彼有大义利。所以者何。如是随喜回向之心。妄想分别名杂毒故。如有饮食。虽具上妙色香美味而杂毒药。愚夫浅识贪取啖之。初虽适意后便大苦。如是一类补特伽罗。不善受持不善观察甚深般若波罗蜜多。不善通达甚深义趣。而告大乘种性者曰。来善男子。汝于三世诸佛世尊戒等五蕴及余无量无边功德。若佛弟子所种善根。若佛世尊授诸菩萨声闻独觉三菩提记。彼有情类所种善根。若诸天人阿素洛等所种善根。如是一切合集称量。现前随喜回向菩提。如是所说随喜回向。以有所得为方便故。譬如世间杂毒饮食。菩萨种性补特伽罗。不应随彼所说而学。是故大德。应说云何住菩萨乘善男子等。应于三世十方诸佛及弟子等功德善根随喜回向可名无毒。善现答言。若诸菩萨欲不谤佛而发随喜回向心者。应作是念。如诸如来应正等觉如实通达功德善根。有如是性。有如是相。有如是法。而可随喜。我今亦应如是随喜。如诸如来应正等觉如实通达。应以如是诸福业事回向菩提。我今亦应如是回向。若作如是随喜回向。则不谤佛。不杂众毒。离诸过咎。善顺佛教。复次菩萨应作如是随喜回向。如戒蕴等不堕三界。非三世摄。随喜回向。亦应如是。所以者何。如彼诸法自性空故。不堕三界非三世摄。随喜回向亦复如是。若能如是随喜回向。不杂众毒无所失坏。若不如是随喜回向。当知是邪随喜回向。若诸菩萨作如是念。如诸如来应正等觉。如实通达诸功德等。有如是法可依此法发生无倒随喜回向。我今亦应依如是法发生随喜回向之心。是为正发随喜回向

尔时世尊赞善现曰。善哉善哉。汝今乃能为诸菩萨作大佛事。善现当知。假使三千大千世界诸有情类。一切皆得四静虑四无量四无色定五神通等世出世间有相功德。是一菩萨所起无倒随喜回向。于彼功德为最为胜。为尊为高。为妙为微妙。为上为无上。复次善现。假使三千大千世界一切有情。皆发无上正等觉心。一一住如殑伽沙劫。以有所得而为方便。皆持上妙衣服饮食卧具医药及余乐具恭敬供养。如殑伽沙世界有情常无间断。于意云何。是诸菩萨由此因缘得福多不。善现对曰。甚多世尊。如是福聚若有形色。十方各如殑伽沙界不能容受。佛言。善现。如是如是。如汝所说。若一菩萨由深般若波罗蜜多所摄受故。发起无倒随喜回向所获功德。于前菩萨有相福聚。百倍为胜千倍为胜。乃至邬波尼杀昙倍亦复为胜。尔时四大天王各与眷属二万天子俱。顶礼佛足合掌恭敬白言世尊。是诸菩萨所起无倒随喜回向。甚深般若波罗蜜多方便善巧所摄受故。威力广大胜前所说有所得施多百千倍。时天帝释乃至他化自在天王各与眷属十万天子俱。皆持种种天妙花鬘涂散等香衣服璎珞宝幢幡盖众妙珍奇奏天乐音而供养佛。顶礼佛足合掌白言。是诸菩萨所起无倒随喜回向。甚深般若波罗蜜多方便善巧所摄受故。威力广大胜前所说有所得施多百千倍。时大梵王广说乃至色究竟天各与无量百千天众。前诣佛所顶礼佛足。合掌恭敬俱发声言。希有世尊。是诸菩萨所起无倒随喜回向。甚深般若波罗蜜多方便善巧所摄受故。威力广大胜前所说有所得施多百千倍。尔时佛告净居天等诸天众言。且置三千大千世界一切有情皆发无上正等觉心。假使十方殑伽沙等诸佛世界一切有情皆发无上正等觉心。一一住如殑伽沙劫以有所得而为方便。皆持上妙衣服饮食卧具医药及余乐具恭敬供养。如殑伽沙世界有情常无间断。若有菩萨普缘三世诸佛世尊所有戒蕴定蕴慧蕴解脱蕴解脱智见蕴及余无量无边佛法。若诸弟子所有善根。若余有情所修善法。如是一切合集称量现前发起最尊最胜最上最妙。随喜俱行诸福业事。复持如是随喜俱行诸福业事。回向无上正等菩提。如是所起随喜回向所获功德。胜前所说有相福聚。无量无边不可称计。尔时善现便白佛言。如世尊说。现前发起最尊最胜最上最妙随喜俱行诸福业事。云何名为最尊最胜最上最妙随喜俱行诸福业事。佛告善现。若诸菩萨于三世法不取不舍不念不得。知无有法已正当生。知无有法已正当灭。如法实性发生随喜回向无上正等菩提。如是名为最尊最胜最上最妙随喜俱行诸福业事。复次善现。若诸菩萨欲于三世诸佛世尊及弟子等布施净戒安忍精进静虑般若。及正解脱解脱智见相应善根。发生无倒随喜回向应作是念。如真解脱布施净戒安忍精进静虑般若相应善根亦复如是。如真解脱戒蕴定蕴慧蕴解脱蕴解脱智见蕴相应善根亦复如是。如真解脱所有胜解亦复如是。如真解脱随喜回向亦复如是。如真解脱一切过去已灭诸法亦复如是。如真解脱一切未来未生诸法亦复如是。如真解脱一切现在现转诸法亦复如是。如真解脱过去无量无数世界诸佛世尊及弟子等亦复如是。如真解脱未来无量无数世界诸佛世尊及弟子等亦复如是。如真解脱现在无量无数世界诸佛世尊及弟子等亦复如是。如是诸法真如法性。无向无背无缚无脱无染无净。我于如是功德善根现前随喜。以无移转及无失坏。无相无得而为方便。回向无上正等菩提。如是名为最尊最胜最上最妙随喜回向。善现当知。如是无倒随喜回向所获功德。于十方面各如殑伽沙数世界一切有情。皆发无上正等觉心。一一住如殑伽沙劫。以有所得而为方便。皆持上妙衣服饮食卧具医药及余乐具恭敬供养。十方各如殑伽沙界一切有情常无间断。所获施福。及于十方殑伽沙等诸佛世界一切有情。一一住如殑伽沙劫。以有所得而为方便。所修净戒安忍精进静虑般若相应善根。百倍为胜千倍为胜。乃至邬波尼杀昙倍亦复为胜


大般若波罗蜜多经卷第五百五十八
大般若波罗蜜多经卷第五百五十九

　　　　三藏法师玄奘奉　诏译


　　第五分地狱品第八

时舍利子便白佛言。如是无倒随喜回向。皆由般若波罗蜜多威力成办。尔时佛告舍利子言。如是如是。时舍利子。复白佛言。如是般若波罗蜜多。能作照明皆应敬礼。世间诸法不能染污。能除翳闇能发光明。能施利安能为导首。与诸盲者作净眼目。与涉闇徒作明灯炬。引失道者令入正路。显诸法性即萨婆若。示一切法无灭无生。是诸菩萨摩诃萨母。能令诸佛具转三转十二行相无上法轮。无依护者为作依护。能除一切生死苦恼。开示诸法无性为性。世尊。诸菩萨摩诃萨于深般若波罗蜜多应云何住。佛告舍利子。诸菩萨摩诃萨于深般若波罗蜜多应如佛住。敬事般若波罗蜜多应如敬事诸佛世尊。时天帝释作是念言。今舍利子何因何缘问佛斯事。念已便问舍利子言。以何因缘而作是问。时舍利子报帝释言。前佛世尊说诸菩萨甚深般若波罗蜜多所摄受故。所起随喜回向俱行诸福业事。疾能证得一切智智。胜有所得菩萨所修布施净戒安忍精进静虑般若相应善根。是故我今作如是问。憍尸迦。如生盲众若百若千。无净眼者方便引导。近尚不能趣入正道。况能远达丰乐大城。如是前五波罗蜜多诸生盲众。若无般若波罗蜜多净眼者导尚不能趣菩萨正道。况能证入一切智城。憍尸迦。布施等五波罗蜜多。要由般若波罗蜜多名有目者。复由般若波罗蜜多之所摄受名到彼岸。时舍利子复白佛言。云何菩萨引发般若波罗蜜多。佛告舍利子。若诸菩萨不引发色受想行识。亦不见色受想行识。是即名为引发般若波罗蜜多。时舍利子复白佛言。若诸菩萨引发般若波罗蜜多为成何法。佛告舍利子。若诸菩萨引发般若波罗蜜多。于一切法都无所成。无所成故得名般若波罗蜜多。时天帝释便白佛言。如是般若波罗蜜多岂不能成一切智智。佛言。憍尸迦。如是般若波罗蜜多亦不能成一切智智。何以故。憍尸迦。如有所得如有名想。如有造立不能成故。时天帝释复白佛言。若尔般若波罗蜜多。云何说成一切智智。佛言。憍尸迦。如是般若波罗蜜多。于所引发一切智智。无所成故说名为成。时天帝释便白佛言。甚奇世尊。如是般若波罗蜜多不为生灭一切法故。不为成坏一切法故。出现世间而与世间作饶益事。尔时善现便白佛言。若诸菩萨起如是想。则便舍远甚深般若波罗蜜多。佛告善现。如是如是。复有因缘舍远般若波罗蜜多。谓生是想。甚深般若波罗蜜多空无所有。即便舍远甚深般若波罗蜜多。所以者何。菩萨般若波罗蜜多。非空非有无所分别。具寿善现复白佛言。佛说般若波罗蜜多为显何法。佛告善现。我说般若波罗蜜多。不为显色。亦不为显受想行识。不为显预流果。亦不为显一来不还阿罗汉果独觉菩提。具寿善现复白佛言。甚深般若波罗蜜多即是广大波罗蜜多。佛告善现。何缘汝说甚深般若波罗蜜多即是广大波罗蜜多。善现答言。甚深般若波罗蜜多。于色不作大不作小。不作集不作散。于受想行识亦不作大不作小。不作集不作散。于佛十力不作强不作弱。于一切智不作广不作狭。若诸菩萨起如是想。非行般若波罗蜜多。何以故。如是诸想非深般若波罗蜜多等流果故甚深般若波罗蜜多若起是想。我当度脱若干有情入无余依般涅槃界。是则名为大有所得。非有所得能有所办。何以故。世尊。有情无生故当知般若波罗蜜多亦无生。有情无自性故远离故不可思议故无灭坏故无觉知故。当知般若波罗蜜多亦无自性广说乃至亦无觉知。世尊。有情力积集故当知如来力亦积集。时舍利子便白佛言。若诸菩萨于深般若波罗蜜多。能生信解无疑无惑亦不迷谬。是诸菩萨从何处没来生此间。积行久如于深法义能随觉了。佛言。舍利子。是诸菩萨从他方界所事诸佛法会中没来生此间。舍利子。是诸菩萨已多亲近诸佛世尊。曾问此中甚深法义已。经无量无数大劫。修集百千难行苦行。乘大愿力来生此土。于深般若波罗蜜多。若见若闻生大欢喜便作是念。我今见佛。闻佛所说。由此因缘恭敬信受。尔时善现便白佛言。甚深般若波罗蜜多可见闻耶。佛言不也。具寿善现复白佛言。若诸菩萨于深般若波罗蜜多能勤修学。是诸菩萨积行久如。佛言善现。此应分别有诸菩萨从初发心。遇真善友方便摄受。即能修学甚深般若波罗蜜多。于深法门能生信解。有诸菩萨虽曾值遇多百千佛。于诸佛所勤修梵行。而有所得为方便故。于深般若波罗蜜多不能修学。闻说般若波罗蜜多不生信解即便舍去。善现当知。是诸菩萨过去佛所。闻说般若波罗蜜多。无信敬心舍众而去。今闻般若波罗蜜多。无信敬心还复舍去。彼于般若波罗蜜多。若身若心皆不和合。不和合故造作增长感恶慧业。由此业故闻深般若波罗蜜多毁谤厌舍。善现当知。若诸菩萨毁谤厌舍甚深般若波罗蜜多。当知则为毁谤厌舍一切智智。若毁谤厌舍一切智智。即毁谤厌舍三世诸佛。由此因缘造作增长害正法罪。由此罪故经历多时受诸重苦。谓彼所造罪极重故。多百千岁堕大地狱。此界他方往还轮转。受诸重苦不得解脱。此界火水风劫起时移置他方大地狱内。他方火水风劫起时移置此界大地狱中。如是轮回经无数劫。受大地狱极难忍苦。彼害法罪业势稍微。从地狱出堕傍生趣。如前展转此界他方。多劫轮回受诸剧苦。彼害法罪业势渐薄。脱傍生趣堕鬼趣中。此界他方轮回展转。受诸重苦经无量劫。彼害法业余势将尽。免饿鬼趣来生人中。具受人间贫穷下贱顽愚疾病丑陋等苦。尚不闻有佛法僧名。况能精勤修诸善业。以诸恶业害正法故。受如是类圆满苦果。时舍利子便白佛言。害正法业与五无间。此二恶行为相似不。尔时佛告舍利子言。勿谓此业似五无间。所以者何。五无间业虽感重苦。而不可比毁谤正法。谓彼闻说甚深般若波罗蜜多。毁谤拒逆言。此般若波罗蜜多非真佛语不应修学。非法非律非大师教。由此因缘其罪极重。不可以比五无间业。舍利子。此害法人自谤正法亦教他谤。自坏其身亦令他坏。自饮毒药亦令他饮。自失生天解脱乐果亦令他失。自持其身足地狱火亦令他足。自沈苦海亦令他溺。自不信解甚深般若波罗蜜多。亦教他人令不信解迷谬颠倒。舍利子。我于般若波罗蜜多。尚不欲令害正法者闻其名字况当为说。舍利子。害正法者我尚不听住菩萨乘善男子等举目观视况当共住。舍利子。害正法者我尚不听被服袈裟况受供养。何以故。舍利子。害正法者堕黑闇类。如臭烂粪。如秽蜗螺。如癞病人甚可厌恶。诸有信用害法者言亦受如前所说大苦。时舍利子复白佛言。何缘不说害正法者当来所受恶趣身量。尔时佛告舍利子言。止不须说彼趣身量。勿害法者闻已惊惶。心顿忧愁如中毒箭。身渐枯瘁如被截苗。彼或闻之当呕热血丧失身命或近死苦故。我不说彼趣身量。时舍利子复重请言。唯愿为说作后明诫。尔时佛告舍利子言。我先说彼受苦多劫。足与后人作大明诫。当来自类善男子等闻我前说害正法报宁舍身命终不谤法。勿我当来长时受苦。尔时善现便白佛言。诸有聪明善男子等应善守护身语意业。彼岂不由语恶业故。恶趣人中长时受苦。佛言善现如是如是。于我正法毗奈耶中。当有愚痴诸出家者。彼虽称我为其大师。而于我说甚深般若波罗蜜多毁谤拒逆。善现当知。若有毁谤甚深般若则为毁谤无上菩提。若有毁谤无上菩提则为毁谤三世诸佛。若有毁谤三世诸佛则为毁谤一切智智。若有毁谤一切智智则毁谤法。若毁谤法则毁谤僧。若毁谤僧则便造作无量罪业。若有造作无量罪业则便摄受无边苦报。具寿善现复白佛言。彼愚痴人几因缘故。毁谤拒逆甚深般若。佛告善现。由二因缘。一为邪魔之所扇惑。二于深法不能信解复次善现。由四因缘毁谤拒逆甚深般若。一为恶友之所诱诳。二为不能勤修善法。三为怀恶喜求他过。四为嫉妒自赞毁他。由具如是诸因缘故。彼愚痴人毁谤拒逆甚深般若波罗蜜多。发起无边极重恶业尔时善现复白佛言彼愚痴人不勤精进。于佛所说甚深般若波罗蜜多。实难信解。佛告善现如是如是具寿善现复白佛言。如是般若波罗蜜多。云何甚深极难信解。佛告善现。色非缚非脱。何以故。色以无性为自性故受想行识非缚非脱。何以故。受想行识皆以无性为自性故。复次善现。色前后中际非缚非脱。何以故。色前后中际皆以无性为自性故。受想行识前后中际非缚非脱。何以故。受想行识前后中际皆以无性为自性故。具寿善现复白佛言。甚深般若波罗蜜多。若不精勤甚难信解。佛言善现。如是如是。所以者何。色清净即果清净。色清净故果亦清净。受想行识清净即果清净。受想行识清净故果亦清净。复次善现。色清净即一切智清净。一切智清净故色亦清净。是色清净与一切智清净。从本已来无二无别无断无坏。受想行识清净即一切智清净。一切智清净故。受想行识亦清净是受想行识清净与一切智清净。从本已来无二无别无断无坏

　　第五分清净品第九

尔时舍利子白佛言。世尊。如是清净最为甚深。佛言。如是极清净故。舍利子言。如是清净是大光明。佛言。如是极清净故。舍利子言。如是清净无得无现观。佛言。如是极清净故。舍利子言。如是清净无所生起。佛言。如是极清净故。舍利子言。如是清净不生三界。佛言如是极清净故。舍利子言。如是清净无知无解。佛言。如是极清净故。舍利子言。如是清净于色无知。于受想行识亦无知。佛言。如是极清净故。舍利子言。甚深般若波罗蜜多极清净故。于一切智无损无益。佛言。如是极清净故。舍利子言。甚深般若波罗蜜多极清净故。于一切法无取无舍。佛言。如是极清净故。尔时善现便白佛言。我清净故色受想行识亦清净。佛言。如是毕竟净故。善现复言。我清净故果亦清净。佛言。如是毕竟净故。善现复言。我清净故一切智亦清净。佛言。如是毕竟净故。善现复言。我清净故无得无现观。佛言。如是毕竟净故。善现复言。我无边故色受想行识亦无边。佛言。如是毕竟净故。善现复言。若诸菩萨能如是觉。是为般若波罗蜜多。佛言。如是毕竟。净故。善现复言。如是般若波罗蜜多。非此岸非彼岸非中间。佛言。如是。毕竟净故。善现复言。若诸菩萨起如是想。舍远般若波罗蜜多。佛言。善哉善哉。善现。是诸菩萨著名著相。具寿善现便白佛言。希有世尊。善为菩萨于深般若波罗蜜多。开示分别究竟著相。时舍利子问善现言。云何菩萨于深般若波罗蜜多所起著相。善现答言。若诸菩萨于色谓空。是名为著。于受想行识谓空。是名为著。于三世法谓三世法。是名为著。谓诸菩萨初发心时无量福生。是名为著。时天帝释问善现言。何缘如是亦名为著。善现答言。执有心故。谓执此心能正回向无上菩提故名为著。憍尸迦。心本性空不能回向。若诸菩萨欲教他人趣大菩提。应随实相示现劝导赞励庆喜。于自无损亦不损他。诸佛世尊同所开许。远离一切分别执著。尔时世尊赞善现曰。善哉善哉。汝善能为诸菩萨说分别著相。令诸菩萨觉知远离。复有此余微细执著当为汝说。汝应谛听。善现白言。唯然愿说。佛告善现。若菩萨乘善男子等。于诸佛所取相忆念随所取相。皆名执著。若于三世诸佛世尊无漏法中深生随喜。既随喜已共诸有情回向菩提。亦名执著。诸法实性非三世摄。不可取相不可攀缘。亦无见闻觉知事故。于无上觉不可回向。尔时善现便白佛言。诸法实性最为甚深。佛言。如是本性离故。善现复言。如是般若波罗蜜多皆应敬礼。佛言。如是法性无作无觉知故。善现复言。诸法本性无所造作无觉知耶。佛言。如是诸法本性唯。一无二无造无作。不可觉知不可分别。若诸菩萨能如是知。即能远离一切执著。善现复言。如是般若波罗蜜多难可觉知。佛言。如是无知者故。善现复言。如是般若波罗蜜多不可思议佛言。如是非心心所能了知故。善现复言。如是般若波罗蜜多无所造作。佛言。如是以诸作者不可得故。善现复言。云何菩萨应行般若波罗蜜多。佛言。菩萨若不行色亦复不行受想行识。是行般若波罗蜜多。若不行色空亦复不行受想行识空。是行般若波罗蜜多。若不行色不圆满相亦复不行受想行识不圆满相。是行般若波罗蜜多。所以者何。色不圆满即非色。受想行识不圆满即非受想行识。若不如是行。是行般若波罗蜜多。尔时善现便白佛言。甚奇世尊。希有善逝。能于执著说无著相。佛告善现。若不行色受想行识无执著相。是行般若波罗蜜多。若诸菩萨能如是行。便于诸色受想行识不生执著。于预流果乃至无上正等菩提不生执著。所以者何。超一切著无障碍觉名萨婆若。如是善现。若诸菩萨欲超诸著应行般若波罗蜜多。具寿善现复白佛言。希有世尊。甚深法性若说不说俱无增减。佛告善现。如是如是。譬如虚空假使诸佛尽其寿量或赞或毁。而彼虚空无增无减。甚深法性亦复如是。若说不说俱无增减。譬如幻士于赞毁时。无喜无忧不增不减。甚深法性亦复如是。若说不说如本无异。具寿善现复白佛言。诸菩萨众行深般若波罗蜜多甚为难事。谓深般若波罗蜜多若修不修无增无减无进无退。诸菩萨众修行般若波罗蜜多。如修虚空都无所有。诸菩萨众我等有情皆应敬礼尊重赞叹。所以者何。诸菩萨众为度有情被功德铠。如有欲与虚空战诤被坚固铠。诸菩萨众为度有情被功德铠。如有健者欲拔虚空置高胜处。诸菩萨众为如虚空诸有情类。求趣无上正等菩提名大勇猛。得大精进波罗蜜多。时有苾刍作如是念应礼般若波罗蜜多。此中都无诸法生灭。时天帝释问善现言。菩萨欲学甚深般若波罗蜜多当如何学。善现答言。菩萨欲学甚深般若波罗蜜多。当如虚空精勤修学。时天帝释便白佛言。若诸有情能学般若波罗蜜多云何守护。尔时善现语帝释言。汝见是法可守护不。天帝释言。不也大德。善现语言。若诸菩萨如大般若波罗蜜多所说而行即为守护。若离般若波罗蜜多。人非人等皆得其便。憍尸迦。若欲守护行深般若波罗蜜多诸菩萨者。不异有人发勤精进守护虚空。唐设劬劳都无所益。憍尸迦。有能守护响声等不。天帝释言。不也大德。善现语言。若欲守护行深般若波罗蜜多诸菩萨者亦复如是。唐设劬劳都无所益。憍尸迦。诸菩萨众行深般若波罗蜜多。虽知诸法皆如响等。而不观见亦不显示能如是住。是行般若波罗蜜多。尔时世尊威神力故。令此三千大千世界四大天王及天帝释大梵王等一切天众来诣佛所顶礼双足却住一面。以佛神力于十方界。各见千佛宣说般若波罗蜜多名字相状皆同于此。请说般若波罗蜜多苾刍众首皆名善现。问难般若波罗蜜多诸天众首皆名帝释。尔时世尊告善现曰。慈氏菩萨当证无上正等觉时即以此名。亦于此处宣说般若波罗蜜多。尔时善现便白佛言。慈氏菩萨当证无上正等觉时。以何等名即于此处宣说般若波罗蜜多。佛告善现。慈氏菩萨当证无上正等觉时。不说色空法。不说受想行识空法。不说色缚脱法。不说受想行识缚脱法。具寿善现复白佛言。甚深般若波罗蜜多最为清净。佛告善现。色清净故甚深般若波罗蜜多最为清净。受想行识清净故甚深般若波罗蜜多最为清净。虚空清净故甚深般若波罗蜜多最为清净。色无染故甚深般若波罗蜜多最为清净。受想行识无染故甚深般若波罗蜜多最为清净。虚空无染故甚深般若波罗蜜多最为清净。具寿善现复白佛言。若诸有情受持读诵甚深般若波罗蜜多。终不横死亦无横病及横殃祸。常为无量百千天神。恭敬围绕随逐守护。若善男子善女人等。于黑白月各第八日第十四日第十五日。在在处处读诵讲说甚深般若波罗蜜多。当获无边功德胜利。佛告善现。如是如是。如汝所说。善现当知。甚深般若波罗蜜多说听等时多有留难。所以者何。甚深般若波罗蜜多。是大珍宝多诸怨贼。于一切法无著无取。何以故。以一切法都无所有不可得故。善现当知。甚深般若波罗蜜多。于一切法无所得故。非能染污非所染污。何以故。无法不能染无法故。以无染故说名无染波罗蜜多。由此般若波罗蜜多无染污故。余一切法亦无染污。若于如是亦不分别。是行般若波罗蜜多。善现当知。甚深般若波罗蜜多无分别故。于一切法无见不见无取无舍。时有无量百千天子。住虚空中欢喜踊跃。互相庆慰同声唱言。我等今者于赡部洲。见佛第二转妙法轮。尔时世尊告善现曰。如是法轮非第一转亦非第二。甚深般若波罗蜜多无转还故。尔时善现便白佛言。甚深般若波罗蜜多。是为广大波罗蜜多。于一切法无缚无著。虽证菩提而无所证。虽转法轮而无所转。无法可示无法可显。无法可得无法可转。无法可还。以一切法毕竟不生。亦复不灭不生灭故无转无还。尔时世尊告善现曰。如是如是。所以者何。以空无相无愿无作无生无灭无性法中。若转若还俱不可得。若能如是宣说开示是名善净宣说般若波罗蜜多。此中都无说者受者。亦无作证得涅槃者亦无说法作福田者。福田无故福性亦空。表示名言皆不可得故名广大波罗蜜多。尔时善现复白佛言。甚深般若波罗蜜多。是为无边波罗蜜多。如太虚空无边际故是为正等波罗蜜多。以一切法性平等故是为远离波罗蜜多。以一切法毕竟空故。是为难伏波罗蜜多。以一切法不可得故。是为无迹波罗蜜多。以一切法无名体故。是为无行波罗蜜多。以一切法无往来故。是为无夺波罗蜜多。以一切法不可取故。是为无尽波罗蜜多。以一切法不可尽故。是为无生波罗蜜多。以一切法不可生故。是为无作波罗蜜多。以诸作者不可得故。是为无知波罗蜜多。以诸知者不可得故。是为无转波罗蜜多。诸死生者不可得故。是为无垢波罗蜜多。烦恼净故。是为无染波罗蜜多。以所依处不可得故。是为无坏波罗蜜多。离前际故。是为如幻波罗蜜多。以一切法皆不生故。是为如梦波罗蜜多。是诸意识平等性故。是无戏论波罗蜜多。觉诸戏论平等性故。是无思虑波罗蜜多。诸思虑法毕竟无故。是无动转波罗蜜多。住法界故。是为离染波罗蜜多。以一切法不虚妄故。是无作用波罗蜜多。于一切法无分别故。是为寂静波罗蜜多。一切法相不可得故。是无烦恼波罗蜜多。离过失故是无有情波罗蜜多。有情实际不可得故。是为无断波罗蜜多。以一切法无等起故。是无二边波罗蜜多。于一切法无执著故。是无取著波罗蜜多。于二乘地无分别故。是无分别波罗蜜多。觉诸分别平等性故。是为无量波罗蜜多。无量法故。是为无起波罗蜜多。离我法故。是为虚空波罗蜜多。于一切法皆无碍故。是为不生波罗蜜多。以一切法皆不起故。是为无常波罗蜜多。以一切法常无性故。是名为苦波罗蜜多。是逼恼法平等性故。是为无我波罗蜜多。于一切法无执著故。是名为空波罗蜜多。以一切法不可得故。是为无相波罗蜜多。以一切法离诸相故。是为无愿波罗蜜多。以一切法无所成故。是名为力波罗蜜多。以一切法不可屈故。是无量佛法波罗蜜多。过数量故。是无所畏波罗蜜多。心无怯故。是为真如波罗蜜多。以一切法不虚妄故。是为自然波罗蜜多。以一切法无自性故。佛告善现。如是如是。如汝所说

　　第五分不思议品第十之一

时天帝释作是念言。若有但闻甚深般若波罗蜜多。当知已曾供养诸佛发弘誓愿。况能受持读诵书写。为他演说如教修行。当知是人已于过去无量佛所。亲近供养多种善根。曾闻般若波罗蜜多。闻已受持读诵书写。为他演说如教修行。或于此经能问能答。由先福力令办此事。若诸有情已曾供养无量诸佛功德纯净。闻深般若波罗蜜多。其心不惊不恐不怖。时舍利子知天帝释心之所念。便白佛言。若诸菩萨于深般若波罗蜜多能生信解。当知是人如不退转诸大菩萨。所以者何。如是般若波罗蜜多。理趣甚深极难信解。若于前世不久修行甚深般若波罗蜜多。不于佛前请问听受。不于佛所多种善根。岂暂得闻即能信解。若有闻说甚深般若波罗蜜多毁谤拒逆。当知是人先世已于甚深般若波罗蜜多毁谤拒逆。所以者何。如是愚人善根少故。于深般若波罗蜜多不生净信。未曾请问佛及弟子甚深义故。闻说般若波罗蜜多甚深义趣毁谤拒逆。尔时天帝释谓舍利子言。如是般若波罗蜜多。理趣甚深极难信解。诸有未久信乐修行甚深般若波罗蜜多。闻说此中甚深义趣。不生信解未为希有。若人礼敬甚深般若波罗蜜多。即为礼敬一切智智。舍利子言。如是如是。如汝所说。何以故。憍尸迦。如来所得一切智智。皆从般若波罗蜜多而得生故。甚深般若波罗蜜多复由如来一切智智而得有故。憍尸迦。诸菩萨众应如是行应如是住应如是学甚深般若波罗蜜多。时天帝释便白佛言。诸菩萨众云何行深般若波罗蜜多。名住深般若波罗蜜多。名学深般若波罗蜜多。尔时佛赞天帝释言。善哉善哉。汝承佛力能问如来如是深义。憍尸迦。诸菩萨众行深般若波罗蜜多。若不住色。亦不住此是色。是为学色。若不住受想行识。亦不住此是受想行识。是为学受想行识。复次憍尸迦。诸菩萨众行深般若波罗蜜多。若不学色。亦不学此是色。是不住色。若不学受想行识。亦不学此是受想行识。是不住受想行识。憍尸迦。是名菩萨行深般若波罗蜜多亦名住深般若波罗蜜多。亦名学深般若波罗蜜多。时舍利子便白佛言。如是般若波罗蜜多最为甚深。难可测量。难可执取。无有限量。尔时佛告舍利子言。如是如是。如汝所说。舍利子。诸菩萨众行深般若波罗蜜多。若不住色甚深性。亦不住此是色甚深性。是为学色甚深性。若不住受想行识甚深性。亦不住此是受想行识甚深性。是为学受想行识甚深性。复次舍利子。诸菩萨众行深般若波罗蜜多。若不学色甚深性。亦不学此是色甚深性。是为不住色甚深性。若不学受想行识甚深性。亦不学此是受想行识甚深性。是为不住受想行识甚深性。时舍利子复白佛言。如是般若波罗蜜多既最甚深。难可测量。难可执取。无有限量则难信解。但应为彼不退转位诸菩萨说。彼于此中无疑无惑不迷谬故。时天帝释问舍利子言。若为未受记诸菩萨说当有何咎。舍利子言。彼闻惊怖或生毁谤。由此因缘久受大苦。难得无上正等菩提。天帝释言。颇有菩萨未得受记。闻深般若波罗蜜多。心不惊怖不生毁谤深信解耶。舍利子言。有是菩萨久发无上正等觉心。久修菩萨摩诃萨行。虽未得受大菩提记。不过一佛或二佛所。定当得受大菩提记。尔时佛告舍利子言。如是如是。如汝所说。舍利子。若诸菩萨未得受记。闻深般若波罗蜜多。心不惊怖深生信解。当知久发大菩提心。多种善根事多善友。时舍利子便白佛言。我今乐说少分譬喻。唯愿听许。尔时佛告舍利子言。随汝意说。时舍利子白言。世尊。如菩萨乘善男子等。自梦见坐妙菩提座。当知是人近证无上正等菩提。若有得闻甚深般若波罗蜜多。心不惊怖深生信解亦复如是。当知是人久发无上正等觉心善根成熟。或已得受大菩提记。或近当受大菩提记。疾证无上正等菩提。世尊。譬如有人游行旷野经过险道。百逾缮那或二或三乃至五百。见诸城邑王都前相。谓放牧人园林田等。见是相已便作是念。城邑王都去此非远。作是念已身意泰然。不畏恶兽恶贼饥渴。如是菩萨得闻般若波罗蜜多深心信敬。当知不久受菩提记。疾证无上正等菩提。无堕声闻独觉地畏。何以故。已得见闻恭敬信受甚深般若波罗蜜多无上菩提之前相故。世尊。譬如有人欲观大海。渐次往趣经历多时。不见山林便作是念。今观此相大海非远。所以者何。近大海岸地必渐下无诸山林。彼人尔时虽未见海。而见近相欢喜踊跃。如是菩萨得闻般若波罗蜜多深心信敬。当知不久受菩提记。疾证无上正等菩提。何以故。已得见闻甚深般若波罗蜜多无上菩提之前相故。世尊。譬如春时花果树等。故叶已堕枝条滋润。众人见之咸作是念。新花果叶当出非久。所以者何。此诸树等新花果叶先相现故。如是菩萨得闻般若波罗蜜多深心信敬。当知不久受菩提记。疾证无上正等菩提。时众会中有诸天子。见已欢喜作是念言。先诸菩萨得此相已。不久便受大菩提记。今此菩萨亦得是相。不久当受大菩提记。世尊。譬如女人怀妊渐久。其身转重动止不安。饮食睡眠悉皆减少。不喜多语厌常所作。受苦痛故众事顿息。有异母人见是相已。即知此女不久产生。如是菩萨得闻般若波罗蜜多深心信敬。当知不久受菩提记。疾证无上正等菩提。能尽未来利乐一切。尔时佛赞舍利子言。善哉善哉。汝今善说菩萨譬喻。皆是如来威神之力


大般若波罗蜜多经卷第五百五十九
大般若波罗蜜多经卷第五百六十

　　　　三藏法师玄奘奉　诏译


　　第五分不思议品第十之二

尔时善现便白佛言。甚奇世尊。于诸菩萨善能付嘱善能护念。佛言善现。如是如是。所以者何。诸菩萨众为欲长夜利乐多生哀愍世间大生众故。欲令天人获大义利安乐事故。求证无上正等菩提为诸有情宣说法要。具寿善现复白佛言。诸菩萨众行深般若波罗蜜多。云何修习甚深般若波罗蜜多令速圆满。佛告善现。若诸菩萨依深般若波罗蜜多。不见色增不见色减而行般若波罗蜜多。不见受想行识增不见受想行识减而行般若波罗蜜多。不见是法不见非法而行般若波罗蜜多。是诸菩萨修习般若波罗蜜多速得圆满。具寿善现复白佛言。如来所说不可思议。佛告善现。如是如是。色亦不可思议。受想行识亦不可思议。若诸菩萨行深般若波罗蜜多。于色不起不思议想而行般若波罗蜜多。于受想行识亦复不起不思议想而行般若波罗蜜多。是诸菩萨修习般若波罗蜜多速得圆满。具寿善现复白佛言。如是般若波罗蜜多义趣甚深谁能信解。佛告善现。若诸菩萨久修胜行。于深般若波罗蜜多能生信解。具寿善现复白佛言。诸菩萨众云何得名久修胜行。佛告善现。若诸菩萨行深般若波罗蜜多。不分别如来十力。不分别四无所畏。不分别十八佛不共法。不分别一切智。所以者何。如来十力不可思议。乃至一切智亦不可思议。色亦不可思议。受想行识亦不可思议。一切法亦不可思议。若诸菩萨如是行者都无行处。是行般若波罗蜜多。是诸菩萨乃可名为久修胜行。具寿善现复白佛言。甚深般若波罗蜜多。是珍宝聚。是清净聚。如净虚空离云烟等。奇哉般若波罗蜜多义趣甚深多诸留难。而今广说留难不生。佛告善现。如是如是。佛神力故留难不生。是故大乘善男子等。于深般若波罗蜜多。若欲书持读诵演说乃至一岁必令总了。所以者何。甚深般若波罗蜜多大宝神珠多诸障碍。具寿善现复白佛言。奇哉恶魔常于如是甚深般若波罗蜜多大宝神珠欲作留难。佛告善现。一切恶魔虽于般若波罗蜜多常欲留难令诸菩萨所作不成而愿不遂。时舍利子便白佛言。是谁神力令彼恶魔于深般若不能留难。尔时佛告舍利子言。是佛神力。亦是十方一切世界诸佛神力。舍利子。一切如来应正等觉。皆共护念行深般若波罗蜜多诸菩萨众。令诸恶魔不能留难。何以故。舍利子。若诸菩萨行深般若波罗蜜多。法尔皆蒙十方无量无边世界一切如来应正等觉共所护念。若蒙如来应正等觉所护念者。恶魔法尔不能留难。又舍利子。若有净信善男子等。于深般若波罗蜜多。书写受持读诵修习思惟演说。无障碍者。应作是念。我今书写受持读诵修习思惟演说般若波罗蜜多。皆是十方一切世界诸佛世尊。神力护念令得成办。时舍利子便白佛言。若菩萨乘善男子等。于深般若波罗蜜多。书写受持读诵修习思惟演说。皆是十方诸佛神力慈悲护念。令彼所作殊胜善业一切恶魔不能留难。尔时佛告舍利子言。如是如是。如汝所说。时舍利子复白佛言。若菩萨乘善男子等。于深般若波罗蜜多。书写受持读诵修习思惟演说。十方世界诸佛世尊皆共识知欢喜护念。十方世界诸佛世尊。常以佛眼皆共观见慈悲护念。令彼所修无不成办。尔时佛告舍利子言。如是如是。如汝所说。若菩萨乘善男子等。于深般若波罗蜜多。书写受持读诵修习思惟演说。常为十方一切世界诸佛世尊佛眼观见识知护念。令诸恶魔不能娆恼。所作善业皆速成办。若菩萨乘善男子等。能于般若波罗蜜多。书写受持读诵修习思惟演说。当知已近无上菩提。恶魔眷属不能留难。若菩萨乘善男子等。能书般若波罗蜜多。种种庄严受持读诵供养恭敬。常为诸佛之所护念。由此因缘获大饶益。复次舍利子。如是般若波罗蜜多甚深经典。佛涅槃后流至南方渐当兴盛。后从南方流至北方渐当兴盛。非佛所得法毗奈耶无上正法有灭没相。如来所得法毗奈耶无上正法。即是般若波罗蜜多甚深经典。如是经典住菩萨乘善男子等。书写受持读诵修习思惟演说恭敬供养。一切如来应正等觉。常以佛眼观见护念称扬赞叹令无忧苦。时舍利子便白佛言。如是般若波罗蜜多甚深经典。后时后分于东北方广行流布。尔时佛告舍利子言。如是如是。舍利子。后时后分彼东北方。住菩萨乘善男子等。闻此般若波罗蜜多甚深经典。若能信乐书写受持读诵修习思惟演说恭敬供养。当知彼人久发无上正等觉心。久修菩萨摩诃萨行。时舍利子复白佛言。彼东北方后时后分。当有几许住菩萨乘善男子等。得闻般若波罗蜜多甚深经典。能生信乐书写受持读诵修习思惟演说恭敬供养。尔时佛告舍利子言。彼东北方后时后分。虽有无量住菩萨乘善男子等。而少得闻甚深般若波罗蜜多。深心信乐书写受持读诵供养。虽有无量住菩萨乘善男子等。闻深般若波罗蜜多。深心信乐书写受持读诵供养。而有少分修习思惟。若能为他宣说开示甚深义趣甚为难得。舍利子。若菩萨乘善男子等。闻说般若波罗蜜多。心不沉没不惊不怖。深生信乐书写受持读诵修习思惟演说。当知是人已曾亲近供养恭敬无量如来应正等觉及诸菩萨。请问般若波罗蜜多甚深义趣。是菩萨乘善男子等。定当圆满诸菩萨行。疾证无上正等菩提。与诸有情作大饶益。何以故。舍利子。我常为彼住菩萨乘善男子等。说一切智相应之法。是人转身常能修集诸菩萨行。速趣无上正等菩提。为诸有情说微妙法。令趣无上正等菩提。是菩萨乘善男子等身心安定。诸恶魔王及彼眷属。尚不能坏求趣无上正等觉心。何况其余乐行恶者。舍利子。住菩萨乘善男子等。闻深般若波罗蜜多。心得广大清净喜乐。亦能安立无量有情无上菩提相应善法。舍利子。是菩萨乘善男子等。今于我所发弘誓愿定当安立无量百千诸有情类。令发无上正等觉心。修菩萨行示现劝导赞励庆喜。令于无上正等菩提乃至得受不退转记。我于彼类深生随喜。何以故。舍利子。我观彼人所发弘愿心语相称。彼于当来定能安立无量百千诸有情类。令发无上正等觉心。修菩萨行示现劝导赞励庆喜。令于无上正等菩提。乃至得受不退转记。是菩萨乘善男子等。亦于过去无量佛所发如是愿。过去如来应正等觉。亦于彼愿深生随喜。观彼心语定相称故。是菩萨乘善男子等。信解广大修广大行。愿生他方诸佛国土。现有如来应正等觉宣说般若波罗蜜多甚深法处。彼闻般若波罗蜜多甚深法已。复能安立彼佛土中无量百千诸有情类。令发无上正等觉心。修菩萨行示现劝导赞励庆喜。令于无上正等菩提得不退转。时舍利子便白佛言。甚奇世尊。佛于过去未来现在所有诸法。及诸有情心行差别。佛菩萨等无不证知无不觉了。世尊。若诸菩萨能于般若波罗蜜多。至心听闻受持读诵。精勤修学如理思惟。书写解说广令流布。是诸菩萨于当来世。求深般若波罗蜜多精勤不息。彼于般若波罗蜜多。为有得时不得时不。尔时佛告舍利子言。是诸菩萨于深般若波罗蜜多常求不息。一切时得无不得时。或有不求自然而得。诸佛菩萨常护念故。时舍利子复白佛言。是诸菩萨为于般若波罗蜜多相应经典。一切时得无不得时。为于六种波罗蜜多相应经典亦能常得。尔时佛告舍利子言。若诸菩萨常于般若波罗蜜多相应经典。勇猛信求不顾身命。有时不得诸余经典。无有是处。何以故。舍利子。是诸菩萨为趣无上正等菩提。示现劝导赞励庆喜诸有情类。令于般若波罗蜜多相应经典及余经典受持读诵。亦自于中精勤修学。由斯福力随所生处。法尔常遇甚深般若波罗蜜多相应经典。及余六种波罗蜜多相应经典恒不舍离

　　第五分魔事品第十一

尔时具寿善现便白佛言。世尊。所说住菩萨乘善男子等修善法时有诸魔事。云何名为菩萨魔事。佛告善现。若诸菩萨欲说法要辩久乃生。菩萨当知是为魔事。或说法要辩乃卒生。菩萨当知是为魔事。或说法要辩过量生。菩萨当知是为魔事。或所欲说未尽便止。菩萨当知是为魔事。或说法要言词乱杂。菩萨当知是为魔事。或说法要言词间断。菩萨当知是为魔事。或说法时。诸横事起。令所欲说不遂本心。菩萨当知是为魔事。复次善现若诸菩萨于深般若波罗蜜多相应经典书写等时。或频申缺呿。或更相嗤笑。或互相轻凌。或身心躁扰。或失念散乱。或文句颠倒。或迷惑义理。或不得滋味心生厌舍。或横事卒起。或互相乖诤。由斯等事所作不成。菩萨当知是为魔事。复次善现。若诸菩萨闻说般若波罗蜜多相应经时。或作是念。我于此中不得受记。何用听为。或作是念。此中不说我等名字。何用听为。或作是念。此中不说我等生处城邑聚落。何用听为。由此等缘心不清净。即从座起厌舍而去无顾恋心。菩萨当知是为魔事。善现当知。若诸菩萨闻说般若波罗蜜多相应经时。心不清净厌舍去者。随彼所起不清净心厌舍此经。举步多少便减尔所劫数功德。获尔所劫障菩提罪。受彼罪已更尔所时。发勤精进修菩萨行方可复本。是故名为菩萨魔事。复次善现。若诸菩萨弃舍能引一切智智甚深般若波罗蜜多相应经典。学不能引一切智智随顺二乘诸余经典。弃舍根本而攀枝叶。菩萨当知是为魔事。何以故。甚深般若波罗蜜多相应经典能生菩萨世出世间殊胜功德。由斯能引一切智智。若学般若波罗蜜多相应经典。即学菩萨世出世间殊胜功德。速能引发一切智智。善现当知。如痴饿狗弃舍主食。反从仆使而求觅之。如是当来有诸菩萨弃深般若波罗蜜多。求学二乘相应经典。是愚痴类弃本求末。终不能得一切智智。复次善现。譬如有人欲观香象。身量大小形类胜劣。得而不观反寻其迹。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类弃本寻末。终不能得一切智智。复次善现。譬如有人为珍宝故求趣大海。既至海岸不入大海反观牛迹。作是念言。大海中水其量深广。岂及此耶。此中亦应有诸珍宝。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类弃本求末。终不能得一切智智。复次善现。如有工匠或彼弟子。欲造大殿如天帝释殊胜殿量。见彼殿已而反规摸日月宫殿。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类弃大求小。终不能得一切智智。复次善现如有欲见转轮圣王。见已不识舍至余处。见小国王观其形相作如是念。转轮圣王形相威德岂胜于此。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类弃胜求劣。终不能得一切智智。复次善现。如有饥人得百味美食。弃而求啖六十日谷饭。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类弃胜求劣。终不能得一切智智。复次善现。如有贫人得无价宝。弃而翻取迦遮末尼。当知彼类甚为愚痴。如是当来有诸菩萨弃深般若波罗蜜多。求学二乘相应经典。是愚痴类舍胜取劣。终不能得一切智智。复次善现。有诸菩萨若正书写受持读诵思惟修习甚深般若波罗蜜多相应经时。众辩卒起乐说种种差别法门。令书写等不得究竟。菩萨当知是为魔事。尔时善现便白佛言。甚深般若波罗蜜多可书写不。世尊告曰。不也善现。若菩萨乘善男子等。书写般若波罗蜜多相应经时。作如是念。我以文字书写般若波罗蜜多。如是文字即是般若波罗蜜多。或依文字执有般若波罗蜜多。菩萨当知是为魔事。尔时应诫彼菩萨言。汝今不应执有文字能书般若波罗蜜多。若作是执是为魔事。若舍此执便舍魔事。复次善现。若诸菩萨书写受持读诵修习思惟演说甚深般若波罗蜜多相应经时。或念国土城邑王都方处师友。或念父母妻子眷属伴侣王臣。或念盗贼诸恶禽兽恶人恶鬼。或念众集伎乐游戏报恩报怨。或念饭食衣服卧具及余资财。或念制造文颂书论。或念时节寒热丰俭。或念象马水火等事。或念诸余所作事业。菩萨当知皆是魔事。复次善现。若诸菩萨书写受持读诵修习思惟演说甚深般若波罗蜜多相应经时。得大名利恭敬供养。彼由此缘废所作业。菩萨当知是为魔事。复次善现。若诸菩萨书写受持读诵修习思惟演说甚深般若波罗蜜多相应经时。恶魔方便执持种种世俗书论。或复二乘相应经典。授与菩萨作如是言。如是书典义味深奥。应勤修学舍所习经。若此菩萨方便善巧不应受著。彼不能引一切智智。若此菩萨受著恶魔所授书典舍所习经。菩萨当知是为魔事。复次善现。能听法者乐闻般若波罗蜜多。能说法者著乐懈怠不欲为说。或上相违两不和合不获说受。菩萨当知是为魔事。复次善现。能听法者具念慧力。乐闻般若波罗蜜多。能说法者欲往他方不获为说。或上相违两不和合不获说受。菩萨当知是为魔事。复次善现。能说法者爱重名利。能听法者不欲惠施。或上相违两不和合不获说受。菩萨当知是为魔事。复次善现。能听法者有信乐心。欲闻般若波罗蜜多。能说法者习诵不利不能为说。或能说者习诵通利乐为他说。能听法者疑不通利不欲听受。两不和合不获说听。菩萨当知是为魔事。复次善现。能说法者乐为他说甚深般若波罗蜜多。能听法者不欲听受。或上相违两不和合不获说听。菩萨当知是为魔事复次善现。能听法者乐闻般若波罗蜜多。能说法者身重疲极。睡眠所覆不能为说。或上相违两不和合不获说听。菩萨当知是为魔事。复次善现。若诸菩萨书写受持读诵修习思惟演说甚深般若波罗蜜多相应经时。或有人来说三恶趣种种苦事劝舍菩提。或有人来说人天趣种种乐事。皆是无常苦空非我劝入圆寂。彼由此言书写等事。不得究竟心怀愁恼。菩萨当知是为魔事。复次善现。能说法者好领徒众。乐营他事不忧自业。能听法者一身无累。专修己事不忧他业。或上相违两不和合不获说听。菩萨当知是为魔事。复次善现。能说法者乐处喧杂。能听法者不乐喧杂。或上相违两不和合不获说听。菩萨当知是为魔事。复次善现。能说法者欲往他方危身命处。能听法者恐失身命不欲共往。或上相违两不和合不获说听。菩萨当知是为魔事。复次善现。能说法者欲往他方多贼疾疫饥渴国土。能听法者虑彼艰辛不肯共往。或上相违两不和合不获说听。菩萨当知是为魔事。复次善现。能说法者欲往他方。所经道路旷野险阻。多诸贼难及栴荼罗恶兽猎师毒蛇等怖。能听法者欲随其去。能说法者方便试言。汝今何故无事随我。欲往如是诸险难处。宜善审思勿后忧悔。能听法者闻已念言。师应不欲令我随往。设固随往何必闻法。由此因缘不随其去。两不和合不获说听。菩萨当知是为魔事。复次善现。能说法者多有施主数相追随。听法者来请说般若波罗蜜多。或请书写受持读诵如说修行。彼多缘碍无暇教授。能听法者起嫌恨心。后虽教授而不听受。两不和合不获教授听受书持读诵修习甚深般若波罗蜜多。菩萨当知是为魔事。复次善现。有诸恶魔作种种形。至菩萨所方便破坏。令于般若波罗蜜多相应经典。不得书写受持读诵修习思惟为他演说。是故善现。住菩萨乘善男子等。于深般若波罗蜜多书写等时所有障碍。菩萨当知皆是魔事。具寿善现便白佛言。何缘恶魔作诸形像。至菩萨所方便破坏。令于般若波罗蜜多相应经典。不得书写乃至演说。佛告善现。甚深般若波罗蜜多。能生如来一切智智。如来所有一切智智能生佛教。佛教能生有情妙慧。有情妙慧能证无边诸烦恼断。烦恼断者一切恶魔不得其便。彼诸恶魔不得便故。多生忧苦如箭入心。勿我由斯甚深般若波罗蜜多境界空缺。是故恶魔作诸形像。至菩萨所方便破坏令于般若波罗蜜多相应经典。不得书写乃至演说。具寿善现复白佛言。云何恶魔作诸形像。至菩萨所方便破坏。佛告善现。有诸恶魔作种种形。至菩萨所方便破坏。令其毁厌甚深般若波罗蜜多。谓作是言。汝所习诵无相经典非真般若波罗蜜多。我所习诵有相经典是真般若波罗蜜多。作是语时有诸菩萨未得受记。便于般若波罗蜜多甚深经典心生疑惑。由疑惑故便于般若波罗蜜多而生毁厌。由毁厌故遂不书写乃至演说。菩萨当知是为魔事。复次善现。有诸恶魔作种种形。至菩萨所谓菩萨曰。诸菩萨众行深般若波罗蜜多。唯证实际得声闻果。或能证得独觉菩提。决定不能证得佛。果何缘于此唐设劬劳。菩萨当知是为魔事

　　第五分真如品第十二

复次善现。甚深般若波罗蜜多书写等时。多诸魔事为作留难。菩萨应觉觉已精勤。正念正知方便远离。尔时善现便白佛言。如是世尊。如是善逝。甚深般若波罗蜜多书写等时多诸留难。譬如无价大宝神珠。难得具能多诸怨贼。如是般若波罗蜜多理趣甚深具胜功德。诸菩萨众书写等时。多有恶魔为作留难。虽有乐欲而不能成。所以者何。有愚痴者为魔所魅。新学大乘善男子等。于深般若波罗蜜多书写等时为作留难。佛告善现。如是如是。有愚痴者福慧薄劣。于广大法心不信乐。新学大乘善男子等。于深般若波罗蜜多书写等时为作留难。于当来世有愚痴者福慧薄劣。自于般若波罗蜜多不能信乐。见他于彼书写等时。承魔威力为作障碍当知彼类获罪无边。多劫轮回受诸剧苦。复次善现。若诸菩萨于深般若波罗蜜多书写等时无魔事者。当知皆是佛威神力。所以者何恶魔眷属虽勤方便欲障般若波罗蜜多。而诸如来应正等觉。亦勤方便护念摄受。令书写等无诸留难。复次善现。譬如女人多有诸子。或五或十乃至百千。其母得病诸子各别勤求医药咸作是念。云何令我母病除愈。令无障难身名不灭。久住安乐苦受不生。诸妙乐具咸归我母。所以者何。生育我等示世间事甚大艰辛。作是念已竞设方便。求安隐事覆护母身。勿为蚊虻蛇蝎风雨人非人等非爱所触。勤加修饰令离众病。六根清净无诸忧苦。复以种种上妙乐具。供养恭敬而作是言。我母慈悲生育我等。诲示一切世间事业。我等岂得不报母恩。如是如来应正等觉。常以种种善巧方便。护念般若波罗蜜多。若有受持读诵修习思惟演说或书写者。如来亦以种种方便。勤加护念令无损恼。十方现在余世界中。一切如来应正等觉哀愍利乐诸有情者。亦以种种善巧方便。护念般若波罗蜜多。令诸恶魔不能毁灭。久住利乐一切世间。所以者何。甚深般若波罗蜜多。能生如来应正等觉。能正显了一切智智。能示世间诸法实相。一切智智亦从彼生。善现当知。三世诸佛皆依如是甚深般若波罗蜜多。精勤修学证得无上正等菩提。是故般若波罗蜜多。能生如来应正等觉。能正显了一切智智。能示世间诸法实相。尔时善现。便白佛言。云何般若波罗蜜多。能示世间诸法实相。佛说何法名为世间。佛告善现。佛说五蕴名为世间。甚深般若波罗蜜多。能示世间色等五蕴无变坏相。故说般若波罗蜜多能示世间诸法实相。所以者何。色等五蕴无自性故。说名为空无相无愿。即真法界非空等法可有变坏。故说般若波罗蜜多能示世间诸法实相。复次善现。一切如来应正等觉。皆依般若波罗蜜多。普能证知无量无数无边有情施设心行种种差别。故说般若波罗蜜多能示世间诸法实相。复次善现。一切如来应正等觉。皆依般若波罗蜜多。如实证知无量无数无边有情所有散心由法性故无散心性。所有略心尽故离故。无略心性。诸有贪心。由如实性非有贪心。诸有嗔心。由如实性非有嗔心诸有痴心。由如实性非有痴心。诸离贪心离中非有诸离。嗔心离中非有诸离。痴心离中非有所有广心。无增无减。亦非远离。已远离故。无广心性。所有大心。无来无去。亦无所住。无大心性。诸无量心。无生无灭。无住无异。无所依止。如太虚空。非无量心。诸无见心。无相可得故。离种种境故。非无见心。不可见心。非三眼境故。无心性故。非不可见心。由此等义故说般若波罗蜜多能示世间诸法实相。复次善现。一切如来应正等觉。皆依般若波罗蜜多。如实证知无量无数无边有情若出若没。谓如实知彼有情类心心所法若出若没。皆依色受想行识生。谓诸有情心心所法。或有依色受想行识。执如来死后。或有或非有。或亦有亦非有。或非有非非有。此是谛实余皆愚妄。或有依色受想行识。执我及世间或常或无常。或亦常亦无常。或非常非无常。此是谛实余皆愚妄。或有依色受想行识。执我及世间或有边或无边。或亦有边亦无边。或非有边非无边。此是谛实余皆愚妄。或有依色受想行识执命者即身或复异身。此是谛实余皆愚妄。如是善现。一切如来应正等觉。皆依般若波罗蜜多。如实证知无量无数无边有情若出若没。复次善现。一切如来应正等觉。皆依般若波罗蜜多。如实证知无量无数无边有情若出若没。谓如实知诸所有色受想行识皆如真如无二无别。善现当知。如来真如即五蕴真如。五蕴真如即世间真如。世间真如即一切法真如。一切法真如即预流果真如。预流果真如即一来果真如。一来果真如即不还果真如。不还果真如即阿罗汉果真如阿罗汉果真如即独觉菩提真如。独觉菩提真如即一切菩萨摩诃萨行真如。一切菩萨摩诃萨行真如即诸佛无上正等菩提真如。诸佛无上正等菩提真如即一切如来应正等觉真如。一切如来应正等觉真如即一切有情真如。善现当知。如是真如皆不相离。非一非异无尽无二。亦无二分不可分别。善现当知。一切如来应正等觉。皆依般若波罗蜜多。证一切法真如究竟。方得无上正等菩提。由斯故说甚深般若波罗蜜多能生如来应正等觉。是如来母。能示如来应正等觉世间实相。善现当知。一切如来应正等觉。皆依般若波罗蜜多。能如实觉诸法真如不虚妄性不变异性。由如实觉真如相故说名如来应正等觉。具寿善现便白佛言。甚深般若波罗蜜多所证真如不虚妄性不变异性极为甚深难见难觉。一切如来应正等觉。皆用如是诸法真如不虚妄性不变异性。宣说开示分别显了一切菩萨摩诃萨行。诸佛无上正等菩提。如是真如不虚妄性不变异性谁能信解。唯有不退转菩萨摩诃萨。及诸愿满大阿罗汉。并具正见善男子等。闻佛说此甚深真如不虚妄性不变异性能生信解。如来为彼依自所证真如之相显示分别。佛告善现。如是如是。所以者何。真如无尽是故甚深。唯有如来现等正觉。无尽真如甚深之相。为诸菩萨摩诃萨众宣说开示令生信解。善现当知。色无尽故真如无尽。色甚深故真如甚深。色与真如无差别故。受想行识无尽故真如无尽。受想行识甚深故真如甚深。受想行识与真如无差别故。善现当知。眼处无尽故真如无尽。眼处甚深故真如甚深。眼处与真如无差别故。耳鼻舌身意处无尽故真如无尽耳鼻舌身意处甚深故真如甚深。耳鼻舌身意处与真如无差别故。善现当知。色处无尽故真如无尽。色处甚深故真如甚深。色处与真如无差别故。声香味触法处无尽故真如无尽。声香味触法处甚深故真如甚深。声香味触法处与真如无差别故。善现当知。眼界无尽故真如无尽。眼界甚深故真如甚深。眼界与真如无差别故。耳鼻舌身意界无尽故真如无尽。耳鼻舌身意界甚深故真如甚深。耳鼻舌身意界与真如无差别故。善现当知。色界无尽故真如无尽。色界甚深故真如甚深。色界与真如无差别故。声香味触法界无尽故真如无尽。声香味触法界甚深故真如甚深。声香味触法界与真如无差别故。善现当知。眼识界无尽故真如无尽。眼识界甚深故真如甚深。眼识界与真如无差别故。耳鼻舌身意识界无尽故真如无尽。耳鼻舌身意识界甚深故真如甚深。耳鼻舌身意识界与真如无差别故。善现当知。一切法无尽故真如无尽。一切法甚深故真如甚深。一切法与真如无差别故。是故真如极难信解


大般若波罗蜜多经卷第五百六十
