大方广佛华严经随疏演义钞卷第五十九

　　　　唐清凉山大华严寺沙门澄观述


疏。第二明中后九支者。亦可言十义如前说。隐现行识即言九耳。下当广明

疏。然论兼结文总分三段者。其结一文。即疏科经。即前具足诸苦观初。以约十二缘明苦故。总科云文分为二。先别明缘相。后如是众生下结成妄苦。就前方开为二。初明前际三支。后辨中后九支。今论乃于中后九中笼取结文分为三段。若直就经文。此下兼第三。彼二颠倒观总应分四。一示九支缘相。二如是众生下结成妄苦。三是中皆空下明缘体空。四取彼二颠倒经文结成迷惑。其第四段是第三观。今为顺论就前三段。开初一为二。合后半及第二为一。以第三为一故。亦有三。就疏之中文分三段。一列三名。二言自相下释三名。三随文释二中言同相者。释有二义者。初即远公义。二即今疏正意。于中四。一正明。二犹如下引例释寻常自相共相。证成则自相全同同相宽狭不等。此唯约因缘故狭。彼通有为故宽。然缘起过患。即是同无常等。三是则现在下结成隐显。未来隐自相显同相者。令厌当果绝现因故。四此释顺论下引论证成

疏。言报相下别释初相。疏文分五。一正释报义。异熟是三界报体故。共名色生明是果报。二故论云下引证。异熟识是报相义。三此含识支下出体。四故摄论下引证三相。五经云下。释文前三可知。四中有三。初引论列名。二释彼论意。三会释二论。今初即第二论所知依品。第二云。论曰。如是已说阿赖耶识。安立异门。安立此相云何可见安立此相略有三种。一者安立自相。二者安立因相。三者安立果相。初谓依一切杂染法所有熏习。为彼生因。由能摄持种子相应。二谓即如是一切种子阿赖耶相。于一切时与彼杂染品类诸法现前为因。三谓即彼杂染品法。无始时来所有熏习。阿赖耶识相续而生。释论中言分析此识自相应相。以为二种。因果异故。释曰。初谓依一切下论自释相。即今疏云。此意明下释彼论意。撮略言耳。若不望因果直语自体者。识之自体双含因果。分出因果即是二相。不分因果即是自相。故上释论云分析此识自相应相。以为二种。因果异故。是则自相为总因果为别耳

疏。今论因相下第三会释二论。问因果相殊。云何此因而是彼果。答今以果识为名色因。非以种子为现识因。是故名殊而体一也。故此中三相。而初二皆是摄论果相。此论果相自是名色之果相耳。言立名虽殊俱通因果者。明引彼三相非证此三但明此识通于果耳。因如前段

疏。所谓名色下出苦芽体相者。文三。一牒经总标。经云所谓名色共生。二论云下引论释。三谓名色共彼下疏释论。论中彼字即赖耶故。于中三。初总显论意。次名谓非色下出色体。后此二与识下显共生义束芦之义。六地当释。即前所引摄论。次文云。阿赖耶识与彼杂染诸法。同时更互为因。云何可见。譬如明灯焰炷生烧同时更互。又如束芦互相依持同时不倒。释曰。灯炷生焰。灯焰烧炷。互为因果。正是果识为名色因义

疏。二不离是因相者。牒经标名。即显本识为名色因者。疏释因言谓是名色下论释其相。言名色不离彼本识者。论主释经不离之言。非是不离名色有六处也。显上句中共生为不离耳。言依彼本识故者。论主自释因相言也。从既依此释下疏家案定明此自相因相中有识支及名色支不同。古释唯取同名色支识支在前邪见中故。今名色依起者。依彼本识因生耳。疏三彼果相者。即此名色增长下经前已科出故。此略无牒经。疏中但释彼果。拣非报相而为果体。今取六处等是报相名色果耳。上言次第者。名色生六处。六处生触等。次第不乱故。恐繁指后。疏二同相中论主易故不释。疏文亦显。然六地中名为苦树。广有其相言文义显者。文即此中有忧悲苦等。唯识云。老死位中多无乐故。此是他文言义显者。生死是苦。忧悲之苦最明显故。故为同相

疏。三颠倒相中二。先总释后。此有四重下别疏僧佉说觉以为神相者。即百论破神品第二中。外曰。实有神。如僧佉经中说。觉相是神。次论复云。优楼迦弟子诵卫世师经。言知与神异。是故神不堕无常中。亦不无知。何以故。神知合故。如有牛人。注云。譬如人与牛合人名有牛。如是神知情尘意合故神有知生。以神合故神名有知。释曰。上即论立。今但云无。不说无之所以。所以广如前后。今当略说。论破僧佉云。内曰。神觉为一耶为异耶。外曰。神觉一也。内曰。觉若神相。神无常故。释论云。譬如热是火相。热无常故火亦无常。今觉实无常。相各异故。属因缘故。本无今有故。已有还无故。外曰。不生故常意明神不生故。内曰。若尔觉非神相。意云。觉无常神常。无常不应与常为相故。彼疏总释云。此二相违凡有三对。一神常觉无常。二神遍觉不遍。三神一觉众。此初段中正就二对生过。神一觉众。在第三重中方破。就初对中有四种过。一以神从觉神则无常。二以觉从神觉应是常。三若不相从体即不一。四必欲令觉是神。神则二种常无常也。亦言觉不觉也。今结四过之中经文有一二。是破觉不应有之。三四略无。余如彼论。二破卫世。先破其喻云。内曰牛相。牛中住故。非有牛中。释曰。有牛是人。人与牛合牛不是人。神与知合知不是神。何得为相。次破其法云。汝言神相情尘意合故知生。是知知色等。是故但知能知非神知。譬如火能烧。非有火人烧。斯则知为神相义不成矣。今云无知。疏若约小乘等者。受蕴名觉。觉苦乐等。三蕴名知。想取于像。行有欲胜解等。皆是知义识义。更明色非此二

疏。约六根说身识名觉等者。若约别明眼见耳闻。鼻舌身三名觉。意根曰知。今取触尘对之为觉。余五说知

疏。现有知觉下通外难。先难随俗故下答。即中论意

疏。又心法有四下亦答上难。于中有二。先举法相。后结酬其问。前中此四即同唯识第九四种胜义。一世间胜义。谓蕴界处等。二道理胜义。谓苦集等。三证得胜义。谓二空真如。四胜义胜义。谓一真法界。广如玄中。今文先列名。次谓随境下释相

疏。此四重中下二结酬其问。汝现见有但是初门。今约后三故言无也。又以第二破其初一。则事非事矣。若以第三破其前二。前二俱无。若以第四拂其空相。空亦不立方名为实。又三以空遣有。四以实遣空。空实无碍。知即无知。然破我与法。广如于前诸会经文

疏。响可喻言声者。此喻亦是遮救无知谓无情之物。动与不动故无知觉。众生有心安无知觉。故引响喻。因心发声。扣谷发响。响无知觉。情发亦然

疏。彼二颠倒等者。颠倒有三意。一迷真随妄即是颠倒。二由迷真故于乐计苦。由随妄故于苦计乐。三不识真故远之。不知妄故随之。故论经云不觉不知而受诸苦恼。虽有三重其旨一也。故疏之中前后互出

疏。既言具苦必知无乐者。此遮妨难。恐有问言。慈是与乐。经中但言见生有苦。何言兴慈。故通云尔。然经慈悲二观影略。悲中睹境却无拔济之言。慈中阙于睹境。却兼拔济之语。二观同缘有苦故。生慈下重举前境。以明拔济成上之悲。置安乐处生下之慈。义皆足矣

疏。一明施所依者。即经随顺如是大慈大悲。则能拔其苦能与其乐。若别说者。财施拔现贫苦。与现富乐。法施拔其当苦。与出世乐。无畏拔现恐怖与安隐乐。文中就初多明于财而言大舍。又云。凡是所有则兼具矣。疏一者外财。二者内财者。前诸会已广。易故疏更不释。论文甚广。今当具出。论释总句。凡是所有一切能舍。云一切物者。略有二种。一外二内。次释所谓下。别中先释外后释内。外中更分总别。释总句。云外者复有二种。一所用。二贮积。如经所谓一切财谷库藏等故。如是次第。释曰。此中财谷是所用。库藏是贮积。经从金银下别论释云。于中广有八种。从金银乃至一切所爱之事。一切所爱之事即今经及余所有珍玩之具。兼取后内以为第九。释云是外事。舍中初舍为总。余九为别。依此有二种喜。一藏摄喜。二利益喜。藏摄喜者。谓金银等。利益喜者。复有八种。释曰。欲兼下内共成二喜故。标云外事有九下释别中第八即是于内。然八中次第异今。今依此经之次。一严饰利益喜。谓珍宝缨络。二者代步利益喜。谓象马车乘。三者代苦利益喜。谓奴婢人民。论当第四。四者自在利益喜。谓城邑聚落。论当第五。五者戏乐利益喜。谓园林台观。论当第三。六者眷属利益喜。谓妻妾男女内外眷属。七者坚著利益喜。谓及余所有珍玩之具。八者称意利益喜。谓头目手足等。后三同彼论次。疏随机所应以何法者。经有三句。此句是总。下二句别。云何所宜。二随力宜。三随现习宜。现习宜者。如浣衣之子。应令修习不净观等

疏。知时已下行相。行相三句知时知量合为一故。开时有三。第三时即知量义。言如是时中宜修定等即涅槃经上已引竟

疏。昼则存心等者。即遗教经。经云。汝等比丘。昼则勤心修习善法无令失时。初夜后夜亦勿有废。中夜诵经以自消息。无以睡眠因缘令一生空过无所得也。当念无常之火烧诸世间。早求自度勿睡眠也。诸烦恼贼常伺杀人甚于怨家。安可睡眠不自警悟。烦恼毒蛇睡在汝心。譬如黑蚖在汝室睡。当以持戒之钩早并除之。睡蛇既出乃可安眠。不出而眠是无惭人也。惭耻之服于诸庄严最为第一。惭如铁钩能制人非法。是故比丘。常当惭愧无得暂替。若离惭耻则失诸功德。有愧之人则有善法。若无愧者与诸禽兽无相异也。释曰。但观所引疏文易了

疏。谓量力所能亦爱亦策勿令过分者。即涅槃经。已如上引。亦如教首楼那调琴之法。言后便休废者。起信论修行信心分。彼约为魔惑故。或卒起精进后便休废。今使勿令过分。则非卒起亦不休废。然疏三时当相以释。亦可此三为初中后。初但明记。次日夜勤修后方不断。此即前惭愧。二利行中者。释经于此行中以后三行摄护前七。惭愧之中已收前七门二利之行。今之二利即前七也。而是惭愧所护行中修坚固也。欲早求度下释勤修。出离已下正显行相之文。此句总明坚固之体。即前遗教之文。不退自分下别释坚固之相。前经已引弥勒问经

疏。利养正行具二供养者。上愿校量中有三供养。一利养供养。二恭敬供养。三正行供养。今以恭敬通上二故。但分财法

疏。第三佛子下结十名体用者。疏文有二。先释文。后然安住下拣法。亦通复重之问。文中有二。先问。后论云下引论答。先举论后前句文略下是疏释论论中无问而但有拣。具足论云。前所说三十句。从信增上等。乃至常求上上胜道。得清净地法。今此十句从信乃至供养诸佛。尽是障地净法。是名修行校量胜。而远公云。前是所净此是能净。意云。前地满故能净此法故为所净。此中十行若无此十地不穷满。故为能净未为得意。不顺于论及瑜伽故。第三果校量

疏。三明分齐等者。疏文有四。初总标分齐。即修非修分别。以修以报各为分齐。二行修唯在下二约当地初后相望。论其分齐。即上二义。遍不遍故。三又初二后一下。约有无论分齐。四又初二果下约法果论分齐。此意正为论主通妨。谓安国法师以见二果之后有结文故。便以前二果唯是地法。后二方是果法。即出心故。故今为通前二通法通果。为法易见后有结故。为果难见故。论判属果。不得此意下结弹安国。疏今云法身即功德法身者。佛地一切通名法身。以约证如十德胜故。见功德身。又约证如来穷极故。真实法身非见相故

疏。理实入华藏下。上约寄位。此下显实。即愿智果中意也

疏。亦兼供僧者。略无法者。已亲证如。真供养故。又此炼行真是修行。法供养故。故略无耳。其供佛中经文易故疏略不释。论云供养者。有其三种。一恭敬供养。谓赞叹等显佛功德。二尊重供养。谓礼拜等。三奉施供养。谓华香等。即衣服下文。其大心深心即能供养心。谓为求佛故云大心。心殷重故名为深心

疏。以同上愿校量中供养愿故。故皆略无。疏去下劣垢。论当第三者。论经亦是第二。论释即当第三

疏。三别地行相中者。初正明。二若不尔下反质成立。三是以具下总明义类以成前理。其五约圆融。一具一切。更有三义。一约相资檀义摄六等。二约相应一念具修。三约理融称性。一多互相摄故

疏。总收三入等者。此所练净有始有终。初但明练。即是其始。后举回向能练令净即是其终。故前论主以回向居二行之后。先明自利利他。后回向胜进故。言信等净法为所练者。即下论云。信等善法。犹如真金数数入火故

疏。第二喻中下疏文有二。先正释喻。后金性本有下解妨释成。于中二。先问。后信等有二下解释。释开二门。地前之信则不喻金。证如之信乃将喻金。如来藏中为惑所覆。如在矿中地。初一净即已出矿地中。地满皆是入火

疏。此二不二并可喻金者。谓真心为体。与信等相不殊。更无有二。以真心上离不信浊。故名为信。二三无有违害。即是慈悲。四无悭吝为施。五无懈。六无愚。七无不重贤。八无不怖罪恶。九无有危脆。十无违佛教。故是十行但一真心而为二义。故无二体。并为本有。故可喻金

疏。虽假供等缘修以成真德者。然第二义自有两义。一约所显性德。二约能显缘修成德。如以知法性无悭贪故。随顺修行檀波罗蜜。今成檀德。克实分别。则初一义可以喻火。对治行故。所显喻金。成德如严具今。且融后二以喻于金。以德因真起故同所显。故云后成严具亦不异金。严具喻于后地。广如前说金例皆金疏既了于真下复融初义。亦不异金。以初妄识为体。今真妄交彻故。妄由真生真该妄末。真非妄外。即妄彻真源。若尔则无能练所练。故云寄相显真故分能所。第二发趣果

疏。一问胜进者。胜进虽向二地。修在初地。亦得名为问初地也

疏。相及得果等者。是所得法相。疏文有三。初依论释相。次出体三再显法体

疏。相即方便智下疏出其体。即同如来加请中三渐次也。言能所观相者。相有其二义。一相差别故。二能到地实故名为相。即观渐次观。即举障显治相。则能所皆相。二得即证渐次。三果即修行渐次。疏又此三者下三再显法体。开根本智以成二道。故不取加行。言地上加行胜进[日*ㄆ]故者。如欲入第二起十种心。此即加行。而是初地之胜进。意云。胜进既是后得故非方便

疏。若准论意等者。今疏意明随地智差别地法。而论云成就诸地法者。所谓信等故。第二知中有三。初略举经意。二论摄十句下论释。三以问摄知。二中言摄十为五者。一二二三三四五一故

疏。行修善巧者。下论云。成坏善巧增长善巧。非詺能知为方便也。此五方便地地皆具。而其随相分别。初一在于解行位中。得在初地。增上在于二地已上。不退在于八地已上。尽至十地。第三增上方便。亦成德殊胜故。行修不顿。初中后别。故有三句。余句可知

疏。若以相等下第三以问摄知。于中二。先以经问摄论之五。后若摄十句者。以经问摄经之知。第三摄报果

疏。初行后愿者。行亦自分愿亦胜进

疏。谓若施若摄者。布施本通二利。今从利他边。说问四摄之初已有布施。何须别说。答有四意故。一布施本是自利。今菩萨行令物仿之。以舍悭贪故。是利他摄中布施一向利他。二布施直论布施。四摄中施乃是摄缘。三布施通于三施。四摄唯约财施。法施乃属爱语中故。四此地正是布施位故。所以别说。经中先明遍施。后常行下常施

疏。如是一切下不失自利者。文中三。初总释文意。二引论释意。二正释文

疏。谓利他事中下第二引论释也。论云言不离者。示现不离自利益故。如是诸念事中行已。成大恭敬除诸妄想。释曰。以论难了故以疏间释成。大恭敬即所念佛等。除诸妄想正是念义。是以前明自利之施。令物除悭。今明利他之行。不失自利。是为菩萨修行善巧。疏所念有十下第三释文。此之十念亦即六念。初三念同。四亦念僧。菩萨僧故。次三功德念。即是施戒。六念中略但举其二。今文广故备于诸度。后四求义念。即是念天。第一义天故

疏。光明功德者。行体清净离垢障故

疏。分别法义者。以词及辩分别法义二无碍也

疏。修行克证禅定胜业者。谓依四禅及四空定发百三昧故。故论云一念发百三昧者。得三昧自在力故

疏。论意取神力等者。论云。以得三昧故。于十方诸佛及佛所加。诸菩萨所修习智慧故。释曰。如金刚藏菩萨。为诸菩萨说十地等

疏。次三有悟机者。一往刹。二光明。三正授以法

疏。是圆融实德故。云过此者。释经复过是数。是数即前出家果中百三昧等论。经此中文广。经云。菩萨愿力示现过于诸数。示种种神通。或身或光明或神通或眼或境界或音声或行或庄严或加或信或业。是诸神通乃至无量百千万亿那由他劫不可数知。论释云。于中身者。是一切菩萨行根本所依故。依彼身故有光明及神通。依光明有天眼。以有天眼见前境界一切眼有五种。应知依神通有音声及行庄严加等。音声者。应彼言说故。行是遍至十方故。庄严者。作种种应现故。加者神力加被故。信者依三昧门现神通力。随众生信利益成就故。业者依慧眼所摄陀罗尼门现说法故。略说一切诸地各有因体果相应知。释曰。后总结因体果相。疏已具释。以前经论并皆易见。例前百身百三昧等故

疏。不显第二离垢地

疏。所以来者。文二。先举论。后言正位下疏释。谓依上见道而有修道。修道修行三学。上正释论。后前地下解妨。妨云。初地岂无戒耶。答意可知

疏。言离垢下二释名。先引瑜伽。后谓性戒下是疏暗引世亲摄论第七。以释瑜伽即拣劣显胜。释成上极远离之言不在作意。而无误故。若具引瑜伽四十八云。如是略说菩萨增上戒住。谓意乐净故。性戒具足故。离一种犯戒垢故。一切业道一切因果了知通达故。乃至云若广说者。如十地经离垢地说。离垢地由远离一切犯戒垢故。彼离垢地即增上戒住。释曰。彼既指此故。宜引彼疏。唯识中言具净尸罗乃有二意。一云具足别解脱及定共道共故。虽第三地始发定增。能离过时此地已满。故有定共。二云或唯别解脱。亦能全离加行根本后起罪故。十住毗婆沙即第一论。入初地品释地名中。疏言邪行下第三断障。即唯识文。先断障。后断愚障中论不释名。摄论云。谓于诸有身等邪行障。意云。身等三业有十恶行名邪行障。谓所知下出体。所知拣异烦恼。俱生拣于分别。分别初地已断尽故。一分唯属此地断者从能障二地下具足论云。能障二地。极净尸罗。入二地时便能永断。释曰。以易不显

疏。由此二下后断愚也。开上一障而为二愚。愚即现行粗重。是种子二。种种业趣愚者。毁责为名。不取恶果。岂名种种业趣。不一即名为种种。种种非一。即是毁责。论更释云。或唯起业不了业愚。谓前一是起业之愚。后一即是不了业愚。非所发业。此二非必能起于业。则其二愚一向是愚。若依此释后之一愚亦愚品类。问所知障不能发润。如何此中能发三业。答唯识第一云。续生烦恼发犯戒业。通所知障。此约误犯故不相违。疏言最胜下第四证如戒为最胜。由具戒故证最胜如。谓此如理最为胜故。如说离欲名为最胜。此亦由翻下是疏释意。弥显戒胜。故智论第十五云。大恶病中戒为良药。大怖畏中戒为守护。死愚闇中戒为明灯。于恶道中戒为猛将。死海水中戒为大船。故云最胜。余如戒经

疏。是以成下五成行。诸论皆同疏。得无等菩提下六得果戒于世间得人天身。故于出世得菩提果。并寄下结示

疏。三聚无误下疏释论科。疏而下列中总句同名直心者。谓今经标云深心下列中总句。则名直心。论经标云直心总句亦云直心则知义一。而疏释深心。云深契事理者。若以深心同论直心。直心即是正念真如。故深契理。若顺起信深心乐修一切善行。即是契事。显义包含。双存事理。疏论云十种直心者。论释总句。言性戒成就者。总该三聚。别对律仪。随所应作下通于二聚。自然而行兼显直义

疏。谓发起下疏释上论。于中有三。初正释。二然性戒有二下释成上义。第二真如性戒成。前发起净中顺理持戒第一久积成性。成前则令自体净中性戒成就。三今称如下双结上二义。疏别中初四下释别句中二。先科后释释中柔软者。引瑜伽意。于他柔软直就论意。是自柔软。柔软即喜乐。则持戒之人心无恼悔故生喜乐

疏。二堪能等者。依此性善持戒是净业也。烦恼已下离业因。既因离果离故。难持能持

疏。所以鹅珠草系下成上能持难持。鹅珠即阿閦佛经大庄严经论第十广有其缘。今当略示。谓有一比丘至金师家。其金师正为王家穿珠。由比丘著赤色衣映珠似肉。有鹅吞之。金师失珠。傍更无人。决谓比丘盗其宝珠。询问。言无。遂加栲楚。比丘了知珠为鹅吞。为惜鹅命甘苦而默。殴击血流鹅来唼血。杖误杀鹅。比丘见已便言珠在。金师问言。何不早陈受斯楚毒。比丘答言。珠为鹅吞。我为持戒惜鹅命故。默受斯苦。鹅若不死。设断我命我亦不言。金师白王具陈上事。王加敬重。言草系者。亦此论第三有诸比丘行于旷野。为贼剥掠衣服罄尽。群贼共议。恐报王知咸欲杀之。中有一贼语同伴言。不须杀之。比丘之法不伤草木。可以草系必不驰告。群贼从之。既无衣服。风吹日炙。蚊蛭虻蝇之所唼食。夜闻恶兽恶鸟之声。长老比丘劝诸少年而作是言。人命无常要必当死。今莫毁戒。说偈劝之。中有偈云。伊罗钵龙王。以其毁禁戒。伤盗于树叶。命终堕龙中。诸佛悉不记。彼得出龙时。能坚持禁戒。斯事为甚难。时诸比丘既闻偈已自相劝诫。引昔作恶。为他杀害丧身无数。今为护圣戒分舍微躯。至于明旦国王出猎。初疑禽兽。复谓尼干。及至询问。具说护戒。王心欢喜解缚称赞。海板比丘同此卷说。此上二句即是行体。后二句行修。三守护根门即修方便。四寂静者。行成离过顺于涅槃。守护根门。前已广引行成离过。不见能持所持戒等。了戒如空顺涅槃矣。疏五纯善下次三摄善中。初一自分摄菩提分善。二者上摄佛善。言如真金者。虽被锻炼精纯无减故。后句离过。又初通摄菩提分善。次句别语戒善。后句亦通离过。七者诸有势力弃而不顾。正是论意。不似难陀下略举戒过于善。例知诸有势力亦因施等之所致故。八九二句明饶益中。前句彰悲正明饶益。后句智导方无爱见。第二自体净疏文有四。一总科。二摄位。三料拣。四释文。今初。律者法也。仪谓轨仪。离诸过恶不违法制。故论名离净。论有二名。初云一者离戒。即后释初门竟云。亦名正受净受即受戒法门。离即随戒行相。不杀等十顺益名善。要期在己名之为摄。离诸过恶名摄善戒。兼济有情名饶益众生。益而离过名饶益戒

疏。此三聚戒下第二摄位可知

疏。律仪通于止作下第三料拣。于中二。先通拣三聚。前二自利。后一利他。前中律仪即是恶止。摄善即是善行。后又初律仪下唯拣初二。初二滥故。于中有二。先正拣。后展转解妨。今初。已是通难。谓有问言。律仪之中既有止作。止即止恶。作即善行。作同摄善何言律仪。但明恶止故有此答。皆百论意。谓论初外道问云。佛说何法。答云。恶止善行法。释曰。杀等诸恶止息不作名为恶止。三业正行信受修习名为善行。外道便为立后重过云。外曰。已说恶止。不应复说善行。内曰。布施等是善行故。谓布施是善非恶止故。复次如大菩萨。恶已先止。行四无量怜愍众生。复止何恶。外曰。布施是止悭法。是故布施应是恶止。内曰。不然。若布施便是恶止者。诸不布施悉应有罪。释曰。此是反难明施非恶止。今翻顺用明不施忍而无有罪。又律仪中作谓持衣说净等。不作有罪。非施忍等。故不同也

疏。若尔下展转通难释成前义。先难后答。初难亦是百论中意。外曰。已说善行不应复说恶止。内曰。止相息行相作二相违故。是故说善行不摄恶止。外曰。是事实尔。我不言恶止善行是一相。但应恶止则是善行。故言善行。不应复说恶止。释曰。此正同今经。杀即是恶。离杀名善。故律义中亦离杀等。摄善戒中亦不杀等故。二难分疏古释下答。先叙昔解。其第二解亦是百论中意。前所引布施是止悭法。答中后决云。复次诸漏尽人悭贪已尽。布施之时复止何恶。或有人虽行布施。悭心不止。纵复能止。然以善行为本。是故布施是善行。释曰。此论意明布施虽有止恶以善行为宗。律仪虽有作持以止恶为宗。斯就正助分成二聚

疏。今更下申今所释。非弹古义。但助成别相耳。大同后义在文易了

疏。今初律仪下第四释文。疏今居地上方行十善者。然十善通佛。此亦不征差别说之人天因耳。故今深玄不合行此。又此善中先离杀者。然小乘四重淫戒最初。初有三义。一者此戒人之喜犯。二者劫初起过此最为先。余之三戒亦皆次第。三者淫爱惑业招润生死。二乘厌离故制在先。今十善十恶菩萨十重皆杀在初者。杀罪过重。善恶皆初。菩萨大慈居十重首。又智度论十三中说杀有十恶。一心常怀毒世世不绝。二众生憎恶眼不喜见。三常怀恶念思惟恶事。四众生见者如见蛇虎。五睡时心怖觉亦不安。六常为恶梦。七命终之时狂怖恶死。八者种短命恶业因缘。九身坏命终堕泥犁中。十若得为人常短寿命。释曰。今但离杀十恶顿亡。故大论云。远离一切杀生者。示现远离利益胜故

疏。二离起因者。其受畜因畜则行杀。为受畜因。有未必杀此则犹疏。故名为缘。其贪等惑起杀则亲。故名为因

疏。二为贪众生者。前则贪财。此则贪味。言今有愍伤之仁者。俗典云。愍伤不杀曰仁。释经仁字恕己为喻此释恕字。即涅槃经第十云。一切畏刀杖。无不爱寿命。恕己可为喻。勿杀勿行杖

疏。二对治中疏文有二。先正释后简滥。今初。言杀生祭祀者。亦百论文。彼论因说舍罪福义。以福舍罪。以无相智舍福。外便救云。外曰。常福无舍因缘。故不应舍。释曰。由前菩萨说舍福因由福灭时苦。是故应舍。外便云。我有常福则无灭因。故不应舍。何谓常福。彼云。如经说。能作马祀。是人度衰老死。福报常生处常。是福不应舍。释曰。今但要彼愚痴故举其过。拣言不同。彼论广破言其无有常福故。是愚痴邪见

疏。此中慈益下二拣滥于中又二。先正拣显因果离。是依主释。今是持业后若尔下通妨。先举妨。从前约本有下释。疏三果行中二。先略释文。后粗中成杀下明具缘成杀。于中三。初依本论正释。二然杂集下引他论会通。三又境相下指广在余。今初四行等者。思即意业。是行体故。言拣错误者。两境历然谓之错。一境易夺谓之误。谓如二人并立。本欲杀东人刃及西人。即名为错。本欲杀张人。王人来替。或居闇处。或不审实。作张人杀。名之为误。本斫非情及欲杀畜。错误害人。亦不成业

疏。五体谓身行加害断命落究竟者。然诸众生揽五阴成假名众生。念念生灭前灭后续。非断非常假立命根。令其色心而得相续。亦刹那灭。前念既灭后念当生。断今不续名为杀生。亦名断命。对前未断名落究竟。故次疏云即拣前四以为方便。余二段可知

疏。一内心止足即离起因者。心足即是不贪故。引廉贞之士。书云。廉士非不爱财。致之以义。意云。此无非理之贪也。文选云。渴不饮盗泉水。热不息恶木阴。恶木岂无阴。志士多苦心

疏。二此地具无尽财者。从初地来檀度满故。即具无尽财故。此地亦具。从然杀中下对前料拣

疏。二对治离等者。慈即与乐故。论云对治者。谓布施故。疏云。则于自资财尚舍而安彼恕己为喻者。我被他盗忧虑百端。则喻于他同我忧苦。言他有二义者。义必有二。而论经但云不坏他财。论云。以不贪故不坏当来资财。以他人易故。论不释

疏。三果行离疏文有三。初分粗细。次而文通为下具缘成犯。后对显差别。二中余处亦唯四缘。今开是他总一缘。成初二缘身拣自身取自身物不是盗故。事拣无情。要是他用。虽非我物他不摄受。亦非盗故。如无主物。想者知是他物。行者即谓思心。言翻终不盗心者。应言盗心取也。若无盗心。虽知他物。应暂用取。或同意取。或拟令他知。皆非盗也。五体谓举离本处者。此是盗业究竟则显前四方便。亦是成业时分杀要。断命不续。淫与境合。盗要举离。如于床上手执其物。虽与境合未名为盗。要须举离。才离于床。纵更不取亦已成盗

疏。杀淫于他下三对显差别。一对杀淫以辨粗细。二又杀有多下唯对于杀显具缘处别。则显盗中通于粗细。以辨具缘

疏。一内心知足离于起因者。起因即贪。贪心难满故行邪淫。二自足妻色。离受畜因者。不足于妻方有邪故。自足故无。则足字两用。一唯取知足属心。二连上自妻足故。离受畜因故。晋译论经下通会二经。自足乃由等者。成彼二经。明登地已上无非梵行。但由寄报示有而已。无有从事。则显自足妻色。知足之言似不惬当但拣淫劮过度。故云知足不妨从事。从知足约心亦不妨梵行者。显今经意。以有知足之言。则有离起因义无贪心故但云自足唯离受畜因耳。亦不妨梵行者。但明心中知足。非于事上知足。正同净名示有妻子常修梵行。则知足之言妙矣。翻显自足之言未有梵行之相

疏。现在梵行净故不求未来妻色者。经说求天五欲修梵行者。名污梵行故

疏。他守护女此为总句者。上取于他妻妾。下取亲族媒定。当中一句为不正中总共护者多人护故。然女有三从。一在家由父。二出嫁由夫。三夫亡由子。纵三尽无由。为宗族所护。言子等者。等取孙侄等。媒定之言通于在室及以曾嫁。上言六亲者。即父母夫妻兄弟之亲

疏。二全谓具足等者。等取半戒十戒及于五戒。以终身故得名为全。疏以其淫境下显无具缘所以。言无想疑者。谓无人非人想道非道想及与生疑。但与境合皆名犯也

疏。约邪淫说者。难言四重之淫境合便犯故无想疑。邪淫之戒岂无想疑。谓自妻他妻想。他妻自妻想。及二生疑。岂无不犯。故今通云。据此即有。今显菩萨于其自妻决修梵行。故不于邪淫而说具缘

疏。违想背心者。设违于境若顺于心。不名妄故

疏。无别贪等以为异因者。贪嗔对杀等即为异因。今诳他思心即是贪等。故无离思之外别有异因

疏。故身三各具三离下通拣三业。此皆论意。然其贪等通与七支而为其因。身三之因亦用思心。然起有难易故。论为此释。是知起因自有二种。谓近与远。身业难起。故明贪等以为远因。隐其思心之近因也。口业易发。但彰思心以为近因。隐彼贪等之远因。故不明因离。且如有人先贪财色。后用思心而起妄语。斯则贪等而为起因。则妄语多因于贪。恶口离间多因嗔痴。又如妻财以不足故。而行淫盗。是知亦有不足财故而行妄语。故外典云。贫不与无信期而无信自至斯则亦有受畜之因。是知论主顺经文略。且从难易及多分说身具三离口四唯二

疏。谓心事。虽实下疏释上论。以其时语恐滥言不应时机。亦名绮语。故显其相。彼绮语中虽是善言。不应时机。亦名绮语。今明回互见时令他损恼。故不同也。疏。以细况粗者。细属于心。声闻不制。今菩萨无心梦亦不妄

疏。此言覆藏之语者。细寻可知。疏即不破坏行此唯约心者。谓若有离间之心发言。则成离间。今无此心故无离间过。无离间心即是离间对治。而论标云。一对治离。二果行离竟。便云对治离者。谓不破坏行。一者心。二者差别。乍观此文。则似论主就对治离中分心及差别。然论意以对治离难解。故别释云谓不破坏行。一者心。二者差别。自是双释对治及果行章。故下释文牒心释对治。明不破坏行。牒差别释果。故疏以心属于对治。以其差别属果行也

疏。如野干诈亲师子者。即四分律有善膊虎。与善牙师子为友。为野干所破。广如彼说

疏。是离间体故名为身者。身苦是体与业何异。身约正破。业约所传。言业之粗细耳

疏。此之四语义一名异者。义即体义体一名异耳

疏。后二明前语体不出二类者。论经无庸贱语。有不断语。而论总释四语之后。有对语不对语鄙恶常行。释曰。即以常行释于不断又重释云。于中现前语者。粗而不断。不现前语者。微而不断。意云。对面为粗。不对为微。不断通二。今以经无不断别有庸贱。故更不举。论中再释

疏。自违于戒者。既能苦他又令嗔恚恼彼深故违恶口戒。亦违自赞毁他之戒

疏。令他违戒者。令犯嗔戒。以忆持不乐遂生怨结。前人求悔善言忏谢。犹嗔不解便犯重戒。疏。润泽者。语必益他名为润泽。故翻苦他令嗔二语。谓柔软者。柔谓柔和。软谓善软。言为戒摄故为柔软。柔和即无毒害。善软即无粗犷。犷谓犷戾。易伤折故。害谓损害。如剑戟故。今柔软故无损无害。论释不犷云受行不断。远公云。常说非暂。故云不犷。故上释犷云易伤折。是故菩萨言必顺道。尽未来际常行善言。斯亦天下之至柔。驰骋天下至坚也。疏。和悦意中而发言者。易系辞云。安其身而后动。易其心而后言。注释云。易和易也。翻上嗔忿。理必然也。疏。说顺人天者。世报适情故云悦乐

疏。又悦意下三语展转相释者。重释此三。上各别配故今展转。谓云何悦意。可乐闻故。云何乐闻。闻者喜悦故

疏。善入人心等者。此以一语翻于三语。言今说顺涅槃故令善入人心等者。等取余二。谓说涅槃则如甘露入于身心。岂如火烧。闻清凉乐岂当热恼。内外冥寂怨结岂生

疏。生三昧故者。总出所以。前则闻时不喜忆时不乐。今闻顺三昧法喜适神。忆其正受轻安怡畅。而言多人爱乐者。论云。怨亲中人无不爱乐。以言顺三昧。何厚何薄。论又云。此语能作二种益。一他未生嗔恨令其不生故。闻爱乐复生三昧。即是悦乐。二者未生亲友令生故。即下身心踊悦。由自身心欢喜敬信。亦令他闻欢喜敬信。欢喜敬信即是踊悦故。疏云自身他身生亲善故。翻前失于相知之乐故。古诗云。悲莫悲兮生别离。乐莫乐兮新相知。世俗之乐尚尔。况出世善友之乐哉

疏。三思而后言者。出论语

疏。略说有三者。一教化生信。二教授生解。三教诫成行

疏。即时字别义者。时即教化体也。以言含于义者。即经义语义即义理亦云义利。疏。有罪者制。如杀盗等。无罪者听。如畜长等。举者。律云。不见不忏恶邪不舍。举弃众外者。为除恶人。今此举者为除其罪。此是彰举非摈举也。言如法举者。具举德故。谓一慈心不以嗔恚。二利益不以损减。三柔软不以粗犷。四真实不以虚妄。五知时不以非时。具此五德名为如法。此云巧调伏。论云。毗尼释以灭诤。毗尼云灭亦调伏义

疏。又此一句下上释决定。下释随时筹量。一则筹量有罪无罪故。律云。知有罪无罪是名律师。二则通皆筹量制听举折等故

疏。总举皆须筹量得所

疏。以贪是业有之本者。有即是业亦是三有。故十二缘中过去名业。现在名有。而贪若未决但名烦恼。决即名业。故为业本耳。不似杀等依贪等心方显身口行杀等事。故云更无所依。所依既非揽因所成不同杀等。故无果行。既无因果安有二离

疏。二他所资用是体者。事但明他拣于自己体即金等。是所贪物体。拣非他用有。虽非我贪不成业如山川等

疏。一所用事谓金等者。然所贪物通于财色。论略举财。亦可于色决贪。是邪淫境故此不论。疏三终起夺想为贪等者。论经有二贪心。经云不生贪心不求不愿不生贪心。多是译人见其言重。略去一贪。复比论经倒为其次

疏。依论次亦倒释经。前轻后重。是则贪心含于总别。总则三句皆不贪性

疏。故意三中要具五缘下拣业异惑。即瑜伽意。本论亦云。前二为细。后一为粗。粗即成业。显今菩萨细亦不起故并不之

疏。治彼染著无利润故者。以善法益。令离彼放逸则名利润。五于发菩提心等者。论云。于发菩提心众生。恐于无量利益行中勤劳疲懈。今摄令起造。治彼疲懈令不退转

疏。非一一别对故云总也者。论云。此慈心等有六种障。此非分别。亦非一障对。释曰。言非分别者。亦非二障三障对前一治。亦非一障对前多治等。故云非分别。今疏但云是总非别已含上二义

疏。增恶名害皆有已生等者。易故不显。若依论中具委说者。自身善法未生令不生。已生令灭。即障善法名怨。自不善法未生者能生。已生者令增长。即增恶名害。后二于他亦然。于他身中不爱事未生令生。已生者令增长。即苦他名恼。他身爱事未生者令不生。已生者令不随顺。即是忌胜名热。疏。前所不说者。上来略论六类之人起慈等六心实则无生不化无益不起

疏。不行占卜等者。邪见有二。此是浅近邪见。非拨无因果深厚邪见

疏。夫吉凶悔吝。生乎爱恶者。即周易意。初会已引悔吝者。言者小疵也。恶凶爱吉。而吉凶尤多。疏此所治七见下上来别释。此下料拣

疏。然邪见恶戒唯是外邪者。邪见唯外。戒取有二。一者恶戒独头而起。此正是邪故偏举之。二附正戒起。今所不取。见取亦二。一执异见。亦独头起。二附内法起。而戒取多独头起故。偏语恶戒。为邪见取少独头起故。多分附内。以难见故。疏家偏明不独起故。故疏云。通内则知有外

疏。后一明信邪者。以信世间为究竟故。故为邪耳

疏。次二是欲求者。即前藏非诈善求五欲故。第二摄善法戒。今初堕恶道者。此即明观。此有三意。一何故知。知诸众生不断十恶堕恶道故。二何因知。由前律仪自断恶故。三何故知。菩萨大悲本为物故。有三种者

疏。依论分三。一者乘恶行往故。此即集因者。论经云。菩萨作如是思惟。一切众生堕恶道者。皆以不离十不善道集因缘故。今经阙集因缘之言。即皆以字摄故。论释云。集因者受行故。谓十不善是所行法。若有受行即堕恶道。疏则非无因等者。论菩萨如是远离无因倒因。善解众生自行恶行住非法处故。非法处者。即是苦果

疏。后起愿行下文有二意。一明起愿之由。由念众生恶因果故。二便起愿故。论通云。菩萨如是深寂思惟已。欲救众生知自堪能



大方广佛华严经随疏演义钞卷第五十九

大方广佛华严经随疏演义钞卷第六十

　　　　唐清凉山大华严寺沙门澄观述


疏。第二广观障治下。疏中有二。先总明来意。于中有二。先明观故。论云。复观察障对治不善业道及果。善业道及果。及上上清净后起增上心。求学下即标举行心。全是论文

疏。若直就下释文。先顺经则先明观要心摄善是行。今论既通属佛善。即佛善通于观行。则前四善但明于观。以前三善菩萨不行。其菩萨善先已行故。疏且分为二。先观不善等者。此中总有四门。一障治分别。不善为所治故。二凡圣分别。天人为凡三乘为圣。三大小分别。二乘为小故。四因果分别。菩萨为因佛为果故。四重之中料拣。五重十善不善唯属所治。是故别为一段

疏。以顺理益物正反恶故者。明善是能治。故缨络云。顺理生心名善乖背为恶。又益物为善损物为恶。故云正反恶故

疏。或由三时之心等者。略举四重。一约时。如欲行善时。正行善时。行善已时。三时俱重为上善。随一二轻为中三时俱轻为下。二约境者。如一不杀。不杀蚊蚋为上。不杀畜生为中。不杀人为下善。杀即反此。三约心轻重者。随于一境。如杀一畜。猛利重心。处中心。不获己而杀心。为上中下三品之恶。三重不杀即三品之善。四约自作教他者。具自他为上。唯自非他为中。自虽不作而教他作为下

疏。细论其义多品不同者。将上四事交络相望。则成多品。如约杀境。境是一重。更以重心则为二重。复三时重即为三重。更教人杀为其四重。余例可思。言为不善者反此。可知者此有二意。一者通相前但约不杀。今约杀等。二者如一杀境前来不杀蚊蚋为上善等。今杀蚊蚋为下恶。杀畜为中恶。杀人为上恶等。引瑜伽六十释为不善。至下当明

疏。初标所修善同者。下四十善唯佛一善独云上上。前三但云又此上品十善故。云三乘善同者。若准论经菩萨亦云上上。然云上者。即前人天善中三品之上故。五净居是色界善为上。而圣依此修故。就上善论其差别

疏。次显所用功异者。此语即借庄子第一逍遥篇言也。惠子谓庄子曰。魏王贻我大瓠之种。我树之成而实五硕。以盛水浆。其坚不能自举也。剖之以为瓢。则瓠落而无所容。非不咢然大也。吾为其无用掊之。庄子曰。夫子固拙于用大矣。宋人有善为不龟手之药者。世世以洴澼絖为事(其药令人手不拘折故常漂絮于水中也)客闻之曰。请买其方百金。聚族而谋曰。我世世洴澼絖。不过数金。今一朝而煮技百金。请与之。客得之。以说吴王。越有难。吴王使之将。冬与越人水战大败越人。裂地而封之。能不龟手一也。或以封。或以不免于洴澼絖。则所用之异也。今子有五硕之瓠。何不摅以为大尊而浮乎江湖。而忧其瓠落无所容也。则夫子犹有蓬之心也(蓬非直达者也此章言物各有所宜苟得其宜安往而不逍遥哉)今借此言。一种十善犹不龟手之药也。凡夫用之处乎生死。二乘用之才能自免。则犹漂絮也。菩萨用之兼济无外。则裂地而封矣

疏。于中初句对前彰胜者。三乘皆有胜劣分别。然前劣亦名所观境界。后胜即是能观之行。言以实相智修者。以经云以智慧修习。论经云。与智慧观和合修行。论云。智慧观者。观实相观故。释曰。谓实相者。即四谛理。双照事理实也。四谛之义下当结示。即以智慧心中修十善故

疏。一因集者。昔集小因今成小行。依之集道故名为集。二畏苦者。厌当苦故。三舍心者。即唯求自度。下二兼劣缘觉者。四不及自悟。五不及观缘。彼经云闻声。论云观者。念音声故。何者音声。我人众生等但有名故。释曰。此中论意言声闻者。谓众生我人但有名故。名为念声。义说闻声非要耳闻应具二义故。瑜伽八十二云。从他听闻正法音声。又令他闻正法涅槃。故曰声闻。即声闻声闻。又瑜伽八十四说四种声闻。今是趣寂四声闻义。玄中已明。疏。结成自乘者。论云。如是彼音声解入故。众生无我非法无我。意云。唯生无故。但成声闻乘

疏。然能治下结成四谛为声闻乘恶因恶果二体俱亡。善体不亡。故上为道迷胜义愚等起于十善。此便顺灭。灭此异于人天言成声闻乘义含道灭者。道即因乘。灭即果乘

疏。第三缘觉善者。然缘觉声闻各有二类。总相而说。声闻观谛。缘觉观缘。声闻依声。缘觉依现事。而各成二者。一声闻声闻。谓本求声闻。亦观四谛。于最后身值佛成果。二缘觉声闻谓昔求缘觉观十二缘。于最后身值佛为说十二因缘教。依声悟故名缘觉声闻。言缘觉二者。一缘觉缘觉。谓本求缘觉。于最后身不值佛世。自藉现事因缘得道。二声闻缘觉。谓先求声闻悟得初果。未现涅槃人天七返。七返满已值无佛世。藉现事缘而得道果。今此就其缘觉缘觉以明善法。此人胜故

疏。方便不具力不堪说者。缘觉出世无九部经。故此无所依。故不能说。非是智慧劣于声闻。余可准知。广如瑜伽。本地分中者。有十七地。声闻地当第十三从二十一论至三十四。即此卷中明缘觉地。第十四终此卷。建立缘觉有五种相。一种性。二道。三习。四住。五行。言种性者。谓由三相应正了知一本性独觉。先未证得彼菩提时。有薄尘性。由此不乐愦闹深乐寂静。二有薄悲性。于利生事不乐三有中根性。是慢行希愿。无师无敌而证二道亦有三。一百劫亲承佛修蕴善巧等。二值佛世近善士闻法未得暖等。三已得沙门果未究竟。三习者。依其三种习菩提分。四住者。初名麟角。乐寂静处。后二名部行。亦乐部众等五行。谓依村落等守根正念。神通化物不言说法。又云。一切本来一向趣寂。释曰。今经论中通三种性。总句修习显己有习亦有道。初自觉者。即是麟角。二不能说。即是彼行。亦是前明薄悲种性。三观少境界有二意。前意由有道故。后意通相而明。余多大同

疏。第四菩萨十善疏文有三。初举论四名。次四中下料拣。后言因集下依论牒释

疏。二具足悲愍是菩萨用者。论云。见诸众生习行苦因及受苦时。起悲愍心。意云。见行苦因愍其当苦。见已受苦果悲欲拔之

疏。一观求行证智度满者。论云。三者受大位地。是故求证佛广大智。二尽净诸障断二十二愚。已断二十。唯如来地。亦有二愚。一于一切所知境界极微细著愚。二极微细碍愚。佛善方断。论云。此中但说菩萨地广成便足。何故复说地净波罗蜜净。释曰。此意云第十地净。但用初句即显智地已满。何用后二论。答意云。以下二句显成初句深广之行。谓一从初地来。展转净障至此究竟。故论云。有上上清净故。二者一地一度净故。论云。第一法清净故。第一法者。即波罗蜜义。第五佛善

疏。前三属佛者。是显佛德。唯明观门。后一思齐乃有二意。一约所求德。二地思齐。即是行门。二显佛法殊胜。亦是观门四中。一对凡彰净。二对小彰舍。三通观诸菩萨明方便。四以自对佛明求

疏。一者灭者。谓不善业道。此是止恶。止恶对习故有共言

疏。二者舍者。谓十力等自在成就。十力降魔所作增上。二乘所无。故名为舍

疏。三方便者。通举菩萨善巧修习。令佛十善得圆满故

疏。四菩萨求无厌足。疏文有四。一举经明求。二上虽下拣所行善。三佛善望已下举论意帖。论云。余残无厌足故。四一切智下释经应令具足清净之言。第三摄众生戒

疏。前中显此戒增上者。即论初生起。云已上依大悲利益众生戒增上。上但自善。今悲兼济故云增上

疏。论名时差别者。论就智中云有三种相。一者时差别。二者报差别。三者习气差别。今以后二在知果中。知因是时差别

疏。尽寿作等者。尽寿为上品。多时为中。少时为下。而言等者。此是瑜伽五十三明于百行。亦名百非。十善用之名为百行。十恶用之即是百非。等者等取少分杀多分杀全分杀。自作教人。以无量门称扬赞述。见杀生等深生庆悦。生大欢喜历于十恶。即为百非

疏。余有三品如上十善者。上十善中释三品竟。反例云为不善者。反此可知。瑜伽六十广显差别。今指三品者。彼略有四。一约三时。今已明竟。二约境有胜劣。三约心有轻重。四约自作教他。前十善中胜境不杀善则为下。不伤蚊蚋是上品善。今即反此。如前已明。三约心有轻重者。初义约三时轻重。今约一时即有轻重。故经说言重心杀蚁过于轻心杀人等轻心中容重心以为三品。此心轻重。亦约能起烦恼。有上中下。故瑜伽第八云。软谓不善者。为软品贪嗔痴所起等三品。自作教他。轻重如前善中。故瑜伽六十广说者。正说于恶。论云。杀生所引恶业有其四句。一有作而非增长。为愚童及不思已悔等。二不作而增长。谓思欲杀等事。三俱四俱非。可知余业亦尔。意三业中无第二句。于初句中无不思而作他逼令作。释曰。即上四句。第一为中品。第二为下品。俱为上品。俱非或误杀等。并非三品。上皆瑜伽意。若准如来秘密藏经。大迦叶问佛十恶何者最重。佛答言。杀及邪见。释曰。此即十恶互望。次又云。十恶等乃至小罪坚执名犯。若不坚执乃至无间。不名为犯。释曰。此即约心意明邪见执著为重。言不犯者。意是轻微。故下文中初云。盗塔寺物不名为犯。后言此人因此坠堕。因此解脱。如人自天坠地亦因地起。次经又云。父得缘觉道。子断父命。名杀中重。夺三宝物。名盗中重。母若出家得阿罗汉。共为不净。是淫中重。若以不实语谤佛。是妄语中重。若两舌语坏贤圣僧。是两舌中重。若骂圣人。是恶口中重。言说坏乱求法之人。是绮语中重。若五逆初业。是嗔恚中重。欲劫夺持戒人物。是贪中重。邪见中重。谓之边见。结云此为十恶中重。释曰。此即约境胜劣。但举其重。中下可知。又云。迦叶若有众生具斯十恶。解知如来说因绿法无我无人无法本性常净。不说此人趣向恶道。何以故。无积集故。释曰。此即净名理观忏意。亦是上来无执著心。不名为犯。亦同如来为阇王说。无能杀等非今正要。义便故来令人解灭。疏。依正法念经三途之中各有边正者可知

疏。即人中残报者。天中亦有残报。人中重故多故。所以偏说。疏。杂集瑜伽等论。开习气果以之为二者。即杂集第七故论云。又十不善业道异熟果者。于三恶道中随下中上。受傍生饿鬼捺落迦异熟。等流果者。各随其相感得自身众具衰损。所谓寿命短促常贫穷等。如其所应。增上果者各随其相感得所有外事衰损。所谓外具乏少光泽是杀生增上果。下引经列释。而等流但举其一。多同此经正恶等流其增上果。亦唯举一。唯邪淫果。但言尘坌妄语。则云多诸臭秽。余并大同。然十善亦有三果等流但云谓即于彼处各随其相感得自身众具兴盛。增上果者。谓即于彼各随其相感得外事兴盛。更不别说。亦应例恶得长寿无病等。以经及论不别显故

疏。亦不明差别余报。瑜伽第九大同此说。若准俱舍论云。何缘此十各招三果。答此令他受苦断命坏灭故。且初杀生令他受苦受异熟果。断他命故受等流果。令他失减受增上果。余恶例知。显宗四十四中义亦同此。而以受苦为其加行。堕于地狱。根本断命感于等流。又一师云。先受异熟。后受近增上及远增上。与今大同。则加行根本俱招三果

疏。多是前重后轻者。以嗔恚等流前轻后重。故云多也

疏。若水之流湿者。周易乾卦云。水流湿。火就燥。云从龙。风从虎。则各从其类也

疏。护众生命如护己命下。亦即是前对治离也

疏。依增上悲念众生故者。正释集字。依前摄善起悲摄生。名戒增上。今依上悲欲拔众生。悲心能起利众生事。故名为集

疏。论就别相为八种众生者。此之十心与离嗔中六心有同有异。故论解释亦小不同。前六心者。一慈心。二利益心。三哀愍心。四欢喜心。五利润心。六摄受心。望此十心有四差别。一离合不同。前恶行众生此分为二。所谓恶行及外道故。前摄菩提愿众生。此分为二。谓同行众生。及摄菩提愿众生故同。二通别不同。前于贫乏及苦众生。共起二心。所谓怜愍及与乐心。今此别与。谓于苦众生生安乐心。于贫生悲。三起心不同。前于贫所起怜愍。怜贫苦故。今于非贫所起于悲心。欲拔苦故。又复前者。于乐众生起利润心。令舍放逸住善法故。今起怜愍心。念其当受众苦报故。四前后不同。前第二恶行众生。此为第一。彼第四苦恼众生。此为第三。彼前第一怨仇众生。此为第三。彼前第三贫穷众生此为第四。除此四异余皆相似。疏。于贫苦众生者。前但言苦即违缘逼迫。今言贫苦者。顺缘不足。言愍其放逸者。当受苦故。故经云。福德力故生多放逸。生放逸故即无持戒心。以是因缘故堕地狱。然十句为八者。后三通为菩提。有下中上。下劣于己者。摄如己心。等于己者。推如师心。胜于己者。同于佛也

疏。恶慧恶欲者。论云。恶意恶心。梵云末那。此翻为意。梵云末底。此翻为慧也。声势相近。译者之误。今经为正

疏。我净等者。然其四倒因计五阴依法计我谓想行蕴依身计净。谓依色蕴取像。思虑任运计我。薄皮所覆任运计净。故不假专念。若计心为常。多由思度计受为乐。要对境忘念。则我净如俱生常乐。如分别故有难易。远公以我为常。本净是乐原。便以本末释难易。因说有九种本末。一如起信真如为本无明为末。依于真如有无明故。二无明为本三倒为末。三三倒之中见倒为本想心为末。四三倒为本四倒为末。五四倒之中我净为本常乐为末。六四倒为本生恶道稠林为末。七即此为本起现行惑为末。八诸惑为本诸业为末。九诸业为本苦果为末。今但举第五耳。此之九重于斯非要。亦有少理故复录之

疏。由计等者。计我多欲名计净多欲色。如涅槃者。发心品已引

疏。行于实道者。论释正念。正念即四念。治四倒故

疏。二对怨于心中者。以文不次故举帖之。疏。结上三业者。邪语邪业皆属邪命故。谓宝玩受用者。宝玩即贪。受用即嗔。烦恼所烧通三毒说

疏。然痴有二下别明痴相。疏亦复不知下成上迷。前贪嗔之二即法华意。彼经云。父虽怜愍善言诱喻。而诸子等乐著嬉戏。不肯信受。不惊不畏。了无出心。亦复不知何者是火何者为舍云何为失。但东西走戏视父而已。然彼经火通因果。故彼经云为度众生生老病死忧悲苦恼三毒之火。今此正明三毒之火。宝玩受用亦即果火。故彼经云。亦以五欲财利故受种种苦。失谓不知失于法身。亦是不知苦集过失。此中正明起惑故。疏不引。何者为舍。舍即五蕴。次文用之

疏。二无求出意者。即迷灭道。即是不知何者为舍。是故疏云迷火宅之为乐。是不识灭不解修道。以求出离为无求出意疏。一愚痴者。然其四过皆是集。恶行过痴是根本。谓为现小乐造于罪行。招当大苦故为愚痴。重暗下六字别明三过二字为一。其之所覆障通上二义

疏。二入阴翳下开此过名以为二义。初增恶中阴翳是痴。稠林喻使。使即随眠。由愚痴心与使为因。以因依果为阴翳林故。疏云增长结使。增长结使即是增恶。此增恶事即业之过。此明远善者。论云远离无漏智慧。无漏智慧即是善也。亦由于痴为此善障

疏。三行旷野险道者。疏取论意。按经以释然。此二句论经不同故。彼经云。堕大黑暗处。堕其所见。到种种险道。论释云。受至大对过患。如经堕大黑暗处故。是中对者。黑暗示现。如暗中行处处障碍。如是相似法故受大对。事成至诸恶趣。是故名堕。此释上句多作罪因。于临终时见恶报相。心生悔见过如经随其所见到种种险道故。见险道者。悔见故见本罪相。不能集彼对治正见随其所见者。于死时故。释曰。二经文异。皆上句明果。下句明因。而论经险道在因。今经险道在果。今经旷野即大黑暗处。行即堕义。今疏解释亦不违论。但略受生至大对之言。为受苦报过耳。大即旷野对即障碍。故疏云生死长广即旷野名大。多难障碍即是对字。论语小僻。故按经释耳。经云起诸恶见。即论经随其所见对种种险道。恶见是能对。故论释下句但云多作罪因。于临终时见恶报相。意明。下句是因。所到险道即上句之果。故释上句云受大对事成至诸恶趣。是故名堕。由此今经善得论意译回险道在于上句刊定。不知此意。便合此经二句释论随其所见到种种险道。复将前远善失智慧光明。为论初句。受至大对。或言。今经阙论上句堕。大黑暗处俱不晓也

疏。或悔先所修者。谓解追悔不能修习观行对治。但生追悔以扰于心。故净名令慰喻有疾菩萨云。说悔先罪。而不说入于过去。二疏或起恶见者。谓或平生曾修少善。造罪至多。临终恶报拨善无益。名为恶见

疏。一见如实相者。通于事理。事实明信因果。理实不取诸相。故论经云。得不随他一切如实无障碍智故。疏初句自体者。此句亦总亦别。别即所随生死自体。总即能在。谓修善人也。总疏已明。疏佛虽出世者。具七难故除佛前后

疏。乃至等者。以论云谓梵天等梵世间等以为出世正见故。释曰。梵天是正。梵世间是依

疏。初句依止者。以论经有三句。论云离善导师依不善地。如经远善巧导师故。二者依止怨地。如经入魔意稠林故。三者远离作善知识地。如经远离佛意故。今经以初似三故略无初句

疏。尽论意。合初二句释经一句。依止怨故。是第二句失离恶法。即第一句。以依止怨必失远于离恶之师。此二相成。故得合一也

疏。初一道差别者。然道约轮转故喻河流。界约难出故比牢狱。皆增苦过下明外道小乘多乖道过

疏。求有没中者。造善等业求于有果。名为没中

疏。然其总中者。总以六道为河。今取赖耶恒转也。七识波浪并如前说

疏。故此苦果者。相续义故。如河虽深若无流续则易枯涸

疏。于此生死者。瑜伽八十六明由五种相当知顺流而被漂溺。一若于此漂溺。二由此漂溺。三依此漂溺。四如此漂溺。五漂溺时

疏。已具注于文之下兼解释本论。以经别加四流异于爱故。合四与五以为一漂

疏。由此漂溺者。即瑜伽第二由爱故漂。如河有大名其必深广如恒河等

疏。一显河急者。即瑜伽第五漂溺时也。缓水易度。生死若缓圣道可生。壮色不停刹那迁变。才欲修道三昧已无。此即约果

疏。随欲等者。五尘之境皆有顺违。故生三觉。亦兼八觉。如发心品。此即约因故云依此漂溺。若无恶觉即无漂故。即瑜伽论五中第二

疏。涅槃则以欲等者。即第二经纯陀。反教文殊令显佛无为。喻云。譬如贫女止他客舍寄生一子。是客舍主驱逐令去。携抱是儿欲至他国。于其中路遇恶风雨寒苦并至。为诸蚊虻蜂螫毒虫之所唼食。僧宗曰。为其邪学之所抗折。譬之风雨。未免烦恼吞噬善根。譬如毒蛇虫。今疏意云。经以六道喻河流等。即是果河。应以欲等譬于毒虫。例如宗释。论无别释故引异释耳

疏。第二起难有四者。初一见。次二爱。后一慢。由身见执者。亦即俱舍由二不超欲。由三复还下。释曰。此即五顺下分结。由二不超欲者。即欲贪及嗔。由三复还下者。即身见戒禁取疑。经唯身见。故前行疏云执取之言亦含戒取。是同还欲界之惑。略无疑耳。故贪嗔二如守狱卒。身见等三如防逻人

疏。若准涅槃下欲会论经。先引涅槃。爱见罗刹皆乞浮囊义。如前引回文不尽正会论文。若尽应云水中爱见罗刹故。于中执取正于水即果流故

疏。配蕴窟疏求欲等乐著者。此是论文。初求五欲得己乐楚。众生处处著。故有等言。疏受用事时中我慢大慢憍慢者。多恃才能云受用事。大慢等即三地有文。我慢于等自大故云大慢。于上不恭说为憍慢。自高陵物总显慢义。而云原阜者。尔雅云。高平曰陆。大陆曰阜

疏。四滞枯洲者。论经云我慢陆地之所燋枯。论云。一执。二转还。三中著。四者洲故

疏。皆翻上三段者。谓一自体。二起难。三明失也。六中如一与善因即离自体。既无自体。即无难及失。余五亦然。故云皆翻也

疏。一苦事等者。一鞭杖楚挞故。二费用资财。三亲属分张。四枷锁著体。五垣墙防逻法说五中前三苦者。一病苦。二求不得苦。三爱别离苦。四戒难者。谓后二是业。初犯戒业。上二界离无惭愧故不起犯戒。五见难。当邪见业痴为本故

疏。无始发方便者。则显二是中间所趣不真。三是终造即行不真。此三失道翻有妄集。后三失灭翻有妄苦。前二内苦。一四大即老病苦。二五盛阴苦。三总余五苦。人皆厌苦。由著我故不能得出

疏。唯大涅槃者。翻前失灭得如实法。翻前失道三种如实。前二事实。后一理实

疏。余如涅槃二十一说者。即南经也。北经当二十三。皆高贵德王菩萨品。经中广说三恶觉过。令起六念善觉。后有此喻。经云。善男子。譬如有王。以四毒蛇。盛之一箧。令人瞻养喂饲卧起摩洗其身。若令一蛇生嗔恚者。我当准法戮之都市。尔时其人闻王切令心生惶怖舍箧逃走。王时复遣五旃陀罗。拔刀随后。其人回顾见后五人遂疾舍去。是时五人以恶方便藏所持刀。密遣一人诈为亲善而语之言。汝可还来其人不信。投一聚落欲自隐匿。既入聚中。窥看诸舍都不见人。执诸坯器悉空无物。既不见人。求物不得。即便坐地闻空中声。咄哉男子。此聚空旷无有居民。今夜当有六大贼来。汝设遇者命将不全。汝当云何而得免之。尔时其人恐怖遂增复舍而去。路值一河。其河漂急无有船筏。以怖畏故。即取种种草木为筏。复更思惟。我设住此当为四大毒蛇五旃陀罗一诈亲者及六大贼之所危害。若渡此河筏不可依。当没水死。宁没水死。终不为彼蛇贼损害。即推草筏置之水中。身倚其上。手抱脚蹋截流而去。既达彼岸安隐无患。心意泰然恐怖消除。释曰。上具引经在文可知。下合文广。今当撮略云菩萨摩诃萨得闻受持大涅槃经。观身如箧。地水火风如四毒蛇。蛇有四毒。见毒触毒气毒啮毒。常伺人便性各别异。敬养无益。四大亦尔。又蛇以咒药可治。四大亦尔。应远离之趣八圣道。五旃陀罗。即是五阴。彼旃陀罗令人恩爱别离怨憎集会。又严器仗则能害人。常有害意。遍害一切人无手足刀仗侍从则为其害。五阴亦尔。令人远善近恶。烦恼自严器仗常言一切。若无戒定慧刀善知识侍则为其害阴又过彼。彼害不能令堕地狱。但害有罪。亦不自害。财货可脱。不必常害。唯在一处杀己不堕五阴。反此有智之人。应当远离依八正道六度万行。令心如虚空。身如金刚。一诈亲善以喻于爱。常伺人便令人轮转。但见身口不见其心。爱但虚妄无有真实。爱又过彼。无始终故。难知故。难远故。若有智慧不为其害。空聚落者。即是六入。无人人空器等空者。以明法空。凡夫远望生不空想。菩萨知空。六大贼者。即是六尘。劫人善法不择好恶。令贫孤露作一阐提。无善防卫则为其劫又遇大贼贼劫现在唯劫欲界尘劫三世亦劫三界。唯菩萨勇健有善仆从。不为其劫。直去不回。河喻烦恼。犹如驶流深难得底。堕未至底即便命终。众生亦尔。未至空底即便轮回二十五有。河唯没身不没善法。烦恼反此。故应勤修六度万行。以为船筏至涅槃岸。余如彼经

疏。不定聚众生实有大乘等者。然三聚皆有。且约长时入正定聚动经多劫。故唯不定则可回也

疏。广大佛法者。亦是教道。智慧即是证道。二地竟。第三发光地

疏。所以来者。来意中三。初正明。二引证。三会释。今初有二意。一就三学。二地是戒。三地是定。四地已上皆属于慧。故为次第。则令初地亦属戒收

疏。又前三下二约寄位。谓初地为施。二地为戒。三地为修。此三所以名世间者。世间有情多分行故。故俱舍云。契经说有三福业事。一施类福业事。二戒类福业事。三修类福业事。此云何立福业事名。颂云。施戒修三类。各随其所应。受福业事名。差别如业道。释曰。类谓性类。此三各别。一类性故。定名修者。颂云等引善名修。极能熏心故。谓离沉掉名之为等引生功德名之为引。此定地善。极能熏心令成德类。故独名修

疏。故深密下引经证

疏。此则具前下三会释也。谓一前位持戒未得等持。即三学意。二既言未得世间等持。即寄位意。在文可知

疏。言发光下二释名。于中三。一叙异名。二申正解。三总结拣定。初中金光者。即第三经。经云。无量智慧光明三昧不可倾动。无能摧伏。闻持陀罗尼为作本故。是故三地说名明地。言十住论。即十住毗婆沙。当第一仁王下当释之

疏。今统收下第二正释。后故瑜伽下引证。于中四。一正证闻持等而为所发。二由内心净下证明三学三既言下疏指后义释成能发四摄。论下引例释成。摄论即当第七。论云。由无退转等持等至所依止故。大法光明所依止故。名发光地。世亲释云。由此地中与三摩地三摩钵底常不相离无退转故。于大乘法能作光明。名发光地。无性释曰由无退转等持等至所依止者。谓此地中证希有定。能发智光。明了诸法故名发光。得已不失名无退转。诸静虑定名为等持。诸无色定名为等至。等持者。心一境性。等至者正受现前。大法光明所依止者。谓此地中与定相应无退转故。于诸大乘契经等法得智光明。此地是彼所依因故。名为发光。释曰。此二释论皆当第七。大同小异故

疏。略指同于瑜伽。次云金光明者。如前已引

疏。二以闻持能发下即第二前所发以分能所。于中三。初正立。二以闻法竟下以闻释成。三故瑜伽下引证结成

疏。三以胜定下第三会。取第一二种所发以为能发。于中分二。先正立。后故下论云下引证。于中四。一引本论。二引唯识。三谓由得下释唯识意。以成前义。四故上下引上本分成唯识义

疏。余诸经论下第三总结拣定上。恐学人欲见异释故委出之。实无异辙。余论之言今当更出。显扬第三云。三发光地。谓诸菩萨住此地中。善修治第二地故。超过一切声闻独觉地。证得极净三摩地。蕴大智光明之所依止。是故此地名为发光。则亦不异前矣。又上言仁王名明慧地者。即下卷中明三贤十圣。各修一观门皆名法师故。故经云。大牟尼言。有修行十三观门。诸善男子。为大法王。从习忍至金刚顶。皆为法师依持建立。今言第三地者。彼经云。复次名明慧道人。常以无相忍中行三明观。知三世法无来无去亦无住处。心心寂灭尽灭三界痴烦恼故。证得三明。一切功德观故。释曰。立名小异义理同经

疏。故十净心下此前总结。此下拣定也

疏。若所离下第三离障。初举本分。其名委具。二引唯识立名。则总释义委具。于彼论中先释障。后释愚。障中忘失三慧故名闇钝。三慧别障如下愚中。今但总说后由斯已下释断二愚。一欲贪愚。但略举愚。应有问云。上标所知今何得举欲贪烦恼。答彼次论云。彼昔多与欲贪俱故。名欲贪愚。今得胜定及修所成。彼既永断。欲贪随伏。此无始来依彼转故。释曰。以欲贪故。多住散乱故。障定修慧。以此欲贪依障而转。障尽欲亡

疏。二圆满陀罗尼下此持通四。一法持。二义持。三咒持。四能得忍持。以闻思慧与彼闻持极相近故。所以偏说非不障修

疏。苦约所证唯就总持者。四证如以明所流是教法故。然所证如。论自释云。此有二意。一由得三慧照大乘法。观此教法根本真如。如即胜流故。论释云此如流教最为胜故。二若证此如。说法胜故。故疏结云。能舍身命求此善说。善说即胜。然舍此身下即无性菩萨释摄论言。谓此所流教法最胜。故舍身命求此善说不以为难

疏。其所成行亦唯禅者。即下厌分及求法行。即方便摄行。庄严论云。第三住能生欲界。而不退禅

疏。其所得果亦法及禅者。下引梁论证于得法。引金光明证于得禅

疏。前中四分者。疏文分三。初总科。二此地修禅下解释。三亦可下对属三心疏则异前。二地下疏取彼经以拣今文言更以十心者。能念即此地初十心。于禅定中求欲深故。所念即是二地即十心。以欲求禅却念净戒。戒清净故乃得禅定。次引瑜伽证成上义。先明所念。后复由余十下即是能念。起此十心在于地前修成下中。未入此地故成上品。方入三地。三地即是增上心住

疏。初言净心者。然十皆清净。初句兼总偏得净名

疏。依不舍自乘者。谓所住大乘之法坚心不动。此句是总。下及前十者。即前地十不舍净戒方得定故

疏。若不胜进即名为退者。此未得不退故。论云。五依不舍自乘胜进

疏。谓自他烦恼者。释云二地。二地有何烦恼。谓障三地者。是二地惑。今不现前。故云不坏。疏。等至八禅自在者。论云。三摩提自在。三摩提是古梵语。即三摩钵底。此云等至故

疏。皆以有智故不染烦恼者。以有智故。庆快殊胜处染不染

疏。此广大二心与前后有异者。诸处有智上求为大。有悲兼物为广。前地亦以不染为大。利他名胜。今以利他非小乘故亦得名大。智不求狭亦得称广

疏。厌行分中二。先正科。后又此下摄位。前二自分。后一胜进自分。护小乘之过胜进依前进修

疏。命行二字是所无常法者。即经有为字。此同涅槃我观诸行悉皆无常。疏云何此无常即前命行者。命行是论经即有为此问无常所以亦无常法

疏。何者是无常即前不住者。不住是论经即无常字。此问无常体相故。下经云刹那等。故疏论云。依身转时力生三种苦者。内报迁移名身转时。从触生受从受生苦。已是无常况三苦更起。故是无常。由转生苦。故转为力

疏。形色增损者。食为便利资内污秽垢污不净显现于外。故云不净。以增损故即是无常

疏。依不护诸恶力等者。论经此句亦云无常。远公云。此以无常显于无常。以夭寿等粗相无常。显于有为法性是无常。无我理细不显无常。今经异论。云不安隐故

疏。直释不配无常及与无我。而通两意作无常释。不异远公作无我者遇缘夭逝不自在故。下第五句正无我所。故彼疏云。不定我所反显我无

疏。然无常有二种者。远公云。应有三种。一分段无常。分段两向用之。向前为无常所以。今此为无常体性。故此分段不出此二少时。亦名念念无常故。次经云。刹那生灭四相迁故

疏。二自性不成实下疏文有四。一总释名。二即下三句下别释经文。三约三世迁灭下结示文意。经从前际生即是生义。今非从故名为不生。向后际去即是灭义。今非向故名为不灭。亦应不住。不住通于无生无灭。为对生灭是无常义显不生灭是无常义。顺净名故。四此中三世约相续门下拣门不同。谓诸经论中辨法有二。一相续门者。约就三时以辨一法。当知是法从于过去来向于后世。如人说言。我从生来向于老去。今是此门故云非从前际生等。二以三时对别诸法。名生灭门。是则一法随时为三。三法相望。过去已去。当者方来。现者今住。故引有部。从未来藏入现在等。则谢往名过。过往背今称之为去。在当名未。当起之法。趣现名来。亦可来者是其现义。当法未现名为未来。今名现法。住现相故名为现在。依此门辨无生灭义故。今依前门故。于未来义则可具言。过去已灭。未来未至。现在无住。故无生灭。今依前门故。于未来却名不去。是故结云二门不同

疏。第二至无救者。无常理定非物能裁。故云无救。如四方山来。即涅槃文。如四谛品

疏。别中九高约生老病死者。科文即为四段。初四约死。次二约资生。第七约老。后二约病。而生过不约人所爱故略而无之。就总相言约生老病死。又生一种。含在资生等中。以诸增长位总名生故。又此四段亦摄八苦。二即求不得苦。死兼爱别离苦。病中有怨憎会苦。五盛阴苦通在于四。今初死苦望之远近。故有四句。初言未至者。自少及长皆归死门。一息尚还。假言未至。临风微烛何所依凭。文殊云。生死有畏菩萨。当何所依。净名答云。菩萨于生死畏中。当依如来功德之力。凡夫无此故无所依。二死时将临名为既至。故无常经云。云何保形命不觉死来侵。三死相现前者。诸识昏昧六腑空虚。余息淹淹心魂悄悄。或随业报中阴现前。内识外身皆有死相。阴转死相即曰中间。难向死门故多涕泗。四正舍命风刀解体。故曰分散。气绝神逝名舍命时。故无常经云。命根气欲尽。支节悉分离。众苦与死俱。此时徒叹恨两目俱翻上。死刀随业下。意想并慞惶。无能相救济。五根已苦不能安排。将前忧悲随逐于苦。增心热恼。言同住者。即是与心相应义也。明此死人但与忧悲苦恼同住故。六地云。死时别离。愚迷贪恋。心胸烦闷。为愁涕泗。咨嗟为叹。在五根为苦。在意地为忧。忧苦转多为恼。若准涅槃。直观于死自有十义。云夫死者于险难处无有资粮。去处悬远无有伴侣。昼夜常行不知边际。深邃幽暗无有灯明。入无门户而有处所。虽无痛处不可疗治。往无遮止到不得脱。无所破坏见者愁毒。虽非恶色而令人怖。致在身边不可觉知

疏。次二约资生者。非唯不知追求受用皆悉是苦。亦不知前皆悉是苦。亦不知前皆归于死。而初追求爱顺憎违。求顺不得即求不得苦。憎违而至即怨憎会苦

疏。六苦多乐少者。且顺妄乐名为乐少。积而祸集已是苦矣。散而贪恋斯苦更多。亦爱别离苦也

疏。七于身老时者。第三约老明无救也。壮色不停犹如奔马。西日黯黯熟能驻之

疏。后二约病者。初一少时病。后一老时病。言病因者。乐受生贪。则房色竭其骨髓。滋味煎其肠藏。安得不病苦受生嗔。则愤恚填于心胸。不思危难安不病哉。痴则愚暗不识是非。动皆颠坠安不病哉。九中然老亦病因。而不云因者。老亦即病。谓年耆根熟形变色衰。饮食不能气力虚微。坐起苦极余命无几。岂非病哉。况加客病难复再康枯柳遭霜生茂无日。随风坠叶归树何期

疏。论云后三句皆明身患事何故不在初说者。问意云何。谓前四后三是老病死同身患事。何不一处并而说之。而于中间间以追求。答云示身数数患事者。为欲彰身患事非一。遍于老少故分两处。言可卒加者。病之与死皆可卒至。故复应问言。既云患事非一。何不前明老病相耶。则应答云。死过重故。故前疏云此相显故

疏。菩提菩提断等者。如前已引智相智性即法华意

疏。上二妙用自在者。结上句当体显用。下句寄对显胜。然此五句皆有摄功德大。疏文从略下清净亦然皆带总句。疏三大义下三句。亦前二正明德行圆满。后一寄对显胜。不杂外道故。言大义者义即义利。利他德广故名为大。疏四无讥嫌者。净德殊胜故。无杂者。论名不同摄功德大前云寄对名为无比显胜逾越二乘今云不杂。即胜过外道

疏。一无恼即离惑习无明不杂故者。四住之结名之为惑。四住种子名之为习及无明住地三类皆惑故并不杂。杂即恼故

疏。若依根本亡故忧悲随尽者。身受名苦。心受曰忧。先由身苦后起心忧。是故说苦以为根本忧为涅槃巨害。故偏言之。若据根本应言无苦

疏。一得体等者。无忧即无上苦。无畏即无于惑。惑苦双亡名为无余

疏。二得用者。对上体言无住涅槃。即体用双具。即具大智故不住生死。具大悲故不住涅槃

疏。由俱不住下疏释论也。论云菩萨至涅槃城不复退还。而能利益众生。得世间出世间胜事。疏释意云。由不住涅槃能入世间。由不住生死能出世间。此二无碍即是胜事。胜事即无住涅槃故。无住涅槃唯佛方得名为胜事

疏。以斯为业则翻有为之业者。以前菩提涅槃但无惑苦。不言无业者。以有利乐之业不与惑苦共俱故。翻有为之业耳。上来亦即净乐我常

疏。谓见佛智胜利者牒前护小有为下牒前护烦恼行所以不次者。为顺生后悲心便故

疏。今众生上远慈尊下。此有两重父子。一约人。上远慈尊是孤。不化众生是独。二约法。又无方便为孤。方便以为父故。又阙善心为独。善心成实男故。疏次三依有求。由迷四谛故。前二有障后一无治。故不证灭

疏。空知此辈皆是增上慢人者。即法华经文大意。未得究竟。谓为究竟故。然此上文多同二地。彼以广解

疏。又上总别下上依论文此直就经耳

疏。第二决志救度中。疏文有二。先依论释。后申别理。前中云初三何处救度等者。论为三段。此是第一。次五度行。论云。以何救度后一度果。论云。云何救度。成疏文皆具。然初度处三道。论主皆有妄想之言。谓皆妄想因果可除断故

疏。定慧合说者。问此非慧也。慧合定中亦非戒地。戒何别说。前戒已成不依定故。此中之慧是定中慧故。疏灭除沉掉故云调伏者。沈是昏沉。是定顺障。是慧违障。掉即掉举。是慧顺障。是定违障。定多易沈。慧多易掉。故名顺障。沈不明了。掉不寂静。故名违障。论云灭除沉掉随烦恼使者。沉掉即是随惑使即随眠种现俱亡故

疏。更有一理者。第二申别理也。于中初附论申。次然三学下通不次妨。后若直就经下一向别说

疏。第三修行方便摄行中又二先释行名。后文分下科释。今初就方便摄行之相

疏。文已具今先略示。谓菩萨因前三种观故。知生死多过众生未出。佛智大利众生未得。便念众生堕在众苦。何方拔之令得涅槃。即知不离无障碍智。乃至不离善巧多闻。遂求正法。得已思修入禅无色。依定观法得无生慧。依无生慧。生如实觉。依如实觉得无碍智。便能拔众生出生死苦。得涅槃乐。摄相如是。疏。牒前二行为三因者。二行即护烦恼及护小乘。护小行中有狭及小。故有三因

疏。护烦恼行为离妄想因者。谓三杂染皆为妄想故。疏前释三种杂染皆名妄想。二由念众生常在世间不舍离故。三知一切智智下名精进因者。非勇猛求不能证故。问上文先求佛智后念众生。今何在后牒佛智耶。答前由先念众生处有为过佛智胜利不能得之。故起悲心悲其处过。后求佛智拯此沉溺

疏。论经具有者。彼云。此诸众生堕在大苦烦恼业中。疏第三思得方便于中五。一总举文理。二言有五者下列其名位。三然此五下总显文意。四此五之中下举论总释。五正释文。四中又二。一出经意成论为三之由。二论依此义下正举论释。而论总云是中方便摄行有三种。问前来岂非方便摄行。何以至此始云摄行。答上之二段牒前起后。方欲傍求未得名为方便摄行。今此求得摄生方便。方得其名。证中最极名毕竟尽起中渐增名为上上。第三可知。疏释如实觉云随顺如实觉者。论总云彼尽。以如来所说一切法随顺如实觉起故疏分论文两段释之。先释一切法。而远公云。如来所说一切法略有二种。一三地中从佛所闻之法。二当地中诸佛七劝所说之法。今于此二起如实觉。如实觉者。随顺相应故。一顺三地所闻法。起得无生忍及深行等。疏依此义云因音声忍得无生忍。然无生忍从四地起。亦证三地之中所闻法故。成于顺忍。顺忍之力得于无生故。以顺忍释。论随顺三地所闻即音声忍。二对七劝得如实觉。即八地中得无量身及净佛土。十自在等得劝之后方成此故。今约展转故略不明

疏。三此觉不离无生慧下。第三方便无自相行及共相生为慧行故。疏文委具

疏。得三地满胜进分禅者。净禅有四。一退分。二住分。三胜进分。四决定分。今即第三四。即下于四地决定能发

疏。谓即三地禅中之智者。即修慧也。是下经中观于诸法不生不灭。明是三地自智慧观

疏。彼四地之慧下拣今修慧。但是四地证前相故。寻求趣本。故名彼慧以为光明。由此三地得名明地

疏。此中修慧由闻慧故者。论云。此是彼起依止行。闻慧方便是起所依。是故修行名彼起依止行。意云。由闻解修故。修求闻之行

疏。三节皆慧者。一四地证慧。二三地修慧。三求法闻慧。瑜伽八十三云。慧有多种。言慧光者。即闻思慧。言慧耀者。即修所成慧。然此第五即是闻慧

疏。初结前标后者。标云正法通于教义。五重方便本由求法。故于正法倍复增求。疏。初文有十下分之为二。先释后料拣。今初。十句即是三慧。而有四节。初三唯闻。第四五六通闻思慧。第七唯思。后三唯修

疏。无慢心故者。有慢则不求。二不妒他解故生喜悦。乐法故问。无折伏他心。好心好法名之为喜。终时爱味说以为乐。疏八到法下于后三中初一是定。后二是慧。若随位分到法初地。住法即是四地已上。行法即当八地已上

疏。九住出世间智故者。即释经住法。而论经云。归依法。论释云。依出世间智故。谓四地证智是所归依。疏若望后厌分下第二料拣。于中三。初慧行料拣。二于中初日夜下。能所求料拣。以显勤行者。此即三地能求法行下九皆是所求修行之法。三又此十句下能所受分别。言思通教义者。始依教思。终则依义

大方广佛华严经随疏演义钞卷第六十

大方广佛华严经随疏演义钞卷第六十一

　　　　唐清凉山大华严寺沙门澄观述


第三厌分。论云下。问答生起先举论。二不乐下。疏释论。先释厌名。其无量下通妨。以是厌果非厌分故。通意可知

疏。经文下。科释为七相。约义不同。束为三者顺文分段

疏。今初此菩萨下。释修行中三。一正释文。二引瑜伽通示修证。三以经意总相圆融今初。即取次下作意释。此中四相文皆有四。初中四者。一得闻法已。即牒经文。二即依何修者总示义相。三以依正法故者。即释成上义。四即了相作意者。以论义收。下瑜伽中为顺世禅了欣厌相。即厌下苦粗障。欣上净妙离。今云正法其义通深。若约寄位全同瑜伽。若约勤求净菩萨行。则所闻法必当深妙。如下夜神所得四禅。下三各四例此可知。疏次摄心安住即第二相。言即摄乐作意者。下瑜伽释少分触证。是加行益相

疏。次于空下即第三相。言即远离作意者。下释远离。云与断道俱。今空闲处何名断道。故上疏云空闲通事理。理之空闲即是道断

疏。次作是思惟即第四相。言即何故修者。是修所以。良以不修则不证故。言即胜解作意者。下释正是修行。谓胜解于境印持为性。不可引转为业。是故修行非此不成

疏。瑜伽三十三下。第二通示修证。于中二。先正引论后对文显示。前中略释从此超过闻思惟用修行。于所起缘相。发起胜解。修奢摩他毗钵舍那。数修习已。如所寻伺粗相净相数起胜解。如是名为胜作意。前五可知。六加行究竟作意者。论云从此倍更乐断。修习奢摩他毗钵舍那。郑重观察修习对治。时时观察先所已断。由是因缘。从欲界系。一切烦恼心得离系。由此离时伏断方便非是究竟。永害种子。当于尔时。初禅静虑地前加行道已得究竟。一切烦恼对治作意已得生起。是名加行究竟作意。七加行究竟果作意者。论云。从此无间由是因缘。证入根本初静虑定。俱行作意名加行究竟果作意。释曰。论就初禅略释其相。后例所余。今疏总举故取大意。略释而已。下例可知

疏。上修行中下。第二对文显示下。八定中各有后二者。谓即离欲恶不善法等。是加行究竟作意住初禅等即加行究竟果作意

疏。故此总修下。亦总发者然有四句。一总修总发。谓总相修行不偏修。一八定俱起名为总发。二别修别发。谓偏修初禅发于初禅。修二发二修空发空等。三总修别发。总相修行唯发一定等。四别修总发。谓唯修一定发得多定。前二如修后二不如。其故何耶。宿世偏修。今虽总修唯发一定。如地有一种雨。虽普润唯一芽生。四则昔修多门。今虽修一诸定齐发。如多种子共在一处。少分沃润诸芽齐生。望定现前名之为发。望人修得称之为入。然此即是天台之意。今菩萨总修下皆总发。若别修相具如瑜伽智论等说

疏。然皆即妄下。三以经意总相圆融。所以融者。以文毕历别更引瑜伽。欣厌等言。恐谓全是故此拣之。以寄位故引法相宗。证成经文。据鸟迹意理须融会

疏。初结前即何时修证下疏文分四。一正释文。二论经下。对彼辨异。三今经阙下。引今经阙。反成论有四。但前下出经无意

疏。广如别章者。大乘法师法苑法华疏等。皆有其章。今疏四门已略其要。初入意中四。一直显经意。二论云下举本论释。三又示入禅下。会通权实。四然无量下解妨难。二中先问。远公云。菩萨正应修习出世道禅等。世法何要入耶。答为五种众生故。有四类法。四等开故。故成五种。言五为邪归依等者。邪归之人智慧微薄。取信耳目。故为现通方可信受

疏。先释四禅等者。疏文有三。初正释。二故瑜伽下引证。三是以静能下拣定

疏。次无色下二释无色。其超过违害及无容生。三相云何。言超过者。地法增胜故。言违害者。违害有色故。言无容生者。如火中华故

疏。无色谓无色者。所引俱舍皆是定品。二十八论下当具引。言俱舍论中广破有色者。论云。皆无色故。立无色名。外难云。此因不成许有色故。次反征云。若尔何故立无色名。彼答云。由彼色微故名无色。如微黄物亦名无黄。论主问云。许彼界中色有何相。若彼唯有身语律仪。身语既无律仪宁有。又无大种何以造色。若谓如有无漏律仪。不尔无漏依有漏大种故。又彼定中亦遮有故。若许于彼有色根身。如何可言彼色微少。若谓于彼身量小故。水中细虫极微之物亦应名无色。亦身量小不可见故。若谓彼身极清妙故中应有色。若谓彼身清妙中极。应唯有顶得无色名。如定生身有胜劣故。更有广破略知其旨

疏。一修得俱舍云。是善性摄者。颂云。静虑四各二。于中生已说定。谓善一境。并伴五蕴性。释云。静虑有二。一生静虑。二定静虑。定即修得。言于中生已说者。即世界品说十七天即生静虑。即以无覆无记五蕴为性。今疏具有言善性摄者。此言犹漫克实言之。以善等持而为其性。言心一境性者。谓能令心专一所缘故

疏。无色下出无色体。于中二。先正释。就小乘明。后诸教料拣。今初引俱舍云四蕴离下地者。次后偈云。并上三近分总名除色想无。色谓无色后。色起从心。今此正引初之七字。出无色体。谓亦用善性摄心一境性。以善等持为其自性。但并助伴唯除色蕴。无色无有随转色故。其离下地自属别立。四名不同在一句中。因便引耳。下方别释

疏。若大乘宗下。二就诸教料拣。无异辙者。即通诸教。若会相下。正明始教。若事尽理现下。辨终教。从泯绝已下即是顿教。若事理圆融下辨圆教

疏。四禅之中下。疏文分二。先义理。后释文。文前分四。一等立四支。二历禅有异。三举其实法。四建立所由今初分三。初列支名。次四中后三下料拣同异。后虽后后下通妨。妨云。从初一非支上生难。难云。即初离障皆非是支。二禅离障云灭觉观。觉观即是初禅二支。何言非支。今答云。虽是前支于我非支。余二亦然

疏。然四禅通说有十八支者。第二历禅有异。于中又二。先正明。后出所以。今初。俱舍颂云。初禅具五支。寻伺喜乐定。二禅具四支。内净喜乐定。三禅具五支。舍念慧乐定。四禅具四支。舍念中受定故。今疏云初三各五二四皆四

疏。为欲恶下。出彼立支多少所以。病深药多贼微兵少

疏。其间除重下。第三举其实法。此依大乘三事行舍异。后舍受

疏。若分二乐则有十一者。俱舍云。此实事十一。初二乐轻安。内净即信根。喜即是喜受。谓初二禅乐。是轻安乐。第三禅乐是乐受乐。故成十一

疏。内净无别体则唯有九者。谓俱舍内净即是信心。大乘杂集等。但合第三禅舍念正知三支。以为内净。无别内净故。但有九

疏。此等皆为顺益下。第四建立为支所以。以益于禅故。支即分义。及因义故。瑜伽下引证

疏。一烦恼欲二事欲者。烦恼约内事欲约外。内心不与欲贪相应。名相应离。不染外境名境界离

疏。寻伺心粗细者。即是界品。释曰。寻为寻求伺为伺察。心之粗性名之为寻。心之细性名之为伺

疏。国土等者。等取族姓觉及轻安。觉即是八觉。广如发心功德品说

疏。三离生喜乐者。瑜伽十一明断除五法。谓欲所引喜乐。及忧不善所引忧喜及舍。彼五受故生喜乐。言喜者深庆适悦乐者。身心适悦得无损害及解脱乐

疏。庆离欲恶等者。等取不善法。言身心猗息者。猗者美也。此轻安乐异解脱乐

疏。得大轻安身心调畅有堪能故者。即引文重释轻安义唯识第六云。轻安者。谓远离粗重调畅身心堪任为性。对治昏沉转依为业。释曰。谓离烦恼粗重为轻。身心调畅为安。令所依身轻安适悦。名有堪能

疏。顺瑜伽略不释轻

疏。四住初禅等者。先释依止。后而言初下。释初住字。第二禅

疏。觉观粗动发生三识者。谓眼耳身。远公云。初禅之中觉观有三。一定心。二出定时。三识身力粗动觉观。此三并是动乱之心。二禅胜静皆尽遣之。二内净之义前已总释。此具二宗。显扬杂集名内等净。显扬第二云。谓为对治寻伺故。摄念正知于自内体其心舍住。远离寻伺尘浊法。故名内等净。杂集疏云。所言等者。谓内定体由离寻伺体得平等舍住。又念慧非一故名平等。若婆沙云。谓信平等令内心净

疏。前灭觉观下通妨。妨云。谓上灭觉观。今复云无。岂非重复。答意云。前举觉观是此所灭。云显所治。此言无者。不同初禅。用此觉观以为能治。云显能治无。远公云。前灭觉观。如呼灭谛以为无染。此无觉观。如呼道谛以为无染故

疏。本论释一心云下。先引论。后欲异世间是如实修下。疏释论文。上释无漏。此下释一心。然论经一心云心行一处。今释论文。乃以二意释行一处。谓一以不断三昧。即约无漏相续无间。即竖说一心。二以行一境者。约事对缘横说一心。由二禅已上唯以意识行法尘故。从由此即名下。结成三昧无漏。但缘一境即是三昧。今复相续故。是无漏无有漏法来相间故。瑜伽云。世间静虑但舍彼品粗重。不舍种子。无漏静虑二种俱舍。故无有间

疏。如净鉴止水者。欲恶如泥。初禅之定如净动水。今无欲恶复灭觉观。如净止水。是则初禅庆其所离。此庆所得得亡照故

疏。若智论下叙异释也。前解定生。定在二禅。今云定生定在初禅。背于初禅有觉观定。得二禅故。欲界无定为可背故。初名离生

疏。二禅虽离下通难。难云。初禅离欲恶即名为离生。二禅离觉观。亦合名离生故。为此通。通云。初禅离欲恶。无定名离生。二禅离觉观有定名定生。然其设难唯难前解及通难云。初禅有定二解俱成欲界无定为所背故即成前解。初禅有定为所背故。即通后解

疏。初禅离欲大障者。约障大小解离欲大障。初名离生。二无大障。二不名离。第三禅疏。一住舍者即是舍。数者。谓是善十一中。一心数法。善十一者。唯识颂云。善谓信惭愧。无贪等三根。勤安不放逸。行舍及不害。今明行舍即是其一。彼论释云。言行舍者。即精进三根。令心平等正直。无功用住为性。对治掉举不寂静住为业。释曰。此即四法为体。故云精进三根。三根即无贪等善行故。次疏云拣非舍受。舍受唯是无记。非是善性故。行舍善性。故今拣之。行心调停者。行舍通舍贪等三不善根。今对二禅之喜云舍喜过故

疏。显扬下引论显于舍相。唯识通说行舍。显扬正释三禅中舍。故云住舍

疏。于已生喜不忍可者。不忍可言即是舍义。言疏平等正直无动安住者。三品舍相一同。唯识平等为初。离沉掉故。正直为次。于染不怯故。无动安住为后。即寂静住。即上唯识云无功用住。不忘明记为念义故。远公释云。念前喜过守心一境

疏。三正知者。正知即慧。远公云分别喜过。而言正者。论名安慧。远公云。慧静名安。安即正义。静鉴双流故名为正。正故得安

疏。上三下结成胜义

疏。设心受乐者下引瑜伽色身意身俱名身故。故瑜伽下引证。于中有五。初明能治。二令心下显其治能。即前离喜。三离喜寂静下生起下文身受乐义。明是离喜之乐。故云与喜相违心受生起。心受生起即意身受乐。四彼于下正释身受乐义。五是故下结释经文。上约根本说故。远公云。身受者受有二种。谓身与心分别有二。一约根本分别。五识等受依色根生。故名身受。意识中受从意根生。故名心受。二约所益分别身心。下品之受适畅在心。名为心受。上品之受适遍身心。就所遍处从末为名。故曰身受。今从后义。乐实心法。此处增上遍满身心。故说身受。显乐增上乐。是心受之义不待言说。释曰。远公有二义。意但取后。今疏具用。上引瑜伽证成前义。意识名身。故云心受亦名身受

疏。如土石下引山水喻。即顺后义。约所益说有品数故。则土喻于心石喻于身。水总喻乐。初禅心乐故。如水不入石中。二禅已遍身心。如水遍山无石碍故。然为喜覆如土覆水。但是潜润。三禅身乐遍增。如池水在外。水遍山内居然可知

疏。释成胜义者。上举三山已知三禅乐胜故。今方出胜义。于中有六。一上一句标。二谓下正明胜义。无如是乐者。无有无喜胜乐及无间舍者。明无能治行。舍则下地有乐无舍。上地有舍无乐。今有舍有乐。故乐最胜。三是故下引证消经。明其有乐有舍。四故诸乐下结成胜义。五此瑜伽下结弹异解。谓远公将能舍两字。属于上句。云诸圣所说能舍。释云。唯圣弟子能说能过堪能舍离。非凡所能彰此乐深。今将能舍两字属下。云能舍有念受乐故。乐为胜故。诸圣者共说此乐者。最为胜耳。远公但云乐胜。不知何以得胜思之。是故结云有文有理。不应别解。六文中下。会经同论。言但有舍念已殊上下者。有舍念故异下。有乐故异上

疏。第四禅初正明问答。初禅有乐那未断苦。答意可知

疏。若依小乘下约教拣异故。俱舍云初二乐轻安。则显前论皆约乐受。又此正断下明其所宜。此亦遮难。难言。一种相摄何不举不忧不喜。摄苦乐耶。答云。一五受中无别名故。二所对乐近忧苦远故。先已断故

疏。喜心浮动下释无正知所以。三若远显清净下重显清净之言。上但对三禅明四清净。今总对前三以明清净。先引论文。后此论略举六事者

疏。释论文无苦及忧。故云略举。亦以远故。正明从初禅来下地灾患。已断忧及苦之现行。俱在欲界。故略不言。俱舍论云。第四名不动。离八灾患故。八灾患者。谓寻伺苦乐忧喜出息入息

疏。第二四空下释此分四。一义门料拣。二释文。三指广。四观行。四中初一彰差别。二释别名。三例科为四。四显支别。今初。即前所引四蕴离下地。离下地言是显差别

疏。差别既尔下。二释别名。于中六。一总征。二彼次颂下引论答。三谓修定下释论文。四以前三下出异所以。所以同四无色。受名不同者。前三根本不一所缘故。五瑜伽下引例为证。六加行等者。指相在文。五中然瑜伽乃有二意。此是一意。论云。此中依于近分。乃至未入上根本定。唯缘虚空等。若已得入上根本定。亦缘虚空亦缘自地诸蕴。释曰。言近分唯缘空者。约八解脱道中少分而说。解脱亦缘自地蕴故。九无间道此全不论根本。亦缘自地蕴者。初刹那心缘自地蕴。后心而得缘上下蕴。今拣后心故云亦也。第二释者。前三加行亦缘自蕴。取其解脱道中以少分缘义。及无间道缘自蕴故。前释从其多分。俱舍唯取一义

疏。然此四下。三例科为四

疏。问若有下。四显支差别。先问后答。答中四。一双酬。二经论下会通。三如初下示有四故。五下结示

疏。今初空处。下释文有三。初标而言处者。顺正理云。四空名处者。谓有情生长处故。二文中下释文。三总结。二中三句即为三别释。初句中二先双标。今初句者。以经三句连为义句故。曲有三。疏言离障下双释。先释离障后释对治。今初。疏文有四。一总标。二别释三句。三总释想字。四通妨难。今初。言谓离三有对等色者。俱舍界品中。明十八界诸门分别。总有二十二门。今此要二。谓问云。几有见无见几有对无对。偈云。一有见谓色。十有色有对。释曰。十八界中谓色界一。此一是有见。谓为眼根所观照。故名为有见。五根五境。此之十界。有色有对。谓此十界体是色故。极微所成更相障碍。故名有对。论云。如手碍手如石碍石。或二相碍手石名二。应知有对。总有三种。一障碍有对。即十色为体。障碍即有对。持业释也。二境界有对。谓十三界。即六根六识法界一分。谓于法界中唯取心所。此十三法于色等境。而能取故为境所拘。名为有对。境界之有对。依主释也。三所缘有对。其体即是七心界全。今谓六识及意。并法界一分。亦心所也。言所缘者。色等六境。言有对者即七心等。为六境界所拘碍故。然对是碍义。碍有二种。一障碍碍。二拘碍碍。三有对中障碍有对。即障碍碍。余二有对是拘碍碍。论自问云。境界所缘彼有何别。论答云。若于彼法此有功能。即说彼为此法境界心心所法。执彼而起。彼于心等名为所缘。释曰。彼即六境。此即根识等。意云。若根识等于色等境。有能见等之功能故。即詺色等为我境界。若心心所犹如羸人非杖不起。托境方生。即色境等名为心等之所缘也。是则境界有对能缘力强。所缘有对所缘力强。故所缘中但有七心。境界之中具有根识。以根不托境而生故。故能取境边名境界有对。为境引边名所缘有对。而大云释云。碍取境义边名境界有对。碍缘境义边名所缘有对。似非本意。以论引施设足论四句分别境界有对。谓一于水有碍非陆。如鱼等眼。二于陆有碍非水。如人等眼。三俱碍。如捕鱼人及虾蟆等眼。四俱非碍。谓除前根。释曰。以此而明以见等为碍耳。非碍见等也。又论自释碍义。云何眼等于自境界及自所缘转时。名为有碍。答云。越彼于余此不转故。释曰。谓眼缘色不听声等故。眼于色名为有碍。碍我余缘故则碍取境义。斯亦有理。而疏不言碍取余境。但言碍取境边。故非论意。三有对义。彼论为难。今已略显。然第三有对。体虽七心要缘六境。故亦有色。又言等者。等于下别无对色故。此无对色。亦六境中法界摄耳

疏。论云下。第二别释三句。句皆有三。如初句中。初标经二过眼识等论释。三此明超可见有对。即疏释论下。二句亦然。其疏释三句。亦即俱舍界品明五蕴中色。辨粗细门。一可见有对者。谓色境也。二不可见有对者。谓眼等五根声香味触也。三无见无对者。为无表色。今初可见有对。即前界品中一可见谓色。瑜伽名为超于显色。论云。次于虚空起胜解故。所有青黄赤白相应显色想。由不显故。及厌离故。皆能超越

疏。二灭有对想者。标经。三有对言因此句生。耳鼻舌下论释取四识和合。但谓四尘。即声香味触。识必依根即兼前可见。皆障碍有对。故瑜伽云。由不显现超越彼想以为因故。所有种种众多品类。因诸显色和合积集。有障碍想皆得除遣

疏。三不念下释第三句不念。先以论释。此灭下二疏释。先正释。后意识缘下通妨可知。然此第三通于境界及所缘。摄是法尘故。意识缘故。已如上说。瑜伽云。由远离彼想以为因故。所有彼种种聚中差别想转。谓饮食瓶衣车乘庄严具城舍军林等想。一切不作意转。疏皆云想者。第三别释想字。先依小乘后依大乘。前中俱舍云。亦总名除色想。然无色亦二。一者生得。生得即果。果灭色形。二者修得。修得在因身居欲色修空定时。但灭于想。应有问言何不灭余。故疏答云。想取色相故偏说灭。非不灭余

疏。大乘之中下二约大乘。谓纵生无色亦唯灭想。先正释。后若超色相下。以例反成。谓生识处不灭于空。生无所有不灭于识。何生空处而灭色耶。斯理善成

疏。问香味之想下。四通妨。先难后答。答中二。先竖约渐修。后横约顿证。前中又二。先通香味。后色声下通余三想可知

疏。若于色界顿修空定下。约顿证以明。言意缘一切法亦无拣故者。前明意识之中。唯取缘色之想。故今辨之。通缘一切。论主但云灭意识和合故。意识分别一切法。故说别异想曾不拣。言唯取意中之色想耳。故知通也

疏。已明离障云何对治下。二释对治。上二句结前生后。后前三句中下正释。然其不念之言。对治义显。初超次灭亦是对治。上引瑜伽三句之内。皆具对治。谓由远离彼想为因等下总释云除遣。如是有色有对种种想已。余无边想虚空胜解是也

疏。何以不念见无我故者。即是论释不念之言。谓色无自实当体即空。故云无我即法无我。从约菩萨实治下。即疏释论。言但厌下苦粗以为加行者。此即有漏六行伏惑。谓厌下苦粗障。欣上净妙离。略言苦粗。然此对治。经虽无文论主义取不念释耳

疏。从顺正理下引论释成加行之相。然云有法虽与色俱者。有法即空。空遍一切色非色处。今明色中之空。故云虽与色俱。言而其自体不依属色者。空是无碍色是变碍故。故下经云。譬如虚空遍至一切色非色处。非至非不至。何以故。虚空无身故。此约事空。若约理空。义亦同此。故经云。譬如法界遍一切。不可见取为一切是也。上辨虚空之体。从诸有于色下。辨观行之相。言而待色无方得显了者。然显空相略有二义。一灭色明空。谓先有色。今此已无故。二对色明空。此处是色无色处是空。今待色无义含二意故。婆沙八十云。但由加行名空无边处。谓初业者。先应思惟墙上树上岸上舍上等诸空之相。取此相已假相胜解。观察照了无边空相。以先思惟无边空相。而修加行。展转引起初无色定。故说此名虚空无边处。曾闻苾刍出此定已。便举两手扪模虚空。有见问言。汝何所觅。苾刍答言。我不见自身。彼言汝身即在床上。如何余处更觅自身。故知入此定已。亦不见身。起定犹尔。今疏但明加行之相耳

疏。瑜伽云。由已超过下。疏文有三。初引论。二准瑜伽意下。释彼论文。三后之三下结例。二中以加行究竟作意。即是第六。以彼释云。谓心得离系故。言利益是胜解作意者。以虽彼当第二释云正是修行以下。彼二依止是加行究竟果作意。彼释云。谓无间证入则知利益。是正修行矣

疏。又此四义下。第三总结何所超者。谓色云何能超。谓无分别。何缘者谓缘虚空无边尤显此句是修行相。何所证者。即空处心一境性

疏。正理云下。引论证成加行之相。言得入根本。即彼二依止三昧。疏四非想中。疏文有二。先释名。后超一切下释文。释初句中。疏文有三。初牒经标章。次云何下显治。后经阙。下会释。疏即入非有想下。释第三句分二。先略释。后瑜伽下广释。于中二。先释非有想。后又言下释非无想。于中三。初对他释。二唯有下约自地释。三此中所以下。对无漏定以辨忧劣

疏。然婆沙下。指广在余。言诸论者。杂集第九亦广分别

疏。今更下约观心释兼通禅门。第四厌果分

疏。今初所以先明者下

疏。文有六。一来意。二然入之所以下入意。三为对生死下建立。四此四皆缘下释总名。五若总相下出体。六文中下。释文四中疏通始终之教。准大集第九云。如诸众生心性本净。是名为慈。观于一切等如虚空。是名为悲。断一切喜是名为喜。远一切行是名为舍。此通终顿。若圆教明。如下离世间品。各有十义。及圆融等

疏。若总相下。第五出体中二。先总出体。皆以定慧而为体者。杂集十三云。慈等三昧故。后得智中所建立故。然论四无量总有五门。一以静虑为所依。二以有情为所缘境界。三与乐等相应为行相。四定慧为自体。一切功德皆奢摩他毗钵舍那之所摄故。五诸心心所以为助伴。疏皆舍有

疏。若别明下二别出体兼舍行相。此有四句。句皆有二。慈即与乐此明行相。无嗔为体。即是出体。拔苦悲相。不害出体。庆他喜相。不嫉出体。自他舍惑是舍行相。即是善舍是出舍体。俱舍颂云。无量有四种。对治嗔等故。慈悲无嗔性。喜喜舍无贪。此行相如次。与乐及拔苦欣慰有情等。缘欲界有情。喜初二静虑。余六或五十。不能断诸惑。人起定成三。释曰。初句标。次句辨治。治有四种。一嗔。二害。三不欣慰。四欲贪。言嗔等者。等取下三。次二句出体。慈悲以无嗔为性。喜即喜受。舍即无贪。此即婆沙论意。若俱舍论云。悲以不害为体故。疏依之舍以无贪无嗔共为其体。今言行舍是杂集意。次三句行相。与乐是慈行相。拔苦是悲行相。欣慰是喜行相。有情等是舍行相。怨亲平等故。次句明所缘。唯缘欲界上界无嗔等故。次两句明所依喜。初二静虑余六者。谓三无量依于六地。谓四静虑及未至中间或五者。有余师说。唯依五地除未至定。谓修无量者。是定与德。已离欲者乃能修故。或十者。欲令此四通依十地。谓欲界定四静虑根本。及四近分并中间禅。有二义故。不能断惑。一有漏根本缘故。二胜解作意相应故断惑。要须真实作意故。今遍缘一切有情境界故。断惑要缘法作意故。次句明处及成唯在人中。成一即成三种

疏。慈之种类总有其三者

疏。依常义。经论大同。涅槃十五更有一义。云众生缘者。缘于五蕴愿与乐故。法缘者。缘诸众生所须之物。无缘者。缘于如来是名无缘慈者。多缘于贫穷众生。如来大师永离贫穷。受第一乐。若缘众生则不缘佛。法亦如是。以是义故。缘如来者名曰无缘。次更有义。即是今疏所明。于中三。初嘱经文。次初一下料拣。后今初下释文。言与欲界之乐。即五欲乐同喜之乐。二禅之中一切因果。三禅亦然。非唯乐受。三禅已上以喜为患。离故名乐。不二者。三乐平等与故者。论云不二者。亦是广大无量。即重牒前三。以此三乐遍与众生。不拣彼此云平等与。疏次二治障者。即经无怨无对慈行平等不等是障。怨应与苦。今皆与乐。故无慈障。怨与其乐。可名治障。亲与其乐。何名治障。不以亲故偏与之也。故疏云无偏情也。与前不二有何别耶。前唯就乐以明不二。今就苦乐相对遣也

疏。次一清净即经无障。然经云无障。论为清净。前说无障。无障却云治障者。由前治障得此无障。无障即净。又前是慈用。用平等慈治于怨亲。此据慈体体是禅果。所依依禅治下欲恶等染。故名清净。身心不调造十恶业。调故无之。五盖等者。等上十恶及怨亲也。言行清净慈者。即净名观众生品云。行清净慈诸法性净故。契深行净障盖不生

疏。后一摄果即经无恼。先依论释。故论云。欲色界中。正受善果无苦恼事。疏别配释。后故修慈下。引证广释。于中三。初举彼经。次然此中下。束成诸果。后修一慈下结示劝修。三报即现生后。五果即异熟等

疏。一缘圣凡五蕴之法者。是所与乐人见无我故。如诸论说。二者众生所有分别作业法者。即涅槃意随其所作化与乐故。经遍至一切世间者。正约有情世间义兼余二。正觉器界是所与故。然约圆教。下离世间品各有十义。第二五神通明行功用果等者。疏文有八。一上句辨定所属。二前内怀下。次明来意。言从多分说者。会上论文。三妙用下释总名。四文中下列别名。五外色下释别名。六若语其体下出体性。言顺眼义者。就眼辨智。废体从眼。故云约见。天耳何不名废智。就根名闻闻不顺智。不如眼故。七余处下辨次第。亦是三业分别。五通皆智。智皆意业。今从用相。故分三业。八今初身下释文

疏。后别中三种自在者。经有十句。论摄为三。初二各一。后八为一。论亦分八。然总十事亦十八变。文有不足。故论直分。疏以经难留在下说。今且依论作业自在中八者。一傍行无碍。如经石壁山障所往无碍犹如虚空故。二者上行。如经于虚空中加趺而去同于飞鸟故。三者下行。如经入地如水故。四者涉水不没。如经履水如地故。五者其身炽然。如经身出烟焰如大火聚故。六者身能注水。如经复雨于水犹如大云故。七者身能扪摸。如经日月在空。有大威力而能以手扪摸摩触故。八者自在乃至梵世间。器世间。随意转变得自在故。如经其身自在乃至梵者。释曰。曰若会十八变者。三种之中初一即振动。二中有四。一者一身为多身是舒。二者多身为一身是卷。三隐。四显。三为八中摄为五种。一傍行。二上行。皆是往来。三四皆转变。五六皆炽然。七即众象入身。以高大故。八即所作自在。上三段中。初一次四后五。但有其十。余八略无。论见多无。别无科释。余如善住知识处明。疏一以初六心明随烦恼者。疏文有四。一释论立名。二言有贪下别释初对。三即三不善下。例以总释。四论今下。会通论意。二中贪是心所。心王之体与贪相应。名贪缠所缠。余亦如是

疏。二心明使即是随眠者。论中名使。随眠往来犹如公使。随逐捉缚故

疏。或略非略摄之者。以论经无略非略。下释即散不散中开出。今以论中不说于上二无色故。以此当之。无所有想即是略也。非想非非想中。此想亦劣故名非略

疏。四有四心学三昧行者。异后得定。以略释止者。故唯识释睡眠云。昧略为性。略拣寤时昧拣定中。定中是略而不昧故。系缘一境即是略义。略非略中略心为得。非略为失。散非散中。散则为失。非散为得

疏。前二约定者。以论无略非略。但名学三昧行。今以三昧有止观品。故别用之

疏。以得四禅。谓得四果者。得初禅。谓得初果。余三如次

疏。论经名求不求者。仍在上无上前

疏。九有二心大乘得失者。论经无此。论亦无义。令以义释耳

疏。上之九类下。通相料拣有三。一三杂染料拣。二亦即下四谛料拣。三皆如实下总释如实知义。有五教意。初通小乘。初教理实通人法二空故。二亦非心外下。通始终二教。唯识之义通二教故。三若自他相绝下。通于终顿两教。但同一体即是顿教。兼取不坏能所知义。即是终教。又总取双绝双存。亦圆教中同教义故。四又他心是总下。六相圆融。唯属圆教一乘之别教义

疏。即生心时随心用现在前者。此有三重自在。上明散动不能缚。则入定自在。二此段欲入则入欲出则出。入出自在。是则定散皆不能缚。即是地初明盛心也。三大悲方便下。受生自在。则报果无缚。论云。彼淳厚深念心此成就。示现者。谓地初十种深心中第八心。今经当勇猛心故。上论释云。又不随禅解脱力生

疏。释云地满方成正指此也

疏。论主从胜等者。佛菩萨处胜诸秽处及自利者。为满自利菩提分故。近佛菩萨。若约利他。瑜伽地持皆云。随他见已生道法处。故。今疏云。不拣净秽能满二利。菩提分处即生其中。第二位果

疏。不生不灭即法性观者。约真谛观则显因缘而有。是因缘观是俗谛观。不见增减者。以法性中无净秽故。体无增减故性无二故

疏。一者成上者。即随顺观世谛。即入第一义也

疏。二约不坏相者。约即真之俗也

疏。一切法不生般若生者。即大般若文。悟法无生名般若。故知无可生照见惑源。故无可灭也

疏。又以此三地下。结说之由

疏。若合色有者。有当无色今合为一。即上二界总名有缚。故为四缚。四流如初二地说。上辨开合二。见缚先灭下释经。则五中初一见道所断。已隔二地故云先也。论云下先举论。后谓烦恼下释论。言与当地所知障种同灭者。以地地各别断所知障。而种现双断故。此地初云。此地断暗钝障。谓所知障中俱生一分。开成二愚。及彼粗重。粗重即是种子。所知种现体即无明。故云无明习气。习气即是粗重。其俱生烦恼。若约现行亦地地别断故。与所知障种现俱灭。烦恼种子。直至金刚方永断尽。今约现行故得云灭。若约种子。但言微薄。以现断故种随微薄。文断现故亦得薄名

疏。拣细异粗者。望于二地故得名细。非望后地而得细名粗障。见道初地已断者。即分别起粗障修者。二地已断者。然烦恼有三。一正起者初地断。二误心起者二地已断三不善根。使任运性成。三地已上。渐次断之。又贪等惑。略有二种。一者不善。凡夫所起。二者是善爱佛名贪憎厌世间。说之为嗔。分别有无说以为痴。上三处断是不善烦恼。善烦恼断亦有三处。一者正起地上渐断。八地时尽。二者习起。八地已上渐次除断。十地时尽。三者使性至佛乃尽。今此但断不善之性。不说现断。至七地中方说断于求佛贪等

疏。他人陵我以刚强等者。即借老子之言。彼云。柔弱胜刚强。又云。天下之至柔。驰骋天下之至坚。例而用之耳

疏。以万顷之陂为其量故者。蔡邕叹郭林宗云。汪汪若万顷之陂。既挠之不浊。亦澄之不清。言其量大也

疏。受恩常念小恩大报者。即涅槃文。十行已引。众生于我有恩者。若无众生。不能成我普贤行故

疏。譣诐者。毛诗序云。内有进贤之志。而无譣诐之心。苍颉篇云。诐谓谄佞也。摄报果经云。得百千三昧者。初地百。二地千。此为十倍。三地百千。即已百倍。四地亿数。然其百千已用中等数法。百百变之方是一万。若百万为亿。四地望三亦是百倍。五地千亿已是千倍。六地百千亿。若云百个千亿。亦是百倍。若总云百千亿。则数难分。七地百千亿那由他。则已有那由他倍。由有百千亿个那由他故。准阿僧祇品云。一百洛叉为一俱胝。此中等数洛叉为亿。俱胝当兆。次云俱胝。俱胝为一阿廋多。阿廋多阿廋多为一那由他。自此已上皆用上等之数。倍倍变之。故百千亿个那由他。已非心识思量之境。况八地云百万三千大千世界微尘数。九地云百万阿僧祇国土微尘数。十地云不可说百千亿那由他佛刹微尘数三昧等。此上三地皆以刹尘当前一数。故难思中难思也。况一一地中。皆悉结云。若以殊胜愿力复过于此。百劫千劫百千亿那由他劫。不能数知。此约行布。况圆融耶。以登地难量。故略寄数以拣深浅。空中鸟迹难可宣示。缨络亦云。初地一念无相法身。成就百万阿僧祇功德。双照二谛心心寂灭。法流水中不可以凡心识思量二种法身。况二地三地乃至等觉地。但就应化道中。可以初地有百身千身万身乃至无量身等。释曰。据此等文寄其数量。非尽理说。第四焰慧地。疏所以来下。疏文分二。一依三学。二若依本论下依寄位。前中二。先总后别。先总引瑜伽。引深密者。意欲双明具经论故。经当第四波罗蜜品。观自在问言。佛说十地。佛地几清净摄。几分所摄。佛言。善男子。当知诸地四种清净。十一分摄。云何名为四种清净。能摄诸地。谓增上意。乐清净摄于初地。增上戒清净摄第二地。增上心清净摄第三地。增上慧清净摄于后后地。转胜妙故。当知能摄从第四地乃至佛地。释曰。上言十一分者。即十地及佛地

疏。又慧有多种下。第二别明。又分为二。先对后辨来。后又前地下对前辨来。舍于定爱者。前有八定故。有定爱有闻持故。有法爱言今修证彼者。证彼菩提分法

疏。二约地中下。此释有四。一引论正释。然唯识文即摄论意。次下正引。即摄论第七意。世亲释云。由此地中安住最胜菩提分法。由住此故。能烧一切根本烦恼及随烦恼。皆为灰烬。然以菩提分而为慧者。非皆是慧。慧之焰故从喻为名也。二由住第四下。以文成上约地中义。三若唯下反成前义。四以此地正明下释妨难。难云。若许此第一释者。何以诸论多依第二。故为此通。通意可知。于中文二。先正通。后摄论云下出多释文。略举五释。一摄论。即上第七论。二庄严论。当第十三。三引瑜伽论。亦即第四。文多同前。四引金光明。即第三经云。能烧烦恼以智慧光。增长光明故。是修行道品依处。是故四地名为焰慧。五引显扬。亦当第三。论云。焰慧地者。谓诸菩萨住此地中。先善修治第三地故。超过一切声闻缘觉地。证得极清净。缘诸觉分能取法境微妙慧蕴能现前。烧一切烦恼。是故此地名为焰慧。然上五释义皆相成。故疏总云不殊此意

疏。三约地满等者。前约证智为焰。此约教智为焰

疏。然所烧下。三明所断障。疏文有四。一举唯识。二亦摄法爱定爱。兼收本论。三菩提分下正明断义。四由斯四地下。别说二愚。然唯识一分之下。更有论云。第六识俱身见等。摄最下品故。不作意缘故。远随现行故名微细。释曰。第六识言拣第七识。第七识俱以微细名故。此地未断。今言微细望前地说有三义。故立微细名。一第六识中。分别身见名为上品。唯不善故。独头贪等名为中品。通善不善。此唯无记故名下品。二不作意缘故。即任运生义。三远随现行故。从无始来随逐于身故。有上三义故名微细。论云。彼障四地菩提分法。入四地时便能永断。释曰。以有身见。不能观身为不净等。问上言所知障中俱生一分那名烦恼。答此所知障。昔时多分与烦恼障同一体起。立烦恼名。由菩提分正断所知。彼之身见亦不行故。前之三地何不尔耶。以相同世间。今此出世方能离之

疏。亦摄定爱下。二出本论名。名离解法慢障。略云解法。实亦有定。本分中说。亦唯识文。论云身见等言。亦摄无始所知障。摄定爱法爱。彼定法爱三地尚增。入四地时方能永害。由斯四地说断二愚及彼粗重。一等至爱愚。即是此中定爱俱者。二法爱愚。即是此中法爱俱者。所知障摄二愚断故。烦恼二爱亦永断不行。今得无漏定及无漏教者。故违于彼。即疏彼释。愚即所知。爱即烦恼。故说俱断

疏。由此证得下。四所证如。亦前唯识引摄论文。世亲释云。于此如中无计我所。无摄我所。如北洲人无系属故。应说此如。非我执我慢我爱无明边见我所见等所依取故从得此真如下。是今疏结成。次明成行。如文具之。由达无下六得果者。不为我摄方能摄生



大方广佛华严经随疏演义钞卷第六十一

大方广佛华严经随疏演义钞卷第六十二

　　　　唐清凉山大华严寺沙门澄观述


第二正说

疏。前中论文分为四。下疏文分四。一依论科。二依四道科。三依三心科。四依论释文。初一可知

疏。又此四分即加行无间解脱胜进。四道者。第二四道科如杂集第九说。俱舍贤圣品云。应知一切道。略说唯有四。谓加行无间。解脱胜进道。释曰。加行道者。谓引无间道前之加行也。无间道者。谓断惑道也。解脱道者。无间道后名解脱道。谓已解脱所应断障。最初所生。胜进道者。除前三外所余诸道。渐胜进故。即解脱道后所起诸道也。是涅槃路。故名为道。释曰。所起诸道者准杂集。即为断二障。谓烦恼所知。有加行无间。更有异释大意皆同

疏。又此四中初一下。三依三心科。具如初地

疏。今初因分者。第四释文。即第一清净对治修行增长因分。以是次二分因故。唯牒一因字耳

疏。今初十法明门下。疏文有五。一单释门。二故论经名入者引证。论经云。当以十法明入四地故。三明为下双释明门。四故论云下举论释。五言证地智者下。疏释论。于中五。初正释证地智光明。二亦犹下引例释。三故前地下引证释。四言所说下释下句中所说法言。五便以下通释下句依彼智光入如来所说法中。论经云思惟是今经观察耳。疏略以三重释之者。一总别释。二染净释。三能所依释。依第三释文

疏。因成有二者。谓人法二空。从二空所显下。会其三观。言即是真如者自有二意。一者顺法相宗。二空非真如故。二成三谛。假名为有谛二空为无谛。真如为中道第一义谛。有三谛三观矣。又空有不二总为空观。不坏假名即假观。合上空假以为中道。下观二假例此成观故。相续结云亦入二空真实。二空真实即是真如异名。名相待假后。结例可知

疏。后五依此所依立能依下。于中有二。先总明。后初三句下别释。今初。此识亦通二宗。若生灭识生。染净依他亦依心有。即法相宗。若真妄和合识亦生染净。即法性宗。并如前说

疏。著欲等者。由著欲故有于欲界。由著受故有于色界。四禅不出于四受故。又著正受故。由著想故有无色界。空想识想无所有想。非想非非想中。虽欲绝想亦不出想。三界唯心总结上文。如下六地

疏。后二广大下。于中三。初依论释。二今经下案今经释三。又皆言下。通释界字。第二清净分

疏。初中文有三句下。疏文有三。初案经释。二辨家不同。三会论释。今初。初句十智为能生者。即下所列之十句也。智因所观而成十智。言得内法者。疏释以证性故。亦是如来教化之法故名为内。何时得耶。论云。此法明入同时得故。应知。若尔何异前分。而云前分为此因耶。答因分观十未得上品。犹在三地得上品竟。即入四地与此同时。若远公云。十智十入名异体。一故得同时。而自问云。两法相似可得言同。明智体一何得言同。彼自释云。此虽体一随门有别。是故说同。云何门别。前就众生世界等十。以彰法明。今此乃就三宝等以说法智。故云别也。复应难云。所观既异。何名体一。故应如前钞家之释。复应问云。前观十明得入四地。此前未观十智云何言生。故应答言。有二义故一前以能化观所所化。今以所化成能化法。为分能所。所观沙殊能所相成。故得一时。二者前十明门了相会性。今此十智虽举十相意在一性。故云内法。性相少异分之成二。性相不离故得一时。问何以将此教化之法为如来家。论云。如来自身所有诸法。以是法故显示如来。释曰。若无此法不名如来。故此十法佛所安住。名之为家

疏。然如来家下第二辨家不同。准下林神八地亦生。生无生忍家故。如来亦名究竟生家。故云略耳

疏。若准瑜伽下。第三会于论释。二论意同。言此中智契下。显所证体成上内法。即前地五方便中第三方便也

疏。谓大乘是菩萨自所住处等者。释上名也。然论主一时列四名已属经竟。重复料拣解释。今初云自住处毕竟智。即初列名。谓大乘下是复重释。论具云菩萨自住处者。谓大乘法中故

疏。上二约行德等者。三宝是已之上故云胜进

疏。四余六句明分别说智者。即论立名。谓是教智下。疏释论分别染净故。是论总释。谓初二句下。是疏释论

疏。故论与经影略而说者。经云因业有生。论云。初二句随烦恼染故

疏。言此顺论意者。以论云烦恼。今将经文生死就论。故云此顺论意

疏。即不滥前因业有生者。今云观众生国土业故滥前也

疏。后二句自利行者。疏文有五。一正释经文。二烦恼影取生死下。以理会经。三菩提之智下。通影取菩提难。恐有难云。涅槃性尽。可云无所有尽。菩提非性。何言无所有尽。故以符理全同涅槃四。然是世谛下通。约顺理解释上难以约理释。滥前如智故。故通云异。异相云何。其犹相见道中。亦观非安立谛。而是后得。此亦如是。虽观于如而是教智。又后二句下。更显别理自有两意。一即四出偈。谓观前际后际故。即本有今无本无今有。观无所有尽。即三世有法无有是处。第五经疏已广分别。后亦是下。观缘生观。然上十智正观如来教化之智。智之别相必由所观。不观所观安识佛智。佛智证彼内法。四地菩萨亦如是证思之。第三对治修行分

疏。大智自利异凡者。二行总有四对。一名自利利他对。二大智大悲对。三护凡护小对。四不住生死涅槃对。即非凡夫行非圣贤行。是菩萨行。后结成无住。以摄前位

疏。论主别有道品论者。出不释所以。今之四门亦无所不具矣

疏。诸乘觉因者。通三乘菩提故。俱舍贤圣品云。觉谓尽无生智。顺此故名分。释曰。觉者无明睡眠皆永断故。尽无生智为此觉体。三十七品顺趣菩提。名菩提分。今顺亦因义

疏。二显同异者。疏文有二。先明大小通局有异。后若准智论下。明法一心异。于中四。一立理。二引证。三拣差别。四广证大义

疏。如分别四谛下。第二引证暗引涅槃。即第十三经。南本十二。迦叶菩萨白佛言。世尊。佛昔一时在洹河岸尸首林中。尔时如来取少许树叶。告诸比丘。我今手中叶多。一切因地草木叶多。诸比丘言。世尊。一切因地草木叶多。不可称计。如来所捉少不足言。诸比丘我所觉了一切诸法。如因大地生草木等。为诸众生所宣说者。如手中叶(迦叶难言)世尊尔时说如是言。如来所了无量诸法。若入四谛即为已说。若不入者应有五谛。佛赞迦叶。善哉善哉。善男子。汝今所问则能利益安隐快乐无量众生。善男子。如是诸法。悉已摄在四圣谛中。下云智有二种。一者中智。二者上智。善男子。知诸阴苦。是名中智。分别诸阴有无量相。悉皆是苦。非是声闻缘觉所知。是名上智。广说(云云)又云。善男子。知爱因缘能生五阴。是名中智。一人起爱无边无量。声闻缘觉所不能知。是名上智。又云。善男子。知灭烦恼。是名中智。分别烦恼不可称计。灭亦如是不可称计。非是声闻缘觉所知。是名上智。又云。善男子。知是道相能离烦恼。是名中智。分别道相无量无边。所离烦恼亦无量无边。非诸声闻缘觉所知。是名上智。释曰。皆明四谛有无量相。而皆摄在四谛之中。故知三十七品。若分别之有无量相。则三十七摄无量道品

疏。但心行大小不同者。三拣差别下。释文中广见其相

疏。净名下第四广证大义。总引三经四文。一引净名二文。一即光严童子经。初已引。今但举其中云三十七道品是道场。舍有为法故。下结云。善男子。菩萨若应诸波罗蜜教化众生。诸有所作举足下足。当知皆从道场来住于佛法矣。释曰。意明得道之处即是道场。万行得道即为道场。即大菩提因也。二即法身因。亦净名方便品。由国王等皆来问疾。因以身疾广为说法。诸仁者。是身无常无强无力无坚。广诃身竟。便云。诸仁者。此可患厌当乐佛身。佛身者即法身也。从无量功德智慧生。从戒定慧解脱解脱知见生。从慈悲喜舍生。从布施持戒忍辱柔和勤行精进诸禅定解脱三昧多闻智慧诸波罗蜜生。从六通生。从三明生。从三十七道品生。既云能生法身。明非小矣

疏。大集名菩萨宝炬陀罗尼者。第三文也。宝具诸德故。炬能破暗故。摄一切法名陀罗尼。岂是小耶

疏。涅槃云下。四引涅槃。即第二十九经。南本二十七。佛言。善男子。众生佛性不一不二。诸佛平等犹如虚空。一切众生同共有之。若有能修八圣道者。当知是人即得明见佛性。善男子。雪山有草。名曰忍辱。牛若食之则成醍醐。众生佛性亦复如是。释曰。斯为正义下。师子吼牒难亦云。如佛所说。若有修习八圣道者。则见佛性是义不然。下难意云。道若是一余人无分。故佛举平坦之路。以况八正。明知八正能见佛性。即非小矣。疏中义引。疏三明体性等者。疏文有二。先正明体性。后总指宗源。前中有三。一假实出体。二五蕴出体。三诸法出体。初中有二。先标列。后辨成三十七义。今初。俱舍贤圣品亦云。此实事唯十。谓慧勤定信念喜舍。轻安及戒寻为体。释曰。寻即此中思惟。轻安即除。除是智论之名。即经猗觉分。猗者美也。即轻安义

疏。由信二戒三下。二辨成三十七义。言信二者。即一信根。二信力。言戒三者。即八正中正语正业正命。言念开为四者。一念根。二念力。三七觉中念觉四八正中正念。言精进为八者。即四正勤为四。五精进根。六精进力。七精进觉分。八正精进。言定有八者。谓四神足为四。五定根。六定力。七定觉分。八正定。言慧有八者。四念处为四。四念慧为体。邻近名念故。五慧根。六慧力。七择法觉分。择法即慧故。八正见。见即慧故。言余四各一者。即除喜舍思惟也。由依渐开及不开者。为二类故不依俱舍之次。而先信次戒等。若毗婆沙即实事有十二。以戒中分出正语及与正业。以身语业不相离故。余九同前。今依瑜伽俱舍故。但有十

疏。复束此十以为三蕴下。第二五蕴出体。曲有三义。初克实出体。唯有三蕴。二五类法中下。约五类出体。由摄受行以为心所。故于五类唯有二类。则无心王及不相应。并无无为故。三若取助伴下。即相应出体。所必依王。必依于想取身等相。故杂集云。助伴者。谓彼相应心心法等

疏。若取所缘通一切法者。第三诸法。出体可知。疏广显下。第二总指宗源。不欲繁文。令知本故

疏。四正释文即是行相者。疏文有五。一标章总示。二总科类别。三明其次第。四随文别释。五总以喻彰

疏。三十七品总有七类者。第二段也。即杂集瑜伽之意。其中义旨至文当释

疏。此七次者下。第三明次第。于中三。初正明次第。二会异释。三辨圆融。今初。即杂集意。故彼论释七觉云。七觉所缘即四圣谛。如实性。释八正云。八正所缘境者。即此后时四圣谛如实性。由见道后所缘境界即先所见如实性为体。释曰。此则八正是修道矣。若准俱舍贤圣品中。七觉即当修道故。彼论问云。当言何位何觉分增。偈答云。初业顺决择。及修道见位念住等。七品应知次第增。释曰。初业者即修别相总相念住。此初业谓能照身等四境。慧用胜故说念住增。言顺决择者。即暖等四位也。具暖法位中能证异品(决择分也)殊胜功德勤用胜故。说正勤增。顶法位中能持善趣无退转位。定用胜故说神足增。忍法位中必不退堕善根坚固得增上义。说五根增。世第一位中非世惑法所能屈伏。得无屈义。说五力增。言及修见道位者。修道位中近菩提位。助觉胜故说七觉增。见道位中速疾而转。通行胜故。说八正增。有余师说。于见道位建立觉支。如实觉知四圣谛故。于见修二位。建立八圣道支。以此二位俱通直往涅槃城故。释曰。后解正顺今经见道。后说修道。见是七觉。前解虽七觉居前而名修道。八正为见义。当约位八正在前。智论亦云。修道用故名觉。见道用故名道。同俱舍初意。亦是义当八正居前。以见道后有修道故。又俱舍云。七觉八道支一句是无漏。三四五根力皆通于二种。则非见道之前别有修也。今疏意符杂集及俱舍后师故。以七觉为现观自体。八正为现观后起

疏。有时八正在前下。会异释。即上俱舍意

疏。然上犹寄位下。第三圆融于中三。初句指前。是约位说随增胜义。次若约行者。诸教证明初心通修者。大小乘说皆初通修。后况入地菩萨下。三况出入证。久已证如岂不齐具

疏。今初对治颠倒道文前有七。一释名。二出体。三辨相差别。四彰所由。五辨其次第。六明倒通局。七明观相异同。今初释名若云念处处唯。约所住。若云念住。住通能所

疏。体实是慧下。第二出体。若准杂集具二为体。论云。念住自体。谓慧及念。由佛经中有随观言及念住言。故今疏随增说慧为体。故俱舍云。四念住正断神足随增上慧勤定为体。实法加行。善言加行善者。即相应五蕴。即下明助伴。正勤神足例此。念处一时辨体。而疏云由念得住者。即婆沙意。若俱舍论云理实由慧。令念住境如实见者。能明记故。所以但取以慧为体。今疏依婆沙者。是其源故。要须明记慧方住故。故具以慧由念而住

疏。杂集云。一切菩提分法下。第三辨相差别。亦当引证。证于前后出体等文。即第十论。先列五名。后今初下约当科释。一所缘如彰四所由。二自体如上出体。三修习如下释文。故此三门列名而已。四破四颠倒下。引论辨果。趣入四谛者。由身念处趣入苦谛。所有色身皆行苦故。粗重所显故。是故修观行时能治于此。轻安于身差别生故。由受念住趣入集谛。以乐等诸受是和合爱等所依处故。由心念住趣入灭谛。观离我识尚无所有。惧我断门生涅槃怖。永远离故。由法念住趣入道谛。为断所治法修能治法故。言身等离系者。是论文。论云。又此四种如其次第。能证得身受心法离系之果。由此修习。渐能远离身等粗重故。问上列有五。何唯释四。答有二义故。一经唯有四故。上疏云文或略无二。前已总明出体中云。若兼助伴五蕴为性故。若别说者。杂集云。谓彼相应心心法等。彼者彼念慧二法。释曰。论云等者。等取心不相应行。及同时四相。亦是助伴类非一故

疏。此身等四前三即三蕴。下第四彰四所由。于中有二。一者对我。二对障。今初对蕴开合。为破我故。我有四类故合为四。即是释前所缘之境故。杂集云。念住所缘即身受心法。上已略明。又云。复有四事。谓我所依事等。今疏但列名。论释云。由颠倒觉愚痴凡夫。多分计我。依止有根身故(即我所依事也)受用苦乐(即我受用事)所了境相(即我自体事)由贪等染污。由信等清净(即我染净事)是故最初为正观察真实事相故。建立此四种事。为所缘境

疏。要此四者下。第二对障。障有四故即是重明第五修果为治四倒。合五为四。言治三可知者。如初句苦治乐倒。无常治常。无我治我故。彼论云。修不治观故。了知诸受皆是苦故。通达诸识依缘差别念念变异故。观察染净唯有诸法无作用者。能如是知。是名修果。疏此次第下。第五彰其次第。先正明后解妨。今初从粗至细者。身色最粗受领外境。望身次粗。心复为次。不约境故。法最为细。摄涅槃故。粗者易治。故云从粗至细。教对治故。次引智论下。证次第对治之相。后言破此四倒下。结行功能。亦是修果。对于常等以无常等而为正行。而非实相。由此悟实。故称为门

疏。若尔下第二解妨。妨次相违。答以义别。此约轻重前约粗细故。谓常倒最重。由计心王而为常故。生邪见等。无因无果无善无恶。故最为重。乐次轻前但计妄乐不必邪见执乐受常等。生过浅故。次于想行计有主宰。主宰不碍有修行故。此复次轻。计身为净但生妄贪。无大过故。故为最轻

疏。然此四处下。第六明倒通局。容各起四。即是通义。如一身上计其相续。但住为常。有身为乐。身即是我。红辉练色如莲如玉。故名为净。余三准思。次从多计下辨其局义。身多计净受多计乐等

疏。然观不净等通于大小等下。第七明观相同异。于中有四。一正明异相。二引证成立。三别示观相。四显通非局。今初。引瑜伽释小乘。略指大乘。具二谛修。然其世俗修多同小乘。但知缘假不计为实。则异小耳

疏。大集般若下。第二引证成立。于中有二。先正证修相。后明破倒。今初。引二经一论。明具二修。后引无行有如实修。而智论云乃至不念身受心法者。越于世谛故云乃至。观身空等亦不取空真如实也

疏。然有二意下。第二破倒。于中有三。初正立理。二广引成证。三结成正义。今初二意。通前经论。但以法性唯破四倒。多约性相双修而说。后意法空寂寥。唯约真实说故。中论云。诸佛或说我。或说于非我。诸法实相中。无我无非我。亦应云。诸佛或说常。或说于无常。诸法实相中。无常无无常。乐净亦尔

疏。胜鬘亦说下。第二广引证成具上二意。胜鬘云。凡夫识者二见颠倒。一切阿罗汉辟支佛智者。则是清净。边见者凡夫。于五阴我见妄想计著。生于二见。是名边见。所谓常见断见。见诸行无常是断见非正见。见涅槃常是常见非正见。妄想见故。作如是见。于身诸根分别思惟。现法见坏于有相续不见续故。起于断见。妄想见故。于心相续愚暗不解不知。刹那间意识境界起于常见。妄想见故。故于彼义。若过若不及。作异想分别。若断若常颠倒众生。于五阴中无常常想苦生乐想无我我想不净净想。一切阿罗汉及辟支佛净智者。于一切智境界。及如如法身本所不见。或有众生信佛语故。起常想乐想我想净想。非颠倒见。是名正见。何以故。如来法身是常波罗蜜。于佛法身作是见者。是名正见。正见者。是佛真子。从佛口生。从正法生。从法化生。得法胜财。世尊净智者。一切阿罗汉辟支佛智波罗蜜。此净智者虽曰净智。于彼灭谛尚非境界。况四德智。释曰。此上经文乃有数重。初见诸行无常涅槃是常。名断常见者。自有二意。一以取相心见不合法体故。斯最深玄。则常与无常。二见双泯。方能见理。二者见生死实有可断。涅槃实有可证。不合法体。不知有净说生死。无诤说涅槃。生死及涅槃二俱不可得故。若如此知即非二见。二从于身诸根分别思惟现法见坏下。唯约生死诸蕴起断常见。三从于彼义若过若不及下。双结上二。以第一义起见著故。为若过。第二义不知刹那坏为断。不知心相续为常。为不及故。上智妄见。四从众生于五阴无常常想下。明其正见。谓破生死无常常想等。为二乘净智见如来法身常乐我净。为菩萨正见。破常等倒。广病而略于药。不言修无常行。以破常等故显如来。常但举其药而略其病。不言二乘。谓法身等亦无常等故。然皆约五蕴即是总明四念。随一一阴。容起四倒之义。若取言总意别。则无常常想。即属心念。若有乐想。即是受念。无我我想。即是法念。不净净想。即是身念。既是三重破于八倒。故云胜鬘。亦以四念能破八倒

疏。既除八倒下。第三结成正义例上胜鬘。亦有三意。若约初意取著。生死无常涅槃常等。即是八倒。无念而知生死无常涅槃常等。即是八行。若依第二意。计于生死若常无常等。皆成颠倒。故为八倒。则非常非无常等。而为八行。若依第三意。谓生死常等佛无常等。即成八倒。若谓生死无常等佛法常等。即成八行。依第三意。即双照常无常故。经引二鸟喻。常与无常不相舍离。依前二意。双遮常无常等故。中论云。诸佛或说我。或说于非我。诸法实相中。无我无非我。亦应云。诸佛或说常。或说于无常。诸法实相中。无常无非常等。余如下说。言涅槃双树四双八只者。引事证成如来涅槃之处。四面各有一双娑罗之树。名娑罗林。娑罗此云坚固。法瑶云。风霜不能改。四时莫能迁。以况法身金刚之质。老死不能变。念念不能易。常乐之相也。言四双者。第三十经云。善男子。东方双者。破于无常以成于常。乃至北方双者。破于不净以得于净。释曰。既云乃至者。应言南方双者。破苦得乐。西方双者。破于无我以得于我。又阇维经云。东方一双在于佛后。西方一双在于佛前。南方一双在于佛足。北方一双在于佛首。入涅槃已。东西二双合为一树。南北二双亦合于一。二合皆悉垂覆如来。其树惨然皆悉变白。第一经云。尔时娑罗树林忽然变白。犹如白鹤。释曰。为对前后。先举东次举西。前为破四倒。右旋而转。又首北者。增一阿含云。表于佛法久住北天。长阿含第四云佛告阿难。安我头南首面向北。使佛法久住北天者。此必译人不善回文。岂有首南而面北耶。故北首为正。然彼经云。表尚顺劣机。今以意求。北方主灭表证寂灭故。兼显履道背苦观于集也。然经文说树无枯荣言。表法之中则有常无常等。案智者之释云。有枯荣也。既表常等。或以义求。或别有据。案僧亮云。树高五丈许。上合下离。其华甚白其实如瓶。香味具足。今以二树鲜荣。二树枯悴。明法不偏。释曰。然未知所据。理甚昭彰。故以一枯表世间无常。一荣表涅槃常等。人不究之。但见于事。不知如来示此祯祥。以表人行遣此八倒

疏。大品明以一切种修下。第三别示观相。然上引证。兼此别示。具五教意。初瑜伽中声闻地说。即小乘教。次约大乘二谛别修。即初教意。二引大集般若。双明通于二意。若性相抗行。即证成前义。若性相交彻即终教意。三引无行经。即顿教意。今引大品一切种修。即圆教意。疏文有三。初引经标示。二征释观相。三结叹深广。今初。言一切种修者。即以一切种智同佛修故。三智之义已如前引。然有三意。一者对大乘。小乘一切智。菩萨道种智。如来。一切种智。今非此意。二者别对三谛。亦明三智。今亦非此三者。约教。圆教一谛三谛圆融修耳。通因通果。今当此意

疏。云何一切种修下。第二征释观相。先征。后应观下释。于中二。一直就四境以明三观后双就枯荣。以明三观。前中二。先别明身念。次身念既尔下例余三念。前中亦二。先约一多以辨三观。后约性相以辨三观前中言法性缘生故。一色一切色者。谓观此身色。非唯但是虚妄颠倒所生之色。或谓不净。或谓为空。乃是迷于法性。合于法性随缘而生。名为性起。以性融相故。一多自在。然即中论四谛品偈意。因缘所生法。我说即是空。亦为是假名。亦是中道义。此偈四句。初句总显所依。下三句皆带此句。谓二因缘故空。三因缘故有。四因缘故中。今法性缘生故。一色一切色。即因缘故有也。若三乘缘生。但各各缘生。今是法性缘生。法性融故。令一色中一切色。大品云。一切法趣色。则一切皆色。况十一色举一全收。次句云缘生即空故。一切色一色者。即论释。缘生故空。则差别万殊。但一性空之色。次法性中故。非一非一切。双照一一切者。即论因缘故中。双非即是双遮。辨中以一与一切互即夺故。下双照辨中。性相历然不可坏故

疏。亦非色非不色。双照色不色者。即第二约性相以明三观。则一多相并。上之数皆属相摄。非色为性。文但显中。略无空假。若具应言法性缘生故色。缘生即空故非色。法性即中故。非色非不色等。亦具遮照中道之义

疏。云何枯荣下。第二双约枯荣以明三观。于中二。先别明身念。后余三下结例。前中亦二。先明枯荣即显空假。后是以八倒双破下。辨其中间。即中道义。前中又二。先举所治之病。后今观色种即空下。明能治法药。言假智常净者。由假观中分别名相。知凡之不净妄计为净。二乘谓实妄。谓不净。今依佛慧如螺髻见。故云常净。于中道中二。先结前生后。即双照辨中。后观色本际下。双遮辨中。余可知

疏。是则对治法药下。第三结成深广。于中有三。初结四念。如常所明。身等但是所缘。观无常等但破常等。今是法性之四。一一皆破八倒。故云法药。称性观智方称为念。四念之处皆具三谛。一切圆融。二一切即空下。结上三观。三只一念下结叹。例余可知

疏。今经但云下。第四显通非局。于中二别

疏。今初观身者。瑜伽明三。各别有体。身是聚义故。外无情亦得名身。智论二意。前约三人修观各别。后约一人修观浅深

疏。今初观内身者。疏文有四。一所缘念处。所缘即身受心法。今明内身。即别举身中少分。以为所缘

疏。次循身下。二修习。先总标举。以何寻求。瑜伽云。即闻思修慧。此杂集意。释论文语隐。故取意释。论云。云何修循身观。由随观分别影像身。与本质身平等。随观于身境。随观身相似性故。名于身循身观。由随观察分别影像身门。审谛观察本质身故

疏。次勤勇下。二别显修仪。疏顺经略。若准杂集云。又修习者。谓欲勤策励勇猛不息。正念正知及不放逸。修习差别故。此有九修。一论云。欲修习。为对治不作意随烦恼。二勤修习。为对治懈怠随烦恼。三策修习。为对治沉掉随烦恼。四励修习。为对治心下劣性随烦恼。心下劣性者。谓于下胜品所证功德。由自轻篾心生怯弱性。五勇猛修习。为对治疏漏疲倦随烦恼。疏漏疲倦者。谓能引蚊虻等处所逼恼。六不息修习。为对治得少善法生知足喜随烦恼。由得少生知足喜故。止息所余胜进善品。七正念修习。为对治忘失尊教随烦恼。八正知修习。为对治毁犯追悔随烦恼。毁犯追悔者。谓于往来等事。不正而行。先越学处后生悔恼九不放逸修习。为对治舍诸善轭随烦恼。舍善轭者。由放逸过失故。于所造修胜进善品。舍勤方便不能究竟。释曰。今经但有其四。而疏文中以四收九。而文有三。初明勤意

疏。过于世间慈父等者。智论云。离别常人易。离别知识难。离别知识易。离别亲戚难。离别亲戚易。离别自身难。亲戚即父母等。故云过也。故须勤勇

疏。勤即欲勤下二正释修相。即以论四修释一勤字。四皆勤类故。次以五六二修释勇。故云勇谓勇猛不息。三念四知同论七八。疏又心若驰散下。三重释念知。含其第九不放逸修。言重释者。上释明本念知。今释策其退败。准西域法。维那秉众。于晨朝时常诵此言。以策懈怠。疏则能鞭心令复本观者。即庄子意。如人驱羊不及群者。谓之为后鞭。令及群故云鞭后。修心如羊驰散如不及群。令复本观。即及群也。无常三途等。即是鞭也

疏。其不净下。谓助伴自性等。疏准瑜伽等者。释后三念处。内等三观。引二论明。初瑜伽意云。如观上内身。以自身五根为境。对之成触。触故生受领不净等。是名内受。观上外身及内外身生受。例然。如受既尔心法亦然。疏智论云者。释有小异。心唯是内者。心是己之心王意根摄故

疏。受法唯外者。谓十二入中。受唯在外。法入摄故。受必受于六尘境故。法谓想行。想取外相。行即思惟等。触前境故。故唯在外。言身通内外者。观于自身为内。妻子等为外

疏。答受有二下论答。疏文有三。初别明三念。内外二义。谓此三念前二各二义。受中一约身心。二受。五根所受名身受。六识所受名心受。第二义就六识中自分内外。次心虽下。明心念二义。后法虽是外下。法唯一义。谓唯心故。初义大同瑜伽。余皆不同

疏。第二正勤下。疏文有四。一来意。二出体。三释名。四释文。今初摄前法喻双辨。若瑜伽但云。如是于四念住中惯习行故。已能除遣粗重颠倒。已能了达善不善法。从此无间于未生善法。为令生故等

疏。精进为其自体者。第二出体。即善十一中勤也。唯识云。勤谓精进。于善恶品修断事中。勇捍为性。对治懈怠满善为业。勇表胜进拣诸染法。捍表精纯拣净无记。即显精进唯善性摄。释曰。勇明念念高胜。非如染法。设虽增长。望诸善品。皆名为退。不得名进。捍表精纯不同无覆无记之净也

疏。故总名勤下释名。于中有三。一正释。二异名。三拣通局。今初分二。先仍前出体。以释总名。后前二勤断下。释别名。义当辨相。于中三。初束四为二。不出恶止善行。二二恶二善皆所缘境者。明所缘三。前中未生下。拣四别相。未生之恶遏令不生者。遏者止也。经云为不生故。瑜伽云。若未和合未现前。名未生。为令不生发起希愿。我当令彼一切皆不复生。言已生之恶断令不续者。经云为断故。瑜伽云。已和合已现前名已生。先已和合为断故发起希愿。我当于彼一切恶皆不忍受。断灭除遣。释曰。只令不续即断灭除遣故。远公云。已起谢往云何可除。此乃断于已生种类。在未来者令不相续。非谓断于起已灭者

疏。后二未生善令生者。经云为生故。瑜伽云。谓于未得未现前所有善法。为欲令得令现在前。发心希愿发起猛利。希求获得欲求现前。言已生令广者。经云为令增广故。瑜伽云。谓已获得已现在前所有善法。于此善法已得不失已得不退。依是说言。为欲令住于此善法。明了现前无暗钝性。依是说言。令不忘失于此善法已得现前数数修习成满究竟。依是说言。令修圆满。今经文略但云增广。亦摄瑜伽令住明了及圆满言。远公亦云。已生谢往云何可崇。此亦崇彼已生种类。在未来者。令其续起。上云圆满已是种类。疏亦名四正断下。第二辨异名。于中五。初正明。次后二是修下别难。三善是断处下总释。四正修断下略示所断。五故瑜伽云下。引论正证。后二是断。以四皆名断故。一律仪断者。即已生恶法。由于已生恶不善事应修律仪。令其断灭不应忍受。二断断者。即未生恶法为欲令彼不现行断为断故断名为断断。释曰。此意明断绝不生。三修习断者。即未生善法。由于善法数数修习。先所未得能令现前。能有所断故名修习断。四防护断。即已生一切善法。由于已得已现在前诸善法中。远离放逸。修不放逸。能令善法住不忘失。修习圆满防护已生所有善法。能有所断名防护断。释曰。上疏云善是断处。正修断者。断懈怠故。即斯意也。由修习为能断故。然瑜伽初释。先明未生恶与今经次同而说四断。即先明已生恶不正释所以。而下结云复云何知此中略义。谓为显示于黑白品舍取事中增上意乐圆满及加行圆满。是故宣说四种正断。释曰。意明二恶二善。各以前义为增上意乐。后义为加行圆满。已生恶令断是意乐。未生不生即是圆满。故先辨已生。此约修行之时。前据说时。先明未生后辨已生。谓为物说时。应云若未生恶莫令生。已生者即须断除。若修行时。尔时有恶即须断除。莫令复生。故远公亦云。恶中先说未生者。此约说时非行时也。善中先明未生者。善非本有习之方起。是以先起未生故。释中又云。亦可。已生是其先。成无明住地细故。后除未生是其四住现惑粗故先断

疏。然其善恶有通有别者。第三拣通局也。疏文有二。先明于局。后约大乘下。辨通此门兼拣权实。疏唯显实。然瑜伽云。云何名恶不善法。谓欲尘染污身语意恶行所摄。及能起彼所有烦恼。云何名为一切善法。谓若彼对治。若善对治。若结对治。释曰。此即疏文中别者是也。论下广说恶不善相。大意不出前也。疏若约大乘下。此言辨通。此应有二。一通一切事恶。二约理说。如今疏文。唯实相为善余皆为恶。则取善相亦名为恶。斯则实教修正断意。亦应言若有可断不名真断。无断断者则无所不断。无勤之勤方名为勤。故法句经云。若起诸精进。是忘非精进。若能无有妄。精进无有涯。疏就一一勤中文皆有四者。释文。文中三。初释勤。次余三下例余三。若二恶下示其果相。初中疏节经文。以为四节。初一所缘。后二修习。第三修果。前已出体。助伴一种念处总明五门具矣。杂集云。正断修习者。如经所说。欲生策励发起正勤策心持心。此中诸句。显修正勤及所依止。所依止者。谓欲乐为先发精进故。故疏云。发希愿心希愿即欲

疏。四勤精进下。即杂集云。正勤者为策励等。于止举舍相作意等中。若由止等相作意。不顾恋所缘境。纯修对治。尔时名策励。即勤精进字。疏发心正断者。谓策心持心者。谓若沉没随烦恼生时。为欲损减彼故。以净妙等作意策练其心。若掉举随烦恼生时。即以内证略摄门制持其心。尔时名为发起正勤。而疏云增上意乐加行圆满者。即瑜伽文。故彼论结云。当知。此中由欲故增上意乐圆满。由自策励发起精进策心持心故。加行圆满。彼瑜伽师云。唯有如是正所应作事。谓为断灭所应断事。及为获得所应得事。先当起希愿乐等。细寻上二论文。疏文易了。若二恶下。第三显果中。已生未生之恶弃舍已生恶。已生未生之善增广已生善。杂集论云。正断果者。谓尽弃舍一切所治。于能治中若得若增。是名修果。疏第三四神足。文前有五。一来意。二神即神通下。释名。引论中二。先喻。后由出世下合。三神足下辨所缘。四神足下出体。五欲勤下明助伴。即是辨相。于中有二。一标释。二出因。今初但标四助者。谓由此四亲能助故。若通明助伴已。见念处之初释中言欲者。瑜伽意云。谓能生乐欲。于诸不善自性因缘过患对治。审正思察起心一境。念于诸善法自性因缘功能出离。审正思察住一境念。即由如是多修习故。触一境性。能害现行故名欲定

疏。勤谓精勤无间者。意云。谓自策自励发勤精进。以断二恶修二善故

疏。心即是定者。谓专心已生未生恶。已生未生善。守护即名为心。此是加行得心一境性。故名为定。杂集云。心三摩地者。谓由先修定力。触心一境性。所以者何。由于前生数修定力。令彼种子功能增长。由种子力令心任运于三摩地随顺转变。由此速证心一境性。释曰。此明由昔种子。其心任运趣定。即是加行。亦有经论名为念定。系意住故。故能守境

疏。由欲增上力下。结成定名。皆从加行受名者。受别名也。即以因名果。若四皆名定。则因从果称

疏。此四加行下。第二彰其所因。因前正勤生故。故前云欲生。此名欲定前云勤精进。此为勤定。前发心中开出策心持心故。有心观二定

疏。标举所修助伴自体者。欲为助伴定为自体故

疏。断行二字总显修相等者。对下依止厌等。别明修相。故云总明。对下成就神足。正明于果。故云亦修之果

疏。八断行者。疏文具足。瑜伽二十九释欲勤心观竟云。如是修习时有八断行。为欲永害诸随眠故。为令三摩地得圆满故。差别而转。一欲二策励。三信四安。五念六正知。七思八舍。瑜伽意云。欲谓希望乐欲。我于何时修定圆满灭恶随眠。二策励不舍加行。三于上所证深生信解。四心生欢喜渐除粗重。五安住其心于奢摩他。六住毗钵舍那慧品。七心造所作能顺止观。八三世之中心无染污。结云。由二因缘于随眠断分别了知。谓由境界不现见思。及由境界现见舍故。对文可知。杂集同此。更依彼释论云。如是八种略摄为四。谓一加行。二摄受。三断属。四对治。一加行者。谓欲精进。信欲为精进依信为欲因。所以者何。由欲求故。为得此义故发勤精进。如是欲求不离于信。有体等故。二摄受者。谓要由此轻安。摄益身心故。三继属者。谓正念正知由不妄所缘安心一境故。若有放逸生。如实了知故。随其次第。四对治者。谓思舍策心持心。二加行力已生沉掉能远离故。又能引发离随烦恼止等相故。与前九修亦大同也

疏。复显修相兼辨所缘者。对上断行总显修故。名之复显。即修习门兼辨所缘者。缘四谛故。即第一所缘也

疏。缘此境时必求修习故。云回向者。杂集之中名为弃舍义一同此

疏。亦是加行等四道者。即远公意。此约分位而释。一加行道。为厌观过厌背故。二见道为离除见惑故。三修道为灭断修惑故。四无学道为舍得涅槃故。亦即杂集八断之中。摄为四义。厌即加行。离即摄受。得轻安故。灭即继属。不忘所缘心一境故。回向于舍。即是对治舍沉掉故。何以念处正勤无此四耶。得定成就方有此故

疏。第四五根文前有四。一总标举。既属忍位。忍可谛理修印顺定故为方便。亦即所缘故。论云。五根所缘境者。谓四圣谛由谛现观。方便所摄作此行故。二增上名根下。总释名。三五根自体下示体性。四此五通于下别释。五得根名。此中有二。先明五根通望出世以得根名。前四复能下。后明前四。复望于后以得根名。谓信起后四进。起后三念。起后二定。起后一。其最后慧根。唯望出世。而有增上。即瑜伽意。疏文中先别明下正释文。于中五。一总科。二显修相。三通妨。四示体。五辨果。初文可知

疏。今此所修下。二显修相。若通显修相。即依止厌等。故下总例云余如前说。今但别示信等之相。于中二。先释信后例释余四。此文稍略。杂集论中皆相蹑云精进根者。既于诸谛生忍可。已为觉悟故。起精进行修习念根。于诸谛宝发精进已。起不忘失行。修习定根。于诸谛宝既系念已。起心一性行修习慧根。已于诸谛心既得定。起拣择行修习。疏文虽略义已备矣

疏。然始入佛法下。第三通妨难云佛法大海初信能入。何以至此方立信耶。通意可知。今由前三科者。即三四也。故瑜伽云。由如是增上心学增上慧学所有瑜伽故。于大师弟子所证。深生胜解。深生胜解已深生净信。此清净信增上义故。说名信根。复应问言。信由三科。信不可拔。余四由何复不可拔。答余四前修至此成根。于理何失

疏。此中念即念处中念者。第四别示体性。前虽总云即信等为体。未知信等从何而来。故此示之。念进定三即前三品。为顺三品故先明念慧。即缘四谛慧即依止厌等念已配于念处。故云慧是缘四谛慧。理实慧根通前三科四念以慧为体故。正勤勤观二善故。神足有观定故。然后二但是助伴故。不说之。四念虽即慧是其体现名念故。所以但云观四谛慧。以为慧也。又前三科。前二虽未建立依止厌等。而义通四谛。故云缘四谛慧

疏。若依位下。第五辨果。于中有二。先依论辨。后就经辨。今初。杂集云。五根修果者。谓能速发智谛现观。由此增上力故。不久便能生见道故。又能修治暖顶。引发忍世第一法。即现此身已入顺决择分位故。今在四地下。二就经辨

疏。第五五力。疏文有二。先出体。后魔梵下释名。于中二。一不为地伏。二能伏于他。二义名力。前中有二。先杂集及瑜伽二十九云。若复了知前后所证。而有差别。随此能于后后所证出世间法。生深胜解。难伏制故。说名信力。谁不能伏此清净信。若天若魔若诸沙门婆罗门。若余世间无有如法能引夺者。诸烦恼缠亦不能伏。故名难伏。此为上首。此为前行。余精进等亦名为力

疏。又能损减下。二能伏于他。引于二论以果释力。文中有二。先暗引杂集论云。所说果者。谓能损减不信等障故。胜过于前。虽与五根所缘境界自体相似。然不可屈伏等义有差别故。别立五力。今疏即此论文兼舍瑜伽。但明伏他。论云。由上诸力具大威势。摧伏一切魔军势力能证。一切诸漏永尽。是故名力。二智论云下。即明引智论以果释力。然依杂集即现观亲近道。义通大小。今约菩萨故得无生法忍。若初地见道称无生者。亦是现观

疏。第六七觉支。疏文有六。一释名。二出体。三释文。四辨果。五分位。六理观。初中二。先总释名。二若依位下。别示觉体释成觉义。是释通名故。瑜伽云。诸已证入正性离生补特伽罗如实觉慧。用此为支。故名觉支。即释名意也。亦即所缘故。杂集云。七觉所缘者。谓四圣谛如实性实性者。即胜义清净所缘故。故疏云觉法自性。法自性者。即四谛如实性。觉即上如实觉慧之用。以所观境释成觉义。亦以能觉显所观境二义相成

疏。觉支自体下。第二出体。然上约如实总体。今辨随相别体。谓念择法进喜轻安定舍。谓七各一法为性。念定择法即别境。五中念定慧三择即慧故。精进猗舍即善十一中三法所摄。精进即勤。猗即轻安。舍即行舍。喜即受蕴。受即遍行五摄。疏文中二下。第三释文。于中三。初总科。二辨相。三会通相摄

疏。然七觉分下。第二辨相兼显分义。于中先总明。谓七于心所各别有体。以觉统余故。唯择法一支以觉为体。余六皆分顺成觉义。后谓念是下。别示其相。全是杂集论文



大方广佛华严经随疏演义钞卷第六十二

大方广佛华严经随疏演义钞卷第六十三

　　　　唐清凉山大华严寺沙门澄观述


疏。总收七觉下。第三会通相摄。即瑜伽意。于中有二。先正相摄。念通定慧者。遍行定慧故。四念是慧须得念故。神足是定。心定须念方守境故。后虽是前三下。通妨。谓有问言。既是前三。此何重说。增故名觉

疏。依位所明下。第四辨果。杂集云。觉支修果者。谓见道所断烦恼永断。由七觉支是见道自体故。瑜伽云。最初获得七觉支。故名初有学。见圣迹已。则永断灭见道所断一切烦恼。唯余修道所断烦恼

疏。又虽一刹那下。第五分位。谓虽见道迅速有十六心。义则一刹那中七法俱起。功能不同不可言一。如七味香捣筛和合焚。如麻子七香齐发。念除妄念下。别示异相

疏。大乘七觉下。六明理观。即顿门禅意。不念诸法即是念觉故。昔人云。真如无念非念法。能阶实相。无生岂生心。能到无念念者。则念真如。无生生者。生乎实相故。起信云。若知离念无有能念所念。是名随顺。若离于念名为得入。净名亦云。常求无念实相智慧故。般若云。若念一切法。则不念般若波罗蜜。不念一切法则念般若波罗蜜等。余可虚求。疏第七八正。疏文有七。一约类辨意。二释名。三出体。四释文。五辨果。六类摄。七权实。今初。言约类者。即七类中名现观后起道。言辨意者。为断修道诸惑故。总含杂集五门之中所缘境也。故彼论云。八正所缘境者。谓即后时四圣谛如实性。由见道后所缘境界。即先所见诸谛如实性为体。释曰。即疏文中现观后起意也

疏。离八邪故下。第二释名。瑜伽云。问何因缘故名八支圣道。答诸圣有学已见迹者。由八支摄行迹正道能无余。断一切烦恼。能于解脱究竟作证。是故名为八支圣道。对疏可知。疏八正自体下。第三出体可知。疏文中下。第四释文。即当辨相。全是杂集之文。而合八为六合戒三故。瑜伽文广意不殊此故。释正见云。当知。此中若觉支时所得真觉。若得彼已以慧安立。如证而觉。总略此二合名正见。释曰。所得是一。安立是二。即二见道合名正见。疏中依前所证真实者。即真见道。依实拣择。即相见道

疏。正精进者。瑜伽云。依止正见及正思惟正语业命勤修行者。所有一切欲勤精进出离勇猛势力发起策励。其心相续无间。今杂集意。但显功能不显其相

疏。正念者。瑜伽论云。由四念住增上力故。得无颠倒所摄正念及与正定

疏。若能如上下。第五辨果。言分别诲示等者。上摄八为六。今等取后四故。杂集云。道支修果者。谓分别诲示他。欲令他信。烦恼障净。随烦恼障净。最胜功德障净故

疏。然其八中下。第六类摄即瑜伽意。以戒定慧三流类摄之。于中有二。先正摄为三学。后定慧大同下。对同拣异。异唯在戒故。瑜伽问云。何故此名圣所爱戒。答以诸圣者贤善正了。长时爱乐欣慕悦意。我于何时当正获得。诸语恶行诸身恶行诸邪命等事不作律仪。由彼长时于此尸罗深心爱乐欣慕悦意故。获得时名圣所爱戒。既获得已。终不正知。而说妄语等。释曰。即新建立意也

疏。若依此经下。第七显权实。由上所明皆约寄位故。示本经真实之义。今文略举。具云随顺菩提修八圣道。是菩萨道。所谓正见远离一切诸邪见故。起正思惟舍妄分别。心常随顺一切智故。常行正语离语四过。顺圣言故。恒修正业教化众生。令调伏故。安住正命头陀知足。威仪审正随顺菩提。行四圣种。一切过失皆永离故。起正精进。勤修一切菩萨苦行。入佛十力无挂碍故。心常正念悉能忆持一切言音。除灭世间散动心故。心常正定善入菩萨不思议解脱门。于一三昧中。出生一切诸三昧故。释曰。据此文证。岂不深玄

疏。上之七类总以喻显下。即第五段。然婆沙智论皆有此文。并以树况于道品。故名道树。第二护小乘行可知

疏。大文第四彼果分者。前已指经故此不牒。即从佛子菩萨住此焰慧地所有身见下。是然总唯二果。前一开二。后一开四。便成六果。然有二门。一行断分别故云。二中一离障果。二成德果。二对前分别。故云前从护烦恼生。后从护小乘生。随文释中。具以六果别别对前。今初一是护烦恼者。以修道品对治行故。远离烦恼显涅槃故。业亦随亡。初为二果

疏。所起执著出没是此总相者。此是断惑正断三地正受解法慢故

疏。本即所有身见等者。疏文有三。一释经。此中二我计执自高说为我慢。非定法慢。二而云下释论本字。三此中身见下。出所断体。于中有二。一约实位说。具引唯识已见初地。二约寄位既是初果。初果初断见故

疏。以上三事防护自己所得者。三事即一治故。二我所故。三财物故。自己有所得。即前执著出没法定两慢。此为所护。总用三句释论护字。疏五中下总料拣也。五即前一本二起。三行四护五过

疏。得道品等者。正谓正道。助即助道。方便即方便道。并如前说

疏。第二成德果。文中二。先开章名。如下释。次此之四果下辨所从。言初二护小心果者。对下小行故云小心通上狭心。皆小乘心。今此二果俱从狭小二心所生。言二果者。一增上心欲果。二报恩心果。上护狭心是利他心。上护小心是自利心。护二利行为报佛心。俱护小乘即是心欲。今更增上即是其果。修此二利为报佛恩故。是其果。言后一是护小乘行果者。即发勤精进果。前护行中修二利行。谓成就庄严佛土等有五句。经前四自利后一利他。今皆勤行即是其果。上言后一复从前三果生者。即增上欲本心界满足果。谓于前增上心欲得满足故。报恩心得满足故。于勤精进得满足故。下疏文具

疏。前中初果者下。随文释也。先释第一果。通约护小故云上求下救

疏。今初即牒前小乘中总句者。总句经云。菩萨修行如是功德。为不舍一切众生故。疏文具配释之

疏。二治少欲功德者。谓不欲布施头陀等。今求上上胜法治之。三治不求胜智者。上不求功德。此不求智慧。此二治不摄善。初一治不离恶则恶止善行。总为自利。四即利他则离自利利他二行之过。亦是自分。后二亦胜进。前解后行解。言自见取者。执取自见以为胜故

疏。起报恩心果。疏文有二。先对三地明报恩义。则通对狭小。后上希求下。即近对护小乘中护小心也

疏。先别明后总结。亦可别明是报恩行。总结三心是报恩德

疏。别中彼行有九种类摄为七者。二三各二句故。此是论摄亦可九句。初一报恩心中六报恩行。后二解释。今初总欲起行顺佛化意也

疏。二有二句依同法者。即心极和善同住安乐。和善自行同住不扰于人故。共为同法起报恩心。言顺同行善友意者。以于同行起和顺故。同行即受善友之教。故于善友成报恩行。疏二句依法起行者。依师受法造缘修行。名依法行。顺师受教。知之言知。不知言不知。故名为直。以石投水水能受石。心能受境如水柔软

疏。无稠林行论经下。有一句云无谄曲心。论释云。不妄说己德。经以稠林含于谄曲。疏以不覆亦含自詃

疏。初二依人下。通相收束。约经初有三句。一句于师。二句于友。次三依行。经有四句。前二成德。后二离过。后二依教。一领教二得旨

疏。寂灭通结余句者。无覆无慢受教得旨。皆寂灭义。此依古释直顺经文。若准论经三句小异。忍名善心成就。调柔云寂灭。寂灭云善寂灭。论云善心成就者。是对治修行。增长故者。结前增上心欲果。此果从前第三分护烦恼行。及护小乘行二种对治生。彼治此满故名善心。今云忍者。即忍可也。论云寂灭心成就者。是前对治修行增长力故。即结前二离障果。由护烦恼对治家力。得无二障故。既无二障故曰调柔。论云。如是善寂灭心成就者。彼果前二句显。释曰。善即初句。寂灭即第二句。总合上二为善寂灭。成彼报恩心果。云彼果前二句显。由此一果通。从前二种对治增上。及二远离生故。释曰。总上三句结前四果

疏。谓二利行下。此释果名。于前不舍下。辨所生处。正是无尽行相者。以今经文释成第四无尽行相。先牒前者。此果正从护小乘行生。而是前果成时。此果即成故

疏。若琴弦之缓急者。此是如来教守楼那。彼是大富长者之子。足不履地。出家之后。精勤修道。足下血流。佛问。汝曾鼓琴耶。答云曾鼓。弦缓如何。答云不鸣。弦急如何。答云即绝。当如何可。答云。不缓不急。佛诲之言。修道亦尔

疏。六修习过余者。即经无等等精进。前句行修之初。此句行修之次。依前起行行修胜出。故名过余。后句行修之终故无能坏

疏。九自断疑等。即善分别道非道。言如无畏者。谓如四无畏言是出苦道。若有难言。若言圣道能出苦者。何故阿罗汉有疮疾等。佛于此难正见无由。心无怯畏善为决断故。论云能断疑惑等者。降伏他言正修习故。疏分二疑。二疑皆断为正修习

疏。本心界满足果者。疏文三。初释名。二出因。三引证。初中即是经中总句。心界清净清净即满足。界即性义。心性差别故。先释心界。言菩提分心者。谓依菩提心乐欲心也。即前增上心欲果释满足。云正念真如修上道品者。以称如修是满足故。即前起报恩心果。二由精进故者。是满足因三故。瑜伽四十八下。引证先举论。后故知此果下。疏释论可知

疏。此一自分下。皆胜进者。胜进八句。前六自利。后二利他前中为四。一第二句于他起解。二第三句于他起行。三有三句行成离障。四有一句障除得证。三中一除烦恼障。二除所知障。云秘密疑事。言微细法慢者。是下品慢难知为微细。微细故秘密

疏。八上依佛力下二句利他。此句由佛护故成利他行。九即利他德。先举论。后此除定中智障下。疏拣异第五句智障。今显于化生中现多三昧。定障解脱故。方能化生。第二位果中。疏四地已上寄出世之首故。重明有者。既为出世不依世间法也。言已上者兼五地故。上明有无。从表心出家下。明出家前却。问何以前二在摄报中。此在调柔之中。故云表心出家。于行中说疏。言阿含光者。此地之中道品行德从教修起。故名阿含。又道品智能知教法。亦名阿含。又此道品差别行德。可以言显。亦名阿含。即证体上有阿含起名示现也

疏。风等不坏者。经云风雨等缘所不能坏。不似火光风飘雨湿皆能灭无。今风吹不断雨洗还明。而云等者。余光不夺不似星月日光映。故合中下地不及即合上。余宝不及魔合上风。烦恼合雨。别地行中。不舍众生修道品故。同事偏多。摄报果中破众生身见者。自破微细见故。余例前知。四地竟。第五难胜地

疏。所以来者略有四义。一约寄位。二约三学。三约出世间。四约所得法。初中二。一约地论。二仁王下约他经。于中有二。初双牒二经。约人以配。拣前地论约所观行。二以七地未断分段故者。是贤首略释七地为罗汉之由。然瑜伽摄论唯识皆云初二三地相同世间。四五六地寄同声闻者。正明配位。即仁王文。经云尔焰圣觉达地菩萨。修行顺法忍。逆五见流集无量功德。住须陀洹。第五地云。胜进达菩萨。于顺道忍。以四无畏观那由他谛内道论外道论药方工术故。我是一切智人。灭三界疑等烦恼故。集无量功德故。即斯陀含。第六地云。常现真实住顺忍中。作中道观。尽三界集因集果。一切烦恼尽故。乃至证阿那含。第七地云。玄达菩萨十阿僧祇劫中。修无生法乐忍。灭三界习因业果。住最后身中。无量功德皆成就。无生智尽智五分法身皆满足。第十地阿罗汉梵天位。释曰。言第十者。此经通约三贤十圣。为十三位。修十三观故云十等

疏。言难胜者解深密下。此第一释中。先引经。后。此从初说下。疏释初分经下引证。言初分者。即胜慢对治。而是治当地慢随顺如道。经云。佛子。菩萨住此第五地已。善修菩提分法故善净深心故。复转求上胜道故。随顺真如故。即其文也

疏。唯识同此者。上引摄论即是本论。唯识全取彼论。世亲释下即释摄论。于中二。先举论。能合难合下。后释胜相

疏。瑜伽云者。即四十八论。诸相应增上住文。其庄严论即第十三。彼偈云。难退有二种。能退故难胜。今疏所引即彼论释。其显扬论即当第十三。此但引于当地之文。此前论云。五难胜地。谓诸菩萨住此地中。先善修治。第四地超一切声闻独觉地。证得已下。疏文全同。但有人云。诸法微妙慧蕴。今略无二字义已足故。其十住论亦十住婆沙第一。疏然诸经论下。四结前旨同。若据实位下实寄对辨。既初地中已能双照。岂至五地方有双行。故知。约寄即彼经上卷菩萨行品。疏故此地中下。三明断章。先标名。即前四地下释意则已尽。唯识具云。五于下乘般涅槃障。谓所知障中俱生一分。令厌生死乐趣涅槃。同于二乘厌苦欣灭。彼障五地无分别道。入五地时便能永断。由斯五地说断二愚及彼粗重。一纯作意背生死愚。即是此中厌生死者。二纯作意向涅槃愚。即是此中乐涅槃者。释曰。此地真如名类无别。故缘彼道名无差别。本分名身净我慢障。四地出世取身净故。由此欣灭如前已释。余诸经论言异意同。疏由斯证得类无别真如者。四证如。疏亦约生死涅槃皆平等故成赖无别。唯识释云。谓此真如类无差别。非如眼等类有异故。此由难见。摄论名为相续无差别法界。世亲释云。谓于此中体无有异。非如眼等。随诸有情相续差别。各各有异。无性意同。而梁论云。由此法界。能令三世诸佛相续身不异者。众生迷此万类之异。诸佛证此居然不异。中边论云。由通达此得十意乐平等净心者。上约极果。此正顺今。疏其所成行下。五成行。举此二者。以证净智而达五明。成于真俗不相违故

疏。此二无碍下。第六得果无差别。法身二谛均故。故疏结云义旨相顺

疏。第二正说下。疏文有二。先依论科。后初则加行下。疏释但属四道。不释其名。下疏自释

疏。论云胜慢下。此释分名。然论具云胜慢对治者。谓十平等深净心。同念不退转心故。前已说解法慢对治。今此地中。说身净分别慢对治。释曰。上皆论文。疏已分释。先正释名。后前地下。对前拣滥。前中具分二慢。疏即后总句。顺如与如同一念者。总句。经云随顺真如故。何法同如即十平等。然十平等已是随如。何故名同。由取胜相则不顺如。今若顺如则不取胜相。故为能治

疏。前地治解法慢。对前拣滥。虽与前地同皆治慢。前是世间所治则劣。今治出世身净之慢。则胜于前故名胜慢。安得滥哉。言得出世智不染身故者。前创出世成念处观。不染于身即是身净。取此不染所以为慢。净无净相慢何由生

疏。名深净心者。此句向上成二平等。以约如法而论等。故名之为深。以约净法而论等。故名之为净。故云深净心也。二者向下。则成此地观解之心。则五字分二平等。二字是净所依。其深净心是能依心。故次引论云。于平等中心得清净。言深净心即是论经。今经但云清净心耳

疏。此复何异下。对六地拣先问。后此有三下答。三中一所治通局通染则胜。二能所前后。若举所等以成能等。此心犹浅。若举能观以入所观。此观则深。三能治通局。一向局理。六地则深故

疏。结云此皆地地背相舍离。以胜舍劣。又上三义亦皆相成。由初所治局故。能治则通事理皆等。何独身净由所治通。能治则局一理平等。无染净故。净慢未除以等成观。此五地中已成等观。后六地中以观入理。则以初后成于中间

疏。即果位十力等者。此一等字等余果法。谓四无所畏十八不共三身四智等。非释平等平等净心。前已总释

疏。前中合为三学等者。释前六中二门分别。一约行。二约位。今初略嘱经文。云何见疑二净相显。此二同是根本。六种烦恼之中二故。戒取依于六上开出。又执为道相微难见。别为一句

疏。若约位下。二约位随难委释。言欲生真慧者。即出世见道慧也

疏。次三在见道等者

疏。释此三而文有三。一正释。二入见道时下征问。三涅槃说下引答问中。言十使俱断者。开之成八十八使。答有二意。一引涅槃已约重故。涅槃三十三因释观方。迦叶问云。如来说。须陀洹断烦恼如四十里水。云何言断三结。一我见。二非因见因。三疑网。佛答云。此三重故。亦摄须陀洹人一切所断结故。譬如王出。虽有四兵但言王出。又云。此三何缘独得名重。一切众生常所起故。微难识故。难可断故。能为一切烦恼因故。是三对治之怨敌故。谓戒定慧。又众生闻断多则退转。故但说三

疏。又十使中下。二约见修所断分别言余四通于见修者。谓贪嗔慢无明。见道之中四障见道。亦皆已断有障修者。不与断名。故略不言

疏。三本三随者。随者是末。身见即我。我于过去为有为无故名常见。我于未来为作无作。则起断见。故说边见随于身见。言邪见者。拨无因果以于谛理犹豫不决。遂拨为无。故说邪见随于疑网。既非因计因必取为实。故说见取随于戒取。根本既断枝条自亡。又言随者。三本名转如手转轮。三随名随如轮随手

疏。上五大小并同者。结前五净生后二净。二净大小开合不同。在位亦别。于中有二。先约小乘。后约大乘。于大乘中先行后位。约行同时义分断障。即行断净成德。即菩提分法上上净

疏。若约位分下。二约位。即增微分别。七地已还。虽亦进行断障义增。八地已上非不断障进行多故。是以二位各得一名。第二明如道行。疏又顺经意下。以下依论但顺三心。此之半分及后二分。皆是住心。摄于三位。此随如道摄第五住

疏。智清净等无痴乱故者。即下经文云。十重观察四谛法门。名智清净。正是无痴知第一义。如实而知即无乱义。而言等者。等取利益众生勤方便胜。皆无痴义。与彼行中释于无痴。义甚相顺

疏。摄德无尽故者下有四果。第一即名摄功德果。下三皆是功德果故

疏。总中四句皆是正修行故者。问四中。初一是四地行。何言皆是正修行耶。又后经云。入五地已善修菩提分耶。答有二意。一能治之行。必因所治展转相由。皆是修行。二者四地道品取其净相。以十净心而能治之。即入五地。入五地已。菩提分法不取净相。而非不行。不取而行方能善修故。后十净虽是所治。随如道时。亦不舍前十净心也。若远公云。皆正修行是论通难。恐有难云。若此如道取前净心。净心复取四地觉分。亦应觉分由三地生。何不取耶。故为此答。答云。此四即是四地已上。皆正修行。三地既是世间之法故不言耳。亦是一理

疏。后句虽起诸行不退失前平等净心者。即经随顺真如。论云。随顺如道行者。彼平等中深净心不退转现成就故。随彼平等清净法住。释曰。不退转心即此随如。末句意云。既以前句治于深心。取净相竟。今以不取深净之心随至不退转行。常于平等中住。为顺如道故。疏云虽起诸行不退失前平等深净之心。次论结云。菩萨如是深心安住。名为随顺如道故。疏云则能随顺真如。正是取此论文也。言平等即如者。会论就经。经云随如论取平等。云何是同故云平等即如。如前已释。问论云深心安住。何异前随彼平等清净法住。答前唯住平等故。疏云不失平等。今言深心则行顺如。为深心住

疏。后别明中。显随如行有八种者。问八皆事行何名如行。答有二意。一此八助显真如观故。二如中起行俱无所著。方显随如。别行可知。但第七句念智力所持故

疏。顺经释论。经云得念意与智力故。即以意为思慧。远公云。念是闻慧念持教故。意是思慧思求义故。智是修慧。以能离障上胜进故。此之三句同名智力。今经无意与言故。以念当二慧智当于修。第二不住道

疏。所知法中智清净者。谛是所知之法。智于其中照见离垢。故名清净。慈悲摄物名利益众生。无堕称勤善巧为方便

疏。瑜伽住品者。即四十八。论云。如是菩萨住此住中。多分希求智殊胜性。于四圣谛由十行相。如实了知

疏。言实法者。然有二义。一约真实名实已如疏文。二约对下十门随机异名故。名实法

疏。二明开合者。疏文有四。初一是合。后三是开。三中一约所化法分别。二约所益分别。三约化类分别

疏。三对实法以明通别者。六七八九此四唯别。但各一故。第十门望前五门。则名为别。但观灭道之二谛故。望六至九唯观一谛。则亦名通。远公后五亦言通者。何名通别。所观通四所成唯一。亦得称别疏。今初瑜伽十句不显文词者。即上住品。论云一切文词如契经说。但取经义。其所立义似今论释。但有小异故别出之。疏文有三节者。彼先具列三节之名。一为此说。二由此说。三如此说下。疏具辨。疏如次可知者。如次苦集灭道四谛次第。即是今经六七八九

疏。为说四谛十六行等者。谓苦下有四。即苦空无常无我。集下有四集因生缘。灭下有四灭净妙离。道亦有四道如行出故。是俗谛。疏即四重。二诸谛等者。言四重者。一假实二谛。二事理二谛。三四谛胜义二谛。四安立非安立二谛。广如玄中。今是第三重中者。以四谛为俗故。远公亦说三种二谛。一就相分别。情想之有名为世谛。无相之空名第一义。二相实相对。妄想之法情有理无。名为世谛。即此经中空如来藏真实之法。相寂体有名第一义。即不空如来藏也。三就实分别。不空藏中体名真谛用名世谛。今诸谛第一就第二门似非得意。疏不同瑜伽等者。瑜伽但云依晓悟他。是以通也

疏。为说法空第一义谛者。即四重中第三重内胜义。与前第一四谛之俗。共为第三重二谛也。三之与四明上二谛非一异义。三则非异。四即非一。又三即二而不二故。经云觉自共相。论云俱处四即不二而二。论疑是一由不二故。经了差别由而二故。又四即于谛常自二。三即于解常自一。五即总了二谛缘起相性。即仁王云。通达此无二真入第一义

疏。六为正见者。前中三疑四谬五离正念。并非正见。今无此非方为正见。故可明示四谛差别。则不随事执不谓空无。可令知苦断集证灭修道矣。事谓苦事所有受皆苦故。集能生苦

疏。无学之智如是而知者。是释经智字为答外问。灭是灭理何得言智。故此释云意在取灭

疏。道言无二者。略牒经文。具云出生无二故。论经云起不二行故。既称灭知故不生二行

疏。前列实法下。应有问言。此之四谛与前实法。俱列四谛有何别耶。答意可知。若准远公上释。则前实法四门各别。今则一一皆迷前四。故有不同。亦是一理

疏。未得本质故者。本质有二。一约未证佛智。则佛智为本质。二既未证于如来之智。于一切智所知之法。即是本质亦影像。知一切所证未亲证故

疏。第二利益众生勤方便胜者。既为利益观有为等。何偏明悲。对上观谛智清净故。其中虽有诸行悲为主故

疏。虚妄二字观内五蕴者。是疏标举。谓妄想下论释。从此明下疏释论。常作我想慢事故妄者论释。从此辨下。疏释。疏诈伪二字观外六尘者是疏。标举世法牵取愚夫故诈是论。此显下疏释论。其世法尽坏故伪是论。此明下疏释论。上虚伪二境者。虚是内境伪是外境。皆能引心合皆名诳。妄是内心诈是外心。皆能迷境故合名惑。疏论云常等下。向来疏文。合于二境二心。以配诳惑。论中内外能所别明。先明于内先所取。后能取后世法尽利下。明外能所。亦先明所取。后明能取。细寻易了

疏。愚夫即是依彼正取我慢之人者。上释诳惑下释愚夫。前有两对今唯就前五蕴能所。以明愚夫。五阴是人也。第二别起悲观。疏正明起愿愿救生义者。经云求佛智。而云救生。正同三地。欲救众生不离佛智

疏。今初无明有爱是流转因者。义至于此。从故生下皆属果摄。若取经句。应至故生以为句终

疏。牒前诃后者。牒前深苦诃后重苦

疏。机关苦事者。远公释云。容物动处。名之为机。于中转者说以为关。因名为机。苦果随转说之为关。今疏意亦尔。不别配二字

疏。二欲求中受欲者。欲求开二。一纵情五欲不惧当报。是造恶行者。二但耽五欲未必造恶。今是此人顺境生贪。违则生嗔。痴迷上二。不言习善行者。善行多在有求之中。亦以过轻故略不说。亦得含在受欲之中。疏观如实中下。对前料拣可知

疏。明远彼灭不向灭者。论云趣无畏处。不求十力大圣导师。意云。欲趣无畏之灭。不求证灭者耳

疏。顺怨道故者烦恼结使名为稠林。是魔所行故名怨道。既趣怨道即远真道

疏。略不明老者。上依论观生老病死。生苦在初病可卒加。通于老少故经明之。今生死言即兼死苦。老言不显故云略无。亦合有也

疏。总中无父曰孤者下。别之中经有八事。具释四字。前之四事明其有苦。后之四事明其有恶。各用二事释前之一

疏。常起邪念故为其覆翳者。依无明住地起妄想心。名为邪念。流注相续故曰常起。不同四住善恶间生

疏。不闻正法故为彼缠裹者。四住之惑容有善间。间则不缠。不闻善间故为缠裹

疏。二兴慈中经有三节。一初为物修因。二独一发心下孤标大志。三以是功德下以善益物。初令净障为涅槃因。言毕竟清净亦涅槃果。后乃至获得如来十力无碍智慧。令得菩提果。今疏虽总释义亦已。圆

疏。先牒前总明上来修善者。略举修善。实则兼前智慧观察。见生有苦有恶无治无救。故修善根而为饶益。皆慈相也。以善智慧能饶益故

疏。前二为救未来者。令住善因得于乐果。属未来故。即利乐义。频见上文。上句未住令住。下句先住微善后令增长。故得乐果。亦是上令舍恶。后令增善。疏下有五种令诸外道等者。前五世乐下五出世。五中一起信。二去邪。三正解。四起行。五得果。自下大文第三。疏有四圣果下文二。先指文列名。后四中下释其差别。前中一摄功德胜者。闻等功德修成名摄。二修行胜者。胜进所行善修习故。三四利他中。三利他行。四利他智

疏。一忍辱柔和胜者。能忍他恼名为忍辱。能将护他说为柔和。以柔忍故缘不能动。二皆拒恶故名为愧。唯崇戒善故称为惭。谓内怀下释惭愧相。惭者羞天故不诳幽。愧者羞人故不诳明。不招讥毁即护他也

疏。乃至命难不舍戒者。释坚固言鹅珠草系即命难也

疏。一增长因行者。福能生智故名为因。二依止因行。依慧生福名依止因

疏。六起净土行。论重释云。云何庄严无烦恼染。得坚固智慧众生住在其中。及佛法庄严故者。意云。净土有三种净。一相净。七珍严等易故不明。二住处众生净。三法门流布净。后二难故论重出之。既发意能成即具三净之因。广如初地净土愿中

疏。七依佛法身起行者。依彼相好法身起行求故下依义皆然

疏。九敬重法行者。上来行德依法成故第三教化众生

疏。应化自众者。随彼众类以身同故。即八地中身同事也

疏。一切种爱语中多约开演者。一切爱语皆有三种。一慰喻爱语。二庆悦爱语。三胜益爱语。三皆开示因果之益等

疏。即利行自性者。即九门之一唯有一也

疏。即一切利行未成令成者。一切亦三。此是其一。言有三者。一现法利行。二后法利行。三现法后法利行。以劝离欲令成就故

疏。上三即难行者。难行唯三故

疏。八总愿一切门一切种者。一切门者有四。一不信令信。二犯戒令戒满。三恶慧令慧满。四悭吝令舍满。言一切种者。或六或七。如净行品

疏。利行爱语亦可参用者。示其所学。约令行边即是利行。约其示边即是爱语

疏。如瑜伽四十三者。即指其源。瑜伽九门净行品已引

疏。第二结行成益者。亦名胜进行也

疏。第四随顺世智胜者明染障对治等者。染即烦恼是第五内明为治。障即所知是前四明为治。然瑜伽十三中列五次第云。一内明。二医方明。三因明。四声明。五工巧明。今染在前正顺彼论。疏算数即数建立者。第十五中说声明。论云。云何声明。当知此处略有六相。一法施设建立相。二义施设建立相。三补特伽罗施设建立相。四时施设建立相。五数施设建立相。六处所根栽施设建立相。第一法施设建立相者。谓名句文身及五德相应声。一不鄙陋。二不轻易。三雄朗。四相应。五义善。第二义施设建立。略有十种。一根建立。谓见闻等。二大种建立。谓依持洗润等。三业建立。谓往来宣说思念等。四寻求建立。谓追访等。五非法建立。谓杀盗等。六法建立。谓施戒等。七兴盛建立。谓证得喜悦等。八衰损建立。谓破坏怖畏等九受用建立。谓饮食覆障等。十守护建立谓育养盛满等。第三补特伽罗施设建立者。谓男女非男女声相差别。第四时施设建立者。谓过现未来三时声相差别等。第五数施设建立。谓三数声相差别。一者一数。二者二数。三者多数。第六处所根栽施设建立者。略有五相。一相续。二名号。三总略。四彼益。五宣说。若颂等名为根栽。如是五种总名处所根栽建立。释曰。今当第五。又数以记数算以记位。谓一纵十横等。瑜伽中意略已具矣

疏。咸善通达正当明义者。释其总名也。言种种诸论等者。即七例中论体也。七例如初地

疏。钞具引。即六论为体等。即等上亦等其类。六中随一容有多故。从地水火下略示六论之二。于一诤论自有其四

疏。图书下即六中之第二论也。随世所闻即释上义。出所宗尚故。疏又此图书下重释。即因明中论所据也。所据有十。谓所成立有二。即自性差别能成立有八。谓宗因喻同异类。现比教量。今此出教量下。兼现量

疏。即治所用事者即是本论故。论中但有书字。为所用事中忘障。取与下即论释此障。论但通云取与寄付。闻法思义作不作事。已作未作事。应作不应作事。此对治故。书释曰。今以义节论文。于此一障自为三节谓一事中障。二解中障。三业中障。便以疏解意。言作不作者。但作者书之。言作不作者书之言不作。未必恶不作而善作也。下二准之

疏。印玺亦是现量者。论中有印而无于玺。今以加玺故云亦是现量显现可见故。又治所取物不守护障。即是论释印字。如盐米等以印印之。则无强取

疏。三又善下医方明者。然瑜伽医方明有四。一病相善巧。二病因善巧。三于已生病永灭善巧。四已断病不复更生善巧。今文具之

疏。即四大不调众生毒相病障对治者。即本论文。从善疗下。疏以瑜伽四义解释。一即第三除断方便。二即第四断已不生故。涅槃云。世医所疗治虽差还复生。如来所治者毕竟不复发其疗治除断即是第三。其一善字即当第四。从颠至蛊下。辨初二义。先总指经。后于中下别属颠等。内四大下皆本论释。然颠狂干消正明病相。四大不调故沉重地病相。冷水病相。黄热火病相。风相多端。其颠狂二事。亦是病因。由颠狂故。应食不食。食不应食。应作不应作等。故生诸病。鬼魅蛊毒正是病因。因鬼魅等而生病故。亦是病相鬼等病故。从论经说咒药等者。疏会论经。今经无咒故论以药咒为能治。即是今经善方药摄。病因死因即是所治。以咒药力应死不死

疏。四文笔下工巧明者。瑜伽工巧有十二种。今略有六。一书算计度数印工业。而文笔赞咏但属书摄。其算数计度通其二明。前疏之中已配声明。故此不说。二音乐工业。言皆忧恼障对治者。即是本论。凡言对治皆是本论。弦竹娱耳故除忧恼。三营造工业。四营农工业。而言亦者。草树华果有两句故。布列宫苑即是营造。树之园圃即是营农

疏。此即不喜乐障治者。峻宇雕墙朱轩玉砌。居然悦情。况池塘生春草。园柳变鸣禽。洪波跃渊渔。清风吹落华。纵意林流间。欢爱弥日夕。岂能忧哉。五生成工业。能作能成故。言系闭障对治者。家有千金不死于市。何能闭哉。六占相工业。是所得报分过恶因障对治者。先举论。谓皆由下是疏释论。不知过去作业因感。便取外相为吉凶源。乃造恶业排凶招吉。安得可耶。今示因招使修德业。排凶招吉即为能治。五星者。东方岁星主春主木。西方太白主金主秋。南方荧惑主火主夏。北方辰星主水主冬。中央镇星以主于土。通主四季。星者散也。列位布散。汉书云。星者金之散气。与人相应。凡物之精上为列星也。言二十八宿者。谓角亢氐房心尾箕斗牛女虚危室壁奎娄胃昴毕觜参井鬼柳星张翼轸。广如大集四十中。经云。娑婆世界主大梵天王释提桓因四天王等。而白佛言。过去天仙分布安置诸宿辰曜。摄护国土养育众生。于四方中各有所主。东方七宿。一者角宿主于众鸟。二者亢宿主于出家求圣道者。三者氐宿主水出众生。四者房宿主行车求利。五者心宿主洲渚众生。六者尾宿。七者箕宿主于国师。南方七宿。一者井宿主于金师。二者鬼宿主于一切国王大臣。三者柳宿主雪山龙。四者星宿主巨富者。五者张宿主于盗贼。六者翼宿主于贵人。七者轸宿主须罗吒国。西方七宿。一者奎宿主行船人。二者娄宿主于商人。三者胃宿主婆楼迦国。四者昴宿主于水牛。五者毕宿主于一切众生。六者觜宿主鞞提诃国。七者参宿主于刹利。北方七宿。一者斗宿主尧部沙国。二者牛宿主刹利及安钵竭国。三者女宿主殃伽摩陀国。四者虚宿主般遮罗国。五者危宿主著华冠者。六者室宿主乾陀罗国输卢那国。及诸龙蛇蝮行之类。七者壁宿主乾闼婆善音乐者。大德婆伽婆。过去天仙如是布置四方诸宿。摄护国土养育众生。释曰。此皆西域之事。此方所主分野等。又有差殊。经文有之。略知去就未穷玄象。非我之愆。难胜圣人不习而利。然天垂象圣人则之。故系辞云。辞也者。各指其所之。易与天地准。故能弥纶天地之道。仰以观于天文。俯以察于地理。是故知幽明之故。原始反终。故知死生之说。释曰。其知幽明即中知人情。瑜伽之中余六工业者。一和合工业。二咒术工业。三商贾工业。四成就工业。五防邪工业。六事王工业。广如彼释

疏。杀生祀祠求梵福者。即智论百论皆说。外道杀马祀梵天祈生梵世。今以慈悲喜舍四无量心。能生梵天治其邪见

疏。五四无色定治妄修解脱者。外道以彼为涅槃故。今能入之。示其谬计。此经论中唯说世间为内明者。经明随顺世间智故

疏。上来所释等者。本论亦不全属五明。但有治障治染之别。瑜伽之中广显五明。与此相应故双用之

疏。又论与经有不次下。意拣古人。今疏以论就经之次。古人依论次第异经。刊定记中全写探玄。亦不对会二经之殊。况辨论释与经之异。恐寻论者。及见古疏怪其不同。故结示耳

疏。但于众生不为损恼事者。贤首品云。若见世界始成立。众生未有资身具。是时菩萨为工匠。为之示现种种业。不作逼恼众生物。但作利益世间事。即其义也。而论但云异障中无障故。余皆如疏释。疏三发起清净论经云怜愍众生故出者。出即今经咸悉开示耳。第二位果中。疏证智契如事为真金者。论云此地智光明真如事示现。如经诸佛子譬如真金等。释曰。证智为真金。如为所契之理。智为能契之事。事合于如故云如事。教智能显上之如事故如砗磲

疏。日月等光者。远公云。梵本唯以星光喻于此地。意云。六地方用月光喻。故理应合然余如前释五地竟



大方广佛华严经随疏演义钞卷第六十三

大方广佛华严经随疏演义钞卷第六十四

　　　　唐清凉山大华严寺沙门澄观述


第六现前地

疏。所以来者。来意有二。前约寄位及三学说。谓五寄声闻。六寄缘觉。从四地去皆属慧学。今亦对五以辩来意。慧与寄位名义相似。故合为一

疏。又四地下。第二意约断障证如。以辩来意。四五六地同是顺忍。染净相带故举四地。四地出世唯净。五地见染可随。此地能亡染净而言观察。约加行说故。瑜伽下引证。论文有三。一明五地之德证。上能随胜于四地。二而未能下。明无六地之德证。上不能破染净之慢见。然有二意。一不如实观无染净故。二又由下多生厌故。三为令下正对五地不能故。此能来

疏。十住论云。降魔事已者。生死涅槃即菩萨魔事。生死是凡夫行。涅槃是二乘行故。生公云。三界涂阻。二乘路险。五百由旬是菩萨恶道。甚难过矣。今超圣意亦越凡情。故能降之。又智论云。除诸法实相皆菩萨魔事。今证般若能契实相。故过魔事

疏。多修无相此约地初下。释上论文。疏摄论下文三。初引论。次此释下会释。后无性下引彼释论

疏。唯识名为下此文有三。初正释。二以观十平等故者。以经就论。三由斯下重引唯识明断二愚。疏本分下。即引本论正释。后执细染下。疏释论文会通唯识。疏第二正说。疏文有三。初总科。二亦初分下对前相摄。三今且依论下。正依论释。于中三。一对前料拣二释分名。三正释文。今初有三。初标胜相。二胜相云何者。疏假征起。三谓第四下释显胜相。以四五六地皆治慢故。是以对之。远公云。四五六地同是顺忍。行相广同所以对之。亦有理在。若尔前之三地同是信忍。何不通对。七八九地同是无生忍。为难亦然。故依治慢通对诸地。下言渐细则显前粗故。此三地后后细于前前。论文具示三慢。而粗细相隐。今当示之。四治三地。众生我等依世间起。此慢最粗。五治四地身净慢。依出世起。故知渐细。六治五慢。双就世间及出世起。故为更细。疏。众生我慢等者。准四地果中治有四慢。一离众生我著。谓离我人众生寿命。二离法我著。谓蕴界处。三离解法慢。经云执著论云我知。四离正受慢。经云出没。论云离我修我所修等。今此但云众生我慢解法慢者。以四中初二是本。后二是所起。本及所起各举初一以摄一故。略无法慢及正受慢。余如四地广说

疏。身净慢者。四地之中得出世智。修四念处名为身净

疏。所治既细下。出初分为胜。今以上例后。则不住行及彼果分二皆胜也

疏。染净慢者下。第二释分名。即当地能所治。于中三。初举所治。二辩能治。三通妨难。今初先正举染净。可知。后又十平等下解妨。先问后答。问有二句。展转而起下答当知

疏。但约净说下答。此上一句双答前二。一者上问云十平等法。何有染净。故今答云。前十平等但约净法。谓三世佛法及七净故。二者上问云。前五地初取十胜相。以随如道而为能治。如岂染净。故今答云亦约净如以破前十净。同一如故

疏。染相未亡对染说净亦名取净者。此通伏难。难云。前地观于净如。染慢许生何有净慢。故今答云。前所观如入观。则能出观随有犹见染相。染相既存。对染苦集。还生净相灭道之见。故有斯慢。虽有三重救难。染净之相皆存

疏。今以十染净平等而为能治者。第二能治。此之一治。诸难都寂。谓既染净平等则异前地十净平等。二者染净既等。不唯但能观于净如。则双通二三之两救也。又多修无相出观少故。便为能治。疏下观缘起下解妨。上引前难后。今引后难前。缘起逆顺同前四谛染净相。故答云。五地初能入俗悟空未深。无相般若悟空方深

疏。列中十句下

疏。文有二。先别释后料拣

疏。总云一切法者。经中有三。初一切法是平等。法体二无相是平等因。三平等是所成义。别中前七以无遣有。然其疏中解前七句。自有五意。一依论。总句是十二入。则别别句皆十二入。谓十二入体十。二入生等。二者通遣十二入。上三性之义初句遣遍计。故云此遣分别。分别古译遍计之名。次四染分净分俱遣依他。六七皆遗圆成。疏文自具三者。为破前地之慢。慢依四谛而起。初二遣苦故初云想。二云生者诸入苦果。次一遣集。以成是苦之因故。第四句遣灭。故云非灭惑方净。第五句遣道。故云谓道分别。六七亦遣灭。然四是灭惑名灭。六七即显灭理之灭。故皆云真如。四约进观。后位有十二缘观。前三遣染缘起体生即识等。七苦成即三烦恼二业故。次三遣净缘起。谓四遣无明灭行灭等。五遣能逆观之智六即所显真体。七双遣染净。染净平等故。五约五法。初一遣名及与妄想言分别故。次三遣相。染净皆相故。五遣正智无分别故。六七遣如如。以离取舍本来寂静故。然远公更有一意。谓约三空。初之一句遣分别想。即是空门。中间五句遣其名相。是无相门。末后一句遣取舍愿显无愿门。此与初地义同。初地以空门治分别。无相治相。无愿治取舍故。此非无理。疏以十句皆通三空。故不显之。但有五意耳。疏上之九句下。第二总相料拣。疏文有二。一明遣三会一。谓遣有遣无及俱有无会非有无之中道也。二又此不二则不坏有无下。重明第九成不坏义。能遣俱句及俱非句。即分为二初以不坏有无。成俱非义以遣俱句。后以不坏有无。成俱句义遣俱非句。今初先标不二。意云。若无有无将何不二。故涅槃云。若无一二云何说言非一非二。故不二义成于不坏。谓说空遣于有执下辩相。于中先明不坏以成俱非。此句明不坏空。而非相于空故空非空也。言说有为遣空迷者。此句明不坏有。而非存于有。故有非有也。故成俱非。次云有是不异空之有。空是不异有之空者。此二句显经不二成不坏义。次云无别空有而为二者。正遣俱也

疏。又既不二亦不坏有无下。第二明不坏有无。以成俱句遣俱非也。上二句标。从则不异无之有是不有之有下。二显相。此句将不二立有。次云不异有之无是不无之无者。将不异立无也。是为由不二故不坏。不坏则空有双存。结云则遣俱非。疏斯乃四句下。结叹。谓上遣四句。又借俱非以遣俱句。非立俱非。今将俱句以遣俱非。非立俱也。虽遣四句不坏四句。存泯无碍故。结云百非四句诸见皆绝。然远公但有初段。遣三会一。彼云。此与涅槃十一空大同。彼亦用前八以空遣有。第九一空以有遣无。第十空空有无俱遣。彼处大空就空实以论。亦是一理。十一空义至下当明

疏。第四辩行分齐。文中四。一略释经文。二彰忍数类。三会释经文。四彰忍差别

疏。仁王下。第二彰忍数类。仁王五忍历位但成十四。璎珞加一五忍之相。辩差别中当影出之

疏。今四五六皆得顺忍下。第三会释经文。由慢有粗细故。忍分三品。四地治众生我慢解法慢为粗。得下品忍。五地治身净慢次细。得中品忍此地治染净慢最细。得上品忍。故云治于细慢。故云明利。明无不鉴利无不破。然治由习增故。从下至上障由渐断故。从粗至细。言顺后无生者。顺忍有二义。一者顺法故。十忍品云。法有亦顺知。法无亦顺知。二者顺忍未证无生。随顺彼忍故。今约位说。前为后因正宜此释。由此地破相趣入真境故。顺上地无生忍

疏。然约实位下。四彰忍差别。疏文亦三。初总明实寄不同。二寄位何以下。假问征起。三谓若约空无我理下。辩差别相。于中有二。先明通相。后彰别相。前中通则初地明得。谓初地得无我。亦得名空平等理。亦可名为无生无我。即是空无生故。六地名空平等。亦可得名无生。无我空平等理。即是无生空无我故。七地已上得无生忍。亦可得名无我及空平等。以无生理即是无我及空平等。故名为通

疏。今不得者下。彰其别相。则非唯初地未得此忍。而此六地亦未得之。以约分别无我与空及无生理。三相异故。文中二。先总标二。一约空下释有四门。即分四别。第一门中正开前。约理通义初显无我。言破性显空者。若人若法皆无性故空。此则义当信忍。举初摄后故云初地

疏。今此地中破相趣寂名空平等者。岂唯无性相亦不存。故经文云无相无体故平等。非唯有相空相亦遣。方为真空平等理也。义当顺忍。举后摄前义该四五

疏。若约证实下。当无生忍。举初摄后义该八九。而言证实反望者。上之二义。但破空性相故。今已证实反望性相本来常寂何俟破。竟方说无我及空平等。言斯理转深者。则上空平等中。亦合言斯义渐深。文略无耳

疏。若约契本常寂下。即寂灭忍。举初该后。云十地后得。而言契本常寂者。前无生忍证实望相。则前所破与所证未同。今寂灭忍契所破常寂即所证故。故云最妙

疏。二就行分别等者。此约生起名生。七地顿起何名无生。以起行皆遍无可新起。故云无生耳

疏。三约空有者。亦是生起之生。不同前行随一行中有空有故。入观起空出观起有故。间起名生。七地常在观。而涉有不迷于空观空不碍于有。故称方便。更无出入之殊。故云无生

疏。四约修分别者。此约生熟之生。生涩名生纯熟名不生。七地犹有功用。故名生涩。八地无功任运而进。故云纯熟

疏。第二不住道行胜等者。先总科。后今初下别释。然总观心境。远公云。约初入心明不住道。从作是念下。就正住地明不住道。今但为标不取古释

疏。由前观察随顺得至不住道者。故论经云是菩萨如是观一切法随顺得至。论释云。得至不住道行胜故。今经略无随顺得至之言。而言如是观已意则合有故

疏。取论摄前释之

疏。今初三中下。且释能观三悲。疏文有三。初正释文。二彰次第。三义门料拣。初中以虽同一切智观下。释论正释胜字。若无大悲即同二乘。今有故胜。然一切智观者。即大品经以声闻名一切智。菩萨名道种智。如来为一切种智。此则横对大小因果。分此三别不同。谓佛为一切智观三世流转者。将下经意。释论不舍过去现在未来之言。其厌离有为即下论。观名依大悲为首立此观故。而以大悲下。正释胜义

疏。谓以道相智观下释论。即菩萨自智也。不唯但观三世。对上显胜。次遍了诸法下。当相辩胜。言了诸法者。若内若外有为无为无不知故。以此导下。明由智胜故悲成增上

疏。谓以一切种智下释论。即如来智也

疏。三悲为次下。第二彰次第

疏。据论现文下。第三义门料拣。于中有三。初明二护。二明二利。三明不住。而文分二。先别明初门。后三门通例。今初二护自有二义。一按论文。由上文大悲为首者。不舍过去现在未来。即是智义。大悲摄故即是悲义。悲护小乘智护烦恼。后二但言一切法中智清净故。一切种微细因缘集观。明唯约智。疏既三俱下。第二通例观即烦恼护凡悲即护小。二护即具二利。有智故不住生死。有悲故不住涅槃。故三义具矣

疏。前灭后生者。无明缘行。前缘已灭引起后故。若前不灭则堕常故。若后不生即是断故。无明缘行者。由前灭故后方得生。十二支皆然。自是一义释之

疏。言染生净灭者。无明缘行行缘识等。即是染生。无明灭故行灭者。斯为净灭。下引杂集名染净观。又次经云。由著我故世间生为生。不著我者则无生处名灭

疏。第二别明观相等者。疏文有三。初总显深广。二举经辩深。三依论科释。今初文三。初标举深旨。二引论略开。三融通无碍。今初疏云然缘起深义佛教所宗等者。自古诸德多云三教之宗。儒则宗于五常。道宗自然。佛宗因缘。然老子虽云道生一一生二二生三三生万物。似有因缘而非正因缘。言道生一者。道即虚无自然故。彼又云。人法地地法天。天法道道法自然。谓虚通曰道即自然而然。是则虽有因缘。亦成自然之义耳。佛法虽有无师智自然智。而是常住真理。要假缘显则亦因缘矣。故教说三世修因契果。非彼无因恶因故。楞伽经大慧白佛言。佛说常不思议。彼诸外道亦说常不思议。何以异耶。佛言彼诸外道无有常不思议。以无因故。我说常不思议有因。因于内证岂得同耶。是则真常亦因缘显。净名云。说法不有亦不无。以因缘故诸法生。法华亦云。诸佛两足尊知法常无性。佛种从缘起是故说一乘。下经云。一切诸法因缘为本。中论云。未曾有一法不从因缘生。是故一切法无不是空者。则真空中道亦因缘矣。若尔涅槃十六云。我观诸行悉皆无常。云何知耶。以因缘故。若一切法从缘生者。则知无常。是诸外道无有一法不从缘生。是故无常。则外道有因缘矣。释曰。此明外道在因缘内。执于缘相以为常住。是故破之言无常耳。今明教诠因缘妙理具常无常。岂得同耶。况复宗者。从多分说。所以因缘是所宗。尚不应致疑

疏。乘智阶差浅深多种者。乘谓三乘五乘。三乘观缘已如上说。五乘人天亦以戒善为因缘矣。智谓智慧如下所引。下智观者。得声闻菩提等。以大乘中既分因果故。智异小乘。言阶差者。复有二意。一则上结随乘智异。二如一菩提随观深浅。亦多阶级故云多种

疏。龙树云因缘有二等者。第二引证略开。即十二门论文云。谓水土人工时节谷子为因缘。而芽得生。乳及酵暖人工为缘而酪得生。泥团轮绳陶师等缘而器得成。皆外因缘也

疏。然外由内变下。第三融通无碍也。外诸器界。内识顿变增上之果。亦因自业故云内变。言本来相收者。内即是本外即是末。以唯心义。则内收外托境生心。则末亦收内。若以法性为本。法性融通缘起相由。则尘包大身毛容刹土。是故合为一大缘起也

疏。染净交彻义门非一下。当略示者。然瑜伽论云。缘起门云何。谓依八门缘起流转。一内识生门。二外缘成熟门。三有情世间生死门。四器世间成坏门。五食任持门。六自所作业增上势力受用随业所得爱非爱果门。七威势门。八清净门。释曰。然论不释义略可知。八清净即无明灭行灭等。七威势即势用。缘生无明缘行等。六自业所作即正是有支习气。五食任持。即四食不同随界通局。四器界可知。三有情拣外无情。二及外缘门如论说。一内识生。即名言习气。言下当略示者。非但门有其八义。亦无量散在经疏。随文释中及下释缘起竟处。总结十门之意。收十为五。乃至显四佛性融为大缘起等。义门既散。今且就内略示染净。一染缘起。二净缘起。三染净双融缘起。此三缘起各有四门。染中四者。一缘集一心门。二摄本从末门。三摄末归本门。四本末依持门。第二净缘起亦四门者。一本有门。二修生门。三本有即修生门。四修生即本有门。第三染净双融。亦四门者。一翻染显净门。二以净应染门。三会染即净门。四染尽净泯门。以此诸门。及该内外无尽事理。并合为一无障无碍法界大缘起也

疏。今经文内略显十重等者。第二举经显深。于中有二。先总科经文。文有十重以显无尽。后各有逆顺下。展转开显以辩难思

疏。古人兼取彼果等者。疏意不美此释。亦不言非。故举古人不言去取。若依染净逆顺成四十重。三观历之成百二十。斯理然也。疏论三观者下。第三依论科释。于中二。先依论立观。后以论会经。前中有六。一列名二。初但观二谛下释相。皆以前三悲会之。三初一下。同二乘下会同大品二智。四故涅槃云下。以涅槃证成。涅槃开于二乘教行不同故。二乘异大品。合其理果是一。故合二乘。义皆符此故得并引。五前约为物下。释通妨难。为有问言。经是三悲论为三观。岂得引前。以成今说故为此通。六融此三观下。融通显胜。言三观一心者。即同空假中也。一人顿修非约乘分。言甚深般若者。般若有二。一者是共。如云欲得声闻乘当学般若等。法华云。一切诸法皆悉空寂。无生无灭无大无小无漏无为。如是思惟不生喜乐即共般若。此名为浅。今悲智双运。理事齐观故。其所发即是不共。为甚深般若矣

疏。然论三观虽遍释经下。第二以论会经。于中有三。初标举。二别释三观开合。三二利分别。今初言与十门有开合者。如初观总束十门为三。则经开论合。而分第二一心所摄。前半为第一义。即经合论开。其第三观开初门。前半为染净分别观。后半属依止观。即经合论开。以八九二门为无始观。即经开论合

疏。初一切智观下。第二别释三观开合中。初观有二。先正明。后所以分三下出所以。今初言十中初门者。即有支相续门。二摄第二门中之半者。即摄归一心。前半经云。佛子此菩萨摩诃萨。复作是念。三界所有唯是一心是也。三摄余八门半者半即第二一心门中从如来于此分别演说下。及尽第十门

疏。第二大悲随顺观中亦二。先正明。后出所以。今初。一观众生愚痴颠倒者。谓痴迷性相倒执我所故。二余处求解脱者。即谓凡夫愚痴颠倒常应于阿赖耶识中。及阿陀那识中。求其解脱。乃于余处我我所中求解脱故。第二一心门明唯一心。可于中求心外无法

疏。三异道求解脱者。论云颠倒因此有四种。一冥性因。二自在因。三苦行因。四及无因。如次四门破之。一自业助成门明有支。各有二种。由业能生非由冥性。二不相舍离门。明以无明等为行等因。非由自在。三三道不断门。明业惑而为苦因。欲求脱苦当断业惑反修苦行。是起妄业计苦行。心即是烦恼。如是妄想宁是解脱因耶。四三际轮回门。谓既以前际二支是中际五支因。中际三支是后际二支因。何得言无因耶

疏。四求异解脱摄后四门者。谓不识真解脱求三界苦等为解脱故。名之求异。真解脱者。有四种相。一离一切苦相。二无为相。三远离染相。四出世间相。此四即涅槃乐常净我故下。四段破之。一切第七三苦集成。但有妄苦而无真乐。二即第八因缘生灭无有常德。三即第九生灭系缚。但是染缚无有净德。四即第十随顺无所有尽。以顺有故非是出世。故无我德也

疏。此之四门下。第二出四所以。亦拣四门之别相也

疏。第三一切相智观中一染净分别观者。谓计我缘生为染。无我缘灭为净。二依止观摄初门。后半及第二门者。谓初门有二。佛子从后佛子明迷真起妄缘相。次第半门明依第一义。以不知故即起诸缘是为染依第二门明见第一义。诸缘转灭便为净依。三方便观者。即第三自业助成门。谓因缘有支各有二业。为起后方便。若灭前前则后后不生。是解脱方便。四因缘相观。即第四不相舍离门。谓有支无作故。既由前前令后后不断。助成后后则后后无性。何有前前能作。后后即以无作为缘之相。五入谛观者。即第五三道不断门。三道苦集谛故。逆观即灭道故。六力无力信入依止观者。即第六三际轮回门。谓此三际为因义边名为有力。为果义边名为无力。若约三际。前际于现五有力。于当二无力。中际爱等于当有力。于现无力。以斯三际化彼凡夫。令信入依行。七增上慢非增上慢信入观者。即第七三苦集成门。不如实知微苦。我慢即增上慢。若知微苦非增上慢。不知令知名为信入。八无始观者。此有二意。一约俗说因缘为生灭之本。生死无际故因缘无始。二约真说。见法缘集无有本性可为依止。故名无始。摄八九门者。第八门因缘生灭。但一念缘生即是不生。故云无始。第九门随顺转故。而生非有本也。九种种观摄第十门者。即随顺无所有尽门。由随顺有故有欲色爱等之殊。故云种种

疏。然其三观俱通二利下。第三二利分别。三观为三。第三观中先总。后于中下别明。言次二利他者。即六力无力及七增上慢。皆令他信入故。言初二通染净者。初门名染净分别故。次门迷为染依悟为净依故

疏。列云一示染净相。二示染净依

疏。后三唯观染者。以第三方便观一染法之因。自业助成故。上文云亦解脱方便者。约逆观说。本明染法。言二染法之缘者。即第四因缘相。观前约业亲能生后。故说为因。今约助成不相舍离故。说为缘言。后一就染观过者。以入谛观。正约顺观但苦集故

疏。次二利他中等者。有力无力令凡信入。能所生义即增上慢非增上慢。令小信入。以微细行苦二乘不知故

疏。初真谛观者。上释无始。虽通二义约真为正故。后俗谛观者有种种故

疏。次正释文下。第三释文。于中有三。一总示释义。二指文分齐。三依论科释。今初云。并以三观释之。更无别理者。因古德总有四重。一直释经文。后方依论三观重释。不知直释名为何观。既别无观如何异论设有别观。又不出名。亦令论主释未尽理故。云但以三观释之更无别理

疏。经之十段下。第二指文分齐

疏。先依相谛下。第三依论科释。于中亦三。初依论正科。二此三若望十门下。总释三意。三今初成者下。正释经文。于中又三。初总出文意。二辩定所破。三方释文。初一可知

疏。此是正破我执习气者。第二辩定所破。即唯识第八释外难颂。难云。若无外缘云何有情生死相续。故有颂曰。由诸业习气二取习气俱。前异熟既尽。复生余异熟。释曰。下取意释熏习气分名为习气。即是种子诸业。习气即罪等三业。二取习气总有四种。一相见。二名色。三心及心所。四本末。第八异熟名之为本。六识异熟名之为末。业是增上缘。二取因缘互相助成。故生死流转。此第一师义。第二师云。生死相续由诸习气。然诸习气总有三种。下亦义引。一名言习气。二我执习气。三有支习气。有支习气谓招三界异熟业种。广如下明。名言习气前已频引。即下经云。于三界田中植心种子。言我执习气者下。具引论文。谓虚妄执我我所种子。我执有二。一俱生我执。即修所断我我所执。二分别我执。即见所断我我所执。随二我执所熏成种。令有情等自他差别。解云。然俱生我执通六七识。分别我执唯第六识。因我执故。相分之中亦熏五蕴种子。即名言熏习我执种子。令自他差别故。别立之故。有支我执皆增上缘。颂明二取习气即我执。名言取我我所。及取名言故皆名二取。释曰。今经破此我执。亦即俱舍颂说前后中际。为遣他愚惑。以三际愚俱愚我故。如下三际轮回中释瑜伽论中亦遣三际愚惑。于我与俱舍同。又云遣三际愚遣内无知。若遣非情无知即遣我所故。今破二我以显二空。疏文中二句下。第三正释经文。于中有三。初略释经文。二举论经会释。三引论反征。今初先正释。后此直顺下结成。今初言但是苦集者。世间受生即是妄苦。著我之心即是集因。言是灭道故者。若离此著即是道谛。则无生处即是灭谛

疏。论经言下。二举论经会释。于中四。一举论经。二以我执下。以唯识意释成论经。唯识云。随二我执所熏成种。令有情等自他差别。三故论云下。举本论自释。既言五道中所有生死。明是一一道中自他之身差别义耳。四若五道下。以业习气成上我执但令自他差别之义。谓业能令自他共有。若人若天苦乐六道。即有支习气。若我执习气亦二取摄。已如上辩

疏。又论主反征下。第三引论反征。释于中三。初总标。二别征释。三结成无我

疏。初征著我下。二别征释中二句。先征世间受生皆由著我。后征若离此著则无生处今初于中二。先标举。后若第一义下。举论牒释。然论但云若第一义中实有我相者。著我之心即是第一义智。不应世间受身处生

疏。有二释。一依百论纵夺势释。二依因明立量。以释前中数节论文。以为三段。兼疏有四。一初句按定。二次句纵立。三后句正征。四何以著我下。即疏举经反质结破。但观向引论文。自分主客云何结破。然有二意。一结成纵破。纵其有我已成过故。举经反成。二著我既世间生。明知著我之心非第一义智。所著之我非第一义。明理无我矣。即夺破其我

疏。此中应为立过下。第二依因明立量破

疏。文已具。然总意云。谓第一义我是有法。凡应同圣是宗法。以我是持自性法。有彼凡应同圣宗中法。法与有法和合为宗。因云以有第一义中实我智故。同喻如生尽圣人。上三支已具。凡应同圣。此句合结应云生尽圣人有实智。生尽圣人是圣人。凡夫既有实我智同彼圣人。是圣人而言生尽者。遮不定过。若但云圣人。恐有难云。为如须陀洹七反受生之圣人耶。为如罗汉我生已尽之圣耶。故定取后句。大乘顿悟八地已上即同罗汉。渐悟初地许其生尽。从凡既同圣例成一过。凡应同圣是杂乱过。今无圣人是断灭过

疏。次反征。后句下此第二反征若离此著则无生处。文中二。先标举。后又复下牒论解释。然论但云若第一义中实有我相者。若离著我则应常生世间。今疏亦有两重解释。文小异前而分为三。初以百论纵夺势释。二以因明立量以释。三举经双结反质以破。初中然准前论。亦应有三。而文稍略。兼疏为三。初按定所执。二若离此著我应常生世间。即以理正征。三以不称实下

疏。释论意。即同前第二反以纵立。而论含在前若离此著句中。谓第一义中实有于我以为真理。今离著我则不称理。同于凡夫违理妄执。斯则纵成

疏。此中应为下。第二立量。破应云。第一义中实我是有法。圣应同凡是宗法。因云以有无我迷理倒惑故。同喻云如诸凡夫。则三支已具。疏云此结成圣应同凡。即合结也。应云。凡夫有倒惑。凡夫是凡夫。圣人有倒惑同彼凡夫。是凡夫成杂乱过。次云圣既同凡下。例结一过成断灭过

疏。是以经云下。第三举经双结反质以破。言双结者。双结百论因明。结百论者。谓纵其有我圣应同凡为纵破。今离我不生明定无我。即是夺破。若结因明立量。但是纵成其过。是他比量今举经无我。则彼量不成。谓离我既不受生。则知第一义中定无有我。安有我智。故疏结云反显妄情定是过也

疏。二过既成下。结成无我可知

疏。第二倒惑起缘。即论明答下分四。一释答。二就文分三下总科。三今初然十二下。以义收束。四且依十二下正释经文。三中瑜伽对法。皆同为四。今依唯识第八。论文未尽下疏具之。然能所引皆在因中。能生所生因果对说故。唯识第八明十五依处。建立十因中。三习气依处。谓内外种未成熟位。即依此处立牵引因。谓能牵引远自果故。今取起种但名能引。其能所生即彼论云。四有润种子依处。谓内外种已成熟位。即依此处立生起因。谓能生起近自果故。正当今文。爱取有三是已润故

疏。此约二世下。会通经论。若准唯识。三世小乘。今案下经具明二义。言生引互通者。无明行中有爱取有。爱取有中有无明行识等五果。即生老死俱是果位。并如下说。言且依十二者。以此经中次第行列故。又欲总收二世三世故。然就经文且合分五。一无明。二行。三识。四名色。五合辩余支

疏。初至有无是无明支下。此段有五。一科经。二无智是痴。下略释。故论云。此示无明有爱。是二有支根本故。有爱即三有之爱也。亦同涅槃生死本际凡有二种。一者无明。二者有爱。是二中间即有生老病死。三然依三世下。通难释成。应有难云既举二支为有支本。那得上判唯属无明故。为此通。初依三世。即俱舍云宿惑。谓无明则过去。若无明若爱皆名无明。二依二世即唯识文诸惑皆能发业。岂无爱耶。四唯取能发下。正出其体。即唯识初能引后。彼论具云。此中无明唯取能发正感后世善恶业者。即彼所发乃名为行。由此一切顺现受业。别助当业皆非行支。释曰。即彼已下出行支体。下文方用故。引此无明体是见道全修道一分。五希常为有下。以论释经。论云。是中无智至有无者。希求常断余文疏释。疏初云不正思惟是行俱无明者。此有二意。一者为无明支通诸烦恼。已如前明。今取正起行时迷于行过。即行俱无明。非前发业无明支摄

疏。涅槃说此为无明因亦无明摄者。第二意为无明支。要与行俱独头起者。非无明支。则此一句犹是无明。故下疏云蹑前起后。论经但云恒随邪念妄行邪道。邪念即是无明异名。故论云恒随邪念。示无明因。远公释云。明行用无明为因。言涅槃说者。即三十七经。南经三十三迦叶菩萨品。因说无明是一切诸漏根本。迦叶菩萨言。世尊如来昔于十二部经说言不善思惟因缘生于贪欲嗔痴。今何因缘乃说无明。佛言善男子。如是二法互为因果。互相增长不善思惟生于无明。无明因缘生不善思惟。善男子其能生长诸烦恼者。皆悉名为烦恼因缘。亲近如是烦恼因缘。名为无明不善思惟。释曰。既互相生故即无明。瑜伽亦云。问若说无明。以不如理作意为因。何因缘故。于缘起教中不先说耶。答彼唯是不断因。非杂染因故。所以者何。非不愚者起此作意。依杂染因说缘起教。无明自性是染污法。不如理作意自性非染污故。彼不能染污无明。然由无明力所染污。又生杂染业。烦恼力之所熏发。业之初因。谓初缘起是故不说不如理作意。释曰。若瑜伽意。则前凡夫无智是起业无明不善思惟。非无明体不立为支。今明能生无明。亦无明摄。瑜伽克体。此经从通言蹑前起后因果互举者。此中正明行支。即无明缘行故云蹑前起后。即举其因。前正说起业无明。即举其果。故云互举。若准涅槃。无明能生不善思惟。则知无明亦有因义。正为支体不可说因耳

疏。次句就人彰过

疏。文有四。一释经。二故初地下引证。既言颠倒相应。即是求有迷三界苦。谓为乐故。三反示菩萨胜义即是论释。四谓菩萨下。是疏释论。即唯识诸门分别中。第六有漏无漏门。谓有支皆是有漏。无漏非有支故。菩萨胜义即是无漏。亦是第十一学无学分别门故。彼论云。一切皆唯非学无学圣人者。所起有漏善业明为缘故。违有支故。非有支摄。由此应知圣必不造感后有业。于后苦果不迷求故。故今疏文用彼论意。体虚不真故名妄行。菩萨善知故不名妄

疏。若行涅槃下。是疏释论

疏。以三业相应思造三行故者。总出业体。亦即唯识第八三性分别门。大乘三业皆思为体。动身之思名为身业。发语之思名为语业。思之当体即是意业三行。即经中三句。皆通三业则通色非色位。谓由下显三业相。然愚略有二。一迷异熟义愚。二迷真实义愚。初愚谓迷当报。不知善恶感当苦乐。故于现在恣情造恶。谓杀生等有三品故。成三涂因。如一地说。言及人天别报苦业者。五戒及下品十善。是人总报之业。前曾损他感诸根缺等。即是别报。曾决罚他亦招此报等。故为苦业。从然别必兼总下。释感别报。非属行支义故。唯识亦云。由此一切顺现受业。别助当业。皆非行支。以无明支于发业中。有能通发总别报者。有能但发总报之者。亦有但发别报之者。唯取初二。为无明支之所发起行支所摄。第三非是行支所摄故。疏拣云唯感别报非行支故

疏。由迷真实义愚者。即第二愚。三界苦果业惑是集。即道理胜义故名真实。今谓苦为乐迷业是集。故起福行。八禅净业亦是此愚

疏。次于下明识支。疏文有二。先附经略释。后即是所引下引证广释。于中三。一举他教。二会今经。三申今论。初中引二论一经。明所引宽狭。初引唯识。但取识种于中分四。一总明五种是所引支。二约为异熟下。别示五相。既云此五起无前后故不依次。而论具云。此中识种谓本识因。除后三因。余因皆是名色种摄。后之三因如名次第。即后三种。释曰。三因即六处触受

疏。已别配识支。即是第八识种。望当异熟亲因缘故。三因位难知下释通妨难。谓有难言。既无前后。何以先识后触受耶。故为此通。四五不离心下。会释经文。既有五种。何以但名植心种子故为此释。而有二意。一约总别云不离心。二约隐显兼会今疏。但名此段为识支故。识等五支皆通因果。识则显因隐果。四则显果隐因。后果但说生名色芽。不说识故

疏。然唯识论下。第二会通集论。欲显不同。故举集论识通能所引。是彼所立正取业种。是出所以。以行熏心招当果识。故为识支。若尔识种何收故云名色名色宽故

疏。缘起经说下。三会缘起经。于中三。初总举二业种识种下正辩所立。由业熏识招于当识故。以二种名为识支。业种能引识种所引。共为识支。三识种但是名色所依者。出彼难意结弹集论。言但是所依非名色体。依根本识。方说余识有羯剌蓝故。为果既尔为因亦然

疏。今经意同缘起经说下。第二会今经。故双举行识出同之文。既言于诸行中植心种子。义当识支明通取二。疏论云此中下。第三申今论释。显心偏得种名。亦显此是因缘之义

疏。次有漏有取下。疏文有三。初总显文意。二如初地下引证。彼经云。欲流有流无明流见流。起心意识种子。三有漏是爱下。别释经文。既举爱取种。未润时但名所引。爱取润竟故名能生

疏。复起下辩名色支。疏中二。先释总句。后所谓下释别句。总中言现行名等皆生老死者。等取五果。谓识名色六入触受。此五从初结生。直至于受诸增长位。总名为生。诸衰变位名之为老。蕴坏为死。不离此五。依三世说。现在五果即是过去生老死也

疏。二为显前来下。此明二世一时。而辩能生所生支。于中有六。一略标举。二引论证成。三会通异解。四结成正义。五傍摄异门。六依文正释。今初有三。初标十因生于二果。二名色居初下通妨。谓有问言。若生二果应云生生老死。何言生名色芽。答云。为欲显于当来二果差别之相。次第说五故。识在于种故名色居初耳。三谓由前心等下。就经略辩下。别当具。疏故唯识下。第二引论证成。论文具云三能生支。谓爱取有近生当来生老死故。谓缘迷内异熟果愚。发生能招后有诸业。为缘引发亲生当来生老死位五果种已(即指前也)复迷于外增上果愚(覆业无明也)缘境界受发起贪爱(即是爱支)缘爱复生欲等四取(即取支也)爱取合润能引业种及所引因(即五果种)转名为有。俱能近有后有果故。今疏略引。但取合润成有义耳

疏。瑜伽第十下。第三会通异解总有二文。皆唯识论暗通瑜伽。今显所引论名及次第耳。初唯说业种者。意云因是善恶果是无记。名异熟果。识等五种虽正为因能生。无力正生果故。不得名有。故瑜伽次问云。何故不说自体为自体缘耶。答由彼自体。若不得余缘。于自体杂染不能增长。亦不损减是故不说。即斯意也。言如后段说者。后段经云取所起有漏业为有是也

疏。三十八中下。即第二意唯取五种。意取因缘拣去业种增上缘故

疏。实则总有八支下。第四结成正义。业种为一识等为五。则所润有六是有支体。爱取令润如水入芽能所合论故言有八。合八为有有无别体。故云假有。即唯识论诸门分别中假实分别论云十二有支九实三假。一已润六支合名有故。二即生死。三相位别立生死故。今当其一

疏。若以十二下。第五傍摄异门。谓今世十因所依。即前世之二果故成十二。然生老死离识等五虽无别体。增长衰变相有异故。是假有故。故成十二。今文中无故云傍摄

疏。且约有支文有六缘下。第六依文正解。上二句标。由上开二义。今废识生名色。但取有生于生故云且约有支

疏。一业为田下。别释即是行种者。现行之业当念即谢。熏识为种是所润故。望所生果但为增上缘者。如田无种不能生故。疏二识为种者。此识为种以识等五未至现行。即名言种望于后世生死之果。是因缘故。故云亲因。此即自体缘起也。次如世下双喻上二。若无业因识不成种故。感苦乐唯善恶业。是故识种三习气中唯是名言非有支故

疏。无明暗覆等者。释此一句分四。一举论释。二此则下释论意。三举例。四引他论。二中言等能发起者。即俱舍论等起之义。论云等起有二种因及缘刹那。如次第应知。名转名随转。释曰。初句标表无表色。等起有二种。次句分别。一因等起。二缘等起。发业前心名因等起。在先为因故。与业俱心名缘。刹那等起同刹那时故。下句立名。因等起心名转。转名为起。将作业时能引发故。刹那等起名为随转。谓随业转正作业时不相离故。解曰。今取业前无明即因等起也。故远为助

疏。亦是举于前下。三引例。释即依三世为例。前世无明既具一切烦恼。今现在爱取之中。亦具诸惑故

疏。准唯识下四引他论。此之无明亦是能润爱取所摄。前是发业无明。此是覆业无明故不同也。即迷外增上果愚者。出爱支中无明之相。亦唯识文如前已引。次又诸烦恼下。亦唯识文为成前义。又亦不局迷外增上故。唯识云。一切烦恼皆能润业。而润业位爱取力胜耳。次云。以约十因同一世者。十因同世必是生报之业。能发能润一处俱故。若远公意无明有四。一迷理无明。义通终始。二发业无明。在于行前。三覆业无明。此在行后识前。四受生无明与识同时。或在识后。望过去种子心识在于识后。望能生识与识同时。今是受生无明

疏。论主指常求有无之爱。即是举例者故。论云常求有无爱水润故。明是指前。今云即是举例者。此中之爱不异无明支中爱故。亦即是前标中有漏者。前云有漏是爱有。取是取故。是此中爱支。次云以前有爱无明摄者。彼是无明中爱。即发业爱耳。今是润业之爱。故不同也

疏。要数溉灌方生有芽者。故唯识云。于润业位爱力偏增。说爱如水能沃润故。要数溉灌方生有芽。且依初后分爱取二。谓爱初名爱爱后名取

疏。我语等取为我慢故者。即上论云缘爱后生故等四取。释曰。谓一欲取。二见取。三戒取。四我语取。今顺经中。我慢之言先举我语。以等余三。言欲取者。谓取五妙欲境故。瑜伽云。欲取云何。谓于诸欲所生贪欲。见取云何。谓除萨迦耶见。于所余见所有贪欲。戒禁取云何。谓于邪愿所有贪欲。我语取云何。谓于萨迦耶见所有贪欲。有人释云。戒谓恶戒禁谓狗牛等禁。我语谓内识依之说我故。有余师说。我见我慢名为我语。云何此二独名我语。由此二种说有我故。我非有故。说名我语。如契经说。苾刍当知。愚昧无闻于异生类随假言说。起于我执。于中无我及与我所(云云)瑜伽云。欲取唯生欲界苦果。余三通生三界苦果

疏。六见网下疏文有二。先出见网之体。后令无漏下。出见网名意。网即是喻。已下种子复加土覆。恐有虫鸟。罗之以网则禽兽不能侵。今此已下生死之种。更罗见网则无漏鸟兽不能侵损。决定受生故

疏。论总释云者。以论才释无明覆蔽故。常求有无爱水润故。竟便云如是住如是生心故。疏以此二句总显生名色芽。谓识为能住种业为所住地。爱取无明是住因缘故。云由无明爱令上识种安住业地。此释如是住。下云名色心生者。释如是生心。名色为所生心。上皆为能生。疏。却释我慢等者。言却释者。经有六句。方释前四慢。见未释便即总释。释总已竟更释慢见。故云却释。谓我是下。疏释论文。论次释见网等者。此中论文。具云我生不生如是等种种见网。余是疏释

疏。如初地下引证。意云。初地从无明下有九句。经皆名邪见。今上六句。经文无明业识皆名见网

疏。然上诸句下。释生名色芽中三。初结前生后。即是所生下。二立理合云生识故。引俱舍意识正结生蕴故。三今以前下。出称名色所以。所以有二。一约隐显故。二名色与识不相离故。前中亦二。一正明隐显。二出所以。今初五种但显心种。五现但显后四。五种得名望于五果。岂得五果而无识耶。故云略其总报。总报即第八识。大乘第八是识支体。余之七识名色支摄。故依于第八故云所依

疏。欲显识生下。第二出隐显所以。所以有二。一欲显识缘名色故。若种现皆五。则识缘名色不成。二复欲显下显通种现。通种异小。通现异于唯识之义

疏。然名色下。第二名色与识不相离故。如二束芦。先正明后故初地下引证。总引三文。一引前经但云苦芽不局名色。二引论释既名色共阿赖耶生。则知名色依现行识。三即此后文下。引后文证次下当释。以此三文。即知此中具于二支隐于识支显名色耳

疏。次名色增长下。疏文有二。先总指。后然此一段下。出指所以。以此段中未欲显相故

疏。下句拣邪因者。以我为因是邪因故。此卫世意。彼以神我为作者故。若僧佉师。则以冥性而为作者。我是知者而非作者



大方广佛华严经随疏演义钞卷第六十四

大方广佛华严经随疏演义钞卷第六十五

　　　　唐清凉山大华严寺沙门澄观述


疏。第三迷真起妄下。文前有五。一标章。二论云下。论主假设外征。谓当相下疏释论。三故经意下。以经之意答论假征。四然成答相三下。征二别相。五略有五异下。答显包含。于中先别明。后有斯五下总结。前中第一约所迷有异。前迷无我即迷真空。此迷真实智即是妙有。以有文云不了第一义故。二约起次不同可知。三约世有通局。言义取亦通五世者。后段当明。言此唯三世者。此句标也。以名色等唯约现故者。出所以也。前段名色等。五就种为义。则是二世。后列五果皆约现行。即果酬昔因。依于果上复起爱取招后生死。则有三世。今此段中既唯约现故但有三。义取亦通一世者。至下当知。疏。四前文欲明三世并备者。第四约缘有隐显。言于无明中。下出备相也。无明在于过去说有爱取。则备三惑矣。行即是有未润名行。润即有故二业必依七苦别说为五。总说为二故。此明过去备十二矣。但举经文。无明之中说有爱取。例余必有。言于现在中说无明故者。明现在之中具十二也。现在爱取之内。既有无明则三惑具矣。则所润有行。已同过去有于二支无明行也。现在八支居然可知。增长衰变亦具生老死矣

疏。五前为答难者。五约答相差别及取下结并可知

疏。文中亦二下释文。然下释名多依俱舍。俱舍与涅槃二十七义。则全同。小有别处。至文当知。初无明支。疏文有三。初辩得名。意明次第。二会论经。三出无明体相。今初辩名。然十二下通难。何于无明偏受迷称。后而无明下。答显可知。言意明次第者。故瑜伽问云。何因缘故无明等支作如是次第。答诸愚痴者。要先愚于所应知事。次即于彼发起邪行等。此无明约人迷理横从空起

疏。论经云下第二会论经。以上云实义空。则是以真空为第一义。准论经意。乃是四谛为第一义。即四重胜义中道理胜义故。次引对法证成论经亦顺涅槃我昔与汝等不识四真谛。是故久流转生死大苦海故。瑜伽中广说无明历一切法。谓若内若外若业若果。佛法僧等皆是无明。今略举四谛。则无所不摄

疏。别有暗法名为无明下。三出无明体相。于中先正出体。别有一法是明所治。后非但下拣滥。此拣二义。即二师解。谓一师云无明者。谓体非明。此即遮诠如非有非无。法体非是有无故。第二师云应谓明无此但无彼明处即名无明。故今拣之。非是明无而已。理则尽矣。犹恐难见具引论释。俱舍第十论云。无明何义(问也)。谓体非明(即第一师非前智明)。若尔无明应是眼等。释曰难也。眼等五根亦非智明故。论云。既尔此义应是无智明也。释曰。此第二释谓明无之处。即名无明。论云。若尔无明体应非有。释曰难也。若是明无之处名无明者。无是无他。体应非有。论云为明有体(拣第二义)。义不滥余(拣第一义)。颂曰。明所治无明如非亲实等。释曰。上句明有实体。谓此无明不了四谛。明所对治名曰无明。与明相违方名无明。非是离明之外皆是无明。故不同第一。亦非明无之处名为无明。不同第二。下句举前释成。论云。如诸亲友所治怨敌。亲友相违名非亲友。非异亲友非亲友无。释曰。此以怨喻无明。亲友喻明。非亲友者。即是怨家怨有体矣。言非异亲友者。非异亲友之外余人皆名非亲友也。此喻无明不滥眼等。言非亲友无者。非无父母朋友即名非亲友也。此喻无明非无体也。言实等者。以上非字贯下实等。亦如非实者。谛语名实。此所对治虚诳言论名为非实。非异于实皆名非实(如杀生等)。亦非实无名为非实(此明非实有体)。等取非法非义非事。如不善法名为非法。不善义名为非义。不善事名为非事。此与善法等相违名非法等。皆明有体非无故。论结云如是无明别有实体。是明所治非异非无释曰。非异拣初义。非无拣第二。无明若无有体。何能与行为缘。经说无明能染于慧。令不清净明有体也。余如彼说

疏。二所作业果是行支者。于中四。一正释经。二而论下引论释。三此出下。疏释论。以名色通为生死之体。以无明等是行蕴等各别法故各自有体。今行该通故取通体。以为其体四远公下举古释义无所违。但引婆沙。名色缘识。此名色在因中。识缘名色是六处别名。则似名色与识有前后义。大乘亦有互相缘义。义则不然。因果之中皆二互相缘。此是因中互为缘义。如下当说疏。三行依止下。识支初举论。二彼即是行下释论。言由行熏心等者。行谓罪等三业。唯识云。此虽才起无间即灭。无义能招当异熟果。而熏本识起自功能。即此功能说为习气。是业气分熏习所成。拣当现业故云习气。如是熏习展转相续。至成熟时招异熟果。此显当果胜增上缘。释曰。但观所引及下。瑜伽疏文可知

疏。四与识下名色支。疏文有三。初正释经。二引异释。三举论释共。今初言四蕴者。谓色受想行。则色蕴为色。三蕴为名。何以无识。故次释云识蕴已属所依识支故。上且顺经

疏。若言四蕴下。第二引异释。先引唯识。即第三论引经证有第八识。下文当具引论文言所依现行之识亦唯赖耶者。以非色四蕴为名。则名色支之中。已有识竟。故唯识云。眼等转识摄在名中。此识若无说谁为识。释曰。故以第八为识支也。恐有救云。名中识蕴是眼等五识支。即是第六识故。故次论云。亦不可说名中识蕴谓五识身识谓第六。羯逻蓝时无五识故。释曰。大小共许。初七日内无五识故。故我大乘。以第七识为名中识。俱舍亦云名谓非色即是四蕴。然其识蕴意在第六。又俱舍说。唯约位说在于识后。不说与识同时互依。上云羯逻蓝等者。此云杂秽。父母不净为杂深可厌患。为秽而言等者。此上初位等余四位故。俱舍总云最初羯逻蓝。此云薄酪。二云。次生頞部昙。此云胞也。三从此生闭尸。此云软肉。四闭尸生健南。此云坚肉。五次钵罗奢佉。此云支节。此之五位皆名色支。此第五位亦六处摄。下有三句皆六处支。偈云后发毛爪等。及色根诸相渐次而转增。皆第五位摄。若取一生皆名色摄。即六处触受皆属名色。故复云等

疏。瑜伽云下后引瑜伽。俱有依根已见问明品。即眼等色根与识同时。名为俱有。意取五色根。等无间依者。要前念灭。引生后念故。此即瑜伽约三际出因缘体文。然此段论文数处引用。今当具引。彼论云。云何缘起体(此问也)答略说由三种相建立缘起。谓从前际中际生。从中际后际生。中际生已。若趣流转。若趣清净究竟。云何从前际中际生。中际生已后趣流转。谓如有一不了前际无明所摄。无明为缘。于福非福及与不动身语意业。若作若增长。由此随业识乃至命终流转不绝。能为后有相续识因。此识将生果时。由外贪爱正现在前。以为助伴。从彼前际既舍命已。于现在世自体得生。在母胎中以因识为缘。相续果识。前后次第而生。乃至羯逻蓝等位差别而转。在母胎中相续果识。与名色俱。乃至衰老渐渐增长。尔时感生受业名色与异熟果。又异熟识即依名色而转。由必依托六处转故。是故经言名色缘识。俱有依根曰色。等无间依根曰名。随其所应为六识所依。依止彼故乃至命终。诸识流转。又五色根若根所依大种。若根处所。若彼能生大种曰色。所余曰名。由识执受诸根随相续故。方得流转。故此二种依止于识相续不断。由此道理。于现在识缘名色。名色缘识。犹如束芦。乃至命终相依而转。如是名为从前际中际诸行缘起生。中际生已流转不绝。当知。此中依胎生者(云云)云何从中际后际诸行缘起生。谓中际已生补特伽罗。受二种先业果。谓受内异熟果。及境界所生外增上果。此补特伽罗或闻非正法故。或先惯习故。于二果愚。由愚内异熟果故。于后有生苦。不如实知。由迷后有。后际无明增上力故。如前诸行若作若增长。由此新所作业故。说此识名随业识。即现法中说无明为缘故行生。行为缘故识生。此识于现法中名曰因识能摄受后生果识故。释曰。此上一段论文三节

疏。要一出名色支体。二亦证名色与识互依。三证二世立三际义。下文略指应寻此文。即四七日来者。示其分齐

疏。论云名色与识共生故下。三举论释共。然不示名色之相。直说共生之义。然论两句相续云名色与识共生故。识名色递相依故。今疏离而释之。则前句正释共义。初地经云名色共阿赖耶识生故

疏。又云识下出共所以。云释前共义。即上所引瑜伽之意。亦同唯识第三。证有第八之文。论云又契经说。识缘名色名色缘识。如是二法展转相依。譬如束芦俱时而转。若无此识赖耶自体不应有故。谓彼经中自作是释。名谓非色四蕴。色谓羯逻蓝等。此二与识相依而住。如二束芦更互为缘。恒俱时转不相舍离。眼等五识。摄在名中。此识若无说谁为识等。释曰。上引论文有三节。初正证相依义。二谓彼经中下。即前证四蕴名故。上云下即当引论。三眼等五下。前已引竟。一段义周故。复重引言如束芦者。如立二束之芦。二头相依方得安立。去东西倒去西东倒。名色与识互依。其义亦然。下第五门亦有此喻

疏。故上答文下。引上为证苦果总为名色。明知名色必共识俱也。然上诸文已显体相。未知何独此二相依。故瑜伽问云。已说一切支非更互为缘。何故建立名色与识互为缘耶。答识于现法中。用名色为缘故。名色复于后法中用识为缘故。所以者何。以于母腹中有相续时。说互为缘故。由识为缘。于母腹中诸精血等名色所摄受和合共成羯逻蓝性。即此名色为缘。复令彼识于此得住。释曰。二义中前标即现果名色与因识为缘。令识得住即名色缘识义故。上行支亦以名色为体。名色总故。后义正辩入胎互为缘义。即今文所用已知互为缘相。四蕴何独皆称为名。第一师云。在胎蒙昧未辩苦乐。微有名而已。此依分位。六处之前识支之后可尔。既二相依从生至死。皆名色摄何得称名。俱舍论云。名唯行摄。何四皆名。总有四释。四蕴称名之义。一师云。随所立名根境势力于义转变。故说为名。问云何随名势力转变。答谓随种种势共立名。于彼彼义转变诠表。即如牛马色味等名。问此复何缘标以名称。答于彼彼境转变而缘。解云。已上论文此师意者。如今时名。随于古昔名之势力。得于义转变诠表。或诠此境或诠彼境。诠彼彼境名为转变。名既如此四蕴亦然。谓受等四蕴随根境势力。于境转变而缘。转变如名。故标名称。言转变缘者。谓缘此缘彼名转变缘也。第二师云。又随类名。此解意者。谓一切法不通二类。一者色类。二非色类。四蕴与名同非色类。以似名故。四蕴为名。第三师云。随名显故。此解意者。谓色法粗著不须名显如眼见也。四蕴微细要须名显。必藉名故。故标名称也。第四师云。有余师说。四无色蕴。舍此身已转趣余生。转变如名故标名称。解云。此师约舍身名转变。初师据缘境名转变。转变虽同二释别也。释曰。上皆俱舍论疏不断得失。若取易知第二三师理易分明任情去取

疏。五六处支于中有三。初正释。二解妨。三总结分位。初中名增成意处者。四蕴为名之时。未分识相。今意识明了故名为增。故上唯识云在名中时但有第七。今发第六故名意处。此增增明色。增增多云成余五。为坚肉时未分五根。但名一色。今色根渐具故开为五。俱舍下引证。生眼等后三和前也

疏。前段为明下。二解妨。谓有问言。前段经云名色增长生五根。今何得言名色增长为六处耶。故为此通。意根本有即是七识故。云生五根。今但意增云成六处。明意非新生故。疏俱舍第十一下。第三总结分位。通结前三。小乘识支初托胎时识明显故。羯逻蓝等五位皆名色支。即从第五位至未出胎。皆六处摄。以第五位经时长故。余如前辩

疏。六触谓触对者。即根境识三和所生。能有触对故名为触。俱舍颂云触六三和生触。虽是一据识分六。小乘有难云。五识根境许同时起。可得三和。意根过去识居现在法或未来。何得三和。彼有二释。一云意法为因发识为果。即三和义。二云意法识三同一触果。即三和义。上之二释不约同世。而说三和。若大乘宗。七为意根俱得同世。然萨婆多离三和外别有触法。是心所法。若经部师三和即触。正顺今文。然此六触摄之为二。前五名为触对。意触名增语触。触虽无对所依眼等是有对故。依主受名。增语是名名能诠表增胜于语。眼等五识唯缘青等不缘青名。意识能缘青等亦缘于名。从境立名名增语触

疏。虽有三和下即俱舍意。颂云于三受因异未了知名触。三受因者。谓三受境境能生受。故名为因。即出胎后三两岁来即未了三。故不名受

疏。七受支俱舍云。在淫爱前受。谓五六岁去至十四五来。已了三受因差别相。未起淫爱但名为受。涅槃云。染著一爱名之为受。谓衣食爱。俱舍颂云。从此生六受。五触身余心。谓于六触生于六受。谓眼触为缘所生诸受等。六中前五名为身受。依色根故。色根聚集即名为身。身之受故。意触所生名为心受。心之受故领纳于触。已如前释

疏。此前四支下。总结行相。若小乘说约位明支。五皆现行。今就大乘识支通种故四现行

疏。八爱支。俱舍云。贪资具淫爱。谓十五六后。贪妙资具淫爱。现行未广追求。但名为爱。然疏云乐等缠绵希求者。等字等余二受。缠绵约乐受。希求通二故。俱舍云。从此三受引生三爱。谓由苦逼有于乐受。发生欲爱。或有于乐非苦非乐受发生色爱。或有唯于非苦非乐受生无色爱

疏。即是中下品贪下。皆唯识论文

疏。九取支俱舍云。遍驰求名取。取谓贪也。年既长大贪五欲境。四方驰求不惮劳倦。爱取别者。初起名爱。相续转盛别立取名。从虽摄余惑下。即唯识论文。正是彼论会此经文

疏。然上二支通现及种者。爱支初起即是现行。当念即能熏识成种。依此爱种而生于取。取即现行。是故经云爱增为取下会四缘中。爱望于取有因缘者。以爱种子增成于取。取即爱种之现行故。故同一贪初心为爱。转盛名取。即此爱种便是取种。是故二支皆通种现。疏十有支者。俱舍云。有谓正能造牵当有果业。由驰求故。积集能牵当有果业。业名为有。若言有当果故。此则有者。但是有无之义。若言当有之果。则有是三有故。唯识云。俱能近有后有果故。则有有二义。一者能有彼果。二者当有今能有彼因从果称故。业名有。然唯识论。虽约二世有义不殊

疏。此约三世者。对前拣滥在文可知

疏。十一生支。言约增上缘云从业起者。以经云从业起蕴名生故。业是善恶生是无记异熟果故。若约因缘。从二取种亲生于生。义如前说。疏始从中有下。彰其分齐。亦唯识文。言从中有者。中有阴灭后有阴生故。未衰变者。四十已来。若俱舍云结当有名生。从此舍命正结当有。此位五蕴总名为生。当来生支即如今识。当来生显立以生名。此与涅槃一无有二故。云现在识名生。现在名色六处触受名为老死。据此经论生支位。局唯初托胎名色位。后皆属老死。不同唯识

疏。十二老死支。疏文有三。初正释文。第二示体。第三解妨。今初即诸衰变位者。亦唯识文。四十已后容颜渐衰。即属于老。若俱舍云至当受老死。义如生支中说

疏。故上二支体通五蕴。唯是现行者。第二示体。然上引俱舍。彼约分位缘起。一一支下皆有彼位。五蕴及无明显故。立无明名等言。则十二支皆具五蕴。今从增胜有具不具故。结此二具五蕴也。余不结者。随本支体而为蕴摄。种现亦然。虽是于苦不同上识。通于种现

疏。欲令生厌下。第三通妨。略有三妨。一云未来生死即现识等。何以现在立五。未来立二。俱舍通此。但云略果及略因。由中可比二。现在五果未来说二。故云略果。现在二惑过去说一无明。故云略因。由中已广故。初后略比二可知。过此更说便为无用。上即论意。若尔何不初后目所不睹。广说因果可比于中。是故应言。示迷本际因合一惑现所起惑。明示始终。令其不行当相辩差别。示五位当果令厌。合为老死。然唯识论。虽约二世亦有此问。论云。何缘所生但立生死。所引别立识等五支。答云。因位难知差别相故。依当果位别立五支。果位易了差别相故。总立二支。以显三苦。则今疏文含于二意。欲令生厌合立二支。即是前意合立二支。故以显三苦。即唯识意谓生显行苦。老显坏苦。死显苦苦。唯识虽约种现不同三苦生厌三世宜用

疏。老非定有者。亦唯识文。应有问言。老位极长何不别立。答意云。谓有夭逝不至老故。疏别离等五下。三有妨云。别离忧悲等。自小及长皆悉有之。何为附在老死支中。通云多故。复应问言。老既不定附死立支。病亦不定何不附立。答云。病又不遍兼不定故。老遍三界故附立支。诸趣界中除中夭者。皆有衰相故。复应问言。名色不遍何故立支。谓色界全欲界化生。六处顿起何有名色。唯识答云。定故立支。胎卵湿生六处未满。定有名色故。又名色支亦是遍有。有色化生初受生位。虽具五根而未有用。尔时未名六处支故。初生无色。虽定有意根而不明了。未名意处故有名色。由斯论说十二有支一切一分上二界有。即是唯识引瑜伽第十文也。余如前说

疏。然此一段有支亦通一生下。第二以义重释。谓即于今生初迷谛理。二即作业。三业依初心为识。如下一念缘生。但通取一生。长时故云前后建立。言唯生一种通取前者。谓有问言。既云一生。生在初托胎时。今居有后那言一生。故今答云。通取前来。诸增长位皆从有起。此有虽是过去之有。但取所生。以成十二。亦可。有支之后所起五蕴。即名为生。既云义取不可克定

疏。后逆观中疏文分二。先随文正释。后结成甚深。前中自有四节。一结成苦。二结无我。三结于空。四结成胜义苦中自有三节。一二世因果相望。唯取七苦为苦树。惑业五因为苦缘。故五种为苦芽。二果为苦树。此瑜伽第十。又于现法下。二以因为果。云于现法中现法之时。亦是二世之义。言润则增长者。亦润行种及识种耳。第三通取十二缘。若因若果为一苦树。无明发业故为苦树根。若不发业不受后有果故。识与名色为苦树身。以识与名色从因至果互相依持。为生死体故。次六入触受。依名色上开显增长。对境领受如枝。依身而开别故。约二世说。但是因中约果说耳。次爱取合润成有。决定当生故。喻如华上十为因故。后二是苦果。上三皆依二世。后之一释可通三世。依过二因招识名色之体。而为树身。六入触受现行开显等为枝。已是苦树竟。依上复起当因故。三为华感当二果。为苦树果则虽是一树义有两重。疏无我下二结成无我。易知。疏无作无受下。三结成于空者。经有者字。则似人空。人空即上无我。今无作受之体。在因为作在果为受。能作能受即是于我所作所受。同号我所。然我为能作唯胜论义。若数论师。我非能作冥性能作。既能作望我有同不同。所作受等非局我所。则自在等亦名作者。故该一切因果之法。名为显空。是则无明亦为能作。行为所作。又行为能受。识等为所受。则亦无性皆悉空寂

疏。复作下四结成胜义者。上显无病所病有异。今明空理一理无差故。异上空

疏。故瑜伽说下第二总显甚深。于中三。初总标次别释。后结会。今初言甚深者。瑜伽第十云。问如世尊说缘起甚深。此甚深义云何应知。答由十种相。应知缘起甚深之义。谓依无常义苦义空义无我义说。释曰下直释十义。但云依无常义者。便列十义。今疏取下释。意便总配云六义依无常一义依苦等

疏。今初一从下。即第二别释。初释无常六义。然此文难解。如从自种子亦待他缘。与第二句从他亦待自。二句何别。故每句中皆有两义从自种子是自生义。亦待他缘不自生义。下三例之。故杂集第四云。又诸法不从自生。亦不从他生。不共不无因生。非不自作他作因缘生。是故甚深。故不自生亦从自生。二不他生亦从他生。三不共生亦从共因缘生。上三句中皆有二义。若唯自种生。非曰甚深若唯不自生亦非甚深故。一句兼二。方曰甚深。正同中论因缘所生法。即空即假即中之义。杂集释不自生等自有二义。至第八门当知。下总结云。若缘起理非自非他遣双句者。犹为甚深。况总亡四句。是故缘起最极甚深。释曰。不见此论瑜伽难了故。从自种子是自生义。亦待他缘即以他遣自义。二从他者。是他生义。亦待自者以自遣他义。三俱从者共生义。无作用者。以无性遣共义。四此二因性非不是有者。以共功能遣无因义。前之三句。有无性缘生二义故。皆有存亡。第四句不立无因故。唯有以共遣无因义耳。五相虽成就而不碍灭。六灭而似停。初之四句就缘所生法以论甚深。五六二句。以所生法对有为之相。以论甚深。前四以是缘生之法。是故无常。后之二句刹那灭故。是故无常。余文可知

疏。由前缘相皆是似义下。第三结会甚深。于中二。先约真实智结。二约法住智结故。瑜伽云。应以几智知缘起耶。答以二智。谓法住智及真实智。云何真实智。谓如观甚深义。然瑜伽甚深之义。皆性相对说。如云从自种子。是相亦待他缘。是性谓以他破自。显不自生故余如上说。今经逆观。唯显不自生义。不显从自种子义。以从自种子即是识为种。复起后有生及老死故。此不说。十义皆然。故云由前缘相皆是似义。十个似义皆在相中故。特由性相无碍故。曰甚深云正在于此

疏。又无作作者下。第二约法住智。结成甚深。故瑜伽云。云何法住智。谓如佛施设开示。无倒而知。次重征识云。问如世尊言。是诸缘起非我所作。亦非余作。所以者何。若佛出世若不出世。安住法性法住法界。云何法性等。答是诸缘起无始时来理成就性。是名法性。如成就性。以无颠倒文句安立是名法住。由此法住以彼法性为因。是故说彼名为法界。释曰。但观论文疏自明了

疏。二约大悲下。疏文有二。先标章。后论总下解释。于中三。一总释。二别释。三却释事观。今初先举论。谓十二下疏释论。远公亦云。不缘无我故曰愚痴。谬执有我称曰颠倒。此言小局

疏。下别释下。二别开二倒。前意由迷缘性故。是愚痴无我。执我故是颠倒。从以著我故下。论举经意明倒所以。第二意明迷于缘起不知从缘。无真实故即是愚痴。疑惑不决即是颠倒。从谓无智故下。以经释成。无智求有释成愚痴。滞断常下释成疑惑。致缘相之相续释疑是倒义

疏。今菩萨下。三却释总中事观。二倒相显事义方明。故在后释

疏。三约一切相智观。文中四。一彰门所摄言及第二观之一半者。第二即依止观。依止有二。一依第一义即是相续门。二依一心即第二一心所摄门。第一义一心故但半耳。二谓初成答下别显二观。初染净有二。前意约因后意约果。即杂集等染净义三相谛观中下举其二观。显此为胜。以前二观但有不知。今具知不知为染净故深细也。四然上相续下。总结一门深广之相。于中三。初成横对三乘三智。三智之义已如前配。二又初顺根本下。局大乘三智。然通因果。三虽无我所下。融其三智而成一心初空即假故不碍起悲。二能所本空下。假不碍空悲而无著。三双穷下。即空即假不滞自他。自即根本他即后得。三观一心下总结无碍成般若因。五一门下结叹深广。第二一心所摄门

疏。今初依论三观下。疏文有二。先略释经。后广开义。今初先举论。后此明修观所以下。疏释论文。从而论经虽云下。后释立观所以。以若取三界虚妄即是所作便属世谛。今取能作为第一义

疏。论云但是一心下。二论释经。从此言则总下。疏释论。上取观名唯是能作。今云三界唯心转故。则通能所。然能所有二。若法性宗中。以第一义随缘成有。即为能作。所有心境皆通所作。以不思议熏不思议变是现识因故。若法相宗。第一义心但是所迷。非是能作。有三能变。谓第八等故。一卷唯识论云。又复有义。大乘经中说三界唯心唯是心者。但有内心。无色香味等外诸境界。此云何知。如十地经说三界虚妄但是一心作。故心意与识及了别等。如是四法义一名异。此依相应心说非不相应心说心有种。一相应心所。谓一切烦恼结使受想行等。皆心相应。以是故言心意与识及了别等义。一名异故。二不相应心。所谓第一义谛常住不变。自性清净心故。言三界虚妄但一心作。是相应心。今依法性故云第一义心以为能作。言转者起作义。亦转变义者。即唯识意。彼论第三总释三能变。云能变有二。一因能变。二果能变。释此二变皆云生起故。彼论云一因能变。谓第八识中等流异熟。二因习气。等流习气由七识中善恶无记。熏令生长。异熟习气由六识中有漏善恶。熏令生长。释曰。种子生现行名因习气。论中先标。后释等流即七识中三性种子。各生自现唯除第八。不能熏故。异熟习气唯除第七。七是无记非异熟因。前是因缘此增上缘。论云。二果能变。谓前二种习气力故。有八识生现种种相。释曰。即前二因所生现果。谓有缘法能变现者。名果能变。种种相者。即第八识相应心所相见分等。论别释云。等流习气为因缘故。八识体相差别而生。名等流果。果似因故。释曰。即以现识三性种子各自生现。论云。异熟增上缘。感第八识酬引业力。恒相续故立异熟名。感前六识酬满业者。从异熟起名异熟生。不名异熟有间断故。即前异熟及异熟生。名异熟果。果异因故。释曰。八识是总果故。是异熟主。主引生余感六识业。名之为满业等。以上论文。皆以生起而释变义故

疏。云转即转生亦转变义。又下论中释。第二能变依彼转缘。彼云转谓流转。显示此识恒依彼识取所缘故。彼疏释云。流是相续义。转是生起义。谓依第八或种或现相续起义。又彼论第一释。由假说我法有种种相转云转。谓随缘施设有异。又云。彼相皆依识所转变。而假施设。又云。变谓识体转似二分。释曰。言彼相者即上我法识体。即是自证分。此相见俱依自证起故。上来正意。为证以起以变释论转字。然已具于能变之相。前后经疏皆要此文

疏。然此一文下。第二广开章门。于中有三。初总标举。云唯识摄论等。皆指华严一心作义

疏。云何一心下。第二征起略释。疏广开有十下。第三开三为十。上三义中初一不开。开二为次三。开第三为后六。然皆从宽至狭。二然相见俱存者。唯识正义四师各立。已见问明。今此从多故云相见。八识心王及诸心所。皆有二分。当体即见分。从并所变相下。即是相分相有二义。一识所顿变即是本质识等缘境。唯变影缘不得本质。言由有支等者。影变因果已如上说

疏。三摄相归见等者。然初及四五皆唯识所破故。彼论初云。又为开示谬执我法迷唯识者。令达二空于唯识理如实知故。此破凡外。今文所无。次论复云。有迷谬唯识理者。释曰。下皆护法广破四师。此标也。次论云。或执外境如识非无。释曰。此即有宗依十二处教执心境俱有是第一义。论云。或执内识如境非有。释曰。此破清辩。依密意空教拨识亦无。论云。或执诸识用别体同。释曰。即大乘一类菩萨。言八识体唯是一也。如一水镜多波像生。即当此中第五义也。论云。或执离心无别心所。释曰。此即经部觉天所计。以有经言士夫六界染净由心无心所相。虽于蕴中亦有心所。但于识上分位假立。无别实有。然清辩计虽拨皆空强违中道。而立唯境。顺世亦立唯四大种成有情故。若依此义。应有四句。清辩顺世有境无心。中道大乘有心无境。一切有部有心有境。邪见拨无都无心境。然其有王无所。即此第四。而今指经论与彼不同。然第三义言如解深密者。即第一经。心意识相品第三。广慧菩萨问佛。菩萨于心意识秘密善巧。佛答云。广慧当知。于六趣生死彼有情。及四生身分生起。于中最初一切种子。心识成熟展转和合增长广大。依二执受。一者有色诸根。及所依执受。二者相名分别言说戏论习气执受。有色界中具二执受。无色界中不具二种。释曰。无色不具即无色根。则唯有相名分别习气。明是唯见。次下经又云。广慧阿陀那识为依止为建立。故六识身转。谓眼耳鼻舌身意识。此中有识。眼及色为缘生眼识。与眼识俱随行。同时同境有分别意识转等。则知皆是唯立见分。此见亦即安慧所立。一自证分。谓多立有相见二分。去相取见为自证耳。言二十唯识者。亦名唯识二十论。有二十偈故。世亲菩萨造。唐三藏释。最初即云。安立大乘三界唯心。以契经说三界唯心心意识了别名之差别。此中说心意兼心所。唯遮外境不遣相应。内识生时似外境现。如眼有翳见发蝇等于中都无少分实义。释曰。此亦明唯心义。复有一卷唯识论。天亲菩萨造。后魏瞿昙般若流支译。细寻乃有二十唯识。同本异译。而文稍显著。先列二十偈。初偈。云唯识无境界。以无尘望见。如人目有翳见毛月等事。偈竟问云。初偈明何义。答曰。凡作论有三义。一者立义即是初句。二者引证即第二句。三者譬喻即下二句。下文广释。亦明外相无实唯心现。故名摄相归见。言观所缘缘论者。但有两纸。陈那菩萨造。论云。诸月欲令眼等五识。以外色作所缘缘者。或执极微许有实体能生识故。或执和合。以识生时带彼相故。二俱非理。所以者何。极微于五识设缘非所缘。彼相识无故。犹如眼根等。释曰。此破前极微生识。长行破意云。眼等能发识。识上无眼相。极微能发识。识岂有微相。故无所缘。又偈云。和合于五识。设缘非所缘。彼体实无故。犹如第二月。释曰。观长行意。此破上和合以生识。谓彼执言。坚等多相和合一处。有是现量境能发于识。破意云。和合法无实故。如眼错乱见第二月。释曰。以无上二相唯有于识。故名摄相归见。然陈那立于三分。今言无相者。相实无故。下正义云。彼所缘缘非全不有。内识如外现为识所缘缘。许彼相在识及能生识故。释曰。长行内识似外境现。为所缘缘。许眼等识带彼相起及彼生识故。结云诸识唯内境相。为所缘缘理极成也。则非全无相。相全属识。故云归见。然上疏引皆贤首意。欲成十义故复引之。法相立识如前所引唯识论辩。疏四摄数归王故。说一心唯通八识。以彼心所依王无体。亦心变故。如庄严论者。具名大乘庄严经论。无著菩萨造。有十三卷。第四卷述求品。第十二中有此意也。论云自界及二光痴共诸惑起。如是诸分别。二实应远离。释曰。自界谓自阿赖耶识种子。二光谓能取光所取光。此等分别由共无明及诸余惑。故得生起。如是诸分别。二实应远离者。二实谓所取实及能取实。如是二实染净。应求远离释曰。此说求染净亦摄末归本义。第五卷初同此品说。求唯识人云能取及所取。此二唯心光贪光及信光。二光无二法。释曰。求唯识人应知。能取所取此之二种唯是心光(即释上半)如是贪等烦恼光。及信等善法光。如是二光亦无染净二法。何以故。不离心光别有贪等信等染净法故。二光亦无二相。偈云。种种心光起如是种种相。光体非体故。不得彼法实。释曰。种种心光即是种种事相。或异时起或同时起。异时起者。谓贪光嗔光等。同时起者。谓信光进光等光体非体等者。如是染位心数净位心数。唯有光相而无光体。是故世尊不说彼为真实之法。释曰。上二偈即是正意也。其释曰字皆论文

疏。五以末归本下。其五六七三门。全同问明。但为明自浅之深故。复重说耳。后之三心即玄中具。谓唯心所现故。法性融通故等说

疏。上之十门下。二约教分别。即具五教。涉权是始教。就实通二。一即终教。终教亦名实教。故其摄相归性亦通顿教。以后三教皆同一乘。并拣于权故。顿亦名实。后三圆融即是圆教。而言不共者。圆教有二。一同教二别教。别即不共不共实顿故。二同教者。同顿同实故。今显是别故云不共。疏若下同诸乘下。约融通说。若下同同教一乘即收。次三就实。若同于三乘亦收前四。以其圆教如海包含无不具故



大方广佛华严经随疏演义钞卷第六十五

大方广佛华严经随疏演义钞卷第六十六

　　　　唐清凉山大华严寺沙门澄观述


疏。第二本末依持门。疏文有六。一标门分齐。即八门半。二缘相下假问征起。三论云随顺下。引论正答全同涅槃十二。佛答文殊义已见玄文。四俗为真诠下

疏。释论意。五中论云下。引他论证。即四谛品亦见上文。六此观有六下。依总开别。谓于世谛八门半中为六观故。于中有三。初列释。二料拣三别释初门。今初一一观中文皆有二观字。已上依论标名。观字向下是疏辨意。因有自他故须二门。即染依止名为他因。第二因观名为自因。染有四句故摄三门。他因即第三自业助成。自因即第四不相舍离故。皆染因。摄过即第五三道不断门。谓惑业苦惑业是集故。护过即第六三际轮回门。说此能除外道三过。三过如下。不厌厌观即第七三苦集成门。凡小不厌菩萨厌故。深观即后三门。四句求生不可得故。无生而生故曰深观。岂同情取

疏。六中初二下第二料拣摄六为四。初二染相者。一即能依所依。二即自因他因皆迷染相。下三可知

疏。今此半门下。第三别释中二。初出论意。后科文。今初观因缘有分为染者。此论自释何者是染分。分即支义。从而此染下释染依止。此即论主生起之文。而论但云因缘有分依止一心。疏开释之。次论云。此是二谛差别者。是论解经。具云此是二谛差别。一心杂染和合因缘集观。疏文略耳。从以纯真不生下。疏释。疏后释中论无别释下。疏文分三。初略弹古释二。今谓说主下标示正义。三是以此门下总显包含。于中三。初约体摄二。二约义摄五。三约时摄六。今初一自性缘起者。即二取习气。二爱非爱缘起。即诸业习气。全同唯识由诸业习气二取习气俱前异熟既尽复生余异熟也

疏。二含俱舍下。即第二约义摄五。于中有三。初标列标列唯四。何言摄五。下有例释同时同体义故。二后三下指三在后三。此中正当第一下。别释刹那即消经文。于中有三。初别释。二总结。三例释同体。今初疏故今不必依次者。初即识支。二是行支。三方无明故不依次。而俱舍具有十二。下云。痴是无明思即是行。犹依次第况不依次。非一刹那

疏。谓行此贪事必依心起下。识支然有二义。一依心起是大乘义。即八识心。复了别下即俱舍意。于诸境界了别名识

疏。不生五识唯名十界等者。十界即五根五境。以十八界根识别故。若明十二处摄识在根。故云五识依生乃名十处五根加意故云六处。大乘意根异识支故。俱舍小乘即第六识。是识支体故。云住名色根说为六处。彼疏释云。眼等五识住名色根故。说五根以名六处。虽即胜是五六处摄故

疏。贪必对境者。释触也。论云。六处对余和合是触。释云。余谓识境。释取顺经云是欲取。若俱舍云。与此相应诸缠名取。彼疏释云。即无惭无愧惛沉掉举等。与贪相应也。释有顺经云诸支生。若俱舍云所起身语二业名有。老坏为死全同论文。刹那灭故是彼疏释

疏。此若不断则名连缚下。第二略释余三缘起。论云连缚者。如品类足论。谓遍有为十二支位。所有五蕴皆分位摄。即此悬远相续无始说为远续。上皆论文。释曰。连缚要因果无间相连起也。若情非情皆有生灭。念念相续故。刹那连缚遍一切有为。云谓遍有为分位。缘起要约顺生受业及不定业。三世十二支五蕴分位。若远续者。即前分位远相续耳。故论云。即此相续顺正理论云。远续缘起。谓前后际有顺后受业及不定业。无始流转。如说无明有爱本际不可知等。连缚缘起。取相邻接相系不断。彼疏云。远续唯隔越。连缚唯无间。远续唯异熟因。若兼无情亦同类因。连缚定非异熟。异熟因非连缚。故通同类遍行能作。除相应俱有此二。非前后故

疏。大小理通者。第二总结亦是释妨难。谓有问言。今释一乘唯一心法。何以引俱舍为证。故为此答。一心之义小乘立六大有八等。则有不同。若一刹那具十二支。则大小皆具。疏非圣教量等者。结示令信也。自古不为此释。今总约一念具十二。故以圣教量证非臆说矣。言论主不释殆似疏遗者。论主造俱舍论。非是不知。将为易解故不解释。由论不释令后误解。即似疏遗。殆者近也。近似之言显非失矣

疏。此文正辨下。第三例释。同时同体可知

疏。以此十二有支下。第三约时摄六。于中有二。先广释五世。后二依三世下略例余五。前中先正明。后通妨。今初即涅槃三十七意。南经三十四迦叶问观业苦。如来释之。经云。智者复观烦恼因缘。生于烦恼业因缘故。亦生烦恼。烦恼因缘复生于业。业因缘故生苦。苦因缘故生于烦恼。烦恼因缘故生有支。有因缘生苦。有因缘生有。有因缘生业。业因缘生烦恼。烦恼因缘生苦。苦因缘生苦。善男子智者若能作如是观。当知是人能观业苦。远公释云。此就五世以明因缘。谓过去过去有其二支。烦恼因缘生烦恼者。从彼过去过去烦恼。生于过去无明也。业因缘故亦生烦恼者。从彼过去过去业行。生于次过去无明。其次过去亦立二支。烦恼因缘复生于业者。过去无明生于行支。业生苦者。谓从前行生现识支。现在世中立其四支。言苦因缘生烦恼者。谓于现在五果起于爱取。烦恼因缘生于有者。从现爱取起现有支。有因缘生苦者。从现有支生未来生老死支。有因缘生有者。从现有支生未来有。现在世中善恶二业为同类因。生未来善恶业故。其次未来出于三支。有因缘生业者。未来业行前后相生。言业因缘生烦恼者。从未来世所造业。起未来世润生烦恼。烦恼因缘生苦者。从未来世润生烦恼。生于未来。未来生支未来。未来唯立一支。苦因缘生苦者。从彼未来未来生支。生彼世老死支也。释曰。上以疏文对此经。释于义可了。但疏文稍略耳。疏此依三世下。第二释妨。谓有问言。若过去无明更依过去。则前无始未来老死。更生未来老死之果。则未来无穷则无明非无因。老死非无果。有无穷过故。今答云。今依推过去无明。非自然生。复因宿习未来不得对治。则苦果无穷。因果相关故有五世。五世之外更不关涉。故非无穷。若约三世轮环无无穷过

疏。二约大悲随顺下。此文有六。一标观名故。论征云。云何余处求解脱耶。二谓凡夫愚痴下引论释相。三经明唯是下。以论意引经。而为对治我我等中求为非。于心等求为是。四亦同净名下引例为释。即问疾品因问空室之由。寻末归本有三重问答。一问空当于何求。答曰。当于六十二见中求。又问六十二见当于何求。答曰。当于诸佛解脱中求。又问诸佛解脱当于何求。答曰。当于一切众生心行中求。然寻古释略有三意。第一意云。执见乖空则显空非是。见佛解脱中无见。则知见非解脱。众生心中无佛解脱。当知诸佛解脱中。则非众生亲契空矣。即生公意。二云。空智因于见生。则空智无性无性故智空。诸佛解脱而非有邪因。正生邪亦空矣。诸佛解脱因悟众生心行。则解脱空矣。三者约其空体无二。所以互求理无不遍。此意近于今经。今经正明于真妄心求。见妄性空悟本真体。如下当释。疏言阿赖耶识此云藏释者。此下第五会释论文。然唯识第三明第八识总有七名。故彼论云。然第八识虽诸有情皆悉成就。而随义别立种种名。谓或名心。由种种法熏习种子所积集故。或名阿陀那。执持种子及诸色根令不坏故。或名所知依能与染净所知诸法为依止故。或名种子识。能遍任持世出世间二诸种子故。此等诸名通一切位。释曰。前名心者。望种积集。此种子识唯望能生故不立也。次论云。或名阿赖耶。摄藏一切杂染品法令不失故。我见爱等执藏以为自内我故。此名唯在异生有学。非无学位。不退菩萨有杂染法执藏义。故释曰。然准赖耶有三藏义故。上论云。此识具有能藏所藏执藏义故。谓与杂染互为缘故。有情执为自内我故。释曰。言互为缘即具能所二藏。一能持染种种名所藏。识是能藏。谓现行异熟能持种子。二是杂染法所熏所依。则染法名能藏。此识为所藏。起信疏云。又藏自体于诸法中。大乘法师云。谓由七转识熏成种子。识体与种子无异性故。亦随所藏种子不离转识。藏在转识中。三又为第七之所执藏。今但出二义。阙所藏者约通无漏不说所藏。次论云。或名异熟识。能引生死善不善业异熟果故。此名唯在异生。二乘诸菩萨位。非如来地。犹有异熟无记法故。释曰。此通二乘无学十地菩萨。以如来唯善无无记故。次论云。或名无垢识。最极清净诸无漏法所依止故。此名唯在如来地。有菩萨二乘及异生位。持有漏种可受熏习。未得善净第八识故。释曰。非烦恼依故名无垢。今论唯举二名者。赖耶意在通染。阿陀那意在通净。略举一对。通为所求之处其理已同。故疏云论主意明心含染净

疏。求义云何下。第六别释求相。即示二无我观。于中先举迷。后若我执亡下明悟。即舍赖耶名者。唯识云阿罗汉位舍。以三藏中无我爱执藏故。罗汉位舍。若约菩萨。义当八地已出三界。言妄心斯灭真心显现。即起信意前疏已引。从故下偈云引证。先引当经。具云了达三界依心有。十二因缘亦复然。生死皆由心所作。心若灭者生死尽。次云即妄灭也。非心体灭者。即暗引起信成经灭义。故彼文云。但心相灭非心体灭。楞伽亦云。若阿赖耶灭。不异外道断见戏论。亦前疏已用。疏即当第二依止观者。疏有二解。前解但唯依第一义。故唯约净。此明有支依持。故通染净。第二解中依真起妄者。不了第一义谛。名无明等故。显妄依真者。十二因缘皆依一心如是而立故

疏。第三自业助成者。然杂集论名建立支业。各具二业故。全同今经。依本论初观中二。先总解二因。后别解此段。前中一总标。二远公下叙昔。三他因小通下辨违。以知无明异行故。许其通。而又不知无明望行。具自他义但为他因故。故小通耳。言自因有妨者。以违论故。论主既引无明因缘生行。证离前支则无后支。明以无明为前行为后矣。况自因缘内。无有无明生无明支。四今谓下申今正义。于中二。先别明。后总结。前中二因皆先正明。后故大悲下。引二观为证。大悲观中冥性。即外道之自生与自性义同故。以他因破其自生。自生即外道从他生义故。以自因破其他生。一切相智中。他因乃前为后之方便。自因即为因缘之相。此义极显。故举酪喻正喻自因。亦喻他因酪不从自生。必假乳为因故。此则乳为酪家他因。以乳非酪故。要从乳生。不从蒲石等生故。乳为酪家自因。以若不要从乳生者。因同非因故。若无他义。乳即是酪俱失因果

疏。三观取意下。第二总结由大同故。得引为证。诸德下结弹。然自因他因即俱舍等。此有彼有此生彼生。俱舍第九云。何故世尊说前二句(此问也)论答云。谓依此有彼有此生彼生。于缘起决定故。如余处说。依无明有诸行得有。非离无明可有诸行。又为显示诸支转生。谓依此支有彼支得有。由彼支生故余支得生。又为显示三际转生。谓前际有中际得有。由中际生后际得生。又为显示亲转二缘。谓有无明无间生行。或展转力诸行方生。有余师说。如是二句为破无因常因二论。谓非无因诸行可有。亦非由常自性我等无生因故。诸行得生。若尔便成前句无用。但由后句此生彼生。能具破前无因常因等故轨范师释此二句。为显因果因果不断。及生者为有释。为显因果住生(云云)。释曰。上皆论文今当会释。此即杂集等。及上经中是事有。故是事有。是事起故是事起起即生义已如前释。今且会二因。前支有故后支得有。即自因义以要不离前方有后。故此生彼生即他因义。此支生时彼支别故。故前第四释此有彼有为亲因。此生彼生为展转因。展转者即是他义。要从前支即是自义。若望大悲随顺观。则前第五为破二因。义甚相顺。以自因破无因。酪要因乳故。以他因破常因。必假他因非自性等。故是则先破二因。未为失意。既今经意顺上论意。自他昭然。则诸古德非独阙。寻本论亦不见于他。论之意旨疏。今此一门下。第二别释此段。于中二。先以二业释他因义。后别释文。今初二释。前合释。以自业之他助成后支之因。二别配二字可知

疏。然生起之因下。二别释经文。先释助成。后释自业。前中二。先总释经文。后广显差别。今初经中助成唯增上缘。而云作生起因者。从通相说。别则因亲缘疏通则因即是缘故。俱舍中四缘摄于六因。论云。说有四种缘。因缘五因性。等无间非后心心所以生。所缘一切法。增上即能作。若唯识论亦摄十因以为四缘。六因十因前疏已说。今意但显通耳

疏。于四缘中下。第二广显差别。即唯识缘生中诸门分别。内四缘分别门

疏。多依彼就文有四。一总显具阙。二别释有无。三结例无方。四会通经意。今初彼论具云。诸支相望增上定有。余之三缘有无不定。契经依定唯说有一。释曰。对疏可知。然增上体宽故皆定有。余三缘局故有无不定

疏。谓爱望于取下。第二别释有无于中有二。先明因缘。后辨余二。前中有二。先正明后料拣。前中有四。一依实有。二依不定。三结例。四会通他论。今初爱是取家因缘者。夫言因缘要辨体亲生既爱增为取则爱是取种。能生现取故为因缘。识增为有者。有无别体。由爱取润五种成有。有即识种生支即识现行。识种有生现故。故有得是生家因缘

疏。若说识支是业种下。二依不定。此是唯识会对法意。若以识种为识支。行非识亲因。今以业种为识支。故行得为识之因缘。此则现行为种因缘。识是业种如初章辨

疏。余支下结例。疏而集论下。第四会通他论。先会集论后会瑜伽。今初即第四。于中先标彼有。后依无明时下。显其有义。明是假说谓依无明俱时之思业之习气。与无明俱假说业种。以为无明。实是行种生行现行耳。然集论中名建立支缘。论云。建立支缘者。谓习气故。引发故。思惟故。俱有故。建立支缘随其所应。依四缘相建立支缘。且如无明望行。前生习气故得为缘由彼熏习相续所生诸业。能造后有故。一当于尔时现行无明能引发故。为等无间缘。二由彼引发差别诸行流转相续生故。思惟彼故为所缘缘。三以计最胜等不如理思惟缘愚痴位为境界故。彼俱有故为增上缘。由彼增上缘力。令相应思颠倒缘境而造作故。四如是一切随其所应令尽。当知。释曰。上于无明望行具作四缘。既例一切令尽。当知则十二支皆具四缘。大乘法师释曰。此唯识论依于别体。故互有无。彼依分位故得皆具。彼以无明为法之式。例于余支。今唯识论且偏会之。释曰。此大乘法师意。似明唯识不晓彼意。不合唯会无明与行故。下疏云。既约因言已含余三则皆具四

疏。瑜伽论说诸支相望无因缘者下二会大论。第十说有三缘。无有因缘。上牒大论。从依现爱取唯业有说会上有义。大论言无上具说有。上有四位不定假说。此不须会。但会二位实有因缘也。依现爱取者。会前爱望于取。有因缘义。彼以爱增为取。种生现故得为因缘。今以现行之爱。望现行取。非从自种安得因缘。言唯业有说者。会前有望于生得为因缘。前以识种起生现行。得为因缘。今以业种为有而起于生。业非识体但为增上安为因缘。故瑜伽云。何故相望皆无因缘。答因缘者。自体种子因所显故。今现行爱取非是种子。以业望生非自体故。大乘法师云。若无此论难解瑜伽

疏。上四位相望下。第二料拣非唯识论。是疏意耳。寻上可知

疏。无明望行至有余二缘者。第二辨余二缘。自有三义。初三位具二。次二位具一。后结余皆无。今初先举论文。从并以下。疏释并以现行相望。总出有二缘所以。言无间引生者。明有等无间缘。谓等无间缘。要是现行心心所法。前念谢灭引生后念故。无明心心所灭。引行思心。爱心所灭引起取心。此中爱支亦约现行生及老死。但是识与名色增长衰变。增长心灭引生衰变。故此三位有等无间。言行等思心可反缘故者。明有所缘缘等者。等于取及老死。谓行之思心。可得反缘前无明支。故无明支即是行家所缘缘也。二取亦心所故得缘爱。爱是取家所缘缘也。老死心所可缘于生。生即老死所缘缘也。皆言反缘者。后支缘前故

疏。有望于生受望于爱无等无间有所缘缘者。此即第二二位相望。但具一缘。此上论文。从以种望现故下。释上无等无间义。以等无间要是现行心心所法相引生故。今有是种子生是现行。安得有之受亦种子。爱是现行故非无间。从所生现行却缘种故者。释有所缘缘义。生是现行能缘有种。爱是现行能缘受种。故有及受为所缘缘

疏。余支相望二俱非有者。三明全无二也。余支者。即更有六位相望。总无二缘。谓行望识识望名色。名色望六入。六入望触触望受支。取望有支。所以无等无间者。其果皆非现行心心所相引生故。谓识等至受皆是种子。有亦种子行为识因。取为有因。虽是现行。所生识有即是种故。非等无间。所以非所缘缘者。既非现行心心所法。何有缘虑

疏。此中且依邻近下。第三结例无方。亦唯识论意于中二。先举论文。后以其逆顺下。即疏释成。然其论中乃有四重。一依邻近则异隔越。或唯越一越二越多。二依顺次则异逆次。唯将无明作行之缘。不以行为无明缘等。三依不相杂乱异于杂乱。若集论说。以无明望行乃取无明。其中行种而为无明。故是杂乱。四依实缘起说者。异于假说。如向无明俱时业之习气。实是行种假说无明。后之二义大同小异。从异此相望为缘不定者。即异上四义。是向钞中所异是也。既异隔越等故。疏云以其逆顺各有次第及超间故。且约第一隔越者。如无明与识等五及有。但一增上唯能生起彼种子故。无明与爱取老死为二缘。谓所缘缘增上缘。余一切缘准此可知。二约逆次者。亦有邻次隔越。今合说之。老死与生爱取行无明为二缘。谓所缘增上缘。余但增上。三若相杂乱有二。一顺二逆。顺中有邻次隔越。邻次如对法。前无明望行是也。隔越与前实缘不殊。亦约识等五种而说。若约当生随其所应。逆次之中有邻有间。此应思准。上约实缘起说。此约增上说。然有远近乃至诸支一一应作。然此中识等五。依当起位。诸支隔越逆次超间相杂为缘。一一思准可解。不繁广说

疏。为缘既多义不同下。第四会通经意。于中有二。先明经中但有增上。总言为生起因故。若杂集六因即能作因。名成起相。非谓邻近缘。如无明望行由此无间生当有故。二又约因言已含余三者。即总明具四。如杂集说兼约位故。但言生起因不定增上故。若瑜伽意。生起即是增上缘耳。故论问云。若诸支相望无因缘者。何故说言依因果体性建立缘起耶。答依增上缘所摄。引发因牵引因生起因。故说名为因。故大乘法师释云。即以此文证生起因。唯说增上缘。然生起因若别说者。即十因之一。言十因者。瑜伽三十八菩提分品云。一随说因。二观待因。三牵引因。四摄受因。五生起因。六引发因。七定别因。八同事因。九相违因。十不相违因。谓一切法名为先故想。想为先故说。是名彼诸法随说因。观待此故此为因故。于彼彼事若求若取。此名彼观待因。如观待手故。手为因故。有执持业观待足故。足为因故。有往来业。观待节故节为因。有屈申业。观待饥渴故。饥渴为因故。于诸饮食若求若取。随如是等无量道理应当了知观待因相。一切种子望后自果。名牵引因。余种子外所余诸缘。名摄受因。即诸种子望初自果。名生起因。即初种子所生起果。望后种子所牵引果名引发因。种种异类各别因缘。名定别因。若观待因若牵引因。若摄受因若生起因。若引发因若定别因。如是诸因总摄为一名同事因。于所生法能障碍因。名相违因。此障碍因若阙若离。名不相违因。余如彼释。下复次云。此一切因二因所摄。一能生因。二方便因。当知此中牵引种子生起种子。名能生因。所余诸因名方便因。释曰。意明三五是能生因。次即云因复有四。一因缘。二等无间缘。三所缘缘。四增上缘。当知此中若能生因名为因缘。若方便因是增上缘等无间缘及所缘缘。唯望一切心心所法。前生开导所摄受故。所缘境界所摄受故。方生方转。是故当知。等无间缘及所缘缘。摄受因摄。余如彼论广明。释曰。彼论中十因别义。今云为生起因。即十因中第五因也。即增上缘。今疏依通更以别理。前能生后或亲因生。或是增上或等无间。或为所缘通云生起。如分位缘生位位五蕴故。容具四缘。如上集论说耳。十因之义唯识广明四缘之义。广如二论。今但略知名目大意以消经耳

疏。其十二支各初自业不异前门下。第二释自业。于中先指前。不欲繁词故。后论主下举论解释。于中有五。一标示难故。二然无明下释难所以。三是以十二下。结成迷悟之依。四论主。总以下。出论释意。先举论。后意明下疏释。五不见下结弹古释。远公云。不知。虽是无明。死支为主。摄属死支。如似生时亦有结业。名为生支。即是云云。不身论意。若以一支兼余支者。则须无明遍于十二。何独死中偏说无明。今明老死能生无明。故为此释。诸德既昧故曰云云

疏。二约大悲下文中有三。初总标都门。二论云下总释四门。三别释当门。二中有三。初举论。二此有四下释论。三众生于上邪因下结示经意。二中先总后别。今初为拣滥故。昔人见论云颠倒因有三种。后列乃四。或欲合前二以应前三。不知上三是邪因故。并云颠倒。后一自是无因邪因。无因合成四过耳

疏。一性即冥性下。二别释四因。初性因中先正释。后前云下。对一心门拣滥。所以拣者。由此冥性是其外理。今云行非者。取其能知得解脱故名为行耳。僧伽之计广如玄中

疏。二即迦罗鸠驮等者。此即名也。姓迦旃延。言计自在天者。涅槃十七中。吉德大臣之所师事。谓阇王言。如王所言世无良医治恶业者。今有大师名迦罗鸠驮迦旃延一切知见。乃至云。为诸弟子说如是法。若人杀害一切众生。心无惭愧终不堕恶。犹如虚空不受尘水。有惭愧者即入地狱。犹如大水润湿于地。一切众生悉是自在天之所作。自在天喜众生安乐。自在天嗔众生苦恼。一切众生若罪若福。乃是自在之所为作。云何当言人有罪福。譬如工匠作机关木人。行住坐卧唯不能言。众生亦尔。自在天者。譬如工匠。木人者。譬众生身。如是造作谁当有罪。如是大师今者近在王舍城住。唯速往诣。若得见者众罪消灭。王即答言。审有是人能灭我罪。我当归依

疏。三删阇夜者即名也。是毗罗胝之子。涅槃中实德大臣为阇王说。云删阇夜为诸弟子说如是法。一切众中若为王者。自在随意造作善恶。悉无有罪。如火烧物无净不净。下取意引。如地普载如水俱洗。如风能吹。乃至云如秋杌树春则还生。虽复杌斫实无有罪。一切众生亦复如是。此间命终还生此间。以还生故当有何罪。一切众生苦乐果报。悉皆不由现在业果因。在过去现在受果。现在无因未来无果。以现果故。众生持戒勤修精进遮现果恶。以持戒故则得无漏尽有漏业以尽业故。众苦得尽。众苦尽故便得解脱。唯愿大王速往其所

疏。四无因即阿耆多等者。阿耆多此名也。翅舍钦婆罗弊衣也。亦有云。计阿耆多翅舍皆名也。即悉知义大臣所师。经云阿耆多一切知见(云云)告诸弟子作如是言。若自作若教他作。若自斫若教他斫。若自炙若教他炙。若自害若教他害。若自偷若教他偷。若自淫若教他淫若自妄语若教他妄语。若自饮酒若教他饮酒。若杀一村一城一国。若以刀轮杀一切众生。若恒河已南布施众生。恒河已北杀害众生。悉无罪福。无戒施定等上已释竟

疏。因此便引涅槃余之三师第四无所畏大臣师尼健陀若提子告诸弟子言。无善无施无父无母。无今世后世。无阿罗汉无修无道。一切众生经八万劫。于生死轮自然解脱。有罪无罪悉亦如是。如四大河。所谓辛头河恒河博叉私陀。悉入大海。无有差别。一切众生亦复如是。得解脱时悉无差别。五藏德大臣所宗。即末伽梨俱赊离子。为诸弟子说如是法。一切众生身有七分。何等为七。地水火风苦乐寿命。如是七法非化非作。不可毁害如伊师迦草。安住不动如须弥山。不舍不作犹如乳酪。各不诤讼。若苦若乐若善若不善。投之利刀无所伤害。何以故。七分空中无妨碍故。命亦无害。何以故。无有害者及死者。故无作无受无说无听。无有念者及以教者常说是法。六即日月称大臣所宗。富兰那说如是法。无有黑业无黑业报。无有白业无白业报。无黑白业无黑白业报。无有上业及以下业。彼当第一。末伽梨第二。删阇夜第三。阿耆多第四。迦罗鸠驮第五。若提子第六。已上略明六师之计广如诸论

疏。三约一切相智观。然论但云因缘有支二种业。能起因缘事故。今疏乃义加解脱方便。又二业中。经文后一为起后因。疏意云。若无自业何能起后。故云二业为起后方便。第四不相舍离中。疏初相谛下有二。先释自因。后释经文。前中二。先指前章。疏云唯从无明生行等名自因是也。后又论云自因观下。二引论广释。于中亦二。先标。后谓离前支下释。今初即论主生起之文。引论不尽。此下更云何者。是无明等因缘行不断助成故。释曰。此是论家先举下。经释成自因。以易故不引。又与下广释。义同故略不引。然无明等自生因。观是自义。缘事二字是其因义

疏。谓离前支下。第二广释。即下释经论文。释自因义。然具足论云。自因观者。不相舍离观故。离前支无后支观故。不离无明则成行观。若不离无明有行者。不应言无明缘行。若离无明有行成者。异则不成。是故偈言众因缘生法。是则不即因。亦复不异因。不断亦不常。释曰。今疏以言间论释之。对文可见。今更委释。此中疏取论意。但以不即不离成自因义。不即故因义成。不离故自义成。于中疏文有其三段。一顺释。三反释。三结成正义。今初明要具不即离义自因方成。然文但有不离之言。意则已有不即之义。于中离前支无后支者。以义标次。如不离无明有行等。则指经释成。并同论文。但初阙不相舍离之言。中间加一如字。即出彼论。从则无明唯是行自因。是疏释论意。成其自义。从以是自故下结成二义。谓自及因义。即是论经。然今经文一时并举不断助成。若论经文亦各别历十二因缘。云是中无明缘行者。无明因缘令行不断助成故。行缘识者行因缘故。令识不断助成故等。今初论意云。以无明令行不断为自义。助成是因义。助成是不即。令不断是不离故。上标云自生因观是自义。缘事是因也。自生因观即令行不断。缘事即是助成

疏。若唯不离下。第二反释。太即则无明即行。不得言无明与行为缘。太离则无明不干于行。何殊色于行耶

疏。不即不离则名自因下。第三结示正义。于中先标言亦二义成矣者。即不断助成之二义。后故论主下。二引证。于中先举论偈文。后初句泛举下。疏释论偈。谓初句泛举一切因缘生法。非局此十二因缘。二三两句明不即离。第四一句结归中道。从非断亦非常下。疏中有五重中道不断常义。初一是总。正是因灭不常。果续不断之义。故云不即故不常。即乃因至于果便堕于常。言不异故不断者。从因生果。是果续义故。是不断异则果不续因。便堕于断。次三义于此开出而取意别。第二意于不即不离二义之上。各成不断不常。初言不即因故果不断因不常者。不即则有果故果不断因。不与果俱故因不常。次云不异因故果不常因不断者。果从因生故。果非常不异则因能生果。故因不断。此上因果交络明不断常。第三又以不即故因果俱不断等者。当一句上。即具不断不常不即则有因有果故。俱不断不异故。因果俱不常者。此义难见故。释云。非无因常。不异则果从因生故。非无因常。不即则因由果显。亦非无因常。然无因常。乃有二义。一如涅槃云。是诸外道无有一法不从缘生。是故无常。如来佛性虚空不从缘生。是故为常。则是真常。非此所明。二者外道所计微尘世性。前无有因故说为常。此是邪常。是今所拣。第四又亦反此者。应云不即故因果俱不常。不异故因果俱不断。不断义易故更不释。谓不异则从因有果。俱不断灭不常难见故。今释云非相续常者。若即因者。因则至果如泥至瓶。此因则常果。即是因果亦相续常也。此常则是邪见。故今拣之。前不断相续则是正义。以果续不断故。第五云。又以不离是不即下。合不即离及不断不常以为一致。上五释中。初一望次三。即从总开别。此一望前四。即合于前开故令思之。以成深观。疏文中顺下。第二释经。然论释经。先正释文。后释自因。自因之义前以广引。今但释论子果之言。疏中二。释前一更是上古所释。亦可下是第二释正顺论意。亦顺涅槃二十九师子吼问。阴无系者云何系缚。佛答。以烦恼锁系缚五阴。因此便说名色系缚众生众生系缚名色等师子吼。难云。若有名色是系缚者。谓阿罗汉未离名色。亦应系缚。佛答云。善男子。解脱有二种。一者子断。二者果断。言子断者。名烦恼断。未断果故名果系缚。又引油灯以喻烦恼众生。释曰。此明为因义边名子。罗汉断烦恼因未脱果缚。故似后义。以论言无明有二。是则为因之时。即是前支能起于后。若前支至后但有种子。非是正发后支之因故取子时。子即因耳。故论云。是中子时者。令行不断有二义故。以自体助成二义。皆属前支故。而詺因为子者。如谷子生芽故。果即是行。行时有行俱无明。非发业者故不取之。余支例然。皆以前支为后支缘。令后不断助成后支故

疏。正意在其后解。疏后逆观。论云下文二。先引论。后十二因缘下解释。今初。然经中亦历十二。云无明灭故则行灭。无明因缘无行灭不助成故。行灭故则识灭。行因缘无识灭不助成故等。而论云。先际后际灭中际亦无者。意云。若前际无明行无。中际五果则无。后际爱取有无。中际苦果后更不生。总显无因则无果义。而谓爱取有为后际者。即次第六段三际轮回门中。将爱取有以因从果。名后际故

疏。是故不说有不断助成义等。此释上论。是故不说之言而有二释。前约经明故云不断助成。后约论意云不说之果

疏。三一切相智观中言即以无作为缘之相者。三种缘生中无作缘生也。三种缘生者。如十藏中。谓是事有故是事有。是无作缘生是事起故是事起。是无常缘生无明缘行。是势用缘生。今前二观是无常义。今是无作又无常义。初门已明。势用一门遍于前后。亦广在初门



大方广佛华严经随疏演义钞卷第六十六

大方广佛华严经随疏演义钞卷第六十七

　　　　唐清凉山大华严寺沙门澄观述


第五三道不断。疏。摄过观等者。即唯识论惑苦相摄门

疏。过去迷于本际下。约强弱分别。过迷本际建立生死。力强。爱取引果强。二从其本末下。是本末分别。无明是本过去说之。爱取是末现在说之。前则约用此则约体。此亦俱舍以略摄广中云。三烦恼二业。七事亦名苦。略果及略因。由中可比二。释曰。上二句正以惑业苦摄十二。下二句解妨。谓有问云。一种是惑。何以前际唯一无明。中际分成爱取。一种是苦。何以后际唯二。中具五耶。故为此通。后际二是略果。前际一是略因。由中之五比知后二。由中之二比前之一。若更广说便为无用。但出略广不出略之所以唯识则有

疏。若约二世下。是唯识论即释能生。后问答分别故。彼论中前有问言。何缘发业总立无明。润业位中别立爱取。答曰。虽诸烦恼皆能发润。而发业位无明力增。以具十一殊胜事故。谓所缘等广如经说。于润业位爱取偏增。说爱如水能沃润故。要数溉灌方生有芽。且依初后分二。爱取无熏发义。立一无明。释曰。上皆论文以论对疏。广略可知。然彼论问乃有二意。一问立名不同。一种是惑前立无明。后立爱取等。二问广略有异故。问云总立无明别立爱取故。下答中具有二门。先答立名不同。约胜劣门。后要数溉灌下。答第二问发业润业熏不熏。故斯则出于广略所以。言十一殊胜事者。缘起经说。一所缘殊胜。遍缘染净故。二行相殊胜。隐真显妄故。三因缘殊胜。惑业生本故。四等起殊胜。等能发起能引所引能生所生缘起法故。五转异殊胜。随眠缠缚相应不共四转异故。六邪行殊胜。依谛起增益损减行故。七相状殊胜。微细自相遍爱非爱共相转故。八作业殊胜。作流转所依事。作寂止能障事故。九障碍殊胜。障碍殊胜法故。十随转殊胜。乃至有顶犹有转故。十一对治殊胜。二种妙智所对治故。故不说余。亦名发业支。言且依初后者。谓爱初取后分爱取二以爱为初取为后故。其实有多现行润也

疏。业亦有二。已润未润等者。亦唯识论如初章说

疏。三道皆言不断下。亦是释于始终之难。显无始终。先正释后引证。前中从三烦恼生于二业者。从一无明生一行业。从爱取二生一有业。二业生七苦者。从一行业生识等五。从一有业生生老死故。七复生三者。识等五苦生爱取二。生死二苦生无明故。上云不了知故生死流转。如净意菩萨者。彼论与此相应。偈云烦恼初八九。业二及与十。余七说为苦。三摄十二法。从三故生二。从二故生七。从七复生三。是故如轮转。一切世间法唯因果无人。但从诸法空还生于空法。若准俱舍亦为通难故。论问云。若缘起支唯十二者不说老死果。生死应有终。不说无明因生死应有始。或应更立余缘起支。余复有余成无穷失。答云不应更立。然无前过。此中世尊由义已显。云何已显。颂曰。从惑生惑业。从业生于事。从事事惑生。有支理唯此。释曰。初句有二。一从惑生惑。谓从爱生取。二从惑生业者。谓取生有无明生行。次句有一义。谓从行生识及从有生生。皆从业生事。第三句有二义。一从事生事。谓识生名色。乃至触生受及生生老死。二从事生惑。谓受生爱。义亦应有老死生无明。上一事字即是能生。下事惑字即二所生。从生二字两遍用之。第四句结释酬难。谓诸有支唯此十二道理足矣。上所引论文。则小异义意大同

疏。如二束芦者。谓因果互依初门已有。但约识与名色互依。今通十二因缘。然要云束芦者又取中空十二因缘。相有名生虚无名灭。生灭假集亦如束。芦

疏。计苦行心即是烦恼者。正是邪见亦见戒取。亦是愚痴上业。此惑皆集谛故。故是苦因非解脱因。此亦即是宿作因。外道并如前说

疏。三一切相智观中。即第五入谛观者。故疏有二释。前正论意。二又体三道下。即天台意。下都结中。当更分别。第六三际轮回门。初约相谛观中分三。初总标观名。二释三际。三释经文

疏。三际不同下。二释三际。然唯识分四。一叙意合能所引者。初二能引。次五所引。要一世故十因下正立直至及离断常。皆是论文。其生报定同后报。便异是义释耳。三此则但以下结成论意。故彼论次云。施设两重实为无用。或应过此便致无穷。释曰。言无穷者。若愚前际说过二因。更有愚于前前际者。二因犹少应更说多。若谓愚于后际说二果者。亦有愚于后后际者。二果犹少应更说多。四若尔下会通彼论成三际义

疏。二依智论下。即第二释。言生引俱开者。然俱舍中不说生引。今约大乘又对唯识。合能所引故云俱开。是故结云三道抗行。谓无明行即是能生。非要爱等润竟方能

疏。三依此经等者。此第三释即是大乘有三世义。唯识判三为小乘者。特违至教。言为遮前七定同世者。即上唯识言为遮爱等但是润故者。所遮亦是唯识论意。今明爱等同无明行具发润等

疏。示因招果令生厌者。正说以因从果所以。云果过患由爱等因。应厌因故。亦通妨难。谓有问言。前之二世当世以明。何得未来以因从果。答意可知

疏。则能所引生下。结示本义。谓能引之二许有能生。能生爱等中。必有能引所引之五。通其所生。而言容有者。以大乘中虽说三世。而于五果通种及现。约为种边但为所引。约现行边即是所生。未润之二但名能引。已润之二即名能生。发业爱等但名能引。已润爱等即名能生故。皆容互有

疏。明文昭然者。结弹唯识非不许其立二世义。取二非三故为非耳

疏。已知下三释经文

疏。如是方名见过去因能防三过者。亦是遮难。恐有难言。经但说二在于过去。论主何为反覆相属。故今答云。要知过去因能招现果。现果必从过去二因生。方能护于先业等过。如下当释

疏。现在目睹故分两向明其二义者。此亦通难。谓有问言前说无明行之二因。唯对现在反覆相成。今明现在五法亦应反覆。何因两向。故今答云。前来二因因谢过去。故须对现。以说彼因现果已成。方知彼因招果不失。今之现在非独酬于过去之因。复能依现在招未来果故。两向明之。若更相成不异前二。复应难言。前说无明。已说现果酬于过去之因。今何重说是过去果。此应答云。前酬过去为成过去。今说过招为成现在。故非重也。所以二法两向明之

疏。此未来因决得来果一往定故者。上句释成亦是通难。谓有难言。现在爱等从果名未。过去无明等何不从果而名现耶。故今答云。来果未至从果名未。知其决得令其生厌。过因已谢何得名现。复应问言。现在爱等从果名未。现在识等应从因名过。亦如向答。未因决得故从果名未。现在已得何要名过。复应问言。释前过现反覆两向。今辨未来何以但将因对果耶。答前二经文直说过现。不说相成故论相成。今此经文经自将现对于未来。故论不释。言一往定者。结成上义。谓说一分三世名为一往。理数如是。称之为定。对下展转故云一往。是一向理故

疏。已知三际下。第二护过于中二。先过后护。前中一一过内文皆有三。初标名二征释。三辨所从。所从是疏标释论。皆前之二过以前望后。后之一过以后望前。由无明行在报前故。一未受果报业已谢失。果在于后望前之业以成过故

疏。此上辨过下。第二明护于中有四。一结前征后。二若见下总标护义。三然过去业下出过所以。四举经正护。三中二。先泛明不受报业。后今无明下。举今经文明受报业。今初言一未作者。此言难解。谓若未作则未名业故。今依瑜伽其未作业名为不作。论第九云。不作业者。谓若不思业若不思已不起身业语业。释曰。据此不作即任运所起非故。意思设尔有思。又思已不起身口故。不受报故。九地释表无表业云。作无作作即身口。无作即意。如杀盗等。心虽欲作不形身口。故不受报。若全不作名不受报。何要待言。又何得。论云。业有三种不受报耶。不作即无业故。二未润可知。而论但云作已未得报。其未润言是疏义。加三得对治者。即瑜伽中名不增长业。不增长业总有十种。一梦所作业。二无知所作业。三无故思所作业。四不利不数所作业。五狂乱所作业。六失念所作业。七非乐欲所作业。八自性无记业。九悔所损业。十对治所损业。此十名不增长业。除此十种所余诸业名为增长

疏。今无明缘行下。二举今经明得报义。于中二。先正明。后结酬外难。今初对前三不得报。今无明缘行则显已作者。此拣第一未作业也。既为无明所发之行。此行要是能感当报故。非向来不思之业

疏。现识等五则显已润已受者。则前无明行等已得润竟故。今受果。此则过去二因已含发润

疏。爱取有三则知未得对治者。谓若得对治不应依现更起爱等。此后更有论反释云。若断爱取虽有作业。则无明行不能生有。释曰。则显现在亦有无明与行。是所润等观此论意。则过去二因具于发润但举发业之名。现在爱等亦有发润。但显润名故上疏云皆容互有思之。亦可。现在爱取不润过去。后报之业故不能生有

疏。于已作业既有润未润殊斯为异因者。下第二结酬外难。上立三过。语虽影略总相皆由无异因故。异因即我。今明不要我为异因。即已造已润不得对治。而为异因。此语是前说过。后论论出三过竟云此三种过。以见过去世等异因故。受生报等差别故。释曰。上论总出其过总明答之。今出过所以竟方用结酬

疏。已润则受生报下。第四正明护过。三过即为三别。今初虽一身中具六道业润者。先受那得一时。此即已润为异因。二既自造异因下护第二过。二报即是生报后报。此即已造为异因。三若已作业不得对治下护第三过。即不得对治为异因。言势力续故者。小乘则是后后连持。大乘则是已熏成种。后能得果故云势力。三过度矣者结也

疏。后无明灭下逆观中二。先释文。后然十二缘三世并备下第二结示。谓过去二因即含有爱等。能润业等必依过去识等上起。始生终死等过。具十二矣。现七果上起发润等。现亦具矣。然七事中。五即生死而总别分故说具七。当虽说二同现亦具二。必有五及起因故。是以上言皆容互有。并如前说。言但随化迹隐显分三。令知过因下。出隐显意。义如前说。则愚痴绝命下。是逆观意。以智慧剑破发业惑。以智慧火干于现在润业爱取。则七苦不生。能所引生即四面网。此即史记书言。汤出遇畋捕者。祝云。自天而下从地而出。四方来者皆入吾网中。汤见之歇三面网。祝云。可上者上。可下者下。可东者东。可西者西。可南者南。可北者北。负吾命者入吾网中。显法令宽也。今亦不留一面故曰四开。皆出证无生。若鸟出网以适八方

疏。二约大悲等者。文中三。初顺显有因。次若无下反质明有后。斯因下结尔

疏。当力无力下。文中三。初标牒。二谓此三下。疏释论。三如是穷究下结观。二中三。一释力无力。二以斯三际下释信入依义。三化中下释化胜。言笼取三际方显化胜。亦是瑜伽缘起差别故。瑜伽云。缘起差别云何。谓于前际无知等。如经广说。于前际无知云何。谓于过去诸行等起不如理分别。谓我于过去为曾有耶。为曾无耶。曾何体性曾何种类。所有无知等。亦即俱舍云。说前后中际为遣他愚惑故。彼论云。契经何故唯说有情故有。上偈释云。世尊为遣三际愚惑故说缘起。唯约有情。问如何有情前际愚惑。谓于前际生如是疑。我于过去世为曾有非有。何等我曾有。云何我曾有。释曰。此有三疑。初疑我有无。二疑我体性。为即蕴我离蕴我耶。三疑我差别。为当常我无常我耶。问如何有情后际愚惑。答谓于后际生如是疑。我于未来世。为当有非有。何等我当有。云何我当有。释曰。三疑如前。但曾当有异耳。问如何有情中际愚惑。答谓于中际生如是疑。何等是我此我云何。我谁所有我当有谁。释曰。此有四疑何等是我者。疑我自性也。此我云何者。疑我差别也。我谁所有者。疑我因也。谓此现在我。过去谁因所有也。我当有谁疑我果也。谓我当有谁果也。为除如是三际愚惑故。经唯说有情缘起。以契经说。苾刍谛听。若有苾刍于诸缘起已生诸法。能以如实正慧观见。彼必不于三际愚惑。谓我过去为曾有非有等。释曰。大小论殊其旨皆一。今三际无我斯惑自亡。故以三际化彼凡夫。除其我愚信入无我。修无我行为化之胜。第七三苦聚集门

疏。第五不厌厌观等者。先释观。后文中下释经。前中先正释。后二乘虽知下通妨。恐有问言。四禅已上皆唯行苦。三乘已超何言不厌。故有此通。此有二意。一约界内无。即涅槃十二云。苦有无量相。非诸声闻缘觉所知。二及变易苦。谓为出三界究竟无余故疏。顺中自有三门。一随相增减门。二实理遍通门。三三受分别门。上二即唯识三苦分别门。第三即三受分别门。引论广释。今初即随相增减门。言触对生苦者。因于苦缘生于苦心。故云苦苦。然其触受既通三受偏言苦苦者。就增说故。亦诃责故。言老死坏生者。此遮外难。恐有难言。老死无乐何名坏苦。故为此释。则坏苦有二。一者坏乐。二是坏业。正能坏生即是坏业。得名坏苦

疏。若准瑜伽唯识下。第二引论广释。于中二。先正举论。即约实理遍通门。正唯识文瑜伽同此

疏。若约坏生下。第二以疏会释。于中四。一会坏苦可知。二若依舍受下释上坏苦。十一之言除老死故。三以此三苦从三受生下。释成老死。无舍受言即三受分别门也。四二苦皆言少分下。释少分全分。若是二苦必是行苦者。诸有漏法刹那性故。有是已下释二少分而有二义。一二苦不遍舍受。故名少分。二又是二苦下。坏及苦苦各不相摄。兼无舍受故各不摄二以坏苦中无有苦受。苦苦之中无乐受故

疏。二约大悲下疏文有四。一总释观名。二真解脱者下。举正折邪于中二。先举论文。后此四即涅槃下疏释上论。如次配其乐常德等。故涅槃云下。唯证第四我相隐故。三故下四段下。显妄举正。四今此明其下别释此门。三一切相观

疏。不如实知微苦我慢者。此即论文。从此即增上慢下。疏释上论。然论标名有增上慢释中即无故

疏。指论我慢即增上慢。从本说故。从若知下释非增上慢。言又不如实知者。涅槃云。声闻有苦有谛。而无真实故。第八因缘生灭门

疏。初观文前有三。一释观名。二义名深。一无生故。二生与无生无障碍。二此门下第二指经。三释此四句下。广辨义相。于中三。初双标二章。二理外妄计下。总释二章。言是计是依者。计是破邪之所。依是显理之所。是药者是破邪之能。是理者是显理之能。若望显理理为所显。今用不为理。令于自等而见于理。见理因不故以不为能显。后穷生下彰破显之功。三然其所计下别释二章。先破邪中有二。先计后破。计有三类凡小如前夜摩偈说。二小乘言同类因者。因果相似。如善五蕴与善五蕴展转相望。为同类因。言异熟因者。唯诸不善及有漏善相望故也。言俱有因。如四大种更互相望。为俱有因。三约大乘自有三义。前二通法相无相宗。后一是法性宗。皆执法成病故。俱为所破。至显理中当知其相

疏。所计虽众下第二明破。但指显理而为能破。同一不故

疏。显理复二下。第二显理先标后释

疏。法从缘生故不自生者。即对前果法为自。众缘为他义。说通于二论。一通中论。青目释不自生云。万物无有从自体生。必待众因缘。复次若从自体生。则一法有二体。一谓生。二谓生者。若离余因从自体生者。则无因无缘。又生更有生生则无穷。释曰。据此即以果体为自也。二通对法。先明三句无生。后辨不碍三作初云不从自生者。谓一切法非自所作。彼未生时无自性故。释曰。此释同青目意。论云不他生者。谓彼诸缘非作者故。不共生者。即由于二种因故。释曰。二种因者。即指上二句。自他二句各既不生合亦不生。后辨三作。云然非不自作他作因生故甚深。此意以三作释不无因故。云缘望于果。有功能故。因望于果亦然。合上为三作故。既从三作故非无因。然观三作则自亦是因。今疏中释不自他等。即中论偈意。偈释自生。即是下文因缘形夺中用故。云如诸法自性不在于缘中。此即以他破自。次云以无自性故。他性亦复无。此即以自破他。凭公云。以自破他凡有三种。一总二即三相待。今疏即全有此三。初云既无有自对谁为他。即第三相待破无自可待对故。如无长故无短。次云又一切法总为自故。即第一总义万法皆自。如百人一处皆用。己为自则他亦是自。今破一自则他亦破矣。次云又他望于他亦是自故者。即第二即义。谓如两人二互相望。此言是自指彼为他。他亦自言我即是自。指此为他故。其两人皆有于自。破此人自他人之自亦已亡故。从自他不立下。即双用自他破共生义。如二盲人离不见色合岂见耶。从有因尚不生者。即以三作破无因耳。此中非谓非是无因而立有因。举况以释因缘和合。合是生义。尚不得生。岂用无因而立生义。故四句求生。生不可得。无生之理显然可睹。正理既显计何由生

疏。二约因缘形夺者。即就前计。以因为自以缘为他。而显理也。然对法初散释。亦以破自为先。故云又有差别。谓待众缘故非自作。虽有众缘无种子。不生故非他作。彼俱无作用故非共作。种子及众缘皆有功能。故非无因生。是故如是说自种有故不从他等。一如今疏释曰。初句以自破他。如于外法。以谷子为自水等为他。内法识种为自业种。增上缘为他。若无种子决不生果。故不他生。次句以他破自。故云待众缘故非自作。次无作用故不共生。即以和合无性破共。次有功能故非无因者。以共破无因。言论解同此者。今取论解同对法也。如下释文中辨。彼论结云。若缘起理非自非他遣双句者。犹为甚深。况总亡四句。是故缘起最极甚深

疏。若尔下释妨拣滥。古人多以非无因是从因生故。为此问答。引中论证。唯证假他破自。以自破他等已如前说。故此论难见。意云。汝立自性而能生者。不合更假其余因缘。若有自性而复假缘。则此自性应在缘中。今水土缘中无谷自性。明不自生。疏下二句例然者。即以无作用破共非立无作用生。以共破无因非立共也。此别显无生义故。令审详使物莫滥。若显甚深次下当说

疏。二约无碍下。此门更分为二。先明事理无碍。无力故无生。有力故不碍生。则生不碍无生。无生不碍生。亦取前对法偈明之。而用意有别。亦同初门不自生非不自作等。则上三句显不生。第四句不碍三作

疏。此复二义下。依此力无力。成于事事无碍法门。谓成相入及相即义。如前玄中

疏。文中亦有下。第二释文。此以不他生下。是疏释论。论言有分者。分即支也。从二者非自作缘生故者。亦是论文。余皆疏释。言非谓四缘之因缘也者。此句拣滥。以古德释云无。明望行无因缘义。而言因缘者有二义。一自种为因无明为缘。此二合说故云因缘。然隐此亲种显彼胜缘。故云无明因缘也。二但彼增上缘望自增上果。还是亲因故。说无明为行因缘。此解失意故今拣之。若取有力增上。拣无力增上为亲因者。于理则可然。亦非因缘故为失意也。疏后例余者。谓其余支及与逆观。谓顺观尚即自他不生。逆观岂有自他可灭

疏。二约大悲下。言又计妙行者。以六行伏惑为解脱者。解脱因故。既有欣厌心亦生灭耳

疏。第三一切相智观等。言此有二意者。约俗是贤首意。约真是远公意。前中言生死无际者。即中论本际品云。大圣之所说本际不可得。生死无有始亦复无有终。若无有始终中当云何有。是故于此中先后共亦无。释曰。据此则上二偈。前是俗谛无始。后偈便入真谛。而俗谛无终者。约多人说故。今直就事明。但有无始。后意若约真谛俱无始终。何以但言无始。今谓无明从空而起。故但云无始。下引净名双证二义。无住之本即是真谛。立一切法即是俗谛。俗依真立。真既无始俗亦无始。而论但名为无始。致令二德各见不同。今疏以理而通二德并皆全取

疏。故染净真性皆无始终者。结示通妨。染之与净即上俗谛。皆依无住故无始终。言依无住者。非依无住展转生来。既无住即是实相异名。故无一法不同实相真性。即上约真谛说理无始终。显染可除下通妨。妨云。何以但言无始。故为此通

疏。余如别说者。然初地中已略显示。今更略明。谓或说真性无始无终。性无生灭故。恒沙性德依体说相。亦无始终。证净菩提有始无终。创修成故说之有始。冥同真性故无有终。生死妄法无始有终。未曾离念故无有始。妄可断故本有今无。故说有终。若约以因招果说者。无明为始老死为终。有始有终约智符理。理无始终智亦无始。不尔真智不同真故。妄法有二。亦无始终。一则从缘举体空故。无可始终。二即妄同真故无始终。如波即湿即性无终。随顺观俗即真谛故。若有始终不即真故。故疏结云则染净真理皆无始终

疏。论云下引论牒释。即合即门为一无始故双牒释

疏。不言初际生下。通上中际因缘生言意显无初故者。约俗谛门无明无始故。从今不起妄下。反释论意。故云不生。今即中际不起爱取。何有后际生老死耶。第九生灭系缚门

疏。亦名似有若无者。生灭系缚但顺经文。似有若无即是经意。故论云不共生也。文中顺观之内有三。初牒经文。征起共义。二论云下举论解释。非二作是标。但随顺下。论有三释明不共义。三意谓下疏释论文。即就论三义展转相承。疏有二节。先合释前二。后别释第三。今初但行顺无明不得不生。是第一意既言随顺故。明缘会不得不生。即无生矣。二云何以随顺即得无生。行与无明二互相依无知者。故由上二义故非自作。第二若尔下。别释第三义。以不住释上无知。如河中水。湍流奔逝故无相知。从此同对法下。以论证成对法。即如前文。又中论云。即是过意。据文即因果品云。若因众因缘而有和合法。和合自不生云何能生果。如来品云。阴合为如来。则无有自性等。皆其义也

疏。无明灭下逆观下释逆观。但释不共灭义。生灭之相类前可知。第十无所有尽门

疏。然论经下二会二经。今经两段皆随顺无所有。若论经顺观中。经论皆随顺有逆观。方云随顺无所有尽。疏家但含顺观之中。顺有顺无逆观义同。所以不会。今经取缘生无性。论经即无性缘生二义相成。故同遣无因。从无因何失下。是论结无因之过无定因者。若有定因因会则生。不会不生。今无定因故应常生故。无因下结无因过。中论云。无因乃成大过。谓布施持戒应堕地狱。杀生偷盗则应生天。诸修妙行无涅槃等

疏。此即世谛观者。以论经云随顺有故。从即真顺有下。会论经同今经。谓虽顺有虚相都尽。唯第一义谛故云未失顺无。疏自下第三总结下。疏文有三。初释逆顺。二释总名。三以义收束。初中二。先直释经。二引文会释。今初言二门阙逆者。即一心所摄及自业助成门也。所以无者但是略故。若出所以者。其一心所摄之中。本末依持即是顺观。初第一义心是摄末归本。义当逆观故略无耳。其自业助成顺观之中。二业相显逆观。应言无明若不迷于所缘。则不与行作生起因。则似无明无用无体。故略无耳。若欲著者。应言若无无明迷于所缘。则不与行作生起因。亦可著在故云略无。一心中应云。若不迷一心则不起因缘。亦是逆义故。下偈云。心若灭者生死尽。以此疏文但云略无。二然此逆顺若对法下。引文会释。先引论有二逆顺。今经但一。次引缘起经释于对法。谁老死言。此有七十七智。谓十二因缘除无明支。余十一支各有七故。由谁有故即是推因。推此老死从何因生。知从于生。如是老死复由何缘。即是审因。谓审此老死定由何缘定知因生。三世各二故。有其六七即法住智。谓观前所不摄诸有漏慧。遍知义故。谓遍知三世缘起教法。名前不摄。以为第七。前六真实智此一法住智。合成七智。一切异生及诸圣者。俱有此智入见道位。方有四十四智近四谛故。住教等法是闻慧故。名法住智。如实而知是思修慧。名真实智。此约染明逆。若清净逆但改谁有为谁灭耳。然此逆顺约支体说。经以染净。为逆顺者。约顺生死逆生死说。然上钞云四十四智谓逆观老死以至于行。各作四谛观说

疏。言诸缘起下。第二释总名。或名缘起。自有二义。一通约十二缘。二以因对果说。次亦云缘生亦有二说。一生即是起。二约果说者。即生起义。殊是俱舍意。论云。如世尊说。吾今为汝说缘起法缘已生法。此二何异问也。答有二义。一云且本论文此二无别。释曰。即前疏文生即起义。后义即是论主正释。偈云。此中意正说因起果已生。释曰。世亲明此契经中意。十二有支为因义边。即名缘起。因起果故。为果义边皆名缘生。从缘生故。故其十二所望不同。二义皆成

疏。余如瑜伽第九等者。二引文会释结示根本。瑜伽总上四卷。皆明缘起。释名正当第十总有五释。论云。问何故说为缘起。答云。由烦恼系缚往诸趣中。数数生起故名缘起。此依字释名。谓依缘字起字二字别故。而缘非起。即是今疏第二释也。二云。复次依托众缘速谢灭已续和合起。故名缘起。此依刹那义释。三云。复次众缘过去而不舍离。依自相续而得生起。故名缘起。如说此有故彼有。此生故彼生。非余依此义故。释名应知。四云。复次数数谢灭复相续起。故名缘起。此依数坏数起义。释曰。此上三释。皆是今疏第一义。前前为缘令后后起。前前为缘故不舍离。即第三义。前若不灭复何由起。即含第四。前后不同必有刹那。即第二义。故其三意大同小异

疏。合为一。五云。复次于过去世觉缘性已等相续起。故名缘起。如世尊言。我已觉悟正起宣说。即由此名展转传说。故名缘起。释曰。瑜伽五义。初一缘非是起。以因为缘以果为起。二缘即是起。刹那刹那从缘而起。此拣大乘部十二因缘。是无为法亦拣正量部。三即无间因果。前因为缘而后缘起。四无始因果。前已谢灭后更起因招果不断。然通因果即缘即起。五缘是所觉起是教法。依悟说教故名缘起。此是自释五相不同。非余师义。对会疏文已如向说。然五义并依起即生义。唯俱舍意分二不同。又指唯识第八。彼中广释。如上具引。下以诸门分别有十七门。义亦略具。言十七门者。第一假实分别门。谓十二支九实三假。一已润六支合为有故。二生三老死。三相位别故。第二一非一事门。五是一事。谓无明识触受与爱。余非一事。上之二门摄在第一有支相续门。第三染与不染门。无明爱取三唯是染烦恼性故。七苦不染异熟果故。七分位中容起善染故。瑜伽第十假通二业。有通二有兼无记。此即第五三道不断门。第四独杂分别门。无明爱取说名独相。不共余支相交杂故。余是杂相。第五色非色门。六唯无色。谓无明识触受爱取余通二种。第六有漏无漏门。皆是有漏唯有为摄。无漏无为非有支故。上三亦如初门。第七有为无为门。有漏无漏门中已具在今第八因缘生灭。及第九生灭系缚门中已具。第八三性门。无明爱取唯通不善有覆无记。行唯善恶。有通善恶无覆无记。六支合为有故。余七唯是无覆无记。七分位中亦起善染故。瑜伽第十说。七通二性。此一亦如初门。第九三界分别门。虽皆通三界而有分有全。欲界则全二界无染。六处不具无色。唯名故。此门略无。第十能治所治门。上地行支能伏下地。即粗等苦六种行相。有求上生而起彼故。此门略无。第十一学等分别门。一切皆唯非学无学圣者所起有漏善业。明为缘故。违有支故。非有支摄。由此应知。圣必不造感后有业。于后苦果不迷求故。恐有问言。若尔杂修五净居业应非行支。若是行支圣便造业。若非行支如何生彼。感总报耶故论答云。杂修净虑资下故业生净居等。于理无违。意云。不还果等。以有漏无漏前后杂修。第四净虑资无云等三天。故业生净居等。于理无违。此总报业及名言种。凡时已造生第四禅。下三天业一地系故。后由无漏资此故。业生净居天。非是圣者新造业也。此义亦在初门。略具已如上指。第十二二断分别门。有义。无明唯见所断。要迷谛理能发行故。圣必不造后有业故。故非修断。爱取二支唯修所断。贪求当有而润生故九种。命终心俱生爱故。余九皆通见修二断。有义。一切皆通见修二断。大论第十说。预流果已断一切一分有支。无全断者。故若无明支唯见所断。宁说预流无全断者。若爱取支唯修所断。宁说彼已断一切支一分。释曰。皆断一分者。则明无明支非惟见断。由有一分无明在故。爱取二支非唯修断。入见道时断一分故。此门经疏略无。含在初门逆观之内。第十三三受门。十乐舍俱。爱不与受共相应故。老死位中多分无乐。及容舍故。十一苦俱唯除于受。非爱俱故。此门含在第七三苦集成门。十四三苦门。全同第七十五四谛门。即当第五三道不断门中故。有入谛之观。十六四缘门。全同第三自业助成门。十七惑苦相摄门。亦如三道不断门摄。释曰。上十七门全分同者。已如上指故。散在诸门。从多分指恐厌繁博故

疏。略耳

疏。十名可知者。前已广释。疏顺声律小有加减及与回互。大旨无违

疏。然各摄三观下。第三以义总收恐难领会十门义故。于中四。一总出十门之意。二收十为五。三收五为二。四总相融通。初中于上三观相参而用。谓三观小异论取不同。就其经文故可为一一。染净因起者。相谛观中明成答相。答于外难。成无我义。无我即净故。大悲观名愚痴颠倒。以著我故则生为染。无我则得无生为净。一切相智名染净分别。染净正是第三观名。今此中义通于三观。因起之字定通三处。二缘起本源者。直就经说故初观名第一义谛是一心本。世谛一心依本起末。第二观中阿陀那识迷执为我。即染净本。悟即是解脱根本故。一切相智名依止观。故为本源。三因果有空者。相谛观中名他因观。由无明故方得有行。斯则有矣。既从缘有斯则空矣。大悲观中破于冥性。斯有因缘。一切相智观名方便观。以各二业为后方便。亦即有即空义耳。四相成无作者。即不相舍离。相谛观中名自因观。谓离前支无后支故云相成。相成故无作大悲观中破于自在故。须因缘相成。无别作者。一切相智观名因缘相。有支无作故。五陈其谛理者。即三道不断。相谛名摄过观。但摄苦集故大悲名破苦行因。亦由唯苦集故。一切相智名为入谛。兼取逆观即灭道故。六力用交参者。即三际轮回初名护过观。三际因果为因。有力为果。无力能护失业等三过故。大悲观中治异道求中。无因之见因有力故。一切相智观力无力信入。并是力用交参。七穷苦慢。除即三苦聚集。初名不厌厌观。令厌微苦即穷苦义。大悲观中名破求异。中谓三界有涅槃。但是苦故今能穷之。一切相智中名增上慢。非增上慢。信入亦穷微苦非增上慢矣。八形夺无始者。即因缘生灭初即深观。名不自不他。以他夺自以自夺他。大悲观中名无常德。以形夺故。一切相智观名无始观。因缘无初故。九有无无本者。即生灭系缚。初即深观中明不共生。明非二作。互无知者故。有无本无作用故不能生。则无亦无本。二大悲观既无有净德。安有本耶。一切相智观既明无始。始即是本二谛无始故。有无无本。十真俗无违者。即无所有尽。初深观中显非无因。真不违俗无所有尽。俗不违真大悲观。中以顺有故。无有我德一切相智种种观故。亦不违俗故。其三观取文小异大旨多同故。以本意收为一致

疏。复收十门下。第二收十为五可知

疏。故唯四门不出事理下。第三收五为二。言四门者。谓上虽五意但有四门。一事二理。三事理双泯。四事理无碍故。前三意但是事理。三四二门不出事理。故为二也

疏。若从事理无碍下。第四总相融通。即成事事无碍及泯绝无寄。先正融通。后即此因缘下。会通佛性如前已说



大方广佛华严经随疏演义钞卷第六十七

大方广佛华严经随疏演义钞卷第六十八

　　　　唐清凉山大华严寺沙门澄观述


疏。自下大文第三彼果胜中文有三。初摄位。二依论下总科。三今初下正释

疏。今初意通五果者。正举经中牒前之意。意明十门通成五果故。遮于古人别配属故。谓远公云。一对治及离障胜。是胜慢对治果。前修十种法平等观。而为对治。此地满中更以甚深三脱为治。名对治胜。前治五地染净慢障。今此文更除微细我心及有无等。名灭障胜。二修行胜。是前不住道行胜果。依前不住更起胜修。名修行胜。三得三昧胜。望前治胜以说果也。前修三脱而为对治。彼治转增名三昧胜。四得不坏心胜者。望前灭障以说其果由灭障故。三昧之心不可坏。名不坏心。五自在力胜。望前修行以说果。依前修行上进无碍。名自在力。释曰。此上意明前之二果。从前文生后之三果。从前二果生。今疏乃有二意。一总释。二亦可下展转释。今初但明总是不住道行胜果。不住道行胜。初总标心境有三悲三智。经云。复以大悲为首。大悲增上大悲满足观世间生灭。释曰。观世间生灭即智对上三悲。以成三智。斯则五果不出于二。于中三节。初二悲智修治。次二悲智所成坚固。后一双明二果自在。此即隔句相对

疏。显二我作用空者。意明人法俱有能作之义故。皆名作者。非约人我独为其空

疏。二无相门下灭障中。疏文有四。初一总释。二谓若入空门下。举正显非智。论云。是三解脱摩诃衍中。但是一法以行因缘故。说有三种观诸法空。是名空门。空中不可取相。是时空门转名无相。无相中不应有所作。为三界生。是时无相转名无作。如城三门。一人之身不得一时从三门入。诸法实相是涅槃城。城有三门。若入空门。不得空亦不取相。是人直入事已办故。不须二门。三若见法先有下。举非显修智。论云。若取诸法空相。生憍慢言我知实相应学无相门以灭空相。四故修无相下。结成修意为灭障故。远公云。二中一灭障即取性心亡。二得对治即得理为治。三念想不行即取相心灭。亦初一异凡夫。后二异二乘

疏。三无愿门中一依止者。智论云。若于无相中生戏论分别。有所作应修无作门。今无戏论分别。即能修无愿故为依止

疏。又上三空下。拣教智。论云。阿毗昙空门缘苦谛摄五蕴。无相门缘数缘尽。无作缘三谛摄五蕴。摩诃衍三门通缘一切法实相。以是三解脱门观世间。即是涅槃。释曰。对文可知。言余如智论者。论云。经说涅槃一门。今言三者。法虽是一而义有三。复次应度三种障。谓爱多见多爱见等者。见多者说空门。爱多者说无作门。爱见等者说无相门。谓无男女等相故。断爱无一异等相。断见皆是彼中余义

疏。初离三想者。离彼我想为一离。作者想为二离。受者想为三离。有无想虽通二门。无愿一门多约离有

疏。此用深空灭离二我者。即离彼我想。通于人法二我无也。云何为深。五地唯约净法。说十平等。今直说深空。又前是加行观察。今已住空般若现前故。二四地道品有身受等故。三此地初用十平等。十相未泯故

疏。初厌相者。前勇猛修中先知后厌。今丈夫志修先厌。后证明渐胜也

疏。又俱未满故俱不住。广如净名者。即净名第三菩萨行品。众香菩萨欲归本国。白佛求法云。唯然世尊愿赐少法。还于彼土当念如来。佛告诸菩萨。有尽无尽解脱法门。汝等当学。何谓为尽。谓有为法。何谓无尽谓无为法。如菩萨者。不尽有为不住无为。何谓不尽有为。谓不离大慈不舍大悲。发一切智心而不忽忘。乃至云。以大乘教成菩萨僧心无放逸。不失众善行。如此法是名菩萨不尽有为。何谓不住无为。谓修学空不以空为证修学无相无作。不以无相无作为证。乃至云。观诸法虚妄无我无人无主无相。本愿未满。而不虚福德禅定智慧。修如此法是名菩萨不住无为。又具福德故不住无为。具智慧故不尽有为。大慈悲故不住无为。满本愿故不尽有为。集法药故不住无为。随授药故不尽有为。知众生病故不住无为。灭众生病不尽有为。释曰。然净名意但拣二乘。谓二乘尽有住无有为三相故名为尽。无为无相故名为住。若尽若住即是有碍。不尽不住为无碍法。然是一法就事相分。故为二别。尽有即无起行修德之地。住无即绝慈悲化道之能。是故大士并不为也。而彼经文先正释不住不尽。后又具福德下。释不住不尽所以谓夫德之积也必涉有津。若住无为则功德不具。具智慧故不尽有为者。智之明也。必由广博若废舍有为则智慧不具故。大悲不尽。然文广故指其文。若望此经但是不住无为之义耳。阙于不住有为之义。今疏向云功德助道。未满足故不住无为。即全同净名文意。言智慧助道未满足故不住有为者。则侧用净名。彼具智慧不尽有为。以尽有为不成广智故不尽矣。今以住有为不成深智故不住矣。则是具智慧故不住生死。具大悲故不住涅槃义耳。言又俱未满故俱不住者。谓应反上智慧助道未满足故。不住无为功德助道未满足故。不住有为谓若住无为不成种智。是为不入生死大海则不能生一切智宝。若住有为自沦生死。安能成就诸佛功德。亦是具大智故不住涅槃。具大悲故不住生死。谓若住涅槃非是亡缘之智。若住生死非无爱见之悲。余义至下当释疏。大品中下亦成上义。若是证时住无为也。故七地云。虽行实际而不作证

疏。即此所为亦是所以者。所为成智慧不住有为等。所以者以有智慧故。不住有为也。余可例知

疏。如来藏包含无外。故云大者。远公云。大者宽广。广谓真识体中统含法界恒沙佛法。同体平等相应而起。无有一法别守自性。是故名空。随顺法界无门不在。故名大空

疏。五观七转识等者。即真识之用。用而常寂故说为空。故疏云皆无自体即是空义

疏。楞伽云下。问明已引。十忍更明

疏。依解起行行修究竟者。此有二意。一释论中。不放逸言。所作究竟离放逸过故。二即复由此修究竟故。经称第一下引论释可知

疏。四因事者依德起用。是释因义。德是用因分别。为智障者。即分别因缘相也

疏。又此十与涅槃十一空多同等者。经当第十六。南经十五

疏。当第六。为答修舍果故。迦叶菩萨白佛言。世尊云何名空。佛言。善男子。空者所谓内空外空内外空有为空无为空无始空性空无所有空第一义空空空大空。彼疏释云。前十相空。后一真空。就彼妄情所取法中以明空义名为相空。就真识中以辨空义。名曰真空。亦得说言前十境空。后一智空真智空矣。于妄分齐情外有法破之显寂故。于十种就境明空。据实以求心外无法。一切诸法皆即真心。真心体寂故。后一种就智说空。故地论云。一切法如说自体空。名智自空。就前十中。初八以无破有为空。第九第一义以有遣无为空。第十空空以其非有非无。双持有无名为空空。与地论十平等同。就前八中。前七明其众生及法无性故空。后一明其众生及法无相故空。因缘假中而明无性名无性空。毕竟空中无因缘相。名无相空。就前七中。初六明其众生无性。即是生空。后一明其诸法无性。即是法空。复前六中。初五就其现在观空。后一就其过去观空。现中初三就内外事以观空理。后二就其有为无为法相观空。就前三中。众生名内非情为外。就内法中。观无神主众生寿命名为内空外空法体。观彼外法非我我所故。名外空等。其无始空。经云。菩萨见生死无始。皆悉空寂。所谓空者。常乐我净。皆悉空寂无有变易。众生寿命三宝佛性。及无为法。是名菩萨观无始空

疏。第一空者。彼名空空者。此当第十。远公云。是有是无就诠辨理。是有牒前第一义空。以有破无故言是有。是无牒前八空。以前八空中以无破有。故曰是无。就此有无以说空义。故曰空空。是是非是是是名空空者。破诠显理。前句虽复就诠辨理。非留彼诠故。复破云。是向有是向无。是两俱非是方名空空。非留有无说为空空是义云何。已如上辨。因缘诸法有无同体故。说无为有说有为无。无为有故有即非有。有即无故无即非无。非有非无故曰空空。三十地菩萨下就人显胜。四如是下寄对显异毗昙论中。说声闻人先观五阴非我我所。直名为空。后观前智。亦复非是我及我所。故曰空空。成实论中。先观生法空无自性。空无自性直名为空。后观前智亦空无性。故曰空空。今此所论离有无相。故曰不同。上来十空与地论十法平等互出其义相似彼中。初一总相明空。余九是别。别中初七以无破有同此初八。彼中第八以有破无。同此第九。彼中后一以双非破有无。同此空空也。释曰。上皆远公之意。以十一空会十平等。今将十一空以会十空义则全别。然此十空由前平等加行而成。故二处多同互证皆得。然远公释义于理于乖。消于经文乃成曲巧。又有为无为唯属生空。义成太局。又总取前有无释于空空。亦经无我摄。今疏释空空。而文中五初牒名对经。二谓前空下略释三。故彼经下引经。四谓是非下释经。亦当体空者。释经是是非是是是名空空义。谓非但有无是非亦尔。谓空有两亡为是计。是即是故名是是。即上空字而不碍双存。故此是是即非。是是即下空字。故言空空。斯则是即非故非是。非即是故非非。故疏云是非亦当体空耳。五如是空空下叹胜。上即科疏下即释也。然经有二句。今疏经前略释。是经上句意。经云是有是无是名空空者。意云。即空是有即有是无。故云是有是无。无既是有则无非无矣。故云空空。既即有是空。则空亦非空。故云空空。正同十平等中有无不二。故平等也。由不二故双存。由非不二故双夺。故今疏云。若有若无本来自空。以有即无故有空矣。空即有故是空空矣。是以遣空总有二义。一以重空遣空。如净名云。唯有空病空病亦空。中论云。诸佛说空法为离于有见。若复见有空诸佛所不化。二以有遣空。谓空即是有。故非空也。故经云。色即是空非色灭空。故空非空也。是则不异有之空。则空非空。不异空之有则有非有。今正取空非空义由空非空即是有非有义。又空故非有重言空故非空。又空故不碍空。重言空故不碍有。非空非有能空能有双融互泯自在无碍。是故十地通达少分。岂是二乘之所能知。故言第一

疏。今亦约少分者。通妨。妨云。既言十地通其少分。今此六地云何证得。故云亦约少分耳。余文可思

疏。今初不坏心者。言由离障灭。即第一果行成是。第二果若。智即第三第一。若悲即第二也

疏。亦可对前十三昧心者。远公云。此九别句即十空三昧。以法空第一义空合故。故九摄十。九中亦四。初四就前观以说不坏。次一就前不放逸以说不坏。次一就前得增上以说不坏。后三就前因事。以说不坏。今初疏云一信理决定者。论云。一信观不坏。即就前入空三昧以明不坏。以论经前云信空三昧故。二疏云行堪调柔者。即论堪受不坏。此就前法空及第一义空三昧以说不坏。取有心息能入法空第一义空故。论云堪受于空不著。经云纯善不著于空。即第一义空

疏。加行字即前观二空之行。三即论云。于密处不惊不怖不坏。就前大空以说不坏。阿赖耶识微密难测。名为密处。经云甚深于密能入。故称不怖。四即论自乘不动不坏就前合空以明不坏。行合如来藏故自乘不退。五即论发精进不坏。就前不放逸第一义空三昧以明不坏。能起行修故云精进故。疏云胜进无息。六即论离悭嫉破戒垢不坏。就前得增上起。空三昧以明不坏。前就行德今就断德。前约利他今约自利。然论经云净心故约断释。今经云广大心。广即悲心大即智心。是二利心二心相导故。泯绝自他下三不坏。就前三种因事以明不坏但七八前却以第六总明悲智。今七八别明悲智前后俱通故。七即论广利益众生不坏。于前教化众生因事不舍离空三昧明不坏。八即论上求胜解脱不坏。就前智障净因事如实不分别空三昧明不坏。义如前说。九即论化众生行不坏就前愿取有因事离不离空三昧明不坏。带空涉有故云方便相应。然疏虽恐繁文不具配属。释文之中皆已含具

疏。顺佛菩提者。能深入趣向故者。以论经云随顺成就起向阿耨多罗三藐三菩提不退转。故为此释。此随顺言亦是顺忍。顺向无生忍故。以经约究竟故直顺菩提

疏。即能伏他力者。是论释义。对前总句不可坏心及决定心。下诸力名皆是论文。二云得法空故者对纯善心以前纯。善。对法空三昧故。然初句全。牒经第二句义牒经下七句不。牒经。直举论文三对前第四不退转心。四对前第三甚深心故。疏云。此与前二前却。以不动故入甚深入甚深故不动故云相成。五对不休息。六对广大。七对无边。八对第九。九对第八会其前后如疏其之

疏。出现品有能持等四种风轮者。即初总明。出现中一名能持。能持大水故。二名能消。能消大水故。三名建立。建立一切诸处所故。四名庄严。庄严分布成善巧故。释曰。既持既严故。非散坏有散坏风复无四种者。意业中第九相云。佛子譬如风灾坏世界时。有大风起名曰散坏。能坏三千大千世界铁围山等。皆成碎末。即散坏风唯一无四也

疏。故起信云。但心相灭非心体灭者。论有问云若心灭者。云何相续。若相续者。云何说究竟灭。答曰。所言灭者。唯心相灭。非心体灭。如风依水而有动相。若水灭者。即风相断绝。无所依止。以水不灭风相相续。唯风灭故动即随灭。非是水灭。无明亦尔依心体而动。若心体灭则众生断绝。无所依止。以体不灭心得相续。唯痴灭故心相随灭。非心体灭。释曰。现文可知。楞伽亦云。若心体灭则本识灭本识灭者。不异外道断。见戏论。第七远行地。初来意有二。一正释约慧寄位双辨。二瑜伽下引证约慧。于中先举六地为入因。后为令下正辨此来

疏。言远行下释名为三。谓标释结。二成唯识下释名总举五释。意符唯识以包含故。言此有三义者。一善修无相到无相边。故名远行。二功用至极故名远行。三望前超过故名远行。及释善修并如前说。二引深密即第四经。亦是前行。后远者指上二义。为前后耳。三引摄论兼释即第七论。四引金光明即当第三。五引庄严论。即第十三偈云。离道邻一道远去名远行。论释云。菩萨于七地中。近一乘道故名为远去。问谁远去。答功用方便究竟。此远能去故名远行

疏。虽有四义下结成。结归二义。十住论即第一卷即当后义。仁王即当下卷奉持品。既言远达则亦通。从前来达向后位

疏。然其能远去行下。第三离障先蹑前。起后后故。所离下正明。亦唯识论具云。七细相现行障。谓所知障中俱生一分。执有生灭细相现行。彼障七地妙无相道。入七地时便能永断。由斯七地说断二愚及彼粗重。一细相现行愚。即是此中执有生者。犹取流转细生相故。二纯作意求无相愚。即是此中执有灭者。由取还灭相故。纯于无相作意勤求。未能空中起有胜行。释曰。今疏便以释言解之。义已委具。由执还灭故求无相。又相有二种。一有二无。无者为细

疏。以常在下四辨所证如。于中二。先举能治。治于前障后故。能下正辨所证。唯识云。七地无差别真如。谓此真如虽多教法种种安立。而无异故。彼疏释云。谓虽诸教法依如建立。如无异故。又于教中立种种名。法界实相而如无异。今疏中云以了种种教法同真无相者。谓虽诸教法随机种种。不失平等一味之相故。中边论云。第七地中所证法界。名种种法无差别。由通达此知法无相。不行契经等种种法相中故

疏。以能下第五成行。疏乃至下。第六得果欲显七门义理相顺。故云乃至。得果者。中边论云。通达种种法无别法界。得一切法无相果故。故知以下结成总意

疏。行中有五种相下文三。初列名。二五中下对三心料拣。三初言下释其名相

疏。今初具足六地下。疏文有六。一略属经文。言义含所治者。正意结前故。二谓前乐无作下。别释方便慧殊胜道之所以。由乐无作不能涉有故。非方便不起胜行。岂为胜道。今以十种下。显得名所由。三是则下释其二名。四于何增上下明其所胜。五前六地下解相滥难。难云。前六地亦有即空涉有。何不得名方便胜道。答意可知。六虽行空行有下。通所治名局难。亦蹑前起难云。前地既许双游空有。何以偏名乐无作行。释意可知。复应问云。前地何以偏乐无作。答治前五地取有慢故

疏。论主摄十为四种下别释四中。前三自利。后一利他。前中论当第一。今当第二。第二是第一。今顺经次。一是离过后二成德。成德中前成福报后成内德

疏。一初句即护恶行。因事者。于中先举恶行。后今由上句下明护。上句护下句。无爱见恶行。下句护上句。无弃利乐恶行

疏。二即财及身胜因事者。成胜报也。下句是身财得上句故。身财俱胜。上句得下句故不滞寂。一同初句。胜财则随物下辨二胜相。此二若胜能集助道

疏。三护善根下于中有二。先正释。言是得彼胜因增上者。胜因增上即观空智。后虽有下通妨结成。谓第一句虽有慈悲但是意乐。未正利他故。三自利。然疏释文皆先释下句涉有胜行。后释上句以导下句。二皆互资例如初门

疏。障有四种如五地随世智中说者。前论云。是中书等有四种障对治。治四种障者。一所用事中妄障。二邪见软智障。三所取物中不守护障。四取与生疑障以书治初障因声。二论治第二障。印治第三障。算数治第四障。今文书是第一治。论是第二等即等取印算。数等无量事业。总以结之。而为能治通上四也

疏。四于大法众会集故为物起严土行者。此上明望益修因。净土之中圣贤集会。诸上善人俱会一处。与诸菩萨同一志行。无有怨嫉令物修因。当获净土人。宝为严而集会故。疏令生五福等者。见唯约眼闻但约耳亲近约身。供养舍财修行通三业。言自身无身同佛法身故者。佛以法为身清净如虚空。所现众色形令入此法中。今菩萨亦无身现身。登地已上分证法身。同佛身故。疏下二亦然者。即总例口意同身。皆即体起用。无言现言无知而知。并如经文

疏。于无长短中随问善释者。三世是长一念是短。今明三世即一念是实。是空则无长短。不碍能知种种时节长短劫事

疏。第三总结胜能者。具此十行入七地故

疏。论释云此十下。所以释者。由上释十句。但明其中所起胜行。未显方便殊胜之由。今总释之。先举论。后皆上下二句下。疏释。于中有三。初解共对。次由此上下各能下释对治。上句治凡者观空。下句治小者起行故。后由二摄取下。通释两个摄取。以上共对亦有摄取对治。亦有摄取。此二摄取大旨则同。上句摄取下句则不滞小。下句摄取上句则不滞凡。此是共对摄取成殊胜行。上句治凡不摄下句。非真实治。下句治小不摄上句。亦非实治。二互相摄皆成胜行。又若别说。上句摄下即空中方便慧。下句摄上为有中殊胜行。二既和合通得名为十种方便。亦得名为十种胜行故。论但云此十种发起殊胜行。既空有无滞故。能对治六地之中乐无作行也

疏。四彰分齐下。言此以行入故。常行不舍者。七地功用行满方便涉有故。得行入之名。第二彼障对治

疏。为所知所化者。所知即智境所化即悲境

疏。要则摄十为五者。所以更为此摄者。以此说无量要治于有量。要唯有五故为此摄。如前频释。一即众生界无量。二世界无量。三法界无量。四调伏界无量。五调伏方便界无量。然此五界唯佛穷证。能化德业周于五界。菩萨修入能化德业。趣入五界。又此五中初一所化。次二化处后二化法。正化即前三是所后二是能。望能化能知。五界皆所。将此十对能化所化。望于菩萨。皆是所入则入。皆修入证入亦了达也

疏。今初先牒前无量下。疏文有四。一略释经。二然任放下。示无功用相。三由功用行。此已满故者出无功用因。四此则修行下结成拣异。第三双行。疏中文二。初总叙名意。后方释文。初中二。初列章。二料拣。今初下文中疏皆具释。今当总释。一内证行止观并起为二行双行。常现相续名为无间。二始起胜进于上决定。名为信胜。三依信起行行有义利故。名为义胜。故名大。修起名作。四行成觉因。名菩提分。分具多义称为差别

疏。四中前三下二料拣。然四含多义故曰总该。亦胜进摄。疏。无有一念休息废舍者。全舍为休暂废为息

疏。以味况审者。睡眠皆以昧略为性。略拣寤时昧拣定中。定中虽略而不味。故今为对审但举昧耳

疏。故三檀等中随取其一者。远公云。施中但有法施。戒中但有律仪。律仪中有三离。一因离。二对治离。三果行离。今唯有因离灭烦恼故。尸罗此云清凉。忍唯辨他不饶益。精进唯明摄善禅。定唯明引生功德。般若唯明第一义慧。然案经文义类易求。故云可知。后之四度是论自释

疏。一念具十下。明得分齐。初心圆观亦即修此。今此证得七地特明

疏。为显十度通二义者。一成义利即前利他。二求菩提即今自利。结文是一而义两成。故云巧用。疏三四持等者。等取三十七品三解脱门。疏文有七。一标别所治拣后所知。二谓依四持下显净惑。要由此三方能净故。三任持下释总名。拣非胜进云持自分。四亦名四家下出异名。所住处故者释成家义。亦可得名四种住处谓智住处等。亦名成位处。五四者一般若家等者下。释四体相。即就家释。六由初二下结成四义。由般若照谛名初二业。得惑灭苦净故有四也。七若约别说下。约位分别则初亦名智位。二见实位。三断惑位。四证灭位。然其此四通于诸位。故云若约别说。以配四位耳。第四前上地胜

疏。先问意云等者。从前一切菩提分法念念皆悉圆满中生。问意可知

疏。得入下胜进趣后者。经中但云得入智慧自在行故。论经云得入智慧神通行故。论释云。通者五神通。智者如前说。释曰如前十方便智上七地。修此十智至于八地无功。而成似于此地故得指之。然论神通即今自在

疏。全二经故以自在指十自在。十自在亦神通故

疏。二通示诸地满相等者。疏文有三。一总示文意。二故论下举论征释。以成前义。三初地愿中满下。正释经文。欲依如来智即求愿义

疏。有少余章未名清净者。即果累无常微细习气故

疏。要由积功以至无功之功者。结成胜后地义。后地无功用因于此地功用成。故名之为胜。非行体胜

疏。一若六地为杂染下。通论染净乃有四门。一云外凡人位说为纯染。善趣已上乃至解行名为染净。初地已上乃名纯净。二善趣亦染。种姓已上为染净。纯净同前。三者地前皆染。初地至七地亦名染净。八地已上乃名纯净。四染义如前。十地皆染净佛为纯净。今是第三门耳。疏。如是此地名为染净非染行故者。谓约行非染约位在染中

疏。以二因故者。二因即经中。一以回向菩提故。二分得平等道故后然未下即经。然未名为超烦恼行

疏。今释云。由上二因故非超也。上用二因得名清净。成于行净。今以二因却同染者。既因回向及分平等而得净名。明非净位故同于染。不同八地报行净也

疏。次喻中轮王喻七地。随分舍功用道者。略举其要此是行净义。拣异梵王报得净耳。然准合中二喻各有五节至下当知。然云梵王游千界者。即千四天下准俱舍论。二禅量等小千。三禅等中千。四禅等大千。婆沙有义。初禅之量即等小千。故生梵世得游千界可知

疏。第二别明。此地双非染净。于中二。先明超过后辨双非。前中有二。一总释。二前求佛之心下示其所超。此有二类。一约所求道中辨。贪嗔痴即是所知障。中智即障义。前六地有。七地都超二又初地下正超烦恼。前之六地。于俱生中分分别超此。都超尽故云诸烦恼众。众即多也。故唯识云。能永伏尽如阿罗汉

疏。而云多下。上明总超即是非染。此下明其细者。未超即是非净。由此生下双非之义。故论先云。住是第七菩萨地过多贪欲等诸烦恼众者。未至报地故。即云是故此地不名离者。明知蹑前明双非也

疏。第五佛子至双行果等者。疏文有五。一释总名。二文分下开章。三远公下辨所从。四又初一下辨双行相。五就初果中下释文。三中然疏意欲通。故引远公局配。于中有四。一由于离障故至此中。三业皆净。二由前双行一念。不舍止观双行。三昧转增故名为胜。三胜行转增故得过地。四由前有方便智起殊胜行。今此行成名得胜行。又初下双辨行相

疏。就初果中复分为四者。一戒清净。二世间智净。三得自身胜。四得胜力。又此四中初三自分。后一胜进。前中初一离过。后二成善。善中二。前行用后行体。然疏皆具拣令易见耳

疏。初明离定障者。二即智障由上对治故离二障。然禅等虽前已释。今略要知。禅即四禅三昧即三三昧三摩钵底。如疏有五。论三摩跋提即三摩钵底之古译耳。神通谓五神通。解脱谓八解脱。经中先彰所成。后然是下对后拣劣。论中先略指云。四得胜力。禅等现前胜如经等。次重分别云。是中依禅起三昧三摩跋提神通解脱。为教化众生故。寂灭乐行故。灭定三摩跋提如是次第。释曰。此中论主明得胜力具足三禅。四禅为能起。一一得三昧等。即引生功德禅。二为教化众生故。即出引生之意。是饶益众生禅。三寂灭乐行下。即现法乐住禅。然九次第定皆是现法乐住。今从最胜举其灭定。正是此地之所安住故。疏云正意在此下。约于此以辨胜行。定散自在故云胜行耳

疏。后此地下离智障者。据此业清净果。即前双行果也。前双行有四。一二行双无间。二信胜。此二三昧为果。三作大义。四菩提分差别。即业清净为果

疏。三依一名说无量义。即知教旨。后一义多名是知教诠。论经三名益意三昧者。义能澄心故

疏。此约寄位者。前六寄凡小故未过也。第四得胜行

疏。不起灭定现诸威仪。即净名第一身子章前已引竟。然十通品第十通云。菩萨摩诃萨以一切法灭尽三昧智通。于念念中入一切法灭尽三昧。亦不退菩萨道不舍菩萨事。不舍大慈大悲心。修习波罗蜜未尝休息。即动寂无二也

疏。准大品经未善巧前亦有其喻者。经云。譬如有人不晓船法。乘船入海没溺而死。菩萨亦尔。未得方便波罗蜜。入实际海则证实际。次云。譬如有人善知船法。虽入大海而不没溺。菩萨亦尔。得方便波罗蜜。虽入实际而不作证。疏家不断行中。虽言不染而示有妻子。即空中方便慧。是观于空不碍有故。虽然不烧即有中殊胜行。涉有不迷于空故。唯此经文具斯二言。上下应有而不具者。皆用二句互相摄导。已具二故。如虽示生死得下而住涅槃。即有中殊胜行。下住涅槃得上示生死即空中方便慧故义已尽。但文不具耳

疏。皆顺五欲十军是魔境界者。约五欲境。即是魔王所缘之境。若将资神及益身等。即分齐境。十军已见初会

疏。即四魔等法者。老病衰退总是蕴魔。死即死魔。老病之时亦有惑。俱即烦恼魔。而言等者。兼有十魔不求有生。即不行其因生必老死故

疏。此有三者。无数烦恼不出此三。谓见爱无明。又见爱即利钝二使。无明兼缚所知则二障皆缚。如佛示学二仙者。如本行集。一阿罗罗仙人。二郁头蓝弗仙人。第八不动地

疏。所以来者有二。一约实位。二又约下寄位

疏。言不动下二释名。总引八释。兼无性世亲释论。则有十释。下结不出三义。而唯识最具。今初先举论。后谓任运故下。疏释即第九论。二与本分大同者。即本论云。报行纯熟无相无间。故名不动。报行纯熟即是功用不动。前地所修今此位成。名为报熟。空有常行名为无间。不为空有间故。常在无相观故。三而金光明者。即第三经。先举经但有二义下。疏释不言不为相动故。但二义由相于前下。疏出经意。前常在无相观。相已不动。此经无相正思唯修。是常无相故。烦恼不动得自在故。功用不动。四摄论先举论。此则略无烦恼。是疏释论。而言略无者非全无也。或以相用即烦恼故。无性下引彼释论当其第一。彼文繁广故。言意云。无性具云。言不动者。谓一切相及一切行。不能动彼心故。第七地中虽一切相所不能动。相不现行故。然不自在任运而转。有加行故。第八地中任运而转。不作加行故。是名七八地差别。次云世亲同此者。亦七论云。由此地所有诸相及一切行。皆不能动无分别智任运流行。五深密者。即第四经。亦以相行即烦恼也。六十住论亦是第一论。此即约人下疏释。七仁王者。即下卷经。后上皆下疏释。即常在无相观故名等观。八下经可知

疏。故所离障亦离下。三所离障。亦唯识论今当具出论文。论云。八无相中作加行障。谓所知障中俱生一分。令无相观不任运起。前之五地。有相观多无相观少。于第六地有相观少无相观多。第七地中纯无相观。虽恒相续而有加行。由无相中有加行故。未能任运现相及土。如是加行障八地中无功用道故。若得入第八地时便能永断。彼永断故得二自在。由斯八地说断二愚及彼粗重。一于无相作功用愚。二于无相作自在愚。令于相中不自在故。此亦摄相土一分故。八地已上纯无漏道任运起故。三界烦恼永不现行。第七识中细所知障犹可现起。生空智果不违彼故。释曰。求无相故名曰加行。令无相观不任运故。五地观心劣故无相观少。六地观染净平等故。无相观多。七地作加行故。然准护法于无相中有加行智。体非是障以善性故。只由所知障令作加行故。说名为加行障也。由此第七有加行故。虽现金等诸相及土。非任运现故。以为障生空智者。谓生空智所引后得智。及灭尽定也。金光明中詺二愚云。一无相法多用功力无明。二执相自在难可得度。无明余二可知。疏但撮要大旨义已略周。余如前说。疏其所证如亦唯识文。具云。八不增减真如。谓此真如离增减执。不随染净有增减故。即此亦名相土自在所依真如。谓若证得此真如已。现相现土俱自在故。以论对疏广略可知。此名即摄论名。世亲释云。谓于此中杂染减时而无有减。清净增时而无有增。无性释云。法外无用所以不增。诸法不坏所以不减。无性复释一同世亲。中边论云。由通达此圆满证得无生法忍。于诸清净杂染法中。不见一法有增有减。上释不增减。又世亲释相土自在所依真如。云于诸相中而得自在名相自在。随其所欲即能现前故。于所现土而得自在。如欲令土成金宝等。随意成故。释曰。相约现身土约器界故。下文中于三世间而辩自在

疏。故所成行下。五成行略有其二故。庄严论第八云。虽净佛土而无起作无功用。即自在义

疏。及所得下。六得果言定自在等者。即梁论云。通达无增减法界定自在等。得法身果。意云等者。等九自在。金光明经。八地发心得证三昧



大方广佛华严经随疏演义钞卷第六十八

大方广佛华严经随疏演义钞卷第六十九

　　　　唐清凉山大华严寺沙门澄观述


疏。第二正说下分二。先依论科。后七中下料拣。先以论对经料拣。后又前二下。约三心料拣。七名广义至文当知。略已释竟

疏。先标集德处者。于中先拣滥正释故。论云七地总相。后以是功用下。出总所以。四节之总初地已释。谓一入位。二入地。三入无功用。四菩萨地尽

疏。前三同相者。此是体相非标相也

疏。一二种无我上上证故者。即论文此下疏释。十地同证二无我理下。二句皆有三段。一举经。二举论释。三疏释论。二中不住道清净故是论。三中彼方便智行所摄满足助菩提分法故是论。余皆疏释疏。四常念下。即经常念如来力无所畏不共佛法。次牒论文。后疏释牒论中。论有二节。一先牒前文。二念通达佛法。即以前释此。就牒前文中牒两处文。一所说法分别智。即牒前因分中义。后教化智障净胜。牒前清净分中义。疏谓前十法下。疏释论。依前二段释之。先释牒前因分中义。故云谓前十法明门是智分别故。前疏云。明为能入之门。法为所入之法。此上疏指前经。从依彼智。明入如来所说法中。即彼论释彼论。具云得证地智光明。依彼智明入如来所说法中。释曰。得证地智即四地证智。其光明。即前三地得此四地证智前相。此两处智俱欲通达佛法。佛法是三地求多闻。所得即十法明门中。所观察众生界法界世界等

疏。次教化智者。即释论牒第二段经。先标牒。经具云。以十种智成就法故。得彼内法生如来家。言障净胜者。即论牒前。论释谓灭三地下。疏取意释论。若具论文言。云何于如来家转有势力。依止多闻智障究竟故。除灭智障摄胜故。今疏已释

疏。上之二段下。释论念通达佛法。即以前释此也。二处皆念通达佛法。佛法即力无畏等

疏。五地中等者。即经善清净深心思觉

疏。三种大悲者。即大悲为首。大悲增上大悲满足。观因缘生灭

疏。七中二句者。一大慈大悲不舍众生。二入无量智道。疏云以无量众生界故。入无量智道者。全是论文。入无量众生界。是彼初句无量智道。是彼第十六句。以与此相应故。应具二十句十对。第二句云。入无量诸佛化众生业。三入无量世界网。四入无量诸佛清净国土。余广如彼。第二净忍分。疏文有二。先总科。后然无生下就类明忍成。前三段之中前二段也

疏。今初中下疏文有七。一释初总句入一切法言。二以历事下总科。三四中一破相下显功能。四若寄位下约位。五又此四中下出体。六依佛性论下指广。七事无生下随文解释。初二可知三中然相实名事泯事入理。名事无生。良以无生缘起成事。是故泯事即是无生故。能破相即遣有相也。二破性者。破遣有性也。法体名性。以一切法各有性故。泯性入如名性无生。良以无生缘起成性。是故泯性即是无生。三因泯者。即离因相因有始终。三世分异名数差别。证实返望本无此数名数差别无生故。地持云。不知无言自性事故。三世差别。以知无言自性事故。三世中一切平等。四果离者。即离果相。果位业用名为作业。证实以望无业可得。名业无生。是故结云前二破相入如后二证实舍相。一破有相。二破无相。二俱破相。二俱入如。三四皆证实并舍相。如文思之。四约寄位中舍相入实故。是加行性相双遣故。为根本用。是后得于理必然。三通始终三世别故。五出体中大同第六。三性但合为真妄耳。则妄通依他遍计真唯圆成。依佛性下六指广者。即三性分别。言佛性论者。即彼三性品。论云由有三性故说不了义经。达三性者。自然显了名了义经。如经中说。若人得无生法忍。则不退堕。问云。此言云何成立。答曰。由三性故。则得成立如来约分别性故说本来无生忍。约依他性故说自性无生忍。约真实性故。说惑垢苦本性无生忍。释曰。若取文显。初一似约遍计。以云本来无生故。第二同约依他。以论云自性无生故。后二约圆成。以第三约位有垢净故。第四约佛明所证故。细而寻之。初一修成有依他故。本有即圆成故。约位亦从缘故。佛所入处缘起遍故。又本来无生该下文故。故疏更不广释。但指前文第二经疏

疏。事无生中下。第七释文于中二。先总后别。总中言后三不减。亦即无灭者。略有二意。一者。是无生中别义故。次云以初摄后皆曰无生。二者亦应名无灭忍。即如前疏中说。今亦从总但云无生。然此无生灭即不增减真如。别是此地之所证故

疏。别中七者下。二别释随相执实。即是所治。欲显无生反立七实。然文含二义。一者此之七实通于凡圣故

疏。但案文释。二者约位分别。于中有二。先明前四为遣初地已上。后三为遣外凡解行。前中又二。先别明。后结束。前中一净分法中本有实者是论。谓计自性下疏释。先举所治。今为治此下引经。为能治下七皆然。此初多约初地自性住性。即第一义空以初证故。若谓有物在于心中为事物有故。为所治故今治之。本来无生无生岂是事物有耶。言本性离故者。疏释经文无生之义。若先有生下反以成立。即净名云法本不生今则无灭。得此无生法忍。是为入不二法门疏。二新新生实者。二地已上乃至七地。修道渐增说为新新。能治中言从缘起故者。以从缘起起即无起

疏。三相实者。即第八地至十地无功用相。是上二相智无功用。是集起相。无生理现是本有相

疏。四后际实者。佛果究竟为后。果即菩提涅槃。能治中真如出缠释无涅槃实。菩萨成佛下显无菩提实

疏。上四下后结束有两重。初重约三佛性。三佛性义至十地。更明大旨可知。后又此四下。展转收束。谓何以知无本有实。新熏无成故。何以知无成二相不可得故。何以知不可得。菩提涅槃亦离相故

疏。五先际实下第二释后三句。遣地前执。初即烦恼。二即生体是有为故。三通上二亦即是业。初句治中云烦恼无可坏者。是性空门。菩提作烦恼。约妙有称实门。染净和合以为众生者。此中染即烦恼。净即如来藏。即以不生不灭和合名为众生。上明不生不生。今辨生灭不生也。又前即不空藏者。以佛性妙有故。此即空藏者。不与烦恼相应故。今二藏双遣云皆不可得

疏。上经云下。即须弥顶上偈赞品。善慧菩萨偈以上半为所治。下半其性如虚空故。说无有尽为能治。余并可知。所以先遣地上者。正此所证故。从细至粗故。又后举地前以粗况细。粗未证性此应合有。今不可得况于地上佛性之性

疏。第二无性为性下。此自性无生中有三。一会二经。二释文。三会中道。非有即是无。性有性即是为性。故云义旨不殊。二无性即是下释文。先释无性。执法有性名之为我。如地坚性水湿性等。以无我故名性无生。言非先有今无者。拣断灭无。中论云。先有而今无是则为断灭。故亦非全无。真体下释为性字。于中二。先反立。次以前观事下。顺成妙有故。论云下引证。言观事者。此无我理是四地。乃至七地所观事故。明知是有。又是所忍法故。若无所忍则无如可证。三斯则非有非无下。会归中道。有二中道而文三节。初正立二种中道。二引论证三结成。今初一非有非无为中道。无性则非有为性则非无。既即以无性为性故。云此二不二。即以性无体有。为真谛中道。二又此理下。不即不离为中道。即事显理为二谛中道。七实皆事。不之一字即是于理斯即。于谛常自二。于解常自一。今通达此无二真入第一义也。二故论下引论证上。疏家立二中道。皆因论主无二相言。由无二故。法无我理得为诸法自性无生。远公破古人。言观心与法无我理心境不二。非也者。实如所破。三斯则下结成

疏。第三初中后下。疏文有二。先正明。后拣滥。今初即正证无增无减真如。若随相说前际染增净减。后际净增染减。中际半增半减。今约理性空故并非之

疏。然准瑜伽下。后拣滥。滥前三句故。前三句者即第四后际实。第五先际第六尽实。正约众生当中际故。故今释云此明三世约时辨异。今此约位以明三际。前际即七地已前。后际即九地已后。中际即当八地。虽约位有殊而体无增减。又前三先际唯染。后际唯净。中自约生今之三际皆通染净。又不同也。故疏结云论就染净明之

疏。第四无分别下。疏文有二。先正明。后总结。今初引论正证。同佛入处。以论经云真如无分别入一切智智故。故今疏用佛智释之。若直就今文。但是八地自无分别智耳。要无分别真智方入。非是俗智能入无生

疏。如是四种下总结。以论云如是无生法忍观示现故。今回其文。论意云。此中广说无生理者。成于此地无生观故

疏。第二离一切下。忍净中文二。谓离一切心意识分别想。总为离障。疏文中先释离字。后释所离之中心意识。三别为两类分别想字。通其二处故先牒之。一离心者牒经。谓离报心忆想分别。此即以论释经心字。然论具云。报分别境界想。摄受分别境界想。其报分别境界想正释心字。谓第八异熟识下。疏释论。异熟识是报心故。彼七地中修无漏因。感此变易异熟果体。即是报心。言转现遍行亦不行故者。转现二字。即起信论。以第八赖耶有其三细。谓业转现。业相最细。菩萨地尽方能离之。今得此忍转现不行。即见相二分亦不行也。言遍行者。即唯识等论。第八赖耶与心所俱。唯有遍行五耳。谓触作意受想思。今与此忍相应斯亦不行故。疏总云转现遍行亦不行故。而云亦者如入灭定前七不行。第八持身今八二分亦复不行。显转深也。即是经中离心分别想

疏。二离意识者。牒经二字。离方便心忆想分别者。是疏取论意释经意。为第七识即前六。此之意识是异熟生但名方便。论云下以论证上方便之义。言摄受分别性想者。第七内摄受六识外分别。此等王所居然不行。谓六七下。疏释论意及与经意。谓六七识即是心王。及中心所者。六七二识所摄心所一切不行。故结云心行处灭。不同七地。犹有观求之心也

疏。后无所取著下。释能治中。疏文有三初结前生后。二彰立所以。三别释文相。今初先正明。故论云下以论为证。此之论文亦是拣滥。上云灭一切心意识分别想。但是灭障法想障。法想者。即有分别观解之想。有治想者。即无分别智。是则别境。五中慧所不泯。但无分别。上言不行耳

疏。所以明此下。第二彰立有治想所以。一拣凡小。此是拣劣。外道无想无有此慧。二乘灭定亦无此慧。想受尽灭故。故此比于灭定彼所行者。此亦不行。如前一切心等彼所无者。此中则有。谓无分别智。二拣如来。即拣胜未忘无分别智故。故璎珞云。等觉照寂妙觉寂照。今八地无生亦照寂故。若得寂照即同佛故。是故智障有其三门。一是智障。所谓分别有无之心。二是体障。谓观非有非无之解立已能知。故曰体障。三是治想谓妄识中含如正慧。依此地中有其三义。初一四地乃至七地。断除四五六地。断除分别取有之心。谓解法慢身净慢等。入七地时断除分别取有无之心。八地已上断除体障。前第七地虽除分别有无之心。犹见己心以为能观。如为所观。其所观如不即心。能观之心不即如。心如别故心外求法故。有功用法外立心故有体障。从第七地入八地时。破舍此障观察如外由来无心。心外无如如外无心。心不异如心外无如。如不异心故。能如心泯同法界。广大不动以不异故。自外推求故。舍功用不复如外建立神智故。灭体障。体障灭故名无障想。第三治想至佛方灭。故入八地。虽无障想而有治想。从八地已上。无生忍体转转寂灭。令彼治想运运自亡。至佛乃穷。今此未尽故说非无

疏。故云此想于下。地下第三别释文相。然总将此论释有治义下释三胜。一无功自然行故者。即是论文。谓无取果心者。疏释经文。任性自进是疏释论观心纯熟不假作意。任运趣果名任性自进。无取自进故名为妙。二空遍一切故名治广。显无生智无不遍矣。三者入如而行故深

疏。此则入于下。以起信意总收上义。起信所入即是本觉故。论云。所言觉者。谓心体离念离念相者。等虚空界无所不遍。法界一相即是如来平等法身。依此法身说名本觉。释曰。今入虚空即入法身本觉也。下引论会释结成无生法忍之止观耳。第三得胜行

疏。余七别下疏文有二。先随文释。后总收束治障。今初七中一明七地不知。故云正是对下彰出。二即就胜彰等。等于得八地人。三正示胜相故云分齐殊绝即分齐境也。故下总束三句为境分殊绝

疏。护此地一切所治障想者。护防也舍也。此是论主别释此句拣于上二。恐有问言。但离相想于义已足。何须更离一切执著故。今通云。以上相想言通善恶。今明除所治障想。谓贪求佛法故。论经云离一切贪著非除能治无分别智想以此治想为能护故。如上净忍分中无所取著也。四即二利行体。五即寄对显胜。不可形夺退其胜相云不退也。故合上二句为正行广大。六离功用之动。七有报行之治故。合以为离障寂静。今经但言寂灭现前。论经云一切寂静而现前故。真如一切寂静现前故。释曰。上句教道寂静。下句证道寂静故。疏云以证真如为能治故。一切寂静。其一切言即舍教也

疏。上七别中下。第二收束治障。束七为三。初有三句。二三皆二句故。言四种恼患者。第一有行有间发过。第二净地勤方便过。第三化生勤方便过。第四微细想行过。此之四过。从细至粗。经中说治从粗至细故。下喻中从细至粗

疏。离第四微细想行过者。此最粗也。求如来智慧既未休息。即是恼患。今相想斯绝故无此患

疏。三化生过。言十无量等者。既求十对化众生业名勤方便。今自无分量利他无边。离于有无二边故无此过

疏。后二离障寂灭。离前二过者。此第三节一离第二过

疏。引上二文皆是勤方便。一即前彼障对治中。修无功用行。无功用行即牒前科文。日夜常修即是牒前论经。若今经云。佛子此菩萨以深智慧如是观察常勤修习方便智慧。释曰。常勤修习即日夜常修。二及行住坐卧皆起道等。即引第三双行胜中。二行双无间文。言无有一念休息废舍。行住坐卧乃至睡梦未曾暂与盖障相应。释曰。既修无功即是净地勤方便。未能任运无功。故成其过。一念止观双行亦未息行心。故皆成过

疏。二离第一有行有间发过者。此第三节复离此过。若远公云。谓七地中十方便慧发起胜行。无功用心名为有行有间发。释曰。发即发起。若以十方便为有行。此行最粗。又无功用心即净地勤方便。则似义重。今治即前信胜及作大义。皆有行发起而言有间者。约修无功用未得任运无功用。则有功用之间耳。又上通说第三。二句通离二过。亦得离障离有行有间发过。寂静离净地勤方便过。以离过寂静返覆相成故合为一。双治二过第二喻中灭定之义前地已说。法界品更明。言能依心所忆想自亡者。以论云无彼依止故为此释

疏。合中下合文分三。一正合经文。二结成离过。三别释舍一切功用行者牒经。过所治故者。即论释。谓所治者。即七地中功用之心得无功用法者牒经。得彼对治法者论释。以有八地无功用无分别智为能治故。身口意等息者牒经。以得无功用法自然行者论释。以自然行不作意故。云身口等息。非谓不行行故。云自然行也。如船乘风入海。但见不施功非船不进故

疏。引净忍分中无所取著以为证成故。前论云非无治法

疏。离第一下二结成离过。即结上合意

疏。住于报行下三别释能治。此牒经下疏释。前意明教道者。无功无分别智可寄言故。后约证道正证真如故。证道有五。一举论。二此约下引例案定。三即离下明所离过。四报行者下释经报行。五住真如下重释论文。而有二意。一虽举赖耶但取真如。以第八地舍赖耶名故。故唯识云阿罗汉位舍。释曰。大乘第八地同于罗汉。以舍分段出三界故。二又佛地下。存其赖耶则显译论不善用名。以第八识有其多名故。赖耶但是局凡位故。异熟直至菩萨地尽。虽同第八不应存赖耶名耳。第八名别已见上文

疏。第二梦寤喻中文五。一举前所喻。二显喻意。三释喻相。四释合文。五会通喻合。二论云下显喻意。意明护过。所护过意大意是同。谓护彼过想。同前舍一切功用行。有正智想同前得无功用法。三如从梦下。释显喻相。即喻前意。虽无梦想。喻护彼过想。非无寤想。喻有正智想。从但此行寂灭故云所作皆息者。通妨。妨云。若有正智何以文云所作皆息。答意可知。四合中勇猛下。释合但显护过。化生勤方便不行耳。以内证释二行不行。如觉无二岸。以外缘释相行不行。如觉无人船。船即化生圣道。余略不合者。具即以菩萨合前有人。谓七地菩萨至不动地令觉寤也。五合中见人下会通。喻合可知

疏。第三生梵天喻中分五。一举所喻。略不释喻。二合中下释合文。即经住不动下文三。所以不行下。论释不行所以。明有治故。经文略无。四此离下明离过患。五后此菩萨下别释。此菩萨下举胜。下经谓佛等不顺行者。以论云此中顺行不顺行二分心等佛等不行故。谓一心中分染净二分。以净况染。从则若世下

疏。束成对略有四对。兼于大小则有五对。若世者即经况复起于世间之心。若出世者。佛等心也。若人即佛菩萨。若法即菩提涅槃。若因即菩萨。若果即佛。若智即菩提。若断即涅槃。小虽经无。对菩萨有论文具之。论云。佛等不行不行故。大乘小乘差别故。大乘小乘中众生法差别故。众生是人无学学差别。佛等涅槃差别。应知。是中顺行者。顺行分中心等不行故。如经一切心意识不行故。是中不顺行者。不顺行分中佛等不行故。如轻佛心乃至涅槃心不行故。大乘小乘差别。大乘中差别者。佛菩萨涅槃差别故。小乘中差别者。声闻涅槃阿罗汉等差别故。大乘中众生差别者。佛菩萨差别故。法差别者。菩提涅槃差别故。小乘中无学学众差别。是中法差别者。涅槃差别。无学差别者。阿罗汉差别。有学差别者。阿那含等差别。如是等。皆悉不行故释曰恐欲知论。故复委出。亦不出于上之五对。然论差别之言。一一事中皆有差别。如有学中有三果四向等菩提。有多种菩提等。非全所要故。疏略之就出世中遍多举者。出世易著今无著故。第二发起胜行

疏。回文未尽。应言住本愿力者。谓安住本愿利众生故。得诸佛劝。远公案论释云。本愿住三门分别。一解本愿。从前七地来。同求此地无生忍故。亦为本愿。二释住义。三说住之意。二中得已心息。更无去意故名为住。然住不住略有四种。一观入分别。始时不住终则乐住。从前地来求趣无生。以未得故。所以不住。今此得之乐著故住。二起用分别。始得乐住终则不住。今此始得乐寂故住。以佛劝起所以不住。三就寂分别。始终常住。谓佛菩萨随所证入无暂舍故。四就用分别。诸佛菩萨一切不住。常就世间利众生故。今言住者约前二门。第三说住之意有二。一显此地所得深寂难舍故。二明诸佛劝说所以。释曰。上远公之意顺论解释非不有由。今以此经本愿力故。明其本愿是劝之由。以此释论。应言住本愿也。住忍须劝是下劝益中辨。又由经住故。劝意则有故。疏释云。决彼无生止水。令起无功用行。无生止水即住忍义。若将本愿力住。为住忍者。非经论意

疏。下之七劝下。通妨难。乃有四重。一有妨云。下之七劝义相不同。何以此中但云与智故。此通云。七不出智。二前地未净下。问云。佛慈平等何以偏与此地菩萨。通意可知。三以得此下。复有问言。何以要得此忍。即与智明。答意可知。四一与下复应问言。九十已得何不与耶。得已不失故不重与

疏。于中有七者。七劝如文亦有总名。一自德未成劝。二生愿未满劝。三本愿未充劝。四自德未胜劝。五化业广大劝。六自己所得法门未穷劝。七少作能成增进众德劝。疏文有四。一列七名。二远公下叙古释。三经无下辨违顺。四今摄下申正释

疏。然七皆含转住增去者。正拣远公。前六转住后一增去。如初愿中。勿复放舍即是转住。令勤精进岂非增去。余可思准。远公亦摄前六为三对。二利初对。一自利未满。二所化未出。第二对三所化未满。四自德未胜。第三对五化业未胜。六己德未穷。亦是一理。初劝可知。第二劝中出家多起觉观等者。皆是论意。意云。出家断除烦恼不与之俱。为断此故未善方便。故多觉观。或起恶觉乃至不忘善觉。故言悲心。悲心依上而转者释论。以论初云依彼众生无大利益事。现起烦恼。使彼在家出家分中深著烦恼众生转故。故是大悲依彼转也。第三劝可知。第四劝中初言定其所尚者。所尚即无生法忍。所忍即诸法实性故。三地中詺八地为一切法如实觉。法性即实相真如理无废兴。故云出世不出不异。言以有深无碍智者。即下偈云。法性真常离心念。二乘于此亦能得。不以此故为世尊。但以甚深无碍智。意云甚深无碍智为世尊耳。对下同于二乘故。此不共。言抑同二乘者。此一乘旨二乘绝分。非是共理。约寄位中劝其莫作故。抑令同下。三兽度河亦是抑耳。河即是通理。如身子自领解云我等同入法性故。功行疲倦者。此下是论意。斯则三乘皆功行疲。欲趣于寂是菩萨垢故。论云。依不共义功行疲倦。彼垢转故。谓依转进。五六七劝并显可知。但七云三自在行者。即三世间自在耳

疏。问始行之流下。此下问答。通对不劝之失。劝益为问。先兴二问下具二答。先以四义。答须劝。答初问可知。后但有此深奥下。答第二有无问。今此答云。定有佛劝无有无劝。此自有三。一正明无有无劝。而趣寂者。二又设下假设以明。三为显下。结上不劝之损言耳

疏。论云。彼行中摄功德因胜者。彼行即无生忍行。由有忍行故佛与智。此二皆因。此因皆胜故能摄德。正以与智而能摄德故

疏。论但以与智为因转推。得智之因复由得忍

疏。十中一多身随现下。上通相料拣。此下随句别释。释此初句。疏文有四。一标举即是经中今住。此地得无量身。二所以多下。举论释多所以。信解即是胜解。胜解印持一切菩萨即是我身故有多身。三谓智契下。释上信解。为一所以。前来诸地虽有信解未与理冥。今与理冥故成多身耳。四此实报下。释通妨难。难云。前之初地百身。二地千身。如是渐增乃至七地。有百千亿那由他身。何得言一。故今答云。彼前多身皆云示现。即变化为非实报得。以前七地功用分别未舍离故。不能合法。凡所为作名心自在。非法自在。是故不得就法说多。此地功用分别心息契合法界。凡所为作名法自在。以法门无量随法论身。身亦无量举身既尔。余可例知

疏。此一对前下。释其余句余并可知。疏。大文第四净土分中。先问答显意。初问后答。答中二。先开二门。后今约下拣定。既约位释成。始起于此故偏有净土分也

疏。智所行境者。即世界成坏能观智。即下如实知。此总科。方便善巧下别牒释。言即无功用因者。由于七地得空中方便慧。有中殊胜行。修此无功故

疏。初知四大差别即是广相者。谓知大分齐

疏。小相者下。散心所知少故名小。定心所知广故名大。初禅量等四洲。二禅量等小千。三等中千。四等大千。故云乃至量既遍等故。能遍缘无量相者。佛智称事理之实。故无分量差别相者。是法分齐者。若言大小即是分齐。知地坚相水湿相等。名知自相。同无常等名知共相。二相皆是法分齐也

疏。细者透金尘故者。俱舍云。极微微金水。兔羊牛隙尘。虮虱麦指节。后后增七倍。隙尘乃尘中最粗。无一极微独处而住故不说初而七极微为一微尘。此亦最细而名是通故。取第三透金之尘以为细也。言一尘之中含多法者。能造所造一聚而现。必具坚湿暖动色香味触。故云多法

疏。斯即楞伽责所不间者。谓大慧菩萨发一百八问云。我名为大慧。通达于大乘。今以百八义仰咨尊。中上下问云云何净其念。云何念念增长等。列问竟。佛赞善。牒问竟然后责其所问不尽。云诸须弥山地巨海日月量下中上众生身各几微尘一一刹几尘弓弓数有几肘步拘楼舍半由旬由旬乃至云是等所应谓何须问余事。声闻辟支佛佛及最胜子身各有几数何故不问此。释曰。此即责所不问也

疏。佛法中凡境为小者。问无色无色无有分量。何有大小。答大乘之中许有色故。离世间品明。菩萨鼻根闻无色界宫殿香故。此有二意。一无粗有细。二无其相色有通果色故

疏。以身不必同其所化者。如有居士欲见佛身。为现佛身。佛身不同居士。而随其心乐名心同事

疏。今就行体者。以智正觉一切法故

疏。经略烦恼故论具之者。论云。是中众生世间器世间。彼二生因业烦恼是染分故

疏。谓因法智殊显三乘别者。智法有殊故三乘异。亦以三乘明法智故。二皆是净。言义兼理空者。无量周遍等皆兼于理。亦由此故为二所依。疏云。何法智虚空得为自身者。此假问也。法中理法理法无形。智体虚空皆无形质。不可作身云何言作答。意云。智证于法自然应现。即是作义。亦犹体理成智理寂。无相而成有知故。令于虚空下。通虚空作自。此三作自既尔。自作此三亦然。冥同理智及虚空故

疏。所以相作下。出其所因。以经文中但云随众生心之所乐故。则唯是业用门而无德相故。具出所以例前可知。则经文中但有第二义。第一义略无。第二引晋经文证者。第二因缘和合是缘起故。上显相作之因。论主但明相作之意。然随众生乐通因通意。意欲摄生故是意也。就随意能作即业用因

疏。若总开三界五趣则具十者。色身兼欲色二界。加无色为三界。集业烦恼为二。报身即五趣报故为十也

疏。又重重现下。双释普入及方网言。尘能受刹刹以尘成。亦能受刹重重皆入。名为普入。既交络入。九方入东东入西时。带余九入。西入南时带东诸方。而入于南。故成重重。即初地中如帝网差别故。为真实义故

疏。四自身舍利住持故者。舍利梵言。此翻名身。若云舍利罗。此云身骨。论经名受神力身。此身是佛摄受众生。留化神力故。出现品中医王延寿喻。正喻力持身也

疏。六所有光明等者。论经名光明身故。远公云。善软众生慈光摄取刚强众生。威光伏取故云摄伏

疏。九法身者。所有如来无漏界故者。即是论文。同于唯识转依之果。论云。此即无漏界。不思议善常。安乐解脱身。大牟尼名法。论曰。前修习位所得转依。应知即是究竟位摄。此谓此前二转依果。即是究竟无漏界摄。诸漏永尽非漏随增性净圆明故。名无漏界。是藏义。此中含容无边稀有大功德法。或是因义。能生五乘世出世间利乐事故。释曰。此即释其初句。今疏所用诸漏永尽者。此即离彼相应缚义。非漏随增者。此即显离所缘缚义。性净拣异二乘无学。有所知障不名净故。圆明拣彼十地菩萨。未圆满故。具此诸义名无漏界。余义可知。释第二句。论云。此转依果。又不思议超过寻思言议道故。微妙甚深自内证故。非诸世间喻所喻故。此又是善白法性故。清净法界远离生灭。极安隐故。四智心品妙用无方。极巧便故。二种皆有顺益相故。违不善故。俱说为善。此又是常无尽期故。清净法界无生无灭。无变易故说为常。四智心品所依常故。无断尽故。亦说为常非自性常。释第三句云。此又安乐无逼恼故。清净法界众相寂静。故名安乐。四智心品永离恼害。故名安乐。此二自性皆无逼恼。及能安乐一切有情故。二转依俱名安乐。二乘所得二转依果。唯是远离烦恼障种。无殊胜法故但名解脱身。大觉世尊成就无上寂静法。故名大牟尼。此牟尼尊所得二果。永离二障亦名法身。无量无边力无畏等大功德法所庄严故。体依聚义故得名身。故此法身五法为性。非净法界独名法身。二转依果皆此摄故。释曰。今此疏中正用初句义。则包含正取所证能证四智智身摄故。彼处通说菩提涅槃二种果故。四智之义。频见上文。言此通四身者。智冥于理同法性身。大圆镜智相应净识能顿现于自受用身平等性智现他受用身。成所作智起变化身。是则智身通于四也。又妙观察智亦通四身。通观四故

疏。但两重下通非圆宗难可知

疏。六智身中果唯证入相离前三者。此明智身了于法界。有达证二义不同。今就果说故唯证知。言相离前三者。离闻思修相。如初地示说分齐中说。然此通约因果而说。若分三乘。小乘四果为果。趣四果因为行。中乘无学为果。有学为行。无数出入故无四果。大乘之中佛果为果。余皆为行

疏。小乘十智等者。则法类四谛他心世俗及尽无生。前已曾解。中乘七十七者。广如六地钞中。共不共义前已频释。后二通于三乘修成分别者。即学无学。前行果中中乘虽约学无学明意在行果。小乘学中。亦有果故。大乘位位容有果故。故疏上来但约总说。又此学等略有三门。一约理。三乘同学未证名学。证竟无学凡夫非学非无学。二以小望大。二乘于大亦非学非无学。三就修成之德义同初门。今就智明

疏。云修成分别耳

疏。七知法身中文二。先通拣滥谓第六智身及此法身。对上如来身。上十身中智身法身以料拣耳。后文有五下。别释一法身者。前佛中取法。此法中取佛为门各异也。拣理异事下遮难。难云。若是平等法身应名第一义智所知故。为此答第一义智无分别故。亦犹相见道中。观非安立谛。而是后得智摄

疏。四即重显理法所遍之境者。即经云。众生非众生法差别相论但云有根无根差别相。故有根身即众生有根身故。无根即非情。今以四法收法无遗。谓教理行果。理是所诠乃通事理。初句明理。此句即事。理外无事故。言所遍之境。此通染净等。皆悉平等则显前之法身是净法。法身故。前释云法门虽殊同诠平等

疏。论云第一相者。有二义。疏是一义。更云三宝最胜故。言随智有异三种不同者。即一切贤圣皆以无为法而有差别。大品云。由平等故分别须菩提等故。所显理亦说浅深者。小乘人空如兔之足。中乘修习如马之足。大乘二空深彻底故。若约功德等异者。小乘三生缘觉百劫。菩萨三祇乃至三学万行。差别非一。皆以一相统之。则四法一揆

疏。三不可见者释无形相世人见者。但见空一显色者。杂集第一云。云何建立色蕴。谓诸所有色。若四大种。若四大种所造色者。谓眼等五根色声香味触所摄一分。及法处所摄色。次释色云。色者谓四大种所造眼根所了义。谓青黄赤白长短方圆粗细高下若正不正。光影明暗烟云尘雾迥色表色空一显色。此复三种。谓妙不妙俱相违色。此青等二十五色建立。由六种因。谓相故。安立故。损益故。作所依故。作相故。庄严故。如其次第。四十八云迥色者。谓离余碍触方所可得。空一显色者。谓上所见青等显色。释曰。若智论说上空。谓作青白彯色见故。又依小乘毗昙宗。空有二种。一是有为。除色为空。二是无为。本来常无有为可见故。今世人同共见之。无为不可见故。今说言不可见相。成实论中虚空唯一不可眼见。世人见者。但见空中光明之色。想心于中知无实物。作虚空解。便谓见空。其实不见。涅槃经中同成实说。广破虚空有为可见。今此经疏符不可见

疏。六能通受色相此即论文。释经显现色身相。疏文可知。而论经云显色身别异相。意云。能显于色而与色异。上言无异自约空体耳。若远公云。谓因色像空有差别。谓屋内空屋外空等。此乃以色显空。不顺今经空能显色。第五自在分。释曰。此中通有四门。一辨相。二治障。三出因。四得位文皆已具

疏。此但约智通说者。对下六度但明一智。为通远公别配。修前器世间自在行故。得财自在。一切世界庄严之事。悉能示现。修前众生世间自在行故。得生自在随化众生。处处现生。修前智正觉世间自在行故。得六自在。一得命自在。证第一义成法身故。欲久近住随意悉能。二得心自在知二谛故。能入无量三昧法门。三得业自在。于报身中得自在故。一切业报随意示现。四得信解自在。知如来身。及知声闻缘觉菩萨故。信生信解。五得法自在知法身故。六得智自在。知智身故。通修前三故。得二自在。一得愿自在。一切所欲随心皆得。二得如意自在。于三种中随意转故。释曰。虽有此释乃成穿凿故

疏。但云约智通说。别配依下取于摄论六度为因

疏。二得命下疏文有三。一别释经文。即辨相及因。经但标名。今依论经一一具释。经有难见。即以论释。兼以摄论六度之因次第配释。二于此十中下。通释自在。三论以下明其所治。于中先举论。后此十亦即下。会五怖畏。三约因。此地下会通行位可知



大方广佛华严经随疏演义钞卷第六十九

大方广佛华严经随疏演义钞卷第七十

　　　　唐清凉山大华严寺沙门澄观述


第六大胜分

疏。一入自在者。即经云如是入已牒前十自在也。二成就智。即经云如是成就已。即牒前为不思议智者等

疏。故经云随行智为导首故者。经文但有身语意业随智慧行。论经云智慧为首随顺转故

疏。具用二句之意。以智先导释其随行。初智导起起已不失于智即是随行故

疏。二中十句依七种功德。谓依此七种功德。宣说彼所住功德法故。此段名所住功德大也

疏。后二慈悲利他者。余处慈能与乐悲能拔苦。今悲不舍众生。慈却救护世间。以慈悲皆通与乐拔苦故。言后三愿行相符等者。愿即第八。行即第九。佛护即第十。第七释名分

疏。一地释名。约法明位者。广明此地有不动德故。二约人者。广明住此地菩萨有不动德故。法即本有此德如于菩提。人由得地故成胜德。犹如觉者。今初十句论摄为六者。初二四六皆摄二故。疏文有三。一总科。二依论释。三顺经释。今初。初二自分。前一离过毕竟。后一所证深玄。余句可知

疏。言为六下二依论释。初染治中功用。小愿魔业。皆是业染。第七地功用之心。名功用行。第六地中乐空之心名小乘愿。前五地中著有之心。名诸魔业。亦可。七地中所起行修。名功用行。二乘之心名小乘愿。凡夫之心名诸魔业。今离功用治功用行。远离有无间隔过故。治小愿魔业故名不动。此一为总。故诸经论皆立此名。疏三有二句发行清净者。即胜进中发修离过。前句发修之时离功用过。名为发净。后句修行之时。离不成过。名为行净。随意成故。论经名王子者。经云。名为王子地离家过故。远公释云。如世王子生在王家。无有营农等过。菩萨如是。生在佛家无有修行功用之过。释曰。观经之意但取离过

疏。四次二句下。兼第五门。即胜进中因修成德。德义不同有其二种。一者有作。即教道功德。本无今有方便修起。故名有作。即第四门。二者无作。即证道功德本有今显。非从修起名为无作。即第五门。与加分中有作善法净无作法净相似。今明第四中功德名世间。智慧名出世间。前中随世有作释经名为成地。自无所作。释经更无所作故。下句中以智慧善分别故。即是论经。智障净故是论释。上善分别言皆决定义。疏将彼经及论。皆就今经决定之言

疏。五有一句下。即证道也。即经名为变化地。随愿成就故。今经但有其用。论经云名为涅槃地。善起大愿故。远公云。涅槃地者即无作体。体寂灭故。善起大愿故者。即无作之用。以用显体。非小涅槃故

疏。释云。化不滞寂成无住涅槃

疏。六有二句分位过前者。即远公依德成位。上句可知。下句胜七地有功用。此地报熟名无功用。言先已成就者。论经云善起先道故。远公就诸地中分别有三。一不起先道。谓前六地当地别习不兼前行。二起而不善。谓七地念念修起一切佛法。前六地中所有诸行。至此皆起。而功用心起不名为善。三亦起亦善。谓此八地前七地中所修诸行。是其先道。至此地中报熟现前。名起先道。报熟现前非功用生。故名善起。疏意顺经先已成就即是七地之中修无功用。为先已成就。故今无功。此意是总。易故不释。疏今更指文者。第三顺经释。但是指文义不异论故。疏云则似论家阙指明据。疏智者释名中。一向不动是胜进行也。一体不动是自分行。先明胜进者。举彼胜求显于自分从上满也

疏。今初文有四句皆含二义者。谓一向一体。以远公将此总属于一向不动则此四句明一向义。后十方明不动故。疏案定云皆含二义。谓由入佛境故。一向上顺亦与菩萨同一体性。下三句准之。以论先释四句竟。方云是中一向不动者。如经日夜常为善识加诸佛加等故。疏将此四句为总。三者近者由其前二故近佛也

疏。谓金刚等现形卫故者。此前七地亦有但冥卫耳。如来常有八金刚神列其八面。此地菩萨随分得之。前三自分者。即三轮也。谓身口意。疏论云一向不动故者。论释结文如是通达。如是通达故一向不动义耳。疏一智不坏者。论经云善思量大乘道故。即是证智法智通者。以论会经既云智大。经云获大神通明是法智通也。即十通第九。于六通中漏尽开出故。亦证智。二教智三不住。上三自利下六利他。初句净土行。后五化法益物于中前三自分即意身口。称三际说者。先际生死后际涅槃。中际圣贤也。后二胜进。坐道场称佛方便成正觉者。成佛度人前中泛明坐道场。略有三说。一就法门即万行道场。二就实成约金刚三昧一念成佛。三约化相菩提树下。今正约后。然经但言普伏一切魔邪之道。而论云坐道场。坐道场即降魔故。伏魔亦三。一约法门。一切生死涅槃皆是魔道。修一切智则伏其道矣。二约实说。无明习气以为魔道。金刚喻定方能摧之。三约化相。菩萨树下降于天魔。今亦据后

疏。九正觉不坏者。上入佛境同佛觉故。即是一切法如实觉故同无障碍智。余如初地中说。第九善慧地

疏。言善慧下。二释名。总有九释。一摄论当第七论。从即下文下

疏。会经二庄严论。即第十三颂云。四辩智力巧。善说称善慧。今疏即是彼论长行。此同下文即疏会经。三金光明。即第三卷。从此兼下疏会释。四深密意者即第四卷。经云获得广大无碍智慧。五瑜伽住品。即四十八论。上文来意亦同此卷。论云。由此地中。一切有情利益安乐意乐清净。逮得菩萨无碍解慧。由此善能宣说正法。是故此地名为善慧。六十住论亦当第一。论云其慧转明调柔增上故。七成唯识亦当第九。论云。成就微妙四无碍解。能遍十方善说法故。从文词下。会上三论。八仁王下亦即下卷。九智论可知。疏故所离下。第三离障亦唯识文。具云九利他中不欲行障。谓所知障中俱生一分。令于利乐有情事中。不欲勤行。乐修己利。彼障九地。四无碍解。入九地时便能永断。由斯九地说断二愚及粗重。一于无量所说法无量名句字。后后慧辨陀罗尼自在愚(此总标也论自释云)于无量所说法陀罗尼自在者。谓义无碍解即于所诠总持自在。于一义中现一切义故(一也)于无量名句字陀罗尼自在者。谓法无碍解即于能诠总持自在。于一名句字中现一切名句字故(二也)于后后慧辨陀罗尼自在者。谓词无碍解。于言音展转训释总持自在。于一音声中现一切音声故。二辩才自在愚。辩才自在者。谓辩无碍解善达机宜巧为说故。愚能障此四种自在。皆是此中第九障摄。释曰。此用能障无碍解所知障种以为体性。以八地已上六识中所知障无现行故。金光明亦云。一说无量名句味。无量智慧不能持无明。二四无碍辨未得自在无明。释曰。此则第二愚。亦许通四。但上能持。此约能说即说上三耳。梁论云。一无量所说法无量名句味。难善巧言自在陀罗尼无明。二于四无碍解决疑生解无明。释曰。第二愚亦通四无碍解。本论名离不能利众生障。释曰。唯识不欲此论不能。不能故不欲耳。疏但撮略以对论文广狭可知。互相映发

疏。论俱易疏故所证下。四所证如亦唯识文。摄论名同。无性释云。谓此地中得无碍解所依止故。分证得智波罗蜜多于一切法不随其言。善能了知诸意趣义。如实成就一切有情受胜法乐。释曰。无碍解等释自在义。分证得等释于智义。中边论云。有四自在。一无分别自在(即相自在)二净土自在。三智自在。四业自在。法界为此四种所依止义。第八地唯能通达初二自在所依止义。后二如次在后二地

疏。便成善达下。第五成行庄严。论云四辩自在成熟众生(即此经自在说法)无边总持广受法行(即此经善达法器)

疏。梁论云下第六得果。初即成熟众生果。后即总持法义果

疏。如月普现前地有故者。偈云。譬如日月住虚空一切水中。皆现影。住于法界无所动。随心现影亦复然。从此法师下。即九地之德。下文广具

疏。第二正说文三。一总科。二四中初一下。会三心。三然第八地中下。显地别相。此是论文亦是通难。恐有难云。第八地中于三世间已得自在。普与众生身心同事。复能多身多音说法利乐众生。何以此地方名法师。有说。成等故为此通。从成就一切相下。辨胜过劣

疏。前得二谛等智故者。二谛即是净土分中。等者。等取诸佛劝起无量智慧。思量观察即是思修。若准论经云无量智慧善思量智。远公云。广谓无量。深曰善思量。上佛劝与无量智即是广也。净忍即是深智。然不出二谛故。疏但以二谛等之

疏。初句利他等者。此依论主有两对二利。疏意更有二意。一为三节以合初二为自利故。二者十句皆通二利。然远公云自分所成以用化人。胜进所成未堪化人。业未熟故但可自利。疏意云。更求胜进岂无利他

疏。三依根熟下。五门利他。言根熟者。阿含行成堪能入证。绝念修行可利生故。四不观智性尽为邪念。五未知令知。六邪归依者。即诸外道取信耳目故。以通化。七诸佛净土超过诸天。无退转故。上五下结上。以利他竟故。后三易知。第二智成疏不二即无记者。不同前二。故云不二。净即是善顺理清升故。染即不善违理杂秽故。疏。于净法中开漏无漏者。俱舍云。有漏无漏法。除道余有漏。于彼漏随增。故说名有漏。四谛之中苦集二谛是有漏法。漏即烦恼漏过无穷故。漏法于彼苦集随增。苦集有彼漏故名为有漏。论云。无漏谓道谛及三种无为。由其道谛是有为无漏故于有漏除于道谛。今疏中云与漏相应即漏随增义。言施戒等取相心修者。以于善中开出漏故。举其施等。等取忍进禅慧。今漏于彼施等善法而随增故。相心修善是集谛摄三界因故。言无漏反此者。即离相心修漏不随增。即属道谛。俱舍云缘灭道谛。诸漏虽生而不随增。故非有漏。约于见道分世出世。前来频有思不思议。乃有二意。前约圆融行布。地前地上对明。后约教证二道。唯就地上。疏彼有漏思议等者。以思议通二义。今明定能证入。意取地前思议故。兼取有漏之善。言定能证入者。大乘之中。种性坚固。名之为定。为缘所动名为不定。故仁王受持品云。习忍已前行十善菩萨有退有进。譬如轻毛随风东西。是诸菩萨亦复如是。虽以十千劫行十正道。发三菩提心。乃当入习忍位亦常学三伏忍法。而不可定名是不定人是定人者。入生空位圣人性故。必不起五逆十重等。若通诸乘说。小乘忍心已去名定。余必不定。五总上诸善开出三乘者。三乘皆有漏无漏世出世教证二道定不定等。故云皆通

疏。六于三乘下。先举论。后此是下疏释于中二。先辨。次二灭谛下正释。然为无为及漏无漏。如十藏品。世及出世教证二道初地已广。今随三乘略明为无为等。灭谛即是小乘无为小乘四谛三是有为故。缘性即是中乘无为。逆顺观等皆是缘相。缘性离是名无为。彼岸真理大乘无为。大约六度故云彼岸彼岸有二。一是涅槃修六度因。得涅槃果居然无为。二穷行究竟即同无为。又真理言通于三乘。同入二空之真理故。道谛已下三乘有为对前可知。如来无为前已频释

疏。三乘圣人下释上论文依顺行言。然有二意。一依起行。二亦依无为成差别位。第三入行

疏。一众生心者是总故者。疏文有二。先随文释。后释总名。前中此言总别通有三意。一约本末即如今文心为本是总。十林是别。然本末容可知。由一生多总别要一具多。是经宗意。二就末中。三杂染为总。余七是别。此约依本开末。七不离三故。三以三聚为总。根等为别。此约以时该于法故。今初心为总者。论云。依共者。论唯二字。以通为下

疏。释先释共字。共染净共依。但释共字。菩萨依此下。方释依字

疏。余十是别不出三杂染者。即第二重总别义也。言生是苦果今当第九者下。是总释论。然论经今经已前是因。生是苦果。皆当第九。论以三是总故以生居前后。习气三聚俱通因果

疏。论释余七云下。二释余七。于中四。一总释七林。二重释根等。三例释三聚。四会二名殊。今初有三。初句标举。二依共染下举论。三谓次根等下疏释。然上论七林总有四节。一依共字。摄根解性欲四林。二染字即随眠林。三烦恼染净等。即习气林。四依定不定时即三聚林。四节皆合有其依字。初一后一有依。中二略无。以初依字该于中二。若具应云。依共依染依烦恼染净依定不定时也。今释四节文亦有四。初释共字。谓根解性欲同是业故。二随眠即烦恼种下。释染字故。三地中显超烦恼名贪嗔痴。显超随眠名为染也。以常随心令心秽浊无时暂净。故名为染。然论经名使如下当释。三受生即生如前已说者。此非释论。以经次第至于生故。指前总中故。前云不出业烦恼生也。四从余二通三故不出三下释论。第三四节习气三聚二稠林也。于中二上二句总释。言余二通三者。二即是习气。及三聚林通三杂染故。不出者。随眠是烦恼。根等是业。今二复通。故上标云不出三杂染也。疏二云何通下二别释二林。此句微问。后谓习气下。释前论第三云。烦恼染净等是习气林。染摄烦恼故。疏略无烦恼之言。又欲将染净通根解性欲。而言等者。等取生杂染。以三杂染皆有习气故。故下释中。有烦恼习气业习气道差别。习气即是生故。不言心习气者。心是总故为十依故

疏。三聚但是约时定不定故者。释上论第四节。依定不定时是三聚林故。疏论又别释下。第二重释根等相似之义。即重释上依共之言。以言共者。共是于业复相似故。于中四。一生起论文。二彼复定不定时下举论。三由下经文。下彰释所以由相似故。经举根林以例三林。论上云共故。今显共相似之义。四亦须约时下正释论文为四。展转相生皆征上起下。而文分五。一释彼复定不定时云。亦须约时蹑上四义。但云亦须约时。合云根等四林。亦须约时。亦者。释论复字。以前释三聚约时。今重约时故云亦也。二约何论时下第二节征于上句释下根等次第三云何次第下征上第二释下根等相似。四似何等下。征上第三释下信等二字。五如宿习下。显上相似次第之义。唯初根解。此二相望。有于次第及与相似以性欲但明相似之义。次第可知。故略无之。疏若相似未熟下。第三例释三聚。三聚亦由上四生故。是故上云三聚为总。疏论经詺解下。第四会二名殊。可知。疏十皆名稠林下。第二释总名。于中三。初正释稠林。二论经十林下会释二经。三然此下指广辨异。第二依章释。心意及识六种别故者。第八名心。第七名意。前六名识。然有通别。已见问明。今更略释。大乘法师云。心积集义。意思量义。识了别义。积集有二一集行相二集种子。初通诸识。后唯第八。思量有二。一无间觉。二现思量。初通诸识后唯第七。了别有二。一细二粗。细通诸识粗唯前六。疏此八缘境许得齐起者。唯识第七云。依止根本识。五识随缘现。或俱或不俱。如涛波依水。释曰。此有二门。初句六识共依门。下三句六识俱转门。此中正是后门。论云根本识者。阿陀那识。染净诸识生根本故。依止者。谓前六转识以根本识为共亲依。释曰。此释第一句。举阿陀那通至佛果故。若言赖耶位局染故。但言六者。第七识缘恒时具故又此正明六识义故。言为共亲依者。共依即是现行本识。识皆共故。亲依即是彼种子识。各别种故。次释下三句六识俱转门。论云。五识者。谓前五转识种类相似故。总说之。随缘现言显非常起缘。谓作意根境等缘。谓五识身。内依本识。外随作意五根境等众缘和合。方得现前。由此或俱或不俱等。外缘合者有顿渐故。如水涛波随缘多少。此等法喻广说。如经释曰。言种类相似者。一俱依色根故。二同缘色境。三俱缘现在。四俱有间断。言谓作意等即眼具九缘等。经初已说。言广如经者。即解深密云。广慧如大瀑流水。若有一浪生缘现前。唯一浪转。乃至若多浪生缘现前有多浪转。诸识亦尔。然彼更有净明镜喻。恐繁不引

疏。极少犹有遍行五者。即如第八心所俱门。谓唯与触及作意受想思俱。余识心所多少之义广。如彼论。论云住异生灭行者。住释上轻。异释上转。生释于生。灭释不生。疏云何离者。从初至不可得。唯除此句假征。余皆论文。从身者下。疏释言心体离念等者。等取虚空界。法界一相皆无形义。疏取境不同故名为自者。此下疏释八识缘境有同有异。前五转识缘五尘境。是现量故。第六意识缘一切法。通三量故。第七末那缘赖耶为境。是非量故。第八赖耶缘于三境。种子根身器世间故。亦现量摄。广如唯识。疏上之四下结前。言心之空性者。空如来藏故。涅槃云空者。所谓生死故。后四净心随缘者标也。次由第五下总释也。随现烦恼故。有第六随烦恼种故。成第七故。论云第六七心染不染故。心缚解故。此二句烦恼染示现第八。双随业生染故。论云。第八句心随道故生染示现。以随业受生故。云随业生缘。菩萨幻生亦菩萨业

疏。谓第五清净下当句别释。此即自性清净心。对前空性是不空。性是则相。辨真空性为妙有也。不染染等前已频释。疏随因受生者。通释二句。菩萨以下。别释二句。幻所作相同于摩耶大愿智幻耳。第二释烦恼稠林。摄为三种事者。一即远入相。二难知相。三染相。一远入者明分齐。深至于有顶故。四住拣于无始无明。现惑拣种故。弹古云下至金刚自约种说。远公见偈云。禅定境排仍退转。金刚道灭方毕竟。便释有顶云。谓至十地金刚顶故。今弹云。彼颂随眠稠林约俱生种。何得证此

疏。二无边引起者。论云二难知无量善根等修业行故。余如疏释。言恒沙等上烦恼者。以善无边一一善上皆有烦恼故。亦即所知未尽。则无法之上而无惑也

疏。三俱生下先总释。后初三句下别释三段。就此三中。初句既总。即能所缚。即二为能缚。三即所缚妄心。今初论自释随所缚。云迭共同事。迭共相依。不相离故。今疏取意开展释之。以论同事释经俱生。言生即是事者。然有二义。一夫言俱生必有二物。烦恼是一与何物俱。即妄心事同时生也。二生即生杂染。则烦恼与生事俱也。从然离惑下。以论相依释经不舍。疏二眠起一义者。别明能缚。如世缚贼。为用绳耶为用锁等。云以何缚。从谓使为能缚下。出能缚体。从现行由使下。释其缚义。烦恼缚心使缚烦恼。如毛绳缚人。由入水故令绳缚急。然下辨使等者。通相滥妨。此中使同下使故。答意云。此约使为惑因。后正显使故不滥也。远公云。使有二义。一系缚义。通性及起。二随逐义。局在性成。今约系缚亦是一理。而下随眠亦有系缚。故但依疏。疏三与心相应下。即别举所缚。然虽别显能缚所缚而必互有。如绳缚人。若言以何物缚。是单说能。而必有所缚之人。不尔者何得缚名。如说何人被缚必有能缚之物。故下二句各兼能所。而二正取能。三正取所。思之。疏事即真心者。出所缚体。即自性清净心。若被下即被缚相。因无明风动不守自性。成其染心也。染而不染云心性净。言示可解脱者。若定是染则不可脱故。中论云。集若有定性。先来所未断。于今云何断。疏二随趣下。谓就生杂染中明于烦恼。先举论总释。从苦报下释论。从上句下。以经对论道界因。道界因言彰惑之过

疏。三爱见下先总明。初句下别释。释初句中先牒论。言三分下疏释。三即爱见痴是业之因。疏文委具。而文有四节。一以二求释三分业。二慢通上三下。会通经论。经有四惑。论但说三故。又三求中唯说二故。通意可知。三上三俱障下。以论障解脱言。释经如箭深入过患。四亦可知下。疏别立理。疏下句下释三业因缘不断相。疏结中八万至贤劫经中亦有其相者。然随好品正明烦恼。贤劫自说八万度门。而取所治亦是烦恼。故复引之。此经具名贤劫定意经。有十三卷。第二卷末有喜王菩萨。宴坐七日。过七日已诣佛咨请。行何三昧能悉通达八万四千诸度法门。佛告喜王。有三昧门名了诸法本。行菩萨行时。便能通达诸度法门。诸度法门者。诸佛有三百五十功德。一一功德各修六度为因。然彼第二卷末。喜王菩萨起请。如来初列章门。第三卷初。喜王再请。一一解释。至第九卷经方终其三百五十度中。最初名修习进行法修度无极。其度无极言。即波罗蜜义。乃是三百五十之总名。其光耀度乃当第二。其分布舍利是最后度。其间诸相随好力无所畏十八不共三十七品。五眼六通等皆是所成。即以六度为二千一百。其一一各有六度。随事各各不同。而初言二千一百竟。即云是二千一百。其中别有一百度无极主。除四大六衰令无有余。独步三界。亦可。将此都成前度。言如是二千一百诸度无极。及是百度无极。是二千一百诸度无极。贪欲恚痴等分四事。二千一百合八千四百。各有十事合八万四千。不言十事是前四大六衰。及至第九经总释竟。即云是八千四百。一度为十。合八万四千诸度无极亦不言十。对四大六衰。次云此八万四千诸度。除八万四千众垢尘劳。遂成八万四千三昧门。立八万四千空行。设以义取。应以四大六衰成八千四百。而人以四大六衰成二千一百。似非经意。又此皆是菩萨所修之法。亦非如来一代经如是多度多会说法。下诸卷广说千佛名及因缘。然不说四大六衰之相。第十三卷末云三毒五阴十二牵连四大六衰诸蔽睡眠。则义当四大六尘。六尘衰损善法故。经中但言一度为十。经既不释。今以义推。乃有二义。一如古释四大六衰成之。二义推。如一施度下经具十。余五亦然。则八千四百。既一一具十。斯理无失。亦有云。四大者贪嗔嫉妒及众生想。此能障四无量故。六衰者。悭嫉放逸不忍懈怠散乱愚痴。能障六种波罗蜜故。此乃理求未有所出。难以取凭。又经中既云于其一百对四大六衰。若如向说。则尽对四大六衰。又有云。若依大乘菩萨藏说。贪嗔邪见及慢为四种。各二万一千。有唯贪香味触法色不贪声等。有唯贪声不贪色等。有俱贪香味触法。当知亦尔。色中多种。有贪外色不贪内色。有反此者。亦有俱者。外色中有多差别。十形四显八差别等。各别俱贪或少或多或遍贪著。声香味触各亦多门。是故贪行二万一千。嗔邪见慢当知亦尔。释曰。非无所以。未详所据。第三业稠林。然论有二。先正解后重分别。今疏将下重分别。文合在前文。正解中用九句分二。前八对果辨业。后一明定不定。就前八中远公摄为三对。初三一对次三一对后二一对。三对之中皆初对果明业为因。后就业体随义分别

疏。初一因者。此即对果明业。疏文有二。先通三性感五趣果。后唯善恶。今初引业。唯善恶者。俱舍业品云。一业引一生。多业能圆满。释云。引业谓总报业。但由一业唯引一生。若许一业能引多生。时分定业应成杂乱。若此一生多业所引。应众同分。分分差别。以业果别故。注云分分差别者。谓数死数生。多业能圆满者。别报业也。谓一生身圆满庄严许由多业。譬如画师先以一色图其形状。后填众彩。一色图形喻引业一。后填众彩喻满业多。是故虽同禀人身。于其中间有支体色力庄严缺减

疏。各有三品二地已说者。彼经云。十善业道是人天。乃至有顶处。受生因意明。下品十善是人因。中品十善是欲天因。上品十善是色无色界因。下辨三乘。除如来因。皆同上故。其十恶业略有三种。经云。佛子。此菩萨摩诃萨。又作是念。十不善业道。上者地狱因。中者畜生因。下者饿鬼因。皆三品也

疏。满业通三性名言熏习亦通三性许为因种故者。唯识第八云。然诸习气总有三种。一名言习气。谓有为法各别亲种。二我执习气。三有支习气。下二习气六地广明。其名言习气问明已释。为明三性故。复重举论。释名言习气云。名言有二。一表义名言。即能诠义音声差别。二显境名言。即能了境心心所法。随二名言所熏成种。作有为法名别因缘。彼疏释云。名言熏习即三性法。各目亲种。表义名言即能诠义音声差别者。拣无诠声彼非名故。然名乃是声上屈曲。唯无记性。不能熏成色心等种。然因名起种名名言种。谓因于名令心了知而成种故。今经从因起之义。乃显境名言故。云许为因种。疏又俱舍十七以三性因对五种果。无记亦能招果故。论通以三为道因者。彼疏第五初论云。前所言果有五种。此中何业有几种果。颂曰。断道有漏业。具足有五果。无漏业有四。谓唯除异熟。余有漏善恶亦四。除离系。余无漏无记三。除前所除。释曰。断道即无间道也。广配如彼。彼中第二三性相对。论云。已总分别诸业有果。次辨异门有业果相。于中先辨善等三果。颂曰。善等于善等初有四二三。中有二三四。后二三三果。释曰。上善等即业。下善等即法。初即善业以善法为四果。谓除异熟。异熟唯无记。以不善为二果。谓士夫增上以无记为三果。除等流离系故。云初有四二三。言中有二三四者。中即不善业。以善为二果。谓增上士用。以不善为三果。加等流。以无记为四果。谓除离系。言后二三三果者。后即无记。以善为二果。谓士用增上。以不善为三果。除异熟离系。以无记为三果。亦除异熟离系。解曰。既无记望善恶无记有二三三果。明有果也。况别不离总为因无失

疏。或既不招异熟等。二明道因唯是善恶。谓既曰无异熟总报果体。即无果义。论主言总明三为道因。别意但取善恶为因

疏。二有表示等者自性差别。此下二句唯就业体随义差别。云自性者造作之义。是业自性。论初释中但云自性差别。从论云此有二种下。此是论主后重释文。论主但云一筹量时。二作业时。从此在意地下。疏释初义。言在意地者。未形身口。言有审虑决定二种思者。今言唯有审虑一种思者。正明论中未作之意。虽在意地未有决定。未成业道。未受报故。如六地业有二义不受果报。一未作业。上引瑜伽已广显示

疏。二作业时者。此句论文从释经作字下。疏释通三业也。言决定思者即是意业。至决定思方成业道。能招报故。言若在身语下。辨余二业成唯识下引论证成。彼论第一广破外宗表无表色竟。小乘引经问言。世尊经中说有三业。拨身语意岂不违经。故论答云。不拨为无但言非色。能动身思说名身业。能发语思说名语业。审决二思意相应故。动作意故。说名意业。释曰。此出三业体。然思有三种。一审虑思。二决定思。三动发思。然初二思是发身语远近加行。然发动思正发身语。即二业体。然初二思与意俱故。作动意故。名为意业。故总以思为三业体。释曰。故意业中要具二思。方成业道如上已明。今约成业。但云决定故。晋经云分别不可分别相

疏。然今既云有表示下。但顺经文而非论意。表即表彰相可见故。无表反此。俱舍业品云。世别由业生。思及思所作。思即是意业。所作谓身语。释曰。谓有问言。世从何生。初句答云。从业而生。次句示二种业。一者思业。二者思已。即下二句开二为三。然其意业约等起立业。既是思与意相应。意等引起名为意业。言身业者。约所依立身。谓色身业依身起故名身业。言语业者。约自性立语即业故。次开二业成表无表。偈云。此身语二业俱表无表性。释曰。论释此二其文繁广。今当略示。初立有宗正理云。身表许别形。故形为身表。如合掌等。许有别形。形即是表表善恶故。表即是业。此之形色依身起。故名为身业。次破正量部云。非行动为体。行动即是有为。有为有刹那后有尽故。此之灭法更不待因。身表是果。果必待因故。论主次复破有宗云。形色非实有。应二根取故。谓依多显色假立长等。无别极微故假非实。若言有实。显是眼境形可身取。今显即形应二根取。形虽是表而非是业。业是思故。依身行门故名身业。次立语云。语表许言声。谓且许之。以其言声为语业体。业体亦以发语之思以为语业。语门行故。语之业故。则分同大乘。言无表者。俱舍云。无表虽以色为其性。如有表业。而非表示。令他了知故名无表。又颂云。乱心无心等。随流净不净。大种所造故。由此说无表。上依小乘次下依大乘。明表无表。然唯识示正义云。然心为因。令识所变示色等相生灭相续转趣余方。似有动作表示心故。假名身表。然因心故识变。似声生灭相续。似有表示假名语业。释曰。唯识但约心变。即异小乘。次明无表云。表既不实无表宁真。然依思愿善恶分限假立无表。理亦无违。次下大小乘对辨也。然俱舍意。唯身语二俱表无表。而唯识意。无表既依表上假立。是故疏云表则三皆是思。若以非色非心而为无表。则意亦有矣。故瑜伽五十三云。云何表业。略有三种。一染污。二善。三无记。若于身语意十不善业道。不离现行增上力。有身语表业。名染污表业。所治三也。若即于彼誓受远离。所有身语表。名善表业。此身语善表也。若诸威仪路工巧处一分所有身语表业。名无记表业。此身语无记表业。若有不欲表示于他唯自起心。内意思择不说语言。但发善染污无记法。现行意表业名意业。释曰。此显意业亦具三性。自能晓了。我今造作如是事业别表。于后意俱之表名为意表。意为无表。如理思之。释曰。故知大乘三皆有表。广如别章。大乘法师法苑中。十门分别。一辨名。二出体。三假实分别。四具支多少。五得舍分齐。六依他有无。七四大造性。八应成差别。九先后得舍。十释诸妨难。广如彼说。疏方便差别者。心为起业之方便故。经云。与心同生不离者。业共心生。生已不离。此言业行常依心王也

疏。与等起意识共生者。俱舍云。等起有二种。因及缘刹那。如次第应知名转名随转。引论解释已如六地。然今此中正同缘等起也。与所起业同刹那故。故云意识共生。言随其善恶生已即熏成名言等种者。此文影略。若善恶熏即成业种。意识等熏成名言种。由上有意识共生故。然要由业熏心。方成种故云尔耳。疏中等言。等于业种。言种似能熏亦有二义。一似善恶。恶生苦果善生乐果。二似名言。所熏第八成异熟种。能熏七识等。成名色等种。上二并言不别生果。言即不离义者。结归于经。谓业种不离心。得果不离种也

疏。四尽集果者。此下第二对三句。前二句对果论业。后句约业差别。前中此句明业得果不失坏也。而言得持至果者。即俱舍得得连持义。论偈云。得谓获成就。非得此相违。得非得唯自。于相续二灭。然此得得以持此业。如券持债故。古经论名不失法。中论云。不失法如券业如负财物。然大乘虽立有得。不许有实。而云熏习成种。前句已引

疏。前念虽灭下。释经次第之言。然有二意。一即就上因灭果生。以明次第。二亦是因即顿熏下。唯就果中以明次第。如六地明

疏。论云已受果等者。此句明业得报迟速言过去生报业现在已受者。且约一相随近以明。若今世受更是前前所造之业。即亦得是后报之业。名为已受。是则后报之业已润有报。未润无报。亦应云已熟已受未熟未受

疏。更有一理者。上是六地缘生中。护外三过中。此通业无报难。上论答云。业有三义故不受报。一未造。二未润。三得对治。前即第二义。今即第三义。未造之业即前未作是也

疏。初二黑白相对等者。释论对差别。然其论经具有四句。云黑业白业黑白业。非黑非白业。论释云。黑业对白业。白业对黑业。不黑不白对二业。二业即是第三黑白业也。故云。后二漏无漏业。无漏即亦黑亦白业故。又今黑黑之言。全依俱舍。次下当引。疏四中初一因果俱恶下别释。然以恶释于黑。乃是通义。别者因恶染污果恶鄙秽不可爱乐。通以善释于白。别亦不同。因白体不染污。果白则可爱乐故。然上黑是因。能招黑果故。下黑是。果能酬黑因故。白因白果例此可知

疏。谓诸无漏业无异熟故者。无白异熟故曰非白体。非染污故曰非黑。今以无漏非染义可知故。但云无异熟耳。然俱舍论云。此非白言非密意说。以佛于彼大空经中告阿难陀。诸无学法纯善纯白一向无罪。释曰。既言纯白明非白者。是密意说。为成四句。致非白言故。疏云对上黑白二业立双非名。若准杂集。但言非黑白业。无两非字故。论云。非黑者离烦恼垢故。白者一向清净故。然上四业前二因果。共立黑黑白白。第三唯就因中立名。第四亦双就因果立名。因明非黑果明非白

疏。上三有报者。由约异熟名报。无漏无异熟故说有三报。若约果名报。无漏既有四果。则上之四句皆名有报

疏。若俱舍意等者。为生后释不许善恶同时故。此指俱舍。明约相续非约自性。然上四句全俱舍意故。彼论云。又经中说业有四种。或有业黑黑异熟。或有业白白异熟。或有业黑白白异异熟。或有业非黑非白无异熟业。能尽诸业其相云何。颂曰。依黑等有殊。所说四种业。恶色欲界善。能尽彼无漏。应知如次第。名黑白俱非。释曰。上来疏文用论已周。细寻自见。谓初二句总标。次句即前三业恶是欲界恶业。色是色界善业。欲是欲界善业。能尽彼无漏。即第四业。彼即前之三业以为所治。无漏能治之。谓能尽彼前三是无漏业。后二句结可知

疏。余广如杂集第八等者。俱舍之义上已。具用杂集之义。大同俱舍。今更具出论云。复次有四种诸业差别。谓黑黑异熟业。白白异熟业。黑白白黑异熟业。非白黑无异熟业。能尽诸业。黑黑异熟业者。谓不善业由染污故。不可爱异熟故。白白异熟业者。谓二界善业不染污故。可爱异熟故。黑白白黑异熟业者。谓欲界系杂业善不善杂故。云何一业亦善不善。此中不约生刹那相说一种业亦善不善。然约意乐及方便。总说一业。是此经意。约此二种。若黑若白互不相似。建立一种黑白业故。或有业意乐故黑。方便故白。或有业方便故黑。意乐故白。意乐故黑。方便故白者。如有一人为欲诳他。先现其相。令信己故行于惠施。乃至出家方便故。黑意乐故。白者如有一人欲令子及门徒远危处安。由怜愍心现发种种身语粗恶。遂于此时发生杂染。非黑白无异熟业能尽诸业者。谓于此方便无间道中。诸无漏业以方便无间道。是彼诸业断对治故。非黑者。离烦恼垢故。白者一向清净故。无异熟者生死相违故。能尽诸业者。由无漏业力。永拔黑等三有漏业与异熟习气故。释曰。在文易了。但云非黑者非烦恼垢。此拣前黑黑业。一向清净者。拣前有漏善业。为烦恼所发。言由无漏业力永拔者。即苗加行无间二无漏智。同时思业从智慧说故。言永拔所拔即三有漏业习气也。余义与上所引俱舍。一而无二故。疏总指。疏因缘差别者。彰业能为缘。容因种故

疏。随田高下有殊令种亦多差别者。上句单约喻。下句双含法喻。又云令种差别者。且约喻明。如谷子随田肥瘦。非令种谷而生豆芽。若约江南为橘江北为枳。则亦少有变种之义。然亦疏类非全差别也。若约法说。识种无异。由业善恶识招苦乐。即令种异也

疏。出世未集等者。约凡未能集圣法故。以释经文凡圣差别故



大方广佛华严经随疏演义钞卷第七十

大方广佛华严经随疏演义钞卷第七十一

　　　　唐清凉山大华严寺沙门澄观述


疏。九十二句定不定差别等者。疏文有二。此上标章。后前句明下别释。先释第九句文三。初标举论文。二释经文。三释论定不定义。疏谓现作下。疏释经文三受之义。疏文已具。然经部师云顺现受业其力最胜。必受生报。后报若顺生受其力稍劣。必受后受不受现受。顺后受业其力最劣。不受现生唯受后受。随初熟位名顺现等也。释曰。义似有余。或有各造一生之业人天并造。先受人报后受于天。岂要令其重受人耶。然此三受略说有三因。一由于因。如于佛僧慈定灭定及无诤定见修道中作供养者。得现乐报。于父母王等作损恼业。得现苦报。二由业体。如不动业得乐生报。五无间业得苦生报。三由行愿。多福之人罪得生报。现世轻受疾得菩提。多罪之人都无现报。以造重恶趣生报故。诸相好业皆得后报。不可一生即成佛故。又诸轮王多受后报。劫减修因劫增受果故

疏。于此三中各有定不定下。第三释论定不定言。于中上二句标。谓前二下释。然即俱舍意颂云。此有定不定。定三顺现等。或说业有五。余师说四句释曰。初句标。次句别释现生。后三即三定业。加于不定即有四业。或说业有五者。或有欲令不定受业复有二种。谓于异熟及时有定不定。开为二种。一异熟定时不定。谓果必定。受于三世时即不定也。二异熟与时二俱不定。谓果与时俱不定。受但有果定时不定。无有时定果不定者。但于时定于果必定。以时离果无别性故。虽开合有异。其理无别也。余师。说四句者谓。譬喻师说业分八种故。为四句。彼许时定于果不定于不定中时复分三。兼前五业。故成八种。第一句者于时分定异熟不定。谓顺现等三业三世时定。于果不定。若现在世获其果即受。现若不受。永更不受。于时必定。于果不定。顺现既然。生后亦尔。此分三种。谓一顺现定果不定。二顺生定果不定。三顺后定果不定。第二句者。有业于异熟定于时不定。谓不定业定得异熟。此但为一。谓果定时不定。第三句者。有业于二俱定。谓顺现等定得异熟。此有三种。一顺现时果俱定。二顺生时果俱定。三顺后时果俱定。第四句者。有业于二俱不定。谓不定业非定得异熟。此但为一。谓果不定时不定也。释曰。上俱舍三师后后渐开。疏中总摄而言小异。言此三俱有定不定者。已总摄三师。而正收初师。即俱舍云此有定不定三顺现等。兼不定为四。疏谓前二下。别示其相。虽通第三师四句。而有通局。前二时定者。以现若受名现报业。现若不受非现报业。生报亦然。要次生受方名生报故。说前二时则定也。报通定不定者。有造现报之业。应合现受。更遇胜缘排而不受。此报不定生报亦尔。无有移此更别时故无时不定也。后一俱通定不定者。即第四句时报俱不定。及第三句时报俱定。并第二句报定时不定。谓顺后受不定业。有业定受而不定。一生二生多生故。是报定时不定。有不定业于第三生应合受之遇缘业坏。是为时定报不定也。或复有业未定生数而受果报。忽遇缘坏故俱不定。然俱舍中报定时不定。义通三报今何就于顺于受耶。答俱舍以业就时。谓有业定受而或现或生或后。今明以时取业。要现受报方名现业。现若受者即现定业。现若不受即非现业故。无现报时不定也。若是生受即是生业。不受则非生报之业故。无生报时不定也。各取一义亦不相违。问现见有业合受现报。而以力排便受生报。或合受生报由异因缘便受后报。如末利夫人专精施戒。合受生报生兜率天。临终小嗔先生蝎中。七日之后转报生天。问据此三业。皆有报定而时不定。何得言无。答现报缘排而受生者。即是生报不名现报时不定也。生报亦然。思之可解。对前三师。疏意便当第四师也。业力甚深不妨广解。或当更有余经论明

疏。定者难度等者。此约非乘及与二乘各于自分而已定者。大乘若定更不须度。是故不言定者易度

疏。根等诸门皆成八万者。由惑有业惑有阶降。业亦如之。惑依根有胜劣性有差异。解有浅深。欲有轻重。各成八万。言翻此即显等者下。明能治一一惑等。皆到彼岸穷理尽性。即是八万四千度门。若于惑等寂妄不动。即是八万四千三昧。若于惑等一一无羁。即八万四千解脱。第四根稠林。根义已见第九回向

疏。别中十相为九差别者总科也。束九为三。初六随法义分别。次二就人分别。以论云声闻菩萨故。后一约行以辨其根。初中又三。初三净根。第四染根。后二通染净

疏。受有迟速等者。钝者迟少利者速多。中者之间浅深亦尔。疏三乘根性相形者。小乘为下。缘觉为中。大乘为上。亦犹羊鹿牛形大小也

疏。谓喜乐等者。喜乐生于贪。忧苦生于嗔。舍根生于痴。后于此类烦恼而有胜用故。多烦恼染根

疏。大乘中熟者定等者。前章约业明定不定。今此约根居然自别。又前约定不定明难易度。今此约熟不熟明定不定耳

疏。即离世间中待时方化者。彼有十种清净舍。然有二类待时。今皆当之。一以第四云于法器。众生待时而化。于无法器亦不生嫌清净舍。释曰。今但用法器待时。二第九舍云。或有众生根已成熟。发生惠念。而未能知最上之法。待时而化清净舍。今全用之。是以疏云且暂舍之

疏。一依身顺行者。此论语倒。合云身依顺行。今疏正用

疏。谓六入展转。递共相缚者。如意识遍缘。于六根中根法随识亦行。六中眼见自身。耳闻自声。声身并在内根所摄。由根随识缘于眼根。令根被缚不得解脱。余例可知。故云展转。疏二生灭顺行。此言是倒。若正应云顺行生灭。根与心王相随染污故顺生灭。易可异灭者。以生住。释轻。以异释转。以灭释坏耳。三观行顺行者。以觉观心行六尘故

疏。根网中收者。六根取于六尘根网尘也。六尘引于六根尘网根也。故其根网摄论取相

疏。七声闻净下下二约人。今初声闻。言望凡夫二乘行增上故者。然论下重释云。声闻净者。行增上灭障能成故。今疏取论释经。此上释增上。谓二乘净根对望凡夫。不求涅槃今能求故。故于出世得增上也。从以二乘根下。释无能坏。兼释论中灭障能成疏八菩萨净即大乘根。三不退者即位正念也

疏。九远随下。此一约行。即经远随共生不同相。论经云深入共生种种差别相。种种即不同。深入即远随。言示一切根摄下。是论释经。论重释云。一切根摄差别者。始行方便报熟根异故。从谓三无漏下。疏释论文。初修为始正行善巧为方便。究竟故名报熟。配三无漏义见上文。谓前信等下。以论会经。释不同远随之言。其信等共三无漏根。释共生义。根与法行相应起故。而随下释不同义。自始至末下。释远随义。此之三根下。释成根义。以胜用光显增上名根故。及此上九下总以义收。并如回向品

疏。第五例三下。然解性欲三略如十力章广如发心功德品。言性相顺入者。依根生解。依解成性。依性起欲。皆悉相似。名为相顺。义理相参名为顺入。以此例根更不广说

疏。第六释随眠者。先释总名。后别有下依论摄释。今初。言此唯约种者。案瑜伽第二云。于诸法自体中所有种子。若烦恼品所摄。亦名粗重亦名随眠。若异熟品所摄。及余无记品所摄。唯名粗重不名随眠。若信等善根所摄种子不名粗重。亦非随眠。何以故。由此法生时。所依自体唯有堪能。非不堪能故

疏。前六明何处随逐等者。论中且据随逐以明。若约系缚。亦应云何处系缚以何系缚。若顺随眠。亦应言何处随眠以何随眠。故下释中云久安眠处等

疏。今初为五者。一约心明处。二就界明处。三就位明处。四就时明处。五约行明处。今初言报心者。异熟赖耶总报体故。微细等义频见上文。言不离现事而生故。但云心者。故唯识等詺前七识。为异熟生。非是报体。酬昔心种不得名报。而七识皆依第八托缘现起。名不离现事。种随现起或有或无。名暂回转处。如人假寐不必本房

疏。二相应不相应中。初取论意立名。唯与下。疏释相应等相故。论云下。引证约界言之。从无色惑微下。疏释论文下中上言。等取色界惑中欲界惑上。此约惑体。远公云。欲界为下等约界胜劣。从虽则随眠下通妨难。谓有问言。随在一界皆成三界所有随眠。如生上界下界惑种亦皆成就。如何云有相应及与不相应耶。故今答云。就其现惑说种相应。非生上界失下界种等。然今案经。但有相应不相应言。故为此释。若准论经云相应不相应。不离相则现惑有相应不相应。而随眠常不离也

疏。一至金刚之顶者。谓金刚喻定之前。犹有生死之有。故名有顶。以俱生惑种此时方断故。以上烦恼林中云下至金刚。自约种说。虽有二义疏意扶此故。上科云三约位明处。从今取通下会论经。不言金刚者。欲通大小故。下偈既云金刚道灭方毕意。即前义为正也。九地之言亦通二义。对上三有之顶。即三界九地之九。谓欲界四禅四空应为九耳。若顺前义。即善慧地。第十当其断尽位故。四约时易了。疏唯智能怖下。此即论意以论经云无始来不恐怖相故。论为此释。论云。无边世界唯智能怖畏如怨贼。未曾有闻思修慧。是故不灭。疏取论意会释今经可知。疏不能随顺正修行者。论经神通下。有正修行言故余可知。疏后三界下。明以何随逐。中除第四句。彰随眠体虚。余五亦就前处以明随逐。而文不次一即就前第二约界明处。以明随逐。不断即是随逐之相。二即于前第四约时明处。以辨随逐。即经令无边心相续现起相。而论经云无始来相续集相。疏中双会无始无边。然其相续即随逐相。三开诸处门。即于第一约心明处。以辨随逐。集生六识即随逐相。余如疏文但言今经义含者。诸处之中意处摄赖耶故。疏坚实下。彰随眠体虚不就前处。言不实坚实者。经云坚实难治。论云不实随逐。不实即是随眠随逐。至禅定等故。是坚实即不实。难治是随逐相。疏五地处等者。五即就前第三约位明处。以辨随逐。言九地中六入处者。以论经云地入随顺不随顺相。论释云。九地中六入处烦恼身随逐故。释曰。身即体也。然九地下是疏释论。对二有顶存二九地。二约善慧九地中。就所知障种。十地犹有等觉二愚。从入初地来地地双断故。于九地已断十八。故云此地分有断除。次引金刚方毕竟。双证上二。金刚方毕。明十地犹有。既言方毕明九已有除。又约烦恼障种。金刚顿断亦成于经。地地之中皆有成就义

疏。六离苦随逐者。此就前第五约行明处。辨随逐义。唯以出世圣道方能离者。则反显于世间之道。诸定等不能离也。故论云余行不能离故。此以不能难即随逐相。前第五中以有成就为随逐相。第七受生稠林。论通为八者。八中前七对因显果。后一句约对后苦彰能生集。就前七中摄为三对。谓初二次三后二。其三对中皆初当相论生。后对因说生就初对中。一身种种当相论生。二业因种种对因辨生由业不同故。生成种种。第二对三句中。前二句当相论生。三住处种种非唯六趣一趣之中无量处故。疏四四五二句色想上下种种者。今经二句为论中一句。经云有色无色差别相。有想无想差别相。二界有色。无色界为无色。无想天为无想。余皆有想。而言上下者。以无色为上有色为下。无想为上有想为下。应更有非想非非想。亦无想收。而论但云色想上下。故远公问云。无色云何得为色中上下。释云。彼无粗色有细色故。又问。无想云何得为想中上下。答义同前意。云彼无粗想有细想故。余如初地中辨。疏五同外色种种。即对因辨生。以举过业之因。显有芽故。广如六地。第三对中。六自体种种即当相论生。亦如六地。然有体唯色有体具二。故云种种

疏。七本顺生下。即对因辨生。此上论文。谓痴爱下疏顺论释。若远公云。论文语倒。若正应云顺本生因。谓现在之生本因痴爱。依今生上还起痴爱故云顺本。亦不违理。疏八末后二句下。约对后果彰其生集故。名集苦谛种种。谓三求下。疏取论意以为解释。于中先总释论名。后上句下别消经文。先释上句二求。言欲受者受即乐受。欲生五欲增取追求。招于当苦。言欲生者。体即是想。取三界胜相而欲生故。下句即邪梵行求中。初总明。此言轮回。即论往来上下。次贪求三界下。别说小即欲界。大即色界。无量即空识二无色。并如八地。妄谓涅槃总。相而说。或谓拍腹。即檀提婆罗门拍腹唱言。我身即道。是计欲界为道。无想即计色界为道。非想即计无色界为道。则上二无色亦在其中。二界偏举此二天者。外道多计为涅槃故。然论经云贪著三界想出想故。而论以无想天释经想字。意云。彼有细想外道妄计以为无想。有想谓无云想出想。成实论中。亦谓无想天。但无粗想。而有细想。故论结云外道妄计谓出有轮。故知三求。但增集因。展转招苦。第八习气稠林。总中有四。一双标。二引证。三正释。四通结。今初。即余习熏习而为二义。标章通故

疏。虽标习气下。引文证成熏习之义故。唯识第二云。内种必由熏习生长。亲能生果。是因缘故。外种熏习成有或无为增上缘。所办成果。必以内种为彼因缘。是共相种所生果故

疏。熏谓熏灼下。第三正释。于中二。先释名。即唯识文。二即赖耶下释熏习义。于中三。一法相宗。二法性宗。三通拣滥。今初。亦唯识文。问明已广。今疏文具更略示之。论云所熏能熏名具四义。令种生长故名熏习。何等名为所熏四义。释曰。疏云即赖耶识以为所熏者。出所熏体。唯有赖耶具四义故得名所熏。以恒住一类下即出四义。此上一句即第一义。论云。一坚住性。若法始终一类相续能持习气。乃是所熏。此遮转识及声风等性。不坚住故。非是所熏。二是无记性者。即第二义。论云。二无记性若法平等无所违逆。能容习气乃是所熏。此遮善染势力强盛无所容纳故非所熏。由此如来第八净识。唯带旧种非新受熏(北极善故)三可受熏故者。即第三义。论云三可熏性。若法自在性非坚密。能受习气乃是所熏。此拣心所及无为法。依他坚密故非所熏(心所不自在无为性坚密)四能所共相和合者。论云四与能熏共和合性。若与能熏同时同处不即不离。乃是所熏。此遮他身刹那前后无和合义。故非所熏。此义疏家在于能熏第四合举。疏前七转识以为能熏者。即出能熏体。从由有生灭下。即出四义。论云何等名为能熏四义。一有生灭。若法非常能有作用生长习气。乃是能熏。此遮无为前后不变无生长用。故非能熏。二势力增盛者。即第二义。论云。二有胜用。若有生灭势力增盛。能引习气。乃是能熏。此遮异熟心心所等势力羸劣故非能熏。彼疏释云。言胜用者。谓前七识可是能熏。拣前六识异熟生者。及第八心王心所虽是能缘。而不强盛不名为胜故非能熏。三有增减故者。即第三义。论云三有增减。若有胜用可增可减。摄根习气乃是能熏。此遮佛果圆满善法无增无减故非能熏。彼若能熏便非圆满。前后佛果应有胜劣。疏能所共相和合故名熏习者。即合辨第四能熏。第四论云。四与所熏和合而转。若与所熏同时同处不即不离。乃是能熏。此遮他身刹那前后无和合义。故非能熏(自他不得互熏前后不得互熏)论云。唯七转识及彼心所有此胜用而增减者。具此四义可是能熏。释曰。所以能所第四合者。有二义故。一以二种第四但能所异言全同故。二用此文别为总结故。论结云。如是能熏与所熏识俱生俱灭熏智义成。令所熏中种子生长。如熏苣胜。容名熏习

疏。依起信下。第二法性宗中熏习之义。并如问明

疏。前中虽闻等下。第三拣滥通妨。亦唯识意故云前中。亦为拣于起信等中善友闻法为外熏故

疏。今并通此者。通结上文性相二宗熏习之义。及除习义。经文皆具

疏。别中十种差别下。二别释疏文有二。先当句释。后总结束。结束中略。今若具说。前七约时明习。次一约道后二约人。前中又三。初二对过说习。次三现在望现说习。后二以现望后说习。疏文皆具。今初初句即因习也。二即果习

疏。如大威灯光仙人所问经者。彼云问疑经。此仙为首。广有问答。末后诸仙

问此义。云众生义持犹如流星各各别异云何得成真实聚集。下取意引。佛言无时方处而得聚集。过一乘已菩萨地中方得聚集。无余涅槃中方得聚集。如百川归海。又云。我虽说烦恼平等中得聚集。亦非聚集。如风吹虫聚在一处。风息还散。众生亦尔。业风吹聚地狱饿鬼等处。业尽还散。又问意云。先同在六道。后人中相遇。云何得知先来聚集。佛言大仙人。所有众生若相见时。心不欢喜。生嗔结恨。或时头痛或时失禁大小便利。当知是辈已于先世地狱之中曾聚集相。又问。若先世曾在畜生中。有百千万身一处者。云何可知。佛言。彼生人中各相见时。结成嗔怨常见其便。我当何时觅得其便。即畜生中曾聚集相。若饿鬼中来常乐臭秽。复多贪食。设欲与他心不去离。生恼贪著。或复见彼富贵势力。心生嫉妒。复常欲得彼人财物。若有先世同在人中。曾共一处者。于现世中若相见时更生欲心。若有先世共在天中。若相见时各以眼道。远相摄取共相眷爱。仙人闻此称赞如来。是一切智。疏三随众生行者。此下三句现望现在。以说习气。昔王不立厩于寺者。即智论文。谓此王有象可以敌国。每有怨敌庄严器仗。无不克胜。后敌国皆惧。久而无敌。遂于寺中立厩养之。久闻僧众礼念熏心驯善成性。后有邻国兵众相侵。严象敌之。都不肯战。其王忧愁虑其国败。智臣白王。此象久处精舍。见闻善事与之化矣。可处屠坊令常见杀。后未经久恶心还起。畜生尚尔。况复于人。近善不善近恶不恶耶

疏。四随业下。四五二句约因说习。第四约于作业之因。第五约于善恶之因。四中言如锻金之子等。明法品已引庄严经论说。舍利弗。错教二弟子。一白骨观。一数息观。经历多年各不得定。以是因缘即生邪见。言无涅槃无漏之法。设其有者我应得之。何以故。我能善持所受戒故。我于尔时见是比丘生邪见心。即唤舍利弗而呵责之。汝不善教。云何乃为是二弟子颠倒。说法。汝二弟子其性各异。一是浣衣。一是金师。金师之子应教数息观。浣衣之子应教白骨观。以汝错教令是二人生于恶心。我于尔时为是二人如应说法。二人闻已得阿罗汉果。是故我为一切众生真善知识。非舍利弗及目连也。释曰。以此文证明是工业之习。非业因也。业因即下善恶是耳

疏。如人喜眠者。即涅槃十九。十六大臣。若为阇王。说此偈曰。若常愁苦。愁遂增长。如人喜眠眠则滋多。贪淫嗜酒。亦复如是。疏中有即是本有后故者。以经文随入后有。论判为中阴熏故。故俱舍云。本有谓死前居生刹那后。则本有即是今身。未至当有。于二中间说为中有。俱舍云生死二有中五蕴名中有故

疏。七次第等者。此言后有即当本有也。远公释次第云。中有能与生阴之果为方便故。名为次第。疏意云。如在因中先多作善后则兼恶。后与果时初即多乐。后便有苦。先苦后乐。义亦准之。则受果时如因次第。言上二约现望后者。第六现望中阴第七现望当有

疏。八不断下。此一约道明熏习。无漏圣道亦有熏故疏九实非实下。后二约人疏亦舍三乘余习之相者。智论第三云。譬如香在器中。其香虽去习气故在。譬如人被缚。初得脱时。身犹不便。如毕陵伽骂恒河女。亦第三论。舍利弗嗔亦第三论。谓身子为上座。罗睺罗瘦。佛问其故。彼说偈云。若人食油则得力。若食酥者得好色。食麻滓者无气力。大德世尊自当知。佛问。谁为上座。答和上舍利弗。佛言舍利弗。食不净食。令日中炙。后复令止。不肯归已。炙不合止。佛遂引昔为蛇伤王。咒师设火坑令其嗽毒。若不嗽者当入火坑。彼自思惟我已能吐。云何更嗽。遂投身入火。故其嗔习至今不已。其大迦叶舞。即智论四十七。余如第二疏钞疏法华安乐行品。令不亲近二乘者。经云。又不亲近求声闻比丘比丘尼优婆塞优婆夷。亦不问迅。若于房中若经行处。若在讲堂中不共住止。即不令近也。恐习成种。即是疏释

疏。上来十种下。第二收束等并显可知。第九三聚稠林。论为五者。五中一约生死涅槃之果以分。次二偏就生死之因。后二偏就涅槃之因。初中先举论。后无即邪定下疏释。于中三。初正释三聚。次此就下。拣定约位非约本性。后又约一期下。拣法相宗无性之义

疏。此约解惑者。解为善因惑为恶因。正见即三善根中无痴定起善业无贪无嗔。不定起善则为不定。涅槃经说。邪见一种定起恶业。故为邪定。二则轻微善恶以为不定。前三善根则名不定者。四善根中唯世第一定入离生故。三不定。疏总结前三者。即一法师方便成就。二智成就。三入行成就。大文第四疏初牒前总显者。住此地已名为牒前。了知已下即是总显。先了心行。后教化调伏令得解脱。即是善说

疏。问此二何异下。问答料拣。先问。后前二下答。谓前二别知智成。如别知本草别明入成如别明脉经。今此依脉知病授本草药。教道以将化生者。文无教证故各含之。其教证言在前总中。教化调伏即是教道。令得解脱。即是证道。此三乘中皆具此二。以论经文总中。但云此菩萨住善慧地已。如实知众生如是诸行差别相随其解脱而与因缘。无有教化调伏之言。及至此经所知法中。论经却云。是菩萨如实知化众生法。如实知度众生法。说声闻乘法。说辟支佛乘法。说菩萨乘法。如实知如来地法。论释云何者。随所知说解脱器得熟故(即教道也)解脱体正度故(即证道也)疏依论经有教证义。仍取前文教化等言。故云含有

疏。论主通收为七者。谓收上总明。为第一器收下总结为第七器。一说所说法对器中先举论。即总中下指经。疏别中初能随等者。别但开总故。先配总中二句。以初后六字配经中智随行句。以中间诸林配一切行处。而疏但配属论。以前将论属经意故。疏初众生心性欲解者。牒经经无心字。论中文有。及下喻中复要此心故。依论义加。然论经具云。菩萨如是知已。如实为众生说法令得解脱。随心差别随使差别。随根差别随信差别随境界差别。随种种行习气。随顺一切境界智。随顺性行稠林。随生烦恼业习气转。随聚差别随乘信解。令得解脱而为说法。释曰。论依上经分成七器。初有总心今经略无心。后有使今经为眠缚。在于向后。今经云性在于第二。论经云性行文在于后。故今疏中。但顺经文会取论意。以配属耳。此五正显已成信等者。然心一种但是总依。未成器故。论经中则有心字释义不牒。但云随根随信而为说法故。疏但云已成信等法器。不言于心。以是总依故言有五

疏。一约能行之行名种种异行器等者。然论经中具于二句。论别将属于二器。一云随譬喻器。如经随境界差别种种行习气故。二云。随种种异行器。如经随顺一切境界智故。今经既阙二句。但有所行有异。即论前句中种种行习气故。疏取意开成二器。以顺论文。言种种异行者。如根有如能行信进念定慧等。言所行之境者。即所信佛法僧等。乃至所知。如根既尔。性解欲等亦然。能胜解者即持心印。所胜解者即所印境。谓所解真理等。能行即有根性等殊名种种行。所行境中随于一境。即须有五故为譬喻。如种一谷即具五义。谓修一定。一定如谷。一须作意如有心物。以物心断种不生故。二有定根。三习成性。如一茎谷。虽有心根。今已枯椊即无生性。四现起乐欲。五胜解印持不可引转。名决定可生故。疏结云喻上心等。疏定不定根转器者。定通邪正二俱不定。即是转言通上根等者。根性欲解皆悉有于定不定义

疏。以彼生烦恼者。即三杂染生即是苦。烦恼摄眠缚。眠缚即是随眠。是论之使而论乃在第一心下。故此不言。然其类例不合在前。多是译人见其性义。谓是随眠故。类前后名之为使。以性同种性似种子故。而论前文阙性字义。必译人失论经意。故今疏文直案今经论意。以释义甚符顺疏。三结成益下。即第七器。言以上诸义不出自乘者。上六器义不出三乘。疏今初亦是智成者。义有两兼故云亦是。而智先已说。此中之智为成口业故。论但云口业成就。文中二。先总释大意。二何名具法师下释文。于中又二。先引本论后引他文。前中但举论列名。后云广释如论者。以文多稍易非正释经故略指耳。今具出之。论二十德分之为二。前十五种是随顺说。外顺说仪故。后之五德是清净说。内心无过故。前十五中义分为六。初有两句量他所宜。二有二句量法所宜。三有三义量化所宜。此与量他而有别者。前者量他受法之心及法威仪。今此量化量物机性。四从八示下。三义量物所宜。五第十一具德一句。亦量自所宜。与第二量法异者。前量说心及量说事。今量说智。六从十二不毁下。四义明其说能顺益。已知大旨次当解释。初言时者。观察物心无留难时。而为说法。论云。是中时者无八难故。如偈说云。如王怀忧恼病恚著诸欲险处无侍卫。谗佞无忠臣如是八难时智臣不应语。心王亦如是。非时不应说。释曰。论但两偈更无解释。今当释之。前一偈半是喻。但半偈合。王喻众生。于所说法取舍自在故。一如人忧恼言不入心。众生忧恼法不入心。二病苦喻。众生有苦法不入心。三恚四欲可知。五险处喻八难处。六无善法为侍。七恶友谗佞。八无善友忠臣。此八皆为法之难。二正意者。论云。正威仪住非不正住。此义云何。自立他坐不应为说法。如是等事如戒经中广说。何以故。诸佛菩萨敬重法故。以恭敬故。令他生尊重心。闻法恭敬摄心听故。释曰。上量他所宜竟。二有二句量法所宜者。即三顿四相续。论云。顿者是菩萨正意。为一切众生说一切法离悭法垢故。释曰。说一切法是法顿也。离悭法垢故即心顿也。生多法广事虽难尽。但舍悭垢即名顿矣。论云相续者。说无休息舍诸法中嫉妒意故。释曰。说无休息者说相续也。舍嫉妒意心相续也。事难常俱但舍妒心。即名相续。第三三句量化所宜者。谓五渐六次七句义渐次。论云渐者如字句次第说故。释曰。此约教明。论云次者如字句次第。义亦如是说故。释曰此依义也。论云句义渐次者。说同义法不说不同义法故。释曰。此依行法次第说。亦可。于前教及义中说同义法。不说不同义法。是义云何如四谛中苦说有作集。灭道中亦说有作苦说无作。集灭道中亦说无作。如是一切不相间杂。故曰同义。四有三句量物所宜者。谓八示九喜十劝。论云。示者示所应示等故。释曰。如小乘根应示小等。等者。等取授所应授。照所应照等。论云。喜者喜所应喜等量宜开晓。令欢喜故。论云。劝者怯弱众生劝令勇猛故。五一句亦量自者。论云具德者。现智比知阿含所证具说故。释曰。现比一对情意分别教证一对约境分别。备此四种能说之德。故云具德。六有四句。明具说能顺益。谓十二不毁至第十五。论云不毁者。随顺善道说故。释曰。说能随顺出世之道。论云不乱者。不动不杂正入非稠林故。释曰。此明说能顺理。不动者言不太浅。太浅失理名之为动。不杂者说不太深不杂深隐。言正入者显前不动。言能显理令人正入。非稠林者。显前不杂语不深隐不如稠林难见知故。论云如法者。具说四圣谛故。释曰。谓说称于四谛法相。能令人知苦断集证灭修道故。论云随众者。于四众八部。随所应闻而为说法故。释曰。此明说顺于人故。论总结云如是十五种相菩萨随顺利益他说一切法故。后之五种是清净说者。谓十六慈心下是。论云慈心者。于怨众生起慈心说法故。释曰。怨多嗔故。论云安隐心者。于恶行众生中。起利益心说法故。释曰。恶行必当受大苦故。论云怜愍心者。于受苦乐放逸众生中。起怜愍利乐心说法故。释曰。于受苦者愍其现苦。于受乐放逸者。愍其当苦。论云不著名闻利养者。心不希望常行远离故。释曰。未得不悕。已得能离故。论云。不自赞毁他者。离我慢嫉妒随烦恼。为众生说法故。释曰。随缘现起名随烦恼。以离我慢故不自赞。以离嫉妒故不毁他。论结云如是五种相菩萨自心清净故。论又总结云。具此二十事能作法师。是名住大法师深妙义中。疏涅槃具七善知下。二引他文。此中有三。一引涅槃。先虽广引今略列名。一知法。二知义。三知时。四知足。五知自。六知众。七知尊卑。二慈氏下引瑜伽论二十者。一善知法义即摄三事。一渐。二次三句义渐次。第二能广宣说摄二。即顿及具德。第三处众无畏。即随众。第四无断辩才。即相续。第五方便善巧摄三。谓一知时。二示。三喜。第六法随法行摄二。即如法及安隐心。第七威仪具足即正意。第八勇猛精进即摄二义。谓劝及怜愍。第九身心无倦摄于三德。一不毁。二不乱。三慈心。第十成就忍力。即摄二德。一不著名闻利养。二不自赞毁他故。诸经论开合不同。大旨无别

疏。三会之亦同下。会瑜伽同上二文。一会七善知。谓一善知法义即是初二。二具上二义故能广说。三处众无畏即知众。四辩才无断即知时。五善巧方便即知尊卑。六法随法行即知自。七威仪具足亦知尊卑。八勇猛精进即是知足。九身心无倦。十成就忍力。皆由具上七故



大方广佛华严经随疏演义钞卷第七十一

大方广佛华严经随疏演义钞卷第七十二

　　　　唐清凉山大华严寺沙门澄观述


第二正明口业。今初先显名体者。文有三节。一显名体。二约位辨胜。三征列名字。今初经文。是一义含名体。谓经从初至而演说法。皆是释名。有二名故。次辨体者。重取善巧智字以为辨体。义无碍下。随难别释义名所以。知是差别即后得智。无心照理即通正体

疏。约位显胜。文意可知。然此无暂舍离。论名不坏论。云不坏者。不动故即无暂舍义

疏。后何等下。三征列名字中二。先释通名。上释名中。但释辩智。今释无碍。后一法者下别释四名。然唯识云。法无碍智缘能诠教法。为境义无碍智。即于所诠总持自在。于一义中现一切义故词无碍智。即于言音展转训释。总持自在。于一声中现一切音声故。乐说无碍智缘机巧说为境。又云。辩才自在者。谓辩无碍解善达机宜。巧为说法。俱舍亦以法缘能诠。释云名身者。所谓想章字总说。释曰。以想释名以章释句。以字释文以总释身。论云。名谓作想。解云。想者取像。或契约义。若取像名想。想是心所。如说于色能生色想。因名生想名为作想。若契约义。想即是名。谓诸贤圣共为契约。立色等名名即是想。由此名想显有诠表故名作想。余义准说。今之本论释法无碍。不局能诠故云法体。如色碍相。然论一时列名云。是中四无碍境界者。一法体。二法境界体。三正得与众生。四正求与无量门。后方牒释。今疏四中文皆三节。一牒经举论立名。二谓字下是疏释论。三故论云下。举论牒释。今初法中论牒释内。以色从缘集非定断常。故离二边辨俗异真。云生法所摄。即二执所依之法言如色碍相者。正出法体。二义中第三段内。文曲有四。一举论牒释。二然得此下。远公释论。以法为俗以义为真。应有问言。法义不同何以论文。皆有远离二边生法所摄故。释意云。随顺观察世谛即入第一义故。三上即远公下。疏成远公义。四亦可下。是疏别义。于中二。先正释。后言如实下解妨。妨云。若义亦俗谛何名如实。答云。约如事实。三词可知。四乐说中云正求与者。邪求不与。疏二广显中下。文前有三。初总释十门。二言十者下。列名略释。其十相名即是论文。谓字已下皆是疏释。三然十中下。总就十中释无碍义。言亦多以词说于法乐说说义者。如第七大小乘相中。法知一乘义知诸乘。词云说一切乘无差别。即同一乘。乐说云说一一乘无边法。即同说诸乘意。疏今初自相有四下。此别释。文三。初总标。次一生下别释。后此自相下总结。二中然论诸段皆有三节。一总列四名。二总举经帖。三重更牒释。疏文之中。以论三段一一别配四无碍义。今初自相。论总列名云。一生法自相。二差别自相。三想坚固自相。四彼想差别自相

疏。一生法自相者。论标名也。谓知色下疏释。世法集起故名为生。自相门中辨此生法。名生自相。下三例然。疏二义者。差别自相者论立名。谓知下疏释。即生法之中差别义也。十一处者。五根五境及法处所摄色也。上二义下。疏结前生后。然上诸义论无重释

疏。三想坚固自相者。是论立名。从起言下疏释。即论重释中意。论具牒释第三句。经云。是中不坏说者。随所觉诸相。随彼彼众生说法故。今疏中先释想字。言亦以慧心取彼二种相故者。总释。言慧心取者拣异凡想。一随自所觉诸法者。即论随所觉诸法相。二随彼下。即释随彼彼众生说法。从说无错下以经成论。从论经下会通二经

疏。四彼想差别者。是论立名。想义下。即疏释亦论重释中意。论云。次第不断说者。次第不息无量众多异名为坚固彼义故。疏文可知。令他爱乐亦乐说义

疏。第二同相中论亦三节。谓列名经帖重释。一同于前文中。初总标法义。二一一切法同相下别释四义。此初知法先论立名谓字下。疏释论无重释。二中从同生灭下。疏释论谓观无常下即论重释。论具云是中无常门入无我义中。第二同相。初智境界成。疏文有四。初释是中无常门。二得入下释入无我义中。三故无我下。释第二同相初智境界成。四是则下。疏以义结。若准推无常门入初无性。亦是不生不灭是无常义。今以经中法尚自性即是常也。义明生灭是无常也。故以无常生灭是无性。常家义用。三词四辩准此可知

疏。第三行相论亦三节。疏亦先总分法义。一生行相者。论立名。次现法缘下疏释论名。后设知下论重牒释之意。疏中有二。先取意释。论本文云。一一世现在世故。从故论云下。明引论释。释上一一现在之言。二已生下知义。先举论。后设知下疏取义释。具足论云。见过去未来世知现在世。彼菩萨智境界成。释曰。疏文分二。先正取意释。二是则下。结示上二。云何逆见过未知现在耶。见过去法谢未法未生则知现在。从未而生必当谢灭。三四可知

疏。第四说相约本释以分法义。即释法等。次随音随心以分词辩。别必带总皆合有说。前三略无。疏第五智相。疏文有五。一分法义。二定境体。三辨通局。四辨其相。五指其源。今初既以法比分于法义下。约说浅深分词乐说。比即类也。二然所知下定其境体。若例前后法比二智是所知境。经文既云以法智知差别不异。即是就能为无碍体。二谛为境。然法比约情智。二谛约事理。三又法比下辩二行通局。法比则通无碍则局。言故涅槃说者。证无碍智局。即第十六经梵行品广说四无碍竟云。声闻无四无碍。无三种法故。一者必须软语。然后授法。二者必须粗语。然后授法。三者不软不粗语。然后授法故。言声闻设有少故名无者。是通妨难。即彼经中迦叶菩萨难云。若声闻无者。何以如来说舍利弗等有四无碍。佛答意云。如四河入海。此之四河皆有无量水。而言等海者无有是处。即少故名无意也。次下又云。或得一得二三不得具四。故名为无。即其义也。从若就二智所观下。结成通局。非唯法比通于大小。今无碍智所观亦通大小。但能观无碍局大乘耳。即以法无碍智知法知境及能知智。名法智知差别不异也。下三例然。四于大乘中下。正明大乘法比之相。即是释文。于中二。先双标法。比二法智观如下。别释四相。论云。一现见智。疏中先释现见。后谓观差别下。释成现见所以。即论重释中意。然论经云。以法无碍智知诸法差别不坏方便。释曰。其不坏方便即今经不异。论重释云。是中法智者。知谛差别不异方便法智差别不坏方便故。释曰。其知谛差别。即释经中知法差别。二谛不同名法差别。言不异方便者。释不坏方便。从法智下重举经帖。故取意云。差别二谛同如不异。同如即是不异所以。二比智即观下。释义无碍。比智二字是论。即观下疏释。亦即论中重释之意。彼经云。以义无碍智以比智如实知诸法差别。释曰。此与今文颠倒论重释云。比智者。如实分别余亦如是比知。如实谛差别可知。释曰。以现所知类度诸法故。曰如是。疏中取意。其观前能观。如实分别之智。即如实分别。从类余下释论余亦如是。从类何等下征释。比智如实谛差别知故。为顺经中云差别如实故。如实在下差别即如实。正辨顺上二谛同如。了二谛如即如实谛。知差别耳。细寻易见。三欲得方便智者。即论谓字下。释证第一义名之为得。欲趣向证必假俗谛为方便故。论经云。以词无碍智以世智正见故。知说法。论重释中不释此句。疏以相见道释正见。言四得智。即论谓字下。取论意释。论重释云。第一义智方便者。非颠倒异。乐说应知。以论经云乐说无碍智以第一义智正方便说。故论牒之。疏中先释论非颠倒。次故云下。结以经帖。后可以证下。释论立名。疏余如下。第五指其本源。论则可知。回向即第六回向十六智宝处明。彼说三心见道亦有法类。一内遣有情假缘智。二内遣诸法假缘智。三遍遣一切有情诸法假缘智。前二名法智各别缘故。后一名类智总合缘故。有说。十六心见道。自有二义。一依如智。二依上下谛。并如前说。然有部则时通处别。现智知于三世之法。名为时通。比智亦然。现智唯知欲界之法。比智知于上二界法。名为处别。若依经部成实论明。则处通时别。二智通知三界。名为处通。法智知于现在。比智知于过未。名为时别。成实十六无边空处品中问。此定能缘何地。答此定缘一切地及灭道。问曰。有人言。诸无色定虽能缘灭。但缘比智分灭。不缘现智分灭。是事云何。答曰。缘一切灭。以现智缘现自在地灭。以比智缘余灭道。亦是能缘一切。释曰。现智即法智也。若依深密相续解脱经时处俱非定现见。见法名为现见智。知他方及他世名为比智。又更分别于一切现所知名现智。类度解者名为比智。故不可时处定也。俱舍即当第二十三。大同唯识。观上下谛一十六心偈云。世第一无间。即缘欲界苦。生无漏法忍。忍次生法智。次缘余界苦。生类忍类智。缘集灭道谛。各生四亦然。如是十六心。名圣谛现观。此总有三种。谓见缘事别。释曰。从世第一法无间。即缘欲界苦圣谛境。生无漏法。名苦法智忍。苦忍无间缘欲苦谛。次生法智名苦法智。此智无间次缘余界苦圣谛境。有类智忍生名苦类智忍。此忍无间即缘此境。有类智生名苦类智。如缘苦谛。余三亦然。有十六心言苦法忍者。苦是苦谛法忍。缘苦法名苦法忍。果是等流智唯无漏。为显此忍亦唯无漏。举后等流以为标别。故忍名智者从果为名。如苦果树树非苦果。从果得名。故云智忍余可例知。言现观者。现前观圣谛故。言有三者。一见现观即无漏慧。见谛分明故。二缘现观。此无漏慧及慧相应心心所法。同一所缘故。三事现观。谓前相应及余俱有同一事业故。余俱有者。谓道共戒及生等四相俱有因。故名俱有也。余广如彼。疏第六无我慢中。言约真俗者。通就三乘二谛明之。故世谛中历三乘法词及乐说。但总别分之。疏迷蕴著积聚我者。以聚生门种族是蕴处界义故。迷积聚为蕴。谓有我人。亦谓聚色以为色蕴等。次言迷界著异因我者。约法我说六根六尘生识。正因因各异故。有此法我若外道计中。有人我以为异因。使知尘等。言迷处著欲我者。迷于六入。根尘相顺眼见色等。遂生贪著则有法我。或谓神我于中能著。犹如一人在于六向见色闻声等。言迷谛等者。迷于四谛十二因缘。皆谓以因能作果故。人我可知故。疏双结。并是法我亦通人我

疏。今随顺下上辨所遣之病。即是我慢。此下辨能遣之药。即是无我观世缘生故无有实。无实即实为第一义故。上六地论云随顺观察世谛。即入第一义。从故蕴界等下。结成蕴等为智之境。第七大小乘相者。知实为法知权为义。会三归一为词。开方便门为乐说。言唯一事实者。即法华第一云。唯此一事实。余二则非真。二中顺机说权即是义意。三中三乘同归一实者。亦第一经云。舍利弗。当知诸佛语无异。于佛所说法当生大信力。世尊法久后要当说真实。告诸声闻众及求缘觉乘。我令脱苦缚逮得涅槃者。佛以方便力。示以三乘教。众生起处著引之令得出。又第三经云。汝等所行是菩萨道。渐渐修学悉当成佛。三周之经。皆是会三方便归一真实。言解脱相中无差别者。第三经。药草喻品云。如来知是一相一味之法。所谓解脱相离相灭相究竟涅槃常寂灭相。终归于空。即解脱中无差别也。又第二经云。但离虚妄名为解脱。其实未得一切解脱。则一切解脱三乘同归也

疏。法华云下。释成上论。亦方便品先有一偈云。舍利弗。当知钝根小智人著相憍慢者。不能信是法。释曰。此偈则明如来有畏。畏其谤故。次即云。今我喜无畏。于诸菩萨中正直舍方便。但说无上道

疏。即开方便门者。开方便有二义。一于一佛乘分别说三。名之为开。即初施权故。信解品末云。随诸众生宿世善根。又知成熟未成熟者。种种筹量分别知已。于一乘道随宜说三等是也。二开者。开除开发故。第四经云。此经开方便门示真实相。斯即说三为方便名之为开也。然皆为一事下疏是也。第一经云。我此九部法随顺众生说。入大乘为本。以故说是经。亦即长行中云。诸佛世尊唯以一大事因缘故出现于世。又云。舍利弗诸佛如来但教化菩萨。诸有所作常为一事。唯以佛之知见示悟众生。即其文也。故引论明随顺解脱。即方便多门皆顺解脱也。第八菩萨地相者。说地体为法地相为义。三词者。说相不违体。四乐说者。说相随机。此之体相即证教。二道亦即前义说。二大亦即不可说及可说义。总收一品之意。广如本分及请分中

疏。一智相下。即前释法无碍。上句论标名。从一切下牒经解释。有两重征释。何者下此微法体。即经法行智行。后征法智何以名菩萨行。答意可知。故经云下双举经论以帖。言论云观智说者。论具云。是中一切菩萨行者。法行智行是现观智说故。疏斯则异前。义大者显义无碍。即是说大。前法无碍是义大也。三中巧说十地者。释方便言。从授与众生下。释无差别言乃有二意。一称机不倒为无差别。二不违证道为无差别。如鸟迹合空。疏九如来地相中。以始本无二释一念者。以起信云谓一念相应慧无明顿尽。名一切种智。言一念相应者。即始觉与本觉相应故。彼论云。如菩萨地尽满足方便一念相应故。觉心初起心无初相。以远离微细念故。得见心性心即常住。名究竟觉。正是始本无二相也。次上论释本觉竟云。何以故本觉义者。对始觉义。说以始觉者。即同本觉。又云。若得无念者则知心相。生住异灭以无念等故。而实无有始觉之异。以四相俱时而有皆无自立。本来平等同一觉故。故以始觉同于本觉。无复始本之异。为一念相应。亦是一念顿觉一切法故。故净名云。一念知一切法。是道场成就一切智故。余并可知。第十作住持相中。约就能所以分法义。亦是总别。总知如来所转法轮名法。别知八万四千差别为义。而前意义长故

疏。但举一意词及乐说同体义分。依前法义起说名词。词中差别说为乐说。疏随自意等者。论主但云语者能说法故。疏以涅槃意明如来说法不出三语。即三十五迦叶品中因说。若言众生定有佛性。名为执著。若言定无是则妄语。便云。如我说十二部经。或随自意语等。初会已引。今更略示。如五百比丘各说身因问佛。佛言我为欲界众生。说父母以为身因。结云是名随自意语。次云。如答把吒长者问。瞿昙知幻应是幻人。佛乃反问汝识王舍城中气嘘旃陀罗不。答云我知。佛言。汝知旃陀罗。而非旃陀罗。我知幻者岂是幻人。结云是名随他意语。次言世智说有我。亦说有世智。说无我亦说无。是随自他语等。十力已下转法轮之德。言上皆一切智智下结释经文。是佛现觉故为说德。第三法师成就。于正显中二。初一总科。二则前下料拣。于中三。一二分分别。二又前下对释标文。三于此下摄位分别。疏今初先列下文三。初总出意。次初三下总科。后一义持下别释。然以人望法十皆所持。约三业中亦有能所。初三意中义教所持。三是能知身业。三中通能所摄。而初二以正报摄。后一以依报摄。后四口中七以教摄。八以辩九十所说深广。九无尽乐说深说者。深约契理何有尽时余可知。第十法云地。初来意有三。初引瑜伽。唯摄第九于中先明九地所能。次而未下明前地不能。则是举劣显胜。后今精勤下显此地之能。即举胜拣劣。二论云下引本论通摄前九。故云于九地中非第九也。已作净佛国土即第八地。及化众生即第九地。既通前九而偏语八九者。后三通无功用故举拣异。又八多约身。九多约口。今云智满多约意业。故胜于前。言智觉满者。智度圆故。菩萨地尽故。三又一乘下。唯对后三。以后三地皆一乘故。亦成前义。疏次释名下文分为三。初总标。二云者下开释。三然诸释下总结。二中四。一释云。二约法下释法。三空亦下影出如空以标名。虽无释有空故。四摄大乘下。以诸经论释上空云。总有九释兼摄论。三义成十一义。一引摄论。二金光明。三唯识。四瑜伽。五无性。六真谛。七庄严。八十住。九重引瑜伽。今初摄论释有三义。此即第一义从此喻含水义下疏释彼论。此句即疏从总缘一切下。无性释论彼释具云。由得总缘一切法智总缘一切契经等。不离真如。此一切法共相境界智。譬如大云陀罗尼门三摩地门。犹如净水智能藏彼。如云含水。有能生彼胜功德故。释曰。共相境智者。云与空合如智与境冥。又共相即是总释之义。今疏取其要言。释彼本论义已尽矣。疏又云。譬如大云能覆下。即摄论第二义。从此喻覆空下。疏释彼论。从即以前智下。取无性意释。彼释具云。又如大云覆隐虚空。如是总缘一切法智。覆隐如空广大充遍惑智二障。言覆隐者。隔义断义。疏又云于法身下。摄论第三义。从此有二义下。疏释亦取无性意。无性释此云。又如大云澍清冷水充满虚空。如是总缘一切法。智出无量殊胜功德。充满所依法身。释曰。彼言虽多疏以收尽。次四可知

疏。真谛三藏下六引真谛。于中先言虚空喻三法身者。譬如虚空空有三义。一容受义。譬如自性法身不碍生死。二无边义。譬如显了法身。谓虽得显了犹未究竟如空。有清净处有尘雾处。如道内法身遍解惑中道也。三清净无尘雾义。譬如圣果法身。言云喻三道之智者。即智慧如大云。譬如如智有其三义。一道前性得。二道内修得。三道后至得。文言遍者。性得如如智遍如如理。满者修得如如智满如如理。覆者至得如如智覆如如理。境智相称云即是雨。雨有三义。一能除尘。谓道前自性智清净无染义。二能洗垢道内灭除恶业。三能生萌芽。道后能生如如萌芽。又虚空如法身云如应身

疏。此法喻亦齐下。二疏断得失。先取。后似非经意下夺之。谓若如上释。道前应得法云之名。名既此立故。似非经意而言似者。以约理可通故。谓道前虽有云义。三义未足不得此名。十地位满方得名耳。此则可通故云似也

疏。庄严论下。七引庄严。先引论。此从法下疏释。十住论第一瑜伽又意下。第九重引瑜伽。先举论。从是则密云不雨下疏释。即周易小畜卦语。易云。小畜亨密云不雨。自我西郊。彖曰。小畜柔得位而上下应之。曰小畜健而巽。刚中而志行乃亨。密云不雨上往也。自我西郊施未行也。释曰。彼况文王当纣之时。身为西伯有君之德。犹如密云。未有君位德未施行。犹如不雨。今况十地含佛之德。未等正觉故云含德而已

疏。所覆下即第三离障。于中四。一标。二谓于下能障名体。三此障下所障之业。四斯即下。断愚证理成行得果。文并可知。疏第二正说中。疏文有二。一依论总科便以疏释二。后之二分下。料拣于中三。初料拣论次。若依前下以经对论。后六中下对于三心

疏。即九地自分行者。则显后二相是胜进行

疏。真如是佛行处者。今此九地入向十地。何名入如来所行。答十地同佛境相应故

疏。七地尽至入相者。即经名为得下。经文十地学穷名为地尽。依行得证说为至入。第二三昧分别中。九定离八种垢者。六七合故下。疏一一结之。若从上科八中前七自分后一胜进。前中前六自利。后一利他。前中前五法身行。后一摄净土行。前中三。一解二行三成德

疏。不与惑俱者。释无垢义。然就总开别皆带无垢。无垢即不与惑俱故。初句示其带。总云不与惑俱。疏下三成德者。即身口意密也。初放光中疏双就身智二光。正意在身

疏。上句无量则尽法界之疆域者。即经虚空界广大三昧。此同自受用刹。下句穷国土之体性。即法性土此能穷究。第三受位分自有十相者。文中法喻合结。一如世之华上者。为主菩萨之华大宝故上。二广大为量。三事则众宝间错故胜。法则众德为严亦如上说。有同时具足相应广狭自在一多相容等德故。四法界智地为生处故。五因如种植。六成如出水。七第一相。然华有三时之异。一华而未敷。二处中盛时。三雕而将落。今非初后正处中盛时。正观普照等彼流光。法界现事如开。菡萏披敷见莲华实。双美事理昭著权实开荣。八世之莲华人德感故。今此之华出世德感。九琉璃为净栴檀为乐。玛瑙为我檀金为常。四德为体。十智光圆照照如来藏。教网遐张为庄严也

疏。同声相应者。即周易乾卦文言之语。易云。同声相应同气相求。水流湿火就燥。云从龙风从虎。圣人作而万物睹。本乎天者亲其上。本乎地者亲其下。亦各从其类也。今取同位故曰同声。同谓何能有相益。显如世朋友互相成益故下。彼光照此此增智力。今此照彼益彼何疑。疏若约教相者。显有二意。前约教相。人之所贱莫过于足。人之所贵莫过于顶。顶光入足故。显敬深。二若约证下自有二意。文乃有三。一顶光入足。显此菩萨入他佛境。二故论下引证。三显证佛境。即自证故者。是第二意入自佛境因圆趣果故。论言平等摄者。此有二意。一如来下摄足收其光。菩萨上摄光入佛境云平等摄。二入他佛境即入自境。自他佛境无二体故云平等摄。是以处中引论。证上证下第一平等。下疏自具而约二光以明相摄。谓菩萨顶光入足。佛光入顶。今但入足已显相摄。余可知也。第四至同声相应文中有四。一总显相应之由。二表内下释德相放光之由。三又上下对前会释。四德圆下释光名号。疏。于中十业者。以文显故。疏不指经。若欲指者。二无数下是。三示现下。四开悟下。五周遍下。六灭除下。七隐蔽下。八示一切下。九如是下。十示现下是。疏若约化相者。疏但有二。初身光入菩萨色身之顶。但为化相。即上收下就实约义。中曲复有二。一约相显实。即诸佛智光入菩萨心顶。二直就实论。自智已圆当成之果显在心源。是故结云果成在已。论云下引证。谓菩萨下疏释。言亦因收果者。上义佛果下收菩萨。今菩萨顶收得佛光耳。上释迭互摄受入则下释平等摄受

疏。初喻随何身者。即经云如转轮圣王所生太子。母是正后身相具足是也。然论经云玉女宝所生。准智论玉女宝不生。乃是一说。准萨遮尼犍子经第三云。千子皆玉女生。彼名夫人宝余则可知

疏。随所得位者。然论释云。此菩萨同得位时名为善住。远公有二释。一明同上王子得位时。二同佛得位时



大方广佛华严经随疏演义钞卷第七十二

大方广佛华严经随疏演义钞卷第七十三

　　　　唐清凉山大华严寺沙门澄观述


第四大尽分中。文前有四。一依论科。二此五依下论释义。三前二下料拣。四文中下辨经义。二中五义之内义字向上。皆是论文。义字已下即是疏释。然前二离惑智二障。成心慧二解脱。后三利他即是三业。一意二口。虽云意持正在口说。三即身通。今初集智下。疏文有四。一总彰大意。二文中下总科。三然通真妄下总辨义类。四在文六重下对文收摄。今初。然论中文有三节。一总立七名。谓一集智大等如向疏引。二总辨七智之所依起。略显其相。三总释七智之相。今疏文中分为七段。一一智内皆有三重。如今集智云今初集智。即第一列名。二依能断疑力。即论第二依起之一。三了法缘集故。即论第三段释义下之六智。皆具此三。然远公释缘集云。统唯一种。或分为二。一妄缘集。三界虚妄唯一心作。如梦所见但是心解。二真缘集。一切诸法皆真心起。如梦所见皆报心作。或说为三。曲有三门。一真妄离合为三。离为前二合为第三。第二约心识论三。一事缘集。从事识起一切法。二妄缘集。从其妄缘起一切法。三真缘集。真识体中具过一切恒沙性德。互相集成故言缘集。又从真识起一切法故。经说言。若无藏识七识不住。不得厌苦乐求涅槃。由如来藏故起诸法。三就有为无为说三。一即有为缘集。二无为缘集。三具二缘集。并如六地已说。三摄以义类。即前三中第一三也。四中在文。虽六不出前三。收摄已竟。释义已周。一唯染中已摄六集。二有七集。三唯一集。四有三集。五唯二集。无为有三虚空已别说竟。但二无为。一净二灭。涅槃有四。余无余及与无住。皆约修显故。得称净。六唯一集故有二十也。第六段中四。一标通三。二故论下引证。三以法界下疏释。顺上善法界为净。不善法界为染。无为法界为灭。无为与善为正。不善不正。四而论诸句下会释论文。然上以其三事开合故为六段。而文不次。又今经与论经次亦小异。若依今文辨次第者。然望论经论经阙二。一无世界集。二无最后入一切法分别决定智集。彼意为世界即世界成坏。将后入一切法集。属于总结故。但十八并结十九。今为世界是总。通佛众生如世界成就品。通有唯成无有坏义。成坏之刹唯属众生。彼次与此亦小有异。以法界居虚空之后。众生识界居为无为前。且依今经以辨次者。先明三界通于依正。总辨众生所依。次云世界通于染净。次辨法界向上为上四所依。向下。与为无为等而为所依。法界是总以性从缘。则有为无为。众生是能迷之人。识界为众生之本。虚空是众生等住处。涅槃是众生所归。烦恼是能迷之因。行兼于业则显前皆是果故。此句初有此菩萨言。由烦恼因感界成坏。次三辨反源之人。如来下四辨反源之果。结云一切者。非止二十故也。第二应化智。亦具上三。谓一列名。二依起。三释相在文分二。先标名总科。后别中十句下随文别释。前中即将蹑经前文。释论第二牒所依起。其第三释义易解不举。论云是中应化智者众生应化等差别。远公云。然化有三种。一据始起有分别心。而作变化。二就息想论。物见我化我实不化。三就真实说。缘起门中皆是真实作因。法门之所示现。今依后义。是故前缘集智而起化用。第三加持智中。文亦具三。初牒经立名。二论云下辨所依起。三谓依彼下疏释论依起。便是第三段中释义。常化不绝为加持故。即以不绝是转义。如转法轮

疏。初三不断三宝者。不断是三宝中持义。谓佛种不断即是佛持等

疏。愿等因体者。望上时持故名因体。就体有二。愿是起行方便之心。供养及行即依愿。正行供养摄福行摄智故。第四微细智中文三。一牒经标名。二谓智下解义。三故论下蹑前辨依起行中。先举论。后谓依前下疏释。言三智者。一应化。二加持。三善集。即前缘集智所以合者。集智是智应化是悲。悲智无碍为佛微细。疏非但八相。一具余七者。但应化一智。即能令一而具一切。今一一事皆具三智故为微细。以如来证此法门故。别有十事多同八相。八相不具第五密处智。文中有四。一标名。二依护根下辨所依起。三现粗下释秘密义。四初三下释文。文含多义。前诸疏文已皆具矣。第六入劫智文有五。一标名。二依命行下举论依起。三谓劫下疏释论含于入劫之相。四亦十世下结成玄门。五以得下出即入所以。第七至入道智文中有四。一标名。二论云下依起。三谓遍入下疏释依起。四别中下释文。三中显前标名具于三义。一明知凡夫道。道谓业惑以逆顺等皆所知故。二若约下知化凡夫道。谓一切善法论名对治。即顺字摄之。及第三知化凡夫即是佛道。文正出此。四别中总句义通三义。别显三种中。前二皆第一知。凡夫道其中观破抟聚者。四十八经当具解释

疏。次四句能化之行者。即化凡夫道。亦兼第三知凡夫道。即是佛道。后四化果其中思议等并如九地。第二解脱下总有四对。疏中已配义并可知。第五释名分。疏今此一段从所受立名下。此文有三。初此上拣别。二引论释。三谓佛身下疏释论。然此一段若从所受应名法雨地。若从能受应名法海地。今从受处名为法云。云当佛身而论意。又以闻法相似犹如虚空。则以虚空为能受。菩萨身遍覆故。云为所受之法。以云义多含故论影出之。疏由前七智等者。七智正是此地别行所以举之。成就念力偏语受法之德。此智实成下释经随顺无量菩提之言。由因成果就故云随顺无量菩提无量之德皆随顺也

疏。上二句性故者。论一时具云闻法者。性故作故二事示现

疏。离破之谓三慧下。疏释论大法明下。牒论释经。然今经云安受摄持。论经云受堪思持。思即是摄。堪即是安。受堪虽倒俱是闻慧。疏取义顺经不违论释。余并可知。第六神通力有上无上分智慧明达。即起通之智者。经但两句。论经亦但云住此地于智慧得上自在力善择大智神通随心所念。而论云。是中依内者有四种。一不思议解脱。二三昧。三起智陀罗尼。四神通如前所说。释曰。今疏取意。各别配经。亦具此四论。言如前所说者。即大尽分中五种大。但合智及陀罗尼耳。以陀罗尼智为体故。此之二段者。即以转变外事为神通自相故。疏无所不融故能一身包含无外者。此金刚藏正用前作住持相中。于其身中示有无量国土庄严之事。及于自身示现佛身。疏此中亦即大尽中事者。前文标中已有五大。今复结之。故云亦是。谓初总标三业。即神通自在余具五大。一观察三世。即第一智大。二三昧境界。即第三三昧大。三智慧境界。即第四陀罗尼大。四游戏一切下。即第二解脱大。五变化下。即第五神通大。疏问中即举菩萨疑佛者。谓信菩萨神通谓佛应不胜。前举佛疑菩萨则谓佛得。亦疑菩萨不得故问同意别。疏第二乃至说法断疑等者。文中有三。一正显断疑。二然此下文下会释经文。三若准下依经解释可知。第八地影像分。于中分二。先总料拣。后正释文。前中有三。一约二道分别。二约修显分别。三非一异分别。初即论意。于中三。一依经标名。二前二下以二德收之。三依论列释。二中远公前三皆阿含。今以海喻十德互遍故喻证德。此二教证亦可隔句相对。池望于海是修成相对。地中真伪合修为教。如池喻起修之行。海喻舍妄契真。实德互遍犹如义大。第二小喻第四珠喻。即约诠就实。相对寄言显十如。彼十山为教智。真体无二如珠更含。余义略示其一

疏。前中池喻下。第三依论列释标功德名。皆是论文。余皆疏释。然下论随文释中。亦自解释。释第一池喻云。依本愿修故。释第二山德云。依一切智增上行十地故。释第三海喻云。因果相顺故。今十德遍海。即因顺于果海揽十德即果顺于因。释第四珠喻云。过十宝性即障尽证坚

疏。又十地有三者。第二修显分别。以修成法三而收四喻。前二是修故亦是教。次一是成亦顺于证。三是法地顺佛果海故。以海喻融前二也。前二即是修成含池山珠之三喻也

疏。又此四喻下。第三非一异分别。于中四。初约因果明非一异。二约前后。三结成圆融。四结示本意。今初分二。先总标。后初一之下别显。池非是海故云始异。入海即池之水故云终同。同异先后即始差别终无差也。二出喻一佛智地出十地山故。云无差之差。上二下结前生后。三海则因果交彻。四珠虽一证智不碍分十

疏。又初喻前后体别下。第二约前后论非一异则十地相望以为前后

疏。初一即是圆家渐者下。第三结归圆融。此言自天台生。而小不同。彼处渐圆是渐教家圆。今亦圆教行布之极耳。圆圆亦与彼不同。乃是初后圆融名圆圆。非圆教圆满名圆圆也。是知上取相显。前二喻教后二喻证。理实四喻一一之中。皆有教证。如珠喻体即证治穿等教。池初四河即是于教入海为证。故约非一皆是教道。约非异义皆是证道。又非一非异二义不同。即是教道互融为证。勿滞语言

疏。上来所解下。第四结示本意。言上来解者。唯除四喻。喻四功德余皆疏意。故云在论虽无

疏。今初修行德中下释文。然论但云是中修功德者。依本愿力修行以四摄法作利益行。自善增长及得菩提自利益行。应知。次论牒经帖义文意可知疏第二总以喻显中。然此十山与俱舍论多同小异。彼偈云。苏迷卢处中。次逾健达罗伊沙陀罗山揭地洛迦山苏达梨舍那頞湿缚羯拏毗那怛迦山尼民达罗山。于大洲等外有铁轮围山。前七金所成苏迷卢四宝。释于梵名如升须弥山顶品。然须弥处中。次七金绕轮围。第九今有十山为次。又别为顺十地所出异故。一雪二香。俱舍九中所无。三鞞陀梨陀梨亦云驮罗。下偈复云毗陀。则正当第三伊沙陀罗。此云持轴。与种种持义亦大同。四神仙应是第五苏迷梨舍那。此云善见以仙居故。五由乾陀罗。即第二持双。六马耳全同第六頞湿缚羯拏。七尼民陀罗全同第八。彼却无翻。但约形名为鱼嘴。八斫羯罗同彼第九。九计都末底义同揭地落迦。彼亦无翻。但说其相故。论经名众相山。十苏迷卢全同第一。既加香雪应除象鼻。三藏楚夏既各不同。言词轻重难为克定

疏。第三法喻对显中二。先明山体。后若语下辨其所有。于中二。一直辨所有以况于法。二论以义拣。今初文并可知。但计都山并大力修罗处者。准经论说。修罗总有五种住处。一在地上。一最居下。最居下者。在于海底。即毗摩质多罗阿修罗王。其力最大统领无量修罗眷属。次上二万一千由旬有阿修罗王。名曰勇健威势次劣。亦统无量修罗眷属。次上二万一千由旬有修罗王。名曰花鬘威势转弱。亦统无量修罗眷属。次上二万一千由旬有修罗王。名曰罗睺势力最劣。亦统无量修罗眷属。今此所说应是彼王。最居上者

疏。论云前三下。第二论以义拣。于中二。先举论释喻。后论但显喻下疏义释。今其四地道品即第一治贫穷。五地即第二治死。七地即第三治俭。八地即第四治不调伏。九地即第五治恶业。十地即第六治修罗。并可知。疏二互相显者。前意但因依果。今则互依于中有四。一正明互显。二论云下义引海喻证。三前言依地下会违。四又地则但依下拣二别相。相别有三。一但依兼入别。二又山在海下显非即离别。三又山出海下等不等别。疏合中总云下疏文分四。一顺释不夺。二若夺下反以成立。三喻中下会通法喻。成俱不夺。以喻中云得大海名不可移夺。明约果也。法合则云名菩萨行不可移夺。故知约因。四故论下别引论证成。由经影略故论双明。然论具云难度能度大果功德者。因果相顺故十地如大海难度能度。得大菩提果故。今以言拣之故论易了。然上说有三种地。一修地。二成地。三法地。今明相正顺在后二度即到也。疏以深广故者六深七广余可知。然涅槃三十三明海有八德。一者渐渐转深。二者深难得底。三者同一咸味。四者潮不过限。五者有种种宝藏。六者大身众生所居。七者不宿死尸。八者一切万流大雨投之不增不减。释曰。彼经通喻佛法广有合相。今喻次第喻于十地。故加至十不同彼次。疏第四宝珠喻中合于十宝者。八辈为八缘觉果行为二。总成为十。缘觉根利不数入观故。无多果依学无学。但分为二。无利生用者。合不能出宝。下引论出故取者。正证出宝兼出海义。疏一出功德。论具云一出功德选择而取以善观故。疏已折开解释。大文第九利益分。供养功德者。非谓供养能生功德。显此法胜能令供养。是地功德上生信亦然。疏然闻有二义下。疏文分二。先正释顺明不取闻相。即涅槃经云。若有闻经。不作闻相。不作说相。不作句相不作字相。如是一切乃为闻经。释曰。此称理而闻如前已引。从初后圆融。即此经意。言等佛者此经说佛智慧观境。今能正闻如彼真观故云等佛。疏闻已等佛下通妨。先妨。后若更下答。亦由一多无障碍故

疏。第二动地者。然准论经云一动。二踊。三上去。四起。五下去。六吼。远公释云。上去是令人觉。下去谓振下。如世虚物振撼。余如华藏品。余文可知

　　十定品第二十七

疏。谓前明普门中所具差别正位等者。此中意有三节。初第二会为所依普门。次四会即普门差别。此会即会别归普。初即根本。次即依本起末。后即会末归本故言重会普光。意在斯矣。言等妙二位全同如来普光明智者。结成人普所以。以此会说等妙二觉二觉全同普光明智。即是会归之义。问等觉同妙觉于理可然。妙觉之外何有如来普光明智。为所同耶。答说等觉说妙觉即是约位。普光明智不属因果该通因果。其由自觉圣智超绝因果故。七卷楞伽妙觉位外。更立自觉圣智之位。亦犹佛性有因有因因有果有果果。以因取之是因佛性。以果取之是果佛性。然则佛性非因非果。普光明智亦复如是。体绝因果为因果依。果方究竟故云如来普光明智

疏。二约次第等者。疏文分二第一正明次第。二以极果下释妨。于中二难。一释重会。二通蹑迹之难。今初谓有难言。若次第明位何以重会普光故。为此通。后谓前依本不动下。显其所以。何以极果由于始信。信依本智而起。今不离本智故。斯则以因成果。摄果酬因。然因有二种。一约本有恒沙性德。信解行愿等无不具故。二约修起。谓依本信德而起信心。依本解德而起解心。如起信云。以知法性无悭贪故。随顺修行檀波罗蜜等故。一一修起皆带本有俱来至果。无间道中一时顿圆。解脱道中因果交彻。名为得果。果亦有二。一者本有菩提涅槃。一切佛法本觉具故。二者修起今证菩提始觉悟故。始觉同本无复始本之异名究竟觉则二果无碍。然二因本从本觉体上起来。则二因与本觉无碍。始觉既同本觉。则二果全同于二因则二因与果交彻故。因该果海果彻因源。故今重会普光。表斯玄趣。问若此交彻即是圆融。何名次第。答虽带本有起因。因亦次第。先因后果。得果虽该于因亦成次第故。得果后方说融前。前圆融中若因若果并是普光明智差别之德。别常依普不相舍离。说有前后成在一时故不同也

疏。后出现因果下。二通蹑迹之难。谓有难云。极果由于始信。重会普光极果之后何得更有平等因果。故为此通。明此因果皆属极果。故不违理。疏品以普贤三昧无碍自在无边大用。而为宗趣者。不同前文宗趣。别说者有二义故。一者例前。令物证入为趣二者令诸菩萨亦得无碍自在无边大用。而为其趣。则此疏文通宗通趣。疏正释文下文分二。先总科因果。后别显因门。前中亦二。先正科。后然六品之因下解妨难。此有二难。今初正通重会之难。谓有难云。若约差别因果者。因因不同。因与果异。如何等觉之因与妙觉果。同会而说。故今答云。若约差别不合同会。有圆融义所以得同。故云若约圆融等同果相故。疏果是对因下。二有难云。若尔因是圆融可同果会。果是差别之果何得同因会。耶。故今答云。只缘是差别果对因说果。是相待之果劣故同因之会又复难云。对因之果劣故同因之会。平等因果因果俱胜何同此会。故今通云。平等因果由差别成。若无差别平等无依故须同会

疏。今初此因下。第二唯显因门。但释六品。疏文分三。初总彰大旨。二引教成立。三决断有无。今初以诸古德不立等觉。故案定有。疏是以诸教下。二引教成立。虽有开合疏意扶开。故下结云有等觉明矣。引二经一论文有二节。二经一开一合。一论具于开合。说六种性及六坚六忍等者。即彼经第一品。当第三贤圣觉观品。经云。佛子六种性者。是一切菩萨功德璎珞庄严。菩萨二种法身。菩萨所有百万阿僧祇功德行璎珞。若一切菩萨不入璎珞功德门得入正位者。无有是处。佛子六种性者。所谓习种性性种性道种性圣种性等觉性妙觉性。释曰。一习种性即十住。二性种性即十行。三道种性即十回向。四圣种性即十地。五六可知。复名六坚者。谓信坚法坚修坚德坚顶坚觉坚。顶坚即等觉。觉坚即妙觉。言六忍者。经云。复名六忍。信忍法忍修忍正忍无垢忍一切智忍。而言等者等取六慧六观。经云。复名六慧。闻慧思慧修慧无相慧照寂慧寂照慧。经云。复次六观。住观行观向观地观无相观一切种智观。亦有相承说于六定。璎珞无文。言六定者。一习定二相定三性定四道慧定五道种慧定六大觉正观慧定。此五种六皆以第五当于等觉故有明矣。疏论复有文亦立等觉者。即第五十论明百四十不共佛法。约因果位辨差别中云。若时菩萨坐菩提座。住最后身。于菩萨道菩提资粮极善圆满。尔时无师修三十七菩提分法。得一刹那名无障碍智三摩地。是其菩萨学道所摄金刚喻定。彼疏云。此明因满菩萨位中最后位也。此位亦名等觉菩萨。论从此无间第二刹那。顿得其余不共佛法。谓如来十力为初。一切种妙智为后。皆极清净悉得无上彼疏云。此彰得果。释曰准此论文。于十地后起金刚喻定一刹那中。名为等觉。第二刹那为妙觉也。故说八义与佛不同。论云。问一切安住到究竟地。菩萨智等如来智等。云何应知。此二差别。彼疏云此初问也。论云。如明眼人隔于轻縠观众色像。一切安住到究竟地。菩萨妙智于一切境。当知亦尔。如明眼人无所障隔睹众色像。如来妙智于一切法。当知亦尔。二如画事业圆布众彩。唯后妙色未净修治(云云)如画事业圆布众彩最后妙色已净修治。三如明眼人于微暗中睹见众色。如明眼人离一切暗睹见众色。四如明眼人远睹众色。如明眼人近睹众色。五如轻翳眼观视众色。如极净眼观视众色。六如处胎身(云云)。如出胎身。七如阿罗汉梦中心行。如阿罗汉后觉时心。八如昧智体如明智体。释曰。其云云下。皆前配菩萨后配如来。唯第六喻改妙智字为一身字。第七喻改智为心。八改灯为智体。余五皆如初句。彼疏释云。初之五喻约二智用以辨差别。第八一喻约二智体以明差别。第六七喻如次身心以辨差别。观前五喻义通生法二智用故。等觉之位第八识有漏故身亦然。义同处胎。即五八识有漏虚妄义同在梦。论曰。是故当知一切安住到究竟地。诸菩萨众与诸如来妙智身心有八差别。又瑜伽论菩萨地。更有一文。言劣无漏者。唯识第十释转依中名所弃舍。谓劣无漏种。即第十地中所生现行。金刚道中方能舍故言未舍。白净无记者。即异熟识第八地中舍赖耶名。第十地中犹名异熟识。至如来位方舍异熟名无垢识。三由未舍有漏善法者。即与二障种俱。其二障种是所断舍

疏。今经欲显开合无碍下。第三决断有无。言故存其义者。即六坚固法已是有文有义定矣。下第十三昧广说等觉之相。云此菩萨住此三昧得十种法。同去来今一切诸佛。何等为十。所谓得诸相好同于诸佛等。普眼问云。若此菩萨得如来法同诸如来法。何故不名佛。何故不名十力。何故不名一切智等。亦有十句。普贤具答云。佛子此菩萨摩诃萨。已能修习去来今世一切菩萨种种行愿。入智境界则名为佛。于如来所修菩萨行无有休息。说名菩萨。如来诸力皆悉已入。则名十力。虽成十力行普贤行无有休息。说名菩萨。知一切法而能演说。名一切智。虽能演说一切诸法。于一一法善巧思惟。未尝止息说名菩萨。知一切法无有二相。是则说名悟一切法。于二不二一切诸法差别之道。善巧观察展转增胜无有休息。说名菩萨等。下引伊罗钵那象王。为供帝释化身上天。或舍象身现作天身。无能分别是象是天。象之与天更互相似。此等觉义岂不昭然。更有余文。恐繁不引。疏二十一种功德要寻升兜率品。自当晓之。然此段文。亦是古德所不能知。今以摄佛功德释之。有如符契智者当晓

疏。所以此中特名入刹那际者有三。一总征说意。前后叹德皆无此故。二为显下正酬所问。三菩萨地尽下释刹那际。然有二释。今初以本业起信参而释之。菩萨地尽是起信文。义通二处。言唯有果累无常者。即本业下卷经云。菩萨尔时住大寂门中。登大山台入百千三昧证佛仪用。唯有果累无常生灭二心心心无为行过十地。解与佛同坐佛坐处等。释曰果累无常生灭者。未转依位变易生死。名为果累体。是无常有生灭也。言生相未寂者。即起信意业相未亡也。犹名识藏者。亦起信意未显现法身故。上辨等觉尚有刹那。未至其际。从若以无间下释成际义。刹那尽处名之为际。故云即无刹那。亦起信文前已曾引。若入此下释诸佛三昧。亦起信文。应有问言。上云菩萨地尽是等觉者。何名诸佛三昧。故引此文。成诸佛义

疏。亦显前来差别下是第二义。上约合前后无际。今明后际不离初际。是穷生死之本际。第四本分初十句明上等佛果者。亦是等觉之义显矣。然一品始末等佛义多。初定文易可知。第二定明重现无尽喻。菩萨帝网身土者。古德立帝网义。经有帝网之名而无广说之处。以昔未有此品经文。故此一段文诚可证也。疏于诸世界下释其所以者。释上不坏不住之所以也。此句标从由定无分别而不坏相下。正释所以。先释两对经文。前对约定后对约慧。定慧之中皆权实无碍。而动静相即。上句释于诸世界无所分别。亦不坏于世界之相。次句慧观一相而不坏诸。即释经观一切法一相无相亦不坏于诸法自性

疏。既事理双游下。结成释上定无分别慧观一相故不住也。定不坏相。慧不坏诸故不坏也。又二句中不坏即不坏相。二句中无分别观一相故。即不坏性。二句中不坏诸相故不住理。二句中无分别观一相故。不住事故。由双游得不坏不住

疏。若不坏不住下。释经住真如性恒不舍离。不坏性相故住真如。以真如即事而真故。由所无住故住真如。以诸法本无住故。若心有住则为非住故。大品云。若住一切法。不住般若波罗蜜。不住一切法则住般若波罗蜜。又云。若住一切法不住一切法。若不住一切法。则住一切法。故上经云。一切法无住。定处不可得。诸佛住于此。毕竟不动摇。善知识云。无住住者则住真如。即其事也

疏。既即事不舍下。结成喻中重现无尽之义。谓由住即事真如如融于事。事便如理理既无所不在。身即理故亦无所不遍。真如无所不包。故即如之身亦含一切。故云如无不在。故同真如内外互入

疏。以得幻智同于佛故者。经文有三。一明得智。二如诸下举所同。三菩萨下明能同。初有十句。一总得难思。二到究竟岸。三见如幻际。四以斯知如幻之智等能入世幻。五用上幻数思诸幻法。六不违幻数则不碍幻存。七尽于幻智则不碍幻亡。八存亡无碍故。鉴达三际皆不异幻。九得斯决定。则横尽幻边减数十也第五定歌罗逻者。此云薄酪者。梵语唐云俱是古义。新云羯剌蓝。此云杂秽。第八定是知菩萨之定常入常起者。结成难思。若以定门观则常入定。以用门观则常出定。实则动寂必俱故。常双入出矣。然动静唯物。据其体极动静斯亡。故常无入超。又入即起故无入。起即入故无起。若然何以经云粗细入起等。故下释云为显自在故。寄诸境界交络而明。若云一入多起即云自在。若云无入无起何名自在。常入常起自在之相亦然。广如贤首品辨

疏。约理事相望则无差别为细等者。由标云喻粗细大小二对。及经合中云无差别中入定差别法中起等。故为此释。于中先释粗细。后释大小。前中有二意。取义虽异粗细是同。前则理细事粗。后则总粗别细。别于一一事中而入理故。则后对唯约理说

疏。无差别则大周法界。下释上大小一对。亦有二意。初一事理对明大小。若唯约事下。唯就事明大小可知。第九定谓于毛孔中入眼等定。显互用自在者。然常途所明互用者。但眼处能作耳处等事。耳处能作眼鼻事等。故六根互用。今约十八界明。则有数重之互。一诸根互。二分圆互。毛孔身根中互能入眼等定故。三一多互。谓一根顿作多根事故。四根境互。谓根入境定如贤首品说。以此云法界必该十八界故。五复有一根入多境。一境入多根。六复有以六识对境以明互入等也。第十定二智通权实等者。此有十一句。但指二三四七四句释之。故云余七可知

疏。初三句始观者。以妙悟皆满是佛。今就等觉故云观顺。据观据顺故名菩萨。据三句见即名为佛耳。皆等觉之义

疏。即于所知一向无障转功德者。即摄论无著立名。然有二义下释初义。即无性释无著义。后意乃是佛地论亲光所释。疏家顺经但取亲光所解消文

疏。过前十地故云穷十方际者。十地华云量等百万三千大千世界故。今尽十方。知是过也。上十信及十地莲华。亦不言叶数。今叶等皆不可说。明是等觉之依报也

疏。谓此真如下释文。先释无边故。经云无相者。无有无等相故。即无有无二边之义。言不可说法即离言真如者。真如有二。一安立真如。谓真实如常寄言显故。二离言真如。故起信云。心真如者。即是一法界大总相法门体所谓心性不生不灭。一切诸法唯依妄念而有差别。若离心念则无境界差别之相。是故一切法。从本已来离言说相。离名字相离心缘相。毕竟平等无有变易。不可破坏唯是一心故名真如。以一切言说假名无实。但随妄念不可得故。言真如者。亦无有相。谓言说之极因言遣言。此真如体无有可遣以一切法悉皆真故。亦无可立以一切法皆同如故。当知一切法不可说不可念。故名真如。释曰。此即离言真如意也。次下论文云。复次真如依言说分别有二种义。何者为二。一者如实空。以能究竟显实故。二者如实不空。以有自实体无漏性功德故。释曰。上即依言真如也。法华云。知法常无性。此义玄中已引。今是义引。若具云。诸佛两足尊知法常无性。佛种从缘起是故说一乘。无去无来重显真如。即是中道者。中道非唯非有非无非断非常等。皆中道义

疏。世界性空故无体下。释经有体性无体性世界门。文有三释。一双约事理明。谓缘生故有无性故空。即法性宗一义。亦无相宗义。二云。又法性土故有体者。亦约性相而含二宗之义。若就法性宗释。性上取空义相上取有义。今性上取有义相上取空义。谓缘生故空义。若共二宗释者。法性有体是法相宗义。事土无体是法性宗义。然可会通故。今通用三。又净刹顺理下。唯就相土以明有体无体之义。净顺于理是事净。顺上法性土。染刹妄成即从缘无性义。又第二义亦顺璎珞仁王。三贤十圣住果报唯佛一人居净土三贤十圣忍中行唯佛一人能尽源。亦顺涅槃空者。所谓生死不空者。谓大涅槃余义如前后说也。其一品内更有文义。皆前后已有故不委示

疏。近则逆结上来进德之文者。前经从于诸法智但应安住不应称量下。是进德文。今有十一。如是初一后一即是总意。初句明前皆普贤行。末后明前皆为摄生。中间九句摄前进德即为九段。一如是圆满菩萨境界。即前经云应为请问如来佛法下三句。以三句中初一上求佛道法。二下化众生皆是菩萨之境界故。二如是通达出离之道。即前应观诸法。一切如幻下三句。如幻如声皆无体性是出离法故。三如是受持三世一切佛法。即前应知诸佛愿力下三句。四如是观察一切智门。即前应常安住平等法界下三句。五如是思惟不变易法。即前应不分别佛下二句。六如是明洁增上志乐。即前应当明解世间所作下八句。八句皆增上志乐故。七如是信解一切如来。即前于一切佛深生信解下三句。八如是了知佛广大力。即前于广界中拔出众生下至成就诸度四句。九如是决定心无所碍。即前所谓亲近一切智下四句。末句如是总结摄生已如前释。对前诸段类取耳



大方广佛华严经随疏演义钞卷第七十三

大方广佛华严经随疏演义钞卷第七十四

　　　　唐清凉山大华严寺沙门澄观述


　　十通品第二十八

疏。二释名下疏文有三。初正释今经。二晋经下会通他经。三然通与明下拣滥会释。于中二。先正引论明通明相异。后会释经文。今初。论有问曰神通与明有何等异。答曰。直知过去宿命之事。是名为通。若知过去行业为明。复次直知死此生彼。是名为通。知行因缘际会不失。是名为明。复次直尽结使不知更生更不生。是名漏尽通。若知漏尽更不复生。是名为明。释曰。此论前文释明行足。所谓三明因以三明对于六通辨差别也。今疏但举一明。末云等者等于后二。疏今以此经通即委下第二会释经文。于中二。先会晋经明。顺文顺义义皆委照。文有证故。后晋经意存顺义下会今经文。言务不违文者。文有十通同六通故。明但有三十无从故。通梵语云吃[口*栗]地(平声)明云婆(上声)哆

疏。一他心二天眼等者。以经无总列故今列名。文中有四。一列别名。二此十皆言智通下辨其通称。通名神通已如上说。今但释智字。便当出体。若随相下辨智差别。三此十亦是下对六开合。但看前列次第在文易了。四然小乘下通妨难。谓有难言。十通全异可分权实。十六之殊既依六开。何能过六。故今释云。名数小异义旨全乖。文有三节。一明小乘。二辨三乘。三释一乘。言小乘智用有分者。宿命但知八万劫事。天眼但见三千世界。天耳他心神足皆局三千之内。漏尽不尽所知故云有分。三乘平遍明其不尽重重。一乘重重居然有异。如天眼见尘中之刹刹中之尘。尘刹之佛佛身毛孔尘刹重重。彼重重刹中如来说法。天耳皆闻彼中众生。他心尽了一念即知多刹。况局八万之中一尘。即往刹无穷。况局三千之内。三明虽知因起未尽重重。故云尚越彼明。况于三乘小乘六通之境。次有难云。若尔但明六通而义有异。已拣权实何要十耶。故云托事显圆故开为十。十十法门是本宗故。疏。标云他心下疏文有二。一释名。二辨相。文中有三。初能所合释。智为能缘他心为所缘。二直就所缘去能就所释。三若所若王下。显智宽狭

疏。然智缘他心下第二辨相。于中二。先叙异释。后会今经。前中即彼二十唯识偈云他心智云何缘境不如实如知自心智不知如佛境不知如佛境者。唯佛得本质故

疏。依唯识下。二会今经意。于中有三。初标所取取前安惠。云前亦未为失。二以摄境下出无失所以。三若离佛外下。结弹第二护法所释。二中亦三。初直出所以。二示法性他心之相。三结成正义。初中直出所以。即示法相宗有其三义。一云摄境从心不坏境者。即示心境有无。彼得本质恐坏唯心。既不坏境得之何妨。坏有何失。以无心者无心于万物。万物未尝无。此得在于神静。失在于物虚。谓物实有故。若唯心坏境则得在于境空。失在于心有。故以境由心变故说唯心。所变不无何必须坏。若以缘生无性则心境两亡。故云借心以遣境。境遣而心亡非独存心矣。二云能所两亡不碍存故者。上不坏境且遣惧质之病。今遣空有之理故心境并许存亡心境相籍故。空有相依缘生故有。有即存也空即亡也。空有交彻存亡两全。三云第一义唯心非一非异者。正出具分唯心之理。上第一释。虽有唯心之义尚通生灭唯心。第二义虽两亡不羁。而未言心境相摄。今明具分唯识。故云第一义唯心。同第一义故非异。不坏能所故非一。非一故有能所缘他义成矣。非异故能所平等。唯心义成矣。云正缘他时即是自故者。结成得于本质无心外过。以即自故不失唯识

疏。以即佛心之众生心下。第二正示法性他心之相。此有两对前对明所缘。后对明能缘。今初言即佛心之众生心者。此明所缘众生心即是佛心。此明不异。次云非即众生心之佛心者。此句明众生心与佛心非即。非即故有所缘义。非异故不坏唯心义。言为所缘者。结成所缘拣非能缘也。次下辨能缘云以即众生心之佛心者。此句明能缘佛心即是众生心。此明非异。次云非即佛心之众生心者。此明佛心与众生心有非一义非一。故为能缘。非异故不坏唯识之义。言为能缘者。结成能缘拣非所缘也。更以喻况如水和乳。乳为所和喻众生心是所缘。水为能和喻佛心为能缘。以此二和合如似一味鹅王[口*(一/巾)]之乳尽水存。则知非一。然此水名即乳之水。又此乳名即水之乳。二虽相即而有不一之义。故应喻之。以即水之乳非即乳之水为所和。以即乳之水非即水之乳为能和。义可知矣

疏。如是镕融非一非异者。第三结成正义

疏。若离佛外下第三结弹护法。言却失真唯识者。不知外质即佛心故。第三宿住通。皆以菩萨得九世眼如见现在故下。此释知义。而云见者是知见也。此上正明。二若不尔。下反难成立三若但曾经下遮救。谓恐救云。昔曾见事事则虽灭见种犹存。故得知耳。是则下为遮此救文有三破。一夺破。谓但见心不见法故。所见不同。岂见现心名宿住智。二又曾不经下纵破。纵许有种能知见者。昔不经事应不知见。谓昔为人何能普见。今得宿智广远皆知。三又但见现在下结成。即乖名破。第四知劫通。然大乘宗未来世法体用俱无今云何知者。总征知义。谓小乘或说三世俱有。未来但未有用。或纵可见而未有体。大乘体用俱无则无可知见。次依方便教下答中有二。初依权教立理。答谓见因知果。如见色相知后吉凶

疏。若一乘下二依一乘真实。答于中有四。一正明实义。二然非现在之现在下通妨。谓有问云。若尔何名见未来耶。答意可知。三此有若是下立理重难。纵其性有缘有二俱有过。四若今时看下以理会通。谓不向今时看未。若向今时看未。此未即现在。未来如何得有。若逐下向未来看未。未是未之现在矣。故异于今。第五六七三通文并可知。第八无数色身通。今初由了法界无定实色下。疏文有二先彰大意。后于中六句下释文前中意明。此是即色之空。非色绝之真空故不碍现色。于中先明即色之空。故能现色。由上无实色故即色是空。既即色是空故非断空。又无定实则显非常。非是断空。又显非断。以定有则常定无则断故。今非断常即真法界。从空中无色不碍色故者。明空不碍色故能现色。存亡隐显下结成上义。至下当知。然此段文乃含多意。第一谓色空相望总有三义。一相违义故云空中无色。二不相碍义故云不碍色故。三相作义故前云无定实色举体即空非断空故。谓此幻色若不举体即空不成幻色故。亦合云色中无空故色不碍空。故举体即色非断灭故。以此正说了无色义故。唯说色即空边。下第二段能现色边。方合明于色不碍空等。此三无碍方曰真空。亦称妙有。第二此之二句遣于地前三空乱意。谓无定实色举体即空。非断空故。遣第二疑空灭色取断灭空。以空中无色遣第三疑空是物。谓空为有。今明空尚无色岂有体耶。况色中无空空定无体。次云不碍色故。即遣第一疑空异色取色外空。既云不碍于色明非色外。离此三过方曰真空清净法界。第三亦含法界观意。即第一真空绝相观。彼有四门。第一会色归空观。即今门空意。第二明空即色观。是第二段能现色意。第三色空无碍观。即此第三段无色现色意。第四泯绝无寄观。亦在此段之中。彼第一会色归空观中有四句。各先标。后释前三标语。皆同云色不即空以即空故。今云无定实色以举体即空。非断空故。即彼第一句。彼云以色不即空是断空。故云不即空。以色举体是真空故。云以即空故。今云不碍色即彼第二句。青黄之相非即真空之理。故云色不即空。然青黄无体莫不皆空故。云以即空故。良以青黄无体之空。非即青黄故。云不即空。即要有青黄方说无体。明不碍色矣。次今云空中无色。即彼第三句空中无色故不即空。会色无体故。云以即空故。良由会色归空空中必无色。是故由色空故色非空也。上三句以法拣情。第四便云色即是空。谓凡是色法必不异真空。以诸色法必无性故。是故色即是空。此即今疏第一法界无定实色举体即空是也。疏存亡隐显皆自在故者。总结前义。于中二意。一者结上空中无色亡也不碍色故存也。举体即空非断空故兼存亡也。存亡约色隐显约空。空理真常不可言亡。而色存即空隐。色亡则空显。此唯约会色归空以说。若兼第二不碍现色。是明空即色观。论存亡隐显者。色即是空则色亡空显。空即是色则空隐色存。然皆即亡即存即隐即显。故云自在。即以总结。为彼第三空色无碍观。其泯绝无寄在下释文。疏但妄分别求叵得故下。即彼泯绝无寄意也。彼云。谓此所观真空。不可言即色不即色即空不即空。一切法皆不可。此语亦不受迥绝无寄。非言所及非解所到。是谓行境。何以故。以生心动念即乖法体失正念故。以今疏文对彼所引。相摄可知。疏以即空之色为妙色故者。此以前成后。由前即了无色。而现色故成妙色。次云又色空不二下。将今对前反覆相成。初空色不二成上真空。以全成前。次不二而二。以前成后。次色空融即下融上二文。归初法界。后缘起无尽下。成后无涯。其真空妙色之旨广如问明。第九一切法智通。然此三对释有三义者。然此三义散在经论。古德随见取舍不同。以今疏意并皆收之。而取义各别。并为正解。合其三意方尽玄旨。然此三对皆由下句成别。上非异句义旨皆同。同是遣差别相故。下句对上别成三重。第一唯约显实者。则拂迹入玄。非异者拂差别相也。非不异者。拂上不异之迹则遣之。又遣之以至于无遣耳。而文中二。先总明两句。故云则相待而空故。次先破异。云异相互无故云不异者。此即中论破合品中意。以小乘立见可见。见者三事和合因。将异以破之云。异法当有合。见等无有异。异法不成故。见等云何合。释曰。此但总明无异。异则无合。次例破异。云非但可见等异相不可得。所有一切法皆名无异相。释曰。上总言无。下出无所以。云异因异有异。异离异无异。若法所因出是法不异因。谓如眼于色异。色于眼异是名为异。今明因色异故眼异故云异因异有异。若离于色眼与谁异。故云异离异无异。然则眼色二异相因而成。则无定眼色。而成于异。故云若法所因出是法不异因。亦由梁椽成舍舍不异于梁椽等法。故云法所因出法不异因。若眼如舍则色加梁等。若色如舍眼如梁等。故互为所因。所以疏。云异相互无谓眼色相因无定异故。又如长与短异。长中无短相。长无可对故无有长。短中无长相。短无可对故无有短。既无长短孰言异耶。故云异相互无故无异。又长中自无长相。短中自无短相。将何长短而说异耶。亦中论意亦百论意。故中论云异中无异相。不异中亦无。无有异相故则无彼此异百论破一品中。外道立一内破云。若因果不异三世应为一。彼救云不然。因果相待成故如长短。注云如因长见短因短见长。如见泥团观瓶则因观土则是果。内破曰。因他相违共过故。非长中长相。亦非短中及共中。注云。若实有长相。若长中有若短中有。若共中有。是皆不可得。何以故。长中无长相以因他故。因短为长故。短中亦无长相。性相违故。若短中有长不名为短。共中亦无长二俱过故。若长中有。若短中有先已说二过故。将何共耶。长相既无短相亦尔。若无长短云何相待。上来破异竟。次疏云遮异言不异下。以相待门释无不异谓无异可待故。故二双绝。以契性空。亦百论云若无长短云何相待意也

疏。二约双显者。谓上但显实则唯性而非相。今性相皆具故云双显。谓由体一故非异相。差别故非不异。此举双是以显双非。疏三约双遮下文有二意。一前明相即故得双遮。谓相本是异。今即性故无有异也。故非异性本是一。今即相故无有一也。故非不异。二又相非相下。明当相自离故。得双非故。离二边下结成玄旨。疏法性不并真故一相。即影公云。法性不并真。圣贤无异道。由理无异味故

疏。一亦不为一故无相者。即法句经云。森罗及万像一法之所印。云何一法中而当有差别。即上一相也。次云。一亦不为一为欲破诸数。浅智著诸法见一以为一。即下句意。疏有无皆法待对故无者。释非无非有。谓有即有法无即无法。故云有无皆法。言待对故无者三论初章中。偈云若有有可有则有无可无。今无有可有亦无无可无。谓因无立有有假无生故非有。因有说无无因有立故非无。若蹑上起。上云无相即是无义。今非彼无相故云非无。无尚不存有安得立。故云非无非有。皆待对故无也

疏。法与非法但假施设者。然法非法有其三义。一者有法为法无法为非法。上已破有无故。今非此义。二者恶法为非法善法为法。三以相为法以性为非法。今通此二。善恶相因亦假施。设遣相之法明性为非法。相既不存性不安立故。法尚应舍何况非法。性相相因亦假设耳

疏。并就实而求下结成显实。上一一对中。多以上句为所治下句为能治。如虚是所治实为能治。法是所治非法为能治。既并归实故皆双寂。余皆仿此者。释不随于俗非不随俗已下经文。第十定通。初标名下。疏文有二。先释相后事理。非一故下释名。前中亦二。先正释。后斯即下拣定。谓对余宗拣定体用。于中三。初拣理事。二拣功能三遮救重拣。今初斯即理灭者。即是本宗法界体寂故不同已下。是法相宗。但事灭故要心不行方称为灭。疏但事灭下。第二拣功能不等。先明事灭六七不行何能起用。后证理灭下。辨理灭功高既即事而理故定散无碍

疏。亦非心定下。第三遮救重拣。恐彼救云。心想虽灭定前加行令身起用故今拣之。亦非我宗。心正在定不能起故。此遮法相。次言亦非独明定散双绝者。此遮禅宗。止观两亡不定不乱约理顿明。亦顿教意故非经宗。但事理下方显正义。契无碍之理故得定散自在。上七地下引二经证。并如前说

　　十忍品第二十九

疏。三宗趣者。疏文有二。先正辨宗趣。后然此忍行下义门料拣。于中三。一定位。二体即下出体。三虽是一智下辨类。言是一者。一无生忍。二谓人空法空忍。三谓佛性论说三无性忍。及地持论说有信忍顺忍及无生忍。四者一有二义一如八地论中。一事无生。二自性无生。三数差别无生。四作业无生。二者思益经中说有四忍。一无生忍。二无灭忍。三因缘忍。四无住忍。释经序中已具引竟。言五忍者。即仁王经。一伏忍等如十地说。而言等者。乃有多义。一等六忍如璎珞说。十定初已引。或说十忍。如八地或说十四十五如仁王璎珞。并如十地十住品引。言诸教不同者。通辨诸忍约教不同。小乘不立忍名。上来诸门多通始终。独一无生兼通顿教

疏。名中前三约法者。疏文分二。先总科后三中初一下别显。于中亦二。一释法二释喻。前中又二。先当句释。后拣通局前二可知。无生忍中自有二义。一理智双明。二若约无生之智下。唯就智说。具如八地即是忍净。忍净复二。一智不生。即无分别智体无念虑故。二烦恼不生。妄想不起故

疏。又此三忍下。第二料拣通局。先通后局。通中三。初正显通二若约当位下反显非局。谓依地持音声属资粮位。顺忍属加行位。无生忍属于正证。故言三忍超然。超然不同。以不应下结非局义。三顺但顺理下通妨难。文有两难。第一正难云。加行之位顺无生忍故名顺忍。今不约位那有顺忍故今通云。顺有二义。一顺无生忍即是加行。今顺无生之理故非约位。次蹑迹难云。若尔何异无生。次顺忍通顺事理下通难。既通事理故。不同无生但顺于理。经云已下引经证成。然无生异顺更有一义。谓但顺理无生惑智不生。欲明顺忍双异二义故。但约双顺事理足拣二别。又上疏云前二通为无生加行者。约此等觉自说加行。不同前取三忍超然

疏。又依五忍下。第二辨有局义是胜非劣。五忍明义无生则当七八九地。三忍明义正证已后。俱通无生。虽有此义而此既有音声顺忍。是知定通句非正意

疏。后七喻中下。第二释喻于中二。先会六释。后光统下料拣通局。于中亦二。先叙昔。后疏为会通。前中总有七家。一光统。二贤首。三摄论。四远公。五金刚论。六大品。七楞伽。然光统有二。先叙昔。后会通前中。先以七喻对上三法义类同故。后又云幻者下。别显喻相大同摄论。言起无起者。幻法从缘无定性故。境无境者。六尘之境如焰似水而非水故。知无知者。梦中知觉非实觉故。闻无闻者。谷所发响非本声故。住非住者。电即晋经取净名意。是身如电念念不住。从今既云影下。类彼以释。亦净名意。经云。是身如影从业缘现。故云现无现相。化以无而忽有故云有无有相。空以不碍施为故云为无为相。皆取喻中别义

疏。此则能喻下。第二疏为会通。言能喻局于一相者。幻中但有起无起相。而无境无境相。知无知等六相。乃至空喻但有为无为相。而无起无起等。故云局一。言所喻义通多法者。如起无起相。通明缘起之法。不局内外等殊。有无有相但明万有即虚。不局菩萨能化等故通多法。如境无境闻无闻亦有局义故。疏致于义通之言。从在文虽无下纵成其义

疏。又古德下。第二贤首释。先叙昔。后此释下会通。文则纵成意则暗夺。谓后离世间品偈有别喻。义则可成。而下正释所喻既通。但顺后经故为暗夺。言离世间偈者。经云观色如聚沫。受如水上泡。想如热时焰。诸行如芭蕉。心识犹如幻。示现种种事。如是知诸蕴智者无所著。即其文也。言故今影喻亦喻于行者。今文影喻当晋电故。对上光统故致亦言。疏若依摄论下。第三引摄论分二。先引论。后经论对辨。今初不欲繁文。疏中义引。恐欲委究故钞具明。论云。复次何缘如经所说。于依他起自性说幻等喻(此总问也)于依他起自性。为除他虚妄疑故(此总答也)世亲释虚妄疑云。谓于虚妄依他起性所有诸疑。论云。他复云何于依他起自性有虚妄疑(牒征也)由他于此起如是疑(总牒标也下别释)一论云。云何实无有义而有所行境界。为除此疑说幻事喻。解曰。此中疑意从前论生。以前论云依他起相是虚妄分别唯识为性是无所有非真实义。从此生疑故。云若无实义何有境界。下文诸疑皆从此生。故每疑前皆有云何无义。喻释之中皆云为除此疑说如焰喻等。无性释幻喻意云。如无实象而有幻象为所缘境界。依他起性亦复如是。虽无色等所缘六处周遍计度时。似有所缘六处显现。解曰。无实似有何要实耶。下文诸喻酬意皆尔。二论云。云何无义心心法转。为除此疑说阳焰喻。释曰。又如阳焰于飘动时实无有水而有水觉。外器世间亦复如是。三论云。云何无义有爱非爱受用差别。为除此疑说所梦喻。释曰。又如梦中睡眠所起心心所法聚。极成昧略。虽无女等种种境界有爱非爱境界受用。觉时亦尔。四论云。云何无义净不净业爱非爱果差别而生。为除此疑说影像喻。释曰。又如影像于镜等中。还见本质而为我今乃见影像而此影像实无所有。非等引地善恶思业。本质为缘影像果生。亦复如是。五论云。云何无义种种识转为除此疑说光影喻释曰。又如光影由弄影者映蔽其光起种种影。非等引中种种诸识。于无实义差别而转。六论云。云何无义种种戏论言说而转。为除此疑。说谷响喻。释曰。又如谷响实无有声而令听者似闻多种言说境界种种言说语业亦尔。七论云。云何无义而有实取。诸三摩地所行境转。为除此疑。说水月喻。释曰。又如水月由水润滑澄清性故。虽无有月而月可取。缘实义境之所熏修。润滑为性。诸三摩地相应之意亦复如是。虽无所缘实义境界。而似有转。此与影像有何差别。定不定地而有差别。有说。面等众缘和合。水镜等中面等影生。分明可取。如众缘力颇胝迦等种种色生。为不尔耶。所取差别如离水镜月面等影分明可得。颇胝迦等所现众色。则不如是。故非同喻。又非我等许有水等种种实义。有法不成故非比量。八论云。云何无义。有诸菩萨无颠倒心。为办有情诸利乐事故思受生。为除此疑。说变化喻。释曰。又如变化依此变化说名变化。虽无有实而能化者。无有颠倒。于所化事勤作功用。菩萨亦尔。虽无遍计所执有情。于依他起诸有情类由哀愍故。而往彼彼诸所生处。摄受自体。论下总结云。应知此中唯有尔所虚妄疑事。所谓内一外二受用差别。三身业。四语业。五三种意业非等引地。六若等引地。七若无颠倒。八于此八事诸佛世尊说八种喻诸有智者闻是所说于定不定二地义中。能正解了。解曰。上依彼论次第具引。其释曰下。皆无性释。其解曰下。即钞家意。然其论释疑。但由疑异故举八喻。不必相蹑故论皆牒最初若无有义。疏直依经文之次第以引论文。若刊定记一一相蹑。既经论中次第不同。如何经中复成相蹑

疏。然彼论无空下。第二经论对辨然论望经略有四异疏有三节。初明有无。二而影是镜像者。是显名异。三更有映质下。辨其开合。于中有二。先辨论开所由。由义异故。后今经以义下。明经合所以以类同故。更有一意为成十故。以加三法故合此三。下文当说。然若唯为成十。何不合在于余喻中。故疏但显类同之义。言至下当知者。即影喻中广开其相。四者经论次第而有前却。经为对前三种法故次不同论。下释具出易故此无。疏远公下第四叙远公有四。一取意叙昔。二辨其顺违。三假征正释。四结广从略。今初。然远公依于二谛解斯七喻。前六为俗知俗非实故说如幻。知俗假有。故说如焰。知俗心起故说如梦。知声不实故说如响。知俗暂有故说如电。知变易无体故说如化。后一知真知真离相故如虚空。前六是有为空。后一即无为空。以前六喻多同光统。及与摄论故。疏不引但取意。见其摄论八喻依他故不立空今经有空。明喻无为。疏非不有理下。二辨顺违。初句顺理空比余喻。似无为故。而违已下辨其违文。以文中空喻宽故。疏若尔下三假征正释。先征意云。彼既违文。自云何解。从谓彼疑情下即疏正解。取摄论势。以解空喻彼论虽无。假使有者应如我释。疏余义下。四结广从略。摄论之广已如上引。别章之文抄已略具。疏金刚般若下。第五叙般若。论言九喻者。罗什译经但有六喻。九依魏经。偈云一切有为法如星翳灯幻露泡梦电云。无著论当第十八上求佛地住处明流转不染。天亲当二十七说法入寂疑。谓佛既涅槃。何能说法。故举此偈。为了有为如幻等。即无有为。是为大智故不住生死。然非无幻等故不离有为。即是大悲不住涅槃。以是无住涅槃故。能入寂而说法也。无著颂云。见相及于识器身受用事。过去现在法亦观未来世。论自解云。此偈显示四有为相。一自性相。即初句摄三喻。二著所住味相。即如幻喻。三随顺过失相。即露泡二喻。四随顺出离相。即梦电云三喻。释初相云。于中自性相者共相见识此相如星。应如是见。无智暗中有彼光故。有智明中无彼光故。解曰。古有二释。一者古来诸德。皆以共相见识解自性相含于三喻。此三皆是生死自体性故。从此相如星下。别解星喻。而云此相者。但此上相字非此一句。以见属翳喻。识属灯喻故此解甚分明。但不顺天亲。天亲云能见法亦复如是耳。以天亲云譬如星宿为日所映有而不现能见心法亦复如是故。又见相二字于偈不次。若回偈云相见及于识。理则无违。而天亲又以星配于见翳配相故。二者大云别为一解云。此相如星者。全指上文共相见识。以为此相。谓第六识起分别见。缘共相境故。喻如星夜有光明。五识各缘故非共相。第七意识恒行染污配属翳喻。若八识所缘行相俱不可知。以微细故。又无计度强分别故。不合星喻。星喻要须有智明故。见即分别耳。此释亦是一理则成。论家不释自性相义牒之何为。又令共相见识之中灯喻不明故。不及前解。今为一解。并异两家。谓此相之言。全指前共相见识。则如大云。而不将此句独解如星。谓如星下别解三喻。应云此相如星如翳如灯。以星喻在初故先牒解耳。又不依古星喻相分。今以星喻喻于见分。星有照了之能同见分故。亦顺天亲能见心法亦复如是翳喻相分犹有妄见。谓有空花之外相故。灯喻自证分。此不异论。若为此解亦顺偈中见相及于识。义次第故。亦得论家共相见识解自性义。又通八识三分共是识故。而为自相。不独第六而为共等。论别解星喻。言无智暗中有光等者。若无般若喻之如暗。便有见分名有彼光。若有智日识见便空。云有智明中无彼光矣。论次解翳喻云。人法我见如翳。应如是见。何以故以取无义故解曰。眼若有翳妄取空花。心有妄见妄取我法无处。妄取名取无义。论次解灯喻云。识如灯应如是见。何以故。渴爱润取缘故炽然。解曰。爱润于取而成识缘故。令识炎炽然增盛。则爱如油取如炷。识犹灯焰。灯体即是第八。炎盛即是七转。二解著所住味相。论云。于中著所住味相者。味著颠倒境界故。彼如幻应如是见。解曰。即偈器字。六境为所住爱心味著。无实为实为颠倒境。如幻六境令人谓真。三解随顺过失相。论云。于中随顺过失相者。无常等随顺故。彼露譬喻者。显示相体无有。以随顺无常故。解曰。即偈中身字。是身无常不久散灭。如朝露故。论云彼泡譬喻者。显示随顺苦体。以受如泡故。解曰即偈受用事也。受如泡者不久立故。三受即为三苦。无乐可著名随顺苦。四解随顺出离相。论云。随顺出离相者。随顺人法无我。以于攀缘得出离故。说无我谓出离也解曰。出离攀缘也。云何随顺。论云随顺者谓过去等行。以梦等譬喻显示。解曰。但以梦等观于三世则随顺出离矣。梦者论云彼过去行所念处故。如梦寤念梦时都无所有。梦望觉时即是过去。论曰。现在者不久时。故如电可知。论云未来者彼粗恶种子似虚空。引出心故如云。解曰。依空出云如种生现。有漏为粗恶。论结云。如是知三世行转生已则通达无我。此显示随顺出离相故。上依论经故有九喻。若依秦经但有六喻。加一影喻。云一切有为法如梦幻泡影如露亦如电应作如是观。次第亦不同。论。而将影喻添前则成十喻。古人亦将影喻摄星翳灯云。则六喻摄九。疏若依大品下。第六段大品智论所明十喻。十喻者。一如幻。二如焰。三如水中月。四如虚空。五如响。六如犍闼婆城。七如梦。八如影。九如镜中像。十如化。智论第七广明其相。什公有传睿公有赞。下释文中并已含具。但阙揵城大同幻故。欲成十忍故不出之。又加三法故合三影。皆为成圆十耳。疏楞伽亦通者。即第七多同大品。疏今经长行下。第二疏为会通。言偈有局者加下响喻。云一切诸世间种种诸音声非内亦非外。了知悉如响是也



大方广佛华严经随疏演义钞卷第七十四

大方广佛华严经随疏演义钞卷第七十五

　　　　唐清凉山大华严寺沙门澄观述


第三广释中疏谓闻无相不惊等者。此不惊等同金刚经诸论皆释。天亲论第二有其二解。一云不惊者。谓于诸无生之理心不惊愕趣生道故。不怖者。谓于诸法无和合相心不怖惧。而于世俗和合相中相续分别不执为实故。不畏者。心不如是永决定故。第二释云。复次不惊等言如其次第。谓闻时思时修习时心安不动。众生等想已远离故。无著论第二云。声闻乘中。世尊说有法及空法。于听闻时闻有法无有故惊。闻空法无有故怖。于思量时于二不有理。闻不能相应故畏。更有一释约三种无性故。即下疏意能断金刚般若论第二云。惊者谓于非处生惧(若正释梵音应云越怖也)违越正理如越正道可厌恶故。言怖者(应云续怖)相续生惧怖既生已不能除断故。言畏者(应言定畏)生决定心一向畏惧。此等若无便成心离惶惑。今疏中总有三释。初一即无著。第二释而展彼论文。次释即合其三释。一正是天亲。第二约三慧释。亦别配论文。二初句越字次句续字后句定字。即正是能断金刚意。三者即此三字亦兼天亲第一释意

疏。又闻有无所有等者。即第三释即同无著第一解故。疏三释已含诸论五释。疏爱乐者思慧之初等者。论云云何菩萨法随法行。当知此行略有五种。谓如所求如所受法。身语意业无颠倒转。正慧正修(此标列五行也)论云。云何菩萨于法正慧。谓诸菩萨独居闲静。随所闻法乐欲思惟。乐欲称量乐欲观察。乃至云。是菩萨由即于此已所得忍数数作意令坚牢故。能于其修随顺趣入。释曰。乐欲思惟即经中爱乐。随顺趣向初终之义。论中广明。今疏略显。爱法乐观为初。久思向修为终。疏专心忆念者修慧之初等者。论云云何于法正修。当知此修略有四相。一者奢摩他。二者毗钵舍那。三者修奢摩他毗钵舍那。四者乐修奢摩他毗钵舍那。乃至云。如是一切所作业。由前四种修相皆得成菩提。释曰。论说四种修相。即此经中专心忆念修习安住。修初后相。论亦广明。今疏略具。以起加行为初。以成加行根本定及依定发慧。而为其体。疏具如瑜伽菩萨地中者。即第三十八万种性品。菩萨所受学法七种方便。于中具多胜解。法随法行第二方便中。广说此义。论云。云何菩萨具多胜解。谓诸菩萨于其八种胜解依处。具足成就净信。为先决定喜乐。乃至云。八者于善言善语善说胜解依处。具足成就净信。为先决定喜乐。谓于契经应颂记别等。皆具多胜解。彼疏云。契经等法是解所印之境。名胜解处。信与胜解得递为因。今取彼信所生胜解。故信为先。言决定者。显胜解之体。喜乐言显胜解之果。喜乐即是喜受也。或即欲乐。释曰。论言信解即此经中深信悟解故。晋经中但云信解。第二顺忍释中。皆用止观者。既行顺诸法行中之要。唯止与观故。疏止思一境者。谓创修之时系缘一境不拣事理。经云思惟。疏止安事境顺其理故者。谓前创修事理容别。今渐深入故。即事入玄。上之二止皆通随缘。体真止中停止止也。二处之观并通空假。皆观达观也。疏谓止惑不生者。即止息止也。以妄息名止故。其正住修习者。即双住空有中道不偏故云正住。义通观穿及与观达。故云观彻前境。疏寂冥理境者。即不止止谓既与理冥。非止非不止强名曰止。智显于心者。即不观观。法界洞朗非观非不观。而强名曰观耳。疏上四皆止观俱行者。亦容有止观别修。则未为真实顺忍。若俱运者方为真耳。第三无生忍。疏释中释初征意云下。疏文有二。先正答前征。后此则以缘集故下。释上答。文偈文具有者。偈云菩萨亦如是观察一切法。悉皆因缘起。无生故无灭是也。疏释第二征意下。此中疏文有三。初明举总摄别称为无生。二以初摄后。但标无生。三重释前义。疏若从别义下。即第二以初摄后释。但标无生。是以信力入印度经等者。彼经广说初地之相。其第二卷云。复次文殊师利菩萨摩诃萨有五种法。则能清净初欢喜地。得大无畏安隐之处。何等为五。一谓菩萨生如是心。我已得住无生法忍故。生安隐心为令他住无生忍故。起安慰心又言无生忍者。谓证寂灭故。二谓菩萨生如是心。我已得住无灭法忍。故生安隐心。为令他住无灭法忍故起安慰心。又言无灭法忍者。谓证无生法忍故。三谓菩萨生如是心。我已得住身念智故。生安隐心。为令他住身念智故。起安慰心。又言身念智者。谓离身心故。四谓得受念智。受念智者。谓息一切受。五谓得心念智。心念智者谓起心如幻故。后二略引势同前三。今但取前二故。疏不具引。然引有二意。一正证第二义。明有无灭忍。二兼证初义。以无灭成无生故。故彼经云无灭忍者。证无生故。亦得名无尽忍等。疏又此诸句各有二义下。第三重释前义。谓无生中顿具诸义。具相云何故下广释。于中疏文分三。一双标二门。二开章别释。三结弹古义。今初。然二门总释前之初义。其第一后后成前前。兼释第二从别之义。以得无生忍则得无灭等忍故。无灭等忍净无生等忍故。疏然文旨下。即第二开章别释。正释第一门含释第二门。故下牒初门。疏今初云何下释。唯就约理。然无生理中无有次第。由所遣生等有次第故。以不不之亦成次第故。疏先明生灭尽等理所依是事之次第也。后今由前前无下。方显无生理之次第。疏故以后后显成无生者。上方明前前有故后后有等。今例结前以前前释后后以后后成前前疏次四显理者。以尽是有为垢是烦恼。差别是事处是方隅。并所观境。今了即真为理无生。疏后六显智无。生者。以心妄动即名为生。若心寂静即智不生。故偈云下引证约智。理智契合下结成上义。偈举一句。具云无灭故。无尽无尽故无染。释曰此即前四约理也。次偈云。于世变异法了知无变异。无异则无处无处则寂。静其心无染著愿度诸众生。释曰。即后六显智。疏举一句显智分明。等言等余皆约智相。疏三唯约智下。初由了从缘成智之由故。智无起契上理故。起即生义。湛然不迁体不灭无。不动约理无生可灭。正同十地义大之中无生无灭。非一往灭耳。余皆甚深般若无生智相真智妙用不同但空唯遮诸过审须思之

疏。若唯约知下三结弹古义。即刊定记彼中但云。谓法从缘故各无自生。生既无生灭依何灭。故今弹云。若理无生知之为忍。小圣亦有故非等觉深玄之忍。第四如幻忍

疏。今初有三等者。疏文有二。先总科。后初一切下别释。释中有三。初别释第一段。二合释前二段。三别释第三段。初中有四。一正释一切法言。二故大品下引证通义。三涅槃虽真下释经妨难。四引文决择。三中谓有难言。妄法缘生可许如幻。涅槃真实又不从缘。如何同幻故牒释之。释有二意。一明虽真而亦从缘。虽非缘生而是缘。显亦空无性。二明涅槃非幻为破著涅槃心。云如幻耳。是则破心中涅槃亦显涅槃体。即真空而成妙有故。并如智论

疏。广中合云下。第四引文决择中。初引局文明涅槃非幻。次然有法世下。以法通真故该涅槃。次此为有为所隐覆下。释真是世义。后云下引经成立该通一切

疏。就法喻中下。第二合释前之二段。以开五义中具有能所成故。于中分四。第一总开义门。第二对经显意。第三释通妨难。第四别明义理。今初五法不出三性。初一圆成。二三依他。谓二因三果。四明依圆相即五即遍计所执

疏。今经云下二对经显意。于中言以第二为因者。从缘生故令悟。第三即是依他成。第四者即事归理遣。第五病者遍计情亡。归第一者圆成理显

疏。然缘亦下第三释通妨难。谓有难云。若以第二惑业为缘。令第三依他为无性者。第二业惑应当是实不从缘故。故今释云。亦从缘起谓业从惑生。惑由虚妄分别。卒至无住。皆托因缘故。引中论明因果俱幻故。论合云。如初幻化人是则名为业。幻化人所作则名为业果。既未曾有一法不从缘生。为彰缘起故分能所

疏。然上五义下。第四别明义理。于中二。先成有无后成四句。言有无者。以三性中各有二义。皆有无故。圆成二者。一性有。二相无。依他二者。一缘有。二性无。遍计二者。一情有。二理无。今初中即圆成二义。术马皆是依他二义。而术是能成之因。托真而起故。用有体无。用有即是缘有。体无即是性无。三马是所成之果故。相有实无。相有即是缘有。实无即是性无。四明依圆不离。即事同真生喻于妄。死喻于真事泯理显故。生无死有。以无碍故者。出其所因。即事理无碍也。五中就情则有。妄见分明故。就理则无以是妄计必非有故。所以幻喻广说有无者。以惑情所执有无皆失理。无惑计有无皆真。是知幻喻诸法非实非虚非空非有。若无于有不成于无。若无于无不成于有。有无交彻万化齐融故

疏。又五中各具四句等者。第二显成四句也。于中有二。初一重四句。后重重四句。今初又二。先正显后拣非。今初也。初性有相无四者。一有真性有故。二空无诸相故。三亦有亦空义门异故。四非有非空互融夺故。二用有体无四者。一有迷真有用故。二空依真无体故。三亦有亦空体用不坏故。四非有非空无体之用故。非有即用无体故非空。三相有实无四者。一有事相现故。二空缘成无实故。三俱存无性不碍缘成。缘成不碍无性故。四俱非缘成即无性故非有。无性即缘成故非空。四生即是无死即是有四者。一真性显故。二依他即无性故。三性相双存故。四性相即夺故。五情有理无四者。一遍计妄情能招生死故。二即理而求不可得故。三要由理无方知情有。若无情有不显理无故。四情有即理无理无即情有故

疏。然皆具德不同四谤者。拣非也。言四谤者。谓定有者是增益谤。若定无者是损减谤。亦有亦无相违谤。非有非无戏论谤。疏以具德故出不同所由。谓上明四句即是具德。以称真故。不同情计定执四句。今重显初门具德之义。一真如是有义以迷悟依故。不空义故不可坏故。二真性是空以离相故。随缘义故对染说故。三真如亦有亦空。以具德故。逆顺自在故。体镕融故。四真性非有非空以二不二故。定取不可得故。余之四句前已略明。又皆即有之空方为具德之空。即空之有方为具德之有。是则非有之有非空之空为具德耳。又尽有之空尽空之有方为具德。又随一句必具余三。若随阙者则非具德。又四句齐照成解境故。四句齐泯成行境故。皆言亡虑绝方为具德耳。是知若依四谤四句皆绝。若依具德四句不亡。不即不离方知幻法故。楞伽第二令观四句。谓一异俱不俱有无非有非无常无常等

疏。若以诸门交络成多四句等者。第二重重四句也。总有四节。成二十重。第一节有八重。一以第一门中有。对第二门中无成四句。谓一者缘起是有以真性妙有故。二缘起是无业惑无体故。三亦有亦无双照真妄故。四非有非无真妄双绝故。二以第一门中无。对第二门有成四句。谓一缘起是有业惑有用招生死故。二是无一真法界绝诸相故。三亦有亦无双照真妄故。四非有非无真妄双绝故。三以第一门中有。对第三门中无成四句。谓一缘起是有真性有故。二是无以事无真实故。三亦有亦无双照事理故。四非有非无事理相即互相泯故。四以第一门中无。对第三门中有成四句。谓一事相有故。二理相空故。三空有双现故。四空有互泯故。五以第一门中有。对第四门中无成四句者。谓一真性有故。二事即虚故。三双照二故。四互即夺故。六以第一门中无。对第四门中有成四句。谓一无性之理有故。二理无相故。三二义齐现故。四非有非无真中道故。七以第一门中有。对第五门中无成四句。一真理有故。二情计于理无故。三有处妄计无故。四性有即是理无。理无即是性有故。八以第一门中无。对第五门中有成四句。一有在情有故。二无理无相故。三俱存要理无相方是妄情有故。四俱非妄情之有即真理无相故非有。真性无相能为妄情所依故非无。此上以第一门有无。对下四门有无成八重四句。第二以第二门中有无。对下三门又成六重四句。第三以第三门中有无。对下二门复成四重四句。第四以第四门有无。对第五门有无成两重四句。都成二十重四句。不得以后为首更对于前。以不异前门为首对于后故。今具出八重。其十二重取类思之。恐繁不出。疏一约相类者。如睹一叶落知天下秋。见一华开知天下春矣

疏。二约圆融下疏文自有三意。初一事理无碍义。二以理融事下。两门事事无碍义。前门即法性融通门。第三即缘起相由门。就第三门中疏文分二。先举一门后相即。既尔下例于余门于中三。一以即例入。二异体既尔下以异例同。三一门下以门例门。如缘起相由门既尔。无定性门唯心现等诸门亦然。又相即入既尔。微细相容安立门等亦然。疏所非之事亦可次第对前情非情境者。如非男非女。即对前了达众生。非地水火风即对前了达国土等。疏象等非术故等者。即因果相异门。依他之果非遍计缘故。下句反此者。术非象等明遍计非依他。下明相有。即因果相成。疏动寂无二下此下疏文有五。一总释经文。二引证。三释不得有无之义。四举喻帖成。五义门料拣。初门可知

疏。故经云智不得有无而兴大悲心者。第二引证也。即楞伽第一大惠赞佛偈然彼经叹佛了达三性。初偈云。世间离生灭犹如虚空花。智不得有无而兴大悲心。此明了遍计。次偈云。一切法如幻。远离于心识。智不得有无。而兴大悲心。远离于断常。世间恒如梦。智不得有无。而兴大悲心。此上二偈明了依他。次又偈云。知人法无我。烦恼及尔焰。常清净无相。而兴大悲心。此偈明了圆成。又此上偈准金光明意。即显佛具三身。谓了遍计成化身。了依他成报身。了圆成成法身。然四偈下半皆同。今经正引依他中如幻下半。其如梦下半如梦忍中更引

疏。由了体空下。第三释不得有无之义

疏。如象生即是象死者。第四举喻帖成。疏此二相对应成四句下。第五义门料拣。于中四。初就第二门似有无性显成四句。第二对第一门明非一异。第三例余三门。第四例释前后。今初成四句者。一非异二非一。三非非一非非异。四非亦一亦异。其所遣病者。一者异。二者一。三者非一非异。四者亦一亦异。如疏思之。楞伽第二名见妄想故须破之

疏。若以巾上二义下。第二对第一门辨非一异。疏文有三。初标所依。二一以巾下列释十句。三若以不异门下总结义旨。今初言巾上二义者。一住自性义。二成象义。初即不变义。后即随缘义。象上二义者。一体空义。二差别义。初即无性。后即幻有。第二别释十句中。初四句非异。次四句非一。九十二句收上二门明非一异。就初非异中。第一句即随缘与差别不异。第二句不变与体空不异。第三句即合前二句以无碍。第四句即合前二句以相夺。今初句中。疏经云法身流转下引证。引二经证。问明已辨。今当更释初法身流转五道名曰众生。即不增不减经。法身即是真如。流转五道即是随缘。名曰众生是差别义。次如来藏受苦乐与因俱。若生若灭。即楞伽第四。彼云大慧七识不流转不受苦乐非涅槃因。大慧如来藏受苦乐与因俱。若生若灭。解曰。七识念念生灭无常。当起即谢。如河流转自体无成。故不受苦乐。既非染依亦非无漏涅槃依矣。其如来藏真常普遍。而在六道迷此。能令随缘成事受苦乐果。与七识俱名与因俱。不守自性而成七识。依此而得生灭云若生若灭。此明如来藏即是真如。随缘故受苦乐等

疏。二以巾上住自位义等者。住自即是不变。体空之相即是如故。二义相顺而会相归性故。云以末归本。本即是性末即相故。疏经云。一切众生即如下引证。即净名经弥勒章中。然彼经中云。为从如生得授记耶。为从如灭得授记耶。若以如生得授记者。如无有生。若以如灭得授记者。如无有灭。一切众生皆如也。一切法亦如也。众圣贤亦如也。至于弥勒亦如也。若弥勒得授记者。一切众生亦应授记。所以者何。夫如者不二不异。若弥勒得阿耨多罗三藐三菩提者。一切众生皆亦应得。所以者何。一切众生即菩提相。若弥勒得灭度者。一切众生亦当灭度。所以者何。诸佛知一切众生毕竟寂灭。即涅槃相。不复更灭。是故弥勒无以此法诱诸天子。今疏文略举二句之要。而言等者此有二意。一者等余净名之文。如上所引。是二者等余一切皆如之文。故此经云。一切法皆如诸佛境亦然。乃至无一法如中有生灭等

疏。三以摄末所归之本下。此句即合前二句令无障碍成此一句。斯乃即差别之体空。与即不变之随缘相成故不异。言摄末所归之本者。即差别之体空也。是前第二句体空是本。差别是末。斯即本融于末也。令末同本故差别即体空。言与摄本所从之末者。即不变之随缘也。是前第一句。由不变举体随缘成差别故。末融于本令本同末也。故云此二双融。由不变举体随缘故。本不碍末差别即体空故。末不碍本故云无碍。特由法身成众生故。得众生即如。由众生即如方知法身流转五道作众生也。则第一句本等于末。第二句末等于本。故云本末平等。正本等末时即末等于本故。上二经亦不相违。故云前二经文不相离故。既合前二句相成为第三句。故用前二经以证此句。疏四以所摄归本之末等者。此句亦合前二句。相夺以成此句。谓以即体空之差别。与即随缘之不变相夺故不异。然同用前二句而为悬隔。第三句用第一句。取即不变之随缘故本成末。今第四句用初句。取即随缘之不变。即本夺末也。但颠倒而已。第三句用第二句。取即差别之体空故末成本。今第四句用第三句。取即体空之差别末夺于本也。亦但倒耳。故义悬隔。言所摄归本之末者。即体空之差别也。即第二句。言所摄随末之本者。即随缘之不变也。即第一句。由随缘即不变故。夺差别令体空。则末寂也。由体空即差别故夺不变令随缘。故本寂也。以全本为末故本便隐。全末为本故末便亡也。是则真如随缘成众生。未曾失于真体故。令众生非众生也。众生体空即法身时。未曾无众生故。法身非法身也。故二双绝。二既互绝则真妄平等无可异也

疏。次下四门非一者。此句总标。谓第五门性相相违故非一。第六门性相相害故非一。第七门但合五六二门明违害不同故非一。第八亦合五六二门明不泯不存不同故非一。其五六门但交互第二门耳。谓上第二门以不变对体空故则不异。今对差别则不一耳。第六亦然。五中先正明。言本末相违相背故者。谓本则寂无二相。末则差别万端故相违也。疏。楞伽云下引证可知。起信疏云。此中唯生灭是七识。唯不生灭是如来藏。二义既分。遂使梨耶无别自体故云不在中。此约不二义非约不和合也。何以故。此中如来藏不生灭。即七识生灭之不生灭故。与自生灭不一也。七识生灭即如来藏。不生灭之生灭故。与自不生灭不一也。此中非直不乖不异。以明不一亦乃由不异。故成于不一。何以故。若如来藏随缘作生灭时失自不生灭者。则不得有生灭。是故由不生灭得有生灭者。是则不异故不一也。释曰。上所引义和会非一异义。今此分门正明不一。若会非一异令其相同。即第十门。今以因七识生灭之文便引会耳

疏。六巾上成象等者。上第一句以成象对差别则不异。今对体空故不一。先正明。又楞伽经云。七识不流转下引证。即第四。经如前已引。但前虽具引意在如来藏受苦乐。以取随缘成法故。今疏虽具引意取七识不流转义。以成相反末即空故。言七识不流转者。以本害末令末空故无可流转。唯如来藏受苦乐者。末害本故不守自性。清净之体随缘成有。始欲成象被体空违。方欲体空被成象违。故非一也。疏七以初相背等者。此句即合前五六二门敌对不同。谓相背如二怨家不喜相见。亦如参辰。夫妻反目相害如二怨家。以死相敌。如父母之仇不与同天。亦犹二虎之斗势不两全

疏。八以极相害俱泯而不泯等者。即亦合五六二句。取不泯不存明不一。俱泯不泯即第六句。俱存不存即第五句。何者以前第五相违是存。第六相害是泯。然存上有不存之义。泯上有不泯之义。若唯泯无不泯则色空俱亡无可相即。以不泯故虽相即而色空历然。若唯存无不存则色空各有定性不得相即。由有不存故虽历然而得相即。以体虚故是以第七但合五六之存泯。今第八门乃合五六之不存不泯故。七八二门虽同合五六二义不同。言此是成坏不一者。不存是坏不泯是成。第九门非一不是非异故。二门不一。第十门总融前八称真法界。故亦非异。既无二理岂一异。有殊。疏若以不异门取下。第三总结义旨。疏巾象相对既尔下。第三例余三门。疏上下诸门下第四例释前后。若依睿公十喻之赞。多显空理。如幻喻云。幻惑愚目流眄无已。长勤世间。父父子子我实非我妄想而起。若了如幻此心自止。然彼有十喻。水月镜像既合影中。更有犍城之喻应同幻摄。彼犍闼婆城喻赞云。世法空廓如彼鬼城。凌晨敷影现此都京。愚夫驰赴随风而征。终朝乃悟穷噭失声。第五如焰忍。疏若十喻论法喻各有多义者。智论释如焰云。焰以日光风动尘故。旷野中动如野马。无智人初见谓之为水。男女之相亦复如是。结使烦恼日光热气。诸行之尘邪忆念风。生死旷野中转。无智者谓为一相。为男为女是名如焰。复次若远见焰想之为水。近则无水想。无智之人亦复如是。若远圣法不知无我。不知诸法空。于众界入性空法中。生人想男想女想。近圣法则知诸法实相。是时虚诳种种妄想尽除。以是故说诸菩萨摩诃萨知诸法如焰。释曰。彼就妄说生死。为旷野。今就真妄合说。故以空地喻如来藏。睿云。焰惑痴爱乐之无极。非身想身非色见色。实无可乐莫之能识。若有智慧此心自息。第六如梦忍。疏然开此梦义下。疏文有二。先开义后消文。前中疏一所依谓悟心以喻本识者。若无所熏故则无无明等。亦可喻如来藏。喻本识者诸宗共许故。法相宗明如来藏不受熏故。疏。二所因谓睡盖者。智论云。复次如梦中无喜事而喜。无嗔事而嗔。无怖事而怖。三界众生亦复如是。无明眠力故不应嗔而嗔等。疏。四此梦事非有而有者。智论云。复次梦有五种。若身中不调若热气多。则梦见火见黄见赤。若冷气多见水见白。若风气多则见飞见黑。又复所闻见事多思惟念故。或天与梦欲令知未来事故。是五种梦皆无实事而妄见。世人亦复如是。五道中众生身见力因缘故。见四种我。众色是我。色是我所。我中有色色中有我。如色。受想行识亦复如是。四五二十得道实智慧。觉已知无实。释曰。论中身见力合上身中不调。五道众生亦可合前五梦。初火如地狱火涂道故。白如人善法故。黑如畜生愚痴故。多思如鬼天与如天故。然周体列子皆说六梦。与此五梦有同有异。言六梦者。一正梦。二噩梦。三思梦。四寤梦。五喜梦。六惧梦。正梦谓不思虑忽然而梦。共天神与梦大同。余五多是见闻多摄。庄子第二齐物篇云。庄周梦为蝴蝶。自逾适志与不知周也。注蝴蝶而不知周。则与殊死不异也。然所在无不适志。则当生而系生者。必当死而恋死矣。由此观之。知夫在生而哀死者。误之矣。俄然觉则蘧蘧然周也。不知周之梦为蝴蝶欤。蝴蝶之梦为周欤。周与蝴蝶必有分矣。此之谓物化。意云。昨日之梦今已化矣。生死之变岂异于此。又自周而言蝴蝶称觉。未必非梦此亦可喻万法如梦矣。又列子中有人。昼为主役而夜梦为人君主。则夜梦被役。二者各有其美也。疏。但心变故非见前法者。此通喻合约。喻者即通妨难也。谓有难言。若无实者。何以梦中见色闻声等耶。故智论云。不应言论无实之事。何以故。得缘便生梦中之识有种种缘。若无缘云何生。故今答云。梦中五识不行。所见五尘但心变耳。故智论云无也。不应见而见故。如梦中见人头有角见身飞等。人实无角身实不飞故。二约法者。但心变故合而有义。不见前境合非有义。疏文中初明俱非下。第二释文。于中疏文有三。一总彰文意以成四句。二重释。三引证。疏然此四句皆由以是梦故下。第二重释。于中此上二句标。谓一以是下释。于中有二。先释有无二句复释双非。前中又二。先正释。后然语有下。拣滥于中又二。先举正。后拣非。今初举正。谓有无交彻即梦事而性虚。即性虚是梦事。约法即性空是幻有。即幻有为性空。若是定有不得为空。若是断空不得为有。既无性故有即全摄无而为有也。既缘生故空则全摄有。而为无故结云非有二相。疏非但相有性无而已者。二拣非也。谓诸宗计多有此说。但空自性不空于法。如法相宗。但无遍计非无依他。设学三论不得意者。亦云。法无自性。无自性故说为空。则令相不空矣。今既无性缘生故有。有体即空缘生无性故空。空而常有要互交彻方是真空妙有故。其言大同而旨有异。故令思之。若得此意则下二句义旨可知。疏三以是梦故下。二释双非中亦二。先正释。后然此俱非下融通。亦为拣滥。谓寻常双是义涉相违。寻常双非义参戏论。故令双融令离二谤。成具德句。谓非但二不相违。亦乃二句相成。故云若不夺无令尽无以为无。言夺无令尽者非无也。夺有令尽者非有也。谓若无非无则无亦无。何者若无不尽是定性无故非真无。下句亦然。若无非无则无亦有。以有不尽是定性有。非真有故。故以非有非无。成上亦有亦无。亦更合说俱句成于俱非。含在俱句。及下结中故略不明。若欲别明。应云以亦有是即无之有故成非有。以亦无是即有之无故成非无。疏存亡不碍俱泯自在。方为梦自在法门者结成也。存即是有亡即是无。俱即亦有亦无。泯即非有非无。皆互交彻故云自在无碍。又存者存四句。亡者亡四句。俱者亦存亦亡。泯者非存非亡。故曰梦自在法门。互为坑行岂名自在

疏。经云世间恒如梦等者。第三引证也。即楞伽第一此即中间两句。若具应云远离于断常世间恒如梦。智不得有无而兴大悲心。前如幻忍抄已具引。疏上之四门各双存互夺以成四句者。如第一常无常门云。一者常。二是无常。三合前即成亦常亦无常故云双存四约互夺即成非常非无常无常夺常故。非常常夺无常故非无常矣。谓正以体虚无实即自性无常故。下三门例知也。疏后一句明觉即止观门。下疏文有三。此上标门。二谓要在觉下说立觉所以。三观了上之多门下释止观义。就立觉所以中亦是解妨。谓有问言。此明梦忍那说觉时。故今释云。觉梦相成故须说觉。于中初以觉成梦。以未觉时不知是梦故。于中初要在觉时方知是梦者。正辨须觉所以。谓大梦之夜则必有彼大觉之明。谓我世尊方知三界皆如梦故。上引楞伽叹佛能了于梦。次正在梦时不知是梦者。谓为实故。为诸凡夫长眠大夜不生厌求故睿公云。梦中蒙梦纯昏心也。次设知是梦亦未觉故者。此通妨难。谓亦有人梦知是梦。如人重眠忽有梦生了知我梦。以睡重故取觉不能。喻诸菩萨。从初发心即知三界皆如梦。岂非是觉。何用更说觉时。故今释云。亦未是觉未大觉故。故起信云。若人了知前念起恶能止后念令其不起。虽复名觉即是不觉有生灭故。无明覆心不自在故。次云觉时了梦知实无梦者。非唯觉时知梦。亦知无梦。如八地菩萨梦渡河。喻证无生忍。不见生死此岸涅槃彼岸。能渡所渡皆叵得故。况于大觉。故经云。久念众生苦欲脱无由脱。今日证菩提豁然无所有。疏然由梦方有觉故。辨梦觉时者。上辨以觉成梦。此辨以梦成觉。对梦说觉无梦无觉。既了梦无梦对何说觉。故觉梦斯绝。如无不觉则无始觉觉梦双绝方为妙觉。疏观了下释止观义。照上四门故名为观。觉梦斯绝即不取于梦妄故。无量义经叹佛云。智恬情怕虑凝静意灭识亡心亦寂。永断梦妄思想念无复诸大阴界入。即知究竟了梦唯我世尊。睿公云。长夜之内大梦所成。皆由心画遍造众形。神传五道备尽跉竮。若能悟之即破无明



大方广佛华严经随疏演义钞卷第七十五

大方广佛华严经随疏演义钞卷第七十六

　　　　唐清凉山大华严寺沙门澄观述


第七如响忍。疏文可见。睿公赞云。声以响酬相和如一。缘扣而应谁辨虚实。业虽虚妄罪福不失。若映斯照朗如皎日。又为赞曰。响无所在缘会发声。不知自我喜怒交争。妄和真心事像万形莫知其本终日营营。第八如影忍。疏性则非修相乃不舍者。释成双照之义。如前文云非是世间义当出世。下句云非出世间。即拂上出世。世与出世俱拂故曰双遮。今文若云非修菩萨行。则由通双遮。既云非舍于大愿。明是双照。谓非修菩萨行即为照实。非舍于大愿。即是照权故。得双照之名耳。次明非实非不实。例然双照真俗耳

疏。遮照一时为双运等者。若约权实俱行为双运者。则第二段。已是双运竟。今遮照为双运。则此中方有。即合前二门。为此第三门矣。既言遮照一时。则全遮为照全照为遮。则二门峙立。以照夺遮遮亡。以遮夺照照寂。则为遮照两亡矣。言无碍者自有二意。一遮不碍照照不碍遮。二者双存不碍双夺。双夺不碍双存。故云无碍。如此方称自在。故下结云以此结上二段。同斯无碍故曰深玄。疏今初若约影喻别喻菩萨现身等者。疏文有二。先拣所喻通局。后其河泉二种下。拣能喻通局。言虽通能现者。以河泉之中见日月故。故为能现。言且为所现者。以下经云于油于水下方明能现故。今河泉以为所现长河飞泉入镜中故者。出是所现之相。登楼持镜则黄河一带尽入镜中。瀑布千丈现于径尺。王右丞云。隔窗云雾生衣上。卷幔山泉入镜中。明是所现矣。疏二能现中亦有通别等者。疏文有二。先通辨文旨。后别开喻旨。今初。言别喻机感及应现处者。日月既喻菩萨则水等喻机。亦喻菩萨应处如影落百川。喻菩萨身充遍法界。百川江河喻机及所现国土之处也

疏。然此文具摄论三喻下。第二别开喻旨。此二句总标下成三义。即分三别。疏一以油水对上日月。为水月喻者。则日月喻菩萨悲智。水喻机心。水中之月喻定地境界。谓定中见佛等。亦喻遍处定境青黄赤白等故。出现偈云。譬如净月在虚空。能蔽众星示盈缺。一切水中皆现影。诸有观瞻悉对前。如来净月亦复然。能蔽余乘示修短。普现人天净心水。一切皆谓对其前。睿公云。水月不真唯有虚影。人亦如是终莫之领。为之驱驱背此真净。若能悟之超然独醒

疏。二以于身对上日月为光影者。日月喻为菩萨悲智。身喻物机。日照发影以喻现身等。而言映日等者。等取经上月字及灯烛故。疏。弄影多端故喻于诸识者。上约别喻菩萨现身。此约通喻一切诸识。动身俯仰即是弄影。形端影正形曲影斜故云多端。以况八识依身有异。亦喻七识依第八识对境差别。上皆摄论意。睿公云。光不照处谓之为影。不照慧明生死长永。舍远夷途而行榛梗。若能悟之狂灭自醒

疏。三以宝镜等对上男子等者。释第三喻。疏文有二。先正属配经文。后对喻辨异。今初。疏从通说云喻非定地果报此摄论意。对前水月等定境。故云非定地则镜喻于因。故云谓无明等本质喻缘。影喻果报。故净名云。是身如影从业缘现。又镜喻本识如来藏性。本质喻无明业等。像喻果报。如问明品。若将镜像别喻现菩萨身。则镜等喻菩萨。本质喻机。像喻菩萨所现之身。疏以镜中影像离于本质等者。第二对喻辨异。明此镜像得果报名。果与因别故。若影在身外。前映质下辨前异此。日月在天影光在身。身即喻因则所现法得与因俱。疏故喻诸识虽托境生异自在我非在于境合上虽随日等影乃随身。此就通喻诸识以说。若将光影喻菩萨现身。则影随身异。不在日光则身由生异。不在菩萨智日令异。睿公云。形不入镜光照而有。世亦如是业影而受。不知此者长婴其咎。若能悟之还神气母。疏于中一异合离通显影义者。此拣经中诸对通局。此通三影故云通显。次于川流下。唯明水月之影。疏然一异约此影彼影者。自拣二对义旨不同。显无重言之失。言此影彼影者。江中之月若与水一不可在河。若与水异江河不同。应有两月。言合离约影对水等者。水影若合水流月亦应流。水影若离去水应有影在。又合离者合意。亦二如二掌合。一异不尔。一则无双如冰成水。影与水异则月可出水。影与水一则有水即月亦不可移。合离之义不异前释。疏不通二影者。唯水月故非通镜像及于映质。以文但云川流池井故。言月映淮流者故。文选云月映清流。疏兼于镜像者。以文云虽现其中故。通镜像亦不通映质。映质之影无现中故。若取日照身影入于水中。则亦通之。然是水影中摄。疏不知此影无远近故者。即释经中影不随物而有远近。如执镜临池池中月出。而此影不近天上之月。去地四万二千由旬。影落潭中而亦不远。以喻菩萨远在他方恒住此故。虽在此处常在彼故。安有远近之异相耶。一切远近皆类此知。第九如化忍。疏仁王云。法本自无因缘生诸者。证上不实相现二义。然有二义。一因缘生之即是相现。由缘生故有来。即无云法本自无。即无实义。二者两句共成一义。谓自者从来也。从无之有曰生。非本先有故。云法本自无。遇缘即起故云因缘生。诸斯即但用因缘生诸。即成二义。谓因缘生故相有。缘生无性故无实。正顺无而忽有名化故。引此文。此文即第二卷护国品。第五普明王为千王说偈。此后更有偈云。盛者必衰实者皆虚。众世蠢蠢都如幻居。声响俱空国土亦如等。总有八偈。及事缘并如彼经也

疏。净化二义仿此可知者。即不实相现之二义也

疏。慈悲复依方便立者。即下出现品文故。彼偈云。譬如树林依地有。地依于水得不坏。水轮依风风依空。而其虚空无所依。一切佛法依慈悲。慈悲复依方便立。方便依智智依慧无碍慧身无所依。彼说五重相依。今此但要慈悲依方便方便即后得智。慈悲以后得智为体。后得智中与乐拔苦故

疏。谓无有亦无故者。经有二句。云非有非无有。今偏释非无有句。谓非有即是无有。今亦遣彼无有故云非有非无有。故云无有亦无。上句易故不释。睿公云。众生如化非有非真。不达此者转如车轮。解法清净无我无人。众垢消除如日无云。第十如空忍。疏标云。如空如空所喻通一切法等者。此下疏文有四。一显所喻通局。二明喻相不同。三引论会释。四结成大意。初中上是本经之意。通喻一切。二佛地论喻清净下。引论明通局

疏。然其喻相下。第二明喻相不同。于中有四。一唯将空喻对前六喻。辨相不同。二又此诸喻若约能喻下。通辨七喻所破差别。三又前六遣有下。三重将空喻对六明空有不同。义成诸喻共喻于空。空喻却成于有。四又上所喻即通一切下。通辨七喻能所通局。言此中能喻则具多义者。谓如一空。有无相义有无起义一味义等。言所喻各随别义喻一类法者。谓无相但喻事法界。无起但喻世界。一味但喻教法等故

疏。然龙树下第三引经论会释。于中引一论二经。一智论四义略如文具。二佛地十义。三八地十义。此之二经文皆十义。意各不同。佛地十义唯喻如来清净法界。八地十义知虚空身十相不同。谓一无量相。二周遍相。三无形相。四无异相。五无边相。六显现色身相。文唯有六例合有十耳。但语于空又不别喻于法。佛地十义今当具引。即第三论去至第四论。方终第一义者。经云。妙生当知。清净法界譬如虚空。虽遍诸色种种相中。而不可说有种种相体唯一味如是。如来清净法界虽复遍至种种相类。所知境界而不可说有种种相体唯一味。二云。又如虚空虽遍诸色不相舍离。而不为色过所染污。如是如来清净法界。虽遍一切众生心性。由真实故不相舍离。而不为彼过所染污。三云。又如虚空含容一切身语意业。而此虚空无有起作。如是如来含容一切智所变化利众生事。清净法界无有起作。当第四卷初。故云。又如虚空中种种色相现生现灭。而此虚空无生无灭。如是云云。诸智变化利众生事现生现灭。而净法界无生无灭。五云。又如虚空种种色相现增现减。而此虚空无增无减。如是云云。显示如来甘露圣教有增有减。而净法界无增无减。六云。又如虚空十方色相无边无尽。是虚空界无边无尽故。而此虚空无去无来无动无转。如是云云。建立十方一切众生利益安乐。种种作用无边无尽。清净法界无边无尽故。而净法界无去无来无动无转。七云。又如虚空三千世界现成现坏而虚空界无坏无成。如是云云。现无量相成等正觉。或复示现入大涅槃。而净法界非成等正觉。非入寂灭。八云。又如依空种种色相坏烂烧烁变异可得。而虚空界非彼所变亦无劳蔽。如是依止如来净界众生界内种种学处身语意业毁犯可得。而净法界非彼变异亦无劳蔽。九云。又如依空大地大山光明水火帝释眷属。乃至日月种种可得。而虚空界非彼诸相。如是依止如来净界戒蕴定蕴慧蕴解脱解脱知见诸蕴可得。而净法界非彼诸相。十云。又如空中种种因缘展转生起三千大千无量世界周轮可得。而虚空界无所起作。如是如来清净法界具无量相诸佛众会周轮可得。而清净界无所起作。释曰。上之十义具出经文。如是字下皆有如来清净法界之言。余并依经而论皆广释大意相似故。疏不引论亦不具列经文。言大意相似者。通与一切法非即离义耳。上正辨五法之中。一真法界故以虚空十义为喻。若略取别相者。一者体唯一味。二性净无染。三无起作。四无生灭。五无增减。六无去来动转。七无成坏。八无变易劳倦。九非诸相。十无所起作。观其经文十与三同。而三是含容无起作。十是生起无起作。二合云无能所。若观论结十应言无分别。三应云无作意。今略引论释。释第一云。次当显示净法界相。释难决择法界差别。谓有难言。若诸如来法界为性。法界则用真如为体。真如即是诸法共相。诸法既有种种差别。法界随彼云何无有种种差别。法界若有种种差别云何清净。非颇胝迦种种依止共相应。故无种种相。为释此难故说最初太虚空喻。意云。虽遍种种不随成形。不舍自性故。唯一味下取意。引论。二有难云。法界遍在一切则与贪等而共相应。云何不如有漏心法成不清净。故今通云。性清净故非彼体故不为所染。三有难云。如来清净法界真如为体。则无戏论亦无起作。云何得容利有情事。故今通云。由先愿力为增上缘与诸众生作利乐事。任运而住无有分别而无戏论。四有难云。若净法界遍在一切不相舍离一向随转。是则法界应有生灭故。故今通云。虽遍一切世俗施设则有生灭。真胜义体不生不灭。五有难言。若净法界遍在一切不相舍离。如来圣教现有增减法界亦应增减。故通云。然一切世俗理说有增减非真法界而有增减。六有难云。若诸如来法界为体。如来施与有情利乐。或去或来法界应有来去。故今通云。就受用身说有去来。非法界体而有去来。七有难云。若无去来云何得有成等正觉。故今通云。成者约世俗胜义无成坏。八有难云。若法界遍一切有情之类。云何有情得有毁犯。故今通云。众生有毁犯法界无变异。九有难云。若法界遍一切。应无有戒等无漏蕴相故今通云。有增上缘增长一切自无诸相。十有难云。若一切佛法界为体应无受用。云何得有众会差别。故今通云。约别别因缘所得。非如来身有戏论分别等。以上十难对上经文居然易了

疏。然别义有此不同下。第四结成大意。然文有三。初总明。二故睿公下引证。成于空义是同。此但总结十喻之赞。若别明空赞云。空唯有名无用无色人亦如是。莫之能识。妄造妄苦百艰孔棘。驰空求空空竭其力。亦显空义耳。后余无碍义如前后说者。三结成此经之大意也经疏前已有说。如如幻忍等。后亦有说如德齐空中说。前后远文文更多矣。疏世界共业所起者。出现品当说

疏。四即反此者。谓无性故有。缘生故空。并如问明品。若对经文应言从缘有故为世界依。无性空故而无所依。四句但出空义所以差别耳

疏。无法出空下别释。譬如虚空一切世间皆现其前。非现一切世间之前

疏。一味解脱不殊故者。涅槃云。一切同一甘露一解脱味。净名云。解脱味为浆故。余文及颂文并可知。十忍品竟

　　阿僧祇品第三十

疏。初来意有二等者。一通以后三品对前三品。二别则此品对十忍品。自有三意。一答第二会初。二一为远答下。答第一会中十海。三又通下显一部之数。初中复有二意。一直辨菩萨。又二难思下明菩萨知佛德下。科偈文亦具此二意。疏全带数名者。无数乃是一百二十四数之一故。疏。人法双举者。若人法不同即是相违下。言及菩萨所问之算数即是依主。疏然僧下通妨。妨云。僧祇非初又非是后。何以偏标通意可知

疏。四释文下此先总科有二。一直就法科。后然此三品下约人料拣。疏表数不离者。此释心字。数与非数下释王字。王以自在为义故。又显此数下双明心王二字。心者统摄诸法一切最胜故。王者统御四海为最胜故。从所以偏问下。料拣所问。言转者谓阿僧祇。阿僧祇为一阿僧祇转等

疏。始从一二终至正载者。从一至十为十。次有十三数。谓十十为百。十百为千。十万亿兆京垓梓坏沟涧正载。言载者天地不能容载

疏。小乘六十已至无数者。即俱舍论说六十。向后更无数也。即第十二论引解脱经说六十数中阿僧企耶。是第五十二数。彼文具列。从一至十为十。乃至跋罗搀为一阿僧企耶。于此数中亡失余八。但五十二。今云小乘六十已至无数者。此之无数谓此外更无。非是阿僧企耶也

疏。若依俱舍则以洛叉为亿者。彼论十一释三轮颂云。安立器世间风轮最居下。其量广无数厚十六洛叉。次上水轮深十一亿二万。下八洛叉水除凝结成金谓十一亿。是此方言下。洛叉即是梵语。若并从此方合云下八亿。是水余凝结成金。故知以洛叉为亿

疏。便有四个不可说字者。谓取前例合云不可说不可说不可说不可说。为一不可说不可说转。上两不可说不可说是所积之一数谓一个不可说不可说。两个不可说不可说。乃至不可说不可说个不可说不可说故有四个。今以此又字替却两个不可说字。岂非妙耶。所以举此者。以刊定记破经此又字为长故

疏。果德深广因能趣入者。趣入约证诣前善穷约解了。又所举德一约无碍。二约深广则二不同。然趣入善穷应通无碍深广盖影略耳

疏。称法性之一毛等者。此中文亦影略。若具诸刹毛孔皆有称性及不坏相义。今毛上取称性义故。如法性之无外。刹上取不坏相义故。不遍称性之毛而著。悟者之言更有一意。亦文影。略谓毛安悟者。则显刹因迷有。迷则有分悟则无边。前义直就法论。后义约人取法。思之可见。疏内外缘起非即离故者。亦有二义。一约内外共为缘起。由不即故有能所入。由不离故故得相入。二约内外缘起与真法性不即不离。此复二义。一由内外不即法性故有能所入。不离法性故毛能包刹能遍入。二者毛约不离法性如理而包刹。约不即法性不遍毛孔思之成观。然十段之中一段举数即一段不举。不举欲略举恐失次耳

疏。且从相显下结释显深

　　寿量品第三十一

疏。来意中二。先立理二正显。前中正显十身寿量。且寄三身明之。谓真身无修短应身示有修短。前中玄谓玄理鉴谓鉴照。理智冥契以为真身。玄故则虚凝鉴故则朗彻出乎数。不可语其寿命短长出乎域。不可言其形量所在。又出乎数。不可说其一身多身出乎域。不可同其人天之寿。若开上能所证别则三身义具。然应物下辨其应化。故经云。佛以法为身清净如虚空。所现众色形令入此法中。又云。如来真身本无二。应物随机遍十方等

疏。故上品下第二正显来意。于中二。一近广前品兼菩萨寿。二亦为下远答初会唯如来寿。疏二释名等者。亦依真应以立其名。然诸经论说三身寿量。化则有始有终长短万品。报则有始无终一得永常。法身无始无终凝然不变。故法华中以伽耶生双林灭化身也。我本行菩萨道时所成寿命报身也。常住不灭法身也。此经宗意三身既融三寿无碍。即长能短即短恒长。无长无短长短存焉。一一圆融言思斯绝

疏。已邻刹海平等者。犹有数限故致邻言。刹海平等无数量故

　　诸菩萨住处品第三十二

疏。来意中三。一广僧祇。二亦远答下酬其初会。三昔将此品下叙异说义如第二会说。疏山海包藏下释山海意。此句约事山藏海纳。言仁智栖止者。寄外典说。夫子云。仁者乐山智者乐水。意云。仁者好山如山之安固不动。智者好水。如水之德清鉴洗涤流止从缘。故非要仁即住山智即近水也。从表大智下正约所表。唯一大智双合上二。高如山深如海。止即是山照即是海。疏应是雪北之香山者。凡有应是之言。即是带疑事难融会不可勇知。固当多闻阙疑矣。言雪北者。俱舍论说雪北香南有阿耨达池。故知雪山在香之南至。疏五清凉山疏文分六。一略释经文。二彰其所表。三定其方所。四显其灵圣。五征其源由。六劝物修敬。今初然略有二名。言代州五台。即五台县及繁峙两县之界。往者非一可略言也

疏。表我大圣下第二彰其所表。多出金刚顶瑜伽。亦有以理推析。言大圣者即文殊也。不指其名直言大圣。今山中称念但云大圣菩萨。即举总称别指吉祥耳。言五智者。若准佛地经论五法摄大觉性谓四智菩提一真法界。依金刚顶即一真法界名清净法界智。故成五智。二五眼可知。三言五部者。一佛部。二金刚部。三宝部。四莲华部。五羯磨部。一切诸天真言皆属宝部。诸鬼神真言属羯磨部。四五阴者即我五阴。表是五台中有大觉。即不动智佛妙慧自在。即是文殊五言首戴五佛之冠者。诸大菩萨多有此冠。而大圣不论戴冠。六复常有五髻。然诸五义类例大同。谓当中髻即中台表之毗卢遮那佛居。是佛部主法界清净智亦佛眼也。其东一髻即是东台是阿閦佛居为金刚部主。是大圆镜智即是慧眼。其南一髻即是南台宝生如来所居。是宝部主是平等性智。即是天眼。其西一髻即是西台阿弥陀如来所居。是莲华部主。即妙观察智即是法眼。其北一髻即是北台不空成就如来所居。是羯磨部主是成所作智。即是肉眼。七若配五乘中即佛乘。东菩萨乘。南缘觉乘。西声闻乘。北是人天乘。若人天乘别北即人乘。合佛菩萨余如次第。八若清五浊但取五不同。不必如次。若配五阴中即识阴。东为行阴南为想阴。西为受阴北为色阴。例为其次识为主故。然五如来皆有种子。一一观行各各不同。学密教者方知其要。今但略属而已。疏然但云东北下。第三定其方所。以经不指国名但云东北故。引经定所。以此经不指者。以在八方之例余之七方皆不指国名在下文故。今恐浅识者惑故引经证。此经亦名八字陀罗尼经广说文殊之德。疏引犹略今更引之。谓彼经金刚密迹主菩萨问如来云。文殊师利于何处方面住。复何方面能行利益。如来答云。我灭度后已下疏文全引。下有偈云。文殊大菩萨不舍大悲愿。变身为童真或冠或露体。或处小儿丛。游戏邑聚落。或作贫穷人衰形为老状。亦现饥寒苦巡行坊市廛。求乞衣财宝。令人发一施与满一切愿。使令发信心。信心既发已为说六度法。领万诸菩萨。居于五顶山放亿众光明。人天咸悉睹罪垢皆消灭。或得闻持法一切陀罗尼秘密深藏门。修行证实法究竟佛果愿。具空三昧门习尽泥洹路。文殊大愿力与佛同境界。下更广赞其德。不能繁叙要当寻经

疏。其山灵迹下第四显其圣灵。于中二。初略指诸文。后自述所睹。前中本传甚广略有六门。一立名标化。二封域里数。三台顶塔庙。四诸寺庙宇。五古今灵应。六闻名礼敬功德。然今文中皆已略有。今初二句通指诸门。地里志云。其山层盘秀峙路径纡深。灵岳神溪非薄俗所居。悉是栖神禅寂之士。冥搜造微之俦矣

疏。余幼寻下二自述见闻。于中有二。先叙至山源由。由此菩萨住处清凉山之文。当时逆寇乱常兵戈蜂起豺狼满路。山川阻绝不惮而游。故云委命栖托。途虽五千反覆万里。始本暂游日复一日倾驰圣境。一十五年作疏至斯正当十载

疏。其感应下正叙见闻。从其山势寺宇下略指佳境。其山在长安东北一千六百里。离代州之东南百余里。磅礴数州七百余里。左邻恒岳秀出千峰。右接孟津长流一带。北临绝塞遏万里之烟尘。南拥汾阳为大国之艮。背回泊日月蓄泄云龙。虽积雪夏凝。而名花万品寒风劲烈。而瑞草千般丹嶂横开。翠屏叠起排云拨雾。时逢物外之峰。扪萝履危每到非常之境。白云凝布夺万里之澄江。杲日将升见三尺之大海。五峰一一难具言也。言寺宇者。北齐崇敬置立伽蓝。故壤二百余所当时栖托寺有八焉。贞元已来数早过十。或五峰抱出或双岭中开。或叠起岩中或耸居云外。不可具言也

疏。自大师晦迹下。第五征其源由。兼彰圣迹。初对正叙本源。大集经中佛将涅槃委诸菩萨。分卫大千。此土多有毒龙为害人多爱乐大乘故妙吉祥菩萨处斯以行化。故云妙德扬辉于东夏。文殊般泥洹经云。若但闻名者。除十二亿劫生死之罪。若礼拜者恒生佛家。若称名字一日七日文殊必降。若有宿障梦中得见。得见形像斯人位阶圣果应化广大。故曰扬辉。次对成上两句。初成上大师晦迹。兼通妨难。谓有问言常在灵鹫山及余诸住处。何言晦迹。故今答云。二圣之本本皆湛然。二圣之迹迹有隐显。今灵鹫山尽是荒榛所翳。鸡山即是鸡足。亦鹫岭所管。应现下成上扬辉于东夏。山似灵鹫故言鹫岭得名。次下当说

疏。神僧显彰于灵境等者感通传云。宇文后周时文殊化为梵僧。来游此土云欲礼拜迦叶佛说法处并往文殊师利所住之处名清凉山。唐初长安师子国僧。九十九夏三果人也。闻斯圣迹跣行至此。礼清凉山皆神僧显彰也。言宣公上禀于诸天者。南山感通传云。时有天人姓陆名玄畅。来诣云。弟子周穆王时生天。余乃问曰。宇内所疑自昔相传。文殊在清凉山领五百仙人说法。经中说文殊久住娑婆世界。娑婆则大千之总号。如何偏在此方。天人答曰。文殊是诸佛先师。随缘利见应变不同。大士大功非凡人境界。不劳评薄。但知多在清凉五台之中。往往有人见之不得不信。故云上禀于诸天。又今山南有清凉府五台县。山北有五台府。亦可万代之龟镜故无惑矣。疏。汉明肇启于崇基魏帝中孚于至化者。按感通传云。今五台山东南三十里。现有大孚灵鹫寺。两堂旧迹犹存。南有花园可二顷许。四时发彩人莫究之。或云。是汉明所立。又云。魏文所作互说不同如何。天答曰。俱是二帝所作。周穆王时已有佛法。此山灵异文殊所居。周穆于中造寺供养。及阿育王亦依置塔。汉明之初摩腾天眼亦见有塔。请帝王立寺。山形似于灵鹫。故号为大孚灵鹫寺。大孚者弘信也。帝信佛理立寺劝人。花园今在寺前。后之君王或改为大花园寺。至则天大圣皇后。与于阗三藏译华严经。见菩萨住清凉山。因改为大华严寺焉。五顶攒拥中开山心。离坎乾坤得其中理。千岩耸秀万壑森沈。拔鹫岭之仙峰成华严之一叶。信可谓众灵翔集之冲府参贤觐圣之玄都矣。所以前云鹫岭得名于兹土。疏。北齐数州以倾俸者。传云。北齐高帝笃崇大教。置二百余寺于兹山。割八州租税而供山众衣药之资。至今犹有五道场庄。疏。有唐九帝之回光者。自我大唐至于今圣。相继九叶无不回于圣鉴。言今圣者。当德宗帝倾仰灵山。御札天衣每光于五顶中。使香药不断于岁时。金阁岧峣于云端。犹疑圣化。竹林森耸于岩畔宛似天来。故得百辟归崇九州持供。云委雾合匝地盈山。非我诸佛之祖师积万行于旷劫。慈云弥漫而普覆。智海黯湛而包纳。廓法界为疆域尽众生。为愿门矣。孰能应感若兹宿善何浓。遇斯遗迹情跃不已形于咏言



大方广佛华严经随疏演义钞卷第七十六

大方广佛华严经随疏演义钞卷第七十七

　　　　唐清凉山大华严寺沙门澄观述


疏。五天殉命以奔风下。第六劝物修敬。初二句引例劝修。五天竺国粗云二十万里。孰知其实数耶。若以陆行途经数百国。云山几万重。或扪索凭虚。或飞梯架回或风行雪卧。或木食松栖。或恶兽盈群。或盗贼相继。若以水行洪涛无岸。云岛潜回精怪摇风。鲸鲵鼓浪日月出没于波底。魂魄飘飏于梦中。纵使浪息风停。只见水涵于天际。舟行桌举犹将息念作生涯。虽此难危而三藏名僧相继而至。总缘大圣委命轻生。故云五天殉命以奔风。言八表妄躯而竞托者。自东自西自南自北。天徼月窟海潮日出。有耳目者不惮艰辛远而必至焉疏。其有居神州下。正劝即反举不往之失。以彰往者之得。谓葱岭之东地方数千里曰赤县神州。即有唐中华之国也。去清凉之境途程不遥。坦然通衢车马溢路。随方观化不失家常。往必感征如何不往。是知不往即是三亿之徒。故今秉钺分茅方面之重无不倾仰。西域诸王恨生五天不产东夏。岂唯遥礼大圣。每多仰羡此君。故有游西天者。先问曾居五台山不。若不曾居弃而不顾。今此国众生宿因多幸。得诞中华。诸佛祖师不解修敬。故此劝之。三亿之徒者。智论第十一云。佛出世难值如优昙华时乃一有。如是罪人轮转三恶道。或在人天中。佛出世时天人不见。如说。舍卫城中有九亿家。三亿家眼见佛三亿家耳闻有佛而眼不见。三亿家不见不闻。佛在舍卫国二十五年。而此众生不见不闻何况远者。故今中华有人曾到台山。即亦闻亦见。有闻清凉而不得到。即同闻名不见。只近五台亦有不闻不见之者。况于远乎。故劝修敬若见文殊。功德之广如前略说。广在经文

疏。案西域记第七等者。彼云吠舍厘国即毗耶离。梵音楚夏。云城东南行十四五里。至大窣堵波是七百贤圣重结集处。佛涅槃后百一十年。吠舍厘城有诸苾刍。远离佛法谬行戒律。时长老耶舍陀住憍萨罗国。长老三菩伽住秫菟罗国。长老厘波多住韩若国。长老沙罗住吠舍黎国。长老富阇苏弥罗住娑罗梨佛国。诸大罗汉心得自在。持三藏得三明有大名称众所知识。皆是尊者阿难弟子。时耶舍陀遣使告诸贤圣。皆集吠舍厘城。犹少一人未满七百。是时富阇苏弥罗。以天眼见诸大贤圣集议法事。运神足至法会时。三菩伽于大众中右袒长跪扬言曰。众无諠哗钦哉念哉。昔大圣法王善权寂灭。岁月虽淹言教尚在。吠舍厘城懈怠苾刍谬于戒律。有十事出违十力教。今诸贤者深明持犯。俱是大德阿难指诲。念报佛恩重宣圣旨。时诸大众莫不悲感。即召集诸苾刍。依毗奈耶诃责制止削除谬法。宣明圣教。七百贤圣结集。南行八九十里至湿吠多补罗僧伽蓝。层台轮焕重阁翚飞。僧众清肃并学大乘。其侧则有过去四佛座。及经行遗迹之处。其傍窣堵波无忧王之所建也。如来在昔南趣摩揭陀国。北顾吠舍厘城中途止息遗迹之处。疏。巴连弗邑等者。西域记第八云。摩竭陀国殑伽河南有故城周七十余里。荒芜虽久基址尚存。昔者人寿无量岁时。号拘苏摩补罗城。唐言香花宫城。王宫多花故以名焉。逮乎人寿数千岁。更名波吒厘子城。旧云巴连弗邑讹也。初有婆罗门高才博学。门人数千传以受业。与诸学徒相从游观。有一书生徘徊怅望。同俦谓曰。夫何忧乎。曰盛色方刚羁游履影。岁月已积艺业无成。顾此为言忧心弥剧。于是学徒戏言之曰。今将为子求嫂婚亲。乃假立二人为男父母。二人为女父母。遂坐波吒厘树。谓女婿树也。采时果酌清流。陈婚姻之绪。请好合之期。时假女父攀花枝以授书生曰。斯嘉偶也。幸无辞焉。书生之心欣然自得。日暮言归怀恋而止。学徒曰。前言戏耳。幸可同归。林中猛兽恐相残害。书生遂留往来树侧。景夕之后异光烛野。管弦清雅帏帐陈列。俄见老翁策杖来慰。顷有一妪携引少女。并宾从盈路袨服奏乐。翁乃指少女曰。此君之弱室也。酣歌乐宴经七日焉。学徒疑为兽害往而求之。乃见独坐阴树若对上客。告与同归。辞不从命。后自入城拜谒亲故说其始末。闻者惊该。与诸友人同往林中咸见花树。是一大宅僮仆役使驱驰往来。而彼老翁从容接对陈馔奏乐。宾主礼备。诸友还城具告远近。十岁之后生一男子。谓其妻曰。吾今欲归未忍离阻。适复留心栖寄飘露。其妻既闻具以白父翁。谓书生曰。人生行乐讵必故乡。今将筑室宜无异志。于是役使灵从功成不日。香花旧城迁都此邑。由彼子故神为筑城。自尔之后因名波吒厘子城焉

疏。摩度罗亦云摩偷罗。亦中印度境。西域记第四者。彼记名秫菟罗国。记中不说孔雀之缘。言有舍利等塔者。等取大目揵连及富楼那塔。言寺北有岩等者。记云城东行五六里。至一山伽蓝疏崖为室因谷为门。尊者乌波鞠多(唐言近护)之所建也。其中则有如来指爪窣堵波。伽蓝北岩间有石室。高二十余尺广三十余尺。四寸细筹填积其内。尊者近护说法化道。夫妻俱证阿罗汉果者乃下一筹。异室别族虽证不记

疏。安筹虽是后事等者。恐人设难云。既是鞠多建窟乃是佛灭之后百年中事。今是始成说经。那是彼窟故为此通

疏。三俱珍那城者。大同释娇陈如名

疏。目真此云解脱等者。西域记第八云。自支邻陀龙王池其水清黑其味甘美。西岸有小精舍中作佛像。昔如来初成正觉。于此宴坐七日。入定时此龙王警卫如来。即以其身绕佛七匝。化出多头俯乘为盖。故池西岸有其室焉疏。摩兰陀国未详所在者。更以义推。摩兰陀即摩伽陀。无碍龙王建立正是普光法堂。是今说法之处耳。以不指云此处故云未详所在

疏。大集但名慈窟者。即月藏分第十亦但列名。无别指处。下当具引月藏之文

疏。此云多思惟者。婆沙亦云支那。此云汉也。西域记云大汉具云摩诃支那。故真谛三藏云衣物。意云。是衣冠人物之国。皆是义翻。疏翻为正

疏。亦青州分野者。禹别九州东为青州。则天下分其九分野矣

疏。然今之到此山者。相传云。以是秦始皇筑长城到此毕工故立其名

疏。八疏勒国等具云佉路数怛勒者。西域记第十二云。出葱岭其乌铩国。此国城西二百余里至一大山。从此北行山碛旷野五百余里。至佉沙国。旧云。为疏勒者。乃称其城号也。正音具云室利讫栗多底。疏勒之言犹为讹也。释曰。疏依古疏。即日照三藏释西域记云。佉沙国周五千余里。多砂碛少壤土。稼穑殷盛花果繁茂。从此东南行五百余里。济河逾沙至斫句迦国。唐言沮渠周千余里。国南境有大山。崖岭嵯峨峰峦重叠。草木凌寒春秋一观。溪涧浚濑飞流四注。崖龛石室棋布严林。印度得果人多运神通。轻举远游栖止于此。诸阿罗汉于此寂灭者众。是故多有窣堵波也。今犹现有三阿罗汉居岩岫中。入灭心定。形若羸人须鬓恒长。故诸沙门时往为剃。而此国中大乘经典部数尤多。佛法至处莫斯为盛也。十万颂为部者凡有十数。自兹已降其流寔广(释曰据此华严等经却在此国)从此而东逾岭越谷行八百余里。至瞿萨旦那国。唐言地乳。即其俗之雅言也。俗语谓之汉那。凶奴谓之于遁。诸胡谓之豁旦。印度谓之屈丹。旧曰于阗者讹也。瞿萨旦那国周四千余里。砂碛大半坏土隘狭。宜谷稼多众果。宗尚佛法伽蓝百余所。僧徒五千余人。并多习学大乘教法。王甚骁武敬重佛法。自云毗沙门天之祀胤。也昔者此国虚旷无人。毗沙门天于此栖。宅无忧王太子在呾叉始罗国。被抉目王怒谴。谪辅佐迁其豪嫉出雪山北。居荒谷间迁人逐牧。至此西界推举尊。豪首立为主当是地也。东土太子蒙谴流徒。居此东界群下劝进。又自称王岁月已积风教不通。各因畋猎遇会荒泽。更问宗绪因而争长。忿形辞语便欲交兵。或有谏曰。今何遽乎。因猎决战未尽兵锋。宜归治兵期而后集。于是回驾而返各归其国。校习戎马督励士卒。至期兵会旗鼓相望。旦日合战西主不利。因而逐北遂斩其首。东王乘胜抚集亡国。迁都中地方建城郭。忧其无土恐难成功。宣告远近谁识地理。时有涂灰外道。负大瓠盛满水而自进曰。我知地理。遂以其水屈曲遗流周而复始。因即藏躯忽而不见。依彼水迹峙其基堵。遂得兴工即斯国治。今王所都于此城也。城非崇峻攻击难克。自古已来未能有胜。其王迁都作邑建国安人工绩已成。齿耄云。暮未有胤嗣恐绝宗绪。乃往毗沙门天神所。祈祷请嗣。神像额上剖出婴孩。捧以回驾国人称庆。既不饮乳恐其不寿。寻诣神祠重请养育。神前之地忽然隆起。其状如乳神童饮吮。遂至成立。智勇光前风教遐被。遂营神祠崇先祖也。自兹已降弈世相承。传国君临不失其绪。故今神庙多诸珍宝。拜祀享祭无替于时地乳所育因为国号。王城南十余里有伽蓝。此国先王为毗卢折那。唐言遍照。阿罗汉建也。王城西南二十余里。至瞿室[飢-几+夌]伽山。唐言牛角山。峰两起岩隒四绝。于崖谷间建一伽蓝。其中佛像时烛光明。昔如来曾至此处。为诸天人略说法要。悬记此地当建国土敬崇遗法遵习大乘即今处也。牛角岩有大石室。中有阿罗汉入灭心定。待慈氏佛。数百年间供养无替。近者崖崩掩塞门径。国王兴兵欲除崩石。即黑蜂群飞毒螫人众。以故至今石门不开释曰。据此亦为圣居。或指江表牛头者。即金陵南四十里有山名牛头。谓由此山有双峰。故一名双阙。一名天阙。一名南郊。一名仙窟。皆以累朝改革不定。按域地志云。此山高一千四百尺周回四十七里。准西域记及旧华严经菩萨住处品。心王菩萨告诸菩萨言。东北方边夷国土名牛头。若按新经云。疏勒国有一住处名牛头山。如前所引西域记文。此与真丹处则异也(此文见金陵塔寺记)古老相传云。是辟支佛现形之所。而前后文多云菩萨于中止住。而其灵应往往有之

疏。迦湿弥罗记第三云。北印度境末田乞地即阿罗汉名。昔云末田乞地。新云末田底迦迦湿弥罗国。周七千余里。四境负山山极峭峻。虽有门径而复隘狭。自古邻敌无能攻伐(云云)昔此国本龙池也。佛世尊自乌仗那国降恶神已欲还中国。乘空当此国上。告阿难曰。我涅槃后有末田底迦阿罗汉。当于此地建国安人弘扬佛法。如来寂灭之后第五十年。阿难弟子末田底伽阿罗汉者。得六神通。具八解脱。闻佛悬记心自庆悦。便来至此。于大山岩宴坐林中。现大神通。龙见深信请咨所欲。阿罗汉曰。愿于池内惠以容膝。龙王于是缩水奉施罗汉。神通广身。龙王纵力缩水。池空水尽龙翻请池。阿罗汉于此西北为留一池。周百余里自余枝属别居小池。龙王曰池地总施愿恒受供。末田底迦曰。我今不久无余涅槃。虽欲受请其可得乎。龙王重请五百罗汉常受我供乃至法尽。法尽之后还取此国以为居池。末田底迦从其所请。时阿罗汉既得地已。运大神力立五百伽蓝。于诸异国买鬻贱人。以充役使以供僧众。末田底迦入寂灭后。彼诸贱人自立君长。邻境诸国鄙其贱种。莫与交亲谓之讫利多(唐言买得)今时泉水已多流溢

疏。乾陀罗国。西域记第三云。健驮逻国有伽腻色迦王。以如来涅槃之后第四百年。应期抚运王风远被殊俗内附。机务余暇每习佛经。日请一僧入宫说法。而法异仪部执不同。王用深疑无以去惑。时胁尊者曰。如来去世岁月逾远。弟子部执师资异论。各据闻见共为矛盾。时王闻已甚用感伤。悲叹良久谓尊者曰。猥以余福幸遵前绪。去圣虽远犹为有幸。敢亡庸鄙绍隆法教。随其部执具释三藏(下取意)遂召众僧七日供养欲议法事。宣先下令去凡留圣。圣众犹多复去有学。无学犹多次留具三明六通具者。犹多次取内具闲三藏外达五明。乃至四百九十九人。后一世友未得罗汉等。广集三藏凡三十万颂。王以铜鍱镂写。石函封缄。全舍此国与僧故多圣居也

疏。苫末罗者。此翻为黄杂色。初品经巧幻术修罗王苫末罗王乃偈共长行。唐梵互出。与此释不同偈云红色光神。又其城东南十余里有窣堵波。中有佛牙长可寸半。其色黄白彼多圣迹故是圣居

疏。相传云。是佛留影处者。即西域记第二说。那揭罗国城西南二十余里有伽蓝。伽蓝西南深涧峭绝。瀑布飞流悬崖壁立。东岸石壁有大洞穴。瞿波罗龙之所居也。门径狭小窟穴冥闇。崖石津壁溪径余流。昔有佛影焕若真容。相好具足俨然如在。近代已来人不遍睹。纵有所见仿佛而已。至诚祈请有冥感者。乃暂明示尚不能久。昔如来在世之时。此龙为牧牛之士。供王乳酪进奉失仪。既获谴责心怀恚恨。即以金钱买花供养受记。窣堵波愿为恶龙破国害王。即趣石壁投身而死。遂居此窟为大龙王。便欲出穴成本恶愿。适起此心。如来已鉴愍此国人为龙所害。运神通力自中印度至龙所。龙见如来毒心遂止。受不杀戒愿护正法。因请如来常居此窟。诸圣弟子恒受我供。如来告曰。吾将寂灭为汝留影。遣五罗汉常受汝供。正法隐没其事无替。汝若毒心忿怒起时当观吾影。以慈善故毒心当止。此贤劫中当来世尊。亦愍汝等皆留影像。释曰。此与观佛三昧海经大同。已如初会钞引。然西域记云。此国无别君长。属迦毕试国。去健驮逻国不远。或曾属之耳

疏。具如西域记及大集月藏分第十者。此即总指上来诸处引。西域记不局一卷。月藏分的指第十。然月藏分当第十二。有十卷经。第十卷中。即建立塔寺品第十九。尔时娑婆世界主大梵天王释提桓因曰。四大天王等。及诸眷属从坐而起。合掌向佛一心敬礼。而作是言。佛说于此四天下中所有过去诸佛如来之所建立住持。大塔牟尼诸佛所依住处。于现在世及未来世。而常不空。佛与菩萨摩诃萨等。降大法雨皆悉充满。初名众仙所兴。次名德积次名金刚焰次名香室次名睒婆梨次名贤城次名须质多罗次名水光次名香熏次名善建立次名遮波罗次名金灯次名乐住次名牟真邻陀次名金刚地次名慈窟次名那罗延窟次名渠摩娑罗香次名惠顶次名大德窟次名善现次名青郁茂次名虚空子次名牛头栴檀室次名难胜。此是过去诸佛建立住持大塔常为菩萨等之所加护。是故我等常所供养。世尊所有声闻弟子。于现在世及未来世。复有几所塔寺住处。令我等辈护持养育。然此初数处与此经同可以意得。故不具引。下取意引。尔时世尊微笑。面门放种种光。时四天下有无量百千诸佛住处而现。东州八万佛现。北州百千西州五百南州二百五十千佛处现。广说诸国各有佛现等。下诸天龙等发愿护持

　　佛不思议法品第三十三

疏。初来意者文二。先正明后解妨。今初古德但有三品者。以后二品别为平等因果故。用品虽广狭不同答果义等。疏若答前问下二解妨。先问以前六会共答前问。皆不重请故。问此品何以重请。从因果隔绝下古德答。此乃有二意。一因果隔绝。前诸会同因故不别问。此下是果果隔于因故。此重问。二念法希奇果不思议故。复念请。从因德已下出念法希奇之相。上是通意。二别明下唯明此品。疏别就宗中三门分别。初通辨佛德。二别显义相。三显不思议。今初通辨中。言百四十不共者。已见光明觉品。今重举总数。谓三十二相八十种好四一切种清净十力四无所畏三念住三不护大悲无忘失法永断习气一切种妙智为百四十。而言通权小者。小乘亦说。但相劣耳。权大说者皆悉超胜。此约五教已有其二。若五法下正明实教。故云通权。权实皆有。但实教中会归法性不坏相耳。若言唯一味下二即顿教。若言具无尽下三即是圆教。从故后文中下四辨今经是圆教德。疏二别显义相下。于中有三。初正显二德。二四句融通。三拣权异实。今初言信等者。此通行位信为万行之首。则该进念定等位。亦以信为初。五十二位所有行德皆有二故。疏此二无碍下第二融通可知

疏。若权教所明下第三拣权异实。初明权教。言不杂者。如转依果有二。一者所生得即是四智。二所显得即是涅槃。涅槃本有四智修生。修生有为修显无为。故二不杂

疏。法报四句亦有差殊者。遮救。恐外救云。我宗亦有四句。何异前融。谓一唯法即在缠法身。二唯报即四智菩提。三亦法亦报。谓真如出缠具诸功德。四非法非报所谓应化。今言亦有差殊者正拣权也。虽有四句染净时乖法报非一。思之。后依此经宗下显实举喻四句喻上四句。一本有如真金。是前第二句。二修生如严具喻第一句。三然由严具方显金德。喻第四句修生本有。四严具无体全揽金成喻第三句。此即合初二句成三四句。离初二句无三四句。三四两句同在一时。更无别体。以此细寻权实斯显。五故唯金不碍严具下结第二句归初句。六唯严具亦然。结第一句。归第二句。此约喻说。若望前法但初句为第二。第二句为第一耳。从既互全收下结归本宗无碍之相。今更以喻总喻二德。如修生在因渐显于本有。在果圆满于本有。非本有理有渐有圆。如初生月明虽渐满。而常带圆月。以圆月常在故。故十五日月遍在初一二三等中。则知满果遍在因位。亦令后后常具前前。前前常具后后。以初一日有二日月乃至十五日月以十五日月即初月。故法合可知。由此故云修生本有。以初圆时先已圆故。本有修生以初生时亦已圆故。妄怀思之。疏三显不思议中三。初泛举法体。二就后一中下别语此经。三前并是宗下结归宗趣。二中四者。一何者不思议征不思议法体。答谓智悲等。二于何不思议征不思议人。答谓世间等此人不能思议。三云何不思议征不思议体。谓闻思等思不及故。四何用不思议征不思议意。谓如来说法本欲利生。今绝言思于物何益。答意云。令信入故。谓欲证入要。须心绝动摇言忘戏论耳。疏后四别显佛德者。是疏新意。欲将五品答其十问。然有三重。一此品总明佛德。具答十问。如下科释。二者一一门中含答十问。亦如下释。三者五品广答十问。如下说分之初。疏古德后二品下叙昔。疏且述古。便依三品科经

疏。后诸佛下正显所念。疏文有三。一略示法体。其不得一向下结弹异释。二然此下对前相摄。三此十义相下指前释相。二中今当先列第二会初二十句问。一如来地。二如来境界。三如来神力。四如来所行。五如来十力。六如来无畏。七如来三昧。八如来神通。九如来自在。十如来无碍。十一如来眼。十二如来耳。十三如来鼻。十四如来舌。十五如来身。十六如来意。十七如来辩才。十八如来智慧。十九如来最胜。二十欠光明故唯十九。然句句皆有云何是言。经中十句次第可知。此中摄彼不依次第。对前成三类故。一前开此合。二前合此开。三无开无合。欲以此少摄彼之多故。先明前开此合。于中乃有三句。摄前十六句。第二前合此开。以前二句摄五句。第三节彼一句。则此中初合有三。次此开有六。后此不开有一。具足十句。后前初开有十六。次合有二。后不开合亦一成十九句。就初前开中。第一身摄六根者。身即六中之一。兼摄欠光明一句故有七句。第二智慧摄三。兼能摄智为四。第三自在摄五。兼能摄自在为六故成十六。第二前合此开。中亦有三节。而初境界开国土无能摄句。境界由前智慧已摄竟故。故虽三节但有二句。境界是所化之境。国土是所依之境。第二节所行摄三。即有能摄。然三皆行故。言出现与行互有宽狭者遮难。恐有难言。彼十门出现行是其一。如何此行能摄彼耶。故以互有宽狭通之。如以菩提为门则菩提之性摄于涅槃。若以涅槃为门则涅槃般若摄于菩提。疏前之无碍此开解脱者。是第三节则前但有一。此则具于无碍解脱。疏音声即辩下。第三无开合。前后各一句更为立图

佛不思议品初十问○──如来名号品二十问○┐

┌─────────┘　　┌────────┘

└○一国土○───────○二如来境

　　二本愿○┐　　┌────四所行

　　三种性○├──┘　　┌─十一眼

　　四出现○┘　　　　　│　十二耳

　　　　　　　　　　　　│　十三鼻

　　五身○───────┤　十四舌

　　　　　　　　　　　　│　十五身

　　　　　　　　　　　　│　十六意

　　　　　　　　　　　　└─二十光明

　　六音声○────────十七辩才

　　　　　　　　　　　　┌─一佛地

　　七智慧○──────┤　十八智慧

　　　　　　　　　　　　└─十九最胜

　　　　　　　　　　　　┌─三神力

　　　　　　　　　　　　│　五十力

　　　　　　　　　　　　├─六无畏

　　八自在○──────┤　七三昧

　　　　　　　　　　　　│　八神通

　　　　　　　　　　　　└─九自在

　　九无碍○─┬──────十无碍

　　十解脱○─┘

疏。七智性无差为次第者。成十九最胜。彼欠二十光明行。次第本性无差性随次第而终不易

疏。果德离言藉因显故者。此文有四节。此对表华之义。经宗有因果二分。十地已明华引果故。二因果同时下表莲华义。谓有问言。是华引果何要莲华。故答云。余华多华前果后。此华不有则已有则华实双含。又无染故。故举莲华。三又问言。莲华有四何要举青。故答云最超胜故。论云水生华胜者。即优钵罗华故。四又莲华一莲多子。表一含一切故。此释藏义。疏二者此品具答十问下。文中三。先总标示。二昔以初十下叙昔。三今谓下显正。于中三。初略示大意。二文分为下正科三。今初下释文。但明记上十问寻文易了。或开或合显义无方耳。疏如文殊般若中辩。光明觉品已引。疏别中十句多同出现。身之十相者。彼之十相即是十身。一普入成益相即威势身。二无心普应相即是化身。故云种族调善。三平等随应。即菩提身。由菩萨智无所住故。平等随应。四无著无碍。即智身。五周遍十方。即是法身故云一性。六严刹益生。即福德身七无生潜益。即相好庄严身。八严好满愿。即是愿身。愿力周法界恒转妙法轮故。九穷尽后际。即力持身故。彼经中以医王延寿为喻。喻佛虽涅槃而不失利乐。十圆回等住。即意生身。故云心念则现。以彼十相十身对今经文。一无差异其有难者随句已释。若依彼次此一即彼三。二即彼七。三即彼四。四即彼二。五即彼一。六即彼九。七即彼五。八即彼十。九即彼八。十即彼六。但彼文广理无二也。疏后一意生等身净者。由言解脱自在故云意生身。言等身者。等取愿身化身等也

疏。四即三念处行者。亦云三念住。念谓能缘之慧。处谓不增不减平等之理。初一心听法不忧。二一心听法不喜。三常行舍心。以法界中减退相不可得故。增进相不可得故。即涅槃相故。如次配之。疏三后善谓究竟离垢等故者。等字等取及一切究竟离欲为后边故。法性离垢故。能学者亦离垢故。修行究竟得离垢故

疏。诸经论中更有多释恐厌繁文者。智论云。赞布施为初善。赞持戒为中善。赞二果报生天净土名后善。复说声闻独觉。大乘亦名三善。宝惬经云。知苦断集名初善。修八正道为中善。证灭名后善。是名声闻初中后善。若不舍菩提心不念下乘。回向一切智。是名菩萨初中后善等。释曰。今疏全依瑜伽故指余释

疏。余七经文略无者。谓略故无非是全无。今依瑜伽具出论云四者文巧谓善缉缀名身等故。及八语具者。一先首二美妙三显了四易解五乐闻六无依七无违八广大。如瑜伽二十五说。五义妙。谓能引发利益安乐。六纯一。谓不与外道共故。唯佛法有外道所无。七圆满无限量故最尊胜故。义丰且胜故名圆满。八清净。谓自性解脱故。一刹那自体解脱故。或法自体解脱故。九鲜白。谓相续解脱故。设多刹那亦解脱故。能学之者亦解脱故。十梵行之相。谓八圣道支灭谛名梵。道谛名行与灭为因。此具八道名梵行相。当知此道由纯一道等四种妙相之所显说(四十七经)疏今初十力是别名下。疏文有六。一总科。二是则标中十力一一遍下别中下融通。三古德下叙昔。四则令别中下辨违。五设欲下遮救。六十中一广大下正释。四中言亦令余门。无广大义者。以广大为初门故。言初门无最上等者。初门唯有广大故无余九。最上在初略举其一等于下八。疏设欲下五遮救。谓彼救云。虽则互有何方从多立名。故今答云。从多可尔不应顺次。以逆次配与文相顺故。下释文一一从多。逆次名释。然总名那罗延幢者。即帝释力士之名。疏耆婆入火现相已引。入狱问罪即报恩经第四。令耆婆往阿鼻地狱问调达云。汝今受罪云何。答云。如第三禅乐。今取入中问罪苦不能害耳。疏心善解脱由三相者。即瑜伽八十五说(四十八经)

　　十身相海品第三十四

疏。如来十身标人显德者。疏文有四。一释名。二辨类。三出体。四辨因。若准探玄宗中有佛相章。八门分别。一释名。二体性。三种类。四出因。五积成。六修时。七建立。八业用。今四门中已具其要。疏观佛三昧下第二辨类。即引证以辨。于中二。先正明二料拣。前中即第九经菩萨本行品第八。佛告阿难。如来有三十二大人相八十随形好。金色光明。一一光明无量化佛身。诸毛孔一切变化。及一切色。略中略说者。我今为此时会大众及净饭王。略说相好。佛生人间示同人相故。说三十二相。胜诸天故说八十种好。为诸菩萨说八万四千诸妙相好。佛实相好我初成道摩竭提国寂灭道场为普贤贤首等诸大菩萨。于杂华经中已广分别。释曰。略中略言即是经文。二略三广。乃疏取意释之。以前有略中略则必有略矣。又彼先说八万四千。今有十莲华藏故。对彼为广。则彼经文从为诸菩萨说八万四千诸妙相好。为第二段。从佛实相好我初成道下为第三段。文亦分明。疏三中初通下第二料拣。依前三类三重料拣。第一约乘。二约三身十身。三约机见。今初兼含五教。初一小乘及始教。二即终教。三即圆教。其顿教以无相为宗。后二兼举因显果。言示同于人端正不乱者。俱舍说轮王相云。相不正圆明。故与佛非等。此明轮王有三十二相。有三义不及如来。一处不正。二相不圆。三不明了。今正不乱即处异轮王。其端正二字是明是圆故示同人而胜人矣。疏次唯大乘等者。即明果相。如因中断八万四千烦恼成八万四千波罗蜜。获八万四千相好。无量寿观经云。阿弥陀佛有八万四千相。一一相有八万四千随好。一一好复有八万四千光明。一一光明遍照法界念佛众生摄取不舍。即此中等相也

疏。又初化下第二约三身十身料拣。若配三身二是报身。三是法身。若约四身。二由属他受用报有分限故。后即自受用报及法。又法身无相。今前二属三身。后一属十身。十身必融三身故。后具前二。疏又初凡圣同见下三约机见料拣。次唯地上者。他受用故。上报化不同。后唯圆机即属圆融不分地前地上。故云然通五位。此五位者。即三贤十圣等妙二觉六位之中除果位耳。若开十信即除等觉。疏若语其体下第三出体。二即定慧者。以法门为相故

疏。若语其因下第四辨因。通纯杂者。即是圆融相因如前主水神处已明。疏前二相因如瑜伽等者。指广有源。瑜伽四十九云。一切菩萨资粮皆感相好。作恶业者宣说种种业。各各感等。如是三十二相无有差别。当知皆由净戒为因。若犯戒尚不得下贱人身。况佛相好。若言各各业感如契经说。即是别因。就中有一行感一相。如云若诸有情有所希冀随其所乐正舍珍财感得颊如师子。是或一行感多相。如能施悦意发喜饮食严具等感身皮金色常光一寻一毛孔一毛生身皮细滑等。或多行感一相如言于其父母种种供养于诸有情诸苦恼事种种救护由往来等动转业故得足下千辐轮相。又由四种修事业感一切相。谓决定修感足下善安住。由委悉修感千辐轮等。由恒常修感纤长指等。由无罪修感余相皮金色等。又诸佛加行感异释曰。此即一行品类所感不同。论云。此相好种性地有种子。胜解行地修方便。清净增上意乐地名得。余上地转。胜清净。佛地善净无上。即此相由所依性能任持故。由极殊妙令端严故。说名随好。释曰从即此相由所依下释好义。好义后品方用。因便此引其智论涅槃等经。初会主水神处已引。若观佛三昧海经。次前明三品相后云。佛告阿难。如来往昔无量无边阿僧祇劫。以智慧火烧烦恼薪。修无相定不作非时证。是故获得如是相好。一一相中无量化佛何况多耶。释曰。此通后二相因。疏令修无尽之行显成为趣者。显约本有成约修正。疏普贤本是会主者。此下通不请之妨。有二意通初意可知。二或前品末下。二约五品答问通。谓先列国土等十问。前品答种性问。此下四品更答四问。余之五。问或在此品之前已答。经来未尽所以略无别属问答。前品已明



大方广佛华严经随疏演义钞卷第七十七

大方广佛华严经随疏演义钞卷第七十八

　　　　唐清凉山大华严寺沙门澄观述


疏。第二佛子下。疏文有三。初举数总科。二或略不具下料拣。三细论一相下大科。于中先纵成经次。后今以类例下大科十九。言斯即顺观相海者。观佛三昧海经。观佛相海有二。一总观有三十二等。二别观一一诸相。就别观中复有二义。一从顶至足名为顺观。二从足轮至顶名逆观。故云今是顺观。据普贤言应言顺说。为欲成观是本意故名为顺观。即彼第九经观像品第九。疏若尔余可不然者。上正圆融。此下通妨谓有问言。若表圆融何不诸相皆具三十二耶。答意可知。而文亦三。初正答二故。善生下引证。三此约相好相对下亦是通难。难云。诸经论说伏于人故。说三十二相。伏诸天故。说八十种好故。人中轮王许有三十二相。而无八十种好则好胜矣。故为此通。谓此约相体以对好体。相胜于好。彼约人具则具好为胜亦如世人一尺之面不及三寸之鼻。三寸之鼻不及一寸之目。则相相相望以辨胜劣。若有人有三寸之鼻一寸之目。更无余相。则不及身总具多相为贵人矣

疏。一列名名从用立者。谓此名光照一切方等。下辨业用云一一咸放摩尼宝光等。明知从用以立光名。下诸文势皆悉如是。或从用立。或从体得可以意求。疏观佛三昧经云如合拳者。即第四经。引此成上如拳。拳言尚隐合拳即覆拳于顶上有隆起之相也。然此相能灭一切罪。长一切福故。佛顶尊胜正明于此。即乌瑟尼沙暂念暂观。延善住之寿灭地狱之苦。不受七反畜生水离人间残报疏。即具十楞等者。亦观佛三昧经第二广说观白毫相。彼经先说白毫之因云。从舍心不悭不见前相不忆财物无所封著而行布施(下取意引)持戒忍辱六度十力四无所畏诸妙功德生。次云。我灭度后有诸弟子昼夜六时能于一时中。少分少分之中能须臾间念佛白毫。令心了了。无谬乱想。分明止住注意不息。念白毫者。若见相好若不得见。如是等人除九十六亿那由他恒河沙微尘数劫生死之罪。佛告父王。如来有无量相好。一一相中有八万四千诸小相好。如是相好不及白毫少分功德。释曰。故应观察。况依此经如是而观

疏。福德人至鼻等者。即智度论文。或至梵世即法华经如来神力品。尔时如来出广长舌相上至梵世。或覆三千。即阿弥陀云。出广长舌遍覆三千大千世界说诚实言等

疏。无俟观破搏聚者。金刚经云。须菩提于意云何。三千大千世界所有微尘是为多不。须菩提言。甚多世尊。须菩提。诸微尘如来说非微尘。是名微尘。如来说世界非世界是名世界。释曰。此段论名第十色及众生身搏取中观破相应行住处。大意云。众生世界但揽尘成。今从粗至细乃至极微皆无实体。故云世界即非世界。今云无俟观破者。观破但是假想为未了者。若了法本空不待观破。又彼云搏取。今云搏聚是义引耳。故什云欲破极微。觉贤云。以一故众以众故一。微自无性则为空矣。余如前说

疏。故佛涅槃四牙不碎者。即后分经圣躯廓润品

疏。四中有法乳等三者。论第三十八云。五想听法。一如宝。二如眼。三如明。四大果功德。五无罪想。今云法灯合明眼二义。大果即资法身。无罪总明离过。疏上来略列下结释料拣。于中有四。一总辨名数言译者安置者以晋经无数故。二既不说尽下明立理。欲合盈百故。言既不说尽者。十莲华藏尘不可说尽故。三况此中所列下。重以理成合成百义。四晋经有遗下遮其傍救。恐有救云。如大慧百八岂要圆数。凡立名数多有所表故。故今通难云。此有九十七即有所表。晋有九十四复何所表。昔表为是今表即非。是故不应生情配属。若表亦须成九十八

　　如来随好光明功德品第三十五

疏。二释名中二。先辨得名。言随逐大相者。即观佛经意前品已引。二如来之随好下释名

疏。照七地者。一种性地。二胜解行地。三净胜意乐地。即是初地。四行正行地(从二地至七地)五决定地(八地)六决定行地(九地)七到究竟地(从十地至如来地)疏。如是展转况于诸相等者。上有五重今越中间。故云展转。然其举况亦合五重。谓一以因一光况果一光。所越应云。二果一光尚尔。况果多光。三足下好光尚尔。况余好光。四好光尚尔况于一相。五一相尚尔况于多相。疏文但有初及后句余可例耳。复应更有二重。谓六外相尚尔况于内德。七一德尚尔况于多德。故瑜伽四十九广说举况因。说相好因竟云。又于此中以要言之。一切有情福聚量等。尔所福聚能感如来一毛孔处。乃至一切所有毛孔随入福聚。能感如来一种随好。乃至所有一切随好随入福聚增至百倍。尔所福聚能感如来相中一相。乃至一切所有诸相随入福聚。除白毫乌瑟腻沙增至千倍。尔所福聚能感如来眉间白毫。乃至白毫增至百千倍。尔所福聚能感如来其顶上现乌瑟腻妙无见顶相乃至白毫随入福聚增至俱胝百千倍。尔所福聚能感如来诸相随好。而不摄余大法螺相。由此法螺随如来欲发大音声。普能遍告无边无际诸世界中所化有情。如是无量福聚资粮修证圆满。能感如来不可思议无上无等遍一切种极圆满。所摄自体下取意引。又此相随好略由三因说为无量。一时无量。三僧祇修故。二意乐无量。缘无量众生利益安乐故。三品类无量。无量善业差别故。故云无量福聚能起如来诸相随好。释曰。经中说所感之相。论举能感之因而因果相成。此文证知佛德难思。可证前后数节之文。疏文从诸相不及法螺。可证出现圆音之义。前妙严品已略指耳

疏。谓虽修乘戒行宽故者。初地已引此下别有一解。以全悟意。往昔亲近众善知识。亲近法华涅槃经等众善知识。心不放逸。显曾修行依诸经修行。后闻此经因该果海果彻因源。便生毁谤故堕地狱。由闻历耳种金刚种。以为宿因。毗卢遮那大威神力以为现缘。因缘相资顿升十地等。据此即非是戒缓堕于地狱故。十地品云。虽此众净广智慧甚深明利能决择。其心不动如山王。不可倾覆逾大海。有行未久(十生五生)解未得(未有华严圆融之解)随识而行不随智闻。此生疑堕恶道。我愍是等故不说。此即是生疑堕地狱。又偈赞品云。如来广大身。究竟于法界。不离于此座。而遍一切处。若有闻此法。恭敬信乐者。永离三恶道一切诸苦难。释曰。定知不是戒缓。又出现品云。如干草[卄/積]等须弥。投芥子火必烧尽。供养如来少功德。必令灭苦至涅槃。何以故。性究竟故。全悟虽是后辈。不忍见疏失于经意。所以扶同拯教异于古人。缘疏已行不可改疏。请后贤审详

疏。恶业善根下遮难释文。恐有难言。地狱及身既由恶业。即从恶业中来。前业报成佛即从善根中来。何以并言非十方来。故今释云。正由从业。即是从缘无性来即无来。若不从缘则有定性不得无来。中论云。若法从缘生是即无定性。若无定性者云何有是法。即因缘故空义耳。疏因缘者。名为智慧者。即略暗引涅槃二十一为证。前疏已引。彼经云。智慧之法不从因缘。云何问于因缘。今取此势。汝诸天子何因向疑。何因发此微妙之音

疏。先教识受生令舍曲见者。涅槃二十一说。若见如来实王宫生纳妃生子双林灭等。是二乘曲见。疏是知佛化所生非没生也者。即净名经观众生品。舍利弗问天女。汝于此没当生何所。天曰佛化所生吾如彼生。曰佛化所生非没所生。天曰。众生犹然非没生也

疏。先明法身遍而叵见者。叵不可也。故出现品云。譬如法界遍一切不可见取为一切。诸佛境界亦复然。遍于一切非一切

疏。非谓得选生处者。本行经说。如来将欲下生。以净天眼观阎浮提何处堪我下生。乃至云唯有净饭王家堪。余家不堪。则似有选生处。无分别智实无选择。即智之悲应物然耳。则选无所选

疏。后如法正教此上标章。后夫欲悔过下广释其相。于中分二。先明所治之病。后显能治之药。此即天台止观之意。今初但略彼名。若具云。一自从无始闇识昏迷烦恼所醉。妄计我人。计我人故起于身见。由身见故妄想颠倒。由颠倒故起贪嗔痴。痴故广造诸业。业则流转生死。二者内具烦恼外值恶友。扇动邪法劝惑我心倍加隆盛。三者内外恶缘既具。能内灭善心外灭善事。又于他善都无随喜。四者纵恣三业无恶不为。下七全同。但八言虏扈者。亦云跋扈。皆不尊敬貌。下结云。是为十种顺生死流。昏倒造恶如厕虫乐厕。不觉不知积集重累不可称计。四重五逆极至阐提。生死浩然而无际畔

疏。次起十种下。二显能治之药。彼云。今欲忏悔应当逆此罪流。用十种心翻除恶法。先正信因果决定孱然业种虽久久不败亡。终无自作他人受果。精识善恶不生疑惑。是为深信翻破一阐提心。二自愧克责。鄙极罪人无羞无耻。习畜生法弃舍白净第一庄严。咄哉。无钩造斯重罪。天见我屏罪。是故惭天。人见我显罪是故愧人。以此翻破无惭无愧心。三怖畏恶道人命无常。一息不追千载长往。幽途绵邈无有资粮。苦海悠深船筏安寄。圣贤呵弃无所恃怙。年事稍去风刀不奢。岂可晏然坐待酸痛。譬如野干失耳尾牙。诈眠望脱忽闻断头心大惊怖。遭生老病尚不为急。死事不奢那得不怖。怖心起时如履汤火。六尘五欲不暇贪染如阿育王弟坐于御床希大帝王。闻旃陀罗朝朝振铃一日已尽六日当死。虽有五欲无一念爱行者。怖畏苦到忏悔不惜身命。如野干决死。绝无所思念如彼怖王。以此翻破不畏恶道心。四当发露不覆瑕疵。贼毒恶草急须除之。根露条枯源流倾竭。若覆藏罪是不良人。迦叶头陀令大众中发露。方等令向一人发露。其余行法。但以实心向佛像前自求改革。如隐处有痈覆讳不治则致于死。以此翻破覆藏罪心也。五断相续心者。一忏已后更不复作。若忏悔已更作者。如王法初犯得轻。若更作则重。初入道场罪则易灭。更作难除。若能吐之云何更啖。以此翻破常念恶事心。六发菩提心者。昔自安危人遍恼一切境。今广起兼济。遍至虚空界利益于他。以此翻破一切处起恶心也。七修功补过者。昔三业造罪不计昼夜。今善身口意策励不休。匪移山岳安填江海。以此翻破纵恣三业之心。八守护正法者。昔自灭善亦灭他善。不自随喜亦不喜他。今守护诸善方便增广不令断绝。胜鬘经云。守护正法摄受正法最为第一。翻破无随喜心。今疏但云随喜他善者。取意对上耳。九念十方佛者。昔亲狎恶友信受其言。今念十方佛念无等慈。作不请友念无等智。作大导师翻破顺恶友心。十观罪性空者。了达贪欲嗔痴之心皆是寂静门。何以故。贪嗔若起在何处。住知此贪嗔住于妄念。妄念住于颠倒。颠倒住于身见身见住于我见。我见则无住处。十方谛求我不可得。我心自空罪福无主。深达罪福相遍照于十方。今此空慧与心相应。如日出时朝露皆失。一切诸心皆是寂静门。乐寂静故。以此翻破无明昏暗。是为十种忏悔。顺涅槃道逆生死流。能灭四重五逆之过。若不解此十心。全不识是非。云何忏悔。设入道场徒为苦行。终无大益。涅槃云。若言勤修苦行是大涅槃近因缘者。无有是处。即斯意也。是名忏悔事中除灭重罪。彼止观中更有别忏悔。见罪亦有十心翻破前十。而皆约观行。别历十心大意观罪性空中意。与下经文同。不能繁引。其中释文。此疏不广。及下释经皆已暗用。今皆并引使知来处。亦分疏中主客之言。疏向以起心之次第者。从微至著故翻破则从粗至细。谓先起信心次生惭愧等。如垢衣受垢。先微后著。若洗濯时先去粗垢后除细垢。言此中则以胜劣为言故者。谓菩提最胜等故

疏。一发菩提心为忏所依者。依菩提心忏方为真忏。不发心忏非是真善。故五十八经云。忘失菩提心修诸善根。是为魔业故。从以是行本下通不次妨。义如前说

疏。余如别说者。此有二事。一明二障者体下疏更明。二明别说见障。即如向引止观说也

疏。一一佛前及众生前者。佛为忏悔之主。凭佛能除众生是所对之境。昔曾恼害故

疏。既人天凡圣等者。一一生众中有天。一一佛前即圣。圣天见我屏过。人见我显过故为惭愧。此一段疏用一段经。而有二意。一以遍对翻无惭愧。二从由遍运意下。亦以遍对翻第四纵恣三业。疏兼显妄计我人等者。观罪性空正破妄计而言兼显者。以此有二意故。一兼显所治故下。三事皆是所治。次下一一皆有能治。谓胜义空破妄计我人显非断常。破拨无因果。对十方佛翻外遇恶缘。二者观空正破横计我人。今加后二故云兼也。唯一性空破于三过

疏。今初业为报因三障首故下。出别忏业及先忏所以。在文可知。从非先有体下。释经于中有二。先释不从东方等来。无体性故。即是空义。二释从颠倒生。言释空所以者。从因缘生即空所以。以从颠倒生故。成无体性空义。从由业障海下。即普贤观经之文。引此成上二义。即一切业障海。皆从妄想生。若欲忏悔者。端坐念实相是也。言令此空慧与心相应者。亦即普贤观经文。将此释今经决定明见无有疑惑。空慧相应斯慧决断故。能如是知却释菩萨字。以令天子忏悔乃云菩萨。如是者。由见二空之理即为菩萨故

疏。以喻俗有真无者。即中论意。缘生幻有为俗。无性空理为真

疏。有无二文三彰影略者。谓说有中略无报障。说无之中略无烦恼。从既无我下会前十心

疏。若谓为空诸佛不化者。中论云。诸佛说空法为离于有见。若复见有空诸佛所不化

疏。故今显非断无下。会上十心以是缘成无性之无故。非断无所以。经言而受其报。亦同净名无我无造无受者。善恶之业亦不亡

疏。定有即常定无则断者。亦中论偈。偈云。定有则著常。定无则著断。是故有智者。不应著有无。言俱亦是二者。谓有无俱者。则二见相违。亦不离亦断亦常言故。双破二见者。故经云。诸佛不说有断常法。疏故虽空不断下。亦中论偈。论云。虽空亦不断虽有而不常。罪福亦不失是名佛所说

疏。令其真念十方诸佛者。若不了唯心见从外来取色分齐岂知即心即佛。若知心佛众生三无差别。为真念佛。善知识云。念佛即是念心。念心即是念佛。佛无形相心无生灭。心境一致故云真念

疏。又业亦如幻者。重幻之义如前已引。从又幻非有无下。上辨性空。此下说中道

疏。以三昧力声普闻故者释妨。妨云。此土兜率天鼓说法。云何益及百千亿等刹耶。答意可知

疏。今初皆有故字等者。疏文有五一牒经义。言似牒前为因者。则似由闻回向及得十地并得三昧。此三为因见佛为益。二从而前来未有下。出不合加故字所以。三是以晋经下引古经为证。四应言闻说下。正其经文。五上句言位者下释文。位即十地。言下句成行者。即诸力庄严三昧分。得十力下释诸力义。谓十力是佛果德。今言得者即分得耳

疏。或迷说成谛等者。即第五地中十谛之义。言十谛者。即是十种观察四谛。谓一善知俗谛。二善知第一义谛。三善知相谛。四善知差别谛。五善知成立谛。六善知事谛。七善知生谛。八善知尽无生谛。九善知入道谛。十善知一切菩萨地。次第成就乃至善知如来智成就谛。今言说成者。即论经中第五成立谛名也。以其第五观于四谛缘起集成故。偏举之随言显示故。论中名为说成也

疏。然二皆有理者。即疏会通并未见文故。未可去取。但以理通。然其前解似喻于烦恼故。后似约业故。又迷十谛惑义多故

疏。更有异释如贤劫经者。会通异释九地已引

疏。今初准晋经云。种一恒河沙下。疏文有二。先通释清净金网。后别释一恒沙言。前中有三。一引晋经梵本成宝网义。二牒举今经。三引缨络。成上二经。今初。言多个轮王者。即宝网是一。等取金网琉璃等多故。有一恒沙也。言非一轮王之多善者。则以旧经弹于今经。云种清净金网转轮王一恒河沙善根。则一轮王有多善耳。言梵本亦然者。即以梵本成于晋经

疏。而言清净金网者。第二牒举今经

疏。准缨络上卷下。第三引缨络经成立二经。于中三。一引经。二成晋经。三成今经。今初。言至第七地十三宝相轮者。以初地七宝二地八宝三地九宝四地十宝五地十一宝六地十二宝七地十三宝。八地已上不增宝数。故但云大应宝相轮等

疏。若顺晋经下第二成晋经。谓今得十地成九地已上善根。白净同白云宝故。从即前香幢云者。引前行经证成晋经。晋有白字前有云字。二经合成缨络白云宝义疏。若然但是所等则金网无失下。第三会取今经。于中又二。先顺晋经收今经。谓晋经得十地。有九地已下白净宝等诸轮王善。彼云白净宝网等。等即等于金银轮等。若是能等为金网。则十地非金。若以所等为金金等何失。则晋经从九地向下等。今经从十回向当中向上等故。言无失则亦是多个轮王善根。谓得金网等一恒河沙轮王善根故云无失

疏。若取十地为清净金网正当十地者。下直顺金网一转轮王多善根义。以三义证成。一以无畏珠为清净义。二以人摄化分齐同十地义。即次行经云。住此转轮王位。于百千亿那由他佛刹微尘数世界中。教化众生正同十地摄报果中所化分齐。三故下此王下。以转益文证成。此王转益尚皆得于十地。故知此王即是十地。故彼经云。菩萨安住清净金网转轮王位。亦复如是。则金网非所等。正是十地但其金字。缨络虽无。余经或有。故金刚顶经广说金轮佛顶

疏。言一恒沙者下。第二别释恒沙善根。虽金轮为所等。能具义则不同。一恒沙善根二经须一。言九地已还者。正顺晋经从白净九地向下等故

疏。今经影在后喻合中者。出今经阙光之理。即后得初禅。喻合中经云。菩萨摩诃萨住清净金网转轮王位放摩尼髻清净光明是也

疏。若直言得遇斯光下。以理成立

疏。犹是牒前合中者。即是前明镜世界喻中合文。文云。菩萨安住清净金网转轮王位。亦复如是。若有暂得遇其光明。必获菩萨第十地位。以德依地成下。出重牒所以。不然下反以成立

疏。此品之末经来未尽者。以说展转益竟。应须结归本光及随好力并现瑞成益等。今并无此明是未尽

　　普贤行品第三十六

疏。通谓二品明出现因果等者。疏文有二。先正明。后若尔何以下解妨。先叙妨有三。后即以此义显。是会前下释通。于中二。先出所以答。后经来未尽答。前中亦二。先此上二句总答。后若更别。问下别答三问。初答不问之难。二欲会前故不以瑞隔。通前第二差别果终而无瑞难。三普法希奇下。通第三平等因竟便有瑞难

疏。又前应有下第二经来未尽答。以第四十八经终无结束故。此后更合有经。然此但通第二前无瑞证难

疏。别谓此品等者。疏文有二。先直就平等因果明。后亦远答下对前问说。于中又二。先正对前问。后前虽已答下解妨。文中分三。初正答重难。谓先若未答应须答之。不思议品已答。何须重答。故为此通。二亦犹下引例。三而妙中之妙下。重通伏难。谓有难言。若例相海等。但是重答。何以别为平等因果。故为此通。古德等者。然平等因果乃是古意。为欲顺古故为此通。若疏正意欲将五品皆答所成果问。已如不思议品初说

疏。初通显二品义名下。疏文有二。先约平等释。后约出现释。前中亦二。先约同归一理所以平等。依性起修约因。起用约果。相尽同真所以平等。后又因是果因下。约二事交彻。故云平等。以是得果不舍之因。故云因是果因。依果起果之果。故云果是果果。如空法界二文影略

疏。因果俱尽下。二约出现释

疏。别则品名下。疏文有二。先总后别。总中言品明所行非说人体者。密弹苑公。以彼释云。普者遍也。贤者善也。行者道也因也。谓若依若正普遍法界尘毛为普。具满众善德海为贤。得道不舍因行为之因行。后便广引普贤三昧品中释普贤身周遍之义。曾不说于行行之相故。又以普属人贤属德。故今弹云。为此以人取行非说普贤之身

疏。然普贤行下别释普行。于中三。一标举。二释相。三料拣。今初。言诸经多有其名者。法华经云。若有受持读诵正忆念解其义趣如说修行。当知是人行普贤行。释曰。此即有名而相犹隐。则受持读诵是事行也。正忆念通智行理行也。普贤观经名观普贤行法经。亦是持经礼忏坐禅皆其行耳。故多有名少辨行相。故今辨之。疏言品中虽广者。长行与偈一一皆是普贤之行。犹散难见故复束之

疏。一所求下二释相

疏。上之十行下。三料拣。于中二。先融通。谓前有圆融行布事理等殊。今总融为一。若不说事理等异。无可融故。故略述其十。后方总融。二又上十行下约位重拣。兼会六释普贤位者。已见上文。二若独位后下结弹异释。即是前总中所破。然复有二。一破其独用位后普贤故。如前所引疏文。二广释普贤下。结成非说人体。兼示说人之处

疏。结缚等名如常所辨者。非唯易故指于常解。然上经文早已频释。恐后学难寻。今更具出。经云。一无智者。即是无明。此通独头相应二种。二作恶者。即诸缠。此有八种十缠。言八种者谓一昏沉。二睡眠。此二障止。杂集第七云谓修止时昏沉睡眠为障。于内引昏沉故。三掉举。四恶作。此二障观。论云。于修观时。掉举恶作为障。于外能引散乱故。释曰。上一举字即是观也。五悭。六嫉。此二障舍。论云。修舍时悭嫉为障。由成就此。于自他利吝妒门中数数摇动行人心故。七无惭。八无愧。此二障尸罗。论云。修净尸罗时无惭无愧为障。由具此二犯诸学处无羞耻故。言十缠者。更加忿覆。俱舍颂云。或十加忿覆。杂集云。数数增盛缠绕身心故名为缠。由此诸缠数数增盛缠绕一切观行者心。于修善品为障碍故。更有五缠。谓爱恚慢嫉悭。经云。结者。杂集第六云。问结有几种云何结耶。何处结耶(此有三问)答结有九种。谓爱结恚结慢结无明结见结取结疑结嫉结悭结。应为颂曰爱恚慢无明见取疑嫉悭。论云。爱结者谓欲界贪。恚结者。谓于有情苦及顺苦法心生损害。慢结者。即七慢等。无明结者。谓三界无知。见结者。即三见。谓萨迦耶见边执见邪见。取结者。谓见取二戒禁取。疑结者。谓于谛理犹豫。嫉结者。谓耽著利养不耐他荣。发起心妒。悭结者。耽著利养于资生具其心吝惜。释曰。云何结何处结(二问)广答如论

疏。故晋经云。起一嗔心等者。以今经译者为顺文令人误解故。引三经以正其义。谓习禅者。闻经不见诸法为大过恶。便云恶本性空故云不见。见则妄想。虽是正理不顺今经。故引三经明是无恶过此。为不见有耳。决定毗尼者。经但一卷。优波离。白佛言。世尊。或有欲相应心而犯于戒。或有嗔相应心而犯于戒。或有痴相应心而犯于戒。何者为重。佛言。若有菩萨如恒河沙欲相应心而犯于戒。或有菩萨由一嗔心而犯于戒。因嗔犯者。当知最重。所以者何。因嗔恚故能舍众生。乃至云。所有诸结能生亲爱。菩萨于此不应生畏。所有诸结能舍众生。菩萨于此应生大畏。乃至云。大乘之人因欲犯戒。我说是人不名为犯。因嗔犯者。名大过恶。名大堕落。于佛法中是大留难

疏。是以大般若中下。证于菩萨起嗔中最重。彼说魔见众生互相是非。亦生欢喜而非大喜。若见菩萨互相是非则生大喜。过于常喜。如二虎斗小亡大伤。二俱无益。菩萨亦尔。自他并损皆失二利故

疏。二何等下征列者。疏文有四。初标举。二古人寄位下序古释刊定同此。三此释非不有理下。辨顺违。四又所障下结成正义。犹是古释故有又言。疏意取此不欲局配故为正义

疏。亦从前十及次十而成。然有开合者。疏恐文繁今当略配。其中名字有同初十。有同次十。今且如次配于次十。一由知深法了众生心行。众生心行最甚深故。二由近友成胜业报。三由护法故知佛法。四了达空界知深理趣。五深入法界成妙义持。六观无边心即是所诠故。得能诠辩才演畅。七具菩萨行能随心演。八同菩萨善故能普遍。九不著诸劫常现影像。十顺诸佛法具一切智。从次十生既如次第。从初十生义同前说。上依不开若开合者。如初二法皆是深法。则此开前合。若此总持由于近友护法而成。则此合前开。约理无方故云开合。实则如次义已周圆。如三对前二。既然四五承前可以思准

疏。第二正显颂中文三。初总科。二此是伽陀者。是孤起偈。拣非祇夜不重颂前。三前是略明下拣二文别

疏。此中玄妙宜审思之者。大经文理触途多妙。但文言浩博不能具释。又理玄文易故令思之。既云玄妙。今重略释。初偈法喻双标。能观之智明横周竖永。次偈达二世间假名无实。即是假观。三一偈双离分别及无分别。以成空观。四有一偈解念无念。即中道观。又二即是观。三即是止。四即双运。五不动游刹于器界自在。六融念劫于时自在。上二事理双游。七遣二不二善会中道。通二世间。八结三世间等同法界。九结能遍身。十结能所不二。上半无二遣二。下半复遣无二。若著无二即是于二有能所故。故知无二非二故无所著

疏。九一颂知四种说法行者。即三世间及时为四。若时分三世间则成六种。若于三世各三世间。则有九种。总一切说即是十义。从而刹等说者释义。刹及三世此义微隐故。疏释之。言融通者。一尘即摄一切。何得刹中无说。言显理者。如色即显质碍即显缘生即显无常即显无性等。言则触类成教者。证显理义如前教体中明

大方广佛华严经随疏演义钞卷第七十八

