　　No. 1498

佛说八种长养功德经

　　　　西天译经三藏朝散大夫试鸿胪卿传梵大师赐紫沙门臣法护等奉　诏译


归命一切佛。惟愿一切佛菩萨众摄受于我。即说伽陀颂曰

　我今归命胜菩提　　最上清净佛法众
　我发广大菩提心　　自他利益皆成就
　忏除一切不善业　　随喜无边众福蕴
　先当不食一日中　　后修八众长养法　

当知八种长养法者。所谓八戒。弟子应于阿阇梨前二三重复。说是伽陀已。次复当称己之名字。我名某甲。惟愿阿阇梨。摄受于我。我从今时发净信心。乃至坐菩提场成等正觉。誓归依佛二足胜尊。誓归依法离欲胜尊。誓归依僧调伏胜尊。如是三宝是所归趣。我某甲净信优婆塞。惟愿阿阇梨。忆持护念我。从今日今时发起净心。乃至过是夜分汔。于明旦日初出时。于其中间奉持八戒。所谓一不杀生。二不偷盗。三不非梵行。四不妄语。五不饮酒。六不非时食。七不花鬘庄严其身及歌舞戏等。八不坐卧高广大床我今舍离如是等事。誓愿不舍清净禁戒八种功德。二三重复作如是说。又言。我持戒行庄严其心令心喜悦。广修一切相应胜行。求成佛果究竟圆满。又说伽陀曰

　我发无二最上心　　为诸众生不请友
　胜菩提行善所行　　成佛世间广利益
　愿我乘是善业故　　此世不久成正觉
　说法饶益于世间　　解说众生三有苦　

佛说八种长养功德经