大方广佛华严经疏卷第四十

　　　　唐清凉山大华严寺沙门澄观撰


第二一心所摄门中。然此一门乃含多意。且分二别。一推末归本门。二如来于此下。本末依持门。今初依论三观。初约相谛。即当第二第一义谛观。论生起云。云何第一义差别如是证第一义则得解脱彼观故。此明修观所以。以第一义是缘生之性。若见缘性则脱缘缚。故修彼观。而论经虽云皆一心作意。取能作一心故云第一义观。论云。但是一心者。一切三界唯心转故。此言则总转者。起作义。亦转变义。然此一文诸教同引证成唯心。云何一心而作三界。略有三义。一二乘之人。谓有前境不了唯心。纵闻一心但谓真谛之一。或谓由心转变非皆是心。二异熟赖耶名为一心。拣无外境故说一心。三如来藏性清净一心理无二体。故说一心。此初一心菩萨不为此观。后二一心经意正明通于三观。约清净一心为第一观。通此二心为后二观。后二一心略如问明。广开有十。初之一门假说一心。谓实有外法但由心变动故。下之九门实唯一心。二相见俱存故说一心。此通八识及诸心所。并所变相分本影具足。由有支等熏习力故。变现三界依正等报。如摄大乘及唯识等诸论广说。三摄相归见故说一心。亦通王数。但所变相分无别种生。能见识生带彼影起。如解深密经。二十唯识。观所缘缘论。具说斯义。四摄数归王故说一心。唯通八识以彼心所依王无体亦心变故。如庄严论说。五以末归本故说一心。谓七转识皆是本识差别功能无别体故。楞伽云。藏识海常住境界风所动。种种诸识浪腾跃而转生。又云。譬如巨海浪无有若干相。诸识心如是异亦不可得。既云离水无别有浪。明离本识无别前七。六摄相归性故说一心。谓此八识皆无自体。唯如来藏平等显现余相皆尽。经云。一切众生即涅槃相等。楞伽云。不坏相有八无相亦无相。如是等文诚证非一。七性相俱融故说一心。谓如来藏举体随缘成办诸事。而其自性本不生灭。即此理事浑融无碍。是故一心。二谛皆无障碍。起信云。依一心法有二种门。乃至不相离故。又密严云。佛说如来藏以为阿赖耶及如金与指环喻等。又胜鬘云。自性清净心不染而染。难可了知。染而不染亦难可了知。皆明性净。随染举体成俗即生灭门。染性常净本来真净。即真如门。斯则即净之染不碍真而恒俗。即染之净不破俗而恒真。是故不碍一心双存二谛。深思有味。八融事相入故说一心。谓由心性圆融无碍以性成事。事亦镕融不相障碍。一八一切一中解无量等。一一尘内各见法界。天人修罗不离一尘。其文非一。九令事相即故说一心。谓依性之事事无别事。心性既无彼此之异事。亦一切即一。上文云。一即是多多即一等。十帝网无碍故说一心。谓一中有一切。彼一切中复有一切重重无尽。皆以心识如来藏性圆融无尽故。上之十门初一小教。次三涉权。次三就实。后三约圆中不共。若下同诸乘通十无碍。一部大宗非独此品随一一门成观各异。可以虚求。第二本末依持门。此下终于十门皆是世谛差别。缘相本寂但应观真。何以复观世谛差别。论云。随顺观世谛即入第一义故。俗为真诠了俗无性方见真耳。中论云。若不知世谛不得第一义。故此观有六。一何者。是染染依止观。即双辨能依所依摄此半门。二因观观染因故。摄次二门。三摄过观唯苦集故。四护过观护凡邪见故。五不厌厌观防小慢故。上三次第各摄一门。六深观显因缘之理妙过情取故。此摄后三门。六中初二建立染相。次一就染观过。次二正观防非。后一观行深极。今此半门。即染依止观因缘有分为染。而此染相依止一心故。论云。此是二谛差别。以纯真不生单妄不成一心之真杂染之俗。此二和合有因缘集。经中三。初总谓依一心分别十二。则十二为一心所持。而特言如来说者。一心顿具非佛不知故。谓显如来过去觉缘性已等相续起。展转传说故。次征意云。十二有支三世行列。前后引生。何以今说皆依一心。后释中论无别解。古来诸德。但云离本识心一切不成。而其释相经生越世。此虽不失依持之义未为得旨。今谓说主巧示非唯三世不离真心。今一念心顿具十二。弥显前后不离一心。此同俱舍第九明刹那十二因缘也。是以此一门中含多缘起。一含摄论二种缘起。彼第二云。若略说缘起有二。一分别自性缘起。谓依阿赖耶识诸法生起。即今一心依持。二分别爱非爱缘起。谓十二缘起。于善恶趣能分别爱非爱。种种自体为缘性故。即通今释文及前后九段。二含俱舍第九四种缘起。一者刹那。二者连缚。三者分位。四者远续。后三通余九门。此中正当第一。彼云。云何刹那。谓刹那顷由贪行杀等具有十二。彼广说相与此大同。故今不必依次。意显一心顿具。随事贪欲与心共生者。此则总指所行之事。贪事非一。随取一事于一念中则具十二。谓行此贪事必依心起。复了别前境故。心即识支。事是行者。贪事即是意业之行。若形身口亦是二行。不知贪过。能招于苦名于行迷惑。与无明及心共生是名色者。名色是总。为二所依名与共生故。晋经云。识所依处为名色故。俱舍云。识俱三蕴总称名色。意明。以受蕴自是受支故。名色增长是六处者。不生五识唯名十界。五识依生乃名十处。识依相显即是增长增长之言宜译为开显。俱舍云。住名色根说为六处。谓六根是别。以别依总开成于六。称住名色。贪必对境为触受必领触。贪即是爱名受无厌。爱摄不舍即是欲取。爱取润前六支成有故。但前诸有支生即是有义。有所起者。即前诸法起便是生义。生熟为老者。物生即异故。老坏为死者。刹那灭故。又依大乘当相坏故故经云。初生即有灭。不为愚者说故。此若不断则名连缚。十二支位五蕴皆名分位。即此顺后无始来有。名为远续。大小理通。或六八识异耳。非圣教量孰信斯旨。论主不解殆似疏遗。此文正辨同时异体十二有支。若同时同体亦具十二。谓迷第一义即是无明。有漏有取便名为行。体即是识亦即名色。即是意处对境名触。领境名受染境名爱。著境名取招报为有。体现名生即异灭为老死。以此十二有支约时通说。总有六种。一依五世说十二支。谓过去无明行复从过去。过去烦恼生此则烦恼生惑业。过去二因生现五果。则惑业生苦。若现生未来未来更生未来。则苦复生苦。此依三世推因征果假说有五。非约展转不堕无穷。二依三世。三依二世。四依一世前后建立并如初门中辨。五同时异体。六同时同体。即如此文。二约大悲随顺观中。即当第二余处求解脱。谓是凡夫愚痴颠倒。常应于阿赖耶识及阿陀那识中求解脱。及于余处我我所中。求解脱故。经明唯是一心。则心外无我法。当于一心中求。亦同净名诸佛解脱当于众生心行中求。言阿赖耶此云藏识。能藏一切杂染品法令不失故。我见爱等执藏以为自内我故。此名唯在异生有学。阿陀那者。此云执持。执持种子及色根故。此名通一切位。此二即心之别名。论主意明。心含染净故双举二名。释一心义。求义云何。若有我执成阿赖耶。若我执亡则舍赖耶名。唯阿陀那持无漏种。则妄心斯灭。真心显现故。下偈云。心若灭者。生死尽。即妄灭也。非心体灭。三约一切相智观。即当第二依止观。明此缘集依于二种。一依第一义已如前说。二依心识即是今文。前唯约净。此通染净依义如前。又前即依真起妄。此则显妄依真。第三自业助成中亦三。初约相谛观者。此下二门即当因观。因观有二。一他因观。二自因观。远公云。行望无明异故名为他因。从前无明生后无明。名为自因。他因小通自因有妨。以论云自因观者离前支无后支。经言无明因缘能生诸行故。今谓他因者。全赖前支生后支故。此拣自性故。大悲观中拣于冥性。一切相观名为方便。唯从无明生于行故。名为自因。此拣余因能生于行。亦犹于酪定从乳生。不从石出故。大悲观破于自在等因。一切相智显因缘相故。三观取意小异文旨大同。诸德不寻论文妄为异释。今此一门即他因观。经明各有二业。则一是自业。二是助成。而并云他者。特由无明迷于所缘方为行因。若了所缘宁起妄行。又初明自业显是他义。二明生后显是因义。余十一支仿此思准。然生起之因即增上缘。以缘名因从通义说。于四缘中诸支相望。增上定有故。缘起经及此文中。唯明有一。余之三缘有无不定。故略不明。谓爱望于取有望于生。有因缘义。以爱增为取识增为有故。若说识支是业种者。行望于识。亦作因缘。余支相望无因缘义。而集论说无明望行有因缘者。依无明时业习气说无明俱故。假说无明实是行种。瑜伽论说诸支相望无因缘者。依现爱取唯业有说。上四位相望明有因缘。初二定实。次一不定。后一假说。无明望行爱望于取。生望老死有余二缘。并以现行相望。无间引生故。行等思心可反缘故。有望于生受望于爱。无等无间有所缘缘。以种望现故。所生现行却缘种故。余支相望二俱非有。此中且依邻近顺次。不相杂乱。实缘起说。异此相望为缘不定。以其逆顺各有次第及超间故。为缘既多义不同。经约拣要从定有说。又约因言已含余三。其十二支各初自业。不异前之二门。论主唯解老死二业者。以此难故。举一例诸。然无明无因老死无果故。前十一各与后支为生起因。老死无果与谁为因。经文意显与无明为因。则无明非无因老死非无果故。云不觉知故。相续不绝不觉知者。即无明也。是以十二因缘犹如寻环如汲井轮。无有断绝。反显若能觉知则无复生死。论主总以二业为后生因。故云坏五阴身。能作后生因以不见知故。能作后生因。意明前阴但灭则后阴生故。初为因后意不知。即是无明。无明为因则十二支相续不绝。不见此意徒自云云。二约大悲随顺观。四观之中。此下四段明第三异道求解脱。论云。颠倒因有三种性因。自在因苦行因及无因。此有四因如次四门破之。前三是邪因故并云颠倒。一性即冥性。谓僧佉计此为所知因。谓知此冥性即得解脱故。前云异处求解脱显其理非此中。虽云所知意取行非。二即迦罗鸠驮计自在天。为所求因。谓自在天嗔众生受苦。自在天喜众生受乐。求其喜故。三删阇夜计苦行。为所修因。但修苦行以酬往业。则得解脱故。四无因。即阿耆多计众生不由因得。万法自然。若知此者便得解脱。众生于上邪因无因异道中求经。欲以正折邪故举四门。令于中求。不应于上邪见中求。此门即破冥性。谓因缘有支各二种业。而能生彼因缘事。不由冥性故。断前支缘则后支不续。一生之中便得解脱。汝之冥性纵八万劫知亦无脱期。三约一切相智观即当第三方便观。谓因缘有支各有二业为起后方便。若灭前前即不生后后。是解脱方便。第四不相舍离中。三门同前。初约相谛。即当自因观。自因之义已见上文。又论云。自因观者。无明等自生因观缘事故。谓离前支无后支故。如不离无明有行等。则无明唯是行自因也。以是自故令行不断。以是因故但云助成。若唯不离无明有行。则成太即。不应言无明缘行。若全离无明有行则成太离。无明则非行因故。论云。异则不成不即不离则名自因。亦二义成矣。故论主引中论偈云。众因缘生法是则不即因。亦复不异因。非断亦非常。初句泛举也次句以是所生非能生故。亦复不异因者。从于能生生所生故。非断亦非常者。不即故不常。不异故不断。又不即因故果不断因不常。不异因故果不常因不断。又以不即故因果俱不断。不异故因果俱不常。非无因常故。又亦反此。非相续常故。又以不离是不即故。即不常为不断思之。文中先顺后逆。顺中而论云。无明有二种。一子时。二果时。是中子时者。令行不断。有二种义故。缘事示现者。子是种子果是现行现行之果虽前已谢故不取之。种子续故令行不断。能助成行故取子时。亦可初起无明名之为子。迁至行时名之为果。由前等引之力令行不断。助成行故偏取子时。余十一支皆有二时。例此可了。后逆观。论云。先际后际灭中际亦无。是故不说者。十二因缘不出三际。过未既无中岂得有。是故不说有不断助成义。又不说者。灭则灭前诸义故。不假说子果等殊。二约大悲随顺观破颠倒因中。以自在天为众生因。今以无明等为行等因。尚不从于余支。岂得从乎自在。三约一切相智观。即当第四因缘相观。有支无作故者。既由前前令后后不断。助成后后。则后后无性。何有前前能作后后。即以无作为缘之相。是种智境。第五三道不断。一依论相谛中六观之内名摄过观。谓以三道摄十二支。则显有支但摄于苦因果过患业惑是因。苦即是果亦有顺逆。初顺观中文含二义。一约三世。则过去无明现在爱取名为烦恼。虽同烦恼过去迷于本际与无明名现在牵生后果由于爱取。从其本末隐显互彰。行有是业者。宿业名行。现业名有。虽同是业。过去已定当相名行。未来未有业能有之功能立称。现在五果未来二果。同皆是苦。现报已定当相受名。未来来起从过患立。若约二世前十同世。则烦恼有二能发能润。虽诸烦恼皆能发润。于发业位无明力增。润业受生。爱取力胜各偏受名。以无重发唯一无明数数溉灌。故分爱取。业亦有二。未润已润。未润名行初造作故。已润名有近生当有故。若总取识等种为所润。则亦苦摄故。唯识云。有支一分是业所摄。就苦七中五约种说。二约现行种位难知。依当果位别显为五。果位易了故。唯立二并如前说。三道皆言不断者。谓从三烦恼生于二业。从彼二业复生七苦。七复生三故如轮转。如净意菩萨十二因缘论广明。后前后际下逆观分二。初明对治断。谓断前际无明行及后际爱取有。则七苦不生。后如是。三道下。明自性断。故净意云。一切世间法唯因果无人。但从诸法空还生于空法。是则生灭因果。如二束芦互相依立。不能独成则知无性。二我俱空。二约大悲观中。即当破异道求中苦行因计。谓以业惑而为苦因。欲求脱苦当断业惑反修苦行。是起妄业。计苦行心即是烦恼。如是妄想宁是解脱乐因。三一切相智观中。即第五入谛观。三道苦集谛故。谓业惑皆集故。瑜伽云。生老死现法为苦。识等五当来为苦者。五约种说故。唯识云。十二皆苦谛摄。取蕴性故。五亦集谛业烦恼性故。此则业惑通于二谛。约其逆观即灭道谛。灭分别心亦即道故。又体三道即性净三德涅槃。佛性一实谛故。第六三际轮回。初约相谛名护过观。谓说三际护三过故。三际不同诸教三说。一依唯识合能所引开能所生故。前十现在后二未来。十因二果定不同世。因中前七与爱等三。或同或异。谓生报定同后报便异。若二三七各定同世。如是一重因果足显轮转及离断常。此则但以二世具十二支。不许三世两重因果。若尔云何三际。今之二果乃是前际十因之果。二依智论俱舍。生引俱开。初二过去次八现在。后二未来故成三世。现八之中前五是果。酬于过去。后三是因复招未来。则二重因果各具三道。可得抗行。三依此经意明三世故。开能所引为前中际。为遮前七定同世故。复示众明迷本际故。二属过去合能所生。总为后际。为遮爱等但是润故。示因招果。令厌因故以因从果。五属未来则能所引生。及所发润皆容互有。经无生死者。同许为果。略不明之论经具也。明文昭然。何为唯取二世不受三耶。已知大意。次正释文。文有顺逆顺中有二。先明一往三世。后于是下。明流转三世。今初云无明缘行是观过去者。观有二义。一观现在生是过去二因所作。二则知识等。是彼过去当来之果。因果相属反覆相成。如是方名见过去因义能防三过。言识乃至受是观现在者。亦有二义。一观现在识等由过业得二。复知识等能得未来果报。以不得对治依起爱等故。现在目睹故。分两向明其二义。言爱乃至有是观未来者。此未来因决得来果。一往定故。二流转三世者。谓不得对治复有后世。于后世上转生后世。后后无穷已知三际。云何护过。谓外与内因缘之法。立三种过。一者一切身一时生过。何以故。无异因故。此过从前自因而生。谓既无自在等而为异因。唯无明行为识等因。行有多种。何以不得六道齐生。二者自业无受报过。何以故。无作者故。此过从于无作缘生。作者即我。三者失业过。何以故。未受果报业已谢故。此过从于无常缘生。此上辨过云何护耶。若见三际则能护之。然过去业有三种义故不得报。一未作二作已未润三得对治。今无明缘行则显已作。现识等五则显已润。已受爱取有。三则知未得对治。于已作业既有润未润。殊斯为异因。已润则受生报。未润则受后报。润未润殊。岂得六道一时齐受。此为异因何用自在。既自造异因自招二报。非他身受。何言自业无受报耶。假者自造何用我耶。若已作业不得对治。润则便生知业不失。因虽先灭势力续故。现见得报不可言失。三过度矣。后无明灭下逆观。即得对治义。此灭则彼灭。是观待断。又因观能灭拣自性灭故云观待。然十二缘三世并备。但随化迹隐显分三令知过去因招今苦器。今断爱等当果不生。则愚痴绝命于慧刃。爱水焦干于智火。高罗四开于六趣无生。超逸于八极矣。二约大悲随顺观。治异道求中。无因之见示三际因果。既先际二是中际五因。中际之三是后际二因。若无如是等事。众生亦无。斯因有矣。何得言无。三约一切相智中。当力无力信入依观。论云。先中后际化胜故。谓此三际为因义边皆名有力。为果义边名为无力。若约三世。前际于现五有力。于当二无力。中际爱等于当二有力。于现无力。以斯三际化彼凡夫。令信入依行。化中之胜。如是穷究为种智境。第七三苦聚集。初约相谛。即当六观之中第五不厌厌观。论云。厌种种微苦分别所有受皆是苦故。此约微细行苦。又云。及厌种种粗苦故。此约坏及苦。苦皆凡夫不厌菩萨厌故。又初微苦二乘不厌。菩萨亦厌。二乘虽知舍受。行苦不穷委细。有无量相及变易苦。故云不知。文中亦有顺逆。顺中从相增说以配三苦。前五迁流相显名为行苦。触受二支触对生苦。故云苦苦。余但坏乐故名坏苦。老死坏生亦名坏苦。若准瑜伽唯识。十二支全分皆行苦摄。有漏法故。十二支少分苦苦摄。十二支中各容有苦故。十一少分坏苦所摄。以老死位中多无乐受。依乐立坏所以言无。若约坏生如今经说。若依舍受以立行苦。则除老死。老死位中无容舍故。以此三苦从三受生。谓苦受生苦苦。乐受生坏苦舍受生行苦故。二苦皆言少分者。十二支中具三苦性。若是二苦必是行苦。故言全分。有是行苦而非二苦。又是二苦各不摄二故云少分。逆观可知。二约大悲随顺观。此下四段当第四求异解脱。谓不识真解脱求三界苦等为解脱。故名之求异真解脱者。有四种相。一离一切苦相。二无为相。三远离染相。四出世间相。此四即涅槃乐常净我故。涅槃云。于世间法自在远离名为我故。故下四段经。明其但有四妄而无四德。今此明其有苦无乐故。论云。彼行苦事随逐乃至无色有缚。彼计无色为涅槃者。岂非妄苦耶。三约一切相智。此当第七增上慢非增上慢信入观。不如实知微苦。我慢即增上慢。若知微苦非增上慢。不知令知名为信入。第八因缘生灭。亦名从缘无性。初约一切智观。此下三门皆明深观。谓四句求缘皆无有生。无生而生故曰深观。此门明不自生不他生。第九门明不共生。第十门明不无因生。释此四句略有二意。一破邪。二显理。理外妄计曰邪。邪亡则理显。理显则惑亡反覆相顺。然自他等四是计是依。不之一字是药是理。穷生之理不出自等。自等若无生将安寄。故以不不之则惑亡理显。然其所计略有三类。一者外道。谓冥性为自梵天为他。微尘和合为共。自然为无因。又此四计亦是僧佉卫世。若提子勒沙婆也。二小乘同类因为自。异熟因为他。俱有因为共。计无明支托虚而起。亦曰无因。上计亦通大乘执相之者。三约大乘。果法为自众缘为他。合此为共离此为无因。又赖耶自种为自众缘为他。合此为共离此为无因。又法从真起为自。从妄起为他。合此为共离此为无因。所计虽众但显正理。诸计自妄。显理复二。一约无生以显深观。二约生无生无碍以显深观。先中略为二解。一约展转释法从缘故不自生。既无有自对谁说他。又一切法总为自故。又他望于他。亦是自故。既无有他故不他生。自他不立合谁为共。有因尚不生无因何得生。二约因缘形夺释。故对法云。自种有故不从他。待众缘故非自作。无作用故不共生。有功能故非无因。论解同此。若尔自种有故则是自生。岂曰无生。此乃假自破他非立于自。次句假他遣自。故中论云如诸法自性不在于缘中也。下二句例然。惟审详之。二约无碍者。但因缘生果各有二义。谓全有力全无力缘望于果。若全有力则因全无力。故云因不生缘生故。云不自生。二因望果全有力亦然。故云缘不生。自因生故。故不他生。三二力不俱故不共生。四二无力不俱故不无因。此复二义。一约用则力用交彻。有相入义。谓有力摄无力故。故十忍品云。菩萨善知缘起法。于一法中解众多。众多法中解了一等。二据体有空不空。有相即义。谓非但因力归缘。亦乃因体由缘而显。全摄同缘因如虚空故。上文云。一即是多多即一等。力无力必俱故。常相即入是为无尽。大缘起甚深之观。文中亦有顺逆。初顺观中。经云。无明缘行者牒也。无明因缘能生诸行者释也。论云。有分非他作自因生故。此以不他生释经因字。谓如行支唯从无明。故云自因。即上自因观也。二者非自作缘生故。此以不自生释经缘字。谓行支但假无明为缘。非有行自体。在无明中从自而生。即他因观。但取拣余不亲生故名因。显前非后疏故名缘。非谓四缘之因缘也。余并可知。二约大悲观。即异求中。计非想等以为涅槃。又计妙行为解脱者。非是常德但是生灭。故可悲之。三约一切相智观。此及后门名无始观。此有二意。一若约俗说。因缘为生灭之本。生死无际故因缘无始。二约真说。见法缘集无有本性可依故名无始。即净名云从无住本立一切法故。染净真性皆无始终。显染可除。但云无始余如别说。论云。中际因缘生故后际生。即举此第八门随顺缚故。即第九门。谓但一念从缘生即是不生。故无始也。不言初际生者。意显无初故。今不起妄即不生故。第九生灭系缚者。亦名似有若无。初一切智观中明不共生。文中三。初顺观。经中但明无明为缘缚行。令行系属无明。斯则缘生而为不共者。论云。非二作但随顺生故。无知者故。作时不住故。意谓但行顺无明。缘不得不生。互无知者。故非二作。若尔但随顺生即是共生。何要知者。故末句云。既从缘生则念念不住。谁为共耶。此同对法无作用故。又中论。云和合即无性。云何和合生。次无明灭下逆观。谓灭但灭于系缚。既无共生安有共灭。言有生灭皆是系缚。三类余可知。二约大悲观。谓彼外道异求非想天等。为解脱者。菩萨观之但是染缚。非是涅槃真净之德。三约一切相智观明无始观中。随顺缚故而生非有本也。第十无所有尽观。亦名泯同平等。三观之中。初一切智观。即深观中显非无因。经亦三节。初顺观中由行从无明缘生。缘生即无性故云随顺无所有。次逆观中。灭亦缘灭缘灭无灭。方顺尽灭之理。然论经顺观云。是随顺有者。显无性缘生故。不能不有。二经虽殊同明缘生故非无因。无因何失若无因生。生应常生非不生也。何以故。无定因故。此即纵破。亦可恒不生何以故。无因生故。此即夺其生义故无因生。非佛法所乐。以无因能生大邪见故。二约大悲随顺观。即求异解脱中。外道计非想无所有处等为涅槃。以顺有故。非是出世故。无我德而妄计解脱。故可悲之。三约一切相智观。当第九种种观。此即世谛观。由随顺有故。有欲色无色爱等之殊。故云种种。即真顺有未失顺无。上来别释十门竟。自下第三总结十名。既云逆顺观察。则前二门阙逆观者。乃文略耳。然此逆顺。若对法第四名为染净。染净中各有逆顺。论云。杂染逆顺故。清净逆顺故染中顺者。无明缘行等故。逆者。谓谁老死集乃至无明故。缘起经云。由谁有故而有老死。如是老死复由何缘。初句推因后句审因。清净逆顺者。无明灭则行灭顺也。由谁灭无故老死灭无逆也。今文略无。但约染净为逆顺。耳。言诸缘起者。十二非一曰诸。前前为缘令后后起。又由烦恼系缚。往诸趣中数数生起故名缘起。亦云缘生生即起义。亦约果说。余如瑜伽第九第十三十一九十三。唯识第八。上来多依此诸论解十名可知。然各摄三观体势星罗。今重以十门本意收摄初门。明染净因起。二明缘起本源。三因果有空。四相成无作。五陈其谛理。六力用交参。七穷苦慢除。八形夺无始。九有无无本。十真俗无违。复收十门不出五意。初门迷理成事。次门理事依持。次六成事义门。第九事理双泯。后一事理无碍。故唯四门不出事理。若从事理无碍交彻则涉入重重。若依事理逆顺双融。则真门寂寂。故法性缘起甚深甚深。即此因缘名因佛性观。缘之智即因因性。因因至果成菩提性。因性至果成涅槃性。因果无碍是缘起性。惟虚己而思之。自下大文第三佛子菩萨至以如是下。明彼果胜。亦前摄正心住。故知缘生此下。摄善现行故。三空等现前。依论云果者。有五种相。一得对治行胜及离障胜。二得修行胜。三得三昧胜。四得不坏心胜。五得自在力胜。各有佛子以为拣别。唯第二段有二佛子。初中分二。先明对治胜。后菩萨如是下。明离障胜。今初。即三解脱门。亦名三三昧。三昧即当体受名。解脱依他受称。此三能通涅槃解脱故名为门。文中二。初牒前后正显。今初意通五果。由前十观得此三空等果故。谓以三空观缘。得第一第三果。三悲观缘得第二第四果。三望于初。初是能治三是所成。四望于二。二是能修四是坚固。第五通从二观而生。亦可展转而生。由有治故离障。离障故行胜。有治故三昧胜。三昧胜故心不坏心。不坏故得自在也。二知无我下。正显三空。三空各有别显总结。初空门中别显有三。初三句明众生空。次自性空明法空。此上二句明二我体空。三无作受显二我作用空。由体空故。并不能作因受果。结云现前者。智与境冥故。二无相门中亦三。一者灭障即观诸有支。皆自性灭。谓若入空门不得空。亦不取空相则事已办。若见法先有后说为空。及取空相。非真知空故名为障。故修无相。了自性灭则不取空障。二所以不取者。得对治故。谓知空亦复空。名毕竟解脱。三既有能治治于所治。则念想不行。故云无有少法相生。能所斯寂则无相现前。三无愿门亦有三种相。一依止。谓依前入空无相方得无愿故。二体即无有愿求。不求三界等故。三胜即大悲化生胜二乘故。又上三空通缘诸法实相。观于世间即涅槃相故。亦不同二乘。余如智论二十二说。第二明离障胜中。先牒前修。由修得离故。初离三想是空门所离。次离有无想是无相门所离亦无愿门所离。不见有可求故。已知离障云何为胜。经中三句次第胜五四地。及此地方便故。谓于五地中以十平等深净心。远离四地身净我慢。此用深空灭离二我。故此胜也。二四地中。以道品治三地中正受出没等慢。此用空观以离作受故胜。三此地方便。但用十平等破显有无今此地满用深无相破遣有无。一切荡尽。故此胜也。第二大悲转增下。修行胜中二。先总明。修心悲增心中修故。是利他心为未满。菩提下。兼于自利。亦修所为。言悲增者。前观十平等已起三悲。今十门观缘。弥悲众生缠于妄法。后作是念下别显。于中二。先明修行。后而恒下。明修胜。今初又二。先发勇猛修行。谓励志始修故。后佛子下。明丈夫志修行。果决终成故。又初则悲智勇修。后则穷证性相。今初先智。后悲智中先知后厌。初中上二句明缘有合离。谓业惑相资有为方生。如无明缘行等。后二句明缘有具阙。集即是具。谓业惑随阙必不转生。如虽有行无爱润等。后我如是下厌。既知有为苦过必断和合集因。然为下。修悲益物不尽有为。二丈夫志修中。初厌相。见彼有为多过。是对碍法故厌之。后无有下。证性由了有为自性。同相本无生灭。便能灭于对碍而与理冥。第二修胜者。谓不住胜相现前故。有三种胜。一初二句明般若因胜。以是不住所以蹑前大智而起悲故。二即得下。般若体现胜。般若是通名无障碍智。是别称无碍佛智。虽未成就。今般若能照此智。此智前相名曰光明。光明即门也。三成就如是下。明般若用胜。亦是不住之相。谓上二句涉事不失理。故不住有为。后二句见理不坏事。故不住无为。即有为涅槃平等证故。以菩提下。不住所为智慧助道未满足故。不住有为功德助道未满足故。不住无为又俱未满故。俱不住。广如净名下卷。大品中亦云。菩萨念言。今是行时非证时故。即此所为亦是所以。第三明三昧胜中二。先明空定。后如是十无相下。例显余二。前中复二。先举十上首。后此菩萨下。总结多门。今初十中论分为四。一除第四前五名观。二以第四名不放逸。三以第七名得增上。四以余三名为因事。今初观是观解。前三就相观空。一入空者。是人空。亦是总句。二即法空。三即取前二空为第一义。观之亦空。后二就实观空。谓四观本识空。如来藏包含无外故云大空。五观七转识。不离如来藏和合而起。皆无自体故云合空。楞伽云。七识亦如是心俱和合生。又云。不坏相有八无相亦无相也。二不放逸者。依解起行行修究竟。故名第一。论云。分别善修行故。自分第一也。修行无厌足故。胜进第一也。三得增上者。因修成德功德起故。四因事者。依德起用故。有三种用。初一自利名智障净因事。谓分别是智障。今得如实空能净分别。后二利他。一教化众生因事。依空起悲故不舍离二愿。取有因事由得空故。故离染。随顺有故不离诸有。上依论解已为深妙又此十空。与涅槃经十一空多同少异。更依释之前八证实空。后二起用空。入空即彼内空外空内外十二入故。自性即性空。非今始无故。第一义空名义全同。第一空者。彼名空空。谓前空但空第一义。今明若有若无本来自空故。彼经云。是有是无是名空空。是是非是是是名空空。谓是非亦当体空故。如是空空。乃是二乘所迷没处。十地菩萨通达少分。故名第一。今亦约少分也。大空名同彼名般若波罗蜜。合即内外空也。合无合故起即有为空。八即无为空。如实即无为故。不舍等二名义俱别。若欲会者。九即无始空。无始不离生死而即空故。十即无所有空。谓离与不离皆无所有故。余结等可知。第四不坏心果。此下二段。亦即摄随顺坚固一切善根回向。此为进善后起大行。今初。不坏心者。由障灭行成。若智若悲皆不退坏。文有十句。初总余别。别有九种不坏。一信理决定。二行堪调柔。三不怖甚深。四自乘不退。五胜进无息。六泯绝自他。七利生无边。八上求地智。九巧化众生。亦可对前十三昧心以明不坏。恐厌繁文。九并坚固皆云不坏。十皆具足名悉圆满。第五自在力胜中二。初显其相。后佛子下结其分齐。前中十句。初总。不惧下别。总云此心者。此前十心顺佛菩提者。能深入趣向故。论云。得般若波罗蜜行力胜能深入故。则知此前十心皆是般若现前心也。别中九句。依上十不坏心而得自在趣向。一不惧异论即能伏他力。二上入智地名断疑力。得法空故。三自乘不动力。以离小故。四密处决信力。趣镜智故。此与前二前却者。此二相成故。五诸魔不坏力。以精进故。六治惑坚固力。住智明故。七遍治力。具三空故。处有不染故。八化生力即前第九方便相应。九智障净力。即前上求智。地前智居中导二悲故。此智居后。显悲智相异故。第二结中由般若现前故。顺忍明利。言第三者。三品忍中为最上故。第二位果中三果同前。就调柔中分四。初调柔行。二教智净。三别地行相。四结说地名。前中有法喻合。法中三。初炼行缘。次悉以下能炼行。于中闻已受持下是得义持。三昧慧光是所持义。随顺修行此句示现得义持因。因何事耶。谓因依前三昧胜故。得如实奢摩他等忆持不舍。正显能持。又得已下亦是所持。三经于下明所炼净转更明净者。解脱彼障故。又由前证得彼佛法藏义故。喻中真金喻证。亦喻信等。琉璃喻方便智。由方便智数磨。令出世证智发教智光转胜前也。合中方便慧即上不住道。合前琉璃。随逐观察合数磨莹。转更明净者。般若现前故。转复寂灭者。证智脱彼障故。二譬如月下明教智净。以月光宽大胜于前地。但取月轮为喻也。四种风轮者。出现品有能持等四种风轮。非今四轮。以彼不是坏散风故。有散坏风复无四种。未见经论不可定断。且就义释。即四时之风春曰和风。喻烦恼魔顺爱心故。夏曰炎风。喻于蕴魔多热恼故。秋曰凉风。亦曰金风。喻于死魔果熟收杀故。冬曰寒风。喻于天魔败藏人善故。行四魔行即是魔道。余文可知。摄报中言声闻难问无能屈者。已知二乘缘谛等故。第三重颂。二十二颂分三。初十七偈颂位行。次四颂位果。后一结说。前中三。初二颂一句颂胜慢对治。二有十偈三句。颂不住道行胜。三有四偈颂彼果胜。二中有三。初一句颂总显心境。次九偈一句颂别明观相。即为十段。第一有二偈半颂有支行列。二一偈颂摄归一心。既云心灭则生死尽。故知不可唯约真心。以真妄和合是说依心。即真之妄既灭。即妄之真不无故。起信云。但心相灭非心体灭。三一偈颂自业差别。四半偈颂不相舍离。五半偈颂三道不断。六一偈越颂第七三苦聚集。七一偈却颂第六三际轮环。八半偈越颂第九生灭系缚。九有半偈却颂因缘生灭。十有三句颂无所有尽观。第三十种下五句颂总结十名三如是下颂彼果胜中。初二颂对治胜。次一颂修行胜。次半偈颂三昧胜。后二句通颂后二胜。以义通故。位果等可知


大方广佛华严经疏卷第四十

大方广佛华严经疏卷第四十一

　　　　唐清凉山大华严寺沙门澄观撰


第七远行地。所以来者。已说缘起相应慧住。寄于缘觉。次说有加行有功用无相住。寄菩萨地故次来也。瑜伽云。前地虽能多住无相作意。而未能令无相作意无间无缺。多修习住为令满故。次有此来。又前功用未满今令满故。言远行者。通有四义。成唯识云至无相住功用后边。出过世间二乘道故。此有三义。同于本分已如前释。解深密云。能远证入无缺无间无相作意。与清净地共相邻接。故名远行。此有二义。初义即三中无相拣异前地云无间缺。后义由邻后地即能远去故。故下经云。二界中间此能过故。亦是前行后远。摄大乘云。至功用行最后边者。但是一义。世亲释云。虽一切相不能动摇。而于无相犹名有行者。此解功用之言。谓起功用住无相故。金光明经同深密初义。庄严论中同深密后义。虽有四义然通有二义。立远行名。一从前远来至功用边。二此功用行边能远去后位故。十住论云。去三界远近法王位。故名远地。仁王名远达地者。亦通二义。然其能远去行正是无相故。所离障离细相现行障。谓六地执生灭细相现行故。此生灭相即是二愚。一细相现行愚。谓执有缘生流转细生相故。二纯作意求无相愚。即执有细还灭相故。以纯作意于无相勤求。未能空中起有胜行。至此地中方能断之。以常在无相故不执生。更不作意勤求无相。故能证得法无差别真如。以了种种教法。同真无相故。以能空中起有胜行故。成方便度。二行双行乃至亦得无相之果。故知。以纯无相不碍起行。为此地别义。次正释文亦有三分。初赞请中有十二颂。前十赞。后二请。前中分四。初二天众赞说主。次一天主光云供佛。表智契法身故。三有一颂天众庆闻。四有六颂。天女乐音赞佛。于中初一显声因缘。余五正显赞词。于中初四赞寂用无碍。后一明起用所由。即悲智无碍将说双行。故承力赞此。后请可知。第二正说分中二。先行后果。行中有五种相差别。一乐无作行对治差别。二彼障对治差别。三双行胜差别。四前上地胜差别。五彼果差别。五中初一是趣地方便。即当入心。余四为住出心在果。又住中初一即初住地。次一正住地。次一说虽在后义该始终。后一地满。初言乐无作者。乐著般若观空故。即细相现行障。此地随有不著为能对治。二谓向虽能治前地乐空之心。以其有量有功用即复是障故。修无量无功用行。以为对治。三垢障既尽故。止观双行。四明此地功用过前六地。胜后三地。上即后也。五由地满故说双行果。今初分中有四。初结前标后。二何等下征显其相。三菩萨以如是下结行功能。四入已下彰其分齐。今初具足六地行已。即是结前义。含所治无相行故。以般若无相行满。于此生著非增上行故。次欲入下明其标后。十种方便即是能治。谓前乐无作不名方便。不能起增上行。非殊胜道。今以十种不舍众生法无我智。以为能治治前乐心。名方便慧。便能摄取增上行故名起殊胜道。是则即有修空故不住空。是空中方便慧。即空涉有故不住有。是有中殊胜道。道即行也。所行殊胜故名增上。于何增上。谓前所寄世出世中。即空故胜于世间。即能涉有故胜出世间。前六地中。虽亦修悲不住于无。而在寂不能出。空方作故。不得方便殊胜之名。虽行空行有而多著空。但名乐无作治。二征显中。所以胜行得增上无胜者。由下十义故。义各二句皆上句观空。下句涉有。上句得下句。即成空中方便慧。下句得上句。即成有中殊胜行。不滞空有并致虽言。论主摄十为四种功德。谓前三各一后七为一故。一初句即护恶行因事。菩萨恶行有其二种。一不乐利乐。二起爱见。今由上句故无爱见。由下句故能利乐。若二中互阙皆有恶行。今由二句护之。为无爱见之悲因事。二即财及身胜因事。由供佛故。获财及身。由得平等故。二事皆胜。胜财则随物所须。胜身随意取其何类。三护善根因事。善根即勤集福德为菩提资粮。今以即空智而集。是得彼胜因增上。令所集功德法皆成增上波罗蜜行。名之为护。虽有慈悲但是增上意乐故。三皆自利。后七同是利他。合为第四摄众生因事。即为七种。初一随物受生。次二化令离障。后四摄令住善。初中愿力受生。为作众生上首。故须庄严三界。但是愿生非由业惑。故云远离。二说对治故。谓示起烦恼。欲令治断而知性寂。方为第一义治。令见常自寂故。三为灭智障故。障有四种。如五地随世智中说。令随众生心作书论等无量事业。而为能治。四于大法众会集故。为物起严土行。此明依报下。三明正报三轮益物。五即身业无身现身者。令生五福。谓见闻亲近供养修行故。自身无身同佛法身故。下二亦然。六即口业。转法轮故。七即意业。于无长短中随问善释。记三世事起三世行故。第三总结胜能。中论释云。此十种发起殊胜行。共对摄取。对治摄取者。皆上下二句相对。名为共对。由此上下各能对治。皆上句治凡下句治小。随治不同义如前说。由二摄取名殊胜行。对治前障。四彰分齐者。明无相无间故。无相地名从此而立。此亦即摄前不退住。不同前六。前六得住地已舍入地心。以修解入非以行入。此以行入故。常行不舍名不退住。第二佛子菩萨摩诃萨住此第七下。彼障对治。即摄无著行。有量功用皆不著故。言对治者有二种相。一修行无量种。治前有量障。二此菩萨作是念下。修行无功用行治前有功用障。今初有二十句。摄成十对。一一对中。皆上句明境界无量为所知所化。后句明佛德业无量。为能知能化。菩萨入彼佛化以用化生。要则摄十为五。即五无量界。初一对众生无量。论云。随所化何等众生。此对为总。十对皆为利众生故。言何等者。类非一故。释经无量之言。随所者。随多类宜。而以无量化众生业而化故。二有一对。众生住何等处。谓住世界无量。以净土行化故。三有二对。以何等智慧化。初对横穷诸法智。后对竖穷三世智。皆是种智。二对约其所知。皆是法界无量。四有三对。明调伏界无量。初二对明以何等心。于中初对随众生信乐。种种天身菩萨以名色身化故。谓心随其乐同修天行。得天身故。口随其信。以名句身说彼行故。第二对知昔根欲不同。以随类音称根说故。次一对以何等行。谓知现在心行不同。以遍趣行说对治故。五有三对。明调伏方便界。论云。置何等乘。谓置三乘故。初对为声闻说智道。令证灭故。次对为缘觉说深智。令知因缘故。后对为菩萨说地度集成事。称彼方便涉有故。第二修无功用行中二。先加行趣求。后佛子此菩萨下正显修行。今初先牒前无量。为所趣求。我悉下要期以无功无相摄取彼境。无分别者。谓不取性相忘缘等照即无相观也。加以无功无相尤胜。然任放天性不由勤策。自然而行。亡功合道名无功用。八地方证。今要心住彼故云应以。由功用行此已满故。此则修行无功。非如八地任运无功也。二正显中。初牒前观智。次常勤修下是修行相。方便已下是所修法。即前空中方便慧。有中殊胜行。既以无功无相智。修能治功用有相之障。后安住不动显观成相。此即行成不动。非如八地相用不动。第三无有一念下辨双行胜。文分四别。一二行双无间。二常不舍下信胜。三此菩萨于念念。下能作大义。四佛子此十下菩提分差别。四中前三别显。后一总该。三中前一自分。后二胜进。今初无有一念休息废舍者。正显双行无间之义。谓不舍前不动之止观察之观。为止观二行双行。一念不休即无间义。次行住下显无间时。谓四仪睡寤举睡梦者。以昧况审。二信胜者。论云。彼无量智中殊异义庄严相现前。专念故者。专念忍可即是信义。常信前十无量。二严佛境故名为胜。三作大义者。一念顿具十度之行。义利广故念念修起。故名为作。文中二。先总明。后何以下征释。征云。十度行异一念宁圆。释文分二。先明能具所以。由悲智双运故。后所有下显所具之相。檀通悲智忍唯约悲。余皆约智。然此中十相。意令一念十相不同故。三檀等中随取其一。可以意得。理实无所不具故。下菩提分中。云一切皆满前六可知。但释后四。方便涉事云无量智。以是智故。又能出生施等行愿。以摄众生故名方便。愿中由此愿智。能求八地已上上上大波罗蜜。摄取彼胜行故。次力中以是智故。远离布施等障故。不为彼动智中。以是智故。布施等一切种差别如实了知。为化众生故。此四相皆从用立名。通成前六。亦有别成前六等。并如初会中辨。一念具十念念皆然。初心欲修至此方得。四菩提分差别中。有四种相。前二摄善。后二离过。一依大乘行。谓十度自利此即大义。结文为显十度通二义故。论将属后巧用经文。二四摄者。即依教化众生。三四持等。即依烦恼障增上净故。谓依四持为所住处。以三解脱为所依门。修行三十七品则得烦恼障净。任持自分故名为持。亦名四家所住处故。四者一般若家此是能照。二者谛家即是所照。三舍烦恼家。四苦清净家。由初二胜业离此惑苦。若约别说。初一见道前。次三即见修无学。四略说下依智障清净。以无所不具故。离尘沙无明。第四尔时解脱月下。前上地胜差别中二。初明胜前六地。二何以故菩萨从初下明胜后三地。胜即增上义。前中二。先问。问意云。若先已具此何独言若先未具何得成此。后答中三。初标次征后释。释中二。先别显此地胜相。功用行满。即自分满足。得入下胜进趣后。由此二义故能胜前智慧。即八地证智自在。即五通大用十自在等。二佛子下。通示诸地满相。即远释十地皆满足言。近释七地功用满语故。论征云。云何此地中方便行满足。方便即功用也。具十方便故。论自释云。彼余世间出世间中。更起殊胜行。是故此七地中起一切佛法故者。谓前三世间。次三出世。此则更互各一殊胜行。今一切中具起所以名满。初地愿中具。二地戒中具。三地闻中具。而云愿增长者。欲依如来智慧利众生。故余可知。七地一切者。瑜伽论中说佛功德。七地皆得八地。成就九地具足十地。圆满有少余障。未名清净。离已即是清净菩提。二明胜后三地。文中四。一法二喻三合。四因论生论。今初先征后释。征意云。何以前六各一至七。方具一切。释云。从初积集至此成故。此酬前征。由此便能令后三地胜行成就。斯乃胜后胜前。但约能入八地胜后。令后地无功行成。乃至十地。要由积功以至无功之功故。合中有杂染行。合杂染世界。然有二义。一即前六。二通前七有清净行。合纯净界。即后三地中间难过。亦有二义。一若六地为杂。则七地为中间。若七地皆杂。则从七至八即曰中间。难过者。犹娑婆之于极乐。净秽域绝。前六后三难过亦尔。要得此地大愿方便。方能越之。净由此到染由此过故。此一地最为胜要。四因论生论中。先问后答。问意云前后可知。但言中间为何所属。答意明非染非净亦得名为亦染亦净。故名中间。于中二。先通将七地对后彰劣。摄此第七通于染净。则成前七地皆是染净相杂。非纯染行故。论云。从初地来离一切烦恼。示现如是此地名为染净。非染行故。二佛子此第七下。别将此地对前彰胜。显此第七双非染净故。成前第七是中间义。今初通中有法喻合。法中初标离惑业显是净故。次以回向下释上净义。以二因故。后然未下。即由上二显同前染非报行故。次喻中轮王。喻七地随分舍功用道故。梵王喻于八地报得。初禅游千界故。然法中对问。但明前七。喻中举胜显劣故。兼明上地合文准此可知。第二别明此地双非染净。初总明尽超过多贪等者。尽超故胜前。求佛之心为贪。厌世为嗔。取空著有为痴。至此尽超。又初地超贪。檀度满故。二三超嗔。尸忍满故。三亦超痴。得闻持故。四地超慢。道品离我相故。五地超疑。了诸谛故。六地超见。入般若故。此地总超随惑等。常在观故。故云尽超。而云多者显非报行故。则细者未超。次住此下正明形前望后以显双非。后何以下释双非义。常在观故。惑不现行即过前也。有功用行名求未满。即劣后也。功用即是烦恼。以有起动故。第五佛子菩萨住。此第七下彼果分中。论主此中名双行果。此果实通诸分。以双行是正住行。亲生此果故。又以双行该于诸分皆双行故。名双行果。文分四果。一业清净。二得胜三昧。三得过地。四得胜行。远公云。初即彼障对治果。二即双行果。三即前上地胜果。胜行转增故。四即乐无作行对治果。以彼方便及起胜行满足在此故。又初一即自他二行双行。二即定慧双行。三即悲智等双行。四即寂用双行。就初果中复分四种。一者戒清净。于中初约性戒明戒。但三业净。后所有已下约制听明戒。则恶止善行。二世间所有下世间智净。此辨行用。三此菩萨下明得自身胜。此明行体。论云心行二平等无与等者。谓深心及妙行为二。深心即证行犹是前十方便妙行。即教行亦是前起胜行。此二齐起故云平等。不同前地有无间生。四诸禅下明得胜力。谓得禅等现前胜功德力故。上三自分此一胜进。文中二。初明离定障。禅等已见品初。论云。寂灭乐行故。此释三昧是现法乐住禅。次云灭定三摩跋提者。以三摩钵底有其五种。一四无色。二八胜处。三十遍处。四灭尽定。五无想定。前四菩萨多入为化众生。后一不入非圣法故。今于五中正意在于灭定故。论别明下解脱月亦因此言。问何位中能入灭定也。后此地下离智障可知。第二佛子菩萨住此地入菩萨下。明三昧胜分二。初别举十名后入如是下总结多类。今初前五自利。后五利他。又前五起解。后五成行。又前五现法乐住。后五利益众生。前中初二知理。次二知教义。后一知事。一云善观择者。依未观义伏心令观。二依已观义重更思审故。论经。云善思义三昧。三依一名说无量义故云最胜。四依一义说无量名。故云分别。义含于名故称为藏五依通一切五明处。如事实故。后五中初一依烦恼障净。真如观坚固根故。般若云不动法界故。真如观为坚。起信云。真如三昧为诸定之本故。此云根。此一显行深。后四依智障净以显行广。为治四障故。经即能治障在文外。四中初一助道。次二证道。后一不住道。初智通者。治胜功德障。智通即是胜德。下三仿此。以智与通化利钝二类。令入一实故名为门。二治无碍智障双照事理。二法界为业故。三治于深上佛法怯弱障。大悲胜利安住涅槃能建大事。是佛深上故。四治不住行障。种种义藏者。种种善根故。此善能生不住故名为藏。修有为善根故不住涅槃。修无为善根故不住生死。种种善根即无住之门。后结可知。第三是菩萨得此下明过地。于中三。一行修善巧过。二作业广大过。三修行胜入过。今初过法有二。一巧智二深悲。过相亦二。一下过二乘。二上过智地。智慧地即八地无功用智。由此地中双观止观。便至彼处法流水中。任运双流趣佛智海。二佛子菩萨住此下。作业广大过中二。先正显过。后解脱月下彰过分齐。今初中先对下彰出过。言无相者。即前乐无作。对治无量者即前无量对治。入定离相。二乘容有而非无量故。此无量显异二乘。善净之言显过下地。谓修方便行满足故。后得无生法忍光明。对上彰入过。是彼八地无生法忍明相现前故。下地未得故。二彰过分齐中二。先难即执前。同后难。后答即拣后。异前答。有法喻合。法中非自力者。障现行故。喻中王家即如来家。王后即得真法喜。修二利故名为王相。合中大法即法中佛果法。自所行者。即殊胜行。智慧力者即方便智。于此二中常不出观故。是自力能过。此约寄位广如初地中辨。余文可知。三佛子下明行修胜入过。谓非但如前广多无量。而力用难测深无分量。胜而过也。论云。神力亦无量者。神即难测义也。文中言甚深者。即远入无底故。远离者彼前障灭故。无行者无相之行。无所行故。彼前六地不能行故。常行者此无间故。得此三业即当体深入过。勤求下即趣后胜入。故二乘亦有离彼相业。而得少为足。不能上求菩提。求故过也。是故已下结双行过。第四解脱月下明得胜行。于中二。先得寂灭胜行。在定不住故。即方便智也。二佛子此菩萨下得发起胜。即起殊胜行。前中先问后答。答中先明得法分齐。六地入深缘起之实际。未念念入者有出观故。后今住下辨胜过劣。于中有法喻合。法中先正明得而不证。后此菩萨下出不证所以。以得方便。即寂起用故。成不思议三业故。能不起灭定现诸威仪。喻云善巧力者。知行船法。知水相故。准大品经。未善巧前亦有其喻。方便未成入水便败故。合云波罗蜜船。即般若等也。以愿力者。是方便不舍有因。二明发起胜行中。亦是上来已摄无著行。此下摄平等随顺一切众生回向。且依发起胜行文分为二。初牒前标后。由得灭定三昧。不作证智故。成后大方便也。后虽示下正显胜行。经有十句。论为八种共对治摄。谓后三为一故。能治所治二行共俱互相摄故。如示生死为所治。以恒住涅槃为能治。能治摄于所治。则不为生死所染。亦得以涅槃为所治。示现生死为能治。能治摄于所治而不证于涅槃。他皆仿此。八中初一为总。故云生死涅槃。论云。一起功德行。谓入生死为福业事故。净名云。生死畏中当依如来功德之力。不入生死海不得无价宝珠。何有功德。二上首摄余行。谓既示生死必为上首。摄眷属故。三愿取有行。非业所拘故。处而不染。四家不断行。谓虽言不染而示有妻子。名家不断。虽然不烧者。示有常修梵行故。唯此一句。具空中方便慧有中殊胜行。上下皆应仿此。从略故无。五者入行。谓非独化凡。亦转二乘入佛慧故。六资生行。谓虽知五欲即道含摄佛法。而饮食资身睡梦资神皆顺五欲。十军是魔境界。七退行谓示老病死衰。退即四魔等法不行其因名超魔道。八者转行。谓初四化凡。次一化小。次二化魔。今由自行不染故。转凡之惑今绝其因。此有三种。一见贪转。外道著诸见故。如佛示学二仙。今彼转舍诸见著故。二障碍转。如佛示学书算等。三所有下贪转。如佛处于王宫不生染著。第二位果。初调柔中文亦有四。初调柔行体中亦有法喻合。法中亦三。初缘。次于彼下能练行。言护持正法者。由方便行满守护于他故。得于三界为大师所以能护。三利益众生下明所练净。论云。此地释名应知者。即以经文为释名。谓利益众生是有中殊胜行。法忍清净即空中方便智。此二是行。善根转更增胜者明功用究竟。即是远义。喻中金喻证智信等善根。众宝间错者。即一切菩提分法方便行功用满足故。令前善根转胜。第二佛子譬如日光下明教智净。先喻后合。喻中光义如前地。而此日光盛故胜彼月光。以月光清凉如般若故。日光用广如方便故。余并可知。第三重颂。二十一颂分三。初十七颂半颂位行。次二颂半颂位果。后一颂叹胜结说。前中分五。初四颂乐无作行对治。次二颂彼障对治中无量。略不颂无功用行。三有三颂颂双行无间。四有五颂颂前上地胜分。言三诤息者。约忍度故。又得法光明故无有诤。五有三颂半颂双行果(已下入第三十八经)第八不动地。所以来者。瑜伽云。虽于无相作意无缺无间。多修习住。而未能于无相住中。舍离功用。又未能得于相自在。修习得满故次来也。又约寄位。初之三地寄同世间。次有四地寄三乘法。第八已去寄显一乘故。庄严论释第七地云。近一乘故。梁论亦说。八地已上以为一乘。是知从前差别进入一乘。故次来也。言不动者。总有三义。故成唯识云。无分别智任运相续。相用烦恼不能动故。谓任运故功用不能动。相续故相不能动。总由上二烦恼不动。与本分大同。而金光明云。无相正思惟修得自在。诸烦恼行不能令动。但有二义。由相于前已不动故。行即功用。摄论云。由一切相有功用行。不能动故。此则略无烦恼无性。释意云。第七地行动相不动。此中行相俱不动。世亲同此。解深密云。由于无相得无功用。于诸法中不为现前烦恼所动。此但约烦恼不动上二。十住论云。若天魔梵沙门婆罗门。无能动其愿故。此即约人不能动。人亦是相。仁王名等观地者。上皆对他立名。此约当体受称。即无相观。下经自有释名至彼当知。若不动名。诸论虽异并不出前三。故所离障。亦离无相中作加行障。由有加行。未能任运现相及土。此地能断。说断二愚。一于无相作功用愚。二于相自在愚。令于相中不自在故。其所证如名不增减。以住无相不随净染有增减故。即此亦名相土自在所依真如。证此真如现相现土皆自在故。故所成行亦名无生法忍。相土自在。及所得果。即定自在等。皆由无相无功用故。次正释文亦有三分。初赞请中有十二颂分二。前十赞后二请。前中二。初二天王天众供赞。后八天女乐赞。于中二。初二标赞所依。余六正显赞德。总赞如来身土自在。将说身土自在地故。于中毛端约刹论处。毛孔约身。六中前四依正互在。五依正重重。六转变自在。兼结无尽。后请可知。第二正说分中二。先地行后地果。前中有七种差别。一总明方便集作地分。二入一切法本来无生下。得净忍分。三佛子菩萨成就此忍下。得胜行分。四佛子菩萨住此第八地以大下。净佛国土分。五佛子菩萨成就如是身智下。得自在分。六此菩萨如是入已下。大胜分。七佛子此菩萨智地下。释名分。七中初二是趣地方便。一是远方便。总前七地集作此地方便故。二是近方便。前地得忍光明。此修熟令净故。三是初住地行。谓依前净忍发起胜修故。次二即安住地行。谓四是正住之始。依前胜行。更起修净佛土之行。五即正住之终。由净土行成德无碍。六是地满行。此地望前通皆是胜。今复地满。胜中之胜故云大胜。七即辨德彰号通于始终。又前二分即是入心。余是住心。今初分二。先标集德处。谓总前七地非独第七。第七虽亦有下十法而非次第。以是功用行满无功用际故总集之。即四节中当第三也。后善修已下正显所集。有十一句分二。前三同相。诸地通行故。后八别相。诸地异修故。同中三句。一二种无我上上证故。此即证道地地转胜。名上上证。巧证不著经。云方便。二善净诸道者。不住道清净故。悲智双运故名为诸。三善集助道者。彼方便智行所摄。满足助菩提分法故。方便是前证道。行即不住道。悲智等行故。菩提分即是彼二所摄之助。助彼二故。后大愿下别相摄八为七。一初地大愿摄持能至此故。二二地摄善戒中如来力加故。彼经为证十力四无所畏等故。是故我今等行十善等。即上承佛力。三地中因修自证禅定神通。名自善力所持。四常念下。论云。四地中所说法分别智教化智障净胜念通达佛法者。谓前十法明门。是智分别即前观察。依彼智明入如来所说法中。次教化智。即彼经清净分中。以十种智成就法故生如来家。障净胜者。即彼论释谓灭三地智障。摄四地胜智故。上之二段皆念通达佛法故。与此同。五地中有十种平等深净心。故云善净深心。此心即是思觉。六能成下六地中三种大悲故。云成就福德。三皆观因缘集。即成就智慧。七中二句以近此地故。初空中方便智有中殊胜行。皆是大慈大悲不舍众生行。次句即前以无量众生界。故入无量智道。第二净忍分有十五句分三。初十正明无生忍。次四明无生忍净。后一结得忍名。然无生忍略有二种。一约法。二约行。约法则诸无起作之理。皆曰无生。慧心安此故名为忍。即正明中意。约行则报行纯熟智冥于理。无相无功旷若虚空。湛犹渟海。心识妄惑寂然不起。方曰无生。即净忍中意。前一犹通诸地。未得于后不称净忍今初段中言一切法者。总该万有理事之法入即证达。以历事难穷。略陈其十。十中相从为四无生。前七为一名事无生。后三各一。二自性无生。三数差别无生。四作业无生。四中一破相。二破性。三因泯。四果离。即前二破相入如。后二证实舍相。若寄位初加行。二正体。四后得。三通始终。又四中约法性收不出真妄。妄法本空称曰无生。真法离相亦曰无生依佛性等论说三性无生如初会说。事无生中前四不增正显无生。后三不减亦即无灭。法本不生今则无灭。以初摄后皆曰无生。别言七者为治七种实故。实者随相执定故。一净分法中本有实。谓计自性住性为事物有。今为治此故云本来无生。本性离故。先若有生后应灭故。二新新生实。计习所成性为实。治此云无起。从缘起故。三相实。即计前二性所生行相。治此云无相。前二能生无故。四后际实。谓计于佛果后际出缠。治此云无成。真如出缠非新成故。菩萨成佛时烦恼作菩提故。上四初一自性住佛性。次二引出。后一至得果性。又此四展转释疑可知。五先际实。谓对佛果后际。众生烦恼为先。治此云无坏。烦恼即空。无可坏故。菩萨未成佛时菩提作烦恼故。染净和合以为众生。前遣净分。此遣染分。又前即不空藏。此即空藏皆不可得。六论。云尽实诸众生者。谓执众生念念尽故。拣上烦恼故。特云诸众生。故上经云。一切凡夫行莫不速归尽。治此云无尽。其性如虚空故。七论。云杂染实净分中者。谓修行位中转染向净。治此云无转。若定有实不可转故。论经云不行。谓能转之行不可得故。第二无性为性者。即自性无生。此则显诠。论经云非有有性者。明非有彼定执自性。此则遮诠。遮显虽殊义旨不异。无性即是法无我理。此理既以无性为其自性。则自体无性。非是先有今无。亦非全无真体。故云为性。以前观事无生正忍此理故。故论云彼观事故。是此忍不得言无。斯则非有非无以显中道。此二亦不二。又此理亦非所观事外故。论云。所有观法无我理。无二相故。斯则非即非离无二为中道义。第三初中后际皆悉平等者。即数差别无生。于三时中。染净法不增减故。谓先际非染增净减。后际非净增染减。中际亦非半增半减。以知三际皆空无自性故。然准瑜伽。前三句约三世。此中约位以明三际故。论就染净明之。第四无分别下作业差别无生界位。作用名业差别。如智贯之则无差别。无差别即是无生。下如是理如上如是智如。智如于真理故无分别。此智是佛究竟入处。今菩萨证如同佛入处故。论云。于真如中净无分别佛智故。如是四种皆是示现无生忍观。第二离一切下明忍净中。初句离障。后三显治。前言离者。论云示现行远离。谓契实舍妄名行远离。拣非心体离也。所离一切略有二种。一离心者。离报心忆想分别。谓第八异熟识转现遍行。亦不行故。二离意识者。离方便心忆想分别。论云离摄受分别性想故。谓六七识及中心所等。亦不行故。是则心行处灭名离一切想。后无所取下明治。上但明所治非有。今明能治不无故。论云。想者远离障法想。非无治法想者。治即无分别智。所以明此有二义故。一拣异断灭外道无想二乘灭尽故。二拣异如来。尚是照寂。非寂照故。故云。此想于下地有三种胜。一无功自然行故。云无所取著。谓无取果心任性自进故。此显治妙。二遍一切法想故。云犹如虚空。此显治广。三入真如不动自然行故。云入一切法如虚空性。此显治深。此则入于起信离念相者。等虚空界无所不遍。法界一相故。云入一切法如虚空性。然论云。不动自然行者。任性趣故。非谓有彼自然行心故。上离即止。此治即观。无功双运唯证相应。勿滞言也。结名可知


大方广佛华严经疏卷第四十一
大方广佛华严经疏卷第四十二

　　　　唐清凉山大华严寺沙门澄观撰


第三得胜行中二。初明深行胜对前彰出。二佛子此地菩萨下。发起胜对后彰入。前中亦是摄童真住。文中二。先结前生后。以入第八地。是结前入位。生后深行为所依故。二为深行下正显深行。先法后喻。法中八句。初一总相。位行玄奥故。余七别相。一难可知者。即难入深。正是对下彰出。二无差别者同行深。与诸无漏净地菩萨同故。如麦在麦聚故难知差别。三离一切下境界深。分齐殊绝故。由所取相离能取相不现前故。复言离一切执著者。护此地一切所治障想故。四无量无边即修行深。自利无分量。利他无边故。五一切等明不退深。二乘不能坏其胜故。前句当相辨大。此句寄对以明。六离诸諠诤即离障深。谓离功用障故。七寂灭现前即对治现前深。以证真如为能治故。一切寂灭。上七别中相从束为三分。能离前地四种恼患。谓初三明此地境分殊绝。离第四微细想行过。谓求如来智犹未息等。次二明正行广大。离前第三化生勤方便过。谓十无量等犹有勤故。后二明离障寂灭。离前二过。一离第二净地勤方便过。即前修无功用日夜常修。及行住坐卧皆起道等。二离第一有行有间发过。此之四过如地持说。瑜伽名四灾患。义次亦同。第二喻中文有三喻。从后次第喻前三段。为顺治障从细至粗故。法中显深故从粗至细。三中各有喻合。今初灭定喻喻前离障。寂灭喻中那含罗汉心解脱人多能入之。九次第定当其第九故云乃至。动心息者。谓所依六七心王已灭。能依心所忆想自亡。合中住不动地合入灭定。即舍已下合动心止息。即舍一切功用行者。过所治故。得无功用法者。明得彼治法故。身口等息者。以得无功用法自然行故。即同前无所取著。离第一有行有间发过。住于报行者。文含二意。一亦成上示现得有功用行相违法。谓得无功用地故。此约教道同前无所取著。二者谓善住阿赖耶识真如法中故。此约证道。同前入一切法如虚空性。即离第二净地勤方便过。不同前地修无功用故云报行。报行者。前地所修报。熟现前故。住真如者。以本识有二分。一妄染分凡夫所住。二真净分。此地所住。由住真如故舍黎耶之名。又佛地单住真如。不云黎耶真如。今为有变易报在。是故双举。则黎耶言约异熟识。如来但名无垢识故。第二梦寤喻。喻前正行广大。论云示此行护彼过想者。离彼化生勤方便过故。有正智想者。非无此地无功智故。如从梦寤虽无梦想非无寤想。但此行寂灭。故云所作皆息。合中勇猛约心精进约行。合上方便并是功用。二行已下出所息障。依内证清净。生死涅槃二心不行。名二行不现。如彼寤时此彼岸无依。外缘境界受用念想不行。故云相行不现。即离化生圣道等想。如彼寤时人船俱无。合中见人堕河喻中身自堕者。众生病即菩萨病故。第三生梵天喻。喻境分殊绝。合中初正合下地。心意识不现。合欲界心不现行也。所以不行者得报行故。此离微细想行过故。论云此说远离胜也。后此菩萨下举胜况劣。谓佛等不顺行世间一分心等尚不行。况顺行世间一分心耶佛心等者。即七地求如来智心也。此中但况世间。亦应以大况小。大尚不行况小乘耶。则若世若出世若人若法若因若果。若智若断皆不行也。第二明发起胜行。此下亦是摄尊重行因。劝起行皆尊重故。胜亦尊重之义。文中四。一说主总叙。二作如是下正显劝辞。三佛子诸佛世尊下显劝所为。四佛子若诸佛下彰劝之益。今初愿即劝因。如第三劝中。论云本愿力住故者。回文未尽。应言住本愿力故。诸佛世尊下总显劝相。诸佛所以与智劝者。转彼深行乐足之心。令入法流门故。法流者。决彼无生止水令起无功用行河任运趣佛智海。即以能趣为门。又法流者即是行海。言与智者有二意故。一现与觉念犹彼意加。二令起修取故名为与。下之七劝皆佛智摄故。但云与智。前地未净此忍故此方与。以得此忍摄德本故。一与之后不复欲沈。二正显劝辞中有二。先赞将欲取之必固与之。后然善男子下劝于中有七。一劝修如来善调御智。二劝悲愍众生。三劝成其本愿。四劝求无碍智。五劝成佛外报。六劝证佛内明无量胜行。七劝总修无遗成遍知道。远公摄七为二。前六举多未作转其住心。后一明其少作能成增其去心。经无此文。论似有意于理无违。今摄为三。前三劝其下化。初一化法。次一正化。后一化愿。次三劝其上求。初一折其所得非胜。后二引其求佛胜果若外若内三最后一劝总结多门。以所作无边别说难尽故。然七皆含转住增去。今初有三。一明多未作以未得修十力等。教授众生法故。二汝应下劝令修习。三勿复下莫舍忍门。然舍有二义。一若以放舍身心。住此忍门。斯则不应故云勿复。是以论云。若不舍此忍行。不得成就一切佛法。此令舍著。二全弃舍则所不应故。论云。依彼有力能作故。故云勿复放舍。此令依之。第二劝中三。初明自所得忍。二然诸下明他无忍起过。在家多有烦恼。出家多起觉观。皆是众生无利益事。三汝当下劝起悲心。悲心依上而转。第三劝中愿有二种。一依广心下化众生。二皆令得下依大心。然有二义。一令他得二令自得。自得佛智。依此智行能广利故。第四劝中有三。初法性真常定其所尚。次诸佛下夺其异佛劝其上求。以有深无碍智大用无涯。方不共二乘故。后一切下抑同二乘令不住忍。三兽渡河同涉理故。功行疲倦趣寂为垢故。应勿住。第五劝中举身相等六。皆是化生事业。若成就此法。则有力化生故。劝修成就。第六劝中有三。初明其所得未广。次善男子下示佛无量胜行。无量入者。所入法门差别故。作是法门业用。转是业用上上不断。后汝应下结劝。第七劝中二。先举三种无量。即净土中三自在行。后悉应下结劝明少作在。既言悉应通达明少分观察。即能成就去佛非遥。此同德生劝于善财。勿以少行而生知足。故云无量。第三显劝所为。令起智业故。第四彰劝益中亦是所为。为是故劝。于中二。先明不劝之损。故不得不劝。后以诸佛下彰劝之益。是故须劝。今初有二。一自损既不与智即入涅槃故。应须与故。论二即入涅槃者。与智慧示现。二者损他不利生故。问始行之流尚修无住。岂深智地取灭。须劝。颇有一人佛不与智。便取灭不。答有四义故。是以须劝。一为引斥定性二乘。明菩萨此地大寂灭处犹有劝起。况彼所得宁为究竟。二为警觉渐悟菩萨乐寂之习。三为发起始行无厌上求。四为显此地甚深玄奥难舍。所以须劝。但有此深奥法流之处。必有诸佛作七劝桥故。无一人便取永寂。又设佛不劝亦无趣寂。为显劝益假以为言。第二劝益中有法喻合。法中三。初牒前与智彰益之因故。论云。彼行中摄功德因胜故。云何胜。诸佛同作教授说故。二于一下起行速疾。三何以下释疾所由。谓先唯一身故长时劣。此一念此地身等无量故。一念顿超有十一句。前十别明。后一总结十中初六依教化众生。次二依自集助道。后二依障清净。十中一多身随现。所以多者。论云。一切菩萨身。信解如自一身故。谓智契同体故。能即一为多。此实报能为不同前诸地变化。此对前一身余音声等。对前起行类亦无量。二圆音随说。三随所知智。四随取何类生。五随应以何国。六随其教化何类众生。七随供养集福德助道。八随入何法门集智慧助道。九随神通障净。十随智慧障净故。能处无量众会随机说法。皆言随者。随宜非一。释无量言故。随时之义其大矣哉。后一结释中。先结。谓起行众多不离三业。后以不动法故者释。由无相无功无有间断故。相用不动任运集成。喻中船喻彼行速疾。论云。应知因胜示现者。释疾所由。船由入海故疾。行入无生故疾。合中初合未至海。即前七地。次到菩萨下合若至海。即第八地无生之智。亦是行故名为行海。又顿能遍起即深而广。亦得名海。无功用智以合上风。一切智境明其趣果。前喻所无。以无生智同佛智海故。喻不分。本有已下合前校量。大文第四净土分者。问经中但云大方便智一切观察皆如实知。广说化生应形作用。瑜伽论中十自在。前起智门。后但云得分身智。何以论主判为净土分耶。答净土有二。一是能净之因。二是所净之果。此有二对。一相净果。谓宝严等。以行业为因。谓直心等。二自在净果。谓三世间圆融等。以德业为因。谓净土三昧等。今约后对。然净土行业始起在凡。满在十地。净土德业始起不动终在如来。文分三别。一器世间自在行。二众生世间自在行。三智正觉世间自在行。初是化处。次是所化。后是能化。具后二净方名净土。然初一多约能净。后二多约所净。文影略耳。就初分二。先总标举。无功用智为能观智。智所行境为所观。方便善巧即无功用因。在于七地修无功用。今得自在。后所谓下别显其相。有五种自在。一随心欲。二随何欲。三随时欲。四随广陕欲。五随心几许欲。今初观世间成坏。论云。随心所欲彼能现及不现故者。谓约能净。论随随自心欲。知即能知故约所净。论随随众生心乐欲见者。则现成现坏。不欲见者则不现。故经云观知。则唯约因。论主欲显义兼于果。故云随现即转变自在。下之四段随现准知。二由此业下明随何欲。谓随物欲知何业。成坏皆能现故。三几时成下明随时欲。谓随时长短即能现故。若约能净即随时智。如此世界成二十劫。初劫成器余成众生。坏亦二十。先坏众生。后一坏器。并称事称理名如实知。四又知地下。随广陕欲彼能现故。文中三。初知四大差别。即是广相。二知微尘下是知陕相。三随何世界所有地水下。知能所成。即双明广陕相。今初中小相者。非定地报识境界。大相者定地境界。乃至四禅缘三千故。无量者如来境界。上三是事分齐。皆以境界智知。差别相者是法分齐故。以相智知。知其自相同相差别故。后类余易了。二知尘中细者透金尘故。论经次云粗相者隙尘故。差别同前。无量差别者。一尘之中含多法故。尘之粗细俱通定散故。不云小大。三知能所成中二。先总知内外。二知地狱下别明六道。斯即楞伽责所不问。意显穷幽。又云无性故。第五又知欲界下明随心几许欲即能现故。文中二。初约智知自在。上即三界互望论大小。今即一界之中自分大小。欲界中人境为小。天境为大。色中觉观为小。无觉观为大。无色界中论。云佛法中凡境为小。声闻菩萨为大者。为拣外道妄取为涅槃故。特云佛法。如来所知一切三界皆名无量相。第二佛子菩萨复起下。约通明自在随物现化。文中三。一随机现化。于中初标能化智。次所谓下明所知机。有三句。一知身类不同故。二知随身宜用方便异故。三生何等界能利生故。后随其下正明随化。虽言现身意在生处故属器界。二此菩萨于一三千下明化分齐。三此菩萨成就下明现自在。谓不动而遍犹月入百川。第二佛子此菩萨随诸众生身心下。明众生世间自在行。谓随感能应调伏众生自在故。于中三。初总明感应。二所谓下别显感应。于中显化生行有二自在。一化同物身。沙门中现沙门形等故。即身自同事。二又应下化应物心。以身不必同其所化。即心自同事故。论云。彼行化众生身心自同事。三佛子菩萨如是下总结感应。如是如是者现类众多故。若身若心无偏顿应故。论结。云自身心等分示现也。第三佛子此菩萨远离下。明智正觉世间自在行。远公云。若就行境应名二谛自在行。今就行体名智正觉。智于二谛正觉无碍。故名自在。今更一释。以所知十身皆是毗卢遮那正觉之体。亦得从境名智正觉。能令相作亦自在故。文中二。初明第一义智。后此菩萨下明世谛智。今初。上句离妄。下句住实。由自身他身不分别故。住于平等。不分别言非唯照同一性。亦乃能所照亡。论云。此不同二乘第一义智示现者。以彼不得法空。不能即俗而真非一异故。二明俗谛智中有三。一总知十身。二此菩萨下。令十身相作显通自在。三此菩萨知众生身下别显知相彰智自在。今初十身。论摄为三。初三染分。次六净分。后一不二分。皆言分者。同一大缘起法界分为十故。即染分依他净分依他。同依一实故。染中三者。初是众生世间。次国土世间。业报身者彼二生因。谓业烦恼。经略烦恼。故论具之。而云报者。业能招报从果立名。若是所招宁异上二。然国土身合通于净。且从一类以判为染。次六总以三乘为净分。于中前四是人菩萨及佛。但因果之异。次一是能证智。后一是所证法故。论云。此三乘随何智随何法。彼净显示。谓因法智殊显三乘别。后虚空身是不一。分者通为二依。非染净故。观下别显。多约事空义兼于理。二诸身相作。皆先明相作所由。由随机故。文中二。一别显相作。略有四翻。云何法智虚空得为自身。入法智中自然应现自己身故。令于虚空忽见自身。故名为作。作余亦尔。二随诸众生下总结例余。上但举四翻。理应具十成一百身。然自身即是菩萨若将自望菩萨别。则有百一十身故云则如是现。所以相作得无碍者。广如悬谈。今文略有三意。一由证即事第一义故。事无理外之事。事随理而融通故。此章初先明胜义。二者缘起相由故。三业用自在故。晋经偈云。菩萨于因缘和合中。自在乃至能随意。为现于佛身。今经略无此偈。论主但释相作之意云。彼自在中所作摄取行种种示现者。谓彼正觉自在中。作摄取众生行故。随心乐种种示现。第三别显知相中。十身为八。以三身合故。然其类例应各具十。文或阙略。且从显说。初众生身有五相。初三业生烦恼妄想染差别。此约总明三界。后二约上二界。即就报开别。若总开三界五趣则具十矣。二国土身具有十相。前八一切相。后二真实义相。前中初三分齐相。即小中大千。次二染净差别。次广即宽陕差别。此略无陕。次二依住差别。真实中一重顿入名为普入。十方交络故云方网。又重重现故。多同初地。三四二段共有四身。皆云假名差别者。但有自相同相差别。假名分别实无我人。余亦假名。偏语此四者。业因尚假苦果可知。圣人尚假况于凡类。又三乘圣人方能知假。佛德超绝不得云假。五知佛身自有十相。余之九身既是佛身。一一有此则已成百。若更相作则重重无尽。菩提身者示成正觉故。二愿生兜率故。三所有佛应化故。拣异猿猴鹿马等化故云应化。即王宫生身。四自身舍利住持故。上四于三身中皆化身摄。五所有实报身。无边相海等拣三十二等。故云实报。即三中报身。六所有光明摄伏众生故云威势。即通报化。七意生身者。论云所有同异世间出世间心得自在解脱故者。同谓同类。异谓异类。世即地前。出世地上。谓若凡若圣若同若异。由得自在解脱故。随意俱生。即种类俱生无作行意生身也。此通变化及他受用。八福德者。所有不共二乘之福。能作广大利益因故。故种少善根必之佛果。九法身者。所有如来无漏界故。斯即所证法体故。离世间品十佛中名法界佛。诸漏永尽非漏随增。性净圆明故名无漏界。是藏义生义含无边德。生世出世诸乐事故。十智身者。所有无障碍智。谓大圆镜智已出障垢证平等性故。次云此智能作一切事者。即成所作智。彼事差别皆悉能知者。即妙观察智。此通四身但两重十身。一一圆融故异诸教。六知智身。有十一相摄为三类。初二约体分别。初通闻思。二即修慧。俱通理教。次果行相即因果分别。行即是因通于三慧。果唯证入。相离前三。余有八智皆约位分别。于中初一是总。世间俗智名之为世。三乘圣智名为出世。又道前名世。见道已去名出世。五三乘者。于出世中大小分别。小乘十智等。中乘七十七智等。大乘权实无量。六七二相于大乘中粗妙分别。甚深般若不共二乘。相似般若是则名共。八九二相通就三乘缚解分别。于新熏性习未习故。后三通于三乘修成分别。七知法身。前能知智。此所知法并通一切。智法不同。前佛法。智唯局如来。文有五相。一平等相即是理法。论云无量法门明等一法身故者。谓法门虽殊同诠平等法身。生佛无二故。拣理异事皆世谛门摄。二不坏相即是行法。论云如闻取故。谓称理起行名如闻取。行符乎理则冥之菩提。名不可坏。三即教法。随所化众生根性相应时说差别故。理本无言假言显理。若权若实皆是随俗假名。四即重显理法。所遍之境此通染净。平等法身遍情非情故。五即果法。唯约于净故。论云。第一相差别。三乘同证第一义故。随智有异三种不同故所显理亦说深浅。若约功德等异如常所辩。八知虚空身文有六相。一无量相。芥子中空亦无分量故。二遍至一切色非色处故。三不可见故。今世人见者。但见空一显色想心谓见。故涅槃经中广破见空。又此含无为空故。亦不可见。四无异相者。无障碍故。谓不同色法。彼此相异有障碍故。五无为相。谓无始终起尽之边故。六能通受色相持所持故。故下经云。譬如虚空宽广非色而能显现一切诸色。既因色分别彼是虚空。则知因空显彼为色。大文第五自在分中分二。初牒前为因修行三种世间自在行故。得十自在。此但约智通说。若依摄论以六度为因。如下别明。二得命下显自在果。命自在者不可说不可说劫命住持故。心则无量阿僧祇三昧入智故。财谓一切世界无量庄严。严饰住持示现故。上三以施为因。如次以一切时一切处一切物施故。业则如现生。后时业报住持示现故。生则一切世界生示现故。上二戒为因。戒调身语。成胜业故。复由戒净随欲生故。愿则随心所欲。佛国土时示成三菩提故。此则由进策勤无懈废故。解则一切世界中佛满示现故。论经名信解摄论名胜解。皆一义耳。用忍为因以修忍时随众生意故。得一切皆随心转。谓变地为金等如意。则一切佛国中。如意作变事示现故。以定为因。智则如来力无畏不共法相好庄严。三菩提示现故。法则无中无边法门明示现故。上二同以般若为因。内照所知得智自在。应根宣说得法自在。于此十中若智若通皆无壅滞。故云自在。论以此十治十怖畏。一死怖畏。二烦恼垢怖畏。三贫穷四恶业。五恶道六求不得七谤法罪业。八追求时缚不活。九法自在。治云何云何疑。十智自在治大众威德。此二如论。次此十亦即初地五畏细故。渐开此中。二四七即是恶名。恶名本故三六属不活。九属第十故。约因此地方得约果。圆满在佛。此约行布。下离世间上贤首品皆有此十。而约普贤位通贯始终。大文第六得此已下。明大胜分于中三。初智大智解殊胜故。二业大行业宽广故。三彼二所住功德大智业所成故。今初文有五句。初句牒前为因。则为下正显显有四智。初一为总。谓不住世间涅槃寂用难测。名不思议。此不思议有三。一修行尽至不思议。谓证涅槃无分量故。二所知不思议广照世境故。三除障不思议令真如出所知障。天魔外道不能坏故。第二此菩萨下业大有三。初二句牒前为因。一入自在。二成就智。次得毕竟下正显业大。三佛子下总结多门。正显中有十二句。初三明三业净当相辨业。后九约修辨业摄为四相。初一句明起。论云能起。能起同时。谓身语意是所起。智慧为能起。此三业起必与能起同时故。经云。随行智为导首故。二般若下四句。智摄不染作利众生行等。谓由般若摄彼大悲故。不染爱见能起方便利众生行。三善起下二句因摄。谓内白大愿为自行他行之因。又外蒙佛摄。得成二因。四后二句作业所持。初句利益众生。后句净佛国土。后总结可知。第三佛子菩萨住此下。彼二所住功德大中三。初标所住分齐。次得善下显所住德。三此菩萨下结成功德。二中十句依七种功德。谓初四为一善住道功德。此是德体以二利行为菩萨道故。初二自利先契理离障。名为深心。后对治坚固名为胜心。后二慈悲利他。后六各一约修辨德。初三三轮化益。修上利他。后三愿行相符外招佛护。修上自利。三结成中近结此段远结前三。得如是智结前智大。以智证理得无憎爱故。次能现下结作业大平等作故。后于诸下结所住功德大。得七功德无过咎故。大文第七释名分。亦摄如相回向。称如不动等故。释名分二。一地释名即约法明位。二智者释名。即约人彰德。今初十句论摄为六。远公复摄六无二。初二自分后四胜进。胜进中复三。初一发修离过。次二因修成德。一成教道德。二成证道德。后一依德成位。亦有斯理。言为六者。一初二句名染对治。一治下地功用行小乘愿诸魔业。故名不动地。二治烦恼习行故名不转。上二即相用烦恼不能动也。二次一句得甚深故可知。三有二句发行清净。上句发净。谓得真无漏。三业无失不破观心。能发趣行。然其八地应对八住合名童真。而论经名王子。似不顺文。下句行净。正行之时离障自在故。四次二句名世间出世间有作净胜。上句悲故随世有作。自无所作。下句出世有作以智善分别。故智障净故皆决定义。五有一句彼二无作净胜。谓于世出世名为彼二愿力变化而不滞寂。故云无作。即无住涅槃。六有二句菩萨地胜。即分位过。前上句胜六地。以六地观空为他有动。今念念发起殊胜行故。下句胜七地。上依论释。今更指文别为一解。谓此诸名对前经立。初二从净忍分受名。得无生忍入不动故。此句为总。此智现前故无退坏。次二约得胜行分受名。一得为深行菩萨不可知故。二离一切相等诸过失故。次三约净土分受名生地。谓器世间自在随乐生故。成地众生世间自在。随物成身自无作故。究竟地智正觉世间。决二谛故。次一约自在分。随愿成就方名自在。次一约大胜分。得深心等十种力持故。后无功用通该始终。依此释者。似若论家阙指明据。第二佛子菩萨成就下。智者释名中三。初牒前为因由得智地故。二入佛下正就人显。三于无量下总结所住。就人显中。以何义故菩萨名为得不动地。有二义故。一一向不动。谓行修上顺故。二一体不动。谓与诸菩萨行体同故。文中先总明。后常为下别显。今初文有四句。皆含二义。论总释云。佛性随顺因故。佛性即初句。以梵云驮都译通界性致译。论经云。得入佛性即是法身果性故。论云佛性者。界满足胜故。究竟见性故云满足。此即分齐境界。菩萨由得地智。能上入之。随顺因者。即下三句由三为因故。能随顺佛境。一摄功德。佛功德照者。善清净义故。谓以无垢慧善照佛德。即是摄义。二者行。谓正行威仪顺同佛故。三者近。即佛境现前近如可睹故。后别明中。先明一向不动。论经十句今经阙一。初一总显佛加。解参玄极上德被己故。既常为佛加故。名一向不动。余句别依五种功德。以显不动。一供养功德即梵释四王。论经王下有奉迎之言。二守护功德。谓金刚等现形卫故。三依止功德。恒不舍三昧故。四国土清净功德。即能现诸身差别。若器若众生皆能随现。故云无量。五于一一下教化众生功德。此复五种。前三自分后二胜进。一愿取诸有多为主导。故云有大势力。二根心使智力。即报得神通穷三际中众生根欲等故。三无量法力。三昧自在转法轮故。四受力。彼经云。能受无量记故。今经阙此。五说力即随有可化示成正觉。真能说故。论经此后更有一句。结云是菩萨如是通达。论云一向不动故。二佛子下明一体不动。文有十句初总余别。总云入大乘会者。谓入同类大乘众数故。入数者不破坏义。和合如一故。别有九种具此九种堪入众数。一智不坏。获法智通故。二说不坏。谓放教智光故。三解脱不坏。谓不住行证入空有等无碍法界业用无碍故。四佛国清净不坏。知世界自在故。五入大乘不坏。智能示现大功德故。六神通不坏。随意自在故。七善能下能解释义不坏。称三际说故。八普伏下坐道场不坏万行。及菩提树下伏魔邪故。九正觉不坏。入如来境同佛觉故。第三总结。所住中行无障碍。不断不转念不退故。第二位果调柔中。先调柔行。法说中受世界差别等。无量法明者。等取众生智正觉故。论名彼因相故者。以所受法为自在因故。喻中真金作阎浮主冠者。喻得清净地身心胜故。以此地中报行纯熟。三世间自在故。特加于王。无与等者。喻善根光明转更明净。三佛子譬如下教智净。梵王普放光明者。胜前日光。一多故。二净故。三广故。第三重颂分中二十二颂分三。初十八偈半颂位行。次二偈半颂位果。后一结说分齐。今初颂上七分即为七段。初一偈半颂集作地分。二一偈半颂净忍分。三有七偈颂得胜行分。于中二。初二颂深行胜。后五颂发起胜。于中云但以甚深无碍智者。长行所无。故知唯念法性。则同二乘事理。事事皆无障碍。是菩萨学故。晋经全有一偈。云但以得无碍甚深微妙智通达三世故。乃得名为佛。又此一句亦可总颂余劝。四有六偈颂净佛国土分。于中三。初二器世间。次三众生世间。后一智正觉世间。五有半偈颂十自在故。晋经。云能得于十种妙大自在智。六一偈颂大胜分。七一偈颂释名分。密迹者。古译为力士余文可知也


大方广佛华严经疏卷第四十二
大方广佛华严经疏卷第四十三

　　　　唐清凉山大华严寺沙门澄观撰


第九善慧地。所以来者。瑜伽意云。前虽于无相住中舍离功用。亦能于相自在。而未能于异名众相训词差别。一切品类宣说法中。得大自在。为令此分得圆满。故次有此来。言善慧者。摄大乘云。由得最胜无碍智故。无性释云。谓得最胜四无碍解。无碍解智于诸智中最为殊胜智。即是慧故名善慧。即下文中。十种四无碍是也。庄严论云。于九地中。四无碍慧最为殊胜。云何胜耶。于一刹那。三千世界所有人天异类异音异义。问此菩萨。能以一音普答众问。遍断众疑故。此同下文。金光明云。说法自在无患累故。增长智慧自在无碍者此兼显离障名胜。深密意亦同此。瑜伽住品十住论成唯识等。文辞小异义旨无殊。仁王名为慧光者。言兼法喻。智论名善相。从所了得名。能所虽殊皆明说法之慧。故所离障离利他中不欲行障。有四辩故。四无碍障分成二愚。前三为一。名于无量所说法。无量名句字。后后慧辩陀罗尼自在愚。谓所说法是义。名句字是法。后后慧辩是词陀罗尼。自在愚通于上三。二辩才自在愚。即愚第四无碍故。所证真如名智自在所依。谓若证得此真如已。于无碍解得自在故。便成善达法器自在说法行。梁论云。由通上真如。得应身果。金光明中得智藏三昧皆一义耳。次正释文。三分之内。初赞请中有十三颂分三。初二如来现相显说无功用行。无动之动难思议故。特此现通。次十颂别赞后一颂结请。别赞中亦三初一菩萨供。次一天王供。后八天女供赞。于中二。初一供余七赞。赞中二。初一标赞。后六显词。于中亦二。初二赞菩萨通于八地。及说法主。后四双赞佛及菩萨。三轮化益。此又云菩萨幻智。后结云赞佛已故。文中通赞八九地。如月普现前地有故。此法师位随机说权实故。文中三。初一身无心而普应。次二口随机而演说。后一喻结心常契中。既特云最胜智心示如来法。权实明矣。故璎珞经中说十种善。前九依三乘人各成三乘。第十名佛乘种性。谓初闻佛法即发佛心。唯观如如修佛智慧。终不为悲愿缠心。一向不起二乘作意。第九为悲愿缠心故。此云慈悲乐饶益。明文若斯云何不信。第二正说分。先明地行文有四分。一法师方便成就。谓此地能起辩才说法。名法师地。趣地行立名方便故。二智成就具能知法之智慧故。三入行成就。达所化器之心行故。四说成就称根正授故。四中初一入心余皆住心。亦摄三位至下当知。然第八地中。但净佛土教化众生。此地辩才力故。教化众生成就一切相。能教化故。一切相者具上四分故。初分中三。初牒前起后。前得二谛等智故。次欲更下正显方便。三得入下结行入地。正显中文有十句。不离二利。论云。一一五三句示现者。初句利他次句自利。故云一一。次五利他。后三自利故云五三。示现之言通上四段。初句依无色得解脱想。可化众生利益他故。化其令得大般涅槃。故云转胜论主谓菩萨不求自灭故作此释。然经既云更求寂灭。何妨自求。以七八九地同得无生。八地得忍寂灭现前。依劝起修。此求上品名为转胜。即用而寂真解脱故。若依此义前二自利。亦可十句俱通二利。于理无失。且依论解。二依未得究竟自利益故。复修习如来智慧。三依根熟菩萨化入如来秘密。三密化益故。四依邪念修行可化众生令观察不思议智得正念故。谓观无念见智性故。五依未知法众生转法轮。令得知故。寂净陀罗尼三昧门。皆说法所依故。六依邪归依众生。具广大神通令入正法故。七依信生天众生。令入差别世界佛净土故。上五中一无证二无行三无解。后二无信下三自利中。入依正觉内证智德故修力等。九依转法轮外化恩德。十依无住涅槃断德。第二佛子菩萨住此下智成就。此下二三段摄王子住。知法知根皆法王轨度等故。且依智成文中。初总知三性。谓净染不二。不二即无记。后有漏下展转别开。一于净法开漏无漏。谓施戒等取相心修与漏相应。名为有漏。无漏反此。二于无漏开出见道已前名世。见道已去名出世。三即就上二世出世异名为思议。即世出世名不思议。亦可于出世中约教证二道。四彼有漏思议中定能证入。名之为定。为缘所动名为不定。亦可。佛性定。有余一切法皆悉不定。三聚定等下文自说。五总上诸善开出三乘。谓谛缘度等。皆通上四故。唯佛果一是唯无漏等。而属菩萨乘果。六于三乘法中示有为无为依顺行故。此是善体故后明之。谓灭谛缘性彼岸真理皆名无为。道谛缘智能证修起皆名有为。如来一切皆是无为佛智。有为非极说故。涅槃令覆有为相故。三乘圣人依此起行。依此差别故名顺行。第三此菩萨以如是下。明入行成就。此中三。初总标章门。二此菩萨如实知下。依章广释。三佛子菩萨随顺下总结安住。今初有十一林。一众生心者是总故。论云依共。以通是下十染净共依故。菩萨依此而知故名为依。下依义准之。余十是别。不出三杂染故。论云依烦恼业生生是苦果。今当第九。论释余七云。依共染烦恼染净等。依定不定时。谓次根等四同是业故名共。随眠即烦恼种名染。眠伏藏识令心染污故。受生即生如前已说。余二通三故不出三也。二云何通。谓习气无别体。是染净等气分故。三聚但是约时定不定故。论又别释根信性欲相似之义。云彼复定不定时根等次第。根等相似信等者。由下经文。以根例三故。此重释相似之义。亦须约时故云彼复定不定时。约何论时。亦约根等四事次第也。云何次第。谓根等相似似何等耶。谓信等故。如宿习名根印持名解。依根起解故云次第。解必似根故云相似。习解成性性必似解。依性起欲欲复似性。若相似未熟时即名不定。熟名正定。全无邪定故。时依根等。论经名解为信是信解故。十皆名稠林者多故名林。难知曰稠。论经十林皆有行字。谓不正信义故。名心行等稠林。心行若绝证信圆明。非稠林行。然此十名多如发心品辩。而习气一通于二义。一者残习。二者种子熏习如下当辨。第二依章广释文分九段。以解性欲合一例故。今初心中三。谓总别结。别中略举十门。摄之为八。二三后二合故。一差别相。心意及识六种别故。此八缘境许得齐起。故名杂起。又杂起者必与所俱。极少犹有遍行五故。二速转下二句明行相。四相迁流故。速即是住。住体轻危速就异故。转者是异坏即是灭。不坏是生故。论经但一句。云轻转生不生相。论云住异生灭行故。三无形质者。第一义相观彼心离心故。云何离。谓心身不可得故。身者体。依聚义。即同起信心体离念等。四无边际。即自相顺行无量境界取故。取境不同故名为自。上之四相初一是所相。二是能相。此二并心之相。三是心之空性。性相不同合为心体。四即心用。此四并通染净。后四明净心随缘。由第五随烦恼缘成六七。随业生缘成第八。谓第五清净者。自性不染相。即自觉圣智真妄所依不空性也。染而不染名自性净。次下二句即不染而染。谓六垢无垢者。即同烦恼不同烦恼。相随缘有垢性恒离故。七缚不缚者。同使不同使相义不异。前但种现有别耳。八有二句同名因相。随因受生故。菩萨以幻智愿力生故。余众生随业诸趣生故。第二释烦恼稠林。亦三。别中九句摄为三种事。后七合故。一远入相乃至有顶故。此约四住现行。下至金刚自约种说。久者无始常随故。二无边引起者难知相。言无边者。修习无量善根故。引起者引起惑故。惑与善俱所以难知。即胜鬘中恒河沙等上烦恼也。上明竖深此辨横广。三俱生下七句。合为染相。即三杂染。谓此烦恼亦与业生二俱起故。即分为三。初三句当体明烦恼染。一俱生不离者明随所缚。此句总明能所。所缚即妄心。谓惑与妄心递共同事。故云俱生。生即是事。然离惑不名妄心。离心惑依何住故。迭共相衣名为不舍。二眠起一义者。是以何缚。谓使为能缚使即随眠。起即现行。现行由使不得解脱。以现及种同一惑义故。然下辨使不必与现行俱。此中现行必由于使。如有种子未必有芽。若已有芽必依种子。故云一义。三与心相应不相应者。是所缚事事即真心。若被妄染名与相应。是缚非解心性净故名不相应。示可解脱。二随趣下有二句。约生明烦恼染。论云身事生道界因故者。苦报集起名身事生。上句是道因下句。是界因。三爱见下二句。约业明烦恼染。初句明于三分中业因障解脱故。言三分者。爱是欲求中追求现报受欲行者。见是邪梵行求。痴是欲求中追求现报习恶行者。故论云。无戒众生为现少乐。习众恶行愚痴之甚。慢通上三。而多属见。有求属生染所摄。故此略无。上三俱障解脱过患难拔。如箭入木故。外道得非想定。尚与见慢相应。上即论意。亦可见爱等通七识中烦恼。故云深入。下句明此惑随顺世间身口意业。不断起因故。结中八万四千烦恼随好品自明。贤劫经中亦有其相。第三释业亦三别中。十句为九种差别。后二合故。初一道因差别。谓通说三性为六趣因。引双唯善恶各有三品。二地已说满业通三性。名言熏习亦通三性许为因种故。又俱舍十七以三性因对五种果。无记亦能招果故。论主通以三为道因。或既不招异熟则论主言总意别。二有表示等者自性差别。然论经此句云作未作相。此则并以思为自性故。论云。此有二种。一筹量时。此在意地。唯有审虑一种思故。释未作义。二作业时。释经作字有决定思。若在身语唯发动思。成唯识云。动身之思名为身业。发语之思名为语业。然今既云有表示等。即表无表业各通三业。表则三皆是思。无表则非心非色或说色收义如别说。三与心同生不离者。方便差别心共生。熏心不别生果故。谓此业思与等起意识共生。随其善恶生。已即熏本识成名言等种。种似能熏故云不别生果。即不离义。四因自性等者。尽集果差别谓无始业因以是有为故。自性刹那坏故云尽。此显非常而得持至果。功不败亡故云集果不失。此显非断前念虽灭后念续存。故云次第。亦是因即顿熏果。则次第如识等五也。五有报无者报。论云。已受果未受果差别。过去生报业现在已受。名为有报。后报未受名为无报。非谓全无。更有一理。谓已悔之业则许无报。有报可知。六黑黑等众报者。对差别。谓四业相对成差别故。初二黑白相对。后二漏无漏相对。言黑黑者。即四中初一因果俱恶故。又因果俱与无明相应故。即三涂业。等者。等于余三。谓二名白白业因果俱善故。俱与智明相应故。即色界善业。三黑白业。即欲界善业因中善恶杂故。受报亦爱非爱杂。四非黑非白业。谓诸无漏业无异熟故。对上黑白二业立双非名。言众报相者上三有报故。论云业集成就故。若俱舍意。其黑白业约相续说。以无一业及一异熟是黑亦白五相违故。言相续者。谓或意乐黑方便白。如为诳他行敬事等。或意乐白方便黑。如愍弟子现粗语等。若以义推。正以谄心而行敬事。亦可同时。余广如杂集第八。俱舍十六。七如田无量者因缘差别。谓识种为因业田为缘。随田高下等殊。令种亦多差别故。论经云业田无量相。八凡圣差别者。即已集未集差别。出世未集世已集故。九十二句定不定差别。前句明三种时报定不定。谓现作现得报名现受。现作次来生获报名生受。现作第三生去方得报名后受。于此三中各有定不定。谓前二时定报通定不定。后一时报俱通定不定。第十句明乘非乘定不定。乘即三乘唯修自乘业名定。乍修此乘复修彼乘。名为不定。非乘谓世间无运出义故。定者难度不定易度故。结中亦言八万四千者。惑因既尔所起之业亦然。根等诸门皆成八万。翻此即显波罗蜜门三昧门等。第四释根中二。先别后结。别中十相为九差别。五六合故。一说器差别。谓说法所授之器。信等五根有下中上故。亦是钝中利。谓于教理受有迟速及多少故。二根转差别。过未为先后际。现在已定两望论差。谓前上中下根。于三际中互望转变。若后转为中上。前根则下。后转为下前根则增。是差别义。不转则平是无差别。故论云前后根前根下增平故。三三性差别。谓约菩萨等三乘根性。相形为上中下故不同。第一通于三乘。四烦恼染差别。谓喜乐等五受根。随贪等烦恼得增上故。五六二相明定不定差别。初句乘非乘皆约熟不熟明。大乘中熟者定。不熟者不定。小乘中熟者不定。可转向大乘故。不熟者定。各随自乘而解脱故。若世间非乘熟者不定。可化入道故。不熟者报已定故。且暂舍之。即离世间中待时方化清净舍也。后句淳熟调柔一向是定。六随根网轻转坏者。顺行差别。此知眼等根顺行境界。得增上故。于中有三种顺行。一依身顺行。谓六入展转迭共相缚。如网鱼鸟不得解脱。故云根网。此行内境。二生灭顺行。谓体是有为。生住不久故云轻。易可异灭故云转坏。三观行取相顺行。此行外境。即论经云取相。今文阙此。或根网中收。七声闻净差别。望凡夫二乘行增上故。以二乘根由灭障能成故。烦恼无能坏。八菩萨净差别。此通三种退不退也。九远随等者。示一切根摄差别。谓三无漏根。总摄诸根。三者一始行。即未知当知根。二方便即已知根。正在修道故名方便。三报熟者。即具知根。谓前信等共三无漏根生而随优劣。三位不同。自始至末故名远随。此之三根。于修无学涅槃得增上故。此上九中。初二约信等。三五七入并约三乘。通于诸根。四约五受。六约眼等。九约三无漏根。二十二根已明十九。男女命根不足可辨。余如俱舍根品粗说。即然细分无量故。结云乃至八万四千。第五例三稠林。谓解性欲。此三与根性相顺入举一可反三隅故。皆略例。第六释随眠。先总后别。总中晋及论经皆名为使。论云随顺逐缚义故。如世公使随逐众生得便系缚。即是随眠。眠伏藏识随逐缠绕故。此唯约种不同小宗。别有十二句。论摄为二。前六明何处随逐。后六明以何随逐。今初为五。一合初二句。约心明处。初句于报心随逐。正显眠伏藏识。即久安眠处。而言深者。无始来有微细难知故。下句于非报心随逐。即转识分别。事识不离现事而生。故但云心。即暂回转处。二相应不相应者。约三界明处。唯与当界心相应。不与异界心相应故。故论云。欲色无色。或上中下差别。无色惑微所以名下等。虽则随眠性皆成就。随其现惑亦有不相应义。三久远随行相者。约地明处。论云随顺乃至有顶故。然有顶之言。通有二义。一至金刚之顶。二至三有之顶。今取通大小义。直云有顶。论经但云远入。今云久远亦无始来上至九地顶故。四无始不拔相。此约时明处。处既无边时亦无始。唯智能怖随眠怨贼。既未曾有闻思修智故。不能拔出。五与一切禅定等者。此约行明处。由随眠随逐。令世间禅定等不能灭爱见等心。不能随顺正修行故。名为相违。故下偈云。禅定境排仍退转也。后三界下明以何随逐。即显随逐之相。由此相故。名为随眠。此有六种。一于上三有不断随逐。所以三有不断相似相续者。由有此使作系缚故。如世眠者不能起床。二远时随逐。即于上无始时。令心相续现起无边。如世眠者梦心相续。三开诸处门者。一身生随逐。谓于前一身之上报非报心。明随逐也。如世眠者梦中见闻。于中二义。一令眼等诸根门。集生六种识时。使与同生故云开门。此明外逐方便心。二论云及阿赖耶熏故。此明内熏报心。论经门字下更有集字。即阿赖耶集起之心。然是诸处通依故。今经义含耳。四坚实难治。即不实随逐。谓修禅等时不得真实对治故。不实坚实如世重眠。不得重触大声无由起故。五地处等者微细随逐。此于上有顶处九地中六入处。烦恼身随逐故。然九地有二义。一约三界九地。虽并成就细故不知。成处多少名不成就。如世眠者梦中谓觉。二以善慧为九地。十地犹有故名微细。不成就者。此地中分有断除故。故下偈云。金刚道灭方毕竟故。六离苦随逐。谓唯无分别智。出世间圣道方能拔出。如眠得触。第七释受生稠林中。十句先总后别。论通为八。一身种种。谓形类多故。二业因种种。三住处种种。四四五二句色想上下种种。五同外色因种种。谓田等取外同喻故。六自体种种名色与识俱生。相依不离是报自体故。七本顺生因种种。谓痴爱为本顺生求有。令有续故。八末后二句集苦谛种种。谓三求不同皆是集因。但集苦果故云种种。上句显欲有二求。欲受即欲求。贪爱共取追求不已故。欲生即有求。爱生三有自得胜身。复摄眷属故。言无始乐著者。显上二求之过。下句即邪梵行求。由心取著故。不知三界轮回贪求三界。小大无量之相妄谓涅槃。谓或拍腹为道。或计无想非想为涅槃故。第八释习气中。亦先总后别。总云习气既通二义。不可局于罗汉余习。虽标习气别中皆言熏习。熏谓熏灼。如外香气习。谓习学。唯约有情习。必能熏以成气分故云习气。即赖耶识以为所熏。以恒住一类是无记性。可受熏故。前七转识以为能熏。由有生灭力增盛有增减故。能所共相和合故名熏习。此如摄论及唯识第二。若依起信。真如亦能内熏。佛善友等以为外熏。内外和合以成气分。前中虽闻教等亦因识能领受。故判识为能熏。今并通。此文中既有因熏与果等。定知熏习种成为气分义。别中十种差别。一与果现在非现在差别。谓过去善恶业因。与今现果同起名行。不同起名不行。如人行施。今得人身亦常好施等。此即因习。二随趣熏者。道熏差别。如从天来今犹鲜净。广明道习。如大威灯光仙人所问经。此即果习。上二皆是对过说今。三随众生行者。亲近众生熏差别。此是缘习故。宜远恶近善慎所习也。所以昔王不立厩于寺。而立之于屠。四随业等者。功业烦恼熏差别。功业者。释经业字。谓是起作事业拣非业因。如锻金之子宜教数息等。烦恼习者如人喜眠眠则滋多等。五善不善等者。善业等熏差别。此业即是业因。以是善等三性望来果称业故。如久行施者施心转浓等。上三唯约现世以明习气。六随入后有者。中阴熏差别。中有即是本有后故。如梵行人至中有内。亦无染欲。七次第者。与果次第熏差别。谓修善恶业。于后有位。诸趣之中受果次第。习亦与果次第无差。上二约现望后以说熏习。八不断等者。离世间禅因熏差别。谓诸无漏定名离世间禅修学无漏即是彼因。由未断烦恼。虽修无漏亦为烦恼牵。烦恼随。至无漏名为远行。行亦入义。九实非实者。同法异外道行解脱熏差别。同法释实。即三乘同佛法故。异外道释非实。在佛法外故名为异。行者上二之因。解脱者上二之果。各有熏习好习本法故。曾修小乘今虽学大。先发小习余可准知。此即邪正双明。约修证说。亦含三乘余习之相。十乘熏差别。唯就于正约其见闻故。法华安乐行令不亲近二乘。恐习成种故。上来十种前七约时。三世三有互望明习通于善恶。八明恶随于善。后二约人种种习气。皆能了之。令成如来无习气之习气智故。第九释三聚稠林。亦先总后别。论通为五。总即第一有涅槃法无涅槃法。三乘中一向定差别。无即邪定有即正定。各于自乘定故。离此不定。论略不释。此就种性约位以明。外凡无涅槃。三乘圣人定有。内凡不定。又约一期久远非究竟无。二善行恶行因差别。此约解惑以分三聚。谓正见是善行因。邪见恶行因。二见定起二行名之为定。言二俱不定者。无正慧决择。又不拨无因果。率之则可清升。任之则便鄙替故曰不定。下不定仿此可知。故论皆不释。三恶道善道因差别。此约行业以辨。四外道声闻因差别。此约位以分。翻彼八正名曰八邪。外道邪位定。正性离生圣人位定。已入见道故。前三善根则名不定。五菩萨差别。此约修大乘者得失以分。著邪是失所谓六。蔽圣道为得即六度等。第三总结安住文属入行。论意总结前三。故云前三种事成就。方能安住此地。大文第四住此地已下明说成就。亦摄善法行。辩才饶益多同彼故。文中二。先牒前总显。谓了心行方善说故。后佛子下广显说成有三成就。一智成就。谓知法知器知化仪故。二口业成就能起说故。三法师自在成就。得陀罗尼等成彼德故。各有佛子以为拣别。今初分二。先明随所知之法。二一切下随所依之器。此二何异前文智成入成。前三各别而知。今此总收以法逗器。今初所知法。即三乘一乘解脱差别。各含教证教道。以将化生令器熟故。证道以将度生令得解脱。体正度故。二随所依中文有三节。初总明。次能随下别显。后令生下结益。论主通收为七种器。一说所说法对器。自释云随应度者授对治法故。即总中二句。下句是说所说法。上句即所对之器。别中初能随及后而为说法。即上说所说法中间根等诸林。即是所对之器。于中准论经。众生下有心字。即是心稠林。通为五种器。初众生心根性欲解。明所说法器成。谓十一林之中。此五正显已成信等法器。可随根欲等说故别显之。二所行有异。含其二义。一约能行之行。名种种异行器。即上根等能行。二所行之境。即上根等所行名譬喻器。总喻上五故。如世稼穑具五因缘。彼所种物成就堪用。一有心物。二有根益其生力。三有可生性。四含润欲发。五决定可生。喻上心等故云譬喻。四诸聚差别者。即定不定根转器。亦通上根等。五亦随下随辞辩器。以彼生烦恼业熏难舍。要作同行巧辩方能化故。三结成益。即随乘因能乘出器。以上诸义不出自乘解脱故。第二佛子菩萨住此下。口业成就。曲分为二。先总明具说之德。二以无量下正明口业成就。今初亦是智成就。以具法师行即是智故。而言说者。护如来法藏通于说故。斯则内持于智外口说故。何名具法师行。深妙义中具二十种功德故。一知时二正意。三顿四相续。五渐六次。七句义渐次。八示九喜十劝。十一具德十二不毁。十三不乱十四如法。十五随众十六慈心。十七安隐心。十八怜愍心。十九不著名利。二十不自赞毁他。广释如论。涅槃具七善知名大法师。与此略同。慈氏论说具十德者。名大法师摄义具足。一善知法义。二能广宣说。三处众无畏。四无断辩才。五巧方便说。六法随法行。七威仪具足。八勇猛精进。九身心无倦。十成就忍力。会之亦同。第二正明口业中。先略明。后此菩萨以法下广显。今初先显名体。谓外由菩萨美妙言辞而演法义。名四无碍辩。内由智起名四无碍智。次辩体者。此智即无漏后得为体。故云善巧。即上知法知机智也。义无碍解或通正体。次此菩萨下约位显胜。以初地分得此地任运。故无暂舍。后何等下征列名字。智缘法等无拘碍故法等皆智境界。从境分四。一法者法体。谓法自体有轨持故。即二空所摄。即真之俗境故。论云。远离二边生法所摄。如色碍相等。二义者。法境界体。调于法体上差别境义。即上二空所摄真谛之境故。论云。即彼远离二边生法所摄中。如实智境界故。然得此真智者。由菩萨于生法二执所摄境中。以智安住求彼色等。但是虚妄。即俗而真是彼色等之中别义。上即远公之意。其犹不生不灭。是无常义。亦可。不约二谛。法约自体义约差别。谓十一色等虚妄分别之相。即是别义言如实智者称事实也。三词者正得与众生。谓得彼方言与他说故。故论云。于彼如实智境中。随他所喜言说正知。此释正得随他言说正知而与故。此释与众生。四乐说者。正求与无量门。谓乐说乃辞中别义。七辩剖析名无量门。论云。于彼随他所喜言语正知。无量种种义语随知而与故。二广显中。理实此四通该一切。且约圆数以列十门。各有复次。论云后五是净者。谓三乘行果。则显前五是三乘教理。通于染净。言十者。一依自相。谓知事法体各殊故。二依同相。谓知理法。若性若相各有同理故。三行相。此约时辩法。三世迁流故。上三知义即是所诠四说相。此知教法。上四皆约所知。五智相。此约能知。六无我慢相。此约所离明净。七小乘大乘相。此约所行。上二通辨诸乘行果。后三别约一乘。八菩萨地相此约因行。后二知果。九如来地相约体。十作住持相约用。然上十中法义则别。后二多同。皆词则说于法义。乐说乃词中别义。亦有以词说于法。乐说说义。十中皆四无碍。即四种相。今初自相有四种者。一生法自相。谓知色是变碍相等。二义者差别自相。谓知色有十一处等。上二约总别以分法义。后二同体义分。三想坚固自相想者。起言所依。亦以慧心取彼二种相故。一随自所觉诸法相。二随彼彼所化言词所宜相。以所觉法随彼言词为彼生说。说无错谬名为坚固。论经云。不坏者坏即错也。四彼想差别自相想义同上。但以次第不息。以多异名坚固彼义。令他爱乐名不断尽。此自相一门是总故。论前总中亦依此释。诸经论中亦多依此。第二同相。约性与相分于法义。一一切法同相。谓诸法同以无性为自性故。二有为法同相同生灭故。谓观无常门生灭相得入初句。法无我性故。无我智境得成。是则生灭是常义也。三一切法假名同相。故云安立。所立之法已是假名。更以言诠假名而谈名不断说。四假名假名同相。谓不坏前假名。更能以异异无边假名说故。重言假名。第三行相中。约三世以分法义。一生行相现法缘生故。设知过未亦名现在。以三世皆是当世现在故。故论云。过去未来彼彼世间摄受故。二已生未生行相。设知现在亦名过未。以现是过家未未家过故。是则当世而知名法。逆见过未能知现在。是则名义为菩萨智境。三物假名行相。总说三世之物不谬故。四说事行相。然所说事不出三世。总相物中故云一一世。但曲明异异事法。故云无边法明。第四说相中。约本释以分法义。一修多罗相故但示法。二解释相所以名义。三随顺相。随类言音故。四相似说相。谓随心乐闻何法宜。何譬喻说似彼心故。第五智相。约法类以分法义。一现见智。二比智比即类也。然所知境即是二谛法。比等智是无碍体。从体立称不同前后。又法比等智通于大小。四无碍智唯局大乘。故涅槃说。唯菩萨有。声闻设有少故名无。若就二智所观并通大小。约能观智唯局大乘。于大乘中。依观所取能取以立法类。一法智观如故云现见。谓观差别二谛同如不异故。二比智即观前能观。如实分别之智。类余亦尔。类何等耶。比知如前。差别即如实故。三欲得方便智。谓此是相见道依真假说。后得智摄故云世智。若欲得第一义假说以为方便。四得智。谓虽以世智说。而与第一义相应非颠倒异。方名乐说故。云善巧。可以证得第一义故。余如唯识杂集各第九。瑜伽十六说。上回向品疏已略明。第六无我慢相中。约真俗以分法义。一第一义谛无我。故云一相。言不坏者不坏无我故。若言我知无我我证无我。则坏无我。以有能所故。二世谛无我故云蕴等。迷蕴著积聚。我迷界著异因。我计种族别故。迷处著欲我计为生门。能受入故。迷谛缘起著作。我皆明因果有造作故。并是法我亦通人我。今随顺观察世谛缘生无实。以为对治得入第一义法无我。名善巧方便故。蕴界等是菩萨智境所治之我。三说美妙无我。惬情称美顺理为妙。四说无上无我故云转胜。词中差别故曰无边法名。第七大小乘相中。约权实以分法义。一观相。谓一观不异唯一事实故。二性相。就彼根性有三乘故。三解脱相。会彼三乘同归一实。解脱相中无差别故。论云。依同解脱不惧者。法华云。今我喜无畏但说无上道故。四念相即开方便门。随机念异心行不同。以多法明说诸乘法。然皆为一事。故论云随顺解脱。第八菩萨地相中。约地体相以分法义。一智相。一切菩萨行者总标也。何者是耶。谓所证法行能证智行。何以此二名菩萨行。以智契如故。故经云智随证。论云观智说故。此菩萨行即十地智体。二说相。谓体虽一智相有十地分位故。然此分位由心差别故。论云十地差别者。谓心而名说相者约口言也。以论经云义无量者。说十地别差故。作是释斯则异前义大。三与方便相。谓巧说十地授与众生。不颠倒教授与地证道无有差别故。四入无量门相。入诸地相差别故。第九如来地相。约真应以分法义。谓一法身相。即始本无二之法身。故云一念成正觉。二色身相种种时者。随何劫中种种处者。随何国土依报事。各差别者。随何等佛身正报事。三正觉相。通说正觉十佛差别故。四说相佛德无尽故。说亦无尽。第十作住故相。约诸佛能说德所说声教。以分法义。一觉相。即作住持德觉法性相故。语者随自意语随他意语。随自他意语。此能说法故。十力破魔憍慢。无畏伏外道。不共异二乘慈悲故。常说辩才故。能说方便者随顺物机。转法轮者正说。此上皆一切智智随证。二差别相。知佛随心种性等差别声教故。三说相。用前音声差别说故。四彼无量相异异说故。随信解者。示现菩萨无尽乐说故。以如来智等者。诸佛法身以利生为行。此行合智故。无垢清净不可破坏。故云圆满。此地分得故用之而说。第三佛子菩萨住第九地下。法师自在成就中二。先牒前标后。二得义下正显成就。有四种事。一持成就得不失故。二说成就巧能演故。三问答成就断疑网故。四受持成就更受胜法故。则前三自分。后一胜进。又前一释得妙法藏。后三释作大法师。于此四种皆无缚著即摄第九回向也。今初分二。初列十持。持先已得。后此菩萨得如是下用前十持。持当所得。今初先列十持。并从所起业用立名。初三起意业。次三起身业。后四起口业。一持义二持教法。三持能知智。四善软者慈光摄受。五刚强者善慧降伏种种施为故。六上供诸佛下摄贫穷故名众财。七于大乘中陕劣众生。示教大乘威德胜利令生喜故。八不断辩才智常说故。九无尽乐说深说故。十种种义乐说广说故。后如是下总结。以百万下显持之用。二持当得中闻已不忘。正显持义。为他演说亦持之用。第二此菩萨初见下明说成就。于中三。初显所受法多。二此菩萨得如是下能广开演。三此菩萨处于法座下。明起说自在。第三佛子此菩萨假使下。问答成就。初一界答难。二明一切世界。第四佛子此菩萨复更下受持成就可知。第二佛子菩萨住此下明位果。三果同前。但初调柔见佛缘中。初依内证近佛法身。后依三昧见佛色身。余文可知。第三重颂分中。二十四颂分三。初十九颂地行。次四颂位果。后一结叹。今初具颂上四分。初二颂法师方便。次二颂智成就。次七颂入行成就。四有八偈颂说成就。于中初半偈颂智成就。次二偈颂口业成就。其中诸喻长行所无。后五偈半颂法师自在成就于中初一偈半颂持。次一偈颂说。次一颂问答。后二颂受持兼颂问答


大方广佛华严经疏卷第四十三
大方广佛华严经疏卷第四十四(已下入三十九经)

　　　　唐清凉山大华严寺沙门澄观撰


第十法云地。所以来者。瑜伽意云。虽于一切品类宣说法中得大自在。而未能得圆满法身现前证受。今精勤修习。已得圆满故。有此来。论云。于九地中。已作净佛国土及化众生。第十地中修行令智觉满。此是胜故。以八九二地同无功用故。对之显胜有此地来。又一乘中最居极故。次释名下自有释名分。今且略解云者。是喻略有三义。一含水义。二覆空义。三霔雨义。约法就喻则有多义。云有四义。一喻智慧。二喻法身。三喻应身。四喻多闻熏因。空亦四义。一喻真如二喻粗重。三喻法身。四喻梨耶。摄大乘论云。由得总缘一切法智。含藏一切陀罗尼门三摩地门。此喻含水义。总缘一切法契经等智。不离真如如云合空。总持三昧即是水也。又云。譬如大云能覆如空。广大障故。此喻覆空义。即以前智能覆惑智二障。又云。又于法身能圆满故。此有二义。一喻霔雨义。即上之智。出生功德。充满所依法身故。二喻遍满。即前之智自满法身耳。故金光明云。法身如虚空智慧如大云。成唯识中。亦有三义全同摄论。而瑜伽云。粗重之身广如虚空。法身圆满。譬如大云皆能遍覆。此同摄论第二义。而无性释以智覆空。此以法身者智满则法身圆满。起信论云。显现法身智纯净故。本分云。得大法身具足自在。亦以法身喻云。真谛三藏释金光明经云。虚空喻三法身。云喻三道之智。此法喻亦齐似非经意。此喻位极非道前故。庄严论第十三云。于第十地中。由三昧门及陀罗尼门。摄一切闻熏习因。遍满阿梨耶识中。譬如浮云遍满虚空。能以此闻熏习云。于一一刹那于一一相。于一一好于一一毛孔。雨无量无边法雨。充足一切所化众生。由能如云雨法雨故。故名法云。此从法身未及佛。故立赖耶名。十住论云。于无佛世界。能雨法雨故。瑜伽又意云。言大云者。未现等觉。若现等觉。能雨大雨作利益故。是则密云不雨含德而已。然诸释虽众不出三义。谓以智慧含德。遍断诸障遍证法身。故所覆粗重即所离障。谓于诸法中未得自在障。此障十地大法智云及所。含藏所起事业故。斯即二愚障所起业名大神通愚障大智云。即悟入微细秘密愚。断此障故。便能证得业自在等所依真如。谓神通作业总持定门。皆自在故。便成受位等行。具智波罗蜜得化身三昧等果。即是云雨究竟成佛法身。及所证如皆亦所遍虚空。其旨一耳。次正释文。文中三分。先赞请中有十六偈。前十三赞。后三偈请。前中亦二。前三偈但申供养。有三类可知。后十偈天女供赞。于中亦二。初一总标供赞。余九正显赞辞。于中亦二。前八赞佛德能。后一劝修利益。前中亦二。前五赞大用自在。后三显自在所由。前中亦二。前二用益普周。后三随见不等。于中亦二。初一总明后二八相显。所由中亦二。初一智了世幻故。文有喻合后二证穷性相故。于中半偈证体。半偈起用半偈用不离体。半偈体用泯绝。后三请中。初一结默念请。后二上首言请。第二正说论分八分。一方便作满足地分。摄前九地所修。总为方便满此地故。二得三昧分。初住地行行德无量。偏举受职之所依故。三得受位分。正住地行。依前定力摄佛智故。四入大尽分。是地满行。望前诸地行已穷尽。今复地满尽之极故。五释名分。此地学穷辩德显称故。六神通力有上无上分。地满足已妙用自在。形前无上形佛劣故。七地影像分。以喻显法如因影像知形质故。八地利益分。彰说殊胜劝修趣入故。后之二分通该十地。将前摄后云此地有八。若依前长科。后二分通则此地分二。先明地行。后彰位果。地行之中方有六分。如上所列。六中初一是入心。余是住心。出心即调柔果。已如前说。今初分中二。先总明。后善满下别显。今初无量智者。阿含广故。观察觉了者证智深故。宝性论中。地上菩萨起二修行。一约根本智名如实修。即此证智。二约后得智名遍修行。即此广智诸地。具起上二种行。今于上二决择思修。别中十句摄为七相。初三七八二处合故。七中一善修行故。即是同相。谓初三句明证助不住诸地同修故。初句证道无漏白法故。何以得证。由次句助道。何因成助。由后句不住道增福德故。不住无为增智慧故。不住有为。后六别相。谓二广行大悲。即普遍随顺自利利他相。此总前七地合为一相。以七地差别之相。八地之初已辨故。此总举普遍释广随顺。释行大悲利他而成自业。故云自利。三一句令佛土净。即八地相。下三相即九地。以亲证此故多举之。谓四一句教化众生相。即九地自分行。入十一稠林故。五有二句善解相。谓解达真如是佛所行处故。善顺如来能证寂灭行故。六无厌足相。常观察力等欲趣入故。上句解。此句行。并九地胜进故。前地。云昼夜专勤更无余念。唯入佛境界故。七地尽至入相。谓十地证穷故。同前诸地。结行入位已属第十。故云名为得受职位。第二佛子菩萨摩诃萨以如是下明三昧分。于中二。初牒前起后。后即得下正显。于中四。初别举十名。二如是等下结所得数。三菩萨于此下彰入满足。四其最后下显最后名。今初十中初总余别。总云离垢者离烦恼垢故。是障尽地偏受此名。别中九定离八种垢。一入密无垢。谓解入事事法界深密之处。不与惑俱故。二近无垢。万行已圆道场斯近故。如净名说。上来初一解次一行。下三成德。三放光无垢。谓光开心华令其见实。亦能坐种种大宝莲华光无不照故。四陀罗尼无垢。如海包藏五起通无垢。则无心顿现。上五皆起法身之定也。六有二定清净佛土无垢。上句无量则尽法界之疆域。下句正观穷国土之体性。上六自利。七化生无垢。上之二利皆自分行。八正觉无垢。谓胜进上觉将成菩提。时一切诸佛迭共现前而证知故。如下受职处说。以本觉将现故。二结数者亦是眷属。皆现前者。久修成就不加功力自然现故。三彰入满足中能入者。通方便定体入起相。即隐显无方故云善巧。善了所作即知业用。四彰最后名者。将说受位分故。一切智者佛无分别智也。论经重言智者。兼后得智。二智平等名受位也。第三此三昧现在前下。明受位分。于中有四。一法二喻。三合四结。今初有六。一座二身。三眷属四相。五出处六得位。六中前五自分德备。后一上摄佛果。前中初三位体。次一位相。后一位用。前三即依正眷属。今初随何等座。谓大宝华王座故。于中二。先明主华自有十相。一主相即宝莲华。二其华下量相。三以众妙下胜相具德故。四超过下地相生处故。五出世下因相。六知诸下成相。七恒放下第一义相。正观普照法界现事故。如世莲华开敷。菡萏为第一故。八非诸天下功德相。菩萨德招故。九毗琉璃下体相。十其华下庄严相。二十三十下明眷属华。第二尔时下。随何等身殊妙之身称于座故。第三无量下随何眷属。第四佛子此大下。随何等相。周遍作业为其相故。第五佛子此菩萨坐彼下。随何出处。十处出光令恶道出离。菩萨增行故。文分为四。一舒光作业。二众圣咸知。三下类奔风。四同声相应。今初十处放光有三种业。一利益业。二发觉业。三摄伏业。今类例相从且分为四。一前之七光但有益业。前五益凡后二益小。二第八一光有二业半。一者益。益九地已还菩萨故。二者发觉令知故。言一半者。但有摄义摄彼令来故。三第九一光亦二业半。一益等位菩萨故。下文彼光既令此益此光必益于彼故。二发觉令知故。言一半者。魔宫不现是伏业故。四第十顶光但有发觉。文分为三。一显照分齐。二右绕下正显作业。谓兴供成益益。言不退菩提者。论有四义。一于登地证决定故。二入正定聚故。三定离放逸恶故。四定集善事故。三佛子下事讫收光。言足下入者。若约教相。顶光入足显深敬故。若约证实终极之智。从下趣入诸佛境故。故论释后段云平等摄故。显证佛境即自证故。第二尔时下众圣咸知。第三佛子是时下。下位奔风申敬获益。文并可知。第四当尔之时下。同声相应以修平等因行互相资故。表内吉祥深广之德严。心已圆故。外于此相放光相益。又上此照彼。放眉间光表中道已照。今彼照此。乃于胸相者。表心契悬同。德圆魔尽名坏魔怨。第六尔时十方下。明随所得位。于中二。一放光于中十业。初光名即益业。益一切智令成佛故。二眷属光是因业。三示佛是敬业。四开悟业。五振动业。六止恶业。七降魔业。八示现业。九如是下卷舒业。十示现种种即变化业。二现是事已下入顶成益。入顶者。若约化相上收于下也。若约实义照极心源名为智顶。成果在已是为光入。论云。诸如来光明。彼菩萨迭互智平等摄受故。谓菩萨顶光入佛足。则因上进于果也。佛光入菩萨顶果收因也。亦因收果入则无迹。因果双亡名平等也。当尔之时下得益。名为下结位。入佛境者所证同也。具十力者行德同也。堕佛数者。如始出家便堕僧数。第二佛子如转轮下喻。喻上六事文少不次。初喻随何身。二其转轮下喻随何座。三长大下喻随何相。四取四大下喻随所得位。王喻真身手喻应身。瓶喻白毫水喻于光。应有第三随何等眷属。谓文武百寮以为辅弼。五即能下明随何等出处。第三菩萨受职下合。但合随所得位。正意在此故。第四佛子下总结。结斯一分。大文第四佛子菩萨住此法云下。明入大尽分。于中有五种大。一智大。二解脱大。三三昧大。四陀罗尼大。五神通大。此五依五种义。一依正觉实智义离智障故。二依心自在义。离烦恼障故。三依发心即成就一切事义。意定力故。四依一切世间随利益众生义。意能遍持口能遍随故。五依堪能度众生义。身及诸通广能运故。前二自利后三利他。文中三。前二别明。后三合例。今初智大分二。先别明后总结。今初有七种智。一集智大。二应化智大。三加持智大。四入微细智大。五密处智大。六入劫智大。七入道智大。此七展转相生。今初集智。依能断疑力了法缘集故。文中先别明。后举要下总结。前中。有二十集皆明因缘集。然通真妄及与和合故有三分。一染分。二净分。三灭分。在文六重。一唯染。谓初四及众生集。诸见烦恼集。二唯净。谓声闻已下诸集。三唯灭。谓虚空。四净染合说。谓识及有为世界成坏。五净灭合说。谓无为及涅槃。择灭无为为净。非择灭为灭。性净涅槃称灭。余三涅槃为净。六通染净灭谓法界。故论云。随所正不正以法界通善不善及无为故。而论诸句皆有随所言者。随何等差别皆能知故。第二佛子下。明应化智中三。初牒前起后。以依前缘集智身起化用故。故论云依彼身起力。次如实下正显。后如是下总结。别中十句。初三众生世间自在化。化起众生善恶业及利钝使。令众生见似真造作故次一句器世间自在化。次五智正觉世间自在化。三乘正觉故。一法界化。为三乘所说法行。余四化为三乘人及果。后一通三世间。有情有分别器无分别智。正觉通上二也。第三又如实知佛持下加持智。论云依如是如是转行力。谓依彼应化常化不绝。为加持行。其事非一重言如是。有十一句。初三不断三宝是境界持。余八是行持。于中初二逆行。胜热炙身无厌行。虐婆须染欲遍行处邪皆其事也。后六顺行。前四起因行。时谓起因之时。愿等因体。后二得果在时。时谓长劫智即果体。谓一切智智故。第四又如实知诸佛下微细智。谓知佛化用微细自在故。论云。依彼应化加持善集不二作故。谓依前应化等三智合为不二之智。作此微细化用故。随一事即具前三。非但八相。一具余七文并可知。第五又入下密处智。依护根未熟众生。不令惊怖故。现粗隐细而秘密俱成。初三即总显三密。次三别显起化密。一意知化时。二口与其记。谓懈怠者迟记。怯退者速记。或引实行声闻。与应化者记。又昔但记菩萨。则于声闻记为秘密。随机隐显。后摄众生密。论经云摄伏谓摄受折伏。皆通身口。次一教密约实则无三说三。三即为密。但为化菩萨故。约机非一说一。一亦为密。后三约所知明密。知根种种知业万差。知逆顺行。皆得菩提故为密也。第六又知下入劫智。依命行加持舍自在意。谓劫时迁流名为命行。一摄一切名曰加持。一入一切名之为舍。以废己随他故。劫随心转名为自在。亦十世隔法异成门也。以得不思议解脱不见长短。一多大小互相即入等。并如发心品。第七又知如来下入道智。论云依对治意说。谓遍入诸道。若逆若顺皆为对治。无非入道。此约知凡夫道。若约知化凡夫道。即此逆顺等便是佛道。别中有十四句。初句总入所化。谓毛道凡夫随风不定故。论经云入凡夫道。论云依凡夫地。余句别显所化。略有三种。一依我慢行者。令入微尘智观破抟聚。唯尘无我故。二依信求生天者。入净国土过于所信故。余皆依觉观者。于中初句起觉观身。次二句正显觉观心行差别。次句明所觉境。上四即所化之觉观。次四句能化之行。初句总显遍行故。次二随宜若逆若顺。后句若深若浅。后四句化令入三乘果。第二佛子一切下总结。前七皆佛之智菩萨能入。故名智大。第二佛子至住此地下。明解脱大中三。初标得位。次即得下略显有十。初依神通境界。转变自在言念不及故。如净名所得。二能至无量世界。以愿智力无拘碍故。三明离障解脱故云净观。离障有二。并皆知之。一约位则世出世间所离不同。二就出世中学无学别。此学无学并通三乘。上三中前二约通。此一约智共为一对。总相以明约身明通。就人显智。次三一对。一通二智。四约心明通。普照物机随意转变。一时普应如观音普门示现故。次二约法明智。谓五即法陀罗尼。显如来藏中蕴恒沙德故。六即能破他言。随彼言破无碍圆满故。次二一对相入通智。约时明通。由达三世劫随意住持相入故。约因缘集显智。一切种智包藏法界之中故。后二一对约相。即明通智。约身明通。不离一身光明轮而普照故。是解脱光轮约时明智。即一而能知多故。后此十下结广。第三如是乃至下总例余三。大尽分竟。大文第五佛子菩萨摩诃萨通达如是下。释名分中三。一能受如来大法云雨。故名法云。二佛子此地菩萨以自愿下。明能注雨灭惑故名法云。三佛子此地菩萨于一念下。明注雨生善故名法云。然后之二段。从自受名。今此一段从所受立名。论云云法相似以遍覆故。此地中闻法相似犹如虚空身遍覆故。谓佛身云遍覆法界。法雨亦多。唯此能受故名法云。文中二。先总明能受之德。由前七智成就念力能受多法。此智实成多德故云无量菩提。近说受持之义耳。二十方下别显受法之相。于中三。初总显受多。二历数显多。三问答显多。今初有法喻合法中三。一明所受法多。二大法明下所受法妙。故下合云秘密藏也。文有三句。上二句性故谓三慧所知名法自性。大法明是闻思智摄受故。照是修慧所摄受故。下句作故。谓说授众生如云。与他雨法雨故。三于一念下显能受德。一念者。速故既多妙。又速展转显胜。能安者堪能安受文故。受者信受故。上二受文。摄者思惟摄取义故。持者。摄受彼文义成二持。故此但顺说。下喻合中兼反显不能。文并易了。第二佛子譬如大海下历数显多中。先喻后合。海能安者受一切水故。受者不浊故。浊如不信。摄者余水数入失本名故。持者用不可尽故。第三解脱月下问答显多中。先问后答。答中二。先校量显示一佛之所受法广多。后如一佛下类显多佛。言三世法藏者。三世佛法之藏也。而论云。于法界中三种事藏者。意取法明照雨蕴在法界故。以彼经云法界藏故。故为此释。第二注雨灭惑。释名中此中云等如出现品广明。悲云普覆故。法雷惊蛰故。通明无畏。照机速疾令见道故。以福智因成种种身。如云形显多故。法雨正能破四魔故。第三注雨生善。释名八相渐益故可知。大文第六神通力。有上无上分中有六种相。一依内二依外。三自相四作住持相。五令欢喜相。六者大胜。若就经文分二。前四合为一段。正显神通。后二为一断疑显胜。今初分二。先别明后总结。别中三。初明依内。智慧明达者即起通之智。亦陀罗尼。二神通者是通体。三自在即通德。亦摄不思议解脱。及与三昧。具此三事即通无上。第二随其下依外。谓业用依外境而起故。亦是第三依自相。谓转变作用是神通相故。此二经文是一义分为二今依自相释文自有二种。一转变外事。于中三一同类略广转。二垢世界下垢净异事转。三或随心下尘容世界等。是自在转。二或随心念于一毛下。应化自身可知。第三或随心念于一念中示现不可说下。作住持相。谓常用不绝故第二尔时下断疑显胜中二。先断疑。后显胜。今初即论生喜由疑除故于中二。先示自神通力断疑。二说法断疑。今初有二问答。初一问答显神力无上。令众欢喜。后一问答显神力有上。令众欢喜。前中先问后答。问中先大众生疑。举佛疑菩萨。如上之事佛可得。尔菩萨岂然。后上首为请。答中二。一入定现通。二问答决择。今初即事为验故。于中三。一法主入定。国土体性无所不融故。能一身包含无外。二入此下众睹希奇表通自在故。佛号通王。三金刚下摄用增敬。第二尔时解脱月下问答决择中三。初问名字。二又问下业用分齐。三佛子菩萨住下类显广多。于中二。初但结多定已显业用难思。后佛子此法云下结略显广。则余德无尽。此中亦即大尽中事。第二解脱月下显有上中。谓劣于佛故。先问后答。问中即举菩萨疑佛。谓菩萨既实得尔。则佛应不胜。若言胜者其相云何。故问辞则同疑意悬隔。答中三。一总诃问。非显佛德无量。二复次下举所未说显佛德无量。谓向所说乃是十地德之少分。如四天下之少土。全将菩萨之德以比如来。状如四天下土。以比无边大地。况将己说之少分以比如来。则如一块以比无边大地。佛证极故。三佛子我今下。引事类显佛德无量。第二佛子菩萨住如是智慧下。说法断疑者。谓此地菩萨智慧能令众生入一切智。复显上说其德不虚故。疑除生喜。然此下文。当出地心比前诸地。即调柔果而论复将入前分中。欲显义门。多势终似惑人。若准上例。上来地行竟。此下第二明其位果。于中亦有三果。今初调柔果中五。一调柔行。二此地菩萨智慧下教智净。三佛子此菩萨已能安住下。胜过自在。四此菩萨十波罗蜜下别地行相。五佛子是名下总结地名。五中前二合为说法令喜可知。后三及余二果俱名大胜。显义多含故。论连前势为果。已定更不重言。就大胜中初三明神通胜。二摄报中。得十不可说等名算数胜。此二种事胜一切地故名大胜。偏举此二者。以是神通有上无上门中明故。就前三中先明胜过自在。于中三。初牒前。次诸佛下别显。后举要下总结。别中五句为三。初句即能断疑行。谓令通达三世之中所有道义故。二一句速疾神通行。闻说如来秘密法界故。三余三句等作助行。谓以平等三道助通化益故。于中初句作净佛国土平等化。即是助道。次句作法明平等化。谓教智化。后句作正觉平等化。谓慈念令得证知故。故论经云。令一切众生得证法故。余别地结名及算数等并可智。大文第八佛子此菩萨。摩诃萨十地行下。地影像分。于中四喻。谓池山海珠喻四功德前二是阿含德后二证德。前中池喻修行功德。即诸地中起修之行。二山喻上胜功德。即依修成德德位高出故。三海喻难度能度。大果功德即修所成德。能至大果故。谓大海难度十德皆遍。故名能度。大海难成由揽十德能成智海。故云大果。此释法喻兼含矣。四珠喻转尽坚固功德。谓从初地转至法云。障尽证坚故。又十地有三。一是修地因前果后故。初二喻显之。二是成地随分。修成即是佛智故。珠喻显之。三是法地。就佛智法开之为十。故海喻显之。以后一融前二无有障碍又此四喻。皆喻十地与彼佛智。非一非异。无差别之差别。而旨趣各殊。初一喻始异终同。次山喻能所依别。所依之地则一。能依之山不同。此则无差之差。上二喻有能所依。下二喻直喻地智。不立能所。三海喻全一。佛智之体而十德不同。德非别物。又互相遍不同于山。斯乃无差别之参别。差即无差。四珠。喻唯是一珠前后之异。唯一智体前后增明。喻虽无差别不碍差别。又初喻前后体别。前非是后而后包前。次喻前前非后后。后后非前前。而同依一体。海喻前后虽殊而前后相遍。珠喻闻后一体。而前前非后后。后后必具前前。初一即是圆家渐。次喻圆中渐。珠喻即是渐圆。海喻即圆圆也。四喻圆融。上来所解在论虽无理必应尔。若得斯旨。不疑十地差别等相。今初修行德中有法喻合。法中始从欢喜终至法云。名次第行相。次第既具则入智海。譬中四大河者。面各出一故。具如十定品。而言大者。阿含婆沙云出二十河。以四河去池四十里。各分为四。并本四为二十。今就本河所以言大下云增长摄余十六。而胜鬘云八者。以东面五河。人皆具见。余三大河名声普闻。十二小河不闻不见故但言八。合中菩提心合池流出。善根等合四河。依菩提心修四摄行。自善增长故。准十定品说有四河。今文含具。一愿智河即大愿之水。二波罗蜜河。三三昧河即今善根。四大悲河。即以四摄法充满众生故。言无有穷尽等者。合上无尽竭。大愿等皆无尽也。第二山喻上胜功德中有四。初总举于法。次如因下总显于喻。三佛子如雪山下法喻对显。四佛子此十宝下总结法喻。今初言因佛智者。为修平等佛智而起诸行修。既未穷故。随十地之行各一增上。斯乃为修无差而成于差。以本统末非全隔越。第二总显于喻。喻意可智。鞞陀黎者此云种种持。由乾陀此云双持。回文即云持双也。尼民陀罗此云持边。斫迦罗此曰轮围计都末底此云幢慧。第三法喻对显中语其山体。前二土山余八是宝。故论云是中纯净诸宝山喻八种地三地世间云何言净。论云厌地善清净故。谓能修善厌伏烦恼。亦得为净。喻以宝山。若语山中所有。即明各有增上义也。初地圣智法药。二地戒香。三地禅等可贵如宝。四地出世如仙。五地善巧自在如夜叉。六地以五地修四谛因相同声闻未能出彼。六地超彼成果无尽。七方便善巧如彼龙神。超前缘起之因名缘觉果。八地无功用心自在故。此自在众即是密迹诸神。九地善巧摄生大力相故。十地佛德如天已淳净故。论云。前三及六非众生数。余皆众生数。就非众生数中有二种事。一初二及第六是受用事资内报故。第三宝是守护积聚事受用中有二。一药是四大增损对治。二香及果即长养众生。以揵闼婆常食香气故。众生数中复有六种难对治。一五通福田治贫穷难。以供彼仙能生福故。二夜叉治死难。威制眷属不令害人故。三龙治俭难降时雨故。四诸自在众治不调伏难。调伏难调故。五修罗治恶业难。以咒术力制诸眷属。不造诸恶故。六大威德天治修罗怨敌难。以四天王三十三天俱处此山故。论但显喻义含于法。今略合之。初地法药。初破无明故。二地戒。六地无漏慧资法身故。三地禅等可蕴积故。四地道品资助能生福故。五地修无住不永灭故。七地功用满足无所少故。八地三世间化得自在故。九地善知稠林得无碍辩破惑业故。十地如佛降四魔故。皆言集在其中者。如所说事能生一切物故。不可尽者。随顺修行不永断不暂息故。第四总结法喻。即结成本意。本意有二。一既同一智海得差别名。则差非差也。二互相显义。谓彼十大山因海得高胜名。若在余处不足为高故。大海亦因大山得深广名。含斯大义故。十地亦尔因修佛智故得高胜。佛智亦因十地所不能穷。方显深广。故论云因果相显。前言依地即一切智地生长住持故。此言依海。即一切智海由深广故。以山依二处法含二义故。更显之。又地则但依海兼明入故。一一山皆深入大海。一一地智皆入佛智。又一一山下皆有于地。则一一地中皆有佛地。又山在海海则非山。山若依地山即是地。法合是显非一异义思之。又山出海上高下等殊。若入海中量皆齐等。十地教行则优劣悬差。若证如入智量皆平等。第三大海十相明难度能度大果功德。先喻后合皆有总别。合中总云不可移夺者。此有二义。一果海因。十地相不可夺其果海深广之名。二地行因相。由依智海。不可夺其因行之称。以是海家之相故。果家之因故。若夺因相则果亦不成。喻中约果名不可夺。法中举因名不可夺。文影略耳。故论云。因果相顺故。云何相顺。谓十地如大海此总举也。能度难度者。显因顺果也。如海十相方能成海。得大菩提果故果顺因也。如海成时不失十相。离十相而无海。离十地而无佛智故。十地即智海也。别中摄十为八。一易入功德以渐故。二净功德。三平等功德。四护功德护自一味恒不失故。五利益功德利世间故。六六七二句合为不竭功德。以深广故。七住处功德。无功用行是菩萨所住故。经云大身者。以无量身修菩萨行。十身相作故。八末后二句合名护世间功德。九地潮不过限不误伤物。知机授法不差根器。十地若无大海水溺四洲。余不能受必生毁谤。又得此二法用护世间。第四宝珠喻转尽坚固功德者。先喻后合。各有总别。总云过众宝者。论经。云过十宝性虽不列名。论但云过琉璃等。意但取玻璃等。不能出宝者。以况小乘八辈。及缘觉行果。但有净相无利生用。今以出宝乃至放光。则出过众宝故。取之为喻故。论云以出故取亦可以出海故取之。除不出者阙余义故。别中摄十为八。合六七八故。八中一出功德可取者。选择出海故。由初地中如智善观出烦恼海也。二色功德。由治理之则色明净故。三形相。四无垢。五明净并可知。六起行功德。即次下三句。谓智行穿彻方便行摄持自在行高显故。相用不染犹彼琉璃。颂云金刚取不动不坏。上三皆是异相庄严。故合为一。后二句明功用殊胜。谓七神力功德。闻持普照体用微妙故。八不护功德。谓随王雨宝无护惜故。约法则得佛正智受位如王。令一切众生同己善根藏故。如随意雨宝故。合云广作佛事。合文可知。大文第九佛子此集下地利益分。于中三。初显法利益。二如此世界下结通十方。三尔时复以下。他方来证。今初分二。初生信功德。后雨众天下供养功德。今初复二。先明说益生信。谓欲令物生决定信。故说利益。后尔时下动地生信。今初亦二。先总叹难闻。后解脱月下问答显益。答中二。先正显等于佛智。后何以下征以释成。先反后顺。然闻有二义。一者泛尔闻为远益故。二不取闻相。初后圆融真实闻故。闻已等佛何更修也。若更修行等多佛故。第二动地生信中。佛力为缘而动地者。亦为生信故。又法如是者亦是因也。余如初会。第三重颂分。若取长料即当第十。于中二。先说偈仪意。后正显偈辞。今初先说仪。后欲赞下说意。意有九句大旨同前诸会。今约当会以释初句。即显初地。次句即二地。以三聚戒为行境故。三即三四二地厌禅。出世智皆净治行力故。四即五地五明成种智故。五即六地般若能除垢故。六即七地空有无碍。与一切智故。七即八地无功不思议智。庄严三世间故。八即九地十地能说能受诸功德故。九即总结。便指上八句。如是地义以颂说之。云更开显。第二正显偈辞。有四十二颂分三。初一偈总赞劝听。后一偈结说无尽。中间正颂分八。初十三偈颂方便作满足地分。于中初二颂半。总颂前九地同相中善择功德。余颂诸地别义。若依总摄。即次第颂前十地。前八地中唯三地半偈。余各一颂。九地有三颂兼结入位。二有一偈颂三昧分。三有五偈半颂受位分。四有三偈半颂大尽分五有三偈颂释名分。六有二偈颂神通力有上无上分。七有四偈半颂前位果。亦是神通分摄。如长行辨。八有七颂半颂地影像分。于中初三偈半颂山喻。次二颂海喻。后二颂珠喻。池及地利益分。文略不颂。其利益分。亦可结说无尽。颂之十地竟


大方广佛华严经疏卷第四十四
大方广佛华严经疏卷第四十五

　　　　唐清凉山大华严寺沙门澄观撰


　　十定品第二十七(入第四十经)

初明来意。先辨会来。会来有二。一约圆融。谓前明普门中所具差别正位。故寄历人天。今明位后德用不离普门。是则会别入普有此会来。重会普光意在斯矣。等妙二位。全同如来普光明智故。二约次第。前明十地今显等妙二觉故来。以极果由于始信故重会普光。谓前依本不动智体起差别之位。今位极成果。不离本智之因。后出现因果。因是果中之因。得果不舍因故。果是果中之果。大用无涯故。二品来者。为答第二会中十定问故。第二释名会名有二。约处名重会普光明殿会。由第二会已曾会此。故重意如前。约法明说普法会。二品名者。定谓心一境性。十是数之圆极。以普贤深定妙用无涯。寄十以显无尽。故云十定品。即带数释。若依梵本。具云如来十三昧品。以等觉三昧上同佛故。三世诸佛之所行。故云如来三昧。译家以义通因果。故略如来二字。然三昧为定。虽非敌对由等持心至一境故。义旨相顺从略云定。又别行本。名等目菩萨所问三昧经。皆人法双举。梵本是依主释。别行即依士释。三宗趣者。会以普贤因果德用圆备为宗。令物证入为趣。品以普贤三昧无碍自在无边大用。而为宗趣。次正释文。此会有十一品经。分二。前六明因圆。后五明果满。若依古德前九明生解因果。后二明平等因果。前中亦二。前六品明位后因相。后三品明差别果相。然六品之因。若约次第与前五会俱是差别之因。若约圆融等同果相故。与果同会。果是对因之果。与因同会。平等因果由差别成。亦与此同会。今初此因即是等觉。然文有等觉之义。而无等觉之名者。以此等觉亦即十地之胜进故。是以诸教开合不同。仁王经等合此胜进入于十地。是以不立等觉故教化品中约五忍分位。于寂灭忍唯有上下。下忍中行名为菩萨。即第十地。上忍中行为萨婆若。此谓如来。若依璎珞。开此胜进为无垢地。即是等觉。然等觉照寂。妙觉寂照。又贤圣学观品中说六种性。及六坚六忍等。瑜伽具有二义。七十八引深密经说十一地。第十法云十一说名佛地。唯有二十二愚。得佛地时由断二愚。一于一切所知境极微细著愚。即俱生极微细所知障种。二极微细碍愚即是任运烦恼障种。断此便能证大菩提。更不别说等觉断证。论复有文亦立等觉。又菩萨地云。此菩萨虽已修行功德海。满由未能舍三种法故不名妙觉。一由未舍劣无漏法。二由未舍白净无记法。三由未舍有漏善法。至妙觉位方舍此三。今经欲显开合无碍。故存其义不彰其名。下离世间品智慧助道具中。既云随顺六坚固法。有等觉明矣。文中分二。前三品正答前问。后三品总显深广。今初分二。前二品明业用广大。后一品明智慧深玄。前中亦二。初品就定明用。后品就通明用。前中分五。一序分。二请分。三示说者分。四本分。五说分。初中三。初总显三成就二始成下别显三成就。三与十佛刹下别显众成就。二中分三。初约主显时。二于普光明下约主彰处。三入刹那下就德显主。于中十句。即摄二十一种功德中。二十别句。总句即前始成正觉故。一入刹那际三昧者。即穷法真源。谓时之极促名曰刹那。穷彼刹那时相都寂。无际之际名刹那际。即摄二句。谓二行永绝及达无相法。若有二行则有刹那。二行既绝则刹那无际。由达清净真如本无相故。所以此中特名入刹那际者。为显将说等觉位故。菩萨地尽唯有果累无常。生相未寂犹名识藏。若以无间智觉心初起。心无初相远离微细念故。即无刹那。若入此际即见心性常住。名究竟觉故云诸佛三昧。亦显差别历位。不离最初刹那际故。二以一切智自神通力现如来身者。依通起用。此摄二句。一切智通即住于佛住。谓由一切智无有功用。自神通力常作佛事故。次现如来身即摄得佛平等。谓依上一切智现身利乐有情故。三清净无碍摄三句。谓清净摄二句。一摄到无障处。谓惯习觉慧永断所治。故云清净。二摄不可转法由清净故。他不能转。无碍者即所行无碍。世间八法不能碍故。四无所依止无有攀缘。即立不思议。谓虽立教法不依世间故。非诸世间所能攀缘故。五住奢摩他最极寂静。即普现三世。以见三世平等如理无异。为最寂静。六具大威德。即身恒充满一切世间。现受用变化身大利乐故。七无所染著。即智恒明达一切诸法。谓于诸法善决定故。无有染也。八能令见者悉得开悟。此摄二句。一摄了一切行。谓知有情性行差别随开悟故。二摄除一切疑。谓知彼远劫微少善根。亦令开悟故。九随宜出兴不失于时。亦摄二句。一摄无能测身。谓如其胜解而示现身。如摩尼珠。名随宜出生不失于时。二摄一切菩萨等所求智。谓调伏有情摄受付嘱等。皆不生时故。十恒住一相所谓无相。摄余五句。谓到佛究竟无二彼岸等。随义虽殊皆由一相无相而成。可以意得。余如升兜率品辨。第三别显众成就中五。一举数。二靡不下叹德。三其名下列名。四如是等下结数。五往昔下集意。叹德中十一句。初二句总。位极行圆故。余九为别。前四自分德初二行相。一深二广。后二行体。一定二悲。后五胜进德。前三同佛三业大用。可知。后二同佛无住涅槃。初句释。谓不住涅槃故。入世间不住生死故。心恒寂静。后句结德属人。三列名中一百菩萨。初有三十同名慧者。表纯德故。念庄严下七十菩萨别名者。表杂德故。余二可知。大文第二尔时普眼下。请分中四。一普眼请问。要以普眼方见普法故。二佛言下如来许问。三普眼下举法正问。四佛言善哉下叹问利益。大文第三普眼普贤菩萨下示说者分。以法属普贤故。示其令请。于中有六。一示人令问。二闻名获益。三推求不见。四教起见方。五依教而求。六为现身相。今初分三。一示处。二已能下叹德。三汝应请下教问。第二尔时下闻名获益中。获十种益。文并可知。第三其诸菩萨于普贤下。推求不见中有三推求。皆悉不见。一渴仰推求不见。二重观察不见。三以三昧力推求不见。文各有释。今初先求不见。后此由下释不见所以。威力持者。欲令大众渴仰得显深旨故。二重求中三。一审问重示法本湛然故。初无移动。二是时普眼下推求不见。犹谓可见故。三佛言如是下释不见所由。于中二。初印定征起。后善男子下正释所由。以住处甚深故文有十句。初句总。次八句别。后一句结。别中四对。一广智胜定深。谓智门无边。有边之智焉睹定用。起伏无畏展促自在。唯以出世定求故不可见。次二外用内证深。次二得力成身深。后二多护速证深。由上八深故不能见。第三尔时普眼菩萨闻如来下。以三昧力推求不见。于中分四。一新获三昧。二以三昧下以定推求。三时普眼从三昧起下。自陈不见。四佛言下释不见所由。于中五。一约法总标由住难思解脱。翻上三昧可思入故。二普眼于汝意下以近况远。三何以下征释所由。释中二。初略标深广。翻上三昧尚有数故。后举要下举略显广。文有十句初句总。以金刚慧达差别法界俱空故。余句别由了空故。一世界无住处。二众生无可化。三寂无去来。四竖无断尽。五横泯差别。六体非体故不碍现通。七用非用故无依无作。八不离如如故无动转。九理事圆故穷法界边。四善男子若有下彰见之益。五尔时普眼下归敬弥增。文显可知。第四教起见方中。初令策勤前心。次又应下别示深观。上舍境别求故。未识其体。今令十方齐观知其体周。下依此观是以得见。后誓与下起愿思齐。具上三心则能得见。第五。是时普眼下。依教修行。然普眼位深而犹重。习观修者略有二意。一位未等故。二示深奖物故。第六尔时普贤下为现身相。于中五。一为众现身不见。显深现不碍用故。二是时普眼下众睹喜敬。三是时以佛下。现瑞成益。四尔时普眼下叹德广深。于中十句。无等者下无等故。无过者上无过故。余可知。五佛言如是下如来印述。初印后述。述中十一句。初句总。后所谓下别。别有十德。一二严德。二圆明德。三深广德。四色相德。五慈覆德。六超胜德。七知法德。八绝言德。九同佛德。十赞无尽德。大文第四尔时如来告下。本分有四。一举益令说。二何者下列所说名。三此十大下叹定胜德。四是故普贤下结劝成益。今初分二。初劝说成益。后诸菩萨下引例证劝。以三世诸菩萨若说此定皆成益故。第二列名中皆云大者。因满之定称法界故。一普光者。身心业用周遍全包为普。智照自在名光。二妙光者。身智遍照为光。胜用交映为妙。三十方无余之刹。皆至入定为遍往。往无杂乱不碍时节。历然为次第。即能起用名神通。以智用如理本自遍故。四明达诸法本自清净。离于想念契理深心。依此起用遍供诸佛。请法起说名之为行。五佛出劫刹等事。皆名庄严。过去门中包此无尽为藏。亦名过去清净藏者。入定能入劫一念无缘起。定能受法三轮无著。皆名清净。六未来藏中。包含诸佛及佛法等。名之为藏。智慧彻照称曰光明。七现在诸佛作用。众会身相益物。皆曰庄严。横遍十方故云一切。现可目睹故不云藏。八于差别众生身内外入定起定。皆自在故。虽通三种世间。从多但云众生。前后诸定皆从多说。九于眼等十八界自在入出。又知事法界边际。与理法界无碍自在故。十无碍轮者。三轮摄化皆自在故。又得十无碍满佛果故。无尽大用一一无碍。皆悉圆满能摧伏故。寻初后际不得边故。第三叹定胜德。于中四。一约人以叹。人胜故法胜。二若诸菩萨下约修以叹。于中二。先明修成。后如是下修益。于中亦二。初有十句明上等佛果。后此菩萨普入下明身智周遍。皆言普入者。一一皆穷帝网境故。文显可知。三此是诸菩萨下直就法叹。明此十定该摄诸法体相用等。一一超胜故。十门五对。一境智通悟。二因果游入。三通辨出处。四佛法所从。五严土摄生。罔不由此。四若菩萨入此下约证以叹。前约修叹。望于佛果以显终同。此约证叹直就此定以明业用。亦二十句。前十明胜德无限。文显可知。后得法界智下明智德自在。及第四结劝文并可知。大文第五尔时普贤下说分中三。初承旨总告。二佛子云何下别释十定。三第四十三卷末云。佛子此是下总结十数。二中十定即为十段。各有标释结。就初定释中分五。一智无尽。二心无边。三定自在。四智巧现。五观超绝。各有佛子以为拣别。五中初二定方便。次一定体。后二定用。又前三各有标征释结。今初释中十句五对。初二所事所化。次二化处化法。如影者无实故随现故。次二摄护始终。次二所持能持。后二始心终愿。第二心无边者。前明所知无尽。今辨对境发心。以境无边故心无边。有十一句者增数十也。第三定自在者。由前大智大心故。于三昧自在方处非一。入出不同故云差别文并可知。第四智巧现中有标征释。释中三。初法说。于中先十句别明展转深细。后一句总显离相分明次举喻。后佛子阿修罗下以劣况胜。第五观超绝中有法喻合。合中异前化现故云法身。法性包含故一时顿见。由此义故无能映夺。第二妙光三昧释中二。先法后喻。法中四。一身云展入。二是诸世界种种下身智俱入。三是诸世界亦悉下明其卷入。四然诸下明展卷无碍。二喻中文有二喻。喻前互入无杂乱义。一宝山光影喻。二幻师善巧喻。前中先喻后合。喻中有五。一明日光现影。七宝山者即七金山。如十地末所列其名。但除妙高及雪香二山。山间有七香海。海现日影。山以净金亦能现影。二其宝山上下明两影互现。正喻菩萨自他互入。以彼影明净如今之镜故。能互现。三或说日影下。正辨得名不同。谓水中本影现山上影时。此所现影。从山上出来入山间。若山上本影现水中影时。此所现影。从山间出入七金山上故。正入时即名为出。所喻可知。四但此日影下明重现无尽。喻菩萨帝网身土。五体性下明体离二边故能互现而无杂乱。谓取不可得故非有。影现分明故非无。不住成上非有。不离成上非无。若有定住则不能相入。若其离者则无可相入。故不离不住方能相入。后法合中直明不坏不住故。得互入无乱。初二句明不坏性相。谓若坏性相则无可相入。次二句明若住内外。则不能相入。谓若住世间内。则不能身包世界。若住世界外。则不能遍入世界。由俱无住故能互入。于诸世界下释其所以。由定无分别而不坏相。慧观一相而不坏诸。既事理双游故。不坏不住。若不坏不住。则住真如恒不舍离。既即事不舍故相随性而融通。如无不在故同真如内外互入。后如幻喻中二。初总喻。后如有幻师下别喻。今初先喻。后合喻中三。初总明能幻。二住四衢下明依本时处。现幻时处喻互相入。后不以示现下。本末互不相碍。喻不坏相。后菩萨下合中五。一明一多相容不同。合上现多时处。二菩萨于此下明智鉴不昧。合前能幻之术。三不以彼下。合不坏本末之相。四何以下征释所由。先征意云。何以互入得不坏相。释意有三。一由知人无我故。人我之相已见上文。二菩萨知。一切法本性下。知法无我故。三菩萨勤修下。得同体大悲故。由此故能融通事理。第五佛子菩萨如是下。结成上义。于中三。一结上多入一。二然不舍下。结上不坏性相。后当勤下。结上明鉴。第二别喻中有三逆喻。总中三段。一幻不坏本喻。别喻不坏相。二如是幻者下。幻必依处喻。别喻前依本时处。现多时处。三如彼幻师作诸幻事下。明幻师不迷喻。别喻前能幻今初先喻后合。合中先正合。后菩萨了知下。释其所以。第二幻必依处喻。先喻后合。喻中略无幻必依时。准合应有。合中分二。先合依处。后合依时。前中初总合。以记物现故。空即事空。次何以下征释所以。由理无差故。后住于世下结成自在。二于一念下合于依时。于中先正显。后菩萨摩诃萨得下。释其所由。以得幻智同于佛故。及第三幻师不迷喻。文并可知(已下入第四十一经)第三定中释内有三。谓法喻合。法中五。一明遍刹入定。二或刹那下明入时次第。三若久下。总结多门。四菩萨于彼下心契定体。五虽离此下。不废起通及喻合等。文并可知。第四定中释内分二。先明定内深心行。后明定起深心行。今初分二。先起行。后深心。前中先举内。后于彼一一下起行。于中先明外事供养行。后于彼一一恭敬等三业供养行。二然于诸佛下明深心中二。先法说。后如散动下喻况。于中二喻各有喻合。一妄念无知喻。喻其契实无念。二阳炎似水喻。喻其了妄同真。文并可知。第二佛子此三昧下。明定起深心行中。初法次喻后合。合中上明供养自利行。今明开演利他行。文影略耳。开演深理即深心起行也。第五定释中有五。一对境辨智。二正显智知各有十句。皆是过去藏中之法。三所知时分。有十四重。即释过去之义。四显知相状。不灭现在者不舍也。不缘过去者不取也。谓但约过去门。显非有取舍而缘。上四各一佛子。五明出定获益有三。初举数辨相有十句。初句总位。终成果。名受灌顶法也。余句别。一属己二净障。三究竟。四始入。五正证。六终满。七持令不失。八无知而知。九净三轮。总该前九如约智。辨三轮者。谓无能知所知及正知故。余可思准。二何等下征列其名。初四是四无碍辩。次二自利不畏深法。如言能行。次二利他。为善者依为恶者救后二总明二利胜妙。三佛子下结得速疾。有法喻合。歌罗逻者此云薄酪。余可知也。第六智光明藏三昧释中分二前明定业用。后彰定利益。初中分六。一总知诸佛。二若已说下知多名号。三当出现下知当所作。四彼诸如来修下。明知彼因圆果满。五彼诸如来名姓下。知现所作。六此菩萨于一念下。明知分齐。其中大千即是佛刹。而重言者多是遣脱。应言百佛刹也。余并可知。二以了知下彰定利益。于中四。前二自利。后二利他。谓一令心入持益。即由上知故持之不失。由持不失得持之益。一心中持佛得佛护益。二心入持法。得总持辩才益。余句仿此。有十二者增数十也。师子受生者。不畏生死苦故。示生死实性名开法关钥。了生死本空故。出欲淤泥。智力持者定慧双运也。入无住力持。则大劫不离一念。二佛子至住此三昧下。明得善巧益。有法喻合。然善巧有二。一如事善巧故。法云不可说无量。喻云见种种物。二如理善巧故云日光平等。又由此二无碍方名善巧。故合云无分别而能知。三佛子至如是了知下。明得不空益。四佛子至住此三昧下。十王敬养益。第七三昧释中二。先明定体用。后明定利益。前中亦二。先征后释。所以重征者。前通征一定。此则别征庄严。后佛子菩萨下释中二。先释一切世界。以是现在故但云十方。二皆见诸佛下释其庄严。于中二。先总列十门皆是庄严。其中第八别明庄严者。即功德智慧以严其心。色相光明以严身也。后众会清净下别显严相。以广前二。一广众会。二广庄严。今初有三。初明见他。二见自。三能见。今初亦三。初见众会体相。次亦见众会下明见分量。后亦见诸佛。于彼下见佛作用。二菩萨摩诃萨下明见自可知。三如是见时下明能见。有法喻合。法中明无分别而见。喻中明能所诠。不自云我是能所诠。而不舍能所诠。以喻无分别故而知也。合中先合不舍。后而于下合不分别。二佛子至见佛无量光色下广上庄严中二。先以法说后以喻显。前中二。先标章门。略举四种庄严。皆分明证了。后或见佛身下依章别释。即分为四。一释无量光色。二或见佛身其量下。释无量形相。三佛子菩萨如是见下。释上圆满成就。显前二圆满故。四又见佛下释上平等清净。即兼内二严。二佛子菩萨如是见于佛下。以喻显中三。一空无增减喻。喻法性身无可增减。空之大小在于世界及于芥子。非空体然。如法性之身应器成异。二月无增减喻。喻真常色身体不易故。证有近远随心见殊。前喻但喻佛身。此喻兼喻光色及圆满成就。三随心现境喻。喻上清净。菩萨心净则见佛净。在于如来何净何垢。第二佛子至住此三昧下明定利益。略举七种益。各有佛子以为拣别。第一速成行愿益。有标征释可知。第二法印同佛益。有十句五对。初二福慧同。次二二谛境智同。次二体用同。次二二利同。后二善巧平等同。第三以德成人益可知。第四智德包含益。于中二。先喻后合各有十句。合中总标合初获即得。十句合前十事。唯八九不次。以智虽是一从所知别故。一佛刹合色相。二众生合形体。三变化合示现。四入佛合眷属。以互为主伴如眷属故。五通达佛法为助道资具。六普摄净法则圆音示人。七皆令入法方是神通。八普眼清净超合慧解。九自在却合自在。十住法合智用。第五身威超胜益。有标有释。第六令他圆满益。先牒前起后。后征列名相。第七转作佛事益。亦先牒前起后。后征列名相文并可知(已下入第四十二经)第八一切众生差别身三昧释中分五。一明能入智。二显入出之相。三明入定之益。四明境界自在。五总结究竟。今初由得十种无著。成后出入自在。一切地者佛地菩萨地等。二入出相中。二先征起后释相。于中先法后喻。法中略辨十类。以表无尽。一诸类正报相对明入出。二天中入下六趣依报明入出。三千身入下一多相对。四阎浮提下四洲大海相对。五一切海神下。大种事法相对。其无生法乘四大种生便故来。六一切妙香华下诸方相对。七一切四天下下。众数多少相对。八不可说不可说众生众中入下。染净相对。九眼处下诸界相对。十一微尘下杂明诸类相对。为粗细凡圣念劫真妄等。其入出等义如贤首品。二喻显中有四喻。喻前十类各有法合。一鬼力持人喻。喻第一第四多约身故。第二咒起死尸喻。喻第二及与五六。多约依报境故。第三罗汉现通喻。喻第三第七多约数故。第四地一苗多喻。喻后三门杂明种种故。喻合相映文理自显。第三佛子至住此三昧下。入定益中有三。一得赞同佛果益。皆上句显义下句结名。十力义中云心志圆满者。明力自利义。义利成就显力利他。所作皆办彰力圆满。住无碍智总显力体。分别了知一切诸法通明力用。余文可知。二身智光照益。三业用无作益。皆有佛子文相并显。第四佛子至住此三昧无量境下。明境界自在。先法后喻。今初前第二段但明入起今兼明逆顺有无等。为种种境界。起中入者即用之寂故。入中起者即寂之用故。是知菩萨之定常入常起。常双入出常无入出。方为自在为显自在。寄诸境界交络而明。二喻显中文有六。喻皆自有合。一幻现六境喻。喻前同异。二修罗窜匿喻。喻前粗细小大二对。若约理事相望。则无差别为细差别为粗。理细事粗故。或无差为粗总相入故。差别为细别相入故。无差则大周法界。差则随事成小。若唯约事明大小。并差别所收。三农夫下种喻。喻明上下合辨一多。文影略耳。四受胎生长喻。喻上有身无身。如彼从无之有故。五龙下云上喻。喻有相无相。六梵宫普现喻。喻上入中起起中入。及逆顺相对故合云种种。第五佛子至到神通彼岸下总结究竟。并显可知。第九法界自在三昧释中四。一显定体用。二明定成益。三以喻寄显。四总结双行。今初分三。初总显名体。谓于眼等法界得自在故。二菩萨于自身下彰入定处。谓于毛孔中入眼等定。显互用自在故。三自然下明定功用。于中四。一了三世间。二菩萨于彼下多劫修行。三又于下入出无碍。四以于法界下结成自在。此有二义。一于理法界自在故。能善分别眼等界。二善分别眼等十八界。即是事法界自在。此二无碍及事事无碍。故云如是种种。皆横尽其边竖穷其际。第二菩萨如是下。明定成益中辨十种益。一生多功德益有二十一句。各十千亿。二佛子至复有无数下具无尽德益。随前一事皆至无尽故。于中二十句。前十句所具之多。后十句能具之相。清净者除垢故。莹彻者发本智光故。三佛子至住此三昧下诸佛摄受益。于中三。初明摄受。次彼诸佛下现身说法。后令修下令其修证。四佛子至住此法界下诸佛护念益。摄受摄之属佛护念。即佛力来加。五得十海深广益。六得殊胜超绝益。并可知。七得诸力干能益。于中初列十力。后佛子此十种力下显其超胜。随前一一力。皆具此三十八力。八佛子此菩萨下结能圆满益。九此菩萨功德下自德无边故。他不能说益。十佛子至住此三昧下。三昧无边自无不了益。上十段中前七别明。后三总结。第三喻显中。正显前体用及益。亦明前所未显故。不全似上文。文中二。先总举喻体。后佛子如无热下对喻别合。有十三门各先喻后合。一合流沙入海喻中。先总明喻合。虽举四河意在四口出沙故。下第九别明四河。后如恒伽下别明四辩即喻四口。所说即喻四沙。若开四辩总别为五。则有十七门。二如四大河下合绕池入海喻。于中先喻后合。合中先合绕池。菩提心智名之为池。三业随顺智慧。即为绕义。后佛子下合其四方。三如四大河围绕下。合池见宝华喻。说法有开敷之义。三昧有感果之能。庄严清净皆华上之别义。四合宝树绕池喻。五合大池清净喻。即是池体。六合栴檀香岸喻。十种智宝有二义。一即离世间中十种如宝智。二即他心等十种智也。七合底布金宝喻。妙智合金沙。解脱合摩尼。无碍光明合二种放光。住佛所住入于甚深。合布其底。上四段各以如无热大池为首。八如阿那下合龙王无恼喻。即合池名。名因龙得故。九合四河润泽喻。十合四河无尽喻。十一合入海无障喻。十二合入海无厌喻。上之四喻。各以如四大河而为喻首。上之十喻。皆以菩萨而为合初。十三佛子如日光下。合众宝交影喻。先喻后合。合中二。先正合。后何以下征释涉入所由。第四佛子至虽能于定下。总结双行。谓权实定散无障碍故。于中三。先法。次佛子下喻。后菩萨下合。然法中明即寂而用喻。合乃明即用而寂。文影略耳(已下第四十三经)第十无碍轮三昧。亦初征。次释。后结。释中三。初明入时方便。二佛子菩萨摩诃萨住此三昧已下。明入己智用。三佛子菩萨摩诃萨入普贤所住下。定满成益。今初有二十二句兼显定名。初十一句因用无碍。是无碍义。后普入下有十一句住果圆满。即是轮义。今初段中。即此无碍无所不摧。亦即轮义。初三句三业无碍。次句器世间无碍。次二句众生世间无碍。余句智正觉无碍。后住果中二智通权实。故云普住。三作利乐事。四净二障种。七智契佛境。余七可知。第二入己智用中四。第一摄佛功德。二证入诸法。三普德无尽。四结示劝修。初中即摄如来二十一种殊胜功德。以此位中德等佛故。其间或全同佛相。或有约因相似而次第无差。于中三。初总明妙悟皆满。次别显二十一德。后显德胜能。今初十句。初句标满时。余九显满相。然一切智若对种智即是根本。若直语佛智则通权实。今此显通。于中初三句始观。言观一切智者标也。云何观。观有二种。一总观。谓权实齐观故。二别观。此是实此是权。权中有多差别。皆审照了故。次三句中顺。亦初句标。次云何随顺由前总观故。顿能显示由前别观故。各各攀缘。后三句终契。释同前观。但由前观察。今证见分明耳。二于普贤下别明二十一种功德。分二十段。后二合故。今初第一明二行永绝。即于所知一向无障转功德。然有二义。一谓非如二乘有无智故。二不同凡夫现行生死起诸杂染。不同二乘现行涅槃弃利乐事。世尊无彼今菩萨亦无。文中广显利乐。即不同二乘皆与智俱。即不同凡夫。就文分二。先总明大用常恒。二佛子此菩萨有一莲华下。别显一用。前中二。先法说后喻明。今初法说中二。先正明后征释。今初先明行体。后不断下辨常恒。二征释中。征意云。何以得此智满行常。释意云。愿行善成智慧善巧故。第二喻显中四。初喻二合。三征。四释。今初。摩尼宝置色衣中。即总喻菩萨心智置佛智中。虽同衣色喻前智满十句故。合云观一切智等。不舍自性。喻前行常二十句。二合如喻辨。三征意云。何得已能满智而不断行耶。四释意云。菩萨无障碍愿法应尔故。穷尽生界益无疲故。文中二。先法说可知。后转以喻况。于中三喻皆喻利生无厌。各有法合。一虚空持刹喻。喻大愿法尔故无厌。二涅槃普灭喻。喻为净众生故无厌。上二喻悲。三佛智普成喻。喻能所不二故无厌。此一喻智既非爱见之悲。何有厌乎。第二别显一用中二。初明依果殊胜。后菩萨摩诃萨于此华下。正报自在。前中二。先明相严过前十地故。穷十方际。后此大莲华下辨德严。自内而观量周法界。自外而观许众生见。斯乃即小之大也。二正报中二。初明身量大小。后一切诸佛下明佛加放光。有二十重。后后重中皆倍前前。百万亿那由他不可说佛刹微尘数。倍则数难量矣。第二佛子菩萨至住此三昧下。明达无相法。即同诸如来。于最清净真如能入功德。初结前生后。达无相故不染。后安住下。正显安住即是入义。谓此真如非有非无。故云无边。定有定无即是边故。不可说法即离言真如。其法界实相及无碍际。皆真如异名。而云如来种性者。诸佛以无性真如而为性。故出现品云。皆同一性所谓无性。法华云知法常无性佛种从缘起。无去来等重显真如。即是中道故。深无底现量已下别明能入之义。第三为去来今下。明住于佛住德。谓佛无功用常住圣天梵住故。文中先三世佛赞。文通前后二段。从诸佛力下正显其义。谓入一切佛境。即圣天等所住境也。净眼现证下明能住相。十眼圆明而安住故。文有五眼。余但义含。第四成菩提心下。明得佛平等德。谓佛佛相望有三平等故。文即为三。初明所依平等。诸佛皆依清净智故。文中始发菩提心。终成种智。出生智用皆所依也。次离世生法下明意乐平等。同以调生为意乐故。后神通变化下作业平等。同作受用变化业故。第五功德解欲下明到无障处德。以修一切障对治故。福智皆净。离于二障文中。初二句功德。次二句智慧。各上句障净。下句德满。次二句重显功德。余四句重显智慧。第六所行寂静下。明不可转法德。谓教证二法他不能转。文中初二句略标教证。谓寂静证也。于诸佛法教也恒以下别显教。念力下重显。证既如空无著等。他安能转耶。第七于诸世间下。明所行无碍德。谓虽于世间作利乐事。世间八法不能碍故。文中住菩萨心成坚固力等。即不碍之因也。第八一切诸佛下。明立不思议德。谓安立正法凡愚不能思故。文中初总显一切教法。皆是如来威力之所建立。菩萨能知。反显凡夫不思。入不二下别显安立难思之相。谓依无相而广说故。随欲解之多端。故并难思也。第九法界为身下。明普见三世。以身心等于法界故于三世事记别无差。在文可见。第十开示一切法下。明身恒充满一切国土。谓为开法故。示现受用变化之身。遍诸世界而为利乐。文相亦显。第十一得佛智慧下。明智恒明达一切诸法。谓于境善决能断他疑故。文相亦显。第十二具大威德下。明了一切行。谓具增上意乐。能了有情意乐性行。如其所应而为现身。即有威德。第十三亦为开示下。明除一切疑谓声闻人言其全无少分善根。今能开示。令其知当生如来妙智故。心不障碍。第十四于一切法心无动下。明无能测身。然有二义。一谓其身非虚妄分别所起。无烦恼业生杂染故。不可测。初一行经显之。二其身虽无分别如摩尼珠。然由佛增上及众生胜解力。见金色等。而佛无有分别。即不坏诸有下。经文显之。第十五虽随世俗下。明一切菩萨等所求智。谓菩萨以无量文字调伏有情。要依佛所闻法为先。获得妙智故。诸菩萨等皆求也。文相甚显。第十六了一切法下。明到佛无二究竟彼岸。谓了一切法空法界等。即佛无二法身。依此法身修波罗蜜多等行。而得圆满。为从法界生。第十七犹如虚空下。明具足如来平等解脱。谓一一如来所现身土。皆遍法界犹如虚空。无相无形不相障碍。而不相杂。随其化缘现各别故。故文云。随顺演说于一境门生一切智。谓各顺一一境故。第十八观十力地下。即证无中边佛平等地。谓三种佛身平等遍满。无有中边之异故。至萨婆若。即自受用智。为桥梁。即通变化。见法无碍即是法身。结云善入诸地者。即佛十地也。第十九知种种下。明尽于法界。谓此法界最清净故。能起等流契经等法。极此法界。于当来世作诸有情随应利乐。今文但有所起略无能起。第二十所有大愿靡不成就即等虚空界穷未来际无有尽故方云成就。上来略辨。若广引诸论如升兜率品。第三佛子菩萨摩诃萨以此开示下显德胜能中二。初总明。后虽一切下别显今初先标。谓用此会事之德。开示佛平等性者。同有二十一种功德故。后此是下总叹前德。二别显中余九不言。且广初无碍之义。自有四十一句。初句有不碍无。以有是无之有故。后四十句明无不碍有。以无是有之无故。又前是二而不二。后是不二而二。及寂用相即等。并显可知。第二佛子菩萨入如是下。证入诸法用中四。初明证入。二离证相。三征四释。今初十句。初句明能证之定。三昧智轮尚顺梵语。若正应云智轮三昧。因定最胜名大威德。则能下显所证法。谓证佛果法。初句总。无为果为证。有为果曰得。余句别。趣入释证成就释得。圆满通二积集约因圆。清净谓障尽。定能安住慧能了达。定慧两亡则自性相应为证入也。二而此下明离证相。以无念方证故。尚不念无碍慧境。况所证法有若干耶。三征意有三。一何以证而无念耶。二何以一定得多果耶。三何以因定得果法耶。四释中二。初略别释。后此三昧下广以通释。今初别释三征。一体性离念故。二定体虽一用无边故。三以殊胜故因得果法。后广通释者。谓文广义通。通明上三句。于中二。先总标。境是定之所缘。深入是定证契。威力是定之用。三皆定体皆言种种故。上云无边。具三又多故云殊胜。后所谓下别显有二十八句。句皆有上三义。如初句。入即深入义。不可说等即无边义。智门即境界义。其间或有阙无边义盖文略耳。知智在说说为智门。二入功德智慧不二之庄严。六入不空如来藏。七悲智之境观度无休。余可知。第三佛子此菩萨摩诃萨住普贤下。普德无尽。于中四。一正显无尽。谓非唯上列诸用。又能念念入多三昧。亦不能尽。二征。征意云。既念念入多何以不尽。三释意云。此三昧缘境究竟无尽故。文有十句。初总余别并可知四喻况。于中有三喻。喻前无尽各有喻合。前二合中复加征释。一如意随求喻喻定心随应出法无尽。征意云。何以出法无尽不匮息耶。释意云。了多幻境皆同影像。缘至则生何有尽耶。体无增减何有匮息耶。二生心各别喻。喻缘境无尽可知。三龙王降雨喻。喻入法无尽。于中初喻后合。合中分三。初正明入法合滴如车轴。谓入广大法故初句总智门。下别皆云门者自他游入故。幻网者一切皆幻。互为缘起相交映故。世界性空故无体。随缘染净故有体。又法性土故有体事土从缘故无体。又净刹顺理故有体。染刹妄成故无体。余可知。二于一念下。入法时分合前降雨之时。三如是入时下。明入时相用。合前无边无尽无作境界。于中三。初十句明其相状。次求一切智下明其业用。三征释所由。今初。初二句合云无边雨无尽。不疲下合无作境无作即无功用故。身不疲心不厌。不永断不暂息。未入常入故不退。已入永常故不失。无法非所入门故不住非处。无心不契故。恒正思惟。不沈不举正是入相。二业用者随入一一门。皆有斯业门。门即不可尽。文显可知。三征释中征意有二。一云。菩萨岂无行满成佛。何以业用无际限耶。二云设横显无尽可尔。何以一一门中用即无尽。后释意亦二。一云。菩萨本为众生生无尽故。用亦无尽。二释后意云。生及世界既如虚空故。随一门即用无尽。如芥子中空。由此不但一门成多。一念亦能成多事矣。文中三。初喻明火随薪缘。薪多火在。喻菩萨生界缘广用无有涯。次合可知。后转征释。征意云。菩萨何以起多业用。释意云。为普度生满普愿故。第四是故诸菩萨下。结示劝修中二。初结劝勤修。二佛子至如是修行普贤行下总结显示。今初谓菩萨心穷生界。定用无涯。故应修习。文中二。初举所修之法。后勤加下示劝修相。今初。是故诸菩萨五字该下二段。其所修法有十一句。末后一句举定名体。前之十句。别明无碍轮之业用。于中倒牒前来诸文。初种类者业用非一故。如合龙喻中入法众多。是种类义。二境界者即定所缘。如前妄念缘境喻。三威德者即通显定用。如前宝珠能出生喻。四此上三种皆悉广大。一一无涯。如前不见三昧前际故。五数不可极。如前入不可说智门等即无边故。六并绝心言。如前不作是念有若干菩萨等故。七皆与智俱。如前虽知诸法无作。而能示现一切作业。是权实明照故。八体用齐于佛境。则诸佛现前。如前观十力地至萨婆若故。九如来护念。如前诸佛摄受已。入未来诸佛数故。十非但现用自在。亦成昔善。如前功德解欲悉清净故。第二示修相中二。初略示离过进德。后不依下别示离过进德。于中先离过。后于诸法下进德。文并可知。第二总结。显示者远则通结前来诸段。近则逆结上来进德之文。欲一一配属恐厌繁文。大文第三定满成益。文属此定意兼前九。于中四。一外感佛加益。二内德圆满益。三上摄佛果益。四正同佛果益。初中五。一辨加所依。谓在定时故。二十方下显能加者。三与如来下正显加相。四佛子菩萨下。加以成用。文并可知。五何以下征释所由。征意云。普行既满何须尽未来际行调生行耶。释意云。无障碍愿法应尔故。已成大愿真能调故。第二佛子此菩萨获如是下。内德圆满益中四。初牒前住定之因圆。通牒上文并显可知。二其心恒住下别示所满。十表无尽。三佛子此菩萨摩诃萨已到普贤下。总结究竟。四何以下征释所由。征意云。菩萨何以能满尔所德耶。释意可知。第三佛子至以此三昧下。上摄佛果益中三。初正明。次何以故征。征意云。上是佛德何能摄耶。后菩萨下释意云。住此三昧能所作无余同如来故。于中三。初正显无余之业。故皆云一切。二于此法中下明作业行相。初句总显依前而作。更不作余不足之业。住未足等显其作义。如是已下总结前作。三佛子下逐难重释。谓广前作如是业不作余业。文中三。初略标举其中如作。通身及意。次征。征意云。何以不作余耶。后广释。释意云。若作异前非菩萨故。文有十喻即为十段。各自有合。一金刚不坏喻。喻行体坚牢。二真金妙色喻。喻善业外饰。三日轮光明喻。喻智慧圆明。四须弥四峰喻。喻善根超出。不合四峰。若合可以四菩萨行合也。五大地能持喻。喻大悲荷负六大海含水喻。喻大愿普育。七军将明战喻。喻习定防怨。八轮王护世喻。喻定清物惑。九植种生长喻。喻行增物善。十时雨生种喻。喻法雨普成。先喻后合。合中二。先正合。后征释。前中云乃至者。越初生种直合终成故。由应时而降故。获斯十四种益。一得智果净二障故。二得断果达无相法故。三得恩果住大悲故。四得所依清净。究竟彼岸果。上四自利余皆利他。五了有情行令他欢喜。自离十怖则自欢喜。六得断疑。七成应供。次下诸句由此而成文并可知。后征释中。征意云。菩萨依何行力说法。成斯大益。释意云。由成大智证法界故。尚能净无量行。岂止成众生耶。文中二初标。后所谓下释。释中三。初列所净功德。二佛子下结其广多。以别说难尽故。三于如是等下显能净因。同分善根者。一一善根回向法界成主伴故。超诸世间等者。法性相应所修之福故超于世。法性不并真故无有对。余并易了。第四佛子菩萨摩诃萨住此三昧下。正同佛果益。于中二。初正显同有标征及列。等觉之名由此而立。二尔时普眼下问答料拣。于中先问后答。问中先牒前同佛。后何故下陈己所疑。于中初疑不名为果。后问不舍于因。后尔时普贤下答中二。初赞问牒疑。后佛子此菩萨下正答所问。于中三。一法说。二喻况。三法合。今初十一段。次第答前十一问。在文易了。意犹难见。谓何得已入十力而普行无息耶。今总以喻显。如人习诵虽已得通。而数温习不如久精。下香象喻显相。虽相似而体不同故。璎珞云。等觉照寂妙觉寂照。亦似功用满位。此无功用也。亦显得果不舍因。尽未来际。皆位后普贤故。喻中三。一举象王依正胜严。伊罗钵那此云香叶。常居第一金山之胁。二若天帝下明象王神变自在。言七牙者。准贤首品但有六牙。或是译者类后三七便言七耳。若作表义于何不可。无能分别此象。此天者正意取此以喻菩萨等佛之义。三佛子彼伊罗下。明不坏本而能现。第三法合中分四。一具众行严合前依正。二为欲安处下明因果无碍合前神变自在。三佛子菩萨摩诃萨本身下。结成不坏因而现果。合前不坏本而能现。四何以故下征释重合。初中可知。二中二。一明修无碍行所为。于中先为果。后增长下为因。二不舍普贤下正显无碍行相。于中先总明。以法界因果无障碍故。后现不可说下别显。于中分三。初显因门果行。文有四果。一智果。二说法果。二般若相应果。四断果。次而现受生下显果从因行。及说得时不同随物现故。后复于一切下显果门因行。并可知。第三明不坏因而现果中。本身不坏即因不坏。合在窟无变。一切处变现即能现果。合在天神变。四征释重合中。先征意云。因果相违云何因门现果。果复为因。释意云。调众生法应如是故。文中二。先释果作因意十句可知。后佛子汝应下释因现果意。于中四一法说谓不舍因而现果。二如伊罗下举前喻显。三佛子下重以法合。于中初明不舍因而现果。后虽知诸法平等下。不坏果而现因。四佛子至安住下叹胜。上来释相竟。第三结名可知。上来别释十定竟。最后佛子即大文第三总结十数


大方广佛华严经疏卷第四十五
大方广佛华严经疏卷第四十六

　　　　唐清凉山大华严寺沙门澄观撰


　　十通品第二十八(已下入第四十四经)

初来意为答第二会中十通问故。以二品明业用广大。前定。此通。义次第故。亦由依定发通。二释名者。通即神通。谓妙用难测曰神。自在无拥曰通。妙用无极寄十显圆。晋经本业俱称十明者。委照无遗故。然通与明经论皆异。故智度论第三云。直知过去宿命之事为通。若知过去因缘行业为明等。今以此经通即委照亦得称明如文广说。故下经云。非诸菩萨通明境界。晋经意存顺义。今译务不违文。三宗趣者。智用自在为宗。为满等觉无方摄化为趣。次正释文。长分为四。一举数标告二。征数列释三。总叹胜能四。结数辨果。今初。言十者。一他心。二天眼。三知过去劫宿住。四尽未来际劫。五无碍清净天耳。六无体性无动作往一切佛刹。七善分别一切言辞。八无数色身。九一切法智。十入一切法灭尽三昧。此十皆言智通者。皆以大智为体性故。若随相说。前八量智。后二理智。据实唯一无碍大智。此十亦是开彼六通。天眼天耳神足漏尽各分二故。天眼约见现未分成二四。天耳约音声言辞。分出五七。亦是约闻圣教及诸类言辞故。神足约业用及色身。分成六八。漏尽约慧定分成九十。一三不分故六为十。然小乘六通智用有分。三乘平遍亦非曲尽。今一乘十通智用重重遍周法界。犹如帝网念刹圆融故。尚越彼明况于通用。为显圆旨开成十通。第二何者下征数列释中。先总征。后佛子下别释十通。即为十段。段各有三。谓标．释．结。今初标。云他心者。智以他心。为所缘故。若直就所缘。应名心差别通。若所若王种类多种皆能知故。并依主受名。然智缘他心诸说不同。安慧论师云。佛智缘他心缘得本质。余皆变影。护法论师则佛亦变影。若缘本质得心外法。坏唯识故。但极似本质有异因人。依唯识宗护法为正。以今经望前亦未失。以摄境从心不坏境故。能所两亡不碍存故。第一义唯心非一非异。正缘他时即是自故。以即佛心之众生心非即众生心之佛心为所缘。以即众生心之佛心非即佛心之众生心为能缘。如是镕融故非一非异。若离佛外别有众生更须变影。却失真唯识义。二知一下释相中二。初知一刹。后如一下以少类多。前中三。初总。次所谓下别。后如是下结。别中有三十类心。阙第三无记。晋经具有。于中前十约相总显。后二十心约人别显。前中初二约性总该诸心。次二约行兼济独善故。次二约报。天大人小故。上四唯善。次二约向背。而顺通三性善惟有漏。背唯是善通漏无漏。约人辨中。初六约乘。前三是果。后三是因。即前背生死心及广狭心。次八部约类。即前顺生死及大小心。地狱等约趣。亦顺生死是不善心。余并可知。第二天眼。标云无碍者见自在故。清净者离障故。天眼即通。二见无量下释中分三。初总明多界相殊。其善恶趣等。后后展开如问明品。次所谓下别明多类非一随一一类有前罪等。三如是种种下委照分明。前但睹其现相。此则照其因缘。十明之目由此而立。于中初能见分明。次随所下所见委悉。言随所者所知非一故。后悉皆下结其无谬。文并可知。第三宿住通。标中谢往之事名宿住。在过去明了记忆为随念。即宿住之随念。宿住随念之通。二能知下释相中二。一知凡事。于中先总。所谓下别。二又忆过去下知佛事。于中亦二。先约界显多。但知其果。后又忆念下约人显多兼知其因皆以菩萨得九世眼如见现在故。若不尔者过去之法若不落谢不名过去。若已落谢无法可知。若但曾经心中。有种影现前故。说忆知者。是则但见自心不见彼法。又曾不经事应不忆知。又但见现在非是过去。何名宿住。余文可知。第四知劫通。亦从境受名。二知不可说下。释相中二。先知凡。后又知下知佛。前中亦二。先明所依劫。但寄多界以显多劫。非有际限名。及后段。皆尽未来。此位所知同于佛故。后一一下显能依事。义如十地中辨。然大乘宗。未来世法体用俱无。今云何知。依方便教但见现在因种。知当果相。非见未来法体。若一乘宗。于九世中。未来中现在体用俱有。今称实而知。然非现在之现在。故称未来。此有若是性有即同小乘。若是缘有缘今未曾。云何言有。若今时看缘性俱无。以是现在未来定非有故。若逐未来时看。以是未来之现在故。还如今有。第五天耳通。初标名。略无智通。若直云天耳。即当体受名。若取无碍清净之天耳。即依有德业受称。二圆满下释相中三。初总显德业自在。二佛子下别示一方业用。三如东方下举一例余。今初九句皆约用辨德。前之标名即是总句。一圆满者能互用故。二遍闻十方及九世故。三一时领览通其源故。四离二障故。五明了所知故。六缘不能碍故。七非如权小闻有分限。不尽重重故。八已证得故。九于一切皆自在故。谓欲闻则细远无逃。欲不闻则近大不挠。故云自在。第二别示一方业用中二。初举多佛欲显闻广。二是诸佛下显闻忆持。于中二。先闻持教法。随释可知。后又于下显持圆满。即能持之相。于中二。先举所持。上文通显佛所说法。今辨所说差别。后于彼下辨能持相。兼明转化。余文可知。第六无体性智通。初标名中有十四名。初一总通。即无体性。余皆别。别中一无功作用。二同理平等。三能普遍。四量难知。五非谓依体起用。六但随念即形。七现有作用。八不动本处。九作必究竟。十用无间歇亦不断佛种。十一他不能坏。十二能生善根。十三随何所诣。于十三中。初二五八是无体性义。余即神通义。此二无碍故受斯名。二此菩萨下释相中三。一明广大。谓闻多刹佛名。即见身在彼多刹故。二彼诸世界下。明无量不起等义。谓又于彼佛重闻佛名。便往敬事受道无著故。三如是经下明不断义。谓于多时体用无碍故。第七善分别言音通中。初标名。从所了得名。即依主立称。若从所发得名。即通持业。二知不可说下释相中二。先知言词有标列及结。后此菩萨下明发言词。谓随乐差别而发言故。有法喻合。文并可知。第八色身庄严智通。依所现得名。即有财立称。二知一切下释相中三。初知无色以色即空故。二菩萨如是下明能现色。以空即色故。三佛子下双明无色现色。所为不碍悲故。今初由了法界无定实色。举体即空非断空故。空中无色不碍色故。存亡隐显皆自在故。方能随乐现种种色故。先明之。于中六句。初一总知色性离相。亦无有法而为空故。余五别明离何等相。一离差别相粗妙长短等。同一无生体故。二种种异相虚故。三无量多相离故。又无大小绝分量故。四但妄分别求叵得故。色空二见皆请取故。即与不即斯见绝故。上通形显。五离显相依形有故。二能现色中。初结前标。后以即空之色为妙色故。又空色不二成上真空。不二而二现斯妙色。色空融即为真法界。缘起无尽即一现多。后所谓下别显不同有一百三种。或从色相立名。或就德用受称。可以意求。然然皆是称法界之色。不同变碍。但随所显以立色名。三双明所为中。初结前后今所化下显其所为。有十句并可知。第九一切法智通。初标名。从所知真俗等法受称。二知一切下释相中二。初明知法。即内证事理。后此菩萨下明演法。即外益众生。亦是前明即事常理。后明即理恒事。用寂寂用无障碍故。今初。又二。初约离言显实。二无我下约二空显实。今初之三句。一向显实。一名无得物之功故。二缘成无性故。三体绝去来故。下有三句相对显实。然此三对释有三义。一唯约显实则相待而空故。异相互无故云不异。遮异言不异。亦无不异可得云非不异。二约双显体则不异相非不异。三约双遮相即性故非异。性即相故。非不异。又相非相故不异。性非性故非不异。故离二边不住中道。下二对例知。二约二空显中。亦初三对一向显实。无比者无有我所与我为比对故。余二可知。无实下亦通三释。准前知之。且约显实以释。一虚实皆缘显故。二法性不并真故一相。一亦不为一故无相。有无皆法待对故。无法与非法但假施设。并就实而求。能治所治无不双寂。余皆仿此。第二演法外益中三。一牒前成智。为起用所依故。二不舍下正明演法。三虽知实相下寂用无碍。于中三。初寂不碍用。次虽有言说下用不碍寂。后于不二下寂用无二。第十灭定智通中三。初标名。云一切法灭尽者。谓五聚之法皆当体寂灭故。斯即理灭不同余宗灭定。但明事灭。唯灭六七心心所法。不灭第八等。但事灭故。不能即定而用。证理灭故。定散无碍。由即事而理故不碍灭。即理而事故不碍用。是以文云。虽念念入而不废菩萨道等。亦非心定而身起用。亦不独明定散双绝。但是事理无碍故。上七地云。虽行实际而不作证。能念念入亦念念起。及净名云。不起灭定现诸威仪。皆斯义也。事理非一故。一切法灭尽之神通非异故。灭尽即神通。通二释也。二于念念下释相中二。先明即定体用自在。后此菩萨住三昧时下。明入定时分自在。前中亦二。先标入定。二亦不退。下明不碍用。于中初二句总。未作不退。现作不舍。正简事灭以显真灭。余句别明。文显可知。第二明入定时分自在中三。初长短随心。二菩萨入此下威仪不忒。三虽于有无下不碍起用。定散双行。于中先法后喻。光影普现寂然无心。随器亏盈体无来去。三是为下结名。大文第三佛子菩萨下。总叹胜能中二。一形劣显胜。劣不测故。二唯除下以胜显胜。谓佛等方测故。大文第四佛子是为下结数辨果。文显可知

　　十忍品第二十九

初来意者。为答普光十顶问故。义如前释。前二已明通定用广。今此辨其智慧深奥故次来也。二释名者。忍谓忍解印可。即智照观达。寄圆显十。三宗趣者。智行深奥为宗。为得佛果无碍无尽为趣。然此忍行约位即等觉后心。为断微细无明。若约圆融实通五位。寄终极说。体即是智。不同余宗忍因智果。虽是一智随义别说。二三四五等诸教不同。今此圆教故说十忍。四正释文。文有长行偈颂。前中四。一举数叹胜。二列名显要。三依名广释。四总结其名。今初先举数。后若得下叹胜。到无碍地。即自分因圆。佛法无碍即胜进果满。第二何者为十下列名显要中。初征数。次列名。后显要。名中前三约法。后七就喻。三中初一约教。谓忍于教声从境为名。音声之忍。次一约行。顺诸法故顺即是忍。三无生忍者。若约忍无生理即无生之忍。若约无生之智及烦恼不生。则无生即忍。通二释也。又此三忍。若通相说。前二皆是无生忍之加行。顺向无生。后一方契。若约当位三忍条然。以不应此位方有顺无生忍故。顺但顺理。不是顺忍。若尔何异无生。顺忍通顺事理故。不同无生。经云。法有亦顺知等。又依五忍位当寂灭。今约三忍明义故当无生。如地持说。后七约喻中并是依主。谓如幻之忍等故。光统云。约四喻音声。电化喻顺忍。空喻无生。电即今之影喻。又云幻者。起无起相。焰者境无境相。梦者知无知相。响者闻无闻相。电者住无住相。今既云影。应云现无现相。化者有无有相。空者为无为相。此则能喻局于一相所喻义通多法。在文虽无于理无失。又古德云。观识如幻想如焰。受如梦声如响。行如电色如化。总观一切蕴界处等。毕竟空故。如虚空也。此释顺后会偈文。故今影喻亦喻于行。若依摄论。第五八喻皆喻依他起性。然并为遣疑。所疑不同故。所喻亦异。一以外人闻依他起相。但是妄分别有。非真实义。遂即生疑云。若无实义何有所行境界。故说如幻。谓幻者幻作所缘。六处岂有实耶。二疑云。若无实何有心心法转。故说如焰。飘动非水似水妄有心转。三疑云。若无实何有爱非爱受用。故说如梦。中实无男女而有爱非爱等受用。觉时亦尔。四疑云。若无实何有戏论言说。故说如响。实无有声听者谓有。五疑云。若无实何有善恶业果。故说如影。谓如镜影像故亦非实。六疑云。若无实何以菩萨作利乐事。故说如化。谓变化者。虽知不实而作化事。菩萨亦尔。然彼论无空喻。而影喻是镜像。更有映质光影喻。喻种种识无实。又有水月喻。喻定地境界无实。今经以义类同故。合在影中。至文当知。远公见其无空便以空喻喻无为法。非不有理而违下经。经云众生及诸法皆如空故。若尔云何释空喻耶。谓彼疑情虽遣。犹谓诸法有不实相。故云如空毕竟无物。余义广如摄论及别章说。金刚般若九喻亦皆喻有为。若大品智论十喻。通喻一切。楞伽亦通。今经长行多同前通。而偈所喻亦有局者。显义无方故。已释列名。此十种下显要。要故同说。大文第三佛子云何下。依名广释即为十段。前七皆三。谓征起释义结名。初忍释中十一句。初一总举所闻。谓三无性等法。余显能闻入法。谓闻无相不惊。以解遍计无所有故。闻无生不怖。以解依他必无生故。闻无性不畏。以解真如无性性故。又释。于真空法闻时不惊越。思时不续怖。修时不定畏。又闻有无所有不惊。闻空无所有不怖。闻斯二无所有故不畏。并如诸般若论说。深信者闻慧之始。悟解者闻慧之终。初信久解故。爱乐者思慧之初。爱法乐观故。趣向为终久思向修故。专心忆念者。修慧之初。起加行故。修习为终。正明造修至定根本故。安住者。依定发慧。证理相应故。具如瑜伽菩萨地中。第二顺忍释中。有四重止观。一创修止观。谓止思一境。观观事理。二渐次止观。谓止安事境顺其理故。名平等无违。观达事理名随顺了知。偈云。法有亦顺知。法无亦顺知故。三纯熟止观。谓止惑不生名令心清净。观彻前境为正住修习。四契合止观。寂冥理境名为趣入。智显于心故云成就。上四皆止观俱行。如是方为真实顺忍。第三无生忍释中有二。先总明。后何以下征释。今初。若具皆应征无尽等。此二为总故略标之。释中具有皆此别义。后征释中。征意有二。一云何以得知无生灭耶。二云既称无生法忍。何以复言不见法灭。释中释初征意云。真法本自不生。从缘之法无性故不生。以无生故。何有于灭。此则以缘集释无生。以无生释无灭。此中略无缘集。偈文具有。云何无生释无灭耶。此有二意。一云若先是生。后必可灭。本既不生今则无灭。二云既即缘无性称曰不生。则不待灭竟方无故。次云无灭。此二为总。余可仿之。释第二征意云。夫无生忍非独无生。必诸法都寂。今从初义立无生称故。无灭等成无生义。若从别义亦可得称无灭忍等。是以信力入印度经。明此忍能净初欢喜地云。一谓得无生忍亦令他住。又云。无生忍者。谓证寂灭故。二得无灭忍亦令他住。又云。无灭忍者证无生故。斯文可据。又此诸句各有二义。一以前前释后后。以后后成前前。前前有故后后有。前前无故后后无。二者诸句一一皆在无生句中。正无生时诸义顿足。以是即事之理非断灭故。即理之智无能所故。然文旨包含略为三释。一唯约理。二具理智。三唯约智。今初。云何前前有故则后后有。谓生法既灭灭则终尽。尽则是垢染法。染则前后别异。别则方处不同。有处则能所非寂。不寂则有所欲。有欲则有营作。作则有所愿求。愿则心住愿事。住则有去有来。今由前前无故后后斯寂。故以后后显成无生。此顺长行。二双约理智者。初二是总含于理智。次四显理无生。后六显智无生。故偈云其心无染著等。理智契合名无生忍。三唯约智者。由了从缘无生。则智无有起。故名无生。无生之忍湛然不迁。故云无灭。无灭故用无断尽。次垢念皆离常无差异。傍无方所照而常寂。遇境无染虽为而无作。虽悲而无愿。处世而无住。等法界而无去来。皆以前释后。以后成前。言亡虑绝寂照湛然。名无生忍。若唯约知无生理名无生忍。未足深玄。第四如幻忍释中。先略后广。略中二。先了幻缘相。后此菩萨下成就忍行。今初有三。初指法同喻。次从因缘起者。彰幻所由。由缘生不实故。后于一法下显其幻相。初一切法即是所喻。所喻通局。已见上文此意明通。通为无为。故大品云。设有一法过涅槃者。我亦说言如梦如幻。涅槃虽真从缘显故。遣著心故。广中合云了世如幻。则似有为。然有法世亦通无为。此为有为所隐覆故。所以名世。故后云菩提涅槃亦皆不见者了平等故。就法喻中各开五法。如结一巾幻作一马。一有所依之巾。二幻师术法。三所现幻马。四马生即是马死。五愚小谓有。初巾喻法性。二术喻能起因缘。谓业惑等。三喻依他起法。即众生等。四喻依他无性。即是圆成故。广说皆云非也。五喻取为人法。今菩萨反此。故云解了。今经云从因缘起。能起即第二。所起即第三。以第二为因令悟第三。成第四。遣第五病归第一理。然缘亦从缘故缘果俱幻。中论云。譬如幻化人复作幻化人。即斯意也。然上五义各具有无。一巾性有相无。为马所隐故。二术用有体无。以依巾无体故。三马相有实无。以实无而现故。四生即是无死即是有。以无碍故。五情有理无但妄见故。又五中各有四句。准思可知。然皆具德不同。四谤若以诸门交络成多四句。亦可思准。后显幻相略为二解。一约相类。谓解一无实则知一切皆然。并从缘故。故云一中解多等。二约圆融复有三义。一以理从事故说相。即如马头之巾不异足巾。说头即足故。一即多等。无行经云。贪欲即是道者。贪欲性故。诸法即贪欲者。即贪实故。二以理融事一多相即。如马头无别有。即以巾为头。以巾体圆融故。令头即足。故云一中解多等。三约缘起相由力。则法界同一幻网。令一多相即。如幻师术力令多即一等。贤首品云。或现须臾作百年等。以幻法虚无障碍故。相即既尔。相入亦然。入则一中有多等。异体既尔。同体亦然。一门既尔。余门思准。二成忍行中。由知法幻成二种行。一忍智现前云了平等。二幻用无碍云成通化。云何平等。一理事平等。如巾马无二故。色即空等。二理理平等。如头足俱巾。巾无别故。如贤圣同如。三事事平等。如前一多中说。第二譬如下广中三。一喻。二合。三成忍行。初中二。先明性无。即体空义故。结云非是一切种种之物。所非之事。亦可次第对前情非情境。二种种非幻下明其相有。即相差别义。故云然由幻故示现别事。于中初二句。结前生后。种种非幻者象等非术故。下句反此。法合可知。然由下正显相有。虽互相非。然由因起果。虚而假现。又喻智了平等而起化用。第二菩萨下法合。文有总别。皆言世间者有二义。一可破坏故即喻有为。二隐覆名世。亦通无为则法通五类。趣谓五趣。成坏约器一期说故。运动通情非情。念念移故。造作唯情现营为故。第三菩萨至观一切下成忍行中二。先成真智行。由了体空故。故结云不出平等性。又前法中明即寂之照。云了平等。此明即智之止。故云不见。是知无幻之幻方是幻法。绝见之见方为见幻。二是菩萨下明动寂无二。亦权实不二故。经云。智不得有无而兴大悲。心由了体空不坏幻相差别故。如象生即是象死。此二相对应成四句。谓此二无二故非异。无不二故非一。非一即非异故非非一。非异即非一故非非异。亦绝双照故非亦一亦异。若以巾上二义对象上二义。辨非一异略有十句。一以巾上成象义。对象上差别义。合为一际名不异。此是以本随末就末明不异。经云。法身流转五道名为众生。如来藏受苦乐与因俱。若生若灭等。二以巾上住自位义。与象上体空义合为一际。名不异。此是以末归本就本明不异。经云。一切众生即如。不复更灭等。三以摄末所归之本与摄本所从之末。此二双融无碍不异。此是本末平等为不异。以前二经文不相离故。四以所摄归本之末。亦与所摄随末之本。此二相夺故名不异。此是本末双泯明不异。以真妄平等异不可得故。次下四门明非一。谓五以巾住自位义。与象上相差别义。此二本末相违。相背故名非一。楞伽经云。如来藏不在阿赖耶中。是故七识有生灭。如来藏者不生灭。此之谓也。六巾上成象义与象上体空义。此二本末相反相害故非一。胜鬘经云。七识不流转不受苦乐。非涅槃因。唯如来藏受苦乐等。七以初相背与次相害。此二义别故名非一。谓相背则各相背舍相去悬远。相害则相与敌对。亲相食害。是故近远非一。以前经文不相杂故。八以极相害俱泯而不泯。与极相背俱存而不存。不存不泯义为非一。此是成坏非一。以七识即空而是有故。真如即隐而是显故。九上四非一与四非异。而亦非一以义不杂故。十然亦不异以理遍通故。法无二故。若以不异门取。诸门极相和会。若以非一门取。诸门极相违害。极违而极顺者是无障碍法也。巾象相对既尔。术等相对交络诸句准之。上下诸文非一异义。皆准此释。余文可知。第五如焰忍释中有三。一指法同喻。所喻如前。二譬如下别显喻相。三总以法合。二中若别开义门亦具五义。一空地。二阳气。三气。与空地合而有焰。四焰似水即无水。五令渴鹿谓有。初喻如来藏。二喻无明习气。三喻习气熏动心海起于缘生似法。四喻依他无生。五喻凡小执实。若十喻论法喻各有多义。如彼广说。其有无等义如幻应知。经文有二。初喻体空。后但随下喻其相有三。菩萨下法合中。初明了法。后现证下明成忍行。第六如梦忍释中亦三。一标法同喻。二譬如下正举喻相。然开此梦义亦有五法。一所依。谓悟心以喻本识。二所因。谓睡盖以喻无明习气。三所现。谓梦相差别。以喻缘所起法。四此梦事非有而有。但心变故。非见前法。五令梦者取以为实。文中初明俱非喻法非有。后云而示现有。喻法而有。双辨为俱句。互夺为双非。然此四句皆由以是梦故。谓一以是梦故。有梦事现。于梦者为有。二既言是梦其性必虚。于无实处而见实故。然语有则全摄无而为有。言无则全摄有而为无。以非二相故。非但相有性无而已思之。三以是梦故必具二义。全有之无与全无之有。二门峙立不相是故。非是半有半无。四既言是梦必是双非形夺俱融二相尽故。然此俱非不违双是。以若不夺无令尽。无以为无。若不夺有令尽无以为有。是故存亡不碍俱泯自在。方为如梦自在法门。是故经云。世间恒如梦。智不得有无。此之谓也。第三菩萨下。合喻中十句。初句为总。次无有下别。别中初句近上总句。略无如梦二字。于九句中前八辨梦。后一明觉。就前八中摄为四对。初二明常无常门。体虚无变即是常义。自性无恒是无常义。次二辨真妄门。妄由著生真由性离。次二性相门。性本一如相现多种。后二明一异门。但是一心一而无别。随相分别。异异不同。又唯是一梦相现多种。上之四门各双存互夺。以为四句思之可见。后一句明觉。即止观门。谓要在觉时方知是梦。正梦之时不知是梦。纯昏心故。设知是梦亦未觉故。觉时了梦知实无梦。然由梦方有觉故辨梦觉时。若离于梦梦觉斯绝。观了上之多门。止不取于梦妄。如此方为了梦法门。第七如响忍释中分三。一忍行所因。二知一切下成忍之相。三此菩萨下忍成之益。今初。由闻起观。能成忍故。二中先法。后喻。法中有二。一指法同喻略显其相。通知一切音声如响。无去无来明其体空。如是示现彰其相有。二佛子下了知佛声如响。非独但喻世间声故于中先明即有之无。离机无声故非内。离佛无声故非外。二法相依故非内外。若言内外和合有者。便有二声。内外相依即显无性。后虽了此声下。明即无之有故。牒非三而能巧现。第二譬如下喻显。于中四。一喻。二合。三转喻。四重合。今初。直举从缘所起。明响无性。无性之相已见法中。然有五法。一空谷二有声。此二是缘。三声击空谷便有响应。此明所起。四有而非真。此彰无性。五愚小谓有。亦有有无等义。如上准之。然此一喻通喻三法。一喻上一切声则谷喻喉[壺*桑]。声喻风气。二喻上如来声。则谷喻如来。声喻缘感。三喻一切法。今经略无。晋本具有。大品十喻亦响喻一切。则谷喻如来藏。声喻无明习气。二而与下合。但合佛声以从近故。然初至令诸众生随类各解。言含法喻。谓约法则如来之声。不违法性而能随类。合上能巧示现。约喻则不违本声事法之性。随其呼人类别各解。三如帝释下转以喻显。此有二意。一则喻上佛声一音随类。二则喻下菩萨无心普演。四菩萨下重合。第三此菩萨下忍成之益。于中二。一随机遍说。二虽知声下明权实双行。以同于响性相无碍故。是则由闻如响之教。了如响之声。发如响之音演如响之法也。第八如影忍文分四别。一标。二释。三结。四果。释中有三。谓法。喻。合。今初。法中有十一对分三。初七对双遮显性。以成止行。如影无实故。二非修下二对双照性相以成观行。如影虽虚而现故。性则非修。相乃不舍。真即俗故非实。俗即真故非不实。三虽常下二对。遮照无碍成双运自在行。初对双照真俗。即权实双行。后对双遮真俗即权实双寂。遮照一时为双运。互夺无碍为自在。以此结上二段。同斯无碍为忍相之深玄。二譬如下喻中文具五法。一日等为所依本质。二于油下明能现之处。上二是缘。三而现其影下明缘之所起。四影与油下明有之非有。五然诸下愚小谓有。今初。若约影喻别喻菩萨现身。则日等喻悲智愿等。若约影喻通喻一切法。则日等喻因。其河泉二种。虽通能现且为所现。长河飞泉入镜中故。二能现中亦有通别。别喻机感及应现处。通喻于缘。谓无明等。然此文具摄论三喻。一以油水对上日月。为水月喻。喻于定地所引境界。以水有润滑澄清性故。镜等影像阙此润等。喻非定地。二以于身。对上日月为光影喻。身映日等而有影故。弄影多端故喻于诸识。三以宝镜等对上男子等。为影像喻。喻非定地果报。以镜中影像离于本质别现镜等之中故。喻于果与因处别。前映质之影。虽因日等影乃随身。不于日内而现故。喻诸识虽托境生异。自在我非在于境。三明所起中。亦有通别二果可知。四明有非有中摄多义门。于中一异合离通显影义。各有四句。如幻喻辨。然一异约此影彼影。合离约影对水等。次于川流下。别显影义不通二影。如月映淮流。流水不将月去。光临潭上万仞不见光沈。喻菩萨同世迁流不漂生死。证真寂灭不沈涅槃。后虽现下双结有无。喻性相交彻兼于镜像。五取为有中。由以有无为有无不知即影了不可取。故成执著。于中先取有无为著。后远物下举影正义。显上为执不知此影无远近故。第三菩萨下合中二。先正合前文。于中初举智境合前本质。次而于下合前油等。后各各下合前现影。二如种子下。转以喻合非有之有。于中先喻。后合。有无无碍名为方便等。第三结名可知。第四果中三。初得称性之身。如影不往而至不分而遍故。次然此下结成无碍。以无差是差之无差故。虽不往而遍令物见殊。差是无差之差故。虽遍而不在彼此。后此菩萨下显此身因。其无边身近局果中。亦通前法。第九如化忍文分四别。一标。二释。三结。四果。标云化者无而忽有故。释中有三。谓法喻合。法中二。先总标。标法同喻。具能所知。既知一切世间。不局所化情类。略标世间应具出世。后所谓下别显。先显所知。后显能知。前中十句。前五染化。后五净化。今初。不出惑业苦三。前四是苦。即五蕴相。一识由想起。二行因识生。分别是识故。三受因想起。想取爱憎相故。四色亦行生无记报。色如沫不实。名言熏习即是行故。五即是惑。惑由想行。念即行故。业通二处。初句意业此句分别。皆是业故。此中意等。从缘无性如化不实。本无今有。如化相现故。仁王经云。法本自无因缘生诸。净化二义仿此可悉。后复有下明后五净中。一方便调生。依真智故。二湛然真智。由理成故。故上文云智入三世了法平等。三愿由行满。四慈悲。复依方便立故。五具无畏辩。能转法故。二菩萨如是下。别显能知。于中初二句结前生后。世间结前染。出世结前净。亦结余所不尽。谓乃至一法过于涅槃。亦如化故。或说涅槃不如化者。大品云。为新发意菩萨恐其惊怖。分别生灭。方如化故。余如幻说了知之言即是生后。次现证下。正显能知。上言了知。知有六义。一若事若理非比度故。二傍无遗故。三契中道故。四称俗境故。五真俗无碍故。六归一实谛故。后非虚妄下结上六知处真道而不倾。行非道而不坏。第二譬如下喻。中应开四义。一能化者以喻因缘。二化现事喻所起果。三现用而无实。四愚小谓真故。十喻传云。犹如化事虽空无实。能令众生忧苦嗔恚喜乐痴惑。诸法亦尔。云何无实。如彼化人无生老死。苦乐异余人故。文中有四十句。初句标。次三十七句。一向双非。以显无实。后非有非无有义通二种。一亦是双非。谓无有亦无故。二双融性相。化不实故非有。现化事故非无有。对成四句。及一异等。准前思之。第三菩萨如是下合。中二。先化行。后佛子下化益。前中四。一起化用。以同化相有故。然但云菩萨如是者。以上诸非一一通法故。指上如是为善巧方便。二不著下明化智。以了化不实故。三以本愿下双非显中。四了法下结示化旨。化益及结文。显可知。第四果中先得利他业用之果。后佛子下得依自利立胜名果。第十如空忍中亦四。谓标。释。结。果。标云如空。如空所喻通一切法。佛地喻清净法界。以离差别相故。及中边等论喻圆成实。但是此中一义。然其喻相小异诸喻。诸喻开义多分有三。虽正取所成幻等以喻于法。而亦取缘等以显无性。此中喻相不开别法。直指于空。具含多义。以喻于法。又此诸喻。若约能喻前五多取似有以破实有。化喻以不有之有破于似有。此喻以性相俱绝破于一切。又前六遣有会空多。依空立有少。此一遣有入空少。依空立有多。又上所喻则通一切。此中能喻则具多义。所喻各随别义。喻一类法。然龙树十喻。以四复次释如空义。一近无远有。谓如虚空非可见法。以远视故。眼光回转则见缥色。一切诸法亦复如是。空无所有。以凡夫人远无漏慧弃舍实相。则见彼我男女等物。而实此物竟无所有。二约性净不染。三约无初中后。四约体实无物。及佛地论有十复次。上八地中空有十义。皆是略明。然别义有此不同。若约同义诸喻无别故。睿公云。十喻以喻空。空必待此喻。借言以会意。意尽无会处。若得出长罗住此无所住。若能映斯照万象无来去。余无碍义如前后说。第二释中二。先忍解之相。后忍行成益。今初。先别明。以空九义喻九种法。随义虽别。然其总意。亦以缘成无性故空。然九句各初标法同喻后出所以。一标事法界。如空下出所以者以无相故。谓从缘无性其相自虚。即事是理法界故。此句为总。二世界共业所起故。三轨仪教法一味法界所流故。及余六句并准初句。后菩萨如是下总结。第二佛子下忍行成益中三。初总明得如空三业业具。二譬如下别显德齐虚空。于中初二句。一向喻实。无依为依已下皆显性相无碍。从缘有故。无性空故。又此二相即故便成四句。一缘生故空。缘生故有。二无性故空。无性故有。三缘生故有。无性故空。四即反此。余一异等。并例此知。无法出空故皆现其前。空不可见故不现法前。余并文显。三何以下征释得益之由。所以得者。释意云。空观成故。于中二。先智证齐空故。一体者真如平等故。一味者解脱不殊故。一种分量者。大小皆称性故。后严净下。德用满空故结名可知。果中得二十种身。前十与十行及离世间。大分相似。然通相多从德用立名。可以意得。大文第四佛子至是名下。总结十忍。第二祇夜一百七颂。大分为二。百偈颂前。七偈结叹。前中但颂广释。即为十段。段各十偈。初有十颂。颂音声忍。于中先二偈颂所闻佛说。余颂能闻入法。于中一偈颂不惊怖畏。一偈深信。一偈悟解。二偈爱乐。一偈修习安住。后二偈颂趣向专心忆念。二有十偈颂顺忍。于中初一偈三句颂思惟。次二偈一句。颂随顺了知令心清净。次一却颂观察平等无违。余颂正住修习。三有十偈颂无生忍。初三颂标。以前三忍皆是法说故。偈初各加其喻。次四颂释。后三结叹。第四颂如幻忍。初六颂略说。于中前四颂指法同喻。及显缘相。后二颂成就忍行。后四颂广。于中初二颂喻。次一颂合。后一颂忍行成。第五如是下颂如焰忍。初一摄前生后以明观意。次三颂指法同喻。次一颂喻。后三颂合。第六菩萨了下颂如梦忍中。正颂前合兼颂标喻。十颂颂前九句。一颂无变异。二一颂颂自性。上二兼颂标法。三颂执著翻则解脱。兼颂前喻。四颂性离。五超颂所现。六却颂本性。七八二颂颂无差别。九颂想分别。十颂觉时思之可了。第七修行下颂如响忍。初一偈颂忍行所因。文云。修行如是行。似结前喻。既言知诸法性。义同忍行。次二偈颂闻一切声如响。次二颂知如来声如响。余颂忍成之益。其喻遍诸偈中。第八为欲下颂如影忍。颂法说十对。喻合含在其中。初二偈颂非世生没。谓了寂故不生。饶益故不没。次偈颂非在内外。不住故不内。不离故不外。次偈颂非行不行。了无染故非行。化世故非不行。次偈颂非同非异。知自性故非同。了无二故非异。次偈颂非往不往。第二句不往。余三句非不往。次六句颂非住非不住。于中初二句兼别颂喻。故云非内外。次亦不在内外二句。颂非是世间非出世间。次入此一偈。颂非修菩萨行非舍于大愿。次一偈颂虽常行一切佛法。而能办一切世间事。其实不实及不住世流法流。义通结上。故略不颂。第九观察下颂如化忍。初三偈颂总知一切世间如化。次一颂染法化。次二颂净法化。言度脱亦如化者为释疑故。谓观察众生如化。何用化之。故此答云。化若有实可招来难。度既如化化之何妨。余颂法合。第十颂如空忍。初一偈颂忍解之相。余颂忍行成益。于中初五偈颂别。显德齐虚空。次三偈颂征释得忍之由。后一偈。却颂上总明得如空三业。末后七偈结叹中二。前三二利行圆。言超过一切正显十顶之义。后四显深难测上智所知


大方广佛华严经疏卷第四十六
大方广佛华严经疏卷第四十七

　　　　唐清凉山大华严寺沙门澄观撰


　　阿僧祇品第三十

初来意有二。一通。谓前三品别答前问。此下三品总明等觉深奥故。二别。谓前既智圆证极。此品校量行德难思。故次来也。又难思佛德菩萨尽穷。故亦为远答变化海故。故下偈中广显变化大用。又通显一部之数量故。二释名者。阿之言无。僧祇曰数。全带数名。若晋本云心王菩萨问阿僧祇品。兼能问人。即人法双举。及菩萨所问之算数。梵本同此。然僧祇是十大数之创首。经论多用故以标名。又显此数即离数故。寄无数标名。三宗趣者。寄数显德分齐为宗。令知普贤诸佛离数重重无尽为趣。四正释文。此下三品总显深奥。即为三别。此品明胜德无数。次品明尽一切时。后品明遍一切处。然此三品。初一通明佛菩萨德。次品正显佛德兼明菩萨。后品唯明菩萨。所以尔者。亦是等觉亦名佛故。位后普贤是佛菩萨故。今初一品。先问后答。问中二。先牒佛所说。后世尊下正明咨问。今初。所以心王问者。表数不离心数与非数皆自在故。又显此数统收前后辨超胜故。所以偏问十者。举后摄初。显无尽故。前后文中多用此故。故文云如来演说。但问本数已摄诸转。第二佛告下答。中四。一赞问成益。令入佛所知数者。以是圆教所明深广无涯。唯佛方测。不同凡小所知。如黄帝算法但有二十三数。始从一二终至正载。已说天地不容。小乘六十已至无数。此有百二十四。倍倍变之故非余测。故数之终寄不可说。况复偈初更积不可说。历诸尘刹。以显无尽。所以佛自答者。正表难思故。又明此品统语因位终德。故佛说之。二善男子下诫听许说。三时心王下敬受尊命。四佛言下正答所疑。于中二。先长行明能数之数广多。后偈颂显所数之德无尽。今初。问乃举后难知。答则始终具说。初言一百洛叉为一俱胝者。是中等数。洛叉是万。俱胝是亿。故光明觉品云过一亿。梵本皆云俱胝故。若依俱舍以洛叉为亿。则俱胝当兆也。若兼取一十百千万等下数法。则通有百三十七数。由前易故略不说之。俱胝已下并是上等数法倍倍变故。余如光明觉品说。其中多存梵音。但是数名。更无别理。末后云此又不可说不可说者。若类前具牒。便有四个不可说字故。译家云此又。二字替一不可说不可说。为译之巧。第二偈颂。百二十偈大分为二。前六明普贤德广说不可尽。余偈明佛德深广普贤穷究。前中分二。前四偈半明能数多。后一偈半显所数广。今初。积数自有十重。以显无尽。是知。上至不可说转。尚约顺机。据佛所知。实无尽故。言十重者。一初句积不可说至不可说。然此应积最后不可说不可说转。而但积不可说者有二义故。一取言易故。下偈多用故。二表言所不及之数故。二次三句将上所积充满一切不可说中。于中初句标。后二句释。谓何者是一切不可说。释云。不可说劫中说不尽者。三半偈将上诸不可说。一一是一刹皆碎为尘。四半偈。即前一一尘有不可说刹。五半偈。将前诸尘中刹一念遍碎为尘。六半偈。念念碎尘复尽多劫。七有一句明前所碎尘复有多刹。八一句即此多刹复碎为尘。九半偈。以多算数经于多劫。数上诸尘云如是数。十以上诸尘数劫。一尘有十万个不可说劫。如是重重无尽无尽。第二显所数广中略举三重。一将上诸劫赞一普贤之德不尽。二况一尘中有多普贤。三况遍法界尘皆有多矣。是知德无尽故。若不以称性之心思之。心惑狂乱。第二一毛端下。一百一十四偈。明佛德深广普贤穷究。即广显变化之相。于中二。前九十一颂。明果德无碍因位善穷。后不可言说诸如来下。明果德深广因能趣入。前中亦二。先明果法无碍。后菩萨悉能下。明因位善穷。前中亦二。先三偈明依报自在。后于彼一一毛端处演不可说。下明依正融摄即入自在。于中五。初二偈半依中现正。二于彼一一光明下。十一偈半正中现依。于中二。初现莲华光明。后彼如须弥下净土之用。三光中现佛下五偈。依中现正说法。四或复下一偈明现时常住。五其心无碍下十偈半。明自在调生。第二因位善穷中二。先半偈结前生后。余偈正显因德。于中有十。初八偈明帝网身土是起行处。又前文明其展遍。此明包容。文影略耳。言毛孔悉能受诸刹等者。称法性之一毛故。受多刹而无外。不坏相之多刹。安[稫-禾+彳]悟者之一毛。内外缘起非即离故。二意根明了下五偈。三业勤勇行。三一切众生下应器摄生行。四普现其身下五偈半。明游方供佛行。五修行于施下。广修十度行。六诸佛刹海下二偈半。游刹自在行。七了知众生下。明调伏众生行。八一一毛孔不可说下七偈半。三业深净行。九彼诸菩萨下。愿智自在行。十不可言说一切劫下。一偈结德无尽。第二明果德深广因能趣入中。先果后因。前中三。初六偈总叹佛德。二一微尘中能悉有下别明依报。三一一刹中有如来下三偈别明正报。第二种种数量下明因德趣入。于中二。先自分行。后能于一时证菩提下胜进行。且从相显略科。然上诸德。德德圆融无尽无尽。唯忘怀体之

　　寿量品第三十一

初来意者。夫玄鉴虚朗。出乎数域之表。岂有殊形万状修短之寿哉。然应物随机。能无不形。而无不寿故。上品彰其实德。此品以辨随机。虽积少至多显时无不遍。即前多德之一。故粗广之。亦为远答寿量海故。所以来也。二释名者。寿谓报命。量即分限。染净土之报寿。随机见之分限。以显无尽之命无限之量。寿之量故。寿有斯量。通二释也。别行经名无边佛土。经即以处显人。三宗趣者。应物修短为宗。显穷来际无限为趣。以就同教。且积劣之胜。若就别教。则修短圆融故。次正释文。初集经者叙。而心王说者以领旨故。佛寿自在故。二佛子下正说。于中三。初别举十刹相望。次佛子如是下举略显广。三最后世界下举其玄极。且如以劫为日。未历十重。则劫不可说。沈百万僧祇则最后之刹。已邻刹海平等故。举普贤等充满。明极位所居。由此名为兼显菩萨

　　诸菩萨住处品第三十二初

初来意者。上约化益尽一切时。今明菩萨遍一切处。故次来也。故僧祇中。明法界毛端之处。皆有多多普贤。此则据实而谈。今约机缘所宜。指有方所。使物欣厌翘心有归。若知能住菩萨毛含刹海。所住之处尘纳无边。则未有一方非菩萨住。亦远答前寿量海问。菩萨随机住寿异故。昔将此品。远答第二会初问意十句。非唯义意不同。抑亦文不相次。二释名。曰菩萨大悲随机住处能住非一。故名曰诸。诸菩萨之住处故以为名。三宗趣者。随机应感方所为宗。使物归凭及悟无方为趣。次正释文。文中二。先集经者叙。亦心王说者。随所统王皆自在故。亦表心随智住无障碍故。二佛子下正说住处。有二十二处。前十依八方山海。以上下非凡至故不明之。山海包藏仁智栖止。表大智高深故。能止能照故。后十二处。城邑杂居。曲尽物机。表大悲无遗故。则知菩萨无不在矣。今初。第六是海中之山。第十海中之窟。余皆是山。一仙人山者。相传是东海蓬莱山。若尔则亦兼海。二胜峰。即德云所住。晋本名楼阁山。即婆施罗所居。三金刚焰。在西海之滨。四香积山。昔云应是雪北之香山。五清凉山。即代州雁门郡五台山也。于中现有清凉寺。以岁积坚冰夏仍飞雪。曾无炎暑故曰清凉。五峰耸出顶无林木。有如垒土之台故曰五台。表我大圣五智已圆。五眼已净。总五部之真秘。洞五阴之真源。故首戴五佛之冠。顶分五方之髻。运五乘之要。清五浊之灾矣。然但云东北方者。其言犹漫。案宝藏陀罗尼经云。我灭度后。于赡部洲东北方有国名大振那。其国中间有山。号为五顶。文殊师利童子游行居住。为诸菩萨众于中说法。及与无量无数药叉罗刹紧那罗摩睺罗伽人非人等。围绕供养恭敬。斯言审矣。其山灵迹备诸传记。余幼寻兹典。每至斯文皆掩卷长叹。遂不远万里委命栖托圣境。相诱十载于兹。其感应昭著盈于耳目。及夫夏景胜事尤多。历历龙宫夜开千月。纤纤细草朝间百华。或万圣罗空。或五云凝岫。圆光映乎山翠。瑞鸟翥于烟霄。唯闻大圣之名。无复人间之虑。入圣境者接武。革凡心者架肩。相视互谓非凡。触目皆为佛事。其山势寺宇难以尽言。自大师晦迹于西天。妙德扬辉于东夏。虽法身长在。而鸡山空掩于荒榛。应现有方。鹫岭得名于兹土。神僧显彰于灵境。宣公上禀于诸天。汉明肇启于崇基。魏帝中孚于至化。北齐数州以倾俸。有唐九帝之回光。五天殉命以奔风。八表亡躯而竞托。其有居神州而一生不到。亦奚异舍卫三亿之徒哉。愿皆修敬。六金刚山。谓东海近东有山名为金刚。虽非全体是金。而上下四周。乃至山间流水砂中。皆悉有金。远望即谓全体是金。又海东人自古相传。此山往往有圣人出现。然晋本此处当其第九。以与第十庄严窟俱在海中故。而今居此者。意是八方之内。东北方摄故。若不然者。何以正说八方忽然语海。又晋本海中有二住处。一名枳怛那。现有菩萨名昙无竭。有万二千菩萨眷属。言枳怛者。具云昵枳多。此云涌出。金刚语体涌出语状。昙无竭者此云法生。亦云法勇。亦云法尚。今言法起。与生勇义同。即常啼之友也。菩萨眷属十倍今经。或前译之误。七支提山者。此云生净信之所。有舍利者为塔。无舍利曰支提。或山形似塔。或彼有支提故以为名。昔云既指清凉为东北。则东南影响吴越。然吴越灵山虽众。取其形似者。天台之南赤城山也。直耸云际赩若霞起。岩树相映分成数重。其间有白道猷之遗踪。或即当之矣。然剑川有三学山。中有欢喜王菩萨。屡持灯而出。名虽不同。而天竺望之即是东南。亦有见其持宝冠者。则密示其名也。希后贤以审之。八光明山。昔云。应是与补怛洛迦山相连。以晋译观音住山为光明。今文非观音住处。而云光明故言连也。九香风山。疑是香山西畔。十庄严窟者。对上第六海中故云复有。晋本云。二名功德庄严窟。后城邑十二处中。一毗舍离者即毗耶离。此云广严城。亦曰广博。即是中印度净名所居之城。言南者。案西域记第七云。此城南十四五里有塔。是七百贤圣重结集处。更南八九十里有僧伽蓝。其侧有过去四佛座。及经行遗迹之处。应是其所。晋本第二更有一处。名巴连弗邑。有处名金灯僧伽蓝。昔云。具言波吒补怛啰。此云黄华子。即黄华女之子创居此处。亦中天摩伽陀国。具如西域记第八。今经阙此一处。二云摩度罗者。亦曰摩偷罗。此云孔雀。亦云密盖。并是古世因事。亦中印度。言满足窟者。彼国有舍利弗等塔。及文殊师利塔。于王城东五六里有山寺。是乌波鞠多所造寺。北有岩中间有石窟。是鞠多度人安筹之所。具如西域记第四说。安筹虽是后事多是安圣窟中。三俱珍那者。具云俱陈那耶。俱珍姓也。此云大盆。那耶法律也。谓池形如大盆。往昔有仙于侧修法律。后人以此为姓因为城名。四清净彼岸城。是南印度。目真此云解脱。即龙之名。邻陀云处。即龙所居处。五摩兰陀国未详所在。晋经无国。但云风地。谓有风孔处即龙所居。六甘菩遮国。正云绀蒲。即是果名。其果赤白圆满。乍似此方林檎。而腹三约横文。此国多端正女人。而似绀蒲。三约文成。以女名国。出生慈者。大集经中但名慈窟。七震旦国。即此大唐。亦云真丹。或云支那皆梵音楚夏。此云多思惟。以情虑多端故。前为成八方故。清凉直云东北。今在诸国之类。故举国名。那罗延者。此云坚牢。昔云。即青州界有东牢山。现有古佛圣迹。此应是也。然牢山乃是登州。亦青州分野。其山灵迹亦多。然今之到此山在蔚州东。灵迹显著不减清凉。时称普贤所居。往往有睹。彼亦有五台。南台有窟难究其底。时称那罗延窟。或即是此。八疏勒国。具云佉路数怛勒。是彼国山名。因山立号。或翻为恶性。因国人以立名。然牛头山在今于阗国。此云地乳。佛灭百年方立此国。具如西域记。以集经之时未开。尚属疏勒故耳。晋本但云边国。故或指江表牛头。今译既明。定非此也。九迦湿弥罗。晋译为罽宾。此翻为阿谁入。即末田乞地之所。略如音义。广出西域记第三。十增长欢喜城。古释云。即南印度。尊者窟者。即上座部所居之所。十一庵浮梨摩。此云无垢。即是果名。此国丰而且胜故以为名。在中印度境。十二乾陀罗国。此云持地国。多得道果者护持。不为他国侵害故。或云香遍。遍国香草先发故。苫婆罗者是香华树名。与初品苫末罗。梵言轻重耳。遍窟侧近多生此故。相传云。是佛留影之所。具如西域记及大集月藏分第十。此文之终都无结束。或是经来不尽。阎浮既尔。余方余界异类界等可以仿之。法界身云则无在不在矣

　　佛不思议法品第三十三(已上入第四十六经)

初明来意。先通后别。通则此下五品。为答第二会初如来地等二十句问故。古德但有三品答前。谓前明修生之因。今辨修生之果。因圆果满故次来也。若答前问。何以重请。由因果隔绝念法希闻。因德尚深。果必玄妙。故念请耳。别明此品。则前品因终。此品果始。故次来也。二释名者。如来果法迥超言虑。故以为名。斯即佛之不思议法也。三宗趣者。先总后别。总明说佛果德体用。心言罔及为宗。令总忘言绝想速满为趣。别就宗中三门分别。一通辨佛德。若说百四十不共佛法通于权小。若五法摄大觉性。犹通于权。若言唯一味实德者。约理顿说。若言具无尽德。是此所明故。后文中初标十问。答具多门。类通十方。一一无尽。二别显义相。诸佛功德不出二种。一者修生。二者本有。初谓信等本无今有。后谓真如具性功德。此二无碍应成四句。一唯修生。二唯本有。以性相躯分故。三本有修生。谓如来藏待彼了因。本隐今显故。四修生本有。无分别智冥符理故。若权教所明二德不杂。法报四句亦有差殊。依此经宗。虽有四义而无四事。本有如真金。修生如严具。然由严具方显金德。严具无体全揽金成故。唯金不碍严具。唯法身而不碍报化。唯严具亦然。既互全收故。十身无碍。八相该于法界。丈六遍于十方。诸根毛孔各无限量。亦不碍量。量与无量无有障碍。三显不思议之义。泛明有四。一理妙难测。二事广难知。三行深越世。四果用超情。今文通四正辨后一。就后一中复开为四。一何者不思议。略辨十种。一智超世表。二悲越常情。三无思成事。四同染恒净。五所作秘密。六业用广大。七多少即入。八分圆自在。九依正无碍。十理事一味。文并具之。恐繁不引。二于何不思议。此有四位。一过世间。二越权小。三超因位。四显法自体。三云何不思议。亦有四种。谓非闻思修及报智境故。四何用不思议。亦有四种。谓令信向故。起行求故。随分证故。圆满得故。前并是宗。唯何用为趣。即此宗趣可以释名。次正释文五品分二。初品总明佛德。后四别显佛德。古德后二为平等因果。此但三品果法。有将此三配体相用。后二可然。初品有妨。有相用故。今依贤首。初品总显佛德体用。次品别显胜德之相。后品别明胜德用益。又初品明德。次品明相。后品明好。今初分四。一请分。二加分。三证分。四说分。初中二。先明请人。后诸佛下正显所念十法。皆云不思议。即前果用超情。离于说相故。此十句义并多含。皆通真应。不得一向。就应而辨。然此十问摄前普光后二十句所成果问。谓身摄六根。智摄佛境佛地及最胜三问。自在摄五。一神力。二神通。三十力。四无畏五。三昧。此并前开此合。前境界中开出国土。所化所依之境故。前所行中开出出现本愿种性。种性即悲智之行。本愿就因辨行故。出现是佛普贤行故。出现与行互有宽陕。下出现品行是其一故。前之无碍此开解脱。作用无碍名解脱故。所以开合者。显义无方故。名多同者显不异故。音声即辩。虽无开合名有宽陕。义旨大同。此十义相第二会中已释。至下说分重明。第二尔时世尊下加分中三。初加因。神知机故。次则以下显加相。三业加故。初句总。余句别。谓意语身以光即教光故。后令青莲华下加所为。为具说德故。文有八句。一外制无畏。二内证深寂。此意业胜。三威德内充。四神用外彻。此身业胜。五具四无碍是语业胜。六遍观机教为广大。七智性无差为次第。八授记善巧为方便。皆说德也。所以加青莲华藏者。果德离言藉因显故。因果同时故。性德无染最超胜故。一德具含一切德故。第三尔时青莲华下证分。十句初四自利。次三利他。上皆自分。后于一念下三句胜进。并显可知。第四承佛下说分分二。先承力总告。告莲华藏者。非同佛心。无以受佛德故。亦名莲华。不言青者。不碍能说为最胜故。后佛子诸佛下。正显佛德。略有二义。一总下五品。共答十问。此品答佛种性。佛以功德为种性故。次二品答身。次一品答本愿。后一品答出现。其国土问初会已广。余或经来未尽。或前后摄之。二者此品具答十问。谓佛德无量略显三十二门。门皆具十有三百二十德。以显无尽。昔以初十标宗略答。具答十问。所余唯有别答。而超次答前十问。今谓三十二门如次答前十问。而门门皆含答十。欲显佛德一具一切故。亦显所问能包含故。而其标门之名。多不同前者。为显佛德无边量故。文分为十。初二门答国土问。第二念念出生下二门答本愿问。第三不思议境下二门答种性问。第四普入下二门答出现问。第五离过清净下五门答身问。第六演说下二门答音声问。第七最胜下三门答智慧问。第八自在下八门答自在问。第九决定下三门答无碍问。第十一切智住下三门答解脱问。以身及自在含前普光诸问多故。用门亦多。而文多有三。谓标。释。结。义相至文当显。今初二门答国土者。国土即是所依所住。初门明其常住法门。后门明其遍住法界不唯国土。不在方所为真土也。今初文二。初标。后释。释中九句显于如来应机说法。含答十问则十问皆成住处。下皆仿之。一起应之心答种性问。悲为种性故。二演法之身答身问。三转法之意答本愿问。本愿平等利一切故。四能转之辩答音声问。音出辩故。五所转之法答自在。自在不思议故。六转音周遍答国土。国土是音所至故。七所显之理答智慧。智慧能住法界故。八能化之通答神通问。九演法之益答无碍问。文唯九句脱于出现。或通前诸句。出现皆能作前九故。答此十问既尔。答初二会类例可知。二普遍法界者明其遍住。谓六根三业皆遍法界土故。标中无量是事法界。无边是理。此二无碍。及事事无碍法界。并为所遍。列中则显前十皆遍。一无边身含答三问。一正答身。其普遍诸趣是有悲性及出现义。次六是身别相。亦是于身兼答普光眼等六问。出妙音声答音声问。第八答三问。谓无碍答第九。解脱答第十。神通力。答自在。第九别答国土。第十答本愿及智慧问。第二念念出生智下二门答本愿问。此门明乘愿现其八相。后门明愿不失时。今初。然愿以后得智为体。从其愿智生八相等非生智也。别中一乘愿下生。二受生种族。三学解脱道。四明其出现。五音声。六化生严国。七现佛身。八自在。相严福严严如来藏故。九是无碍。十即智慧。正遍知故。二不失时者。行止在缘根熟化现。未熟便舍。非愿不周。若机熟失时便违本愿。别中一出现。二成本愿有缘。三知种性与记。四自在。五现身。六智住于舍。七六根无碍。八净国摄信。九强音调恶。十即不思议解脱。第三不思议境界下二门。答种性问。此门双明报应种性。皆真正故。后门唯明法身种性。今初。体相超言念故云不思议。下位不及故云无比。别中一身。二音。三乘愿放光。如其本愿所得光故。四出现。五国土。六智慧。七自在。八威德种族。九无杂之碍。十解脱体同。上之五段皆略指陈。兼答十问。已下恐繁不显。说者随宜。二出生智者明法身。为种性也。从无性中出其智慧。非答智慧故。别中十各二句。皆上句知性。即无性之性为能生。后句出生智用。第四普入下二门。答出现问。此门明遍现。常现非有出没方为真现故。别中云普现三世诸佛。况自身耶。又一现即一切现。以三世佛无二体故。如文殊般若中辨。别中云三种自在者。即三业化也。二十种广大法者。明出现之相。谓大用无涯故云广大。凡小莫测故难信受。文显可知。第五离过清净下五门答身问。即分为五。一此门总显无过。如来三业随智慧行故。三业等事不出于身故。别中十句。多同出现品身之十相思之。二究竟清净明过不生。拣异因净故云究竟。惑障诸垢永不起故。别中前五功德身净。次二色身。次一法身。次一智身。后一意生等身净也。三十种作佛事。即明身之业用。别中亦多同出现品身相。四无尽智海法者。即如来六根三业。皆智慧深广相应故。亦别广智身可知。五十种常法者。明身中意业恒常。用无断故。第六演说无量下二门。答音声问。此门明以音声辩说。兼答普光辩问。后门十种作佛事。明种种说法。谓六尘四大举动施为。皆能显法。成益无非佛事。非独音声如净名说。别中初身。二音。三四皆智受。为成彼檀故。不受令彼仿佛行少欲故。又以无所受受诸受故。余可知。第七最胜法下三门。答智慧问。初此一门总明权实因果之智。兼答普光最胜之问。智慧最胜故。结云住十力地。兼答佛地之问。别中四。即三念处行。余可思之。二无障碍住。明智慧离障。以智慧所作无碍故。一切无碍。三十种无上庄严即智慧成益。由内具智严故。外具诸严。标中超下位故最胜。上无加故云无上。别中十义结名自显。一相好身。二圆满音。三以功德严意。四放光。五微笑授记。其缘甚众。离世间品亦明。六法身中真如出缠。故云清净无碍。即法性法身本智返照故。于一切法究竟通达。即智慧法身智契法界。俱无边际。虽在已下应化法身。了世已下功德法身。严理智故。了世实性成上不杂生下出世。行出世法则功德备矣。言语道断即虚空法身。亦实相法身。体绝百非。言亡四句。唯证相应故。超蕴界处显是无为。翻有漏蕴成五分法身。若翻界处则外六尘。亦国土身则十身圆融。成真法身矣。七即常光。八金等妙色。九中具真应种。三世佛种即真如无性故。应种可知。十中起必智俱故无渴爱。动与道合故。身行永息心善解脱。成上无爱。见者无厌成上行息。此皆功德。亦无爱见成下大悲。既为第一田故。受施之中更无过上。第八十自在法下八门。答自在问。即为八段。初一总明自在。兼摄加持。初总可知。别中全同八地之中十种自在。但深广不次耳。一法自在。论经云无中边。法门示现故。二心自在。无量阿僧祇劫三昧入智故。由在三昧观机故化不失时。三胜解自在。大小净秽随解转变故。四财自在。一切世界无量庄严。严饰住持故。五命自在。不可说劫命住持故。六如意自在。一切国土中如意变化故。七智自在。如来力无畏不共法相好庄严三菩提示现故。文中生界无边机熟相续故。念念应成。而真成在昔故。佛于三世。非是新觉。亦非不觉住在学地。又显虽念念觉离觉相故。非三世觉。亦离不觉故不住学地。又云而悉通达无量智等。即十力等。八业自在。六根互用广大佛事。是佛业故。然非改转。一根不变本来具故。九生自在。一切世界生示现故。十愿自在。随心所欲佛国土时示成三菩提故。上来唯三与八取意而释。余并论经之文。其第十自在文有四节。一一念现多佛。于一类界成佛。二如于众妙下类显余界。三如于一念下类显余念。四一念一切现下总结深广。一切现者。一念便现法界诸形诸时诸神力故。一念无量住者常无现故。而不动如来少许方便。故云自在。第二不思议圆满佛法者。明圆满自在。谓前十自在八地容有故。显如来十种圆满。又无一法不自在故。方云圆满。别中二即证成菩提。十方等云一切佛法。九即具有法轮教法。三通福智故曰善根。四唯是福但云功德。余可思准。第三善巧方便。即于法自在。皆权实等无碍故。别中一知实离言绝动摇之戏论而起权。开示善根故为自在。二证实无能所见而不碍于法。真实知见无缚无解。而至大自在。三无相知相无性入性。亦能示现依正调生。四证冥三际之理。而演三际益生。五三业湛然而包含示现。六知非一异而见一切法。七知时融入故。不住不舍而不坏年劫。演法无休。八恒住法界。则寂无所住。而成就无量无畏。十辩演法。十辩者。一多故。二非心测故。三随说一事穷劫不尽故。四任放辩才无有间故。五触类成辩故。六下位所无故。七无能难屈故。八皆契事理故。九无一句义不能显故。十无有一法不能演故。初中后善下明说之德。具七善故。或开为十。瑜伽八十五云。一初善。听闻时生欢喜故。二中善。修行时无有艰苦。远离二边依中道行故。三后善。谓究竟离垢等故。今文云皆悉究竟。诸经论中更有多释。恐厌繁文。余七经文略无。九离说而说故无想著。十了寂起用。于中先知本寂。后而能下不废起用。前中亦二。先正显。后然亦下释成。谓色等性无。非遣之使无故不坏诸法。即空无业等。后起用可知(已下入第四十七经)第四十种广大佛事。明神通自在。即答前二会神通问。先总标中。谓八相等中皆有大用。微细相容故。以此摄物故名佛事。于中先标名。无量下显胜。列中先征。后释。释中一明上生佛事。于中四。一别明能摄。二摄取下所摄广多。三大慈下能摄殊胜。四或令下所摄成益。二降神处胎。佛事中先明智德内圆。后受最后下明神通外用。于中先一处一时作佛事。后佛子如来尔时下。总摄时处作佛事。此中多处准下瞿波。乃至十重。此略举五。皆后后广前前。一一切方者。即娑婆与能绕十三刹尘数十方无间住故。二彼上诸刹复有眷属刹等。围绕交络成网故。三绕中间海十右旋海故。四尽华藏刹海诸刹种故。五一切世界者。尽法界故。三现生处宫佛事分二。初无生现生是诞生相。后一切佛于诸色下。无染处染是处王宫相。于中四。一三学自圆。无染是定故。二观诸下四心愍物。三具佛下具德摄益。四虽处下摄益广深。四出家佛事中二。先明出家意。后当出家时下明出家相。三业二利故。五成道佛事中三。初明真觉旧圆。次菩提树下应身今满。后其菩提下演法益生。此顿演华严。六转法轮佛事中义通权实。先列。后结。列中一唯菩萨乘通四不退。二通五乘。世咸了故。三开权显实。令悟知见决定有故。四通三藏。三藏除痴及三障故。五唯顿法。事理双绝故。六中道法。不著二边故。七世谛法。净所知故。八唯佛法。智遍知故。九唯圆法。无异味故。后一切诸佛下总结。即无量乘。唯第十轮。随机演故。十皆圆融为不思议。七威仪佛事。于中四。一别举入城益物。二一切诸佛色身下。通显威仪益物。三一切诸佛昔于下。言谈示现益物。其昔字晋本所无。即是现益。若言昔者乃是举因显果。必是普字。四一切诸佛以如是下。总结深广。八起行佛事中四。一身心安住行。兰若唯山林寂静通城邑。空闲在无物。二或以天身下。起应上求行。三或时说法下。说默下化行。四或住一日下。时分进修行。九起用佛事中二。初显起用所依。以是能生功德藏故。二或现涅槃下正明起用。十涅槃佛事。别显用中之一。于中三。初明涅槃悲恋益。次复为化度下。舍利流布益。后佛子下总结益满。若配十问。一本愿。二即种性及国土。三是无碍。四十皆解脱。五出现。六音声。七身。八智慧。九自在。三结可知。第五无二行。自在法者明无畏自在。兼答普光无畏之问。于事明审决定无疑故云无二。不畏他难名为自在。别中初四可知。次三通二义。一以理融相。二事事即入。次二唯理。后一有三义。一同性修故。二互回向故。三互主伴故。第六明住。一切法者。明三昧自在。兼答普光三昧问。如来所住无非三昧故。遍住一切。文显可知。第七知一切法尽无有余者。明十力自在。兼答普光十力之问。十力智慧照境无遗故。亦显可知。第八广大力者。明神力自在。亦答普光十力之问。文中亦三。初标。次何者下征释。三结。今初。十力是别名。大那罗延等是总称故。下列中但依总名。是则标中十力。一一遍下别中。十门一一具前标中十力。则成百门。古德将标中十力。次第配下十勇健法。谓初为广大力等。则令别中一门不摄前十。不成百门。亦令余门无广大义。初门无最上等。设欲从胜配者。应逆次配之。十中。一广大者。周法界故。二最上者。无加过故。三无分量故。四可敬畏故。五唯佛得故。六作无屈故。七当体坚故。八缘不坏故。九超言念故。十不可摇故。次征释中。第一身命不可坏力。今逆次配此。即不可动力。乃至一毛不摇动故。文中二。先正明不可动坏。谓情非情境俱不能坏。后若有众生下举况显胜。如令耆婆入火取子入狱问罪等。第二毛孔容持力。即是不可思。而诸众生不觉知故。第三毛持大山力。即当不坏。以虽持多大山身心无劳损。故。文中速行广步。多劫行刹为一山之量。此山已无边矣。况有多山。在于一毛。况复多毛。穷劫持住实难思之境矣。第四定用自在力。即是坚固定力安住故。第五常遍演法力。此即不退言音无变无断尽故。文中二。初明一身转。后如一佛下明多身转。前中三。初显所说多。次如是演说下明所说常。后所谓下示所说体。后多身可知。是则常恒之说。前后无涯。生盲之徒对而莫睹随所感见说有始终。第六德相降魔力。即当难获。然十皆难获。世多魔惑偏立难获之名。第七圆音遍彻力。即是威德闻。皆调伏故。第八心无障碍力。即无量力。离量非量故。初无尘惑障碍。后于不可说下起用无障碍。心善解脱者。由三种相。一于诸行遍了知故。二于彼相应诸烦恼断得作证故。三烦恼断已。于一切处离爱住故。第九法身微密力。即是最上此总收前八后一。更无加故。文列二十五身。或即应之真。即真之应。即性之相。即理之智。十身圆融同一法界之身。不可配于报化。故云最上微密。第十具足行智力。即是广大力。因行如海果智普周。五无边界大用无涯故。文中四。一万行圆净。二住佛所住下智用圆周。三虽已证下动寂自在。四佛子一切诸佛下。用无涯畔。上之十力不出三业。可以思准。第三佛子此一切下。总结可知。第九决定法下三门答无碍问。一明所作决定无能为碍。此约一类世界。故云决定于异类界。未必定然。又约佛。定能为故云决定耳。二速疾法者。明令他无碍。如如意宝见速获益。而薄福不睹。十句五对。一离恶趣圆胜德。二成善因感乐果。三除疑惑满大心。四始入位终清净。五净二碍具四辩。三应忆念清净者。举佛无二碍劝物念持。第十一切智住下三门答解脱问。初门明智障解脱。智安事理故名为住。由离障故一切能知。二无量不思议三昧者。明定障解脱。由离障故。用广为无量。体深不可思议故。十种之中各先明在定。后一念遍用。三无碍解脱者。明业用解脱智。论云。菩萨有不思议解脱。诸佛有无碍解脱。所作无障。脱拘碍故。故各于一尘顿为微细作用。若别答十问者。一答出现。二音声。三本愿。愿化尽故。四国土。五即智慧能授菩萨之记。六佛身。七即种性。云世界种入世化物之种。应非世界海中之种。以前有国土竟故。八自在。九是无碍。利生无碍故。十即解脱。无不为故。既随一门皆答十问。则包含该摄。是以名不思议。然文少结束似经来未尽。或显佛德无尽故。相海等犹答前问故


大方广佛华严经疏卷第四十七
大方广佛华严经疏卷第四十八

　　　　唐清凉山大华严寺沙门澄观撰


　　如来十身相海品第三十四(已下入第四十八经)

初来意者。前品总明果法。此品别显相德。近答前品身问。远答普光眼等六根。非唯眼等遍于法界。而各具多相用难思议故。二释名者。如来十身标人显德。言相海者。依人显相。如来十身并如前释。福报奇状炳著名相。相德深广故称为海。故文云有十莲华藏微尘数相。相体广矣。一一用遍。相用广矣。一一难思。互相融入。体用深矣。若此之相唯属圆教。标以十身。故观佛三昧海经。辩相有三类。一略中略说。有三十二相。二略说八万四千相。三广说有无量相。如杂华经中。为普贤贤首等说。杂华即此经异名。三中初通权小示同于人。端正不乱故。次唯大乘菩萨。修八万四千波罗蜜故。后唯一乘。一乘修无尽行故。又初化次报。后属十身。十身之相海依主释也。又初凡圣同见。次唯地上。后唯圆机。然通五位。若语其体初以形色。次即定慧。后以无尽法界。若语其因后通纯杂。如初会说。故一一相果皆周法界。前二相因如瑜伽智度等论。涅槃大集等经。广如章说。三宗趣者。显无尽相海为宗。令修无尽之行。显成为趣。后正释文。文有三别。第一诫听许说。二正陈相状。三结略显广。今初。所以普贤说者。相海普周故。令行普行获普相故。普贤本是会主。前说已穷。此便说故。或前品末经来未尽。更应别答国土等问故。第二佛子如来顶上下正陈相状。略举九十七相。文通有五。一依处。二列名。三体严。四业用。五结数。或略不具。至文当知。或加成益业用中摄。然名依体用以立。皆以体用释名。或单从体用。或双从二。随文思之。或名与体用。义不相似者。则是文略义含耳。细论一相各依一处。则为九十七段。经自标次。今以类例相从。依十九处即为十九段。始自于顶终至于足。斯即顺观相海。今初。依顶中三。初约处总标次。其中下别列名相。后佛子下总结为严。今初。宝庄严者通显体严。事宝则云皆摩尼等为庄严故。亦显智宝。圆净严故。一一相中。皆有事理二严随宜解释。大人相者大人之相故。二别列中三十二相。文各唯四。以依处一种已总标故。此处独有三十二者。理实应多为显圆融。一即一切故。一顶中便具权教三十二数。若尔余何不然。显顶尊胜故。善生经云。一切世间福。不及如来一毛功德。一切毛功德不及一好功德。一切好功德不及一相。一切相不及白毫。白毫复不及无见顶相。故知胜也。此约相好相对明之。若约人具有好为胜故。相伏于人好胜诸天。故余处说好为微细。第一相中四者。一列名。名从用立。二一切妙宝下体严。三一一下业用。四是为一者结数。他皆仿此。二中以摩尼下体严。即释光明义。其光下业用释佛眼义。佛眼无不照故。余并准思。毫相放光如现相品说。云义亦如初会。八中严内摩尼名意故不同如意。十一中。如是皆从下辨业用因。亦业用摄。十四用中。云四菩萨行者。瑜伽菩萨地云。一切菩萨略有四行。一波罗蜜行。二菩提分法行。三神通行。四成熟有情行。十九云具足千轮者。梵本云具千辐轮也。二十一。示身智二光。俱显智慧。二十六中庄严云如来净眼为庄严者。此通十眼。光照下显业用。亦通身智二光。净眼及光释前普照。现于严具是上轮义。即法轮故。从二十七至三十一。并略无庄严。亦由名中已含有故。三十二。先名。次最处下体严。此居顶极特显别处。故云处中。则知所余皆绕此相。略不明耳。渐次隆起者。正显其相。智论第五云。如来顶有骨髻如拳。观佛三昧经云如合拳。即隆起之相也。第二眉间有一相。自下并有依处故。文皆有五。初依处。二显名。三摩尼下体严。谓此相若收。则右旋如覆琉璃碗。若展则具十楞。有大光明。严唯一宝光具多色。中表皆空即是洞彻。四其光下业用。复出已下即是法光。故此光名从用而立。五结数可知。第三眼。第四鼻。各有一相。第五舌有四相。初一即舌广长相。于体严中。宿善成者。此举因严。偏此说因者。令赞演一乘故。其舌长广即语其体。福德人至鼻。权佛至发际。余大乘中明现神足。方至梵世。或覆三千。今直语体便覆一切。后如来下辨其业用。演法释音声。现佛释影像。二舌掌之相。掌谓近根。其光下显业用。光照诸刹令应度者无俟观破。搏聚自晓。但合尘成。何性之有。后二同在舌端。或居左右。或在上下。观文业用。但有展卷不同。前则卷佛海于舌端。后则展诸佛于法界。第六上腭一相。上腭既有。下亦宜然。或是梵本脱漏。第七牙有四相。谓左右上下。四大牙故。故佛涅槃四牙不碎。辅颊也。亦云颊车骨也。二右辅上牙名弥虑者。显妙高故。四中有法乳等三。同一演法约资法身名乳。照了万境称灯。令其圆净为实。即演三德涅槃之法。亦成三德涅槃之益也。第八齿有一相。第九唇有一相。上二各应分出上下。放阎浮下体严。以唇色赤好。如日初出红莲叶故。后照于下业用。第十颈有一相。第十一肩有五相。右二左三或亦脱也。第十二胸有十一相。初一当中。左右各五。今初卍字正翻为吉祥海云。以依形立名故。先标形相。应回安名下以属体摄无违。前后左右可知。第十三手有十三相分三。初九直语手相。右五左四者。或左脱一。或表右常用故。而前肩则右二左三相通正等。右中六十六。云成变化网者。光化为网也。左中七十二。云因陀罗网为严者。即是网鞔之相。互涉入故。次二左右指可知。后二左右掌。皆有千轮者。轮毂辐辋三事具足。自然成就不待人功。第十四阴藏一相。犹如马王。第十五坐处二相。第十六髀有二相。左云随顺安住者。髀多行动故。须多宝随顺而严。第十七腨有三相。第三膊毛通于二腨。若准晋经直云毛端。则通身一切毛也。义应如昔。则处成十九。第十八足有十三相。通分为七。初足下一相略无左右。而晋经足趺之后。别有足下千辐轮相。此必合有故。后品明足下轮相。名普照王。今经千轮之言。乃在指间。或以常明易知指间有异故举之耳。名安住者。以足下安平一切著地不容针故。二足上三足指间。四足跟五足趺。六足四周。因陀罗尼罗者。此云帝青。七足指端。上六各左右为二。文显可知。上来略列九十七相。次第数名译者安置。既不说尽。岂不盈百。足下阙一唇腭不开。设合此二六根皆辨耳。何独阙如。若加两耳及足下一。则圆百数以显无尽。岂不妙哉。况此中所列。于三十二尚有未尽。岂普贤力不及百耶。晋经有遗但九十四。亦无次第之数故。知九十七数不在生情配属诸法。第三佛子下结略显广。别说难周故须结略。非略能尽故须显广。一华藏尘相已无边。况十华藏则无尽无尽。非普眼者。安能睹欤。既三十二相权实不同。互有互无故不会释

　　如来随好光明功德品第三十五

初来意者。前品明相。此品辨好。相好虽殊。俱用严身。以答前身及眼等兼自在问。好依相有。德劣于相故次明之。劣德之用用成顿益。翻显大相德难思矣。二释名者。如来标人表德。随好等显德依人。随好是体随逐大相。益姿好故。光明者用。功德者德。谓从好发光。光能益物。显好之德故以为名。如来之随好等。亦如来有随好等。通二释也。三宗趣者。明好胜德为宗。令物敬修为趣。次释文中二。先略。后广。略中二。先标果好。二佛子我为下举因对显。今初。佛自说者。有二意故。一僧祇因终。此品果极故。二皆佛说。二好用劣相而用难思。恐物不信故佛自说。告宝手者。亦有二义。一说手随好。彼主此门故。二令当宝重起信手故。有随好者总相举也。即足下好与后名同故。德用周备故云圆满。摄益自在最胜名王。光名炽盛者。如日具德。由此复能摄诸眷属。百万等显多。复云七者。净七支修七觉。照七地故第二举因对显者。为显胜故。此有数重。一以相德深广言不能备。故置之说好。二好德复多。以三十二相既有八十随好。十莲华藏之相好弥多矣。且举其一。三一中置胜但说劣者故明足下。四足下一好。复有多光但说一光。五果位一光亦不可说。故寄因显因光成益。三重顿圆。况果一光。如是展转。况于诸相。况复总说如来诸德。果海绝言亦斯义矣。文中二。先光照分齐。即前圆满好中放光故。不别标放处。而非前光好具多光故。后彼世界下光所成益。于中二。先令离苦净宿善益。后从彼命下转报生天得闻法益。于中初示宿因。谓昔近善友必闻普法。成金刚种。心不放逸显曾修行。种诸善根通见闻等。次毗卢下显其现缘。后于彼下结因属果。文从略故结属生天。理实息苦及净眼等。皆由此因缘也。是知佛光等照。不种善因无斯胜益。何以一光顿成斯益。无尽功德之所显故。纯尽法界之所流故。非如权教八十随好。但严于形生信而已。此中略无堕狱之因。谓虽修乘戒行宽故。第二佛子菩萨足下广辨。但广于因果难说故。文中亦二。先广净宿善益。后既生天下广闻法益。今初。摧下恶趣之苦。放足下轮光。四十光者。表四十位无不照故。中有一者置广说略。能照已下分齐过前。随诸已下净惑成德故。前光受清净等名。以重况轻举阿毗耳。第二广闻法中长分为六。一略标劝诲。二尔时诸天子下闻已生疑。三是时天鼓下总示所因。四诸天子如说下正明劝教。五时诸天子闻是音下依劝诣佛。六说是法时下见闻益深。前三可知。四中有四。一以己喻佛无我无来。二诸天子譬如汝下。以他喻己显来即无来。文有三喻。并显可知。然恶业善根是来因缘。因缘无性故来即无来。非先有法在十方中从彼来也。故因缘者即是智慧。智慧之法本非因缘。云何念言有何因缘。三诸天子譬如亿那由下。以己况佛难思之境。合中举手随好者。别举显胜。上救下趣故举足光。今约现通故说手也。四诸天子汝当下。正劝往诣诫不应留。于中二。先总诫劝。后著五欲下广释。于中亦二。先释前诫。有法喻合。后诸天子下释劝。于中。有六。一顺释。为报恩故。二诸天子其有下反释。三诸天子汝等下示其恩相。四汝等今者下劝往增善。五诸天子如我天鼓非男非女下。示法令修。谓说二空。非男女喻以显人空。不生灭喻以显法空。六汝等若能下劝修成益。言无依印者。既解悟无生。则能所双绝。傥然靡据故曰无依。以斯智印印定万法。不收不摄任心自安。故称三昧。第五依劝诣佛中分五。一献供不遇。二时有下闻其所在。三时诸天下观见下生。四诸天子众下发心欲往。五时天鼓中出声告下。教见佛仪。于中二。先教识受生令舍曲见。后教发心悔过令其必见。今初由前不遇。后睹下生不离有无。情存彼此故示体用。显无生现生。文中有法喻合。法中先诫其曲见。后但以下示其正见。是知佛化所生非殁生也。二诸天子如我下喻。三菩萨下合。于中先明法身无生遍而叵见。后而能下应无不生。即处处皆有。有感此中亦见。何须更下阎浮。离分别下显应生之德。拂其诸见以无分别智而生。非谓有选生处。虽处王宫而无憍慢。诸天围绕而无染著。第二诸天子汝等应发下。教发心悔过中三。先标教悔。次征问其方。后如法正教。夫欲悔过须识逆顺十心。谓先识十种顺生死心。以为所治。一妄计人我起于身见。二内具烦恼外遇恶缘。我心隆盛。三内外既具灭善心事。不喜他善。四纵恣三业无恶不为。五事虽不广恶心遍布。六恶心相续昼夜不断。七覆讳过失不欲人知。八虏扈抵突不畏恶道。九无惭无愧不惧凡圣。十拨无因果作一阐提。次起十种逆生死心。从后翻破。一明信因果。二自愧克责。三怖畏恶道。四不覆瑕疵。五断相续心。六发菩提心。七修功补过。八随喜他善。九念十方佛。十观罪性空。今此三段文皆具有。而为次不同。向以起心之次第。此以胜劣言故。今初标教诲中。文有四节。治其六失。一发菩提心为忏所依。以是行本摄众德故。首而明之。翻昔恶心遍布自妄危人。今悲覆法界广利有情。二净治下令净三业为能忏体。净治其意是意止行。住善威仪义通止作。谓当发露不覆瑕疵。及断相续心。翻前六七。三悔除一切下令忏四障。即所灭之非谓惑业苦。业报二障约因果分异。既忏报障则怖畏恶道。以翻不畏。天子新从彼来故不广明。于烦恼中利钝分二。邪见断善最可畏故。别明见障。又障所知。亦见障故。余如别说。四以尽法下。运心普遍令无不尽。由昔起过既遍诸境。今悔昔非故普运三业等众生界。一一佛前及众生前。皆发露忏悔。既人天凡圣皆对忏悔。则自愧克责翻无惭愧。由意遍运令身口遍。头即顶礼兼身为总。五轮著地。此言遍者为以何遍故。下次言善三业遍此即修功补过。翻纵恣三业。第二时诸天子下征问其方。上言犹略。余义未尽故次征之。第三尔时天鼓下如法正教。正教观罪性空。兼显妄计我人拨无因果。外遇恶缘。而文分二。先明发声之因。后诸天子下正说教诲。于中分五。一别观业空。二总观四障。三别观见惑。四对业观报。五总结忏益。今初。业为报因。三障首故。非先有体从十方来。正显空义。但从颠倒生。释空所以。由业障海从妄想生故无自性。令此空慧与心相应。则决定无疑。能如是知即名菩萨。第二诸天子如我天鼓下总观四障。即天鼓说法。无说喻。以喻俗有真无。先喻中初举所治。谓业报二障。后说行等五。即是能治。谓行善止恶。喜他安他住定。后诸佛下合。于中先随俗说有。言我我所者即是见障。说贪恚痴即烦恼障。后而实下胜义实无。有无二文三障影略。既无我所翻破第一妄计人我。第三譬如我声下别破见惑。见惑深险故广破之。文有三喻。一鼓无生灭随闻喻。喻业虽无生随修感报。谓向观业空为遣执有。若谓为空诸佛不化故。今显非断无。翻破拨无因果。二声无去来喻。喻归中道。定有即常定无则断。俱亦是二故。双破二见显离断常。文中先喻。诸天子若有下合。若有可来即常。去而不来则断故。虽空不断。虽有不常。三鼓声随心喻。喻佛由心见。遣其心外定执。忏主令其真念十方诸佛。翻破外遇恶缘。第四如玻璃下对业观报。文有二喻。一镜像体虚喻。喻虽有而无。谓镜像依镜现。像非去来。报从业生。何有来去。二幻师惑眼喻。喻业招报虽无而有。又业亦如幻。又幻非又无。即中道矣。第五若如是下。总结忏益可知。第六见闻益深。中二。先明余众益。以三昧力声普闻故。后尔时下正辨当机益。于中二。先一重益。后其诸香云下展转益。前中亦二。先得法益。后以众生下见佛益。今初。皆有故字。义似牒前为因则见佛为益。而前来未有得十地等处。为何所牒。是以晋经皆无故字。应言闻说普贤广大回向。故便得十地获诸力庄严三昧。上句得位。下句成行。分得十力为庄严故。二明见佛益中三。一明见因。二即见下正明见佛。三尔时下敬心兴供。言以上者。上来持华诣佛。犹未散故。毛孔出华者。已得地位故。华在最初。故略举之。上所持中有香盖等故。下见香见盖并皆成益。第二展转益中二。一闻香益。二见盖益。并依前供成。今初。有法喻合。法中由脱障故。得解脱乐故。喻四禅无八灾患。若有下合。由灭障故得净善根。是为益相。文中先显所灭。即八万四千。古有二释。一云众生烦恼根本有十。然一惑力复各有十。即为一百。计应分为九品。今但上品重故开为三品。中下轻故各为一品。合为五百。复于内外境起。谓自五尘为内。以他五尘为外。一一各五百。即为五千。别迷四谛则成二万。并本一千则有二万一千。依三毒等分成八万四千。经文自具二。有云。以十恶为本。展转相成。一一各十故成一百。迷自他五尘。为一千。正迷十谛法门。谓四谛三谛。二谛一谛。或迷说成谛等十谛。或迷十善故成一万。然迷十谛空有不同。分成二万。或迷十善二谛。亦分二万。并本一千。余如经辨。然二皆有理任情去取。更有异释。如贤劫经等非今经意。后了知下能灭。谓了惑本虚居然不生故。晋经云。此诸烦恼皆悉除灭。除灭故清净。惑亡智显。即自在光明善根成就。言香幢云者。即九地善根至下当明。第二若有众生见其盖下。明见盖益。于中二。先正明得益。二佛子菩萨住此下。明摄化转益。今初。准晋经云。种一恒河沙转轮圣王所植善根。所谓白净宝网轮王等。是则多个轮王。非一轮王之多善也。梵本亦然。而言清净金网者。准璎珞上卷。金轮在十回向。初地已上皆是琉璃轮。而增宝数为别。是知旧译为宝网者。胜金网也。故彼经云。欢喜地百宝璎珞七宝相轮。四天王一万子为眷属。百法身为百佛国土中。化十方天下。已后略无化之分齐。宝数一一增至第七地。十三宝相轮。八地但云大应宝相轮。九地云白云宝相轮。十地云百万神通宝光璎珞无畏珠宝相轮。若顺晋经。白净之言。则是九地。即前香幢云自在光明。若然彼但是所等。则金网无失。若取十地为清净金网。正当十地以无畏珠为清净义。又摄化分齐。与上第十地摄报果同。则证十地明矣。故下此王放光遇者。亦登十地。言一恒沙者。谓从九地已还乃至十住铜轮。以此十地所化分齐。比前如恒沙矣。故晋经云宝网轮王等。等取前也。第二摄化转益中二。先明得位益。后佛子如得初禅下成德益。今初。有法喻合。法中直明摄化分齐。已如前释。喻中初化无间断。喻上法中教化众生。后若有闻名必生其国。喻下合中遇斯光明获十地位。后合中。初句总合。准晋经亦复如是下。欠放曼陀罗自在光明之言。今经影在后喻合中。若直云得遇斯光。前文无放光处。为何遇耶。言得十地者。此品总有三重。皆得十地故名展转益。一诸天子闻鼓说法得十地。二此天子毛孔出华盖云。见者得轮王位。即是十地。三轮王放光。遇者复得十地。此三位皆齐等同时顿成。各尘数多类。总是一随好中一光之力。余光好等弥更难说。言以先修行善根力者。显顿益之因。因闻普法修普善故。第二成德益中先喻。后菩萨下合。喻意云。欲界修得色定。以欲界眼见色界境。喻菩萨顿证未转凡身见十地境。以法力故。是则三祇可一念而届者。明一摄一切故。尘劫不穷一位者。明一切摄一故。如是迟速自在。是此圆教非余宗也。二合中初正明得益。后佛子假使下显境分齐。今初。言得菩萨第十地者。犹是牒前合中。以德依地成所以重牒。不然则成两度放光各得十地。言成就如是清净肉眼者。谓上诸德十眼。皆依凡身肉眼而成故就结之。后显境分齐者。即显肉眼境界广大。肉眼尚尔。余眼玄妙不可说也。文中三。初假设譬喻。以显境多。次正明能见。后结德有归。今初分三。初明一重广大。二宝手于汝意下问答显广。三宝手设复下。复积前数重显广大。第二如是一切下正明能见。先见前广刹之尘。肉眼能见已是超胜。况一念耶。次亦见下明见多佛。后如玻璃下明见之相。无心无来去故。第三宝手如是下。结德有归归轮王善。差别因果竟。此品之末。经来未尽

　　普贤行品第三十六(已下入第四十九经)

初来意者。先通后别。通谓二品明出现因果。故次来也。亦名平等因果。谓会前差别因。成此普贤之圆因。会差别果。成性起出现之果。又前约修生。此约修显故。若尔何以更无别问。复何以差别果终。而无瑞证。平等因竟便有瑞耶。即以此义显是会前。若更别问便有隔绝。欲会前故不以瑞隔。普法希奇因果各瑞。又前应有瑞。经来未尽。故所以无耳。别谓此品先因后果。义次第故。亦远答前第二会初所行问。及不思议品念请本愿问故。前虽已答。下二深妙故重明之。亦犹相海随好。而妙中之妙。古德别为一段因果。二释名者。初通显二品义名。依性起修依性起用。差别相尽因果体均。故云平等因果。又因是果因。量周法界。果是果果。境界如空。因果俱尽未来利乐含识故名出现。别则品名普贤。即标人显法。明此行法非次第法。行者显法非人。品明所行非说人体。德周法界为普。至顺调善曰贤。依性造修曰行。然普贤行。诸经多有其名。品中虽广。今略显十义以表无尽。一所求普。谓要求证一切如来平等所证故。二所化普。一毛端处有多众生皆化尽故。三所断普。无有一惑而不断故。四所行事行普。无有一行而不行故。五所行理行普。即上事行。皆彻理源性具足故。六无碍行普。上二交彻故。七融通行普。随一一行融摄无尽故。八所起用普。用无不能无不周故。九所行处普。上之八门。遍帝网刹而修行故。十所行时普。穷三际时念劫圆融。无竟期故。上之十行参而不杂。涉入重重故。善财入普贤一毛。所得法门。过诸善友不可说倍。又上十行通收为二。若位后普贤。则得果不舍因。彻穷来际为普贤行。以人彰法则普贤之行。若位前位中普贤。则以德成人。但修普行即曰普贤。亦则普贤即行。但从行名故。若独位后普贤。则普贤之行无施下位。广释普贤如初会辨。三宗趣者。亦先通后别。通以二品明平等因果为宗。会前差别为趣。别以此品明平等圆因为宗。成平等果无二为趣。释文中二。此品辨因。后品明果。前中亦二。先长行直明。后以偈重显。前中又二。先正说。后瑞证。今初亦二。先明说因。后佛子我不见下正陈今义。前中亦二。先标前少说。后征释所由。今初。普贤说者。以人表法故。言如向者。一近指向前随好一品。为于障重地狱众生。略说随好少分用故。广说难思。二通指前所说之果为少分境。果海绝言故。三远通差别因果。虽有圆融之义。以五位渐次因果殊分。逐机就病未尽法源故名少分。则显下平等因果。逐法性说。因果圆融。名广大说。二征释中。征意云。何以前名少说。释文二意。一者成上。诸佛世尊所以出世者。以众生有无明等十过。未宜广说故。先明差别等。二者生后。谓众生既过滋多障累无尽。则一治一切治。一现一切现。众生无尽。因果亦穷未来际。前之所随由未尽故。言十过者。一者无明。二作恶行。晋经名诸缠。则亦是惑。此二为总。次六皆无明。三计我我所。四著身见故。六地云世间受身皆由著我。五三倒四倒等不能决断。六乖僻正理。七遍计分别。八结缚常随。九随生死流义通业苦。因流果流故。十远如来道行邪径故。此结成其失。结缚等名如常所辨。第二正陈普贤行中二。先明所治广多。后是故诸菩萨下能治深妙。今初。既一惑成百万障。则一障一切障义则惑惑皆然。今从重说文中三。初标次征释后结成。今初。总标嗔最重。除嗔之外。更遍推求无有一恶如嗔之重故。晋经云。起一嗔心一切恶中无过此恶。决定毗尼经云。菩萨宁起百千贪心。不起一嗔。以违害大悲莫过此故。菩萨善戒亦同此说。言于他菩萨者。若于菩萨起嗔其过尤重。以令菩萨废大行故。是以大般若中。天魔见诸菩萨互相是非过常大喜。二何以下征释。释中二。一总显。二何等下征列。标虽百万略列百门。古人寄位分五。初障十信行。二不乐佛法下障十住行。三不得菩萨诸根下。障十行之行。四乐诽谤一切下障十向行。五不乐与菩萨同住下障十地行。言口如哑羊障者。此是耳根障。以生边地不闻法。是故口无所说。舌根之障。次下自明。昔结云。菩萨万行不过此五。起一嗔心一切顿障。此释非不有理。如贼心求法。岂独障于地耶。是知通障一切信尚不起况后位耶。又所障法界如帝网重重。能障同所亦皆无尽。故知百万犹是略明。三佛子若菩萨下结成可知。第二能治深妙中二。先正显。后结劝。今初。文有六位。位各十行。初一始修。后五成益故。后五段展转依初。是为初即摄后。一治一切治也。说有前后得即一时。今初分二。先标举劝修。后何等下征列及结。于中十法摄为五对。辨五种修。初二约人明谦敬修。敬上爱下故。次二约法明真正修。顺教知事故。次二约心行明广大修。乐大行坚大心故。次二约智明增胜修。内入果智外起胜辨故。后二约悲愿明长时修。众生无尽悲化不疲。世界无边愿住不著故。第二清净者。依前正修行。时成离染故。文中二。初蹑前起后。后征数列名。下皆仿此。例中十句次第。从前十句而成。一由不舍众生故达深法净。以众生皆有佛性即妄而真。为深法故。二由敬上故能近。三由不谤故能护。四由知无尽故了如空。五由菩萨行不离法界故深入。六知菩提心等虚空故无边。七观察菩萨皆同此观能入佛力。故名为根。八精修不懈故不著劫数。九由化无厌故。观三世众生化未化等。十由愿住世界能修一切佛法。第三广大智者。垢染既拂本智自明。称性相知故云广大。亦从前十及次十而成。然有开合恐烦不配。说者随宜。第四普入者。事隋理融本来即入。智了法尔无境不通故。身心皆入。亦从前三生可以意得。非根者。境识及理皆非根也。第五胜妙心者。由前知法本融。则事理无碍。应机成益名胜妙心。从前四生亦可意得。第六善巧智者。由上事理无碍。今则权实决断名善巧智。有十一句。后二合一余皆如次。从前十成。一即言亡言为甚深。二无依故广大。三如依空生色故能说种种。四住无二边故证平等。五了种智深密故了差别。六无差全同。七若无疑惑则佛法庄严。八以平等成一方便。九三世法约差别门为无量方便。十由住佛力得知佛无边自力不退。从前十既尔。从前四段亦然。如是展转不离始修故。随一法具一切矣。第二佛子菩萨下结劝。一行能具一切行故疾得菩提。大文第二尔时佛下。证成中二。一现瑞证。于中先此界。后如此下结通。二尔时至十方下。诸菩萨证。亦先此土。后如此下。结通。言授记深法者。少用功力疾得菩提故。同名普贤者。皆有此行故。普胜界者。依此普法最为胜故。普幢自在者。此行成果高出无碍故。第二以偈重显中二。先叙述。后正颂。今初亦二。先说仪。后欲开下说意。此有十偈中并具文显可知。第二正颂中。百二十一颂分二。前二十四颂显说分齐。余皆正辨普贤行相。此是伽陀与前长行。绮互共显普贤之行。前是略明十法展转相生。此则广显诸门略无展转。又前多显体此多辨用。前中二。初一诫听许说。余正示分齐。于中二。前九颂许说过去菩萨行。后于一贤劫下。许说三世佛菩萨行。于中二。前三偈举说时处。前二时后一处。后十一偈明所说行。于中前四诸佛出世行。即普贤行故名因果圆融。后七菩萨三轮愿智行即普贤行。第二于一微尘下。正显普贤行九十七颂分二。初六十七明即悲大智行。后未安者下。三十颂。即智大悲行。今初。有十种行。一初五颂明善入帝网行。二十七颂深入时处微细行。三世界及如来下。三颂。明了佛心秘密行。前一偈半摄前起后。后一偈半正显难了能了。四十偈了三世佛摄化行。五出生下。二偈六根无碍行。六有三偈如化无方行。七诸佛甚深下。十颂。三世间自在行。此中玄妙宜审思之。八六颂别明智正觉世间自在行。九如来法身藏下。五颂。非身示身行。法身藏者。即前藏身普贤菩萨自体。遍言亦同此也。十有六颂非量示量行。第二即智之悲行中。亦有十行。一初四偈无住摄化行。二有四偈非身现身行。三一颂分布舍利行。四二颂知佛大心行。五三颂法轮深入行。六无量无边下。五颂了知根器行。七三颂了世业惑行。八五颂了达根境无碍行。九一颂知四种说法行。而刹说等者略有三义。一约通力。二约融通。一说一切说故。三约显理。是说菩萨触境皆了知故。则触类成教如香饭等。十末后二颂三世摄化行。平等因竟


大方广佛华严经疏卷第四十八
大方广佛华严经疏卷第四十九

　　　　唐清凉山大华严寺沙门澄观撰


　　如来出现品第三十七(已下入第五十经)

初来意者。前品明称果之因。此品辨如因之果。体虽平等不坏二相。先因后果义次第故。亦为答前不思议品出现念故。答第二会所行问故。会释如前。二释名者。如来是有法之人。即三身十身之通称。出现是依人之法。果用化用之总名。如来虽见上文。对出现故重辨十身皆有出现。且寄三身以明。然来即出现。为分人法晓喻分明。故重辨之。若依法身如来者。即诸法如义如理。常现名为出现。故文云。普现一切而无所现。又云体性平等不增减等。若依报身。乘如实道来成正觉。故曰如来。本性功德一时顿显。名为出现故。文云。如来成正觉时。于一切义无所疑惑。普见一切众生成正觉等。若依化身则乘萨婆若乘来化众生。故曰如来。则应机大用一时出现。文云。以本愿力现佛身。令见如来大神变。又云。随其所能随其势力。于菩提树下。以种种身成正觉等。今以新佛旧成曾无二体。新成旧佛法报似分。无不应时故即真而应。应随性起故即应而真。三佛圆融十身无碍故。辨应现即显真成。是以晋经名性起。性字虽是义加未爽通理。以应虽从缘不违性故。无不从此法界流故。以净夺染性即起故。若离于缘性叵说故。下加性起菩萨表所说故。妄虽即真不顺性故。今以起义多含直云出现。从性从因从真从感。皆出现故。若唯辨应身出现。非唯失前二义。亦未足显深。何能融前差别之果若以来为现义。则如来即出现。持业释也。若分人法。三皆如来之出现。拣余出故。第三宗趣者。平等出现为宗。融差别果为趣。四正释文。文为七分。一加分。二本分。三请分。四说分。五显名受持分。六表瑞证成分。七偈颂总摄分。今初有二。先毫光加请主。后口光加说主。前中三。初光次加后益。光中有十分三。一光出处。眉间者。表证中道。离有无二边故。表无住道离真应二边故。白毫者。表所出现性无垢故。能诠出现诸教本故。二放大下。辨光名。体如所说故。三无量下八段。皆是光业。初眷属光即是因业。总摄诸法皆此生故。四其光下舒业。五显现下敬业。六觉悟下觉业。七除灭下止业。八映蔽下降伏业。九显示下示现业。十作是下卷业。二入如来下正明加相。所以加此菩萨者。如名所显故。性有二义。一种性义。因所起故。二法性义。若真若应皆此生故。亦有释云。此之妙德即是文殊说此法门加性起称。此释无违大理。以文殊大智为能显。普贤法界为所显。共成毗卢遮那之出现故。亦是解行满故。佛出现也。从顶入者。是加持相妙智之极方能显故。第三时此道场下。加益中二。先大众同欣。知法将被故。二尔时下。妙德领旨。知令求说主故。于中二。先长行。身心致敬。跽者跪也后偈颂赞请。十偈分二。前五赞后五请。前中初一总赞申敬。余四别赞。放光中有赞因赞果赞用等。文并可知。后五中。初一自叙得益。即是领旨。次偈领众意请。次偈叹众堪闻。次偈叙佛令请。后偈正求说主。已领佛意故不请佛。第二口光加说主者。示所请故。文中三。初光次加后益。今初亦十。一出处口放者。表教道传通故。二光明令得无碍辩。不畏大众及深理故。余如前辨。二入普下。加中入口者。教以口传故。如佛说故。加普贤者。是普贤行之果故。所证法界由理显故。三其光入下。明益中。唯除如来拣师资故。第二尔时下。本分中三。初征事而问。次引例以答。答即是本后说。是语下。表瑞证成显说希奇。才闻其名已有征故。大地动者。大法将显大惑将倾故。出问法光者。冥加智慧助发请故。第三时性起下。请分中有长行与偈。前中四。一总举法请。二佛子此诸下。叹众堪闻。三佛子汝已下。叹说主具德。四善哉下。标章别请。前二可知。三中别叹十事。一供多佛必曾闻故。二成妙行曾已修故。三定自在有所依故。四亲证入故。五知教道故。六除他疑故。七上力加故。八审根器故。九能随说故。十顺智到彼岸得意深故。有如是下总结。既有说德堪宜说故。第四标章别请中。初句赞善蹑前三段。后列十事以显无尽。一如来出现之法。此是总相。总集多缘成出现法。法含持轨。余九是别。初三即三业秘密。四境即智之所缘。亦分齐境。五依境修行通因通果。六成菩提道。七成必转法轮。八应必示涅槃。九若存若亡见闻皆益。备斯九事一化始终。有云。初一所依之法。余九能依之德亦有斯理。如是下结请。第二尔时下偈请。十偈分三。初一赞德标请。颂前第三段。次四举法别请。颂前第四段。三有五偈叹德劝请。通颂后三段。于中初偈总赞请。次二偈劝说之方。以法深难领故请说因喻。次一偈半叹众堪闻。末后半偈结请。所说净心显说无过。具演文义周圆。第四说分大分为二。初别答十问。后佛子如来以一切譬下。总以结酬。今初。十段答前十问。各有长行偈喻。一一具十。今初。答出现之法。长行中二。初标告叹深。二所谓下。随义别显。于中三。初法说深广酬前因缘。二佛子譬如下。喻明深广双酬因喻。后佛子至知如来出现下。总结成益。结上十喻。初中分三。谓标释结。今初。总标多因成出现果。二何以下释于中二。先征以总释。后何等为下。征数别明。今初。先反释缘。约能成之缘事。即所成因体。后以十下顺释。向言无量乃是总相。今明有十个无量。以显无尽。理实则有百千阿僧祇数无量。此十无量皆遍十喻。言百千者。占人云。以十无量入中十喻成百。以后结中十句。一一结前百门为千。其中更有别义。方成无量。今以下列十中门门皆云无量。则不俟相入。是知百千之言。但是数之总称耳。二征数别明中。一始发大心誓期出现故。此心何相。二明上求胜志。三明下化慈悲。四行以续愿。此行谓何。五明不出福智。六别显福严。七别明智严八净前功德。九严前智慧。所谓方便道。教道证道无住道。正道助通。一道二道等。皆庄严故。十穷究法源真实智故。三佛子如是下。结中既皆过去积因多法圆满。令二利果一时出现故。出现言通真通应。第二喻明深广中。十喻各三。谓喻合结。喻酬譬喻合酬因缘。故文云非以一缘一事而得出现。又前法说多约往因。此中合文多约现缘。十中一大千兴造喻。此喻为总总喻众缘。以成出现故。云以无量缘等。下说云雨皆此所霔。初喻中四。一总辨多缘。二别显缘相。三显被因起。四性相结成。今初。先反后顺。缘即因缘。如众生业及风雨等。事即事相。谓如所持水及宫殿等。二所谓下。别显中。先云雨上霔。后风轮下持。一能持者。若无此轮雨无停处。二水若不减碍起天宫。三水虽已减假此成立。谓减一节水起一重天。如严冬急流重重水结。四虽起总处。无别庄严故。须第四。三如是皆由下。显彼因起。谓上云等。略由二因。一众生外增上业。言共业者。谓多有情应生此界共业同变。于中有四句。谓共中共等。二菩萨善根。此有二意。一约同居。谓地前菩萨。二约能化。谓随诸众生。应以何国起菩萨根等。便修彼因以取彼国故。有众生类即菩萨佛国。令于其中下显受用果。谓先成器界。后起众生依之而住。如俱舍婆沙等辨。各随所宜者。谓水族众生得水受用等。又人罗刹宫殿无碍。菩萨众生净秽同居。第四佛子如是下。性相结成中。先结前生后。后法性如是下正结。此句为总。此法性言通于性相。无有生下别显性空亦遮其妄计。谓非冥性微尘等生。非自在梵王等作。无神我能知。上三显能作空。无有成者显所作空。虽能所俱空不碍相有。故云而得成就。如是无碍为法性如是。次合中略不合第三显彼所因。以次下二喻自别合故。合四轮中。前三是因。后一二利果满。因圆果满佛出现故。一品之内多以依喻正者。非唯义类相似。实则外由内变故。令外器全似于内。是以上云菩萨善根所起。众生共业所生等。华藏品中已略开显。第二洪霔大千喻。此之云雨即前喻中兴云降雨。正喻出现法门。广大难知周十方故。言心相续力者。若约信受但是圆机。坚种相续能受深旨。若约具受。则八地已上得无尽陀罗尼力。方能受持乃至十地。方受如来云雨说法。是以文言除大菩萨。由初义故但拣二乘。第三云雨无从喻。菩萨善根。如生共业感彼出现。法云法雨机感而现。非先有一方所从彼而来。机谢而去。亦非归至旧所故。体无生灭。第四大雨难知喻。喻深非心境故。古云。教广行大因深果远。故非预二乘。亦不乖理。但是大机即世间主无能所行。即能知之。第五大雨成败喻。况佛灭惑成德喻中。初一即坏界之时。三即以水止水合中。初二灭惑成智福。次一灭障成智。即止观双运。后一权智照机。又无二同二乘。无三同外道。无四增无明无五非种智。此即分上总中法雨令差。第六一雨随别喻。喻佛一味随器。随器即合前差别。第七胜处先成喻。喻佛胜缘。先济德文中先正明。后佛子譬如下。牒以释疑。先成由业力。法异由机殊不乖第六一味。第八事别由因喻。喻佛成办大事德。亦是德殊由智喻。喻中分三。初莲华表佛。总中略无名出现者。表佛现故。而言大者。准五卷大悲经第三云。有千叶故光照十方者。金色光也。言尔所佛者。有千枚华表千佛故。故劫名贤贤善多故。余多同此。二佛子尔时下。风轮起处者。即有力遥持广前建立风轮。三佛子大云下。结因有属。二合中亦三。先合莲华表佛喻。于中一切善根功德合上大水遍满。放于下。合生莲华。谓不断种性如华表佛故。普照十方合上光照十方。与诸菩萨下。合知佛当出。第二佛子下。合风轮起处喻。此十智光次第合前。所成唯果德。能成通因果。又能成即实之权。所成唯差别之德。故下结云同一体等。第三佛子如来下合。结因有属于中三。一结因即能成之智。合上一味之水风轮不同。此轮由一节水减。一重轮生。如澄水垽。今推能成由一味大悲。二佛子一切下结果。即所成之大智。从一实之智随权而生。合上风轮差别。故世界差别。三佛子汝等下结缘。即由众生异。合上以众生善根不同。兼释外疑。于中又三。初牒前正理。一解脱味即能成之水。水具二义。悲及解脱二文影略。种种功德通能所二智。二众生念言举外疑情。然感应之道略有三义。一互相成。二互相夺。三缘成性空。今众生以缘夺因。纯推佛力失因缘义。三佛子此非下。如来为释。于中初以因夺缘。一向言非。次但以下。为说正义初句因缘相成后而佛下。有二义。一成上因缘。虽随众生心无分别。二成第三义了性空故。缘成故无成。无成故无坏。所成既空何有能成作者及作法耶。第九四轮相依喻。况佛体用依持德。亦广建立风之别义。喻中二。先明能持之风。有四者。一一时持水名安住。二多时不动名常住。三与劫齐量。四体性坚密。是以俱舍云。假使有一大诺健那。以金刚轮奋威悬击。金刚有碎风轮无损。其量广无数。厚十六洛叉。彼但有一与此不同。二此四下四轮相依。准俱舍论。次上水轮厚八洛叉。洛叉亿也。次上更有金轮。厚三亿二万由旬。然其世界。或说三轮成。谓风水金。或说五轮。谓下加虚空上加大地。今欲称法合成四轮。则地中含金金亦地故。二合中先合能持四风。有配四摄义。则少似既合。以如来出现则成大局。今谓一未信入者。以四摄普摄示以正理。二已信受者建立教法。三已入法者令其成行。四已成行者令其得果。二佛子下。合四轮相依。一慈悲合地能厚载故。二方便合水曲随器故。出现合风力能持故。无碍合空如空无碍故。故净名云。其无碍慧无若干故。文意虽但取展转相依。不妨有似其事。若准偈中。慈悲之前有一切佛法。以况树林则五重相依。第十大千饶益喻。况佛利世德。别显总中一切众生各随所宜。而得受用。合中次第合前四益。见佛生喜如鱼得润故。戒如平地万善由生故。定如宫室得安息故。慧如虚空不可坏故。于中二句。初不坏事。后不坏理。第三总结成益中有十一句。各别结上十门。以九十二句结第九门。故有十一。一多因出现故。二广故难受。三无生故无从。四非心识故思必发狂。五如空故惑见双亡。六平等无我故一味。七由无尽故诸乘遍化。八后际无断故佛种不断。九无对即无碍慧。十为无为平等。即摄三轮归无碍慧。十一本为众生故今利益满足。若将一一通前十门。未为得意。第二偈颂。三十七颂分三。初十四颂叹深许说。次二十二颂。颂上十喻。后一颂结说无尽。不颂上文。今初分二。前十一颂叹深难量。后三颂诫听许说。今初亦二。初偈总叹。颂前标告不思议言。后十别叹。即次第颂前总结十一句。亦第九偈颂九十二句结。既结喻。今此亦即通颂前喻。喻则性相双明。此中多就性说。古称性起弥复有由。一无边量即无量义。二一毛叵量即广大义。三空际叵得即无生义。然唯此第三偈。似颂第五如空。第六偈似颂第三无生灭。然取义不同故。皆案次。四不能知者离心识故。五遍于一切非一切者。即如空义。六体性平等即平等无我义。七前遍诸刹。此遍三世文绮互耳。八无变易故尽后际。九离言说故无二无对。十本愿现身故能成益。第二诫听许说中分二。初一诫听劝修净意如空。总以喻显。下二句别显。一离妄取。如彼净空无云翳故。斯即真止。二触境无滞。如彼净空无障碍故。斯即真观。此观不作意以照境。则所照无涯。此止体性离。而息妄故诸取皆寂。若斯则不拂不莹而自净矣。无净之净则闇蹈佛境矣。此为心要。谓后学思行。后二偈许说分齐。于中初半偈。结前生后。后偈半正示分齐。牒举十门。略无行者三业摄故。阙正觉者导师中摄。或复略无。第二颂前十喻。即为十段。初喻四颂以是总故。余九各二。今初文二。前二颂总显多缘。后二颂别显缘相。其第九喻。合云方便依智者。智即颂前出现。然初无碍慧。是佛实智中二皆权。于中智即知事方便随机。合上即权实无碍对初即悲智双游。第二别答出现九门。先明身业。后八依故。长行中二。先标举。后佛子诸菩萨下释相。于中三。初就法总明。次约喻别显。后就法总结。然总中五遍通喻中十身。结中十句别结十喻。亦同前出现。今初分四。一总教广见。二何以故征其所由。三诸菩萨下。反释所以。四应遍一切下。顺以结酬。就反释中总举五法。法是所知法界。及调伏法事。是调伏众生行事故。晋经名行。身即是正国土是依。生是所化。四顺结中应翻上五成五无量界。身为能遍四为所遍。一遍法界。二遍调伏界。三遍调伏加行界。四遍世界。五遍众生界。唯有五界非是略也。第二佛子譬如下。约喻别显中。明如来出现有十种身。一周遍十方身。二无著无碍身。三普入城益身。四平等随应身。五无生潜益身。六圆回等住身。七无心普应身。八穷尽后际身。九严刹益生身。十严好满愿身。此即八地十身而为次不同。一法身。二智身。三威势。四菩提。五庄严。六意生。七化。八力持。九福德。十愿。四是菩提者。初成先照故。偈云日照出现故。五庄严者。一一毛孔随好光明。以庄严故。余文并显。显此十身举十喻况。一一喻中文各有三。谓喻合结。今初虚空周遍喻。况周遍十方身故。下结。云以其心无量遍十方故。喻中先直示后征释。征云。至不至别。何得俱耶。以一无身释上二义。由无身故无可得至。亦以无故无所不至。如色中空。空若有身身即质聚。便碍于色。如铁入水水不入铁。今由无身故遍入色中。法准喻知。此以事空以况理空。理空即是法身故。经偈云。佛以法为身。清净如虚空故。为众生下此释外疑。第二空无分别喻。况无著无碍身故。经结云所行无碍如虚空故。空无分别不碍显色。智无分别不碍利生。第三日光饶益喻。喻普入成益身。普入法界故。喻合皆有总别释成。合中别内有十种益。合前八句。初二合初句世出世异故。三拔四流之苦与出世之乐。拯二乘沉定水之苦。与菩提乐。皆变湿令燥之义。四道品通长三乘草木。五信有二义。一成上义。信能增长一切法故。二合成熟信。能必到如来地故。六七二句合廓彻虚空。一得见闻四谛因果智。二得三明十力智如空有日廓净照彻故。八有二义。令心无碍成上彻空。不坏善根成下莲华。如赤莲华不遇日光翳死无疑。三乘善根若遇智日则便不坏。九正合开华。上已开不坏。今未开今开。十合后二句。发菩提心即见大道。成就本行是办家业。第四日光等照喻。喻平等随应身。由住真际故无私平等。文中二。先正喻。后重举释疑。前中黑山喻缘觉者。无法空之光故。不出功德故。不同菩萨十大山王表十地故。高原喻声闻者。不生佛法莲华故。大地一种通含三聚。取决定能生处喻正定聚。得缘方生喻不定聚。砂卤等地喻邪定聚。然亦不舍故皆等照。后释疑云。日光是一佛智万殊岂为同喻。释云岂不向说但随山地有高下耶。故知但随众生智慧不同。佛无私智无若干也。未违前喻。又既约机说异。则照高未能兼下。照下而犹照高。又若舍化先舍于小次舍于中。唯菩萨高山尽日蒙照。思之。第五日益生盲喻。喻佛无生潜益身。有目者睹。非是独为生盲不见。亦未曾灭。以潜益故。合中二先略后广。略中五事皆盲。而无信为总。故云无信眼故。此即涅槃阐提三罪。无信断善即一阐提。无解毁见则谤方等。毁戒邪命。即犯四重禁作五逆罪。此四至恶犹有佛性。亦为饶益令离苦集。后佛子如来下。广显中二。先能益光后所益众。今初二。先列十光。后结分齐。今初。十中初三成二庄严慧中二句。一普照事。一照净理。次三成三慧。初二成闻慧。后一成思修。后四成四智。大圆镜智。无住普照故。平等性智。绝戏论故。妙观察智。随应演故。成所作智。严土化生故。佛子下结数分齐。以日有千光故。结云千实乃无数。五百照下者。五位自分行。五百照上者。五位胜进行。二其菩萨下。所益中有四。初益菩萨。二益二乘。三益生盲。四益恶趣。菩萨有二种益。一益圆机顿证佛境。二益权机令熟权趣实。诸处谓五眼等诸地。谓种性地等。二乘生盲可知。四地狱下。光益恶趣文有六段。一拔苦与乐。二佛子下。因起邪见。二是时下。慈音示正。四彼诸下。回邪报恩。五如来下。佛与授记。六佛子下。结光利益。此中诸益多同随好。第六月光奇特喻。喻佛圆回等住身。谓等住三世无增减故。合中四法者。一圆智映二乘。二常身示延促。三由器见有四无所见无向背。初及后二皆圆回义。菩提器者。堪受菩提之人。睹意生身。若心海澄清妄念都寂。则真见佛矣。第七梵王普现喻。喻佛无心普应。身不分而遍故。第八医王延寿喻。喻佛穷尽后际身。喻中二先彰现德。后彼大下。咒力持身。合中亦二。初合现德。于中初合用药无不尽。次修学下。合咒力为方便。后善能下。合见者病愈二及住下。合咒力持身。用前咒药持住多劫。故略不重明药咒能持。第九摩尼利物喻喻佛严刹益生身。雨宝利贫即严刹故。各有体用可知。第十宝王满愿喻。喻佛相严满愿身。合中先正合。后佛子佛身下释疑。于中初虽合喻。已是释疑。谓有疑云。若念皆见今何不见。故云少福不见。次疑云。亦有贫下薄福何以得见。释云除可调者。第三以其心无量下。就法总结。十句次第结前十身。其有难者前已会释。第二颂中有二十偈。次第颂喻。喻各二偈(已下入第五十一经)第三出现语业。长行有标释结释中三。初就法略说。二约喻广说。三以法通结。昔人亦以初十入于中十为百。后十通前十为千。此亦可通。今更一解。后结则容通结中十。中十则别喻初十。但小不次耳。今初圆音之义。略启四门。一叙昔二辨违。三会通四正释。前三非要广在别章。但正释文自含众妙。文有十音以显无尽。各上句标下句释。一普遍者。即随类音。然有二义。一约体。广无声不至。故云普遍无量音声。斯则人天等异万类齐闻。上云众生随类各得解。二者随前一一之音。皆能独遍。如目连不究其边。二随乐欲音。谓趣举一一类音。能随乐欲说种种法。上经云。如来于一语言中演说无边契经海。又云。佛以一妙音周闻十方国。众音悉具足法雨皆充遍。通证前之二义。三随根解音。谓即上说中。随说一法大小各闻。故云随其信解。宝积云。佛以一音演说法。众生各各随所解。四随时音。谓即上大小之法。令闻不闻皆自在故。云不失时。亦兼随闻一法欣忧不同。宝积云。或有恐畏或欢喜。上四多约即体之用。是圆音义。后六多约即用之体。显一音义。谓五外随缘叩我无生灭。六内集缘成何有主宰。七甚深者。欲言其一则万类殊应。欲言其异一体无生。又欲言其一。随一音中能具多音故。上云一切众生语言法。一言演说尽无余。欲言其异。即上多音唯令闻一故。下喻云。譬如天鼓发种种声。懈怠诸天唯闻无常觉悟之音。故甚深也。八纯称法界。九横入无断。十竖归一极。此十圆融一味。是如来圆音。是知或谓无声随叩发响。或谓唯一直声无宫商等异。皆大地之一尘耳。第二佛子菩萨下。约喻广说中三。初结前生后。次征后释。今初收上十声要不出三。约相则广无量。约体则无主宰。约用则有显示。今并双非以显中道。谓莫穷其边故非量。随机随时有闻不闻。故非无量。多缘集故非有主。纯一法界生故非无主。当体无生故无能示。巧显义理故非无示。更以四句明体用无碍。谓一以用从体。由体无不在故。能令上十类皆遍一切。非唯遍声。亦遍一切时处。众生如来法界等。虽复于色等皆遍。恒不杂乱。若不等遍则音非圆。若由等遍失其音曲。则圆非音。今不坏曲而等遍。不动遍而差韵方成圆音。二以体从用。其一一音皆具含真性。三用即体故。上十类声皆不可得。唯第一义永离所执故。法螺恒震妙音常寂。名寂静音。如空谷响有而即虚。若不即虚。非但失于一音亦不得圆融自在。四体即用故寂而恒宣。若天鼓无心而应一切。长风随窍万吹不同。若不遍同非但失于能圆。亦非真一梵音随缘自在。名为如来圆音妙音。非是心识思量境界。第二征意云。前言无量等。今何双非。第三举喻广释。其大意云。性相无碍体用相即。故约法难显寄喻以明。十喻即为十段。段各有三。谓喻合结。今第一劫尽唱声喻。喻前第六无主喻中。言法尔者。俱舍第二云。生无色界有二种因。一因力。谓近习及数习故。二业力。谓上界后报业果欲至故。若生色界则有三因。谓加法尔力。但器坏时法尔有声故。然四种音非是一时。初二火劫将坏欲界及初禅时。三即水灾坏二禅时。四即风灾欲坏三禅时。四声各别故非无生。但从缘生故非有主。合中明佛欲坏生死世间。亦有四声说五乘法。第二响声随缘喻。喻上第五无生。第三天鼓开觉喻。喻第九无断绝声。遍入法界化无断故。喻合各三。一能开觉。二开觉益。三结用归体。二当知下。合中三者。初合能开觉别有十一声。义分四节。而有二意。一初二通五乘。次六通三乘。次一通第一第二乘。后二唯大乘。二者初一节人天。余三节配三乘。次无数下合开觉益。后而如来下合结归体。由不住方等故。上能普遍。是以庄严论云。若佛音声是有法非非法者。不能遍至十方。反此故能。第四天女妙声喻。喻第三随信解声。多音随乐故。第五梵声及众喻。喻化不失时熟者必闻。即以根熟为众。第六众水一味喻。喻无邪曲声从法界生。一体性故。第七降雨滋荣喻。喻欢喜声称根增长故。离佛无声不从外来。离机无声不从内出。第八渐降成熟喻。喻无变声以皆至究竟故。上先照高山以显顿圆。此先小后大即是渐圆。将降法雨者。思欲说一也。未便即降者。恐破法堕恶道故。先兴法云是说方便。方便含实如云含水。第九降霔难思喻。喻上甚深声。虽多差别。皆于甚深法界之所流故。第十遍降种种喻。喻普遍声。非唯普遍四洲。亦遍出多雷音。喻中有总别结。从四天下别中有五。一云二电三雷四风五雨。此与贤首品文有影略。思之。后虽彼下结。合中亦有总别结。别中亦有五。前四各有佛子。一以身合云有覆阴等故。即菩提等。十身中有四身名异义同。一即愿身愿生兜率故。第四即意生身。随意所生同世色故。八即菩提身。具佛十力成菩提故。九即威势。具四无畏能伏外故。亦可。十力降魔为威势。无畏为正觉。有正觉义故。余六名义俱同。第二合电光。不出通明无畏。第三以三昧合雷声者。略有三义。一若秋之雷蛰虫藏匿。若入三昧诸恶不行。二若春之雷则发蛰开萌。犹彼三昧发生功德。三雷是雨之先相。三昧是说之先兆。十名思而释之。第四以大智合风者。以后得智观机警觉。加被令成法器故。第五此相现已下。以说法合雨。于中初结前标后。所谓下。别有十法者。一将成正觉念相欲尽闻斯法雨便细念都忘。得见心性等虚空界。法界一相始本无二。契同诸佛平等法身。故云说法界无差别。二出胎已后坐道场。前后更无身故。名最后法雨。名游戏等者。此有二义。一开为二。谓游戏是神通大用。秘教即心智所契。二合为一。令于秘教出没自在。故云游戏。言秘教者。即诠如来三德涅槃故。涅槃经名秘密藏。安住于此能建大事。神通作用故名游戏。在法华经以体从用。名如来知见。深固幽远名为秘密。虽初心同禀而穷究在斯故。亦为说三。一生所系者。谓如弥勒更一下生故。所以更一生者。由微细无明能障所知故。今为说令净彼细惑成种智普照。上三皆等觉位。四灌顶菩萨。即十地受职位。十方诸佛法水灌顶。堕在佛数。能受如来大法云雨。令具佛功德智慧。广作佛事为庄严故。五得忍菩萨。若取忍净。八地已上。将止此忍劝满福智。不断悲故。若取初得。有说初地即得。为说信等功德。后后圆净十地。地智一一开发不断二利故。六住向行三即三贤位。令其入证真如现前。依此变化为甚深门。而胜进不息。七初发心者。通信初发心及信满发心。既发上求下化之心。令依愿行故。上皆已得本位故。并为说胜进上位之法。此下二门通有二意。一约初求显说说其自乘。二约已住密说。密授大乘。如缘觉中。约自乘。说则因谢非常。果续非断。逆观非有顺观非无。为离二边。虽离二边而不坏自乘之果。约密十二因缘即是中道。中道者名为佛性故曰甚深缘起。是为上上智观。故。得不坏佛解脱果故。九声闻中二者。一约显说。由彼厌患苦集故。说人空智剑断之。二约密说。应以法空断一切惑。故名大剑。十为二聚众生故。云集善根者。其邪定聚未堪法雨。未定令得名为成熟。已定令增种种法门。三佛子诸佛下合上结中有二佛子。初合结数。后合心等以释外疑。第三复次佛子应知下。通结十喻皆无分量。文显可知。第二偈颂。颂上十喻喻各二偈。第四出现意业。先身次语后意义次第故。长行中二。先征起后正释。释中三。初约法总辨。二寄喻别显。三总结劝知。今初。言如来心意识俱不可得者。约体遮诠也。但应以智无量故。知如来心者寄用表诠。然此一文古有多说。一云识等有二。一染二净。佛地无彼有漏染心心所。而有净分心及心所。果位之中智强识劣故。于王上以显染无。约彼智所以明无量。若必无王所依何立。故成唯识第三。引如来功德庄严经云。如来无垢识。是净无漏界解脱一切障。圆镜智相应则有王明矣。言转识者。智依识转非转识体。一云以无积集思量等义故。说心等叵得。就无分别智以显无量。非无心体故。摄论第八云。无分别智所依非心非思义故。亦非非心为所依止。心种类故。以心为因。数习势力引得此位名心种类。上之二解俱明心意识有。一云。佛果实无心意意识及余心法。云不可得。唯有大智故言智无量故知如来心。故金光明经及梁摄论。皆云唯如如及如如智。独存佛地。论中五法摄大觉性。唯一真法界及四智菩提。不言更有余法。上之二宗遍取皆妨。若依前有未免增益。亦不能通不可得言。又此净分此何不说。彼无垢识而得说耶。经何不言染不可得。若依后义未免损减。亦不能通知佛心言。既云以智无量知如来心。不言无心。可知明非无心矣。又心既是无智何独立。非唯违上二论。亦违涅槃灭无常识获常识义。若二义双取未免相违。若互泯双非宁逃戏论。若尔何以指南。今释此义先会前二宗。后消经意。今初。若后宗言唯如智者。以心即同真性故曰唯如。照用不失故曰如智。岂离心外而别有。如是则唯如。不乖于有。前宗以纯如之体。故有净心。心既是如有之何失。是知即真之有。与即有之真。二义相成有无无碍。后消经意者。言不可得者。以心义深玄言不及。故寄遮显深。言但以智知如来心者。托以心所寄表显深故。晋经云。但知如来智无量。故知心无量。云何深玄。欲言其有同如绝相。欲言其无幽灵不竭。欲言其染万累斯亡。欲言其净不断性恶。欲言其一包含无外。欲言其异一味难分。欲谓有情无殊色性。欲谓无情无幽不彻。口欲辩而辞丧。心将缘而虑亡。亦犹果分不可说故。是知佛心即有即无。即事即理即王即数。即一即多。心中非有意亦非不有意。意中非有心亦非不有心。王中非有数亦非不有数。数非依于王。亦非不依王。一一皆尔。圆融无碍。则令上诸义各随一理不爽玄宗。言寄表显深者。既心不可以智知。且托智以称叹。智是心所尚以十喻明玄。则所依之心玄又玄矣。故十喻之末皆结为心之相。然佛尚不说凡何敢思。有因缘故。辄凭教理以示玄宗。望无咎其繁而不要也。第二譬如下寄喻别显。举十大喻。以喻如来十种大智。十智体用非一非异。亦文各有三。谓喻合结。今初。虚空无依为依喻。喻佛无依成事智。合中谓诸乘之智依佛智生。如十地云此十地智。皆因佛智而有差别。离佛智外无所依学。而佛智果满更不依他。岂不依心及依理耶。岂不向言王所无二耶。良以。佛智照极。无有智外如为智所依。故智体全如。若有所依不名如智。亦犹净名云法随于如无所随故。文殊般若云。若无境界则无所依。况佛智外无法可得。以一切法即佛智故。第二法界湛然喻。喻佛体无增减智即转释前依。依者依此出生故。虽出诸智亦不减少。菩萨解脱成佛智时。亦不增足以同体均故。如上海中板喻。第三大海潜益喻。喻佛体均益生智。即双释前依及出生义。谓与众生心同体。故义曰潜流。穿凿自心得智慧时。即是见他佛智。是曰依之出生。又由体同。令外佛加持资其念力。亦是流入。第四大宝出生喻。喻佛用兴体密智。释上能生。以何义故而能生耶。具四宝故。喻中有三。初总明出处体用。次征列宝名。后结其深胜。合三同喻。列名中。衍英诸公皆云。初证道智断惑障。二助道智断智障。三不住道智舍于报障。上三自利。四利益众生智。即利他行。此释亦无大过。果地具此三道。能令学者入菩萨地。故今更一解。若直就文。文自明显。今以法相收之。即四智菩提。一大圆镜智。以离诸分别名无染著。所缘行相微细难知。不忘不愚一切境相。名巧方便。二即平等性智。观一切法。若为无为。自他平等名善分别。三即妙观察智。此智善观诸法自相共相。无碍而转故。说无量法而不坏法性。无量法者。即摄观无量总持定门等。而言说者。雨大法雨断一切疑故。四即成所作智。知机知时作所应作故。三若诸如来下。合前深胜。于中先明用胜体深。此中用胜喻在总中。此中体深。同法华髻中明珠。不妄与人。然约下智不及故称密藏。不全同喻故。涅槃中明有密语而无密藏。后此四智宝平均下。明体胜用深。平均正直即平等性智。大慈悲等共相应故。故曰平均。一味相续名为正直。二端洁即大圆镜智。端者。纯净圆德现种依持故。洁者。性相清净离诸杂染故。三妙好即妙观察智。四普能利益即成所作智。此约别配。今以四智圆融故。四德亦该四宝。况四智乃十中之一。则永异余宗。第五珠消海水喻。喻佛灭惑成德智由有前智无智不生。由有此智无惑不断。又前则横具四智。此则竖具四智。皆是释前为依之义。喻中二。先总明体用。后佛子此日藏下。别显用相。此为极教了说。而起世婆沙等。说阿毗地狱在下火气上吞销铄海水。盖是少分方便之说。而俗典云。以沃焦石消海水者。或测度而知。或见宝不辨谓之石耳。又云注于尾庐壑者。但见其消以名之耳。合中亦二。先合总明体用。后佛子诸菩萨修习下。合别显用相。然此四智。古德有配四种三昧。初是大乘光明三昧智。二是集福德王。三是贤护。四是首楞严。此释配定理则可尔。案次乖理。以第三名智光普照故。若将初为三以三为初。乃顺文理。今更一解。标其所成即是四定。约能成智应别立名。又若将此竖配诸位。尤异昔解。谓一佛以即事而真智。治于地前。成初四地令得贤守定。以此三昧能守世出世间贤善法故。前三地为世四地为出世。既了即事而真则即散而定。二以即体之用智治四地。未能起用。令得五地入俗成集福德王定。三以平等无相智治五地虽能随俗未得平等。令得六七地般若大光功用后边成光明定。四以平等无功用智治七地功用。令入八地。乃至佛果得首楞严定。所作究竟故果既具四。因亦通修。且约相显为此竖配。不可遍局。第六虚空含受喻。喻佛依持无碍智。亦释前依义。上但云依。犹通外依他力。今明体遍普容。是则五乘等智。皆是如来大智中物。肇公亦云。夫圣人虚心冥照。理无不统。怀六合于胸中。而灵鉴有余。镜万有于方寸。而其神常虚。即斯义也。第七药王生长喻。喻佛穷劫利乐智。喻中四。初总显体用。二彼药王下。别显用相。三此药王下。得名所由。四佛子下。拣其非处。先拣后收。收者亦不厌故。故晋经云不舍生性。合亦四段。而文不次。初合总显体用有六。一以悲愿菩提合根。此为诸佛之本深难拔故。文有四弘。二依实智所生方便为茎。能干事故。菩提体故。三依前二智分为诸度。旁阴为枝。四戒定息热别受业名。五辩才道品等。亲生菩提开发为华。六果可知。上六亦可竖配地位。而下别。显用相。既云一切菩萨故。但从通释二。一佛子越次合得名所由。穷未来际故云究竟无休。得果不舍因。故云不断菩萨行。由此故得因果交彻展转相生。三一佛子却合前别显用相。深心乐修善行。即前方便净戒亦能息热。相好如华为严。文多影略者。为分能所成故。四一佛子合拣非器。亦先拣后收无为正位。一堕难出故喻深坑。又无悲水取灰断故。如彼地狱。邪见拨无贪爱浸烂。皆喻于水。不容善根又阙土缘。非生处故。后收言无厌舍者。上据现恶阙缘。令生厌怖直进一乘故。除二处而同有佛性。久久当成故不厌舍。是知现恶明无则无恶必有。故涅槃云。一阐提人虽复断善犹有佛性。若能发心非阐提也。法华云决了声闻法。余诸声闻众亦当复如是。结云根善安住者。常住大悲故。有引向所拣证无佛性及定性义。不观次后不舍之言。况第十喻平等共有。减损佛性恐毁谤一乘。愿诸后学当诫慎之莫滞权说。第八劫火烧尽喻。喻佛知无不尽智。由此佛智更无所依。第九劫风持坏喻。喻佛巧令留惑智。非但能断亦复能留。谓佛有斯巧。授与根未熟未具万行菩萨。令留润生之惑。由此留惑惑方至尽得一切智。不同二乘不为菩提心期速出。广明留惑润生。具如别章。第十尘含经卷喻。喻佛性通平等智。文中四。谓法喻合结。今初。所以知佛智遍者。无一众生不有本觉。与一切佛体无殊故。以上言潜流。则似佛智遍他众生。今显众生自有。故云遍耳。此有三意。一明无一众生不有。则知无性者非众生数。谓草木等已过五性之见。二者众生在缠之因。已具出缠之果法。故云有如来智慧。非但有性后方当成。亦非理先智后。是知涅槃对昔方便。且说有性。后学尚谓谈有藏无。况闻等有果智谁当信者。三彼因中之果智。即他佛之果智。以圆教宗自他因果无二体故。不尔。此说众生有果。何名说佛智耶。斯则玄又玄矣。非华严宗无有斯理。次但以下释疑。疑云。涅槃云。佛性者名为智慧。有智慧时则无烦恼。今有佛智那作众生。释中先顺答前义。谓倒故不证岂得言无。如壮士迷于额珠。岂谓肤中无宝。后若离下。反以理成。谓若先无离倒宁有。既离倒则现明本不无。如贫得珠非今授与。是以涅槃恐不修行。故云。言定有者则为执著。恐不信有故云。若言定无则为妄语。乍可执著不可妄语。自然智者。自觉圣智也。无碍智者。始本无二绝二碍也。第二喻中二。先明大经潜尘。以喻上文妄缠佛智。大经卷者。佛智无涯性德圆满也。书各称境者。智如理故。潜一尘者。略有三义。一妄覆真故。二小含大故。三一具多故。一切尘者。无一众生不具佛智故。后时有一人下。出经益物。喻上离妄现前。第三合中亦二。先合大经潜尘。无量无碍普能利益。合上书写多事。众生身及妄想俱合土尘。后尔时如来下。合出经益物。如来合上一人。智眼合上天眼。是知不信众生等有佛智。智眼未开复何可怪。然如来藏等经说有九种喻。喻如来藏。为如青莲华在泥水中。未出泥水人无贵者。又如贫女而怀圣胎。如大价宝垢衣所缠。如摩尼珠落在深厕。如真金像弊衣所覆。如庵罗树华实未成。亦如稻米在糠糩中。如金在矿如像在模。皆是尘中有佛身义。与此大同也。大文第三总结。上来十喻。初总明无依为依。二能出生。三能潜遍。四横具四智。五竖具四能。六体广包含。七用无终竟。八知无不尽。九巧能摄持。十处处具足。前九直语佛智。后一乃融自他。此十圆融略显佛智之相。寄显如来之心未尽佛心一毫。故应更以无量无碍等知也。第二偈颂。二十二偈分二。初两句约法总显。余颂上喻。于中初喻一偈半。后一四偈。余八各二偈。并显可知


大方广佛华严经疏卷第四十九
大方广佛华严经疏卷第五十

　　　　唐清凉山大华严寺沙门澄观撰


(已下入第五十二经)第五明出现境界。正显分齐之境。兼辨所缘之境。依初义者。前约智以显心。此正明智用分齐。依后义者。前明能知今辨所缘。由所缘无边故。显分齐难思。分齐难思故方穷所缘之境。二义相成如函盖相称。文中长行分三。谓标释结。释中二。先法后喻。法中亦二。先广取所缘显分齐境。后近取诸心以况佛境。前中又二。先列所缘无边。后显分齐无量。今初。先令以无障碍智为能知者。非此不能量佛境故。后正显所缘文有十句。一通举所化。二化时。三化处。四化法。五所化人。六七八三皆明所证。于中真如语其体。常一味故云无差别。法界生法所依。故云无碍实际。是穷事至实故云无边。九化处分齐。后一遍通。若约二谛境。前五为俗次三为真。九通真俗。事空理空俱是空故。后一双非。显前九境即同无故。若约三谛空即是真三真为中道。若以五界摄之。初三是世界无量。四即调伏及调伏加行界。五即众生次三即法界。余二双非。二佛子如一切下。显分齐无量中。先约十境以显分齐。境智相称故皆无量。后约无境显其非有。乃至真如皆不可得故。是以诸境云兴而常寂也。如无既尔。如真如等无变易等亦然。第二佛子至应知心下。近取诸心以况佛境。于中二。先正明后征释。今初。无量无边语其相用广大。无缚无脱。明其体性深寂。次征意云。何以将心况于佛境。释意云。菩萨自心。随思即显故无分量。佛境亦尔。随机显现。若身若智何有量耶。智假思显则性无缚脱。不为相缚后无脱故。第二佛子如大龙下喻显。文有三喻。前二喻无缚无脱。后一喻无量无边。无量无边通前二段。今初。前明降雨无从喻。正喻无缚脱。既无来处有何缚脱耶。后明海水从心喻。喻无缚脱所因。水从心力为因。非定内外。智从昔愿。缘起故来即无来。第二海水宏深喻。喻无量无边中三。先标章诫听。二佛子此阎浮下喻显。三佛子于汝意下。法合喻中三。初别显水多文有四节。一四洲水。二龙王雨水。三宫殿出水。四娑竭龙王兼雨兼出。皆后后倍前以显深广。二其所出下。通显水相。涌出故潮上速。为宝消故潮下。此为极说。三佛子如是大海下。通显无量兼水有四。第三合中二。先合水无量。佛智一念即无穷尽。况尽三际周乎十方。重重重重安可喻显。二佛子至应知如来下。合通显无量。非唯智为佛境。菩提分等皆分齐境也。智海合水余合宝等。并显可知。大文第三总结。即结云知意。不知佛境。安能利生。第二偈颂。五偈分二。初一颂法说。余颂前喻亦二。初二合颂前二喻。同喻无缚脱。后二颂大海宏深喻。但颂通显无量。余文略无。第六出现之行。前明分齐境智无边。今彰运用则悲智无尽。虽智海已满悲无息故。长行中二。先标举后释相。释相中三。初双标二行。次双释二行。后双结二行。今初。义有多含。一无碍行者。即理之事行。真如行者。即事之理行。前即行相后即行体。又前是即智之悲。后是即悲之智。前即真之俗。后即俗之真融而无碍。为如来行。第二佛子如真如下。双释中二。先释真如行。后释无碍行。今初。真如之名言含法喻。文中有三。初牒名以解。明体绝三际故同真如。契如成行行即如也。过未非缘故不生不动。现在离缘故非起也。二复举法界无形。明双非契中。是知实相等皆如来行。三举鸟飞虚空喻。释非量义。非量有二。一行广无量故。云如来行无边际故。二即事同真便无分量故。以空喻。既无有量何有无量若谓无量即是量故。双非永寂为如来行故。心弥虚行弥旷。终日行而未曾行。故涅槃云。复有一行是如来行。所谓大乘大般涅槃。第二佛子如来应正等下。释无碍行。文中二。先约法总明。后以喻别显。今初。智无所住悲示所行。即悲智无碍自无二碍。令他无碍皆无碍行也。二别以喻显中二喻。初金翅辟海喻。喻即智之悲。后日月无思喻。喻悲不失智。第三佛子至应以如是下。双结二行。性结真如。相结无碍。第二偈颂有五。前三颂真如后。二颂无碍。第七出现菩提圆行之果。故对缘造修必有成正觉。故文中三。谓征起释相总结。征言正觉略显五门。一释名。晋名菩提存其梵语。此翻为觉。正拣二乘成异菩萨。初会已显。又单语菩提。但是所觉之道。今云成者。即理智契合之名。二明体性。摄论云。二智二断为菩提体。智论云。菩提菩提断俱名为菩提。若依此经通一切法。如文具之。三辨种类。或说唯一如智契合无二相故。净名云。夫如者不二不异故。或开为二。大品明有性净菩提及修成故。亦名性净方便净也。或分为三。约三乘故。如十地论或开为四。涅槃云。下智观者。得声闻菩提。乃至上上智观得佛菩提。又四智菩提亦是四义。或分为五。如大品智论说发心等故。或具明十。如离世间品。唯十为圆是此所辨。三除前二。四除前三。五除前四。余皆兼通。同教一乘之所摄故。若业用所现。则无所不收。四明业用文有十门。而体用参显各随别义立目。今统收之。谓缘二谛断二障。证二空起二智。印群机现万像。具十身遍十方。周于毛端微尘等处。通因及果业用无边。具如文显。五者辨相。即当释文略辨十门。一总明体相。二即现万机。三体相甚深。四三轮平等。五因果交彻。六体离亏盈。七相无增减。八用该动寂。九周于法界。十普遍诸心。十门之中亦可当门别释。今且以初为总余九为别。别虽九门而释十义。初释第一。二释第十。谓举初该后。三从第二次第解释。第十一门释八九二义。至文当知。释文显然不应异解。今初。总明具有十门。皆含体相用三。一寂照为菩提体。故云于一切义无所观察。一切义者。真俗境也。观极于无观故。净名云。不观是菩提离诸缘故。如海无心而能顿鉴。非无所了故。晋经云解一切义。二经合明义方圆。妙解即是观观即无观。既观念斯寂无惑习种。无观是体照断为用。合之为相。二等同万法为菩提体。谓智与理冥同一圆觉。故云于法平等。而不失照。决断分明云无疑惑。既无所疑即所知永寂。上二已摄摄论之体。三一成一切成。不见生佛有异故云无二。以知一切众生即菩提相故。亦是能所不二净名云。不二是菩提离意法故。四总指前三体相寂灭。寂灭是菩提灭诸相故。五即心行处灭湛然不迁。亦是不行。是菩提无忆念故。六虽觉而常定不住定故。七有二义。一横遍十方广无量故。二体无生灭绝分量故。八亦二义。一竖念念成无际畔故。二一得永常无后际故。心无初相冥符于理。无前际故。九离边契中。晋经此前有无缚无脱。并含在二边之内。谓若染若净若缚若脱。有无一异等。斯边皆离不偏住著。故曰离边。非见有边边即中故。无中无边方住中道。十总显离言。上九寄言显深。未尽菩提之奥。故收归性离。令亡言契之。第二知一切众生下。印现万机。即海印三昧。文中三。初法。一念知三世名一切智。次喻即举海印以喻菩提无心顿现。三合。言无所现者。有三义。一无心现故如海。二所现空故如像。三无别体故。如水与像不可分异。自体显现故名为觉。起信论云。诸佛如来离于见想无所不遍。心真实故。即是诸法之性自体。显照一切妄法。有大智用斯即无思。显照同体之境为菩提相用。故上文云于一切义无所观察。第三佛子诸佛菩提下。性相甚深。性离言故。理圆言偏故。第四佛子如来应正等下。三轮平等。释上于法平等。等诸法故意轮等故。何所疑哉。文中二。先别举身等。后类结显多。今初。有十三身。前六等事。次三等理。次一等事理。事事无碍。后三等因果。略举十三故结云无量。皆言量者。是所等之分量。皆言等者。即能等之三轮等有二义。一者等彼事理之量。二者等彼事理之体。所以等者。彼诸理事即我所证。能所冥合彼尚即我。等之何难。是以圣人空洞无像物无非我。会万物以成己也。后佛子如所得下。类结可知。第五佛子如来成正觉下。明因果交彻。释上无二同一性故。文中三。初标次皆同下释。三知一切下结。今初。八相之中。略举其二故云乃至。此文正同净名云若弥勒得菩提者。一切众生皆亦应得。一切众生即菩提相。弥勒示迷此旨。但谓理诘之言。不知真得菩提。实如所诘。又前章以我等彼故。遍同彼量。今明以彼等我故全现我中。是知一性平等。反覆相成。此中之成为理为事。若是事成。何以释云同一性故。若是理成。何以此云成正觉耶。入涅槃耶。此是华严大节圆宗之义。不对诸宗难以取解。然诸众生。若于人天位中。观之具足人法二我。小乘唯是五蕴实法。大乘或说但心所现。或说幻有即空。人法俱遣。或说唯如来藏具恒沙性德故。众生即在缠法身。法身众生义一名异。犹据理说。更有说言。相本自尽性本自现。不可说言即佛不即佛等。若依此宗。旧来成竟亦涅槃竟。非约同体此成。即是彼成。若尔何以现有众生非即佛耶。若就众生位看者。尚不见唯心即空。安见圆教中事。如迷东谓西。正执西故若诸情顿破。则法界圆现。无不已成。犹彼人悟西处全东。若尔诸佛何以更化众生。不如是知所以须化。如是化者。是究竟化。如是化者。无不化时。故下结云。大悲相续救度众生。随门不同种种有异。约成佛门一切成也。又此众生乃是像上之模。令其去模则。自见己佛。亦见他成。如第十段。二释中先总释。同一无性故得现成。妄性本虚生元是佛真性叵得非今始成。故皆成也

次转征所无无何等性同菩提性故。后释所无。有十二句。前四通生及佛。次四约众生。后四唯约佛。非独妄空真有。亦非妄有真空。以性融相法界圆现。故由此无说成正觉。又摄十二总为六对。一能相所相对。谓染相净相相待有故。念念之尽缘所尽故。烦恼永尽本自尽故。二生灭对。约凡则本自不生。即涅槃相。不复更灭故。约佛菩提非始生故。何有灭耶。三我非我对有缘无主故。我尚不可得。非我何可得。诸法实相中。无我无非我故。四缘非缘对。揽缘生故。缘尚不可得故。五能所证对。能证菩提因所证故。所证法界由智显故。六合不合对。虚空非合因有显故。所以性无。成觉是合。理智契合即为缘起。故非有也。三结中。物物无性故成种智。证斯同体而起大悲。一得永常故云相续。又只由不知无性。故教化不绝。第六佛子譬如虚空下。明体离亏盈。释上无相虚空无生。故体无增减。菩提无相成不宁殊。第七佛子假使下。明相无增减释上无行。湛然不异行岂能迁。文中三。初举喻问答。以化现无形喻成不莫异。化多心者。喻修多因。化成多佛喻证多果。次普贤下。赞善以合。三佛子下。结此生后。第八如来成正觉时下。用该动寂释上无止。不滞定故。文中四。初举所依三昧。觉不滞寂故名善觉。觉彼一相故用为方便。二入已下。显一身之用。既以一相为方便则物皆一相故。一则现多。三如一下。类显余身。如来成正觉时。布身云于法界。一一皆是广大之身。并如一身之现。四佛子下。总结多门。谓上来所现一定为门余定亦尔。定门既然。悲智总持等门亦尔。故有无量界矣。是谓高而无上广不可极。第九佛子至应知如来下。明周于法界。释上无量无量有二。一广多无量。一毛含多遍法界故。二无分量皆不生故。文中三。初明一毛含多。释以不生故。此与前段分。有分异。又此唯现佛。即同类相望。前通多类即异类相入。又前则住体遍应。此则如理而含。亦如理而遍。二如一毛下。类显多毛。但容毛处即是毛孔。次征意云。身契无生。可许能含法界。虚空无有能契。何能亦含。释云。无处不至则无非佛身矣。是谓大包天地。细入无间。三随其下释疑。疑云。若尔何以要就觉树。释云。随机所能受耳。是知坐菩提树多身顿成。尚曰随宜。有顶鹿园岂为真极。第十佛子至应知自心下。明普遍诸心释前二门。即分为二。初正明普遍。释上无际。念念常成无际畔故。后广大下。总结双非。释上远离二边住于中道。今初亦二。先指一心。后如自心下。例一切心。前中先标。次征后释。释云不离者。有二义。一众生身心即佛所证故。二全即佛菩提性故。此即他果在我之因。非约因人自有佛性。此文正显佛菩提故。后总结双非。不离不断释有二意。一不离。结上无处不有。不断生下无有休息。二不离者。生佛非异故。不断者。生佛非一。不同众生可断坏故。是名入不思议方便法门。是以不得意者。作众生思故是不可。设作佛思。是亦不可。即亦不可。非即亦不可。当净智眼无取诸情。第三总结。即最后佛子。今依此知映前十门。无幽不尽。离此何有真菩提耶。后偈有六颂前十门。初二次第颂初二门。次三如次颂六七八。后一通颂四五九十。以同是普现无量义故。其第三门。但显离言故略不颂。第八明出现转法轮。得大菩提理必转授。长行中三。初标征次释相。后总结。就释相中二。先显体用。后显所因。今初分三。初法次喻后结劝。今初。文有九句。减数十也。皆先标后释。前五显体性寂寥。后四辨相用深广。前中一能转心。二所转体。三所得果。四能诠教。五所显理。夫转法轮不过此五。今皆即事契真。一能转心者。由知法无起故。正转法时不起心念。言我转授前人名心自在。如是方为真能转也。二所转体者。即示劝证名为三转。此三名轮者。摧障恼故。言离边者。若有惑可摧未离于常。无惑可摧宁免于断。今永离断常等边。方为真能断所应断。知与证修亦然。三所得果者。由断惑故得离欲际。由证性空本无可离。斯际亦遣。四能诠教者。理假言诠。今了本寂灭不可说故。则终日言而未曾言也。五所显理。谓即寂灭。今了性净涅槃。法本不然今则无灭。方为究竟之灭。是知。其轮本来常清净也。后四相用深广中。一触言皆轮广也。二即用而寂深也。下二亦深亦广。三一即多而无主。四即横竖而恒虚。谓横则无遗。无所不转故。竖则无尽穷未来故。而不著内外。则深广无涯矣。第二佛子譬如下。喻中文有二喻。一文字无尽喻。喻第九无尽。二遍入无住喻。喻六七八用而常寂故。于中有法喻合。合中二。先合普入一切。以上法中。但云入一切言故。今明入余法则触类皆法轮。岂同三乘但用佛声为轮等耶。二一切众生种种下。正合前文入一切语。前五易故略不喻之。第三佛子下。结劝可知。第二复次下。显法轮所因。于中三。先辨轮所起因。因机差故。若离物机佛无说故。次佛子如来下。明因所起轮。物既为力不同。教须适宜差别。于中说法所依之定名者。无碍辩才无所怯畏。得究竟者唯佛有故。后能如是知下。结其得失。及第三总结文并可知。偈有五颂分二。初二偈颂法轮体用。后三偈颂法轮所因。第九出现涅槃。转化既周安住秘藏。为物示灭故次明之。然大涅槃盖众圣归宗冥会之所。寂寥无为而广大悉备。形名绝眹识智难思。今以无名强名亦为五别。一释名。涅槃正名为灭。取其义类乃有多方。总以义翻称为圆寂。以义充法界德备尘沙曰圆。体穷真性妙绝相累为寂。而言大者。横无不包竖无初际。此约三德涅槃。若约义开略明三义。一者体大。自性清净故。二者相大。方便修净累亡德备故。三者用大。化用无尽故。般者入义。性入真入示现入故。若圆融无碍即大涅槃。二出体性。涅槃既妙绝常数。恬怕希夷。虽迥出百非。而靡所不在。今以义求不出三法。即摩诃般若解脱法身以为其体。所以三者。翻三杂染故。成智恩断故。成法门法性应化身故。能证大智冥所证理累永寂故。然此三种。不离一如德用分异。即寂之照为般若。即照之寂为解脱。寂照之体为法身。如一明净圆珠。明即般若净即解脱。圆体法身。约用不同体不相离故。此三法不纵不横不并不别。如天之目如世之伊。名秘密藏为大涅槃。三显种类。虽理无不统义类尘沙。今自陕之宽略分一两。或唯说一即大涅槃。或说有二。自有三门。一余无余。二性净方便净。三真与应。或分为三。此有二种。一约三乘。二即自性真应。或分为四。一自性清净涅槃。二有余依。三无余依。四无住处。有余无余义通大小。今唯说大。于三种内不明二乘。余皆具论融而无碍。为大涅槃。如文具之非独应灭。四彰业用。囊括终古导达群方。靡不度生靡不成就。故涅槃云。能建大事则出现法门。皆斯用也。然诸门广义备于别章。略在文具。第五释文中二。先征起后正显。正显中十。一体性真常。二德用圆备。三出没常湛。四亏盈不迁。五示灭妙存六随缘起尽。七存亡互现。八大用无涯。九体离二边。十结归无住。然斯十段。随义虽殊皆含体用。互相交彻显大涅槃。今初分三。初举法劝知。二如真如下。指理同事。三何以下。释显同相。今初。根本自性者。即下所列真如等十。为真应涅槃之根本故。体即自性清净涅槃。以出二碍名方便净。为真涅槃。大悲应物亦自此流故名为本。以是本故。但了真如即了涅槃。二指理同事中。皆云如者如即同义。能同涅槃通真及应。所同如等。即自性涅槃故。上句皆有涅槃之称。应真无本应非不生。何出现之为妙。故以本该末以体显用令皆圆寂为大涅槃。所以列十名者。欲明究竟妙道。穷理尽性无不同故。德无尽故。十名已如前释。于中后二加际言者。穷真于无真。为真如际等故。三释显同相者。向言亦如是者。云何如耶。故云如真如等不生灭故。何以不生。以但了因所显非生因所生故。既无有生亦非出障。始既无生则永常不灭。是知玄道存于妙悟。妙悟在于即真。即真则生灭齐观。齐观则彼此莫二所以真如与我同根。法性与我一体。真既不灭应灭宁真。是知涅槃名灭者。乃在于无灭者矣。第二佛子如来不为下。明德用圆备者。如来之身色相圆备。常现大机前故。文中先标举。后征释。标中约人显实。云不为菩萨。明说永灭是为二乘。迹尽双树并为凡小。据此亦名拣异灰断。后征释中文有二重。初释之中自有二义。一令称实见受用身。即同法身常住其前。涅槃云。涅槃不空者。谓有善色常乐我净故。因灭无常获此常故。二于一念下。令见三际应用。亦即是常。故云皆如现在。涅槃云。吾今此身即是常身。法身下。开栴檀座佛塔。见三世佛无涅槃者。楞伽亦云。无有佛涅槃。无有涅槃佛。亦不起二不二想者。远离觉所觉故。谓既知幽灵不竭妙色湛然。三际大均。何生灭之动静。故不起二也。亦不取此一常。故无不二也。下重征释。征意云。菩萨何以能不起想。释云。菩萨由了法空本无想著故。既无心于动静。终不谓佛常与非常。第三佛子诸佛如来下。出没常湛。谓涅槃无为而无所不为。无不为故能建大事。不碍出没。以无为故住净法界。体常湛然不碍出没故。显迹为生即是有余。息迹为灭即是无余。故余无余乃应物之假号耳。体性常湛。故存不为有亡不为无。是知寂然不动未尝无为。应迹无方未尝有为。岂可随于见闻。以滞殊应之迹。第四佛子譬如日出下。亏盈不迁。先喻后合。然法身无像故。无器而不形。圣智无心故。无感而不应。像非我有。自彼器之亏盈。心非我生岂普现之前后。故摄论第十颂云。众生罪不见如月于破器。遍满诸世间。由法光如日。是以经言非日咎也。持戒器破定水无依。菩提器破智水宁止。无信清珠故。心水浑浊何由见佛耶。然此中虽明现身。即是三德涅槃所流大用。亦涅槃摄。若尔宁殊出现之身。出现身以法身为门而论真应。非无般若解脱二德。智慧日身无不照。故永离戏论。即解脱故。医王之喻即示灭故。此有般若宁异菩提。若分相说。菩提为能证智。唯是修生。涅槃是所证理。唯约修显故。涅槃中说菩提。必从生因所生。涅槃必从了因所显。若摄相说。菩提是即理之智。涅槃是即智之理。即智之理。不碍摩诃般若。即理之智不碍寂灭菩提智性本有。亦是性净涅槃。修显亦方便净。随一为门则皆放尽即大涅槃真菩提也。今以涅槃收之。非唯菩提及身。前后诸门皆从三德所流。能建大事。第五佛子若有众生下。示灭妙存。既为物示灭即体无灭。第六佛子譬如火大下。随缘起尽有喻合结。合中以机喻薪。以涅槃喻火。众生善根未熟。可熟者成正觉。以熟之如为火事。若所应度者皆已度竟。则现般涅槃。寂无所为如火息灭。故法华云佛此夜灭度如薪尽火灭。然现灭现生。皆是涅槃大用。故摄论第十名涅槃如火。既起灭在缘。则益不可盈。损不可亏云云。自彼非佛然也。第七复次佛子譬如幻师下。存亡亘现由顺机故。此灭彼存。非如来身不能长久。前喻约见灭见成。此喻约常见不见。第八复次下。大用无涯。谓正宗涅槃。而便分身无边。穷于来际不动三昧者。究竟寂灭也。由寂无动故。无所不动耳。涅槃受纯陀供处大同于此。而佛数少顺机不同故。第九佛子如来身者下。体离二边。身若是实有不可灭。身若是虚何能起灭。若有方所此现彼无。由非实故起灭无恒。由非虚故能无不现。无方所故感处即形。本愿力故化周法界。随堪度故见则不同。第十佛子如来住于下。结归无住。上来九门。初门多显其体。余八皆体用双明。今此分二。初至实际。通结九门之体。后为诸众生下。通结八门之用。随时示现正显于用。本愿力故显用所因。无有休息皆穷来际。不舍已下。明用分齐。谁独非涅槃而欲舍之耶。是则初住实际故不住生死。后不舍众生故不住涅槃。由双住故能俱不住。前即大智后即大悲。大悲般若常所辅翼。为无住涅槃。自性涅槃众生等有。二乘无学容有前三。唯佛世尊独言具四。故就无住总以结之。即安住涅槃建大事也。偈文有六。初偈颂第四次偈颂第六。次偈颂第七。次二偈颂第八。后偈颂第十。初句无生之生。次句无灭之灭。次句结归涅槃无名。后句结其大用无尽。此二无碍是无住义。余不颂者。含在此中。第十明出现见闻亲近所生善根。前九门出现一期始终。今明于上见闻功深益远奖物进修。文中三。初征起次正显。后结示。就正显中分二。先明见闻信向益。后见闻不信益。前中先法后喻。法中先总后别。今初。见等如后喻合中。后出生下。别即示不虚之相。有十一句不出智断恩德思之。第二喻中三喻。喻其三德。初少服金刚喻。喻于智德。智慧破惑如金刚故。以有智慧者。必无烦恼故不共住。第二少火烧多喻。喻断德。性究竟者。了惑本寂故。第三药王遍益喻。喻恩德。种种利生故。文中先喻后合。合中二。先明为六根境界益。合上药王遍益。六根皆通在世灭后。灭后亦有见故。况忆念等。宝性论中。亦明如来与菩萨。为六根境界。大同于此。后若有众生供养如来所经土地下。明遗迹之益。合上取彼地土。所经土地犹通现灭。其塔庙者。唯约灭后。亦同法华乃至举一手等。皆已成佛道。第二佛子我今告下。明不信益者。此明益深。如来秘密藏经明。骂药服之得力。骂沈烧已还香。骂佛犹胜敬诸外道。若尔岂无骂罪骂罪非无。今语远益故。法华云。跋陀婆罗等。骂常不轻千劫于阿毗地狱受大苦恼毕。是罪已。还遇常不轻菩萨教化。涅槃喻以毒涂之鼓。欲闻不闻无不死者。故菩萨之名。起自闻谤之日。谤尚远益况深信耶。况解行耶。况证悟耶。弘持之者。勉思此文。第三佛子至应如是下。结示可知。第二佛子如来下。总以结酬拣喻异法。上来性起请说因喻。普贤依请明十出现。皆借象取譬。意显佛旨深玄。深玄之旨尚不可以智知。岂言象之能及。故令外亡言象内绝思求。则庶几于出现之旨。大文第五佛子此法门下。显名受持分。于中分二。先长行后偈颂。今初。准晋经。此前有诸菩萨。发二种问。谓何名此经。云何奉持。今但有答。即分为二。先显名后佛子此法门下。明受持令知总名。寻名求旨识受持法。依之修持故。今初。有十名分为五对。一内深外绝对。谓内证三德秘密藏故。外则凡小不能测故。二证寂开智对。三现果成因对。谓性净万德即是佛种。今十门出现即是现义。四越世顺佛对。世尚不知安能破坏。此十通是佛分齐境。五净机演实对。知生佛同源则能净故。随缘不变之性诸佛本故。而性相无碍因果圆融为不思议。过此更无为究竟法。前九别义后一总该。第二明受持中二。先辨定法器后是故菩萨下。举益劝修。今初。有法喻合。法中二。先标器非器。非器不为。所谓权小乘可思议乘。历次修故名余众生。是器则为所谓圆机。不拣凡圣趣向大乘。拣于小乘。不思议乘拣于权乘。一运一切运。十信满心即摄诸位。圆融无碍名不思议乘。后此法门下。明受非受。释上为不为。有圆信手能受众行故。上为之。权小于斯不尽能受。是故不为。法集经云。是经虽行阎浮提。于能信深法者常住如是。众生心手中行亦有以信解行证皆有手义。以后后破前前亦是一理。第二喻可知。第三合中以经合七宝者。若无此法非真佛故。生如来家。合第一夫人所生太子。如来相者。初心顿行佛行故。散灭有二义。一不能信受则教不行故。二不能修行则行不行故。般若论云。法欲灭时者。修行灭故。下释散灭所由可知。第二举益劝修中三。初略标释。二佛子设有下。广释所由。三佛子至成就如是功德下。总结成益。就广释中二。先反显后顺释。今初。若不依此教。纵多劫修行尚非真实。况能疾得菩提。此中设有之言。似当假设。望慈氏赞善财言。余诸菩萨于百千万亿那由他劫。乃能满足菩萨愿行。今善财一生则能净佛刹等。斯则举权显实非假设也。若实有此不信人者。为在何位。文无定判义当三贤。以入证圣必信圆故。若约教道三祇亦未入玄。所以凡夫顿能信者。宿因闻熏为种别故。今更不信当来岂闻。第二若得闻下。顺释中二。先明闻信生家益。后佛子至闻此法已则能下。信闻成行益。今初。先明闻信。后当知下成益。生如来家为总余句为别。别中一以如境为家。无性论云。生如来家者。谓佛法界于此证会故。名为生家。二以行法为家具家法故。三以俗境为家。世亲释云。由此能令诸佛种性不断绝故。四远离非家。五以佛行为家。十住毗婆沙第一云。今此菩萨行如来道相续不断故。广如彼释。六菩萨法性为家亦是佛种性故。亦同如来一如境故。七净当佛家。八住本佛家。九总明因果事理无碍家。前六自分家。后三胜进家。前来初住见心性故。故名生家。四地寄出世故。生道品家。八地无功用故。生无生法忍家。今此通三。兼显凡夫解心亦名生家。因果无碍故。第二信闻成行益。十句分为五对无碍。一即观不碍于止。二见佛不碍入法。三智行法界不碍起福。四智不染世不碍悲入。五体绝三世不碍用而回向。不入而入释上入义。不于已下。复释不入而入。智体即如。如外无法而可攀缘故。无可入心行处灭。寂然无入不失照用故。恒以一如而观诸法故名而入。此二无碍方为真入。又一即是如。便于一中已见一切。第三总结可知。第二偈颂即属第十见闻之益。不颂显名受持。显名受持后文自颂。此颂应在拣法异喻之前。以前长行钩锁显名。亦是见闻益故。若回此偈于现瑞后。与后偈相续。文理甚顺。四偈分二。初一颂法说。后三如次颂前三喻。大文第六现瑞证成。于中二。先现瑞后证成。今初先此界。后类通。动刹等数皆广多者。法难思故。二是时十方下证成中二。先果人证。后因人证。所以具二者法玄妙故。因果交彻之法故。因圆果满之法故。前来诸会唯菩萨者。唯因行故。发心品中唯果证者。果之本故初心成佛难信受故。随义各别。所以互无唯斯具二。今初分四。一现身。二而作下赞说。三佛子我等下引说证成。兼明结通所说。一说一切说故。四今此会下举益证成。于中四一得因位果满益。一生得菩提故。神通三昧即十通十定故。二佛刹微尘下得发心益。与远记者不期速成故。又前明一生即多之一。此辨多劫即一之多。既一多圆融何定劫数。妄生多劫智日不迁。苟执短长未期成佛。同号佛殊胜境者。缘佛出现境故。三我等下护持久远益。四如此下结益广遍。第二尔时十方下因人证。于中四。一明集因。前果人证承前现瑞之因。故略不叙。今此显因果别故。广出集因文显可知。二十方各过下明现身。虽来自十方而周遍法界。则来即无来矣。三示现菩萨下辨其德用。十句文显。四以佛神力下发言诚证皆同普者普法同故。界佛名异者。不失主伴故。普光明者。常寂光土无不遍故。佛名普幢自在者。本智高出无所不摧。事理无碍故。兼亦结通所说。大文第七尔时普贤下。以偈总摄。文中二。先叙意后正颂。前中二。先说仪。后欲重下辨意。欲重显前十门出现故。文有十句。句各一门。而约利生为次不等。一成正觉。二即法轮。三是见闻生善。此三正显益故。四即出现之法。是前总门。五即是心约智显故。六即圆音。七即境界。境界无量生光亦多。八即涅槃动寂自在。大般涅槃为佛庄严故。九即是身约本说一故。十即是行果中说因故。后正颂中四颂。初一颂说分中结酬。以此总包十段意故。后三颂显名受持。初句显名。余皆劝持。且分为三。初偈叹深难闻。次一偈明文由多善。后偈举胜劝持。然此一品文旨宏奥。能顿能圆。究众生之本源。罄诸佛之渊海。根本法轮之内更处其心生在金轮种中。复为嫡子。妙中之妙玄中之玄。并居凡类之心。少功而能速证。安得自欺不受。长沦生死之中。今闻解能欣尤须自庆昔善。出现品竟


大方广佛华严经疏卷第五十
大方广佛华严经疏卷第五十一

　　　　唐清凉山大华严寺沙门澄观撰


　　离世间品第三十八(已上入第五十三经)

初明来意。来意有三一分来。前明修因契果生解分。则于法起解。今明托法进修成行分。则依解起行义次第故。二会来者。前会因圆果满生解之终。此会正行处世无染。通于始终故次来也。三品来者。前品出现之果殊胜。今明依彼起行圆融。故次来也虽一分一会一品是同。所对既殊。来意亦别。第二释名。亦有三别。一分名者。没彼位名但彰行法。欲显行位无碍。前后圆融。故以名也。二会名者。约法不异分名。约处名三会普光明殿之会。第七重会会终归始故。虽越四天同为生解之会。今复重会通对彼分始终。依解成行故会普光。而前分生解差别故。寄历处以显浅深。今分起行圆融故。一会并收因果。亦表成行。不离普光明智故。此中不隔余处。何有重会之义若约次第。前时后时即是重义。若约圆融。就义名重故。不动前二而升四天。二七相望亦何所隔。明知。约义亦犹灯光涉入无碍。亦似灯炷重发重明。约人名普慧普贤问答之会。三品名有二。一得名。二释名今初又二。一异名。下文十义至彼当辨。有别行本名度世经。度即离义。又有别行。名普贤菩萨答难二千经。此就能离人法受称。二正辨本称。总由超绝世染。故受其名。别有三义。一约法。二约行。三约位。约法之中先世后离世。有三类。一约事相有二世间谓器及有情。此约依正分之。二约粗细亦二。一有为世间。二无为世间。此约分段变易分之。以变易非三有摄。名之无为。故胜鬘云。有为生死无为生死。然粗细虽殊体不出二。三约染净有三。于初二中。加智正觉示同世间。不同世故。如地论辨。二明离者。离有二义。一性离。世间性空即是出世间故。二明事离行成无染故。力林颂云。三世五蕴法说名为世间。彼灭非世间。如是但假名。灭通二义。于事离中。有似离真离分离全离。次下当辨。二约行者略为四句。一随二离三俱四泯。言随者。凡夫沉溺世蕴非离非随。二乘无悲不能随世。虽离非真。菩萨能随方为真离。故以随释离。二离者。有大智故了世性离。处而不染亦异凡小。三俱者。悲故常行世间智故不染世法。既以世与性离无二。为其境故。以悲智无二为其行。境行融通有其三句。一悲无不智则世无不离。是以常在世间。未曾不出。二智无不悲故。离无不世。是以恒越世表无不游世。三双融故动静无二。唯是一念所谓无念。无念等故世与出世无有障碍。四俱泯者。谓境既世与性离形夺两亡。故令悲智俱融二念双绝。又由境行相由形夺齐离。则绝待离言。融前四句皆无障碍。方为真离世间也。三约位者。凡夫染而非离。二乘分离非真。谓果离分段因唯事离。非今所明。菩萨具上真行可得名离。而非究竟。唯佛为离故。经云。佛常在世间而不染世法。然今文中。备六位之行即是行离。行所依位即是位离。故若事若理若因若果。皆名离也。二释名者。约法事离无他受称。离非世间即相违释。若约性离。通持业释。约行四句。前三句俱通持业相违二。事理离故。泯句并非六释。亦可持业泯即离故。第三宗趣。顿彰六位理事二离为宗。令体性离顿成真离究竟为趣。第四释文。长科十分。一序分。二三昧分。三发起分。四起分。五请分。六说分。七结劝分。八现瑞分。九证成分。十重颂分。今初有三。一器世间圆满义如前释。二妙悟下智正觉世间圆满。与三不可说下众生世间圆满。二中明佛二十一种殊胜功德。广引诸论已见升兜率品。今但略明。初句为总具下二十一种功德。故云妙悟皆满。后二行下别。于中前四自利余皆利他。前中一智德。二断德。三恩德。四作用平等德。今初二行永绝即于所知一向无障转功德。佛地经名不二现行。不字此宜言无。即永绝义。谓佛智德离所知障。非如声闻极远时处等有不知。故有知不知即是二行。今无不知故云永绝。二达无相法。则于有无无二相。真如最胜清净能入功德。彼经名趣无相法。趣谓趣入即此达义。然无相法体即真如。无彼有无二相故名无相。诸法中最净无客尘。令自他入胜于二乘。名最胜清净。三住于佛住者。即无功用佛事不休息功德。世亲释云。谓住佛所住无所住处。此即释经于此住中常作佛事无有休息。此即解论。四得佛平等即于法身中。所依意乐作事无差别功德。谓诸佛有三事无差。一所依智同。二益生意乐同。三报化作业同。故云平等。五到无障处。则修一切障对治功德。世亲释云。谓一切时常修觉慧对治一切障。故此明觉慧为能治。一切障即二障为所治。六不可转法。即降伏一切外道功德。谓教证二道他不能动故。七所行无碍。即生在世间不为世法所碍功德。谓利衰等。八法不能拘故。八立不思议。即安立正法功德。谓安立十二分教。余不能思故。九普见三世即授记功德。谓记别过未皆如现在故。十身恒充满一切国土。即一切世界示现受用变化身功德。谓二种身遍二种国。故十一智恒明达一切诸法。即断疑功德。谓自于一切境善决定。故能决他疑。十二了一切行。即令入种种行功德。二释摄论易故不解。意云遍了一切有情性行。随根令入故。十三尽一切疑。即当来法生妙智功德。谓声闻言其全无善根。如来知其久远微善。后当生故。十四无能测身。即如其胜解示现功德。谓随诸有情种种胜解。现金色等身。虽现此身而无分别。如末尼等故无能测。十五一切菩萨等所求智。即无量所依调伏有情加行功德。谓由无量菩萨所依为欲调伏诸有情故。发起加行。佛增上力闻法为先获得妙智。异类菩萨摄受付嘱。展转传来相续无间而转。由此证得一切菩萨等所求智。意云。佛智为一切菩萨等所求故。十六到佛无二究竟彼岸。即平等法身波罗蜜多成满功德。平等即无二义。无二法身为波罗蜜多所依。十七具足如来平等解脱。即随其胜解。示现差别佛土功德。此中解脱即是胜解。随物胜解所宜。如来胜解能现金银等土。佛佛皆然故云平等。十八证无中边佛平等地。即三种佛身方处无分限功德。世亲云。谓佛法身不可分限尔所方处受用变化。亦不可说尔所世界。十九尽于法界即穷生死际。常现利乐一切有情功德。二十等虚空界即无尽功德。谓佛实智如空无尽故。今经缺最后穷未来际。总别合有二十一句义如前说。然佛地摄论约受用身。此约十身。所以知者。处摩竭提国是变化土。而叹受用功德。明知二身二国本相融故。不要地前地上。则五位通见故。第三众生世间圆满中二。先举数叹德。后其名下列名叹德。前则多人具德。后则胜人具德。前中二先举数拣定。二悉具菩萨下叹具胜德分三。初总标。二所谓下别显。后成就下总结。别中十九句皆不出方便智慧。分二。前十叹自分德。后于一念下九句胜进德。今初前八皆有智慧方便。依体起用故。前五以善能为句首。六知空不坏业果。七知根器别明识病。八持法化之后二明有方便慧。皆即事归实。后胜进中。初句总明速成果智。余皆果智之用。及后总结文并可知。第二列名叹德中二。初列名结数。二皆悉下叹德。文有十句。初总余别。别中一契理愿圆普眼满故。二摄法上首为普化故。三受持正法有普慧故。四不断佛种普见有性故。五知佛化仪光普彻故。六示现成佛观见无故。七净染机照其源故。八摧他障有智幢故。九证法界觉法性故。上之九句别明。则初句为愿余八为行。通说则皆普贤愿。宿誓今满故。如十大愿。并普贤行现缘所作故。故总句云成就行愿。又此十句十人通具。文云皆悉成故。亦句显一人之德当释名故。故总句为普贤。余九如次前已配释。大文第二尔时普贤。下三昧分。普贤入者是会主故。说普行故。佛华严者。万行披敷严法身故。即以法界行门心海为体。持无限故。说法成行发起为用。依此能故。大文第三入此三昧时下明发起分。先明地动警群机故。后显出声令闻法故。前皆有加而无发起。此有发起而无加分者。前表解可从他故。有他加此表行由已立故。自力发起。又表行依解起无别法故不加。摄解成行亦须入定。圣旨多端不可一准。大文第四然后从下。起分三义如前。大文第五尔时普慧下请分分三。初总标问意。二佛子下正显问端。三善哉佛子下结请愿说。今初当机众集说法时至此为问意。何以前来诸会先问后定。今乃翻此此有二意。一说仪无定。前表重法感而后应。此明悲深观机欲说。众既已集故先入定令知说主。二约所表则前明从相入实。以成正解。此中依体起用以成正行。故不同也。普慧问者。称法界慧能发行故。一人问者行独已成非如解故。第二正显问端中有二百句。其别行。度世经别作六番问答。番番之中皆先问次答。后动地现瑞。显益证成。古来诸德皆依彼文用科此经以为六段。初二十句问十信行。二从发普贤心下二十句。问十住行。三从力持下三十句问十行之行。四从如宝住下二十九句。问十回向行。五从身业下五十句。问十地行。六从观察下五十一句。问因圆果满行。其第四段中。句虽三十以无碍用一句是总标虚句故。此有五十一句。此经总三遍说六位。此当第二约行说也。以普贤行该六位故。故度世经初请云。唯愿解说诸菩萨行。从始至终令无疑故。彼经虽不配于信等。既云从始至终。末后复明成佛。则知决是六位之行。此经所以不问答相间者。意取位中之行不取位故。如下圆融。若克定约位。何殊差别因果。此经上下及本业经等。判于六位。皆以信未入位十住为首。谓三贤十圣等妙觉故。今何以不开等觉而取信耶。此有深意。彼及此前意在于位。取位成说。今此意明于行。故十信之行正居行始。等觉之位有其三义。或摄属前十地胜进。或摄属后即名佛故。或别开位无垢地故。今为说行摄属因圆之中故。五十一句唯后四句属妙觉位。余皆等觉。若尔此中依言依菩提心等。岂非发心住耶。此难尤非。第二段初发普贤心岂非发心住耶。十信之初岂无发心耶。故贤首云。菩萨发意求菩提。非是无因无有缘。等正是发心所依。不究斯旨空张援据。大文第六尔时普贤菩萨告下。说分中二。先总告。二佛子下正答。答前门二百问。问一答十以显无尽。成其二千。普贤胜行故。英公云。云兴二百问瓶泻二千酬。释此二千略为五门。一约因果。二分行位。三显普别。四明统收。五辨行相。前问例此。今初有四。一约大位前五为因。后一为果。或后四门为果余皆是因。二约细辨。一一皆彻佛果故诸文末皆结得佛。是则二千并通因果。三或总属因普贤位行示成佛故。四或皆属果。下文多云虽得成佛不断菩萨行故。二分行位者亦有四义。一束行成位分。成六分故。二总属位收。以行并是位中行故。三总属行。普贤行体不依位故。四一行遍六位。位位通修故。如此无碍方为普贤行。然文正显后二以揽行成位位虚行实故。故问答并举。不分六番意在此也。三普别者。谓一行相必遍一切。然恒不杂。不杂故别义殊分。必遍故普义该摄。犹如锦文众色成文。常普常别缕缕交彻非如绣。成行法亦尔。即普是别即别成普皆无障碍。若尔此则普别具足。何以独名普贤行耶。非谓守普而不能别。亦非作别而失于普。实谓能别而不坏普。故名普贤行也。又普必有别但语一别。未必有普。如一缕非锦非是锦中缕故。四统收摄者。复有四重。一以位收位。六位各各收一切位故。一位即具二千。为万二千行也。上云一地之中具足一切诸地功德。二以门收门即二百门。一一各收一切门。即成二百。二百为四万行。三以行收行一行具一切行。则有二千个。二千行成四兆行。四以略摄广。此二千行下颂结云。如大地一尘。以此一尘之略说不离十方之广地。是故摄广亦无不尽。此乃等无极之法界。越无际之虚空。下颂云。虚空可度量菩萨德无尽。斯之谓矣。五辨行相。即随文释。释寄相别即分六段。今初二百句。答前信行二十句问。文分三别。初九门明自分行满。二入诸菩萨下八门胜进行圆。三差别智下三门。明二行究竟。今初一门一类即为九段。首明依者。起行所依故。谓依托菩提心等成万行故。贤首品云。菩萨发意求菩提。非是无因无有缘等。然二百门多分五别。一总标二征数。三列释四结数。五显修胜益。或缺后二。或缺第五至文当知。今此依中文具有五。初二可知。就列释中十句各先标名。后释义。一依菩提心者。十皆名依。已为众行之首。而菩提心复是十中之初。以是万行之本故。贯二千之首。释云不忘失者。忘失菩提心修诸善根。则是魔业故。依斯不忘能成万行。此句为总。二上虽内有胜心。若外不依善友。行亦无成故。大圣谓善财言。求善知识是无上菩提最初因缘。释云如一者。若不心行符契岂为我友。三若不增修善根遇友何益。四随所修善须到彼岸。五非独十度触境皆通。上四自利。六愿七行并通自他。上皆依法后三依人。八胜侣智同。九十唯佛究竟为所依处故。净心供养以成福德。长禀慈训以成智严。又前五自分后五胜进。六广菩提心。七广二四五。后三广第二四结可知。五显修胜益者。由依上十成佛大智。为一切所依斯为胜益。岂得不修故亦名劝修。第二奇特想者。前依因缘以成诸行。今依胜想以摄善根。翻妄想源次所依故。并出常想受奇特名。即上文中常欲利乐诸众生等利益之想也。十中一以他善同己者。随喜于他情无彼此故。互为主伴相资益故。同体性故。即我所行故。自他相即故。四六愿行亦然。二一毫微善皆是佛因故。法华中举手低头皆已成佛。三下至阐提皆有佛性故。五思益云。知离名为法故。七诸性相法佛所证故。文殊云。我不见一法非佛法者。皆不可得故。诸轨仪法皆佛所流。涅槃云。外道之法。亦如来正法之余故。八因言契理。而理非言故名言道。九佛以觉他圆满故为慈父。十如来即诸法如义故无有二。益中无想之想名善巧想。第三十种行。依胜想之解造修大行。想唯在心行通三业。空想不行亦无成办。即上文中修学处也。释中唯九者。准晋本此脱第三善学一切戒。具十为五对。一下化上求。二止恶进善。三妙止深观。四修因严刹。五敬友事师。第四善知识者。行起必依善友故。次明之。未知善令知。未识恶令识故。凡所顺益皆我善友故。十皆益也。上云。即得亲近善知识。是第五精进者。行友既具必须策勤。于此十事离身心相。而进修不杂故。上云勤修佛功德。第六心得安隐。进成二利故获心安。自利故智心安。利他故悲心安。即上文增上最胜心。十中初一行本。次二离过。一无诤三昧离一切诤。二越凡小。凡谓凡夫愚即愚法小乘。次二进善次三证入。一入位二入法。三入益。谓谤有二义。一粗言。此非佛说等其过弥大。二细谓说不契实其过则微。若无细谤证实方能。后二因圆果满。得益中究竟安隐。谓菩提涅槃。第七成就众生者。上通明二利心安。今别明利物成就故。上云则能慈愍度众生。然有二义。一以此十通用成就一切众生。二各成一类众生。谓一成就悭贪贫穷众生。二成恃形色憍慢众生。三疑法。四佷戾。五贪爱。六乐二乘。七不乐严刹。八不欣佛果。九邪归依。十邪智狡猾。以经中十法如次成就。第八戒者。欲成就众生须自止恶行善。十中若忘菩提心。乃至诸根犯境皆名破菩萨戒。故上云坚固大悲心则不破也。此十三聚如应思之。第九受记法者。既离过德成。自验已行必招当果故。自知受记故。上云若得无生深法忍。则为诸佛所授记。即此中一义。一见理深悲即发心。殊胜得果无疑。若因他厌苦则非殊胜。未定得记。二无厌修。三长时修。四无余修。五契理修。余五可知。于此十中随有其一。即自知得记此辨得记之行。非显受记相殊。如瑜伽等。又此约十信横具。余约竖位不同。上来自分行竟。第二八门明胜进行中。既自分行成故。胜进入诸所入之处等。即为八段。今初入菩萨。入有二义。一证得义。二观达义。入因则通证。通达入果唯达未证。此下五门皆是智入。四五二入亦通身入。今此即是入因。所以入者。即彼所修是我所修。互相资益为同行故。故度世经名不相求短。即上文中神通深密用等十句可知。第二入诸如来是入果。所以入者必当证入故。上云则以佛德自庄严。第三入众生行。前二入能化。此明入所化心行等。上云悉能调伏诸众生等。问中脱于行字。行有多种如文可知。十时非时。谓熟未熟等。不知时者非大法师。第四入世界。对佛是依报。对生是化处。上云普随诸趣而现身。结云普入者。不离此十故一时顿入。非前后故。第五入劫者。即是化时。此下三门皆是成上一念悉知无有余也。十中前五直入。后五约相即入。此相即入有二意。一彼劫相即智入彼故。二由彼劫相摄相入故。但入能摄即入彼所摄等。余如前发心品。第六说三世者。前劫此世长短有异通皆时分。并是十世隔法异成。十中前九别。后一总。别中三世各三故成九世。未来是续起法故。未来未来名为无尽。过去已起故。过去过去不名无尽。现在现在即事可见。例过未之现在故云平等。过未之现在非可见故。但对前后立现在名。然此三世何以成九。古人释云。义说为九宝唯有五。意云。如五日相望。前三为过去三世。从后取三为未来三世。处中取三为现在三世。若依此释。进无九世之体。退过三世之数。云何一念得具九耶。今谓若不令九缘起相由但以三世缘起相由。即九世成矣。谓过去因现未。则过去之中有现未。现未各因二世亦然。是以三世各三故。中观云。若法所因出是法不异因。中论破执则一中有三为过。此明离过之用。则一中有三为德。以病成药。岂不良哉。总云一念者。前之九世相望以立。今摄末归本不离一念。即此一念现在。是过去未来。是未来过去。自具三世。三世相由九十具矣。故以一融九虽九而常一。以九融一虽一而常九。九一无碍。没果绝言假十圆融为入门矣。况积念成世念外无世耶。又无念等故。又法性同故。此有四义。后三通于余宗。第七知三世者。前之二段明法上之时。此辨时中之法。即化生之法。随彼安立而化故。是上所知之法故。晋经名三世间。度世经名入于三处。皆意取其中事也。十中初七知安立谛。次一通二。成上安立事无有尽。生下非安立性无可尽。后二知非安立。第八无疲厌心。既所化无边。求法化之而无厌怠。由上即知烦恼无所起故。十中初四上求。次四下化。后二通二谓游刹近佛化生故。思惟二利行法故。上八门胜进行竟。第三有三门。明前二行究竟。今初一门明所持差别智究竟。上云则以智慧辩才力。随众生心而化诱也。第二陀罗尼即能持究竟。上云修行诸度胜解脱等。十中初一闻持。次四义持。次四广闻持之用。后一收上义持。又初四如次持教行理果。次二重显持行。即定慧故。次一持理不思议故。次二重显教。后一重显果。第三说十种佛。上能持所持皆是佛法。今知法主究竟。上云则得灌顶而升位等。十信满心便得佛故。然此十佛与下十种见佛名义全同。与前十身名有同异。而义亦无殊。一示成正觉故。即前菩提身。二愿生兜率故。与前全同。三万行因感故。即前相好庄严身。四自身舍利住持故。即力持身。五涅槃佛化必示灭故。即前化身。六法界佛真无漏界故。即前法身。七依唯心故。即威势身。虽光明亦能摄伏。心伏最胜如慈心降魔等。八常在定故即福德身。定为福之最故。九了本性故即前智身。大圆镜智平等性智皆本有故。故下云明了见十随所欲乐无不现故。即意生身故。晋经云如意佛然佛就内觉身多就相故。立名不同余广如别章。略如八地。大文第二发普贤心下有二十门。答前二十句问。明十住行法。古德同分为四。初六门别明发心住义。二十种波罗蜜下六门。明余九住中所成内德行。三从十种说法下三门。明诸住中外化行。四从十种自在下有五门。明无碍殊胜行非不有理。今取顺十住。经文二十门如次明十住行。但与前行互有广略影显。解中之行。广无尽故。若依圆融行行遍通。若不坏相不妨次第。初四门明初住行。二三各有二门。四五各一。后五皆二门。今初四门明发心住。初一总明。后三别显。今初总发名普贤心。前十住中自分之内。即缘佛十力发心。但广发心之境。今发普贤心则广发心之相。影略明故。普贤心者即菩提心。菩提心就果以明普贤心。约相用说。横周法界竖穷未来故。十中初三悲护众生心。次六约起愿心。于中一求果智。即前缘佛十力。二求因行。三竖。四广。四皆上求愿。忍施下化愿。后一智心即三心菩提也。又前七护小乘。于中初三护陕心。后四护小心。余三护烦恼心故。异凡小是菩提心。又初三众生无边誓愿度。度生无吝故一切施也。次一佛道无上誓愿成。次三法门无尽誓愿学。后三烦恼无边誓愿断。即四弘誓愿观理发心。二有十种普贤行法下。别明菩提心。此门即大愿心。亦即是前胜进行。所谓勤供养佛乐住生死等。文相多同恐繁不会。三有十种大悲。即别明悲心。初一总谓外无善友可依。内无自德可怙故。余九别。初五欲求众生。但纵目前之情故。次一有求众生故。没生死海。后三邪梵行求众生。无明邪见之所病故。但欲邪法故。四有十种菩提心。因缘别显智心观境。推理发心别故。此与前自分行中发心因缘。亦互影略。十中前五以萨埵为缘初句总余四别。别中一令灭妄苦。二得真灭。三断痴集。四证真道。即推无作四谛理发菩提心。后五以菩提心为缘。初二福智因。后三希福智果。然上二段文含二意。一成上发心住中行。二成下治地住中行。谓十种大悲。即广彼自分中十心之一。菩提因缘前五。即彼自分中初之五心。一利益二大悲。三安乐四怜愍五安住。后五即彼此互缺。第二近善知识下二门。正明治地住中行。此门明胜进中。近善知识文中标内兼是显意。列中前六事友。后四同修无异。求者不求名闻利养及过失故。二十种清净即胜进近友之果。故云起如是心即得。此十即是前文了达。于义如法修行。远离愚迷安住不动。梵云波利戍提。此有二义。一遍清净即此十种。二极清净即下第六十四段。列中初六三业净。前三体净后三用净。次二主伴果报净。后二愿行净。第三波罗蜜下有二门。明修行住中行。此门即自分行。彼开一慧为十观察。今总显修具修十度。十度皆总相而释。一一多含故。施云一切皆舍等。智即方便。进趣佛力权智立以智名。神通即力度。晋名神力法即是智。从所知名法。二十种智随觉。由前行成无倒了达随事随理善觉知故。即前胜进十法观察众生界等。亦有影略恐繁不会。第四证知一门。明生贵住中行。即彼自分行由前了达故。能证知证故。于圣教中生。十中初三总知一切法。次五广前知众生。九菩萨行愿即前业行中摄。后一即知涅槃对生死故。其胜进但了佛法。无别行相故。略不明。第五十种力。即具足方便住中行。准梵本此名积集。即方便具足之义。下第九十五即是十力。前十住中但云所修诸行皆为众生。不知修何。今显所修之行。又入即了达。兼其胜进解众生等。于中前六解法力。余四上求力。第六十种平等下二门。明正心住。此门即自分行。由了平等故闻赞毁心定不动。然平等之言通有三义。一事等。谓十类各各相望。如说众生等有佛性。乃至诸佛同一法身。一心一智等。二者理等。谓此十类等一真故。三心等。由了前二即之于心故。于十境不生高下。十中一于众生等谓无怨亲故。二于善恶不生分别故。三见染见净无高下故。四同一真道而出离故。五无一善根不为佛故。六于诸同行如自己故。七一一大愿彻来际故。八不谓般若胜檀等故。九随一一行彻事理故。十不谓此佛此最胜故。二十种佛法实义句者。即彼胜进中行。与前虽少前却而义多同。于中初一约遍计都无实故。次四约依他。后五约圆成。一无名相中假名说故。余四各一义可知。第七说十种法下有二门。明不退住中行。于中初一自分。后一胜进。前中由能说深广法故闻说心不退转。十中说业性等。成如来力。随义演说令菩萨不退。涅槃二十八中广明退不退相。余文可知。二十种持。持谓受持奉行。非但宣之于口。十句可知。第八十种辩才下二门。明童真住中行。此门即自分行。由三业无失故。有无著辩。由知众生欲解故辩令他喜。后门即彼胜进。现变化自在身等。皆自在义。第九十种无著下二门明王子住中行。此门由无著故。能善知十法。后门由平等故。胜进学法王处法。第十十种出生智下二门。明灌顶位中行。此门明成就十智学佛十智。后十种变化故。能动刹等。然此变化即实。如化非要化作。上来数段文相并显。虽有深旨类前可知


大方广佛华严经疏卷第五十一
大方广佛华严经疏卷第五十二(已下入五十三经)

　　　　唐清凉山大华严寺沙门澄观撰


大文第三十种力持下有三十门。答前十行三十句问。古德分三。初六门明大志旷远行。二从十种不思议下九门。明定慧业用行。三从十种园林。下十五门。明德备成满行。然约圆融此意非无。今不坏次。亦次第显十行中行。第一行有三门二三行各一。第四行二门。第五行六门。次四行各二门。第十行有九门。至文当知。所以用门多少者。檀在初故具三。戒忍通世间故唯一。定慧尊胜故有多门。智中既多故。般若中略余次胜故但用二门。又此十行虽约十度。而义多含故。文中或就十度明义。或就行名以释。今初三门明欢喜行中之行。三中初明力持。此含总别。总者以是十行之首。依此十事加持建立。能起诸行故。度世经名十建立。别即欢喜行中凡所布施。皆为修习诸佛本所修行等故。是建立行意。十中初三三宝。即境界持。众生即僧宝。菩萨之僧即众生世间故。余七行持悲所作业故。正起行故。愿持行故。有悲智境行方成故。时即起行之时。后二福智。然第十地大尽分中有十一持。第四加烦恼持故。论判行持中。初二逆行彼约应化不断所以加之。今但约为行本故无烦恼。彼有供养持及劫持。无境界持及善力持。此以时中摄劫。彼以行摄善力依境起供。故并无异。余名并同具如彼释。既数名不同案名以释。此无僧宝有教化众生。亦未爽通理。上辨陀罗尼即总持文义。次云受持即领纳受行。今云力持即加持任持。故不相滥(已下入第五十四经)第二大欣慰。正辨欢喜行义。彼但见乞者来倍复欢喜。今则知由施故见佛供佛等。心大欢喜。初行多同欢喜地故。十中略为五对。一事佛供佛对。二闻法亲善对。三二利行成对。四严土化生对。五难见能见难成能成对。文相甚显。三十种深入者。上明预欣当成。此辨现能证了。即前法施之行故。彼云。我当尽学诸佛所学。证一切智知一切法。为众生说。十中前六有入字。后四以知为初。证入了知二文彰显。于中初四入器世间。前三别入三世。后一总明。别中现在内数谓多少。行谓刹因。说谓彼彼果中说法。清净谓刹体。此是通体。后总句云种种性。即染净等殊。斯即别体。次二入众生世间。后四入智正觉世间。于中前三入三世佛。后一入法。法中初知差别五乘。后虽知下。明权实双行。以性不坏相故。虽无分别而说种种。此中分别即是差别故。晋经云虽诸法无一无异。而说一异次言悉入法界无所入故者。释成上义。谓悉入法界故无差别无所入故。而说种种。何者若别有一入处。则入时失本相不得说种种。以当法自虚名入法界。无别可入则不坏种种矣。言如其下此上辨知。此下明说。夫说法者当如法说。法既权实双融。说亦即说无著。第二十种依止。明饶益位中行。上明证入今托良缘。遍依此十方能饶益。非但依戒。况戒有摄善何所不具第三十种无畏。即无违逆位中行。由依菩萨止善。则于十难作能作。难忍能忍。为发无畏心。一障碍难灭。二遗法难护。三恶魔难降。四身命难舍。五外道难摧。六物心难称。七大众难喜。八八部难调。九下乘难离。十上行难修。于此十难皆无所畏。岂畏众生相恼害耶。第四发无疑心下二门。明无屈挠位中行。于中此门由前于难无惧故。于十所作决志无疑。即被甲精进中行。后门摄善之行。利乐遍在二门。今初十中一十度摄生。二事佛供佛。三光明严刹。四长时调熟。五具一切智。六作世明灯。七说法开悟。八灭障成佛。九离妄自觉十决成菩提。于此十事发誓要期故名被甲。二十种不思议。即所摄之善由决志无疑故所为难测。十中初三单约善根。愿智称性名不思议。余七权实双运故不思议。于中前四约行。后三约智。智约内明行就外相。前中四涉有而一道清净。五悟空而万行沸腾。六修因而八相果成。七现果而大用不舍。皆难思也。后三中八二谛相。即九三事融而不融。十权实即而不即。八中十句五对。一境二心三通一切。四约修起五即名言。亦即五法。一相二妄想。三如如四正智五名。然各有二意。一直就法体无相是真相。即是俗常互相即。下四例然。二约迷悟。五对大同小异。谓一迷如无相以成于相。悟相无相即是如如。二迷于正智无分别。即成妄想分别。悟妄分别即正智无分别。三了如非有真有如如。若执有如则非如有。四智若无作是作。正智若有所作非作正智。五知名非说是真说名。谓名有说非是说名。九中初融三事。后亦不下显离融相。名为不融。三事即心佛众生。皆无差别。如觉林偈。十中三句初明尽而不尽。此约断时以明体用。二无而不无。此将法性对断以明体用。二句虽殊俱是权实双行。三虽知佛法下。明即而不即。于中初正明。后一切诸法下释成上义。悉入法界故说相即。无所入故。不应世中分别佛法等。谓以当法自虚故名相即。非世间中佛法可得。下重释云。知一切法皆无二故不得二中互求无变易故亦非世法作彼佛法思之。第五十种巧密语下六门。明无痴乱中行。于中三。初二门即无痴之行。次二门明无乱之行。后二门双明二门引生功德。虽痴乱有通今从别说。又此三段即是三禅。初即饶益有情禅。二即正法乐住禅。三即引生功德禅。今初二门中。初门不愚巧密之言。后门不愚善巧之智。今初前既明内行今辨外言。彼行文云以正念故。善解世间一切言说。能持出世诸法言说等。皆言密语者。泛明有五。一说深密法故。如出现品。名如来密藏等。二一言说一切法故。上云。如来于一语言中等。亦如仙陀四实九义瞿声等。三近而不闻。如身子在座远而无隔。如目连寻声等。四言近意远。如说三乘为究竟等。言远意近如说寒时得火名。涅槃等此意。亦名隐实说权。五以异言说异法如觉不坚为坚等文中十句。初一具五以是总故一切教故。次二含二意谓示而谓实故即第四意。此二皆是深密之法即第一意。余通前二。或并兼五可以意得。二十种巧分别智。外言既密内智又巧故。于利生无有痴闇故。彼文云。菩萨于善知识所听闻正法。所谓甚深法等。文义多同十句可知。第二二门明无乱行。皆是定体。于中初门明入三昧。显处等不同。后明遍入则触类皆遍。今初故。彼文云。善入一切诸禅定门。此中明十皆通一切。十中通辨缘斯十境。入定不同。别则十门各异而前五一重之事。余五涉入圆融可知。九十皆即一而多故。彼行云。一念中得无数三昧。但从多分对前后说。判为定体耳。非此无用二十遍入。亦犹小乘说十遍处。即令三昧渐更增广。前明一切如众生身。谓童子身等。虽能一切身入而不必一时。今此随入一类皆遍一切。如海慧初来一时皆水等。十句可知。第三十解脱下二门。明引生功德禅中。此门明作用无碍故称解脱。后门于境无拥故曰神通。今初解脱即亦思议解脱。梵云毗木叉此云胜解脱。谓殊胜作用不由依禅成八解脱。十句可知。二十种神通。如依四禅引六通用。此十若以六摄前四可如。次五神境。后一漏尽成菩提故。约位不同与十通小异。第六十种明下二门。明善现位中行。此门正显行体即是般若。故曰智明。后门明离智障故称解脱。今初然皆权实无碍之智。故称善巧。非如十度唯约根本。但约增微分成五行。十中前七单约一智。后三双行。前中初三约所化。次三约能化。各初事次理。后即事归理。七离能所想会归般若。念想观除不受境界。为入理善巧故。后三双行中。八明无说之说无成之成善巧智明。谓双非照寂离言而能差别。照事有说非相遣相非无遣无一性遣多。无性遣有即性相俱寂。住于下。无成之成法界之体。实无所成。照斯法界即说成佛。九明无生起生智明。文中三。初正明。次何以下征释。三是名下结名。今初明无缘之缘。兼显无化之化。于中二。先明无缘。谓众生真心称理不可得故。若无缘即无所化。而知下明真心随缘不坏缘起。则亦有所化。于中二。先知所化。后结成双行。前中文有三节。初有八句别知缘相。因谓无明等。缘谓业行。事即识名色等。境界即触受尘境。行即现在爱取。有生即生支。灭即老死。知言说者。总是随俗缘生不离三世故。二知迷下十二句六对。通知染净迷悟。迷理则倒惑杂染。悟皆反此。随俗则俱可得。第一义中二俱叵得。得非得约理。著非著约智。三知住下明知心行。住谓本性动谓客尘。随客尘则去而莫归。见本性则还源反本。有还有去。皆是起心还住两亡寂然不起。起则诸善失坏。不起则出离盖缠触境寂知。是为成熟。上通物我后兼知机。约自根谓六根不为境牵。即是调伏。后随其下结双行中。谓智随曲化不失无行。二征释中所以尔者。为物发心故。结名可知。十平等教化智明中三。初明实不碍权。二知种种下权不碍实。三于生死下结名并可知。二十种解脱脱二障故。梵云毗木底此云解脱。与前不同。十中初四脱凡三障取增为业故。后六脱智障。初一拣劣余皆显胜。第七园林下二门。明无著位中行。于中此门明游处纵情。后门明栖止适悦。皆通二利。权实方便而无所著。今初可知。二宫殿十中四梵住者。即四无量亦色因故。故度世云修四梵行慈悲喜舍余可知。第八所乐下二门。明难得位中行。于中此门内心愿乐。愿即行体。既处宫殿则情欣胜乐故。二十庄严即外德庄严具。以众德庄严愿故。文并可知。第九不动心下二门。明善法位中行。此门明外缘不动。后门明内心不舍。又此明心坚。后明深入皆是力义。今初十中二。及第九是思择力。余皆修习力。八中有十。一信一生佛果故。二不杂不信浊故。三净无烦恼故。四无细念故。五离所知垢故。六彻事源故。七向果位故。八自分坚故。九德无尽故。十缘不动故。十一证真如故。余并相显。二不舍深大心者。由不动故能穷理事。理深事广故云深大。十句可知。第十智慧观察下九门。明真实位中行。即分为九。一观察智。二说法智。三离障智。四审决智。五照彻智。六无等智。七无劣智。八高出智。九深广智。今初。亦由不舍深大故能观察。前问但言观察者。脱智慧言十句准思。二说法智由能内观故能外说。十中初二说俗。后八说真。一无二可诤。二体德兼广。三相深远。四体坚利。五如如不动。六体绝百非。七在缠不染。八体相一味。第三十种清净即离障智。此离智障晋名无垢故。虽同清净所净不同。十中与七净有开合不同。在文易了。七净如五地初辨。第四十种印者。即审决智。以清净智决定印可一切法故。故晋本中名为智印。后所结益亦是智印。亦犹三法印等。十中一于安受苦境忍智不动。二他不饶益忍行决定。三于佛法深信忍决定。即谛察法忍。四决定成佛度生。五决定知佛智无边。六决欲佛果不退。七决不顾身命以亲人法。八决度已入大乘者。九决平等度。十决同佛体因圆果满。第五智光照即照彻智由印定故照。彻无碍十句易知。第六无等住即无等智由前照彻故不偏住著。双住事理名无与等故。列十中皆权实双行。或即寂之用即用之寂等。并显可知(已下入第五十五经)第七无下劣心。即无劣智。上既望下无等。今望上无劣。于十胜事皆决作。故名无下劣。所以晋经名无怯弱。十句五对。一降魔制外对。二喜他自满对。三积福成智对。四下化上成对。上四单辨。五悲智究竟对。即是双行。于中九是即智之悲。而悲智双行。虽悲而不求果报。十是即悲之智而权实双行。于中四。一列所知。二如是下辨能知。谓知苦觉妄见理证灭修道断集。三然于下拂彼知相能知。无分别故无功德。所知无种种故无境界。四非有下会归中道。广辨双行。于中初二句总辨中道。次以不二下境智对。明皆以实智知权。显双行无碍。于中异约竖论变异差别。约横辨不同。后以究竟法界下。即体起用以辨双行。第八如山增上心。辨高出智。由无下劣故。万行迥出难仰其高。于胜决作故直趣菩提。不可倾动。十中一勤修能证智。二常观所证理。三内修无漏。四外近善人为名利为异求。从他闻言已解为盗法。观佛三昧经说此人堕地狱如箭射顷。后学诫之。五大忍度生弘誓更增者。若薪炽于火。六决超魔境。由成胜德而不著。唯法乐以自资。则魔境皆为佛境。七勤勇修行。摄论云愚修虽少时怠心疑己久。佛于无量劫。勤勇谓须臾。八不舍恶人。九孤标等佛。十权实双行文中四。一正辨双行。二何以下征释。征有二意。一云修须称理。理既无得愿何不舍。既不舍愿何用观无。进退有妨。二释亦二意。一云若有所得不得菩提。以无得故。出生菩提故。虽不舍愿须观无得。二云无得之法非在得外。要求一切法。方尽无得之源故。欲证无得须不舍菩提之愿。三是故已下结成双行。四不作是下显其离过为不怖空而不求故。第九如海智即深广智。非但求升耸峻。抑亦智体包含故。十中前四即四无量界。后六并佛界。无量开出。谓五入三世佛善根。六七八入三世佛界。九供多佛。十求多法并显可知。由此因海得入果海。上来十行位竟。大文第四如宝住下二十九门。答二十九句问。回向位中行。若并无碍总句有三十门。古德分三。初十一门明回向位中行体坚固。二从十自在下一十二门。明行用自在。三从十种游戏下七门。明行德圆备。今亦随次配十回向。于中初有四门明初回向。二三回向各有二门。四五六七各唯一门。第八回向即十无碍。九有三门十有四门。至文当知今初四门明救护众生离众生相回向位中之行。即分为四。一明所回善根。二即大愿救护。三即回向所为。四显所作成满。今初所住善根可贵圆满故。十中一供事多佛。二闻法受持。三自在受生。四说本末法。于中初说从本起末法。如无量义从一法生。其一法者所谓无相。次以一切下摄末归本。释成上义。五知断自在资粮道。厌息加行道。防护无间道。断除而不取解脱道。证入为异二乘留惑不断。方能究竟断证故。云何不证。方便巧学无边佛法满昔弘愿故。如箭射空筈筈相拄故。六悲智双行。七知性相无碍。八无得之得。九观空满愿。十受行无厌。于中先正显。后知如来下释成。第二十种如金刚心。即大愿救护虽回向皆愿此在初故。谓于当作事及现作行皆无齐限。要心坚固穷其际故。十中一法门无尽誓愿知。二众生无边誓愿度。三严刹。四回向。五供佛。上三愿成佛果。上五皆约当成并横论无畔。次二约其现作皆竖深无际。谓六见闻无著。七安忍不乱斩首为级。上二暂断烦恼。后三亦约当成。谓八遍于时处修行二利。九以心要成无际大行。十即寂起用。于中三。一悟寂。二而亦下起用。三何以下释成。于中有三重征释。初番意云。所以即寂而用者。由本愿智不舍悲故。次番云。所以智不舍悲者。智亦为物故。后番征意云。何以要此双行者释有二义。一诸佛皆尔故。二又我下我先愿然故。第三十种发起。即是回向所为。发起令现前故。十中前六自分。初三福业大。次三化业大。严土亦为摄生故。后四胜进。七八胜进摄福。后二胜进起化。谓九证体。十起用。第四究竟大事即所作成满。十句可知。第二不坏信下二门。明不坏回向中行。此门正明不坏十句义如前说。二十种受记即回向行。成十中一解会佛心。二具解脱分善。三大行已修此。三多约三贤四五约对面不对面。法华云其不在此会。汝当为宣说等。六初地证如。七八地成忍。八九地具调化方。九十地三大劫满。十等觉已入重玄故云自在。如记慈氏等。若约行布。此位但有前五因便余来。若约圆融并通斯十。第三十种善根回向下二门。明等一切佛回向中行。此门正明等佛佛为真善知识。同即等义。十中心即悲智为心平等契理。余各一义。皆云同者同一体故。不见二相故。标云由此。能以一切善根皆悉回向。二得智慧亦回向行成故。彼文云。住此三昧。入深清净智慧境界等故。第四十种广大心。明至一切处回向中行。无量无边故无不至境。既无量无边心如境而广大。第五十种伏藏。即无尽功德藏回向中行。于一切法蕴斯十义故。名为藏。即法而观惑者不见故名为伏。一切各十是无尽功德矣。第六十种律仪。即随顺坚固。一切善根回向中行。彼约行首故。广就施以明善根。今约行本略辨律仪。善根皆顺平等之理实通一切故。第八云一切善根皆令究竟。究竟即顺坚固义。通明十句摄善饶益无所不具。通一切善居然可知。第七十自在。即平等随顺一切众生回向中行。具十自在能随顺故。十自在如八地辨(已下入第五十六经)第八十无碍用。即真如相回向中行。如于真如无障碍故。故彼位果云。住于此位得一切刹平等等。平等即是无碍之因。亦无碍之义。又云。得佛无量圆满之身。一身充满一切世界等。即正显无碍之义。文中四。先总标十章。二佛子云何下总征十章。三佛子菩萨下依章别释。四佛子如是下总结成益。今初亦三。谓标征列名。无碍者前明自在。即作用任运。今明无碍显作用无拘。又无碍有二。一智二事。十中有通有局。然法智无碍多唯约智。如身刹等。多唯约事如众生等。通于事智。然事无碍必通于智。智无碍境未必通事。二皆即体之用故。并云无碍用也。然十皆通二利。且约化说。初一所化二是化处。余皆能化。谓化法化身等可以意得。第三依章别释中即为十段。文皆有四。谓标征释结。今初所化众生无碍用十句中。前三约智辨无碍。一了性空故。二唯心现故。此二实智。三知时说法即是权智。余七约事无碍。四能现众生故五近收一毛。六远示他刹。余四示上首之身。第二刹无碍十中。知刹无尽通智通事故。晋经云。于一切刹深入无尽方便。度世云。一切佛界所入无尽。皆通事也。余九唯事无碍。深即微细刹。余并可知。第三法无碍。谓皆约智于性相无碍之法。能知说自在故。一一多即入而不坏本。二实智出权。三无文示文。四一说多相。五无说之说。六一言圆备。轮字之义弥伽处释。七门门互收。八以真收俗。九横知无边十竖穷其际。第四身无碍用。第五愿无碍用文并可知。第六境界无碍。谓于此十种胜劣相违境中于胜现劣回转无碍。是为菩萨分齐之境。文亦可知。第七智无碍。前来虽亦有智各从本类摄之。今则一向辨其智用。然智无若千因法显别。以法从智。前法无碍以智从法。十中初二能化智。次三知所化智。六上入佛智。前六皆权智。七八权实无碍智。后二事事无碍智。第八神通无碍。一无数色身通。二天耳三他心。四分别言辞五宿住通故。度世经名见前世。六往一切佛刹通。庄严乃是其中别义。七未来劫通。前已明过去故。通举三世。八即一切法智通。故度世云。一切诸佛菩萨所建立行。演法光明而照耀之。即是法光照佛法也。九即天眼。度世云。知见一切等故。谓见有所作而守护之。十准晋本云。佛子略说菩萨平等观一切诸法通自在。此即一切法灭尽三昧通平等寂灭故。故度世云。菩萨平等寂诸音响。则以平夷等御众生。今文脱。此文中略举故不曲尽。大旨不异如十通品辨。第九神力无碍。神通多约外用无壅。神力多约内有干能故。其十中多约一毛含摄等。此即身力。后是智力。若以通摄力。十种神力但是一神足通耳。既分通力两殊故。十通中少说神境。第十力无碍用。悲智之力皆无碍故。亦有事用无碍从多说之。第四总结成益中。欲成不成。已得无碍得果不舍因尤显无碍。第九游戏下三门。明无缚无著解脱回向中行。彼有百门。广显以无缚著解脱。成就普贤自在智用。今略其三。此门任志行成游赏自在。次门明境界难量。后门明智用干能。皆由无缚无著故。今初十中摄为五对。一依正染净相作而皆不坏本相。正显游戏之义。如世纵情游戏无损动故。他皆仿此。二大小乘互现。三因果互现。四生死涅槃互现。五定散自在。谓初即定中起用而常定。后即用中入定而常用。第二境界难量通二种境。一即游戏所行之境故。晋经名为胜行。二即分齐之境。谓出没无碍唯菩萨能故。十中前三通所行境。后七皆分齐境。第三十力智能。十中前七自分力。后三胜进力。前中初三自利一一向深求故。释以不杂。二深求佛法佛法即是增上。三所作究竟者。由有善巧。次二利他。后二通二利余可知。第十十无畏下四门。明法界无量回向中行。分之为三。初门明所回善根。次门明法界行体。后二门明所成之德。今初即是法施善根无畏。即说法之德故。十中一闻持无畏。二辩才无畏。上二不畏不能答难。三二空无畏。了达二空不畏妄念。四威仪无缺无畏。五三业无过无畏。上二不畏外讥。六外护无畏。不畏众魔外道。七正念无畏不畏遗忘。八方便无畏。不畏生死如善治船不惧海难。九一切智心无畏不畏二乘。十具行无畏不畏不能化生。第二不共法。正明法界行体。以称法界起行故。不共凡小。又悟不由他亦非他共。十中一自利行。二化他行。三上求行。四善巧行。于中五。一巧离二乘。二善能下巧修三昧。三往来下巧顺世间。四虽现下巧住诸乘。五虽念念下巧穷因果。五双行不共行。有标释结可知。六三业随智慧行行。七悲代他苦行。八大慈摄物行。九坚净自他行。涅槃春池可于中说。十位满常修行。第三十种业下二门。明所成之德中。先明业用十句可知。后门十身显得其体。然若身若业皆同法界无量。略举十耳。此中十身与第九行十身。大同小异。谓此不来不去即彼不生不灭。不实不虚即彼不实不妄。不尽坚固即彼不迁不坏。不迁则横无迁变。不尽则竖说无穷。此中不动即彼一相故。文殊般若云。不动法界法界即一相。由得一相魔不能动。此具相身即彼入一切世界。诸趣身无相名同普至身。即彼入一切世界非趣身。余如十行中辨。上来回向位竟。大文第五十种身业下有五十门。答五十问。明十地位中行相。古德分四。初十二门明十地中三业殊胜行。寄在初地。二从十种勤修下。九门明造修离障行。寄二三地。三从十种离生道下九门。明造修纯熟行寄在四地已上位。四从十种足下二十门。报相圆满行寄八地已上位。此释犹稍近。文亦未尽理。今亦依次分配十地。初地十门。次八渐略文势尔故。谓二地六门三四各五门。五二六一七八各三。九地二门十地十三门。至文当知。今初十门明欢喜地中行。若粗相分总为三段。初二约身。次四辨语。后四明意。总显彼地三业殊胜。若顺彼文且分为二。初九明初住地中行。后一明安住地中行。前中分四。初六门明依何身。次心一门辨以何因。三发心门明为何义。四周遍门显有何相。今初分二。前二约身辨身。后四就语遍身。语属身故。皆是深种善根之所摄故。今初分二。此门约色身业用明身。十句可知。后十种身约法门自体明身。故但云身。十中度摄福智等。即前深种善根集助道等。互有影略。二就语辨身中。四门皆是所种善根。是知彼文虽无义已含有。若全异彼岂为彼行若全同彼何须重说。故彼文节节皆云。若广说者不可穷尽。小异何疑。四门即分为四。初十种语明语体用。若约遮释十中。初一离恶口。二离两舌。次二离妄语。一粗二细。余六离绮语。若约表释。十种各显一德。二十种净修语显语净因。初二摄法次二离过。次二摄善次二法施。后二求法行。由此十事能令语净。三十王守护即净语之果。发其言善幽冥应之。况其人乎。然地经中。善知识善护意通由诸善。不独由语故。度世经亦不蹑前。四十种大事案经。即内善外护故。能成所作。然即地经善集白法善净深心等。余句中义亦不独蹑于语。然皆蹑者以语例余。于理无爽。十句并通二利文相亦显。第二十种心者。明以何因。以大悲为首荷负一切等故。十中一荷负心。心如大地荷四重任故。二深广心包含无外故。三胜心四净心。五利六坚七无染。八希有九智慧十无边。并语心体也。第三十种发心者。明为何义。为上求下化故。发起胜用十句可知。第四十种周遍心。明有何相。以过凡夫地入真如法中故。十中一总明悲广智大。旷若虚空。二智契深极余皆可知。第二十种根即安住地中。行由前初住之行。令此胜用增上皆光显。故名之为根。十中分三。初一信成就。次六修行成就。于中初句乐欲根即近安乐法。多闻能正观故。二不退者。即不著名利。于三昧中亦无爱著及贪求故。三安住者。万行念念现前故。四五悲智不断上皆教道。六即证道之修。后三即回向成就。一总求一切地智故。即金刚智照彻法性故。二别求法身。三求功德身。谓十力等。第二十种深心下六门。明第二地中行。于中二。初二门明发起净十种深心。后四门自体净。今初前门自分直明深心。后门胜进加以增上。今初晋经及论。皆名直心者。然深心有二义。一于法殷重名深。即乐修善行。二契理名深深入理故。若语直心但有后义。正念真如法故。今文具二。初由契理。二由修行。次七广上契理。后一显前修行。二增上深心即胜进。上求增殷重故。十句亦四。初门乐修善行。二标契理。次三成上离疑。一出所因。二彰所入。三成德自在。后五成上积集善根。第二十种勤修下四门。明自体净中行。彼约别地之行但明于戒。而有三聚。今文分二。初一门通修十度。即摄善法戒律仪亦在其中。以地相望是修位之首。故特名勤修。晋经名方便。方便修起故。二决定解下三门。明饶益有情戒中行。此门总显智。于诸善决起胜解。地经约戒但解十善。晋经名乐修由有决解故乐修习。二解世界。三解众生文相并显


大方广佛华严经疏卷第五十二
大方广佛华严经疏卷第五十三(已下入第五十七经)

　　　　唐清凉山大华严寺沙门澄观撰


第三十种习气下五门。明三地中行分二。前二门明能起厌行。后三门即所起厌行。前中二。此门明熏习成气。后门增盛摄取。今初由此地厌伏烦恼故。于诸行积集熏成气分。方能究竟断伏烦恼。故名习气。十中一行本气。二成行气。三下化。四上见。五受生。六大行。七十愿。八十度。九理智。十量智。二十种取者。明增盛摄取故。晋经名炽然。由前积习爱乐得增长故。第二十种修下三门。明所起厌行。即分为三。此门正显修行。前八修因。后二修果。第二成就佛法明修成胜缘。依托此十能成就故。第三十种退失明修行离过。别举十过总令远离。文并可知。第四离生道下五门。明四地中行分三。初此门明清净对治修行增长因。次门明其清净。后三门明对治修行增长。今初前三地寄同世间。有见等惑。犹如生食在腹。四地寄同出世。对治清净能离彼生。谓离有为行故得无生故。显行纯熟离生涩故。广如婆沙。今是彼清净对治之因。故名为道。地经有十法明门。初是观察众生。今但广斯一句余略不具。结云不杂二乘者。以于十句双行而修故。不同二乘见道离生矣。第二决定法者。明其清净。上明能离今显所得。以得出世决定法故。故彼文云。得彼内法生如来家。十中前五自分。后五胜进。第三出生佛法下三门。明对治修行增长。于中分二。先二门明修行增长。后一门明修行对治。今初亦二。此门正明增长。后门显立胜名。今初从缘出生即增长义。亦犹出息增长其多。十中初二顺人信法。次二愿智不虚。次二时处广长。次二无间普遍。后二胜行摄生。二丈夫名号即立胜名。由德行内增故嘉名外立。十中前四从境立名。五六约当体受名。上皆自利七八利他。九通显胜具二利故。上皆自分因名。后一胜进果。称上皆随德假名故。瑜伽四十六。明菩萨随德假名有十六种。初名菩提萨埵。十六名为法师。显扬第八庄严论十二。皆同此说。又商主天子经五义立名。恐繁不会。第二有十种道明修行对治。地经寄位广明三十七品。今约实位故。增数显十皆为对治。并是正道。十中前二后一名义皆不共。三道则名义俱共。四道至九名共小乘。义唯实教前三可知。言义唯实者故。四行云。善巧回向无休息。故五根定根知三昧入出。六通天眼见死此生彼。七六念成七加念众生为大悲故。亦是广七觉中一念觉故。余例此知。八正思惟顺一切智。九次第定皆寂用双行。初禅离欲恚害而逆化众生。亦用欲等言说。故云一切语业。二禅虽无觉观不坏净觉。以为说因。三禅离喜而生法喜。四禅离乐而受解脱道乐。从此不下。明四无色定。但总相显胜。虽住灭下即灭尽定。此定虽尽灭诸不恒行心心所法。及灭恒行染污一分。而以厌患想受为先故。名灭想受定。由非想地犹有细想。是舍受故。今实教明即受等性灭故。不息菩萨行。是以七地云能念念入。亦念念起等。余如三地及七地中辨。十力中六遍一切下。是一切至处道智。八是天眼。九是宿命。今三世悉知。况乎宿命。余如初会中辨。第五无量道下二门。明五地中行分二。此门明胜慢对治中行。后门明后二分中行。今初分二。先总标四门。以此四门同显道义。义皆无量类例相从。故总标之。约义须分故。后二属后。二从佛子下别明初门。谓十平等心及随如道行。皆是菩萨正道所游路故。以触境皆如道无不在。况虚空等十。一一无量道岂有涯。十中前四各一无量。后四皆佛界无量。语言亦属众生。亦是调伏界。无量劫数即竖论无量。余七横论无量。虚空亦横亦竖。法界非横非竖。虚空法界约无分量。余八广多无量兼无分量。二无量助道即不住道行胜。及彼果胜中行。以智契如是谓正道。万行资缘皆为助道。此二合行名不住道。今以圆融之修无不契如。并为正道。皆互相资并为助道。故举虚空等十不异前章。然正道不随事转同称无量。助道随事故。随所等事名无边无尽等。第六无量修道一门。明六地中行。般若现前为真修故。无去来等即十平等等故。十中前四即胜慢对治中行。摄十平等。后六即彼果胜中行。不住道行胜。十种观缘彼已广故。此略不明。四中前三约法。后一约喻。法中彼从别义开成前八。今总明之。一不起心。二称本性。三遣修相。亦可配三性三无性。如理思之。四举七喻通显无著。后六中五虽证三空。而集福德。六不著教法不可说者。理圆言偏言不能诠故。无言说者性无言故。离言说者忘言方会故。七不坏事法界。八不坏真如理。九总明权实之智故力无尽。上皆自分修。十即胜进修。第七庄严道下三门。明七地中行分三。初门明权实双行。次门明念念进趣。后门取授自在。今初即彼地中。乐无作行对治十种方便智。及双行果发起胜行中行。以权实交饰故曰庄严。列中前五自行无染。次四随有摄化。一无染而化。二处正入邪。三持犯权实。四人法权实。十总显因果权实。于中三。初因圆示缺示现受生。是因未满故。次与三世下。同果境界而不舍因。因有十句行通二利。法即教法业谓利他。道谓正智仪谓制听。取即愿求巧谓权实。上皆所作事。总语因体。生成用者即因成大用。住持力者长用不绝。后何以下征释可知。二十足明念念进趣行。即彼障对治中修行无量种。及双行分中菩提分差别等。十中初二约行。一戒二进。次二约通。一总二别。次二约心。一愿二誓。次二约法。一顺二持。后二约德。一演二伏。三十种手明取授自在行。即双行分中能作大义。十中初一约取。谓念念中修习一切佛法向佛智故。余九约授。于中前五明四摄。一布施二爱语。三四皆利行。五即同事共一手。作而拔出故。后四即四家一苦清净故。二示诸谛故。三般若力故。四舍烦恼故。第八十腹下三门。明第八地中行。以内证无生故。皆约内事明内德圆满。即分为三。初门明含容清净德。即彼集地分中无住道清净等故。及净忍分中得无生故。亦是得胜行分中离一切贪著等故。世人之腹多含秽恶。今此十中。前六后一明恶无不离。七八九三明善无不积。若能如是凡即佛腹。二有十藏前总举其腹。今别明五藏。由得胜行诸佛劝起。一念出生含摄成熟无量德故。十中初三出生三宝。次三成熟三聚。邪定亦有佛性为未来因故。起悲为缘。涅槃云。一阐提人虽复断善。由佛性力未来善根还得生长。即其义也。后四摄授佛果。最后即一切智也。三有十心。即五藏之一最为胜故。五藏主故。即此地能成诸善无功用心。前初地中明心。梵云质多即虑知心。对身口故。今此梵云缬唎陀耶。此云肉团心对余藏故。十中前六自利。于中初二摄善。一勤二策。次二破恶。一破缘二破因。次二成行。一坚二净。次二摄生心。一智令悟。二慈拯救。大梵住即四无量。后二成德。一深。二固。第九被甲下二门明九地行法师入有。备外严故。初门明入地十心。如被甲防内将趣入故。十句可知。二十器仗。器仗破外。以住地心穷十稠外无不破故。十中前五顺仗破障。次三违仗破障。如令贼破贼故。次一非顺非违仗。如以良谋不用兵仗无不破故。后一切成立德仗。第十十种首下十三门。明十地行十地德圆故。寄六根四仪业用明之。且分为三。初一总标德首。次六六根胜德。后六四仪成规。今初居受职位首出众圣故。十中初三果首。次三标之以因释之以果。后四直明行首。第二十眼下六门明六根。即分为六。初明十眼者。即大尽分中。如实知见一切法故。十中前五名同诸教。而体用不同诸宗。肉眼见障内色故。智论三十七。说肉眼见近不见远。见前不见后等。天眼方见远等仍有分齐。今肉眼见一切色。已过二眼故。四十四自指云。不思议经应见远。此中不说。然天眼是假和合不见实相。今明见心即似同于彼。然心通性相则亦不同。此中慧眼似彼法眼。此中法眼似彼慧眼。所以互者。以彼慧眼。不能见众生尽灭一异。不能度生。今显实过权反此明能。彼中法眼虽知于法。不能遍知众生方便道。今反此故明知一切。意欲异权故耳。彼佛眼细无不知。今举胜况劣。又十力无不该故。后五中智眼见事。即法眼开出。光明眼通身智光。义兼法慧。出生死眼者。然涅槃不可见。绝见方见见圆寂故。无碍眼者。总见诸眼境皆无障故。此即一眼具多为不坏相故。须列十眠。一切智眼即是普眼。非但见法界重重。亦乃法界即眼故。为普门故。知十眼全以无碍法界而为其体。若辨次第。以肉眼见生受苦。次以天眼了知其心。次别知根境。次引入如实。次令得佛力。次寻光而见。次同归寂灭。后等同法界余如别章。二十耳者。然眼等六根由得解脱神通无上。见闻嗅触等。皆自在故。总就行辨。此门亦即释名分中。闻持如来大法雨故。初二离顺离违。次二弃小欣大。次二愍苦厌乐。次二满果圆因。后二了俗同真。悲智俱运。三有十鼻嗅行香故。于中初四闻香体。俱舍有四。总名为香。一好香谓沈坛等。二恶香谓葱韭等。三等香。四不等香。谓于前二增益依身。名为等香。损减依身名不等香故。亦不离好恶。今此中俱闻闻其上二。更无别体。非香非臭对前成三。谓如柴炭等。次三闻香表用。瑜伽等中上二界既无鼻舌二识。亦无香味二尘。语其无粗。此闻有顶香者明其闻细。菩萨力故。又有顶言。余处多明是色究竟。准晋经中闻非想香。则有顶言亦是三有之顶。既有通果之色。亦有通果之香。后三闻出世人法。四有十舌演法味故。下三为成六根非显三业。三业前已有故。十中前五约辩显德。后五约用。十降四魔。魔即天子魔。生即蕴魔故。五有十身随行成身故。六有十意。初一总余九别。文并可知。第三六门明四仪动止行。一行者动游行法故。于中令转还者。转有漏定还无漏故。不断生死者。若断非真涅槃故余可知。二十种住者。止息散动故。前七自分住。后三胜进住。三坐者多时安处故。初四世坐以摄物。后六法坐以成德。四十卧者。放舍身心合法体故。十中初三显定。一加行调身心。二习修。三得定。余七定益亦兼余善。然其十事各同卧之一义。初三后二可知。四独已卧故。五离尸伏故。六离依倚故。七思明相故。互警觉故。八右胁卧故。五住处者。智有栖止之所故。前明能住此辨所住。十句可知。六所行处。前辨能行此明所行。于中初四自行。一依四念。阿难四问佛令依住。今辨依行余可思准。十地行竟。大文第六十观察下。五十一门答上因圆果满。若克实而论。成如来力下四门方明果满。前皆因圆。以八相前五犹属因故。为明八相皆示现故。通入果中即分为二。初三十二门明因圆究竟。即等觉位。后十种住兜率下。一十九门明现果圆满行。即妙觉位。前中分三。初一十四门明因行体性。二十种义下八门。明方便造修。三十种魔下十门明因行除障。初中二。初四门起行方便。二十种施下十度行体。前中三。初二门意业观察。次一门身业自在。后一门语业宣畅。前中初观察者解方便故。达通塞故。于中初二观所化。次四观能化法。谓理果教行。后三观位。一超劣。二得位。三同果用。二普观察者审虑周遍故。前六以六度治六蔽众生。后四双明二利。谓顺人证法下化上成。二身业自在中。谓实德内充威德外溢。如师子王奋迅威势。更有异释如法界品辨。于中前五寄喻。次四约法。上皆自分后一胜进。三师子吼者。既勇健无畏则能决定宣唱。二中令物度苦脱集安道证灭故。余并可知(已下五十八经)第二十种施下十门。明其行体。于中先明六度。后显四等十度之义。已如前释。皆言清净者离蔽障故。不同世间施戒等故。然皆寄十表圆。各为一义。与九三施等开合不同。若具会释恐厌繁文。故随显直释。今初十施者。一无向背施。即清净施中别义。二遂求施。三二世乐施。梵本中名应时及济难。不失益故。余七皆一切施。四即观其可不。有损不宜等。极贫下者应先施等。五不希异熟亦清净施。六亦难行施。所爱重物无恋著故。七内外财等无不舍故。八九与十皆巧慧施。此回向巧治二过故。一观诸行性不坚牢。治于当果有为见胜功德。二由具大悲治于二乘趣证无为。故行不住道而向菩提。九益生施。常以财法施之故。名不舍。十忘相成度。然其十度皆有三轮而义有小异。如瑜伽说。此上十施皆通三施。二十戒者。前三律仪七十摄生。余皆摄善。又四即广博戒。五回向戒。上二皆一切种戒。六持微细故。即难行戒。七令他悔除即善士戒。八轨则具足所摄受戒。一切恶止善行故。九永出离戒。上二即清净戒。十令他得二世乐戒。三十忍者初三耐怨害忍。忍他三业恼害故。次三安受苦忍。初后忍不称情中。一忍身苦以济物。后二谛察法忍。七八通后二忍。又四难行忍。于下能忍恕不逮故。五亡身济难。六忍己顺他皆遂求忍。余如前判。四十精进中二。与第十是饶益有情。五是被甲余皆摄善。又初三三业即精进自体四离染法五引白法。上二一切门精进。六无所弃舍及无所退减。七无下劣。八无颠倒及勤勇加行。上三即善士精进。九平等相应。即一切种精进。上皆自分十即胜进回向菩提清净精进。五十禅中初五方便。次一正定坚成。次二发慧断惑。上八现法乐住禅。九利益众生禅。十引生功德禅。又五六奢摩他品。七毗钵舍那品。上三一切种禅。八无爱味及慈悲俱行故。不舍欲界并善士禅。九虽发通明而利众生。十能速入佛境皆难行禅。六有十慧初三解法即加行慧。次四摄生即后得慧。后三证理即正体慧。又前五于所知。如实通达慧。六于五明处及三聚中决定善巧慧。七知能引义利慧。谓同佛差别智故。非凡小所知。上皆一切慧。八难行慧。达深无我于境无碍故。九具教具行慧。十具证智慧。上二即善士慧。余义如十行品所引。第二四门明四等者。六度多明自利。四等多约利他。然四等于境有别。已见十地。今文从通但约于乐等。以为显别。今初明慈。前八众生缘九十文显然。瑜伽四十四三缘之中。初共外道。次共二乘。后方不共。此中三缘皆不共凡小。如文思之二有十悲前七众生缘。次一法缘后二无缘。于中初伤其真隐故。为显后念彼不知故令悟。三有十喜初四众生缘次三法缘。后三无缘。四有十舍文列十一。晋本初二但合为一。于中初四众生缘。次六法缘后一无缘。上明行体竟。第二十义下八门。明造修方便行。于中前五门明自分行。后三门明胜进行。前中初二明法义。次二说福智。后一显圆足。今初以彼法义成行故。若以能诠为法。则以所诠为义。今此不取能诠为法。然法约自体义。是所以法总义别余如九地。四无碍中辨。今初十义。一以修行为多闻之义。意在于修不在闻故。净名亦云多闻是道场。如闻行故。二思为法家之义余仿此。知法即事法余八理法。理法所以在于证入。二有十法法有二义。一持自性。二轨生物解。今此前七通二。八九唯自性。后一唯轨生。乌波提者此云有苦。即二乘涅槃。佛性论第二说二乘无余尚有三余。一无明住地惑。二无漏业。三变易苦故非真无余。今以涅槃为安乐义。略举有苦故应舍之。轨令众生不应修此。第二二门明福智者。福智即道成福智缘名助道具。如云三宝不断。是福劝众生发为缘等。又具二庄严方为正道。偏语皆助斯则福智。即助道具。又以正道福智相绝故。故文中说法布施。皆即是福非福缘故。今初福德中二顺回向因。七不杂小善。回向于果余可知。二智慧具中。一外近善缘。二内调法器。三念慧安处。六念自持。六和众法并见上文。六坚顺位。本业上卷。以三贤十圣等妙二觉为六。谓信坚法坚修坚德坚项坚觉坚。亦名六忍。谓信法修正无垢一切智。复名六慧。谓闻思修无相照寂寂照。复名六观。谓住行向地无相一切种智。即亦六性。谓习种性等。一切诸佛无不入此故。常随顺十种智者。谓法智比智他心智世智四谛智尽智无生智。若开如实异前。则有十一智。今以如实贯上故但说十。如智论二十六辨。由念成智故为方便。四法乐怡神。五真实修行。六自他双净。言三觉者欲恚害也。七遍观法性界。如毒蛇者。净名涅槃。皆以四大为毒蛇性违害故。今居蕴入之中义当十八界。以四大即内界故俱舍云。大种谓四界。今取总中别义。亦可。十八界皆不可执取。处如空聚者中无人故。并如涅槃二十三说。八深解二空无心已下。明其法空。九止观双游。于中先总修止观。后心意下双释二门先释止。欲取我相为我想。正计为我业。正损法身为疮疣。余过未灭为瘢[病-丙+(一/艮)]。能所忍寂故无来去。后观一切下释观。说虽先后运在一时。十修集种智谓见法从缘。则知国由心现。国由心现故有而即空。空为法性万法由生。见法性源是真智慧。皆离妄垢并云清净。五重积集一切智圆。第三明足者。总显圆足惑闇斯亡。智解斯显故称为明。足有二义。一智圆备故。二有进趣故。其犹脚足。斯即十号明行足义。果称圆足因为脚足。又准涅槃十八以明为果。所谓菩提以行为足。谓戒定等广如彼说。此居等觉义通二足。望脚足义。此门亦得名为胜进。十中前七约行。后三别举。三明自分行竟。第二有十种求法下三门。明胜进行。一更求法要。二得已明了。三如说修行。今初依此成行故。一始心唯直。二中后无懈。三内不顾身。四外亡名利。五双圆二利。六得意亡言。七果不近求。八因酬所为。九普决疑惑。十唯满佛乘。离此十求皆邪求也。二明了法者。得不照达求之何用。总以普贤胜智。了知三乘凡圣差别。一是凡夫。若童稚蒙昧未能出世故。随世俗长四善根。二谓钝根随信他言而行道故。名随信行。三是利根由自披阅契经等法而行道。故名随法行。然今既云觉法自性等。即知十中前九亦兼含大。是以智论明有三乘共十地法。此上二人约根分异。四第八人者。即初果向。又俱舍贤圣品中疏云。第八人者。谓苦法忍。八忍之中从后数之为第八故。又智论中有八人地。若约超断容具二三果向。谓具修道惑及断。一至五皆初果向断。次三向二断九乃至八地惑尽至苦法忍。即为第三向也。五初果法断众结者。谓三正三随已如十地亦可。见所断惑八十八使。名为众结由见谛理断无明漏。无明是生死根本。名生死漏。六一来果。观欲味过患已断六品。虽三品惑能润一生故。一往来而知无往来也。七不还果断九品尽故。不还欲界。乃至八地惑皆断故。总云不乐三界。八无学果。八解脱者。一内有色观外色解脱。二内无色观外色解脱。三净解脱。初二如次依初二禅。三依四禅。次四无色为四解脱。八即灭受想解脱。余义已见上文。广如诸论。九十可知。三修行法者。如说修行方得佛法故。常为诸天者为字去声故。晋经云觉悟诸天余并可知。上来造修行竟第三有十魔下十门。明离障行分二。前五门明离障成行。后五门明离障加持。前中分三。初二门明所离障体。次一门明离障方便。后二门显见佛成行。前中初显魔体后辨魔因。今初十魔能障道故。一蕴魔者。身为道器体与佛同。岂即是魔蕴。魔之名特由取著。下九例尔。皆以下句释成魔义。是知以心分别万法皆魔。何但此十。故举菩提法智以胜况劣。不以心分别。一切皆佛岂舍魔界求佛界耶。然四魔直就体明。十魔多约执取。十表无尽故。与四不同。若欲摄者。除三同外皆烦恼。摄法即所证智是能证。能所冥合故名菩提。若不舍于分别菩提之见。即是魔矣。余文自显。二有十魔业者行此十事。皆能讹善亦招天魔。故为其业。十中一由忘行本。令所修善感生死果。不至菩提。故是其业。二于蔽度不平等故。于中初二蔽俱行度。后四嫌弃有蔽之人。文影略耳。夫真道者。不施不悭不戒不犯。不忍不恚不进不怠。不定不乱不智不愚。嫌他不忍忍度岂成。他皆仿此。又悲化恶故。况恶为善资不爱其资。是大迷也。余八易知。然观此文难免魔业。愿诸后学审此省躬。第二舍魔业即离障方便。对障修治故云舍离。然此十句敌对反前。但略而不次耳。一反第五二反第二。三反第七四反第一。五反第四六反第八。七反第三八反第九救护彼故。九反第十。若得佛加蔽恶息故。十反第六。同一善根岂求恶故。然复欲显随其一善。总反前十或以多善共反前一。令不定执故不次耳。第三二门显见佛成行由障离故。果现行成。于中先见佛。后成行。今初即是果现。此中所见即前十佛。亦是八地十身。十身与此名小不同。已如前会。然此中明见。皆称彼佛而见。如云无著。自属正觉。非谓菩萨于彼不著。若菩萨于此不著。下九岂当著耶。是知皆就所见明见亦不得。半就所见半约能见。一无著者。安住世间故。不著涅槃成正觉故。不著生死乘无住道。示成正觉故名无著。称此而见是见正觉。他皆准此。又无邪慧而不离。故云无著。无正德而不圆故云正觉。则佛见影略。此即总句。下九皆此别义。二乘愿出生故。上文云佛愿力故无不现。又乘此愿能生一切德故。三报即相好庄严身业。即万行之因而深信为首。云深信见故。下善财云。一切诸佛从信心起。亦能令见者信故。四随顺众生住持舍利等故。又随顺众生以圆音周遍三世持佛法故。五涅槃即是化身。化身示灭故名涅槃。深入见者。深入涅槃故能示灭。深入生死故示灭非真。六法身充满于法界故。法界为佛体故。七湛然安住真唯识性。是佛心故。八寂然无依。心言路绝即三昧义。触类皆然。故三昧无量。九平等性智了本性故。本觉真性性本了故。十随自他意无身不受故。依上十见则真见佛。既知十佛总别六相圆融。则亦十见无有障碍。又此十种摄为五对。一所出能出对。二正报任持对。三真常普遍对。四内住外寂对。五体深用广对。如文思之。上十佛十身类此成对。又此十见各有十种。并如不思议法等品。二有十种佛业即是成行。前见佛体今辨佛因。又行顺佛行故名佛业。佛以利生为事业故。十中初总余别。又总别合为五对。一觉导梦化对。二开缠净戒对。犯戒疑悔故为彼缠。令其忏除故名出离戒。有多种出离。亦多总相言之不过二种。一事二理。事随轻重篇聚悔除。理观性空是真奉律。若具二者罪无不离。又如瑜伽九十九有五恶作。即是悔缠。一谓作是思惟后定自责。二诸天呵责。三大师同行责。四恶名流布。五死堕恶趣。亦有五相能除此恶作。谓佛许还净故。由无知等我已灭故。当来无犯意我已生故。已于同梵行悔故。佛说悔除为善哉。恶作相续以为盖故。余如净名第一及随好品辨。三现相说法对。于现相中由如来相从六度生故。除六蔽见此殊胜不希二乘。睹慈善根决知尊胜。住心佛境自失威光故无害等。四降魔护小对。五悲摄双行对。双行中有十一句。初一总明无作四谛。不惊怖者。妄惑本无今有故应惊。妄苦逼害身心故应怖。今皆了本寂即同灭理。故不惊怖。虽了本寂而修福智为能治道。余十一句别中初一约苦。次一约集次八约道。后一约灭文并可知。第二有十慢下五门。明离障加持行中二。初二门内成离障行。后三门外得加持行。前中初门举障。后门显治。今初慢者。恃己于他高举为性。能障不慢生苦为业。然经论中说多差别。且明七慢。俱舍论十九云。一慢。二过慢。三慢过慢。四我慢。五增上慢。六卑慢。七邪慢。今文开十。四五与九具有其名。余七但有其义。前三即慢但约有高心故。故彼论云。一慢者。谓于他劣谓己胜。于他等谓己等。虽能称境以心高举。说名为慢。初一轻人次二慢法。四中自高陵物。是于他等谓己胜。即当过慢过前慢故。五即慢过慢。今言过过者过前慢故。有德应赞。即于他胜见赞不喜。是谓己胜应合赞我故。六即邪慢。谓于无德谓己有德故名邪慢。成就恶行名为无德。恃恶高举名之为慢。自起诽谤即恶行故。七即卑慢。耆旧有德即是彼多分胜。不应执事。即谓己小劣何得事他。八亦邪慢起恶行故。九即我慢我慢所吞故。十即增上慢。新善未起即是未得。不应诤而诤。即是谓得故。其但以曾发下。准梵本应回安于百千劫前深坑之下。彼梵本从消灭。下云不应说而说。言多斗诤发起怨嫌。数行此法应堕大坑。然以曾集菩提心。力得受豪贵自在之力于百千劫尚不见佛。何况闻法。晋及度世大意皆同梵本若但依今释。当堕深坑。语其慢过。终自醒悟。明非长没。若约八慢前三皆是憍慢。亦名傲慢。皆于尊境不肯礼敬。故余如别说。二若诸菩萨下有十种智业。显对治行。谓既识障惑。不令增长。制情从理敬重法行。故名智业。文中初结前生后。文通两段。后何等下。正显并是智之作用故名为业。第二魔摄持下。三门辨外加持行分。二此门所离障。后二门能治行。今初即怨障加持。由内行乖理外魔得便。名为摄持。又行乖理即是魔摄。初二心怠志陕。次二行少解滞。次二舍愿趣断。次二成小舍大。后二舍悲谤法。第二佛所摄下二门。明能治行。由离于邪自然合正。于中先佛后法。今初先结前生后。后何等下正说文显可知。二法摄中前四即四法印。次二总别缘生。次二大小。后二智断。上辨因圆究竟讫。第二住兜率下十九门。明果用圆满行。多约八相显果用者。明是普贤大用之果。不就净土实报处说。又显实报不可说故。又显八相通因果故。长分为十。初一门住天。次一门示没。三一门入胎。四一门住胎。五三门初生。六二门在家。七二门出家。八五门成道。九二门转法轮。十有一门入涅槃。初之二门合属第三。即是八相。今初欲说下生。先明在天所作。一化欲天。二化色天。三化大千。四同类共谈。五为同类说。六善巧降魔。七乐音说法。八诣佛闻法。九供养多佛。十多身益生。第二时至云没名将下生。大乘方便经下卷云。菩萨如其本愿。处兜率天宫。能得菩提转于法轮。非为不能。菩萨思惟。阎浮提人。不能至此兜率天上听受法教。兜率天人能下阎浮。是故下生。一广拔众苦。二遍警有缘。三严刹拣非。四觉诸导从。五密召侍卫。六先告当机。七令辅翼知。八净所生处。九长延天寿。十广现难思(已下入第五十九经)第三正明入胎十事。如有问言。于四生中化生为上。佛为最胜何故胎生。诸经论中。多用初缘以通此问。今明具十以表无尽。一化劣解此通凡小。二摄眷属化生。设有父母等恩养少故。三三时无乱出时无乱。在后初生故。俱舍世品明。轮王唯入无乱。缘觉兼住唯佛三时无乱。以福智俱胜故。瑜伽同此。上之三缘小教亦说。次下四事兼于权大。四演法益物。五乘愿化生。六破胎生慢。谁能于佛恃种族耶七胎障不隔故。令大心同睹。后之三缘唯实教有。八同类共集说智慧藏。为胎藏故。九定力现严。以离垢藏为胎藏故。十兴供闻法。以法界藏为胎藏故。此一是总。八九即法界别义。法界寂然是离垢义。寂而常照是智慧义。又前二是能证。后一所证。能所冥合诸佛生故。又前二不坏小而广容。后一不动此而普遍。如是自在是佛生故。第四微细趣即明住胎十事。初一通现地位。次八明现七相。以处胎为能现故。童子属处宫相故。后一总结多门。并一相中同时齐现。深密难知故名微细。第五十种生下三门明初生相。今初正辨即右胁生时。初一即出时无乱。后一动刹益生中八可知。二现微笑在行七步时故。瑞应经云。菩萨示生即行七步。一手指天一手指地。天上天下唯我为尊。即自誓也。初三自庆。次六庆能遍益群品。谓四无智自憍我能摧故。五昔善今退我能续故。六能为众生良福田故。七见生闻教益不虚故。八伤诸同行不成佛故。九愍诸同会滞凡地故。后一得佛加故。三行七步。谓初生在地十方各行七步。显自在希奇故。七数过三名过三界。随所履地皆现金刚。余并可知。第六童子地下二门明在家同俗行。并处王宫相。童子已在王宫。但此门明幼怀德艺显是超绝。后门贵极无染。以彰德高。今初八云令乐法者。幼而梵行德业殊伦。后见道成必乐其法。余九可知。二正明处宫十中。一化同行。同行处宫故如瞿波。四浊世欣贵故。余八可知。第七出家下二门。明舍家期道行。初明出家后显修行。今初虽能深宫入道而出家者。示斯十意。初二令厌舍苦果。次二欣扬胜道。次二令离利钝集。著常见者。贵常为贵故不出家。著断见者身灭无余。何须出家。既非常断明可修进。云离二边。又非苦乐等。次二显界家系灭。后二显得果同因。二示苦行者。行有苦乐。而遍苦者有斯十意。一为小乘要。谓勤苦方得道故。二示同异道摧邪见故。谓六年自饿无道。后受乳糜方得显饿非真。三一言骂佛六载受饥故。缘如大乘方便经。第二四五浊众生皆有重罪。忧恼覆心不能得道。令彼念言谤佛尚得解脱。况我等耶。即悔除故。亦如彼说。五策懈怠众生故。六令知为法忘饥故。七示著乐非道故。八始末精勤故。九准晋经云。欲令未来众生发精进故。今精进之言合在前句。缺斯一句。十苦行待机者显悲深故。第八诣道场下五门道成证入行。即分为五。一明进趣所安。即从苦行所向于道树。显舍邪趣正故。因圆趣果故。行行后边故。十句可知。二正坐道场明自力安处。初四严处。次三三业现相。观师子座者知将说故。晋经云。观一切佛师子之吼。后三成德。一满自能证明智显惑亡。二受佛所处将契同法界。三大悲同体故能遍加。三有十奇特者。明外感希奇大果先兆故。四降魔者。正觉将显先摧邪故。皆言示者久已降故。魔王多是大菩萨故。无有恶魔能恼佛故。亦如野干。岂能于师子前以振威势。大乘方便经下卷云。若非佛力召来彼等恶魔岂得近佛。魔为欲界尊胜。胜降伏余故。十中一示以德诤。二破魔佛谁愈。三波旬兵众满三十六由旬围菩提树。欲作留难。菩萨住慈悲智慧以手指地。一切散坏。八万四千八部大众皆发大菩提心。故云教化调伏广。如方便经及本行集说。六未免魔者勿懈怠故。七一被降伏。乃至末世翻护法故。余五可知。五有十种成如来力。即正觉现前。前之二门当无间道。此当解脱道。更前二门即方便道。今此十中初一障无不寂。次二因无不圆。次二果无不满。次三德无不普。后二佛无不同故。结名如来也。第九转大法轮下二门明转法轮。道成机熟开甘露门故。于中初门所转法轮体用。后门明转法轮因缘。前中流演圆通目之为轮。自我之彼名之为转。小乘以眼智明觉四行。系于四谛。今显无尽十行。应系十谛以成百行。余如法轮章说。十中初二能转备圆。次二所转深妙。次二生信拔苦。次二因深量广。后二时远益高。二种白净法十事即法轮因。白净法者即所转轮体。谓佛无漏清净法界转入众生心中。成闻熏种子故名为种说应时机言不虚发。还生无漏圣智故。无空过故。摄论中多闻熏习从最清净法界等流生无漏现行。是此义也。亦即前章无碍解脱。所以能种此种者有十事故。初一宿因余皆现因。于中前六德具。后三用胜。前中二三悲具。一内持。二外摄。次四智具即四悉檀。一为人所乐不同故。二第一义应时令悟故。三对治随病所宜故。四世界了世而顺故。第十涅槃谓应尽还源。有斯十意。初二明生死过患。一无常故二无乐故。云非安隐。三明涅槃是乐翻上无乐。以涅槃寂灭为真乐故。四翻色身无常法身为常故。故晋经云。令求常住净法身故。今缺常字。以法身是三德之一性出。自古体无变异偏语其常。今已出缠故名为净。次三句明生死无我不自在故。一一期无常不自在。故云不可转。二别明念念无常不自在。此通变易生死。三即分段不能坚住。亦非自在。八明涅槃是坚即自在我。亦兼常义。九翻有为以明净德。不净者即有为法故。言聚散净者。诸佛菩萨正法名无生起。然是性净涅槃。随缘生死即相之性。方为正法。然涅槃第二翻破凡小四德。通诸佛法故。以如来为我此正显涅槃故。亦就涅槃明我。余并相顺。然常等四德。虽遍通佛法。从其别义各显不同。上以四荣翻枯具遣八倒。十明法尔诸佛常规。上来说分竟。大文第七从佛子此法门下。结劝修学分。于中二。一结义劝修。二佛子此一切菩萨下结名劝学。前中亦二。初举名结义。后佛子若有下劝信修行。二结名劝学中。先显十名。初一约能诠依此生行故名为处。前约所诠行体但云清净行。余九约所诠功能立称。二决彼行义定能感果故。三证所证故。四能证分明故。五有智超胜故。六悲兴万行故。七一一圆融故。八轨则具足故。九即理涉事故。十即事而真故。后应尊重下劝学可知。大文第八从说此下现瑞分可知。大文第九尔时十方下证成分。于中二。先赞法证。后佛子汝已下叹人证。大文第十尔时普贤下偈颂分。总有二百一十五颂半分三。初有八偈七言叹德深广。明说分齐。二其心下百三十一颂半。总示行德略显深广。上二并是伽陀。三从依于佛智下七十六偈。颂前长行方是祇夜。今初分四。初四许说广深。次二举德诫听。次一重总许说。后一示说分齐。第二总示行德中分三。初二颂略标法喻。二五十五颂半托事表法。以明深广。三从菩萨等于佛下。听十四颂即法明行。以彰广大。初标可知。二托事表法中总五十喻。难以区分。今类例相从且分为十。初四偈半二喻明悦物覆荫行。二师子下十偈。摧邪导迷行。师子吼义。法界初说。三有十一偈明高深坚密行。四迦楼罗下六偈。观机照益行。五有六偈自在统御行。六智慧心下二偈包含无染行。七二偈周遍成益行。八如珍宝下六偈。检束修身行。九二偈调御运载行。十优昙华下六偈。外用游处行。第三即法明行中二。初十偈总明深广。许说诫听。后一身能示现下六十四颂。别明深广以酬前许。前中三。初三上同佛觉。次三下超群品。后四许说诫听。第二别明深广中。束为十行。初六偈三业深广行。二菩萨身下五颂。二严无碍行。三有三颂逆顺成满行。四或现行成满下。十颂普门示现行。五四颂时处圆融行。六菩萨知下六颂。知根说法行。七四颂寂用迅疾行。八譬如工幻下十偈。悲不失智行。九有十四偈智不失悲行。谓末后二句不失悲。前皆智德圆满。十有二偈结德无尽行。第三颂长行中二。初有三十九偈颂前说分。后虽令下三十七偈颂结劝修学分。今初颂前六位即为六段。初四偈颂十信位中行。二有四偈颂十住行。三有六偈颂十行。四有五偈颂回向行。五九颂半颂十地行。六有十颂半颂因圆果满行。其初所行二字义属前段。第二颂结劝修学中。然小异前势。分之为四。初一偈结前所说为少。二有三十偈别显德用广深。三有四偈总结深广。四有二偈结劝修行。二中分二。前二十一颂半结约法显行。后八颂半结托事显法。今初分五。初五于刹自在行。二有六颂三业自在行。三过去下三颂明三世间自在行。四有五颂明身智自在行。五有二偈半总结难测。后结托事显法中。或前来所无。或事同义异并可意得。第三总结深广中前二结前已说。后二结末说难穷。四结劝修行可知。离世间品竟


大方广佛华严经疏卷第五十三
大方广佛华严经疏卷第五十四

　　　　唐清凉山大华严寺沙门澄观撰


　　入法界品第三十九(已下入第六十经)

初来意者。先辨分来。夫行因证立证藉行深。前分托法行成故。此依人入证。亦为远答解脱海故。会品于意不异分来。无别会品故。二释名有三。初分名者。谓依佛菩萨诸胜善友。深证法界故名依人入证。证法在己谓之成德。二会名。约处名逝多林园重阁会。林名战胜。以表依人。园名给孤用表悲厚。重阁之义以显二智互严。悲智并为能证。亦为重义。若兼取城名闻物亦表依人。约法如品名释。三品名者。入通能所。谓悟解证得之名。法界是所入之法。谓理事等别。然法含持轨界有多义。梁论十五云。欲显法身含法界五义故。转名法界。一性义。以无二我为性。一切众生不过此性故。二因义。一切圣人四念处等法。缘此生故。三藏义。一切虚妄法所隐覆故。非凡夫二乘所能缘故。四真实义。过世间法。以世间法或自然坏或对治坏。离此二坏故。五甚深义。若与此相应自性成净善故。若外不相应自性成壳故。上之五义皆理法界。复有持义族义及分齐义。然持曲有三。一持自体相。二持诸法差别。三持自种类不相杂乱。与法义同。族者种族即十八界。上二并通事理。分齐者。缘起事法不相杂故。于中性通依主持业。因唯依主。后六唯持业。心境合目名入法界。始则相违终则持业。入即法界故。三明宗趣者。分会品同既入法界为目。即以为宗。于中三门分别。一约义。二约类。三约位。初中有二。先明所入。总唯一真无碍法界。语其性相不出事理。随义别显略有五门。一有为法界。二无为法界。三俱是。四俱非。五无障碍。然五各二门。初有为二者。一本识能持诸法种子。名为法界。唯识云。无始时来界等。此约因义。而其界体不约法身。二三世之法差别边际名为法界。不思议品云。一切诸佛知过去一切法界。悉无有余等。此即分齐之义。二无为法界。二者一性净门。在凡位中性恒净故。真空一味无差别故。二离垢门。谓由对治方显净故。随行浅深分十种故。三亦有为亦无为法界有二者。一随相门。谓受想行蕴及五种色。并八无为。此十六法。唯意所知十八界中名为法界。二无碍门。谓一心法界具含二门。一心真如门。二心生灭门。虽此二门皆各总摄一切诸法。然其二位恒不相杂。其犹摄水之波非静。摄波之水非动故。第四回向云。于有为界示无为法。而不灭坏有为之相。于无为界示有为法。而不分别无为之性。此明事理无碍。四非有为非无为法界二门者。一形夺门。谓缘无不理之缘。故非有为。理无不缘之理。故非无为。法体平等形夺双泯。大品三十九中。须菩提白佛言。是法平等。为是有为为是无为。佛言。非有为法非无为法。何以故。离有为法。无为法不可得。离无为法有为法不可得。须菩提。是有为性无为性。是二法不合不散。此之谓也。二无寄门。谓此法界离相离性。故非此二。又非二谛故。又非二名言所能至故。是故俱非。解深密第一云。一切法者略有二种。所谓有为无为。是中有为。非有为非无为。无为非无为非有为等。五无障碍法界二门者。一普摄门。谓于上四门。随一即摄余一切故。是故善财。或睹山海。或见堂字。皆名入法界。二圆融门。谓以理融事故。令事无分齐。微尘非小能容十刹。刹海非大潜入一尘也。以事显理故令理非无分。谓一多无碍。或云一法界。或云诸法界。然由一非一故即诸。诸非诸故即一。乃至重重无尽。是以善财暂时执手遂经多劫。才入楼阁普见无边。皆此类也。上来五门十义。总明所入法界。皆应以六相融之。二明能入亦有五门。一净信。二正解。三修行。四证得。五圆满。此五于前所入法界。有其二门。一随一能入通五所入。随一所入遍五能入。二此五能入如其次第。各入一门。此上心境二义十门。六相圆融。总为一聚无障碍法界。第二法界类别亦有五门。谓一所入。二能入。三无二。四俱泯。五存亡无碍。初所入中亦有五重。一法法界。二人法界。三俱融。四俱泯。五无障碍。初中有十一事法界。谓十重居宅等。二理法界。谓一味湛然等。三境法界。谓所知分齐等。四行法界。谓悲智广深等。五体法界谓寂灭无生等。六用法界。谓胜通自在等。七顺法界。谓六度正行等。八逆法界。谓五热无厌等。九教法界。谓所闻言说等。十义法界。谓所诠旨趣等。此十法界同一缘起无碍镕融。一具一切。二人法界亦有十门。谓人天男女在家出家。外道诸神菩萨及佛。此并缘起相分参而不杂。善财见已便入法界。故名人法界。三人法俱融法界者。谓前十人十法同一缘起。随义相分融摄无二。四人法俱泯法界者。谓平等果海离于言数。缘起性相俱不可说。五无障碍法界者。谓合前四句。于彼人法一异无障。存亡不碍自在圆融。如理思之。二明能入亦有五重。一身。二智。三俱。四泯。五圆。谓入楼观而还合身证也。鉴无边之理事智证也。同普贤而普遍俱证也。身智相即而两亡俱泯也。一异存亡而无碍自在圆融也。余可准知。三能所浑融无二际限不分。就义开殊理仍不杂。此五能所如次。及通可以意得。四能所圆融形夺俱泯。五一异存亡无碍具足。如理思之。上来约类辨竟。第三约位明入法界者。准下文中。所入法界大位有二。即因与果。于前人法。无不皆是佛果所收。即如来师子颦申三昧所现法界自在是也。又于前人法。无不皆属因位所摄。即文殊普贤所现法界法门是也。因中曲有信等五位法界不同。二明能入准文亦二。对前果位。明诸菩萨顿入法界。对前因位。寄显善财渐入法界因果。既其无碍渐顿。亦乃圆融。但以布教成诠寄斯位别耳。次正释文。一品大分为二。初明本会。二尔时文殊师利从善住楼阁出下明末会。亦前明果法界。后明因法界。又前顿入法界。后明渐入法界。又前总后别。总别圆融本末无碍。又前即亡修顿证。是正宗之极。后是寄人修入。以辨流通。通正圆融中后无碍。就本会中长科十分。一序分。二请分。三三昧现相分。四远集新众分。五举失显得分。六偈颂赞德分。七普贤开发分。八毫光示益分。九文殊述德分。十无涯大用分。今初。虽义贯末会。以从处别独判在初。文分为三。初智正觉世间圆满。二在室罗下器世间圆满。三与菩萨下众生世间圆满。今初。言世尊者。梵云薄伽梵。包含六义。如佛地论。一自在义。永不系属诸烦恼故。二炽盛义。猛焰智光所烧炼故。三端严义。三十二相所庄严故。四名称义。一切殊胜功德圆满。无不知故。五吉祥义。一切世间亲近供养。咸称赞故。六尊贵义。具一切功德。常起方便利益世间。安乐一切无懈废故。今举后该初。亦是标人取法。具无尽德故曰世尊。二器世间圆满中有三。一国城。此云闻者。西域记云。昔有古老仙人住于此处。后有少仙名为闻者。于彼禀学老仙。没后少仙于此建立城郭。故取其名。亦云闻物。以此城多出聪敏博达。名闻人物故。即中印度境。二逝多下明林园。逝多者梵音华言战胜。即太子之名。给孤独者梵云须达多。正言赈济无依义云给孤独也。即长者之称。长者仁而聪敏。积而能散。拯乏济贫哀孤恤老。时美其德故立斯称。长者侧金买地。太子施树同成功业。二人式崇共立伽蓝之号。三明重阁即说法之所。表所证法界。体无不周曰大。德无不备曰严。依体起用为重阁。第三众生世间。即辅翼圆满。于中三。一菩萨。二声闻。三世主。初中亦三。一举数。二列名。三叹德。今初。此会菩萨标名乃少。列名乃多者。有所表故。数中欲显五位同证入故。位各十度。一一相融成五百故。第六妙觉是所入故。又表解行者多证者稀故。二普贤下列名分三。初标上首。二列别名。三总结数。今初以二大圣是助化主故。又有所表故。至下当明。二其名。曰下别列中。有十四位。位各有十。其间亦有增减。成百四十一人。名各一义皆有深旨。今且寄表大分为二。前四十一人通表住等四位。后天冠下十位百人。别表十地十度。今初十幢表向行德高出故。二有九威力者。表行能进修故。三十藏表地义如前释。四有十二眼者。表解能照法故。所以不次者。欲表圆融之位无前后故。后十位中如次。别表行布十地十度。一十冠者。初地冠于诸地之首。檀冠众行之先故。又一一位中各具十者。一地之中。具足一切诸地功德故。一度之中具足十度。为庄严故。二十髻者。持戒无垢检束尊高故。三十光者。发闻持光照法忍故。四十又名幢者。焰慧精进超世高出故。又道品伏惑精进伏慢故。五十音者。禅定发生难胜悦机故。六十上者。般若现前最尊上故。七十胜者。远行方便有中殊胜行故。八有十一自在王者。相用不动大愿无碍故。九十又名音者。善慧演法自力生故。十有九人同名觉者。法云受职堕佛数故。智觉诸法无所遗故。然其幢等亦有通义。类释可知。三如是下结数。第三此诸下。叹德有十一句。初句为总。上名以随宜别显。各以一德立名。今德以据实内通。故言皆悉成就普贤行愿。余十句别。于中前六明智用普周。后四明智用离障通为五对。一境遍身多对。穷依近正故。二见用诣实对。十眼离障不往而见。一念契实身心普周。三内照外演对。四智净色随对。五悲深智广对。以即智之悲故于生无翳。无外之智故照同虚空。前对虚空自取净义。今取广义。第二及与下辨声闻众文二。初标数类。后悉觉下叹德文有十句。然此声闻皆是菩萨。欲显深法托为声闻故。所叹德言含本迹。今释为二门。一就迹约小十句。皆声闻德。一得现观。于四真谛善觉了故。二入正性离生。无方便慧已作证故。三所学已穷故云深入。法华云。我等同入法性。即三兽渡河。理无二故。古人亦将上三如次配见修无学。四生分已尽由缺大悲。故自永出。五有为无为之德依佛成故。即逮得己利。六已尽有结。谓九结十使现行离故。七无烦恼碍种子亡故。八心善解脱故。寂如虚空。九慧善解脱故于佛无惑。十明非定性。皆可回心故。信入佛智。二约本门。就菩萨叹故。如来不思议境界经云。复有无量百千亿菩萨。现声闻形。亦来会坐。其名曰舍利弗大目揵连等。广如彼说。明皆是权故。下身子令海觉等观文殊德十中。一觉第一义。二方便已具善能入于无际际故。三二空真理穷其源故。四具足大悲能入不染。方永出故。五依十力等离小见故。六不断不俱方能离故。七已净所知无二碍故。八处乱恒寂了本空故。九佛不共德。虽未证得亦无疑故。十一切种智证信入故。第三及与无量下诸世主众亦先标数类。后悉曾下叹德十中。初一叹福。次四叹悲。于中初句总余三句别。一无缘普应。二护念初心。三誓不舍恶。次二句叹智德。一智入权门。二行护理教。正法兼理护兼行故。上七皆行。八即是愿愿行具故。第九入位。上九自分十即胜进。上序分竟。大文第二。时诸菩萨下请分。众集本为闻经故。文分为二。初标众念请。二如来境下显所请法。今初声闻下如聋盲。此能念者释有二义。一约本迹。就本能念就迹不知。二唯就迹说。意法师云。理处不隔故得同疑。未积大心故不厕其次。此亦有理。犹叶公好龙真龙难视。同居法会同仰法门。所现超伦故如聋瞽。二所念中有六十句。初后三十句是所请法。中三十句但是请仪。其三十请法多同初会四十句法以初会为总。此说将终会同本故。就文分二。前三十句念德难思。后唯愿下三十句。请随机演。以初十句明自体圆著。寄显果海绝言。最后十句明化用普周。令寄言显果。由斯文有影略。理实兼皆请示如初会辨。今初念德中。初十句。正明所念果法。次十明玄妙难思。后十明缘会可了。今初十中。前八摄初会。最初十句。即内行成满德。以如来自在摄彼神通及无能摄取故。一境界者。即所缘分齐故。如出现等品辨。二智行者。悲智无碍无功用行。亦如出现品辨。三加持者。谓胜力任持令有所作。如不思议法品辨。四谓十力等。五即四种十种无畏等。六即师子奋迅等。七所住者即初会佛地。佛所住地故。若别释者。即常住大悲等如不思议品。八谓十自在等。及摄二句如向所辨。广引诸文释义并如初会。后二句即摄初会。次十句体相显著。德前有六根三业。今身合六根及于二业。智即意业心意俱不可知。但以智知故。所以合者。欲显身兼十身故。合六根三业智导故但云智。二一切下十句。明玄妙难思人天莫测。于中初二句总明解行不及。谓智慧不能通畅。心行不能诣证。次五句明三慧莫测故不能成自利。谓初三句闻慧莫测。一妙故不能印持于境。二深故不能晓了于心。三广故不能忍可包纳。次句玄故。修慧不能观察委照。后句融故。思慧不能拣其优劣故。晋本拣择名思惟。在观察上。后三句四辩莫宣。故不能成利他。谓法义不能大开曲示。词辩不能宣明。乐说不能令他解了。三唯除下十句缘会可了中。前四佛力上加为缘。后六自根堪受为因。具此可知。前中初三现缘。后一宿愿。后六中初一宿善。余五现德。于上十句分有分知全有全知。又此十句通有二意。一成上显深。二起后请说。第二请随机演中二。初十一句请随机宜。后显示下二十句请所说法。今初。前云缘会可知。今请以缘随器。于中初三约内心器殊。次一约外类音异。上四通于凡圣。后七多约菩萨。一财等有殊。二地位优劣。三依根除障。四作业差异。五缘境不同。六曾依何德而修。七曾听何法为种。又六宜依何德以化。七宜何广略而说种种不同。皆请随顺。第二请所说法中二。先列所请后如是等下结请。今初分二。前十句请说往因。后十句请今果用。今初此十句中。七与初会名义全同。诸道即彼助道海。此中方便即前智海。即名异义同。彼有乘海无此本事。则名义俱异。以彼通请一切菩萨故。显乘乘不同。今约本师为问故。加本事则乘通诸句。为成十故略之。或本事即是乘海。昔所乘故。余如初会。后及成下十句。请果用中。此十望初会第三十句义即多同而文多。异欲显果用无边。故影略其文。一因圆果成即佛。海二成必演法即演说海。三法诠净国即世界海。四皆为调生即名号海。五双开菩提涅槃之果城。即涅槃防非止恶故。即解脱海。六示生行业为至果之因。即众生海。七遍入机处随机立寿。即寿量海。八为众生田令得常命。即波罗蜜海。檀为最初故。九说诸度为安立世界海之法式故。十三轮变化犹水月镜像即变化海。结请可知。大文第三尔时世尊下三昧现相分。酬前念请示相答故。于中二。先明三昧为能现。二入此三昧下明所现净土。今初无方大用依体起故。故先入定。即以此义先明入定。后集众海。前来诸会为明从相入实。前集后定与此不同。佛自入者表证法界唯佛穷故。不言答者表证离言故。又令目击而自证故。文分为三。初入定缘领前念故。二大悲下明入定因。三入师子下正明入定。就入因中有四种悲。以为入定益物之本。各有二义。一身二义者。一是入定所依之身悲所熏故。二身者体义依义。欲入深定。全依大悲而为体故。二门二义者。一佛有大智大定大悲等门。今欲益生唯依悲门。令物入故。二者定为所入。悲为能入故。三首二义者。一者初义。凡所益物。皆以大悲为先导故。二者胜上义。谓非不用智定之门。此增胜故。四方便二义者。一悲智相导互为方便。今以悲为入定益物之方便故。二者以是即智定之悲不滞爱见。故名方便。方能令物普入法界。又此四悲。亦是从佛向机之渐次矣。此上四悲皆遍虚空。亦有二义。一广周故。二无缘故。第三正明入定者。以定业用从喻为名。言颦申者。有人云。梵音讹略。具正应云毗实廪多。此翻为自在无畏。如师子王群兽之中自在无畏故。然旧经翻为师子奋迅。且颦毗二言小有相滥。奋迅之语殊不似于毗实廪多。涅槃二十五中。既云颦申欠呿。明知颦申奋迅俱是此言下婆须蜜女。亦云见我颦申。但敌对而翻为自在无畏。从义而译以为颦申。曾何讹略故依古德。用此方言释之。颦申奋迅。俱是展舒四体通畅之状。总相释者。即用之体寂而造极。则差别万殊无非法界。即体之用不为而周故。小大相参。缘起无尽。名曰颦申自在之义。若别解者。涅槃师子吼品明师子王自知身力牙齿锋铓。乃至晨朝出穴而吼。为十一事故广有喻合。又离世间品显菩萨师子王。白净法为身等。合首足等。与涅槃复异。此文以大悲为身。故知但取义似。未必揩定。今会取诸文。先以十义合彼师子。后依涅槃为十一事。今初谓以同体大悲为身。以增上大悲为首。以即智大慈为眼。纯以智慧为牙爪。大悲方便为振尾。悲为方便居其末故。方便振动义故。总取四悲为足。依此立故。以法界三昧为窟所入证故。以无缘大悲为窟门。入出由此故。以体用无碍为颦申。舒展自在故。以演法界法门为哮吼。决定宣说一切众生。本与如来同法界故。如此师子随一一毛皆称法界。次言为十一事而颦申者。一摧破魔军诈师子故。二示众神力十力等力为十力故。三净法界土佛住处故。四为邪见凡夫知归处故。五安抚生死怖群党故。六觉悟无明眠众生故。七为行恶法兽舍放逸故。八令诸菩萨及邪见诸兽。来归附故。九调诸外道及二乘香象。令如聋盲舍憍慢故。十教诸菩萨子息令顿证故。十一庄严正见。四部眷属俱增威势。不怖一切邪党。一切邪党皆怖畏故。又野干随逐师子百年。不能作师子吼。二乘安处法会如聋如盲。五十七中十奋迅义。亦应此说。第二所现净土者。总相而言。即前十一事中净所住处。别相而论具前多义。然此现相云何酬前诸问。令其目击可现证故。云何目击。此净土分具答三十句问。且从相显。此中答初果体十问。所现境界答境界问。四种大悲为众生现。即答智行问。令众证见即答加持问。知是如来威力答佛力问。三昧之用答无畏问。正入三昧答三昧问。净法界土答住处问。令大小融摄答自在问。见如来身遍于法界答佛身问。则见如来大悲方便答智慧问。余二十句集众中答众集。亦是三昧力故。是知能现所现种种境事。无非教体。又二圣开显中广明无尽之用。亦显答相至文当知。就文分三。初结前标后。二于时下严此园林。三如于此下结通法界。二中有二。先正显严即器世间严。后何以故下出严所因。显智正觉世间严。今初有三。一严重阁。二严园林。三严虚空从略之广说。有此三表三缘起。谓严阁显自体缘起严。林表有为缘起。严空表无为缘起。今初分二。先明广处。谓破情显法即事会真故。自内而观广博无际。然不坏事故。自外而观阁外有园。园外有空庄严各异。斯即事理交彻。十方三际无不圆融。林空例然。二金刚为地下。正显庄严。表缘起万德无不备故。其间表法以意消息。第二尔时复以下。明园林严。第三尔时逝多林。上虚空下明虚空严。并显可知。第二出因中先征后释。释即智正觉严。是前为众示其身力佛力。上加文有十句。一慈善根力。二无漏智力。以上二力而加众故。三福威德力。余皆自在神通力。于中一展二卷。三横包四竖摄。五一切即一。六一即一切。七成坏相即余义准思。第三结通法界中二。先结前标后。二所谓下正显严相。言见如来身住逝多林者。住彼彼十方界中之林。此明一会遍一切处如光明觉品。非是彼界遥见此佛。住于园林下诸严事皆尔。现相分竟。大文第四尔时东方下。明集新众分。即远集同证。亦三昧中。令诸菩萨皆来归附。文中三。初别集十方。二通赞德行。三总结集因。今初十方即为十段。段各有十。今初东方。一来处远近。然皆远集者。表证入甚深故。唯初会及此皆远集者。初为所信此为证入。证入于初一合相故。中间随位深浅不同。义似金刚矣。二有世界下。明世界名别。可以义思。三本事佛号胜德王者。福德有于光明遍照。所以为胜。二严无碍自在称王。四主菩萨名愿光明者。于遍照光中主此愿光故。上皆带此佛号者。显是此佛胜德愿力故。五眷属俱来者。对上成主伴故。六广兴云供表因严果故。皆云天者自然成故。七诣佛作礼表因趣果故。八化座本方。本方者表参而不杂故。座表法空阁表空有重显。九冠网严身。以显胜德严法身故。有髻珠者。表一乘圆旨居心顶故。十眷属同坐表主伴同证故。余方十段仿此可知。其间刹佛菩萨之名。本意难定。但可说者随宜。初二及六无珠冠者。盖文略耳。又此等供具非唯表法。并是以人同法。依正因果无碍法界自在之德耳。二南方中供具皆云持者。表修持故。三西方皆言须弥山云者。四德妙高清凉利物故。四北方皆言衣者寂忍惭愧严法身故。五东北方云楼阁者。悲智二利相因显故。六东南方云圆满光者。权实二智无缺行故。七西南方云焰者。以净智慧烧惑薪故。亦表皆想所持不可取故。上之七方兴供表法。通答菩萨神通。下之三段。兼亦别答前来问中后二十句。八西北方十句。皆答前最后为一切众生现诸佛影像。若约表者。为显缘有似非真故。九下方毛孔中十句。答前九问十句。皆言方便海。则通答往昔成就方便。初一句通显所随众生言音。次五句答因中五问。谓二答诸行。此句应显趣求一切智心。以第五明行圆满。此为行初故。三答所起菩萨大愿。四答所净诸波罗蜜。五正答圆满诸菩萨行。六别答所作神通。然问就如来因中。此通一切菩萨。通别之异耳。其助道及出离问。亦是通答。以诸句中皆是助道。并即出离故。余四句答果用中五问。谓七答第一正觉问。八答转法轮。九答调伏众生。其国土一种现净土分通答。十答开示一切智法城。及示一切众生道。以能证是道所证是智故。而皆言音声者。表无言之法假言显故。十上方相好等中十句。通答因问中第十本事因缘。兼答波罗蜜及所入诸地。以十度即是别地所行故。别约初句。答入一切众生所住处。及受一切众生所施。并为一切众生说布施功德。如文思之。其答问中或不次者。以十方齐来诸供齐现。文不累书随方异说。以问次往收无不次矣。又皆言本事者。表三世之法体常住故。由得体用非一异智。以用随体无不存故。德相业用皆自在故。蜜严第三云。金刚藏菩萨。现种种形说种种法。乃至云净所依止入于佛地。如来蕴界常无变异故。若理事别修则不得尔故。不同余处现法体用俱有。过未体用皆无。况于小乘三世有耶。以彼过未有体无用故。第二如是十方下通赞德行中三。初总。次以净智下别。后如是等下结。就别赞中三十四句分三。初五句明上近诸佛德。二于一尘中下十四句。下摄众生德。三一切菩萨神通下十五句。大用自在德。亦名三种三业。今初一净眼见佛即是意业。二闻如来法即净修语业。余三句并显身业自在。第二下摄众生德中三。初微细化生。二知一切众生下七句。明摄众生之智故。末句结云十力无畏。前六别明。一缘集非真故。二随机本质映光有胜劣故。三诸趣思所起故。四随照映质有妍媸故。五想所持故。六无而忽有暂有还无故。三勇猛下五句明摄生语业。于中初句总显决定。下四倒明四辩。第三大用自在德中。初句总明所得。余别明通用。于中三。一三业摧邪勇进通三故。二恒以智下六句。明意业自在。皆权实双行故。一智了三世事慧达三世空。二知法如空空无可诤。而不坏有故不著空。三进无进相故曰无来。四即有而空。五即空而有故云方便。六智入性土。三以自在力下七句。身业自在可知。第三如是等下总结集因。大文第五于时上首下。举失显得分。亦名举劣显胜明不共故。于中三。初明不见之人。二皆悉下明所不见境。三何以下释不见所由。今初。舍利此云鹙鹭。其母目睛明利似彼鸟故。弗者子也。从母立称故标子言。目揵连此云采菽氏。上古仙人山居豆食。尊者母是彼种。从外氏立名。有大神通拣余此姓。故复云大。摩诃迦叶此云大饮光。本族仙人及尊者身。并有光明饮蔽日月。头陀第一拣余迦叶。故云大也。离波多此云室星。祀之而生故。或云所供养。或云假和合。即智论二鬼食人之事须菩提此云善现。生而室空现善相故。阿[少/(兔-、)]楼驮此云无灭。一食之施九十一反天上人间。不没恶趣故。难陀此云欢喜。性极聪敏音声绝伦故。劫宾那此云黄头。黄头仙人之族故。迦旃延此云翦剃种。富楼那此云满愿。具云满慈子。其母甚慈亦从母称。而言等者等取五百。广辨古今译殊。德行缘起如智论及音义中说。第二明所不见境中三。初不见果有十句。初总余别。多同念请果中。初之十句。重阁同空等即是神变。不坏本相即是游戏。余可准思。次亦复下明不见因。即诸菩萨初总明即分齐境界。次菩萨大会下别显会通新旧。入谓身遍刹尘。智入诸法等。普至即新来普诣即此往。皆言普者一横竖遍故。二一即一切故。余句准上诸来菩萨作用中辨。及上离世间品十十所明。后如是等下总结不见。第三不见所由者。然皆废本从迹。以显一乘因果不共深玄。笃诸后学令习因种。文中二。先征后释。征意云。身厕祇园自对尊会。而莫睹神变。其故何耶后释意云。彼境殊胜宿因现缘皆皆缺故。其犹日月丽天盲者不睹。雷霆震地聋者不闻。道契则邻不在身近故。菩萨自远而至。声闻在会不知。文自广释分为三别。初法次喻后征以结成。今初分二。先明缺宿因故。后复次下明缺现缘故。今初分四。初一总标大小善差。二本不修下举劣异胜。三如是皆是下举胜拣劣。四以是因缘下结不见闻。今初有小善根得厕嘉会。大小善异不睹希奇。二举劣中有十八句。前十二句释不见佛果之因。后六句释不见菩萨之因。前中初句总余句别。由不赞等。即是不集见佛自在善根于中二。初二句不赞果故。后九句不修因故。于中亦二。前五句缺自分行。后四句缺胜进行。亦是前明陕心。后显劣心故不能见。二本不得菩萨眼下。释不见菩萨所因。一不见十眼所见无碍法界。二缺无障碍智之因。若但修真常离念。即共二乘菩提之善。法华游戏神通。即闻而不乐。此中乐而不闻余可思之。既本因中不修不见。愿诸后学修见佛因。勿滞冥寂。第三举胜拣劣。言如是等者。指前佛神通等所不见法。普贤智境即是举胜。不共二乘名为拣劣。第四以是因缘下结不见闻。以前缺因。境胜因缘故不能见。于中初后总明。中十别显。谓眼不见心不知耳不闻。本有不证新成不获。无方便不能念观。无后得不能筹量浅深思惟旨趣。分别事理。第二明缺现缘故不见中三初明无胜德行故不见。次何以故下。明住自乘解脱故不见。后是故虽在下结成不见。今初分二。先十句明无胜德行。即是前所不见境。亦即是前宿因不修胜进。四句不修故无。无故不见。初总余别。势力即是加持。余皆同前。后是故于此下。十句显不能见。入有二义前文约证。今约了达余可知。第二明住自乘故不见中。先征后释。以此二段反覆相成故。征以释之。谓何以无如是善根等。由住自乘作证故。亦应征云。何以作证。由无上善根故。所无在前故略不明耳。此段亦同法华。自释心不喜乐。云何以故。世尊令我等出于三界得涅槃证故。释文亦二。先明住自乘作证。后于彼智慧下结成所无。今初十句初总余别。别中一道者。以见修等道断感集故。不同菩萨无住道等。二三行果可知。四观谛智别。谓我空法有。不能我有法空。名无有谛。以证现观名决定智故。无菩萨中道第一义三谛之理。亦如涅槃声闻有谛而无真实。五已证理故。六舍事故。下三句成上声闻行。一内无悲。二外舍物。三但自调。又上十句总为四失。一初句出粗而不出细。但出分段故。次四句得权失实。次三句滞寂失悲。后二句舍生自度。二结成所无即由住自乘故。无前智等亦有十句。但于前一智有十不能。余三昧等例此可知。第二佛子如恒河下喻显。文有十喻。自古诸德。皆将配前所迷佛果十句。唯第九二天一喻。喻上第二如来严好。余皆如次。此亦有理。今解有二。一者随一一喻总喻不见因果等境。以合文中亦言不见菩萨众故。又不喻菩萨之德义不尽故。又合文中多从总合。但言不见如来神变。明通诸句。二者别喻诸德。若全不别何俟多喻。然虽别喻亦通因果。而前九约胜境为喻。谓恒河须弥等喻佛德故。后一就劣法为喻。入灭尽定喻二乘故。于前九中。配所迷菩萨之德。其义则次配所迷如来之德。义少不次。所喻义别至文当知。又第一五十单喻声闻不见。第二三四七。双喻菩萨声闻见不见别。余三佛对声闻论见不见。有此三类者。文影略耳。又唯约声闻说者。十喻皆喻彼无德故。就中初一兼喻有障故。后一兼喻住自乘故。且就前九约胜境为喻。显九种胜德。其后一种总明不共显十无尽。前九德中。一一皆具通别二意。今初鬼对恒河喻。其恒河清流。通喻佛及菩萨润益甚深德。别喻佛神力及菩萨境界德。以此二句为初总故。鬼喻二乘有所知障故不见亦喻不得诸法喜故。言饿鬼等者。生分已尽为鬼。未得无生忍衣为裸形。不得法界行食为饥。不得真解脱味为渴。由此故称为饿。此上并无真道。即是业余行苦所迁。为举体燋然。即是苦余空见为乌鹫。有见为豺狼。于斯作决定解为搏撮。内含大机有真脱分。名为渴所逼欲求水饮身在法会名住河边。不睹神变名不见河。虽睹世尊但见丈六。为见枯竭。无明翳瞙名为业障。即烦恼。余后彼大下合中先合业障。不曾已下合裸形等。第二觉梦相对喻。梦游天宫。通喻佛及菩萨高显广大德。别喻如来游戏神变。二句及菩萨大会已下十一句。喻甚相似。然此下八喻约二乘喻。明其无德亦有通别。通则于一一德不了。皆由前缺因缘故。别则各喻无德不同。此一喻无如是神通故。又不知菩萨如梦故。然合文中。明无如是智眼故者。从通相合故。下数段皆合无眼。文中先喻。后一切菩萨下合。合中二先合梦者自见。后一切声闻下合大会不见。并可思也。第三愚对雪山喻。雪山良药通喻幽邃难见德。别喻亦喻佛境界所悲境故。喻菩萨所住处。悲救众生为所住故。其捕猎等。喻声闻无大悲救众生病亦是无如是境界故。第四伏藏难知喻藏。则通喻秘密难知德。别喻如来尊胜可宝重故。喻菩萨所入三昧。及观察颦申勇猛供养。如喻思之。薄福喻声闻无如是威德故。第五盲不见宝喻。宝洲通喻迥绝难测德。别喻如来妙行积行圆妙故。喻菩萨受记成熟勇猛可知。盲喻二乘无如是善根故。第六净眼无障喻。通喻智照难量德。别喻如来威德。菩萨法身已下五句不睹威仪喻二乘无如是自在故。第七遍处定境喻。通喻周遍难思德。别喻如来净刹菩萨常光。众色庄严菩萨放大光明网。不见定境喻声闻无如是三昧故。喻中言遍处者于一切处周遍观察无有间隙故名遍处。然喻伽智度俱舍等论。皆说有十今有十二。前八同彼。彼中九名空遍处。十名识遍处。先观青等普遍。次观青等为何所依。知由地等。次思所观由何广大。知由于空。次思能观知由依识。前八依第四静虑。观欲可见色。后二依无色定。瑜伽十二云。何故遍处唯说色触二处建立。由此二种共自他身。遍有色界常相续故。眼等根色唯属自身。香味二尘不遍一切。声尘有间是故不说。无色界中空遍一切处。识所行境亦遍一切。故立此二。今以宗别合空识二。为天遍处。前论所拣。皆容假想称性周遍。加于三事。十名种种众生。身遍处者即前所拣眼等。根色十一。语言音声即前声尘。十二一切所缘即六尘境。则收前香味及法尘境。例此天遍处言。亦可通于诸天。次如来所现下合文可知。第八妙药翳形喻。通喻隐显超世德。别喻如来住持。喻菩萨起变化云德。不睹者。喻声闻无如是解脱故。第九二天随人喻。通喻微妙难坏德。别喻如来严好。菩萨身遍十方。诸行圆满德。不睹二天喻二乘无如是势力故。亦喻无悲舍众生故。第十灭定不行喻。唯喻声闻。安住自乘证实际故。亦总喻无德。又上十喻。从后逆次配前缺因。后之十句谓一喻无法喜。二喻不知菩萨如梦。三喻不从如来加被之所生等。如理思之。其前十句。但通为不见之因。第三何以故下征以结成。文有十句结前十喻。唯第七八为顺前合故有前却。余皆如次。上来法喻广显声闻不见闻等问。般若经明声闻若智若断。皆是菩萨无生法忍。若是其忍。何以上文。皆言无菩萨德耶。又文殊巡行经中。五百声闻闻而不信。法华不轻亦令其闻。何得此中不令闻耶。答为显不共故。故智论明般若有共不共。指此不思议经。不共二乘说故。又大圣化仪其类不等。或令闻不信以为远种。如上所引或以威力令其出会。如法华中五千拂席。或令在会使其不闻。即如今经。然法华渐教之终将收败种故。加令其去笃励在会。使其信受。此经顿教之始为显深胜。留使不闻。令诸后学修见闻种。又复大乘该于小乘。则其智断皆是菩萨法忍小智不知大智故。此云于有无谛作决定解不见不闻。又若已开显即权为实渐。故法华云。汝等所行是菩萨道。若权实相对。则如聋盲非其器故。其犹黎庶以对于王。贵贱悬隔以王收人。则率土之内莫非王人。是以若约普收。即一切众生无不具有如来智慧。况于二乘无漏因果。若校优劣。则权教久行菩萨尚不信闻。况于二乘。二乘上首尚如聋盲。况凡夫外道。既非其分本不合列。为显法胜大权菩萨示为聋盲。是知聋盲于胜有力。能显胜故。胜劣相望力用交彻。成大缘起方是深玄


大方广佛华严经疏卷第五十四
大方广佛华严经疏卷第五十五

　　　　唐清凉山大华严寺沙门澄观撰


大文第六尔时下偈颂赞德分。既至咏德显所证故。文中十方菩萨。即为十段。初二赞道场三昧等用。余八通赞佛德。今初。东方总赞一会。十颂分二。初总余别。别中亦二。前四叹佛。于中初二叹内德。一广二深。次一叹内外无碍。后一结成今用。后五叹菩萨。一总显云集。二愿行深。三超下位。四智地高。五定用广。第二南方唯叹菩萨。然既结归佛力。亦为叹佛。十颂分五。初二令观内德。于中初偈二严究竟。后偈定智广深。次二示其集处。次三明寂用无碍。初一偈半即寂。后一偈半起用。次一结归佛力。后二结其德广同诸佛故。第三西方下唯叹佛德。然虽通诸德随多显名。今此叹智用应时德。十颂分二。初三法说。一内德。二外用。三总结离言。后七喻显。一喻前广大。二喻圆满。三四喻现通。一长时。二无碍。五喻演法。六喻摧邪。七总喻前德诸佛同依。第四北方十偈。九喻叹三德深广。于中二。前五偈四喻喻内德。一恩二断。次三喻喻智。前一高远。次二深广。后五喻大用。一巧示。二随欲。三照机。四合理。五结益。第五东北方法界。愿月王十颂。叹普益众生德分四。初偈总喻见无不益。次三别明益菩萨。初一净二障。后二成妙力。三有五颂明益周遍。一成道遍。二神通遍。三示行遍。四了法遍。五转法遍。四有一偈结益周普。第六东南方十颂。叹大用难思德分三。初三明凡小难思。次四出难思之法。后三显能知之人。第七西南方十颂叹智身难思德分四。初一总显难思。次一举因显果。次三别示难思之相。于中三。初三智照净障。次一示现深广。后二念智圆融。四有二颂结劝。谓从不思议生佛智身。令绝思议之念。是思佛矣。第八西北方十颂。叹佛成就菩萨德分二。初总标观成决定。余九展转成益。于中前七偈各一行。后二总结深广。第九下方菩萨叹佛难见闻德分二。初一标名难闻近必断疑。余别显益物之相。于中初一生福益。次二向菩提益。次二成智益。余四就人结益。第十上方菩萨叹佛恩深重德分四。初二总举佛德意在于恩。次一恩深难报。次四发荷恩之心。后四释成荷恩之意(已下入第六十一经)大文第七尔时普贤下普贤开发分。现土显于法界普贤主此方能开故。于中长行与偈前中。三初明开发意。二能开方便。三正明开显。今初观众会者。上佛入定现相。令众睹亲证。今假言开显使寻言契实。二以等法界下明能开方便。有十一句。初句总以含事理深广故。句初以字贯下十句。谓颦申三昧业用深广。要以此十无分齐之方便。方能开显。况十复表无尽。余句别。虚空明其广无际限。余八显其多无分齐。光影一种兼显深义。如光影清净故。又映光之影随机别故。拣异水镜似本质故。三为诸菩萨下正明开显分三。初总标。次征释。后总结。今初。以十法句者。此法望前方便。即是所用。望三昧境界即是能开。二何等下征释。释中一一法句。皆用前来十种方便。一一方便皆能演斯十句。然此十句所开即前所现。亦念请中果用十句。文少开合不次而义无缺。初二即净佛国土。一依正净。二法流布净刹成坏即土。佛于中兴明是佛土。前念欲知佛土之相。今明一切佛刹尘中皆有佛土。土无边矣。皆佛所净下诸句例然。皆一毛一尘。即含摄无尽故。次三即成等正觉。一主一伴。五即为一切众生现诸佛影像。六即入一切众生所住处。七八二句通显能现神通即开智城。而境粗尘细为别。九即含前调伏众生等四句。十即转法轮。三佛子下总结。第二尔时普贤下偈颂中二。先说仪意有十句。初四句说仪。后六观其所说。然多同前念请果德难思。余如前辨。二正偈中。颂十法句而开合不次。初偈颂初句。二颂第三。三颂第二。四颂第四。五颂第五。其六七二颂同颂第六。八颂第九句。九却合颂第七八句。十颂第十文并可知。大文第八尔时世尊下。毫光示益分。令寻智光为能证故。文中四。初毫光普示。二时逝多林下依光见法。三其有见者下显见证因缘。四是故皆得下明其得益。今初有四。一标光意。二从眉间下主光体用。表即法界中道无漏正智。方能证前所现之法界故。三世是相相即法界。法界体用互为其门。又通皆为门。若见法界之性相。即入三昧之体用故。三以不可下光摄眷属。差别之智皆入法界故。四普照下明光分齐第二依光见法中二。先明此众普见。后如此会下类通十方。前中亦二。先能见人通新旧众。后悉见下明见法亦二。先见此会遍。法界之尘刹。后或见于不可说下。多类摄化遍周法界。于中分三。初明广大会遍。二或见在天宫下。明遍处不同。并在前尘刹之内。三现种种姓下别彰所现。亦通答前诸所念请。故云种种。第二类显十方。则十方众会同见。于中二。先举此显彼。后如是尽下以彼类此。于中亦二。先举能见分齐。谓彼十方微细大会。并同此会之见。后皆亦如是下。明其所见自在。谓虽广现而不坏本相故。第三明见证因缘。谓顿尔证见非无宿因。然成前为见因。顺下为证因。皆是如来所摄受故。可知。第四明其得益中二。初明因见得法。二尔时诸菩萨下。荷恩兴供前中二。先略明后广显。前中三。一明所入初句为总。言是故者。是前宿因之故。或入下别列十门以显无尽。二彼诸菩萨下。显前能入亦列十门。一解者鉴达分明种种不同。如发心品。二道谓一道。二道乃至无量正道。三门谓无常门梦境界门等。四入谓所证差别。五理趣谓意旨不同。六机法万差并皆随顺。余四可知。即此能入亦是所益。三入如是等下结其所入。谓用前解等入前法身等。前略列十。实有不可说尘数等。二云何下广明得法。先广能入。后其诸菩萨皆悉下广其所入。前中但广三昧一门例余九句。文中三。初句征起。次所谓下别列一百二门。皆从业用受名。并以法性真如为三昧本。随一一事。皆能契实正受现前故。于中前百一门别别业用。后一总相同果。初言普庄严法界三昧者。入此三昧。能令法界普妙严饰故。斯即颦申现净土之一义。下诸三昧。皆是颦申大用别义故。以多别入佛之总。诸门别义说者随宜。后师子颦申者。若不总相分同。无以能究佛境故。三菩萨如是下总结能所。上略列百门。如前之例有多尘数。方能入佛神变之海。三昧既尔。解等九门亦然。文略不结。二广所入中二。先别列。后其诸菩萨具如是下总结。前中有其十德。广前十门别句。而小不次。总句即前三昧结中。一智位高深德。即前诸地。二为诸众生下调生无染德。即三轮严净。三智慧解脱下成满诸度德。四以不颠倒下智力无畏德。虽有四辩意在于智。五善巧下成就昔行德。六普见诸佛下。法身圆满德。七已得自在下色身自在德。八决了下辩才自在德。九得佛境界下三昧神变德。十一一尘中下成等正觉德。第二总结可知。第二荷恩兴供中三。初总。次所谓下别。后是诸菩萨下结。结其所因。由得前十种德故。大文第九尔时文殊下。文殊述德分。文殊主智故光后述德。光本令证三昧。智本为显法界。寻智得理故。述叹林中。又前普贤门以行显理。此则以解显理。解行无二方能入故通明。即以文殊权实无二之大智。普贤体用之理。行此二无二。共显如来三昧之果德。文中二。先述意。二正颂。颂中十三偈。通赞一会三种世间自在之用。分之为六。初二总叹。初一普遍。后一广容。次一偈赞众生世间。即通前诸来及向得益菩萨兴供之事。次二偈赞依正互在。初偈依中有正。后偈正中有正。四三偈述上林空。五有三偈述于正觉依正无尽。六末后二偈总显普收。大文第十尔时彼诸下无涯大用分。开必得益。益必利生。于中二。先总显用因。谓由佛三昧得前三昧。成此悲门故能有用。后于其身下依体起用中。二初别明毛孔世主化。后佛子此逝多林下。通显分身多类化。今初分二。一总明。二或现下别显。于中四。一明能化法。二以如是等下所化处。三以平等大悲下能化心。四或有见已下明所化益。今初。总有二十五门分二。初八门杂明欣厌等门化。余门明十度门化。于中前六门各一度可知。次三门明方便度。次降魔一门是力度。余七门皆智度。前欣厌中已明于愿故此略无。第二化处中二。先结前生后。后所谓下别明及第三化心。第四化益。文并可知。第二通显多类化中二。先明住处化异。结不离逝多林者。明不动而普遍繁兴而恒静。末不离本故。下文殊游行。亦不离于本会。本末事理非即离故。二佛子此诸下明现身化异。于中五。一能化身异。有十二种。初二总余十别。此中多同善财所见。故知善财诸友。即此会之菩萨。二往诣下化处异。三随其下化类异。四或说下化法异。五教化下总结末不离本。上来本会竟。大文第二末会。亦即一部流通略启十门。一总显会意。二会数开合。三会主多少。四定会名义。五二位统收。六五相分别。七圆摄始终。八会主类别。九法界事义。十随文解释。今初。夫圆满教海摄法无遗。渐顿该罗本末交映。人法融会贵在弘通。故非顿无以显圆。非渐无以阶进。非本无以垂末。非末无以显本。非人无以证法。非法无以成人。故前明不异渐之顿。多门而众人同契。此明不异顿之渐。一人而历位圆修。前则不异末之本。虽卷而恒舒。此即不异本之末。虽舒而恒卷。本末无碍同入法界。今托人进修以轨后徒。使大教弘通即斯本意。二会数开合者。若约所摄之机唯有三会。一比丘。二诸乘人。三善财会。若约能所通辨。有五十五会。善财自有五十三故。虽人有五十四。文殊一人四会说故。德生有德同一问答。遍友无答不成会故。若以遍友承前指后。得名会者。善财则有五十四会。是以唯就能化不足定会。若约主伴。成百一十会。至下当辨。若约散说。则佛刹尘数会。尚顺三乘。若约普贤德则无尽会。如普贤结通处说。三会主多少。若以人克定唯五十四。若以会显人则五十七。文殊分四故。或刹尘数。或无尽无尽思之。四定会名义者。此下诸会虽无佛说。以本收末亦得名经。谓文殊滥觞出此会故。诸友皆本会得益。菩萨不离而周故。若尔下文善财应收归重阁。何乃见在菩提场耶。以菩提为诸会本故。所为既终摄末归本。况诸众会不动觉场。五二位统收者。此中诸会不出文殊普贤。略有二门。一相对明表。二互融显圆。今初。略明三对。一以能所相对。普贤表所依法界。即在缠如来藏故。理趣般若云。一切众生皆如来藏。普贤菩萨自体遍故。初会即入藏身三昧故。文殊表能信之心。故佛名经说。一切诸佛皆因文殊而发心故。善财始见发大心故。二以解行相对。普贤表所起万行。上下诸经皆说普贤行故。文殊表能起之解。通解理事故。慈氏云。汝见善友皆文殊力等故。三以理智相对。普贤即所证法界。善财入身故。又云。得究竟三世平等身故。普贤身相如虚空故。文殊即能证大智。本所事佛名不动智故。见后文殊方见普贤故。又理开体用智分因果。二互融显圆者亦二。先以二门各自圆融。谓解由前信方离邪见。信解真正成极智故。依体起行行必称体。由行证理理行不殊。故随一证即一切证。二以二圣法门互融。谓始信必信于理故。能所不二称解起行。行解不二智与理冥。则理智无二。是以文殊三事融通隐隐。即是普贤三事涉入重重。由此故能入遮那颦申之境故。前本会明二圣开显。序分之中标为上首。余如别说。六分五相者。若意法师及台山论。但随文散释更无别配。光统等师皆配地位。二皆有理。谓随一一位具多法门。岂容凡心不得习求善友之法。故不配有理。然无次位中不碍次位。显位是常规配亦无失。横竖无碍。且依古德配为五相。谓初四十一人名寄位修行相。寄四十一人依人求解显修行故。二从摩耶下九会。十一人明会缘入实相。即会前住等。成普别两行契证法界故。初得幻智后得幻住。该于中间如幻之缘。入一实故。三慈氏一人名摄德成因相。会前二门之德。并为证入之因故。故法门名三世不忘念。则摄法无遗。四后文殊名智照无二相。谓行圆究竟朗悟在怀。照前行等唯一圆智。更无前后明昧等殊故。五普贤一人名显因广大相。始觉同本圆觉现前。称周法界无不包含故。其后四相亦得称为寄位。前三义同等觉故。摩耶慈氏并入重玄门。文殊表菩萨地尽心无初相。普贤义同妙觉。才见普贤便等佛故。今从别义目为五相。此五亦是菩萨五种行相。一高行。二大行。三胜行。四深行。五广行。七圆摄始终者。上寄法显异布之前后。据实圆融一位即一切位。乃至无尽故。所历差别并一中之多。一多同时无有障碍。八法界人类。于中有二。先明类别。谓知识虽多不出二十类。一菩萨。二比丘。三尼。四优婆塞。五优婆夷。六童男。七童女。八天。九天女。十外道。十一婆罗门。十二长者。十三先生。十四医人。十五船师。十六国王。十七仙人。十八佛母。十九佛妃。二十诸神。二显义相有四。一约果摄化。并是如来海印所现。二约因成行。皆是菩萨随力现形。三约义显法。总是缘起法界之人法。四约相辨异。不出菩萨五生所收。一息苦生。如良医等。二随类生。如外道等。三胜生。如善见比丘等。四增上生。如无厌足王等。五最后生。如慈氏等。通即前四。各具五生可知。于中菩萨有六。三处现身。一初文殊信位劣故。唯显一人。二中间渐进现于二人。谓大悲正趣。三位后成满显于三人。谓弥勒等。九法界事义者。通下诸位总有十门。一正报法界。二依报法界。三现相。四表义。五言说。六义理。七业用。八说往因。九结自分。十推胜进。此十门法界同一缘起互融无碍。十随文释。依五相中。今当第一寄位修行相分五。初文殊一人寄十信。信未成位故但一人。余四十人寄十住等位。各有十。谓二从德云至慈行寄十住位。三善见至遍行寄十行。四鬻香长者至安住地神寄十向。五婆珊夜神至瞿波寄十地。今初。信中分二。先明能化发起。二尔时尊者舍利弗下成彼化事。前中分三。初标主出阁。二与无量下别明伴从。三文殊下总显出仪。今初。文殊菩萨本是童子。而前列菩萨。此彰童子者。表创入佛法故。亦显非童真行不能入。故。权实相依悲智无住。名善住阁。从此利生为出非离此矣。二伴从中初一同生。余皆异生。并约通称表法之名以明般若导万行故。随一一类各有众多。故云诸足行等。或缺诸言盖文略耳。余如初会。三总显出仪中。前约无住化生名善住阁出。今约依自利而利他。云出自住处。又前依佛法界流。此依自所证出。二文影略。第二成彼化事中。通有三会。一比丘会。显回小入大故。二诸乘人会。显通收诸权入一实故。三善财会。显纯一乘机一生成辨故。又前二会表居信未久尚不定故。善财信终可入证故。今初有二。一明助化摄大。二正明化益。今初。小乘之智亦助大故。文中亦二。先明睹缘兴念。二时尊者下摄众同游。于中亦二。先总辨摄仪。舍小趣大为出自住处向文殊所。后此六千下别明所化。于中三。初指数辨位。比丘义如常。六千者。表六根性净可入法界故。自所同住者。同居权小故。同住法界故。出家未久者。未证实际易可回故。信心尚微须诱化故。二所谓下列名。三悉曾下叹德。文有十句。初二叹宿因。次七明现德。后一结德属缘。既皆约大乘以叹。明本大器。托迹比丘显收诸类非小乘矣。结属文殊今成其善。非无因矣。第二尔时尊者舍利下正明化益。于中二。先以身仪摄益。则令根熟起欲。二尔时文殊告诸下。语业摄益正授法门。前中四。一示胜境。二得胜益。三诣胜人。四蒙胜摄。今初有三。初标告。二海觉汝可下正教观察。有十胜德。一身相胜。二常光胜。三放光胜。四众会胜。五行路胜。表常依八正故。六住处胜。举足下足无非道场随心转故。七福严胜。常观空有二边。心地之下具如来藏恒沙万德。无心忘照任运寂知而显现故。八林树胜。树立万行严法体故。九自在胜。于我无我得不二解自在。主中为最尊故。十上摄胜。此有二意。一约事心常上摄诸佛法故。二约表。诸佛显扬皆依般若究竟至于一切智。故三尔时下结略显广可知。二彼诸比丘下得胜益。中上既劝观义兼修观益。相可知三即白尊者下明诣胜人可知。四尔时文殊下蒙胜摄于中二。先示摄相。以回观法器故。如象王回者。身首俱转无轻举故。后时诸比丘下。设敬兴愿为后正说之由。第二语业摄益中二。先受自分法。后尔时文殊下受胜进法。前中亦二。先受法。后时诸比丘下得益。前中三。初举益标告。二何者下别示行法。皆言无疲厌者。法门无尽众生无边。取相而修多生疲厌。厌则退堕二乘。若无爱见而修则无疲矣。无疲则佛果非远。况我身耶。十句摄为五对。一内因外缘。二求法成行。三深定妙智。智入三世故四严刹调生。五长时广大。广大亦胜进修也。三比丘若善男子下举益劝修中。亦为五对。一长善离生。二超凡越小。三生家具业。四习果修因。五摧邪入证。第二得益中二。先别明一定。后又即成下通显多门。前中亦二。先明所得定体。言无碍者。略有三义。一能见离障故。二所见无拥故。故云见一切佛境。三一具多用故。虽具此能而无见相。故名三昧。二得此三昧下别明定用。有四。一正明天眼用。二及亦闻下天耳用。三亦能观下他心用。四亦能忆下宿住用。一眼具斯四用故称无碍。二通显多门者。上一定之用既尔。多门无尽例然。此显圆教摄机创立大心。乃得十地之后十通之用。以始摄终故。如发心功德品等辨。第二受胜进法中亦二。先教劝。上但明大心无疲。今令广住行愿进趣普修。后以成就下明展转获益。上来初会竟(已上入第六十二经)第二尔时文殊师利菩萨劝诸下。诸乘人会中四。一结前所作。二渐次下明至化处。三时文殊下显所说法。四说此经下明所益众。就化处中。其城居人多有福德故曰福城。城表防非。东为群方之首。亦启明之初。表顺福分善入道初故。又表福智入位本故。娑罗林者。此云高远。以林木森耸故。表当起万行庄严摧伏故。大塔庙者。即归宗之所。日照三藏云。此城在南天竺。城东大塔是古佛之塔。佛在世时已有此塔。三藏亲到其所。其塔极大。东面鼓乐供养。西面不闻于今现在此处居人多唱善财歌辞。此城内入并有解脱分善根。堪为道器。此表所依法界本觉真性。诸佛同依。故云往昔诸佛曾所止住等。三显所说法。名普照等者。智用宏舒。故云普照。所照深广称为法界。即入法界经也。四所益众中有二类别。初明诸龙。得主教意故云正求佛道。即住海水中堪受得闻。后复有下。摄三乘机得眷属教意故。但云复有众生调伏。不别演说故非别会。自此第三时福城人下摄善财会。亦为十门。一趣求有异。二修入众殊。三示方不同。四见处差别。五遣不遣别。六叹不叹别。七推不推别。八结不结别。九去不去别。十正释本文。今初。有三句。初文殊自往福城。以机尚微故。未发心故。大悲深故。二德云已去善财往求机渐胜故。已发心故。显重法故。三末后普贤知识不就。善财不往。显法界位满无来去故。二修入众殊。唯初信内有三会。四众诸类不同。显创修故。表通收故。住位已去善财一身行别。在已入位希故。三示方不同大位有三。初地前知识多在南方。地内无方。地后兼二。然南者古有五义。初一约事。谓举一例诸。一方善友已自无量。况于余方。余四约表。二者。明义表舍闇向智故。南方之明万物相见。圣人南面听政。盖取于此三中义。离邪僻东西二边。契中正之实道故四生义。南主其阳发生万物。表善财增长行故。北主其阴。显是灭义故。世尊涅槃今棺北首。五随顺义。背左向右右即顺义。以西域土风城邑园宅皆悉东向故。自东之南顺日月转。显于善财随顺教理故。此五义中。初一则通。次一后二地前表之。契中道义地后表之。亦通地前正证离相。地中不以南表。地后显于业用不同地中。后文殊有示无方。表般若加行。有行正证无二故。普贤无方无示表法界普周故。有人唯取随顺一义。非前诸释。谓正明之义出此方故。宁知西域南非明等。况通方之说言旨多含。四见处差别者。三贤未证散在诸处。地上证真生在佛家多居佛会。地后起用亦散随缘。普贤因圆克果还居佛所。五遣不遣者。初之文殊以在最初。表内重起信。前更无遣见。后文殊则般若照极自见普贤法界故亦无遣。中间诸友显缘起万行相资圆满。故皆教遣以指后人。亦显诸友不独己善离摄属故。六叹不叹者。初文殊中。未发心前所以不叹。劝发心已方乃叹之。后二不叹表位满故。离心相故。中间诸友皆应有叹。其不叹者略有二缘。一正在定故。如海幢等。二行非道故。如胜热无厌婆须蜜等。叹违逆化故。无此二缘不叹者略。七推不推者。诸位知识。皆有谦己知一推胜知多。唯初一后三缺斯二事。为显人尊德已备故。而有遣者。令增修无厌法门别故。普贤不推佛者。显果海离修故。佛属本会故。八结不结者。唯普贤有结通十方尘刹。显位满证理周故。余皆反此。九去不去者。末后二位无有辞去。以文殊无身显离相故。普贤位极收尽法界故。余皆辞去。学无常师。成胜进故。十释文者。于摄善财十信行中。文别有四。一四部云奔。二三业调化。三上根随逐。四大圣重教。今初分二。先总明。后时有下别显。别有四众。一优婆塞。此云近事男。谓亲近比丘而承事故。别名云婆须达多者。此云善施。或云财施。余可思准。二优婆夷。此云近事女。亲近比丘尼而承事故。上二并由受五戒。故立近事名。三童男四童女。并可知。而数皆五百者。表五位证入并通此故。第二尔时文殊下。三业调化中二。一身意调机。二尔时文殊师利菩萨如是观下。当机授法。前中亦二。先总调大众为授法方便。故云将说。后复于下。别观善财知其不群。特回圣眷。善财会名因此而立。偏所为故。于中二。先总标。二知此下别显。别中二。先观外缘。后观内因。前中亦二。先别明。后以此事下总结。财多属依善通依正财现是其善相。称曰善财。亦犹善现立称。二又知此下观内因者。此亦称善对上为财。又解心顺理曰善。积德无尽曰财。文有十句。初一唯宿因。信解已去皆通过现。第二当机授法中三。初结前标后。二所谓下别举法门。三尔时文殊师利。童子为善财下结说劝进。就别举中十句。初二约佛因。一积集万行。二念念不断。次七约佛果。于中前三妙用摄生。后四体用圆备。第十句通因通果通理通事。三结说劝进中。结前所说普及无偏。指前因法劝令进修。令发大心求前佛果。令忆宿善使不自轻。余非此机随宜更演。第三尔时善财下。上根随逐同餐妙旨。独颖众流重法随师。说偈求度。文中二。先总序说因。二正陈偈颂。今初。由已发心故。此菩提心为当何位。善财童子为圣为凡。有古多释。一云即地上菩萨。言发心者。证发心也。一云是地前宝报凡夫。但有宿善信根现熟。有云。古不足依。自引安住地神处。众神相谓云。此人已生法王种中。斯文可定。然自为二解。一谓智契法性生在佛家。名法王种。即已入地。二谓据多闻熏习胜解真性成就佛种。名生法王种中。即三贤内种性菩萨。然此师解依于前义。不异初师。依于后义未殊次解。何足异焉。又以此文为证者。则慈氏云。一生净菩萨行。见普贤处等诸佛等。复云何通。无执一文自相矛盾。贤首云。应是善趣信行中人。依圆教宗有其三位。一见闻位。即是善财次前生身。见闻如是普贤法故。成解脱分善根。如前叹德中辨。二是解行位。顿修如此五位行法。如善财此生所成。至普贤位是。三证入生。即因位穷终没同果海。善财来生是也。若尔定是何位。谓以在信是信位。在住是住位。一身历五位随在即彼收。以遍一切故。如普贤位。此之一解甚顺经宗。但更有一理。谓历位而修得见普贤一时顿具。地狱天子尚三重顿圆。何以善财克定初地等。又定初地。言为是未见文殊前耶。为是已见普贤竟耶。一生有增进耶。始末定耶。无得管见以害经宗。二正陈偈辞。三十四颂分二。初四颂。伤己沉溺自勉不能。后三十颂。仰德依人请垂拔济。前中亦二。前二明依果起因。长迷不出故。喻之以城。后二明依因趣果。生死无穷故。喻乘恶乘。又初二迷于苦集。后二失于灭道。今初文也。三有悦情即起惑之处。愚迷三世即起惑之因。魔王即起惑之缘。童蒙乃起惑之者。余皆所起之惑。然三界受生皆由著我起。依我起高而难逾故。六趣门中出入不息。余可思准。后二中初偈失正行邪道。后偈入苦无涅槃。徽者束也。缠者索也。又三股曰徽。四股为缠。盈者缓也懈也。第二请拔济中分三。初十三偈赞人求法。次十五偈赞法求乘。后二偈双结人法。前中二。初六偈对前苦集希垂拔济。后七偈对失灭道冀成行果。皆上三句赞文殊德。偈各一德。后一句正求运济。就后七中初一总求其道。次二求涅槃道。次二求菩提道。后二求见道缘。第二愿轮下叹法求乘中。亦对前恶乘以求胜乘。尚异二乘。况驰骤三界。于中分四。初四求悲智定摄利他乘。次三求十度自行乘。次四求二利灭障乘。后四求运载广大乘。上四即同三贤十圣皆文义多含。可以意得。后二偈双结中。初偈结法愿见。后偈结人请摄。第四尔时文殊师利菩萨如象王下。大圣重教成其胜进之行。文分四别。一略赞略教。二广问广答。三指示后友。四念恩辞退。今初先赞。一赞发心。发心在前长行之中。二赞近友。问行在前偈内。后善男子亲近下。教往近友。云何近友是种智初因。法无人弘虽慧莫了。故下德生中广显其相。涅槃二十云。一切众生得阿耨菩提近因缘者。莫先善友。乃至广说。以为全分等。靡不有初鲜克有终。历事多时故宜勿懈。第二善财白言下。广问广答中先问后答。今初。有十一句。望前偈中文有二势。一前别此总。谓于前悲智等别行总修学故。二前横此竖。悲智等行。位位同修趣入圆满等。从始至终故。就此诸句初二为总故。下诸友中多但举此。谓若学解学行始修终修皆名修学。唯因圆无学果满无修故。又学摄于解修摄于行。二句已收解行尽故。余九句别。一始趣向。二即事造修。三治障离过。四达证分明。五具足获得。六随顺人法。七长时无间。八无余修习。九究竟圆满。若竖配者。谓十住解能趣故。十行正行故。十向普贤悲愿能净障故。初地始入如故。二三四地世出世行皆成就故。五六七地能随世故。八地无功无念无间断故。九地知诸稠林广利益故。十地等觉方圆满故。横竖无碍是则问意。二尔时文殊下答。于中二。先以偈颂别赞别教。后长行内总赞总教。今初。十偈分五。初二偈赞其发心。于中初二句总赞。次三句指其发心之体。即三种心。谓悲以下救智以上求。大愿为主故。慈氏云。菩提心灯大悲为油。大愿为炷光照法界。后三句显发心意乐。谓不求五欲及王位等。但为众生故。二有一偈略教。谓若厌苦趣寂。则大道不具魔小所坏。若能了生死之实息爱见之疲。则摄众魔为侍。不溺实际之海故。一切莫坏三有一偈重赞其发心之德。以为物发心福之胜故。有智之福为福光。凡小不坏之福为威力。能生众福为福处。离障深广为净海。四有五偈广教具答十一句问。初偈答二总句。谓若见多佛闻法则能受学。于解持而修行。次偈答次三句。谓若趣向见佛。成就大愿则能具行。具则行净。次二句答入与成就。谓证入真空而不碍涉有。了达妙有而不迷于空。是入方便。若如是入即住菩提。何行不成。次二句答随顺问。若顺佛学是真随顺。自然顺于一切智法。次一偈答忆念。谓刹尘诸劫相续修行。斯为忆念。后一偈答后二句。谓多时处修则增广圆满。大圣此中总教诸法。显十信中总相信故。下诸善友各别教示。显入位后别修证故。五有一偈结益。第二长行总赞总教中。先赞。但言发心已含前别义后善男子若欲下。教谓但能求友离过则前诸问皆圆。于中先按定上令求友不得犹豫。言善知识者。谓能令于未知善法令知。未识恶法令识。或二字并通。识约明解知约决了。真为拣似。然知识有五。一知识世间善恶因果。而令修断。二厌世乐而欣涅槃。三有悲心相心修度。四以无相慧令物修行。五令无障碍修满普贤行。此五前前非真真唯第五人能行。此是人善友。若约法友。教理行果皆善友也。后善男子求善知识下诫劝。随顺是劝。余皆为诫。设有实过尚取法亡非。况权实多端生熟难测


大方广佛华严经疏卷第五十五
大方广佛华严经疏卷第五十六

　　　　唐清凉山大华严寺沙门澄观撰


第三善男子于此下指示后友。于中二。初举友依正。后汝可往下劝往教问。今初。国名胜乐者。次下知识寄当初住。胜过前位是信所乐故。山名妙峰者。山有二义。一寂静不动义。二高出周览义。以况初住。解心创立依定发慧。寂然不动。智鉴无遗彻见果原。下观万类山以表之。登此心顶便成正觉。故曰妙峰。友名德云者。具德如云云有四义。一普遍。二润泽。三阴覆。四注雨。以四种德如次配之。一定二福。三悲。四智。然此德义。就事就表通皆具之。而创出外凡。故以比丘为表。教问可知。第四尔时善财下念恩辞退。庆闻后友故喜跃。怅辞德音故悲泪。下诸善友仿此可知。然后二段。义虽属后文属前会。问大圣有智能演。善财有机堪受。何不顿为宣示。而别指他人历事诸友明此深旨略申十义。一总相而明。为于后学作轨范故。谓善财求法不懈。善友说法无吝故。二显行缘胜故谓真善友是全梵行。如阇王之遇耆域。犹净藏之化妙严等。三破愚执故。谓令不师愚心虚己遍求故。四破见慢故。谓令不观种性不耻下问。遍敬事故。五破遍空执故。谓不唯无求。无求之中吾故求之。六令即事即行宁可少闻便能证入。不在多闻而不证故。七为破说法者摄属之心。我徒我资彼此见故。八为显寄位渐修入故。若不推后。则位位中住无胜进故。九为显佛法甚深广故。善友尚皆谦推。凡流岂当臆断。十显善财与友成缘起故。谓能入所入无二相故。无善友之外善财。则一即一切明善财历位也。无善财之外善友故。一切即一多位成就。皆在善财。由见卷舒自在无碍。上之十义初一通于师资。次五多约资说。第七约师后三约教。思之可知。大文第二向胜乐国下有十善友。寄于十住即为十段。然下诸善友古德科判。从一至十虽皆有理。今略存一二。谓一依辩法师。科为三分。一闻名求觅是加行位。二受其所说是正证法界三仰推胜进是后得位。或分为五分。一举法劝修。二依教趣入。三见已请敬。四正示法界。五仰推胜进。上二并约位科故。取前段指示后友。以属后段方便以后友名属后位故。约义甚善而文小不便。今依意公及五台论。约会科之分为六分。而名小异。一依教趣求。二见敬咨问。三称赞授法。四谦己推胜。五指示后友六恋德礼辞。而诸文多具其有增减。至文科判。今初发心住文具斯六

初依教趣求中见心陟位。故曰登山。智鉴位行为十方观察。情怀得旨为欲见德云　七觉。助道为经七日。忘所住位方为得旨故。见在别山。见则定慧双游为经行徐步。徐即是止。不住乱想故。行即为观。不住静心故。若约事说。即正修习般舟三昧故。二见已往诣下即见敬咨问。于中四。一设敬仪。重人法故。二作如是下。申己发心明有法器故。三而未知下正陈所问。彰己未知请随机说故。问中于前十一句举初略后是经家略。若善财略友云何领。四我闻圣者下叹德请说。有智善能有悲无吝。故应为说。诱谓诱喻。即是教授。以成前解。诲谓诲示。即是教诫。以成前行。下皆仿此。前问但问因圆。此中结期果满。即发心所为。第三时德云下称赞授法。即正入法界。于中二。先赞器希有。后正示法界。今初。先标二难。所以赞者。令自宝固欣闻法故。后所谓下别牒前问。有十一句。初句牒总余十牒别。文小开合而皆案次。一境界即前趣菩萨行。趣通能所境约所趣。二即前行。行则出故。三即前净。四即前入。入即不滞空有广大心故。五即成就六七及八。皆前随顺。其解脱门是能随顺。示所作业即事业随顺顺众生心即逐机随顺。此第八句亦是忆念。念众生故。九即增广。谓不住涅槃是生死门。不住生死即涅槃门。以不住道即能增广。十即速满普贤行。若了为无为非一非异。而无著者则速满矣。亦即为满矣。第二善男子我得下。正示法界即念佛三昧。于中二。先示体相。后普观下明其胜用。今初。先标名。后信眼下释相。今初。自在有二义。一观境自在。二作用自在。决定亦二义。一智决断。二信无犹豫。解即胜解亦有二义。一约为信因于境忍可。二为作用因于境印持。近处为远等。信智相资他境不动。故名为力。即三昧义。二释相中信眼清净。释上解义。谓欲修念佛三昧先当正信次以智决了。今由胜解于境忍可故。于实德能证信心净了见分明。故称为眼。次智光照耀释上决定。谓决断名智。智故决定故。文殊般若明一行念佛三昧先明不动法界。知真法界不应动摇。即是此中决定解义。然约寄位正是发心住体。以本解性闻熏之力。今开发故是决定解。二明胜用中亦是展转释成。于中二。先约内用。后往诣下明其外用。今初。普观境界即信眼用。亦释眼义。以如为佛则无境非佛。故云普观。又若报若化一时观故。次离一切障释清净义。若沈若浮诸盖诸取皆三昧障故。次善巧观察释智光照耀谓于无色相而观色相。为善巧观。后普眼下结成上义。谓信眼普观境界名为普眼。穷如法界名曰明彻。如是离障见如。是谓具足清净一行三昧。一行者一法界行故。二明外用者。以前即用之体。则以无心之觉契唯如之境。不动法界穷乎寂照之原故。能即体之用用无不穷。亦由前胜解于境印持。随心去住。于中三。初明不动而往。二常念下不念而持三常见下明不往而见。于中三。初标次。所谓下别显所见数多。于中三千即一佛刹。而重言佛刹微尘数者。准梵本中脱十字故。应言十佛刹也。后一一方下明所见事别。第四善男子我唯下谦己推胜。于中先谦己知。即结其自分。后岂能了下推胜知多。即增其胜进。今初。一切诸佛境界者。结其所观。横通十力。竖该三世。故云一切。即上普观境界一行三昧。观其法身十方诸佛亦通报化。种种色相兼相海故。次智慧光明者。结其能观。即上智光照耀。次普见法门即总收前二。以结其名。即前普眼明彻。最初善友先明念佛法门者。以是众行之先故。故智论云。菩萨以般若波罗蜜为母。般舟三昧为父故。依佛方成余胜行故。又初住中缘佛发心乐供养故。二推胜中三。先总。次所谓下别。后而我下结。今初。无边智慧即下诸门。及所不说能观之智缘无边境故。清净行者。即下诸门离障之心。而言门者。随其一一入佛境故。二别中有二十一门。各先标名。后释相。并从业用以受其名。准晋经一一皆云念佛三昧门。今略无三昧字。理实应有。古德判此。前十念佛胜德圆备。后十一念佛妙用自在。亦是一理。克实细论。一一皆念体用无碍之佛。又此诸门当文标释已自可了。细穷其旨义乃多含。然其念佛三昧总相则一。别即三身十身。修观各别。且寄三身释者。即总分为三谓念法报化。为观各别于三身中各有依正。便成六观。谓念法性身土为法身依正。念报身华藏等刹为依。十身相海等为正。念余净土水鸟树林为化身依。三十二相等为化身正。又后二正中各分为二。谓念内功德及外相好十力无畏等。为化身德。如不思讥法品为报身德。三十二等为化相好。十莲华藏等为报相好。则成八门。而初法身二门为后六门之体。若体相无碍成第九门。若融前诸门为一致故。于一细处见佛无尽。如是重重成帝网之境。则入普贤念佛三昧之门。今此二十一门。通是后一而随相异。故有多门。与前十门互有开合。一智光普照门。即通法身报化依正。以此门为总故。一切诸佛通于横竖通诸佛国。故云种种严净。如无量寿观经。先观莹彻琉璃之地琼林宝树。及作华藏观者。一一境界无尽庄严。无土之土方为真净等。二即观色相身令见得净故。而标名中念佛门三字。既是通名。令一切众生之言。未知令作何事故。准晋经。应云令一切众生远离颠倒。念佛门义方圆备。三念内德。四亦内德无倒说。授菩萨见佛本为得法故。五通三身依正内德外相。以十方诸如来同共一法身故。一心一智慧力无畏亦然。故皆能随本誓愿化众生故。余等可思。即此亦是一行三昧。随念一佛等一切故。六即第九事理无碍观。以理融事故。随一细境见多神通。唯智眼境名不可见。七八皆约时并通诸身土。而七约所念佛事无断。八约能念时分无间。九双念依正。亦通报化。十念即应而真。过去诸佛安住不涅槃际。未来诸佛亦已现成故。文殊般若云。今佛住世。则一切诸佛皆住。以同一不思议故。又约随相门。即欲念何佛。佛便为现。十一亦即体之用。由了无非佛境故。境境佛现。十二念应。十三亦念应。然上十一境中见佛。或谓诸佛住于境中。今明知诸佛无住故。远离时处之想。则见一日念念而去。十四念报身相好眼耳等。皆遍法界故。十五中念即体之用。前第六微细。显依中有正。此约正中有正故不滥前。十六念劫圆融故。上二皆即体之用。十七念内德。十八十九皆念色相。二十念依。二十一通内外真应等一切身云。如上出现品及上下文然。上就所念辨异。成其十门。若与经文互开合者为门非一。二十一者。盖略说耳。然约能念心不出五种。一缘境念佛门。念真念应若正若依。设但称名亦是境故。故上诸门多是此门。二摄境唯心念佛门。即十八十九二门。十八即总相唯心。是心是佛是心作佛故十九虽随我心。心业多种见佛优劣故。三心境俱泯门。即前远离念佛门。及不可见门之一分。及如虚空门。四心境无碍门。即如初门。双照事理存泯无碍。故云普照。五重重无尽门。即称前第十门而观察故。如微细等门。亦是此门中总意。若约十身各以二门而为一身。后一总显。谓愿智法力持意生化威势菩提。及福德相好庄严身。以念佛之门诸教攸赞。理致深远世多共行故。略解释无厌繁说。三结可知。第五善男子南方下指示后友于中二。初正示善友。后叹友胜德。今初。即治地住善友。海门国者。彼国正当南海口故。表观心海深广。为治心地之门故。比丘海云者。观海为法门。以普眼法云润一切故。表治地中观生起十种心。深广悲云故。后海云比丘下。叹友胜德。于中十句。先一总叹。后善男子下九句。别就益当机叹。句各一义。即预指后说。初一即见竟得益。二即闻化宿因。三即叹发心处。四即闻彼受持处。五六及七皆普眼法门所证。八闻依正庄严。九即显发心之相。至文自见。第六尔时善财下。恋德礼。辞生难遭想故。恋喜见后友故辞。第二海云比丘。寄治地住善友文亦有六。第一依教趣求中二。初依教正观。此明温故。后渐次下趣求后友。意欲知新。又前即学而能思。后即思而能学。然思前犹属前文。谓上来近友。次闻正法。今辨正念思惟及如说修行。即涅槃四近因缘。今以前义属后进趣。后义属前指来。互为钩锁显主伴交参。且从会判属于后耳。下皆准此。今念前中有十一句。初总余别。别中皆云正念观察者。不沈不举寂照变流故。十中一即是前观境自在。二即前作用解脱。三即一行三昧体。及推胜中诸三昧门。四念前种种众会。五即前见佛。六即前十方。七即寿命神通等。八即通观佛遍。九即种种成正觉。十即随种种众生心乐。后趣求可知。第二向海云下见敬咨问。于中三。初设敬。次自陈发心可知。后而未知下咨问法要。于中言愿轮者。愿穷三际无有终始。故对生死以立轮名。余文自显。第三时海云下赞示法界。于中二。先赞法器。后正授法。前中三。先本问。以发心者难故若不发心不堪授法。非法器故。次善财下答。非虚妄故。后海云言善男子若诸下正赞。于中二。先赞因缘难具故。发者为希。后发菩提心者下。显发心相胜故。发者难得。今初。先友赞。后要得下顺赞。事友为缘余皆是因。通有十句。初句为总。即宿植普贤法门成种性故。二具真下别。初得真如三昧智光。名具真实道。此即了心寂照生佛德故。余可知。二显发心相中有十一句。前五即大慈悲心。初二总余三别。次四深心修行大愿尽空界故。后二直心不违法性证果智故。又此十心多同治地自分十心。恐繁不会。第二善男子我住下正授法要。谓观法海睹佛闻法。次前念佛而明此者。显闻法弘传次为要故。于中二。先明修观。后善男子我作是下观成利益。前中二。先托事显诠。二善男子我思惟下欲忘诠求旨。今初。先总标。言十二年者。一纪已周。表过十千劫已入第二住故。亦表总观菩萨十二住十二入故。后所谓下别显皆托事表法。智海十义如十地说。今是悲海。二忘诠求旨为见佛亲因。可知。第二观成利益中二。先明见佛。后得闻法。今初。即见法界无碍依正。于中先见依后见正。前中三。一总标体相。以深观心海法海。则心华行华自然敷荣。无漏性德无不备故。二百万阿修罗下外相为严。三此大莲华下举因显胜。第二我时见彼下明见正报。谓心行既敷。则本觉如来忽然现故。于中先明德相圆备。后又念下因圆用广可知。第二时此如来下明得闻法。所以海中说者。表从悲智海之所流故。于中三初演说。次受持。后转授。今初先总标。普眼者诠普法故。普诠诸法故。得此法者。一法之中见一切故。后开示下别显所诠可知。二我从于彼下明受持。于中二。先总显所持法多。以是一多相即无尽法门故。后善男子下别显持多之相。于中先标长时。千二百岁表义同十二年。后于日日下别显能持所持有十种持。初一闻持余皆义持。二契本寂智方能入故。三于一义中旋转无量故能普入。四地地义殊。故能分别。五威力者普摄在怀故。若约所诠明摄。即以威力摄诸众生。同九地中威德陀罗尼说。六如华开引果。今开发于教引于果故。又华开见实以为庄严。今开发言教见其旨故。七可知。八如空无相而包含一切。显明妙理示法相故。九以多智光聚于一法。则义理增广故。十若海含十德各辨析故。诸持经者应仿此文。第三若有众生下明其转授可知。第四善男子我唯下谦己推胜。谦己结前推胜进后。我唯一海岂得与彼同年者哉。第五善男子从此下指示后友。六十由旬者。修六度行净六根故。聚落名海岸者。是往楞伽山之道。次南海北岸故。然楞伽梵言。此云难往。又含四义。一种种宝性所成庄严殊妙故。二有大光明映日月故。三高显宽广故。四伽王等居。佛复于此开化群生。作胜益事故。然体即是宝具斯四义。名无上宝存以梵音。此山居海之中四面无门。非得通者莫往。故云难往。表修行之住。是入智海绝四句。离分别之道故。比丘善住者身住虚空故。表此住中观一切法如虚空无处所故。亦比丘者。入道未久宜依僧故。又初念佛次闻法今依僧。修三宝吉祥为所依故。第六时善财下恋德礼辞。第三善住比丘寄修行住。文亦具六。一依教趣求中二。先念前友教有十句。初一通念示教人法。次三念前闻佛说法事。次三思入海观事。后三证理治障摄法观修。二渐次下趣求后位可知。第二见此比丘下明见敬咨问。于中三。初见。次时善财童子下敬。三作如是言下咨问。于中二。先自陈发心。后而未知下正陈请问。于中二十句问。文分为三。初十句总问。于法起行故。佛法言通一切行法。于中净治者对治净故。深净者契理遍净故。余可知。二我闻下结前请后。欲显后问异前问故。三菩萨云何不舍见佛下。十句别问行起胜用故。十句中所行各别。于中初三句明不离三宝行。次二句不舍二利行。次二句摄佛依正行。次一句悲智无住行。后二句摄法证入行。皆言不舍者。无暂舍离故。第三时善住下称赞授法。于中二。先赞后授。前中佛法是总。一切智法约智。然唯局果。自然者法约性通果及因。后善男子我已下。授法中二。先总标所得二若来若去下别示其相。今初。无碍有二义。一智慧于境无碍。以证无障碍法界故。二神通于作用无碍由内证故。所以次前明此法者。闻法受持。意令于境无障碍故。显此住中善观众生等十种界故。二别示其相中二。先明修习得法。由一切威仪顺法思修。故能获得。言究竟无碍者。若事若理无少碍故。后得此智下显法功用。于中三。初通明智用无碍。次何以下总相征释。三善男子我以下别明通用。今初。有十二句。初一他心。次四兼三明。谓现未劫事含漏尽故。次四三业化物。次二知时。一知时分。二知流转。案俱舍论。时之极少名一刹那。百二十刹那名一怛刹那。六十怛刹那名一腊缚。腊缚即是罗婆。三十罗婆为一牟呼栗多。牟呼栗多即是须臾。三十须臾为一昼夜。言时分者。西域记第二云。五牟呼栗多为一时。六时合成一日一夜。亦有处说。昼夜初分时等。又黑分白分六时四时等。又准仁王经。九百生灭为一刹那。九十刹那为一念。此则刹那非时极促。以刹那之中生灭唯佛智知故。小乘中略而不说。后一即神足通。二总相征释。以不住不作故无碍也。三别明通用多显神足通十八变相。且分为三。初于空现变。二或一念下十方遍供。三如是一切下现形益物。并可知。言十八变者。一于空行住等即所作自在。二或隐。三或显。四或现一身即卷。五或现多身即舒。六穿度下往来。七入地下转变。八遍身下炽然。九或时下振动。十或时以手下。即众像入身。以高大故。十一或现烧下放大光明。皆悉广大弥覆十方。成上放光起下遍满。十二或一念下遍满。十三一一佛下显示。十四一一如来所有宣说下。施他辩才。由能受持故。十五如是一切下施他安乐。菩提为真乐故。十六彼诸世界下所往同类。十七若有众生亲近下。施他忆念。十八由总具无作通力。故能伏他神通。三段之中具矣。第四善男子下谦己推胜。于中先谦己知一一念遍往故云速疾。现形益物为成就众生。后如诸菩萨下仰推胜进。而皆明戒者。意显上得无碍解脱。皆由持别解脱戒为依地故。非戒不能修治心故。有二十句。初十一句明具胜德戒。一本为益生故。二自行胜故。三具二利故。上三异小。四道共故。五无能令不持故。六定共故。七不失行本故。八顺法不谤故。毗卢遮那经第六云。有四根本罪。乃至活命。亦不应犯。谓一谤法。二舍菩提心。三悭吝。四恼害众生。今此七八不犯初二。无损无浊不犯后二。九缘果智故。十称法性故。十一般若相应故不住三界。次六句明离过戒。一无过失。谓不自贡高言我能持戒。见破戒人亦不轻毁。令愧耻故。二不损恼。谓不因于戒学咒术等损众生。故。三无缺犯。谓具足受持十善业道及威仪故。四无杂秽。不著边见故。五无悭贪浊不现异相彰有德故。六无悔恨。谓不作重罪不行谄诈故。后三显清净戒。一忘能所持究竟净故。二不染六尘故。三无心垢故。第五善男子从此下。指示后友。即生贵住善友。国名达里鼻茶。此云消融。谓从圣教生消谬解故。城名自在。于三世佛法了知修习得圆满故。言有人者。晋经云。彼有良医名弥伽者。此翻为云。演轮字门含润雨法故。以三世圣教法云雨一切故。第六礼辞可知(已下六十三经)第四弥伽寄生贵住。亦具六分。第一依教趣求中二。先念前友教。十句初总。即前所得法门。深信已下皆别起观修。文显可知。后渐次下趣求后友。第二乃见其人下。见敬咨问中三。初见次敬。后而作下咨问。于中二。先自陈发心。后而我下正问。有十二句。初二句总。余十句别。释通横竖。横释可知。竖配十地。一证发心故不退。二不误犯故。三得禅定故。四精进故。五入俗故须总持。六般若现故。七权实双行为甚深义。得观察智慧地故。具足辩才。八无功用方为正念。九力增上故。十智增上故。第三尔时弥伽下。称赞授法中二。先称赞法器。后授己法门。前中二。初审定。二弥伽遽即下敬赞。于中二。先敬。后然后起立下赞。今初。所以师礼资者。以菩提心是佛因故。能广出生诸功德故。故法界无差别论云。敬礼菩提心者。如人礼白分初月不礼满月。以希现故。满月由此故。又发心毕竟二不别。如是二心先心难。是故我礼初发心人。况未说法未定为师。后授己法方升本座。不乖重法。前诸知识而不尔者。为僧敬俗事不便故。后赞中二。先赞发心。后善男子应知菩萨下。赞其求友。前中二。初总赞。二善男子若有下别赞。于中三。初有十句因德深广。斯德终成功归初发。而汝能发是谓希奇。其相多同初发心品。此中亦具深直悲心。可以意得。次则为一切下十王敬护。后则今一切众生界下。外益众生。第二赞求友中。以菩萨难遇而能求能遇。故知善财是深法器。亦预诫求友之心故。解脱处历十二年。不生疲厌。于中二。初总赞机应难得。二菩萨为下别赞善友。于中二。先法后喻。有十三喻。初二喻恃怙。次四喻拯济。次君喻依处。余喻救护。第二弥伽如是赞叹下。授己法门中二。先现通益物。令其目睹。后弥伽于是还升下。升座说授令其听闻。今初。言轮字品庄严法门者。贤首引日照三藏解云。轮有多义。一约字相。楞伽中云。字轮圆满犹如象迹等。二约所诠。尽理圆备如轮满足。三约用。谓妙音陀罗尼有转授义灭惑义。如法轮等。即轮字教法诠示庄严。此释已佳。今更依毗卢遮那经第五。别有字轮品。彼经云。是遍一切处法门。谓菩萨若住此字轮法门。始从初发妙菩提心。乃至成佛。于是中间。所有一切自利利他种种事业。皆得成就。如是初阿(上)字。即是菩提之心。若观此字而与相应。即同毗卢遮那法身之体。谓此阿(上)字轮。犹如孔雀尾轮。光明围绕行者而住其中。即是住于佛位。又阿(平声长呼)娑嚩三字总摄三部。阿字如来部。娑字莲华部。嚩字金刚部随一部中皆有五字。所谓字轮者。从此轮转而生诸字轮。是生义。如从阿菩提字即转生四字。谓一阿字(上声长呼)是修行轮。既已发心必修诸行。二闇字是成菩提轮。既修行已必证菩提。三恶字是大寂灭涅槃轮。即菩提所至。四恶字(长呼)是方便轮。而阿字当中四字绕之。从下次第右旋亦如轮相。举一为例。余字准之。若行者如是了达。则能入陀罗尼门。旋转无碍故名字轮品。种种布列员位故名庄严。余如彼释。其字下深义。至众艺中当广分别。所以次前而辨斯者。前无碍解脱即无相智光。今将入俗兼存有无。寄字表义。又为总持令不失故。既为医人亦以字轮消伏障故。圣教中生宜持字故。第二升座说授。妙音陀罗尼者标名。能分别下显用。此妙音持即前轮字法门。然字即四十二字。音即十四音。谓哀阿亿伊等。以十四音遍入诸字故。出字无尽。若于音穷妙。则善万类之言究声明之论耳。二处互举理实相成。第四善男子我唯下。谦己推胜中二。先谦己结前。言光明者智鉴妙音故。后如诸下仰推胜进。别有十四句。前四可知。五诠深密故。六无余说故。七法融时法故。八胜故。九胜中胜故。次三可知。十三十四即前所得。而言际者穷理尽性故。第五善男子从此下指示后友。住林者方便具足住。众德建立故。年耆德艾事长于人。故称长者。于其身内现无边佛境。定用自在故名解脱。表此住位所修善根。皆为度脱一切众生。乃至今证大涅槃故。第五解脱长者。寄具足方便住分六。初依教趣求中二。先思念前教于中亦二。初十一句思修前法。初总余别。后誓愿坚固下显修之益。二渐次下趣求后友。十二年者。昔云自分胜进。各修六度故。亦显遍观十二住故。亦表不住十二缘故。故云游行。若不住缘则得解脱故。下云得见。第二既得见已下见敬咨问中三。初明见敬。而自庆者。希望多年故。二圣者我已下自陈发心中。先总。后为欲下别陈发心之相。于中三。初欲上穷佛境。二为欲闻一切下。欲罄尽法源。三为欲与一切下。欲齐菩萨行。亦僧宝境。文并可知。三圣者我今下方陈请问。于中亦三。初结前生后。谓结前发心之相。便为请问之端故云以如是心至圣者所。二我闻圣者下赞能诱诲。三唯愿圣者下。请说所疑。第三时解脱下。正示法界分二。初入定默示。后出定言答。前中所以此中入定示者。亦显此位定增上故。文中三。初彰入定因缘。宿善为因表自修故。后二为缘主佛威力表本觉故。文殊念力显信智故。已彰善财因文殊故。二即入下举定名体。谓普摄诸刹在于身中。由唯心之智称性总持。令如体用旋转无碍。故以为名。三入此三昧下明定业用。即普摄等义。于中三。初总明普摄。次种种形下别彰广多。三彼诸如来所有言下。令善财闻见。第二尔时解脱下。出定言告中四。一明起定二告善财下示定名体。名如来无碍庄严者。总有五义。一一切如来各具一切无碍庄严。二一一如来互遍无碍。三一切如来庄严。悉入长者之身。四长者彻见十方佛海。五长者智持不以为碍故。无碍言兼得旋持。不违上文经家所序。三善男子我入出下明定业用。四善男子我见如是下彰定体相。即无来去唯心观故。所以次前显此定者。唯心之观亦其要故。亦显此位知众生界无量无边皆心现故。于中二。一结前所见体无来往。二我若欲见下广显随心见佛体相。于中四。一明随心念佛诸佛现前。二然彼如来下。正显唯心念佛观体。三善男子当知下。以唯心观遍该万法。四是故善男子下结劝修学令证唯心。初中既了境唯心。了心即佛故。随所念无非佛矣。何难见哉。二观体中。初总明相无来往。知一切下释其所由。所以上言普见诸佛又无来去。其故何耶。了彼相虚唯心现故。于中前别显。后结成。别中文有四对。意含通别。谓通显唯心。喻无来往。别喻唯心。兼明不出入等。一如梦对。般舟三昧经云。如梦见七宝亲属欢乐。觉已追念不知在何处。如是念佛。此喻唯心所作。即有而空。故无来去。又云。如舍卫国有女。名曰须门。闻之心喜夜梦从事。觉已念之。彼不来我不往。而乐事宛然。当如是念佛。此正喻体无来往。但随心变。二水影对中。若月满秋空随水而现澄潭。皎净则月影圆明。水浊波腾则光昏影散。有水月现曾何入来。无水影空未曾出去。虽水中见月谁能执持。心之定散准喻思择。三如幻对。如幻非实则心佛两亡。而不无幻相则不坏心佛。正喻空有无碍故。即无来去不妨普见。见即无见常契中道。四如响对。以心为缘而佛响应。佛无分别以佛为缘。而心见佛心何去来。此但总喻缘成之义。后结成唯心故。无量寿观经云。是心是佛是心作佛。诸佛正遍知海从心想生。般舟三昧经结云。自念佛从何所来。我亦无所至。我所念即见。心作佛心。自见心是佛心。是我心见佛。上方摄境归心。下又拂云。心不自知心。心不自见心。心有想为痴。无想即泥洹。是法无可示者。皆念所为。设有念亦了无所有空耳。此即喻中意已具矣。第三心该万法。谓非但一念佛。观由于自心。菩萨万行佛果体用。亦不离心。如有偈云。诸佛从心得解脱。心者无漏名清净。五道鲜洁不受色有。称此者成大道。第四结劝修学中。既万法不离自心。但修自心万法行备。亦遣愚人妄解之失。谓有计云。万法皆心任之是佛。驱驰万法岂不唐劳。故今广明心。虽即佛久翳尘劳。故以万行增修。令其莹彻。又但说万行由心。不说不修为是。又万法即心修何碍心。文有十句。一如彼病人非杖不起。烦恼病重假善相资。二若无法水法芽不生。三对境忘心。即六尘不染。四旧善不杂新善进修。可谓坚固。五违顺不干则坦然宽廓。六寂照内证皎然无瑕。七触境了如无不鉴达。八六自在王性同于佛。开尘发用知见分明。九与佛同如体周法界。十以调生十力察获疏遗。如是修心则圆前佛法。第四善男子我唯下谦己推胜。不住涅槃际生下。当知余文相显。第五从此下指示后友。阎浮提畔者。此洲南际表将邻不退。故亦云所得。般若六度后边故。摩利伽罗。晋经译为庄严。比丘海幢者。业用深广而高出故。正心不动如海最高胜故。第六海幢寄正心住。文但有五。初念教趣求文显可知。第二乃见其人下。见敬咨问中二。先见敬。后善财童子赞言下咨问。今初。小异前来。谓便见其入定体用。即同前文正示法界下诸夜神类多如是。文中有五。一见入定相。二睹定胜用。三瞻敬证入。四所经时分。五睹从定起。今初。此通二定。一即灭受想定。谓无别思觉。七转已息唯第八识持身定。前加行誓愿力故。令于定身起诸业用。若圆教中融摄法界。自在无碍故。业用无方未曾起念。是以六地能入灭定。而起通用住似地故。净名云。不起灭定而现诸威义。正当此也。二者即第四禅。以起用多依彼故。四禅无出入息。亦无觉观。内净喜乐诸思觉故。通表此位心定不动故。又经行地侧。是动之所。而灭思觉者。表即动而寂故。而言侧者不住行故。二从其足下见定业用中二。先别明身分作用处别。后海幢比丘又于其身下。总显毛孔光明业用。今初。总十四处作用不同。总相而明。从下至上渐渐增胜。别则各表不同。一足出长者等者。足有二义。一最初故。多显施行万行首故。二行住义长者行之长故。居士得安处故。婆罗门净行故。成就菩提是利行故。二膝出刹帝利等者。土田帝主屈申自在故。行由于膝故出净行。次前二摄故。说爱语同事。三腰出仙人者。腰谓脐轮之下。气海之间是吐故纳新。出仙之所故。梵本云那髀曼陀罗。此云脐轮。四胁出龙者是旁生故。五于胸德相出修罗者。胸是能生能灭憍慢幻术之所故。又明德相能降魔故。六背出二乘者。背大乘故。七肩出夜叉等者。肩是可畏勇力之所故。又是荷负之所故。为守护业。八腹出紧那罗等者。鼓腹弦歌音乐之所故。九面门出轮王者。布十善令向佛法故。十目出日轮目。等日照故。十一眉间出帝释者。于地居中最尊胜故。中道般若化众生故。令离五欲得净法故。十二额出梵王者。梵王超欲故。次于眉上。又是稽颡请法之所故。十三头出菩萨者最上首故。说十度行并显可知。十四顶出佛者。尊极无上故。文中三。初总显所出身语之相。次所谓下别彰法雨不同。后如是下一句总结。就别彰法雨中。总有三十二种。前十二法雨为菩萨。余为杂类。今初。一普知平等法雨者。略有三等。一始觉同本。无始本之异故。二等诸佛故。三生佛一性故。得此三等则转成妙觉。二普门法雨者下。十法雨即十住者。圆教位中十住位满。便成佛故。此前更无别位。此约以位摄位非一乘宗。余无此说。然此十法皆是劝学。十法已住自分劝胜进故。普门即三世等。十种智慧劝佛灌顶。令其进修。下皆仿此。三令普学法王善巧等为庄严故。四令学知刹动刹等。皆无能坏最高出故。五令学说一即多说多即一等。十种广大深法故名海藏。六令学一切法无相无体等。既一切皆然名普境界。七知众生无边。乃至知众生无自性。皆是自性门。以无边等亦入自性故。八了知圆满三世佛法。皆是随顺世间故。九遍观察众生界等为悲愍故。十诵习多闻虚闲寂静。近善知识等皆为积集包藏于法行故。创治心地故名新学。十一令其勤供养佛。主导世间为摄众生。若作十地等释类可思准。十二即十信菩萨。令普缘如来及普贤无尽境界。而生信心。分明现前进入位故。后为色界下。二十法雨。普为人天杂类。一总为色界众生舍外住内。令得心境无碍故曰普门。二偏语初禅。以宿习多慈而偏己眷属。今令慈普含福无穷。三即他化自在天转世自在。生十力自在。四就他化中分出魔众。魔好摧他自高。今令得慈心法幢摧其邪慢。五随念化乐但污自心故。转令净念。六虽于世乐知足宜生出世之意。七世乐时时称快。不及法喜之欢。八地居之极羡空居为胜。不及福智严法性空。九夜叉性多暴害。故令欢喜于含生。此约对治明喜。前夜摩天约随便宜。十以彼善奏乐音。上德声闻亦为摧坏。今令得金刚智。无所不摧无不圆满。十一彼恃大身而生憍慢。令见法身称法界境。十二彼以净眼观海。意欲吞龙。令以慈眼智光遍照机感。十三随彼善歌。令得即空涉有殊胜世智。十四人王著乐故偏对治。十五龙多恚毒故为说喜。有热沙等怖。说法幢能摧。十六蟒多毒害。又为虫唼食无休故。说内休毒心外苦休息。十七地狱众生身受无边苦。心念无边恶。若以正念三宝为严。则顿脱众苦。十八畜生多痴故。十九焰魔鬼卒互相怖畏。乃至王身。亦有热铁镕铜等怖故。二十诸难者。所谓八难及在人间狱囚系闭等。而多不安故普安慰悉令得入贤圣众会。翻彼难处。后结周遍称性用故。二总显毛孔光明业用可知。上来见定相用竟。第三尔时善财童子一心下。瞻敬证入中十句。初句思人证人法界。余句思法证法法界于中初一句总。谓三昧是体解脱是用。体用合明。二别思彼体。次二句别思彼用。一益生广多。二无思普遍即用而寂故。次二句思前体用所因。一内智净故。二外缘加故。后三句思其胜进。依前体用进益后三故。第四如是住下所经时分。六月六日者。第六住中满第六度故。以法味资神故。身心都忘不觉时久。第五过此已下。明出定者所作讫故。第二正明咨问中二。先赞后问。今初分二。初标赞深胜。后以能除灭下出赞所因。由具此下诸因故。上云甚深广大等。其中云能令增长有为乐者。不舍有为故。出有乐者不染有故。又上句为凡夫。次句为二乘。下云引发菩提。即为大器。第二圣者此三昧者下。正问有二问答。先问名后问用。初中先问后答。今初。上既修入何更问名。其犹世人得大王膳。虽餐胜味何必知名。答有三名者。初一从智立。次一双就境智。后一双融境智立名。普眼舍得者。般若之智照一切法故名普眼。皆无所得故云舍得。若有所得。不能即寂而用。以无所得即无所不得。菩萨无得心无挂碍。诸佛无得则得菩提。昔云障无不寂曰舍。理无不证曰得。非无此理而未造玄。二合称中般若清净故。境界清净。清净之境皆般若境故。三双融立称者。般若了境无境非般若。何所不严。故智论云。说智及智处俱名为般若。是则若般若清净若境清净。无二无二分无别无断故。故一庄严一切庄严。名普庄严。及摄眷属可知。二善财童子言圣者下向境界中。先问后答。问云唯如是者。上所目睹颇已修入视听之外。更希异闻。后答中皆示上来之所不及。于中三。初明于器世间无碍。次见一切佛下于智正觉世间无碍。后大悲摄受下于众生世间无碍。其中见佛亦为摄生故。文并可知。第三谦己推胜中。初谦己知一。后如诸下推胜中二。先举彼所知。后而我下显不能测。第四指示后友中。处名海潮者。但言有处。则犹是前国显方便行不离般若故。言海潮者。谓潮所至处。显方便就机不过限故。亦将入生死海以济物故。能知三世佛法海故。故上法门名为海藏。园名普庄严者。约相广有众严故。约表以生死为园苑。万行为庄严故。又文义相随等庄严总持无漏法故。友名休舍者。此云意乐。亦云希望。亦云满愿。谓随众生意乐希望。得圆满故。亦能圆满性相法故。前般若了真故寄比丘。此以慈心方便入俗故。寄优婆夷矣(已下六十四经)第七休舍优婆夷寄不退住文中具六。第一依教趣求中二。先念前友教文有十句。前五集经者序。后五正陈所念可知。二渐次下趣求后友亦可知。第二见普庄严下。见敬咨问中三。初见次敬后咨。问前中二。先见依报殊胜。有十事庄严。一宝墙围绕。二一切宝树下林树行列。三其地下堂阁崇丽。四一万浴池下浴沼清华。五其中复有百万陂下。映带池流。六园中复有广大下。严敷殿座。即别明善友所坐。先殿后座可知。七园中复有下罗以帐网先帐后网。八有百万大光下耀以光明。九常雨下雨散杂严。十百万天子下凡圣欣敬。二时休舍下明见正报端严。于中四。一正报殊常。二百千亿下十方云仰。三其有见此下业用难测。四尔时善财入下正见身仪。二往诣其所下设敬。三白言圣者下咨问法要。文并可知。第三休舍告言善男子下。称赞授法。略无称赞。但有正示法界。于中四。一举法门体用。二穷因浅深。三显果久近。四彰法名字。今初分二。先总举体用名。下当显用约不空。二善男子若有下别明胜用。于中三。一明益物不空用。先反后顺。见皆不退者。显若得方便至不退住故。二善男子东方下。诸佛被益用。以与三宝同住故。与我住皆悉不空。三善男子我此下引证不空。现与同住皆不退故。亦表方便入俗。则八万尘劳皆成波罗蜜故。二穷因浅深中。先问后答。答中二。先约因缘答。婆楼那者。此云水也。总三十六恒者。近佛既多发心已久。而要言三十六者。显已过前六位。位位具修六度。六六三十六。皆是恒沙性德故云尔耳。涅槃亦有此数。后善男子菩萨初发心下。约心量答。意显发心称法界故。亦等众生。众生亦无初际。从痴有爱。而菩萨发心痴爱无初。心亦无终故。三显果久近中。亦先问后答。答中明无齐限故。不应作久近之问。文中三。初反释无齐限。于中先别明二十四句。初八化生。次六供佛。次四严刹。后六持法。后如是略说下总显。二欲教化调伏一切众生下。顺释无齐限。亦有别有总可知。三善男子菩萨行普入下。总结无尽此同初地十无尽句。众生无尽故。成佛无期。若尔岂都无成耶。因此略辨成不成义。勒为四句。一以向约因缘厚薄。对今无尽则有始而无成。此约悲门得果不舍因故。二以称法界发心故。不见初相方为真成。则无始而有终。此约智说。三悲智合明不坏相故不妨始终。前后诸文其例非一。四约称性之谈。则无终无始故。天女云。但以世俗文字数故说有三世。非谓菩提有去来今。故下大愿精进夜神云。不可以生死中长短劫数。分别菩萨智轮等。喻斯四句无有障碍。欲成即念念成。常成常不成无有障碍。四彰法名字先问后答。答云离忧安隐幢者。此有二义。一以大悲高显所以称幢。其有见者。离业惑苦不退菩提。是谓离忧安隐。二者即智之悲涉苦安隐。即悲之智多劫无忧。双摧生死涅槃。特出凡小之外故名幢矣。第四谦己推胜可知。第五指示后友中。言海潮之处者。但约大悲摄物无失。受童真名故。不异前处国名那罗素者。此云不懒惰。动刹持刹观刹诣刹。无休息故。仙人名毗目瞿沙者。梵言犹略。若具应云毗目多罗涅惧沙。此翻名最上无恐怖声。亦云毗沙摩。此云无怖畏。乌多罗此云上。涅瞿婆此云出声。二译大同。谓常出增上无怖畏声。安众生故。彼住文云出广大遍满音。以童真清洁无漏故。寄仙人表之。第八毗目仙人寄童真住。六段初依教趣求中。初念前友教。有十二句。前二总明顺前解行。后十依前增进胜心。前四约福。后六约智。第二见一大下。见敬咨问中三。先见次敬后咨问。今初分二。先见依报。树名波吒罗者。正如此方楸树。尼拘律者。如此方柳树子以枇杷。余如音义。后时善财童子见彼下见正报。领徒一万者。表万行故。二善财见已下设敬称赞。于中三。先身敬。次言赞。见夷险者。涅槃为夷平。生死为险难。又二皆为险。不住为夷。余可知。后作是语已下重明身敬。将欲问故。三白言圣者下咨问法要。第三时毗目下。称赞授法中二。先称赞法器。后正授法要。今初中四。一总赞发心。示徒众者令敬学故。次善男子此童子下。别赞发心之相。三时诸仙众下眷属敬赞。言险易者。易亦平也。四时毗目下述赞结果。第二时毗目瞿沙告善财下。正授法要。文中有六。初示法名体。童真净智变化自在。高出功用之表所以名幢。相惑不动故云无胜。即此摧惑亦名幢义。二善财白言下征其境界。三时毗目下授令证知。摩顶显加持之相。执手表授与之义。相摄有力故。所见可知。四尔时善财童子为菩萨无胜下。得解脱益文有十句五对。谓为五法照得五种益。能照皆是无胜幢之别名。然初对为总余四为别。展转相生。且初总对。由见彼真智作用。即知是法界体。上寂而遍照故云三昧光明。二即上所得三昧光明。乃是能照之智作用。无尽之寂照故。得所照十方智。总持之明鉴无遗。三即上总持以智为体。坚利圆满由得此故。能令自心障净智明。为寂照之光。四得上净智般若。则无行不严无德不备为庄严藏。此光照心能照如来法性空中包含圆满。正受现前。五上虚空藏轮。即一切佛法圆满寂照。以此照心。则智穷三世无尽法源。此约展转释。若约能照皆是总中别义。则不相蹑义不异前。而其所得即三时中事。五时彼仙人放善财下。明舍加持所作托故。还在本处者。不移本处而遍十方处。既还本时亦多劫。未逾一日故。近远无碍念劫圆融。皆圆教善友法门之力。是以善财一生能办多劫之行。普贤位内或经不可说劫。非但三祇。皆法力加持。不应以时以处定斯玄旨。六时彼仙人告下。明言承领可知。第四仙人言下谦己推胜。第五善男子于此下。指示后友。伊沙那者。此云长直。谓里巷径永。表善知三际故长。善知胜义故直。婆罗门胜热者。于五热中成胜行故。表体烦恼热。成胜德故。不染烦恼成净行故


大方广佛华严经疏卷第五十六
大方广佛华严经疏卷第五十七

　　　　唐清凉山大华严寺沙门澄观撰


第九胜热善友寄王子住。义如前释。文亦有六。一依教趣入中二。初证前。后趣后。前中二。初显证所因。后住诸佛下正明证益。于中二。先得自分益。后求一切智下得胜进益。及于趣后文并可知。第二见彼胜热下。见敬咨问中三。先见苦行。四面火聚者。更加头上有日。即五热炙身。今但云四者。四句般若皆烧惑薪故。中有刀山者。无分别智最居中道。无不割故。高而无上难可登故。故智论云。般若波罗蜜犹如大火聚。四边不可取远离于四句。四句即四边。取则烧人离则成智。又火有四义。一烧烦恼薪。二破无明闇。三成熟善根。四照现证理。投身入火者。从无分别智遍入四句。皆无滞故。又释刀是断德无不割故。火是智德无不照故。投身下者障尽证理故。即刀山为能证。火聚为所证故。此火等即是法门。不须别表现所用故。称性事故。此为甚深难解不可轻尔。二敬三问文并可知。第三婆罗门言下。正示法界有六。一示法劝修。二疑惮不受。三胜缘劝引。四疑尽悔愆。五诫劝见容。六依教修证。今初。然刀山不可执。火聚不可取。若能不住无分别智遍入四句。则远离四谤不滞空有何行不成。所以要令入者破其见心。令解菩萨深密法故。顺相易解逆相难知故。此中示于邪见。无厌足王示嗔。婆须蜜女示贪。显三毒相并有正法故。然有五义。一当相即空空故是道。非谓此三即是佛法。诸部般若其文非一。二约幻用摄生。亦非即是如净名云。行于非道先以欲钩牵后令入佛智等。三在惑用心如俗流辈。此在观心为道亦非即道。四留惑润生长菩萨道。亦非即是。如净名云。不入生死大海则不能得一切智宝等。五当相即道。不同前四不思议故。无行经云。淫欲即是道。恚痴亦复然。如是三法中具一切佛法。亦斯义矣。二时善财童子作如是下。疑惮不受非惜身命恐失道缘。示智未深故生此念。文中先明道缘难具。于中离诸难者。非佛前后等。得无难者。非生聋等。具诸根者。谓信进等。后此将非下正疑魔坏。三作是念时下。胜缘劝引中有十三众。各述曾为胜热化益。故劝勿疑。初一即色界梵天多是初禅。文中有三。一总劝莫疑。二今此下彰其本意。智慧坚利犹如金刚。烧诸惑薪发诸智焰。烧而常寂为三昧光。三善男子下自述蒙益。梵王最初。生此余众念而后生。故生邪见。次五欲天。次六杂类。各有复有以为拣别。十三欲界诸天众。然此欲界即是一类。从地狱出者。义通六天及前夜摩四天王。前所不列皆在其中。第四尔时善财闻如是下。疑尽悔愆。第五时婆罗下诫劝见容。上疑为拣其真伪。此劝为显其实德。魔亦能为现劝。何故闻即疑除。以此善友前友指来。况劝中正说非魔能作。善财亦得超魔之眼故。若尔何以生疑。以显法故。如第八地中佛之七劝。纵佛不劝岂容趣寂。又为后代之轨令审察故。第六尔时善财下。依教修证。于中二。初正修证。未至得善住三昧者。上不依山下不依火。正处于空即显般若。离于二边无所住故。名为善住寂静乐。神通三昧者。亲证般若实体。即性净涅槃故。云寂静乐。而大用无涯故云神通。触者。亲证也。故净名云。受诸触如智证。二善财白言下。自陈所得显后得起说。第四谦己推胜。谦己中云无尽轮者。有二义。一智轮摧惑。照其本源无可尽故。二反常智用用周法界无有尽故。圆转不已所以名轮。推胜可知。第五指示后友。师子奋迅者。师子幢王所居。表振动照耀住持世界自在无畏故。慈行童女者。知众生根令其调伏。慈为行故。智中生悲便能处世无染。是谓童女。以学如来十种智故(已下六十五经)第十慈行童女寄灌顶住。文六同前。初依教趣求中二。先修入前教。于中初二句重友解生。次二句念乘思佛。次观法下智证实际。初句能观智。现决定下所证穷极。后于一切佛下离障自在。二渐次下趣求后友。于中初至处。次闻名五百为侍者。以一期位满总摄五位十十法门。互相涉入之法。而相应故。第二善财闻已下。见敬咨问中亦三。初见中先明远见。表得门未证故。后善财入已下。亲睹依正等。二敬三问并可知。第三时慈行童女下。正示法界中二。一令观亲证。并依中见正。小大念劫皆无碍等。十住位终故约报显。二尔时善财下。以言显发于中二。先显法名因。后彰法胜用。前中初善财默请。后童女言答。答中初示名。名般若普庄严者。有二义。一由般若照一切法。依中有正一中有多故。所得依无所不现。般若中云。了色是般若一切法趣色。即其义矣。二由能证般若已具诸度庄严故。所证所成亦庄严无尽。次下显因云。彼诸如来各以异门令我入。此即其义也。总摄三十六恒沙之别。归于普门。则一严一切严故名普严。言三十六恒沙者。住位既满。则六度之中一一具六。故为三十六。皆恒沙性德本觉中来。故云佛所求得。二善财白言下显法胜用。先问后答。答中先总。后所谓下别。总中初明修习契证相应。后得普门下。总明所得业用陀罗尼。以智为体。由得般若普严故能总持万法。一持一切持故云普门。以圆融十住。亦同十地所得无量百千阿僧祇陀罗尼门。又彼总此别。但举一持余三昧等。略而不说。二别显中有百一十八门。略分十位。初八总知依正理事持。二福德下九门明愿行持。三业下九门明业持。四三昧下六门明正受体用持。五心海下五门染净诸心持。六知众生下十门知所化持。七普见十方下十七门知能化持。八世界成下十七门明知刹海自在持。于中言世界转者。晋经云回转世界。九见诸佛下二十五门知佛海自在持。十菩提心下十二门明菩提因果持。自心清净即性净菩提。总摄诸门不出于此。第四谦己推胜可知。第五指示后友。国名三眼者。施为行首复开导自他。如目导余根故名为眼。财施无著成于慧眼。无畏之施成于慈眼。法施开于法眼故复云三。用上三眼见无不善。又施行内成胜报外现。见者皆善故出住之行。故以出家表之。又行本令物得出离故。上明十住竟。大文第三善见已下有十善友。寄十行位。位各一人。初善见比丘寄欢喜行。文亦具六。初依教趣求中亦二。先念前友教中有十三句。初总余别。别分为三。初二约菩萨论深。一所证法界即事而真故。二入菩萨地智唯证相应故。次有七句。约众生辨深。一报类难知故。二妄想为因。即无性故。三染分行业。唯佛知故。四感异熟识。若种若现恒转如流不可知故。五所变影像若内若外缘无性故。六名无得物之功。而不失所名之物故。七文字言说皆解脱故。后三句合辨前文。一染净二分。皆严法界而无严故。二上二分业不相知故。三各自庄饰净染世间果报无失。即同真故。总上二分。皆是般若波罗蜜普庄严故。所以思之。二趣求后友于市肆等处处求者。显随缘造修无不在故。第二见在林中下。见敬咨问中。先见次敬。后问。见中三。先见身胜相。见在林者。行之初故。同佛相者。如说修行顺佛果故。于中七处平满者。两手两足两肩及项。言其身殊妙如净居天者。准晋经即师子上身相矣。上下端直如尼拘陀树者。准晋经。云其身圆满如尼俱陀树。此则但是一相。言诸相随好者。上但列十四故总结之。目视不瞬圆光一寻。复是二相。都列十六耳。余至瞿波处释。二智慧下明其心相。即止观双运。止过则沈。智过则举。不沈不举则正受现前。不智不愚则双契中道。起念止观皆成动转。双非再遣未离戏论。虽止观双运而无心寂照。则一切皆息。为践如来所行之道。随所履道即是法门。三无量下明诸侍从不无表法。恐繁不说。敬问可知。第三善见答下正示法界中二。初示依缘得法。后又善男子下显法业用。今初分三。初总序。初入行位故云年少。创离十住之家。名为出家。又近言我此生者。略有二义。一念劫圆融故。如毗目处说。二显入解行生。非见闻生故。供三十八恒沙者。过前位故。次或有下明所修时分。后听闻下所作成益。于中初自修愿智行。次见果用。后知佛修因。二显法业用中有十二句。各先辨业用。后出所由。然不出愿智行如文思之。总云一念者。以得无依无念智故。无法不现。第四谦己推胜中。谦己结前。名随顺灯者。用无念之真智。顺法顺机无不照故。后如诸下推胜中。初句为总。亦别显家族胜。上但云灯照未必常。故今推之。明金刚智灯亲证真如为真正。生则常照矣。不同解行生也。二报命胜。由所证常故。即金刚义。三内智胜。如于所证无尽灭故。即是灯义。四报体胜。法性成身相不迁故。亦金刚义。五现于下明业用胜。即对上随顺义。以是即体之用故。皆不可坏余并可知。指示后友次文当说。第二自在主寄饶益行。初依教趣求。国曰名闻者。能持净戒现世果故。河渚中者。若持净戒。生死爱河不漂溺故。又无量福河常流注故。童子自在主者。三业无非六根离过故得自在。则戒为主矣。戒净无染故云童子。第二尔时善财下。见敬咨问。中见聚沙者。恒沙功德由戒积集故。第三自在主言下。正示法界。于中二。初举法门名体。二善男子我因下明业用。今初文殊所学者。有智能护戒故。书者。能诠止作分明故。数者。表四重十重乃至三千威仪八万细行故。算者。一一之因感几何果故。印者。持犯善恶感果决定故。等者。等余医方成五明故。上明所学下辨所悟。工巧神通皆智所为故。亦表修戒发定慧故。二明业用中三。初总明。次亦能疗下杂辨诸明。三善男子下广显知算。于中初辨能算之数。后善男子我以此下。算彼所算余三段可知。第三具足优婆夷。寄无违逆行。城名海住者。近海而住故。安住于忍。如海包含故。友名具足者。一器之中无不具故。忍器遍容一切德故。忍辱柔和故寄女人。文中初依教趣求可知。第二善财闻已下见敬咨问。初见中四。一见外依报。二见友正报。端正可喜者。忍之报故。素服等者。忍华饰故。三于其宅下见内依报。四复有下明其眷属。万行皆顺忍故。二敬三问并可知。第三彼即下正示法界。于中二。初举法门名体。器中出物兴福无尽故。称法界福之所招故。后能于如是下辨业用中三。初正显业用。次令见同益。三使其目验。前中三。初益众生。次益二乘。后益菩萨。今初亦三初总明。以是称性之具。即一小器融同法界。无尽缘起故。用无不应应无不益。而其法界体无增减。又表忍必自卑故小。法忍同如一味为一。内空外假为器。忍能包含无外。故随出无尽。次出生下别明出味。后如饮食下举一倒余。二又善男子假使下明益二乘。二乘虽不立忍名。亦忍尽无生理方成果故。三又善男子东方下益菩萨。约事如受于乳糜。约法谓餐上品寂灭之忍。得菩提故。净名香积与此大同。二善男子汝见下令见同益。三且待下令其目验。及后三段文并可知。第四明智居士寄无屈挠行。初依教趣求中。初依前修治。后渐次下趣求后友。城名大兴者。起大精进故。友名明智者。进足必假智目导故。第二尔时善财下见敬咨问中。先见于市四衢者。表处喧不挠无不通故。敬问可知。第三长者告下。称赞授法中三。初叹发心胜能。二善男子汝见下。示己所化发心眷属。生如来家者。同四住中生也。三善男子我得下正示法界。于中二。先举名。财法无尽蕴在虚空。随意给施故。名随意出生福德藏。亦表见空无不备故。后凡有下显业用。于中二。一略举。二善男子且待下。举事现验。于中先见众集。后尔时居士下。广施财法。先施财。后然后下施法。于施一食令成八行。初二约施。余六约食。食有五果。一得如诸法即是慧命。二得喜悦即常安乐。三具相好即是常色。四六即常力。五即常辨。言上味相者。牙有甘露泉故。余可准思。第四尔时居士下。谦己推胜可知。第五善男子下指示后友城名师子宫者。禅定无乱如彼深宫处之。则所说决定。作用无畏故以为名。友名法宝髻者。绾摄诸乱居心顶故。定含明智加以宝名。以喻显法名法宝髻(已下六十六经)第五法宝髻寄无痴乱行。六中初文可知。第二见此长者下见敬咨问。市中见者。表处闹忘怀乱中常定故。第三尔时长者下。授己法界。于中四。一执手将引。即授法方便。显加行智归正证故。二作如是下示其所住。即正授法界。三尔时善财见其下正证法界。四尔时善财见是下。问答因缘即后得智。初二可知。三中二。先总。后善财入已下别。今初。十层八门者。如八角塔形。层门各有三义。层别中解。门三义者。一通约所修之道。以八正为门。八正通入于诸位故。二约所依之道。即以八识为门。于眼根中入正定故。根若能入境则可知。三约教显理。即四句入法。教理各四故有八门。谓若失意有空俱泯。便成四谤。得意通入并称为门。寻教得解即教四门。于理得解即理四门。别中十层三者。一表十地。一施食。显初地行檀。二地持戒。以惭愧为衣服。三地忍行。以为严具。四地。道品为内眷属。精进可珍。五地。文显。六地。般若现前故。文中三。初总。次所谓下别显十五门。一照体即寂而无不包。二即寂之照无机不鉴。三外缘不转。四内照无求。五惑境不摧。六遍摧诸惑。七包含胜德而甚深。八普见法界而无碍。九一即无尽。十巧化无边。十一内证世间。十二外演胜辨。十三曲随物欲。十四事理交罗。十五观缘授法。后说如是下总结。七地有殊胜行。知种种教法故。云得如响忍。八层之中含于二位。一八地无功用之神通。三种世间自在。二即九地法师。一音能演。九层亦二位。十地等觉俱可为一生故。十层即如来地。二表十行。以十行即十度故。前七文显。八大愿所成神通等故。九一生所系力最上故。十唯至如来智方满故。此即当位自摄诸位。向摄十地。即摄后诸位故。以十层双表二义。还如海幢。当位摄尽十位才竟说成佛故。前寄第六位摄。此寄第五位摄。前约正报摄。此约依报摄者。皆显位胜前故。三者总不表位。但此菩萨以行就机。现居胜报渐次增胜。十显无尽。初四以物施。后后渐难。次二集法施。前浅后深。次二得法。初陕后广。后二现胜德先因后果。总上三义因果行位等法。以为长者之宅。四问答因缘中。先问后答回向三处者。谓离贫穷招前四层之报。二三两果即后六重。一九之微因愿力故报胜。又表万行混融发起向佛。则随一行无不具矣。何果不阶。第四善男子下谦己推胜。谦己云菩萨等者。世宝三宝蕴积十重之中。故云宝藏。常用无尽是为无量福德。后推胜中当法显胜故。功德宝藏皆不思议。即是总句。入无分别下别明。由无分别而具诸法。故不思议。后二可知。第六普眼长者寄善现行。国名藤根者。夫藤根深入于地上发华苗。表善现行般若证深能生后得。后得随物而转。故取类于藤。城名普门者。实相般若无所不通故。长者名普眼者。观照般若无不见故。第一依教趣求中。言深入诸佛无量知见者。无量有二义。一多故即权智境。二无分量故即实慧境。境无量故智亦无量。知见亦二义。一别。谓知即是智。见即是慧。即照二境之智慧。二通者。谓知见二字俱是如来能证。如实知彼义故。即无障碍智。若尔何假重言。为拣比知所以言见。为拣肉眼见所以云知。此如世亲般若论释。悉知悉见。入谓证达余句易了。第二然后乃得下见敬咨问中。先见依正。百千聚落周匝围绕者。眷属般若也。雉堞崇峻者。般若防非高而无上也。五板为堵。五堵为雉。堞即女墙。衢路宽平者。般若诸佛常行非权迳。故荡然无涯。第三长者告下称赞授法。先赞。后善男子下授己法界。于中二。先能疗病。即下化众生。后善男子我又下。明能合香上供诸佛。今初有二。先除身病。后治心病。前中亦二。先治无不能。后善男子十方下。来者皆治。兼与身乐。二然后合为下治心病。亦二。先明除惑义通大小。后为欲令其下令其成益。此唯大乘有十六句。初五通显大心行愿。次十别明十度之因。感十身之果。施满他心故。相好悦物。戒遍止恶故。净身遍至。忍兼忍理故不思议。进策万行故无能胜。禅唯一心故无与等。般若照理故显法身。方便显用色身可睹。愿穷来际住劫无穷。力不可摇悉过一切。智穷事法故随物成身。后一句总离诸恶。故究竟净妙。二上供佛行中二。初知香体。辛头者。即信度河也。波罗是岸。即彼河岸之香。阿卢那跋底。此云赤色极。乌洛迦者。西域蛇名。其蛇有毒绕此檀树故。和合者。戒定慧等融无碍故。次兴供起愿。后能成大供文处并显。第四谦己推胜中。谦己知一中。谓身心病除成二世乐。故皆欢喜以香普供。得佛十身。则何佛不见。余并可知。第七无厌足王寄无著行。第一依教趣求中。先念教成益。后渐次下趣求后友。既入其国必闻其政。言多罗者。此云明净。幢者。建立表无著行依般若净明立胜行故。王名无厌足者。如幻方便化无所著故。无疲厌心。第二遥见下见敬咨问中。先见有四。一见胜依正。二其前后有下睹其逆化。三善财见已下不了生疑。四作是念时下空天晓谕。于中二。先令忆前教真实使不生疑。后善男子菩萨善巧下。辨后行深玄令其信入。然善财虽常忆教而生疑者。逆行难知故。贪益此世不疑婆须。嗔痴现损故。胜热此王并生疑怪。言深玄者通达非道故。梁摄论戒学中。明菩萨逆行杀等生无量福得无上菩提。要大菩萨方堪此事。此有二种。一实行。二变化。实行者。了知前人必定作无间业。无别方便令离此恶。唯可断命使其不作。又知前人若舍命已。必生善道。又菩萨自念。我行杀已必堕地狱。为彼受苦。彼虽现受轻苦必得乐果。瑜伽菩萨地戒品之中。亦同此说。言变化者。即当此文。下王自说。二时善财下敬问可知。第三时阿那罗下。授己法界中二。初授法方便。执手同坐示无间之仪。表摄彼加行令趣真故。二告言下正示法界。令证相应。于中四。一举果令入。二时阿那罗王告善财下以实显权。三善男子我得下示其所得。于中初名如幻者。了生如幻故。以幻化幻。次我此国下明法门业用。后我以如是下明法门胜益。四善男子我身语下。直显实德慈念之深。然诸位至七皆方便故。休舍观自在开敷树华。多约慈悲。第四谦己推胜。推胜云无生忍者。由了如幻方证此忍故。又后位中当此忍故。第八大光王寄难得行。第一依教趣求中。先念前。后渐次下趣后。于中初推求得知。城名妙光者。前位悲增。今得无住妙慧运众生故王名大光者。慈定之智无不该故。广大愿中皆彻照故。后时善财童子下自庆当益。第二作是念已下见敬咨问。初见中三。初见依报中二。先所见殊胜。云十由旬者。欲明圆满。既有十亿衢道道各无量众生。岂世间十小由旬之所能受。故此中事物皆应圆融。表法如理思之。后尔时善财下能见无染。二渐次下见王正报。处四衢道者。以四无量用四摄法摄众生故。二十八相者。因未满故。三于王座前下主伴摄生。于中亦三。先列所施通情非情。六十四能义如别说。次一一道下明能施人。即是助伴。后为欲普摄下明其施意。二三敬问可知。第三时王告下。授己法界中三。一总示法门。谓大慈首出离染圆满故。二善男子我于下明得法因缘。问难是闻慧。以三种慧庄严此慈。三我以此下明其业用。于中五。一以法摄化。二我国土中下以无畏摄。三若有众生下以财宝摄。四此妙光城下随机遍摄。五善男子此国土中下以三昧摄。于中二。先以言告。后时大光王下。正以定示显定业用情与非情咸成胜益者。谓同体大慈物我无二故。如世间王德合乾坤。则麟凤来仪宝璧呈瑞。况于出世慈力。不令草木屈膝耶。第四时大光王从三昧下谦己推胜。先谦己知一。慈本为物名顺世间。高出众行故名为首。即是幢义余并可知。第九不动优婆夷寄善法行。自发心来于一切法无不得定。烦恼二乘不能动故。亦令众生心不动故。以智修慈故。示以女居安住王都者。王子位故。智契实法不为缘坏名为安住。第一依教趣求中二。先依教。后趣求。前中有五。一思修前法。二生欢喜下因修得益。无浊约无他。清净约自体。三如是思惟下推功归友。至此偏悲者修悲将满故。四又作是念下广叹友能。五善财童子如是悲哀下。胜缘印劝。于中先印。天字两用。故晋本云。如来使天随菩萨天。随菩萨天是已业行之神。如来使天是佛力摄生神。但修行位已著。皆有二天常随其人。后汝可诣下劝诣后友。二时善财童子从彼下。趣求后友可知。第二入其宅内下。见敬咨。问见中分二。先见依获益。后善财童子前诣下见正超伦。二尔时善财曲躬下。敬问可知。第三时不动下称赞授法。于中先赞。后善男子我得下正授法界。于中二。先示法门名体。后善财童子言下征业用之境界。今初。不同前例而举五法者。亦同九地当法师位。须广知故。五中初二所持内德。一智慧无羁偏名解脱。有智则烦恼不可坏。取著无能胜故云难摧伏。此智包容故名为藏。二受持坚固偏得行名。谓遇恶众生而能堪忍。遍生诸趣而心不迷。故云坚固。三即能持深入法门。得法性地则无不持矣。四即外化由正思佛法明照差别。故得辩才。能转法轮称众生欲。五即上求。一心求法故云三昧。近佛无厌受法无足故。二征业用之境界。中四。一征问二显难。三重请四广答。答中二。先明得法因缘以彰深远。释上难知。二善男子我得菩萨求一切下。显其业用以酬初问。今初分六。一举往见佛为发心缘。二便从楼下内兴观念为发心因。先观后念。念福智等即前五法之因。神通自在是行坚固。三善男子尔时下佛劝发心。能成前五有十种心。初二成智慧。次一成总持。次二成神通。次二成三昧。后三成辩才故。上来取斯十句释五法门。四善男子我于彼下。正明发心坚固。五我发是心已来下。经久无违。六我从是来下彰发心胜益。即前五因之果。二显其业用中四。一许现。即举五法中二。二申请三正现。入一万三昧者。于一求法无厌三昧即入一万。明知。余解脱等亦摄多门。四出定即述并可知。第四优婆夷言下谦己推胜。第五指示后友中。都萨罗者。此云喜出生。谓此城中出生无量欢喜之事故。以智度圆满则能无所不生。友名遍行。巧智随机无不行。故名真实行。示外道者。能行非道故。非道不染故曰出家。余可知(已下六十七经)第十遍行外道寄真实行。第一依教趣求。第二城东有山下见敬咨问。见中中夜见者。智入生死故。善财将入此位故。上云日没入城。于山顶者。表位极故。光明照者。以智慧光破于生死及二边闇故。第三遍行答言下称赞授法。先赞发心。后善男子下正授法界。于中二。先彰名体有四者。智遍知故。四义虽别而得相成。一化境。普周遍行之名亦从此立。二入定观机。三由无作神通故。能遍至前处。四由普门般若故。能在定普观。若约别者。无作无依用而无住。普门般若无法不穷。二善男子我普于下显四业用。即分为四。一明至一切处用。二或住诸见下普观世间用。观其所宜随宜说故。三又善男子此部萨罗下。明无作无依用故。云不知从何而至。四善男子阎浮提内下。普门般若用。九十六种皆能穷故。上来随胜别配。实则义通。大文第四有十善友寄十回向。今初。青莲华长者。寄救护众生离众生相回向。在广大国者。创入回向故。回向众生故广。回向菩提故大。回向实际义通广大。言鬻香者。鬻者卖也。香质虽小。发气弥布。善根虽微回向普周。又若卖若买二俱得香。自他善根俱可回向。青莲华者。莲华处淤泥而不染。犹护众生而离相。青莲华为水中之最。救护为入生死之尊。文亦分六。第一依教趣求中。先依教兴愿。以是回向大愿之首故。后渐次下趣求后位。第二诣长者下见敬咨问。第三长者告言下称赞授法。先赞后授。授中二。先总标所得。后所谓下别显业用。今初知世诸香以表法香。谓以戒定慧慈悲等香。熏修生善灭恶习气故。善知一切香者。差别行也。亦知调合者。融通行也。以金刚杵碎之。实相般若波罗蜜调和。令纯杂无碍。悲智圆融成回向故。二别显业用中二。先总相显知。后指事别显。前中四。一知香体异。二又善了下约类辨异。三又善别下知力用异前。二约世此兼出世。四如是等下明委穷本末。上四各有事理思之。二人间有下。指事别显中有十种香。初象藏香具前本末十事。一但语香名必有形相。二龙斗为生起。三兴云为出现。四雨雨为成就。五金色为清净。六喜乐为安隐。七无病等为方便。八慈心等为境界。九意净为威德。其业用一种义通前七。十我知下是根本。本为菩提心故。若就菩提心显十义者。以菩提心香似如来藏。因善恶相攻而生。若一发心兴慈云注法雨。心所及者令归真净。得法喜乐离惑业苦。展转兴慈志愿纯净。余之九香皆应具法喻之十。略故或二或三。摩罗耶者国名。国多此香故。此即忍香嗔火不烧。三即进香魔军退散。次五如次是五分法身香。九即称法界香。先陀婆一名四实。此宜用盐香似此故。十忘能所香故名夺意。余三可知。第二船师婆施罗寄不坏回向。婆施罗者。此云自在。谓于佛法海。已善通达于生死海。能善运度。于一切法深信不坏。故名自在。在楼阁城者。由此回向令菩提心转更增长。悲智相依而胜出故。文中第一依教趣求中。先依教观道。于回向道初得不坏故。佛道为高余皆是卑。生死涅槃为夷险。障无障为净秽。二乘为曲菩萨为直等。后渐次下趣求后位而兴胜念。谓菩萨道因人得故。即于菩萨法师得不坏信。于中先正明。后征释可知。第二既至彼下见敬咨问。见在海岸者。若佛法海以生死为此岸。不舍生死故。若生死海。以大悲修因而为此岸。住大慈悲令离因故。第三船师告言下。称赞授法分二。先赞问。赞其发心。后能问法文有十句。前五能问果因。后五能问因因。故云道因。三昧旋者。旋谓深澓沈而不流。二乘沉寂动八万劫故。能远离是菩萨道。二善男子我在此下授己法界中二。先标名体。谓大悲超出为物所归故。后我观阎浮下。辨其业用中二。先明于陆化生令知有海。后我知海中下善知海相。于海化生于中二。初明善知。后彰化成益。今初此宝洲等。生死法海义皆有之。且约生死海释文中。略举知五种事。一知宝。宝即是智故。不入生死大海。则不能得一切智宝。于中有十二句。一生死海中湛寂不动。谓之宝洲。二空不空如来藏为宝处。三恒沙功德皆宝类。四佛性为宝种。此上皆约本有。次四约修成。以净戒头陀等为能净以缘起智为能钻。以发一切智心为出因。听闻为能作。后四为宝用。谓三乘等器智慧有殊。照理断惑所用各别。所缘境界万品阶差。破愚显明各各不等。二我知一切龙下。即生死中嗔贪痴之三毒。部多此云自生。亦如夜叉。但不从父母生故喻多痴。三亦善别知旋澓下。即知心识相色无色等依识心定。劫数浅深。七识波浪染习远近。随善恶缘心水色异。四亦善别知日月等者。即能知时。谓机之生熟。如是时中宜修定慧等。五亦知其船。即知万行不同。有方便为坚无方便为脆。曾修为滑不曾则涩。水之大小者。谓生死有边与无边。风之逆顺者。八风四顺四逆。又谓修行有住与无住故。若开第三第五。各有三事。则总具十二。我以成就下彰化成益。既列十海则知前海。准此应思。前四自利后六利他。后三文显。第三无上胜长者。寄等一切佛回向。以得胜通无过上故。等于诸佛。更无胜故。在可乐国者。由等佛回向不见美恶。皆得清净欢喜悦乐故。文中第一可知。第二见无上胜下见敬咨问。初见。在城东者。启明佛日故。处无忧林者。同佛回向无爱憎故。商人等围绕者。佛为商主菩萨为商人。法财外益功归己故。次尔时善财下设敬。后白言下咨问称名者。声名久闻。表重法之器。冀有闻故。第三时彼长者下。称赞授法。授法中先标名体。由无作无依故能遍至。遍至是用广。无依是体胜。无依者。不依他故。无作者。离加行故。二善男子云何下征释业用。释中明至一切处广说法故。文中先举三千。后如于此三千下类显十方。第四谦己推胜中。加清净法门者。遍至本为说法故。即前所说。后二可知。第四至一切处回向。善友名师子颦申者。舒展自在无不至故。比丘尼者。纯净之慈合善遍故。国名输那者。此云勇猛。勇猛之力。能使善根无不至故。又以十度明义。义当进故。城名迦陵迦林者。以义翻。为相斗战时。谓因斗胜而立城故。表此回向愿。以信解大威力故。广大智慧无障碍故。令修善根无所不至义同战时。文中第一依教趣求。言胜光王舍施日光园者。准律。尼之头陀多在王园。藉外护故。表因实际胜光。令其善根遍法界之园苑故。并皆即智故有光名。第二时善财童子即诣下。见敬咨问中三。先见次敬后问。前中二。初见依。后见正。今初有六。一无漏林树无漏法行而建立故。文中有八。各有所表思之。二园中复有下明八解泉流。八功德者。谓轻冷濡美净而不臭。调适无患。三无量宝树下敷法空座。而随法严异。于中有标列及结可知。四此大园下杂明诸严。万行非一故。五尔时善财下出其所因。六三千下明果用自在。二尔时善财见师子下。明见正报中四。初总明遍坐胜德显彰。二别明所遍。演法各异。三总结多类闻法发心。四通显所因释成自在。今初婆楼那者此云水也。此天能满人愿故。二或见处座下别明所遍中有三十处分三。初十六为八部人非人等。次二为二乘。后十二为菩萨。今初中先有七处为天。一为净居天。说无尽者。治彼那含求尽身智故。二梵王。普应。但于己众广及三千。为说普门则无不应。梵音清妙但是世间。为说法界胜流方为净妙。三他化天。令得出世净心超世自在故。四化乐。乐具庄严不及善故。五旋归如来藏心。则真喜足故。六遍严法界方尽时分之乐。七释天。耽欲甚故。次一为龙。龙能通变耀电雨庄严故。三夜叉。性好飞空害物故四乾闼婆众。能奏乐喜乐故。上三亦四王众意存八部。故阙南西。五修罗。善幻为庄严故。六迦楼罗。动海怖龙故。七紧那罗。是歌神。以佛行光明破其著故。又头有一角亦云疑神。令同佛觉离疑光明故。八摩睺罗伽。多嗔毒故。上来八部。除第一第七及夜叉众摩睺罗伽。约对治说。余皆约随便宜。随其世能转入出世故。紧那罗众通其二义。第十五一座为人。人多行不善行。设行仁义亦非胜故。故令起出世胜行。十六一座为罗刹。则是非人。亦治多残害故。次二为二乘者。声闻智劣故。缘觉修福止百劫故。缘起智光未能亡缘故。后十二为菩萨分三。初一为地前。说定慧之光。次十为地上。初发心者。证发心也。发十大愿故。五地妙华藏者。华谓十种平等净心故。晋经云净心华藏。华藏者。以真俗双修。于难得胜为因含藏故。余八可知。后一义当等觉说金刚喻定坏散尘习故。既为等觉而说明此位非小。言回向者。约寄位耳。他皆仿此。第三善财童子见如是下总结多类闻法发心可知。第四何以故下总显所因。释成自在有二。一由能化具般若故。二此日光下由彼所化根已熟故。二时善财童子下设敬。于中三。初睹胜发心。次放光摄受。后正申敬仪。三白言下问法。第三比丘尼言下。授己法界中三。初标名。一切智者同佛智故二善财言下征释其体。一念普照故。三善财白言下辨其业用。先问后答。答中二。先明通用。后明智用。前中亦二。先辨用所依。谓由一切智能入王三昧故。王三昧者。智论第八云。一切三昧皆入中故。体即如如。如体本寂真智契此。故名三昧。以一切智言有其二义。一遍知三世一切事故。二对于种智名根本智。知一切事皆一实故。以即权之实智。契即事之实理故。一切三昧皆入其中。又由王三昧体无不遍故。意生身随类能成。二往十方下辨能依业用可知。二善男子我见下明其智用。又前即差别智用。今即无分别智用故。触境无取(已下六十八经)第五无尽功德藏回向。善友名婆须蜜多者。此云世友。亦云天友。随世人天方便化故。国名险难者。逆行非道下位不能行故。城名宝庄严者。逆随世行能生无尽功德藏故。第一依教趣求中二。先依教成益。谓由闻一切智光故。思修趣入得二种益。一得见实法性益。由前实智故。二得了知下得权智益。由前穷。三世差别智故。二渐次下趣求后位。于中四。一专心寻觅。二城中下浅识致疑。逆行难知故。不自疑者。贪顺于悲。障行劣故不同前二。又于前二已调伏故。此中不疑。三其中有人先知下深智赞教。先赞。后善男子婆须下教示所在。市者喧杂。北主于灭。自宅即毕竟空寂。谓在欲行禅。处喧常寂故。在市廛之北等。四时善财下依教往诣。第二见其下见敬咨问。见中先见依报。毕竟空中无德不具故。广显其严。后尔时下见正报具有主伴德用。二尔时善财前诣下。敬问下知。第三彼即告下授已法界。于中三。先标名。离贪欲际者。凡夫染欲二乘见欲可离。菩萨不断贪欲而得解脱。智了性空欲即道故。如是染而不染。方为究竟离欲之际。二随其下显业用。于中先身同类现。后若有众生下。以法益生中有十种三昧。皆随受欲便宜。得斯甚深三昧。思之。三善财白言下得法因缘。先问后答。一宝钱施者有二义。一宝而能舍故得离贪。二一钱虽微。以菩提心故。成斯自在。第六入一切平等善根回向。善友名鞞瑟胝罗者。此云缠裹。义当包摄。塔中包摄一切佛故。或云摄入。摄诸善根入平等故。城名善度者。无一善根不度到究竟故。常供佛塔者。善根中最故。未详何缘偏供此塔。有云。以塔中空有栴檀之座。为欲普供无尽佛故。亦是一理。文中第一依教趣求。阙无念法第二诣居士下见敬咨问。第三居士告下正授法界。于中四。一标名。不般涅槃际者。般者入也。穷诸如来不入涅槃之实际故。故出现品云。如实际涅槃如来涅槃亦如是。二善男子我不生心下显体。谓心契实际知佛常住。三唯除下释疑。并如出现品辨。楞伽亦云。无有佛涅槃。无有涅槃佛。四我开下显其业用。于中二。先辨用所依。亦是证前不涅槃义。举现见故。佛种无尽者。佛种从缘起。佛缘理生。见理湛然故见佛无灭。以佛化身即是常身法身故。后善财白下问答境界。第四谦己推胜推胜中长者。虽知三世不灭。未能一念而知及能所平等。第五于此南下。指示后友中。先长行后偈颂。以大悲菩萨众尊重故。偏加于颂。言海上有山者。大悲随顺入生死海而住涅槃山故。即南印度之南。第七等随顺一切众生回向。善友名观自在者。三业归向必六通赴缘。摄利难思名观自在。由此能遍随顺众生。在补怛落迦山者。此云小白华树。山多此树香气远闻闻见。必欣是随顺义。又观自在者。或云观世音。梵云婆卢枳底。观也。湿伐罗。此云自在。若云摄伐多。此云音。然梵本之中自有二种不同。故译者随异。而法华观音品中云。观其音声皆得解脱。即观世音也。若具三业摄化即观自在故。彼中初语业称名除七灾二身业礼拜满二愿。三意业存念净三毒。而今多念观音者。以语业用多故。又人多称故。今取义圆故云自在。然观即能观。通一切观。世是所观通一切世。若云音者。亦通所观。即所救一切机。若云自在。乃属能化之用。文中但有五段。阙第六礼辞。第一依教趣求。第二见其西面下见敬咨问。先见有三。初见胜依正。在西面者。西方主杀显悲救故。又令归向本所事故。二善财见已下彰见之益。以得胜念熏心故。善知识者。则是如来者。引至究竟同于佛故。三尔时观自在下。友垂赞摄大悲深厚。随顺摄受故。二尔时善财下敬问可知。第三菩萨告言下称赞授法。先赞后授授中三。初标名。二我以此下总显体相。亦是释名。平等教化即是大悲。以同体悲故云平等。相续不断即是行门。又门即普门。普门示现曲济无遗故。三善男子我住此下广显业用。于中二先约普门以显业用。后约大悲。前中先总明。以上同如来妙觉真心故。常在一切诸如来所下。与众生同大悲体故。普现一切众生之前。普现即普门示现。然大圣久成正觉号正法明。示为菩萨。义言等佛耳。后或以布施下。别明普现之义。有十一句。方法华经三十五应。乍观似少义取乃多。彼三十五应。但是此中或现色身及说法耳。二善男子我修行下约大悲行以显业用。救诸怖畏故。于中三。初离世怖有十八种。初三约烦恼即是因怖。余皆约果。缚杀贪三不活开出。黑闇已下皆五怖中事。上约所离。二复作下即能离因。念即是意。三业皆益故。三我以此下。今进大心方能究竟。离二死怖。第四我唯下谦己推胜。久成正觉尚不失谦。第五尔时东方下指示后友。于中二。初后友入会。从东来者。后位如相智明方证故。名正趣者。正法遍趣化众生故。以智正趣真如相故。从空来者。智体无依方契如故。智轮围上者。如依妄惑显故。足动界者。以定慧足除杂恶故。同前会者。不离随顺众生得如相故。又以智会悲成无住故。后时观自在下。前友指示以在此会故阙礼辞。第八正趣菩萨寄真如相回向。善友文中具六。初二可知。第三正趣菩萨言下授己法界分二。先标名体。十方无际故名普门。一念超多故云速疾。二善财言下显其业用。于中四。一申问。虽有三问意在速疾。二告言下显深。三善财下承力请说。四正趣菩萨言下正答前问。于中五。初答得法处。谓从自本智如来藏界。普生万善本觉而来故。行能速遍知一切法。不离心性万行顿成。二从彼发下答时久近。三一一念中下答处近远。以多时发多步则知远矣。即是速疾。四一一佛刹下显其成益。五如从东下类显十力。后三可知。第九无缚无著解脱回向。善友名大天者。现大身故。无缚无著智净自在。故名为天。称理普应故名为大。妙用难测故名为神。在堕罗钵底城者。此云有门。谓有此无缚等微妙法门。为法师故。初二可知。第三尔时大天下。授己法界中二。先授法方便。后正授所得。今初现相。赞友难遇令欣入故。长舒等者。约事则发心难遇。净目而观散华而供故。约表谓展四无碍解手。取所证胜流相应法门。先当自净以洗身心。后因利他故云华散。亦表四摄远展摄取四众故。二我已成下。正授法界中二。先名体。谓以六度大悲。如云覆润如网罗摄故。后善财下问答业用。四摄摄生故。先问后答。答中二。先现宝令施教以檀摄。后如我为汝下类余通教。及利行摄。如是等言亦兼爱语同事。后三段易知。第十入法界无量回向。善友名安住地神者。地为万法所依。即所入法界。安住即入义。在菩提场者。所入法界即得菩提之处故。菩提是本。前南有所表。从本之南。今摄末归本之法界故。不云南矣。又地上证如亦同本故。今回向终故摄归此。文亦有六。第一依教趣。求第二百万地下见敬请。法于中五。初友见称赞。既云友见则已含见友。二时安住下。严处摄生以显胜德。三时安住告下。许示昔善引其问端。四尔时下设敬陈请。五以足按下正示昔因。第三善男子我得下示己法界。于中四。一标名体用。谓一念之智冥乎法界。则不可坏。此中则无所不生故名为藏。由贤位既满。总会三贤。为入地之因故。显善财之福常随地神之智不坏。是则昔因不失能入证矣。常以此下略明其用。二善男子我忆下别显业用。由智不坏故常忆等。三乃往古世下显得法时处。四我于此下总结纯熟。后三段可知。十回向竟


大方广佛华严经疏卷第五十七
大方广佛华严经疏卷第五十八

　　　　唐清凉山大华严寺沙门澄观撰


　　入法界品(入六十八经)

自下大文第五有十善友。寄十地位。即分十段。第一婆珊婆演底夜神寄欢喜地。城名迦毗罗者。此云黄色。往昔黄头仙人依此处故。黄是中色表契中道故。又此是佛生之城。表初地生佛家故。婆珊者。此云春也。婆演底者。此云主当。以于春时主当苗稼故。谓显初入地能生长万行。护众生故。地上多见夜神者。证智玄妙杂相破闇故。下九天神准梵本。皆是女神。瞿波亦女者。地上证于同体慈悲女之状故。第一依教趣求中。先依前修证。后渐次下趣求后友。于中先至时处从东门入者。开明之初。显入证之始故。见日没者。是夜神故。表分别见日皆已亡故。后心念下生渴仰心。第二作是念时下。明见敬咨问。于中二。初见友依正。于空见者。城表教道空表证道。宗说兼通。如日处空故服朱衣者。证智明显故。法门星像。不离一身如体。化生作用。不离一毛之性。二善财童子见闻下设敬咨问。第三时彼夜神下称赞授法中二。初称赞。后善男子我得下授己法界。于中三。一标名体。二显业用。三得法久近。今初。一切众生痴暗者。即所破二愚。法光明者。即是能破二无我智。又破众生闇为悲。法光明是智。悲智具故。二我于恶慧下明业用中二。先长行后偈颂。前中二。先兴救物之心。二我于夜闇下。正明对缘救摄。于中十门。初一总明。为海难下别显。今初有四种。一夜等为救时。二海等为救处。三遭盗等为所救。四种种方便为能救。后九门别显中。文皆有二。先救世苦令得世乐。后以回向大愿。令其究竟离苦得乐。九中一救海难众生。二为在陆地下救处陆众生。三一切众生下救求不得及行山险众生。四救乐国土众生。五救著聚落众生。六救闇夜众生。七是诸众生无有智下。救惑业众生。八或病所缠下救八苦众生。九入见稠林下救恶见众生。文并可知。二偈颂中二十一颂分四。初一颂法门名体。二有四颂举因劝修。即四无量。三有十颂显果令入。即六处殊胜。四有六颂明业用广大。三得法久近中。先兴二问后还两答。答中有二。先答发心时节。后答得法久近。今初有六。初总显本事因缘。二时彼城东下明初佛兴世。三莲华城内下善友劝发。四令王夫人下正发大心。五时王夫人下结会古今。六我于彼佛下发心成益。二过此劫已下答得法久近。于中二。初总显得法因缘。后我才见佛下正明得法。于中三。初得方便三昧。谓上见诸佛下化众生。次以闻法故下得此解脱。后得此解脱已下广显业用。第四谦推可知。第五指示后友。云菩提场内者。得无误犯。由契理故。理即菩提场。友名普德者。最胜法界无德不具故。净光者。正智证入离误犯之垢故。即前净月。故云本从发心。第六尔时善财下恋德礼辞。于中二。先以偈赞表恋德之深。于中十偈分四。初四赞身心超胜。次三明大用无涯。次二益物不虚。后一结德无尽。二时善财下作礼辞退(已下六十九经)第二普德净光夜神。寄离垢地。善友义如前说。文则具六。且分为四。第一依教趣求。第二见敬咨问。第三称赞授法。第四恋德礼辞。今初。先念前法有十一句。初一念发心余十念得法。第二顶礼下见敬咨问。第三夜神答下称赞授法。先赞后授。授中二。先长行后偈颂。长行中三。第一正授法门。第二谦己推胜。第三指示后友。初中二。先总答所问。后别示己法。今初。有标征释结。释中有十句。初总余别。别中三。是智法光明。四放光利益。五常光发焰余可知。二善男子我得下别示己法。于中二。先标名体。谓契理无著为寂静。止观双运为禅定。正法乐住为乐。大用无涯为普游步。后普见三世下广显业用。于中四。初明攀缘如实禅。同如来清净禅。即寂静业用。次现法乐住禅即定业用。三明引生功德禅。四饶益有情禅。此二即普游步业用。今初。文中有标征释。标以见佛无著故寂静。释云所以无著者。穷了如来之体性故。文有十非。大同中论八不。谓不去不来不生不灭为四。其非实非妄即是不常。非迁非坏即是不断。一相即非异。无相亦非一。二善男子我如是了下明现法乐住禅。先牒前起后。后思惟下正显四禅。初禅中。思惟观察即是寻伺。当对治支。坚固庄严犹是寻伺之相。次不起一切妄想分别。即所离障。然世禅但离欲恶不善。今一乘深妙故。离一切妄想。次大悲救护一切众生。即利益支。谓离自忧念众生忧故生喜乐。后一心下即所依支。谓彼二依止二禅中息一切意业。即灭觉观。次摄一切众生。是一心智力勇猛。是内净无觉无观。次喜心悦豫是定生喜乐。修第二禅即彼二。依止下三四禅准此

三禅中初思惟一切众生自性。即舍念二支。谓舍离前摄生之喜。于此舍中不失念故。厌离生死即慧乐二支。谓正知生死不可喜故。厌离即得真寂之乐。四禅中二句通具三支。谓苦喜忧乐皆是众苦热恼。于下苦中横生乐故。四受俱亡故。云悉能息灭即舍念清净。既无苦乐即是中受。三增长圆满下引生功德禅。游戏神通即普游步义。上来皆约一乘。异于三地寄法故。乃至云普入法界。四善男子我修此下明饶益有情禅。种种方便无不饶益。亦普游步义。文中三。初令修四念处等观。次若有众生下明作道因缘。后复次下令修四正断。第二我唯下谦己推胜。第三去此不远下指示后友。去此不远者。同寄世间故。菩提场右者。依理发光义便易故。喜目观察者忍恶视物故云喜目。发闻持光故云观察。后偈颂十三偈分三。初十偈颂正授法门。次二颂谦己推胜。后一颂指示后友。前中颂前十法。文小不次。初四如次颂前四法。五超颂第七。六颂第六。七却颂第五。八颂第十。九颂第八。十颂第九。第四礼辞可知第三喜目观察众生夜神寄发光地。文具六段。第一依教趣求中二。初依前友教。念友成益。后作是念已下趣求后友。得友加持于中四。一欲趣后友。二时喜目神下得友加持。谓加令知近友之益。三时善财童子遽发下加所成益。谓依前能加而起念故。如次以此十句对前十句四。尔时善财下正明趣后。第二见彼下见敬咨问中。但略明见已含敬请。第三入普喜幢下示己法界。谓悬为示相义当答问。于中三。初标名体。次显业用。后出所因。今初。无不摄伏为大势力。遍称群机故云普喜。摧伏高显所以名幢。第二于其身上下明业用。于中三。初显无涯之用。次尔时善财见闻下睹用获益。后尔时善财得此下庆益称赞。初中谓毛孔身云无有尽故。于中二。先出通说修行身。后复于一一诸毛孔下出演说本行身。前中三。初总标亦是释名。次所谓下别显十度。如次十度各有又出。以为拣别。其间深旨如理思之。后如说菩萨诸波罗蜜下类通余法。种种行法者。神通度生菩提分等。二出演说本行身中四。一出能说之身。二于彼一切众生下明演法之声。三以如是等声下显所说之法。四如是说时下彰说之益。前二后一可知。三所说法中二。先说本行十度行法。后又说下类通所余行法。今初忍中。恶作属身恶说属口。禅中有六句。一名体。二资缘。三造修。四获得。五治障。六起用。下之五度句虽多少。例此可知。般若中日约破闇云。约演法。藏显包含。方便中体性通事理。理趣谓意趣。后类通余行中。具四菩萨行思之。二睹用获益。即证入法界。于中三。初显证因缘。次则得下正明证入。后何以下征释所由。三庆益称赞中十偈分四。初一偈现说之因。次一现说之意。次六现说体相。皆即寂之用。后二总结现说无碍。第三尔时善财下明出所因。于中先兴二问。后具二答。于中先以偈答。后会古今。前中总九十一颂分二。前七十九颂答发心久近。后十二颂答得法时节。前中有十。复次初寂静音劫。正是发心之时。有三十一颂分六。初一偈总标。二有八偈显其本生三有十偈明发心本事。四一偈正显发心。五六偈明发后之德。六有五偈转值余佛。未得慧眼者。未得十解正慧明故。二天胜劫中有四偈半。无而计为有者。未解即心自性故。余之八劫偈数可知。三梵光明劫中。未能明了法者。未了十行真实行法故。四功德月劫。未得善巧回向深智趣佛智海故。五寂静慧劫。未得地上二空真如清净法故。六善出现劫。未净修道之障故。七集坚固王劫。未得六地缘生深顺之忍。八妙胜主劫。修最胜道者。六地般若为胜道故。九千功德劫。未得八地净无生忍故。十无著庄严劫。四颂半。但言供养者。下明得法故。又前次第皆言未得。后后则已得前前思之。亦可。初劫已得初地未得第二乃至第九未得第十地第十劫中方得圆满故。其劫名亦顺地义。如文思之。第二次有佛出现名为功德幢下。答得法时节中。即前无著劫得此法也。于中二。初四偈得无功用之三地。谓八地无依大愿。九地灭定总持。十地成如来力。后八结成普贤行位。于中三。初四偈半牒举大心之始。次二偈半明成德之终。后一偈总结圆满。因果圆融初后该彻故。入普贤道。二结会第四谦己推胜并可知。第五指示后友。同在证位。故云于此会中。起精进行为普救众生。智焰吉祥称为妙德(已下第七十经)第四普救众生妙德夜神。寄焰慧地。文但有五。二三合故。第一依教趣求中。先修入前法。后一心愿得下趣求后友。第二时彼二神下。闻见法界即合二三。谓约善财则是见敬。若约夜神所现即是解脱业用。便为默授法界。若约二文开辨则先明见敬咨问。后答因缘。方为正授法界。今依合科总分为四。一现光加持。二蒙光获益。三三业敬赞。四问答因缘。今初调伏众生解脱即光所依。是己法门名体可知。第二善财尔时下蒙光获益谓得三昧见大用故。于中二。先得定。谓三业六根皆离障故。云究竟清净。即净智圆满。摧障为轮故所见无碍。后得此下明见大用。于中二。先见用所依处。后一一尘中下明所见事。于中三。一所化处。二能化益。三所化意。前中二。一总明处类。二又见下别明尘中之刹。趣杂秽等者。转变向染净故。杂染清净者染多故。下句反此。一向净者对上二故。初之二句乃是总明。二如是等下明能化益亦二。先总明。后令地狱下别显。于中先化五道。后又见一切众生下明化九类。三为成就下明化意中。为成诸法通能所化。第三时善财童子见此下。三业敬赞中三。初身心敬重。二时彼夜神下显友自在。三尔时下口以偈赞。二十偈半分二。初偈总余偈别。别中二。初九偈半明光用无涯。后我承下述前蒙光获益。于中三。初半偈推功归本。次二偈半述得三昧。余述见大用。第四问答因缘中二。先问后答。问中有三。一问名前来标名集经者言故。此方问。二问得法久近。欲显久修德远故。三问修因净治。求入路故。后夜神言下答中二。先叹深难说。后我承下承力为说。今初。深相云何。若约得时时久远故。非久近故。若约修因因行广故。若通上二契理深故。若约名说名如体用故。名者实宾。难穷实故。文有标及征释可知。后承力为说中。先长行后偈颂。前中先标许。后善男子下正说。于中二。先通答三问。后别答修行治净问。今初分三。一答得法久近。二明发心之始。三结会古今。今初十段。一总举劫刹佛兴已略。酬其久近。二其佛世界下通显刹相。三此界东际下别显生处。四有转轮王下明本生父母。五其有一女下明本生身。六尔时众生下。众生起恶为佛现因。七时彼城北下佛兴益物。八时普贤下明善友引导。九时转轮王女下。明德女修因。十普智宝焰下闻经得益。前六可知。就第七佛兴益物中三。一明得道之场。二须弥山下总显佛数。三其第一下别明初佛。于中七。一总明成道。二其彼如来下成道前相。谓放光调机有十一重。一一重中。各有光明业用成益。以益对名可以思准。若约表法。则前十为次第十度光。后一为圆融十度光。以此照心则自智出现。三满七日已下动刹集众。四尔时彼世界中下现相显德。五善男子此普照下明成道依正。六善男子彼普智宝焰下始成正觉。一成一切成故。七随众生心下转正法轮。于中三。初总标转法。二于一一下显其成益。于中初益凡夫。次益二乘。后益菩萨。菩萨中先成行。后发菩提心下成位。菩提心是住位。菩萨道是行位。净波罗蜜是回向位。以大愿海净治前度故。后二句是等觉位。三善男子彼普智下结无间断。第八善友引导中六。一知机起恶。二化现妙身下现身超胜。三时诸众生下物机惊怪。四尔时普贤下告语佛兴。五时圣王女下女发大心。亦是入法之因。六善男子时转轮王下父王诣佛。于中四。一身处虚空。二以偈赞引。于中十偈初一总劝。次五偈释劝。后四偈结劝胜故应往。三尔时下广兴供云。四到已下至彼修敬。第九德女修因。于中三。一严具奉佛表修万行。向佛果故。二时庄严下见佛现变。表因小果大故。三既见是已下睹变获益。第十闻经得益中三。一佛为说经从总相为名。二时彼女人下正明闻益。于中亦三。初得三昧益。文有总别。次得如是等下得大心益。即悲智等心。后一心思惟下成夫愿益上之三益。即调伏众生。解脱三事皆调伏之法故。三时彼如来复为下显发昔因。第二善男子复于此前下。明发心之始。于此前者。即得法劫之前也。显前得法非无因也。第三善男子于意云何下结会古今。于中三。初结会得法时身。次我于彼时下结发心之始。后次复引导下正结得法。此方酬其名即前三益。第二善男子过彼毗卢下。别答修行净治。前有闻法修行。是得法之前。此是得法之后。于中二。一别举大光劫。二善男子此世界中下。总显诸劫。今初分三。初总明。次其最初佛下别显。其中经名说者当演。后善男子如是下显其最后。二总显诸劫中三初总标。次彼诸如来下得法修行。后善男子我依下见佛行成。第二偈颂四十一偈分三。初二偈举法诫听。次三十八偈颂前正说。后一偈举因劝修。今初即颂前标许。就颂正说中。通颂得法久近及修行清净。于中二。先三十六偈颂最初一劫。广前长行。有百一十佛。表十地等觉。各以初佛为主余九为伴。思之。后二偈颂前总显诸劫。亦表智满行圆无非佛故。第四去此不远下指示后友。亦以证同。又禅依进发。故云不远。禅故寂静入俗演法化物深广。故云音海。然此神即普救之母。表真精进却从定生。起心动念是妄非进故。余可知(已下入第七十一经)。第五寂静音海夜神。寄难胜地。文中具六。第一依教趣求。第二顶礼其足下见敬咨问。第三时彼夜神下称赞授法。于中先赞。后善男子我得下正授法界。于中二先略标名体。准下有二意。一化生遂志故。生喜即福德庄严。二观佛菩萨胜用故。欢喜即智慧庄严。观化既无间断故。喜亦念念出生。后善财言下广显其相。于中三。初显解说业用。次明解脱所因后彰发心久近各有问答。今初先问有四。一问所起业用。二问所行之境。三问能起方便成上所起。四问能观之观成上所行。后答中即分为四。初答起何方便。以悲智双运等心。为能起之方便。二发是心已下答为何事业。正以化生为事业故。三复次善男子我常观察下。答作何观察。谓观察菩萨如来。四又善男子此解脱无边下。答行何境界。以无边无尽甚深广大能所不二为所行境。问中欲显能所别故。先问所成后问能成。答中欲显能所相成故。隔句相属。又由能起所故先辨能。又观察中虽有所观意在能观。所行境中虽是所行而义兼能所故。四问全别。是以晋经行何境界名何境界。云何此则兼通分齐之境。非但所观。今初能起方便中有二十心。前十起上求大智心。后我发起令一切众生超过下十心。下化大悲心。第二答所作事业中。有标释结。初标可知。二所谓下别释。有三十七门分三。初十五门随其便宜。以十度化治其十蔽。于中初五门双明舍戒。以舍一切著则戒净故。后十心明余八度。而般若及愿各有二门。次色相不具下有十二门。化无功德众生。令得佛因果功德见第一义。后贪行多者下十门。但以对治门破其惑障。三善男子我以此等下总结化意。见物成益故大欢喜此即释名中初意。第三答观察问中二。先观菩萨境界。后善男子我观察此道场下。观佛胜用。于中三。初结前生后。知佛神力下义当生后故。次我观毗卢下正显有其十门。后我见是已于念念下总结。近结前之十门。亦远结前观菩萨境。以所观境皆称性故。于中先标喜成益。后何以下征释益由。以能观之大智称法界之体相故。所生信等等一切智。第四答所行境界问。通二种境。如言入法界门即所观境。发一切智性心即分齐境。余可准思。文中分三。初十门法说。次犹如影下二十二门喻说。以深广相难可知故。后我今为汝下一句总结劝修。第二尔时善财童子下。明得解脱因中。先问后答。答即十度为因可知。第三善财童子言圣者下。明发心久近。欲显道根深故。先问后答。答中二。先长行中三。初于余刹海中发心修行。二然后命终下。于娑婆界中修行得法。三善男子汝问于我下结酬其问。今初分二。先于第一刹尘劫修。后于第二刹尘劫修。前中分五。初总显刹海。二此世界中下别彰时处。三有佛名不退下。显于初佛发心得定。此即正酬发心之问。自此已去皆显修行得法。是知先问。亦含问其得法久近。神名具足等者。亦表五地入俗福智高胜故。四此道场中次有如来下。略举次前九佛。五善男子清净光下。结略显广。此举一劫之中刹尘数佛。皆悉供事。二从此命终还即下。于第二刹尘劫修行。界不异前故云还即。劫时有异言历刹尘。前虽数数命终。今语前劫之末。是知前普光明幢劫。即是大劫。其中已含有刹尘数小劫。此中但明尘数小劫。略无大劫之名。二文影略故下结云。于二佛刹微尘数劫中。修菩萨行。是则前段一如来兴义当一劫。若以普光明劫为刹尘之一。此命终之下结成刹尘之劫。则阙二字。故晋经言于彼世界。经二佛刹微尘数劫。方顺下文二劫之言。一劫已有刹尘之佛。则佛弥多矣。第二于娑婆世界修行得法中二。先举此前三佛。后次值毗卢下显遇本师得今解脱。则前所得望此皆因。于中二。先名体。后得此解脱已下明业用。此中业用。非独事业。良以前之四问皆业用故。故此通包。于中二。初标所入海数。后见彼一切下明海中所见。展转深细略为四重。一刹海中尘。二尘中之刹。三刹中之佛。四又亦见彼下佛毛变化。于中二。先通力演法。后我得下明夜神悟入。于中有二。一总显能所悟。二一一法门下明重重微细。于中二。先总显十重。后一一智光下。别显智光之用。今初有十重一切。显无尽法门。十中前五约所悟。一法门者。如般若一门中有多契经。二随一契经诠多深广之法。谓含诸度等。三随一深法有多品类。四随一类中有多事法。其一一法含旨如云。五随一根本法云。流出众多支派后五约能悟可知。二别显智光之用者。是第十一重但广最后一重。功用无边则类前重重不可尽也。于中初句总该横竖后知无量如来下。别显横竖之中所知于中五。一知如来因地之行。二知往昔超菩萨地下。知佛因地之位。三知为菩萨时常见下。知因地作用。上三知因。四知无量如来放大光下知果用。五彼诸如来下总知因果。第三结酬其问中三。初结此前。次及此劫中下。类显未来及于余界。后善男子下结劝修学。第二偈颂有十偈分三。初一诫听劝修。次八正明昔行。于中前四智行上供。后四悲心下救。后一结行分齐。第四谦己推胜。第五指示后友。般若为得佛之所持。言菩提场。般若若现则善守心城及一切智城。万行由生为增威力。第六恋德礼辞中。初以心观。次以偈赞。后以身礼。偈中十偈分四。初一明因友得见。次二寄对显胜。次六当相显胜。后一总结圆融。第六守护一切城夜神。寄现前地。第二见彼夜神下。见敬咨问可知。第三时彼夜神下。称赞授法。先赞发心之相。后善男子我得下。正授法界。于中三。初标名体。二显业用。三辩法根深。今初即事契理。故曰甚深权实无碍蕴摄妙辩。称为自在。依此演法普应群机。是为妙音。二为大法师下显其业用。于中三。初总明次别显。后结益。初中二。先十句彰法施之德。后佛子我以此等下显法施之意。第二善男子我以如是净法下。别显业用。于中三。初释甚深。次释自在后释妙音。初中三。初总标。次何者下征列。列法界中十种别义。约十种行显之。以行必称理理由行显故。谓一无分量。二无边际。三无齐限。四无涯畔。五竖无断绝。余可知。后善男子我作下结前观益。二又善男子我如是正念下。释自在义谓总持权实故。各就所持立名可知。三善男子我或为众生下。释妙音义。于中二。先别明后总结。今初有二十三。向初三约三慧。后二十句为十对。约广略辨。略言一者通理通事。理一有者二十五。昔理无二故。事一有者。同一有为故。余可思准。后我以如是等下总结。第三善男子我入下结益中二。先别结甚深益。由入无差别故住劫而不疲。后我成就下。通结妙音自在总持故。增长解脱。妙音故充满法界。第三时善财童子下辨法根深。先问后答。答中二。先辨初劫修行。后后是已来下类显多劫成益。今初分二。一总举刹劫。言世界转者。谓世界为尘一尘一刹。复末为尘故。亦犹无量无量为一无量转等。若取回转形。世界尘者。何以偏取此形。二善男子彼世界下别彰遇佛。于中四。初总举佛数兴处。二其最初下。别明于初佛得法。三次有佛兴下。略举次前百佛。四善男子如是等下。结略显广。二中分六。一标佛现。二彼佛出时下父王出家。三法欲灭下恶世过兴。四时王比丘下灭过弘阐。五时有比丘尼下。王女见闻发心得法。即正答得法久近也。六于汝意云何下。结会古今成益。三略举。四结广及类显成益。文并可知。第四我唯知下。谦己推胜中先显己知一。略显四种业用。若约妙音释。则不绮不离间不妄不恶口如次配之。若约甚深释者。不与理合皆名戏论。理外发言即是二语。既与理乖则非真非净。反此可知。后如诸下推胜知多。第五指示后友分三。初指后位。次颂前法。后善财得益。今初开敷树华者。约事在香树阁内故。约位七地是有行。有开发无相住故。二颂中颂前法者。临去殷勤属令修学故。十一偈分二。初二偈颂前体用。余颂显法根深。于中亦二。初颂初劫。后一偈颂类显多劫。前中三。初三通颂初后。次四别颂于初佛得法。后一颂中间百佛。及后结文。三善财得益。虽通由前。文亦近由此。于中先长行叙益。后观察下偈颂庆赞。十偈分四。初一赞福智超绝。次四叹悲智甚深。念念攀缘一切境。不碍分别事故。心心永断诸分别。常契理故。又上句约观下句约止。即止观双运了达无性。成无分别而起大悲。成上攀缘。攀缘即分别耳。不唯属妄。次四总显德圆离障摄益。后一成行入位(已下入第七十二经)第七开敷一切树华夜神。寄远行地。初二可知。第三夜神言下授已法界。于中四。一显法行。二立法名。三明业用。四辨根深。今初亦是法门所作业用。对先问行故。总示其行未举法门之名。于中二。先明安乐众生行。后善男子若有下利益众生行。令物断恶修善故。于中先总。后为悭吝下别显十度。治十蔽障。第二善男子我已成下立法名。此有二意。一望前称已益物悲智之心。故生大喜。二者望后照佛摄生广大悲智故生大喜。第三善财言下明业用中。先问后答。问中以是业用分齐。故云境界。答中三。初总标。谓知佛摄生之智为业用分齐。二云何普摄下。略显普摄之相。谓一切物乐皆由佛得。故知佛摄。三云何知然下。广显巧方便智。先征可知。后释意云。我见如来从因至果。大悲巧摄故。知乐由佛生。于中二。先总明。后善男子世尊往昔下别显。于中亦二。先发善巧普摄之心。后起善巧普摄之行。前中亦二。先见发心之境沈苦集故。后见如是下正发救心。令得灭道。于中先并起慈悲后起观察下双运悲智。二起如是心已下。起普摄行中亦二。先别明利益众生行。后善男子毗卢遮那下。杂明种种行。前中三。初举摄生行体。次以是方便下明摄生本意。后菩萨如是念念下辨摄生周遍。即广大义。二杂明种种行中二。先明观机彰苦集无涯。后起大悲心下显修行无量。于中三。初总明化益。次为说种种下别明化法。后令诸众生下总结化意。第四善财童子言下辨法根深。先问后答。答中二。先叹深许说。二乃往下承力正酬。前中二。先长行亦二。先叹深难知。后承力许说。前中四。一标难知。非唯久远难知。抑亦当时发心。已得深法满佛境故。况无久近相非常见闻故。难信非闻慧境故。难知非思修故。难解难入上皆心缘处灭故。难说者言语道断故。二一切下显不知人三唯除下拣去能知即善财之类。四何以故下征释所以。以是佛境故。权教菩萨尚不能知。况前劣耶。二然我今下承力许说。后尔时下偈颂。二十一偈分二。初十九偈颂叹深难说。后二偈颂承力为说。前中四。初一偈颂标深难说二有三偈颂不知人。三有一偈超颂前释。以是佛境故。惑者不知。四有十四偈总颂拣去能知。次第颂前佛力所护等。恐繁不配。说者随宜。第二承力正酬中二。先长行亦二。先正说后结会古今。前中四。初总显发心时处佛兴。二善男子彼普光明下。别举本生时处。三其中有王下。明发心胜缘。四时此会中有童女下。正显发心本事。初二可知。三中有四。初明大王治化。即铁轮王故云阎浮。二时彼世界下。五浊为因感三灾果。寿命短促即命浊。资财下众生浊。不修下烦恼浊。任情下见浊。劫浊则通三。咸来共绕下悲境现前。四尔时大王下正明起行。于中二。先深起大悲。后作是语已下广行大施。于中八。一施令弥布。二其坚固下施会大敷。三时彼大王下施主超伦。四尔时阎浮下施田云集。五时王见彼下施心殷重。六善男子其王尔时下施愿广深。七已能深入下施慧玄微。八不拣方下施时均普。第四正显发心本事中六。一发心身德。二时宝光明女下。正发大心同王心故。三尔时大王下王发摄言。四时宝光明下女赞王德。五时彼大王下大王述赞。六王赞女已下施行摄持。六中前三可知。四女赞中三。初标心净。次发口言。后展身礼口言。偈中五十二偈分二。初二十五偈总显王德。后王父下二十七偈。显王本生。前中有四。初六偈明王未兴时损。次二偈明王兴世之益。三有十偈翻损成德即翻十恶。四有七偈明依正难思。后显王本生中四。初四偈明先王世末。次八偈明王兴先相。三有七偈正显诞生。四有八偈生后之益。身礼及王赞述等可知。第二善男子尔时一切下。结会古今。第二尔时下偈颂。但是总相显已能知。于中先九明能知。后一结劝(已下入第七十三经)第八大愿精进力夜神。寄不动地。无功用道任大愿风普救护故。第一依教趣求略无念法。亦表无功离念故。第二见彼夜神下见敬咨问。然亦含二意。若约显说则自此。尽偈皆第二段。至夜神答言下。方属第三授已法界。若约密授则此现胜用已。为授已法界。善财发同善友心。便已得益。义虽通二为欲顺文。且依前判就文分三。初见胜用。次时善财童子下设敬证入。后尔时善财说此偈已下。咨问法要。今初先总见所依。后现日月下别显身相。有二十四身。初十即应机摄化身次现一切佛所下。六身是应法成行身。余是离障契理身。多随内德显身差别。见身了心。二设敬证入中四。第一设敬陈礼。第二于善知下发增胜心。第三发是心已下深证悬同。第四既获此已下以偈庆赞。初二可知。三中有标释结。今初由前起同己等十心故。得同善友等行。通论同有四义。一人法无二。与一切法界同。二因果无二与一切诸佛同。三自他无二。与一切菩萨同。四染净无二与一切众生同。今云得彼夜神与诸菩萨同菩萨行则正是第三。义兼余三。由见初。故则不殊余二。方为究竟之同。良以八地证无生理。自他相作皆无碍故。偏此明同。故下列中有无生忍。二所谓下列释。八十四同。各有标名释义。文相自显。三时善财童子观察下总结第四以偈庆赞。十偈分三。初八颂前发增胜心。次第颂前十句。初六偈各颂一句。第七偈上三句。颂第七。下句颂第八。第八偈上半颂第九。下半颂第十。二有一偈颂前深证悬同。三一偈颂荷恩深重。第三咨问法要。前已睹解脱之用故。不问云何修行。直征名而已。文有三问。第三夜神告言下授已法界。前即默授。今方言授于中二。初答名问后答发心久近。所以不答第三成菩提者有二意故。一显悲增如休舍说。二显久成示居因位故。下所救千佛尚已久成。况能救耶。前中二。先标名。谓现身广化。令生诸善究竟得佛。故名为根。后我以成就下。显其业用。谓契理之用故用而无涯。动寂无二。于中三。初明内契理事。二而恒下明大用无涯。略显九十八种色身。并初后标结即为百身。起信等论。明八地当色自在地故。此广辨色身种种。约其类别非一。约一类而多余可思准。三念念中现下总结深广。于中四。一结所作之业。二善男子当知下结能现所因。三善男子我入下双结寂用无碍。四一一身下结成深广。第二善男子如汝所问下。答发心久近中二。初叹深许说。后正答所问。前中三。初牒问许说二善男子菩萨智轮下叹法甚深三佛子菩萨智轮虽复下。结承力说。二中先法说后喻明。今初先标后释。释中先正释本性约理。离分别约智。超障约所断后随所应下释妨。既无长短。今说长短者为利生故。欲长则长显法根深。欲短便短显法超胜。后喻显有五。一皎日随时喻。谓日体恒明映山出没。智无三世心障见殊。二日轮现影喻。谓白日无来随处隐显。智轮常寂机见短长。三虚舟运物喻。喻菩萨无住摄生。四太虚无碍喻。喻于菩萨无功益物。五幻化无真喻。喻即用而寂。然上诸夜神叹深。皆仿斯法喻。三结承力为说可知。二佛子乃往下正答所问。先长行后偈颂。前中三。初善光劫中行因得法。次日光劫内供佛修行。后总结时处。初中二。先明最初佛所修证。后转生值佛修行。前中三。初古佛出兴。二是时国王下先王治化。囹圄者周之狱名。三王有太子下夜神修因。于中有三。初明在家本事。二结会古今。三出家得法。今初有十一悲救罪人。正答发心之始。榜笞捶击也。膑谓刖足之流。二臣议非理。三请代囚命。四臣执令诛。言宝祚者祚位也。易云圣人之大宝曰位。五王后哀祈。六王夺子志。七太子确救。八母请修因。九正设施场。十经半月下如来亲救于中六。一就戮时临。二时法轮下如来降德。三尔时太子下敬申礼请。四以佛神下就座谈经。言普照因轮者。谓令知善恶各自有因。罪人恶因所招。太子善因当满故。五时彼会下广益当机。六善伏下太子得法。二善男子尔时太子下。结会古今分四。初结自身正酬发心之问。二结大臣。三结狱囚。四结王属。并文处可知。萨遮有也尼干不系也。裸形自饿不系衣食故。三佛子我于尔时下。明出家得法。各言百万。义当彼时已得四地。二佛子我于尔时命终下。明转生值佛修行。略列八佛通结一万。第二次复有劫下。明日光劫中。值佛修行。中三。初总标举。次最初下别列十佛。后于彼劫下总结得法。第三如于此劫下。总结时处修行得法。第二偈颂中有三十四颂分四。初一颂承力许说。次二颂古佛出兴。次一偈半先王治化。余颂夜神修因。于中四。初九偈半颂在家本事。次一偈颂出家得法。三有二偈颂一万佛。四次于佛刹下有十七偈。颂总结时处得法。于中三。初一略标。次三总会古今。后十三偈。重颂末后得法深广。四谦己推胜。第五指示后友岚毗尼林此云乐胜圆光。昔有天女下生此处。因以为名。表九地总持光明无不照故。友名妙德圆满者。善慧无缺故。然此园在迦毗罗城东二十里。是摩耶生佛之处。又从九地当得受职。是故今问生如来家(已下入第七十四经)


大方广佛华严经疏卷第五十八
大方广佛华严经疏卷第五十九

　　　　唐清凉山大华严寺沙门澄观撰


第九岚毗尼林神寄善慧地。初二可知。第三彼神答下授已法界。于中四。一显法义。二立法名。三明业用。四辨根本。初中二。先长行后偈颂。前中四。一标数叹胜。二征数列名。三依名释义。四结叹胜益。初中生如来家。即正酬其问。第二何等为十下征数列名。此十通于六位。一当十信。二即十住。三通行向。四是初地。五从二至七。以是功用边故。六七皆八地。然六即自分。七即胜进得劝之后。八即九地。九当十地。十即等觉入如来地。然依行布竖配定。然若约圆融。初后通用故云成就。此法则生如来家。若定须具十方得生家。何以文中。第二第六皆有生家。第十复言于三世佛所已受灌顶。故知须竖约证分异。若定竖者。则违具十则生之言。是知须横约圆融修观。第三善男子云何名下依名释义。一中即信发心故。贤首品云。常欲利乐诸群生。庄严国土供养佛故。故文云始集善根。二中初住发心。文具三心。生如来家亦初住生家。三中十句。一观法门海标十行。二向一切智标回向。以行愿相资故合为一。余八通行向。四中契理断障名深净心。即净心地已证理故。坚如金刚已得离生道故。舍诸有趣已破二障碍山故。为物依处。五中证如起行为平等光明。戒忍进等为次五地。得无碍下即是七地。七地得无生忍光明故。入一切真实法六中以得无生忍契同法性。为生佛家。愿度增上善根一体。惑等不动为白净法。七中因佛劝起能顿修行。名佛力光明。无功用修故无疲厌等。八中从第八地入第九地。故云住童真位。观一切智智门。即法师之德故。于三性等皆如实知即事知理之如实故。于有差别境入无差别定。即理穷事之如实故。于无差别法现有差别智。余可准思。九中以佛庄严而庄严。故名普庄严。已得离垢等诸三昧故。虽复常用而常在三昧。十中约其自分为此菩萨。约其胜进名入佛地。已受职位云受灌顶。智齐佛境云知一切。如十定品辨。第四佛子若菩萨下。结叹胜益可知。二重颂中十偈如次颂前十法。第二善男子菩萨具此下。立法名中先牒前所明。后我从无量下指前立目。机感便现无所拥碍名自在受生。通能所现。第三善财白言下明法门业用。于中先问后答。答中知见此境即是业用。于中二。先明依愿受生。后经于百年下如昔愿睹。于中四。初睹降神瑞相。二善男子摩耶下见出城现光。三摩耶夫人于毕洛叉下。睹将生神变。于中二。先标征。毕洛叉者此云高显。后别显十变。一集众息苦。二卷舒无碍。三毛现佛因。四现佛本事。五现行所依身。六遍现舍行。七现古佛受生园林。八现今佛所处宫殿。九出菩萨同类。十地现莲华将承至圣。四善男子岚毗尼下正睹诞生。于中三。初睹外相有四种相。释通事理。约事谓一回耀挺特故。二高显邕容故。三威光赫奕故。四分明可睹故。约理则一依性空无住现故。二依涅槃山无心出故。三大慈云中现无住之化身故。四为破众生生死无明之大闇故。二菩萨尔时下了其内德。三当我见佛下。结其周遍。则横竖无穷。第四时善财童子白彼神下。显法根源。先问后答。答中先长行中六。一古世佛兴。二其四天下显昔父母。三其喜光下攀树诞生。四时有下观佛得法。五善男子下结会古今。不结父母者。意明即净饭摩耶。佛即今佛故。六我从是下显用周遍。后偈颂中二十三颂分四。初一诫听许说。次九最初修证。次十二偈历事增修。末偈结叹无尽。第五指示后友中。言瞿波者。此云守护大地。在家为父母守护太子。储备守护国地。既为其妃依主得名。表十地既圆故无地不护。然太子有三夫人。一名瞿波。次名耶输陀罗。三名摩奴舍。今因位之极故取。其第一法喜已满故。寄之昔妃。此位亲能得佛。故在生佛之城矣(已下入第七十五经)第十释女瞿波寄法云地。第一依教趣求中。二初依前修证。后渐次下趣求后友。于中四。一趣求诣处。二其中有神下伴友迎赞。三善财童子言下善财印述。四尔时善财下神敬增深。二中四。一赞行究竟。二我观仁者修诸下。赞精进得果。三我观仁者勇猛下。赞精进得法。四何以下以理释成。三善财印述中二。初印受所说。后圣者我愿下述自所作。于中二。先明四等摄生。后明万德益物。前中有四。谓法喻合释。法有慈悲合中兼喜。释中不贪兼明有舍。于中先征后释。释中先总明。后不贪生死下别显。于中先明不自为。后但见众生下明其所为。二圣者菩萨摩诃萨下。明万德益物。于中二。初有十六句。别约喻显为物归趣。后圣者菩萨如是下结成益物。四神敬增深者。以闻上法故。文中三。初长行申供。次以偈赞德。十偈分二。初三叹下益众生行。后七叹上求无碍行。后尔时下以身随逐爱重情深故。第二尔时善财童子下。见敬咨问。先见次敬后问。前中二。先入堂推求已见依报。此文亦可属前。二见在堂内下见其正报。初见主。后八万下见伴。广叹伴从胜德主德。固已绝言。二尔时善财下设敬。三作如是言下咨问。于中先自陈发心。后而未知下正问。有十一句。问悲智逆顺权实寂用无碍。双行之行。前十句摄为五对。一过凡越小对。二离果超因对。三现生示色对。四极相穷说对。五下化上供对。十一总显诸善真俗双行。第三时瞿波女下示已法界。于中四。一法义二法名。三法用四法根。前中先长行。后偈颂前中亦二。先赞诫许说后善男子下正显法义。于中二。先明帝网智光行。谓依此十则照重重无尽法故。有标释结可知。后佛子若菩萨下承事善友行。前明依法此辨依人。法假人弘故。由得此出无尽法。亦是广前初一。亦有标释结。后偈颂中有十二偈分二。前十偈如次颂前十帝网行。然前长行但名帝网光明行。则十法通称。今偈中初二取前总名。后之八行。各别立称。则知十名一一通其十行。重重无碍方受帝网之名。叉须得斯偈意方了前名。后二偈颂前事友十法后二。以后二相隐故。余略不颂第二时释迦下立法名。谓一切菩萨普贤三昧深广如海。如法界。故深如众生名故广。以殊妙智念念观察故立此名。第三善财言大圣下。明法门业用中。先问后答。答中二。先显广知。后释知所以。前中三。初知娑婆世界。次类知刹海。后别显毗卢因果。前中二。先知刹尘劫事。后善男子此娑婆下。类尽未来前中亦二。一知世间善恶因果。不善根所摄善根者。如嗔心持戒等。下句类知。二又彼劫下知出世因果。于中亦二。先知佛因果。后亦知彼佛众下知佛众会。于中有三。初知声闻。二知缘觉三知菩萨。及后类尽未来。文并可知。第二如知娑婆下。类知刹海于中二。先通显知多。后别显所知相状。今初有六重类知后后广于前前。初二皆全刹摄多刹。而初但摄同类刹故云尘数。二即异类刹故云一切。一切种类故。三即尘中摄刹故。细于前。四即十三佛刹尘数围绕界。及广大眷属世界。故云娑婆世界外等。五即普照十方炽然宝光明刹种所摄刹。通二十重。六即全莲华藏世界海。后所谓下别显所知相状有十种。一广博即所依种。二安立即因缘或所依住。三即轮围。四即其中场地。五体类各殊。六转者有二义。一如轮侧转形故。故世界成就品云。或有世界随轮转。二即劫转变故七所依莲华。八即其中须弥九随缘立称。十即结果属因谓华藏世界海。是佛本愿所严故云由力。第三亦念如来下别显毗卢因果。于中二。先明因。然有二义。一者成上上。但总云本愿力故。今别显成刹之因。二者顺从亦通正报之因。后得于如来下显果可知。第二何以故下释知所以。第四善财白言下显法根源。先问后答。问中虽但问得法久近。而义已含修行久近。得此法门故。答中分四。一明最初佛所发心修行。二于中间多佛修行。三正明得法之时。四多劫修莹此法。初中分二。初正显本缘。二结会古今。前中分十。一王都时处。二太子超伦。于中先具相后游观。三宝女求归。于中分四。一具德端严。二见其下白母求事。三彼香牙下梦睹佛兴。四时妙德下自陈心。总有十偈。前三自述德堪。后七赞彼求纳。四太子审问。有十二偈分三。初二问其属缘。次三审其内过。后七邀其进善五女母代答。明有德无过。亦不属缘故应纳受。三十一颂分六。初十一偈总显报胜。次三偈别赞端严。三有三偈明其绝伦。四有五偈伎能内满。五有八偈离非具德。末后一偈结赞所宜。六太子重邀。谓若不障道当随汝意。于中先长行分二。初自述行深。后当于尔下恐其为障。后偈颂十偈分三。初六偈颂其行深。次二颂半邀其莫障后一偈半结令审思七女敬顺从。有十四偈分三。初三忘苦眷德。次六希同胜行。即正是发菩提心。后五劝诣如来。八太子摄受由敬佛心欢故。九母陈庆遂故。重赞女德。十偈分四。初一标其遂志。次二德行悬同次四身语超伦。后三内心蕴德。十正共修行。亦分十段一诣佛供养。二时佛下闻经得法。三时彼太子下辞归白父。四尔时大王下王审庆闻。五作是念下禅位往观。六尔时下闻经得法。七其众会人下兼益时会。八时佛下佛重现通。九时彼父王下。父王出家修证法门。十尔时太子下。太子绍位弘通大化。第二佛子于汝意下。结会古今。第二彼佛灭后下。见中间多佛略列四十。第三其最后佛下。正明得法之时。最后者。即六十亿那由他之后耳。第四佛子我得此下。明多劫修莹于中二。一于一刹尘劫修行。于中亦二。先多劫修行。未穷菩萨之境。后佛子若有下。明菩萨难遇见者不空。二佛子我见下于百刹尘劫修行。于中亦二。初多劫修证未知菩萨解脱。后何以下释不知所由释中亦二。先总显深广。谓所以不知者。以称事理之无边等诸佛之境界故。斯则等觉菩萨解脱。十地不知故名普贤解脱。后佛子我于佛刹下。别显深广难知之相。谓一毛即不可穷。况多毛多身广大之用。以是无尽无边之法门故。于中五。一毛中见器世间。二见智正觉世间。三见众生世间。四见菩萨修行。五佛子我于下总结不穷深广。第五指示后友分二。先指后位。如后当释。后颂前法临行再述故。三十一偈分三。初一总显菩萨益生。超颂前见者不空。生下女人染心之益。次十五偈明远劫前事。长行所无。长行语真净发心。但论德女。今则收其杂善故叙远缘以粗况妙。后十五偈正颂长行德女因缘。第六礼辞可知。上寄位修行相竟(已下入第七十六经)自下大文第二从摩耶下。有十一人。明会缘入实相。谓会前诸位差别之缘。令归一实法界生于佛果。如摩耶生佛故次明之。然人虽十一约法唯九。约会为十。初一为总余九为别故。摩耶得智幻法门。末后亦得幻住。始终相会该于中间。总别圆融归实无二。故摩耶既会缘入实。何得更须十人。岂不向言总别相会。非别无以成总故。又显是所会之缘。语十表其无尽。无尽之缘。皆成摩耶之实德故。又此一相义当等觉。等觉方能亲生佛故。等觉却入重玄门中故。有十人多明入俗。初天主光且须正念无失。次可为世师。遍穷众艺字智之门。无依无尽无著清净。清净则净智发光。发光则智相无尽。无尽则诚愿不违。方能还归幻住故。虽十一不失入实之言。始末皆幻方知诸缘体虚即实。今初总中文亦具六。第一依教趣求中二。初将诣观成。后胜缘引导。前中三。初标将诣观成。次作如是下别明观念。后如是之人下思欲亲承。今初摩耶昔云天后。天后能生佛故。权教中说生佛七日命终生天。而晋经指在迦毗罗城。则显常不灭矣。又上云此世界者。亦表即佛境界故。得观佛境智。然说摩耶或云是实非化。或云是化非实。或云亦化亦实。或云非化非实皆带方便。约此宗说。即法界实德人法圆融。二别明观念中。初总念胜德已能闇合愿智幻门。后随意生下。别念一十七身唯普眼见。冥契下文天后所现。三思欲亲承可知。二作是念已下胜缘引导中三。初城神显教修心。次身众神密加授法。三法堂罗刹教求友之方。初中有三。初以华散。二作如是下。正以言教城神令护心城。是知无有一事非法门矣。心名城者。中有正觉法王万德所聚故。有三十门分三。初有十二门明十度行。初后合二。中八各一次扶助成十一句。即初地净治地法十种胜行。文少不次而数全足。一信二慈。三坚固四悲。五舍六七皆惭愧。谓不容恶故。八无疲厌九如说行。十知诸经论。十一即成就世智故。能普晓众生。后住持下七句福智圆满。初二是福。后五是智。智中前三权。后二实。三佛子菩萨下结赞征释。第二身众神密加授法中三。初赞友令欣。次从其耳下放光加被。后善财即得下善财获益所谓十眼言不思议身者。十身无碍故。佛平等者佛佛同故。故异于前。但明法身余可思之。第三时有守护下教求友之方。于中三。初教次问后答。初中二。先教十法增其智。后示三昧息其乱。各有标释结。今初释中有十一心。一直二悲。三智四进。五信六深。七慈八净。九益十巧。十一常。后示三昧释中。于境不舍离等者。凡夫染境二乘舍境。权教纵观空有互陈并为缺减。若圆修者触目对境穷尽法源。不取不舍故。央掘经云。摩诃衍者。所谓彼眼根于诸如来常了了分明。见具足无减修等。又云所谓眼入处。于诸如来。常明见来入门具足无减修等。余可知。结中处处遇友者。既定慧双游无境不契。并为道品。则真友悬通能如是行。为护正法堂也二说是语时下问。三罗刹下答有四法。一以友无不在故。二以法为体故。三身同友遍故。四智与境合故。如梦如影。又前三即离境界相。四则离心缘相。求善友者幸思此言。第二尔时善财受行下见敬咨问。先见次敬后问。初中先睹依后见正。今初先受行其教蹑前起后。近蹑罗刹之言。远通前三胜友。以前二神并未有答故。即由前三位调练故。得睹斯胜报。后即时下正明所见。于中三。初明莲华所证法界。自性无染故曰莲华。无明既开不离心内如从地涌。亦表性净万行之四从法性地而出现故。此即十定中普贤之华也。二于其台下明台上楼观。谓能证权实二智。依于所证而重现故。智包无外云普纳十方。总摄五位自分胜进。故云千柱行列。其一一事皆有所表。恐厌繁文。三其楼观下。明楼中宝座即智体自空。故云楼中有座。空具性德故广显庄严。二尔时善财下见友正报。于中二先结前标后。前但明主座。今双结主伴。后所谓下别显身云。于中亦二。先明身相。后显身业。前中亦二。先明万类难思身。后明一类超胜身。前中亦二。先显别相。后明通体。今初有四十身。于中或唯约事。如普遍色身。或唯约理。如十二十三不生不灭身。以本无生起灭亦不为灭故。或事理交彻。如第三十二三十五无生不生色身。以事显理故。于中无生。则约自愿所成。无别有生。不生则随他而现。生即不生。余可思准。后如是身者下明其通体。谓离有取蕴故。二尔时善财下。明一类超胜身。约唯女故。二现如是等下明身业中二。初总标。后行于平等下别显亦二。先明十度行。唯精进在于忍前。余皆如次。谓初明檀。次出生下戒。戒能生长故。三修习下进。四观察下忍。五具众下定。六恒转下般若。七见诸如来下方便。八成就大愿下愿。九心恒遍入下力。十得佛智光下智。后修习一切如来下明二严行。未为佛母者是其本行故。第二尔时善财下。设敬自道已深故。现身等彼。上二并是住体遍应。第三白言大圣下咨问所以。叙文殊等者。若约等觉则因位极故。若约会缘。从初发心一一善友皆是所会之缘。同入比故。第三答言佛子下示已法界。于中三。初明体二业用三根源。今初大有二义。一愿大。愿为一切诸佛母故。二智大。智亦二义。一权智即能起大愿。能成幻事。二实智即是般若。生佛真身。幻亦二义。一愿智体虚当相名幻故。上文云。幻智即是菩萨。菩萨即是幻智故。能无不为。二者即智所作生佛之义。谓于己身不坏小而广容。若于佛身无生起而现起。又愿收普贤智收文殊。皆入大幻同为般若。亦名佛母。二是故常为下业用中二。先总。后佛子如我下别。于中有四。一为现在遮那母。二善男子如今下。为过去诸佛母。三如此世界下为贤劫千佛母。义通三世。四如于此三千下。结通横竖无穷。初中二。先标为刹海舍那母。后又善男子下别显生佛之相。于中四。第一毛光为先相。于中五。一光入身。二光现变。三见八相。四现因果。五令身难思。谓不大而容十方故。第二尔时菩萨下。正明自在入胎。于中亦五。一眷属翼从。二菩萨现通。三光明息苦。四现变入胎。五入已游步。第三又念念中下腹包众海难思。第四善男子如此下。举此类于百亿。本来无二者称一性故。非一处住者体周遍故。非多处住者不如事故。又上句不坏多故。下句不坏一故。又上句理如事故。下句事如理故。又一与多相即入故。此并释中智幻之义下。二三四段文并可知。第三尔时善财下辨法根源。先问后答。答中六。一轮王久远。言非后身菩萨所知者。显唯佛知非但久远。亦显时无时相佛智契故。二彼王城下有佛魔来。三圣帝助降。表智王助体本觉现故。此时已得菩萨神通。明今始成非实始也。四场神兴愿智假慈兴故。神生子想。五结会古今。六为母普周前来为生时之母。即是愿母。此明为成道时母即智母矣。脐中放光者。生长同气之所表。佛佛皆从无二理生故。后三段可知。第二遂往天宫下十友别明会缘。然位德已极托迹凡流。深悲接生不标神异。但以法利人。又显求者道深。或但示法门之名。则悬领旨趣。第一天主光即幻智念力。善友言天主光者。谓悲智胜用光净自在。破闇义故。父名正念者。此由定发。故故法门名无碍清净念初一句即依教趣求。第二见彼下。见敬咨问。第三天女答。下示已法门于中二。先标名。谓以一念无碍智普观三世。无不明现而无去来今。为无碍念不杂异念。为清净念。念佛功德有益悲智。故曰庄严。后善男子下明业用。于中三。一念最初一劫。二又忆下中间诸劫。三善男子如是忆下总结多劫。非唯忆念。亦于彼多劫多佛闻持此门。余并可知。下诸善友六段之文。多有不具皆可思准。第二童子师遍友幻智师范。善知识谓为童蒙师。遍与众生为善友故。居迦毗罗黄色城者。中道轨物故。不得法者略有四义。一与众艺法门同故。二法有所付显流通故。三表一切法门体无二故。四表无所得方为得故。第三善知众艺幻智字母善知识中。初二可知第三时彼童子下。授已法门中二。初标名体。谓以无碍智穷世间之伎艺故。二我怛下显其业用。字母为众艺之胜书说之本。故偏明之。有标列结。列有四十二门。皆言般若波罗蜜门者。从字入于无相智故。字义为门故。毗卢遮那经中皆言不可得。智无所得即般若故。又文殊五字经云。受持此陀罗尼。即入一切法平等。速得成就摩诃般若。才诵一遍如持一切八万四千修多罗藏。然初五字若准阿目佉三藏。即全是文殊真言。若准今本。而第二一字不同。今依彼经释之。一阿者是无生义。以无生之理。统该万法故。经云。无差别境而菩萨得此无生。则能达诸法空断一切障。故云威力。二多者。彼经第二当啰字。是清净无染离尘垢义。今云多者。毗卢遮那经。释多云如如解脱。金刚顶。云如如不可得故。谓如即无边差别故。如不可得。此顺多字义。应是译人之误。啰多二字字形相近。声相滥故。若顺无尘垢释。以无边之门。方净尘垢。三波者。五字经云。亦无第一义谛。诸法平等。谓真俗双亡是真法界。诸法皆等即是普照。四者者。诸法无有诸行。谓诸行既空故。遍摧差别。五那者。诸法无有性相。言说文字皆不可得。谓性相双亡故无所依。能所诠亡是谓无上。又云。以那字无性相故。者字无有诸行。者字无有诸行故。跛字无第一义。跛字无第一义故啰字无尘垢义。以啰字无尘垢义故。阿字法本不生。以阿字法本不生。故。那字无有性相。汝知是要。当观是心本来清净无染无著。离我我所分别之相。遮那经中字义与此无殊。下多依彼经。及阿目佉所译。而梵音轻重有殊释义无别。六逻字悟一切法离世间故。爱支因缘永不现故。离世故无依。爱不现故无垢。七拖字。悟一切法调伏寂静。真如平等无分别故。方为不退转方便。八婆字悟一切法离缚解故。方入金刚场。九茶字。悟一切法离热矫秽得清凉故。是普摧义。十沙字。悟一切法无挂碍故。如海含像。嚩字悟一切法言语道断故。能遍安住。哆字。悟一切法真不动故。不动则圆满发光。也字。悟如实不生故。则诸乘差别积聚皆不可得。瑟吒字。悟一切法制伏任持相不可得故。普光明即能制伏。任持烦恼即所制伏。息即伏义。迦字。悟作者不可得则作业如云。皆无差别。娑上字即时平等性。么字。即我所执性。我慢高举若众峰齐峙。我慢则生死长流湍驰奔激。伽字即一切法行取性。他字。即是处所性。社字即能所生起。锁字即安隐性。拖字。即能持界性。奢字即寂静性。佉字即如虚空性。叉字即尽性。娑多字即任持处非处令不动性。惑障为非处。开净光明为其处。坏字即能所知性。曷攞多字即执著义性。执著为生死境。义即智慧轮。婆字即可破坏性。圆满之言。不空译为道场。然此婆字宜蒲饿反。诸本多云蒲我。则与第八不殊。车字即欲乐覆性。娑么字即可忆念性。诃婆字即可呼召性。无缘召令有缘故。縒字即勇健性。伽字即厚平等性。吒字即积集性。拏字即离诸諠诤。无往无来行住坐卧。谓以常观字轮故。娑颇字即遍满果报。娑迦字即积聚蕴性。也娑字即衰老性相。室者字。即聚集足迹。谓聚集即一切众生。法雷即是足迹。侘字即相驱迫性。谓无我晓之。即为驱迫。陀字即究竟处。所谓此究竟处含藏一切法轮。然新译乃是茶字。去声引之。上来从娑上字来。皆上有悟一切法。下有不可得言。今并略之。若具皆如瑟吒字耳。其中难者已释。余以经疏相对文并可知。更有对会及修观仪所得功德。并别章具也。结云四十二门者。谓表四十二位故。故智论中诸位圆融。明初阿具后诸字。第四谦推中。推胜即就其所知众艺。寄胜推之不舍世俗。皆与实相不相违背。会同般若之门。五指后中。婆怛那者此云增益。以无尽三昧能出生故。友名贤胜者。贤犹直善。无依道场直善之最故。第四贤胜优婆夷。幻智无依善友。初二可知。三贤胜答下授已法门中二。初得解脱。后得三昧。今初直就经文。内外无依即是道场。贤首云。梵名那阿赖耶曼茶罗。那者。此云无也不也。阿赖耶云依处也依止也。曼茶罗云道场也。圆场也。谓无阿赖耶染分依处。而有净分圆场。出生胜德不可穷尽。即转依究竟显德无尽故也。下二句即二利之用。后得三昧先名。后非彼下用即为释名。于中初拣滥。后以能下显是。谓体则双超尽及无尽。但从用出生说无尽耳。然则二门相成无依道场。即空如来藏。无尽三昧即是不空。要心无依契于本空方见不空具性功德故云出生。智性眼等息妄显出故曰出生。出非本无犹称智性。指后云沃田者。是南天竺近水沃润故。显无念定水能滋长故。长者名坚固解脱者。无著清净惑不能坏。即解脱故。第五坚固长者。幻智无著善友。示法门中先显名。无著约境。离所知故。无念约心。心体离念故无烦恼。二障永尽是曰清净。净则能严法身。后我自得下彰用。既二障不生则无爱见故。无求求法无厌无休。第六妙月长者。幻智智光善友。真智廓妄名为净智。后智照法名为智光。能净能光若秋空满月。故名妙月。第七无胜军长者。幻智无尽相善友。法门之名。即所成德相无穷尽故。我以证下以用释名。得无尽藏谓闻诸妙法。又诸心境无非佛法故。若佛若法皆无有尽。既见佛得法无尽故。无能胜众德所聚。从喻如军。亦能普胜诸魔军故。皆从体出故。城名出生。第八最寂静婆罗门幻智诚愿语善友。授法中先标名。有二义故。一始终无妄故。如从初发心立弘誓言。必如言行不乖先语故。二者随行不虚故。如忍辱仙人言我不嗔令身还复。后过去下以用释名。即如次释前二义。虚诳言息故云寂静。寂静即为净行。言行君子之枢机。苟能诚实斯则可法。故城名为法。指后云妙意华门者。妙意华者即苏满那华。其城门侧有之故。亦在南天当受其训。得求友之妙意胜因之华故。童子表于净智。智则万德由生。童女表于净悲。悲为众德之本。以悲智相导故。二人同会。会缘之终此二满故。将见慈氏绍佛位故(已下入第七十七经)。第九德生有德幻智归幻门善友。第一依教趣求。第二见德生下见敬咨问。第三时童子下示己法门。于中二初标名后业用。今初谓能所境智染净之法。皆从缘起无定性故。如幻而住。二得此解脱下明业用中二。初别明后结叹今初有十种幻。皆上句标幻。下句以缘生释成。十中初一为总。缘生世界并通染净。刹海亦名世界故。余九为别。初五约染分依他。如幻缘生故。一约有情苦果。从业惑集生。二约十二因缘顺观即世间故。次第相由故云展转。三就五类法中但除无为。故云一切。以无为无有起。非幻缘生故。异熟识等。从无始恶习内执为我。四惑相应故云我见等。及外取妄境。云种种幻缘故。感心等悉皆如幻。四五二句别明不相应行。四即是时。谓依行相续不断分位。建立为时。所依行空时何所立。妄计有体是颠倒智。五即无常生老等。谓依生已坏灭分位。建立无常等皆妄分别有。次一切国土义通染净众生。染土多从三倒所生。以不了唯心妄取境界故。上云一切国土但想所持。既有妄想故心见皆倒。言无明所现亦通净刹。谓登地已上无明未尽。所见国土种种不同。既云无明则拣非佛土。后三种但约净分依他。从缘如幻可以意得后善男子下结叹。言自性不思议者。幻法非有体不实故。非无相非无故。非一性相异故。非异无二体故。空有相即一异两亡。既离二边亦忘中道。由斯交彻故。能一中现多多皆即一。重重无碍为不思议。故推胜云善入无边诸事幻网。第四善男子我等下谦己推胜。第五时童子下指示后友。于中二。初以力冥加。后而告下以言显示。于中三。初指处。二示人。三教问。今初国名海岸者。南海北岸。一生菩萨临智海故。园名大庄严。因圆万行而严果故。又生死园苑以万行树林严自果故。广大楼阁等者。约事则其中广博同虚空故。有多光明能遍照故。阿僧祇等宝所严故。蕴多楼阁包多事故。约法则二智相依缘起相由。故云楼阁。智即法界是为广大。名毗卢等顺成上义。二智光明遍照事理故。智能包含万德。即庄严藏。华严万行不离此故。上约其果。从菩萨下出因。善根果报约其宿因。是彼善根之果报故。念力愿力等约其现缘。后住不思议下现依所为。二弥勒菩萨下示人。先正示。后为欲下显住因。弥勒梵音具云迷帝隶。此云慈。是其姓也。然有三缘。一由本愿。过去值大慈如来因立大愿。愿得斯号故。二由此得慈心三昧故。三由母怀时有慈心故。如满慈子名阿逸多。此云无胜。以生具相好胜德无过故。今以姓而呼但云慈氏。慈依智住故曰处中。悲智双游皆为利物。故云为欲等。三汝诣彼下教问中二。先正教。兴十问者。表无尽故。后何以下释广问所由。先征后释。征意云。何以要须广问释有二意。一所求德广能具说故。后善男子汝不应下。能求大心。法应尔故。前中二。初通显弥勒德圆位满。后善男子彼善知识下别显是其真善友故。设若德满非已有缘亦难求故。二明能求大心法应尔故者。即广诫劝。于中二。先诫劝求法。后诫劝事友。前中二。先标不应。诫其去劣。后何以下。释所应作令其广修。文中先征后释。释中亦二。先别明应修。后善男子举要下。结略显广。前中有九十八门。分为十段。一上求菩提行。二应化下下救众生行。三应断下自断惑障行。四应令无量众生下。劝物出离行五。应消灭下净自根欲行。除三不善根。则成三善根等故。六应生净信下。力用自在行。七应分别下摄法治惑行。八应严办下供佛摄生行。九应修总持下。悲愿深广行。十应入差别心下证入圆满行。二结略显广者。谓别陈难具故。第二善男子汝求下。诫劝事友中三。初诫次劝。后双结二门。今初分二。先正诫其离过。后何以故下举益释成今初。言见随烦恼行勿嫌怪者善友有二。一实二权。权能行于非道。内外生熟善巧难知。故不应嫌。实中复二。一行二解。今但求解不应观行故。如智论五十说。亦如有目跛人犹能示道。二举益释成中有二。初明善友能示行故。二明善友为外护故。今初先征意云。但起广心足成大道。何以要令事友诫离过耶。释云。法假人弘。不因善友何能闻诸妙行。于中有三十五句。句各一行。二善男子菩萨由下。明善友能为外护。前即能生此能养育。于中二。前正明能为摄护。后何以下举因释成。于中初征意云。善恶在己。善友何能令我不堕恶趣等耶。释意云。由友令离恶因故。因亡果丧。岂非友力。以此四十句。释上正明十五句。有通有别。通则后诸恶因。通对前果。别则各各配属。如由除诸难不退大乘。由止诸恶不犯净戒。由破无明不随恶友。下诸句或有二三对上一句。可以意得。恐繁不配


大方广佛华严经疏卷第五十九
大方广佛华严经疏卷第六十

　　　　唐清凉山大华严寺沙门澄观撰


第二善男子善知识者。如慈母下教劝。谓教其事友之方。文有四段。皆约喻显。一教念友胜德。于中先叹胜。后常当如是下结劝。二复次汝承事下。教起事友心行。有二十一句。文显。三复次汝应于自身下。身友对辨文有十句。句各四事可知。四善男子汝应发如是心下结劝成益。于中二。初正劝。后何以下举益释成。于中亦二。先正释事友之益。后复次下。重赞友为能益故宜承事。第三善男子举要下。双结诫劝二门。谓别说难穷故结广从略。于中亦二。先寄数结多。后我复略说下总收结多。既通一切何但百千。明知前云十不可说意显无尽耳。第六时善财下恋德礼辞。自下大文第三慈氏一人明摄德成因相。前既会缘入实。定堪成佛故。办一生补处成因之义。文唯五段。以补处位极显彰阙谦推故。第一依教趣求中二。初标念前趣后二自忆下。别生胜念悔往修来。于中四。一观昔非以行对治。二复观此身下。观其现苦策进当善。诸修行者愿审此仿之。三作是念时下。明观念之益。益其胜观。四如是一切下结益所属。第二善财童子以如是下见敬咨问。于中二初见敬后咨问。前中亦二。先见依后见正。各有申敬。前中二。先入定申敬。后出定敬赞。前中三。初结前标后。二别显定用。三总结成益。今初。位念者标定。思察者定加行。信愿者是定因。入遍下辨定名相。二普现下别显定用。即双运定慧。于中二。一明即智定之妙用。于中先罗身云于法界。后等虚空下契法性之真源。二又决定知下明称法界之深观。于中三。初了法从缘。次离于断下智契无性。三知一切法如种生芽下会归中道。此三无碍即三观一心。今初报酬善恶故云业起。果自种生云从因起。自修成佛信为道源。感他化身敬心便现二契无性。中离颠倒见者。通三四倒。四倒谓常计无常是名颠倒。见于实理则无斯倒。若以无常为常亦非。见如实理以坏相故。自在见者。谓自在天能生万物。故知由自业故不由他。离自他见者。单执自他则乖缘起。边执见者。坚执生死等有其始末故。离有无者。从无之有名生。自有还无称灭。体无生灭何得有无。知空无生约理遣法。知不自在约缘遣法。知愿力生约因遣法。三会归中道者。然随一句皆离上诸过。今且通说。如种生芽者。从水土等缘生故非无。此如初段。缘生则无性故非有。如第二段。非有非无即是中道。如是离断常等可以思准。种芽横喻万法。如印生文即竖喻诸法。涅槃云。此阴亦灭彼阴续生。如蜡印印泥印坏文成等。自下诸句通于横竖。了世心现亦唯心观。以心为缘现而无性。即中道观。余并可知。三善财童子下总结成益。第二从地而起下出定敬赞。于中三。初以身敬绕。次作是念言下以心敬念。后偈颂中以言敬赞。二中举能住者德叹所住楼阁。初句具显故。此大楼阁之言贯通诸句。于中分十。初约境显胜。二是入一切甚深下约德显妙。三是以一劫下。约用显自在。四是于一切众生前下约行显胜。五是能住难知法下约观显深。六是住大慈悲下约对治显胜。七是虽住四禅下约止观明自在。八是虽于一切业烦恼下。约利他行显胜。九是虽行九次第定下。约护小乘行明自在。十此大楼阁下结德所住。于前九中除初二及五。余皆约权实事理双行。第三偈以言赞中。五十五偈分二。前三十四偈七言举德叹处。后二十一偈五言指处明德。前中二。初二总叹。一约行位。一约名德。余偈别约德行。于中四。初有七偈。约自利。行胜。二有十偈。叹利他行胜。三有八偈。叹功德胜。四有七偈。叹方便胜。后五言指处明德中。虽复语依意在叹正。于中六。初二下化。次二上观。三有五偈。明三昧自在。四有七偈。明智慧广深。五有一偈。显其平等。六有四偈。结德申敬求哀请加。第二尔时下见正报中二。一见二敬。见中二。先翘心愿睹。后乃见下正睹慈尊。言别处来者。摄化就机故。还来归本故。亦显慈氏应念而至。不著处故。第二善财见已下明设敬仪。于中五。一身心敬礼。二时弥勒下赞德记别。三尔时弥勒下重申敬仪。四时弥勒下再赞再记。五时善财下庆遇念恩。二中有二。先长行。指示者令众同睹仿而行故。后偈正赞有百一十三颂分三。初一指众总叹。末后一偈略示后友。中间诸偈别叹胜德。于中三。初二十二偈直对善财叹。于中亦三。初九赞德善来。次二明来因缘。以外由善友内具德行故。后十一偈明来所为。二汝等观下二十六偈。对众令劝赞。于中五。初四总赞。次四赞其即智之悲。次七叹即悲之智。尔焰者此云所知。入大乘论云。尔焰地者。是第十地。此约尽断十种所知障故。次六偈总叹诸德。后五偈赞妙果当成。三汝行下重对善财赞。于中分五。初二十六偈叹其当果德。初二总余皆别。二汝于下七偈双叹当现德。三诸根下八偈赞其遇友德四有五偈叹速成位行德。五有十七偈。总明诸德结叹令欣。第三重申敬仪中三。初辨敬因闻赞德故。次善财闻下身心悲敬。后以文殊下华供展诚。言文殊心念力者。表由信智故。华因德立璎珞行成。云盈手者。信智满故。散弥勒者。摄成因故。办当果故。第四再赞再记。第五庆遇念恩。文并可知(已下入第七十八经)第二尔时善财童子合掌下。咨问中二。先自陈发心。后而我未知下正问法要。于中三。初标所问次大圣一切如来下。叹慈氏有能答之德。即以此德亦为问端。初总后别。别有五十句。皆因圆果满德。三大圣菩萨下结问请说。兼显问意。第三尔时弥勒菩萨下。称叹授法。于中二。先称叹。后授法前中二。先为大众赞叹善财。即是叹人。后为善财赞菩提心。即是赞法。前中亦二。先指人示众。后诸仁者此长者子下正赞其德。于中四。一明求友精勤。二明所乘广大。三明具德无缺。四明速证超权。初中二。先总显精勤。后诸仁者下别示精勤之相。谓一时之勤犹未可叹。自始暨末一念无懈。故为可称。言一百一十善知识者。古有多释。一云理应具有。但文脱漏贤首云。前后诸友总五十四位。分出德生有德为二。则五十五人。各有自分胜进故有一百一十。若依此解则违此已言。既云经百一十已方至弥勒。弥勒等三。非百一十之数明矣。有云。减数十耳。实唯一百八人。谓此前除遍友。但五十一人。各具主伴成百二人遍友指示众艺。虽非主友而是伴友。为一百三。更加无厌足王处。空天瞿波处。无忧德神摩耶处。莲华法德身众神。及妙华光明神。守护法堂善眼罗刹。合前总有百八。以空天等相问答故。得在友数。非前主友称名指示故。非主友但名伴友。若尔则违下余城之言下自释云。前至童子童女。已经一百一十。今更后文殊所故云余也。谓若此为百八。加于慈氏尚始百九。并后文殊方正一十。何有余耶。若会通者三释皆得一种。取前更加不动处觉悟菩萨如来使天。足成一百一十。则余义亦成。以彼二圣亦教善财。故得为伴友其余己之言。但是译者之意故。晋经无有已字则通取前后。于义无妨然下复云百一十城。又云过百一十由旬。皆言百一十者。有所表故。谓除佛位取其证入十地等觉为百一十。一中具十故。亦显位位十十相融。设有三贤亦唯具十。若合等觉属十地胜进。则开十信为一故。进退行布及与圆融。皆顺百一十言。何必克定前后。第二诸仁者此长者子甚为难有下。明所乘广大。于中三。初总叹希奇。二如是之人下别明难遇。于中二。先标举。后何以下征释。释意云。悲济深广故。即开前总中救护众生。于中二。先明总护一切。后为被四流下约类别明。汨者流急之貌。言界城者。即十八界。一一根境识中别别解脱故。言界地者。即地等四界六处空聚痴闇无人。不以智光引之。必为尘贼所劫。三诸仁者此长者子恒以下。总结所作。第三诸仁者若有众生下。明具德无缺。有十三句。有一在已已为希有。况有二三乃至全具。故云展转难有。又复后后难于前前。故云展转。第四诸仁者余诸下。明速证超权。以依实教修行故。谓即凡身一生亦解行生故。千年之鸟不及朝生之凤。普贤生位互融摄故。依实修者。悉皆能尔。胡不勉旃。文有十句。初二总明具诸位行。三入十住。四五入十行。六入回向。又上四句亦皆十地行。又上四义义含通别。下四句通诸地位。第二尔时弥勒下为善财叹菩提心。文分二别。初结前生后。后告善财下正叹。于中四。初标叹发心。二汝获善利下叹其发心之器成益。三何以下广举菩提心德释成四善男子菩提心者成就如是下。结释所属前二可知。三中先征意云。所以叹善哉获善利者何耶。释意云。菩提心具德故。文有二百二十一句皆通三种发心。顿具诸位功德。且分为二。初一百一十八句明菩提心。遍该诸地。后得无畏药下一百三句。明菩提心顿具诸位功德。又前多明信成就。及解行发心。后段多明证位发心。故文多云得。又前段明菩提心殊胜功德。高齐佛果。后段喻菩提心自在功德。广多无量今初段中分二。先别明。后总结前中文通横竖。横则一一发心。皆具诸句之德。竖则别配诸位发心。以从菩萨种性至于究竟。不出三种发心故。光统配十二住。初三句即种性住。故云如种如田地。皆是种生之义。二如净水下六句。明胜解行住中之益。三净目下十六句。极喜增上住。皆初地中义故。四如大海下七句戒增上住。五调慧象下十句。增上心住。六善见药下十句。觉分相应增上慧住。中云毗笈摩者。此云普去。七如意珠下十句。诸谛相应增上住。八利刀下十句。明缘起流转止息相应增上住。九卧具下十句。明无相有功用住。十命根下十句。明无相无功用住。十一好种性下十句。明无碍解住。言寿行者。梵本云则为磁石。不吸声闻解脱果故。十二净琉璃下十六句。明最上菩萨住。梵本云因陀罗网。网取烦恼阿修罗故婆楼那风此云迅猛风也。其中文义皆与彼位相应。恐繁不属故。始于种子终于惑习。明竖义彰矣。然断习等推功归本。由初发心。则横具诸德于理明矣。二善男子下总结。即功成由于始篑故。初心具于诸德。况复初后圆融。第二善男子譬如下。一百三句明菩提心自在功德。文中各有喻合。说听之人所见深远故。所引喻多非凡境。亦显不共菩提心故。虽通横竖且竖分五段。初有七句摄十住德。觉心自性离恶觉等故。二无生根下十喻摄十行德三。帝释著摩尼下九句。摄十回向德。四有宝名净光明下。六十喻摄十地德。即分为十。初四摄初地德。二如自在王下三喻摄二地德。持戒头陀等净功德故。三善调龙法下四喻摄三地德。入诸禅定离惑热等故。四须弥山下四喻摄四地德。同一切智焰得无漏故。五椰子树下四喻摄五地德。利人不染俗故。六一灯下六喻摄六地德。般若现前顿破闇故。七迦陵频伽下五句摄七地德善入方便得自在故。八如人学射下十四喻摄八地德。无功发心能灭相惑等故。九服延龄药下十喻摄九地德。延寿益生等故。十譬如有药为咒所持下六喻摄十地德。深除惑习成一切佛法故。五金刚非劣恶器下十七喻摄等觉位功德。以金刚智终成菩提故。其间梵语具如音义。第四善男子菩提心者下。结释所属谓上来多德。释获善利之言故。第二善男子如汝所问下正授法界。于中四。一授法体。二显法名。三穷严因之本源。四核正报之性相故。初中四。一摄入方便。二加令证入。三见所证境。四事讫起定。初中先牒问劝证(已下入第七十九经)后尔时善财下求证方便。第二尔时弥勒下加令证入先约缘加。令其就法亡言会旨。则佛法门开故云前诣等。即开理智门。示令其悟入也。后善财心喜下。约因自证悟佛知见。则入法界。从迷之悟加行趣入。有门理之殊。证已契合能所两亡。即妄而真更无入处。故云还闭。第三见其楼阁下明见所证境。于中二。先别明所见。后总显见相。前中六一见依报。二见正报。三见伴菩萨。四见诸佛。五见阁中主阁。六总见严具作用。然此六皆是悲智之中所有。今初先见。后益前中三。一直见一重庄严。有标列结。同虚空者称法性故。次又见其中下依中有依。一中见多即微细门。亦主伴门。后善财童子下一处见多即相在门。二尔时下明得益。第二才始稽首下。见正报中二。先总标。所谓下别显。于中五。一见初发心时。二或见初得慈心下。见其修行得法时。三或见弥勒为转轮下。随类摄生时。四或复见为护世下。见处会说法。于中先明所处会殊。后或见赞说初地下。显所说之法。五或见弥勒于百千下。总见行用。第三或见诸菩萨下。明见伴菩萨身云演法。即前与无量眷属。第四或复于中见诸如来下。明见诸佛摄化之德。第五又复于彼下。见阁中主阁。别明慈氏一生当作。于中先见。后尔时下得益可知。第六复闻一切下见闻严具作用。于中十段。一闻网等演法。于中三。一近闻。次又闻某处下远闻。后善财下得益。二见宝镜作用。三见宝柱放光。四见宝像威仪。五见璎珞等出生。六莲华重现。七宝地现像。八树现半身。兜沙罗者。此云霜冰。九半月现光。十壁现本事。于中初见慈氏修行随类摄生。后又见下睹所事友劝喻善财。二尔时善财下。总显见相。先法后喻。今初。谓何力能见。以何眼见将何智见。依何位见。于何处见。如经属之。及结前来所不说境。后譬如下喻显见相。所以有十喻者所喻别故。然有二意。一喻能见因缘不同故。二喻所见境相别故。具初意者。十中初一总喻能见所见皆如梦事。大小无碍等。如喻合文寻之。余九皆别。二喻自因力随自业故。凡命将终故。三四并喻缘力龙鬼所持故。然鬼持自他不同。龙持自他同体。五喻友依报力。六是定力。七喻性空力。八喻法界自在力。九喻智定无二力。大智海印之三昧故。十幻智自在力。二约所喻境相别者。亦初总余别。别中一临终现业喻。喻所见冥应。二非人所持喻。喻所见能说。三龙宫淹久喻。喻念劫圆融。四梵宫广现喻。喻一多无碍。五遍处定境喻。喻所见明了。六干城依空喻。喻事理无碍。七同处异见喻。喻隐显自在。八海现三千喻。喻顿现远近。九幻现众多喻。喻所见纯杂无碍。第四尔时弥勒下事讫起定。于中四。一警觉令起。亦弹指者前来得旨。所谓忘言。此中得旨令不滞寂。二法性下略示体相。初句标。此是下释所见之相。从法智缘生。缘生故无自性。故云如是自性如幻梦等。悉不成就者。结成上义。从缘无性故事不成就。无性从缘故。理不成就。由不守自性故能从缘。成上之法。虽成不离法性故。即事得云法性如是。亦是性自具故。三尔时下得旨而起。四弥勒告下问答所见。约问亲证推之在因。云住不思议。答中谦敬推之在缘。云善反力。师资互推反常情也。第二圣者下显法名。先问后答。答中先明主门。后善男子下眷属。前中三世一切境界者。即此所入所见之境。不忘念智者。即能入能现之智。良以三世。一如故念劫圆融。随一世中现三际之境。智入三世了法空寂与如冥契故。一念之中无所不见。庄严藏者有二义。一以法性严故。一庄严中包含出生无尽严具。如一阁中见多阁等。二以无碍智契圆融境。严如来藏则本具诸法故。上云法性如是。非是新成故。此门中具不可说解脱。第三善财问言下穷严因之本源。于中有二问答。初番穷其所归由上睹希奇摄力之后。忽然而失。故问其去处。答中以从本流末故来。摄末归本故。去去不异来故引之于来。一时并答。后番彰其本起。于中先问。虽蒙引归来处既不究。终归宁知本起。故复寻之。答中先法后喻。法中先相后性。谓智力缘作故来。智力缘加故住。既从缘来则无来去。故此严事非在阁中而住。亦非别处持来。从缘而来故非集。缘谢则灭故非常。若先定有来处则堕常过。先有今无则为断灭。既离断常何有生灭一异等相。故云远离一切。后喻有二。先龙王降雨喻。偏喻无来之来。合中不住内者。菩萨力故不住外者自善力故。以内外因缘互夺。则内外两亡。后幻师现幻喻。双喻来去则无来去。第四善财童子言大圣下。核正报之性相。于中二。先问从来。后问生处。前中先问。后答问中。上见慈氏从余处来。遽即设敬问法。未遑咨问所从。故此因前严事之来。便问来处。答中有三来处。一约体实法身。即无来之来来即无来文有十对思之。二善男子菩萨从大悲下。约相实报从万行中来。亦犹净名从万行道场来矣。三汝问我下。约用化现。随机熟处而来。此三即法报化身。亦体相用。亦理行事。又初唯理。后唯事中一具理事。摩罗提者。具云摩罗耶提数。摩罗耶者。此云鬘施。即山名也。提数云中。谓其山在此国中故。或国中近此山故。瞿者地也波罗云守护。即守护土地及心地故。第二善财下问答生处。问中由前云从生处来故。今穷之。答中二。先通明诸菩萨生处。后别显慈氏生处。前中三。初正答生处。次明生缘眷属。后校量显胜。今初有十。皆上句为能生之行。下句为所生之家。谓若发菩提心。则是菩萨名为生家。若有深心则见善友。若得诸地则满诸度。教化众生即是觉他有智慧故了法无生。有方便故不取无生之相。不滞二乘之寂。故生无生忍家。余可思准。又上句亦通所生思之。二善男子下明生缘眷属有二十句。般若为母方便为父者。略有三义。一实知虚凝与阴俱静。权智流动与阳齐波故。二亲生法身。实由般若。若无方便多共二乘。成菩萨种乃由方便故。三者内解外济如父母故。次檀以福资尸以防护。余可思耳。三善男子菩萨如是下。校量显胜于中二。先总辨生家胜。后生于如是尊胜家下。别彰智胜。第二善男子我身下。别显慈氏生处。于中二。先彰实报等周法界。文有十句。初句总次八别。后一结。二我为化下显为顺机当现生殊。于中先明现生。拘吒者此云楼阁。此聚落中多楼阁故或慈氏阁在此中故。后我为随顺下明当生。于中先正显当生所为。如莲华者有三义。一释迦下种彼华开故。二昔因含果如华未开。因亡果现故如莲华开。三闻熏含实如莲未开。见实亡言故云开悟。智论云。菩萨善根不遇如来智慧日光。翳死无疑通证前义。后我愿满下结会三圣。言俱见我者亦有三意。一俱助化故。二善财表行。文殊信智。成正觉时俱证此故。三者文殊古佛善财当佛。慈氏现佛。三世圆融浩然大均。故云俱见。第四善男子汝当下。指示后友中三。初劝往教问。次何以下释劝所由。三是故善男子下结劝重释。初中令往文殊者。因位将极令反照心源故。二中先征意云。文殊已见何为劝往释意云。彼德深广宿缘重故。于中二。先明行广。后显缘深。今初。出生菩萨功德者。主信法门长养一切善。故为佛母者。主般若门住甚深智见法实故。为菩萨师者。具善巧智通达解脱究竟普贤行故。后是汝善知识下。显其缘深已多成益。三结劝重释中三。初结劝具上二义应往勿疲。次征释。先征意云。何以的知具前二义。后释意。云已所成益皆是彼力。故知德深缘重。若当见者获益尤增。后文殊下结德究竟。前见为信之首。后见为智之终。故云一切究竟。第五尔时善财下恋德礼辞(已下第八十经)。自下大文第四明智照无二相。显前因法生果体无分别。绝境智等诸二相故。又善财障尽惑除未始动念。是故反照唯是初心。更无异也。即信智无二文但有三。第一依教趣求。第二见闻证入。第三转遇胜缘。今初言经游百一十余城已者。百一十义已见上文。然此游城复有二义。一但从弥勒至于文殊。自经百一十城。非连取前。二者加前百一十友。故云余城。即通取前友。普收诸法归一照故。若尔前友此城岂得同耶。亦有二义。一者友必依城。则一城一友。二者或于一城值于多友或求一友历于多城而。要具一百一十以。顺表法故到。苏摩那者此云悦意。即华名也。谓智照一性悦本心故。即德生城。有本云至普门国。显摄诸差别归无二相。即普门故。言住其门所者。显解心已极将入般若无二之门故。第二是时文殊下见闻证入此。下即是所漏脱文义。如前说然。以极照无二心境两亡故。略无敬问。信解双绝故。不见现身而反照。未移信心故申右手。又不见乃为真见。但了自心空般若故。文中三。一摩顶摄受。过百一十由旬者。彻过前位故。始信该于极果。故曰遥申。随顺行成故曰右手。然过城约超封域。由旬明超数量。又前越诸位断德。后越诸位智地。按顶表于摄受。亦以普法置心顶故。信至极故。二作如是言下诲示法门。即举失显得。谓若离信根等不了法性等。反显善财有信根等。能了法性等。于中先列所阙行法。文有九句前七阙因。一阙行本故。二求小故。心劣处生死而忧悔。三横不具。四竖不进。五滞一善。六不广求。七不起无住行愿。后二阙缘后不能了下。不能成益中有十五句。前六约所知理事。后九约能知分齐。例前诸文思之。又前九中。初一信根是所阙因。余皆不能成益。约法功归于信。约人前友之法皆由文殊。三是时文殊下结益归本。于中十句。前九结益甚深。初一总余八别。前智光明即般若方便。后无边智即智波罗蜜。普贤行道场者。举足下足皆与普贤行相应故。自所住处者。即是法界。是文殊大智无住住故。又普贤道场即法界理。自所住处即文殊智。此亦义同。示于后友普贤之境。后一句摄用归本。所作竟故信穷智境。信相便亡故云不现。第三于是善财下。转遇胜缘修行敬事。然此诸友及后普贤皆无指授者。表证法界离此彼相故。此三千友乃有多义。一者成前尚是文殊之益。二者顺后为入理方便。又通论诸友更分三分。初文殊一人为信心之始。次至后文殊为智满之终。故此总见三千等友。后之普贤理智无二。又前诸友一一各逢即是纯门。此中诸友一时顿见。即显杂门。后普贤一人具前诸友。即纯杂无碍。又此诸友所得法门受行各别。文所不具结广从略。故总云三千耳。大文第五增长趣求下。显因广大相。以前照理无二显其甚深。方堪成佛广大之因。以随一一因皆称法性故。文殊般若即摄相归体。普贤法界即秘密重重。若以二圣相对。则文殊为能证。若以二圣对善财。则文殊亦为所证。未得般若今证得故。文中分三。初依教趣求。二闻睹前相。三见闻证入。今初有二十六句。初一标求佛果。后一总观圆因中间诸句义通前后。皆是趣佛之因。并是普贤解脱境故。就中间摄为十对。初四四等普周寂静即舍故。次二福智无外缘境是智故。次二入正增助次二修因知果。次三入法现生。次二证愿修行。次二照上增下。次二得实照权。次二智周身遍。后三摧障入理。其入无碍法向上成无二碍。向下即成无碍法界。其住平等地即前文殊自所住处。后总句观普贤境。即前普贤行道场。以是显因广大相故。文殊通指善财普观。不同前文一友指于一友。良以普观方见普贤故。第二即闻普贤下闻睹前相。于中先闻后睹。今初有十三句。初一闻人名。后十二闻行位。即闻二字贯下诸句。此中闻者。非从一人多人闻之。即称法界而闻耳。诸地者。普贤位中自行依地。及圆融所摄地也。此句总下八别。一地方便者即加行也。二即入心。三出心四住心。五即修施戒等。六即遍行真如等为所证境。亦是所得分齐之境。七即神通作用。摧邪摄生等。八即同依佛智而住。二渴仰欲见下明睹。于中二。先仰德修观。后睹见希奇。今初。初闻前人法故生渴仰次。即于下修观。菩提场者是所观处。金刚藏者约表。即于本所信自心佛果菩提体中金刚智内。起一切因陀罗网普贤心观。约事即前其地金刚。而蕴德具严故名为藏。然此经体势应具十会。以顺无尽。又始起觉场义应归本故。今且依文。对前本末二会。即是摄末归本之义。是以善财不假别指。便于初会始成之处如来座前。而起观求。后起等下正显观心。有十一句皆称普贤境。而起于心故后得见。二善财下睹见希奇。于中二。先结前生后。兼显见因。后见十种下正睹希奇。于中二。一见瑞相十句五对。各先所依净土。后住处众生。二睹光明前瑞。则直见一重净刹。此明重见。又前粗此细。前体相此业用。然皆是普贤依报之刹。第三时善财下见闻证入。于中三。初结前生后。由睹前相生必见心。二于时善财普摄下起观增修。初摄散住定。次策勤无退。次观其体遍以法界为身故。次悲智横广。次愿行竖穷。后得果圆因。此乃总摄诸观。行人欲见当仿此修。离此观心见亦非胜。三时善财下正明见闻证入。于中二。先正见闻证入。后闻佛德难思。前中亦二。先显得益圆因。后位满齐佛。前中分四。一见身得益。二摩顶得益。三显因深广。四观用无涯。初中二。先见胜身。后得深益。前中四。一总见胜德身相。二别见毛孔出生。三重观体内包含。四结通周遍。今初由前于菩提场师子座前起胜想故。二见普贤身下。别见毛孔出生广遍法界。实则重重无尽。略显二十重。亦对前善财渴仰所起十一心故。其初等虚空广大等五心。遍此诸句。余之六心别生诸句。且除初一句。次之五句。由前观道场明了心故。出云等皆严道场。次叹菩提心下三句。由前入佛法海心。次一句及最初一句。由化众生界心。次四由前净一切国土心。亦兼化众生心。后六句由前住一切劫。及趣如来十力究竟心。并如文思之。是知各由自心所见分齐。三尔时善财下。重观体内包含。于中二。初结前生后。后重观下正显。于中亦二。先见三千。后如见此下类通十方三际。四如于此毗卢下结通周遍。文有四重。举类未结。尘中普贤。是知前则身中包含法界广无边故。显其普义。今则全此含法界身。潜入尘中调柔无碍。明其贤义内外周遍。限量斯尽故名普贤。二善财童子见下明得深益。既得智度已彰地满。况十表无尽耶。第二善财童子既得下。明摩顶得益。于中三。初摩顶。次既摩下得益。前向外观故得智度。此摩顶亲证故得三昧。后如此娑婆下结通。良以善财等普贤故。第三尔时普贤下明因深广。因深则果厚故。文分为三。初问答审见。二显因深远。三结因成果。二中三。一别明求菩提行。于中二。先顺显所行。后善男子我于下结离过成德。二我庄严下通明悲智行。三我法海中下。别明求法行。于中先反显无不能舍。一文尚无所不舍。况全部耶。以一文即。一切之一。如海一滴故。后我所求法下。显求所为结说无尽。第三是故善男子。我以如是下。结因成果。于中先结因。以有成果之功故云力也。文有十句。初四缘因。次二了因。后四通于缘了。后得此下成果。谓由了因故得法身果。由缘因故得色身果。第四善男子汝且观下观用无涯。于中三。初举益劝观。次观见奇特。后校量显胜。今初有标释结。初标可知。二我此下释中二。一明难见闻。二若有众生下明见闻皆益。于中三。初明不退菩提益。次或有众生下善根成熟益。后我以如是下总结多门。皆不退成熟。于中先多门皆不退。后若有众生见闻下。种种皆成熟。净刹可生身云何生。此有二义。一约法性身刹。则与刹为体名清净刹。与身为体名清净身。从能依有殊。欲显所依体一。故言生身。二约相用净刹是所依之刹。净身则身内之刹。欲显身土互融故言生净身耳。后汝应观下总结。第二尔时善财下观见奇特。于中三。初见毛内含三世间。次又见普贤下。见普贤身遍诸刹中出生大用。后时善财童子下。自见己身等普贤化。第三又善财下校量显胜。于中三。初校量善根。二从初发心下。校量所入刹海。三善财童子于普贤下。双显上二超胜之相。于中二。先别明横竖深广。于中有三世间。一器世间。一步超过显横广。尽未来劫明竖穷。犹不能知显深远。藏约包含。普入约广遍。余可知。后善财童子于下。总结平等周遍。不于此没彼现者。以没现相如法性故。以此彼相相即故也。第二当是之时下明位满齐佛。于中初句明自得。余皆等上。初一等因圆。次一等果满。一身下别显等相。此即义当等觉。因位既满更无所修。故但说等不辨更求。此则一生顿成。行布亦足。非唯但约理观初后圆融。上明见闻证入竟。第二从尔时下明闻佛胜德难思。前长行但显因圆。此偈方陈果用。非颂前文。然有二意。一对普贤。普贤意云。上见我难思。尚是因位。今示汝果尤更甚深。二对善财。善财等佛但是因圆。以果海离言故不说成佛。今寄现佛之德。以显善财果相故。长行偈文因果绮互。文中三。初偈颂标德。诫听许说。二尔时下长行举众渴仰欲闻。三尔时普贤下。广陈德相令众求满。于中二。先长行重诫许说分齐。后偈颂广显佛德难思。九十五偈分二。先九十三偈别叹佛德。后二偈结德无尽。劝信勿疑。前中前八十偈法说。后十三偈喻明。然通赞毗卢遮那十身圆满二十一种殊胜功德。即分二十一段。初有二偈。即于所知一向无障转功德。谓佛无障碍智。于一切事品类差别。无著无碍故。二有一偈。明于有无无二相真如最清净能入功德。谓了真如无二故无动念。三有三偈。即无功用佛事不休息功德。谓住佛无住处作佛事不休息。故云或见等。四有十五偈。即于法身中。所依意乐作事无差别功德。谓由诸佛所依智同。益生意乐同。报化作用同故。前经云得佛平等。亦同摄论四种意趣中平等意趣故。此广列诸佛皆互相遍。此释已妙。今更以文理证。此诸佛皆遮那之身谓此文言。此三十界阿閦在中。阿閦本在东方。今云在此明不异此。又无量寿佛月觉如来。皆遍十方岂容隔此。又皆言或见。则知一佛随见不同。若言别赞余佛。直言阿閦在此。何成赞德。况华藏刹海皆遮那化境。无量寿等未出刹种之中。岂非是此佛耶。法华央掘并说十方分身。故知法藏别缘十六王子皆方便说。以理推之。皆是如来海印所现。何缘不说自所现佛而说他耶。故知贤首佛等。皆本师矣。然此段文。亦兼显第十七随其胜解。示现差别佛土功德。文中三。初八主伴严土摄生同。次四微细含容转法同。后三总摄多门结前生后。五或见释迦下三偈。即修一切障对治功德。谓一切时常修觉慧。治六蔽等故。既云已经多劫。则不定始成。六有三偈即降伏一切外道功德。于中初二即教证二道。后一现所摧同类之身。七或现兜率下十六偈。即生在世间。不为世法所碍功德。于中初五八相现世无碍。次三处天宫殿无碍。次六随世巧化无碍。后二结无碍智之能遍随机。八如来住下有十八偈。明安立正法功德。于中初四偈。立三乘法轮兼显业用。次三明立六度道品对治法。次七明一音随类闻法不同。乃至无量。后四明平等语业而应一切。九具足下三偈明授记功德。谓记别过未如现在。故云悉明见。十有四偈。明示现受用变化身功德。十一或持下二偈。明断一切疑功德。谓于一切境善决定故。能断他疑。十二有九偈。令入种种行功德。谓遍了一切有情性行。随根令入故。十三如来无碍智。一偈即当来生妙智功德。谓佛知久远故。十四有五偈。随其胜解示现功德。谓随解现身故。十五有三偈。即无量所依调伏有情加行功德。意云。佛智为无量菩萨调伏众生加行之所依故。十六如来清净下二偈。明平等法身波罗蜜多成满功德。然同摄论法身具五种相。初句白法为相。以是极果圆满自在故。次二句不思议相。次一是无二相。次一无依相。次句常住相。次句二喻者空画喻无依。梦喻非有无二相。余不可喻。或略不喻。十七有一偈。明随胜解示现差别佛土功德。既随解而现故不可喻。此偈亦总拂前喻。如山等必不依空。有等必不能喻佛。十八一偈。明三种佛身方处无分限功德。十九一偈。摄三种功德。同法性等。即穷生死际常现利乐一切有情功德等。虚空即无尽功德等。实际等即究竟功德。以如实际之际穷未来际故。后二偈结德无尽。亦是别显无尽功德。虽是总结即当别文。于中前偈结德后偈劝信。古德亦有将此二偈为一部流通。已如前说

　法性深广难思议　　我已随分略开解
　愿斯功德同实际　　普令含识证菩提　


大方广佛华严经疏卷第六十