大乘义章卷第六

　　　　远法师撰


染法聚烦恼义中此卷有七门(十使义　十缠义　十障义　十四难义　十六神我义　六十二见义　八万四千烦恼义)

　　十使义十门分别(释名辨相一　三性分别二　利钝见修分别三　相应不同四　约境随界分别五　九十八使等分别六　缘缚不同七　成义差别八　发业润生九　因起次第十)

第一门中。先总释名。后辨其相。所言使者。如地论说。随逐缚义。名之为使。盖乃就喻以名烦恼。如世公使随逐罪人得便系缚。烦恼亦尔。久随行人。系缚三有。不令出离故名为使。毗昙成实亦同此说。故杂心云。使之随逐。如空行影水行随。成实说言。使之随逐。如母随子。亦如疟病鼠毒未发。如热铁黑相。如种中牙。如债未还。此等皆是随逐义也。有人释言。驱役名使。于义无爽。但非经论。名义如是。次辨其相。使义开合广略不定。今就一门且论十种。所谓身见边见邪见戒取见取贪嗔痴慢及疑。言身见者。亦名我见。五阴名身。身中见我取执分明。从其所迷故名身见。故杂心云。于五阴中。审尔计著名身见也。以见我故。从其所立亦名我见。相状如何。身见有二。一众生著我。二法著我。于五阴中。建立我人。名众生著我。于阴界入。取性执相。名法著我。此二如前无我章中具广分别。言边见者。断常乖中。故名边见。相状如何。若依毗昙。唯于苦中计断取常。名为边见。若依成实。一切法中。取断计常。皆名边见。故彼成实边见品云。一切法常是名常见。一切法断是名断见。一切法有是名常见。一切法无是名断见。身与神异。身灭神在。是名常见。身与神一。身灭神亡。是名断见。地水火风苦乐寿命七分。是常是名常见。七分断灭。是名断见。死后更作。是名常见。死后不作。是名断见。如是一切皆名边见。问曰。无常横计为常。说为边见。常计无常。何故非边见。此义如前八倒章中具广分别。言邪见者。谬执乖正。故名邪见。相状如何。如经中说。谤无因果一切诸法。是其相也。问曰。五见斯皆是邪。何故谤无偏名邪见。成实释云。此见重故。偏名为邪。言戒取者。于有漏法取为能净。故云戒取。相状如何。戒取有二。一者独头。二者足上。不依诸见。直取苦行乌鸡戒等。以为圣道。说为能净。名为独头。依诸见起。名为足上。诸见是其戒取之本。戒取脚足。取此诸见。以为能净。名足上也。问曰。戒取所取非一。或取苦行以为能净。或取持戒。或取布施。或取礼拜粪扫衣等。或取诸见。以为能净。如是非一。何故经中但云戒取不说施取苦行取等。杂心释言。是中略故。且云戒取。若具应言戒等取也。问曰。等略以何义故偏就戒名不就余者。释言。戒行取执者多。故偏言耳。取云何。取多。诸内道人多取持戒。以之为道。诸外道人。多取乌鸡鹿狗戒等。以之为道。是故名多。自余一切苦行等事。唯外道取非佛弟子。是故名少。从多立称。故名戒取。言见取者。取诸见等。以为第一。故云见取。相状如何。见取有二。一者独头。二者足上。言独头者。不依诸见。直取有漏下劣之法。以为第一。故名独头。如不净中妄计为净。苦计为乐。无想天报谓涅槃等。言足上者。依诸见起故名足上。诸见是其见取之本。见取脚足。依此足上取为第一。名足上也。问曰。见取所取非一。何故经中但云见取不说余者杂心释言。是中略故但名见取。若具应言见等取也。又问。等略何故就见以彰取名不就余者。以从多故。一切世人。多取己见以为第一。故偏说之。又取见者。心则坚强。执固难舍。故偏说见。所言贪者。于境染爱。名之为贪。贪相如何。于中广略开合非一。或分为二。一爱己身。二爱所须。或分为三。前二如上。加爱妻色。或分为四。前三上。加爱亲戚。或分为五。前四如上。加爱名称。或分为六。前五如上。加爱豪贵势力自在。或分为七。前六如上。加爱死灭。如论中说。无有爱等。或分为八。前七如上。加爱己见。或分为九。前八如上。加爱善法。如说爱佛爱菩提等。若广分别。贪有无量。若依大乘。此等一切皆是贪使。若依小乘。善贪非使。又小乘中。依如毗昙。唯贪是使。悭等非使。若依成实。多欲恶欲悭著憍逸。如是一切皆是贪使。所言嗔者。违境忿怒。故名为嗔。依如毗昙。唯嗔是使。自余忿恚恼恨嫉害。如是一切。斯不名使。若依成实。忿恚恼恨嫉妒杀害狠戾专执不忍不悦不调等事。悉是嗔使。大乘亦尔。言无明者。依如毗昙。痴闇之心体无慧明故曰无明。若依成实。邪心分别。无正慧明故曰无明。何故如是。毗昙闇惑为过。成实唯以取执为患。故说不同。大乘法中。痴闇取执。并是过患。两义兼取。名义如是。体相云何。宗别不同。所说亦异。有一论师。宣说无法。为无明使。彼人所说。无智慧处即是无明。更无别法。如人不语正名无语。是中更无不语法生。成实论中。非破此义。经说无明为生死因。若是无法。云何为因。若依毗昙。有二分别。一对诸使以别无明。无明有二。一者不共。二者相应。言不共者。于彼谛理及以色声香味触等。缘而不了。不与一切诸使和合。名为不共。言相应者。除前不共。自余一切诸烦恼中无智之心。与诸使合名为相应。二约境分别。无明有二。一者迷理。于四真谛。闇惑不了。二者迷事。于阴界入色香味等。不能正解。起诸业行。此等皆是无明使也。依如成实。无明亦二。一者取性。二者现起。言取性者。一切凡夫执性之心。此之取性。遍通一切善恶无记三性之心中。故彼成实无明品云。一切凡夫未入空者。常有邪见。名为无明。彼文复言。贪中无嗔。嗔中无贪。无明不尔。一切处有。明知。是通。此之取性。是无明中根本正使。有人释言。此取性者。是十使地。非无明使。彼人何故作如是说。言此微细不能驱役往来生死故不名使。此语不然。依何文证得知非使。如成实中解无明使。正说于此。云何言非。若言此是十使地故非无明使。与十为地。何妨是其无明使乎。又若取性是十使地。不得说为无明使者。三苦之中即行即苦。是三苦体。亦应非是三苦之中行苦所摄。然彼虽是三苦之体。而得摄在行苦之中。此亦应然。若言取性不能驱役令非使者。三有受生。皆由取性。若离取性虽有诸业。不能牵果。是则取性驱役最强。何为非使。又复论中。随逐解使。不以驱役解释使义。驱役之言。自出人口。不关经论。何为用此辨定是非。然彼论中。随逐解使。随逐之中。无过取性。何为非使。以斯征穷。取性是使。不得言非。言现起者。作意而生。止在不善。不通余心。何者是乎。论文不定。人释种种。有人释言。贪嗔痴慢及诸见中。各有九品。分前八品。为无明使。第九一品。为余九使。此言定非。十使之中。皆有九品。云何说言。贪嗔等中无前八品。无明使中。无第九品。是大难解。又如论说。于欲界中贪嗔痴慢。各有九品。断前六品。成斯陀含。断后三微。成阿那含。若贪嗔等无前六品。竟何所断。无明使中。无有后三。复何所除。以此推研。此言叵依。又人复言。简去钝使。直就五见。随义以分。五见之中前之八品。见心未明。不得名见。但可说之为无明使。此同前破。又成实中。不以闇障为无明使。何须分取不了之心为无明使。又成实说。邪明之中。无正慧明。名为无明。若五见中前之八品。见未成故非见使者。前之八品。邪明未成。亦应不得说为无明。又成实言。邪见未成。说之为疑。今云何言邪见未成说为无明。以此推穷。定知。不以见前八品为无明使。若尔用何以为无明。当知。无明就诸使上。随义以分。无别心体。云何义分。解释有三。一就余九使。随义以分。余九使中。有闇障义。斯是无明。故因缘中无明支者。过去烦恼。悉名无明。又论说言。一切烦恼。迷覆人心。皆令盲冥。盲冥犹是无明义也。二三毒分别。除贪除嗔。自余一切。悉是无明。故论说言。除贪除嗔。余之八使。从舍生故斯名痴也。三就邪见无正慧明。说为无明。此就五见。随义以分。于五见中。邪心推求。斯名邪见。即此五见。无正慧明。尽是无明。故论说言。邪见之心。无正慧明。名无明也。若无别体。应无十使。释言。义别故得有之。虽有三解。准依论文。后释应是无明使体。成实如是。大乘法中。无明有二。一事中无知。不解世法。二性结无明。迷于理实。于中有三。谓粗中细。粗者与彼四住相应。如小乘说。中者所谓恒沙无明。细者所谓无明住地。此等皆是无明使也。问曰。何故小乘法中。不染无知非无明使。大乘是使。小乘法中。但为断除染污烦恼得灭。便不用。不求如来一切种智。故不说使。大乘法中。求佛种智。不染无知。障佛种智。故说为使。言慢使者。陵物名慢。慢相云何。如涅槃说。慢有八种。八名是何。一直名慢。二名大慢。三名慢慢。四不如慢。五名憍慢。亦名傲慢。六名我慢。七增上慢。八名邪慢。此义广释如八慢章。所言疑者。于境不决。犹预曰疑。疑有二种。一者疑事。如夜观树疑为是人为非人等。二者疑理。疑诸谛等。小乘法中。唯取疑理说为疑使。大乘通取皆须断。故十使名相。辨之粗尔

第二门中。三性分别。言三性者。所谓善恶无记法也。若依毗昙。欲界地中身边两见。一向无记不记。不因是见堕恶道。故地论中。亦同此说。余之八使。一向不善。上二界中一切诸使。悉是无记。若依成实。三界上下一切十使。悉是不善。故彼成实杂问品云。身边二见是诸见本。云何无记。问曰。十使若俱不善。善无记中取性无明是不善不。有人释言。善无记中取性无明。是善无记。非是不善。此义不然。凡言不善。违理为义。此既违理。何为不得说为不善。若是不善。云何得在善无记中。释言。性恶在于相善及无记中。竟有何咎。若使性恶不得在于善无记中。生灭行苦。亦应不在乐舍受中。以此类彼。其义相似。问曰。若使善中取性是不善者。善与取性为一为异。若当是一。取性不善。善亦不善。善是善故。取性亦善。断取性时。善亦应断。若当是异。取性便非相善之体。取性有漏。善应无漏。释言。不定善据其相取性据体。体相别故。不得定一。不定一故。善感乐受。性招行苦。善资出世。取性障道。得出世时。断除取性。善资不亡。不定异故。善业受果。必依取性。取性是漏。善名有漏。善中取性。一异如是。无记亦然。问曰。上界所有十使若是不善。是不善为系上界为系下地。此义不定。上界所有善无记中取性无明。性虽不善非起不善。系属上界。若论现起。十使不善。系属欲界。彼成实中欲界不善。得寄起故。问曰。若尔上界起使系属欲界。是则上界应无烦恼。若无烦恼。应是无漏。应是出世。释言。上界现起不善。唯属欲界。与上界合。故非无漏。又彼善中有取性故。不名无漏。非无漏故。不名出世。大乘法中。义有两兼。若望果报。同阿毗昙故。大品云。上界十使。是其无记。对理而辨义同成实。一切十使皆是不善

第三利钝见修分别。先辨利钝。依如毗昙。前五是利。推求性故。后五是钝。非推求故。若依成实。总相兼分相同毗昙。以实细论。前五唯利。后五种中贪嗔慢疑一向是钝。无明不定。若就五见以说无明。无明是利。彼说邪明为无明。故就余说者。无明是钝。大乘法中。俱有此相。若复通论。十使之中。俱有利钝。数起名利。不数名钝(此一门竟)

次分见修。如毗昙中。苦忍已去十五心来。名为见道。须陀已上终至无学。名为修道。若依成实。总相观谛。不得说言苦忍已去。但得说言无想位中名为见道。修道如前。大乘法中。初地见道二地已上。名为修道。见修如是。就十使中。五见及疑。唯障见谛。名为见惑。贪嗔慢痴。通障见修。障见谛者。判为见惑。障修道者。判为修惑。毗昙法中。依见所起贪嗔痴慢。能障见谛。缘事生者。能障修道。成实法中。贪嗔痴慢皆带取性。取性重者。能障见谛。取性微者。能障修道。大乘所说一切烦恼。无不迷理。于中粗者。判为见惑。细为修惑。问曰。此二起在何处。若依毗昙。见道已前。二轮并起。须陀已上。单起修惑。成实法中。文无定判。准义以分。见道已前。单起见惑修惑成就而不现行。须陀已上。单起修惑。问曰。何故毗昙法中。见谛已前二轮并起。成实见前单起见惑。释言。毗昙约境分惑。迷理生者。判为见惑。缘事生者。判为修惑。凡夫本来常具此二。是故并起。成实法中。一切十使。斯带取性。因皆迷理。但约轻重以分二惑。凡夫所起一切烦恼。取性心重。入见道时。重取永亡。故凡所起悉名见惑。圣人烦恼取性轻薄。凡夫起惑不能如是。是故凡夫不起修惑。但可成就。问曰。修惑由来未起。云何成就。释言。见惑是修惑因。以有见因修果定起。故曰成就。问曰。成实破毗昙家离欲界欲初禅未现已得成就。彼文破曰。云何未入已得成就。如人不识一字自言解书。是所不应。准彼类惑。不应未起已得成就。释言。惑心与善心异。不得相类。惑则久习坚强难断。虽复未起。克必当生。故说成就。善法难生。虽有前因。未必当起故。未起者不名成就。不类在斯。大乘法中见修二惑。凡时并起。无明住地。先常行故。见谛已上。唯起修惑。见修如是

第四明使相应不同。于中有二。一约六识以明诸使相应不同。依如毗昙。贪嗔二使及相应无明。皆通六识。不共无明及余七使。唯在意地。若依成实。取性无明。遍通六识。自余一切。唯在意地。大智论中。同毗昙说。二对五受以明诸使相应差别。言五受者。所谓苦乐忧喜及舍。五识地中逼恼名苦。适悦名乐。意识地中愁恼名忧。庆悦名喜。舍通六识。五受如是。相应云何。依如毗昙。使与五受同时相应。彼说。欲界具有五受。就此地中。不共无明唯舍相应。疑使与彼忧舍相应。以疑恼故。与忧相应。息时在舍。故舍相应论言。欲界喜粗疑细。是故不与喜受相应。在意地故。不与苦乐二受相应。身边两见戒见二取。及与慢使喜舍相应。异见畅心高慢揆意。故喜相应。息与舍俱。故舍相应。非忧戚行。是故不与忧苦相应。在意地故。非乐相应。邪见一使。忧喜及舍三受相应。彼邪见人。闻有因果则生忧恼。故忧相应。闻无则喜故喜相应。息与舍合故舍想应。在意地故。不与苦乐二受相应。贪与喜乐舍受相应。以通六识染著行故。喜乐相应。息在舍故。与舍受相应。非违恼行。是故不与忧苦相应。嗔与忧苦舍受相应。对贪可知。相应无明。五受相应。以常遍故。彼说。初禅无忧无苦。有余三受。彼眼耳身三识。身中犹有乐受。定内有喜。定外有舍。就此地中。不共无明。唯舍相应。五见疑慢喜舍相应。在意地故。问曰。欲界疑喜不俱。何故初禅疑喜相应。论言。是中无余根性。故与相应。彼说定内无余根性。不论定外。问曰。疑心不决。应恼。云何得与喜受相应。释言。此喜非解理喜。故得相应。虽与相应。但有喜体而无喜用。余禅亦尔。贪使及与相应无明。喜乐及舍三受相应。彼无嗔使。所以不说。二禅地中。唯有喜舍。于此地中。不共无明。唯舍相应。自余一切喜舍相应。三禅地中。唯有乐舍。于此地中。不共无明。唯舍相应。自余一切。乐舍相应。四禅已上。唯有舍受。一切烦恼。皆舍相应。若依成实前后相应。不在同时。从前受心生后十使。相应不舍。故名相应。彼说。欲界乃至四禅。皆具五受。于中贪使。喜乐相应。嗔使与彼忧苦相应。自余八使。舍受相应。取性无明。五受相应。空处已上。无有苦乐。有余三受。于中贪使。唯喜相应。嗔使唯与忧受相应。自余八使。唯舍相应。取性遍通。约识就受。辨之粗尔

第五约境随界分别。先对境论。境谓理事。理谓四谛。事谓一切阴界入等。依如毗昙。身边二见。唯迷苦谛。果处起故。戒取次宽。迷苦及道。不迷集灭。何故如是。世间之人。多谓苦行能尽往业。故说迷苦。如须跋等。或复有人。取著诸见及施戒等。非真道法。以为真道。说为能净。迷覆真道。故说迷道。是故论言。内迷之者。见苦则断。外迷之者。见道方除。何者内外。而复说言迷内迷外。释言。戒取缘有漏生。苦谛是其有漏法中之理。理性故说名为内。道谛是其有漏法外之理性故。说之为外。若人直谓现受苦果酬其往因而得脱者。名为内迷。良以受苦不能坏障得解脱。故取为能坏。取为能脱。故说为迷。若人取彼持戒等行。以为真道。说为能净。迷覆真道。故说为外迷。彼内迷者。见苦之时。知苦不能坏障得脱。彼见方断。外迷之者。见真道时。方知戒等非真道。故彼见方断。是故说为道非道净。世间无人取集能净。故不迷集。戒取之人。为求灭果。终不取灭为能净因。故不迷灭。又说。灭谛离过。清净非颠倒见。故不迷灭。问曰。世人取苦能净名迷苦者。彼戒取人。取戒取施取诸见等以为能净。彼戒施等体。正是集。何故不得说为迷集。释言。有义。外道即取苦为能净。故名迷苦。戒施诸见体虽是集。外道之人。不谓是集取为能净。转之为道。方说能净。是故但得说为迷道。不名迷集。何故如是。戒取之心。多傍教生。圣教之中。宣说勤苦能出生死。是故即取苦为能净。佛经之中。不说集因是能净。但说修道以为能净。是故外道。不取为集说为能净。转之为道。方说能净。不类在斯。问曰。外道虽取戒等以之为道。本不缘道。云何得名迷道谛乎。执此乖彼。故说为迷。问曰。毗昙说。理苦集为苦集谛。不论其事。灭道亦然。而彼外道所取苦行为能净者。乃是事。苦取持戒等。以之为道。乃迷事道。不迷于理。云何得名迷苦道谛。释言。有义。彼虽迷事。以事类理。故得说为迷苦道谛。云何类乎。事苦既能治往业。理亦应然。故说迷理。道中亦尔。如佛所说。对治事道。非真道故。理亦应非。故说迷理。何者是其事苦事道。何者是其理苦理道。而言迷事类迷于理。从彼过去业烦恼因。得六趣报。名为事苦。有为之法。念念生灭。前能生后。义说为集。后从前起义说为苦。此是理苦。六道报别。名为事苦。一切有为有漏之法。但从前生莫问远近。斯名为果。于此果上。苦无常等四义莫通说为理苦。就彼道中三十七品。戒定慧等。名为事道。即彼事中道如迹乘四义窴。通说为理道。理事如是。故说事类迷于理。戒取如是。邪见见取及与疑使。通迷四谛。邪见之心。谤无四谛。故名通迷。见邪取之心。于果五阴。取为第一。名为迷苦。于因五阴。取为第一。名为迷集。取梵天等无想天等。以为涅槃。名为迷灭。于彼戒取所立之道。取为第一。名为迷道。又复取彼四谛之下邪见等心。以为第一。从其所取。亦即名为迷四真谛。问曰。若使取四谛下诸见为胜。便从所取名迷四谛。戒取亦取四谛下见以为能净。何故不言迷四谛乎。释言。不类。彼见取者。即取诸见。以为第一。不转为道方说第一。故随所取名迷四谛。戒取不尔。转之为道。方说能净。故随所立名迷道谛。问曰。论中宣说三见三随转。身见边见随疑有邪见随戒取见取随。云何戒取唯迷苦道。见取通四。彼言随者。小分言耳。于苦道下。得言见取随戒取生。集灭谛下。但随邪见。若论疑使。通疑四谛。自余一切贪嗔痴慢。通迷四谛。及障修道。若依成实。十使烦恼。通迷四谛。故彼成实杂问品云。一切诸结。见灭谛时断。灭者是其四谛之理。故通迷谛。彼说如何。如彼身见。于果处起。即是迷苦。见我是常不从因缘生。即是迷集。言我不灭。即是迷灭。以计我常无道能除。即是迷道。边见亦尔。戒取之中。谓苦能治。即是迷苦。不知邪行是苦因缘。即是迷集。妄取邪行以为能净。即是迷道。以说邪行为正道故。无心断除趣向灭谛。即是迷灭。余使如上。邪见见取及与疑心。唯迷四谛。贪嗔痴慢。通迷见修。大乘亦尔(此一门竟)

次就界论。界谓三界。依如毗昙。十使之中。嗔唯欲界。余使皆通。何故如是。如杂心说。上界无其无惭无愧悭嫉忧苦六恼性。故又得禅定寂止养身。故无嗔恚。又慈悲成故无嗔恚。若依成实。十使皆通。故彼成实杂问品云。上界亦有妒嫉等。故有其嗔恚。云何知有。如彼梵王语诸梵众。汝但住此之足。能令汝尽老死边。莫诣瞿昙。即是嫉妒。嫉妒即是嗔使所收。余通可知大乘法中。虽无文证。理亦应通

第六门中。就前十使。辨明九十八使等义。于中有五。一分十使为九十八使。二就九十八使明十一遍。三就九十八使明九上缘。四就九十八明十八无漏缘使。五就九十八辨明百八诸烦恼义。初言分十为九十八者。依如毗昙。彼前十使界行种别为九十八。界谓三界。行谓五行。四谛修道名为五也。种谓十种。将彼十使。随行分别。有三十六。苦下有十。集下有七。所谓邪见见取及疑贪嗔痴慢。灭下有七。与集相似。道下有八。谓前七上加一戒取。修道有四。贪嗔痴慢。此等增减。广如上释。此三十六。随界分别为九十八。欲界地中具三十六。色界地中有三十一。谓五行下。各除一嗔。余者具有。无色亦尔。有三十一。是故通合有九十八。毗昙如是。成实论中。但言十使为九十八。不列名字。然彼宗中。十使烦恼。俱迷四谛。并通三界。不知若为作九十八。人家相传释有两种。一言十使在于九地。始从欲界乃至非想。即为九十。修道四使已起未起。离之为八。通前合有九十八使。何故修惑不随地别。以非发业招生惑故。第二说者。十使烦恼迷于四谛。即为四十。通修道中四使烦恼有四十四。各有已起未起之别。为八十八。通本十使为九十八。既非经论。难辄依信。辨相如是(此一门竟)

次就诸使明十一遍。如毗昙说。苦集谛下见疑无明。说为遍使。遍使不同离分十一。相状如何。苦下有七。所谓五见疑及无明。此无明者。唯取不共及与疑等相应无明。不取贪等相应无明。集下有四。邪见见取疑及无明。无明差别义如前判。此之十一遍。能缘缚自地之中五行烦恼。故名遍使。问曰。何故唯说此等以为遍使。有二种义。一缘真起。简苦集下贪嗔及慢。然十一遍。亲缘谛生。苦集谛下贪嗔慢等诸见后起。不亲缘谛。故不说遍。问曰。纵使不亲缘谛。说遍何伤。释言。有以。苦集理通。贪嗔慢等不亲缘故。缘缚不遍。是故不论。二苦集性。简灭道下诸使烦恼。问曰。何故简灭道下诸烦恼乎。彼缘灭道。不能遍缚五行烦恼。非是遍使。所以简之。若依成实。四谛之下一切十使。斯名为遍。问曰。遍使遍缘遍因有何差别。释言。缘使二种相望。互有宽狭。缘则通于诸心心法。故名为宽。但缘外境不缘相应共有之法。故名为狭使则通缘一切外境。及缚相应共有之法。故名为宽。局在见疑无明烦恼。不通诸余心心数法。故名为狭。若以缘使望彼遍因。互为宽狭。使之与缘。缚三世一切有漏。故名为宽。局在心法。不通非色非心之法。故名为狭。设论遍因。通摄一切诸心心法及生住等非心之法。故名为宽。于三世中。前望于后。名之为因。非同时因。后非前因。故名为狭。遍因如是(此二门竟)

次就诸使上缘分别。依如毗昙。十一遍中。除身边见诸余九使。能缘上地。在欲界者。缘上八地。在初禅者。缘上七地。乃至在于无所有处。缘上一地。非想地中。无上地故。无上缘使。此等诸使。虽缘上地。而不系缚。以其微细缘不及。一切上使。皆不下缘。是所厌故。问曰。身见及与边见。何故除之。以于自地果处起故。若依成实。一切十使皆缘上生。亦缘下起。随其所缘。亦缘亦缚。故彼成实杂问品云。如人贪心。贪于上地。嗔恚之心。憎恶上地。亦以彼法。而自高举。计彼有我。取为断常。故知。缘上。彼文复言。色无色界。亦能缘于欲界境界。明知缘下。宗别不同。各随一义(此三门竟)

次就诸使明其十八无漏缘使。如毗昙说。九十八中。有十八使缘无漏生。名无漏缘。何者是乎。灭道谛下各有三种。邪见及疑不共无明。即以为六。三界各六。故有十八。问曰。何故唯说此等为无漏缘。释有四义。一缘真起。亲缘灭道。简灭道下贪嗔慢等有漏缘使。二尽道。性尽者名灭。简苦集下一切烦恼。三名不满。简道谛下戒取烦恼。戒取所迷不通四谛。故名不满。四独作头。简去见取。以见取使随他生故。故杂心云。贪缘不应责。非为不饶益。寂静第一净。彼非无漏缘。贪缘不应责者。贪于灭道。是功德法。非贪使故。不应呵责。非为不饶益者。灭道非是违损法。故不生嗔使。言寂静者。以寂静故。不生慢使。言第一者。灭道是其身第一法故。取为第一。而非见取。所言净者。灭道净故。取之为净。而非戒取。是故唯说邪见无明及与疑使。为无漏缘。此等虽缘。而不系缚。无漏微细。缘不得故。若依成实。十使烦恼。通缘灭道。一切皆是无漏缘使故。彼成实杂问品云。有人贪灭憎恶泥洹以自高便生慢心。缘道亦尔。明知。贪等亦无漏缘。不独邪见疑无明等(此四门竟)

次辨百八烦恼之相。如毗昙说。于彼九十八使之上。加以十缠。即是百八诸烦恼也

第七次明缘缚不同。于中有三。一明诸使相缘多小。二明诸使缚义不同。三明诸使缚境差别。言多小者。如欲界中苦下十使。一一皆为十四使缘。如彼身见。起已谢往。后起十使皆得缘之。以同品故。集下四使。邪见见取疑及无明。亦得缘之。以此遍使遍缘一切有漏法故。余皆不缘。以非自品非遍缘故。身见既然。苦下余九类。亦齐尔。上界除嗔十三使缘。集下七使。一一亦为十四使缘。如彼集下邪见烦恼。起已谢往。后起七使皆得缘之。以同品故。苦下七遍亦得缘之。以广缘故。余皆不缘。以非自品非遍缘故。邪见既然。余六皆尔。上界除嗔十三使缘。灭下七使。一一皆为十五使缘。自品四使。谓贪嗔慢及与见取。以此自品有漏缘故。苦集谛下十一遍使。亦得缘之。以广缘故。自品之中三无漏缘。缘灭谛生故不缘使。余非自品。非遍使故。一切不缘。上界除嗔十四使缘。欲界道下八使烦恼。一一皆为十六使缘。自品五使。谓食嗔慢戒取见取。以此自品有漏缘故。并十一遍。以广缘故。自品之中三无漏缘。缘道谛生故不缘使。余非自品。非遍使故。一切不缘。上界除嗔十五使缘。欲界之中修道四使。一一皆为十五使缘。自品四使及十一遍。余皆不缘。以非自品非遍使故。上界除嗔十四使缘(此一门竟)

次明诸使缚义不同。缚有二种。一者缘缚。二相应缚。两义分别。一对非使。以辨二缚。十使烦恼。缘外六尘。缘而系缚名为缘缚。同时之中。缚想受等诸心数法。名相应缚。二诸使相望。以辨二缚。于中略以四句分别。一者缘缚而非相应缚。二者相应缚而非缘缚。三者缘缚亦相应缚。四非缘缚亦非相应缚。初言缘缚非相应者。就彼有漏缘使之中。除其自品相应无明。自余一切。更互相望。得相缘故。名为缘缚。不同时故。非相应缚。有漏缘使。望无漏缘亦是缘缚。得缘彼故。非相应缚。不同时故。言相应缚非缘缚者。无漏缘中邪见及疑。望其自品相应无明。是相应缚。以同时故。非是缘缚。以无漏缘不缘使故。所言缘缚。亦相应者。就彼有漏缘使之中。除不共无明。自余一切。望其自品相应无明。亦是缘缚。亦相应缚。如彼身见。前起已灭。后起之者。缘前身见相应无明。名为缘缚。后起身见相应无明。缘前身见亦是缘缚。问曰。后起相应无明不别缘法。云何能得缘前身见。与后身见相应缘故。身见无明同时起者。名相应缚。诸使齐尔。不共无明。望相应无明。无相应义。是故除之无二无明一时并。故又不共无明望于余使。亦无相应义。是故除之。无漏缘使。不缘有漏。是以不说。言非缘缚非相应者。无漏缘中不共无明。望相应无明及望余使。非是缘缚。缘无漏故。非相应缚。不同时故。无漏缘中邪见及疑。除相应无明。望于余使。亦非缘缚。缘无漏故。非相应缚。不同时故(此二门竟)

次就诸使缚境差别。于中有三。一明诸使缚境总别。二约三世明缚不同。三随六识明缚有异。言总别者。依如毗昙。贪嗔及慢。是自相使。余之七种。是共相使。云何自相。论自释言。贪嗔及慢。别缘事生。不能总缘一切法起故名自相。如彼贪心。要于所见所闻境界。而起贪心。不能于彼不见不闻不思惟处而起贪心。贪心既尔。嗔慢亦然。云何共相。见疑无明。总缘一切境界法起故云共相。依如成实杂问品中。应非此义。彼说十使皆有总缘别缘之义。总皆名共。别皆名自。不得偏说。如以贪使或时总缘四天下起。云何定别。又彼论中。引长瓜经证贪嗔等。是总烦恼。如我见人。闻一切有。皆生忍心。忍即是贪。闻一切无心皆不忍。不忍是嗔。执我自高则名为慢。又邪见人。闻一切无。心则贪喜。闻一切有心则嗔恼。恃此自高。即是其慢。云何名别。见疑无明当知。亦有别缘之义。云何定总。是故十使皆有总别。成实如是。理实十使皆有总别毗昙所说。从多言耳。次约三世明缚不同。如毗昙说。贪嗔慢使。若过去者。于彼三世有漏法中。唯缚彼使所缘境界所不缘者。则无缚义。所缘定故。若现在者。亦于三世有漏法中。唯缚彼使所缘境界所不缘者。使则不缚。所缘定故。在未来者。有生不生。若不生者。缘缚三世一切有漏。以未起故。三世有漏。一切皆有可缚之义。若论生者。随缘别缚。譬如有人遥射体多人。若未放箭多人皆有可射之义。若已放竟随所著者则名被射。余不著者不名被射。贪等亦然。未起之者。通缚一切。当起之者。随缘别缚。自余七使。随在过去现在未来。皆缚三世一切有漏。以彼见等共缚使故。此总相言。非是别相。差别之相。如后门说。若依成实。三世十使。一一皆缚三世有漏。次随六识相缚有异。如论中说。五识之中贪嗔烦恼。若过去者。唯缚过去五尘境界。若现在者。唯缚现在。若未来者。则有二种。一者生法。二不生法。若生法者。随缘别缚。若不生者。通缚三世色等五尘。若在意地。十使烦恼。于三世中。随何世起。皆缚三世有漏诸法。若无漏法缘而不缚。总相如是。于中分别。贪嗔及慢。于三世法。别缘别缚。见疑无明。总缘总缚。若依成实。十使烦恼。唯在意地。一一皆能总缚三世。亦得别缘。缚不同。辨之粗尔

第八明其成义差别。依婆蹉部。有三种成。一者人成。彼宗之中。说有人故。二者结成。烦恼定故。三者事成。境界定故。若依毗昙。有二种成。一者结成。烦恼定故。二者事成。境界定故。毗昙法中。不说有人故无人成。譬喻者。说唯有结成。人事不成。彼宗之中。不说有人故无人成。境界不定故无事成。如一境界。或时生贪。或时生嗔。或时生痴。或复生慢。或复生善。是故不定。以不定故。名为不成。依如毗昙。当分生时。即名事成。成义如是

第九明其发业润生差别之相。先明发业。后辨润生。发业之中。宗别不同。依如毗昙。修道烦恼。亲能发起身口二业。缘事起故。见谛烦恼。不能亲发身口二业。迷理惑故。故杂心云。修道烦恼。刹那等起。起身口业。见道烦恼。作因等起。起身口业。修道烦恼。云何名为刹那等起。前念是其修道烦恼。后念即起身口二业。名刹那起。见谛烦恼。但能远生。名因等起。不能亲生。故非刹那。问曰。若使缘事烦恼动身口者。见谛所断。贪嗔慢等。缘四谛下诸见而生。亦是缘事。何故不能亲动身口。释言。有以。彼四谛下贪嗔慢等。唯缘诸见。不缘色声香味触等。是故不即起身口业。但能远起身口如是。意业云何。彼宗之中思为意业。思是通数。皆与一切烦恼相应。二轮烦恼。皆能起之。若依成实。见谛烦恼。具能发起善恶二业。修道烦恼。一向不能起不善业。何故如是。在凡夫时。修道烦恼。但可成就。而不现行。是故不发。得圣之时。修道烦恼。虽复现行。以轻微故。不发恶业。善业云何。释者不同。有人释言。三果圣人。但润凡时有漏善业。人天受生。不造新业以之受生。此义不然。如成实说。三果圣人。一切地中所有烦恼。随所断处。则不造业。以此准验。定知修惑未断之处。得发善业。又复现见诸学人等。得圣道已。修起八禅。用之上生。云何不造。以彼圣人造善生故。修道烦恼。得发善业(此一门竟)

次辨十使润生差别。若依毗昙。于三界中。一切十使皆能润生。若依成实。唯爱能润故。成实论杂问品云。唯爱能令诸有相续。邪见等中。无如是事。地经论中。亦同此说。故彼文言。爱水为润。若言受生。痴见亦能起。彼文言。无明覆弊。我心溉灌

第十明其相生次第。于中两门。一直就十使明相因起。二约地以论十使之中因起如何。无明为本。依无明故。便起疑使。依彼疑后或生邪见。或起我见。依于我见。便起断常。说为边见。由常见故。为我未来更求胜处。受持禁戒。故起戒取。于彼戒取所取法中。计为第一。便起见取。由见取故。顺则生贪。违则生嗔。持此自高。便生慢使。一义如是。又更分别。无明为本。因之起疑。疑后决定便入二中。一入有中。便起身见。以身见故。说身死后或时如去或不如去。若说如去。则是常见。说不如去。即是断见。若见常者。为神修善。持戒苦行。便起戒取。若见断者。以无后世。贪现五欲。便生贪心。以贪心故。他侵生恼。便起嗔心。二入无中。起于邪见。以邪见故。取邪为正。便生见取。以见取故。恃己所见。欺陵他人。便起慢心。因起如是。一切且然。未必皆尔(此一门竟)

次就地别以论因起。地谓欲界乃至非想。依如毗昙。同地之中。十使相望。皆得相生。若望他地。上得生下。下不生上。上地命终。得起下结。故言生下。要断下结。得上禅定。得禅定已。方起上结。故不生上。十使之义。略云如是

　　十缠义门分别(释名辨相一　对使垢料简同异二　缠依差别三　见修分别四　六识分别五　就界分别六　就位分别七)

第一门中。先释其名。后辨其相。所言缠者。烦恼缠心。名为缠。又缚行人。亦名为缠。以实通论。一切烦恼。无非是缠。今据一门。且论十种。十名是何。如杂心说。无惭与无愧睡悔悭嫉掉眠忿及与覆是。上烦恼缠。内无羞耻故。名无惭。外无赧惧说为无愧。眠之与睡。论释不同。若依成实。心重欲眠。名之为睡。摄心离觉。说以为眠。若依毗昙。一切烦恼。睡著境界。不能堪忍。说之为睡。身心昏昧。略缘境界。目之为眠。五识名身。意识名心。是二昏昧。名为眠也。于作善事。追变名悔。于己身财。坚著名悭。于他胜事。妒忌名嫉。躁动名掉。愤恼曰忿。隐过名覆。名义如是。就此十中。无惭无愧。是不善地。悭嫉忿覆是小烦恼地。睡眠掉悔是别心数以此十种。有急缚义。故说为缠(此一门竟)

次对使垢料简同异。此之一义。广释如前六垢章中(此二门竟)

次对十使明依不同。如毗昙说。无愧睡与眠。此三无明依掉。悭及无惭。是从贪欲生。覆缠二使。依悔。即因犹豫。忿嫉嗔恚。依明智之。所说论文如是。以痴覆心。不知羞耻。作恶无愧。又以痴故。烦恼起时。不自开晓。睡著境界。不能堪忍。说之为睡。复以痴故。昏障覆心无所觉知。说以为眠。是故此三同依无明。以有贪故。追求五欲。不能止息。说之为掉。以有贪故。悭惜己物。不能舍离。说以为悭。以有贪欲。于追求中。无有羞耻。说为无惭。是故此三同依贪欲。以有愚痴贪欲心故。作恶覆藏不知发露。说之为覆。故说覆缠二使依也。所谓依于贪欲无明。以有疑故。作善追变。说之为悔。故说悔心因于犹豫。以有嗔故。于他忿恼。说之为忿。忌他胜己。说之为嫉。故说忿嫉依于嗔恚。若依成实。覆悭二缠。是其贪使。忿嫉二缠。是其嗔使。余悉非使(此三门竟)

次就见修分别十缠。十缠之中。无惭无愧睡之与掉。此之四种。通障见修。余之六种。唯障修道。若依成实。十缠烦恼通障见修(此四门竟)

次就六识分别诸缠。若依毗昙。无惭无愧睡掉及悔。通于六识。余五在意。若依成实。一切在意。五识中无从想生(此五门竟)

次就三界辨其通局。依如毗昙。睡掉二缠。遍通三界。彼说。烦恼睡著境界。名为睡。故上界有之。自余八缠。唯在欲界。成实论中。虽无文说。准义以求。上界但无睡眠及悭。得有余七。彼宗上界。有不善故有无惭愧。彼有疑故亦得有悔。有嗔使故得有忿嫉。有贪使故得有覆缠。不善乱心。故得有掉(此六门竟)

次就位辨。依如毗昙。凡夫乃至斯陀之人。具足十缠。那含之人。但有睡掉。无余八种。罗汉全无。若依成实。斯陀已前。相同毗昙。那含之人。断欲结故。无悭睡眠。有余七种。罗汉全无。问曰。罗汉若无眠者。何故经中说罗汉眠。龙树释言。眠有二种。一有梦眠。神应浑浊种种异见。二无梦眠。静息而已。彼阿罗汉已舍梦眠。有无梦眠。何故有此。论自释言。四大之身。法须饮食眠息将养。是故有之。不为安稳著乐故眠。论复释言。罗汉有二。一慧解脱。二俱解脱。俱解脱者。具得八禅。以得禅故。得色界地微妙四大来在身中。身则安乐。是故无眠。慧解脱者。不得上禅。不得禅故。不得上界胜妙四大来入身中。是故有眠。罗汉如是。佛复云何。龙树释言。佛永无眠。为化众生。示现有之。十缠之义。略辨如是

　　十障义四门分别(释名第一　立障所依第二　辨相第三　治断处所第四)

第一释名。十障之义。出十地论。名字是何。一凡夫我相障。二邪行于众生身等障。三闇相于闻思修等诸法忘障。四解法慢障。五身净我慢障。六微烦恼习障。七细相习障。八于无相有行障。九不能善利益众生障。十于诸法中不得自在障。初言凡夫我相障者。此对初地无我真解。以我为障。我有二种。一自在名我。谓八自在。此就用也。二自实名我。此据体也。实有二种。一者理实。所谓佛性。是故经言。我者所谓如来之藏。二者情实。所谓凡夫妄情所立生法自性。论其理实。得之在圣。妄情所立。起之在凡。为别真我。就人以分。故举凡夫。凡谓生死凡鄙之法。夫谓士夫。凡法成夫。故曰凡夫。此犹我人之别名也。执实名我。取我体状。目之为相。碍圣名障。邪行于众生身等障者。此对二地持戒净行。说彼恶业。以为障也。恶业乖正。目之为邪。集起名行。行起在缘。集必依具。言于生者。即是缘也。言身等者。即是具也。举身统摄口意二业。故名为等。碍彼戒行故名为障。闇相于闻等诸法忘者。此对三地闻法之解。说闇为障。心无慧明。故称为闇。闇状名相。此是障体。闇心迷境。境谓闻等三慧之法。于此法中。不能照了明记在心。故名为忘。解法慢者。此对四地出世真证。说三地中解心为障。此解当地虽能解法。取相而知。名解法慢。慢故是障。前三地中。以我邪行闇忌为障。今此何故说解为障。彼前三地。世间行故。以福舍罪。四地已上。出世行故。以智舍相。是故不类。身净慢者。此对五地十平等心。以彼四地取净为障。前四地中。得净法身。取身净相。名为我慢。慢故是障。微烦恼习者。此对六地十法平等说。五地中取染净法分别。慢心以之为障。然慢有三。谓上中下。前解法慢以之为上。障于四地下忍之心。身净为中。障于五地中忍之解。取染净慢。慢中最下。障六地中上忍之智。六地所除。对前中上。故说为微。性是取慢惑障之法。就过说恼。据微烦恼。显前中上。类亦同然。俱是烦恼。何故前二说为慢乎。为障出世。所除之障。随道取执。为过轻微。不同前三性相俱违。故约所取以别其障。说为慢矣。就初障慢类后皆尔。然此微是其粗家残气。故名为习。细相习者。此对七地发起胜行。说六地中乐空为障。以六地中得法平等于空乐住。不能即空发起胜行。所以为障。取有为粗。著空为细。细状名相。粗家残气目之为习。然其所取。虽别空有。执性同故。犹得说为粗家习也。言于无相有行障者。此对八地无功用行。说七地中功用为障。第八地中。报行纯熟。舍离功用。名曰无相。望于无相。名功用修。以为有行。碍于无相。故目为障。不能善益众生障者。此对九地无碍说法。以彼八地不能为障。前八地中。虽能净土教化众生。不堪无碍辨才益物。名为不能。以不能故。说之为障。言于诸法不自在者。此对十地自在之智。说九地中无智为障。前九地中。虽复无碍辨才说法。未能于佛所知深法照用无碍。名不自在。又复不能受佛如来云雨说法。降注法雨灭恶生善。名不自在。以不自在故说为障

第二明其立障所依。论主依何立此十障。斯乃依于相续解脱二十二愚。立此十障及第十一微细智障。二十二者。初地有二。乃至佛地各有二种。是故通合有二十二。初地二者。一众生著我法著我愚。是利烦恼。二增上中恶趣起烦恼。烦恼有三。谓下中上。中上烦恼。能发恶业。受恶趣报。对果名因。名增上中恶趣烦恼。论主就初说为凡夫我相障也。第二地中二种愚者。一者微细犯戒行愚。是彼二地律仪戒障。二者种种业趣行愚。是彼二地摄善摄生二种行障。不知种种善恶业。故不能摄善。不能摄生。论主就初说为邪行身等障也。第三地中二种愚者。一闻持满足愚。障彼三地闻法解心。二欲爱愚。障彼三地八禅定等。论主就初说为闇相于闻等障。四地二者。一法爱愚。爱三地中闻法解心。二正受愚。爱三地中禅定行等。论主就初说为第四解法慢障。五地二者。一背生死向涅槃愚。谓四地中取净之慢。障彼五地十平等心。及障彼地大慈悲等利众生行。二者一向背于涅槃向世间愚。障彼五地谛观等行。论主就初说为第五身净慢障。六地二者。一多行相愚。谓五地中。取染净等分别慢相。障六地中十法平等。二不能观察多行生愚。障六地中因缘行观。论主就初说为第六微烦恼障。七地二者。一微细相行愚。谓六地中乐空之心。障七地中十方便慧发起胜行。二无相思惟方便行愚。障七地中修无功用。论主就初说为第七细相习障。八地二者。一者无相无开发愚。谓七地中功用行心。障八地中无功用行。二自在愚。障八地中净佛国土三自在行及十自在。论主就初说为第八有行障也。九地二者。一不能于诸法及法名字总持自在愚。障九地中智成就行。二乐说法自在愚。障九地中说成就等。论主就后说为第九不能善益众生障也。十地二者。一者大神通愚。谓障十地神通无上有上行等。二者微细秘密行愚。谓障十地七种智等。论主就后说为于法不自在障。十地望佛亦有二愚。一者一切尔炎微细正受愚。谓无明地。障彼如来一切智德。二障碍愚。谓事中无知。障彼如来一切种智。地论说言。第十地中有智障者。当知是彼障碍愚也。立障所依。辨之粗尔

第三门中。言辨相者。开合不定。或云一二乃至众多。所言一者。一切烦恼总为一障。或分为二。所谓见修。十中初一是见谛惑。余之九种是修道惑。就业烦恼。亦得分二。第二第八是其业障。余是烦恼。或说为三。所谓见爱及与无明。初一是见。第二能起犯戒。烦恼即是其爱。后八无明。或说为六。世间有三。出世亦然。三地已还名为世间。四地已上名为出世。世中三者。一是解障。谓执我心障无我解。二是行障。所谓邪行障于戒行。三者是其智用之障。所谓闇相障彼三地明净之知。出世三者。始从解法乃至细相。是其解障。分别有无。障彼非有非无之解。二者行障。谓于无相有行障也。障彼八地无功用行。余之二种。是智用障。不能利生。不知法故。或说为十。始从我相乃至于法不得自在。或说二十。谓二十愚广如上辨。若广分别。数别难穷。障相如是

第四明其除断处所。于中有五。一序异说。二破邪执。三立正义。四难正义。第五释通。言异说者。有人说言。此十障中障初地者。初地始心无碍正断。乃至障彼第十地者。十地始心无碍正断。何故得知涅槃经说。初依菩萨以为凡夫。具烦恼性故知。地前一向不断。又仁王中宣说地前。以为伏忍。故知不断。又如地论三地中说。诸见缚者。初地时断。明知。初障初地始除。又小乘中。障见谛惑。苦忍已去无碍正断。障修道惑。斯陀行后无碍正治。以小类大。其义相似。唯佛地障。十地终心无碍正断。如来地中解脱证除。以佛无学累外净故。此是一论。又复人言。障初地障。初地始心无碍正断。乃至障彼佛地之障。佛智初起无碍正断。故经说言。无明住地。佛菩提断。此是两论。异说如是(此一门竟)

次破邪执。若言初障。初地始心无碍正断。乃至第十。十地始心无碍断者。是义不然。云何不然。如地论中。对十一障。说十一地。远离初障。宣说初地。乃至远离第十一障。说如来地。又如相续解脱经中。对彼二十二种愚故。说十一净。二十二愚。备如前列。对初二愚。说初地净。乃至对彼最后二愚。说佛地净。若言十地作无碍道正断十障。彼如来地亦应如是。而如来地。望彼微障解脱证除非无碍者。十地亦尔。何劳致疑。若言佛地是无学故累外证除全异十地。十地望前。随分成处。更不进习。亦是无学。与佛何别。又若佛地。是无学故。出处说地。菩萨学中。断处说地。是则佛地。是无学故。出处解脱。菩萨在学。应当断处说为解脱。因果虽殊。同以出处为解脱道。因果虽异。何为不得同就出处说为地乎。若言经说初依菩萨具烦恼性令使地前全不断者。即涅槃中宣说。地前虽未阶于初不动地。而能坏一切生死。是故名为不可思议。云何不断。又大涅槃解不到到。言不到者。谓大涅槃。所言到者。菩萨永断贪欲嗔痴。是故能到。身口意净。不犯四重五逆者。故能到不谤方等。不求阐提。是故能到。何处菩萨永断贪等到大涅槃。种性已上。此云何知。即彼文言。须陀洹人八万劫到。乃至辟支十千劫到。此言到者。到前菩萨所到涅槃。然彼须陀八万劫到。乃至辟支十千劫到。到种姓地。名到涅槃。故知菩萨永破贪等到涅槃者。种姓已上永断贪等到于涅槃。云何不断。又华严中辨十住义云。言菩萨最初发心便成正觉。见法实相具足慧身等诸如来。云何不断。又华严中宣说。地前有其永断。何故不依彼文如何。华严经中辨十住义。十住位分在于习种。彼偈说言。第四生贵真佛子。从诸贤圣正法生。有无二边悉不著。永离生死出三界。云何不永。又地持中宣说。种性二障清净云何不断。若言地前名为伏忍证不断者。即仁王中说。至金刚悉名为伏。唯佛一人。方能永断。应十地还悉不永断。经虽说伏。前立义家地上名永。彼虽宣说地前为伏。何得于中全无永断。又若宣说地前为伏。于中无永。仁王宣说初二三地。以为信忍。应当无证。彼名信忍。于中有证。彼虽说伏。何妨有永。又若宣说地前为伏。于中无永。地经宣说。三地已还悉是世间。但厌不断。应三地还亦无永断。彼说为厌。于中有永。地前名伏。何为无永。又若地前唯伏不永。则无无漏。若无无漏。大力菩萨用何受于变易生死。以此一验。其理足定。若言地论说诸见缚初地时断证非地前。经中亦说。无明住地唯佛所断。乃至后身犹被覆障。十地已还。应无断义。彼言佛断。十地已还。实有断除。地论虽说见缚在于初地时断。地前菩萨。何为不断。又地持云。先解行住见如是法。如是缚断。见缚犹是凡夫我障。彼论既说解行中断。云何说言初地已去无碍正除。又地持中说。烦恼障有三处过。一增上中恶趣烦恼过。过解行住入欢喜地。二微细烦恼过。过远行住入不动地。三者微细习气行过。过无碍住入第十地。彼增上中恶趣烦恼。犹是初地二种愚中第二种愚。与彼我相同障初地。恶趣烦恼初地出过。非始断故。凡夫我相。亦应如是云何说言初地始断。若言初地断处名过不以出处名为过者。是则第二微细烦恼。二地已上渐次断除。八地时尽。应说二地以之为过不至八地。第三习气。八地已去渐次断除。十地穷尽。应说八地以之为过不至十地。然彼断处不名为过。而至出处。方名过故。明知。第一恶趣烦恼。初地出过。非是始断。又地持中说。解行住依世俗禅。修习一切菩提分法。发诸大愿。断恶趣报。入欢喜地。然彼所断。犹是初地二种愚中第二恶趣烦恼之果。彼果既是解行中断彼因。何为解行不除。又地持中说。解行住有五畏等初地之障。彼云。解行行上忍时。断此过相。入欢喜地。得欢喜故。是诸过相。悉无复有。若初地障解行不断。云何说言解行上忍断此过相入欢喜地。若初地上方始渐断。云何说言得欢喜时诸过悉无。又地持云。解行菩萨有软中上方便展转净解脱。非无罪清净。欢喜住中。出障解脱无罪清净。若初地障解行不断。云何得名展转清净。若初地上方始断者。云何得名出障解脱无罪清净不名无碍。又如七卷金光明经三身品说。地前菩萨。闻法思惟修行精进。破懒惰障。次破罪障。次破不尊重障。后破掉悔心障。破四障已。入欢喜地。依欢喜地。拔利益障。已入第二地。依第二地。破逼恼障。已入第三地。乃至最后。依第十地破于一切所知之障。拔除一切根本心障。入如来地。以斯准验。定知。初障非是初地无碍正断。若言小乘障见谛惑苦忍已去方始断除令大亦同者。此如后释。又若初地无碍之道十三住。分判属初地。不在解行。彼小乘中须陀人。进断欲界六品修惑。彼无碍道四果别分。应属斯陀不属初果。斯陀进断欲界修惑七八九品。彼无碍道四果别分。应属那含不属斯陀。那含进断上二界结。彼无碍道。应属罗汉不属那含。然彼进断上结。无碍四果别分。悉属下果。初地无碍何为不得判属解行。乃令属后。说初地断。又若初地障初地断者。彼无碍道。闻思修证四种心中何心所摄。若用证断。便是证除。不名无碍。若用修断。修为世间。为是出世。若是出世。地论宣说。闻思修等。但是智因。能生出世。而体不能满出世间。云何得判以为出世。又地论言。不现三界心心数法分别修智。名为世间修道之智。云何出世既非出世。何得判之以属初地。若是世间。便属解行。何得宣说初地正断。初障既非初地正断。乃至最后微障亦然。此是一非。若言初地乃至佛地皆依无碍正断诸障。是义不然。菩萨无碍。备如前破。若当佛地无碍断者。便名佛智以为金刚。何故宣说十地终心为金刚乎。又大品云。无碍道中名为菩萨。解脱道中。名之为佛。云何说言佛为无碍正断无明。经中说言。无明住地菩萨断者。彼说证除。何关无碍(此二门竟)

次立正义障有总别。所言总者。凡夫我障以为一品。乃至障佛微细智障。各为一品。所言别者。直就凡夫我相障中。品别百千。乃至第十品别例然。唯第十一微细智障品定为一。不别为多。以穷终故。障相如是。若对总障以明断处。初地家障解行地满所修诸行。为无碍道。正断彼结。故地持云。诸见结者。解行时断。彼文复言。解行住中行下忍时。五怖畏等诸过之相。增中忍时。中上忍时。下行上忍时。断此过相入欢喜地。又彼复言。解行住中有软中上方便展转净解脱故知。解行无碍正断。初地心起解脱证除故。地持云。五怖畏等一切过相。得欢喜时。悉无复有。彼文复言。欢喜住出障解脱无罪清净。解脱种种烦恼上缠故知。初地累外证除。凡夫我障断处如是。乃至最后微细智障。十地终心无碍正断。佛地证除。然彼最初无碍道者。义说不定。若当分因以别。其果判属解行。若当摄因以从果者。得言此道与彼初地为方便。故判属初地。诸地无碍类皆同尔。若对别障以明断者。就彼凡夫我相障中。品别无量。彼初品者。解行终心无碍正断。初地始心解脱证除。第二品者。即前证边。复有缘照对治心起。为无碍道。断除彼结。无碍谢已。第二念中真证心证心现为解脱道。证除彼结。第三品者。即彼第二证心起时。复有缘照对治心生。为无碍道。治第三品。彼心谢已。第四念中真证心起。解脱证除。如是次第乃至十地治断齐然。是故十地名为渐净。不同佛地顿得清净。然第十一微智障者。局唯一品。金刚心起无碍正断。种智初起解脱证除。更无异品。故地持云。如来住者。顿得清净。不如余住。渐次清净正义如是(此三门竟)

次难正义。若言初障。解行终心无碍断者。何故地前不名见道。不名出世。不名欢喜。又若地前无碍永断。何故仁王宣说地前以为伏忍。又若地前无碍永断。何故经说初依菩萨具烦恼名为凡夫不名为圣。又若解行断初障者。何故地论说诸见缚初地时灭。又若初障解行终心无碍断者。彼小乘中障见谛惑。亦应以彼世第一法为无碍道正断彼结。然小乘中。障见谛惑。要苦忍等见道心断。大乘亦尔。何得异解(此四门竟)

次解邪难以通正义。何故地前正断见惑。而不得名为见道者。大乘法中见有二种。一者解见。缘观谛理而断烦恼。二者证见。缘观心灭真照现前。若通论之。解行终心。缘观谛理断除见惑。亦得名见。故地持中。说诸见缚解行时断。但大乘中。灭观真见方是出世。出世分中。宣说见道。故解行中。虽能缘见。不与其名。如七地中修无功用而不得名无功用。何故不名为出世者。良以对彼灭观真德为出世故。地前缘见三界心心数法为体。故非出世。何故不名为欢喜者。正与惑对未得出离。心无安泰故不名喜。如未来禅虽断欲结以未出故无其喜支。此亦同尔。已能永断。何故仁王说为伏忍。释言。地前具有三义。一有断义。谓于四住增上及中并粗无明渐次断除。趣入欢喜。故地持中。说种性地二障清净。解行住中断诸过相。入欢喜地。二有伏义。于细四住及中无明。但能遮伏未能永断故。仁王中说为伏忍。三有未断未伏之义。于彼四住微细习气及善烦恼并细无明。未能断伏故。彼相续解脱经说。地前菩萨。烦恼亦行。善法亦行。是故不名上波罗蜜。彼仁王中。为别五忍。对后彰劣故。就伏边说为伏忍。不可执此定言不断。若以仁王说为伏忍。即令于中全无断者。仁王亦说金刚已还皆名为伏。唯佛一人方能永断。十地已还。悉应不断。彼说为伏于中有断。地前亦尔。何劳致疑。又若仁王。宣说地前名为伏忍。即使于中全无永断。仁王宣说初二三地名为信忍。岂可于中唯信无证。彼说信处于中有证。彼说伏处何为无断。何故经说。初依菩萨具烦恼性名凡夫者。地前菩萨。虽断五住。无一住中遍漏尽之处。名具烦恼性。非全无断。如小乘中。贪嗔痴慢见谛道中虽分除义。由断不尽不与断名。此亦如是。又复地前虽除六道分段生死。残气犹在于六道中。无漏尽处故名凡夫。非无圣德。论言。见缚初地断者。彼说证除不关无碍。如说无明佛菩提断。岂是无碍。此亦同尔。若以小乘类同大乘。是所不应。小乘望大有三不同。相类。所言三者。一小乘中见道已前全无无漏。大乘有之。小乘无故不断烦恼。大乘有故能为无碍。正断初障。二小乘中唯有一种缘照无漏。更无真证。是故所有断结无漏。判属出世大乘之中有二无漏。一是缘观断结无漏体是世间。二是灭观无结无漏体是出世。以彼世间有缘治故。能为无碍。正断见惑。灭观真德体是出世。故说初地解脱证除。三小乘中智解微浅。以微浅故。未见未断名为世间。有见有断即名出世。大乘智深。有见有断判为世间。息见息断无见为见无断为断。方为出世。以此三别。是故大小不得相类。望彼初地。说治既然。乃至望佛说治齐尔。十障之义。略辨如是

　　十四难义

十四难义。出涅槃经。彼大品经佛母品中。亦具分别。所言难者。执邪征正。目之为难。亦可邪执碍于圣道。能与出世为留难。故名之为难。难别不同宣说十四。就十四中。常无常见。有其四种。边无边见。亦有四种。如去不如去。复有四种。身神一异有其二种。是故合有十四难也。常无常中四种见者。一神及世间二俱是常。二神及世间二俱无常。三神及世间亦常无常。四神及世间非常非无常。今先就神分别其相。后就世间。所言神者。谓诸凡夫颠倒忆想。横计我人。名之为神。言神常者。有诸外道。说神是常。于中有二。一钝二利。钝根之者。为是神故。修持所行。未来受报。又为苦行令神得脱。利根之者。说神定常苦乐不变则无罪福。多起邪见。言无常者。有诸外道。说神无常。计无常故。为今世乐。多起放逸。所言亦常无常者。有诸外道。说神有二。一细二粗。细者是常。身死神在。粗者无常。身死神灭。如仙尼说。所言非常非无常者。有人见彼常与无常二俱有过。云何有过。若神是常。则无罪福苦乐等报。犹如虚空风雨不变。若神无常。便为苦乐之所变改。犹如牛皮风雨在中则便澜坏。以是过故。说神非常亦非无常。虽复宣说非常无常。以我心故必说有神。就神如是。次就世间明常无常。言世间者论说有三。一众生世间。二五阴世间。三国土世间。于此三中。随人取别。亦有常等四种异见。言世常者。有人说。彼三种世间。自然而有。不从因起。名之为常。言无常者。有人宣说。一切世间终归断灭。更无后续。故曰无常。所言亦常亦无常者。有人说言。世间之中粗者。无常。微尘是常。是故名为亦常亦无常。所言非常非无常者。有人见彼常与无常二俱有过。是故宣说非常无常。此等四种。执定不舍。故名为邪。问曰。神者本来无法。于中妄取可名为邪。世间是有。设令取之。云何名邪。论自释言。但破世间定执常等。不破世间。如人见蛇妄谓璎珞。有明眼者语。言是蛇非是璎珞。佛亦如是。破彼常等。不破世间。现见世间。无常生灭。云何定常。业报不失。云何说言定是无常。前二既非。宁有第三亦常无常。有为生灭业果不失。宁得定说非常无常。以是义故。常等四种。皆悉是邪(此一门竟)

边无边中四种见者。一神及世间二俱有边。二神及世间二俱无边。三神及世间亦有边无边。四神及世间非有边非无边。今先就神分别四种。后就世间神有边者。有人宣说。众生神我犹如微尘。或如芥子麻麦黍豆。或如枣等寸灯尺蛇蛛母中缕。或有说言。小人神小。大人神大。或云。一等如是。一切名为有边。神无边者。有人说言。神遍虚空无处不有。身所至处能觉苦乐。若无身处则不能觉。觉虽不遍神实周普。言神有边亦无边者。有人说。神有粗有细。粗者作身。细者常身。作身有边常身无边。言非有边非无边者。有人见彼边与无边二俱有过。故说非边非无边也。虽复宣说非边无边。而不离神。就神如是。次就世间明边无边。于中先就众生五阴明边无边。言有边者。说有种种。有人以想分别思惟。众生阴身。求其根本不得其始。便作是念。若无原始。亦无中后。无初中后便无世间。是故世间应当有始。以有始故。名为有边。此是一论。复有宣说。八万劫外冥性为始。始是其边。此义云何。如僧佉经说。迦毗罗仙。得世俗禅。发宿命通。能知宿命。见过去世八万劫事。过是已前。不复能见。便作是念。八万劫外。不应无法。应有冥性。冥性微细。五情不知。从彼冥性。初生觉心。涅槃经中。名之为大。所谓最初中阴心识。从彼觉心生于我心。涅槃经中。名之为慢。从此我心生二种法。一色二心。就色法中。初从我心生五微尘。所谓色声香味及触。从彼五尘生于五大。所谓地水火风及空。从声一尘生于空大。声触二尘生于风大。色声触尘生于火大。色声触味生于水大。从于色声香味触尘生于地大。地大从于多尘生故。最能生成一切万物。次从五大生于五根。从火生眼从空生耳。从地生鼻。从水生舌。从风生身。复更生于五作业根。一手二脚三口声四男根五女根。复有一种心平等根。所谓完心。诸大合成。故云平等。色法如是。就心法中有其三种。谓染粗黑。染者是贪。粗者是嗔。黑者是痴。如是次第从细生粗。后还从粗以至于细。如微尘中有其瓶盆诸器之性故。从微尘出彼瓶等。瓶等坏时还作微尘。世性如是。此性是常。从来有之。是故说之为众生边。此是二论。复有人言。自然之性。是世间边。贫贱富贵。皆是自然不由往因。此是三论。复有人说。微尘是其世间之边。微尘是常。不可破坏。不可烧斫。以微细故。但由罪福。故有离合。罪福业集尘合成身。罪福业尽尘还离散。是故微尘是世间边。此是四论。复有人说。自在天王。是世间边。由彼出生一切人民。故说为边。此是前边。此是五论。复有人说。一切众生。受苦乐尽自然至边。譬如山顶转于缕丸缕尽自止。止处是边。此是后边。此是六论。言无边者。有人宣说。众生五阴广多无量。故曰无边。复有宣说。众生五阴前无原始。后无尽时。故曰无边。问曰。此说与佛法同。何过之有。以其定执众生相故。言亦有边亦无边者。有人宣说。众生五阴前后有边十方无边。或有宣说。十方有边前后无边。言非有边非无边者。有人见彼有边无边皆悉有过。故说非有边非无边也。虽复宣说非有非无。以其定执众生五阴。所以是过。次就国土明边无边者。言有边者。有人宣说。微尘是其世间之边。微尘聚集世间便成。微尘散故世间便坏。是故微尘是世间边。此是一论。复有人说。自在天王是世界主。造作天地一切万物。万物灭时天还摄取。如是天主。是世间边。此是二论。复有人说。自然之性是世间边。国土世界自然而有。言无边者。有人宣说。国土世间前后十方皆悉无边。言亦有边亦无边者。有人宣说。国土世间前后有边十方无边。十方有边前后无边。或有宣说。上下有边八方无边。或有宣说。八方有边上下无边。言非有边非无边者。有人见彼有边无边二俱有过。便著非有非无边也。以其定执所以是过。上来广辨边无边等四见差别(此二门竟)

次辨如去不如去等。于中有四。一者如去。二不如去。三亦如去亦不如去。四非不如去。言如去者。如从前世来生此间。去向后世亦复如是。故云如去。不如去者。有人说言。如从前世来生此间。死后断灭不如前。去名不如去。言亦如去不如去者。有人说言。身之与神合以为人。如从前来。死后神去身不如去。言非如去非不如去者。有人见彼去与不去斯皆有过。故说非去及非不去。虽唯说不去及非不去。不能舍神(此三门竟)

次辨身神一异之义。于中有二。一身与神一。二身与神异。所言一者。有人说言。身即是神。所以者何。分折此身。更别求神。不可得故。又受苦乐。皆是其身。是故得知身即是神。所言异者。有人说言。身与神异。身相粗现。神即微细。五情不得。散心凡夫不能得见。摄清净禅定之人。乃能见之。故知。是异。若不异者。身死之时。神即随灭。以其异故。身灭神在。十四难义。略之云尔

　　十六神我义

十六神我。出大品经。神谓神主。我谓我人。神我不同。略说十六。名字是何。一名为我。二名众生。三名寿者。四名命者。五名生者。六名养育。七名众数。八名为人。九名作者。十使作者。十一起者。十二使起者。十三受者。十四使受者。十五知者。十六见者。此等皆是我之别名。初言我者。论自释言。于五阴中。起我我所。故名为我。何者是我。何者我所。是义不定。若异五阴别计有我。则名五阴。以为我所。若取五阴。以为我人。于五阴中。随取何阴。以之为我。即名为我。余阴为所。言众生者。计有我人依于五阴和合而生故名众生。问曰。佛法亦说五阴集成众生。与彼何异。释言。佛法说生。假名无其体实。彼说有体。是故不同。所言寿者。计有我人命根成就住有分限故名寿者。所言命者。即如向说。我众生寿等命根成就故名命者。所言生者。计有我人能起众事如父母生子故名生者。言养育者。计有我人假藉衣食而得增长故名养育。言众数者。从彼我人有阴界等众法之数故名众数。又取我人为阴界等诸法之数。如说诸阴以为我所。所言人者。诸有神主能行人法故名为人。所言作者。计有我人用手足等能作众事故名作者。言使作者。计有我人能使役他名使作者。所言起者。计有我人能起罪福故名起者。言使起者。计有我人能使役他起罪福业。名使起者。所言受者。计有我人后身受报故名受者。言使受者。计有我人能令他人受苦乐果名使受者。所言见者。计有我人用眼见色故名见者。所言知者。计有我人用余五情知余五尘故名知者。问曰。神我局唯十六为更有乎。论自释言。略说十六。广则无量。十六神我。略之云尔

　　六十二见义

六十二见。出长阿含梵动经中。彼经所说本劫本见有十八见。末劫末见有四十四。是故通合有六十二。言本劫者。过去时也。言本见者。于彼过去起常见也。言末劫者。未来时也。言末见者。于未来世。起断见也。相状如何。如彼经说。本劫见中常论有四。常无常论有四。边无边论有四。种种论有四。无因而有论有二。是故通合有十八见。常论四者。有人入定忆识过去二十劫事。便作是言。我入定意见过去世二十劫中成劫坏劫。其中众生不增不减。常聚不散。故知是常。唯此为实。余皆妄语。是为初见。或复有人。三昧定意忆识过去四十劫事。便作是言。我入定意见过去世四十劫中成劫坏劫。其中众生。常聚不散。故知是常。唯此为实。余皆妄语。是为二见。或复有人。三昧定意忆识过去八十劫事。便作是言。我以定意见过去世八十劫中成劫坏劫。其中众生。常聚不散。故知是常。唯此为实。余皆妄语。是为三见。或复有人。以捷疾智善能观察。作是说言。我及世间皆悉是常。是为四见。问曰。此四摄常尽不。答言。不尽。今此且言见二十劫四十八十。以实论之。或有众生。见于一切乃至八万。今略不论(此一门竟)

所言亦常亦无常者。如经中说。有诸沙门婆罗门等。起如是论。我及世间半常半无常。入四见中。齐见不过。何者四见。如此世界劫初成时。大梵已还空无众生。彼光音天有一天子。光音天中福命将尽。生于初禅大梵天中。彼天生已。便于是处生爱著心。作是念言。愿余众生。共我生此。时光音天有诸天子。福命将尽。生此天中。彼先生者。便作是念。我于此处。最尊最贵。为众生父。自然而有。无造我者。我福是常。余皆我作。我所化生。皆是无常。后生诸梵。亦生是心。是诸梵中。有命终者。来生人间。后修定意。忆识往事。便作是言。彼大梵王自然而有。无造作者。一向是常。后生诸梵。为他造作一向无常。是故世间亦常无常。此实余虚。是为初见。第二见者。如向后生诸梵之中。或有戏笑放逸懈怠。以戏笑故身体疲极。便失定意。以失意故。命终下生。后修定意。忆识往事。便作是言。彼不戏者。常住彼天。永无迁变。彼是其常。我等戏故。致此无常。是故定知。我及世间亦常无常。是为二见。第三见者。如向后生诸梵众中。或著相者。生欲染心。便失定意。以失意故。命终下生。后修定意。忆识往事。便作是念。彼梵众中。不相著者。常住彼天。我等相著。致此无常。流转生死。是故定知。我及世间。亦常无常。是为三见。第四见者。或有众生。以捷疾智分别思量。我及世间亦常无常。此实余虚。是为四见(此二门竟)

边无边中四种见者。一有边见。二无边见。三亦有边亦无边见。四非有边非无边见。言有边者。有人入定观察世间。齐己所见生有边想。便言。世间一向有边。是为初见。言无边者。有人入定观察世间。生无边想。便作是言。世间无边。是为二见。言亦有边亦无边者。有人入定。观察世间上下有边四方无边。四方有边上下无边。便言。世间亦有边亦无边。是为三见。言非有边非无边者。或复有人。以捷疾智观察世间。为非有边及无边。便言。世间非边无边。此义如前十四难中具广分别。是为四见(此三门竟)

捷种种论中四种见者。有人念言。我于善恶业报之中。不知不见。若有聪明多智之人。来问我者。我不能答。羞愧于彼。以羞彼故。于其善恶业果之中。随我意解。彼设问者当如是答。此事如是。此事是实。此事不实。此事是异。此事不异。此事非异非不异等。是为初论。或复有人。作如是见。我实不知。为有他世。为无他世。若有沙门婆罗门等。实有天眼及他心智能知远事。彼来问我。我若答之。则为妄语。畏妄语故。即用彼人所知之者。以为归依。彼设问者。取彼所见。当如是答。此事如是。此不如是。此事是异。此事不异。此事非异非不异等。是为二论。或复有人。作如是论。我实不知。何者是善。何者不善。我若宣说此法是善此法不善。则有所爱。若有所爱。则有所恚。若有爱恚。则有受生。畏受生故。用此非善非不善义。以为所归。彼设问者。用此非善非恶答之。此事如是。此事是实。此事是异。此事不异。是为三论。此事异者。异于善恶。此不异者。与彼虚空相似不异。或复有人。愚痴闇钝。一切法中。自无所知。他有问者。随他言答。取他世人所立诸见。用以答之。此事如是。此不如是。此异不异。是为四论(此四门竟)

无因见中二种见者。有人先生无想天中。后生人间。修习禅定。忆识往事。便言无因而有世间。是为初见。或复有人。以捷疾智分别观察说言。世间无因而有。是为二见。上来十八。于本劫中起常见也(此本见竟)

末劫末见四十四者。有想之论有十六见。无想论中有其八见。非有想非无想论亦有八见。断灭论中有其七见。现在泥洹有其五见。是故通合有四十四。有想论中十六种者。以想对色。有其四句。对边无边。复有四句。对苦对乐亦有四句。多少相对复有四句。对色四者。我此终后有色有想。是为初见。无色有想是为二见。亦有色亦无色有想。是为三见。非有色非无色有想。是为四见。边中四者。我此终后有边有想。是为初见。无边有想。是为二见。亦有边亦无边有想。是为三见。非有边非无边有想。是为四见。苦乐等中四种见者。我此终后有苦有想。是为初见。有乐有想。是为二见。有苦有乐有想。是为三见。非有苦非有乐有想。是为四见。多少四者。我此终后有其一想。是为初见。有若干想。是为二见。众多非一。故名若干。有其小想。是为三见。缘境狭故。称之为小。有无量想。是为四见。缘境宽故。说为无量(此一门竟)

无想八者。对色有四。对边无边。复有四种。故有八也。对色四者。我此终后有色无想。是为初见。无色无想。是为二见。亦有色无色无想。是为三见。非有色非无色无想。是为四见。对边四者。我此终后有边无想。是为初见。无边无想。是为二见。亦有边亦无边无想。是为三见。非有边非无边无想。是为四见。以无想故。不可说为苦乐等四。苦乐等四。在心法故。又无想。故不可说为一与若干小与无量(此二门竟)

非有想非无想中八者。对色有四。对边无边。复有四种。故有八也。色中四者。我此终后有色非有想非无想。是为初见。无色非有想非无想。是为二见。亦有色亦无色非有想非无想。是为三见。非有色非无色非有想非无想。是为四见。边中四者。我此终后。有边非有想非无想。是为初见。无边非有想非无想。是为二见。亦有边亦无边非有想非无想。是为三见。非有边非无边非有想非无想。是为四见。以其非有非无想故。不可说为苦乐等四。又以非想非无想故。不可说为一与若干小与无量。问曰。何故不说亦有亦无想乎。理实应有。若更说之。不异前二。所以不说。若说亦有不异初门。若说亦无不异第二。是故不论(此三门竟)

断灭七者。有人说言。我今此身四大六入。父母所生。乳餔所养。衣食所成。摩扪拥护。然是无常终归断灭。是为初见。复有人言。我今此身不得灭尽。至欲界天。断灭无余。是为二见。复有人言。欲界天身。不得灭尽。色界地身。诸根具足。彼报尽竟。断灭无余。是为三见。复有人言。色界地中。不得灭尽。空处报尽断灭无余。是为四见。复有人言。空处地中。不得灭尽。识处报尽。断灭无余。是为五见。复有人言。识处地中。不得断灭。无处有尽断灭无余。是为六见。复有人言。无所有处不得灭尽。非想报尽断灭无余。是为七见(此四门竟)

现在泥洹五种见者。有人说言。我今此身即是泥洹。所以者何。我于现在五欲。自恣受于快乐。是故此身即是泥洹。过是更无。是为初见。复有人言。此现在身。非是泥洹。更有泥洹。微妙第一。我独知之。余人不达。如我断灭欲恶不善。有觉有观离生喜乐入初禅行。齐是名为现在泥洹。过是更无。是为二见。复有人言。更有泥洹。微妙第一。我独知之。余人不达。如我现在。灭离觉观。内净一心。无觉无观。定生喜乐入二禅行。齐是名为现在泥洹。过是更无。是为三见。复有人言。更有泥洹。微妙第一。唯我独知。余人不达。如我除喜行舍。忆念安慧受乐入三禅行。齐是名为现在泥洹。过是更无。是为四见。复有人言。更有泥洹。第一微妙。唯我独知。余人不达。如我现在断苦断乐。先灭忧喜。不苦不乐舍念清净。入第四禅。齐是名为现在泥洹。过是更无。是为五见。问曰。何故不说四空以为泥洹。理亦应说。略不论之。六十二见。辨之粗尔

　　八万四千烦恼义

八万四千诸烦恼者。经但有数。不列其名。何由可识。当应翻彼八万四千诸度法门即为八万四千烦恼。其犹六弊翻对六度即为六弊。此亦如是。所对八万四千度门。后当别论。烦恼门竟


大乘义章卷第六


大乘义章卷第七

　　　　慧远述


染法聚诸业义有十六门(身等三业　三性业　三受报业　三界系业　三时报业　曲秽浊三业　黑白等四业　五逆业　六业　七不善律仪　八种语　九业　十不善业道　十四垢业　十六恶律仪　饮酒三十五失)

　　身等三业五门分别(释名辨性一　辨相二　开合广略三　轻重四　上下五)

第一释名。辨其体性。色形聚积。名之为身。起说之门。说之为口。伺缘名意。依斯起作。故名身业乃至意业。名字如是。体性云何。身业有二。一者作业。二无作业。言作业者。论释不同。依如毗昙。三聚法中。色法所收。十二入中。色入所摄。彼说身作。是碍性故。色聚所收。是实法色眼所行故。色入所摄。所谓高下正不正等。若依成实。三聚法中。色聚所收。十二入中。法入所摄。色义同前。以何义故。十二入中法入所摄。彼宗之中。实色非业。凡是业者。要是假色。相续之中。有损有益。方名为业。故成实言。余处生时。能有损益。名之为业。相续之中。后起异前。名余处生。大乘法中。实有作业。相续乃成。义有两兼。不得偏取。作业如是。无作业者。依如毗昙。三聚法中色法所收。十二入中法入所摄。是碍性故。色法所收。此无作色。非眼所行。唯意识知。故法入摄。若依成实。三聚法中。是其非色非心所收。十二入中法入所摄。彼宗不说有无作色。良以无作不同形碍。故名非色。不同情虑。故曰非心。为意行故。法入所摄。大乘法中。义有两兼。是身业故。得名为色。无色心相。名非色心。身业如是。口业亦二。一者作业。二无作业。言作业者。论释不同。依如毗昙。三聚法中色法所收。十二入中声入所摄。是碍性故。色法所收。是实法声耳所行故。声入所摄。彼宗不说有假名声以为业矣。若依成实。三聚法中色法所收。十二入中法入所摄。是碍性故。色法所收。是假名声意所行故。法入所摄。相续之中。方有损益。故名为假。无作业者。论释亦异。依如毗昙。三聚法中色法所收。十二入中法入所摄。是色性故。色聚所收。是无作法意所行故。法入所摄。若依成实。三聚法中。非色心收。十二入中。法入所摄。不同形碍。故名非色。不同情虑。故曰非心。意所行故法入所摄。大乘法中。口业之相。类身可知。意业之中。诸论不同。依如毗昙。但有作业。无无作业。故彼论言。以三种故。意无无作。言三种者。谓善恶等三性法也。色法之中。三性并故。善身口边有恶无作。恶身口边有善无作。心法不尔。善恶不并。善心之中。无恶无作。恶心之中。无善无作。以是义故。但有作业。然彼作业。三聚法中心法所收。十二入中法入所摄。是心数中思数为体。故心法收。是意所行故法入摄。若依成实。意地具有作无作业。故彼论言。无有因缘令使意地无无作业。彼说作业与毗昙同。所言异者。不说心外别有思体。故彼论言。思若非意。更复说何以为意业。意行缘中说名为思。无作业者。三聚法中非色心收。十二入中法入所摄。不同形碍。复非情虑。说非色心。意所行故法入所摄。大乘法中有作无作。其中作业。思数为体。三聚法中心法所收。十二入中法入所摄。无作业者。是心业故。得言是心。非心相故。得言非心。十二入中法入所摄。意业如是(此一门竟)

次辨其相。身业之中有其三种。善恶无记。善中有二。一止二作。离身三邪是名为止。礼拜等事是名为作。恶中亦二。一止二作。要期作心不礼拜等。是名为止。作身三恶杀盗邪淫。是名为作。无记亦二。一止二作。舍无记心所起身业。是名为止。起名为作。问曰。善恶止业之中。舍彼恶作。以为善止。舍彼善作。以为恶止。无记之中。何不舍彼善恶二作以之为止。乃舍无记作起之业。以为止乎。若无记中。还舍无记所作之业以为止者。善中之止。还应止彼善中之作不舍恶作。恶亦同尔。释言。不类善恶二门。正相违返。正相违故。有二相翻。一总二别。总而论之。以善对恶。以恶对善。别而论之。善中之止。必翻恶作。恶中之止。必翻善作。无记望彼善恶二门非正相违。非正违故。唯总相翻。无别相翻。总相翻故。无记翻彼善恶二门。不别翻故。无记之止。不翻善恶二门之作。无记之作。不翻善恶二门之止。当分之中。止作相翻。口业亦三。善恶无记。善中有二。一止二作。离口四过。是名为止。读诵赞叹如法之音。是名为作。不善亦二。一止二作。不读诵等。是名为止。作口四过。是名为作。无记亦二。一止二作。舍无记心所起口业。是名为止。起名为作。意业亦三。善恶无记。善有二种。一止二作。止离一切不善业思。是名为止。起善业思。是名为作。恶中亦二。一止二作。要期之心。止离善思。名之为止。起恶业思。是名为作。无记亦二。一止二作。止离威仪工巧等心。名之为止。起此名作。问曰。杀生劫盗邪淫是身作者。口教他杀。仙人忿怒杀乾陀罗一国人民。是何业乎。论释不同。若依毗昙。是身业摄。究竟成杀。要在身故。口教杀者。所教之人要身断命。方始成业。仙人忿怒而杀人者。近住鬼神知仙意故。害彼国人。若依成实。口教杀者。则是口业。意嗔杀者。则是意业。故彼成实三邪品云。口亦能教。意亦能为。但身多故。名为身业。余业道中。互造例然。邪淫一种。唯是身作。以其成业要在身故。如涅槃说。此三业中意名正业。身口二种。名为期业。期谓期会。从其业思。期会集成。在于身口。故名期业。又彼经言。意直名业。身口二业。名为业果。以从业思成身口故(此二门竟)

次明开合广略之义。开合不定。或总为一。通名为业。或分为二。一者作业。二无作业。此如上辨。或说为三。于中有三。一就具分别。谓身口意三种之业。二随义分别。一者作业。所谓身口二种作业。二无作业。所谓身口无作之业。三者非作非无作业。所谓意业。三就性分别。所谓善恶无记之业。或说为四。谓黑白等四种之业。或说为五。如杂心说。身业有二。作与无作。口业亦尔。则以为四。意唯有作。通前说五。若依成实。意地亦有作无作业。若从是义。说业为六。或分为九。身口意业各有三种。善恶无记。则为九也。又如成实九业品中。更说为九。何者是乎。彼说欲界有其三种。一是作业。二无作业。三者非作非无作业。此如上辨。色界亦尔。则以为六。无色有二。一无作业。二者非作非无作业。通前为八。及无漏业。通前为九。或分十三。如毗昙说。身口有五。一者善作。二不善作。三无记作。无作有二。通前为五。无作二者。一善无作。二恶无作。无记羸劣不发无作。身业既然。口业亦尔。则以为十。意地唯有三种作业。通前十三。若依成实。意地亦有善恶无作。据斯以论。业有十五。或复说为二十三业。善业有十。谓不杀等。不善亦十。谓杀盗等。通身口意三种无记。便是二十三种业也。广以分之。数别难穷(此三门竟)

次辨三业轻重之义。三业之中。何者最重。于中先以身口二业。对彼意业以辨轻重。后别论之。言以身口对意辨者。意业最重。一切身口。由意成故。又恶业中邪见最重。能断善根。作一阐提。善业之中。三乘出道最为殊胜。世间之中。非想业胜。皆是心作。故知意重。次就三业别明轻重。身中最重。出佛身血。口中最重。所谓破僧谤方等经。意中最重。所谓邪见恶业。如是善业之中。菩提之业最以为重。此三种中。身轻口中意为最重(此四门竟)

次辨上下得报不同。如龙树说。不善有三。谓下中上。下生饿鬼。中生畜生。上生地狱。善中亦三。谓下中上。下生修罗。中生人中。上生天生。又更分别。恶有四品。谓下中上及与上上。下生修罗。中生饿鬼。上生畜生。上上之者生地狱中。善中亦四。下者生人。中者生天。上品之者。得二乘果。上上之者。得无上果。又涅槃中善分四品。下生郁单。中生弗婆。上生瞿耶。上上之者。生阎浮提。盖乃对道以分上下。彼郁单越。不任受道。下善生之。中上二品。生处难解。若对道法。中品之善。应生瞿耶。上生弗婆。但彼经中中上两品。约报分耳。南阎浮提。受道中胜。上善生之。若对果报。以分四品。下生阎浮。中生弗婆。上生瞿耶。上上之者。生郁单越。三业之义。略辨如是

　　三性业义三门分别(释名辨体一　分相二　就人分别三)

第一门中释名辨体。三性业者。所谓善恶及与无记。顺名为善。违名为恶。此违与顺。如下五品十善中释。非违非顺说为无记。解有两义。一对果分别。中容之业。不能记得苦乐两报。故名无记。二就说分别。中容之业。如来不记为善为恶。故名无记。名义如是。体性云何。善有二种。一者生得宿习今成。二者方便对缘新起。不善唯一。不分生得方便之别。何故如是。一切恶法。皆由过去久习性成。不假现在。方便修起。为是不分。无记有四。所谓报生威仪工巧及与变化。苦乐两报。名为报生。进止往来。是其威仪。营世生务。说为工巧。十四化等。名为变化(此一门竟)

次辨其相。相别有五。一约世法以为三性。一切凡圣身口意中止作两善。斯名为善。止作两恶。齐名不善。报生威仪工巧变化。通名无记。二约出家道法分别。一切凡圣身口意中止作两善。名之为善。止作两恶。齐名不善。报生无记威仪工巧及与变化。义别有三。如律中说。顺法所作。斯名为善。违法所作。通名不善。非违顺者。说为无记。三对果分别。生乐名善。生苦不善。不能生者。说为无记。于此门中。凡夫学人身口意中止作两善。名之为善。能生乐故。止作两恶。齐名不善能生苦故。报生威仪工巧变化。说为无记。不能生故。无学圣人。一切所作。通名无记。不能记得未来果故。故地持中。罗汉所犯名为无记突吉罗罪。罪既无记。善等亦然。四对理分别。理谓空理。顺理名善。违理不善。非违非顺。说为无记。于此门中。凡夫所作善恶无记。悉名不善。取性心起。违空理故。三乘圣人顺理之行。名之为善。三乘圣人随事所作。说为无记。五对实分别。实谓不空如来藏性。于此实性。顺名为善。违名不善。非违非顺说为无记。于此门中。诸佛菩萨真证行德。名之为善。凡夫二乘一切所作。悉名不善。菩萨法中缘修无漏。亦善不善。相顺名善。以性违故。说为不善。余非情法。说为无记(此二门竟)

次就人论。人谓凡夫声闻缘觉菩萨及佛。凡夫二乘及与菩萨。具有三业。如来一人。大小不同。小乘法中。宣说如来有善无记无不善业。如杂心说。又如成实。佛报无记。余德是善。大乘法中。宣说如来一向是善无恶无记。故地持云。唯有如来。一切皆善。大智论中。亦同此说。故彼宣说十八不共一向是善。三性之业。略之云尔

　　三受报业义三门分别(释名一　辨相二　就处分别三)

第一释名。言三受者。所谓苦乐不苦不乐。逼恼名苦。适悦名乐。中容之受。舍前二种。是故名为不苦不乐。亦名舍受。所言业者。善恶等因起作三受。故名为业。问曰。善恶能生五阴。以何义故。偏云受业不说色业想等业乎。如成实论三受品说。受是实报。故云受业。余是名报。故阙不论。言受实者。苦乐等报。正酬过去善恶之因。故名实报。自余色等。非是正对善恶二因。故不名实。但是相从说以为报。故曰名报。彼论复言。受是最胜。故云受业。余者不如。所以不说。所言胜者。酬因明显生欣生厌。其力功强。故名为胜。余不如是。故名不如。彼论复言。受于缘中相别可得。故云受业。余不如是。废而不论。云何受心缘中可得。如人说言火苦火乐。如是一切。以受缘中发生差别。酬报义显。故名受业(此一门竟)

次辨其相。问曰。何业能得苦受乃至何业能得舍受。释言。恶业能得苦受。善业能得乐舍二受。恶业得苦。义在可知。善业之中。何者得乐。何者得舍。毗婆沙中两师别论。一师释云。善有三品。谓下中上。四禅已上上妙之善。能得舍受。故彼论言。得不苦不乐。是说为上善。中下二善。皆得乐受。问曰。下地以何义故无舍受报。毗昙释言。下地是粗。舍受是细。下地不寂。舍受寂静。又复下地作善之时。但为受乐不为于舍。是故下地无舍受报。如此说者。三禅已还无有报心。而命终者。无报舍。故一师所立。三品善中。上下二善。能得舍受。中善得乐。如此说者。三禅已还。亦有报舍。有报舍故。三禅已还。报心之中。亦得命终。成实法中。同向后说。三品善中。上下二善。能得舍受。下者能得三禅已还舍受之报。上者能得四禅已上舍受之报。良以善法起不顿成。始微次著终则微妙离相寂静。是故上下同得舍受。中得乐受。问曰。舍受既从善生酬遂善因应名为乐。以何义故说名为舍释言有以。下善所得。通应名乐。以轻微故。觉心不了。故名为舍。上善所得实是胜乐。以寂静故。舍粗觉心。故说为舍。问曰。所感上下二乐名为舍者。能感之善应名无记。释言。不类。夫无记者。不能记得当来果报。方名无记。良以记法生果为义。但令生果。斯名为记。乐者是其觉知为义。上下二乐。觉心微少。故不名乐。说为舍矣。问曰。下善所得乐果。觉心微故便名舍者。下不善业所得微苦。觉心亦少。以何义故。不名为舍。释言。不类。苦性粗重。违心义强。皆有觉知。故不名舍。乐性轻薄。起不违心。生觉义微故说为舍。问曰。苦乐并从业生。以何义故苦粗乐微。释言。三界有为之法。体是无常生灭行苦。彼苦受者。用彼微细行苦为体。苦上生苦。苦增故粗。彼乐受者。亦用微细行苦为体。苦上生乐。浮薄故微。以苦粗故。轻重之苦。皆名苦受。以乐微故。粗为乐受。细为舍受(此二门竟)

第三门中。就处论之。处谓三界五道差别。先就三界分别其相。苦受业者。依如毗昙。起在欲界。所得果报。亦在欲界。若依成实。苦受之业。起通三界。系属欲界。欲界正起。上界寄起所得果报。起通三界。系属欲界。欲界是其正受报处。上界是其寄受之处。问曰。上界云何起苦。释言。上界报欲尽时生忧恼心。忧恼即是苦受摄也。故彼论言。苦乐随身至于四禅。忧喜随心至于有顶。忧苦并是苦受摄故。乐受业者。依如毗昙。在欲色界三禅已还。所受之报。亦在欲色三禅已还。若依成实。乐受报业。三界遍起。系属在于三禅已还。三禅已还。是正起处。三禅已上。是寄起处。所得之报。亦通三界。系属在于三禅已还。三禅已还。是正受处。三禅已上。是寄受处。舍受业者。起通三界。受报不定。若依成实。三界受之。问曰。舍受既通三界。何故经中。说四禅上有舍受乎。成实释言。四禅已上。更无余受。故偏说舍。然实舍受。非不通下。若依毗昙。唯四禅上有舍受报。下地无之。下地设有受。是方便舍。三界如是。次就五道分别其相。苦受业者。五趣通起。受报亦然。下三趣中。受总报若。人天二趣。受别报苦。乐受业者。依如毗昙。五趣遍起。所得乐果。有总有别。总报之果。唯在人天。别报乐受。唯除地狱遍余四趣。此云何知。如杂心说。善业有四。一现报业。二生报业。三后报业。四不定报业。此四种中。地狱造三。除现报业。以地狱中无善报故。余四趣中。具起四业。明知。余趣通有善报。若依成实。实受之业。五趣通起。所得乐受。亦遍五道。故彼论言。善业大利。得人天报乃至涅槃。善业小利乃至三涂亦得少乐。舍受业者。依如毗昙。人天通起。报在色天。若依成实。舍受之业。五趣通起。受果亦然。三受报业。略述如是

　　三界系业义五门分别(释名一　能系二　所系三　处分别四　治断五)

第一释名。三界系者。所谓欲色无色系业。欲谓欲界。染爱尘境。名之为欲。欲别上界。名为欲界。然欲界中。亦著己身。但欲五尘。下有上无。为别上界。就欲名矣。色谓色界。对下以名。应名无欲。以此界中著内色形。从其所著故名为色。色别上下称曰色界。言无色者。谓无色界。从其所取。应名心界。以此界中绝其色报。背下彰名。故云无色。以斯别下名无色界。言系业者。释有四义。一就业体以辨系义。有漏之业体属三界。是故名为三界系业。二就得果以辨系义。有漏之业受报之处。定在三界。是故名为三界系业。三就业果相对辨系。于三界中。业果相缚。是故名为三界系业。故成实云。始从地狱乃至他化。于中受报名欲界系。始从梵世至色究竟。于中受报名色界系。始从空处乃至非想。于中受报名无色系。四对惑辨系。为其当界烦恼缘缚。故名系业。问曰。业果共相缚故名为系者。以何义故不名系果。偏云系业。释言。就果说系亦得。今据业门故名系业。又业是本故偏说之。又问。烦恼亦能系果。以何义故不说烦恼以之为系。偏云系业。释言。烦恼理亦是系。今就业门故云系业。又业正种故偏说之。问曰。无记不定报业何界系乎。成实释言。是欲界系。所以者何。能是欲界业果报故。又问。系业系法何别。释言。系业局在三业。不通余法。若论系法。通业烦恼及彼相应心心法。等皆名系法。名义如是(此一门竟)

次辨能系。于中有四。一漏无漏相对分别。有漏是系。无漏不定。小乘法中。一向不系。大乘法中。无漏有二。一者真证。一向不系。二者缘照。亦系不系。望分段果。不集不招。故名不系。望变易果。因果相缚。亦名为系。谓于变易世间之中。受果报故。二就善恶无记分别。若言业体定属三界。又为当界烦恼缚故名系业者。一切有漏善恶无记。斯名系业。若言得果定属三界。又在三界因果相缚。名为系者。有漏善恶名为系业。无记不系。无果报故。就彼善恶二业之中。不善之业定系欲界。善业有二。一定二乱。乱者所谓施戒等善。系属欲界。定者所谓八禅定业。八中四禅。系属色界。四空定业。系属无色。三就身口意业分别。身口二业系属欲色。意业一种。通系三界。四就罪福不动分别。罪者所谓不善之业。福者所谓散善之业。言不动者。八禅定业。此三种中。罪福二业。系属欲界。不动业者。系上二界(此二门竟)

次辨所系。于中有二。一对系业。明其所系。二对系法。明其所系。业所系中分别有四。一就有漏无漏分别。依如毗昙。有漏报法从业所生。是业所系。无漏不从有漏业生。非业所系。若依成实。一切有漏皆从过去有漏业生。是业所系。无漏之法。亦从过去施戒等生。但是业果而非业系。何故如是。经中说有不系受故。又无漏法起必藉因。生必托缘。过去所修施戒等善。以之为缘。方便无漏以之为因。因力大故。所以不系。论释如是。若言因果共相属著名之为系。理亦无伤。大乘法中。真证无漏。非业所系。变易无漏。是业所系。二三性分别。依如毗昙。无记法中报无记法。是其业果。为业所系。余非业系。若依成实。有漏法中三性之法。皆从过去有漏业生。是业所系。故彼论言。我说业报有其三种。善恶无记。言善报者。有人过去修善法故今报纯善。不善报者。不能男等贪欲之报。毒蛇蝎等嗔恚之报。如是一切。无记之报。义在可知。是业报故。是业所系。又彼论言。诸所生法皆业为本。若无业本云何能生。故知。诸法皆业所系。三内外分别。毗昙法中。众生内报从业而生。是业所系。外山河等一切境界。不从业生。非业所系。问曰。一切山河大地乃是众生依报之果。云何说言非业所系。又人作善便生好处。若人造恶便生恶处。云何说言非业系乎。毗昙释言。外山河等。还用外法四大为因。不由业起故非业系。言作善业生于好处作不善业生恶处者。业力如风。善业风故。吹诸众生。好处受乐。恶业风故。吹诸众生。恶处受苦。然所住处。不由业起。故非业系。若依成实。一切内外皆是业果。并是所系。问曰。外法非众生数。先自有之。不由业有。云何说言是业系乎。又复外法同类相生。如豆生豆麦生麦等。何用于业而云业果业所系乎。成实释言。外法虽复非众生数。而是众生共业果故。亦从业起。若言外法同类相生不由业者。是义不然。云何不然。如彼众生。虽从父母和合所生。亦假于业。外法亦尔。虽复同类。迭相因起。由业。何伤。又一切物。不尽从于同类因生。如劫初时。一切万物无因而起。明知。由业。由业生故是业所系。四三聚分别。言三聚者。所谓色心非色非心。依如毗昙。色法之中。唯报五根及彼扶根色香味触。是其业果。业之所系。自余一切方便长养眼等五根及外五尘。皆非业果。非业所系。心法之中。唯有报生心心数法。是其业果。业之所系。自余一切三性心法。皆非业果。非业所系。非心法中。唯有命根无想天报众生种类及彼相应生住灭等。是其报法业之所系。余皆非报。非业所系。若依成实。有漏法中。一切色法。一切心法。及非色心。通是业果。是业所系。上来四门。对业分别。次对系法明其所系。依如毗昙。欲界地中一切有漏。为欲界中烦恼缘缚。名欲界系。色界地中一切有漏。为色界中烦恼缘缚。名色界系。无色亦尔。成实论中不存此义(此三门竟)

次就处所分别系相。依如毗昙。欲界系业。唯欲界起。受报之时。亦在欲界。色界系业。起在欲色。受报之时。唯在色界。不通余处。无色界业。三界通起。受报之时。必在无色。问曰。何故下界之中得起上业。身在上界不起下业。释言。以其界地断故。身生上界。下地法断。是故在上不起下业。问曰。若既欲界系业唯欲界受非余处者。如经中说。洗僧之福。得生梵世。洗僧散善。是欲界业。云何而得上界受乎。释言。洗僧福德因缘导生禅定。故生梵世。非洗僧福亲能生彼。经就远缘故。说洗僧得生梵世。又问。禅定是上界业。唯上界受非下界者。经说。修慈正报梵世。后生欲界身心无恼。云何而言非下界受。释云。慈体是上界业。唯上界受。经中所说。后生欲界身无恼者。彼修慈时。前后方便。身口柔软不恼众生。此之方便是欲界善故生欲界。身心无恼。若依成实。三界系业当地亦起。在他界中亦得寄起。如在欲界修起八禅。则是下界寄起上业。又在上界起邪见等。则是寄起下界不善。又如初禅婆伽梵王语诸梵众。汝但住此。我能令汝尽老死边。汝等不须诣瞿昙所。亦是寄起欲界不善。又诸梵等。见佛礼拜发言赞叹。则是寄起欲界善业。问曰。上界邪见等心是无记法。云何说言下界不善。成实释言。经说。邪见是苦因缘。其犹苦报所有四大一切皆苦。邪见如是。云何无记。是不善故。系属欲界。又成实中。三界之果。亦得寄受。如上二界。报欲尽时。心生忧恼。此之恼苦。系属欲界。上界寄受。又经中说。洗僧之福。得生梵世。亦是上界寄受欲果。又经中说。修慈因缘。正生梵世。后生欲界身心无恼。亦是欲界寄受上报。大乘法中。同成实说。一切诸业。皆得寄起。悉得寄受。乃至正报。亦是寄受。非直残气(此四门竟)

次辨治断。于中有二。一总明治断。二随位别论。所言总者。毗昙法中。不善思业。烦恼相应。正断其体。以断体故。此业尽处。名为数灭。自余一切身口恶业。及诸善业。但断业思系缚之义。不断业体。不断业体。故不名数灭。成实法中。断烦恼故。令业不起。名为断业。然彼宗中。由断烦恼。令业不起。悉是数灭。不同毗昙。有是有非。故彼论言。见断法者。谓示相慢及彼所起诸余法也。修断法者。不示相慢及彼所起诸余法也。示相我慢是见谛惑。所起法者。谓此所生业及苦果。不示相慢是修道惑。所起法者。谓此所生业及苦果。故知断处则是数灭。大乘法中。亦断业体。以知诸业妄想心起本无法故。总相如是。次约诸位别以论之。依如毗昙。三涂恶业。有是见断。有是修断。凡夫先来。依见谛惑。所起之业。见道时断。凡夫先来。依修道惑。所起之者。欲界修道九无碍断。此义如后四业章中具广分别。欲界地中人天所受别报恶业。得那含时一切皆断。人天善业。得那含时。永断系缚。生上地时。永更不行。上界善业。随地各别九无碍道断其系缚。生上地时。入涅槃时。永更不行。若依成实。三涂恶业。一向在于见道中断。问曰。毗昙三涂业中分为两分。有是见断。有是修断。何故成实。三涂恶业唯见道断。释言。两宗辨惑各异。毗昙法中。凡夫并起见谛修道二轮烦恼。迷理生者。是见谛惑。缘事生者。是修道惑。此二种惑。并发三涂不善意业。造业已竟。恒有能得法。得彼往业。系属行人。入见道时。见惑所起不善家。得一切皆断。欲界修道九无碍时。修惑所起不善家。得一切皆断。故分两处。身口二业。唯修惑起。彼是世断刹那断故。无得得之。但为欲界业思。系缚。断业思时。彼缚亦断。故名为断。成实法中。凡夫之时唯起见惑。修惑成就而不现行。何故如是。彼宗之中。一切烦恼皆有取性。凡夫起惑取性则重。见道时断。是故凡夫所起烦恼。悉名见惑。圣人起惑。取性轻微。凡夫起惑。不能如是。故凡夫时。不起修惑。良以彼宗凡时唯起见谛惑。故三涂恶业。悉见惑起。是故一切唯见道断。欲界人天别报恶业。及与欲界一切善业。得那含时。一切不行。于中虽有礼拜等善。名用心起。是无漏善。非欲界业。上界善业。随断结处。一切不生。于中虽修禅定等业。名用心起。非是系业。大乘法中。三涂恶业未起之者。至种姓时。毕竟不起。已起之者。有重有轻。重为定系。轻为不定。所言定者。有三种定。一者时定。现生后时定受报故。二者报定。定得果故。三者处定。定于三涂受果报故。言不定者。亦有三种。一时不定。现生后时无定在故。二报不定。遇缘则受无缘不受。三处不定。于六道中。得受便受。无定所故。彼定业者。种姓时断。不复用之。受恶果报。以种姓上生自在故。彼不定业。初地时断。故地经中宣说。初地离恶道畏。又地持云。解行菩萨。转恶趣报入欢喜地。明知。初地恶业永尽。解行已还。以悲愿力用之受生。故地持云。种姓解行。或生恶道。又涅槃云。地前菩萨。过去世中微尘等业。以愿力故。一切悉受。问曰。论说种姓菩萨超过声闻辟支佛上。声闻法中入见道时。已于恶道毕竟不受。云何种姓乃至解行犹受恶道。释言。二乘于生死中一向厌离。不愿不堕。故见道时。三恶道业毕竟不受。地前菩萨。悲愿随物。故于三涂受恶果报。若尔地上何故不受。以业尽故。欲界人天别报恶业。亦至初地毕竟永尽。恶业如是。人天善业未起之者。至初地时。见法空寂。舍离取著。不复更起。若复通论。种姓已上。见诸法如。不复起之。已起之者。亦有二种。一者定系取性心起。二者不定随顺世谛。假名心起。彼定系中。有正有习。不定亦然。定中正者。种姓时尽。不复用之受生三有。以种姓上于六道中生自在故。定中习者。种姓已上。以悲愿力转为不定。用之受生。至初地时。究竟穷尽。故初地上名出世间。故彼法花优婆提舍。宣说初地为离分段。又楞伽云。初地菩萨。得二十五三昧。离二十五有。明知。初地三有报尽。不定之中所有正业。初地已上。犹用受身。彼初地上虽复内有法性之身。犹杂彼报。故大品中。宣说七地有其肉身。良在于此。至八地时。究竟穷尽。故涅槃云。八地已上名阿那含。不复还来二十五有。又不更受臭身虫身。不定之中。微细习气。至佛乃穷。以十地还未穷尽故。不得名为断有顶种。唯佛尽故。独佛善断有顶种也。三界系业。略之云尔

　　三时报业义五门分别(释名辨相一　定其业体二　界趣分别三　因缘分别四　得果多少迟速分别五)

第一释名辨其相。三报业者。所谓现生后报业也。受果于今。名之为现。次现报起。目之为生。过生方受。谓之为后。现起善恶。造作彼报。名三报业。名义如是。相状如何。开合不定。或分为二。谓定不定。三时定受。名之为定。不定受者。名为不定。或分为三。以时统摄。无出现生后时业也。良以受报无出现生后报时故。定不定业得现报者。通名现业。生后亦然。或分为四。如经中说。前三种上。更加一种不定报业。则以为四。若现作业。现还受之。现若不受。于即不受名现报业。若现作业。次生应受生。若不受于即不受名生报业。若现作业生后应受。后若不受。于即不受名后报业。若现作业。于三时中。遇缘便受。不遇不受。名不定报。或离为八。向前四业。望果各有定与不定。故有八也。相状如何。有业属现还于现时定受果报。则以为一。有业属现而于现在受果不定。遇缘便受不遇不受。则以为二。有业属生而于生时定受果报。则以为三。有业属生而于生时受报不定。缘会便受不遇不受。则以为四。有业属后而于后时定受果报不可移转。则以为五。有业属后而于后时受报不定。缘会便受不会不受。则以为六。有业不定属于三时。而于三时定得果报不可差脱。则以为七。有业不定属于三时而于三时受报不定。缘会便受不会不受。则以为八。此八种中。义别有四。如经中说。一者时定而报不定。二者报定而时不定。三时报俱定。四时报俱不定。相状如何。就彼三时定业之中。分为两句。定得报者。以为一句。时报俱定。不定得者。复为一句。时定而报不定。就彼不定三时业中亦分两句。定得报者。以为一句。报定而时不定。不定得者复为一句。时之与报。二俱不定(此一门竟)

次辨业体。若对三报以定其业。此相易分。一切业中现所受者。说为现业。次生受者。说为生业。后中受者。说为后业。若就四业以定其相分别有二。一随心分别。求现报者。说为现业。求生报者。说为生业。求后报者。说为后业。心无期为。而造业者。说为不定。二就业相随义分别。如成实说。利而不重。是现报业。所谓于佛及诸贤圣父母等所。数起善恶。数起名利。起不殷至说为不重。以求上境数起善恶。故得现报。若于上境重心作业。此报广大。非现能受。是故偏简不重之者为现报业。问曰。若言利而不重得现报者。末利夫人一食施佛。便得现果。何待利乎。释言。有以。利而不重得现报者。是现报业而得现果。就因为论。不据其缘。末利夫人一食施佛而得果者。约心以分。是现报业。求现报故。若就业相以分四业。此不定业。得现果报非现报业。以不利故。但可为缘助彼过去不定报业而受今果。不关缘事。重而不利。是生报业。谓五逆等于一境上。不过起于一逆两逆。故曰不利。于上境界。起此违害。非极重心。不能成辨。故说为重。此报重故。不得现受。何故如是。以身小故。则无大苦。以命促故。便无久恼。是故现在不受重报。五逆之业。引报促故。不至后中。故生受之。亦利亦重。是后报业。所谓轮王菩萨业等。彼业难成。非数不就。是故须利。彼报难阶。殷至方克。是故须重。以难成故。后中受之。不利不重。是不定业。就此业中。现及不定。善恶通论。生报业中。偏说其恶。后报业中。偏彰其善。盖隐显耳(此二门竟)

次就界趣分别其相。界谓三界。趣谓六趣。先就三界分别其业。于三界中。一一皆得具起四业。总相如是。若随人地以别论之。则有无量。人谓凡圣。地谓九地。始从欲界乃至非想。凡夫于彼九地之中。随身何处。但令自地烦恼未尽。于自地中。具起四业。若结尽者。在欲界中。退种姓人。于自地中。具起四业。以彼可退还生自地故有生业。余三可知。若不退者。于自地中。但造三业。除生报义。起余三种。以不退者次身必定生上地故。在上八地。自地结尽。莫问退性及不退性。于自地中。皆造三业。除生报业。自地结尽。次身必定生上地故。一切上界。皆无退故。不简退者。自地如是。于上地中。结未尽处。具起三业。除现报业。身在下故。身在欲界。于上地中。结已尽处。退种姓人。亦起三业。除现报业。身在下故。退种姓人。容可退上生彼地故。得有生业。后及不定义在可知。若不退者。但造二业。除现生业。有余二种。身在下故。除现报业。以不退者彼地结尽。次身必定生上地。故除生报业。若身在于初禅已上。至无所有。于上地中烦恼尽处。莫问退者及不退者。于上地中。皆起二业。所谓后报及不定报。身在下故。不造现业。天无退故。次身随逐有结处生。故结尽处。不造生业。身在上地。于下地中。一切不起。下结断故。毗昙如是。若依成实。凡夫身在一切地中。于其自地。结尽不尽。皆起四业。于上地中。所得禅处具起三业。除现报业。起余三种。于下地中。亦起三种。除现报业。以彼宗中三界之业得寄起故。凡夫如是。次论圣人。若论圣人。身在欲界二禅三禅及第四禅。但令自地烦恼未尽。皆于自地具起四业。以此四地多生处故。身在初禅。于自地中。烦恼未尽。唯造三业。除其后报。何故如是。初禅之中天。虽有三处但有二。梵身一处。梵辅大梵。同在一处。圣人一处不重生故。无后报业。毗昙如是。若依花严大智论等。初禅有其四天三处。是则圣人在初禅中亦起四业。一切圣人身在四空。于自地中烦恼未尽。皆起二业。所谓现报不定报业。现报之业。随身受之。故有现业。不定之业。现在得受。故有不定。无多处故。无其生报及后报业。一切学人。随所在处。自地结尽。于自地中。但造二业。所谓现报不定报业。于自地中。不重生故。不造生业及后报业。问曰。凡夫退种姓者。于自地中。烦恼虽尽。犹起四业。圣人亦有退种姓者。何为不得具起四业。释言。圣人虽有退者。终不经生。是故不得具起四业。自地如是。一切圣人。随在何地。于上地中。所得之处。结未尽者。具起三种。除现报业。身在欲界。于上地中。结已尽处。退种姓人。亦起三种。除现报业。退种姓人。容可退上生彼地。故不退之者。于彼上地。结已尽处。但造一种。不定报业。身不在彼故无现业。更不生彼故无生报及后报业。一切圣人。身在初禅至无所有。于上地中结尽之处。但造一种不定报业。以生天者无退转故。何故圣人生天无退。以色界上无退缘故。于下地中一向不造。学人如是。无学云何。释言。无学得造现报及不定业二种善业。虽无文证。准彼那含。造业可知。毗昙如是。成实法中人释不同。有人说言。圣人一向不造新业用之受生。设令造者。但起现报不定报业。不作余二。论文似尔。故彼成实三报品云。无学圣人。不集诸业。学人亦然。虽有此言。其义难解。云何难解。有人先在见道已前修得初禅。依此初禅入见谛道。乃至那含后更修得二禅三禅乃至非想。用之上生。则是圣人造业受生。云何不造。以此难故。今更释之。无学圣人。一向不造。学人不定。结尽之处。一向不造。与罗汉同。结未尽处。得有造义。问曰。圣人作业生者。何故论言一切圣人散坏诸业不集不积灭不然等。答曰。圣人结尽之处。不集不造。非有结处亦不造义。故彼成实三报品中问曰。若人离此地欲还能集起此地业不。论自释言。有我心者。还复起之。无我心者。不复更起。无我心者。是其圣人。圣人于彼离欲之处。方始不起。明知。未离得有起义。问曰。圣人得造业者造何等业。于中略以三门分别。一辨惑相。二约惑辨业。三就地分别。言惑相者。一切圣人修道烦恼伏断不同。乃有四种。一未伏未断。未得上禅伏下烦恼名为未伏。未有圣慧断下烦恼名为未断。二已伏未断。已得上禅伏下烦恼名为已伏。未有慧除名为未断。三已伏少断。已伏同前。言少断者。如斯陀含。欲界修惑已断六品。三微犹在名为少断。一切地中同有此义。四已伏已断。已伏同前。言已断者。已有圣慧断之毕竟。此之四义遍通诸地。惑相如是。次约诸惑有无之义。明其起业多少不同。当知。圣人于彼未伏未断之处。具起四业。就所起中善具起四。不善唯二。谓现不定。圣虽造恶。但起意业不发身口。又意业中轻而不重。是故唯造现及不定。余二全无。于彼已伏未断之处及少断处。但造善中现与不定。余悉不起。于彼已伏已断之处。一切不造。设令起之。是习非正。不能牵报。次就地论。依如彼宗。圣人身在欲界二禅三禅四禅。烦恼未尽得起四业。若已尽者。一向不造。若在初禅烦恼未尽。得造三业。除其后报。若已尽者。一向不造。于上地中。结未尽处。得造三业。除现报业。结已尽处。一向不造。于下地中。一向不为。成实如是。大乘法中。分段之业。种姓已上一向不为。若别分之。不善四业。种姓已上。一向不作。人天善业。初地已上。一向不为。地前菩萨。纵令受身。但以悲愿受于本业。初地已上。得法性身。设有人天微细习身。乃是本业非是新作。种姓已上。不造业故。不须约就界地论之。种姓已前。位分未成相同凡说。以实论之。十信已上。亦能不起分段之业。圣人造业差别如是。问曰。颇有自地烦恼犹未穷尽而得造作上地业不。释言。得有。谓欲界中烦恼未尽。修习成就未来禅定。此则是也。未来禅定与彼初禅。同招梵果。故名上业。问曰。此业四种业中得具几业。此义不定。依如毗昙。凡夫修得则具三义。除现报业。圣人修得。则具二业。所谓生报不定报业。相状云何。或有凡夫。欲爱未尽。修得未来。得未来竟更断残结。得初禅定。是人命终。用此未来及初禅定。而生梵处。此则名为生报之业。复有凡夫欲爱未尽。修得未来。则于欲界经生已后。复断残结。用此未来及初禅定。生于梵处。此则是其名为后为后报之业。不定。凡夫如是。圣人何故但造二业。圣人之中。初二果人。欲爱未尽。得未来禅。是人后时断欲爱。尽用此未来及初禅定。而生梵处。此则是其生报之业。不定可知。以何义故非后报业。圣人欲界。经生之者。终不上生。不同凡夫经生而往。故非后业。又未来禅禅中下品。设生梵处。唯得初天一身果报。不至二身。故非后报。若依阿育王传。欲界地中经生圣人。亦得上生。依如彼说。圣人亦用未来禅定为三报业。与凡夫同。界别如是。次就趣论。依如毗昙。不善四业。五趣具起。善中四业。人天鬼畜四趣。具起。地狱之中。但有三种。除现报业。地狱之中。无善报故。虽有三种。成而不行。此义难解。如仙誉王杀婆罗门生地狱中。发生信心生甘露国。如慈童女在地狱中发生慈心舍地狱身。如涅槃说。魔王教彼地狱众生。专念如来。于施随喜。此等皆于地狱之中发生善心。云何不行。释言。论说善不行者。当应就彼方便为言。以地狱中无闻思修。名善不行。生得善根。非令不行。向前所举。当应悉是生得善矣。若依成实。善恶四业五趣皆起。彼说三涂有善报故(此三门竟)

次辨因缘。现报业中。若当一作而获报者。但可名缘不得名因。斯乃现缘助于过去不定报业。得今果故。若当数作而得果者。得名为因。用其多作。方名因故。论中宣说。利而不重。是现报业。现业得果。是甚难故。多作之者。方得为因。若论生后不定报业。一作多作皆得为因。亦得为缘。经生业熟。得果易故。于中亲生。说之为因。疏助他者。说之为缘(此四门竟)

次明得果多少迟速问曰。几业得一身报。杂心释言。生后不定得一身果。现报业者。但得别报苦乐等受。不得一身。多少如是。言迟速者。问曰。颇有前念作业后念之中则得报不。论言。不得。业未熟故。要经多时方乃得报。三时报业。略辨如是

　　曲秽浊业义

曲秽浊业。如毗昙说。彼论宣说。曲者从谄起。秽从嗔恚生。欲生谓为浊。世尊之所说。谄心不端。难出生死。难入涅槃。犹如曲木难出稠林故名为曲。从斯曲法所起三业。皆名为曲。以其因果相似法故。嗔恚之心。能秽自他。故名为秽。秽法所起身口意业。名之为秽。果似因故。贪心浊乱。犹如浊水。故名为浊。浊法所起身口意业。名之为浊。问曰。余结亦能起业。何故不说。释言。今据一门为论。余结起业。皆入是中。所以不说。曲秽浊业。略之粗尔

　　黑白四业义两门分别(释名一　辨相二)

第一释名四业之义。众经通说。名字是何。一黑黑业。二白白业。三黑白业。四不黑不白业。言黑黑者。是不善业。不善鄙秽。名之为黑。因果俱黑。名黑黑业。言白白者。是其善业。善法鲜净。名之为白。因果俱白。名白白业。言黑白者。是其杂业。善恶交参。名黑白业。所言不黑不白业者。是无漏业。如涅槃云。无漏寂静离黑白相。是故名为不黑不白。问曰。无漏白中最胜。以何义故名为不白。成实释言。一切世人重有漏善。故名彼善以之为白。无漏舍彼。故名不白。又得涅槃寂静之果。离于白相。从其所得故云不白。又无漏业。白中最胜。过于余白。故云不白。如转轮王。体实是人。以殊胜故。世间咸言转轮圣王清净过人。无漏亦尔。故云不白。龙树释云。是无漏业。与空无相无作相应。离分别相。是故名为不黑不白。又有漏业。黑白相待。无漏离待。故名不黑不白业也。名字如是(此一门竟)

次辨其相。论释不同。若依毗昙。色界善业名为白白。三涂所受一切恶业。名为黑黑。鬼畜之中别报善业。欲界人天一切所受善恶二业。名黑白业。亦名杂业。此前三种。对治无漏。是第四业。故杂心云。色有中善业。是白有白报。黑白在欲中。俱黑说不净。若有思能断是诸业。无余。当知。第四业。问曰。何故色界善业偏名为白。白相显故。离无惭愧及嗔恚故。欲界善业。何故非白。杂不善故。无色善业。何故非白。彼实是白。白相不显。是以不说。云何不显。造因之时。不具三业十善道相。受报之时。但有生阴而无中阴。又生阴中。但有四阴而无色阴。以如是等白相不具故不名白。何故三涂一切恶业皆为黑黑。以其因果一向黑故。故彼成实破毗昙云。有人宣说。色界善业以为白白。三涂之业。以为黑黑。欲界人天所受之业。以为黑白。十七学思。为不黑白。是义不然。准彼以验。故知毗昙三涂恶业以为黑黑。何故宣说。鬼畜之中别报善业以为杂业。彼作因时。与恶和杂。得报之时。与苦参受。故说为杂。问曰。何故别报善业偏在鬼畜不通地狱。地狱苦重能感之因唯不善故。鬼畜报轻能感之因得杂善故。此云何知。如杂心中辨明现报生报后报不定报业。此四善业。地狱有三。除现报业。以地狱中无善果故。余四趣中。具造四业。明知。鬼畜有善业果。以其得造现报善故。又如经说。阿修罗等受报如天。明有善业。问曰。若言鬼畜之中有善果者。何故成实破毗昙。云有人宣说三涂之业为黑黑乎。彼举恶业不妨有善。若有善者与成实同。成实论家竟何所破。释言。同者成实不破。于中异者。成实破之成实宣说。地狱之中。初出炎火。则得寒冰触身之乐。并猪犬等食粪之乐。如是一切皆是善果。毗昙说为不善之报。此乖成实。成实。破之。不破善果。何故人天一切善恶悉为杂业。以因杂恶果杂苦故。第四业者。如彼论说。有其十七无漏学思。为第四业。思是思数。此是业体。故偏说之。何者十七。如彼论说。说有十二思。断于黑报业。四思能断白。一思二俱离。是则通合有十七思。所言十二断黑业者。见道之中。有其四思。修道之中。有八思。是故通合有其十二。见道四者。谓四法忍相应思也。此四正断欲界地中三涂恶业。故云断黑。问曰。忍体亦断恶法。以何义故偏说思乎。释言。忍心非不断恶。但思是业。今为辨业故偏说之。相从以论。忍等是其思业眷属。亦得名思。问曰。法智相应之思。何故不说。释言。法智累外证除。非正断故。所以不论。又问。比忍相应之思。何故不说。释言。比忍相应思者。但断上界无记染思。不断不善。所以不说。修道八者。欲界地中修道对治有九无碍九解脱道。九无碍中前八。无碍相应思也。此八正断欲界黑业。故云断黑。问曰。毗昙说三涂业以为黑黑。见道中断。是中何处更有黑业。而言修道八思断黑。此如上释。凡夫具依见修二惑发三涂业。见道烦恼。迷理生故。但发意业。修道烦恼。缘事起故。具发三业。见修烦恼。所发意业起已。谢往有得得之。入圣道时。断彼业得令不属己。名之为断。见惑所起。见道中断。修惑所起。欲界修道九无碍断。第九一品在后别论。故说前八断黑报业。修惑所起身口二业。以其世断刹那断故。无得得之。但为修惑缘缚彼业。修惑断时。修业免缚。名之为断。断之品数。与断修惑所发意业。其义相似。所言四思能断白者。四禅地中修道烦恼相应染思。皆能系缚自地善业。一一地中。各有九品无碍解脱。断其系缚。就彼四禅九无碍中。分取第九相应思业。以为四思。此四正断四禅善上系缚之义。名为断白。不断善体。问曰。四禅九无碍思皆能断除善上系缚。以何义故偏说第九能断白乎。释言。前八非不能断。但彼四禅地地之中九品染思。共缚自地一切善法。前八重缚。虽复断竟。第九一重系缚。犹在令自地中一切善法皆不得脱。故不名断。彼第九品无碍起时。断彼微品染污业思。令自地中一切善法皆得解脱故。偏就之以说断白。所言一思二俱离者。欲界修道九无碍中第九品边相应业思。以之为一。此思正断黑黑业中第九微品。并断欲界一切杂业。名为俱离。故杂心云。断黑黑业及黑白业名俱离矣。于彼黑业及杂业中。不善意业断其得体。自余一切不善身口。及杂业中一切善法。但断系缚不断得体。问曰。欲界前八无碍非但断黑亦断杂业。以何义故不名俱离。释言。前八断黑业时。杂中恶业。随分亦断。但杂善上系缚未尽。是故不得说断杂业。彼杂善业犹为自地微品黑业及杂恶业所系缚故。问曰。若言杂善之上系缚未尽不得名为断杂业者。前八无碍断黑未尽。亦应不得说断黑业。释言。恶业断体名断。以断体故。随分尽处得与断名。善断系缚不断其体。善断缚故。欲界地中九品不善。共缚欲界一切善法。前八无碍。虽断善上八重系缚。第九一重系缚。犹在。系缚在故。一切善法未有脱处。故不说断。问曰。若使恶断体故随分尽处得名断者。前八无碍亦断杂中八品恶业。以何义故不说断杂。释言。彼恶与欲界善合为杂业。虽断杂恶。杂善未出故不说断。其犹头顶手足等事共成人身。虽断手足不名杀人。此亦如是。问曰。若言前八思时杂善未出。虽断杂恶不名断者。黑业之中。虽断意业。身口二业。未免缘缚。以何义故。得名断黑。释言。有以。彼黑业中意为正业。身口随业。意为正故。前八思时。虽身口业未免缘缚。正业已除故说断黑。如人斩头或复截腰。手足虽在而名被杀。杂中虽断不善意业。善中意业。被缚未出。善恶身口。亦未免缚。故不说断。问曰。无色无漏业思。何故不说为无漏业。理亦通是。但非前三对治法故。所以不论。毗昙如是。成实法中四业。复异彼说。色界无色界业。一向是白。及欲界中纯善之业。亦名为白。阿鼻之业。一向是黑。自余地狱及鬼畜中纯苦之业。亦名为黑。欲界人天。非纯乐业。及下三趣非纯苦业。通名为杂。一切无漏。通名不黑不白业也。就无漏中别而论之。唯取思心以为业体。故彼成实九业品云。意思名业。通则俱是大智论中。地狱之业。鬼畜少分。是其黑业。论自释言。是中众生。大苦闷极故名为黑。一切天业。是其白业。论自释言。三界诸天所受乐报。自在明了故名为白。人及修罗八部神等所受之业。名黑白杂。以此业中有善有恶受报之时苦乐杂故。一切无漏。能破不善及有漏善。并拔众生善恶之果。名不黑不白。涅槃经中。三涂之业名之为黑。上二界业。说之为白。欲界地中人天之业。以之为杂。一切无漏。为不黑不白。四业如是

　　五逆义七门分别(释名辨相一　三业三毒分别二　轻重分别三　多少次第四　人处分别五　受报久近六　可尽不尽分别七)

第一门中。释名辨相。言五逆者。谓杀父杀母杀阿罗汉．出佛身血．破和合僧。此之五种。经名为逆。亦名无间。何故此五偏名为逆。以其背恩违福田故。杀父杀母背恩故逆。余三违于福田故逆。杀阿罗汉破和合僧。违僧福田。出佛身血违佛福田。问曰。三宝皆是福田。以何义故不说违法。释言。谤法重于五逆。是故不入五逆罪中。其犹五逆不入四重。此五何故名无间业。释有四义。一趣果无间故曰无间。故成实言。舍此身已次身即受。故名无间。二受苦无间。五逆之罪。生阿鼻狱。一劫之中苦苦相续无有乐间。因从果称名无间业。三寿命无间。五逆之罪。生阿鼻狱。一劫之中寿命无绝。因从果因名为无间。四身形无间。五逆之罪。生阿鼻狱。阿鼻地狱。纵旷八万四千由旬。一人入中。身亦遍满。一切人入。身亦遍满。不相障碍。因从果号名曰无间。名义如是。次辨其相。前之四种。相显可知。破僧难识。今宜广辨破僧之义。泛释有二。一破羯磨僧。二破法轮僧。于中略以六句分别。一明破法。二明破人。三明破时。四明破处。五明破相。六明破性。言破法者。法有二种。一邪二正。邪为能破。正为所破。就正法中泛释有三。一出家众法。谓百一羯磨。出家之者。详崇不乖。方得成僧。若不如是。不名为僧。是故名为出家众法。二出家行法。所谓四依。一尽形寿树下常坐。二尽形寿著粪扫衣。三尽形乞食。四尽形有病。服陈弃药共行此法。方名出家。方名为僧。若不行此。不名为僧。是故名为出家行法。三随行别法。所谓礼拜学问诵经坐禅念定。乃至修习无漏圣慧。如是一切随人异习。非出家者。同崇之法。是故名为随行别法。三中前二。是其僧法。出家之行。后之一种。道俗通行。不止出家。不名僧法。就僧法中。初者是其羯磨僧法。第二是其法轮僧法。是僧者。是其所破。非僧法者。非是所破。所破如是。何者能破。破羯磨中更无别法。破法轮僧用于五邪。一者乞食。二者粪扫衣。三树下坐。四不食酥盐。五不食鱼肉。前三相似。后二妄语。以此五种翻违正法。故名为破。破法如是。次辨破人。于中有三。一明所破。二明能破。三就能所辨定多少。就所破中有其二种。一羯磨僧。出家之中。具戒比丘。四人已上。不简凡圣。在一界内。于彼百一羯磨之法。同遵不乖。名羯磨僧。二法轮僧。出家之士。不简凡圣。同行如来四依正法。和而不乖。名法轮僧。有人说言。四真谛者。是其法轮。会谛之人。名法轮僧。然彼四谛。乃是随人别行法中法轮之义。非僧法中戒僧法轮。若当四谛是法轮者。调达破僧。应说五谛翻违四谛。以说五邪翻四依故。明知。四依是其法轮。若言圣人会谛之者是法轮僧。在家圣人。应名为僧。彼非僧故。明知。不以会谛之人为法轮僧。良以世人所取谬滥。今以四句辨之。令异辨相。云何。一者法轮而非无漏。谓出家凡夫奉行四依。故名法轮。未证圣道。故非无漏。二者无漏而非法轮。谓在家圣人。内有圣解。故名无漏。不行四依。故非法轮。三者无漏亦是法轮。谓出家圣人。内有圣解。故曰无漏。奉行四依。故名法轮。四非无漏。亦非法轮。谓在家凡夫。内无圣解。故非无漏。不行四依。故非法轮。以此辨之相别可知。此二僧中。破羯磨僧。通破凡圣。凡僧乖圣。亦名破故。破法轮僧。在凡非圣。圣信成就。不可坏故。所破如是。次辨能破。破羯磨僧。见爱俱能破。法轮僧局在见行。以利根人方能破故。又破羯磨。通其净行毁禁之人。除犯重者。皆能破之。破法轮僧。局在清净。以毁禁人人不信故。不能破僧。故杂心云。久清净人乃能破僧。能破如是。次就能破所破之人辨定多少。破羯磨僧。于一界内极少八人得成破僧。彼此成众。别作法故。破法轮僧。于一界内极少九人。方得成破。何故须九。正众四人。是其所破。邪众五人。是其能破。故须九也。邪众之中。何故须五。调达一人自称为佛。余四为众。故须五也。问曰。邪中有佛有众故。须五者。正中亦有佛之与众。何不说十乃说九乎。释言。正中虽复有佛。佛非僧摄。是故不论。邪中调达虽自称佛。体实是僧。故说为五。又正破时佛不在众。若佛在众。调达比丘。无有威德。不能破僧。故不论佛。问曰。破彼羯磨僧时。两众异处别作羯磨。故须彼此并皆成众。破法轮者。但破行法不关众事。何须彼此皆成众乎。释言。有以。破法轮者。必须羯磨和众忍可邪法方行。故须彼此皆成众矣。破人如是。次辨破时。于中有二。一明破时。二明破竟久近之时。正破时者。破羯磨僧。时节宽长。从佛在世乃至法末。皆得破之。破法轮僧。时节短促。唯佛在世不通末代。故杂心云。不结界前后。牟尼般涅槃。瘜肉未出时。及无第一双。于此六时中。则无破法轮。不结界一。破僧前二。破僧后三。牟尼涅槃四。瘜肉未出五。无第一双六。此六时中。无破法轮。不结界者。破法轮时。必依羯磨。羯磨依界。故不结界。不得破僧。言前后者。彼破僧前及破僧后。此二时中。众僧一味。不可破坏。故无破僧。已涅槃者。佛涅槃后。无正师故。亦无邪师。故无破僧。所言瘜肉未出时者。调达恶人。起于恶戒恶见之患。如疮瘜肉。此未出时。亦无破僧。无第一双。舍利目连。此之二人。弟子中标名第一双。此未有时。则无破僧。何故如是。调达见佛有胜弟子。学佛别蓄胜弟子故。又此二人能和合僧。故有此双。方起破僧。盖乃是其佛力法力一切众生善根之力故使然矣。问曰。世尊未出之时亦无破僧。何故不论。释言。六时不破僧者。有僧时说。佛未出时。本未有僧知。后就何说为不破。是以不论。以此六时不破僧故。名为短促。问曰。破僧前后二时。一王舍城调达比丘。宣说五邪。行筹和众。五百新学。受筹之时。二在伽耶邪正两众别作法时。此二时中。何时正破。释言。二时俱有破义。王舍行筹。破行法时。伽耶布萨。破众法时。是故二时皆名破僧。问曰。伽耶别作布萨。乃破众法不关行仪。何故名为破法轮乎。彼作羯磨。忍邪必定故。亦名为破法轮矣。此正破时。破竟久近还复和合。如经中说。不经一宿。僧还和合。何因故和。由舍利弗及目连故。目连以通。令其调达眠而不觉。又现胜通。化彼新学五百比丘。令其生信。舍利辨说。令其生解还来归正。故得和合。破时如是。次辨破处。如论中说。破羯磨僧。在三天下。除郁单越。彼无僧故。破法轮僧。唯在阎浮不在余方。何故如是。论自释言。此有正道故有邪道。此有正师故有邪师。故在阎浮。又破羯磨。局在界内。所损之处。亦在界内。破法轮者。破处局在一界之内。所损遍满三千世界。故律经言。三千世界一时之中应学。不学应诵。不诵应习禅定。不习禅定。乃至应入无漏圣道。不得入之。破处如是。次辨破相。破羯磨僧。要是大僧一界之内。下极八人分为两众。彼此各作如法羯磨。方名破僧。若一处作一处不作。此直名为别众羯磨。不成破僧。又设二处并作羯磨。若当作其非法羯磨以法羯磨皆不成破。以其所作非僧法故。破法轮者。亦是出家具戒之人。在一界内。下极九人。正众有四。邪众有五。调达一人自称大师。宣说五邪。四人忍可违背正众。不得同崇四依之法。名破法轮。有人释言。调达五人。化彼正众。四人从邪方名破僧。故须九人。是义不然。化正从邪。破僧所损非是破僧。所言破者。本是一和。今分两和方名破僧。与破羯磨大况相似。问曰。向前破羯磨中两众皆作如法羯磨。方名破僧。破法轮中。何不如是。一正一邪。乃名破乎。释言。两异不得相类。前破羯磨。情乖故破非是法乖。故无别法。破法轮者。法乖故破。故立邪法翻违正轨名为破矣。破相如是。次明破性。破僧何性。若论破罪。是其口业不善之性。若论所破。不和合性。不和性者。是四相中第四坏相。三性之中是不隐没无记性也。破僧如是。此破僧中。破羯磨僧罪轻非逆。破法轮僧。罪重故逆。上来第一释名辨相(此一门竟)

次就三业三毒分别。言三业者。五逆之中。杀父杀母杀阿罗汉出佛身血。是其身业。破僧之罪。是其口业。言三毒者。前之四种嗔心所起。破僧一种。贪嫉心发。以贪名闻。妒嫉心故破坏僧轮(此二门竟)

次辨轻重。杀父最轻。杀母次重。杀阿罗汉罪复转重。出佛身血转转弥重。破僧最重。故成实云。破僧最重。何故如是。离三宝故。令僧离佛。亦碍法宝。又于佛所起深嫉心。违转正法。复恼大众。应入圣者。不得入圣。坐禅学问读诵礼拜。如是等事。一切不得。所以最重(此三门竟)

次辨多少次第之义。言多少者。一人极多得造几逆。若论佛在得具造五。先作破僧后造余四。若佛去世极多造三。谓杀父母及杀罗汉。问曰。前说。一人不过起于二三。今云何言得具起五。释言。义推得有具理。就人别论。无过二三。言次第者。杀父杀母杀阿罗汉出佛身血。此四相望无其次第。随何在先皆得起之。若以破僧对杀父母杀罗汉等。破僧在先。久清净人。能破僧故。若先杀父杀母罗汉。人不信受。何能破僧。若以破僧对出佛血。次第不同。若依杂心。要先破僧。后出佛血。清净之人。能破僧故。四分律中。先明出血。后明破僧。彼说云何。提婆达多。先教世王杀害其父。自欲杀佛。望为新王新佛化世故。先害佛。以害佛故恶名流布。利养断绝。五人相将家家乞食。因即起于破僧之心。遂便破僧。故知破僧定在其后。二说云何。并是圣言。难定是非。若欲和会。律中所说。就最初者。出血无犯故得破僧。杂心所论。据彼后时所防者语。必先破僧后得出血。若先出血不得破僧(此四门竟)

次就人处分别其相。言就人者。依如杂心。唯男与女。能成逆罪。唯男不能成其逆罪。就五逆中。破僧之罪。局唯男子不通男女。成实无文。准彼所明七恶律仪。不能男等得有成义。五逆应然。于中破僧。其唯男子余通男女。不能男等亦能起之。言就处者。所谓三界五道处也。三界之中欲界能起。上界不能。五道之中人趣起之。就人趣中。破僧出血局在阎浮。余通三天。除郁单越(此五门竟)

次明受报时节久近。五逆之罪。若有作者。阿鼻狱中一劫寿报。问曰。有人具造五逆。是人为当一劫之中具受五报。为当前后。如阿含中。同在一劫。火有厚薄。涅槃亦然。若依毗昙。具五逆者。五劫受报。不在一时。成实亦然。故彼论言。是罪重故久受重苦。于是中死还是中生。若此劫尽。生于他方阿鼻狱中。问曰。五逆是生报业。次身受者可是生业。后余劫中所受之者。便是后业。云何名为生报业乎。释言。重罪报分相排。所以无过。若无初逆。不至后劫。是故犹名生报业矣(此六门竟)

次明五逆可尽不尽。五逆之罪。是定报业。假修对治。但可令轻。不可令尽。故成实云。五逆之罪。但可令灭。不可都尽。如王法中有重罪者。但赦令轻不可全放。故彼阇王杀父之愆。诸佛忏悔。如来但言阿阇世王重罪微薄。不言灭尽。五逆之业。略之云尔

　　六业义

六业之义。如成实说。所谓地狱畜生饿鬼人天之业及不定业。是其六也。三涂业者。如经中说。十不善业。上生地狱。中生畜生。下生饿鬼。又身口意具起不善。生地狱中。具二重者。生畜生中。具二轻者。生饿鬼中。如彼成实六业品中。无量分别。不可具论。人天业者。散善下业。生于人中。散善上业。生于欲天。八禅定业。生色无色。不定业者。如论中说。微善下恶名不定业。微末之善。或三涂受。或在欲界人天中。受故曰不定。下恶亦然。问曰。三涂无善业果。云何下善三涂中受。论释不同。毗昙法中。地狱之中。全无善果。鬼畜分有。成实法中。下三恶皆有善果。六业如是

　　七不善律仪义五门分别(释名辨相一　开合广略二　对治分别三　得舍成就四　形趣分别五)

第一门中。释名辨相。不善律仪。无作恶也。恶法违损。称曰不善。禁制之法。名之为律。律犹法也。恶行顺法。称之为仪。问曰。恶法何所禁乎。释言。禁善通名禁矣。律仪不同。一门说七。谓杀盗淫妄语两舌恶口绮语。相状如何。如论中说。杀律仪者。屠牛屠羊屠犬猎师司猎魁脍守狱养猪养鸡捕鱼捕鸟咒龙等事。如是一切。是杀律仪。问曰。养猪养鸡等事皆非是杀云何名为杀生律仪。养皆为杀故入杀中。盗律仪者。谓常作贼以活命等。淫律仪者。如论中说。非道行淫及淫女等。妄语律仪。论言。所谓常习歌戏及俳儿等。两舌律仪。谓喜谗谤读诵。谗尽遘合国事。如是等也。恶口律仪。论言。狱卒及常恶口自活命等。绮语律仪。谓常合集不正言辞令人笑等(此一门竟)

次辨开合。总之唯一。就具分二。前三身业。后四口业。相别有七义。如上辨。对因分别有二十一。谓前七种随上中下三品心发。是故合有二十一种。约惑分别有六十三。前二十一随贪嗔痴三烦恼起。是故通合有六十三。问曰。有人先依下心得恶律仪。后更以彼中上心起。更得以不。论释不同。若依毗昙。一得已后终不重得。与善律仪其义相似。若依成实。随何心起。念念更得。又问。有人贪心之中得恶律仪。是人后时更以嗔痴起于不善。重得以不。论亦不同。类前可知(此二门竟)

次对境论。问曰。为望所杀所盗所淫等所而发律仪。为于一切众生边得。答曰。一切众生边得。若望别境。但得不善不名律仪。以其律仪类通故尔。由类通故。杀一众生得二无作。一恶业无作。二律仪无作。望余众生。但得一种律仪无作。问曰。已知不善律仪。普于一切众生边得。为于现在众生边得。亦于过未众生边得。论释不同。若依毗昙。唯于现在众生边得。过去未来不可杀故。若依成实。通于三世众生边得。三世皆得起恶心故(此三门竟)

次明得舍成就之义。先明其得。依如毗昙有二种得。一者作得。二受事得。言作得者。有人生在屠杀儿家。未杀已来未得律仪。一杀已后得恶律仪。乃至尽寿。更无新得。言受事者。有人生在非屠杀家。作如是言。我当尽寿杀生自活。尔时即得不善律仪。乃至尽寿。更无新得。盗等皆然。若依成实。随行恶时。念念皆得不善律仪。不局前二。问曰。七种具作具受方得律仪。不具亦得。毗婆沙说。具足乃得。若不具者不名律仪。毗昙成实不具亦得。故成实言。若具不具皆得律仪。杂心说言。不能言者。得身律仪。非口律仪。明知不具。次辨其舍。依如毗昙。有四时舍。一受善戒。二者命终。三得诸禅。四二形生。设有众生。发深善心。作永断意。若不受戒。皆不能舍成实法中。有三时舍。一受善戒。二者命终。三发深善心。要期不作。此三时中。舍恶律仪。得禅舍者。彼论不说。二形生者。论言不舍。故彼论言。不能男等亦得律仪。云何二形能舍律仪。问曰。有人受八戒时。舍恶律仪。至明清旦。舍八戒已还复得彼恶律仪不。有人言得。复有人言。受八戒时舍恶律仪。得善律仪。至明旦已舍善律仪。亦更不得不善律仪。以无作事及受事故。舍义如是。次辨成就。问曰。几时成就恶戒。依如成实。未舍已来现在时中念念成就。以恶律仪念念生故。过未不成。毗昙法中。最初一念现在成就。第二念后。若未当舍。念念之中现在成就。及成过去。非心法故不通未来(此四门竟)

次就形趣分别其相。趣谓五趣。五趣之中。唯人成就。余趣之中。但有业道无恶律仪。故成实言。但人成就。毗昙亦尔。问曰。成实宣说龙等得善律仪。何故不得恶律仪乎。以善律仪从师而受。以缘强故。所以得之。恶不如是。所以不得。趣别如是。形别如何。依如毗昙。男女二形。得恶律仪。余皆不得。成实法中。不能男等亦皆得之。不善律仪。略之云尔

　　八种语义

八种语者。所谓见闻觉知而说不见不闻不觉知说。相状如何。今先明其见闻觉知四种心异。后明见等发语差别。见闻觉知分别有三。一随根分别。如毗昙说。眼识随生见。耳识随生闻。鼻舌及身尘到方知合名为觉。意识名知。二约境分别。如成实说。六识之心。得现境界。名之为见。故论说言。见名现信不现境界藉教而知。说之为闻。故论说言。闻名信于贤圣之语。于彼不见不闻境界。依前见闻。譬度知者说以为知。故论说言。知者比知前三心。后重分别心名之为觉。云何分别。先因见已后重思惟起于见想。或忘前见起不见想。此则是其见后觉也。闻知后觉类亦可知。然此觉心。非直从于见闻及知。三心后起。盖亦从于不见不闻不知后生。如先不见。后忘不见生于见想。此则是其不见后觉不闻不知生觉例然。此是第二约境分别。三就四心随义分别。识心名见。得现境故。想心名闻。境不现故。又复想心知于假名。故说为闻。受心名觉。觉违顺故。行心名知。强分别故。四心如是。次明见等发语不同。要略唯八。广则众多。广相如何。若依毗昙所说。见等发语不同有三十二。十六正语。十六邪语。是故通合有三十二。十六正语者。心境俱实有其八语。境虚心实。复有八语。故有十六。心境实者。有人实见亦生见想。他问见不。答言。实见。闻觉知等。亦复如是。即以为四。有实不见不见生不见想。他问见不。答言。不见。闻觉知等亦复如是。复以为四。通前即为八种实也。境虚心实八种语者。有实不见后忘不见便生见想。他问见不。答言实见。其境虽虚以心实故亦名实语。闻觉知等类亦同然。即以为四。有人实见后忘此见生不见想。他问见不。答言不见。虽不称事。以心实故亦名实语。闻觉知等类亦同然。复以为四。通前为八。此前十六。是其正语。就邪语中。心境并虚。有其八语。境实心虚。复有八语。是故通合有十六语。境心并虚八种语者。有人实见还生见想。他问见不。答言不见。闻觉知等类亦同然。即以为四。有实不见生不见想。他问见不。答言。实见。闻觉知等亦复如是。复以为四。通前为八。境实心虚八种语者。有人实见后忘此见生不见想。他问见不。答言。实见。虽当前事。以心虚故亦名妄语。闻觉知等类亦同然。即以为四。有实不见后忘不见便生见想。他问见不。答言。不见。虽当前事。以心虚故亦名妄语。闻觉知等亦复如是。复以为四。通前为八。并上八种合为十六。彼成实论所明见等发语差别。人释不同。有人释言。见闻及知。此三是本。各别发语。觉者是前三种之后重分别心。无别所知。不别发语。若存此义。所发但有二十四语。见中有八。四正四邪。闻知亦然。是故通合有二十四。于中具辨与前不异。验求成实觉亦发语。云何得知。如彼成实八语品中。明见发语差别已竟。闻觉知等亦复如是。论中既以闻觉知等类同见心。明知觉心亦别发语。若存此义。所发亦有三十二语。与上相似。问曰。觉心云何发语。有人先来曾起觉心。亦生觉想。他问觉不。答言。实觉。此是初句。有人先来不起觉心。生不觉想。他问觉不。答言。不觉。此是两句。有人先来曾起觉心。后忘觉心生不觉想。他问觉不。答言。不觉。虽违前觉不违已想。犹名实语。此是三句。有人先来不起觉心。后忘不觉便生觉相。他问觉不。答言。实觉。以称想故亦名实语。此四正语。后四邪语。翻上可知。八种语义。略辨如是

　　九业义三门分别(列名辨释一　三性分别二　就趣分别三)

第一门中。列名辨释。九业之义。出成实论。名字是何。如彼论说。欲界系业有其三种。一者作业。二无作业。三者非作非无作业。色界亦尔。即以为六。无色有二。一无作业。二者非作非无作业。通前为八。及无漏业。通前为九。言作业者。谓身口业。无作业者。所谓身口无作业也。无作差别。泛释有九。一形俱无作。所谓五戒出家戒等二心俱无作。所谓禅戒无漏戒等。三要期无作。谓八戒等乃至一切善恶诸业。皆有要期。相状如何。如似世人。起要期心。我齐某时。常为此业。随所要期。分齐已来。无作常生。过期则止。故曰要期。四悕望无作。如有人言。我从今日常为此业。不作期限。自从悕心。未息已来。无作常生。心息便止。故曰悕望。五作俱无作。如人造作善恶业时。即有善恶无作随生。六从用无作。如人造作桥梁等事。随人受用。无作随生。名为从用。七事在无作。如人造作塔厕等事。未坏已来常有善生。名为事在。八异缘无作。如人手书而成口业。如是一切。九助缘无作。如人教他自得罪福。此前九种。身口无作。依如成实。更有一种。心法无作。唯从心生。毗昙无之。此无作中。除却心俱道共无作。余者皆名无作业矣。所言非作非无作者。所谓意业。思是意业。不同向前身口作业故名非作。不同身口无作之业名非无作。无漏业者。所谓无漏身口意业。道共无作。是身口业。无漏思心。是其意业。问曰。无色以何义故无其作业。以无身口造作业故(此一门竟)

次就三性分别其相。言三性者。所谓善恶无记业也。欲界作业通其三性。色界作业唯善无记。不通不善。若言寄起欲界恶业。得有不善。毗昙法中。悉无寄起。界地断故。欲界无作。唯善与恶不通无记。无记羸劣。不能发生无作业。故色界无作其唯善业。若言寄起下界恶业。得有不善。无色无作与色界同。欲界非作非无作者。该通三性。色界非作非无作者。当界以论唯善无记。若言寄起欲界恶业。得有不善。无色非作非无作者。与色界同。无漏业者。局唯在善(此二门竟)

次就趣论。趣谓五趣。若依毗昙成实法中。人天二趣。具起九业。余之三趣。唯起欲界三种之业。自余六业。皆悉不起。依杂阿含天品之中。有鬼神母。名富那婆薮。佛为说法得入圣道。案如彼文。鬼道亦得起无漏业。方等经中。亦同彼说。然彼既能起无漏业。明知亦能起上界业。以无漏法依禅生故。九业如是

　　十不善业义七门分别(释名一　辨体二　业起次第三　资料简宽狭四　作无作五　三毒分别六　界趣分别七)

第一释名。十不善业者。所谓杀生乃至邪见。多生相续名曰众生。隔绝相续目之为杀。于他资财。非理侵夺。故名为盗。奸行违礼称曰邪淫。此三身业。问曰。一切打缚等事。亦是身业。何故不说。以彼轻故。所以不论。又打缚等。是杀眷属助成杀业。但举正业助亦随之。是故不论。又十业道。唯论根本。彼是方便。所以不说。言不当实故称为妄。妄有所谈。故名妄语。言乖彼此。谓之为两。两朋之言。依于舌起故曰两舌。言辞粗鄙目之为恶。恶从口生故名恶口。前言两舌。此言恶口。绮互言耳。邪言不正。其犹绮色。从喻立称故名绮语。此四口业。顺境染爱目之为贪。违境忿怒说以为嗔。迷正道理。邪心推求。故曰邪见。问曰。三根三毒之中皆说为痴。今此何故说为邪见成实释言。夫邪见者。痴中增上。畅思烦恼。必是增上。故说邪见。此后三种。是意业道。然此十种起作名业。能通曰道。总相如是。于中别论。释有三义。一对思以辨不善业。思能起杀等故名为业。杀等十种。通畅前思。名为业道。二对果以释。杀等十种。能起来报。故名为业。通人至果。称曰业道。三当相辨释。杀等十种缘中集起。故名为业。若望业思。通思名道。若望后报。通人至果。故名为道。名义如是(此一门竟)

次辨体性。先论身业之中有作无作。先辨作业。宗别不同。所说各异。毗昙法中。说方便色为身作业。此方便色。是其色入为眼所行。问曰。若此是色入者。于青黄等二十色中何色摄乎。所谓高下正不正等。若依成实。是假名色法入所收。是义云何。于色尘上。相续之中能有损益。是身作业。有人宣说。成实法中。身业用彼思为正体。身为业具。是义不然。业前方便思为正主。身口为具。正论成业。是则身业假色为体。故成实论业相品云。色法相续余处生时。能有损益。名为身业。不言思是。明知不用思为正体。色法相续。后起异前。名余处生。次辨无作。依如毗昙。亦是色性法入所收。若依成实。非色心性法入所摄。次论口业。于中亦有作无作别。先辨作业。依如毗昙。声入为体。为耳所行。若依成实。是假名声法入所收。于实声上。前后相续能有损益。是口作业。次辨无作。与身业同。次论意业。依如毗昙。意但有作无无作业。以心法中三性不并。善时无恶。恶时无善。故无无作。故论说言。以三种故意无无作。就作业中。思为正主。余心心法相从名业。若依成实。通作无作。思为作业。随此作边。无作法生名无作业。此无作业。亦非色心。业性如是(此二门竟)

次明业起次第之义。于中有二。一明业起次第之相。二明业道通局之义。言次第者。业起次第乃有四重。第一先起三根烦恼。第二次起不善业思。第三次起三道烦恼。第四次起身口七业。如欲杀生。或先起贪。或起嗔痴。次起思心。思欲断命。从此思后次起重贪。或重嗔痴。通畅前思。然后重起威仪之心。发动身手。隔断彼命。如杀既然。盗等亦尔。次第如是。言通局者。业道相对四句辨之。一业而非道。所谓思心筹虑造作故名为业。前无所通。故不名道。二道而非业。所谓思后贪嗔邪见通畅思前。故名为道。而非作性。故不名业。三亦业亦道。谓身口七业。缘中起作。故称为业。通畅前思。故名为道。四非业非道。所谓思前三根烦恼体非起作。不同思等。故不名业。前无所通。故不名道。然此四种。若望来果。俱得称业。齐得名道。能作来果。故通名业。能通至果。故通名道。问曰。思前三根之中有思业不。若依毗昙。思是通数一切处有。故三根中亦有思业。但诸心法。随时受名。故隐不论。若依成实。心起先后。三根之中。不得有思。问曰。思时有贪等不。若依毗昙。不善心边常有烦恼。故思心边亦有贪等。亦以心法随时受名。所以不彰。若依成实。无别思数。爱分之愿。说名为思。是思业外更无别体贪等可得。若就思心随义说有。理亦无伤。问曰。思后三道之中有思业不。是义与前三根相似。问曰。正起身口业时。得有思心及三道不。若依毗昙。皆具有之。彰义隐显。所以不说。依昙无德。尔时但有运动身口恶威仪心。是故一切不善业中。皆有非威仪突吉罗罪(此三门竟)

次辨宽狭。于中以其十不善业对彼三邪七恶律仪。以明宽狭。此三门中。身口意等三种邪行。一向是宽。具四义故。何者四义。一具身口意。二通根本及与方便。三通轻重。四通作无作。具此四义。是故最宽。十不善业。望七律仪互有宽狭。十不善业。三宽一狭。言三宽者。一通三业。二通轻重。三通作无作。言一狭者。唯在根本不通方便。七恶律仪。三狭一宽。言三狭者。翻前可知。言一宽者。通其根本及与方便。言根本者。谓屠杀等。言方便者。谓蓄养等(此四门竟)

次辨有作无作之义。于中先就根本业道明作无作。就彼身口七业之中。邪淫一种。一向具足作与无作。究竟成业。要在自身。是故有作。随作即有无作罪生。故有无作。自余业道。无作是定。作业不定。无作之业。若身自作。若教他作。皆悉随生。故称为定。若论作业。自作则有教他。则无。故曰不定。根本如是。次就方便明作无作。当知。一切前后方便。作业是定无作不定。云何不定。重心作者则有无作。轻心作者则无无作。故曰不定。有作无作。略辨如是(此五门竟)

次对三毒分别诸业。依如毗昙。一切业道。皆三毒起。成则不定。杀生恶口及嗔业道。嗔心所成。盗淫及贪。贪欲究竟。邪见业道。唯痴心成。余三业道。具三事成。若依成实。邪淫一种。从三事起。唯贪欲成。自余业道。皆三事起。具三事成。宗别各异。难以会通(此六门竟)

次就界趣分别业道。界谓三界。依如毗昙。十不善业。系属欲界。唯欲界起。若依成实。系属欲界。起则不定。杀盗邪淫恶口两舌。唯欲界起。妄言绮语欲色俱起。如梵天王。自言尊胜能令诸梵尽老死边。即是妄语。此不应法。即是绮语。贪及邪见三界皆起。彼邪不善。得寄起故。趣谓五趣。如毗昙说。地狱五业道。郁单越有四。余方各有十。及余恶趣天。地狱五者。地狱唯起恶口绮语贪嗔邪见五业道也。受罪之时。恶骂狱卒故有恶口。恶口违法。即是绮语。尔时忿怒即是嗔恚。贪及邪见成而不行。郁单四者。唯有绮语贪嗔邪见。彼有欲咏故有绮语。贪嗔邪见成而不行。问曰。彼方有行欲事。何故不说有淫业道。释言。彼方无有夫妻共相配匹。虽共行淫无相凌夺。不名邪淫。是故不名邪淫业道。问曰。郁单有行欲事。欲因贪起。云何说言贪心成就欲不现行。释言。彼方起淫之贪。其实现行。但此贪心所起之淫。非十恶收。能起之贪。亦非不善业道所摄。故虽起此不名贪欲业道现行。如人夫妻共相缠爱。不名业道。彼亦如之。问曰。若彼起淫之贪非业道者。善恶无记三性之中。何性所收。若性是善。贪欲烦恼不应名善。若是无记。论说欲界一切烦恼除身边见余悉不善。不言贪欲是其无记。若性不善。便是十恶业道所摄。何得说言不名贪欲业道现行。夫妻相爱事亦同尔。释言。此贪性是不善。性虽不善其过轻微。三毒所收。非业道摄。故虽现起不名贪欲业道现行。问曰。郁单既有绮语。绮语必依贪嗔痴起。亦依彼成。何故不名贪等现行。释言。彼方所有绮语。实依痴起但佛经中。宣说邪见。以为业业。不说痴心以为业道。是故彼痴虽复现行。但是痴毒。犹故不名邪见现行。无推求故。良以彼方邪见。不行故无断善破僧事等。问曰。彼方有歌咏等。此不应法。即是妄语。何故不说有妄语乎。彼无诳心故非妄语。余方十者。余三天下各具十也。恶趣天者。谓余鬼畜及与天趣皆具十也。若依成实。唯郁单越与毗昙同。自余三方三恶及天皆具十业。彼地狱中重处。虽少轻处具有十不善道。辨之略尔

　　十四垢业义

十四垢业。出长阿含善生经中。何者十四。如彼中说。有四结业。即以为四。依于四处作诸恶行。复以为四。通前为八。六损财业通前十四。四结业者。谓杀盗淫及与妄语。问曰。何故不说两舌恶口绮语。以在家者不能离故。所以不说。言四处者。所谓爱恚怖痴处也。此之四种。起业所依。故云四处。六损财者。一是耽酒。二是博戏。三是放荡。四迷妓乐。五恶友相得。六是懈惰。饮酒之过有其六失。一者失财。二者生病。三者斗诤。四恶名流布。五嗔怒暴生。六智慧目损。博戏之过亦有六失。一财物耗减。二虽胜生怨。三智者所啧。四人不敬信。五为人疏外。六生盗窃心。放荡之过亦有六失。一不自护身。二不护财货。三不护子孙。四常自惊惧。五诸苦恶法常自缠身。六喜生虚妄。迷于妓乐亦有六失。一者求歌。二者求舞。三求琴瑟。四波内早。五多罗槃。六首呵那。此后三门。胡语不翻。不知是何。恶友相得亦有六失。一方便欺诳。二好喜屏处。三诱他家人。四图谋他物。五财利自向。六好发他过。懈惰之过亦有六失。一者富乐不肯作务。二者贫穷不肯勤修。三者寒时不肯勤修。四者热时不肯勤修。五者时早不肯勤修。六者时晚不肯勤修。十四垢业。辨之粗尔

　　十六恶律仪义

十六恶律仪。出涅槃经。无作之恶。常生相续。说为律仪。律仪不同。宣说十六。一为利养羊。肥已转卖。二为利故。买买已屠杀。三为利养猪。肥已转卖。四为利故。买买已屠杀。五为利养牛。肥已转卖。六为利故。买买已屠杀。七为利养鸡。肥已转卖。八为利故。买买已屠杀。九者钓鱼。十者捕鸟。十一猎师。十二劫盗。十三魁脍。十四两舌专行破坏。十五狱卒。十六咒龙。毗昙论中。宣说十二。一者屠羊。二者养猪。三者养鸡。四者捕鱼。五者捕鸟。六者猎师。七者作贼。八者魁脍。九者守狱。十者咒龙。此与前同。十一者屠犬。十二者司猎。此二异前。言屠羊者。如毗昙说。以杀害心若卖若杀。悉名屠羊。摄十六中第一第二。言养猪者。亦以杀心。若卖若杀。悉名养猪。摄十六中第三第四。养鸡亦尔。摄十六中第七第八。言捕鱼者。杀鱼自活。捕鸟猎师亦复如是。言作贼者。常行劫盗。言魁脍者。常主杀人以自存活。言守狱者。守狱自活。言咒龙者。谓咒龙蛇戏乐自活。言屠犬者。谓旃陀罗屠犬自活。言司猎者。所谓王家主猎者是然就屠羊者。虽不起心杀余众生。而于一切诸众生所。得恶律仪。一切众生。悉皆可有作羊理故。余者皆尔。问曰。此等七律仪中几律仪摄。释言。若依涅槃所说。杀盗两舌三律仪摄。以此三种损恼处多故偏说之。毗昙所说。唯杀盗摄。作贼是盗。余皆是杀。十六律仪。辨之如是

　　饮酒三十五失义

饮酒之过。有三十五失。出大智论。一者现世财物空竭。二众病之门。三斗诤之本。多致忿讼。四裸露无耻。五丑名恶声人不恭敬。六覆没智慧。七所应得物而不得之。已得之物而复散失。八私匿之事向他论说。九种种事业废而不成。十忧愁之本。十一身力减少。十二形色损坏。十三不知敬父。十四不知敬母。十五不敬伯叔尊长。十六不敬沙门。十七不敬婆罗门。十八不知敬佛。十九不知敬法。二十不知敬僧。二十一恶人亲附。二十二疏远善人。二十三作破戒人。以其饮酒违戒法故。二十四心无惭愧。二十五不守根门。二十六纵色放逸。二十七人所憎恶不喜见之。二十八贵重亲属及诸知识。所共摈弃。二十九行不善法。由其饮酒多生罪故。三十弃舍善法。三十一明人智士所不信用。三十二远离涅槃。三十三多种世世狂痴因缘。三十四身坏命终堕诸恶道。三十五若得为人。随所生处常当愚騃。酒过如是。应当断之


大乘义章卷第七


大乘义章卷第八

　　　　远法师撰


染法聚苦报义有十四门(一二种生死义　二四生义　三四有义　四四识住义　五四食义　六五阴义　七六道义　八七识住义　九八难义　十九众生居义　十一十二入义　十二十八界义　十三二十五有义　十四四十居止义)

　　二种生死义六门分别(释名一　辨相二　就位分别三　就界分别四　因缘分别五　治断分别六)

第一释名。二种生死。出胜鬘经。名字是何。一分段生死。二变易生死。言分段者。六道果报三世分异名为分段。分段之法。始起名生。终谢称死。言变易者。泛释有三。一者微细生灭无常念念迁异。前变后易名为变易。变易是死。名变易死。故地持中。生灭坏苦名变易苦。此通凡圣。二者缘照无漏所得法身神化无碍。能变能易。故名变易。变易是死。名变易死。此该大小。三者真证法身隐显自在能变能易。故言变易。变易非死。但此法身。未出生灭。犹为无常死法。所随变易身上。有其生死。名变易死。此唯在天。虽有三义。胜鬘所说。第二为宗下诸门中。听此言耳。分段生死。胜鬘亦名有为生死。变易生死。胜鬘亦名无为生死。盖乃从人以别名矣。凡夫多起有漏诸业。建集有果。名曰有为。有为众生所受生死。名有为生死。无为生死翻前立称。圣人不起有漏诸业受分段报。名曰无为。无为圣人所有生死。名无为生死。名义如是(此一门竟)

次辨体相。分段生死开合不定。总之唯一。或分为二。一善二恶。人天名善。三涂名恶。或分为三。谓三界中所有生死。或分为四。所谓胎生卵生湿生及以化生。此如后释。或分为五。谓五道中受生差别。或分为六。六道报中生死不同。于前五上。加阿修罗名为六道。随类别分数。有无量。分段如是。变易之中。亦开合不定。总之唯一。或分为二。一事识中变易生死。二妄识中变易生死。于六识中。缘照无漏所受之报。名事识中变易生死。第七识中缘照无漏所得之果。名妄识中变易生死。彼事识中变易生死。因果在别。此世造业。余世得报。如论中说。有妙净土。出过三界。是阿罗汉当生彼中。如是等也。彼妄识中变易生死。有粗有细。地前名粗。地上名细。于中粗者。因果世别与前相似。微细之者。前念为因。后念果现。是中微细。不复可以世别论之。念念之中。细分异世亦得无伤。或分为三。谓三乘人变易生死。或分为四。如胜鬘说。一阿罗汉。二辟支佛。三大力菩萨。地前菩萨。二轮烦恼全未断除。而不为彼烦恼所牵。又于三界受生自在。故名大力。问曰。地前大力菩萨。涅槃经中说为凡夫具烦恼性。胜鬘何故说为变易。释言。涅槃对初地上出世圣人。名为凡夫。未断地上二轮之惑。名具烦恼。若对声闻辟支佛等。此是大圣二障清净。何为不得说为变易。故涅槃中说。须陀洹八万劫到。乃至辟支十千劫到。谓到性地阿耨菩提。此既大圣。变易何疑。四意生身。初地已上受生如意。名意生身。意有何义。生如意乎。意有三义。一能速疾。二能遍到。三能无碍。初地已上受身如是。或分为六。如胜鬘说。谓此三地及彼三种意生身等。此三地者。谓此地前罗汉辟支大力菩萨三乘地也。彼三种者。谓初地上三种生也。三种意生如楞伽说。一三昧意生身。谓从初地乃至五地。禅度增上故名三昧意生身也。二觉法自性性意生身。六七八地慧行成就。知法有性。知法无性。名为觉法自性性身。前自性者。是法有性。有法之中色。为碍性心为知性。如是一切名为自性。复言性者。是法无性。无是一切法之实性。故名为性。此有无性皆能善照。故名为觉。三种类俱生无作行意生身。谓九地上无功用行。任运转起。名种类俱生无作行身。此三彼三。九地已上行报纯熟。前七地中所修种类。至彼地中。报熟现前名种类俱生。法流水中任运上升。舍离功用。此三彼三合以为六。别则无量。变易如是(此二门竟)

次就位论。总相粗分。分段死者。是虚伪众生。变易死者。谓阿罗汉辟支佛大力菩萨意生身等。小乘之中凡夫学人。大乘之中外凡善趣。皆于三界。妄爱受生。名为虚伪。小乘人中罗汉辟支。大乘人中种性已上。以无漏业正智受生。故非虚伪。虚伪所受。名分段死。非虚伪受。名变易死。问曰。小乘须陀已上。大乘人中十信以上。亦有五分法身功德。何故不名为变易死。乃名分段。释言。是人于三界中。有漏结业受生未尽。故名分段。虽有无漏五分法身。是因法身未得果报。是故不得名变易死。粗分如是。于中细谓分段有二。一者恶道。二者善道。三涂名恶。人天名善。小乘法中。恶道分段。见道时尽。故须陀洹名为抵债。抵三涂债。著复通论。增上忍时。三恶道报。皆非数灭。善道分段。无学时尽。大乘人中。恶道分段尽处有三。一恶业为因。四住为缘。受恶道报。十信时尽。以修身或心慧等行转恶业故。云地持中说为善趣。又花严中宣说。贤首能现作佛。明知。亦能离恶趣报。二恶业为因。四住为缘。缘力微薄不能牵生。加少悲愿受恶趣身。种性时尽。故胜鬘中说。种性上大力菩萨离分段死。三恶业为因。悲愿为缘。四住残气随逐佐助。受恶趣生。初地时尽。地前未断。初地尽故。地经宣说。初地菩萨。离恶道畏。地持宣说。解行菩萨。转恶趣报。入欢喜地。又彼随助四住烦恼。初地尽故。地持宣说。增上及中恶趣烦恼。初地出过。以其地前未断灭故。地持宣说。种性解行。或堕恶道。恶道既如是。善道分段亦有三阶。一善业为因。四住为缘。受人天报。种性时尽。二善业为因。四住为缘。缘力微薄不能牵生。加少悲愿。受人天身。初地时尽。地前未断。初地尽故。楞伽宣说。初地菩萨。得二十五三昧。破二十五有。前未断故法华论中宣说。地前犹有三界分段生死。故彼论言。所言入生乃至一生得菩提者。谓初地证智。所言八生至一生者。是其三界分段之生。三善业为因。悲愿为缘。四住残习随逐佐助。受人天生。至佛乃尽。自前未断。至佛尽故。经叹。唯佛断有顶种。十地已还。人天受生。未穷尽故。地持但云。解行菩萨。转恶趣报入欢喜地。不言转善。又十地已还人天受生。烦恼未尽。故地持中唯说。初地过增上中恶趣烦恼。不言出过善趣烦恼。以斯文证。人天残习明至十地。于中别分。人分段者。八地时尽。自前未断。八地尽故。涅槃经中宣说。八地为阿那含。不受肉身。前未断故。大品经中说。前七地犹是肉身。天分段者。至佛乃尽。自前未断。至佛尽故。唯佛一人断有顶种。前未断故。八地以上唯名那含。非阿罗汉。问曰。地上遍生六道。何故偏说人天中生以为分段。释言。地上恶业尽故。虽生恶道。但是应现。人天善业。未穷尽故。生人天中。与彼凡时微业相应名分段矣。次辨变易。变易之中。有因有果。小乘人中。见道以上变易因生。无学果后变易报起。何者是乎。如论中说。有妙净土。出过三界。无烦恼者。是阿罗汉。当生彼中。如是等也。大乘人中分齐有四。一起因处十信已上。二得果处种性以上。故胜鬘中说。种性已上大力为变易死。问曰。法华优婆提舍说。解行前为分段死。胜鬘何故说为变易。释言。菩萨种性已上有五种身。一法性身。谓性种性及解行中清净。向等如地持说。六入殊胜无始法尔。如是等也。二实报身。谓习种性及解行中得前方便。如地持说。若从先来修善所得。如是等也。三者生灭变易法身。所谓缘照无漏业果。四分段身。谓无始来有漏业果。五应化身。随物现生。此五种身。各有因缘。法性身者。佛性为因。谓度为缘。实报身者。六度为因。佛性为缘。更有余义。如后二种种性中说。变易身者。无漏业因。无明为缘。分段身者。有漏业因。悲愿为缘。应化身中。有其二种。一者法应依法身起。二者报应依报身现。此二种应因缘各别。论其法应。如来藏中化用三昧法门为因。悲愿为缘。若论报应。悲愿为因。化用三昧法门为缘。此五身中。初二非死。次二实死。后一应死。是故于彼种性已上。实报身中。有变易杂。应化身中。有分段杂。法花论中。据第四门说为分段。胜鬘经中。据第三门说为变易。各是一义。不相乖背。此是第二得果之处。三渐舍处。初地已上。四穷尽处。在如来地。位分如是(此三门竟)

次就界论。界谓三界。于中略以二门分别。一随相分别。分段生死是三界摄。三界有漏业之果故。变易生死非三界摄。出世无漏业之果故。故论说言。有妙净土出过三界。是阿罗汉。当生彼中。明知。出世如是。一切。二就性通论。二种生死皆三界摄。此义云何。如胜鬘经中说。世间有二。一无常坏。二无常病。无常坏者。是分段三界。无常病者。是变易三界。分段生死还是分段三界所收。变易生死。还是变易三界所摄。问曰。分段于三界中分齐可知。变易生死于三界中分齐何处。唯圣所知。亦可变易。依禅地说。依初禅地发无漏业。受变易报。系属初禅。如是一切(此四门竟)

次辨因缘。亲生名因疏助目缘。总相粗论。分段生死。有漏业因。四住为缘。故胜鬘云。又如取缘有漏业因而生三有。取犹爱也。于受生时。或起淫爱。或复起于花池等爱。逐即受身故说为缘。受生三界。爱力增强。故偏说之。变易生死。无漏业因。无明为缘。故胜鬘云。无漏业因。无明为缘。生阿罗汉辟支佛等。缘有二种。一前后缘。以前无明不见诸法本性平等故求后生。二同时为缘。无明住地。是七识体。变易业果。依是得立。故说为缘。如梦所作皆依睡心。总相如是。随别细分。分段生死有善有恶。恶道分段义别三阶。一凡夫所受恶业为因。四住为缘。二十信所受恶业为因。四住正缘。悲愿随助。三种性已上至初地受恶业为因。悲愿正缘。四住随助。若无恶业。苦果不生。是故用彼恶业为因。若无悲愿则不往受。是故用彼悲愿为缘。故涅槃云。地前菩萨。过去所有微尘等业。以愿力故。一切悉受。且说愿力。当知。亦以悲力故受苦。善道分段亦有三阶。一凡夫二乘乃至大乘十信所受善业为因。四住为缘。二者种性解行所受善业为因。四住正缘。悲愿随助。三地上所受善业为因。悲愿正缘。四住随助。变易有二。一事识中变易生死。二妄识中变易生死。事中变易义别三阶。一是罗汉辟支所受。用事识中众生空观以为正因。无明为缘。二是种性解行所受。用事识中法空之观以为正因。无明为缘。三地上所受。事识中非有非无息想之解以为正因。无明为缘。妄中变易亦有三阶。一地前所受。用妄识中一切妄想依心之观。以为正因。无明为缘。二地上所受。用妄识中一切妄想依真之观。以为正因。无明为缘。三是八地以上所受。用妄识中唯真无妄息想之观。以为正因。无明为缘。问曰。唯真无妄之观。能令妄智更不牵后。云何能与变易作因。释言。此观望后同类。虽不牵生。望后胜品。非不能生。故得为因。此等观别。如前八识章中具辨。前分段死。因故缘新。由是因同缘有差异。此变易死。缘故因新。为是缘同因有差别。随义细论。分段之因变易之缘。非无差别。异相难分。是以不说。理实无明亦扶分段。四住之习。亦佐变易。相隐微少。故废不论(此五门竟)

次辨断处。分段之中。五道差别断处不定。小乘法中。大位论之尽在无学。于中别分。三涂分段尽处有三。一不受处。依如成实。暖心已上一向不受。于彼宗中。暖心已上名为住分。不复退堕三涂中故。故彼成实引经证言。世上正见者。往来百千世。终不堕恶道。暖心已去名上正见。若依毗昙。忍心以上。方是住人。一向不受三涂之报。涅槃经中亦同此说。据此言之。忍心以上。方得名为世上正见。此是第一不受处也。二非数灭处。依如毗昙。增上忍时。三恶道报。皆非数灭。于此一生。定断其因。不受报。故涅槃经中亦同此说。故涅槃言。增上忍时。三恶道报。当知。不从智缘而灭。三缘尽处。在见道中。润惑永断。业种燋故。人中分段。那含已去。不复更受。天分段者。罗汉辟支永更不受。大乘法中。大位分之。一切分段。尽在种性。故胜鬘云。分段死者。是虚伪众生。于中分别。分段现生死有其二种。一者定系为业所牵。定系时处。者所谓生后时。处谓六道。二不定系得业自在。得生自在。不系时处。不系时故。现生后时随意受之。不系处故。六道之中。随意受之。彼三涂中定系之者。十信已上修习身戒心慧行故。渐次断除。种性时尽。不定系者。种性已上渐次断除。初地时尽。地持据此宣说。初地离恶趣报。人天定者。种性已上渐次断除。初地时尽。若复通论。十信已上渐次断除。初地时尽。楞伽据此宣说。初地得二十五三昧。破二十五有。不定之者。初地以上渐次断除。至佛乃尽。于中分别。人分段者。八地时尽。故八地上名阿那含。更不重受臭身肉身。天分段者。至佛乃尽。故佛一人断有顶种。度生死流。然初地上。虽复说有人天分段。但有微习。谓于大悲应现身中。少有残气。无有能受分段报者。分段如是。次论变易。变易之中有因有果。尽处不定。小乘法中。变易之因尽有二处。一灭定暂灭。那含已上。二无余永灭。无学果中。变易之果。小乘未灭。大乘法中。变易之因。种性暂灭。至佛乃尽。变易之果。初地渐灭。至佛乃尽。二种生死。大况粗尔

　　四生义三段分别(辨相一　通局二　宽狭三)

言四生者。谓胎卵湿化。言胎生者。如今人等。禀托精气而受报者名为胎生。言卵生者。如诸鸟等。依于卵壳而受形者名为卵生。言湿生者。如今夏日湿生虫等。不假父母。依湿受形名为湿生。言化生者。如诸天等。无所依托。无而忽起。名曰化生。若无依托。云何得生。如地论释。依业故生。生相如是

次就五趣辨其通局。四生之中化生一种。全摄二趣及三少分。全摄二者。诸天地狱。一向化生。三少分者。人鬼及畜少分有之。如劫初时。人鬼及畜一切化生。今时多无。故曰少分。胎生一种。人鬼及畜少分有之。余趣全无。卵湿二生。唯在人畜。余趣皆无。人中卵生。如毗舍儿。毗舍法母生其肉卵。卵中有其三十二儿。如是等类。是卵生人。人湿生者。如顶生王。过去有王。名曰善住。顶生肉胞。十月满足中生一儿。因字顶生。如是等。此是湿生人。畜生道中卵湿可知

次辨宽狭。如杂心问。为生摄趣。为趣摄生。论自释言。四生摄趣。非趣摄生。何故如是。一切五趣。无出四生。故生摄趣。五道中阴。皆是化生。五趣不收。是故五趣不摄四生。四生之义。略辨如是

　　四有义六门分别(辨相一　就时分别二　就处分别三　五阴六根有具不具四　染净分别五　凡圣有无六)

第一辨相。四有之义。出阿含经。毗昙论中。具广分别。生死果报。是有不无。故名为有。有别不同。一门说四。四名是何。一者生有。二者死有。三者本有。四者中有。报分始起名为生有。命报终谢名为死有。生后死前名为本有。对死及中故说为本。两身之间。所受阴形名为中有。中有相隐。九句辨之。一定其有无。经论不同。毗昙法中。定有中阴。成实法中。一向定无。有无偏定。故成诤论。故涅槃云。我诸弟子。不解我意。唱言。如来宣说中阴。一向定有。一向定无。大乘所说。有无不定。上善重恶趣报速疾则无中阴。如五逆等。余业则有。异于偏定故无诤论。二定其生分。生有四种。胎卵湿化。一切中阴。同一化生。三辨其形类。中阴之形。彿缘生阴。趣天中阴。彿缘似天。乃至趣向地狱。中阴彿缘地狱。四明中阴形量大小。如论中说。生人中阴。如有知小儿。上天中阴。以渐转大。如是中阴。随所向处。小于生阴。准人可知。五辨其形色。如地持说。色有好恶。好色有二。一者极好。如明月光。二者微好。如波罗捺衣。恶色亦二。一者极恶。如夜黑闇。二者微恶。如黑羊毛光。然实中阴色万差。地持且就粗影为言。六明中阴趣向差别。如论中说。地狱中阴。向地狱时。足上头下。直趣地狱。至地狱中。受报之时。形如人立。诸天中阴。上趣天时。如箭射空。余则倚行。七明中阴相见不同。有人宣说。一切中阴。皆得相见。复有人言。上得见下。下不见上。如此说者。地狱中阴。唯得见于地狱中阴。不见余者。畜生中阴。能见畜生地狱中阴。不见余者。乃至天阴。能见一切五趣中阴。八明中阴所食不同。欲界中阴。具足四食。其中段食。还食生阴所食香气。上界中阴。则无段食。但有识触意思食等。九明中阴衣服有无。诸天中阴。一向有衣。人中不定。如近佛地诸大菩萨转轮圣王及白净比丘尼等。福德殊胜。又具惭愧中阴有衣。余者则无(此一门竟)

次明四有时分久近。生有死有时分极短。唯止一念。故杂心云。生有及死有。是各一刹那。本有中有时分。不定。本有极短至一念。长则或经亿百千劫。中有长短。人说不同。有人宣说。极短一念。极长七日。如此说者。齐七日来必得生处。若七日来不得生处。前阴灭已更受中阴。有人复说。中阴极长寿七七日。七七日来必得生处。若不得处死而更生。复有人说。寿命不定。乃至父母未和合来。常在不灭。此诸说中。后说为善(此二门竟)

次就三界五道之处分别四有。先就三界辨其通局。生死本有遍通三界。中有不定。小乘法中。欲色界有。无色则无。大乘法中。四空有色。以有色故。亦有中阴。故华严中。菩萨鼻根能闻无色宫殿之香。明知有色。次就趣论。当知四有遍通五趣(此三门竟)

次辨根阴有具不具。阴谓五阴。根谓六根。先就五阴明具不具。生死本有。此三若在欲界之中定具五阴。色无色界大小不同。小乘说。彼色界地中无想天处。有色无心。四空地中。有心无色。不具五阴。余色界天齐具五阴。大乘说。彼无想天处。犹有心想。四空有色。是则三界皆具五阴。故地论言。乃至有顶增长一切五阴苦聚。中有一种。定具五阴。终无缺减。次就六根明具不具。生有之中。唯有意根。所缘之色。未成己体。故无身根。以无身故。亦无眼耳鼻舌等根。死有不定。欲界众生。渐命终者。唯有身根及与意根。最后灭坏。顿命终者。一念死时六根俱坏。色界众生。无渐命终。是故死时。六根俱坏。无色众生。大小不同。小乘说。彼唯有意根。最后灭坏。大乘说。彼犹有形色。与色界同。本有之中。诸根不定。欲界众生。多具六根。乃至极小。具身及意。色无色界。大小不同。小乘说。彼色界地中。除无想处。其余诸天。齐具六根。无想天中。无其意根。无色界中。单有意根。无余五种。大乘说。彼色无色界。齐具六根。何故如是。大乘说。彼无想无色有色心故。中有一种。定具六根。无残缺者。何故如是。中阴身中。受纯业果。不受杂业报。故具六根。又中阴身形。色精微无有余缘坏其根者。故具六根。又六根中。求受生处。是故中阴。定具六根。然此中阴六根猛利。净过诸天。一切世界。应受生处。见闻无碍。以其求生自在力故(此四门竟)

次辨四有染净之义。生有一种。唯染无净。受生必是烦恼心故。余通染净。故杂心云。一染三有二。言一染者。是生有也。三有二者。本死及中通染净也。此乃局论凡夫二乘。若通菩萨愿力受生。是则四有皆通染净(此五门竟)

次就凡圣分别四有。凡圣虽异。齐具四有。凡夫可知。圣人之中。学具四有。无学唯三。略无生有。无学圣人。更不生故。四有如是

　　四识住义四门分别(辨相一　漏无漏分别二　就地分别三　三世分别四)

四识住者。五阴之中色受想行为识所依故名识住。住义云何。依如毗昙。心王之体。依于同时色受想行故名识住。问曰。彼宗心心数法同时相依。何故偏说识依余住不说受等依余住乎。释言。住义理实齐通。但识是王故偏说之。又破外道识依神住故说识住。若依成实。心起前后。不说同时相依而住。但说心识缘余四阴。缘而爱著。故名识住。问曰。彼宗贪在行心识中无贪。云何经中说为识住。释言。依彼贪有二种。一者起贪唯在行心。二者性贪遍在四心。性贪通故识中有之故得就识说为识住。何者性贪取性烦恼。执著境界故名性贪。问曰。性贪既通四心。以何义故偏说识住不说受住想行住等。释言。住义理通四心。今以三义偏说识住。一以初类后。识心在初。但言识住。余类可知。故不具论。二举弱显强。就四心中。识心取性最为微弱。乃至行心取性最强。就弱说住。增强可知。故阙不论。三为破外道说识依神故名识住。以彼外道多取心识依神我故。问曰。若言贪故住者。何故论言喜润故住。释言。理实贪著故住。贪心必由前喜而生。故说喜润。又后贪中。犹有喜义。助成彼贪。故说喜润。问曰。前说性贪故住。性贪常有。何假喜润。释言。识中所有性贪。是前行中重贪气分。彼前行中增上重贪。由喜润生。识中性贪。从本论之。故曰喜润。问曰。色等望于何识说为识住。若依毗昙。通望六识说为识住。成实法中。人解不同。有人释言。唯望意地行心说住。以彼行中贪爱强故。又人复言。通望六识行心说住。以前三心无贪爱故。此皆不然。经说识住不言行住。云何说言望行心住。人复释言。彼宗之中想受及行。是通名识。故云识住。若言行心是通名识说识住者。论通非别。云何得分四识住异。当知。成实亦望六识说为识住。何以得知。毗昙法中。通望六识说为识住。成实不非。明知。共用。又六识中性贪义等住著不殊。故通望之以说识住。问曰。若言通望六识说识住者。六识之心局缘一色不缘余法。云何得有四种识住。释言。通望六识之心说四识住。非谓一一皆具四住。又问。五识局在一念。云何名住。此言住者。住著名住著。不以经停说为住故。一念五识。亦得名住。问曰。何故唯说色受想行等阴以为识住。不还说识以为识住。若依毗昙。识是心王。两王不并。故不说识以为识住。若依成实。识时少识。故不说识以为识住。云何少识。六识之中唯有意识通具续念。自余五识局在一念。不通相续。不如六想六受六行并通续念。故曰少识。少故不论。又复为分能住所住两义差别故。不说识以为识住(此一门竟)

次就有漏无漏分别。有漏四阴。望有漏识名为识住。无漏则非。何故如是。毗昙释言。无漏之法。坏有漏识。故非识住。又无漏识。厌有漏法。亦非识住。又无漏识。于无漏法。亦不贪著。故非识住。有漏之识。于有漏法乐著不舍。故名识住。成实亦同(此二门竟)

次就诸地分别识住。地谓九地。始从欲界乃至悲想。若依毗昙。要当地法望当地识说为识住。异地则非。粗细别故。若如是者。依下地身起上心时。下地之身。应非识住。论自释言。住相成就。犹名识住。若依成实。莫问自地及与他地。但有缘著。斯名识住(此三门竟)

次就三世分别住义。若依毗昙。于三世中。同时相依。斯名识住。异时则非。若依成实。于三世莫问同时及与异时。但令缘著。皆是识住。不简前四识住义。略之云尔

　　四食义两门分别(辨相一　就起分别二)

言四食者。所谓段食触食思食及与识食。此之四食。论释不同。若依成实。羹饭等事名为段食。冷暖等名为触食。或有众生。以思活命。名为思食。虽有此言。不知何思。有人释言。过去业思。是其命根。令命不断。说为思食。若如是者。一切众生所有寿命。皆由往思。不应言无。或当应以彼现在思想而活命者。说为思食。如思玄妙得不死等。有漏识心命报不坏名为识食。若依毗昙。欲界地中香味触等。是其段食。心数法中有漏触数。能知一切心心数法。令法今不散坏说为触食。有漏思数起后不绝说为思食。有漏心识。是其心王。能令一切诸心数法住持不坏。说为识食。问曰。无漏何故非食。释言。无漏坏相续相。是故非食(此一门竟)

次就趣论。先论生阴。地狱之中。论释不同。若依成实。但有识食。毗昙法中。具有四食。彼说。地狱吞热铁等能坏饥饿。即为段食。余三心法常有可知。鬼畜两趣齐具四食。人中不定。若有心者。皆具四食。灭心之者。论说不同。若依毗昙。段食余势令身不坏。更无余食。故彼宗中入灭定者。远至七日即须出定。若过七日。段食势尽。起则身坏成实法中。灭心之者。现虽无心识得在故。犹名识食。以识食故。入灭定虽迳多时身亦不坏。天中不定。欲界诸天。与人相似。色界诸天。若依成实。唯有识食。毗昙法中。彼有心者。唯无段食。有余三种。若灭心者。四食俱无。无色界天。与色界中有心者同。无色界中。无灭心故。生阴如是。次辨中阴。成实法中。一切中阴。唯有识食。毗昙不定。欲界中阴。具有四食。随其所起。还食彼趣所食香气。以为段食。余三心法有之可知。色界中阴。唯无段食。有余三种。彼说。中阴虽有三食。思食最增。以求生故。四食如是

　　五阴义七门分别(释名一　辨相二　先后次第三　三性分别四　漏无漏分别五　常无常分别六　三界有无七)

第一释名。言五阴者。所谓色受想行识也。质碍名色。又复形现亦名为色。领纳称受。毗昙亦言觉知名受。取相名想。毗昙亦言顺知名想起作名行。了别名识。毗昙亦云分别名识。此之五种。经名为阴。亦名为众。聚积名阴。阴积多法。故复名众。问曰。一色一受想等无多聚积。云何名阴而复名众。释言。此等阴积之分故名为阴。多中之分故复名众。如众僧中请得一人名请众僧。此亦如是(此一门竟)

次辨体相。色阴之体。离合不定。总唯一色。或分为二。一内二外。眼等五根。是其内色。色等六尘。是其外色。或分为三。如毗昙说。一可见对。谓眼所行青黄等色。二不可见有对。谓耳鼻舌身所行之色。三不可见无对之色。意根所行无作之色。前二种色。为其对碍色根所对故名有对。后一无作。不为对碍色根所对故名无对。成实法中。宣说无作非色心故。唯有前二。略无第三。或分为六。所谓色声香味触法六尘色也。前五可知。法尘色者。若依毗昙。五根无作是法尘色。成实法中。过未五尘五根四大假名之色。是法尘色。或分为十。如涅槃说。故彼经中上下数处皆说十色。五根五尘。是其十也。彼经何故不说无作。彼说。无作但是色法非是色事。成身相微故阴不彰。或分十一。如毗昙说。五根五尘及无作色。是其十一。彼说。无作是身口业性。四大造故。色阴收。成实法中。色有十四。五根五尘及与四大。为十四也。有人说言。成实法中。声不成人。非是色阴。此言不然。阴积义异。成人法异。何得说言不成人故令声非阴。云何阴异成人法异。阴通内外。成人唯内。阴通色声。成人唯色。是其异也。云何知声是色阴。如彼成实色相品说。言色阴者。所谓四大及大所因色香味触。亦因四大所成五根。是等相触故有声生。举此以释色阴体相。宁非色阴。又毗昙中说声为阴。成实不非。明知。失用。问曰。毗昙说无作色以为色阴。成实法中何故不论。释言。成实宣说。无作为非色心。行阴所收。色阴不摄。故此不论。问曰。成实根尘之外别说四大。以为色阴。毗昙法中何不如是。释言。成实宣说。四大是假名色。揽四尘成。能成五根。根尘不收。故别说之。毗昙法中。宣说四大是实法色触入所摄。故不别说。色阴如是。次明受阴。受阴体中。广略不定。总唯一受。或分为二。一者身受。二者心受。如地持说。五识相应名为身受。意识相应名为心受。问曰。五识是心非身。何故与此相应之受名为身受。释言。此从所依以名。五识依于五根之身而生意心。故所生受名为身受。意识依心。故所生受名为心受。又复苦乐亦得分二。恶果名苦。善果名乐。一切报受无出善恶二业果故。问曰。舍受何受中摄。释言。乐摄。善业果故。或分为三。一苦二乐三不苦乐。亦名舍受。辨此三受。略有五门。一分三受。二定优劣。三明通局。四生过不同。五厌舍难易。就初门中差别有六。一当相分别。如彼成实受相品说。损恼身心名为苦受。增益身心名为乐受。非损非益名不苦乐。二对因分别。一切恶果。斯为苦。一切善果。说为乐舍。是义云何。依如毗昙。三禅已还下善业果。名之为乐。四禅已上上善业果。说以为舍。是则彼宗。三禅已还无舍受报。若依成实。分善为二。一欲界散善。二上界定善。散善之中增上业果说为乐受。微下业果名为舍受。以此微乐难觉知故。问曰。苦中亦有微下不善业果。何不名舍。偏说下乐为舍受乎。释言。苦果违害之法。性与情返。微有即觉。故入苦中。不得名舍。乐果顺情。非切心法。微者难觉。故分为舍。又复一切苦乐二受。皆用微细行苦为体。于行苦上。宣说苦受。苦受必重。为心觉恼故不名舍。于行苦上。宣说乐受。乐受必微。于中上者。为心觉适当相名乐。轻微之者。非心能觉。博名为舍。定善之中。下善业果。名之为乐。四禅已上胜善业果。说之为舍。以彼寂静难觉知故。三对缘分别。缘有三种。谓违顺中。违缘逼恼名为苦受。顺缘生适名为乐受。中境所生名为舍受。四对想分别。适想所起名为乐受。不适想生名为苦受。中容想发名为舍受。五对行分别。生嗔是苦。起贪是乐。生痴是舍。六就时分别。于中约对三缘辨之。若对违缘。相应时。苦离时生乐。久离则舍。若对顺缘。初受生乐。中受则舍。久受便苦。或有顺缘。相应时。乐离时生苦。久离则舍。若对中缘。初受时舍。久受生苦。离时生乐。或有中缘。初受时舍。久受乐著则生乐受离时生苦。以此六义分受为三。次明三受优劣不同。苦受最劣。乐舍二受。上中不定。若依毗昙。乐受定下。下善果故。舍受定上。上善果故。若依成实。在欲界地。舍受为中。乐受为上。在上二界。乐受为中。舍受为上。次明三受通局之义。依如毗昙。苦局欲界。乐通欲色。舍通三界。成实法中。粗同毗昙。以实细论。并通三界。故彼文言。苦乐随身至于四禅。忧喜随心至于有顶。次明三受生过不同于中有二。一明三受生过多少。苦生过少。局在欲界。生嗔恚故。乐生过中。在欲色界。能生不善秽污法故。舍过最多。遍通三界具生一切诸烦恼故。二明三受生过轻重。舍受最重。能起邪见。断灭善根。作阐提故。又生无明能为一切生死本故。苦乐二受轻重不定。若论所为。乐重苦轻。为求乐受。多作罪故。若论所生。苦重乐轻。嗔恚大罪。从苦生故。三受生过不同如是。次明三受厌舍难易。于中有二。一明三受起厌难易。欲界地中所有三受。苦为易厌。人憎恶故。舍受次难。不烦恼故。乐受最难保爱深故。若论上界乐舍二受。乐为易厌。以其粗动易憎恶故。舍受难厌。以其寂静难觉知故。二明三受舍之难易。苦受易舍。得初禅时。已远离故。问曰。若言初禅离苦。何故经言二禅灭苦。释言。初禅有眼耳身三种识在。此三识身苦根所依。所依未尽。是故不说初禅灭苦。理实苦受初禅灭尽。乐受次难。至四禅灭。舍受最难。涅槃时灭。三受如是。或分为五。所谓忧苦喜乐及舍。此之五种。随处不定。若在欲界。五识地中逼恼名苦。适悦称乐。意识地中虑恼名忧。庆悦名喜。六识地中中容受心。舍苦乐等。说之为舍。问曰。何故苦乐二受。流至意地返名忧喜。舍不如是。六识地中。通名为舍。释言。苦乐从微想生。忧喜二受。从强想发。为是须分。六识中舍。同微想生。为是不分。欲界如是。若在初禅。眼耳及身三识。身中适悦名乐。意识地中庆悦名喜。四识身中中容受心。说以为舍。三中喜受。通定内外。余二定外。初禅已上。无鼻舌识。亦无忧苦。为是不论。在二禅地。唯就意识。说喜说舍。在三禅中。唯就意地。说乐说舍。既在意地。何不名喜。乃说为乐。是乐性故。虽在意地。不得名喜。故杂心中。说之以为乐根意行。涅槃中说下名为喜。上名为乐。粗况似此。四禅已上。唯有意舍。更无余义。五受如是。或分为六。所谓六根所生受也。或分十八。六根所生。各有苦乐不苦不乐。故有十八。又成实说。十八意行。亦是十八。谓五意识第六意识所生之受。各有忧喜不忧不喜故为十八。或复分为三十六受。如成实说。六根所生各有苦乐不苦不乐。并通染净。是故合为三十六受。或分百八。如龙树说。前三十六。三世分别故有百八。若广分别。受乃无量。受阴如是。想阴体者。开合不定。总为一想。或分为三。一者适想。二不适想。三者非适非不适想。取顺名适。取违不适。取中容者。名为非适非不适想。或分为六。所谓六识相应想也。或分十八。六想之中。各有三种。适不适等。为十八也。随缘辨想。想亦无量。想阴如是。行阴体者。广略不定。总唯一行。或分为二。一者心法。二非心法。心法之中。依如毗昙。泛尔具论。有四十六。行阴所摄。有四十四。四十六者。通地有十。想欲触慧念思解脱忆定及受。善地有十。所谓无贪无嗔惭愧信倚不放逸不害精进及舍。通前二十。不善有二。谓无惭愧。以此通前为二十二。大烦恼中别数有五。不信懈怠无明悼放逸。以此通前为二十七。小烦恼中。有其十种。所谓忿恨诳悭嫉恼谄覆高害。以此通前为三十七。余数有五。所谓觉观睡眠及悔。以此通前为四十二。十使之中。别有四数。贪嗔慢疑。以此通前为四十六。此等如前三有为中具广分别。言四十四行阴摄者。就前四十六心法中。除受除想。自余一切皆行阴摄。问曰。何故诸心法中。偏分受想。别为两阴不入行中。杂心释言。受为爱根想为见本。以此二种轮转生死。故分别之。又复论言。受修诸禅。想修无色。以此二种别地义强故。别立阴。成实法中。心法无量。除识想受自余一切。皆行阴摄。心法如是。非心法中。依如毗昙。宣说十四不相应行为非色心。此亦如前三有为中具广分别。成实法中。唯说无作以为色心不相应行。问曰。五阴通皆是行。以何义故。偏说此一以为行阴。杂心释言。行阴之中。有为行多故偏名行。余四阴中。摄行少故。更与异名。行阴如是。次辨识阴开合不定。总唯一识。或分为二。一者有漏二者无漏。或分为三。一善二恶三者无记。或分为四。一善二恶三隐没无记。谓欲界地身边两见及上二界一切烦恼相应之心。四白净无记。所谓报生威仪工巧变化之心。或分为六。所谓六识。始从眼识乃至意识。或分为七。谓七心界前六识上加以意根。是其七也。或分为九。一方便善心。二生得善心。三不善心。四阴没无记。五报生心。六威仪心。七工巧心。八变化心。九无漏心。或分为十。一方便善心。所谓一切闻思修寿相应之心。二生得善心。过习所成信进念等相应之心。三不善心。谓欲界地除身边见自余一切不善结业相应之心。四隐没无记。谓欲界中身边见两及上二界一切烦恼相应之心。五报生心。谓三界中报无记心。六威仪心。所谓一切行住坐卧见闻等心。七工巧心。所谓一切营生之心。八变化心。谓作是念。我当化作如是事业。如是之心。九者学心。谓三乘人因体无漏及学等见。三乘因中断结无漏。是学心体。游观无漏。是学等见。十无学心。谓三乘人果体无漏及无学等见。三乘果中尽无生智。是无学体。游观无漏。是无学等见。或分十二。如杂心说。欲界有四。一者善心。二不善心。三隐没无记。四白净无记。色界有三。于前四中。除不善心。有余三种。无色亦然。此十有漏。并学无学为十二也。或分二十。欲界有八。一方便善。二生得善。三不善心。四隐没心。五报生心。六威仪心。七工巧心。八变化心。谓依上禅为欲界化色界有六。前八种中。除不善心及工巧心。一切上界。无有不善及工巧。故有余六种。无色有四。前八种中。除不善心威仪工巧及变化心。有余四种。并学无学为二十也。广则无量。识阴如是(此二门竟)

次明五阴次第之义。诸论不同。毗昙法中。五阴同时。随义以论。有二次第。一顺二逆。顺次第者。先明色阴。次受次想次行后识。何故如是。论释有三。一粗细次第。色阴最粗。相状显著。故先明色。受细于色。粗余心法。如人所患首足等痛。觉恼增强。故次明受。想细于受。粗余心法。取相分明。故次明想。行细想受。粗于心识。作用相显。故次明行。识心最细。故在后说。二破患次第。如论中说。本际已来。男为女色。女为男色染著处故。先观色阴。令人厌离。乐受贪故染著于色。故次观受。想颠倒故。起乐受贪。故次观想。以其贪爱烦恼行故。起颠倒想。故次观行。以依心故。起烦恼行。故后观识。三观入次第。如论中说。二种色观。入佛法中。为甘露门。一不净观。二安般念故。先观色。以观色故。便知受妄。故次观受。知受妄已。想不颠倒故。次观想。想不倒故。烦恼不行。故次观行。烦恼不行。心则堪忍。故次观识。上来三种。是顺次第。逆次第者。翻前即是。如论中说。净秽之生。以心为本。故先观识。以观识故。烦恼微薄。故次观行。烦恼薄故。便起法想。想于一切苦无常等。故次明想。起法想故。贪受不生。故次观受。贪受息故。能见色过。故次观色此逆次第。毗昙如是。成实法中。阴起前后不得一时。次第如何。先明色阴。次识次想次受后行。何故如是。心识之起。必托六根。于中五识依五色根。意识一种。依于意根。从多为论。识依色生。故先明色。第二明识。于识所缘。分别取相。故次明想。于取想所。领纳违顺非违非顺。故次明受。于所受法。起贪嗔等。故次明行。大乘法中。亦说五阴体性同时。随用隐显。非无先后。其中次第。多同毗昙(此三门竟)

次就三性分别五阴。言三性者。所谓善恶无记性也。依如毗昙。阴别有九。相从为三。所言九者。一生得善阴。二方便善阴。三无漏善阴。四不善。五阴五秽污五阴。六报生五阴。七威仪五阴。八工巧五阴。生得善者。一切众生。无始已来曾修善根。未起邪见断灭已来。此善相续。生便得之名生得善。生得善根。起身口业。是其色阴。余心法等。为余四阴。方便善者。于现在世。近友闻法。思惟修习起诸善根。是方便善。于中所起身口二业。是其色阴。余心法等。为余四阴。问曰。方便与生得善。同是现起。有何差别。释言。此二分齐难知。但由宿习。任性能起。是生得善。因他教化。闻法思惟。力励起者。是方便善。无漏善者。远离系缚。合理相应。是无漏善。于中道共无漏律仪。是其色阴。余心法等。为余四阴。言不善者。一切无惭无愧俱者。是不善阴。于中所起身口恶业。是其色阴。余四可知。问曰。善恶相对之法。善中得有生得方便。不善何故总说为一。不分二乎。释言。齐类理亦应然。但今为明恶法本来九品性成。非是方便进习始具。是故隐其方便之名。既隐方便。生得亦废。又复善法。难以顿成。须分上下令渐习故。说生得方便之异。恶法易断。总相厌离。是以不分生得方便两种之别。言秽污者。欲界地中身边两见。及上二界一切烦恼。能染污心。名为秽污。于中初禅秽污烦恼。能动身口。具五阴性。如彼梵王语诸梵众。汝但住此。我能令汝尽老死边。即是妄语。牛牵黑齿屏处求之。是身邪謟。此身与口。是其色阴。余心法等。是余四阴。欲界秽污。是迷理惑。不能亲发身口二业。二禅已上。烦恼微细。不动身口。无色界中。无身口业。一向不发。故无色阴。但有余四。言报生者。过因所生眼等诸根。是其色阴报。心法等为余四阴。言威仪者。身口进止。是其色阴起。此心法为余四阴。言工巧者。身营世务。口言分处。是其色阴。余四可知。言变化者。依其通体。或化色身。或化口语。是其色阴。欲起化时。先作是念。我今当作如是色像如是语言。以此起化心心数法。为余四阴。问曰。化心与身通体为一异。释言。是异。异相如何。变化心者。是起化心。身通体者。是起化力。又复化心。是远方便。身通体者。亲能起化。又复化心。唯是无记。身通体者。或时是善。或复无记。何故如是。通体有二。一是修慧。二是生慧。依定修得。是其修慧。天龙鬼等。不假习性。能变现。是其生慧。是修慧者。体性唯善。与定相应。生慧无记。又复化心。或自地收。或他地摄。起自地化。即自地收。起他地化。则他地摄。论其通体。唯在自地。问曰。何不直依通体而起变化。别从化心而起化乎。虽有通体能起化事。若无化心终不起化。故须化心。问曰。若使要从化心而起化者。何须通体。若无通体。虽有化心。欲化前事。终不能现故。复须之。问曰。化色为当正从化心而现。为当正从通体而发。释言。化色正依通体。远依化心。化心不能亲动身口。是故必依通体化也。九阴如是。相从三者。初三是善。次一不善。后五无记。毗昙如是。成实法中。唯一行阴。该通三性。余皆无记。大乘所说。多同毗昙(此四门竟)

次就有漏无漏分别。依如毗昙。就向九种五阴之中。第三无漏。余八有漏。成实法中。义有两兼。若断漏故名为无漏。唯在行心。余皆有漏。若不生漏名为无漏。无学五阴。一向无漏。凡夫五阴。一向有漏。学人不定。若断结处。是其无漏。结未尽处。是其有漏。大乘法中真德五阴。一向无漏。分段因果。一向有漏。变易因果。随相无漏。体性有漏。以相顺理故名无漏。以性违故名为有漏(此五门竟)

次辨五阴常无常义。小乘法中。一向无常。大乘法中。大位以分。生死五阴。一向无常。涅槃五阴。一向是常。故经说言。色是无常。因灭是色获得常色。受想行识。亦复如是。随义通论。生死五阴。有常无常。涅槃亦尔。生死阴中。有相有实。六识七识。是其阴相。如来之藏。一在灭谛。是其阴实。阴相无常。阴实是常。涅槃阴中有体有用。体则是常。如上所说。用则无常。故经说言。功德庄严有为有漏有碍非常。良以随世有生灭故(此六门竟)

次辨三界有无之义。小乘法中。四空无色。灭定涅槃一向无心。其无想定及无想报。两论不同。毗昙无心。成实有之。故彼论言。凡夫不能灭心心法。但无粗心。故说无想。大乘法中。四空有色。故涅槃言。如非想天。亦色非色。我说非色。非想既有。下三类然。又大乘中。说无想定乃至小乘无余涅槃悉皆有心。六识虽亡。七识心在。故说有心。以有心故。受想行识四阴不无。五阴之义。粗辨如是


大乘义章卷第八(本终)


大乘义章卷第八(末)

　　六道义四门分别(释名一　开合二　辨相三　明因四)

第一释名。言六道者。所谓地狱畜生饿鬼人天修罗。是其六也。言地狱者。如杂心释。不可乐故名为地狱。地持中释。增上可厌故名泥犁。泥犁胡语。此云地狱。不乐可厌。其义一也。此之两释。皆对厌心以彰其过。非是当相解其名义。若正解之。言地狱者。就处名也。地下牢狱。是其生处。故云地狱。言畜生者。如杂心释。以傍行故名为畜生。此乃辨相。非解名义。若正解释。言畜生者。从主畜养以为名也。一切世人。或为啖食。或为驱使。畜积此生。行从是义。故名畜生。言饿鬼者。如杂心释。以从他求故名饿鬼。又常饥虚故名为饿。恐怯多畏故名为鬼。所言人者。如杂心释。意寂静故。名之为人。此就人德以释人也。以人能思断绝邪念。名意寂静。若依涅槃。以多恩义故名为人。人中父子亲戚相怜。名多恩义。所言天者。如杂心释。有光明故。名之为天。此随相释。又云天者。净故名天。天报清净。故名为净。若依地持。所受自然故名为天。阿修罗者。是外国语。此名劣天。又人相传名不酒神。阿之言无。修罗名酒。不知何义名不酒神。此之六种经名为趣。亦名为道。所言趣者。盖乃对因以名果也。因能向果。果为因趣。故名为趣。所言道者。从因名也。善恶两业。通人至果。名之为道。地狱等报。为道所诣。故名为道。故地持言。乘恶行往名为恶道。亦可道者。当相名也。六趣道别故名六道(此一门竟)

次辨开合。开合不定。总之唯一分段生死。或分为二。一者恶趣。二者善趣。以此二门统摄斯尽。或分为三。所谓三界生死果也。或分为五。谓三恶道诸天及人。以何义故不说修罗。依法念经。修罗有二。一鬼二畜。良以鬼畜两趣摄故。更不别论。依伽陀经。修罗有三。一畜二鬼三者是天。以鬼畜天三趣摄故。不别论之。或分为六。如上所说。修罗虽复鬼畜等摄。种类众多。故别分之。随形异论。差别无量。开合如是(此二门竟)

次辨其相。先辨地狱。地狱有二。一正地狱二边地狱。正地狱者。在大海下。粗分有八。细有一百三十六所。粗分八者。一活地狱。二黑绳地狱。三众合地狱。四叫唤地狱。五大叫唤地狱。六热地狱。七大热地狱。八阿鼻地狱。于此南方大海之下五百由旬。有阎罗界。阎罗是鬼。分判罪人。阎罗界下五百由旬。至活地狱。如龙树说。此地狱中诸受罪者。各共斗诤。恶心炽盛。手捉利刀。互相残害。闷绝而死。宿业缘故。凉风来吹。狱卒咄之。罪人还活。应声即活。行从是义名活地狱。多由杀生故生其中。此地狱下。有黑绳狱。一切苦具转过于前。以黑铁绳。拼诸罪人。悉令断绝。故云黑绳。此地狱中苦事众多。黑绳事显故偏名之。以其先世谗谤良善。妄言绮语两舌恶骂。枉杀无辜。或为奸史。酷暴无道。故生其中。此黑绳下次有众合。一切苦具转重于前。于中狱卒。化作种种虎狼师子猪羊牛犬一切种形。残害罪人。或复化作两山。相合铁轮铁网一切苦具治诸罪人。以众苦具同皆合会残害罪人。故云众合。以其先世多杀众生故生其中。此众合下次有叫唤。一切苦具转过于前。有大铁城五百由旬。狱卒在中。或斫或剥。或刃或刺。或鞭。或打。或棒或杵。打碎其头。或驱东西。如是非一。令诸罪人发声叫唤故名叫唤狱。良以先世斗称欺诳。非法断事。受寄不还。侵陵下劣。恼诸贫苦。或破城邑。伤害剥切。离他眷属。或复诈善诱诳杀之。令人叫唤故生其中。此叫唤下有大叫唤。一切苦具转重于前。狱卒于中。或驱罪人。入热铁屋。令大叫唤。名大叫唤。以其先世熏杀一切穴居众生。或复系闭坠陷深坑令大叫唤故生其中。此叫唤下。有热地狱。一切苦事。复转过前。此地狱中有二铜镬。一名难陀。二跋难陀。热沸碱水。涌波于中。狱卒罗刹。叉诸罪人投之于中。或投炭坑。或投沸灰。或以脓血。而自煎熬。名热地狱。以其先世恼乱父母及诸师长一切沙门婆罗门等。令其心热故生其中。此下次有大热地狱。一切苦事转重于前。以其先世活煮众生。或复生烂。或以木贯。生而炙之。或烧山泽及诸聚落佛塔僧房。或推众生令坠汤火故生其中。此下次有阿鼻地狱。如涅槃说。此狱纵广八万由旬。其中苦事过前七狱及余别处。足二千倍。铁网罗覆。上火彻下。下火彻上。交过通彻。一人入中。身亦遍满。第二人入。身亦遍满。寿命一劫。苦无暂废。以其先世作五逆罪谤方等经。起大邪见谤无因果断灭善根。故生其中。十不善业。皆生此等八大狱中。向来且随粗相言耳。所言一百三十六者。前八地狱一一各有十六眷属。八是寒冰。八是炎火。八寒冰者。如龙树说。一安浮陀。此名多孔。应是陵山多诸孔穴故名多孔。亦可。此处冻诸罪人。令多穿穴故名多孔。二足浮陀。此名无孔。对前可知。此之二种。随相名之。三阿罗逻。此患寒声。四阿波波。亦患寒声。五名睺睺。亦是寒声。此之三种。从声以名。六沤钵罗。此名青莲。狱城相状。似青莲华故名青莲。亦可。此处冻诸罪人。似青莲色名沤钵罗。七钵头摩。此名红莲。释有两义准前可知。八名摩诃钵头摩。此名大红莲华。义亦同前此后三种。从色名也。八炎火者。一名炭坑。二名沸屎。三名烧林。四名剑树。五名刀道。六名刺棘。七名咸河。八名铜柱。前八大狱。东西南北各有二冰及二炎火。故有十六。八大地狱各有十六。即是一百二十八所。通八大狱便是一百三十六也。如法念经。明此一百三十六所。名字各异业果亦异。不可具论。正处如是。边地狱者。或铁围间。或余山中。或大海里。诸治罪处。名边地狱(地狱如是)

次辨畜生。如法念经。说畜生中凡有三十四亿种类。于中具有四生不同四食之异。业果差殊。备如彼经。不可具说(畜生如是)

次辨饿鬼。如法念说。饿鬼之中处要有二。一在人中。二在鬼界。如彼经说。阁浮提下五由百旬。纵广三万六千由旬。是饿鬼界。类别不同。有三十六。一镬身饿鬼。其形似镬。无有头顶眼耳鼻舌手足等相。住饿鬼界。初生之时。倍过人身。后渐增长。满一由旬。猛火满于镬身之中。焚烧其身。饥渴热恼。无能救者。人中十岁。当彼日夜。镬身于彼寿五百岁。以其先世为贪财利受雇屠杀。又受他寄抵拒不还。故生其中。二针口饿鬼。身大如山。口如针孔。亦住鬼界。寿同镬身。饥火烧身。燋燃无救。并受一切寒热众毒种种之苦。以其先世雇人屠杀。或有妇人夫令供养沙门净行。诳言道无如是等比。故生其中。三食吐鬼。四食粪鬼。五无食鬼。六食气鬼。七食法鬼。八食水鬼。九悕望鬼。十食唾鬼。十一食鬘鬼。十二食血鬼。十三食肉鬼。十四食香烟鬼。十五疾行鬼。十六伺便鬼。十七地下鬼。十八神通鬼。十九炽燃鬼。二十伺婴儿便鬼。二十一欲色鬼。二十二住海渚鬼。二十三使执杖鬼。是阎罗王。二十四食小儿鬼。二十五食人精气鬼。二十六罗刹鬼。二十七火炉烧食鬼。二十八住不净巷陌鬼。二十九食风鬼。三十食火炭鬼。三十一食毒鬼。三十二旷野鬼。三十三住冢间食热灰土鬼。三十四树中住鬼。三十五住四交道鬼。三十六杀身饿鬼。鬼别无量。要摄如此。其中果报业因各异。备如经说(饿鬼如是)

次辨修罗。依伽陀罗。修罗有三。一天二鬼三者畜生。法念经中。唯说二种。鬼之与畜。鬼修罗者。是其杀身饿鬼所摄。住在地上众相山中。畜修罗者。住在北方须弥山侧海底地下。四重之别。入地二万一千由旬。有其罗睺阿修罗住。地旷一万三千由旬。城名光明。纵广正等八千由旬。有千柱殿。宝房行列。城地山池一切乐具皆以宝严。于其城内。有四宝园。各百由旬。一一园中。有三千种如愿之树。树皆真金。精灵虚妙。如云如影。其园池内杂宝色鸟。游集满中。王住此城。城外别有十三住处。于一一处各有无量阿修罗众。罗睺修罗。是师子儿。形如须弥。能变自身。大小随意人中五百岁。当彼日夜。罗睺于彼寿五千岁。有四婇女。从忆念生。有其十二那由他婇女。以为眷属。围绕罗睺。其王过去作婆罗门。于旷野处有一佛塔。高二十五里。于中画作种种佛像。种种华果。树林庄严。为火所烧。是婆罗门。救之得免。救已作念。我救此塔。有福以不。若有福者。愿得大身。又外道中。多行布施。故受斯报。余阿修罗。于过去世。见他杀生强逼令放。或为名利。或为王使。或习父祖不杀之法。非慈悲心。不持净戒。不作诸善。故生其中。次下二万一千由旬。是其勇健修罗住处。王名勇健。民名摩睺。此云骨咽。地名月鬘。渐广前地城名游戏。纵广正等八万由旬。严好过前。其城住在四金山中。其山高广五千由旬。王住此城。别更有城。名曰星鬘。民住其中。城外有园。纵广一万三千由旬。于中凡有七园差别。种种庄严。是诸修罗。于中受乐。勇健修罗。其形长大。如二须弥。若住自界。变身短小。势力转胜。人六百岁。当彼日夜。此地修罗寿六千岁。其王过去劫夺他物。供养外道离欲之人。故受斯报。余众往昔供养外道不离欲者。及破戒人。故生其中。次下二万一千由旬。有其华鬘修罗住处。王名华鬘。民名游戏。地名修那。城名鋡毗罗。纵广一万三千由旬。庄严微妙。转胜于前。华鬘修罗。所受之形。如三须弥。若住自界。现微小身。势力转增。人七百岁。当彼日夜。此地修罗。寿七千岁。其王过去。饮食施与破戒病人。故受斯报。余众前世因种种戏。聚物为食。用以施人。本无净心。故生其中。次下二万一千由旬。有钵诃婆毗摩质多修罗住处。王名钵诃。亦名波罗诃。此本一名。人语音异。亦名毗摩质多。所领之民。名一切忍。地名不动。广六万由旬。城名鋡毗罗。纵广一万三千由旬。七宝宫殿。微妙如天。毗摩质多。其形长大。如四须弥。若住本界。现微小身。势力过前三地修罗。人八百岁。当彼日夜。此地修罗。寿八千岁。其王前世无正见心。见持戒者来从乞求。久乃施之。施已语言。我今施汝。有何福德。我以痴故施汝饮食。邪见心施。故受斯报。余修罗众。于前世时。自为身故。守掌果树一切诸物。己所不用。然后惠人。故生其中。此诸修罗。与天怨对。共天战竞。备如经说。不可具陈(修罗如是)

次辨人趣。人类无量。大约有四。谓四天下人报差别。四天下人。有八不同。一住处不同。须弥山南有一海渚。名阎浮提。纵广二十八万里。人住其上。东方有渚。名弗婆提。倍广阎浮。人住其上。西方有渚。名瞿耶尼。倍广弗婆。人住其上。北方有渚。名郁单越。倍广瞿耶。人住其上。二形相不同。南阎浮渚。其地尖邪。人面像之。弗婆提渚。地如半月。人面像之。瞿耶尼渚。地如满月。人面像之。北郁单越。其地正方。人面像之。三长短不同。阎浮提人。身长四肘。弗婆提人。身长八肘。瞿耶尼人。长十六肘。郁单越人。三十二肘。四寿命不同。阎浮提人。寿命不定。下极十岁。上极八万四千岁。弗婆提人。寿命二百五十岁。瞿耶尼人。寿五百岁。郁单越人。定寿千岁。唯郁单定。余皆不定。五果报不同。南阎浮提人。寿十岁时。或饥馑劫。或疫病劫。或刀兵劫。三劫互起。东西二方。饥馑劫时。饮食不足。而无饿死。疫病劫时。四大不和。而不丧命。刀兵劫时。少增嗔恚。不相杀害。北郁单越。全无变异。六优劣不同。若论受道。阎浮提上。弗婆次下。瞿耶渐劣。郁单最下。若论果报。郁单最上。瞿耶次下。弗婆渐劣。阎浮最下。七起业不同。东西南方具行十恶。郁单越国。但有绮语贪嗔邪见。绮语业道成而现行。余三业道成而不行。如十业章具广分别。八趣果不同。北郁单越。死皆生天。不向余趣。以无恶故。余三天下。所向不定(人趣如是)

次辨天趣。天有欲色无色差别。欲天有六。一四天王天。须弥四面乾陀罗山。去地四万二千由旬。纵广亦然。上有四王。东有天王。名提头赖吒。此名治国。领揵闼婆及毗舍阇二部鬼神。南有天王。名毗楼勒。此名增长。主领鸠槃茶薜荔多二部鬼神。西有天王。名毗楼博。此名杂语。主领龙富单那二部之神。北有天王。名毗沙门。此名多闻。主领夜又罗刹二部鬼神。此四天王所领天众。种类有四。处别四十。种类四者。一鬘持天。余处名为持华鬘天。二迦留足天。此名鸟足天。三名常恣意天。四名三箜篌天。初鬘持天。有十住处。一名白摩尼。二名峻崖。三名果命。四名功德行。五名常喜。六名行道。七名爱欲。八名爱境。九名意动。十名游戏林。此十居在须弥四面龛窟中住。南方有二。东西亦然。北方有四。彼一一窟广千由旬。多有诸山宝树宝池无量庄严。人五十年。当彼日夜。彼天寿命五百岁也。此十天中业果各异。如法念说。迦留足天。有十住处。一行莲华。二名胜蜂。三名妙声。四名香乐。五名风行。六名鬘喜。七名普观。八常欢喜。九名爱香。十名均头。此十住处。皆绕须弥。业果差别如法念说。常恣意天。三箜篌天。各有十处。不可具论。初天如是。第二天者。名忉利天。此翻名为三十三天。在须弥顶。须弥山者。名善高山。亦名安明。去地八万四千由旬。纵广亦然。六万诸山。以为眷属。上有三十三处差别。中有帝城。名曰喜见。亦高八万四千由旬。帝城四面。各有八处。臣民所居。是中天王。名释提婆那民。此方翻名能为天主。释者是能。提婆是天。那民是主。佛亦呼之为憍尸迦。盖乃从其本姓为名。如龙树说。过去世时。摩伽陀国有婆罗门。姓憍尸迦。名曰迦陀。有大福德。与其同友三十二人共修善业。命终皆生忉利天上。各在一处。本憍尸迦。今为天主。故从本姓名憍尸迦。三十二友。即为辅臣。居在四面。左辅右弼。前承后仪。并其天主合三十三。是故名为三十三天。如法念经。具列名字广以分别。此前两天。是地居天。第三天者。名曰夜摩。此云妙善。于中凡有三十六处差别不同。是中天主。名牟修楼陀。第四天者。名兜率陀。此名妙足。如龙树说。盖乃从于天主为名。第五天者。名须涅蜜陀。此云化乐。自化乐具已得受用。故云化乐。第六天者。名婆舍跋提。此云他化自在天也。他化乐具已得受用。故曰化他。此他化上。别有魔天。处近他化。亦他化摄。此六是其欲界天也。问曰。欲界日月星天何天所摄释言。随近四天王摄。随别分之六天不收。何故如是。四天王天。是其地居。彼是空居。又六欲天。寿命短促。此寿一劫。是故不摄。欲天如是。色界天者。经论不同。若依杂心地持论等。有十八天。初二三禅。各有三天。第四禅中独有九天。故合十八。若依华严。色界具有二十二天。初禅有四。一是梵天。二梵众天。亦名梵身。此前两天。小梵生处。三梵辅天贵梵生处。四大梵天。是中间禅梵王生处。与前梵辅同在一处。臣民之别。二禅有四。一是光天。二少光天。三无量光天。四光音天。三禅有四。一者净天。二少净天。三无量净。四遍净天。四禅有十。当分有四。一者福天。二福生天。三福爱天。四广果天。依地持等。此四禅中。皆无初天。当应随近摄属第二。故不别论。此等差别。合有十二。第四禅中。随其别修更有六天。谓无想天及五净居。无想天者。与前广果同在一处。有诸外道。取此无想以为涅槃。修无想定。趣求斯报。是人命终。生广果处。初后有心。中间无心。经五百劫。以此别得无心法故。别为一天。五净居者。一无烦天。亦名无凡。二无热天。三善见天。四善现天。五阿迦尼吒天。此名无小。阿那含人。以无漏道。熏第四禅。熏有五阶。是故得此五天之报。何者五阶。谓下中上上中上上。下得无烦。乃至上上得无小天。熏之云何。那含先得第四禅竟。为熏禅故。于四禅中。先入百千无漏之心。次入百千有漏禅心。后入百千无漏之心。以渐略之。乃至先入二无漏心。次二有漏。后二无漏。是为熏禅方便道成。然后复入一无漏心。次一有漏。如是五遍合十五心。十是无漏。五是有漏。是为熏禅究竟成就。此五遍中。初品为下。乃至最后以为上上。以纯熟故。如是熏修第四禅竟。次熏三禅。次二次初。熏法同前。然后生彼五净居中。此五净居。那含住处。是故亦名五那含天。以此通前为二十二。依大智论。五净居上。别更有一菩萨净居。名摩醯首罗。此方名为大自在天。是第十地菩萨住处。以此通前。色界合有二十三天。无色有四。一是空处。二是识处。三无所有处。四者非想非非想处。此等因行。如八禅中具广分别。天趣如是(此三门竟)

次辨其因。因有通别。通而论之。唯善与恶。善谓十善。恶谓十恶。十恶是其三涂通因。十善是其人天修罗三趣通因。故龙树言。恶有三品。谓下中上。下生饿鬼。中生畜生。上生地狱。地经之中亦同此说。善亦三品。下生修罗。中善生人。上善生天。问曰。修罗四恶趣摄。何故论言下善生中。释言。修罗杂业所招。是杂业中有善有恶。恶业得彼总报之果。故名恶趣。善业得彼别报乐受。是故名为下善生也。又复恶业得彼正报。故名恶趣。善得依果故说善生。问曰。诸余鬼畜等中亦有乐受并为善生。何故偏言善生修罗。释言。修罗乐受增上。如经中说。修罗所受。其次如天。是故偏言善生修罗。问曰。修罗乐既次天。感乐之善应名为中。何故名下。释言。彼乐施福所招。施福增上故乐如天。施福望戒。不及戒善。是故名下。问曰。施福能生胜乐。何故不能生善道身乃生恶趣。释言。善趣必由戒得。彼非戒善。是故不能生善趣身。又修罗中有鬼有畜。有是天者。鬼畜修罗。乐不从善生。总报恶得。故名恶趣。天修罗者。总报虽从善业而得。疑心劣故。不能会圣。是故名为下善生也。通因如是。若论别因。六道之中种类无量。业因皆异。如法念经具广分别。六道之义。辨之粗尔

　　七识住义

七识住者。如经中说。何故说者。为破外道别计故也。有诸外道计识为我。择善而居。佛为破之。故说识住非我住也。识住不同。离分为七。七名是何。欲界人天。以之为一。初禅为二。二禅为三。三禅为四。空处为五。识处为六。无所有处以为第七。此之七处。心识乐安。故名识住。问曰。何故不名受住想行住等偏云识住。释言。住义理亦应通。但识是主故偏说耳。问曰。欲界有三恶趣。何故不说。论言三恶有苦煎迫识不乐安。是以不论。又问。色界具有四禅。第四禅中寂乐过下。以何义故不名识住。论自释言。第四禅中。有无想定。残害心识。识不乐居。故非识住。又四禅中。有五净居。趣入涅槃。亦残心识。识不乐在。故非识住。问曰。无色有四空处。以何义故。不说非想以为识住。论言。非想有灭尽定。亦残心识识不乐安。故非识住。七识住义。辨之粗尔

　　八难义五门分别(释名一　辨相二　五趣分别三　烦恼业报分别四　约对四轮明治差别五)

第一释名。言八难者。一是地狱。二是畜生。三是饿鬼。四盲聋喑哑五世智辩聪。六佛前佛后。七郁单越国。八长寿天。初三后一。就趣彰名。于中初三。全摄三趣。是故直言地狱畜生饿鬼难也。第八一难。不尽天趣。长寿别之。是故名为长寿天难。盲聋喑哑世智辩聪。当体立称。正用盲聋世智辩聪以为难故。佛前佛后。就时彰目。郁单一难。处别为号。此之八种。能碍圣道。故名为难(此一门竟)

次辩其相。此之八种。有四义故。所以是难。一苦障故难。二乐障故难。三恶增故难。四善微故难。一切三涂盲聋喑哑。苦障故难。长寿郁单乐障故难。世智辩聪。恶增故难。以其邪见违正道故。佛前佛后。善微故难。所言地狱鬼畜难者。一切三涂。报障深重。无能会圣。是故为难。问曰。若使三涂是难无会圣者。是义不然。如方等说。有诸众生。在地狱中。遇佛光明。寻光诣佛。闻法得道。如龙树说。鬼畜两趣。闻佛说法。有得道者。如长阿含天品中说。鬼子母神。闻法得道。如提谓经。诸龙鬼等。闻佛说法。亦皆得道。三涂之中。不妨会圣。云何是难。释言。三涂是障难处。不应得道。但有众生久习胜因。遇堕三恶。今值如来及大菩萨不思议力。为品缘故。有得道者。如难陀等。烦恼障缠。不应得道。佛为缘故。得入圣道。此亦如是。无有自力及舍利等小因缘故能入圣道。故名为难。又三恶中。值圣得道。多是权人。为引余生令起出心。示有所得。非是实凡。实凡不得。故名为难。所言盲聋喑哑难者。盲不睹圣。聋不闻法。哑不咨受。不堪入圣。是故为难。问曰。一切盲聋喑哑。悉皆是难。有非难者。释言。生盲生聋生哑是八难收。余者非难。问曰。一切盲聋喑哑。皆无见闻。不堪咨受。何故偏说生盲聋哑以为难乎。释言。若非生盲聋哑。容先见友闻法咨受后依阶道。以非全障。是故非难。世智辨者。有人聪利妄执难回。所以是难。所言佛前佛后难者。佛前佛后。无佛法时。不知出道。无心求圣。所以是难。问曰。辟支出无佛世。佛前佛后有何难乎。释言。辟支久修纯熟。自力能度。不假师教。其余众生。无如是者。故就余人说之为难。郁单越者。北郁单越乐报殊胜。睹无苦事。其中众生。慧力微弱。不知厌离观过求出。是故为难。问曰。欲天乐胜郁单。何故非难。释言。六天乐报虽胜。而彼天中慧力增强。堪能厌离观过求出。是以非难。又彼天中有佛所化镜林镜壁。诸天于中。见己来世所向恶趣。愁忧心深。失于天乐。如隔千世。无有遗余。又报欲尽。五衰现时。愁忧无赖。此二时中。能厌三有。趣求出离。是以非难。郁单越国。无如是事。所以是难。长寿天者。色无色界命报延长。下极半劫。名长寿天。彼天之中寂静安隐。凡夫生彼。多谓涅槃。保著情深。又无佛法可依求出。所以是难。问曰。经说生般涅槃行无行等皆在长寿得涅槃果。云何说言长寿是难。释言。难者就凡以说。彼生般等。是那含人。生上得灭。是以无过(此二门竟)

次就五趣分别八难。地狱鬼畜在下三趣。盲聋世智佛前佛后及郁单越。人趣少分。但就人中。盲聋世智佛前佛后。除郁单越。在余三方。郁单唯在郁单越国。长寿一难。天趣少分。以欲界天非是难故(此三门竟)

次就烦恼业报分别。地狱鬼畜盲聋喑哑长寿郁单。就报说难。于中地狱鬼畜盲聋。是其苦报。郁单长寿是其乐报。世智辨聪。是烦恼分邪见摄故。佛前佛后。烦恼业报三分不收。但无佛法可依求出。是故为难(此四门竟)

次就四轮以辨对治。何者四轮。如成实说。一住善处。谓生中国。二依善人。谓值佛世。三自发正愿。谓具正见。四宿植善根。谓于现在诸根完具。此四唯在天人中有故。论名为天人四轮。所言轮者。就喻名也。能摧八难。出生圣道无漏法轮故。名为轮。四轮如是。治相云何。如论中说。初住善处。能摧五难。谓三恶趣长寿郁单。以在人天生住中国故。离斯五。依善人者。远离佛前佛后难也。以值佛世故离斯难。自发正愿。远离世智辨聪难也。以正求故离彼邪难。宿植善者。远离盲聋喑哑难也。具诸根故。远离彼难。八难如是

　　九众生居义

九众生居如经中说。何故说者。为破外道总计故也。有诸外道。总计众生以为神我。择善而居。佛为破之。故说斯九是众生居非我居也。何者是乎。欲界人天。以之为一。初禅为二。二禅为三。三禅为四。无想为五。空处为六。识处为七。无所有处。以之为八。非想为九。此之九处。众生乐住名众生居。问曰。向前七识住中。不说无想及非想处。今此何故通说为居。释言。此处残害心识。故非识住。不灭众生。是故说为众生居也。问曰。欲界三涂之中亦有众生。何故不说为众生居。释言。众生同厌三恶。非乐住处。是以不说。又问。色界第四禅中。除无想天余有八天。众生乐住。何故不说为众生居。杂心释言。彼四禅中。有五净居。乐求涅槃。不欲久住。是故不说为众生居。余有福生福爱广果。或求净居。或求无色。或求涅槃。不欲久住。是故亦非众生居也。九居之义。略辨如是

　　十二入义六门分别(释名一　出体二　辨相三　随义分别四　对阴分别五　对界分别六)

第一释名。十二入者。生识之处。名之为入。如八胜处名八除入。又复根尘迭相顺入。亦名为入。入义不同。离分十二。所谓眼耳鼻舌身意色声香味触法。此十二中。初六是内。后六是外。内名六根。外名六尘。云何名眼。乃至名意。释有两义。一约对以论。对色名眼。乃至第六对法名意。二就能以释。能见名眼。能闻曰耳。能嗅称鼻。能尝名舌。能觉称身。能思曰意。云何名色。乃至名法。解云有二。一约对以释。对眼名色。乃至第六对意名法。二当相解释。质碍名色。通而论之。声香味等。皆悉质碍。而彼色尘。质碍相显。故偏名之。又复形显亦名为色。响韵称声。芬馥名香。此名不足。于中亦有腥臊臭等。不可备举。且存香称。此则是其不尽语门。可尝名味。可棠曰触。自体名法。名字如是

第二门中。辨其体性。眼等五根。净色为体。依如毗昙。四大所造净色为体。若依成实。四大所成假色为体。问曰。四大既无增减。云何成根五种各别。释言。四大所成法尔。如外四大虽无增减。而其所成粟麦豆等各各差别。又由业故成根差别。有业能生一种四大集成眼根能见于色。乃至有业生一四大集成身根能觉于触。如施灯明得其眼根。施钟铃等得其耳根。如是一切。问曰。若使由业能见乃至能觉何用根乎。释言。虽复有业为因。必藉根缘。如谷虽复由业而得必藉种子。此亦如是。次辨意入。以心为体。依如毗昙。一切六识能生后义悉是意根。齐名意入。自余一切想受行等。以前生后。皆非意入。法入收故。问曰。若使一切六识能生后义悉是意根。所生六识通得名为意识以不。论自解释。依有二种。一者共依。六识共依意根而生。二不共依。六识之心各别依根。望其共依。同名意识。望不共依。眼等五识。各别受名。不名意识。若依成实。义释有三。一通相以论。一切四心。以前生后。悉是意根。同名意入。从前生义。齐名意识。法入所收。二简别五识。除生五识。自余一切识想受行。以前生后。悉是意入。据此一门。五识已前次第灭心。是法入收。非是意入。三对别名意识以明意入。识想受行四心之中。局唯分取行末之心生意识者以为意入。余者皆是法入所摄。大乘所说。与毗昙同。内入如是。次辨外入。色等五尘以色为体。依如毗昙。四大所造色声香等。以为五尘。成实法中。四大所因色香味触以为四尘。四大相击便有声发。是则四尘是四大因。声是大果。五尘如是。次辨法入。法入宽通。除前十一自余一切有为无为。悉是法入。体性如是

第三门中。次辨其相。眼入有二。一肉二天。肉有二种。一者报根。二者长养。人鬼畜等所有眼根。从过因生说为报根。藉现饮食医药等缘而得眼者。说为长养。天眼之中。亦有二种。一者报根。二者方便。始从欲天至色究竟。报得净眼。是其报根。依于四禅修得天眼。是其方便。问曰。经中说有五眼。何故是中但说二种。释言。慧眼法眼佛眼。体是慧性。非是色根。故此不论。眼入如是。次辨耳入。与眼根同。鼻舌身入。亦有二种。一肉二天。肉与前同。天中但有报生之根。无其方便。何故如是。欲界诸天。为欲嗅香尝味觉触。又为严身。故有报根。色界诸天。为严身故。亦有报根。然鼻舌身非神通性。尘到方觉。不能玄知。故不依禅方便修起。问曰。若有天鼻舌身。经论之中何故不说。释言。经论实说上天有鼻舌身。但此三根非神通性。与人无别。故经论中。不说天鼻天舌通等。次辨意入。毗昙法中。六识生后。即为六意。成实法中。意有通别。行末之心。生意识者。以之为别。一切四心。生后为意。以之为通。别名之意义别有三。一五识后行末之心。生意识者。或为意入。二五意识后行末之心。生意识者。说为意入。三者第六独头识后行末之心。生意识者。说为意入。若有意入藉前五识开导生者。名五意识。不藉五识开导生者名为独头。别名如是。若论通者。要为四重。广为十二。言四重者。识想受行。能生一切。通名意根。齐名意入。言十二者。五识已后一重四心。五意识后一重四心。独头识后一重四心。三重四心各能生后。斯名意根。齐名意入。故有十二。随义别分意乃无量。次辨色入。总唯一色。或分为三。谓好恶中。或分为五。所谓青黄赤白黑色。或分二十。如毗昙说。所谓青黄赤白烟云尘雾光影明闇方圆长短高下正不正等。成实法中无其定数。但彼论中。唯说青黄赤白黑等诸杂之色。以为色尘。自余一切烟云尘雾方圆长等。皆是假色。法入所收。非是色入。光影明闇。于彼宗中。随其色相。青黄赤等诸色所摄。若复广论。色乃无量。次辨声入。总唯一声。或分为三。一者因受。四大之声。众生身大能生受心名受四大。依斯发声名为因受。二因不受。四大之声。谓外四大所发之声。三因俱声。所谓击鼓吹贝等声。内外俱发名曰因俱。广则无量。次辨香入。总唯一香。或分二种。如成实说。一成质香。即树香等。二缘生香。依彼香质缘生香气。离质而去。缘生不同。或时成地。如香熏衣令衣有香。或时成水。如香熏麻令油有香。或时成风。如风经过香树而来风中有香。或复孤游更无所成。此二香中。成质之香鼻根不闻。缘生香气来至鼻根。鼻根所得。问曰。香气来至鼻时。为当独来为更有伴。外道宣说。十微相扶来至鼻根。言十微者。色等五尘地等五大。毗昙宣说。八微相扶来至鼻根。言八微者。前十微中除声及空。成实论中广破此义。若言香气与彼色等俱来至鼻。前质应减亦可都尽。又如烧香质坏香盛。明知。不与色等俱来。唯与风大俱来至鼻。或复孤来。或分为三。如杂心说。谓好恶中。此好恶中。随情分别。顺情名好。违情名恶。非违非顺说以为中。随相别论。香乃无量。次辨味入。总唯一味。或分为三。谓好恶中。或分为六。谓辛苦甜酢咸淡别。如涅槃中宣说。甜酥八味具足。彼文不数。不知是何。随别以分。味亦无量。味辨触入。总唯一触。或分为三。谓好恶中。或分十一。如毗昙说。谓坚湿暖动轻重涩滑冷饥渴等。坚是地大。湿是水大。暖是火大。动是风大。此四能造。后七所造。后七虽复四大所造。于中亦有增微不同。如杂心说。火风增故轻。地水增故重。地风增故涩。水火增故滑。水风增故冷。风增故饥。火增故渴。以义推之。触应十五。十一如前。更应有四。地火偏增应立强(劬仰反)触。地增故饱。水增故满。成实中有毗昙不说。四大齐等。应当立一调停之触。论中不辨。以此通前。故应十五。成实法中触无定数。以义推之。有三十九。一坚．二软．三轻．四重．五强．六弱．七冷．八热．九涩．十滑．十一强．十二濯。此之十二。是其外触。十三猗乐。身离恼患自觉猗适故名猗乐。十四疲极．十五不疲极．十六病．十七老．十八身利．十九身钝．二十身懒．二十一身重．二十二迷．二十三闷．二十四瞪瞢．二十五疼．二十六痹．二十七频申．二十八饥．二十九渴．三十者饱．三十一满．三十二嗜乐。便其所喜故云嗜乐。三十三不嗜。身所不便名不嗜乐。三十四者懵．三十五者欠呿．三十六者痛．三十七者痒．三十八者急如坐禅人所得急触。三十九者缓。此后所列二十七种。是其内触。此诸触中。前三十四。是彼成实触品中说。后之五种。随义准置。此等皆是身之所觉。故通名触。问曰。猗等是心数法。云何说之为触入乎。释言。触入皆是色法。寄心显别。若复广论。触亦无量。次辨法入。总唯一法。或分为二。一者有为。二者无为。或分为六。有为有三。一色二心三非色非心。依如毗昙。善恶无作以为色法。想受行等。以为心法。自余十四不相应行。为非色心。若依成实。过未五尘身口作业及四大等假名之色。以为色法。五识已前次第灭心。以为心法。若复通论。一切六识从前生义。悉是心法。假名众生。善恶无作为非色心。无为亦三。谓虚空数灭及非数灭。此义如前三无为章具广分别。相别如是

第四门中。随义分别。于中有六。一假实分别。二三世分别。三三界分别。四离合分别。五就因分别。六就报分别。初假实者。眼等五根。外道宣说。是定性有。毗昙法中。破彼定性。宣说眼等从因缘生。虽说从缘。而体是实非处非假。成实法中。一向是假。以揽诸大集成根故。第六意入毗昙是实。成实法中。亦实亦假。一念生后。名之为实。三相成念目之为假。色等五尘。毗昙法中。一向是实。成实法中。亦实亦假。五尘之法。止现一念。不通相续。名之为实。又复不揽余尘余大假以集成故名为实。所言假者。释有两义。一因和合。揽细成粗。邻空之色。以之为细。多集可见。目之为粗。二法和合。苦无常等同体虚集。故名为假。大乘法中。亦实亦假。实义同前。假有五种。一因和合。二法和合。此二同前。三妄想虚假。色等诸法。诳想假有如虚空华。四妄想虚假。色等皆从妄心假集如梦所见。五者真实缘集之假。谓依真识缘集色等。故经中说。三界虚妄皆一心作。论自释言。皆心作者。谓真心作。具斯五义。故名假矣。次辨法入。毗昙唯实。成实法中。随相以论。有实有假。过未五尘三无为等。是其实法。自余一切。我人众生舍宅军众丛林草木四大等法。悉是假名。据理以论。一切诸法悉是假名。四假摄故。大乘亦尔(此一门竟)

次就三世辨定诸入。依如毗昙。十二入法。并通三世。若依成实。六根五尘。局唯现在一刹那顷。不通过未。在过未者。法入摄故。法入一种。该通三世。以法宽故。大乘法中。文无定判。多同毗昙(此二门竟)

次就三界分别诸入。香味二尘。小乘法中。唯在欲界。上界则无。上界无其段食性故。大乘法中。诸佛菩萨真实报果。不属三界。余则如前。眼等五根色声触尘。小乘法中。定在欲色。大乘法中。若佛菩萨真实报果。不属三界。余通三界。大乘宣说。无色界中。犹有色故。意入法入。若无漏者。不属三界。余通三界(此三门竟)

次辨根尘离合之义。外道宣说。六根六尘。合而生知。根尘异处。云何得合。彼说。眼根有其神光。去到前尘。故能见色。余之四根。无光至尘。以神我力。感尘至根。是故合知。意根一种。神我将去。往到前境。故能知法。成实论中。广破此义。眼光若去。应见中间粗细之物。又若光去。见火应烧。见水应湿。又若光去。遥睹远色。应当迟见。见远不迟。明知不去。又光若去。遥见远色。不应生疑。又若光去。水精中物渊中鱼石。眼悉见之。云何得到。又若见色合而见者。现见以物置于眼中。自所不了。明知不合。若言由我令余四尘来至根者。是中但阴。何处有我说为能感。若根无光。神我之力不能将去。尘亦无光。神我之力。焉能使来。又声味等。不离质体。纵有神我。何能使彼离质而来。问曰。若声不离质者。彼此隔绝。云何可闻。释言。世间见闻法尔。如色虽远眼能见之。声亦如是。何足可怪。若言神我将意去者。是中无我。谁将意去。又意若去。身中无心。应名死人。人不名死。明知不去又意若去。他方之物。不见闻处。具应知之。以不知故。明知不去。所破如是。正义云何。成实法中。眼根一种。离而生知。鼻舌及身。合而生知。耳根一种。亦离亦合。耳鸣之声。合而得闻。自余外声。离而得闻。意非色法。无到不到。非离非合。若依杂心。眼耳二根。离而生知。虽闻耳鸣。亦是离闻。鼻舌及身。与成实同。意根一种。亦离亦合。故彼偈言。二境不近受。远近境界一。余一向近受。二境不近者。所谓眼耳。远近境一者。所谓意根。余一向近者。谓鼻舌身(此四门竟)

次就因义分别诸入。十二入中眼等五根香味触尘是无记法。一向非因。色声二尘论说不同。成实法中一向非因。彼说。五尘无罪福性。是故非因。毗昙法中。有因非因。身口业中善恶色声。一向是因。余者非因。意根法尘。通因非因。意根之中善恶俱者。说之为因。余者非因。法尘之中。诸业烦恼及此相应共有之法。判之为因。余者非因(此五门竟)

次就报义分别诸入。眼等五根依如成实。一向是报。毗昙法中有报非报。过因生者。说之为报。长养之根及依禅定修习起者。说为非报。意入一种。通报非报。色等五尘。成实唯报。毗昙法中。声入一种一向非报。何故如是。彼论宣说。色报无间。声声有间。是故非报。又复色报。酬因已定。不随心转。声则不尔。大小随心轻重任意。是故非报。问曰。若言声非报者。经中宣说。施钟铃等得好音声。云何非报。论自释言。由施钟铃得好四大。在于咽喉发声微妙。从其所依故说为报。声体非报。余之四尘。通报非报。报根俱者。说之为报。余者非报。问曰。外色香味触等是其依果。云何非报。论自释言。善恶业风。吹诸众生。往好恶处。而所往处。不由业生。是故非报。大乘法中。色等五尘。通报非报。从过因生。一向是报。变化所为及余一切。现方便起皆悉非报。法入之中。通报非报。善恶等法。三无为等。说为非报。余者是报。义别如是

第五门中。对阴分别。阴谓五阴。分一色阴。以为十入及一少分。五根五尘。是其十入。言少分者。依如毗昙。法入之中善恶无作。是其色阴。若依成实。法入之中过未五尘及四大等假名之色。是其色阴。故言少分。余四阴中依如毗昙。分取识阴。以为意入。想受及行。摄属法入。若依成实。随义通论。一切四心能生后义悉是意入。一切心识从前生义悉属法入。若简五识。五识已前次第灭心。是其法入。余皆意入。皆是通名意根摄故。若当对彼别名意识。行末之心生意识者。是其意入。余皆法入

第六门中对界分别。此十二入对十八界。云何分别。依如毗昙。五根六尘十八界中即为十一。意入之中分出六识。通前合为十八界义。若依成实。五根五尘十八界中即为十一。法入之中开分六识。通前合为十八界义。彼宗六识。法入摄故。十二入义。略辨如是

　　十八界义十一门分别(释名一　三聚分别二　内外分别三　三性分别四　就地分别五　有为无为分别六　有漏无漏分别七　学等分别八　三断分别九　三对分别十　识缘不同十一)

第一释名。眼等六根色等六尘及与六识。是其十八。能生曰根。能生识故。能坌名尘。坌污心故。然此色等。当法立名名六境界。而言尘者。偏对染心以彰名也。良以净心。多缘理生。染依事起。故偏对染以名尘矣。能了曰识。了诸尘故。此之十八。经名为界。亦名为性。界别名界。性别名性。诸法性别故名为界(此一门竟)

次就三聚分别诸界。言三聚者。所谓色心非色非心。十八界中。五根五尘一向是色。意根六识一向是心。法界之中。备含三聚。依如毗昙。善恶无作以为色法。想受行等以为心法。自余十四不相应行及三无为。为非色心。成实法中。过未五尘四大等色。以为色法。五识已前次第灭心。是其心法。假名众生善恶无作三无为等。为非色心。三聚如是。色中别以三门分别。一就四大分别诸色。依如成实。色香味触是四大因。能成四大。不为大成。声尘一种。是四大果。依四大生。不揽大成。眼等五根为四大成。法界中色。义则不定。若论过未五尘色法。同前五尘。不为大成。过未五根。同前五根。为四大成。余外假色亦四大成。四大相望。得有相生。无相成理。毗昙法中。眼等五根色声香味及法尘色。皆四大造。触界不定。轻等七种。是四大造。坚湿暖动。四大之触。非四大造。问曰。为当一种四大具造诸色为当别造。论者不同。有人宣说。一种四大具造诸色。有人复言。聚者同造。异者别造。杂心所存。四大别造。都无共理。二就对分别。色有三种。一可见有对。二不可见有对。三不可见无对。色界一种。可见有对。为眼所行名为可见。为其对碍色根所对故名有对。声香味触。是不可见有对。非眼所行名不可见。有对同前。眼等五根及无作色。是不可见无对。非眼所行。故不可见。为意所缘。不为对碍色根所对。故名无对。三约受分别。若有色法破坏逼迫能生觉心。名之为受。不生觉心。名为不受。如杂心说。眼等五根。若现在者。能生受心。名之为受。若在过未不生觉心。名为不受。色香味触。在于现在。不离根者。名之为受。余者不受。声尘及与法尘中色。一向不受。不生觉故。色法如是。次辨心法。于中约就觉观分别。依如毗昙。五识之中。定有觉观。意根意识及与法界。义别三种。初禅已还。定有觉观。中间禅地。无觉有观。二禅已上。定无觉观。问曰。五识何不如是。释言。五识唯在欲界初禅中有。上地则无。是故五识唯在觉观。若依成实。五识之中定无觉观。以五识中无思惟故。意根意识及心法界粗同毗昙。细则不同。彼宗宣说。觉观一心。遍通三界。以是心之粗细相故。就三界中。欲界地心。定有觉观。色无色界。禅方便有。定体则无。以其寂故。心法如是。次辨非色非心之法。于中约就有无分别。若对空理。一切法界斯名为有。故地持云。有为无为。名之为有。无我我所。名无所有。随相分别。三无为法。是其非色非心无法。有则不定。毗昙法中宣说。十四不相应行。以为非色非心有法。成实宣说。假名众生善恶无作。以为非色非心有法(此二门竟)

次就内外分别诸界。于中若就三分论之。六根是内。六尘是外。六识为中。两分论之。根尘如上。六识不定。毗昙法中。摄之为内。故彼论言。内界说十二。成实不尔。彼宗六识。法入所摄。是则六识摄之在外(此三门竟)

次就三性分别诸界。善恶无记。是其三性。依如成实。五根五尘及与五识。一向无记。意根意识及与法界。该通三性。毗昙法中。眼等五根香味触尘。一向无记。余通三性。故彼论言。无记谓八种。余则善不善。意根意识及与法界善恶可知。何者是其色声五识善恶之义。依如彼宗。善心礼拜赞叹等事。是善色声。恶心发动身口二业。是恶色声。五识地中缘善境界而生五识。判之为善。若缘可贪可嗔等境而生五识。判为不善。问曰。何故毗昙法中宣说色声该通三性。成实法中唯说无记。释言。毗昙身口二业。是色声性。故通三性。成实法中一切善恶。皆在假中。实中则无。然彼论中。五尘唯实不通假名。故无善恶。问曰。何故善之与恶唯在假中不通实法。释言。彼宗相续之中。方有损益。一念无故。又问五识毗昙法中说通三性。何故成实说唯无记。释言。毗昙不立假义。宣说善恶皆在实中。是故一念五识之中。得有善恶。成实善恶假中方有。五识唯实。故无善恶。又复毗昙。心法同时。五识心边。有善恶数。以王从数。故说善恶。成实法中。心独不并。五识心起直了五尘。更无余义。故无善恶。问曰。若使成实法中五识无记无善恶者。五识之心应非妙行。释言。彼宗五识心体。实非妙行。五识心后行中无过。方名妙行。大乘所说。凡夫二乘与毗昙同。诸佛菩萨实报境界。根识唯善。尘通三性(此四门竟)

次就自地他地分别。言自地者。身在欲界。于自地中。根尘及识。一切具足。身在初禅。于自地中。六根具足。尘但有四。色声触法。彼无段食。故无香味。识亦有四。除鼻舌识。无香味故。身在二禅乃至四禅。于自地中。六根四尘与初禅同。识则不定。毗昙法中。但有意识。余识皆无。若无余识。云何而得见色闻声觉触等事。彼论宣说。二禅已上借初禅识。故得见色闻声觉触。成实说彼与初禅同。当地具有眼耳身意四种识。故身在四空。义则不定。小乘法中。但有意根意识法界。大乘说彼根尘及识与四禅同。大乘说彼犹有色。故自地如是。言他地者。鼻舌身根及彼根识。唯当地起不通他地。眼耳意根及此根识。身在下地。于上地中。随所有处。皆悉得起。六尘之中香味及触。唯为自地根识所了。不通他地。无玄知故。色界声界。小乘法中。四禅已还。随身何处。于他地中。皆得见闻。不通无色。大乘所说。色界已还。与小乘同。无色界中。有同有异。说彼凡夫二乘之人。在无色界。于他地中所有色声。皆不见闻。心微劣故。此同小乘。菩萨在彼。于他地中。一切色声。皆得见闻。心自在故。根明利故。此异小乘。法界不定。依如毗昙。有漏法界。四禅已还。随身何处。于他地中。皆得缘知。生住无色。则不如是。唯缘自地及上地法。不缘下地。故彼论言。无色不缘下地有漏。无漏法界。则不如是。于他地中。随身何处。皆得缘知。不简上下。若依成实。一切他地有漏无漏。于三界中。随身何处。皆得缘知。然彼论中。说无色界。虽缘下地有漏之法。心不通畅。如烧筋羽。非是不缘。大乘法中。与成实同。问曰。有人身在欲界用初禅眼。见自地色及他地色。所生眼识何地所摄。释言。所生初禅地摄。依眼生故。又问。有人身在欲界及初禅地用二禅眼。乃至用彼四禅地眼。见自地色及他地色。所生眼识何地所摄。依如毗昙。皆初禅摄。彼宗之中二禅已上。皆无眼识。借初禅识。了诸色故所言借者。二禅已上所有眼识与初禅识。粗细相似。是故言借。不从彼来说为借矣。有人身生二禅已上。用自地眼及他地眼。见自地色及他地色。所生眼识当知。亦是初禅所摄。类上可知。若依成实。一切眼识。随眼处说。不借下识。大乘法中。文无定判。多同成实。无借识故。眼识既然。耳识同尔。若论身识。初禅已还。即当地说。二禅已上。所觉之触。必在当地。所生之识。亦初禅摄(此五门竟)

次就有为无为分别。小乘法中前之十七。一向有为。法界该通有为无为。色法心法非色心法。是其有为。虚空数灭及非数灭。是其无为。大乘法中。诸佛菩萨真实根识体则无为。用现有为。六尘之中。三无为法。一向无为。自余一切。就佛菩萨实报说者。是其无为。余者有为(此六门竟)

次就有漏无漏分别。毗昙法中五根五尘及与五识。一向有漏。从漏生故。漏依住故。意根意识及与法界。通漏无漏。成实法中。若断漏故。名为无漏。与毗昙同。若不生漏名无漏者。凡夫诸界。一向有漏无学诸界。一向无漏。学人不定。已断结处。一切无漏。未断结处。一切有漏。大乘法中。诸佛菩萨实报根识。体则无漏。明现有漏。六尘之中。通漏无漏。色等五尘。就佛菩萨实报说者。是其无漏。余是有漏。法尘之中。数灭无为。一向无漏。余如五尘(此七门竟)

次就学等分别诸界。法有三种。一是学法。谓三乘人无漏之因。二无学法。谓三乘人无漏之果。三者非学及非无学。谓余一切有漏诸法及三无为。学等如是。小乘法中。意根意识及与法界。义通三种。无漏之因。及学等见。说之为学。学人泛尔游观无漏不断结者。名学等见。无漏极果及彼无学等见智者。说为无学。何者是其无漏极果。所谓尽智及无生智。何者是其无学等见。谓无学人游观无漏。自余意根意识法界。说为非学及非无学。余十五界。一向非学及非无学。大乘所辨。凡夫二乘十八界法与小乘同。诸佛菩萨十八界法。皆通三种。一切菩萨实报境界根尘及识。悉名为学。如地持说。种性菩萨六入殊胜。无始法尔。及从先来修善。所得如是。一切是学六根。依此生心。是学六识。实报所得净土境界。及依三昧所现境界。是学六尘。一切如来实报境界根尘及识。是其无学。余者非学及非无学(此八门竟)

次就三断分别诸界。言三断者。一是见断。二是修断。三是无断。见谛断法名为见断。修道断法名为修断。自余无漏无为法等名为无断。依如毗昙。五根五尘及与五识。此十五界唯修道断。自余三界。亦见谛断。亦修道断。亦是无断。见惑俱者。说为见断。修惑俱者。说为修断。余名无断。若依成实。五根五尘及与五识。通见谛断及修道断。不通无断。断见惑故。令彼三涂五根五尘五识不生。判为见断。断修惑故。令彼人天五根五尘五识不起。判为修断。故彼论言。见断法者。谓示相我慢及彼所起诸余法也。修断法者。不示相慢及彼所起诸余法也。见谛惑体。是示相慢。所起业报。是其余法。修道惑体。不示相慢所起业果。是其余法。彼成实中。断因果丧。斯名数灭。是故见修二种惑果。从其根本说为见断。及修道断。意根意识及与法界。与毗昙同。大乘法中十八界法。皆通三种。初地所除一切生死十八界法。斯名见断。二地已上一切所除十八界法。是其修断。诸佛菩萨实报所成根识无断。尘通三种(此九门竟)

次就三对分别诸界。言三对者。如杂心说。一境界有对。二障碍有对。三缘有对。境界有对者。一切色根及心心法。能于外境嘱对分了名境有对。于此门中。六根六识及心法界。是其有对。色等五尘及法界中非心之法。是其无对。以非情故。障有对者。色根色尘共相碍对。障隔不通名障有对。于此门中十界有对。所谓眼耳鼻舌身根色等五尘。余七心界及心法界。一向无对。非是色色相对碍故。问曰。若使五根五尘是障碍者。眼等根处不应得有色香味等。若得有者便非障碍。论言。各住极微聚故犹名障碍。缘有对者。心心法等。对境能缘名缘有对。于此门中。七界少分。是其有对。谓七心界法界少分。余者无对。以无缘故(此十门竟)

次约诸识明缘不同。如杂心说。色界二识识。乃至触亦然。诸余十三界。一向意识缘。此乃宣说。色等五尘。当分为彼五识所缘。意识通缘一切法故。亦得缘之。自余六根六识法尘。五识不了。唯意识缘。成实法中文无定判。人释不同。有人释言。与毗昙同。有人复言。六根六识及与法尘与毗昙同。唯意识缘。色等五尘。唯五识缘。意识不缘。若意识缘。盲应见色。聋应闻声。不触之物。应知坚软。如是一切。以盲聋等不见闻故。明意不缘。大智论中。同此后释。据实论之。意识通缘一切五尘。但不分了。何故得知。如人现在缘于十方一切色声香味触等。明知通缘。所以不了色香味等。非意正境。是故不了。若得通缘。龙树何故宣说意识不知五尘。释言。龙树云不知者。不如五识知之显了。故言不知。非全不缘。十八界义。略之云尔

　　二十五有义

二十五有。出涅槃经。从因有果故名为有。有别不同。为二十五。何者是乎。如经中说。欲界十四。所谓地狱畜生饿鬼及与修罗。即以为四。四天下人。复以为四。通前为八。欲界六天复以为六。通前十四。色界有七。通前合为二十一有。彼四禅地即以为四。中间梵王以为第五。无想天处以为第六。一切净居合为第七。无色有四。谓四空处通前合为二十五也。问曰。何故四天下人分为四种。五净居等合之为一。释言。离合各随所宜。今据一门且分如是。二十五有。辨之粗尔

　　四十居止义

言居止者。三界众生所居住处名为居止。止处不同。分为四十。于中欲界有二十处。八大地狱。即以为八。畜生饿鬼。复以为二。通前为十。四天下人并六欲天。复以为十。通前二十。色界地中有其十六。初禅有二。谓梵身天及梵辅天。初禅地中有大梵王。何故不说。与梵辅天同在一处。故不别论。二禅有三。谓少光天无量光天及光音天。通前为五。三禅有三。谓少净天无量净天及遍净天。通前为八。四禅地中当分为三。所谓福爱福生广果。通前十一。及五那含通前十六。无想与彼广果一处。故不别说。以此十六。通前合为三十六处。无色四天。通前四十。若就色界。别分大梵及无想天。是则居止。有四十二。居止如是


大乘义章卷第八(末终)


大乘义章卷第九

　　　　远法师撰


净法聚第四。有一百三十一门。净法聚因法中。有一百十三门。此卷有九门(一发菩提心义　二回向义　三金刚三昧义　四断结义　五灭尽定义　六一乘义　七二种庄严义　八二种种性义　九证教二行义)

　　发菩提心义三门分别(释名辨体一　因起次第二　就位分别三)

第一释名辨其体相。发菩提心者。菩提胡语。此翻名道。果德圆通故曰菩提。于大菩提起意趣求名发菩提心。然此发心经亦名愿。要大菩提令来属己故名为愿。名义如是。体相云何。随义不同。略有三种。一者相发。二息相发。三者真发。言相发者。行者深见生死之过涅槃福利弃舍生死。趣向涅槃。随相厌求名相发心。言息相者。行者深悟诸法平等。知其生死本性寂灭涅槃亦如。生死寂故无相可厌。涅槃如故。无相可求。返背前相归心正道故名为发。良以取相违背正道故名舍相以为发也。盖乃废外以归其内故名为发。亦可离相平等之心。始起名发。故经说言灭诸发不发是发菩提心。言灭发者灭诸相发。言不发者不起相发。是发心者是无相发。无相心起名为发矣。言真发者。菩提真性由来己体。妄想覆心在而不觉谓之在外。向外推求。后息妄想。契穷自实。知菩提性由来己体。无异趣求。知菩提性是己体故。菩提即心无异求。故心即菩提。舍彼异求归心自实故名发心。良以外求违背正道。是故舍彼归心自实说为发心。此亦废外以归其内故名为发。亦可真证菩提。之心始起名发。体相如是(此一门竟)

次明因起次第之义。先就相发以明因起。彼相发心因何而生。因大悲生。悲因何生。由依信慧。信慧因何。由闻正法。闻法因何。由近善友。是故菩萨先近善友。由近友故得闻正法。闻何等法。谓闻生死大苦涅槃至乐。因闻生信。信生死苦涅槃大乐。因闻生慧。知生死苦涅槃大乐。由信慧故便起慈悲。信知生死是大苦故。念众生未出故起大悲。信知涅槃是至乐故念众生未得。故起大慈。由慈悲故起菩提心。悲念众生。于苦未出欲为济拔。自我不出无由化他令出生死。是故发心愿出生死。慈念众生未得涅槃欲为授与。自我不得无由化他令得涅槃。是故发心愿得涅槃。故因悲慈起菩提心。次就息相以明因起。息相发心是修慧摄。彼依何生。由思慧生。思因何生。由于闻慧。闻慧因何。由闻正法。闻法因何。由近善友。是故菩萨先近善友。由近友故得闻正法闻何等法。谓闻生死涅槃法空。如大品等。既闻是已便知生死本性寂灭涅槃亦如。成就闻慧。依闻起思。思惟生死涅槃法空。依思起修。观诸法空。见法空故舍彼相求。安心如道。名息相发。息相如是。次明真发因起次第。真发即是证行所摄。彼由何生。由于修慧。修因何生。因思而发。思依何起。依于闻慧。闻由何生。由闻正法。闻法因何。由近善友。是故菩萨先近善友。由近友故得闻正法。闻何等法。闻知真实如来藏性是己自体。如胜鬘经楞伽经等。既闻是已便成闻慧。因闻起思。思量真实如来藏性是己自体。因思起修。观察彼实。因彼舍妄便证自实。以证实故名真发心。因起如是(此二门竟)

次就位论此三发心。随义通论统于始终。约位以分非无差降。位要有三。广开为六。言要三者如马鸣论说。一信发心位。在种性。此即是前相发心也。二解发心位。在解行。此即是前息相发也。三者证发位。在地上。此犹是前真发心也。言广六者。始从外凡终至法云摄以为六。一者外凡随想趣求名为想发。二十信位中真信已成。以信趣顺名为信发。三习种位中真解成就。以解趣顺名为解发。四性种位中真行成就。以行趣向名为行发。五解行位中如观道立。观心趣顺名为观发。亦名道发。六初地已上证行成就。证心趣顺名为证发。发心之义略之云尔

　　回向义三门分别(释名辨相一　修之所为二　约对余行辨定因异辨宽狭三)

第一释名辨其体相。言回向者。回己善法有所趣向。故名回向。回向不同。一门说三。一菩提回向。二众生回向。三实际回向。菩提回向者。是其趣求一切智心。回己所修一切善法趣求菩提一切种德。名菩提回向。众生回向者。是其深念众生之心。念众生故回己所修一切善法愿以与他。名众生回向。问曰。佛法无有自作他人受报。他亦无他作自己受果。菩萨何须回己善法施与他人。设令与之他人云何得此善利。释言。佛法虽无自业他人受果。亦无他业自己受报。非无彼此互相助缘。以相助故得以己善回施于彼。以回向故于未来世常能不舍。利益众生助令修善。故须回向。又复回向即是己家能化之因。回向力故未来世中众生见者敬顺受法。即是己家能化之果。良以佛法自作自受故。须回向以成己家能化之因。使未来世成就己家能化之果。堪能益物。三实际回向。是厌有为求实之心。为灭有为趣求实际。以己善根回求平等如实法性。名实际回向(此一门竟)

次明修习回向所为。何故修习菩提回向。所为有三。一者为去。二者为住。三为增广善根。言为去者。一切凡夫心性乐有。若不回向所修善法坚住三界不得出离。以回向故令所修善出离诸有。故修回向。言为住者。一切有为无常磨灭。若不回向所修善根三有受报。受报已灭不得常住。以回向故令所修善尽未来际常住不灭。故经中说。如海龙王注一滴雨欲令此雨经劫不灭。若经平地无由可得。降之大海经劫不尽。回向如是。求菩提故令所修善常住不尽。言增广者。为有修善局狭不多。为佛修善广多无量。故修回向。是义云何。菩提果德广大无边。用一善根回求彼。故于大菩提一一德边皆有善生。一善回向增广既尔。一切善根回向例然。是故经中宣说回向以为大利。为是三义。故须修习菩提回向。何以故修习众生回向。所为亦三。一者为去。二者为住。三为增广善根。言为去者。一切众生心乐自乐。若不修此众生回向。得乐便住不能随物在苦摄化。以回向故得乐不住。常能随物化益众生。言为住者。若不修此众生回向。得寂即灭不肯住世饶益众生。以回向故常在世间。饶益众生。为增广者。自善狭。小旷益善多。为令诸善随物广多。故须修习。是义云何。如修一善用以回施一切众生。众生无边令此一善增广无边。一善回向增广既尔。一切善根增广例然。为是三义。是故修习众生回向。何故修习实际回向。所为亦三。一者为去。二者为住。三为增广善根。言为去者。一切众生心性取著。若不修此实际回向。所修善根随有系著不能舍离。以回向故令所修善舍相出离。故须修习。言为住者。情相之法性自浮危。依之起善磨灭不住。要与理合方得固安。故经说言。以法常故诸佛亦常。为令诸善合理常住。故须修习。为增广者。随相修善局狭不多。行与理冥方乃广大。如理无边。是故菩萨为令所修诸善如理广大。是故修习。所为如是(此二门竟)

次对余行辨其同异宽狭之义。先辨同异。问曰。愿心亦愿菩提。愿利众生。愿证实际。与三回向有何差别。释言。此二有同有异。所愿修所向三义不殊。故说为同。所言异者真尔悕求。名之为愿。挟善趣彼说为回向。次辨宽狭。问曰。回向遍回众善。精进之心通策诸行。何者为宽。释言。此二虽并通遍。回向恒宽。精进恒狭。何故如是。精进但策未生诸善。故名为狭。回向通回已起未起一切善法。故名为宽。问曰。随此宽回向边有精进否。答言。亦有问。此精进与回向俱。何为不宽。答曰。精进虽复与彼宽回向俱。而彼回向通回三世一切善法。故得名宽。精进但策未生回向。不策所回向已起善法。故说为狭。问曰。若言精进之心但策未生不策已生一切善者。四正勤中已生善法方便令广。云何说言不策已生。释言。彼说已生善法令增广者。令已生善流类在于未来之者续起[甦-生+(恙-心+皿)]添。令前增广。非谓策修已生善体。策断已恶义亦同然。回向之义随行异论。广别难穷。今据一门辨之且尔

　　金刚三昧义五门分别(释名一　体性二　开合辨相三　就位分别四　有惑无惑五)

第一释名。金刚三昧出涅槃经。言金刚者借喻名德。世间金刚有十四义。一能破义。如经中说。譬如金刚所拟之处。无不破坏。谓坏一切沙砾瓦石及诸鬼毒。三昧如是。能破一切烦恼业苦及诸外道魔怨等事。二清净义。如世金刚体无瑕秽。三昧如是。体性清净无诸垢秽。三体坚义。如世金刚自体坚固非物能俎三昧如是。不为一切烦恼业苦外道魔怨所能阻坏。四最胜义。如经中说。譬如金刚诸宝中胜。金刚三昧亦复如是。诸三昧中最为殊胜。五难测义。如经中说。譬如金刚一切世人无能平价。金刚三昧亦复如是。一切众生诸天世人无能平量。六难得义。如世金刚贫穷之人所不能得。金刚三昧亦复如是。世间众生所不能得。七势力义。如转轮王金刚轮宝飞行自在有大势力。三昧亦复如是。具不思议六神通力。故经中说。菩萨住是金刚三昧及身如佛。遍满十方恒河沙刹。又一念顷能至十方恒河沙界。如是等也。八能照义。如世金刚光明清净能有所照。金刚三昧亦复如是。能放智光照穷法界。故经说言。菩萨得是金刚定目一切皆见明了无障。九不定义。如经中说。譬如金刚若置日中色则不定。金刚三昧亦复如是。以此定力能于十方现种种身而无定相。十者主义。如转轮王金刚轮宝为众宝主。一切诸宝悉皆随从。亦如轮王为诸一切小王随从。金刚三昧亦复如是。为诸行主一切诸行悉皆随从。十一能集义。如世金刚若有得者一切宝物自然聚集。金刚三昧亦复如是。若有得者一切种德自然而集。十二能益义。如世金刚能益贫人。金刚三昧亦复如是。能益众生。十三庄严义。如世金刚能严身首。金刚三昧亦复如是。能严行者法身之首。十四无分别义。如世金刚虽具众德而无分别。金刚三昧亦复如是。虽有所作而无分别。故经说言。菩萨住是金刚三昧虽见众生无众生想。虽见诸法而无法想。虽有所断而无断想。虽有所作而无作想。菩萨行德具是众义如世金刚。是故就喻名曰金刚。言三昧者。是外国语此云正定。心体寂静离于邪乱。故曰三昧。名义如是(此一门竟)

次辨体性。于中有二。一就心法分别。二就心体分别言心法者。所谓一切诸心数法。今此三昧诸心法中用慧为体。观理断结唯慧能故。是何等慧。小乘法中四谛之慧。缘觉法中十二缘慧。大乘法中了达法界如实慧也。体性如是。若论眷属旷备法界一切种德。问曰。若此体是慧者何故经中说为三昧。释有四义。一诸心数法更相受名。如四念处体实是慧。而名为念。此亦如是。二从伴称。是金刚慧共定相随。故从伴目说为三昧。良以散慧无所成办。即定之慧堪有所能故。此金刚从伴名矣。三就能为名。是金刚慧能令诸行正定不动。故从功能名曰三昧四随义受称。是金刚慧体含多义。于中含有正定安固不动之义。故曰三昧。心法如是。次就心体言其体性。心别有三。一者事识。所谓六识缘事之心。二者妄识。亦名业识亦名现识。所谓第七虚妄之心。三者真识。所谓第八如来藏心。小乘金刚用彼分别事识为体。于事识中第六意识。分别观解能断四住。不为四住烦恼所坏。故曰金刚。大乘法中金刚有二。一缘治金刚。二者真证。缘治金刚妄识为体。于妄识中观空之解。能除闇障不为闇惑之所破坏。故曰金刚。真证金刚真识为体。真识之心本性清净。空义隐覆遂成垢染。息除妄染心净照明。照明净慧证法本如。不见一法可起妄想。不起妄故能除闇惑。不为惑障之所破坏。故名金刚。以是金刚体是真故。故经中说以为佛性智印三昧首楞严等。体性如是(此二门竟)

次辨其相。先就毗昙开合辨相。毗昙法中义别两门。一唯分取非想地中修道无碍。以为金刚。第二通取非想地中见修两治。以为金刚。先就初义开合辨相。总之唯一修道无碍。或分为二。一者法智。二者比智。言法智者。谓欲界中灭道法智。此能治非想修惑。是故说之为金刚也。何故唯取灭道法智不取苦集。释言。欲界灭道二境细于非想所受境界。观细离粗。是故观彼欲界灭道。能除非想修道之结。欲界苦集粗于非想。观粗境界不能离细。是故不取苦集法智为金刚也。言比智者。所谓苦集灭道比智。此比智中分取非想对治无碍为金刚矣。或分十三。灭道法法智即以为二。苦集及道三比为三。通前令说五灭比有八。谓观初禅乃至非想八地中灭合为八也。以此通前合为十三。问曰。道比何不分八。唯分灭比。释言。上界八地之道是有为法。互相因起故合观之为一道比。上八地灭是无为法。随其所灭分别各异。不相因起故别观之。或复开分为五十二。如杂心说。前十三智但观谛理。一一智中皆四行观。是故离分有五十二。何者四行。如前四谛章中广释。苦下有四。谓苦无常空与无我。乃至道下道如迹乘是其四也。或分八十。如杂心说。此之八十根本二十。何者是乎。即就向前十三智中开道比智。以之为八。谓观上界八地道故。以此通余合有二十。此二十智各四行观。故有八十。一义如是。次就非想见修两治开合辨相。总之唯一非想对治。或分为二。一非想地见道对治。二非想地修道对治。或分为三。一者比忍。二者法智。三者比智。初一对治非想见惑。后二对治非想修惑。或分十三。如杂心说。非想地中见惑对治有四比忍。修惑对治有九无碍。是故通合有十三也。或复开分为四十五。何者是乎。非想地中见道对治有四比忍。修道对治有四十一。通前合为四十五也。何者是其修道之中四十一乎。灭道法智即以为二。苦集及道三种比智通前为五。灭比智中有三十六。通前合为四十一也。何者是其灭比智中三十六种别观上界八地之灭有其八智。谓观初禅乃至非想对治之灭。二二合观有其七智。三三合观有其六智。四四合观有其五智。五五合观有其四智。六六合观有其三智。七七合观有其二智。八地合观有其一智。从八至一通合有三十六也。或复分为一千四百九十二种金刚三昧。如杂心说。何者是乎。次前四十五金刚中。初四比忍各四行观。即为十六。此之十六名数一定更不开分。后四十一修道对治各四行观。即有一百六十四种。然此一百六十四种。一一皆治非想地中九品修惑。各分为九便有一千四百七十六数。通前见道十六比忍合有一千四百九十二也。问曰。何故见谛道中十六比忍不作九品。独修道中各为九品。释言。上界一切见惑通相断治。以一品治治九品惑。是故不作九品别分。修惑随别九品断治。是故治道九品别分。此千四百九十二种从未来禅乃至四禅皆得具起。空处唯起四百六十八。何者是乎。于前四十五金刚中唯得起于十三种智。谓苦集道三种比智。灭比智中离合有十。别观无色四地之灭。有其四智。二二合观有其三智。三三合观有其二智。四地合观复有一智。是故灭智离合有十。通前三比合为十三。一一皆作四种行观有五十二。一一皆治非想地中九品修惑为九无碍。便有四百六十八也。何故不起见道四忍。彼宗无色无见谛故。何故不起灭道法智。无色不缘下地有漏。故亦不缘下地对治。何故不缘四禅中灭为灭比智。亦以无色不缘下地有漏法。故不缘彼漏对治之灭。问曰。无色得缘下地无漏道不．释言。有得。有不得义。下地道中治下地者无色。不缘治于自地及上地者无色缘之。空处如是。识无所有次第渐减。准之可知毗昙如是。次就成实开合辨相。成实法中文无定判随义以论开合不定。总之唯一空观无漏。或分为九。谓非想地九品无碍。随别广分品数无量。以无量心断烦恼故。大乘法中开合不定。总之唯一。谓如实智。或分为二。一一切智。二一切种智。知一切空名一切智。知一切种事相差别名一切种。或分为三。如地持说。一清净智。谓真谛慧。二一切智。谓世谛慧。三无碍智。于世谛中知之自在名无碍智。又更分三。一世谛智。二第一义智。三一实智。或分为四。一世谛智。知世事相。二第一义智。知诸法空。三一实智。知非有无。四法界智。谓知真实如来藏中法界门别。随门异辨。旷别难穷。开合如是(此三门竟)

次就位论金刚之义。有通有别。小乘法中通别有五。一简圣异凡。见道已上无漏圣慧能破难坏通名金刚。二简修异见。唯取修道对治无碍。以为金刚。余者皆非。三简上异下。如杂心说。唯非想地见修无碍是其金刚。余者悉非。四简胜异劣。如杂心说。唯非想地修道无碍以为金刚。余者皆非。五简终异始。唯非想地修道治中末后一治是其金刚。余者皆非。以此穷终破障毕竟。故偏说之。大乘法中通别有五。一简信异谤。十信已上信心成就。永离谤法同曰金刚。二简住异退。习种已上解行成就。坚固难坏齐名金刚。三简出世异于世间。初地已上证真无漏。能破惑妄不可破坏悉名金刚。四简上异下。第十地中一切智能皆名金刚。故地经中十地菩萨。初入地时得离垢三昧。离垢三昧犹是金刚破障之义。五简终异始。其唯最后穷终一念以为金刚。故地持云。于最后身菩提树下得众相离垢障三昧。名金刚三昧所摄。以斯准验局在穷终。位分如是(此四门竟)

次明金刚有惑无惑。于中且就穷终以论。依如毗昙。金刚心中亦得有惑。亦得无惑。无漏心中烦恼不行。故言无惑。所断惑得唯在心边。故云有惑。问曰。若言无漏心边犹有惑得不应言断。若当言断不应有得。云何说言所断惑得犹在心边。释言。金刚是其心法。所断惑得是非色心。良以非心得与心并。是故于彼金刚心边得有惑得。是金刚心虽与得俱而今惑得更不牵后。故名为断。所断惑得是无常法。与金刚心同时谢往后更无续。以无续故不复得彼过未烦恼令来属己。名得解脱。成实法中亦有亦无。彼宗金刚必在相续。实一念中无断结。故于彼续中始起之时见理未明。细闇犹在得言有惑。终成之时见理分明。取执皆尽得言无惑。又复不同毗昙法中所断惑得与治同处。故言无惑。问曰。终成若无惑者无学何别。释言。金刚是增进智。力励观理。力励无惑。无学智者是顺旧智。容预观理容预无惑。有斯异也。大乘法中人说不同。先序异说。次辨其非。后显正义。言异说者。昔来相传常有二论。一说定有。此云何知金刚心者。是其学收。若全无惑应名无学。又经中说无明住地佛菩提断。若金刚中全无惑者。佛何所断。又人宣说。一向无惑。此云何知金刚心者。治惑明解。解惑不并云何有惑。又若有惑此惑须断。应金刚后更立金刚。更不立故明知无惑。异说如此。次辨其非。先破定有。若定有惑是金刚心则不能断。若不能断不名金刚。不名无碍。得名金刚。得名无碍。定知能断。以能断故不得言有。若言能断复言有者。灯能破闇。是灯之中应当有其所破之闇。彼不得有。此亦应然。又复若言金刚心中有无明地令佛断者。应名佛智以为金刚。应名佛智为无碍道。而彼佛智不名金刚。非无碍故。不应说言金刚心中留残无明令佛正断。又若佛智无碍正断便与经违。如大品说。无碍道中名为菩萨。解脱道中名之为佛。云何言佛为无碍断。又若佛智作无碍道正断无明。小乘法中应用尽智为无碍道断非想惑。彼既不然。此亦不尔。次破定无。若定无惑应名无学。非无学故不应全无。又若金刚一向无惑。所见之理应与佛齐。所成智能应与佛等。如地经说。十地菩萨遍满一切界如稻麻苇。比如来智百千万倍乃至算数毕竟不及。定知金刚惑障未尽。又复诸佛所以为常由惑尽故。证理穷故。若金刚心一向无惑见理应穷。惑尽理穷何为不常。辨非如是。次显正义。金刚心中亦得有惑。亦得无惑。是义云何。无明有二。一异相无明。于诸法中缘而不了。相返明解。故曰异相。二自性无明。即彼缘照对治金刚相。虽明照性是闇惑名性无明。是二难分。宜以喻显。异相无明所缘不了如闇中视。自性无明如梦中见。虽有所了性是昏闇。惑相如是。金刚心中异相。无明一切尽故得言无惑。自性无明犹未尽故得言有惑。以无惑故于佛境界照见悉知与佛无别。是故经中说为等觉。问曰。若等云何得分佛菩萨异。释言。金刚力励除闇。佛心容豫。又金刚心缘照无惑。佛心无缘。有斯异也。问曰。若言金刚无惑何故经说无明佛断。释言。彼说解脱证除。不关无碍。又以金刚犹有惑故学分所收。又金刚心中所有之惑体是妄识攀缘之心。缘心未息。情与法别不能融心如法广大。是故十地德劣于佛。至佛舍之唯有真心。真心离缘无简彼此。故能融心如法广大。又真法中统含法界恒沙佛法。随法论论心广统法界。无一门中而无佛心。是故佛德广大无量超逾十地。故地经云。十地菩萨遍满十方一切世界如稻麻苇。比佛功德毕竟不及。良在于此。又金刚中所有之惑体是无常生灭法。故未同佛德常住不动。问曰。有惑谁之所断。释言。金刚无碍正断。种智心起解脱证除。问曰。金刚与惑同体。安能正断。若能正断不应同体。释言。断除异相无明。明起闇灭解生惑丧。两不相应。不得同体。断性无明解惑同体而得相断。是义云何。断有二种。一以金刚观察唯真无妄相。故能令自体更不牵后。断其为因牵后之义。故名为断。二以金刚缘真力故令后同类不起赴前。断其为果酬因之义。故名为断。问。为偏断闇惑义边。亦断金刚能治之义。释有通别。别而分之唯断闇惑无知之义。闇体尽故明亦随灭。如灯油尽明亦随灭。通而语之解惑俱尽。良以金刚观真大明故灭无明。观真寂灭无分别故能息缘治。故经中说。不观是菩提离诸缘故。菩提道中具一切义。随其所观各有所离。是故金刚解惑俱断。问曰。解惑俱是无常。自然灭谢。何假金刚观真断乎。释言。此虽无常自灭力能牵后相续不断。故须金刚截令不续问曰。解惑二俱灭谢。谁作种智释言。菩萨金刚心中非唯妄智亦有真德。妄虽灭尽真德犹存。真明独曜说为种智。问曰。金刚义含真伪。为当真妄共断烦恼。单妄除惑。释有两义。一简因异果。单妄能除。缘治为因真为果故。以金刚中真德未显故不说断。二就义通论真妄共断。妄智缘真。故能灭惑。真相渐显故能除障。金刚心义粗述如是

　　断结义九门分别(释名辨相一　治道差别二　缘境总别三　渐顿四　假实五　品数多少上下之义六　依禅地七　就位分别八　就识分别九)

就初门中。先释其名后辨其相。言断结者。烦恼闇惑结集生死。名之为结。又复烦恼结缚众生。亦名为结。解生结尽目之为断。宗别不同。说断亦异。先依毗昙分别解释。于中先明所断之结。后明治断。结有二种。一者现起。二成就得。对缘现行贪嗔痴等名为起惑。是惑起已谢入过去。种类当生。在于未来。于其中间有一非色非心惑得。在于心边得彼过去未来之惑。击属行人名成就得。此得连持如绳系物。是故世人说为得绳。惑相如是。次辨治断。治道有四。一方便道。学观未成。二无碍道。观心始熟。三解脱道。顺旧纯熟。四胜进道。发修上进。四中初一遮伏现起。后三断得。初无碍道正断惑得。此言断者。与得同时使不生后。故名为断。非令惑得不与道俱名之为断。彼无碍道与得同时谢往过去。解脱道起证彼惑得尽处无为。第三胜进远令前得毕竟不起。持前无为使之不失。有漏无漏断结齐尔。次就成实以辨治断。于中亦先明所断结。后明治断。成实法中惑亦有二。一者现起。二成就得。现起烦恼与毗昙同。成就之得与毗昙异。成实不说别有非色非心得法。但说假人成就过未烦恼因果。名为成就亦名为得。惑相如是。次辨治断。先修八禅伏其现起。如修初禅伏欲界结。修第二禅伏初禅结兼伏欲界。乃至修习非想地定。伏无所有兼伏下地。后修观理断其所得。总分粗尔。于中细论理观之中有伏有永。是义云何。圣道有三。一方便道。学观谛理而未能见。二无碍道。观而正见。见中增进三解脱道见中顺旧。三中初一与前禅定同伏现起。后二永断所得烦恼。无碍正断。解脱证除。无碍增明。故能正断。解脱顺旧。故但证除。断相云何。烦恼之因起在过去。所生惑果成就当来道。起于中隔彼因果令过去者不能为因。使未来者不能为果。故名为断。据实论之正遮后惑。令其不生名之为断。但未来惑不起之时。令过去惑因义不成。义说断因。非谓现有过因可断。若说现有过去因力可断除者。是则过去复有过去。云何过去复有过去。过去烦恼起已谢往。是一过去生后之力流来至今。为道断灭是二过去。此二过去成实已破。明知现无因力可断。问曰。若现令无因力谁牵后惑未来得生。释言。过去所起惑因当起之时招感已竟然后谢往。未来之惑远由彼力所以得生。非现有力牵后令起。问曰。过去所起惑因一道能断。多道共治。释言。多道。何故如是。过去一惑能生未来多品惑果。多品果中有粗细中。圣道初起先断未来多品之惑。粗惑断时令过去惑生粗惑边因义不成。粗因虽断中细惑因义犹在后道起时。方能断尽故藉多道。次就大乘以辨断相。亦先明惑后辨治断。惑有二种。一者四住。二者无明。诸爱及见是其四住。痴闇无知是其无明。四住之中有粗有细。粗者对缘作意现生。细者与彼无明同体任性成就。无明之中有粗有细。粗者是其异相无明。细者是其自性无明。于诸法中缘而不了。相返明解名为异相。七识心体性是痴闇。设于诸法缘照分明犹名闇惑。名性无明。如人梦中虽有所知性是昏睡。亦如乐受性是行苦。惑相如是。次辨治断。断四住中。粗起之者与成实同。微细之者要灭无明四住随亡。其中治断如无明说。断无明中。异相无明治断有二。一就地前出入观心以明治断。二就地上相续观心以明治断。地前如何先修禅定以为治因。后修无漏而为正治。正治有三。一方便道。随于何法观而未见。二无碍道。观而始见。三解脱道。见而顺旧。初方便道制伏无明令不障后。良以无明先成在心不可制伏令其不生。故但制伏令不障后无碍正断。其犹世闇明生闇灭。解脱证除。地前如是。地上云何。初地已上无漏观解运运相续。念念之中无不断障。于彼相续明解之中随义分别。望其当分所除无明说为无碍。即此无碍望其前念所断无明累外而生说为解脱。望其后念所灭无明。有能遮伏令不障后。使其后解相续得生即名方便。如是一切。断此异相缘照无碍。缘照解脱。断性无明用前总相缘观之解以为治因。后修真观以为正治治别有三。一方便道。观真无妄而未能见。二无碍道。见真无妄而未舍妄。三解脱道。见真无妄而能舍妄。于此三中。初方便道渐觉体虚名为伏断。第二无碍正能永断。良以无碍正见唯真无妄想。故能令自体更不牵后后不起前。故能正断。以断自体性无明故治亦随亡。如油尽故明亦随灭。第三解脱累外证除。证法本如体无妄故。于此门中缘照无碍。真证解脱。治断如是

第二明其治道差别。于中有四。一就有漏无漏分别。二见修分别。三忍智分别。四法比分别。漏无漏者依如毗昙治道有二。一有漏道。谓世八禅攀上厌下六行断结。何者六行。观察下地为苦粗障。观察上地为止妙出。合为六也。如观欲界为粗苦障厌断下结。观初禅地为止妙出悕求上静。以此六行断欲界结。乃至观察无所有处为苦粗障。观非想地为止妙出。断无所有结。非想一地无上可攀等智不断。然此六行多人合说。人别论之。于下三中随观一行。于上亦然。不具观六。二无漏道。所谓四谛十六行观。以此理观断诸烦恼。何者十六。观苦有四。谓苦无常空与无我。观集有四。因集有缘。观灭有四。灭止妙离。观道有四。道如迹乘。此义如前四谛中释。然此十六多人合说。人别论之一一谛下随观一行。成实法中有漏唯伏不能永断。故彼论言。世俗道中无断结故。见谛道中不得名为行三果者。论其永断要在无漏。大乘法中断除五住性结烦恼要是无漏。以此迷理见理断故断事无知或是无漏。习学五明断事无知是其有漏。断无明地令彼事中无知不生必是无漏(此一门竟)

次就见修分别治道。依如毗昙三界烦恼摄为三分。始从欲界至无所有。见谛烦恼为第一分。非想地中见谛烦恼为第二分。三界修惑为第三分。此三界中非想见惑唯见解断。三界修惑唯修道断。无所有下见谛烦恼治断不定。若凡夫断用修道断。世俗八禅修道摄故。若圣人断用见解断。问曰。凡夫既无见解。云何能得断见谛惑。释言。凡夫虽无见解而用八禅。总厌下过不分见修。是故断彼三空已还修道惑时见惑随灭。问曰。凡夫断三空下修道惑时见随灭者。圣断三界见惑之时修道烦恼何不随去。而须别用修道解断。释言。凡夫断惑无有分齐。总相厌离。是故通断。云何总厌。总观下地一切有漏为苦等故。圣人断惑必有分齐。见理之时虽除理迷染事犹在。故须别断。成实法中一切见惑唯见道断。一切修惑唯修道断。大乘法中与成实同。不杂对治(此二门竟)

次就忍智分别治道。慧心安法名之为忍。于境决断。说之为智。依如毗昙断见谛惑忍为无碍。智为解脱。断修道惑智为无碍。智为解脱。何故见惑忍为无碍不得名智。释言。见解安理名忍。所断惑得犹与心俱。心俱得中有其疑得带疑不决。故不名智。何故见惑智为解脱。疑得已舍心决了故。何故修惑智为无碍智为解脱。疑唯障见不障修道。修道治边一向无疑。故皆名智。何故疑惑唯障见谛不障修道。释言。疑是迷理烦恼。故唯障见。不迷事故不障修道。问曰。若言疑迷理故唯障见者。圣人修道亦观谛理。何故不障。释言。圣人见谛道中见理分明已舍疑得。修道门中虽重观理缘无不了。是故不为疑结所障。问曰。若言疑不迷事不障修者。现见有人迷事生疑。如夜见机疑为是杌为是人等。云何说言不缘事生。释言。此疑是不染法不能障道。是故不论。问曰。圣人修道心边一向无疑。无碍解脱俱名为智。义则可尔。凡夫所起八禅修道亦断疑得得与心俱。何故无碍得名为智。释言。凡夫所修八禅虽断疑得缘事断结。事粗易了缘之心决故得名智。缘何等事谓观下地一切有漏为苦粗等。问曰。圣人观下为苦得名缘理凡亦缘苦。何故名事。释言。圣人观彼念念微细行苦。行苦理通故得名理。凡夫但观生老病死爱别离等八苦事恼。故名缘事。问曰。缘事安能断彼迷理之疑。释言。虽不观理明白断彼疑得。而观下疑为苦粗等。故能厌断。毗昙如是。成实法中一切治道通名为忍。通名为智。以心安法故通名忍。决断无著故通名智。大乘法中忍智亦通。如说五忍。该始至终。二谛智等通初及后。随义具分非无义异。始观名忍。终成曰智(此三门竟)

次就法比分别治道。言法智者亦名现智。如论中说。初知法故名为法智。知现法故亦名现智。言比智者正知之时亦知于法为别法智。从初为目故曰比智。要依现智比度知故。此二如后十智章中具广分别。治断如何。毗昙法中见道已前学观未成。但伏未永断。苦忍已上法比观成方能永断。欲界见惑法忍无碍法智解脱。何故不用比忍为治。境界别故。又复比忍依法智生。法智生时欲界见惑已断灭。故不至比忍。上界见惑比忍无碍比智解脱。何故不用法忍为治。境界别故虽见下谛于上犹迷。是故不治。欲界修惑法智无碍法智解脱。何故不用比智为治。比智生时欲界修惑已断灭故。上界修惑灭道法智及四比智以为无碍。亦即用此为解脱。何故不用苦集法智为上对治。偏用灭道二种法智。此义如前金刚心中已具解释。欲界灭道细于上境。观细舍粗。故能治之。欲界苦集粗于上境。设使观之不除上惑。问曰。若言欲界灭道细于上境治上修惑。何故不治上界见惑。释言。修惑缘事而生。观细厌粗便能舍之。故观欲界灭道二谛除上修惑。上界见惑亲迷谛理。要见彼谛方能舍之。是故不能除上见惑。毗昙如是。成实法中若论伏惑比智亦能。若论永断要唯理现智。以其现智见理明故。大乘法中断迷理惑现智能断。比智能伏。断迷事惑现比俱断。治道如是

第三明其缘境总别。境谓四谛。毗昙法中观谛有二。一总。二别。总念处中总观四谛为空无我。名之为总。燸顶已上别观四谛。目之为别。于中总观但伏不断。见不明故。别中始习伏而未断。苦忍已上观成能断。成实法中亦有总别。燸顶忍中别而不总。世第一上总而不别。世第一法中总观四谛名用虚假。无相已上总观谛空。于中若对世俗八禅总别俱断。故成实言。从燸等来渐断烦恼见灭乃尽。谓无相中见理灭故。若就理观随义分之别观但伏。总观之中世第一法总观未成但伏未永断。无相已上总观成就方能永断。问曰。何故毗昙法中总伏别断。成实法中别伏总断。释言。两宗立患各异。毗昙法中闇为患本。故经说言。我昔与汝不见四谛。是故久流生死苦海。良以闇惑为患本故。总观未明。但能伏惑。别观分明。故能永断。成实法中取为患本。别观之时取相未泯。故但伏惑。总观泯相。故能永断。大乘法中亦有总别。入法平等总观谛空。随有差别别观谛有。总别二观俱断烦恼。著有之患迷空之闇。总观除之。著空之患迷事无知。别观遣之。总别如是

第四门中顿渐分别。毗昙法中断见谛惑。圣谛是渐。品数是顿。四谛下惑次第除之。名之为渐。一一谛下九品之惑一治顿断。名之为顿。良以见惑迷心易除。是故一治能破九品。故论说为折石方便。断修道惑望于谛理非渐非顿。于惑品数得名为渐。随缘一谛即能断之。不具观四。是故不可说为顿渐。始从欲界乃至非想一一地中。九品烦恼品品别断故名为渐。良以修惑染事而生缠绵难舍。所以渐除。是故论中说断修惑如绝藕丝。成实法中断见谛惑望谛为顿。品数为渐。总观四谛断迷谛惑。故名为顿。随其粗细品数别断。故名为渐。断修道惑总观谛空。亦能断除。此则是顿。别观亦断。非渐非顿。缘一谛故望惑品数唯渐不顿。大乘法中断迷理惑望谛为顿。品数为渐。总观法空断彼迷惑。是故于谛名之为顿。粗细渐除。故于品数名之为渐。断迷事惑于境为渐。品数亦渐。渐学诸法次第断除。是故于境名之为渐。粗细渐断。故于品数亦名为渐。顿渐如是

第五门中明断假实。毗昙法中实法有断。假中不论。圣道念念能断结。故实中有断。彼宗之中无别假法。故假不断。以实断故。见道八忍各别一念断见谛惑。修道之中九无碍道。各别一念断修道惑。若依成实假中有断。实中无断。故彼成实假名品云。诸断得事皆是假名。良以一念见理不明故实不断。相续乃明。故假有断。大乘法中始修之时相续能断。一念见理不明了故。终成之时一念能断。相续乃尽。以其念念见理明故一念能断。故彼地经七地中说。菩萨念念具足一切助菩提法。所俱之法皆能治障。是故一念能有所断。以障难穷相续乃尽。故地论说。非唯初断亦非中后。前中后取方能断尽。假实如是

第六明其品数多少上下之义。先辨多少。毗昙法中断见谛惑有八无碍。谓四法忍及四比忍。各别一念。若通解脱有十六心。断修道惑有其八十一品无碍。品别一念。断欲界惑有九无碍。乃至非想皆有九品。故有八十一品无碍。若通解脱便有一百六十二心。见修合说有其一百七十八品。成实法中断见谛惑。总相一品。别则无量。不止八忍八解脱等。断修道惑。地地之中总相粗分有九无碍九解脱道。细分无量。故彼成实断过品云。以无量心断诸烦恼。非八非九。言非八者。不同毗昙唯用八忍断见谛惑。言非九者。不同毗昙地地之中用九无碍断修道惑。大乘法中亦无量心断诸烦恼。不止八九。始从种性终至金刚。念念之中比皆断结故。品数如是。次论上下。惑虽众多要为三品。谓下中上。义释不定。就过以分粗惑为上。以过重故。细惑为下。以过微故。两楹之间说以为中。就力以分。粗惑力微。浮粗易遣。说以为下。细惑力强。难可制断。说以为上。故胜鬘云。无明住地其力最上。中同前释。解亦有三。谓下中上。粗解名下。细解称上。两楹之间说以为中。以解对惑上下不定。对向初门三品之惑。得言下解对治上惑。中对治中惑。上品之解对治下惑。此之一义如地持说。故彼文云。解行菩萨行下忍时诸过相增。中忍时中。上忍时下。若对后门三品之惑。得言下解还治下惑。中品治中。上解治上。诸佛胜解能治无明最大惑故。品数如是

第七门中依禅分别。毗昙法中断见谛惑依六地禅。未来中间根本四禅是六地也。次第之人依未来禅。超越之人六地禅中随依何地。问曰。何故唯六地禅能断见惑非四无色。释言。前六心分粗强能缘下地有漏之法为苦集观。并缘彼治为灭道观。故断见惑。无色心细不能缘下有漏之法为苦集观。亦不缘彼对治灭道为灭道观。是故不能断见谛惑。断修道惑所依不定。若以有漏等智断结。用彼八禅方便之道治断下结。不断自地及上地结。以何义故不断自地。有漏力微不能断除自地系缚。如人被缚不能自解。以何义故不断上结。有漏于上唯生欣乐不能厌故。以何义故。不说未来。未来即是初禅方便。以何义故。不说中间。是其初禅眷属不能断除初禅地结。为是不论。若用无漏圣道断结。依六地禅及三无色除彼欲界及非想地。无漏大王不居边故。就彼所依九地禅中依未来禅所发无漏断一切结。依余八地所发无漏唯断自地及上地结不断下地。何故如是。无漏力大故断自地。能厌上过故断上地。无漏必依净禅而生。净禅起时下结已断。是故无漏不断下结。以是义故依未来禅所发无漏。能断一切三界烦恼。依初禅地所发无漏。能断初禅乃至非想结不断欲界。乃至依彼无所有定所发无漏。能断自地及非想结不断下地。成实法中。断二轮惑并依四禅及三无色。并依欲界电光三昧。云何得知依于四禅及三无色。成实说为七依定故。云何得知依于电光。成实说言离七依处更有欲界如电三昧为所依故。问曰。毗昙何故不说依于电光。毗昙所说欲界地中无此定故。又问。成实何故不依未来中间。释言。成实一向不说离初禅地别有未来。是故不依。然彼论中亦说梵王能至中间。当应相从摄属初禅。故不别论。以何义故不依非想。非想心微不发无漏断烦恼故。问曰。成实宣说。非想无漏心后入灭尽定。云何说言不发无漏。释言。有以。先依下地发无漏观。观非想地苦无常等断非想惑。然后用彼非想定心缘向所观苦无常等。名为无漏。实无现观断结无漏。大乘法中。断二轮惑多依四禅。以第四禅功力强故。是故如来成道之时依第四禅。理实通论依欲界定乃至非想皆能断结。问曰。欲界乱地无定。云何说言依欲界定。释言。大乘欲界有定。故龙树言。有欲界定。佛常依之。此与欲界电光何别。当应电光是彼定相。声闻暂得名为电光。又问。非想不发无漏。云何说言乃至非想。释言。声闻依非想定不发无漏。菩萨得发。故龙树言。云何菩萨非想处定。实相相应是为菩萨非想处定。实相俱故名为无漏。实相俱故能断烦恼。依禅如是

第八门中。就位分别。毗昙法中一切烦恼摄为四分。非想见惑以为一分。非想修惑为第二分。无所有下见谛之惑为第三分。无所有下修道之惑为第四分。于中初分唯见道断。第二分者唯是那含金刚心断。第三分者或凡夫断。或是圣人见道中断。第四分者或凡夫断。或是圣人斯陀行去修道所断。成实法中断见谛惑位分不定。若论无相空慧所断要在见道。若通离相见空所断燸等已上皆断见惑。故彼论言。从燸等来渐断烦恼见灭乃尽。若通习观想解所除从闻思上皆断见惑。故彼论言。多闻因缘思惟因缘灭假名心。燸等见灭灭实法心。因和合中取立定相名假名心。法和合中取立定相名实法心。是二如前假名义中具广分别。问曰。闻等。非见谛解。云何能得断见谛惑。彼是见道之方便。故所断烦恼通名见惑。修道烦恼斯陀行去次第断除。大乘法中。见谛烦恼断处不定。若论真见解脱证断要在初地。故地论言。诸见缚者先在初地见道时断。若论缘见无碍所除解行终心亦能断之。故地持言。先解行住诸见缚断。若复通论十信已上皆断见惑。彼是见道之方便故。修道烦恼断处不定。大位以分二地已上渐次断除。若复通论初地之中满心已去亦皆能断。故地持中初地满心名修慧行。位分如是

第九约就心识有三。一者事识。谓六识心。二者妄识。谓七识心。三者真识。此三广释如八识章。治断如何。事识之中。隔绝因果名之为断。不灭心体。妄识之中。始则解生闇灭名断。终则妄心尽灭为断。以知妄心本无法故。真识之中。融妄名名断。不灭心体。良以真心绝妄成结穷之则实更无所除故不灭心。事识中断如刀截绳。隔绝而已。妄识中断如火烧绳。通体皆尽。真识中断如解绳结。更无所除。断结之义辨之云尔

　　灭尽定义九门分别(释名辨体一　出入之相二　时节分齐三　就界分别四　就地分别五　有漏无漏分别六　就人分别七　对第八解脱辨其同异八　释文九)

第一门中。先释其名后辨体性。名别不同。乃有四种。一名无心定。二名断受定。三名灭受想定。四名灭尽定。通释是一。于中别分非无差异。无心定者。偏对心王以彰其名。心识尽谢。故曰无心。离于有心分别散动名无心定。断受定者。地持论中名断受乐。此对受数以彰其名。五受皆亡。故曰断受。离受散动名断受定。良以诸苦皆在受中故断此受名断受乐。故地持言。随所有受是真实苦。住定受灭名断受乐。灭受想者。偏对受想二阴。彰名。想绝受亡名灭受想。灭尽定者。通对一切心心数法以彰名也。心及心法一切俱亡名曰灭尽。又复三界缘心都尽亦名灭尽。如初禅中。虽灭欲恶觉观犹在。乃至非想虽灭下过自地心在。以是义故不名灭尽。至此定中一切斯亡。故曰灭尽。定如前释。名字如是。体性云何。论者不同所说各异。如彼佛陀提婆所说心法为体。彼人何故作如是说。入灭定者犹名众生。若全无心不名众生。是众生故明知有心。体虽是心绝离粗想。故云灭尽。毗昙所说非色心法为灭定体。是义云何。彼论宣说。绝去心虑得一非色非心之法。在于身中须补心处。故说非色非心为体。问曰。是中灭去心虑。心得灭不。释言。不灭。何故不灭。能灭所灭同地法故。如欲界善虽灭欲恶不灭彼得。此亦如是。问曰。若此能灭所灭同地法故不灭得者。断善根时以欲界恶断欲界善。何故断得。释言。阐提断善根时具以方便无碍解脱三道断善。极违善故通断其得。灭定唯以方便灭心。故不舍得。毗昙如是。成实宣说。心识尽处数灭无为为灭定体。问曰。若说心识尽处为灭定体是灭定中便无心识。应非众生。又若无心草木何别。成实释言。心得在故犹名有心。以有心故亦名众生。不同草木。何者心得入灭定者。成就过去未来世心。故名心得。不同毗昙别立非色非心得也。大乘法中。寻名取义。心识尽处为灭定体。以实具论灭尽定中亦得有心亦得无心。言无心者。声闻灭定无六识心。菩萨灭定全无六识。分有妄识。诸佛灭定六七全无。言有心者。声闻菩萨灭定之中犹有本识。真妄和合为本识故。佛灭定中犹有真心。若有心识云何灭尽。灭粗心故。体性如是(此一门竟)

次辨出入灭尽定相。先就毗昙以辨出入。入时云何。依彼论中先得八禅极令纯熟。次于八禅六种入定调练其心。故经说言。欲入灭定必先调心。何者六种。一者顺入。从初禅入次第上升乃至非想。二者逆入。从非想入次第下转至初禅出。三逆顺入。从初禅入至第二禅。却入初禅次第上升至第三禅。劫入二禅次第上升至第四禅。如是却入而复上升乃至非想。四者顺超。从初禅入超第二禅入第三禅。超第四禅入于空处。如是上超乃至非想。问曰。何故唯超一地。声闻超禅不过一故。五者逆超。从非想定超无所有。入于识处。超于空处入第四禅。超第三禅入二禅中。超于初禅起欲界心。六逆顺超。从初禅地超入三禅。却入二禅超入四禅。却入三禅超入空处。如是却入而复上超乃至非想。然此六种皆就有漏根本定中转次相入。不入无漏。不由方便。问曰。上入至非想地即得出定入散心不。释言。不得。何故不得。若从彼出赴于欲界散乱之心便超八地。声闻禅定无如是义。如人极上善心之后不起重恶。彼亦如是。问曰。若言至非想定不得即出起散心者。向前六中第三第六至非想定云何得出。释言。彼还次第下入至于初禅或至二禅。然后出定起欲界心。若尔便有八种调心。何得言六。彼逆入者同第二门。逆次第收故合说六。调心如。是如是六种调心已竟。次起要期作灭心意。又复要期其时当出。作是念已方入灭定。先入初禅根本定中灭欲界心。次入二禅灭初禅心。乃至转入非想定中灭无所有心。非想心后以本要期心心数法忽然而灭。问曰。有人一世之中数入灭定。为当一一别须六种入定调心。为当一调能多入定。彼宗如来一调已后能多入定。声闻之人随别须调。入时如是。出时云何。在灭定中随时多少。至本要期欲出之时。以本要期欲出之力心心数法忽然而生。毗昙如是。次就成实以辨出入。成实法中趣入灭定有二次第。一种次第先得八禅。次修圣道断欲界中修道烦恼。上至非想非想地结或尽不尽。断此惑已次起要期作灭心意并起要期其时当出。生此要期后然后灭心。先入初禅根本定中灭欲界心。乃至转入非想定中灭无所有心。非想心后以本愿力一切心想忽然而灭。问曰。成实得八禅已别修无漏断修道惑。然后灭心。毗昙法中何不如是。释言。毗昙禅定断结。得八禅时无所有下烦恼已尽。不须更修无漏断结然后灭心。设修无漏但断悲想一地烦恼。故异成实。此成实一种次第。第二次第先依电光修习圣道断欲界中修道烦恼乃至非想。次修八禅得八禅。已次起要期作灭心意。并起要期其时当出。然后灭心从初禅入乃至灭定。问曰。毗昙亦得如是先断修惑后得禅不。释言。不同毗昙法中。依未来禅发无漏观。断除三界修道惑时即得八禅。同治修故。虽得八禅不能现前。更起方便修乃现前。问曰。向说毗昙法中欲入灭定先作六种入定调心。成实法中亦如是不。释言。不须但得八禅则能灭心。何故如是。彼论宣说。得此禅已别用无漏断诸烦恼。无漏调心是故不假。故彼成实六三昧品云。得八禅已即能灭心。不假六种。问曰。欲入灭尽定时为作意灭为不作意。成实两释。一义释云。作意灭心是心方灭。若不作意更缘余法。不名灭心。良以行者断烦恼来恒常制心。以制心故欲灭即灭。故彼成实引经说言。欲入灭定必先调心。第二释云。不作灭意而心自灭。如人眠时不念而现。以常修故。入时如是。出同毗昙。问曰。出时前无意根。定后心识依何得生。释言。定前最后之心为意根故后心得生。问曰。前心灭谢已久。何能生后。说为意根。成实释言。因义成故。虽灭生后。如业虽灭能生后果。成实如是。次就大乘以辨出入。大乘法中义别有四。一据修始。与毗昙同。先得八禅。六种调心。要期方便后乃出入。二据修终。相同成实。直得八禅。要期方便即能出入。不假六种。入定调心。三据修纯。始从欲界乃至非想。随何地心欲入即入。欲出即出。不假先作要期方便。又复不须从初禅入乃至灭定次第灭心。四据德成。无时不入。以常寂故。无时不出。以常用故。故经说言。不起灭定而现威仪为宴坐也。问曰。菩萨何因缘故独能常入复能常出。释言。菩萨毕竟不取一切心相。故能常入。不取灭相。故能常出。又复菩萨善入法界差别法门。法界门中有其寂静灭心法门。菩萨住之毕竟不舍。故常灭心复有分别不灭心门。菩萨住之无时暂舍。故常不灭。出入定相辨之粗尔(此二门竟)

次辨灭定时节分齐。毗昙法中。欲界众生所入灭定时虽能久而不久入。于中极远不过七日。若过七日出定即死。何故如是。欲界众生段食养身。段食之势不过七日。故过七日出定即死。上界众生离段食。故入灭定者能经多时。虽经多时不得过于彼报分齐。过出即死。成实法中。破毗昙家欲界众生段食养身七日须出。彼说一切入灭定者。正受持身纵迳多劫出亦不死。于中或有出而死者。以本命根垂尽之时而入灭定。是故出时即便命终。不由在定多时故死。大乘法中。诸佛菩萨所入灭定时无限齐。问曰。经说。摩诃迦叶在鸡足山待弥勒出。从山而起礼觐弥勒现十八变然后灭身。彼今在山为般涅槃为入灭定。释有两义。若依成实彼入灭定正受持身。故后能出礼佛现化。若依毗昙彼入涅槃。非是灭定。若是灭定出即身坏。何能诣佛礼事供养广现神化。又复依如阿育王经宣说。迦叶欲涅槃时往辞世王。云入涅槃。定知所入非是灭定。又复世尊付法藏中说。佛灭后迦叶持法经二十年。摩诃迦叶般涅槃后阿难持法复二十年。如是次第。故知彼今入般涅槃。问曰。若彼入涅槃者。后时何能诣佛礼觐广现神变。释言。彼是留化神力故能如是。如佛世尊般涅槃时摩诃摩耶来至佛所。佛为起坐。亦如舍利目揵连等化火烧身。此等皆是留化力也。时分如是(此三门竟)

次就界论。界谓三界。于中别以三门分别。一明得处。二明入处。三明成处。言得处者。修得之所名为得处。小乘法中。最初修得要在欲地。非上二界。藉说起故。欲界地中有佛宣说灭心之法。故得修起。上二界中无佛宣说。故不修起。问曰。上界无佛说法得修诸禅。何为不得修起灭定。释言。凡夫过去已来曾得诸禅。以是凡夫常所得法故上修起。凡夫本来不得灭定。以非凡夫常得法故上不修起。若退重修上界亦得。问曰。上界修得之时为得已得为得未得。释言。斯乃得于未得非得已得。何故如是。彼非心法不得冥通三世成故。如人得戒念念之中皆得未得。彼亦如是。大乘法中。始同声闻欲界修得。终则不尔。三界皆得。于一切处灭心法门常现前故。言入处者。随身所在堪能入中名为入处。小乘法中。欲色两界堪能现入。非无色界。何故如是。入灭定者断绝心虑。欲色界中灭心色在命根犹存。故得现入。四空无色。复绝心虑命根不立。故不入矣。大乘法中。诸佛菩萨随身何处皆能现入。问曰。无色灭心即死。云何大乘一切处入。释言。大乘说无色界犹有形。故虽灭心命根犹存。又大乘中说有真心常而不灭。无色界中入灭定时虽息心用心体犹存。故不命终。言成处者。随身所在成就不失名为成处。修得已后于三界中随身何处皆得成就。依如毗昙灭定是其非想法。故三界皆成。成实大乘宣说。灭定不系法故三界皆成。处别如是(此四门竟)

次就地论。地谓欲界乃至非想。就此诸地以明灭定。先明定体。次论入心。后辨出心。灭定之体宗别各异。毗昙法中宣说。灭定是非色非心有为法故系属非想。与非想定同招一果。成实说为无为法。故不属三界。大乘法中。义则不定。若说六识七识心灭为灭定体。是无为故不属三界。若说第八真心体寂为灭定体亦非三界。若说第七妄识心寂为灭定体系属三界。总相系属不别诸地。次论入心。声闻灭定非想心入。余心粗强难可灭故。菩萨法中始同声闻。成则不同。云何不同。始从欲界乃至非想一切地心皆能入故。次论出心。毗昙法中或非想出。或无所有出。次第正受非想心出。超越正受无所有出。声闻超禅不过一故余地不出。问曰。灭定非想地摄。从灭定起无所有心应是次第。以何义故说为超越。释言。就地应非超越。论家约就九次第说。中间隔于非想定故。成实法中。虽无文证以义推之与毗昙同。毗昙所立彼不非故。大乘法中诸佛菩萨于禅自在。一切地心皆悉得出。地别如是(此五门竟)

次就有漏无漏分别。先论定体。次辨入心。后明出心。灭定之体诸论不同。毗昙法中一向有漏。体是非想。有漏法故。成实法中一向无漏。体是数灭无为法故。大乘法中。总相论之体是无漏故。地持中说为圣住。于中分别亦有有漏无漏之义。若说六识七识心灭为灭定体一向无漏。若说第八真识体寂为灭定体亦是无漏。若说第七妄识心寂为灭定体。相似无漏性是有漏。次论入心。毗昙法中入心有漏。非想入故。成实入心一向无漏。问曰。灭定非想心入。成实论家无漏唯依四禅三空。欲界电光不依非想。云何说言入心无漏。释言。成实非想地中亦有无漏。有何无漏。谓有顺旧游观无漏。何者是乎。先依下禅发无漏观。观非想地苦无常等。断非想结。然后用彼非想地心。观非想地苦无常等名非想地游观无漏。依此无漏入灭尽定。大乘法中有漏无漏皆悉得入。次明出心。毗昙法中。出定之心或是有漏。或是无漏。非想心出一向有漏。无所有处或漏无漏。无所有中具有有漏无漏心故。成实法中出唯无漏。云何得知。如彼成实灭定品中。破毗昙云。有人宣说。入心有漏。出心或漏或是无漏。是义云何。答曰。非漏。以其行者欲入灭定先破一切有为行已然后入中故。入无漏。出缘泥洹。故出无漏。大乘法中。诸佛菩萨有漏无漏皆悉得出(此六门竟)

次就人论。总相论之唯是三乘贤圣所得。别相论之小乘人唯有那含罗汉人得。就彼那含罗汉人中论说不同。毗婆沙中十人得之。谓非想地九品惑中。从断一品乃至九品即为九人。非想地中具缚为一。令为十人。此十人中始从具缚乃至断除八品惑来是阿那含。断第九品是阿罗汉。成实法中无有非想具缚能得。要分断除方乃得云分断几品。论中不辨。有人释言。于非想地九品惑中断前八品唯一品在。患心劳虑故入灭定。或可如此。或断一二三四品等亦能灭心。断之未尽。是阿那含尽。是罗汉。大乘法中。种性已上一切皆得。若复通论十信已上亦渐得之(此七门竟)

次对经中第八解脱以辨同异。毗昙法中正用灭定为第八解脱。成实法中灭定与彼第八解脱一向别体。第八解脱偏在果中。灭尽定者通因及果。故成实言。灭尽定者学人亦得。第八解脱唯无学得。又彼论言。灭尽定者灭心心法。第八解脱灭诸烦恼。彼论复言。灭尽定者灭想受等。第八解脱灭无明爱。故知全别。大乘所说与毗昙同。故大品经六度摄品中宣说。菩萨第八解脱灭定为体。涅槃亦尔(此八门竟)

次释其文。如经中说。过一切非想非非想处。想受灭身作证名灭尽定。言过非想非非想者。论释不同。毗昙释云。过者名到。到非想地即能灭心。故名为过。非谓要断非想烦恼超出名过。成实释云。超出名过。故彼论言。学人能见非想地中一切行空断非想结。名之为过。但断未尽。不能不生故名学人。非是始到说之为过。大乘法中文无定判唯义判之与毗昙同。菩萨虽未断非想惑随分亦得灭尽定故。想受灭者。依如毗昙理实通灭一切心法。但想及受二数强故偏说灭之。此云何强。如论中说。烦恼法中受为爱根。想为见本。净法之中受修诸禅。想修无色。故说为强。成实非此。若说想受二数强故偏言灭者。心王最强。何故经中不说心灭。又复想受皆依心王。何不说心。若欲释通就主而言。应云心灭。但彼灭定灭八禅心。八禅定中受修诸禅。想修无色故对想受以彰灭矣。成实所立灭尽定中灭一切心灭。一切法通名为受。受有二种。一者想受。二者慧受。有为缘心名为想受。无为缘心名为慧受。言灭想者。明有为缘想受灭也。隐受在想。故云灭想。言灭受者。明无为缘慧受灭也。隐慧彰受。故说灭受。问曰。心灭通摄空有。何不就通说心灭乎。为彰空有二心灭。故余经论中多同毗昙。身作证者。是中无心唯有色身。定与身合名身作证。故成实言。八解脱等皆是身证。何故独说灭定身证。答曰。是中更无有心。唯有身故。灭定如是

　　一乘义二门分别(释名义一　辨体相二)

第一门中释其名义。所言乘者对人名也。行能运人。为人所乘故名为乘。所言一者释有四义。一简别名一。二破别名一。三会别名一。四无别名一。言简别者。据实以论唯一大乘随化分三。简别彼三。是故言一。言破别者。佛随众生假施三乘。众生闻已执为定实。佛为破其所执假三。是故言一。故经说言。十方佛土唯一佛乘无二无三。又经亦言。唯此一实。余二非真。言无二者。一大乘外无别声闻缘觉二乘。言无三者。一大乘外无别声闻缘觉二乘。并无随化所施大乘。问曰。直说无三之时无二已竟。何须别说无二无三。释言。声闻缘觉乘者。是大乘家对。然大有二。一者实大。二者权大。声闻缘觉非直是彼实大家对。当知亦是权大家对。言无二者。无实大家所对二也。言无三者。无权大家所对二乘并无权大。故言无三。何者实大。如华严等所说是也。彼说菩萨实修一切十三住中无漏真德。息除妄想证性成佛。故名为实。何者权大。如彼三乘别教之中所说是也。彼说。菩萨三阿僧祇但修有漏六波罗蜜。不习诸地无漏真德度三僧祇。次于百劫修相好业。于最后身修世八禅。厌离断烦恼后观四谛道树成佛。言不称实故名权大。破斯权大并破余小。是故言一。言会别者。总唯一大。佛随众生分一为三。今还摄三以归一大。因无异趣。果无别从。是故言一。故经说言。说大威仪以为木叉毗尼法等。木叉毗尼即大乘学。又经复言。声闻缘觉乘即是大乘。法华亦云。汝等所行是菩萨道。良以根本无二法故。问曰。向前破三辨一。今复何故会三为一。释言。对情破其别取。故说破三。废情就法一外无三。是故会别。即是一也。问曰。乘者人之所行。三乘人别随人说乘。乘应定别。云何为一。释言。此以理一故尔。故经中说三乘虽异同一佛性。其犹诸牛色虽种种乳色无别。三乘如是。佛性无别。性无别故。证之未圆唯一佛因。证之圆极唯一佛果。是故就实唯一大乘。故经说言。世若无佛非无二乘证二涅槃。一切世界唯一佛乘。更无余故无别二乘得二涅槃。会别如是。言无别者。就实论乘由来无别。非有三别可会可破。犹如虚空平等无二。是故言一。问曰。一乘以行为体。行别千殊。云何乘一。释言。法门有其二种。一别相门。二共相门。若就别相乘有无量。今就共相。是故言一。其犹众木共成一车。此亦如是。然此一乘经论之中亦名大乘。解有两义。一随人解释。诸佛菩萨是其大人。大人所乘故曰大乘。二当法辨释。备摄宽广。是故名大。名义如是。问曰。乘义道义何别。总相释之。能通名道。能运名乘。于中别分乃有三种。一就行法相对辨异。乘者是行。道者是法。行能运人。故说为乘。法为行履能通行心。故说为道。然就乘中非无有法。今对道法唯说为行。道亦有行。对彼乘行偏说为法。二就行中随义分异。一切行德能通名道。能运名乘。又复诸行体通名道。用通名乘。云何体通。行无障故。云何用通。能运人故。三就法中随义分异。能通名道。能运名乘。又复诸法体通名道。用通名乘。问曰。乘义门义何别。总相分之通入名门。能运名乘。于中分别亦有三种。一就行法相对辨异。门唯就法。通行人故。乘唯就行。能运人故。二就行中随义分异。一切诸行门别名门。能运名乘。又复诸行通入名门。运通名乘。三就法中随义分异。一切诸法门别名门。运通名乘。又复诸法通入名门。运通名乘。问曰。道义门义何别。释言。体一随义名异。通入名门。通到名道(此一门竟)

次辨乘体。于中略以五门分别。一乘法分别。乘有二种。一者乘法。二者乘行。法有三种。一者教法。所谓三藏十二部经。二者理法。所谓佛性。于中分别二谛一实缘起法界是其理也。三者行法。六度等仪。言乘行者要唯三种。一闻。二思。三是行修。依教生闻。依理成思。依于行法集起行修。问曰。经说闻思修证。今此行中何不说证。摄入修故。二行断分别。行德虽众无出三种。一智。二福。三者是报。波若是智。五度是福。又复波若一向是智。施戒及忍一向是福。精进与禅亦福亦智。寿等八种是其报也。此三种中依智起福。依福起报。故地持言。若报报因及与报果皆依福起。福依智起。此三至果转名波若解脱法身。智为波若。福为解脱。报为法身。行德如是。言断德者。要唯三种。一烦恼断。五住结亡。此前智慧所断灭也。二者业断。分段变易二种因亡。此前福德所远离也。三者苦断。分段变易二种报尽。此前净报所出离也。此三种中断烦恼故诸业不生。业不生故苦报不起。苦不起故得大涅槃。以斯行断为一乘体。三自利利他二行分别。自行有二。一厌有为起离过行。二求佛智起集善行。利他亦二。一大悲方便。拔令出苦。二大慈方便。化令得乐。以斯两行为一乘体。自行之乘至果便住。化他行乘毕竟无尽。所化众生不可尽故。四证教分别。无始法性显成今德。名为证行。依教修起方便行德。名为教行。此之两行该始及终。五因果分别。因虽众多无出灭道。果虽无量不出菩提涅槃之德。问曰。因行运人至果可名为乘。果德穷满更无进趣。云何名乘。释有三义。一乘因至果。果仍因名故说为乘。二者至果。虽无去处非是果德不能运去。如劫尽火更无所烧非火不能。此亦如是。以其能运故说为乘。三至果中自行虽竟化他未息。乘大涅槃周旋齐度一切众生。故得名乘。乘体随别难以具论。略举斯五行无不摄。一乘如是

　　二种庄严义四门分别(释名一　就位分别二　辨体三　就人分别四)

二种庄严者。一福德庄严。亦名功德。二智慧庄严。言福德者。善能资润福利行人。故名为福。福利是其善行家德。如清冷等是水家德。言功德者。功谓功能善有资润福利之功。故名为功。此功是其善行家德名为功德。言智慧者。照见名智。解了称慧。此二各别。知世谛者名之为智。照第一义说以为慧通则义齐。此福与智经中或复名为庄严。或复说之为菩提具。或名助道。或称律仪。言庄严者。如涅槃说。分别有四。一能严人。二能严心。第三严果。第四诸行共相庄严。故曰庄严。能为佛因亦名菩提具。资顺菩提名助道法。言律仪者。如地持说。内调名律。行合真则。故曰律仪。亦可调法名之为律。行合戒律。故曰律仪。能严行人。故曰庄严。名义如是(此一门竟)

次辨体性。于中别以三门分别。一就行分别。二体德分别。三体用分别。言就行者。行谓六度。摄此六种以为福智。相状如何。经论不同。乃有四别。一依优婆塞经。施戒精进以为福分。忍禅波若以为智分。何故如是。施之与戒随事修行资助行人。福利义显故说为福。不能照见。故不名智。精进虽能遍策诸行而彼精进性是发动。随事修行精进相显。故从戒施摄之为福。余三种中。波若正是照见之性。故说为智。即彼波若安法名忍。忍体是慧。故摄智中。如五忍等。然就忍中义别有三。一他不饶益忍。加损能受。二安苦忍。逢苦堪耐。三法思惟忍。于法能安。此三种中前二非慧。后一是慧。彼经偏说法思惟忍为忍度。故摄入智中。即彼波若住缘名定。定体是慧。故摄智中。然就定中义别有二。一者事定系意住缘。二者理定慧心不动。彼经偏说理定为禅。是故禅度摄入智中。二依相续解脱及地持论。施戒及忍同为福分。波若智分。精进与禅亦福亦智。施戒及忍但能资润。故说为福。体非慧性。不能照见。故不名智。波若慧性。故说为智。简别前门。故不名福。精进与禅那体性是福。从其所生故。分二种福之与智。故地持说。依精进故修行施戒四无量等。是其福分。起闻思修是其智分。依禅修习四无量等是其福分。修阴界入巧便观等是其智分。问曰。向说。依精进故修行施戒四无量等以为福分。何故依禅唯修无量以为福分。释言。精进遍策诸行。是故通起施戒等善以为福分。施戒散善不依禅生。是故唯起四无量等以为福分。又问。精进起闻思修通为智分。何故依禅唯起修慧巧便之观以为智分。正以精进遍策诸行。是故通起闻思修等以为智分。闻思二慧乃是禅因非是禅果。是故依禅唯起修慧以为智分。三依大品等经。前之五度是其福分。体非慧性照明法故。故彼经中说之为盲。波若是智体。是慧性照明法故。是故论中说之为眼。四依涅槃经。前之五度及事中波若同为福分。以其不能见实义故。照理波若说之为智。见实义故。故彼经言。福庄严者从檀波罗蜜乃至波若非般若波罗蜜。慧庄严者是波罗蜜。何者波若。非波若波罗蜜。何者波若是波罗蜜。彼说六度。各有二种。一者布施乃至波若非波罗蜜。二者布施乃至波若是波罗蜜。随事修行不到实义。非是自性清净度故非波罗蜜。合理成者是其自性清净度故是波罗蜜。于中前五体非慧性一向为福。就波若中分取波若非波罗蜜助成前五亦判为福。分取波若是波罗蜜为智慧也。上来第一就行分别。次就体德以分福智。真心为体。从缘修生诸行为德。心体本净从缘说染。后息妄染真心始净。真心始净内照法界。说之为智。从缘修生方便行德。资顺义强。通说为福。体德如是。行体虽众无出证教。无始法性显成今德。是证行也。方便修生是教行也。教行修起资顺义强。通说为福。证行体明照穷法界。说之为智。体德如是。次就体用开分二种。体谓证如涅槃之行。用谓随缘世间之行。用随世间同世福善。说之为福。体则合如照第一义。说之为智。随世行中非无有智。隐而不彰。合如行中非无有福。隐而不说。故涅槃云。福庄严者。有为有漏以有果报有碍非常。是凡夫法。慧庄严者。无为无漏无有果报。无碍常住。是贤圣法。是凡法者。诸佛菩萨常在世间同凡行也。以同凡故有为有漏有碍非常。是圣法者。诸佛菩萨舍离世间合如行也。以合如故无为无漏无碍常住。此二即是地经之中常与无常二种爱果。福德是彼无常爱果。智是常果。然此二种性不相离。故经中说。无常共常常共无常。二种庄严体性如是(此二门竟)

次就位论。位别有二。一世间出世间相对分别。地前世间。地上出世。然福与智义有通别。通而论之并通世间及与出世。所言别者如法鼓经说。地前之行名为福德。地上所行说为智慧。良以地前在相修行随事犹润故说为福。于深法性未能证见。故不名智。初地已上于深法性证见分明。故名为智。简别前门故不名福。二约眼见闻见分别。如涅槃说。初至九地闻见佛性未能眼见。因名为福。十地若佛同能眼见说之为智。位别如是(此三门竟)

次就人论人。谓凡夫声闻缘觉菩萨及佛。约就此人以辨福智。略有二门。一对理分别。凡夫所行随事资润。说之为福。未能见理故不名智。三乘所行见理而成。故通名智。简别前门故不名福。二对实分别。实谓不空如来藏性。凡夫二乘于实未见。一切所行通名为福。诸佛菩萨见实性故。一切所行通名为智。凡夫二乘非无智慧。隐而不彰。诸佛菩萨非无福德。隐而不说。二种庄严略辨如是

　　二种种性义三门分别(行位相对定其先后一　就分别二　就行分别三)

第一门中。约就行位辨定先后。二种性者。一习种性。二性种性。此二种性若据位分习种在前性种在后。若就行论性习同时。以同时故前后不定。依体起用先明性种后明习种。寻用取体先明习种后明性种。与彼证道教道相似。就位以论教道在前证道在后。世间之行为教道故。所以在前。地上之行为证道故。所以在后。据行论之证教同时。以同时故先后不定。依体取用。先证后教。寻用取体先教后证。先后如是

第二门中。就位分别。为辨种性通对解行十地以论。于中义别有其四门。一释其名。二约解以分。三就行显别。四通解行以彰其异。名字如何。言种性者亦名十住。若言十住当分为名。解观成就不退名住。若言习种对后立称。依前观解习后性种所成行德。修而未成。说之为习。望后佛果能生曰种。第二性种亦名十行。若言十行当分以名备具法界一切行性。故名为行。言性种者对前望后以立其名。前习种中所修行德至此位中成就不坏。故名为性。望后佛果能生曰种。解行之位名有四别。一名解行。二名发心。三名回向。四名道种。言解行者。对出世道以立名也。于出世道解而行。故名为解行。言发心者。对果以名。于大菩提起意趣求故名发心。亦可发求出世之心故名发心。言回向者。亦是对果以立其名。回己善法趣向菩提。故名回向。言道种者。当分望后以立其名。当分中之如观道立故名为道。望后佛果能生曰种。十地之位亦有四名。一名十地。二名行方便。三名菩提分。四名圣种。言十地者。当分以名。行德成就住处名地。亦可望后能生名地。行方便者。当分以名。善起诸度名行方便。菩提分者。当分为名。出世之道名曰菩提。道行差别名菩提分。亦可此言对果以名。佛果之道名曰菩提。地上所行与彼为因名菩提分。言圣种者。当分望后以立其名。当分之中会正名圣。望后能生故说为种。名字如是(此一门竟)

次就观解以分其位。解别有四。一知教法。知诸教门若权若实。二知义法。知诸义门若通若别。三知理法。知相空寂。四知实法。知一切法皆从佛性真心所起体则是真。通则位位俱解此四。于中别分习种位中偏解教法。故华严云。十住菩萨随所闻法即自闻解。不由他悟。性种位中寻诠达旨。解知义法。解行位中破相归寂解知理法。初地已上悟实穷本解知实法。解有此别。故分四位。又更分别习种位中。寻诠取法知世谛义。性种位中。舍诠求理知第一义。解行位中。破离有无趣入中道知一实义。初地已上悟实随缘了知缘起无尽法界。解有此别。故分四位。第一解知生死涅槃染净法相。第二解知无相空理。第三解知非有非无一实之义。第四解知如来藏中真实法界缘起之门。解别如是。理实通论一一位中皆具此四。随别论之习种位中观行初起。解知染净差别法相。性种位中观解转胜。舍相趣寂解知无相第一义谛。解行位中观解转深。破相毕竟解知非有非无之法。初地已上观解毕竟解知真实缘起法界。解有斯异。故分四位(此二门竟)

次约诸行以别其位。行有二阶。一者行种。二者行德。此二之中各有始终。就行种中习种始。习性种终成。行德之中解行始习。十地终成。行有此别。故分四位(此三门竟)

次就解行以分四位。于中有二。一解行参论。二解行并说。言参论者。此四位中分为两对。前二一对先解后行。后二一对先解后行。相状如何。习种位中成就教解。故华严云。十住菩萨随所闻法即自开解不由他悟。性种位中随起教行。故华严中说为十行。初对如是。第二对中初解行住修习理解。是故经中说为解行。解为行故。又地经中说彼解行为观分明。观犹解也。初地已上成就理行。故论名为行方便持。据此以论习种解行解观成就。性种十地行德成也。言并说者。闻思修证四种之中。闻思是解。修证是行。习种位中依教生解成就闻慧。性种位中依义生解成就思慧。解行位中依教起行成就修慧。初地已上依理成行成就实证。解行相对分别如是。上来四门合为第二就位分别

第三门中就行分别。然就行中义别有四。一释其名。二辨体相。三明真妄作灭之义。四约时辨异。名字如何。性种性者从体为名。无始法性说之为性。此之法性本为妄隐。说之为染。随修对治离染始显。说以为净。始显净德能为果本。目之为种。此乃显性以成种故名为性种。种义不坏。故复名性。故论说言。性种性者无始法尔。习种性者从因为名。方便行德本无今有。从习而生。故名为习。习成行德能生真果。故名习种。性义同前。故论说言。若从先来修善所得名习种性。名义如是(此一门竟)

次辨体相。此二种性同用真识以之为体真识之中义别有三。谓体相用。体谓平等如实法性。古今常湛非隐非显非因非果。故经说言。非因非果名为佛性。此之谓也。语其相也。真实缘起集成心事。所谓一切恒沙佛法集成真实觉知之心。此心妄隐义说为染。出缠离垢义说为净。净中之始能为果本生后果。故说为性种。语其用也。真识在染与妄和合起作生死。在净随治集起行德。行德初立能生后果说为习种。体相粗尔(此二门竟)

次辨真妄作灭之义。于中先明真妄两心有作不作。后明真妄有灭不灭。问曰。真妄二心之中。何心能作习种行德。何心不作。释言。唯真则无作义。单唯妄想亦无作理。真妄相依方有作义。是义云何。若唯真实而无妄者真即平等。故无修作。若唯妄想而无真者。妄想之法化化自灭体既不立焉。有众作。故经说言。若无藏识七法不住。不得厌苦乐求涅槃。由妄依真真随妄转。故有修作。问曰。妄心何缘能作。释言。妄心有三因缘。所以能作。一以现在善友缘力所以能作。谓诸众生于现在世由佛菩萨善友教化。故妄心中能修种性一切行德。二以过去善行因力所以能作。谓诸众生由其过去曾习众善薰发现心。故妄心中能修众行。三以所缘真力故作。谓彼所依如来藏中。具足一切功德法性薰发妄心。故妄心中发生诸善。问曰。真心何缘能作。释言。真心亦以三缘所以能作。一以现在善友缘力所以能作。谓诸众生于现在世由佛菩萨善友教化。故真心中出生诸行。二以妄修薰力故作。谓诸众生妄想心中修集众善彼善薰心。故真心中起诸善法。三以自体薰力故作。是义云何。真心之体是如来藏。如来藏中具足一切恒沙法性。彼法薰心故真心中发生诸善。若心体中不具一切恒沙法性虽加功力善不可生。作善如是。次辨真妄有灭不灭。真妄别论。妄想缘修一向尽灭。真修不灭。何故如是。妄想之法相有体无。穷之则尽。所以尽灭。故楞伽云。妄想尔。涅槃智彼灭我涅槃。真实之法相隐性实。研之则明。明显真性说为行德。所以不灭。随义具论真妄皆有灭不灭义。是义云何。妄法体虚终归灰谢。所以尽灭。藉妄薰真。真实行德由妄薰起。故言不灭。妄尽之时真随妄息。不复更起。故言真灭。真体常存。故云不灭。作灭之义辨之粗尔(此三门竟)

次第四门约时辨异。此二种性在外凡时但名佛性。不名行德。佛性有二。一法佛性。二报佛性。法佛性者是性种因。报佛性者是习种因。二性何别。法佛性者本有法体。与彼果时体无增减。唯有隐显。净秽为异。报佛性者本无法体。但有方便可生之义。此二如前佛性章中具广分别。是二佛性依至性地名二种性。法佛之性转名性种。报佛之性所生行德名为习种。是二种性至解行中名得方便及清净向。彼习种性至解行中名得方便。彼性种性至解行中名清净向。彼得方便及清净向至初地上转名二道。彼得方便转名教道。彼清净向转名证道。教道至果转名报佛方便菩提方便涅槃。证道至果转名法佛性净菩提性净涅槃。此等虽复随时变改其义不殊。二种种性辨之粗尔

　　证教两行义三门分别(释名一　辨相二　料简可说不可说义三)

第一释名。证教两行出地经论。所言证者乃是知得之别名也。实观平等契如名证。所言教者义别有七。一方便行德。依教修起从其所依。故名教行。二差别之行。可以教辨行从诠目。故名教行。三知诸佛所说教法。从其所知故名教行。四说法智行。能起言说教被世间。故名教行。五平等证行。约言分异。异从教别。故名教行。六行能显真义说为教。如因分行名为说大。七上德下被义名为教。如楞伽云。法报说等。然此二行藉教以彰应通名教。行成合法应通名证。为别两行隐显异名。实观平等证法义显。故偏名证。方便行德诠题易及。故独名教。此证与教集起名行。名义如是(此一门竟)

次辨体相。义别有九。一修成相对以分证教。一切地前造修方便名为教行。以比始修依言起故。一切地中所成之德名为证行。以此成德证法性故。此二犹是地经之中。最初所行成就佛法地证。论释言。最初所行是阿含。行成就佛法是证行。此之谓也。又此教者是彼说大因分之行。是中证者是彼义大果分之行。二就位分别。地前所修名为教行。世间之行依言起故。初地已上一切诸德同为证行。行熟舍言证法性故。此二犹是地经之中叹众二净。彼说地前闻思修等为阿含净。犹此教行。十地行德同为证净。犹此证行。三真妄分别。一切妄修此名教行。一切真修齐为证行。故地论言。闻思修及报生识智。是则可说。以可说故名之为教。真智不尔。离文字故。以离文字故说为证。四直就妄修随义分别。妄修有二。一随事造修福德之行。二依理所成智慧之行。福依事易以言彰。故说为教。慧依理成照理分明。故言为证。问曰。妄修不能会真。云何名证。释言。妄修虽不体会缘中相应。故得名证。五就真中相实相对。因分之中得彼出世真证无相说为教行。彼相现于教行中故。寻相得实说为证行。此二犹是地经之中增上妙法光明法门。彼增上法是此证行。彼光明法是此教行。言光明者。论自释言。此大乘法显照一切余法门故。谓显世间修行心中。六就真中体德分别。无始法性显成今德。是其体也。从缘修起方便之行。是其德也。体为证行始显。净智证自体德故为教行。方便行德本依言教修习生故。此二犹是地经之中金庄严具所况法是。金体清净喻于证行。环玔等相喻于教行。七就真中体用分别。次前证教同说为体。依此体上教智外彰说以为用。体为证行。证法性故用为教行。正说法智照明世故。此二犹是地经之中摩尼珠光所况法是。珠体清净喻于证行。光明外照喻于教行。故地论言。证智法明摩尼宝中放阿含光。八就真体约诠就实随义分别。平等证体说为证行。即此证体约言分十说为教道。此二犹是地经之中虚空鸟迹虚空画处所况法是。平等虚空喻于证行。故地论言。鸟迹住处名句字身住处菩萨地证智所摄。空中鸟迹风画之处喻于教行。故论说言。非不于中有此言说十地差别。约言分十。故从诠目名为言说。九就真中自分胜进相对分别。自分所成一切行德若体若用斯为证行。自于此法已证得故。胜进分中上受佛教名为教行。此二犹是地经之中。叹金刚藏证与阿含二力并是。彼中宣说。妙无垢智无量义辨演说美言真实相应同为证力。犹此证行。于佛教法念坚净慧为阿含力。犹此教行。体相如是(此二门竟)

次辨证教有可宣说不可说义。于中且就初对论之。余类可知。然就初对修成门中义别有三。一就证教二行相对。以辨可说不可说义。二唯就证。三唯就教证教相对辨之云何。教行可说。证行叵论。盖乃就其修证时语始修之时未出名相。行外犹有名相可得。用之显修。是故可说。得证之时证诸法如。证外更无名相可得。知复用何表影实证。是故证行一向不说。良以可说偏在教故。地经说言。但说一分。言一分者所谓因分。此名始修教道之行为因分也。以其修行不可说故。地经说言。十地如是。不可说闻。证教二行相对如是。次唯就证以辨可说不可说义。然证望教一向叵说。于中别论亦有可说不可说义。义相云何。分别有五。第一可以总相玄标名为可说。故地经中宣说五偈显示义大。又复经中说之为证。不可即相指以示人名不可说。故地经云。言说不及。此义如彼空中所有鸟迹风画等处。可以玄谈名为可说。不可即相指以示人名不可说。第二可以拂相显示名为可说。不可相论名不可说。何故如是。证离名相不可说闻。今还道证不可说闻。言当彼法名为说证。故金刚藏彰地难说名显义大。若言证法可说可闻。言乖彼法则不名说。第三可以况诠显示名为可说。故地经中用彼因分所修之行。况显果分离相真德名喻相应。喻犹况也。不可直诠显示彼法名不可说。第四可以自体真法互相显示名为可说。于中或有因果相显。故地经中举彼佛法用显地法。或复体用互相显示。如地经说。彼经之中金庄严具所况之法以用显体。摩尼光等所况之法以体显用。或复行法互相显示。故地经中用彼真智显示地法。是等皆是自体真法互相显班名为可说。不可用彼情相显真名不可说。第五情实相望以说。据情望实情外有实。可以谈论名为可说。就实望情实外无情。知复用何施名说实。故不可说。证中可说不可说义差别如是。次就教行以辨可说不可说义。教中随义亦有可说不可说义。教行之中义含真伪。伪修可陈名为可说。真修难显名不可说。故地经中彰彼因分观修之德云。言难说自心知也。证教两行辨之云尔


大乘义章卷第九(终)


大乘义章卷第十

　　　　远法师撰


净法聚因法中。此卷有十二门(三归义　三学义三聚戒义　三种律仪义　止观舍义　三慧义　三种般若义　三智义　三量智义　同相三道义　别相三道义　三种住义)

　　三归义三门分别(释名一　所归二　能归三)

第一释名。言三归者。归投依伏。故曰归依。归投之相如子归父。依伏之义如民依王如。性依勇。归依不同随境说三。所谓归佛归法归僧。依佛为师。故曰归佛。凭法为药。故称归法。依僧为友。故名归僧。问曰。何故偏归此三。以此三种毕竟归处能令众生出离生死称涅槃故。名义如是

第二门中。别明所归三宝境界。三宝义中三门分别。一释其名。二辨体相。三明次第。先释其名。所言佛者。外国正音名为佛陀。此云觉者。觉行成人。故名觉者。又人有觉亦名觉者。觉有两义。一觉察名觉。二觉悟名觉。言觉察者。对烦恼障。烦恼侵害事等如贼。唯圣觉知不为其害。其犹世人觉知有贼贼无能为。彼亦如是。故名为觉。言觉悟者对于智障。无明昏寝事等如睡。唯圣独悟不为覆障。如睡得寤。故名为觉。所对无明有其二种。一迷理无明。对除彼故觉法实性。故名为觉。二迷事无明。对除彼故觉知一切善恶无记三聚之法。故名为觉。地持论中同此后义。所言法者。外国正音名为达摩。亦名昙无。本是一音传之别耳。此翻名法。法义不同。泛释有二。一自体名法。如成实说。所谓一切善恶无记三聚法等。二轨则名法。辨彰行仪。能为心轨故名为法。今三宝中所论法者。轨则名法。所言僧者。外国正音名曰僧伽。此方翻译名和合众。行德不乖。名之为和。和者非一。目之为众。此之三种何故名宝。世间琼瑶人之所珍。此之三种世所尊重如世珍奇。是故就喻说之为宝。宝性论中释有六义。喻之如宝。一希有义。如世宝物贫穷之人所不能得。三宝如是。薄福众生有千万世不能值遇。故名为宝。二离垢义。如世真宝体无瑕秽。三宝如是。绝离诸漏。故名为宝。三势力义。如世珍宝除贫去毒有大势力。三宝如是。具不可思议六神通力。故说为宝。四庄严义。如世珍宝能严身首令身殊好。三宝如是。能严行人清净法身。故说为宝。五最胜义。如世宝璧诸物中胜。三宝如是。一切世中最为殊胜。故名为宝。六不改义。如世真金烧打磨等不能变改。三宝如是。不为世间八法所改。故名为宝。名义如是(此二门竟)

次辨体相。于中略以三义辨之。一明别相。二明一体。三明住持。初别相者。经中亦名阶梯三宝。三宝宝相异。故称别相。随化阶降佛上法中僧为最下。故曰阶梯。此阶梯。中先明佛宝。佛宝之中四门分别。一定其体性。二开合辨相。三明佛德。四论修成。体性如何。经论不同。所说各异。毗昙法中宣说。如来五阴之外无别假人。但就阴上假施人名。如贫贱人名字富贵。彼亦如是。以无人故不说假人以为佛宝。就五阴中唯取方便修成善阴以为佛宝。报无记者非是佛宝。以无记法非可重故。修成德中无漏功德是其佛宝。有漏则非。漏有有漏功德非可重故。是故彼宗诸佛如来相好之形种智之德斯非佛宝。相从说佛亦得无漏。成实法中唯说假人以为佛宝。五阴实德于彼宗中法宝所收。故非佛宝。何故彼宗唯说假人以为佛法。彼宗说有假名行人。为师匠益要在假中。故说假人以为佛宝。大乘法中佛宝门摄。假人实德悉是佛宝。体性如是。次开合辨相。开合不定。总唯一佛。或分为二。二有两门。一生身法身。开分二种。父母所生相好之形是其生身。方便修起戒定慧等五分功德名为法身。二真应。分二或分为三。三有两门。一法报与应开分三种。如地论说。二化应及真开分三种。如金光明三身品说。或分为四。四有两门。一开真合应以论四种。是义云何。如楞伽说。一应化佛。二功德佛。三智慧佛。四如如佛。四中初一犹上应身。中二报身。报随福智故分二种。后一法身。二真应并开以论四种。是义云何。真中有二。谓法与报。应中亦二。谓应与化。王宫所生示修成佛。名之为应依此应身起余化佛。如涅槃说。释迦如来化无量佛受诸大众所奉供等。或分为十。如华严说。广则无量。此等如后三佛章中具广分别。辨相如是。次明佛德。佛德虽众要唯二种。一菩提行德。二涅槃断德。行德不同。一门说三。所谓般若解脱法身。依于般若而起解脱。依于解脱而成法身。此三同时。义别先后。涅槃断德亦有三种。一烦恼断。二者业断。三苦报断。先断烦恼。断烦恼故业结不生。业不生故苦报随己。由前般若故断烦恼。与前解脱故能离业。与前法身故能灭苦。佛德如是。次辨修成。大智论中明。迦旃延子所说修成略有四阶。第一先于三阿僧祇劫修习有漏六波罗蜜。不习无漏。不断诸结。以其不修无漏道故。则无习种性种解行乃至法云圣位差别。第二度于三阿僧祇。次于百劫修相好业。是中亦未修习无漏断诸结缚。第三分中于最后身修世八禅。以有漏道攀上厌下。断除欲界至无所有一切烦恼。修习初禅断欲界结。修第二禅断初禅结。乃至修习非想地定断无所有结。非想一地无上可攀。等智不除。第四分中修习谛观。观察四谛十六圣行断非想地见修两惑。有十六心断除见惑。谓见道中八忍八智。有十八心断除修惑。谓非想地九无碍道九解脱道。通合具有三十四心。前三十三心因中无漏。非佛宝体。第三十四果中无漏。是佛宝体。毗昙宗中在依此义。成实与前大同少异。所言同者。四分所修与前相似。所言异者。第三分中所修八禅但能伏结。不能永断。第四分中所修圣道总观谛空。通断三界见修两惑。不同前宗别观谛有局断非想。又复成实多心断结。不局在于三十四心。大乘法中行修多阶。略有十五。一于外凡善趣位中修习净信。第二次于习种位中修习正解。第三次于性种位中修起诸行。第四次于解行位中修学如观。第五次于欢喜地中发诸大愿。第六次于离垢地中修习净戒。第七次于明地之中修治净定。第八次于炎地之中修道品观。第九次于难胜地中修习谛观。第十次于现前地中观十二缘。第十一远行地中修习一切菩提分法。第十二不动地中修净佛土。第十三善慧地中修习一切说法智行。第十四法云地中修习一切殊胜智行。第十五十地穷终起金刚定断绝微障入佛境界。当知于此一一位中皆具修习法界行德。随其说相且分如是。佛宝门竟

次辨法宝。于中义别略有五种。一者教法。二者理法。三助道法。四涅槃法。五化用法。言教法者。所谓三藏十二部经。是义如前教法聚中具广分别。言理法者。毗昙法中宣说。四谛十六圣行以为法宝。十六圣行如四谛章具广分别。成实法中宣说。四谛名用假有为世谛理。无性之空为真谛理。大乘所论义别有三。一就相明理。二相实相对。三唯就实言。就相者就彼妄情所起法中以辨道理。离相之有为世谛理。无性之空无相之空为真谛理。所言相实相对辨者。以彼妄情所起之相对于真实如来藏情以辨道理。性相之法相有体无为世谛理。如来藏性相界体有为真谛理。此义如彼地经中说。观十二缘法相有体无名世谛观。观察真心名第一义观。言就实者。直就真实如来藏中作用法门为世谛理。寂灭如门为真谛理。理法如是。助道法者。所谓三十七道品法。毗昙法中释有两义。一者坏缘。二不坏缘。言坏缘者。不分三宝境界差别。故名坏缘。于此门中一切三乘无漏功德悉皆是其助道法宝。不坏缘者。三宝境界各别建立名不坏缘。于此门中唯取菩萨无漏功德及缘觉人因果无漏为助道法。自余声闻无漏功德判为僧宝。如来无漏判为佛宝。是故不说为助道法。问曰。助道道谛所收。前理法中已说道谛。何须更说助道法乎。释言。道中有理有事。通者是理别者是事。戒定智慧三十七品行数差别。是其事道道。如迹乘四义宽通是其理道。前理法中所明道谛是其理道。今此所论助道法者。其事道。事理不同故复明之。成实法中宣说。假人为佛僧。故一切三乘无漏功德悉是助法。大乘亦说。一切三乘无漏功德为助道法。涅槃法者。毗昙唯说烦恼业思尽灭之处数灭无为为涅槃法。问曰。涅槃体是灭谛。前理法中已说灭竟。何劳更说涅槃法宝。释言。灭中亦有理事。别名为事。通名为理。约对所除烦恼业等品数上下以论其灭。灭则阶降优劣不等。名为事灭。尽止妙出四义宽通是其理灭。前理法中所论灭谛是其理灭。今涅槃法是其事灭。事理不同。故复须论。成实法中烦恼业苦尽无之处同为涅槃。大乘法中涅槃有二。一数灭无为为涅槃法。二以善有万德圆寂为涅槃法。化用法者。如经中说。行于非道通达佛道。如是法也。法宝如是

次辨僧宝。于中三门。一定体性。二明僧德。三开合辨相。体性如何。毗昙法中僧有二种。一应供僧。与尽诸佛下极至于凡夫沙弥。通皆是僧。是故檀越僧次请人不简上下皆悉得于供僧之福。二三归僧。唯局分处声闻人中四果四向以为僧宝。凡夫比丘无德可归。是以不取。缘觉出世无和合众。不成僧故。所以不论。彼论之中住圣菩萨单一无侣。只不成僧。所以不说。佛是佛宝亦非僧故。所以不论。又声闻中唯取五阴实法功德为僧宝体。不说假人以为僧宝。彼宗阴外无别人故。又实德中无漏功德是其僧宝。有漏则非。有漏功德不可量故。成实法中僧亦有二。一应供僧。与前相似。二三归僧。大况同前。唯取声闻不取余众。所言异者。声闻人中四果四向假名行人为僧宝体。不取实德。受供生福唯假人故。大乘法中通而论之。三乘圣众皆是僧宝。简大异小唯取菩萨。于中以彼僧门统摄假人实德悉是僧宝。体性辨之粗尔。次辨僧德。德有二种。一行。二断行。德虽众要唯三种。一福。二智。三者净报。施戒忍辱是其福分。般若智分。精进与禅亦福亦智。依精进故修施戒忍四无量等是其福分。起闻思修是其智分。依禅修习四无量等是其福分。修阴界入巧便观等是其智分。菩萨成就八种胜报是其报也。此等具辨如地持论。行德如是。断德亦三。所谓烦恼业苦断也。由前智故能断烦恼。由前福故能绝诸业。由前净报能离诸苦。僧德如是。次辨其相。于中开合广略不定。总唯一僧。或分为二。二有三门。一就位分二。如涅槃说。一假名僧在见道前。未有僧德。假与僧名名假名僧。二真实僧。位分在于见谛已上。内有实德名真实僧。二约境分二。谓事和僧及理和僧。随有行同名事和僧。证理行同名理和僧。三随法分二。谓羯磨僧及法轮僧。法别不同泛有三种。一出家众法。所谓百一羯磨之事。出家比丘四人已上同崇此法名出家众法。二出家行法。所谓四依。唯出家者所共行之名出家行法。何等为四。所谓比丘尽形乞食。著粪扫衣。于树下坐。有病服陈弃药。是为四依。问曰。比丘所受禁戒亦是出家同行之法。何故不名出家行法。偏名四依为出家行法。释言。戒是比丘正体。故废不论。四依乃是比丘所行。是以偏说。三道俗通法。所谓坐禅学问观空断结。如是一切道俗同行名为通法。三中前二是其僧法。约之辨僧。于彼出家众法之中四人已上同一界内。许崇不乖名羯磨僧。于彼出家行法之中十方同遵和而不乖名法轮僧。有人说言。四谛之理是其法轮。会谛之解是法轮僧。然彼四谛乃是道俗通行法轮非是出家僧行法轮。若言四谛是僧法轮调达破僧说相似语。应说五谛。以何义故宣说五邪。以说五邪为相似故。明知不用四谛之理为僧法轮。又复若以会谛之解为法轮僧者。在家之中三果圣人皆会谛理。应名为僧。彼非僧故。明知不以会谛之解为法轮僧。以此推之。但令出家莫问凡圣同遵四依情无乖异。斯皆名为法轮僧也。法轮无漏同异难分。今此具以四句辨之。何等为四。一法轮僧而非无漏。谓出家凡夫。同遵四依故名法轮。未有圣德故非无漏。二是无漏非法轮僧。谓在家圣人。内具圣德故名无漏。不行四依故非法轮。三亦法轮亦是无漏。谓出家圣人。遵行四依故是法轮。内具圣德故是无漏。四非法轮亦非无漏。谓在家凡夫。不行四依故非法轮。不具圣德故非无漏。以此推之法轮无漏同异可知。不得唯将无漏圣人为法轮僧。上来三门分僧为二。或说为三。于中亦有三门差别。一就位分三。一假名僧位在外凡。未有僧德。假与僧名名假名僧。二清净僧位在内凡。三真实僧位在于见道已上。内具真德名真实僧。二就行分三。如涅槃说。一破戒杂。身虽持戒慎过不犯与破戒者共同止住布萨说戒。二愚痴僧。身虽持戒见己弟子有所毁犯令悔除。见他有犯默而不举。三清净僧。身自持戒见他有犯能教悔除。三大小分三。所谓声闻缘觉菩萨。故经说言。僧者谓三乘众。或分为四。如大智论说。一哑羊僧。愚痴比丘不识善恶持犯轻重。随所犯罪不知悔除。犹如哑羊至死无声。名哑羊僧。二无羞僧。虽知善恶持犯轻重内无羞耻。故为毁犯。三有羞僧。识知善恶持犯轻重内怀羞耻。慎过不犯。四真实僧。内具圣德。或分为五。如律毗婆沙说。一群僧。与前四中哑羊相似。二无惭僧。与前四中无羞相似。三别众僧。身虽不犯而不和布萨说戒。四清净僧。与前四中有差相似。五者实僧。与前四中真实相似。若复广分僧有无量。如毗昙中说十四贤圣。成实宣说二十七贤。大乘宣说四十一贤。谓十住．十行．十回向．十地。合为四十。加一等觉为四十一。若通十信有五十一。此等如后贤圣章中具广分别。别相三宝辨之粗尔

一体如何。于中分别略有三义。一就事论。就佛体上随义分三。觉照义边说为佛宝。即彼佛德有可轨义说为法宝。违诤过尽说为僧宝。此三义别德体不殊。故名一体。此之一义毗昙成实大乘法中齐具有之。不偏在大。二就破相空理以论三宝。事别体空不殊。故名一体。亦名同体。此义唯在大乘。成实毗昙中无彼宗不说法体空故。三就实论一。三宝虽别莫不皆用实性为体。于中辨一随法不定。若就涅槃开出三宝三宝即于一大涅槃名为一体。故涅槃云。我示三事即是涅槃。若就性以辨三宝。三宝即性名为一体。故涅槃云。如是三归即是我性。若就真谛以分三宝。三宝即真名为一体。故涅槃云。若能观三宝常住同真谛。我性佛性无二无别。若就常义以辨三宝。三宝即常名为一体。故经说言。我曾不说佛法圣僧有差别相。唯说常恒无有变易无差别耳。若就不二法门以辨三。三即不二名为一体。故经说言。佛即是法。法即是僧。此之三宝皆无为相。与虚空等。一切法亦尔。斯乃一切法界门中随就何法辨一皆尔。一体三宝辨之既然。诸法一体类皆像此。此之一义局在大乘。小乘中无。一体三宝辨之略尔

住持云何。小乘法中泥龛木像为住持佛。绵素竹帛为住持法。凡夫比丘为住持僧。大乘法中住持有二。一化用住持。二实德住持。言化用者。诸佛如来大悲作用充遍法界。八相成道为住持佛。随化所说一切言教流布益世为住持法。依法化成三乘诸众为住持僧。又复诸佛虽得涅槃毕竟不舍菩萨所行。常能示为菩萨声闻缘觉等事。此亦名为住持僧也。化用如是。实德云何。诸佛如来法身常住为住持佛。法性常恒为住持法。诸佛如来僧行不灭为住持僧。住持三宝辨之粗尔(此二门竟)

次明三宝次第之义。次第不同。略有三义。一起化次第。先明佛宝。次法后僧。佛为化本。故先明之。由佛起说。故次明法。依法化成三乘诸众。故后明僧。二化益次第。亦先明佛次法后僧。先明佛宝化人生信。次明法宝变化人生解。后明僧宝。人起行化令供养起福行故。又欲令人学之行故。三修成次第。或先明法次僧后佛。或先明僧次法后佛。于中若以行仪为法先明法宝。依法集起僧宝行德故。次明僧。僧行成满便得成佛故。后明佛。若就理性以为法宝则先明僧。僧行成就便证法性故。次明法。证法穷满便得成佛故。后明佛。所归如是

第三门中别明能归。于中有二。一明归相。二辨归意。归相有三。一异相归依。于彼外相佛法僧中归心凭伏名异相归依。二自德归依。于己当来三宝功德起心归趣名自德归依。三自实归依。如涅槃说。三归真性是己自实。舍彼异求归趣自实三宝真性名自实归依。归相如是(此一门竟)

次辨归意。异相归依所为有三。一为离故归。为离生死恶不善故。故涅槃云。一切众生怖畏生死恶猎师故求三归依。胜鬘亦云。声闻辟支以怖畏故依于如来。二为得故归。为得乐果及善法故。三为益故归。为依三宝利众生故。自德归依所为亦三。一为离故归。为离生死恶不善故。二为得故归。为得出世涅槃道故。三为益故归。为求当果利众生故。自实归依所为亦三。一为离故归。为离妄想虚伪法。故二为得故归。为证自性如实法故。三为益故归。为证自实化众生故。三归之义厥趣粗尔

　　三学义五门分别(释名定体一　辨相二　就位分别三　摄相四　对治五)

第一释名。言三学者。一增戒学。二增定学。亦名增意亦名增心。三增慧学。防禁名戒。澄静曰定。定神内静故复名意亦名为心。观达称慧。于此三中进习称学。学进名增。名义如此。问曰。是中何者学体。释言。能学以心为体。若论所学用戒定慧三行为体。问曰。三学为局在因。为当通果。释言。学心局唯在因。果德穷满学心停息。是故经中说为无学。若论所学通因及果。问曰。果中名为无学。云何学行得通于果。释言。果中戒定慧等由学成故。亦名为学(此一门竟)

次辨其相。戒学有三。一律仪戒。二摄善戒。三摄生戒。此义如后三聚戒中具广分别。定学亦三。一有觉有观。谓欲界定乃至初禅。问曰。欲界云何有定。释言。毗昙不说有定。大乘成实宣说有之。成实宣说如电三昧为欲界定。龙树宣说欲界禅定佛常住之。不如电光暂现而已。二无觉有观。谓中间禅。于初禅上二禅定下除觉观在名为中间。三无觉无观。谓三禅上乃至非想。此义如后八禅章中具广分别。慧学有三。谓闻思修。此义如下三慧章中具广分别(此二门竟)

次就位论。三学之行遍通始终。随位真分非无差异。异相如何。小乘法中义别有二。一义分别五停心观。总别念处未得定水。修习戒品。燸等四心已得定水。修习定品。见谛已上修习慧品。第二义者始从内凡渐学戒行。至初果时戒行成就。以得圣戒不可坏故。斯陀行去渐学定品。至那含果定行成就。那含金刚渐学慧品。究竟尽智无生智时慧行成就。大乘法中亦有两义。一义分别净行贤首修习戒品。种性解行修习定品。初地已上同修慧品。第二义者始从世间渐学戒行。至离垢地戒行成就。故地持中无离垢地为增上戒住。三地方便渐学定品。住三地时定行成就。故地持中宣说三地为增上意住。相续解脱说为定净。四地已上渐学慧品。至第十地慧行成就。故彼相续解脱经中说四地上以为慧净。位分如是(此三门竟)

次辨摄相。于中有四。第一约对五分法身共相收摄。二约六波罗蜜共相收摄。三对七净共相收摄。四约八正共相收摄。五分身者。所谓戒身．定身．慧身．解脱身．解脱知见身．是其五也。此五种中戒身是戒。定身是定慧。及知见是其慧学。解脱一身诸论不同。若依成实体是慧学。彼宗解脱体是慧故。若依毗昙是解脱数。非是慧性。三学不收。相从为论摄入定慧。多与定慧相随逐故。次约六度共相收摄。依如地持前之四度是其戒学。故彼论言。众具．自性．眷属．无尽．是其戒学。施为戒因。故名众具。戒度正是戒学之体。故名自性。忍行助戒。名为眷属。由精进故。持戒不断。故名无尽。禅是定学。般若慧学。问曰。精进通策诸行。何故偏摄在于戒中。释言。实通。今以三义偏摄在戒。一戒学在初。故摄戒中。二戒学中摄行度多。广多之行由精进成故。入戒中。云何广多。戒中具有三聚法故。又复具摄施戒忍故。三以戒学散心修行未与法合。难成易败。必须精进佐助方立。故摄戒中。若依相续解脱经中前三戒学。禅是定学。般若慧学。精进之行通策三学。问曰。何故五分身中慧分多身。六度之中戒分多度。释言。诸行开合不同。各随一义。或时开戒。如六度等。或复开定。自所未见道理应有。或复开慧。如五分身及七净等。或时俱开如八正等。或复俱合如三学等。法门不同。宁可一类。约七净共相收摄。何者七净。一者戒净。二者定净。三者见净。四度疑净。五道非道净。六者行净。七行断智净。此义如后七净章中具广分别。于此七中初一戒学。第二定学。后五慧学。次约八正共相收摄。言八正者。所谓正语．正业．正命．正念．正定．正思惟．正见．正精进。于此八中正语正业正命是其戒学。正念正定是其定学。正思惟正见是其慧学。精进一种通策三学。问曰。戒中正语正业正命何别。释有三义。一离嗔痴所起口业名为正语。离于嗔痴所起身业名为正业。离贪所起身口二业名为正命。第二义者。离贪嗔痴所起口业名为正语。离贪嗔痴所起身业名为正业。离四邪命名为正命。言四邪者。如龙树说。一下口食。所谓种殖。合和汤药。治生贩卖而自活命。二仰口食。所谓占相日月星宿变现尊事以求活命。三方口食。所谓谄媚豪势贵胜通致使命巧言求利以自活命。四维口食。所谓习学种种咒术卜算吉凶诸妓艺等以自养活。离如是等名为正命。第三义者。如龙树说。以无漏慧离口四过名为正语。用此圣慧离身三恶名为正业。离五邪命名为正命。言五邪者。一为利养诈现奇特异人之相。二自说功德。二占相吉凶为人宣说。四者高声现其威严令人畏敬以取其利。五自说己所得利养以动人心。五中前一是其身邪。后四口邪。离此五邪名为正命。问曰。定中正念正定有何差别。释言。此二始终为异。求定方便守心住缘名为正念。终成不动说为正定。又问。慧中正思正见有何差别。释言。此亦始终为异。始心分别名正思惟。终成而彻说为正见。摄相如是(此四门竟)

次辨对治。于中有三。一约业烦恼使性辨治。戒防业非。定除起惑慧断使性。二对五盖辨治。如成实说。贪嗔二盖能发恶业障于戒品。戒能治之。掉悔障定。定能治之。掉睡眠障慧。慧能治之。疑返障三品。三学返治。三对六弊以辨对治。悭贪破戒嗔恚懈怠能障于戒。戒能治之。乱意障定。定能治之。愚痴障慧。慧能治之。三学之义辨之略尔

　　三聚戒七门分别(释名一　论体二　辨相三　制立四　大小不同五　大小异六　总别七)

第一释名。三聚戒者。谓律仪戒摄善法戒摄众生戒。律仪戒者。亦一名离戒亦名正受戒。言律仪者。制恶之法说名为律。行依律戒故号律仪。又复内调亦名为律。外应真则目之为仪。防禁名戒。即此律仪离杀等过。故名离戒。正是所爱离过之行。是故亦名正受戒也。摄善戒者顺益名善。要期纳善故名曰摄。离不摄过名摄善戒。摄生戒者。论中亦名利众生戒。众多生死名曰众生。要期摄化故名云摄。离不摄过名摄众生戒。以道益物。是故亦名利众生戒也。此三积聚故云三聚。名义如是

第二门中辨其体。于中有五。一受持分别。二作无作分别。三止作分别。四自利利他二行分别。五色心等三聚分别。言受持者。戒行虽众要唯受持。始心纳法名之为受。顺法防护说以为持。受则对法。要期而成。持则对缘。防护以成。此受与持以种分别。开之为四。所言四者受中有二。一从他正受。二善净心受。持中亦二。一专精护持。二犯已能悔。故地持中说此四德为自性戒(此一门竟)

次就有作无作分别。先就受行明作无作。后就持行明作无作。受行云何。受中之作泛有二种。一因中作。求戒方便。礼师乞戒如是等也。二果中。所谓最后一刹那顷与法相应身等业。因中之作是作戒因非作戒体。果中之作是作戒体。作戒如是。次辨无作。准依毗昙。文中无作略有三分。一因时无作。谓前因中有作善边无作随生。二果时无作。谓彼最后一刹那项有作善边无作随生。是中即有二种无作。同时俱起。一作俱无作。二要期无作。随彼作戒无作善生名为作俱。由前要期无作法生名为要期。问曰。此二同在一时。何故偏名一为作俱。释言。作俱亲从作生。故名作俱。要期无作由前方便要期力起。为是义故不名作俱。此是第二果时无作。三果后无作。于作戒后无作续生名为果后。此三时中。因时无作一向非是无作戒体。果时果后有是有非。作俱则非。要期则是。准依成实亦有三分。一者因时。二者果时。三者果后。因时果后与前相似。果时无作大况同前。所言异者。毗昙法中作俱要期二种并生。此宗果时唯有作俱要期未有。以未有故唯名作俱。此云何知。如成实说。彼论问曰。齐何当名无作。论自释言。第二念项名为无作。彼名作戒以为初念。故名无作为第二念。此三时中因及果时一向非是无作戒体。果后所发要期无作是无作戒。大乘戒中亦有三分。一者因时。二者果时。三者果后。因及果后与小乘同。果时无作文无定判。或同毗昙。或同成实。此三时中。因时无作非无作戒。果时不定。若说果时单有作俱非无作戒。若说果时二种并生是则分取要期无作为无作戒。作俱则非。果后亦尔。作俱则非。要期则是。受戒如是。次就持戒明作无作。义释有四。一就行业明作无作。对缘防护名为作持。依作则有无作善生名无作持。二据行修始终分别。学戒之始作意防护名为作持。修心纯熟任运离过。不假作意名无作持。如杖转轮。与杖相应名为作转。去杖自动名无作转。此亦如是。三就行位明作无作。一切凡夫习戒未成。通名作持。一切贤圣戒行成就名无作持。故涅槃云。戒不具者。是人但有作戒无无作戒。谓凡夫人但有方便始作之戒无其终成无作戒也。四约境界明作无作。从凡至佛随事离过通名作持。证实舍过名无作。义辨之粗尔(此二门竟)

次就止作二门分别。三聚别论律仪是止。止诸恶故。余二是作。作诸善故。三聚通论一一之中皆有止作。律仪戒中防禁杀等名之为止。修习慈心安稳心等对治杀果。修施治盗修不净观对治邪行。如是一切名之为作。摄善戒中离其懈怠不摄善过名之为止。修行六度说之为作。摄生戒中离其独善不化生过名之为止。修行四摄饶益众生说之为作。良以三聚皆止恶故。经说三聚通为律仪。皆作善故经中说为善集诸善(此三门竟)

次就自利利他分别。行门有二。一分相门。三聚戒中前二自利后一利他。二助成门。三俱自行三俱利他自修三聚为涅槃因。故通自利。修此三聚为得菩提利益众生。故皆利他(此四门竟)

次就色心非色心等三聚分别。依萨婆多作无作戒一切是色。以是身口色业性故。相状如何。谓受戒时最后一念身口调善是其作色。此之作色为眼所行。眼见身口不作恶故。口之止业不可耳闻。以无声故。于此作边无作善生名无作色。以此无作是其色业从色法生防禁色过。故说为色。故杂心云。以作色故无作亦色。其如树动影亦随动。此无作色为意所行。故论说言。为不可见无对色也。依昙无德作戒唯色。亦以身口色业性故。然此宗中是假名色为意所行。非眼识见。正义如是。有人说言。依昙无德作戒是其色心自性。若言作戒是色心性何所依据。又若作戒是色心性。声闻应受十善道戒。何故唯受七律仪戒。声闻唯受七律仪故明非心性。又若作戒是色心性。比丘二百五十戒中应有一戒独防心过。无有一戒独防心故明非心性。问曰。若言声闻戒法不防心过。何故律言汝以何心。释言。彼遮成身口心。非谓制戒独防心过。以如是义当知作戒一向非心。无作戒者。于彼宗中非色非心。以非形碍所以非色。又非虑知所以非心。大乘法中作戒是其色心自性。以大乘中作戒是其三业性故。问曰。若言大乘法中作戒是其色心性者。有人于彼受戒之时最后一念心想异缘。是人云何得具作戒。释言。是人心虽异缘由前方便要期力故身口意上离恶义成。说为作戒。故得具足。无作戒者。于大乘中是色心法非色心事。以无作戒三业自性从三业生防三业故。说为色心。是色心故。异昙无德。故涅槃云。我诸弟子不解我意。唱言。如来说无作戒定非色心。彼无作戒虽复是其防色心法不是其色心之事。是故说为非色非心。非色心故异萨婆多。故涅槃云。我诸弟子不解我意。唱言。如来说无作戒一向是色。是义云何。萨婆多中说。无作戒性四大造。体是障碍故。欲色界有。无色则无。大乘法中说。无作戒真是制法。如结界处所有界法。是制法故不为大造。非大造故非定隔碍。不定碍故身生四空亦常成就。是以不同。以小乘中情见未融。或有闻说是色心法便即取之以为色事。或有闻说非色心事便即取为非色心法。故成诤论。大乘通取。所以非诤。体性如是

第三开合以辨其相。先就律仪开合辨相。律仪戒中开合不定。总之唯一。谓三聚中一律仪戒。或分为二。如地持说。一在家戒。二出家戒。或分为三。一别解脱戒。二者禅戒。三无漏戒。别解脱者。戒是正顺解脱之本。故名解脱。又免业羁亦名解脱。此之解脱不与定道二种心俱。故称为别。言禅戒者。经论亦名定共戒也。有人意谓。定心无过名为定戒。此事不然。盖乃世俗禅定心边戒法随生名为禅戒。依阿毗昙。四根本禅未来中间六地禅边戒法随生以为禅戒。依成实论。八禅心边及彼欲界电光定边戒法随生以为禅戒。无漏戒者。经论亦名道共戒也。有人意谓。道心无过即名道戒。此亦不然。盖乃出世无漏道边戒法随生名无漏戒。毗昙法中依色界禅所起道边戒法随生说为道戒。成实大乘三界道边戒法随生悉名道戒。又成实中更说三种。与前少异。何等为三。一别解脱戒。二者禅戒。三者定戒。别解脱戒与前相似。欲界电光及色界定。此等心边所生有漏及无漏戒通名禅戒。无色定边所生有漏及无漏戒通名定戒。依如毗昙。戒是色故四空无之。成实无作非色心故。四空定边亦得有戒。或分为四。一别解脱戒。二者禅戒。三者道戒。四断律仪戒。别解脱戒义如上释。余三云何。四根本禅及中间禅所生禅戒一切皆是禅戒所收。依未来禅所生禅戒有是有非。是非如何。未来净禅唯治欲恶。彼治有二。一无碍道。二解脱道。解脱道边所生禅戒是四种中禅戒所收。无碍道边所生禅戒是断律仪非禅戒摄。以此亲断欲界不善故与断名。又依四禅及中间禅所生圣戒一切皆是道戒所收。依未来禅所生圣戒有是有非。是非如何。依未来禅所生圣道能治三界九地之中所业烦恼。随其地别各有无碍解脱之道。于此九地解脱道边所生圣戒一切皆是道戒所收。无碍道边所生圣戒义则不定。依治初禅乃至非想无碍道边所生圣戒是道戒收。对治欲界无碍道边所生圣戒是断律仪非道戒摄。以此亲断欲恶不善故与断名。问曰。欲界有其不善。能治道边可有戒生。上二界中无其不善。能治道边云何有戒。释言。上界虽无不善而彼对治。于欲界恶有持对治远分对治。故得有戒。或分为五。谓五支戒。如涅槃说。一是根本业清净戒。谓离根本不善体。二前后眷属余清净戒。谓离业道前后方便。三离诸恶觉觉清净戒。谓离八种恶觉烦恼。八觉如前烦恼聚中具广分别。四护持正念念清净戒。谓修六念助成戒行。言六念者。念佛．法．僧．戒．施及天。五回向阿耨多罗三藐三菩提戒。谓以戒行正向佛道。或分为六。所谓五戒．八戒．十戒．式叉摩那．比丘及尼合为六也。或分为七。谓七众戒。言七众者。在家有二。谓优婆塞优婆夷。出家有五。比丘比丘尼。式叉摩那。沙弥沙弥尼。合为七也。或分为十。谓十善戒。或复宣说二百五十五百戒等。广则无量。律仪如是。次就摄善开合辨相。此亦不定。总唯一善。或分为二。唯福与智。或分为三。谓闻思修。或分为四。闻思修证。或分为五。如地经说。凡夫二乘菩萨及佛五品善法即为五也。或分为六。谓六波罗蜜。又地持中身口意善加闻思修亦为六也。或分为十。谓十善道。广则无量。摄善如是。次就摄生开合辨相。总之唯一。或分为二。一离恶摄。二修善摄。或分为三。谓身口意摄取众生。或分为四。谓四摄法摄化众生。或分为五。五品善法饶益众生。或分为六。如胜鬘说。六波罗蜜摄取众生。或分为十。谓十善法饶益众生。或分十一。如地持说。彼分四摄以为十一。何者是乎。布施有四。一者财施。二者法施。三无畏施。四报恩施。爱语有一。通前为五。利行有四。一无德善人方便随顺。二有德善人称扬赞悦。三易调恶人随过治罚。四难调恶人神力降伏。以此通前合为九也。同事有二。一苦事中同。二乐事中同。以此通前合为十一。广则无量。辨相如是

第四门中制立三聚。于中略以五义制之。一起因不同故立三聚。言起因者。一厌有为心。起律仪戒。二求菩提心。起摄善戒。三念众生心。起摄生戒。二依法不同故立三聚。所言法者。一离恶法依。成律仪。二集善法依。成摄善。三化生法依。成摄生。三离过不同故立三聚。言离过者。初律仪戒离杀等过。二摄善戒离不摄善过。三摄众生戒离不摄生过。四功能不同故分三聚。言功能者。如地持说。初律仪戒能令心住。二摄善戒成就菩提。三摄众生戒成就众生。以此不同故分三聚。五品分不同故分三聚。律仪最下。以能离恶未修善故。摄善为次。依前离恶能修善故。地持论言。摄善法戒于律仪为上。摄生为胜。依前自善能利他故。故地论言。利益众生戒于摄善为上。以此五义故立三聚

第五明其大少不同。于中有五。一起因不同。二有无不同。三宽狭不同。四长短不同。五受舍不同。言起因者。菩萨戒法三种心起。一厌有为心。二求佛智心。三念众生心。于中别分为厌有为故受律仪。为求佛智故受摄善。为念众生故受摄生。通则三聚一一皆从三种心起。为厌有为必须离恶。故受律仪。为求佛智离恶方成。故受律仪。欲化众生离恶方能。故受律仪。又厌有为非善不治。故须摄善。为求佛智非善不成。故须摄善。为念众生非善不救。故须摄善。又厌有为独善不去。故须摄生。为求佛智独善不到。故须摄生。为念众生必须要期。以法摄取。故受摄生。菩萨如是。声闻唯从厌有为心而起律仪。是故不同(此一门竟)

次辨有无不同之义。大乘法中犹具三聚。小乘法中单受律仪无余二聚。以何义故无摄善戒。有人释言。小乘之人意存息灭。故受律仪。无心起作。故无摄善。若尔小乘三学之中但应修戒不习定慧。彼存息灭三学俱修。虽存息灭三学俱修。虽存息灭何妨摄善。以有斯妨更为异释。夫为制戒流类均齐。故制律仪。云何均齐。莫问利钝同皆远离五篇诸过得圣果故。摄善不等。是故不制摄善法戒。云何不等。彼小乘中作善无量。无有一人具修诸善方得圣果。故曰不等。如八禅等随修一二亦得圣果。不要具修。问曰。何故离恶均齐集善不等。以恶易离善难成故。问。纵使摄善不等制摄善戒竟有何过。释言。不得。若小乘中制摄善戒。有人不能具修善法便是犯戒。云何得圣。又不齐等云何名制。为是义故无摄善戒。问曰。若言小乘法中无摄善戒亦应小乘无有止犯作持之义。释言。小乘虽不制于摄善法戒非全不修。故有止犯作持之义。虽有作持量分而为非制齐修。是故不名制摄善戒。又小乘中设有作持助止之作非摄善戒。问曰。若言小乘作善是助止法。三聚戒中无摄善者三学之中亦应不立定慧两学。释言。三学随义分别。非制法故不得齐等。为是义故说有无过。以何义故无摄生戒。彼在独度不兼他故。有无如是(此二门竟)

次辨宽狭。小乘律仪但防身口。不遮心过。名之为狭。大乘律仪通防三业。目之为宽。云何得知。小乘律仪但防身口。不遮心过。彼小乘中但说身口七善律仪以之为戒。不说十善以为戒故。故成实言。戒防身口定慧防心。云何得知。大乘之戒通防三业。如地经中说十善道为律仪故。问曰。何故小乘法中单防身口。大乘法中通防三业。释言。小乘一身求果。习道不久心过难裁。非戒能制要修定慧方除心过。故戒不防心。大乘法中多身求果。习道长久堪裁意非。故戒防心(此三门竟)

次辨长短不同之义。小乘之戒止在一形不通异世。名之为短。菩萨戒法一受得已。若不退失菩提之心及不增上起烦恼犯尽未来际毕竟不失。名之为长。故地持云。菩萨无有舍身失律仪戒。何故如是。声闻为欲一形期果受戒之时自誓要。故言尽形寿。一形已来是彼要期分齐之限。故不失戒。一形已后不复是彼要期之眼。所以失戒。菩萨为欲多身求果受戒之时自誓要期尽未来际。尽未来际是彼要期分齐之限。故不失戒(此四门竟)

次辨受舍不同之义。先就受戒以明不同。受中有二。一就初受以明不同。二就重受以明不同。初受云何。小乘法中得戒有二。一者自得。二从他得。自得有三。一自然得。二上法得。三自誓得。言自然者。谓佛一人于最后身初出家时自然发得别解脱戒。不从师受故曰自然。言上法者。或有沙弥及与俗人。修道证得无学圣果。证得如是增上法时发得出家具足禁戒。从其所依名上法得。言自誓者。如大迦叶闻佛出世自誓要期。佛为我师我为弟子。于此言下得发具足名为自誓。从他得中差别有四。一者善来。有诸众生上品利根。佛命善来于我法中快修梵行得尽苦源。即发具戒。二者三语。所以一切沙弥俗人及佛初出诸比丘等师教三遍归依三宝即便得戒。三者八敬。如大爱道比丘尼等。诸比丘僧遥宣敬仪令其奉行。彼闻顶受即发具足。四羯磨。得僧数具足和合作法与受具戒。有五人十人二十人等。大乘法中亦有二种。一从他受。唯对一师不藉多人。因力强故。二善净心受。无如法人可从受时于佛像前自受而得。此即是其自誓得也。问曰。大乘何故不说自然得戒。释言。大乘说佛过去为菩萨时先已成就别解脱戒。非最后身初出家时方始得故。何故不说上法得戒。义同自然。佛先成就。非最后身证上法时方得戒故。何故不说善来得戒。大乘戒广具缘三聚无尽之法。要期领纳方始得戒。直称善来摄戒不具。故阙不论。何故不说三语得戒。义同善来。何故不说八敬得戒。菩萨尊胜。不如尼众常敬他故。何故不说羯磨得戒。菩萨受戒唯从一师不藉多人。不假和合作法与故亦可。菩萨从他受者。即是菩萨羯磨受矣。初受如是。次就重受以明不同。如地持说。小乘法中犯重禁已遇缘舍戒。后若重受终不得戒。边罪难故。菩萨不尔。犯重禁已舍菩萨戒。后若重受还复得戒。何故如是。菩萨法中有二缘故。重受得戒。一多身求果微善亦去。所以得戒。故地持中若有善心构牛乳顷亦得受戒。二菩提心是广大意能灭重罪。是以得戒。小乘法中有二种义不得重受。一现世求果纯善方得。若曾犯重障难深极为是不得。二小乘心劣不灭重罪。故不得戒。次就舍戒以明不同。声闻法中别解脱戒有四种舍。一不用道舍。二命终舍。三断善根舍。谓邪见人起大邪见断善根时失律仪戒。四二形生舍。所谓男女二形生时失律仪戒。菩萨法中别解脱戒有二种舍。如地持说。一退菩提心坏本故舍。二增上烦恼犯波罗夷过重故舍。此同声闻断善根舍。何故菩萨无不用道舍。释言。声闻受形俱法。是故不用道失出家戒。菩萨通受七众法。故不用道不舍。何故菩萨无命终舍。此如前释。声闻受戒要期一形。故命终舍。菩萨要期尽未来际。故不失戒。何故菩萨二形生时不失禁戒。释言。声闻别受七众随形法故。二形生时七众不分。是以失戒。菩萨通受一切戒法。不随形别故不失戒。何故菩萨退心失戒。声闻不尔。释言。菩萨行业微细受舍持犯多随心本。是故退失菩提心时失菩萨戒。小乘法中行业浮粗受舍持犯多皆约相不随心本。是故退心不失禁戒。问曰。若言小乘法中受者约相直尔退心不失戒者。断善根时内心邪见何故失戒。释言。邪见极违正法能灭善根。是故失戒。退出世心不坏世善。是故不类。何故菩萨增上烦恼犯波罗夷失菩萨戒。声闻不尔。释言。大乘多随心制。故上烦恼犯波罗夷失菩萨戒。小乘法中约相而制不随心。故轻重烦恼犯波罗夷齐不失戒。不同如是

第六明其大小一异。大乘律仪与小乘戒为一为异。是义不定摄大接小得言是一。以是一故。小乘所受即大乘戒。故胜鬘说大乘威仪以为毗尼出家受具。地持亦云。菩萨律仪即七众戒据小。望大小外有大。得言是异。以是异故。地持说言。声闻波罗提木叉戒比菩萨戒。百千万分不及其一。问曰。若言菩萨律仪即是小乘七众戒者。有人在俗受得菩萨三聚戒竟。然后出家更须别受出家戒不。有人释言。不须更受菩萨戒中。已通得故。此义不然。菩萨戒中虽复通摄七众之法一形之中不可并持七众之戒。随形所在要须别受。如人虽复总求出道随入何地别须起心方便趣求。此亦如是

第七明其三聚总别。总别不定。离恶为宗。律仪一戒亦总亦别。余者唯别统收三聚为一律仪。名之为总。故地持云。一切三聚皆律仪摄。同离恶故。于中分出摄善摄生。余二不收还复摄在律仪戒中。名之为别。若就摄善以之为宗。则摄善戒亦总亦别。余二唯别。统收三聚莫不皆善。故名为总。于中别分余二之外还复摄在摄善戒中。名之为别。若就化生以行为宗。是则摄生亦前总亦别。余二唯别。菩萨修习三聚行德皆为利物故名摄生。以之为总。于中别分余二之外还复摄在生戒中。名之为别。当知大乘一切行德总别相望类皆同。三聚戒义厥趣略尔

　　三种律仪义八门分别(释名一　辨相二　所防同异三　就界分别四　就趣分别五　就形分别六　就人分别七　得舍分别八)

第一释名。无作之善说为律仪。所言律者。法之别称。调恶之法名之为律。行依律戒故号律仪。又复因调亦名为律。外应真则故曰律仪。律仪不同。一门说三。三名是何。一别解脱律仪。二禅律仪。三无漏律仪。别解脱者。戒是正顺解脱之本。故名解脱。又复戒体免绝业羁亦名解脱。不与定道二种心俱。故称为别。禅律仪者。经中亦名定共戒也。上界静心思惟终起名之为禅。依禅发得防恶之法名禅律仪。禅心不乱目之为定。戒与定合名定共戒。无漏律仪经中亦名道共戒也。圣慧离垢名为无漏。依此发得防恶之法名无漏律仪。亦可戒体离垢清净名为无漏。此与道合。故复经中名道共戒。名义如是(此一门竟)

次辨其相。别解脱中开合不定。总之唯一。或分为二。一在家戒。二出家戒。或分为三。一者五戒。二者八戒。三出家戒。或分为四。于前三上加菩萨戒。或分为五。所谓五戒八戒十戒具戒及菩萨戒。或分为六。谓五戒八戒十戒比丘戒尼戒及菩萨戒。或分为七。谓七支戒。又七众所受亦得分七。言七众者。在家有二。谓优婆塞及优婆夷。出家有五。比丘及尼式叉摩那沙弥及沙弥尼。或分为八。于前七上加菩萨戒。或分为十。谓十善戒。广则无量。禅戒之中亦开合不定。总之为一。或分为二。一禅律仪。二断律仪。依未来禅以世俗道断欲界结。九无碍边所生之戒名断律仪余禅定边所生之戒名禅律仪。或分为三。一觉观俱。谓未来禅及初禅地所生之戒。二无觉有观俱。谓中间禅所生之戒。三无觉无观俱。谓二禅上所生之戒。或分为四。谓四禅中所生之戒。或分为六。谓未来中间根本四禅所生之戒。若依成实禅戒有九。谓依八禅及欲界电光所生之戒。广则无边。无漏戒中亦开合不定。总之唯一。或分为二。一无漏律仪。二断律仪。依未来禅发无漏道断欲界结。九无碍边所生之戒名断律仪。余无漏边所生之戒名无漏律仪。又常无常亦得分二。被照无漏所生之戒名曰无常。诸佛菩萨真无漏边所生之戒名之为常。或分为三。谓三乘人无漏圣戒。或分为四。诸佛菩萨声闻缘觉无漏戒也。或分为六。谓三乘人因果之戒。或分为九。谓三乘人别有见修无学道戒。或分为十。谓十善戒。广亦无量。辨相如是(此二门竟)

次辨所防同异之义。于中有三。一遮性分别。依如毗昙别解脱戒防禁性恶及离遮罪。言性恶者。所谓身口七不善业。言遮罪者。所谓饮酒杀草木等。禅无漏戒。唯离性恶不防遮罪。以非所受威仪法故。若依成实三种律仪同防遮性。二者根本方便分别。杀盗等罪名为根本。养猪羊等名为方便。依如毗昙别解脱戒通防根本方便之恶。禅无漏戒唯防根本。成实法中三种律仪齐防根本方便之罪。三约时分别。时谓三世毗昙法中别解脱戒唯防现在不通过未。禅戒随心宽通三世。三世俱防。现起之者防离现恶。过去未来性成就者。防过未恶。无漏戒中最初得者。唯防现在未来之恶。不通过去。彼现在者防离现恶。宽通成就。在未来者防未来恶。以本未有过去世中不成就故不防过去。经生圣人无漏律仪通防三世。现起之者防于现恶。过去未来性成就者防于过未。若依成实三禅律仪体皆现在不说宽通过未之义。体虽现在而能通防三世之恶。问曰。何故毗昙法中现在之戒唯防现恶。成实法中现在之戒通防三世。释言。毗昙性相中求。故随世别以论所防。成实立义务就宽通。故说现戒通防三世。通相云何。现戒起时现恶不生名防现在。现恶灭故令过去恶因义不成名防过去。现恶灭故。更不作因牵生后恶名防未来。非谓过未有体可防。同异辨之粗尔(此三门竟)

次就界论。界论三界。约就此处明三律仪通局之义。于中先明别解脱戒。别解脱中分别四门。一者身处。二者心处。三成就处。四戒体处。言身处者。就三界中明受戒身。故曰身处。小乘法中别解脱戒欲界身受非上二界何故如是。别解脱戒防禁现恶。上界无恶。是故不受。若尔上界亦应无彼禅无漏戒。释言。上界定道律仪于欲界恶有持对治远分对治。所以得有别解脱戒随身在处防现遮过。是故不类。大乘法中别解脱戒粗同小乘。以理细论色界众生亦应得受。何故如是。有色界天闻菩萨法发菩提心。自誓要期尽未来际永断诸恶。无作随生故得受之。如地经说。虽在色界光音天等亦得闻经。如是等也。问曰。小乘何故不尔。释言。小乘受形俱法彼无形恶。所以不受。菩萨通受尽未来际一切戒法。故得受之。问曰。无色何故不受。释言。有以。若是凡夫生无色界心志微细要期不成。故不发戒。若是菩萨生无色界先已成就别解脱戒。故不新发。言心处者。约就三界明受戒心。故曰心处。小乘法中受心不定。若就所求以别受心。为求人天而受戒者是欲界心。为求出道而受戒者是出世心。若就定散分别受心是欲界摄。散心受故大乘受心义亦不定。若就所求以别受心是出世摄。故地持云。菩萨律仪从于第一真实心起。菩提之心名为真实。若就定散分别受心是欲界摄。散心受故。若复通论乃至色界闻思善心亦得受之。大乘色界具闻思故。言成处者。随身所在成就。不失名为成处。小乘法中别解脱戒唯欲界成。此形俱法死时舍故。菩萨戒法三界成就。一受得已乃至菩提随身所在常成就故。戒体处者。小乘法中戒体不定。对果论之或欲界摄。或出世摄。为求人天而受戒者是欲界摄。为求解脱而受戒者是出世摄。若就定散分别戒体唯欲界摄。以此欲界散善业故。大乘法中别解脱戒义亦不定。对果论之是出世摄。菩提因故。若就定散分别戒体是欲界摄。以是欲界散善业故。若复通论色界地中闻思善心而受得者是色界摄。别解脱戒辨之粗尔。次论禅戒。于中亦四。一明身处。二明心处。三成就处。四戒体处。言身处者。毗昙禅戒欲色身生。非无色界。戒是色法。色处生故。成实大乘三界身生。何故如是。成实宗中戒是非色非心法。故无色得生。大乘无色有色心。故无色得生。言心处者。毗昙禅戒一向唯从色界心起。非余二界。彼宗欲界一向无禅。故无禅戒。戒是色法。是故不从无色心发。若依尊者瞿沙所说欲色心发。彼说欲界有禅定故。成实大乘三界心发。何故如是。若依成实欲界有其如电三昧。故发禅戒。戒是非色非心法故。无色心边亦得发之。大乘宣说。欲界地中有无量定。说龙树言。佛常住于欲界定中名无不定。声闻暂得说为电光。彼定心边得发禅戒。无色心边义在可知。言成处者。毗昙禅戒欲色成就。非无色界。有漏之法在下成上生上之时必失下故。成实大乘三界皆成。彼说禅戒三界法故。又彼宗中有漏善法生上之时不失下故。戒体处者。毗昙禅戒唯色界摄。瞿沙所说欲色界摄。成实大乘皆三界摄。依三界地禅心生故。禅戒如是。次论道戒。于中亦四。一明身处。二明心处。三成就处。四戒体处。言身处者。毗昙道戒欲色身生。成实大乘三界身生。与禅戒同。言心处者。非三界摄。若随禅本与禅戒同。言成处者。三界皆成。无漏生上不失下故。戒体处者。性出三界。若随禅本如心处说。界别如是(此四门竟)

次就趣论。趣谓五趣。约就此处明三律仪通趣局之义。于中先明别解脱戒。毗昙法中别解脱戒人天身生。人天成就。余趣难身不生不成。成实法中出家之戒局在人道。在家之戒人天鬼畜四趣中生。四趣成就大乘戒法。人天鬼畜四趣中生五趣皆成。一受得已常成就故。次论禅戒及无漏戒。毗昙成实人天身生。人天成就。依长阿含天品之中鬼子母天亦得圣道。道必依禅。若从彼义人天及鬼三趣中生。三趣中成。大乘法中菩萨遍在五趣之中皆生皆成。此云何知。如华严经。诸龙鬼等各于法门而得自在。提谓经中诸龙鬼等闻法悟道。方等经中地狱众生遇佛光明寻诸佛所闻法悟道。故知五趣皆成。问曰。若言地狱鬼畜得圣道者。云何名难。释言。此等由佛强缘方能悟道。离佛不能故名为难。趣别如是(此五门竟)

次就形论。形谓男女及无根等。毗昙法中别解脱戒唯在男女一形中生。余者悕望不具足。故不发律仪。成则不尔。除二形人余皆成就。若依成实出家之戒与毗昙同。在家之戒除二形人自余一切皆生皆成。大乘之戒不简二形。一切身中皆生皆成。所受通故。次论禅戒及无漏戒。小乘法中在欲界者男女身生。一切形中皆得成就。经论之中不曾说有二形人等舍此戒。故在上界者非男女身能生能成。菩萨之人一切形中皆生皆成。形别如是(此六门竟)

次就人论。人有邪正。外道名邪内道名正。依如毗昙别解脱戒佛弟子受。非外道得。成实法中外道亦得。故彼论言外道亦以深心离恶。故受得戒。禅律仪者内外俱得。外道亦修八禅定故。无漏律仪唯佛弟子非外道得。彼住邪见无八正故。人别如是(此七门竟)

次论得舍成就之义。先论其得。次明其舍。后辨成就。所言得者。先无今起名之为得。别解脱戒唯一受得更无余义。受中差别如三聚中具广分别。禅律仪者。依如毗昙有二种得。一者断得。断下过时得上禅戒。二者生得。从上退未生下地时得下禅戒。成实大乘唯有断得。不说生得。彼说生上不说生得。彼说生上不失下故。退生下时不名新得。无漏律仪毗昙法中有三种得。一者断得。断下过时得士道戒。二转根得。转根之时舍钝根戒得利根戒故。三者退得。证圣果时舍彼因中无漏之戒。后退果时还得本戒。成实大乘唯一断得。余皆不论。彼说转根及得果时旧法增明非舍前法别有得故。得相如是。次论舍义。先有今失名之为舍。小乘法中别解脱戒有四种舍。一不用道舍。二命终舍。三断善舍。四二形生舍。所谓男女二形生时失律仪戒。有人宣说。犯初众罪亦失禁戒。是事不然。此但污戒。不名为舍。诸经论中皆同此说。菩萨律仪有二种舍。如地持说。一退菩提心。二增上烦恼犯波罗夷。不同所以三聚章中具广分别。禅律仪戒有二种舍。一者退舍。退起下过失上禅戒。二生上时舍。有漏生上则失下故。成实大乘唯有退舍。彼说。生上不失下故无漏律仪。毗昙法中有三种舍。一者退舍。退圣道时失无漏戒。二转根舍。转根之时舍钝根戒。三得果舍。得圣果时舍彼因中无漏之戒。成实法中三舍悉无。唯入无余涅槃时舍。大乘法中缘治俱者证实时舍。真证俱者毕竟无舍。三种律仪辨之粗尔

　　止观舍义八门分别(释名一　定体二　辨相三　制立四　修起次第五　约境分别六　就位分别七　就人分别八)

第一释名。止观舍者。经中亦名定慧及舍。此乃修中之差别也。修义不同。一门说三。止者外国名奢摩他。此翻名止。守心住缘离于散动。故名为止。止心不乱故复名定。观者外国名毗婆舍那。此翻名观。于法推求简择名观。观达称慧。舍者外国名忧毕叉。此翻名舍。行心平等舍离偏习。故名为舍(此一门竟)

次辨体性。唯依毗昙义释有二。一就同时心法以论。止者正用定数为体。观者或用观数为体。或复用彼慧数为体。伺求之观观数为体。照法之观慧数为体。舍者或用舍数为体。或用定慧二数为体。舍过之舍舍数为体。定慧平等舍离偏习。名之为舍。还即用彼定慧为体。二就前后修义分别。止者正用定行为体。定数为主。诸心心法相从住缘通名为止。观者或用观行为体。观数为主。诸心心法相随伺求通名为观。或复用彼慧行为体。慧数为主。诸心心法相随照境通名为观。舍者或用舍行为体。舍数为主。诸心心法相随舍过通名为舍。或用定慧二行为体。定慧两数以为正主。诸心心法随此定慧通名为舍。若依成实义释亦二。一就同体同时法中随义分别。一心体中住义名止。照义名观。调停曰舍。不同毗昙诸数别体。二就前后修义分别。作意住缘名之为止。作止照境说名为观。作意舍相方名为舍。通皆是心。无别主伴。大乘法中义别有三。一事识中修。二妄识中修。三真识中修。事识中修与毗昙同。心数别故。妄识中修粗同毗昙。细同成实。此云何知。如马鸣说。第七识中粗细六重。根本四重心数无别。故同成实。末后两重心与数别。共心相应。故同毗昙。真识中修义别有三。一就同时同体法中随义别分。寂义名止。照义称观。离相名舍。二就同时同体法中异门相摄。止义为门。诸行随之通名为止。观义为门。诸行随之齐名为观。舍义为门。诸德随之俱名为舍。三约修义前后别分。始心住法离妄名止。正见名观。终证舍相故说为舍。体性如是。以此类余诸行齐然(此二门竟)

次辨其相。于中两门。一通就诸行开合辨相。二别就诸行开合辨相。初通就诸行开合辨者。此之三行开合不定。总之唯一。谓闻思修三行之中修行所收。或分为二。谓止与观。如地持说。于一切法不起妄想名之为止。知第一义离言自性及知世谛无量处法说以为观。或分为三。谓止观舍。此三犹前止观所摄。止观别修分为前二。止观双修合为后一。故有三种。或分为四。如地持说。一者修止。二者修观。三者修习止观。四者乐住止观。此四犹前止观及舍三行所摄。舍中分二。初为修习终为乐住。更无别行。所言止者。于事于义系心安住。远离一切虚伪轻躁及诸忆想。是名为止。事谓世谛。义谓真谛离轻躁者。息除事中轻乱心也。离忆想者。远离理外分别想也。所言观者。于事于义忆念选择。名之为观。修止观者。于前止观常修顿修。乐止观者。于前止观以久修故不勤方便。炽然不动。随义广分修乃无量。通就诸行开合如是。次就诸行别相论之。先就止行开合辨相如涅槃说。总唯一定。或分无二。一者世间八禅事定。二者出世合理之静。或分为三。谓上中下。下谓凡夫人禅事定。中谓二乘合理之静。上者所谓诸佛菩萨离妄真定。或分为四。一者退分。二者住分。三胜进分。四决定分。此决定分涅槃名为能作大益。义如下解。或分为五。所谓凡夫声闻缘觉菩萨及佛所得三昧。又涅槃中更分五种。一无食三昧。所谓初禅。彼离揣食故曰无食。二无过三昧。亦是初禅。彼离欲恶故名无过。三身意清净一心三昧。谓第二禅。离六识中觉观之过名身意净。内净一处故曰一心。四因果俱乐。谓第三禅。彼乐胜故。五常念三昧。谓四禅乃至生非想。彼免三灾绝于四受。离出入息定心不动。故曰常念。或分为六。谓五停心及观生灭。五停如下。或分为七。谓须陀洹所得三昧。斯陀那含罗汉辟支菩萨及佛所得三昧。或分为八。于前七上加凡所得。又八解脱八禅定等亦得分八。并如下释。亦得分九。谓九次第定。根本八禅及灭尽定。转相趣入名九次第。或分为十。谓一切入。亦如下释。广则无量。次就慧行开合辨相。总唯一慧。或分为二。一是世间世俗等智。二是出世。谓无漏智亦得分三。一者般若。此翻名慧。二毗婆舍那。此翻名观。三者阇那。此翻名智。此三何异经中两释。一约人以分。言般若者。一切众生。一切凡夫同有慧数。故名般若。毗婆舍那一切圣人。此名声闻缘觉为圣。彼能观察苦无常等。故名为观。言阇那者。诸佛菩萨。彼知一切诸法差别。故名为智。二随境别。言般若者。是别想观。别知世谛。毗婆舍那是总相观。总知真谛。言阇那者。是破相观。破离有无知一实谛。亦得分四。谓四无碍四谛观等。亦得分五。谓法住智．泥洹智．愿智．无诤智．边际智等。广如下释。又复五种无量之智亦是五种。亦如下释。亦得分六。谓知生死无常苦空无我不净涅槃寂灭。亦得分七。所谓知法．知义．知时．知足．知自知众．知尊卑．亦如下释。或分为八。知生死法无常与苦．无我．不净。知涅槃法常．乐．我．净。亦得分九。知前八种及第一义。亦得分十。所谓十智义。如下释。又复十力亦是十也。或分十一。所谓十智及如实知。亦如下释。广则无量。舍中有二。一定慧双修。离于偏习名之为舍义如前二。更无别行。二住空舍相。名之为舍。义则不定。总唯一舍。或分为二。一生空观。于人平等。二法空观。于法平等。或分为三。谓三空观。或分为四。谓四空观。有法空．无法空．自法空．他法空．是其四也。广如上释。或分为五。谓空．无相．无愿．无作及无起观。如无量寿经中所说。于空理中无相可取名为无相。无愿乐心说为无愿。无果可为名为无作。无因可起故曰无起。或分为七。谓七空观。亦如上释。或分十一。观十一空。如涅槃说。或分十八。如大品说。广则无量。辨相如是(此三门竟)

次辨制立。以何义故立此三行不增不减。解有八义。一行性不同。定数是止。慧数是观。舍数为舍。二行相不同。住缘是止。知法是观。调停是舍。三功能不同。止能息乱。观能断惑。舍能违治。四修时不同。如涅槃说。心慢修止。烦恼增强戒律羸损诸根不调。于善疑悔则宜修观。定慧不等则须修舍。又经宣说。定慧平等则宜修舍。五行门不同。如涅槃说。彼空三昧名之为止。以心住空离分别故。无愿三昧说之为观。慧观生死能断舍故。无相三昧说为舍行。证入涅槃舍众相故。六根依境不同。多门如后。今此且依一相论之。依事修止。如世八禅。住事中故。依法修观。观察诸法苦无常等名为观。故依理修舍。证空平等舍众相故。七随人不同。多门如后。今此且依一相辨之。如涅槃说。声闻缘觉定多慧少。菩萨之人慧多定少。诸佛如来定慧平等。说之为舍。八所为不同。如涅槃说。为三义故。所以修止。一为离烦恼依禅伏结。二庄严大智依禅发慧。三为得自在依禅发通。为三义故。所以修观。一为观生死果报过故依慧灭苦。二为增善法依慧离业。三为破烦恼依慧除惑。为三义故。所以修舍。一为调定慧其令平等。二为证空舍离有相。三为得中道故离有无。制立如是(此四门竟)

次明修起次第之义。于中次第略有四阶。一制发舍。二止举舍。三止观舍。四定慧舍。此之四门通释是一。于中别分前之两阶行修方便。后二修成得法相应。前方便中有始有终。得法亦尔。故有四阶。制发舍者。方便之始对治昏觉。昏谓昏睡。觉谓八种恶觉烦恼。言八觉者。所谓欲觉．恚．害．亲里．国土．不死．族姓．轻。侮若有恶觉则便制之制心住于数息门等。昏则发之念身无常。三恶道苦。佛法欲灭。以此鞭心令去睡昏。昏觉俱离修心得中。是时名舍。止举舍者。方便之终对治沉掉。沈谓沉没。掉谓掉动。心志浊闷名之为沈。心数异缘说以为掉。掉则修止止心鼻端眉间足指。随在何处。沈则修举念身无常苦无我等。沉掉俱离修心得中。是时名舍。止观舍者。得法之始所治有三。一对爱见以明修治。四住烦恼分为爱见。初一是见。后三是爱。于此门中修止治爱所谓世俗八禅方便。修观治见所谓出世无漏方便。止观双修离于偏习。是时名舍。二对痴爱以明修治。五住烦恼分为痴爱。无明名痴。余四名爱。于此门中修止治爱。修观治痴。痴爱俱离。止观双修。是时名舍。三对痴妄以辨修治。直就无明住地之中有闇有妄。迷覆诸法名之为闇。妄有所取说以为妄。如地持说。如是如实凡愚不知是其闇也。起八妄想是其妄也。于此门中修止治妄。如地持中。佛为讪大迦旃延说。不依地等一切法想而修禅定。马鸣论中亦同此说。离一切想名为修止。修观对治痴闇之心。故地持云。于一切法不起妄想名之为止。知离言性及知无量世谛方便名之为观。双修离于偏习是时名舍。定慧舍者。得法之终更无别治。于前止观所除烦恼究竟尽处所成行德为定慧舍。修起如是(此五门竟)

次约境界分别三行。于中义别略有三阶。一三法相对以辨三行。二两行相对以辨三行。三历就一法以辨三行。初就三法相对之中别有二门。第一约就事法及理以分三行。事者所谓阴界入等。依之修止。如世八禅。法者所谓苦无常等。依之修观。理者所谓第一义空。依之修舍。舍离众相。二约三谛以分三行。言三谛者。一是世谛谓法有相。二第一义谛谓法无相。三一实谛谓法非有非无之相。此三门中起修不定。从事入理依世修止。如世八禅。故依真修观观诸法空。从寂起用依真修止。离分别故。依世修观观诸法故。依一实谛修习舍行舍有无故。故地持中随事取者名平等观。随如取者名平等心。等犹止也。舍离有无名第一舍。上来约就三境辨行。故约二境。言二境者。一世谛法。二真谛法。通而论之于此二中不起妄想通名为止。照见二谛俱名为观。故地持中不起妄想说名为止。了知二谛同名为观。止观双修调停名舍。于中别分起行各异。若就观入依世修止依真修观。若论起用依真修止依世修观。止观双修调停名舍。次就一法以辨三行。随于何法何事之中摄止安住即名为止。照察名观。止观调停名之为舍。约境如是(此六门竟)

次就位论。位别有五。一外凡位。二内凡位。三见道四修道位。五无学位。通而论之一一位中皆具三行。于中别分进退有三。一义分别外凡位中修世八禅。名之为止。内凡位中学观谛理。名之为观。见道已上证理平等同名为舍。第二义者内凡位中安心谛理而未能见。说之为止。故见谛前名为定净。见道位中始见谛理。名之为观。修道已去定慧调停说名为舍。第三义者见道已前同名为止。见修二道照理名观。无学位中得涅槃果舍离十相。故名为舍。位别如是(此七门竟)

次就人论。人有五种。一是凡夫。二是声闻。三是缘觉。四是菩萨。五是如来。通而论之人人皆具止观及舍。于中别分略有三义。一凡夫之人修世八禅。但有止行。声闻缘觉观察四谛十二缘等。有其观行。菩萨及佛证法平等。有其舍行。二凡夫有止。义如前释。菩萨二乘同观法性。有其观行。佛证涅槃。有其舍行。三除凡夫直论贤圣。声闻之人住寂名止。菩萨了知差别法界。名之为观。佛得涅槃。有其舍行。止观舍义辨之粗尔

　　三慧义五门分别(释名一　辨体二　就位分别三　就界分别四　就人分别五)

第一释名。言三慧者。经中或时名闻思修。或复说为闻思修慧。通释是一。于中别分义有宽狭。若当直言闻思修者。其义则宽通一切。通一切中始受行法通说为闻。于所闻法分别简择通名为慧。依法正行通说为修。若当说为闻思修慧。其义则狭局在般若。不通余行。就般若中受教名闻。生解名为闻慧。简义名思。从思得解名为思慧。进习名修。从修得智名为修慧。名义如是(此一门竟)

次辨体性。三慧皆用慧数为体。慧依法成。法有三种。一教。二义。三者行法。三藏言数是其教法。三谛之理是其义法。三乘行仪是其行法。于中别分依教起闻。依义入思。依行起修。通而论之依一一法皆具三慧。于教法中初受名闻。简择是非说以为思。成就闻持陀罗尼行说以为修。于义法中有其三种。一者世谛。二第一义谛。三一实谛。通而论之于此三谛初受名闻。简择名思。成就正智说以为修。随相别分依于世谛成就闻慧。世法可为。言教及故依第一义成就思慧。理出言外。正智思量方能及故依一实谛成就修慧。一实精微正证修行方能见故。于行法中初受名闻。简择称思。造行曰修。又复前三随教修行通名为闻。舍言趣证说以为思。得证相应说之为修。又复证相初来现心义说为闻。盖乃是其不闻闻矣。正得名思。得已上进说名为修。体性如是(此二门竟)

次就位论。通则位位一切皆具。于中别分非无差异。异相如何。准依毗昙外凡位中初受师教说为闻慧。五停心观总别念处想心观行未得禅定修慧法故。判为思慧。暖等已上依定修行。判为修慧。又更分别五停心观依教之始。判为闻慧。总别念处背教已远观心转强。判为思慧。暖等已上依定修行。判为修慧。成实法中念处已前初受师教。随闻得解。判为闻慧。念处位中堪能自心分别简择说为思慧。暖等已上现见空理说为修慧。问曰。成实三慧如是。此三慧中解知何法。有人释言。闻慧地中以阴分生得众生空。思慧地中别观五阴坏苦无常成前生空。兼趣法空。暖等已上总观五阴行苦无常得诸法空。盖是人语不关经论。若当闻慧但解生空。法空寂闻竟在何处。若当思慧坏法以成众生空者。法空寂思复在何处。若修慧地唯解法空。生空寂修复在何处。二空之理皆藉初闻。次思后修方能悟入。而言生空但有闻慧而无修慧。法空有修而无闻思。岂非谬浪。当知闻慧具闻二空。思慧地中具见二空。修慧地中具见二空。不得偏取。大乘法中位分不定。据始为言。习种位中依教悟解成就闻慧。故华严中宣说。十住随所闻法即自开解。性种位中舍诠得义成就思慧。解行已上修习出道成就修慧。次胜以论。种性地中于出世道但可闻知。未能思量。同为闻慧。解行位中能观出道判为思慧。初地以上正行渐增。判为修慧。次上以论。习种性种直尔成就出世种子。未能方便趣入出道。三慧俱无。解行位中能起方便趣入出道。于出世法能闻能思具闻思慧。故地持中说解行地具足闻慧思慧思惟。初地已上发起正行说为修慧。极上以论。一切地前成就教行同为闻慧。初地之中始观人如判为思慧。二地已上证心转增判为修慧。位别如是(此三门竟)

次就界论。界谓欲色无色界等。杂心中说。闻慧局在欲色两界不通无色。无色无形不能听受。是故无闻。思慧局在欲界地中上界则无。何故如是。上界报静。敛思量则与禅定修慧相应。故无思慧。问曰。上界若无思慧应无觉观。释言。上界所有觉观修慧所摄。故得有定。修慧局在色无色界。不通欲地。一切禅定修慧摄故。上界有修。欲界无定。故无修慧。瞿沙所说闻思同前。修慧一种遍通三界。彼说欲界有禅定故。成实所立闻慧如上。思慧不定。随教之思局在欲色。推义之思遍通三界。此云何知。论解觉观。粗思名觉。细思名观。彼说觉观三界皆有。明知遍通通修三界。彼说欲界有电光定。明修通下。大乘三慧并通三界。何故如是。菩萨虽在无色界中能来佛所听受正法。又得闻持陀罗尼故。具受一切诸佛教法。是故闻通。菩萨常思。是故思通。大品宣说。欲界有定。是故修通。界别如是(此四门竟)

次就人论。人谓声闻缘觉菩萨。通而论之人人皆具。于中别分声闻之人闻教悟道成就闻慧。是故当相说为声闻。缘觉深思十二缘义成就思慧。是故当相说为缘觉。缘者是义。觉谓思也。菩萨善修俱利之道。成就修慧。是故当相说为菩萨。菩萨此翻名道众生。以修自利利他道故。三慧如是

　　三种般若义

三种般若出大智论。言般若者。是外国语此翻名慧。于法观达目之为慧。慧义不同。一门说三。三名是何。一文字般若。二观照般若。三实相般若。此三种中观照一种是般若体。文字实相是般若法。法体合说故有三种。言文字者。所谓般若波罗蜜经此非般若。能诠般若故名般若。如涅槃经诠涅槃故说为涅槃。此亦如是。又此文字能生般若亦名般若。如食生命说食为命。言观照者。慧心鉴达名为观照。即此观照体是般若名观照般若。如眼是目名为眼目。于中具辨开合不定。总唯一智。或分为二。二有多门。一约境分二。谓世谛智。第一义智。世谛智者名一切种。于世法中种别智故。第一义智名一切智。以知一切诸法如故。二真妄分别。六七识中缘照分别是其妄智。第八识中体照之慧是其真智。是义云何。如来藏中恒沙佛法集成心事。是心性净而为客尘烦恼所染相似不净。后息妄染净相始显。始显净识普照法界说为真智。三大小分二。方便观解缘别彼此。不能灭想普照一切。名之为小。故龙树云。十八空观名小智慧。灭观般若绝其缘想而能普照一切法界。名之为大。故龙树言。般若波罗蜜是大智慧。或分为三。三有多门。一观入分三。谓闻思修。二约境分三。谓世谛智第一义智及一实谛智。三随义分三。谓清净智一切智无碍智。义如后释。四随人分三。一一切智二乘所得。二道种智菩萨所得。三一切种智如来所得。亦如后释。五随识分三。一事识中分别之智。二妄识中分别之智。三真识中分别智。或分为四。谓闻思修证。或分为五。一闻。二思。三修。四报生识智。变易圣人报无漏心生便见法名报生智。此四是妄。五是证智。谓真识中无分别慧。或分十一。所谓十智及如实智。此义如后十一智中具广分别。广则无量。问曰。此之观照般若体性云何。如龙树辨。人说不同。凡有六种。第一家说唯有漏慧是般若体。何故如是。如小乘中佛道树下方断烦恼。自斯已前所修智慧皆名般若。故知有漏。第二家说。无漏圣慧是般若体。有漏则非。见理之心名般若故。如此说者小乘法中佛最后身所修无漏方便是般若。已前悉非。第三家说。从初发心至坐道树所修智慧莫问有漏及与无漏悉是般若。至佛转名萨波若智。如此说者般若在因不通于果。第四家说。菩萨所修一切智慧通名有漏通名无漏悉是般若。论自释言。以观涅槃行佛道故通名无漏。未断结尽通名有漏。第五家说。菩萨慧中无漏无为不可睹见。无对常智是般若体。无常缘智一切悉非。第六家说。般若之体不可取得。非有非无非常非无常。非空非实非阴界入。非有非无无生无灭无取无舍。犹如火炎不可尝触触则烧人。般若如是。不可取执。取皆破遣。向前所取一切悉非。问曰。此门与前第五有何差别。释言。向前第五门者从缘方便修。生真智为般若体。此说无始佛性真心从缘修显。得证通望从来体外毕竟无缘。缘既不有真亦亡对。绝对真心说为菩萨般若正体。余者悉非。问曰。此六何者为是。论有两判。一言皆是如诸比丘各说彼此中间之义。佛言。皆是。此亦如是。一言。第六所说者是。前五皆非般若正体。故说为非。观照如是。言实相者。是前观照所知境界。诸法体实名之为实。实之体状目之为相。何者是乎。开合不定。总为一实。或分为二。如地持说。一事法性世谛实也。二实法性真谛实也。或分为三。如涅槃说。一者世谛。二第一义谛。三一实谛。或分为四。一者事实阴界入等。二者法实苦无常等。三者理实空无我义。四者性实佛性真法。又地持说四真实义亦是四实。一世间所知。二学所知。三烦恼障净所行处法。四智障净所行处法。如上广辨。此诸法中通而论之皆是实相。于中别分唯第一义名实相耳。此之实相体非般若。能生般若故名般若。如色香等体非是欲。能生欲心说为五欲。问曰。圣智非直知实亦知虚妄。何故所知唯名实相。释言。圣人如法而知。知实知虚皆称前法。故通名实。又知实时达本无妄。故唯言实。问曰。观照即是般若。此之三种俱名般若。何故不得通名观照。释言。亦得但彼论中为辨般若文字观照实相别之。是故一种偏名观照。若复就彼观照门中以辨其义。亦得说为三种观照。一文字观照。二般若观照。三实相观照。义既均齐。不得偏取。三种般若辨之略尔

　　三智义两门分别(辨相一　就人分别二)

第一辨相。言三智者。一道种智。二一切智。三一切种智。此之三种出大智论。道种智者。于一切道种别而知名道种智。又知一切化众生道名道种智。所知云何。如彼论中增数广辨。或说一道。所谓趣向涅槃之道。或分为二。二有多门。谓善与恶。世及出世。有漏无漏见之与修。有学无学无碍解脱向果得果。如是无量不可具辨。或分为三。三亦多门。谓三恶道及三善道人天涅槃三乘之道。戒定智慧见修无学止观及舍。如是无量。或分为四。四有多门。所谓凡夫三乘之道。声闻缘觉菩萨佛道。四念四勤四如意等。如是无量。或分为五。五亦多门。所谓五趣五度观门。凡夫二乘菩萨佛道。如是无量。或六或七乃至八万四千道法。知如是等道法差别名道种智。彼一切智与一切种智有何差别。通释是一。于中别分凡有六种。一总别分别。总相知法名一切智。别相知法名一切种。如知苦谛是一切智。分别是苦有无量种名一切种。如是一切。二通别分别。知苦无常空无我等诸法通相名一切智。知五明等诸法别相名一切种智。三空有分别。知诸法空名一切智。知其种种世谛诸法名一切种。四广略分别。略知诸法名一切智。广知诸法名一切种智。如知分段因果对治名一切智。分段变易因果对治一分皆知名一切种智。亦如有人知一世界事名一切智。知于一切世界中事名一切种智。如是一切。五大小分别。小乘之智名一切智。大乘之智名一切种。问曰。向前道种智中知法已尽。何须别说一切智及一切种智。释言。向前道种智者直知道法。自余一切五明处等空无我等第一义法非彼所知。是以更明(此一门竟)

次就人论。人谓声闻菩萨及佛。约就此人辨义有四。一随人别分。如论中说。声闻之人有一切智。以能总相知诸法故。又复声闻但能通相知于诸法不能别知。又复但能略知诸法不能广知。是故说彼有一切智。菩萨之人有道种智。能知一切差别道法化众生故。诸佛有其一切种智。以能别相广知法故。二简胜异劣。于此门中下不兼上。上得兼下。以是义故声闻唯得有一分智无余二种。菩萨之人有道种智兼一切智无一切种。诸佛如来具足三智。三简大异小。佛菩萨大。声闻是小。小中单直有一切智。大中不尔。佛与菩萨兼具三智。四就实通论声闻之人小分具三菩萨渐胜。诸佛并极。三智如是

　　三量智义三门分别(释名义一　辨相二　就位分别三)

第一释名。三量之义出于相续解脱经中。慧心取法各有分限。故名为量。量别不同。一门说三。一是现量。二是比量。三是教量。地持成实亦有此相。地持说言。现智比智及从师同闻。成实论言。见闻及比犹此三矣。言现量者。现知诸法名为现量。又知现法亦名为现。于中分别有其二种。一者知事。二者知理。言知事者。随在何时何处法中不因比度。不藉他言而能知者同名现量。事相粗近随在何时何处之中能现知故。言知理者毗昙法中就处分别。知欲界法名之为现。以何义故。知欲界法偏名为现。毗婆沙云。得正决定必在欲界。要先见于欲界苦等后见上界。良以欲界法粗易见故先见之。先见分了。故偏名现。上界不尔。故知上界不名为现。又复行者于欲界苦有二现见。一离欲现见。以离欲道现照知故。二自身现见。欲界之苦身现觉故。于上界苦但有一种。离欲现见。身不在彼。不觉知故。如两担物。一则自担。二使人担。于自所担有二现见。一知是物。二知轻重。知欲界苦其状似此。于他所担但有一种知物。现见不知轻重。上界如是。以知欲界其二现故偏名为现。上界唯一。故不名现。成实法中约时分别。彼现有二。一据修始。见谛已前现在时中观假无性。名之为现。二据修成。见谛已上三世法中现见空理。同名为现。大乘通就时处分别。义释有四。一据修始。唯于欲界现在法中见诸法如。名为现量。欲界现法易观察故。二者修次。或于欲界见三世如。或于三界见现在如。同名现量。三者修成。于自分中现见三世一切法如。悉名现量。四据修息。到菩提时现见三世一切诸法。皆名现量。不简自分他分之别。故地持言。诸佛如来于一切法现知见觉。现量如是。言比量者。譬度知法。名之为比。于中分别亦有二种。一者知事。二者知理。言知事者。随在何时何处法中比度而知悉名比量。言知理者。毗昙法中约处分别。知上二界四谛之理名为比量。成实法中约时分别。见谛已前过未法中观假无性名为比量。大乘通就时处分别。义释有三。一据修始。以彼欲界现在法如比知他界他世法如名为比量。二据修次。或以欲界三世法如比上二界。或以三界现在法如比知过未名为比量。三据修成。以自分中所知三界三世法如。比他分中未所见处三界三世一切法如。名为比量。以何义故不说修息。到菩提时无复比故。然此比量经中亦名譬喻量也。通释是一。于中分别同类相比名为比量。异类相比名譬喻量。言教量者。有法玄绝自力不知藉教以通名为教量。于中分别亦有二种。一者知事。二者知理。于世谛中藉教知者名为知事。二谛理中藉教知者名为知理。此之教量法中亦名信言量也。通释是一。于中分别法邻自分藉言入者名信言量。法大玄绝依教知者名为教量。有人就此分量为四。现量为一。比量为二。教量为三。信言为四。此亦无伤。但非经论。名义如是(此一门竟)

次辨其相。现量可知。比量有三。一同类相比。相似之法以此比余。如百论中。义别有三。一者如残。如人海中取一滴水尝之知咸则知余者一切皆咸。亦如有人于一法中见苦无常空无我等知余皆尔。如是一切。二者如本。如人先曾见火有烟后见余烟必知有火。亦如有人曾见诸法无常故苦后见法苦必知无常。如是一切。三共相比知。如似人见从东至西人有行动类天上日从东至西当知亦动。亦如有人见色生灭色性无常后见其余想受行等有生灭故性亦无常。如是一切。此三合为同类比也。二以劣比胜。如国无金用鋀比之。亦如经中以世虚空不生不灭比况佛性。如是一切。三以胜比劣。如国无鋀将金比之。亦如经中以大涅槃非有非无譬王杀罪。如是一切。此后两门通释。亦是共相比也。少分同故。比量如是。次辨教量。义别有三。一异时法。藉教以知。如过未法不现见故因说方知。二异处法。藉教以知。如他方事不现见故因说乃知。三者同时同处之法。藉教以知。如说身中如来性等。教量如是。此教量中所知不定。或深胜法藉教方知如彼佛性涅槃道等。或中间法藉教方知如苦集等。或粗浅法藉教方知如世间中难识事等(此二门竟)

次就位别位。谓习种性种解行十地佛地。于此位中辨义有三。一开始合终。习种为一。性种为二。解行已上合为第三。同观如故。于此门中或以三位共望一法以辨三量。所谓望于解行已上所观之法。习种望彼是其教量。在彼玄绝。藉教知故。性种望彼是其比量。位分相邻可比知故。解行已上望自所得是其现量。现证知故。或以一位别望三法以辨三量。习种还望自所证法是其现量。现证知故。望性种地所证之法是其比量。位分相邻可比知故。望解行上所证之法是其教量。法玄绝故。向前门中教浅现深。于此门中现浅教深。或以三位别望三法。向前三位自望所得皆是现量。是则现量是通深浅。二开中间以合初后。如地持说。习种性种合之为一。种子同故。解行为二。初地已上合为第三。同证如故。于此门中亦得三位共望一法。望初地上所证之法。种性位中是其教量。解行比量地上现量。亦得一位别望三法。亦得三位别望三法。类上可知。三合始开终。种性解行合之为一。信地同故。十地为二。佛地为三。于此门中亦得三位共望一法。望佛所证地前名教。相去玄绝。信教知故。地上名比。以自所得上比佛故。佛地名现。现证性故亦得一位别望三法。地前还望地前之法是其现量。望地上法是其比量。望佛所得是其教量。以玄绝故亦得三位。别望三法皆是现量。同现见故。三量如是

　　同相三道义两门分别(释名一　辨体二)

第一释名。同相三道出地经论。名字是何。一是证道。二是助道。三不住道。言证道者。证是知得契会之义。心冥实性亡于分别契会平等。名之为证。言助道者。助是扶佐资顺之义。诸度等行迭相扶佐资顺菩提。故名助。言不住者。是离著之义。巧慧双游行无偏在。故曰不住。此三通论皆依法成。俱应名证。同能资果。并应名助。超凡异圣。齐名不住。为别三门。隐显异名等别三门。随显受目。证据心体。心净照明得法义显。故偏名证。所证如中无果可资。故不名助。染净相泯不住义隐。故不名不住。助是行修资顺义强。故偏名助。见果可求证如义隐。故不名证。背有求出不。不住义微。故不名不住。不住巧慧离著义显。故偏名不住。染净俱游证如义隐。故不名证。染净双随不偏求出。非专向果。故不名助。此之三种诸地通有。名之为同。同行体状目之为相。盖是体相非标相也。同行虚通目之为通。问曰。此三名为同相。见修无功名为别相。此证助等有别相不。见修等中有同相不。释言。亦有。何者是乎。如地经中三地已还名为世间。未能证法。所修诸行远资出世判为助道。第四地中初入出世。内证法明判为证道。五地已上得出世间后能随世名不住道。故地经中五地已上方始宣说不住道胜。此即是其证等别相。菩萨见解无地不有。行修亦然。无功用义亦该始终。故地论言。从初地来随分所行舍功用故不名染行。此即是其见等同相。若尔俱齐。何故证等偏名同相。见修无功偏名别相。释曰。此言隐显故尔。等是隐显何故证等偏名同相。此据成德。通有义显。故偏名同。何故见等偏名别者。此据修相。从解起修修熟舍功。阶别相显。故偏名别。何故证等偏据成德。何故见等偏是修相。释言。同相三道之中证行为首。助与不住依证而说。故是成德。别相三中见道为首。从见起修。修过前见。修心久纯方成无功。无功过修。渐次相起故说为修。修相阶渐。故名别相。成德同时。故名同相。名义如是(此一门竟)

次辨体相。通说皆用真心为体。于中别分非无差异。异相如何。证道体者是真识心。是心体中具足一切恒沙佛法。所谓法界常乐我净智慧三昧解脱等法。将心摄法无出一心。随法分心心有法界微尘等别。心于彼法同体照明净无闇障。性虽常净而为妄染相似不净。后修对治息除染累。本隐净心显成令德。始显净德如甘心性内照法界。故说为证。盖乃自然无分别照非缘照也。助道体者。所谓有作六波罗蜜。是义云何。向修对治显证之时备修法界一切诸行。行熏真心故令心中真德集起说为助道。不住体者。略有三种。一就观解以明不住。二据行修。三就果德。言观解者。菩萨观法非有非无。见非有故不著有边。见非无故不著无边。于有于无不偏住著。故名不住。言行修者。义别有三。一证相对助以明不住证行寂灭。助行起作。助而常证不偏住作。证而常助不偏住寂。寂作俱游不偏住著故名不住。二偏就证以明不住。证实平等无法可住。故名不住。故地论中名如行道为不住道。三偏就助以明不住。于中有三。一自利利他二行分别。菩萨善修自利行故不住凡夫。修利他故不住二乘。故名不住。二就自行福智以明。福随有生。智依无成。以修福故不住于无。以修智故不著于有。故名不住。三应就诸行以明不住。如一施中不见施者受者财物及与果报不著于有。常依三事而行布施不住于无。故名不住。如施既然。诸行齐尔。此后三门合为助中不住之义。前就证助以明不住。次偏就证后偏就助。合为第二行修不住。第三门中言就果德明不住者。谓佛如来得大涅槃不舍世间。得涅槃故不住生死有为法中。不舍世故不住寂灭无为法中。故名不住。同相三道辨之粗尔

　　别相三道义三门分别(释名一　定位二　辨相三)

别相三道出地经论。亦得名为位别三道。名字是何。一见。二修。三无功用。初言见者。慧心推求明白名见。进习名修。修心久纯任运上升息于缘务名无功用。此之三种诸地不同。名之为别。别行体状目之为相。即此三行虚通名道。此三分异。是故亦名位别三道。名字如是(此一门竟)

次定位分。据实通论。一切位中皆具此三。随相别分局在出世。出世有二。一初地已上名为出世。二随地相四地已上方名出世。就初门中大位开分初地见道。故地论言。诸见缚者于初地中见道时断。二地已上乃至七地是其修道。八地已上名无功用。以实细分见有二种。一者缘见。在解行终心。故地持言。诸见缚者解行时断。二者证见。在初地始心。修道亦二。一者习修。在初地满心。故地持中宣说初地以为净心及初修慧行也。二者正修。在二地已上。无功用中亦有二种。一习无功用在七地中。故地经中宣说。七地修无功用。二成无功用。八地已上与无生忍。其义相似。始习无生在七地中。成就无生在八地上。初门如是。第二门中大位开分。第四地中初入出世名为见道。故仁王中名第四地为须陀洹。又地经云。身见为首。我人众生阴界诸入我慢所起出没等事第四地中皆悉远离。五地已上判为修道。八地已上名无功用。以实细分见有二种。一者习见在三地终心。观一切法不生不灭因缘而有。二者成见在四地中。正见诸法不生不灭。修亦有二。一者习修在四地终心。方便行中发勤精进。二者正修在五地上。无功用中二种如上。然经论中地位开合进退非一。或开前合后。或开后合前。或开中间以合前后。今据一门且分此三。位别如是(此二门竟)

次辨其相。见有二种。一者习见。谓解行中学观如理。二者成见。谓初地中真观现前。成中有二。一者自分。始入初地于自所证无我法中证照分明。二者胜进。谓初地中于二地上行修得失善观分明如初地中发趣果等。修道亦二。一者习修。谓初地中发诸大愿修行戒等。二者正修。谓二地上修行戒等。正中有二。一渐次修。二者顿修。言渐修者。谓二地上乃至六地五行胜进。言五行者。如地持说。二地修戒。三地习定。四五六地修习智慧。慧有三种。一道品相应慧。四地所修。二二谛相应慧。五地所习。三缘起相应慧。六地所学。以此通前合为五行。此五渐生名渐次修。言顿修者。谓第七地于念念中顿起一切菩提分法。无功用中亦有二种。一习无功用。在七地中。故论说言。七地修习无功用也。二者成熟。在八地上。成中亦二。一者自分。谓八地中报行成熟。二者胜进。谓八地上法流水中诸佛劝发自然趣向无上菩提。是胜进中诸行备起。今随地相略分三种。一八地中净土化生成就身业。二九地中辨才益物成就口业。三十地中得深智行成就意业。别相三道辨之粗尔

　　三种住义两门分别(释名一　辨相二)

三种住义出持地论。大智论中亦具分别。依处名住。住义不同。一门说三。三名是何。一是圣住。二是梵住。三是天住。言圣住者。会正之解名之为圣。圣为人依。故名圣住。亦可圣者是其圣人。圣所依处名为圣住。言梵住者。净行名梵。梵为人依。名为梵住。亦圣人离欲名梵。梵所居处名为梵住。言天住者。八禅天法。故名为天。天为人依。名为天住。亦可圣人是其净天。天所居处名为天住。问曰。何故不说人住鬼畜住等。释言。通说理亦无伤。以非胜故是中不论。名义如是(此一门竟)

次辨其相。开合不定。总之为一。谓七无上中一住无上。或分为二。一是世间。二是出世。梵住天住是其世间。圣住一种是其出世。或分为三。三名如向。于中辨释略有三义。一就果分别。如大智论说。欲界六天名为天住。色无色天名为梵住。以离欲故。涅槃圣法名为圣住。二就因分别。亦如大智论说。布施持戒礼拜等善名为天住。能得欲界六天果故。四禅四空四无量等名为梵住。能得上界梵世界故。此色无色通名为梵。三三昧等名为圣住。三就行分别。如地持说。八禅地定名为天住。其所依故。四无量心名为梵住。以此四行于一切生离过净故。彼三三昧灭尽正受名为圣住。唯是圣人所依止故。此后三住涅槃名为三行窟宅。犹是住处义也。或分为四。如大智论说。于前三上加一住合为四也。如彼论说。首楞严等无量三昧。及佛十力四无所畏不共法等。一切佛法通名佛住。或分十六。彼天住中有八禅定。即以为八。梵中有其四无量心。通前十二。圣住有四。谓三三昧灭尽正受。通前十六。如地持说。此十六中四无上住如来多住天住之中住第四禅。以下三禅慧多定少。上之四空定多慧少。定慧不均。用不称心故不多住。唯第四禅定慧均等作用称心。是以多住。是故如来最初成道及般涅槃。皆依四禅梵住之中多住。大悲如来常念有苦众生。大悲能拔。是故多住。圣中多住空三昧门及灭尽正受。以空三昧离相中胜灭尽正受寂止极。是故多住。随义广分住乃无量。今据一门且论三种。三住如是


大乘义章卷第十(终)


