大方广佛华严经随疏演义钞卷第四十一

　　　　唐清凉山大华严寺沙门澄观述


疏。释此四分具如杂集第十三者。然此论建立补特伽罗。略有七种。谓病行差别故。出离差别故。任持差别故。方便差别故。果差别故。界差别故。修行差别故。今当病行差别。自有七种。一贪行。二嗔行。三痴行。四慢行。五寻伺行。六等分行。七薄尘行。言贪行补特伽罗者。谓有猛利长时贪欲(标也)虽于下劣可爱境界。而能发起上品贪欲(此释猛利)起即长时无有断灭(此释长时)如贪行者。乃至寻伺行者亦尔。各随自境猛利长行。如理配释。等分补特伽罗者。谓住自性位烦恼。远离猛劣。住平等境烦恼故。随境势力烦恼现行故。释曰。猛拣前五。劣拣第七。住平等境释成自性。随境势力烦恼现行。释自性烦恼。谓胜境贪心即增。劣境贪心则下。不同前五于下劣境起上品贪等。亦犹颜回怒不过分等。或与境等名为等分。又于所起无偏胜劣故云等也。论云薄尘行补特伽罗者。谓住自性位薄烦恼。如前所说自性位烦恼相。今此烦恼望彼微薄故。虽于增上所缘境界。而微薄性烦恼现行。昔所修习胜对治力所推伏故。释曰。非如前等分等于前境。境胜则贪重等。今胜亦劣故不同前。则父母之仇亦无加报。又上有七。经多说四者。取其三毒为不善根故。等分之中摄余三故故疏云等分。分其轻重轻即薄尘。重即正是。等分既等于境。望于薄尘故为重耳。又等皆相似无有胜劣。前三则有互增之义。疏五求人天乐为乐生死者恐有难云。谁复乐死。故今答云。所谓乐生以生必死故。人天之乐是生死中事故。疏乐事寂者。令成理寂者。即为人意。亦即对治。疏即依法不依人者。即第一文连义正对。即依义不依文也。疏以文义显故更不释之。第二句中有其两对。即依法不依人。依智不依识。具法四依也。即净名经法供养品而以义语。智识。了义。不了义。人法而为其次。四依之义三门分别。一释名二出体。三次第。初释名者。义为所诠。凭之起行。是故应依。教虽诠理要须忘言。言非义故。故不应依。智无分别能决断故。是以应依。识为了别能起于染著。故不应依。依了义经不依不了义者。显实分明名为了义。凭之起解。是故应依。隐覆有余名非了义。令人执滞。故不应依。托法起行。是故须依。不随人情。故不依人。然了义经等乃有多门。一法印非印门。与无常寂静无我三印。相应以为了义。不与相应即非了义。二大小乘门。小乘三印亦非了义。大乘方了。如七善知中说。又涅槃第六云。若说如来无常变易名为不了。若说如来常住不变是名为了。三显密门密意宣说名为不了。显了说者即名为了。四又于大乘言未周悉名为不了。周备为了。此上四门初一令物舍邪归正。二舍小归大。三舍密就显。四令寻诠使义周备。二出体者。初一所诠。通事通理。二即能证通根本后得。三约能诠通诠上二。四约能说忘情取法。三次第者。即以上义以为次第。余可思也。疏七断真法爱者。谓真实观智理事无违心生爱著便不证实。故诸圣人少有所念不得圣果。疏设自修此亦为利他者。以此章门标说法时不舍诸度。而下释相。于诸佛所闻法近友等。亦有不因说法所成。故为此通设自修时亦为众生。则不违蹑前随所应化常为说法。疏四进中普发众业等者。此中摄于四修及三精进故。疏双配细寻可知五禅中。疏一诃五欲者。即天台止观。依智论诸经。修正道前立二十五方便。谓一具五缘。二诃五欲。三弃五盖。四调五事。五行五法。五五二十五。今但明诃五欲耳。疏中先彰诃意。后云何诃之下。正明诃相。于中有三。一别示其过诃。二此五欲者结以正诃。三况菩萨下。即无诃相。直顺经文无贪著义余之方便。疏文不要略示其名。言具五缘者。一持戒清净。二衣食具足。三闲居静处。四息诸缘务。五近善知识。言弃五盖前已有竟。四调五事者。一调食令不饥不饱。二调眠不节不恣。三调身令不宽不急。四调息令不涩不滑。五调心令不沈不举。五行五法者。一欲。二精进。三念。四巧慧。五一心。并类前后其相可知。疏即一切门禅者。瑜伽三十三说六度四等各有九门。谓一自性。二一切。三难行。四一切门。五善士。六一切种。七遂求。八此世他世乐。九清净。故彼颂云。自性一切难。一切门善士。一切种遂求。二世乐清净。又自性皆一。一切或二或三。难行皆三。一切门皆四。善士皆五。一切种皆六或七。遂求皆八。二世乐皆九。清净皆十。今九门静虑者。一自性者。谓心一境性。或奢摩他品。或毗钵舍那品。或双运道即十句中。二三及十。第二一切禅者。略有二种。一者世间。二出世间。九次第定通于世间。不住不出是出世间。亦即第二句摄。有三种者。一者现法乐住禅。谓身心轻安远离憍举。离诸爱味泯一切相。二者引生功德禅。三饶益有情禅。如疏已配。第三难行禅有三种者。一已住深定能引诸静虑。而舍彼最胜生于欲界。是第一难。即经第五句。二依此静虑能发种种。超过二乘所行等持。亦第五句。是故疏云即难行相。三依于静虑速证无上菩提。即第十句。疏亦已指。第四一切门禅有四种者。谓一寻伺俱行。二喜俱行。三乐俱行。四舍俱行。即第二句摄故疏已指。第五善士禅略有五种者。一无爱味。即三四句。余四与四等相应。即第八句摄。所缘境界即慈念众生等故。第六一切种者。此静虑有六种七种。总十三种。言六种者。一善静虑。二无记变化静虑。三奢摩他品。四毗钵舍那品。五自他利正审就惟。六能引神通威力功德。亦是第六引神通句。亦通余句。言七种者。一者名缘静虑。二义缘。三止相缘。四举相缘。五舍相缘。六现法乐住。七饶益他。随句相应配之可知。第七遂求者。满众生意故亦神通句摄。略有八种。此一段论文稍广。今略义引之。一能息诸毒等。二能除众病。三降雨止渴。四济诸怖畏。五能施饭食。六能施资财。七能正谏诲。八能正造作。随应可知。第八此世他世乐。静虑有九者。一者神通变现调伏有情静虑。二者记说变现调伏有情。三者教诲变现调伏有情。四者于造恶者示现恶趣。五于失辩者能施辩才。六于失念者能与正念。七者制造建立无颠倒论等。八于世工巧能随造作。九放光息苦。后二亦义引亦随应配之。第九清净禅有十。疏下自配。余度九门十行品说。疏三安住理定寂爱味住者。杂集第九云。如是静虑无色。由四种相应广分别。谓杂染故。清白故。建立故。清净故。杂染者。谓四无记根。一爱二见三慢四无明。由此四惑染污其心。于诸染污静虑定门。令色无色界一切有覆无记烦恼及随烦恼生长不绝。释曰。上即略释论文。下别释。其文广博今略取意。谓由有爱味上静虑。由有见故取上静虑。由有慢故恃上静虑。由无明故疑上静虑。如是烦恼恒染其心。令色无色大小二惑相续流转等。论云清白者。谓清净静虑。无色自性善故说名清白。虽是世间离缠垢故亦名为静。论云。建立者。谓支建立。等至建立。品类建立。名想建立。于诸静虑具四建立。诸无色中唯有三种。除支建立。支建立者取意。谓初禅五支等。言等至建立者。谓七种作意入初静虑乃至非想。言品类建立者。于初静虑具三品熏修。八定皆尔。故初四禅随三品因各有三天。名想建立者。谓静虑中无量名字不可算数。以诸佛世尊所入二乘所不能知故。乃至八定互相摄故等。论云清净者。谓初静虑中边际定力。乃至非想非非想处边际。是名清净。彼疏释云。八定之中所有最后边际。由作用自在离无堪任障故名清净。通有漏无漏但自在作用俱名清净。释曰。今疏三四即离前杂染四无记根是第四清净。五至八即是前名想建立中互相摄故。及品类建立等余可思之。疏五出生诸定者。即杂集名想建立。疏中先明能出生。即依起信修行信心分中之文。前云久习纯熟。乃至得入真如三昧。次论又云。复次依是三昧故则知法界一相。谓一切诸佛法身与众生身平等无二。即名一行三昧。当知真如是三昧根本。若人修行渐渐能生无量三昧。经言无量三昧者。如智论云。五智印等三万五千首楞严等。五万三千方便善巧无量无边。疏此中逆顺应各有超间等者。俱舍定品云。二类定顺逆均间次及超至间超为成。三洲利无学。谓本善等至分为二类。一者有漏。二者无漏。往上名顺。还下名逆。今疏已委释。又彼云同类名均。异类名间。相邻名次。超一超二等名超。至间超为成者。名修超也。谓观行者修超定时先于有漏八地等至。顺逆均次现前数习。次于有漏顺逆均超现前数习。次于无漏顺逆均超现前数习。是名加行满也。后于有漏无漏等至。顺逆间超名超定成。三洲利无学者。明处及人。修超等至唯人三洲处也。仍是利根不时罗汉方能修也。今明菩萨居然能超。如顺超从初禅出应入二禅。而入三禅即是超一。若从初出而入四禅即是超二。直入灭定是谓全超。逆超亦尔。疏亦名师子游步三昧者。腾跃跳踯故。即智论百八三昧中第三名也。菩萨得是三昧于一切三昧中入出迟速皆得自在。譬如众兽游戏之时。若见师子悉皆怖惧。师子戏时。于诸群兽强者则杀。伏者则放。菩萨亦如是。得是三昧。于诸外道强者破之信者度之。故名师子游步三昧。第一百八三昧名离著虚空不染。初一名首楞严。疏第二名宝印三昧者。智度论云。能印诸三昧于诸宝中法宝是实宝。今世后世乃至涅槃能为利益。如佛语比丘云。为汝说法所谓法印。法印是宝是解脱门。若三藏教门以三法印为法印。若摩诃衍但有诸法实相一法印。与实相般若相应三昧名为宝印三昧也。疏又上二三下。上案文释。今以三禅收之。以诸经论多用三故。如初会说。今当重释。瑜伽四十三云。云何菩萨一切静虑。谓此静虑略有二种。一者世间。二者出世间。复有三种。一者现法乐住等。论释云。若诸菩萨所有静虑远离一切分别。能生身心轻安最极寂静。远离掉举离诸爱味泯一切相。当知是名现法乐住。若诸菩萨所有静虑。能引能住种种殊胜不可思议不可度量十力种性所摄等持。乃至若诸菩萨所有静虑。能引能住一切菩萨解脱胜处遍处无碍解无诤愿等不共功德。名能引等持功德静虑。若诸菩萨所有静虑。于诸有情能引义利。彼彼事业与作助伴。下取意引息苦除怖救护。赞三宝德调伏有情为第三静虑。疏又通十种下。即九门中第九也。疏六般若中二。先随文释。后总料拣。前中言后三连环者。以经云一乘普门慧。二入于一切智智之门。三永得休息。此三乃似一句尔。故云连环。而义则别故为三句。疏此中亦有九门之相下料拣。于中二。一对九门般若。二其中虽定慧下拣滥。以互有故。于中有六。一对前定门拣。如前中云知三昧境不违智印入于智地。是定中慧。慧资定也。今此中有入真三昧。是定资慧也。二若全下引证成前。既合定慧明必相资。三后之方便下。以六对七料拣二亦相成四。岂令般若下反成前义。五非唯下总结万行相资之义。六况般若况结深玄。言不得一行无此君者。借外典语。晋书中说。王献之好竹。到处即皆树之。人问其故。答云。人生不得一日无此君耳。意在虚心贞节岁寒不移。今明万行不得暂时而无般若。疏七方便中先随文释。后初九拔济下收束。先以二种方便收。依璎珞经下。通明后四之相。后之三度皆有二段可知。八愿中此求菩提下收束。九力中一契理下收束。十智度中前七成就下收束。疏如慈童女者。智度论说。慈行童女入海采宝。辞白其母。母不从其志。相别误伤母一茎发。便堕火盆地狱。自省无罪。狱主具示罪相。便发大心。见诸罪人知同此罪。便请火盆普为戴之。狱主嗔恚以铁叉击头。寻便命终生于天上。疏贪有二种等。略有此二。然准瑜伽二十六中。总有五种。论云贪有五种。一于内身欲欲欲贪。二于外身淫欲淫贪。三境欲境贪。四色欲色贪。五萨迦耶欲萨迦耶贪。释曰。慈恩二解初贪有二。一云于自内身初起欲界微少之欲故名欲欲。次起重贪故名欲贪。二云内身是自所欲之法。所以言于内身欲。于内身欲上起欲故。即能欲心此名欲贪。则初一欲字是所欲。第二是能欲。第三欲字是结名。释曰后释为胜。濮阳结归两解。初一同大乘法师后解云云。初之欲字义同于前。次欲字即别境欲。与贪俱时缘于所欲。欲缘之欲重云欲欲。后之欲字亦是所欲。缘欲之贪名为欲贪。释曰。此解不及前。以后一皆有别境欲故。然古后四皆通二释思之可知。今亦存一。今此虽二亦以摄五。色贪即初二。财名等即后三。财即三。四名兼第五。等即等三耳。疏又防恶愿如戒经说者。梵网经云。发十大愿已。持佛禁戒作是愿言。宁以此身投炽然猛火大坑。及上刀山。终不以毁犯三世诸佛经律与一切女人作不净行。有十二愿。兼结云。愿一切众生皆得成佛。为十三愿。疏言六和者下。别释六和敬。先依律释。正在小乘义通大小。后又约菩萨三业同慈下。约菩萨明。则外同他善谓之为和。内自谦卑名之为敬。言三业同慈者大小异故。又三名行和。无有利和。一同戒和敬。菩萨通达实相知罪不可得。为欲安立众生于实相理。以戒方便巧同一切。持诸戒品无有乖诤。亦知众生同此戒善不断不常。未来必得菩提大果。是以敬之如佛。故说同戒以为和敬。二同见和敬。菩萨通达实相不得诸法不知不见。为欲安立众生于实相。正见方便巧同一切。种种知见无有乖诤。亦知众生因此知见分别增进开解必得种智圆明。是以敬之如佛。故说同见以为和敬。三同行和敬。菩萨通达实相无念无行。为欲安立众生于实相。正行方便巧同一切。修种种行无有乖诤。亦知众生因此诸行渐渐积功德皆当成佛道。是以敬之如佛。故说同行为和敬也。四身慈和敬。菩萨住于无缘平等大慈。以修其身慈善根力。能不起灭定现诸威仪。与一切乐故身与九道和同。亦知前所得乐众生悉有佛性未来必定当得金刚之身。是以敬之如佛。故说身慈以为和敬。五口慈和敬。菩萨以无缘平等大慈。以修其口慈善根力。能不起灭定普出一切音声言词。与一切乐。故口与九道和同。亦知前得乐众生悉有佛性未来必定当得无上口业。是以敬之如佛。故说口慈为和敬也。六意慈和敬。菩萨之心常在无缘大慈三昧。以修于意慈善根力。能不起灭定现诸心意与众生乐。故意与九道同和。亦知前所得乐众生悉有佛性如来藏理未来必定当得心如佛心。是以敬之如佛。故说意慈为和敬也。疏故白圭之玷。尚可磨也下。此借论语说南容三复白圭。谓毛诗抑篇文也。南容诵诗。至此三复读之。故郑重也。白圭之玷。尚可磨也。斯言之玷。不可为也。毛诗传云。玷缺也。今疏侧用故加三业。疏方便不空者。即侧用净名有慧方便解句。下句即有方便慧解。即涉有不迷于空。是方便有慧。观空不迷于事。即慧有方便也。疏涅槃严地也下。即涅槃经文。下当广引。在文可见。第二答行所成德。疏故柔胜刚等者。即借老子道经云柔弱胜刚强。御注云。柔顺可以行权。权行即能制物。故知柔弱者必胜刚强。德经云。天下之至柔。驰骋天下之至坚。御注云。天下之至柔者正性也。若驰骋伐胜染杂尘境。情欲充塞则为天下之至坚矣。若河上公意。意与前同。亦以柔能驰坚。如水能穿石。今疏意在此。疏若根本智即成内证等者。七事皆有内证及业用故。疏亦即是前所成之德者。即牒前文十种自在总别诸句。初智慧轮。即牒前总句成就三业。智为导故。次之九句牒十自在。但一二不次。一成巧分别即牒前第一得心自在故巧说大法。二广大念力。即第二无畏自在。三善巧智慧。即第三于法自在。及第四于智自在。由巧慧了法故。故合其二。四实相总持即第七陀罗尼自在。五成菩提。却是第五般若自在。般若为先故。六无错谬辩。即第六辩才自在。七得佛加持。即前第八随所演说开譬喻门。八普入佛会即大悲自在诲生不倦。九同一体性。即第十大慈自在。同体慈故。第十一句作大法师。即总结前十

　　升夜摩天宫品第十九(第四会初)

疏。则而演说法通上三会者。前第三会不离前二会而升忉利。则各有菩萨承佛神力说前二会之法。今加不离须弥顶上。则加法慧菩萨承佛神力说十住法故。兼前二会通三会法也。余义多同须弥顶品

　　夜摩宫中偈赞品第二十

疏。表十行建立故者。此有五义大意可知。初言建立者。于法性无修之中而起修故。二万行非一故。三聚集为十度四等行。显发性德令现前故。故起信云。以知法性无悭贪故。随顺修行檀波罗蜜等。四一一契理曰深。意趣秘妙为密。为相续无间。五扶疏即茂盛之貌。如一布施国城内外头目髓脑。而兴起故等。言庇映者。一一行门与慈悲俱。普荫一切相映带故。若建谓修建。立谓成立。广谓体广多。约类异则五句皆二便成十义。下三各二可知。故下结云可以意消息之。疏宜以当界之佛与当界菩萨共相属对者。以佛是当位之果。菩萨即当位之因。如功德林菩萨下释云。积行在躬功德圆满。故得成于常住之果。二慧为最胜故成无胜眼。三悟胜义谛名为胜林故成无住眼佛。四闻深无畏故成不动。五崇真拒迷成大光净。六事理无差离身心相故得解脱。七了相不动得审谛眼。八照理正修故成明相。九照心本源果成最上。十鉴达诸佛迥超色声心言路绝故名智林。故得果妙明为绀青眼。以菩萨名下文自释故今属对则果号可知。第三偈赞言一尘内身无不周于十方者。以即一恒多故等。疏喻言孟夏月者取意译也。下疏文有六。一总显文意。二梵本下会梵经。此即刊定引梵破经如下当说。今疏取其所引令顺同今经。三西域如来圣教下。出后热月相明其三际。但是佛教所用。俗之所用不必要三。亦说四时等故。四赫日之言下会经通难。即刊定破云。四月赫日岂胜六月故孟夏之言不顺赫日故。疏出意云但取光长者。故晋经云。譬如春后月虚空无云翳日曜清净光。春后与孟夏无违。赫日明取光远。五彼方或为四时下。委彰时分以正滥释。六不见此文下结。破刊定谓彼破译者云。准梵本应云后热月。不合言孟夏月。若取意总译。应云譬如盛暑月。赫日光炽然。于净虚空中。无边光照曜。由方言实无敌对翻故。应取意译也。言后热月者西域时节名字两说。一云一年三时。谓春夏秋各四月。从十一月半已后。至三月半已前名春时。余二时准知。一云一年六时各两月。谓从十一月后半。至正月前半名春时。二从正月半至三月前半名热时。三从此后至五月前半名雨时。四从此后至七月前半名秋时。五从此后至九月前半名雪时。六从此后半至十一月前半名极寒时。今此梵本云后热月者。当此国二月半已后三月半已前。彼方两热月中后热月也。然此与西国时复不同。此地正暄。西域已热。是以但可取意译耳。上即刊定记义。余之二际准知者。应云从五月十六日。至九月十五日为夏。即雨际。从九月十六日至正月十五日。即寒际。即雨热寒之三际也。斯即俱舍光法师义。若泰法师意。从十月半为首。泰公约昼夜停等后说增减。光公约昼夜极长时后说增减。然其两说亦不惬西域记文刊定承谬更斥经义。故云不见此文妄为异解。然疏文已正所引犹哈。今当具引。彼记第二卷云。月盈至满谓之白分。月亏至晦谓之黑分。黑分或十四日或十五日。以月之大小故。然白前黑后合为一月。六月合为一行。日游在内近北行也。日游在外近南行也。总此二行合为一岁。又分一岁以为六时。正月十六日至三月十五日。渐热时也。三月十六日。至五月十五日。盛热时也。五月十六日至七月十五日。雨时也。七月十六日至九月十五日。茂盛时也。九月十六日至十一月十五日。渐寒时也。十一月十六日至正月十五日。盛寒时也。如来圣教岁为三时。正月十六日至五月十五日。热时也。五月十六日至九月十五日。雨时也。九月十六日至正月十五日。寒时也。或岁为四时。春夏秋冬也。春三月谓制呾罗月。吠舍佉月。逝瑟吒月。当此从正月十六日至四月十五日。夏三月谓頞沙荼月。室罗伎拏月。婆罗钵陀月。当此从四月十六日至七月十五日。秋三月谓頞湿缚庚阇月。迦赖底迦月。末伽始罗月。当此七月十六日至十月十五日。冬三月谓报沙月。磨袪月。頞勒窭拏月。当此十月十六日至正月十五日。故印土僧徒依佛圣教坐两安居。或前三月或后三月。前三月当此从五月十六日至八月十五日。后三月当此从六月十六日至九月十五日。前代译经律者。或云坐夏。或云坐腊。斯皆边裔俗语。不达中国正旨。或方言未融而传译有谬。释曰。以此文证邪正可知。又今之坐夏正取西域四时。非佛教所明。故记不许。疏后七中令于依他起修三无性观等者。文分为四。一总标意。唯识第九广明。已如上引。二以余之二性下。出于一性修三所以。三故于一依他下。结成上义。四文即分三下。正释经文。二中有三。初明三性即一性。二明三无性即三性。三明融通为一。初中圆成即是依他之体故。观依他必观其体。离依他性无可横执。故遍计性亦约依他。又迷真似现者。此之一句具足三性。迷即遍计。真即圆成。似即依他。前意明二不离依他。此义明二能成依他。故但观依他已具三性。疏即依三性下。第二明三无性不离三性。全是唯识偈文。具足应云即依此三性。立彼三无性。初则相无性。次无自然性。后由远离前所执我法性。明三无性依三性有也。疏三性尚一下。三明融通。谓三性是有尚犹是一。三无无相岂定有三。故收三性但是一有。三无但是一无。离有无无故有无不二。初句约显。后有无形夺下约遮。余义玄中已具其相。疏初三作生无自性性观者。即第二依他上无性也。即唯识云次无自然性。然三无性名。须弥偈品文中已有。今复略释。谓法从缘无自然生性。故上生无自性即是所无。下一性字是无性性。谓无自然生之自性为其性。故言胜义无自性性者。即第三无性胜义。自性即是所无。下一性字义同于前。显无彼胜义之性为其性故。胜义即是圆成。圆成即是真如。故唯识云。此诸法胜义。亦即是真如。常如其性故。即唯识实性。言相无自性性者。即第一无性。谓遍计之相亦不可得。如绳上蛇。下一性字是第一性。以相无自性而为其性故。疏初句果空。谓缘生果法非先有体等者。即中论先有先无门观也。然亦名夺破。于中先夺破其所计先有。总举诸宗世性。微尘即是外道。及未来藏即一切有部。因缘通大小乘约相。心识即唯识唯心所现。若执定有皆为所遣。从若有来处下。纵破。鸟来栖树即中论青目释无来文。谓先有鸟而来就树。可名为来。今从无之有曰生。曾何先有。疏次句因空者。即经亦无能作者。能作是因。因者即我也。亦即牒辞则通于法。瑜伽论云。顺益是因义。谓无常法为因。无有常法能为法因。又虽无常法为无常因。然与他性为因。亦与后自性为因。非即此刹那。从既无有果下破也。即相待门破可知。从又世性等亦是妄计因缘有故者。亦因缘门。因缘无性故。亦无体门。但有妄计无实体故。疏又初句不自生等者。上之四句各别门破。今通用因缘门。以四开破略无无因。中观论云。诸法不自生。亦不从他生。不共不无因。是故知无生。而杂集论二门释之。一云不自生者。谓一切法非自所作。彼未生时无自性故。不从他生者。谓彼法缘非作者故。不从共生者。谓即由此二种因故非不自作他作故。不无因生者。缘望众生有功能故。二又因缘互夺。释云自种有故不从他等。次后当释。疏又初句非先有等者。前来唯初句用先有门。今通三句皆用先有先无门。中论因缘品云。果先于缘中。有无俱不可。先无为谁缘。先有何用缘。影公云。因中先有则可境界在六根。因中先无则因同非因。因同非因则可钻冰出火。境界在六根则可汤中求冰。若亦有亦无则具上二过。其第四句乃非此门。故中论云。若果非有生亦复非无。生亦非有无生何得言有缘。疏次偈以无生释无灭。略有三义者。一是无体门。二相待门。三因缘门。疏经云无生即是佛者。正是大品法尚答常啼云。诸法如即是佛。诸法无生即是佛等。下句既云斯人见如来。即无生是佛义耳。须弥顶上偈赞品。一切慧菩萨云。一切法无生。一切法无灭。若能如是解。诸佛常现前。疏论云若见因缘法等者。即中论四谛品末云。是故经中说若见因缘法则为能见佛。见苦集灭道。而论引经即智严经。至第十菩萨当具引之。疏各含二义故致兼言者。释上兼修之言。而云各者。正取上半观相。下半观益。为各二义。即依他圆成如下疏列。而下遣能亦含依圆故。此各言兼于能所方顺二偈兼修之言。疏一者成前下。别示二义之相。此即依他中义也。先明观相。由前偈遣能相四相。略举生灭已含住异。此偈遣所相色心法体。由四相相成其有为。当法缘生故无自性。观益可知

疏。二无生真性下。即兼修胜义无性义也。疏后偈遣能观者。然此疏中二义亦通前依圆。前义依他圆成。俱无所了。后义依圆。皆无能了。皆由即性即无性故。故疏结云能所双亡。即正结上二义也。亦通结上二偈能所。疏不了国等依他谓为现见者。而言等者国即共业缘生。以后偈总结云世间国土性。世间之言通有情世间故致等言。言谓为现见者。以中论内小乘被破。皆悉救云世间现见故。意云。不合与世间相违。又佛言。世智说有我亦说有世智说无我亦说无。今现见有国等诸法。岂得言无。故引晋经云当知由所生。所生即现故见国等。第四菩萨可知。第五菩萨。疏后偈显智从生下。疏文有三。一案经释。二会实义。三若准晋下会晋经。今初有二意。前意中云。犹搴芙蓉于深水即显所应。而于木末非所应也。即楚词意。彼云搴芙蓉于木末。此明不应也。疏二者成后智从自种熏习而生者。于中有二。先正释。后释难会通。前中谓由本有无漏种子。与多闻熏习和合。而生无漏智故。依唯识论本有新熏。三师异说。第一护月等师唯立本有。故论云。有义一切种子皆悉性有不从熏生。由熏习力但可增长。第二难陀唯立新熏。故论云。有义种子皆熏故生。所熏能熏俱无始有故。诸种子无始成就。第三护法正义。论云。有义种子各有二类。一者本有。二者始起。乃至云。由此应信有诸有情无始时来有无漏种。不由熏习法尔成就。又云。其闻熏习非唯有漏。闻正法时亦熏本有无漏种子令渐增盛。展转乃至生出世心。释曰。出世心者即是见道。其第三义正同瑜伽三十五种性品。论云。云何种性。谓略有二种。一本性住种性。二习所成性。住种性者。谓诸菩萨六处殊胜有如是相。从无始世展转传来法尔所得。名本性住种性。今疏云熏习即是新熏自种而生者。熏但熏旧无别新成。疏若尔何以经言下。第二释难会通。有两重难。初即引净名第二佛道品难因。净名问文殊言。何等为如来种。文殊师利言。有身为种。无明有爱为种。四颠倒为种。五盖为种。六入为种。七识处为种。八邪法为种。九恼处为种。十不善道为种。以要言之。六十二见。及一切烦恼皆是佛种。何谓也。答曰。若见无为入正位者。不能复发阿耨多罗三藐三菩提心。譬如高原陆地不生莲华。卑湿淤泥乃生是华。如是见无为入正位者。终不复能生于佛法。烦恼泥中乃有众生起佛法耳。今疏引此以为难耳。又入大乘论第一引龙树偈云。不从虚空有。亦非地种生。但从烦恼中。而证成菩提。皆此义也。疏此说在缠下疏答。然约彼经文见无为入正位者不生佛法。则已入见道便不能发。若约迦叶领解云。如是声闻诸结断者。于佛法中无所复益。则诸凡夫地前菩萨。有诸烦恼增修对治。成诸度门得为佛种。若已断结不可得为一切智因。故诸菩萨留惑润生以至惑尽。故摄论云。烦恼伏不起。如毒咒所害。留惑至惑尽证佛一切智。此是经之显意。今疏所明乃是经之密意。而是胜鬘楞伽等义。故云在缠如来藏。烦恼如泥。覆于二藏。然大智自从所藏不空。大智光明遍照法界义生故。二相亦异疏若尔烦恼即菩提。复云何通。即第二重难。既言即者。则不得云二事别也。谓迷真起妄说为烦恼。妄体即真元是佛种。无行经云。淫欲即是道。恚痴亦复然等。疏约体性故下。疏答上难有其二意。一约体性者。烦恼性即菩提。非约相也。故净名云。烦恼是道场。知如实故。无行经云。贪欲及嗔恚。无有能得者。是法皆如空。知是即成佛。故知烦恼实性即菩提耳。亦就相明二事不一。二云约所迷故者。即第二义也。谓迷真起妄。离真则无能迷妄心。故云即菩提耳。真即性净菩提。如波与湿双喻上二。湿是波性。波是湿相。动湿成波是波所依。能所不同故非一也。疏然实义者。下第二会实义通会两章方显中道。正通烦恼即菩提难。是显真妄交彻之义。虽说三门义含四句。谓初二门峙立依理成事则唯妄非真。事能显理即唯真非妄。故各峙立。从若说一者下。明此二章正为破病。若据菩萨二皆会中。又此章则二门峙立。后章则二相寂然。故合此二非即非离。言若说一者则离之令异者。谓有问言。万法即真一如无异。故妄即真有何过耶。答略有三过。一能依即是所依。谓依真有妄。如依水有波。今妄即是真便无能依。以无能依亦失所依。则生灭真如二俱不立。二者二既不异亦失真妄。以妄即真故无妄。无妄对何说真。三者亦失真假二门。若别则三义俱成。如金与严具。波之与水。动湿体相二俱不同。能依所依各有三义呰不杂乱。疏若云异者合之令同者下章云。如金与金色其性无差别等。疏诸识身下释。此有四意。一眼唯见色。耳唯闻声等。二缘会不同者。眼以色等而为缘故。耳用声等而为缘故。三眼无耳用者。对于果位互用而说。初意显自。此意遮他。四又此眼识不合余根者。亦对六根互用义说以互用义。或言眼根发于眼识。而了六境。余根亦尔。即第三意对之。二或言眼根能发六识以了六境。此意对之。此识不合余根。此根亦不发余识。更有说言。言互用者。眼根发耳识而能嗅于香等。亦不出上之二意。从识身同识下结其不同。疏二功能不等下。先法说后举二喻。皆明不等。此亦生公十四科善不受报义。彼问云。善恶相倾其犹明闇不并。云何言万善理同恶异各有限域耶。答明闇虽相倾。而理实天绝。明能灭闇故无闇而不灭。所以一爝之火。与巨泽火同。闇不能灭明。以其理尽闇质故也。思之可知。第六菩萨。疏二章相接显非即离亦互相成者。非即离义已如上明。言互相成者。由非即故方成不离等。故有问言。若言不一者。即应离于金别有器体。若异金有体者。即应与金不异。以同金有体无差别故。言无差别者一种有体故。答只由不异方得不一。何者。若异即妄自有体不依真立。不依真故即不得有妄。今有妄者。由不异故得成不一以妄无自体故妄依真成。以妄成故与真不一。如波依水。由不异水遂得成波。以波成故与湿不一。此上即以不异成不一也。言不一成不异者。即如上章。由有能依所依故。得交彻不异。如有波故说波即湿。由有湿故说水即波等。疏然其能喻不离诸法者。如云众生非众生三世生灭。皆是初句诸法中收。并无差别。斯则难见。若就未来无过去相。则无相理照然易见故。喻色心无相之难

疏。此喻为总者。法非法言该通性相及诸法故

疏。取文虽异义旨乃同者。谓若理若事若真若妄。此文乃异。互相交彻义旨则齐。疏亦同密严者。问明已引云。如来清净藏。世间阿赖耶。如金与指环展转无差别。则金色如指环金体即金。然此上不异总有四句。一以本成末。本隐末存。此即存隐不异。即疏云以妄无体揽真而起。则真无不隐唯妄现也。是矣。二摄末归本。末尽本显。此即显灭明不异。故疏云以真体实妄无不尽唯真现也。三摄本从末末存。摄末归本本显。此则两法俱存。但真妄有异。即有真有妄明不异。故疏云是则无体之妄不异体实之真。故云无有异也。四摄本从末本隐。是不无义。摄末归本末尽。是不有义。此则不有不无明不异。亦是末后二句。又非异故非边。不一故非中非边。是无寄法界妙智所证湛然常住无所寄也。又非一即非异故。恒居边而即中等。又非一即生死。非异即涅槃。非一即非异故。恒住生死即处涅槃等。然其法体圆融无碍。上来所说非一异等。亦是假言故。前疏云善须得意。以法就喻金等亦然。疏横者异法相望者。即一切差别法无差别也。法即是善法。非法即恶法。故百论取般若意云。福上舍何况罪。以金刚云法尚应舍何况非法。故以非法而名为罪。疏又法谓有法者。亦是横论有无相对。疏故中论下。引论证成无法为非法也。即第三论成坏品颂云。从法不生法。亦不生非法。从非法。不生法及于非法。直释偈意。法即是有。如色心等。非法是无。如兔角等。若从法生法如母生子。法生非法如人生石女儿。从非法生法如兔角生人。从非法生非法者。如龟毛生兔角。故彼长行释云。从法不生法者。若至若失二俱不然。从法不生非法者。非法名无。所有法名为有。云何从有相生无相。从非法不生法者。非法名为无。无云何生有。若从无生有者是则无因。无因则有大过。是故不从非法生法。不从非法生非法者。兔角不生龟毛。疏然前义下。断上二说。前义即事理无碍。后义即事事无碍。疏若但用后义下。反以理结。要用上二。谓要由事理无碍方得以理融于事。事事随理而融通耳。此中更有别义。谓又若依前义则心等四类即第五无为。若依后义由无为故前四无差。又依前义是性无异故。无有差。若依后义是同一如体。故无差也。疏第二偈下。初立二相。次所遣既无下。释无实义。以喻下。释合下半。后若以正报下。结弹古释。疏文举一隅应反余二者。应明现在无过未。过去无现未等。故论语云。举一隅不以三隅反。疏诸法亦然真俗并虚等者。故肇公云。涅槃盖是镜像之所归。绝称之幽宅也。岂可以有无标榜。故有余无余乃出处之异号。应物之假名耳。疏若离分别则无一切境界之相者。即起信论。前文已引。此论前文云。一切境界唯依妄念而有差别。次云。若离心念则无一切境界之相。疏反覆相遣显无差理者。谓以所知遣能知。复以能知遣所知耳。疏况当有败。如出现品者。经云。譬如世界有成坏而其虚空不增减。一切诸佛成菩提。成与不成无差别是也



大方广佛华严经随疏演义钞卷第四十一

大方广佛华严经随疏演义钞卷第四十二

　　　　唐清凉山大华严寺沙门澄观述


第七菩萨。疏二缘生无作观下。疏文有二。先总科。谓前偈上半无作。下半缘成。后偈上半缘成。下半即无作。二今初下。正释初偈。于中先解上半。自有四重。一破外道。二破小乘。三遣法相。四约无相宗说。今初。非自性等作者。即明非自作也。外道宗计之盛不出数论胜论。数论计自性能作。自性即冥谛能作。而我非能作者。但是知者。而疏言等即等于我。我为能作者即胜论师。次言亦非梵天等他作者。且等取案荼自在梵天。案荼即案荼论师所计。第一疏已明自在。即涂灰外道所计。合上为共作。离上为无因。故但举自作四句已备。疏但以虚妄无业报故者。即总破四句。四句之计皆无业报。言广如三论破者。不欲繁文指广有原。然三论皆破百论广破二宗。今取顺非四句作苦。且依十二门论。释云。然自性一计第一疏抄已广破竟。卫世计我为自。今当更释。即观作者门第十偈云。自作及他作。共作无因作。如是不可得。是则无有苦。长行以因缘门释。则通小乘大乘等。次约破外道说。先总叙云。如经说。有裸形迦叶。问佛。苦自作耶。佛默然不答。世尊。若尔苦不自作者。是他作耶。佛亦不答。世尊。若尔苦自作他作耶。佛亦不答。世尊。若尔者苦无因无缘作耶。佛亦不答。释曰。下论破有二意。一约性空。结云如是四问佛皆不答。当知苦则是空(第一约外道说)。问曰。佛说是经不说苦空随可度众生。作是说是裸形迦叶。谓人是苦因。有我者说好丑皆神所作。神常清净无有苦恼。所知所解悉皆是神作。好丑苦乐还受种种身。以是邪见故。问佛苦自作耶。是故佛不答。苦实非是我作。若我是苦因。因我生苦我即无常。何以故。若法是因。及从因生法。皆亦无常。若我无常则罪福果报皆悉断灭。修梵行福报是亦应空。若我是苦因则无解脱。何以故。我若作苦离苦无我。能作苦者。以无身故。若无身而能作苦者。得解脱者。亦应是苦。如是则无解脱。而实有解脱。是故苦自作不然。释曰。此破我为自作。故疏。云自性等等于我故。次破他作论云。他作苦亦不然。离苦何有人而能作苦与他。复次若他作苦者。则为是自在天作。如此邪见问。故佛亦不答。而实不从自在天作。何以故。性相违故。如牛子还生牛。若万物从自在天生。皆应似自在天。是其子故。复次若自在天作众生者。不应以苦与子。是故不应言自在天作。问曰。众生从自在天生。苦乐亦自在天生。以不识乐因故与其苦。答曰。若众生是自在天子者。唯应以乐遮苦不应与苦。亦应但供养自在天。则灭苦得乐。而实不尔。但自行苦乐因缘而自受报。非自在天作。复次彼若自在者。不复有所须。有所须自作不名自在。若无所须何用变化作万物如小儿戏。复次若自在作众生者。谁复作自在。若自在自作则不然。如物不能自作。若更有作者不名自在。下广有破。具如彼论。乃至云。若自在作苦乐等事。而自成坏世间法等。又自在亦从他作则无穷。无穷则无因。故非自在。次破共作有上二过。故假因和合故非无因。四皆邪见故佛不答。破梵天等例同自在。约人虽异他作义同。然此方妄计亦自西天相传之说。案三王历云。天地浑沌盘古生其中。一日九变神于天。圣于地。主于天地。天日高一丈。地日厚一丈。盘古亦长一丈。如此万八千年。然后天地开辟。盘古龙身人首。首极东西。足极东西。左手极南。右手极北。开目成昼。合目成夜。呼为暑。吸为寒。吹气成风云。叱声为雷霆。盘古死。头为甲。喉为乙。肩为丙。心为丁。胆为戊。脾为已。胁为庚。肺为辛。肾为壬。足为癸。目为日月。髭为星辰。眉为斗枢。九窍为九州。乳为昆仑。膝为南岳。股为太山。尻为鱼鳖。手为飞鸟。爪为龟龙。骨为金银。发为草木。毫毛为凫鸭。齿为玉石。汗为雨水。大肠为江海。小肠为淮泗。膀胱为百川。面轮为洞庭。韦昭同记曰。世俗相传为盘古一日七十化。覆为天偃为地。八万岁乃死。然盘古事迹近为虚妄。既无史籍难可依凭。但是古来相传虚妄耳。断曰。诚如所言。亦依稀西域梵天韦纽等。今既破邪叙之无失。疏三约因缘相待者。十地在下。对法云。自种有故不从他。待众缘故非自作。无作用故不共生。有功能故非无因。斯则以因为自。以缘为他。假因遣缘。假缘遣因。假无用以遣共。假有功以遣无因。十地更广。疏四约以因望果者。初标也。即约无相宗说。中论云。下二引论正释。即破苦品。初引一偈即初总标。偈明四句不作。三此自他言下。疏释初以果为自。引论果法不能自作己体。即青目释因缘品中。不自生义。其以因为自以缘为他。虽同杂集杂集即因缘相夺。此即当句以辨缘生。无果对待正释偈。中于果则不然也。然疏取意释初二句。若论偈中各一偈破。破初自作云。苦若自作者则不从缘生。因有此阴故而有彼阴生。释曰。上半纵其自作不从缘。下半示其因缘明非自作。次破他作云。若谓此五阴异彼五阴者。如是则应言从他而作苦。释曰。此但反显不他作。以今此阴必不异后故不他作。必若令异因则异果。因同非因。自作他作俱不从缘。如何得果以待于因。故不可也。疏离既不成下。疏生起第三四句。后引论正释。释不共句。但蹑前纵破。举况释第四句。故上论云。有因尚不成。无因何得成。疏下半二意者。即经而其得有成。亦复得有坏。前意则上半性空不碍。下半缘成。即事理无碍义。后意由上性空成于下半。即以有空义故一切法得成。则是事理相成门。疏又非但说于苦下。即中论结例之言。成坏之言显兼器界者。中论正约正报。今经意在双含耳。疏故净名云下引证。即不二法门品第十二。那罗延菩萨曰。世间出世间为二世间。性空即是出世间。而于其中不入不出。不溢不散。是为入不二法门是也。又思益第一云。五阴是世间。世间所依止。依止于五阴不脱于世间。菩萨有智慧知世间实性。所谓五阴如世间法不染。又云。五阴无自性即是世间性。若人不知是常住于世间。若见知五阴无生亦无死。是人行世间而不依世间。凡夫不知法于世起诤讼。是实是不实。但是二相中我常不与世起于诤讼事。世间之实相悉已了知故。与此大同疏则显前。非事灭者然灭。有二种谓理及事故上出世间。亦有二种。一约事出。谓地前为世间。登地为出世间。此约事灭。由偈但云彼灭非世间。则通二释。以此文证明非事灭。二者约相名世。约性为出世。即今文意是约理灭。合于净名思益等经。疏则知本自不生等者。既言空故不可灭是无灭义。而结云此是无生义者。以无可灭故是本自不生。即法自在菩萨曰。生灭为二法本不生。今则无灭得此无生法忍。是为入不二法门也。疏又证无性之理者。前约应身论无性。此约真身论无性。第八菩萨。疏若逆推其本业复有因卒至无住者。前偈因业有生即是顺明。今明生依于业。业亦从缘。故云性空。已是逆推言卒至无住。即净名经意彼逆推云。身孰为本。答曰。欲贪为本。又问欲贪孰为本答云。虚妄分别为本。又问。虚妄分别孰为本。答曰。颠倒想为本。又问。颠倒想孰为本。答曰。无住为本。文殊师利从无住本立一切法。今经中三并摄在业。众生即身空寂。无来即无住本。疏身若是佛等者。身谓色相之身。即金刚经云。若以三十二相观如来者。转轮圣王即是如来。后二句结示三即如如。四即如如智。疏以见佛称性不疑同体者。三宝同体。佛即是法。法即是众。故经云清净。如法界者。如即称义。人信法界。难信法佛。故致如言。实则佛身即法界也。疏初知离名为法者。即思益第一已如上引。第四句。云是菩萨遍行。第九菩萨。疏具分唯识者。已如上释。正取真妄合成以为具分。疏乍观此喻似前喻所作等者。即拣刊定。刊定云。前二喻真妄心所作以辨唯识。次二喻真妄心能作以辨唯识。今言似者。大种异色似画师所作。然不离心有彩画者似能作也。则粗观似尔。细寻不然。细寻已下即显正义。疏然依生灭八识下。辨二所由显法相宗但是心境依持。而即如来藏下。辨具二所以。于中先总。后以会缘入实下。别示二相。即以起信真如生灭二门为二义耳。存坏不二唯一缘起。结归华严。会缘入实坏也。不坏相故存也。言二门无碍唯是一心者。结归起信。依一心法立二种门故。须具足二义方名具分唯识。问唯识第九亦说其所转依。有其二种。一持种依。谓第八识。二迷悟依。谓即真如。何以说言然依生灭八识唯有心境依持。答彼虽说迷悟依。非即心境依持。以真如不变不随于心变万境故。但是所迷耳。后还净时非是摄相即真如故。但是所悟耳。今乃心境依持即是真妄非有二体。故说一心约义不同。分成两义说二门别。故论云。然此二门皆各总摄一切法故。以此二门不相离故。广如问明品及玄谈中。疏初偈初句总喻一心者。含真含妄有能有所。论云。所言法者。谓众生心。是心即摄一切世间出世间法故。下合云。心如工画师。次句随缘熏变成依他者。起信论云。自性清净心因无明风动有其染心。楞伽经云。藏识海常住。境界风所动。种种诸识浪。腾跃而转生。亦是不生不灭。与生灭和合非一非异。名阿赖耶识是也。次句不了依他故成遍计者。以经云虚妄取异相故。故起信云。一切诸法皆依妄念而有差别。若离心念则无一切境界之相。第四句喻依他相尽体即圆成者。以言大种无差别故。大种即喻真如。谓心体离念。即是如来。平等法身。从缘无性。即真如矣。又一二两句即不染而染。三四两句即染而不染。故有后偈喻不即离。疏大种中无色身所触故者。坚湿暖动皆是触故。言色中无大种眼所见故者。约显色说。青黄赤白眼之境故。直就法体大种是触。色即是色。若就根得谓身及眼又能造无异色者。然取增胜。地多则黄。水多则白。火多即赤。风多即青。而坚湿暖动共造于青。亦共造于黄赤及白。在能造边同一坚等。及所造边即有青等。故云能造无异画色差别故。疏喻妄依真下合。先合能所异故。亦应具言真中无妄圣智境故。妄中无真凡所知故。从性无差别下。合上又能造无异等

疏。假必依实同聚现故者。诸宗正义。坚等为实。色等为假。唯成实宗。色香味触实也。地水火风假也。以其是数论弟子后入佛法尚顺本师故。故智论云。精巧有余而明实未足。疏然大必能造色下通妨。妨云。上非即中。既云大种中无色。色中无大种。今非离中。何不言大种不离色。色不离大种。答意可知。上明真妄依持但取心中。真如一门对妄染说。疏初一亦明心境不即离者。对上真妄故。有亦言。然后三偈亦似二偈。此偈似前第二偈。以因不即离之便故。先明之。后二偈似前初偈。至下当知。今初。非即离中。言相见别者。且顺上喻有知无知。以见分合心有虑知义。以相分合画无虑知故。以器世间即是第八之相分故。疏喻离心则无境界相故者。三世所有皆是一心作故。疏要由心变于境下解妨。妨一如前。答意亦尔。疏次一偈喻能所变之行相者。大同前喻。心如工画师。分布诸彩色等。先明喻中。先释上三句。所画非心下。释第四句。法合言真妄和合心者。拣异法相宗心。即起信云。不生不灭与生灭和合名阿赖耶识是也。恒言遮断等。即唯识论第八识初能变中。第九因果譬喻门。具云恒转如瀑流。论先问云。阿赖耶识为断为常。答云。非断非常。以恒转故。谓此识无始时来一类相续常无间断。是界趣生体施设本故。性坚持种令不失故。转谓此识无始时来念念生灭。前后变异因灭果生。非常一故可为转识。熏成种故恒言遮断。转表非常犹如瀑流。因果法尔如瀑流水。非断非常相续长时。有所漂溺。此识亦尔。从无始来生灭相续。非常非断。漂溺有情令不出离是也。疏含一切种者。即第三因相门。故彼偈云。一切种相甚深细即含二门。彼偈云不可知执受处了。其了一字即第五行相门。其执受处即第四所缘行相门。其不可知即能所缘行相之内差别之义。论先问云。此识行相所缘云何(即合问也)谓不可知执受处了。了谓了别。为行相故。处谓处所。即器世间。是诸有情所依处故。执受有二谓诸种子及有根身。次论云。不可知者。谓此行相极微细故难可了知(此明见分)或此所缘。内执受境亦微细故。外器世间量难测。故名不可知。故经偈云。阿陀那识甚深细。一切种子如瀑流。我于凡愚不开演。恐彼分别执为我是也。疏次句顿现万境者。亦即彼果相门。云异熟。论云。此是能引诸界趣生善不善业异熟果故。即通辨此识能变之义。此是第一能变顿现万境故。楞伽云。譬如明镜顿现万像。现识处现亦复如是。疏下句喻所变境离心无体者。以无体故无可相知。故问明品云。诸法无作用。亦无有体性。是故彼一切。各各不相知。又常不住下。上约法相。常不住言。是刹那生灭。今明不者。即是无义。常不住者。即常无住。无住即实相异名。故从无住本立一切法。斯法性宗。真心随缘成万有故。深广难思前之经偈亦可证此。疏能画之心念念生灭自不相知者。心虽虑知今取生灭不住故不能知。以前念已灭后念未生。未生无体能知前念。前念已灭复无可知。前念亦不知后。前念已灭无有能知。后念未生亦无所知。能知之心既不自知。安能知所。疏双喻心境下。合文可知。然释此偈总有四意。一明性空。以性空故不能知自心。以性空故不能知画由心故画二。又虽不知下。明虽性空不碍缘起。三又由不能下。明由迷真起似。若悟自心不造妄境。四又正由下。即以有空义故一切法得成耳。故云诸法性如是者。通结四意。上来喻竟。然唯识论第一能变有两偈半。而有十门上随用已辨。今当具出偈云。初阿赖耶识(即自性门)异熟(二果相门)一切种(三因相门)不可知执受处(四所缘境界门)了(五行相门)常与触作意受想思相应(六相应门)唯舍受(七五受俱门)是无覆无记(八三性门)触等亦如是(同上)恒转如瀑流(九因果譬喻门)阿罗汉位舍(十断伏位次门)上之十门。疏中已有。随配可知。前后有此相。当例可知。疏第二五偈合下。疏心者即总相之心也。如前喻中已辨。故然第二句诸世间即诸彩色者。此句有二。一从能画。即属上因。二从诸世间之言。即属于果。则上半是因能变。下半属果能变故。唯识云。能变有二。一因能变。谓第八识中等流异熟。二因习气(即种子现行门)此二习气俱名因能变。此总辨也。论云。等流习气由七识中善恶无记熏令增长(三种子中各生自现除第八识不能熏故)异熟习气由六识中有漏善恶熏令增长(除第七识及无记者非异熟因故前是因缘此增上缘也)二果能变者。谓前二种习气力故。有第八识生现种种相(即前二因所生现果谓有缘法能变现者名果能变种种相者即是第八识相应心所见分等也)等流习气为因缘故。八识体相差别而生。名等流果。果似因故(即现八识三性种子各生自现名等流果所生之果与能生种性是一果故)异熟习气为增上缘感第八识。酬引业力。恒相续故。故云异熟。感前六识酬满业者。从异熟起名异熟生。不名异熟。有间断故。即前异熟。及异熟生名异熟果。果异因故。释曰。以五阴无法不造。皆异熟也。疏如次喻等者。黑即地狱。黑黑业报故。黄即中方。修罗非天。亦复非人。人白者多善业故。天白白者。因果俱善故。九地当广。疏则十法界五蕴者。谓六道四圣。四圣中佛在后偈。二乘菩萨摄在种种之中。既言无法不造。亦不拣二乘菩萨。更云等法者。以今经无法不造。三科万类皆心造也。疏初一举例以合下。疏文有二。先横论。后竖说。前中五。一正消经文。二会旧译。三别立理。四开义门。五总融摄。今初。总释经意。次然心是总相下。出心佛众生三之别相。心是总相者。法界染净万类万法不出一心。是心即摄一切世间出世间法。故名总相。余染净二缘各属二类。然总说十法界中六道为染。四圣为净。疏然佛果契心下。释其下半。上有三法而但说心与佛二法无尽。不言众生者。谓众生有尽故。心即总心以真为体本自不尽。佛果契心始本无二同一圆觉。故亦无尽。迷真起妄无始有终。不言无尽。然其佛果契心则佛亦心造。谓四智菩提则净八识之所造故。若取根本即净第八。若依真谛三藏。此佛净识称为第九。名阿摩罗识。唐三藏云。此翻无垢。是第八异熟。谓成佛时转第八成无垢识。无别第九。若依密严。文具说之。经云。心有八识。或复有九。又下卷云如来清净藏亦名无垢智。即同真谛所立。第九以出障故不同异熟为九有由。又真谛所翻决定藏论九识品云。第九阿摩罗识。三藏释云。阿摩罗识有二种。一者所缘。即是真如。二者本觉。即真如智。能缘即不空藏。所缘即空如来藏。若据通论此二。并以真如为体。释曰。此二即起信一心二门。本觉在生灭门。一心即真如故。故论云。唯是一心故名真如。无论八九。俱异凡识。即净识所造四智三身等也。疏若依旧下。二会晋译则三皆无尽。而二经互阙。唐阙众生。晋阙无尽。故有第三别更立理。疏应云下是第三也。若取圆足。合如是译则三事皆具无差之相。又得显明。从以妄体下。出妄无尽之由。是以如来下。引例证此即涅槃经意。天台用之以善恶二法同以真如而为其性。若断善性即断真如。真不可断。故云性善不可断也。佛性即是真实之性。真实之性即第一义空。如何可断。性恶不断。即妄法本真。故无尽也。疏又上三下。第四别开义门。则却收晋经以为尽理。谓唐经无尽但得二法。又唯约净。次言三皆无尽。又遗有尽之义。今云无差。尽与无尽俱无差也。亦显染净本无差矣。言心总二义一染二净者。净即自性清净。染即本来之染。染净无二为一心耳。言各以初义成顺流无差者。众生本有染故随流背佛。佛随其染岂相违耶。逆流例此。疏又三中二义下。第五染净融摄可知。疏上约横下。第二竖论。于一人上即有三法即观行之人宜用此门。疏三一偈有二义下。言上半合前二三偈之上半者。心不住于身。却是色中无大种。身亦不住心。即大种中无色。此合第二偈上半也。若合第三上半。云心不住于身。即彩画中无心。身亦不住心。即心中无彩画。疏心即能变者。心境依持中心也。及心体故者。即真妄依持中真也。言身即所变下。即上境也。及性之相即前妄也。疏下半双合前两偈下半。不离之义者。即就不离大种而有色可得。即作佛事也。亦前就不离于心有彩画可得。是作佛事也。依心现境。合前第三偈下半。依体起用。即合前第二偈下半。作诸佛事双合上二。体用不碍下释第四句。疏为兼此义不以互无言之而言不住。译之妙也者。美斯经也。若不合第四偈。但合第二三偈。应云心中无有身。身中无有心。即互无之言也。则不显于彼心恒不住义。然不相住与恒不住。义则小异文则兼之。若将此不住同前不住者。以心念念灭故不能住身。身念念灭故安能住心。思之可见。疏末后一偈等者。于中三。一略释经意。二然有二下。开义别释。于中有二释者。一是结归唯心。二观法下是结归二门。三又一是真如实观下。结成观要。言是以暂持能破地狱者。即纂灵记云文明元年。洛京人。姓王。名明干。既无戒行。曾不修善。因患致死。见彼二人引至地狱。地狱门前见有一僧云。是地藏菩萨。乃教王氏诵一行偈。其文曰若人欲了知。三世一切佛。应当如是观。心造诸如来。菩萨既授经偈谓之曰。诵得此偈能排地狱之苦。王氏既诵。遂入见阎罗王。王问此人曰。有何功德。答唯受持一四句偈。具如上说。王遂放免。当诵偈时声所到处。受苦之人皆得解脱。王氏王日方苏。忆持此偈向空观寺僧定法师。说之参验偈文。方知是旧华严经第十二卷。新经当第十九夜摩天宫无量诸菩萨云集说法品偈。王氏自向空观寺僧定法师说之也。第十菩萨。疏故梵本第四句云于不思何思者。此是刊定引梵本证第四句。亦为标章。成于晋经所思不可思义。今疏取其所引亦成第四句为总结义。谓于不思议之法不应思议。以一真心下。总结难思之相。文明可知。疏次四释不可见等者。若顺晋经四皆标章。释亦分四。前二则同三一偈。释所闻不可闻。四二偈释所思不可思。今不依此疏执石。为宝者。涅槃春池喻中。入水求珠。竞执草木瓦石。各各自谓。得琉璃宝欢喜持出乃知非真。亦自诳也。又庄严经论说。有人见雹谓是琉璃。收之瓶内皆悉成水。后见真琉璃。亦谓为雹弃而不取。世人皆尔。不应取而取。应取而不取也。疏又以量无量取则堕断常者。此有二意。谓以量取则堕于断。以无量取则堕于常。二者若以常取则堕于断。若以断取则堕于常。故胜鬘经云。修一切常者堕于断见。修一切断者堕于常见。如步屈虫要因前足得移后足。修断常者亦复如是。要因断常。第三住中已广分别。疏今初。非色现色者。此有三释。一依体现用与无边不同。二又色即空下。事理相即妙即无边。色即是空已为妙色。色空相即离空有边。三又净识所现下。约事事无碍方为妙色。亦是边即无边。无边乃广如初无边。净识所现即唯心所现门。空色相融即法性融通门。此二即事事无碍之因也。疏后二偈净空现色喻下。疏文有二。一正释经文。言此即见中绝思议者。以古人将后二偈明所思不可思。今明不思遍上三段故。指此中身业中不思也。下指语中不思亦然。二问二喻下。问答料拣。于中有二。先问后答。问中言上经者。即初偈法说之文。前经亦有。今只要此亦违诸论。即瑜伽唯识等。疏古德云下。第二答。答中三。一即贤首答。二苑公破。三疏会释。今初。自有二意。一二喻意同。二亦可下。二喻旨别。二有云下。即苑公破师。于中五。一引教反问。二若执佛果唯如如下。定师所立。三无漏蕴界下。以义反质。四亦违下引文正破。五此义具如下。指教证成。成师非正。于前二中。言唯如如等。即金光明亦梁摄论第十三。本论云。自性身者是如来法身。释论云。唯有如如智独存说名法身。又云。身以依止为义。何法为依止。本论云。于一切法自在依止。故释论云。谓十种自在。乃至云。云何此法依止。法身不离清净及圆智。智即如如。如如即智故。除实教蕴界未离断常之见。疏具如智慧庄严经说者。此引本是贤首。证成摩尼随映等喻。此经亦名度一切诸佛境界智严经一卷。在王舍城耆阇崛山顶说。如来放光一切菩萨云集。瞻仰佛。于山顶法界宫殿上。起大宝莲华师子之座无量摩尼宝宫殿等。于摩尼座中出偈。上取意引。次文殊师利问。无生无灭其相云何。佛答。不生不灭即是如来。文殊师利。譬如大地琉璃所成帝释毗阇延宫殿供具等影现其中。阎浮提人见琉璃地诸宫殿影。合掌供养烧香散华。愿我得生如是宫殿。我当游戏如帝释等。彼诸众生不知此地是宫殿影。乃布施持戒修诸功德。为得如是宫殿果报。文殊师利。如此宫殿本无生灭。以地净故影现其中。彼宫殿影亦有亦无不生不灭。文殊师利。众生见佛亦复如是。以其心净故见佛身。佛身无为不生不灭。不起不尽。非色非非色。不可见非不可见。非世间非非世间。非心非非心。以众生心净见如来身。散华烧香种种供养。愿我当得如是色身。布施持戒作诸功德。为得如来微妙身故。如是文殊师利。如来神力出现世间。令诸众生得大利益。如影如像随众生见。次举如日光无心普照喻。谓先照高山等。随其所照而有种种。次云。文殊师利。如大海中。有摩尼珠。名满一切众生所愿。安置幢上。随众生所须。彼摩尼珠无心意识。如来无心意识。亦复如是。不可测量。不可对。不可得。不可说。除过患。除无明。不实不虚。非常非不常。非光明非不光明。非世间非不世间等。广历诸非。结云。文殊师利。如来清净住大慈幢。随众生所乐现种种身说种种法。释曰。大意皆以体无生灭不碍生灭。如非色约体。非不色约用等。次又举谷响无实喻。次后即有虚空喻云。文殊师利。如虚空平等无下中上。如来平等亦复如是。众生自见有上中下。如来不作下中上意。何以故。如来法身平等。离心意识无分别故。文殊师利。一切诸法悉皆平等。乃至云。若得法性则无希望等。又云。若众生著一切法。则起烦恼不得菩提。文殊问云。云何得菩提。佛答。无根无处。文殊重征。佛言。身见为根。不真实思惟为处。文殊师利。如来智慧与菩提等。与一切法等。是故无根无处是得菩提。又云。文殊师利。如来不动名如如实。如如实者不见此岸不见彼岸则见一切法。见一切法称为如来。又菩提者。是不破句。不破句者即无相句。无相句者即如实。下即广释大意。皆以遮过为不破。显实为句。又云。以从本来不生不灭而为真实故又云菩提者。以行入无行。以行者缘一切善法。无行者不得一切善法。又云。无生无灭者。不起心意识。不思惟分别。是故我说见十二因缘即是见法。见法者即是见佛。如是见者名不思议。又云。云何行菩萨行。答不行不生不灭是行菩萨行。下亦广释。后校量功德云。假使诸众生。皆悉生人道。悉发菩提心。为求一切智。如是诸菩萨。皆作大施主。以种种供具。供养无数佛。并及诸菩萨。缘觉与声闻。乃至入灭度。各起七宝塔。高至百由旬。种种宝严饰。若人持此经。或说一句偈。出过此功德。无量无有边。以此经所说。无相法身故。释曰。上已具略经文。其琉璃地喻众生心。影喻佛身。即色即非色。摩尼珠喻则同此经。空无下中上。亦同此经净空现色。故贤首意证唯如如及如如智。苑公误引于和尚之引。故略具出。疏然上二解下。第三疏为会释意在双存。二义融即耳。于中有八。一总会二摄末从本下。收贤首义。三既所现即如下。收苑公义。四然如外无法下。假以苑公重难。意云既如收法更无所遗。何言机感现色无尽。五万法即如下。为贤首通由万法如实无所现故。正现时亦唯如矣。此即疏家立理收贤首也。六如色相即有无交彻者。正融前二。七若定执下。双弹前执。八故今二喻下。出有无无碍之旨必释喻。文言无即但是无他者。此借俱舍论意以会二喻别理。以古俱舍释无为云无为非因果。唐三藏云。无为是能作因。何得言非因。无为是离系果。岂得言非果。故新译云无为无因果。谓无余五因无余四果故。云无耳所以总云非即。非其自体。无即乃是无他故。非无二言理则悬隔。今借此言用之。摩尼现色喻自受用身。有其根本色。但无青黄等异。青黄等异随机映生。虚空以喻法性身。虚空本非色法。岂同摩尼。上显二喻别相。即是显文。从此二不二下。正明融会。即出经意。故下经云下。但引此文以证后义。以扶法相者。不许无色故。有义文显。如苑公难中。空色相融以为真身。亦系表之谈可以双摧二执。疏故以声取是行邪道。若离声取未免断无者。结成上义。上句即金刚经意。若以色见我。以音声求我。是人行邪道。不能见如来。后句即兜率偈赞意。故偈云。色身非是佛。音声亦复然。亦不离色声。见佛神通力。天鼓无心出现当辨。疏若依权教等者。本影四句即如玄谈。若依此宗四句皆用知一切法。即心自性故。质亦自心

　　十行品第二十一

疏。仁王名为十止者。即上卷伏忍圣胎三十人。十信十止十坚心故已如上引。疏梵网名为长养者彼立三贤名。云十发趣(十住)十长养(十行)十金刚(十回向)。疏略无助化善根者。十住却有。经云亦是汝胜智力。故云略无。疏捷辨等者。七辩之义前文已有十地更广。疏与法界下。显难思之相。疏文有二。先正释后融拂。前中有三。一就法说。别配事理以为深广。二又超下。对人以显。三又即理之事下。事理相融释。则法界通四法界。虚空是喻。亦含四义。一事法界。二即事之理下。明理法界。于中显非表义名言。及显境名言所及。即不思议也。三况二交彻即事理无碍法界。四能令一行下。明事事无碍法界。仍上而起。要由事即是理。方得以理融事。故有事事无碍。下引证可知。第三事理无碍亦应言虚空不碍于色。色不碍空故。四事事无碍。如空入在一毛孔。即摄无边法界空故。疏又若唯遮者下。第二融拂。恐滞绝思议故。绝但是遮绝心言故。融者即言无言故。故云于中思议不可尽。即用第八真。如相回向偈文。云菩萨住是不思议。于中思议不可尽。入是不可思议处。思与非思俱寂灭。上即前半意。从遮融无二下。即后半意也。疏不可思议即真实行者。例后十地六决定中有真实善决定。彼经云不可见。今以不思议当之。言无观相行者。彼云无杂。无带相之杂故。今经地前犹带如相故。无无杂之言。疏故无。大行者。大行合云遍一切佛刹。普能救护一切众生。今无此言。疏本业云始入等者。经此前总明从住入行。云从灌顶进入五阴法性空。亦行八万四千波罗蜜故名十行。疏彼云得实法忍者。经具云于实法得法忍。心无我我所。疏瑜伽菩萨地六度各有九门者。即三十九为首。明法品已略引之。今更具引疏。但通释六度九门之相。其列名即论。谓字已下。即是疏释。今先具出布施九门。论嗢柁南曰。自性一切难行。一切门善士。一切种遂求。二世乐清净。一自性者。谓诸菩萨乃至身财无所顾惜。能施一切所应施物。无贪俱生思。及因此所发能施一切施物。身语二业安住律仪。阿笈摩。见定有果见随所求。即以此物而行惠施。当知是名菩萨自性施二一切施。略有二法。谓内物外物。又一切施物。谓财法无畏。三难行施有三。谓一财物鲜少而自贫苦施。二可爱惜物甚深爱著物施。三艰辛所获财物施。四一切门有四。一自财物。二劝他得物。三施父母妻子奴婢作使等。四施与诸来求者。五善士施有五。一净信施。二恭敬施。三自手施。四应时施。五不恼乱他施。六一切种有六有七。故有十三。言六者。一无依施。二广大施。三欢喜施。四数数施。五因器施。六非因器施。言有七者。一一切物施。二一切处施。三一切时施。四无罪施。五有情物施。六方土物施。七财谷物施。七遂求施有八相。谓一匮乏饮食施以饮食。二匮乏车乘施以车乘。三衣服。四严具。五资生什物。六种种涂饰香鬘。七舍宅。八光明。皆如初二句。八此世他世乐施有九。谓财无畏法各有三故。财有三者。谓一清净如法物。二调伏悭吝垢。三调伏藏积垢。二即舍财物执著。三即舍受用执著。无畏三者。一济拔师子虎狼鬼魅等畏。二王贼等畏。三水火等畏。法施三者。一无倒说法。二称理说法。三劝修学处。九清净施有十。一不留滞施。二不执取施。三不积聚施。四不高举施。五无所依施。六不退转施。七不下劣施。八无向背施。九不望报施。十不希异熟施。余广如彼论。然九门自性皆一。一切皆二皆三。难行皆三。一切门皆四。善士皆五。一切种或六或七。共有十三。遂求皆八。二世乐皆九清净皆十。而相随度异。然下文中。九门之内或多或少不必俱全。若一一配乃成繁碎。随显配之知法包含。疏今初含摄前四等者。即示此经包含之相下。别配之。一者施主即九门中初一也。杂集第八云。云何施圆满。谓数数施故。无偏党施故。随其所愿圆满施故。依此义故。经作是说。为大施主者此显数数施。及由惯习成性数数能故。疏一若内若外。即九门一切施中前二义也。二若难若易即难行。三财法无畏即一切施中后义。四摄第四一切门第六一切种。五即遂求故摄五门。疏文有五句以种十义者。但观前列具知次第。疏先现行财施等者。即九门中一切施中之三相也。前六度章虽皆略示。今更依摄论释之。本论云。施三品者。一法施。二财施。三无畏施。无性释云。言法施者。谓无染心如实宣说契经等法。言财施者。谓无染心施资生具。无畏施者。谓心无损害。济拔惊怖。释曰。此第一番自施行相。论云又法施者。为欲资益他诸善根。财施者。为欲资益他身。无畏施者。为欲资益他心。释曰。此第二番明施所为。天亲同此论。又云。以是因缘故说三施。梁摄论云。法施利益他心。财施资益他身。无畏施通益他身心。复次由财施故有向恶者悉令归善。由无畏施。摄彼令成眷属。由法施故生彼善根。及成熟解脱。由具此义故说三施。疏依无著论有六意乐者。一方便意乐。谓先作意。二欢喜意乐。谓见求者深生欢喜。遇于乞者称意欢喜。三者恩德意乐。谓遇乞者深心荷恩。由彼令我胜行成故。四者广大意乐。谓广行施唯期大果故。五善好意乐。谓令乞者现在丰乐未来得道故。六清净意乐。谓离障离相成波罗蜜故。疏中先列名后随文释。中方释其相故并举之。疏自期大果。亦广大意乐者。上总释广大。有二义。一谓广行施。二唯期大果故。前一切无违即是初意。今是期大果也。疏亦是善好意乐者。前亦二义。一令乞者现在丰乐。二未来得道。今是后意。疏随相离相行必同时者。即总示仪式。言如大般若者。如般若。清净遍历八十余科递。为其首成百余卷。如清净既尔。若以无生为首。亦遍历诸法无住无依无得无相等。一一皆然。故贤首云。若历事备陈言过二十万颂。今并随相居于一处。并诸离相居于一处。犹般若目。故束乃数纸展则成多。疏我谓主宰诸蕴假者者。即唯识文。论云。我谓主宰。彼疏释云。主如君主。有自在故。宰如宰辅。能割断故。诸蕴假者者。于诸蕴中假建立故称之为我。唯识论云。世间圣教说有我法。但由假立非实有性。解曰。假有二义。一无体随情假。随自执情名我法故。即外道等计。二有体强施设假。随位随缘假施设故。即圣教所说。今于二义准下智论及瑜伽文当初义也

疏。故智论三十五等者。问曰。如我乃至见者。为是一事为各各异。答曰。皆是一我但以随事为异。于五阴中我我所心起故名为我。释曰。次云但是一我下。即上论文

疏。瑜伽大同此说者。论云。于五蕴我我所现前行故。即八十三论

疏。然由迷缘生实性下释其无义

疏。若别别观无之所以如十定品第二定者。即四十经菩萨知一切法皆无我故。是名入无命法无作法者。菩萨于一切世间勤修行无诤法故。是名住无我法者。菩萨如实见一切身皆从缘起故是名住无众生法者。菩萨知一切法生灭皆从缘生故。是名住无补特伽罗法者。菩萨知诸法本性平等故。是名住无意生法无摩纳婆法者。释曰。此即别观无之所以

疏。智度论云。五阴和合中生故名为众生。瑜伽有二解。今是其一。言唯有此法者。有此有情法。有情即识。言无余者。无彼识外余我体也。二云。又复于彼有爱著故。彼疏释云。言于彼者。彼即所爱中八识也。即是有能爱情。名为有情。有情梵言萨埵。旧云众生

疏。三有想者可知

疏。四命者其释文即智论。论中具云命根成就故名寿者命者。释曰。此论双释经中寿命二种。以命根体即寿故。已见问明。世亲释云。一报命根不断故。论偈云不断至命住。大云解云。此是根命。瑜伽亦是二法合释

疏。五种种等新译名异生等者。即大般若第十三。前引智论其文小略。具即大品名为众数。智论云。从我人有阴界等众数之法。又取我人为阴界入诸法之数故。众多之法是种种义。六补特等者。即瑜伽中名

疏。七人者有灵于土木之称。即关中生公语。即智论意。瑜伽名士夫。即十七相中第六论云。言养育者。谓增长后有业故。能作一切士夫用故。彼疏释云。言养育者。令滋茂不断绝义。业令致果有士夫用未来莫穷故名养育。释曰。彼双释士夫养育文便故引之

疏。八摩纳婆。此云儒童即。出智论若瑜伽云谓。依止于意。或高或下。故彼疏释云意高下者。约行以释。然行高下皆由于意。稚年之者高下不定故。以高下而以显之。释曰。稚年高下者。即少年有学者也

疏。大般若第三下。结示本源。古有章门七门分别。一列名。二释名。三体性。四二执。五伏害。六成观。七问答。初诸说互望差别略有三种。一数增减二互有无。三变名字初增减者。第六回向但有其八。略无总我及种种耳。十定有七已如上辨。一作者。二命。三我。四众生。五补特伽罗。六意生。七摩纳婆。略无受者及种种。而加总我。大般若第四说十七相。一我。二有情。三命者。四生者。五养者。六士夫。七补特伽罗。八意生。九儒童。十作者。十一使作者。十二起者十三使起者。十四受者。十五使受者。十六知者。十七见者。第十三中但说十四。阙使作者起者使起者使受者。阙四加异生。异生义当起故。三使大同。故其第二有无已含在前增减之中。三变名字。此云众生。大般若中是有情。此云补伽罗。彼云补特伽罗。此云人。彼云士夫。此云摩纳婆。大般若云儒童。回向云童子。此云有想。大般若云生者等

疏。中已对大般若辨竟。余门可略言也

疏。一外无自共之相状者。自相者。谓色质碍相。受领纳相等。各别所属。共相者。谓五蕴等同无常苦空无我。此二皆外相也。二为无为诸法之体。诸法不出此二

疏。有去不留空者。明空有无二。故有即是空。若去于有即以去空。若有去存空则空有为二故

疏。克获为果者。此释果报有二义。一果通现在。报唯未来。如修初禅为习因。证得初禅为习果。故云习因习续于前习果。克获于后。上一重因果。望其当报总名为因。生于初禅梵众等天方名感报。故上云酬因为报。此则下结示。二又报谓有漏下。则果之与报俱在未来

疏。大施大果等者。此小大等有三。一少物施等为小。多物施为大。二小心施为小。大心施为大。自利无常等为小利。他观空等为大。三近果为小。究竟果为大



大方广佛华严经随疏演义钞卷第四十二

大方广佛华严经随疏演义钞卷第四十三

　　　　唐清凉山大华严寺沙门澄观述


第二饶益行

疏。皆显三聚等者。广略皆显故。今初初句为总。总该三聚。是略中具也。即戒自性者。是九戒之一也。意地无染是真律仪者。出三聚相。起心即破菩萨戒故。二亦为生下。摄众生戒下显持戒意含于摄善。亦是于果无依。即第九清净戒之一也

疏。谓一切利养等者。出坚相也。四分戒云。明人能护戒能得三种乐。名誉及利养。死得生天上。若希此三非真坚持

疏。本随烦恼者下。经自出

疏。又具明缠即随惑。缚即根本。言一切恶止者。即是律仪。善行即是摄善

疏。缠谓八缠下。释此缠字。疏文有五。一释八名。二辩障业。三释总名。四明十缠。五者结示。然初八缠广如论释。无惭无愧十藏广明。余之六事前后频有。二初二障戒下。辩障业。杂集第七云。修尸罗时无惭无愧为障。由具此二犯诸学处无羞耻故。次二障止者。论云。谓修止时惛沉睡眠二法。为障于内引沉没故。修智慧时掉举恶作二法。为障于外引散乱故。释曰。此论约二顺障。今疏反此者。以约违障。掉举恶作正违止故。惛沉睡眠正违慧故。后二障舍者。论云于修舍时悭嫉为障。由成就此于自他利吝妒门中数数摇动心故

疏。即障善法饶益者。止观是善法舍即饶益

疏。于相修中缠绕身心者。三释总名。亦出偏说所以也。本论云。数数增盛缠绕于心故名为缠。释论中云。由此诸缠数数增盛缠绕一切观行者心。于修善品为障碍故

疏。或说十缠者。即第四明十缠。俱舍颂第五随眠品云。缠八无惭愧嫉悭。并悔眠掉举与惛沈。或十加忿覆。论云八缠者。品类足论或十者。毗婆沙师言于被举时为重障者。忿以令心忿发为性。覆以覆藏自罪为性故

疏。此即随惑下结示

疏。缚谓四缚者。先标列。后会经。今初。杂集等论但有三缚。谓贪嗔痴由此三缚。缚诸有情令处三苦。今言四者此经第三地文。亦云此菩萨于一切欲缚。色缚有缚无明缚皆转微薄释曰。此即修所断中三界烦恼。及无明故。于见缚之外说四。并前即五住地惑也。今此四缚即按次文。贪利已下。会经四相。初贪利即经贪求为一。二热恼即嗔。三诸难逼迫。毁谤即是戒取。四浊乱即是我见。正于持戒而说四故。然其戒取由痴而生。不了诸难而生。毁谤亦是邪见同意三业故。故亦不出三毒及见。我见持为诸见之主故

疏。不毁不特释经得佛所赞平等正法。故净名第三见阿閦佛品云。不施不悭。不戒不犯。不忍不恚。不进不怠。不定不乱。不智不愚。不诚不欺。不来不去。不出不入。今取此势但用一戒中义耳。不犯故事相无违。不持故了戒空寂

疏。初摄律仪二摄善法等者。唯识十度但有三名而无解释。若梁摄论三学之中具有解释。本论中云一摄律仪戒。谓正远离所应离法。二摄善法戒。谓正修证应修证法。三饶益有情戒。谓正利乐一切有情。无性释云。律仪戒者。谓于不善能远离法防护受持。由能防护诸恶不善身语等业故云律仪摄善法戒。能令证得力无畏等一切佛法。饶益有情戒。能助有情如法所作。平等分布无罪作业成熟有情。有说。后二依初建立。释曰。此下释立三所以。无性云。此能建立后二尸罗。由自防护能修供养佛等善根。及益诸有情故。世亲云。住律仪者。便能建立摄善法戒。由此修集一切佛法。证大菩提。复能建立益有情戒。由此故能成熟有情。准梁摄论及释云。若人不离恶法。摄善利他则不得成。有说。前二为成后一。梁论云。若人住前二种净戒。则能引摄利众生戒为成熟他。梁论三戒大意同前。故彼论云。此三品戒即四无畏因。何以故。初戒是断德。第二戒是智德。第三戒是恩德。四无所畏不出三德故。由此故说戒有三品。本业经云。戒有三缘。一自性戒。二善法戒。三利益众生戒。义皆同也

疏。今初即坚持不犯为第一难者。即难行戒。准瑜伽论第四十二。有其三种。一者谓菩萨。现在具足大财大族自在增上。弃舍如是大财大族自在增上。具受菩萨净戒律仪。是名第一难行戒。二者菩萨若遭急难乃至失命。于所受戒尚无缺减。何况全犯三者。如是遍于一切行住作意。恒住正念常无放逸。乃至命终。于所受戒无有误失。尚不犯轻何况犯重。释曰。今即第一次二疏中具之

疏。祇陀末利唯酒唯戒者。末利夫人为救厨子。饮酒涂饰等。祇陀太子为顺国人。亦和光饮酒而不忘戒。并如别说

疏。深起大悲是善士相者。论云。云何菩萨善士戒。当知此戒略有五种。谓诸菩萨自具尸罗(一)劝他受戒(二)赞戒功德(三)见同法者深心欢喜(四)设有毁犯如法悔除(五)。释曰。今正当中三疏文自配。自具尸罗前文已有已毁令悔文中略无

疏。谓依似执实者。众生是依他似有故。颠倒谓执似为实。如依绳之依他执为蛇实

疏。依执似起者。即唯识云依他起自性分别缘所生。谓依遍计之执起依他之似。似即众生

疏。第二对明不相在。即不于颠倒内有众生等。疏言不离者。此句牒前。上言不离众生有颠倒等。明因果相待方得缘成。释上义也。依似执实待果成因也。依执似起待因成果也。上辩前对之是。非先有下拣前对之非。即先有先无门。从因中无果下。示其正义。以释经文二句之中皆先顺说正义。后反显先有之过。初云因中无果故。倒内无生者。顺说正义也。次若必下反释拣非。非先有故遍计是因因中有果。故遍计中有依他起。从果中无因故生内无倒者。顺说正义也。若要令有下。反释拣非也。若果有因有众生等即有颠倒。今有不倒众生故。知果中无有因也。第三对中言不坏因果能所遍计者。因即能遍计。果即所遍计。所遍计即依他也。从由前下结归中道

疏。第四对当体以辩者。不对众生说颠倒等故。亦皆先顺明。后反显。如倒心托境方生故。非内即先顺明。次若是内下反显

疏。既如是知下。结成二利

疏。实则愚夫自诳者。如猕猴执月。月岂有心诳猕猴耶。愚夫执虚为实明是自诳。经云诳愚夫者。是愚夫不了之境义似诳耳

疏。即前悲智所成之果者。如是解者觉了一切等即智果也。通达生死及与涅槃具二果也。有大悲故通达生死。有大智故通达涅槃。又自度等即智果也。令他得度即悲果也。二利皆即悲智果耳

疏。亦九戒中二世乐戒者。论云。当知此戒略有九种。谓诸菩萨为诸有情。于应遮处而正遮止(一)于应开处而正开许(二)是诸有情应摄受者正摄受之(三)应调伏者正调伏之(四)菩萨于中身语二业常清净转。是则名为四种净戒。复有所余施忍精进静虑般若波罗蜜多俱行净戒。则为五种。总说名为九种净戒。能令自他现法后法皆得安乐。释曰。今但通说悲智之果。智果了一切行。即般若相应故云亦是。若别配者令他解脱离垢。即是遮止开许斯即制听二戒。可以离垢解脱。其令他安隐即是摄受。令他调伏其名全同。皆令他得二世乐也。五度助戒含在其中有摄善。故第三无违逆行

疏。谦尊而光卑而不可逾者。即周易谦卦云。谦亨君子有终吉。彖曰。谦亨天道下济而光明。地道卑而上行。天道亏盈而益谦。地道变盈而流谦。鬼神害盈而福谦。人道恶盈而好谦。谦尊而光卑。而不可逾君子之终也。象曰。地中有山谦。君子以褒多。益寡称物平施。释曰。上所引文其相并显。但谦之象。地在上山在下。山合出地。今入地下谦之象也。又言褒多者褒聚也。聚其多而益其寡。是益谦义故为平施。若王注云。多者用谦以为褒。少者用谦以为益。随物所施不失平者也。谦下者。忍之本也

疏。若海之下等者。即老子德经云。江海所以能为百谷王者。以其善下之故。能为百谷王。是以圣人欲上人以其言下之。欲先人以其身后之。是以处上而人不为重。处前而人不为害。是以天下乐推而不厌。释曰。特由谦卑天下归之。天下德趣之

疏。一无如前境而自刑害者。天宫云。自害略由五缘。谓贪嗔邪见愚痴不善心

疏。苟心赞他者。智论五十三说。舍利弗赞须菩提善说法。好人相不自赞。不自毁于他外人。亦不赞毁。若自赞非大人相。不为人赞而便自美。若自毁者。是妖谄人。若毁他者。是谗贼人。若赞他者。是谄媚人。须菩提了无生法故。舍利弗虽赞而不谄。以称实赞故。又以断法爱故。心不高亦不爱著。但益无障碍因。所谓一切法无所依止故无障碍。又言取即是著。唯识第八释三熏习中云。惑苦名取。能取所取故。取是著义。业不得名取著。智论取增名著。七十四云。初染曰取。生爱名著

疏。上来皆是清净忍者。论云。略有十种。谓诸菩萨遇他所作不饶益事损恼违越终不反报(一)亦不意愤(二)亦不怨嫌(三)意乐相续恒常现前欲作饶益。先后无异非一益已舍而不益(四)于有怨者自生悔谢。终不令他生疲厌已然后受谢(五)于不堪忍成就增上猛利惭愧(六)依于堪忍于大师所。成就增上猛利爱敬(七)依不损恼诸有情故。于诸有情成就猛利哀愍爱乐(八)一切不忍并助伴法皆得断故(九)离欲界欲(十)由此十相当知菩萨所修行忍清净无垢。释曰。不可别配大意同经

疏。初耐怨害等者。三忍之义略见初会。今更重依摄论释之。无性论云。耐怨害者。是诸有情。世亲释云。能忍他人所作怨害。勤修饶益有情事时。由此忍力化生。虽苦而不退转。言安受苦忍者。是成佛因。寒热饥渴种种苦事。皆能忍受无退转故。言谛察法忍者。是前二忍所依止处。堪忍甚深广大法故。世亲云。堪能审谛观察诸法。或由谛察为前二依者。世亲释云。由此忍力建立次前所说二忍。梁摄论云。由观察法忍。菩萨能入诸法真理。此忍即是前二忍依处。以能除人法二执故疏。此亦九中难行忍也。难行有三。一忍羸劣有情所不饶益。二忍自臣隶所不饶益。三忍种性卑贱所不饶益。今同第三

疏。若说此胜利成善士行者。论云。善士忍有五种。谓诸菩萨先于其忍见诸胜利。谓能堪忍补特伽罗。于当来世无多怨敌。无多乖离。有多喜乐。临终无悔。于身坏后当生善趣天世界中。见胜利已自能堪忍(一)劝他行忍(二)赞忍功德(三)见能行忍补特伽罗慰意庆喜(四)应有设有不忍如法悔除(论阙第五恐是脱漏故今具之)而疏云说此胜利正是第三赞忍功德。如失自要即是第一自不忍。不能令他安忍。今不不之即是第二既自庆慰。亦能庆他当第四五也

疏。故炼磨颂者。即三种炼磨心。断除四处障中之一。即无性摄论第六释入现观云。由何能入由善根力所任持故。谓三种炼磨心断除四处障故。若唯识论第九明资粮位。释于二取随眠。犹未能伏灭。云此位二障虽未伏除修胜行时。有三退屈而能三事炼磨其心。于所证修勇猛不退。一闻无上正等菩提广大深远心便退屈。引他况己证大菩提者。炼磨自心勇猛不退。释曰。即第一菩提广大屈引他况己炼。广者无边。大者无上。深者难测。远者时长。由斯故退。引他炼之。摄论颂云。十方世界诸有情。念念速证善逝果。彼既丈夫我亦尔。不应自轻而退屈。唯识论云。二闻施等波罗蜜多。甚难可修心便退屈。省己意乐能修施等。炼磨自心勇猛不退。释曰。即第二万行难修屈省己增修。炼颂云。汝昔恶道经多劫无益勤苦尚能超。今行少善得菩提大利不应生退屈。唯识论云。三闻诸佛圆满转依极难可证心便退屈。引他粗善况己妙因。炼磨自心勇猛不退。释曰。即第三转依难证屈引粗况妙。炼颂云。博地一切诸凡夫尚拟远证菩提果。汝已勤苦经多劫。不应退屈却沉沦。唯识论云。由斯三事炼磨其心。坚固炽然修诸胜行。释曰。今是十行正是其位故。疏引之言断四处障者。无性摄论但举四云。由离声闻独觉作意故(一)由于大乘诸疑离疑。以能永断异慧疑故(二)由离能闻所闻法中。我我所执断法执故(三)由于现前现住安立。一切于中无所作意。无分别断断分别故(四)释曰。即由此四是四处故。然三炼磨通治四障。然皆由忍三轮故。忍三轮者。自他过失分别也

疏。二诸法空下。令他成忍至皆清净有。十如前已引。今但总相是彼之意亦不别配

疏。然庄严论中由三思五想者。即第二论中。言此三等在安受忍中者。前念无始劫受诸苦恼。即是自业及行苦也。亦令他得此法即况二乘也。言对前可思者。前性空无二即不可得无有真实。即是无常若苦若乐即是苦想广为人说等即摄取想略无本亲。摄在无始生死之中

疏。愍彼沦倒宁怀恨心者。准智论云。罗睺罗被外道打悲泣。人问其故。答曰。我苦少时尔奈渠长苦何。即愍其沦溺而言倒者。亦愍其因但由颠倒。如提婆菩萨被外道开腹弟子欲追。菩萨广说法空诫诸弟子云。此等颠倒妄见我人故生此恶。不了性空无有真实等

疏。斯即九中二世乐者。论云。二世乐忍有九。谓菩萨住不放逸(一)于诸善法悉能堪忍(二)于诸寒热悉能堪忍(三)于诸饥渴(四)于蚊虻触(五)于诸风日(六)于蛇蝎触(七)于诸劬劳所生种种。若身若心疲倦忧恼(八)于堕生死生老病死等苦。有情现前哀愍而修忍行(九)上七皆有悉能堪忍之言。论云如是顺忍得二世乐。斯亦总相愍念众生。令得二世乐也。第四无屈挠行

疏。挠者曲也。弱也者。即周易大过卦意。易云。大过栋挠利有攸往亨。彖曰。大过大者过也。栋挠本末弱也。释曰。大过兑上巽下上下皆阴故云本末弱也。易文以弱释挠。音义云。挠者曲也。曲之与弱义相似也。今取弱义。释无屈挠。则屈者亦曲也。既曰牢强则无屈弱。然梵云钵履耶捺多。此云无尽。即晋经之名。谓大愿之力无有尽耳。此亦大同

疏。此有三义。一大故第一等者。此取十地势十句相释。以二三四释于初句。以五六七释第二大字。以八九十释第三胜字。文并可知

疏。即难行者。在文易知。然皆亡三轮故精进三轮者。即众生高下事用分别

疏。具含三种精进者。唯识说三。一被甲。二摄善。三利乐。无性释云。一被甲。二加行。三无怯弱无退转无喜足。初者谓最初时自励言我当作如是事。即是解契经所说。初有势力句。次即加行有勤句。无怯等者。谓随事意乐所作善事。乃至安坐妙菩提座复不放舍。于自疲苦心无退屈名无怯弱。于他逼恼心不动移名无退转。乃至菩提于其中间进修善品。常无懈废名无喜足。如是三句解释契经所说。有勇猛于诸善法不舍离故。世亲释三精进大同。无性释经五句复云。所以者何。或有最初求于无上正等菩提。虽有势力而加行时不能策励。故说有勤加行。虽复有勤心或怯弱。为对治彼故说有勇。由有勇故心无退屈。心虽无怯逢生死苦心或退转由此退失所求佛果。为对治彼立无退转。无退转者。即是坚猛故不退转。显云坚猛由有坚故逢苦不退。由有猛故不惧于苦。虽逢众苦能不退转。而得少善便生喜足。由此不证无上菩提。是故次说无喜足者。是不得少善便生喜足。此义即显示不舍善轭。由此义故说三精进。然被甲者。从喻立名。如人入阵先须被甲以防弓矢。今求菩提必先誓愿以防退屈。本业经直云一起大誓愿之心。二方便进修。三勤化众生

疏。今初全同瑜伽之文。但论以被甲为初者。四十二论云。一被誓愿甲。若我脱一有情。若以千大劫为一日夜。处于地狱经尔所时。证大菩提乃至过此千俱胝倍无懈怠心。况短时苦薄耶。有能于此生少净信已。长养无量勇猛大菩提性。况成就耶。故云约先心自誓

疏。有深功德为难行者。瑜伽难行精进有三。若诸菩萨无间远离诸衣服想。诸饮食想。诸卧具想。及己身想。于诸善法无间修习曾无懈怠。是名第一难行精进。若诸菩萨如是精进尽众同分。于一切时曾无懈废。是名第二难行精进。若诸菩萨平等通达功德相应。不缓不急无有颠倒。能引义利精进成就。是名第三难行精进。今文具三长劫不懈。况尽寿耶即是第二。一念不悔即亡身无间即是第一。自庆已下即第三。前行初离过亦此第一。第五离痴乱行。疏总。云成就下。释此总句有二。先正释。后解妨。前中即瑜伽九门中自性禅也。论云静虑自性者。闻思为先所有心一境性总也。一或奢摩他品。二或毗钵舍那品。三或双运道也。疏中随标便引文释成可知。言善解世间等者。下云以正念故善解世间一切语言。能持出世诸法言说。乃至心无痴乱

疏。自配无痴乱即正是双运。又以别义善解是观。能持是止。故为双运。疏故下经云禅定持心等者。即第十回向偈中

疏。虽有毗钵舍那下。第二解妨在文可知。正是瑜伽出禅自性也疏。上九别句摄为三禅者。三禅即瑜伽一切禅也。唯识但列而不释名。瑜伽释广。今依摄论。无性释云。一安住静虑。谓得现法乐住离慢见爱得清净故。二引发静虑。谓能引发六神通等殊胜功德故。三成所作事静虑。谓欲饶益诸有情类。以能止息饥俭疾疫诸怖畏等苦恼事故。梁摄论中释三定云。有现世得安乐住。何以故。能离一切染污法故。一依此定者为生自利。谓三明故能引成六通。二引因成通定生随利他。利他即是三轮。一神通轮。谓身通天耳通天眼通。此轮为引邪向正者令其归正。二记心轮。谓他心通天耳通天眼通。此轮为引己归正者。若未信受令其信受。三正教轮。谓宿住通漏尽通。宿住通识其根性。由漏尽通如自所得。为说正教令得下种成熟解脱。由具此义是故说定有其三品。为离痴乱行

疏。正念有观下。疏文有五。初正释顺文。二世言无益下出经局意。三出世不解下立理显通。四故文虽下结成通义。五解事下别释善解

疏。瑜伽第二明四种入胎下。疏文有二。先正释无痴乱言。二示痴乱相。前中文显。俱舍第九论问起云。前说倒心入母胎藏。一切胎藏皆定尔耶。释曰。此牒前倒心趣欲境湿化染香处为问也。论中答云。不尔。经言入胎有四。其四者何。颂云。一于入正知。二三兼住出。四于一切位。及卵恒无知。前三种入胎。谓轮王二佛业智俱胜故。如次余四生。释曰。但观上瑜伽颂文易了。但业智俱胜更须略释。第一轮王以业胜故正知于入。宿世曾修广大福故。第二辟支佛但知胜故正知入住。久习多闻胜思择故。第三大觉福智俱胜三皆正知。谓旷劫修行胜福智故。除此前三余胎卵湿福智俱劣故皆痴乱

疏。凡夫痴乱相下。则第二别示痴乱。先总举其相。后指其源。大集二十七多同涅槃。涅槃十八者。南本十六。经云善男子。人有三品。谓上中下。下品之人初入胎时作是念言。我今在厕众秽归处。如死尸间众棘刺中大黑闇处。初出胎时复作是念。我今出厕出众秽处。乃至出于大黑闇处。中品之人作是念言。我今入于众树林间。清净河中房舍屋宅。出时亦尔。上品之人作是念言。我升殿堂。在华林间。乘马乘象登陟高山。出时亦尔。菩萨摩诃萨初入胎时。自知入胎。住时知住。出时知出。终不生于贪欲嗔恚之心。而未得阶初住地也。是故复名不可思议。二十九者。南经二十七。经云中阴二种。一善业果。二恶业果。因善业故得善觉观。因恶业故得恶觉观。父母交会和合之时。随业因缘向受生处。于母生爱于父生嗔。父精出时谓是己有。见己心悦而生欢喜。以是三种烦恼因缘中阴阴坏生后五阴。如印印泥印坏文成。释曰。此略举男。俱舍第九则具男女。论释倒心趣欲境云。此明中有先起倒心驰趣欲境。彼由业力所起眼根。虽住远方能见生处父母交会而起倒心。若男中有缘母起爱生于欲心。若女中有缘父起爱生于欲想。翻此缘二俱起嗔心。彼由起此二种倒心。便谓己身与所爱合。所泄不净流至胎时。谓是己有便生欢喜。此心生已中有便没。受生有身余广如彼。瑜伽文说彼胎藏者。若当为女于母左胁倚脊向腹而住。若当为男于母右胁倚腹向脊而住。又此胎藏业报所发生分风起。令头向下足便向上。胎衣缠裹而趣产门。其正出时胎衣遂裂分之。两腋出产门时名正生位。并可知。疏别。谓四魔者。四谓天阴烦恼及死。言十魔及业如离世间等者。所谓蕴魔生取著故(二)烦恼魔恒杂染故(三)业魔能障碍故(四)心魔起高慢故(五)死魔舍生处故(六)天魔自慢纵故(七)善根魔恒执取故(八)三昧魔久耽味故(九)善知识魔起著心故(十)菩提法智魔不愿舍离故。十魔业者。一忘失菩提心修诸善根是为魔业。二恶心布施嗔心持戒。舍恶性人远懈怠者。轻慢乱意讥嫌恶慧。乃至第十增长我慢无有恭敬。于诸众生多行恼害不求正法真实智慧。其心弊恶难可开悟是为魔业。四魔如常所辩。谓天魔阴魔烦恼魔死魔。故大品之中四魔。而多说天魔烦恼魔

疏。起信论说者。余论广有此论分明人易寻故今略示耳。即修行信心分中。论云。或有众生无善根力。则有诸魔外道鬼神之所惑乱。若于坐中现形恐怖。或现端正男女等相。当念唯心境界则灭终不为恼。或现天像菩萨像。亦作如来像相好具足。若说陀罗尼。若说布施持戒忍辱精进禅定智慧。或说平等空无相无愿。无怨无亲。无因无果。毕竟空寂是真涅槃。或令人知宿命过去之事。亦知未来之事。得他心智辩才无碍。能令众生贪著世间名利之事。又令人数嗔数喜性无常准。或多慈爱。多睡多病。其心懈怠卒起精进。后便休废生于不信多疑多虑。或舍本胜行。更修杂业。若著世事种种牵缠。亦能使人得诸三昧少分相似。皆是外道所得非真三昧。或复令人若一日若二日若三日乃至七日。住于定中得自然香美饮食。身心适悦不饥不渴使人爱著。或亦令人食无分齐乍多乍少颜色变异。以是义故行者当应智慧观察。勿令此心堕于邪网。当勤正念不取不著。则能远离是诸业障等。释曰。此一段文虽则稍广亦为要用。其中兼有对治则显菩萨心无痴乱

疏。智论除诸法实相等者。论有喻云。譬如绳能缘一切物。唯不能缘火焰缘火焰即为烧故。魔亦如是能缘一切法。唯不能缘诸法实相。若入实相魔即实相何所惑耶。故论云。魔界如佛界如。一如无二如。皆法界印。岂以法界印更坏法界印。又八十二云。魔见解般若菩萨。如捕鱼人见一大鱼入深大水。钩网所不及则绝望忧愁。以离六十二见网故。又七十三魔作大沙门有重威德等。或时语菩萨般若三解脱门是魔说。但是空汝常习此空。于中得证不得证云何作佛法。佛法先行布施持戒等。修三十二相福德。坐道场时尔乃用空。菩萨或行或信或疑远离般若。释曰。依此世魔甚多。七十一又云。魔作知识身说般若空。虽说罪福名而无道理。或说空可取即涅槃。释曰。前七十三。魔令莫修空而须修事行。此中说断灭空令其趣证。故人多惑耳。若得诸法实相亦不舍空修事。亦不谓空碍有。亦不以空为证。则以般若性空导一切行。修无所修则魔不能令菩萨痴乱

疏。今以智觉察者下。示不为痴乱所以。如人觉贼及偷狗者。即涅槃南经邪正品。北经亦如来性品。即第七经。如人觉贼贼无能为。又因迦叶问依四种人。难云。世尊魔等尚能变作佛身。况当不能作罗汉等。佛言。善男子。于我所说若生疑者。尚不应受况如是等。是故应当善分别知。善男子。譬如偷狗夜入人舍。其家婢使若觉知者即应驱骂汝疾出去。若不出者。当夺汝命。偷狗闻之即去不还。汝等从今亦应如是降伏波旬应作是言。波旬。汝今不应作如是像。若故作者当以五系系缚于汝。魔闻是已便当还去。如彼偷狗更不复还。下乃广说佛说魔说之相。此文但令觉察

疏。大分深义所谓空故者。即十二门论但改彼也字为故字耳

疏。共不共等。此有二义前义十地更释。后义出现品明

疏。又随他意行下。即涅槃经意。明佛有三语。随自意语。随他意语。随自他意语。立行亦然如前已引

疏。孱然无差者。孱犹现也

疏。沮坏六根等者。沮亦坏也

疏。五种恶风等者。即治禅病秘要经第一。此经是宋元嘉十八年沙门昙摩蜜多于扬州祇洹寺译。标云治阿兰若乱心病。七十二种法。经云尊者舍利弗所问。出杂阿含。阿兰若事下取意引。即诸释子比丘坐禅。因毗琉璃王象戏惊怖发狂。阿难令闭门白舍利弗。舍利弗牵其问佛。经云。唯愿天尊慈悲。一切为未来世诸阿兰若比丘。因五种事。令心发狂。一者因乱声。二者因恶名。三者因利养。四者因外风。五者因内风。此五种病当云何治。唯愿天尊为我解说。尔时世尊即便微笑。有五色光从佛口出。绕佛七匝还从顶入。告舍利弗谛听谛听善思念之。吾当为汝分别解说。若有行者于阿兰若。修心十二头陀。于阿那般那。因外恶声触内心根四百四脉治心急故。一时动乱风力强故最初发狂。心脉动转五风入咽。先作恶口。汝等应当教是行者服食酥密。及诃梨勒。系心一处先想作一玻璃色镜。自观己身在彼镜中。作诸狂事见此事已。复当更观而作是言。汝于明镜自见汝作狂痴事等。广有治法末后结云。是名治乱倒心法。复次舍利弗既去外声已当去内声。内声者。因于外声动六情根。心脉颠倒五种恶风从心脉入。风动心故或歌或舞作种种变。汝当教令作洗心观。洗心观者。先自观心令渐渐明。犹如火珠四百四脉。如毗琉璃等广说治法。今疏即引后段之文。然彼但云五种恶风下更不说。然似前因五种事便为五风。准金七十论。说五种风。一者波那。二者阿波那。三者优陀那。四者婆那。五者婆摩那。是五种风。一切根同一事。波那风者。口鼻是其路取外尘。是事谓我止我行是其作事。外曰。是波那何根能作。答曰。是十三根共一事(谓十一根并大我慢)譬如笼中鸟。鸟动故笼动。是故十三根同其事。阿波那风者。见可畏事即缩避之。是风若多令人怯弱。优陀那者。我欲上山。我胜他。不如我。我能作此。是风若多令人自高。谓我胜。我富等。是优陀那事。婆那风者。遍满于身。亦极离身。是风若多令人离他不得安乐。若稍离分故如死。离尽便卒。婆摩那风者。住在心处能摄持是事。是风若多令人悭惜。觅财觅伴。是五种风事并十三根所作。释曰。此五必是也。不依常位。从心脉入故发狂乱耳

疏。上皆一切种禅者。瑜伽四十三。一切种禅有六种七种。总成十三。言六种者。一善静虑。二无记变化静虑。三奢摩他静虑。四毗钵舍那品。五者于自他利正审思惟。六者能引神通威力功德静虑。言七种者。一者名缘静虑。二者义缘静虑。三者止相缘。四者举相缘。五者舍相缘。六者现法乐住。七者能饶益他静虑。今云名义即后七中。一二止观。即六七中各是三四。二利即前六中五六。及后七中五六七。故摄十三善。及与无记。亦有通也

疏。斯亦九中清净静虑者。瑜伽四十三云。有十种。一者由世间净离诸爱味清净静虑。二由出世净无有染污。三由加行。四由根本。五由本胜进。六由入住自在。七舍静虑已复还证入自在。八神通变现自在。九离一切见趣。十一切烦恼所知障静虑。皆有清净静虑之言。若配经者。正是九十及与初二离垢障故。然大意清净者。由离三轮故。定三轮者。谓一境界。二众生。三惑

疏。故身子不觉刑害之手者。准智论说。舍利弗。当道坐禅。有大力鬼名为刑害。以手搏之。从禅定起微觉头痛。白佛。佛言。赖汝定力。此鬼之力掴须弥山令如微尘。自今已后莫当道坐

疏。迦叶不闻涅槃之音者。如来二月十五日晨朝出声。普告一切言。如来今日中夜当入无余涅槃。若有疑者今悉可问为最后问。然以佛神力其声遍满三千大千世界。万类皆至而迦叶不闻。定起方觉世界变异惊怪询问。方知如来入般涅槃。上之二事一定中不能觉触。二定中不能闻声故知劣也。今菩萨善知故为超胜

疏。相则念念不住等者。然三相四相一念具足已如初卷。今性相别明。若相融为四者。揽缘名生。生即无生空有无碍虚相安立。名之为住。住即无住圆融形夺随缘转变。名之为异。异即无异两相都尽各无自性。名之为灭。灭即无灭斯则即相而性故无所得

疏。大地为鼓等者。如幻三昧经云。假使以大地为鼓。须弥为捶于须菩提耳边打。不能生微念心乱。何以故。入空定故

疏。即难行禅者。难行瑜伽有三。明法已引。今重取意出之。谓住深静虑舍而利生。生于欲界为一。依止静虑。发无量菩萨二乘境界等持为二。依此速证无上菩提为三。今文正当第三

疏。初句标举一切门禅者。瑜伽云。略有四种。一者有寻有伺静虑。二喜俱行。三乐俱行。四舍俱行静虑

疏。复云门者。即智论问云。何以不但言三昧而复说门。答但语三昧无量数如虚空。无边菩萨云何尽得。是故说门。菩萨入一三昧中摄无量三昧。如牵衣下。同此中意

疏。非唯不乱本定更增者下。出增相。猪以秽身揩于金山。非唯不污而令山色转益明净。斯乃外境之猪益定山之净

疏。住清净念即现世乐等者。瑜伽二世乐有九。一者神通变现调伏有情静虑。二记心变现调伏有情静虑。三教诫变现调伏有情静虑。四于造恶者示现恶趣静虑。五于失辩者能施辩才静虑。六于失念者能施正念静虑。七制造建立无颠倒论。微妙赞颂摩怛理迦能令正法久住于世静虑。八者于诸世间工巧业处。能引义利饶益有情种种书算测度数印床座等事。能随造作静虑。九生于恶趣所化有情。为欲暂时息彼众苦。放大光明照触静虑。今但通举二世乐义耳。第六善现行

疏。体即般若亦忘三轮而照也。般若三轮者。境智众生分别。就标名中二。一总显体。二瑜伽下。正释名。于中二。先引三慧立名不同。后依之释名。前中略出四说。就摄论三中准论具列云。一无分别加行慧。二无分别根本慧。三无分别后得慧。论具释云。无分别加行慧。谓真如观。前胜方便智。无分别根本慧者。谓真如观智。三无分别后得慧者。现诸世俗智。能起种种等事。梁论三慧者。论中释云。从闻无相大乘教。得闻思修。入分别相空。通名无分别。加行般若若入三无性者。无分别智名无分别般若。若得无分别智后得入观。如于所证。或自思惟。或为他说。名无分别后得般若。由具此义故说般若有其三品

疏。本业以照于三谛者。经云。一照有谛慧。二照无谛慧。三照中道第一义谛慧。皆十度明义者。经具列十故

疏。经有十度下。第二依之释名。言今为顺文者。多同瑜伽故。虽彼依六中下。解妨。妨云。唯识云。若依六度则般若具摄三慧。谓加行根本后得。若为十度第六唯摄无分别智。今何引六而成十耶。故今释云。约圆行说亦兼正明义如本业是

疏。古人亦依下初叙昔。二此得次第下辩非。三今约下辩正文。中犹略今具引三慧。瑜伽释三慧相云。云何菩萨一切慧。此有二种。一者世间慧。二者出世间慧。复有三种。一能于所知真实随觉通达慧。谓若诸菩萨于离言说法无性。或于真谛将欲觉悟。或于真谛正觉悟时。或于真谛觉悟已后所有妙慧。最胜寂静明了现前。无有分别。离诸戏论。于一切法悟平等性。入大总相究达一切所知边际。远离增益损减二边。顺入中道。是名菩萨能入所知真实随觉通达慧。释曰。据此即具足加行根本后得三慧。亦具照有照无照中道三慧之体。是第一慧。今经文中第一段内。便具三谛之慧故与之同。二释上第二慧。证真善了于俗故。广知五明等。论云。若诸菩萨于五明处决定善巧演说。如前力种性品。应知其相及于三聚中决定善巧。谓于能引义利法聚。能引非义利法聚。能引非义利非非义利法聚。皆如实知于是八处。所有妙慧善巧摄受。能速圆满广大无上妙智资粮。速证无上正等菩提。释曰。此是后得广知诸法三聚。即前能引义利等。亦即善恶无记兼五明为八。五明即内明因明等。三释能作一切有情义利慧。云有十一种。如前应知者。即三十七论成熟品。成熟自性自有十一。谓由有善法种子(一)及数习诸善法(二)获得能顺二障断净(三)增上心有堪任性(四)极调善性(五)正加行满(六)安住于此。若遇大师不遇大师。皆有堪任(七)有大势力(八)无间能证烦恼障断(九)所知障断(十)譬如痈肿熟至究竟。无间可破说名为熟(十一)前十别明。后一总喻熟相

疏。住无得现现即无得者。住无所得即空观也。示无所得身等假观也。故云住无得现。现即无得上二不二中道观也。故云寂用无碍斯为中道。从若异后下结弹古人。以璎珞三慧别配得中道慧。是相待中非得中也

疏。何者若偏观下。出次第三观过相。有则定有定有著常以离空故。定无著断以离有故。离二明中故是相待

疏。若总观下。示圆融三观之德。于中先有两句。向上成次第之过。明次第三观有一异过故。二者即初二句反释双遮三一。故即一而三下。双融中具有四句。皆融即一而三是一句。即三而一是第二句。双非三一是双非句。由即一而三故。非三即三而一故。非一四虽即一体而三用历然。虽有三用。而一体无二故双照三一。即遮而照。即照而遮。故圆融也。在境下。结成谛观

疏。古德下叙昔。虽非经意释文稍巧故复叙之。故云亦是一理。以唯识观相不明显故。故不为正

疏。故晋经云。非有说有者。今经无此。示意相隐。但有言语道断。即通身意故引晋经意在有说之言

疏。然上之所住下。总释上三业所住不同。一如实心即自性清净心者。胜鬘起信等皆立此名。庄严论第六云。众生于无性及有可得。此二处中互生怖畏。为遮怖心而说颂云。譬如清水浊秽除还本净。自心净亦尔。唯离客尘故以说心性净。而为客尘染。不离心真如别有心性净。释曰。后偈释前偈上半合上半下半。释下半。既不离心真如别有心性。明知但是离于客尘说之为净。净体即是自心。心即真如此自性净心即如来藏。亦是本来净识故。真谛三藏说有九识。第九名阿摩罗识。若唐三藏此翻无垢。即第八异名。谓成佛时转第八识以成此识无别第九。若依蜜严经心有八种。或复有九。又下卷云。如来清净藏亦名无垢智。即同真谛所立第九。又真谛三藏所翻决定藏论。九识品云。第九阿摩罗识。三藏释云。阿摩罗识有二种。一者所缘即是真如。二者本觉即真如智。能缘即不空如来藏。所缘即空如来藏。若据通论此二并以真如为体。故起信一心二门生灭门中。说其本觉即真如门。体无二也。余名随释可知

疏。举多名者即上七名故。收真如法界。略有百名。权教最多。言百名者。谓法性。不虚妄性。不变异性。平等性。离性生。法定。法住。实际。虚空界。不思议界(已上大般若)真如实有空不空性胜义(已上佛地论摄论)无相无为正性(已上思益中)法位(大品)真性。无我性。真实性。心性一心(上亦大品下三亦华严)唯识性。无性法印(第一回向云以法界印印诸善根故)寂灭(智论)三性中名圆成实性。三身中名法身。三净土中名法性土。三佛性中名自性住性。五法中名如如。五藏中名皆是谓法界藏。法身藏。出世间上上藏。自性清净藏。如来藏。四胜义中名胜义。胜义亦通证得。及道理中灭谛(瑜伽六十四中)六谛中亦名真谛。现观七谛通达中名法性。显扬二种佛性中名理佛性。十四谛中名胜义谛。三般若中名实相般若。三三宝中名一体。三解脱中名空(出智论七十四)二果中名智果。涅槃中名性净方便。二谛中名真谛胜义谛。三谛中名空谛(仁王经)四谛中名灭谛。或名实谛。显扬名一谛。或名中道。或名解脱。涅槃中以一百门显解脱异名。或名不二法门。或名无二性。或名实性。或名实相。或名无量义。亦名第一义谛。亦名第一义空。上来众名若在大乘权教中者。但就理名之。若实教中或就即事之理。即理之事。事事无碍。然皆通权实教

疏。五名无得物之功者。若依世俗名以召实。实以当名。故使命火不得于水。命水不得于火。今约真谛故平等无依。此五六句皆先标无依。后若名在法等反以释成。如有一人虽先知。有曾未相识。忽然见面终不得知此是某人。此为见义不知名耳。义即境义。六中有人虽闻其名竟不识面。召火不烧口明知名中无有义也。亦应云言饭已饱等故。智论四十七云。凡有二法。一者名字。二者名字义。如火能照能烧是其义。照是造色烧是火用。二法和合名为火也。今闻火名不得照烧之义。故无得物之功也

疏。然世法与佛法实无二体者。同一真如故。无事非真。事亦即如故。云假约事理以分其二

疏。故以五句显非一异者。初二句当相以辩通。非一异正是非一。三一句正明不异。四一句别明不一。五亦无差别句。即事事无碍。第六了知总出所以

疏。若约漏无漏等者。对上事理此二皆通事理。上初二句即是非一。今约漏等。初二句义却成非异以相即故。三约同体。四不坏事。五事事无碍

疏。非如八地心欲放舍者。八地菩萨证无生忍。便欲放舍利众生事。诸佛劝起令忆本愿利益众生。是不忘本心。不舍愿炷等。即菩提心灯

疏。二堕悭贪失者。法华第一云。自证无上道大乘平等法。若以小乘化乃至于一人我则堕悭贪。此是为不可。第六竟



大方广佛华严经随疏演义钞卷第四十三

大方广佛华严经随疏演义钞卷第四十四

　　　　唐清凉山大华严寺沙门澄观述


第七无著行

疏。体即方便者出体。下皆释名。于中有二。先依唯识二方便释。后依本业释。前中唯识但列不释。无性释云。方便善巧者。谓不舍生死而求涅槃。是则说名方便善巧(此总释也)若以前六波罗蜜多所集善根。共诸有情。为欲饶益诸有情故不舍有情。当知即是不舍生死(此释总中不舍生死即唯识拔济方便)若以此善回求无上正等菩提。为证无上佛菩提故。当知即是希求涅槃(此释总中而求涅槃亦唯识回向方便)疏。本业后四下。二依本业释。于中四。一举彼经。二初即回向下。会唯识二方便。三不舍不受下。双出经论有无之因。兼正之义下文当知。四三皆善巧下。正释行名。于中二。先总。后则二不下别。于中三。一合释。前二以二同唯识故。以进趣同回向。即大智故。巧会同拔济即大悲故。此二相即故唯一心。二即一心故不著二。一心即二故不著一心

疏。有是幻有下。第二别约巧会有无释无著名

疏。有能起用下。第三约不舍不受释名也

疏。即圣天梵等后会当广明

疏。谓证法毗尼等者。又此证者亦了知义。故梵本具云苏钵唎味底多达磨毗柰耶。释曰。苏者善也。钵唎味底多了知也。而译人拣异上果果。但了知理谛证故。又约其四法但言是理。对上菩提即是涅槃。涅槃即是性净之理。证即已为圆净涅槃故

疏。先总观迷四谛故等者。然约二愚迷四谛理。即是迷胜义。愚即四重二谛中第二重二谛。今取第三重中胜义。谓即真如故。与四不同。四谛但是俗故

疏。顽嚚即是痴爱。尚书尧典注云。心不则德义曰颂。言不道忠信。曰嚚。故顽即痴嚚是爱也

疏。二菩萨行想念生故者。此有二意。一要须想念方能起行。如梦从想。故智论之中。所闻见事多藉思惟念故梦见也。二未大觉。大觉是佛。近而说之七地已前犹为梦行。八地为觉。又八地之中无明未尽亦是梦境。永断梦妄思想念。无复诸大阴界入。唯佛一人。是故如来独称大觉

疏。如梦度河即八地经

疏。七总结可知者。彼亦释疑。谓有疑云。众生既尔何故菩萨说法赴机。故此释云所说法如实际。即此言说常同实际故。今疏中将初为总。故将后实际以为总结。所以名为略加添改。余义多同但是取意有小异耳

疏。既二经小异等者。晋经即云一切法界如幻。诸佛法如电。菩萨行如梦。所闻法如响。一切世界如化。业报所起如摩[少/兔]摩。化身一切众生犹如画像。种种异形皆由心画。所说诸法皆如实际。释曰。此经亦有八喻。唯如画像以经自合。余但有牒法为喻耳。彼之电喻今改为影。彼摩[少/兔]摩喻今改为幻。故有二幻。此亦是改亦是添义。彼业报所起属摩[少/兔]摩所喻。今将合化亦是改处。又后四喻皆经自释。即是添处。经之添改总为小异。添改二字正约疏明。彼释电云。亦有彼闇照明等用。今由为影。改云亦有应质覆荫等义。彼释第四疑云。果行等可使是空。今世界事广此应为实。由经以界为间则世间通三世间故

疏。改别彼释第五疑。若世如化何有彼因果。有善恶异。释云业报生如幻生。彼疏释摩[少/兔]摩云。古德释云。摩[少/兔]摩者。重义即是重化。今更问得三藏法师。摩[少/兔]摩者。此云意生。亦云意成。即是意生身也。彼身更起化故。释曰。此三藏释亦有重化意耳。但取文别。彼释第六牒疑则同今之疏文。释云如画像随心壁有高下故

疏。其中施设下。随难别释。而经云种种生者

疏。以易故不广释之。今当重释。即四生等。又缘起经说三种生。经中有一苾刍问言。世尊。如是四种生身之相。由生老死有何差别。释曰。四种生身之相者。谓名色六入触受也。经云。世尊告曰。此四种生身之相。若次第生。若属彼生。若如是生。世尊。云何次第生身之相。世尊告曰。于其最初有下种生(一)从此无间有渐增生(二)从此无间有出胎生(三)从此无间有渐长生(四)既成长已受用言说。能得生即受用生(五)如是品类名次第生。次明属彼生。经云。世尊。此属谁生。世尊告曰。蕴界处生都无有我。所以者何。以诸蕴等渐增长故。其性无常。即无常法有此生相。三明如是生。经云。世尊。云何而生。世尊告曰。由命根力有暂时住分限法故。其性无常。即无常法如是而生。涅槃十二说五种生与上大同。南经十一经云。生者出相。所谓五种。一者初生。二者至终。三者增长。四者出胎。五者种类。彼疏释云。初言生者出相总显生义。下别显中。一初生者识支。是其一报之始故名为初。报起名出。二至终者。名色望前所依说以为终。三增长者。即前名色增为六入。此三胎中。四出胎可知。五种类者出胎已后。乃至老死一报之中。运运新起皆名为生。释曰。然此五生即前次第生。以彼第三为此第四。初生即下种至终即渐增。增长即前渐长出胎名同。种类即前受用。涅槃增长意是胎内。缘起经中在于胎外。小有异耳。经云。种种没者或延或促三性等殊。亦即九种命终。缘起经中说六种死。经云。即于此四生身相中复有六种死差别相。一者究竟死。二者不究竟死。三者自相死。四者不究竟死。分差别相。五者究竟死分差别相。六者时非时死。彼释曰。究竟死者。谓业尽死。不究竟死者。翻上应知。自相死者。谓识离身诸根灭没。不究竟死分差别相者。谓业不尽中随缘多种。究竟死分差别相者。谓业尽处中随缘多种。时非时死者。谓八万岁至十岁。或依时命终。或不依时命终。涅槃十二云。死者舍所受身。舍所受身亦有二种。一命尽死。二外缘死。命尽死者。亦有三种。一者命尽非是福尽。谓正报虽亡依报犹在故。二者福尽非是命尽。谓依报灭坏正报犹在。三者福命俱尽。谓依正俱亡。二外缘死亦有三种。一者非分自害。二者横为他害。三者俱害。又有三种。一者放逸死。谓有谤大乘方等般若波罗蜜。二者破戒死。谓有毁犯去来现在佛所制戒。三者坏命根死。谓舍五阴身。今此菩萨悉并委知。第八难得行

疏。各摄上求下化等者。以唯识中有二愿。一求菩提愿。二利乐他愿。释相可知。初即上求。次即下化。故本业有三愿。一自行愿即是上求。二神通愿。今经略无。三外化愿。后二皆是下化愿也。故举上求下化即摄唯识二愿本业三愿。以本业第二外化摄故

疏。由得最胜解受难得名等者。此有三释。初以后成前。即后因前果。二亦可由有难得下。以前成后。即前体后用。三又亦以后一下。通相释成亦具前二意。但前别配后遍通耳。故疏结从前义云别配分明

疏。合上中流亦言生死者。疏文有三。一依文正释。意以中流亦合上生死故。二非生死涅槃之中下。结弹异释。三会取异释。二中先总非。以自古今皆谓二法中间故。有问云中流不唯属于此岸。何以偏名生死中流。二然晋经失旨不应广引者。即别破刊定。刊定先举向问后引古释。以晋译失意古释岂是。晋经云。譬如河水不至此岸不住彼岸不断中流。故古释非一。苑公今并引之。故今总非恐后误解须知昔非。今抄为引一。苑公云。前不趣二处是离有。后不住中流是离无。谓生死无处名断中流。不住无故云不住中流也。二贤首云。如东流水不住南岸不住北岸。亦得说言不断北岸。中流以中无别体约岸分故。若尔南岸亦得。何以不言涅槃中流。由所度生在此岸故。所以偏就生死而说。而刊定具引竟云。今助释有二。初会文。后释义。初中新旧经本说喻不同。谓旧经约河水不趣两岸不断中流为喻。喻菩萨以离有无悲智度众生也。新经约船师不住两岸为喻。喻菩萨以无住悲智度众生也。问若尔梵本岂有异耶。答梵本是一。由译者异。谓此梵文虽云河水意属船师。即是于能依声处作所依声说。是译者若善文义则会意译之为船师。若但知文则按文译之为河水。二释义者。即准此文。有二种中流。一者生死中流。谓两岸中间处自别故。此则存二之中名生死中流。如是见者。不绝生死故。二者涅槃中流。谓离此彼岸即为中流更无别处。此则泯二之中名涅槃中流。如是知者。必证涅槃故。今此喻中喻菩萨大智故不住生死大悲故不住涅槃。悲智唯是一心不住生死时即不住涅槃。以无住故。故但云尔。释曰。上刊定意前会梵本双出二经之意。及其问答结成晋经失旨。以从今经义则善矣。及后释义还同古人。以生死涅槃皆有中流。而以存二岸为生死中流。亡二岸为涅槃中流。由不住故不存二岸。是则住于涅槃中流。则不顺不住中流之义。故疏并非诸释云云文旨显然

疏。有以烦恼为中流下。重叙异释。为其义收略有三义。初一生公释维摩意。约其漂溺从因说者。疏为会取。是生死因故与涅槃意同。二云有以贤圣为中流者。即什公释净名意。约受下会释。三有以中道为中流者。肇公意也。约观下会释并不应住。总收诸义意在不住。若住烦恼不证涅槃。岂能度生。住圣涅槃则无增进。亦不能究竟度生。住中道则不契理。安能成佛度生。上三皆属生死故

疏。正释理无不该。亦由了其非有故不舍者。即大智不舍生死也

疏。已化未化俱有舍著二义者。著已化者言属我故。未化未属故不著也。有著未化者是所应化故。已化竟者故不著之

疏。此文昭著而末学之徒下。结弹法相师。已如玄中而云。但谓者。然彼宗中亦有此义但非究竟耳。以生界有二义。一性义即众生是法界义。二者是性分义。谓众生相。若依究竟相即同性。亦理平等。彼但取分义。众生成佛义则有减。但不尽成故言无减。即少分之义。非究竟理故可悲之

疏。然初自行下。疏文有二。先总彰大意。后文有五对十句下释文。今初。意云菩萨慈悲重重显悲智无碍收上四段。四段别说。一自行。二化他。三双行。四双拂。今明自行即有自他双行。双行既俱义。必不著即是双拂。从增科之显菩萨悲深耳。今初自行能转生死即自行之实。不舍大愿即利他之权。虽前科为四而今疏文乃有六节。一即第一自行。二而谓多明下。起第二利他。三而多似起用大悲者。亦是第二利他中征释之文。四然其复似悲智二心行有前后。即生第三双行。五而犹虑物二事不融下。生第四段上之四段皆初。一句蹑前起后。六岂唯十行下结叹。叹二菩萨一十行难得行。用心之深即所说行。二即功德林能说之人。重重曲巧说斯悲智

疏。且如究竟下。释初一对以为体式。疏文有三。一权实交彻释。二又但言下。拂迹入玄释。唯萧然无寄理自玄会。即肇公百论序前已用竟。三然双非下。又融拂双非。双非即第四段。双照即第三段。融拂二段成玄之又玄。又即此第四段中初权实交彻。释即是双照。后拂迹入玄。释即是双非。双非此二方入玄矣。又既融第三则已具前二故。四门一致方显深玄。故下结云总前诸段理极于斯。下诸句中皆仿于此者。例下诸句诸句多唯明初权实交彻一义。故例令如初句知

疏。若弃恶从善魔业摄持故者。即五十八经说十种魔业。中云舍恶性人远懈怠者。轻慢乱意讥嫌恶慧是为魔业。又云已得解脱已安隐者。常乐亲近而供养之。未得解脱未安隐者。不肯亲近亦不教化是为魔业。即弃恶从善也。第九善法行

疏。今初。唯识二力论但列名。梁论云。思择力者。正思诸法过失及功德。此思择力若得增胜。自地惑所不能动。体性坚强故名为力。修习力者。心缘此法住于观行。令心与法和合成一。犹如水乳。亦如熏衣

疏。四辩即池之四口者。此中四河四口等皆依十定品。一东恒伽河。从银色象口流出银沙。合以义辩才说一切义。二私陀河。从金刚色师子口流出金刚沙。合以法辩才说金刚句。三信度河。从金色牛口流出金沙。合以词辩说随顺世间缘起。四缚刍河。从琉璃色马口流出琉璃沙。合菩萨摩诃萨亦复如是。以无尽辩雨无尽百千亿那由他不可说法等。下别合云云何菩萨四河。一愿智河。二波罗蜜河。三三昧河。四大悲河。并如彼文

疏。或各配属下。上即通释故。或一因成四河等。今此别配言同体悲加故。即以他佛外加为大悲河因。二见心性故。即第二自藏离碍故。自藏即如来藏性。此即心性能观心性名为上定故。为三昧河因。三诸度圆故即第三所照法圆故。为波罗蜜河因。四二智圆满故。即第四能照智具故。为愿智河因。一切智是根本智。重言智者即后得智。后得智摄愿故

疏。三旋绕中下。疏文有二。先彰大意。初成就等即十定。经文从随顺即是下疏释旋绕之相。二文中下释文中三。一总科。二为五对释。三总相收摄。二中先列五对。后今初明理无不证下。别释细寻可知

疏。勒此十身下。第三总相收摄。于中五。初收五不出体用。二体外无用下。融体用为法界。于中言用即智应者。兼融三身以为一体。三随相显十者。出十身之由。四一乘圆融下。通妨难以有难云。地前未证。何得尔耶。故为此答。五更有余义者。指广有本。即是彼十。一即威势身菩萨众中威光赫奕灭诸闇故。二即意生身遍趣生故。三即菩提身正觉无生故。四即福德身福绝三际不可说故。五即智身智契实理故。六即化身随应现故。七即力持身力持不变故。八即法身法界性故。九即相好庄严身。十莲华藏相同于一相周法界故。十即愿身愿转法故。观法无相现相无所不周故。经云毗卢遮那佛愿力周法界一切国土中。恒转无上轮。斯即十地中义。会于离世间十佛同前十地。已会十身然彼约佛身。今约菩萨所得则望彼皆因。以因望果故小有不同。而圆融交彻故得例彼。若不例彼当文自释义亦无遗。又显十身五体五用。谓威势福德智法相好此五皆体。余五为用。体即是真。用即是应。同真应二身融为一味可知。第十真实行

疏。初征名如本分释者。即言行不虚故名真实。又称二谛故。故璎珞经云。二谛非如。非相非非相故名为真实。次经即云诚谛之语等即释名也

疏。体即下出体

疏。今更略释。于中有三。初依唯识二智而论但列其名。无性释云。由施等六成立此智。复由此智成立六种。谓相教等种种品类。是则名为受用法乐。由此妙智能正了知此施此戒此忍进等。如所闻法饶益一切有情之类。是则名为饶益有情智

疏。本业有三下。二约本业便会上二智

疏。下文云下。三依下经会上经论。先会唯识论。后知十方智下。会前本业

疏。诚实审谛即真实义者。次下疏文引下经释。有用金刚四语释。云真语为显世谛故。实语为显世谛修行有烦恼无烦恼。及清净相故。于中实者。此行烦恼此行清净。故如语者。为显第一义相故。不异语者。显第一义修行。有烦恼及清净故

疏。二约现修自他二行者。即由实语故所作皆成。如涅槃第三十一说。昔与调达二人入海采宝。船破之后二人不死。调达悲泣我有二珠。分一与之。又贪一珠遂刺我目我时呻吟。有一女人问我。我即具答。女人问言。汝名何等。我即答言。我名实语。彼云。谁信我。即答言。我于提婆达多无恶心者。令我两目平复如故。言讫如故。忍辱仙人亦同此例。同在此卷。又如说能行亦是如语如行。能说即不异语也

疏。穷法实相谓如是相性体力等者。即法华经云。唯佛与佛乃能究尽诸法实相。所谓诸法。如是相。如是性。如是体。如是力。如是作。如是因。如是缘。如是果。如是报。如是本末究竟等。此之十句天台历十法界一一界中复具十界互相摄故。十界便成百界。界各十如即有千如。更分一一界各有三界。一众生世间。二五阴世间。三器世间。便成三千世间。彼宗以此为实法华经枢要最玄。后明知见但举能知耳。思大师三种读此十如。一以如是为头。云如是相为一句。如是性为二句等。即约假观观十别相故。二云。所谓诸法如为一句。是相如为二句等。以如字为空。即成空观。三以如是字为末。云所谓诸法如是为一句。相如是为二句等。以如是为中道观。一家之意理无不通。第七重颂分偈中。第六行二偈中初偈颂前正辩三谛。次偈初半颂依智起悲。后半颂行成益物。然皆有无对辩具三谛义。古将初半为加行。次半根本。后偈后得。然取摄论之文。论依六度似不会教。若兼正明义理。则可通前文。既依本业今颂不可录旧

疏。第七四偈颂。无著行。初偈即二方便中回向善巧。三方便中进趣向果。已得灌顶是向果故。次二偈即拔济善巧。次半偈即巧会有无。谓善入文字。是会有也。不分别者是会无也。后半一切法不舍不受。若配经文。初偈颂净菩萨道受菩萨记而无所著。次偈颂悲念众生。后二偈颂前于一切世间成熟众生。前约所化种种音等。此约能化一音随类。前令所化不著。此即能化不著

疏。第八安住下。八颂中言颂最胜等十句者。于中初句颂广大解。次二句颂决定解。第二偈除护念一句。颂余七句。后之二偈颂佛护念。以明见故得护念也。二无量下。三偈颂自行。中初偈即能转多劫生死。后二即见者不空。初偈辩不空之果。后偈辩不空之因。由见佛无厌故

疏。我为。最胜等二偈。即最胜义。谓善入平等。及达法界不取著故

疏。同佛善根者。初偈颂最上。同一佛性是调御故。次偈颂离翳。次三偈颂已办及善变化。后偈颂为依怙与佛化他故

疏。颂得佛十力等如文思之者。一偈颂得佛十力。次一超颂转法轮。次二颂无碍解脱。次一偈半颂智慧解脱。后半偈却颂雄猛无畏。次一偈颂了知世间境界。智海法海即智正觉世间。次或现已下四偈。绝生死回流。初二偈八相明绝生死。故方能现生。次一偈非生死身方能现身。次一偈颂入智慧大海。乐观不移是入义故。次于诸下三偈。颂护持正法。初偈神力加持。后二六通护持。其无碍意即他心通神通具足兼宿命漏尽。次其心正定下四偈颂到实相源底。余并可知

　　十无尽藏品第二十二

初来意有三。初正明。次准问下释上问。前却妨二义通之。三然明法下。会差别有二义释。初以位拣。后以前后拣。明法即胜进所成者。是胜进家果故。故经云。菩萨满足如是愿时。即得十种无尽藏。所谓普见诸佛无尽藏。二总持不忘无尽藏。三决了诸法。四大悲救护。五种种三昧。六满众生心广大福德。七演一切法甚深智慧。八报得神通。九住无量劫。十入无边世界无尽藏。后是一位之果者。以是第五回向之果故。经云。菩萨住此回向得十种无尽藏。所谓见佛无尽藏。于一毛孔见阿僧祇诸佛出兴于世故等。其中名有同者亦复优劣有异

疏。各有业用者。如信以能除不信浊为业。戒以遮防破戒蔽为业。惭以对治无惭止息恶行为业。愧以对治无愧止息恶行为业。闻以能破无知为业。施以止悭为业。慧以破痴为业。念以治忘念为业。持以治忘失为业。辩以治于謇讷为业

疏。然念慧及戒下。上正释名。此下得名。得名有二。一约随相。二若就下约融通

疏。然约随相前九自利者。二利分别

疏。信为行。下明次第并可知

疏。初三三空信所执无相等者。意以前九别约三性后一总融。前中即依三性信无三性。此初信所执即遍计所执性。云无相者。即相无自性性。二依他无生。无生即生无自性性。三圆成无性。无性即胜义无自性性

疏。后一总信三性无生下。一句总融前九。文中有三。一指前即第二经。清净功德眼自在天王。得知一切法不生不灭。不来不去。无功用行。解脱门广如前说。二言十皆无生者。一即空是无生义。二无相是无生义。三无愿是无生义。四无作是无生义等。三言并通三性者。此有二义。一空等通三。谓遍计空依他空圆成空等。乃至三性难超越。二者无相无生无性亦通三性。下疏依后义作一重云。如一无生若作无相。应云但信依他无遍计之相。则是圆成之相。若信依他无自然之性。则悟圆成之性。是故结云余例可知

疏。若克文取义者。上但当文通释。今对前别释可思

疏。二彼诸下释第二意。文有四义。一谓已得未得下约真如本无增减等。亦即就前广无边涯之经。离二边之偏邪。二寂照下。菩萨寂照契如绝戏论故。三但以世俗下。暗引净名证成。四菩萨既坚信下。结成不怯

疏。五有正慧故下。释常有根本。于中三。初按文略释。次静法云下。引昔解。后此或应尔下。会通言或应尔。且许昔解。后今以理下。引例会通第二戒藏

疏。谓鸡狗等者。涅槃二十四云。菩萨摩诃萨受持禁戒。不为生天不为恐怖。乃至不受狗戒鸡戒牛戒雉戒。乃至是名菩萨修大涅槃是第三戒。又十住毗婆沙论第三明秽土中。多诸外道有持牛戒者。鹿戒者。狗戒者。乌戒者。象戒者。释曰。此皆外道所持恶禁戒。通由二因生此妄计。一由天眼见有众生。从鸡狗等即生天上故。二由非理寻思妄生此计。婆沙一百一十四。有二外道。一名布剌拏憍雉迦。受持牛戒。二名頞剃剌罗栖尔迦。受持狗戒。二人异时往诣佛所。种种爱语相慰问已。时布剌拏先为他问。此栖尔迦受持狗戒。修道已满当生何处。世尊告曰。汝止莫问复再三请。佛以慈心告言谛听。受持狗戒若无缺犯当生狗中。若有缺犯当堕地狱。闻佛语已悲泣哽咽不能自胜。世尊告曰。吾先告言。止不须问今果怀恨。时布剌拏白言。世尊不以此人当生狗趣故我悲泣。然我长夜受持牛戒。或恐将来亦当尔耶。唯愿大慈为我宣说。世尊告曰。准前狗戒。此等皆由不了真道。婆沙又问云。云何受持猪戒牛戒狗戒名无缺犯。答一如牛法。一如狗法。名无缺犯

疏。非如难陀。难陀之缘甚长而人多闻正明。其性多欲染著孙陀罗。佛方便诱引之至于天上。见诸天女端正姝丽过其本妻。见诸天男皆有天女。独于一处见有天女迥异姝丽而无天男。问佛佛令自问。彼女答言。我有夫主即佛弟难陀。难陀答言。我身即是。女言。难陀为僧身披袈裟。闻已便求剃落持戒。本为贪著天女而持禁戒故。阿难讥之。如羝羊相触将前而更却后。汝为欲持戒其事亦如是。身虽能持戒心为欲所牵。斯业不清净。何用是戒为。意云。如羊本拟向前。如汝欲生天上受欲。而更却后。如汝持戒故业不清净(云云)疏涅槃云何故持戒等者。即第二十七师子吼言。何因缘故受持禁戒。佛言为心不悔。何故不悔为受乐故。何故受乐为远离故。何故远离为安隐故。何故安隐为禅定故。何故禅定为实知见故。何故为实知见。为见生死过患故。何故为见生死过患。为心不贪著故何故为心不贪著。为得解脱故。何故为得解脱。为得无上大涅槃故。何故为得无上大涅槃。为得常乐我净故。何故为得常乐我净。为得不生不灭故。何故为得不生不灭。为见佛性故。是故菩萨性自能持究竟净戒。疏家但至涅槃已为究竟故略后三。后三即涅槃中事故

疏。五不同调达者。佛说四依为除比丘四恶欲故。调达加一为五。谓加不食酥盐鱼肉。复皆尽形寿说。虽有同本意不善故。四分律第四卷云。调达以五邪法诱诸比丘。尽形寿乞食为一。尽形寿著粪扫衣为二。尽形寿露地坐为三。尽形寿不食酥盐为四。尽形寿不食鱼及肉为五

疏。不违涅槃者。非涅槃经以无相持顺寂灭故

疏。一非为欲恼众生。先须持戒者。如欲禁龙。曾闻罗汉持戒而能遣龙。遂即持戒是也

疏。如马祀等者。即百论中外道计。杀马祀天得生梵天。即逼恼于马。谓为戒等

疏。定有定无者。今律学者多计为有。禅学之者说戒如空。定有著常。定无著断。此为邪见。杂于正戒

疏。观缘性离者。观缘之相不坏坚持。缘戒性空故不起迷倒

疏。又如十住婆沙论说。一矫异者。谓有贪利养故行十二头陀。作如是念。他作是行当得敬养。我作是行亦或得之。为利养故改易威仪。二自亲者。为有贪利养故。至檀越家而语之言。汝等如我父母兄弟姊妹亲戚无有异也。若有所须我能相与。若有所作我能作之。不计远近来相问讯。我住此者正相为耳。为求利养贪著檀越。能以巧辩牵引人心。三激动者。谓有不计贪罪欲得财物。现于贪相语檀越言。此衣钵尼师坛好若我得之则能受用。若人能随意施者此人难得。又有谓檀越言。汝家羹饭饼肉香美衣服又好。若常供养我我以亲眷必当相与。四抑扬者。谓贪利养故语檀越言。汝极悭惜尚不能与父母兄弟姊妹妻子亲戚。更有谁能得汝物者。檀越愧耻俯仰施与。又至余家语彼人言。汝有福德受人身不空。阿罗汉等常入汝家与汝坐起语言。欲令檀越必谓我是罗汉。五者因利求利者。谓有以衣钵及僧伽梨尼师坛等资生之物持示人言。此是国王及施主等。并余贵人将来与我。令其檀越心中生念。王及贵人尚供养彼况我不与。因以此利更求余利故以名也。第三惭藏

疏。今初然惭愧相别者。此释标章。而双释惭愧。两章之通别言涅槃云惭者羞天等者。即南经第十七。耆婆为阿阇世王说也。经云。大王诸佛世尊常说是言。有二白法能救众生。一惭二愧。惭者。自不作罪。愧者不教他作。惭者内自羞耻。愧者发露向人。惭者羞天。愧者羞人。是名惭愧。无惭愧者不名为人。名为畜生。其成唯识即当第六论云。云何为惭。依自法力崇重贤善为性。对治无惭止息恶行为业。谓依自法为尊贵增上。崇重贤善羞耻过恶。对治无惭息诸恶行。释曰。言自法者。谓于自身生尊重增上。于法生贵重增上。二种力故崇贤重善此是惭相。论云。云何为愧。依世间力轻拒暴恶为性。对治无愧止息恶行为业。谓依世间诃厌增上。轻拒暴恶羞耻过罪。对治无愧息诸恶业。释曰。谓依世间他人讥毁。及自羞恶法而不作等。名依世间诃厌增上。有恶者名暴。染法体名恶。于彼二法轻有恶者而不亲。拒恶法弃而不住。由此增上对治无愧息诸恶业。论又云。羞耻过恶是二通相故。诸圣教假说为体。释曰。此会显扬。显扬说羞耻为二相者是通相耳。从通假说为体。实是崇拒等是别相故。下疏云是二通相。疏俱舍亦同者。即彼第二疏根品之中。偈云无惭愧不重。于罪不见怖。释曰。不重贤善名为无惭。谓于诸功德及有德人。无敬无崇无所忌难无所随属说名无惭。即是恭敬所离。对法云。功德者。戒定慧。有德人者。有戒定慧人也。无忌难者。无畏惧也。不随属者。不作弟子礼也。于罪不见怖。释无愧也。为诸善者所诃厌法说名为罪。于此罪中不见能招可怖畏果说名无愧。翻上即是惭愧之相。谓重贤善等故同唯识

疏。若说羞耻下。释二通相先依唯识已如上引。后依今经以一文中皆有不相恭敬故

疏。自惟即是内自羞耻者。正同涅槃。兼得唯识依自法力。第四愧藏

疏。不觉苦集故无知见者。不知苦果不见集过

疏。依顾世间即顺唯识意

疏。从淫欲生即种子不净者。疏中先说五种不净。一种子不净。二住处不净。三自性不净。四自相不净。五究竟不净。即智论二十一说。梵行品已广其相。但自性不净即三十六物。今当更说。即涅槃十二圣行品云。从头至足其中唯有发(一)毛(二)爪(三)齿(四)不净(五)垢秽(六)皮(七)肉(八)筋(九)骨(十)脾(十一)肾(十二)心(十三)肺(十四)肝(十五)胆(十六)肠(十七)胃(十八)生藏(十九)熟藏(二十)大便(二十一)小便(二十二)涕(二十三)唾(二十四)目泪(二十五)脂(二十六)膏(二十七)脑(二十八)膜(二十九)骨(三十)髓(三十一)脓(三十二)血(三十三)脑(三十四)膀胱(三十五)诸脉(三十六)菩萨如是专念时。释曰。远公不分其中骨有二。脑有二。脑连膜。除二缺二。肠有大小。亦缺其一。余处有胞具三十六。直就经文今具者。复有分垢为一汗为一。则秽字属汗亦具三十六

疏。又垢秽形是内污秽不净者。然有二种。一内二外。论云。云何依内污秽不净。谓身中发毛爪齿尘垢皮肉骸骨筋脉心胆肝肺大肠小肠生藏熟藏肚胃脾肾脓血热痔肪膏肌髓脑膜涕唾泪汗屎尿。如是等类名为依内。释曰。此亦三十六物也。论外谓青瘀或复脓烂。或复变坏或复[月*逄]胀。或复食啖或复变赤。或复散坏或骨或锁。或尿所作或唾所作。或涕所作或血所涂。或脓所涂或便秽处如是等类名为依外污秽不净。二苦触不净。论云。谓顺苦受触为缘所生。若身若心。若不平等受。受所摄如是名为苦触不净。三下劣不净者论云。谓最下劣事。最下劣界。所谓欲界除此更无极下劣最极鄙秽余界可知。如是名为下劣不净四观待不净者论云。谓如有一劣清净事。观待其余胜清净事便似不净。如待无色胜清净事。色界诸法便似不净。观待萨迦耶寂灭涅槃乃至有顶。皆似不净。如是等类名为观待不净。五烦恼不净。论云。谓三界所有一切结缚随眠烦恼缠。六违坏不净。谓五取蕴无常故。恒不可保信是变坏法。是故静虑无色皆名不净。释曰。今疏随胜已略配竟。但观所引论文自然明了。第五闻藏

疏。闻为本故实则多知者。故大品第六云。须菩提白佛言。何等一切法中无碍相应学应知。释曰。即多知之义下。佛答中与此列大同。佛言一切法者。善法不善法。无记法。世间法出世间法。有漏法无漏法。有为法无为法。共法不共法。释曰。此十法但共不共。此中略无以一向是不共般若故。彼经云云何为共法。四禅四无色。四无量心。四无色定。如是等法是名共法。智论释云。凡夫圣人生处入定处共故名为共法。经云。何等名不共法。四念处乃至十八不共法。是名不共法。论释云。菩萨分别知此诸法各各无相。是法从因缘和合生故无性。无性故自性空。释曰。此即圣人法不共凡夫。如十八不共等亦不共二乘也。余大同此

疏。依生引二门开为四重征释者。然第六地广显其相。今文略引。然此一段疏文有三。一总显生引。二然依杂集下。以三缘生会释经文之意。三正释经文。二中二。先正说三缘生。后会释今文。今初。然杂集论云。云何缘生。几是缘生。何义观缘生耶。问也。谓相故分别支故。释曰。彼有十五义。今略用一二耳。论名相者。谓无作缘生故。无常缘生故。势用缘生故。是缘生相由此三故薄伽梵说。此有故彼有。此生故彼生。为无明缘行乃至广说列也。此有故彼有者。显无明缘生义。等具如疏文。即是释也。然功能差别下。更云如从无明力故诸行得生。乃至生力故得有老死

疏。然今经中下。第二会释经文也。于中有五。一正明二门。然此有彼有等。亦兼势用正显二相故。指势用在于六地。二然二门下。出其影略。言前后互举者。谓能所引中明无作缘生。能所生中明无常缘生。三前七许同因位下。出生引所以。言许同者。据三世义。初二次五过现不同。约二世义许得同世。但引五种故不名生。四由此能所引中下。出此经中影略之由。以前于能所引中无作义显。而影取无常。能所生中无常义显影取无作。五故集论下。引证生引之相

疏。然文有染净下。第三释文。文中三初句标也。有染净观者。六地广明。谓无明缘行等。前能生后生死流转为染。无明灭行灭等。反本还源为清净耳

疏。初能引中下。二别释即为四番。初番可知

疏。第二约所引下。约所引染净。例前亦合云识有故名色有。前文亦合有无明无故行无

疏。以识通能引下释。上亦通能所引义。正义正取识名色为所引义。今释上言通能所引。若识支通能引。名色唯所引。故识与名色是能所引对。于中先反释经文。约染观明。然识通能所引者。若取识种为识支即是所引。若取行种为识支识是能引行是能引故。今举二业初业是能引。以取行习气为识支故。实是行种与识俱故名为识支。即集论意。正取业种以为识支。识种乃是名色支摄而缘起。经通能所引业种识种俱名识故。识种但是名色所依非名色故。今第二意即是识为能引。云与名色作缘。从谓由识入母胎下。兼显现行二果。然今下。经义通能所故。六地云。于诸行中植心种子即具二也。其二种业言即六地自业助成章中。然彼二业云识有二种业。一令诸有相续。二与名色作生起因。今取其势以能所引而为二业。约持行种即是能引。约其自体即是所引

疏。今言识无者。上反释经。今顺释也。反上二义可知

疏。第三下。能生所生相对。上爱取有是能生。生老死为所生故。第四可知

疏。后之三门下。料拣然第二门识与名色。识虽有能引之义正取所引。故三皆能所相对。先问后答。答意可知

疏。又为显能引支下。重显前二相次为一所以。识支是所引则能引唯二。识是能引则能引有三。若识取所引则上四番而为三类。初一唯就能引明第二唯就所引说。三四通能所相对故。显十二一一相望皆得此有彼有此生彼生等。不必要能引所引能生所生相对。以明方有此有彼有等故。疏云说者之妙

疏。第二有漏五蕴下。文五。一释总名。已见光明觉。杂集藏果等者。即第二论。其藏果义与蕴义大同。重担与阴覆义大同。然彼论云。蕴义云何。答诸所有色。乃至若近若远彼一切略说。色蕴积聚义故如财货蕴。如是乃至识蕴。释曰。此即藏果义蕴藏色等果法耳。言重担者。论云。荷杂染担故名为蕴。如肩荷担。荷杂染担者。谓烦恼等诸杂染法皆依色等故。譬如世间身之一分能荷于担。即此一分名肩名蕴。色等亦尔能荷杂染故名之为蕴

疏。而标名下。二释世间。世有三义。隐覆名世通为无为。如世界成就品下。二唯有为世间。世即是间。持业释也

疏。然色等下。三料拣。言通无漏者。诸佛五蕴。况因灭无常色获常色等兼通无为。今但取有漏有为蕴。不摄无为义不相应故。留于无漏在后段说

疏。云何知下。四释知相。即大品意。前文已引初知相中。言色以变碍为相者。俱舍第一中。色有二义。一变坏义。论问云。始自眼根终乎无表。世尊何故说为色耶。答可变坏。故名为色蕴。释曰。变者显刹那无常。坏者显众同分无常。论问云。谁能变坏。谓手触等(云云)故即便变坏广说乃至蚊虻等触。此变坏者。即是可破坏义。二变碍义。论云。有说。变碍故名为色。释曰。变谓变坏。碍谓质碍。若尔极微应不名色无变碍故。此难不然。无一极微各处而住。众微聚集变碍义成。余广如彼。杂集亦二义。一问云。色蕴何相。答变现相是色相。此有二种。一触对变坏。二方所示现。触对变坏者。谓由手足乃至蚊虻他所触对时即便变坏。方所示现者。谓由方所随何相示现。如此色如是如是色等

疏。受以领纳者。杂集问云。受蕴何相。答领纳相是受。故领种种净不净业所得异熟。又唯识云。受谓领纳顺违俱非境相为性。疏想者取像者。即唯识文。下云施设种种名言为业。谓要安立境分齐相。方能随起种种名言。杂集云。构了相是想相。由此想故。构了种种像类。随所见闻觉知之义起诸言说

疏。行谓迁流者。俱舍云。造作迁流二义名行。杂集云。造作相是行相。由此行故令心造作。谓于善恶无记品中驱役心故。释曰。俱舍二义今取迁流欲诃毁故

疏。识以了别者。俱舍云。识谓各了别。论云。了别名识。此有六种了别不同。故名为识。杂集云。了别相是识相。由此识故。了别色声香味触法等种种境界

疏。况知一切法趣色者。即于第三义中傍况此义。亦大品经云。一切法趣色。色尚不可得。云何当有趣及非趣。天台为三观释云。初句假。次句空。后句中。然经文但显性空。今疏引意却取一切法趣色。明事事无碍。一中有无量义故。是名善巧多闻

疏。然诸蕴性下。第五解妨。此即以通为别。妨释有二义。初一可知。又摄法多者。第二释也。因此略明五蕴摄法多少。且依大乘百法。识蕴唯摄八识心王。色蕴唯摄十一种色。想受二蕴但摄心所遍行中二数。四蕴但摄二十一法。除六无为。蕴所不摄。余七十三。皆行蕴摄故云多也。百法已见第一疏抄

疏。第三无漏中有四。初释总名。二然无漏蕴下。显类别。三欲显戒下。释立总名所以。言理实亦有世间戒等。上五蕴亦有出世间。然世间戒等自有二戒。一者外道共有十善等戒。四禅等定。世智之慧脱下地惑。于中知见。二者正教之中。亦说十善五戒四禅八定。无见慢修欣厌之慧。脱下界缚了见分明。而是有漏故名世间故



大方广佛华严经随疏演义钞卷第四十四

大方广佛华严经随疏演义钞卷第四十五

　　　　唐清凉山大华严寺沙门澄观述


疏。戒定慧下。四随文正释。于中有七。一指例略释。二智论下。引论总释。三然即转前下。立五所由。四释通妨难。五者出体。六会释总名。七会通权实。前二可知。三中二。先正释。即智论及仁王意

疏。故仁王下。引证如次配之居然可了。然新经即菩萨行品。经云。复次道种性菩萨。修十回向起十忍心。谓观五蕴色受想行识。得戒忍定忍慧忍解脱忍解脱知见忍。观三界因果得空忍无相忍无愿忍。观二谛假实诸法无常。得无常忍。观一切法空。得无生忍。今即前五文是旧经故次与此不同

疏。知见与慧下。第四释妨难即相滥难也。先难后答。言佛地三说者。今即第一释。二云一切皆是无碍缘解脱慧。名解脱知见。缘解脱慧者。缘灭谛智也。缘余慧者。缘余三谛等智也。三云一切通学无学。学位分得。无学圆满。诸佛菩萨皆有五故

疏。此五别说下。第五出体。以解脱知见及慧约所照异故。同是慧。慧即与想相应。解脱知见即与识相应慧耳

疏。然此五分法身下。第六会释总名。出世所以引杂集证即上第一论也

疏。问无取五蕴下。第七会通权实。引纯陀如玄中。然杂集第三亦云。无取五蕴当言有为当言无为。答彼不应言有为无为何以故。诸业烦恼无故。不应言有为。随欲现前故。不应言无为。所以者何。无取诸蕴随所乐欲而现其前。无为不尔以常住故。释曰。此乃假说双非以约体用互夺。亦不定言为无为也。又言取五蕴。则显凡夫是有取五蕴。杂集云。取蕴者。与取和合者故。取者。蕴中诸烦恼也。纯陀故实已见玄谈

疏。第四有为先释总名。引二论。瑜伽系属因缘者。正理论第一云。有为者。众缘聚集共所生故。未来未起何为有为。是彼类故亦名有为。如所烧薪于未烧位。是彼类故亦名为薪。或据曾当立名无失。如琴瑟等名为有声。亦如乳房莲华池等。诸未生法不越彼类故名有为。其有生灭此语犹略。杂集论云。若法有生灭住异可名有为。一切法皆有为唯除法界法法处一分。为舍执著无常我故。释曰。此中论答三问。一答云何为有为。二一切法下。答几是有为。三为舍下。答为何义故观有为

疏。今略举四事者。理实智论大品等广有多法。大品云何等有为法。若法生住灭(此释有为义)欲界色界无色界五蕴。乃至意识因缘所生受。四念处乃至十八不共法。为一切智是有为法。智论释云。有为法略说三相。一所谓生住灭。二三界系义。三四念处乃至十八不共法。虽有无为法。以有作故是有为法。无为相是无为法。释曰。今以十八不共等属有记法故。但略出其四。众生则摄蕴处界也

疏。然所依处下。释三界义故。论云者即俱舍第八。等字等余二界。应云色所属界名为色界。无色所属界名无色界。略去所属二字但名欲界等。如言胡麻饮及金刚环。饮之与环俱是总名胡麻金刚并为别称。以别依总名胡麻饮及金刚环。具足应言胡麻所属饮等。略去所属但云金刚环等。界者。总名欲等别称。略去中言云欲界等。论云。此中欲言为说何法。答略说段食淫所引贪。注云。淫贪名贪。食贪名欲。然语犹隐。本业上卷云。佛子见著二业迷法界中一切欲心故。欲所起报分为欲界报。佛子见著二业迷法界中一切色心故。色心所起报分为色界报。佛子见著二业迷法界中一切定心故。定心所起报分为无色报。是故于一法界中有三界果报。若更令易见。欲界有男女形淫欲受身故。色界无男女形唯有色故。无色界谓无色故。前本业言见著者。彼经说有七见六著。经云。佛子无明者。名不了一切法迷法界。而起三界业果。是故我言从无明藏起十三烦恼。所谓邪见我见常见断见戒见盗见疑见七见。见一切处求故说见。复起六著心贪爱嗔痴欲慢。于法界中一切时起一切烦恼。以十三为本。无明与十三为本。无明与十三作念。是以就法界中别为三界想。即云见著二业等如前所引

疏。第五无为有六。一释总名。二开合。三释文。四拣权实。五出体性。六结示多闻之旨。今初。释总名瑜伽下。引证如次二论对前二义。杂集云。无生住灭故名无为。不堕数故。即净名阿难章云。佛身无为不堕诸数。数即有为余义但翻上有为。故疏结云诸论总名大旨无别

疏。然其下。二开合中。然小乘多说三种者。即俱舍等论云。无漏谓道谛及三种无为。谓虚空二灭。而言多分者。分别论有四。一虚空。二非择灭。三想受灭。四真如。大众部说九无为。谓三及四空。缘起支性。圣道支性。化地部亦九。三外加不动三性道支缘起

疏。大乘掌珍说四者。于小乘三上加真如故。或说有六。唯识论等广如下说。或开为八者。杂集第二云。无为法有八种。谓善法真如。不善法真如。无记法真如虚空。择灭非择灭。不动。及想受灭。如是建立八无为中。当知所依有差别故。分析真如假立三种。不由自性善法真如者。谓无我性空性无相实际胜义法界。何故真如说名无我。由彼自性无变性故。谓一切时无我实性无改转故。无改转故说无变异。当知此则是无我性离二我故。何故复说此名空性。一切杂染所不行故。所以者何。由缘此故能令一切诸杂染事悉皆空寂。有时说染。但是客尘。诸相寂静故名无相。无倒所缘故名实际。实者。谓无颠倒。此处究竟故名为际。最胜圣智所行处故说名胜义。一切三乘妙法所依故名法界。如善真如。不善无记当知亦尔。余如彼论。言渐欲下

疏。出论意

疏。此经说六下。第三释文。于中二。先总明有无。后言虚空下。别释多用唯识。有六无为即为六段。初虚空释语全是百法疏意。即唯识依法性假施设有义。彼论先释法性云。谓空无我所显真如。有无俱非心言路绝。与一切法非一非异等。是法真理故名法性。离诸障碍故名虚空。释曰。彼论明法性空但言离诸障碍。百法兼取外空。云无物所显故。俱舍云。此中空无碍

疏。二涅槃者。涅槃即同择灭。先明性净乃傍出异义耳。言涅槃三十四亦同此说者。此即刊定记释。谓同此经所说虚空及涅槃也故涅槃经释缘生。四句中云有非缘生非十二因缘者。谓虚空涅槃是也。此则同性净义。二后义为正。云性净之果即圆净涅槃。应有问言。若是果者。何殊择灭。由因果殊故分二道。所以先总明中以此义为正。云于择灭中开出涅槃二道别故。然大乘下。断上二义。则后解为正者。若唯识解非择灭云。不由择力本性净故

疏。三数缘灭故唐三藏下。出其异名。谓择力所得者。是俱舍论释。故彼喻云。如牛所驾车名曰牛车。略去中言故作是说但云择灭。唯识释云。由拣择力灭诸杂染究竟证会故名择灭

疏。然此灭有二者。别释灭字。此二义称灭。若兼能灭之智。智亦称灭

疏。四非数缘灭者故。唯识云。不由择力本性清净。及缘阙所显名非择灭。释曰。论存二义。初义异小。故上疏文取为楷定。言缘阙者。俱舍论云。毕竟碍当生别得非择灭。下释云。言当生者。当来生法缘会则生。缘阙不生。缘阙之时得非择灭。碍当生法令永不起名毕竟碍。言别得者。谓非择灭有实体性。缘阙位中起别得故。非择灭得不因择灭。但由缘阙名非择灭。论指事明云。如眼与意专一色时。余色声香味触等谢。缘彼境界五识身等住未来世毕竟不生。由彼不能缘过去境。缘不具故得非择灭。释曰。谓眼缘色时。亦合缘声等以专注色故。耳等不缘声等。同时声等刹那已谢故。令缘声等识更不复生。以前五识唯缘现量不缘过去未来。而言触等者。等取法中有与能缘同时为所缘境者。如他心智所缘境是也。此他心智唯缘现在心王。亦合缘心所。以专注心王故于心所得非择灭

疏。五缘起者。疏文有二。一双标。二别谓下别释。先释别。后释通今初。文有四节。一引小乘诸部所立。二智论三十二下。引大乘论立证成上义。此中论文先有门云。声闻法中何以不说如是法性实际。而摩诃衍中处处说耶。答声闻法中亦说此二下。与疏同玄中已引疏。涅槃亦说下。第三引大乘经立无为义。先引涅槃。即北经迦叶菩萨品第三十四经。而为品初。南经三十一北经半卷。向后列二十一诤论。此即第六经云。或说十二因缘是有为法。或有说言十二因缘是无为法。至第三十五方释经中。具云。善男子。我经中说。云何名为十二因缘。从无明生行。从行生识。从识生名色。从名色生六入。从六入生触。从触生受。从受生爱。从爱生取。从取生有。从有生生。从生则有老死忧悲苦恼。善男子。我诸弟子。闻是说已不解我意。唱言如来说十二因缘定是有为。我又一时告喻比丘作如是言。十二因缘有佛无佛性相常住。善男子。有十二因缘不从缘生。有从缘生非十二因缘。有从缘生亦十二因缘。有非缘生非十二因缘。有十二因缘非缘生者。未来世十二支也。有从缘生非十二缘者。谓阿罗汉所有五阴。有从缘生亦十二缘者。谓凡夫人所有五阴。有非缘生非十二缘者。谓虚空涅槃。善男子。我诸弟子闻是说已不解我意。唱言如来说十二因缘定是无为。释曰。若经中言为与无为俱不解意。若远公释各有所以。然有二意。今疏是第一意。第二意云。直就因缘事中现在之者名曰有为。在未来者未现起用名曰无为。释曰。后释顺经后四句意。前释顺经初意及智论等意。疏望今经下。疏家第四出今意。次言大品云下引他经证成上正义。此即中论青目所引。释初因缘不生之义。疏涅槃又云十二因缘即是佛性者。复引涅槃重成上义。即北经三十二师子吼品。经云。善男子。无明不能吸取诸行。行亦不能吸取于识也。亦得名为无明缘行。行缘识。有佛无佛法界常住。若言佛性住众生中者。善男子。常法无住。若有住处即是无常。善男子。十二因缘无定住处。若有住处十二因缘不得名常。如来法身亦无住处。法界法入法阴虚空悉无住处。佛性亦尔都无住处。次下又云佛性者名十二因缘。何以故。以因缘故如来常住。一切众生定有如是十二因缘。是故说言一切众生悉有佛性。十二因缘即是佛性。佛性即是如来。释曰。此上经意正取十二因缘之性以为佛性。故是无为。疏文中虽举十二因缘下。第二释通妨难云。若缘起无性即无为者。诸蕴界等岂有诸蕴界性也。故为此通则意无不该。是故上引涅槃云法界法入法阴虚空。即说三科皆无住处同佛性也。疏法性住者。即真如也。显此法性即唯识等真如异名耳。疏谓非妄下别释其名。初释真如自有二义。初合释唯拣于妄。二又真实如常下。即是离释。即唯识云。真谓真实显非虚妄。如谓如常表无变易。是故疏云拣妄拣事。疏于一切位下。释法性名。故唯识偈云。此诸法胜义。亦即是真如。常如其性故。即唯识实性是也。次释住字亦有二义。一连上释之则三字一名。谓上之二释顺法相宗。加此住字顺法性宗。法性谓随缘。住字为不变。以随缘不失自性故。二义既具即妄即真故。是法性宗义。二若准智论下。别释取上法字及下住字自为一义。成七无为则法字两用。疏然小乘下第四对拣权实。初举小乘。后若大乘下。举大斥小非唯数增已如前说。义亦有异次下正明小乘之义。略如上说。广如唯识广引广破。疏唯识论中二义建立下。正辨大乘无为之相。即第二论。论中先破诸小乘宗等计于无为为实有竟。显正义云。然契经说有虚空等诸无为法。略有二种。一依识变假施设有为。谓曾闻说虚空等无为。遂于识上有此相现。此所现相前后相似。无有变易假说为常。释曰。此空无为而无本质。唯心所变。犹如极微假而无体。于佛等处闻其名故而心变之。次论复云。二依法性假施设有。谓空无我所显真如。有无俱非心言路绝。与一切法非一非异等。是法真理故名法性。离诸障碍故名虚空。由拣择力灭诸杂染。究竟证会故名择灭。不由择力本性清净。或缘阙所显故名非择灭。苦乐受灭故名不动。想受不行名想受灭。释曰。疏取论意以释经文。但顺经有不顺论有。上释非择。有其二义依此论文。疏此中法性下。第五出体性。即彼论示无为体。论云。此五皆依真如假立。真如亦假施设有下。至故名真如皆是论文。为法之性故名法性。是疏义加。亦即前文唯识论意。非离色心别有实体者。取论意结。具足论云不同余宗离色心等有实常法名曰真如。故诸无为非定实有。释曰。言真如亦是假者不得体故。遮空见者说如违有。遮小乘中化地部等。执定实有故说为空。非言无为体即空也。勿谓虚幻有者。虚拣遍计。幻拣依他。即显真如是圆成实。以无虚妄颠倒法故名真如也。疏今多闻之人下。第六结示多闻之旨可知。疏第六有记法中二。先释总名。后别释相。今初。先叙昔即刊定记。大品经亦云。若善法若不善法是名记法。如所说相不舍离故。疏云此乃下辨非。以下无记既非三性。今此有记安得例之。后应云下辨正。疏下出所记下辨相。中先指所余如前后释不欲繁文故。疏四无所畏下唯释此一。言今当略明者。诸经中多以五门分别。一辨名。二出体。三行相四次第。五诸门。今疏但有三门略无出体次第。即分为三。初释名。二辨相。三诸门分别。初中有二。先总名。后别名。今初上二句标章。谓外难无怯故下正释。瑜伽下引证无怯之相。言都不见有如实因相者。谓其所难皆就迹生疑。不知所观真实之理故。此所难无如实因。若实有可难则可怯畏。所难不实何所畏耶。疏无畏有四下。二释别名。文中但列而不解释。释名含在下行相中。故此略无。若具释者。一一切智无畏者。瑜伽亦名正等觉无畏。谓由正觉觉诸法故名一切智。二漏尽者诸烦恼漏种现俱断故。三障道者亦名障法。说障碍法染必为障故。四出苦道者。说出离道。诸圣修习决定出苦故。于此四中得无所畏。皆依主释。谓一切智之无畏等。疏此之四段各有难答下。二辩相也。一一切智无畏难于中有二。初牒举所难。二有诸比丘下正难。于中先出难所因。谓诸部律中多有此言。时诸比丘至如来所头面礼足。佛便问言。比丘住止安乐不。乞求易得不。不以饮食为苦耶等。今云何故问者即是难也。言一切智下结成难也。疏佛自唱言我是一切智人下答也。于中先案定所难。明不失一切智义。若具皆云我于此难正见无由得安隐住无怖无畏。自称我是大仙尊位。二从但为摄受来者下。出是一切智之所以。示现问耳非已不知。言摄受来者。要令发胜心闻佛慰问发道心故。随顺世间师弟人事者。此有二意。一者成上示现之相。二者亦令余人审谛于事佛知尚问。况余不知亦为后人作轨则故。见来发心应为引摄。故云随顺世间。疏二有难云下。第二无畏。先难中文亦有二。先牒举所难。谓经中说言我诸漏已尽。后何以爱下正难。难之所因含在其中。谓罗睺罗被僧驱出在于厕上。佛语诸比丘言。云何野干驱师子子。即爱语罗睺也。调达频为恶行。佛时骂言痴人。或云食唾小儿等。疏佛于此难正见无由下答也。于中亦先案定所难不失漏尽之义。后但为随根而调伏故。即出爱恚所以。谓罗睺譬之慧象。随逐人心。软言即调。调达喻之恶马。楚毒方调。非是如来有爱罗睺。有恚调达。漏未尽也。疏三有难云下。第三无畏先难之中亦二。先牒所难。后何故下牒疑正难。疏佛于下答中亦二。先案定所难。不失欲为障道。若具亦应云。我于此难正见无由。安隐无怯处大仙位故。云自唱德号。后我所说欲能障道下。出不障所以。若说邪行障诸圣道。若说畜妻障离欲道。初二果人性戒久成故断邪行。既未离欲不断妻子斯有何失。故诸染法非不障也。疏四有难云下。第四无畏先难中亦二。先牒所疑。谓如说我为弟子说出离道。诸圣修习。决定出离。决定通达。后何故罗汉下正难。既疮溃蛇螫岂非苦耶。罗汉岂是无圣道耶。岂非相违。疏佛于此难下答亦应具云。我于此难正见无由。安隐无怖处大仙位。我说圣道下通前难。然有二意。一者由于前世故业感身。于此身上得阿罗汉。苦依身在故有此苦。非得罗汉后有此苦。即今疏意。更有意云。无学实无苦果。为现恶因。必有苦报。由此圣者示相受苦。起后教故。亦由世尊受金枪等。示义非实故疏略无

疏。四中初一下。第三诸门分别。即瑜伽论于中有三。初约离障。言次离烦恼。三是出离道者。欲为道障今出离故。四是出离之道者。诸出离道能出于苦。然其后二并约离烦恼障。三是所离之障。四是能离之道。而三就离因为难。四就离果为难。亦可后二通约因位。疏初二自利下。第二二利料拣。然约答难并是利他。如次下明。今约前二就佛身难。是约自利德叹。后二约化他为难。故云利他。疏所以自叹此四者。第三彰叹所以。亦约被根差别则皆是利他义。菩萨为求种智断所知故。初一为之二乘求尽诸漏。第二为之欲皆障于三乘。三乘皆期出苦故。后二并为疏智论二十八下总示其源。然菩萨藏经第五。般若五十三。显扬第四。亦广明之。此中即有次第出体。言次第者。德用自在智最胜故。首而明之。由具一切智能尽诸漏。由具智断说法化生。说法之中先说生死因。后出生死故。而此一门即前二利门中已摄此意。若瑜伽对法出苦为第三。障道为第四。先果后因亦如苦集。又依上次者即倒对四谛。谓一切智约真道为难。二约真灭为难。三约集因。四约苦果。未见经论义必应然。若出体者。总有五种。一克性体。即信进念定慧为体。二引发体。若定若慧。三最胜体。即正体后得二智。四中初一通二智。二即正体。三四皆后得。以是说法心故。若约自住四皆正体。约能答难此四并以后得为性。四相应体四蕴为性。五眷属体。五蕴为性。亦犹十力道共定共无表戒色。助答难故。上之四体即瑜伽五十七。及杂集说。瑜伽云。以信进念定慧及具知根为性。对法云。若定若慧及彼相应诸心心所。又云若起作用后得智为性。若住自性正体智为体。第五一体亦以义加。又无畏若约德说初即智德。二即断德。三四恩德。今就能知并智为体。余义可知。第七无记。疏今初无记二义下。即初征名。于中四。一释总名。二彰不答所以。三别示十四。四总会不同。今初。刊定亦立二义。而以前义为正。今依诸论以后为正。俱舍第十九中。第二明无记中。自分为二。一明无记报。二因便明四记。前即对善恶之无记也。广如彼论第二别明四无记事。颂曰。应一向分别。反诘舍置记。如死生殊胜。我蕴一异等。释曰。上两句指事释之。且问记有四。一应一向记。二应分别记。三应反诘记。四应舍置记(记者答也)如问死者。一切有情皆当死不。应一向记。一切有情皆定当死。如问生者。一切有情皆当生不。应分别记。有烦恼者受生。无烦恼者不生。如问殊胜。应反诘记。有作是问。人为胜劣。应反诘言。方何所问。若言方天应言人劣。若言方下应记人胜。释曰。下即恶趣。如问我蕴一异者。谓若作是问。我与五蕴为一为异。应舍置记。此不应答。若有我体可问一异。本无我体一异不成。如问石女生儿为白为黑。应舍置记。谓石女本自无儿。何得论其白黑。上依毗婆沙说。颂言等者。等取发智本论。及契经说。今当叙经。云何有问应一向记。谓诸行皆无常耶。此问名应一向记。云何有问应分别记。谓若有问。诸有故思造作业已。为受何果。此问名为应分别记。造善受人天。造恶受恶趣。谓若有问士夫报与我为一为异(此假问我)应反诘言。汝依何我作是问。答言依粗我(色蕴上我)应记与报异(报色不同故言异也)此问名为应反诘记。云何有问但应舍置答。若有问世为常(一问)无常(二问)亦常亦无常(三问)非常非无常(四问)世为有边(五问)无边(六问)亦有边亦无边(七问)非有边非无边(八问)如来灭后为有(九问)非有(十问)亦有亦非有(十一问)非有非非有(十二问)为身者异命(十三问)为命者异身(十四问)此问名为但应舍置。此十四问皆不可记。名十四不可记事。以我体既无。是故皆应舍置答也。涅槃三十五亦有四答。而一名小异。谓从经一半向后。因迦叶难佛性义有无。如来答云。善男子。如来为众生故有四种答。一者定答。二分别答。三者随问答。四置答。如问作恶得何果耶。应答得苦果。是名定答。二善男子。如来十力。四无所畏。大悲。三念处。首楞严等八万亿诸三昧门。三十二相。八十种好。五智印等。三万五千诸三昧门。金刚定等四千二百诸三昧门。方便三昧无量无边。如是等法是佛性者。如是佛性则有七事。一常二我三乐四净五真六实七善。是名分别答。如汝先问断善根人有佛性者。亦有如来佛性。亦有后身菩萨佛性。是二佛性障未尽故得名为无。必定得故得名为有。是名分别答。三经云。如我所说一切法无常。复有问言。如是世尊为何法故说于无常。答言。为有为法故。无我亦尔。为何法故说一切烧。为烦恼故。是名随问答。四经云。若有说言。断善根人定有佛性定无佛性。是名置答下迦叶难云。不答名置。如来今者何因缘答而名置答。佛答云。善男子。我亦不说置而不答名为置答。善男子。置答复二。一者遮止。二者莫著。以是义故得名置答。释曰。据上诸文明是不答以为无记。非善恶中之无记也。据十四难正同俱舍。准涅槃意今文正当为遮止义。兼令莫著。疏所以不答下。第二彰不答所以。于中二。先总出意亦智论意。后智论第三下。正引论释。先引第三有五复次多同答十四难。兼经中诸无记法如第一。无实事故正答十四。第二车轮即答何等为生死最初际。第三无利有失。兼答世界来去等。以从集因生归寂灭理。妄征来去即覆四谛。第四人不能知。兼答有几佛几众生。以佛智知无尽法故。第五复次兼答佛等先后通意可知。疏第十七下。二引此文即引昔例。今其文稍略。具云有一比丘于十四难思惟观察不能通达。心不能忍持衣钵至佛所。白佛言。佛能为我解此十四难。使我了者当作弟子。若不能解我当更求余道。佛告言。痴人汝共我要誓。若答十四难汝作我弟子耶。比丘言。不也。佛言。汝痴人今何以言若不答我不作弟子。我为老病死人说法济度。此十四难是斗诤法。于法无益。但是戏论何用问为。若为汝答。汝心不了至死不解。不能得脱生老病死。譬如有人身被毒箭。亲属呼医欲为出箭涂药。便言未可出箭。我先当知汝姓字亲里父母年岁。次欲知箭。出在何山。何木。何羽。作箭镞者。为是何人。是何等铁。复欲知弓。何山木何虫角。复欲知药。是何处生。是何种名。如是等事尽了知之。然后听汝出箭涂药。佛问比丘。此人可得知此众事然后出箭不。比丘言。不可得知。若待尽知此则已死。佛言。汝亦如是。为邪见箭爱毒所涂已入汝心。欲拔此箭作我弟子。为不欲拔箭。而欲求尽世间常无常边无边等。求之未得即失慧命。与畜生同死自投黑暗。比丘惭愧深识佛语。即得阿罗汉道。复次菩萨欲作一切智人。推求一切法真知其实相。十四难中不滞不碍。知其是心重病。能出能忍是名忍法。释曰。即疏下文引论广破。及经结多闻之意是也。论文引毒箭之喻。与涅槃大同。前已引竟。疏楞伽亦云下。即第三经。佛令慎勿习近世间诸论。举昔有婆罗门来问我云。瞿昙一切所作耶。我答婆罗门言。一切所作是初世论。彼复问言。一切非所作耶。我复报言。一切非作是第二世论。复问言。一切常耶无常耶。生耶不生耶。我报言。是六世论。复云。一耶异耶。俱耶不俱耶。一切因种种受生现耶。我报是言。十一世论(广说云云)我言。悉是世论非我所说。是汝世论。我唯说无始虚伪妄想习气。种种诸恶三有之因。不能觉知自心现量。而生妄想攀缘外性彼复问云。痴爱业因故有三有耶。为无明因耶。我报言。此二者亦是世论。彼复问言。一切法皆入自相共相耶。我复报言。此亦世论。婆罗门乃至意流妄计外尘。皆是世论。又问。颇有非世论不耶。佛答意云。外道中无。我论中有非世论。汝诸外道不能知。以于外性不实妄想虚伪计著故。谓妄想不生觉了有无。自心现量妄想不生。不受外尘妄想永息。是名非世论。此是我法非汝有也。偈中云。乃至心流转是则为世论。妄想不转者是人见自心。来者谓事生。去者事不现。明了知去来。妄想不复生。解曰。前偈无妄见。后偈了知妄灭。据今经文正是前文一段所有妄计。其再问痴爱因缘等。虽是正义不了自心故为世论。故智论云。覆诸法实相亦同涅槃。通遣著意。疏言十四者下。第三示十四相可知。若历五蕴三世成六十二见如前已说。疏然诸经论下。第四总会异说。言相或同异者。多同少异。诸处亦说名十四不可说。俱舍十九已如上说。正与此同。智论十七即释大品。大品二十一佛母品云。复次须菩提。佛因般若波罗蜜。诸众生心数出没屈伸如实知。世尊云何知之。佛言。一切众生心数出没屈伸。皆依色受想行识生。佛于如是中。知众生心数出没屈伸。所谓神及世间常。是事实余妄语。是见依色神及世间无常等三句准知。又世间有边是事实。余妄语等四句准知。皆是见依色。末云。依受想行识亦如是。神即是身。是见依色等异身亦然。依受想行识亦然。又云。死后有如去。是事实余妄语。是见依色。二死后无如去。三死后或有如去。或无如去二句。同初结云依受想行识亦如是。释曰。斯即历蕴诸句小异耳。涅槃三十九先尼梵志问。有我耶无我耶等广有问难。亦是小异之相繁不出之。疏文分五段下。二辨相也。便有释文就常等破。皆中论意。疏文分五别。即第二辩相便为释文。疏今初段中句虽十六下。释此第一就我明无记。中二。先辩见所依。后正释文。今初有三。一明不离断常。二言世间下。明世间同异。明见依我起。疏准大品中通三世间者。即上二十一经而三世间是智论释。论云。世间有三种等。余如疏辩。三初有边四句下。释此我不同不出三世。涅槃为起见处。就引中论邪见品。我于过去世等者。偈首之我即今世我。意问今世之我于过去世为先已有。为先未有。若先已有即是计常。若先是无今此新起即是无常。三则双立四则双非边等诸义。次下当释中论涅槃品偈云。灭后有无等。无边等常等。诸见依涅槃未来过去世。释曰。此即总示所依。依前别配可知。疏第一四句等。然论先明常等。后说边等广破常等。例破边等。今顺经次先明边等。文中有三。初辩四句之相。二明不答之意。三破其所见。今初。即前偈中。我于未来世为作为无作。初以无作为有边。而是断见外道亦先偈首之我是今世我。四句之相。疏文自明。二既皆邪见下。明无记义。即出不答所以也。三若欲破者。初之二句皆堕无后世过者。合破二句。论云。若世间有边云何有后世。若世间无边云何有后世。释曰。有边则后无续故无后世。无边则常相续亦无后世。有边则断。无边则常。疏无后世者下。出无后世过。亦即断常过也。论又云。五阴常相续犹如灯火焰。以是故世间不应边无边等。前出过破。定有定无故堕断常。今立理破。如焰从缘不可为无。无定实故。不可为有。故离二边。又前破人我。此破法我。今经正破人我故。不引破法。又论反破云。若先五蕴坏。不因是五阴。更生后五阴世间则有边。若先阴不坏。亦不因是阴。而生后五阴世间则无边。释曰。此亦正破五阴世间。五阴和合为众生世间。既破五阴即破众生。众生即假我故。上云外道依之计。我今破五阴亦已破我。又上二偈亦别破二句。亦兼明第三俱句。疏第三句等者。然论广破常等。后例破边等。故论云。我于未来世为作为不作。如是之见者皆同过去世。然破边等无有身一异破。身一异破即前破常等之中。今依论例破故取前势。若论破第三句云。若世半有边半无边。是则亦有边亦无边不然。彼受五阴者。云何一分破。一分而不破。是事则不然。受亦复如是。云何一分破。一分而不破。释曰。前偈破众生即是遣我。后偈破受阴即是破法。然俱是相违破。无有一法亦常亦无常故。此相难见故。疏取前破常等。例前。破常偈云。若谓我即是。而身有异相。当知离于身。何处别有我。离身无有我。是事为已成。若谓身即我。若都无有我。但身不有我。身相生灭故。释曰。此则破常等以一异门。今将例破边等四句也。疏若谓舍人生天下。遮救即论正破边等之意。然偈云。若天即是人。则堕于常边。天则为无生。常法不生故。若天异人者。是即为无常。若天异人者。是则无相续。释曰。前偈破常即破无边。后偈破断即破有边。次偈云。若半天半人则堕于二边。常及于无常是事则不然。今疏即影公取偈之意。舍人生天人分犹在天分更增等。上即纵立则半天。下正破。结言略明故皆不然。不然之由即如偈文。亦常亦无常二相违故。犹如水火义无并立。疏第四句下。论但蹑前破云。若有边无边是二亦应成。释曰。此即纵破亦相待破。有第三句可待对此有第四非有边无边句。以有无相待故。今无第三之源。何有第四之末。疏中即出过破。非有遮有故。未免于无非无遮无。安得离有。故还成亦有亦无。无第四但非之义。以皆执取非中道故。云何于中下。结斥邪见。疏二常等四句等者。方上破边等。先出四句后方别破。今则常句便立便破。初常句中先立。然前问偈云。我于过去世。为有为是无。即问今之现我过去先已有耶。今初句云有故。过去世我即是今我也。论初破常句云。过去世有我是事不可得。过去世中我不作今世我。疏若言常即有大过等者。出过破也。即彼长行云。先世中我不作今我。有常过故。若常有无量过。何以故。如人修福因缘故作天然后作人。若先世我即是今我者天即是人。以罪业因缘故。作旃陀罗。后作婆罗门。若先世我即是今我。旃陀罗即是婆罗门等。疏若谓我今下。即第二句亦先立。后若尔下。破有二种。破先因缘。破缘作是无常。汝立我常故。二堕无因故。故论云。过去我不作是事则不然。过去世中我异今亦不然。若谓有异者。离彼应有今我住过去世。而今我自生。如是则断灭失于业果报。彼作而此受有如是等过。先无而今有。此中亦有过。我则是作法亦为是无因。释曰。此中初二句牒计总非。次二句标有异过。次二偈二世相对以辩异过。末后一偈独就未来以彰其过。上二句标。下二句显。第三句由今始有故成作法即堕无常。次句指同前非云亦是也。前失业果即是无因。今我自生岂非无因。疏第三见上下。谓见前二过便即双立。从离身下。破即前所引偈中即离门也。二又成上二过者。亦常同初句。亦无常同第二故。第四句但翻用前句而立破。则还同第三论偈但云。如过去世中。有我无我见。若共若不共。是义皆不然。疏又中论云下。即品末之偈。总结上过。示以性空。末后又偈云。瞿昙大圣主。怜愍众生故。悉断一切见。我今稽首礼。即总结一品也。疏三如来灭后下。前明见所依从其后义云依涅槃起。而其前义通依三世我阴而起。顺于晋经。疏若依中论下。第二意中。于中二。先定见所依。及如来不同以外道。自谓勒沙婆等是世尊是如来故。故百论中序德相形。言优楼佉等亦是世尊故。疏有谓如来灭后定有不变者。别示四句。先示可知。后以其四句皆成戏论下。明破无记之意。上依中论涅槃品偈云。如来灭度后。不言有与无。亦不言有无非有及非无。又云。涅槃与世间无有少分别。世间与涅槃亦无少分别。涅槃之实际及与世间际如是。二际者无毫厘差别。释曰。初之一偈依二谛说。后之二偈唯依第一义。与瑜伽同。疏瑜伽八十七下。证成上义。则显中论初偈俱通二谛。约世谛中唯释二句。等字等于三四。约涅槃中但释初二句。从又此涅槃极难知故下。三义通显离四句绝百非。中论末后偈云。一切法皆空。何有边无边。亦边亦无边。非边非无边。何者为一异。何有常无常。亦常亦无常。非常非无常。诸法不可得。灭一切戏论。无人亦无我。佛亦无所说。释曰。此偈可结无记一段。以文相续故此引耳。疏四我及众生有无等四句中。言双立者。双立我法。众生即蕴蕴即法故。故疏直就缘生法理以辩有无。然此四句大品智论俱舍等于此句立二句。大品等云。身与神一及异成二句。俱舍即命与身即及离成二句。初句云。俱有者。谓有执云。但有身处则有神我。有神我处其必有身。身之与神不相离故。释曰。此即身神一句。故智论云。神即是身者。有人言。身即是神。何以故。分析此身求神不可得故。受之粗妙皆是身故。故言身即是神。身异神异者。有人言。神微细五情所不得。亦非凡夫人所见。摄心清净得禅定人乃能得见。是故言身异神异。复次若身即是神。身灭神亦灭是邪见。身异神异身灭神常是边见。释曰。论文但释二句。今经中初句是论初释。身神一句。第二句是论复次身即是神。身灭神灭是邪见第三句。正是身神异句。虽粗妙之异身在俱有。身无俱无为俱句也。第四即复是身神一句。以身随神体皆妙故。俱离有无。疏然此四句亦有单计等者。此对前经中二双立故。亦是智论约边见意。其我有所无正同智论身灭神常。二所有我无者。身粗可见。我无相故。言亦不离初之二句者。我有所有合是初句。我无所无合为第二。疏又合上为第三者。初句我亦有第二句。我亦无初句。所亦有第二句。所亦无故合为第三。四既合一处故互相夺。如我有合我无。则我非有所有。合所无则所非有等遮无。即为第一俱有句。遮有即为第二俱无句。故云亦不出初之二句。问如初我及众生有。即是邪见。以计我故。次句云我及众生无。则是二空有何过耶。故疏中云定无著断。以执定故非缘生无。亦应破云。约计实我。此我非有。随世假我此我非无故说俱无。亦非当理疏第三门竖明中。言有人答问者。即水南善知识。答燕国公张说问云法在前佛在前答云。法在前诸佛所师所谓法故。便被难云。若尔最初成佛前无佛说何由悟法。答云。自然而悟。如月令中獭乃祭天岂有人教。燕公大伏。疏亦为应机者。叹其善对。宁加置记者。为顺经文。从若有初佛下。出不及置记所以。既有初佛佛数难穷。如来具足一切种智直举初佛则可示矣。故虽善对未息难源。疏何法者染净一切法者。即如真妄前后之难也。初会略明初地当广。疏第四门征世间所从中。其诸邪见初卷已广。器界生死共因者出现品说。三谓三灾但坏器界不坏有情。先令有情生上界竟。方坏器界故。四器界因无永断者。如染刹之因。已亡不复更修染因招染刹也。有情染因虽灭阴识不灭。五器界断而复续者。约招成坏之刹。坏后更成。有情若舍异生之性。终不更为凡夫矣。然此与四似当相违。而四则器界约因断果不生。有情因断果不失。五器界约果断果更续。有情约妄因已断妄果不续。疏谓若许有终必有始故亦如初地。疏中论云。大圣之所说等即本际品偈此中初偈引教立理。显无始终。次二句仍上遣中。以无始终可待对故后两句遣其先后略有三义。谓应有问言生死二法为先生后死。为先死后生。为生死一时一时名共。今且总非。下有偈出非所以云。若使先有生后有老死者。不老死有生。生不有老死。若先有老死而后有生者。是则为无因。不生有老死。释曰。前偈破先生后死。生必因死。今先有生则不因老死而有故。云不老死有生。则亦令生无有老死。先独生故。后偈破先死后生。生是死因。今死在前则为无因矣。次破一时偈云。生及于老死不得一时共。生时即有死。是二俱无因。释曰。以生不因死。死不因生故。后结法空云。若使初后共是皆不然者。何故而戏论。谓有生老死。疏既言本际下疏释论。正为证有始终之邪见故。疏又有偈云。此即邪见品破有边等偈后。前已引竟。疏上诸邪见下总结上意。言菩萨善知问答者。具四种答。一正是置答。二如说生死无有始终是一向答。三如云众生器界五种不同是分别答。四若有问云。世尊约何法说我。何法说众生。应答言。约假名说我。约因缘说众生。是名随问答。若通前七以辨多闻。问答居然可知。余可思准



大方广佛华严经随疏演义钞卷第四十五

大方广佛华严经随疏演义钞卷第四十六

　　　　唐清凉山大华严寺沙门澄观述


第六施藏。疏如月光王施头等者。即贤愚经第五卷说月光王施头。二十八经中因说如来受波旬请却后三月当般涅槃。舍利弗闻便白世尊。不忍见佛入般涅槃。当先涅槃。佛便许之涅槃讫。佛告阿难。舍利弗非但今日不忍见我入般涅槃先取灭度昔亦如是。阿难请佛为说其事。佛便广引经文浩博今略意引。佛告阿难。过去久远无量无数不可思议阿僧祇劫。此阎浮提有一国王。名旃陀婆罗脾(晋言月光)统阎浮提八万四千国。第一夫人名须摩檀(晋言华施)一万大臣其第一者名摩诃旃陀(晋言大月)有五百太子。大者曰尸罗跋陀(晋言戒贤)王所住城名跋陀耆婆(晋言贤寿)广说庄严王思善因广行大施。告令国内悉令大舍。时边远有一小国王。名曰毗摩思那。心生嫉妒广诏外人。乞取王头无肯从者。后复广诏云。得月光王头分国半治以女妻之。有婆罗门名劳度叉。应诏乞头月光王。国先有变怪。大月大臣复得恶梦。城神遮之不令得入。时首陀天托梦令知月光睡觉。诏令见已。大月大臣思以五百七宝头换之。不得心裂七分死于王前。王许其头却后七日。而遍告国内。国内皆至擗地请留。王不受之。言我计死所经地狱。一日之中舍身无数竟无所益。今日施头持是功德。誓求佛道当度汝等。言讫入园系发于树。树神以手搏婆罗门。王语树神。我此树下已舍九百九十九头。今当满千。汝莫遮我无上大道。树神依之。婆罗门斩下王头。地六震动施头之声声遍天下。时毗摩羡王闻此语已喜踊惊愕心擗裂死。时婆罗门嫌头腥臭。掷地脚踏人又呵之。回来在道无施给者饥饿委悴。闻毗摩羡王已复命终。懊恼愤愤心裂七分吐血而死。王及婆罗门堕阿鼻地狱。其余人民感激死者皆得生天。月光王者我身是也。毗摩羡王波旬是也。劳度叉者调达是也。其树神者目连是也。大月大臣者舍利弗是也释曰。此即世尊本行故云贤行。此明世尊无不能舍。则令施心须成恐无巧慧不善筹量故。云未全可准。夺万姓之欢施二人之死向引已具。疏若不尔下。成上须量之义。菩萨能施。而不施者明是不宜即善量也(八中)疏不自安处求胜乐者。初发心住已会此文。疏非有处所者与理冥故者。即明净土四句之义。谓有质不成无质不成等。如世界成就品。疏十万等殊者。十万即阿弥陀经。从此西方十万佛土有世界名曰极乐故。等者。等于余土远近之数。疏若约通论未来法可以意得者。未来未至故非有处所。缘会当成圣智所知故。非无处所未来故非内。由心故非外。未至何有远近。疏异生果中此最胜故者。上五圣居故。疏已得上品杂修静虑者。谓漏与无漏间杂而修故名杂修。俱舍贤圣品论云前说上流杂修静虑为因能往色究竟天。先应杂修何等静虑(一问)由何等位知杂修成(二问)复有何缘杂修静虑(三问)偈云。先杂修第四(答第一问)成由一念杂(答第二问)为受生现乐及遮烦恼过(答第三问)释曰。初句明夫欲杂修必先修第四静虑。由第四静虑最堪能故。二答成位。谓阿罗汉或是不还。成由一念杂者。谓彼必先入第四静虑。多念无漏相续现前。从此引生多念有漏。后复多念无漏现前。如是旋环后后渐减。乃至最后二念无漏。次引二念有漏现前无间。复生二念无漏名杂修定加行成满。次复唯有一念无漏。次复引起一念有漏。无间复生一念无漏。中间有漏前后无漏以相间杂故名杂修。此一念杂名根本成修第四已乘此势力亦能杂修下三静虑。答何缘云杂修静虑。总有三缘。一为受生生净居天故。二为现乐受现法乐故。三为遮烦恼过。若不还一修由前三缘。若罗汉修除受生一。从此第六明净居处何唯有五。论颂云。由杂修有五。生有五净居。释曰。由杂修第四有五品故。一下品有三心。初起无漏次起有漏。复起无漏。二是中品亦同上修三心。并前成六。三是上品四上胜品。五上极品。亦皆同初各起三心。三五便成一十五心。如次五品感五净居。应知此中无漏势力。熏修有漏感五净居非无漏感。今善现天是第四品。第五善见是极上品。故障至微。疏一旦背恩如小儿故者。即智论文审谛观此身终毕归死处。难御无反复背恩如小儿。疏故智论云由无我故下。亦同此卷已前亦引。第七慧藏。疏今初以四谛慧等者。疏文有四。一料拣句数开合。二释如实知义。三随文解释。四结弹古义。今初有二。一摄十为五。后三即为三。故今初言以四谛慧等者。即无作四谛也。故下四谛差别门中云。若约菩萨能观皆无作也。二收此五下。摄五为二自有四门。一凡圣差别。二又若后三就果下。四谛差别门。三又初二流转下。是流转还灭门。四又前是所知下能所知见门。于四门中前三皆约所知。后一方具能所。四谛之义已见本品。疏前有灭道下。此通妨难。谓有难言。初二流转即五蕴有支而皆有四谛。谓色灭色道等灭道即是还灭。何言流转。后有苦集亦然。故今通云。前五阴等中有灭道者。于蕴等中方始修道期得灭耳。若已证灭则无蕴等言后有苦集者。即三乘中亦以四谛。则有苦集既是还灭何得有之。故今答云。虽是圣人苦集未尽。无余涅槃方始尽故。疏又前是所知下。第四门中二。先正明。后人中有法下通妨。经云声闻法如实知。缘觉法如实知等。何言但是能知之人。故为此通。谓三乘圣人历前诸法成三乘耳。历于四谛下。示其以法成人之相。其四谛之法遍在前七。所缘有支即无明有爱。能如实知诸法故名菩萨。疏皆言如实知下。第二总释如实知可解。疏十中前七下。第三随文解释。于中二。先解前七。后解后三。前中先总后别。总中云。无明与爱有漏性下释妨。谓有问言。无明与爱此是烦恼。云何而言七皆是苦。故为此通。明三义是苦缘生是集。七皆缘生无性。是灭七皆无性。结是理灭。显灭为道者显无性理。言从诠显者。释上显灭为道。谓缘生之法是显灭之诠。若不从缘不知无性故。亦如修行止观显得灭理故。次结云此则总说及就理灭。疏若别说者下。历色等七一一别明四谛之相可以思准。言由他言说等皆瑜伽意义皆可知。不正思惟亦涅槃意六地当明。谓无明触为缘等者。亦瑜伽意。大般若等皆说眼触。眼触为缘所生诸受等。如眼根境识三和合名触。若以明为缘不成有支。由无明迷而受诸受。乐受生爱故是爱因。疏十二支中唯举二下。释文略妨。先牒从发业下。解释略引三文。唯识生引门说。无明发业。爱能润业能引有。二但举无明能润有。三但举于爱已摄取有。二从痴下。引净名释。三从涅槃下。引涅槃经证。即是北经当三十四。南经三十二明二十一对诤论之中。此当第十四有心数无心数义。此文稍略。若具引者经云。善男子。我于经中作如是说。圣人色阴乃至识阴。皆是无明因缘所出。一切凡夫亦复如是。从无明生爱当知是爱即是无明。从爱生取。当知是取即无明爱。从取生有。是有即是无明爱取。从有生受。当知是受即是行有。从受因缘生于名色无明爱取有行受触识六入等。是故受者即十二支。善男子。我诸弟子闻是说已不解我意。唱言。如来说无心数。释曰。此中有三。先明圣人五阴从无明生。二例凡夫。三就凡中明心法展转相生更无别数。此中即三世十二因缘隐显互论。文中先列后结。列中先明过去之因从无明生。言从无明生爱。当知是爱即是无明者。谓无明之心对境染著。即名为爱。是故此爱即是无明。言从爱生取当知是取即无明爱者。即前爱心取著境界。即名为取体性不殊。是故此取即无明爱。言从取生有。当知是有即是无明爱取者。前取心起业名有。是故此有即无明等。次论现果。云从有生受。当知此受即是行有者。此詺识支。以之为受。识支即是现报之体。从因缘得故名为受。即前有支转为此受。是故此受即前行有。亦应即前无明爱取。就近言之耳。言从受因缘生于名色者。受增为名。所托识立以之为色。从受生于无明爱取有行者。从现报受起后因也。从受因缘生于爱触识六入等者。从现报色转。起未来生老死也。亦应宣说名色即是受。乃至宣说六入即受。而文略耳。以下经云是故受者即十二支故。故此末句即是总结。无别受外心法。向前即于过去无明爱等。向后即于名色等故。受即十二支。以今疏引但引初段。证无明爱是十二支本。其即无明爱等。等字等余经文。然其彼经本意为明无别心法。非成无明及爱是有支本。故疏结言亦似斯义。疏又约三际无明为本下。即瑜伽论。至下六地当广分别。今且略释无明横起是本可知。不了第一义谛名无明故。言爱取为际者。即现在所起。若更起爱取则有未来生老死支。若不起者当苦不生。有无由之故名为际。言是二中间有识等五者。是无明支后爱取支。前中间五果。言及生老死者。即爱取支。后望未来世未起爱取支。前为中间耳。以未来更起展转无穷故。疏今悟无明下。出爱取为际之由。义如上释。疏后三约净下。第二释后三段。于中三。初案文释。二又知声闻即是知苦者。会通四谛。以前标云以四谛慧照十法故。三前释通因下。会通二释。虽因果云异亦不殊四谛之意也。疏若定以前二为分段下。第四结弹古义。即刊定记释。疏先叙之。后则小乘三果下。示其过相。后之三乘通因通果。今为变易则三果已受变易。变易入无余竟方始受之。何得三果便受变易。又此三果非此所知。三果是分段故。言直往七地等者。回小入大初地已上容受变易。直往菩萨八地已上方受变易。今总为变易故。七地已还非此所知。亦可直往七地已前应受变易各有二过。疏文影略耳。然分段变易者。胜鬘经云。有二种死。何等为二。谓分段死。不思议变易死。分段死者。谓虚伪凡夫。不思议变易死者。谓阿罗汉辟支佛大力菩萨意生身。乃至究竟无上菩提。释曰。据此明知小乘三果。七地已还未受变易也。四变易义前已广说。疏亦显所知之相者所知者即下性相。要显所知方识能知耳。疏知相知性下。此中有三。一知相。二知性。三知无障碍。无障碍有二。一上性相无碍。二以性融相重重无碍。即四法界是此所知。言无知之知者。是菩萨能知也。即般若无知对缘而照耳。疏又二段中。含前五类等者。谓前以如实知。一一历前五类之法。在文昭著。今明文中义含前法故疏具示。疏自色已上种智已还者。大品略列八十余科。大般若更广。谓色为首是五蕴初故。次历四蕴。次历十二入十八界。次眼等触等所生诸受。次四念住四谛四禅八解脱陀罗尼十地五眼十力大慈大悲四等相好无忘失法一切种智四果菩萨行无上菩提。释曰。上即所历也。疏现见诸法犹如聚沫等者。举五蕴不实破坏之义。以难不坏释意前已频有。疏皆已无得等为少方便者。疏以无得释少方便。下经云以无所得而为方便。若准大般若。亦以无生为方便。无住为方便。无依为方便。皆般若相也。然为方便略有二意。一为入有方便。令有无所得等。二为入空方便亦不住无得。故今正取为入有方便。疏亦如上酥无不入者。解深密经叹真实智无不入也。第八念藏。疏十一分教今当略释者。即第五演教也。文中三。一释总名。二各有二相下释相。三料拣通局。二中先总明。后修多罗者下别释之。此一部分二。先辨二相。其长行缀缉等者。次下当知。二然更有下。辨异名。便彰三相。于中二先列四名。亦如初卷。后言法本下。别释。于中二。一正述远公释。二以彼立下。为出所以。即立三相。以五中后三即三修多罗相故。于中先列。后总。不异前下释。于中二。一正释三相总不异前二相中总也。余二可知。然其后二下。遮破会通。以刊定记自立两重总别。如第一疏钞不许立三。彼第一疏中破云。隋远法师虽说修多罗总别略三。初顺涅槃。二无圣教亦乖正理。三违杂集。杂集论云。修多罗者。谓长行缀缉略说所应说义。彼自释云。略说所应说义即是长行缀缉。曾无先略标举后广释之相。言略者总之异名。谓修多罗一分是总。余十一分是别。今修多罗依藏部。中总相业用而立其名。余藏部名依藏部中别相业用。所以者何。修多罗业用能贯摄故。故余藏余部所诠所化。由此贯摄彼方成故。故涅槃云。始从如是我闻终至欢喜奉行皆修多罗摄。释曰。此即彼之立破。今疏知其所立但是总相更不叙之。言违杂集故。为辨相却用杂集故云不违。此成别相故云长行缀缉。是十一所不摄者。恐义未显故引涅槃。贤首品示之以总长行缀缉即是总相。总相何得拣偈颂耶。疏其略说所应说义。通略相修多罗。即杂集论文而为两段。出别略之据。只用上贤首品一文双证二义。如云尔时文殊师利说无浊乱清净行大功德已者。但是长行缀缉。若云欲显示菩提心功德故即略示相。标下文之所说故。次明不违成实可知。从斯则通十二分者。明略相通也。不同别相十一不摄。疏若十二分中修多罗下。双结藏部二修多罗通局之异。此文正为刊定立二总别。彼云但藏部立名各有两重总别。一谓三藏十二部为总名。修多罗等为别称。二谓修多罗为总号。毗柰耶应颂等为别目。自古相传唯辨前门不论其后。释曰。其后一总别彼为挺拔。今正破之。彼意云。既契理合机名修多罗。则律与论皆有契合。岂不得名修多罗耶。故今示云。二藏有契合者即十二部中修多罗耳。此约义该何须更立两重总别。则三藏修多罗唯局总相。十二分中却分三相故。从总相立于经藏拣异二藏也。疏但开杂集下。结示远公之据。疏有不晓下。结弹。刊定违杂集言却在彼已余十二分文并可知。然随一一分便引当经为证。则显此经具十二分耳(二中)疏涅槃云。佛昔为诸比丘等者。即十五经云。长行具云何等名为祇夜经。佛告诸比丘。昔我与汝愚无智慧不能如实见四真谛。是故流转久处生死没大苦海。何等为四苦集灭道。如佛昔日为诸比丘说契经竟。下全同疏。疏后等字有二。一等余偈。更有一偈云。若能见四谛。即得断生死。诸有既已尽。更不受诸有。是名祇夜经是也。二等取余经文。疏如记弥勒者。涅槃云。何等名为授记经。如有经律如来说。时为诸天人受佛记别。汝阿逸多未来有王名曰穰佉。当于是世而成佛道。号曰弥勒。是名授记经。四伽陀。涅槃中引诸恶莫作偈。二相即是二意立偈(五中)疏二因事方说知本末故。涅槃云。何等名为尼陀那经。如诸经偈。所因根本为他演说。如舍卫国有一丈夫。罗网捕鸟得已笼系。随与水草而复还放。世尊知其本末因缘。而说偈言。莫轻小罪以为无殃。水滴虽微渐盈大器。疏七本事二相中。瑜伽八十一但有初相。云本事者。说佛前际所有事。后际所生事。杂集但有后意论。云本事者。谓宣说圣弟子等前世相应事。疏八本生等。一说如来者。涅槃云。如佛世尊本为菩萨时。修诸苦行。所谓比丘当知。我于过去作鹿作罴作獐作兔作粟散王转轮圣王龙金翅鸟。如是等行菩萨道时舍所可爱身。疏九方广可知。所引杂集皆第十一。开总菩萨藏相应言为四。并总为五余即可知。疏此之十二于大小下。第二料拣通局。于中三。一拣通局大小。次通会。后拣十二互有互无。今初言涅槃第三云护大乘者受持九部者义引经云。若有比丘。供身之具亦常丰足。复能护持所受禁戒能师子吼演说妙法。谓修多罗祇夜授记伽陀忧陀那伊帝目多伽阇陀伽毗佛略阿浮达磨以如是等九部经典。为他广说利益安乐诸众生故等。疏法华第一即是方便品。后偈下半云。入大乘为本以故说是经。下引瑜伽小唯十一。疏然诸经下会通可知。疏然契经等下。料拣互有互无余可知。第九持藏可知。第十辨藏。明七辨十地广明。第四会竟

　　升兜率天宫品第二十三(第五会)

疏。菩萨大乘藏经者。或单名菩萨藏经。唯一卷。亦名礼佛忏悔随喜等。后广说回向等功德。先明七宝布施满恒河沙三千大千世界供养于佛。后云行此回向功德胜前功德等。即引无量果乃是义引耳。疏回向心为大利故。即暗引净名佛道品。普现色身菩萨之偈。偈云。富有七财宝。教授以滋息。如所说修行。回向为大利。言故行后明之者。回前行故。疏亦有三义者。一约处名兜率天宫会。二约人名金刚幢菩萨会。三约法名十回向会。疏处此说下。此句征。从表位下答。答有六意。一前行在夜摩。今回向超前故居兜率上。但约次第。二取知足天名。三约天主说之。四再就知足释之。前约自利足。此约利他足。五约中道说之。六约均平释。言又生此天而修三福者。即涅槃三十二。应言修施戒者得上下天身。修施戒定得兜率天身。疏三约功用满等者。故第八地初有总明方便集作地分。集前七地为八地方便。四十地初有方便作满足地分是也。疏未必起神境通等者。此亦即前第十二经初。各随其类为现神通。余说四会等例可知(大文二中)疏或可第二段明回向者。以初约位。是十住三明十度全同十行。故二配回向。四配十地则竖位具足。以第二段中神通不坏等亦有回向意。第四段普入佛刹等亦有十地体势故为此配。由二三前却二四不显故。前正释后三通诸位(正报中)疏情动于中故形于言等者。即子夏诗序。具云。情动于中而形于言。言之不足故嗟叹之。嗟叹之不足。故咏歌之。咏歌之不足。故不知手之舞之足之蹈之也。第五观佛胜德。疏而此文义兼广者。以离世间品初叹佛有名无释。今文有释无名。四纸余经次第具释二十一德。故云文义兼广。四纸余经文广。其中句义该收诸论异释无遗故云义广。由此故于此中引于诸论。将论释经将经证论故云随便。古人亦引诸论在离世间。既无经文论无凭据。由此无名。故古德同迷藏和尚以下总结十句分为十段。刊定以十六三业配之。并如下引今并不用。疏离世间品名妙悟皆满者。上释经中总句。此下会其总句异名。然摄论本论即无著所造。世亲无性二俱有释。唐三藏俱译皆有十卷。此并当第五。今依无性释。所知相中因云。若欲释大乘法。略由三相。一由说缘起。二由说从缘所生法相。三由说语义。论曰。说语义者。谓说初句后以余句分别显示。或由德处。或由义处。释中云。已得在已圆满饶益故名为德。未得在已随顺趣求故名为义。论曰德处者。谓说佛功德即二十一种殊胜功德。释中云最清净觉即是初句。由所余句开显其义疏。亲光释云者。亲光即佛地经论主。二本摄论不解总句。此菩萨解自有三释。疏便以义拣断释之。然此三释有其二意。一别释总句。一释正字。二释最清净字。三释等字。彼无等字义符今经。二者于所觉法影略出之。一为无为为所应觉境。二云一切为所应觉境。三以如所有性等为所应觉。故小异也。又一为与无为总明所觉不出二故。二一切法曲尽差别故。三如所有等通能所故。其如所有性等今当略说。即杂集论第十一云。事边际所缘者。谓一切法尽所有性。如所有性。彼疏释云。事边际等者。事有二种。一是自相事。二是共相事。初能缘心尽法分量。后能缘心如诸经中所有共体俱称边际。此中事即是境。就文分三。初标章。次开二义。后别释。此上是初二段下即别释。论云尽所有性者。谓蕴界处为显所知诸法体事。唯有尔所分量边际。是故建立蕴界处三。彼疏释云。谓尽有为无为诸法自相。论云。如所有性者。谓四圣谛十六行。真如一切行。无常一切行。苦一切法无我涅槃寂静等。空无相无愿。彼疏释云。此中略明四种共相。第一谛门。谓四圣谛。第二行门。谓十六行及真如。第三邬陀南门。谓一切行无常至寂静。第四解脱门。谓空无相无愿。本论举境不举能了。论云。由如是等义差别门。了所知境故名如所有性。疏先释通名次别释此初也。谓由如是四谛十六行等。是尽所有性中差别义。其能缘心如诸法中所有差别。皆悉了知故。名如所有性。论或以谛门了所知境。彼疏云。谓即前所说诸蕴界处。随其所应了知是苦乃至是道。彼疏释四差别即为四段此初文也。谓总观前尽所有性中蕴界处。有漏者观于苦集。其无漏者观其灭道。故云随其所应。论云或以行门了所知境。说一一谛各有四行。及一切法无有差别皆真如行。彼疏云。前谛及法门约所缘得称。此下就能缘得称。即是四谛各别有四行即是。前总作谛解而了蕴等。今约一一谛中。别作四相解。而起四行。及一切法作总相。真如缘而起真如行。即名了无常及真如等行解名行。即前十六行是缘安立行处。后真如行是缘非安立行。论或以诸法邬陀南门了所知境。即诸行无常乃至涅槃寂静。彼疏邬陀南门者。旧为忧陀那讹也。正翻为说。义当无问自说。随义作名。亦总略义。或名标相义。谓一切行无常是有为标相。涅槃寂静是无为标相。论或解脱门了所知境。谓空无相无愿如是等。彼疏云。谓离系涅槃称为解脱。空定诸心所是趣入涅槃所依之门。此中即以空等三空门。以了前境即了所知诸法是空及无相。释曰。二性之义已略备矣。其尽所有唯是世谛。其如所有通于二谛。则显如来自相共相。若教所说。若法本性。无不证知如实觉故。故疏中但云双照二谛平等觉故。然二谛平等则二性无碍。无所不收。既无不知即是遍义。疏谓双照下。疏释第二义。彼经无正等下会四。经文言有影略。总皆含具于中。先例四别。后妙者微妙下会释。疏妙正遍最名义俱别。所拣异故者。妙拣取相。正拣于邪。遍拣不周。最拣未极。如初会说余义可了。疏今各句句配属者。以论中三节各一时并举。谓第一列经二十一句。第二本论一时立二十一德之名。第三释论次第一时牒释故。今各配摘成二十段。疏中文各有二。先释名义。后释经文。今初不二现行。先释名义中具指经论及释三段可知。但无性释论中先牒本论功德之名。后方指经如此段云。谓于所知一向无障转功德者。此即开示不二现行。下皆准此。世亲则先牒经。今疏皆先牒经。后引本论立名故。释名义中。且分为二。一牒经立名。二引释论。释初中其即观察如来五字。是疏义加。顺于此经观佛德故。余皆是彼论文。今初不二现行。先牒经立名可知。疏无性二释下。即第二引释论释。于中三。初无性释。二会二论。三无性生起。今初第一释内又三。初是论释。二此约离所知障下。疏取下生起中意以出德体。三非如下疏释论。第二释中此释二处下。疏会二义。疏世亲同于后释者文全同也。然世亲有四。一牒经名。二自解释。三举本论帖。四重释。如此段云。此中不二现行者(一牒经)谓二现行中无有是故名不二现行(二释义)即是于所知一向无障碍转功德(三举本论帖)非声闻独觉智亦有障亦无障故(四重释也)文多如此。疏亲光下。会亲光释一同此消文。疏无性生起云下。第三段此是无性释论。总毕重复牒初生起次第。而不晓者谓为再释。今亦摘其生起为二十段。句句别配此即蹑前总句生此别中第一句也。故前释云。此经约离所知障不染无知。即所知障体拣异染污无知耳。疏文中二下。二释文双用二论。初广利乐是亲光意。离所知故即无性意。下离烦恼即唯亲光意。若约亲光不二现行。双离二障双异凡小。疏定慧庄严生物善根者。释经以佛庄严至安住善根。言定慧者。即法华第一云。佛自住大乘如其所得法。定慧力庄严。以此度众生故。疏能住所住二俱广大者。所住即法界身遍一切处故。广大智称法身等。彼真性如日光合空。疏具上二义下。结归总句兼例下文。疏第二智慧下。第二德中亦二。先牒经立名。后无性下引释论释。于中又二。一明无性生起。即无住涅槃五字是疏。余皆是论。二然无相法下。疏取释论释。然疏双用二释论文消经及本论名。理无不尽。而文或取舍无性具云谓此真如有圆成相。无遍计所执相。由此道理明无二相。无有无相是实有故。无有有相所执无故。最胜清净能入功德者。谓即真如最胜清净一切法中最第一故。远离一切客尘垢故。于此真如自觉能入。亦令他入。是故说名最胜清净能入功德。世亲释云。趣无相法者。谓清净真如名无相法。趣谓趣入即是于有无无二相。真如最胜清净能入功德。谓此真如非是有相。诸法无性以为相故。亦非无相自相有故。于此无相真如最胜清净能入故。释曰。观上二论以对疏文昭然可见。疏遍住物身心真如性者。如有偈云。我今解了如来性。如来今在我身中。我与如来无差别。如来即是我真如。疏为欲得上下。第二引释论释但有生起义在释文之中。疏文中下。释文为二。从多而言。前段即释经。后段即释论。在文易了。而取论意。若具引释论者。无性论云。谓不作功用于诸佛事有情等中能无间断。随其所应恒正安住圣天梵住。非如声闻要作功用。方能成办利有情事。非如外道虽有所住而非殊胜。天住谓四种静虑。梵住即是悲等无量。圣住即是空无相等。世亲云。谓住佛所住无所住处(性空也)谓此住中常作佛事无有休息(大悲也)今用二论以释经文。疏大悲性空是佛家故者。大悲是利他家。性空是自利家故。法华经明大悲为室净名云毕竟空寂舍。况二相导真实家也。故双安住从故能不住下。即上大悲般若所辅翼故。疏如上佛住下。无性生起也。疏一切诸佛下。蹑上生起以为问端。故今答云和杂而住此亦释经。从一切诸佛下。释论此但标名。文中别释三事。皆先牒名举释论释。后随经别解。初中放大已下是。疏二中普使之言下是。疏三中先明下是。疏此德世亲但配属而已。疏利他之中下。无性生起。谓已惯习下。释功德名。全是无性论文。从故论詺为修治者。是疏释。又已到下。复是无性论释。疏将属经故结云二文互显。从文中下。疏取释论意以释经文。疏由有上能治下。无性生起。从谓教证下是无性释。疏显示如来下。生起谓世八风下释即疏取意略释兼会亲光。以色等五尘是魔境故。至释文中方出释论。文中言不以无信生盲等而不现者。即第一回向中意。疏如有颂云。即无性论。疏由依前方便下。生起。从谓十二下。即疏取论意释。无性具云谓契经等十二分教名所安立。安立彼自相共相故。如是安立非诸愚夫觉所行故。出世间故。此所安立不可思议即是功德。疏云以上加行下生起。谓于三世下释义。即无性释。然前更有文云。谓于三世平等法性能遍游涉。谓于三世平等下。全同彼论。故下经下。证成以游三世。经不明显故以余义文中具之。疏显上利益下生起。义在文中易故不释。无性云。谓随所化遍诸世界示现两身利乐彼故。疏第十一下以于上十方下。生起。诸于诸境下。释义全无性论。文中二疑亦是论文。论但有两句云非于诸法自不决定能决他疑(此反释也)非离决定能断疑(顺也)疏但用上句。若准梁论。具四无碍智能自决疑。具四无碍辨能决他疑。疏菩萨智光月者。即五十九经偈。疏亦可属上现受用身者。此文通二势。上约属十一为自断疑。亦通第十其身流布一切世间。则别断他疑方属第十一。以属后为正故云亦可属前。疏深入缘起疑见亡故者。故净名云。深入缘起断诸邪见。有无二边无复余习。宝积偈云。说法不有亦不无。以因缘故诸法生故。由见因缘能断疑故。疏由所化生性有差别者。即生起也。谓入种种下。释义二论易故但以经属论而已。今疏释意以成就大觉属所知。即随种种心行差别化之。究竟至于一切智故。如释文中。故以法华开示悟入意释耳。疏由即于前下。生起。谓圣声闻下释义。皆无性意。疏如求度者远劫采薪者。即大庄严论第九。因说供养声闻得无量福。何况如来。便引此缘。昔有一人因缘力故发心出家。往至僧坊值佛不在诣身子所。身子观其无少善根。诣诸比丘。比丘先问谁不度汝。云舍利弗。如是展转皆不度之。如来大慈至僧坊门为说偈云。一切种智身。大悲以为体。佛于三界中见诸受化子。犹如牛求犊爱念无休息。以手摩顶。其人悲泣。具说不度因缘。佛说偈云。身子舍利弗。彼非一切智。亦不解体性。不尽知中下。彼识有齐限。不能深解了。无有智能知微细之业报。遂牵入僧坊与度得道。身子问云。我观此人无少善因。云何与度便得道耶。佛言。汝智微浅。此人过去无量劫前为一贫人。入阿兰若。山林取薪为虎所逼。以怖畏故称南无佛。种子今熟故吾度之得罗汉耳。故上云微少善根种子所随

疏。则第十一是自断疑者。若准无性世亲。皆十一断他疑。今顺亲光故为此说。疏由上善巧别知下。生起。此上是疏蹑前生后。无性但云即于所化有情邪正俱行中。所应现相不可分别耳。义在文中。疏而无性云下。会通释论。然无性具云。谓随有情种种胜解现金色等。虽现此身而无分别。如摩尼珠等及箫笛等。广说如彼如来密经。释曰故疏断之则顺今文。疏瞿波观佛毛孔即七十五经

疏。第十五中从为欲引发下。生起。从言等所求下。是疏释经义在释文。于中言此所求智即是无量菩萨所依者。即无性释。而言道下是疏释经。疏谓由无量菩萨至获得妙智。皆无性释。本论此下更有文云。异类菩萨摄受付嘱。展转相续无间而转。由此证得一切菩萨等所求智。释曰。此即疏中所成之智。谓依此智化生令生。成于此智故菩萨皆求。疏为遮所化下。生起。从由满诸度下。疏取意答前疑也。从言无二者。即无性菩萨以彼经文会于本论。从平等有二下。释义二义皆无性论。论云。依平等法身波罗蜜多果位成满故即前意也。论云。或平等者无减无增。于法身中波罗蜜多一切成满。其中无有或增或减。非如于彼菩萨地中波罗蜜多有增有减。释曰。即后意也。二中前义平等属于法身。后义平等属于诸度。然依法身是所满。诸度是能满。下亲光法身即是波罗蜜多。世亲同无性前义。疏和合识破即起信意。前文已有下复重明。疏以外人闻下。生起。谓一切如下释义。此是疏家总释经中不间杂义。疏但经云如来解脱下。会经论异。于中第一引二释论明本论同经。故云胜解名为解脱。云何胜解得名解脱。胜解于境印持为性。如于大地作黄金解便成黄金。一作多解便为多矣。斯则不思议作用解脱。如净名云得是解脱能令须弥入芥子等。二又胜解下。通能所化可知。三亲光下明离障解脱。四观今经下总收诸论。五加佛自离障者。以亲光但令众生离故。疏所以名不间杂下。随难别释。即是释经于中先问。后故所属不同下。释所属不同即无杂义。如千灯各异重重皆遍。是无间义。如光光涉入故上总言如冥室千灯。疏上则心有高下。即净名经意。螺髻语舍利弗。仁者心有高下。不依佛慧故见此土为不净耳。今指上化土是随心高下。今见受用是依佛慧。疏由疑上如来妙智下。生起。此但发挥前义耳。疏言方处者。即下疏略会彼本论及经。从此无中边略有四义下。总会论以释其义。初之四释皆无性意。然此四意者。一以世界为喻。二佛身满世界中。上二皆用世界。三法身遍佛地中。四以契中道故。然疏取意义则已周。若具无性之文云。谓如世界无中边。佛地亦尔。功德方处无有分限。或复世界方处无边。诸佛三身即于其中称世界量。平等遍满以法身即住如是诸世界中非余处故。或法身等于佛地中。平等遍满无中无边无有分限。或此法身等遍一切处。为诸众生现作饶益。然非自性无中无边。释曰。以疏四段对之可知。则亲光意同后一。疏以无碍智身无所依故者。即引出现品。成大圆镜智是无依义智。故彼文云。一切佛法依慈悲。慈悲又依方便立。方便依智智依慧。无碍慧身无所依。然无碍慧即根本智。收根本智收大圆镜故。余转依等义如十地说。四智之义已如前说。疏因惑为种下。释法身清净。清净字两遍用之。故云悉已。谓七识在因四惑相应。但能领揽内缘内熏而成种子。今无四惑即此七识能生自在。更不内熏故云尔也。疏总上诸义则有十身者。一就觉他翻明自觉是菩提身。二成就法身及显如如即法身。三四智即智身。四庄严妙好即相好庄严身。五无能映夺即威势身。六无数功德即福德身。七或现菩萨等即意生身。八令生离惑即是愿身。及九变化身。十业行所成现于世间。即力持身。故云具十。疏以上言无中边相下。生起。谓此法界下。释义即无性释。疏以斯则法界言下。疏会二论以就经文。常即前无性意。清净即亲光意。疏如来亦尔下。善友七事略无次第义无不具。前三通诸教。四从此已下即法华意。则于一佛乘分别说三。为权覆实会三归一示真实相。即以实覆虚上即法说周意。五著弊垢衣即信解品意。谓不说十莲华藏之相。故云脱珍御服而说三十二相等。为著弊垢衣。久证菩提示以三十四心断结等。为执除粪器。六即安乐行品轮王解髻明珠喻。一乘圆旨喻若明珠。昔为权覆如在髻中。开权显实为解髻与珠。七意亦通。疏谓于上利乐下。生起。从深密佛地下。疏辨开合。于中六。一约经论开合。二亲光开。三无著义合。四世亲下二论皆开。五同显无尽下。疏断开合。六今文下显今经意。虽合具无性二利义故。前段中已显常随不舍者。谓无性即自利。无尽虚空下。二句明二利无尽。今显极于法界。中已有利乐无尽。从为顺二论下释文。疏降老死怨者。净名云。譬如胜怨乃可为勇。如是兼除老病死者。菩萨之谓也。今借用之

疏。如涅槃说纯陀施福者。经云我今所供养虽复微少下。佛令汝具足檀波罗蜜。为果多也。疏则是如来最清净觉者。以在最后故复结之。句句亦皆合结也

疏。上所引下总显用文之意。兼结弹古人。疏若别配属义成偏近者。五弹贤首以后十结句科上二十一德之经。彼云然此所现佛法界身岂有限量。今且依下结文分为十门。于中二。先显十门之德。后如是下正结十门之名。前中即为十段。然案后结文少不次第。从初至清净善根来超明第十见佛示现不可思议自在神力门。彼约晋经与今小异。恐寻不晓会取今经。今经即至功德善根悉已清净为第一段神通自在第二已去全依今经。谓第二从色相第一下。却明第一如是信解门。第三获一切智放大光下。第二观察正觉门。第四示现色身不思议下。明入智慧门。第五恒以佛日普照法界下。第四入功德海门。第六以大慈悲现不可说无量佛身下。明第七正念现前观察门。第七以智慧月下。明第五普至虚空智慧门。第八放光明网普照十方下。即第八观察如来诸业相好门。第九为大法王如日普照下。却明第六如是而知众生福田门。第十清净第一离垢光明下。却明第九如是观佛普现世间门。释曰。此即贤首解为十门。以其总名收其别义。皆不尽理故云偏近。况结中不出内德外相。内德不出福智。如何摄得前文。诸德又刊定记科为十六三业。而段段之中三业多阙。亦消文不尽。故皆偏近。依今之释一句无遗矣。疏句各一位者。初信位。二增长是住位。三清净是行位。四成熟是向位。五调伏是地位。疏亦称五号者。一世尊。二善逝。三如来。四应供。五正遍知。然寻常略举下三。今加上二故为五德。疏有云下。叙刊定破经二未必然也总非。三谓初请入下。出其正理。彼破意云。谓入殿即坐。坐竟方叹。故合回文。今明初入殿竟。次即叹处请坐。后方受请。于理何失



大方广佛华严经随疏演义钞卷第四十六

大方广佛华严经随疏演义钞卷第四十七

　　　　唐清凉山大华严寺沙门澄观述


　　兜率宫中偈赞品第二十四

疏。文中幢者略有五义者。刊定有七。今略其二。言一高出二建立者下。施幢幡中皆有其文。一高出者亦云高显。显即显现亦出义也。下经云愿一切众生建高显幢。然智慧灯普照世间。二建立者下。经云愿一切众生立坚固幢。悉能摧殄一切魔业。其刊定七中。一坚固义。二灭恐怖义。三归向义。四建立义。五高显义。六摧殄义。七不为他坏义。今以坚固即不为他坏。准上引经即建立中摄。又他不坏在灭恐怖中摄。故涅槃三十一云。修戒定慧如帝释幢不移转故。故略其二。谓不为他坏及坚固义。疏。归向义者。列众中有如灯幢为众所归。四摧殄者。七十八云。菩提心者如猛将幢降伏一切诸魔军故。言灭怖者。智论二十四明修八念能除恐怖。言八念者。于六念外更加息怨。于念三宝中引经证云。佛告诸比丘。释提桓因与阿修罗斗。在大阵中时告诸天众。汝与阿修罗斗时。设有恐怖当念我七宝幢恐怖即灭。若不念我幢。当念伊舍那天子(帝释左面天王)宝幢。恐怖即除。若不念伊舍那宝幢。当念婆楼那天子(帝释右面天王)宝幢。恐怖即除。以是故知幢为灭怖畏义。疏故下文慈氏座前等者。即六十七经优钵罗华长者中经云。善男子。兜率天中有香名先陀婆。于一生所系菩萨座前烧其一丸。兴大香云遍覆法界。普雨一切诸供养具。供养一切诸佛菩萨是也。疏一离障成身对等者。以文易故。疏不指经今当指之。二入一切土下入刹对。三于一念下。是四无量无数下是。五恒以净念下是。六以小入大下是。七获一切智下是。八一切如来下是。九则金刚下是。十已得诸佛自在神通下是。初得通。后于一切数下立法。疏从由离数下。释上立法。疏谓世俗幻有下。别示真俗镕融之相。相从缘生举体即空。理非断灭。故常自有。然有三意。此上第一当体以明。二有是空有下。明二谛交彻成上即有是空即空是有。三有空空有下。结成镕融。即仁王云。于谛常自二。于解常自一。通达此无二。真入第一义也。从菩萨智契下。结成能立。第三偈赞。疏总显回向不出悲智下。总文分四。一摽。二即悲下双出悲智为金刚义故。三七十八下。引证悲得金刚之文。四故知金刚下结弹。以今古诸师皆唯般若喻金刚故。不观文中下。成上失意。以金刚经具悲智为金刚故。彼经云。佛告须菩提。诸菩萨摩诃萨应如是降伏其心。所有一切众生之类。若卵生。若胎生。若湿生。若化生。若有色。若无色。若有想。若无想。若非有想。若非无想。我皆令入无余涅槃。而灭度之(悲济九类也)如是灭度无量无数无边众生。实无众生得灭度者等(大智而无所度也)故疏结云悲智双运。疏然夫进修略有五法者。释此三偈。自有二重。一约五法。即智论文。天台取之为二十五方便。此第五五。止观具云。谓前二十法虽备。若无乐欲希慕心。(一)身心苦策(二)念想(三)方便(四)一心决志者(五)止观无由现前。释曰。上即反释。下顺释。云若能欣慕无厌(一)晓夜匪懈(二)念念相续(三)善得其意(四)一心无异(五)此人能进前路。一心喻船柁。巧慧如点头。三种如篙橹。若少一事则不安稳。无此五法。事禅尚难。何况理定。疏又慈氏论下第二九因释也。即瑜伽论。从人詺论。是其造故。醍醐喻经即涅槃经。经有五味。从牛出乳至于醍醐。醍醐喻大般涅槃。故事即三十八经。明三十七品。根本是欲因名明触。摄取名受。增名善思。主名为念。尊名为定。胜名智慧。实名解脱。毕竟名为大般涅槃。广如经说。今即瑜伽引经。故经论无违。疏欲为根本者。起希望故。二作意所生者。数数警觉故。三触所集起者。和心心所对胜境故。四受所引摄者。领在心故。五以念为主者。常名记故。六定为上首心澄寂故。七慧为最胜者。择善恶故。八解脱为坚固者。息缠缚故。九出离为后边者。觉道满故。从有前下总结释。疏次句触集及受者。即于佛得见佛闻法。皆是触对见闻必领在心也。次句定及解脱者。修即心定澄寂也。清净为解脱可知。后句履佛行道即已出离觉道满故。疏因缘和合方能见者。正同金刚经云。如人有目日光明照见种种色。但彼以般若日为法中明心不住法。则内心自有因缘。不同佛力为日也。疏以因夺缘者。因即精进力。言如出现品者。谓佛光救地狱众生生天。便即念言。此是如来威神之力。佛便报言。此非如来威神之力。若一众生于如来所不种善根。能得如来少分智慧。无有是处。是也。疏非谓是非化者。此一向是遮。即拂迹入玄耳。故昔人云。我言非有者。但言非是有。非谓是非有。如人夜见于杌谓之为人。智者告言此非是人。但非其心中计人之执。愚人闻之便谓此杌。是于非人。非人即鬼故。人执虽无。鬼执即起。故为惑耳。故释云上半绝待。则化与非化两亡。疏二不碍化故者。即重释亦复非非化。此即以化遣于非化则上句非变化者即是真身故。亦复非非化者有化用故。前释上半是体下半是用。今此则上半自具体用。依于后义广释经文于中二先总明。然约二身自有多义。一法报合为真身。应化合为化身。二法身以为真身。报应皆为化身。今依此义故云非谓三身独一是化。疏且依真下。第二开章别释。初开义中言各二义者。即真同真如。化同依他。各有二义更无别也。如前已释。但前通相说真如依他。今就佛身以说二义。疏揽缘无性者。则知报身亦缘成义耳。疏二融合等者。真化别合者。即真如上二义自合依他上二义耳。各成四句且真中四者。一真。二非真。三俱。四泯。以前二义易故不明。又是合故不开。但明后二句化中二义亦然。疏二融通者。即将真如二义。与依他二义互相收摄耳。文有四节。前二节明四义交络相融。三复融上二。四真化镕融下。结成一味法界。四中一取真如不变义。与依他体空义合。由在缘不变故显体空。体空即真如。此即真理夺事故真不无。不变体空即是真空。化不有者。依他全体空故。二又由真随缘下。取真上随缘与依他幻有合。此即真理成事门。故化不无以能成事故。真不有举体随缘故。又上二义第一含事能显理门。故云不无化用以有化中空义故。由化生即空故能显理第二义中兼得事能隐理门故。故云不无真理。但随缘耳。疏又由随缘幻有下。第三总融上二以前各别合中。二义已融今复真化互合故。四结可知。疏菩提是有法。定不系时故是宗法者。因明疏云。前陈是有法。后陈是宗。法与有法和合为宗。言有法者。由于前陈为所依。能有后陈故。有法但是持自性法无有轨义。后陈具二。谓由不计时。知是常法如由无常。知是有为等。作初偈量云。日体无分别。不与昏夜合。如来无分别不与三世合(菩提是有法定不系时是宗法因云无分别故同喻如日轮与偈合之日体无分别等也)二约非世为因。菩提是有法。定不系时是宗法。因云体非三世故。同喻如日轮。以偈合云日不属于时。不与昏夜合。佛非世法故。不与三世合。三约超诸数。释菩提是有法。定不系时是宗法。因云非有为故。同喻如日轮。偈云日轮无出没。不与昏夜合。如来非有为不与三世合。又若以超时现时等四句皆宗者。若依前释上二句牒妄情。今将上二句合在下半。成经偈云。如来得菩提。实不系于日。而随众生。说某日佛成道(菩提是有法定不系日随机说日是宗法因云体非三世不碍三世故同喻如日轮日体恒明随映见殊不合昏夜佛体湛然随机应已超三世说三世)故疏云定不系日。随机说日是宗法。而出因云。体非三世不碍三世。等者。等取无分别不碍分别。非有为不碍有为。合等可知(菩提是有法定不系日随机说日是宗法因云体无分别不碍分别故同喻如日轮日离分别随时殊不合昏夜说昏夜佛无分别随机应己离分别说分别菩提至宗法同前因云体非有为不碍有为故同喻如日轮日非有念随时殊不合昏夜说昏夜佛非有为随机殊已超有为说有为)若作偈者五言即云。日明映山故。无时说昼夜。佛体不碍用。常住说三世。若七言云。日体恒明随映殊。不合昏夜说昏夜。佛体湛然随机应。已超三世说三世。对上三因亦应云日离分别随映殊。佛无分别随机应。皆可意得。第七菩萨。疏义亦然者此含多意者下。出三意。一释三身及与佛义。体即法身。依是报身。聚是化身。从所觉已下释佛义。所觉是法身。能觉报身。觉他是化身。二又义名所以。明成佛所以。即具众德故。问明云。一切诸佛身唯是一法身。一心一智慧力无畏亦然故。三又应用下。即约利他辨同。言法身作五业者。即应化法身。言五业者。世亲摄论第十云。第一救济有情灾横为业。于暂时见便能救济盲聋狂等诸灾横故。二者救济恶趣为业。拔诸有情出不善处置善处故。三者救济非方便为业。令诸外道舍非方便求解脱行。置于如来圣教中故。四者救济萨遮耶见为业。授之能超三界道故。五者救济诸乘为业。拯拔欲趣余乘诸菩萨。及不定种性诸声闻等。安置善处。令修大乘行故。于此五业应知诸佛业用平等。若梁摄论当第十五。疏二十一种功德下。即指上品所释。谓所依智等三事佛佛平等无性。亦明是利他德。疏二约十身下。先正释同义。后此有三因下出因。第八菩萨。疏真如体净即第八回向中义。复净世间即今偈意。疏妄惑既寂真智不无者。拣异断空。开示下。即法华开示悟入意也。疏随念随现故名心等者。此有二意。一随念多少。佛亦等之如称一口有一化佛等。二随念浅深。佛应称之见有优劣。从又了心境下。约观心释即心即佛之义耳。第九菩萨。疏谓法性身者。此初一偈。上三句约四身说遍。第四句约十身说遍。此十身正说众生国土等十身故。则有虚空处即虚空身。国土处即国土身等故。无非佛身矣。第十菩萨。疏上十菩萨下。总结。言六相者。一总显佛德。二别则十种德殊。三同则同明佛德。四异则十德互望不同。五成则共成佛德。六坏则各住自性。从所以偈后下。彰无结意。此后一段前二会无。此后例前二会无。亦是三贤之最后故

　　十回向品第二十五

疏。二释名中文有二。先得名。后释名。前中二。先总。后然十之别名下。别释。于中三。一成三回向。二开三下开三为十。三会十归三。就第二中。四回因向果。言如深密瑜伽等者。深密第四观自在菩萨白佛言。何因缘故波罗蜜多名波罗蜜多。佛告观自在菩萨。五因缘故。一无染著。二无顾恋。三无罪过。四无分别。五正回向。乃至云正回向者。谓以如是所集波罗蜜多回求无上大菩提果是也。言瑜伽者。即三十七云。云何菩萨无倒回向。谓诸菩萨三门积集所有善根。即善修事业。一方便善巧。二饶益于他。三去来今世一切摄取。以纯一味净妙信心回求无上正等菩提。终不用此所集善根。希求世间余果异熟。除无上正等菩提。梁摄论第十云。由般若回向前六度。为得大菩提故。施等无尽故。般若能引方便。又释方便波罗蜜中云。内欲为利益诸众生故。所作善根功德悉皆回向无上菩提。言等者。无性世亲皆同此说。无性释云。若以此善根求无上正等菩提者。为证无上佛菩提故。世亲释云。所有善根皆悉回向无上菩提。作诸有情一切义利。释曰以文易故。疏但略指。疏六回比向证其文非一者。以文多故。若取现证即前第三中心未净者令得清净。清净即净心地。净心地即初地。未净即比是。回他比令他得证亦是自比。令他得证等。疏八回差别等者。初列忏悔等五门善根。为差别善根。一一回向中皆愿成普贤圆融行故。疏十回顺理事行。向理所成事者。谓初积集资粮位中双顺事理。即志求大乘猛勇无畏等事行。植般若德本深心不动。心宝成就等即顺理行。以言向理所成事者。谓百门真如况所成行即理所成也。疏前十义中下。第三会十归三。疏若依总云下。第二释名。疏因果主伴具足者。因主即金刚幢力。因伴即听者善根。果主即遮那二力。果伴即十方佛加。谓法因下。出五因之由。法因久远愿遂将化是遮那本愿主伴加威即及威神力为主加威。十方佛加为伴加威。疏亦犹十地前十自利等者自利即同所成。利他即同所作。疏然约行布下。结释。明非全取十地中义以释今文。故疏上云亦犹十地。犹者如也。但云如二利其中句义则全不同。言地约说地此约回向者。彼云如实说菩萨十地差别相故。此云所谓说菩萨十回向。居然自别。言况彼义皆次第者。彼中次第显于地前地上等。谓彼云缘念一切佛法故。修习分别无漏法故。此即地前。次经云善选择观察大智光明巧庄严故。即是见道。次经云善入无量智门故。下六句辨修道。此句寄从二地至七地。次下五句寄入八地至佛地。则自浅至深。地前地上见修究竟次第不乱故。今则反此者。明不依彼次。如今经文无彼地前地上见修等。次文之与义俱不全同故。但可云如彼不可依彼次第释也。上之十句所成亦然。但可类耳。疏初三明有作净法力等者。此亦取论势而句多少所用不同。彼十句中初总余别。别中初句他力。下八自力。自力之中二。初一句有作善法净。经云普净法界故。次一句教化众生净。经云普摄众生故。余有六句皆名身净摄为三种尽等。今则有作有三句。无作有二。身净有三。又阙教化众生者。以依次无故。摄在初有作净中。而言四净者。以因中有四义故。一有力能作。二无力不能。三具二能引生。四泯摄前三。称理成德如次配前四净。余广如彼。以句开合不同。亦可类取耳

疏。此是地前有三尽下。通妨可知。从又前加下。亦辨三贤望于十地。事须差别不可全同也。疏然此十句大同地经者。比前诸段彼不全同今为大同。既唯一句前却故得全引。彼释所以。此多同者以有智辨令其有说。则得大同前就所说故小异耳。此中十句须观下十地经。疏不可具引随要略引。言三种同智者。即自相共相及不二相。自相者色心等殊。同相者同无常无我等。不二相者即一实理也。疏或六七前却者。六即不畏辨才。以经云不思议善观察三昧。同彼如来无所畏故。七是教出辨才。以不可沮坏一切善根是教出故。大同地经成道自在故。疏六种正见者。一真实智正见。二行正见。三教正见。四离二边正见。五不思议正见。六根欲正见。疏今初若直就经文下。先按经释。后若取论下。依论势释。前中先释文。后故收前后下。摄为体性。前中先别释三句。后然总论品内下。总显难思。前三句中释第二句。自有四义。一以体释不思议。以用释大。二双约体用释不思议。三体用双融释不思议。四约三大相融释不思议。疏即是广大不颠倒心者。四心之二至第八回向当广引释。救护众生即广大心。离众生相即不颠倒心。上释救护等竟。次回向是行下。以第一别名对总回向。以辨得名。三明知下结弹古义。以救护言为所回向故。四将坠下。别释救护二字。第二不坏回向从所回善根得名。三通能所回悉皆等佛。四从所回向立名。五从所成德。六从所回。七通能所。八亦通能所善根皆同如故。第九从能回向心得名。第十亦通能所回。及所向法界立名。疏二通论一一中下。疏文有五。一总摽有三。二此三各有二义下。明成三之因。三所以下。立三所以。四又此三者其必相资下。融通三相。五结成圆融。今初可知。疏此三各有二义者。第二成三之因。言必由众生者。若无众生菩萨不修行故。即由上义故此修善属于众生是彼之分。如父资财而子有分。言余二流故者。同上必由众生而成。为菩提故为实际故。而修其善即是二流。从菩提分故下。同上是众生之分。一切万行皆菩提分。分亦因义皆称实际。即实际分耳。疏二凡是菩萨下。前就境明。此就人说。又前以人从法。此则摄法从人。又前是顺释。此是反显。疏所以要须三者下。第三立三所以于中二。先取三类。后通约所成。前中有十文。有标列释结。疏一依三法者下释也。三法即智论意。亦三般若及三大也。文中但出三大。真性实际即实相般若。观照即观照般若。资成即是眷属般若。以不同三般若名。又不摄五名故略不配耳。疏二灭三道即三杂染。谓烦恼道业道苦道也。疏三净三聚者。故法集经云。若菩萨舍于三聚回向之心。菩萨不应与彼共住。疏四显三佛性即涅槃意。以第一义空是正因性故。了因虽通万行成于菩提究竟了故。了了见佛性故。缘因亦通万行成于菩提对上正因今以菩提照了故。以向生为缘耳

疏。五成三宝。诸佛所师所谓法也。以法真常体性离故。以众生同体。故我向之。次四但列不释。下但云如次配之。六法身即所证之实际故。报身即能证菩提故。化身为众生故。七证实无惑故为断德。菩提是智。化生是恩。不在言也。八言实相菩提者。下经云。譬如世界有成坏而其虚空不增减。一切诸佛成菩提。成与不成无差别。合中上句即实智菩提。下句即实相菩提。净名云。菩提者不可以身得。不可以心得。寂灭是菩提灭诸相故。九证三涅槃。于中先正释。后若依地论下。结弹地论。地论但说性净及方便净。方便净即真净。今明真净即圆满净。万德俱圆相累俱寂故云圆净。迹尽双树机尽应移故。是方便净也

疏。十安住三种下。此义深难。又复最后故偏释之。释解脱中具有三义。一自解脱。二解解他。若自有缚能解他缚无有是处。三化众生即作用解脱。余如前后说

疏。以斯下结例。先结前。后若立三种菩提下。例释。于中先例三菩提心。即起信云信成就发心者。发于三心。一是直心。正念真如法故。即向实际。二者深心乐修一切诸善行故。即向菩提。三者大悲心。救护一切苦众生故。即向众生。则亦用此十而成彼三。后又此十内下。展转相成成百。三门可知

疏。第四定位有三。初约五位。二略指前文。三约教料拣。今初有二释。前属资粮。后属加行。前中引庄严论证。即第七论偈云。行尽一僧祇。长信令增上。众善随信集。亦具如海满。长行释云。若诸菩萨行。行来一阿僧祇劫。尔时长养于信方至上品。于信增时一切众善随信聚集亦为具足。如大海水湛然圆满。次引唯识成上庄严。后引杂集。转证唯识及上二文。杂集论云。云何菩萨依瑜伽地方便修行证无所得(问也)谓诸菩萨已善积集福德智慧二种资粮。已过第一无数大劫。此结前也。闻已随顺通达真如契经等法。如理作意发三摩地等。五位之义十住略明。广在十地。今但定位是资粮位。信至回向皆资粮故。疏有云此十回向下。第二明是加行。四加行义亦如初地。然有二释。前释即三藏意。言此文为证虽不分明者。以但云四是胜解行摄胜解行位即通指地前。设四加行在回向后。岂不亦是胜解行摄。以四善根未入地故。疏一云四加行中世第一摄者。即真谛意。杂集亦云愿乐行人自有四种。谓十信十住十行十回向。为菩萨圣道有四方便。或有四十人。如须陀洹道前有四种方便。此四十人名愿乐行。于第一阿僧祇修得圆满。亦于地前无别加行故。疏结云则无五位。疏余约四位下。即第二略指。而言等者。彼有十门故。一约五位。二约四住。三约十二住。四约十三住。五约十三法师。六约五忍。七约五十二位。八约四十二贤圣。九约六种性。十约四十二位。圆融兼第九中含于楞伽无复次位。并指如前

疏。上来多是下。料拣即依五教。后四一始教。二有说三贤下终教。三有言一切下顿教。四若依当部下圆教。于中二。先正释。后然与下句数对前融通。疏第五行法差别中。先正释圆融。则一回向行具摄诸回向行。二行布如向所释。别名义中后有以十向配于十度者。即北京李长者释意以名收之。亦有理在者。一救护众生离众生相似施。二不坏似戒。三等佛似忍。四至一切处似进。进故周遍。五无尽功德藏似禅。禅摄德故。六随顺坚固。顺般若故。七等随顺众生同方便故。八真如相似大愿故。九无缚著。似力故。十法界无量似智入故。欲显多途不坏行布。四十位中多分相似。故为此收而一一位中多列诸度。又如第六广说于施。故非正义。故云亦有理在。第五说分。疏又本业云下。先标以空涉有。即先明离众生相。后救护众生也。言不受而受诸受者。受即五阴。及与六受。由了无相故不受诸法。为物现在见闻觉知故而受。又已超五阴现生之阴也。故净名云。以无所受而受诸受。未具佛法亦不灭受而取证也。回易转化者救护非一故。疏今初古人下。文中四。一叙昔。二若顺前名下申正义。三以是初行下通妨。妨云何以将总体为别体。故为此通。四若以为欲下。纵收古义

疏。五怖畏中含三道故者。恶道怖畏苦也。恶名是烦恼。大众威德是业。若举其因五皆烦恼。又死及不活。烦恼为因。余少功德。即是业也

疏。根本不觉者。即起信文即最初无明

疏。一大事义已如初会疏。一福德之轮已圆等者。每句之中有法喻具足。一如日轮圆满为喻。法合即是福德已圆。二唯智一字是法。余通法喻。唯喻日轮广者。周铁围故。深者不分而遍等故。难测者通上二义。六三乘山谷者。十大山王如菩萨乘。黑山为缘觉。高原为声闻。谷兼众生少分可生者。余可思准。上辨中十藏前七者。一信二戒三惭四愧五闻六施七慧

疏。故第三回向明十种乐者。疏文有一等取余九。二无有等比佛三昧乐。三不可限量大慈悲乐。四一切诸佛解脱之乐。五无有边际大神通乐。六最极尊重大自在乐。七遍广大究竟无量力乐。八离诸知觉寂静之乐。九住无碍住恒正定乐。十行无二行不变异乐。疏又不思义法下。疏亦有一等余。二住种种身作诸佛事。三住平等意转净法轮。四住四辩才说无量法。五住不思议一切佛法。六住清净音遍无量土。七住不可说甚深法界。八住现一切最胜神通。九住能开示无有障碍究竟之法。减数十耳

疏。先救八苦。有一生苦。二老苦。三病。四死。五五盛阴。六求不得。七怨憎会。八爱别离苦。八难下当广释。疏尾闾壑出现品当明。疏问众生之苦等者。上略释竟。此下问答。答中三。初正明。二上来下料拣。三问若依下通妨难。疏此依梁摄论第十一说者。本论云。甚深差别者。若菩萨由此方便胜智。行杀生等十事无染浊过失。生无量福德速得无上菩提胜果。释论曰。如菩萨能行如所堪行方便胜智。今显此义。若菩萨能行知如此事。有人必应作无间等恶业。菩萨了知其心无别方便可令离此恶行唯有断命方便。能使不作此恶。又知此人舍命必生善道。若不舍命。决行此业。堕极苦处长时受苦。菩萨知此事已。作如是念。我若行此杀业。必堕地狱。愿我为彼受此苦报。当令此人于现在世受少轻苦。于未来世久受大乐。譬如良医治有病者。先加轻苦后除重病。菩萨所行亦复如是。于菩萨道无非福德故离染浊过失。因此生长无量福德故。能疾证无上菩提。如是方便最为甚深行盗等行亦复如是。涅槃仙预国王者。第十六经梵行品。因说一子地。迦叶难云。若诸菩萨住一子地者。云何如来昔为国王行菩萨行时。断绝尔所婆罗门命。下佛广答。先说慈悲竟。末云菩萨常作是思惟。以何因缘能令众生发起信心。随其方便要当为之。诸婆罗门命终之后生阿鼻地狱。即有三念。一者自念。我从何处而来生此。即便自知从人道中来。二者自念。我今所生为是何所。即便自知是阿鼻地狱。三者自念。乘何业缘而来生此。即便自知我谤方等大乘经典。不信因缘。为国王所杀而来生此。念是事已。即于大乘方等经典。生信敬心。寻时命终生甘露鼓如来世界。于彼寿命具足十劫。善男子。以是义故。我昔为与是人十劫寿命云何名杀。疏近障天乐况大菩提惑习双亡者。释曰。此即大品经意。第一经云。菩萨摩诃萨行般若波罗蜜。增益六波罗蜜时。诸善男子善女人。各各生欢喜意念言我等常为是人作父母妻子亲族知识。尔时四天王天乃至阿迦尼吒天皆大欢喜。各各念言。我等常作方便。令是菩萨离于淫欲。从初发意常作童真。莫使与色欲苦会。若受五欲障生梵天。何况阿耨多罗三藐三菩提。以是义故。舍利弗。菩萨摩诃萨断淫欲出家者。应得阿耨多罗三藐三菩提。非不断欲。从今言淫欲即是道下。诫劝得意之义。前已曾有法界品中更当广释。疏依解节经说有五乐初会已具

疏。顾复之义见于毛诗者。诗云。父兮生我。母兮鞠我。拊我畜我。长我育我。顾我复我。出入腹我。郑玄笺云。顾视也。复反也。言子离虽近犹步步反顾。又笺诗云。是顾是复者。顾念而复之。今菩萨于诸众生亦尔

疏。今初功高二仪而不仁等者。即肇论中文。侧用老子意。老子云。天地不仁以万物为刍狗。圣人不仁以百姓为刍狗。即道经道冲而用之章。注云。不仁者不为仁恩也。刍狗有二。河上公云。刍草狗畜即二物也。御注云。结刍为狗不恃其警吠也。大意明天地圣人无心恃其仁德也。今菩萨亦然。菩萨功高而不恃般若观空故。而弥昏者若无所知也。言高二仪者二仪覆而。不载。载而不覆。菩萨兼之。又但覆身不能覆心及万善等。言明逾日月者。日月之明不兼昼夜。大悲菩萨长烛幽昏。日月照身不能照心。菩萨智慧反此。无法不照。故下文云不求恩报即不仁等义也。疏然一一随相皆具如下诸句离相者。且如上向一切众生即安置众生于无所著法性回向等诸句。又如大般若随一离相遍历八十余科之相。如一清净遍历色等。今不欲繁文故各并一处耳。疏初十四句离所取相等者。此中即具五法。一相。二想即妄想。三名。四如如。其正智含在离妄之中。疏性自无著者。拣非修成无著。修成文在安置之中。疏众生了自性者。自性即真如。具不变随缘故

疏。九总显诸事能成因缘者。诸事即能回能向等。皆从缘生故。疏明上回向不出于十者。即总结也。言由后二句故无性者。二句即能成因缘及缘所起。以从缘起故无性也。言无性故无所著者。结归总句。安置众生于无所著法性回向也。以总该别故皆无著也。疏二离能取想下。疏文有三。初略释经文。二故大品下引证。三释三不同。二中引三经证。一引大品。二即光明觉。三大般若。今初即随喜回向品引文小略。若具经云尔时弥勒菩萨。语须菩提。若新发意菩萨。念诸佛及佛弟子诸善根。随喜功德最上第一最妙无上无与等者。随喜已应回向菩提。云何菩萨。不堕想颠倒心颠倒见颠倒。须菩提言。若菩萨念诸佛及僧。于中不生佛想。不生僧想。不生善根想。用是心回向菩提。心中亦不生心想。菩萨如是回向。想不颠倒。心不颠倒。见不颠倒若菩萨念诸佛及僧善根取相。取相已回向菩提。名为想颠倒心颠倒见颠倒。智论释云。须菩提答。若是菩萨以般若波罗蜜方便力故。能于诸佛不生佛想。及弟子诸善根中。不生善根想。一切法从和合生无有自性故。无有实法名为佛。是不生佛等想。是回向心亦不生心想。是故菩萨不堕颠倒。与此违故即堕颠倒。二光明觉可知。三若依大般若第二会。正当别行大品。文辞小异大旨无别。而大品所引经末亦云。若菩萨摩诃萨用是心念诸佛及僧诸善根。是心念时即知尽灭法。若尽灭法是不可得。回向心亦是尽灭相。所回向处及法亦如是相。而有人谓二经全别故。疏影略引之。皆明性空心无取耳。疏然小乘或说下。第三释三不同。略举三说。小乘有二。初即分别论者说想心见次第起。谓初发微想常无常等。次重起心缘前之想取为定实。后见成就于所取中执见分明。此即三心俱是倒也。若释名者。想谓取境分齐之相。见谓推求。心谓积集。此中想等体即是倒。皆持业释。疏或说一时。义分前后者。即法救论师。心想见三同时义分。唯见是倒。余二非倒。与见相应。为见所乱。名之为倒。是故见唯持业。余二依主。俱舍论主正扶此义。颂云。四颠倒自体。从于三见生。唯倒推增故。想心随见力。释曰。初两句出体。第三句废立。第四句通经。初出体者。谓边见中唯取常见以为常倒。见取中唯取计乐净为乐净倒。于身见中唯取我见以为我倒也。唯倒推增故者。废立也。此举三因以立四倒。一一向倒故云唯倒也。二推度性故。三妄增益故。余或无此三因。谓戒禁取非一向倒执有漏道得净涅槃。虽非究竟断惑证灭。而能暂时离染证灭缘为净故。断见邪见非妄增益无所转故。余贪嗔等不能推度非见性故。是故诸惑非颠倒体。言想心随见力者。通经也。谓有问云。若唯见是倒何故经言于非常计常。有想心见三倒。于苦不净非我。亦有想心见三倒。答理实唯见是倒。想心随见亦立倒名。与见相应故。行相同常乐我净。三四十二故此十二倒。依婆沙师预流永断见及相应见所断故。余如彼说。依此释名。想谓取境分齐。见谓推求。心谓积集。疏若依大乘下。虽标多说但出意。通性相二宗。在文可知。又有释云。若细分别想心二倒可通七识。见是执著局于六识者。即下三藏意。七识既有四惑中。有我见岂无见耶。疏诸宗异说等者。不欲繁文。然上已有三宗之义。其萨婆多中更有一释。想谓于无常苦不净中妄想分别。见谓即于彼所分别中。忍可欲乐建立执著。心谓即于彼所执著中。贪等颠倒皆即心所名心。非心王也。既以王为所。不顺今文。故不出之。大乘之中复有三说。一依起信三倒之中心唯一妄念。亦名不觉。亦名无始无明。而此无明全依本觉还迷本觉。从无始来念念相续未曾离念。即是一切心识之相。然依不觉复生三种。一无明业相等。即以三细业转现三。如次为心见想之三倒也。今菩萨虽未究竟觉已离凡夫不觉。二乘初心相似觉故亦名为离。释曰。以三细诸德正义皆在赖耶菩萨地尽始觉同本方得永离。以此而为三倒。非顺今文。故疏不出。二又依禅宗传于达磨。同楞伽意五识带想总名想倒。第七染净别名心倒。第六意识起诸见倒。释曰。不顺法相故不出之。三云依唐三藏传慈氏论。五识现量总无颠倒犹如明镜现众色相。故第七染识有想心倒。第六意识具有三倒。取我法相名为想倒。于想爱乐复名心倒。于想计著建立乃名见倒此亦分明。上之大小乘大同小异故不委存。恐要委知故复出耳。初释经文乃通诸说。多同唐三藏意

疏。四有四句显如如下。先彰大意。以诸宗或说妄空真有。二真空妄有。三真妄俱有。四真妄俱空。此具四意前明名相。妄想皆空即妄空也。此显如如理有即真有也。而疏云一切皆空者。则涅槃菩提亦空计有为妄情故。又言一切妙有者。即众生善根亦皆妙有。万法即真故。次云又即前之空是此之实者。上明前空此有。今即前之空是此之实。即空即有则空非空。此有即空则有非有矣。由此则妄空真有。即是妄有真空。何者谓虚妄之法。缘生无性名为妄空。真性湛然名为真有。今即上妄法缘生故名妄有。性名为真谛故说真空。此无性空体即是实故即无性有。是故言语则别理无二致。从是即妄名真。回向下。结成本义。此即妄空真有意。然但取除其病而不除法故。于相历然而无取著耳

疏。如此则德本不生者。此是真有本有湛然不生。妄惑本空空无可灭言。又惑累寂然不生。翻上惑不灭为不生真德湛然。不灭翻上真不生为不灭。前惑空无可灭。今空则寂然故不生。前以真无初故不生。今以真无后故不灭

疏。又前明随相等者。上判会菩提入实。即是离相中义。今以小异分之。则可为三。第一随相回向。第二以前会众生入实为离相。第三以今文为随离同时

疏。而言二者善根回向等者。此有四二皆蹑前文。一善根回向为一。二即向言善根亦如是回向亦如是。以总收前二故。二者世与出世为一。二即今经以善根随顺出世。则能随顺是世故。三若有若无为一。二即前妄空真有是四。若即若离为一。二此曲有二。一即随相为即。离相为离。二随离不同为离。此二不二为即。此四种二今并无之。无之所以即下释成

疏。亦同净名布施回向等者。即无尽意菩萨章。即是回向一切智性。下经云。如是持戒忍辱精进禅定智慧。回向一切智为二智慧性。即是回向一切智性。于其中入一相者。是为入不二法门。释曰。但知初度余例可知。故不广引。次疏云斯为不二者。结彼经文以释今经。谓以今经不离是彼一性故不二。以今经非即。重遣不二。则如文殊离诸问答。乃至为真不二。疏文影略者。亦合云业非一切智然不离一切智。而别有业故。云理应因果各有非即非离之义。疏余略不颂。即不颂受恼救护二。迥拔护救也。第二不坏回向故本业云证通事理但有名用事也。念念不住故名不坏者。单取不住。即是刹那无常合是坏义。以无所住故名不坏。则是理不坏义耳。准下供具等皆通事事无碍。疏云不出三宝四信者四信即三宝外加一。然二文不同。若起信论即是真如故。彼论修行信心分云。略说信有四种。一者信根本。所谓乐念真如法故。二者信佛有无量功德。常乐亲近供养恭敬。发起善根愿求一切智故。三者信法有大利益。常念修行诸波罗蜜故。四者信僧能正修行自利利他。常乐亲近诸菩萨众求学如实行故。故下疏云其中理法即信真如。二若准璎珞下卷。四不坏信。前三信三宝。四是正戒。云从今时尽未来际。归依佛归依法归依贤圣僧。归依戒法。如是言说故。故疏云二恶止善行行亦摄于戒。意取为第四信故。四既不定为十何爽。疏前中即双向众生菩提者。以初回向一切智故是菩提。次下二教化调伏一切众生等。即向众生故。下疏云即回向众生意。疏非唯不碍随相。亦能成此随相者。不碍者。如空不碍万象。能成者。如无水即无可为波。亦如无空不能起云霞烟雾。不碍即相遍门。能成即相成门。即理成事。以有空义故。一切法得成也。疏由前法性相应。故随生死而不变下。正辩离相成随相也。此句由与法性相应故。是离相故。法性即是真如。真如随缘故能成事。不失不变故而不改。下九例然。细寻前十一一相对可知。疏由前事不碍理故触境了如者。前之十句离相成于随相者。由理不碍事故。今成离相。由前事不碍理故。上总释意。二于中下总科三。亦如次配。前者从头别释。即配前与诸法性相应回向入无作法。成就所作回向等十句。而前随相行成举前回向。离相为能成。随相为所成故。前云由前法性相应故。随生死流而不变等。今此则举前随相不碍成此离相。若事碍理不即离故。近蹑前事。亦远蹑前离相。谓由前回向与法性相应故。今成了心性之行。二由前入无作法成就所作故。成此知业如幻等。三由前舍离一切诸事想著故。成此中出生无著清净法眼。四由住于无量善巧故。成此具菩萨行。五由前永出一切诸有故。成此于一切相皆无所著。六由前修行诸行不住于相故。成此善能修行同事诸业。七由前普摄一切善根故。成此于白净法恒无废舍。八由前普净一切菩萨诸行广大回向故。成此离一切著。九由前发无上菩提心故。成此离一切著。此句难解故。疏云了菩提性无有二唯一实故。十由前与一切善根同住故。住无著行。十一由最上信解等。即前第十一句。此中对前文小不次。而白净法两重用之。第七已用故。第三回向。疏兼显无间者。上引本业。但证等善根。以云一切时行故云无间。此从所等下。结得名。从以深入下出体性。疏然佛德已圆下。显文意亦是通难。先出难。从尊重荷恩下释。亦犹献芹者。即外典中事。野老美之而献于君。君岂美之。疏二即天住等者。智论云。天住所谓四禅圣住。谓三解脱梵住。谓四无量皆通三乘。今皆约一乘果位故皆无量。疏五种类俱等者。即三种意生身中第三。从十地得至于佛果同增胜耳。而非生死但取变化身耳。三种之义第六回向当辨。八自在我者。即涅槃二十三经云一能示一身以为多身等。二示一尘身满三千大千界。三能以满此三千大千界之身。轻举飞空过于二十恒河沙等诸佛世界而无障碍。四心自在故而得自在。云何自在。如来一心安住不动。所可示化无量类形等。五根自在一根见色闻声等。六以自在故得一切法。谓无得而得等。七说自在故。如来演一偈之义经无量劫。八如来遍满一切诸处。犹如虚空虚空之性不可得见广释如彼。皆明无得无作而有所成故云自在。今但略列而已。十二行永亡者。即上二十一种功德第一。已如前辨。疏三从次满者。此义该下诸句即次第满义。初句信满。二十住满。故晋经云未净直心。证成此句是十住义。十住直心增故。故云心未得净者令得清净。疏各如次第配者。如云不离见佛即由前念佛圆满所成等。净诸神通即是常见佛益。由此句似隐故。疏释云念佛三昧能发通故。于佛法易反复者。即净名第二。凡夫于佛法有反复。而声闻无也。以声闻断结故。下云终竟回心拣异定性。下当广引。疏亦是迷异熟愚众生。对前迷胜义愚。亦如前释。疏然古德将为结上等者。贤首云三结叹相。光统云。此结上三道究竟之义。行等行者。结乐与佛成证道行。积聚等积聚者。结与菩萨成中道行。长养等长养者。结与众生成不住道。远公云。证心游理名行。一备一切名等行。助道渐满名为积聚。一一行中具一切行名等积聚。不住渐增名为长养。一一门中各摄一切名等长养。轨法师云。但起一行名之为行。总众多行名为积聚。增进胜前名为长养。由是前行异名显耳。菩萨所行行既无量不可备举。但等言之故皆云等也。正法师云。善根等者。施等善也。以大愿摄取者。愿大故行大也。行者二利也。等行者等行一切行也。积聚者积行成德也。等积聚者。成一切德也。长养者。从行生行也。等长养者。生一切行也。辨法师云。行者是佛于愿乐位中所行菩萨以大愿。摄同彼行故云等行。积聚者。是佛功用位修积聚。菩萨同修名等积聚。长养者。是佛无功用位修。菩萨同修名等长养。是故上云如佛回向开化一切菩萨。回向亦复如是。此之谓也。贤首云。今更释者。菩萨所有善根。皆以大愿回向力故。令此善根摄成胜行。诸行齐行故云等行。又由愿力摄此善根所成诸行令不散失。故云积聚。有行斯积故云等积聚。又由愿力摄此善根所积众行复生诸行名为长养。一一行中生一切诸行名等长养。是故皆由愿力。令此善根。皆悉广大。具足充满也。静法云。释行及积集增长义则无违。而等字胜正。谓取等佛之义。则不见正字之意。又亦同古以为结前。故俱非也。所以疏云虽穿凿非一。并未会下文。下文积集增长皆有文故。疏若以等为平等。与正相近。亦摄义不尽者。但得回向实际意耳。向余二处及离过等皆不具也。疏前段亦是大悲随顺者。此中通有三意。一约所回善根。即如向科此下第二能回悲愿。二从若据回向下。约所回向。言是绮互者。正是回向绮互。向佛亦向生故。故云一时回向三处。三兼明上大悲随顺。及大悲深重。亦是绮互。绮互亦是影略。疏一离惑故者。即永离一切憍慢放逸。放逸是众惑之根。憍为染法所依。慢能长沦生死故。离此三诸惑皆离。余可思准。疏初总显深广者。为苦海故。余可思准。本即贪欲者。法华第二云。诸苦所因贪欲为本等。疏一切法无来是故无有生等者。此上半以无来释无生。而言等者等取下半云以生无有故。灭亦不可得。此以无生释无灭也。不灭故无有真实。有实则有可灭故。无实故无染。譬如云雾不能染空。故云五句展转相释。疏何名无相体离十相者。涅槃三十一云。大般涅槃名为无相。师子吼问何名无相。善男子无十相故。何等为十。所谓色相声相香相味相触相。生住坏相。男相女相。是名十相无如是相。故名无相疏又无。相约理下。上之四义展转相承唯明一体。此下分能所证以为无相离相。能所契合以为一相。则实际为总。下三别明。疏又如离世间下。有十种业者。即五十八经云。所谓随时开导是佛业。令正修行故。梦中令见是佛业。觉昔善根故。为他演说所未闻经是佛业。令生智断疑故等。恐繁且止。第四回向。疏至是能至等者。文分为二。先释名。后若克陈下出体。前中为四。一标能所至。二谓以大愿下。总示其相。文有三节两重能所。一大愿为能生。二善根等是所生上二皆能至。三一切处是所至。三本业下引证。四然准下文下。总明能至有其十种。前四展转以为能生。从第五已去。通由上四令此六种皆悉能至。五六约事至。七约理八事理无碍。九事事无碍。上皆约法。十即约时。疏或俱高俱下者。略成四句。佛化为佛本迹俱高。菩萨化为菩萨本迹俱下。就菩萨中以位相望亦有高下可知。疏上亦供行因者。即上释权化所由。以如来藏等力故。令供行至故为所因。疏三身十身融故者。出应亦常义所以。若法相说。应虽名常是不断常。今法性宗同是一常。若别说者法身无始无终。报身有始无终。化身有始有终。今化即法故即无始终。况报同法亦无有始。十身融义居然可知。疏香等离盖等更无别体者。如以香等为二十事。但有二十无二十一。以香遍二十故。类如栴檀为二十事。岂别有栴檀。后华等九事各为二十亦然



大方广佛华严经随疏演义钞卷第四十七

大方广佛华严经随疏演义钞卷第四十八

　　　　唐清凉山大华严寺沙门澄观述


疏。后如是一一下释此第三段疏文有三。初正释。二从无数下却释前二段中增数之相。三然一一诸言下。拣定言。定通香等者。香等十事为能成体。故得定通。言不全通于盖等者。盖等是所成。所成有二十事。如以香为宫殿则有楯等。香为光明何有楯等。况灯光明为能成。类前亦成盖等。以灯光明。成灯光明。此之光上难具楯等。故云不全通于盖等。以能成中有灯光明。所成之中复有灯光明。故略举灯光以示无楯等。例且如香河。河里如何安前楯等。明知总相则有别相。或无思之可见。疏此为入空之方便者。真空非得而无不得故。疏欲显随相离相无前后故者。释上正用前意也。欲将离相无得导前随相之有故。言义兼于后者。前意是结前。此意是生后。亦不住于离相故。疏准大般若下。例释无得为方便。如清净历一切法则以清净为方便也。若云无生即云行般若波罗蜜时。知一切法无生所谓色无生。受想行识无生。眼无生。耳鼻舌身意无生等。今此犹是略举能入方便广更有多故。复有等言。等取无依无作清净不增不减不垢不净不可取不可见不可动不可坏等。疏谓事法既虚下分二。初总释。次业空故下。别释。此有二意。一正以缘生即空破权小见。显业不能为因招果。果亦不能为果酬因。二兼破外道因中有果等。彼计因中有果者。如乳是酪因。乳中有酪。成酪之后亦有于乳。故曰果中有因疏若约观心者。上约法理通境及智。今约观心。但一是非有即名为寂。亦无心于事理。方称为寂。不失于照故名为用。不取用相即用常寂。疏此与初句但事理之异者。初句约理无入而入。今约事上无入能入。以诸法即事而能深入。故云即事入玄。疏大般若云下。引此文者拣义不同。谓般若意却是即用而寂。同上须弥山顶偈云无见即是见。能见一切法。于法若有见。是则无所见此偈则先正后反。大般若则先反后正。今此中意明理不碍事故意别也。疏末句不有能所见者。以文言不有于法。法通能所见也。何以得知法是能所见。以下句云悉知见故。即同金刚如来悉知悉见。疏待对假言故皆不可得者。出绝事理之意。一相待门。谓待事说理。待理说事。如因长有短短不可得等。二云假言者诸法寂灭本绝名言。今云事理皆假名耳。故皆双绝。上是疏家释成。下句经自释成。疏良以事虚下。出事理无碍之相。是总意。亦十门中相即门。是三义中无碍义也。广如上说。疏上四句下。总融前四。言有未曾损者。法即是空非法灭空。故有未始存者即空之有。有相虚故。言无隐无显者。事存则空隐。理存则空显。今由两亡故非隐显。言存没同时者。空不碍有故存。有不碍空故没。然隐显皆就理明存没。并约事说。亦影略耳。疏四句镕融下。总结。此则非唯离前随相。亦离离相真无碍也。真实际也。疏因缘故有者。然通相说。总有四义。一缘生故有。二无性故空。三缘生故空。四无性故有。今但取因缘二句。谓法从缘生安得言无。二从缘无性故名为空。上二即空有二门。从因缘故不有者。即明中道亦从因缘。谓既缘有。有即不有。既从缘空空即不空。合前二句即亦空亦有。四门之理皆从因缘。后因缘故流转下。辨生死涅槃亦皆因缘。乃至一切下。结例上。所明义略举纲要耳。疏故中论云下。引证皆从因缘。然论此偈前有一偈云。因缘所生法我说即是空。亦为是假名亦是中道义。未曾有一法不从因缘生。是故一切法无不是空者。前偈亦得证前四句成三观义。而后偈释于前偈故但引之。而论略结云是故一切法无不是空者。亦合云未曾有一法不从因缘生。是故一切法无不是假者。又是故一切法无不是中者。今此但取一切法从缘之义耳。疏有为缘生下通妨。妨云。涅槃云我观诸行悉皆无常。云何知耶以因缘故。若一切法从缘生者则知无常是诸外道。无有一法不从缘生。是故无常虚空如来佛性不从缘生是故名常则无为非因缘。何言为无为法皆从因缘。故今答云从缘有二。一从缘生有无常义。二约缘显何得非缘。故说佛性了因所了。岂非因缘生。此是一义。次云因有有为下相待门。释待于有为即从缘义。复云又形夺相尽者。要待形夺相尽故。真无为亦是从缘。疏论云若见因缘法则为能见佛者。上偈及此皆四谛品。下句云见苦集灭道亦可证第二句。疏尚无有二何况有五者。结弹五性。疏以业摄报等者。以经但云业境。今业摄报故有因果。境必对心故有内外。疏六即事显理而不坏事者。有为事也。无为理也。事能显理故。云于有为界示无为法。事即是理故不坏事。若坏于事成断灭故。下句反此可知。疏若灭坏有为下。反成上二。是以若约相即下。结成正义。于中略有数门。一相即门。二若约无碍下。即相成门。又云而非理而非事。即不相是门。即是事理无碍十门中六门。谓真理即事门。事法即理门。依理成事门。事能显理门。真理非事门。事法非理门。又前有形夺相尽。即真理夺事门。事能隐理门。通辨无碍即事遍于理。理遍于事也。八门非异不相是。二门非一故。疏结云为与无为体非一异也。疏示谓显示下。随难别释。第五回向。疏初三可知者。余即经五也。一忏悔。二礼敬三劝请。四随喜。五回向。回向在后。然昔有别章六门分别。一说多少。二释名。三出体。四释相。五明益。六问答。今并具之但略出体。总分为三初明开合即彼多少。二释名辨相。三料拣含余别门。今初。初为八行。言离垢慧菩萨所问经者。唯一卷经。大旨如常可知。二或合礼赞俱是所依忏悔故。三或略供养即但为六。供养亦属佛故。四或但为五。以回向发愿但总别之异者。二俱是愿。回向是总。发愿是别。是别发故。言如十住毗婆沙者。即第三初明至第四方忏悔。即今晨朝忏悔。是第五发愿。即涅槃经阇王发愿后人安之。五今文依此则同上有五。六或但有三即智论第七也。若依善戒即合为二。以礼赞是忏所依依人德故。回向摄愿亦摄随喜劝请。故结云随时广略。又随时者看临其时应用广略。然昼夜三时不宜阙也。疏然忏名陈露下。第二释文即释名辨相。四事即为四段。今初释忏悔。先释名忏悔二字古有二释。今疏即天台释。亦通汉梵二者。今释即半梵半汉。忏悔者梵云忏磨。此云请忍。悔即此方。体是恶作。厌先过失求请三宝。忍受悔过。单云悔者非是六释。合二即是依主。此上释名。二云除恶业障故须忏也。此辨忏益。亦忏意也。疏然忏有二即辨相也。疏如方等者。经中令先严净道场。香泥涂地及室内外。作圆坛彩画。悬五色幡。烧海岸香。然灯敷高座。请二十四尊像。多亦无妨。设肴膳尽心力。须新衣鞋履。无新洗故。出入脱著令无参杂。七日长斋日三时洗浴。初日供养僧随意多少。别请一明了内外律者。为师受二十四戒及陀罗尼咒。对师说罪。要月八日十五日当以七日为一期此不可减。若能更进随意堪任。十人已还不得出此。俗人亦得须办单缝三衣备佛法式。旋绕一百二十匝。却坐思惟等广如经说。佛名经常所见闻。疏如净名说。即优波离章。波离白佛。忆念昔时者。有二比丘犯律行以为耻不敢问佛。来谓我言我等犯律诚以为耻不敢问佛。愿解疑悔得免斯咎。我即为其如法解说。时维摩诘来谓我言。唯优波离无重增此二比丘罪。当直除灭勿扰其心。所以者何。彼罪性不在内不在外不在中间。如佛所说心垢故众生垢。心净故众生净。心亦不在内不在外亦不在中间。如其心然罪垢亦然。诸法亦然不出于如如。优波离以心相得解脱时宁有垢不。我言不也。维摩诘言。一切众生心相无垢亦复如是。唯优波离妄想是垢。无妄想是净。取我是垢。不取我是净。颠倒是垢不颠倒是净。一切法如梦如焰。如水中月。如镜中像以妄想生。其知此者是名奉律。其知此者是名善解等。即一向理观以呵事也。疏若普贤观经初令昼夜六时对十方佛普贤菩萨。遍忏六根即事忏也。复令观心。令此空慧与心相应即是理忏。如前释毗卢遮那。已引经竟。今时常用一切业障海皆从妄想生等。即彼经后总偈。皆事理双明随好品意。至下当明。疏言礼敬者。此牒第二行经。除我慢下疏释初明行益。以我慢故不能礼敬。今摧我慢山即是除恶起信敬善即是成德。二皆行益故勒那下。即辨相也。前七是三藏意。后三疏以义加。略无释名以易知故。然三恭敬礼云五轮著地者。离垢慧经云。一一发愿初总愿云我今五轮于佛作礼。为断五道离于五盖。愿诸众生常得安住不坏五通具足五眼。愿我右膝著地之时。令诸众生得正觉道。愿我左膝著地之时。令诸众生于外道法不起邪见。悉得安立正觉道中。愿我右手著地之时。犹如世尊坐金刚座。右手指地震动现瑞证大菩提。我今亦尔共诸众生同证觉道愿我左手著地之时。令诸众生离诸外道。难调伏者以四摄法。而摄取之令入正道。愿我首顶著地之时。令诸众生离憍慢心。悉得成就无见顶相。余义可思。疏言劝请者此牒第三行也下疏解释。除谤法下先明成益。二声闻自度下来意。三此文略下辩相。疏智论复加请佛住世者。如十住毗婆沙亦请住世云。十方一切佛现在成道者。我请转法轮安乐诸众生。十方一切佛若欲舍寿命。我今头面礼劝请令久住。疏占察经等者。经具五忏悔。劝请云唯愿十方一切菩萨。未成正觉者愿速成正觉。已成正觉者愿常住世。转正法轮不入涅槃。释曰。即具三也。疏次句因闻法故下。即经自辩劝请成益。了相作意等即七作意义如三地释。疏言随喜者此明第四行也。为庆下释先明行名。二除嫉下行益。三然十住下辩相。然智论多同十住婆沙。婆沙论云所有布施福持戒修禅定从身口意生。去来今所有习学三乘人。具足一乘者一切凡夫福皆随而欢喜。释曰。其初三句通三世佛也。疏大品随喜下。重示随喜成益。释上平等善根功德。初引大品即第十七。次引法华即第六经。随喜功德品第十八。尔时弥勒菩萨白佛言。世尊。若有闻是法华经随喜者。为得几所福而说偈言。世尊灭度后其有闻是经。若能随喜者为得几所福。经答文广今当略引。谓有人于会中闻是法华经。随喜已从法会出。至于余处转为人说。是第二人闻已复转为第三人说。如是展转至第五十。其第五十善男子善女人所得功德今当说之。若四百万亿阿僧祇世界。六趣四生充满其中。有人求福一一众生。与满阎浮金银琉璃。[王*車]璖码瑙珊瑚琥珀。乃至象马车乘奴婢人民七宝楼阁。比第五十人闻法华经。随喜功德百分不及一。乃至算数譬喻所不能知。下结云何况最初于会中闻而随喜者。释曰。此显功德多。从此据随喜如来权实功德者。疏出得多所以。大品但通明随喜之福。今就所随喜中分其胜劣。胜境随喜其福更多。言权实功德者。即是法华经。故经云此法华经开方便门(也)示真实相(实也)如来智慧甚深无量(实也)其智慧门难解难入(权也)于一佛乘分别说三从实开权也。十方佛土中唯有一乘法无二亦无三。会三归一会权归实也。世尊法久后要当说真实实也。佛以方便力示以三乘教权也。二十八品三周之文。但显如来权实知见。昔人云此华不有则已有则华实双含。此经不说则已说则权实双辨。明知法华不出权实功德耳。既穷终极唱难信难解。今能随喜故德难量。最初闻人近获六根清净。远则速成佛果故云其福更多。疏然佛是除罪胜缘下。第三料拣。于中曲有三门。一明次第。二然礼等五果下辨果报。三约教下约教拣定。言可思者如前礼佛十重。初二非仪令其知非故辨之耳。三通权小。四是始教顺空义故。五是终教通事理故。六七顿教但礼心佛无礼礼故。八通终教同教一乘故。后三合成圆教。八是能礼一具一切故。九融深浅事随理融事事无碍故。而言摄前六者二非仪故。但礼心佛十重重无尽故。下经云一毛孔中悉明见不思议数无量佛。一切毛孔皆如是。普礼一切世间灯。举身次第恭敬礼如是无边诸最胜。亦以言辞普称赞穷尽未来一切劫。一如来所供养具其数无量等众生等。又普贤行云。于一微尘中见一切诸佛菩萨众围绕。法界尘亦然一一如来所一切刹尘礼等。若依此礼一礼则无有尽功德岂可量哉。余之七门可以思准。不入斯观徒自疲劳。疏又此二段之中具足十八圆满。依佛地经论。此十八种华藏品中已具列释。今经文具。疏但随文配属难则释之。今钞重依彼经论牒经配属。论云经曰。薄伽梵住最胜光曜七宝庄严。放大光明普照一切无边世界(此上显色圆满)无量方所妙饰间列(形色圆满)周圆无际其量难测(分量圆满)超过三界所行之处(方所圆满)胜出世间善根所起(因圆满也)最极自在净识为相(果圆满也)如来所都(主圆满)诸大菩萨众所共云集(辅翼圆满)无量天龙人非人等常所翼从(眷属圆满)广大法味喜乐所持(住持圆满)作诸众生一切义利(事业圆满)灭诸烦恼灾横缠垢(摄益圆满)远离众魔(无畏圆满)过诸庄严如来庄严之所依处(依处圆满)大念慧行以为游路(即路圆满)大止妙观以为一乘(乘圆满也)大空无相无愿解脱为所入门(门圆满也)无量功德众所庄严。大宝华王众所建立(依持圆满)大宫殿中。论曰此显如来住处圆满。谓佛净土由十八圆满净事故说名圆满。次列十八圆满竟。下结云如是十八圆满即此圆满。所庄严宫殿名佛净土。佛住如是大宫殿中说此契经。释曰下随疏释依今经。次释义即彼论广释之文。疏今初先举时辨处下。于此总中数多者。佛所庄严广大刹。等于一切微尘数故。其中已有圆满之相。如方处间列即方处圆满。无分量故者即分量圆满。净识所现者唯佛穷故。谓赖耶净识现于自受用土。第七净识现他受用土。余五净识现变化土。唯佛穷者八识转智唯佛穷故。登地分见见他受用故。虽含有别意皆是总。疏初辨因满下。总明。初句亦总下别。别有五句亦总亦别即清净业行所流所引。亦总下中自利行业亲招为所流。利他行业与物为缘。故云所引故释云随业现故此业即所化者业。以菩萨众生之业为因。亲感他受用变化之土。如来利他为增上缘。随他众生之业成。故云引也泉能成池名为所流。凿池引水水名所引。正同于世界品引生公义行。致净土非造之也。造于土者众生类矣。疏别则唯约受用土下。释上亦别之言。于中三初总明。二引论成立二因之义。三示二因之体。今初因缘亲生曰流。增上缘疏为引。疏故佛地论下。第二引论成立二因之义。此中有三义。一唯立因缘此已含二法。一如来净识。二无漏善合二为因。亦同多闻熏习。与阿赖耶中解性。合之为因也。然引论犹略。若具应云谓大宫殿用出世间。无分别智后得智善根为因。而得生起非是无因。非大自在等而为其因。乃至云此用本来无分别智后得无漏善法种子。三无数劫修令增广。为此净土变现生因。此佛净土如来识中。无漏善根为因而生。则具修生本有二法合为因缘也。二云有义但是增上缘生下。出所以云以外法故。谓以识生识可是因缘。外生净土那是因缘。外土即为增上果故是增上缘。三云有义亦是因缘下。双立。非谓但取因缘亦取增上。亦取因缘故云亦是亲能生故出因缘义。若不尔下反难。成立一切外法。皆因内法熏习为因。明有因缘故。云不尔应无因缘。无则非理。次云外法相望无因缘故者。正成上义将第一师义难第二师。汝已外法故唯增上缘外法。则不得立于因缘。今谓外假内熏明有因缘。若尔内熏其外既非自类何名因缘。境全心变即八识相分亦离心亦因缘矣。意以后义为正。四疏家断取也兼显是通二义。疏有云感报净土以四尘种子而为正因下。出二因体。四尘种子全在识中。即八识中相分种也。言或以自利后得者。上言六度万行则通二利。此依唯识别义。以利他后得为他受用变化土缘。故用自利后得为自受用土缘也。疏依此经宗下。正异前文唯取自利为自受用缘故。二利之行同取他受用之土。从以皆是下。出互通所以故指如世界品。问明品贤首章中亦以明矣余可思准。疏现作一切有情一切义利者。即佛地论文。但略其要。具足论云。如其净土任持圆满。作何事业(问也)作诸众生一切义利(引经文总答也)谓于此中能现作一切有情一切义利。或生一切有情自作义利等。然十八圆满皆初假问生起次引经答。三以论释又皆约宫殿上明。今之所明乃通说耳。以问易知故并不出。疏从初得佛下。即唯识论文。然论云相续变为纯净佛土。今无变字乃是义释谓虽复相续变化。不同他受用土前后改变。故不云变。言横周法界云无际者。即唯识论前所引论后云周圆无际佛地经中同佛地论。又云无际者。谓无长短等分齐相难测故。下说他受用并如世界品。疏果圆满下。引镜智等即世界品。佛地论云。最极自在净识为相。疏三无量下。依持圆满。疏文分三。初引佛地经。二今文下释文。三佛地经唯据下。会佛地论。今初然彼论先问起云。如是净土门既圆满如余宫殿应有所依故。次须说依持圆满(问起)无量功德众所庄严。大宝华王众所建立(举经答也)今疏引经云为所依持者。以先无问后不引释。故但结归名耳。后会彼论于中有二。先出彼论意。以论广释但约华故。论云谓如地等依风轮等。或如世间宫殿依地。如是净土无量功德众所庄严。大宝红莲华王众所建立。即红莲华大宝所成。如是大宝无量功德众善所起。于众宝中胜故名大。宝此红莲华于诸华中最为殊胜故名华王或此宝华望诸菩萨善根所起红莲华最胜故名为大佛法。王是佛最胜善根所起故名为王。又此宝华极难得故名为大宝华中最胜故名华王。又此大华非一。或华蕊多故名为众。释曰。此即唯据事也。以将功德庄严属佛故。若将无量功德通理。则佛地亦有佛力任持故。疏云功德亦通事理。如来所都全同佛地经。论释曰。谓大宫殿诸佛世尊为主非余。以殊胜故唯属世尊。或唯属世尊住持摄受非余所能故。疏辅翼圆满佛地论云。如是净土主既圆满应有辅翼主。必摄受辅翼故辅翼之者。故彼经云。诸大菩萨众所云集。论云谓大宫殿有无数大菩萨僧所共云集。诸来朝者名为辅翼。既有如是大菩萨僧常来辅翼。故无怨敌能为违害。诸声闻等无如是事。其眷属圆满佛地经云。无量天龙人非人等常行翼从。今文无此故以诸众摄之。然皆菩萨化作示净土不空。即彼论释妨云。云何净土超过三界所行之处。而有天等以为眷属。天等皆是三界摄故。答云净识如是摄受变现。为严净土故不相违(第一释也)或为成熟所化有情。示现如是变化种类(第二释也)即阿弥陀经云。是诸众鸟皆是阿弥陀佛。欲令法音宣流变化所作。论云或诸菩萨化作无量天龙等身。住净土中供养佛故(第三释也)或自化身为天龙等。翼从如来是故无过(第四释也四义皆示不空尔)疏初明方所圆满。此即标名。论云。如是净土分量圆满为同三界。为不尔耶(问也)超过三界所行之处(答也)论释云。谓大宫殿处所方域。超过三界所行之处。非如三界自地法爱执为己有。所缘相应二缚随增是彼异熟及增上果。如是净土非三界爱所执受故。离二缚故。非彼异熟增上果故。如涅槃等超过三界异熟果地。乃至云如是净土。为三界同一处所。为各别耶(问也)有义。别有处说在净居天。亦有处说在西方等。有义。同处净土周圆无有边际遍法界故。如实义者。实受用土周遍法界无处不有。不可说言离三界处。亦不可说即三界处。若随菩萨所宜现者。或有在色界净居天上。或在西方等处所不定。释曰。今疏直用其要兼取如实义耳。疏以三三昧为所入门者。即义引也。彼经云空无相无愿解脱为所入门故。疏以经配三门相言入不思议三昧。通该前后者。该前明空等为不思议三昧故。该后以三昧等为摄益故。疏三又此净业下。辨摄益相。彼经云。灭诸烦恼灾横缠垢故。论云。谓于此中远离一切烦恼缠垢。如是及诸烦恼为诸缠垢。如是即名诸灾横因。烦恼缠垢此中无故。所作灾横此中亦无。释曰。离此烦恼等即名摄益。又现证得解脱无烦恼灾横缠垢殊胜福智故名摄益。故疏指上净业名为摄益。疏一者形相即形色圆满者。彼论双问云。如是净土显色圆满形色云何。引经答形色云无量方所妙饰间列。论释云。谓大宫殿无量妙饰方所间列。言无量者。或殿无量。或处无量。妙慧为光。安布为饰。是故说名妙饰间列。释曰。无量相貌间列即形色也。疏二无量光色即显色者。彼经云。最胜光曜七宝庄严放大光明普照一切无边世间。论释云。谓大宫殿用最胜光曜七宝庄严。或宝严故最胜光曜于此所。重且言七宝其实净土无量妙宝绮饰庄严非世所识故。此经云无量光色。又论释放大光明等云。谓大宫殿放大光明普照一切无边世界。或大宫殿其体周遍无边世界故放大光明普照一切。释曰。彼经有其二句。今经云无量光色则已摄二。无量光者是彼放无边光句。无量色者即初最胜光曜等。疏住处圆满彼经云过诸庄严如来庄严之所依处。论释云。谓于此中佛所住处。胜过一切菩萨及余庄严住处。唯是如来妙饰庄严为所住处。由胜彼一切庄严住处。是故说名住处圆满。疏中以超过一切菩萨下。即彼论文。经显处严在文极显。疏亦可并前总标通结上来十八圆满等者。上来过去有二。未来有九。现在有三。但有十四下人宝中有五。事业分佛菩萨遂即重出。除余重出十八云何摄耶。今总标文为主圆满。以言佛土故。别中二十九句有十七圆满。一庄严。二清净。为因圆满。佛地经云。超出世间善根所生。今以清净故为出世。以其庄严为所起严。万善严故。三四事业平等妙好故。五即是路大念慧行为威德故。六七住处广大安乐。八即辅翼叵坏。九眷属无尽。十分量无量。十一依持不动。十二无畏名同。十三显色光明。十四无违。十五可爱皆摄益圆满。无烦恼灾横之违故可爱也。十六照明。十七严好皆果最极清净为其相故。十八精丽。十九妙巧。二十第一皆依持。无量功德众所庄严。大宝华王众所建立故。二十一二三四皆门圆满。三解脱门为最胜等故。二十五六皆乘大止妙观为无上等故。二十七无等。二十八无比。二十九无譬喻皆方所。以遍法界性不并真无比对故。经旨多含略为此配未必要尔。故疏略示令如理思。疏大念慧行为所游路。即佛地经文。言路即道之异名者。是彼论释。彼论具云。谓此中大念大慧及以大行。为所游履故名游路。是道异名。闻所成慧名为大念。闻已记持无离义故。思所成慧名为大慧。依理审思得决定故。修所成慧名为大行。由修习力缘真理故。大者念等缘大乘法而生起故。彼所摄故履三妙慧。净土往还故名游路。此说菩萨因三妙慧得入净土故名游路。疏七念等者。寻常六念加念众生耳。疏上辨佛业者。佛地经但云作诸众生一切义利。论先问云如是净土。任持圆满作何事业。即引向经论云。谓于此中即能现作一切有情一切义利。或令一切有情自作一切义利等。今经上明一切诸佛于中成道故是佛业。今明菩萨常作佛事故是菩萨业。疏大止妙观为所乘故者。即佛地经文。论释云。止谓奢摩他。观谓般若。大义如前大念中缘大乘。故此二等运故名乘。乘止与观随其所应行前道路。疏无畏圆满彼经云。远离众魔。论云谓以此中远离一切烦恼蕴死及以天魔。或令他人远离四魔。如是四种是怖畏因。由是能生诸怖畏故。此中无彼故名无畏。疏即任持圆满者。彼经文云。广大法味喜乐所持。疏即论释也。此文犹略。具云谓于此中大乘法味喜乐所持。食能令住住是持义。乃至云此净土中诸佛后得无漏之智能说能持受大乘法味生大喜乐。又正体智受真如味生大喜乐。能任持身命不断坏故。长养善法故名为食。在文可知。疏亦一乘者。以大止妙观为熏修故。疏此之二段反覆相成者。由见实故离妄。如见杌则不见鬼。由离妄故见实。若无鬼见是见木故。疏思所起者。谓身语业者。俱舍云世别由业生思及思所作。思即是意业所作。谓身语故九地广明。疏以即空故下。此有三义释不坏因果。初同净名色即是空非色灭空故。此约空观。二不碍存故即假观。三不坏假名说实相故。二义双照为中道观。疏俱空叵得。即上云有诤说生死。无诤说涅槃生死及涅槃二俱不可得。此约性空下约显实。疏故楞伽云远离觉所觉前已引竟。疏文殊问云下。亦前已引。影公即中论疏。疏一无众生离众生垢故者。多同净名即目连章中。净名云。夫说法者当如法说法。无众生离众生垢故。法无有我离我垢故。法无寿命离生死故。法无有人前后际断故。释曰。上四句我空故故疏取之。此四即金刚无我无人无众生无寿者。今经辨次不同二经。皆明无定前后也。名亦小异。以作者当我。以补特伽罗当人。若释义者人我等相十行已具。空之所以亦如前辨。今取彼经意案今文释。一法无众生者。已无众生为法故。远公云正明理无其所无有三。一无横计神我。二于假名众生无有定性。三无假名众生之相。此等皆是虚妄分别。相有理无余门类尔。离众生垢者。破情显理取我之心名众生垢。生公亦云。若得见理垢情必尽。以离垢验之知无众生也。二法无寿命正明理无。离生死故释成上义。无寿命谓色心连持从生至死。本无生死何有寿命。又寿命为生死之果。若有实者不合得离。今有永离之人明本无矣。三无有我者。理本无也离我垢故释成上义一同初句。四数取趣净名为人。智论云能造善恶行人法故。取于诸趣三际轮回。本无数取者何有前后际耶。又若定有者不应圣人断前后际。今圣有断明无有人能数取也。疏螺髻亦是净名前已引竟余即可知。第六回向。疏今初牒名。征起中六。一总释名。二本分下会前文。三本业下会他经。四此约下别显得名。五亦可名为下会六释。六即。以无碍下出体性。疏千乘之国者古以一城出革车一乘。千乘之国其地千城也。乘即车乘谓以皮里车革即皮也。生曰革。熟曰韦。每乘管卒七十二人。疏则一洲已去者。轮王有四。铁轮即王一州故。疏二等教十善者。夫轮王以十善化世故。疏具八异熟是增上生者。即瑜伽论三十六净行品已辨。疏别中若望回向下。疏文有四。一举其都数。二于中前二十七下。以内外料拣即一切施中二门明义。三又前二十七下。以四等料拣喜舍二行在下总句中。四又代命救残害男刑下。以三施料拣。即一切施也。疏所谓下。别显中三。一彰所摄之法。二言善摄下总释善摄。三谓舍住著下。释随顺善根。略举六度总结万行。疏第二依标广显于中四。一总相辨异。二然其都门下。正出八十六十所以。以开合有无故。三昔光统下。辨成法门。四此上且约下。总结无量。于中三。初引文成多。次实则下。出其本意以皆成事事无碍重重之行。后故知六十下。结示文旨。疏然阿含唯识食总有四者。唯识第四云。谓契经说食有四种。一段食(即分段义)变坏为相。谓欲界系香味触三。于变坏时能为食事(但触所得)由此色处非段食摄。以变坏时色无用故(恋坏不益眼根故又色粗著与眼相离方能有用不与眼合故非是食也问此三为食为对自根亦对余根答先资身根为资养也后资余根发识明利)二触食触境为相(即心所触为此余体)。谓有漏触才取境时。摄受喜等能为食事(此正显也)。此触虽与诸识相应(七八触境细故不摄喜乐等故)。属六识者食义偏胜。触粗显境摄受喜乐。及顺益舍资养胜故。三思食。希望为相(唯取与欲俱思)谓有漏思与欲俱转。希可爱境能为食事。此思虽与诸识相应。属意识者食义偏胜。意识于境希望胜故。四者识食。执持为相。谓有漏识由段触思势力增长能为食事。此识虽通诸识自体。而第八识食义偏胜。一类相续执持胜故。释曰。此三食势增长。此识亦长养诸根大种。能为食事。由是集论说彼四食三蕴五处十一界摄。释曰。段食是色。触思是行。识食如名。段是香味触三处。思是法处。识是意处。段摄三界。触思法界。识七心界。论此四能持有情身命。令不断坏故名为食。余如彼论。而列段食居其后者。前三有漏通于三界。段唯欲界故。又顺经翻最在后故。疏说出世食有其五种者。然上云阿含即杂阿含。连说九食前四世间后五出世。一禅悦食者。禅定资神轻安适悦即为食义。然其五食既云出世通资法身。二愿力。任持出世之法。法身增长即为食义。三念力。明记圣道现前故。四解脱。除障居然资益。五法喜。内充摄喜乐故。疏下翻方出食义。一翻前思成第三念。以经云智慧释成于念。念慧邻故出其所以。亦如四念慧为体。故邻近名念。二翻触成第五兼于第四。三翻识成第一。四翻段成第二愿食言抟者尚依古译。今以饮水等亦是段食不可抟握。故译为段。形段分段而食故。疏一如饮无间。此即敌体相似。断世渴爱常求佛智。即惑翻也。得法喜乐等即顺也。入海霔雨即同水义也。下诸门中体势亦尔随时解释。疏经说佛大牙后等者。即涅槃十四其施食等。亦皆发愿各是一事与此大同不能繁引。疏义通马等者。以梵语通呼车乘云野(余我切)囊。若别呼车云奢羯吒。若呼车辂云曷罗他。此云野囊。明是车乘故通马等。下第十六即单是车。以梵云奢羯吒故。疏涅槃第九譬如莲华下。即如来性品广叹涅槃之德。疏但举喻彼合文云。一切众生亦复如是。若得见闻大涅槃自未发心者。皆悉发心为菩提因。是故我说大涅槃光所入毛孔必为妙因。彼一阐提虽有佛性。而为无量罪垢所缠不能得出。如蚕处茧。以其合文第一疏已用今但要喻耳。疏九月光开青莲引涅槃二十者。即梵行品耆婆为阿阇世王说。因世尊入月爱三昧放光照王。王问其故耆婆答云。此是如来入月爱三昧放光。王问云何等名为月爱三昧。耆婆答言。譬如月光能令一切优钵罗华开敷鲜荣。月爱三昧亦复如是。能令众生善心开敷。下即广说。今但取月开青莲耳。合以佛智为月行为莲开。疏或以缨身者。在身曰缨在首曰鬘。缨乃鬘类皆结华成因便故来。疏然准瑜伽贤首皆明施灯等者。瑜伽文广事亦可知。贤首偈云。又放光名眼清净。能令盲者见众色。以灯施佛及佛塔。是故得成此光明。疏然灯功德经者。亦名施灯功德唯有一卷。前广说施灯所获功德。近后偈云。于彼佛塔施灯已其人身光如日照牟尼牛王清净眼。以好灯明照彼塔得于无漏无上道。其身光明照十方见四真谛。具十力不共之法。亦究竟得遍见眼成善逝。此果皆由布施灯。释曰。此明至极功德。次有偈校量云。设令一切诸众生。昔曾供养无量佛。具大威德见实义。亿劫来成缘觉道。十方所有诸世界。悉布灯明无有余。以是世界诸灯鬘。若人信心供养彼是人如是修供养于无量劫常不断。若人一灯供养佛得福过前无有量。灯油譬如大海水。其炷犹如须弥山。有人能然如是灯遍照一切诸世界。是人深心怀敬信其志唯求缘觉道。十方遍置如是灯一心恭敬而供养。若人发于菩提心手执草炬暂供佛。是人得福过于彼。我见实义作是说。释曰。案上经文以佛德难思故。举广供辟支不及佛塔非令发愿。今取下七十八大愿为炷大悲为油等。例之应广发愿。令其事理皆广大耳



大方广佛华严经随疏演义钞卷第四十八

大方广佛华严经随疏演义钞卷第四十九

　　　　唐清凉山大华严寺沙门澄观述


疏。世医所疗治虽差还复生。即涅槃经第五地中当广引说。疏即金刚身者。涅槃第三有金刚身品。金刚为内照之实即生公释。言非唯金色。亦不全遮。意通内外耳。前已引竟。疏瑜伽三十九云。若有众生来求等者。即彼明菩萨应施不应施。中总有二十三类。今当其一不应施与。下更有论云。何以故。若施彼时虽暂令彼于菩萨所心生欢喜。而复令彼广作种种不饶益事。谓因施故令彼多行憍逸恶行。身坏之后堕诸恶趣。从令施美色下。疏以论难经。疏又云。施妻子时。不应施与怨家。亦是此论次文。其凶暴业者。论具云。又诸菩萨于自妻子奴婢仆使亲戚眷属。若不先以正言晓喻令其欢喜。终不强逼令其忧恼施来乞者。虽复先以晓喻令其欢喜生乐欲心。而不施与怨家恶友药叉罗刹凶暴业者。不以妻子形容软弱。族姓男女。施来求者令作奴婢。论次又云。菩萨若有上品逼恼众生乐行种种暴恶业者。来求王位终不施与。若彼暴恶补特伽罗先居王位。菩萨有力尚应废黜。况当施与。释曰。此皆不应施。又从今云种种下。疏以论难经。答能施有二下。答中先正答。后引证。前中有三意。一菩萨善知不知皆得。二知女无染。三知翻利益。疏故摄论中有利有染等者。即无性论第八两本世亲皆是第九。梁论当第十二。今依无性。然是义引。彼论先并举本论四句。后更牒释。今随举便释本论云。若诸菩萨成就如是增上尸罗。增上质多。增上般若。功德圆满于诸财位得大自在。何故现见有诸有情匮乏财位。释曰。上即问也。释论不解本论答云见彼有情于诸财位有重业障故。无性先总明答意云。今当显说由是因缘菩萨。虽有财位自在。而不施他。释向初答云。谓诸菩萨见彼有情。于其财位有重业障故不施与。勿令惠施空无有果。设复施彼亦不能受何用施为。如有颂云。如母乳婴儿一经月无倦。婴儿喉若闭乳母欲何为。解曰。此即第一无利无染。以一向不能受。何利何染。二本论云。见彼有情若施财位障生善法。故释论云。谓诸菩萨见彼有情虽于财位无重业障。而彼若得财位圆满。便多放逸不起善法。作是思惟宁复现世少时贫贱。勿令来生多时贫贱。故不施彼所有财位。解曰。即第二有染无利。三本论云。见彼有情若乏财位厌离现前故。释论云。谓诸菩萨见彼有情。若乏财位厌生死心便现在前。求欲出离。若得富贵即生放逸。故不施彼所有财位。作是思惟宁彼贫贱。厌离生死心常现前。勿复富贵爱乐放逸不起善法。解曰。此亦成上有染无利。四本论云。见彼有情若施财位即为积集不善法因。故释论云。谓诸菩萨见彼有情。若当施彼满足财位。即便放逸积集种种恶不善业。故不施彼所有财利。如有颂云。宁使贫乏于财位远离恶趣诸恶行。勿被富贵乱诸根令感当来众苦器。解曰。亦有染无利。五本论云。见彼有情若施财位。即便作余无量有情损恼因故。释论云。谓诸菩萨见彼有情。若得富贵即便损恼无量有情故不施彼所有财位。作如是念。宁彼一身受贫穷苦。勿令损恼余多有情。解曰。亦有染无利也。故本论结云。是故现见有诸有情匮乏财位。此中有颂见业障现前积集损恼故。现见诸有情不感菩萨施。释曰。上文五重但有二句。初一无利无染。余四皆有染无利。而义不同。一障生善法。二不生厌离。三自积不善。四损恼于他。其有利有染损益双具故亦不施。为损过微论略不说余可知也。疏法华四安乐行品者。今疏所引初一会诸师义。后三全同生公。生公初一但名行处近处。意是总明远恶近理。下三别耳。宝林基公第一名空行。二名离憍慢。三四同生公。南岳云。一名无著正慧。二明口不说过。三敬上接下。四同生公。大乘法师一正身行。二正语行。三心离诸恶自利行。四心修善法利他行。天台云。止观慈悲导三业及誓愿。初身有止故离身粗业。有观故不得身业。不得能离无所得故。不堕凡夫。有慈悲故。勤修身业广利一切不堕二乘地。有止行故著忍辱衣。有观行故坐如来座。有慈悲故入如来室。止行离过即成断德。观行无著即成智德。慈悲利他即成恩德。恩德资成智德。智德能通达断德。名身安乐行。余口意誓愿愿亦如是。释曰。此即通辨三法为能导其所导。初一是身。二是口。三是意。四是誓愿。大乘法师傍立此名。然诸师立皆从多分。增胜以分通用三法。理则玄妙不彰四别。今取生公之意。合身口在第二取行处近处。及南岳宝林共立一名。名毕竟空行。宝林但语一空似约于境。南岳云无著慧但语于心。今云毕竟空。心境两亡空有双会。故生公云。近处明远恶近理。行处而为履行之宗。在毕竟空耳。此为大智四为大悲。悲智相导于中二三业天台之意亦不失也。又初后成德。中二离过。离过即断德。初智后悲三德备矣。虽义俱通从多故别。是以第一。经中但名行处近处。意在近理行耳。疏已入于理下。即生公释。下疏引经证。既云无行而观。即寂照双流为行理也。下而言等者。等取下文亦不行不分别。释此自有二意。一谓上无行而观皆是不分别。今又不行则寂照两亡也。二者但对上而观诸法如实相。恐滥从行起观。今明正观时亦不行此观。不分别此观。就行约心诣于理。就观约照达于理。今心行不行观无分别。即观无观是寂照双流。故下偈云。又复不行上中下法有为无为实不实法。即不行也亦不分别是男是女。不得诸法不知不见。正是入理即亦不分别也。问若以入理为行住忍辱地等。岂入理行耶。答正是入理。谓无生地寂灭之忍为所住处。柔和善顺即柔顺忍而不卒暴。心亦不惊即音声忍。三忍顿具故为入理。住忍辱地即如来衣。观如实相即如来座。以此导悲即如来室。疏虽未入理下。亦生公之意。远诸恶下引经证。先证远诸恶言及外道等。等取余八。总离十缘。一远豪势。谓国王等为损害缘。二不近邪人法。谓外道梵志等为恶见缘。三亦不亲近诸有凶戏者。见坏乱缘。四又不亲近旃陀罗等。即恶业缘。五不亲近求声闻等。即离劣友缘。六又文殊师利等不应于女人身取能生欲想相。而为说法等即长染缘。七亦复不近五种不男之人。即非器缘。八不独入他家。即讥诃缘。九若为女人说法下。离非轨缘。天台云八离怨害九离讥嫌。十不乐畜年少弟子沙弥小儿等。即散乱缘。上明不应亲近常好坐禅。下明所应亲近。上为亲近之始。为初亲近处。次云复次菩萨摩诃萨。观一切法空如实相等。即第二亲近处。为亲近之终。正明近理以观想未除故名亲近。二身口无过失者。经云。若口宣说。若读经时不乐说人及经典过。长行多唯辨口。偈中则说于身。以油涂身澡浴尘秽亦兼身矣。三心无嫉妒者。经云。于后末世法欲灭时。受持读诵是经典者。无怀嫉妒谄诳之心等。四云。于在家出家人中生大慈心。于非菩萨人中生大悲心等。广如彼经。疏然安乐者下。释安乐行名。初释以果詺因。二因即安乐亦生公意。又常见外道等即天台意。一常见外道因果俱苦者。计我常故修于苦行以期乐果。所修是邪还招苦果。二断见外道不信当报。恣意行恶受五欲乐当受苦果。三析法二乘无常拙度加功苦到。此名因苦。得入涅槃故云果乐。四菩萨如实巧度故为因乐。证大菩提涅槃常乐故。涅槃云下。引证即二十七经。经云。善男子不见中道者。凡有三种。一定乐行。二定苦行。三苦乐行。一定乐行者。所谓菩萨摩诃萨怜愍一切诸众生故。虽复处在阿鼻地狱如三禅乐。二定苦行者。所谓凡夫。三苦乐行者。所谓声闻缘觉。声闻缘觉行于苦乐作中道想。以是义故。虽有佛性而不能见。下经文广。不正释凡夫而道有三种。谓下中上。下者梵天无常谬见是常等。后说生死本际。凡有二种。一者无明。二者有爱。是二中间即有生老病死等者。是定苦行也。疏长阿含。十二因缘经。僧祇律。造塔事未捡故。疏无上依经供佛舍利如芥子许悉得究竟脱生死苦者。经有两卷今当第一。因阿难随佛乞食。见一新城楼阁。心念有人以此胜阁布施四方僧。并具四事。若如来灭后取佛舍利。如芥子大安立塔中。起塔如阿摩罗子大。戴刹如针大。露盘如枣叶大。造佛如麦子大。此二功德何者为胜问佛。佛赞广为引喻校量。初举满阎浮提如稻麻。以第四果及辟支佛。有人尽形四事供养。灭后起大塔供养佛。问功德多不。阿难答多。次举西瞿陀尼。次举东弗婆提。次举北郁单越。皆量渐广供事如前。比所造阁如帝释所处。问于阿难。阿难皆答甚多。佛告阿难。若有善男子善女人。佛涅槃后取舍利如芥子大。造塔如阿摩罗子大。戴刹如针大。露盘如枣叶大。造佛如麦子大。此功德比前所说。百分不及一。千分不及一。亿分不及一。乃至算数譬喻所不能及。阿难。若此功德不回向阿耨多罗三藐三菩提。此功德聚所获福德报。尽娑婆世界微尘数。作他化自在天王。化乐天王。兜率陀天王。夜摩天王。三十三天王。况复转轮圣王。释曰。据此但云福多。若加回向必至究竟。疏当其无有车之用者。即老子道经云。三十辐共一毂。当其无有车之用。注云。此明无有功用相资而成。又下结云。有之以为利。无之以为用。意明假辕厢轮等以成于车。车中不虚则无所用故。约形质粗有之利。以明妙无之有用。今借此语万行缘成之乘。其内无性即中空矣。若不涉有无以利物。若不入空无以道行。以有空义故一切法得成。故为大用也。疏翻三生百劫者。罗汉三生修福。缘觉百劫。今令百千亿那由他劫修等故。疏涅槃第十若犯四重禁等者。明经法资人除惑有十复次今是其一。经云。若比丘比丘尼优婆塞优婆夷及诸外道有能受持如是经典。读诵通利。复为他人分别演说。若自书写令他书写。斯等皆是菩提因缘。若犯四禁及五逆罪。若为邪鬼毒恶所持。闻是经典所有诸恶悉得除灭。如见良医恶鬼远去。当知是人是真菩萨摩诃萨也。何以故。暂得闻是大涅槃故。亦以生念如来常故。若暂闻者尚得如是。何况书写受持读诵。释曰。是则疏但举中。疏又云。犯四重禁不还生无有是处者。即第五经云。又解脱者名为虚寂无有不定。有不定者如一阐提究竟不移。犯重禁者不成佛道无有是处。何以故是人若于佛正法中心得净信。尔时即便灭一阐提。若复得作优婆塞者亦得断灭。于一阐提犯重禁者。灭此罪已则得成佛。若言毕竟不成佛道无有是处。疏如是等文处处皆有者。第六又云。是大涅槃微妙经典。不可消伏甚奇甚特。若有闻者闻已信受。能信如来是常住法。如是之人甚为希有如优昙华。我涅槃后若有得闻如是大乘微妙经典生信敬心。当知是等于未来世百千亿劫不堕恶道。第九经初又云。譬如日出众雾悉除。此大涅槃微妙经典亦复如是出兴于世。若有众生一经于耳者。悉能灭除一切诸恶无间罪业。其余大乘文亦广多。疏九十五种外道邪论者。一依萨婆多律。外道六师各有十六种道。疏二附佛法外道。若不得般若意入阿毗昙则滞有故。疏故七卷楞伽第一等者。七卷即实叉难陀三藏所译。然十卷文广。四卷文悭。七卷处中而文又润。疏所引经具足经文。引意明此呼二乘以为外道。何以得知是二乘耶。以此前有经云大慧此是过去未来现在一切如来应正等觉。觉法自性第一义心。以此心成就如来世间出世间最上之法。以圣慧眼入自共相。种种安立其所安立不与外道恶见共故。次即是疏所引之文。谓前是佛法言不与外道共。早兼二乘况出相不知境界自心分别等即二乘见。又四卷云。大慧。云何外道论恶见共。所谓自境界妄想见。不觉识自心所现分齐。大通大慧愚痴凡夫。性无性自性第一义作二见论。释曰。此则皆二乘见故同外道疏又第二云者。亦复彼七卷经外道二乘同义更显。疏所引经一字无阙。以斯二段明呼二乘同外道也。疏乘四轮乘文三。一引论正释。二料拣。三得名。今初言庄严论第六名四种不放逸轮者。一胜土论。二善人轮。三自正轮。四先福轮。下疏依此论以释其相。一住好国土者。论有偈云。易求及善护善地亦善伴善寂此胜土菩萨则往生。今疏即长行释但小略耳。具云一者易求。谓四事供身不难得故。二善护国王如诸恶人盗贼不得住故。三者善地处。所调和无疾疠故。四者善伴同见同戒为伴侣故。五者善寂。谓尽日无喧杂声故。疏二依止善人。谓有偈云。多闻及见谛巧说亦怜愍不退此丈夫菩萨胜依止。下释即论前三易故不释。论具云。一多闻成就阿含故。二者见谛得圣果故。三者巧说分别法故。四怜愍不贪利故。五者不退无疲倦故。三集胜福德者。偈云。可乐及无难无病与寂静观察此五种宿植善根故。释云。一可乐。二无难。三者无病。四者三昧。五者智慧。第一事由住胜土为因。第二事由依善人为因。第三事由自正成就为因。释曰。疏中将后出方便间名释之。四发大誓彼当第三者。偈云。善缘及善聚善修及善说善出此五种是名自正胜。彼释云。一者善缘妙法为缘故。下四多同一两字异。二者善聚福智具足故。三者善修止观。诸行相应时修故。四者全同五。顺字是欲字耳。上云成论名自发正愿者。论第二四法品云。又经中说人天四轮能增善法。一住善处。二依善人。三自发正愿。四宿植善根。次即明摧八难。次下当知。疏然前二就果者。第二料拣。疏此四何因下。第三得名。于中有二。先明得轮名。即成论文。后已知四轮下。二释得乘名。先依瑜伽。若依已下后依当经圆教辩。四文旨可知。疏本行经说编草为盖等者。贤愚经第八说。过去有王名为金刚。夫人有胎恒有七宝大盖覆于头上。及生太子身紫金色。相好具足盖在其上。名盖事王七宝自至。王四天下即是佛身。佛言。阿难。因过去久远仙人山有辟支佛。涅槃后有长者起塔。以盖盖其上故获斯报名其事也。疏四定地上光明集福德王贤首等。如出现品。四智之义亦具上文智各有四。如出现品

疏。今依贤首是八忍八智者。且依唯识释之。即论释相见道。中缘安立谛有十六心见道。然此有二下即彼论文。但以立十六下有标句。云谓于苦谛有四种心下全同论

疏。一苦法智忍者。苦即苦谛法者。即彼能诠教。智者所谓加行道中缘苦法智。忍者无漏忍。忍前苦法智也。此苦法智忍观苦下如。能断三界见道二十八种分别随眠。欲苦有十。上二界苦各九以除嗔故。三界合有二十八也。二苦法智者。法谓苦如。能缘苦如之智名苦法智。三苦类智忍者。谓苦法智无间无漏慧主等。意云此第三心于一刹那。各别内证法忍法智。谓二心后乃至无学一切圣人法。从此二心彼得生故。故云皆是此类。四言类智者。此智但缘第三苦类智忍。故杂集云。于苦类忍内证印可故名苦类智

疏。前二观如等者。谓法忍法智观如。类忍类智观智

疏。如苦下有四三谛亦然下。类释余三。一谛有四故有十六。皆断二十八分别随眠。然是取意。具足论云。如于苦谛有四种心。集灭道谛应知亦尔。此十六心八观真如。八观正智。可知法真见道无间解脱见自证分。差别建立名相见道。释曰。谓法忍法真无间道见分。法智法真解脱道见分。类忍法无间与自证分。类智法解脱与自证分。印前智故差别立也

疏。二者依观上下等者。论云。二者依观上下谛境别立法类十六种心。谓观现前不现前界苦等四谛。各有二心一现观忍。二现观智。释曰。欲界名下是现前界。色无色名上是不现前界。十六心者。谓观欲界四谛别立法忍法智八种。依观上二界四谛别立类忍类智八种。然论但举欲界苦谛以为法也。一现观忍是无间道。二现观智是解脱道。余可准知如其所应。法真见道无间解脱见分观谛。断见所断百一十二分别随眠。名相见道。释曰。今疏以略配而不法自证者。故彼疏云。以于前十六心后而作此观观渐粗故。今谓观智即法自证。既不观智故不法耳。一百一十二者。欲界四谛四十。上二界四谛各除嗔。故八谛减八故百一十二。余可知。疏。瑜伽五十三。百福行即决择分中文相甚显。但少分者经部许有分受。或多或全。由彼根性有劣中上差别。及持有多时少时等。少时从一日至十日。多时谓一年已去十年已来尽寿可知。然其十种分为四类。初之三十据事以分。次之三十依时有分别。次之二十约自他明后之二十依赞说立。正约行时名为百行。约所生福则为百福。若就十恶名为百非。谓少分杀等

疏。此且就同教三十二相化身而说者。第一会中已广分别。即师子吼品二十八经。南本二十六

疏。体圆德备等者。释智明珠。此有二意。一直就智。上体圆者显是圆智即智性也。德备者。能成一切众德故即是智相。鉴彻即明照无遗。惑亡即所知障尽。略举珠之四德。二融于理智。为涅槃三德。一体圆即法身。二鉴彻即般若。三惑亡为断德。解脱德备通于三德。亦别属法身具足三德方名圆智

疏。亦以权隐实者。上直就佛智以明。今就法华经意兼彰于教。以权隐覆实理即昔开三。三即为髻。隐一乘旨。从开权下即会三归一。文无下成上开义。后若不明解下。出因便明之义。所以反显佛无秘藏故。涅槃说如来但有密语而无密藏。如秋月十五日欲令同见岂有秘藏。众生不了谓之为密。上言如来有秘密藏者。约下位不测耳。有约法体。无约佛心。佛心无吝故疏。故佛本行经说等者。具足经云过去有五百长者子。各出珍宝象马车乘衣服饮食随乞悉与。有一贫人见而问言。汝等施福求何等事。答愿欲求佛道。又问何谓佛道。答中广叹佛德。贫人闻已自念。我今欲习学此愿度一切。复念贫穷无财行施。当持己身而用惠施。念已索蜜遍涂其身卧于蒙间。我今以此身施与一切。若有须血肉头目髓脑悉以与之。持是功德用求佛道广度一切。作是愿已应时三千大千世界而大震动诸天惶懅。帝释天眼见于菩萨卧于蒙间以身布施。下来欲试化作众狗鸟兽欲食菩萨见有欲来啖。身心便欢喜无有退转倾动之意。天帝复形赞问所求为求轮王帝释梵王。答云不尔唯求佛道广度众生。帝释诸天同赞善哉。语菩萨言。汝此勇猛过彼五百菩萨所施。百千万亿不可计倍当先作佛。时贫人者。今我身是。五百长者子者。今此弥勒五百菩萨是。我以精进勇猛之力故。超诸菩萨所作功德而先成佛(已下二十七经)疏二十七施眼等者。标章引例经中云及余无量菩萨者。贤愚经第六快目王施眼说。过去阿僧祇劫有王名为快目。其目彻过墙壁见四十里。王八万四千国性善好施。有边国王名波罗陀拔弥。不宾王化治正失度快目王举兵往伏彼王。有臣云快目王好施。令一盲婆罗门从其乞眼。快目便许之七日后施。臣佐悲谏太子请以眼代快目王广为说法。令剜一眼置于掌中。广发大愿后置婆罗门眼中。彼即得视复剜一眼。置彼匡中亦即得视。大地震动诸天下赞。帝释问王施眼何求。答惟求佛道。问有悔心不。答言无悔。若不悔者令我如故寻便平复。婆罗门回报彼王。彼王闻已心裂而死

疏。十眼与离世间大同者。今略会之。彼十眼者。一所谓肉眼。见一切色故。二天眼。见一切众生心故。三慧眼。见一切众生诸根境界故。四法眼。见一切众生实相故。五佛眼。见如来十力故。六智眼。知见诸法故。七光明眼。见佛光明故。八出生死眼。见涅槃故。九无碍眼。所见无齐故。十一切智眼。见普门法界故。若会今文一即第八。示导众生令出生死得涅槃证为最胜故。二即九名义全同。次五即五眼用小有异。多同寻常五眼。八即第十名同所见。从能见智是佛一切智双就能所故名普眼。九即光明眼从其能照光明。身智二光照生性空故。就其离过名净离翳。十即智眼如来十力方见诸法故。然彼约菩萨此愿得佛因果小异故。用小殊大旨同也。故疏亦云大同小异

疏。一具佛种性即安住最胜者。谓具七最胜成波罗蜜如第一会

疏。智论十四象王施牙等者。论云如释迦文佛曾为六牙白象。猎者伺便以毒箭射之。诸象竞至欲来踏杀猎者。白象以身捍之拥护其人愍之如子。晓喻殷勤遮止群象。徐问猎人何故射我。答曰我须汝牙即以六牙内石孔中血肉俱出。以鼻举牙授与猎者。虽作象身用心如是。当知此象非畜生行报。阿罗汉法中都无此心。当知此为法身菩萨。疏及十轮第四者。经云。若有苾刍于诸根本性重罪中。随犯一罪虽名破戒。恶行苾刍犹胜一切在家白衣犯性罪者。尚应如是况犯其余诸小遮罪。是故不许国王大臣诸在家者轻慢谪罚。所以者何。善男子。乃至过去有迦奢国王名梵授。敕五旃陀罗。有大象王名青莲华。六牙具足住雪山边。汝可往彼拔取牙来。若不得者汝等五人定无活义。时旃陀罗为护身命执持弓箭。被赤袈裟现于沙门威仪形相。往雪山边至象王所。时彼母象遥见人来执持弓箭。惊怖驰走诣象王所白言大天。今见有人张弓挟箭。徐行觇视来趣我等。将非我等命欲尽耶。象王闻已举目观见。剃除须发著袈裟人。即为母象而说偈言。被殑伽沙等诸佛法幢相。观此离恶心必不害众生。时彼母象以颂答曰。虽知被法服而执于弓箭。是恶旃陀罗乐恶无悲愍。时大象王复说颂曰。见袈裟一相。知是慈悲本。此必归佛者。愍念诸众生。汝勿怀疑虑。宜应速摄心。被此法衣人。欲度生死海。时旃陀罗即以毒箭弯弓审射中象王心。母象见之举声号叫悲哀哽咽。以颂白言。被此法衣人。宜应定归佛。威仪虽寂静。而怀毒恶心。应速踏彼身。令其命根断灭。此怨令尽。以射天身故。时大象王以颂答曰。宁速舍身命。不应生恶心。彼虽怀诈心。犹似佛弟子。智者非为命而坏清净心。为度诸有情。常习菩萨行。时大象王心生悲愍。徐问人言。汝何所须。彼人答曰。欲须汝牙。象王欢喜即自拔牙施旃陀罗。而说颂曰。我以白牙今施汝。无忿无恨无贪惜。愿以施福当成佛灭除众生烦恼病。善男子。当观如是过去象王虽受如是傍生趣身。为求阿耨多罗三藐三菩提故。而能弃舍身命无吝。恭敬尊重著袈裟人。虽彼为怨而不加报。然未来世有刹帝利旃陀罗王宰官居士长者沙门婆罗门等。归于我法而出家者。若是法器若非法器。诸弟子所恼乱呵骂。我已鞭杖楚挞其身。或闭牢狱乃至断命。此于一切过去未来现在诸佛。犯诸大罪决定当趣无间地狱。断灭善根焚烧相续。一切智者之所远离。庄严论十三亦云。昔释迦牟尼为菩萨时。作六牙白象王。时王夫人于象有怨。即募人取与一牸象别处而住。猎师服袈裟怀挟弓箭屏树徐行。牸象语象王。象王问彼著何衣服云著袈裟。象王云何所怖畏。亦说偈云。如是之幢相。不害于外物。内有慈悲心。常护于一切。于是猎人即射毒箭。牸象乃云。大天云有慈悲何以为此。象王偈云。此是解脱服。烦恼之所作。远离于慈悲。悉非衣服过。牸象欲害王言何不治结使。复说偈云。如人鬼入心痴狂毁骂医。医师治于鬼。不责病苦人。群象寻来王恐伤之。向彼猎师安之腹下遣去群象。猎师感之悲泣流泪。象王抚之问为何来。猎师答云。王遣取牙。象王命取之猎不敢取。象王遂以鼻绞牙良久而出血大流出痛苦战掉。有天说偈言。心当坚安住。莫为愚痴闷。当观苦恼众。云何可济拔。复有天云。弟子拔牙苦。悲念于地狱。拔已而住猎师思惟将无悔耶。象王知念说偈劝取以鼻擎牙而授与之。释曰缘起小异大意皆同。而牙有出没。又为难行故重重引证

疏。迦尸国王未见名同月光王缘十藏品已引菩萨本缘经亦有大同小异

疏。及下施血髓并如智论十四中说者。论云。月光太子出行游观。癞人见之要车白言。我身重病辛苦懊恼。太子嬉游独自欢耶。大慈愍念愿见救疗。太子闻之以问诸医。医言当须从生长大无嗔之人血髓。涂而饮之如是可愈。太子念言。设有此人贪生惜命云何可得。自除我身无可得处。即命旃陀罗令除身肉破骨出髓。以涂病人以血饮之

疏。三云意生身。疏文有四。一释总名。二显别类。三彰异名。四结文旨。初总名中言此乃意是举喻者。彼经意生身下便云。大慧譬如心意于无量百千由旬外。忆先所见种种诸物。念念相续疾诣于彼。非是其身及山河石壁。所不能为碍。意生身者亦复如是故云喻也

疏。然此身类下。第二显别类。于中有三。一列名。二释相。三定位。初列中今依七卷。若依四卷初明三昧乐正受。第二名中有重性字。然三段俱是七卷第四。若依四卷即当第三。今更引四卷对决。四卷地位便在释相之中最初列竟。即云修行者了知初地上增进相得三种身。疏。楞伽下。第二释相。即七卷。若第四但略结名及地位耳。地位一同四卷。留待辩位明故初身四卷云。大慧云何三昧乐正受。意生身。谓第三第四第五地三昧乐正受。故种种自心寂静安住。心海澄浪识相不生。知自心现非境界性。是名三昧乐正受意生身。释曰。斯则七卷文简而显。然四卷疏意云。从初至七。皆观三界心意识境界妄想。是故须入三昧灭心意识以起意生法身。经隐前二没后二地略举中间。从种种自心下出体。亦有解云。初二约位未得定故不说意生身。六七已得般若常在无相故。属第二身。今疏依此故下约位云五地前

疏。云何觉法自性等者。四卷云。大慧云何觉法自性性意生身。谓八地观察觉了如幻等法。悉无所有身心转变。得如幻三昧及余三昧门无量相力自在明。如妙华庄严迅疾如意。犹如幻梦水月镜像。非造非所造。如造如所造一切色。种种支分具足庄严。随入一切佛刹。大众通达自性法故。是名觉法自性性意生身。释曰。二经相对居然可见。彼疏释云。谓八地菩萨觉一切法无自性性故。名觉法自性性意生身也。经文释中由八地已上灭心意意识。觉知诸法无所有故。得如幻等无量三昧门也。从无量相下。三昧所起德用。于三昧中得自在故。名力自在名明。以此功德庄严其身故。云如妙华严也。法性生身随念所起如意迅疾也。从犹如下。所起化身不实也。非四大造如四大造色也。从一切色下。辩庄严具足。随入下。入佛境界以化生也。通达自性法故者。释能化所以也

疏。云何种类下。明第三身四卷经云。大慧云何种类俱生无作行意生身。所谓觉一切佛法缘自得乐相。是名种类俱生无作行意生身。释曰。彼疏释云。得如来法身随众生类以现形。而不作意故立其名。言觉一切佛法者。如来觉知一切佛法也。缘自得乐相者。缘自内心所证。自觉圣智乐相欲与众生故作种类身也。大云释云。以八地深证无相于一切法不能圆满。故为佛呵得劝便修至九地。便获四无碍智。具修一切佛法。觉一切法皆是法界。以觉即法界缘内证真如得寂灭之乐。与一切法无差别矣。释曰。此即但说菩萨觉一切法前是恭法师意。谓佛觉也。理实通二。今疏文分二。先略引经正释义当佛觉诸法。从释曰下。将释第三便腾前二显三得名。从三自证法下。正释第三得名便释俱生种类之义

疏。若依地位下。第三辩位。前经已具。言初即五地前者。自有二意。一依密严第三。初地即得意生身则通五地。二依上四卷七卷经。皆以三四五地当其初身。以初二地未得定故。故十卷楞伽第五云。三地修定得三昧乐意生身。八地证无生故得觉法自性意生身。第三身不配地位斯则初身。以初摄后云三地得第二身。以后摄初云八地得故。疏云八地已前由六七地已得般若常在无相。是故觉法自性摄。不尔三得第一八得第二。初唯至五。则六七地何无意生。明是以后摄初耳。三不配者。三本楞伽总皆不配。既以八地向前为第二。则三即九地至十。乃至如来居然可知耳。上依楞伽有云所以已见上文。若无上依经第一不配地位但约三人得。谓声闻缘觉大地菩萨为三意生身。若依胜鬘经云。无明习地为胜缘。无漏业为因。有阿罗汉缘觉自在菩萨三种意生身。西域自有二解。胜鬘一依楞伽二依无上依经前中复有三说。一云罗汉缘觉回心。十千劫至十信仍本名故名为二乘。至十回向终名自在菩萨。即初地已上对前二位故名自在。初地已上即有三种。如前楞伽一云。罗汉缘觉俱回心。至十回向终仍本名罗汉缘觉直往菩萨初地已上名自在菩萨。菩萨亦有三种意生身。一云声闻缘觉同第二释。从二乘有学回心至回向终名自在菩萨。对未发心得名自在。三身得同前二解。二据无上依随三乘人即为三身。前二回心至等觉位名声闻缘觉意生身。后一初地至等觉名菩萨意生身。释曰。后释似非等意。经意但明三乘人皆得三种意生身耳

疏。若成唯识下三彰异名。唯识因解变易生死名。云由悲愿力改转身命无定齐限故名变易。无漏定愿正所资感。妙用难测名不思议。或名意成身。随意愿成故。彼释云。随大悲意之所成耳。意明已下。是疏释论然此异名总有其三。一名不思议变易身。二名变化身。三名意成身。若出体者。总有三说。一云悲愿为体。二云定愿为性。三云无明住地惑。无漏有分别业为性。若问答者。问若所依身随地有别。可说短长而命如灯焰念念生灭非如分段。一期等事凭何说彼无定齐限。答玄奘三藏解云。理实命根无别分限。随所依身假说分限。问若依悲愿而感此身。故留烦恼此复何用。诸法师答云。七地已来自有菩萨受分段身故留不断。八地已上虽受变易。而与圣道不相违故所以不断。又解。八地已上变易生死。还相假籍故留不断。由此惑力资别业力。得受用身非如无学。回心大者唯依一业。问若所知障助业能感生死。二乘定性应不永入无余涅槃。释曰。小乘问也。二乘既有所知障则常感生死不入涅槃。论主答云如诸异生拘烦恼故。释曰。异生有烦恼不趣涅槃。彼趣寂者心乐趣寂。为此心拘驰流无相。不起无上正等菩提。如诸异生为烦恼拘故。论问云。如何道谛实能感苦。释曰。以无漏有分别业即是道故。论答谁言实感。不尔如何下论主答无漏定愿资有漏业。令所得果相续长时。展转增胜假说名感。如是感时由所知障为缘助力非独能感。然所知障不障解脱。无能发业润生用故。释曰。谓第四禅无漏胜定。资色无色已感异熟诸有漏业令所得果相续增长无漏资胜假说能感苦。非无漏业实能感苦。又此能感由所知障助故。所知障不感苦者。不同烦恼障有发润故。论云。彼复何须所知障助。论答云。既未圆证无相大悲。不执菩提有情实有。无由发起猛利悲愿。余可略也

疏。上皆通因下第四结文旨可知

疏。四百福相等者。百福十行品已辩。三十二相至法界品瞿波处广说。八十种好今当略示。大般若三百八十一。今当具引。经云。善现。云何如来应正等觉八十随好。善现。一世尊指爪狭长薄润光洁。鲜净如华作赤铜色。二世尊手足指圆满纤长。佣直柔软节骨不现。三世尊手足各等无差。于诸指间悉皆充密。四世尊手足圆满如意。软净光泽色如莲华。五世尊筋脉盘结坚固深隐不现。六世尊两踝俱隐不现。七世尊行步直进庠审如龙象王。八世尊行步威容齐肃如师子王。九世尊行步安平庠序。不过不减犹如牛王。十世尊行步进止仪雅犹如鹅王。十一世尊回顾必皆右旋。如龙象王举身随转。十二世尊支节渐次佣圆妙善安布。十三世尊骨节交结无隙犹若龙盘。十四世尊膝轮妙善安布坚固圆满。十五世尊隐处其文妙好。威势具足圆满清净。十六世尊身支润滑柔软。光悦鲜净尘垢不著。十七世尊身容敦肃无畏常不怯弱。十八世尊身支坚固稠密善相属著。十九世尊身支安定敦重。曾不掉动圆满无坏。二十世尊身相犹如山王。周匝端严光净离翳。二十一世尊身有周匝圆光。于行等时常自照曜。二十二世尊腹形方正无欠。柔软不现众相庄严。二十三世尊脐深右旋圆妙清净光泽。二十四世尊脐厚不[穴/爪]不凸周匝妙好。二十五世尊身皮远离疥癣。亦无靥黠疣赘等过。二十六世尊手掌充满柔软足下安平。二十七世尊手文深长明直润泽不断。二十八世尊唇色光润丹辉。如频婆果上下相称。二十九世尊面门不长不短。不大不小如量端严。三十世尊舌相。软薄广长如赤铜色。三十一世尊发声威震深远。如象王吼明朗清彻。三十二世尊音韵美妙具足如深谷响。三十三世尊鼻高修直两孔不现。三十四世尊诸齿方整鲜白。三十五世尊诸牙圆白光洁渐次锋利。三十六世尊眼净青白分明。三十七世尊眼相修广。譬如青莲华叶甚可爱乐。三十八世尊眼睫上下齐整稠密不白。三十九世尊双眉长而不白致而细软。四十世尊双眉绮靡顺次绀琉璃色。四十一世尊双眉高显光润形如初月。四十二世尊耳厚广大修长轮埵成就。四十三世尊两耳绮丽齐平离众过失。四十四世尊容仪能令见者无舍无染皆生爱敬。四十五世尊额广圆满平正形相殊妙。四十六世尊身分上半圆满。如师子王威严无对。四十七世尊首发修长绀青稠密不白。四十八世尊首发香洁细软润泽旋转。四十九世尊首发齐整无乱亦不交杂。五十世尊首发坚固不断永无褫落。五十一世尊首发光滑殊妙尘垢不著。五十二世尊身分坚固充实逾那罗延。五十三世尊身体长大端直。五十四世尊诸窍清净圆好。五十五世尊身支势力殊胜无与等者。五十六世尊身相众所乐观常无厌足。五十七世尊面轮修广得所。皎洁光净如秋满月。五十八世尊颜貌舒泰光显。含笑先言惟向不背。五十九世尊面貌光泽熙怡。远离频蹙青赤等过。六十世尊身支清净无垢常无臭秽。六十一世尊所有诸毛孔中。常出如意微妙之香。六十二世尊面门常出最上殊胜之香。六十三世尊首相周圆妙好。如末达那亦犹天盖。六十四世尊身毛绀青光净如孔雀项。红辉绮饰色类赤铜。六十五世尊法音随众大小。不增不减应现无差。六十六世尊顶相无能见者。六十七世尊手足指约分明。庄严妙好如赤铜色。六十八世尊行时其足去地。如四指量而现印文。六十九世尊自持不待他卫。身无倾动亦不逶迤。七十世尊威德远振一切。恶心见喜恐怖见安。七十一世尊音声不高不下。随众生意和悦与言。七十二世尊能随诸有情类言音意乐而为说法。七十三世尊一音演说正法。随有情类各令得解。七十四世尊说法咸依次第。必有因缘言无不善。七十五世尊等观诸有情类。赞善毁恶而不爱憎。七十六世尊所为先观后作轨范具足令识善净。七十七世尊相好一切有情无能观尽。七十八世尊顶骨坚实圆满。七十九世尊颜容常少不老好巡旧处。八十世尊手足及胸臆前俱有吉祥喜旋德相。文同绮画色类丹珠。善现。是名八十随好。但经结次后云是为一二等。今回次在前意不欲。具如经文耳。若瑜伽说与上有异。今当更说。论云。如来八十种好。谓手足具二十指。及以节爪并皆殊妙。是即名为一十种随好两手两足表里八处手四足四并皆殊妙是即名为八种随好。两踝膝股六处殊妙是名为六种随好。两臂肘腕六处殊妙是即名为六种随好。腰膝殊妙各一随好两核殊妙为二随好。阴藏殊妙为一随好。两臀殊妙为二随好。腕胪脐三并皆殊妙各一随好两胁腋乳并皆殊妙为六随好。腹胸项脊各一随好。如是所说除颈已上于下身分六十随好。上下齿势并皆殊妙为二随好(其齿勇出行列犹如华鬘故名势也)[齒*(虎-儿+且)]腭殊妙为一随好。两唇眷属并皆殊妙为二随好。颐盖圆满为一随好。两颊圆满善安其所为二随好。两目眷属并皆殊妙为二随好。两眉殊妙为二随好。其鼻二孔并皆殊妙为二随好。其额殊妙为一随好。角鬓两耳并皆殊妙为四随好。头发殊妙为一随好。如是所说从颈已上二十随好总合说为八十随好。若依无上依经亦有八十。与大般若大同恐繁不引。然释此相好瑜伽之中乃有二门。一列名。二辨释。初中上瑜伽但列名而已。二辨释中论更有五门。一相好起位。二相好之因。三相好位差。四相好废立。五相好优劣。初起位者。论云。如是诸相及诸随好。若诸菩萨入净胜意乐地时。以得异熟从此已上诸相随好。展转获得殊胜清净。二明因者。大同涅槃前疏已引。三位差别者。论云。当知如是三十二相。八十随好菩萨在种性地。唯有种子依身而住。菩萨若在胜解行地。始能修彼能得方便。若在清净增上意乐地中乃名为得。若在诸余上地。如是相好转胜清净。若在如来到究竟地。当知相好善净无上。四废立者。论云。如是诸相是有色故劣中胜品诸有清净易了知故。余有一切不共佛法。皆得名为大丈夫相。唯立此为大丈夫相。又即如是三十二种大丈夫相。由所依性为任持故。释曰。此三十二。与余功德为所依故。偏得立名余不得名。下辨好论云。由极殊妙令端严故说名随好。五优劣者。至随好品当广分别

疏。普见一切众生正觉等者。等有二义。一等下文云乃至普见一切众生入涅槃。皆同一性所谓无性。无何等性。所谓无相性无尽性无生性无灭性等。二等取次下经文佛子菩萨应知如来身一毛孔中。有一切众生数等。诸佛身亦即身藏之义。上则普含众生。此则但含诸佛。上全身含。今是一毛含。遍法界毛当知亦尔故身为藏

疏。藏即名坚者。此即十地初释金刚藏论文



大方广佛华严经随疏演义钞卷第四十九

大方广佛华严经随疏演义钞卷第五十

　　　　唐清凉山大华严寺沙门澄观述


疏。如不思议品十种勇健法中第一法说者。经云。谓一切诸佛身不可坏。命不可断。乃至云八部天龙尽其势力雨大金刚山。如须弥山及铁围山。遍于三千大千世界。一时俱下不能令佛心有惊怖。乃至一毛亦不摇动

疏。具那罗延支节大力者。即涅槃北经第十一。南本第十现病品。因佛现卧迦叶怪问。如来已离病恼何故倚卧。便校量佛力云。如十小牛力不如一大牛力。十大牛力不如一青牛力。十青牛力不如一凡象力。十凡象力不如一野象力。次四牙象。次雪山白象。次香山象。次青象。次黄象。次赤象。次白象。次山象。次优钵罗象。次芬陀利象。次一力士。次钵健提。次八臂那罗延。次十住菩萨一节之力。皆前前之十不及后后之一。如前六种故知佛力不可思议

疏。智论十六如毒龙等者。论云。问曰。已知尸罗相。云何波罗蜜。答曰。有人言。菩萨持戒宁自失身命不毁小戒是为尸罗波罗蜜。如上苏陀摩王经中所说。不惜身命以全禁戒。如菩萨本身曾作大力毒龙。若众生在前身力弱者眼视便死。身力强者气往而死。是龙曾受一日禁戒。出家求静入林树间。思惟坐久疲懈而睡。龙法睡时复形如蛇。身有文彩七宝杂色。猎者见之惊喜言曰。此希有难得之皮。献上国王以为服饰。不亦宜乎。便以杖按其头以刀剥皮龙自念言。我力如意。倾覆此国其如反掌。此人小物岂能困。我今以持戒故不计此身。当从佛语于是自忍。眠目不视闭气不息。怜愍此人为持戒故。一心受剥不生悔意。既以失皮赤肉在地。时日大热宛转土中欲趣大水。见诸小虫来食其身肉。为持戒故不复敢动。自思惟言。我今此身。以施诸虫为佛道故。今以肉施以充其身。后成佛时。当以法施以益其心。如是誓已。身乾命终即生第二忉利天上。尔时毒龙即今我身释迦牟尼佛是。是时猎者提婆达多等六师是也。诸小虫辈释迦牟尼佛初转法轮八万诸天得道者是。菩萨护戒不惜身命。决定不悔其事如是。名尸罗波罗蜜。释曰。虽本明戒正是施皮耳。及菩萨本缘经亦有此缘。其事更广。先为大龙有大势力。或化身为人为与诸龙女共相娱乐。至毗陀山幽邃之处。金翅欲食。欲来诸山。碎坏泉池令其枯涸。诸龙龙女化为女人来附此龙。龙为金翅。说慈心法令反本宫。后为诸龙说慈心法亦令行慈。后舍諠就静。山间斋戒。多日困乏暂卧止息。遂遇恶人余同上智论。疏及菩萨本缘集经第四等者。经云。菩萨过去堕畜生中而为鹿身。两胁金色脊似琉璃。余处杂厕种种难名。髀如砗磲。角如金精。其身庄严如七宝藏。身色光焰如日初出。诸天敬重为立名字名金色鹿。善解人语。为诸群鹿宣说正法为大利益。下取意略引。至一河边暴水泛溢损坏树岸。见一溺人投身救之。其人得济白鹿王言。君即是我再生父母。何以报德。鹿王言。我无所须。以身皮妙常恐人见。当默汝言知恩之人具多功德。不知恩者即受苦报。此人背恩还白王知。王即命驾令此溺人引至鹿所。鹿王正睡有乌啄耳觉已瞻望见王兵已近。乃安抚群鹿云。王为我来汝勿惊怖。寻至王所溺者指言此是鹿王两手坠落。王见是事下马诣鹿。鹿却慰王勿令惊怖。我施一切众生无畏。王遂赞言。汝虽兽身非实畜也。王语鹿言。既施一切众生无畏。何为令此溺人两手堕落。鹿王答言。如人犯官重法自招其咎。此人自作自受非我使然。王便长跪叉手白鹿。我从今日长相归依。鹿白王言。若能尔者。愿赐此人无畏如赤子想。此人必堕地狱故可怜愍。王益称敬愿长为弟子。普施诸鹿令得无畏。敕令国内不许游猎杀害众生。广如彼说。更有九色鹿经事缘一同。但云九色。又王夫人夜梦托病。王为求之许分半国。溺人贪利见王言知鹿处当即面癞。后结会。鹿即我身是。王即父王。夫人即先陀利。乌即阿难。溺人即调达。余皆同也。释曰金色义同非正舍皮。云大例相似。疏愿中相好皮者。金色等者。相谓三十二相中第十五身皮金色。好者八十种好中第十六。世尊身皮润滑柔软光悦鲜净。尘垢不著故。疏纤长者。量等者直就事说。若约相好纤长是相即三十二中第三相。圆佣是第二好。赤铜是第一好。能摄者持法界故亦第五十三好。言随好者总指。由此一句别詺文为力为色等。亦瑜伽二十指皆殊妙为二十随好也。齐等者不参差。即第三随好。云各等无差。轮相等即第八十随好。上说八十世尊手足。及胸臆前俱有吉祥喜旋德相。文同绮画。色类丹珠。里面皆有。本那伽吒者。此云满瓶。塞缚悉底迦。此云有乐。故云圆满之言应言满瓶。右旋之言应云有乐。其右旋梵云难提迦物多。故若准观佛三昧海经者。即第一经观相品。疏赤铜者。即是小相好。即第一随好。言事爪则不染尘垢者。亦第一好。又第一好。云一世尊指爪狭长薄润光洁鲜净。如赤铜色。故具此二疏般若波罗蜜犹如大火聚。即龙树赞般若。至胜热处当广引释。疏四十一求法入火者三地有文。又贤愚经云。又复世尊过去久远无量阿僧祇劫。此阎浮提有大国王。名曰梵天王。有太子名曰昙摩钳。好乐正法四方求法。周遍不获愁闷懊恼。帝释化为婆罗门。来诣王所。王请就座为说妙法。婆罗门言。学之甚难。云何便说。太子审问。答言。若能作大火坑令深十丈满中炽火。自投于中为供养者。吾乃与法。太子如教群臣谏喻令愍我等。婆罗门曰。吾不相逼。若不尔者。吾不说法。王知意定令使乘八千里象。宣告一切太子于是却后七日求法入火。诸小王等远近皆集悲哀劝喻。太子告言。我于久远生死之中丧身无数。人中为贪更相残害。天上寿尽失欲忧苦。地狱之中火烧汤煮等。受无量苦未曾为法。吾今以此臭秽之身为法供养。云何止我将欲投火。先请说法。婆罗门为说偈云。常行于慈心。除去恚害想。大悲愍众生。矜伤为雨泪。修行于大喜。同已所得法。救护以道意。乃应菩萨行。闻说法已便投火坑。帝释并梵天王。各执一手而叹之言。一切生类赖太子安。何为投火丧他父母。太子答言。为无上道不惜身命。才投于火火变华池。太子安然坐连华台。诸天雨华没至于膝。尔时梵天王者净饭王是。疏如香城粉骨雪岭忘躯者。下句即涅槃。上句即大般若。大般若文广。今依大品二十七略引经云。佛告须菩提。菩萨摩诃萨。求般若者。当如萨陀波仑。此云常啼。欲求般若不惜身命。闻空中声。汝但东行莫惮劳苦。即当得闻。菩萨闻已作是念言。令我东行何时何处当闻般若。即住立啼泣经于七日。空中有佛即语之言。从此东行五百由旬有城名众香。彼有菩萨名昙无竭。此云法尚。日中三时宣说般若波罗蜜。心念欲往即得无量三昧法门。诸佛慰喻忽然不现。欲见法尚自念贫无以何供养。遂欲卖身。中路有城。以魔蔽故。并无人闻卖身之声。唯有城中长者女闻。帝释化为婆罗门云。不要于人。唯要人血髓用祀天神。菩萨遂刺左臂出血。割右髀肉。复当破骨出髓。时长者女楼上遥见下问其故。答云。我欲供养法尚求闻般若。女遂止之。许供所须。与共同往。帝释即时复天身云。我相试耳。欲求何愿。答云。与我无上菩提。帝释言。是佛境界非我所能。更何所求。答云。乞令其身如故。帝释许之。平复如故。释曰。此即粉骨。言香城者。彼众香城七重。欲往彼故。又至彼城刺血洒地故。言雪岭忘躯者。即涅槃第十四圣行品明。世尊昔在雪山。修行为求菩提。帝释化为罗刹。去其不远遂说半偈云诸行无常。是生灭法。菩萨忽闻揽发举视。遂见罗刹。初疑其人。若闻此偈不合受此可畏之身。又思或于过去佛所曾闻。寻往问言汝于何处得是过去离怖畏者所说半偈。何处得此半如意珠罗刹言曰。我饥讇言。菩萨请言。汝所说者义味不尽。为我说终。我当终身为汝弟子供给所须。又言。我今饥苦终不能说。菩萨问言。汝须何食。罗刹答言。我所饮者。唯人热血。我所食者唯人暖肉。我飞行处处而不能得。菩萨请言。但为我说。我闻偈已以身奉施罗刹又言。谁当信汝。菩萨答言。释提桓因大梵天王得他心者。诸佛菩萨以为证明。次脱衣服以敷高座。罗刹坐已为说余半偈云生灭灭已。寂灭为乐。罗刹又言。偈已说竟。当施我身。菩萨是时深思此义。若石若壁若树若道。书写此偈后升树投身而下。未至于地。虚空之中发种种声称叹菩萨。上至阿迦尼吒。天释复本身接之安置平地。称赞善哉。真是菩萨必成正觉。愿见济度礼足而去。因此乃超弥勒菩萨十二劫在先成佛。言其类非一者。如菩萨本缘经说。虔阇那梨王爱乐正法广召贤达。有婆罗门应召而至。令王剜身千灯经停七日。广集眷属遂剜千灯灯如钱大。添满油竟请说偈法。婆罗门说偈言。常者皆尽。高者亦堕。合会有离。生必有死。闻竟然灯。又发愿言。愿成菩提然大法灯光明照于一切。帝释问云。得无悔耶。答言。不悔。若不虚者平复如故。言毕平复。贤愚经第一。亦有此缘。名虔阇婆梨。又有钉身千道。涅槃二十七亦有卖身重法之缘。恐繁不引。八十经中普贤菩萨自说求法因缘。第三地中亦说求法内外无吝。疏俱舍论说。昔有黄门救五百牛毁形之事等者。与西域记第一全同。彼云。是屈支国旧曰龟兹国。大城西门外路之左右各立佛像。高九十余尺。五年修设一大会。西北渡河至阿奢理贰伽蓝。唐言奇特。相传云。昔时此国先王崇敬三宝。将欲游方观礼圣迹乃命母弟摄知留事。其弟受命窃自割势防未萌也。封之金函持以上王。王曰。斯何谓也。对曰。驾回之日乃可开发即付执事。随军掌护王之还也。果有构祸者。白王。王命监国淫乱后宫。王闻震怒欲置严刑。弟曰。不敢逃责愿开金函。王遂发而视之。乃断势也。曰斯何异物。欲何发明。对曰。王昔游方命知留事。惧有谗祸割势自明。今果有征愿垂照鉴。王深敬异情爱弥隆。出入后庭无所禁碍。王敕弟于后行遂遇一夫拥五百牛欲事刑腐。见而怀念引类增怀。我今形亏岂非宿业。即以财宝赎此群牛。以慈善力男形渐具。以形具故遂不入宫。王怪而问之。乃陈其始末。王以为奇特也。遂建伽蓝。或旌美迹传芳后叶从此立名。疏四如说修行者。此下余经云。善男子。若男若女具足四法谓名丈夫若有男子无此四法。即不得名为丈夫也。何以故。身虽丈夫行同畜生。如来调伏若男若女。是故佛号调御丈夫。疏又四相品即南经。北经即如来性品卷当第四。言四相者。一者自正。二正他。三者能随问答。四者善解因缘义。前亦已引。意云。自正者。明信三宝常住不移。宁以利刀割断其舌。终不说言如来法僧是无常也。二正他者。意云。随机受法智小堪说无常等。智大堪化乃可具说常无常等。三能随问答者。意云。善知如来制听之意随问而说。如有问言。云何不施一钱得大施名。佛言不食酒肉施以酒肉。不饰香华施以香华。无费一毫施名流布。迦叶因言。食肉之人不应受施。便为广说断肉之制。昔开三种乃为渐损其贪耳。四善解因缘义者。意云。知佛有何因缘初不说深法不广制戒。后方说之。知未堪闻故先未说。未有过失故不广制。随过补之。然此四相将为众生闻大涅槃。为能开德通是利他。若别说者。初一自利。自行非邪故名为正。后三利他。令离邪过故名正他。此一正是利他行体。后二化德能随问答。明知法业自在随问巧答。四达根性善知随机授化因缘上说就能开以说。若就所开四者。经云。复次自正者。所谓得是大般涅槃。正他者。我为比丘说。言如来常存不变。随问答者。迦叶因汝问故。得广为菩萨摩诃萨比丘比丘尼优婆塞优婆夷说是甚深微妙义理。因缘义者。声闻缘觉不解如是甚深之义。不闻伊字三点而成解脱涅槃。摩诃般若成秘蜜藏。我今于此阐扬分别。为诸声闻开发慧眼等。余广如彼经。此中但取知其四事名丈夫耳

疏。虽是女人下。亦是涅槃第九经末。前广说女人之过竟。便云。善男子。以是义故。诸善男子善女人等。听是大乘大般涅槃经。常应呵责女人之相求于男子。何以故。是大乘经典有丈夫相。所谓佛性。若人不知是佛性者则无男相。所以者何。不能自知有佛性故。若有不能知佛性者。我说是等名为女人。若能自知有佛性者。我说是人为丈夫相。若有女人能知自身定有佛性。当知是等即是男子。释曰。此文证宗五性者都非丈夫。若具四德不拣男女即丈夫矣。疏然七丈夫总有多说者。疏出其五。一依瑜伽七丈夫。即八异熟中除财位果以属外故。八异熟义即当瑜伽第三十六。此回向初已具引竟。净行品中亦以略出。疏。依小乘七贤圣者。如俱舍贤圣品。离世间亦出七善知。如梵行品已引

疏。于施行中略列诸田。下疏文有三。初随难略释。二料拣诸田。三总结经意。今初。言别人者。谓资财人者。即不思议境界经。普贤菩萨云。又复菩萨为护三昧随法施时不拣福田。怨亲善恶持戒破戒富贵贫穷。又复思惟。施于富者虽无所用。然我自应修习施行。释曰。即有财为别人也疏于中佛塔下。第二料拣诸田有四。一总立五田。谓恩敬德悲苦。二若敬田有病下。辨其兼通。言智论十四者。论云。复次三事因缘生檀。一者信心清净。二者财物。三者福田。心有三种。若怜愍。若恭敬。若怜愍恭敬。施贫穷下贱及诸畜生。是怜愍施。佛及诸法身菩萨等。是为恭敬施。若施诸老病贫穷阿罗汉辟支佛。是为恭敬怜愍施。释曰。论唯此三句。今有非恭敬非怜愍。即上别人。三总收为二者。谓悲田摄苦。敬田摄恩德。四然此二田下。彰其优劣。于中有二。一以二田对辨。二唯就敬田以明。前中三。一约智。二约境。三约悲。亦是三约心。二约境。初融心境故云以理御心。今初。成上以理御心。则心无二。况就于境而有分别。即净名第一善德长者子章中。长者子自于父舍设大施会。供养一切沙门婆罗门。及诸外道贫穷下贱孤独乞人。期满七日。时维摩诘入会诃之云。当为法施之会。何用是财施会为。问曰。何谓法施之会。答云。法施会者。无前无后一时供养一切众生。是名法施之会。后广为说法施。长者子发心解身璎珞价直百千上之。不肯取。再请受之。分作二分。一分施此会中一最下乞人。持一分奉彼难胜如来一切众会皆见光明国土难胜如来。又见璎珞在彼佛上变成四柱宝台。四面严饰分明不相障蔽。时维摩诘现神变已。复作是言。若施主等心施一最下乞人。犹如如来福田之相。无所分别等于大悲不求果报。是则名为具足法施。释曰。既云无所分别。即以理御心。等于大悲亦同体悲矣。又云施主等心施时以理御心也。疏若直就境下。第二约境敬胜。言校量功德经者。经云。施畜生得百倍福。施外道得千倍福等。前已引竟。又甚希有经云。以七宝等供满四洲四果圣人。及灭度后广起塔庙。不如造[麩-夫+廣]麦等佛塔功德。乃至算数譬喻非比。释曰。此即四果尚不及佛。明敬田胜也。疏若就于心下。第三约悲心说。然探玄记引像法决疑经中。乃至施佛菩萨声闻众生。不如有人施畜生一口饭食等。此是伪经。故疏不引。但取亲引于悲。悲是菩萨根故。悲为菩萨体故。若无大悲非菩萨。故净名亦云等于大悲。故从敬则田强而悲心弱下。即罗什法师释净名等于大悲之言。而睿公不许。但以心等故。等即前第一义耳。今取双成后二。故云各有其美。疏若等是敬田下。第二但就敬中以论优劣。以恩德田皆敬田故。于中三。一敬恩分别。二若同是恩下。恩中道俗分别。如舍利弗请问经者。经唯一卷。问云。何故如来说父母恩大不可报。又言师僧之恩不可量。其谁为最。佛言。夫在家者孝事父母。在于膝下莫以报生长养育等。以生育恩深故言大也。若从师学开发知见。此恩大也。夫出家者。舍其父母生死之家。入法门中受微妙法。是师之力也。生长法身出功德财。养智慧命。功莫大也。追其所生乃次之耳。释曰。若据经意。前疏顺前意各自为重。以二相望则出家为胜故。言或约生色身等则优劣可知。即顺经后意也。三等是德田下。就德田中普别分别。引梵网经。即菩萨戒云。若佛子有出家菩萨在家菩萨及一切檀越。请僧福田求愿之时。应入僧坊问知事人。今欲次第请者。即得十方贤圣之僧。而世人别请五百罗汉及菩萨僧。不如僧次一凡夫僧。若别请者。是外道法。七佛无别请法。不顺孝道。若故别请者犯轻垢罪。疏又由主财田等者。俱舍论云。由主财田异故施果差别。此即约分别门。就于三轮皆具优劣。主谓重心轻心等。财谓好物恶物等。田谓若敬若悲等。疏然今此中下。第三结示经旨。三事即三轮。广即约事。深即约理。融有二义。一融上事理。二以理融事。重重无尽。疏义多如此反腾前辞者。即五失本中之一。如初会说。疏须达拏者。此云善爱。或云好爱。经唯一卷。说事甚广。今当略引。阿难请问。佛说过去不可说劫有一大国。名为叶波。王号湿波。无子祷神。后乃有子。内外欢喜。号须大拏。年十五六无艺不通。纳妃名曼垣。生一男一女。太子广行惠施。施王敌国行莲华白象与其怨国。大臣嗔惧白王。摈太子于檀特山。太子出门一切皆施。无拣车马亦为他乞。太子负男。其妃抱女。至其山所。山有道人名阿兰陀。太子遂问道人。云何可居止。答云。山是福地无处不可。乃造草庵而居有拘留国十二丑婆罗门。年四十方娶妻。妻令求奴婢。闻太子好施去山六千里而来求乞。初遇猎师欲杀之。云王遣迎太子猎遂放之。见太子乞子。太子自缚以施之。其母不在。母目瞤动左手复痒。恐子不安遽归三问。太子不应。复问。方答云。我已施讫。其妻闷绝良久乃苏放声大哭。太子言。汝忆过去提和竭佛时。我为婆罗门子。汝为女卖华。我以五百金钱买汝五华。汝寄二华以上于佛。愿为我妻。我时要汝莫违我意。汝答可尔。今何乱我善施心。帝释知其心坚。复化为婆罗门。亦十二丑。就其乞妻太子即施却来寄太子所。太子怪问。方答云。我是天帝。故来相试。遂复天身令其求愿。妻有三愿。一愿卖我子还至本国。二愿我子不至饥苦。三愿我及太子早还本国。帝释曰如汝所愿。太子发愿言。愿一切众生皆得度脱生老病死之苦。帝释叹言。大哉是愿。非我所能。更求何愿。又愿言。今且愿得大富常行布施。又愿国王大臣皆思见我。帝释言。如意。婆罗门将子归。妇嗔何用王种别求奴婢。遂外国卖子。帝释诱引无有买者。遂至本国。国人识之。白王。王欲抱之。啼不肯就。问卖男人。先言男银钱一千特牛百头。女银钱二千牸牛二百。王问。何以女贵男贱。答言。王之后宫与王无亲。出自微贱而受荣宠。王唯一子。逐之深山。曾不眷念。明知女贵男贱。王遂令人追太子还。付以宝藏恣其布施。遂得成佛。父即净饭。母即摩耶。妃即瞿夷。男即罗睺。女即现罗。复成利母。婆罗门即调达。妻即旃遮那摩。山上道人即目连。猎师即阿难。疏现庄严王如大庄严经。疏又菩萨本缘经。说一切持王施二子者。经有三卷。今当第一一半向后至第二卷一半向前。然其缘起全似须大拏。但彼施一男一女。此施二子皆男。又加乞眼。略无王请归。余多同也。更复略引一切持王好施。施王白象行莲华上力能敌国。国人大臣皆悉恐惧。又虑敌国来侵。遂令摈王子于雪山。山中施二子与丑婆罗门。婆罗门卖之至本国。祖王惊叹。后帝释化为婆罗门乞妻。王子施之。便云。汝妻端正。恐为贼劫。且寄于汝。我要当取。王子闻已默然受之。复化婆罗门从之乞眼。王子欲挑。复止之云。我今未用。且寄汝处。我要当取。王子云我云何受二种寄付。释知心坚还复天身云。妻及目二物是我所有。今且寄汝勿复施人飞空而去。雨华称赞必证菩提。疏然所施化实下。第二料拣。言如贤愚经毗沙门等者。即第一经因梵王请佛说法。佛辞众生垢蔽不如速灭。梵王遂引昔缘劝佛。昔无数劫为生求法。乃至一偈。身心妻子而用施与。何不念昔而欲弃生。过去久远于阎浮提。有大国王号修楼婆。领此世界八万四千小国。初以财施后思以坚实法施遂募说者。毗沙门王见欲往试变身为夜叉。色貌青黑眼赤如血。钩牙外出头发悉竖。诣王宫门云。我能说法。王请入宫欲请说法。彼云。先以所爱夫人及所爱子。与我食者乃与汝法王即以所爱夫人及儿中胜者与之。夜叉食竟为王说偈云。一切行无常。生者皆有苦。五阴空无相无有我我所。王闻欢喜书写流布无有悔恨。毗沙门遂复本身赞云。奇特夫人及子犹存如故。王者佛是昔为法尚尔。今何速灭。释曰。此则妻子是实。乞者是化。疏此破菩萨执者。如净名云。十方世界中作魔王者。多是住不可思议解脱菩萨以方便力现作魔王。故云破菩萨执。二乞者是宝引摄论者即第十一。梁论云。或现种种本生。由逼恼他及逼恼怨对。令他相爱利益安乐心。释论曰。为化邪见众生不信因果。令得正法离恶修善故。化现种种本生。如毗笋陀王舍儿与婆罗门。非是逼恼他。此儿是化作。何以故。菩萨无逼恼。此人生彼人安乐故。又如药藏菩萨。令眉絺王与毗提诃王相逼恼。此亦是化作。后悉令相爱利益安乐心。菩萨行如是事有何利益。论曰。生他信心为先。后于三乘圣道中彼善根成熟。是名菩萨甚深制差别。三俱化可知。四俱宝中二根熟者。如一切施王施儿与婆罗门。婆罗门鞭打持去。至一树下更欲打之。树神手拟婆罗门。婆罗门即倒。神欲断彼命夺王子送还。王子告神。请勿害之。我若再还。令我父王檀行不足。即为不孝之子。神遂放之。此即妻子同行也。尚须自舍身命。岂有辞苦而退。言生生行施处者。即七十五释迦女瞿波昔缘中事。当时妙德童女欲事太子。太子要云恐其为障修菩萨道。彼女意云。我无染心请为主者。偈白太子中有偈云。无量劫顶戴广大金刚山。若能眷纳我。甘心受此苦。无量生死海。以我身肉施。汝得法王处。愿令我亦然。若能眷纳我。与我为主者。生生行施处。愿常以我施。释曰。斯皆根熟之者。疏若依璎珞十五轮王者。即三贤十圣等妙二觉。至随好品当广分别。此中即三禅梵王。若依大丈夫行论中。菩萨喜乐过于世间。及二乘涅槃。此论有二卷。或单云大丈夫论。广说世间胜乐之事皆不及菩萨。见乞欢喜末举解脱之乐亦不能及。即过二乘也。疏瑜伽三十九云。又诸菩萨于施障及对治者。于中初标。二列障。三明治。前二具论文。对治中略取论意耳。然论文繁广收义无遗。论后结云。如是菩萨四种施障。当知四种能对治智。对治于彼。一者觉悟。二者忍受众苦。三者遍知颠倒。四者见一切行性不坚牢。是诸菩萨由前三种能对治智。决定堪能正行惠施。由后一种能对治智。能正摄受施福胜果。当知亦名菩萨巧慧而行布施离相也。疏先绝我想者。即欢喜行中。疏一不于法体起增减者。一切法体不出有无。定有则增益。定无则损减。四于诸法义离断常者。就一有上。即有常无常义。从缘而有。即是无常。不从缘有。即名为常。五三有器界唯识顿变。名为影像。为生所依。想即是心非想非心。此释六于法本遗心非心想。以上诸句皆有想言。一切诸法皆想所持通是有心之义。心为法本故。忘心即为非想。今并遣之故。云六于法本遣心非心想耳。疏有即空故者。约缘有明二空一味等无差故。约真如说皆无有义。然法相所立。依他缘有。圆成性有。今明缘有故非有。二空为性。性即非有。言无无想乃有多意者。略有五义。初一遣无物之无。如虚空龟毛兔角等。二明缘有即无。净名云色即是空。非色灭空。色性自空明有即无故。此明非灭色空也。三明遣无为有。四遣无为非有。三四俱遣以空为有义。五者上四遣病明非有。此句显实明非有不碍有故。故下释云非有非非有矣。此引证也。此非非有即是非无。但言非无含义则少。言非非有含义则多。但言非无。得前二义后之二义。言非非有。方始终摄也。然第一义即古人云。我言非有者。但言非是有。非谓是非有。五明有即空故非有。空即有故非非有。上之五句但顺经文以为二句。此下总遣四句合上即俱句。相夺即俱非。有无之本既无俱句非俱何立。未对释结句非非想。中唯取第四意耳。亦可兼于第五不碍想耳。次对双显缚解者。以分别为缚。无分别为解也。疏次对双显。二业者。即思及思已而为二也。后对亦双明缚解者。有心则生死波浪故非心回向。无心则同乎外道故非无心回向。此即无不碍有义。又以无心下。拂迹以明前意。言有心为非有者有起动也。言无心为非者无观照也。此即寂不失照。后意则寂乎唯寂。二皆有理。疏若本无缚其谁求解者。即闇用净名。不二法门中宝印手菩萨曰。乐涅槃不乐世间为二。若不乐涅槃不厌世间则无有二。所以者何。若有缚则有解。若本无缚其谁求解。无缚无解则无乐厌。是为入不二法门。疏傥然无寄理自玄会者。此言出肇公百论序。彼有二对。具云。其为论也。言而无当。破而无报。傥然靡据。而事不失真。萧焉无寄。而理自玄会。反本之道。著乎兹矣。释曰。此通说论旨。前对不失事。后对不失理。虽不据说于事理。而契当于事理。今疏合其二对但取不失于理。以是离相回向故。傥者俶傥。广雅云。俶傥者卓异也。谓无所依据。卓异系象而暗与理会矣。疏三世求生不可得故者。即总显文意。是中论三时门。从无而有故名为生者。立生之理。下别出三世求不得生相。已生未生正生为三。已未不生理易彰显现在正生理隐故。以不住故过未分之。则无现在之正生也。正同净名。若过去生过去生已灭。若未来生未来生未至。若现在生现在生无住。以无住故即属已未。从为生之理下。结成无生。疏静论语识智者。然依智不依识。识是戏论。依智是寂静今并双非。则不可以智知。不可以识识矣。即法四依。四依之义下文当释。疏第二不碍随相中文三。一总辩来意。二言随相下正明不坏之相。言诸佛依二谛为众生说法。即中论四谛品下。更偈云。一以世俗谛。二第一义谛。若人不能知分别于二谛。则于深佛法不知真实义。前已引竟。三然俗是真俗下。融上二谛成无碍义。疏今初然随相之名下。疏文有二。一辩来意。二略显十义下。正明离相受回向名。前即假征。此下解释。于中二。先总。后一过世八法下别。各随所趣立彼岸别。今初利衰毁誉称讥苦乐此之八法即世间法。八法不动名不动岸。二依蕴计我故有二我。若离二我名为解脱。三寻伺即言语道。道是因故实际绝言故。四念想观除为实智故。五身见以为烦恼障本故。但能断便是有余。六苦依身即为依处。智所依身身智俱亡为无余也。七施等即是所作善行故。八菩萨出有入无。而无染故为无住岸。九证于法身是无漏界故。十生住异灭即是有为世间之法。觉心现量生灭流注无有自性。故成自觉圣智岸也。疏菩提性净下。此有二菩提。一性净。二圆净。从缘起者即是圆净。圆净复二。一明缘起。万行为缘故。二明性起。全是真如性净功德之所显故。又缘起无性即性净故。广如出现。此亦法华云。诸佛两足尊。知法常无性。佛种从缘起。是故说一乘义耳。前已广引。从若业依身下。释不于身中而有业。第七回向。疏今初。牒名中四。初正释名。二此从下得名。三故本业下引证。四即以无贪下。出体性。三中三。一引经。二名无下会今文。三有云下释彼经。先叙异说。后应云下正释义。般若方便即净名。及今经七十九中之意下当广释。恶父母者。无明贪爱。即楞伽第三经云。尔时大慧。菩萨白佛言。世尊。如世尊说。若男子女人。行五无间业。不入无间地狱。世尊云何男子女人行五无间业不入无间地狱。佛告大慧。谛听谛听善思念之。吾为汝说。大慧白佛言。善哉世尊。唯然受教。佛告大慧。五无间业所为。杀父母。及害罗汉。破坏众僧。恶心出佛身血。大慧。云何众生母。谓爱更受身贪喜俱如缘母。立无明为父。入处聚落。断二根本名害父母。彼诸使不现。如鼠毒发究竟断彼名害罗汉。云何破僧。谓异相诸阴和合积聚。究竟断彼名为破僧。大慧。不觉外自共相自心现量。七识身以三解脱无漏恶想。究竟断彼七识佛名为恶心出佛身血。若男子女人。行此无间者。名五无间事。亦名无间等。偈言。贪爱名为母。无明以为父。觉境识为佛。诸使为罗汉。阴集名为僧。无间。次第断。是谓五无间不堕无间狱。释曰。言如鼠毒发者。西方有鼠啮人甚毒。毒在身中。其疮虽差。忽遇雷声。其疮还发。使亦如之。忽遇境雷则还动发。余可知。不灭痴爱下。释一合相义。即净名须菩提章。二乘之人灭痴得明。灭爱则脱。今了一性故不灭之体即明脱。知理无二即是契合。合无合相方是真合。疏然其前十下。料拣。言前十一一遍从中十者。从佛境生小等。从法境生小等。从余八亦然。二中十一一能生后十者。从一佛境能生檀等十度。从法生十度。余八亦然。三后十一一容具前十者。谓布施等有小有大。或一或二或三或四。或具足十。不必皆具。故云容具。戒等九度于前十亦然。四前十一一该后二十者。谓从佛境起小施。或从佛境起大施等。或于佛境起小戒。或从佛境起大戒等。理即昭然云思之自显。疏上六皆巧便殊胜者。通即七种最胜成波罗蜜。初会已具。然最胜亦名殊胜。前虽已释。为对经文须知总意。言巧便殊胜者。彼当第五云要无相智所摄故。故上六句皆无相智。言次五清净最胜者。彼当第七云谓要不为二障间杂。别中一无法执及了唯心离所知障。三见性空无烦恼障。次有三心即安住殊胜者。彼当第一谓要安住菩萨种性。次有二心。即回向殊胜者。彼当第六谓要回向无上菩提。今言善决诸义具三回向者。决智决悲决实际故。次有一心。即意乐殊胜者。彼当第三谓要悲愍一切众生。后之二心依止殊胜者。彼当第二谓要依止大菩提心。上显施中即事业殊胜者。彼当第四谓要具行一切事业。具上七下结成前义。故唯识云。要七最胜之所摄受。方可建立波罗蜜多。以上释经文同符契。疏善趣贤首位之行者。圆融十信位也。种性即十住。解行虽通三贤。今正取行向二位故。故解行发心在于十行。发回向心故。疏密迹力士经第二具说者。亦至第十回向明之。庄严论亦引此经者。论当第六偈。菩萨自成就。如前义应知。声有六十种。是说如来事。长行释中具引佛秘密经。佛秘密经即密迹经耳。并至下明。疏复有处说六十四音等者。瑜伽等说有八转者。疏文但举其唐言之名。今兼显梵音。西域国法。若欲寻读内外典籍要解声论。此八转声方知文义分齐。一补卢沙。此是直指陈声。如人斫树指说其人即今体声。二补卢衫。是所作业声。如所作斫树故云业也。三补卢崽拏。是能作具声。如由斧斫故云具也。四补卢沙耶是所为声。如为人斫故云为也。五补卢沙[多*頁]。是所从声。如因人造舍等故云从也。从即所因故。六补卢杀婆。是所属声。如奴属主故云属也。七补卢铩。是所于声。如客依主故云于也于即依义。瑜伽第二。名上七种为七例句。以是起解大例故。唯有梵语声论八转。更加醯补卢沙。是呼召之声故云呼也。然此八声各有三种。一男声。二女声。三非男非女声。此上具约男声说之。以梵名丈夫为卢沙也。疏是八转声各具八德者。即八梵音。贤首品已明。今当重说。一调和者。谓大小得中故。二柔软者。言无粗矿故。三谛了者。亦云最好如迦陵频伽等故。四易解者。亦云易了。言辞辩了故。五无错谬者。亦云不误言。无错误故。六无雌小者。亦云不女。其声雄朗故。七广大者。亦云尊慧。言无战惧故。八深远者。脐轮发生故。如来具此八转之音。疏若将此下属前佛果者。会异释。即刊定记释二段皆属于佛果。故今明修菩萨行及近善友非属佛耳。疏八云非一非异者。即十通中等者标示也。故彼通中广说非一异义。从以了一切下。出非一异是神通相。若一向非一各互相碍不能相作。若一向非异无二可得。将何相作。以非异故一理融通。非一事故得相作等。疏又非一异应成四句者。一非一。二非异。三非非一非非异。四非亦一亦异。十忍当说。疏初之三句显胜妙生者。即前十度章中引唯识释前三为增上生。道感大财体及眷属故。其胜妙生即增上生。名异义同。后三决定胜道。疏六正助无违者。即经业道不违业。业不违业道。俱舍业品云。俱得名尸罗。一妙行。二业。三律仪。四唯初表无表名别解脱。五业道。六释曰。此有六名。今此即当第六。彼论疏释云。又此初念亦名业道第六名也。本求戒思。今曰。究竟依业畅义立业道名。谓戒前之思名之为业。初念戒体名之为道。思所履故。业家之道故名业道。故初刹那名别解脱。初弃恶故。亦得名为别解脱律仪。能防非故。亦得名为根本业道。畅思起故。第二念等不名业道。非畅思故。名为后起。根本后故。今疏全依俱舍论文故不更引古来异释。疏此之事事所以无违下。出事事无违因。略出三因。一法性融通门。二缘起相由门。上二即事事无碍义。三直语同一缘起。通事通理非无碍义。如睹一叶落知天下秋矣。言亦由后二段令此无违者。后二即事理无违。及理理无违。由此故令事事无违。谓既同一味事。复即理由事即理理融于事故。得事事无碍故无违也。疏然上三段无违下。重总料拣。于中二。一同异类料拣。二开此则有下句数料拣。但就刹众生以成诸句。初根本四句。二刹上理事成四句。三约众生上理事成四句。上二三两四句但是事理无碍。四以刹事对生理为四。五以众生事望刹理成四。此后二四方成事事无碍。疏上二四句各初及第三等者。以事理相望。唯就同类即得成故。言各二及四。虽非无碍。亦不相违。义如上说者。以二四皆是不即故。非无碍言亦不相违者。由上同一缘起故。由不坏之事不变之性皆同一缘起故。疏此中初二句。是理理无违者。一刹无性即众生无性。二理同故言。以无可即亦无可违者。释第二句是理理无违义。疏第四句虽非无碍亦不相违者。第四不碍两存故非无碍。而亦同是一缘起故。及第五四中亦不相违。皆同前二三四句中。亦不相违。疏第五四句等者。言此中初及第三句是。第二段理事无违中。异类事理相望者。以将刹望众生无性。众生与刹是异类也



大方广佛华严经随疏演义钞卷第五十

大方广佛华严经随疏演义钞卷第五十一

　　　　唐清凉山大华严寺沙门澄观述


第八回向。疏从所依立名义通能所者。但言真如相即是所依善根。一合如故义通能所。此中有五。一上正释。二故本业下引证。言常照者。以有能所况一合相。复有二义。一有无不二即一合相以同如故。二智与境冥绝能所故。则通能所为如相矣。三若梵下会梵本。四即以法界下出体。能所契合为法界故。五此与前后下拣滥。前即第七以平等随顺众生故。后即九十九即离于能所缚著故。十入法界亦契合故。故其四名多分相滥。疏拣可知。余如第四回向者。彼以善根如于实际。故至一切处。前对此拣竟故今不对第四拣之。疏四中初句总标下。疏文分二。一释总句。二三十一愿下。别释。释中先释可爱。后释此下。正明科释。于中三。初双标。次总者下略释总字。三言横下。双释二章。疏三通受用变化者。但言清净。变化亦有净故无诸烦恼则是受用。既众生往生故皆通也。言余皆土中之事者。四即法门流布。五行即菩萨修行。六即天眼常喜世界生者。天眼彻见十方。七则水鸟树林华池宝阁。八护法。九证法。十心无著。疏无漏法林等。即净名佛道品。无漏法林树总持之园苑下。经三昧为园苑故。疏对上草木者。三草二木即法华药草喻品。初会已引五乘差别。但由智异故。将善观察智以对草木。疏第二三愿明果满三德者。能断是般若。所断是解脱。智周法界即法身取所证故。又初即智德。次即断德。后即恩德。恩德故能现世间。故涅槃三德。释中云如来之身亦非涅槃通色身故。疏初句立宗者。即虽善修正业。而知业性空。量云正业是有法。空有无碍是宗法。因云缘成即无性故。同喻云如幻。幻法从缘。生空有不相碍。正业从缘生同彼幻法不相碍。疏十句五对令四心弥固者。即天亲般若论中答住问也。若依无著即当第一发心住处。然无著十八住处住住皆答三问。三问即应云何住。应云何修行。应云何降伏其心。秦经阙修行问合在二中。言发心住处者。经佛告须菩提菩萨。应如是降伏其心。所有一切众生之类。若卵生。若胎生。若湿生。若化生。若有色。若无色。若有想。若无想。若非有想。若非无想(即广大心)我皆令入无余涅槃而灭度之(第一心也)如是灭度无量无数无边众生。实无众生得灭度者(常心也)何以故。须菩提。若菩萨有我相人相众生相寿者相。即非菩萨(不颠倒心也)论偈云。广大第一常。其心不颠倒。利益深心住。此乘功德满。此偈上半标四心下半说住义。四心利益具自他行故。此深心菩萨应住大乘功德尽圆满矣。言四心者。三界九类皆尽度之。是广大心。令入无余涅槃。是第一心。二乘尚有三。余非曰无余。不名第一。今二种涅槃无余第一。四涅槃中。无住涅槃方为第一。今言无余。即佛无住。往昔但有三涅槃。故不言无余耳。彼疏科上二心名加行住。言常心者论云。如是取众生如我身。常不舍离是名常心。偈中利益解其常义。谓度众生常不离大悲同体。如我之心故名常矣。疏科此心为修行定。言不颠倒心者。疏科为折散心。言不颠倒者。论云此示现离依止身见众生等相故。依身执我名为身见。有我等四即非菩萨是名颠倒。今离此四即是菩萨非颠倒心。大云言。此文即根本智。前文大悲。是后得智。由根本智即离我见。故前大智观无众生相始得成就。又大云解。实无众生得灭度者。总有五义。一众生性空故无可灭。二菩萨后得智同体悲。离自身外无别众生。即无他体。于根本智必先自离我见之相即自无体。既无自他实无众生得灭度矣。三一切众生本来寂灭不更灭故。四顺法性法性无念。心若起念即违法性故。五解法界不度众生。天亲解云。平等真法界佛不度众生。以众生名名即法界。众生阴身阴即法界。众生与佛同一法界岂于此理度众生哉。故净名云。众圣贤亦如也。至于弥勒亦如也。若弥勒得受记者。一切众生亦应受记。以同一如不应别故。斯理特深。天亲下文有此解者。谓教地上诸大菩萨。以初地上尽证真如。令地上学佛平等法界观矣。而今天亲即解此文。大悲同体。是教地前学地上观故为此释。天亲妙意今日晓矣。释曰。上皆晖公之意。今谓不然。且问寂灭与空为一为异。若言一者则初三不别。若言异者异相云何。岂不诠言法性本空寂耶。又寂灭言但是尽相为显实耶。若是显实即同第五同一法界。又同体悲宁殊同一法界。又五法界与顺法性复何差别。非无念智不名真解。是知论明法界生佛相望。论明同体菩萨望生故不应二。则上五解唯应为二。其无念义应合在于不颠倒心。经唯举我以为颠倒。法执不亡岂非颠倒。故不颠倒。约止绝妄想同体常心观冥真理。是故经文以不颠倒释上常心。云何以故由无妄故方能契实。由契理故方得无妄。二义相成故无众生得灭度者。一契空如性空寂灭故无可度。二契不空同一法性。法性平等故无可度。足显玄妙皆就诸佛菩萨观心非独约理故。今疏文直取论意便为正解。复顺今经以今经证。天亲解经妙符圣旨。疏顺缘曰如者。即随缘义。净名云。法随于如无所随故。今谓如随于法无能随故。以如性空方能随缘成一切故。疏而起信云下。此论解释分中初释真如门。正举法体有二。一正显如体。二会执释名。初门论云。心真如者。即是一法界大总相法门体。所谓心性不生不灭。一切诸法唯依妄念而有差别。若离心念则无一切境界之相。是故一切法从本以来。离言说相。离名字相。离心缘相。毕竟平等无有变异不可破坏。唯是一心故名真如。释曰。此上论文自有三段。一就实略标。二一切诸法下会妄显真。三是故下结真离妄。此三皆是正显如体。即离妄伪为真离异相为如。今疏所引即会执释名。具足论云。以一切言说假名无实。但随妄念不可得故。言真如者亦无有相。谓言说之极因言遣言。此真如体亦无可遣。以一切法悉皆真故。亦无可立以一切法皆同如故。当知一切法不可说不可念故名为真如。释曰。此上论文中二。先释。后当知一切法下结。前中分三。初正会执。恐有执言。上言离名字相。何故复立真如之名。故云此真如名亦是假说。二言说之极下约名释疑。疑云。若但假立何故不立余名而立真如。释云。真如者言说之极。此后更无有名故。摄论中。谓真如为究竟名故云极耳。因言遣言立此极名。若无此名无以遣名。若存此名。亦不遣名三此真如体亦无可遣下。约相释遣。古有多释今并不依。今谓此即非安立真如。若安立说。遣妄曰真显理为如。同唯识意。今正拂此二无法非真何妄可遣耶。则真非真矣。无法不如何理可显。故如非如矣。斯则无遣无立为非安立之真如矣。故疏结云唯就遮诠顿彰真理。疏二明种类总有六门。谓一二三七十及百为六类。二中有三及六真如并八真如总有十义。余如十藏及前诸会已说。唯七真如今当说之。即显扬论第三卷摄事品第一之三论曰。真如作意相者。谓缘七种遍满真如作意广说如经。一流转真如作意。谓已见说诸菩萨。以增上法行善修治作意。于染净法时思惟诸行无始时来流转实性。既思惟已离无因见及不平等见。二实相真如作意。谓如前说。乃至于染净法因思惟诸法众生无我性。及法无我性。既思惟已一切身见。及思惟分别。众相作意不复现行。三唯识真如作意。谓如前说。乃至于染净法所依。思惟诸法唯识之性。既思惟已如实。了知唯心染故众生染。唯心净故。众生净。四安立真如作意。谓如前说。乃至于染净法体。思惟苦谛既思惟已。欲令知故为有情说。五邪行真如作意。谓如前说。乃至染污法因思惟集谛。欲令断故为有情说六清净真如作意。谓如前说。乃至于清净法体。思惟灭谛既思惟已欲令证故为有情说七正行真如作意。谓如前说。乃至于清净行。思惟道谛既思惟已。欲令修故为有情说。释曰作意之义即菩萨观余可知。疏但列名略嘱而已。疏一成依持用者即唯识论真如为迷悟依。如四转依义中广辩十地再辩。疏起信说有三大等者。疏文有四。一引论三大。二对会今文。三释论用大。四对会百门。今初全是论文而体大中一者。体大下缺一切法言耳。斯即立义分中。彼疏释体云。真性深广而凡圣染净皆以为依故受大名。随流加染而不增。反流除染而不减。又反流加净而不增。随流阙净而不减。良以染净之所不亏。始终之所不易。故云平等不增减也。二相大。论云。谓如来藏具足无量性功德。故疏释云。二种藏中不空如来藏也。今疏略无如来藏言。但约真如以说相故。谓不异体之德故云性功德也。如水八德不异于水。三用大全同彼疏。释云。谓随净业约自然大用报化二身粗细之用。令诸众生始成世善。终成出世善故。彼论下文具显用相。疏然彼依心下。第二对会今经。亦是解妨。妨云彼论依一心法而立三大真如乃是其一。何得真如具三大耶。故彼立义分中云。摩诃衍者总说有二种。云何为二。一者法。二者义。所言法者。谓众生心。是心则摄一切世间出世间法。依于此心显示摩诃衍义。所言义者。则有三种。一者体大等。通局既异何得引耶。故下通云。以一统二。二皆属如故下解释分中分为三门真如即是一法界大总相法门体。又此二门不相离故。故如必有相用二也。疏然违真下。三释用大义。似太局亦名解妨。妨云真如既为一切法体随流。成法。何得不言能生恶因果耶。故为此通。是以璎珞经云。始起一想住于缘。顺第一义谛名之为善。背第一义谛名之为恶。约违义边。不言生恶。于中先明不生恶所以。后然违顺虽殊下。释为恶体。藏和尚云以违真故不得离真。以违真故非其用也。故今疏云。离如则无可违故不离也。如波违水离水无波。疏若会百门下。第四会释经文。具阙至下当知。疏四约教不同可以思准者。小乘但有生空。始教即立二空及六七等不即于事。终教则即事即如。顿教多用非安立义。圆教即是百门重重无尽。疏五释文于中三。一叙昔。二理皆难通下辩顺违。于中二意。初夺分者。次若取下。纵成分义责不出相貌实则纵成二义。三今且十十下。申今正解。上辩顺违二皆有理。后有究竟分则理长。文中先总明。二初遍一切下别显。即为十段。依唯识第九。前虽随地别释。今为对文类例并举。今初遍一切处。及无相为相即遍满真如。谓此真如二空所显无有一法而不在故。世亲释云。谓此法界遍一切行以无少法非无我故。今言二空无有一法非二空故。今疏云遍满一切。遍满义彰无相为相即二空相。疏二中无能测等者。唯识释最胜真如云。谓此真如具无边德。于一切法最为胜。故注云由离犯戒垢。证此真如德庄严故今无测无对即最胜义。三中下。论释胜流真如云。谓此真如所流教法。于余教法最为胜故。注云。由得三慧照大乘法观此教法。根本真如名胜流真如。或证此如说法胜故。今云于法无碍即教法等为众法眼亦胜流矣。四中等者论云。四无摄受真如。谓此真如无所系属。非我执等所依取故。世亲解云。于此如中无计我所无摄我所。如北洲人无系属。故应说此如非我执我慢我爱无明边见我所见等所依取故。今无著无住即无摄受。五中论云五类无别真如。谓此真如类无差别。非如眼等类有异故。注云。谓生死涅槃二皆平等故无差别。今云毕竟无尽无变岂有别耶。六中论云。六无染净真如。谓此真如本性无染。亦不可说后方净故。中边释云。由六地观十二因缘。知缘起法无染无净。非谓如也。由真如故法无染净。詺此真如。为无染净。今云。无有分别。何有染净。七中论云。七法无别真如。谓此真如虽多教法种种安立。而无异故。注云。虽诸教法依如建立。如无异故今云无所不在。何有别耶。有无同如法岂别耶。八中论云。八不增减真如。谓此真如离增减执。不随染净有增减故。即此亦名相土。自在所依真如。谓若证得此真如已。现相现土俱自在故。注云。谓凡位不减圣位不增。故今云。清净平等岂有增减。九中论云。九智自在真如。谓若证得此真如已。于无碍解得自在。故。注云。谓此地中得无碍解名智自在。今遍一切智。何不知是佛境界真自在也。十中论云。十业自在真如。谓若证得此真如已。普于一切神通作业。总持定门皆自在故。今云。住一切地成佛菩萨业自在矣。然此十如约诠辩体。若不尔者且如非先不遍今者方遍。若不约诠说遍何法。上来略取。文中各有二义以成其名。余各八义取类本名可以意得。疏随地别显唯说十如下。第二解妨。总有四妨。第一十百不同妨。二前后无如妨。三如观难成妨。四回向非如妨。今初妨云。彼唯十如此中说百何要将百以同十耶。故释云。为顺十地且说十如。理实真如具无尽德。十十融摄且说百门。百十皆是一周一圆数顺无尽。耳。疏地前通修等者。第二通前后无如妨。妨云。将百门如配十地如。地前等妙应无如矣。故为通云。地前通修十如。等觉遍等十如。妙觉穷证十如。但同地如无不同矣。疏然异从义别下。第三通如观难成妨。妨云。十地菩萨一地之内。唯观一如加行既成方证其一。今罗百数成观何由。况一味之如何由契合。故答云。约行布说别证十如。就圆融修一含众妙。加行有异说十不同。正证相应本唯一味。随门入理略说百门。若契一门自含众妙。如海一滴味具百川。牵衣一角全体来矣。故唯识云。虽真如性体无差别。而随胜德假立十种。十既假立百门亦然。德用多门非体不一。言能同回向亦融摄无碍者。由如融摄行顺于如。亦融摄矣。故初地中遍达十如。随能证行后后建立。疏称如起行下。第四通回向非如妨。妨云。夫如普遍无法非如。何有如外别有回向。以为所喻。通意有二。一以其所信喻所不信。二若取文义下。为立体式则无前难。疏百门之内下。第三释文于中二。先总后最初下别。既依十如则十十科之。疏大般若云。三世诸佛皆以性空而为佛眼者。见性为佛眼故。疏理无惑计有无常实者。即生公十四科实相义中。具云夫惑情所封则两端斯失。失理背宗所计皆虚。理无惑计则有无并实。实则说空可以袪滞有者之惑。明有可以释守空者之迷。斯则空有二教旨俱得实。释曰。此中有三。初约情非。二约理是。三约教真。今当其中但用理是。疏无有少下。文中三初牒经。二如遍非情下设难。三故应释言下会通。然此段疏为遮妄执一切无情有佛性义。就计此义自有浅深。一谓精神化为土木金石。枭獍负块以成于子。情变非情。非情变情。斯为邪见不异外道。众生计生草木有命故不可也。若说无情同一性故则稍近宗亦须得意。彼本立意约于真如自体遍。故真实之性无有二。故涅槃经说第一义空为佛性。故一切法中有安乐性。摄境从心无非心故。色性智性体无二故。如是等文诸经具有。今谓此释太即太过。失情无情坏于性相。若以涅槃第一义空该通心境。涅槃何以拣于瓦砾言无性耶。广如别破。今直显正义。谓性与相非一非异。情与非情亦非一非异。故应释言以性从缘等。一如涅槃者。拣去墙壁瓦砾等故。二无觉不觉者。真性之中无心境故。三无非觉悟。以无情性融觉性故。故引起信文略一句。然其此义前已引竟。今此复要彼论通问。问云。若诸佛法身离于色相者。云何能现种种色相。答曰。即此法身是色体故能现于色。所谓从本已来色心不二。以色性即智性故。色体无形说名智身。以智性即色性故说名法身遍一切处。今取二性相即互融之义说耳。论云等者。引证非正证前故云亦可证此。可为证者。智及智处同般若故。既二性相即下。结释经文。况心为总相下。举况以释。前结一性义。今结唯心义。总相则无所不摄。又融摄重重即本经意。随举一尘即含法界。何令色境非一性耶。第九回向。今初牒名下文有四。初释名。二此约无碍大用下。结得名。三约脱惑障下。会六释。四即上体用下。出体性。今初有三。一约行释无缚著。引证中诸法无二。所见无著。般若无生能见无著。诸法无二通上能所。诸法即无二般若即无生。三世一合相。竖论无著一合相言。文在三世义通前三。一者一切法无二。二者般若无知。三者上二契合。二又解脱下。约用释名。三于何无缚著耶下。别解缚著。于中四。一指前总明。二别申十事。三若约下一事具二。四惑缚著一义中二。一生死为能缚。由离凡故不缚。言不缚生死者。不为生死所缚耳。此即相不缚不著二乘即所见不著。二境相不缚。能见不著。三现惑不缚。所见不著。种子即所见故。四有不能缚。所见空不能著。五惑不能缚。见智不能著。故虽十事不出相惑及能所见也。疏一毫之善下。即生公释。法华一毫之善。发迹显佛举手低头皆已成佛。言无非佛流即涅槃意。乃至外道典籍亦佛法流况内法耶。大小等教皆从如来大悲所流故

疏。愿成普贤兼二回向者。位后普贤是佛即向菩提。等觉位前即向众生

疏。别有十四根者。按经文数故云十四义合二十二根。如俱舍第十一明。疏胜用增上光显义故者。彼论解根有二义。此依萨婆多宗。故彼论云。最胜自在光显名根。由此总成根增上义。解云。根体胜故为最胜。根用胜故名为自在。体用双彰名光显。由有最胜自在光显名为增上。将增上义以释根也。论云。此增上义谁望于谁。释曰。谓二十二根望谁增上颂曰。传说五于四四根于二种五八染净中各别为增上。释曰。传说五于四者。眼等五根于四事能为增上。一庄严身。二导养身。三生识等。四不共事。释曰。初盲聋等非庄严故。二眼见耳闻避险难故。香味触三是段食性能受用故。三生识等。等取心所。四不共事。眼唯见等。言四根于二种者。谓男女命意名为四根。各于二种而得增上。男女于二得增上者。一有情异。谓男女类别。二分别异。谓形相言音乳房等别。命根二者。一能续过去众同分。二能持现在众同分意根二者。一能续后有。二自在随行。谓经云。心能导世间即自在义。心能遍摄受即随行义。如是一心法皆自在随行。言五八染净中者。五谓乐等五受。八谓信等五根三无漏根。谓五受顺三毒染。信等八根顺清净法随生长故论次叙异说云。了自境增上总立于六根(谓发识了境根名增上)从身立二根。男女性增上(同前分别)于同住杂染清净增上故。应知命五受信等立为根。释曰。谓下二句由上二句得增上义故立根名。谓命根于同分住得增上等。五受于染法得增上。信等于暖顶位中伏诸烦恼引圣道故。大同前解。颂云未知当知根具知根亦尔。于得后后道涅槃等增上。释云。言亦尔者。类显一一各能为根。未知根是见。道已知根是修道。具知根是无学道。未知已知于根道有增上用。见道引修道故。已知于具知根道有增上用。引无学故具知于涅槃有增上用。由具知根心得解脱。心若解脱方证涅槃故。已知是未知之后。具知是已知之后故言后后。更有异说未知已知各于自道断惑增上。具知于现法乐住得增上。已知根义正义所立。二十二根经中略无男女二根余皆具有

疏。兼五受根者。颂云身不悦名苦(损恼义故)即此悦名乐(摄养义故)及三定心悦(谓第三禅五识无故无有身乐心悦名乐)余处悦名喜(余处谓初二禅及欲界处心悦名喜)心不悦名忧中舍二无别(中谓非苦非乐此处中故名为舍根舍在身心同无分别任运而生故虽通二身心二舍同一舍根也)见修无学道依九立三根者。释曰。九谓意喜乐舍信等五根。若在见道依此九立未知当知根。修及无学亦依九立已知具知。论云。如是三名因何而立。谓在见道有未曾知当知行转。故说彼名未知当知根。解云。即见道十五心八忍七智。如苦法忍与疑得俱。未知苦谛名未曾知。后至智位必当知故名为未知当知根。如苦忍既尔。诸余七忍亦然。故忍总名未知当知。中间七智虽能正知良由知谛未遍中间起故。亦名未知当知。故说彼在见道行者名未知当知。又论云。若在修道无未知当知。但为断除余随眠故即于彼境复数数知。是故说彼名为已知。释曰。从道类智已去乃至金刚喻定皆名修道。若在修道上下八谛总已知竟无未曾知。但为断除迷事烦恼贪嗔痴慢四随眠故。于四谛境复数起智知名为已知。又论云在无学道。知已已知故名为知(此释知也谓尽智无生智作知已已知之解故名为知)有此知者。名为具知(此释具义有此者成就义也约成译具也)或习此知已成性者。名为具知(此第一解约习释具也)谓得尽智无生智故。如实自知我遍知苦。不复更知。乃至广说。释曰。即以尽无生智为具知根体。四谛之上各有尽无生义故。云乃至论彼所有根名未知当知根等者。此释名。谓彼未知等行者。身中所有此根故名未知根等也。余如俱舍根品广明信等五根前疏已释命根之义问明品说。疏以不退转是定义者。以精进言经文自有定。但有义故以不退当之。进谓进趣定谓不动。故疏金刚界根者。释此一根疏文有二。一正释。二傍通。今初有四。一双标定慧。二金刚三昧下示定。三金刚正智下示慧。四界即是性释于界言通定慧义。智了心性者。智了即慧契性不动是定。然此根体通智通心二俱名根。故第六回向施心中云。愿一切众生得万字相。庄严金刚界心。心体性坚即金刚心智。符心王同不可坏。心智俱能坏惑。坏惑亦即利义受金刚名。今观心性义含王所。亦即未知当知根等者。二傍通也。金刚定慧即等妙觉。今欲具三无漏根故以此当未知根。未知根正在见道何有金刚之义。故言现观位中得不坏故。现观即见道谛现观也。现观之义十地广释。疏金刚焰下。文中二。一正释金刚发焰。金刚如灯。发焰如教。故双了事理。及能所者。照境为所。亦兼照于能观智也。即已知根者。通照事理如修道中故。二故离世间下。引证双证前二根。初证界根知法性故。二又云金刚光焰根。即证前焰根双照之义。先举经。后佛境有二下。释同一所知中已通事理。二分齐境有能观智故。前释云焰通事理及能所故。后二具知根三无漏根具矣。然心名根清净心王于无分别智。有所依增上义故二智名根。即于后后道涅槃得增上故。如前论释。大小乘说六八等殊。三得成根义类相似故得引于俱舍文证。人常了故。疏其业行界下。疏以十力摄五十二。于文有二。先知众生。后知菩萨。前中有十七想。众生是总。十力皆是化生事故余即明十力所知。一初有五想。皆处非处于佛法等相应为处。不相应名非处故。二业力。三行即禅定行。四即界力。五即解力。六根力。七时即宿住。八持即遍趣行。遍持善恶至诸趣故。九烦恼下。三想即漏尽力。十见佛想。即天眼智力想。取其相皆了知故从法轮想下。知菩萨亦不出十力所知。恐繁不配。离四过失等者。从一切佛智下。即具五功德。疏如声闻中有信行法行等。此二通有退思护住者。俱舍二十五云。阿罗汉有六。谓退至不动。前五信解生总名时解脱。后不时解脱。从前见至生。释曰。契经说有六阿罗汉。一者退法。谓遇少缘便退所得。二者思法。谓惧退失恒思自害。三者护法。谓于所得喜自防护。四者安住法无胜退缘。虽不自护亦能不退。无胜加行亦不增进。五堪达法。谓性堪能好修练根速达不动。六不动法。不为烦恼所退动故。前五种性从无学位信解性生。此五总名时解脱也。以要待时方能入定。及心解脱。言待时者。此有六种。一得好衣。二得好食。三得好卧具。四得好处。五得好说法师。六得好同学。后不动种性名不时解脱。谓是利根以不待时便能入定。及心解脱故。从先学位见至性生。释曰。论云从先学位信解生等者。二十三论云。至第十六心随三向住果名信解见至。亦由钝利别。释曰随三向住果者。随三向人至住三果。随钝利根得名不同。若钝根人名为信解。若利根者名为见至。前随信行今名胜解。谓由信故胜解相显名为信解。前随法行今名见至谓由向见得至果见故名见至。此二圣者信慧互增。故标信解见至名别。言谓由向见得至果见者。以法行人见理情多故。次前论云。且依见道十五心位。建立众圣有差别者。颂曰。名随信法行由根钝利别具修惑断一至五向初果断次三向二离八地向三。释曰。初二句明见道位中有二圣者。谓根钝者名随信行。彼于先时随信他言而行义故。若利根者名随法行。彼于先时由自披阅契经等法随行义。故此上二句下。疏更释此中相承故具出之。下四句即前二圣于见道位立为三向。释曰梵行品已引取意不同。今复引之谓于先时未以世道断欲修惑名具修惑。此为一人。或有漏道断于一品至于五品即为五人。兼前六人至见道中名初果向。趣预流果故。若断六七八品名为次三。此有三人。至见道中名向第二果也。言离八地向三者。谓断欲界第九品为一人。次四禅三空为七地名九品。七九六十三兼前欲界一品。即有八地为六十四人。至见道中名第三果向。故上总有七十三人皆在见道。故见道中名为信行法行。至第十六心去修道位中三果圣人。名信解见至。阿罗汉位名时解脱不时解脱。故疏如声闻中有信行法行等。言此二通有退思护住等者。信行至罗汉有前五见至。至罗汉为不动等。即等取堪达不动。就前五中自有上中下。据法华中则不动罗汉亦有上中下三根。声闻悟不同故。五百千二百亦称下故。况前见道之内有多种人亦是上中下也。言随于一品复有信等者。如一下根亦具五根。而于五中互有胜劣。有人定增有慧增等故。其根品多不同也。今菩萨理观深玄。于一根中能都照耳。疏一准无性摄论以难知故者。即第一论释阿陀那识甚微细言。论意云深拣世智。细拣声闻故论释甚细云。诸声闻对难了知是故不为声闻等开示此识。彼不求微细一切智故。释曰本论虽但云细释有微细之言。辩公亦云此等并难知故。衍法师云所知之事。幽微故能知之智。微细亦难知义也。疏一缘谓专注一境故不散者。释曰此下成德翻上诸过。而小不次一缘成上不散。以善寂成上不乱。以善分别成上不迷。以善住成上不怯怖。疏识所了境通于善恶等者。无分别是智。有分别是识。故晋经下。证成上义。思议是心地。不思议非心地也。此中心地不同心地法门。疏于非心处下。于中二。初正释。二拣滥。言即非心量之心量者。此有二义。若楞伽云。非心之心量我说为心量者。此拂迹入玄。谓以非心量为遣心量。若以非心量为是斯即心量。二者不同上意。谓非心量即不思议之心量者不碍心量故。引第八回向证之。住不思议即非心量。思议不可尽即之心量。以二相即夺故。有下半俱寂灭也。以心与非心下引义证成。疏不为此释下第二拣滥。人多误解情作非情非情作情故。下又纵云。设言于非心处示生于心。亦是非情为情者。既言示生非真无情为有情矣。疏今译以非通二义者。一非法是不善。二是无法。今言无法则非不善。但有无义无义自有二意。疏依第二义者。是上非即无物则法本自无因缘生诸者。全是仁王下卷经。然有二义。一本来自空从缘生故。则同第三义。若唯识等从无至有曰生。自有还无称灭。则法本从无因缘生诸。今依第二义异第三亦顺彼经。须弥巨海俱为灰阳。二仪尚殒国有何常生必灭义。若依第三则从无住本等者。无住即实相异名。疏名或小异等者。今当会之一刹即第六世界。二众生即第二众生趣。三一切法果报即第九法。四众生心即第五众生界。五一切说法时即第八入劫。六法界即第七法界。七尽虚空界一切三世亦属第八入劫。八语言道即第四菩萨位德位但假名故。九世间行即第一世间法。十出世间行即第三菩萨行德。甚微细十句结于九门。故一重明而劫即长时。三世即短时耳。第十回向

疏。今初谓称法界等者。疏文有二。初标会异名。第二法界无量即是所入下。别释其相。于中十。一明所入。二何法能入下。释能入。三谓以称法界之大智下双结成名。四此则位满下结示得名。五等何法界下明法界类别。六然其四事下结通。七故不可但以下。结弹古人。即刊定云等是能等回向行。法界无量是所等事。谓尽十方虚空所摄事法界无可限量。今回法施等善根令成无漏体德及用。显彼数量等。彼数量等彼事法界故。故今弹之所等有四无量有二安局事耶。八言无量下释无量义。九前回向下对前辩异。十即以法施下出体

疏。夫法施者。亦古德意。然各二句今各举一。彼云一则发之以智慧为生解之妙方。二则化之以多人。作津济之弘躅。三则为起行之根本。实倚仗之良诠。四则为入圣之阶渐。标引道之要津。疏略以摘其语用故不指古人下引则全是。疏今不生于化者。即金刚三昧经云。若化众生无生于化不生无化其化大焉。上两句遮过。下两句成德。今但要成德耳。疏示果宝渚者。即法华化城喻品云。譬如五百由旬险难恶道旷绝无人怖畏之处。若有多众欲过此道至珍宝处。有一导师聪慧明达。善知险道通塞之相。将导众人欲过此难。释曰五百由旬众释云云。今依生公。三界途阻二乘路险。此五百是菩萨恶道甚难过也。众人即发菩提心欲求佛智以为宝渚。如来以况导师。故下经云。我亦复如是为一切导师。既知是息已引入于佛慧。佛慧即宝亦喻涅槃于理无失。以会相门菩提涅槃无二体故。故疏双合果道即菩提涅槃。疏有始有卒者其唯圣人乎。即论语第十以世人靡不有初鲜克有终。唯圣人能有始终耳。亦由乾卦知进退存亡。而不失其正者其唯圣人乎。疏然广等四心下。解妨可知。四心已见第八回向。疏二中有二十梵行下。疏文有四。初列十戒。二通用下出体。三今开下释文。望智论文开为二十。若望经文束为十戒。皆用智论释十戒文。以会今经。八九即自在戒。十三即无著戒。余文可知。四又安住下收为四等。疏摄论云若自住邪行等即梁论第七引契经说。若无性摄论当其第五。一句小异。云如契经言。若自住邪行便受他讥谤。是人终不能制止他过失。又云若怀嗔分诲他所犯以非利益。非方便故。言不威肃他转违背起诸邪行。如有颂言。慈怜如一子诲举他所犯。决定令受持后不复当犯。疏沙弥求龙是怀毒回向者智论云。昔有罗汉居近龙池。每至食时皆请罗汉入池供养。罗汉神通兼坐绳床。忽然而去。有一沙弥于一日中临至食时。密在床下攀绳床辕。罗汉不知如常运通至龙池中。从床下出龙王怪问。此未离欲何以将来。以天甘露而供罗汉。以人间味而膳沙弥。沙弥涤钵骇其香味。恨师忿龙兼贪龙女兴心欲夺。龙得他心知沙弥意。复兼头痛求其谢过。沙弥心志毒愿不息。加功精诚后足下水出寻至池边。以衣覆头便化为龙。遂入池中咬杀其龙。夺其宫殿妻子眷属报龙已毕。即兴风云震雷降雹。拔倒寺宇净无所有。国王知之复为立寺。复被毁灭国王大怒。遂檄其龙若更为害当填此池。龙遂谢过谓其师曰。自今已后不敢为恶。然是龙身性多嗔毒恐后还发。若见池上有黑云生。即是弟子起于恶心。当令鸣钟。念摩诃般若恶心则息。后如其言每有云起即称念般若鸣钟击磬云则散灭。释曰此沙弥为龙。有其二意一为贪色味。二为嗔恚而皆是毒疏不畏生死长远等者。即三种练磨心。唯识第九资粮位中。偈云。乃至未起识求住唯识性。于二取随眠犹未能伏灭。长行释未能伏灭中云。此位二障虽未伏除修胜行时有三退屈。而能三事练磨其心。于所证修勇猛不退。一闻无上正等菩提广大深远心便退屈。引他已证大菩提者。练磨自心勇猛不退。注云。第一菩提广大屈引他况已练。广者无边。大者无上。深者难测。远者长时。由此退屈引他已证我同彼类何故退耶。摄论颂云。十方世界诸有情念念速成善逝果。彼既丈夫我亦尔不应自轻而退屈。论云二闻施等波罗蜜多甚难可修。心便退屈省己意乐。能修施等练磨自心勇猛不退。注云。第二万行难修屈省己增修练。偈云。汝已恶道经多劫无益受苦尚能超。今修少善得菩提大利不应生退屈。论云。三闻诸佛圆满转依极难可证。心便退屈。引他粗善况己妙因练磨其心勇猛不退。即第三转依难证屈。引粗况妙。练如行施等尚感贵乐。况我所修清净妙善而无果耶。论偈云。博地凡夫初发心尚拟远趣菩提果。我已精进经多劫不应退屈却沉沦。论云由斯三事练磨其心坚固炽然修诸胜行。今疏初不畏生死长远。众生难度即通说也。转依难证下。即倒牒三种练磨之心故总说云不畏。无性摄论当其第六。疏今初以法师下。辩其圆音文分为五。一标数。二会他经。三随难释。四以义通摄。五别释音声。疏即密迹下。第二会他经于中有四。一会同异。二会有无。三会通教旨。四会他经意。然密迹经即大宝积经中金刚力士会。第三之三卷。当第十。尔时寂意菩萨复问金刚力士。如来有几事秘要。答有三种。一曰身密。二曰意密。三曰口密。口中说六十种音。广赞如来无思无想无言之言竟。即云如来从口敷演。如一言词出六十品。各异音声。何谓六十。释曰。然经直列今加次第。一吉祥音。二柔软音。三可爱乐音。四悦意清净音。五离垢音。六显曜音。七微妙音。八明德音。九无乱音。十无愦音。十一师父音。十二无刚硬音。十三无粗犷音。十四善顺音。十五安重音。十六身所吉利音。十七随心随时音。十八如如悦意音。十九天爱安想音。二十无热恼音。二十一方正音。二十二识达音。二十三亲近音。二十四意好音。二十五欢悦音。二十六和雅音。二十七晓了音。二十八精勤音。二十九和忍音。三十重了音。三十一其响去秽音。三十二应师子音。三十三龙呜音。三十四好雨音。三十五海雷龙王音。三十六真陀罗伎音。三十七哀鸾音。三十八鹰畅音。三十九鹤呜音。四十耆域音。四十一英鸟音。四十二雷震音。四十三不卒音。四十四不暴音。四十五普入响音。四十六去非时音。四十七无乏音。四十八无怯音。四十九悦豫音。五十通畅音。五十一戒禁音。五十二甘美音。五十三进行音。五十四广普音。五十五具足音。五十六诸根无班音。五十七不轻疾音。五十八无住音。五十九响声普入众会音。六十宣诸德音。密迹金刚力士谓寂意菩萨言。是为如来六十梵音。其如来音普遍十方诸佛世界。悦可一切众生心行。释曰已具列六十。今经但四十五缺于十五次下当明。然密迹经但列不释。庄严论第六亦引彼经而兼有释。论偈云。菩萨自成就。如前义应知。声有六十种。是说如来事。长行释云。如来有六十种不可思议音声。如佛秘密经中说。寂静慧如来具足六十种声语。所谓润泽柔软可意意乐清净如是广说(上是论释引经下释云)此中润泽声者。众生善根能摄持故。柔软声者。现前闻法得乐触故。可意声者。由善义故。意乐声者。由善字故。清净声者。无上出世后得故无垢声者。诸惑习气不相应故。明亮声者。字句易解故。善力声者。具足功德破诸外道恶邪见故。乐闻声者。信顺出离故不绝声者。一切外道无能断故。调伏声者。贪等烦恼能对治故无刺声者。制戒乐方便故。不涩声者。令犯戒人得正念故。善调声者。教化教授故。悦耳声者。乱心对治故身倚声者能引三摩提故。心了声者。能引毗钵舍那故。心喜声者。善断疑故。喜乐声者。决定拔邪故。无热恼声者。信受不悔故。能持智声者。成就闻因智依止故。能持解声者。成就思因智依止故。不隐覆声者。不恼而说故。可爱声者。令得自利果故。渴仰声者。已得果人深愿乐故。教敕声者。不思议法正说故。令解声者。思议法正说故。相应声者。不违听故。有益声者。如其所应教示导故离重声者。不虚说故。师子声者。怖外道故。象王声者。振大故。雷声者深远故。龙声者令信受故。紧那罗声者。歌音美妙故。迦陵频伽声者。韵清亮故。梵声者。出远去故。命命鸟声者。初得吉祥一切事成故。天王声者。无敢违故。天鼓声者。破魔邪故。离慢声者。赞毁不高下故。入一切声者。入毗伽罗论一切种相故。离不正声者。忆不忘故。应时声者。教化事一切时起故。无著声者。不依利养故。不怖声者。离惭羞故。欢喜声者。闻无厌故。随舍声者。一切明处善巧入故。善友声者。一切众生离成就故。常流声者。相续不断故。严饰声者。种种显现故。满足声者。一音无量声说法故。众生根喜声者一语无量义显现故。不毁呰声者如所立义信顺故。不增减声者。应时量说故。不躁急声者。不疾疾说故。遍一切说声者。远近诸众同依止故。一切种成就声者。世间法义皆譬喻令解故。上依论牒释故缺其二。与彼经亦少不次。其佛秘密经即密迹经。疏然彼无下。第二会有无(此一)乃是名变。论释亦有此缺十五。疏中但列其九。余更缺。六应添。一耆婆。二英鸟。三雷震震与海雷龙王别故此亦喻故更添。四师父。五亲近。六明德。方为六十。疏又此所明下。第三会通教旨可知。疏法有所本下。第四会他经意。兼欲尽其论释。疏中间下。第三随难别释。疏然六十种下。第四以义通收。疏通言下。第五别释音声。疏若彼润玉等者。涅者水中黑泥。缁者黑色。谓若玉在泥中千载不黑。疏法华云彼国等者。即第二经譬喻品中。授舍利弗记云。其劫名大宝庄严。何故名曰大宝庄严。其国中以菩萨为大宝故。疏楚魏之朝等者其文出论语。疏若言严事过者。然严事即是所成。谓座幡幢盖等百事。其宝香华鬘等即是能成。能成如金银铜铁泥木等。所成如以金为佛菩萨华鬘等百事。以银为百事亦然。能成有十一各各能成所成百事。今云若严事已过者。则不应言皆如宝庄严者。宝严有百事。今过百倍即成一万。何言如宝。如宝但有百事耳。下引晋经即是能成为百。如金银铜铁等为百事耳。故云即以香等为百香等。是能成故。言过此倍之三字译者不妙者。谓但列香等百事何要过此百倍之言。以无可过故。若过宝严事百倍则有可过。次云若别理通者。为顺今经故。欲令过前严事百倍则有万矣。而亦文不便故应回过此百倍向宝庄严下。则能成唯十一所成各万则成十一万。兼前一百有十一万一百严事。疏体用理量俱无障者。理量即如理智如量智。佛地论第三亦名二修。一如理修。二如量修。世间所知唯有二种。一人。二法。若能通达此二空者则永证得真如实际。是故名为理量(总释二修)如理修者。不坏人法如此人法本来妙极寂静为性。故无增无减离有离无。寂静相者。自性清净法本来无生。净心不执名为灭谛。是心有自性清净。及烦恼惑障。如此两法无漏界中。善心恶心独自行故。于一念中两心不相应故。乃至如此而知名如理知(别释初修会归理智)如量修者。究竟穷达一切境界名如量智。若见一切众生乖如境智则成生死。若符境智则得涅槃。一切如来法以是义故名为如量(别释量智即第二修也)至初地菩萨得此二智。以通达遍满法界理故生死涅槃二法俱知(二智起种也)又此两智是自证知见。由自得解不由他得。但自得证知。名自证知见(明自证非他也)又此智有二种相。一者无著。二者无碍。言无著者。见众生界自性清净名为无著。是如理智相。无碍者。能通达观无量无边界故是如量智相(二智相别)又此二智复有二义。如理智为因。如量智为果。言如理为因者。能作生死及涅槃因。如量智为果者。由此智故知于如是真俗等法具足成就(因果义别)又如理智是清净因。如量智是圆满因。清净因者。由如理智三惑寂灭。圆满因者。由如量智三德圆满(二因不同)释曰前文频有理量二智。此方广释第五会竟



大方广佛华严经随疏演义钞卷第五十一

大方广佛华严经随疏演义钞卷第五十二

　　　　唐清凉山大华严寺沙门澄观述


　　十地品第二十六(尽加所为毕)

疏。初来意等者。文分为五。一总明答问可知。二夫功不下。立理明次。前因后果义次第故。解即十住。行即十行。愿即十向。故为贤终。亲证十如故名圣位。先贤后圣亦次第故。三前是教道者。辩定法门。即九种教证中地前地中相对。言证前三心者。谓直深大悲三菩提心。三贤别增此中齐证。四故无性下。引论证成。前为此因即第三论具云。此闻熏习种子下中上品应知亦是法身种子。与阿赖耶相违。非阿赖耶所摄。是出世间最净法界等流性故。虽是世间而是出世心种子性。又出世心虽未生时已能对治诸烦恼缠。已能对治诸险恶趣。已作一切有漏恶业根坏对治。又能随顺奉事一切诸佛菩萨。虽是世间应知初修业菩萨所得亦法身摄。释论中云。虽是世间者。以有漏故。而是出世心种子性者。是无漏心资粮性故在文可知。五然会来下。辩其通别。一会一品来意。即通晋经阙十定品。重会普光故十地他化中说十一品。则会品意趣别也

疏。约处名他化等者。分三。初释天名。二表所入下显表法。三不处化乐下通妨。二中二。先释他化自在。后释第六天义。前中三。一约二智。二约事理。三约自他。今初证如无心若自不化。后得起用如他为化

疏。事理存泯非即离故者。二约事理释。然事理相望互为自他。泯如不自化。存如他为化。言非即离者。自他既别如事理非即。他化自受如二非离。然其通有四句。一存理泯事犹根本证如。二存事泯理如后得观法。三俱存如齐照。四俱泯。如两亡既事理互为自他。则亦应言他人无心我为彼化。而自望他是他之化故。但云他化。又应唯就证如之上亦有自他。一于境无心唯能证智。如他无心我为他化。即存自泯他。二绝能证智唯有如故。如自无心他为我化。即存他泯自。三不坏能所俱无执故。故云都无所得即俱存义。四取都无所得即俱泯义

疏。因他受用而有所作非自事故者。三约自他释。然曲有二义。一自他隐显义。二自他相作义。前中语则是一。义乃有二。一约见他受用身。土名而有所作。非自受用之自事故。二者大悲为首一向利他。非由自已而有其事。二自他下明自他相作义。如第八地十身相作。经云。此菩萨能随众生心之所乐。能以自身。作国土身。众生身。业报身。声闻身。缘觉身。菩萨身。如来身。法身。智身。虚空身。此即自作他也。又随众生心之所乐。能以众生身作自身。即他作自也。若令众生身作国土身菩提身等。亦有以他作他。今但取自他相作之义。然自作他如自身。无作他作自。如令他化作乐具。又自作他如为他化作乐具。他作自如他为己化作乐具。故云自他相作皆自在故

疏。将证离欲下。二通释第六天义。以是欲界之顶邻梵天故。色界梵天即是离欲。如于佛位。今明十地如在第六希欲。将升邻极证故

疏。三约法下。就法释名。分二。一得名。二十是一周下释名。前中二。先解本名。后释别目。今初本业有三义。一持。二生。三成。本论开为四义。住持为二故。一生者。出生。谓出因生果。二成者。成就。亦通因果。又以因望果始起名生。终满名成。又为因名生。为缘名住。故第三名住。住亦住处。故龙树十住毗婆沙云。十皆住处。名之为地。又因满分相应不退。名之为住。住即不动义故。初地云以不动相应故。四持者。通望因果如彼初地。能持自他一切功德。复持二地乃至佛果所有功德。若无初地余不成故。若合住持但是三义。则同本业为功德依。地能持故能持为持。所持为住。住亦依义。然若望离佛智外无可修行。由行佛智而成十地。则佛智为能持。如下经说。十山十德皆依于海。海喻佛智。若望不修十地不得成佛。则佛智功德皆是所持。十地能持。今约此义下会唯识义唯识云与所修行为胜依持故。阙生果义。本论云生成佛智。佛智已含因果。论及经中皆詺此地智为佛智故。况住持中不唯佛智无尽功德皆依持故

疏。有别行下。二释异名。名十住经。即藏中大十住经。以古译十地为十住故。十故毗婆沙亦是十地。言仁王兼明者。有住地二字。言入理般若者。入者证也拣于地前。未证真理所有般若不得名住。是则住字亦有二义。一者以无住住。二者安住不动

疏。三宗趣下。疏文有三。先正明宗趣。二别示体性。三问答料拣。疏。总有二义者。前义以行布为宗。圆融为趣。然总含别义。谓证即初二。初证契合。二即所证故。智即第三。断即第四。修行即五六。寄位即七九。证及修行共为第八。其撮要宗不出上九。亦含在总中

疏。后别中下。疏文有三。一正明十义。二以义收束。三结成宗趣。今初一约本唯是果海者。此义即示说分齐中。论经云。我但说一分。论解云。是地所摄亦有二种。一因分。二果分。说者为解释。一分者是因分。以于果分为一分故。然因果二言略有二意。一唯就十地以明。以证智为果分。方便寄法等并为因分。此复二义。一以修证相对则方便造修为因分。息修契实为果分。二以诠表相对。则以寄法显地为因分。真实证智为果分。二约究竟佛果。对普贤因。说义通一部。谓此证智冥同果海为果分。地相之因同普贤因便为因分。然论唯前意就究竟果说。乃是古德义。取论意疏存二义。故云虽通一部此品正明

疏。二约所证者。约已出障故云离垢

疏。三约智中亦通方便者。正唯二智。以后九方便即后得故。初地方便未是地故。如欲入二地起于十心。是住初地后得智中进修十心。所谓正直心。柔软心。堪能。调伏。寂静。纯善。不杂。无顾恋。广心。大心。此十若满即入二地。二地入三地等皆准此知。初地加行若未圆满正属地前四加行位故。今言亦通者。后九方便望于本地。虽是后得望起后地为方便故。初地加行在十地会。明非回向位。故属初地则此会中。亦有未入地行之方便也

疏。四约所断。谓离二障种现。一者分别。谓邪师邪教及邪思惟。生入初地时便能永断。二者俱生。生而便有此于修道地地断之。此又二种。一者现行。二者种子。若俱生所知种现地地断之。若烦恼现行亦地地断。俱生烦恼种子直至金刚无间道断

疏。五约所修者。所修正约行时故。禅道品等起行各别

疏。六所成者。唯成四故

疏。七约寄位行者。下论名为别地行相。一地一度显位别故。此中寄位唯就大乘显位差别。不同二乘寄浅近法等。故十地说行略有四别。一十地差别行。如第五门。二约三学行。如第六门。三约二利行。如第八门三道品行故。四约十度行。即如此门。然十度行曲复有三。初别地门如今文。二约增胜门。则初地成檀。二地成二度。以戒加檀。前檀已得故。乃至十地加智。十度即圆。谓前已得后不失故。三约圆修门。地地之中皆修十度。初心菩萨尚自圆修。岂况登地唯施无戒等耶。明知具足。今显地差故言各一

疏。八者约法有其三德者。若远公云。宗趣者何。若就经本义要唯有三。一所说教道之行。二所显证道。三所表地法。言所说者。一切地前因分之行随相造修。可以言说故曰所说。言所显者。一切地中果分行德舍修契实离相离言。但可寄彼因分修相。显标真德故说斯德以为所显。言所表者。向虽显德意不在事。为欲寄彼诸佛菩萨离相净证。表彰地法以为所表。良以地法众生自实。情倒谬解处而不觉。今欲即情拂妄显实令人趣入即妄辩真在理难彰。故寄净证以表法也。若就论说宗要有四。一是所释经本言教。二是所成教道之行。三是所显离言证道。四是所表地之法体。今疏就约经中加不住道成真德故略无地法。地法即是所证十如。及与果海之所摄故既不别释。经论不同故不存于论之四释

疏。九约寄乘者。谓初地明施。复显人王即是人乘。二地十善生天是欲天乘。三地八定是色无色天乘。故以初三为人天乘。四地初断俱生身见。观于道品同须陀洹。五地四谛理终寄阿罗汉。六地观缘寄于缘觉。七地一切菩提分法方便涉有故。寄三乘之中大乘菩萨。八地已上既是一乘故不云寄

疏。十撮要者。本分当明

疏。于此十中下第二以义收束不出圆融行布。如二中所证十如。若约十如各异即行布门。若约一如无二。如十如之德各互相收即圆融门。三中约十亲证浅深之异即行布门。若约证如之智。如既圆融智无异相。一证一切证即圆融义。四中若约所断十障即行布门。皆是所知一断一切断即圆融门。八中三德随地不同即行布门。以教同证并皆无住即是圆融。十中六决定不出证智等。例前可知故通二相。初一双非者。以离言故。若说圆融未免于言。言地地别宗者。如初地以施为宗。二地以戒为宗。余非不修不成宗故

疏。别论其趣不异总趣者。第三结成宗趣也。上十别宗初明相异分二不同。后圆融融之十皆具二。一一行布为宗。则圆融为趣。若具二为宗。则一一皆成佛为趣

疏。论其体下。第二示体性也。于中亦二。先别示十体。后以总收别。今初然解上十宗体可例知。但有开合取舍之异耳

疏。六取光明三昧即证入体者。上说如智合明但双举能所证法。今以人就法正明三昧。刚藏以如如智合如如理云正相应故

疏。收此十体下。第二以总收别者。言配属可知。十中初一即离言体。二三四六皆克实体。五七八九十皆总含体

疏。问何为地前下第三问答料拣。先问深浅。后答明欲唯显一乘。有标征释。释中有六。一示三一之相。二若俱下反举非理。三故于地前下顺答其难。四故虚空下引证。五故刚藏下结深。六以文成立四中。引四文证。一鸟迹即示说分齐中。二大海是地影像中。三即第一经云菩萨住于一地具摄一切诸地功德。四文文之内即说分中辩并如下说。五结深如下明

疏。又此一会下。六以文成立。于中二。初标。由无方便及进趣故。知摄前后。故为甚深。后所以下释。于中四。初正明。二若尔下解妨。三若别立下反举立过。四十地甚深下结酬

疏。第四释文下。然下用论小异于古。谓论先具牒经文。后以论释。远公先委释经后复释论。后人多取远公释论之文。不观前文释经之处。故多阙略。今皆对会二处释文为一异也。二昔人或释经竟后牒论释。或复牒论而后释论。今则经中易者则直用论为疏释之。或令义显加一两字。若经文难则先释经后引论释。若论难者先牒论文后方疏释。或先取论意以解经文。后引论证。为二异也。三晋经论经及今唐本三经。不同贤首释。晋远公释论后人但取以释今经。若不善会时有差失。今同则不明。异则通会。为三异也。四古德随难释论而不具用意。令经论相对而讲故。无论本释经不尽。后人则多牒论。又不委释论。语既难对。于论本讲之尤难。今则叹易皆牒。难者则释。设有不引彼论易了故。有论无论讲皆无滞。为四异也。已知文意次正释文

疏。文分二。先总科判。后随文释。前中若准远公。就经分判有其二义。一寄人显德。二就法分别。初中复二。一约化主。二约助化。此二各具体相用三。化主三者。佛成正觉显证法体。次七日思惟以彰德相。下论云。思惟因缘显不共法故。后金刚藏入三昧下彰其德用。二就金刚藏助化三者。初入三昧显证法体。诸佛同加显德胜相故。下诸佛相与赞叹。乃能入是大乘三昧。起分已下是其德用。释曰。此上各三深有所以。以非释法故略不明。今疏科文即是就法分别耳。疏文分二。先傍论依经科。后为四十八下。依论约义科。前中又二。先正科判。后明次第。前中复二。先前后褶叠科。从后褶之则有三重。若从前数应为四段。一此界说地。二结通十方。三菩萨证成。四偈颂总摄

疏。前中或总为一下。二增数展转科。欲明此十须知论中初地八分。谓一序分。二三昧分。三加分。四起分。五本分。六请分。七说分。八校量胜分。下文开合多涉此八

疏。言加分已去皆是流通者。以己之德流彼信地说为流通。若约显法益及末代则属教摄。信行菩萨次下当明

疏。或为四分者。具列应云。一序分。二法说显地分。三约喻显地分。四流通分。言教证准前者。若约教道即正宗开二。已如上列。若约证道即流通开出。应云一序分。二正宗分。三法说流通分。四喻说流通分。然下释文但就教道故。疏但云于正说中

疏。或为五分者。亦准约教道就序分二。一序分为远序。二三昧。加起此三为近序。后三同前四中

疏。或为六分者。即于前五分合初二序为一由致。闻法说显地以为三分。若立名者。一起化由致分。二略说赞胜分。三彰地超言分。四广明修相分。五寄喻显德分。六德成证实分。然其义意下文广明。今当略释。故于疏中皆有一句。如初分云为生物信者。佛法大海信为能入。初分显六成就明信可知。三昧分信其亲证。起分信其将说。第二分云起众乐欲者。示体举名。赞是三世诸佛同说故生乐欲。第三令生正解者。刚藏令知心地无我。令闻空中风画之相。示其深玄不许随识。令随智解诸佛加请。令开胜藏广智妙行。入住展转修习之相。复示分齐义。说二大同不同相超言绝虑故生正解。第四分令起行可知。第五分言显德者。说于四喻显教证德。宝珠大海显证深玄。十山四河彰教深广故名显德。第六分言德成证实感化斯现者。此段意笼下文结说证成地利益。故菩萨证成即是证实。现瑞证成即感化斯现余如下说

疏。或分为七者。于中二先正科合。论入中后二为说通十地故

疏。后问论云下。解妨难。先难。后答于中五。一反诘以成。谓十地皆说何以初地偏受说名。二故知下。正示通义。五尘皆色色独受名。初地在初论偏名说。三若以论云下。引例反成。论主既云初地所摄有其八分。前六既通七何不通。若前六不通应独为初地入定。不应通举十地名体。三家五请应唯请初。前六既通七通何爽。四是知八中下。结示正义。后一即校量胜分。五又下说下。重遮外难。恐有难云。下文论云已说请分自此已下正说初地。明知说局。从既有初地说分下。是疏通难以论例释初地有说地地有说。复应更有难云。若许说通则此一品唯有九分无四十八。亦应答云。随地别科有四十八。十地通说为九无失

疏。或开为八分者。谓说分分二。云七说分八地利益分

疏。或为九分者。即于前八说分中。开应云七法说分八喻说分九利益分。疏或为十分。初为十地即是论意。因便故来下是疏意。既加偈摄则现瑞证成。结通十方。皆属地利益摄

疏。此十次第有下。第二生起次第。先标三章。说即教道。证即证道。三即合二。后初之一义下。随章别释初教可知疏。请分拂相显寂者。刚藏三昧显证深寂。令亡情相知心无我悟于地智本寂默故。疏。寄修相以表德者。此言有二。一通。二别。别则七为修相。八为表德。通则可知

疏。或为四十八下。第二依论约义科。于中二。先正科。后问答。今初先且依论具列对疏可知。论曰。十地法门初地所摄八分。一序分。二三昧分。三加分。四起分。五本分。六请分。七说分。八校量胜分。二地即第四论。论云如是说证正位。依出世间道。因清净戒说第二菩萨离垢地。此清净戒有二种。一发起净。二自体净。三地即第五论。论云依第三明地差别有四。一起厌行分。二厌行分。三厌分。四厌果分。四地即第六论。论云第四焰慧地。依彼净三昧闻持如实智中显示此地差别有四分。一清净对治修行增长因分。二清净分。三对治修行增长分。四彼果分。五地即第七论。论云第五地中。分别有三。一胜慢对治。二不住道行胜。三彼果胜。六地即第八论。论云如五地中三分。差别一胜慢对治。二不住道行胜。三彼果胜。六地亦如是。应知转胜。十地即第九论。论云第七地中。有五种相差别一乐无作行对治。二彼障对治。三双行差别。四前上地胜差别。五彼果差别。八地即第十论。论云八地中有七种相差别。一总明方便集作地分。二得净忍分。三得胜行分。四净佛国土分。五得自在分。六大胜分。七释名分。九地即第十一论。论云九地中有四分差别。一法师方便成就。二智成就。三入行成就。四说成就。十地即第十二论。论云菩萨九地中。以作净佛国土及化众生。第十地中修行令智觉满足此是胜故。此地中有八分差别。一方便作满足地分。二得三昧分。三得受位分。四入大尽分。第五释名分。六神通力有上无上分。七地影像分。八地利益分。已列四十八分。今疏从类例不次。而引对论可知

疏。问初第八中前七下。第二问答料拣。于中有二问答。初问论科通局。后问初不说戒下。释通外难。前中先问后答。答中二。先诃问非以文难义故。后岂不下示正可知

疏。次正释文中言虽有四事下。疏文有三。初引论解局意。二而不言下出论局意。三若以下将论义通

疏。以是初时下。疏文有三。初略释胜义。二论经别行下会今无二七之言。三且依论下正征释初胜。前初有多云且依论。于中有四重征释。一明初七不说义为思惟故于中先依论释。后因者下。以疏释论。引法华中然彼以智慧为所说。此为能说。小异大意是同。故下论释众疑何因何缘。论云为因说者不能说耶。为缘听者不堪闻耶。即其义也

疏。论云本为下。第二征释思不说意可知

疏。论云何故显已法乐下。第三征释受乐之意。成上为利众生。非己自要受乐

疏。何故唯行因缘行下。第四征释唯因缘意。前段及此俱是论文。从谓穷智究竟下。疏释论于中二。先顺论文释其通相审法观察。又因缘下。明唯约所证果海得不共名。疏宫即下。疏释论文

疏。若以欲顶下二难成胜义。于中三。初取意征起。二引论正释。三谓机感下疏释论文。于中二释。一物机为感佛应为果。二又色界下。一向就机能感果报释。下引二经皆明他化能感胜果。若唯约下。反成后义。则前正说义。言失所表者。失地智无心等故。则前正说对下显胜。后将欲顶难对上显胜故。独第六得名处胜

疏。众胜五科中。初文分三。一拣大异小。二拣尊异卑。三拣新异旧。并可知

疏。二叹德略明中。言证佛所证即是如来者。此明是等觉菩萨故。即十定品意。举其十对。以是义故则名为佛。以是义故即名菩萨。恐繁不引

疏。七中若顺三乘者。今依瑜伽论释中明。已见上文。疏五标法主中文有三节。第一释菩萨说。从谓彼同类而能尔故。疏。释疏菩萨众多下。第二释金刚义。上句义生。次何故下皆是论文。后此释下疏释论。但释利义坚义文显。疏下释藏义下。第三释藏。然含摄名藏。前已总释。今将金刚问藏。从此问意下。疏释问意。次而论下生起后答。藏即名坚下。论文。谓如树下

疏。释言就能藏名藏者。金刚即藏。持业释也。从又如怀孕下。论文从此谓子孕下。疏释。所藏名藏。即有财释也。从论下广释合下。论文从此之一合下。疏释论。然能藏即地智。所藏即因果。俱有坚及生长故得通合。余可思准。第二三昧分。疏文有四。一释文。二会论。三出体。四入意。今初

疏。照二无我证如名慧者。照理即根本智。照事即后得智。此二通十地故。能破见惑。局初地证智。谓分别随眠。及无明言通于十地。地地断二愚。离所知故。亦以上二智别对二惑。慧破见惑。智断无明

疏。一拣异凡小者。地前为凡不破惑故。不证理故。不得称大。二乘为小。二乘见道现在前时。唯断烦恼。唯照生空故。二能断下。当相辩大

疏。论经下。第二会论。则光明即智者。光明乃从喻得名。全喻智慧即双含体用。言同唯识第九四定者。四定已见第六回向。出现更广。然论释云。一大乘光明定。谓此能发照了大乘理教行果智光明故。即知大乘之言通体用矣。即今大字

疏。然其体性下。出三昧体。三合为体非独定也

疏。所以入者下。第四入意。言二即以此义显非证不说者论文。唯有上语。此即取意为第二义耳。然非思量境。直就法体显其离言。非证不说约人就法。言余四如十住者。三示法体故。四观机审法故。五上受佛加故。六下为物轨故。其三昧是法体。即次下论文

疏。加分有六。初辩加所因可知

疏。二能加佛现等者。疏文有二。一略消经文。二上二三下。依论解释五段。释文于中分二。先合解。二三同显多故。后别释第四。前中四。一标举显多。二若尔何以下。释成多义先举论。谓无量下疏释。三若尔但趣举下。释成十字。四何要显此多下。释多所以

疏。何要同名加下。第二别释第四段。先问意云。若显多佛。何不说一切异名佛加。岂不更多。故论有二答。初意中二。先举论。然论文有三。初标本愿。二何故如来下。释愿所以。三本行菩萨时下。出愿相。从此中论意下

疏。释论于中。先顺文释。后以义释。前中二。先释论第三愿相后所以同者下。释论第二出愿所以。然上论文显示多佛故。此三昧是法体者。此言稍略。合云显示多佛同依此三昧法体故。此明佛得三昧同于菩萨故。疏云为显菩萨所得法体同于多佛。反释论文。从人异道同下。结成同意故。诸佛菩萨从地门显皆名金刚藏。从回向显皆名金刚幢等

疏。若以义取下。第二义释前明诸佛本愿。今显遮那本愿引下经证。即是次文双辩加定因缘中文。彼既主佛愿加则其愿相同多佛也。第二意可知。然结云前就法理者。证金刚智名皆同故。此就化仪者。谓化仪诱物故。言踊悦者。非金刚体有此悦也。约化仪中二义故悦。一约自行。诸佛证穷金刚之智名金刚藏。我入此定上造佛境是故悦也。二约利他。我入此定将演斯法恐物未知。今佛自说与己名同。众知金刚藏同佛所证。言必信受故踊悦也

疏。第三同赞得定

疏。第四双辩加定下。疏文有四。一略嘱经文。二料拣通局。三彰冥显加异。四定其因数。疏初之一事下。第二料拣通局。然其论文但有前二。无现威自智。论释已具。疏文今先连引论云。彼佛先作是愿。今复自加。后余佛加故。云卢舍那佛本愿力故加。疏离开。论以释二因。则以论文后余佛加为后加相。今主佛愿为后加因细寻可知

疏。若约得定下。第三彰冥显加异。所以辩此者。由古人以初伴加为显加相。后之三因唯是加因。则因与加别为因义成。今既后三皆通定因。今已得定。那言非正加相。加相在后故有此义明加有二。一则冥加。在于定前加令得定。二则显加。要得定后方堪受加故

疏。是则定因下。第四定其因数。伴佛之加唯是定因故。加因阙一足前得定还成四因。故上云赞其得定显有加因。于中三。初正明。二所以第三会下。引例成立。三故不可下。结弹古人。初文可知。二中凡言又亦皆是重义。上已有一下方言又。若初伴佛是其加相。主佛本愿初是加因。何得言又亦字同此。明知伴加已是定因。下三亦是定因故云又耳

疏。故不可下。第三结弹古人。先直非。后若此已下。出其所以。成后复重疏。余如第三会辩者。彼处广显差当故略叙少分。一者十住中古人以初一为定因。后三转为加因。亦非是定因。二者前自问云。加之与定何先何后。若先定后加则不应言汝能入是三昧。此是诸佛共加于汝。若先加后定则不应在三昧分。后又散心不能受加。古人通云加定一时故

疏。前难云为因不成不同俱有因义。加定可分故。示正义云。加有二种。谓冥加在前显居定后等。故云余如彼疏

疏。第五明加所为等者。然论有二问云何故加。复云何加。以复云何加。是征加相。下文重征故。此不释。疏。义虽兼通者。以自利中有善能说法。利他中有习无漏法。则是互有。今通云从多。多有二义。一句多。二如善说法。亦通二利。今取自利之能故。故分二利。略有四门。一就行体。六度等行以为自利。四摄等行以为利他。二就行益。六度四等成之在己皆名自利。劝人修起尽名利他。三约修。说自他二利。自分所成可用化人皆名利他。胜进分中一切行德修之未熟未任化他。唯可自习名为自利。如下第九地法师方便中说。四就义门以分自他。诸行皆同一体互相助成。自利门说皆成自利利他门说。无不利他。今就第四故云兼通从多说耳。文有二十句。分二。初十依自利。后十依利他。前中二。初直释经文。二通会本末。前中又二。初释总。二释别。总中二。初会二经同异可知。二正释经文。二初总标三义可知。二别释三义。分三。初所被机中。言被何等机者征也。二释经一切菩萨。先举论可知。从此通二类下

疏。释然其分位。略有二种。一信二证。趣证方便决定名信。正得云证。若大位以分地前名信。地上名证。故下论云。已入初地非信地摄。即疏初意。若通相说地前地上。皆有未得名信。已得名证。今此菩萨为信非证。即疏后意。于后意中。疏文有二。先标举立理可知。后以摄论中下。引证于中二。先引摄论。意言之义。已见上文。即是意识依名言分别故。是地地加行非正证也。通四位者。五位之中唯除究竟耳。后下释所入下。引当论证

疏。二叹能被法中二。初征可知。二释中。三谓标释结初标可知。释中此明十地法体等者。是疏释论。然道有二义。一即证道当相名道。二道即因义。即疏中意

疏。既是佛因下

疏。释经文。佛法有二义故。一是佛因法。二是佛所证法。同证如故。从心言路绝释不思议。谓言语道断心行处灭故。前文已具。然远公云。叹胜之辞也。据法望情名不思议。以其法外本无情故。其义云何。情相之兴原由妄想。妄想故便有相生。以依相故复起心想。随名取实即是觉观。依此觉观便起言说。既言说已复起心想。取所说法此即言语以之为道。心以为行。于是心想炽然不息。今契法实灭除妄想。相即不生相不生故。立名心灭。名心灭故名即不生。名不生故觉观不起。觉观不起故言说随亡。言说亡故不复依言取于所说不取说故。言语道断心行处灭。心行灭故名不思议。以法出情心言不及。故不思议。今就情望法故不可思议。释曰。言虽繁重亦有理在

疏。二说能证下。即释经光明字。先举论可知。从此谓下。疏释论。于中二。初正释可知。后地法虽多下结成。于中又二。先结成论意。谓地法无量门不出能所二智。故将此二以释光明为至当也

疏。见智虽广下。结成于疏。谓见智二字虽有多释此释正顺论意故云正宜。解深密下证成。此释要当缘总法者。万法虽异一智以贯故云总法。随事相差名为别法。故与疏释义理合也。言见智虽广者。略示一二。般若论见即是智。拣于比智故云见也。拣于眼见故云智也。又远公云。俱是一智随义立名见智。是解得证。是行解有始终。见始智终。推求名见。决断称智。行有始终。得始证终。法显在心名之为得。心冥合如说以为证。上之二解虽各有理不如前解。契合论文故云正宜。以其二义遍摄诸法故。三结可知

疏。三中说此何益下。即释令入智地之经。于中三。初征起总标。二引论释。中二。初解令入。又二先引论证。后此中信乐下。疏释论。若准远公云信乐得证皆是入义。信乐入始。得证入终。于证决定名信。信增名乐。得证如前。此亦有理。疏意可知。二入何法下。解所入。三上说能所下。结归总意可知

疏。此九种入下。是疏解释。先科为四。愿乐即是地前

疏。近地方便下。通妨。谓别九入依总开出以总詺别。皆带入言。即入约证地前未证何得属入。究竟非因岂为地智。故云近地方便等通前愿乐。后胜进下。通后究竟

疏。言九入者下。别释九入全是论文。若有疏释自当指出。初一全是论文。二思义入者。然思慧二句后句思成。此句正思。思必依义云思义入。从方便者下。是疏释论。会就经文。疏。彼彼即是下。疏释。疏修通二利下通妨。谓既言前十自利。那明善说通意可知

疏。五证入者。从言平等下。即疏释论。此入是道正证真如。故唯识论通达位颂云。若时于所缘智都无所得。尔时住唯识离二取相故。释论曰。若时菩萨于所缘境无分别智都无所得者。不取种种戏论相。故尔时乃名实住唯识真胜义性即证真如智。与真如平等平等俱离能取所取相故。能取所取俱是分别。有所得心戏论相故。解曰。此即总释偈意。言俱离能取所取相者。谓能证智及所证如。俱无二取。又上言不取者。离于能取。种种相者。离于所取。余可思准。一次论云。有义此智二分俱无所取能取相故。二有义此智相见俱有。带彼相起名缘彼故。若无彼相名缘彼者。应色等智名声等智。若无见分应不能缘。宁可说为缘真如智。勿真如性亦是能缘故。应许此定有见分释曰。即破前师之义。先破无相。谓如智之上无真如之相而能缘。如色等智上无声等相应缘声等。后破无见中。言勿真如性亦是能缘者。同无见分而能缘故。三次彼论云。有义此智见有相无。说无相取不取相故。虽有见分而无分别。说非无取。非取全无。释曰。说无相取下。即瑜伽七十三文。既无相分何名缘彼。彼论次答云。虽无相分而可说此带如相起。不离如故。如自证分缘见分时。不变而缘。此亦应尔。变而缘者。便非亲证。如后得智应有分别。故应许此见有相无。释曰。谓此缘真如智。挟带真如之体相起。故名所缘。非带相分影像而起。名缘于如不离如故。释曰。上之三师。彼论以后义为正。依今经宗应双取前二。有即俱有能所宛然。无即俱无能所斯寂。此二无碍方名证如。然今疏文先释平等。从二我下。释善清净。释平等中。但观上来所引唯识居然易了。若细委配。言平等者。即无分别智。将论就经。论中平等即是经中无分别义。从无分别智正证真如下。释无分别称平等所以。即唯识中平等平等。疏二我分别随眠不生名善清净者。释论善清净言。论意正明见道时中清净。今疏先释清净。后重解见道得名。言二我者。即人我法我。二我为本而起二障。今言二我。意取二障耳。故唯识云。烦恼障者。谓执遍计所执实我萨迦耶见而为上首。一百二十八根本烦恼。及彼等流诸烦恼随烦恼。此皆扰乱有情身心。能障涅槃名烦恼障。释曰。欲界四谛各有十惑为四十。上二界各除嗔有七十二。为百一十二。并是见道根本之惑。然疑及三见唯是见断。修道之中欲界唯六。上二界除嗔各五为十。故修有十六。见修合辩有一百二十八。论曰。所知障者。谓执遍计所执实法萨迦耶见而为上首。见疑无明爱恚慢等。覆所知境无颠倒性。能障菩提名所知障。释曰。见疑已下。辩出头数与烦恼障同。烦恼障粗有多品类。二乘所断唯是不善有覆性故以数未显。今所知障细无品类。唯菩萨断。亦是异熟无记所摄故不显数。又显法执无明唯一住地烦恼。即是四住地摄故不显数。言慢等者。亦等随惑。言所知境者。有为无为。言无颠倒性者。谓真如理。由处此境令智不生。前则烦恼即障。今所知之障。然二障别义本在我法两字。故二我言即二障。言分别随眠者。分别拣于俱生。谓依邪师邪教邪思惟生。言随眠拣于现行。即是种子由上二不生故名清净。故唯识云。如是二障分别起者。见所断摄。任运起者。修所断摄。二乘但能断烦恼障。菩萨俱断永断二种。唯是圣道能伏二现行。通有漏道。释曰。今是大乘复是断道。异于地前伏及与二乘名善清净。疏。最初照理立见道名者。此释上论见道时中。故唯识云。加行无间此智生时。体会真如名通达位。初照理故亦名见道。释曰。此是彼论释位名也。此智者即无分别智。体者通也。会者达也。照理名见。见即是道。而言初者。此应有难。若照理名见。二地已上岂不照理。故今释云。此最初故以此受名。余随别义。此言时中即真见道中故。唯识云。真见道者。谓即所说无分别智实证二空所显真理。实断分别二障随眠。释曰。既真见实断明是真见道中。二见道义次下当说

疏。六不放逸入等者。初举论说世法不染

疏。会经文言修道者。唯识颂曰。无得不思议是出世间智舍二粗重故便证得转依。释论曰。菩萨从前见道起已。为断余障证得转依。复数修习无分别智离能所取故。说无得及不思议。或离戏论说为无得。妙用难测名不思议。释曰。此释偈初句言余障者。即俱生二障。故今论云一切烦恼障。以所知障亦以烦恼为能障故。任运而起不由分别故名俱生。此上辩立修意断俱生惑故。从复数修下。出所修法体。离能所取下。辩修之德。即释论偈无得不思议言。论有二释。初远离所取名为无得。远离能取名不思议。上唯就体释。下约体用对明。疏。故世法不染者。以经帖论。既离烦恼即世法不染。即唯识论是出世间智也。释论云。分别是世间。无分别智断世间故名出世间。二取随眠是世间本。唯此能断独得出名。或出世名依二义立。谓体无漏及证真如。此智具斯二种义故独名出世。余智不然。即十地中无分别智。释曰。言余智者后得智也

疏。七地地转入中此明修道下。故疏释论文先释地地转入以地非一故。言离障者。即是十障。如本分明。言证理者。即证十真如。如第八回向下说分中随地别说。从于地地中下。释净善根义。于中二。前明正地善根净。后论复有下。明加行善根净。亦即唯识第三句意。论云。数修此故舍二粗重二障种子。立粗重名性无堪任。违细轻故令彼永灭。故说为舍此即总意疏。于地地中双断二愚者。谓开上十障。一各成二故有二十愚。若兼等觉有二十二愚。今约十地故说二十。下说分中亦皆别说今当略示。初地断二愚者。一执著我法愚是惑。二恶趣杂染愚是业。二地二者。一微细误犯愚。二种种恶起愚。三地二者。一欲贪愚。二圆满闻持陀罗尼愚。四地二者。一等至爱愚。二法爱愚。五地二者。一纯作意背生死愚。二纯作意向涅槃愚。六地二者。一现观察行流转愚。二相多现行愚。七地二者。一细相现行愚。二纯作意求无相愚。八地二者。一于无相作加行愚。二于相自在愚。九地二者。一于无量所说法无量名句字后后慧辩陀罗尼自在愚。二辩才自在愚。十地二者。一大神通愚。二悟入微细秘密愚。至说分中地地之初各辩其相。然唯识此后更有二愚。障于佛地位。谓一于一切所知境极微细著愚。即是此中第二智障二极微细碍愚。即是此中一切任运烦恼障种

疏。即大尽分下。疏释论。入如来十种秘密者。经云。又入如来秘密处。所谓身秘密。语秘密。心秘密。时非时秘密。授菩萨记秘密。摄众生秘密。种种乘秘密。一切众生根行秘密。业所作秘密。得菩萨记秘密。如是等皆如实知。疏。故叹净名云下引证。即问疾品文殊叹也。经云。尔时佛告文殊师利。汝行诣维摩诘问疾。文殊师利白佛言。世尊。彼上人者。难为酬对。深达实相善说法要。辩才无滞智慧无碍。一切菩萨法式悉知。诸佛秘藏无不得入。降伏众魔游戏神通。其慧方便皆已得度。今取一句。疏自下通会本末中。二初会末归本可知

疏。后明本末无碍等。以六相圆融者。然远公四门解释。一立意。为破定执。二立依。依初地行例释。三泛就诸法以释。四释文。三中如一色中同时具足有苦无常等诸法义集为一色为总相。无常色等为别相。无常等上皆有色言是同相。无常非苦等是异相。成坏二门约体同异成前二门。以彼异相苦无常等体不相杂。是故随彼差别多色得摄为一故。取摄为成以彼异相苦无常等义不同故。一色随之分成多色。故名为坏非实成坏。如色既尔。即色无常为总亦然。谓色无常苦无常空无常等别余四例知。余同相亦然。色体既尔一切法亦然。今疏文中牒论便释无别释文。又以易故无别立依。但有二门兼取贤首义理分齐中意故。今疏中总有七门。一总彰大意。二标举显通。三彰其立意。四列名略释。五总以喻明。六举例遍释。七指广在余。今初谓欲六相圆融令本末无碍故。从本起末即前直释经文。中依根本入开为九入。根本无别于中说九故。云无别之别。言次摄末归本者。即向会末归本门九入为别。会归根本。言非根本入有此差别者。别而无别



大方广佛华严经随疏演义钞卷第五十二

大方广佛华严经随疏演义钞卷第五十三

　　　　唐清凉山大华严寺沙门澄观述


疏。论云。一切所说下。第二标举显通。法之体状目之为相。义别为门。又由此通入证智中故

疏。此言说解释下。第三彰其立意。先举论此显下。疏释即贤首意。为显一乘圆教法界缘起。无尽圆融自在相即。无碍容持乃至因陀罗网无穷理事等。此义现前一断一切断。一证一切证。乃至即具普贤圆因十佛境界故。此言说者。约教道解释故。后勿以下释除事之言。论中但云谓阴界入等。今疏加执取之言以释论意。意不令人随事执取。非阴界体不具六相故。远公云。如阴等色。非受想乃至非识。如是一切以其别相无总相故。不得将别对总说成之与坏。故曰不具。若就体性一一阴等悉具六相。如向泛就诸法中辨。疏言六相者下。第四列名略释。先须总识其相。一总相者。一含多德故。二别相者。多德非一故。三同相者。多义不相违故。四异相者。多义不相似故。五成相者。由此诸义缘起成故。六坏相者。诸缘各住自性不移动故。列名皆是论文。此标下疏参释之。欲分主客先一时出论。论云。总者是根本。入别者余九入。别依止本。满彼本故。同相者入故。异相者增相故。成相者略说故。坏相者广说故。如世界成坏。余一切十句随义类知。释曰。其中有疏可以意得。疏九相渐增者。疏释如摄入是闻慧思义入是思慧。后后胜前。故以渐增为不相似。言揽九缘成一者。成一入故。言分一作九者。九义不同总入随之。故无别一也。然准远公成坏二门。因上异相而有故言成。是略者以彼异中闻思修等体不相应。是故随彼九入复成一入故。名为略。坏是广者。以彼异中闻等九种义不同故。总入随之。分以为九。故云广也。亦可总则揽别而成。别则分总为别。同则别。别带总。异则别。别互乖。成则双揽同异方成。若无异相总不成故。如舍椽梁总皆相似终不成舍。坏则唯别。各住自性故。此三对历然不同。疏又云如世界下。论喻成坏。从犹如下。即疏释论。谓三轮四大等即成刹之缘起。揽为娑婆。故名为成就一分为百亿四天下。无别娑婆称之为坏。非如世界二十劫成二十劫坏。疏亦如梁等下。第五以喻总释。即贤首意。疏余一切十句下。第六举例遍释即论文也。疏别章广显者。即第七指广在余。即贤首教义分齐。彼唯三门一教兴义。二列名略释。三问答料拣。前之二门上已具竟。今但明问答寄就一舍之上辨。其六相例法可知。问何等是总相。答云舍是总相。问此但椽等。何者是舍。答椽等即是舍。独能作舍故离即不成。若尔未有瓦等应即是舍。若未有瓦等不是椽故。以无瓦等对何说椽。若诸缘共出少力共作。不全作者有断常过。但诸少力不成一全舍故舍则断也。不成执有是无因常。今去一椽即非全舍。明椽全成椽即舍也。由此全成便令此椽即瓦栿等以去于椽。即舍便坏则瓦栿等亦皆坏故。故此诸缘皆即是椽舍方善成。一缘既尔。余缘亦然。故缘起法不成。则已成则圆融。第二别相者。椽等诸缘别于总故。若不别者总义不成。由无别时则无总故。是故即以总为别也。问若总即别应不成总。答由即别故。故得成总。如椽即舍故名总相。舍即是椽故名别相。若别不即舍。不是椽故。若舍不即椽。不是舍故。若不相即总在别外即非总也。别在总外即非别也。问若不别者复有何过。答有断常过。谓若无别即无椽等舍不成故。无而执有无因常故。下之四相各有断常。可以意得。第三同相者。椽等诸缘和合作舍。不相违故皆名舍缘。非作余物故。若不同者。诸缘相背则不同。作舍则不成。与总何别。答总相唯望一舍同。则诸缘互望成力义齐。第四异相者。椽等诸缘随自形类相差别故。问异应不同。答由相各异长短等殊。方为舍缘同力成舍。此与别何异。别相诸缘别于一舍。异则诸缘自互相望。第五成相者。由此诸缘舍义得成故。由成舍故椽等名缘。不尔二俱不成。问现见诸缘各住自性。何因得成。答由不作舍。舍方得成。以若作舍失本缘故。舍不得成。今由不作诸缘现在故舍得成。又若不作舍椽不名缘。今既名缘。明知作舍。第六坏相者。椽等诸缘各住自法本不作故。若作舍者即失本法。舍则不成。由不作故舍得成也。又总即一舍别即诸缘同即互不相违。异则诸缘各别成则诸缘办果。坏则各住自法。乃为颂曰。一则是多为总相。多即非一是别相。多类自同成于异。各体别异显于同。一多缘起理妙成。坏住自法恒不作。唯智境界非事识。以此方便会一乘。六相之义略已终矣。疏第二又令得下。十句依利他行。疏文分二。先总明句数开合。言增数十者。依大智度论数法有二。一小二大。以十为十。数狭名小。少减名之为狭。数宽少增名宽名大。七八等名少减。十一十二等名为少增。今据大数名增数十。以十二为十故。疏初句为总下。正释文。先释总句中依论有二解。一就教行解。二教证相对解前中始于地法决定名信。信增名欲。欲是信果故。依欲趣法名为亲近。摄法在心故名忆念。念法不失故说为持。地法是其所持。疏地地皆尔故云十地始终者。疏结释经文。非论文也。十入约次位。始终约行修。行位并举如下经云。复应于诸佛菩萨善知识所。请问第二第三地等相及得果。为欲成就彼地法故等皆其例也。明知地地之内皆有始终。问何故自利云入。利他云始终。答自利以入证为本。故皆云入。利他令知性相。故有始终。疏复有阿含为始下。第二教证相对也。疏中三。初总次别后结示。今初言阿含者梵言。此云净教。既唯以证为终。而行非是证故。前教始行终。并名为始故。疏结云则前皆是教。疏此教证义总有九重下。第二别释也。疏犹下请中字义二藏者。即下如来加请中义。偈云。佛子当承诸佛力。开此法王最胜藏。诸地广智胜妙行。以佛威神分别说。论云。叹此法藏有二种。一义藏成就。二字藏成就。云何义藏。诸地上妙行。即今经胜妙行。论云。行者诸菩萨行。所谓助道法故。妙者真实智故。上者神力胜故。如是显示深妙胜上故。释曰。初是助道真实智即证道。神力胜是不住道。次论云。云何字藏。偈言。分别智地义。即今经诸地。广智及分别说谓十地差别相故。论云。分别说者。说十地差别故。既以分别说为字。明是言教三道皆为义藏。明以行德为证。论以字义为教证故。疏二地前地上相对者。远公云。二约位相对。解行已前依教修行名为阿含。初地已上离言合实说之为证。疏如下请中叹众以地前闻思修等为教净等者。即解脱月叹众堪闻请中文。经云善净深心。此句为总。下九别云。善洁思念善修诸行善集助道。善能亲近百千亿佛。成就无量功德善根。此五别句为教净。次云。舍离痴惑无有垢染。深心信解于佛法中。不随他教名为证净。释曰。以前五句属地前故。疏三真伪相对等者。不与如合随世而修名之为伪。契如为真。疏中先正释。后引证。正释中云即于地中闻思修慧报生识智缘照之解名曰阿含者。此第三教证。不对地前。但就地上而论教证。故云即于地中。总有四法。皆名为教。三慧及报生识智下请分中具明。谓地上菩萨生来即有此智。故云报生识智。非约证如故皆属教可宣示故。真智出言故名为证后下论云下。二引证。即许说分齐中文而是义引。故云闻思修慧是则可说。若具引者。即彼论释经云智起佛境界。非念离心道。非蕴界处门智。知意不及之偈论云。此偈示现思慧及报生识智。是则可说此智非彼境。以不同故。即其文也。疏四修成相对者。引证言义说二大者。即许说分齐中全意。谓如来大仙道等十二偈。分之为二。初七偈义大。后慈悲及愿力下。五偈说大。说大中有证智故云真。有加行后得缘世法故。故云伪。真伪合修义大。中唯明证智。故云舍伪契真。又准下文。解脱月双叹人法请中。此是菩萨最初所行。成就一切佛法故。论云最初所行者。依阿含行故。成就一切佛法者。谓是证智。释曰。此明依修而证。亦修成相对。疏五相实相对等者。其所引文即本分中彰地要胜内文。经云。此是菩萨摩诃萨向菩提最上道。亦是清净光明法门。释曰。上句证下句教。论云叹说者。于中有二义。一者为说阿含。二者为证入义。其论释上句云。增上胜妙法故。疏云增上妙法。论释证句云。大胜妙法者。诸法门中胜故。清净法者。即法体也。光明者。此大乘法。显照一切余法门故。既云照余法。则得修相。既云最上明契本离相。故彼下经自释二句。释初阿含云。所谓说菩萨诸地。释证句云。佛子此处不可思议。所谓诸菩萨随证智。明是相实相对。疏六体德相对等者。谓所成行体为证。成德为教。引炼金喻者。十地皆有炼金之喻。且初地云。是菩萨随所勤修。供养诸佛教化众生。皆以修行清净地法所有善根。悉以回向一切智地。转转明净调柔成就随意堪用。佛子。譬如金师善巧炼金数数入火转转明净调柔成就随意堪用。释曰。火即能炼。喻供养佛等。金即所炼。喻信心慈悲舍等。如世之金在矿石中融治便出。喻真地法与妄和合名曰众生。行人修行至初入地时。出烦恼障。今至地满。复更供养教化众生。如重入火熏发真心。令生信等名为修行清净地法。至二地时。如重以矾石煮之方得清净。初地之时。虽除悭垢微过犹在。至二地时。悭嫉破戒并皆远离如转清净。至三地中。修习净禅令其不退。如秤两不减。四地集起菩提分法。如为庄严具。五地之中。以不住道方便起观修治力故。如砗磲磨莹转更明净。六地以观因缘不住巧智修治力故。如琉璃磨莹光色转盛。七地中具修一切菩提分法益更精妙。如以众妙宝间错庄严转更增胜倍益光明。八地之中无功用修。如持金宝冠置阎浮提主圣正顶上。一切群臣诸庄严具无与等者。九地菩萨智自在修。如善巧金师用作宝冠。转轮圣王以严其首。四天下内一切小王。及诸臣民诸庄严具无与等者。十地菩萨业自在修。譬如金师以上妙金作庄严具。大摩尼宝钿厕其间。自在天王身自服戴。其余人天庄严之具所不能及。释曰。十地皆具金喻。意皆以金喻证。显本性故成信等德。以为教道。是修成故。然云金与钏等者。此经无钏之文。即严身具是。疏七体用相对等者。引文云下珠放光光喻于教。珠体喻证者。即第四地调柔果中。云如摩尼宝清净光轮能放光明。非诸余宝之所能及。风雨等缘悉不能坏。论云。摩尼宝生光喻者。彼证智法明摩尼宝中。放阿含光明入无量法门智处。普照示现。以是义故。此地释名为焰地。即其事也。疏八自分胜进相对等者。引文云下叹金刚藏二力妙智。及辩名为证力坚念教法为阿含者。即大众请中经云。上妙无垢智。无边分别辩。宣畅深美言。第一义相应。念持清净行。谓前四句叹证。念持清净行叹教。论云。初偈叹证力辩才成就。第二偈上句。叹阿含力辩才成就。以证力阿含力故。能有所说。是故赞叹是也。疏九约诠就实相对等者下。引论云。字身住处证智所摄。非无地智名句字身者。即下示说分齐中鸟迹喻也。经云。如空中鸟迹难说难可示。如是十地义。心意不能了。论云。此偈是何义。如鸟行空中迹处不可说相亦不可见。何以故。虚空处鸟迹相不可分别故。非无虚空行迹。如是鸟迹住处名句字身住处。菩萨地智所摄。不可得说。不可得见。不可得闻。何以故。非如声性故。非无地智名句字身。此中深故示义大踊悦。释曰。空处之迹喻教。迹处之空喻证也。然上九重教证。前五前教后证。后四前证后教。又前五教则后后渐宽。证则后后渐狭。后四中证则后后渐宽。教则后后渐狭。疏今当第四者。第三结示兼遮妨难。恐有嫌繁。故以论文但云复有阿含及证。如是次第依初相应知。谓令以阿含为始。以证为终。故云如是次第。依前始终前始后终。云依初相应知。何用广明。疏意恐人教证既多对文生疑。故总并说。岂得为繁。疏次依根本始终有十始终下释别句义。疏文有四。一标指。二总科。三料拣。四正释文。今初。谓菩萨利他行该法界随宜例十耳。二前三地前下总科可知。三此狭前入下。料拣言故此略无者。明有亦无妨。若出所以。此中利他略自所闻。疏一摄始终下。四释文。于中初一句摽名。二牒经。三谓以下释义。此取意释。若具论云。思慧智随所闻义受持说故。谓如经如实说菩萨十地差别方便故。论经加方便之言。谓善巧集成十地之相。今经即差别中收。然论受持即释摽中摄义故。疏云摄持所闻即自摄也。此上释论。称思宣说下。以论释经。若不称思非如实说故。论云思慧智说如实说者。即是摄他。前入即以说为修。此则以说为思。亦是影略。以前说后无修故。以说为修。此中说后有修故。以说为思。疏二欲始终缘念佛法下。以论释经。论具云令证一切佛法故。今谓经明缘念。非是自念。欲令物证所念法故。论云。欲言上品求心者。有二义故。一令物证。二唯缘佛法故。疏三行始终。论释云。观分时中。无漏道品分别修觉相故。论中修字释摽名行字。依念进修名行。行即此经修习故。疏先解修习之言。疏言分别无漏法下。牒经解释。即明地前菩萨于地上法而起观修。但是意识名言分别。次以未证下。释论观分之时即加行位。然观分言论释彼经观字。以论经云观达分别无漏法故。后带相已下。释经分别字。谓带如相故。论名修觉相也。即唯识云。现前立少物。谓是唯识性。以有所得故。非实住唯识。彼论释四加行云。皆带相故未能证实。故说菩萨此四位中犹于现前安立少物。谓是唯识真胜义性。以彼空有相未除故。带相观心有所得故。非实安住真唯识性。彼相灭已方实安住。彼疏释云。心上变如名为少物。此非无相故名带相。若证真时彼相便灭者。即是空所执相。有依他相名空有相位。谓有空相是彼唯识真胜义性。由有此相未证真理。灭空有相方证真故。彼论结云。依如是义故。有颂言。菩萨于定位。观影唯是心。义相既灭除。审观唯自相。如是住内心。知所取非有。次能取亦无。后触无所得。释曰。此则结四加行。谓初二句暖位。次二句顶位。次二句中下忍。次一句即上忍位。合上三句为世第一。末句见位也。疏四证始终。具足论云。四证始终见道时中法无我智方便故。如经善决择大智慧光明方便故。是中善决择者。择中最胜。最胜者法无我智故。大智慧者。过小乘故。光明者。对治无明故。此事中彼时中皆善知故。释曰。此中论有三节。初略释。次引经帖。后是中下随难牒释。今疏摘论锁经。义无遗矣。然经中巧庄严字是相见道。上皆真见道。疏乃当中先释大智。此二见道即唯识第九。今欲释疏须知根源。先当具引彼论。论中先总释偈意已。如上证入中已具引文。今但引二见道。即彼次论云。然此见道略有二种。一真见道。谓即所说无分别智。实证二空所显真现。实断二障分别随眠。虽多刹那事方究竟。而相等故总名一心。释曰。言虽多刹那者。此一心见道以无间解脱并一切胜进故。中间有多刹那论云。有义此中二空二障渐证渐断。以有浅深粗细异故。有义此中二空二障顿证顿断。由意乐力有堪能故。释曰。加行意乐欲俱断故。论曰。二相见道。此复有二。一观非安立谛有三品心。一内遣有情假缘智能除软品分别随眠。二内遣诸法假缘智。能除中品分别随眠。三遍遣一切有情诸法假缘智。能除一切分别随眠。前二名法智。各别缘故。第三名类智。总合缘故。彼疏云。即三心见道。释曰。非安立者即真如也。内谓内身。假者谈其无体。先计有情皆妄所计。但有内心似有情现。今能遣之。缘智者。谓能缘心中。即缘内身为境。遣有情假缘之智。然此中人法二障各分上下。粗者为上。细者为下。合为四类。然二粗者各别除之。以智犹弱未双断故。若上品智方能双断。此即随智说为软等者下也。初智名软。次智名中。胜前劣后后起名上。能断见惑此智最上。然初二智未能殊胜别缘内外身除我法假。第三心时其智上品。广缘内外若我若法。故三别也。言类智者。前智俯故。论云法真见道二空见分。自所断障无间解脱。总别建立名相见道。法者仿学为义。真见道中虽有二空自证分。而见分亲缘真如所以法之。然见分中有无间解脱。随自所断障。虽有四见分无间道中断惑别故。人法二见分各别法之。立初二心。解脱道中证理同故。人法二见总以法之。有第三心故。论云。总别建立名相见道。论云。有义此三即是真见道摄。以相见道缘四谛故。有义此三是相见道。以真见道不别缘故。释曰。论以后义为正。故疏但云相见道有二。论云二缘安立谛有十六心等。前回向品十六智宝处已引。但观上所引论文疏文易了。然疏中有二。先标位云即见道位。通二见道。次大智下牒经以释。当中牒释者大智即是二见道依。依真见道以立相故。故先明真言即真见道者辨位言根本法无我智者出体也。谓即所说无分别智。然唯识论实证二空。今文为简胜二乘故。标法无我言治无明者。根本智用正破迷理无明。疏此智亲证真如下。释善选择大光明言。而善字两用。善观察者实证如故。即上唯识实证二空所显真如。从平等平等下。即前论文正释论偈无得之言。以能证所证俱离二取故。有二平等言离二取相即平等义。若有二取非善观故。疏实断二障下。即全用唯识论文。用释善选择语。二障即烦恼所知。前入就根本能生故云二我。今通就能生所生故云二障。其分别随眠已如前释。疏即相见道下。释相见道中文分三。初正就相见以释庄严。二双就二智以释庄严。三释本论。初中即相见道者。办位也。是后得智者。出体也。故论名方便者。以论证成是后得义。方便即巧者以论会经。疏法真见道种种建立者。释庄严义。具如上引。谓三心十六心。故云种种建立。疏又庄严下。第二双就二智以释庄严。不同前义但用后得。言由得此二善达法界者。法界有事理二智别能了之。亦以无碍二智。了事理无碍法界等也。疏于多百门等者。谓于一念顷得百三昧得见百佛。知百佛神力。能动百世界。能过百佛世界。能照百佛世界。能教化百世界众生。能住寿百劫。能知前后际各百劫事。能入百法门。能示现百身。一一身现百菩萨以为眷属等。故云于多百门皆由二智得自在也。疏论云。此事中下。第三释本论。然古有三释。一云此事中。即真见道。彼时中即前观分之时。二云此事中。同前彼时中。即后修道位中亦须善了。如下发趣果中。须知二地乃至佛果等。三云。此事。即后得相见道中。彼时中即是根本智真见道。皆须善知。今以后义稍正故依傍之而皆属相见道。并是后得故异昔解。以法真见道观彼正证亦后得故。疏相望前真故名为彼者。则相为此也。疏五修道始终等者。修道之义已见入中。疏论云。出世间智智力者。出世间智即根本智。重言智者。即后得智。从以后得下。疏释可知。疏上寄从二地至七地者。以功用行满二僧祇满为一类故。初地二见道。后即是修道。且约地分见属初地故从二说。疏寄入八地至于佛地者。然论但云此处菩萨于菩提有五障。不配地位。配即远公之意。而彼不立等觉。即佛地之中治于二障。又彼云寄在八地至于佛地。则最后句以为佛位。便乖后无佛尽之言。故疏云寄入八地等。则正在等觉断第五障当入佛地故。未有佛尽。然疏文有二。先寄位释。后约通相释。以此五障地前即容对治故。地地用之。由上已配七地故。依远公先配八地已上。然此五障亦虚亦实。谓有此障者不得五种功德。名为实障。已登地者实无此障。假立显得名之为虚。五中前二是其解障。次二行障。后一用障。今初解障。疏不能破邪论障即是所治者。乖理之言名曰邪论。不堪以正摧邪称曰不能。此一段具有瑜伽十五释。因明中论有七例。颂云。论体论处所。论据。论庄严。论负。论出离。论多所作法。第一论体有六。一言论。二尚论。三诤论。四毁谤论。五顺正论。六教道论。一言论者。谓一切言说言音言辞。是名言论。二尚论者。谓诸世间随所应闻。所有言论。下取意略引。三诤论。谓或依诸欲。所起自他所摄诸欲。更相侵夺等(云云)或因恶行所起。自身恶行他相讥毁等(云云)或依诸见所起(云云)四毁谤论者。谓怀愤发者以染污心振发威势。更相摈毁所有言论(云云)五顺正论者。谓于善说法律中。为诸有情宣说正法(云云)随顺正行随顺解故。六教道论者。谓教修习增上心学。增上慧学。增上戒学等(云云)最后二论是真实。能引义利所应修习。中间二论。能引无义。故应远离。初之二论应分别之。第二论处所有六。一于王家。二于执理家。三于大众中。四于贤哲前。五于解法义沙门婆罗门前。六于乐法义者前。第三论所据者。据即依义。所依有十。谓所成立义有二。一自性。二差别。自性谓有立为有无立为无。差别谓有常无常等。能成立法有八。一立宗。二辨因。三引喻。四同类。五异类。六现量。七比量。八正教(云云)同类谓随所立法。望余展转少分相似(云云)异类望余少分不相似。现量有三。一非不现见。二非已思应思。三非错乱境(云云)此下取意释。谓初如眼见等。二如良医授药。色香味足有大势力。才取便成取所依止。病若未愈名为应思。其病若愈名为已思。亦如瑜伽师作地水火等观。建立境界取之所依。三非错乱者。谓想乱数乱等(云云)上总谓有世间现量。有出世间现量。谓出世智所行境。七比量者。谓与思择俱已思应思所有境界。此复有五。一相比量。如见烟比知有火等(云云)二体比量。谓现见彼自体性。比类彼物不现见体。如以现比过未等。又如饮食衣服等现见一分得失之相比知一切等(云云)三业比量。谓以作用比业所依。如见远物无有动摇。鸟居其上比知机等。唯闻哮吼比知师子等(云云)四法比量。谓以相邻相属之法。比余相邻相属之法。如属无常比知有苦。以属苦故比空无我(云云)五因果比量。谓以因果展转相比。如见有行比至余方。见至余方比先有行。见善作业。比知当有大富等(云云)八正教量者。一切智所说言教。此复三种。一不违圣言。二能治杂染。三不违法相(云云)已说论据。第四论庄严者。略有五种。一善自他宗。二语具圆满。三无畏。四敦肃。五应供语具圆满。谓凡有所说皆以其声不以非声。声者具五德。一不鄙陋。二不轻易。三雄朗。四相应。五义善相应者。谓前后法义相符(云云)无畏可知。敦肃者。谓如有一人待时方说而不馋速是名敦肃。应供者。谓如有一人为性调善不恼于他。乃至言词柔软如对善友(云云)第五论堕负者。谓有三种。一舍言。二言屈。三言过。舍言者取意。谓辞谢。对论者言我不善论等。二言屈者。为对论者之所屈伏。或托余事方便而退。或引外言。或现愤发。或默然等(云云)言过者。谓杂乱粗犷。不辩了。无限量。非义相应。不以时。不决定。不显了。不相续等(云云)第六论出离者。先应以彼三种观察论端方兴言论。或不与论名论出离。谓一观察得失。二观察时众。三观察善巧及不善巧。观得失者。谓我立论无自损损他俱损等耶(云云)观时众有僻执耶。有正见耶等。观善巧不善巧者。谓自观我于论处论据等为善不善等(云云)。第七论多所作法。有三种。一善自他宗。二勇猛无畏。三辩才无竭。由有此三能善酬答。故名多所作法耳。释曰。上所引瑜伽略其大纲。广说如彼。但观所引论文疏文居然易了。今更略释。一随所住处等者。即善于他宗下次第显说兼善自宗。然经云随所住处。亦兼论处所。而文正在执著之处。故次便云次第显说等。疏以宗因喻现比教量显己正义随病治之上皆论所据者。显己正义即所据中所成二义自性差别。此二即是己宗能成。入中文但有六阙同类异类。以此二但约所立与余有少同异。故是喻及宗中摄之。言随病治之者。以所执非一故。疏辩才即论体者。流于听表曰辩。巧应物心曰才。即是言论宣说教道顺正理故。疏亦论庄严者。标下出庄严。庄严有五。无畏一种。前句已有。善自他宗。后所作法中兼明。此但有三。一语具圆满。二顺言者。即是应供。谓不恼于他言辞柔软。故曰顺言。三敦肃可知。疏又上皆论多所作法者。此标谓总收上二门。一句以成所作法。一善自下列。言配文可知者下二可知。善自他宗。即随所著处即善他宗。次第显说即善自宗。疏谓善观察得失等者。等取余二。谓时众及善巧不善巧。从由具上诸义下。即仍前五例释不堕负谓有体有据有严有作。既出离有能何得堕负。疏由破此障得入八地者。谓七地中犹有此障不入八地。破故得入下四句例然。疏上明能破此显能立者。总释意也。因明论云。能立与能破。及似唯悟他。现量与比量。及似唯自悟。此之一偈总有八义。一真能立。二似能立。三真能破。四似能破。五真现量。六似现量。七真比量。八似比量。今此辨于利他故但明能立破。而菩萨离过但有真能立破。无似能立破。疏又上五障下。二重收总释不要对他。则令诸菩萨皆离此五则得菩提。疏第六正显加相等者。疏文有三。一引论生起。何故加结前。云何加生后。言云何者。谓加相云何。二加相有三下。辨加相。言约别说者。谓以身加身。以口加口等。言如实说者。能加则局者。谓能加随举一业即加。所加三业故。三承前语便下。辨加次第。于中二先辨诸佛加次第可知。后若约舍那下。辨本师。次第意加即承佛神力。入菩萨大智慧光明三昧。次身光照触等者。即下如来加请文中。放眉间光照十方竟云。又照十方一切世界。一切诸佛所加说法菩萨金刚藏之身是。后云台下口加者。时光台中以诸佛威神力故而说颂言。佛无等等如虚空。十力无量胜功德。人间最胜世中上。释师子法加于彼是也。言令演者。彼次偈云。佛子当承诸佛力开此法王最胜藏诸地广智胜妙行。以佛威神分别说。即其文也。谓即先须冥加。次放光成台。后方得台中劝说云亦义次第。疏总中令以乐说辩等者。谓以乐说为能说。说十地之法义故。经云辩说说必有词。其所说中名相差别即是法义。论以名相释于差别。亦可在口为辩。辩通四辩也。不违已下释善巧字。疏自他因缘方有说故者。自力为因。他力为缘故。疏摄此九力。此句总标。二以因中有四下。总出四净所以。言因中有四义者。拣非约缘。但就自力因中耳。亦如泛举因缘生法中有其四义。如谷子为因。水土为缘。能生于芽。但就谷子即有四义。一缘不生自因生故。即谷子是有力义。二因不生自缘生故即谷子上有无力义要。具有力无力方能生芽。即第三义总摄上三。即谷子之德是第四义。一有力能作故。有有作善法净。二无力不能作。故有无作法净。三具二能引生故。有教化众生净。四泯摄前三称理成德。故有第四身净。泯谓泯绝。以三不相离互相即故。便互泯夺摄者三不相离举一全收。具泯夺义。故称理成德。又上四义。前三行圆。后一行满。前三之中。前二自利。后一利他自利。二中依体相分故。有有作无作。然其别义正在前二。此二并以真心为体。以真心中有于三大。顺体相大故有无作法净。顺用大故有有作善法净。言有作者即是教行。教行本无顺性德。用而修起故名为有作。有作顺理故名为善。善之自体故名为法。法出垢染自之为净。言无作者即是证行。性出自古不由缘造。故名无作。此无作体更不顺他不立善言。若约性善亦可名善。论依前义。故无善字。法净二义不异前释。然其纯真不生单妄不成。真妄和合方有所作。无明内熏恶友外引。造诸恶行背真流转。真如内熏善友外引。造诸善行反本还源。顺真名善顺真为善。即无妄可治不成善故。由顺性无悭贪故随顺修行檀波罗蜜。则反悭贪成于檀度之善。余可例知。然此二净。若在凡时但可有性名作无作。不得名净。然无作体古今常湛体无增减。约就于缘有隐有显。有始有终说因说果。有作法体本无其体。但可依生方名有作。如树有芽等乳有酪等。非是事有。然虽修生若无有性修不可生。故作无作皆名有性。此二入住有作名为习种性摄。无作名为性种性摄。若就解行有作名方便净。无作名体性净。今就圣位有作名教行。无作名证行。若至果位有作名方便净。菩提涅槃及报身佛无作名为性净。菩提涅槃及法身佛。此二无碍。今明刚藏内顺德用。万行爰增云有作净。心冥性德。思虑斯寂有无作净。大意如是。次正释文。疏一净自善下。释此一净文有四节。初句牒经。二有作善法净依论立名。三即是教行出其行体。四亦约相故名为有作。依体释名。谓由约相约教故有修作。修作即是教行。疏二普净法界故者。释此一净。文有五段。一初句牒经。二无作法净依论立名。三此约证行出其行体。四亦约体故名为无作。依体释名。由约体故无有修作。但出妄染故得称净。如拂云雾显出晴空。故此但约显体名净。不同前门对治名净。五依此性相下。双结上二。先结二净。性即体证。相即相教。后上二皆自利者。结上自利。生下第三利他故也。疏余六句经下。释第四净。疏文有三。第一标名。约体无垢故名身净。第二摄为三种尽下。依论开义。于中亦三。初句标望论是开为三。望经六句六摄为三。二皆显二利满故成德者。总显三尽。但满上三句二利故。下三尽中皆有二利。三成德有二下。出三所以。言后二尽者。一对下彰出。有二乘不同尽。二对上彰入故有佛尽。故此三尽约人为三。一自约菩萨。二出二乘。三上同佛。疏初菩萨尽者下。第三随文解释。于中初句标名。具足论云。一菩萨尽有二种利益。疏初句位满是一益。即显后二句成益为二。今初即经深入法身智身故。从谓十地下。疏释。今疏先以起信意释。后用本论。今初。即释本觉中随染本觉之文。论云。复次本觉随染分别生二种相。与彼本觉不相舍离。云何为二。一者智净相。二者不思议业相。智净相者。谓依法力熏习如实修行。满足方便故破和合识相。灭相续心相显现法身。智纯净故。今正用此智净相。言智净相者。即本觉随染还净之相。不思议业相者。明还净本觉业用之相。此之二门若离染缘则不能得成。故云随染。此智净中论文先明因法力熏习。此是地前非今所用。如实修行此当地上。十地行终故云满足方便。此在金刚因位之极。今疏取意。故云谓十地胜进。从破和合识下辨果也。谓本以不生不灭与生灭和合。名阿赖耶识。今破和合识。由灭生灭之相显其不生不灭之性。此根本无明尽故。心无所合。即显法身本觉义也。即于此时。能染心中灭业相等相续之相不灭心体。故令本觉还源成淳净圆智。以相续心体即本觉故。今疏不引智淳净者。智淳净言意在下疏。疏从非心意识下是本论意。论具云菩萨尽者。法身离心意识唯智依止如。经法身智身故。今疏言非心意识之所能得。即取论意反成法身。了心体离念不可得故说名法身。故虑知集起思量分别安能得耶。从如智所依下。释智身体。此一句向上顺成法身。法身唯为智依。故非心等能得。二向下成智身。即依法身之智。即是智身始觉义也。然此始觉无别始觉。即是本觉随染而作。今染缘既息始还同本。故云淳净即法报一体。故经云。唯如如及如如智独存。名为法身。故次下论云。若无明灭相续即灭智性不灭。明知智身全同法性。如金成像像不离金。从能所证义分二身耳。疏菩萨照寂故云深入者。此以璎珞经释深入义。彼经云等觉照寂妙觉寂照。今是菩萨。故云照寂。则等觉已还未为深入。疏后二句成益等者。此句总标一成现报。才证十地得离垢三昧。末后有一三昧。名受一切智胜职。此三昧现在前时。有大宝莲华忽然出现身坐其上。十方诸佛现身灌顶名为受位。故是现报。广如第十地说。然泛明受位略有三种。一唯就相。如弥勒等。示居长子已穷圣位。授记当来次补佛处。二就相显实。如回向所引名为得位。三唯就实十地行满众累永寂。法身之相显自心源名为得位。虽有三义今取第二故云现报。疏二成后报益。疏有三节。初句标名。二十地摄报下。取论意释经。三正引论释。二中然十地各有摄报之果。初地多作阎浮提王。二地轮王乃至十地。为大自在天王。今是第十。言色形中极者。俱舍云。欲天俱卢舍四分一一增。色天瑜缮那初四增半半。此上增倍倍。唯无云减三。谓色界十七天。初之四天各半瑜缮那。至于第四方二由旬。此上增倍倍。谓第五有四。第六有八。七有十六。八有三十二。九有六十四。第十合有一百二十八。十即无云。欲成上都数故减于三。有一百二十五。则第十一有二百五十。十二五百。十三一千。十四二千。十五四千。十六八千。十七一万六千。故至十七。即色究竟身高一万六千由旬。故云高大。言居有顶者。唯是色界之顶。无色无处故。此便为三有之顶。疏二约三乘下。上就摄报王身为大。今约成佛报身为大。然云约三乘者。以一乘中唯说摄报。多作此王亦不必作。而其实成妙觉。不局于处。不定于天。于阎浮提成亦成真佛故指三乘。而三乘意亦就摄报身为彼王。于彼成佛即周法界。学人便谓报身之佛。在色究竟。则令报身报土皆成局劣。故指三乘便为不周法界。疏论云下。三引论释从智处二义即疏释论二义。亦顺上高大二义。一即就摄报之身智便自在故。贤首品云。摩醯首罗智自在。大海龙王降雨时。悉能分别数其滴。于一念中皆辩了。即其文也。然此天何以为智处耶。以下天定少。四空定多。以四禅中定慧均等色界中极故。又约二乘之人。多以无漏之智熏习禅定故。疏二摄报智满成种智故者。此有二意。一约未成佛。但是十地摄报。居彼智度已圆。故云摄报智满。二就彼天上得成菩提。具足种智名为智处。然论成佛通说有三。一寄化显实。在阎浮提即周法界。二寄报显实。在色究竟成便遍法界。三就实。显实妙出三世。不可定其时处身相。今就中义疏二寄对显胜下。释后二尽。此句总标。一对下彰出下释第二尽也。疏以二乘虽度五道下。疏释上论涅槃道净。言三余者。一无明住地惑。为烦恼余。二无漏有分别业。为业余。三变易生死。为苦余。故有三余。涅槃非净。即佛性论文。故法华云。是人于何而得解脱。但离虚妄名为解脱。其实未得一切解脱。佛说是人未实灭度。斯人未得无上道故等。第一疏中已广分别。今则金刚藏已出三余故。涅槃道净。经言出世善根者。根者即无贪等。既尽所知超度变易。满菩萨行诸度皆圆。常乐我净三德皆圆。处而不住。故涅槃道净。问此句不同二乘义则可尔。上句度于五道则不同凡夫。何名不同二乘。有人答云。但约超胜略无凡夫。此义不然。今谓凡夫此不足论。今明正度五道。有滥小乘故。净涅槃显不同彼。故合二句方成此尽。又二句皆滥二乘。今皆不同。由净善根故不住涅槃。由度五道故不住生死。合二无住故不同二乘。度于五道入涅槃矣



大方广佛华严经随疏演义钞卷第五十三

大方广佛华严经随疏演义钞卷第五十四

　　　　唐清凉山大华严寺沙门澄观述


疏。后一望上显同下。明第三尽此句显意标名。言满种智者。释一切智智字。此有二意。一上一切智。是根本智。重言智者。是后得智。此二无碍名一切种智。二依论经意上一切智是佛。下智字是佛智慧。故论云得一切智人智满足故。二义皆是种智。疏自力辨中下解妨问意云。他力唯一句自力有十句者。答谓。他力总彰佛加。不在彰于佛德。自力欲彰刚藏胜德故具列多句。后后胜前前则无德不备。如无作法净。即胜有作善法净。教化众生胜前自利身净。已胜前三皆显二利满故。身净中受位过于位满。后报胜于现前得涅槃道。后胜于前同佛种智。谓位极尊胜方显刚藏从因至果无德不备。方堪说法故广显之。疏第二意加者。当时如来但意地冥被与其智力。都无言说。皆集经者言。疏总中身有二种者。论经总句云。与金刚藏菩萨真实无畏身。无畏即无能胜义。上力被下故名为与。虽己之智即不可他用。约为缘助故得言与。如鬼入身尚增智辩。况于如来。问此与为暂为永。答有三义。一就实相。金刚藏上契佛心佛力下被。相应为与此与则常。二就化体。既金刚藏化周法界。无时不说。随说即与无有暂废亦得名永。三就化相。有说不说。说时即与。此则非永。然此总句亦总亦别。总谓总摄十句为无能胜身故。别谓此句即当色身。后九句别唯属名故。二名已去即得名身。身者聚义。疏后与无碍下。释别句。于中有四。一总显别句不通色身。二所加通三下解妨难谓有难云。上云口加增辩。意加益智。身加增威。今何意加而增身威。此即难前身胜故为此答。亦是此释云。如实意者。能加则局所加则通。故随一业皆加三业。今此意加故益身胜。由意得智便说无碍即益口也。三在心名智下。会论同经。正显所加通加口义。四一与不著下。随文别释。九中前八与其自在说智。后一与其殊胜化业。前中相从摄为三对。初二句一对。前句说能后句能说智。令知世法。次三句为一对。初句说能。后二句能说智。于中前句方便智。后句了理智。后三句为一对。前二句说能。后一句说智。令知教法。然案文影略故为此判。实则智能皆通诸句。故总名与智。已总科判。今当别释。今初一不著辩才。疏文有四。一此上即论标名峻若悬流无涩滞故。二说法不断无滞碍故即是论释。三谓无偏住著故不滞事理。即疏释论四云无碍乐说。疏举经帖下八大同。疏二与堪辩。此论标名。分别法相下。疏以论意会经。由解法相故。能正说解故名堪。正故名净。从论云下。别示堪相。解此四事名解法相。故堪说法。于中二。先举论正释。后此言缘者下。疏释论文。于中三。初取意略释。次然其此四下。略指二经。后今依杂集下。引论正释。于中二。先正释。后而彼经论下。明其次第。疏所应成义者。谓自体差别者。即声为自体。常无常等而为差别。又色是自体。形色显色表无表等而为差别。言现量等者。等取比量圣言量。不违立宗等言者。等取于因。因唯一字。何故不言不违宗因。今等取言。云何等言。如云声是有法定无常故。宗法因云。从缘生故。此言既多。今立宗等言。四字摄之故云等言。疏如火能烧等者。此释自相。下释共相。疏三任放辩才。于中三。此标名。言说恣心故名任放。二说不待下论释三谓随门下疏释论。然论经云与善忆念不忘加。论释加字云是不忘加意力。故所以偏就此释者意加正为不忘故。疏四能说辩者。初举论谓字下。疏会论就经。疏五不杂辩下。初举论三义无乱故云不杂。次三同智下。疏释论。无法不尔下会经。疏六教出辩。然论但云得佛十力不坏。于可度故者。断烦恼故。释曰。谓令众生断惑出离故名教出。而论经云与佛不坏力故。故有不坏之言。今疏云化物。即是教义。断惑是出义。论无得果之言。今会经文成道二字。疏八无量辨中先举论言修多罗等。等余二藏。次言六正见者下。疏释论此六正见即深密中六种理趣。已如普贤三昧品说。此中名小异尔。其能知教法合云教道。前三为本。后三次第释于前三。就其所知名为理趣。就其能知名为正见。全与前同。若约今文前三即理行教。略无果耳。疏上十已辩他力者。然论文中无有自力他力之文。以前口加中有自他力二辩才故以义例之。故此上已有佛正与智故为他力。具德堪加故为自力。疏何以得此三昧者。疏征得三昧之由。上总句中由得三昧故得偏加。今征意云。三昧殊胜何以能得。下别显下。答有二因。一宿愿深重。谓因中发愿。欲证十地智光三昧。故今得之。二是现缘。即三昧身摄功德也。现身无德虽有宿愿亦不能入。然诸菩萨皆具此德。随门显法在金刚藏。故偏言其有。又据佛力能加草木何要有德。欲令菩萨进修具德。上契佛心方得加故。表此地法证方说故。疏此复八种下。就总开别。于中有三。初总科。二别释。三总显为因。今初。先出论文。谓前四下疏释。疏一善净深心下别释。此一句中文有五节上句牒经。二云是因净者。是论立名。三信乐至极趣菩萨地尽皆清净故者。是论释义。论中具云。一因净深心趣菩萨地尽清净故。如经善净深心者。信乐等复是一切善根本故。今疏取后论向前释其信乐字。是论释经深心。即初地契理净心。论主但云信乐。其至极两字。即是疏释深心之言。以信乐殷重故曰深心。由此深心故能得第二第三乃至十地。为菩萨地尽。即论等字。既至地尽障无不除。云尽清净。四故云善净即疏以论会经。五此一为众行本故名为因。即疏释论立名即复是一切善根本也。既此为因则显下德为其行体。疏谓二即智净趣菩萨地尽修道真如观者。举论则显初句是见道。故次如日轮下义取论释。具足论云。此真如观内智圆满。普照法界犹如日轮光遍世界故然。今疏文言含法喻。疏三身转净者。助道能得出世报身名身。初地已上受身非。一后后胜前前名生生转胜。总由助道福行净故。疏四心调伏净空有自在名心调伏。言善断等者。不著有故断粗烦恼。不住无故断微细习。无住而断故称善断。言故云修治者。以论会经。无住是菩萨本业即是修治故。论经云善修本业。本业即今经所作。亦是以无住心修前证助。以为本业言此即断德者。初是智德则显助道是其恩德。已配三德。下配三道。故有亦言。疏五闻摄净。谓闻持智。而为能念其无量法。即是所念持即是念。具能所持故为法器。论云一切如来所说秘密法者。一切明广秘密显深。若不持法不能利他。以闻持而为方便。其无量言便含二义。一多无分量。二深无分量。疏上八句下。第三总显上八行能为因义。疏谓由深心能起行等者。前明深心是起行方便。起行即是精进故。深心为精进因。二由得如智故常不忘。三由助道成胜势力。四由不住道。不住空有生死涅槃故无染著。五由自念法能断他疑。六由神通故令他敬重。敬重即是信入。疏七转法理因者。即无错谬总持法。是教法理是义理。化流名转。谓正法灭时假余外法流通诵持彼正法义故。以总持持余尊法为教理流转之因。疏八教出离因者。具足论云。教授出离因。即经法界智印善印故。谓教授于他。由契法界自出取相。即化而无化也。亦令他出。次引论释此意明下疏释论。疏不离本处等者。今经但云各申右手。论经云尔时十方诸佛不离本处。以神通力各申右手故疏为此释言。即四通者。智论云。一如意通转变自身。以大音声闻一切等。二者幻通转变外事。三法智通。智法无碍。四圣自在通。能于苦中生于乐想。于彼乐中能生苦想。于苦乐中生于舍想。如是一切今于自身但延促一多故。是如意非余三也。疏所以起者。三昧事讫等者。征其起因。乃有四义。论主但云即三昧起者。以三昧事讫故。又得胜力说时复至。定无言说故。释此论文乃通二势。一当句释。二相承释。即今疏意后后蹑于前前。若当句释者。言事讫者。上入三昧为显已证故能宣说。今已显竟故名事讫。二前入三昧为受佛加。今佛已加云得胜力。三前入三昧为观物机。随顺受法物悟在今故云时至。四前入三昧显证离言。今说起定反显所入寂灭离言故云定无言说。当句则显入定有其四义。句句不同相蹑。则得胜力。言含于多意。谓显证得加观机已竟。皆名得力应存二释。疏第五普告下。本分者若约教道分三分者。此下当其正宗。正说地故如品初所明。例如法华方便品去以为正宗。此中本分如双叹二深。下请分如身子三请。说分如彼广明开权显实。故前四分为序。即起说之由。令物生信。今此本分举法叹胜令起乐欲。是所成行。文中有四。一释名。二解妨。三科判。四释文。今初。何名为本生下二分故于此中略示纲要。有体有相说分之中。说于地相以显体故。请分闻于名体而申请故。若别说者。十名地相即说分本说分广显十地相。故云为广本。此中地体即请分本请分广显地体寂灭出言道故。故云亦与请分为其本故。疏不请而说下。二辨妨。妨云下待三请此何不请。答有二意。前意疑说。后意疑法。谓设知欲说不知说何。此即无问自说经也。问上言佛加为令说法。何言不知为说不说。答诸佛虽加不知刚藏承力。说不问上言说不思议诸佛法明。云何言复不知欲说何法。答不思议法中门别非一。故犹不知。若尔上以能加同名金刚藏。则知所为是金刚法。云何不知。答藉相表知而非决定。犹名不知为说何法。疏文分为三下。三科判也。科为三段。若别对者。对下请中互相成起。此初地体起下请中地体寂灭。后显寂灭成此标体。此彰要胜起下大众令生乐欲。下自陈。有根有欲即成于此。其第二段自对说分。此能起彼。彼能成此可知。疏今初地体已如前辨下。四释文即品。初有十体。一离言体。二所证体。三能证体。四能所契合体。五随相体。六三昧体。七就德体。八随要体。九总摄体。十唯因体。今此即当第八随要。以六决定而为体也。疏就总中言菩萨愿下。释此总句文有六段一解菩萨。疏于大菩提下二解愿义。于中有二。初正释愿。愿以希求为义故。后即下初地中发菩提心者。即指下初地住分之中菩提心。生即是此愿故。下论文还指此愿。故彼文云。生是心者是本分中愿善决定。良以心愿体一故二处相指两处之文俱显地体。谓此世真证善根以能增长顺趣菩提故说名愿。亦名发心。体虽是同。随义有异。心愿不同。言义异者。谓于大菩提起意趣向是发心义。要彼属己是其愿义。问愿善是诸地体。说分已下皆是地相。何故偏指初地发心。答曰。就始言故。又问。愿善是体。说分已下但是地相。云何指相而得显体。答总相指彼在地相中。分别指彼即相所显。果分发心是此愿矣。疏此愿所以下。第三释善决定义。愿是希求。若地前愿不得称善决定今是证智相应之愿。相应之愿真能随理故名为善。此善即是决定之义。疏真智即善下。第四会六释。于中有二。先正释。后故论下引证。回文未尽。合言善决定者。善即是决定。疏此已入初地下。第五拣善决定。地前亦有相心之善。非真智摄。不名决定。地前亦有决定。复非至顺于理不得称善。故地持说决定有三。一种性地名为决定。定为佛种。二解行地名为决定。定能发心。三初地已上名为决定。今是第三。拣非前二。疏若通论决定下。第六通显决定得名。唯取第三决定耳。下别句中有六决定。一一皆具今之六义。疏后别中此善决定有六种者。释此别句经前有三。初就总开别。二瑜伽下指文引证。既诸论皆说故要为六。疏此六行相下。三通相料拣。先从后渐收。后是故自体下顺牒结示。疏一无杂等者。文总有四。一牒经。二即观相善决定者。论主立名总中开出故有决定。三真如观一味相故者。即论释也。真如观释观。一味相释相。理绝妄情说之为真。诸法体同目之为如。照理名观。观之体状。故名观相。四谓正体缘如下。疏释上论正体缘如转释真如观。言正体者。拣非后得是根本智名为正体。此是能观如是所观缘即观义。故唯识云。若时于所缘智都无所得。尔时住唯识离二取相故。境智即是二取。离二取相故为一味。即以一味为观之体相。一味是喻。如海虽广同一咸味。亦如众药煮之一器其味无别。能观所观皆无所得即为一味。言则无带相之杂者。以论会经。经云无杂。论以一味相。释无杂也。若是地前现前立少物。谓是唯识性以有所得故非实住唯识。未能忘如为带如相。此相为杂。今俱无所得故无此杂。疏二不可见者。牒经是真实善决定者。论立名也。非一切世间境故者。是论释义。谓此真智下。疏释于论。由此句明行体离过。行成离妄故曰真实。缘观不睹名非世间境。言出世间故者。转释非境。既是出世。世智安知。经云不可见斯乃契实。反望情想虚妄由来不有故名为出。非有世间对之出也。谓此真下疏释可知。疏三广大如法界者。牒经胜善决定即论立名。此明行德行合法界。随义广大故名为胜。疏论总释下。以论释相。然论有二段。一总释。二重料拣前段。疏中先举论文。后此中上句下。疏释论上句。即论云大法界故。下句即一切诸佛根本。以地智是诸佛根本故。如法界之广大也。从法界所以下。别释二句。先释所如法界。后今能如地智为下。合上二义法界为悟之根。今地智为菩提智根。法界为诸法性。今地智为佛本性。况体合下。释成上义。地智所以得如法界者由契合故。合则一味。离于二取故无所如。智即是如。况复相契如是方是真实如法界矣。疏下开义释下。即论第二重分别。于中二。先疏假问生起。后论总释云下。举论解释。先总后别。总中先举论文。后言一体者下。疏释论既是一体异名故不妨将胜释于广大。便更将高释广理亦无违。四义同体故。疏法尔者即是界义者。梵云达摩驮都此云法界。亦云法尔故。疏一双释大胜下。论释能如文有三段。义包四字。于三段中皆初句标举论意。次举论文。后疏释论。并显可知。疏故随义下。总结上三节。又大字为总故。上四节皆有大言。余之三义在三别中。虽无其名义无遗矣。然其三段皆应有说大白。第二显广云说大乘。第三显高特云白也。疏是因善决定者是论立名。二此有下论释。三有释云下。疏释论。于中三。初叙昔。二此顺法相下。辩顺违。三今更下。申正释。于中分五。一正释言用虽亏盈者。正拣智体非无常义。智体如空空非无常所生之色有起有灭。如用应机说为无常。言究竟如空者。谓毕竟无有不如空义。二若会下会三身。明报身不在无常因中。三设智为了因下。遮救。恐彼救云。智为了因了于涅槃。若为生因生于菩提。故今答云。性净菩提亦了因所了。本具智慧光明义故。四故论云涅槃道下释成上义。古译菩提名之为道。是故疏云道亦菩提明论亦说菩提涅槃以为常矣。用是无常若别对菩提涅槃因者。即寂之照是菩提因。即照之寂是涅槃因。寂照既融二果亦融。故云若相融摄故不在言。五言无常爱者下随难释论。疏大善决定者此句标名。二随顺下论释相。三即普覆名大。疏释论名。疏论又云次前下。举论释不住义。于中二。先举论。后谓由下。疏释论。于中三。初牒论正释。二叙异解。三广释不住。今初又二。先正释。后前虽有应用亦智所成者。遮难。恐有难云。常果因是智。无常果因为用。既为应用岂不是悲。答因善中已成不住故为此答。二有云下。叙异解许不违理。即远公意。谓常果因能得涅槃。故于世间不一向住。无常爱果因。及此大善能随世间。故于涅槃不一向住。三然约双遮下。广释不住之义。复有二义。谓住不住。论意即是双住之义。云非一向住不言无住。然即由非一向住故成无住。犹如船师非一向在此岸住。亦非一向在彼岸住。故成无住运载众生。而言谓大悲故常处生死等者。等字多义。一者等取大智。故常处涅槃是俱住义。二大悲故不住涅槃。大智故不住生死。即二俱不住。又一明俱不住者。有二义故不住生死。一见生死过患故不可住。二由见生死本空故无可住。上二皆约智故不住。有二义故不住涅槃。一见涅槃本自有故不待住。二由不异生死故不可住。又智与理冥无别异故。能所绝迹故无能所住也。则双不住生死涅槃。上皆约智。二明俱住者。有二义故住于生死。一由见过患起大悲。故住为练除也。二见空故住不怖也。上句约悲。下句约智。又有二义。一见过生厌故住。二见空即涅槃故住。此即常在生死。恒在涅槃也。此二皆约智。前了相。后了性。有二义故常住涅槃。一常证理故住。二常化众生故住。以所化众生即涅槃故。上句约智。下句双具悲智。又合生死涅槃二境体无二故。无偏住处故云无住。又即住此无二之处故亦云住。又合住不住之二行以为无碍。良以不住为住。住为不住。唯一无分别行故无二也。又合境行二门。以法界法门绝能所故平等。法性唯一味故无境行之异也。上开则多门。合则无二。开合无二。总为一大无障碍门。言思斯绝。疏六为一切下。是不怯弱善决定文中有三。初论立名。于深能入故不怯弱。二上入下论释。三论经下。疏释论会经。言与入智地反覆相成者。智造佛境即入智地。故得佛护此以入智地成佛护。由得佛护得入智地。即佛护成智地。疏论下。六相圆融者。论云善决定者总相。余者是别相。同相者善决定。谓六种同名善决定故。异相者别相故。一观相。二真实。三胜。四因。五大。六不怯弱。相别不同故不同前别。分一总句为六决定。以为别相。成相者略说故。坏相者一一广说故。如世界成坏。前文已有故云类前可见。疏二中以生成住持故者。出同说所以。然生之与成。望于佛果。始起为生。终满为成。亦可生为因成为缘。因有二种。一证二教。果亦有二。一是性净。二方便净。望性净果。证道为因。教道为缘。望方便净果。教道为因。证道为缘。因果功德皆因地智。而住地智能持有斯胜能。故三世同说。疏同说之言文在地相。义兼地体者。地体最为要胜故。又依论经初无寄问征起。释不怯弱善竟。便云诸佛子。此菩萨十地。是过去未来现在诸佛。已说今说当说故。论先云复此十地生成佛智住持故。如经诸佛子此菩萨十地等。方牒向前所引经文。明是三世同说地体六决定也。疏三列名中为对治十障下。疏文有三。初总明。二别释。三料拣。今初。即唯识论文指在说分。然本论此中文有三段。初列十障。二释十地名。三总以喻显。今疏唯广第二喻。显略标初段。即今总明。今当具显论文故。论问云。何故定说菩萨十地。对治十障故。何者十障。一者凡夫我相障。二者邪行障。三者暗钝于闻思修等诸法忘障。四者解法慢障。五者身净慢障。六者微细烦恼习障。七者细相习障。八者于无相有加行障。九者不能善利益众生障。十者于诸法中不得自在障。义如下说。疏今依本论略释地名者。即论第二段也。论先征云。何故十地初名欢喜。乃至十名法云。疏此有二义。上则论文。此下疏释。二利创成是其教行由前修习。今得初成非前能加。故云无上。圣位新得即是证行。理即圣家故名为处。此地证始故名为初。无上拣前初证拣后上二喜事故生欢喜。即是喜心。疏此有三义下。释论。一因离者三离之义。本地具足。今当略释因惑起业詺惑为因。揽因成行詺业为果。行体清净故能对治。然惑有二。一粗。二细。犯亦有二。一粗。二细。细即误犯。粗即故犯。由粗烦恼起于故犯。由细烦恼起于误犯。今无细惑故不起误。何况故耶。此之三义即同十住毗婆沙论。疏此唯一义下。疏释于中三。初顺今经文。闻思修等是所知法。顺法正解故名为照。照法分明称为显现。言当地所闻者。以此地中亡躯求法故。疏若准下二引论重释彼无行慧者。义如下释。疏然唯识下。三引他经论释。以此一地与经名别。故引他论。于中有四。一双标经论。二谓成就下。唯识论释。三此则三义下。疏释论文。四然三慧就初下。会今地论。谓唯识以得三慧方发证智故。慧光为后。疏此亦兼下二义。疏释二义中。前约内证。后约外用。据能烧惑应名火地。但火能烧未必有焰。今取有焰故能普照。疏五得出世间智下。先举论文。远公意云。上二句解难度。难度即释胜义。今疏但通释。此唯下疏释于中有二。先总明。后以三地下别显。初三地下。是一难度。四地下是二难度。多滞已下结前难度。谓三滞世。四滞出世。云滞二边。上明所度之境。从今得出世下。是能度之法。此句由得四地已度世间故。论云十平等心实难得故。从又能随下。即是论文。巧方便智已入五地能度出世。前三滞俗违真。第四滞真违俗。今已度前故化众生而无著俗不违真。证出世智而起用故。真不违俗。则前四地不能胜也。若尔六地已上岂不然耶。故疏通云此初得故。疏六般若下。先举论。后谓妙达下。疏释。于中有二。初解大智。准龙树云。智有二种。一小。二大。小谓因分缘照之解。即妙达缘生。大谓果分灭观智心。即疏引无分别。今取所引故云大智。次亲如目下释现前义。后对后下释有间字。若远公意。二智皆有间。二智皆现前。疏此或下。疏释论。于中三。初为三义释。次第对论三节可知。第二合唯下。为一义释。先标。后然善下别释二字。文并可知。疏此亦三义下。疏释第一义。释报行纯熟曲有二义。一以变易果为报。二依此下。约行德释所有行德。由前修起故名报行。成就在今故云纯熟。即下经释名中。名为无功用地。先以成就故。二释无相。三释无间。即下经名为力持地。他不能动故。意明功用不动。二合一义中轮王喻者。七地菩萨烦恼及相已不动故。而非报行不动。梵王舍欲生于梵天。即功用不动故。证合唯一义。远公意云。离功用相名为无相。空有双现故曰无间。则无相无间俱非前地无相无间也。疏得无碍慧下。疏释。然其论文义通一地。克字取义即说成就。于中有三。初得无碍力。即口业成就。谓内具无碍之智。外以美妙言说名无碍力。二说法成就者。即智成就。三利他行者。即法师自在成就故。疏云遍说遍益方名为善。疏十得大法下。先举论。后此有下疏释。先以法身为云。此地菩萨法身普周一切法界。云大法身。第二义以佛说为云。能受为法。即法器故。论释第十既云得大法身具足自在。恐滥于佛。故寄对显异。先对下叹胜。论云如是受法王位。犹如太子而得自在。后对上彰劣。论云。是处有微细智障故不自在。对治此障故说佛地。释曰。谓金刚心后微细障尽种智现前故。第三次下论云。总喻十地。疏略不出今当具之。于中二喻。一喻十地在障未出。二喻十名所显之德。前中亦二。先喻菩萨云又如怀孕在藏。菩萨十地亦复如是。以诸地有障故。二喻如来。于中又二。先喻体圆。后喻用极。前中论云。如子出时。佛亦如是。事究竟故。二喻用极。论云。又如生时诸根觉了。佛亦如是。于一切境界。智明了故。在文可知。但喻于障。与前小异。前之十障在十地前。如第十地于诸法中不自在障。在于九地若断此障则得十地今明十障。障在当地乃障于后。如十地有障未得成佛。故犹喻在胎。出胎生时方喻于佛。无有障故。第二喻前十名之德。论但有喻而无合法。而于胎中分为十时。以喻十地。论云。藏有十时。一陀罗婆身时。远公云。前三梵语难解。彼疏不释。今以类取即俱舍涅槃之梵语也。陀罗婆者。即最初羯剌蓝。涅槃云歌罗逻。则大同也。俱舍译为凝滑。亦云和合。顺今论意。即喻初地。如智契合。离于生涩。初托圣胎故。论云。二者得捭罗婆身时。释曰。即当俱舍次生頞部昙。此云胞也。喻如二地初成戒身之体。论云。三者尸罗陀身时。即俱舍闭尸。此云软肉。如第三地忍辱柔软亦禅定柔软也。论云。四者坚身时。下皆唐言。即俱舍云闭尸生键南。键南此云坚也。正与此同以四地出世法身坚固。又精进坚牢故。论云。五者形相似色身时。即俱舍次钵罗奢佉。此云支节。与形相似义同。谓五地涉俗不住道行。则于一身有支节分段也。上之五位属胎中名色支。其第五位兼六处支。俱舍更有两句。云后发毛爪等及色根诸相。论云。六者性相似身时。即犹属上支节之位。已具六处。如头等六分成智身性。论云。七者业动身时。于其胎中已能动转。即七地中得方便智起殊胜行故。论云。八者满足身时。释曰。此下喻后三地行德满足。论云。于中有三种根满足时。男女相别满足时。广长诸相满足时。释曰。根满足者。即六根。即俱舍云及色根也。如八地报行纯熟。二男女相别满足时。即俱舍云诸根相。谓九地分自利利他二行故。三广长诸相满足者。亦即俱舍诸相字摄。谓第十地得大法身。充满一切。一切功德皆已满故。下论结云。如是十时诸地相似故。释曰。上来论文总喻十地。大旨易了故。疏不存恐寻论者不能晓了抄具释也。疏此十得名略有四对。下第三料拣可知。疏初句证行者。即经向菩提最上道。谓诸佛证此为因者。释经道字。十地证智为佛因故。今经但云最上。论经则云增上胜妙法。故疏云最上最胜。疏次句阿含者。即经亦是清净法光明门。言法门名为法体者。则显光明是用。体有二义。一即上地法由此证真故能了俗名为光明。二即后得智为体。能了一切余法。余法门者差别法也。疏后二句别显其相者。初句即经所谓分别演说菩萨诸地。疏释可知。疏后句显上证道者。即经佛子此处不可思议所谓菩萨随证智。此有二句。疏云一者是义句故。若分二者。上句叹胜超劣。下句示其体相。本分竟。疏此下请中三者。疏文有三。初总科。二显意。三释文。疏所以默者下。二显意也。然通论请分。总有三意。一明请中所显之法。二依法生成之行。三以请对说互相起成。今三段中具此三意。文中有二。一显默所以。二释请所以。前中令生爱乐请法行故。文中又二。先立理即借老子意。彼道经云。将欲歙之必固张之。将欲弱之必固强之。将欲废之必固兴之。将欲夺之必固与之。是谓微明。释曰。意明君子行权。反经合义。将欲歙敛众生情欲。则先开张极其侈心。令自固于爱欲之念。则当歙敛矣。强弱等例然。此道甚微。而动则著明矣。故云是谓微明。今借此意将欲为说。必先默然令其敬请是欲说也。疏欲令大众渴仰请说者。正显意也。总云请说细辨多意。一令菩萨敬请。二如来加请以显重法。三希佛加被听者。四冀佛教其说仪。义在下科。而论但云何故默然住。欲令大众渴仰请。故。复增菩萨尊敬法故。今疏将论初意以释默之所由。后意转释请意。疏所以俟请下。第二释请所以。此疏有二意。前意之中自有二义。一为生行生于恭敬重法行故。由上首大众。及于如来加被请说。知法可重故增恭敬。二为起说之由令恭敬故。刚藏便说。疏二前本分下。是疏第二意。亦曲有二意。一为生行。谓生正解解亦行故。若以请对说请为生解说为生行。若但就请解亦名行。对所显法就人名行故。二者显法。即次疏言云何生解等。谓征释上解便明显法。云何显法请分。为欲显于地体离言念故。疏得说默之由者。由解脱月意第一怪默腾疑请。第二金刚藏法深难受止。即默所以。故经云。菩萨行地事。最上诸佛本。显示分别说。第一希有难。微细难可见。离念超心地。出生佛境界。闻者悉迷惑。即默所以中显地体也。疏令众生解下。释上显法之意。便成第三请说相成之义。此中正明以请起说。然下说中意义有二。一者明行。二者明说。今请对彼亦有二义。一对彼后行命其起行。若不正解后行颠倒随声取著。行亦谬故。正今文意。二望后教。亦为起教。众有谬解刚藏不说故。上辨起说意。云何以说成此请耶。以后说因分行相。言教诠表。显斯地体真实离相。今明请意故略不论说能成请。疏即复由此下。释第三段所以。言即复由此者。上说默之由。显于地体甚深玄妙。本为彰默之意。傍令物解。第三段中将欲为说特明义说二大显法之深玄。令知所说但是说因说大可说。因于说大悟解深义。亦为令众不随声取离谬解故。故有即复之言。疏第二请中三家。请殊等者。疏文有四初总科为三。二出三所以。三明三次第。四释上首请。疏所以要三家者下。第二出三所以。于中三。初总明显深。二众首显扬下。别明。三前之下结叹。二中有四。一正助分别。二相因分别。三主伴分别。四因果分别。今初众首为正。余二为助。疏道大兼亡下。第二相因分别。相蹑起故道微则自济。道大则兼亡。亡字无心。此训无也。兼于无道之人。故论语云。夷狄之有君不如诸夏之亡也。若加于心。兼忘两字出于庄子。意于自他两忘。若人相忘于道术。鱼相忘于江湖。虽有深意非此所用。疏为顺请主此众堪闻。言不虚者此第二家因第一家起也。谓初刚藏云法深难受故止不说。次解脱月叹众堪闻。请云此众无诸垢。志解悉明洁等。众若不请则非堪闻。今解脱月此言虚谬故。大众请则言不虚。疏为成请者。如来护念而生信受。言有征者即第三请。亦蹑第一家生。谓解脱月末后双叹人法。请云佛子愿承佛神力分别说此不思议法。此人当得如来护念而生信受。何以故。说十地时法应如是得佛护念。得护念故。于此智地能生勇猛即其文也。为成此言故。有第三如来加请文云若为善逝力所加当得法宝入其心。即护念生信言有征也。疏此约因请生请者。总结上意亦是次第者。此中正显三家所以。下文方说三家次第。今此所以兼于次第故。致亦是言耳。疏又佛请者下。第三主伴分别上首为助。但可名请。如来为主故有加言。疏又前二家下。第四因果分别。疏前之二请下。第三结叹。此言因于天台而生。谓彼法华经疏叹身子三请竟云。余经无此殷勤之请。唯华严解脱月请金刚藏可为连类。而彼因人请于因法。此请佛慧故亦不同。今此翻明法华劣。此略言但是一家。细分乃有多异。彼是一家。此有三家。一不同也。彼之一家但是声闻。此有三家是佛菩萨二不同也。彼唯三请。此有五请。三不同也。彼唯因人请。此有佛请。四不同也。但彼云法华请果。华严请因者。然此请因乃是佛因。说分等中因果兼说。是故经云此是菩萨向菩提最上道。亦是清净法光明门。又云如来大仙道智起佛境界。第十地后校量佛德地影像分。十山依地。十德依海。皆明因果相顺。又有因果二分。令于因门彻见果海。所入智地亦通果故。法华虽然请说佛智。及下广说但示因门故。说众生皆有知见。诸佛智慧即此证道。其智慧门即此教道。教证二门该因彻果。非此独因各随所弘自扬圣教耳。疏三请次第者下。第三明次第。初上首请。次由前二止下。大众请。后听说理穷下。如来加请。今初众首下。第四别释上首。于中有四。初辨三请意。二通妨。三科判。四释文。今初自有二意。一顺世得中故。二以止有三下对止须三故。上意通诸经。下意正是今意。言抑扬当时者。三止皆抑。三请皆扬。谓初止通抑不堪。次止正明法深难受。后止劣者不堪故皆抑也。请皆扬者。初请怪默腾疑有疑欲问。次请叹众堪闻后请双叹人法皆是扬也。夫请法者必叹人叹法。叹法有教有证。叹人叹说叹听。故请仪具矣。疏二家助成各唯一请者。第二通妨。谓有问言。若三有表余何不三。通意可知。疏然依三请下。第三科释疏今初下第四释文。疏虽似初二征默所由者。文具二意。前意约所叹分别叹说叹听。故分为二。后释约征请分别征请互有故。依前判言互有者。如初二中何故不说。即正显征默所由。既云何故不开演亦是请说。为顺众欲。如后三中此众皆欲闻愿为分别说。正是请顺欲说。若为宣说众疑即除。相视恭敬义兼征默。故论经云迭共相瞻住一切咸恭敬。即上句正是怪默意也。故云互通。叹说叹听则不互有。故依前判。疏合为征问之辞。总言何故不解释。细论何故是征问之辞。不解释是征问之相。中间净觉是征问所以。故疏合云谓有中间净觉无过。何故不解释耶。疏圣德虽多下。释偏叹所以。具能所治下。别释净义。疏别叹净觉有二下。释此别句。疏文有三。初开章总释。二初中由有下。依章别释。三然念智下会通违妨。疏一杂觉者。常等四倒思求名觉。秽浊之心目之为杂。以四念为治者。观身不净等能治净倒等。疏二杂觉因者。想心见倒能生四倒名杂觉因。忆想分别即三倒也。忆是心倒。想是想倒。分别是见倒。令心亦倒不能见如。妄取染净因果相故。谓随名相转下。即疏释论。由不了如故随名相。若得如智斯倒自亡。疏离悭嫉过者。吝法为悭。忌胜为嫉。正是说法之过。三善根中无贪在初。嗔为菩萨大障。故论举嗔等贪。说法懈怠者。有人虽无悭嫉而堕开演故。疏无不乐说者。有人虽勤而无巧慧。凡所言说令他不乐故。此不乐之言乃属于他。亦可属自。若尔何异不懈怠耶。谓复有人心勤欲说。无有辩才故不乐说。疏然念智正为治杂觉等者。第三通妨难也。谓有问言杂觉是过。有念智等即得名离。悭嫉是过。功德具等岂非能治。何以前觉偏名摄治。此离悭等为离过耶。故为此通。前由先有杂觉故。修念智治之。此先无贪等自无悭嫉故别立名。前犹以药治病。后犹内有妙药众病不生故有二别。又远公释云念智内德对治义显。不贪无失离过义彰。故有隐显理实具通



大方广佛华严经随疏演义钞卷第五十四

大方广佛华严经随疏演义钞卷第五十五

　　　　唐清凉山大华严寺沙门澄观述


疏。第二叹听者无过。疏文有二。先总科。后释文。前中引论即是释前偈前论双明说听无过。上疏已明总意及说者无过。故今但引听者无过。彼论云复显听者同法决定故。有乐闻故。复示余者心净故。又显此众皆堪闻法故。偈言迭共相瞻住故。释曰上即听者论文。今疏以偈配之于文可见。同法二字该于二偈。是同生众故。决定二字唯属初偈。有乐闻者是第二偈异上同法。而云余者故是异生。此众皆乐则知双叹。皆者俱故。疏若有欲下双结上二根。约器量无之。则犹牛迹不能受海。欲约爱乐无之。若许由洗耳。疏黠慧即根者。此疏释论。黠即训慧。今分二别。黠即当智。智能了事。慧照理故。故分教证此二无暗通曰明了。根体是慧故以黠慧释根。疏愿大菩提故云勇猛者。然经云勇猛无怯弱。论经云菩萨大名称。今顺经帖愿大菩提即是论释。既云菩提则诸德皆上大愿为主故偏说之。以梵云萨埵有勇猛义。勇猛求菩提故。故二经语异愿求菩提义同。疏由内无怯弱者。即以此经会论经也。以论经云大名称故。上三决定若别相说。前二是证决定。后一阿含决定通皆具二。疏后偈叹欲中下。疏文有三。初略科释。二论云下举论辨意。三其心下随要重释。二中有三。初举论文。二现前是欲下略释现义。三此中意明下。总出论意。就初举论文中。然论初标云决定者。是中有阿含决定等。所以先标决定者。以前偈云同法决定。决定是根。根能受法故云决定。今此意云决定之言根欲具足方称决定。唯根无欲法器不具非真决定故。此标云言决定者。必须根欲。言是中者。是听者中有阿含决定。非证决定者。谓若前偈但有教根而非证根。亦不具足则反显前具有教证。次云但有非现前决定。无现前决定者。明若前偈有教证之根。为非现前决定。而无今欲现前决定法器亦不具足故。结云如是法器不满足故不能听受。则反显前偈有根。今此有欲为具足也。若但两字是疏义加。使义明了不违论意。疏现前是欲下。第二释现非现义。言根但冥具者。有人虽有堪闻之智为冥具。而未欲闻故云冥具。冥具宿成故。如五顶子具足七德堪传六句。而著妻奴未欲其教。疏此中意明下。第三总出论意。即论云示现此众具足决定故能听受。疏其心无怯弱下。第三随要重释。于中有二。先正释此句。后总前二偈。下双结叹意。释于初句及第四句。疏四异想浊者。论云四异想浊妒胜心故。破坏心故。释曰。妒胜就人。破坏约法。又亦通二。今不依论。云贡高等者义广异想。即瑜伽论三十八云。听法由离六种相远离贡高杂染。由四种相。远离轻慢杂染。由一种相远离怯弱杂染。言六种者。一应时听。二殷重听。三恭敬听。四不为损恼听。五不为随顺听。六不求过失听。言四相者。一恭敬正法。二恭敬说人。三不轻正法。四不轻说人。言一相者。谓不自轻蔑。复由五相故无散乱心听法。一求悟解心。二专一极心。三聆音嘱耳。四扫涤其心。五摄一切心。故总有二。谓不杂染心无散乱。一心听法。今疏举前二名。等取怯弱及无散乱。上皆异想。妒胜破坏此二偏重故本论举之。疏五不足功德浊。此段全是论文。善根微少语因中。心不乐住明无现果。谓由善少多缘多病懈怠散动。故于说中心不乐住。疏六愚痴浊。愚谓迷教。暗谓惑理。即释上痴。疏第三一偈双叹中。三初总释偈。二会论经。三别释喻。初中相视为总者。正是此偈之总。既双叹二众则相视之总遍前四偈。而论正说是此偈总。下例余偈皆有总别。则叹异生中不浊是总。上叹欲中欲闻是总。初叹根中决定是总。叹能说中净觉是总。别等可知。疏论经云下。二会经文中三。初举论经。二引古释。三会今经。念通教证者。熟蜜如教。蜜成如证。今念有二。若明记为念即是念教。若无念念者即是念证。故起信云。若知无有能念所念是名随顺。此念教也。若离于念名为得入此念证也

疏。然蜂下三别释喻。法喜如蜜。蜜即食故。故法华云。法喜禅悦食更无余食想。解脱合上甘露。甘露如浆故。故净名云甘露法之食。解脱味为浆。即甘露为食。今以蜜当于食故。以甘露配于解脱。故涅槃中亦以甘露况于涅槃。涅槃即解脱故。疏是总酬答相者。疏文有二。先正释后故后偈意下。以此长行成后偈文

疏。除前疑恼者。由前睹默生疑。疑则心恼。又请未说心尚疑恼。故为除之令心得喜。然大智无畏乃是经家。取当时意赞述说者。是故论主用此成前总令意悦

疏。二不怯弱酬答。论释云离不正说者。若畏大众是不堪说。随情而说是不正说

疏。遣上何因之疑。成上有智者。上云何因何缘不说。论释云为因说者不能说耶。为缘听者不堪闻耶。今云难说非不能说。成上有智者亦由难说。非已无智下。遣上何缘例此可知。疏今初偈末难字下。疏文有四。初释难字二。此难有二者。二别释第四句。上四字明难义相。三何者是下。释初二句明难法体。四此之教证下。释第三句显其难处。三中云觉于佛智所以名佛者。然论但云诸佛之根本者。觉佛智故此语迷人。以佛是梵音觉是此语。若顺西方应云佛佛智。故若顺此方应云觉觉智。故安得以唐释梵为释义耶。此有深意。谓佛智即是菩提。此但云觉。佛陀是人此云觉者。以人得法故名觉者。故今疏云觉佛智故。故名为佛。今十地菩萨为能觉人。亦将因智以觉佛智故。为佛本为分人法。唐梵互彰译者之妙。今加于字以释论故。四中难示难说。即同净名其说法者无说无示。后约难闻。即其听法者无闻无得。然无则一向约遮。难则遮表双辨。若准楞伽宗通自修行。说通示未悟。宗说即是教证。则二全别。今明教证皆有说者。有示有说。但云难耳。则示即说即证说证之相如何可知废诠论实真体一味说之为证。亦如义大及说大三渐次中辨。若真俗诠异说为十地目之为教。以证摄教故俱难说。疏第二释难所以中疏文有二先总明所以。二随文释。初中即是论意。论云行者即牒前菩萨行。事者即牒前地事。义住者语倒应言住义故。疏云由住微妙深义。深义即义大妙理也。疏偈中初二句下。随文解释。疏难得难证故者论经云难得。论释云难得者难证故。即以证释得。今疏经论双牒耳。以论经有难字及难得字。今经但有一难字故。双牒彼经论。论经偈云。微难见离念。非心地难得。境界智无漏。若闻则迷闷。疏难得有四下。释别于中有三。初释对劣彰深。初之二句。二既非四心下。释第三句。三未句云下释第四句。初中一非闻慧境者。有二义。一非所知境。二非分齐境。闻慧之中无此相故。论释闻慧云。粗事不须思惟。谓教法粗事闻慧能得故。二思慧则可了见于心。三世间之修未忘念虑。故并非之。问三慧皆是世间。何以就修偏云世间。答有二义故。一修有真伪。真修似于正证故不拣之。二报生识智亦是修慧。今取世间之修耳。疏四超心地中疏文有四。一以论释经。二谓变易下疏释论。三知无常等释经心地之言。四又此善得下重释论文。二中言善得修道智者。生而即得不假修习故名善得。其由生而知之者上也。言无常等等取苦空无我及常乐我净。以昔久修无漏因故。变易酬彼名为报生。言以非照实者。释不能知。夫照实者忘心体极。今报生识智虽知无常等不契合故不能知此疏未忘心境名为心地者。心地之言通有二义。一就体性。如梵网经说卢舍那佛心地法门。谓心体包含生成住持。亦如法华一切智地斯之谓也。今言心地是所拣者。即是心量法门故。楞伽说觉自心现量。非心之心量我说为心量。心量即心地故。疏二出离于生是无漏故者。如见道名离生。是无漏故。离生之义前已频释。良以论经云境界智无漏故。为此会无漏。出生皆是离过当体得名。生于佛智就于功能望他立称然二相成由无漏故能生佛智。疏即胜鬘三种正智中仰推智者。彼经胜鬘白佛言。云何三种。善男子善女人。于甚深法义离自毁谤。生大功德入大乘道。何等为三。谓若有善男子善女人。自成就甚深法智。若善男子善女人。成就随顺法智。若善男子善女人。于诸深法不自了知。仰推世尊非我境界唯佛所知。是名善男子善女人仰推如来智。除此诸善男子善女人已。余诸众生于诸深法。坚著妄说违背正法。习诸外道腐败种子。当以王力及天龙鬼神力而调伏之。疏所信是何下。释佛胜智字。于中有四。初明地智得佛智所以二佛智有二下开义别释。三即法华下。证成胜义。四于此下对能结所。二中有四对义共成一义。谓一前是菩提实智。后是化生权智。二前是自行。后是利他。三前是证道。后是教道。四前实智称性无分量。后权智则差别。有隐显说权为实。则隐实施权。说权为权则权实皆显。其无边种种即是论文。由佛菩提无有边故。故佛化生所说法门种种差别。疏即是法华下。第三证成胜义。即方便品初云。尔时世尊从三昧安详而起告舍利弗。诸佛智慧甚深无量。其智慧门难解难入。论释云诸佛智慧即证甚深。其智慧门则阿含甚深故。此二句即佛教证二道。故古人云二深先唱警察群座之心是也。彼经自释如来知见广大深远即实智也。如来方便知见波罗蜜。皆已具足即权智也。所以难解者。一当体深故。二权实隐显故。故云唯有诸佛乃能知之下。广文云。诸佛随宜说法意趣难解即智慧门难入也。唯以一大事因缘故出现于世。即智慧甚深也。昔不言三是方便故方便门闭。今云三乘是方便门开。开则见实故彼经云此经开方便门示真实相故。方便门如莲之华。真实相者如华之莲。此华不有则已。有则华实双含。此经不说则已。说则权实双辨。一经唯为说佛智慧故。彼文云。说佛智慧故诸佛出于世。以佛智慧不离教证权之与实。故说二深。即以略示法华经宗。此二亦即净名经中。智度菩萨母。方便以为父。一切众导师。无不由是生。故地智二道彻果海之二深是所信也。四于此二深皆能信故。结成信义。疏心地即二空真理所依之事。谓唯识相者。出义体性也。言所依之事者。明非能依理。理即无我故。言唯识相者。则显非唯识性。唯识性即二无我理。二无我理即胜义谛故。唯识云。此诸法胜义亦即是真如常如其性故即唯识实性。此分性相二门不同。即此心地便是无我事理非异非一。故是此所信。次论云下。论释心地通于二类。初即第八识。二又随心下。次即通七识及八识所缘之境。言内外境界者。六识缘六尘即是外境。第七缘第八即为内境。第八识缘三境根身种子即是内境。缘器世间即是外境。又意识亦通缘内外。五识亦有通内外义故云诸境。而皆名心地者。生成住持义故。依八生于七。七复熏成八。以心变于境托境而生心皆得心地名。疏于此二类下。总相收束一句之意。疏上半喻下半合等者。此段疏文有四。初总科。二此中喻意下总出喻旨。三举论广释。四例释说默。二中三初释喻相。二于中能依下举法合。三然空中风画下。正显喻意。疏论有三段下。第三举论广释。具引论文科释毕备细寻可见。但文中云合上非有即以非自性。合上不住者。由上论云。以非自性不可得是不住故。即知非自性不可得。是声名等从缘无性故不可得。如彼风画依空无住。故云以无自性合上不住也。疏出无性不住所以者。谓声从缘生故无自性。依法立名故是虚假。故肇公云名无得物之功。物无当名之实。名无得物之功非名也。物无当名之实非物也。若实即名见面则应知名。若名即实召火则应烧口。故知名是假设安有自性。即如风等与虚空合。疏然论经云。佛智者即会论经。今经二经同异可知。疏假实既殊故双举之者。出用四所以也。谓声为实名句文假故。即总取四法为教体义耳。疏又假实相依者。重释用四所由。名等依声得有曲屈故。名等为能依。若无名等空有一声不能诠表故非教体。则声依名等故云假实相依。疏若将二喻喻所诠下。第四例释说默。谓上论文但以风画喻于能诠。但以空喻所诠佛智。今例论意唯就所诠自有两重能所之异。兼上论意则有三重。于中有二。先以能依就所依则三重皆不可说。一以诠就旨。二以相就智。三以因就果。后若以果从因下。例以所依就能。则三重皆可寄言。一以果从因。二以智从相。三以旨就诠。是则风画喻于三法。一喻教。二喻地相。三喻地智。当知虚空亦喻三法。一喻所诠。二喻地智。三喻果海。总有四法成三重能所。逆顺互望则有六重可自思之。疏若准上义下。疏文有三。初蹑前微起生下偈意。二意云下。举偈意酬三初句所证下释文。第三叹众堪闻请中。疏此复叹下生起叹意。先问言此复叹者。以前怪默腾疑请中已有四偈叹众请竟。今何重叹。从由闻上言证信下。释重叹意。谓前叹众不因止生。今叹因前法主止生故得复叹。疏一善洁思念即欲净等者。此之五净前二闻慧。三四思慧。五是修慧。欲净是求法心。乐法称欲。随所念阿含得方便念觉净。即是论文。从谓得方便下疏。释论文上言随所念者。所念非一故。得方便念觉。是能念心念是欲念觉是思觉。疏家但释得方便言。然方便乃有二意。一以念觉与闻慧为由。二者不取念相。今疏但出深意耳。疏三业敬顺起求法行者。起行摄法故名为求。但令三业修行顺法即名求耳。疏生得净论当第四。今以论就经耳。益众生处即是上上胜生。悲智胜念即是思心。此顺论文。若远公意云。论文语倒合云得生净。生是所求胜生。得是思慧集于胜念亦是一理。疏即受持净论当第三。持即思慧忆持不忘。经言近佛。论言受持义岂为同。故疏出意云。近佛意在受持法故。然论经约由见多佛受持法故。常得胜生故受持第三。今经约由得胜生故生生见佛受持妙法。故受持第四而同思慧。疏离著善根者。欲入证时先须修行离著之行。十二头陀皆为舍著故。疏得净现智善决定故者。上皆论文谓真见道下。疏释于中有二。先别配现智善决定。后亦可下通配二句。前中以现智二字配真见道。即六现观中第四现观智。谛现观名为现智。疏相见道中下。以善决定字配相见道。言后得智者。然三心见道有配根本智。有配后得。彼论以其后义为正。故今疏中名相见道。是以三心及十六心皆配后得。言审观理智者。三心见道悉皆缘理十六心见道八观真如。八观正智。故知相见道通缘理智。疏亦可俱通等者。通配二句但前所不通。谓前相见道不名现智。今亦得名以论亦名为现观故。三心见道亦是第四现观少分所摄。是观非安立。后得无分别智故。十六心见道即是第五现观所摄。疏真见道中决理无惑者。上真见道但名现观不名善决定。今亦名决亲证真如。于理决定故。疏皆破无明云舍离痴惑者。以上二释会释经文。上但释论现智善决定言。今此所明二种见道皆破无明。是故经云舍离痴惑。谓真见道正能破于迷理无明。故云舍离痴也。相见道中是后得智无力能破迷理无明。而亦能破迷事无明。谓所知障故云离惑。故下刚藏牒此文云虽此众集善洁思念舍离愚痴。及以疑惑。明知痴惑二字义殊。上言六现观者。即唯识第九释二见道。后云此二见道。与六现观相摄。云何六现观者。一思现观。谓上品喜受相应思所成慧。此能观察诸法共相。引生暖等加行道中观察诸法。此用最猛偏立现观。暖等不能广分别法。又未证理故非现观。彼疏意云。思有三品上拣余二劣故非也。喜受相应拣于舍受。此明利故共相即是无常苦等。能引暖等者思生修故。虽未证理而观于法胜于暖等用最猛故偏立现观。暖等近见境界微略。又未证理故非现观。论二信现观。谓缘三宝世出世间决定净信。此助现观令不退转立现观名。释云信亦上品通漏无漏现观。是慧故信为助。论三戒现观。谓无漏戒除破戒垢令观增明亦名现观。释云即道共戒。论四现观智谛现观。谓一切种。缘非安立根本后得无分别智。释云谓在何位但缘非安立。即通二智皆是此摄故言一切种。大论七十五说。三心见道是此现观。故知亦是后得智摄。即见道修道之二智也。不取无学之二智者。与究竟现观不殊别故。论五现观边智谛现观。谓现观智谛现观之后。诸缘安立世出世智。释曰谓缘安立十谛等后所得智。然通有漏无漏。一切见修道。缘安立谛智。大论七十一等说缘安立谛境慧是此自性故。论六究竟现观。谓尽智等究竟位智。释云即无学道后。尽智无生智等而为自性。论此真见道摄彼第四现观少分。此相见道摄彼第四第五现观少分彼第二第三。虽此俱起而非自性故不相摄。释曰第四观缘非安立根本智。即真见道摄。缘非安立后得。即三心相见道摄。第五观缘安立谛故。十六心相见道摄。而通修道故云少分。论云菩萨得此二见道时。生如来家。住极喜地。善达法界。得诸平等常生诸佛大集会中。于多百门已得自在。自知不久证大菩提能尽未来利乐一切。释曰诸平等者。摄论第六得三平等。谓一切众生一切菩萨一切如来。上皆唯识论文。上疏已引意释。但观论文居然可知故。二见道皆是第四现观。谓缘非安立根本即真见道。缘非安立后得即三心相见道。十六心缘安立世出世智故。是第五现观。疏即不行净者。文中有二。先举论。后疏释。前中三。初标名。二修道中者辨位。三一切下释相。疏相见道后下。第二疏释论亦有三节。一定位即初地之中含通达修习两位。从金刚喻定解脱道后方是究竟位。二复数修习下。释修道名。即唯识第九加所为中已广引竟。三灭二粗重皆不行下。疏释论中烦恼不行之言。此言正解不行净义。疏文有五。初正释。二解妨。三引证。四会经。五重解妨。今初唯释云数修此故舍二粗重二障种子。立粗重名。性无堪任违细轻故。令彼永灭故说为舍。疏对见道中初断所知者。二解妨。谓有问言。然见道中双断二障而云所知者何。答以异生性障正取所知以为体故。故唯识云。虽初地所断实通二障。而异生性障意取所知。说十无明非染污故。是故此经云舍离痴惑。痴惑即是偏举所知。次云垢染即是烦恼。疏成唯识第十云。烦恼障中等者。三引证此前论云。此十一障二障所摄。烦恼障中见所断种。于极喜地见道初断彼障现起。地前已伏修所断种。下论与此疏同。释曰就修断中直观论文初地已上能顿伏尽修惑现行。如阿罗汉诸漏已尽无复烦恼。次云由故意力七地之中虽暂现起而不为失。自是一段通于妨难。谓有问云。既如阿罗汉令永不行。如何前四犹起我见。七地已前犹起贪嗔等耶。故此答云故由意力起。谓六地之前容有出观尚有误起。七地之中常在无相为化众生故意而起。起不为失示起示灭。即如下经中七地文云。虽毕竟寂灭诸烦恼焰。而能为众生起灭贪嗔痴烦恼焰。即其文也。论言而不为失者。下经云虽常寂灭以方便力。而还炽然。虽然不烧即其文也。故下经解脱月菩萨问金刚藏言。佛子七地菩萨。为是染行。为是净行。金刚藏言。初地至七地。所行诸行皆舍离烦恼业。以回向无上菩提故。分得平等道故。然未名为超烦恼行。便举轮王梵王为喻。轮王乘空不染贪病未名超人。以喻七地乘波罗蜜乘不染烦恼。未名超烦恼行。若舍王身生于梵天尔乃名为超过人位。以喻八地乘清净乘。尔乃名为超烦恼行。故次下论云。八地已上毕竟不行此之论文甚与经合。而大乘法师释意。如阿罗汉由故意力。连成一句。云如阿罗汉有怖有不怖。不怖者起怖者不然。此则以护法罗汉惧于烦恼不敢起故似非得意。又云。然此中所说见所断者唯顿悟人。修所断者通渐有学渐无学者。二种俱无。又问云。其在地前所未伏者相貌可知。其已伏者与此何别。答道力犹微不能伏尽。为烦恼制少分自行。即我贪等有失念起。故说地前已伏少分。非有别相地前伏之释曰此即释地前渐伏之言。以非正要故在后释。八地已上任运不行道力胜故。此是对法第十四文。疏烦恼即是下。四会经文即知。疏然见道中非不断惑见理义增等者五重解妨也。应有并云修道能断惑。修道名修道。见道既断惑。亦应名修道。又并云见道能见理。见理名见道。修道既重观。亦应名见道。故此释云从增胜义各举一名。言见理义增者。初见理故即显断惑义微。不断俱生故修道除障义胜者。能除难断俱生惑故。数数断故前已见理故。此为微。疏即无厌足净等者。即八地无功用行在法流中。趣果无间故曰无厌。不乐小乘自分坚也。但于胜进上求希欲。即是深心决定释其信解。疏不随他教净者。论立名趣菩萨地尽下。论释然论但云趣尽道中目正行故。今疏加于菩萨地尽释论尽字即是十地位极道圆。地法在心不由他教。故云自正行也。疏劣解之人通凡小等者。经言劣解论经云乐小法者。故疏合举凡。即地前小谓小乘等。等取权教菩萨。此中无小何以拣之。谓此会中亦有小心之众生故。亦可不欲广被即名为小。此虽拣之激令起心即为所被。疏多生疑下。牒经解释。正行已下至善法故皆是论文。然疑从二境上生。既滞二途故无诣理真正之行。惑谓迷惑一向不了故。能不信由此故能破坏善法。远离善法。远公亦将后二句论别。结疑惑二种之过。由有疑故破坏善法。由有惑故远离善法亦有理在。但论二句共一故。字则以通结疑惑二字。疏此明现损。是疏结前生后。言于长夜者。生死昏寝事等于夜。轮转无际名之为长。破法不信坠三恶道故受衰恼。疏初偈颂前段者。即领前所叹。净明有信者。信即顺教。是前段中善洁思念等即长行中善净深心前净深心虽兼教证今为分二故云有信。余皆有证者。广智慧即前舍离痴惑无有垢染。即长行中舍离愚痴及以疑惑。甚深明利能决择即前深心信解已下经文。长行中于甚深法不随他教。疏如山如海双喻教证者。动谓动摇。覆谓返覆。今于教决信不动。更无翻覆于证亦然。疏后偈颂后段即举损违请。疏以取相故但依于识者。返显不取相是智故应依之。第五双叹人法请。疏中有二。先叙意。后文中下释文。前中先征。后示彼下。论释。岂可避之翻前多生疑惑。后避之不说有多过者。翻前于长夜中受诸衰恼。安能成就一切佛法。疏书者是字相等者。初举论后以书记字下。疏释论。书即色法。字即是文不相应行故。言非正字体。言师子形者。牒论解释。然嘶字本从◇娑(上)字流出。即十二音中第四字。谓娑(上)娑(平)枲嘶苏(上)苏(引三)洗鳃苏骚毵索。今嘶字即第四字梵语轻重今古小殊大旨无异。若作十二梵字者◇娑(上)◇娑◇枲◇嘶◇苏(上)◇苏(引)◇洗◇鳃◇苏◇骚◇毵◇索。疏有云如呼师子下即刊定记释然恶字亦不似师子。又西方无此字。疏十四音者此下疏释论此译带古。然恶字合是第十四字。若准兴善三藏译金刚顶瑜伽字母云。一阿(上)二阿(长)三伊(上)四伊(长)五坞六污七[口*呂][口*呂](引去)八力嚧(引)九噎十爱十一污十二奥(引)十三暗十四恶。其里梨字即金刚顶中[口*呂][口*呂]力嚧字。各是二合故成十四。其奥字云引者更有三藏说十二字中上六前短后长。下六前长后短。则奥字不合引西方异同故。今具出疏。谓有二字多字名者若一字名不名为数。二字名三字名等皆名为数。如色即一字名。末那即二字名。阿赖耶即三字名。言必以多字成句者。终无一字句故说者语言义当色法。是则上书字数说总是声名句文共为教体。故此四事总摄一切能诠教法。皆用字母而为其本。疏即迦佉等三十四字者。若古三藏说谓牙齿舌喉唇各有五音。及会音有九。牙音五者。即迦(上)佉(上)誐伽(去引)仰(鼻声呼去)。齿音五者。左蹉(上)惹(才可)酂(上)娘(上)。舌音五者。谓吒(上)咤(上)拏(上)荼(去)拏(旎爽切仍鼻声呼)。喉音五者。多(上)他娜驮囊。唇音五者。谓跛颇么婆(去重)莽(鼻声呼之)。会音九者。野啰逻(上)嚩(无可切)舍洒娑(上)贺乞洒(二合)。已上三十四字足。若般若三藏云。前五句中一句之内。即有五音如迦齿音佉气从喉出。誐字喉音。伽字胸藏音。仰字鼻音。其余四句准例皆然。疏一一字中成十二字者。谓将上阿(上)阿等十二字遍入三十四。如初迦字十二音入便成迦(上)迦鸡(上)鸡俱俱计(上)改姑哠甘伽(去)入。迦字既尔。入佉字等三十三字亦然。复有二合三合乃至六合者。如以啰字半体入迦字时便成舸罗(二合)字成十二字。言啰字半体者啰字具足梵字者◇此字是也。半体者◇此一半是也。若入迦字者迦字梵书◇。此若入半体谓◇此字是也。◇(即迦逻字)即云迦罗(二合里下切一)柯罗(里迦切二)吉里(三)吉梨(四)吉鲁(五)姑卢(六)吉礼(七)吉犁(八)古路(九)吉涝(十)吉滥(十一)吉逻(来下切十二)。若以迦佉字合娑字为遏塞迦。即三合字成十二字。梵字样若此◇言四合者遏悉怛逻。五合者遏悉怛梨(上)也。言六合者谓遏谶(上)弥(上)雉持也。但至六合字已无边。如一字王但有二合云部林有三合云唵部林此等诸义。故非正要经有论。有故须略知耳。疏梵天之书者谓大梵天王劫初时。作此书字以教众生。不同此方篆隶。随时者古书随时有多名目。史籀为大篆。李斯为小篆。蔡邕为八分。程邈为隶书等。皆随时有别。疏释种等者。并如观佛三昧经。及智度论等说释种报定。是故必为琉璃王。杀琉璃王作业定故佛不能谏。疏自陈有根有欲者。有根故堪闻。有欲故乐闻。疏对教名上者。则前双为教证之总。称上者约人以叹明金刚藏所有教证最上也。疏此中叹证辩才有三下释别句。疏依前起祠乐说者。上三辩才即为三节。一真智为本。二依真智能解法义。三依法义起词乐说。然约于心四皆称智。若流在口四皆称辩。然词乐说即是能说法义。二智即是所说。则正说时词乐为能。今约内有法义方起词乐。故词乐为果。诠表深旨即是乐说。滑利胜上即词无碍。二皆约说故并为字。净心即初地者。证心离染故。言由集德成故者。会今经同论经。论经云为十力净心。论言净心即所成初地今经言集功德。即能成因故。下说分初地云。若有众生深种善根。善修诸行善集助道等而为得地所依之身。故集功德成于初地。疏辩才分别说者。意令受持十地法故者。疏但通释。则上句经是正说。下句经是说意。若远公意两句不同。则辩才分别义者。即依前体性分别地义。说此最胜地即依词乐说。说十地法令人受持。以论但云云何令入阿含无碍分别义令受持十地法故。故疏但通相释耳。疏说主既内具二力下。通结二力二颂之意。疏惟愿是总下。直至不生恭敬皆是论文。从以定戒为治下。疏取意释。然论教证各二妄想一时并举。下四对治亦一时并举。今疏教证分说。今但举教之二过。以戒定下取下论治。彼论具云有二对治。堪闻阿含。一定。二戒。定者心调伏故。戒者住善威仪故。今疏乃添字释之可知。次举证二过便牒二治并显可知。但经集正心句。论经云定戒深正意深。即今经集字意即今经心字。又第二句论经云离我慢妄见。妄即今之邪字而论别释妄字。故远公云。初句摄治行门有五。相从为四。要摄唯二。言行有五者。一定二戒三深四正见五正意。正见一门义有文无。以论释云三正见四正意。故云义有。经文则无。相从四者。深与正见合以为一。要唯二者但是入阿含及证行耳。今疏但有二。四不开成。五者以经无妄字妄即邪字。论释妄云。妄者谓妄想见中同使故。而释见但云颠倒见。义通浅深。谓于法妄取名颠倒见。此见则浅拨无因果为颠倒见。此见则深见中同使。则拨无因果之邪见故不开耳。但正字两用。谓正见正意故。所治既唯有四能治集正合治倒见。疏云谓积集深思者。以经集字会论深字耳。深思即称理见也。故论云。深者细意善思惟故。信心欢喜者。正心即是信心也。信解具足故能入证余文可知。疏示现正受彼所说义者。远公四种喻四种求心。谓一求闻等。随喻通合具有五种。一求法心。二所求法。三是依法所成之行。四是依行所治之病。五是求法起行之人。一言求法心者。谓求闻思修证心也。二所求法者。闻思修证四种法也。三所成行者。依法所成闻思修证四种行也。四所治病者。闻思修证四种障也。五言求法人者。且约大位摄以为四。一善趣人。求教起闻。二习种人。求义起思。三性种人。求行起修。四解行人。求实入证。今对此五以喻显示如初一喻。渴是病思是求心。冷水是法略无求人。次二句亦然。第四喻中蜂喻于人。影显前三。亦有求人略无有病。例前应有亦贪字兼之。由贪故思好蜜其成行。即饮食服味。文即现无义已含有。论经云如众蜂依蜜依义同行亦影略耳。虽有五事正意喻能求心至矣。故疏中引论便释具此五义。一谓求闻慧。求即求心闻慧即所求法。初闻即受是行。既云随得而饮必除渴病下。三求心及法例知。二求思中嚼所闻法。即行资身力即除病。三求修中依闻思行即行能去惑习即除病。四安乐行者。现法受乐行故。即行必无疲苦。即病除。疏所求犹通法喻者。甘露是喻。故法即是法故。涅槃中以大涅槃为甘露不死之药。配于上四。在论所无。疏行亦果行者。行有二义。一因行即是十地能得善逝名善逝行。二者果行如出现品者。出现品云。真实行是如来行。无碍行是如来行。真实即契实智无碍即悲智双流。如金翅辟海。依法性空入生死海故。疏自下第三如来加请。疏文有四。初来意。二释名。三拣别。四释文。初中二。先正辨来意。二通妨难。今初故论云。若请者非尊法。非殊胜圣者则不说。释曰此是反明。若也顺说由请者尊故。显所说胜刚藏则说。二前来为分下。二通妨难。于中二。先通伏难。后通蹑迹难。然远公总有五门分别。一能加佛异。二所加不同。三加业有异。四加相不等。五加请分差。今疏皆具。而文中先通伏难者。谓有问言前来已加。今何复加。此为复重难之答。此有二。一前未具故。二所为别。故前中先出不具足。意云为分主伴。由主威力令十方佛加。故前身口不同诸佛。次正显未具。即唯辨意加。谓承佛神力。及加因中毗卢遮那本愿威神。今长行光照为身加。偈颂请说为口加。故具三业加相方具。此即远公第三加业有异。疏又前默与威神下。第二所为别故。亦应问言前何不具。今方具耶。答云。留此身口发起请法故。言令有加请者。前主佛加。令得诸佛加。既得佛加出定说本故便有请。则前主佛加为诸佛加因及三家请因。今主佛加加即是请故不同也。此即远公第五加请分差。疏若尔诸佛前已下。第二通蹑迹难。意云主佛未具身口故今欲具伴佛。已具何得复加。复加即经云十方诸佛悉亦如是。及诸佛威神力故而说颂言。疏前但是加下。答此亦加请分差。此段亦含远公第一能加佛异。以前约所表。皆十方金刚藏佛加。今但云十方表通方故。又遮那亦照十方说法菩萨。则知异名诸佛亦得同加。疏上力被下下。第二释名可知。疏不以常口下。第三拣别。文有二。初则加相不同。后即所被不等。今初有三。初牒异相。二为不轻尊位下。出所以。三要复请下。通蹑迹难。谓有问云。若重尊位何如莫请。答云为重法故前则尊人。此为重法尊极请故故法为重。疏前加分中下。二拣所被不同。即远公所加不等。则前局说者。此通说听。出所以可知。疏文中通有下。第四释文。言卷业经文所无者。以卷约作用已竟。卷归毫光下。既更有余业故经略无。但以如日身当之。而论经舒卷相对故逆明之。故论经云。普照十方诸佛世界靡不周遍。照已还住本处。还住本处即是卷业。止业明光利益。五降伏业明光势力。六敬业显光摄益。谓显佛力令他敬故。即为摄益。疏令众见说听者。皆得佛加者。经文云又照此娑婆世界佛及大众并金刚藏菩萨身故。明知通说听也。疏二正显所作加等者。疏文有三。初列名。二论不指下出体。三故以身对业下。料拣于中二。先成四句。后以身约有体下。出四差别所以。以业约有用。如日身但能皎住故。言非正所为者。本意不为令相见故。故无业无体今经略无。疏今初加于彼三字为总等者。此中经文有其三节。一唯总。二通总别。三唯别。疏文有二。初定总别。二释别相。今初总别有二。加于彼三字二偈之总。其世中上即二十五字之总。除加于彼三字故。言以上即胜者。会今经同论经。疏言四胜下。第二释别相。一自在胜。不为他屈二障即他。二力胜。即能伏他。三眷属胜。即辅弼豪强。四种姓胜族胄尊贵。疏不染如空者。空有多义今取不染。此含二德以离二障。即是断德。能离此者即是智德。故下结云等正觉故。又自在者离烦恼障则心自在。离所知障则智自在。问断痴慧明。灭爱心脱故。净名云不灭痴爱起于明脱。今此何故除痴除爱皆名心脱。以但云烦恼故。事中照用为慧解脱。文云离所知故。释曰二脱有二义。一由解中无染之心名心解脱。照理之智名慧解脱。是为心脱除爱慧脱除痴。二以真识出离爱染为心解脱。事中照用为慧解脱。则心解脱双离痴爱。慧解脱照事无遗余。经多依前门。今论乃是后意。疏十地已还下。释佛无等等之言。谓过下故为无等。以齐上故重言于等。言欲显佛佛等正觉者。此遮复难。谓有问言。何不但说无等。何用重言齐等故。今答云。以诸贤圣望于下地皆名无等。而更有上犹未上齐故。今唯佛方能等佛觉以究竟正觉同也。疏二力胜者。亦是智德多约权智。如十力是体能伏邪智之怨敌故是用。然论经言十力无畏等总为力胜十力是体。无畏制外道等字兼于神力以用降魔。今以无量等言属下眷属胜。以无量字该之故。但将十力以为力胜为顺文故。若将胜功德言。两处用之于理无失。故今取意能伏邪智即是制外。其怨敌言亦有二用。一者邪智即为怨敌。二怨敌言即是天魔。疏三眷属胜。言论经即当无量诸众首者论经等者。彼经下句云。诸佛无等等功德如虚空。十力无畏等无量诸众首。释迦姓法生人天上作加。释曰。由此故远公与论。皆初二句是自在胜。如虚空言独喻功德。今功德字在第二句中。兼属第三胜。则无量胜功德之言通于三处。一以功德属自在胜。二以功德当无畏神通便属力胜。三该无量胜功德。便属眷属胜。今疏顺文别配故但属眷属胜摄。次论云诸众首者下。引论牒释则今之经文同论释语



大方广佛华严经随疏演义钞卷第五十五

大方广佛华严经随疏演义钞卷第五十六

　　　　唐清凉山大华严寺沙门澄观述


疏。四种姓胜。疏文有四。初牒名嘱经。二于中又二下开章别释。三由上四义下。结归第二重总。四上云二种加下。结归第一重总。以具二加。加金刚藏故。于中先结二加。后今此具德下。结加金刚藏。前中言有法所依之身者。谓具相好身未成佛时已有故未是果。后依身修起方名为果向约四胜中第四胜。则释师子法。以别开二义唯法一字名为法家。余则生家。今为二加则单取释师子为身加。总取释师子法为具果加。疏第二偈加所为。疏中二。初总辩意。二文中下总科三义藏即胜妙行下。嘱经别释。今初令开法藏示显现故。疏是说所依者。依佛神力说故。故论云此偈中何故令显承佛力说。答有众生于如来所生轻慢想。以自不能说请他而说。为遮此故显是承力非佛不能言开胜藏。一句是总者即开此法王最胜藏句。然此胜藏属于如来故。云开法王藏义藏即是地体。字藏即是地相。疏染净无碍故云神力者。谓经但云胜论詺为上者。神力胜故。疏会释谓。不住道处生死而不染不碍涅槃。在涅槃而不证不碍生死。是为染净无碍。又论但云行为助道其证不住。疏例论释以义顺故论举一隅耳。疏如是显示深妙胜上之义者。总结义藏深即助道助道能穷实故说为深妙。结证道。胜上二字同结不住。论经云上。今经云胜。论结双明胜上。二字藏者即诸地广智。及分别说。若望经文分别说言通说二藏。以论经云分别智地义一句为字藏。今取文同故合第三句四字及第四句三字当之。疏若得上加则法宝入心成闻持者。正顺解脱月双叹人法请。说此不思议法。此人当得如来护念而生信受。由法胜故则得佛加。得佛加故法宝入心。法宝入心即是闻持。既由法胜故加。明是举法胜益以请。疏后一偈转生时胜益。疏文有六。初显意总科。二论经但有下会通二经。三此中大意下总显文意。四以难不障闻下。以论释文五上顺论释下。别申意趣。六问若依下。问答料拣。初中言即具坚种人。谓具金刚种。虽在八难而得闻经。以彰闻经益之深远。种子无上故。地狱天子三重顿圆。疏今经堪受即决定信义者。正会释也。若无信心在善道中。尚不得闻况恶道耶。故次辩大意。若有信心难处尚闻。况非难处。疏以难不障闻故云虽也。下第四以论释文。于中但释前半后半。总科之中以出大意竟。就释前半中。疏文有二。先总明。后别释。今初此言有二意。一者成上所以。不问难不难者。以不信障闻非难障闻故。二者即蹑此意以释虽字。虽者纵夺之词。言含得失。八难是恶而不障闻故。虽难而非难也。言海水劫火即是转生难处者。即总指经文。释论转生之义。疏大海即是恶道下。第二别释也。先释海水堪闻以龙宫有经故。龙至佛会故。后劫火中释火中闻经。疏有文五。一正以释经。二会释论文。三以论会经。四释论等字。五会长寿宽狭。初文可知。疏此即指二禅下。第二会释论文。以论云光音天已上故。疏然二经中文皆巧略下。第三以论会经。言巧略者下云若具应言即显经意。文中是略而云巧者。下云举初摄后对水成文此即巧也略义可知。疏等言等取下。第四释论等字。于中二先显论包含。劫尽有三。谓水火风。火坏初禅。二禅已上得闻水坏二禅三禅已上得闻。风坏三禅四禅已上得闻故。劫火言亦是火劫异水风劫故。论经云劫尽火中者。正取二十住劫已终。又十九劫坏有情竟名为劫尽。一劫坏器名为火中。疏今举初摄后下。二显经之巧。举火劫摄于水风显义巧也。对上海水而云劫火。显文巧也。此言初对长寿天。所以得闻者以彼有天曾从佛闻而为说法故二能下就佛而听法故。如初列众处说。皆由信故难不为难。其为难者未曾闻熏耽禅味故。疏按智论等下。第五会长寿宽狭。即智论三十八云。长寿天者。谓非想非非想天处。八万大劫故。或有人云。一切无色定通名长寿。以无形可化故。不任得道常是凡夫处故。或说无想天名为长寿。亦不任得道故。或说从初禅至四禅。除净居天皆名长寿。以著禅味邪见不能受道。故上即智论等言。等取梁摄论及成实论。皆同智论第三师说。上诸论意皆以上二界寿长。又耽禅味不任受道。故为难处。今有信心并非是难。此上明长寿天竟。疏今不取初禅者。明论小狭二因故除。一有觉观义通余处。二正烧者正顺论文。若说初禅为长寿天难。无由得说火劫。今火烧初禅初禅无人故。约二禅已上得闻长寿之难得闻。疏上顺论释下。第五别申意趣。于中二。先结成论意。后理实八难下。正申别旨。于中又二。先通八难。八难虽则不具不唯有二。谓论已有二。加佛前后为三。海兼地狱为四。修罗兼鬼为五。以五趣明义修罗亦鬼摄故。其生聋盲正绝见闻不可说闻但潜益耳。忽令生于耳目亦容见闻。世智辩聪亦不妨闻。疏今经但云火中者。二别释火中之言。即法华中意在华藏品已引故。华藏云劫烧不思议所现虽败恶其处常坚固。即明火中闻也。火浣之布。火中之鼠。炎铁团内而有虫生。众生业殊岂妨火中闻法。方对海水之内正在其中。疏问若依前义下。第六问答料拣。先问可知。后答中三。初以义正答。二会释经文。三结劝引证。今初然戒能防非止恶。近得人天之身乘者理运弥载远证涅槃之果。为功不等益有浅深。故美乘而轻戒。然戒有随相离相。三聚尸罗体即是乘定慧。若有漏取相亦不能运出。今以随相律仪不动不出。不得称乘定慧。了知性相动出名乘。各举一边以美乘妙。一乘缓戒急者。事戒严峻纤毫不犯。三种观心了不开解。以急戒故人天受生。或随禅梵世耽湎定乐。世虽有佛说法度人。而于此类全无利益。设得值遇不能开解。震旦一国不觉不知。舍卫三亿不闻不见。著乐诸天及生难处不来听受。是此类也。譬如禁系之人。或以财物求诸大力。申延日月冀逢恩赦。在人天中亦复如是。冀善知识化道修乘即能得解脱。若于人天不修乘者。报尽还堕三恶道中。百千佛出终不得道。二乘急戒缓者。是人德薄垢重烦恼所使。是诸事戒皆为罗刹之所啖食。专守理戒观行相续。以事戒缓命终即堕三恶道中受于罪报。于诸乘中随何乘强。强者先牵。若一乘强即闻华严等。三乘戒俱急者。谓具持众戒理事无瑕于诸妙乘观念相续。即于今生便应得道。若未得道此业最强。强者先牵必升善处。随戒优劣欲色等殊。随乘胜劣运出亦异。若一乘急即于人天身中闻华严等。四乘戒俱缓者。谓具犯众戒。又复无乘。永坠泥犁失人天报。神明闇塞无得道期。展转沉沦不可度脱。疏今海水劫火下。第二会释经文可知。疏勉旃下。结劝引证。引证即涅槃第六。因明菩萨忘犯护法。迦叶菩萨白佛言。世尊如是菩萨摩诃萨。于戒极缓本所受戒为具在不。佛言。善男子汝今不应作如是说。何以故本所受戒如本不失。设有所犯即应忏悔悔已清净。乃至云善男子。于乘缓者乃名为缓。于戒缓者不名为缓。菩萨摩诃萨。于此大乘不作懈慢。是名奉戒为护正法。以大乘水而自澡浴。是故菩萨虽现破戒不名为缓。释曰。此意唯以大乘为乘。今疏文意亦取大乘正法为乘耳。故结劝云留心法要。旃犹之也。疏第二一偈教说分齐也。疏文分五。一总显文意。二言渐次下。释总名。三云何为三下。列名出体。四胜智道者下。随文解释。五问答料拣。三中观者所谓观解。始心拣择名之为观。依解得实名之为证。证心清净解脱成德说为修行。如金清净为庄严具。从此即十地之中下出体。体即三智。远公更有一释。云解行为观。初地为证。二地以去说为修行。今以论意皆言十地观等故唯依前释。疏即观行渐次者。疏文有二。先取论意总释。后谓说诸地若加行观下。引论辩其观相。今初道者因也者。以胜智为地智因故。以道为因道即加行。若远公意詺三慧为智。渐增为胜。虚通曰道。就辩观相中。观为能观。依止理为所观。理智相应能生后地。而远公云始观为观。正住名依止。地中满足起后为能生。此三自为观中渐次。似非论意故。疏不依但以加行为证渐次耳。疏以后得智要由证真方能了俗等者。证真竟方能了俗故为渐次。故三渐次唯证一种当证。上论自云三心以为渐次。余二以自望他而为渐次。疏问地地正证者下。第五问答料拣。于中先问。后古德下答。于中二。先举贤首释。后此亦顺理下。疏为会释。以刊定取唯识意约德异故。有十亲证破智明昧故为会释。二义俱取于中二。初句总标。二别会。今初言此亦顺理者。非是不许彼之正义正义即唯识意也。故云此亦顺理。彼疏有二。先难古释。后申正义。难古有三。一难云。谓境智互相如。约智证十如。何不境智互相如约境证一如。二难云。加行后得非亲证。可说彼智有明昧。正体缘如不变影。何得说此有明昧。三难云。能证有分限。所证无分限。以限证无限境智岂相如。下出正义云。应知亲证之言。但望当地加行后得故名为亲。不望后地说为亲证故不相违也。于义可知。今当为古德先通此难。一者我许有十如则应如所难。我唯立一如何因为此难故应顺语答第一云境智互相如说智十遍证。境智互相如约境惟一证二。答第二云。汝证十如不变影一如而说为十如。我证真如不变影。何妨一智十亲证。三酬第三有其二意。一随难通。以能随所证不许有明昧。以所随能证真如应是智。二者反难云。真如无分限不许有明昧。真如体不异十德何由成是则前难未为切要。疏故唯识下。第二别会释。于中四。一举唯识正义。二借文通义。三反难成立。四以喻显示。今初唯识正答如无异难刊定。傍此而斥本师。然唯识疏中释云。真如实无别。随其所证。所生能证胜德假立十种。释曰。既云所生能证胜德假立十种。早有智明昧义矣。疏又云虽初地中下。第二借唯识文通贤首义。然唯识论此一段文自明废立。应有问言。初地之内不达十如。应无发趣之果能达后后相及得果。若已通达何不齐证真如十德。故今答云达即齐达。证行未圆故行位有十。故有十种圆满真如。乃至如来十皆能了。如辩中边论广有分别。言能证者。由于行圆。后后地行别别渐圆。岂非约智有昧明义。虽彼疏释本为废立。即以此义可通明昧故得引之。以非证论中通真如无异之义故。今疏云亦约能证有明昧意也。疏若唯取所证下。第三反难成立。此有二难。一初地未证难。如有十德初唯证一岂是证如。二不通本难难谓本难云。如本无异何有十证。今云当地证于一德名亲证者。无异之难岂得免耶。疏如人观空下。第四以喻显示。眼有小大空无差别。是故生公依于此理立顿悟义。明唯佛悟证如穷故。十地圣贤皆为信境未全证如。故云夫称顿者明理不可分。悟语极照以顿明悟。义不容二不二之悟符不分之理。理智兼释谓之顿悟即斯意也。虽迥异常谈亦为系表之玄矣。疏自下第三许说分齐。疏文分二。先显意总科。后今初下。依文正释。于中二。初释说仪。后释说意。前中二。先举论释经。后观十方佛下。疏释论自有二意。一以无慢对佛。不偏对机。佛请不说便是自高。今承力说安敢慢乎。二亦可下。意欲显通。却以无慢对机。不偏对佛。疏欲令大众下释说意。疏文有四。一依经释。然疏示说正地该通二大。远公以示说为说大。正地为义大。乃成穿凿。二若准论下。引论释。三以前说主下疏释论经中重增之言。四如何得此踊悦下显喜意。于中四一征以总释。二义名所以下释二大名。三闻于二大下。结成踊悦。四然二大体下彰其体性。于中二先总标。后远公下别显二师。远公云。证道所表即是地法者。证道约人契会地法本自有之。犹十二缘以法就人三世流转。废人论法性相常定。疏贤首下。此师文三。初正明二大。二然其后解下。对前拣异。三古德因此下。明可说不可说。于中二。前总后别。前中言下论自明者。论意因分为可说。果分不可说。举论此文即夺古德。从非无眉目下。纵成古义妙理无妨故。疏于中初就义大下。第二别释。于中三。初标章。二别显。三融通。疏义中有三下。别显言可以标举令人知有者。总显三意为义大皆可标举。如前七偈即其事也。不可指斥者。文云言说不能及是也。疏二约证处等者。如鸟足所履之处。以喻所证。而言此处非有非无即为可说。为迹之处不可显示名不可说。疏三约本智等。谓以空中鸟迹喻于证智。说有空中之迹即是可说。不可示其长短大小即不可说。疏摄论云无分别智离五相者。双证说不说义。即无性摄论第八增上慧品。第九论曰此中无分别智。离五种相以为自性。一离无作意故。二离过有寻有伺地故。三离想受灭寂静故。四离色自性故。五离于真义异计度故。离此五相应知是无分别智。释论曰。依智自性说离五相。由遮诠门说智体相。以表诠门不可说。故遣分别门无分别智。其相可了。若异此智应有分别。何有分别。谓后广说无作意等。若无作意是无分别智者。睡眠醉等无所作意。应成无分别智然不应许。由离功用应得无烦恼故。若二是者第二静虑已上应成无分别智。若三是者此智体相难可成立。以彼离心无有心法故。若四是者应不成智。如四大所造故。若五是者。此智不成是无分别性有分别故。论颂云。诸菩萨自性远离五种相。是无分别智不异计于真。释论云。前三句遮五。第四句正说自性。已上引论。今疏中言睡眠醉等略举五相之一。等字二义。一者等取余四。皆为证成第三约智耳。二者等于无想定及无想报。以五位无心略举二故。第五灭定第三相中自拣竟故。从以直诠不到下。即释论意具如上引。上句即不可说。下句即可说义。又上三义且从别义配果海等。而实三义俱通果海理智等三。皆可标举不可指示。寄言遣言。约遮约表思之。又上三义明说不说更有二义。一约自体真法互相显现名为可说。如经云智起佛境界等。谓以如显智。以智显如。名为可说。不可以此性相别取名不可说。二者情实相对。以情望实情外有真可以谈说。据真就情真外无情用何起说。疏是出世间故不可说者。以后得智必由证真故。是出世如何可说。观中行相言不至故者。以修中观必称性修性出名言故不可说。故弥勒云。种性粗相我已略说。诸余实义唯佛能知。疏又诸法自相皆不可说。诸法共相皆是可说者。此依因明论。谓一切法上实义皆名自相。以诸法上自相共相各附己体不共他故。若分别心立一种类。能诠所诠通在诸法。如缕贯华名为共相。此要散心分别假立是比量境。一切定心离此分别皆名现量。如第十唯识疏说。然就说大中约加行智傍出此义。以其加行观法广故。通意言观故傍出也。疏又果海离缘下。上说不说通其六重。此下六重相望则初后唯一中间具二。疏此上不可说下。第三融通于中二。先正融通。二引证。今初以真理普遍故者。真理不可说普遍于事是故可说。言以缘修无性故者。缘修即可说。无性故便同真理不可说也。疏是故下引证。先引当经。即末偈我今说少分。疏涅槃亦云下。二引他经即涅槃北本二十一高贵德王菩萨品。说十功德中。第一智慧功德因辩修行大般涅槃。闻所未闻。琉璃光菩萨从东方不动世界满月佛所。而来问佛便明至不至义。世尊以生不生等释成至不至义。略有六句。四句是复。一不生生不可说。二生生不可说。三生不生不可说。四不生不生不可说。二句单云。五生亦不可说。六不生亦不可说。今略释之。第一句未生之法名为不生。有可生性名之为生。既不生为他所生。故不可作不生说也。第二句谓生相能生可生之法名为生生。今生相不能自生。既不自生何故生他。故不可作生生说。第三句谓生相能生未生之法名生不生今由不生无漏。故不可作生不生说。第四句谓未生时无有生事名不生不生。如虚空未生之时无有生事。不能令生有漏之法。既未生时无有生事。若有缘会则能生耶。故不可作不生不生说也。五生相是生不能自生故不可说。六未生是不生缘会便生故不可说。言有因缘故亦不得说者。经云有十因缘则可得说。远公二释。一以十二缘生。前十共为生支之因。二者即地持等十因。谓一随说因。二观待因。三牵引因。四摄受因。五生起因。六引发因。七定异因。八同事因。九相违因。十不相违因。释曰后义为善。广如唯识等。然彼经中广解不生等相。今但略引证说默之旨。故不广具。第二正申偈中。疏今初正显地智微妙之相下。疏文有三。初定所显之法。二于中论经下。略会论经。三言微妙者下。牒文解释。今初以远公意明初三偈半显佛法微妙。后有三偈。举彼佛法显地出言。故今拣之。明初三偈半亦是显于地智微妙非说佛果。于中三初总标是地智。二引证。三结弹。疏故论云下。二引证也。文中五。一问。二依智地故论答。三依者据也疏释。四云何知下论重征。五上来下论自释。然论但云上来所说皆依智地。后复所说亦依智地。第六偈言智起佛境界故。释曰论无本分请分等言。今疏义加耳。此论引三节文。谓一上来。二者后说。三即今偈本分即前标举。地体相是请分。谓解脱月大众如来皆请说十地。解脱月请经。云何故说地名。而不为解释诸地妙义趣。是众皆欲闻。大众请经云辩才分别义说此最胜地。如来请经云诸地广智胜妙行。以佛威神分别说。如是等文皆是十地之智地耳。非佛果也。疏后说分等者。即论后复所说意云酬请。既说十地法门。明知许说分齐。亦说十地之深义耳。疏即今此中等者。此经第六偈即论经第四指语全同。意云。智从佛境界起。所起之智即是十地。故下释云。智者是地智。起者以何观。以何同行。能起此智。此下释佛境界言。次前论云。此偈示现思慧及报生识智。是则可说此智非彼境界以不同故偈言智起佛境界故。意云此智地唯佛穷尽故。辩所知亦只智地。又境界即如如为佛境。今此智地由于加行观佛境起。明皆说十地智耳。不尔岂有请说皆明十地。今乃示果之分齐耶。疏明知此显下。第三结弹昔义。疏此即双指下。疏释论言圣道是体难知故微者。圣之一字即今经。如来大仙即圣人之道名为圣道。以人取法意在于道。道即地智故云是体。言难知故微者难知是微所以。亦是微相。该于说证。故下开二义。言故净名云者。即菩萨品弥勒章中文也。疏云何难知下。开章别释口欲辩而辞丧者。言语道断故。心将缘而虑息者。心行处灭故。前来频释问既云说时云何难知。答有心不能说故。故净名云。其说法者无说无示。则言而无言矣。疏上大仙道是所证说者。牒经第一句。为其地体。即论经圣道二字上直就法体以论微妙。今以人显法。以是佛因何不微妙。疏初句即说时难知者。次第释上二章也。非念离念语。则非念似南宗义无念。离念似北宗义。释乃非念同北宗修得非念故。离念同南宗本性离故。若二宗相成由本无念要须离念。方知今此云何以非念者。由本离念故。言自体无念者以无缘故。然体无念复有二意。一性净无念。以心体离念故。今非此义以此通一切凡小故。二契理无缘都无所得名为无念。即今所用。若依此义亦异偏就南宗。故南北圆融方成离念。由上二下结即非念离念二义。疏求欲证见难证得故者。以论经但云难得。今经云求见不可得。得之与见俱约证说。故云求欲证见难可得故。次以无见无得下。双证二经。言无见者上经精进慧菩萨云。有见则为垢。此则未为见。远离于诸见如是乃见佛。又善慧菩萨云。无见说为见。无生说众生若见若众生。了知无体性。又功德慧菩萨云。无见即是见。能见一切法。于法若有见此则无所见。无得者智慧菩萨云。有诤说生死。无诤说涅槃。生死及涅槃二俱不可得。真实慧菩萨云。佛法不可觉了此名觉法。诸佛如是修一法不可得。又云一切法无住定处不可得。诸佛住于此究竟不动摇般若宗中。无智亦无得。以无所得故菩萨心无挂碍。诸佛则得菩提。净名天女云。若有得有证于佛法中为增上慢。故无见无得方能证得。得与无得俱绝名言。非离有得而证无得。方为真无得也。亡言亡言。疏下四句别等者。以总明难得。其相犹隐故别显之。然疏文有四。初总标。二列名。三释经。四料拣。疏第一观行下。第二列名。依论次下释顺经。论经云难得无垢浊。智者所行处。自性常寂灭。不灭亦不生。故为此次。疏初句下第三释经。初句释第四功德微。即无生亦无灭句。无生者用而常寂。不灭者寂而常用。故云不一往灭。一往灭者。即同二乘上来释经。即无住涅槃。寂用无碍功德者。结成论名。疏次句清净下释第三清净微。上功德微即是自在我义。此微既约性净即是常义。悟实本净无染可除。先染后净即是无常。疏言离垢者下。释第一观行微即是净义。先顺释。论云智中无无明故。不同世间下。反释故论云有无明杂智是名为浊。以论经云无垢浊故。世间八禅是不动业必杂无明。疏聪慧人下。释第二依止微。即显乐德。言依止者。为行依故。先释能行之人。此聪慧人即论经智者二字。疏彼人之智下。二释彼智所行处。于中三。先总释二征以别显。三正释行相。疏何智能行下征以别显。然有二对。一总别。二权实。今疏合明。然论云智者所行处者。自证知故。自证知者。依彼生故。于中智者见实谛义故。复增上善解法故。增上善寂灭故。复有世间智。随闻明了知故。释曰。今疏意明此中论有总别。先总后于中下别。总中二句皆是实智。别中有实有权故合之。就总就实唯一实智。然总别就文。权实约义。疏云何行处。即第三正释行处。二智可见故。唯约证智。能行即是论中总意。初云此之地智是彼证智自证知故者。即论云智者所行处者。自证知故。次云依彼地智说证智生者。即释论第二句。云自证知者。依彼生故是则地智约本有之证智。约人就法。亦由远公上云三证智。四所表地法思之。疏上四微中下。第四料拣。于中二。先依论从胜以配。后上依增胜下。疏意明通。通相云何。如功德异小。无住功德凡外岂有。观行异凡。小乘外道皆有无明。明彼亦无依止清净。拣异外道。凡小宁有。以并非聪慧。双证二空定契性净为恒寂然。故知论主从胜略配耳。疏此征体相也者。疏释论体相有三。一者标相。如见烟知火见鹤知池等。二者形相如长短方圆等。三者体相。如火热相等。今拣前二故云体相。体相复二。一者事体。如向所引。二者理体如空寂等。今是理体约不同相。虽义兼于事皆事理相即为深义之体也。疏智体空寂名为同相等者。其犹世间色等空寂名为同相。色相差别为不同相。不同犹于自性也。疏总中此是谁相下。释总句有二。先释经后释论经中两重假征以经配答。可知但体性有同有异。异者相据于外。性主于内。体者性相之通称。则宽狭不同。今此所明即性为体。故经云自性。论经云自体。疏何以言同下。第二释论同相之言。先出体。后释名。此即性净涅槃者。出体也。则下言不同。是方便净涅槃。同相有二。一对因彰果本隐今显。二对用彰体。涅槃体净故。不拣修生修显功德彰体齐称性净。若依初义无始法性。名之为体。昔为妄覆今障息德显故名为净。若依后义则涅槃法体名之为性。涅槃体净名为性净。下方便净亦有二义。次下当辩。疏上同诸佛下。后释名也。以体释名由体同故。略举三同显横竖皆同。上下即竖。横同诸法标也。诸法如故下。展转释成文中自有五重征释。一云。云何知皆同诸法。释云。诸法皆如故智体即如故云同也。二征云。经云性空何干于如。故释云如即空故。三又征云。何以得知如即是空故释云。一切皆以空为自性故。自性即是空如。四又征云。岂不言总意别。别在于智何言诸法。故释云。色性智性本无二故。即起信文故以法取性。性随法别。是则智空非说余空。若以法就性性无不同。五征云。纵言性同何以得知是涅槃性。故引涅槃经。证一切诸法中皆有安乐性。安乐性者。即涅槃性故。即涅槃第三四十二问中一问也。疏下句别者下释。此一句疏文有六。初会论经。二释云下。引论标释。三三种空者。即地前下引他论证成。四今云有者下。引论别释。五今经阙有下。会通经文。六三种空义下。结广有在初二可知。三中即宝性论第四云。若散乱心失空众生者。谓初发心菩萨离空如来藏义。以失变坏物修行者。名为空解脱门。此明何义。初发心菩萨起如是心。实有法可灭后时得涅槃。如是菩萨失空如来藏修行。又有人以空为有物我应得空。又生如是心。离色等法别更有空。我应修行彼人不知空。今疏二当第三。三当第二。为顺论中三种谤故。又取意引对文可知。然般若经中四句。正遣此三空疑。一疑空灭色故。以色即是空遣之。二疑空异色故。以色不异空空不异色遣之。三疑空是物。今明空即是色故非别有空也。疏今云有者。即初离谤摄者。四引论别释也。然论先列三病。即返问辩非。后列三名治之即顺问彰是。今初。论云自体空者。可如是取如兔角耶。不也。可如是取。异此空智更有异空耶。不也。可如是取有彼此自体彼此转灭耶。不也。后顺问彰是云。云何取此自体空有不二不尽。如是取此句显离三种空摄。一离谤摄。二离异摄。三离尽灭摄。释曰。上论先举所拣以经对治。今疏乃分其能治所治。兼经五字一一对释于义易了。如云今云有者。牒经言即初离谤摄者。即举论立名。言不谓断灭下。明离前过。如兔角者。即前可如是取。如兔角耶。其不谓两字即前不也二字。断灭两字即取三空乱意中第一乱意。会同论文。下之二摄例此可知。但观上所引论文自分主客。二即疑空异色。三即疑空是物。谓空为有。三中言此明非灭有体之智以成有体之空者。此有两释。今是第一释。由论云彼此自体故。以空为此智为彼既离尽灭故。非灭有体之智等。疏亦非空有物可转灭者。即第二释。前释双就智空上论尽灭。今就空上论尽灭。正顺上第三。谓空为有谤不要约智论有也。疏离此三空下。结成正义。然正义尚难。初二是有。后义非有自互相违何成正义。故说正义智相是有。智性说空。今此智空由有三德离上三谤。一相作义故离初谤摄。谓若无智则无有空。若无真空智不成立故。若诸法不空即无道无果。中论云。以有空义故一切法得成。故论经云。有能离谤摄。既空能成有。岂待灭智方成空耶。二不相碍义。是故不异异即有碍于空。定性有故空碍于有。定性无故既不相碍。故非色外别更有空故离异摄。三相违义。以体非有故无可尽。安谓空为有耶。故初则废他成己故有空。后则废己成他故非有空由初有故不无。由后无故非有非有非无是中道义。故此空有岂得异耶。由空义故与智非一。由前二义与智非异。非一非异是中道故。故此真空是智之体。体相无二为智之相是同相也。同相即是空如来藏。空如来藏即性净涅槃。其揆一耳。疏今阙有字下。第五会通经文。此句征也。此有二意下。释初意。以不尽字摄有字。前明不尽是无。故无可尽则离谓空为有过。今明有体故。不尽则离断灭过。二者下第二意即以无尽二字摄有字。以是有无不二故离断灭。于中先出论文。次意云下释论。后今经亦无定字下。会释今经。言离前二空者。一谓有无不二故离于异摄。二即异故义如前说。二者有无既其不二。岂灭有明无。故离断灭虽有二意后意最亲。疏二有六句明不同相。即方便净涅槃者。疏文有三。第一总彰大意。第二随文解释。第三总结会通。初中有三。初出体。二释名。三解妨。今初即方便净涅槃。对前性净。方便有二。一对因彰果。从因方便而修得故。二对体起用作用差别故名方便。方便即寂故称涅槃。疏断惑平等下。第二释此不同。对于前同。前同有三。今亦有三而少开合。一对下不同众生。言断惑平等者。断惑故异凡夫。平等故异小乘。小乘不断法执故非平等。又谓有惑可断。不解无断而断。今皆反此故云平等。二而能断故。不同外境但是所证。即对前横同诸法。然诸法中含其有无故开为二。今对有境质碍之境不能断惑。但是所证故。三有异相故不同空者。即前诸法中含此无法。又加此空者。前约性净同空义多。今方便净同空义少故云不同于空。不云不同诸佛者此多同佛故。疏涅槃是果下。三通妨难。而文有二妨。一以果违因妨。先问后约分证下答。答有三义文并可知。疏今明地智下。第二所证违智妨。亦先问。后若分相下答。大意可知。然约相融凡是一法即摄一切。若以涅槃为门。涅槃门中摄一切法。若以菩提为门。菩提摄一切法。若法身为门。法身摄一切法。今约地智。地智门中摄一切法。智相即同菩提。智性即同涅槃。今取即相之性故。同与不同皆名涅槃。言二而不二者。性与相殊而复相即故。难说甚深者。欲言菩提即同涅槃。欲言涅槃即说为智。互融双绝难以一事当之故。理圆言偏。理与言绝为难说耳。疏文中解脱是总下随文解释。先解总句。言异前者。异前同相也。疏宝性论下。引论成立。此论前有偈云。佛身不舍离清净真妙法。如虚空日月智离染不二。论云此偈明何义。向说转身实体清净。又清净者。略有二种。何等为二。一者自性清净。二者离垢清净。自性清净者。谓性解脱无所舍离。以彼自性清净心体不舍一切客尘烦恼。以彼解脱不离一切法。如水不离诸尘垢等。而言清净。以自性清净心。远离诸烦恼垢更无染故。又依彼果离垢清净故(云云)。若无上依经第一亦明四德。各有二义。净有二者。一自性清净是其通相。二无垢清净是其别相我有二者。一远离外道邪执我。二离二乘无我。乐有二种。一断苦集。二断意生身诸阴灭。常有二种。一离无常断见。二离涅槃是常见故。上皆取意引经耳。广如涅槃章疏。别中以别显总下。释别句。于中有二。先释于诸趣言二云何下。释余五句五句即显五种解脱之相者标也。下唯列三。后三合故。若具应云三明般若是观行相。四明法身是转依相。五明解脱是无碍相。今以后三合为涅槃。前之二义亦三德开出。般若约决理边。即名观智。约契合边即名观行。无间道断即断惑相。解脱道证即无碍相。故虽五句但是三德。疏言平等者。即牒经解释也。此即第一等二际。是观智相者。即经涅槃平等住。谓世间涅槃下皆论文。从以世间之性下。疏释平等之义。然论云平等摄取。约人说平等。非如声闻不得平等。得与不得并约于人。而疏以性释者。由二乘不了性等故。背生死向涅槃。菩萨了性本平等生死即涅槃故。不舍生死而取涅槃。不离不在纳法在心。故云平等摄取。疏中观云下。引证释成。即涅槃品偈云。涅槃与世间无有少分别世间与涅槃亦无少分别。涅槃之实际及与世间际。如是之二际无毫厘差别。今但义引三句意已具矣。若更广说应有四句。一全涅槃故无毫厘差。以世间实性说为涅槃。涅槃之相说为世间。以性收相无相非性故。唯涅槃亦无有差。二全世间故无毫厘差。以相收性无性非相故。三全世间之涅槃。与全涅槃之世间无毫厘差。以虽互收不坏二相故。四全世间之涅槃非涅槃也。全涅槃之世间非世间也。非世间与非涅槃无毫厘差。以性相互夺异不可得故。义句虽四法唯一事。所谓无事故非四也。是故顺情而取四句俱非。顺法而言四句俱是也。此般若智于外能照诸法皆空。内照之体廓然即空。空四绝故四绝中间即空之神照朗无相之虚宗是般若法也。此即非中之中也。由不碍事之理故。全涅槃入生死。全生死入涅槃。由不碍理之事故差别宛然也。由二俱无碍故入不入俱成也。由二无碍又不二故。入即不入。不入即入。如是方为究竟平等。疏二断惑相下。释此一句疏文有三。第一总明大意。第二开章别释。第三结示圆融。今初谓三时相因俱无定性故。三时无断由无定性。方能断惑故云方说断耳。故云非初下。指经文然杂集第七亦云。从何而说烦恼断耶。不从过去已灭无故。不从未来以未生故。不从现在道不俱故。此即三时无断义也。中观论广说。即以三时门明无断义。无断即是性空义。以有性空义故一切法得成。故成断义下当广明。疏释此有二义下。开章广释于中相翻。疏文有四。一定断处以开三关。二此三惑智下。依关立过。三若尔下。假问征起。四若依唯识下。正彰断义。二中谓智先起有四过者。一本因断惑得无漏智。今智先起则不断惑自成无漏。二智既先起。惑犹在故不能断惑。烦恼二过者。一智已先起烦恼犹在。故后灭时是自灭耳。二惑在不碍智起。故不障圣道。惑智各二故有其四。疏智后同时各具四过者。并出二关。言智后者。即前为惑先灭智后生耶。言四过者。初明二惑。一惑自先灭过。由智未生而惑灭故。二不障圣道过。惑先已灭不碍智故。此惑二过。智二过者。一智有自成无漏过。惑已先灭。智不断惑故。二不能灭惑过。惑已先灭。无可灭故。言同时者。即惑智同时亦有四过。智二过者。既与惑俱。惑不干智故自成无漏。亦不断惑。惑二过者。既与智俱故不障圣道。与智俱时惑犹在故。后若断时亦自灭耳。疏如灯不破闇下。约喻以明通经及论。又涅槃下引经。法说成上法喻并如下明。疏若唯识下。第四正显断义。于中三。一正显唯识。二明顺违。三显当宗。初中言二真见道者。彼疏不释。有云。谓真见道。及相见道。此释非理。言二真故断惑正在真见道故。有云。人法二空此亦难依。二空所证今说能断故。有云。无间解脱为二。此二应非断惑。正在无间道故。若尔何者指南。应是大小乘为二故。次前论云。二乘见道现在前时唯断一种名得圣性。菩萨见道现在前时。具断二种名得圣性。二种即二障。所断广狭小异。大小俱是真见道断故。然彼论意为异萨婆多宗。彼宗所立见道之前断异生性。无间道起与惑得俱说言断耳。故为伏难云。若异生性见道前舍。无漏果起无有凡圣俱成就失。今既依于见断种立。即无间道有惑种俱。异生未断如何凡圣无俱成失。故唯识论云。见道起时彼种不成犹如明生不与闇并。故凡圣二性无俱成失。若无间道与惑得俱。却有凡圣俱成之失。杂集第七亦明此义。疏此但举法相下。第二辩违顺。先纵成后若望下。辩有违。先破秤喻。后破明闇。明闇同喻极似于法理则无违故先印许。后到与不到下。但就无性理破。三论广说。中论三相品中。小乘被破大生小生二互相生。彼便救云。本生生时能生生故。引喻云。如灯能自照亦能照于彼。生法亦如是。自生亦生彼。论主破云。灯中自无闇住处。亦无闇破闇乃名照。无闇则无照。意云明中无闇。闇中无明。明既无闇。为何所破彼便救云。具足之灯无闇可破。初生之灯明体未全。则有闇破故。复破云。云何灯生时而能破于闇。此灯初生时不能及于闇。意云初生名半生半未生。未生之半此半无明。亦不能破已生之半此半无闇亦无所破。彼便救云。何用及闇但使能破故。复破云。灯若不及闇而能破闇者。灯在于此间应破一切闇。又反并云。若灯能自照。亦能照于彼。闇亦能自闇亦能闇于彼。释曰。今闇不能闇于彼。明知是灯不能破闇。由依此义故。上疏云虽则相倾。意云而明闇理别明能破闇。闇不破明。故涅槃第二十九亦同于此。以灯不破闇。喻上毗钵舍那不破烦恼。疏若此宗下。第三辩此宗大意。如前总中及下相续中。文略有四。一总标。二上明非先后下显正义。三由能断无性下。双明能所即空而断。四若定有下。以邪显正疏言相续下释第二章。疏文分四。一总彰体相。二辩三时不同。三依论正释。四结弹古义。今初但就一智自有二种三时。疏就此三时下。二辩三时不同。二种三时前三时长如下大品之文。发心为初。修行为中。将成佛为后。后三时为短。谓唯无间道。然无间之言通于诸位。今且取见道为初。金刚为后。各有三时。疏论云此智尽漏下。第三依论正释文。中分三。初顺释无断义。次明不断断义。后结成正义。今初先引论后此上下疏释疏若尔三时无断下。二明不断断义。于中二先举论文。后此举喻释成。下疏解经论此中亦有古义至下结弹中明。今但直就性相无碍以解正义。于中二。一释论。二引证。今初言经文正显证智者。此中义大是不可说故。唯显甚深。论主若不性相双明岂知是断惑义。疏故大品云下。第二引证证成论主如灯焰义。然大品经具云。须菩提白佛言世尊菩萨为用初心得菩提。为用后心得菩提。初心不在后心。后心不在初心。心法不俱云何善根增益能得菩提。佛反问言。譬如然灯为用初焰燋炷。为用后焰燋炷。须菩提白佛言。世尊非初焰燋炷。亦非离初焰。后焰亦尔。佛问须菩提。炷为燋不。须菩提白佛言。实燋。佛合喻云。菩萨不用初心得菩提。亦不离初心。后心亦尔从初发意行般若具十地得菩提。经已分明。况论释云。佛以甚深因缘法答。所谓不但初心得。亦不离初心得。所以者何。若但初心得不以后心者。菩萨初发心便应是佛。若无初心云何有第二心第三心。以初心为根本因缘。亦不但后心亦不离后心者。是后心亦不离初心。若无初心则无后心。初心集种种无量功德。后心即具足故能断烦恼习。得无上菩提。合喻准法。此中灯喻菩萨道炷喻无明等烦恼焰。如初地相应智慧。乃至金刚三昧相应智慧燋。喻无明等烦恼燋。亦非初心智焰。亦非后心智焰。而无明等燋。成无上道。彼既云非初不离初等。则非唯但取相续之义故。故论云甚深因缘。又彼经中法喻影略。法说得菩提。喻说断烦恼。二义相成同故引证。疏涅槃二十九等者。然涅槃云念念灭者即是空义。由念念灭是无性故。不同小乘何以得知。彼经初师子吼问云。众生五阴空无所有。谁有受教修集道者。佛便以此经答云。虽念念灭而有修道。明知念念灭即是空故。义符今论性相双明。疏上诸经论皆显性相无碍无断之断下三结成正义。于中此上疏文结前。又今经论下。重结正义。谓非唯无碍。而又相成。前则事不碍理。理不碍事。性相双存。今则依理成事。事能显理。亦含双夺疏因缘故无性等者。即中论云。若法从缘生是则无自性。若无自性者。云何有是法即缘生故空义也。次云无性故因缘者。即中论云。以有空义故一切法得成。即无性故有义也。疏若云初念则能断后念方究竟下。第四结弹古义。即远公解。前解经云治必阶渐非定始终。故云非初亦非中后。正论其果断在穷终。不得说言非初中后。今乃据果反谈昔因。因时不顿是故说言非初中后。下释论言非初智断亦非中后。云非初智独断。中后亦然。通取三时方能尽结。次释论。若尔云何断如灯焰非初中后。前中后取。不异毗昙一念有烧始终方尽治结同然。若依成实一念不烧相续方然。治结亦尔。若依大乘慧心明胜一念能断。但相续始终方尽究竟故。经说言念念具足一切助道。于一念中尚能具足一切道品。何有不能断除烦恼。但相续始终方尽究竟。是故今说前中后取。如义正知名之为取。释曰。此公虽明大乘慧胜。要明具足三时始终方断。故疏不依但依前为正义。约性相无碍。释云今依其义开为两关难令同彼毗昙成实。谓应问言。为初念即断。后念方究竟耶。为初念不断积至后念方能断耶。依初则同毗昙。依后则同成实。一念具足道品何所证耶。又但成于断惑之义。不知断而不断。不断烦恼入涅槃义。故结弹云莫失宗旨



大方广佛华严经随疏演义钞卷第五十六

大方广佛华严经随疏演义钞卷第五十七

　　　　唐清凉山大华严寺沙门澄观述


疏。上犹通实教下。第三结示圆融。如常可了。于中二。先正结圆融。后若具显下。指广从略。广如五教义分齐中。即是别章上已略辩。谓结弹同毗昙成实。即小乘断结义。引唯识文及具三时即初教义。正约性相无碍即实教义第五结成圆融中。正显圆教义。于无断无不断中兼顿教义。谓若无断者。一切契理故。无不断者。一断一切断故即圆教义。若云尚无有断何有无断。性本寂寥言亡虑绝说为断者。即顿教义。疏三句明三德者。即前体德圆备是涅槃之相。若别说者。法身是体。般若解脱是德。若通相说三皆。称德合为涅槃之体。故云三德涅槃。即对前解脱于诸趣。诸趣有三杂染。般若对烦恼。解脱对业系。法身对生苦。翻三杂染成三德涅槃。释此三德。疏文有三。先别释。后总结。疏初句即般若者。指经辩德。即非言辞所及也。言是观行相者。依论立名。然论无观行之言。依下结中云如是观故。立其名耳。疏无分别观下。取论意释。而论具云如是解脱。可同他音声观耶不也。云何观偈言非言辞所说离语言故。此论有三节。初反问辩非二云何观下顺问彰是三离语言故者。释是异非。今疏文有二。先取意正释。于中先辩。是后不同下拣非。后前云观智下拣滥。前即涅槃平等住。前云一等二际是观智相。谓以智决了生死涅槃二平等理。今即三德中般若。以行契实。余如前会。疏次句法身转依相等者。法身是举德异前般若是转依相依论立名。转是回转。先是无常。今皆常故转亦离义。离于无常惑业等故。疏谓转无常依下。以论意释。然唯识中转依有四。一能转道此复有二。一能伏道。谓伏二障随眠势力不令引起二障现行。此通有漏无漏二道加行根本后得三智。随其所应渐顿伏彼释曰六行伏惑是曰有漏加行渐伏。根本后得能顿伏故。论曰二能断道。谓能永断二障随眠。此道定非有漏加行。释曰。二道除有漏。三智除加行。论释除有漏有二义故。一有漏曾习相执所引。二未泯相故。论释除加行。云加行趣求所证。所引未成办故。释曰。取根本者根本正能断惑故。取后得者。后得虽不能断迷理随眠。而于安立非安立相。明了现前无倒证故。亦能永断迷事随眠。论云。二所转依此亦有二。一持种依。谓即本识。由此能持染净法种。与染净法俱为所依。圣道转令舍染得净。余依他起虽亦是依。而不持种故此不说。二迷悟依谓即真如。由此能作迷悟根本。诸染净法依之得生。圣道转令舍染得净。余虽亦作迷悟法依。而非根本故此不说。三所转舍此复有二。一所断舍。谓二障种真无间道现在前时障治相违。彼便断灭永不成就说之为舍。彼种断故不复现行。妄执我法所执我法。不对妄情亦说为舍。由此名舍遍计所执。释曰。实我实法自性本无。但对妄情妄似于有。今妄情断无境对心。假说此境亦名为断。由此道理名舍所执。诸有处言断遍计者义在于此。论云。二所弃舍。谓除有漏劣无漏种。金刚喻定现在前时。引极圆明纯净本识。非彼依故皆永弃舍。舍彼种已现有漏法及劣无漏毕竟不生。既永不生亦说为舍。由此名舍生死劣法。释曰。余有漏者。即二障余有漏善法。劣无漏种者。即十地中所生现行。圆谓圆满。明谓行相分明。异于菩萨未圆明故。此净八识非余有漏劣无漏依故皆弃舍。此则总释下。有二师义。一云此之有漏及劣无漏。与二障种一时而舍。由二障种有此二故。第二师云。无间道中断二障种。解脱道中方舍此二。由无间道尚是菩萨。犹有生死有所熏识未即是佛。是故皆用解脱道舍。论四所转得此复有二。一所显得。谓大涅槃虽此本来自性清净。而由客尘覆令不显。真圣道生断彼障故。令其相显得名涅槃。二所生得。谓大菩提。然论释涅槃有其四种。一自性清净。二有余依。三无余依。四无住处。论释菩提亦有四种。即是四智。至出现品当广会释。上所引论文已略具今当会疏。然本论释此文有四段。一反问辩非。论云。可如世间智依世间耶不也。二顺问彰是。论云。云何依。偈言出过于三世。三释是异非。论云。转依止依止常身故非如无常意识智。依止无常因缘法。四引经证成。论云。如修多罗中决定说。上具引论科释已竟。疏文之中亦有四节。而有开合。合初二为一。开三为二三。今初合论前二段取意略释。故云谓转无常依云出过三世。二从故此微智依常法身。即论释是。三论云非如下。即论异非上二开论。释是异非为二。四释论引证三中异非非即因中。于中二。先牒论。后此拣未转依时下。疏释论于中二。先总标。后无常意识下。解释。先释未转依时后释今为所转依。今初持种本识是无常因者。即唯识所转依中持种依也。以此能持而为因者。亲是所熏成名言种。二所持染净种子等。是无常缘者。染净即有漏善恶业种等故。言依此因缘起无常意识者。依种起现行也。此即第八种现俱为所依。前七转识等皆为能依。唯识约能持种但取第八为所依。种子等并为能依耳。疏今转无常识下。释今为所转依。即唯识论云。圣道转令舍染得净。谓在因中双持染净。今得圣道舍染得净即名转依。故此转者亦是舍义。疏中先释能依智。后释所依。今初然四智之义已见第一经初。而此唯二者成唯识云。平等性智相应心品。菩萨见道初现前位。违二执故方得初起。妙观察智相应心品。法空观品菩萨见位方得初起。已得法空无漏智故。大圆镜智相应心品。有义金刚喻定无间道得。有义至解脱道乃得初起。异熟识种金刚喻定。现在前时犹未顿舍。与无间道不相违故。非障有漏劣无漏法。但与佛果定相违故。金刚喻定无所熏识。无漏不增应成佛故。释曰。此意正明舍异熟识。方始转名大圆镜智故。成所作智相应心品。有义菩萨修道位中。后得引故亦得初起。释曰。谓第六意识后得引故。于净土中起五识故。论有义成佛方得初起。以十地中依异熟识所变眼等非无漏故。有漏不共必俱同境。根发无漏识理不相应故。此二于境明昧有异。由斯此品要得成佛。依无漏根方容现起。而数间断作意起故。释曰。言不共者。即不共眼根。根唯为眼识等依故。言必俱者。是俱有依。根识同时故。言同境者。即同境依根识共同缘一境故。此三名异俱是五根。皆三依中俱有依摄。所依眼等既是有漏故不能发无漏识智。言此二于境有明昧者。二即是漏及与无漏。无漏即明。有漏识即昧。十地五识既是有漏故。至佛果方成所依。俱有依义广如问明品引。今疏意取成佛时得故。此不言疏依彼本识。如来藏性真如法身以为所依者。二释所依。言真如者。即前唯识为迷悟依。圣道转令舍染得净。然其真如即唯识性。故彼论云。此诸法胜义亦即是真如常如其性故即唯识实性。今即于本识之中依真如性。又法性宗识相识性互交彻故。然于一识有二种门。一真如门。二生灭门。于真如门法身即是真如门摄故。经云。真如平等无相身。若生灭门中。法身即名如言藏性。如来藏性即是本觉。故起信论云。所言觉义者。谓心体离念。离念相者等虚空界。无所不遍法界一相。即是如来平等法身。依此法身说名本觉。然真妄和合名阿赖耶。凡夫但从妄识熏种圣智去妄。虽则本识未舍异熟。而其二智唯依真如法身常理故。论云。转依止依止常身。故疏论云如修多罗下。第四释论引证。于中二。一牒论。二是了义故下。疏释于中亦二。此句出意由是了义故经定说。疏涅槃经下。引经文于中又二。先正引二通妨。今初即南经第三十五憍陈如品。尔时世尊告憍陈如。色是无常。因灭是色。获得解脱常住之色。受想行识亦是无常。因灭是识。获得解脱常住之识。彼经次说苦空不净亦复如是。故说如来五蕴常乐我净。言其文非一者。即涅槃经第二开宗显德即说常住。如玄谈中已广分别。此经上下其文非一。疏问所依本有下。二解妨。先问。后若依唯识下解释。于中又二。先依法相宗言非自性常者。自性则凝然常。此约法身。报身名相续常。即止能依亦说名常。三者化身名不断常。应用不断故。疏若起信下。二依法性宗先引论。谓本觉是法身。始觉是报身。既云始觉同本觉。无复始本之异名究竟觉则二常无别。生公亦云。真理自然悟亦冥符真既无差。悟岂容易不易之体。为湛然常照等并如前说。胜鬘经云。一切法常住者。若别说三身。如来妙色身世间无与等无比不思议是故今敬礼则说化身。如来色无尽智慧亦复然。即叹报身。一切法常住。即叹法身。是故我归依。总叹三身。既云一切法常住则上二身岂非常住。亦同法华世间相常住。世间尚犹常住三身岂得无常。疏三其相如虚空即解脱相者。先举经立名。二从不同声闻下。释显其相亦取论意耳。论亦有三。一反问辩非。云可同声闻缘觉智。有障解脱耶。不也。二顺问彰是云。云何解脱偈言其相如虚空。三释是异非。云无一切烦恼障碍故。释曰。烦恼即法华云离诸苦缚名得解脱是人于何而得解脱。但离虚妄名为解脱。其实未得一切解脱。未脱所知有三余故。今脱二障故不同彼。疏三德之义已见上文下。第三总结三德。于中二。先总结三德。第二别说转依前中总指云见上文者。即问明品。然下出现品复当广明也。疏然圆满在佛下。约位分别。即天台智者意。约圆教六即以明。一理即三德。谓一切众生平等共有即三杂染。烦恼即般若。结业即解脱。苦报即法身。迷成三杂染体即三德。二名字三德。谓于圆理。若因若果。解了分明。三观行三德。三德圆修。障无不寂。理无不照。寂照双流彻见心性。又一空一切空即是般若。一假一切假即是解脱。一中一切中即是法身。四相似三德。谓六根清净身如琉璃照法实相业系不羁。五分真三德。如初发心住得如来一身无量身说法智慧所作自在。六究竟三德。即是如来。今此即当分真三德。今云圆满在佛即究竟三德。十住开发即是分真。此中约因即言分得。亦分真也。从十住初心直至十地皆名分真故。所依果海即等究竟。疏转依亦尔下。二别会转依。即唯识第十释四转依之前。先云如是菩萨于十地中。勇猛修行十种胜行。断十种障证十真如。于二转依便能证得(二转依果即菩提涅槃)转依位别略有六种。一损势益能转。谓初二位由习胜解。及惭愧故。损本识中染种势力。益本识内净种功能。虽未断障种实证转依。而渐伏现行亦名为转。二通达转。谓通达位由见道力通达真如。断分别二障粗重。证得一分真实转依。三修习转。谓修习位由数修习十地行故。渐断俱生二障粗重。渐次证得真实转依。摄大乘中说通达转在真六地。有无相观通达真俗。间杂现前令真非真现不现。故说修习转在后四地。纯无相观长时现前。勇猛修习断除粗重。多令非真不显现故。释曰。通达真俗者。以有相观通俗无相观达真。言令真非真现不现者。入无相观真现非真不现。出观真不现入有相故非真现。言后四地多令非真不显现者。常在无相观故多不现。由杂烦恼未名清净。则非真犹现故有多言。论四果圆满转。谓究竟位由三大劫阿僧企耶。修习无边难行胜行。金刚喻定现在前时永断本来一切粗重。顿证佛果圆满转依。穷未来际利乐无尽。五下劣转。谓二乘位专求自利。一厌苦欣寂。二唯能通达生空真如。三断烦恼种。四证真择灭。五无胜堪能。六名下劣转。释曰。上有六义故称下劣。六广大转谓大乘位。为利生故趣大菩提。生死涅槃俱无欣厌。俱能通达二空真如。双断所知烦恼障种。顿证无上菩提涅槃。有胜堪能名广大转。此中意说广大转依舍二粗重而证得故。问曰。何以不取果圆满转。释云。对菩萨说是以不取。意明上皆约位不出后二大乘小乘。小乘不取故唯取第六。今疏文中但不取小乘。及损势益损势益能但是资粮加行今辩地故。疏此不同相由得前同下。第二总结会通。于中二。先结会同义。后论中下但结不同。今初应有问云。若解脱如空则本来无碍何异同相。故为此会同约体空。此约契空悟本无缚名真解脱。故云由得前同成斯不同。彼能成斯。斯能显彼。能所不一也。结不同中但结五句者。解脱是总于诸趣是脱处。故不结之。言谓如是观而观等者。谓应如是契实而观。莫作余不契之观。而云等者等取依止解脱。谓应如是依止于常。莫依无常应如是双离二障解脱。莫同声闻。言后三对妄显真者。一般若云。不同声闻依声而悟。二法身云非如无常意识智。依止无常因缘。三解脱云不同声闻。犹有智障故牒于真以结此三。令依于真不依于妄故。亦可后三即涅槃故。前二不离三故已如上说。论中此后会六相云如是说已。于中自体空是总。三种智空是别。释曰。此会同相。论又云解脱是总。五种解脱是别。释曰。此会同不同相也。但会总别同异成坏略可知故。疏第二一偈类地行微等者。然远公复云。后之三偈以佛果法类显地实。意云。前二涅槃是佛所行故难。言说类于地实亦难。说闻虽有此理前之四偈曾不说于佛果之相。但指涅槃菩萨得者。是佛所行之涅槃故。故今疏云以上地智。类显地行为甚微妙。故论释行云。谓是檀等非地实故。疏中二。先总科。后初中下牒释。释上半中三。初出偈意。次寂即同相下别释。三何不直说下。征释可知。释下半所类中五。一正释。二举论。三言境界观下。疏释论。四设地是体者拣滥。五将此地智下。重释论。四中正拣远公所类是其地实。以前论言地者。境界观。疏作加行观释故今纵之云。设令地是地实。境界观非是加行。是地实者。意取地实所起之行。非取地实。故论云行谓同行以其地实即是证智。同彼檀等差别行。故明知取行耳。疏第三一偈寄对彰微者。文中二。先总显意取对。即闻思慧。等取报生识也。后初句下随文牒释。四句三节中二合故。初句有三。一取意正释。言起即加行后得者。此二为能起。证智一字即是所起。二皆观如。如亦能起故云并为能起。二故论云下。以论释前加行后得之言。何观是加行何同行是后得。三此即前偈下。疏释论文。然论但牒问云何观等。而无别答。今疏即指偈之论释观及同行。从皆言何下。正示答相。即随地加行等起证智故。其论此智字前疏已释。疏后句明下。释第三句。言故法华中以说为门者。彼释诸佛智慧甚深无量。为证甚深。释其智慧门难解难入。为阿含甚深。阿含即教法。生公云。夫知智在说说则为门。非唯智不可解。门亦难了。了门则达三非。三非难解如何皆以说为门也。疏第四一偈喻者。疏文有四。一拣喻体。二随文解释。三结叹胜能。四对前拣异。今初一同前文风画之喻。疏论云下。二随文解释。于中二。先释喻相。后释合相。前中二。先举论后总显喻下。疏释此下更有论云。何以故虚空处鸟迹相。不可分别。故非无虚空行迹。今疏但义合影在合中。疏此中迹处下。释合相。于中二。一依论正释。二取意展合。前中三。初总合空迹。二何以不说下。合上不可说其长短大小等。三上明粗相下。合上非无。于中二。一正合非无。二又以空摄迹下。空迹互显非有非无。疏若欲开鸟下。第二取意展合。于中三。一展成三事加于鸟故。二若更开下。展为四事开空为二故。三若以迹喻证智下。例前以释。亦有四义。然向四者。一太空喻果海。二迹处之空喻证智十如。三空处之迹喻地相。四鸟喻言教。而迹不喻证智。今例风画。迹喻证智。则应云一太空喻果海。二迹处空喻十如。三空处迹喻证智。四鸟喻言教。地相皆教道故。言如风画中辩者。已上空中风画例同今迹故。然彼处本论但以风画喻阿含。所依之空喻证智。然其阿含约言教说。次下疏云。若将二喻喻所诠者。仍有两重。一以风画喻地相。所依空喻证智。二以风画喻地智。所依空喻果海。今正例第二意然。其风画三遍用之方成四事。一喻言教。二喻地相。三喻证智。兼所依空喻所证十如。四太空喻果海为四。然其风画离于空中风画无别风画。如鸟异迹故风画处空之画以喻地相。画喻能诠也。疏以斯鸟迹下。第三结叹胜能。疏此中鸟迹下。第四对前拣异。于中三。初引论征起。二论云下举论正答。三此意云下疏释论文于中二。先释二喻别意。后若以著心下。引论释取著之过。于中四。一正出五失。论主但有五名。疏中一句举名。如云一不正信一句。释论如云以其随言解不称实故。下四皆然。于中通有三节。一正出五失前二违行。次二违人。后一违法。二意令下。总显文意。三今人下。结弹异释。云言今人者非对古人。但谓如今有人耳。四故叹难说下出体。举五失之损翻成五德。故言五德者。一者正信。二者勇猛。三者正说。四者顺佛。五者重法。疏今初言三成就义者。疏文二。先彰名意。后方释文。前中四。初释名。二辩位。三就文辩定。四解妨难。今初亦二。先释名。后解妨。今初若粗相分别即闻思修慧为三。若细辩相修慧有二。真修为第三。缘修属第二。前二不似正证下。后解妨。兼释通名。谓有问言三种成就并非义大。何以第三独拣义耶。答意可知。从当分下。重复通难。谓有难云。若皆是因何名成就。释云。当分说成。非对因说以为成就。以获得释成就者俱舍云。得谓获成就。故即以此文便释通名。名三成就。疏此三地位下。第二辩位。远公名为约处以定。疏意云。十地皆有三种成就。初地三成前二在地前。余皆地上。故云初二容在地前。若远公意总有二意。一假寄处因。此有三义。一寄种性。种性种子成立。因成就大相顺彼故。二寄解行。解行起修。趣入出道。因渐成就。相顺彼故。三寄地上。地上德成就教说修者相顺彼故。二约实行处说大同疏意。以后义要当但为后解。疏问慈等闻等下。第三就文辩意。慈等等取悲愿力。闻等等取思及修。疏若尔上三渐次下。第四解妨。于中三。初蹑迹为问。二彼从所表下。正为会通。三故上论云下。引论证成在文易了。然此解妨即是远公对前辩异同。其问意云。此三成就何异三渐次。释云。初因成就非三渐次因。二其因渐成就是三渐次体。即前三中观渐次也。皆是闻思修故。三其教说修成就所有观修。是前三中证渐次。此说证智为观修故。其满足修是前三中修行渐次。渐说彼中真修所有教行为满足故。今之疏意并不用此。其因成就及因渐成就皆观渐次。以通诸地皆悉有三因成就即是地加行故。三种成就望于后地皆是加行。望于前地即是后得故。满足观修亦后得摄其证渐次但是深义。前七偈明为不可说故。此说分无证渐次故。今对前以通妨难。然其此义不合傍叙。恐后人不知疏意。故对辩之。疏已知大意下。第二释文。于中二。先结前生后。后因成就大即初二句下。正释初一可知。释第二成就中。言闻思等次第者。释渐字。从闻生思从思生修故云次第。从乃至能成就出世间智因故。者即释因字。前因成就是闻思修因。今云因者是出世智因。疏三圆满下。释第三成就。疏文有六。一标名总科。二释二修相。三总结示。四假喻明。五引例释。六正解文。初一可知。疏真修位极下。第二释二修之相。疏意可知。远公云。满足修者。即真实教道真心之体。随顺集起法界行德。故云满足修。下释论中云。真德之中教行满也。观修者即真实证道真心之体。本随妄隐。今隐对治离妄渐净。始净之心内照法界名为观修。下释论中云。真德之中证心明也。此公意以教为满足。以证为观修。今疏小异。满足则是教道之修。观修亦属教道。教中似证故称为观。则以能显为满足。所显为观修。以未息修不得名证。疏初即称性寂然下。第三结示。疏犹莹下。第四喻显然亦分喻。对前称性寂然即是全喻。对满足教道犹是分喻。但取二修同时。似正证义耳。疏此二种修下。第五例释。于中三。初举能例。二修如于下。次明所例。则二修如等觉。正证如妙觉。亦如七地修无功用未名无功。八地报行方得斯称。后诸有智下结劝。疏文中虑即下。第六释文。于中二。先依今经释。后依论经释。前中言心即真修心体者。谓所证心体恒沙性德唯是真智方能行故。疏若准论经下。第二依论经释。于中五。初总出论意。二故论经下引论。三此明闻思下释论。四次便引偈下重牒论。五此明函盖下结示。疏次观修者下。即经是境界难见可知不可说也。疏中有二。先正牒释。后既难可见下通妨。妨云。既难见闻何不义大中收。后而随修下会释。疏佛不随喜者亦名违法慢心。谓若自说不承佛力言多乖理。不顺圣心故佛不随喜。疏地法为所入者。即当经文如是二字。证智为能入者。论云。此所说地法众生以智入。疏若事若理无不具者。以所入如来藏中恒沙佛法此知理也。事者即因分之行解也。疏身正恭敬待等者。若别释者。形虔曰恭。心重为敬。然实恭敬通于身心。是故疏云心敬则身必恭。论云身正恭敬等。恭谓恭谨。敬谓敬重。由心恭敬则身恭敬。尚书云。恭者恪也。敬者恭也。故二大同。有释云。貌多心少曰恭。心多貌少曰敬。故从多分配于身心实即通也。心正恭者。敬善法故。若于邪法虽复恭敬而非正也。由恭敬故便决定求。即此求心亦名敬相。待有二义。一者停待待我当说故。二者当待当者对也。将恭敬心当对我说。疏无谄无憍慢者。谓胜我者则谄其心必下。劣我者憍慢其心必高心无高下故不谄慢。易云。上交不谄。下交不黩。辩必然之理不改其志操亦斯义也。疏次二句对法彰已善说等者。疏文有三。初科经。二文虽三节下解义。三云何相应下随难别解。二中然论一时总征云。一示现何事。二以何事。三云何事。四依止何事。次重牒其问以对经文。更无别释。今疏取意便牒。便释四重。释中初重有二。先问所谓下。答即果分地法为所显示。故云胜上地法。下之三段文皆有四。一义释问意。二故论云以何事即引论证。三答云下义释答意。四故经云微妙音者。引经证成。斯则经答伏难。论假问起。疏先释义后方引文。此释第二下三句例知疏为依出世善字者。妙音是声善字是名句文。文即是字为名句依故。但云字则四法备矣。上风画喻中云说者以此二事说。听者以此二事听。疏一随方言音等者。随诸方土梵汉等异。二字句等即教与理相应。疏又与能诠等者。上明说人与教相应。复与理相应。理即所诠。今明但称能诠。居然合理。若乖能诠即违理故。三事即声字譬。疏第三示说分齐下。疏文分四。一标大意。二半偈之中下。对经会论。三于中上句下牒经解释。四然因果二分下。释因果义。于中二初总辩顺违。后申正义。前言古有多释者。有云。十地有二义。一约教所安立。十地法门在闻者识上。以义显现名为因分。因此表离言之义故。二者正诠十地证入。十地正行离诸言教。所安立相说名果分。由此因分言所表故。是故因分可说。果分不可说。释曰。此释理似可通。而因分义成果义不显。又似影像教则可说。本质教则不可说。有云。于一证智不坏相边。可言说故名为因分。相即无相言教不及边名为果分。故此二分非一非异。释曰。此解则似下文不说无相。又唯约一证论说不说。教行不言故。又说与不说纵许得成因果不显故疏并略之。疏直望论意下。第二申正义。于中二。先总彰大旨。后更以义取下。开章别明。于中二。一唯约十地。二通佛因果。前中有总有别。别中诠表相对。文有四节。一正释义。二如初三地下指文。三令众因此下。释因果名。四斯皆证智下。明说不说门。疏二约究竟佛果下。通第二佛因果。文中三。初正明。二解妨。三拂迹显玄。初中亦三。一总指。二谓即此下显相。三是则迹处下辩可说不可说。果海绝言易故不明。疏问上论云下。第二解妨。先问即刊定记主难师。后岂不下答。答中即今疏扶昔大义。于中二。一总呵既冥同果海岂非地摄有能所同因果非一。既曰冥同则因果非异。非一非异为真地智。二故上论云下引证。略引三文。一即示说分齐中。释成寂灭佛所行偈。二又上加分即加所为中。自利总句经云。欲令汝为一切菩萨。说不思议诸佛法光明故。论释云。不思议诸佛法者。是出世间道品。明知地智即是佛果法。三引地影像。经证中曲分为五。初正引。二是知论主下结示。三有云下刊定重难。四大海十德下疏引喻反质。五明知下结破。疏又且依一相下。第三拂迹入玄。如前二大说分齐竟。第七说分。疏又请分生其正解等者。上一来意约法以明此之一意。就益以辩。又前约相实相对。此约解行故二不同。疏二释名下。疏文分四。初一正释。二以上请分下。通违妨论云。初地所摄有八分。说分属初那言通十故为此通。疏又初地下。三通展转难。谓有问云。既言初受总名。何以更立校量胜分故为此通。四又论家下。总相会释余如品初。疏此有三义。一得位等者。诸解虽众唯识委具故先引之。谓既断异生之性。便获圣人之性。以成圣位下。二拣异二乘。二拣唯证生空。三拣唯能自利对于二空故云具证。然准摄论二利亦云初得。则以初冠下三皆初得。疏此唯依第三成行义说者。于自利中亦摄初二在文不显故云一义。疏出世间心即是圣位者。亦含二空故能出世。亦以文不显故属一义耳。疏三所断障等者。于中三。初总标。二谓二障下明断障。三明断愚。二中先举唯识释。后此言异生下引梁论辩。前中意明。依分别障种立异生性障。分别拣于俱生种拣现起。分别之言此言犹漫。而本论云。凡夫我相障。知是我执故。下二愚名执著我法愚。彼论释云。虽初地所断实通二障而异生性障意取所知。说十无明非染污行。疏上来就能起下三释断二愚。文中三。初以义生起。二由斯初地下引论正释。三断义如前。下结示断义。二中言断二愚。即是现行及彼粗重者。彼论释云。显彼二种。次文释云。或二所起无堪任性。如入二空说断苦根。所断苦根虽非现种而名粗重。此亦应然。彼粗重言例亦应释。疏四所证理等者。文中有五。初对前生起。以断障证如义相顺故。由前在凡二我之执不见二空。若证二空彼障随断。故斯断证二义相成。二谓此真如下引唯识释。三梁摄下会其异名。四意明下双释二论。谓一切法本是二空。故云遍满等。非别有如来遍诸法。五此地最初偏证遍满者。为遮伏难。谓有难言。下之九如岂不遍耶。岂复非是二空所显故。为此通意明遍行之如。是如总相下之九如。随德别立。今当初得得于总相以受别名。疏二约所成者。大愿昔发至于初地。能如愿作故称所成。复名为行。疏信等十者。即净治地法文在行校量中。一信。二悲。三慈。四舍。五无有疲厌。六知诸经论。七善解世法。八惭愧庄严。九具坚固力。十供养诸佛依教修行。疏然上诸下第二总相圆融。于中四义。对于三四五六。四门来意一门但明次第不离下六释名。通从三四五六得果。一种非正地法。故但对四。疏第七释文。文前更三。一依经科。二依论科。三对前相摄。今初亦三。初正科二。故慈氏下引证。先引瑜伽。二引仁王。仁王即观如来品。文云。般若空故菩萨亦空。何以故。于十地中地地已上文如疏引。三而论下会今论文。疏今且依论下二依论科分二。先正科。后初云住下疏释论。其释名分。最后释者。义通始终。故疏然十地中。既三心齐证。下第三对前相摄。疏今初住分下释疏文有四。初一曲科。二初谓深种善根下疏释。三瑜伽下引证。彼云。菩萨发心因四行相。一者何相发心。二者何缘发心。三者何状自性。四起何胜利。即此四段也。四又此四下会三菩提心。即起信意。前十住品已广分别言。又此四段各含三心者。向就增胜各配其一。一者深心即乐修一切善行故配依何身深种善根。今有集白净法。即是直心。慈悲现前即大悲心。二直心正念真如法故配为何义以求佛智。同念真如故。今有救一切世间等。即是悲心。为净一切佛刹。即是深心。三大悲心。救护一切苦众生故。故配以何因大悲为首。今有智慧增上故有直心。善巧方便所摄故有深心。四有何相总。则具上三心故得入位。今别说者。生如来家是直心相。得菩萨法即大悲相。住菩萨处即深心相。余可例知。疏别有九种集。下疏文有三。初别释二。然小乘下随难料拣。三已知总别下六相圆融。今初先科后释。释中前二皆言眷属者。慧为正道。戒定助道。故疏谓依闻思彼若明若义等者。以前之五集明四善根古来诸德皆云权教。似小拟议立四。华严即无。然华严正约四十二位。文无彰灼。四善根名论无释文义旨含有。是约五位收摄之义。且十地皆有十句加行。起十种心。此心未满犹属初地。满成二地。二地加行十心未满。属于二地。满属三地。下七皆然。未知初地亦起十心。十心已满即入初地。未满属何。例于下九即在地前回向会竟。既非回向。当属何人。为加行位理极成矣。又上深种善根之人。地持判属胜解行人。有如是心。即入初地。明知未具是地前也。彼依四位明义。初一即胜解行人。始从十信终至地前。余三即是见修究竟同于唯识。又依十二住。亦以地前为第二胜解行住三即极喜。明知加行胜解行摄。然判地位总有十门。广如十住。今约五位。初地加行属加行摄。况论释十句。前五约闻思修等。第六方名净心集者前为加行。文理更明。虽局初地而以地前望于地上。即为十地之加行也。故于十地总有三处。总集方便。谓初地。八地及与十地。然初地方便复有二种。一收三贤。皆为趣地之远方便。二者取四加行。为近方便。三贤别会已广说竟。今为加行于理无违。复有人言。此中十句唯属初地。四加行位总属十地。斯人不晓。唯识论文云。为入见道复修加行。明知即是初地加行。故四加行义通于总别。勿复粗心。言四加行者。唯识第九偈云。现前立少物。谓是唯识性。以有所得故。非实住唯识。论曰。菩萨先于初无数劫。善备福德智慧资粮。顺解脱分既圆满已。为入见道住唯识性。复修加行伏除二取。谓暖顶忍世第一法。此四总名顺决择分。顺趣真实决择分故。近见道故。立加行名。非前资粮无加行义。释曰。决择是智。即择法也。决拣疑品择拣见品。疑品择而不决。以犹豫故。见品决而不择。非正见故。今此具二决择即分论暖等四法依四寻思四如实智初后位立标也。四寻思者。寻思名义。自性差别假有实无。释四寻思也。如实遍知此四离识及识非有。名如实智。何故名义各别寻求名义自性及与差别。即合观察问也。名义相异故。别寻求二。二相同故合思察。次论别释四相文云。依明得定发下寻思观无所取。立为暖位。此位中创观所取名等四法。皆自心变假施设有实不可得。初获慧日前行相故。立明得名。即此所获道火前相。故亦名暖。释曰。明得是定。寻思是慧。故云发也。下发皆然。次论云。依明增定发上品寻思。观无所取。立为顶位。谓此位中重观所取名等四法。皆自心变假施设有。实不可得。明相转盛故名明增。寻思位极故复名顶。次论云。依印顺定发下品如实智。于无所取决定印持。无能取中亦顺乐忍。既无实境离能取识。宁有实识离所取境所取能取。相待立故。印顺忍时。总立为忍。印前顺后立印顺名。忍境识空故亦名忍。释曰。忍有三品。下品名印忍印所取无故。中品名乐顺。乐无能取。顺修彼故。上忍名印顺。印能取无。顺观彼故。故论云。印顺忍时总立名忍。印顺俱定名印顺定。忍即智也。次论云。依无间定发上品如实智。印二取空。立世第一法。谓前上忍唯印能取空。今世第一法二空双。即从此无间必入见道故。立无间名。异生法中此最胜故。名世第一法。下论总释云。如是暖顶依能取识观所取空。下忍起时印境空相。中忍转位于能取识如境是空。顺乐忍可。上忍起位印能取空。立世第一法。双印空相。皆带相故未能证实。故说菩萨此四位中。犹于现前安立少物。谓是唯识真胜义性。以彼空有二相未除带相观心有所得故。非实安住真唯识理。彼相灭已方实安住。依如是义故有颂云。菩萨于定位。观影唯是心。义想既灭除审观唯自想。如是住内心。知所取非有。次能取亦无。后触无所得。释曰。此偈初二句暖位。次二句顶位。次二句下忍位。第七句中忍。合前三句为上忍位。其世第一住时促故。此偈略无。末句见位。但观上来唯识论文。四五二集释然自解。疏言治诸蔽漏者。按唯识论。但是伏位。故次论云。此加行位未遣相缚。于粗重缚亦未能断。唯能伏除分别二取。违见道故。于俱生者。及二随眠有漏观心有所得故。有分别故。未全伏除。全未能灭。释曰。今约伏故云白净耳。又上疏言欲集闻慧及思慧等者。彼论次云。此位菩萨于安立谛非安立谛。俱学观察。为引当来二种见故。及伏分别二种障故。非安立谛是正所观。非如二乘唯观安立。释曰。上皆闻思也。又上疏云定谓四禅者。彼论次云。菩萨起此暖等善根。虽方便时通诸静虑。而依第四方得成满。托最胜依入见道故。唯依欲界善趣身起。余趣厌心非殊胜故。次论云。此位亦是解行地摄。未证唯识真胜义故。释曰。即顺摄论。唯四位义也。疏六净心集即善净深心者。上牒名指经。从以得出世正智。即是论释从于所缘下疏释经。前加请分皆已广明。疏七广集者。明护小乘发意旷兼。故名广心。起心殷重故名为深。信解大因求大果故名为大心。慈悲现前。疏释论名。谓多行下即是论释。疏然小乘下第二随难料拣。即是后三。应有问言。何以护心双约二利。护行唯约利他。故为此通。又约自利多同前六。故疏中慈依苦苦等者。然其慈悲略有三义。一别。慈能与乐悲能拔苦。二通。故三地中释慈心广大无量云。广者与欲界乐。大者与色无色界同喜乐。无量者与不同喜乐。经文后三无量例同于慈。更不见释义。当同与乐也。又彼地中依苦众生故入慈悲无量。即慈亦拔苦。今此则二皆拔苦。慈心粗拔二苦。悲心细拔行苦。疏中文二。先顺论总明拔苦。后又明与乐下显二通义可知。疏总云佛智等者。上句举经。谓无上智。即论总指其体。知断证修故。论别显其相。谓知苦断集。证灭修道。苦是报法不可言断。但可言知以令生厌。集则可断。灭是理法但可云证。道是心法可以进修。言约无作四谛者。此疏释论拣非权小。如四谛品言修究竟故者。释妨。恐有问言。既是佛智何得有修。通意可知。疏此智差别下别中九句。一问记业。记即答也。二拣异菩萨者。皆穷尽故。三中平等。有其二义。一二无我理生佛平等。二令众生平等皆证。五中救摄因者。由慈净嗔。能用四摄。广利乐故。从第六无余智下四句经文约五无量界。谓六即众生界无量。七即世界。八即法界。及调伏众生界。九即调伏加行界。如文可知。六中言佛眼观众生者。四眼九眼入于佛眼。皆名佛眼。无余亦有二义。一遍观众生尽无尽故。二以十眼委照性相心行等故。七中言论经阙于净刹者。论云。七无染佛智。一切世间无障无染。自然应化。今信作业智心无碍。如经得一切世界无障净智故。释曰。经无净刹释有净义。即净刹无染心解脱故。化往无障。慧解脱故。今经亦令众生但生信乐而无染著。八中穷尽心行方善调故。九中初举论。法轮即是下疏以经文会论所释

疏。二总结发心中疏文有四。一略释。二而论下辩论释。三前指于此下辩论指文不同前。即指此结文。欲以后摄于前。此则指前总句。欲明以前摄后。总之与结皆是总义故。结云总摄别故。四又但云生心者。释通妨难论有二问二答疏亦两节。一问云。前求佛智。何故唯云生如是心。不云生智。故今答云心是总故已摄于智。知断证修二亦摄。下亦有问言。别有诸德。何故但云生如是心。答云心亦是总总摄诸德。故不别举助道等法。亦应问言。心既是总摄于知断证修。何故前文不求佛心。有二义故。一前是所求。此是能求。故二果位智强心不可知故。疏明以何因生如是心者。此是论文。此中疏文问意梢略。应云第三以大悲下明以何因。次应更云。谓以何因生如是心。今以先科文便释意耳。从意云下疏释论文。引于二经。成立论意



大方广佛华严经随疏演义钞卷第五十七

大方广佛华严经随疏演义钞卷第五十八

　　　　唐清凉山大华严寺沙门澄观述


疏。十句文下释文不释总句者。有二意。一以下别成总义故。二者前生起中已显意故。谓菩提心依于大悲为根本故。亦即瑜伽四因之中。大悲因也。疏一增上。大疏文有八。一标名。即经智慧增上智导前悲所以先辨。二细行苦下论释名。细智现前故名为生。三谓若了下疏反释论。四文论释智慧。别释二字。皆先举论。此约下疏释。五复是一门下双结智慧。以智慧名有通有别。通谓分别名慧。决断名智。此义虽别而通事理二。别有二义。一了事名智。如第十度。了理名慧如第六度。二者如今疏文。六自相下牒论解释。七念生下出经论意。不知三界皆苦及苦性相故。八其逆顺下指难。在下二善巧等者等取方便所摄也。四摄释所摄。曲巧释善巧。随宜释方便巧用四摄。随物所宜故。疏三最上下。下取深心所持从。谓向发下是论自释。然论经云。直心深心淳至故。论意以深直是别淳至是总。故标为名。谓深则悲行深重。直则正念真如。悲智相资能尽生界。故云淳至。淳至即最上。然经深心有其二义。一以乐修善行为深。深即重义二契理为深。深即直心故。第二地初有十深心。论经名直则知深心已摄直心。疏四无量大下。此下四大皆明胜进。此谓虽摄佛智亦为利生。疏五善观等者等取下经。具云善观察分别勇猛力智力无碍智现前。论经云善决定众生力智力。论云五者。决定大上妙决定信深智胜对治。今疏开经成三决定。复以无碍智该于上三。即展演经论。六中有名无释。论释云。随顺菩提正觉。即佛自然智。前疏频有故略不释。七中先举论。后大包下疏释就经第四有何相。疏以得出世间圣道故者。圣道是福利正体故。论为总。别有八种过。疏文有三。初依总开别。二入位过下随别解释。三总结不相似。二中前七自分后一胜进。一入位过中先举论。后瑜伽下引证。正性离生是出世义。谓如世人下上即论文。此下疏释。所证即是真如故。摄论云。真如为家。契会为生。前约入位。此约入证下引梁论明生家亦胜。疏子相似法大乘行生故者。上即论文。谓大行下疏释大行。即助道行也。疏道过经有二句。前一句拣异地前。下句明是地上。喻拣可知。引梁论。杀生等即世间道。道即因故。论云。四者道过。世间道不摄。出世间道摄故。异生道相似法故者。谓世间不摄是初句。出世间摄故是下句。异生道相似法者。喻谓人道异于三恶之道。疏中喻文义已分明。五法体过。初至自事。皆是论文。论下云自身体相似法从。若无大悲下疏释论意。义已明显。六论云六者处过。不舍世间方便。不染善巧住故。处相似法。会疏可知。七业过。论云顺空圣智生命相似法故。八毕定过者。大心坚固名为毕定。论云。佛种不断究竟涅槃道。成就相似法故。会疏就经文并可知。疏论云。如是示现下第三总结不相似显成过义。先举论从显与地前下疏释。然论此下更云。如是次第。家不相似。种性不相似。道不相似。体不相似。处不相似。生业不相似。成就不相似。如是说住此地中。是名为住。如次经云菩萨住如是法。名住菩萨欢喜地。以不动相应故。释曰。此论次第别结皆有不相似言。则知十句不似地前。从如是说下释于结文。乍观此论。则似唯取第四段为住如是法。以揽前三成斯相故。故全收四以总该别。皆有烦恼无烦恼异。释名分此中论有生起云。已说住义。次说释名。云何多欢喜示名欢喜(此问得名)以何欢喜(此问喜相为身为心下答具二)此地中菩萨欢喜。复以何念(此问喜因)初说十句(此答喜相)后说二十句(此答喜因)释曰。上论疏已摘用故不并举。恐寻论者怪不见文。故此具出。疏总有三喜者。论主但云欢喜者。名为心喜体喜根喜。疏便开释。但直下彰名据其体性。即是下九此是论主摄别入总。谓下九中前六。自利喜行之体。后三化他显于喜能。前中初二敬之与爱。是喜行心。非正喜体。今摄入总名为心喜。次三正是喜心之体。摄之入总名为体喜。后一明其喜行功能。出生之义说以为根。摄之入总名为根喜。备此三喜故名多喜。今虽直释。至下别中结归此三。言三根喜。由前心体欢喜内充者。心即初一。体即第二。二皆为内。然五受明义。在五根为乐。在意地为喜。二禅心喜亦名为乐。此地身乐亦名为喜就通义故。轻安之言即是善数。亦轻安乐。调畅之言即是受乐所以结云故此喜者亦名为乐。疏又内及观心下。重会前三拣异凡小。观心是初内通前二。谓双证二空离忧喜相。名为无喜。冥契寂静唯证能知。故云之喜。二禅喜相。三地当知。疏一敬喜别九喜中。已如总中之科下。疏便结之。今初尊敬三宝名为敬喜。由证同体信不可坏恭敬转增。然总具下九故名为多。当句言多复有何义。遍敬三宝即是多义。余可类取。疏上二即喜行下结成总中心喜。次三即喜之体相者。即总中体喜。疏前觉后悦义甚。次第者。论经先庆喜。但心自觉胜于地前。次调柔喜离诸矿强。是故身心悉皆适悦。后踊跃者。遍益逾前故名踊跃。是为三句。作初中后之次第也。疏此一喜能者。喜行成就能摄菩提。故名为能。此与念当得喜有何异耶。答念当逆念当果。此念念之自能。故不同也。疏下三化他。即口身意离三业障。故下论云斗诤于言中等。论义通于自他。问此等解释唯约自行。又此三句。初句自他无扰。次句不恼于他。后句不为他恼。疏今初。初句总下疏有三门。一总别分别。二若别显义相下义类分别。三又上十句。初佛下三宝分别。二中因果人法。即有四门。疏且分二。先果后因。疏于中更有总别者。此中之总望前为别。望后为总。即亦总亦别。疏别中六句次第显前菩萨行。则以六句为能显。菩萨行为所显。以别显总故。即显示之义。于六句中自有能所。初一行体为所显。余五句能显。亦是别明显相。此则显理之教义。其次第之言两向用之。初一佛次法后菩萨。今菩萨行等故为次第。二于后六句初体。后显六句次第。疏余三利他皆法云之行者。故论释菩萨地尽竟便云此中余者。约教化法故等。则显余三。是菩萨地尽中事也。疏亦可后三下。然论云此中余者。故疏配在菩萨地尽中。然无显文。故兼显通诸地意。疏转离一切凡夫取著事故者。此即论文上即指经。下即疏释。疏别中有三。初通叙文意。二九中下随文别释。三然此九句下结定。疏总别九句文虽不次者。初即第二生如来家过。二即总句超凡夫地。三即第一入菩萨位入位过。四即第四离世间趣得道过五即第五得菩萨法法体过。六即第三无能说其种姓过失种姓过。七即第六住菩萨处处过。八即第七入三世平等是业过。九即第八于如来种中决定当得无上菩提。名毕定过。余八全同。唯第九舍转离相文小不同。故疏会释。疏文分三。初正释舍转离二即前第八下会通前文。此断前行故须会释。谓前明者。志气成立决成菩提。于如来种中即是行义。行断虽殊决成菩提义则同矣。三言怖畏下释文。于中先举论。不爱是所畏下疏释。疏今初征意。云何以此中说离畏耶者。谓得初地远离一切烦恼业苦。何以偏言离怖畏耶。二答疏有二意。一以五怖偏障初地初地尽断所以偏说余障通障诸地。初地不尽。是以不说。如十使中五见及疑尽在见位偏说断之。贪嗔痴慢通障见修。此中不尽二畏是喜障故偏说之。故于释名分中说耳。疏故论上云远离此因者。以是经前生起之论。故云上也。论文具云。次说何者是怖畏。云何怖畏因。远离此因无怖畏故。释曰。论中怖畏有问无答。经中离畏有答无问。故疏具出。疏四举因显相下疏文有二。先释经文意后五怖畏下开义别释。不次第释经。而取义类以释。于中分二。先总彰五畏之果。后彰五畏之因。及明离义。前中但拣滥相。即为释文。于中三。初拣死不活。二死约爱于善道下拣死恶道。此因上第三第四依身故。为此拣上三有滥。所以拣之。恶名学易德故不释。三但说五者下通妨辨摄。谓有问言。怖畏多种。谓打缚等岂不畏耶。何但说五。故为此通。则五无不摄。如打缚等。即不活死畏所摄等。疏此怖畏因略有二种下。第二彰怖畏因及明离义。文中三。初引论总明。二分别解释。三总以结示。今初观下释文二因自显。疏然此二因下分别解释。于中二。先通后别。别从相显。通约义兼。故明通中即别所拣。谓善根微少别为后二之因。今通为前三之因。不活等者等取死及恶名邪智爱著。别是前三之因。今通为后二之因。畏大众等。等取恶道。疏若取相显下二别配。于中三。初双标。二邪智。即是下释初因。于中四。一牒释论文。二爱著于我下别配三因。三无我我所下彰离。四然不活下会释经文。疏后二因下三释后因。文中二。先因。后今具福下辨离。疏故初三离下等三总以结示。疏结酬初征中三。初释经意。二叙论。三意谓下释论第三安住分。疏所列谛宝等境者。谛即实事理。宝即三宝等。等取世出世善之功能皆所信境。疏信增成欲。欲即信果。疏一敬信。即于德信也。二净信。即于宝信也。离疑浊故名净。即经解清净句。疏上二皆云清净是信之性者。上皆唯识并如前所引。疏三决定信增上。即经信决定故。今取经为名准论云。以信分别故。便名分别信增上。令他证净智故。故令疏以分别字为其释文。疏此三增上下通释。然今经云发起悲愍。故论经云起悲愍心。论释云。起者。转复现前。谓地前修习入地。即现今在地中。云转复现。疏七惭愧信增上是所成行体者。故论云乐修何等行波罗蜜行故以崇重贤善为惭。故成檀等诸度。轻拒暴恶为愧。故治于悭等诸蔽。轻拒暴恶。即不著世间。无恶有善。故曰庄严。故遗教经云。以惭愧服而自庄严。八是得等侣。亦即行缘论云。僧为等侣同事安乐。九者敬法。即行所依论云入何法中谓诸佛教。则亦行所诣。是所入故。疏第二日夜修行中有二。先依论释。后随要别释。前中一亲近集。又是求法方便。二正闻法时直咨为问。直酬为答。设难为论义通难为解释。疏后五句次第修行者。五句即为次第。又先明内观。后辨随缘亦是次第。疏又难得下举世宝六义。显证法六义。一地前所无故云难得。二已断分别故云无垢。三能为二利故云势力。四能严法身故曰庄严。五等同法界故云殊胜。六一得不失故云不改。亦与六决定义同。疏其第六七下。第二随要别释言此中能治即大人觉者。文中具有。但远离一种摄于二事。一摄寂静。二摄无戏论。此二俱治不远离故。言八觉者。一少欲。二知足。三寂静。四精进力。五正意(即正念是)六正定。七正慧。八无戏论。疏八种不净是谓资生者。即涅槃第六邪正品。经文广列而不分数。疏案善生优婆塞经具列。一畜田宅。二种植根栽。三贮聚谷粟居店求利。四畜奴婢人民。五畜眷属群畜。六畜金银钱宝。七畜象牙金银刻镂诸宝大床绵褥氍氀。八畜铜铁釜镬。疏第三求一切智下。回向成就中言总即所求之事名之为家者。论有十一句。初总余别。若随行要分别乃为三节一谓求一切智地是家。二求力无畏不共法为依家。三余句。明无障求故。论别列十一求竟。总云。于中求何等事。求一切智地故。以何观求。观诸佛力无畏不共法故。云何求。求诸波罗蜜无著法故。此三求者。是家依家无障求故。释曰。今疏别摘配释并不违论。故今总句即是家也。言总即所求之事者。此中正明求佛。故一切智即所求等事。故论上云。求何等事名之为家者。即上论此三求中是家。家是三中之一。此即以事为家。从一切智地是求处者。疏以经释论。为家之言。处即家故。疏别即能求之因者。从总开出。皆明求义。虽有三节后二皆因。因中分二。初一为观。即论云。以何观求名为依家者。即前论三求中依家二字。从于前家中。下疏释观义。其十力无畏即一切智地。依彼成观。故名依家。疏余十能求之行者。即上论云云何求。即三求中无障求也。皆治蔽障。故疏或许。多胜等者。兼上有三。一许不与。二许多与少。三与许胜与劣。五不舍求中二。先释文。后勤策下解妨。前中戒法无量者。戒有三聚三千威仪八万细行故。劫数长远者。一受不舍至成佛故。戒法精妙者。防于意地起心动念。即毁犯律仪。论于止作故说为持三聚进善利生云行也。疏难行易败者。不同定慧证法之乐坚固难失。疏后三是欲者。故上文云后三信增成欲。次十是精进者。即修行成就。后十是方便者即回向成就能以少善成无量果。故云方便亦不滞寂故疏上依论辨下更示别理离四障故亦是摄论第六断除四处障也。而有开合。后二即彼第一离二乘作意。初一即第二诸疑离疑。二即彼第三离闻慧我我所执。兼第四断除分别缘法。第四校量胜分。疏谓住此地下文前有二。先释总名兼彰分齐。通一地故。后问经云下问答拣定。先问后答。问中引涅槃三十八迦叶菩萨赞佛云。怜愍世间大医王身及智慧俱寂静。无我法中有真我。是故敬礼无上尊。发心毕竟二不别。如是二心先心难。自未得度先度他。是故我礼初发心。初发已为天人师。胜出声闻及缘觉。如是发心过三界。是故得名为最上。故沙弥发心者。即智论文。昔有阿罗汉。领一沙弥携持衣钵。沙弥忽发菩提心。阿罗汉心知。便取衣钵令其前行。前行之次见诸细虫。思众生多难可化度。便退大心。罗汉即令却持衣钵。令在后行。沙弥问师。师具答云。汝先发大心。即是阿罗汉所归敬处故推于前汝后既退菩提之心。故是凡夫。不合居吾圣人之前。如何下结难。疏然其胜义下答。于中三。初标心体。二此三历位下开章解释。三今此正明下结酬二中。二信胜者。既于大乘决定解故。依深观解起行愿故。云具三心如问明是智净行品中兼明行愿。三解胜者。习种已去。于深法界如实解故。四行胜者。性种已上具依种智一切行故。五愿胜回向大愿向三处。故言此即三贤。别历三心者。从增胜说。通亦具三。如十住品。疏下辨果胜亦三心果者。调柔是行果。发趣是智果。愿智通二果摄报通三果。疏虽历诸地。戒定下会异说。谓远公有十七过。十义同疏。二地净业过。戒清净故。三地定自在过。四地不舍众生修道品过。五地不住道行过。六地甚深解行过。七地寂用双行过。八地利他功用过。九地辨说行过。十地成就微细智过。兼初地中复有两重。一证过如前。二求胜过。谓地满求证无足故。此有十一唯存其证。后至七地功用满故。八地已上无功用故。故云虽历诸地不离三心。于十一中存三除八。疏中前五后一是同已同其九。加第九等觉。故唯十过。问若有十重。今但对地前辨胜便足。何用对于二乘。答良以小乘是大乘所对。凡欲辨胜多皆对之。乃至佛果亦对彼耳。下经非一。法华亦云。诸佛智慧甚深难解。一切声闻辟支佛所不能知。疏文分为三下正释经文。所以三者。即行修始终也。疏故下论云者。以论先广释十愿竟后方以义收束。今先为义门。故言下论凡有下论之言。皆准此知。疏而言大下释此大字有通有别。别指在文。通中有三。初正释。二瑜伽下引证。三今拣异下结示。今初。先举论文。光明善根此举大体转胜增广此示大相。从谓教证下疏释论文。疏兼取所从即后二愿者。正愿但约摄受菩萨善法异于凡小。大愿即显行相深广。故二不同。则正通大别。正未必大。大必是正。故兼二也。疏即以欲胜解信三者。欲及胜解别境中摄。信即是善。并如前释。今希求即欲要印持前境方忍乐欲。而心净故。疏先约行中二。先别明。后若约通。下明通二利。疏一以何身者。此中五句。论有征下即疏答。义属经文。如一以何身论也。谓摄法下是疏嘱经。下四皆然而但释前二后三易故。四众生住处者。即第六承事愿有其二义。今取土中有生往化之义。疏后三不定者。自有三释。初一是古疏意。次二即论疏后三明位下。从初地来证如同圣。故至九地。不离诸菩萨会等。二十地方得三业不空。三如来可知。疏已摄二严等者。初一福严。次二智严。四通二严。五六福严。七八通二。九福满。十智圆。因果行位已如向辨。第一愿一始起要期下释此三句。论在后结中。释今将来此论经二句不同。二云大方便。三云大行。然一一句皆有三段。如初句云。始起要期。是疏出意。二云如是大誓愿。是牒经证。三随心求义。故是论释下二皆然。疏是知此愿亦即是行者。论言起此三行故。疏清净解言信因果故者。因即解字。胜解即于境印持为性。不可引转为业。即唯识论深忍之义。清净是果。若准唯识。乐欲是果。今望上因心净即果。疏一摄功德大等者。此下三大即初地。初六决定中之二。初一即胜善决定中义云一切余善根中胜故。意取胜等不取决定。二三即因善决定。开之为二。第二愿亦初教次证者。上约教理行果以释经文。而论经但有三句。初句明教。次句明证。三云一切诸佛所教化法皆悉守护故。此即用前教证以化众生。故名为行。论下释中教。谓修多罗等。此释法轮书写供养读诵受持为他演说故此释受字。释次句云摄受一切佛菩提者。所谓证三种佛菩提法摄受此证法教化转受。故释第三句如今三云护教下所引论文。上疏顺四故为此配。若配教证亦可后二。护初教法持上证法。疏上约始修下明成就义。行德相应总名成就。论亦三成就四是义加顺四法。故论释第三云。三者。修行乃至如实修行正觉。成就故者。即修上证也。上论三种菩提者。而论自释。即三乘菩提。此有二意。一明菩萨菩提包含二将随宜化物。第三愿以八相如离世间者。今经具列彼各有十。然亦有佛不具八者。如天王佛。白衣成道故。若以离俗为出家则亦具矣。须扇多佛无生可化。则不具转法轮。留一化佛半劫化人。是则亦具。然论释一切处。云顺众生见故下料拣。何故不处色无色界。恐众生云此难处来不为我成故。二云何故不处他化等而生兜率。令众生知舍彼胜乐为愍我故。三问。何故下生人中舍于天乐。为愍我故。四何故处胎示现同生。增长力故。五问。何故自成正觉。示非余佛教化。显丈夫力成就非因他得菩提故。六问。何故入涅槃。为令懈怠众生勤心修道故。此等略举示八相中一义而已。下离世间各具十义。故疏全指第四愿世间出世间各有多异者。谓明出世出略有二义。一约位。谓地前为世。地上为出。二随义。教道为世。证道为出。今下广大无量即是教道。故云世间。不坏不杂即是证道。为出世间。疏论名种种下直至八地已上。三行疏文。意明俗智之行是疏余皆论文。疏法无我下即是论释。谓不杂下是疏释论文有三段。一释经。二若依瑜伽下会异释。三论主意明下会通二论。言义不异前者。即广大无量不坏皆同故。瑜伽便当释论广大等义。第五愿疏彰化所为者。论云何义故化。疏无想天为细者。色界十八天唯除无想。皆名有想。无想天与广果天同处。外道取为究竟涅槃。修无想定生于彼天。得五百劫无心果报。佛弟子不生彼中。疏化生依何依业染生故者。论但云业生。依于因。果染字即俱舍世间品意偈云。倒心趣欲境。湿化染香处。湿生染香。化生染处。疏然四生摄尽六趣。则通局有异者。亦俱舍意。彼偈云。人傍生具四。地狱及诸天中有唯化生。鬼通胎化二。今疏说势小别义理皆同。人具四者。卵生如毗舍佉夫人生三十二卵。卵各出一儿。般遮罗王有妃。生五百卵。卵各一子。胎生如今人是。湿生如顶生王从顶疱而生故。化生者唯劫初起。傍生具四此类可知。化生如龙迦楼罗等。鬼通胎化二者。如饿鬼白目连言。我夜生五百子。随生皆自食。昼生五百亦然。虽尽而无饱。即胎生也。鬼化可知。无而忽有故。疏又以六趣不摄中有化生等即宽狭门故。杂心论云。为生摄趣。为摄摄生。论自释云。谓生摄趣非趣摄生。何者中阴是其化生。趣不摄故。六名色所摄。名色之义六地当说。第六愿疏瑜伽云下辨其异名。今经已下会释。知生佛住处者。知生住处往化。知佛住处往供事故。新经中承事之言其义甚显。偈云。于一毛端微尘中。出现三世庄严刹。十方尘刹诸毛端。我皆深入而严净。所有未来照世灯。成道转法悟群有。究竟佛事示涅槃。我皆往诣而亲近。释曰。前偈即一切相。及真实义无量相。后偈正明承事严刹。亦兼化生。疏一切相等者。一切相是土相。真实义相是土体。及性相相融世界实尔。云真实义。然其分量约三千者。且约权实同用耳。应如世界成就品等。故下第三辨无量相疏云。粗者云色义。当无色界为细。下二界为粗。以释广等既约三千。粗细亦且就三界耳。余义皆如初会第七愿。疏愿清净下疏文有三。初总显立意。二于行相下释文。三上七净中下收束。今初略具三净摄于净土。一清净自土。即是相净如第三净。二安立正法。即法门流布净如第七净。三及修行众生。即住处众生净如第五净。显斯三净即净土意。自他受用及变化土。皆悉具矣。疏一同体净有二意。初明报应净土。皆以法性土而为其体。即事理无碍。二故令一多下。由相即性。以性融相。令报应等及染净土互相即入。疏即自在净者。净土略有二种。一者相净。即第三净。二自在净。即是今文。如摩尼下喻自在相。随机现故。如身子螺髻各见不同。而言普皆清净者。就佛言之。无不净也。故净名云。我此土净而汝不见。即以自在圆通而为净也。如第八地。疏受用香饭下引净名。证身诸惑灭。证离过断德入正位等。证成行德。等者等于净名余经。前教体中已明。至法界品更显。疏具德人居者。亦名人宝庄严。亦同净名不谄众生来生其国等。因净如世界品。疏一所生果者。即生因招临机示现。即依因招即后智通慧。故论结云显智神力等故。第八愿疏一福善同集者。善根是福无有怨嫉。即心同相。智观齐均无二如故。同三谛故疏随意现身者。通他受用及变化也。疏不由他下。然经云任其自心。能知一切如来境界即是证道。威力智慧是菩萨教道。此就能知。若约所知。威力是佛教道之用。智慧是佛证道之德。就菩萨中证知佛境。境即真如。是所知境。威力智慧是佛所有为分齐境。第九愿疏先总明下。然释乘不退轮有二义。前义三业不空是轮之用。后义三业不空是轮之体。疏实则互有者。谓见身亦得实智及断惑。闻声必定断惑。信意决定得智。疏一种种苦者。药王树枝叶华果。各除病故。疏论主对前下即疏别意。于中光出论意。言对前安乐者。即佛地论中利乐之文。总有四对。如光明觉品。此中用断恶为利益。进善为安乐。然前之作业。就行体立名三业所为故。取其成益乃是安乐。今此即就行益立名。从实则下正显疏意。意云。前之三业通有利益安乐。故今二喻各喻一。能药能治病故喻舍恶等。即利益也。宝满人意故喻进善等。即安乐也。故上所喻三业之中。影略已显利益安乐。生信决定即是进善。永离烦恼即是除恶。释云。互通三皆兼二。第十愿疏今初菩提亦是总相者。此有三对。前约自他。对论乘运故。二者体用。故云菩提体菩提作业。三者总别。别依于总。总摄别故。方顺经宗。言真则称性者。约体用二利。此唯是自利之体。但有此句。谓若有妄念。则身智有分有在不在。今妄尽称真故无在无不在。云于一切处而得菩提。若依总别。总既含别。故有下句应则随机感而即形。故无不在。广如出现菩提章说。疏示正觉业者。拣上真成而即体之应故一多自在。此别示菩提而具八相。二三四业。皆转法轮。相而初一说实通于诸乘。二唯说一实。三一音随类顿具诸法。故论云种种。疏说实谛业下四谛之义。如其本品。上求佛智。亦说知断证修。故知为通不可局小。疏论经具之者。彼经云现诸佛境界大神通智力是也。今经神通属下。故亦义兼疏以神通力念念成佛。犹属前业。此为说法所依之身。故举之耳。疏以佛生处必非五难者。必非三涂北洲长寿故。前后虽是约时。亦约必无余二容有非是处故言彼彼胜处者除难处竟于三洲中唯取阎浮。阎浮为胜。堪受化故。百亿非一故云彼彼。疏以一极无二之菩提者。三者正也。菩提云觉也。此是能证其一极无二释经一字拣异二乘。故名为一。拣异菩萨故复云极。出现品菩提章云。菩萨应如是知。成等正觉同于菩提。一相无相。复云。菩提无相无非相。无一无种种。所以疏云一极之菩提。疏契差别之性净涅槃者。性净涅槃即是所证。二无我理本寂灭。故名为涅槃。言差别者。释经一切法界。谓即是差别。而性净故。经云即涅槃相。即相之性方为净性。契通能所。能所契合真菩提故。言则不复更灭者。暗引净名弥勒章中证成上义。彼经云。一切众生即涅槃相。不复更灭。在义可知。出现品中更当广说。上即是证。疏说此证下蹑上释教化义。唯将佛所证法教化。亦同法华佛自住大乘。如其所得法。定慧力庄严。以此度众生也。即佛教证。疏四。以一音下此业一音顿演。故名种种。一音之义前疏已明。下复广说。言称机故者。释经令欢喜言称机故喜。疏不断佛种业者。化化不绝故。此业广如出现涅槃章。明疏法轮复住业者。疏文有三。初正释经。二前即下双结五六。三对实下释名。今初。大智慧即唯一事实者。法华经云。究竟至于一切地智。又云。唯此一事实。余二则非真。言即是佛智者出体。经云。说佛智慧故诸佛出于世。能生下释智地义。地有二义。一者能生。于一佛乘分别说三故。二者终。归究竟至于一切智地故。开示众生如来知见。故曰同归。即法华方便品。初诸佛智慧甚深无量。疏而智慧门下即是法华。其智慧门难解难入。又彼经云。舍利弗。诸佛随宜说法意趣难解。所以者何。我以无数方便种种因缘譬喻言词。演说诸法。即随机无量也。广如法华开示悟入之文。疏前即涅槃下。第二双结五六意。显此经包含。疏对实下第三释名。以复住字难了故。谓教法住持名之为住。实则常住。对实施权故有复言。疏七以法智下疏文有二。先依本论释。后依智论释。今初言显自在所依者。即是三通则知经云自在变化。下正显自在之用。于中先显三通。以含自在之意。由法智通下方释自在。束其三通成无住道可知。疏又依智论释。则以自在亦是一通。但有通名已含作用。十八变义法界品辨。疏药师十二弥陀四十八者。并如彼经。恐繁不引。疏亦摄一切菩提分法如第七地辨者。彼因说七地一切菩提分法。于念念中皆悉圆满。解脱月便问。唯此地满诸地亦满。金刚藏答。于十地中皆能满足菩提分法。七地最胜下说诸地满相。云菩萨于初地中缘一切佛法愿求故。满足菩提分法。即其文也。言彰自勤行者结也。故论云。一常勤修习无量行故。常辨无间无量辨横广可知。疏论云。尽者示现。不断尽者不断。是无尽统摄无尽之法令无有余。名为尽耳。疏初句为总。十愿皆是为众生故者。此段略有三门。一总别分别门。二广略分别门。略以三转摄前九故。三五无量界分别门。即为三段。今初总别略有三义。一者语总。如十地十度等。二者法总。诸法因体互相集成。即六相中总。三者意总。如此中说。意为众生故。疏后三转下即广略门。以世界是众生依报。虚空是世界所依故。合为世间法界。是法可知。涅槃即所证法。佛出现即教化法。如出现品。以无量缘方出现故。故三皆法。其如来智是智亦可知心所缘者。意通能所缘。佛智所入成上能入之智。故皆智转。疏而言转者。别释转字以略摄广。名展转者可知。而言转亦无尽者。所摄之九复能摄故。故转生无尽。疏又十中前四下。五无量界所摄门。然依瑜伽五界者。一即众生界。二世界。三法界。四调伏界。五调伏加行界。无虚空界。今者虚空合后二界。是智论意。若依瑜伽既除虚空。即以心所缘界摄调伏界。余四调伏加行。即方便也。化生法者。名调伏界。度生法者。名调伏方便界。疏先反显者。假设界尽愿尽。疏故下顺明下正明界无尽。故成愿无尽。于中二意。先别出同之所以。后故十尽句下以论成前。前中言前之十愿不出此者。且总相明一一愿皆云广大如法界究竟如虚空等。若别说者。众生即第五所度世界。即第六所知。第七所净。虚空即前第六中十方无量。此四界皆第十愿中三法界。即知一切法界既为化生法。亦即第二第三愿。四涅槃界。即示入大涅槃而不断菩萨行。五佛出现界。即不离一毛端处示成正觉。六如来智。即约佛境界大智慧力。是大智慧地等七心所缘界。即第八愿平等一缘。八佛智所入。即以一三菩提。知一切法界即涅槃相。亦是第四二利六相为所入故。此十句下全是论文。由生界等无有尽故。诸佛以愿利益不休。第二行校量

疏。十心为起行依者。论经但有二心。谓调顺心柔软心。论云调顺心者。彼诸善根中得自在胜故。谓欲起即起。故名自在。论云柔软心者。得胜乐行故。谓内证适神心无刚强故。今有十心故。对下十行治瑜伽十障。与论小异。疏二辨体多。同十藏者。十行望藏有名同者。谓信施惭愧余多义同。六即闻藏。标章云。闻说多知故。五同于念。九同于持。十供养中财供同施。法供同辩。七了世法。即多闻中义。慈悲二行亦是闻中知缘起义。既言多同有不同者。不会无失。亦余处经已出体竟。故取信等多同。亦不取全同也。疏下论云等者。以论先释十行后方始收束料拣故。云下论言尽是障地净法者。下文当释。今且略明。谓尽能治地障故。故以一行对治一障。疏前三是行意乐故名为心者。先释义后引论证。亦是下论。然就通论。十皆是心亦皆名行。故此十种名行校量。于中分别。前三是行方便心。论云深心故。疏以意乐释心。言地持同此者。彼云前三名为心净。后七名行方便净。疏五约二利。即就行分别。言信及无疲是自利行等者。论主次第释前七云。于中依自利行。谓信能信菩萨行及诸佛法。求必能得故。依利他行。所谓慈悲。能安隐他与乐心故。舍者。以财摄他行故。不疲倦者。自摄法行。故知诸经论善解世法者。摄他行故。释曰。以论文虽显。次第相参故。疏摘出二行以为自利。余为利他。疏后三摄护前七者。问直尔信等自能离过。何用惭愧护令离恶。答若无惭愧终不起信。断于不信如是一切。故说惭愧。以为能护。由离障故七皆不著。疏后一摄前七者。摄有二义。如疏所辨。言摄令成行者。为行供养摄令起信等故。论云三者。修行彼垢清净依止行。供养诸佛。摄信等善根故。二由供养得二种身故。令信等得二身果故。论云。是中有二种供养。故得二种身。一者上妙身。所可见者心生敬重。利益不空故。二者调柔心。自性善根成就乐行法故。释曰。久修令熟故曰性成。即论自性善疏并结有六者。结文是疏科经论主不科。但云此菩提所摄本行。入有六种胜。是故信胜。今依疏前科。则释中唯五。故云并结有六。所以论取结者。结中有果同前五故。若尔结中有因。何不对之初立三因。答以被中间五果隔越故。然皆信为句首。疏以易见故不牒经

疏。三不杂染胜者。论唯有标名下便以经帖合。谓证真下疏先通释。后以即边下别释无中边言远公释有二义。一约染净事法辨。二约有无法理辨。今初。然论经云无中边。此公云。生死此边。涅槃彼边。圣道为中。今观生死本性不有。即无此边。涅槃如故。亦无彼边。两边既无圣道亦寂。无有中间。二约有无法理辨。云有为此边。无为彼边。非有非无说以为中。有即非有故无此边。无即非无故无彼边。两边尽泯中间亦亡。故无中间。然此二释约法小异。义旨皆同。二边中道三法皆立。以为所遣。以性空遣二边。相待遣中道。今之所释略有二异。一者中边语通则有无染净。一异断常。生死涅槃。若离若合。皆是二边。中随二边亦有多义。二者以中遣边以边遣中。待绝双亡故皆本无余。如前说。疏亦是三轮化益者。智地意业。说即口业。力即身业。身威力故。第二双起慈悲。疏前中三观即为三段。下疏文有二。先明三观。后即为方便义。前中即是唯识。真乐本有失而不知。妄若本空得而不觉。三段中初即真乐本有。二即妄苦本空。三即不觉不知。然其初一即性净涅槃。下释云三祇方得者。方始契故。故得言证涅槃之乐乐中精极。故云最上。殊胜无加故曰第一。有大义利故名为义。今疏下文约所证释。二即具足生死之苦。疏但失真乐下明为方便。于中二。初立理显过。后正明所起。前中言已为可愍者。则显后后深于前。前但失乐而可慈愍之。更具诸苦故须拯拔。况复双迷于彼二法。迷谬颠倒苦处计乐。乐处计苦。故增妄苦难反真乐。云反本无期。后由初观故下别明所起可知。先总标起念者。菩萨乘前信解佛法。故念法甚深。以甚深故众生失之。以失深乐故可怜愍疏一寂静甚深者。然论一时列其九名。后方重释。释初云寂静者。离妄计实有故。妄计正取故。疏离二句释之。以初句为顺释寂静。从自是妄计下以下句反释寂静下引中论证上二义。即第二卷第十三行品。初小乘有问云。如佛经所说。虚诳妄取相。诸行妄取故。是名为虚诳。谓第一实者。即是涅槃。虚诳妄计即是虚妄之相。何得言一切皆空故。龙树以此偈答上半正答。既无所取即是空义。下半为释前偈佛说虚诳妄取。正是说空。若不空者不名妄取。应名真实故。今但用上半证今论中妄计正取。疏此一遮诠显二是表。又第一离妄。第二显法体。是故论云法义定故。疏谓一心体寂等者。即起信论意。彼论立义分云。摩诃衍者。总说有二种。一者法。二者义故今论云法义定故。彼论释法云。所言法者。谓众生心。是心即摄一切世间出世间法。依于此心显示摩诃衍义。何以故。是心真如相即示摩诃衍体故是心生灭因缘相。能示摩诃衍自体相用故。释曰。今疏云一心即总摄二门言体寂者。正取前是心真如相。即是摩诃衍体。顺经寂灭故。言二门亦寂者。二门即是解释分中。然此立义分中。向所引法已有二门。则真如门示一心体。生灭门中总示三大。然彼论中释云。所言义者。即体大相大用大。今欲明于立义分中已具二门故。说二门已为义也。是总心中之所以故。故明三大但是生灭门义。二门之义义则宽矣。三大二门前来频引。疏三治妄分别障等者。此三释有多门。如下六地。远公云。分别即是妄想。心体相即分别所起事相。取舍即依分别取舍。顺境贪求故愿取。违境厌背故愿舍。亦可约三性说。分别即遍计所执。口译为分别性故。相即依他起。取舍即取圆成之真。今治三性之执。成三无性故。为三解脱门。略无甚深之言。三云空甚深。四无相甚深。五无愿甚深。疏六明离杂染观者。下有三观治三道障。此治证道障。即得真证道。穷终妄想缘智名为杂染。真智殊彼故名为离。以无所得而为方便。名真方便。亦兼显方便道及后不住。即为四道。疏即不住道者。自利大心不住生死。利他广心不住涅槃。论经但云如是无上。而论释义。即是今疏第二具足诸苦观。疏然十二缘下问答显意。问意可知。从业惑苦因下答有二意。此是以因从果名苦故。六地中尽属苦树。二又二流动下业惑是行。行是五阴。体即苦故。动即有苦。引起信证。即三细之初云一者无明业相。以依不觉故心动。说名为业。觉则不动。动则有苦。果不离因故。释曰。今疏意云。细中之细尚当相是苦。何况粗者。远公亦云。苦过重故偏举疏前中分二下疏文有三。初科为二故。论主下引证为二。三欲显前三下出为二所以。曲有二意。一依因果分前三为因。识有二义。为因属前。为果属后。故前三竟。犹言后十者。识为果故。二亦显下。复是一意。亦通妨故。来谓有问言。前三是因因在一处。后十之中爱取有因那与果同。故有此意为拣唯识。唯识论云。十因二果定不同世。前七次三或同或异。若二三七各定同世。二即生老死。三即爱等七即前七。今前二三属于过去次七及八属于现在。即前七支。不定同世。故云许异世故。若远公通爱等为因。云以彼增长未来苦果故与果同。若尔前三何不从后说为苦耶。答云。过去已起因果定故。虽有此通。故今疏云非独因果要分为二。欲显前七可分二故。疏约果结苦者。此释论主明其结过。与后十支同处解释。通意可知。疏总云。邪见下疏文分二。先释邪见。后释心堕。前中先正明后引证。今初。邪见有二。一粗二细。粗则拨无因果。细则理外推求。粗亦名别。细亦名通。通则通诸烦恼。今是通是细非别非粗。疏涅槃亦云下第二引证。即三十五迦叶菩萨品。因说随自意等三种语故。文云。善男子。如来或时为一法故说无量法。如经中说。一切梵行因善知识。则已摄尽。如我所说一切恶行邪见为因。一切恶行因虽无量。若说邪见则已摄尽。释曰。恶行通于一切业惑。故云一切烦恼邪见摄尽。疏本在其中云何名堕下。第二释心堕言。亦通妨难。上即难词。烦恼无始何有初堕。若有初堕。则有未堕邪见之时。从此有二义下。答有二义。初义易了。谓于一身身心澄静念虑瞥生。即名为堕。二约迷真下正通无烦恼之难。真是所迷。妄是能迷。既有能迷义如堕耳。故妄与真皆无始也。言相依无性者。双遗真妄。言相依者。依真起妄。因妄说真。若无能迷所迷不立。安得有真。依真有妄故妄无性。依妄说真真岂定有。故云相依无性。则能所俱空。从若定有真下反成真义离妄。说真定性有故事外真故。若尔已下蹑迹起难。难上相依无性之义。同妄无性应可断故。从妄必可断下答。上约下异难令可断。今约不一答。真叵断如波与湿。虽互相依。波则可灭湿性不坏。不一不异真妄俱成。此是一意。从不空之真下复是一意。上依空之真则同于妄。不空真性非对妄论。即此空有非一非异。方为微妙之真。恐难无穷。故下结云但空妄执自见真源。分别不亡。皆成妄惑。谓如复礼法师有遣问云。真法性本净。妄念何由起。许妄从真生。此妄安可止无初则无末。有终应有始。无始而有终。长怀懵斯理。愿为开秘密析之出生死今疏末句正示秘密故。应总酬其问云。迷真妄念生。悟真妄则止。能迷非所迷。安得全相似。从来未曾悟故。说妄无始。知妄本自真。方是常恒理。分别心未亡。何由出生死。然疏文之中理已具矣。但云无始而有于长怀懵斯理者。则法相事而例难之。今云有妄即真。则同无终始。若分别说应有四句。真理则无终无始妄念则无始有终。真智则无终有始。瞥起妄念有终有始。若约圆融同无终始。既无终始亦复无有无始无终唯亡言绝想。可会斯玄

疏。故论总云下上取义总科。此下第二引论为证。然论前别列九邪见竟。重复牒释云。是中蔽意邪见。憍慢邪见。爱念邪见。此三邪见依法义妄计如是次第。是故疏言论总云也。从斯则下疏释论。乃有二义。初义意云。法上妄计故有蔽意。义上妄计故有后二。即为次第。从亦可下是第二意。则以一法二义三妄计而为次第。下疏偏用初意消文。故云次二迷义

疏。初一句是蔽意。邪见等者。疏文有五。一指经立名。经云无明覆翳。二此依迷法者。即论总示其体。三谓无明下疏双释经论之意。四所言法者。下引起信论释蔽意言。以论经云无明痴暗蔽我意识故。五此无明下结成根本无明。故诸经论皆言无明无因老死无果。唯有无明横从空起。不可复源。六地云不了第一义谛故名无明。若依起信。即是根本不觉。亦是自性清净心。因无明风动有其染心也

疏。次二迷义通四住惑者。一见一切处住地。二欲爱住地。三色爱住地。四有爱住地。上无明住地即当第五。一五通三界二三四即如次辨欲色无色。此上总是惑体。二由前痴故。下释迷义。因缘生法离我我所。今由有我故立我所。我所即法。疏三爱念邪见者未得悕欲说之为念。已得深著说之为爱。其渴鹿喻未得悕欲。其网鱼喻已得之爱。而言如今之爱支者。过去无明亦有如今之爱取。故疏行谄诳下疏文有二。先总释。二由上内计下蹑前生起。论经无悭则唯二过。今加一悭。故第二中有二过合成三过

疏。一初句下释第四邪见。谄谓为罔冒他故。矫设异仪险曲为性。能障不谄教诲为业。谓谄曲者。为罔冒他曲顺时宜。矫设方便为取他意或藏己失不任师友正教诲故。诳谓为获利誉矫现有德。诡诈为性。能障不矫邪命为业。谓矫诳者。心怀异谋多现不实邪命事故。释曰。以上论文明知此二皆虚似实。然此二惑俱以贪痴一分为体

疏。由嫉他身下释经恒造诸趣受生因缘。然论经无悭而云常怀嫉妒而作后身生处因缘。论释云。妒者于身起邪行故。嫉者嫉于资财等。是故生生之处堕卑贱中。形貌鄙陋资生不足。释曰。今但以悭对嫉以嫉对妒。配属分明。然嫉与妒有通有局。若玉篇云。忌贤曰嫉。忌色曰妒。忌色即是身过。今嫉于财却参悭义。故案经释。然论释意此二招于别报。故经云后身生处因缘。今言诸趣受生因缘。言含总报

疏。次三明行中下疏文有十。一此句总标。二初贪恚下别出三中初句经至积集诸业日夜增长。三由前下蹑前追求总释三句。四此句总明下别举初句。五故六地下引例释由惑起业。然彼但蹑无明。今通贪等。通别有异。六亦是行俱无明者。再释贪等。前释举于发业无明在于行前。今与正发业时。所有诸惑皆名无明。覆蔽于业不知过故。七诸业非一下释余经文。八然集业下牒论解释。于中三。初蹑经文生起论意。谓经云三毒起业。而论云受诸受时者。因受生毒故次故论下正引论文。后谓乐受下疏释论意。九然愚痴下拣法同异。十次二句下释别二句

疏。即内心思业为烦恼风动者。此略释经。然经云心通相而说。亦是举于所依心王。今云思业别举业体。以论经云吹罪心火故举思业。次谓于怨恨下论释。其中此思之始及此思之终。是疏释论。余皆论文。疏思通诸恶下释妨

疏。明所引识支等。疏文有三。初标名示体。此依能所引生明之。如十藏品及六地广说。二以其识支下出经论意。通因果义。次下当明。今取前三为因。故取识种。三心意识三下释文。于中四。一释心意识名言如前释者。即问明品。言意识通余四种者。识即前六识。是六处种。六识必含于触受。是触受种除上四外。皆名色种。故云通四。二谁能起下释起字。无记非因者。但招别报不招总报。故如九地说。三善业云何下释用四流之义。四若尔下解妨。先问。后理实下答。有法有喻并如六地所明。言诸经论者。总指非一唯识论具二。以业种为增上缘。识种为亲因缘。今此经中即说识。识受六道身为种。如中论云。众生痴所覆。为后造三行。以有此行故识受六道身。即以业为因耳

大方广佛华严经随疏演义钞卷第五十八

