法华义疏卷第七

　　　　胡吉藏撰


　　信解品第四

信解义六门分别。一来意门。二释名门。三出体门。四信解相门。五信解位门。六同异门。来意门者。为中根人说法凡有四章。初正说已竟今是第二中根领解也

问。方便品云。若实得阿罗汉不信此法无有是处。若尔闻初法说即应领悟。何待譬喻方信解耶

答。经言必信者。盖据始终为言耳。不言初法说即能信解。又中根之人初闻法说虚心已信。但由未解故至譬喻方得分明。所以今文与方便品不相违也。二释名门者。然信解之名有离有合。所言离者凡有三义。一者疑除称信执破名解。疑是犹预之名。信是决定旨。声闻犹预权实踟蹰一三。此疑既息故称为信。即信三是权信一为实也。执破名解者。解是了悟为义。执是迷执之名。既执三为实有则封一为实无。此执既除是故称解。解者解三是无悟一为有。此释出注法华经。故彼云不疑所譬曰信遂悔封言称解也。二者信起于不信解生于不解。不信者不信三权一实。此心遂改是故生信。信者信三为权信一为实。虽复信三为权未解所以权。虽信一为实未悟所以实。今遂悟所以权遂解所以实。故名为解。此即信在其初解在其后。故智度论云信为能入智为能度。即其证也。然初信非无有解但解浅故名信。后解非无有前信信深故名解。三者信破邪见解破无明。故涅槃经云有信无慧则长无明有慧无信则长邪见。今有信故破邪见有解故破无明。则二法相资也。但此义难明。今更以四句释之。一信而不解虽复虚心信受而未能解。谓钝根正见人也。二者解而不信谓利根邪见人也。三亦信亦解谓正见利根人也。即四大声闻也四不信不解谓钝根邪见人也。次合释信解者略有二义。一者上有所对二下有所形。上有所对者解有二种。一者见解二者信解。凭师义少见理情多如诸菩萨。故譬喻品云若有菩萨于是众中能一心听诸佛实法是名见解。若凭师义多见理情少。故前文云其余声闻信佛语故得入此经非己智分则是信解。今对于菩萨见解故目声闻为信解也。二下有所形者信是决定为义虽。因佛得解解心坚明谓理必尔。不同凡夫悠悠之解故云信解。三出体门者依阿毗昙信解有二体。信是善大地中信数。解是通大地中慧数。依成实论信之与解并以心为体。然心上有信解之用故义说为二。今明若见有心与数异体及以一体皆是一异执见。非信解体。后门当具释之。第四信解相门者旧云信解义多不出四句。谓权实有无。以三乘为权一乘为实。道理唯一无有三乘。今明盖是一往封执言未是虚心妙悟。若必执一乘是实三乘为权舍三而取一者还是取舍有所得心耳。涅槃经云有所得者名为二乘。犹未领悟何名信解。又若有所得则无道无果。下文何得云我今得道得果耶。又若言三是定无谓一为实有。犹是有无二见。如方便品云若有若无等具足六十二。既具诸见即便有爱见。爱见即是烦恼烦恼故业业故受苦。如此之人如服甘露还成毒药。是即旧病不除新惑更起故非信解相。今言信解者可寻经本宗。方便品云诸法从本来常自寂灭相。何一何三亦非权非实但倒情既重不可顿阶。故方便诱引渐令开悟。故前说五戒十善以止三途之恶。次说三乘之圣令舍三界之凡。乃至欲息三乘之粗故明一乘为妙。如此皆是对治悉檀。以榍出榍用轻倒除重倒耳。智度论云譬如执事比丘举手唱言众皆寂静。是为以声遮声非求声也。说善止恶非留于善。乃至说一除三宁存于一。若能三一两舍权实并除心无所依乃名信解。故方便品云我以无数方便引导众生令离诸著即其证也。第五明信解位者声闻回小入大。始得入菩萨十信之位。故前文云汝舍利弗以信力故得入此经即其证也。又真谛三藏云十七地论文亦作此判。又理数应尔。学小乘犹未信大。今破小执而信大者则知始学十信也

问。声闻回小入大得入十信位者。为入十信初心为十信满足耶

答。但入十信初心故涅槃经云。须陀洹人八万劫到乃至辟支佛人十千劫到。所言到者至十住初心。故知回小入大未具十信也。真谛三藏云阐提有二。一凡夫二者二乘。凡夫阐提不信三一二乘阐提信三不信一。今闻法华破三始得入菩萨十信位。所言十信者信进念定慧五根为五。第六不退心第七回向心。第八戒心第九护心第十愿心

问。回小入大至十信是何信耶

答。但得初信心耳。何以知然。如前引罗汉二万劫十信始满。故知但是初心

问。直往菩萨十信与回小入大十信何异

答。互有优劣。直往菩萨十信方便用强波若用弱。以诸菩萨多修众行济度众生故方便用强。不欲专心修于空观断除烦恼故波若观弱。二乘专修空观以断烦恼故波若观强。今回小入大始学行行度物故方便用弱

问。罗汉回小入大既在十信。为在界外受生为在界内受生

答。界外受生如释论及胜鬘经。皆云罗汉三界外受反易生。直往十信菩萨则在界内受生

问。若尔直往十信则劣回小十信则胜。何得前云回小之人在初心耶

答。已如前互有强弱释之。回小之人偏修空观断除烦恼故在界外受生直往之人不专观空断结故在界内受生。而涉有化人慈悲深淳则回小之人所不能及故直往为胜

问。二乘断结受生是菩萨何位

答。依法华论释分别功德品。地前菩萨界内受生。登地已上界外受生。依智度论七地菩萨肉身中得无生忍。舍肉身即受三界外法性生身。依真谛三藏释摄大乘论意自十行第六心去则三界外受生。经论不同难可详定也。第六同异门者凡有七异。一略广异。身子述解则略中根陈悟则广。二远近异。身子近序现在迦叶远陈往昔。然身子序现在但从鹿园已去至于法华。迦叶自华严已去竟一乘之说。三通别异。身子别序自身迦叶通陈一切众也。四有无异。上无譬说今则有之。五少多异。上但序三教今具述五乘。六欢喜异。身子昔忧今喜迦叶昔不怀忧。但今非意所求忽得大珍故生欢喜也

问。何故尔耶

答。盖是互现不同又示身子利根能推理同教异。故昔忧今喜中根之人但保执小教谓为至极。故昔不怀忧也。七约人异。上根领解唯有一人。中根领解则有四人。下根领解其数无量也

问。毗婆沙言一切声闻开为三品。上根唯一人以身子独六十劫修行故。中根亦一人谓目连也。余一切声闻并属下根。今何故中根有四人耶

答。目连乃是声闻之中根悟入大乘。未必胜于迦叶。故入中根之数也。品开为二。初经家序其得解之相。第二发言自述领解。就初又有四别。一辨得解之人二明所闻之法三内心欢喜四外形致敬。初人法一双后喜敬一双也。四人之中初明善吉者。或可当时起席善吉在初故尔。或可善吉有转教之工故在初列也

问。净名经四大声闻与今何异

答。彼经明身子之慧目连之定善吉空解迦叶有行。以此四人为大声闻。此经明身子利根独拔众人之外非四大声闻所摄。乃以善吉解空旃延达有迦叶头陀目连禅定也

问。度佛境界经明八大声闻是何人耶

答。未见经说。意谓十弟子中四大声闻即为四人。又三藏法师云迦旃延解修多罗藏。优波离解毗尼藏。富留那解阿毗昙藏。阿难总持三藏。合八大人也。从佛所闻下第二明所闻之法即是得解之缘。但得解之缘凡有二种。一以法为缘二以人为缘。即授身子记是也。以法为缘现生欢喜。以人为缘预欣得记故喜也。发希有心下第三内心欢喜正是领解也。即从坐起下第四明外形致敬。偏袒右肩者未起之时正被袈裟。外国依律不著障[月*皆]及偏袒衣著者得突吉罗罪。今言偏袒者直是露于右肩更无内衣也。而白佛言下第二发言自述领解就文为二。初正述领解次叹佛恩深难报。以解由佛得故叹佛恩又良由领解方识佛恩故叹佛恩深以成领解。初文又二。前长行次偈颂。长行为三。谓法譬合。以类相从开之为二。初法说略述领解次譬说以下广述领解。前略后广为解义故。就初又二。第一序昔迷第二述今悟。序昔迷又二。初明执小故不求大。二明闻大亦不求大。所以但明此二者盖是具迷大小二种教也。佛说小本欲令悟大。如举指本为示月。今逐执小不求大守指而忘月。盖是迷小教也。二者昔亲闻大法令其舍小悟大。而遂乐小不欣于大复是迷于大法。自灵山之前唯此二病故具序之也。我等居僧之首者四因缘故不求无上菩提。一者居僧之首但是诲授于他非自进求之时也。二年已朽迈者意志衰毕不堪自进业也。三自谓已得涅槃者谓所得究竟不更修因也。四无所堪任者沉寂空理不能更须修行。如四河合流同注海口非大力龙莫能自返。三解脱俱流注涅槃海。声闻小力不能自出故云无所堪任。亦如净名经云犹如败种不任生牙。具此四义故不进求菩提也。世尊往昔说法既久第二明闻大不求于大。前迷小教后迷大乘者以佛初说小后说大故也。就文为三。初明欣小不乐大。次解释之也。后结也。说法既久者说大乘法久也。身体疲懈者心不乐大。故不能忘惓所以疲懈也。但念三空者厌此报身欲入空以忘之也。于菩萨法下上明乐小今不欣大。游戏神通者大士现变不难喻之如戏。又现通度物可以自娱故名为戏。又如通非真实故称为戏也。净佛国土成就众生者起愿为净土兴行为成就众生也。心不喜乐者前明住小不求于大。今明非但不求亲闻大法亦不一念好乐。所以者何下第二释不乐大也。就文为二。初明昔不乐大。又今我等下明今不乐大。于佛教化菩萨下第三结不求大。我等今于佛前下第二明今了悟序得解欢喜。闻授声闻记者明得解缘也。上虽闻法譬二说义犹未决。闻授声闻记方审一乘。又法譬二说为令声闻作佛故授二乘记。是此经之正宗故偏举之。智度论云法华经授二乘记作佛即其证也。心甚欢喜正明欢喜也。不谓于今忽然得闻者释欢喜义则简异身子。身子以昔忧故今喜。迦叶本无心悕求非意而获大宝故喜也。深自庆幸者前明欢喜今自庆也。获大善利者即佛道也。世尊我等今者乐说譬喻以明斯义下第二广序领解也。又开为三。初请乐说二正说譬第三合譬。上来法说略序释迦一期大小二教事犹未尽。今举喻广述无量事及始终法门。方得显迷悟之情及叹佛功德也。以明斯义者譬文虽长但明得失义。初二章为失后章为得。设譬明此二义。譬若有人下第二开譬。今以三门释譬喻义。一来意门二少多门三领解门。来意门者依法华论说火宅譬破于凡夫。明穷子譬斥二乘人执。所以前破凡夫次须斥二乘者示次第法门破病阶渐也。声闻人谓三乘所得涅槃法同三乘并是三无学人亦无异。故今明二乘所得法如彼草庵。如来所得法犹如大宅。二乘之人犹如穷子。如来之人如大富长者。是故迦叶自说大小具明优劣。令诸学小乘人舍小入大故说此譬喻也。二者令诸菩萨知大乘尊胜小乘鄙劣。决定住大不退取小故说此譬。又令禀佛教人具识释迦一化始终法门。知权实前后浅深显密等教。故说此喻也。第二定譬少多门者释此喻不同。今宜开为十一。初为父子喻。二中途相失喻。三子渐还乡喻。四父子相见喻。五唤子不得喻。六冷水洒面喻。七诱引还家喻。八付财密化喻。九陶练小心喻。十委嘱家业喻。初为父子喻者释迦于过去世时为其说大乘法名之为父。其曾禀大化故称为子。故下文云此是我子我之所生也。中途相失喻者观心微弱烦恼强盛为惑所牵流浪生死子失父也。如来觅其大乘善根成就不得谓父失子也。子渐还乡譬者法种众苦乐求涅槃故苦极有反源之义。故积习善根渐有趣向大理故名子渐还乡譬。父子相见譬者于一形之内大乘善根成就。有悟入大义名子见父。见其一形之内大乘善根成就名父见子。唤子不得譬者初成道时大机未熟不堪受大化故名唤子不得。冷水洒面喻者初成道时大乘善根未熟但有人天善根成就。故为说人天之教如冷水洒面即便醒[酉*吾]故名冷水洒面譬。诱引还家譬者前于道树下说人天教。盖是世间生死乘譬向他家。次趣鹿园说于二乘是出世法令从世间归于出世。出世之法是长者家。故名诱引还家譬。付财密化譬者小志渐移大机远动故命说大法密诲小心故名付财密化譬。陶练小心譬者从波若以后法华之前诸方等教毁訾声闻赞扬菩萨。令稍鄙小心渐欣大道名陶练小心譬。委嘱家业譬者小执既除大机成就故为说一乘令绍继佛业故名委属家业喻也。第三颂解门者此之十譬还领解譬喻品六譬。初为父子譬领上总譬中长者及三十子也。中途相失譬领上见火譬中汝诸子等先因游戏来入此宅也。子渐还乡譬还领见火譬中闻有人言汝诸子等先因游戏来入此宅。盖是众生有机扣佛故佛应入生死有机感佛即是子渐还乡。佛应入生死如父知子应反故中止一城。父子相见譬还领见火譬。众生有机感佛如子见父。佛应入生死如父见子。今三譬同领上见火譬。但大格相拟不可一一全同。今唤子不得譬领上救子不得譬。冷水洒面譬领上三车譬中如此种种之言也。上文云如此种种羊车鹿车牛车即是。三乘三车之前明种种者谓三乘之前说人天乘也。盖是注经旧解勿得疑之也。诱引还家譬领上三车中羊鹿二车化子得譬。领上二车故今还明二使人也。付财密化陶练小心二譬领上三车中大车。以三车中大车正明大乘法即是法华之前诸大乘。是故二譬还领之。委嘱家业譬领上等赐大车譬。所以不领第六不虚譬者既得领解即知佛不虚故不领不虚譬也。然旧经师一向以后譬必须同前。盖是失经旨趣。所以然者佛及弟子共显发密教调伏众生故转势说法。故佛说六譬于前弟子明十譬于后。乃大格相领而形势各异。宜用后十譬次第为正。领前六为傍例如譬喻品及方便品大意乃同而转变即异也。譬如有人者第一初为父子譬也。此文明父子凡有四番。初番就子明三譬。次父就文明三譬。次父就子明二义。次番约父明二义。初文就子明三譬者一初为子时譬。二中途失父譬。三子渐还乡譬。后就父亦明三义。譬如有人者即此会三根声闻也。有人即譬子义。昔佛为菩萨时如行而说众生如说而行。同共一行义如父子。幼稚者此明小义子通大小故别序幼稚。受化始尔为幼观解微弱称稚也。舍父逃逝者第二中途相失譬。由受化始尔观解微弱不能自固遂为惑所牵所以失父。佛能说教表理以佛。为父迷教惑理不能感佛为失父也。但失父有二。一根本失如涅槃经云。随其流处六味不同失佛性故六道差别。由此失故诸佛菩萨说大乘正教令反失从得。但众生惑强观弱复惑教迷理。是为失中复更失也。前是任运失后是学教失

问。后失有始前失何时耶

答。前失有始无始二俱有过。故智度论云深水火坑俱能害人有始无始俱害正观。华严经云有始无始是无记问佛不答之。又经云有一比丘问佛。十二因缘自作他作无明自起是有始义。名为自作他作者更从他起是无始义。佛种种因缘而呵啧之。如人为毒箭所中但须请医拔之不应求毒箭所以。如此一句是学者致迷之处故略述之。逃逝者迷教惑理是隐密之事而众生不知不觉故名为逃。背理向惑所以称逝。久住他国者以大乘理为自国背理起惑惑即是他国也。违理积时为久执惑不舍为住也。或十二十至五十岁者释上久住之义也。十谓天趣二十谓人趣五十即余三趣。初失观起惑犹轻故生天。惑势渐重故生人。惑势转重遂至三途。而言或者不定之辞不必备经或可遍历。又言或者如下五十余年。余年既拟修罗今或还例之也。年既长大者以去大化久故称长大。加复穷困者背化转久。新善不生为穷旧善稍尽称困。穷子之名显在斯句。驰骋四方以求衣食者第三子渐还乡譬。衣食者人天乐也。四方者四生也。又四方者除地狱畜生余四趣也。无处不求为驰骋也

问。众生既背理起惑具受众苦。善根何由生耶

善根有三义故生。一者法种众苦而乐求涅槃故苦极而求离。二者众生曾禀大化而善根种子不可朽灭。三者诸佛菩萨有三种化。初一往化即昔为说大乘。二随遂化众生背化起惑流浪生死。诸佛菩萨随入生死而化度之。三毕竟化令得成佛然后乃舍。今是三化之中随遂化故得生善根也。渐渐游行遇向本国。本国者即大乘理也。法华三昧经云反源尽欲室令人归古乡。古乡名无为无为故号清净室。佛答婆罗门云波若郡本际县超入城绝句里萨波若树．下止。背恶向善善理不可顿修为渐渐。当此时唯有人天善望大化难至亦是渐渐。人天善非是本善失其所居为游行。人天善虽非本善而善力冥资大机故言遇向。释论云有所得善者是无所得初门即其事也。前即舍父之始宜名为背。今是归本之初故云向也

问。若渐渐游行犹是人天善者。人天善犹是五十余年则犹住他国。何名游行遇向本国也

答。经既称渐渐非但有人天善根。亦有发大心行大行义。就初为言故云世间善也。其父先来求子不得此就父明三义。一为父时二中途失子时三中止一城时。其父者即初为父时也。对上第一初为子时也。先来求子不得者对上第二子失于父。由子失父故父觅子大乘善根成就不得。中止一城者第三对上子渐还乡也。就譬而言父子天性感应道交。子既渐还本国父则中止一城以待子也。就理而明三根声闻道缘应熟。如来居法身地照彼机缘故垂应成佛也。中止者据身而言。此文始终具有三身。前言求子不得即是法身谓前时也。今是舍那身初成道时化诸菩萨未化二乘名中止时。后脱珍御服著弊垢衣为释迦佛化彼二乘谓后时也。如人趣道未至所期而中道止息。就声闻领解为譬如来出世为化诸子。大机已熟故但化菩萨未至化二乘处。故云中止。亦得昔化今化二楹之间故云中止也。垂应居一方作佛故言一城。又垂应为显一道故名为一。防于邪非以称城也。其家大富者就迹而言。昔菩萨时共为父子而子背父流浪生死贫穷困苦。而父失子行满成佛众德圆具如大富也。此文大意对子贫穷叹父巨富故无物不备也。就文为三。一叹化主二明徒众三辨教门。即是真法说者及以听人略拟初成道时华严之会有三事也。若取上中止一城拟于化处则是摩竭提界寂灭道场也。大富者佛地众德也。十力无畏其体可珍义同七宝。众德中养慧命者如仓安法身者如库。又法宝无能窥窬亦如仓库。圆满义如盈出用义如溢。多有僮仆者第二明徒众。初成道时所化非一故言多有。外凡如僮仆内凡如吏民。登地已上能助佛扬化为臣佐也。此时未有声闻不得举二乘合之。象马车乘下第三明教门也。象马能负重致远教门能运凡登圣。即五乘之教如华严性起品具说五乘。无数者八万法藏及不可说法门也。出入息利者化从佛出为出化工归佛为入。教授为资息回向为大利也。乃遍他国者化流十方也。商估贾客亦甚众多者俗民有四业谓农商工估。农者田也。商者商量物价谓行货也。工者工匠。估者坐贩也。此字应西下为贝。今经文估字乃是估税之估耳。贾客者(假音)上是货物人。今贾客者即贾物人。此土禀道传化他方谓商也。此土受化即此土说法谓估也。通禀前二人所化如贾客也。即成道时有斯事故借以为喻也。时贫穷子下第三重序子就文为二。初明近父缘由。二正明近父也。游诸聚落经历国邑者近父缘由也。注经解云。恶趣如聚落善趣如国邑。皆是生死所经历也。又释聚落小故喻人乘国邑大故喻天乘。又释此明善根渐增长义如游聚落渐至国邑。然上中止一城既是佛初成道时穷子不应始游历生死。但今追序其往事。所以得至城者由迳历国邑所以至耳。由过去从恶趣至善趣及以善根渐增长故得近大乘理也。遂到其父所止之城者第二正明近父。善缘渐牵近至理也。父每念子下第四重序父就文为二。初明失子之苦谓大悲心。次假设得子之乐谓大慈心

问。前已明父与今何异

答。前明父求子不得故中止一城即是求子大乘善根不得。而垂应化诸菩萨。今明虽化菩萨而心不舍二乘故言父每念子。若以二化分门者上不废家业谓化菩萨也。从此文去尽譬皆是化二乘也。复每念子者以其背化久处生死大悲常欲济之是故念也。而未曾向人说如此事者初成道时但说菩萨大行。未说二乘人本是佛子曾受大化今违化久也。又释即詺二乘为人。初成道时二乘大机未发不堪闻说是子也。但自思惟心怀悔根者。悔恨者昔化不浓遂令失大乘流浪五趣也。盖是悲心内切寄名悔恨耳。自念老朽者释念子之意一方之迹一时之化将灭不久故言老朽。又废大化来久故言老朽。又如来亦以化工为命。所化之善既弱能化之工亦微义同老朽。又最后应付如老朽也。多有财物者文理无量也。无有子息者初成道时虽多菩萨实堪绍佛业。但为二乘作譬故言无有子息。二乘未能自悟如无子。复不未能传化如无息也。是以殷勤下结念子意有二因缘。一佛去世二无人绍继故法宝散失所以忆子。复作是念下第二作假设复子之乐。上忆子之苦作前无大机譬。今明得子之乐作当有大机譬。以佛必知当有大机堪绍佛业。是以预想得子乐耳。无复忧虑者既一期得子即付之以法财。令传化不绝为无尽法灯则畅佛本心。故无复觅不得之忧亦无散失大乘法财之虑也。世尊尔时穷子下第四父子相见譬。于一形内大乘善根成就必得领悟为子见父也。佛见其一形内必悟大乘如父见子。就文为二。初明子见父次明父见子。子见父中有四句合之为三。初明见父缘由次正明见父后辨正见父不识起避畏心也。佣赁展转者由佣赁展转故至父舍。由修行增长冥资大乘。如遇到父舍。父舍者大乘正理也。必应悟理与理交接如至舍也

问。初云向国次云到城今明至舍此三譬何义耶

答。此皆是去悟一乘近远义耳。大意明悟一乘善根凡有三品。一者下品善根去悟一乘理远如向国。中品善根去悟一乘理稍近如到城。上品善根与理交接如至舍也。住立门侧者始未信受如住。终必当行如立。未有大机不堪受大教如门侧也。遥见其父者第二正明子见父。始未信受如门侧终有悟大如遥见。其父者上序能见之机今出所见事也

问。初云舍次云门今言父后明珍宝。此四何异耶

答。皆是大乘正道随义立名。至理为众圣所栖如舍。虚通无碍称门。能生物善根为父。可贵重故如珍也。序所见文凡有六事。而初五别明所见。但所见既多不可具序。后一句总而结之。初五句者一见父踞师子床宝机承足。二眷属围绕。三庄严其身。四左右侍立。五覆以宝帐乃至出内取与。此五皆是叹父之富责。如叹佛住大乘无德不圆无累不尽。以对小乘贫贱令时众起欣厌二心也。踞师子床宝机承足者宜就佛内外二德释之。外德者华严经云处莲华藏师子之坐如踞师子床也。其地金刚谓宝机承足也。内德者一乘以中道正观为体。不受断常故云无畏。中道正观必履实相之境如宝机承足也。诸婆罗门刹利居士皆恭敬围绕者上叹能化今美所化也。又上叹富今叹贵。又八地已上法身清净如波罗门七地得无生忍名。入佛眼地。即是王种义同刹利。初地以上檀行满足义同大富譬居士也。皆翊赞如来助佛扬化故云恭敬围绕也。如华严十世界微尘数菩萨也。以真珠璎珞价直千万庄严其身者重叹能化也。形无非法则是法宝庄严。法宝庄严有其二种。一者外具相好二者内备众德。皆广劫所修世间无比故云价直千万也。吏民僮仆手执白拂侍立左右者此重序所化也。吏民者内凡也僮仆者外凡也。前辨登地以上菩萨从高位以至下。今序地前人亦从内以至外。此是说门次第非修行阶渐。亦得吏民僮仆四种拟宜地前四十心也。俱禀大化皆修除垢之法如手执白拂也。实是众生除垢。言为长者拂尘者以众生病故菩萨病众生除故菩萨亦除也。悟浅如左照深如右。随行所取故云侍立也。覆以宝帐垂诸华幡下叹教门也。慈悲荫覆为宝帐。然众生断结如长者拂尘。亦慈被众生如帐荫长者。四摄下垂喻如华幡。以禅定之水洒净戒地。淹烦恼尘散智慧华。阐扬正法以示于人如罗列宝物也。化从佛出故言出化功。归佛故言内。前人禀道为取。如来授道为与。畏则为威爱则为德。又折伏名威摄受名德。人天无敌故称特尊也。穷子见父下第三明子见父不识起避畏心。理能伏情名有大势力情惮于理如即怀恐怖也。悔来至此者小机禀大进无入理之福退有违教之罪故称为悔。此或是王或是王等者神通化物自在如王说法化物如王等。犹是上衣裓机案二物耳。有人言法身如王报身如王等。非我佣力得物之处者大乘道玄理绝。非修五戒十善得人天小果之物处也。不如往至贫里肆力有地者上明不堪受大今明正堪行小耳。人天乘是生死法无出世圣果为贫里。肆力者恣力也。五欲果报如衣食。求小果之乐不难名为易得。若久住此或见逼迫强使我作者此明小机不应住持大教。若住持大教则教不称机。违情为逼迫非乐为强使也。作是念已疾走而去者背理顺情。其义如崩走故云疾走

问。穷子前何故来今何故去耶

答。前明大机终有发义譬来。今据始有小机不堪受大故去也。时富长者下第二明父见子就文为三。初明见子处。二明见子便识。第三明以识故欢喜。然父子相见实无前后。但欲示由感故应故初说子见父后明父见子耳。于师子座者见子处也。见子便识第二句见其终有大机识子曾受大化也。心大欢喜下第三句由识是儿故心生欢喜。虽始无禀大之机终有悟一之理故言心大欢喜。即作是念下释欢喜凡有三意。初明既有可化之理。将可付以法财故欢喜。我常思念是子下第二明本愿满故喜。慈悲者常欲被物。但昔日未见可救之理而今化缘既发适慈悲之愿是故欢喜也

问。生善由佛云何名为自来耶

答。虽由佛为外缘。但善机是众生之感称之为自。以其冥发所以名来也。我虽年朽由故贪惜者第三明老年见子喜之甚也。财物于老年无用而贪惜为子。教法于佛乃无用贪惜为于众生也。即遣傍人下第五唤子不得譬领上长者救子不得譬。上火宅中开诫劝二门化子不得。今领此意而文开为两别。初各领二门化物不得。次合领二门息化。初别领二门化物不得即为两别。第一正明大乘化子不得。第二假设强授之以大则有损无益。此二与方便品二思惟大同。不与火宅之诫劝文同也。旧经师云领火宅诫劝门者失经旨也。就初文为二。第一正明为说大乘。二明无机不堪。初文二句前明遣使譬佛念欲遣化物。初成道时即欲为二乘人说于大法故名则遣也。傍人者在长者左右者故言傍人。大乘是佛常用法去佛亲近故称为傍。教能诠理如人能示语故云人也。急追将还者初成道时即显说大乘欲令了悟大乘故称为急。追其惑情使其反本还受大化故云急追将还。尔时使者疾走往捉第二明使者受旨。譬佛正说教被缘。教能宣传佛意譬之如使。初成道时则欲为二乘人说于大法名为疾走。教正被缘故称往捉也。穷子惊愕称怨大唤我不相犯何为见捉者第二明无机不受化也。大教被于小机非本意所期故云惊。小机不恻大教所由为愕。大教违小心而强授之为称怨。怨谓怨枉怨枉事甚为大显彰于外称唤。教大而机小其犹方盖而圆底理不相称名不相犯。不应授之如云何为见捉也。使者执之逾急第二假设。强授之以大则有损无益就文亦二。前明强授之以大。次明无益有损。必欲授之以大如执之逾急。知机小不堪大违情使其了悟为强牵将还也。于时穷子自念无罪而被囚执下第二明有损无益。无大机称为无罪。以大教被之如被囚执也。此必定死者教大机小乖其本情。心生不信则起诽谤断于慧命如必定死。又现世起谤后堕地狱亦名定死也。转更惶怖闷绝避地者小机闻大起惊疑怖畏故名惶怖。不能解大称为闷绝。又不能行譬之僻地也。父遥见子下第二合明息化就文为二。初正明息化。二明息化称机。初文又二。前念欲息化。二正息化。就初又二。前开两章门。次释两章门。开两章门者。前开息大章门。次标授小章门。所言遥见者。既不受大化。见彼小机去理遥远故名遥见。念欲息化如语使言。大乘理不容小机为不须此人。未可以大化之为勿强将来。以冷水洒面令得醒悟者第二标授小章门也。即是第六冷水洒面譬。初成道时既未堪授大化。但有人天小机故为说人天乘也。人天人机喻之如面。五戒十善能释迷解滞称彼根情。譬之冷水也。莫复与语者不可说大也。所以者何者双释二门也。父知其子志意下劣者。此明有小机释上授小也。自知豪贵为子所难者。明大乘尊极释上息大化也。审知是子者。知其过去曾发大心故云审知是子。而以方便不语他人云是我子者。此是释疑故来也。既实是子。何不语使云是我子令使往捉耶。即詺使为他人。犹是上傍人也。故今释云。虽云审知是子而以方便不得语使云是我子。此意明初成道时教门中不得说二乘人本是佛子。不说之意隐于实说即是方便也。前遣使唤子不得。谓不得以华严顿教化二乘人。今审知是子不语他人云是我子。即是不得渐说法华中一乘以化穷子也。使者语之下第二正息化也。亦有二句。初明大教不复被小机称为我今放汝也。随意所趣者顺小机行小教也。穷子欢喜下第二息大授小称彼根情也。亦有二句。初领息大。次领授小。以大教不称小机如被囚执。是故惊怖。息于大化称彼根情。故心生欢喜也。从地而起者领授小教也。牵往父所故僻地。放之故起行。不行大乘如僻地。堪修小教如起行也。尔时长者下第七诱引还家譬就文为二。第一雇子除粪譬。第二教作人譬。所以有此二譬者。初领隐实教起权教。次领隐本身起迹身。故初成道华严之会则双说从鹿园以去为双覆。至法华时为双开。今是双覆也。初譬有四。第一知小机喻。第二说小教譬。第三禀教得益譬。第四愍怪譬。将欲诱引其子者譬说二乘教意也。所以说二乘教者。欲诱引令悟入一乘也。而设方便者明诱引之事也。无二说二故称方便也。密遣二人者出方便之事也。若显灼云是长者之使。穷子则畏惮不受。若言开一为三。即是方便之三物不信受。故隐于此说而覆相示三故名密。二者昔说三乘是佛秘密之言。非二乘之所能解故名为密。三者虽复唱三密引归一故云密遣。四者说三乃欲令众生了悟非三非一言断意亡。是故此三名之为密也

问。安乐行品云佛教菩萨但以大乘法而为解说。佛今何故自说小乘耶

答。今文叹佛有知机力能说小为通大。安乐行品始行菩萨不知因小悟大但应说大乘法也。二人者即四谛十二因缘二教。能诠于理故名人也。形色憔悴无威德者释二乘教之名体也。教则浅近为形色憔悴。理非究竟为无威德。又生身相好不圆如憔悴。法身众德不满如无威德。又自调自度自净常行独善如憔悴。外无济物之功如无威。内无慈悲之心如无德。又菩萨有折伏摄受二能。折伏如威摄受如德。二乘不具故言无威德也。汝可诣彼徐语穷子者二乘教可施之于彼人为诣彼也。诱引将顺之言为徐语也。又大乘化物取成佛义速为疾走。小乘去佛奢缓为徐语。此有作处倍与汝直者。穷子前从地而起往至贫里以求衣食。即是行人天乘名为彼处。今对世间之彼故说二乘出世间法。名之为此。示四谛十二因缘是修行之所故称为处。示小涅槃之乐过人天之乐为倍与汝直。穷子若许者称彼根缘堪受小化名为若许。将来使作者从世间入出世间为将来。正禀于教令如说修行称为使作。若言欲何所作者小乘机发感化为欲何所作也。又释假设作机未解教意欲显教宗故有此责也。便可语之雇汝除粪者正教其修行断结显示小乘教之正宗也。以二涅槃之直与于穷子称为雇之。然后令彼断于烦恼名为除粪也

问。若以断结为除粪者。声闻但断见思。大士具除五住。则菩萨是大除粪人也

答。二乘见有烦恼可生故修解灭之。即是生灭断常故为鄙贱如除粪之人。菩萨了惑本自不生今亦无灭名无生灭观。故除无所除非除粪人也。故方便品云诸法从本来常自寂灭相。净名经云为增上慢人说断三毒耳。无增上慢者三毒即是解脱。故无所断也。我等二人亦共汝作者二乘不能离文求理。籍教诠理方能断结。则教有助智断结之功。为共作义也。于四缘中是增上缘。时二使人下第二领上为缘说教。缘教相会名为既已得之。为缘说教称具陈上事也。尔时穷子先取其价寻与除粪第三领上得益。贫贱之人其心局小恐不得直而有徒劳之弊。故先取其价然后乃作。二乘小心畏不得果。故前期涅槃之果然后修行断结。此譬即鄙之深也。其父见子愍而怪之第四父生愍怪。昔日本有大乘愿行而遂不受大法乐于小乘故可伤愍。愍不信大怪其取小。此中四大声闻作鄙斥小乘之譬。从上即遣傍人唤子不来至其父见子而生愍怪明好事唤子不来恶事呼而来何鄙之甚耶。今实得罗汉遂是除粪鄙贱之人。况未得果欲学小乘之者。如一形之内保执毗昙及成论者乎。又以他日于窗牖中第二领身之真应也

问。何故先领二教后领二身耶

答。要前照机不堪受一化信受二乘。然后隐法身而垂应迹然后为说小法。即是次第

问。云何为二教二身耶

答。即遣傍人谓一乘实教也。密遣二人谓方便教也。故前隐于实教而起方便教。二身者师子座之长者谓真身也。脱珍御服著弊垢衣谓化身也。既隐实教而说权教亦隐真身而起化身也

问。上譬喻品云。但明实教化子不得权教化子得。不明真应两身。今何所领耶

答。上品具有二教二身。门外长者谓法身也。惊入火宅谓应身也。是故今文还领上说。乃非是身教次第而大意有之故今领也。又四大声闻助佛扬化。佛既说教有权实。彼以教例身身亦有权实也

问。今文辨真应与譬喻品何异耶

答。譬喻品明门外长者即是法身惊入火宅谓应身也。今此文明居师子座长者即遣傍人。此譬初成道时卢舍那佛说大乘之教。次脱珍御服著弊垢衣语令勤作。即是隐舍那之身起释迦之化说小乘教门。故以实身说实教权身说权教。此并是迹中开本迹耳。就文亦四。一照机。二隐本垂迹。三说教门。四者明得益。此四即是次第。又以他日者。前是思惟不堪受大教堪受小教时。今是思惟不堪见本身堪见迹身故云他日也。于窗牖中者。长者隐大处而于小处见子。如不得用实智照小机而用权智照也。遥见其子者。见子去理远故名之为遥。又尔时犹居本身未垂应迹。去感尚远称为遥见。故下隐本垂迹得近其子也。羸瘦憔悴粪土尘坌污秽不净者出所照之机也。上明见其不堪受大教堪受小教。今照不堪见本身机堪见迹身机。无大乘之解为羸瘦。无大乘之行如憔悴。有凡夫二乘诸结使未除垢障所染。如粪土尘坌污秽不净。即脱璎珞下第二明隐本垂迹。初明隐本次辨垂迹。隐舍那之三德名为隐本。即脱璎珞谓隐解脱也。细软上服隐般若也。严身之具隐法身也。此非是法身地三德。何以知之。从中止一城以来竟又以他日遥见其子皆是初成道时有如此事。但二乘不堪见于此身故隐彼舍那示释迦耳

问。华严经云亦名为舍那亦名释迦文。即犹是一佛。何以开为二身耶

答。二佛有同义亦有异义。同义如向引文。异义如梵网经云。本身为舍那迹身为释迦。像法决疑经云。或见我身为报佛为百千释迦之所围绕。此与梵网意同。今欲显二教二身为异。本身说实教化菩萨。迹身说权教化声闻。故且用舍那释迦二佛以明本迹。然身处及教无有定判也。菩萨即见舍那在净土说大乘。二乘见释迦居秽土说小教。更著粗弊垢腻之衣者第二垂应身也。然二乘所见具有八相成道。今文略举凡圣二事。即更著粗弊垢腻之衣即父母生身同物有大患也。尘土坌身示同心有烦恼也。如纳妃生子为贪使。六年苦行为痴使。骂五人为嗔使。亦有三毒如尘土坌身也。右手执持除粪之器。上二句示凡方便。从兜率天下竟道树之前事等也。今示圣方便。即树王成道及趣鹿苑转法轮事也。又前示凡方便以圣同凡。今示圣方便令凡同圣。右手执作之便。真智有除结之能。手执器故除粪。智会理故断惑。状有所畏者释断结之意也。畏粪污身是故除粪。恐惑染心所以断惑。如三毒是三衰因。故出城四门即知贪欲致老嗔恚致病愚痴致死。畏三毒能生三衰。是故断惑。语诸作人下第三明说教。即是趣鹿苑转四谛法轮也。就文为四。一诫劝二益价三安慰四称叹。汝等勤作者劝令精进也。勿得懈息者诫令勿懈怠也。精进成众德之根。懈怠败万行之本。是故命初以诫劝也

问。趣鹿苑应说四谛。云何乃明诫劝耶

答。领教权实中已明说二乘法穷子修行。今隐本垂迹明教作人义故诫劝也。以方便故得近其子者释隐本垂迹之意也。佛理玄远。非此方便无由近之。后复告言咄男子第二明加价也。汝常此作者令其常在正教之中修行也。勿复余去者勿放逸入五欲心也。当加汝价者。上虽劝常在此作诫令勿复余去。恐不受诫劝故以加价诱之。旧云初成道已与人天乘竟今复赐其出世二种涅槃名为加价。今谓教权实中云此有作处倍与汝价。即是对人天乘说出世涅槃名为倍价。今言加价者于倍价上更复加之。谓涅槃果外诸余功德为加价也。诸有所须者涅槃果外余功德智慧悉是资神所用也。盆器米面下别出所须物也。凡加四物。一瓮器有盛贮之用。如戒为定慧之本。经云依因此戒则生诸禅定及灭苦智慧也。米面者即所食之物。米粗喻定。面细如慧。盐酢之属者五门三观等也。无常咸味。苦为酢味。不净无我是此比例。故云之属。注经解云定粗如米。精进行细如面。无碍如盐。解脱如酢。盐酢为众味之主。双道为二乘之根。有人言盆器如四禅。米面谓禅地诸功德。有漏功德粗如米。无漏功德细如面。盐酢为众味之主。止观为诸行之要也。莫自疑难者修之必得也。亦有老弊使人须者相给者虽与诸物复须人使。今故与老弊使人也。上赐其三学自德。今与其六通外化。菩萨神通运用广远犹如少壮。二乘神通力用狭劣喻老弊也

问。何故许其瓮器乃至老弊使人

答。欲示二乘人功德智慧浅劣不足珍贵用此以斥保小之流令厌小欣大耳。好自安意下第三明慰喻。非止内给所须。外复有善言慰喻令安心于道门。故云好自安意也。我如汝父者欲密示是父子也。就昔为言。声闻是小行。佛为大乘。非真父子。但禀教生解故言如子。勿复忧虑者若修无漏必不惧老病死苦也。所以者何我年老大而汝小壮者释父子义也。以道高是为老大。德浅为小壮。此领鹿苑时师资之义也。汝常作时下第四称叹也。上明内给所须外善慰喻。今即如说修行得于教益故称叹之也。如说行故无欺。常精进故无怠。知教不乖理故无嗔。得教益故无恨。知教等益无私故无怨言也。都不见汝有此诸恶如余作人者明无五种过故云无恶。反此五种则余作人也。自今以后如所生子者。上叹无过今为其立名。既无五失则有五德入于无漏。从佛口生从法化生。取佛法分故名如所生子也。即时长者更与作字名之为儿者。既入无漏为立贤圣之名称为佛子也。尔时穷子虽欣此遇下大章第四明禀教得益。蒙上加价慰喻称叹三事故云欣此遇也。犹故自谓客作贱人者。未识大乘为客作。尚守小分为贱人也。由是之故于二十年中常令除粪者。由未识大乘守于小分。是故于二乘法中修行断惑。二十年即二乘教也。有人言。断见思二惑为二十年。有人言。断见谛惑一无碍一解脱。断思惟惑九无碍九解脱。名为二十年。故杂心云。一种一种九种九种合二十也。过是以后心相体信者。上来序小乘法中修行断结竟。此下已去令其预闻大乘法也。过是以后者依二乘教修行断结得果已后也。心相体信者大机渐发堪闻大教也。出入无难者闻大乘法不生疑心。然其所止犹在本处者虽闻大教犹谓是菩萨法非已所学也

问。付财之教即是大品。大品是大乘之初。自大品之前但明三藏。故释论云佛于三藏中未说菩萨行。若尔前未明大乘。声闻何由已解耶

答。大品前亦明已说大乘。旧相传云佛成道六年说鸯崛摩罗经广明大乘法。又云佛成道六年说大波若十万偈。不来此土。又仁王经明金刚波若在大品前说。此法中善吉已闻波若悲喜交集。即是出入无难事。良由已闻大乘故大机渐动堪付财耳。若大机犹未发者不堪付财故说大机已动也。尔时长者有疾下第八付财密化譬。因闻法华得悟大品故领大品付财教也。然大品之与法华虽同是大乘。但大品显教菩萨密化二乘。以显教菩萨故菩萨领解得记成佛。密化二乘二乘未悟。至于法华显教二乘方乃得悟。始知昔日大品以去即是教我一乘。所以作此领解者。盖是自伤之甚也。前说小令我入大而未解者其失犹轻。大品之时亲付我大法而我不知。盖是愚之甚也。有人言波若教中声闻已得悟道者。盖是未善法华付财譬意故作此说耳。今谓大品教明悟声闻。法华教辨声闻悟也。大品教辨悟声闻者有二种人。一者本是小乘闻说般若遂得小果。二者本是大乘人闻说波若证于罗汉。六十菩萨即其事也。法华教明声闻悟者亦有二人。一者本声闻人悟于法华并成菩萨。二者菩萨之人闻法华经疑网皆除住不退转。就文为二。初命二受命。命中为二。一命之缘由二正命。自知有疾者。有人言如来一化前说小乘后说大乘。从波若以前说小乘教。终波若以后竟于双林说大乘教。然化功讫喻于命终。今废少化譬同有疾。若闻大教则知双林稍近譬之将终。故云将死不久。有人言三乘化功为命。今将说法华三乘化功应断。断故称死。大品去法华已短故言将死不久。今谓说大品时去涅槃小近名为有疾将死不久。说法华去涅槃转近如临欲终时。正入灭度如死时也。不须余释。语穷子言下第二正命又有二。初付财次密化。如大品之初告身子转教之始命善吉也。我今多有金银者。如大品劝学中举因果德行八十余科故言多有也。其中德行能续慧命者如仓。能养法身者如库。内德圆满如盈。化功外流如溢。其中多少所应取与者。广说为多。略说为少。受法者为取。授法为与。注经云应根利钝为多少。随机抑扬为取与也。汝悉知之者令其知上略广受授之事也。我心如是当体此意者。上是付财今是密化。使善吉领佛心也。所以者何我今与汝便为不异者释上当体此意也。就昔而言。明善吉承佛力说即是佛说故云不异。据密教声闻者佛为法王应自化菩萨。而今令小乘弘大道化菩萨者。将明小乘之人终与佛不异。意在于此故云当体此意。又菩萨化他二乘自行。今令自行之人而化他。即密示二乘是菩萨也。又令小乘人而说大法。密令小乘人学大法也。依智度论释者。命声闻说凡有二义。一者显示教中明菩萨烦恼未清净。人不信受故不命菩萨。声闻烦恼清净人则信受故命声闻。二者佛与菩萨其德尊高。众有疑问不能自尽。故佛与菩萨不说大法。命于声闻则有下接之义所以命说也

问。龙树何故不依法华意释命说耶

答。夫前教未得开后教。后教必得开前。龙树但当教明义故作此说。又实有斯义。所以作此释之。后教开前者。命小人而说大法有二种义。一者得密教小人。二者得显教菩萨。若命菩萨而说大法。则唯得显教菩萨不得密教二乘也。宜加用心无令漏失者用心谓顺法随机。无令漏失谓勿违理差机。密表大法将为已任故有此诫也。尔时穷子下第二受命而说。就文为二。一者领佛语。二者不识佛意。谓不领密化。领知众物者。序品初身子白佛。三假品始善吉受命。所以受命者。佛不妄敕宜从命而说。而无希取一餐之意者。佛言劝菩萨而意在声闻。今但领其言未知是己物故不体此意。然其所止故在本处下劣之心亦未能舍者。上明不取于大。此辨未舍于小也

问。大品付财定在法华前不

答。初分经在法华前。何以知然。智度论云十二年未制戒已说波若。又仁王经云佛成道二十九年说摩诃波若。而此经云四十余年方说法华。故知大品初分在于法华前也。龙树释毕定品云。须菩提闻波若中明菩萨有退。又闻法华经说一切皆作佛。以二经相违故取决于佛。所以问云。是菩萨为毕定为不毕定。佛答云是菩萨毕定。则以法华为实说。若尔则大品后分在法华之后。故龙树云是波若非一坐一时说也。复迳少时下第九陶练小心譬。所以须此譬者。二乘闻大品既不悟。何因缘故至法华便解耶。故须明大品已后诸方等经陶练其心。令稍鄙小心渐欣大道。至于法华方得取悟也

问。此品始终明几教耶

答。凡有五双十教。一顿渐一双。初化子不得谓华严顿教也。从冷水洒面譬说人天乘至法华教谓渐说大乘。则顿渐一双也。顿教化直往菩萨渐教通化二种菩萨。此中所明正化回小入大之人。就渐教中人天乘为世间教。从雇子除粪竟法华为出世教。即世出世一双也就出世教中雇子除粪喻谓小乘教。付财譬谓大乘教。谓大小一双也。大乘教中付财命说陶练小心此二密教声闻。法华已去显教声闻。谓显密一双也。就密教中付财命说令小乘人说于大法以化小人名为自教。陶练小心明大人说于大法以化小人名为他教。自他一双也。则此自他两教名为密教。委嘱家业谓显教也。此五双十教非但领释迦一化总摄十方诸佛法门

问。初化穷子不得。以几种教门即柔伏其心后得入法华耶

答。初华严教门此教直往菩萨令入佛乘。从华严以后依此品始终之意凡有四教。调伏回小入大之人方得入于佛慧。言四教者。一冷水洒面即人天教。令其离三涂之恶。次雇子除粪譬说二乘教。令离凡夫烦恼。三者付财密化譬及陶练小心譬此之二譬化彼二乘。同令离二乘烦恼。所以但举此二譬者。以大法化小凡有二门。一者令小人说大以化小人。则付财教名为自教。二者令大士说大而化小人。谓大品以后诸方等经名为他教。一切大乘中唯此二事。故用斯二调其小心。然后得悟一乘也

问。此四教调伏小心得悟一乘者。此之四教悉是入一乘之方便。若尔四教应俱是方便说教耶

答。不然。前之二教是方便教。故籍方便教悟入一乘。则以方便教为一乘方便也。后之二教并是大乘即是真实教。但籍真实教悟入一乘。故以真实教为入法华之方便也。父知子心渐以通泰第十委嘱家业譬。就文为三。一父知子大志譬。二正委付家业譬。三领解欢喜譬。初有二句。第一句明大机动也。自鄙先心第二句明小执移。异上付财中有二。一不取大二不舍小也。临欲终时而命其子下第二正说法华。就文为四。一辨时节。二明召集众证明。三结会父子。四委嘱家业。临欲终时者第一付财时节也。旧云如来三十成道八十灭度。其间五十年说法。此经邻次涅槃。故寿量品云于伽耶成道至今四十余年。诸师并云四十九年说法华。今明若说法华必是四十九年。则佛非十九出家三十成道。何以知之。若十九出家三十成道者则出家以后经十二年。而经及释论云逾城之夜生罗云。若尔何故知十二年耶。又经皆言六年苦行。若十二年者其间复何所为耶。以此推之非十九出家而三十年成道。若必十九出家者即二十五年成道。寿量品应云五十余年。不应言四十余年也。今依释论引经云我年二十九出家。若尔即三十五年成道。而寿量品云四十余年。即会其文也。若言经教不同适缘而见者。斯则时节不定也。既邻次涅槃如临终义也。而命其子下第二召集证明。即序品中列众事也。集二乘众如命其子。此经初分正为声闻。故云为诸声闻说大乘经名妙法莲华教菩萨法。所以云而命其子也。又从三昧起告舍利弗。即是而命其子。并会亲族者谓佛同行之人为亲族也。国王者多宝分身也。大臣者诸菩萨众也。刹利者诸天等幽众也。居士者人王等显众也。不列声闻众者。而命其子即声闻众也。即自宣言下第三会于父子正说法华也。文有三句。一明初为父子时。二辨中途相失时。三明父得于子时。此略举十譬始终三事也。此是我子者明声闻人本是佛子也。我之所生者昔日为说大乘教生其大乘之解。即以后句释上是子之言也。于某城中下第二明中途相失时。跉跰(跉零音跰破宁)行不正貌也。五十余年者流浪五道及修罗也。其本字某者昔受化时之称名谓也。我名某甲者能化之时名字也。昔在本城怀忧推觅者第三明得子时也。初句举不得昔大乘理法称为本城。犹是故乡耳。推觅大机犹未熟也。忽于是间会遇得子正明得子。此实我子我实其父者

问。上已云此是我子我之所生。今何故复说耶

答。声闻本非佛种。今忽言是子则似如权引。故重有此实之言也。又前明初为父子时。今欲付子之财故重言实是我子。今我所有下第四正委家业。即领上授身子记之言也。道合机熟父子义定法财大业并皆是付之。余缘众生一解一惑留托继人。故言前所出内是子所知也。又前所出内正指大品时。尔时虽复出内犹未知是己物。今乃知之故云是子所知也。是时穷子下第三领解欢喜也。大富长者下第三合譬但合五譬。一合初为父子譬。二合中途相失譬。三合诱引还家譬。四合付财密化譬。五合委嘱家业譬。所以但合五者。初为父子是结缘之始故须合之。背化流浪生死。盖是中途相失时亦须合也。后之三譬是释迦一期出世大小显密始终教门亦须合之。余譬说已显不待合也。世尊大富长者合父义也。我等皆似佛子者合子义也。菩萨为真子二乘非真故云似也。又过去始学大乘位行犹浅故言皆似佛子。若得真无生方是真子。如来常说我等为子者释上皆似佛子之言。如来常说我等为子。非我自称也。又佛眼照知我等昔禀大乘而背化入于五道。今复得悟虽复迷悟轮回未始非子故云常说也。世尊我等以三苦故下第二合中途相失譬。背大乘理已后凡有二事。一受三界之苦。二乐著小乘。故智度论云。退菩萨有二事。一贪三界二乐小乘。以三苦故者即贪著三界故受三苦也。所言三苦者。一苦苦二坏苦三行苦。有人言苦受是苦中之苦故有重苦之名。有人言。心为苦体。缘逼生苦。体具合说故名苦苦。众事分毗昙云。欲界为苦苦。色界为坏苦。无色界为行苦。欲界虽具三苦。但欲界有苦受故名苦苦。色界无外逼生苦。但有果报坏时苦。无色界非但无外逼生苦。而果报坏持苦亦不显。但有无常所役故苦。夫有重必有轻。则欲界具三苦。色界具二苦。无色界但一苦。俱舍论约三受释三苦。苦受为苦苦。以苦受生时苦住时苦。以二时苦故受重苦名称为苦苦。乐受为坏苦。以乐受生时不苦住时不苦但坏时苦故名坏苦。舍受名行苦。舍受三时苦皆不显但有无常所切故云行苦。迷惑无知下第二贪著小乘。凡夫时受三苦而不知出。今厌患三苦不求大乘而乐著小乘。所以乐小法者。正由迷惑无知故尔。今日世尊下合第三诱引还家譬。上有二。一领二教次领二身。今文转势合之。但领于教不复领身。就领教为二。初正领权教第二释疑。上领权教有四。今但合说教及信受。初文合上说教。我等于中下合上信受。然世尊下第二释疑。疑云既是父子恩情。何因缘故但令除粪不与妙乐。是故释云。佛知情乐小不受大化。是以不为说大而授小也。就文为二。初知根情故隐大不说。宝藏之分者即涅槃经贫女宝藏也。以方便力下第二授小。说如来智慧者如来智慧即是一乘。故于一佛乘分别说三也。一日之价者小乘果卑贱微也。如一年佣作一日酬劳。我等又因如来智慧下第四合付财密化譬。上有父付及子受。今但合子受。子受之内具合领父言不知父意。以方便力随我等说者明昔付财之时。佛知其乐小不得显教大乘。但得以方便力密化之耳。今我等方知下第五合委嘱家业譬。上文有三。一知子志大譬。二委嘱家业譬。三领解欢喜譬。今但合二。谓委嘱家业及得家业欢喜也。方知世尊于佛智慧无所吝惜者。昔见佛独以佛慧为菩萨说不为二乘说。则谓佛于二乘吝惜智慧。今得领悟始知佛无吝也。所以者何下举三事释佛无吝。一者我昔有大机即为说大。由我昔无大机故佛不为说大。故知佛昔无吝也。于此经中唯说一乘下。第二以佛今为我说一乘故知佛无吝也。而昔于菩萨前毁訾声闻下。第三义明昔赞大呵小即是为我说一乘意。但我自不知谓佛悭耳。是故我等下合第二领解欢喜譬也。如佛子所应得者皆以得之者。佛子所得凡有三事。一菩提心二菩萨行三未来得佛道。今具得三事也。尔时摩诃迦叶下第二偈颂

问。何故长行初明善吉今辨迦叶说偈

答。善吉迦叶各有一能。善吉有转教之功。迦叶有持法之用。是以二人前后互出也

问。大品不明迦叶转教。今偈中何云佛敕我等说最上道耶

答。上已通之。又迦叶善吉异口同音。迦叶说偈即善吉说也。又智度论云波若有二种。一独为菩萨说。二三乘共说。大品则是共说。迦叶虽复无言。而犹是善吉类故得言迦叶说

问。旧义亦明大品是付财教。与今何异

答。有三种异。一者旧但明大品是付财不会父子。今明大品有付财有会父子。所言会者。如上引毕定品事释之。二者旧明大品浅法华深。今明二经无异。非但二经无异。一切大乘经同辨一道同为菩萨。如长者家业始终无异。但说非子是子为别耳

问。即说子为深不说为浅。云何不异

答。本以长者家业喻大乘之理。家业既不异则知大乘理无别。但二乘在波若坐大机未熟。故不得说是子耳。如五百声闻在华严坐不得说其是子。可言华严浅法华深耶。三者法华波若眼目异名。法华会父子即是波若会父子也。七十三行半偈还颂长行二段。初二行颂法说。次七十一行半颂譬说。上法说有二。初序昔迷二陈今悟。今但颂悟不颂迷也。二偈为二。初偈明闻法故欢喜。次偈明见人得记故喜。亦初是现喜后是预喜。譬如童子下第二颂譬说。上文有三。初请说二开譬三合譬。今但颂后二。上开譬有十。今但颂八譬。不颂冷水洒面及陶练小心。上明父子有四番。初番明子有三义。一初为子义。二中途失父义。三子渐还乡义。今具颂之。但类例相从转势为异耳。初明子二义。一为子时。二失父时。子渐还乡回在后颂之。初半行明为子时。童子者喻初发菩提心也。幼稚者明善根微浅也。无识者上明解小今辨惑多也。次一行颂中途相失也。其父忧念下第二颂上父也。长行明父有三。一为父时。二失子时。三中止一城以待子时。今偈以类相从超取重明父入今文颂之。则开为四。三文如上。第四明忆子之苦也。其父二字颂上为父义也。忧念已下颂上第二失子义也。四方者四生也。子失父而称五道。父失子据于四生。盖互现文耳。求之既疲下颂上第三顿止一城以待于子。长行有四。一化处二化主三教门四徒众。今具颂之。顿止一城者颂化处也。造立舍宅者第二明垂应成佛颂化主也。无为而无不为故言造立。覆阴众生称之为舍。又垂应自居亦是舍也。五道皆化浅深随机谓五欲也。至人以度物为乐称为自娱。其家大富叹化主也。此文大意对子失父之贫贱。叹父失子而富贵。明声闻失大乘故贫贱佛得大乘故富贵。以此抑扬令时众欣大而恶小也。执文为三。初明父大富义。次叹父大贵义。三双结富贵义。富贵各明三事。富三事者。一者内多珍宝。二外丰象马车乘田业人民。三出入息利遍于他国。今叹内富即是内备众德。象马牛羊下此叹外富谓教门也。僮仆人民下犹是叹外富谓所化徒众也。出入息利下。上明一国之富。今明富遍他国。犹是释迦所化徒众义耳。商估价人者。商估谓行商。坐估谓卖物人也。价人谓买物人也。此长安地呼买为贾。不必依书典也。千万亿众下第二叹父贵义亦开三别。初半行明近众。次半行明十方佛之所爱念。次半行明十方菩萨所共宗重也。以诸缘故下一行结富贵义。以富贵具足故往来者众。赴机为往。受道为来。其数尘沙故云众也。而年朽迈益忧念子下第四颂上重明父义。上有二章。一忆子之苦。二假设得子之乐。今但颂初也。尔时穷子下此第三番重颂子也。长行明子有三义。一为子时。二失父时。三渐还乡时。初番已颂其二。今次颂第三子渐还乡。所以回初置今颂者。欲明子还乡有近远三时。一向国时二到城时三至舍时。盖是类例相从故转势颂也。初半行颂上驰骋四方以求衣食谓向国时也。从邑至邑下二偈颂上第二至城时也。然善根有二种。一者平品相生。如从邑至邑从国至国。二者增品相生。如从邑至国。长行显其增品。今明其平品也。或有所得或无所得者。行善因得善果为有所得。行无记因不得果为无所得。又定得果为有所得。缘差不得果为无所得也。饥饿羸瘦者。乐果不得自充足为饥饿。福因不能自强如羸瘦也。体生疮癣者。上明善小今辨惑多。外则受于讥毁。内为众惑所瘵尘也。佣赁展转下第四父子相见譬有二。初颂子见父。次颂父见子。子见父中长行有三。一明见父缘由。二明正见父。三起避畏心。今具颂之。尔时长者下颂正见父。长行有六句。今但颂三。一行颂化主。半行颂徒众。一行颂教门。此既是真法说者听人三事故颂之也。门内者至理虚通为门。长者既在门内。显穷子居理外也。眷属围绕者颂长行婆罗门等登地已上人也。诸人侍卫颂长行吏民僮仆地前人也。或有计算者明教门也。非长者自计算乃使人为之。初成道时七处八会加被菩萨说即是其事也。计算者明少多义。如五十二位深浅不同。又如初地百法明门二地千法门等。注记者现在行因未来得果也。计算明说法。注记谓授记也。穷子见父下第三颂子见父赴避畏心。借问贫里者。于时佛未说人天之教但有人天之机。扣佛说人天之教。如借问贫里也。长者是时在师子座下第二颂父见子。上有三句。一见子处。二见子便识。三见子欢喜。今但颂二不颂欢喜。初成道时未说是子故云默而识之。即敕使者下颂第五唤子不得譬。上有二。初唤子不得。二息化。今但颂初上唤子不得。不得中又二。初正唤子不得。二强牵将还。今但颂初半行颂正唤子。一行半颂无机不受也。何用衣食使我至此者何用人天乐以小善扣大圣也。长者知子下颂第七诱引还家譬也。上有二。初领二教次领二身。今具颂之。二教中有四。今但颂二。初三行颂说教。次一行颂信受。初三行为二。初一行明无大机。次二行正说小教。不信我言者不信实教也。不信是父者不信实身也。即以方便者第二说小教也。前已遣傍人唤子不得故云更遣余人。眇目矬陋无威德者。目视不正为眇。又云一目少为眇。譬二乘所见空有悉皆不正。涅槃云见菩萨八相成道名二乘曲见。谓有见不正也。又言若以声闻辟支佛心言无布施是则名为破戒邪见。谓空见不正也。但度三百由旬志不及远名之为矬。不得中道正观但是断常行心名陋也。外无济物之功如无威。内无救物之心称为无德。摄大乘论明二乘无三德。一无断德但除惑障不除智障。二无智德谓无一切智。三无恩德不能普救众生也。穷子闻之下第二颂上信受也。净诸房舍者六根非一如诸房舍。除六根中烦恼如净也。长者于牖下第二颂上二身。上有四。一照机二隐本。垂迹三说教四得益。今颂初三不颂后一也。初行颂第一。次偈颂第二也。方便附近下颂第三说教。上有四一。诫劝二益价三安慰四称叹。今转势亦四。二同上三苦言四柔语也。若如我子者古语呼汝为若也。并涂足油者。外国作使之人足多龟坼故以油涂之。譬得六通而足不履地也。饮食充足荐席厚暖者。作使之人必多饥寒。今赐其饱暖。无漏定慧如饮食。戒以安身如厚暖也。长者有智下颂第八付财密化譬。上文有二。一父付二子受。今二行颂父付。一行颂子受也。经二十年者。得罗汉果后始命说波若。如除粪已后方乃付财。则知命说之时犹住二乘位故称经二十年也。父知子心下颂第十委嘱家业譬。上父有三。一知子大志譬。二委嘱家业譬。三得家业欢喜譬。今具颂之。半行颂第一。欲与财物下颂第二委嘱家业譬。上有四。一明时节谓付财缘由。二召集证明。三结会父子。四委嘱家业譬。今不颂初一但颂后三。初一偈颂召集证明。于此大众下颂第三结会父子。上父有三。一初为父子时。二中途相失时。三父得子时。今具颂之。半行颂第一。一行颂第二。上半明舍父之岁。下半辨见子之年

问。禀人天教亦是见子。何故但说行二乘教为二十年耶

答。二乘方是佛子。人天未是佛子。故五种佛子中谓四果并缘觉。不说人天也。昔于某城下颂第三父得于子。上半辨失子之城。下半明得子之处。凡我所有下颂第四正季付财物。子念昔贫下颂第三得家业欢喜。又开三别。初半行序昔贫。次一行明今富。后之半行辨欢喜。三门各二。初门有二者。一昔贫二志意下劣。次门二者。半行明内富半行明外富。后门二者。一甚大欢喜二得未曾有也。佛亦如是下第二颂合譬。上长行合五譬。一合初为父子譬。二合中途相失譬。三合诱引还家譬。四合付财密化譬。五合委嘱家业譬。今亦合五但转势颂之。第一合唤子不得譬。第二合诱引还家譬。第三合付财密化譬。第四合陶练小心譬。第五合委嘱家业譬。初文有一偈。上半明有小机。下半明不说大法。次文有一偈。上半明得小法。下半辨成小乘人。佛敕我等下颂第三付财密化譬。今就此譬大开三别。第一合付财密化。第二合陶练小心。第三双明佛昔不为显说大乘。合初文为二。初一偈合父付。第二合子受。父付中上半明所付波若是最上之道。下半明波若教宗唯菩萨辨成佛。明显教菩萨及密化声闻并令作佛。盖是大品教宗。非三乘通教意也。我承佛教下第二颂子受。前文有二。一领父言二不识父意。今具领之。就领父言复开四别。初一行半正明受命转教。次一行明菩萨悟道。第三一行序佛授菩萨记。第四一行半结大品教但为菩萨说不为二乘也。如彼穷子下第二有三行颂不识父意。三行即三。初偈譬说次偈合譬后偈释无悕取。我等内灭者凡有三种义。一约大小乘明内外。大乘具灭三界内外。小乘但灭三界内故称内灭。二者菩萨并济众生内外俱灭。二乘但灭自惑不灭他惑故称内灭。三者约余无余明内外灭。结业既亡则未来生尽。入无余时于外山河日月亦随分得灭。今住有余未得无余故云内灭也。我等若闻净佛国土下合第二陶练小心譬。就文为二。初明保小故不欣大因。二明保小不乐大果。所以但明此二者。大品教后诸方等经陶练小心凡有二种。一者以大因陶练。二者以大果陶练。故今但明二种也。初文为二。前明不欣大因。次二偈解释也

问。何以故此文是合陶练小心譬耶

答。前章明为他说大乘。今文辨从他闻大。故知是付财之后诸大乘经也。所以者何下二偈释不欣大也。空无大小者此是成论人声闻空也。成论师不体此意谓是探明大乘。盖是小乘教中自有二说。毗昙悟人空但得其浅。成论悟法空则得其深也

问。成论亦辨法空。与大乘何异

答。略明四异。一者大乘明人法本性空。小乘明折法空。故大乘是真空小乘非真空。故方便品云。小乘涅槃非是真灭。诸法从本来常自寂灭相。大乘涅槃方是真灭。灭谛即空。灭既有真伪空亦然也。二者小乘但明三界内人法空。空义即短。大乘明三界内外皆空。空义即长。三者小乘人但见于空不见不空。大乘人具见空与不空故名中道。以空无诸累不可言有。有于众德不可言无。非有非无即中道。四者小乘人入空则失有。出有则失空。是故取舍行心断常二见。中论云。若有所受法则堕于断常。当知所受法若常若无常。大乘人不坏假名而说实相。故即有而常空。不动真际建立诸法。即空而常有。故不堕断常名中道观

问。大乘何位得并观耶

答。成实师云。六地未并七地学并八地真并。而璎珞经云初地已并者。成实师释云。凡夫著有二乘沈空。今初地对此故云并耳。其实未并。虽言八地并然照空之智终自四绝。鉴有之智万像不同。空有恒异。何由并耶。我等长夜下第二闻佛果德不生欣乐。就文为二。初一行正明不欣果德。次三行释执小故不欣大。三行复开三意。初半偈谓小是究竟与佛德齐故不欣大。次一行半所作已竟故不欣大。第三一行明报恩已毕故不欣大。依教得果是法供养。前二明所作已办。此序报恩已毕故不进求也。我等虽为诸佛子等第三双释付财密化及陶练小心二譬意也。就文为二。初一行半重牒付财譬略不牒陶练小心。第二偈明佛昔知未有大机但得密说不显言劝学大乘也。如富长者下此颂合第十委嘱家业譬。上长行有二。一委嘱家业二得家业欢喜。今具颂之。颂初委嘱家业又二。前一行半双标二譬。第二一行半双合二譬。所以双牒合者。此二相开故举始以成终也。以方便力者。若别取即是第七诱引还家。说二乘譬名为方便。故上文云。将欲诱引其子而设方便。若通论方便者。从一乘顿化不得故后以四教为方便。谓人天乘乃至陶练小心。如上释也。又合此四教亦得为三方便。人天乘谓世间方便。次说二乘谓出世方便。后付财密化陶练小心谓大乘方便。此即是下中上品方便调柔其心然后始得悟入一乘也

问。此与五时教次第有何异耶

答。法华文自作此判之。非人之穿鉴也。而与旧不同者。旧明波若及诸方等经皆劣于法华故是法华之方便。今明诸菩萨等于波若中皆已得悟。声闻钝根假菩萨究竟之教为得悟缘由。故云方便耳。非是大品未究竟称为方便也。故前文云。波若是诸佛密藏。但为菩萨演其实事。即其证也。二者五时教人谓波若净名法华之佛皆非究竟。今明三教辨佛皆究竟。三者他云华严一乘法华一乘浅深为异。今明二种无异。但初说一乘化子不得。后说一乘化子方得。得与未得其义乃殊。论其一乘理无异也。佛亦如是下一行半偈双合二譬也。我等今日下第二颂上领解欢喜。就文为二。初一行半总明得益。世尊我今下五行半别明得益。就文为二。初三行明得法益。次二行半明得人益。初三偈即三。第一偈明得慧益。得道得果者。昔得小乘道谛之道灭谛之果。今得大乘道果。如大品云。有法是菩萨道。即是无生灭观。无法是菩萨果。谓诸法实相

问。云何名无生灭观耶

答。昔谓灭惑生解是生灭观。今知惑本不生今亦无灭故名无生灭观。即是道果也。于无漏法得清净眼者。昔日会空断惑。乃至毗昙见有断惑称为无漏。今明二乘皆是断常之心悉名为有漏。今得平等正观始是无漏为清净眼。昔日二乘人断常覆心无清净眼。在华严坐犹如聋盲。今得了悟则同入法界也。我等长夜下第二明得戒果。昔持净戒得小解脱。今悟一乘得大解脱。解脱是木叉之果。故以解脱为戒果也

问。昔持小戒云何今得大果

答。佛昔令持小戒为令悟大。故小戒为因悟大为果。如胜鬘云。为大乘故说于六处。谓波罗提木叉出家受戒．具足戒．正法住．正法灭等。法王法中下第三有人言。通取一切戒为梵行。别名断淫为梵行。故大品云。淫欲障生梵天。何况菩提。今谓前已明戒果。今明定果。昔行小行至小涅槃。今悟平等至大涅槃也。我等今者下。前三即是三学之法次第。今明人利益。初偈明智果谓为他说法生他之慧。次一偈半明断果谓受他供养生他之福。又前偈自为法施主众生为福田。后偈明自为福田众生为施主。所以然者。始舍小乘断常信今日中道。堪为人天二乘福田。如大品。身子问菩萨住何等地为二乘福田。佛答从初发心为二乘福田也

世尊大恩下第二大段叹佛恩深难报。此经始终佛有十恩。一通结缘恩。谓佛初发心时立四弘誓愿。故方便品云。我本立誓愿欲令一切众如我等无异。三根声闻入此法门愿海。谓通结缘恩。二者别结缘恩。于过去世为说大乘曾为父子。谓父子结缘恩。三随逐化恩。诸子观弱倒强。流浪生死周旋诸国五十余年。如来随入生死而教化之。故云其父忧念四方推求。谓随逐化恩。四隐本垂迹恩。如来久证法身常乐我净。为诸子道缘应至方示修行成佛。故云中止一城以待于子。谓隐本垂迹恩。五思惟救济恩。初成道时三七日思惟欲救济大悲深厚。谓思惟救济恩。六舍深说浅恩。初成道时既不堪受穷深之佛慧。为说极浅之人天能为下劣忍于斯事。谓隐深说浅恩。七权诱恩。脱珍御服著弊垢衣。为说二乘令渐悟入。谓权诱恩。八付财密化恩。九陶练小心恩。十委嘱家业恩。就文为二。初标作恩报恩二章。次释二门。前偈标作恩章门。半行标报恩章门。手足供给下释二章门。前逐近释报恩章门。次释作恩章门。就初有二。一行标敬养二章门。上半标敬下半标养。次一行释恭敬章门。次三行释供养章门。中二偈半明其供养广。次半偈辨其时长皆不能报。诸佛希有下释作恩章门又二。初二行明神通轮恩。次四行半明说法轮恩。又前是大悲恩。后大慈恩。又初是隐本垂迹恩。次是隐实教而说权教恩。恩虽复十种略摄不出本迹二身权实二教。忍于斯事者。佛久积大乘为钝根故忍而不说。如净名云。释迦如来隐其无量功德。以贫所乐法度脱众生也


法华义疏卷第七

永仁甲午夷则二八嫡胤道尊大姊妙法同纪氏女孙女藤氏此昆弟戮力刊当卷义疏适当先妣十三之远辰以拟丁兰木母之至孝乃至蠢蠢含灵同会如如妙理而已

　　　　　　　都干缘沙门素庆谨志
法华义疏卷第八

　　　　胡吉藏撰


　　药草喻品第五

所以有此品来者。自华严始集终竟灵山前会谓开五乘之教也。此经之始至信解之终合五乘归一乘也。今此一品举喻具释开合之义也。一地所生一雨所润。喻至理无二故合五乘以归一也。而诸草木各有差别。谓随五乘根性说五种教门。谓开义也。若但开而不合则得教而失理。若但合而不开则得理而忘教。故今明虽开而合虽合而开。虽合而开一而常五。虽开而合五而常一。具识开合理教始成。是以此品释成一化开合义也。然虽开而合合名开合。虽合而开开名合开。合开即非开。开合即非合。故非开非合非五非一强为开合。故下文云。究竟涅槃常寂灭相终归于空。盖是诸法实体故称为妙。不为诸边所染目为莲华也。次依法华论明此品来意者。火宅譬破凡夫病。穷子譬破二乘病云雨譬破菩萨病。菩萨之人闻上来所说唯有一乘。便谓毕竟无复三乘方便。此即得实失权存体忘用。然识权方乃悟实。达用乃鉴于体。既不识权亦不悟实即权实俱丧体用并亡。为治此病故明虽一地所生一雨所润而诸草木各有差别。虽至理无二而于缘有五。故权实义成体用方显。此经既称教菩萨法佛所护念。故令大士离凡夫二乘病及菩萨病。始是教菩萨法佛所护念。次依述成意生起此品者。譬喻一品正明说教。信解品明中根领解。今此一品如来述成。述成者据譬而言。一切草木凡有二义。一不知同二不知异。不知同者不知一地所生一雨所润也。不知异者不知草木自有差别也。假设如有一瑞草能知同异即是奇特。禀教之人亦有二迷。一不知理同二不知于缘有异。而迦叶一人能知理同能知教异乃名奇特。故下文云。如彼草木而不自知上中下性。汝等迦叶甚为希有。能知如来随宜说法能信能受。故举云雨药草述成迦叶领解。若望迦叶。于信解品十譬十恩叹佛功德犹自未尽。故更说云雨草木之譬广叹如来无方大用普益众生。叹不能尽故说此品也。若为释成信解品者。上明十譬十恩。无漏无为诸法之王。能为下劣忍于斯事。即时众谓佛过去之始今会之终屈曲崎岖难心苦心。是故今明如来虽复府仰顺从而无心屈曲。故华严云无心于彼此而能应一切。故举云雨无心之譬释成信解品也。言药草喻品者。药是草木中治病之通称。草即形木之别名。而言药草者通别两举者也。但言药草不举药木者。明木二即少草三即多故废少从多也。又今正述中根人领解故题药草不题药木。所以举药草喻中根人者凡有三义。一者禀教得解解生必能灭惑。喻如药草治病义也。二者药草能愈他疾。喻闻教得解即成菩萨必有兼济之功。三者药草是草中之贵。显成菩萨人中之尊贵异上声闻未得领悟如鄙贱穷子也

问。药草无情而受润。禀教有心而领解。何以为喻耶

答。欲明缘教相称义也。云雨无私而润。草木无心而受。若无私而润有心而受。即缘教相乖。何由领解。故举无心之根显无私之教。可谓其说法者无说无示。其听法者无闻无得。亦说如幻说闻如幻闻。无言显道绝听雨华。即其事也

问。何以知然

答。文云是法不可示言辞相寂灭。我今既示不可示。虽示而无言。亦是闻不可闻。虽闻而绝听也

问。譬喻药草化城皆是举喻。何故火宅独受譬喻名耶

答。通皆互得。而别不例者。火宅在初故受其通称。余皆居后当其别名也

问。文具举云雨草木四事。何故偏题药草名耶

答。就文而言。药草在前喻机感扣圣。云雨居后譬形声应物。要由感方应故从初立名。又今述中根领解故以药草题品。云雨不尔故不标名

问。举药草以述成故云药草品者。上明穷子以领解应云穷子品

答。穷子通迷悟。今言信解故用别以立名。卉木通于毒药。今云药草亦从别为称

问。上明穷子信解从信解以立名。今云如来述成应从述成以为称耶

答。今云药草品者可含二义。一者得述成中根领解。二者广明佛教利益无边。述成但得成前阙于后义故不云述成品。又领解题信解就法为名。述成称药草据譬为称。欲法譬两存不应一类立名也。就品为二。第一述成所解。第二广叹佛德。遍告迦叶者。迦叶是中根之尊又是说譬之主故偏告之。及诸大弟子者善吉之流也。善哉善哉者释论云。再言善哉者喜之至也。诚如所言者。两善哉述其言巧。诚如所言印其事实。但称叹有四句。或言巧而事不实。或事实而言不巧。或两具。或双无。今两具也。如来复有无量功德者第二广叹佛德。就文为二。初长行次偈颂。长行为二。初略标佛德无尽。第二广释佛德无穷。上明言巧事实者。盖是一方之迹。未尽无方之化。无方之化。非迦叶之所能穷也。净名经明佛三号。大千声闻如阿难总持以一劫寿不能受持。况无量号。号尚如是。况复功德。所以然者。法身即是实相。实相无边故功德无边。应身有众生数等方便。即功德亦不可尽。迦叶当知如来是诸法之王下第二广叹佛德无穷。就文为二。初法说明权实二智。次譬说辨形声益物。内有二智无幽不察。外有形声益物平等无私。盖穷圣德之渊府尽如来之化功故略举斯二也。上信解品有十譬十恩。今如来对之即明八法八譬。言八法者。一者诸法之王。二所说不虚。三说一切教。四同表一理。五叹佛有照理之智。六叹佛有知机之能也。七叹佛善识教门。八叹佛应机说教也。是诸法之王者。上十譬十恩但明一方之化即未能自在。今明诸法之王即知化之无方。但于法自在凡有二种。一者体法自在。二者化用自在。具二自在故名法王也。若有所说皆不虚也者第二句标所说不虚。既越其所叹似言过实。故今明言之实也。言实事多。略有三种。一者如来常依二谛说法故不虚也。二者能以巧智于一说三。说三之旨为诠一理故于理不虚。又于物实益故言不虚。三者就无方释之。如来实说亦实虚说亦实。顺说亦顺反说亦顺。以皆能开道皆能益物故无不实。故无不顺。故涅槃明四句。道说为道。非道说非道。道说非道。非道说道。以道心而说四句四句皆道。非道心而说四句四句皆非道。故思益经云一切法正一切法耶。于一切法以智方便而演说之第三明说一切教。所以明说一切教者。上十譬十恩盖是一方之教。辨教犹未尽。故今明说一切教方乃穷也。一切法者。智度论云。为无为摄一切法。又识所知法智所知法亦摄一切法。又云五法藏摄一切法。三世无为及不可说也。不可说即是诸法实相。非有为非无为言忘虑绝。正量部云。第五不可说者即是十四无记也。地持论云。四法摄一切法。谓世谛及世谛智第一义谛第一义谛智也。以智方便者。上句明所说之教。今明能说之智。智谓波若方便即沤和。此二是诸佛父母化物要方故明之也。今正以智为其体方便为用。故以智方便说一切法也。其所说法皆悉到于一切智地者第四明教所表理。上明以智方便说一切教。即是其言巧妙。此句明教所表理。谓其义深远。虽以智方便说一切法。大宗终归一切智之正观也。如来观知一切诸法之所归趣者第五句明佛知一切法终归至极。此文释上归一切智地之言也。由如来善知理无异趣。验向异说皆是到一切智之义也。亦知众生深心所行通达无碍者第六句明善知根性也。既知理一而说有万差者。以善达人根随其所宜故也。又于诸法究尽明了者第七句明善识法药。对上达人根也。示诸众生一切智慧者第八句应病授药不差根也。譬如三千大千下第二譬说。前开譬次合譬。今以三义释此譬文。一广开有八譬。二合八为四譬。三合四成二譬。言八譬者。一能生大地譬。二所生草木譬。三兴云譬。四澍雨譬。五受润譬。六增长譬。七同一地一雨譬。八草木差别譬。此之八譬即是次第。前有大地能生。次有草木所生。以有草木是故兴云。初既兴云次必澍雨。既有云雨即草木受润。初既受润后即增长。虽有受润增长然俱是一雨所润一地所生。虽能生能润是一而诸草木各有差别。故此八譬次第而来也。然要具八义譬义乃圆。今略合之。过去世佛教能生如地。所生五乘善根种子如草木。既有五乘种子感佛出世故如兴云。如来出世必说正法次明澍雨。众生初禀佛教欢喜故名受润。各蒙利益譬之增长。至理无二如一地一雨。于五乘得益不同如草木差别也。次合八譬成四譬者。初一双为能禀。次一双为所禀。第三双为正禀。第四双辨同异。次合四譬为二譬者。初六名禀泽譬譬于昔教。后一双论同异譬譬于今教也。三千大千世界者。有人言此譬五乘众生所住处。下明草木喻能住五乘之众生也。有人言大地是能生譬过去世习因。草木是所生譬现在世习果也。今谓大地譬过去佛教。佛教无私能生众生善根譬同大地。故下文云一地所生。即其证也。所生五乘种子譬同草木。但过去佛教广被无边譬同三千大千世界。此对迦叶叹佛一方之迹。今欲叹无方之化故举大千为譬也。山川溪谷土地者。上总叹佛教能生。今别叹五乘教为能生也。有人一一别配。义多不似。今宜略之。所生卉木丛林下第二明所生草木。前能生有两。大千为总山川为别。今所生亦二。一总二别。卉木丛林总明所生也。卉是百草之通名。木是众树之总称。草聚为丛。木丛为林。此譬总明五乘众生也。及诸药草下别明所生也。草有能治病者称为药草。所生别者众多而偏题药草者。犹其有愈病之功多所利益。即是偏叹中根领解成于菩萨上绍佛业下利益众生也。种类若干名色各异者通释草木差别义也。种谓种别类谓品类。略明草类有三木类有二。合譬可知。名色各异者。名以目体。色像外形。譬五乘众生名字不同体相各异也。密云弥布下第三明兴云譬。前明草木谓五乘种子。即是能感。要由感方得有应故次诸佛出世。喻若兴云。即是应也。云者喻佛身也。一无心而应譬之如云故华严明无心于彼此而能应一切。二应身润益譬之如云。三能遮热总譬之如云。四应身为说本如云为雨本譬之如云而称密云者利益深重也。弥布者广益也。遍覆三千大千世界者平等遍益也。如华严云其身遍坐一切道场。即是有缘同见义也。涅槃云。云名龙气。由龙有云。由云有雨。由法身垂应身。由应身而说法也。一时等澍其泽普洽者第四明雨譬。法施无前后故云一时。又云有感同闻又如一时。为说不偏故云等澍。遍益无边义同普洽。卉木丛林下第五明受润譬。初禀佛教信受欢喜名为受润。就文为三。初总明受润。及诸药草下别明受润。根茎枝叶譬信戒定慧四法也。三草各有四法名上中下。随上中下各有所受总结受润。一云所雨下第六明增长譬亦有三句。初句明能润是一。称其种性者第二明教称缘也。而得生长者下第三正明生长。未生五乘善根者令生。已生五乘善根者令增长。各成五乘之因如华。各成五乘之果如实。后合譬中更有余义。现下文也。虽一地所生一雨所润者第七明能生是同譬也。而诸草木各有差别者第八明所生差别譬。前三譬论昔教已竟。昔教虽多不出三种。初双明能禀。次双明所禀。后双明正禀。今此两譬论能生是同所生有异。即是至理无二于缘得益不同。所以论同异者。为欲破今昔二病称叹二人。破今昔二病者。昔五乘人正执教异不知理同。禀今一乘教人偏执理同不知教异。为破此二人故明理虽同不失教异虽五乘教异而至理常同。是以文云虽一地所生一雨所润而诸草木各有差别。又破二病者。昔五乘人不知于理未尝二。不知于缘未尝一。为破此病故说于地雨未尝异草木未尝一。今禀一乘教人虽知至理未尝异。不知于缘未尝一。为破此病故说于地雨未尝异草木未尝一也。称叹二人者。一叹佛能知同异。二叹迦叶能知同异。能知同者谓理一也。能知异者谓教异也。又能知同者于理无异也。能知异者于缘成异也。迦叶如来亦复如是下第二合譬。但合七譬不合大地譬。以大地是过去佛教。今正明现在法门。故略不合之也。就合七譬开为二章。初合前五譬。次合后同异雨譬。以前五譬明昔教后二譬辨今教故开两段合之也。合初五譬又开为二。第一正合五譬。次举譬帖之。就合前五譬转势明义与譬说不同。第一合云譬。二合草木譬。三合雨譬。四合受润譬。五合增长譬。所以与譬本不同者。譬本欲明由感故应。故前明草木后辨云雨。今欲明前有如来出世唱于德号。故前合云。众生闻唱德号故来至佛所。故次合草木。众生既来至佛所故如来便为说法。故次合雨譬。众生闻法欢喜。故次合受润譬。各蒙利益故次合增长譬。就初合云又开为二。第一正举德号合云。第二劝物来听受。就初合云又开四别。第一举形合云。第二总举声合云。第三举外号合云。第四举内德合云。谓形声内外摄义略尽也。初正举形合云。次以譬帖之。以大音声下第二总举声合云次亦以譬帖之。而唱是言下第三举外号合云。所以举十号者。以号令天下令知是佛出世异九十六师也。未度者令度下第四举内德以合云。内德之中前明四弘誓者。此述如来出世意也。如来所以出世者。良由昔有四弘誓。是故今明十号之人出现世也。故肇师云。结僧那于始心终大悲以赴难。即此文意也。璎珞经云。约四谛立四弘誓愿。未度苦海愿令度之。故云未度者令度。众生为集谛烦恼业缚愿令解脱。故云未解者令解。未安道谛者令安。未得灭谛涅槃者愿令得之。前二即是大悲愿。后二即是大慈愿也。今世后世如实知之者。上举昔四愿此举今四德。然德之与愿并皆合云。悉就今合以立名也。初德即是三达也。夫欲化物要须知其根性。众生根性在三世中行。故前明三达也。我是一切知者即是一切智也。三达但知有为智。故次明一切智即具知一切法也。一切见者下。然二乘人又有一切智。如大品三慧品说。而无五眼故说一切见也。知道者开道者说道者。虽具上来功德。意欲物入道。故次说导师也。然道语通邪正。善恶在心曰知。开其邪正二路为开。曲示通塞为说也。汝等天人下第二劝物来听受也。尔时无数下第二合草木譬即受劝而来也。如来于时下第三合澍雨譬。种种无量下第四合受润譬。正以初闻说法心生欢喜为受润也。决得善利下合第五增长譬也。此句总合增长。是诸众生下别合增长有二。前约世间利合增长。现世安稳者。以闻法故现世障灭善生故得安稳也。后生善处明生报也。以道受乐辨后报也。然此文通于生后。且寄后报辨之。由闻正道故感乐报。所以言以道受乐。亦得闻法下明得出世利以合增长亦有三句。初是闻慧离诸障碍下明思慧也。任力所能下明修慧也。如彼大云下第二举譬帖合。今初举云譬。雨于一切下举雨譬。卉木丛林下举草木譬。如其种性下举受润譬。各得生长下举增长譬。皆帖合上也。如来说法一相一味下合第二同异譬。就文亦二。初正合同异譬。二明知不知。合同异譬即二。初合一地一雨谓合同譬。次合而诸草木各有差别谓合异譬。一相一味者合上一地所生一雨所润也。一相谓一实相合一地也。一味谓一智味合上一雨也。故下偈云其云所出一味之雨也。所谓解脱相下双释上一相一味也。免五住烦恼缚故名解脱相。离三界内外业故名离相。灭二生死苦果故名灭相。究竟至于一切种智释上一味。离前三相故累无不尽。由离三相故照无不圆。照无不圆故非无。累无不尽故非有。即是中道之法也。其有众生下合上而诸草木各有差别譬也。不自觉知下第二明知不知。就文为二。初明佛知同异众生不知。二叹迦叶能知同异。即是破二病叹二人也。就初又二。第一明众生不知异佛能知异。次明佛能知同众生不知同也。初文为四。前明众生不知。二明唯佛能知。三结唯佛能知。四结众生不知。初言不自觉知者。盖是不知理同于缘成异故言不知耳。然五乘众生非不知五乘异也。所以者何唯有如来知下第二明唯佛能知。而标所以者何者。举佛能知释成众生不知也。此中明佛知四种法。初知四法。次知三法。次知二法。次知一法。知四法者。种谓种别也。三乘种类不同也。相者相貌也。如慈悲是菩萨相独静是缘觉相从他闻法是声闻相也。体者三乘体也。道种慧是菩萨体。一切智是二乘体。如三慧品说也。性者不改为义。昔三乘智体各住己分不互移改也。念何事下第二明知三慧。然三慧不同。或以三乘人为三慧。声闻智浅如闻慧。缘觉智小深为思慧。菩萨尽理如修慧。亦得三乘各有三慧。文有三番。初明三慧境。二明三慧体。三辨三慧因也。作意守境为念。即闻慧也。厝心思惟是思慧。深入是修慧。通称事者。以境为事。依毗昙三乘人同观四谛境生三慧毗昙闻慧但缘文。修慧但缘理。思慧或时缘文或时缘理。成实通观一灭谛境。大乘同观一实相境缘理。三慧位者。毗昙前三方便是闻思位。四善根是修慧位。成实四念处是闻思慧位。濡法以去是修慧位。云何念下第二明三慧体。谓能缘心不同也。以何法念下第三明三慧之因。方便不同宿习各异也。以何法得何法者第三明因果二法也。以何法谓因。得何法谓果也。众生住于种种之地下第四明佛知一法。所谓地也。而言种种者五乘地不同也。唯有如来下第三结唯佛能知也。如彼草木下第四结众生不知也。如来知是一相下第二明佛知同众生不知同也。就文为二。一者明佛能知。次辨昔不说之意。即显众生不知。究竟涅槃常寂灭相终归于空者。有人言。虽过去过尘沙未来复倍上数。终入无余灰断涅槃故云终归于空。此释寿量佛无常也。有人言。依覆相说常解释者。明此常即空无相不可得故言终归于空也。有人言空无二十五有故名寂灭也。今明有二种。一者凡圣终归大涅槃故云终归于空。亦如肇师涅槃无名论云。视听之所不暨。四空之所昏昧。九流于是乎交归。群圣于此乎冥会。则用此文意以作论也。二者自昔已来开五乘教用。至于法华息用归体。则无复五乘末。本对于五故明不五。既无有五亦非不五。即言辞寂灭故称为空

问。上明终归一切种智。与今何异耶

答。通是一道清净。随义立名或称种智或名涅槃或名一乘或名波若。故前明终归种智。今云终归涅槃。若以二文共相会者。前明终归种智谓三菩提果也。今云终归涅槃谓果果也。良由二乘智非究竟智故终归佛智。二乘涅槃非究竟故终归大涅槃也。上合大车亦取此二义合之。如前释也

问。何故偏明二果

答。二义。一者二乘有余涅槃智非究竟智故今明佛究竟智。二者二乘无余涅槃非究竟断故今明究竟断。谓二死果永绝超于五住流故名灭度也。又上云究竟种智。谓无境不照即波若。今无果不寂。谓解脱而法身居内也

问。既言归涅槃。何故言终归于空

答。或名究竟空或名大涅槃或名诸佛道也。然中论破涅槃品正破四种涅槃。一破有是涅槃。二破空是涅槃。三破亦空亦有。四破非空非有。而后结云。涅槃绝于四句超于百非。不知何以名之。强名为空也。佛知是以下第二明佛虽知理一为物未堪昔不即说。此即显众生不知同也

问。上句云佛知涅槃。今亦佛知众生心不堪故不说涅槃。何故言昔不说种智

答。二义。一者欲显大涅槃即是种智异二乘灰断无为。二者若言昔不说涅槃。于义不便。昔亦说三乘同入无余故也。即以此文责光宅等师。若终归于空既是灰断涅槃。既言佛知涅槃。何得云昔不说灰断涅槃耶。汝等迦叶下第二叹迦叶能知同异。今昔两缘各有偏执不知同异。而迦叶能知故名希有也。就文为二。初正叹。所以者何下释叹。然应具叹迦叶能知同异。但偏对昔病不知异是方便。故今偏叹迦叶于不知异人中为希有也。此文亦得具叹同异。能知如来随宜说法叹知异也。能信能受叹知同也。就偈凡有五十四行半分为二。初四行颂第一法说明权实二智。次有五十行半偈颂第二譬说明形声益物。上法说有八门。今转势说法。序叹佛出世大意。明今昔有默说不同。开为四章。第一偈叹佛昔随机权说。第二偈明如来昔日不说实法。第三释佛昔不说实意。第四释昔权说之意也。破有法王者。有人言破二十五有名为破有。如涅槃明得二十五三昧破二十五有。如来自破二十五有出生死外居法王之位。今出世亦为物破二十五有。又言破有者众生多滞于有故以空药破之。如中论云大圣说空法为离诸见故。然此二意皆是偏用之。文今言破有者破一切有所得也。本谓有生死故为说三乘。复言有三破三说一。遂封于一说言非三非一中道之法。复言有此两非之中终不免有。今破此有见故言破有。如来尊重下第二明昔不说实。上半明不说之人。下半明不说之事。超凡圣之表故称为尊。德不可称故名为重。此叹人也。智慧深远者。竖不见其底为深。横不恻其边名远。此叹佛内智也。久默斯要者。斯要即是平等大慧。内证斯法故称为默。不务速说者昔不匆务而即说也。又言务者事务。佛昔不得以大乘事务速为人说也。有智若闻下第三释佛昔不说之意。夫论不说其旨有二。一者至道无言言即乖道。是故不说。故肇师云。释迦掩室于摩竭。净名杜口于毗耶。岂曰无辨。辨所不能言也。二者如今文所明。恐根情未堪即生疑谤故不说也。是故迦叶下第四释昔权说意也。令得正见者正见即正观。正观甚难周正。三世诸佛种种因缘令人得之。迦叶当知下颂第二八譬。此文不依譬本次第颂之。亦不依合譬前后颂之。但转势说法更示一法门。第一颂云譬。第二颂两譬。第三颂大地譬。第四颂草木譬。第五颂受润譬。第六颂增长譬。第七第八同异两譬。合而颂之。要前兴云然后澍雨故前明云雨。云雨是能润。大地草木是所润。故前明云雨次明大地草木。大地草木禀于云雨故次明受润。受润故增长。能禀所禀有同有异。故次论之。前有如来出世故初明兴云。以出世故说法譬如澍雨。众生所以感佛形声者。由过去佛教生于善根。故明大地之与草木。既有宿习善根初闻说教欢喜譬如受润。禀教利益故增长。至理无二。随缘差别。故次明同异。云譬中上长行略今偈即广。凡有十种叹之。一者大云谓简小叹。如轮王出世十善化物乃至梵天说出欲论。皆是小益故名小云。乃至二乘菩萨不能普利皆名小云也。遍覆一切下第二平等叹。智度论云。摩醯首罗天韦纽天鸠摩罗伽天若爱众生即令所愿皆得。若恶之即使七世皆灭。故非平等遍益。华严明大龙王兴云从四天下乃至六天皆悉遍覆。随所见而兴云。随所乐而注雨。如来说法亦尔。于四生六道随所见而示现形。随所闻而说法。等观一切犹如赤子。故截手不戚捧足不欣。善恶自彼慈覆不二故名遍覆一切也。惠云下第三惠利叹。有云兴而无益。今是有益之云故名惠云。如来亦尔。示形说法必能益缘也。含润下第四作含德叹。自有焊云不能注雨。今是有润之云故云含润。如来之身大慈所勋。是故垂应必能益物。电光晃耀下第五放光叹。华严云。如大龙王从四天下至六天宫随所应见出种种色光。或阎浮檀金色乃至七宝色等。如来亦尔。将说法时随所应见出种种光。雷声远震下第六远闻叹。华严云。如大龙王从四天下至六天宫随所应闻出种种声。或天音或乐音乃至人中即闻雷声。今取雷声为喻者。能生众生五乘善根。能觉悟无明昏蛰。华严又云。通明无畏以为电光震实义雷也。令众悦豫者第七称缘叹。华严云。随所见而兴云随所闻而震雷故无不喜。佛形声亦尔。日光掩弊下第八破邪叹。云未兴时日有千光。以兴云故日光隐弊。佛未出世有九十六种邪智光明。佛既出世皆隐弊也。地上清凉者第九生善叹。由日光故众生热恼。由邪教故有邪见热恼。佛出世破邪见。即众生心地无邪见热恼。得正见清凉。叆叇垂布如可承揽下第十不思议。叹叆者叆晦也。叇者重累色也。大慈深厚所现之身犹如叆叇。府就于物为垂。随所见而普示形故称为布。如可承揽者遥观彼云可言傍揽及以下承。如来府顺于物如可承揽。不同众生故不可捉持。即是不思议也。其雨普等下第二颂雨譬。遍益为普。无私称等。四方俱下者从四无量心出普益四生也。流注无量者智慧辨才无滞必彻通。山川险谷下第三颂大地譬。所生卉木下颂第四草木譬。雨之所润下颂第五受润譬。无善众生令其生善如干地普洽。有善根者令其增长如药木等并茂。一切诸树下颂第六增长譬。如其体相下合颂第七第八同异譬。佛亦如是下颂第二合譬。释合譬者不同。今宜开为二第一正合譬。第二末后两行重开示权实。就初合譬与上长行不同。上长行开为二。初合前五譬次合同异譬。合前五譬中初合云次合草木次合雨次合受润次合增长。今转势说法正合四譬兼合余四。正合四譬者。一合云二合雨三合受润四合增长。云雨是能应之形声也。受润增长是所感之利益。四义既要故正合之余四兼合。至文当出。上长行合云为二。初正合次劝众来听。今还颂此二也。上合云有四。初举佛形合云。二举佛声合云。三举号合云。四举德合云。今具颂之。初一偈颂第一。次一偈颂第二。次一行半颂第三。出于世间下两偈颂第四举德合云。上长行举五种德以合云。今但明二。五句举大悲德合云。三句举大慈德合云。大悲拔苦如云能遮离于热恼。大慈与乐如云能润也。安稳乐者现世乐也。世间乐者后世乐也。涅槃乐者出世乐也。又世间乐者生报乐也。涅槃乐者后报乐也。注解云。安稳乐者二乘乐也。世间乐者人天乐也。涅槃乐者大乘乐也。诸天人众下两偈颂长行第二劝众听受。初偈正劝众来听。第二偈释劝听意。上半简异邪师。即上叹于佛。次半明下益众生。为大众说下第二八偈颂合两譬。就合两譬又开三章。初借雨一味义以合譬。次借雨平等义以合譬。三借雨无懈惓义以合譬。所以但明此三义者。初章明所说为一理。次章教心平等等为五乘人令同归一理。第三叹佛为物说法无有懈惓。三章各二。初章二者。前偈明所说之法无二如雨一味。此即兼合上一相一味之言。第二一偈明所说之法无二能演之音亦一也。常为大乘而作因缘者。昔虽说五乘之味。此是为大乘作因缘耳。我观一切下第二二偈半借雨平等义以合譬。亦开为二。初一偈叹佛心平等。第二一偈半叹佛说平等。常演说法下第三三行半借雨无惓义以合譬。就文亦二。初一行半明能化之人说法无惓。贵贱上下下二偈举所化之人显成能化等说无惓。此即兼合草木义也。一切众生下第三十一行偈合受润譬。就文为三。初八偈正合受润。第二一偈半明理同随缘益异。第三一行半偈称叹于佛。就初又二。前一行总明受润。次七行别合三草二木受润不同。三草二木既是法华名教。今略序之。三草者下中上三品草也。二木者大小两树也。此是无阶级阶级故开诸位不同。不如有所得人一向定作浅深之解。所以然者。经中阶级之说无定。或说初发心时便成正觉。或说久劫行行方证菩提。或劝起道意令住不退转。或说实无发心亦无退者。皆是善巧化物。不可定相执之也。今示一方浅深故说三草二木。人天是世间乘名为小草。声闻缘觉是出世间乘名为中草。地前四十心既是大乘名为上草。若据无生忍而判义者。初地始得浅无生忍名为小树。七地深入无生忍名为大树。故智度论释无生有二位。一者初地二者七地。所以开二位者。若就二忍明义。地前凡位名为顺忍。初地已上既是圣位名为无生忍。若五忍明义地前名伏忍。初三地为信忍。次三地为顺忍。次三地为无生忍。若依璎珞经。后三地名寂灭忍。谓第十地等觉妙觉三地也。若依仁王经。但后二地谓法云地佛地也。第七地既是无生之始故名无生忍。若以功用无功用分二位者。初地至七地名功用位谓小树也。八地至等觉地是无功用道名为大树。经论不同。具有二义。依此经判位。三草二木总分三位。人天为下品。二乘为中品。菩萨为上品。就菩萨中自开三品。地前四十心为下品。登地已上亦开二品。若尔者二乘之人既称中草不及上草。即知是十信前人也。成论师不应言罗汉与六地齐功。又譬喻品云声闻之人以信力故得入一乘。即知未回小入大在十信前也

问。三草二木与五乘义何异

答。二科互有开合不同。五乘即开浅合深。三草二木即开深合浅。开浅合深者。开小草为天人两乘。开中草为声闻缘觉二也。合深者。总合大乘因果悉入佛乘也

问。何故尔耶

答。五乘之教并以果义标乘。故譬喻品云三车在门外。即以三果为三乘。菩萨为求佛果故还属佛乘摄也。人天乐果名之为乘。为求人天乐果故修人天两行。故以果标乘。为欲引物令修因趣果所以五乘明义。开浅合深也。三草二木开深合浅者。合前四乘为小中二草。以人天为小草。以二乘为中草。开深者。开大乘为三品。即上草及二木也。所以尔者。为扶此经赞扬大乘教菩萨法。明人天犹在三界火宅二乘未度五百由旬。是故合浅而开深也。又五乘明义即有佛果之乘。三草二木但取因乘不明佛果。所以然者。五乘为欲将五果以引物故说佛果为乘。今明三草二木受润增长之义故但说因也。又昔教明开义故开世间为人天二乘。开出世为三乘。故成五乘。今欲显合义故合世间为一。合二乘为一。故合彼四乘归于一乘。但一乘中自开三位。一者地前四十心为上草。二者初地已上为小树。三者八地已去为大树也

问。此与胜鬘经四种重担有何异耶

答。彼经明由大地故有四种重担。由摄受正法故有四乘。合天人为一。开二乘为二。合大乘因果为一也。与智度论五种善其义不同。不须会也。第二别明三草二木即为五段。初一行明小草。次二行明中草。次一行明上草。次一行半明小树。后一行半明大树也。佛平等说下一行半第二明理一而随众生得益有异。即兼合上第七第八同异譬也

问。何故合受润即合同异譬耶

答。上合云雨明同义。故云其法一味解脱涅槃。次合受润明三草二木差别异。今欲论其同异义也。明理唯有一随五种人故有五种异也。佛以此喻下一行半第三叹佛智慧也。如海一渧者。上信解品十譬十恩称叹于佛德。时众谓如来之德尽在四大声闻言下。故品初明八法八譬显如来复有无量功德。时众便谓叹佛德已尽。是故今明虽设此譬于佛智慧如海一渧也。我雨法雨下第四十一行半合增长喻。就文亦三。初八行半合增长喻。次一行半明理一随人得益不同。第三一行半称叹诸佛。前受润有三章。增长亦有三。以此科经于文极便。旧说异此。宜应改之。就初八行半又开为二。初三行半总合增长。次五行别合增长。就初又三。初一行法说。次一行举譬。后一行半合譬。声闻缘觉下第二五行别合。就文亦三。初一行半合中草增长。次一行半合小树增长。后二行合大树增长。故总合有三别合亦三也

问。何故不合小草与大草耶

答。前受润中已具合之。故今略彼二草

问。等是略者何故合中草耶

答。中草是小乘二圣。二木是大乘二圣。同是圣位增长义显。是故合之。小草是小乘中之凡。上草是大乘中之凡。既同是凡增长义不显故略不合也。又一义。前之二凡入总合中摄之。是以文云。令诸世间普得具足。世间即二凡也。但凡义增长不显故入总合中。增长意在圣果所以别合

问。受润亦明三草二木。增长亦明三草二木。有何异耶

答。受润据草木之因。增长明草木之果。但就因明受润不显故前文寄果明之

问。合大树中云闻诸法空心大欢喜。是何空耶

答。即上究竟涅槃常寂灭相终归于空。盖是明大涅槃果位之法。故大树因人闻之欢喜也。智度论云。譬如震雷小鸟闻皆怖孔雀大鸟闻之舞踊也。毕竟空法亦复如是。小人闻之惊疑怖畏。大士听受欢喜踊跃也。若言终归于空是灰身灭智空。八地已上菩萨岂生欢喜也。如是迦叶下第二一行半明理唯是一随缘得益为异。兼合上同异譬也。故同异譬受润增长二章兼合之。盖是转势之意。不应一一依长行也。迦叶当知下第三一行半称叹诸佛。前就不可尽叹。今就诸佛同有善巧叹。今为汝等下大段第二结示权实。初偈开权次偈显实。汝等所行是菩萨道者。昔说大因为小果。今指小果为大因。故二乘之果是菩萨道。法华论明无上义有十种。一者示现种子无上故说云雨譬喻。汝等所行是菩萨道者。谓发菩提心退已还发。前所修行善根不灭同后得果故。此意明本菩提心不灭故此善根即无上种子。由此种子故今闻法华。即是云雨后得成佛

问。若尔决定声闻善根应非菩萨道耶

答。决定之人即是守教封执小果。即被破不会。若转悟者即会而不破也

　　授记品第六

授记既是法华要义亦是众经大宗。今略释之宜开七门。一来意门。二释名门。三能受人门。四所授人门。五阶位门。六料简门。七同异门。初来意门者为中根说法凡有四门。初譬说次领解三述成四授记。今即第四也。以领解十譬十恩于前。以八法八譬述成于后。其心安泰即当果可记。所以如来为其授记也。依法华论意者。自上三品破凡夫二乘菩萨三病。即悟非凡非圣非大非小。得无依正观行与佛相应故授以佛记也。若望今昔二病除者。昔执异不知同。今即执同不知异。若了前同异譬意。即今昔病得除便悟至道未曾同异。善巧方便同异适缘。以悟未曾同异即生于实慧。了随缘同异即生方便慧。具足二慧即佛道可成。故净名经云。智度菩萨母方便为父。父母具足则当成法身故与授佛记也。若接品末生者。上品末开方便门示真实相。诸声闻众皆非灭度谓开方便门。汝等所行是菩萨道谓示真实相。昔不悟大因为小果故执小果而迷大因。今悟小果是大因故便有大因。有大因必得大果故授以佛记也。二释名门者。授者云与也。记者云决也亦云莂也。所言决者。于九道内分决此人必当成佛故云决也。莂义亦然。悬说未来事以授前人故名授记。前人领受故云受记。又泛论记无记有三。一就三性门论记无记。若有善恶可记故名为记。无善恶可记故名无记。二善恶能感苦乐果。有苦乐果可记名为记。无记不能感苦乐果。无果可记故名无记。三者有物可记故名有记。无物可记故名无记。如华严以十四难为无记门也。即是无物可记故名无记也。如石女无儿可记也。而与此相违故名有记。今云修佛因得佛果。即是有果可记故名为记。圣记示人称为授记也。又释记者言录。示果有可记录也。十二部经中有授记经者。以因果事大物多惑之。宜别开一部。第三能授记人门者。此经授记人有二。一者佛授记二常不轻菩萨授记。此二不同者。佛具授通别两记。言别记者。如来具三达智知此人未来成佛久近。故与其劫数之记。如授三根人记等。故名别记。言通记者。如法师品云闻法华经一念随喜皆与授记。而不说其劫数久近。以去佛道长远义故但与通记。常不轻菩萨迹居因位三达未圆。故但得与通记不得授别记也。第四所授记人门者。泛论得记人自有三种。一者凡夫二者二乘三者菩萨。今此经备与三种人记。以此三人皆有佛性必当成佛故并得记之。依法华论释授声闻记中有四种声闻。一者决定声闻。二者增上慢声闻。三者退菩提心声闻。四者应化声闻。二种声闻佛与授记。谓应化声闻及退菩提心还发菩提心者也。决定增上慢二人根未熟故佛不与授记。然决定声闻保执小乘。增上慢人自谓究竟不信作佛。即不堪与记亦不堪破执及会归义。而此经会一切二乘以成佛者。盖是对应悟之人故说此经明破及会义耳。增上慢亦尔。如五千之徒不堪闻于破会。以根未熟故。常不轻所对增上慢者。其根已熟堪闻破会故为说一乘也。第五明阶位门者经论不同。或说一种授记故直名为授记经也。或说二种授记。如涅槃经明。应与迟记者授之以迟。其人闻速得佛心生轻慢故授以迟记。若言佛道难得久受勤苦然后成佛心即退失。为此人故授以速记。又善根熟者授之以速记。善根未熟者授之迟记。又乐久处生死化物者授之以迟。厌恶生死欲早成佛者授之以速。又有二种记。一总记二别记。如上释之。智度论明三种授记。一自知他不知。为利益自故不为利他。二他知自不知。为利益他故。三自他具知。具利益自他故。又有四种授记。一未发心授记。二发心授记。三现前授记。四不现前授记。未发心授记有二。一都未发心而授记。如鸠鸟等。二虽已发心而未成立亦名未发心也。二已发心授记有二种。一者初始发心即与授记。二者发心成立名为发心。即十信位。三不现前授记。谓三贤菩萨未得无生忍故不堪现前与无生记。四现前授记。初地已上得无生忍堪为现前授无生记。地持论云有六种授记。四种大同于前而明位小异。第五时量时定。谓劫数有限。第六时无量时不定。谓劫数无限。此二犹是上总别记耳。第六总料简门者。法华论明此经有六种授记。一者舍利弗迦叶等众所知识故名号不同故与别记。二者富楼那等五百人千二百人等同一名故俱时与记。三者学无学人等俱同一名又非众所知识故一时与记。四者与提婆达多记示现如来无怨恶故。五者与比丘尼及诸天女等记示现女人在家出家修菩萨行皆证佛果故。此五是如来自与授记。第六常不轻与四众记示现众生有佛性故。今更以四句释之。一者同时得记成佛有前后。如五百罗汉是也。二者同时得记同时成佛。如学无学二千人是也。三者前后得记前后成佛。如四大声闻是也。四者前后得记。同时成佛义应有之。又有四句。一者小乘无优劣大乘有优劣。如五百弟子同时成罗汉。故小乘无优劣。而转次成佛。如初人成佛竟授第二人记。故大乘有优劣。二者小乘有优劣。大乘无优劣。如学无学二千人。有学无学故小乘有优劣。同时成佛故大乘无优劣。三者小乘劣大乘胜。如阿难住初果故劣。罗云得第四果故胜。而阿难在前成佛。罗云在后成佛。故大乘胜。四者小乘胜大乘劣。则罗云得第四果故胜。阿难在学地故劣。而阿难在前罗云在后则其事也

问。何故经中呵受记。如净名破弥勒三世门中无受记无生法中亦无受记。今何故说受记耶

答。净名经为破有所得病言人为能受法为所受佛为能授菩萨为所授。是故破无受记。今为对声闻人言罗汉不成佛。是故与其成佛之记也。又彼经明不见能受所受能记所记故则不得记。今经明记无所记故云授记。二经不相违也。又佛法有二谛。如来常依二谛说法。依世谛门说法故有授记。依第一义谛门说法故无授记也。第七同异门者

问。授二乘记与菩萨何异

答。法华论云。二乘有佛性法身故授记。非修行具足是故与记。若菩萨有佛性法身又修行具足。是故与记。故大小得记不同

问。授声闻记与缘觉记云何异

答。大开四句。一者缘觉果人但在三界外闻法华经亦三界外得记。二者缘觉因人及声闻因位并在三界内闻经得记。罗汉有二。一者值佛界内闻法华经得记。二不值佛。如化城品中明佛灭后罗汉生三界外闻经然后得记。此四句大判为言

问。何以得知缘觉界外闻经

答。华严云。菩萨将欲下生前以天眼观世界。若有缘觉放光照之。若觉知者则取灭度。不觉知者移住他方。此人既三界内不值佛。故知三界外闻经方得记也。若有缘觉值佛者。亦有三界内闻经得记。此义小耳。就此品有二。初正授记。二闻下根之端许说宿世因缘。就初又二。前授四大弟子记。次授五百弟子记。逆击其心也。初中有二。前授迦叶后授三人。初授迦叶中前长行次偈颂。长行又二。初告大众后正明授记

问。授身子记但告一人。授迦叶记何故通告大众

答。互显其文也。又上根唯一人故但告身子。中根数多故通告大众。又欲开身子化物之路所以别告。欲广发时众求佛之心故通告也。唱如是言下第二正授记又二。前辨行因次明得果。行因中三句。一者奉觐诸佛。二供养已下明三业殖福。三广宣已下明弘法以种慧。于最后身下第二明得果有六种果。一化主果。国名光德下国土果。劫名下时节果。佛寿下寿命果。正法住世下住持果。国界严饰下重明国土果。前出土名今出土体。其国菩萨下明眷属果。虽有魔及魔民皆护佛法者大明土有三。一者秽土。一向有魔作于留难。二者纯净土。一向无魔。三中容之土。亦有魔亦无魔。顺同余方示现为魔是故言有。皆护佛法所以言无。然魔佛难识。了悟即魔为佛。不悟即佛为魔也。十二行半偈分为三。初一行半总标与记。十行半别释授记。后半行总结授记。就十行半又有二。初两行半颂行因。次八行颂得果。就初两行半中颂上三章。初一行半颂亲觐佛。次半行颂三业修福。次半行颂前弘法以种慧也。于最后身下颂得果。半行颂化主果。三行颂国土果。三行颂眷属果。眷属果中前颂菩萨次颂声闻。半行颂寿命果。一行颂住持果。略不颂时节果也。尔时大目揵连下第二授余三人记又开两别。初请记二授记。请记为二。前长行次偈颂。初请记者。示佛从修因所得。是故请也。皆悉悚栗者。三大弟子自谓已解大乘。而佛未为授记。三人恐所解非解堕增上慢故悚栗也。又三人喜其所解。次至惧于未堪喜惧交集所以悚栗也。偈文为三。初两行正请。次四行释请。后一行结请。三中各二。初文二者。前一行明叹佛已赐通记。次一行正请别记也。次文二者。一行半譬说。二行半合譬。小无大食为饥。背小向大为来。忽遇王膳得总记也。未敢即食未得别记也。若复得王教然后乃敢食。若得别记领解方决也。我等亦复如是下合前如从饥国来也。虽闻佛音声下一行合上未敢即便食也。若蒙佛授记下半行合上得王教然后乃敢食也。后一行为二者。初半行叹佛次半行结请。尔时世尊下第二授三人记即为三别。授善吉记中前长行次偈颂。长行有二。前明行因次辨得果。得果之中有七种果。一化主果。二时节果。三国土果。四眷属果眷属之中凡有三种。一者其土人民谓凡夫眷属。次声闻眷属。后菩萨眷属。盖是下中上品人也。次寿命果。次住持果。其佛常处虚空下明说法果。以善吉因时解空。得佛之时处空说法也。偈文为三。初二行总标佛记。次一行颂上行因。余九行颂得果。此中一行颂化主。一行半颂国土。三行颂眷属。眷属之中不颂凡夫但颂声闻菩萨。长行从劣至胜。前声闻后菩萨。今从胜至劣。前菩萨后声闻。次两行颂说法果。次半行颂寿命果。一行颂住持果。略不颂时节果。偈与长行前后不次第者。皆是转势说法。各示一门。有意寻经观文而生起之也。授栴延记长行为二。前行因次得果。行因为三。初于少佛所行因。过是已后下明于多佛所行因。供养是诸佛已下第三结因义具足。得果之中略明五果无时节果也。阎浮那提金光者。阎浮者此云秽。那提者州也。阎浮提州有水。水下有金光。金光出水上。借此为名也。偈文为二。初三行颂行因。后四行颂得果。得果之中三句略颂化主果。一句颂国土果。二行重颂化主。一行颂眷属。略无余三果也。授目连记长行中前明行因次明得果。行因中前于少佛所行因。当复供养下明多佛所行因也。得果中具足六果也。多摩罗跋者(草叶香名此云葵香也)眷属果中前从劣至胜故菩萨在后。次从胜至劣故菩萨在前。今示菩萨行于中道故在中间。又人天形心俱劣故在初。菩萨心胜形无定方故在第二。声闻心形俱胜故在第三也。初五偈颂行因。于意乐国下颂得果。一句颂国土果。三句颂化主。半行颂寿命。半行颂说法果也。二行颂眷属。一行颂住持。我诸弟子下第二段一行半总授五百人记。我及汝等下大段第二一偈许说宿世等因缘也

　　化城喻品第七

今以三门释之。一来意门二释名门三决疑门。来意门者。乘权乘实凡有三周之说。一法说门二譬说门。此二已竟。今是第三亦法亦譬门。化城之前名为法说。化城已去称为譬说。上中二根各禀一说。下根之人须具陈法譬也。化城之前明法说者。谓说过去世结缘之始。化城已去明譬说者。由过去结缘现在更复相值故重为说化城之譬。具序二世始终钝根方乃领解故有此品来也。二者为释疑故来。疑者云声闻之人禀法华经即能解悟现在得记未来成佛。若尔何用菩萨历劫修行。为释此疑故明。三根声闻久劫已来曾发大心修菩萨行。但中途忘失暂证小果。今闻大乘还得本悟故现在得记未来成佛。为释此疑故说今品。故上二周领解即是得悟之果。今一品明得领解之因。故虽有三周不出因果二义也。三者譬喻品云为诸声闻说大乘经名妙法莲华教菩萨法。但声闻有二种。一者本乘声闻二者退大证小声闻。为二种人明二种说。为本乘声闻直说现在法门。谓现在有三乘根性。在三界火宅之中。权说三车引令得出。既得出宅更以种种方便调伏其心令小志渐移大根稍熟。然后为说佛慧令初起信心。上法譬二周多明斯意。谓化本乘声闻也。二者为退大证小声闻说过去世法凡有三时。一者初学大乘时。二退大取小时。三舍小悟大时。现在说化城譬亦有三时。一者初说大乘时。二者中途说小时。三后还说大时。如此之说多为退大证小声闻人也。故声闻不出二种。三周唯此两门。此皆大判为言。二门互通前后也。依法华论意者。论云实无而谓有增上慢人。以有世间三昧三摩跋提对治此故说化城喻。论明凡夫人得世间禅定计非想无想为涅槃。故今明声闻涅槃尚如化何况凡夫是实也。欲令声闻人舍小涅槃得大涅槃故说化城喻也。第二释名门者。竺法护所翻名往古品。此从初为名。罗什师所译称化城喻。即从后文受称。但二名各有一义。题往古者得显过去结缘之始。标化城明现在破执之终也。但往古意通漫破执义奢。化城语别斥病切要。以其无而忽有故称为化。防非却敌称之曰城。晓喻下根明昔果非真则是开方便门。进至宝所谓显真实义。直制此名具得开权显实故执断疑亡。故云化城喻品也。第三决疑门者

问。三车二使一城并皆是权。此有何异

答。本有三乘根性故说三车。二乘人领解知唯此一事实余二则非真故称二使。二乘虽异同断见思烦恼同得无为涅槃故名一城也

问。三车与三使何异

答。长者遣傍人唤子不得。更遣二使唤子便得。故一使是真实二使为方便。此义同长者衣裓机案化子不得三车救子得。衣裓机案是真实三车是方便

问。三车中大车为是实为是方便也

答。具有二义。若道理无二唯有一者。则二是方便一是真实。是故前云唯此一事实余二则非真。后又云唯有一佛乘息处故说二也

问。若尔既一使化不得二使化便得。亦应一大车引不得二车引便得

答。亦例。但譬喻品意宅内本三十子。不可但以一乘化之。故衣裓等救不得。为说三车便得。今二使正为二乘作譬。故一使唤不得二使唤便得也。二者云一乘是真实三乘是方便者。而以方便密遣二人故二乘是方便。脱珍御服著弊垢衣以是方便得近其子。此之佛乘亦是方便。所以然者。无有从凡夫身于道树下始得成圣。为二乘故方便示现也

问。二车一城俱方便。何故城一而车二

答。通而为论得互相类。既得称为一城。亦得称为一车。故声闻缘觉同名小乘。约智优劣既分二车。亦得就人不同开二涅槃。故下文云为止息故说二涅槃。涅槃经云世若无佛非无二乘得二涅槃。又言舍利弗等以小涅槃而般涅槃。缘觉之人以中涅槃而般涅槃。而今车二城一者。欲就根性利钝故明智有优劣。所以开为二车。俱出三界同止息义。故合为一城。大宗而言。欲显二乘异义故分为两车。二乘复有同义故合为一城

问。二乘有几义异几义同

答。异义乃多略明十一种异。一者根有利钝异。二者修因短长异。声闻极疾三世。极迟六十劫。缘觉极疾四世。极迟百劫。三者时异。声闻与佛同世。缘觉与佛异世。四者有悲无悲异。如智度论。三兽被围。声闻如鹿。但免自身。是故无悲。缘觉如羊。虽得出围回顾念子。则有少悲。五者福德厚薄异。缘觉身必有相好。但或具足不具足。声闻身或有相好或无相好。六者有印字无印字异。缘觉手中有十二因缘印字。声闻手中无四谛印字。七者现通说法异。声闻多为人说法。缘觉多为人现通。假令说法唯说一偈。八者利益浅深异。声闻说法能令人得七贤七圣。缘觉说法不能令人得燸法顶法乃至罗汉。所以然者。声闻与佛同世。众生福德利根故闻说教法得成圣果。缘觉出无佛世。众生薄福钝根虽闻说法不能深悟亦不堪多说也。九者境界异。声闻天眼依智度及杂心以二千世界为境界。缘觉天眼以三千世界为境界。十者出处异。声闻出于人世。缘觉隐处山林。十一者渐顿异。声闻渐得四果。缘觉顿证一果也。所言同者略明七种。一者断惑同。谓同断见思二惑。二者出义同。同出三界。三者智同。依大品同得一切智。依小乘同得尽无生。四涅槃同。同得余无余二涅槃。五见同。同见四谛理。六同知过去未来八万劫事。七同名一小乘

问。曰诸子出门何故不见三车中路见于化城也

答。据譬而言。子在宅内车在门外。就说法轮作譬。父虚指门外明有三车。诸子出门不见有三。此就今教为譬。欲显道理无三。为成等赐大车义。故寄诸子出门不见有三就父索三以显无三。城就神通轮为譬。城在迥道无物隔之。同侣诸子举目便见。此就昔教为言。明众人欲退故令其见城而入城也。若以城例车。昔既见城而入城。昔亦见车而乘车。车是涅槃。昔已证涅槃。如身子云尔时心自谓得至于灭度。若以车例城。今出门既不见车。今中道亦不见城。但如来转势说法。约今昔不同故城车有见不见异。又不见车显理无三明实智义。见有城显方便有三明权智义。又城车异者。车多据有为智德。取其运动为喻。城多据无为涅槃。取其静一以立譬也。宿世因缘说凡有三品。例前二周皆应有四。一正说二领解三述成四授记。今明虽有三品宜分为二。初品正说后两品明授记。其中并明领解。不可别开。所以但明二者。诸佛说法有略有广。前为利人是故广说。后为钝人故所以略明

问。初二周何故前领解后方授记。今宿世因缘说何故前授记后方领解

答。旧释云欲表下根人取悟为难。今虽为说尚未明了。更须授记解心始决方述领解也

问。何以知然

答。前云心犹怀疑惧未敢即便食。中根尚须待记解心始明。岂况下根人也。今谓此释小成难解。若中根待记解心始决。亦应待记方述领解。今更以一义释之。下根人闻说宿世因缘及化城之譬即为领解。是故如来便为授记。得记已后方述其领解。盖欲辨教门不同故三周得记领解前后为异耳。此品大意正欲明过去世作十六沙弥为汝说大乘经。但中途忘大是故取小。今还欲令汝舍小悟大故说法华。但此义不可直明。必须具陈宿世缘由之事。宜开二别。初一长行一偈略述过去结缘时节长远。次一长行一偈广明过去世结缘之事。就前又二。初长行次偈颂。长行为五。第一明结缘时节。尔时有佛下明结缘之佛。其国名好成下明结缘之处。劫名大相下明结缘劫名字。诸比丘下第五明结缘时节久远。所以明时节久远者。欲示诸声闻薄福钝根昔本学大乘经尔所时乃至于今由住小果一何可伤。二欲明生死长远令诸众生深起怖畏坚固道心令不退转。三欲叹如来能知久远犹如今日令二乘人自鄙浅劣欣乐佛智。四者欲示法华是古佛道法小乘闻说不应惊疑。就此文内又开五句。一者法说。譬如下第二举譬以问比丘。不也世尊下第三比丘奉答。诸比丘下第四正明过去长远。我以如来知见下第五称叹佛智。地持论明佛有三智。初第一义清净智谓断惑空智也。二一切智知有法也。略知四法。一者知一切时谓三世也。二知一切界谓世界及众生界。三知一切事谓有为无为事也。四知一切种谓世出世因果种别也。三无碍智亦是有智也。于上四法欲知则知而无有碍。今云如来知见者即是后二智也。又亦具三智。所以知然。叹佛观于久远犹若今日。此近远不二。故华严云。一念无量劫。无量劫一念。无来无积聚而现诸劫事也。偈文但颂三事。半行颂第一时节。半行颂第二化主。余六行颂第五过去久远。上长行有五。今但颂三。初二行颂第二举譬问诸比丘。次两行颂第四明过去长远。次两行颂第五叹佛智也。佛告诸比丘下第二一长行一偈颂广明过去结缘之事。就文亦二。初长行次偈颂。长行又二。第一明过去结缘之始。第二明现在复相值更为说法。此二是过现始终也。就初又二。第一明结缘之由。第二正明结缘。二文各二。结缘之由二者。一结缘远缘由。二结缘近缘由。正结缘中亦二者。初明一世结缘。二辨世世相值。结缘远缘由中开之为四。一明大通智胜成佛。第二十六王子请转法轮。第三成佛竟现瑞相。第四十方梵天云集供养劝请。四段次第者。初缘熟故成道。以成道故近众云集请说法。近众虽来远众未集故现瑞召之。有缘同见故远众皆集供养劝请。虽有四章不出二事。第一第三明能化事。第二第四辨所化事。就此四章各开三别。合十二章经。初门三者。第一明十劫坐道场未成正觉。第二诸天供养。第三过十劫乃成佛也。初文明佛寿五百四十万亿那由他劫者凡有三义。一者成上过去长远。佛寿已如此之长。况灭度后经尔所劫也。二者将明十劫坐道场及后入定八万四千劫。故前须明佛寿长远也。三者三周说法明乘权乘实将竟。欲远开寿量之义故明古佛寿远也。使后开释迦寿远不生惊疑

问。何故十劫坐道场

答。适缘不同。如释迦六年苦行弥勒即出家日成道也。而言十劫不成佛者。此欲待物缘熟在于十劫故此时方成也又有二益。未成道令其供养生物福也。成道竟受请说法生物慧也

问。菩提难得易得有何义耶

答。如大品数处明之。一者约有方便无方便明其难易。无方便故为难。有方便故为易。难易出两缘耳。菩提实无难易。又世谛门明菩提难得。第一义门菩提易得。又为轻贱佛道众生故言菩提难得。为怖畏生死长远众生故言菩提易得也

问。云何名道场

答。道场有二种。一者法身道场二者应身道场。法身道场者。道谓三菩提果道也场谓万行也。如净名经说由万行故能成三菩提道。是故因行为果道之场也。应身道场者。摩竭提界元吉树下起道之处为道场也

问。若言因行为道场。何为净名经云一切智等为道场耶

答。道场具通因果。一者即因能起道名为道场。如前说之。二者即果亦是道场。无上虚通故称为道。即此妙道圣所履践故称为场。今以四句释之。一者道而非场谓无上果道也。二者场而非道谓菩提树下起道之处也。三者亦道亦场即如前说谓果道场也。四者非场非道泯上三门归于寂灭言忘虑绝也。时诸梵天王下第二明诸天供养也。诸比丘下第三明过十劫大通智胜成佛。但成佛有二种。一法身成佛。如从初发心至等觉地后转成妙觉地佛。此是变易生死将倾故于三界外法身成佛也。依摄大乘论三界外有四种生死。三地以还名方便生死。四地至七地名因缘生死。八地至十地名有有生死。金刚心一刹那名无有生死。佛性论云。三地是世间地宜名世谛。亦是福德。福德望智慧则福德是缘义名方便生死。四地至七地名出世间地亦名真谛。称为智慧。智慧是因名因缘生死。论举喻云。方便生死如无明生行。因缘生死如行生识。故知无明为方便而行正是因也。有有生死者有生亦有死也。无有生死者但有一刹那生后则转成法身。法身成佛正是离无有生死。应身成佛者凡有二种。一者依大乘。十地行满坐于道场。或有三界外净土中成佛。或三界内净秽土中成佛。二者小乘成佛定在三界内。俱舍论有二种释。一云佛于菩提树下坐作不净观乃至次第证尽无生智始出观名为成佛。二云于道树下从四善根次第入见修道三十四心成佛。大小乘成佛异者。小乘从凡转成圣。大乘从圣至圣

问。依小乘而说。佛是大利根人。无有坐道场佛法不现前义。上云何佛法不现前耶

答。今就大乘方便住待缘三昧故言佛法不现前耳。若就小乘释迦六年苦行亦得称为佛法不现前也

问。六年苦行是坐道场以不

答。非也。六年苦行竟受乳糜已后始取草坐于道场方成佛也。其佛未出家时下第二明十六王子请转法轮亦开三别。一与眷属至于佛所。二到已恭敬赞叹。三正请说法

问。何故初列十六王子不前标其祖转轮圣王耶

答。凡有二义。一者十六王子有请转大小二乘法轮之功故前列之。二者十六王子又能覆讲。今正明与王子结缘故初列也。名曰智积者。平等大智皆已积聚。故能请转二轮及覆述妙法华经也。皆舍所珍者。至佛所意必欲出家。故舍小乐而求大乐也。诸母涕泣而随送之者。爱情未断是故涕泣。道缘已会故而随送之。到已头面礼足下第二次明敬叹。前长行身业恭敬。次偈颂口业称叹。自有叹而不敬敬而不叹亦敬亦叹非敬非叹。今具二也。偈文为四。初一行半叹佛成道。次两行叹坐道场。次四偈明自庆。后半偈结叹。尔时十六王子下第三请转法轮。前长行次偈。偈文为三。初二行半正请说法。次一行半叹佛知机释堪请之德。后半行正结请。而言百福者。一善有五品心。谓下．中．上．上中．上上。十善合五十。始有五十心终有五十故名百福也。佛告诸比丘下第三明成道已后现于瑞相。所以现瑞者。为欲广集有缘令受道法。又十劫坐道场谓圣默然意业利物。今辨放光谓身业利物。后受请说法谓口业利物。又成道已后具三业利益。放光为身业。动地为意业。说法为口业。就文又三。初动地。二放光。又其国界下第三明二瑞所至。所以放光者。表智炬将晖故身光前曜。二者欲灭众生障碍。三欲召集有缘令知佛出世。所以动地者。后偈颂释云。为觉悟群生灵动于一切。令众生知有佛出世也。别明二瑞所至者。前二章为利益余众。今的召集梵王也。尔时东方下第四明十方梵天云集请转法轮。所以但明梵王请者。上明十六王子为近众请。今列十方梵王明远众请。略举近远。其中间例可知之。故后文云诸梵来时见十六王子请及八部恭敬。故知略举近远例中间也。又十六王子明人请。今辨天请。以天人是受道器故。又十六王子明内眷属请。今明外眷属请。就文亦三第一明三方梵王来请。第二例于六方。第三别明上方梵天来请。三方请即三段。一一方例有六章。第一睹瑞生疑。第二诸梵谋议。第三寻光至佛所。第四三业供养。第五请转法轮。第六如来默许。是时诸梵天王下第二文也。尔时五百下第三文也。真谛三藏云衣裓是衣箱也。今谓衣前衿也。即时诸梵王下第四三业供养。前长行明财供次说偈明法供。又前是身业供养。后是口业供养。又前是供养后是称叹。长行为二。初辨恭敬。即以天华下明供养。初以华供养表欲行因也。次奉宫殿表欲求果也。华供养中前供养佛谓正果也。次供养菩提树谓依果也。又前表人尊后明处重。奉宫殿者。舍形之所栖欲求神之所宅。偈文为三。初两行称叹佛德。次一行自序来意。后一行请受供养也。尔时诸梵天王下第五请转法轮。前供养以祈福。今请说以求慧。又前叹佛之福田。今叹佛为施主。又前是自行今请法是化他。尔时大通智胜下第六默许

问。涅槃时亦默而不许受供养。今亦默然。何以知受请耶

答。有人言佛颜有舒敛故知受不受。有人言身光上下表之故有受不受。有人言初成道时佛有唱号。默然者便是受请。涅槃时默然者便不受请。余二方如文。西南方乃至下方第二段例余六方。上方梵王说偈称叹中十行半偈开为二。初八行半叹佛。次两行请受供养。初叹后请者。初叹明佛有胜德。故后请受供养。就初叹中初两偈叹佛慈悲德。前偈叹大悲次偈叹大慈。于昔无量劫下有六行半第二叹佛难值。初四行半明昔不值佛。次两行自庆今得值佛。初四行半中为二。初三行半明起爱众生不值佛也。住于邪见法一偈明起见众生不值佛

问。东南方诸梵云一百八十劫空过无有佛。次南方梵云过百三十劫今乃得一见。今此文云于昔无量劫空过无有佛。何故三处不同耶

答。寻佛应世感见不同者。犹由众生行有厚薄之异故睹接致久近之差。一百三十劫上品人也。一百八十劫中品人也。于昔无量劫下品人也。略举三品不同则略摄感应义。尽失乐及乐想者。对境发爱为乐。心取境故为乐想。又释乐谓乐具。想即乐受。生死无有实乐故称为乐想。尔行大通智胜下第二明近缘由。以去覆讲事近名近缘由。亦开为四。初受请说小乘法轮。第二十六王子请转大乘法轮。第三受请说法。第四说经竟入定。前一明说小。后三辨说大。就此四章各开三段亦合十二章经。初章三者第一明受请。第二明一会说法。第三多会说法。初文前列十方梵天后明十六王子者。前文从近至远故自人及天。今从天及人自远至近。又遂文势便接上天众故前列天后列人也。即时三转下第二正明说法。就文为二。初明说法二时众悟道。就初又二。前说四谛次说十二缘。就说四谛为三。初表三转十二行。次明余人不能转。后正明三转。言三转者。一示转谓是苦是集是灭是道。二劝转苦应知集应断灭应证道应修。三证转苦我已知集我已断灭我已证道我已修。引佛为证转。复有一谛三转。谓是苦苦应知苦我已知。余三亦尔。十二行者。若用教为法转说此十二种教生众生解。解行于境故称为行。又佛如行而说而众生如说而行故云十二行。若以解为法轮体一转生四行。谓眼智明觉。眼谓法忍。智谓法智。明谓比忍。觉谓比智。一转生四行故云十二也

问。一转既生四行则生四法忍四法智四比忍四比智。生行已足。后二转更何所明

答。成论师云。初转生闻慧。次转生思慧。后转生修慧。依婆沙宗为三根人故有三转。初转上根即悟生于四行。乃至三转下根人悟亦生四行。今三根合论故有十二行。若广开之便有四十八法轮。初转四行谓见道十六心。余二转各为十六合四十八也。又初转生未知欲知根。次转生知根。后转生知已根。又初转生见道。次转生修道。后转生无学道。依释迦趣鹿苑说法。天人但证初果。宜用前约三根人释之。若依大通智胜说法。皆悟罗汉。宜用三根三道二义释之

问。依毗昙宗用何为法轮体

答。杂心云。牟尼说见道疾故名法轮。谓见谛解起具戒定慧。以三种戒为轮毂。三种慧为轮辐。二种定为轮辋。三种戒谓正语正业正命。三种慧谓正见正思惟正精进。二种定谓正定正念也。所言轮者谓轮转义。观欲界苦次观上界苦。次乃至观欲界道次观上界道。以三界四谛上下轮转故名为轮。断见谛惑为轮用。照四谛境为轮行四方也

问。毗昙见道但有十五心。云何具十二行

答。道比智是忍家流类。印证见谛惑无。然非见道摄也。成实见道唯一空行。亦无十二行。故数论二家释十二行于文为难解也。别有经说十二因缘为十二行。若尔三转目四谛十二行约十二因缘两事合说也。若沙门下第二明余人不能转。智慧人有二分。出家为沙门。在家为婆罗门。天有二分。欲天主为魔。色天主为梵。及余世间此天人以外称为余也

问。三乘人尽得见谛道。何故言佛独能转余不能耶

答。二乘人虽能入见谛道成无学。而无一切智。不能善识机缘。不为物情所信。故不能转。又佛能自转能为他转。声闻不能自转故不为他转。缘觉虽能自转。而缘觉出世无他人成圣故不能为他转。故涅槃云。缘觉说法不能令人得燸法等。谓是苦下第三正明三转。略举其一也。及广说十二因缘下第二所以明说十二因缘者有二种义。一者广上四谛义。广苦集为十二相生。广灭道为十二还灭。二者时坐有二种根缘。一求声闻二求缘觉。为求声闻说四谛。为求缘觉说十二因缘。故信解品云密遣二人。即其事也。言无明者。一显通隐别故说无明。过去世中一切烦恼皆有闇惑迷理之义。就此通义故说无明。二者无明烦恼迷于本际集起生死。其力最强从强为名故说无明。无明有四。一迷理无明。所谓迷于二谛之理。故地经云不知世谛第一义谛故名无明。二发业无明。所谓三根三毒烦恼。三根烦恼能发思业。三毒烦恼发身口业。三覆业无明。谓造业已重于前境起贪嗔等。复助前业令其增长。四润生无明。若依成实论。唯爱能润余但远助。若据斯义。润生即狭唯在于爱。受生则广通于余结。地经亦然。故彼经言。爱水为润。无明覆弊。我心溉灌。毗昙云。润生受生诸结皆能。但缠垢等能润不能受生。行者谓罪福不动三行。亦身口意三行也。识支者凡有三种。一种子心识作行已后受生之前所有心识。为业烦恼所勋发故能生后果识说为识支。二者无明行中所有心识亦是识支。三受生心识名为识支。谓生时一念之顷染污识也。名色支者。四阴名名。色阴名色。当于尔时四阴才裁有其名未有其用故称名也。又释名色两字但目于色。谓此是内色。受众生名异外色也。又释色当法体为目。心从能诠名字受称。以心法隐昧故以能诠之名目之。六入者生识处名入。色增长名五入。名增长名意入也。触支者触对前境故名为触。依毗昙解触有五种。一增语触。谓意地触数能发语言。二有对触。五识中相应之触触对现境故名有对。三者明触谓无漏触。四无明触谓诸烦恼相应之触。五处中触所谓一切有漏之触。所言受者。或总名一受。或分为二。谓身心两受。五识相应为身受。意识相应为心受。或三或五或六。六根生受。或十八。六忧六喜六舍。此亦二。垢．净。为三十六。三世论之合百八受。所言爱者。涅槃经云染集一爱。尔时但有食爱未有欲爱故称为一。所言取者。烦恼既重四方驰求故称为取。毗昙四取具摄百八烦恼。欲界烦恼之中除于戒见故名欲取。以缘外欲故名欲取。上二界烦恼除于戒见缘于内生名我语取。此二分上下界异故开二取。次三界四见名为见取。三界戒取名为戒取。此二通三界论。钝使分二取利使分二取也。若依成论。身见一使名我语取。实无我体但著我名故云我语。依此身见起于边见取著断常。若见断者即著五欲名为欲取。以无后世贪现乐故。若见常者有利有钝。若钝根者则便持戒望后世乐名为戒取。若利根者说神是常苦乐不变即无罪福故起邪见说为见取。成实四取摄惑不尽。所言有者。业能牵于三有故名为有。又含有未来果故为有。现在世识名未来生。现在名色以去四果名为老死。十二缘义广。今略释名也。说是法时下第二明悟道。欲显说教不虚故明得道也。不受一切法者。心无爱著故名不受。有人言。空观现前不受三有相续故名不受。有人言。得道之人五根缘五尘不起烦恼。不起烦恼故不造恶业。无恶业故不受三恶果报。故名不受也。第二第三第四说法时下第三明多会说法。然弥勒有三会者度释迦余残三根众生也。于释迦佛持五戒人初会得道。受三归人次会得道。一称南无佛人三会得道。复有独与弥勒结缘。更为说法。不止局于三会。今四会说法类此可知。就文亦二。初明说法次辨悟道。文处易知也。尔时十六王子下第二请说大乘法轮。所以请者凡有二义。一者见诸人皆成罗汉大机欲熟故为请说大乘。二者远欲讥斥今日下根声闻。明我昔日为汝诸人以请说法华。况今成佛而不为汝说大乘耶。自昔至今凡经几载说。犹故不解此为极愚也。就此文亦三。初为请法故出家。二正请。三王眷属亦随出家。皆以童子出家者。四岁已上称为童子。即表菩萨修童真行也。又幼而悟道则众所归伏。出家者欲通化道俗。在家之人不得化出家人。二者欲引导八万亿人令出家。沙弥此云息恶行慈。谓息恶行慈。欲表菩萨为物请法有大慈也。前称智积举智慧门。今名沙弥明功德门也。作沙弥覆讲者。明幼而早悟世所希有。使物信之。如身子八岁登坐说法道俗赞扬震名遐迩。俱白佛言下第二正请。声闻皆已成就有二义。一欲令其回小入大。二明已化小今须教大。尔时转轮圣王下第三王眷属出家。以见王子舍于重位故亦随出家。尔时彼佛下第三明佛受请说大乘法。就文亦三。第一正受请说法。第二明时众感悟不同。第三明说经时节

问。彼佛受沙弥请即应说法。何故过二万劫然后说也

答。一欲令时众生勤重心。如昙无竭过六年竟乃说波若。二者例上十劫坐道场待于缘熟。今亦然也。三者或可例同释迦说小乘已后法华之前明二种教。一者付财密化谓波若教。二者诸方等经陶练小心。以此二门调伏其心。然后始得令入佛慧。故下偈云说六波罗蜜及诸神通事。即其证也。四者诸佛教法不同。或初说三乘教后说一乘。即释迦灯明是也。或初说二乘后说一乘。即大通智胜是也。说是经已第二明时众感悟不同。此中有三根。上根即十六沙弥。中根声闻人。亦能信解。沙弥前讽诵次信解者。夫欲覆讲必具二义。一诵持二得意。故具此二也。下根之流皆生疑惑者有四种义。一者中根声闻于佛有缘皆得信解。其余众生于十六沙弥结重因缘故佛不能度。覆讲之事起自其人。二者欲明过去世佛说法华时众生有信不信。显今现在有三根人亦有悟不悟。三者欲励今下根明过去世佛说法华利根能信解钝根生疑汝等比丘应同利根云何乃同钝根。四者明我之与汝俱在彼会共听法华。我以早悟汝今犹未解。一何可伤也。佛说是经于八千劫者第三明说经时节。以其文广是故时长。所以下云说是法华经如恒河沙偈也。说此经已下第四明说经竟入定。就文亦三。第一正明入静室。住于下第二明住定。八万四千下第三明在定时节。所以入定者。欲令十六沙弥覆述法华故也。但诸佛化仪不同。此经始末略有三种。一者灯明佛说法华竟即便涅槃。此明于佛结缘所应度者皆已度竟。二者今文明于佛结缘度之有尽不尽。利根者度之已尽。钝根者未尽。须佛起定称叹沙弥劝物亲近。故佛未得入灭也。三者释迦佛说法华竟不更再说。以应闻法华得了悟已竟故不更说法华。仍别说涅槃。是时十六菩萨下第二正明结缘。前缘由有二。一远二近。今亦开二。初明昔日结缘。次辨世世相值。二文各四合八章经。初文四者。第一明知佛入定为覆讲缘由也。第二正为众覆讲。第三明时众蒙益。第四辨佛称叹。各升法座下第二文。夫白日潜光即明月接耀。如来戢影故菩萨舒晖也。一一皆度下第三明众蒙益也。示教利喜者。智度论五十四卷云。示者示其善恶也。教者教舍恶从善也。利者。未得法味者心生退没。为说涅槃胜果使修善因令其心见利益为利也。喜者。随其所行而称叹之令其欢喜。若乐布施者即叹布施。以此四事庄严说法。今就法华释四事者。初示三乘是方便一乘是真实故名为示。次令舍三入一故云教。次说三乘果劣一乘果胜使修一乘因令其心见利益为利。观其根缘或以法说门说一乘。或以譬说门说或以宿世因缘说。随其所乐应机说法令生欢喜故言喜也。大通智胜佛下第四明佛称叹。以其说法会理称机。今欲令时众信受故佛印叹也。汝等皆当数数亲近者。以与沙弥有缘故令亲近。如十方佛劝常啼亲近法涌。佛告诸比丘下第二明结缘已后世世相值。就文亦四。一明所化得益二辨能化得益。第三结会古今。第四明未来相值也。初文三句。一明沙弥常乐说法华。以法华明于佛乘菩萨常求佛果故常乐说。又法华结会始终具摄一切教。若说法华则摄一切教。一一菩萨下明现在所得益缘也。世世所生下第三句明后时得益也

问。此中结缘后恒相值。穷子何故父子相失不相值也

答。有人言。此中明世世相值者。据大期一劫二劫。恒得相值穷子不相见。细论一世两世不相见耳。今谓与沙弥结缘有三品人。一者上品如此中说。得值多佛与师俱生。过去即悟也。二者中品人如下文说。于今有住声闻地者。过去不悟法华。现在值释迦闻一乘方悟。则穷子是也。三者下根如后文说未来世弟子。现在不事法师。未来随闻故始得悟。以有三根就三世得悟不同。是故今文与穷子不相违也。于今不尽者。一者过去善根未尽。二者值多佛犹自未尽也。诸比丘下第二明能化得益。所以明能化得益者。为击下根人也。明我闻法华遂进成佛。汝闻法华云何乃退作声闻。一何可愍耶。诸比丘我等下第三明结会古今。就文有三。初牒上根人。此诸众生于今有住声闻地者第二句明过去中根人也。是诸人等应以是法渐入佛道者释上常教化无上菩提也。疑者云既常教化无上菩提。何故说声闻法。又昔为沙弥时尚教大道。今云何乃说小乘。是故释云。说声闻法渐令入佛道。以佛慧微妙不可顿入故也。当知说小是渐说大乘。又昔有大机是故说大。但为退大取小是故今说于小。尔时所化下第三句正会古今也。我灭度后下第四段明未来相值即出下根人也。此是佛灭度后修道成阿罗汉。此人命终生于净土。释迦于净土中作佛更有异名。为此人说法华经方乃得悟。所以说此事者。明无有毕竟永住二乘。会须闻法华后当成佛。励下根人令及时信受

问。三根相貌云何

答。上根一闻法华世世与师相值。复值四万亿佛早悟一乘。中根人退大取小值释迦于灵山之会。下根人亦退大取小不面值释迦亦不闻法华。于未来方值佛闻法华方得了悟也

问。何故言更有异名

答。释迦是秽土佛名。今于净土化物故更有异名。诸比丘若如来下第二大段明现在相值更为说法。又开为四。一法二譬三合四举譬帖合。法说为二。初明说大次辨说小。若依上来次第。前明说小后明说大。今但远寻往昔曾禀大化故今还说大法。中间废忘习于小乘故次明小。后譬说中义亦同然。又诸佛说法有二。一从实起权二摄权归实。上来多明摄权归实。今欲辨从实起权也。说大中有二。一知机二说教。知机中五句。第一明说法之时。入大涅槃谓闻涅槃机熟。今是一乘缘熟谓将涅槃时也。故信解品云临欲终时而命其子。众又清净者。以四教调柔其心故得清净。用人天及二乘教调伏其心故无复凡夫烦恼。以付财密化及陶练小心令二乘烦恼渐得消除。既离凡圣二惑故言众又清净也。信解坚固者。上辨无障今明有堪受之机。谓大信大解可得闻经也。大信是钝根大解是利根。又大信为初大解为后。此二不退称为坚固也。了达空法者。前已闻波若等大乘毕竟空法开悟大心。若不闻毕竟空无所得法者。闻说一有三无则堕二见也。深入禅定者。未必是深入八禅。如大品云。一心向佛道无复凡夫二乘有所得动散。是故名为定也。便集诸菩萨下第二正说。初句即是序说。为说此经明正说也。正说虽多不出无二有一也。比丘当知下第二明说小。所以说少者。既无有二乘唯一佛乘。而昔说二者。为知众生不堪闻大但欲乐小故为说小。文有三句。初知机。为是等故明正说。是人若闻辨得益。知机中云。如来方便者为释疑故来。疑者云。若无二乘何故昔说有二涅槃。是故释云。如来有权巧之智。随机而作故说有二也。是人若闻即便信受者。既称机而说便信受得益也。譬如五百由旬下第二譬说。凡有九句。少第九闻一乘得益。开为三章。第一初说大乘譬。第二中途说小譬。第三后还说大譬。所以开此三者有三种义。一者譬上二世始终有于三事。十六沙弥初为说大。二者中间退失大乘为说小法。谓释迦初趣鹿苑竟灵山之前也。三者废小说大谓法华会也。二世始终唯此三事故立三章也。二者三世诸佛有三种法轮。一者根本法轮谓一乘教也。二支末法轮于一说三。三收末归本谓摄三归一。为显三轮故立三譬。三者上譬喻品破本乘声闻初小后大故开六譬。今为退大证小声闻故初明说大次明于小后摄小归大。初文二句。一所度恶道譬。二欲度之人譬。三导师将导譬也。五百由旬者所度恶道也。有人言五百者喻五道生死也。今谓不然。岂免三涂三百名为二乘。又二乘已免五道。应已度五百。有人言有四种生死。一流来生死。二变易生死。三中间生死。四分段生死。度三百免分段生死。度四百免七地二国中间生死。度五百免八地以上变易生死。有人言三界为三百。七住二乘为一百。八住以上复为一百。今谓义并不然。玄中具释。今正取三界为三百。二乘为二百。所以作此释者有义有文。言有义者。今正化二乘人令趣佛道。昔已度三界。未度二乘地。犹在恶道。岂住恶道之内为涅槃也。宜应舍之则必到佛道

问。若度三界二乘地。云何得到佛道也

答。有二种到。一者因到二者果到。言因到者如涅槃云。须陀洹人八万劫到。乃至辟支佛人十千劫到。谓到菩提心。即十住位成种性人也。至此位时免凡夫位及退为二乘。必到佛道故名为到。二者三界为分段生死。二乘之人居变易生死。度此五处免二种生死得大涅槃。谓到果也

问。何故得知有二种到

答。后偈文云。今为汝说实。汝所得非灭。为佛一切智当发大精进。此因到也。汝证一切智乃是真实灭。谓果到也言文证者。智度论释闻持品云。度四百由旬即知去城邑不远。龙树释云。三百譬三界。四百譬二乘。但大品合二乘为一百。此经开为二百。开合不同义无异也。又大品未废二乘此经始废。以此为异。俱是恶道两教不殊。又此经合譬中自明三界为三百二乘为二百。诸经义师不观文意而横有异释也。险难恶道者明度意也。三界二乘度之即难故称险难。智度论云。菩萨退有二事。一贪三界及乐二乘也。恶道者三界于二乘为恶道。二乘复是菩萨之恶道。故涅槃云。求二乘者名为不善。故此五处皆名恶道。又三界爱为其本。二乘见为其本。爱见皆是恶也。又三百是凡夫有见。二百是二乘空见。诸见皆是恶也。又凡夫外道谓三界为涅槃。既是痴迷颠倒。二乘谓变易生死为涅槃。亦是痴迷颠倒。以俱谓生死为涅槃。并是无常而计常故称恶也。旷绝无人者五百玄远故称旷绝。诸佛菩萨之所不住故云无人。怖畏之处者。学大乘人深畏此五处。三界无安犹如火宅。众苦充满甚可怖畏。涅槃云。今我怖畏二乘道果。如惜命者怖畏舍身。智度论有怨家树上来譬。即其事也。若有多众第二永度之人也。即沙弥所化徒众是也。上云无有智人。今明欲度人多。故云众多也。欲过此道至珍宝处者。菩萨发心凡有二意。一欲度凡夫二乘地。二欲求无上菩提也。有一导师下第三明将导师譬。即上十六沙弥及释迦也。道既无二故体道之人亦一。又善知道通塞之相一人而已故云一也。有导示邪正之能故名导师。聪慧明达者。智在耳曰聪慧。智在眼为明达。略叹二事也。又聪慧譬种智。明达譬三达。种智横照万法。三达竖鉴三世也。善知险道通塞之相者。知大机发堪可度之名通。不堪度之名塞。又知得理为通。乖理为塞。此明导师内智也。将导众人欲过此难者叹外化能也。指期佛道远超二生死。是欲过此难也。所将人众中路懈退第二中途说小譬亦有三句。一知小机发譬。二说小教譬。三禀教得益譬。小机发有二。初明小机发。次明佛智照。小机发有三句。一标欲退二释欲退三结欲退。今是初也。中路者。初发大心欲出离生死。远求佛道欲离小行。而大解未成于此中间而退也。若譬上过去世事者。自昔化已后讫至今化之前。二楹之间废忘大心退失大行。亦得是未成佛道中间名为中路也。白导师言者。既其退大则有小机以扣于佛为佛慧所照。谓白师之义也。我等疲极而复怖畏不能复进前路犹远者。上标懈退也。今释懈退也。夫退有三事。一者疲极故退。喻习大乘观解微弱未有力势不能进至佛道。二怖畏故退。譬生死中多诸患难。三路远故退。譬佛道三僧祇劫然后乃阶过小之外。一行不堪修习故言不能复进也。今欲退还者此第三句结退也。退有二事。一退为凡夫。二退为二乘。今欲退还生死故名退也。亦得发始即不求佛故止而不进名为退还

问。曰此即是退。何故言欲退也

答。此明根性不定。一者可退为凡夫。二者可住为二乘。三者可进为菩萨。以不定故所以标欲也。导师多诸方便第二明照机亦有三句。一叹能化有知机之德。二明叙所化之过。三释所化之过。多诸方便者。前有引向大之能。今复解趣小巧。故云多也。又纵之而退。或逼之而进。或令永住二乘。悉非善巧。今不令退为凡夫。复不逼进求佛。能于中路权说小乘终悟大道故云多方便也。而作是念下第二叙所化之过。云何舍大珍宝下第三句释所化过。弃于佛乐名舍大珍宝。乐生死苦名而欲退还。举此二事释上可愍义也。多诸方便叹导师智慧。可愍以下叹导师慈悲。作是念已下第二明设小教凡有三句。初正设教二诫三劝。二乘利钝虽异。同断三界烦恼在分段之外故言过三百也。非实究竟而言究竟故名为化。断惑义同证无为不异所以称一。防生死患难故称为城也。告众人言汝等勿惧莫得退还第二诫也。勿惧者不须深惧老病死也。莫得退还者莫乐生死五欲也。今此大城可于中止者第三劝也。累尽涅槃比天人之乐故名为大。二种涅槃是息驾之处名可于中止也。随意所作者。结累既尽心得自在。若入是城快得安稳者。若证此涅槃离生死危苦也。有人言烦恼既尽随意自在即有余涅槃也。若入是城快得安稳。因果两患危苦都亡即无余涅槃也。若能前至宝所亦可得去者。有人言佛果譬宝所。声闻人若能发菩提心。求佛智慧亦可得去。如大品云若能发心我亦随喜。若就理中释者。此句显化城意。说二乘教本令得佛。譬如暂息脚欲令进路。昔不得显于斯意故假设此言。明虽暂证小乘终归大道。若就昔教明者。如云六十劫修得声闻百劫修证于缘觉。此二同证无余。喻可于中止。今譬菩萨三阿僧祇劫修行趣佛。故云若能前至宝所亦可得去也。是时疲极之众心大欢喜下第三禀教得益也。就文三别。一信受二修行三证涅槃。说教称机故称欢喜。叹未曾有者。二种涅槃是出世之法世间所无名未曾有。我等今者免斯恶道谓离生死苦也。快得安稳者得涅槃乐也。至此已来皆是初闻佛教生信受也。于是众人前入化城第二辨修行求涅槃也。生已度想生安稳想者。第三句证涅槃果也。出三界生死名生已度想。证无余涅槃生安稳想。又得有余名已度想。入无余名安稳想。又得尽智名已度想。得无生智名安稳想。实非究竟谓是究竟故称为想

问。无学乃可生已度想。凡夫学人亦得起此想不

答。凡夫学人乃未出三界。亦谓二乘涅槃是究竟法。故亦得起此想也。尔时导师下第三后还说大譬。就文为二。初知机二说教。免退为凡夫住小涅槃称为止也。望进求佛道为暂息脚之义故云息也。无复疲惓者。以小乘法调柔其心除粗烦恼心用稍强堪闻大乘也。即灭化城者第二说教也。废三乘究竟之教称为灭也。又会三为一无复三名亦是灭也。语众人言汝等去来者。劝声闻人修行求佛也。宝所在近者释上劝进之意。前路既近宜应去也。已度三百今唯二百故云近也。向者大城我所化作者。于一佛乘分别说三也。为止息者释说三之意。有止有息如前二义也。诸比丘下第三合譬。合三譬即为三别。上初譬有三句。一所度恶道。二求度之人。三明将导。今正合第三兼余二义。知诸生死合上所度恶导。应去应度合上善知通塞之相兼求度之人也。若众生下合上第二中道说小譬。上有三。一机发二说教三得益。今具合之。上机发有二。初明机发二照机。今具合也。则不欲见佛不欲亲近合上中路懈退乃至我等疲极。便作是念佛道长远合上前路犹远也。久受勤苦乃可得成合上而复怖畏。佛知是心怯弱下劣合上第二佛照机也。以方便力下合第二正说教也。说二涅槃者合上化作一城也

问。上云一城。今云何言二涅槃也

答。有人言上明同断三界惑故言一。今据余无余故言二。有人言大涅槃为第一。今是中路涅槃称为第二故名为二。如胜鬘经云。涅槃有二种。一无余在佛。二有余在二乘。今谓二释悉非。此文但以二乘人所证为二涅槃耳。如下偈云唯有一佛乘息处故说二也

问。上何故云一今称二也

答。二乘之人有同义异义。上取同出三界同证无为故言一。今约人利钝不同故复明二。又欲明五百由旬义。开三界为三百。二乘涅槃复为二百。欲令度二乘地故说为二也。若众生住于二地合第三后还说大譬。上文有二。一知机二说教。今具合之。初文即是合后知机。兼合前第三得益义也。又称住于二地者。上合度三百由旬竟。今余有二百故称二地。此文分明以三界为三百以二地为二百。旧经师不熟审其文故有诸异释也。如来尔时下合第二正说教也。初合即灭化城。汝所住地近于佛慧合上汝等去来宝处在近。当观察筹量所得涅槃非真实也。合上向者大城我所化作。然二乘有近佛慧远佛慧义。自谓所得涅槃为极不受大乘。故经言高原陆地不生莲华五无间罪犹能发意。此即二乘人远佛慧不及凡夫也。今言近者。以二乘断粗烦恼胜于凡夫故言近也。如彼导师下第四举譬怗合也。四十九行半偈颂长行。长行本有二。初说过去结缘。二现在更为说法。今还颂此二也。说过去世事又二。初结缘缘由二正结缘。今还颂此二也。缘由中有二。初远缘由二近缘由。今还颂此二也。初中有四。第一大通智胜成佛。二十六王子请转法轮。三大通智胜现瑞。四十方梵王请说法。今具颂此四也。初本有三。初明未成佛。二明诸天供养。三明成道。今具颂之。初一行颂第一也。次两行颂第二。次一行颂第三。彼佛十六子下第二请转法轮。长行本有三。初十六王子为请法故至佛所。二至佛所故恭敬称叹。三请说法。今具颂之。初一行颂第一。一句颂第二。而请转法轮下三句颂第三。世尊甚难值下颂第三现瑞。上有三。一地动二放光三二瑞所至。今一行但颂第一。东方诸世界下颂第四十方梵天集。上有三。初明三方梵众。二例余六方。三明上方。今开为二。初三行颂一方。次两行例九方。上一一方有六。今但颂五略不颂谋议也。又诸梵见此相一句含于谋议故具颂六也。无量慧世尊下颂上第二结缘近缘由。上有四。一受请说小法。二十六王子请说大。三受请说大。四说经竟入定。今具颂之。上受请说小中为三。初正受请。二明一会说法。三明多会说法。今具颂之。半行颂第一。两行半颂第二。六百万亿垓者。长行明六百万亿那由他。今云垓是此间数代彼那由他也。第二说法时下两行颂多会说法。时十六王子颂第二请说大法。上有三。一为请故出家。半行颂之。二正请。一行半颂之。略不颂第三王眷属。佛知童子心颂第三受请说大法。上有三。一说教二感悟不同三明说经时节。今两行半但颂第一。彼佛说经已颂说经竟入定。上有三。一明入定。半行颂之。次明住定。一句颂之。三明住定时节。亦一句颂之。是诸沙弥等第二颂正结缘。上有二。初明一世结缘。二明世世相值。今具颂之。初章有四。一知佛禅未出。今半行颂之。二正为说教。一行半颂之。三明时众得益。一行颂之。略不颂第四佛从定起称叹也。彼佛灭度后颂第二世世相值。长行有四。第一叹所化得益。一行颂之。二明能化成佛。一行颂之。三明结会古今。一行颂之。略不颂第四未来相值。我在十六数下颂第二大段现在说法。长行有四。一法二譬三合四怗。今具颂之。初两行颂第一。上文有二。初说大次说小。今但颂大。譬如险恶道下颂第二譬说。上有三。一初说大乘譬。二中途说小譬。三后还说大譬。今具颂之。上初譬有三。一所度恶道。二求度之人。三导师将导。今具颂之。多毒兽者。有爱见烦恼能害法身慧命为毒兽也。无水草者。无大乘无漏定慧以自资也。无数千万众颂第二欲度之人也。时有一导师颂第三将导也。众人皆疲倦下颂第二中途说小譬。上有三。一知机二说教三得益。今具颂之。上知机有二。初小机发。一行颂之。次照机。一行颂之。寻时思方便下颂第二正说教。上有三。一说教二诫三劝。今具颂之。城郭者。城者别譬二涅槃。郭是城外郭邑。通譬无学果位诸功德也。庄严诸舍宅者。舍宅园林皆在郭内。别譬果地诸余功德。有漏五阴既名生死舍宅。无漏五阴圣人所栖为舍宅也。周匝有园林者。净名经以总持为园。小乘亦随分有也。阿含经中慈悲喜舍以为四园。无漏诸行称之为林也。渠流及浴池者。九次第定更相灌注称为渠流。八解脱名为浴池。阿含经以四禅为四池。一有觉有观池。二无觉无观池。三护念清净池。四名无苦无乐池。重门高楼阁者。三三昧名曰重门。尽无生智称高楼阁。又诸禅中有勋禅练禅。皆是禅之极名高楼阁。男女皆充满者。定慧为男女。亦得慈悲心为女善心诚实为男。声闻随分有也。即作是化已半行颂第二诫门。次半行颂第三劝也。诸人既入城一行颂第三得益。导师知息已颂第三后还说大譬。上有二。一知机。初句颂之。二说教。两行一句颂之。我亦复如是下颂第三合譬。上有三。初说大乘譬。第二中途说小乘譬。第三后还说大乘譬。今具颂之。初半行颂第一初说大乘譬。见诸求道者合第二中途说小譬。上文有三。一知机二说教三得益。初行颂第一。次行颂第二。既知到涅槃颂第三后还说大譬。上有二。一知机二说教。半行颂第一即兼颂上第三得益。三行半颂第二。诸佛之导师一行颂第四举譬怗合也


法华义疏卷第八

时永仁甲午黄钟中旬缁素男女合力运功雕□当文颂行普率愿上报四恩下施三有也

　　　　　都干缘沙门　素庆　谨志
法华义疏卷第九

　　　　胡吉藏撰


　　五百弟子授记品第八

宿世因缘说中有二段。第一正为说法。此文已竟。今是第二次为授记。以闻法悟解行与佛应故授佛记。文凡有二。初授五百弟子记为一品。次授学无学人记为一品。所以开二品者。上授记品标其总名。今欲异上故以人别品。故总别两题立名相避也。所以约人分二品者凡有十义五双。一者五百弟子愿行是同。现在同时得记。未来相继成佛。后学无学人愿行亦同。现在同时得记。未来一时成佛。为此因缘故开二品。二者即欲以此二义摄授记义周。夫论授记不出二种。一者前后相继成佛。二者一时成佛也。三者前五百人谓高名显德众。后二千人藏名密行众。以部类显密不同故开为两品。四者即欲以显密二人摄授记义尽。五者前五百人同是无学位。后二千人是学无学位。以部类不同故分二品。六者即欲以此二义摄授记义周。七者前五百人同有领解。后学无学人同无领解。以部类不同故分两品。八者即欲以此二义摄授记义周。九者前五百人亦有发迹亦无发迹。如满愿则发迹余人不发迹。故为一类。后学无学人亦有发迹亦无发迹。如阿难罗云则发迹余无发迹。复为一类。所以分为两品。十者即以有发迹无发迹摄授记义周也

问。此品实授千二百人记。何故题五百也

答。五百即千二百数。所以别题者凡有四义。一者佛在世时有高名显威德五百罗汉常随侍佛故偏题之。二者此五百人愿行是同现在俱时得记未来相继成佛。三者此五百人同有自能领解说系珠之功故偏举之。四者佛初成道前度五人次度迦叶师徒即成五百。今从初立名故偏举也。品开为二。一者别授满愿记。二者总授余声闻记。别授满愿记者。满愿有发迹余人无发迹。满愿无自能领解余人有自能领解。以部类不同故开二段也

问。发迹何故无自叙领解。不发迹有自能领解

答。夫论领解。必是昔迷今悟。既其发迹则昔不实迷今非真悟。故发迹之人不自能领解。不发迹人既实昔迷今悟故有自领解

问。上中二人皆无发迹。何故至下根人有发迹耶

答。可具五义。一者文互有隐显。若并发迹则无实悟之人。若不并发迹则隐菩萨德。是以经文出没不同。二者下根发迹则显菩萨不可思议。现为声闻已是隐德。于声闻中复为下根。是故名为不可思议。三者示作声闻本为化物。今三根皆悟则化物事毕方得发迹。上章化事未周故不明发迹也。四者下根人尚发迹。中上根岂是实行耶。故摄大乘论云。舍利弗等皆是化人。故有经云。须菩提者是东方世界青龙陀佛。则知皆是权行人也。五者显示菩萨有发迹不发迹二种方便也

问。发迹有何利益

答。开一为三凡有二种。一者开一法为三法。二者开一人为三人。上来虽明一法为三法三法归一法。未辨一人为三人三人为一人。今发诸菩萨迹始得明一人为三人三人为一人。以具约人法明于开会义始圆也。授满愿记为二。第一闻法为领解之缘。二如来授记。初文又二。前明得解所由。二正明得解。初有四句。第一闻法为领解之缘。智慧者实慧也。方便者权慧也。总牒法譬二周中权实二慧法也。又闻授诸大弟子记者。总牒二周中授人记为领解缘也。复闻宿世因缘之事者。牒第三周化城事为领解缘也。复闻诸佛有大自在神通之力者。即大通智胜佛十劫坐道场及现瑞等事也。又解即是释迦能知过去久远之事为自在神通之力。所以但明四事者。初事谓教。次事是得益之人。宿世因缘叙教益所由。后明能化之主。摄义既周宜辨四事也。得未曾有下第二正明领解。亦开为四。初明内心欢喜。得无生忍无有所得垢故言心净。即从座起下第二明外形致敬。而作是念下第三默念领解。拔出众生处处贪著者如前文众生处处著引之令得出也。言贪著者非谓但是贪使。及说一切有所得心也。唯佛世尊下第四祈请授记。所以祈请授记者凡有二义。一为现摄下根之流。二为有缘众生发愿往生是故请记。深心者无生法忍即是菩萨行故名深也。本愿者无所得菩提心也。尔时佛告下第二正为授记。文开为二。初长行次偈。长行为二。前明行因后辨得果。行因之中明三世行因。第一叹现德谓现在行因。第二明过去行因。第三明未来行因。现德显彰是故前叹现在之德由过去修行。故次叹过去。二世行因犹未圆满故次叹未来。初文四句。第一句告众问之

问。满愿在坐。云何问众言见不耶

答。众但睹形未见其德。今欲显其德令众仰恭故告众问之。我常称其下第二句叹其有上弘之功。能于四众下第三句叹其下利之德。自舍如来下第四句出满愿之位即十地人也。汝等勿谓下第二叹满愿过去德。时众但谓现在有上弘下利之功。未知过去亦有此德故今叹之。就文为三。一明过去九十亿佛所有上弘下利之功。第二于七佛所有上弘下利之能。第三于释迦佛所说法人中最为善巧。此即从多佛以至少佛也。初文为三。第一叹满愿智慧。第二叹其神通。第三以具智慧神通故广能益物。初开又三。前叹有慧即实方便也。又于诸佛所说空法第二叹空慧谓方便实也。得四无碍智下第三合叹空有二慧。以具了空有方能无碍说法。不尔则成有所得也。具足菩萨神通之力第二次叹神通也。彼佛世人下第三明以具通慧广能益物。就文又二。初叹成就众生。为净佛土故下第二叹净佛国土。前又二句。一通益四乘众生。又化无量以下别益求佛人也。诸比丘下第二叹于七佛法中上弘下利之德。今于我所下第三叹于释迦佛所说法中第一。于贤劫中下第三叹未来修因亦开三别。初叹于一劫中佛所修行。亦于未来下第二多劫佛所修行。渐渐具足下第三叹修因圆满也。过无量下第二明得果。凡有六果。一化主果。其佛以恒河沙下第二明国土果。地平如掌者释有二。一云佛手掌平指事为言。二云海底有石方四千里平如镜面名为掌石也。诸天宫殿下第三明眷属果凡有四句。一明人天眷属。二明菩萨眷属。三辨声闻眷属。四总结。劫名宝明下第四时节果。国名善净下上出土体今辨土名。其佛寿命下第五明寿命果。法住甚久下第六明住持果。偈文为二。初颂行因次颂得果。颂三世行因即为三别。初七行总叹诸菩萨。即显叹满愿现在行德。第二五行颂过去行因。第三二行半颂未来行因。初七行为三。初偈标叹。五行释叹。一行结叹。明不可具叹也。五行为二。初四行叹菩萨作二乘方便。次一偈叹菩萨示凡夫方便。初四偈又二。前三偈叹菩萨作二乘方便能成就众生。次一偈明二乘方便能净佛国土。初三偈为三双。第一上半辨知机。下半示小乘威仪。谓机教一双。第二偈上半巧化他。下半自说是小道。谓自他一双。第三偈上半明度物。下半辨说教意。谓教理一双。虽小欲懈怠者。虽现小乘威仪说于小教似如于菩萨法懈怠。而实非懈怠。示众有三毒又现邪见相者。上现圣方便作声闻缘觉两圣。今示凡方便亦作二凡。一现为在家三毒众生。二现出家邪见外道也。又上现二乘方便即是无烦恼人。今示两凡方便谓有烦恼人。今大士体悟烦恼未曾有无故方便示现有无。如净名经云。菩萨不断烦恼亦不与俱而能示现俱断二事。今此富楼那下颂第二过去行因也。未来亦供养下颂未来行因。其后得成佛下颂得果为二。初别颂得果。次总结。别颂中半行颂化主果。半行颂国土果。一句颂时节果。四行一句颂眷属果。五句颂菩萨。一偈颂声闻。两偈颂天人。从胜至劣以为次第。法喜禅悦食者。则定慧能资养法身故名食也。又外从佛闻法欢喜为法喜。内如说修行为禅悦。又圣说法名法喜。圣默然名禅悦。佛敕弟子常行二事故唯有二食。余经说有九种食。世间四食出世五食。世间四食者揣触思识四食也。出世五食者一禅二愿三念四八解脱五喜。富楼那比丘下第二一行半总结净土也。尔时千二百下第二授余声闻记为二。一授记二领解。就授记中为二。初请记二授记

问。千二百五十人常随佛。此经前后何故但言千二百耶

答。或可出经人语其全数。或可本有千二百五十。至法华时五十已亡故但言千二百耳。我等欢喜得未曾有者。闻上来说法及以总记故欢喜也。不亦快乎者。千二百罗汉见诸人得别记。谓己不得别记故来请之。若得别记成佛事定故称为快。佛知此等下第二佛与授记。就文为三。初总许。二别授记。三命迦叶令其宣记。今是初也。于此众中下第二别授记。前长行后偈颂。前长行二。前别授陈如次别授五百。须知五百及千二百皆是千二百中之数也。千二百是得三乘道之初数。此千二百中五百为标领故云五百耳。设举五百亦是千二百中之数。如十七群及六群之名也。其五百罗汉下第二授五百人记。迦留陀夷者迦留此翻时。陀夷名之为起。十八部疏云。迦留者黑陀夷者上。谓悉达太子在宫时师也。周陀者翻为不乐。又云小路。莎伽陀翻为善来。本名恶来。外国亦云沙竭陀亦云沙伽陀。优陀夷亦云乌陀夷。此云出也。偈文亦二。前六行颂陈如得记。次三行半颂五百人得记。迦叶汝已知下第三段命迦叶令宣记。以无有二乘唯有一乘。一切声闻皆当作佛。命之宣记意在于此。尔时五百下第二自叙领解。就文为二。一长行二偈颂。长行为四。一法二譬三合四结欢喜。初法说又四。一标领解之缘。得记即是领解缘也。欢喜踊跃下第二内心欢喜。即从坐起下第三外形致敬。悔过自责下第四发言自叙领解。又开为四。一悔过自责。二述于昔迷。三叙今悟。四者解释。悔过自责者忏悔小乘有所得罪。令未改二乘执者因此而改已发大乘心者牢固不退。然此经始终寄千二百人破十方三世一切诸小乘人。令其舍有所得悟入平等正观。乃至寄三根人破斥十方三世封执大小乘二见菩萨。亦令悟入非大非小不一不三无依无得妙悟。是以此经始终皆用千二百人为言端耳。寄此人执迷以显大小有所得迷。托此人悟引一切有所得大小迷心悉令得悟也

问。若尔此经三周并是方便人无实悟道耶

答。寄此三根述于迷悟。令实行小乘人于法华经得信心。是故前云诸余声闻信佛语故随顺此经。即其证也

问。何故得知三根声闻皆是方便耶

答。无有实行之人闻法华经即能领解助佛扬化。所以此经佛有三周说。弟子亦三周说。若师若弟子皆是显发密教调伏众生。然寂灭正观未曾师弟子。为众生故方便师弟子。欲令受化之徒悟入平等。故涅槃经云。说法非师亦非弟子是名中道。师弟子既是方便。迷悟亦然。平等正观未曾迷悟。为众生故方便迷悟。故涅槃经云。一切众生不能破结。非不能破。非破非不破是名中道。恒须此意读法华经。若执昔开今会一有三无及始终迷悟者则成有所得。有所得者即无明。非平等大慧。有所得者无道无果不能行于佛因得佛果也。有所得者名之为粗非是妙法。有所得者即是染著。不名莲华。所言悔过者。佛过去令我发无所得不二菩提心。而我颠倒厚重背大取小。是我罪之一也。从经初已来两周为我说平等大慧。而疑悔不解。是我罪之二也。已于二世劳扰如来。是故忏悔过于佛。又执小疑大障法之深。故对法忏悔有所得罪也。自责者背大取小执小疑大。皆是己之钝根故自责也

问。何故下根独有此辞耶

答。三闻始了则有各累之深故偏说也。又三根声闻皆应悔过自责。但欲转势彰过故三种不同也。世尊我等下第二述昔迷也。今乃知之如无智者下第三明今悟。所以者何下第四解释。明应得大而保小自足故是无智之人。即释上如无智者也。譬如有人下第二譬说广述领解。此经佛有三周说。初周法说。次周譬说。后周亦譬亦法。弟子三领解亦有三阶。舍利弗闻上法说还作法说领解。迦叶悟前譬说还作譬说而领。今双了法譬双作法譬而领。故前明法说领解。今明譬说领解也。就譬始终凡有八句。一贫人至亲友家。二亲友设以酒膳。三醉酒而卧。四系以宝珠。五都不觉知。六起已游行求索衣食。七会遇亲友示以宝珠。八贫人得珠欢喜。亲友始终欲相利益。要具八事。以类相从义意唯三。初系宝珠譬。二中途相失譬。三会遇示珠譬。所以立此三譬者还领上三义。初领昔禀大乘。即大通佛时。次领忘大取小。从过去退菩提心竟今灵山前也。三领还得悟大。即灵山之会也。二者领化城三譬。前领初说大乘譬。次领中途说小譬。次领后还说大譬。三者领如来三种法轮。初领根本法轮。次领枝末法轮。后领摄末归本法轮也。譬如有人者即下根之流也。至亲友家者。昔有大乘之机感说大乘教故称为至。同有佛性又曾受化为出世法亲。同志菩提共出生死故名为友。譬喻品作父子之譬。信解品还作父子。而领化城品作导师伴侣譬。今还作兄弟而领。以十六沙弥过去前悟故称为兄。兄即友也。禀教之人后学即是弟义也。家者说大乘教处也。醉酒而卧者。光宅等云。贫人本醉往亲友家遂卧。譬众生为五浊所昏。情滞生死为醉。无明惑心得解不久而忘解。后遂不行如卧也。今谓不尔。下偈云。譬如贫穷人往至亲友家其家甚大富具设诸肴膳。既醉来而卧。云何得设。又既设肴膳。宁无酒也。此则譬事不成。今明此中可有二义。一者亲友设于酒膳。但长行略故不说。偈则具足。二者即此长行自含有之。文云醉酒而卧。酒者亲友所设也。醉者贫人饮酒而醉也。昔说法华。即大宗中道无相教为酒。滞教为醉。迷理为卧。故经云持空三昧瓶以盛无相酒

问。何以酒喻教耶

答。酒有欢适义。喻闻教欢喜自知作佛。二酒有昏迷义。喻其因教起迷。今喻大乘。正欲明三根声闻中途迷教义。故正借酒为喻。是以命初即云醉酒而卧

问。因酒故醉卧。设教应起迷

答。亲友共会本为怡神。不使昏醉。如来说教意在悟理。不使缘迷。但失旨故惑耳。是时亲友官事当行者。菩萨化物自在如官事。又大士益物非己如官事。又此士感尽他方缘至。不得不去。如官事当行也。以无价宝珠系其衣里者此正明系珠譬也。法华论云。有散乱增上慢人心实无有定。过去虽有大乘善根而不觉知。不觉知故不求大乘。于狭劣心生虚妄解以为第一乘。如是倒取。为对治此故说系宝珠譬。即是示其过去善根令忆念已。然后教令入三昧故也。论又云示现解无上故说系宝珠喻也。大乘中道之解譬之宝珠。理中之极故称无价。又由此不二之解感佛大果。以多有所堪故称无价。解由佛授故称为系。解隐微惑心中如衣里也

问。授解本由众生领悟。既云醉酒而卧都不觉知。云何于不觉知时而授解耶

答。系珠者。本说大乘之旨不令暂受而已。乃为染神历劫不朽。故借醉不觉知时以明系珠耳。实非是不觉知时系。二者夫解之珠喻菩提心。不失正在后时。今欲显后时不朽之解由于佛授故在后时说耳。又所以知系宝珠非是不觉知时者。珠喻菩提心。若都不觉知。云何发菩提心也。但今据后时废忘故云不觉知耳

问。系珠既是觉知时。饮酒亦有不醉耶

答。初未醉后方醉。如初禀教时未迷后方迷耳

问。亲友何故设以酒膳复系珠耶

答。亲友惠益可有始终二事。初则设以酒膳。终则惠之重宝。重宝是后时富贵之因。酒膳是当时会遇乐。初禀大乘亦具二事。一者当时得益如饮酒怡情。次解染神历劫不朽譬同系宝珠也

问。既是始终一解。何故不举一譬

答。酒膳但有当时之益而无后时不失之义。系珠但有后时不失而无交益之理。故举两譬以喻始终一解也

问。曰若唯是授于一解则初见亲友便是系珠。云何至醉卧时方始系也

答。两譬实是一时。而前后说者取其二义。饮酒取其初有微解。后则昏迷。虽复后迷而解隐迷内终不朽灭故如系珠。故酒譬显其解后起迷。珠譬彰其解虽复起迷解不朽灭

问。经自辨前后。云何言一时耶

答。后偈中明设酒膳即系宝珠。故知一时。但欲显始终二义。如前释也

问。酒珠但譬解亦喻教耶

答。通皆得喻。中道之教圆正如珠。陶神养性事同于酒。教既具两。解亦例然。但珠正譬解谓菩提心。故下合云一切智愿犹在不失。酒譬二义。一者喻教。二者饮酒益身喻禀教生解。故知具二义也。但酒正喻教也。与之而去者即时未可化不得不舍之也。又初设酒喻说教。以系珠譬授解。授解既竟此土感息。是故去也。其人醉卧都不觉知者第二中途忘大取小譬。既滞教起惑。经历生死不觉曾有大乘之解也。起已游行者。前句明忘于大解如都不觉知。此句辨习行小乘故云起已游行。又前句辨都不觉知忘失本解流浪五趣。此句辨起求二乘出世法也。小乘机发为起。修行小乘法为行。到于他国者。乃谓涅槃可证。所存非本故云他国。即大乘为本国。二乘教为他国也。信解譬中以大乘理为自国生死为他国。今以大乘为自小为他。为衣食故勤力求索甚大艰难者。二乘少乐义比衣食。伏惑不懈为勤力。空有涉虑为艰难。又非是顺理故称艰难。又菩萨如乐道声闻如苦道故如艰难。若少有所得便以为足者。上辨行因今明得果。保少为究竟故云自足也。于后亲友会遇见之第三会遇示珠譬

问。今始见亲友。前已见也

答。起已游行中已见亲友。但说小乘教未称昔日友故不说见耳。今既示珠还如昔友方乃称见也。于后者即说小教之后。大机潜发名为会遇。为佛智所照称为见之也。而作是言咄哉丈夫何为衣食乃至如是者。向明见机今辨说教。昔发大心行于大行。志力雄干故称丈夫。今遂弃大学小此可伤叹也。我昔欲令汝得安乐五欲自恣者昔欲令众生得于佛乐也。于某年日月以无价宝珠系汝衣里今故现在者。大通智胜佛时为年日月。为说法华授一乘之解为系珠。昔因不朽为犹故现在。而汝不知者明不知有大解也。勤苦忧恼以求自活者明其取小也。甚为痴也者忘大取小盖是无明烦恼故称痴也。汝今可以此宝贸易所须者。以菩提心宝。贸易必感佛道圆德也。以因感果即是贸易之义也。佛亦如是下第三合三譬。即三为菩萨时者合上亲友也。教化者合上设酒也。令发一切智心者合上系宝珠也。而寻废忘下第二合弃大取小譬。即兼合上醉酒而卧也。废忘正是合上都不觉知也。既得罗汉者。上合忘大此合取小也。一切智愿犹在不失者合第三亲友示珠譬也。今者世尊觉悟我等下合上咄哉丈夫乃至如是之言也。我久令汝等下合上我昔欲令汝得安乐至系珠文也。而汝谓为下合上而汝不知甚为痴也。世尊我今乃知下第四段结悟解欢喜。偈有十二行半颂上四段。即为四。两行半颂法说。六行颂喻说。三行颂合喻。一行颂结欢喜。上法说有四。初半行颂第一领解之缘。一句颂第二内心欢喜。一句颂第三外形致敬。一行半颂第四悔过。悔过自责有四。今但颂两。初半行颂悔过。次一行颂昔迷。即是释悔过之事。次六行颂三譬即为三别。一行三句颂第一系珠譬也。具设诸肴膳者。长行举酒偈举肴膳。酒譬说菩提心。设肴膳譬说菩萨行。亦得转譬。上以酒譬法华教。今以肴膳譬教也。言具设者。佛略说于前。沙弥广说于后也。默与而舍去者。解之不朽既显在后时。则后时之解非是言教所授故称默与。有人云。尔时不道此一发之善历劫不朽更相值遇故称默与。有人言。当时虽为说教钝根不解。与默无异故称默与也。又酒膳譬教名之为言。系珠授解故称默与。此释为正

问。偈中何故辨设肴膳则辨系珠也

答。为说大乘时即授菩提心解。实无异时故知相次说也。而舍去者。说教授解在益已圆故舍之。而去时卧不觉知下两偈一句颂上中途忘失大譬。与珠之亲友下两偈颂上会遇示珠譬。我等亦如是下三行颂上合譬。初偈颂合第一譬。次偈颂合第二。后偈颂合第三。我今从佛闻一偈颂第四结欢喜也

　　授学无学人记品第九

学无学有大小乘不同。小乘学无学者成论云。学法者学人在第一义心也。无学者无学人在第一义心也。若缘真之心更有增进义。是名为学。缘真之心已满不复进求。是名无学。若出世俗心非学非无学。依毗昙云。会理进求名之为学。会理息求名为无学。缘事之心名非学非无学。然今品都不论此义。学无学既在观心。不可得记亦不可得受。今但就位判耳。三果名学。罗汉名无学。而言人者。智度论云。须陀洹者人也。须陀洹道者十五心也。须陀洹果者第十六心也。今正标其人以目品也。大乘学无学者。佛名无学。登地以上称之为学。就因地中。七地已还是功用道名之为学。八地已上无功用道名为无学。故大品云菩萨有学无学地

问。大乘有果地学无学。复有因中学无学。小乘何故无因中学无学耶

答。小乘因中无有功用无功用义故不开二也。但有功用故但有学道也。今明此中诸人多是佛之同行则是大乘学无学也。今授显名及密行二种学无学人记故以目品名也。品开为二。初请记二授记。请记为二。初阿难罗云二人请记。次二千人请记

问。序品列众阿难皆在无学众摄。今何故入学无学人众摄耶

答。凡有三义。一者上品明阿难之德。预是佛法第二师。虽非无学而在无学众摄。今据其位分。既是初果故不入无学众摄

问。若尔罗睺既是无学。何故不入前品摄也

答。要授阿难记方得授罗睺记。阿难既入今品摄。罗云亦入今品摄。二者阿难罗云与上五百弟子愿行不同故别入今品摄。三者上明无学人有权有实。如满愿为权余人为实。今欲明学无学人亦有权实。阿难罗云有发迹故所以为权。二千人不发迹故目之为实。然发迹不发迹皆是权人。如上释也。初文有三。一内心思惟。二外形致敬。三发言请记。则三业次第也。我等于此亦应有分者有二推二结。二推者。一举自推应得记。明我等于此亦应有分者。叙己得悟解也。唯有如来我等所归者。请佛证明验其有解。又迹居声闻宗归佛道故设此言也。又我等下第二举他推必应得记。此二人最为亲近。若遂不得记凡有二失。一乖于物望。二违其本愿。若佛见授第二明二结。我愿既满结上自推。众望亦足结上他推。又唯有如来我等所归。同余声闻故应得记。又我等为一切世间。明异余声闻故应得记。我愿既满结同余声闻。众望亦足结异余声闻。尔时学无学下第二二千人请记。尔时佛告阿难下第二授记。前授二人记次授二千人记。前授二人记中初授阿难记次授罗云记。初授阿难记有四。一授记二新学生疑三释疑四结喜。初授记中前长行次偈。长行前行因次得果。得果之中偏明寿长者。欲显阿难护法因缘故得长寿果也。尔时会中下第二新学生疑。所以疑者。佛加其神力欲发阿难之迹故兴此疑念也。尔时世尊下第三释疑。空王佛者。毕竟空是诸空中之王。故智度论云。性空菩萨所行。毕竟空是佛所行。释迦阿难同以毕竟空为本。故言俱于空王佛所发菩提心。释迦发心已后勤习毕竟空故自成佛。阿难多闻故以为侍者。师及弟子同起毕竟空。记与不记何所疑耶

问。勤习毕竟空何故成佛。阿难多闻何故为弟子

答。寄迹而言。多闻是众行中一行。勤进遍策众行。故有成与未成。阿难面于佛前下第四领解称叹。次授罗睺记如文。尔时世尊下第二授学无学人记。初授记次领解称叹也。寂然清净者。显二千人知诸法先来寂灭本性清净。故堪与无生记也。余文易知也

　　法师品第十

今以四门释之。一来意门。二释名门。三体相门。四阶位门。来意门者略明十义。一者上乘权乘实凡有四章。第一略开权显实动执生疑。第二执动疑生申疑致请。第三广开权显实断疑生信。此三已竟。今是第四次明流通。所以明流通者。上但一处一时利益一会。然群生不穷大悲无限。今欲一切处一切时利益一切人。是故明流通也。二者依智度论云。释般若有二门。一直说门二称叹门。今亦两也。上来直说法华。此下称叹门说故有下诸品也。三者又有二门。一智慧门二福德门。上来三周说权实二智谓智慧门。此下明受持读诵功德无边谓功德门。四者复有二门。一者体门二者用门。上来三周广说平等大慧不二正观谓法华体。今明受持读诵如说修行能生福慧谓法华用门。五者约人又为二门。一者福德深厚众生现在值佛面受法华。二者福德浅薄但值经卷不睹如来三周说法。上来为福德深厚人。自此以下为福德浅薄人。故智度论云。福德厚者亲从法尚面受波若。福德薄者但值金牒文字。六者众生有二。一者与佛结重因缘。二与菩萨为善知识。自上以来为佛结缘众生说法华竟。今为与菩萨结缘众生说于法华。是故如来三周说竟付嘱四依。令有缘众异世同益也。七者有二门。一者燃灯二者传灯。释迦自说平等大慧谓燃灯也。今劝一切众生展转弘宣明众生不尽法灯常照谓传灯也。八者演说正法凡有二门。一正说门二证说门。自上已来明正说竟。从此以下辨证说门。故宝塔涌现证说不虚。令未信者信。已生信者不退。九者如来出世演说正法凡有二门。一者正说二者诫劝。所言劝者。令物受持乃至如说修行。所言诫者。一言毁法及弘经人其罪祸无边。自上已来明正说门。从此以下辨诫劝门。十者接上受记文相生者。如来授记凡有二种。一者别记二者通记。上来但明别记未辨通记则授记义未尽。今欲辨通记之义故有此品。言通别记者凡有三种。一者世通别。上但别明佛在世人得记。今通明二世人得记。二者人通别。上别明三根声闻人得记。今通明幽显凡圣预闻经生信者皆与授记。三者时通别。上别明劫数有限之得记。今通明得记不论劫数期限。所以然者。劫数有限必是深悟。今通浅深故不明期限也

问。何故具授通别两记耶

答。此经明唯有一乘无有余乘。一切众生并皆成佛故悉与佛记。亦是悉与佛记则显唯有一乘。故举授记释成一乘也。第二释名门。言法师者。法谓妙法。平等正观可为心轨故称为法。以人能上弘大法下为物师故云法师。如世药师以药治人病名为药师。不言为药作师。法师亦尔。不言为法作师名为法师。然复有以法为师故云法师。是以经云诸佛所师所谓法也。下文亦有此意。故示弘经模轨。则是以法为师。然虽有二事合成一旨。上既师于法。然后方能为人作师也。第三体相门者。旧云五种法师合受持为一。龙树解受持云。信力故受。念力故持。则受为其初持为其后。久久不失方是持义。则分受持为二故成六种。故成六种法师。若加正忆念者则为七种法师。然多小适时无定数也

问。五种法师具几业义耶

答。受持谓意业也。书写谓身业。读诵说谓口业。此大判为言耳。然书写具二业。运手必经意地。读诵等具三业也。约福慧者。说法多是智慧。自余四种可两通之也。第四明阶位门。然通而言之。十信已上皆能弘法为物作师。别而言之。依涅槃经。十六分中解一分义堪为物师也。旧云流通凡有五品开为三章。第一三品命觅弘经之人。第二持品受命弘经。第三安乐行品示弘经方法。所以有此三者。一周说法既竟。必须弘通。是以叹法美人令人欣慕弘宣于法。故有第一命觅弘经人也。如来有命大众顺旨。故有第二受命弘经。但既于恶世欲弘善道必多留难。令安住四法则身心快乐乃可弘道利人。故有第三示弘经方法。初又两前品正命觅弘经之人。第二两品证说。今谓不无此意。但法师一品正是流通。见宝塔已下别属大段。后当具足说。就此品中两长行两偈颂开为二别。第一一长行一偈叹持经人德令其心悦以劝弘经。第二一长行一偈叹法示弘经模轨以劝弘经。初文又二。前长行次偈。长行为二。第一前叹二时弟子。第二次叹两世法师。叹二时弟子即二。前叹佛在世闻法弟子。次叹佛灭后闻法弟子也。因药王告八万大士者

问。智度论云。说智慧门对出家人。说功德门对在家人。今何故说智慧对声闻。说功德对菩萨

答。两经各异。彼经明出家人好智慧在家人好功德。此经明声闻有执三之病故说平等大慧以斥之。所以对声闻也。菩萨无有此执故不对之。大士本欲弘道利人。今流通正是其事故对菩萨。又上来开三显一其义已周。则皆成菩萨无复声闻。故宜对菩萨也。又依龙树云。此经是秘密法不可付嘱声闻。故付菩萨。于菩萨中别告药王者。其人亲闻法华得悟以舍身命财弘通斯法。今欲令余人学之故别命之。所以因药王菩萨复告八万大士者。此八万人末世有于重缘。今欲令八万大士上学药王下利末世故因药王而告之也。药王汝见是大众中者凡有二义。一者欲使药王八万大士流通此经令其善根成就。故列二世弟子闻经得记令师识之。故云汝见之不。汝若弘经化之行则成就。若不弘经化之行则不成就。是以告之问言见不。二者欲以二世弟子付嘱药王及八万人。如金刚波若论云。以根未熟菩萨付根熟菩萨。故列众问之也。一念随喜则与记者。闻法一念随顺至理则与理会。与理会故而生欢喜。便行与佛应故得佛记。又一念随喜则知唯一无二。必当作佛不退为二乘。故得佛记。注经云。能现在闻法一念随喜。譬如松柏始萌便有陵云之势。今闻法虽浅已树菩提之根故与记也。佛告药王又如来灭后下第二明佛灭后弟子闻经得记。所以有此文来者凡有二义。一者前令八万大士于佛在世十方佛土弘经。今于佛灭后弘经也。二者有人疑云。佛在世时众生福德利根闻法随喜可得记耳。佛灭度后薄福钝根虽复随喜应不得记。是故释云。但使闻经信解功德一等皆与授记也。若复有人下第二叹两世法师功德。所以前明弟子功德今明法师功德者凡有三义。一从浅至深。前叹弟子浅功德今叹师深功德。二者前明弟子出所化之相。谓闻经随喜即与受记。谓所化之相也。今明法师功德出能化之人相貌。有此相貌故是法师。三者上告药王列二世弟子令师识弟子。今出法师相貌令弟子识师。以师弟子相知则弘法化人义成也。就文为二。第一别明二世法师功德。第二通明信毁。初又二。前明佛在世二种法师。次辨佛灭后二种法师。初明二种法师即为二别。一者下品二者上品。法师品位既多。今略明上下二品。约位而言。初依之人为下品。余之三依为上品也。所以分此二者。初依具烦恼性既是凡位。是故为下品。后三同是圣位。故合为上品。然位义难知。聊寄一门以为次第也。初人又四。一明现德则出法师相貌。谓有此相貌即是法师也。药王当知下第二出成法师往因。即是明法师过去德也。成就大愿者明寻此人既供养多佛应生净土但成就大愿故来生人间耳。药王若有人问下第三明此法师未来世果。此人既现在弘宣大乘。过去殖因久积故必定成佛也。何以故下举现因释当果也。是人一切世间下第四劝物供养。以具出法师三世功德。则是无上福田初心之佛。故应以佛供养而供养之。又弘于佛道宜设以佛供。何况尽能受持下第二明上品法师。此人文理俱备故称尽能受持也。若是善男子下明佛灭度后二种法师。亦前明下品次辨上品。此二品与前二品异者。前约弘法广略以分二品。今约为人少多以分二品。则如来使者。宣转教命为使义也。如来所遣者。流通得其旨趣。必可委之以理为所遣也。行如来事者。佛以益物为事。弘说有益为行如来事也。何况于大众中下第二明上品法师也。药王若有恶人下第二通明信毁。就文为二。初明毁之得大罪。后明信之得大福。所以明信毁者凡有二义。一者如来出世欲示众生罪福二门。故大品云。若不说魔事魔罪则是众生恶知识也。二者上明二种法师宣通正法之时。不应轻毁宜须供养。毁持经人罪重佛者。泛论罪福凡有二种。一者约心二者约境。约心者。重心则罪重轻心即罪轻。若尔重心毁佛则罪重。轻心毁佛则罪轻。持经人亦尔。不应言毁佛罪轻毁持经人罪重。二者约境。若骂胜境则罪重。毁劣境则罪轻。亦不应言骂佛罪轻骂持经人罪重。既不约心就境云何释此文耶。有人言。骂佛不作断法意故罪轻。毁弘经人作断法意故罪重。所以然者。由此人弘法。是故被骂此则骂人复毁于法。罪兼二种所以重也。竺道生云。法出于佛。若闻说骂佛是则骂人非骂法。是故罪轻。今受持有我。若毁呰之则是毁人有法乃毁法也。今明佛以离八风无复忧喜。虽复得毁不妨正化。今弘经之人犹是凡夫未免八风。若逢毁呰心则退悔不能弘法。法既不弘便无行法之人。既无行法之人谁复得佛。以断三宝种故罪重也。又弘经人闻毁则妨自行自不得成佛。亦妨化他他又不成佛。则罪之大矣。佛闻俱不妨自行化他故罪轻也。药王其有下第二叹弘经人福重也。以佛庄严而自庄严者。佛以正观之法庄严于人。通经之人亦入正观故以法严人。又佛住大乘用万德而自庄严。弘经之人行与佛应。亦随分具佛万德也。则为如来肩所荷担者。如来荷担于法。持经之人既其弘法。佛以恭敬于法。既担所弘之法亦担能弘之人也。就偈颂为三。初二偈颂第一二世弟子劝供养两种法师兼自受持。次十三偈颂上二种法师。后一偈叹法释成美人。就初两偈又开二别。第一偈上半明欲成就自然智者此是无功用智也。第二偈明一切种智慧者此明二种智。一切种智照有智也。慧者一切智照空慧也。若有能受持下第二十三偈又开两别。初七偈颂两世法师。次六偈颂前信毁。就前又二。初四偈颂佛在世二种法师。次三行颂佛灭后二种法师。就前又二。一行颂下品。三行颂上品。佛灭后亦二。二行颂上品。一行颂下品。次颂信毁亦六行。二行颂毁之得罪。四行颂敬之得福也。供养持经人胜佛者。亦不就福田及心。但得供养称叹则增进自行化他。佛则不尔故过佛也。而智度论云供养十方补处菩萨不及佛者。此约福田优劣判也。尔时佛复告药王下第二段所以有此文来者凡有四义。一者上来叹人今则美法。以叹人美法成流通之义也。二者上叹人明人为法师。今美法以法为法师。欲释成法师品有二种法师义故有是文来也。三者上叹人弘经得无量福。今美法则生无边慧。以福慧具足流通义成。四者上正叹人弘经今示弘经方法。释成上弘经之义也。亦有长行与偈。长行有三。一叹所弘之法。二明弘法之方。三明弘经利益。此三即是次第。初门有五。一约法叹。二就人叹。三约处叹。四约行叹。五明得失显成叹义也。我所说经典无量千亿者。谓华严已后灵山之前诸教非一也。已说令说当说者略举三说摄一切教也。已说者法华之前一切大小教也。今说者谓法华也。当说者谓法华已后涅槃之流也。而于其中此法华经最为难信难解者。法华之前大小分流其言易信。法华之后三一已会亦非难解。此经开方便门显真实义。反三之始归一之初。于昔执异之人故成难信难解也。始不受为难信。终不悟为难解。又破三归一斥短明长名为难信。非三非一不短不长目为难解也。此经是诸佛秘要之藏不可分布妄授与人者。此经明二权二实。言约理周故称为要。昔来隐而不传目之为秘。如人妙宝蕴在于内故名为藏。既称秘要之藏故不可妄授与人也。诸佛世尊之所守护乃至未曾显说者释上秘要之藏也。所言守护者。然法相寂然不须守护。非器妄传则便破法。以防于破法之情故言守护。而此经者如来现在犹多怨嫉者释上不可分布妄授与人也。一切群生处处染著。大乘处处破之。与世相违故称怨也。况灭度后者。佛在世时众生烦恼犹薄尚不信受。况灭度后颠倒厚重而能解也。药王当知下第二寄人叹。凡有五叹。一者为佛衣所覆。注经云。以一极为衿带无断常之飘落。解从佛所来。故曰以佛衣覆之。又为他方下第二佛护念叹。以弘经人行与佛应故为佛护念。令外恶不侵为护。内善得生为念也。是人有大信力下第三内善成就叹。信于三乘名为小信。今信一乘称为大信。初有信力次起大愿。则菩提心名志愿力。次修菩萨行谓诸善根力。此三则次第也。当知是人与如来共宿第四叹共宿有二种。一者自行论共宿。一乘之理是佛栖止。弘经之人亦住其中。故言共宿。二者化他共宿。佛以生死为长夜。应迹居生死中为物说经为宿止。此人能入理弘经参乎应迹谓共宿也。则为如来手摩其头者第五叹。父母念子故手摩其头。持经之人既是佛子。理应重爱。注经云。手摩表弘法人得宿止也。头表其行高也。又释佛以一乘智手摩其心顶劝其受持。故言手摩其头也。药王在在处处下第三寄处叹。前明在人则人尊。今辨在处则处贵也。不须复安舍利者法华论云。此经具说三种佛菩提。故十七名中一名坚固舍利。如来真如法身于此经中常不坏。故不须更安碎身舍利也。药王多有人下第四约行叹。就文为四。一法二譬三合四释。法说二对。初明善行不善行一对者。若未闻法华开权显实。未精识道之权实。则行菩萨道犹自回惶。或谓进成佛道。或可退住二乘。故不善行。以得闻此经有一无三。直进不退故名善行也。又未闻此经开权显实。则未识二慧不能化物。不名善行。与此相违名善行也。又不闻此经明身权身实。则不深厌生死欣乐佛身。亦是未善行义。与此相违名善行也。其有众生下第二对明近菩提不近菩提。梵本具足。今翻译者略故但有于近也药王譬如有人下第二譬说。此譬但有二意。一明去佛远。二明去佛近也。譬如有人者求佛道人也。渴乏者求佛之志其心猛决如渴思水也。于彼高原穿凿求之犹见干土去水尚远者。今须进退论此义。一者就法华之前明去佛道远义。二就法华自论远义。就法华前论远义有二。一者于二乘教中求佛去道远也。故大品云。以声闻经求菩提者名为不黠也。二者三藏后诸大乘经未废二乘者。于此教中求佛道亦有远义。以此教中明大乘。乃与法华不异。但未废二乘。则始行菩萨犹未精识权实。又犹有回遑之望。则求佛之心不决定。约此一边则有求佛远也。施功不已者闻法华经生闻慧也。转见湿土者于此经生思慧也。遂渐至泥者于此经生修慧也。其心决定知水必近者。既生三慧知佛性水必定近也

问。法华论何故水譬佛性耶

答。正言水隐地下如佛性之不显。故水譬佛性也。竺道生及注法华经云。此对小乘教求佛故知去佛远。就法华教求佛故去佛近也。二者就法华经自明近远。若禀法华未生三慧则去佛为远。若生三慧此则为近也

问。何故就法华教论近远耶

答。但明一高原求水有近远。只是一法华教求佛有近远也。高原者譬法华教也。法华教于二乘为难信。故称高原。又取佛道难得为譬。所以言于高原求水也。穿凿求之者谓书写受持如穿凿也。犹见干土去水尚远者未生三慧故去佛远也。施功不已者。读诵解释如说修行深求法华发生三慧故去水近也。菩萨亦复如是下第三合譬。亦得就二义释之。一者未闻法华不生三慧故去佛远。若闻法华发生三慧去佛则近。二者虽闻法华未生闻慧犹名未闻故去佛远。若闻法华发生三慧故去佛近也。所以者何下第四解释也。三菩提皆属此经者。此经明三佛菩提故三佛菩提皆属此经。又三佛菩提皆从此经出故皆属此经也。此经开方便门示真实相者。开二种方便示二种真实。昔不言二种是方便故名方便门闭。方便门闭则不得示两种真实。今说二种是方便则方便门开。方便门开故得示二种是真实也。是法华经藏深固幽远无人能到者。二权二实蕴在此经名之为藏。渊渊难测为深。古今不改为固也。求之芒然为幽。探赜所不及为远。十住未明名无人能到也。今佛教化者为释疑。疑者云若无人能到众生云何得解。是故释云为教化菩萨故开示之令得信解也。药王若有菩萨下第五寄得失以称叹也。惊疑怖畏者。非处生惧为惊。以一往闻无三乖其本情为惊。讵是佛说耶故疑。若无三即谓谤法故怖。一向不敢决为畏。心有所惧名怖。畏者面怖也。菩萨名新学二乘称增上慢者。声闻谓已满足是故名增上慢。菩萨直已昔不闻今忽闻之不谓已足是故称新。又有此文来者。未来有如此相者莫为说法华经。当为说三乘教也。药王若有善男子下第二示弘经方法。文有四句。一者请说方。是善男子下示说方。如来室者下释说方。安住是中下结说方。慈悲有覆荫之功。喻之如室。忍辱止于嗔恚恶容。如衣之蔽丑。空是安神之所。如坐是安身之处。此之三门即是次第。大悲拔苦大慈与乐。盖是种觉之洪基弘道之本意。欲说妙法宜前建此心。是故第一明入如来室。此诫菩萨莫为利养名闻势力徒众。但起慈悲心为物说法也。既于恶世欲弘善道必多留难。宜应忍之。故次明著忍辱衣。慈悲外荫和忍内安。若无空观虚明则二行不成无由悟物。是故次说毕竟空坐也。不懈怠说法者。上谓意业今身口业也

问。净名经云。慈悲心为女。毕竟空寂为舍。四禅为床坐。与今何故不同

答。二经各有一义。彼明慈悲有养育之能化适之用故喻之如女。今取其拔苦与乐之功在荫盖故譬之如舍。彼明毕竟空至虚无累能障非法风雨故喻之如舍。今明重玄憺怕可以栖卧于神故目之为坐也。药王我于余国下第三明利益。以识所弘之教复达弘教之方便感嘉瑞。则是利益。所以举灵瑞者。奖劝弘经人故也。凡有四事。一遣化众。二遣实众。三见佛身。四还得忆法。遣化众者。供养法师故。引导实人故。权护法师故。遣实众者亦具三义。复令实众得利益故。时时见佛身者。弘经之人若常在正观则常见佛身。故华严云。一切法不生一切法不灭。若能如是解诸佛常现前。但行人不能常在正观故。时时得见佛身。偈为三。初一行总标奖劝。第二十五行半偈正颂长行。第三两偈结叹说法之人。就第二中颂上长行三段即为三。初四行颂叹法。上叹法有五。今但颂第四寄行称叹。上长行寄行叹有四。法譬合释。今但颂譬合二事也。决了声闻法者。昔未开权显实则未知声闻非是究竟。今开权显实定知声闻非是至极乃是入大乘之方便耳。言经王者。此经于今昔权实开合自在故称为王。又独一无二亦是王义也。若人说此经下第二四行半颂弘经方法。若我灭度后下七偈颂第三感于灵瑞。上文有四。今开为五但不次第。初三行颂第一遣化众。次一行半颂第三见佛身。次半行颂第四还得忆法。次一行重颂第三得见佛身。次一行颂第二遣实众也

　　见宝塔品第十一

释此品不同凡有三说。第一河西道朗等云。从此文去是第二大段明一乘果。次光宅法师云。此品犹属前章。为证上所说不虚故来。次印法师明。此品具兼二义。一者证上所说不虚。二为开后寿量之义。今同第三证前开后。而以开后为正。所言证前者。证上开权显实不虚义也。所以须证者。一为断疑心。众中犹有疑心。如闻大通智胜佛说时亦有生疑者。是故今须证说断彼疑心。二者为已信之人增长善根令不退转。如华严中七处八会说法既竟十方菩萨来为作证。彼以菩萨说故菩萨来证。今以佛说故佛来证也。言开后者。此经初后二分略有十事不同。一者化主不同。说初分经但以释迦一佛为化主。说后分经则有多佛。谓十方分身及过去多宝。所以然者。说初分经但明所乘之法未论能乘之人。故不须多佛。说后分经正论能乘之人。故须明多佛。集十方分身欲显本一迹多。开于宝塔示真实应灭。是故初分经但明一佛。后分经辨多佛也。二者说处净秽异。说初分经在秽土中。明后分经居净土中说。故法华论云。示现国土无上故现多宝塔。所以然者。说初分经未集分身故不变净。说后分经普集分身所以变净。又说前分经虽开乘权乘实犹覆身权身实。众生心垢一半犹自未净故土犹秽也。至后分经俱弊二权双开两实。则心垢悉除故国土清净也。三者说处空有异。说初分经在于灵山有处。说后分经能化所化并升虚空。所以然者。说初分经宝塔未现故在地说法。后分经宝塔升空故处空说法。又说初分经未辨佛身无生灭。由明有生灭故在有处。说后分经显法身如虚空。方便有生灭故升空说法也。四者徒众异。说初分经菩萨众少。说后分经受道众多。所以然者。说初分经但为三根声闻未正为菩萨。故菩萨众少。说后分经欲显释迦成佛已久。故明涌出菩萨众多显释迦成佛已久。又明法身果德令菩萨修习取证。故辨菩萨众多。又说初分经有三乘杂众。说后分经但有菩萨众。所以然者。说初分经正会三归一故列三乘众。说后分经会三已竟故但令菩萨修因证于佛果。故但有菩萨众也。五者时节异。说初分经时节即短。说后分经时节即长。所以然者。说初分经未明涌出菩萨问讯于佛故时节即短。后分经明涌出众多故问讯时久。又明问讯时久显涌出众多。以涌出众多显释迦成佛来久。初分未辨斯义故不辨时长也。六者请主异。说初分经声闻为请主。说后分经弥勒为请主。所以然者。说乘权乘实正会三归一。令声闻人回小入大。故声闻为请主。说后分经明身权身实。使穷学菩萨得证如来无生法身。故弥勒为请主也。七者说法异。上说所乘之法今说能乘之人。说所乘之法但明释迦一期始终教门。说法则略。能乘之人自从过去得道之初乃至穷未来劫一切诸教故说法则广。八者利益异。说乘权乘实但令声闻回小趣大入于十信。谓浅益也。又得益则少。说身权身实令无数菩萨得十二种甚深之利。又得益则多。所以然者。说初分经但开乘权乘实犹覆身权身实。故利益则少。说后分经俱废二权双显两实。故教不纤隐理无毫翳。故应得道者皆并领悟。是故得益者多也。九者瑞相异。是前分略明三瑞。但至万八千土。后分广明八瑞。现瑞处广。一一方四百万亿那由他国。十者功德异。前略叹持经之善。后广辨格量之福也。言见宝塔品者凡有二义。一者据事而言。宝塔从地涌出大众睹见。因事立名。二者宝塔涌现显法身无生灭方便有生灭。欲令大众因此悟解。故称见宝塔。品开五段。第一明宝塔涌现。第二释现塔意。第三次明开塔。第四二佛分座共坐。第五命觅持经之人。此五即是次第。初文大明形声二事。细分十句不同。一者明宝塔出时。二明宝塔现方。三辨名字。四明形量。五明出处。六辨住空。七明庄严。八明至处。九叙供养。十明出声也。尔时者明塔现时也。有人言。宝塔来意为欲证经。非今始涌出。应在广说之前。何以知然。前放光动地召集有缘。若当一人不集。众生受道缘则不具。是以得知应在略说之后广说之前三请中央。乃至普贤妙音亦并前来。以略说一周如来则止。若列其事则隔绝经文义势不次。是故待酬请广说。乃至流通竟方得列之。今谓此事难知。若在前列则有二过。一者夫论证说要待说经竟。是故华严及普贤观等经皆在后证说。若在前者不成证义。二者宝塔涌现为开身权身实。前但辨乘权乘实故不应涌现。故知在后出也。设令前出亦未得发声印证。以未说法华平等大慧。何由得唱如是之言耶。又依普贤观亦最后出。为证行者罪灭故来。则知证说不在初也。今言尔时者。一开法身时。二证说时也。佛前者第二明塔现方。欲证佛说故现佛前。欲开佛二身故在佛前也。有七宝塔者第三列塔名字。所以明塔涌现者凡有三义。一者依法华论云。所以明塔者示现如来舍利住持故。二者多宝誓愿为证说不虚。三者小乘之流谓佛毕竟无常。是故起塔。今塔涌现佛遂不灭。则知生灭是方便不生灭为真实。为此因缘故明现塔。余经但辨证说不虚。不欲开身权身实。故不以塔为证也

问。何故十方分身佛集但有一塔现之

答。法华论云。存略故也。略者多宝如来身一体示现摄取一切佛法身故也。高五百下第四叙塔形量。五百表法身无生灭。二百五十表应迹有生灭。以实胜权故相挍一倍。从地涌出下第五明塔出处。昔以权覆实故权教如地。今废权显实如从地涌出。又昔执迹迷本。以迷执为地。此执将倾故如地裂塔现也。住在空中者第六住处。明佛法身住于实相虚空。如普贤观经云法身住常寂光土也。种种宝物下第七明塔庄严。表法身众德所成也。五千栏楯譬总持众多。龛室千万谓种种法门度人无量也。无数幢幡谓六神通也。垂宝璎珞四摄法也。宝铃万亿四辨八音也。四面出香者戒香普勋四生也。其诸幡盖七宝合成者。明一一诸德皆为众德所成也。高至四天王宫者第八明塔至处。旧云表说四谛理尽也。三十三天下第九明供养塔。表三十心十地内外凡圣等崇仰法身也。尔时宝塔下第十明出声。向现灵塔容谓意识不存。今大音既发者则知法身不灭也。又欲证上所说不虚故发声也。平等大慧者。如来之慧不一不三绝缘绝观离一切高下取舍断常诸边。故云平等。此是体平等也。而说因果权实皆是法华妙用。诸用之中正明果用。唯有一果故果慧平等。所以然者。题称妙法。唯佛果为妙因行未妙。故正以果慧为平等大慧也。因中随分有妙亦随分有平等也。再称如是者明开权显实二事俱不虚也。尔时四众下第二明现塔意。又开两别。初疑问次佛答。疑问为二。初大众疑二大乐说问。大众有二疑。一疑有塔二疑出声。问亦二也。文处易知。尔时佛告下第二答。就文为三。一明多宝因中誓愿时以酬其二问。二从彼佛成道灭度时下即显有塔因缘酬其二问。第三从今多宝下明今日涌现时正答其二问也。佛答云多宝有大誓愿乃至为证明者。释论第七卷云。解请佛云。诸佛无人请者便入涅槃。如法华经中多宝世尊无人请故便入涅槃后化佛身及七宝塔证说法华一时出现。亦如须扇多佛弟子本行未熟便舍入涅槃留化佛一劫以度众生。相传云。多宝成道时无大机感不得说此经而取灭度故说此经处皆出证明。释论对此意也。而经云菩萨时有誓愿者。无妨因地缘事发愿。或一化众生无大机不闻此经故发斯愿。则因果及经论俱不相违具二义也。是时大乐说下第三次明开塔。所以须开塔者。向虽亲承音旨。未若睹形生信。故须开塔现形成信弥笃。则是开方便门示法身真实。就文为二。第一普集分身为开塔之缘。第二正明开塔。所以普集分身者。欲辨本一迹多也。所以然者。释迦与诸佛互指为分身。即知彼此皆非实佛。别有统一之本为妙极法身故垂净秽等迹。则知法身不二迹身不一也

问。释迦何故指净土佛为分身耶

答。净土佛妙尚是应而非真。则显释迦秽身弥是迹而非本。所以俱集净土分身之佛有其深旨也

问。何以得知二佛俱非真实以显法身非净非秽虚空之身乃为真佛耶

答。睿师传罗什解云。分身明其不实。则知二佛非真。不二为实。又理数应尔。但应直开宝塔。何因普集分身。故知托多宝之愿欲显不二之本不一之迹。所以集分身耳。法华论云。示现无量佛者示现彼此佛所作业无差别。故说集分身佛。又开为二。初明集分身佛之缘。二正明分身佛集。二章各四。初四者。一者神力发引令大乐说问。二佛答。三重问。四如来放光召集也。初以神力故问者。将说法身大事故受大乐说之名。及以神力加之然后问也。佛告下第二佛答也。大乐说白佛下第三重请。前欲见多宝即欲识法身无生灭应身有生灭也。今欲见分身佛者欲了本一迹多故也。本迹之义无穷略而论之。不出法身无生灭应身有生灭及本一迹多。故此品始末但显斯两义。尔时佛放白毫一光下第四正明召集分身。前四章是皆远缘由。今是近缘由也。就文亦四。一者放光遍照十方。二者叙十方诸佛来意。三者变秽为净。四者十方佛集开宝塔。初文有二。前明光照一方。次例余九方。所以放白毫光者。上显乘权乘实今显身权身实。昔二权覆两实喻同垢暗。今俱废二权双开两实。义既明显故以白毫表之。故但放白毫光也。上明所乘之法不二。今辨能乘法身唯一。故但放一光。法与人俱是中道故俱放眉间光也。既是中道即俱妙故有妙法妙人也。次例余九方如文。尔时十方诸佛下第二明十方佛欲来之意。而言欲见释迦及多宝者。由十方佛集得开二义。一开释迦本一迹多。二开多宝真常应灭。时娑婆世界下第三明变净。所以变净者。此是世界悉檀。为待宾故庄严土也。释论第十卷云。如人请贵客则庄严处所。家主则庄严一家。国主则庄严一国。转轮圣王则庄严四天下。梵王则庄严三千土。佛是法王则庄严十方也。二者表众生执迹迷本之心应净故明土净。三者欲以依果显于正果。诸佛依果本是秽土今还清净。则知秽是权土净是实土。欲显正果生灭是权身不生灭是实身也。法华论云。云现一切佛土清净者。示现出世间无漏善根所生也。非世间有漏善根所生

问。何故三变土耶

答。若一变者时众则不觉土旷佛多。今欲显土旷佛多令起信敬故三变也。二欲表三根之秽而得净悟也。又表三乘之秽皆除显一乘之净如净土也。又表彼此无量土同为一佛土彼此无量身同一法身也

问。亦得分身佛表三乘为一乘不

答。亦得也。本是一佛分为多佛。本是一乘开为三乘。今既集分身之佛皆是一佛。亦会三乘以归一乘也。就文明三变土即为三别。初文为二。一明变土二辨佛集也。无大海山林者。欲辨同成一法座客受佛菩萨也。法华论云。所以无秽者。示现一切佛国土平等清净故。言多宝者示现一切佛土同体实性故。十地论云。一佛土摄一切佛土者。以诸佛土同体故也。移诸天人者无缘众生不得闻也。是时诸佛各将一大菩萨者第二明佛集。但将一菩萨来者凡有二义。一法身之果无二。法身之因亦一也。又将一侍者来。为欲遣信开塔之用。即表诸佛云集欲开一法身用。故但将一人来也。各到宝树下者欲树立法身义也。皆坐师子座者。今显法身不畏众生起于疑怖。同上今我喜无畏也。次两变土如文易知。尔时东方下第四十方佛集欲同开塔也。就文为二。初说结佛集。次诸佛欲同开塔也。是时诸佛下第二文也。彼某申佛与欲开此塔者。此明诸佛同欲开宝塔现多宝身示于大众令知法身不灭。不必如僧中羯磨与欲也。又大集经二十一卷云。南方金刚藏佛答彼菩萨云。北方释迦牟尼欲为大众说法。为破大慢遣使从我索。欲我今与之。次西方东方皆亦尔。似僧事与欲。十方佛虽各为化主。一时共为佛事。亦得少分同僧。但不恒尔故异僧事也。尔时释迦牟尼佛见所分身下第二正明开塔。就文为四。一释迦升空。二大众起立。三正明开塔。四大众睹见赞叹供养。初二如文也。于是释迦以右指者第三正明开塔。右指谓手之便即是方便智用。说教化物事便。华严法界品云。安住长者开栴檀塔见过去佛皆不灭度。即是显法身无生灭也。法华论云。破三种无烦恼人染慢颠倒。一者信种种乘。二者信世间涅槃异。三者信彼此身异。为对此三种染故说三种平等。一者乘平等。与声闻授记唯有大乘无二乘故。二者世间涅槃平等。以多宝如来入于涅槃世间涅槃彼此平等无差别故。三者身平等。多宝如来已入涅槃复示现身。自身他身法身平等无差别故也。尔时四众下第四大众睹见称叹供养也。尔时多宝佛下第四明二佛共坐。就文又四。一多宝要释迦就坐。二释迦坐其半座。三大众睹见念欲升空。第四释迦接在虚空。此四文处易知。所以二佛同坐者。正欲以多宝显释迦也。多宝灭既不灭不灭示灭。释迦双林唱灭义亦同然。又多宝灭既不灭不灭示灭。即显释迦不生而生生而不生。以多宝出现欲显释迦实无生灭方便生灭。故要释迦共坐也。所以多宝欲显释迦者。正为禀释迦教人执释迦实有生灭故。举多宝以显释迦。破执释迦生灭病也。分身佛亦尔。以禀释迦教人正谓释迦是实佛故。集分身以显释迦。明净土佛尚是迹而非本则知释迦是应而非真。法华论云。二佛共坐者为显化佛报佛法佛皆为成大事故也。此欲明诸佛同心共显大事故共坐也。大事即是法身。以大音声下第五命觅弘经人。就文为二。一者长行二者偈颂。偈文为二。一者颂诸佛来意。二颂命觅弘经人。所以颂诸佛来意有二种义。一者时众虽睹多宝涌现分身佛集并未达来意。故今释之。二者将欲命觅弘经人故。前叙二佛来意以高励下。释成命持经意。初文为二。一释多宝来意。二释分身集意。二佛各为三义故来。释多宝来意有三。初一行半以高励下故来。次一行偈显法难遇故来。次一行偈举佛本愿故来。释成上二义。又我分身下第二释分身集亦有三意。初一行明为听法故来。次半行欲开宝塔显真常应灭故来。各舍妙土下第三令法久住故来。就文又三。初一行半标为法久住故来。次五行释为法久住故来。后半行结法久住故来也。告诸大众下第二颂命觅弘经人。颂多宝佛明过去世佛弘法华。颂分身佛明现在世佛弘法华经。今命诸菩萨弘经即辨未来佛弘经。此即三世诸佛共弘此经

问。何故现在十方佛集过去但多宝一佛耶

答。法华论云。以略摄广故但明一佛。即略摄一切佛也。又颂二佛来即辨所弘之法。今命弘经即辨能弘之人。以二佛来辨真应二身。故有所弘之法。次明能弘之人凡有四命四释。初一行半正命。次两行释命意。言当知此意者有二种意。一欲显诸佛流通法故来。二欲显真常应灭本一迹多。意在于此故言当知此意。诸佛子等下第二一命一释。初一行命次四行释。诸善男子下第三一命一释。初一行命。次十九行举六种难事解释。开为七别。初五行明广说难。次二行明书难。次两行明读难。次两行明为一人说难。次三行明问难。次三行明持难。后两偈叹教释成六难

问。现见世间持法华经者无量。何故有此六种难也

答。有六种人不信法华。一者贪著五欲见小乐而忘大乐故不信法华。二外道人执著诸见不受离见之法。三小乘人执权迷实不信一乘。故智度论云。五百部闻毕竟空如刀伤心。况闻有一无三也。四执此经是无常教人闻法华常不生信受。五执此经是覆相常闻说显了常不生信受。六有所得人执著此经决定是常闻说非常非无常不三不一无依无得不生信受。若然者古今南北信解者少。经唱六难言不虚也。诸善男子下第四一命一释。初一行半命。次六行叹持经利益释命也

　　提婆达多品第十二

所以有此品来者。见塔品既证前开后具于二义。今亦然矣。言成前者凡有二义。一者远来意。此经开方便门示真实相。开一切方便示一切真实。但方便有二种。一顺方便谓诸佛菩萨。二违方便如调达善星。自上以来开顺方便其义已竟。如满愿实是菩萨方便示为小乘。释迦是果德方便示有生灭。今次开违方便用亦有二人。一调达谓人为违方便。二龙女谓畜生为违方便用。故顺方便真实有因果两人。违方便用有人畜二种也。二者上品明过去多宝自来证明法华。今此品释迦引调达为证明。由调达过去世为我说法华经今得成佛。是故法华功力深重宜须信持。故上是引他证。今引自证。是以两品相次来也。又上四番命持经。今叹经三力释成四命。三力者。引提婆达多证有成佛力。龙宫众集证经有广大力。龙女成佛证有速疾力。以经亲有三力故宜应信持。是故引三力释成四劝。所以有此品来也。次生后者凡有四义。一者上以多宝不灭示灭。显释迦方便生灭实无生灭。今复举调达例显释迦。调达非恶示恶。故恶是方便。善为真实。类显释迦不生灭示生灭故生灭是方便不生灭为真实。故上以他佛显于释迦。今引他菩萨显于释迦。是以两品相次来也。二者为成信义故来。如涅槃师子吼品说。云何为信。信如来毕竟不生灭。信提婆达多终不破僧。涅槃既两事相次。今亦然也。故说此品以违顺相对故二品相次也。三者然流通劝信皆是为始学耳。若深行人无劳劝也。今为接恶人自轻己身不敢学大法。是故今说调达虽是恶人得闻大乘受记成佛。故应须学之。四者根缘不同适时而说。以众中应闻此品得悟故应机说之。提婆达多是斛饭王子。提婆此翻为天。达多言热。以其生时诸天心热故名天热。所以然者。诸天知其造三逆罪破坏佛法。见其初生心生热恼故因以为名。此品叹经三力即为三段。一成佛力二广大力三速疾力。由提婆达多说经遂致作佛。故经有成佛之力。由文殊说法华经无量无边众生并得悟道。故叹法华有广大力。龙女闻经现身成佛。故叹此经有速疾力。所以叹此三力者。为成命觅弘经人故也。今从初作名故云提婆品。初章有四。一明提婆过去世事。二结会古今明现在世事。第三为提婆授记明未来世事。第四称叹此品利益。初文二。前长行次偈颂。长行又三。一明释迦积劫求经。二辨仙人施法。三明释迦报恩供养。初又三句。第一明过去受种种身常求法华。于多劫中下第二别作国王求无上道。此中前明求果。为欲满足下次明修因。修因之中初总明欲满六度。勤行布施下略辨檀度。檀度之中初明外施。头目已下次辨内施。时世人民下第三正明求法华经时。时有仙人下第二仙人授法。王闻其言下第三为法勤苦报恩供养。七偈半颂上三章即有三别。初两偈颂王求法。次二偈颂仙人授法。次三偈半颂王报恩。佛告诸比丘下第二结会古今明现在世事。告诸四众下第三为提婆达多授记明未来世事。提婆为释迦本师。今翻为授记。则知师弟子方便无定。违顺等用亦适时为物。小乘经明提婆堕无间狱竟后成辟支佛。然今大乘中明未来成佛。然既随缘违顺。亦适时大小也。二十中劫者。然大劫有三小劫亦有三。杂心文但说小劫以为中劫。善星经云十八小劫为一中劫也。佛告诸比丘下第四明说此品利益。所以偏言闻此品不生疑惑者。小乘经中明。调达教世王杀父。汝若杀父我杀瞿昙。便有新王新佛不亦快乎。调达自造三逆。复教他造逆。则是极恶之人。今遂言是过去善友未来成佛。学小乘者莫不惊疑。是故偏云不生疑惑。又外国诸小乘人不信方等。皆言是调达所作非释迦说。今劝信调达即是劝信大乘也。不堕地狱者。依成实论明四轮治于八难。今明一念信法华经不疑此品具离八难不堕地狱离三涂难。生十方佛前离佛前佛后难也。常闻此经离世智难。若生人天中离聋音难。若在佛前莲华化生离边地长寿天难。于时下方第二叹经广大力。又有七句。一智积请多宝还本土发起论端。佛告智积下第二释迦止请也。尔时文殊下第三明文殊来。序品文殊在座。今品称从海宫来者。据事而言。例如涅槃文殊初虽在席寻与纯陀相随而去至大众问品与纯陀共来。今亦然也。初分开经既竟。或可往海宫化道。今欲赞经功能及问安乐行故复来也。据理而谈者。文殊本停鹫岭而忽在龙宫。可谓虽去而住不往而来也。智积问文殊下第四正问也。文殊师利下第五答。初明文殊化直往菩萨。本声闻人下明化回小入大菩萨。尔时智积下第六智积称叹也。文殊师利言下第七推功归于法华。即是赞叹经力。智积问下第三明龙女成佛叹经速疾力。亦有七章。一问。二答。三设难。四龙女来。五身子难。六龙女举譬答。七明时众悟道。文殊师利言下第二文也。于刹那顷发菩提心得成佛者。伽耶山顶经明有四种发心。一初发心谓入初地。二行发心二地至七地。三不退发心谓八九地。四一生补处发心谓第十地。龙女发心成佛是第四义也。然十信菩萨亦能八相成道。位不可知也。又适化无方可有四句。一迟方便。如十劫坐道场。二速方便。龙女刹那成佛。三亦迟亦速。如释迦六年形此二种是也。四非迟非速。如净土中成佛。不论迟速又四句。一男身成道。则释迦之流。二女身成佛。别有经云佛出女国作女身成佛。三亦男亦女。则龙女是也。本是女变为男。四非男非女非天非人。如净土成佛。又三句。一出家成佛。如释迦。二在家成佛。如智度论云天王佛是。故不须钵及袈裟。则调达成佛号天王佛是也。三者俱非。谓净土佛。又三句。一童真成佛。龙女是也。二非童真成佛。释迦是也。三俱非净土中佛。所以如斯不同者。良由体无碍之道故有无碍之用。适无方之缘应无穷之益。若然者不应疑云此品非佛说。盖是有限之情局无方之化耳。智积菩萨言下第三作难也。言论未讫下第四龙女来。尔时舍利弗下第五身子作难也。尔时龙女下第六龙女举喻总答二人难也。尔时娑婆世界下第七明时众悟道得益

　　持品第十三

此品来亦具二义。一者成前二者开后。言成前者。宝塔品偈文四番命持。提婆达品叹经三力。亦是劝持。今菩萨声闻应命持经故有此品。言开后寿量者。以菩萨声闻各明住于忍力者恐闻远寿心生惊疑故逆遮之也。所以应命者有四。一欲上报佛恩。二欲增进自行。三欲将劝余未弘宣亦令传化。四既是菩萨欲利益众生。故有此品来也。为秉持此经以化物故名持品也。品开为五。第一二万菩萨发誓弘经。第二五百声闻发誓弘经。三者学无学八千人发誓弘经。四者诸比丘尼发誓弘经。五者重命菩萨发誓弘经。就此五人可为二例。初四人是应佛前命自誓弘经。后一人佛重命弘经。就初四人中初一是直往菩萨自誓持经。后比丘比丘尼是回小入大菩萨自誓弘经。又为三类。初明诸菩萨慈悲深厚忍辱力大能于秽土弘经。二者自余三众迹示劣弱净土弘经。第三诸菩萨住不退地通于净秽二土弘经。初偏举二人者。药王既流通所寄。乐说能发辉涌塔。故为宣持之首。药王流通所寄者。流通乘权乘实也。乐说发辉涌塔者。开发身权身实之端也。尔时众中下第二文也。回小入大菩萨又分二别。初比丘自誓弘经。次比丘尼自誓弘经。初又二。前明无学人自誓弘经。次明学无学人自誓弘经。复有学无学第三文。涅槃云八十。今云八千。或可千字少点故误成十耳。或可别有八十也。然经既会三归一皆成菩萨。而犹言声闻者凡有三义。一者仍本为名。二者虽复悟一不失于三。所以然者。本破三病是故说一。三病既除一药亦息。非三非一故能一能三也。三者即詺菩萨以为声闻。如前云我等今者真是声闻以佛道声令一切闻。声闻于异土弘经者。一者迹示钝根。如前释之。二斥此土难化。三者注经云。菩萨于此土声闻于他土者。欲明一乘既显万流可一国无彼此悟无少大在誓虽异所畅弥同也。尔时佛夷母下第四比丘尼弘经。就文为二。前授记次辨弘经。授两尼记即为二别。初前请记二授记。此经始终授记有二。一不请而授。二请而授。请而授中自有三种。一发言请。如目连等。二心念请。如千二百等。三现相请。如大爱道等。于时世尊下次授记。授比丘尼记最在后者。一依上列众次第。最在后故。二示女人罪垢深重。三欲息世讥嫌故最后授之。憍昙弥者。憍昙是姓翻为泥土。弥者女也。次授耶输记亦两。初请次授也。尔时摩诃下第二发誓弘经亦开为二。前领解欢喜次发誓弘经。尔时世尊下第五重命菩萨弘经。就文为二。初明眼视二诸菩萨发誓弘经。初眼视者。显诸菩萨智慧利根悬得佛意及悬得经旨趣令物信之。如庄周云目击道存故也。是诸菩萨下第二发誓弘经。就文为二。前长行次偈颂。佛今默然不见告敕者。佛虽叹菩萨悬得佛意。而菩萨住谦让门。故言佛不告敕。师弟叹让合论。各据一义也。时诸菩萨下明菩萨重自思惟。佛虽无言我为菩萨。法应上弘下利满愿报恩也。遥见守护者。久知寿量常恒双林非永灭也。偈文为三。初一行总标发誓弘经。次十七行别明发誓弘经。后两行结发誓弘经。第二段中又开二别。第一明菩萨忍恶。第二明忍恶故为物弘经。忍恶中有二。第一明大士忍恶。二释起恶所以。初又二。第一一偈忍三业恶。如害提婆外道是也。恶世中比丘下第二忍口业恶。又开为二。第一起恶之人。第二正明起恶。各有二段。人中二者。是增上慢人即出人。或有阿练若下第二明处。出处摄一切人尽也。而作是言下第二明起恶亦两。第一明恶言谤。第二作善言谤。皆明菩萨能忍。恶言谤者谓毁法谤人。毁法谓是外道论。谤人谓是邪见之人。就文又三。初两行是私处毁法谤人。常在大众中下第二两偈向公处毁法谤人。第三半行明菩萨能忍

问。初既云说外道论义。复何得云自作此经典

答。初云说外道。而外道十八大经复无此说故是自作。但既非内教。理同外道也。为斯所轻言下第二作善言谤。故人中唯有出处谤中不出善恶也。又二。初半行明起谤。次半行明能忍。为斯所轻言汝等皆是佛者。小乘人谓学大乘人明诸法本性寂灭无有二相。便作是言。若众生与佛无二相者。汝应是佛。如世人云汝作此学便是佛也。此言重意轻也。以轻心出此言故名轻言也。浊劫恶世中下五行半第二释毁谤意。恶人所以毁谤者凡有二义。一者外魔来入身中令其毁谤。三行文是也。二者内愚痴故不知小乘是方便执以谤大。二行半文是也。诸城邑聚落下第二一偈释菩萨忍恶故处处为物弘经。后两偈结誓如文也


法华义疏卷第九

时永仁三年交钟七日中原氏女等戮力同志也雕一卷义疏祷工亲得脱夫恩山叠叠碧罗八万之巅德海洋洋苍溟三千之底故会稽曹[女*戒]投衣裳于江水吴郡女子晒屏风于堂床以畴孝行知今志然则玩直至妙乘于江北为即往安乐之指南耳

　　　　　　都干缘沙门　素庆谨志
法华义疏卷第十

　　　　胡吉藏撰


　　安乐行品第十四

释安乐行凡有六门。一来意门。二释名门。三开合门。四体相门。五阶位门。六同异门。来意门者亦有二义。一者成前。二者开后。成前者凡有三意。一者佛教声闻凡有三事。一令回小入大发菩提心则上三周说是也。二令修菩萨行则四安乐行是也。三令得佛果后寿量文是也。为此因缘故有今品来也。二者妙法莲华凡有二种。一者善巧用门。二者真实体门。上破三辨一谓对治之用。三病既废一药亦除。欲显不一不三无二正观即妙法华体。下偈云。观一切法空如实相亦不行不分别。则知三一两舍缘观并忘。今欲摄用归体故有此品来也。三者持品末云恶世弘经被毁辱诽谤受诸苦恼。小行之流多生退没不能弘经。是故今明安住四行虽居恶世常受快乐。今欲示末世弘经模轨故说此品。二生后者将明远寿之果。故今说远寿之因即四行是也。二释名门者。释四行名不同。今依竺道生及注法华经辨四行者。一空寂行。二无憍慢行。三离嫉妒行。四慈悲行。第一前明空寂行者。空寂即是诸法实相波若正观。既乖实相理则便有苦无乐。与理相应则便有乐无苦。今正明弘经安乐之义。是故初明空寂行也。虽内修空观但始行之人观力未成处众说法多恃解陵物。是故次明离憍慢行。夫为师匠若恃解陵他则忌他胜己盖是有识之常情。为弘经之巨患。是故次明离嫉妒行。通法之人虽无憍慢嫉妒。但所化之流凡有二种。一求大道。二执小乘。于此二人多生爱恚。若起爱恚则痴使随之。故须于学大乘者当起慈心。于非菩萨宜生愍侧。是故次辨菩萨慈悲行。义不尽者文当具足。通称安乐行者。安住四法则便得乐故称安乐。行者涉行之义。谓心行此四法也。第三开合门者。开成四行合但二门。初一是智慧后三为功德。心安福慧弘道利人则便得乐。谓福慧一双也。二者虽有四行不出得离二门。得门之中有两种德。空寂是智慧。慈悲为功德。中间二种称之为离故离门亦两。一离憍慢二离嫉妒。谓得离一双也。三者虽有四行不出空有二行。初一是空行。余三为有行。谓空有一双也。四者虽有四行不出自行化他。初三为自行慈悲是化他。谓自行化他一双也。第四体相门者第一行以毕竟空观为体。第二行以无憍慢心为体。第三行以无嫉妒心为体。第四行以慈悲心为体。然此四行唯一正观。约用不同故开四种。观实相义名空寂行。即此正观离过之义谓无憍慢嫉妒。即此空观拔苦与乐故名慈悲。慈悲心不碍毕竟空。毕竟空不妨慈悲。虽行慈悲常毕竟空。毕竟空不舍慈悲。是故超凡越圣。称菩萨行也亦是空悲二道。大品云。菩萨住二法魔不能坏。一者知空二不舍众生。第五阶位门者从初发心乃至佛地五十二位皆具四行。其中自有成与未成及功用无功用义。明昧浅深随位差别。但经正意为接退没之人。末世弘经多受苦恼。故令安住四法则便得乐。高位已上自具四行无俟说之。是故发心之人须依此品自行化他坐禅诵经忏悔。第六同异门者法师品末明于三事。一入慈悲室。二著忍辱衣。三诸法空为座。与今四行义不同者。上文前明有行。次辨于空。所以然者上品正释法师。夫为法师则为物说法宜前运慈悲。但慈悲之心久处生死多诸患难。宜应行忍虽有慈悲忍辱。若不入空观则慈悲忍不成。故次明空行。故从有入空。此品正为恶世弘经多受苦恼心生退没。故前明入毕竟空。则不见身心自他俱静便得快乐。故初明空行。以得空观故能不起憍慢嫉妒。以得空观故导成慈悲。故前明空行后辨有行。又两品欲示空有不二。故前后互说也。就品为二。一问二答。问中为二。初叹前二问后。答中亦二。初总标四行名。二别出四行体。安住四法者。心安住四法则无复苦。故得安乐名安乐行。一者安住菩萨行处及亲近处下第二别出四行体。又开四别。初正明行体。二叹教。三劝修。四总释安乐义。就出四行体即为四别。就初行体又开为三。第一正明行体。末后四行半偈第二辨安乐相初文即是释行。后文释安乐相。行谓因。安乐即行所得果。偈后长行第三总结初安乐行。就初文又二。一长行。二偈颂。长行又二。一标行近二章门。二双释二门。行处者修行之人已入于理而履行之名为行处。虽未入理亲而近之名为近处。此二始终之名。故合为一

问。行处既深。近处为浅。何故前明行处。后说近处耶

答。前明行处举深心标旨使习而近之

问。约位云何

答。有人言。七地已上已入于理称为行处。自尔已还入无生理渐近称为近处。今明依智度论无生既有二处行近义亦尔。但经意正为始学之人标此二处。以得无生相应名为行处。若未与般若相应令发心之人渐渐习近。故名近处。若亲近无生则与颠倒疏远便得安乐。若与颠倒亲近实相疏远则受苦恼也。云何名下第二释行近二章门。则为二别。释行处章门为三。谓标释结也。若菩萨下释章门也。此文意多含。今以七义释之。一依智度论二忍解之。住忍辱地者谓生忍也。后明观空谓法忍也。论云菩萨行生忍得无量功德。行法忍得无量智慧。生忍是违顺等境。菩萨能安忍之于违不嗔。于顺下贪故是功德。法忍不受一切诸法知其空寂故得智慧。此据空有二门以分福慧。又生空位浅与功德之名。法空既深受智慧之称。此约二空浅深以分福慧。又俱就有门以明二忍。忍违顺众生为生忍。忍众生违顺等法为法忍。此二亦有浅深。众生五情取之不得。又是假名。是故易忍。违顺等法是见闻现事。是故难忍。以约忍有浅深以分福慧。然自有福慧不二。无有浅深。今约观门阶级故分浅深也。初文四句。一住忍辱地者。总明三业也。忍辱名地有二种义。一者不为外缘所动故名为地。二者能生如地。以能忍诸辱得通大法。万善便生故名忍心以之为地。柔和善顺者。柔和其言不逆误物谓口忍也。而不卒暴者。虽刀杖加之而身不妄动。以不加报故是身忍。又是威仪庠序名不卒暴。如大品云。菩萨一心安祥也。心亦不惊者。又但非身口不加报。亦不起一念嗔心谓意忍也。又能安同异故心不惊。又复于法无所行者。上辨生忍。今是法忍。二者上是观方便。今是正观体。以调身口然后始得入实相观也。三者上明菩萨行。今明菩萨解。四者住忍辱地是方便慧。观空谓实慧也。五者住忍辱地是外行处。观空是内行处。六者住忍辱地然后观空者。要前明有中行诸功德。以有资空然后始得从空出有。不尔者堕二乘地。七者住忍辱地然后观空者。欲简异耶见观空。智度论云。邪见空前作恶业然后拨之。今言真空者。前行施戒忍禅然后观空也。又复于法无所行者。以住忍辱地调柔身口故得入空。以入空故不行一切生死涅槃等法也。而观诸法如实相者。上不行颠倒之法。今观实相法也。亦不行者。初明不行不实。次明行实。今实不实一切不行故言亦不行也。不分别者。亦不分别行与不行也。上忍辱等即世谛观。观诸法实相乃至不行不分别。谓第一义谛观。以诸佛说法常依二谛。故菩萨依佛修学亦作二谛观也。次就生法二空释者。从初不行至观实相谓法空。不行不分别谓生空观出。正法华下偈中亦有此意。初不行一切法即法空。亦不分别男女谓众生空。先明法空后辨生空者。一是说门次第。二惑者谓有人能作法空观。故复除其观主。智度论亦有此文。次就三谛释此文者。住忍辱地等谓世谛观。于法无所行而观实相谓真谛观。亦不行不分别谓非真非俗中道观。不行者不行真谛也。不分别者不分别世谛事也。故名非真非俗中道观。此三谛是因缘义以不二言二。二名二谛。二不二为中道也。次就泯境智释者。又复于诸法无所行乃至观诸法实相。明缘尽于观也。所言缘尽观者。一切颠倒邪缘皆尽于正观内也。亦不行不分别者。观尽于缘也。以邪缘既尽。正观亦息。故缘观并忘境智俱寂。后偈中亦有此意。初明生法二空谓尽缘。次偈言不得诸法不知不见即尽观也。故肇师涅槃论云。法无有无之相。圣无有无之智。法无有无之相。故无数于外。圣无有无之智故无心于内。于外无数。于内无心。不知何以目之强称正观也。是名菩萨下第三结行处也。云何名下第二次释近处。就文亦二。初明有近处。次明空近处。亦前是形近处。次是心近处。夫始行者择闲居以静身。然后心定以近理

问。行处中亦明空有。与今何异

答。前明空有为深。今明空有为浅。故始行者有空有二观可拟地前柔顺忍也。深行者亦有空有二观。登地已上无生忍也。就文又二。一明不应亲近。二明所应亲近。不应亲近凡离十缘。一不近国王谓离憍慢缘。二不近外道谓离邪见缘。始行之人未能邪正等观故不应近也。注经云。未能天地一指万物一马故不应近于外道。路伽耶陀者旧云是恶解义。逆路伽耶陀者是恶论义。注经云。路伽耶陀者如此间礼仪名教儒墨之流也。逆路伽耶陀者如老庄玄书绝仁弃圣之例。又言路伽耶陀翻为世间行。正法华云赞序歌音。逆路伽耶此云逆世间行。正法华云。结偶习俗也。亦不亲近诸有凶戏。第三离散乱缘。那罗者此翻为力。注经云。文身幻术等是也。文身者以彩画身使班也。亦不亲近旃陀罗下。第四离恶业缘。旃陀者此云可畏。亦云恶。罗者下姓也。又不亲近求声闻者。第五离小乘缘。始行菩萨大照未圆恐容染小法。故令意形宜隔行止勿共。或时来者随宜说法无所希求者。若有机感即为说法。不为名利无所希求也。又菩萨下。第六离染爱缘。五岁已还名小女。许嫁为处女。又云立志不嫁为处女。亦复不近五种不男之人者。第七离无志缘。十诵律五法第一卷云。一生不能男。二半月不能男。三妒不能男。四精不能男。五病不能男。又云。天刑都变半。天者天性不能。刑者被刑者。都者都无根。变者女变为男犹不能也。半者半月能半月不能也。注云。一无根。二二根。三不定根。四有限根。五妒不能男也。不独入他家者。第八离讥嫌缘也。若为女人说法下。第九离能生他爱缘。不乐畜年少弟子。第十离自生染爱缘

问。何故不亲近此十缘耶

答。始行之人颠倒强观行弱。忽亲近非道之缘者。进无济彼之功退有爱累之失。如少汤投冰反助成结。若得正观现前。随意亲近。如通达非道即是佛道。不见产业之事不入波若观者。又摄大乘论明菩萨有甚深戒。具作十恶五逆等业。则进有济彼之功。退无爱染之失。又菩萨有二门。一世界门。二第一义门。世界悉檀随国土风俗讥嫌。虽是深行不得亲近。二第一义门。不见近与不近四句不行。虽有二门而未曾二适时而动。常好坐禅下。第二明所应亲近

问。摄心应在观始。何故在终耶

答。由远离诸缘方得摄心耳。所以在后明之。又远离十缘谓菩萨戒。常好坐禅谓菩萨定。后明观空即智慧也

复次下第二明空亲近处。就文为二。初作第一义观。次明世谛观。初有十七句。观一切法空者不见有也。如实相者显空观是真实也。又观一切法皆如皆是实相。不颠倒者。不取空相也。不动者不生动念也。不退者一得不失也。不转者不为异缘所动也。如虚空者毕竟清净。不如数论外道所计虚空也。无所有性者本性尔也。一切语言道断者四句不能诠也。不生不出不起者智度论云。缘边毕竟不可得故名不生。因边不可得名不出。果边不可得故名不起。又解不从外来故名不生。不从内出故名不出。不从内外合有故名不起。无名无相者外无名故无名。内无相故无相。又离十相故名无相。实无所有者。实录无所有。又实录无所无。乃至实录无颠倒五句也。无量无边无障无碍者。六情不能量故名无量。又不堕三世名为无量。又言。无空有之量故称无量。边不可得故言无边。又无断常诸边故名无边。即有是空。即空是有。空有不二故云无碍。法性自尔。累不能障故云无障。但以因缘有者。第二明因缘世谛观。前明真谛后明世谛者。示实相为本诸法为末。又上明常好坐禅修摄其心。则从有入空今从空出有。璎珞经云。从有入空名第一义观。从空出有名平等观。因是二观为方便得入中道第一义观也。从颠倒生故说常乐者。上明空有二谛。即是显正义。此句叙缘迷。以不识因缘有故从颠倒生计有常乐。常乐属上句也。有人言。诸法实无所有从颠倒生。是故见有如眼病见空华也。光宅云。以取相因生诸法故云从颠倒生也。有人言。颠倒者即释成上因缘义上云因缘者。如大品明众生颠倒因缘故有六道也(常乐字向下牵之也)偈文为二。第一双标行近二处。第二释行近二处。初一行半谓双标也。常离国王下第二释二门也。长行明行近二处。各有空有二门。今偈转势说法。前合释行近二处有门。次合释行近二处空门。欲以空有合为一类也。释有门中前释次结。就释中但释有近处。不释有行处者凡有二义。一者欲显离十种恶缘通得作行近二处前方便故也。离十种恶缘既得为行近方便。即显前住忍辱地等亦通得与行近为方便也。二者为欲存略故。但举近处之有行耳

问。何故长行前明行处。今前明近处

答。长行中就说门次第前明行处之深次辨近处之浅。今依修行次第前明近处之浅。后明行处之深也。长行具明十缘。偈文不可分别。但略无第十生自染爱缘。所言三藏者凡有三种。一者小乘三藏。二者大乘自有三藏。如摄大乘论说。三者大小合论三藏。谓声闻藏缘觉藏菩萨藏。有人言华严等为大乘慧藏。决定毗尼经为大乘毗尼藏。地持论等为大乘阿毗昙藏。今谓大乘经中自有三藏。不应引论也。今言小乘三藏者。欲简余二种三藏也。深著五欲求现灭度者。深著五欲谓起爱人。求现灭度谓起见人。见有身心劳累故求速灭。是则名为行处。近处者第二总结。有人言。应结近处。复言及行处者。此是行家亲近。所以言及行处。以此二处者。有人言。唯应言以此一处。而言二处者。行处是第一。亲近处是第二。故言二处耳。今谓不尔。离上十缘通得是行近二处方便。是故名为二处也。又复不行下第二合颂行近二门空义也。就文亦有二。初二行半前颂空行处。次五行半颂空亲近处。初一行颂上不行之言。即辨法空义。上中下法者。有人言。善恶无记三性为三品也。今谓即以三乘为三品也。又人天为下。二乘为中。大乘为上也。有为无为者。为无为两舍也。实不实法者。上来泯昔教。此句泯今教。以三乘为权。一乘为实。今皆不行也。亦不分别是男是女者。半行颂上亦不分别上偈辨法空故今明生空也。不得诸法不知不见者。不得诸法泯境。不知不见泯观。二空义圆境智俱绝明理既周故。后半偈结为行处。一切诸法下第二颂空亲近处。就文为三。初一行半明空亲近处体。颠倒分别下二行明空亲近处前方便观也。观一切法下二偈明从方便观入于正观。三门次第者。前示观体。次令修习。修习既成后明得观也。又初辨得。次明失。后重明得。若有比丘下第二四行半颂安乐。即行果也。就文为三。初一行半标安乐。二行半释安乐。半行结安乐。两行半为二。初一行入定。谓圣默然。次一行半起定明圣说法也。又文殊下第三结初安乐行。又文殊下次明第二安乐行。有人言。第二行以说法为体。即名说法安乐行。然说法是音声性。法入所摄。今不论此正取动口言说之心。是第二行体。有人言。第二行口无四过为体。今明以无憍慢为体。良由内怀憍慢自举陵他。是故说人好恶长短等。欲弘大道宜应离之。又憍慢是痴使。菩萨不应起也。又众生皆有一乘。同有佛性。并当作佛。不应慢之。如戒经云。我是已成佛。汝是当成佛。亦如常不轻菩萨不轻一切。作此不轻即是弘一乘也。就文为三。一劝住安乐行。二明行体。三辨行果。若口宣说下明行体也。行体为二。初长行次偈。长行为二。前明离过为行体。次明集德为行体。不乐说人及经典过者。若说人过人闻起嗔不受大道。又说人过必是轻慢之心。则自生烦恼。不说经典过者。如来说法浅深随机终归一道。不得执大呵小执小呵大。如百喻经说。有二弟子。互打师两脚即其事也。亦不轻慢诸余法师者。弘小乘者名为余师。当起愍恻不应轻之。又劣于己者名为余师。当恕之不逮亦不应轻也。于声闻人亦不说其过恶。亦不称名赞叹其美者。别称名说过则生其嗔心。若称叹之则增其执见。但得用大通呵于小耳。善修如是下第二明集德行体。但以大乘而为解说者。设答小乘义者方便诱引终令入大。故药草品云。恒为大乘而作因缘。偈颂上二章。即为二别。但转势说法。又遂近颂之。前六行半颂于集德。次有五行颂于离过。初又三别。二行半明净于内外为说法方便。次有两行正示说法之方。次有二偈示答难之能。弘法之人唯此三事。故具陈之也。除懒惰意者。第二颂上离过。五偈二双。初一行诫令勿懈怠。次一行半劝使勤精进都。不肯说为懒惰。数数停息为懈怠。又不勤于事为懒惰。不坚于理为懈怠也。次一偈诫说法之人勿悕外财。次一偈半劝内心念法。我灭度后下第三明安乐果。就文为三。初一偈牒前行体。次两偈明离苦果。次两偈明得乐果也。又文殊下第三行。有人言。第三名离过行。取决定息恶之心为行体。有人言。以意除三毒为行体。今以离嫉妒为行体也。初长行次偈。长行为二初明行体后辨行果。行体为二。初诫次劝。诫中又二。初诫令于人不应起过。次诫令于法不应起过也。嫉其资财为嫉。妒其正报为妒。覆藏自性典情顺时宜名之为谄。为欺彼故现承事相称诳也。又亦不应戏论诸法下第二诫令于法离过。无记心中往复言论名为戏论。中论云。戏论有二种。一者爱论二者见论。今离此二也。有所诤竞者诫令不应偏有所执。求那跋摩遗文偈云。诸论各异端修行理无二。偏执有是非。达者无违诤也。当于一切众生下第二劝令集善也。不多不少者多说则起轻厌。少说则文理未足生彼迷心也。文殊下第二明行果。初明离恶果。得好同学下次明得善果也。偈文为二。五行颂行体一行颂行果。五行之中初二行颂上诫令离恶。三行颂上劝令集善。又文殊下第四慈悲行。前长行次偈。长行为二。初明行体次辨行果。行体为二。前明于学大乘人中起慈心。令其速悟得佛乐。次明于学小乘人起大悲心。欲拔其执小之迷令速离苦也。应作是念下出可悲事。不闻不知不觉者执小为究竟。初不曾闻小是方便。非但不闻。意亦不知小是权说。非但不知亦都不觉。又言不闻。谓无大乘闻慧。不知明无思慧。不觉明无修慧。不问不信不解者。非但执小不闻于大。住增上慢亦不访问学大乘人求其权实。学大乘人设为人说亦不信受。非但不受小执既深在根又钝。故不能解悟也。文殊下次明行果。亦开为二。次明离恶果常为比丘下次明得善果。对上慈悲两行故有得离二果。得果之中前明人爱。虚空诸天下次明天护

问。天上自有经卷。何故来人间听法耶

答。智度论云。佛不说天上有经卷。设令有者。忉利兜率二处有之。诸天来者。人有三事胜天。一能断欲。二强识。三精进。天有二事劣人。一欲天著五欲。二色无色天著禅味故不及人所以来人间听法。又菩萨天欲弘法利人。故来人间听法。又欲逐诸恶鬼及增益法师身心二力。是故来也。所以者何下第二大段次明叹教。所以叹教者凡有三义。一者四行由经而成故须叹经。二者上明弘经之行。今叹所弘之经。但如来在世善识物机默说有时。弘经之人亦须知时而动。不得闻经福重遇人便说。三者近为释成上人爱天护文生。此经既为三世佛所守护爱念。人天护念何足称哉。就文为三。一者双标二说。二者双举两譬。三者双结。双标者初明三世佛所护。文殊下叹教妙理深。无量国中名字不可得闻者。一者小乘国中所不闻也。二无缘国中不得闻也。三者不作闻相不作句相无闻者相。如此之闻无量国中甚难得也。譬如强力下第二双譬。为二别。初譬昔未得说法华。次譬明今始得说。皆前譬后合。转轮圣王譬佛。小王喻四魔。起种种兵明随机设教使物修行降伏四魔。战有功者明佛见众生。修行灭惑称为有功。称根授法各也。随功赏赐随所修行断惑多少得诸功德也。智断为田禅定为宅。有余涅槃为聚落。无余涅槃为城邑。惭愧为衣服。道品为珍宝。象马奴婢喻以神通。独王顶上有此一珠者唯佛与佛乃能究尽一乘妙法也。王眷属者谓十方佛及大菩萨。惊怪释迦以一乘大海。澍二乘牛迹。以未有大机而授大法理所不应。故称惊怪。合譬如文。文殊师利如转轮王下第二为今教作譬。大功者谓大障将倾大机欲动则为说一乘。法华论云。实有功德人闻说大乘而取非大乘。如是倒取为对治故说王顶解珠与之。十种无上中云。欲示现说无上故明解髻中明珠譬。文殊下第三双结为二。初结教妙理深。次文殊下结诸佛守护。次偈为二。初四行颂行体。次十行半颂叹教。不颂行果摄入后大段颂之。颂叹教中九行颂譬。一行半颂双结。略不颂双叹。上双譬双合。今总为一譬一合。三行颂初譬。一行颂后譬。三行半颂合初譬。一行半颂合后譬。此经为尊下一行半颂上双结。半行颂结叹教妙理深。一行颂结诸佛守护。我灭度后下第三大段。一行半劝修四行。而言亲近四法者若未能履行四法则应亲而近之。读是经者下第四大段。广释安乐近接劝修文生。就文为三。第一明觉中得益。第二明梦中得益。第三总结称叹

问。现见读法华人忧恼疾病。云何言读是经者常无忧恼耶

答。众生有二种。一定报业。二不定报业。不定可转定不可转二者转重为轻。故读经之人横罗殃咎。三者不如说行故病不除。如不依方服药。四者众生有无量劫罪渐得微薄

问。何故云读是经者常无忧恼

答。此经开二权二实。畅于佛心故能化之佛及三根领解并皆欢喜。即是欢喜经。是故读者常无忧恼。又无病痛者前叹能除心病。此叹能除身病。药王品云。此经是阎浮提人病之良药。所以然者此经始末破三种病。一凡夫二小乘三菩萨。是故读者得无病痛。颜色鲜白者上叹离益。今叹得益。不生贫穷者上叹得现报益。此叹得生报益。以一乘备万德故读者不生贫穷。以一乘尊极故读者不生卑贱。一乘理正故读者形无丑陋。众生乐见者上明离果。今明得果。刀杖不加者前离内恶今离外恶游行无畏上离内恶中有得有离。今外益中亦有得离。前明离果今明得果。若于梦中第二明梦中得益。望前则是后报益也。凡有五梦。初一行半梦见佛为众说法。次一行半见己身为众说法。次六行半梦闻法得授记。次一行半梦见修菩萨道。次五行梦见成佛。前梦得因中益以四言偈颂之。后梦成佛得果事大。以五言偈颂之。此五梦从浅至深以为次第。初明行浅故但见佛说法。次解渐深见为他说法。次见得记。次见修行。次成佛果。智度论有五梦。一热气多故梦。二冷气多故。三风气多故。四见闻多故。五天神与梦。今是第五。僧祇律明五梦。一实梦。二不实梦。三不明了梦。四梦中梦五前想后梦。今是实梦也。最后一偈第三总结如文也

　　从地涌出品第十五

所以此品来者从见塔至安乐行。四品证前开后。此下三品正明开于后。谓辨身权身实。此品与见塔品同从地涌出俱显如来法身。但见塔品以能化显能化。涌出品以所化显能化。能化显能化者明多宝实不灭方便示灭。以显释迦法身无生灭应身有生灭普集分身明净土佛是应非真。以显释迦是迹而非本故名能化以显能化。今举所化显能化者涌出菩萨既多即显释迦成佛来久。故名所化显能化也

问。何故显成佛久耶

答。真应二身要具二义。一者法身无生灭。应身有生灭。二者法身唯一。应身即多。上品已显此二义。但未知释迦为近证法身为当久证。犹未明此一义。故举涌出众多显释迦证法身已久。具此三门义乃圆足。二者世间众生凡有二种。一身二命。身则生灭。命有始终。凡夫既尔。二乘亦尔。至人超四句之外出百非之表。但无名相中为众生故假名相说亦辨身之与命。上品明本一迹多真常应无常谓辨法身。今品以去明佛寿命。身则不生灭随缘生灭。寿则无始无终方便始终。辨此二门则果德究竟。故肇师涅槃论云。六趣无以摄其生。力负无以化其体。此明身无生灭也。随之不见其踪。迎之罔眺其首。谓寿无始终也。斥凡夫身命既尔。破二乘执义亦然。又有此品来者上品明多宝分身。各有三义故来如前所说。今千世界尘数菩萨从地涌出为欲流通此经。何以知然。塔品明佛命持经。今下方菩萨应命而出欲弘经。故弥勒偈明涌出菩萨云。为供养于佛及护持是经。乃至神力品初涌出菩萨发誓弘经即其证也。又有此品来者将说寿量。恐物不信受故前明大众云集。证后说不虚。又时会见多菩萨从地涌出。生希有心增长福慧。故有此品来也。又有此品来者显法华经有十不思议。即是十种妙义。上已明化主国土不思议竟。今次明徒众不思议也。所言涌出品者凡有三义。一者从事立名。千世界尘数菩萨从地涌出故目品。二者以昔教为地。谓昔说王宫实生双林实灭。则以始终教地覆佛无始终。今废始终之教显佛寿无始终。如烈地涌出。三者如来远寿昔为众生烦恼心地之所覆。故不得说。今烦恼心地将倾得说如来远寿。因名表义。故以目品也

问。有人言。初开三显一以明因此事已竟。今明开近显远以辨果是事云何

答。上已论之今当略说。开三显一者开二种三显二种一也。开二种三者明昔三因三果皆是方便也。显两种一者显今一因一果并为真实。若尔者不得言开三显一以明因也。又前正斥二乘果非究竟。叹佛果为究竟。则是正明果义。不应谓辨因也。又夫欲释经宜观其题题称妙法则以果为妙。因行未极则非妙也。故应正辨于果。不得言明因也

问。上既明佛果为妙。以何为因耶

答。显佛乘究竟为果。即显二乘非究竟故属于因。二乘既其是因。人天亦远属因摄。故五乘言之上辨佛乘为果。摄余四乘皆悉是因。以此详文理应然也。就此三品亦开四章。一明序说。二略开身权身实动执生疑。三执动疑生申疑致请。四广开身权身实断疑生信也。初分经去大序近故无小序。去大流通远故有小流通。后分经去大序远故有小序。去大流通近故无小流通。就序分中又开三别。一开发序。二疑问序。三诫许序。开发序者因涌出菩萨数多。开发释迦成佛已久也。疑问序者未了菩萨涌出之意。是故问佛也。寿量既大事。恐物生疑前须诫听许说也。就初又二。第一明远缘由。二明近缘由。远缘由者因他方菩萨发誓弘经得显涌出菩萨。因涌出菩萨得开释迦远寿。故以他方菩萨为远缘由。正明涌出为近缘由。初远缘由中为二。一他方菩萨请。二佛止请。初明他方菩萨请欲通经者从上见塔品命持经人。故诸菩萨应命欲持。而至此品方复发言者欲明三圣共开寿量。一者因释迦命持经人。二者诸菩萨待至今品方奉命请持。三者释迦止请。故仍有涌出菩萨开显寿量。故初分经有释迦现瑞。弥勒生疑。文殊答问。三圣共开乘权乘实。今亦三圣共开发身权身实也。尔时佛告下第二止请。上命持经。今言不须持者两言似反而实以符会。以佛命持诸菩萨请持故得止请。便得显涌出菩萨开佛寿量。此乃是前后相成非相乖也。是以前文命持故得弘经。后文止持故开远寿。则是弘经也。就佛止中凡有二句。一者止他方请。二所以者何下举此土自有菩萨以释止。以他方非释迦所化故不得显释迦寿量。是故止之。此土菩萨是释迦所化得显释迦寿量故举以释止也。前文标于他方菩萨意在于此也。而言六万者明所化菩萨自超六趣之中。得显释迦成道久也。菩萨眷属亦六万者明所化眷属亦超六趣之中今皆成就。弥得显如来成佛久也

问。菩萨涌出为开寿量。云何言护持读诵广说此经耶

答。开显寿量即是广说此经。又诸菩萨来有始终二事。一者初开寿量。二终弘宣此经。故涌出标其初开。神力序其终护也。佛说是时下第二明近缘由。就文亦二。一者通明诸菩萨涌出。第二别明四大士问讯。所以有此二章者初明涌出开能化寿量。即是教门。四大士问讯明众生易度。谓所化信受。即久已成佛众生久已信受。此二是缘教感应。宜分二章也。初有十章同显成道已久。第一明涌出时节。即辨昔非说寿量之时今正是其时也。娑婆世界者第二明涌出处。昔以近教覆远如地覆菩萨。今废近显远譬地烈而现。但娑婆地烈不辨余土烈者有二种义。一者欲明昔娑婆教门以近覆远。今废昔娑婆教故从地涌出。二者欲以释迦所化得显寿量。故还明释迦之土也。而于其中下第三明涌出之人。正以所化得开显能化故明涌出人也

问。塔品何故能化显能化。今以所化显能化

答。塔品明过去佛既方便示灭而实不灭。当知释迦亦然。现在分身佛非实佛。则知释迦亦尔。故能化显能化也。今以菩萨数多及并已成就。则知释迦成佛已久也。是诸菩萨下第四叹菩萨德。明所化德高。显能化成佛必久也。先尽在此下第五明菩萨来处。昔以生灭之教覆佛无生灭虚空法身。故言在此世界之下虚空中住。若不作此释文诸大士等分形六趣弘道利人。何由乃居世界之下虚空中住。故知必有所表也。是诸菩萨下第六明菩萨来意。闻塔品命持经之人是故发来。欲开显寿量及流通此经也。一一菩萨下第七列诸菩萨数。所以列数多者良由所化数多显成佛已久。如见学士积德数多。则知法师敷讲义来久。此中列数皆从少至多。但初导主少而眷属多。后明导主多眷属少。譬如领六万人来者唯有一师。领五万弟子来者则有二师。如是转倍也。是诸菩萨下第八明涌出仪则。至释迦多宝佛所者欲显释迦久证法身无生灭。应身有生灭也。至分身佛所者欲显释迦久得本一迹多也。塔品明诸佛来以显法身。今辨菩萨出欲显寿量故至二佛所。是诸菩萨下第九明问讯时节。所以明时节久者欲显菩萨数多。由菩萨数多故得显佛成道已久也。尔时四众下第十明大众睹见。任大众力不能尽见。今假佛威神故能见。明大众得见表假佛说身权实方得领悟也。是菩萨众中下第二段别明四菩萨问讯。开为四别。一诸菩萨问讯。二佛答。三随喜。四称叹。初又四别。一列名。在空有之表故云上行。逾断常之际名无边行。出垢累之外名净行。道足故称安。智圆故云立。谓安立行也。是四菩萨下第二句叹德。涌出菩萨凡有三品。上品有四人。中品有六万。故初止请。中云师及弟子皆有六万。下品无量千万亿数。在大众前下第三句问讯仪则。而问讯言下第四句正问讯。初长行次偈。长行二。初问讯能化。所应度者下问讯所化。少病少恼者凡有三。一者无病无恼。二者多病多恼。三少病少恼。三句之中但得一句。所以不得无病无恼者众生未得免疾。佛何由得无病无恼耶。不得多病多恼者众生若都不从一乘之化可言病恼多耳。复有受化故不得称多。但得问少病少恼也

问。少病少恼有何差别

答。智度论云。随世俗法有二种问讯。一问讯心为少恼。二问讯身为少病。若就所化释者众生无结使之垢故如来少病。众生脱厄苦之患则如来安乐也。尔时世尊下第二次答两问。前答初能化问。是诸众生下答所化问。就文为两。初明直往菩萨易可化度。始见我身闻我所说者即华严之会诸菩萨等闻说华严即入佛慧。除前修习学小乘者明回小入大之人大机未熟从华严之会竟灵山之前未得显教大乘故简除之也。如是之人下第二明回小入大菩萨大机已熟今化得之故名易度。亦称入于佛慧故知法华即是华严。不应谓华严理深法华义浅。然直往之人初见佛身即得领悟故佛无疲劳。回小之流经四十余年方得入道应有疲劳。但今取始终皆得悟入道总名易化无劳疲也。又言始见我身则见释迦过去久成佛之始。则涌出菩萨是也。此举过去之始明回小入大之人亦入佛慧。辨今世之终。始终之缘并皆得悟故众生易度耳。尔时诸大士下第三明随喜。以能化二权二实既显所化直往回小二人皆悟。此则称大士之怀故随而欢喜。于时世尊下第四称叹。欲显无嫉妒人为佛所叹。尔时弥勒下第二大段疑问序。开为两别。一弥勒问释迦。二分身侍者问诸佛。初又二。一怀疑。二发问。怀疑如文。时弥勒下第二发问。长行叙欲问意。偈文正问。正问为三。初一行标请。次十三行正问。后五行半结请。正问中凡有五问。开为二别。前两偈有二问。是从何所来者第二正问有二。一问来处。二问师资。初有二。前问所从来处。以何因缘集者第二问来意。巨身大神通者叹菩萨德。成上二问也。一一诸菩萨下有三问问于师资。就文为二。初九行序其数多。次二行正问师资。前二行先问后叹其德积。今三问初叙其数多。若德积而数少若德少而数多并不得显成佛久。要具此二义方得开于寿量。故弥勒问中具足序也。是诸大威德下第二问师资。一行问终成就之行。从谁初发心第二问其始行。称扬何佛法三句问中间之行。此三问中具问师与资。欲开寿命意在问师。故一一问初皆标谁。以正显师寿故问师也。如是诸菩萨下第三五行半结请。就文为二。三行半明弥勒未解故请。言乃不识一人者菩萨涌出为开法身之相。法身非十地所了故言不识一人。次两偈腾众请。尔时释迦下第二诸佛侍者发问。开为两别。初问。次答。如文。尔时释迦牟尼下第三段诫许序。又开二别。初叹问。次诫许。言大事者因此问得显寿量佛果大事。又因此问时众得十二种大益。又因此问广说寿量利益未来无边众生。故名大事。大品云。波若为大事故起者谓救济一切众生也。汝等当共下第二诫许。前长行。次偈。长行前诫次许。被精进铠者为说大法当精进求取之也。发坚固意者今闻说大法勿退没也。如来今欲下第二许说。文有四句。一宣示诸佛智慧力者开身权身实。理无不鉴谓智慧力也。故下文云或为此众故说佛寿无量。久乃见佛者为说佛难值。我智力如是慧光照无量故知明佛慧长短。即是明佛智也。诸佛自在神通之力者然诸佛法身非长非短而能长短适化故名自在神通力也。诸佛师子奋迅之力者师子本伏今起名为奋迅。所以奋迅凡有三义。一欲袪尘。二欲申舒。三显无畏。今说法身无生灭始终破凡夫二乘始终生灭之执喻同袪尘。昔以权教覆实实则不显。今开身权身实则真应义显。如师子舒申义也。昔为缘不堪故不说法身真实。故名有畏。今大机已熟堪闻说之。故喜无畏。如师子不惧也。诸佛威猛大势之力者既显法身常住双树无常。莫能摧伏故名威猛大势力。又今说法身必能灭惑生解。故称大势力也。偈文重明诫劝。佛智叵思议者非长非短能示长短。虽示长短未曾长短。故名不思议。若昔短今长何名不思议也。甚深叵分别者此明法身绝四句。超百非故下文云。非实非虚非如非异。岂可以常无常等而分别也。尔时世尊下第二大段略开身权身实动执生疑。初长行。次偈。长行又开二别。第一牒问。我于是下第二前答其师资之问。所以前答师资问者将欲开佛寿量故也。此诸菩萨下次答第一所从来处问也。阿逸多下此非答问。但释上在下方住意耳。所以下方空中住者虚空即是实相法身。菩萨心常游实相而勋习之故常在下方住也。不作此释则文无可消。偈文为三。初一行三句颂答第一师资问。次两行三句颂第二答来处问。志念力坚固下四偈重答第一师资问。又开三别。初一偈牒所化明弟子义。次两偈正明能化辨于师义。后一偈双结能化所化师资之义

问。偈前文云我于伽耶城菩提树下坐尔乃教化之。后文云我从久远来教化是等众。初文明近。后文明远。二语相违。云何会之

答。今以二义解释。一者有不二二义。二者有二不二义。不二二义者初言伽耶者盖是昔伽耶耳。以昔日亦在伽耶城成道化此等众即是久远已来。故与后文不相违也

问。昔云何亦有伽耶

答。寿量品云。自从是来常在娑婆说法教化。故知昔有娑婆及伽耶。又下文云常在灵鹫山。灵鹫即是净土。遂不毁灭。伽耶还同此义。前文直唱伽耶成道犹未明其过去之与现在。后偈云我从久远来则释上是过去伽耶也。次云二不二者即指伽耶之近以之为远。亦指过去之远为伽耶之近。欲显近远不二令众生悬悟正道也

问。何以知然

答。前明五十小劫即是半日。既是近远无二。今类此可知。竺道生云。言彼长者即伽耶是也。伽耶是者即非复伽耶。伽耶既非彼长者何独是乎。然则长短斯忘长短存焉。盖是古旧之说。勿得疑之。尔时弥勒下第三大段执动疑生申疑致请。弥勒所以疑者不知是昔日伽耶故生疑也。初长行。次偈。长行有二。初疑问次请答。就初又二。前怀疑。即白佛言下第二正问。又开为三。谓法譬合。法说又二。初明佛成道近云何于此少时顿能化尔许。斯等久远第二明菩萨修行来久不应始就佛受学。譬如下第二譬说。又两父少譬佛成道近。子老譬菩萨修行久。合譬为三。初明成道近合父少譬。如此大众下合子老譬。今日世尊下合父子老少互相指譬也。我等虽复下第二请答。又开为二。初明请意。唯然下正明请说也。偈文为二。第一十一行颂疑问。次三行颂请说。就疑问又三。即颂前法譬合。颂法说有三。初一行颂佛成道近。次二行半颂诸菩萨修行久。次一行半明久近相违请佛为说。次二行颂譬说。亦三。半行颂父少喻上成道近。一行颂子老譬上修行久。半行颂父子相违喻上第三近远相违。合譬中初半行合父少。次三行半合子老。请说三偈中二行颂请意。一行颂正请

　　寿量品第十六

四门释之。一来意门。二得失门。三释名门。四开合。所以有此品来者明身权身实有四章。今是第四广开身权身实断疑生信也。然此品大明觉理囊括古今。文约义丰意深致远。虽是一章之经乃通会释迦始终一化意也。若能解其义趣生无尽之慧长无边之福。亦灭无量重罪。昔有数人共乘船遭风余伴并溺死。唯一人凭物浊济。夜梦云。汝所以偏得脱者昔曾听法华寿量品故也。又下分别功德品云。说此寿量品时十二种利益八种瑞相。余经明得道未有如斯之盛。讲者宣留意寻其旨归也

问。何故顿有功用耶

答。三世佛正果及三世佛依果皆为开寿量而兴。如多宝涌现即过去佛为开寿量故兴。分身佛即现在十方佛为开寿量而集。涌出菩萨即皆是一生补处。谓当来佛为开寿量而现。故十方三世佛皆为开寿量。即知寿量事大故有如上功力

问。三世佛云何为开寿量

答。如前品释之。过去佛为开法身无生灭应身有生灭故现出也。现在佛为开法身不二应身不一故普集。当来佛为显释迦久证法身明法身无始终方便示始终故现也。三世佛为三事故集也。又变净土为开寿量者由依果既其异昔即知远寿亦复不同。具如上释也。今言开权显实者开短为权显长为实也。然如来之寿实无长短。所以然者既称法身则以正法为身。正法岂是短之与长常无常乃至五句可取耶。但随所宜故有长短方便。昔非短说短今非长说长。非短说短欲令识短是长短。非长说长欲令悟长是短长。若闻短不识长则不成于短。闻长不识短则亦不成长。如此障碍行心失佛方便意也。又所以昔说短今明长者欲令众生因此长短悟不长不短正法耳。以悟不长不短故有长短方便用。若言昔短既非今长亦非。今长既是昔短亦是。但非长非短今因机缘宜叹为长明今长为是昔短则非。如涅槃经云。不可言佛定是有为定是无为。若正见者应说如来定是无为。何以故能生众生诸善根故也。此品望涌出品六双辨之。一者上为序说。今是正说。二者上以所化菩萨开能化佛寿。今能化自开能化也。三者上以神通门开能化。如千世界微尘数菩萨从地涌出显释迦成佛已久谓神通门也。此品对弥勒释佛寿量谓说法轮开寿量也。此二则是衣裓机案二物出子也。四者上密开成佛久。今显开于寿量以执近情难倾远寿难信示悟物以渐故前密后显。五者上品略说动执生疑。今广说破执除疑。六者上明所化不思议。今明能化不思议。故法华论有十种无上。第七示现教化众生无上故地中涌出无量菩萨。八者示现成大菩提无上故有寿量品。即其证也。第二得失门者释此经寿量凡有三师。一用五时教者云过去过尘沙未来倍上数。犹是无常。终归尽灭故前云终归于空。故如来寿有限量也。二执四时教者云此经覆相辨常则覆相明寿无量也。第三半满义者云一切大乘经皆明佛常。谓显了明佛寿无量也。今谓初谤经罪重为下根人也。次为过小轻谓中根人也。后得经之用未识经体三种之中谓上根人也。今明须识经体用方见此品意。所言体者法身超四句绝百非。不可言常与无常等。故非量与无量。如华严经云。法界非有量亦复非无量。牟尼悉超越有量及无量。法界则法身也。又下文云非实非虚非如非异。中论观如来品云。寂灭相中无常无常等四句。所言用者非常非无常昔为众生故说为无常。故云诸佛弟子众尚舍无常身明佛寿有量。今为破凡夫二乘执佛王宫实生双林实灭故非常非无常叹美为常显佛寿无量。若不识斯体用者则无十二种悟道人也。所以然者但作常无常解便成二见。云何得悟道也。第三释名门者。所言如来寿量者。依法华论三种如来。一者化身如来。二报身如来。三法身如来。寿量亦有三种。化佛寿量有始有终。故为二乘人八相成道王宫现生双林示灭也。二报身佛寿量有始无终。故下文云。我本行菩萨道所成寿命今犹未尽。以行因满初证佛果是故有始。一证已后湛然不灭。故无有尽终。三法身佛寿本自在之不生不灭无始无终。今品具明三种如来三种寿量。明化身寿量谓开方便门。辨法报二身寿量谓显真实义。故云寿量品。今更四句释之。一实而非权谓法身寿也。二权而非实谓化身寿也。三亦权亦实谓报身寿也。报身即是应身。应身有二。一者内应谓与法身相应。是故经云。诸佛所师所谓法也。以法常故诸佛亦常。二者外应谓与大机性相应故为大菩萨于净土中成佛。内应即实非权。外应谓权而非实。故云亦权亦实。第四非权非实上之三门皆是无名相中假名相说欲令众生因此名相悟无名相。故泯上三门归乎寂灭。第四开合门者经论之中说佛开合不定。大明四句。一本迹俱合。二本迹俱开。三开本合迹。四开迹合本。本迹俱合或合名一佛。谓三宝中一佛宝也。或开为二身。故云佛真法身犹如虚空。应物现形如水中月。既但有一迹一本。亦是本迹俱合。或开为三而三义不定。一者如七卷金光明辨三佛者一法。二应。三化。法身为真。余二为应。此则合真为一开应为二。二者法华论列三佛。谓法报与化。即是开真合应。开真者开法报为二也。合应者以应身为一。此意明本有义为法身。酬因义名报。应物义名应也。次开四佛者此义亦有二种。一者楞伽经明四佛。一应化佛。二功德佛。三智慧佛。四如如佛。彼经云。初一为应后三为真。此亦合应开真也。三佛之中功德智慧为报佛。如如为法身。二者如七卷金光明辨于四句。一化而非应。谓佛入涅槃已为物示龙鬼等身故名之为化。不示佛身故名非应。二者应而非化。经云。谓为地前身。释者云。地前菩萨所见佛身。乃从三昧法门中现名之为应。非六趣摄所以非化。三者亦应亦化。经云。住有余涅槃身。释者云。声闻所见佛身彼见如来相好形修之成佛故名为应。见佛在人中受生同人类故名为化。四非应非化谓法身。四句之中前三并应。后一为真。亦是开应合真也。真应俱开者真中分二。法之与报。应中分二。应之与化。依华严经明十佛。一无著佛安住世间成正觉故。二愿佛依愿出生故。三业报佛信成就故诸行皆成但略说一信也。四住持佛随顺世间不断绝故。五涅槃佛取灭度故。六法界佛于一切处无不现故。七心佛善安住故。八三昧佛成就无量功德无所著故。九性佛善决定故。十如意佛以普覆故也。三佛说不说义随缘所见适时用之。义可知也。广明身权身实有一品半经。开为五门。一劝信门。二正说门。三得益门。四称叹门。五格量门。深法难受。前须劝信。劝信既竟次为广说法。说法应机时众得道疑除领解。是故称叹。信解者福德智慧无边。所以格量。初门又三。一正劝信。二大众受旨。三者诫听。劝信解者劝始行者令信。深悟者令解。又令始信而终解。又今说法身唯佛证解。除佛已还皆是信解也。如来诚谛之语者出所信解也。佛心实为诚。所明寿量事实为谛。自有心实而事不实四句。今是第三句二俱实也。所以三劝令信者智度论第百卷云。为尊重法故殷勤至三。又受法者有三根。是故三说。又诸佛常法不过三。若过三不受是罪逆人。金刚神以杵拟之。次受旨诫听如文也。如来秘密神通之力者第二正说文。初长行。次偈长行为二。一明过去无始。二辨未来无终。但明此二者为破二乘人谓始自王宫终于双树故明王宫生非始双树灭非终也。既明本身无始终即辨应身有始终。本身无始终即显真实义。应身有始终谓开方便门。故但明斯二也。所以前明无始。后辨无终者为破凡夫二乘前明有始。后辨有终故也。又释弥勒父少子老之疑故前明过去久已成佛方化得尔许多人。则是父老子少之义令大众疑断也。又明过去久已成佛化得千世界尘数菩萨。未来无终方度法界一切众生。令受化之徒心生欢喜。此二门各有三章。初门三者第一明过去久成显真实义。第二释疑开方便门义。第三总结正答其问。故前明过去久成时众以昔近疑今远。故须解释。解释既竟方结久成。又初明久成显真实义。次释疑谓开方便门。此二既彰。故须重结。初门又二。第一明证法身久。二明垂应亦久。证法身久明自德满。垂应久明化他德圆。又证法身久破近执。垂应久释众疑。初证法身久为三。初总标如来秘密神通之力。二牒执情。三破近显远。今明佛寿故标如来也。昔未曾说称之为秘。所秘之法甚深故名为密。实长示短因为神通。令物反本还源称之为力。一切世间下第二出执情。皆谓之言正是执情。释迦以下出所执也。然善男子下第三破执显远。又开四别。一法说。二举譬问弥勒。三弥勒奉答。四佛合譬正明寿远。初法说中明成佛久者

问。为破近显远。为开近明远

答。凡有五义。一开近显远。昔不明近是方便故方便门闭。今明近是方便则方便门开。既明近是方便则显远是真实。二废近立远。昔立近废远。今对昔故立远废近。三覆近开远。如来近远二种教门犹如二鸟不相舍离。但为缘故今昔四句开覆。一者今昔俱覆。昔覆远今则覆近。二今昔俱开。昔开近今开远。三昔覆今开。昔覆远今开远。四今覆昔开。今覆近昔开近也。四者指近为远。此明近远无二。如经云。吾今此身即是法身。肇师云。近舍丈六而远求法身乎。五者破近明远。前之四种则是约教。后之一门就彼迷情。若望迷情即是破近显远。若望佛教即是显远开近。故法华论云。出释氏宫伽耶成道此明化佛。从此文去次明报佛也。譬如下第二明譬说。所以借譬者佛常理甚深非譬不显。故假喻晓之。弥勒菩萨等俱白佛下第三弥勒奉酬。文有三别。谓标释结。初标无量。次三句显无量。初明凡夫不知。一切声闻下明二乘不知。我等下明菩萨不知。世尊下第三结。世界无边明唯佛能知也。尔时佛告下第四合譬正显成佛已久。长安旧罗什经本无一尘一劫。梁世有僧造法华经。感于神梦令安此说。夫论劫者所谓时也。明过去时长故将尘数劫。言阿僧祇劫者显不可数义也。成佛之始尚不可知。一证湛然。宁有终灭。将欲明过去显当。故明过去不可数

问。后文云。过去本行菩萨道时所成寿命。此则有始。何故言不可数耶

答。有二义。一者明无始始义但始义长远故不可数。二者欲显法身无始终义故不可数也。然始无始有不二二义。二不二义。不二二义者初证法身是故有始。于三身中是应身。亦名报身。是故有始。而所证法身此则无始故是不二二义。二不二义者所证法身既无始终。言穷虑息能证亦无始终。以能证证于所证所证既无始终能证亦无始终也。自从是来下上辨证法身已久。今明垂应久义。以证法身久谓自德满。垂应久谓化他德圆也。常在此娑婆世界说法教化者。常在娑婆则应化两身也。说法教化者二身所说教也。明释迦久证法身。从证法身已来宜以应身得悟则示之以应身。宜以化身得悟则示之以化身。虽示二身实无所应。虽说一切教实无所说。正释弥勒疑也。以垂应既久常在娑婆说法教化。故有千世界尘数菩萨。即是父老子少非父少子老义也。即是释上涌出品云我于娑婆世界初成正觉方教化之。弥勒闻佛上说谓是今娑婆。是故生疑。今答之乃明过去娑婆。故释疑也。亦于无量百千万亿导利众生者又上释其时长。今明其化广也。诸善男子下第二开方便门。上显二种真实。一明证法身久辨法身真实。二明垂应久明应身真实。今亦开二种方便。一开因方便。二开果方便。因方便者过去值燃灯授记此是因方便也。果方便者示现出家始得成佛也。显二实开两权一切权实义尽也。前显二实一破执。二释疑。显证法身久破其近执也。显垂应久释弥勒涌出品疑也。今开方便又释二疑。就一一门各开二别。初门二者一略开方便略释疑。二广开方便广释疑。上明证法身久垂应久。弥勒旧疑已断。今时众更起新疑。疑云。若证法身久垂应复久者何故。昔说燃灯佛授记贤劫成道。是故释云。于是中间我说燃灯佛盖是方便之言。过去久成此为实说。上来即是显真实义。今释众疑谓开方便门。而称中间者过去得佛为初。今灵山之会为后。中间说于燃灯也。燃灯者智度论云。太子初生身光四边似灯。故名燃灯。太子后成佛时名燃灯佛。余经云。锭光佛者犹是燃灯耳有足者称灯。无足者称锭也。又复言。其入涅槃者瑞应经云。菩萨承事锭光至千泥洹。即是言其入涅槃也。燃灯举其初涅槃明其后。略说始终二事也。诸善男子下第二明广开方便广释疑。非但示燃灯一迹。于过去世有无量方便。故是广释疑也。上略释疑略开方便门。今广释疑广开方便门。又上直称教化之言未出化之仪则故今辨之。又开三别。一感。二应。三得益。若有众生来至我所者机发扣佛故名为至。即是感也。我以佛眼下第二明应。应中明三轮益物。我以佛眼观其信等诸根谓他心轮也。随所应度明神通轮也。自说名字不同者如华严经名号品说。或名舍那。或名释迦等也。年纪大小者住世短长不同也。亦复现言当入涅槃者上明神通之始。今举其终。如涅槃经云。我于阎浮提数数示现入于涅槃也。又以种种方便第三明说法轮。又上是身业益物。今口业益物。又此三句即是次第。名字不同年纪大小谓初方便。现入涅槃谓后方便。今明说法中间方便。化宜虽多此三总摄也。能令众生发欢喜心第三明得益。以三轮称缘故受者得益。故称欢喜也。诸善男子下第二举现在事释疑。亦开为二别。初略。后广。疑者云。若久成佛何故昔说十九出家三十成道。上既闻证法身及垂应久。时众具举近因近果二事生疑。上举过去燃灯即近因生疑。今举现在成道以近果生疑。又开四别。一见机二说教。三显实。四开权。见机中云。德薄垢重者不种大乘无所得善根称为德薄。具足烦恼名垢重。为是人说下第二明说教。为乐小人不堪闻说久证法身方便示现。故明佛实是凡夫从凡成佛也。然我实成佛已来下第三明显实。但以方便下第四辨开权。诸善男子下第二广开方便广释疑

问。上已释二世疑竟。今复何所释耶

答。上释久近之疑。今释虚实之疑。时众疑云。昔说近成今说远成。俱是佛说。即俱应是实。昔近既权今远亦权。若昔近为权今远为实者安焉知昔近非实今远非权。通疑今昔二说。言既相违并应虚妄。为释此疑故有今文来也。又有此文来者释迦现在益物凡有三时。一初成道二中间说法三终灭度。上明初成道方便竟。今明中间益物。于文为二。初明一切方便。二辨皆实不虚。如来所演经典皆为度脱众生者明佛说教大意也。诸佛说教有二种意。一谓未度苦海众生令度。二谓未脱集谛众生令脱也。或说己身或说他身者前句总明说法益物。今别开二种方便。即是二轮。自说释迦之身名说己身。说阿弥陀佛身名说他身。或示己身或示他身者上是说法轮。今是神通轮。如现分身佛等名示己身。示阿閦佛等名示他身。或示己事或示他事者三反净土名示己事。示香积土名示他事。身既有自他。说土亦应然。但例上可知诸所言说皆实不虚第二句正明不虚。又开二别。初标不虚。所以者何下第二释不虚凡有二意。一明证理实故所说不虚。二明深见机故所说不虚。证理实谓得法身。见机实谓起应化身。是故现通说法皆是实也。如来如实知见三界之相者总标知见相也。法华论云。三界相者谓众生界即涅槃界。不离众生界有如来藏故也。无有生死若退若出者释上如实知见于三界也。三界本是生死都域故上明三界。今次辨无有生死。若退若出者此死生彼谓生死也。此句正序具缚凡夫之人也。背大乘退入三界为退。譬喻品云。汝诸子等先因游戏来入此宅也。三乘诸子竞共驰走。争出火宅为出也。此句序三乘众生于三界中出入。故云退出也。今实相法身中悉无如此事也。故无有从上堕下为退。无有自下升上为出。故法华论云。无有生死若退若出者谓常恒清凉不反义也。亦无在世及灭度者上三句明不见众生生死。此二句明不见诸佛起灭。不见王宫初生乃至八十年住故云无在世者。亦不见双林灭尽故云无灭度者。如华严经云。欲令众生生欢喜善故现王宫生。欲令众生生恋慕善故示双林灭。如来实不出世亦不般涅槃。何以故。法身常住同法界故。法华论云。亦无在世及灭度者谓如来藏真如之体不即众生界不离众生界故。非实非虚非如非异者惑者闻上六事皆无便谓法身是实作决定实解。是故今明非实也。既闻非实便谓同幻梦之虚。故次辨非虚。既闻非实非虚便谓冥真如等法性。故说非如。既闻非如便谓与如异体故说非异。法华论云。非实非虚非如非异者离四种相。有四种相者是无常法故。此意释成法身常义也。不如三界见于三界者凡夫见三界故不见三不三。如来见三界又能见三不三。故法华论云。不如三界见于三界者如来能见能证真如法身。凡夫不能见故是故经云。如来明见无错谬故。又凡夫非但不见三不三。亦不见不三三。虽非三界而于众生宛然三界。故大品云。诸法无所有如是有如是无。是事不知名为无明。如来既知三不三故三界即法身。亦知不三三法身于众生即成三界也。佛知三不三故名沤和波若。即知不三三故有波若沤和。是以如来具足二慧。凡夫不知三不三故无波若。不知不三三则无方便慧。故凡夫无有二慧但有断常。以诸众生有种种性下第二上明见法身理实故所言不虚。今明见众生机实故所言不虚。又上见三不三义故三界是法身。今见不三三义法身于众生成三界。是故众生有种种欲。如涅槃云。是一味药随其流处有种种味。即其证也。内因难改名种种性。所乐不同称种种欲。过去业行各异名种种行。追知往缘不同名种种忆想。此从重至轻而说之。若从轻至重者众生忆想犹过去习行不同。习行不同由欲乐各异。实以久习欲成性故也。欲令众生种善根者上明知机。今辨应机授药。广而言之应八万四千病授八万四千药。略授四悉檀。应以世界门得道为说世界。乃至应以第一义门得道而说第一义悉檀。然一一悉檀中有无量门。如世界悉檀有无量世界。如华严云十佛国土乃至无量净秽不同。各各为人悉檀亦有无量。如涅槃经三十余诤论也。对治中亦有无量对治。谓有对治门。增治门。转治门。总治门。第一义悉檀亦有无量。如净名经三十余菩萨说入不二法门也。所作佛事未曾暂废者根性万差教门无数。总而论之为令悟入佛道故云所作佛事。从初得佛之始至今灵山之终及未来际常化物不断。故云未曾暂废。此文亦得明三佛俱是常义。初明一证报身湛然无灭谓报身常。上辨无有生死乃至非实非虚十种不义谓法身常。今明众生不尽化益无废谓化身常。如是我成佛以来至常住不灭者上辨过去无前中开为三别。一者标证佛已久。二者释疑显成证佛已久。此二门竟。今是第三结成佛久义。既称常住不灭。即是显了明常不得复言覆相及以无常释此经也。诸善男子我本行菩萨道下第二明未来无后。一证法身湛然无灭。故知双林非是其终。就文亦三。一明未来无终。二释疑。三辨不虚。初中举行菩萨道者既明佛果寿量远必须辨因长。故前显于长果今开于长因。明长果长因谓显真实义。辨短因短果即开方便门。如乘权乘实中亦明斯二。辨三因三果此是方便。一因一果名为真实也。行菩萨道者即长因也。所成寿命者成谓成就即长寿成就也。故下偈云。寿命无量劫久修业所得也。今犹未尽者法华论称为未满。以众生界未尽故佛本愿未满。非谓菩提未满足也。今经文称未尽者依论释此文者盖是明所度众生未尽。不论佛寿未尽。故与法华论经义相成也。复倍上数者依法华论云。所成寿命复倍上数上明本愿未满。故佛不得入无余永灭涅槃。故将本愿未满以释常义。斥小乘人谓佛无常永入无余。则是违于本愿。今明复倍上数。举寿命不可数以释成常义盖是具举因果两义以释于常。但经文语迮。又讲者不详论意。故合释之耳。所言复倍上数者上明过去无前有三不可数。一世界不可数。二抹世界为尘不可数。三成佛复过此数故不可数。凡夫二乘菩萨尚不知初一数。况能知余二耶。今言复倍者则是不可数不可数也。欲显如来寿出数量表。是故为常。如净名经云。佛身无为不堕诸数。如睿公传罗什法师解云。寿量定其非数。又普贤观云。信一实道知佛不灭。是名忏悔五逆十恶。又如法华论云。复倍上数者示现如来常命。方便显多数。过上数量不可数知。故以众事推之则知。显了明佛常矣

问。未来无后何故称为倍耶

答。过去有二种。一者无始。二者有始。约凡夫二乘及菩萨不见其初故言无始。而非无初证法身。是故有始。今言无后者非但凡夫二乘及菩萨不知其后。又一证法身则毕竟无灭。具此二义故称倍也。然今非实灭度下第二释疑。上既举本愿未满及复倍上数明未来无灭时众疑云。若尔见塔品中何故唱云如来不久当入涅槃。及答魔王自期三月当取涅槃。为释此疑故有今文来也。二者上明现世有三时益物。今即第三时也。又分三别。初开不灭示灭章门。次释。三结初标二门者然今非实灭度标实不灭也。而便唱言下标方便示灭也。所以者何下第二释章门。释中前明不示灭则有损无益。次明示灭则无损有益。薄德之人不种善根者过去不久种见佛因也。贫穷下贱者以不种善根故贫穷下贱也。贪著五欲者前明无善。此明有恶。恶义虽多不出爱见。贪惜五欲谓起爱也。入于忆想妄见网中明起见也。若见如来常在不灭者上叙众生心行。今明佛不得不灭。便起憍恣而怀厌怠者若不唱灭便有损也。闻佛常存心不尊重为憍。恣情五欲为恣。复有众生常见佛故厌患于佛。故称厌也。不勤修道称为怠也。不能生于难遭之想恭敬之心者前辨有损。今明无益也。是故如来下第二明唱灭无损有益。就文为二。初明唱灭。次辨众生得益。前有三句。初标难值章门。所以者何下释章门。非佛不常现。但众生障重故不见耳。故佛于众生为难值也。以此事故下第三结难值章门也。斯众生等下第二闻唱灭得益也。是故如来下第三结不灭现灭章门。又善男子下第三明不虚。又开三别。谓法譬合。所以明不虚者不灭唱灭似如虚妄。故须明不虚。法皆如是者有二种义。一者如涅槃答纯陀云。有为法尔。诸佛法亦然。有为之法有生必灭。诸佛由物感故生。感尽即应灭。盖是理数之常然。故云法尔。二者佛自释之虽实不灭为度众生方便示灭。于物实益。故称不虚也。譬如良医下第二譬说。此譬大意直明父实不死为治狂子方便言死而无虚妄。佛亦如是。其实不灭为度罪重众生方便唱灭而无虚妄。不烦作三世益物譬也。此譬始终有十三句。第一佛如良医譬。第二众生如子譬。第三前佛去世譬。第四众生起惑譬。第五后佛出兴譬。第六众生感见譬。第七应物说教譬。第八利根前悟譬。第九钝根未了譬。第十如来示灭譬。第十一钝根得解譬。第十二如来还归譬。第十三佛无虚妄譬。此十三句即是生起次第。合有十三句。开为三章。初七句明利钝众生过去同种善根。乃至现在同禀佛教。次一句明利根众生始从华严初集乃至灵山法华之会闻佛说法即便领悟不须唱灭。三者后五句钝根众生历闻诸教犹未悟解。要须唱灭方乃得悟。所以但开此二种众生者良医有二种子。一不失心子二失心子。不失心子与药则服不须父示灭。失心之子虽与其药而不肯服。是故示灭。故前章总明二子源由。后别明禀教难易。良医者略明三种。一外道五通。二声闻缘觉。三者诸佛菩萨。外道但能除众生三空已还诸烦恼病名为下医。二乘能治三界之病称为中医。诸佛菩萨能遍治三界内外诸病名为上医。故云良医也。又外道除病必当还发。故称为下。二乘治病或发不发故称为中。诸佛治病毕竟不发。故名为上。又凡夫二乘治众生病凡有四句。一损不增。二增不损。三亦增亦损。四不增不损。故不名良医。诸佛治病唯有一句。但损不增故名良医也。阿含经云。良医有四德。一善知病。谓冷热等。二知病所起。三病生已善知治方。四已差之病令更不生。佛亦具此四种之德。如良医也。法华论云。为不集功德人说良医譬喻。此人不曾修第一乘善根闻说第一乘心中不愿以为第一。为对治此故说良医譬。论又云。此人根未熟为令熟故示涅槃。是故如来说此譬喻。论又云。欲示涅槃无上故说医师譬喻。智慧聪达此叹德释良医义。在心为智慧。在耳为聪。在目为明。智慧譬一切种智。聪譬六通。达譬五眼。明练方药善治众病者方谓教。药譬于理。识教知理称为明练。善治众病谓知病源应病授药也。其人多诸子息第二众生如子譬。昔曾受化故名为子。受化之流更复转化。受彼传化故称为息。然六道众生皆有佛性并应是子。但佛性有二。一者正因。二者了因。具有缘正称为近子。余未禀化未有了因名为远子。或十二十乃至百数者上根难得为十。中根稍易得称为二十。下根转多故称为百。此不约三乘为三根。通就禀教始终有悟不悟。正就菩萨悟入佛慧以分三根也。若就此品始终意者千世界尘数菩萨过去已悟道名为上根。于现在世始从华严终竟法华得悟道者名为中根。若因唱灭为说涅槃而得悟者名为下根。若就现在辨于三根者法华之前直往菩萨已得悟者名为上根。至于法华回小入大名为中根。故涌出品云。初见我身闻我所说法即便信受入于佛慧。谓上根也。除前修习学小乘者。今闻此经亦入佛慧。谓中根也。自此已外犹未得道。闻于唱灭为说涅槃方得悟者谓下根也。三根多门今略示其三也。以有事缘远至余国下第三前佛去世譬。但受微化不得久住故往他方。如涅槃云。所应度者皆已度竟。余未度者为作得度因缘也。有事缘者此土感尽余土缘兴。佛化余缘于彼缘为近。此土感息故称为远。又息此应彼故称远也。诸子于后下第四众生起惑譬。于后者佛去世后也。饮他毒药者昔习观既弱还起颠倒。以正观为自。颠倒为他。故涅槃云。自境界者四念处也。他境界者谓五欲也。心起颠倒目之为饮。能害慧命称为毒药。药发闷乱宛转于地者起惑因熟名为药发。惑有二力。一迷境障智。故言心闷乱。又将死为闷乱。二感生死流浪六道如宛转于地。顺教得涅槃如登高山。背化受生死苦故名为地。又受心苦为闷乱。受身苦为宛转于地也。是时其父还来归家下第五明后佛出兴譬。前明利钝众生背化起惑总明感义。今明后佛出兴总明应义

问。众生起惑流浪五趣如宛转于地。何因感佛

答。苦极则反。如胜鬘经云。法种众苦乐求涅槃。又此中宜用三化。过去益物名一往化。宛转于地此中有随逐化。今还来归家即毕竟化。昔缘尽故去。今感熟称来。应入生死化物则生死为家。如上云譬如长者有一大宅。诸子饮毒或失本心或不失者。第六众生感见譬。过去习观若久虽起颠倒不失本解名不失心。习观未久颠倒强盛失于本解名为失心。又从华严至法华闻教得悟者名不失心。闻教不悟待唱灭方解谓失心也。此犹是起惑重轻。善有强弱故分为二也。遥见其父者正感释迦出世。但见丈六身成道未见法身去理尚远。故称为遥。皆大欢喜拜跪问讯善安稳归者。利钝虽异见佛出世皆同。欢喜谓意业也。恭敬拜跪即身业也。口业称叹谓问讯也。叹佛谓如来者。智度论云。佛从安稳道来故名如来。今称安稳归。归即来也。我等愚痴误服毒药者。上明利钝众生同有感见佛形机。今明利钝众生同有感教机。解机将发同述昔过。故云愚痴。起颠倒烦恼非其本意名为误服。愿见救疗更赐寿命者。请佛说教灭惑名见救疗。教能生解目之寿命。昔曾禀教已得生解。但中途背化起惑失于本解。今重请说教令得本解故称更赐也

问。从遥见其父至更赐寿命为是机缘中语。为据事耶

答。具有二义。机中为论此事。易明言据事者佛初出世人天之流皆大欢喜。乃至释梵请转法轮如言愿见救疗更赐寿命也。父见子等苦恼如是第七应缘说教譬。前譬为缘成道。此譬成道已后转法轮也。文有二句。父见子等譬佛见机也。依诸经方第二明说教也。依过去佛教谓依诸经方。求好药草者教所表理。理能愈病譬同药草也。色香美味者戒譬于色。定喻于香。慧譬于美味。三行圆备故称具足。梼蓰和合者初说小乘为梼。说中乘为蓰。说大乘为合。又法说为梼。譬说为蓰。合譬为合。如来说法不出此三。又总标为梼。别释为蓰。总结为合。说法之仪不出标释结也。又亦譬三转法轮为梼蓰合。而作是言下叹教也。汝等可服者劝如说行也。其诸子中不失心者第八利根前悟譬。从华严至法华禀教得悟者即其人也。余失心者第九钝根未了譬。即第三大段为钝根人不灭唱灭无有虚妄譬。亦即是现在三时中最后益物譬。见其父来虽亦欢喜问讯者。明此下根众生见佛出世亦起欣敬之心也。求索治病者亦有感教之机闻说妙法也。与药不肯服者钝根虽复寻教不能悟理。如失心不肯服药也。毒气深入失本心者释不服药邪行深入失本正解也。于此好药而谓不美者于佛正教不得其理味也。父作是念下第十如来示灭譬。就文为三。一念欲唱灭。二正唱灭。三明正灭。初欲唱灭者众生著常不肯修道。念欲去世欲示无常使其改悟也。即作是言下第二正唱灭也。如释迦自期三月。又如涅槃晨朝唱灭。又如经云吾年已八十形如故车朽当般涅槃也。是好良药今留在此者佛虽去世留法不灭。故十二部经付阿难迦叶也。作是教已第三正灭。遣使还告者正入涅槃遗形舍利起塔等事即是使也。是时诸子下第十一钝根得解譬。见佛泥洹心悟无常遂便得道如服药病愈也。其父闻子下第十二如来还归譬。众生闻佛泥洹既得悟解即见法身。知佛不灭还于本化故称归也。诸善男子第十三佛无虚妄譬。佛言我亦如是下第三合譬。但有三意。初明不灭。为众生下明方便示灭。亦无有能此辨不虚也。第二偈颂二十五行半。颂长行二章。初有二偈。颂过去无始。次有二十三行半颂未来无终。所以颂此二者显如来寿量无始无终。斥二乘凡夫谓有始终之义。长行二门各开三。初门三者一明过去无始。二释疑。三总结。但上文已广。今转势说法略为二意颂之。初偈颂证法身久。次偈颂垂应说法久。则总摄长行一切义尽也。为度众生故下颂第二未来无终。上长行亦三。初正明未来无终。次明不灭示灭以释疑。三明不虚。今偈亦但开二。初颂上第二不灭示灭以释疑。次颂不虚。所以颂此二者执教之流正谓佛无常双林灭尽。今欲显佛常住故须明不灭方便示灭。但不灭示灭似同虚妄。故次颂不虚。此二明未来无终义显故偈但颂此两也。长行不灭示灭既略。今转势则广颂之。开为三别。第一九偈就佛本迹二身明灭不灭义。第二四行半就净秽二土明灭不灭义。第三四偈总结身土。明感见不同。此三总摄一切诸义尽。长行不尽偈广序之。初文又三。第一两偈标灭不灭。第二六行半释灭不灭意。第三半偈结灭不灭。初两偈又二。第一偈就说法门明灭不灭。第二偈就神通门明灭不灭。说法现通摄义既周故但明此二也。众见我灭度下第二六行半举得益释灭不灭意。就文为二。第一偈明见佛灭度生福得益。第二五行半见佛灭度生智慧益。能化之中唯有说法神通。所化得益不出功德智慧。故但明此二义也。因上神通门生功德益。因上说法门生智慧益。上前明说法。后辨神通。今应先明智慧后辨功德。但逐近势故前明功德。后辨智慧也。就后智慧益中有二。初偈明众生感。后四偈半辨佛应。就应中即有三宝显不灭义。初半偈明佛僧二宝。俱出故二宝不灭也。我时语众生下第三辨说法。即是法宝明灭不灭。就说法中初一偈偏就此土论灭不灭。次一行半合就彼此论灭不灭。第三一偈半偏就他方论灭不灭。明灭不灭虽复无穷此三摄尽。神通力如是半行第三总结。明此灭不灭皆是神通示现而如来法身非灭非不灭。常在灵鹫山下第二四行半就净秽二土论灭不灭。所以有此章来者凡有二义。一者释疑故来。时众疑云。现见火劫起时乾坤涸尽。如来之身宁得常存。是故今明土有净秽秽土被烧净土不灭。迹身现灭而法身常存。二者上论如来真应两身辨正果已竟。今次论净秽两土辨佛依果。正果之义应身示灭。法身不灭。依果之义秽土自毁。净土不烧。故身但本迹。土唯净秽。欲辨斯义故有此文来也。此品既有净土。今略论之。法华论释此品明有三身。今对三身亦有三土。一者法身栖实相之土。普贤观云。释迦牟尼名毗卢遮那遍一切处。其佛住处名常寂光。即法身土。故仁王经云。三贤十圣住果报。唯佛一人居净土。璎珞经云。亦以中道第一义名法身土。然诸法寂灭相不可以言宣。孰论身与不身。亦何土与非土。但无名相中为众生故假名相说。故明身与土。虽开身土二实未曾二。但约义不同故分为两。能栖之义说之为身。所栖之义目之为土也。如七卷金光明三身品具有如如智及如如境。就义而望境即土也。二者报身报土。但报身即是应身。应身有二种。一内二外。内与法身相应名曰应身。此犹属法身与法身同土。法华论云。我净土不毁而众见烧尽者。报佛如来真实净土第一义摄。故此即是报身土也。若外应之义名为报身化大菩萨于净土成佛。此以宝玉为净土。此土乃不为劫火所烧而终有尽灭。所以然者今开身有常无常三句。一者法身但常非无常。二化身但无常非常。三者应身亦常亦无常。内应身义名之为常。外应之义名为无常。身既三种土亦例然。法身之土但常非无常。化身之土但无常非常。应身之土亦常亦无常。内应身土此即是常。外应身土此即无常也。若分净秽二土者法报二土此是净土。然化身之土此即不定。或净或秽

问。菩萨亦有三身三土不

答。随分有之。华严云。普贤身相犹如虚空。依于如如不依佛国。如如即法身土。余二可知

问。余众见烧尽而净土不毁此为是一质异见。为异质同处耶

答。依什师意及法华论是异质同处。所言异质者土净秽两质也。同处者净质在秽处。秽质在净处粗妙既殊不相障碍。故今文云常在灵鹫山。即知净土在秽处也。次明一质异见者。所言一质者此有多门。若望正道为论未曾净秽。随净秽二缘见净秽二土。以对净秽二见故言非净非秽名为一质。故言一质二见。若就二缘自论一质异见者。自有是一净质薄福之人自见其秽。自有是一秽质于福德之人自见其净。总论质见各有四句。质四句者自有一质异处。异质一处。一质一处。异质异处。一质异处者一非净秽质在净秽异处也。异质一处者净秽异质在非净秽一处也。所以有此二句者诸法本性寂灭故名一质。此本性寂灭不离净秽故在净秽二处。虽有净秽二质常本性寂灭。故是二质一处。一质二处者即是不动真际建立诸法。二质一处谓不坏假名而说实相。一质一处者直就实相而论实相。异质异处者土有净秽在彼此不同也。见四句者。一质一见一中道质菩萨之人因中道得正观故见中道土。异质异见者净秽异质随净秽二缘见。一质异见者一非净秽质于净秽缘见有净秽。异质一见者净秽二质智者了达知其无二。次约用论四句一质异处如一净质通在净秽二处。如释论云。昙无竭香城之质即在香城处。而香城在阎浮提秽中也。二者净秽二质同在一处。以粗妙不相碍故。三者二质二处净秽二质在彼此二处。四者一质一处如净质自在净处。秽质亦然。约见论四句者自有一质一见。于一净质还起净见。秽土亦尔。二者二质二见于净秽二质各起净秽二见。三者一质二见但是净质于二缘所见不同。四者二质一见虽有净秽二质于福德人但见其净。无福者但睹其秽也。常在灵鹫山下四偈半文开为四句。初半偈标常在灵鹫山。明佛之与土二俱不灭。第二半偈腾众伏疑疑云。现见劫火所烧人土俱无。何得常在。第三两偈半正明净土不毁。第四一行结净土不毁众生见烧也。是诸罪众生下第三四偈明感见不同双结人土。初二偈明于罪福二人感见净秽不同结成土义。第二两偈明为二缘说佛寿长短成上佛灭不灭义也。此二偈有三意。初偈正明随缘说短长。次半偈叹佛智。后半行偈举远因以释长果。汝等有智者下第三次颂长行不虚长行有三。法譬合。今具颂之。初偈颂法说。次偈颂譬说。四偈颂合譬。四偈为四。初偈正合譬明不灭示灭。第二偈释不灭示灭意。第三偈通叙佛随缘说一切教。第四偈明教所表理宗归作佛

　　分别功德品第十七

此品是广开身权身实中第三明禀教得益。言分别功德者有二种义。一闻说寿量得益。佛对弥勒分别得悟之人功德浅深有十二位。从品初立名。二者此品末有大段流通。广分别持经人所得功德。从后段受称。合而言之俱从二处立名。故以目品。然功德之名有通有别。所言别者对智慧以辨功德。如五度有行为功德。波若照空为智慧。自有深悟为智慧。浅达为功德。如涅槃师子吼品说。地前为功德。登地为智慧。所言通者修功所得悉名为功德。若尔功德智慧并是修功所得悉名功德。今此品称功德者即是通名功德也。就文为二。初明得益。次辨感瑞。得益为二。第一经家总叙得益。于时世尊下别叙得益。所以别明得益者此诸功德非佛无分别。即大众不知。故须分别。就文为二。第一明登地以上大乘圣得益。第二明地前发菩提心益。法华论云。发菩提心益是十信位。得益虽多斯二摄尽。就圣得益中有十一位。有人言。初六位即是断界内分段生死六地菩萨。第二五位七地以上同断界外反易生死。界内去佛远未论生数。界外去佛近故论生数。今明此事难知。但依文为二。初六位明增道益。次五位辨损生益。虽有增道损生不同并是从劣至胜以为次第也。第一得无生法忍益。以闻佛寿量初证无生。无生是圣位根本故前明之。依法华论以初地为无生法忍也。第二得闻持益。此是得无生法忍更闻胜法持而不失。无生即是方便实慧闻持谓实方便慧。实方便慧既是巧用即胜于无生。故在第二。第三得乐说无碍辨才。闻持是自解。乐说谓化他。其义转胜。故在第三。第四得无量旋陀罗尼。于法门中圆满具足出没无碍胜前乐说。故在第四。第五转不退法轮。前虽得旋持未得不退。今登不退故胜前。第六能转清净法轮。前虽不退犹未清净。今证清净故胜前也

问。前一佛世界后言三千大千世界。此有何异

答。大智度论云。十方各如恒沙三千大千世界名一佛世界。是故三千与一佛世界异也。次明八生当得菩提者第二辨损生益。有人言。从七地至金刚心成损生之义。无明住地烦恼分为九品。一品为一生缘。谓随断一品即损一生。今七地下忍闻经为缘登七地上忍。断一品惑损于一生故言八生当得菩提。七地上忍闻经为缘。登八地下忍。断一品惑损一生。余七生在八地下忍闻经为缘进登八地上忍。复断一品惑损于一生。余六生在八地上忍闻经为缘登九地下忍。进断一品复损一生。余五生在九地下忍闻经为缘登九地上忍。复断一品损于一生。余四生在而文中。从八生乃至四生者经文存略故尔当知。四生即是九地上忍也。从九地上忍闻经为缘登十地下忍。断一品复损一生。余三生在。从十地下忍闻经为缘登十地上忍。断一品复损一生。余二生在。从十地上忍闻经为缘登金刚心。断一品复损一生。所余一生佛果断之乃尽也。今谓此释于义难明不能具叙其得失。今明经论之中有二种生。一者应生。二者实生。如智度论释往生品。明一生菩萨及三生菩萨并是应生何以知然者。住十地菩萨不应受人天生。而今受人天生者此是应生。今言八生乃至一生者。八过受人天生故得菩提乃至受兜率天一生当得菩提。故是应生也。然应生有多少者随缘故尔。亦得由悟理深浅断惑轻重。是故应生有多少也。次言实生者如仁王经叹菩萨三十生功德。一地有三生。谓入分为初生。住分为中生。满分为终生。摄大乘论地论悉有三位。若依此义明八生者。本是七地终生之人闻经力故登八地始生。故余八生在。本是八地始生之人闻经力故得入八地住分余七生在。本是八地住分人闻经得满分犹六生在。本是八地满分闻经得入九地初分余五生在。本是九地初分闻经得入住分余四生在。本是住分闻经得入满分余三生在。本是九地满分闻经得入十地初分余二生在。本是十地初分闻经得入住分余一生在。本是住分闻经力故得入十地满分便坐道场得成佛。盖是一方次第悟。作此论之。若超悟者其间无定。权实二生。正就实生。以闻经得实益故。依法华论云八生乃至一生得菩提者。此以初地离三界分段生死随分能见真如佛性名得菩提。非究竟无上菩提也。此意明本是地前之人闻经力故随分浅深。经八过受分段生乃至一过受分段生便证初地菩提也

问。闻经说寿量云何得无生忍乃至发菩提心

答。若依旧明此经辨无常佛者不应得无生忍。何以然者说无常云何令人悟实相耶。又佛既无常终归磨灭何足可乐而发心求之。若言此经是覆相常者既是覆相便非了义。云何得了义益耶。若言此经明佛决定常者即是常见。云何令人得无生忍耶。今明此品说佛法身绝四句超百非。故前云无有生死若退若出乃至非实非虚非如非异。即知非常非无常不长不短。而长短适缘常无常善巧。时众闻此故得无生及发菩提心也

问。佛寿无量而众生寿自然有量。此乃众生佛二见。诸有二者无道无果。云何得益

答。若作二见即不得益。今既悟佛寿无始无终不生不灭绝四句超百非。即了己身亦尔。此即悟众生佛不二。是故得益

问。此经但明佛寿无生灭始终。何处辨众生寿亦无生灭始终

答。作此问者不读法华寿量品。寿量品云。如来如实知见。三界无有生灭。乃至非实非虚。故知三界即是法身。亦令众生作如此悟也

问。余经悟道者少此教何故得益多耶

答。此经结会始终开二权二实。即教无不周。理无不备。所应得道者尽在此经。是故悟道者多。二者如来一化凡有三门。一摄邪归正门。二摄异归同门。三摄因归果门。法华之前唯有一门。此经初分谓摄异归同门。后分之经摄因归果门。又此经结会始终则具足三门。三门摄理教既周闻之并皆悟道。三者释迦所化凡有二子。一者失心。二者不失心子。不失心子始从华严终竟法华闻教皆悟。余失心者待佛唱灭至说涅槃方得解了。今辨不失心子所应悟者并皆得悟。是故入道者多。不失心子凡有二种一直往菩萨二回少入大。此二种人闻法华经皆得悟道所以多也。复有八世界微尘下第二明地前得发菩提心益也。佛说是法下第二明瑞相。显理既彰悟道非一。是故感于嘉瑞。凡有八瑞。如文所列也

问。前开三显一何故无瑞耶

答。初明一权一实义未究竟。及三根声闻生信犹浅故未现瑞。今具开二种权实悟道人多。故现瑞也。尔时弥勒下第四明弥勒疑除领解说偈称叹。十九行偈分为四别。初一行颂所说教。次十行颂得益之人。次六行颂瑞相。后两行称叹佛。第二段中又开三别。初一行总明得益。次八偈别颂得益。后一偈总结称叹也。八偈又二。初七行颂得圣益。后一行颂凡发心益。七偈之中三行颂增道。三行颂损生。一行总结颂斯二也。尔时佛告弥勒下第五格量称叹。就文为二。一长行。二偈颂。长行有三。第一正述功德。第二正格量。第三结叹也。若有善男子下第二格量。但举五度不举波若者信解寿长。此心即是般若。不可还以波若格量般若也。又般若即是佛寿照境之义。名平等大慧。用大慧为命故名为慧命。即此大慧用法为身。故名法身。故知波若即是佛寿。不可以寿格量寿也。胜鬘经具举六度格量者此是无方便波若耳。若善男子下第三结叹。偈文但颂后二章。十四偈颂格量。五偈半颂结叹功德。初又二。十二偈别颂五度。两偈颂格量。初又二。初一偈明时长行广总明五度。次别颂五度也。又阿逸多下大段第三次辨流通。凡十一品半经。开为二别。初四品半明赞叹流通。从嘱累品竟经七品明付嘱流通。要须叹法美人福慧深重方得凭累使受化弘通。故分此二也。就初文又二。一从此文至不轻品三品半经正明叹法美人。第二神力一品佛见二世众生闻经得益心生欢喜现大神力。初章又二。第一从此尽品略赞叹流通。第二三品广赞叹流通。初又二。第一叹佛在世时人弘经功德。第二叹佛灭后时人弘经功德。就初有三。第一明闻慧功德。何况广闻下第二明思慧功德。阿逸多下第三明修慧功德。又复如来灭后下第二明佛灭后持经人功德。初长行后偈颂。长行明四品人。一下品谓闻慧人。二中品思慧人。三上品修慧人。四上上品修慧之中更开此一品也。何况读诵下第二人也。凡有二句。一叹持经人顶戴如来。阿逸多下第二叹持经人摄诸功德。文有四句。第一总明叹持经之人摄起塔造寺功德。即为以佛舍利下第二别明持经人得起塔功德。阿逸多下第三别明持经人摄得造寺功德。是故我说下第四总结持经人具得塔寺二种功德。况复有人下第三明上品修慧人。若人读诵下第四上上品人。偈文但颂三品人不颂第一闻慧人。十一行半颂第二思慧人。次三句颂修慧上品人。不嗔不恶口下颂修慧上上品人也


法华义疏卷第十
法华义疏卷第十一

　　　　胡吉藏撰


　　随喜功德品第十八

此下三品第二广明持经功德奖劝流通。三品即为三章。初随喜品明弟子下品功德。第二法师品明五种法师即是中品功德。第三常不轻品明持法华得六根清净乃至成佛谓上品功德。约位分者初随喜人从发心至十信位。第二六根清净三十心位。故法华论云得六根清净者凡夫人以经力故得根胜用未入初地。而经文云未得无漏。故知是地前人。第三常不轻品寄迹而言从内凡以上乃至得佛。此之三品则摄大乘五十二位。五十二位贤圣皆从法华经生故叹经胜用劝物宣持也。所以有此品来者。一者远从前法师品明二世弟子闻经随喜上虽言即与授记未广说其功德。今欲说之故有此品来也。二者若依品次相生闻上分别功德欣然相传故有随喜品。三者上品末说如来灭后若闻此经不生毁呰。起随喜心当知是为深信解相。今欲说其功德故有此品来也。四者欲举劣显胜叹其功德劝物宣持。但默念随喜福已无边。况复书持读诵等耶。五者上品明受持供养此经功德无量。复有人不能书持更谓不得功德。是故今明若不能书持但起随喜心福亦无边。又流通此经命初辨随喜品者。此经明二权二实与昔说相违。执教之徒逆耳违心不能信受。是故今明随喜功德无边。即是劝信解

问。何人闻经不生随喜

答。见塔品中已出六人。今明四种。一者学小乘人保执昔教闻二权二实逆耳违心不生随喜。二者执此经犹是无常因果犹未究竟。若闻一乘之因辨有佛性一乘之果常住不灭。亦逆耳违心不生信受故不生随喜。三者执覆相常人闻此经开方便门示真实相究竟无余了义之说。亦逆耳违心不生随喜。四者有所得人保权执实若闻非权非实无依无得谓是断见。亦逆耳违心不生随喜。故随喜者难得所以功德多也

问。云何名随喜相耶

答。二段经各有体用。乘权乘实体用者不三不一言断意忘谓乘体。昔为物说三今破三说一谓乘用也。身权身实中体用者法身非常无常。命不长不短。亦言断意忘谓佛身体也。昔无常今常。昔短今长谓身用也。随顺二权二实体用而生欢喜故有随喜相也

问。随喜有几种

答。略有二种。一随喜法。二随喜人。随喜法者若顺此经而生欢喜即是金刚般若。信心不逆故名随喜。二随前人所作而生欢喜。如见受持此经乃至解说而生欢喜故名随喜人

问。能随喜心与所随喜事优劣云何

答。有四句。一者俱无优劣。所随喜是无所得。能随喜亦无所得。二者能所俱劣。所随喜是有所得。能随喜亦是有所得。三者所随喜胜。能随喜劣。如凡夫随喜圣人所作善根。四者能随喜胜。所随喜劣。如圣人随喜凡夫所作善根

问。大品经明有所得随喜回向是杂毒食。杂毒食者初食虽美后则害身。有所得随喜初感人天之报后必受生老病死忧悲苦恼。今明何等随喜耶

答。佛意明随喜法华。法华是无所得法。即是波若。故前格量中举五度除于波若。故知作无所得随喜。又若作有所得随喜者。有所得还感世间果报。云何能胜后财法二施耶

问。有能随喜心。有所随喜事。云何成无所得耶

答。既称能所。即是因缘。故能不自能。能名所能。所不自所。所名能所。如此能所无有自性。即是寂灭。故中论云。因缘所生法即是寂灭性言。寂灭者盖是能所宛然未尝能所。故称寂灭。寂灭宛然而不失能所。能所宛然而寂灭。即是方便实慧。寂灭宛然而能所即是实慧方便。故大品云。菩萨随喜欲不堕想心见三颠倒者当用波若方便力也

问。四等中喜禅支中喜七觉中喜五受中喜与今何异

答。四等喜是庆他得乐。禅支中喜是自庆有所除得。五受中喜此通垢净自他。七觉中喜但是无漏。与今并异也

问。但作无得随喜亦作有得随喜耶

答。始行菩萨未堪习无得观。但作有得随喜犹胜逆耳之人也。品为二。初问次答

问。有长行与偈。弥勒发问者。随喜回向是菩萨法门。是故大士为物发问。所以的言佛灭后者为正不值佛世众生望岸自绝者也。佛答亦二。初长行次偈。长行又二。初正明随喜功德

答。弥勒问。第二泛明余四种人所得功德。明随喜人中有三。第一通明五十人随喜功德。第二取最后第五十人举财法二施格量。第三举后况初。明初者弥胜前。又开三。一明随喜人。闻是经随喜已下第二明闻法随喜。从法会出下第三次明转教。随喜即是自行。转教谓化他也。是诸人等下明第二人自行化他。余人闻已下明第三人自行化他。如是展转至第五十人上略出三人。今从四人已上至第五十。阿逸多下第二格量第五十人。上则明随喜。今此辨功德。则是品题二事。一随喜。二功德。又开四别。第一许说诫听。若四百万亿下第二正举财法二施以问弥勒。三弥勒奉答。四佛格量。初举财施。二举法施举财施中前明福田。次辨施主。举六趣明四生者杂心云。六趣但摄正生不摄中阴摄生不尽。今欲摄生尽故说四生。天与地狱一向化生。饿鬼有胎化生。人畜具四也。所言六趣者开合不同。或合为一。谓分段生死。或分为二。即善恶二趣。或分为三。所谓三界。又分为五。依正法念经修罗有二。或鬼或畜。故无别道。依伽陀经修罗有鬼畜天。三道所摄。故无别道。依此经则为六道。智度论云。三种地狱。谓寒热黑。三种畜。地水空。三种鬼。饿鬼食不净鬼神鬼。依余经二地狱。一正地狱在大海下。二边地狱在余山间。正地狱有一百三十六所也。依正法念经畜生有三十四亿种类。具有四生四食。饿鬼有二。一在人中。二在鬼界。阎浮提下五百由旬是饿鬼国。种别有三十六。始从镬身饿鬼终至燃身饿鬼。有形无形者六趣之与四生所摄。谓一门摄众生。即是趣门及与生门。今以二门摄。谓有形无形也。次三门摄。谓有想无想非有想非无想。次四门摄。无足二足四足多足。皆是增数法门以摄生也。有人求福下次明施主。而作是念下次明法施。凡有三句。前明法施意也。即集此众生下第二正明法施。一时皆得下第三次明得益。前二是法施。今明福田也。弥勒白佛下第三弥勒奉答。佛告下第四正明格量。二施时长行广所以不及随喜者。财施是世间因。法施但得二乘。随喜超凡越圣必当作佛。故随喜胜也。如十方萤火不及一日。大千野干不及一师子。智度论云。三千草树不及一如意树。又罪福从乖府理生世间。二乘善根去理远故福少。随喜去理近是故福多。善有三品。财施是世间因为下品。法施令得二乘是名中品。随喜作佛名为上品。阿逸多如是下第三以后况初。有人言。初人最胜后人劣者第一前听佛说法。次五十人闻法随喜即是五十位。谓十地四十心。第五十人是十信初心。最初人是十地终心。故后不及初也。今明不尔。闻经胜劣前后不定。今且就一方明之。初人亲闻是故福胜。后则传闻其福则劣也。又阿逸多下第二泛明余四人。弥勒但略问随喜。佛广答者智度论释往生品云。身子略问而佛广答者。如贫人乞少物富者多惠施也

问。品具明五人功德。何故偏题随喜品

答。随喜是五人之初。故偏说也。又今品以别标名。下法师品从通受称二名相避故互举也。第一人取其往诣听法。故得乘天宫等报。若就听法边明得报者福则无边。此中三品人。若下品动足得乘象马报。中品得乘七珍舆。上品乘天宫也。第二人但取分坐义边故得三王之报。若就听法边福则无穷。第三人正取劝人听法华义得四种报。一者劝人听经则是其人善友。故后还得值善友报。所以言与陀罗尼菩萨共生一处也。二者劝人听法前人受教须臾闻法发生智慧后还得智慧果报。是故经云利根智慧。三者以口业劝人听微妙法生他正信正解。故得离口丑陋得端正果报。四者劝人听经是人善友世世常得见佛闻法信受教诲。何况一心下第四人。其福最胜报不可说也。偈十八行。颂前五人。即为五别。但不次第。初九行颂第一。次五行颂第四。所以超颂第四者以第四人与初人皆是广说功德故一处颂之。余三既是略说故一处颂之。又随喜是为他人说法人。第四劝他听法人并是为他。义意相成故一处颂也。次两行颂第二。次一行颂第三。此既是行诣及分坐令坐。义类相续故相次颂之。后一行颂第五。前第一释长行有三。今九行具颂。初一行半颂第一。最后人下六行半颂第二举二施格量。次一行颂第三举后况初也

　　法师功德品第十九

所以有此品来者一者远从法师品生。法师品略明二世弟子两世法师。随喜品已广说二世弟子功德。今次广说两世法师功德。二者近从分别功德品末明三品人。一者下品谓随喜人。随喜品已广明其功德。今次广说余二品人。故有此品来也。三者上随喜品杂明世出世二种功德。如乘天宫及轮王坐处谓世间功德。随喜转教后得成佛出世功德。今品但明出世功德。以六根清净三界所无故称出世也。约位明者前是十信弟子位。今是三贤师位。约人者前品明五人。今品亦明五人。此品明弘法之师得六根清净功德以奖劝持经也。品开为二。第一总明五种法师得六千功德。第二别释对常精进者。一随缘所宜。二者此人持经已得根净果报故还对之。三者欲得净根必须精进。因名表义故对之也。六千功德者菩萨行善不出三业。身三口四意三。合为十善。一善为首余九庄严。是则十善互相庄严成百善也。自行百善。教他行百善。人赞叹百善。法赞叹百善。合为四百善。约五种法师皆具四百成二千善也。此二千善又有上中下品。故成六千也。有人言。菩萨行十善。一善亦以九善庄严故成十善。十善便成百善。自行百善。教他行百善。叹法为百叹人为百。合为四百。此之四百有上中下品。成千二百。三根持经用胜具得三品故有千二百。余三根持经用劣但得中下二品故有八百。有人言。就百福为论。此经云百福相庄严。药王品百福庄严臂。则知六根皆具百福。一一福各十善庄严成一千功德。一根一千则为六千。但三根于弘经事胜功德则多余三既劣故少也。明五种法师为因故得六千功德也。普贤观经明忏悔六根罪故得六根净。但忏悔有二法。初对十方生身佛就事中忏悔六根罪。故云从无始来六根所作三障今悉忏悔。次对法身佛依实相忏悔。观六根是因缘生本来寂灭。具此二忏悔故六根清净

问。作二忏悔故六根方净。云何此经云五种法师得六根清净

答。观身实相忏悔即是持于此经。故不相违也。是善男子下第二别开六根清净。一一中各有长行与偈父母所生眼者法华论云。凡夫人以经力故得胜根用未入初地。若入初地则舍三界分段身便不用父母所生眼也。龙树判二忍亦尔。柔顺忍中名为肉身。无生忍则是法身亦名法性生身。今经所说肉眼者是柔顺忍也

问。眼但应见色。云何言见业因缘果报

答。小乘人云肉眼但见色法也。天眼通因天眼为方便故发天眼智能知未来生死等事。法华论云。六根净者于一一根中具足六用。是故眼根亦知业行及果报也

问。六根云何得互用

答。悟六根即是实相。实相即是法身故六根无碍。所以得互用

问。根具功德既多少不同。云何同见三千

答。如灯虽大小同照一室也

问。何故但见三千不多见耶

答。智度论云。三千界外有风轮与眼相违故不能见

问。既能见三千。何故不名天眼

答。非修禅所得净色来入眼中。又非生彼天报得。故不名天眼

问。二乘天眼见三千与今何异

答。二乘但见三千国土。今依实相忏悔。及持经力得此眼见诸佛及踊出菩萨及宝塔。故与二乘异

问。普贤观云忏悔六根罪。今云持经。有何异耶

答。一乘即实相故持经即忏悔。忏悔即持经也。弥楼山者此云高山。又云光山。须弥山者此云安明山。亦云好高山。次释耳根长行为三。初总明五种法师为因。得千二百耳功德下第二明果。以是清净耳下第三别叹耳用。则是明功德也。有三句。初总明闻声。象声下别明闻声。以要言之下总结闻声。言而不坏耳根者欲闻即闻随意自在。故不坏也。又持经人悟法寂灭虽闻而无所闻。故称又坏也

问。耳云何胜眼得千二百耶

答。无眼之人不妨自行化他。生聋之人阙此二义故耳胜眼劣。次释鼻根。长行亦二。初明五种法师为因。次明功德果。果中亦三。谓总别结。别中为二。初明闻三界内香。及声闻香下闻三界外人香。初有二。初明闻欲界香。次闻色无色界香。欲界中有二。初闻人中香。次闻天香。人中三。初闻非众生香。次闻众生香。及草木下合闻二香。欲天中亦有众生非众生二香。色无色界亦有二香。寻文易知。上声乱闻。今不乱者互显故也。言遥闻香者

问。小乘有三说。一者婆沙云。三根合中知。谓鼻舌身。三根离中知。谓眼耳意。杂心云。二根离中知。意不当离合也。成论云。眼但离而不合。鼻舌身合而不离。耳根亦合亦离。闻外声为离。闻耳鸣声为合。意根非离非合。今何故言鼻遥闻耶

答。旧释云任根常用则如上三释。今依经力故鼻能遥闻。法华论云。一根具六用。而言鼻遥闻香者此是知境胜用。鼻根知故此意鼻根既具六用。岂不能遥闻香耶。盖是菩萨无六而六权智巧用。若六而无六即未曾用也。无六而六名实方便。六而无六为方便实。持经人既悟此经具足二慧故能尔也。普贤观意亦尔。知六即实相故知六常无六。悟实相即六根故无六而常六。故六不六无碍。此是悟有无无碍。又就有中六根自无碍能一根为六用。六根为一用。华严云。眼入三昧耳出正受观眼无生无自性。说空寂灭无所有即其证也

问。毗昙云上界无香味。今云何言闻梵世香

答。梵世有细香。小乘人力劣不能知故言无香。大士利根无尘不察故云闻梵香

问。成论言金银无香金刚无味。何偈云地中众伏藏闻香知所在

答。有人言。论云无者无有粗香。今言有者有细香也。有人言。此是著体物故有香。金银之质则无香也。例如风本无色观音品云假使黑风。随所吹处故得此名今亦尔也。今谓同上破毗昙义小乘根钝不知其天香。大士则知也。须曼那华此云好意华。阇提华香此云生亦云实。波罗罗华此云重(伫龙切)波利质多罗波利此云护。质多罗云种种。呴鞞陀罗此云大游戏地地破也。瞻卜华香此云黄华树。亦云金色华。舌功德中得二种果。一者得上味果。谓诸苦涩物至其舌根皆变成上味。此有二义。一如天恶食变成上味。如饿鬼好食反成不净。二者佛咽喉中有甘露泉和一切食皆成甘露。今持经人随分有之

问。舌能知味恶味未到舌皆变成上味者。耳能闻声听诸恶声。何不变成好声耶

答。皆互通也。耳既遍闻好恶声。舌亦精别一切味。但互叹耳。又余人不能远闻声。今叹持经力能远闻。余人不得上味。叹持经人力能得上味。又声不益身故不须变。味正资质体故须变也。食中具诸尘味。尘既变者坚触亦变成软。乃至赤色变为白饭。举一例诸。又味正益身所以论变。余不正益故不论变也。是人所在方面诸佛皆向其处说法者。此人既背惑向理故常见佛面。故如转面向之。若背理向惑则不见佛如佛背之。释身根中得净身果。类上鼻既遥闻香。身根亦遥觉触。但今不取此义。明余人心不净故身根不净。持经人心净故在身则净。如阿难形面如明镜老少色像皆现其中也。偈云唯独自明了者持经人独自明了。余人不持经故不见菩萨所见也。释意根中偏言如来灭后者举一类诸也。明意清净具得四辨。闻一句一偈谓法辨。通达无量义谓义辨。能演说一句一偈谓辞辨。而言一月四月一岁者一月者是十二中之初。四月是四时中之一。一岁是时终。略举初中后三时也。三千大千世界下第四知机。即是乐说辨也

　　常不轻菩萨品第二十

所以有此品来者凡有七义。一者三品明三种功德。上二品明下中二功德竟。今次明上品功德。二者此经始末明宣持之人得三世功德。分别功德品初明十二种利益。闻经悟道现世功德。从分别功德品至法师品叹经能生未来众生功德。今此一品叹经能生过去世众生功德。此皆约佛在时作此分三世。经力虽多不出利益三世。三者近证法师品故来。上虽言持经之人得六根净未有其事。今引释迦本生亲自证验。证验者正证佛灭后持经人得六根净。以奖劝未来众生令持经也。四者上明六根净果。今叙六根净因。欲得根净当如常不轻菩萨一心忍诸打骂为物弘经。必于现身得根净也。五者欲说众生悉有佛性成一乘义故说此品。一切众生但有佛性无有余性。故唯有一乘无有余乘。旧云。法华经但明善人有佛性。涅槃经始辨有心皆得成佛。今明此品正辨恶人有佛性义。方便品明一毫之善皆成佛道。则知一切有心并有佛性皆成佛也

问。此众生是何等恶人

答。保执小乘拒逆大乘是谤方等人。又执小人不信大乘。于大乘无信是一阐提人。即是极恶人。有佛性义与涅槃经无异也。六者自上以来明授记义犹自未尽。上但明佛授记未明菩萨授记。则能授记人未尽。上但授善人记未授恶人记。则所授人未尽。上但现在授记未明佛灭后亦得授记。此则时节未尽。今欲明三种尽义故说此品。七者上来二品余经已广叹持经人之福劝物明修行。今次广叙谤法毁人之罪诫约未来勿造斯业。故说此品也。常不轻者一切众生常有佛性。故云诸法从本来常自寂灭相。大士得此观心故常不轻物从人标名也。品开为二。初长行次偈。长行为三。一者双标信毁二人。二引过去双证二事。三双叹。即叹法美人。第一双标为二。初明毁人得罪。告得大势者显此菩萨知法本来常寂灭相有正观势力。不为结惑所摧令弘经人亦学之也。又即是显常不轻得大忍力不为打骂所摧令持经人学其行也。如前说者指譬喻品末也。其所得功德下第二明持经人得福也。得大势下第二引过去事双证。就文为二。第一明缘由。第二正出常不轻事。缘由中又二。初明一佛出世。次明多佛出世。初有七句。一明时节也。有佛名威音王下第二化主。劫名离衰下第三出劫名。国名大城下第四出国名。其威音下第五明教门。因三菩提说六波罗蜜者。因者由也。由令众生得三菩提。是故如来说六度。得大势下第六明寿命。正法住世下第七明住持。正法像法灭尽之后下第二明多佛出世。最初威音王下第二正出常不轻事。又开二别。初明二人行因。次明二人得果。行因之中凡五双。第一明行因时节。谓正法已灭于像法中有信毁二人。所以偏据像法者欲劝像法众生持经亦得根净。又诫像法之人勿毁人谤法也。增上慢比丘下第二双标二人。初标恶人次标善人也。得大势下第三双明二人行因。前明善人行因。此菩萨用三业破病弘经。一者身业礼拜。二口业赞叹。所以身敬者以一切众生皆有佛性。是当来佛。今欲敬于当来佛故礼拜之。口叹亦尔。以皆有佛性当得成佛故叹当佛也。身口既有敬叹必经意地故具足三业弘法华经也。律云比丘不礼俗人。今云礼四众者大小乘法异。如涅槃云。有知法者若老若少皆应恭敬

问。于时何故行敬叹事弘一乘耶

答。不轻弘经凡有二种。一者密说。二者显说。行于敬叹即是密说一乘。后得根净具智慧神通显说一乘。所以前密后显者。末世之时增上慢人恶强善弱不可顿说。故初但得仿佛说之。仿佛之中但明作佛。谓显实义。未得被斥二乘故不开方便门也。深敬汝等者显众生有正因佛性也。而言深敬者既有佛性。即是当佛为敬之极。故云深也。又众生有佛性是甚深义。故言深敬。行菩萨道者明缘因佛性也。虽有佛性要须修行乃得见也。当得作佛者本有佛性。今复行因具缘正二因义故得成佛。然经云一切众生本来是佛。于缘谓非佛。如长者见穷子是己儿。而穷子自谓客作非长者儿。是故现佛于缘成当也。又此中未堪说众生本来是佛但得说当成。后显说中方得明诸法从本来常自寂灭相即是佛也。四众之中下第二辨恶人行因。须菩提不起他诤今生他嗔者亦是大小乘异。宜适时而劝也。如此经历多年下第四双重明二人行因。今前明善人行因前但行善因。今次明忍恶也。说是语时下明恶人行因也。避走远住下第五双重明行因。上明忍于口骂。今次忍身打掷也。以其常作是语故下结常不轻名。即显恶人行因义

问。常不轻弘经与法师品三事何异

答。常不轻具足三事。有慈悲心方能行于敬叹即是入如来室。忍于打骂谓著如来衣。深敬汝等即是了知诸法常寂灭相。谓坐如来座也。经历多年常行此事即是以不懈怠心为四众说法。又即是四安乐行。以知有佛性佛性即是第一义空谓空寂行。既行敬叹即无憍慢。能忍打骂宁有嫉心。经历多年忍苦弘道。则具大慈悲。故备四行也。是比丘临欲终时下第二明二人得果。前明善人得果。次明恶人得果。善人得果有二。善明得果。次结会古今。得八种果。一者闻法能持果。此中云二十千万亿偈者即是首卢偈也。即得如上眼根清净下第二得根净果。得是六根下第三明得延寿果。是大士体法无生灭。宁有心于存亡。但欲为物弘经故示有长命耳。于时增上慢下第四恶人信伏果。大神通力者谓身示现神通力。乐说辨力者口业说法。大善寂力者意得禅定。又教化下第五善人住道果。命终之后下第六舍身值佛果。放诸佛法中下第七得六根常净无所畏果。今谓常不轻得八果。约位有三。初得根净谓内凡三贤之果。二得根常净即得初地已上。得无生忍了悟一切法本来寂灭故根常净。三得佛地果。未得根净之前则十信位。而弘经故此人具五十二位贤圣也。得大势下第八明当得作佛果也。八果不出三报。初四是现报。次一是生报。后三是后报。得大势于汝意云何下第二结会古今。得大势彼时四众下第二明恶人得果。亦开为二。初正明得果。二结会古今。得果中有二。一得恶果。二得善果。前得恶果后得善果者由打骂常不轻故得于恶果。后信伏随从故得善果

问。经云。诸佛菩萨不为众生作烦恼因缘。云何礼拜赞叹生其恶因。后令其得苦果耶

答。有二种义。一者增上慢四众恶已成就必堕地狱。今礼拜赞叹为作出地狱因得佛之缘。非是生彼恶也。所以知尔者常不轻未礼之时已是增上慢。尔时已执小不信大是谤方等人也。二者如世良医治病有二。一者与美药即便病差。二与苦药初虽不悦后必安乐。诸佛亦尔。自有初说妙法。即便了悟自有初为说法增其谤心堕于地狱。后因此善必得解脱。若不为说无解脱期也

问。譬喻品云。谤法华人入阿鼻狱迳无数劫。今何故但千劫耶

答。四众若直尔起谤即如彼说。今闻不轻强为其说。虽谤毁籍此力故受苦则轻及后得信解

问。不轻为是实行为是权行

答。既寿量之迹。则知是权行也。毕是罪已下第二明得善果。得大势于汝意云何下第二结会古今。得大势当知下第三大段叹教劝修又二。先叹次劝。前叹教者由法华力故常不轻得二种益。一者毕其余罪谓灭恶力。二得六根净乃至成佛。谓生善力。所化四众亦得二益。一者由经力受苦轻微。二得出地狱乃至不退菩提也。是故诸菩萨下第二劝修。偈文不颂长行双标信毁。但颂双证及叹教劝修。即为二别。初十五行半颂第一双证。余四行颂第二叹教劝修。上双证有二。第一缘由。第二正明常不轻事。今具颂之。初一行半颂第一。是佛灭后颂第二。长行有二。一明行因。次辨得果。今具颂之。前四行颂二人行因。其罪毕已下十行颂得果。初五行颂善人得果。时四部众下五行颂恶人得果。开示教人令住涅槃者恒令识诸法从本来常寂灭相。名此为法华教得涅槃也。亿亿万劫下第二颂叹教劝修。两偈颂叹教。以众生种中道不二善根既少故。于其人为难闻佛亦难说也。二行颂劝修。以难闻得闻。难说已说。宜及时修行。勿生疑也

　　如来神力品第二十一

赞叹流通门有二。一者三品余经正明叹法美人。二者明如来现神力。所以初叹法美人后现神力者。上既叹法美人。诸佛道眼见现在十方未来遐劫二世众生咸欲宣持。由此善根自致作佛。是故欢喜现大神力。二者上虽叹法美人以劝宣持义犹未尽。今更现神力重叹法美人奖劝弘经。故下文云。诸佛神力无量无边。以是神力于无量劫叹经功德犹不能尽。是故行者应须受持。三者显此神力从此经生。若欲得斯果报宜受持此经也。四接上品生者上品虽引过去证得六根清净。而时众取信未明故广现神力。五者此经始终凡有三会。初在灵鹫山秽土一会说乘权乘实。次三变八方同国土为净土。以明身权身实。三从神力品十方世界通达无碍。同为一土令十方众生皆闻法华。此三会处从狭至广。徒众亦从少至多也。品开为二。第一诸菩萨闻上叹法美人发誓弘经。第二佛见菩萨发誓弘经心生欢喜故现大神力。诸菩萨踊出凡有二意。一为开发寿量则善其始也。二发誓流通令善其终也。真净大法者对二乘之伪故称为真。累无不尽所以称净。德无不备。目之为大。尔时世尊下第二现神力。初长行次偈。长行为二初现神力。二叹法劝修。现神力又二。第一明现神力。第二明时众睹见得益。初文又二。第一明于大众前。第二正明现大神力。所以于众前者欲利益大众故。二欲叹佛自在神力无所畏故。第二正明现神力。中凡现五种神力。一现舌相表说二权二实无有虚妄。法华论云。出广长舌者令忆念故。即是令忆念佛所说不虚。二放光者显此经能灭惑生解如光除暗显物。又欲令彼此相见

问。前二处但放一光。今何故放一切毛孔光遍照十方耶

答。上二处为表唯有一乘及法身无二故但放一光。今欲流通此经令二世众生皆得信持故放一切光也。次分身佛亦现二瑞者欲显同一法身皆是应迹故同现二瑞。又众见多佛现于神力则信敬益深。一佛或可所言不实十方诸佛何容欺诳。故同现舌相也。满百千岁者神力一时未足希有。满百千岁方是奇特。又是显法久住故神力时长

问。何故摄于舌相而不收光

答。表说法事竟故摄舌相。欲令十方通彻彼此相见故不收光。涅槃经表所作已辨故收光也。一时謦咳俱共弹指者。旧云謦咳表说二权二实畅悦佛心。法华论云。现謦咳声说偈令闻故。闻已如实修行不放逸故。弹指者表觉悟众生令修行者得觉悟故。动地者亦令众生觉悟知佛说法。又示无常相令速修此法。又表现在十方众生遥闻此会说法华经。随喜供养藉此善根后当成佛。是故地动依法华论意。舌相謦咳属口业瑞。放光弹指属身业瑞。动地谓意业瑞。而经文次第者初二是色瑞。次两是声瑞。此四是谓正果瑞。动地是依果瑞。五瑞次第者舌为说教之主。故初现之。说教必有灭惑生解之用。并令十方通洞彼此相见。故次放光。既彼此相见故謦咳令闻令闻为令觉悟。是故弹指。此四是现正果瑞竟。次动地现依果瑞也。其中众生第二十方众生睹瑞。前二处瑞多利益此会。今现五种神力多为益十方故明十方睹见。又开四别。初明睹见欢喜。即时诸天下第二诸天唱告劝随喜供养。彼诸众生下第三明十方顺从。所散诸物下第四佛重现二种神力。一成宝帐表成法身不二。即后分经。通达无碍如一佛土者同显所乘不别。谓初分经。为表十方同悟斯二。尔时佛告下第二叹法劝修。初叹法次劝修。叹法之中略明四句。如来一切所有之法者即初分经乘权乘实法也。如来一切自在神力者第二后分经身权身实。短长适化谓自在神力也。如来一切秘要之藏者此二摄义无不周。故称为要。昔所未说故名为秘。如来一切甚深之事者授五乘人成佛之记为甚深事也。此四句即是次第。又摄一部义周也。又初句明一乘因果之法。次句一部所现神通。第三句因果神通昔所未说故名秘要。第四句不异前释。是故汝等下第二奖劝也。偈文为二。初颂现神通意。次颂劝修。现神通力为三。初偈明为益现在十方众生故现神力。次两偈正颂现神力。第三一偈为利未来众生故现神力。嘱累是经故下第二颂奖劝。又开二别。第一称叹。第二劝持。初称叹凡有七门。初两偈颂功德无边叹。次一偈半得见诸佛叹。次两偈诸佛欢喜叹。次一偈不久得佛叹。次一偈半得四无碍叹。次一偈得经旨趣门叹。次一偈半灭惑生解叹。持法华经人得此七种果。第二劝持如文

　　嘱累品第二十二

自上已来明称叹流通。今次辨付属流通

问。小乘辨佛永入无余不复化物可须付嘱。此经明法身常存有感斯应。何故明付嘱耶

答。有三因缘。一者时众闻佛殷勤付嘱则重法情深各欲宣持。二付诸菩萨即令其自行化他。三者众生于菩萨有重缘故令其弘法化物。亦开二别。一者此品正明付嘱。第二药王已下奉命宣通。所言嘱累者。嘱谓付嘱。累谓凭累。但嘱累有二。一以法付人。谓以大乘妙法付诸菩萨。二以人付人。以二世众生付嘱四依菩萨。如金刚波若论以根未熟菩萨付嘱根熟菩萨。今具此二也。智度论云。波若非秘密法付嘱声闻。法华是秘密法付嘱菩萨。论自释云。波若未明罗汉作佛。但明菩萨作佛其言易解。故声闻能通宜付嘱声闻。法华明阿罗汉成佛于昔教为甚深。声闻未解故付嘱菩萨。品开为三。初佛付嘱。二菩萨受付。三明说经事竟。三文各二。初文二者第一摩顶付属。而言现大神力者。有人言。即是前品七种神力。今谓不尔。释迦以数尺之手一时遍摩千世界尘数菩萨顶。神力之大亦莫其如斯也。而作是言者前现大神力谓意业付嘱。以手摩顶谓身业付嘱。今明口业也。难得菩提者叹菩提难得欲令物尊重法也。此经明二权二实。今总言菩提者即一正观。正观纵任自在。故名为乘。即初分经。能长短适化名为寿量。谓后分经也。今总言菩提即摄二分。所以者何下第二释嘱累意。即是示宣通之方。宣通之方凡有三种。一者令上学诸佛。二者令下知根性。三者具此二义法无不弘人无不益。为报佛恩。如来内有三德。一有大慈悲常欲拔苦与乐。二无诸悭吝不藏惜法宝。此二即是佛功德业也。亦无所畏者第三句明智慧业。内具此三德外与众生三种智慧。佛之智慧照有慧也。如来智慧照空慧也。自然智慧空有二种任运能知。即无功用慧也。此之三慧摄慧义尽。此经虽明二权二实意在摄入佛慧。故偏说之。汝等亦应随学者上明内有三德外与三慧。今劝菩萨学之。勿生悭吝者悭有五种。一住处悭。二家悭。三施悭。四称叹悭。五法悭。法悭有七过。一世世常盲。二生生愚痴。三常在怨家中生。四失圣胎。五三世佛怨。六善人远离。七无恶不造。有此重过故偏诫之。于未来世下第二劝下知根性。凡有二句。一者明有大心人宜授以实说。二者若有众生不信一乘当为说三乘教。汝等若能下第三若能上学佛二德。下知两机则通法利人谓报佛恩也

问。文云。若有众生不信受者即于如来余深妙法中为说。然小乘三藏非是深妙。大法即是大乘。云何别有余深妙耶

答。方等有二。一者大乘二者一乘。余法即是大乘

问。何故信大乘不信一乘耶

答。有二种人信大乘不信一乘。一者是小乘信大品等。以大品等虽是大乘未废小乘故小乘信大乘自是菩萨法。信小乘是声闻法。二者新学菩萨亦信大品云。大品明菩萨法为说大品等是我等所行。非二乘所行也

问。小乘人既不信一乘。何故信大品等大乘

答。大品等密令舍小密令信大。如前信解品中密大乘有自他两教也。亦为新学菩萨说大品令密信一密舍三也。时诸菩萨下第二菩萨受付。亦开两别。第一一称受付。诸菩萨下第二三过顺旨。一一文中皆具三业受付。初内心欢喜。二身业恭敬。三口业顺从。尔时释迦下第三明说经事毕亦开二别。一释迦令诸佛各还所在。二大众欣庆

问。何故令分身各还本土多宝独称还可如故耶

答。一多之疑易断故令分身散席。常灭之惑难破故多宝独停。如故者直令闭塔未遣还土也。次大众欢喜如文

问。何故欢喜

答。从经初至嘱累品明佛所乘法能乘人究竟故大众欢喜。下药王品乃明菩萨所乘法能乘之人故嘱累品在中间也

　　药王菩萨本事品第二十三

自下第二诸菩萨奉命宣通故有药王品等来也。一者上来说法华经。今说行法华经人所得果报以劝宣持也。二者智度论云。波若有二门。一者说法为波若。二者明来生往生诸菩萨等行波若人亦为说于波若。法华亦尔。上来说法为法华。今明诸菩萨德行亦是说于法华。故法华有无量门令物悟入也。三者十二门论释大乘义。凡有二种。一者诸佛大人之所乘故名为大。二者弥勒文殊等诸大士之所乘故名为大。具此二门乘义乃备。此经明一乘亦尔。一者诸佛所乘。二菩萨所乘。自从经初至神力品明佛所乘之法及能乘之人。此一章竟。是故付嘱。从此已后明菩萨所乘之法及能乘人。但上开所乘之法及能乘人以为二段。今合明所乘法能乘人。开合不同者为转势说法故也。四者众生根性结缘不同。上来化与释迦结缘众生。斯事已竟。今化与诸菩萨结缘众生。故品品之中皆有悟道其证也。五者净名经云。或以诸佛而作佛事。或以菩萨而作佛事。上来明诸佛作佛事竟。此次明菩萨作佛事。六者明善知识凡有二种。一者诸佛是众生真善知识。是故普集分身及过去多宝。今次明菩萨为众生善知识故广说菩萨也。如华严说经竟至流通分法界品中。广明诸菩萨是善财真善知识。法华即是华严。故说法华竟。流通分中亦明无量菩萨宣通一乘是众生真善知识也。依法华论合此六品以为四章。初之二品明苦行力弘经。谓药王以身命财报恩供养。弘经利人教化众生。妙音菩萨分形六趣弘宣一乘谓苦行力也。第二观音陀罗尼二品明护难力弘经。观音以人护难。陀罗尼以法护难名护难力弘经。第三妙庄严王品示现功德胜力。谓净藏净眼有胜功德能令父王回邪入正。即是众生真善知识。谓胜功德力。第四普贤品亦名护法力。谓普贤以大神力宣通此经令无留难。亦名护法力。四门次第者。苦行力谓报恩供养宣通此经。即上弘大法也。但受化之徒多诸留难。宜须救之。方可受道即是下济。故有第二门也。所以下济者良由有胜功德。故举胜功德力释成下济。所以能上弘者必须护法。故举护法释成上弘。宣通之意唯此四门也。此品四章。一宿王华问。二佛答。三时众得益。四多宝称叹。问中又三。一总问。二偏问苦行。三请答。文处易知。佛答为二。一说药王本因缘。二者叹教人。人谓行法之人。法谓成人之法。即是叹人美法一双。就初又二。一明缘由。二正说药王本事。缘由中五事。一时节有佛号日月下明化主。其佛有八十下辨徒众。佛寿四万下明寿命。彼国无有下明国土。国土中前明无秽。地平如掌辨有净也。一箭道者二里也。尔时彼佛下第二正明药王本事又开四别。一明说经。是一切众生下第二明悟解。得此三昧下第三报恩供养。佛告宿王华下第四结会古今。就第三中又开二别。第一明现世报恩供养。第二明转身报恩供养。良以得恩深重故须累世报之。初文又二。第一明外财供养。从三昧起下第二辨内身供养。兜楼波毕力迦者。罗什云。出龙神国此土所无故不翻也(有人翻毕力迦为粗池也)。一切众生喜见下第二明转身供养。又开为二。初明佛在世时供养。二明佛灭后供养。初文二。一明前为父说于佛所得二种恩以化父。二明欲往佛所报恩供养。得恩中又二。初一偈半明闻法利益恩。说是偈已第二明供养得利益恩。甄迦罗频婆罗阿閦婆等偈者。有人言。初是四言偈。次是五言偈。后是七言。今明不尔。此文有二数。一者八百千万亿盖是此土之数。从百转增至亿。自那由他已上皆是外国数名。即从亿转增故有那由他等。不应如前释也。而初八者总贯于百乃至阿閦婆等也。如三僧祇之类。注经云。盖是外国数名。如此土垓兆之类也。甄迦罗(正法华。云何作)频婆罗(正法华。云模式)阿閦婆(正法华。云不动)大王我今下第二明供养又开二别。一明佛在世供养。即偈文是也。至此文以来备三业供养。前明入三昧雨华香等谓意业供养。次从定起烧身谓身业供养也。今说偈明口业供养。又合此三业以为二双。意业供养谓外财供养。烧身为内身供养。此二谓供养门也。今亦有二。一者恭敬。二者赞叹。此四并是报恩之事也。尔时一切下第二明佛灭后供养又开三别。第一喜见发问开涅槃之端尔时日月第二如来灭度。涅槃时到者谓安住三德为入涅槃也。灭尽时至者舍应归真也。尔时一切众生下第三正明供养又开二别。初明外财供养。尔时一切众生复自念言明内身供养又开五别。一者正明烧臂。令无数下第二时众得益。尔时诸菩萨下第三时众悲感。于时一切下第四明菩萨发誓身返平复。当尔之时第五感诸瑞相。佛告宿王华下第四结会古今。兼劝人烧指供养

问。依毗尼结戒烧身得偷兰遮。烧臂得突吉罗。此菩萨将不犯罪耶

答。此或可在家菩萨。不预犯戒之例。设令出家适时而化。如身子与须达共载一车而不犯罪也

问。地持论有十种供养。药王品具几耶

答。十种供养者一身供养。二支提。三现前。四不现前。五自作。六他作。七财物。八胜心。九无染。十至处道。初二约所供养差别。于佛身供养名身供养。供养佛灵塔庙名支提供养。依僧祇律有舍利名塔婆。无舍利名支提地持云。莫问有无皆名支提。明了论云。支提此云净处也。次两约时处分为二。随事分三。现前供养者面。对佛身及支提供养也。不现前供养者于不现前佛及支提广设供养也。此约时处分二。随事分三者余二如前。第三亦现前不现前供养。现前供养佛及支提。及不现前供养佛及支提。此三供养得三品功德。现前供养得大功德。不现前供养得大大功德。以境界广故。亦现前不现前供养得最大大功德也。次二能供养人分别为二。随事分三。一自作供养。谓自身供养佛及支提。二他作供养有少财不敢懈怠教他施作供养。三自他共供养。彼此同为也。自作供养得大功德。教他作得大大功德。自他共供养得最大大功德。次两一对。心事分别。以己财事而为供养。名财供养有三。一资具。谓衣食等。二敬具供养。谓华香等。三庄严具谓一切宝物等。次以殊胜心供养名胜供养。胜心为三。一专精解心善解施设种种供养。二纯净心信佛德重而设供养。三回向心求佛心中而设供养。后二供养就行分别。行离过失名无染供养。无染有二。一心无染离一切过。二财无染离非法财也。供养之行顺果名至处道供养。佛果是其所至之处。供养之行能至彼处名至处道。维摩经名法供养。地持论名行供养。于此中有三。一财供养为至处道。二随喜供养为至处道。三修行供养为至处道。于佛既十。法僧略同也。精捡药王具足十供养也。若复有人下第二段次明叹教又开二别。初总叹一部经。二别叹一品。总叹一经又四。一格量叹。二就教叹。三灭恶叹。四生善叹。譬如下第二叹教凡举十譬。始自山海终至诸佛自下之上。十譬不同亦得合为五双。初山海。二日月。三天人。四凡圣。五佛菩萨。此经能救下第三约人就灭恶门叹。若人得闻下第四生善叹也。若有人闻下第二别叹一品又分为四。初总叹得无量功德。若有女人下第二别约生报叹

问。闻此品不受女人者闻余品亦应受耶

答。闻品品皆不受。但约事相似故寄此品言之。以女人多爱著己身种种严饰。今明菩萨舍身舍臂破彼著情故不生染著。故舍女身也。若有人下第三明得现报。是故宿王华下第四付嘱。兼明闻经成佛即是后报叹。言病则消灭不老不死者。有人言。闻法华经要至老死无中夭而死也。今依智度论云。不断百八烦恼名之为病。得闻经已断此烦恼故云消灭。不老者不起六十二见名为不老。不死者不失智慧命故云不死。又堕二乘地名之为死。不堕二乘故云不死。又闻此经知老病死等本来寂灭。故云不老死也。说是药王下第三明说品利益。多宝如来下第四多宝称叹。前虽闭塔而犹称叹。则不灭义彰


法华义疏卷第十一

时永仁乙未仲夏下旬自南洛阳东大寺蒙三论宗学□中之宏恩雕义疏第十一卷之印本俯乞寺门基固五十六亿之霞轩无颂佛日光辉二千余岁之风流不变而已

　　　　　　都干缘沙门　素庆谨志
法华义疏卷第十二

　　　　胡吉藏撰


　　妙音菩萨品第二十四

苦行弘经有二品。今是第二。上明闻经得益以身命财报恩供养。今明分形六道宣通一乘。前则是功德业。今明智慧业。前多是自行。今多是明外化行。又上明过去本事弘道利物。今说大士现德通法益缘。又此下诸品多是根缘次第。不必须依义生起也。言妙音者此菩萨过去以十万种伎乐供养于佛故得美妙音声。因以立名。旧经称师子吼菩萨。今可得两音会之。即以妙音作师子吼。又众生乐闻称为妙音。音能显理伏物名师子吼也。此品六章。第一佛放光召彼妙音。第二妙音奉命而至。第三正明妙音弘经模轨。第四说品利益。第五妙音事毕还归本土。第六重明往来之利。就初又三。第一明佛放光遍照有缘。第二遍照净光国土。第三的照妙音之身。放光为二。前放肉髻光。次放眉间光也。所以放二光者一乘妙理逾空有之顶故放肉髻光明。极智不偏能发中道之照故又放眉间光也。又顶光表一乘为尊众圣所重。眉间光明一乘不偏中道圆正。欲以此法付嘱其人故放此二光以召之也。又上品云法华第一持经之人亦复第一。今表其人行高故佛放顶光。表其人解正故放眉间光。所以放二光表其人者欲令大众于此菩萨深起敬心受其道法得益也。过是数已下第二别照净光土也。尔时一切下第三的照妙音身也。又开三别。一列名。久已殖众德本下第二叹德。良由有此胜德故为佛光所召。叹德有二。前叹往因。二叹现德。各开二章。往因二者一殖众德本。二供养诸佛。现德二者一成就甚深智慧。二得诸三昧。三昧中有二。一者别明。二者总结。得妙幢相三昧者入是三昧于诸三昧中最为尊长。譬如军将得憧表其大相也。法华三昧者法华三昧经云。如树华开敷令树严丽。得此三昧诸三昧中开诸功德华以自庄严。依此经意释者于三一自在长短无碍道法华三昧也。净德三昧者令诸三昧清净。如焚石练金令金清净。无缘三昧者即灭尽定。又得此三昧于三受中不起三毒缘。宿王戏三昧者于诸三昧观达自在故名戏非爱结戏。智印三昧者般若是智。相应三昧是印也。又如人入安稳国有印得入无印不得入。菩萨得是三昧能入实相。解一切语言三昧者得是三昧解众生语而为说法。集一切功德三昧者得是三昧菩萨功德皆悉具足也。清净三昧者如有如意宝珠能净诸宝。是三昧能净诸三昧垢。烦恼垢易治三昧垢难断。神通游戏三昧者入是三昧能八相成道。慧炬三昧者如执炬夜行不堕险处。庄严王三昧者如恒沙等国土皆以七宝庄严佛处其中。得是三昧一时能庄严诸功德。又观此庄严空无所有于空有二庄严得自在故名为王。净光明王三昧者入是三昧能放光明令诸众生心得清净。净藏三昧者入是三昧能净诸功德藏。不共三昧者二乘无分。日旋三昧者如日天子乘日宫殿照诸众生周而复始。旧经名日轮三昧也。得如是下第二总结。释迦牟尼下第三的明光照其身。即白净花宿王智下第二明妙音奉命而来。又开二别。初明欲来之意。第二正辨从彼国来。初有十句。第一明妙音咨彼佛欲来之意。尔时净花宿王下第二彼佛诫许。又开三句初总诫。善男子下释诫。释诫中前明娑婆之劣。而汝身下辨净土之胜也。是故汝往下第三总结

问。前云初分经在秽土中说。后分经居净土中说。妙音来时正游净土。何故诫之

答。此经始末土有三异。一者初分经在秽土中说。二者后分经在净土中说。三从药王品来还在秽土中说。所以知尔者为集分身是故变净土。分身已散故土还复秽。妙音来时正游五浊故佛诫之。妙音菩萨白佛言下第三明妙音受旨。明妙音既承佛力为弘道利人故来岂生劣想也。故受佛诫敕。于是妙音下第四将欲发来先现瑞。于此土所以现瑞者令此土众生起尊敬心也。化作莲华者一即欲以莲华为座。二表妙音弘妙法莲华。化作八万四千者一欲拟八万四千菩萨座故。二表八万四千法藏皆入一乘妙法华故。白银为叶者即是显此经题是白莲华。开二实二权则八万四千法藏义皆明白也。甄叔迦宝者(此云鹦鹉此宝似鹦鹉鸟嘴而赤色)尔时文殊下第五文殊问瑞所由也。尔时释迦下第六佛答现瑞意。文殊下第七文殊重问妙音之德。凡有三问。一请初问种何善本。二问修何功德。此二问过去往因。三问行何三昧。此问现在所得之果。唯愿世尊下第四请佛欲见妙音。尔时释迦下第八释迦推于多宝令见妙音。但酬其后请未答前三问。下华德菩萨重牒三问佛方解释。所以推多宝者盖是随俗之事。俗人之礼推贤让长。多宝既久已成佛。故释迦让之。二者欲显多宝不灭故能现妙音。故推之也。时多宝佛下第九多宝命令来即酬文殊请。于时妙音下第十正明妙音来。又开十章。一明于彼国没。与八万四千下第二明与眷属俱共发来。所迳诸国下第三明现瑞相。是菩萨下第四赞叹妙音。那罗延者(真谛云。那罗翻为人。延云生本。梵王是众生之祖父故云生本。罗什云。天力士名那罗延。端正猛犍也。俱舍论云。持大千世界风轮名那罗延。那罗延应云天力也。)入七宝台下第五叙妙音升空而至。多罗树似此土宗卢树。一多罗去地七刃也。到已下第六明见佛仪则。而白佛言下第七奉宣圣旨。又开三别。初问释迦。众生易度下第二问所度众生。久灭下第三问讯多宝。世尊下第八妙音请见多宝。尔时释迦下第九释迦语于多宝。于时多宝下第十多宝赞叹妙音。从问讯多宝至多宝称叹皆是显多宝不灭斥凡夫二乘无常之执。尔时华德下第三论妙音弘经。前章则是弘经之人竟也。即人法一双。又上明妙音之果。今出其往因。谓因果一双也。即是显妙音二世之德。又开二别。初一问答论妙音神力。第二问答论妙音三昧。神力是智慧三昧。是定。略论菩萨定慧也。又神力是果。三昧是因。由三昧之因故能现神力。所以前论果后论因者由妙音现神力而来故前问也。寻华德两问皆是牒文殊上三问。以释迦上未答之故今重牒而问。初问又二。前问神力之因。有是神力正问神力之果。善根与功德异者善根就始功德为终。故分为二问。就答中又开为二别。第一答因问。第二答神力果问。答因问为二。初答种何善根问。又开六别。一明种善根之佛。国名下种善根之处。劫名下种善根之时。妙音下正种善根。以是因缘下明善根得果结酬其问。华德下结会古今。华德是妙音下第二答其修何功德问。华德汝但见下第二广答神力果问。又开二别。第一叹妙音于此土弘经。第二叹妙音十方通法。二文各三。初文三者一总标。二广释第三结叹。或现梵王身下第二广释开为五类。一现天身。二现人身。三现八部身四救济八难。五于后宫变为女身。现天身中二对。梵王帝释欲色之初。自在大自在二界之后。此四名君。后一双为臣。天大将军是梵辅天。梵王之臣。毗沙门帝释之臣。现人身中亦开二对。初一双谓人君身。或现长者下明人臣身。又为四类。初四是豪杰身。次四受佛戒身。次四现妇女身。后二现童真身后八部身。如文。诸有地狱下第四叹救八难。不言说法者一者苦重二者障深故但明救济。乃至于王下第五类。是妙音下第三总结称叹。又开二别。初叹所化有益。是妙音下次叹于能化无损。是菩萨下第二叹妙音于十方弘经。亦开三别。一总叹。二别叹。三结叹。三门各二。初门二者前结一土益物。十方下次叹十方弘经。若应以声闻形下第二别叹。又开为二别。初现存身。次现亡身。文处易知。华德下第三总结。神通结现身。智慧结说法。上一土中广现凡夫身。十方化中略现圣身。此欲明凡圣广略互现也又前凡身中有五类。今圣身中亦有五身

问。前凡中五类何故云说法华。今但称说法

答。说法语通。欲以通别互现故也。又上正明弘通法华故明说一乘。若有众生不信一乘则说五乘之法。同上嘱累品中佛令菩萨知大小机也。此品从凡至圣故先示凡后示圣。观音前圣后凡从胜至劣。又妙音前一后三。观音前三后一。尔时华德下第二问答论妙音所得三昧。亦前问后答。说是妙音下品中第四段明彼此蒙益。尔时妙音下品第五章明所作已竟还归本土。此为秽国故彼佛有问讯。彼为净土故此佛无暄凉也。说是妙音下品第六明利益

问。见菩萨来往何以得无生忍也

答。利根之人悟菩萨不来相来故来无所来。不去相去故去无所去则入实相。故得无生

问。无生法忍普现色身法华三昧有何异耶

答。心无所依犹如虚空。不生心动念故名无生法忍。虽空而有。纵任自在处处现身。即是普现色身三昧。三一开会无所染著即法华三昧也

　　观世音菩萨普门品第二十五

上二品明苦行弘经有功德智慧二业。故有药王妙音两品。今第二次明护难弘经。初明人护难弘经。次明法护难弘经亦有二品。又根缘次第者。灵山之会八万四千人应闻观音得发菩提心故说此品。二者十方国土及来世有缘众生应蒙利益故说此品。开此品章段不同。今一往分为四双。一者双标。二者双释。三者双叹。四者双益。言双标者观音为名普门为德。故双标名德。夫胜人为理有名有德。是故双标以名观音普门品。言双释者初一问答释观世音名次一问答释观音德。言双叹者持地菩萨叹闻此名德功德无边。言双益者八万四千人闻此名德并发道心也。此四次第者为解义故。初略后广。故前略标次则广释。标释既竟名德显彰故菩萨称叹。叹释既竟听者欣仰。故减发道心。初双标中凡有十对。一者人法一双。观音为人。普门为法。然人法是因缘之义。非人无以御法。非法无以成人。故前明御法之人。后辨成人之法。谓人法一双也。二者真应一双。观世音即是法身。普门谓应身也。前以法身观机然后垂迹普应。谓真应一双。三者观音谓菩萨意业。普门即身口二业。前以意业观察然后身现神通。口业说法。谓内外一双也。四者观音谓大悲拔苦。普门即大慈与乐。故后释观音名明拔苦之义。释于普门即显与乐之功。所化众生但有苦无乐。能化菩萨有大慈大悲。谓慈悲一双。五者菩萨有二种身。一者药树王身。二如意珠王身。药树王身者根茎枝叶能愈众病。菩萨亦尔。故三业皆能济物。如意珠王身者如摩尼宝能与一切乐。菩萨亦尔。其见闻者无不蒙益。释观世音名叹药树王身。释普门名明如意珠王身。故珠药二王为一双也。六者释观音名显众生感义。标于普门明菩萨应义。初感非无应。后应非无感。但初举应以成感。后则标感以成应。谓感应一双也。七者标观音名叹菩萨能与众生世间之乐。标于普门显菩萨能与众生出世间之乐。故前文明七难消除二求愿满。即知是世间乐。后三十三身十九说法皆称得度。故知与出世乐。此皆大判为言。非别相说。前与世乐后与出世乐。此是次第法门。谓世出世一双也。八者标观音明神通。以察物音声即天耳通题普门谓示现。六通之中三是神通非示现。谓天耳天眼宿命也。三是神通亦是示现。谓他心神足漏尽。漏尽说法。神足转变。他心知机。即以事令人信验故名示现。谓神通示现一双也。九者标观音名谓明密利益。标普门明显利益。后现身说法故称为显。前不显身说法而能令物免难故称密益。菩萨济物不出显密二义。谓显密一双也。十者标观音明菩萨名。题普门显大士德。谓名德一双也。然此品内义虽具十双今以名德为正。如大品亦以二门说于波若。一者就菩萨字义门说波若。二者就菩萨所行门说波若。以菩萨字义门说波若者解释菩萨摩诃萨字。此字有无量义。故即是说波若。次明菩萨所乘叹释大乘。即是说波若也。今亦尔。叹释观音字义即是说法华。叹释观音德亦是说法华

问。此与波若何异

答。波若释通字义通所行。菩萨摩诃萨是通字义故释通名也。此经释观音字义故是释别名也。波若通释诸菩萨所乘。此经别释观音三密之德。又波若通释自行化他。今但释化他门。又波若具就二慧门释。今但就方便门释也。所言观音者外国名阿梨耶婆楼吉氐税。此翻观世音。菩萨有多种名。今依此品佛答中略辨三名。一观世音。二观世意。三观世身。圣人无名为物立称者欲生众生三业善也。立观世音名令物称名生口业善。立观世意名令物存念生意业善。立观世身名令物礼拜恭敬生身业善。以备生三业善故立此三名

问。既具三名。何但称观世音

答。三名不可具题。趣标其一。二者观世意名但生意业善。观世身名生身意二业善。生善义局故不标之。若口称名必备三业。以生善多故立观音名也。三者意业存念身业礼拜但得自行不得化他故不立身意二名。口称观音具得自行化他故立观音名也。四者娑婆国土以音声为佛事。义既显彰故立观音之名。余义不尔故不题余称。五者观音之名有行愿。过去世时值空王观世音佛发愿名观世音故依愿立名。又观音昔在此土行菩萨道以受观音之称。余二名阙斯二义故不题也。别有经云观世自在菩萨。此名备含三业。于名义最胜。复有经云光世音菩萨。或可是翻之不正。华严经云。此菩萨住大慈法门光明之行。从此立名云光世音也。又此菩萨住普门光明三昧。从所住法门为名。下复云。施无畏者此名总含。从功用受称。所言观世音者。观是能观之智。世音是所观之境。境智合题名观世音也。观具三观。境备三境。境备三境者众生发声因咽喉舌齿和合有声。谓因缘声。名为世谛。因缘所生法即是寂灭性称为真谛。亦为是假名。亦是中道义。即是非俗非真中道第一义谛。故此一音声具足三谛。菩萨观此三谛。即三种观也。二者观是菩萨之应。世音是众生口业之感。感应具题故立观世音也

问。云何名世音耶

答。三种世间中正是众生世间也。外书云。以声成文谓之为音。佛法不分音与声异如杂心云。声有三种。一因受四大声。谓众生音声。二因不受四大声。谓非众生声三因俱声。如人与外物合共出声。谓打钟等。三种声中可通余二也。所言普门者普以周普为义。门是开通无滞之名。又门是法门。如华严云。观音住大慈法门。又能通道令物悟入故称为门。普义有三。一他心普。谓不虑而知照穷法界。二神通普。谓不动而应十方现前。三说法普。无言可陈而声教弥八极也。尔时无尽意下第二明双释。初一问答释观音名。次一问答释观音德。又初问答为二。初问有三。一能问之人。二问之仪则。三正问。后答亦三。能问之人即是意业。问之仪则所谓身业。正发问即是口业。三章合有十句。尔时者问时节也。以众中八万四千人应得发心。是故应时而问。无尽意者第二能问之人。有二句。一别名二通号。外国称阿差末。此云无尽意。大集经云。初发心时已不可尽。况复智慧神通慈悲说法而可尽耶。正意而言众生无尽故大悲无穷也。故言无尽意菩萨者第二通号也。大集经云。其人是东方不眴世界普贤如来一生补处大士。若论其本乃是十方诸佛师。所化之人皆已成佛。即从坐起第二问之仪则。凡有三句。初明从座而起。孝经云。曾子避席礼云。请益则起。次偏袒右肩者外书云。劳而无袒。内教请道袒肩者风俗不同。其犹彼国露顶为礼。此土冠帽为恭敬也。次合掌向佛者袒肩用显形恭合掌以表心一。如掌本在异处今合而为一。心本他缘今敛而不散。心既冥漠难睹。故假外事以显内心。而作是言下第三正发问也。凡有四句。初经家叙其口业。世尊下第二正发言问。问有三种句。初句仰举尊号。即表能答之德。非是世尊不能释补处之疑。将欲申疑故显质疑之主。观世音下第二出所疑之人。以何因缘第三正明疑也。因谓因由。缘是缘藉。以何因缘受此名耶。名有二种。一有因缘。二无因缘。如身子因母目连因姓此有因缘。低罗婆夷实不食油强名食油。此无因缘。今未知。为有因立目无因立名是故问也。有因立名略有四种。一从趣立名。如生天趣故名为天。二从相立名。如身有异相因以立名。三从过立名。如盗贼等。四从德立称如诸贤圣今未知以何因缘有此名也

问。无尽意何因缘故问观世音菩萨名耶

答。菩萨三业皆为利缘。以众中八万四千人应闻名得益是故问也。二者欲为未来苦恼众生闻名脱苦是故致问。三欲显观音德。即是说法华经。观音即是能乘之人。三轮之德谓所乘之法。问于名德具能乘所乘。是故说一乘也。四为憍慢之徒自举陵他今欲显无尽意不自尊高。故问他德行。又嫉妒众生隐他之德扬他之过。菩萨之法隐他之过扬他之德。令一切众生仿而学之是故问也。又示有疑未了一切菩萨皆观世间音声。今以何因缘独受斯称。又三世诸佛发言有二。一者自开。如前从三昧起无问自说。二者因他。要待无尽意问后方说也。佛答有四。一释其名。二劝持名。三格量持名功德。四总结称叹。以问名故前须释名。释名广有利益故劝持名。一人名福等多菩萨名故格量之来成劝持义。初又三别。一释观世音名。二释观世意名。三释观世身名。一一中皆先释后结叹。即三释三叹也。无尽意但问一名。佛答多者问略答广。如上释之。又具释三名者欲显所观境周能照观足。境不出三业故唯观三业。故立三名也。所观之境具有三业。菩萨能观唯意业也。又立三名自有众生称名得度。自有众生口不能言但能心念。自有众生口不能言心又散动但身能礼拜。又众生忌讳不同故须立多名。就释观世音名中又开为二。一者略答。二者广答。初略后广为解义故。又前名总答。后名别答。前总答即名遍拔三界六道众生之苦。后别答中但拔欲界。于欲界中多拔人中苦。于人中多拔阎浮苦。余方不必有王贼等难。前总后别欲显感应义周。故开为二也。善男子者华严经称为佛子。余经多云善男子。有绍继义故名为子。纲干之能故称为男。所行有利他符理清升感乐之义目之为善。若有无量下正答其问。凡有四句。束为两双。一者众生受苦。此是感缘。即是称名之意。二者称名正是感体。三菩萨观机。四皆得解脱。即辨应义。束为两双者前两为感。后二为应。应感为一双也。又前两为感。即是世音。后二为应。释于观义。具此二双名观世音以答无尽意问也。初有二句。若有无量百千万亿众生此明受苦众生多也。所言亿者此土云万万为一亿。智度论云千万为一亿。盖是风俗不同也。受诸苦恼第二句明受苦非一。苦为八苦。亦有无量苦。恼谓九恼。亦有无量恼。闻是观世音菩萨下第二称名。即是感体。亦有二句。前明闻是观世音菩萨名者谓未受苦时曾闻菩萨名。或从经卷中闻。或从人传闻也。一心称名下第二句今日受苦时求救称名也。言一心者为释疑故来。自有称名不得解脱。盖是不一心故也。观世音菩萨即时观其音声下第三观机。即为应缘。自有人执此文属上而兴皇法师更足一观世音菩萨字。今谓足亦无失。但此文属下。何以知之。上既云闻是观世音名。又云一心称名。已再言名毕。是故属下明观音应也。皆得解脱者第二正明应。即是脱苦也

问。称名何故有脱苦不脱者

答。一意如上。有至心不至心故有脱不脱。二者脱有利益是则救之。脱无利益故不救也。三者与观音结缘有厚薄。薄者善少故不脱。厚者善多。是故得脱。四者众生业有定不定。不定可救定不可救。所言定者一重心作已心无惭愧。二者覆藏。三者作已更作。四起愿扶之。故决定得报。不可救也

问。若不可救应称名无利益耶

答。今虽无益作后世因。若有持是下第二别明救难以释观音之名。凡有七难。一救火难。二救水难。三救风难。四刑戮难。五罗刹难。六幽系难。七怨贼难。此并是诸难中至急。故略叙之。余有疾病虎狼雷电迷失道路。请观世音经并具说之。七难为二。初三是无情难。后四是有情难。此二略摄诸难。无情难不可请救故难免。所以前说有情可得请救。是故后明。又无情难是三大灾。广而且长。长即能至三禅。广则大千并坏。是故前说有情难不尔。鬼难云设满大千而不至于上界。有情难短又狭故在后说。就此二难各开为三。无情三者谓火水风。有情三者谓命身财。无情三有二种次第。一从急至缓。二依三灾次第从小以至大也。有情难从重以至轻故前命次身后财。二者从难至易。以命难难免乃至财难易脱也。就无情难又为二。第一明救三难。第二结观音名。然一一难中例应有四。一遇难。二称名。三观机。四免难。初二句释世音以辨境。后二句释观义以明智。又初二明感。后二辨应。但前后互现不同。今文为四。初持名。二遇难。三免难。四结神力也

问。上前遇难后称名。今何故前持名后遇难

答。火事为急。若身居火内方复称名则已受其弊。是故前辨持名后明遇难也。应验记非一。会稽高士谢敦字庆绪吴郡长影玄陆璒等并撰观音验记。宋临川王刘义庆撰宣验义记太原王琰撰冥详记皆出火事。昔有西域人。竺长舒居住茅屋忽值邻人失火。又正在风下。便诵念观音四邻荡尽其舍犹存。尔时有诸年少不信此事。仍于风下数夜以炬火掷其屋上。三掷三灭

问。称名云何免火

答。以菩萨力令火自然灭。或回转风势令火不烧。或接此人置火外。或注雨令灭。或火自然不烧。如耆婆入火。或以异物遮火。或令得禅定空三昧门随根所宜也

问。何故云入火火不能烧也

答。若未入火而称名得脱者或谓不必是观音力。今入火不烧必知是菩萨力

问。小火亦能烧人。何故言大火

答。或谓火少故不能烧。或谓禁咒力故令小火不烧。今入大火不烧则知是菩萨力。次水难文三意二。文三者一遇难。二称名。三则得浅处。前二明世音以辨感。后一释观以明应。大水方能为害。小则不能故火急在前水缓为次

问。火难何以前持名后遇难。水难何以前遇难后持名

答。触火则害人故前须持名。水则不尔。二者自有人前持名而后遇难。自有人前遇难后称名所以两存也。若有百千下第三明风难。所以知是风难者一依三灾次第故明火水风。二由风故飘堕鬼国故火以能烧为难。水以能溺为难。风以能飘为难。就文为二。初明世音以辨感。二释观以明应。初又二。一遇难。二称名。遇难为二。初明遇难缘。次正遇难也。若有无量者遇难人不一也。为求七宝下明遇难缘也。七宝不同。涅槃经以金象马神珠玉女主藏臣主兵臣为七宝。此是轮王之七宝。不通余人也。又恒水经明世有七宝。谓金银珊瑚白珠车渠明月摩尼。佛法亦有七宝。谓四果菩萨辟支及佛。智度论第十六卷云。金银琉璃车渠码瑙珊瑚真珠为七。此经所列第七是琥珀。真珠非七宝数故言等也。又宝塔品云。金银琉璃车渠码瑙真珠玫瑰又经云。正宝有七。杂宝有百二十种也。假使黑风下第二正明遇难。依华严经有十种风。依仁王经有五种色风。青风。赤风等。成论明风无色。论又云。风中或多触无香。或有香触必无色味。即彼品又云。有旧师云。风黑色。是事不然。此风与黑色为因非黑色也。今言黑风者一解云。此风起时前有黑云故云黑风。又云。此风欲起时海上有黑气仍以为名。又云。吹海岸黑沙故名黑风。吹其船舫者书云。自开已西称船开已东谓之舫。飘堕罗刹鬼国者由风力故令堕鬼国。非鬼难也。其中若有下第二称名。如人共船忧喜义同。应俱称名。而言一人者显心同义也。又一人称名众人免难。显菩萨力大也。是诸人等下第二释观明应义也。以是因缘下第二释无情难竟故总结之以酬其问也。若复有人下第二明有情难。此望前即是地大难。所以三灾无地灾而有地难者地以秉御成难不御非难灾任运起不须人御故无地灾。又四禅无有内灾患故外无地灾。今有人御故有地难。望后即是有情难也。合四难为三。如上释之。初二辨命难。以命最重故在前。火水风并皆害命。接此文生故前明命难。命难之中前人后鬼者人难显现。鬼难幽隐故从显至隐。又接火水风次明于地故前人后鬼也。设复有人下第二明身难。即系闭于身故名身难。三世往论皆悉有罪。而言无罪者就现前不作故言无耳。经云。大横有九。亦就现在不作故言横耳。若无罪而受苦者是无因有果。是事不然。若三千下第三辨财难。既云赍持重宝故知是财难。亦前释世音辨感。次释观辨应。初文又二。一遇难。二称名。其中一人下第二称名为二。初劝导。二受劝导。劝导为四。一诫。二劝。三释诫。四释劝。汝等下第二劝。是菩萨下第三释诫。汝等下第四释劝。众商人闻下第二受劝称名。称其名故下第二释观明应义。无尽意下大段第二前释名竟今叹名德。若有众生下第二释观世意。内心常念观察其意得离三毒故是释观世意。二者上拔苦果今拔苦因。三者上拔身难今拔心难。四者上拔肉身难今拔法身难。五者上拔世间难今拔出世间难。六者上拔报障业障今拔烦恼障。七者上拔一世难今拔三世难。八者上拔人中难今拔三界难。九者上为浅行人今为深行人。十者上暂拔难今永拔难。就文亦二。初释观世意名。无尽意下第二称叹名劝物常念。就救三毒即为三别。一一中前释世意明感。便得离欲释观辨应

问。念观音云何得离三毒

答。以常念故三毒不起。及常念观音实相法身即生如实观故三毒灭也。又此即是念佛三昧。念佛三昧能遍治一切障故。又常念故观音现身为其说法令三毒不起。又常念故观音能转前境。如净居天变覆诸采女以为不净。若有女人下第三释观世身名。礼拜供养即是身业。观察身业名观世身。又上拔其有难。有难有二。七难是身难。三毒为心难。今拔无难。拔无难亦二。一无男。二无女。三者上来是大悲拔苦。今是大悲与乐。四者上来与众生行果。今能满众生愿果。行有二行。愿亦有二愿

问。释三名有何次第

答。七难苦重故在初。三毒恼心为次。无男无女奢缓故居后

问。七难何故称名。三毒常念。无男无女供养礼拜

答。七难时短急不暇礼拜供养。亦不暇[僉*殳]心静摄但得称名。三毒时长难断必须治道故常念。无男无女异上二种故礼拜供养。又观音名具行愿故初令称名。余二名有行无愿故居后。二名之中意为本。身为末。复有次第也。就文亦二。一释名。二叹名

问。无男无女云何得生

答。观音菩萨托生为子故下现童男女身。又母子之业虽由宿缘而不决定。今修福力故令好人托生

问。何故男称福德智慧。女称端正有相

答。男有百行智为其端。女有七德容居其首也。此文前明世身辨感。便生下释观辨应也。是故众生下第二大段释三名竟结劝受持也。若有受持下第三大段次辨格量。又开为四。第一举持多名问无尽意。第二奉酬。第三正格量。第四结叹持名。所以有格量来者时众疑云。但受持观音名有此功德。受持余名亦有斯利。故格量优劣也。又受持观音与六十二亿等则持多名为难。持一名为易欲释成上劝持故格量也。初问三意。一辨持多名。复尽形下第二明时久。供养下明供养广。次无尽意答如文。佛言下第三正格量。又开二别。前明观音三事。一持名少。二时短。三供养狭。是二人福下第二正格量

问。格量有七。一凡不及圣。如大品云。教一人得初果胜教阎浮提人行十善。二少不及大。如二乘不及菩萨。三浅不及深。如浅行不及高行。四因不及果。如菩萨不及佛。五有所得不及无所得。如世间六度不及出世间六度。六末不及本。如五度虽是无所得终不及波若。波若是本故。七无缘不及有缘。如佛化须拔不及阿难。今是何格量

答。有人言。六十二亿是因位。观音是古佛。即是因不及果也。难曰。一切因不及果。岂六十二亿与果等耶。有人言。六十二亿是浅行。观音是深行。难曰。经不言六十二亿是浅行观音是深行。又浅行不及深行。云何六十二亿与观音等耶。有人言。观音是教主。六十二亿是听众。难曰。必以听众故不及者非但六十二亿不及。一切听众亦不及也。今所明六十二亿与观音位行是齐。而不及者众经有二种门。一平等门。二不平等门。平等门者如妙音得普现色身三昧八万四千菩萨亦得是门。则妙音与诸菩萨平等门。供养持名平等无异。二者不平等门六十二亿实与观音等。今欲令人尊重观音故于等作不等说之也。例如称扬诸佛经说。礼宝光明佛止灭二十一劫生死之罪。礼呴留孙佛却无量劫罪。此示不平等门故令众生生高下心。若实是平等而作平等说者则不得偏于观音起尊重心。法华论云。受持观音名及受持六十二亿恒沙诸佛名。论云。佛者皆是等觉地菩萨。既称等觉。即是等觉佛也。论云。彼福德平等有二义。一者信力。二毕竟知。信力有二。一求我身如观音自在无异毕竟信故。二谓于彼生恭敬心。如彼功德我亦如是毕竟得故。次言毕竟知者决定知法界故法界名为法性。彼法性入初地。菩萨能证入。一切诸佛菩萨平等身故。平等身者谓真如法身。是故持六十二亿恒河沙佛名受持观音名功德无异。此论大意就平等不二门辨无差别。初是信不二。后是悟不二也。然与前释亦不相违。无尽意受持下第四结叹。无尽意白佛下第二释普门明观音德。又上虽叹观音能拔苦与乐未知以何济拔。故今释言。一一难或用身业神通拔。或口业说法拔。或意业密拔。亦前问次答。问亦有三。一标能问人。白佛言下第二正问。观世音菩萨下第三明所问人。亦有三别。云何游此下问身业。次问口业。方便之力问意业。佛告下第二答。答中亦有三。一正答问辨三轮德。二劝供养。三总结称叹。初正酬三问故明三轮德。既有胜德即是福田故须供养。明三轮德即是施主。次辨供养显于福田。福田施主既彰故总结称叹。初文又二。第一别明三十三身十九说法。第二总结一切身教及方便也。初文又三。一现圣方便。二示凡方便。三示非凡非圣方便。初门明三乘圣。即为三别。一一中皆答三问。应以之言答意业问。即现佛身答身业问。而为说法答口业问。上从显至隐故云身口意。今从本至末故意身口。前意业知机。次现身后说法

问。此经会三归一。何故更示三乘

答。虽明会三归一而不失开一为三。从经初以来明于正说。谓摄用归体。故会三归一。今辨流通从体起用。故于一说三

问。妙音品有菩萨身。今何故无耶

答。彼不明三乘义故有菩萨身。今欲辨三乘之义菩萨身摄入佛乘故不说也

问。观音为是佛现佛身为非佛耶

答。经出不同。观音三昧经云。观音在我前成佛名正法明如来。我为苦行弟子。又云。我与观音俱时成正觉。又观音授记经云。观音于金光游戏佛所初发道心。彼国王名威德王。威德王入禅定二童子忽左右两面生。王起定问其名字。二童子说偈答。初就第一义门答无名。次就世谛门答有名。弥陀佛灭后世界出法音不断。彼佛于中夜入灭观音补处。世界转名众宝普集庄严。佛号普光功德山王。大势至补观音处。佛号善住功德宝王也。金光师子佛及弥陀佛皆有三乘。后二佛唯菩萨乘。闻此二佛名者得转女身却四十劫生死之罪

问。观音云何于此土有缘

答。弘猛海慧经云。昔此阎浮提有王名善首。有五百子。第一子名善光。值空王观音佛发十大愿。初愿得一切法。次愿得波若船。三愿值智慧风。四愿得善方便。五愿度一切人。六愿使超苦海。七愿得戒足。八愿登涅槃山。九愿会无为舍。十愿同法性身。皆以大悲观音为首也。观世音发愿。愿我未来作佛字观世音。三称我名不往救者不取妙色身。持此愿者清净庄严一室。以于此土行菩萨道故此土有缘

问。而为说法说何等法

答。说法不定。一者一身说一法门。二者一身说一切法门。三者一切身说一法门。四者一切身说一切法门。华严经中善知识但说一法门。今观世音现一切身说一切法门。梵王下第二示凡方便。又开三别。一天。二人。三杂类。天有三双。第一双欲色两界初王。第二双欲色两界后王。第三双欲色两界之臣。虽有三双不出君臣也。有人言。天大将军是天力士。如钵建提之类。亦如那罗延之流。有人言。是鬼神。如金光明散[日*旨]大将。散[日*旨]大将属毗沙门。出大集经。有人言。是韦陀天毗纽天也。毗沙门是北方天王。此云多闻。恒护佛道场常闻说法。故云多闻也。小王身下第二明人方便。亦开为二。初一示王身。次示臣身。臣身中有四。初示豪杰身。二示四众身。三示妇女身。四示童真身。居士有二种。一居舍之士故名居士。二居财一亿故名居士。即今文是也。婆罗门者此云外意。亦名净行。次示八部身

问。何故受龙身等不得道耶

答。乘急戒缓四句。一者乘缓戒急者生天人中不得道。二乘急戒缓者生鬼龙趣而得道。三乘戒俱急者生天人而得道。四俱缓者生余趣不得道。金刚神下第三示非凡非圣身。既为鬼神属四天处住。是故非圣身。实是楼至佛故非凡。楼至此云啼哭佛。独住半贤劫度众生。无尽意下第二总结。是故汝等下第二劝供养。又开六别。一劝供养。二受旨。三观音不受。四重请。五佛命。六受施回奉二尊

问。无尽意是出家菩萨。云何有璎珞

答。虽是出家不拘小道。二云是在家菩萨。涅槃云。入无供众列者此是他方在家菩萨。本非娑婆旧住故不持供来也。而言法施者如法布施也。又为法故施也。又达财法不二也。观音不肯受者一欲生施主殷重心故。二欲让二尊故。三示少欲知足故。后明观音受者一上顺佛旨。二下愍群生。分作二分者欲展转生施主福故。举二尊者示生灭平等不二故。释迦现生为智。多宝涅槃为断。示智断为福田故。无尽意下第三前既明施主福田竟。今第三总结称叹也。尔时持地下第三明双叹。就文为三。初明能叹人。言持地者即地能持故名持地。以其人得此三昧故以为名。即从座起下第二明叹之仪则。前白佛言下第三正叹。持地去佛座远。今起近佛前故云前白。观世音菩萨品自在之业者即牒初名也。以三业自在故故称自在之业。普门示现神通力者牒普门三轮德也。当知是人下正称叹也。佛说是下第四双益。初列得益之人。皆发无等等下第二正明得益。佛道无等。唯佛与佛等故名此道为无等等。所以名佛为无等等。复云无等等者佛具二义。一下有所异。二上有所齐。下有所异名为无等。上有所齐云无等等。以佛名无等等。今发佛心故云发无等等心也

　　陀罗尼品第二十六

护难弘经二品。一以人护难如观音品说。今欲说神咒法护难故有此品来也。二者有多一两门。上来明诸菩萨各各弘道利物。名为一门。今品明众人说神咒。谓多人共弘道利物故有此品。三者说法华有种种门。或法或人或显或密。如上说因果即就法门说法华。说诸菩萨德行即是就人门说法华。此人法二种即显现门说法华。今明神咒谓秘密门说法华

问。何以知神咒是法华耶

答。下云闻神咒悟无生忍。岂非一乘耶

问。但是一法华。何故作种种名字说

答。虽是一法华随众生取悟不同。故作种种名字。如论云。波若是一法佛说种种名。论又云。波若在声闻心名道品。在菩萨心名陀罗尼。在佛心名萨婆若故知。陀罗尼即波若波若即一乘

问。在声闻心何故名道品。菩萨心中名陀罗尼耶

答。论云。道品但为趣涅槃。声闻但厌生死乐于涅槃故在声闻心名道品。声闻法中不说陀罗尼。菩萨欲遍持一切行令经身不失历劫逾明故在菩萨心中名陀罗尼。陀罗尼有无量门。今是咒陀罗尼。故举通以取别

问。咒是何物耶

答。诸佛菩萨说法有二。一显现二秘密。咒即是秘密法。如世人有二种法。一显现。谓世俗之常法。二秘密术。谓禁咒等。今随世俗亦作此二法。有人言。咒所论不出三义。一说极果胜德。或因中万行。故闻者发心。二说三宝名字。或诸佛菩萨之别名。或大力鬼神之名。召呼此名使魔耶闻者惊退。三说诸法深理无相使闻者悟道得无生忍

问。诸经中何故不翻咒耶

答。咒语多含。此间无物以拟之。若欲翻之于义不尽。又失其势用。如此间禁咒之法。要须依咒语法而诵之。则有神验不得作正语而说

问。云何得陀罗尼令人不忘

答。一以过去修习所得。二因咒术得。三因服药得。如诸仙等。四因现在修习得。五因禅定得。六深入实相故得也

问。陀罗尼与三昧云何异

答。三昧多以定为主。总持以念为主。二者三昧唯心相应。总持或心相应或心不相应。三始修名三昧。久习名总持。如习欲不改说名性。四本末异。三昧为本。三昧与实相合出生功德名之为总持。如坏瓶以火烧方堪持水。五失不失异。三昧转身或有退失。持则不失也

问。修习何因而得持耶

答。有四种因得持。一不习爱欲。二不嫉妒。三等施无悔。四乐法

问。咒云何能除患

答。一切法中各有增上。如水力增上能灭火。火得增上复能消水。今神咒力能除诸恶亦尔。恶有二。一有情恶鬼等。二无情谓恶风雨等。如是内难外难悉名为恶。地持论明有四持。一法持谓闻慧。二义持谓思慧。三咒持因禅起咒谓修慧。四忍持是入证行慧。四持位者地持云。闻义咒三初地成就者必不退。尔前得者不定。忍持起自解行地。成在初地。品开为三。第一对药王说经福重。二众人说咒拥护。三时众得益。初文又二。前问后答。所以说经福重者有二种义。一欲令人欣福持经。二明持经福重故次说咒护之。尔时药王下第二明五人说咒。药王勇施二是菩萨。次两是天。后一是鬼神也。药王说咒有五。一者请说。二者正说。三者叙说咒之人。即是六十二亿恒沙佛说。四明咒力用。第五释迦称叹也。案尔者咒不可翻。如前说。但读诵之人闻之茫然不解遂都不留心。今依正法华经仿佛翻之。多是明实相秘密法。

安尔(正法华云此云奇异)曼尔(此云所思)摩祢(此云意念)摩摩祢(此云无意)旨隶(此云永久)遮梨弟(此云所行奉修)赊咩(此云寂然)赊履多玮(此云澹泊)膻帝(此云志默)目帝(此云解脱)目多履(此云济度)沙履(此云平等)阿玮沙履(此云无耶)桑履(此云安和)沙履(此云普平)叉裔(此云灭尽)阿叉裔(此云无尽)阿耆腻(此云莫脱)膻帝(此云玄默)赊履(此云澹然)陀罗尼(此云总持)阿卢伽婆娑簸蔗毗叉腻(此云观察)祢毗剃(此云光耀)阿便哆罗祢履剃(此云有所依倚恃怙于内)阿亶哆波隶输地(此云究竟清净)区究隶(此云无有坑坎)牟究隶(此云亦无高下)阿罗隶(此云无有回旋)波罗隶(此云所周旋处)首伽差(此云其目清净)阿三摩三履(此云等无所等)佛驮毗吉利[厂@(失/衣)]帝(此云觉已越度)达磨波利差帝(此云而察于法)僧伽涅瞿沙尼(此云合众)婆舍婆舍输地(此云无音)曼哆罗(此云所说鲜明)曼哆罗叉夜多(此云而怀止足)邮楼多(此云尽除节限)邮楼多憍舍略(此云宣畅音向)恶叉罗(此云晓了众声)恶叉冶多冶(此云而了文字)阿摩卢(此云无有穷尽)阿摩若(此云永无有力势)那多夜(此云无所思念)

次明勇施说咒为三。一说咒意。二正说咒。三辨说咒之人

罗刹(此云可畏)吉遮(此云起尸鬼)鸠槃荼(正法华云厌鬼亦云冬菰)富单那(此云热病鬼)座隶(此云晃耀)摩诃座隶(此云大明)郁枳(此云炎光)目枳(此云演晖)阿隶(此云顺来)阿罗婆第(此云富章)涅隶第(此云悦喜)涅[(上/矢)*(入/米)]哆婆第(此云欣然)伊致抳(此云住止)韦致抳(此云立制)旨致抳(此云永住)涅[(上/矢)*(入/米)]墀抳(此云无合)涅梨抳婆底(此云无集)

次明毗沙门说咒亦三。初明说咒意。二正说咒。三结说咒意重发誓拥护

阿梨(此云富有)那梨(此云调戏)[菟-(色-巴)+(〦-一)]那梨(此云无戏)阿那卢(此云无量)那履(此云无富)拘那履(此云何富)

持国说咒为三。一说咒意。二正说咒。三明说咒之人

阿伽祢伽祢(此云无数)瞿梨(此云有数)乾陀利(此云曜黑)栴陀梨(此云持香)摩登耆(此云[凵@又]祝)常求梨(此云大体)浮楼莎抳(此云千器顺述)頞底(此云暴言至有)

罗刹女说咒为四。一说咒意。二正说咒。三结誓拥护。四佛叹述

蓝婆(此云结缚)毗蓝婆(此云离结)曲齿(此云施积)华齿(此云施华)黑齿(此云施黑)多发(此云被发)无厌足(此云无著)持璎珞(此云持华)皋帝(此云何所)

夺一切众生精气众生心中有七滴聒水。取一滴二滴令人头痛。三滴令人心闷。四滴五滴已下则死

伊提履(此云于是)伊提泯(此云于斯)伊提履(此云乎尔)阿提履(此云于民)伊提履(此云极甚)泥履(此云无我)泥履(此云无吾)泥履(此云无身)泥履(此云无所)泥履(此云俱同)楼醯(此云已兴)楼醯(此云已生)楼醯(此云已成)楼醯(此云而住)多醯(此云而立)多醯(此云亦住)多醯(此云嗟叹)兜醯(此云亦非)兜醯(此云消头大疾无得加害也)毗陀罗(此云青色鬼)建陀(此云赤色鬼)乌摩勒伽(此云食人精气鬼亦云大杀也)阿跋摩罗(此云影形鬼亦云无铠注经云转筋鬼)

如阿梨树枝者此树枝堕地即破为七分。正法华云华[卄/梨]剖也

　　妙庄严王本事品第二十七

依论是第三过去胜功德力。能回父邪见使发心得记。即是善知识力弘法华经。此品犹述药王弘经。但流通法华凡四处辨于药王。一法师品因药王告八万大士。明二时弟子二世法师叹人美法示弘经方法。第二药王品述药王本缘。明因法华经得悟以身命财报恩供养弘道利人。第三陀罗尼品明持经功德说咒拥护法师。第四此品叹药王是众生善知识能令父王回邪入正受记成佛。第二第四明药王过去世事。第一第三辨药王现在世事。所以偏说其人两世事者以于法华有重因缘故为宣通之主。亦是根缘所宜也。应言药王本事品。但立名相避从所化之人立名故云妙庄严王本事品。所以共为父子者过去世时有四同学入山修道。一人往聚落求供养给之。于路见国王富贵荣华心自念言。未得道中间宜受此胜乐不亦快乎。三人得道一人作国王。于是三人欲度脱之而自念言。天下亲爱莫过儿妇。一人作妇二人作儿共化度之。以此本缘今世同为眷属。品开为二。初明缘由。二正述本事。初文有五。一过去时节。二化主。三国土。四列劫名。五述父子。文处易知。尔时彼佛下第二正述本事为二。初子化父令回邪入正生信心。二子化父令见佛闻法得正解。善知识力唯有此二。此二因二轮生。初明子以神通轮化父令生信。后佛以说法轮化王令得解又化父得信是菩萨为众生善知识。化王得解明佛是众生真善知识。二章各十句。初章十者一佛说经。二者二子劝母往见佛。三母令化父。四子自悲伤。五母令愍念父。六子正化父。七父受化。八许到佛所。九子求出家。十母听出家文处易知。于是二子下第二化父令得正解。亦开为十。一劝父母往到佛所。于是妙庄严王下第二父母受劝至佛所。尔时彼佛下第三明佛为说法。尔时妙庄严王下第四明闻法悟解。时云雷音下第五明佛受记。其王即时下第六明王及眷属出家得益称叹二子。尔时云雷音下第七佛述其所叹。妙庄严王下第八辨王辞退。又开四句。一叹佛。尔时下次叹法。我从今日下第三发誓。说是语下第四辞退。佛告大众下第九结会古今。佛说下第十明时众得道。法眼净有二。一者小乘是初果。二者大乘是初地。此难知也。但众经多明法眼是小乘。而闻大乘悟小果者有人钝根虽闻大法无巧方便故证小果。但证小果凡有二种。一者本是大乘人闻说大乘退证小果。如大品六十菩萨。二者本学小乘闻说大乘证于小果也

　　普贤菩萨劝发品第二十八

法华论云。此品是第四护法流通。故下文云。我今以神通力守护是经于佛灭后广宣流布令不断绝。即其证也。又时众应闻说普贤事得道故有此品来也。又行一乘者即是行普贤行。故普贤来劝发也。又诵持此经者既是行普贤行行与普贤相应。则感普贤必来教其忏悔六根清净见十方佛及灭五逆十恶等罪。如普贤观说。又华严经七处八会普贤文殊善其始。入法界品流通之分此二菩萨又令其终。所以此二人在彼经始终者世相传云。究竟普贤行满足文殊愿。故普贤显其行圆文殊明其愿满。故于诸菩萨中究竟具足显华严是圆满法门。今说法华亦明文殊开其始普贤通其终亦显法华是究竟法。所以二经皆明两大士者欲显华严即是法华。为直往菩萨说令入佛慧故名华严。为回小入大菩萨说令入佛慧故名法华。约人有利钝不同就时初后为异故两教名字别耳。至论平等大慧清净一道更无有异。是故两经皆明二菩萨也。普贤者外国名三曼多跋陀罗。三曼多者此云普也。跋陀罗此云贤也。此土亦名遍吉。遍犹是普。吉亦是贤也。所以言普贤者其人种种法门。如观音总作慈悲法门名。今作普遍法门。普有二义。一者法身普遍一切处。故总摄三世佛法身皆是普贤法身。如华严云。普贤身相犹若虚空。依于如如不依佛国也。二应身普普应十方作一切方便。故十方三世佛应身皆是普贤应身。皆是普贤应用。故智度论云。普贤不可说其所住处。若欲说者应在一切世界中住。即其证也。注经解云。化无不周曰普。邻极。亚圣称贤。劝是奖劝。发是发起。以诸胜事奖劝发起持经人心故云劝发。依下文普贤以七事劝发。一为问四法为劝发。二现瑞相为劝发。三说神咒为劝发。四以通经力为劝发。五叹持经为劝发。六说持经果报为劝发。七护法为劝发。品开五段。第一明普贤来问佛。第二明佛答。第三正明普贤发誓护人护法。第四明佛称叹。第五时众悟道。初章又五。一明来方。二现神力。三眷属现神力。四到已修敬。五咨问于佛

问。华严经云。普贤身相犹如虚空。依于如如不依佛国。今云何言从东方来

答。净名经叹佛身云。不在方不离方。以离三界故不在方。无感不应故不离方。今东感之则见在东。若西感之则见在西。所以有此去来。华严辨其法身。此经明应迹故不相违也。普贤观经云。普贤身无量无边。欲来此国入自在神通促身令小故从东至西也。所经诸国下第二现神通力。又与无数下第三与眷属俱各现神变也。到娑婆下第四明到已修敬。白佛言下第五明咨问。初叙来意。唯愿下正请问。云得是法华经者此明解悟为得也。佛告下第二明佛答为三。谓标释结。释中明四法者。一外为诸佛护念。护令恶不侵念令善根成就。二者内殖德本。明初发一念不二正观为众善之本。以得此观行与佛应故为佛护念。三者入正定聚。聚有三种。一者邪定聚谓必入地狱。二者正定聚必得解脱。三者二楹中间名不定聚。约位明者旧云。内凡夫性种菩萨得生空解名为定聚。今谓十信第六心称不退信。亦得名为入定聚。四者发救一切众生心。如金刚般若论四种心。一广大心遍度众生故。二第一心与众生大涅槃乐故。三常心常不离是心故。四不颠倒心知众生本来常寂灭故。佛答四法次第者初一为外缘。次一为内因。谓因缘一双。次一明位。后一明行。谓行位一双。尔时普贤下第三发誓拥护。初既出所护人德。今正明拥护其人。就文为二。第一明普贤护人劝发。第二次明护法劝发。护人中为二。第一广举众事劝发。二者结劝持经。初又开四别。一护难劝发。二现身生善劝发。三叹自行劝发。四举果报劝发。此四略举灭恶生善行因得果两双以劝发也。初护难如文。是人若行若立下第二现身生善劝发。此中凡有三感三应。第一明读诵法华故感普贤现来安慰人心及供养经法。第二思惟此经感普贤来授其文句令得总持之益。第三教其行法释成上感见之义。初章以读法华经为因故见普贤来。智度论云。有一比丘读法华有国王见一金色人乘白象来住其人前立听法华经也。所以乘六牙白象者又二。一明菩萨仪则。二欲以灵兽伏诸魔毒。普贤观经云。六牙表六度。四足表四如意足。七支跓地表七觉分。经云。阎浮提人三障重故以智慧力化乘白象。其象六牙。七支跓地。于七支下生七莲华。象色鲜白颇梨雪山不得为比。象身长四百五十由旬。高四百由旬。于六牙端有六浴池池中生四莲华。华上有一玉女。手中化五箜篌。有五百乐器。以为眷属。象鼻有华。华中有化佛及化菩萨。放金色光照象顶上。化成金台。象头有三化人。一捉金轮。一持摩尼珠。一执金刚杵。举杵拟象象即浮空离地七尺。而印文现。于印文中千辐毂辋皆悉具足。一一辋中生一莲华。莲华上有一化象。如是举足下足生七千象以为眷属。随大象行化佛放光。至象背上化成金鞍。金鞍四面有七宝柱以成宝台。台中有七宝华。百宝为须。有大摩尼为台。普贤端坐其上身白玉色有五十种光。光中有五十种色以为顶光。身诸毛孔流出金光。其金光端有无量化佛及化菩萨。雨大宝华至行者前象即开口诸玉女鼓乐弦歌。其声微妙赞叹大乘一实之道。行者见已欢喜顶礼。如普贤观经中广说也。是人若坐下第二明思惟经时普贤来也。旋陀罗尼者得此总持故知十方诸佛菩萨所说皆能忆持也。以解一法门即解一切故名为旋。法音方便者解诸佛一切方便门。如三乘之流也。世尊若后世下第三示其行法。依普贤观经行法五品。一三七日即见普贤来。二七七日见。三一生得见。四二生得见。五三生得见。今但明上品人得见故三七日必见也

问。修何法耶

答。今依普贤观经略明六法。一在静处庄严道场烧香散华等。二洗浴内身著净洁衣。三六时礼十方佛。法身佛遍一切处。应身佛在净土。化身佛处于秽土。六时至心礼拜对十方佛及对普贤忏悔六根罪也。无始已来至此生内于一一根生六种烦恼。一见好色生贪。二见恶色起嗔。三见不好不恶色起痴。四见色起断常等成诸见外道。五见有无堕二乘地。六见色作有所得心成烦恼障。以起此六种烦恼故起结业不得离生老病死忧悲苦恼。障菩提心障于菩萨道及障佛果。一根既尔。五根亦然。深自呵啧起重惭愧于一一根三过对十方佛及普贤说之。请诸佛菩萨慈悲受其忏悔。及请六道众生受其忏悔。四于静处请释迦为和上。文殊为阿阇梨。弥勒为教授。此三人即是三世佛。释迦为现在佛。文殊为过去佛。弥勒为当来佛。故请为三师。次请十方佛为证人。十方菩萨为善友。请普贤为忏悔主。于此六师前自受三归。受三归竟自受三戒。一从今身尽未来劫誓息一切恶。二从今身尽未来劫誓修一切善。三从今身尽未来劫誓度一切众生。此三摄一切法皆尽也。五昼夜读诵大乘经。六端坐思惟第一义甚深空法。达此六根如幻如梦从因缘生。因缘生即是寂灭相。寂灭相即是实相。实相即是法身。作此观时念念见十方佛法身及普贤菩萨。于一弹指顷能灭百万亿阿僧祇劫生死之罪

问。前直云后五百岁。今云后世后五百岁。何异

答。正法五百年像法一千年。前明正法灭竟入初像法五百年也。今是像法第二五百。即是两后故云后世后五百年也。说神咒劝

阿檀地(此云无我)檀陀婆地(此云除我)檀陀婆帝(此云方便)檀陀鸠赊隶(此云宾仁和除)檀陀修陀隶(此云甚柔软)修陀隶(此甚柔弱)修陀罗婆底(此云句见)佛驮波膻祢(此云诸佛回)萨婆陀罗尼阿婆多尼(此云诸总持)萨婆婆娑阿婆多尼(此云行众说)修阿婆多尼(此云盖回转)僧伽婆弥只尼(此云尽集会)僧伽涅伽陀尼(此云除众趣)阿僧祇(此云无央数)僧伽婆伽地(此云计诸句)帝隶阿惰僧伽兜略(此云世)阿罗帝波罗帝(此云三世数等)萨婆僧伽三摩地伽兰地(此云越有为)萨婆达磨修波利刹帝(此云学诸法)萨婆萨埵楼驮憍舍略阿兔伽地(此云晓众生音)辛阿毗吉利地帝(此云师子娱乐)

若法华经下第三举自行劝发。若但书写下第四举果报劝发。是故智者下第二结劝。世尊我今下第二护法劝发。尔时释迦下第四释迦称叹。又开二别。初叹能护之人。第二叹所护之者。初叹能护人中即叹前二事。一叹其护人。而能作是神通之愿下第二叹其护法。普贤若有受持下第二叹所护之者。又开五别。第一为佛护念叹。如是之人下第二离诸恶叹。普贤若如来灭后下第三就后报得佛叹。普贤若于后世下第四就现报及得失门叹。是故下第五结叹。佛说是普贤劝发品下第五明说品利益又开为二。初明得益。二欢喜辞退也


法华义疏卷第十二

自去永仁元至同三年送首尾三个年之星霜开义疏十二卷之印板讫即就澄禅宗师之讲肆事讨论因聚南都北岭之旧疏加刊定加以择统略新选之相乱紏文字点画之纰缪傥有宋本岂加旃新雕木联尔哉尚恐庸愚揆文英贤察是风闻马鸣龙树负贝叶于五天也八不正观之月独辉震岭提婆罗睺洒法雨于三国也絁待妙法之华盛薰金陵从尔以降汉家本朝专弘此宗异乡边方虽玩斯教代属末法钻仰无人时覃季浇书写莫处呜呼从推古天皇御宇至当代七百余年相承仅传宗纲将乱三论章疏一无印板爰素庆幸逢难逢大乘忝闻难闻宏宗宛似雪山上士为半偈兮投身相同香城萨埵求般若兮洒血冀结缘缁素同志兄弟早驾非三非一之妙乘速到非近非远之宝所殊当卷檀那清原氏女拟七又逆修显如又妙理七世恩所通自他三界群生岂差别然则发破邪显正之觉成革凡入圣之妆也

　　　　　　都干缘沙门　素庆虔跋

　　　　　　再入宋桑门　慧海谨书

　　　　　　雕刻诸人等　胜弘明眷

　　　　　　　　　　　　　　父信

　　　　　　　　　　　　伐祐快贤

　　　　　　　　　　　　严顺拉帮结伙