大乘义章卷第十一

　　　　远法师撰


净法聚因法中。此卷有十九门(一暖等四心义　二人四依义　三法四依义　四圣种义　五四亲近行义　六转业四行义　七四修定义　八四不坏净义　九四坚义　十四种道义　十一四种善法义　十二四种味义　十三四德处义　十四四种求知义　十五四陀罗尼义　十六四无量义　十七四无碍义　十八菩萨四无畏义　十九四摄义)

　　一暖等四心。于中曲有六门分别(一释其名　二定体性　三辨其相　四开合广略　五长短分别　六就界分别)

第一释名。暖顶及忍并世第一法是其名也。所言暖者。就喻为名。无漏如火。此诸善根学为理观。得彼火相名之为暖。所言顶者。亦就喻名。如世山峰谓之为顶。此善为是在于暖上故名为顶。问曰。暖等四品善根一次第法顶非最极。何故名顶。释言。善根有动不动。前二是动。以可退故。后二不动。不可退故。顶者是其动中之极。如世山峰分流之处。故名为顶。问曰。何不不动之极说名为顶。彼所受其第一名故。问曰。大小德位相并。如龙树说。菩萨初地名之为顶。解行终心名为顶堕。将彼类小应苦忍去方名为顶。今何故说世间善根以为顶乎。释言。顶义上下无局。一切所行随分过前皆得名顶。以无局故。大小相类大乘世间亦有顶义。小乘出世亦有顶义。以俱有故。彼龙树论且就出世不退之位说名为顶。小乘就彼世间善中退穷名顶。所言忍者。当相为名。慧心安法。故名为忍。通论四种俱皆是忍。但此是其不动之始安住义显。故偏名忍。世第一者。显胜之目于世间中此善最上故云第一。然此四种毗婆沙中名别有四。一名达分。二名观谛。三名修治。四名善根。如彼论释。言达分者。出世圣慧观彻谛理。名之为达。此四善根是彼性分。故名达分。言观谛者。念处以前未观谛理。此暖等上以无常等十六行法观察四谛。故名观谛。言修治者。为求圣道及圣道果修治身器。如世农夫为求子实修治净田。故曰修治。言善根者。圣道是善。涅槃善果。暖等四种是彼初基。故名善根。又此四种调顺名善。能生圣道。故名根。名义如是。第二门中辨其体性。于中有二。一心法分别。依如毗昙此四善根由慧名体。于所观察四圣谛慧。若论眷属则五阴性。此慧相应受数为受。想数为想。心王为识。余数为行。定共之戒以为色阴。若依成实此四亦是智慧自性。前后眷属唯行阴摄。若说远缘亦五阴性。二就有漏无漏分别。依如毗昙一向有漏。但能伏结不永断故。又是圣慧方便道故。成实法中此四善根现见空理。性是无漏。以杂相故。亦名有漏。体性如是

第三辨相。于中有四。一约境不同。二观心有别。三生解不等。四治障有异。言约境者。如毗婆沙说。观察五阴苦无常等。名之为暖。观三宝功德名之为顶。观四真谛名之为忍。唯观身苦名世第一法。理实此四同观四谛。为分四别且为言耳(此一门竟)

言观别者。此之四种同观四谛观心差降。故有四别。是义云何。依如毗昙苦集灭道界行分别有三十二。界谓三界。行者所谓苦无常等十六圣行。欲界地中有十六行。上界亦然。上下通说有三十二。于一一行正能观察。说之为暖。观之未明名暖方便。观心分明名暖成就。暖法如是。于一一行心观来去以渐略之至一心观。名之为顶。一心观前名为方便。一心观后名为成就。此顶心中虽后渐略望于四谛及十六行犹名具观。不名为略。然此成处各一心观与后忍中初观相似。如增上忍似第一法。问曰。善根渐多应好。何故须略。释言。始观多心重缘犹不明了。观心后纯少缘即见。是以减之。顶法如是。次辨忍法。于彼上下三十二行各一心观。乃至于彼欲界苦下一行观来说之为忍。就此忍中具有三十二番观行。初第一番。于一一行各一心观先观欲界苦下四行。次观上苦。后观欲界集下四行。次上界集乃至观道。类亦同然。各四行观。次第二番。上界道下略去一行观察余者。次第三番。上界道下略去二行观察余者。如是渐去乃至最后唯观欲界苦下一行。或苦无常或空无我。从初乃至唯观欲界苦下二行名忍方便。唯观一行名忍成就。向前顶中直略观心。今此忍中心境俱略。问曰。谛法多观应好。何故须略毗婆沙云。譬如富人欲适他土财物广多不能持去。故以财易钱犹嫌钱多转以易金。犹患金多以金转买多价宝珠持去地土。行者如是。欲从世间入出世道。先舍有漏多相续心起于上忍。唯缘一行易入圣道。是以略之。忍法如是。次辨第一。增上忍后重起一心缘欲界苦。唯缘一行名世第一法。以一心故更无方便成就之别。毗昙如是成实论中直云。行者以无常行观察五阴生泥洹智。下名为暖。中名为顶。上名为忍。上上名为世第一法。不明四种观相差别。今且义释。初暖法中先以无常观察现在果报五阴智无定性。以此比知过未亦然。次观现集亦但生灭无有自性。过未同尔。次观现灭托待而立无有定性。过未亦然。后观现道无常生灭无有自性。过未齐尔。第二顶中先观苦谛因缘虚假无有自性。以此比知过未同然。集灭道观类亦同尔。向前观始以苦无常生灭法数分坏法体。今观转胜以其因缘虚假之理明法无性。第三忍中初先总观三世诸法虚假无性。集灭道观类亦同尔。向前观始三世别观。今观转胜三世总观。世第一中总观三世四谛虚假。以此总观与无相中总见法空方便故。观别如是(此二门竟)

生解别者。如毗昙婆沙说。暖初缘谛能生下明。顶生中明。忍生上明。以此身中缘谛明故生世第一法(此三门竟)

次明治障。如毗婆沙说。暖初缘谛能止上愚。顶止中愚忍止下愚。以止身中如是愚故生世第一法。显相如是(此四门竟)

第四明其开合广略。此四善根总之唯一达分善根。或分为二。如毗婆娑说。一动善根。二者不动。前二是动。以可退故。又复杂起欲界善故。后二不动。不可退故。又不杂起欲界善故。或分为三。如毗婆娑说。谓下中上。暖名为下。顶名为中。忍及第一说以为上分。或分为四。暖名为下。顶名为中。忍名为上。世第一法名为上上。或分九种。如毗婆娑说。暖法有三。所谓下下．下中．下上。顶法有三。所谓中下．中中．中上。忍法有二。谓上下．上中。世第一法有其一种。所谓上上。又彼论中更有一说。暖法有二。所谓下下及与下中。顶法有三。所谓下上．中下．中中。忍法有三。所谓中上．上下．上中。世第一法有其一种。所谓上上。或分为十。前三各有上中下别。世第一中其唯一品通前十也。暖中三者。修彼四谛三十二行始观未见。名之为下。昧见为中。明见为上。顶中三者。于彼诸行多心观中初略一观。名之为下。略二已后及至于彼三十二行各三心观说之为中。各二心观说以为上。忍中三者。初于三十二行之中各一心观。名之为下。故毗婆娑云。观欲界苦行至上界道行三十二心是名下忍。于三十二行之中略一已后。乃至于彼欲界苦下。唯观二行是名中忍。此中忍中极多有其三十一心。极少二心欲界苦下唯缘一行。是名上忍。故毗婆娑云。复以一心观欲界苦名上忍也。世第一中唯有一心。更无多品。或分十八。如瞿沙说。前二善根名之为动。就此动中品别有九。始从下下乃至上上。此九品中暖有三品。顶中有六。后二善根名为不动。此不动中亦有九品。始从下下乃至上上。此九品中忍有八品。世第一法唯一上上。前后合说。故有十八。随义细分乃有无量。开合如是

第五门中长短分别。如毗婆娑说。暖顶善根一向相续。忍法之中或是相续。或是一念。中下二忍多念相续。上品之忍局唯一念。世第一法局唯一念。若依成实。暖等四种并皆相续。一念之心不能具观四真谛故。长短如是

第六门中就界分别。界谓三界。论者不同所说各异。若依尊者达摩多罗。暖等善根唯色界摄。以色界中有遍缘智能观上下四圣谛故。色界善中有动不动。动中下者说名为暖。上名为顶。不动中下说名为忍。上名第一。以何义故非欲界摄。故彼宗欲界一向无定。不得依之修习起故。以何义故非无色摄。无色界中无遍缘智。不能观下四圣谛故。彼心微弱。是故不遍。尊者瞿沙说。此暖等是其欲界及色界摄。非无色界。彼说。欲界亦有六禅定。可依修起。故欲界摄。色界可知。欲界摄者名之为动。动中下者说名为暖。上名为顶。色界摄者名为不动。不动中下说名为忍。上名第一。以何义故非无色摄。此如前释。僧祇部说。是三界摄。彼说。欲界有其禅定。依之修起故欲界摄。色界可知。无色上能具观四谛。故无色摄。如是说者依无色定上入见道。成实论家同此后说。暖等四心略之云尔

　　人四依义五门分别(释名义一　开合辨相二　侍佛多少三　得义多少四　所化差别五)

人四依义出涅槃经。来世凭仗称之为依。依义不同。一门说四。四名是何。有人出世具烦恼性是其第一。须陀斯陀是其第二。阿那含人是其第三。阿罗汉人是其第四。有人出世具烦恼者。所谓地前种性解行内凡人也。如来灭后现化在时名为出世。于初地上所断二轮未能剪除名具烦恼。问曰。何知。此地前经自说言。是名凡夫非第八人。明在地前。何者第八。对之说非。依毗婆娑名须陀洹以为第八。对见道前七方便故。故彼论中问言。何者是第八人。所谓信坚及与法坚。钝根之人入见谛道名为信坚。利根之人入见谛道名为法坚。问曰。地持说种性人二障清净。何故涅槃说具烦恼。所望不同故说有异。地持约对声闻缘觉。种性菩萨五住齐断故名清净。涅槃约对初地已上所断二轮。地前未断名具烦恼。问曰。是中为辨依德应说无恼。何故说具。为别后故。须陀洹者此翻有三。一名修习无漏。二名逆生死流。三名抵债。圣解渐进名修无漏。三途苦报违而不顺名逆生死。拒而不受故云抵债。位在何处。分别有三。一者守果在初地终心。二者摄因从于初地始心已去通名须陀。三者进向上尽二地通名须陀。斯陀含者此名住薄。能薄修惑名斯陀含。如小乘中偏于欲界九品修惑能薄六品。大乘法中通于三界一切修惑齐能薄之。如地经说。位在何处。分别有三。一者守果在第三地。故经中宣说。三地一切欲缚色无色缚及无明缚皆悉微薄。以能薄故名斯陀含。二者摄因二地已上通名斯陀。三者进向上尽七地通名斯陀。以那含果未成就故。何故须陀斯陀之人合为一依。释有三义。一得义同故合之为一。如经中说。于一切义十六分中得十二分。十六分义后当更论。二功用同故合为一依。始从初地乃至七地所修诸行功用同故。三化用同故合为一依。始从初地乃至七地随所化生作意摄取。不能自然无分别化。是故合之。问曰。若尔八地已上同无功用。何故不合。得义别故。又复地位开合不定。各据一宜。不可定责。经说。此人未得第二第三住处。于四果中须陀洹人未得第二斯陀住处。斯陀含人未得第三那含住处。阿那含者此名不还。小乘法中更不还未欲界受身。名阿那含。又于二十五有之中随所过处不重受生名阿那含。大乘法中释有两义。一不重起爱拂烦恼故名不还。二不重受欲界地中分段残报故曰不还。故经说言。更不重受肉身虫身不净之身名阿那含。设更受生但是应化。位在何处。分别有三。一者守果在第八地。以八地中爱佛心断故名那含。又七地还欲界人天。分段残习犹故未尽故。大品中宣说。七地犹有肉身。八地已上毕竟永离名阿那含。二者摄因七地已上同名那含。修习顺忍向那含故。三者进向上尽九地同名那含。以阿罗汉果未成故判属前矣。若分四依于此三中守果进向说为那含。摄因一种判属斯陀。阿罗汉者此名不生。亦名无著。小乘法中于三界地不复受身。名为不生。大乘法中三界分段残报皆尽。故曰无生。设使受之但是应化。具六妙行不染六尘。故云无著。以实论之佛是罗汉。此第四依学中究竟高美同佛。是故说之为罗汉也。位在何处。分别有三。一者守果在第十地。故涅槃言。阿罗汉者住第十地。二者摄因九地已上同名罗汉。三者进向上尽金刚同名罗汉。若分四依于此三中守果进向是阿罗汉。摄因一种判属那含。问曰。何故第二依中须陀洹因摄之从后为第二依。此后二依分因属前。释言。向前第二依中须陀洹因与须陀果同是出世。得义相似。是故从后为第二依。后二依中那含之因与前斯陀同是功用。得义相似。故判属前。罗汉之因与前那含同非究竟。故判属前。不类在斯。此四种人能益世间犹如如来等无差别。问曰。此人何时为依。释言。依实无时不为。今随化相在佛灭后弘通正法为依也(此一门竟)

次第二门开合辨相。开合不定。总为一依。或分为二。一凡二圣。地前名凡。地上名圣。或分为三。就此三中或开前合后。种性为一。解行为二。地上为三。或开后合前。地前为一。初地见道以为第二。二地已上修道为三。又复地上功用无功用亦得分二。或离为四。就此四中或开前合后。习种为一。性种为二。解行为三。地上为四。或开后合前。地前为一。见道为二。修道为三。无功为四。又如向说。地前为一。须陀斯陀以为第二。那含第三。罗汉第四。此亦开后以合前也。或前后俱开。种性为一。解行为二。出世间中见道为三。修道为四。又出世中功用为三。无功为四。亦是俱开。或分为五。就此五中或合前开后。如五忍说。地前为一。初二三地信忍为二。四五六地顺忍为三。七八九地无生为四。十地寂忍以为第五。或前后俱开。习种为一。性种为二。解行为三。初地见道以为第四。二地已上修道为五。又复地前种性为一。解行为二。见道为三。修道为四。无功为五。此五亦是前后俱开。或分为六。如地持说。种性为一。解行为二。净心为三。二地已上乃至七地行迹为四。八地九地决定为五。十地毕竟以为第六。如涅槃中言为六住。谓诸菩萨者谓此六也。或分为七。如地持说。于前六中开决定地。以之为二即为七地。彼论八地名决定地。九地名为决定行地。或分为八。就前七中习种性种各别为一。即是八也。或分为九。地前为一。出世间中四五六地合为正见。余各为一。通为九也。或分为十。就前九中种性解行分为二种。即是十也。或分十一。地前为一。十地为十。或分十二。地前种性解行为二。十地为十。或分十三。习种为一。性种为二。解行为三。十地为十。或分四十。所谓十住十行十回向及与十地。若分等觉有四十一。广则无量。此等开合各且是一宜。今据一门且分为四。开合如是(此二门竟)

次第三门辨明四依侍佛多少。如涅槃说。第一依人于五恒河沙佛所发心。能持禁戒善解文义。能为他说。于恶世中不谤正法。故堪为依。第二依人于六恒河沙佛所发心。具修众善能持正法善为他说。于恶世中不谤正法。第三依人于七恒河沙佛所发心。德行纯熟能建正法广为他说。能于十方周旋往返济度众生。于恶世中不谤正法。第四依人于八恒河沙佛所发心。断诸烦恼舍于重担逮得己利所作已办。欲成佛道即能现成。随人所乐悉能现化。得自在智广为他说(此三门竟)

次第四门辨明四依得义多少。如涅槃说。一切诸义统而摄之为十六分。如说一慈为十六分。如是等也。此十六中第一依人得八分义。第二依余八分中复得人四分。通前十二。第三依人余四分中复得两分。通前十四。第四依人具得十六。据实论之第四依人余二分中但得一分。通前十五。诸佛方得十六分义。以第四依位邻佛境高美同佛故。说具得十六分也。又第四依于佛所得第十六分虽未穷证观解相应。故说具得。问曰。四依初劣后胜。何故得义初多后少。释言。粗义浮浅易知。故初得多。细义难精。故后得少。又复粗义随诠相别少为多分。细义说实阶降相微多为少分。分数虽少其义实广。问曰。若言粗义易知初处得多。细义难精后得少者。何故经言初地菩萨得百三昧二地得千。乃至十地得十不可说百千万亿那由他佛世界微尘数三昧佛土广数三昧。释言。辨义泛有两门。一就摄义从诠门中明得多少。二就舍诠实门中明得多少。从诠门中细分有四。一约一诠始终别论。初得多义。后时得少。从诠之义具显文中。初得闻持成就之时依文具解。故初持得多。后设重思。委审而已无多异见。故后得少。故涅槃中初依菩萨得八分义。第二依人更得四分。乃至第四但得两分。二约一诠以终摄始。初时得少后时得多。故涅槃中初依但得八分之义。乃至第四得十六分。三约多诠始终别论。初得少义。闻教少故。终得多义。闻教多故。故第十地能受诸佛云雨说法依其所闻亦知多义。四约多诠以终摄始。初时得少后时得多义在可知。就其舍诠证实门中细分有二。一始终别论。初时得少。对教心多见理昧故。终时得多。以能舍诠见理明故。二以终摄始。初少后多义在可知。地经所说是其舍诠证实之义。故后得多。不同在斯(此四门竟)

次第五门辨明四依所化差别。三乘之人是其所化。声闻人中所化有二。一化令入小。除阿罗汉余皆化之。彼阿罗汉得果满足不假化故。二化令入大。一切皆化。乃至罗汉亦凭四依入大乘故。缘觉人中所化亦二。一化入中乘。除缘觉果余皆化之。二化令入大。一切皆化。大乘人中所化有六。如涅槃说。一初发心在外凡地最初发意。第二已于熙连河沙佛所发心闻法初不谤。第三已于一恒河沙佛所发心。闻法爱乐不谤同前。第四已于二恒河沙佛所发心。闻法受持余德如上。第五已于三恒河沙佛所发心。随所闻法能为他说。余德如前。第六已于四恒河沙佛所发心。能解深义十六分中已得一分。余德如上。六中初一邻入善趣。后五在于善趣位中。四依如是

　　法四依义五门分别(释名一　辨相二　次第三　对四无碍共相收摄四　约对人依辨明可依不可依义五)

第一释名。法为行托名之为依。依别不同。一门说四。四名是何。一依法不依人。二法依义不依语。三依了义经不依不了义经。四依智不依识。言依法者法有两义。一轨则名法。二自体名法。故论释言。法名自体。凭法起行故名为依。不依人者宰用名人。不依有二。一自未见法不依邪伪乖法之人名不依人。非谓不依正见之人。二自已见法一切不依言。依义者义有四种。一所　名义。二义用名义。三义利名义。四德义名义。依同前释。不依语者诠谈曰语。不依有二。一求义之始不依颠倒乖义之语。非谓不依如法之言。二得义舍诠一切不依。依了经者显法之诠名了义经。凭之趣实故名为依。不依不了经者。彰邪之言名不了义。弃而不从故曰不依。言依智者。解法决了名之为智。凭之取法故名为依。不依识者。闇心分别名之为识。舍而不从故曰不依。名义如是(此一门竟)

次辨其相。依法不同差别有五。一教法名法。二者世谛自体名法。三者真谛自体名法。故涅槃言。法谓法性常恒不变。四因行自体名之为法。又复因中起行之轨亦名为法。所谓三十七道品等。五果德自体名之为法。故涅槃言。法者所谓大般涅槃。依义不同亦有五种。一对教法二谛名义。二谛并是教下所以故名为义。二对世谛法真谛名义。真谛是彼世法所以故名为义。三对真谛法世谛名义。世谛是彼真家义用故名为义。又复世谛显真谛所以亦名为义。故地经中知世无常显无我法名义无碍。四因行利人名之为义。故地持中名彼善法为义饶益。五果德名义。故地持中名得菩提以为得义。依了义经不依不了义者。分别有二。一就大小相对分别。或小乘名了大乘不了。小乘粗显故名为了。大乘秘密故名不了。或大乘名了小乘不了。大乘显实名之为了。小乘覆实名为不了。二约愚智相对分别。正智取法大小皆了。随法浅深当分了故。愚心取法大小所说一切不了。浅深相望互相违故。此之一门如地持说。故彼论云。于如来说除信清净于此法律不可破坏名了义经。于如来说作不决定法律可坏名为不了。所言依智不依识者。分别有四。一解惑分别。闻思修等三慧解心名之为智。惑心分别说以为识。二就解心明昧分别。三慧之中修慧深明名之为智。闻思闇昧说以为识。此之一门如地持说。故彼论言。用修慧智不以闻思识诸法义。名为依智不依识也。三大小分别。大乘三慧知法实相悉名为智。小乘三慧不见法实齐名为识。此之一门如涅槃说。故彼经云。若知如来即是法身。如是智慧所应依止。声闻不知如来功德。如是之识不应依止。四真妄分别。就大乘中真证名智。见实义故。妄修三慧悉名为识。此之一门如地论说。故彼论中宣说。地实唯智境界。闻思修报生识智非彼境界。以不同故。体相如是(此二门竟)

第三门中辨其次第。经论不同凡有五种。一观入次第。如成实说。第一依法第二依于了义之经。第三依义。第四依智。此等据其闻思修等以辨观入。四中初二是其教法依成闻慧。但就闻中初先简去人以取其法。后就法中简去不了取其了义。始终虽思同成闻慧。第三依义。是其理法依成思慧。依闻起思。故次明之。第四依智。是其行法依成修慧。上人智慧为下仿习。说为行法。依思起修。故后说之。第二依体起用次第。如涅槃说。第一依法。谓大涅槃。涅槃果体是故先明。第二依义。所谓法身解脱般若。此是果德。依体有德故。次辨之。第三依智。所谓如来一切种智。此是果用。依德起用。是故次说。第四依于了义之经。谓佛所说大乘经典依智起说。是故后论。第三据果寻因次第。如涅槃说。第一依义。所谓法身解脱般若。第二依法。所谓法性常恒不变。第三依智。所谓僧是常无为不变不畜八种不净之物。第四依于了义之经。所谓一切大乘经典。就此四中前二是果。后二是因。就前果中义是果体是故先明。果依法成故次明法。就后因中智是因体。是故先明。因依法成故次明其了义之经。又义是果果是所求。是故先明。果依理成故次明法。此二一对。向前果德由因而起故次明智。向前理法藉教而显故后明其了义之经。第四据深寻浅次第。如维摩说。第一依义。义是理法。第二依智。智是理行。第三依于了义之经。经是显前理法之诠。第四依法。法是成前智行之轨。理是所诠故先明义。依义成慧故次明智。所求之义由诠故显。故次第三明了义经。所成之智依法而起。故次第四明其依法。第五摄法起修次第。如地持说第一依义。义者是理。第二依法。法者是教。第三依于了义之经。正解取法名为了义。第四依智修慧达义名之为智。四中前二摄法次第。后之两种起修次第。就摄法中义能成行。正是所求故先明义。义由教显故次明法。后起修中随义相别分初了义经依前教法起闻思解。解法无违名之为了。故论释言。深信佛说名了义经。后依智者依前理义起修慧行。故论释言。用修慧者智名为依智。通而论之了义经者依前法义起闻思解。言依智者依前法义起修慧行。次第如是(此三门竟)

次第四门对四无碍共相收摄。随相分之初依法者是法无碍。第二依义是无碍。第三依于了义经者是辞无碍。第四依智善达物心起说自在为乐说无碍。以实论之初依法者。是法无碍方便之道。第二依义是义无碍方便之道。第三依于了义经者。是辞无碍乐说无碍方便之道。第四依智是其四种无碍正体。故地持中第四依智名为修慧。就修慧中开四无碍。于法章句修慧不谬名法无碍。于诸法相修慧不谬名义无碍。于法名字修慧不谬名辞名无碍。随顺世俗种种名字修慧不谬名乐说无碍(此四门竟)

第五门中约对人依辨明可依不可依义。人依有四。如上所说人法相从二俱可依。人即法故。依法之者亦必依人。故涅槃云。如上四人应当依止。法即人故。依人之者亦必依法。人法别分互有可依不可依义。有肉眼者人为可依。法不可依。人能教诲乐道善恶故人可依。法相难辨。故法叵依。故涅槃云。我为肉眼诸众生等说人四依。终不为于有慧眼者。有慧眼者法为可依。人不可依。以有慧眼正见法故。法亲成行故。法可依。人是疏远不亲成行。故人叵依。法四依义辨之略尔

　　四圣种义两门分别(辨相一　就人分别二)

第一辨相。四圣种者亦名四依。乞食等法能生圣道。与圣为种故名圣种。起行所凭故复名依。依别不同。一门说四。四名是何。一尽形乞食。二尽形寿著粪扫衣。三尽形寿树下常坐。四有病服陈弃药。为破比丘四种恶欲故说此四。一破比丘为食恶欲受乞食。二破比丘衣服恶欲受粪扫衣。三破比丘房舍卧具恶欲受树下坐。四破比丘汤药恶欲受陈弃药。初乞食中三门分别。一明乞仪。二明所为。三明食法。言乞仪者有十三种。一住正形乞。不自妄禅得上人法而行乞食。二正威仪乞。执持应器进止安祥被服齐整而行乞食。如戒经说。三住正命乞。终不谄曲执持威仪不现异相。不禅己善而行乞食。如是一切。四住正见乞。不取乞食以为真道。著取乞食为真道者是戒取摄。五依法乞。非法饮食生罪过者终不乞求。六依时乞。要在中前不得余时。故毗尼中迦留陀夷夜行乞食生世讥嫌。如来制之。七依处乞。若有学处僧先为作学家羯磨。又有恶人僧先为作覆钵羯磨。不得从乞。八依次乞。亦名等乞。不简贫富次第等乞。除有命难梵行难处。又观他人因己乞食而生罪过终不从乞。九离贪心乞。于所乞求不念美饎。及时早得。又于所乞受求以限不得过分。十离取著乞。如维摩说。于乞食时见色如盲。闻声如响。臭香如风。于所食味心无分别。受触如证。知法如幻。十一离嗔恼乞。如地持说。若得粗涩留难不时。或加打骂不生嗔恼。方于破所起怜愍心。十二不粗矿乞。软言乞食终不粗矿。亦不强乞。十三离慢心乞。于乞食时若见贫贱不起轻想。又亦不时乞食生慢。故遗教云。当自摩头。已舍饰好著坏色衣。执持应器以乞自活。自见如是。若起憍慢当自灭之。增长憍慢尚非世俗白衣所宜。何况出家入道之人为解脱故自降其身而行乞也。此十三中初四一分住四正乞。次四一分住依义乞。后五一分舍烦恼乞。乞仪如是。次明所为。所为有二。一为自己资身行道。二为众生令施得福。凡夫乞食但为自己设有为他少不足言。声闻缘觉多为自己少为他人。菩萨人中有始行者多为自身少为他人。次行之者多为他人少为自身。上行之流唯为众生。法身菩萨无所假故。佛亦如是。然佛为他有二十事。如转女身经说。一为示现相好之身令物睹见发菩提心。二令众生睹见佛身。盲者见色。聋者闻声。哑者能言。如是一切。三乞食故现受诸天龙鬼神等所奉供养。令人睹见发菩提心。四舍尊位出家乞食息物慢高发菩提心。五令大德诸天人等见佛慈心愍物乞食学佛为之。六有众生欲见如来以懈怠故不能往见佛。知其心现行乞食令彼睹见。七令众生见佛闻法远离愚痴渐增出世涅槃之因。八有众生系闭牢狱。或受楚毒。因见佛故即得解脱发菩提心。故行乞食。九有女人欲供养佛。而为父母亲戚所护不能奉献。佛为受之故行乞食。十如来钵四王所奉佛持乞食。若有众生欲少布施少物即满。欲多施者多物不满。欲休乃满令人睹见发菩提心。故行乞食。十一如来钵中所成之食施一切僧终无增减。令人睹见发菩提心。十二如来钵中成百千种食味。味味各别不相和杂犹如别器。令人睹见发菩提心。十三佛身一合之体。其内不空如实金刚。无生熟藏大小便利。虽现有食而无入者。令释梵等睹见发心。十四有人施佛。若多若少若粗若妙福皆无尽乃至涅槃。佛为是故现行乞食。十五如来常定现行乞食。令人睹见发菩提心。十六如来若常不行乞食有人学之。便常饥饿羸疲无力不能修得过人智慧。故行乞食。十七如来善摄四圣种。故现行乞食。十八佛若不乞未来不信诸长者等见比丘乞便作是言。汝家世尊不行乞食。汝何故乞。为破是言故行乞食。十九有诸豪贵随佛出家耻于乞食。故佛行乞食。令彼学之不生羞耻。二十如来为度根熟众生处处随逐。故行乞食。所为如是。次辨食法。随所乞得于自所食三分留一。所余著净处施与众生。随所欲食上奉诸佛次献贤圣下施众生。然后食之。故维摩言。供养一切及众贤圣然后可食。然于所食当坏贪想。如药涂疮饥世食子。不生味著复应生厌。为是食故多致苦恼。愿得法身维此食过食已念道报施主恩。食法如是。粪扫衣者。外国法。死人之衣火烧鼠啮如是等衣弃之巷野。事同粪扫名粪扫衣。问曰。何故饮食须乞。衣受粪扫。释言。饮食乞求易得无妨修道。故行乞食。衣乞难得惧妨修道。是以不乞。又外国法粪扫之衣求觅易得无妨修道。故受粪扫。食不如是。是以须乞。树下坐者。树能阴覆。事同半舍不须造作。省事修道是以依之。陈弃药者。所谓大便除病易得无妨修道。故病服之。辨相如是(此一门竟)

次就人论。此四乃是出家人中上行所依。在家积聚不行此法。出家人中义别有三。一简小异大。此中唯是凡夫二乘之所依凭非佛菩萨。何故如是。凡夫二乘心行微劣依仗此四方能离过。诸佛菩萨知法如幻常处五欲而能不染不假如此。故转女身经云。如贫人病服苦涩等贱价之药得差病苦。声闻如是。行四圣种头陀之法方能离过。如帝王病服上味药仗药适心所患得除。菩萨如是。虽在五欲以其种种巧方便行得无众患不假四依。二简因异果。此四唯是凡夫二乘菩萨所行。出家菩萨亦依此四离诸过故。故地经中宣说。菩萨修习少欲头陀等也。以此四法名圣种故。局唯在因。诸佛如来圣果已满不假此四。三就实通论从凡至佛皆行此四。故转女身经云。如来善摄四圣种矣。四圣种义略之云尔

　　四亲近行义

四亲行者如涅槃说。盖乃验人简友行也。附人捡练名亲近行。近行不同略有四种。一者共住。二者久处。三者智慧。四者观察。四中前二验其身行。后二验心。身心之中各有难知易觉之别。故有四种。故经说言。如奄罗果生熟难分。人亦如是。善恶难别。或善外相内无诚实。或内贤良外现粗鄙。或俱相禅。如是等人远瞩难明。近鉴易晓。故须亲近验之得失。验法云何。有人意欲访德凭友。乍闻他人有善可依未可专信。直须共住捡其虚实。若易别者共住即知。若难识者加以久处乃知美恶。此前验身。内心善恶难以自睹。须以智慧观察验之。心虽难晓准言度意事亦可知。唯依如来三藏教法验言取意名为智慧。言扶行者此验即足言乖行者加以观察。不依圣教。直以道理测其得失名为观察。四亲之义略辨如是

　　转业四行义

转业四行如涅槃说。何等为四。所谓修习身戒心慧。于中差别乃有八门。一一门中皆初辨过。后翻显德。第一门中不摄五情名不修身。不能受持七支净戒名不修戒。不善调心名不修心。不修圣行名不修慧。观谛圣慧名为圣行。翻此名修身戒心慧第二门中。不能具足清净戒体名不修身。受畜八种不净之物名不修戒。不能修习止举舍相名不修心。不修梵行名不修慧。四无量心名为梵行。不知修此名不修慧。又大无量用慧为体。故不修彼名不修慧。翻此名修身戒心慧。第三门中。不能观身身相身数。不能观色色相色数。非身色中生身色想贪著不舍名不修身。身根名身。长短大小好恶等根名为身相。眼耳鼻等名为身数。如想受等名为心数。色尘名色。方圆大小好恶等相名为色相。香味触等名为色数。如是一切。受持下戒边戒自戒名不修戒。受持声闻凡夫之戒名为下戒。苦身求度名为边戒。自为舍他名为自戒。若心散乱不守自境名不修心。自境界者谓四念处。他境界者谓五欲也。于恶业中不善护心名不修慧。翻此名修身戒心慧第四门中。不能观身无常灭坏。爱著不舍名不修身。此名无檀。不具尸罗名不修戒。不具禅那名不修心。不具般若名不修慧。翻此名修身戒心慧。第五门中。著我我所谓身常恒名不修身。著我我所是其身见。谓身常恒是其边见。作十恶业名不修戒。于十恶中不能修心名不修心。不能分别善恶等法名不修慧。翻此名修身戒心慧。第六门中。不断我见名不修身。不断戒取名不修戒。不断贪嗔名不修心。不断愚痴名不修慧。翻此名修身戒心慧。第七门中。不能观身犹如怨贼常须将护。不护害人名不修身。不能观戒是善梯撜根本道首名不修戒。不能观心轻躁动转难捉难调一切恶本名不修心。不观智慧有大势力名不修慧。翻此名修身戒心慧。第八门中。妄想分别一切身相名不修身。分别戒相名不修戒。分别心相名不修心。分别慧相名不修慧。翻此名修身戒心慧。于此诸行善修习者转重令轻。不善修者转轻令重。转业之行略辨如是

　　四修定义

四修定义如成实论四修定品具广分别。四名是何。一现法乐。二为知见。三为慧分别。四为漏尽。现法乐者。依如毗昙初禅善法名现法乐。以初禅中创背欲乐故偏说为现法乐矣。成实法中二禅已上乃至非想名现法乐。以初禅中有其觉观散动心故不说现乐。问曰。二禅亦有喜动。何故说之。论言。一禅先灭觉观。摄心深故所以说矣。若依地持一切禅定通名现乐。问曰。亦有后世之乐。何故偏说现法乐乎成实释言。以近故说现乐。在近易知见故偏说之。又为破现五欲乐故说现法乐。又佛不赞后身乐故偏说现乐。又复世人谓。出家者现无乐。故佛说现乐。问曰。四修皆是现乐。何故偏说初为现乐。为别四门就初言耳。为知见者。依如毗昙观生死慧名为知见。成实法中修八除入十一切入等名之为知。五神通等说以为见。推求成故。慧分别者。依如毗昙得闻思修名慧分别。成实法中观五阴空名慧分别。不通闻思。为漏尽者。有论师说。依第四禅九无碍道得罗汉果名为漏尽。以第四禅尽漏胜故。毗昙法中依六地禅及三无色得罗汉果名为漏尽。成实法中一切圣人破坏假名证泥洹果名为漏尽。四修定义辨之粗尔

　　四不坏净义两门分别(辨相一　就处分别二)

第一辨相。依如成实四不坏净亦得名为四不坏信。信心精纯离于疑浊故名为净。净信坚固不可倾动称曰不坏。是信不同一门说四。四名是何。一佛不坏净。二法不坏净。三僧不坏净。四戒不坏净。佛不坏者。于佛所得真实法中自证小分。仰类佛德知其殊胜名佛不坏净。故成实言。自得真智于佛决定知佛一切众生中尊名佛不坏净。法不坏者。自证真法于法决定名法不坏。又得真智信此真智殊胜微妙亦名信法。故成实言。信此真智即名信法。僧不坏者。自得真智类余圣众。知于一切诸众中胜名僧不坏。故成实言。信得真智者一切众中最为第一名信僧也。戒不坏者。如成实释。得圣所爱戒深心离恶。知因是戒能信三宝信戒大力名戒不坏。问曰三学常相随逐。以何义故偏说信戒不说信定及与信慧。释言。实通。就初为论偏言信戒。又复三学隐显论之。见谛道中治三涂恶戒行成就。修道之中断人天爱定行成就。无学道中永绝无明慧行成就。此三道中就始彰信。是故四中偏言信戒。以此四种皆是信故通名心净。若依毗昙此四正得名不坏净。不得说为四不坏信。何故如是。彼宗所立前三是信。后一是戒非是信故。唯依彼义信戒精纯名之为净。是二牢固称曰不坏。于此二中开信合戒。故有四种。佛不坏者。自见道故于佛所得尽无生智深信决定名佛不坏净。法不坏者。于四真谛证见决定名法不坏。就四谛中于苦集灭一切皆信名法不坏净。道谛之中深佛及僧无漏功德。信余菩萨及缘觉人无漏功德名法不坏净。僧不坏者。僧不坏净。戒不坏者。出世上人成就圣戒。名此圣戒为戒不坏净。问曰。云何知。毗昙中前三是信后一是戒。杂心释言。前三心净故知是信。第四一种名四大净。明知是戒。彼宗戒法四大所造。是故戒净名四大净。大乘所说多同毗昙。又说四信为不坏净。亦得无伤(此一门竟)

次就处论。若说四谛义通上下。若当宣说四不坏净局在出世。依如毗昙从苦法忍至灭比智其唯成就二不坏净。谓法不坏及戒不坏。于苦集灭证信决定名法不坏。此忍智边所成圣戒名戒不坏净。从道法忍至道比智得具四种。彼宗佛僧是道谛摄故。见道时于佛及僧无漏功德深信决定即名信佛及与信僧。信余菩萨缘觉无漏名为信法。此忍智边所成圣戒名戒不坏净。修道已上当知亦具。若依成实无相位中于理决定得名信法。余三义有。良以是中心无异缘故隐不论。须陀果去方于佛等起心决定名为信佛乃至信戒。大乘初地始心已去一切皆具。以大乘中心普缘故。四不坏净辨之粗尔

　　四坚义

四坚之义如成实说。牢固不坏称之为坚。坚别不同。一门说四。四名是何。一者说坚。二者定坚。三者见坚。四解脱坚。言说坚者。如论中释。宣说有为无常苦空涅槃寂灭。此言决定不可破坏名为说坚。于此正知名闻慧满。言定坚者。如论中释。因说得定名为定坚。是定成就名思慧满。言见坚者。论言。依定观有为法无常苦等名为见坚。是见成就名修慧满。解脱坚者。如论中释。三慧得果名解脱坚。名见谛上无漏圣德为解脱也。此即是证。问曰。何故不说戒坚。道理应论。以初行故略而不辨。又此为明闻思修证一次第行故不说戒。四坚如是

　　四种道义(杂心八　第二法聚品)

四种道义出阿含经。毗昙成实具广分别。名字是何。一苦难行道。二苦易行道。三乐难行道。四乐易行道。此之四种论释不同。依如毗昙人有利钝。定有根本方便之别。以人依定故分四种。是义云何。如彼中释。利根之人所行名易。易成就故。钝根之人所行名难。难成就故。定中四禅是其根本。根本具支。作用自在名为乐道。未来中间是其方便。方便定中支因不具。用不自在名为苦道。钝人依于方便之定名苦难行。利人依于方便之定名苦易行。钝人依于四根本禅名乐难行。利人依于四根本禅名乐易行。成实法中难易如上。苦乐约就定慧以说。彼宗之中定名为苦。于照用中不自在故。慧名为乐。于照用中得自在故。钝人得定名苦难行。利人得定名苦易行。钝人得慧名乐难行。利人得慧名乐易行。四道如是

　　四种善法义(第二四法品)

四种善法者。一是退分。二是住分。三胜进分。成实论中名为增分。四决定分。成实论中名为达分。依如成实此四通摄一切善法。如彼论释。离于禅定修施戒等名为退分。修习诸禅名为住分。见道已前起闻思修名为增分。见谛已上无漏圣道名为达分。毗昙法中此四唯就净禅以说。释有两义。一义释云。下品净定喜为下地烦恼所败。以可退故名为退分。非是已退。中品净定坚守自地。不为下地烦恼所退名为住分。上品净定微能厌伏自地之过。起求上定名胜进分。上上净定能学观法苦无常等。出生圣道名决定分。第二义者。下品净定喜为自地烦恼所陵名为退分。如彼欲界下品善心喜为欲界恶心所杂。彼亦如是。此退分禅虽为自地烦恼所杂而不失定。因地法故。中品净定坚守善心。不为自地烦恼所杂名为住分。上品净定能呵自地烦恼之过深心厌背名胜进分。上上净定能生圣道名决定分。问曰。此四局在净定。散善亦有。释言。亦有。如欲界中下品散善多为欲界不善所杂即名退分。坚守善心不为恶杂即是住分。渐习散善令转精纯名胜进分。求出世心起闻思慧修诸善行。远生圣道名决定分。四善如是

　　四种味义(第二法聚品第一)

四种味者。如涅槃说。成实论中亦具分别。地持说为四无罪乐。神耳道法名之为味。以善适心名无罪乐。乐味名别其义不殊。名字是何。一出家味。二离欲味。三寂灭味。四者道味成实论中名正智味。信家非家出家学道解脱种种在家之难。受离欲戒得戒爱味名出家味。地持说此为出家乐。离欲恶不善法有觉有观离生喜乐得初禅行名离欲味。地持说此为远离乐。二禅已上乃至灭定觉观喜乐色想等灭名寂灭味。地持说此为寂灭乐。无漏圣道永断烦恼名为道味。道是正智。故成实中名正智味。地持说此为菩提乐。四中初一是其戒学。中二定学。后一慧学。四味如是

　　四德处义三门分别(辨相一　约对四家会名分别二　就位分别三)

第一辨相。四德处义如成实说。德成分齐名为德处。处别不同。一门说四。四名是何。一慧德处。二实德处。三舍德处。四寂灭德处。如论中释闻法生慧名慧德处。依前慧故见真谛空名实德处。实犹谛也。此亦是慧。为别前门从境立称。故名实处。见谛空故舍离烦恼名舍德处。前实德处亦舍烦恼。此舍德处亦见谛实。为别前门隐显异名。舍烦恼故心得寂灭名寂灭德处。以离烦恼苦心灭故。论释如是(此一门竟)

次就四家会名分别。此四德处十地论中名为四家。圣所依处名之为家。家与德处眼目之异。名字是何。一般若家。犹前第一慧德处也。二者谛家。犹前第二实德处也。三舍烦恼家。犹前第三舍德处也。四苦清净家。犹前第四寂灭德处。名虽变改其义不殊(此二门竟)

次第三门就位分别。此四行实并通上下。于中分别非无差异。异相如何。初慧德处。在见道前。以见道前依于闻法起闻思修故。说慧亦即名为般若家也。实德处者。在见道中。以见道中初见谛理从境立称。故名实处。亦名谛家。舍德处者。在修道中。重缘谛理正能断除贪嗔等过名舍德处。亦即名为舍烦恼家。寂灭处者。在无学道。无学圣智永尽生死。故云寂灭。亦即名为苦清净家。大小齐然。四德处义略之云尔

　　四种求知义两门分别(辨相一　对妄显治二)

第一辨相。四种求知出地持论。始观推寻谓之为求。终成悟实名如实知。求知不同。一门说四。言四求者。如论中说。一随名求。二随事求。三自性施设求。四差别施设求。四中前二名事别观。后二合观。故彼论言。彼名与事若离相观若合相观。别为名事。合为自性差别施设。言名求者。菩萨随彼名字分齐观以求实。故曰名求。言事求者。随色等事观以求实。名随事求。后二合中言施设者。依事施名依名施事。名事相施故曰施设。云何依名。施设彼事。废名求法法如幻化非有非无。无一定相可以自别。将名摄法法随名转。方有种种诸法相立。相立由名。故曰施设。又依名字造作诸事。如依瓶名造作瓶事依车乘名造车乘事。如是一切亦是依名施设事也。此施设中有体有相。体名自性。相名差别。于彼自性施设法中观以求实名自性施设求。于差别施设法中观以求实名差别施设求。四求如是。言四知者。如论中说。一随名求如实知。二随事求如实知。三随自性施设求如实知。四随差别施设求如实知。理实通论菩萨于彼一一门中皆悉具知一切种义。随相分别第一门中但知世谛。知法名字随世立故。第二门中知第一义。离名求事事体寂灭离言说故。第三门中知一实谛。知法体性非有无故。第四门中了知缘起差别法界。以知诸义同一体性互相成故。论言。随名如实知者。随前所求诸法名字。于中正知。知彼名为事故立为想为见为于流布。若不立名无有能知色等事者。是为随名如实知矣。言随事求如实知者。随前所求色等诸事。于中正知彼事寂灭离言离言求事事常寂故。自性施设如实知者。随前所求名事体性。于中正知。知此名事体非有无犹如幻化影响梦等。是义云何。菩萨深知诸法如幻。幻化之有有非定有。非定有故无法为有。无为有故无外无别有性可得。幻化之无无非定无。非定无故说彼幻化有法为无。有为无故有外无别有性可得。还即说彼幻化有无为非有无。有无之外无别非有非无可得。还即说此非有非无以为有无。非有无外无别有无自性可得。进退推求无一别性名一实观。此理渊极。故论说为甚深义处。差别施设如实知者。随前所求差别之相。于中正知论义同一性互相集成种种差别。以知诸义同一体故。论中说之为不二观。互相集成种种别故。论中说为有色无色有性无性可见不可见等无量差别。言有色者。世谛有色。言无色者。真谛无色。言有性者。真谛有性。言无性者。世谛无性。所言可见不可见者。若对色论世谛可见。真谛叵见。若对性论真谛可见世谛叵见。知如是等无量种法名随差别如实知矣。辨相如是(此一门竟)

次对八妄明其对治。八妄想义前烦恼中已广分别。一自性妄想。取诸法体。二差别妄想。取有诸法差别之相。三者摄受积聚妄想。取有诸法和合业用。四我妄想。于前摄受积聚法中有内有外。彼内法中取立我人。五为我所妄想。于前积聚外法之中取为我所。六念妄想。于前所取我所法中取有顺情可念之事。七不念妄想。于前所取我所法中取有违情不可念事。八俱相违妄想。于前所取我所法中取有中容非违顺事。八妄如是。此八妄想四求四智能为对治。治有通别。通而论之八种妄想所取法中皆有名事。别求其名名随名求。别成其事名随事求。名事合观说为后二。求其体性名自性求。求其相别名差别求。通治如是。随相分别八妄想中偏对前二。前二妄中所取之法无出名事。名事别观说为前二。名事合观说为后二。自性施设观彼自性妄想所取。差别施设观彼差别妄想所取。此二是本。但破此二余六皆随。故无别治。经说破竹喻。况在斯。四求既然。四知同尔。四种求知略之然矣

　　四陀罗尼七门分别(释名一　修德二　约闻思修证四义分别三　约对三味辨其同异四　就位分别五　大小有无六　明因七)

第一释名。四陀罗尼出地持论。陀罗尼者。是中国语此翻名持。念法不失故名为持。持别不同。一门说四。四名是何。一法陀罗尼。二义陀罗尼。三咒术陀罗尼。四忍陀罗尼。教法名法。于佛教法闻持不忘名法陀罗尼。闻不忘故经中亦名闻陀罗尼。二谛名义。于诸法义总持不忘名义陀罗尼。菩萨依禅能起咒术为众除患。第一神验名咒术陀罗尼。菩萨依禅备起多用。随用别论即有无量陀罗尼门。良以咒术传益义多故偏论之。于法实相安住名忍。忍法不失名忍陀罗尼。忍行成时能入法界陀罗尼门成就法界陀罗尼德。如九地说。地持就本且说忍矣。名义如是(此一门竟)

次辨修得。法陀罗尼得之云何。释有六种。一由先世业因缘得。故龙树言。有人先世业因缘故受生不忘。先世何业得此闻持。或因愿力或曾修习闻持之力所以得之。二因现在神咒力得故。龙树言。或复有人因神咒力故得不忘。三因药力。有人服药便得不忘。如诸仙等。四因现在修习力得。如龙树说。先于一门所知法中一心忆念令心增长。次复于余相似法中系心专念。复于一切所闻事中专心忆念皆使不忘。是为初学。初学成就三闻能持。心根转利二闻能持。究竟成时一闻能持。成有优劣。下者于彼小法之中一闻能持。中者于彼次多法中一闻能持。上者能于广多法中一闻能持。五因禅定得。如龙树说。有人依禅得其不忘。解脱力故能于一切言说之中乃至一句亦不忘失。六因实慧深入法界陀罗尼门故能不忘。闻持如是。第二义持得亦有六。与闻持同。唯于义中修学为异。第三咒术得有三种。一以现在修习力故能为咒术。二依禅定能为咒术。三以实智深入法界咒术法门能为咒术。第四忍持得有二种。一由先世久习力得。谓诸菩萨久修力故生。便能于一切法中不取不舍。二由现在修习力得。修之云何。如地持说。精勤不惰。托处寂静身不游行。口默少言不杂种食。常一坐食少睡多觉。思量如来所说之法知非有无。以其所知类通诸法皆悉善解。修得如是(此二门竟)

次约闻思修证分别。四中初一是其闻慧。持教法故。第二义持是其思慧。第三咒术依禅而起。摄末从本是其修慧。一切禅定修慧摄故。第四忍持是其证行。证心住理说为忍故(此三门竟)

次对三昧辨其同异。诸行同体互相集。成缘集相摄得言是同。随相别分非无差异。异有五种。一心法分不同。三昧多用定数为体。陀罗尼门念数为主。又言是慧。二约心辨异。如龙树说。一切三昧唯心相应。诸陀罗尼或心相应。或不相应作意念持名心相应。虽起嗔等不忘所持名不相应。相应据体言不相应。辨其势力。如留化通心虽灭尽而有化用。三始终分异。如龙树说。始修之时名为三昧。久习成就名陀罗尼。其犹习欲不改之时说名为性。此亦如是。四本末分异。如龙树说。三昧是本。三昧与彼实相和合出生功德名陀罗尼。其犹瓦瓶为火烧已方堪持水。功德如是。从实相出方堪能持。五失不失异。如龙树说。三昧转身容有退失。陀罗尼者转身不失。以是增上成就行故(此四门竟)

次就位论如地持说。法义咒术度初僧祇入净心地。所成就者必定不动最胜最妙。中间所得或因愿力。或禅定力不定不住。忍陀罗尼起在解行。成在地上。若复通论种性已上亦能起之。住分如是(此五门竟)

次明大小有无之义。通而论之小乘亦得。如阿难等闻持第一。于中别分唯在大乘。小乘中无。何故如是。如龙树言。如小家无金不足为问。声闻小人无大功德何足可怪。又彼论言。声闻但求戒定慧等出离生死不求一切诸大功德。为是不修陀罗尼门。故彼论复言。声闻之人唯求自度不欲持法授与众生。为是不修诸陀罗尼。又声闻人唯求早灭不欲久留住持佛法。为是不修陀罗尼矣。问曰。若言小乘无者经说阿难闻持第一。云何言无。释言。阿难于声闻中说有闻持。若望菩萨少故名无。如河少水名为无水。如食少盐名为无盐。所得少故名之为无。如小乘中说摩诃拘絺罗四无碍第一。如涅槃经说声闻人一向不得。此亦同彼。又阿难等虽现声闻实是菩萨故有闻持。龙树言无据实声闻。所以无过。有无如是(此六门竟)

次辨其因。如地持说。具四功德。乃能得之。一不习爱欲。二不嫉彼胜。三一切所求等施无悔。四者乐法乐菩萨藏及摩德勒伽。前二离过。后二摄善。就中等施无悔摄功德因。五度皆是摄功德因。就初云施。乐法是其摄智慧因。闻思修等皆是慧因。就初以举偏云乐法。四陀罗尼略之云尔

　　四无量义八门分别(释名辨性一　开合制立二　次第三　三缘分别四　体用分别五　修得之义六　就处分别七　大小无量差别八)

第一门中先释其名。后辨其性。四无量者化物心也。化心不同。一门说四。谓慈悲喜舍。爱怜名慈。恻怆曰悲。庆悦名喜。亡怀名舍。心无存著。故曰亡怀。经中名此以为无量。亦云四等。缘于无量诸众生起故名无量。等缘一切故复名等。名义如是。体性云何。于中略以四义分别。一就心体分别。二就心法分别。三就有漏无漏分别。四常无常分别。言心体者心有三种。一者事识谓六识心。二者妄识谓七识心。三者真识。凡夫二乘所修无量事识为体。就事识中意识为体。菩萨始修事识为体。次修转深妄识为体。见生唯妄念为妄缠。起怜愍心究竟终成真识为体。真为体故无相无缘等虚空界(此一门竟)

次就心法辨其体性。法谓一切想受行等诸心心法。依如毗昙慈悲二行是无嗔性。喜者是其喜受自性。舍者是其无贪善性。对治淫贪。故杂心言。舍治淫贪。此言淫者。父母亲戚共相怜爱寻续不断说之为淫。如世俗中多日连风名曰淫风。多时连雨说为淫雨。此亦如是。亲情不断说之为淫。不同世人奸逸名淫。以于亲所偏爱不断故舍治之。问曰。舍心通舍一切贪嗔痴等。何故偏说为无贪性。释言。修时最后于亲舍离贪著。故就终成就说为无贪。理实通舍贪嗔痴等。成实法中四无量心用慧为体。故彼论言。四无量心体性是慧。盖乃从其根本为言。由慧分别四种生异而行四等。故名为慧。又慧分别怨亲等别而行四等。故名为慧。大乘法中四无量心有大有小。真行是大。妄修是小。小同毗昙。故涅槃中说慈与悲同无嗔性。大无量心体皆是慧。故地论中说为大慈大悲智慧。杂心亦云。大悲是慧。由慧证实。法门之力自然能益一切众生说为慈等。是故就本说为智慧。随用论之与小相似。若言诸行同体相成。一一门中备具法界一切行德(此二门竟)

次就有漏无漏分别。毗昙法中四无量心一向有漏。众生缘故。成实法中义释不定。若言观空断于漏故名为无漏。四无量心齐是有漏。非是观空断结心故。若言所行不生漏故名无漏者。四无量心通漏无漏。凡夫所行一向有漏取性心中修此行故。学人所起或漏无漏。未断结处名为有漏。断处无漏。无学所起一向无漏。名用心中起此行故。大乘法中隐显互论。小无量心一向有漏。大无量心一向无漏。证真成故。随义通论大小皆有漏无漏义。小无量中众生缘者。是其有漏。法缘无缘是其无漏。大无量中众生缘者。用随世转相似漏故名之为漏。与经中说功德庄严有为有漏其义相似。法缘无缘德体寂灭。说为无漏(此三门竟)

次就有常无常分别。小无量心一向无常。大无量心一向是常。大中义分用随世变名为无常。与经中说功德庄严有常非常其义相似。德体不变名之为常。故经中说慈即佛性常乐我净。悲喜舍心类亦同尔

第二明其开合制立。先辨开合后明制立。开合不定。总之为一。如地持说。一切无量名为大悲。成就此者名哀愍菩萨。如四无量俱能拔苦。故通名悲。盖乃且据一门言耳。若以慈门统摄诸行亦皆成慈。喜舍亦尔。诸行同体互相成故。或分为二。二有两门。一对治说二。慈之与悲对治见行。以见行者多嗔恚故。喜之与舍对治爱行。以爱行者多嫉妒故。二化益分二。如地持说。前三无量名乐想摄。后一舍行名安想摄。通即义齐。隐显互彰。故为此判。等是隐显。何故前三偏名乐想舍名安想。释言。慈心能与物乐。悲喜佐助。故前三种通名乐想。云何佐助。悲拔物苦遣其乐障。喜离嫉妒能与胜乐。故曰佐助。后一舍心去怨离亲齐与善法令离危怖。故曰安想。又复前三是其有行。有行事益适情名乐。舍是空行。空理教授永绝危怖。故曰安想。或分为三。三如上辨。慈悲二行是无嗔性合为之一。喜以为二。舍以为三。或分为四。谓慈悲喜舍。无嗔中离重名慈。除轻曰悲。故分四矣。或分为五。如地持说。所谓五种净心说法。一者慈心于怨不嗔。二者安心于恶欲善。三哀愍心于苦欲拔。四不自赞毁他。除嫉行喜。五不著名利。离贪行舍。五中初一是慈无量。次二是悲。次一是喜。后一是舍。地论之中亦同此说。或分为六。如地经说。一慈。二安。此如前释。三怜愍心。于贫忆念。四者乐心。于苦欲益。五利润心。于乐放逸欲令住善。六摄饶益心。于善懈退欲令坚住。此六犹是慈悲差别。慈乐二心是慈无量。余皆是悲。或分为八。如地经说。一安隐心。二者乐心。三者慈心。此同前释。四者悲心。于苦欲拔。五怜愍心。乐放逸者愍其当苦。六利润心。外道众生欲令住正。七守护心。同法众生守令不退。八者我心。于大乘中已发愿者视之如己。此八亦是慈悲差别。乐心慈心守护我心慈中差别。余者皆是悲行差别。随义广分。数别难穷。今据一门且论四种。开合如是(此一门竟)

次辨制立。以何义故说四无量不增不减。释有七义。一体性不同。二功能有异。三缘境有别。四治患不等。五行时有殊。六得果有异。七相资义别。体性别者。爱念是慈。哀伤是悲。庆悦是喜。等心是舍。舍行不同。泛释有七。一心平等。名之为舍。二舍怨亲故名为舍。三舍一切贪嗔痴等。因之为舍。四舍放众生故名为舍。五得空平等舍离众相。称之为舍。六自舍己乐施与众生。名之为舍。如涅槃说。七化众生舍离悕求故名为舍。如维摩说。故彼经云。有所福祐无所悕望名为舍矣。今初门中心等曰舍(此一门竟)

功能别者。慈能与乐。悲能拔苦。喜能庆物。舍能齐益怨亲等故(此二门竟)

对境别者。慈心多缘无乐众生。悲心多缘有苦众生。喜心多缘得乐众生。舍缘究竟解脱众生。以彼究竟得解脱故心即放舍。又舍多缘怨亲及中三品众生。舍此等故。以斯境别故分四种。故涅槃云。器若有慈即不得有悲喜舍心。余亦如是。故立四种(此三门竟)

对患别者。如涅槃说。慈息贪欲。悲止嗔恚。经中亦云。悲止害觉喜除嫉妒。经中亦云。喜除不乐。以嫉妒故见他得利心不喜乐。故喜治之。舍除一切贪恚痴等。问曰。前说慈无嗔性。今云何说慈息贪欲。释言。不违。若贪五欲由惜资财便嗔众生不能与乐。由息贪故于他不嗔能与其乐。是故慈心性虽不嗔能息贪欲(此四门竟)

行时别者。如涅槃说。以行分别故应立四。何者行别。修慈之时不得修余。余时亦尔。是为行别。以是别故建立四种(此五门竟)

得果别者。如经中说。修慈极远生遍净。处遍净是其第三禅天。修悲极远生于空处。修喜极远生于识处。修舍极远生无所有。此义难解。若依毗昙喜无量心在初二禅。修之极远得二禅报。余三无量遍在四禅。修之齐得四禅之果。成实大乘四无量心具依八禅。修之齐得八禅之报。如来何故说修慈心极生遍净乃至修舍生无所有。毗昙释云。此非无量。是八禅定。世尊假作无量名说。何故假说。慈与物乐还得乐果。遍净天中乐报最胜相顺慈果。故说彼因为慈无量。悲拔物苦得无苦报。空处地中离色恼碍相顺悲果。故说彼因为悲无量。喜心庆物得多喜报。识处地中舍外空缘。多识适意相顺喜果。故说彼因为喜无量。舍心平等得寂静报。无所有处舍缘多识。内心寂静相顺舍果。故佛说彼无所有因为舍无量。理实非是。成实释云。四无量心理实具得八禅无之果。佛隐显说。故言修慈生遍净等。何义隐显。慈多与乐。故佛偏说生于遍净。以遍净中乐增上故。悲多拔苦。故佛偏说生于空处。以空处中离色恼故。善多庆物。故佛偏说生于识处。以识处中缘无边识多适意故。舍心寂静故佛偏说生无所有。以无所有舍多缘故。此虽隐显然其所说实是无量。龙树释云。佛不思议随应众生故如是说。以慈无量多与物乐求遍净易。悲多拔苦求空处易。喜多庆物求识处易。舍亡怨亲求无所有易。佛随易故如是偏说。又复论言。慈愿与乐多生遍净。悲愿除恼多生空处。喜愿众生一切法中心得自在多生识处。舍欲令人舍苦乐等多得生于无所有处。佛随多故如是偏说。以斯果别故立四种(此六门竟)

相资别者。四行相资相顺难阙。故立四种。云何相资。先就慈悲明相资助。慈欲与乐无悲拔苦与乐不成。由悲拔苦与乐方熟。故悲资慈。悲欲拔苦无慈与乐苦终不去。由慈与乐苦方可离。故慈资悲。次用慈悲共喜相资。慈欲与乐悲欲拔苦。无喜除嫉与拔不成。由善除嫉与拔方熟。故用喜心资成慈悲。喜欲庆物若无慈悲拔苦与乐即无所庆。由慈与乐悲拔物苦方随庆喜。故用慈悲助成喜心。次以前三共舍相助。慈欲与乐悲欲拔苦喜欲庆物。若无舍心简别怨亲不能普利。由舍除碍方能齐与俱拔等庆。故用舍心资成前三。舍欲等利。若无前三与乐拔苦庆物随喜知何所等。由前三故就之说等。故将前三资成舍行。又复前三是其有行。舍是空行。若无空舍有成爱见。故用舍心资成前三。若无有行空成涕没。故以前三资成空舍。以此四行相资相顺。故须齐立。故涅槃云。伴侣相对故分四矣。制立如是

第三门中明其次第。次第有二。一据修难易以辨次第。二化益始终以论次第。难易如何。慈缘佛乐玄欲与人。贳益易为。故先修之。悲拔今苦。交益难作。故在慈后次修悲心。悲苦易生。爱乐难发。故在悲后次修喜心。此云何知。如人见其怨家受苦亦起悲心。故知悲易。睹观得乐未必生喜。故知喜难。偏益易为。等利难作。故后修舍。又复前三其是有行。有行易生。故先修习。舍是空行。空行难发。故后为之。修入如是(此一门竟)

次辨化益。如维摩说。谓以菩提起于慈心。以救众生起大悲心。以持正法起于喜心。以摄智慧行于舍心。此对一人化益始终以论次第。始缘佛乐玄欲与人。故先修慈。所益众生交在苦中。理须救拔故次行悲。所化众生依教受法。虽未得脱去脱不遥。故随生喜。彼人依法修成智慧心即放舍。不须爱故。譬如父母养子长大心即放舍。此亦如是。问曰。此舍舍益众生。何成利他。释有四义。一依龙树释。前三无量虽欲与乐拔苦庆物而未能得。故须修舍舍前三种所念众生。自修善法摄大菩提饶益于彼。故名利他。二有众生菩萨化之得少智慧未能究竟。菩萨舍之更修胜善摄大菩提究竟饶益。故名利他。三为究竟舍众生故。慈勤与乐悲勤拔苦喜勤庆之。进策前三。故名利化。四舍前所化更益余人。故名利他。次第如是

第四门中明其三缘分别。言三缘者。一众生缘。二是法缘。三是无缘。地经论中名众生念法念无念。缘念一矣。辨此三缘略有三别。一依涅槃直就化益开分三种。于此门中缘诸众生欲与其乐名众生缘。缘诸众生所须之物名为法缘。缘如来者名曰无缘。简前二故。故彼经言。慈者多缘贫穷众生。如来大师永离贫穷受第一乐。若缘众生即不缘佛。法亦如是。是故缘佛名曰无缘。此明缘生欲与乐时不缘于佛。缘法欲与众生之时亦不缘佛。前二缘中并不缘佛。简别前二故曰无缘。非全不缘。既非不缘何义缘之。欲将佛乐与众生。故若将佛乐欲与众生便是法缘。何故言无。以佛是人非是法故。若佛是人即众生缘。何义言无。为别所化诸众生故。如慈既然。悲等亦尔。二依地论前二化益。后一观入开分三种。于此门中缘生与乐名众生缘。缘化生法名曰法缘。观诸法空说为无缘。慈行如是。悲等亦然。三依涅槃地持论等初一化益。后二观入离分三种。于此门中四义分别。一辨其相。二约人分定。三论通别。四明大小有具不具。言辨相者。缘诸众生欲与其乐。如缘父母妻子眷属名众生缘。缘诸众生但是五阴生灭法数无我无人名为法缘。问曰。法缘不见我人众生等相。云何行慈。释有两义。一由见无我。念诸众生妄为我人之所缠缚深可哀愍。所以生慈。二念为生说如斯法。是即真利乐。故名行慈。观五阴空名曰无缘。问曰。无缘云何行慈。还有两义。一由见法空。念诸众生妄为虚法之所缠缚。所以生慈。二念为生说如斯法。故名行慈故维摩言。自念我当为众生说如斯之法。是即名为真实慈也。第一义乐利众生故。问曰。彼此皆无我人。谁起自念为众生说。释言。经说幻化不真。所以名无。不无幻人。故经说言。譬如幻士为幻人说。当建是意而为说法。故得自念为其说也。如慈既然。悲等同然(此一门竟)

次约人分定。如地持说。众生缘者。与外道共。外道亦依世俗净禅修四无量。彼缘众生欲与其乐。故众生缘与彼共也。法缘无量与二乘共。二乘亦见五阴法数无我人故。无缘无量不与声闻辟支佛共。二乘不能见法性相毕竟空故(此二门竟)

次就慈等辨其通局。通而论之四无量中皆有三缘。缘诸众生与乐拔苦。庆喜等益是众生缘。但缘五阴而行四等是其法缘。知无阴法而行四等是其无缘。随义分别前三无量是其有行。唯众生缘故。后一空行。唯有法缘及与无缘。如此说者前三种中法缘无缘通摄为舍。舍有相故。舍中生缘摄属前三。与乐中等摄属慈门。拔苦中等摄属悲门。庆物中等摄属喜门。其犹六度。通即六中并含空有。别即前五唯是有行。后一空行。无量似此(此三门竟)

次明大小有具不具。无量有二。一小。二大。六识七识分别缘修名之为小。第八识中无量等益名之为大。以分别心缘别彼此不能自然等益一切。故名为小。真心平等无简彼此。自然等益故称为大。大小相对义别有三。一简凡异圣。小无量心凡夫所修唯众生缘。大无量者贤圣所习破离人相及法相。故唯有法缘及与无缘。二简小异大。凡夫二乘同名为小。菩萨及佛说之为大。小无量心小人所修唯有生缘及与法缘。大无量心大人所习唯有无缘。以佛菩萨见法空故。三就实通论。大小就量并具三缘。小无量中分别之心缘诸众生欲为利益是众生缘。观察众生但是五阴是其法缘。观阴空寂名为无缘。此之无缘望前是大。对后真行犹名为小。故大智论十八空观名小慧门。真证般若名大慧门。此亦同尔。大无量中无心分别。而能普益一切众生名众生缘。故涅槃中慈益众生而言。我时实不往彼。慈善根力令诸众生见如是事。此即是其大无量中众生缘也。虽益众生而无爱见。故涅槃云。譬如母中行求水草。以爱念故若足不足忽然还归。诸佛世尊不如是也。又佛菩萨取舍心亡而能遍照一切法界名为法缘。神知交绝而能常照一切法如名为无缘。三缘如是

第五门中义别有二。一体用分别。二主伴分别。言体用者。初一慈行是其德体。后三德用。如维摩说。慈是体故一慈门中统含法界一切行德。故彼经言。行寂灭慈无所生故。行不热慈无烦恼故。行等之慈等三世故。乃至修行六度慈等。良以真实如来藏中恒沙佛法同一体性互相成故。依之成德。德只如是。一一之中皆备一切。是以慈中得具法界一切行德。后三用故随人化益。故彼经言。何谓为悲。菩萨功德皆与一切众生共之。何谓为喜。有所饶益欢喜无悔。何谓为舍。有所福祐无所悕望。此等皆是对人用也。一相如是。理实四行齐得为体并得为用。互相依故(此一门竟)

次论主伴。如龙树言。慈为如王。余三随从如民随王。慈心正是与乐之意。故说为主。无悲拔苦与乐不成故。悲随慈无喜除嫉。与乐不胜故喜随慈。无舍除碍。与乐不等故舍随慈。盖乃只据一门为论。理实四行皆得为主齐得为伴。互相随故

第六明其修得之相。于中先就众生缘说。次就法缘。后就无缘。众生缘慈得有二种。一离欲得。二是修得。离欲得者。众生本来曾依诸禅修得无量。后还退失起下烦恼。后修禅定。离下欲时本所失者今还得之名离欲得。离欲虽得而不现前。要假方便。譬如有人财在他方。虽复属己不得现用要须方便。方便如何。先以观心分别众生以为七品。亲中分三。上中下别。怨中亦尔。通前为六。中人为一。合为七矣。良以中人无多阶异故合为一。毗婆娑论及涅槃经同为此判。人言分境以为九品当应谬耳。彼涅槃等就怨亲中分定所化。地持论中就苦乐等分定所化。彼苦乐等犹怨亲中。损己名苦犹是其怨。益己名乐犹是其亲。不损不益名不苦乐犹是中人。境别既然。次对起修。依如成实修慈悲喜。始缘上亲终缘上怨。上亲易益上怨之所难与利故。彼宗所说慈悲及喜究竟成时即名为舍。先别修习相状如何。如修慈心品别有七。其第一品先缘上亲欲与上乐。次缘中亲欲与中乐。后缘下亲欲与下乐。其第二品是缘中亲齐同上亲等与上乐。次缘下亲欲与中乐。后缘中人欲与下乐。如是次第乃至第七。缘彼上怨齐同上亲等与上乐。以心难调七品修习方能齐益。七中前六修慈方便。第七一品慈行成就。前六方便直名为慈。第七一品亦慈亦舍。与乐名慈。平等名舍。以慈对舍修之既然。悲喜对舍修之亦尔。唯有拔苦庆物为异。若依毗昙毗婆娑等修慈悲喜与成实同。然彼宗中至第七品唯名慈悲喜行成就。不名为舍。以此亲想非是中容亡怀心故。以第七品非是舍故。别须修习。彼法云何。于中亦有七品差别。其第一品先缘中人而修舍心。中品人所先无憎爱易行舍故。其第二品缘下品怨齐同中人。其第三品缘中品怨亦同中人。其第四品缘上品怨亦同中人。其第五品缘下品亲齐同中人。乃至第七缘上品亲齐同中人。此七品中前六方便。后一舍成。良以最后上亲处成故说舍心为无贪性。问曰。何故先舍三怨却舍三亲。怨相易除亲难舍故。问曰。慈等爱怜众生能为利益可须修习。舍心亡怀不能深益。何用修乎。释言。无舍彼慈悲喜虽复等益多先益亲。后方及怨。为除是患故须修舍。又若无舍慈悲及喜益亲心易。利怨心难。故须修舍。又若无舍彼慈悲喜便成爱见。故须修舍毗昙如是。大乘法中多同毗昙。故地持中慈悲喜外别修舍心众生缘行修得如是。次辨法缘。随义浅深略有七重。一观众生体是五阴事相之法无我无人。二观众生体是五阴生灭法故无我无人。三观众生体是五阴因缘假法如土禾城。但假因缘无我无人。四观众生体是五阴妄相之法如揵闼婆城。诳相似有无我无人。五观众生妄想有法如梦所见无我无人。六观众生体是真实集用五阴。如夜所见皆报心作如波水作。亦如有人见绳为蛇蛇是绳作。五阴如是无我无人。七观众生体是真实如来藏性缘起法界无我无人。如是观察名修法缘。次辨无缘。于中有四。一观五阴假有性无如土禾城缘假无性。二观五阴妄相本无如揵闼波城远观似有近观本无。非直无性亦无城相。三观五阴情有理无如梦所见。但出妄心心外无法。四观五阴真法所集。穷其本性体是真如。古今常湛不起不灭。如是观察名修无缘。修得如是

第七门中就处分别。于中有四。一所依处。二所缘处。三修起处。四成就处。所依处者。四无量心依禅定起。论说不同。毗婆娑中有一论师说。四无量唯依四禅中间禅起。余皆不依。复有论师说。四无量依于四禅未来中间六地禅起。非四无色。就所依中初禅二禅无悲无量。悲与喜违。彼处有喜。是故无悲。未来中间三禅四禅无喜无量。彼处地法无喜受故。慈舍二行六地俱起。此前两家杂心论中举束对破。杂心所立亦说无量依六地禅。慈喜及舍与前所列第二家同。悲行有异。彼说悲行念众生心。喜者是其庆众生心。两不相返故。初二禅亦得起悲。何故不说依无色定。彼宗无量缘欲界生。无色不缘下有漏故。是以不依。成实法中四无量心具依八禅。故彼论言。是无量心三界皆有。问曰。喜心在初二禅。三禅已上云何得有。成实释言。我不说喜是喜根性。但为利生心。得清不浊说名为喜。故上有之。问曰。云何知依四空亦起无量。成释言。经说修悲生于空处。喜生识处。修舍生于无所有处。明知通依。问曰。经中不说无量生于非想。非想应无。释言。彼有微故不说。大乘所论凡夫二乘及小菩萨所修无量与毗昙同。佛大菩萨四无量心具依八禅。问曰。地论说慈心等欲色界中受正习果。非无色界。云何说言诸佛菩萨具依八禅。释言。彼依世间相说。所以无过。云何得知。如无色定如经中说。修习悲心生于空处。乃至修舍生无所有。不说余人。成实取此。非阿毗昙道理不应。所依如是(此一门竟)

次辨缘处。无量缘于众生而起。依如毗昙四无量心唯依欲界众生而起。非上二界。以欲界中有苦须释故偏缘之。上界无苦所以不说。成实法中通缘三界。故彼论言。有论师说。无量但缘欲界众生。是事云何。答曰。何为不缘余者。佛说慈心普覆一切。岂独欲界。又色无色诸众生等亦有退没堕恶道等。何为不缘。然成实中虽说无量通缘三界止一三千不论十方。诸佛菩萨无量宽广尽众生界。悉皆普缘(此二门竟)

次明起处。随身修起名为起处。依如毗昙身在欲界起四无量。非上二界。何故如是。杂心释言。慈治嗔恚。悲止害觉。喜除嫉妒。舍除贪恚。此皆欲界烦恼对治故欲界起。又慈欲与苦众生乐。余三随助。欲界有苦故欲界起。上界无苦是以不生。就欲界中三天下人能起无量。余皆不修。何故偏在三天下修非郁单越。由说起故。何故唯人非余四趣。人多方便故能修起。天多著乐不肯修习。三涂难处不能修起。故非余趣。成实三界皆得修起。彼问曰。有论师说。欲界现入。是事云何。答曰。不然。一切生处皆能现入。彼复问言。若在上界亦得修起。即上界死还上界生。报应无尽。释言。上界虽得修起亦有退失。故还生下。大乘亦说。三界俱起。菩萨所在常修习故(此三门竟)

次辨成处。随身不失名为成处。依如毗昙四无量心性是有漏。在下成上。生上失下。以是义故依于初禅未来中间所修无量但未退失。大梵已还随身何处皆得成就。生上界失。依二禅者二禅已还一切处成。乃至依于四禅起者四禅已还一切处成。生上即失。成实法中有漏生上不失于下。上得寄起下地法故。以是义故依一切禅所修无量但未退失。于三界中随身何处皆得成就。故彼成实无量品云。于一切处有一切矣。大乘亦尔。菩萨所修随身何处常成就故

第八门中明无量心大小不同。略有十二。一心体不同。小无量心六识七识以之为体。大无量心真识为体。二心法不同。小无量中慈之与悲是无嗔性。喜是受性。舍贪性。大无量心是智慧性。故杂心云。大悲是慧。一切无量皆大悲摄故。余三种亦是慧性。以慧证入法界门中化益法门说为慈等。故名为慧。随用义分与小相似。三漏无漏别。小无量心一向有漏妄为体故。大无量心一向无漏。真为体故。四常无常别。小无量心一向无常。妄为体故。大者是常。真为体故。五心缘不同。小无量心攀缘分别。大无量心心如虚空。无一分别而能普益一切众生。六行缘不同。如涅槃说。无量有四。一缘而非自在。普缘一切名之为缘。不能自在与其利乐名非自在。二自在而非缘。如缘父母妻子眷属与乐无碍名为自在。所益不广称曰非缘。三者非缘亦非自在。如声闻等缘小境界。故名非缘。不能与乐名不自在。若缘小境即非无量。何故经言有无量心而非缘乎。释言。此是无量中分亦名无量。如一比丘僧中分故亦名为僧。四亦缘亦自在。普缘一切名之为缘。与益无碍称曰自在。四中前三是小无量。后一是大。七依法不同。小无量心依世法成。大无量心依真谛成。故涅槃云。舍世谛慈得第一义慈。第一义慈即是佛性。故涅槃云。慈即佛性菩提涅槃常乐净等。八成德不同。小无量心一行一缘。大无量心德体圆通。一一门中旷备法界一切行德。如维摩说。九起行不同。小无量心出生小善。大无量心能生一切功德善根。故涅槃中说。慈能生一切诸行。地持亦尔。十功能不同。如杂心说。小无量心能缘不能度。大无量心能缘能度。又小无量能度小苦小恶众生。大无量心能度大苦大恶众生。十一位分不同。小无量心位在世间。大无量心位在出世。所谓无量初地已上。故涅槃云。因世无量得出世无量。是故出世名大无量。十二在人不同。如杂心说。小无量心与二乘共。大无量心不与声闻辟支佛共。四无量心辨之粗尔

　　四无碍义七门分别(释名一　辨相二　随义具论三　相对辨四　大小有无五　大小不同六　对力无畏彰别本末七)

第一释名。四无碍者起说智也。说智不同。一门说四。四名是何。一法无碍。二义无碍。三辞无碍。四乐说无碍。所言法者。泛释有二。一轨则名法。二自体名法。知法无滞名法无碍。义无碍者。泛释有四。一所以名义。二义用名义。三义利名义。四德义名义。知义无滞名义无碍。辨法之言目之为辞。于辞自在名辞无碍。语称物情名为乐说。于乐自在名乐说无碍。此四经中亦名四辨。若别分之无碍是智。辨是口业。智于诸法知无滞碍。故名无碍。言辞辨了故称为辨。通即心口俱名无碍。齐称为辨。智于诸法知无滞碍。故名无碍。知法辨了故复名辨。口于诸法说无障碍名为无碍。言辞辨了故复称辨。名义如是(此一门竟)

次辨其相。此四种中随相别分前二是智。后二是说。智中穷本唯一知法。就智法中上穷深故别分义。说中穷本其唯一辞。辞中善巧故复分乐。通而论之四俱是智。智之所照四俱是法。依智起言四俱是说。故地经言。四无碍智起言辞说。今先就法辨其四种。余类可知。辨法不同略有四门。一教法为法。二谛为义。依此法义随方言音辨宣之仪用之为辞。辞中差别能应物情名为乐说。二世谛为法。真谛为义。于世谛中色等诸法各有自体。故名为法。又复世谛显真之轨亦名为法。真谛之理有深所以。故号为义。一切教法名之为辞。随方言音辨宣之仪名为乐说。三真谛为法。世谛为义。真谛是其诸法自体故名为法。世谛是其显真所以。故说为义。又复义用亦名为义。辞乐如上。四历法分别一一法中皆具四种。如地经说。如一色中总相论色名之为法。色中差别目之为义。随方说仪称之为辞。辞中差别即名乐说。如是一切。上来所辨通皆是法。依法正知。悉皆是智。依此起言。四俱是说。辨相粗尔(此二门竟)

次随门别具义论之。法无碍中具有五种。一知教法名法无碍。故地经中知修多罗名法无碍。如是一切。二知世谛名法无碍。故地经中知色等法名法无碍。三知第一义名法无碍。故地经中知法无性名法无碍。如是一切。四知因行名法无碍。故地经中知菩萨行名法无碍。五知果德名法无碍。故地经中知佛法身名法无碍。如是一切。义无碍中具亦有五。一知教中解释所以名义无碍。故地经中知解释相名义无碍。二知世谛名义无碍。故地经中知法生灭名义无碍。三知第一义名义无碍。故地经中知如实境名义无碍。四知因行名义无碍。故地经中善知十地义差别相名义无碍。五知果德名义无碍。故地经中知佛色身时事相等名义无碍。辞无碍中具义有五。一知名无尽起说自在名辞无碍。云何无尽。如华严经名号品说。四谛名字一世界中有四十亿那由他别。一切世界差别例然。如来名字一世界中有百亿万。一切世界差别类尔。以此类余诸法名字齐应无尽。二得解知一切众生语言三昧。随以何言起说自在名辞无碍。三得无碍法蠡声相起说自在名辞无碍。四得闻持持一切教起说自在名辞无碍。五得义持持一切义起说自在名辞无碍。乐说无碍差别有五。一知义不同称情乐说。二知教不同称情乐说。三知诸法名字不同称情乐说。四知方言不同称情乐说。五以无碍法蠡圆音称情乐说。具义如是(此三门竟)

次就诸法相对辨异。法义相对略有十四。一就能诠所诠分异。知一切教名法无碍。知诸法义名义无碍。故地持云。于法章句修慧不谬名法无碍。法相不谬名义无碍。二就能说所说分异。如地经说。知力无畏不共佛法大悲智行转法轮德名法无碍。知所说法名义无碍。三就教中总别分异。如地经说。总知如来所转法轮名法无碍。知佛所说八万四千音声差别名义无碍。四就教中本末分异。如地经说。知修多罗名法无碍。知解释相名义无碍。五就二谛观入分异。如地经说。知世谛中色等诸法名法无碍。知真谛中如实智境名义无碍。六就二谛浅深分异。亦得名为体用分异。真谛名体。世谛名用。如地经说。知法无性名法无碍。知法生灭名义无碍。七就诸法总别分异。如地经说。总知一切诸法自相名法无碍。知法差别名义无碍。八就诸法约时分异。如地经说。知现在法名法无碍。知过未法名义无碍。以过未法显今所以。故说为义。九就诸法别智分异。如地经说。法智知法名法无碍。比智知法名义无碍。十就诸乘权实分异。如地经说。知实一乘名法无碍。知权说三名义无碍。涅槃经中知三乘别名法无碍。知实一乘名义无碍。十一通就诸乘浅深分异。知三乘人第一义智名法无碍。知三乘人世谛之智名义无碍。故地经说。知第一义无我慢相名法无碍。知世谛中无我慢相名义无碍。三乘上人证理之慧名第一义无我慢相。知阴界等名世谛中无我慢相。十二偏就大乘因中实相分异。知诸地实名法无碍。知诸地相名义无碍。故地经说。知菩萨行名法无碍。知说十地义差别相名义无碍。十三偏就大乘果中体德分异。知涅槃体名法无碍。知佛法身解脱般若三德差别名义无碍。故涅槃云。法者所谓大般涅槃。义谓法身解脱般若。十四偏就大乘果中体用分异。如地经说。知佛法身名法无碍。知佛色身时事相等名义无碍。法义相对实有无量。且论斯耳。就辞乐相对分异略有七种。一同体义分。以言显理名之为辞。辞中差别随人所好即名乐说。地经论中多依此门。二总别分异。总说名辞。别说名乐。故地经言。次第不断名为乐说。三多一分异。一名显法名之为辞。多名显法随人异乐名为乐说。故地经言。于假名法以假名说。名之为辞。不坏前名异假名说名为乐说。四粗妙分异。于恶众生粗言呵识唯得名辞。妙言说法令人爱好方名乐说。五所随分异。如地经说。随音异说名之为辞。随心异说名为乐说。六自他分异。诸佛菩萨随自意语名之为辞。随他意语说之为乐。是二种语如涅槃说。七约法分异亦得名为约智分异。如地经说。依于世谛正见说法名之为辞。依第一义不倒说法名为乐说。此据教授观入时语。亦得宣说真谛名辞说世称乐。辞乐之异理亦无量。且说斯耳(此四门竟)

次明大小有无之义。通而论之大小皆有。小乘法中唯是利根阿罗汉得。余者皆无。大乘法中种性已上一切皆具。若复通论十信菩萨亦分得之。隐显别论大有小无。故涅槃云。声闻缘觉无四无碍。问曰。经说。摩诃呴絺罗四无碍第一。今云何言小乘中无。释有两义。一多少分别。小乘所得少故名无。如河少水名为无水。此亦如是。故经说言。声闻之人或有得一。或复得二。若具得者无有是处。以不具故宣说其无。大具得故说有无碍。二取舍分别。小乘之人于法取著。不能自然等照诸法。故无无碍。诸佛菩萨心无取著。自然等照一切诸法。故有无碍。故涅槃云。有取著者即无无碍。无取著乃有无碍。问曰。就通宣说大小齐得应好。何须就别言小不得。释言。为显四无碍智是上功德。小乘人中得之者鲜。设有得者不具不胜。是故就别道其不得。问曰。无碍就别唯大不在小者戒定慧等亦如是不。释言。齐类理亦无伤。但戒定等是通行门。凡圣大小咸皆得之。四无碍智是上行门。上人方有。是故设通唯通小乘利根罗汉。彰胜隐劣唯在大乘。问曰。无碍是上功德得通声闻。力无畏等何不如是。释言。力等是上上门故小乘人一向不得。然德阶降相非一准。或有功德。唯佛有之。如地持说。谓断诸习及佛一切种妙智等。或有功德。佛菩萨有。余者皆无。谓首楞严定及不思议解脱门等。或有功德。唯佛菩萨利罗汉有。余人皆无。谓四无碍．无诤．愿智．边际智等。或有功德。唯佛菩萨声闻缘觉四人有之。谓三明等。或有功德。唯佛菩萨声闻缘觉那含人有。谓灭尽定。或有功德。唯是三乘贤圣有之。谓三无漏根。或有功德。凡圣皆行。谓戒定等。德门不同非可一类。不得相并(此五门竟)

次明大小不同之义。不同有六。一体性不同。二依地不同。三缘境不同。四缘心不同。五开化不同。六起说不同。体不同者。小乘无碍十智为体。言十智者。谓四谛智．法智．比智．尽智．无生智．等智及他心智。如龙树说。辞法无碍唯等智性。以缘名故。乐说无碍具九智性。除一灭智。灭智缘无不缘众生根欲性等随乐说故。义无碍者。具十智性。十智所缘皆是义故。大乘法中莫不皆是一如实智。何者如实。如地持释。谓清净智一切智无碍智是如实智。何者是其依地不同。地谓九地。欲界八禅是其九也。如龙树说。小乘法中义及乐说在于九地。九地所知皆是义故。义无碍智在于九地。依九地心缘诸众生根欲性等为他说故。乐说无碍亦在九地。问曰。若言依四空定得缘众生根欲性等起乐说者。依彼得起他心通不。释言。不得。论说五通在于四禅不在余定。故依四空虽缘众生根欲性等起于乐说不能明见。故无他心通。法辞无碍缘名起故唯在欲界及初禅地。杂心所说在于欲界及四禅地。大乘法中诸佛菩萨起用自在。四无碍慧齐依九地。何者是其缘境不同。声闻之人但缘小乘十二部经名法无碍。缘阴界入四真谛等名义无碍。虽知阴等总相粗知不能深细。说小乘法名辞无碍。说小乘法应小乘心名乐说无碍。诸佛菩萨知一切法名法无碍。知一切义名义无碍。说一切法名辞无碍。说一切法应一切心名乐说无碍。此等如前第三门中具广分别。何者是其缘心不同。声闻之人于法义等分别攀缘名为无碍。诸佛菩萨深证实性舍离妄想。无念无缘而能普照一切法界名为无碍。何者是其开化不同。如地经说。菩萨或以一音说法。令众生解即得解了。言一音者。或随方言。或随法别。以论一也。或种种音说令一切大众生解即解了。言种种者。或随方言。或随法异。彰种种也。或放光说令生解了即得解了。或以一切风铃树等宣说法音。令人解了即得解了。何者是其起说不同。不同有六。一音声不同。诸佛菩萨有法蠡声无心分别。自然普应诸众生心而为说法。声闻不能。二方言不同。诸佛菩萨得解众语言三昧。能随一切差别为说。声闻不能三名字不同。诸佛菩萨知名无尽一一法中无量名说。声闻不能。四现说不同。诸佛菩萨或以口言而现说法。或于自身诸毛孔中而现说法。或但放光而现说法。或依一切风铃树等而现说法。声闻不能。五所说不同。如地经说。十方一一微尘之中。各有无量不可说界尘数法门。诸佛菩萨能具宣说。声闻不能。六广狭不同。诸佛菩萨身充法界一时等说。闻声不能。此六合为起说不同。大小不同差别如是(此六门竟)

次以无碍对力无畏彰其本末次第之义。德实同体无有前后。随相起用非无本末次第之义。本末有二。一十力为本。依十力故起四无碍为众说法。依力无畏破诸外道说四无畏。依十力故起一切智漏尽无畏。依四无碍能说法故起后二种。能说彰道及尽苦无畏。二十力为本。依十力故起四无畏。以有力故于他不怯。依四无畏起四无碍。以不畏故能为他说。故龙树言。依十力故说四无所畏。以四无畏庄严十力。依四无畏说四无碍。以四无碍庄严无畏。四无碍义略辨粗尔

　　菩萨四无畏义

菩萨无畏如大智论说。化心不怯名为无畏。无畏不同。一门说四。四名是何。一总持不忘说法无畏。二尽知法药。及知众生根欲性心说法无畏。三善能问答说法无畏。四能断物疑说法无畏。言总持者。略有二种。一者闻持能持教法。二者义持能持众义。以此二种不妄名义。故无所畏。言知法药及根性者。药有二种。一世间法。二出世法。世法有三。一欲界法。二色界法。三无色界法。出世亦三。一声闻乘法。二缘觉乘法。三大乘法。所知根性准法可知。于此具了故无所畏。能问答者。一切异见皆能摧破。一切正法悉能[言*恣]请。名为能问。无量众生一时问难。一一众生为无量问。菩萨一时悉能酬对名为能答。以有此能故得无畏。能断疑者。善解说义巧开物心名能断疑。以有此能故得无畏。四中初一依陀罗尼说法无畏。后三依智说法无畏。菩萨无畏辨之略尔

　　四摄义五门分别(释名一　辨体二　约对六度共相收摄三　就位分别四　次第五)

第一释名。言四摄者。化他行也。化行不同。一门说四。四名是何。一布施摄。二爱语摄。三利行摄。四同利摄。言布施者。以己财事分布与他名之为布。辍己惠人目之为施。因其布施缘物从道名布施摄。问曰。此与檀度何别。释言。体一随心分异。异相如何。直尔与财说为檀度。因施授道名布施摄。此地持中名随摄方便。彼说爱语以为正摄。布施顺彼故名随摄。爱语摄者。美辞可玩令他爱乐名为爱语。因其爱言缘物从道名爱语摄。此地持中名摄方便。以此爱语正授善法名摄方便。利行摄者。经中亦名利益摄也。劝物起修名为利行。以道润彼故云利益。因利缘物名利行摄。此地持中名度方便。劝修可行度离生死故名为度。同利摄者。名字不定。或名同事。或云同行。或称同利。通释是一。于中别分同事最下。菩萨为化先同众生苦乐等事名为同事。同行为次。菩萨为化亦与众生同修诸善名为同行。同利最上。化物成德来同菩萨名为同利。因同缘物名同利摄。此地持中名随顺方便。巧随众生闻修所行故名随顺。名义如是(此一门竟)

次辨体相。此四穷本莫不皆用巧慧为体。随别论之非无差参相。如何。布施摄中差别有四。一者财施。二者法施。三无畏施。四报恩施。菩萨思愿与无贪俱起身口业。舍所施物济慧贫乏名为财施。以法授与名为法施。济拔厄难名无畏施。菩萨先曾受他恩慧。今还以其财法无畏酬报彼恩名报恩施。用此四种为布施摄。爱语摄中论其语体离口四过。与众生语是爱语体。故地持云。可喜语真实语如法语义饶益语与众生语是爱语性。言可喜者。不恶口也。言真实者。不妄语也。言如法者。不倚语也。义饶益者。不两舌也。以此对人说法授益名与众生语。若就所说要唯二种。如地持说。一随世间语。所谓慰问咒愿赞叹。二正说法语。谓说一切德相应法。以此二种为爱语体。问曰。爱语所说之法与布施中法施何别。释言。相同随心分异。为令众生受法从道说为法施。为使众生乐其法言而受化者判为爱语。利行摄中就行有二。一离恶摄。二集善摄。随人有四。如地持说。一无德善人方便随顺。二有德善人称扬赞叹。三易调恶人呵责折伏令其改悔。四难调恶人神力降伏令其舍恶。此四人中对前二人集善摄取。对后二人离恶摄取。用此诸行为利行体。问曰。爱语说法授人利行亦尔。有何差别。释言。直尔说法授与是爱语摄。依所说法劝之起修名利行摄。同利摄中道义别分同事有二。一苦事同。二乐事同。此二具广如地持论。同行有二。一集善行同。二离恶行同。同利有二一自分德同。二胜进行同。故地持言。此义此善若等若胜。授与众生悉与己同是名同利。用此诸行为同利体。问曰。利行劝人起行。同行之中亦劝起行。有何差别。释言。直尔劝他起修名利行摄。自作劝他名为同行。体相如是(此二门竟)

次对六度共相收摄。经论不同。地持论中就初檀度说布施摄。就中四种说同利摄。以己所行劝他修故。般若之中具足四摄。以慧方便起诸行故。依阿差未经布施摄中具一切诸度无极。以布施中具有财法无畏施故。财施摄檀。无畏施中摄戒摄忍。以此不害不恼他故。法施摄余精进禅慧。布施摄中具此三义。故摄诸度。爱语摄中摄戒摄忍。良以爱语离口四过戒分所收。故摄戒度。以爱语故不毁不骂。故摄忍度。利行摄中摄精进度。以彼利行勤化众生故摄精进。同利摄中摄禅摄慧。所成定慧与人同故。又更别分布施摄檀。如地持说。余三如向阿差末经说(此三门竟)

次就位论。理实四摄遍通诸位。随义且分非无差异。异相如何。经经说不同。如地经中。菩萨初地布施爱语二摄增上。第二地中爱语增上。第三地中利行增上。第四地中同利增上。五地已上四摄齐等。何故初地布施爱语二摄增上。释言。初地檀行利他。彼能财施故施增上。彼修法施故爱语增上。何故二地爱语增上。彼地持戒离口四过。是爱语摄故。二地中爱语增上。何故三地利行增上。彼于众生修习十种救度之行。故三地中利行增上。何故四地同利增上。彼四地中不舍众生修行道品。故四地中同利增上。依阿差末经布施在放初地之中。爱语在于二地已上。利行在于八地已去。同利在于第十地中。故彼经言。布施摄者。名初发心。爱语摄者名已修行。利行摄者名不退转。同利摄者名一生补处。初地之中菩提心起名初发心。彼地檀胜故。布施摄在彼地中。二地已上所起修道名已修行。初修持戒离口四过说为爱语。故爱语摄在彼地中。八地已上法流水中趣佛无间名不退转。第八地中净土化生。第九地中辨才益物说为利行。故利行摄在彼地中。第十地中去财不遥名一生补处。彼地所得上同如来名为同利。又十地中与一切生同善根藏亦名同利。故同利摄在彼地中。位别如是(此四门竟)

次明因起次第之义。德实同时。随人别化亦无次第。今且约就修入起用化益一人以论次第。于中略以三门分别。一修入次第。施除外悭。其行易为故先行施。爱语摄者离口四过。戒分所摄行故。次难作故布施后明修爱语。利行摄者。是集善行离恶易成集善难就。故爱语后明修利行。因前利行成就功德与他上地诸菩萨同。故利行后明其同利。故地持云。有菩萨同利。如是同利不示他。己所成德与他上地诸菩萨同。名有同利。不须显示己德化彼名不示他。二起用次第。先明同事。菩萨尊高众生卑下。彼我殊淳无由摄化。菩萨为化迀德从彼现与彼同。名为同事。故先明之。故地持言。有菩萨不同利示同利。菩萨实德不与彼同名不同利。现化同彼名示同利。于此门中先后不定。何故如是。所化之人有贫有恶。若对贫人先行布施济其贫苦。次行爱语授之以法。后明利行劝物起修。若对恶人先行爱语化令舍恶。次行布施随顺资养。后以利行劝令起修。地持论中多从后义以论次第。三摄益次第。此就一人以论摄受益。其中次第与初门同。先以布施摄取其身。次以爱语摄取其心令生信解。次以利行化之起行。因其利行化彼成德与菩萨同。故次第四明其同利。故地持言。有菩萨同利示同利。菩萨为他先与彼人同修所行名有同利。彼所化者。同修成德示同菩萨名示同利。四摄之义辨之粗尔


大乘义章卷第十一


大乘义章卷第十二

　　　　远法师撰


净法聚因法中。此卷有三十一门(五愿义　五戒义　五品十善义　五停心义　五圣支定义　五圣智三昧义　五智义　五忍义　五种菩提义　五种方便义　五种善法义　五行义　五生义　五无量义　五德举罪义　五种教诫义　六波罗蜜义　六念义　六种决定义　六妙行义　六种善法义　六和敬义　六修定义　六三昧义　六摄义　七善律仪义　七净义　七财义　七种大乘义　七地义　七戒齐义)

　　五愿义

五愿之义出地持论。求义名愿。愿别不同。一门说五。五名是何。一发心愿。二者生愿。三境界愿。四平等愿。五者大愿。五中初一是自利愿后四利他。发心愿者。菩萨自为发菩提心求大菩提名发心愿。后利他中言生愿者。求利他身。为众生故愿未来世随善趣生以道益物。名为生愿。问曰。何故不愿恶趣。释言。愿心有其二种。一为拔苦愿生恶道。二为授善愿生善趣。善趣众生堪受道故。境界愿者。求利他智。愿未来世成就五种无量之智。正知五种无量境界名境界愿。五无量者。一众生境无量。二世界无量。三法界无量。四调伏界无量。五调伏界方便界无量。此义如后五无量中具广分别。平等愿者。求利他行。愿未来世一切菩萨四摄之行平等成就名平等愿。言大愿者。正求利他。愿未来世于众生以四摄法平等饶益。名为大愿。故论释言。大愿者即平等愿。用前等行广利人故。五愿如是

　　五戒义五门分别(列名解释科简废立一　遮性分别二　得有分别具三　就时分别四　约就人趣形报分别五)

言五戒者。所谓不杀不盗不邪淫不妄不饮酒是其五戒也。此五能防故名为戒。前三防身。次一防口。后之一种通防身口。护前四故。问曰。身中打缚等事并是不善。何不说离。释言。打缚是杀眷属。但言离杀则已具摄。故不别论。又此过轻世人难持。故不说离。问曰。离杀离盗之中不言离邪。离淫之中偏言离邪邪。释言。杀盗唯邪无正。有皆须离。是故不须以邪别之。淫则不尔。有正有邪。自妻为正。侵他为邪。为简正淫故说不邪。问曰。何故余戒法中有淫皆离。五戒之中偏离邪淫。释言。五戒被在家者。在家之人自妻难断故偏离邪。又成实言。若淫自妻不堕地狱。是故简之偏言离邪。问曰。八戒亦被在家。以何义故有淫皆离。不说离邪。释言。八戒是在家人持出家法。故似出家者有淫皆离。又复八戒时短易持有淫皆离。五戒尽形时久难持。故偏离邪。以难持故。乃至在家初果圣人亦不能离。问曰。口过乃有四种。以何义故偏离妄语不离余三。龙树释言。妄语重故偏说离之。又复妄语故作心起。余则不定。或有故作。或不故作。又复妄语摄余口过。两舌等罪不应法故皆名妄语。若说离妄余者皆随故不别论。又两舌等在家难持故不说离。故杂心言。出家之人尚不能离。况在家者。问曰。饮酒不恼众生。何故须离。论言。饮酒是放逸门多生罪过。是故须离。问曰。一切歌舞等事何不说离。以过微故又。在家者难常持故。所以不说(此一门竟)

次辨遮性。五中前四远离性罪。后之一戒防禁遮恶。前离性罪是其戒体。后离遮恶是助戒法。又前戒体是其所护。后一助法是其能护。所护如果。能护之者如似园墙论说如是(此二门竟)

次辨得戒。有分有具。有人说言。五戒之法具受乃得。有人宣说。不具亦得。若依毗昙具受乃得。分受不得。门曰。若言具受得者是义不然。如经中说。优婆塞义差别有五。一者一分。二者小分。三者多分。四者具足。五者断淫。若具受得云何得有一分等异。毗昙释言。此据持中宣说一分小多分等。不关受事。于五戒中具受得竟。若于一戒名为一分。若持二戒名为小分。若持三四名为多分。若具持者名为具足。若于自妻亦不淫者名为断淫。若依成实分受亦得。量其分齐或受一二乃至具足。故彼论言。随受多小皆得。据极说五。以分得故经中宣说一分多分乃至断淫。大智论中同成实说(此三门竟)

次辨时分。于中有二。一约要期以辨时分。二约法辨时。言约要期辨时分者。要期有三。一者要期尽一日夜。所谓八戒。二者要期尽于一形。所谓五戒出家戒。等三者要期尽未来际。谓菩萨戒。言约法者如毗昙说。有佛法时受戒则得。无时不得。以戒必依佛法受故。若先受得佛法虽灭成就不失。成实法中乃至法灭人十岁时受戒亦得。问曰。尔时既无佛法。依何受得。释言。尔时虽无人授但自要期。结誓断恶亦能得之(此四门竟)

次就人趣形报分别。趣谓五趣。依如毗昙五戒唯在人天中受。不在余趣。成实法中人天鬼畜一切皆得。趣别如是。言就人者。依如毗昙佛弟子等得受此戒。外道不得。成实法中外道亦得。阿含经中宣说。外道得受八戒。当知五戒亦应得受。涅槃经说。供养外道持戒之者得无量报。明亦得受。人别如是。言就形者。依如毗昙男女得受。余皆不得。依如成实律仪品中黄门无根不能男等皆得之。不局男女。五戒之义略辨如是

　　五品十善义四门分别(一释名　二开合辨相　三约就人位辨其通局　四所治同异)

第一释名。五品十善出地经论。顺义名善。顺有三种。一顺益上升名之为善。若从是义下极三有人天善法齐名为善。二顺理名善。谓无漏行。若从是义下极二乘所修善法皆名为善。同顺理故。三体顺名善。谓真识中所成行德。相状如何。法界真性是己自体。体性缘起集成行德。行不异性。还即本体。即如不乖称曰体顺。若从是义唯佛菩萨体证真行是其善也。良以所对恶有三故善分此三。言三恶者。一违损名恶。若从是义唯三涂因及人天中别报苦业是其恶也。翻对此故宣说初善。二违理名恶。取性心中所造诸业皆违法理同名为恶。若从是义上极凡夫有漏善业犹名为恶。翻对此故说第二善。三体违名恶。一切妄心所起诸业违背真体同名为恶。若从是义上至三乘缘照无漏齐名为恶。妄心起故。翻对此故说第三善。名义如是(此一门竟)

次第二门开合不定。总唯一善。简凡异圣。分之为二。圣别大小。通凡说三。小中开分声闻缘觉。二种善异。通余说四。大中离其佛与菩萨。两种善别。通余说五。凡中别分人天善异通余说六。广则无量。今据一门且论五种。开合如是(此二门竟)

次约人位辨其通局。人有五阶。所谓凡夫声闻缘觉菩萨及佛。通局如何。善有二种。一者善法。二者善行。此二何别。别有四种。第一义者。法通理事。行唯在事。第二义者。法通有情及与非情。行唯在有情。第三义者。法通善恶及与无记。行唯是善。第四义者。法通自他行唯局别。法云何通。他人所行得为己法己之所行得为他法。行云何别。己行不得说为他行。他行不得说为己行。有斯差异故分两门。今先就法辨其通局。义别有四。一随人别分。凡夫善法唯就凡说。乃至佛善唯就佛说。无相通理。二简胜异劣。于此门中下不兼上。上得兼下。以是义故凡夫最劣。唯有凡善无余四种。声闻次胜。其有声闻凡夫善法无余三种。缘觉转胜。具有缘觉声闻凡夫三种善法无余二种。菩萨具四。无其佛善。如来具足一切善法。三简大异小。凡夫二乘是其小故下不兼上上得兼下。备如向辨。菩萨及佛是其大故并皆具足一切善法。精粗为异。以并具故。二地菩萨摄五十善为善摄善戒。四就实通论。凡夫二乘菩萨及佛一切皆具五品善法。此就真实如来藏中十善法门以论具矣。凡夫心中即具法界一切善法。今虽未现法实常有。二乘亦然。菩萨小见。至佛圆见。良以法界无增减故一切皆具。法之通局辨之粗尔。次就善行以论通局。于中有三。一随人别分。二简胜异劣。三简大异小。与前法中初三相似。行唯在事不同法。故阙无第四凡圣皆具。通局如是(此三门竟)

次明所治同异之义。五品十善所治之障义有同异。所言同者。莫不皆离十不善业。所治既同。何缘得分五品善别。释言。离之有远有近。故得分为五品善别。凡夫十善离之最近。乃至佛善去之最远。所言异者。凡夫十善正离业道。余之四种离业根本。五住烦恼是业根本。声闻缘觉同治四住。声闻解劣见法粗昧。所治不精。缘觉智胜见理深明。所断精尽。菩萨及佛同灭无明。菩萨智浅离之未穷。佛智圆极断之毕竟。有此差别故分五品。五品十善辨之略尔

　　五停心义四门分别(一释名辨相　二治患不同　三三善分别　四就地分别)

就初门中先释其名。后辨其相。名字是何。一不净观。二慈悲观。三因缘观。四界分别观。五安那般那观。此五经中名五度门。亦曰停心。言度门者。度是出离至到之义。修此五观能出贪等五种烦恼到涅槃处。故名为度。又断烦恼度离生死亦名为度。通人趣入。因之为门。言停心者。停是息止安住之义。息离贪等制意住于不净等法。故曰停心。名字如是。相状云何。不净观中略有二种。一厌他身观他不净。二厌自身观自不净。观他身中有其九相。一者死相。二者胀相。三青瘀相。四脓烂相。五者坏相。六者血涂相。七虫敢相。八骨锁相。九离坏相。大智论中加一烧相少一死相。此义如后九相章中具广分别。观自身中有五不净。如大智论说。一种子不净。是身过去结业为种。现以父母精血为种。二住处不净。在母胎中生藏之下熟藏之上两界之间安置己体。三自相不净。是身具有九孔常流。眼出眵泪。耳出结[月*寧]。鼻中出洟。口出延吐。大小便道流出屎尿。四自体不净。是身具有三十六物所共合成。如大智论说。一发。二毛。三爪。四齿。五皮。六肉。七骨。八髓。九筋。十脉。十一牌。十二肾。十三心。十四肝。十五肺。十六大肠。十七小肠。十八胃。十九胞。二十屎。二十一尿。二十二垢。二十三汗。二十四泪。二十五结[月*寧]。二十六洟。二十七唾。二十八脓。二十九血。三十黄阴。三十一白阴。三十二肪。三十三[月*(冉-土+二)]。三十四脑。三十五膜。三十六精。于此门中要唯二种。一皮等观。二除去皮肉为白骨观。骨观有三。如毗昙说。一者始业观察自身。从头至足除去皮肉作其骨相。二已习行观彼骨锁。以渐宽广周满大地。又观彼骨展转相对大风飘搏变为雪聚。修此骨相极令纯熟不作心想任运现前。三思惟已度于彼骨锁。以渐略之还至自身。于其所缘清净寂静唯观一色。此是第四自体不净。五终竟不净。此身死已埋则成土。虫啖成粪。火烧成灰。究竟推求无一净相。名终竟不净。慈悲观者。普缘众生作其与乐拔苦之想名慈悲观。于中广有七品修习。如前四无量章中具广分别。因缘观者。于彼生死十二因缘分别观察。是观不同。略有二种。一顺。二逆。逆顺不同略有两门。一前后分别。从前向后次第观察名为顺观。从后向前次第推之名为逆观。二空有分别。有观名顺。顺法相故空观名逆。逆诸法故。五度门中因缘观者。就初门说。界分别者。依如毗昙为六界观名界分别。言六界者。一地。二水。三火。四风。五空。六识。如论中释。地为水界润故不相离。水为地界持不流散。火成熟故不淤坏。风动飘故得增长。以空界故食等出入。识界合故有所造作。此六差别无我人故。若依涅槃经观十八界名界分别。十八界义如上广释。于此分别知无我人。数息观者。观自气息系心数之无令妄失名数息观。于中分别略有四种。一者增数。以一为二。二者减数。以二为一。三者乱数。出作入想入作出想。四者等数。以一为一。心散乱者。为前三数。心不乱者。为后一数。数之至几极不过十。于彼十中不满心忘还从一起。若心不乱至十便回。何故唯十不增不减。论自释言。畏心散故不得过十。惧心聚故不得减十。出入息中数何为十。是义不定。内气增者偏数出息。内气小者偏数入息。气息调者入出俱数。如杂心说。入五出五合为十也。出入息中先数何者。如论中说。先数入息后数出息。良以生时入息在前故先数入。命终之时出息在后故后数出。相状粗尔(此一门竟)

次明五度治患不同。如经中说。多贪众生教观不净。贪有五种。对治各异。何者五贪。一者色贪。男女相爱。以不净观而为对治。二亲戚贪。亦名淫贪。眷属相怜名亲戚贪。亲情相爱寻续不断名为淫贪。如多日雨名为淫雨。多日之风名曰淫风。此亦如是。不同世人奸逸名淫。此之淫贪舍无量心而为对治。故杂心云。舍无量心对治淫贪。三者财贪。吝惜身财。檀度为治。四名闻贪。求善称誉。身空为治。五善法贪。爱著善法。法空为治。今此偏说色贪对治为初度门。以此过重受生根本故偏说之。色贪有二。一爱自身。观五不净而为对治。二爱他身。九相为治。爱他身中有四种欲。一威仪欲。二形色欲。三处所欲。四细触欲。威仪欲者。死相为治。第二形色青淤脓烂血涂为治。处所欲者胀坏虫食分散为治。细触欲者骨锁为治。问曰。九相能治贪欲。与彼十相对治何别。释言。九相但能遮伏。十相能灭。九相能伏如似缚贼。十相能灭如似杀。贼差别如是。十相之义后当别论。多嗔众生教慈悲观。慈悲二心治有通别。通则俱治一切嗔恚。则则各异。如涅槃中六门别之。第一义者。嗔有二种。一能夺命。二能鞭靻。断命之嗔粗而易舍。修慈悲能治。鞭靻之忿轻而难离。修悲方治。第二义者嗔有二种。一嗔众生。二嗔非众生。嗔众生者。应生所起性容轻薄。易除易遣。修慈能治。嗔非众生者。不应生处起性必深厚。难离难舍。修悲方离。嗔非生者。于众生处灼然亦嗔。故曰深厚。第三义者。嗔有二种。一有因缘。二无因缘。有缘生嗔应生处起性容浮薄。易除易舍。修慈能治。无缘生者性必深厚。难除难断。修悲方治。无缘生者有缘亦嗔。故曰深厚。第四义者。嗔有二种。一缘过去久因缘生。二缘现在近因缘生。缘于过去久缘生者。去境玄远嗔容轻薄。易除易舍。修慈能治。缘现生者。近境逼心忿恼必深。难裁难忍。修悲方治。第五义者。嗔有二种。一嗔圣人。二嗔凡夫。憎圣人者。可敬处起。易除易舍。修慈能治。嗔凡夫者。可憎处起。难忍难舍。修悲方治。第六义者。嗔有三品。上中及下。上嗔易息。修慈能治。中嗔次难。修悲方治。下嗔难断。修慧方离。慈悲不治。愚痴多者教观因缘。痴有四种。一迷世事。五明为治。二迷世俗因果之法。十二缘观而为对治。三迷二谛有无之理。以二谛观而为对治。四迷真实如来藏性。实证为治。今说第二为因缘观。问曰。经说。声闻钝根教观四谛。缘觉利根教观因缘。今云何言愚痴众生教观因缘。龙树释言。此愚痴者不如牛羊全无所知。盖乃外道邪见。利根迷正因果。故说为痴。以利根故能观因缘。然因缘中治患非一。今据一门且言治痴。著我多者教分别界。依如毗昙六界分别明无我人涅槃经中十八界观明无我人。是身唯有六根六尘及识故。所治之我或一二三乃至六十五种差别。无我章中已广分别。思觉多者教令数息。觉有八种。所谓欲觉．嗔．恼．亲里．国土．不死．族姓．轻侮。此义如前八觉章中具广分别。问曰。有人诸患等分以何为治。成实法中十六特胜能为对治。依如观佛三昧经中观佛三昧能为对治。毗昙法中义亦同此。以佛相好非是三毒境界故尔。问曰。何故诸烦恼中偏说对治贪嗔痴我及与觉观以为度门不说余结。以此凡夫多所起故。又贪嗔痴是三毒根。我为一切诸见根本。觉观妨道故偏治此。以为度门。余不如是。所以不说。又余烦恼皆是观收故唯说五(此二门竟)

次就三善分别五度。言三善者。所谓无贪无嗔无痴三善根也。五度观中。不净观门是无贪性。慈悲观门是无嗔性。余三观门是无痴性。若论眷属即五阴性。定共无作是即色阴。受数为受。想数为想。心王为识。余为行阴(此三门竟)

次就地论。地谓欲界未来中间及八禅地。约此诸地分别五度。初不净观是其欲界未来中间初禅二禅五地所摄。依欲界地闻思慧心作。即欲界摄。依未来等彼慧心作。即彼禅摄。问曰。何故三禅以上不起此观。释言。欲界有二种欲。一者身欲。二者心欲。五识地中有其身欲。意识地中有其心欲。故从欲界至禅中间修不净观对治彼欲。初禅地中亦有二欲。眼耳及身三识地中有其身欲。意识地中有其心欲。故依二禅修不净观对治彼欲。二禅以上单有心欲。无有身欲。故三禅上不修此观。又三禅中乐乐于自乐。四禅以上其心寂静。不乐观此不净之事。故三禅上不为此观。设令修习小故不论。慈悲观者。依如毗昙欲界四禅未来中间七地所摄。成实法中一切地摄。大乘法中粗同毗昙。细同成实。因缘界入二种度门一切地摄。安般念者。五地所摄。所谓欲界未来中间及彼二禅三禅地家方便道摄。虽五地摄多用欲界闻思慧心作。问曰。初禅二禅三禅根本定中以何义故不为此观。释言。数息为求禅定。彼根本定定心已成。是故不为。又问。何故四禅以上不为此观。彼地已离出入息故。五停心义大况粗尔

　　五圣支定义

如成实说。定能生圣。与圣作因名圣支定。圣支不同一门说五。五名是何。一是喜定。二是乐定三是清净心定。四明相定。五观相定。初禅二禅名为喜定。三禅名乐。第四禅中免三灾绝四受灭出入息名清净心定。此三犹是世俗四禅。依此三种发生理解名明名观。始观五阴苦无常等名之为明。破坏五阴观五阴空说以为观。问曰。何故世俗定中唯说四禅以为圣支。生圣强故。又问。此五位在何处。释言。前三位在外凡。后之二种闻思已去。其中辨义进退不定。一义释云。闻思位中习解方便名之为明。修慧位中现见二空说以为观。第二释云。四现忍心同名为明。无相已去齐称为观。以小类大大亦应有。大中前三亦在外凡。明在种性。观在解行。亦可明在种性解行观在地上。五圣支定略辨如是

　　五圣智三昧义

五圣智三昧如成实论五圣智品说。名字是何。一圣清净三昧。二非凡所近智者所赞三昧。三寂灭妙离三昧。四现乐后乐三昧。五者一心出入三昧。圣清净者。行者在于见谛道时所修禅定。时若起烦恼则以智慧除彼烦恼令定清净名圣清净。非凡所近智所赞者。行者能破世俗假名。入无相位所得圣定名非凡近智所赞也。寂灭离者。论自释言。薄诸烦恼令贪等灭名为寂灭。此斯陀含所得之定。妙尽欲界微细烦恼名为妙离。此阿那含所得之定。现乐后乐者。于现在世证烦恼断名为现乐。未来世中得泥洹果名为后乐。此上二界一切烦恼对治定也。一心出入者。论自释言。行者常行无相心故名为一心出入三昧。此一在于无学位中。准小类大。大亦具有解行已。前名圣清净。欢喜地中名非凡近智者所赞。二地已上至第八地名寂灭妙离。九地十地名现乐后乐。佛地名为一心出入。问曰。何故说此五种。成实释言。佛明定中非但系心亦有圣智。是故说之。五圣智三昧相别粗尔

　　五智义六门分别(一辨相　二定体　三漏无漏分别　四就位分别　五就人分别　六就处分别)

言五智者。一法住智。二泥洹智。三无诤智。四者愿智。五边际智。法住泥洹从境为名。相状如何。泛释有六。一就有为无为分别。知苦集道有为之法法相存立名法住智。观察灭谛无为之法名泥洹智。泥洹胡语。与彼涅槃原是一名。传之音异。二望生死增损分别。观集生苦增长生死名法住智。观道趣灭减损生死名泥洹智。又观诸法无常苦空趣向涅槃是亦名为泥洹智矣。故论说言。增长生死名法住智。减损生死名泥洹智。三空有分别。知世谛有名法住智。了真谛空名泥洹智。四望有法增损分别。观察有法从因缘集名法住智。观法无常苦无我等趣入空理名泥洹智。五事理分别。了知真实如来藏中法性常住名法住智。故经宣说。真谛之法以为法界法住。知其事灭无为之法名泥洹智。六直就真谛随义分别。知第一义法性常住名法住智。知一苦灭名泥洹智。此六种中随宗别分。初之两门是毗昙法。中间两门是成实法。后之两门是大乘法。以深摄浅初之两门是毗昙法。前之四门是成实法。六门是俱大乘之法。初二如是。无诤智者。就能为名。得此智时不与物竞名无诤智。此义云何。圣人常恐违众生心令起烦恼。凡所为作类察物情知其心欲。能以巧慧善顺随之名无诤智。言愿智者。从方便为名。圣人修得捷疾智。故于一切法随愿欲知即能知之。名为愿智。边际智者。从境为名。身报穷处名为边际。圣人修得自在智故于此边际修促随心名边际智。问曰。此智所延之报谁为集因。释言。所延之因不异。直以边际住持力故令此身报相续不坏。报不坏故酬因无尽。如似仙药延命不死。以不死故酬因不断。此亦如是。问曰。所延由边际智。边际望彼说集可得。释言。不得。失言集者能生为义。修但能治不能生果。故非是集因。譬如好器盛水不漏。非谓是水即从器生。彼亦如是(此一门竟)

次辨体性。此五皆用慧数为体。于中别分法住泥洹。小乘法中一切智为智体。小乘之人总能知一切法故。大乘法中或一切智或一切种。是义云何。大乘法中知世谛者名一切种。知真谛者名一切智。于彼法住泥洹智中差别非一。为是不定。若就世谛知有为法名为法住。知无为法名为泥洹。是则二种莫不皆用种智为体。问曰。何故二乘知此名一切智。如来知此名一切种。释言。二乘但能总相知一切法。故名一切智。如来于中种别知。故名一切种。故龙树云。声闻缘觉有一切智。诸佛如来有一切种。若就真谛知理常住名法住智。知理寂灭名泥洹智。二种皆用一切智为体。若知世法名法住智。知真谛空名泥洹智。是则法住种智为体。泥洹智者一切智为体。若说了知真谛常住为法住智。了知世谛事灭无为为泥洹智。是则法住一切智为体。泥洹智者种智为体。第三无诤巧智为体。善巧随顺众生心故。第四愿智无碍智为体。知法种捷疾无障碍故。第五边际自在智为体。修促知心得自在故(此二门竟)

次就有漏无漏分别。法住泥洹毗昙法中通漏无漏。等智观者是其有漏。圣智观者是其无漏。成实法中泥洹无漏。法住不定。在见道前说为有漏。在见道上义有两兼。一切圣人名用心起不生漏。故名为无漏。非是现观空断漏行。故名为有漏。大乘法中义别有二。一约境分别。于此二中知世谛者是其有漏。知真谛者是其无漏。二就心分别。心中有三。一等智观。二俱有漏。二者缘照无漏智观亦漏无漏。缘修治障名为无漏。性是妄想分别心法名为有漏。三真智观一向无漏。后之三智毗昙法中一向有漏。等智摄故。成实法中亦漏无漏。无学圣人名用心起不生漏。故名为无漏。非是观空断漏行。故名为有漏。大乘法中义别有二。一约境分别。此三知于世谛法故一向有漏。二约心分别。心有真妄。分相论之妄心所起一向有漏。性是妄想烦恼法故。真心所起一向无漏。体非妄想烦恼法故。随义通论妄心所起亦漏无漏。与成实同。名用心起故名无漏。非是观空断漏行故名为有漏。真心所起亦漏无漏。体出妄想名为无漏。作用随世名为有漏。有漏无漏辨之粗尔(此三门竟)

次就位论。位分有五。一者外凡。二者内凡。三者见道。四者修道。五无学道。小乘法中法住泥洹初位中无。后四位有之。后之三智第五位中有。前四无之。以是增上胜功德故。大乘法中除边际智余之四种初位。中无。后四有之。边际一智位分不定。将小类大。局在地上。学穷处论在第十地。后身菩萨于生死边得自在故。以实通论种性已上皆悉得之。生死之中粗细无量。随在何边际皆自在故(此四门竟)

次就人论。人谓凡夫声闻缘觉菩萨如来。凡夫之人五智皆无。缘觉人中但有法住及泥洹智无余三种。以后三智依教修起。缘觉出世无教可依。是故无之。声闻菩萨如来齐具。声闻之中法住泥洹一切皆有。后之三智增上利根罗汉有之。余者皆无。以此增上胜功德故。以利根者得愿智故。能于三千大千世界神变自在。乃至无色诸众生心亦能知之(此五门竟)

次就处论。处中有三。一者身处。二者心处。三者境处。言身处者。法住泥洹三界身中皆得修起。余之三种声闻人中唯在欲界。三天下人能得修起。除郁单越。依说起故。故论说为三方依矣。菩萨不尔。于一切处皆得修起。言心处者。法住泥洹从欲界心乃至非想皆得修起。问曰。欲界何心修起。依如毗昙欲界地中闻慧思慧二种心起。成实大乘欲界地中三慧心起。彼说欲界有禅定故。后之三智小乘法中依第四禅。胜功德故诸佛菩萨粗同小乘。以实通论一切地心皆得修起。心自在故。言境处者。法住泥洹及与愿智用三界法以为境界。无诤智者。唯欲界中未生恼心以为境界。彼观欲界未生恼心护令不起嗔恚。唯在欲界地中。故论说言。缘于欲界未生恼矣。边际智者。小乘法中唯以欲界身报为境。边际唯在欲界修故。诸佛菩萨以一切处身报为境。一切身中皆自在故。五智如是

　　五忍义两门分别(一释名义　二就位分别)

五忍之义出仁王经。慧心安法名之为忍。忍行不同。一门说五。五名是何。一者伏忍。二信忍。三顺忍。四无生忍。五寂灭忍。言伏忍者。就能为名。始习观解能伏烦恼。故名伏忍。言信忍者。从伴立称。忍体是慧。与信相随故从伴说称为信忍。是义云何。信有两种。一者证信。从前伏后观心转深分证法性。于所证法证信清净。故名信忍。二者玄信以己所得仰类上法。信解不疑故曰信忍。言顺忍者。就能为名。依前信已更修胜慧趣顺无生。以能上顺故名顺忍。无生忍者。从境为名。理寂不起称曰无生。慧安此理名无生忍。亦得名为遣相为目。得此忍时舍离生相。故曰无生。寂灭忍者。从境为名。一切法界常寂不动名为寂灭。慧安此法名寂灭忍。亦得名为当相为目。舍缘分别心体寂灭名寂灭忍。问曰。寂灭无生无我及空平等有何差别。通释是一。是故诸地齐得此义。于中别分非无差异。异相如何。观法虚假遣其定性是无我义。此理最浅。破相入如名空平等。此理次深。证实离相由来不起名为无生。此理转深。法界皆寂名为寂灭。不同无生唯实无相。此理最胜。以不同故诸地之中亦得差异。异如后论。名义如是(此一门竟)

次就位论。第一伏忍通则遍在一切地前。于诸地前始观未断。斯名为伏。别则唯在种性解行。以此世间未入圣位不能永断故偏名伏。问曰。地持宣说。种性二障清净似永不伏。彼文复说。解行菩萨有其种种烦恼上缠。涅槃亦云。地前菩萨具烦恼性名为凡夫。似如具在非伏非永。仁王说伏。似非永非具在。其义云何。释言。烦恼粗细非一。于中粗者种性地时已伏已断。地持据此说为二净。中品之者地前始伏未能永断。仁王据此说为伏忍。微细之者地前菩萨未伏未断。地持所说解行菩萨有其种种烦恼上缠据此为言。涅槃所云具烦恼性义有两兼。若望中品伏而未断亦名为具。若望细品未伏未断亦得名具。若复细论烦恼无量。或有烦恼。十信中伏。种性时断。或有烦恼。种性时伏。解行中断。或有烦恼。解行中伏。初地时断。或有烦恼。初地时伏。二地中断。如是次第乃至佛地。若复细论。从初发心乃至佛地念念之中前伏后断。以有此义圣说沉浮种种不同。今据一义且说地前以为伏耳。是伏有三。谓下中上。下在习种。中在性种。上在解行。第二信忍通亦遍在。如道品中所说之信。别唯在于初二三地。如仁王说。信中下品在于初地。中在二地。上在三地。问曰。论说证信两地。信在地前。故论说言。愿善决定已入初地。非信地摄。今说信忍。何故在于初二三地。释言。信者是其始相世间中说。世与出世相对有二。一地前地上相对分别。地前世间说为信地。地上出世判为证地。二就地上随相以分。初二三地是其世间说为信忍。四地已上是出世故更与异名。名为顺忍无生忍等。问曰。若言信是始相世间说者。四不坏信应在世间。何故就彼出世说乎。释言。不坏是其证信故就出世证处论之。不同玄信。在出世故。或对地前初地出世名不坏净。故地持云。初地菩萨得不坏净生欢喜心。或复对彼三地已还世间之行四地出世名不坏净。故地持云四地菩萨不坏净首。如修多罗。第三顺忍通亦遍在。别唯在于四五六地。如彼仁王及地经说。以此三地破相趣寂顺入无生。故说为顺。顺有三品。下在四地。为道品观。中在五地。为四谛观。上在六地。十法平等及因缘观。无生忍者。通亦遍在。别则不定。如龙树说。初地已上亦得无生。若依仁王及与地经无生在于七八九地。下在七地。始习无生。中在八地。成就无生。上在九地。无生忍满。问曰。前来以何义故不名无生。至此方论。释有四义。一就行以论。前六地中差别修道诸行渐起。初地起愿。二地起戒。三地起定。四地修起道品之慧。五地修起谛相应慧。六地修习缘起之慧。以此诸行分分新生故非无生。七地已上念念顿起。一切佛法无有别行新起之者。故名无生。二据修以解。初至六地功用修道修心未熟。故名为生。第七地中修无功用。八地已上成无功用。修心纯熟故曰无生。三约有无二法以解。前六地中有无二行前后互起不能双修。以互起故名之为生。七地已上寂用双修无有间起。故名无生。四就一相如理以释。初地已上观法虚假破遣定性。名得无我。四地已上破相入如。未能证实自体无相。故非无生。七地已上证实离相知法本寂。由来不起故名无生。寂灭忍者。通亦遍在。别唯在于十地已上。于中唯有上下二品。如仁王说。下在十地。上在如来。故经说言。下忍行中名为菩萨。上忍中行名之为佛。问曰。此忍九地已前何故不得。以彼趣求一相寂灭无分别法。未能了达法界皆寂。故不得此。问曰。何故三持之中地前分多。地上为一。此五忍中地前为一。地上分多。释言。地位开合不定。或有开前合后。如彼三持三决定等。或开后合前。如五忍等。或前后俱开。如五方便及六地等。或前后俱合。如彼证信二种地等。门别各异宁可一类。五忍之义大况粗尔

　　五种菩提义

五菩提义如大品经无生品说。彼经直云五种菩提。不列名字。论有二释。一以声闻缘觉大乘三种菩提及与顺忍无生法忍合说为五。第二直就大乘之中随义分五。五名是何。一发心菩提。二伏心菩提。三明心菩提。四出到菩提。五无上菩提。言发心者。论云。在于无量生死发菩提心求大菩提。因中说果。是故名为发心菩提。言伏心者。论言。菩萨断诸烦恼降伏其心。行诸波罗蜜名伏心菩提。明心菩提者。论言。菩萨观三世法本来总别得法实相毕竟清净。所谓般若波罗蜜相。名明心菩提。言出到者。论言。菩萨于般若中得方便力不著般若。灭一切烦恼得无生忍。出离三界到萨波若名出到菩提。言无上者。论言。道场断烦恼习得阿耨菩提名为无上。问曰。此五位分何处。文无定判。义释有三。一义分别。发心菩提在种性前善趣位中。以此在于无量生死求菩提故。伏心在于种性解行。以此位中伏忍摄故。明心菩提者。在于初地乃至六地。以此诸地得无我智破诸法故。出到在于七地已上乃至十地。以七地上出离情相到无生忍故名出到。又七地上得方便智不著有无。能出三界到菩提。故名为出到。如彼论说。得方便力不著般若。犹七地上十方便慧于空不著。得无生忍犹七地上无生法忍。无上菩提在于佛果。第二义者。发心菩提在于地前。以此发心求出道故。伏心在于初二三地。以此三地修世间行伏烦恼故。明在四地五地六地。以此三地同修慧明顺无生故。后二如上。第三义者。发心菩提还在地前。伏心在于初地已上乃至五地。论言。伏心断诸烦恼行诸波罗蜜。此五地中修施戒忍精进及禅五度行故。明菩提者在第六地。论言。明者谓般若相。般若在于第六地故。后二同前。此五种中前四是因。后一是果。问曰。前四通皆是因。何故论文偏言发心因中说果。释言。望彼无上菩提前四皆是因中说果。随分论之伏心已上分证菩提。是故不名因中说果。初发心者一向未证。是故名为因中说果。云何得知伏心已上分证菩提。释言。有验。如法华论释法华经。所言八生乃至一生得菩提者。谓初地证智。故知地上亦证菩提。又涅槃说。须陀洹人八万劫到。乃至辟支十千劫到。谓到性地阿耨菩提。明种性上亦证菩提。以同证故论家不名因中说果。五种菩提辨之粗尔

　　五种方便义

五种方便如地持说。巧修上顺名为方便。方便不同。一门说五。五名是何。一随护方便。二无罪方便。三思惟方便。四净心方便。五决定方便。五中前二是种性位。次一在于解行位。次一在于初地已上乃至七地。后一在于八九十地。言随护者。种性地中集善行也。行有福智。智慧之行随法防护。福德之行随人防护。谓修福时自护护他。故曰随护。言无罪者。种性位中离过行也。行修离过故曰无罪。言思惟者。论自释言。谓解行地。以解行中思量出道故曰思惟。言净心者。论自释言。谓解行地以解行中思量出道故曰思惟。言净心者。论自释言。从净心地至具行地。此出世间证心清净。故曰净心。言决定者。谓决定地决定行地及毕竟地。决定地者是第八地。决定行者是第九地。毕竟地者是第十地。此三在于法流水中决定趣向无上菩提。故曰决定。五种方便略之云尔

　　五种善法义

五种善法者。谓信戒施多闻智慧。始于三宝得清净心名之为信。依信起行行初离过。故次明戒。既离恶已次修善行。善有福智。福行易为。故次明施。既修福已次宜起智。智由闻法。故次明闻。依闻起慧。故次第五明其智慧。五善如是

　　五行义三门分别(一释名　二辨体　三就位分别)

五行之义出涅槃经。名字是何。一是圣行。二是梵行。三是天行。四是病行。五婴儿行。言圣行者。就人为名。如经中释。诸佛菩萨是其圣人。圣人之行名为圣行。又此亦得当相为名。会正名圣。此行会正故名圣行。问曰。五行皆圣人行。何故独此偏名圣行。释言。诸行名有通别。通则一切皆是圣行。于中别分初一名圣。余者随义更与异名。良以此行正圣人自行之体故偏名圣。言梵行者。当相为名。梵名为净。利他之行能为一切不善对治离过清净。故名为梵。亦可此行从果为名。初禅已上离欲果报。名之为梵。四无量等能生梵果。故名梵行。又复涅槃亦名梵果。此行能得说为梵行。言天行者。当相为名。一切禅定名为天住。天住之行名为天行。亦可此行从果立称。初禅已上净天果报名之为天。禅为彼因名为天行。又禅能得大般涅槃第一义天亦名天行。言病行者。从所治为名。罪业是病。治病之行故名病行。婴儿行者。有二种。一者自利。二者利他。若论自利从喻为名。行离分别如彼婴儿无所辨了名婴儿行。若论利他从所化为名。如经中说。凡夫二乘始行菩萨如似婴儿。化此婴儿名婴儿行。名义如是(此一门竟)

次辨体相。圣行体者。经说有三。一戒。二定。三者智慧。此三如上三学章中具广分别。梵行体者。依经有二。一七善法化他之德。二四无量化他之心。何者七善。如经中说。一者知法。二者知义。三者知时。四者知足。五者知自。六者知众。七知尊卑。七中前五是自利行。后二利他。自利二行具足方堪益物。是以明之。言知法者。知佛所说十二部经。言知义者。知经所说一切法义。言知时者。知起行时。知如是时任修寂静。如是时中任修精进。如是时中任修舍心。如是时中任修施戒。如是一切。言知足者。是节量行。知于饮食汤药众具受求以限。故曰知足。言自知者。于前所修自行功德有成就者如实知之。故曰自知。故经说言。菩萨自知我有如是信戒施等。言知众者。善知刹利婆罗门等种种众别。如应教化。知尊卑者。知彼所化行有优劣。量宜劝道。七善如是。四无量心如上广辨。有人更说。知见觉等以为梵行。案经以求四无量慧。知见觉心及六念等亦是第四舍中所收。不应别分。天行体者。谓八禅定。此义如后八禅章中具广分别。此前三行犹地持中三住所摄。初圣行者。是彼圣住。第二梵行是彼梵住。第三天行是彼天住。前三摄善。后二离过。忏治前法名为病行。不起后过名婴儿行。又化婴儿令不起过亦得名为婴儿行矣。体相如是(此二门竟)

次就位论。此五通则遍在诸地。随相别分修在地前。成在地上。此云何知。如经中说。定行成时住堪忍地。慧行成时住不动地。慈行成时住于极爱一子之地。舍行成时住空平等地。所成皆在初地已上。明知修处在于地前。五行如是

　　五生义

五生之义出地持论。受报随物故名为生。生别不同。一门说五。五名是何。一息苦生。二随类生。三者胜生。四增上生。五者最后生。此五通论皆遍诸地。随相别分前三地前。后二地上。息苦生者。菩萨愿力自在力故受生三界。随所生处能除物恼。名息苦生。所息之苦略有二种。一息现苦。谓三劫时及于余时能息物苦。二息当苦。邪见众生奉事天神。及诸恶行教令远离不受当苦。随类生者。菩萨愿力自在力故与物同生。教令离恶化之住善。名随类生。言胜生者。菩萨自以功德善业于人天中受八胜生。言八报者。如地持说。谓寿具足色具足等。增上生者。初地已上十王等报名增上生。最后生者。菩萨学穷受生刹利波罗门家。得阿耨菩提作一切佛事。名最后生。问曰。此五二种生中为是分段。为是变易。释言。此五在地前者亦是应化。亦是分段。愿力自在力故随物现受。故是应化。随所生处即与有漏结业相应。故是分段。所受是其六道身故非是变易故。在地上者恶道之身唯是应化。恶业尽故非是分段。善道之身亦是应化。应化如前。亦是分段。地上菩萨有漏残气未尽。随所生处与之相应故。是所受亦是六道身。故非是变易。此义如前二生死中具广分别。五生如是

　　五无量义五门分别(一释名　二辨相　三次第　四约对十尽共相收摄　五对二十无量共相收摄)

五无量者。是化他智。名字是何。一众生界无量。二世界无量。三法界无量。四调伏界无量。五调伏方便界无量。善知所化众生差别名众生无量。善知众生住处不同名世界无量。知诸众生心心所起善恶等法用之教化名法界无量。知诸众生根性差别名调伏无量。然此非直知调伏心。亦知不调。以调为主。故偏言耳。知度生法名调伏方便。度生法中行修善巧名为方便。用此授人调令起行名调伏方便。又复令他起行善巧亦名方便。问曰。如彼四无量心名为无量。今此五种亦名无量。无量之言为当在境。为就心说。释言。不偏废心论境。四境五境俱是无量。约境论心。四无量心五无量智皆是无量。名义如是(此一门竟)

次辨其相。如地持说。六十一种众生名众生无量。何者是其六十一种。文无定判。有人释言。调伏界中就人不同有五十五。加以六道为六十一。或可如此。要略如是。若随心别形类不同。地处差异。难以限算。故地持言。随意地身则有无量。十方世界国土不同有无量种。如娑婆等。名世界无量。无善恶无记三性之法。一一分别各有无边。名法界无量。调伏界者如地持说。从一至十有五十五。广亦无边。调伏方便如地持论成就品说。二十七种方便一一各有九品分别。为无量种(此二门竟)

次明五种次第之义。如地持说。菩萨方便为化众生。是故先说众生无量。所化众生住处可得。是故次说第二无量。用何法化。是故次说第三无量。依何心化。是故次说第四无量。化住何法。是故次说第五无量(此三门竟)

次对十尽共相收摄。十尽之义如地经说。一众生界尽。二世界尽。三虚空尽。四法界尽。五佛出世界尽。六涅槃界尽。七如来智界尽。八心缘界尽。九佛境界智入界尽。十世间转法转智转界尽。此十皆悉该摄穷极。故名为尽。众生无量摄众生尽。世界无量摄世界尽虚空界尽。法界无量摄法界尽。调伏无量摄心缘界尽。调伏方便摄佛出世界涅槃界如来智界佛境界智入界尽。五种无量共摄第十世转法转智转界尽。以彼总收(此四门竟)

次对地经二十种无量共相收摄。何者二十。如彼经说。一无量众生界。二佛无量化业。三无量世界。四佛无量净土。五无量法界。六佛无量智。七无量劫。八佛无量通达三世界事。九无量随信化。十无量根。十一无量随根说。十二无量心行。十三佛无量心行。十四佛无量说对治。十五无量声闻乘法。十六佛无量说声闻乘。十七无量辟支佛乘法。十八佛无量知辟支佛乘。十九无量大乘法。二十佛无量种说大乘。此二十中初二一对是众生无量。次二一对是世界无量。次四两对是法界无量。次六三对是调伏无量。后六三对是其调伏方便无量。五无量义辨之粗尔

　　五德举罪义

五德举罪如律中说。地持论中亦具明之。五名是何。一者慈心不以嗔恚。谓见他人有所毁犯以慈愍心举罪令识。不以嗔恚故扬其过。二者柔软不以粗矿。谓举罪时软言求听。然后举之不得粗矿令其嗔忿。三者利益不以损减。谓举罪时屏处私语令其觉。令舍过住善终不彰扬使致衰恼。四者真实不以虚妄。谓举罪时要具三根。见闻疑等。然后举罪终不虚妄。五者知时不以非时。谓举罪时先观自己。有其势力多善伴党堪任治罚则宜举之。无时便止。又观前人。若无势力恶党相用是时宜举。有时便止。如是一切名为以时不以非时。此五是其举罪行德。故名五德。五德如是

　　五种教诫义

五种教诫出地持论。教谓教示。诫谓诫约。教诫不同。一门说五。五名是何。一者名制。制断恶法。二者名听。听修善法。此二是本。后三随之。三者名举。于前制听有缺减者如法举之。此言举者是其彰举。标过令识。不同宾举。四名折伏。于前制听数数毁犯折伏与念令其改悔。五名欢喜。于前制听有实德者称扬赞说令其欢喜。五种教诫略之云尔

　　六波罗蜜义十门分别(一翻名解释　二论体　三开合辨相　四通就诸行同相分别　五别就诸行异相分别　六修之所为辨论是非　七六度相摄　八资导为因　九就位分异并辨优劣不同　十因起次第)

第一释名。六波罗蜜者。谓檀波罗蜜乃至般若波罗蜜。初言檀者。是外国语。此名布施。以己财事分布与他。名之为布。辍己惠人。目之为施。言尸罗者。此方正翻名曰清凉。三业炎非焚烧行人。事等如热。戒能防息。故号清凉。复言戒者。随义傍翻以能防焚故复称戒。言羼提者。此名忍辱。他人加毁名之为辱。于辱能安目之为忍。毗离耶者。此名精进。练心于法故说为精。精心务达故称为进。言禅那者。此名思惟修。亦名功德丛林。上界静法审观方成名思惟修。能生诸德故复说为功德丛林。言般若者。此方名慧。于法观达故称为慧。此六何故名波罗蜜。波罗蜜者是外国语。此翻名度亦名到彼岸。所言度者如地持说。度有三种。一者时度。此之六度行依从种性上度三僧祇方始成满。故彼优婆塞经说言。前二僧祇所行檀等非波罗蜜。第三僧祇所修行者是波罗蜜。彼亦就其时度为言。二者果度。此六能得大菩提果。三者自性清净度。修此六种能舍有相到法实性。具斯三义故名为度。到彼岸者波罗者岸蜜者是到。释有两义。第一能舍生死此岸到于究竟涅槃彼岸。与前度中果度相似。第二能舍生死涅槃有相此岸到于平等无相彼岸。与前度中自性清净度其义相似。具斯两义名到彼岸

第二门中辨其体性。于中约就色心等法以论其性。随义进退略有五种。一就根本。六度皆以心法为体。离心之外更无行德。二据摄修方便为论。六度皆以色心为体。如布施中。身口舍财是其色性。思愿舍财是心自性。第二戒中身口离过是其色性。内心清净是心自性。忍中身口意不骂不报是色自性。内心安忍是心自性。就精进中身口造修是其色性。内心策勤是心自性。就禅定中身口安静是其色性。内心不乱是心自性。就般若中身口求法是其色性。内心照明是心自性。第三约境以论行体。前之四种随事造修该通色心。后二是其证法之行。局唯在心。住境见法唯心能故。第四就其行相以分。前三是其化众生力。化藉三业该通色心。后三是其护烦恼力。局唯在心。伏惑断结唯心能故。此之二力后当更辨。第五就其业性分别。布施持戒三业自性该通色心。施中思愿是其意业。身口舍财是身口业。戒中心净是其意业。身口清净是身口业。故此二种该通色心。后四心法意业自性。局唯在心。体性如是

第三门中开合辨相。开合不定。约之唯一。统摄诸行唯一助道。或分为二。二有两门。一约行分二。谓自利利他之道。如彼相续解脱经说。前三是其化众生力。化力即是利他行也。后三是其护烦恼力。护恼即是自利行也。化众生中先以布施摄取众生。次以持戒不恼不怖。后以忍辱于彼恼害逼迫恐怖堪忍摄取。护烦恼中先以精进粗伏烦恼修习善法。不为烦恼之所倾动。次以禅定正伏烦恼。令其不起。后以智慧永断烦恼。二就德分二。德有二种。一是福德。二是智慧。辨此二种经论不同。乃有四别。第一依彼优婆塞经施戒精进判为福分。以彼事中方便所作故说为福。忍禅般若判为慧分。般若正是慧之正体。慧心安法说之为忍。如五忍等。盖乃是其法思惟解忍。不取安苦他不益忍。专心住理不动名定。非是事中住心之定。以此忍定同即慧故说为慧分斥取小分非尽言耳。第二依彼相续解脱及地持论前三是福。般若是智精进与禅亦福亦智。依精进故修施戒忍四无量等名为福分。起闻思修阴巧便等名为智分。又依禅定修四无量名为福分。修阴界入巧便观名为智分。然此就其功能以分判为福智。论其体性性是福德。第三就彼大品等经前五为福。非慧性故般若是智。是慧性故。四依涅槃经前五及与事中般若同为福分。理观般若说为智分。故彼经言。福庄严者。谓檀波罗蜜乃至般若。非般若波罗蜜。慧庄严者。是般若波罗蜜。依彼经中六度之行各有二种。一者随事修行不到实性。非是自性清净度故非波罗蜜。二依理修行到法实性。是其自性清净度故是波罗蜜。前五莫问依事依理。同名为福。就般若中随事修者。不见实性亦判为福。依理成者。见实性故说为智分。或分为三。所谓三学。前四戒学。次一定学。后一慧学。故地持云。众具自性眷属无尽是名戒学。禅为定学。般若慧学。言众具者。是其布施。施为戒因。故曰众具。言自性者。是其戒度。戒度正是戒学自体。故言自性。言眷属者。忍波罗蜜。堪忍诸缘助成戒行。故云眷属。言无尽者。以精进故持戒不息。故曰无尽。精进通策。以何义故偏说为戒。释有三义。一三学中戒学在初。就初以言。故摄戒中。二戒学中备具三聚摄行宽广难可成立。必须精进佐助方成。故摄戒中。三者戒学随事修行。难成易败。必须精进佐助方立。故摄戒中。或分为四。如彼相续解脱经说。前三戒学。禅为定学。般若慧学。精进通策别为一门。故有四种。或说为五。谓哀愍爱语勇猛惠施说深法义。如地持说。哀愍摄禅哀愍是悲。悲亦是禅。故摄禅定。爱语摄戒及与智慧。良以爱语离口四过戒分所收。是故摄戒。依慧起说。是故摄慧。勇猛摄于忍进及慧。由勇猛故苦缘不动。故摄忍辱。由勇猛故策修善法。故摄精进。由勇猛故能入深义。故摄般若。惠施摄檀。说深法义摄禅。摄慧依禅起说。是故摄禅依智起说。是故摄慧。或分为六。所谓檀等六波罗蜜。或复说十。谓十波罗蜜。就前六中开出方便愿力智等四波罗蜜。故合有十。是故经中说后四种为前六伴。然经论中说伴不同。若依相续解脱经中别说其伴。彼说方便别伴前三。愿伴精进。力伴禅定。智伴般若。何故方便偏伴前三。以前三种化众生力化物须巧。故为方便别伴前三。何故以愿别伴精进。精进胜求须愿佐助。故偏伴之。伴有二种。一者前伴。如彼经说。以现在世多烦恼故。不能精进勤修善法。愿未来世烦恼微薄勤修善法。故为前伴。二者后伴。依精进故能起愿心。上上胜求故为后伴。何故以力别伴禅定。定多力用。故力伴之。伴有二种。一者前伴。如彼经说。近善知识听闻正法。内正思惟。转劣悕望得胜悕望。名之为力以是力故能修禅定。故为前伴。二者后伴。依禅定故起神通力。故为后伴。又复禅定发生如来十力种性。名之为力。此力亦是禅定后伴。何故以智别伴般若。知见性同相伴义亲。故偏伴之。伴有二种。一者前伴。由世谛智开引出生第一义慧。故为前伴。二者后伴。依真谛智起世智用。故为后伴。若依地经及地持论通伴前六。彼说巧智以为方便。以方便故能修施等无量善法。求增进智名之为愿。以是愿故令其施等上上胜进。坚固之智不为魔动。名之为力。以是力故令彼施等不可破坏。于法开觉。名之为智。以是智故于施等法差别。示现摄化众生。故后四种通伴前六。或复分为八万四千诸度法门。如贤劫经说。彼说。如来三十二相八十种好十力无畏一切功德令有三百五十种门。一一门中皆以六度行修为因。便有二千一百度门。用此对四大及六衰十种之患便有二万一千度门。言四大者。地水火风自身之患。言六衰者。谓外色声香味触法六尘之患。此六大贼衰耗善法。故名为衰。以此二万一千度门化四众生。故有八万四千度门。四众生者。一是多嗔。二是多贪。三是多痴。四是三毒等分。此等广略各随一宜。今据一门且论六种

第四门中通就诸行同相分别。诸行相似说名同相。广略不定。于中增数次第辨之。或说为二。二有两门。一有作无作相对分二。檀等诸行方便修成名为有作。无始法性显成今德名为无作。是义云何。真识之心体是一切功德法性。本为妄阴名为佛性。不名行德。后息妄想彼心显了。说为檀等。故曰无作。又经中说。真如法中离一切著。名之为檀。无一切恶即名为戒。无有嗔恼即名为忍。无有懈隋名为精进。远离动乱说为禅定。永无闇障即名般若。此等一体随义以分此义。昔隐今时始显说为无作六波罗蜜。此波罗蜜诸圣同体无有差别。以真如法无别体故。二世间出世间相对分二。随事修行名为世间。合理而成名为出世。又复地前名为世间。地上名出。或说为三。如彼相续解脱经说。一是因相。所谓大悲。悲能起行故说为因。二者果相。谓摄众生得未来报。三能作。大义施等诸行能得菩提。或说为四。四有三门。一摄修方便以分四种。如彼相续解脱经说。一大悲方便。能趣起施等。二思惟方便。起施等法。三常方便。于施等法无间修习。四顿方便。于施等法具足修习。二据修论四。如地持说。一决定修。于施等法坚心修学不为缘动。二专心修。于施等法专意修学不杂余相。三者常修。恒作不息。四无罪修。修时离过。三就能说四。如相续解脱及地持说。一者对治。能治六弊。二成菩提。具修施等法能得菩提。三能摄自他。修行施等能令自他离过恐怖得胜安乐。四得未来果。修行施等于未来世生善趣中受胜福报。或说为五。五有三门。一摄修方便。以论五种。如彼相续解脱经说。一者先当多修信解。如地持说。于八解处起净信心。二起于闻慧。闻菩萨藏以为方便。三护菩提心。心为行本。是故须护。四近善知识。行依支成。是故须近。五精勤修学。无间善业。五中前四起修方便。后一心修施等善法。二离过说五。亦如相续解脱经说。一者无碍。修行施等能除六弊。二者无愿。修行施等不愿名利。三者无过。于施等法远离杂染无方便过。四无妄想。不随言说分别取著。五回向菩提。不以施等求余果报。唯求佛智。三就能说五。亦如相续解脱经说。一增上乐因能得菩提。二摄取自他。三得未来报。四远离烦恼。五不往恶趣。或说为六。如摄论说。一广大意。为一切生死无量无边阿僧祇劫修行六度不生足相。二长时意。无量无边阿僧祇劫修行六度不患其长。三随喜意。见诸众生得净涅槃菩萨随喜过彼得者。四恩德意。不见自己于生有恩。唯见众生于己有恩。由彼受化令我得成诸度行故。五大志意。用己所行一切善根回向施与一切众生。六善好意。用前所施众生善根代生回向无上菩提。或说为七。如彼相续解脱经说。一行施等不求他知。二于诸法不著诸见。三于大菩提不生疑惑若是若非。四不自赞毁他五不高慢及不放逸。六不以少劣生知足想。七不起恼嫉。或复论九。如地持说。一者自性明其行体。二者一切彰其行相。三名为难。起修殊胜难为能为。四一切门摄行宽广诸行同入。五者善人起行纯善。六一切行起行具足。七者除恼辨行功能。修行施等能除烦恼。八者此世他世安乐。彰行利益。修施行等能令自他得于今世后世乐果。九者清净行修离过。此等具释如地持论。若复广分义别无量

第五门中别就诸行异相略分别有四种。一修心不同。二行相不同。三治障不同。四得报不同。修心不同者。如彼七卷金光明说。一一各有五心修习。初依五法成就檀度。一具信根。二起慈悲。三心无异求。四以布施等摄众生。五求一切智。次有五法成就戒度。一净三业。二不为众生作烦恼因缘。三断恶道开诸善门。四过声闻辟支佛地。五一切功德皆愿满足。次有五法成就忍辱。一降伏贪嗔。二不惜身命。三思惟往业用自开解。四为成就众生善根发慈悲心。五为得甚深无生法忍。次有五法成就精进。一者不为烦恼共住。二福德未具不得安稳。三一切难行不生厌心。四为利众生成就大慈。五愿不退地。次有五行成就禅定。一于善法摄持不散。二解脱生死。三愿得神通成就众生。四者慈心洗浣法界。为净心故。五为断众生一切烦恼。次有五法成就般若。一于佛菩萨供养无厌。为求法故。二于深法乐闻无厌。三成就胜智。四能断烦恼。五善达五明(此一门竟)

次明成行不同之义。如相续解脱及地持说。彼说六度。皆有三种。施中三者。一是财施。二是法施。三无畏施。戒中三者。一律仪戒。二摄善戒。三摄众生戒。此义如上三聚章中具广分别。忍中三者。一他不饶益忍。堪忍他恼。二安苦忍。能自忍苦。三法思惟解忍。住法不动。精进三者。一弘誓精进。发生大愿。二摄善精进。自修善行。三摄众生精进。以善化他。禅中三者。一现法乐住内心寂净。二出生功德。谓依禅定发生神通四无量等。三利益众生。谓依禅定四摄益物。慧中三者。一随觉分别第一义慧。二善达五明及三聚法世谛之慧。三利众生慧。巧以四摄饶益众生(此二门竟)

次明治障不同之义。修施治悭。戒治毁禁。忍治嗔恚。精进之心能治懈怠。禅治粗念。慧治愚痴。前五伏断。后一永断。理实智慧通治诸过。分相亦然。亦可诸过为慧治边通名愚痴(此三门竟)

次论果报不同之义。依如相续解脱中六度之行各得一果。以布施故得于大乐。以持戒故生善趣中。以忍辱故无有怨对。以精进故随所修善不为缘坏。以禅定故多致喜乐为梵等众生之主。以智慧故多所堪能。不为一切生死所害。若依地持布施之行外得大财。内得色力寿命安乐无碍辨才五事之报。余之五度各得一果。以持戒故生善趣中寿等奇特。以忍辱故得善方便。忍他侵逼不恼众生。以精进故得其俱生一切方便坚固堪能。以禅定故随所生处少诸尘秽。知义得通。以智慧故于未来世智慧增广。异相如是

第六门中明修所为并论是非。所为有三。一为求菩提。二为念众生。三为求实际。为求菩提是其大心。为念众生是其广心。为求实际是其深心。其深心故舍离有为不同凡夫。大心广心不同二乘。为求菩提护彼小心。为念众生护彼狭心。通则六度皆为此三。如地持经说。菩萨为求一切智故修行六度。如是等比名为菩提。如维摩说。以施摄悭。戒摄毁禁。忍摄嗔恚。精进摄怠。禅摄粗念。慧摄愚痴。胜鬘经中为成众生修行六度。如是等比名为众生。如大品说。为见实相修行六度。涅槃经说。为见佛性修行六度。如是等比名为实际。于中别分前之二门为摄众生。中间两门为求实际。后之两门为求菩提。此等差别如维摩说。故彼经言。以摄悭贪起檀波罗蜜。以化犯戒起尸罗波罗蜜。以无我法起羼提波罗蜜。以离身心相起毗梨耶波罗蜜。以菩提相起禅波罗蜜。以一切智起般若波罗蜜。以摄悭贪起檀波罗蜜者。自行布施兼劝他施。以化犯戒起尸罗者。自持净戒兼劝他持。何故此二偏为众生。以此粗易可修起众生能作。故偏为之。以无我法起羼提者。无我是其众生空义。依之成忍。又为彼故修行忍辱。以离身心起毗梨耶者。离身心相是其法空依成精进。又为彼故修起精进。何故此二偏依二空。以此二行修时有苦在有难成依空易就故偏依之。又此二种依空防退易入实际。故偏为之。以菩提相起禅那者。菩提是佛功德之行。禅能生之。故为菩提修起禅定。以一切智起般若者。彼一切智是佛慧行。般若能生。故为彼智修起般若。何故此二偏为菩提一切智乎。于诸度中禅定最能出生广德。于大菩提能生力强。故偏为之修起禅定。般若正是一切智因。生智亲强。故偏为之修起般若。盖乃是其隐显门耳。所为如是。是非如何。经说。此六有波罗蜜非波罗蜜。其义云何。分别有三。一约时度以论是非。如优婆塞经说。前二阿僧祇所行非波罗蜜。非时度故。第三阿僧祇所行是波罗蜜。是时度故。二约果度分别。如涅槃说。四心中修能致究竟大涅槃果。是波罗蜜。是果度故。不具此四非波罗蜜。不能究竟致大涅槃。非果度故。何者四修。如地持说。一决定修。修心坚固不为缘动。二专心修。修意精纯不杂余想。三者常能修。恒化不息。四无罪修。不离烦恼无方便道。如涅槃经。初功德中具有此相。第三约就自性清净度以论是非。随事修行不能到于诸法实性。非是自性清净度故非波罗蜜。依实所成破舍情相到法实性。是其自性清净度。故是波罗蜜。是非如是

第七明其六度相摄。菩萨行巧一一度中皆摄一切。一切成一。云何一一皆摄一切。释有两种。一摄同义。二摄异义。言摄同者。于六度中所有舍义皆摄为檀。故彼金刚般若论云。檀义摄于六。资生无畏法。此中一二三名为修行住。言资生者。是其财施。言无畏者是无畏施。所言法者。是其法施。所言一者。谓初檀度是资生施。所言二者。谓戒与忍是无畏施。所言三者。谓后三度是其法施。于六度中有难过义悉摄为戒。有安忍义通摄为忍。有策勤义摄为精进。有不乱义通摄为禅。有离著义摄为般若。言摄异者。如大品说。一一度中皆摄诸度。云何檀中摄余五度。修行施时身口意净不犯佛戒而行布施名为摄戒。于彼受者嗔恚打骂堪忍饶益名为摄忍。于诸众生常施不倦名摄精进。施心不乱名摄禅定。分别善修名摄般若。又于施中不取不著亦名般若。云何戒中摄余五度。修行戒时离杀盗等。普施一切众生安乐名摄布施。以堪忍力不为诸过名摄忍辱。持戒不息名摄精进。一心持戒离过寂静名摄禅定。分别善修名摄般若。又复戒中不取不著亦名般若。云何忍中摄余五度。修行忍时不怖众生。施彼安乐名摄布施。又忍贪苦以财惠人亦名摄施。以安忍故离杀缚等名为摄戒。堪忍不息名摄精进。忍心不乱名摄禅定。分别善修名摄般若。又于忍中不取不著亦名般若。云何精进摄余五度。以精进故勤修善法。饶益众生名摄布施。勤断诸恶名摄持戒。以勇猛力堪忍诸苦名摄忍辱。坚住精进名摄禅定。分别善修名摄般若。又于精进远离取著亦名般若。云何禅中摄余五度。依禅舍著。慈悲益物名摄布施。依禅离过名摄持戒。定心住缘安忍不动名摄忍辱。又依禅定发慈悲心。堪忍众生打骂寝欺随顺摄取亦名为忍。于深禅定求无休息名摄精进。分别善修名摄般若。又复禅不味不著亦名摄般若。云何般若摄余五度。修行慧时能以正义惠施众生名摄布施。以智慧心观过不为名摄持戒。于诸法中思惟不动名摄忍辱。又以智慧堪忍他恼亦名摄忍辱。观法不倦名摄精进。于诸法中不起妄想亦名摄禅定。又依智慧分别善修一切三昧亦名摄禅。摄相如是

第八门中明其资导为因之义。先辨资导。福能资助。慧能导达。资导不同。略有五种。一资导相生唯望未起。已生之福资未起智令其得生。已起之智导未生福令其得起。二资导相成义在同时。同时之福资同时智令其明净。同时之智导同时福。令其坚固不可破坏。三资导舍相亦在同时。同时之福资同时智于空不著。同时之智导同时福于有不染。四资导得果其义宽通。以宽通故一福起时能资已生未生智慧令近菩提。一智现时能导已生未生之福智悉令近果。良以诸行共牵一果故彼福智一一现时资导一切。五随行前后以说资导。福行先生。智慧后起。以先生福资未生智令其得生。以后生智导先起福令出生死趣向涅槃。资导如是(此一门竟)

次明六度为因之义。于中别以三门辨释。一明六度浅深分齐。二明果得差别不同。三以六度对果明因。言分齐者。义别有三。一缘修六度。于彼六识七识心中缘观修习。二者真实有作六度。依前缘修动发真心令真心中诸行集起。此即地经第八地中世出世间有作净胜。前五功德名为世间。后一智慧名为出世。此从缘生故曰有作。三者真实无作六度。真心自体本是一切功德法性。如妄想心虽不对缘现起烦恼。体是一切诸烦恼性。真心如是。虽不对缘现起诸德。体是一切诸功德性。故马鸣言。从本已来具足无量性功德法。是功德性本为妄隐相似不净。后息妄染本隐之性显成今德。名为无作六波罗蜜。此即地经第八地中世出世间无作净胜。分齐如是。次分果德。果德有二。一性净果。本隐今显。二方便果。本无今有。果德如是。次以六度对果明因。于中有二。一缘正分别。望性净果无作六度以为正因。余二为缘。望方便果有作六度以为正因。余二为缘。二生了分别。望性净果生了不定。若言辨无令有名生。则性净果唯了因了非生因生。如涅槃说。非本无故。就了因中缘修有作二种六度异相显了。故名了因。无作六度自体显了而为果德。故曰了因。若说正起以为生因。傍助为了则性净果具足二因。无作六度以为生因。余二为了。望方便果生了不定。若言了于本有名了。则方便果唯生因生非了因了。非本有故。就生因中有作六度为正因生。余二六度为缘因生。若说正起以为生因。傍助为了则方便果具足二因。如涅槃说。有作六度是彼正因。余二六度是彼了因缘。修六度是了可解。无作六度云何名了。由见彼法成菩提智如色生识。故名了因。体性显了成彼果故

第九门中就位分异并辨优劣。言分异者。六度随位异有二种。一者别异。如地经说。菩萨初地檀度增上。乃至六地般若增上。二者通异。如彼相续解脱经说。彼说六度义别有三。一者直名为波罗蜜。二上波罗蜜。三大波罗蜜。地前菩萨烦恼亦行。善法亦起。不能起胜。是故直得名波罗蜜。初地已上乃至七地烦恼不行。善法独起。随分平等离染清净名上波罗蜜。八地已上微细使性毕竟永灭。善行深广名大波罗蜜。隐显如是。通则义齐(此一门竟)

次辨优劣。释有二。一摄善分别。二治患分别。摄善之中义别有四。一约位分别。檀在初地。乃至般若在第六地。且在初地。最以为劣。戒在二地。次以为胜。如是渐增乃至般若在第六地。最以为上。此之一义如地经说。二就能分别。精进般若通能策导一切诸行。说以为胜。余不如是。说以为劣。此之一义如地持说。彼论言。六度之中精进般若胜余波罗蜜。如四摄中爱语为胜四无量中大悲为胜。如是一切。三主伴分别。慧为行主。说之为胜。余五伴助说以为劣。此之一义如大品说。地论亦云。智眷属者。所谓檀等。四就说行相成分别。六俱是胜。六俱是劣。何故如是。六度之行互相助成。檀行为主余五助成。檀行主故说以为胜。余五助故说之为劣。乃至般若类亦同然。此之一义如大品经六度相摄品说。摄善义中有此四异。治患义中亦有四种。一对业烦恼辨其优劣。戒治业非。余治烦恼。业兼易防能治之行说之为劣。烦恼是本。深细难遣能治之道通以为胜。若尔何故戒在施上。释言。上能起犯戒烦恼。难治于悭故能治戒在于总上。非是破戒细于悭故戒在施上。故信戒等五种善中戒初施后。六念亦尔。二对使非使辨其优劣。六中忍慧对治使惑。忍治嗔使。慧治痴使。余治非使。施治悭垢。是故非使戒防业非。故亦非使。精进与禅治烦恼地。故亦非使。使强难断。忍慧能除。说之为胜。非使易遣余四治之。说以为劣。问曰。何故忍慧二行偏治使性。释言。六中前三是其化众生力。后三是其护烦恼力。化生力中忍胜余劣。护烦恼中慧胜余劣。今就胜处明除使惑。余废不论。三伏永分别。前五伏断说之为劣。般若永断说以为胜。四随过互论六度皆有胜劣之义。望悭贪病布施为胜。余者为劣。对破戒病持戒为胜。乃至对治愚痴之病般若最胜。余者为劣。是故六度皆有胜劣

第十明其因起次第。如地持说。始不顾贼舍离出家。故先明施。既出家已受菩萨戒。精持不犯。故次明戒。以护戒故忍力清净不怖众生。故次明忍。以忍力故能安苦缘。勤修无间善法方便。故次明精进。以其精进不放逸。故善一其心。故次明禅。心善一故得实知见。故次明慧。问曰。精进通策诸行为诸行本。何不初说乃为第四。释言。精进虽策诸行随义别分。或属前三。或属后二。故置第四。云何属前。如地持说。前四戒学。精进是其戒行所依。故在第四。云何属后。如龙树说。施戒及忍世人能行不假精进。故不在初。云何不假。论言。如人所有客主法应供养。或为种种因缘行施。乃至畜生亦知施食。是故布施不假精进。又复世人见为恶者王法治罪顺过不为。或畏恶名。或思世间种种苦恼。避罪不作。或有性善不乐为恶。不由精进。又如世人于打骂等或以畏故不敢返报。或复力小不堪加报。或性和忍而不返报。不假精进。又前三中虽有精进小故不说。禅智微细世间众生不能自起。要假精进。故禅智前宣说精进。何故如是。禅定是其上地胜法。勤习方现。般若是其照理深行。专修乃成。故假精进。又禅智中得胜境界勤心转增。譬如世人掘水见湿。攒火见烟求心逾猛。彼亦如是。僧故偏说。又复前三依事修行。后之二种依义而成。舍事入义。非勤不能故在第四。问曰。但有前三福行。所愿皆得。何假精进方得禅智。龙树释言。佛道深难。虽有前三不能成办。要假精进方得禅智及诸佛法。故地持云。世尊种种称叹精进为菩提因。六度之义辨之粗尔

　　六念义五门分别(一释名义　二开合辨相　三随别广释　四次第　五念之所为)

第一释名。六念之义出涅槃经。守境名念。念别不同。一门说六。六名是何。一者念佛。二者念法。三者念僧。四者念戒。五者念施。六者念天。六中初三念其所学。中间二种念己所行。后之一种念己所成涅槃之果。言念佛者。觉故名佛。念有四义。一缘如来有大功德是诸众生无上大师。名为念佛。二缘佛德念己当同。名为念佛。三缘佛德欲与众生。名为念佛。四离妄想与彼如来实德相应。名为念佛。言念法者。轨则名法。念有四义。一缘法宝有大功德是诸众生无上妙药。名为念法。二缘法宝念己当证。名为念法。三念法宝欲授众生。名为念法。四离妄想与法相应。名为念法。言念僧者。和故名僧。念有四义。一缘僧宝有大功德是诸众生良厚福田。名为念僧。二缘僧德念己当行。名为念僧。三缘僧行欲与众生。名为念僧。四离妄想与彼真实僧行相应。名为念僧。言念戒者。防禁名戒。念有四义。一缘戒行有大势力能除众生恶不善法。名为念戒。二念己所受精勤护持。名为念戒。三念己戒善劝人同习名为念戒。四离妄想得戒实性清净无染。名为念戒。言念施者。惠舍名施。念有四义。一念施行有大功德能破众生悭贪重病。名为念施。二念己所行专精修习。名为念施。三念以施善摄取众生。名为念施。四离妄想得施实性无所系著。名为念施。问曰。行有六度之别。今此何故偏念戒施。释言。略故。以此行始故偏举之。又问。于彼六度之中先施后戒。今此何故先戒后施释言。行者二种次第。一粗细次第。施粗易为。是故先修。戒细难作。是以后习。二止作次第。要先止恶。然后作善。如似染衣要先除垢后受染色。戒是止行。是故先明。施是作行。是以后说。彼六度中依粗细门故先明施。此六念中依止作门故先明戒。言念天者。己家当来所成涅槃寂净名天。有净光明所受自然亦名为天。念有四义。一缘当来力无畏等一切种德有大福利。名为念天。二缘当果起必成意。名为念天。三缘当果欲与众生。名为念天。四离妄想与彼菩萨境界相应。名为念天。名义如是(此一门竟)

第二门中开合辨相。开合不定。据要唯三。所谓念佛念法念僧。故杂心云。为开众生佛法僧念故说斯偈。所谓说于敬三宝偈。或分为六。如上所辨。或离为八。如大智论说。于前六上更加二种。一念出入息。系意住于数息法门。二者念死。常修死相。或分为十。如大智论摩诃衍品说。于前八上更加二种。一者念灭。念彼涅槃无为寂静起意趣求。二者念身。自念己身无常苦空无我不净修行厌离。或分十一。如经说。一者念佛。二者念法。三者念僧。四念菩萨。五念菩萨行。六念波罗蜜。七念十地。八念不坏力。九念无畏。十念不共法。十一念一切种一切智智。此之十一犹是六念。念佛念法与六念中初二念同。念僧菩萨是六念中念僧所收。念菩萨行念波罗蜜十地者。是六念中念戒念施二念所摄。六中略故单念戒施。是中广故通念一切。后念力等是六念中念天所摄。广则无量。今据一门且论六种。开合如是(此二门竟)

次广辨释。初念佛者。如涅槃说。念佛十种名称功德。所谓如来应供．正遍知．明行足．善逝．世间解．无上士．调御丈夫．天人师．佛世尊。此十如后十号章中具广分别。佛德无量。今据一门且论斯十。以此名称生念义强故偏念之。言念法者。依大智论法有二种。一念教法。所谓三藏十二部经。二念义法。所谓无常无我涅槃三种法印。亦得分三。一念教法。谓三藏等。二念理法。所谓二谛一实谛等。三念行法。谓三学等起行之仪。言念僧者。念三乘众及三乘人所成行德。言念戒者。就性分二。如龙树说。一念有漏戒。二念无漏戒。问曰。直念无漏便足。何用念彼有漏戒乎。龙树释言。因有漏戒得无漏戒。故通念之。如人虽从贼中而来还能破贼王亦赏之。彼亦如是。就行分三。一念律仪。二念摄善。三念摄生。随义分八。如龙树说。一清净戒。二不缺。三不破戒。四不穿戒。五不杂戒。六自在戒。七不著戒。八智者所赞戒。清净戒者。如论释言。无诸瑕秽名清净戒。此句通明五篇清净。不缺戒者。除离初篇二篇重恶名不缺戒。不破戒者。离后三篇名不破戒。又论释言。远离身恶名不缺戒。远离口过名不破戒。不穿者。论言。善心向于涅槃不令烦恼恶觉入中名不穿戒。不杂戒者。正为涅槃不为世报名不杂戒。自在戒者。论言。随戒不随外缘。不为爱结之所伤碍名自在戒。言不著戒者。论言。于戒不取戒相。不生爱著名不著戒。智所赞者。持戒清净常为贤圣之所称赞。名为智者所赞戒也。言念施者。念行财法无畏施等。言念天者。依如涅槃天有三种。一者生天。谓四天王乃至非想。二者净天。所谓一切三乘贤圣。三第一义天。谓佛果德。是三种中菩萨但念第一义天。以是究竟所求果故。依大智论天有四种。一假号天亦云名字天。如世人王名为天王亦云天子。二者生天。谓四天王乃至非想。三者净天。谓诸贤圣。四生净天。谓三界中受生圣人。是四种中念彼生天及生净天。以此未来上胜果故。问曰。佛弟子众应念三宝。以何义故念彼生天。以此自己善业果故。问曰。生天是凡夫法。何故念之。有人不堪入涅槃。故念彼生天。起行趣求(此三门竟)

第四门中明其次第。佛是究竟所学果德。故先念之。佛由法成。故次念法。法由人行方能到果。故次念僧。依前三宝发起修行先离十恶。故次念戒。以戒破恶便能生善。故次行施。依戒依施能得涅槃第一义天。故次念天。又依龙树佛是化主说法之人。故先念佛。依佛说法故次念法。僧随佛语能解能行故次念僧。僧由戒成故次念戒。以戒破恶便能行施故次念施。以戒施故得二果报。所谓生天及生净天。中品行者得其生天。增上行者得生净天。故后念天。次第如是(此四门竟)

第五明其念之所为。所为有四。一者为除现在怖畏。如龙树说。或有恶魔来怖行者。佛即教人修习六念。或有怖畏念佛即灭。如诸天众与修罗斗心生怖畏。若有忆念帝释宝幢怖畏即灭。或有怖畏念法即灭。如天畏时忆念帝释左面天王伊那舍天宝幢即灭。又念右面天王婆楼那天宝幢亦灭。或有怖畏。念己所修施戒善根及天果报亦得除灭。二为出离生死因果故修六念。三为求佛一切种德故修六念。四为化度一切众生故修六念。六念之义辨之粗尔

　　六种决定义

六种决定出地经论。斯乃出世菩提之心。即实不退名为决定。此之决定是十地体故。地经中创始开宗标言。菩萨愿善决定无杂不可见广大如法界。究竟如虚空。尽未来际。覆护一切众生界。能入三世诸佛智地。虽言愿善统纳众德无不在中。众德之状难以具论。今据一门且说六种。六名是何。一观相善决定。二真实善决定。三胜善决定。四因善决定。五大善决定。六不怯弱善决定。六中前五自分功德。后一胜进。故地持中第六名为增长胜分究竟菩提。就自分中初四自利。后一利他。就自利中前二行体。次一行德。后一行能为因之义。体中初一明其观解破相入如。后一彰其契实离相。言观相者。论自释言。谓真如观一味之相。言一味者从喻为名。如似大海虽复浩廓咸同一味。诸法虽广如性一味。观此如理更无异缘名一味相。言真实者。论自释言。非世境界。以行契真不为世智之所照见。名非世境。言胜善者。行德深广如于法界。故名为胜。言因善者。愿善之行能为常果无常果因。故云因善。言常果者。谓大涅槃。无常果者。谓佛菩萨大悲作用。随世生灭故曰无常。此二犹是涅槃经中二种庄严。常者犹彼智慧庄严。故彼经言。智慧庄严无碍常住。无常是彼功德庄严。故彼经言。功德庄严有碍非常。又涅槃云。诸佛如来无常共常常共无常。是此常果常共无常。是此所说无常爱果。愿善望彼同能出生。故名为因。言大善者。上来自利。此一利他。利他行广等众生界。故名为大。故经说言。覆护一切众生界矣。不怯弱者。诸佛智德菩萨分证于深能入心无惮退。故云不怯。故经说言。能入三世诸佛智地。六种决定释之云尔

　　六妙行义

六妙行者。无学圣人离过行也。经亦名为六妙法矣。通释一切起作名行。行之自体说以为法。此行与法远离一切不善粗过。故称为妙。随相别分妙行妙法非无差异。异相如何。行阴无过名为妙行。余阴离染说为妙法。是义云何。依如毗昙识想受行起在一时。眼识起时即具四阴。眼识识阴。同时受数说为受阴。同时想数说为想阴余思欲等说为行阴。乃至意识起时亦尔。彼六行中离过无罪名六妙行。余之三阴离过无染名六妙法。大乘亦尔。若依成实识想受行起在先后。眼识之后具有四心。初识次想受后行。乃至意识之后亦尔。彼六识后行中无过名六妙行。彼六识中识想及受性虽无记不生行中烦恼漏过。亦不从于烦恼漏生名六妙法。六妙行义辨之略尔

　　六种善法义

六种善法如大智论说。名字是何。谓善五阴及数灭无为是其六也。善五阴中有其四种。一生得善阴。宿习今成。二方便善阴。现在修起。三无漏善阴。谓三乘人缘修法身。四常住五阴。谓佛菩萨真实法身。故涅槃云。舍无常色获得常色。受想行识亦复如是。此等如前五阴章中具广分别。数灭无为略有三种。一烦恼灭。谓灭五住一切烦恼。二者业灭。谓灭有漏无漏之业。三者苦灭。谓灭分段变易之果。是等如前三无为中具广辨释。此等皆依大乘分别。六善如是

　　六和敬义

六和敬者。同止安乐不恼行也。起行不乖名之为和。以行和故情相亲重。目之为敬。和敬不同。一门说六。六名是何。一身业同。二口业同。三意业同。四者同戒。五者同施。六者同见。六中前三就身彰同。后之三种就行说同。身业同者。略有二种。一离过同。同离杀盗邪淫等事。二作善同。同为一切礼拜等善。口业同者。亦有二种。一离过同。同皆远离妄语两舌恶口绮语。二作善同。同为赞诵赞咏等善。意业同者。亦有二种。一离过同。同离一切烦恼业思。二作善同。同修信进念定慧等一切善法。言同戒者。略有二种。一受戒同。二持戒同。又更分二。一作戒同。二无作戒同。亦得分三。一律仪戒同。二摄善戒同。三摄众生戒同。言同施者。略有二种。一内施同。自舍己身奉给尊事。二外施同。舍余资生。亦得分三。一财施同。二法施同。三无畏施同。言同见者。见谓见解。略有二种。一世谛中见解无别。二真谛中见解无别。问曰。前三行无不收。以何义故复说后三。释言。前三是其能作。后三所作。故复说之。又前三中摄行难尽。未知前三所作是何。故复明之。问曰。所作行别无量。何故偏说戒施及见。以其略故。于六度中戒施在初。慧见在后。就初就后以彰其同。中间可知。故略不论。六和敬义辨之略尔

　　六修定义七门分别(一辨相　二行义差别　三就位分别　四就地分别　五就界分别　六约智分别　七依受分别)

第一辨相。六修定者。一数。二随。三止。四观。五名为还。毗婆娑中名之为转。六名为净。初言数者。为制觉观系念数息。名之为数。数中有四。一增。二减。三乱。四等。如五度中具广分别。此数即是止家方便。所言随者。心无异行住随气息。为长为短。为近为远。为遍身中为在一处。去至何处。齐何而还心随觉知。名之为随。此随即观家方便。所言止者。于己身分眉间鼻端齐轮足指随心所宜系念令住。故名为止。所言观者。始观气息于己身中为损为益。为冷为暖。审悉观察。然此气息即是风大。毗婆娑云。为风大故等观四大。观四大已次观四大所造之色。所谓色声香味等。色依何法能有造作。谓依心法。故次观察受想行识。观察是等名之为观。所言还者。止行能也。止行成故于欲恶法若起思觉则能制之。令心还住出离觉中。名之为还。故杂心云。欲觉少行。出觉多行。毗婆娑中何故名此以之为转。转离恶觉住善觉故。又善觉中转下起上亦名为转。所言净者。观之能也。观行成故能灭诸恶。故名为净。六相如是(此一门竟)

次明止等行义差别。如毗婆娑说。数有二事。一数出入息。二能舍恶觉。随亦有二。一随出入息。二能离恶觉。止亦有二。一能住心在于鼻端眉间足指。二不舍三昧。观亦有二。一观出入息。损益等事如上所辨。二能善取心心数相。转亦有二。一能知五阴。二能入圣道。净亦有二。一能断结。二能于谛知见清净。行别如是(此二门竟)

次就位论。随义通论位位皆有。于中别分数随止观在五停心。还在念处至世第一法。故毗婆娑云。转出入息起身念处。如是次第乃至转忍起世第一法。名为转矣。净者在于见道已上。故毗婆娑云。净者所谓苦法忍等(此三门竟)

次就地论。地谓欲界乃至非想。依毗婆娑此六欲界未来中间。二禅三禅方便道摄。于中别分数随二行在于欲界未来中间二禅三禅方便道摄。止观还净在一切地方便道摄。诸地皆有止观还净四种义故(此四门竟)

次就界论。界谓三界。依毗婆娑此六初起在于欲界。后依色界亦得随起(此五门竟)

次约智论。智谓十智。此六唯一等智所摄。世间修故。若当就位分净在于见道已上。是则净中具十智性(此六门竟)

次约受论。受谓苦乐忧喜及舍。此六唯一舍根相应。非是根本禅地摄故。若就诸禅义说止观及与还净或喜相应。或乐相应。或舍相应。在初二禅喜受相应。在三禅中乐受相应。自余一切舍受相应。六种如是

　　六三昧义

六三昧义如成实义。名字是何。一一相修为一相。二一相修为种种相。三一相修为于一相及种种相。四种种相修为种种相。五种种相修为于一相。六种种相修为种种相及一相。相状如何。论释不同。有论师说。修第四禅名一相修。修五圣支定名种种相修。五圣支定广如上辨。言一相修为一相者。修第四禅为得罗汉果。言一相修为种种者。修第四禅为得五通。言一相修为于一相及种种者。修第四禅为得罗汉及五禅通。种种相修为种种者。修五圣支为得五通。种种相修为一相者。修五圣支为得罗汉。种种相修为种种相及一相者。修五圣支为得五通及罗汉果。此之一义成实不立。故彼非言。五圣支中前三犹是世俗四禅。得罗汉时于四禅中随依一禅。云何说言修五圣支得罗汉果名为一相。又复明观二圣支中亲依观支得罗汉果不依明支。故知不以修五圣支为得一相。成实所立定守一缘名一相修。慧心见法种种差别名种种修。言一相修为一相者。论言。依定还生神定。如从初禅生二禅等。言一相修为种种者。依定生慧。言一相修为于一相及种种者。依定生定及生智慧。言种种修为种种者。依慧生慧。如闻生思如思生修。言种种修为一相者。依慧生定。言种种修为种种相及一相者。依慧能生一切定慧。问曰。是中定慧相生为是有漏。为是无漏。论无定判。义释有三。一就通以论。能生所生一切定慧悉通有漏及与无漏。二就定慧隐显互论。定唯有漏慧唯无漏。三就能生所生定慧隐显互论。能生定慧隐一向有漏所生定慧一向无漏。六三昧义辨之云尔

　　六摄义

六摄之义出地持论。录物从道目之为摄。摄处不同。一门说六。六名是何。一者顿摄。二增上摄。三者取摄。四者久摄。五不久摄。六者后摄。六中前三化事分别。三中初一所化中顿。第二一门能化身上第三一门化具圆备。后之三种随根分别。初一下根。次一中根。后一上根。故有六种。言顿摄者。于一切生作父母想。随己力能以一切种安乐饶益。是名顿摄。增上摄者。菩萨居尊摄取众生名增上摄。依论有三。一者为王善摄人民。二为家主巧益亲属。三者为父于子等益。情无偏党。言取摄者。能以财法摄取众生。言久摄者。软根众生久化乃熟。不久摄者。中根众生易化近净。言后摄者。上根众生于现世中堪任清净。化益之穷故名后摄。问曰。此六于四摄中何相所收。释言。四摄通于六中。不别相对。六摄如是

　　七善律仪义四门分别(一辨相　二开合广略　三对境分别　四支因具不具)

无作之善说为律仪。律仪不同。一门说七。所谓不杀不盗不淫不妄语不两舌不恶口不绮语。言不杀者。论说有三。一者因离。二果行离。三对治离。因离有二。一者共因。谓贪嗔痴。诸业皆悉用此为因。故名为共。二者不共因。谓离杀心畜刀枝等。此唯杀因故曰不共。问曰。若言远离杀心是因离者。何故论中说为果离。释言。杀心所望不定。若望贪等是其果行。若望正杀是其因行。今据后门说为因离。言果离者。正离杀业。对治离者。所谓慈心安隐心等。慈能与乐。安能授善。以此二种能治杀业故名对治。言不盗者。亦有三种。一者因离。二果行离。三对治离。因离有二。一离共因。谓贪嗔痴。二离不共因。所谓盗心及无资生。故地经中资生满足名为因离。言满足者。常修少欲知足之心无所须欲。故云满足。果行离者。正离盗业。对治离者。所谓布施。言不淫者。亦有三种。一者因离。二对治离。三果行离。因离有二。一离共因。谓贪嗔痴。问曰。论中宣说。邪淫唯贪心成。今云何言离贪嗔痴为因离乎。释言。终成其唯在贪。远则从于贪嗔痴起。是故离之通名为因离。二离不共因。所谓淫心及无妻色。故地经中自足妻色名为因离。云何自足。于现在世梵行有余。心无求欲名足妻色。以自足故心无悕欲。故离淫因。果行离者。正离淫业。对治离者。常修梵行。不净观等。不妄语者。论释有二。一对治离。所谓实语对治诳心。二果行离。正离妄语。据实具论亦有三种。一者因离。二果行离。三对治离。因离有二。一离共因。谓贪嗔痴。二离不共因。谓诳他心。果行离者。正离妄语。对治离者。常修实语。问曰。是中实具三离。何故论中但云二乎。释言。为彰口言易发不藉远因。是故不说离贪嗔痴以为因离。离诳他心虽是因离能治诳心。对治中说故不别论。故地论云。对治诳心即是因离。不两舌者。亦有三种。一者因离。二对治离。三果行离。因离有二。一离共因。谓贪嗔痴。二离不共因。离破坏心。果行离者。正离两舌。对治离者。修和合语。不恶口者。亦有三种。一者因离。二果行离。三对治离。因离有二。一离共因。谓贪嗔痴。二离不共因。谓侵恼心。果行离者。正离恶言。对治离者。常修濡语。不绮语者。亦有三种。一者因离。二果行离。三对治离。因离有。一离共因。谓贪嗔痴。二离不共因。谓绮语心。果行离者。正离绮语。对治离者。恒修正语(此一门竟)

次辨开合广略之义。开合不定。总之唯一善律仪摄。或分为二。一者身业。二者口业。前三身业。后四口业。或离为七。备如向辨。或复分之为二十一。此七律仪各从上中下品心起。是故通说有二十一。或复开分为六十三。前二十一各从无贪无嗔无痴三善根起。是故通说有六十三。问曰。三善常相随逐未曾相离。云何别分为六十三。释言。三善体虽同时随用强弱非无先后。如不净观是无贪性慈悲观等还无嗔性因缘观等是无痴性。三善既有别起之义。所生律仪何为不别。是故得分六十三种。若随凡圣禅地不同境界差别则有无量(此二门竟)

次对境论。此七律仪普于一切众生处起。若不如是所受律仪便有增减。问曰。律仪为于现在众生处起。为于三世众生处起。论释不同。若依成实普于三世众生处起。缘之皆得起善心故。若依毗昙唯于现在众生处起。良以过去未来众生不可杀盗乃至绮语。为是缘之不发律仪。问曰。若于现在众生得律仪者现在众生死灭之时应失律仪。释言。不失。念念常于现在众生得律仪故。问曰。于彼非众生所得律仪不。释言。亦得。故成实言。非众生所得善律仪。问曰。直缘非众生数得善律仪不。释言。不得。故成实言。要因众生得善律仪。何故如是。于众生所远离性罪。于非众生所远离遮罪。离性为本。是故要于众生所得。直缘草等不发律仪(此三门竟)

次明支因有具不具。支谓七支。始从不杀乃至不绮。因者所谓上中下心。问曰。七支要具乃得。不具亦得。释言。不定。大比丘戒要具乃得。沙弥俗人不具亦得。是故五戒八戒十戒皆不具七。问曰。于彼上中下品三种因中具用发戒。不具亦得。释言。不定。或有具用上中下心受在家戒沙弥十戒大比丘戒。名为具因。或有偏用上品之心受三种戒。或中或下名为不具。以此支因有具不具故。杂心中四句分别。何者是四。一一切因非一切支。谓以上中下品之心受其五戒八戒十戒。依具三因名一切因。所受唯离杀盗邪淫妄语过。故非一切支。二一切支非一切因。有人直以上品之心受具足戒。或中或下所受之戒具足七支。故名一切支。不具三心名非一切因。三一切因亦一切支。具以上中下品之心受在家戒沙弥十戒大比丘戒。四非一切因非一切支。谓以下心受在家戒及沙弥戒。中上亦尔。七善律仪略之云尔

　　七净义两门分别(一辨相　二就位分别)

行德无垢。名之为净。净义不同。一门说七。七名是何。一者戒净。二者定净亦名心净。三者见净。四度疑净。五道非道净。此前五净大小名同。后二名别。依如小乘六名行净。七名行断智净。若依大乘六名行断。七名思量菩提分法上上净矣。此后二名如地经说。言戒净者。行修之始持戒离过。故云戒净。由戒净故能生净定说名定净。以定净故发生实慧。生已能除身见名为见净。能断疑惑名度疑净。能离戒取知无漏慧是其真道戒等非道名道非道净。后二种中若依小乘重缘谛理进习所行名为行净。行穷尽障名行断知净。若依大乘随道除障名为行断。依此行断趣入佛境名思菩提上上净矣。七中初一是其戒学。次一定学。后五慧学(此一门竟)

次就位论。行实齐通。随相隐显非无阶异。异相如何。依如小乘初二在于见道已前。次三在于见道之中。次一修道。后一无学。何故见前明戒明定。外凡粗过非戒不防。故先明戒。出世圣道非定不生。故次明定。何故次三偏在见道。以见道中断除三结成就三净故偏在中。何者三结。所谓身见戒取及疑。断身见故得其见净。断疑心故得度疑净。断戒取故得道非道净。问曰。圣人入见道时十使俱断。云何说言但断三结。如涅槃释。此三重故。所以偏说。如世人言王来王去。重故偏论。又十使中五见及疑唯障见谛。入见道时断之究竟。贪嗔痴慢通障见修。入见道时断之不尽。五见及疑见中尽。故与其断名。贪嗔痴慢见不尽。故不与断称。就彼所断五见疑中三使是本。三使是随。身见是本。边见为随。戒取是本。见取为随。疑心是本。邪见为随。说除三本三随亦尔。故经论中偏说见道断除三结。何故行净偏在修道。以此位中重缘谛理趣修行故。何故行断偏在无学。以无学道离障尽故。大乘法中初五同前。后二在于修道位中。就修道中有通有别。通而论之一切地中。有除障义悉名行断。有上求义皆号思量。于中别分始从二地乃至七地修道断障名为行断。八地已上法流水中。趣入佛境说为思量上上净矣。七净如是

　　七财义

言七财者。善能资具。故名为财。财别不同。一门说七。七名是何。一信。二戒。三施。四闻。五慧。六惭。七愧。此义如后十藏章中具广分别。七财如是

　　七种大乘义

七种大乘出地持论。运通名乘。乘中莫加。谓之为大。大乘不同。一门说七。七名是何。一者法大。二者心大。三者解大。四净心大。五众具大。六者时大。七者得大。七中前六就因说大。后之一种就果论大。因中初一是其因法。后五因行。言法大者。所谓大乘十二部经方广之藏。过余契经故云法大。问曰。法中说通理教。何故是中偏说教法。释言。实通。摄旨从诠故不别论。言心大者。谓发无上菩提之心。超出余愿故曰心大。言解大者。谓解菩萨方广之藏。胜过余解称曰解大。此心与解在于地前。净心大者。在初地中。过解行住入欢喜地。证心解染名净心大。众具大者。在于二地乃至七地。修习功德智慧众具趣向菩提名众具大。言时大者。八地已上乃至十地度三僧祇。满足众行名为时大。言得大者。谓如来地得菩提果无与等者。况复过上。故为得大。七种大乘略辨如是

　　七地义三门分别(一释名　二定体　三辨相)

第一释名。七地之义出地持论。能生曰地。地位开合广略难定。今据一门且论七种。一种性地。二解行地。三净心地。四行迹地。五决定地。六决定行地。七毕竟地。种性地者。习种性种同名种性。行本达立能生因果。故名为种。种义不坏。目之为性。以性别地名种性地。解行地者。依前种性起修方便趣入出世。于出世道解而行故名为解行。以解别地名解行地。净心地者。在初地中。过解行住入欢喜地证心离垢。名为净心。又于菩提净信悕望亦名净心。以斯别地名净心地。行迹地者。二地已上乃至七地起于修道名为行迹。以行别地名行迹地。决定地者。第八地中在法流水决定趣向无上菩提名决定地。决定行者。第九地中依前决定上上增进名决定行地。毕竟地者。谓第十地及如来地。第十地中因行穷满。如来地中果德圆极。以是义故同名毕竟。盖乃且据一门为论。若入余门因果别矣。名义如是(此一门竟)

次定其体。诸地皆用行德为体。行门开合广略不定。总唯一行。或分为二。一是证行。二阿含行。广如上辨。又就福智亦得分二。或离为三。谓证助不住亦如上辨。又戒定慧亦得分三。或开为四。闻思修证。或说为六。谓六波罗蜜。或分为十。谓十波罗蜜。又复信等亦得分十。或复离为三十七品。广则无量。体性如是(此二门竟)

次辨其相。地位开合广略不定。要摄唯二。一是信地。二是证地。地前菩萨于出世道信顺趣向名为信地。初地已上证实相应名为证地。或分为三。如地持说。一种性持在种性地。二发心持在解行地。三行方便持在初地上。或离为四。一方便道在于地前。二者见道在于初地。三者修道在二地上。四无学道在于佛地。或开为五。于前四中开方便道以为种性解行之别。故有五种。或分为六。如地持说。一种性地。二解行地。三净心地。四行迹地。五决定地。谓八地九地。六毕竟地。谓第十地。涅槃经中言为六住诸菩萨者。据此为言。或复说七。广如上辨。于前六中开决定地以为决定及决定行。故有七种。亦得分八。于前七中分种性地以为习种性种之别。故有八矣。亦得分九。于前八中分毕竟地以为毕竟及如来地。故有九种。或分十三。如地持论住品中说。彼十地上加种性住解行住及如来住。故有十三。亦得开分以为十四。前十三中开种性住以为习种性种之别。故有十四。经中或说四十二贤圣。广则无量。是等广略各随一宜。今且论七。七地如是

　　八戒齐义七门分别(一释名定数　二辨相　三具得因缘　四界趣分别　五形报分别　六对境分别　七受持之义)

八戒齐者。所谓不杀．不盗．不淫．不妄语．不饮酒．不歌舞唱伎．不著香薰衣．不上高广床．不过中食．是其名也。此等防禁故名为戒。洁清曰齐。问曰。于彼五戒之中言不邪淫。今此何故直言不淫。释言。五戒是在家人持在家戒。唯制邪淫不防自妻。以是义故但言不邪淫。论八戒是在家人得持出家戒。非但制邪自妻亦防。故说不淫。问曰。是中所离有九以何义故但言八戒。释言。有以。若依毗昙不著薰衣不上高床。此二同是庄严处起。合之为一。故说为八。若依成实及大智论前八是戒。后一是齐。戒齐合说。是故名为八戒齐矣(此一门竟)

次辨其相。于中有五。一体具分别不过中食是齐亦齐支。余是齐支而非是齐。如八圣道正见是道亦是道支。余是道支而非是道。此亦如是。以不杀等防恶禁罪助成齐法。助齐法中差别不同。故名齐支。非断食法。故不名齐。不过中食是断食法故名为齐。别前七种故名齐支。二遮性分别。前之四种远离性恶。不饮酒等远离遮罪。问曰。性恶乃有七种。始从杀生乃至绮语。何不具离但离前四。以绮语等难可防护在家之人不能离故。故论说言。出家之者尚不能离。何况在家。又绮语等不应法故通名妄语。但离妄语余者皆随。故不别论。又前四种重故偏明。余者轻故。所以不说。问曰。遮罪差别无量。何不说离偏言远离饮酒等乎。亦以余过在家之人难防护故。又饮酒等生过处重故偏说离。余过轻故。所以不论。三道福分别。如成实说。离前五过是福因缘。离后三罪是道因缘。以在家者未能得道。是故但说道因缘矣。通则齐等。四就具分别。具谓三业。不杀．不盗．不淫．不饮酒．不著薰衣．不上高床．不过中食。是其身业。不妄语者。是其口业。不歌舞者。通身口业。五所防分别。依如毗昙初四戒支远离性恶。不饮酒者。是不放逸支离放逸因缘。余是持支离余遮过。成实法中亦分为三。名字不异。彼说。初四远离实恶。不饮酒者。离诸恶门。余者远离放逸因缘(此二门竟)

次明得戒因缘差别。依如毗昙有八因缘。故彼偈言。谓优波婆素．受．时．他．二说．具足．一日夜．离严饰威仪。优波婆素．是一因缘。明此八戒是优婆塞受非出家者。以出家人堪能受持尽形戒故。所言受者。是二因缘。明此八戒要受乃得不同禅戒无漏戒等。所言时者。是三因缘。明此八戒清旦时受不得余时。欲使具足一日夜。故成实法中随在何时皆得受之。所言他者。是四因缘。明此八戒要从他受自誓不得。成实异此。故彼．论言。若无人．时心念口言亦得受之。言二说者。是五因缘。明此八戒二说方得。戒师前教受者后随。戒师前问受者后答。是为二说。成实异此。故彼论言。自不解故须师教授。若自解者何假师教。以是义故不须二说。言具足者。是六因缘。明此八戒具受乃得分受不得。成实法中不具亦得。故彼论言。随力堪能多小不定。一日夜者。是七因缘。明此八戒时分唯在一日一夜不增不减。成实不同。故彼论言。若说八戒定一日夜。是事不然。随时多少。或可半日乃至一月。竟有何咎。离严威仪是八因缘。明此八戒要离种种严身之具方便受持。以在家者随分修学出家戒故。论虽不同。受者宜依毗昙受之。多与诸经所说同故(此三门竟)

次就界趣分别其相。界谓三界。欲界得受。非上二界。趣谓五趣。依如毗昙。三天下人得受八戒。以觉知心捷疾力故。不通余趣及郁单越。若依成实。人天鬼畜皆得受之。故彼论言。如天帝多受八戒龙等亦受。不局在人(此四门竟)

次就形报分别其相。依如毗昙。男女得受。余形不得。成实法中黄门二形不能男等亦得受之。非局男女(此五门竟)

次对界辨其通局。当知八戒普于一切众生边得。不得别缘。问曰。为于现在一切众生边得。为于三世众生边得。论释不同。若依毗昙。唯于现在众生边得。成实法中普于三世众生边得。过未众生虽不可杀不可盗等。缘之亦得起善恶故(此六门竟)

次明受持八戒之仪。欲受戒者应先起其厌生死心求涅槃意。然后受之。以此所受出世戒故。受法云何。于六齐日清旦之时。诣戒师所。先礼三宝。次礼戒师。在戒师前。长跪合掌。先忏诸罪。然后受戒。戒师教之。三归三宝。三称归竟。与受五戒。沙弥戒同。然后题上所列法。问其能不。言一不杀生是优婆塞戒。若女人受。应言是优婆夷戒。从今时至明清旦。一日一夜受。如诸佛能持不。受者应答言能。如是乃至不过中食。问答同尔。一遍便足。竟已礼去。护持之法与出家戒同。严身之具悉宜去之。男女不得同室而宿。八戒如是


大乘义章卷第十二(终)


大乘义章卷第十三

　　　　远法师撰


净法聚因法中此卷有九门(八禅定义　八解脱义　八胜处义　八行观义　八大人觉义　八法摄摩诃衍义　九次第定义　九想观义　九断知义)

　　八禅定义四门分别(一通解八禅　二别释八禅　三明定具　四明定难)

通中别以八门分别(释名辨性一　定别诸地并辨味净无漏等别二　支因有无三　所灭不同四　得舍成就五　入缘不同六　四缘分别七　大小不同八)

第一释名。辨其体性。先辨其名。名别不同。略有七种。一名为禅。二名为定。三名三昧。四名正受。五名三摩提。六名奢摩他。七名解脱。亦名背舍。禅者。是其中国之言。此翻名为思惟修习。亦云功德丛林。思惟修者。从因立称。于定境界审意筹虑名曰思惟。思心渐进说为修习。从克定名思惟修寂。亦可此言当体为名。禅定之心正取所缘名曰思惟。思心增进说为修习。功德丛林者。从果为名。智慧神通四无量等是其功德。众德积聚说为丛林。定能生之。因从果目。是故说为功德丛林。所言定者。当体为名。心住一缘离于散动故名为定。言三昧者。是外国语。此名正定。定如前释离于邪乱故说为正言正受者。正同前释。纳法称受。三摩提者。是外国语。三摩三昧本是一名。传之音异。此名正定。定用现前名三摩[跳-兆+代]。奢摩他者。亦外国语。此翻名止。摄心住缘。目之为止。言解脱者。绝缚之称。言背舍者。背离下过故云背舍。又舍龙树云。背净五欲舍离著心名为背舍。问曰。此等所名之法为一为异。释有通别。通而论之。一切禅定皆具此名。于中别分。经论不等。依如毗昙。四禅名禅。八解脱者。名为背舍。四无色定灭尽无想通名正受。空无相无愿名三摩提。故彼论言。诸禅及背舍正受三摩提。用此四名表别诸定。若依成实。四禅名禅。四空名定。八解脱者名为解脱。一切禅定用现在前名三摩提。以此四名名别诸定。若依地论。四禅名禅。四无色定说为解脱。四无量心名为三昧。五神通者名三摩提。用此四名名别诸行。又更分别。四禅名禅。四空名定。空无相无愿名为三昧。得理相应名正定故。灭尽无想名为正受。是处无心身纳法故。四无量心名三摩提。众生缘中用现前故。八解脱者名为解脱。绝下缚故。又背下过故。云背舍。一切禅定始习方便止意住缘名奢摩他。名字如是(此一门竟)

次辨体性。宗别不同。所说各异。若依毗昙。此八禅定定数为体。余心心法与定相应。是定眷属。故通名定。若依成实。唯心为体不说心外别有定数。故彼论言。若由定数令心住者。定数亦应由他故住。然彼定数自能住缘。不从他住。心亦如是。自能住缘。何从定数。故知彼论唯心为体。大乘法中心有粗细。随心辨定差别不等。云何不等心有三种。一者事识。二者妄识。三者真识。事识中定定数为体。与毗昙同。故龙树云。譬如池水象入则浊。明珠置中水得澄净。心亦如是。烦恼入中。心则浑浊。定数在中。心则澄清。涅槃亦云。十大地中心数之定数。明同毗昙。真识中定唯心为体。更无别数。故维摩云。若离一切数。心如虚空。妄识中定义有两兼。粗则用彼定数为体。细则唯用心识为体。此云何知。如马鸣说。第七识中义别六种。从无明地至相续识。此六重中。根本四重心外无数。于中辨定。指心为体。后之两重心与数异。就中辨定。定数为体。体性如是

第二门中义别有三。一辨禅地相。二明味净无漏等别。三就禅地明味净等通局之义。禅地云何。宗别不同。所辨各异。依如毗昙。摄末从本。禅地有八。所谓四禅四无色定。分末异本。禅地有十门。所谓八禅未来中间。八禅可知。未来禅者。是初禅家方便之定。从欲界地向初禅时。修九无碍九解脱道。断欲界结。然后证得初禅定体。彼九无碍九解脱道未来至彼根本定体。故名未来。以其未至根本定故。论中亦名未至禅矣。中间禅者。从初禅地向二禅时。除觉观在名中间禅。问曰。是中除觉之时。用何为治。释言。是中用彼二禅方便内净。以为治耳。故地论云。内净对治灭觉观禅也。问曰。是中有初禅观。复有禅二禅方便内净。正用何者为中间禅释言。正用初禅残观为中间体。与初禅定同在一处受果报故。问曰。若用初禅残观为中间禅。不以二禅方便内净为中间者。是则初禅方便觉观断欲界结。应当用彼欲界残结为未来禅。不以初禅方便觉观为未来禅。释言。不类。欲界残结非定法故。不得说之为未来禅。初禅残观是禅法故。说为中间。问曰。未来及中间禅。八禅地中何地摄乎。释言。此二是初禅家眷属定故。摄属初禅。问曰。何故初禅地中独分此二。余不如是。释言。初禅创背下过多用功力。故立未来以为息处。余不如是。故废不立。又复初禅向二禅时。有觉有观。二种过患除觉观在。故立中间。余禅相向单有一过。除之尽处即是后地。故无中间。若依成实。摄末从本。禅地有九。所谓八禅。及欲界中如电三昧。故成实云。如须尸摩经说。欲界更有如电三昧。分末异本。禅地有十。于初禅中分出中间。通余十也。故成实云。初禅梵王能至中间。如电三昧毗昙不论。未来禅者成实不说。见别故尔大乘法中摄末从本。禅地有九。与成实同。所言异者。成实唯说欲界地中有电光定。无余三昧。大乘宣说欲界地中有无量定。故龙树云。佛常住于欲界定中名无不定此与电光有何差别。释言。声闻暂得彼相说为电光。更无别法分末异本。禅有十一。所谓八禅未来中间及欲界定。禅地如是(此一门竟)

次辨味净无漏等别依如毗昙。禅有三种。一者净定。二无漏定。三者味定依世俗道断除下结。而得上静名曰净定。即理定静名无漏定。言味定者。义释有三。一通相具论。上二界中一切烦恼有著境义。悉名为味。定地法故。说之为定。二简强异弱。诸烦恼中爱著境强。偏说为味。定义同前。又爱著境相似禅定。故说为定。三简体异伴。上二界中。一切烦恼相应定数是味定体。故杂心云。味则爱相应(此二门竟)

次就禅地明味净等通局之义。于中且就未来中间八禅地说。净禅宽通遍一切地。无漏禅者。依如毗昙。前九地有。非想地无。故杂心云。无漏大王不居边地。欲界非想名为边地。以非想地心志微劣故无无漏。若依成实。非想虽无增观无漏。非无顺旧游观无漏。故彼论说。入灭定三昧。必从非想无漏心入。余同毗昙。若依大乘。无漏遍在一切地中。云何得知非想亦有。如龙树说。云何菩萨非想处定。与实相俱是为菩萨非想处定。与实相俱。明是无漏。若论味定。八禅地中一向定有。未中间有无不定。是义云何。味有二种。一正爱。二受生爱。得彼八禅根本定已。于中生著名正受爱。求上界生名受生爱。八禅地中具此两爱。未来中间无正受爱但有受生连琐之爱故云不定。何故此处无正受爱。未来求彼初禅地中根本未得。中间求彼二禅地中根本未得。无可贪著故无此爱

第三门中义别有二。一明诸地支因有无。二明味净无漏禅等支因有无。诸地有无相状如何四根本禅一向有支经论大同。未来中间一向不具未来但有觉观舍根。更无余支。中间但有观及舍根。亦无余支故云不具。何故未来更无余支。以彼未来未出欲恶故无喜乐。未得初禅根本定故无其一心。问曰。一心是其禅体。彼既名禅。何故无体。释言。应有。微故不说。何故中间无其余支。以中间禅求上未得故无喜乐。未得二禅根本定故无其一心。理亦应有。微故不说。彼四空定经论不同。若依璎珞。齐有五支。所谓想护止观一心。依舍利弗阿毗昙中。同具四支。与四禅同。自余经论并皆不说。当应俱有。名同四禅。更无别异。所以不论(此一门竟)

次辨味净无漏禅等支因有无。净禅有。味禅非具功德法故。一向定无。无漏禅者经论不同。毗昙大乘与净禅同。成实少异。异相如何。无漏初禅有乐一心。无觉观喜。一心定体。故有一心。无漏之法在身名乐故有乐支。以何义故无其觉观。无漏必依禅定之中根本定生。所依净禅至一心时。已舍觉观所生无漏焉得有之。故无觉观。何故无喜如彼成实二禅品说。喜必从于取假名生。著我故起。圣人离之故不生喜。问曰。若无无漏喜者。七觉支中应无喜支。又若圣人不生喜者。何故经言佛见众生修善则喜。又若无喜亦应无其无漏猗乐。彼论释言。何故得有喜觉支者。觉支有二。一是有漏。二是无漏。有漏有喜。无漏则无。但无漏支从有漏生。仍本因故应名喜支。言佛喜者。论自释言。佛常行舍。无忧无喜。随化众生乐言有喜。云何得有无漏猗者。论自说言。得无漏时。离粗重过。身心调适。故得有猗。何故得有无漏乐者。论言。不说无漏智外别更有乐。但无漏法初来在身义说为乐。故得有之。问曰。为当一切圣人皆悉无喜。为独无学。论言。学人入观则无。出观则有。无学圣人入出常无。第二禅中有乐内净及与一心。无其喜支。以彼内净即二禅体故有内净。余同前释。第三禅中略无安慧。余皆具足。以彼安慧摄入念中故不别论。故彼论言。三禅后分中无安慧支。何者后分。无漏从其有漏禅生。故名无漏。以为后分。为彰圣慧与正念俱故摄念中。第四禅中四支具足。此乃论者立意不同。难以消息。支因缘有无辨之粗尔

第四门中所灭不同。所灭有二。一灭染障。八禅皆灭十使烦恼。如得初禅灭欲界地十使烦恼。得二禅时灭初禅地九使烦恼。乃至修得非想定时灭。无所有九使烦恼。以初禅上无嗔恚故。但灭九使。亦为乐障。通断其得。二灭乱障如经中说。初禅灭语言。二禅灭觉观。三禅灭喜。四禅灭乐。空处灭于色想。识处灭于空想。无所有处灭于识想。非想非非想处灭无所有想。此灭乱障但令不行。名之为灭。不舍其得。善法得上不舍下故。问曰。觉观是言说因。觉观之心初禅未尽。云何已得灭于语言。论释不同。若依毗昙。觉观有二。一者成禅。背欲求静。二者坏禅。背静起说。初禅中但有成禅觉观之心。无坏禅者。故灭语言。若依成实。得彼初禅根本定时。已离觉观。觉观无故言语不生。名之为灭。若尔初禅亦灭觉观。何故但云灭语言乎。释言。初禅根本定中。虽无觉观。前后有之。故不名灭。若尔前后亦有语言。何故说灭。释言。觉观能与初禅作方便。故不得言灭。语言唯障非方便。故说语言灭问曰。初禅若灭语言。得初禅人云何起说。释言。入定虽灭语言。出时用彼欲界地中威仪心说。或用初禅威仪心说。故得起言。问曰。语言能障初禅。得初禅竟。以欲界心起语言时。失初禅不。释言。不失。问曰。语言与欲界结同障初禅。得初禅人以欲界心起言说时。不失禅者。起欲界结亦应不失。释言。染障与乱障异。下染正与上地净违故。起欲染退失初禅。语言直是妨修故障。非是正违。故虽起言。不失初禅。诸地染乱例皆同尔。问曰。初禅犹有威仪觉观心。故可得起言。二禅已上无此觉观。依何起说。论释不同。若依毗昙。借初禅地威仪心说。此言借者。上威仪心流类似于初禅心故。名之为借。不从彼来。问曰。上禅唯得借下威仪之心。不得借下善。何故而然。良以威仪是浮漫心。非力厉生。上地所起流类同下。故说为借。善生力厉。随地各别。上地所起不与下同。故不名借。若依成实。上地皆用欲界心说。上得寄起欲界心故

第五门中差别有三。一明得义。二明舍义。三明成就。所言得者。先无今起说之为得。诸论不同。毗昙净定有二种得。一是断得。断欲界结得于初禅。如是次第乃至断于无所有结得非想定。二是生得。生二禅时舍于初禅。有漏生上必失下。故后还退下生初禅中得本所失名为生得。乃至非想生下类然。成实大乘但有断得无其生得。彼宗有漏虽生上地。不失下故。云何知彼有漏生上而不失下。彼说。上界亦得寄起下地法故。无漏禅者。依如毗昙。有二种得。一是断得。断下烦恼得上无漏。二者退得。退有二种。一退果得。证圣果时。舍向无漏。后退果时。得本所失。名退果得。二退根得。转根之时。得利舍钝。后退根时。得本所失。名退根得。成实大乘但有断得无其退得。彼宗无漏无退转故。又彼宗中。得果之时因满为果。不舍前因。转根之时转钝为利。不舍前体。故无退得。若论味禅。但有退得。有人修得第二禅时。舍初禅中味禅烦恼。后退二禅得本所失。名为退得。乃至非想退得同尔。问曰。非想三界中极。何处退来亦有退得。依如毗昙。退罗汉果得彼味定。故有退得。成实非想无此退得。问曰。净禅以何义故无其退得。释言。净定修得上时不失下。故退上之时下非新得。问曰。无漏以何义故无其生得。无漏生上不失下。故无其生得。又复圣人随所生处无退下义。故无生得。问曰。味禅何故无其生断二得。释言。味禅身在下地。于上地中所未断处。一切成就。不得断结方始得。故无其断得。彼从上地退生下时。要先退起下地味定。然后受生。退时已得。非生始得。故无生得(此一门竟)

次明舍义。所言舍者。先成今失。名之为舍。论释不同。毗昙净定有二种舍。一是退舍。先得禅已。后还退失。二是生舍。生上地时。失于下法。有漏生上必失下故。成实大乘唯一退舍。无漏禅者。依如毗昙。有三种舍。一是退舍。先得还失。二得果舍。得四果时舍向无漏。三转根舍。转根之时得利舍钝。若通无余涅槃时舍则有四种。成实唯一涅槃时舍。余三皆无。大乘法中。缘照无漏入证时舍。真则无舍。味定唯有断灭时舍。问曰。净禅何故无其得果转根及断舍乎。释言。此非向果法故。得果不舍。有漏之法于同地中设令重习。唯可纯熟无舍得义。是故无其转根时舍。非烦恼故无断时舍。问曰。何故无漏转根有得有舍。净禅不尔。解有两义。一无漏法转根之时。具以无碍解脱之道。断障转根。阶别皆定。故转根时有得有舍。有漏不以无碍解脱断障转根。数习便利。久废还钝阶别不定。故无得舍。一义如是。二无漏力大。于自地法能得舍。有漏力微。于自地中同类之法不能裁断全令别异。故无得舍。非烦恼故无断时舍。问曰。无漏何故无其生断二舍。释言。无漏是不系法。虽生上地。不失下故。无生时舍。非烦恼故无其断舍。问曰。味定何故无其退失得果转根舍乎。释言。退起下地结时。不失上味。故无退舍。凡夫上生必先得定。得定之时已舍下味。非生始失。故无生舍。余义如前净禅中释(此二门竟)

次辨成就。随身不失名为成就。诸论不同。毗昙法中。一切净定。身在下地。于上地中随所得处皆悉成就。身在上地则不成下。以是义故。身在欲界及初禅中。得成八禅。身在二禅。成上七地。乃至身在非想地中。唯得成就非想处定。下悉不成。成实大乘一切净定下得成上。上亦成下。无漏定者。一修得已后于三界中随身何处皆悉成就。若论味定。毗昙法中身在下地。于上地中所未断处。皆悉成就。断则不成。若身在上。于下地中一切不成。成实大乘圣人生上与毗昙同。于下地中一切不成。断结生故。凡夫生上犹成下味。伏结生故

第六门中义别有四。一入定不同。二定缘有异。三明入所为。四辨定入人。入定不同者。依如毗昙。有二十四种。相状如何。有漏定中次第及超有其八种。无漏亦然。有漏无漏间复有八。是故通有二十四种。有漏八者。次第有四。超越亦然。次第四者。一是顺入。从初禅入。次第上升。乃至非想。二是逆入。从非想入。次第下转。至初禅出。三逆顺入。从初禅入。至第二禅。却入初禅。次第上升。至第三禅。却入二禅。次第上升。至第四禅。如是却入而复上升。乃至非想。类亦同然。四顺逆入。从非想入。至无所有。却入非想。次第下转。至其识处。如是却入。而后下转。至初禅出。超中四者。一是顺超。从初禅地超入三禅。如是渐超乃至非想。问曰。何故唯超一地。声闻超禅不过一故。二是逆超。先入非想。超入识处。如是下超至初禅出。三逆顺超。谓从初禅。超入三禅。却入二禅。超入四禅。却入三禅。超入空处。如是却入。而复上超。乃至非想。四顺逆超。作法同前。向下为异。有漏既然。无漏亦尔。间中八者。次第有四。超越亦然。次第四者。一顺间入。先入有漏初禅。次入无漏二禅。如是翻迭乃至非想。二逆间入。作法同前。向下为异。三逆顺间入。从有漏初禅入无漏二禅。却入无漏初禅。次入有漏二禅。复入无漏三禅。却入无漏二禅。次入有漏三禅。复入无漏四禅。却入无漏三禅。次入有漏四禅。复入无漏空处。如是却入而复上升乃至非想。四顺逆间入。作法同前。向下为异。超中四者。一顺间超。从有漏初禅超入无漏三禅。超无漏四禅入有漏空处。如是间超乃至非想。二逆间超。作法同前。向下为异。三逆顺间超。从有漏初禅却入无漏二禅。超入有漏四禅却入有漏三禅。入无漏空处。如是却入而复上超乃至非想。四顺逆间超。作法同前。向下为异。声闻如是。诸佛菩萨或超一二乃至众多。是则入定具四无量(此一门竟)

次明诸禅缘境差别。于中亦有二十四种。相状如何。依如成实。八禅同以欲界乃至非想地法以为境界。毗昙法中四禅同前。四无色定唯缘自地及上地法以为境界。不缘下地。故杂心云。无色不缘下有漏种。今此且就初禅一地论二十四。余类可知。作法如何。略有二门。一就能缘分别。二就所缘分别。言能缘者。能缘之心有其有漏无漏之别。有漏初禅缘九地法。有其八句。无漏初禅缘九地法。亦有八句。有漏无漏间缘亦八。是故合有二十四种。有漏八者。次第有四。超缘亦四。次第四者。一顺次第。谓以初禅缘欲界法上至非想。二逆次第。始缘非想下至欲界。三逆顺次第。先缘欲界。次缘初禅。却缘欲界。次第上缘。至第二禅。却缘初禅。次第上缘。至第三禅。如是却缘而复上缘乃至非想。四顺逆次第。先缘非想。至无所有。却缘非想。次第下缘至其识处。却缘无所有。次第下缘至其空处。如是却缘而复下缘乃至欲界。超中四者。一是顺超。先缘欲界。超缘二禅。如是上超乃至非想。二是逆超。作法同前。向下为异。三逆顺超。先缘欲界。超缘二禅。却缘初禅。超缘三禅。如是却缘而复上超乃至非想。四顺逆超。作法同前。向下为异。有漏如是。无漏八者。类上可知。有漏无漏间为八者。次第有四。超越亦四。次第四者。一顺次第。先以初禅有漏之心缘欲界法。次以无漏缘初禅法。复以有漏缘二禅法。如是翻迭乃至非想。二逆次第。作法同前。向下为异。三逆顺次第。先以有漏缘欲界法。次以无漏缘初禅法。却以无漏缘欲界法。次以有漏缘初禅法。复以无漏缘二禅法。却以无漏缘初禅法。次以有漏缘二禅法复以无漏缘四禅法。如是却缘而复上缘乃至非想。四顺逆次第。作法同前。向下为异。超中四者。一是顺超。先以有漏缘欲界法。次以无漏缘二禅法。复以有漏缘四禅法。如是翻迭超至非想。二是逆超。作法同前。向下为异。三逆顺超。先以有漏缘欲界法。次以无漏超缘二禅。却以无漏缘于初禅。次以有漏缘三禅。却以有漏缘第二禅。复以无漏超缘四禅。如是却缘而复上超乃至非想。四顺逆超。作法同前。向下为异。上来直就能缘之心有漏无漏相对分别为二十四。次就所缘有漏无漏为二十四。依如毗昙。欲界非想一向有漏。余通有漏及与无漏。用初禅心缘彼有漏。有其八句。缘彼无漏亦有八句。有漏无漏间缘亦八。其中作法与前相似。唯就所缘境界之中。明其有漏无漏为异。初禅既然。余禅类尔(此二门竟)

次第三门明入所为。依如毗昙。所为有三。一为入灭定先调其心。二游戏正受自试心力。三欲般涅槃。以此薰身。令人尊重遗身舍利。是三种中。若入灭定及般涅槃。但于有漏诸禅定中。顺逆次第及与超越。若游戏正受则具为之。若依成实。入灭尽定唯顺次第。不顺超越。余同毗昙(此三门竟)

次辨入人。依如毗昙。佛及利根阿罗汉人。堪能如是二十四种游戏诸禅。钝者不能。那含人得灭尽定者。于有漏禅能六种入。所谓顺入。逆入。逆顺逆入。顺超。逆超。逆顺超。余者不能堪。大乘法中文虽不说。诸佛菩萨一切皆能

第七门中四缘分别。于中有二。一明四缘。二就四缘分别八禅。言四缘者。一是因缘。二次第缘。三是缘缘。四增上缘。如杂心中。离合六因以为四缘。言六因者。一所作因。诸法起时万法不障。二自分因。一切诸法同类相起。三相应因。心法起时同时心法相扶有用。四共有因。诸法起时同时之法相扶体立。五者遍因。苦下五见疑及无明。集下二见邪见见取疑及无明。此之十一遍迷有漏增长诸结。名为遍因。六者报因。善恶等业得苦乐报。六中后五说为因缘。初一所作说为三缘。心法相生名次第缘。六尘生心名为缘缘。六根生心。及与一切诸法起时。万法不障名增上缘。四缘如是(此一门竟)

次就四缘分别诸禅。先论净定。净望净定。三句分别。一具缘多少。此具四缘。自分相生。是其因缘。比次相起。是次第缘。净定为境还生净定。是其缘缘。前为意根生后定心。是增上缘。二就地分别。因缘一种唯在当地。若望他地则无因义。净定有漏系地别故无自分因。异地相望。非是相应共有法故。无相应因及共有因。余三宽通。望于自地及望他地。皆得有之。次第望他。大小不同。小乘法中。近生一地。远生二地。次第正受近生一地。如从初禅生于二禅。从第二禅生于初禅。如是一切。超越正受远生二地。如从初禅生第三禅。如是一切。声闻超禅不过一。故不生多地。大乘法中。近生一地。远生一切。次第正受近生一地。超越正受远生一切。如从初禅生非想定。从非想定生初禅等。以佛菩萨禅自在故。缘缘望他诸论不同。若依毗昙。色界地中一切净定。上下相望皆为缘缘。以色界定能广缘故。无色界中。上地望下得为缘缘。非下望上。无色不缘下有漏故。故杂心云。无色不缘下有漏种。若依成实。无色亦能缘下有漏。虽复缘之。心不通畅。如烧筋草。是则彼宗色无色界一切净定上下相望皆为缘缘。增上望他亲疏不同。意根增上名之为亲。万法不障说以为疏。于中亲者。异地相望与次第同。疏者。八禅迭互相望皆为增上。以不障故。三品数分别。因缘一种望等及胜是其因缘。望下则非。非自分故。余三宽通不简上下(此一门竟)

净望无漏亦三句说。一具缘多少。除其因缘有余三种。净生无漏非自分故无其因缘。余三义宽故得有之。二就地分别。自地他地皆得为缘。与前门中后三缘同。三品数分别。净与无漏异类相生。不可分其上中下别。但知通与一切所生为三缘异(此两门竟)

净望味定亦三句说。一具缘多少。示除因缘有余三种。从净生染非自分故无其因缘。余三宽故所以得有。二就地分别。望自地味得具三缘。望下亦然。谓退转时生下味。故有次第缘及增上缘。他界缘使缘上而起。故有缘缘。望上地味无次第缘缘缘之义。但增上缘。何故望上无次第缘。上地味定爱著自地。心从上地有漏心生。故下净定不得与上为次第缘。何故望上无其缘缘。一切烦恼缘于自地及上地生。不缘下故。何故望上有增上缘。虽无意根亲生增上。万法不障。增上缘宽故得有之。三品数分别。于为缘处不分上中下品差别(此净定竟)

次辨无漏。无漏还望无漏之定三句分别。一具缘多少。具足四缘。自分相生是其因缘。比次相生是次第缘。道谛为境是其缘缘。前为意根生后无漏是增上缘。二就地分别。无漏非是系地法故。望于自地望上望下皆具四缘。于中因缘望于他地通而不局。云何不局。于八禅中有无漏处迭互相望皆为因缘。于中亦有非因缘者。复当辨之。次第增上望于他地。与净禅中望他地净。其义相似。缘缘望他诸论不同。若依毗昙。一切无漏望色界中无漏定心。悉为缘缘。彼广缘故。望无色界无漏之心。有是有非。是非如何。无色无漏唯缘自地及上地中对治无漏以为境界。彼所缘者是其缘缘。彼不缘者则非缘缘。何故不缘下地对治。无色心微不能缘下有漏法故。亦不缘下有漏对治。成实大乘一切无漏皆普缘故。迭互相望悉为缘缘。三品数分别。因缘一种望等及胜是其因缘。望下则非。望下非是自分因故。若尔。何故得与下地无漏之心为因缘乎。释言。无漏不约禅地以分上下。乃约治断以分胜劣。或有下地无漏之心能治上过。即名为上。故得望彼说为因缘。余之三缘其义宽通不简上下(此一门竟)

无漏望净亦三句说。一具缘多少。除其因缘有余三种。异类相生非自分故。除其因缘。余三义宽故得有之。二就地分别。自地他地皆得为缘。三品数分别。于为缘处不分上中下品差别(此两门竟)

无漏望味亦三句说。一具缘多少。唯有缘缘及增上缘。无余二种。无漏缘使缘无漏起故有缘缘。于味不障故有增上。非自分故无其因缘。非亲生故无次第缘。二就地分别。望自地味及他地味说向二缘。缘他上地下地无漏。皆得生结。故有缘缘。增上缘宽故得有之。三品数分别。于为缘处不分上中下品差别(此无漏竟)

次明味定。味望味定亦三句说。一具缘多少。此具四缘。准上净等。同类可知。二就地分别。望于自地具足四缘。上望下地除其因缘有余三种。烦恼系地。异地相望非自分故除其因缘。退转之时上味生下。故有次第及增上缘。然此上味于下地中一切味定。悉有次第增上缘义。不简近远。谓上地之中。染污心起。下一切地染心生。故上缘之使缘上而起。故有缘缘。下望上地一切皆无。有下味时。上地之味但可成就。不现生故。三品数分别。一切烦恼上中下品迭互相望皆为四缘。问曰。何故净无漏中。望等及胜说其因缘。不望下品。此味定中。通望下品说因缘乎。释言。善法本无今有。方便习生。习生之法从微至著。故下胜因。非胜下因。从胜生下。是退次第。非生次第。是以非因。一切烦恼久习性成互相熏发。故上望下亦得为因。又从上退起下结时。九品烦恼一切顿得。随可先起即以为因。故上望下得有因义(此一门竟)

味望净定亦三句说。一具缘多少。除其因缘有余三种。二就地分别。于自地中具足三缘。望下亦尔。上味心后起下净定。防自地退。故望下净有其次第增上缘义。依下净定学观上味为苦集观。故上地味为下缘缘。望上净定得有缘缘增上缘义。是义云何。他人上净缘我下味生厌恶心。故有缘缘。我味不障他人上净。故有增上。三品数分别。于为缘处不分上中下品差别(此两门竟)

味望无漏亦三句说。一具缘多少。唯有缘缘。增上缘义非自分。故无其因缘。非亲起故无次第缘。二就地分别。望同地者。有其缘缘及增上缘。望下亦尔。上地味定为苦集境故有缘缘。上不障下故有增上。望上无漏与下无漏亦具前二。我味与他上地无漏为苦集境。故有缘缘。我味不障他上无漏。故有增上。三品数分别。于为缘处不分上中下品差别。缘别如是

第八门中。大小不同略有十三。一体性不同。小乘禅定事识为体。大亦始习事识为体。次除事识妄识为体。终除妄识真识为体。二常无常异。小乘所得一向无常。大乘法中始修无常。终成是常。真为体故。三漏无漏别。小乘初禅至无所有通漏无漏。非想一地唯是有漏。成实设有但有顺旧游观无漏。大乘八禅皆通有漏及与无漏。故龙树言。云何菩萨非想处定。与实相俱是名菩萨非想处定。四灭障不同。小乘禅定但能灭除四住粗乱。大乘禅定能灭一切。五深浅不同。小乘定浅。可为缘动。故龙树说。大树紧那罗王鼓琉璃琴。迦叶起舞。阿难歌吟。以定浅故。如诸菩萨禅定深静。乃至天雷不能发动。六缘心不同。小乘禅定有想有缘。大乘始习有想有缘。终成离缘。故地持云。如佛先为迦旃延说。比丘不依一切修禅。云何不依。若地地除。乃至一切一切想除。七缘境不同。凡夫禅定事相为境。二乘禅定苦无常等法相为境。诸佛菩萨实性为境。八出入不同。小乘所得有出有入。大乘法中始有出入。成则不尔。于一切时无不定故。九超越不同。小乘超禅不过一地。诸佛菩萨于一切地随其多少皆悉能超。十受生不同。二乘得禅不能回来欲界受生。菩萨悉能于禅定中离系缚故。十一起行不同。小乘修禅但为自乐。大乘俱利。十二生德不同。小乘禅定但能出生少分功德。菩萨禅定出生一切。故地持云。菩萨禅定出生功德。声闻辟支不知其名。况复能起。十三得果不同。二乘禅定但得小果。菩萨所修得大菩提。不同如是

上来第一通解八禅。自下第二别解八禅之中。先解四禅。后解四空。解四禅中。别有六门。一辨定所释。二开合辨相。三支因同异先后体具多少废立。四约对道品彰其通别。五修成之相。六随文释义

先定所释。禅有三种。一味二净三是无漏。味是烦恼。非功德法。今废不论。无漏禅果。今亦不释。且解净禅。净有四分。一者退分。二者住分。三胜进分。四决定分。言退分者。释有两义。一下品净定邻下烦恼。喜为下地烦恼所败。故名退分。此可退故名之为退。非是已退。二为自地烦恼所杂故名退分。谓从净定入味烦恼。从味烦恼还入净定。如欲界中微劣善心还为欲界恶法所杂。此亦如是。虽复为彼烦恼所杂。不名失定。同地法故。言住分者。释有两义。一坚守自地。不为下地烦恼所败。故名为住。简上初退。二坚守净心。不为自地烦恼所杂。故名为住。简上后退。胜进分者。厌自地过趣顺上禅。决定分者。学观诸法苦无常等。趣顺圣道。而未得圣

第二门中。开合辨相开合不定。总唯一禅。谓三学中唯一定学。六度之中唯一禅度。或分为二。一是远离。二是寂灭。如地持说。初禅远离欲恶不善名为远离。二禅已上息觉观等名为寂灭。或分为三。三有两门。一约受分三。初禅二禅名喜俱禅。三禅乐俱。四禅舍俱。二就觉观有无分三。初禅名为有觉有观。中间名为无觉有观。二禅已上无觉无观。或分为四。所谓四禅六义不同。故分为四。一灭障不同。初禅远离欲恶不善。二禅地中灭除觉观。三禅灭喜。四禅灭乐。二灭受不同。如经中说。初禅灭忧。二禅灭苦。三禅灭喜。四禅灭乐。问曰。初禅忧苦并灭。今云何言初禅灭忧二禅灭苦。若依毗昙。初禅地中有眼耳身三识身在。此三识身苦根所依。故不说灭。若尔。意识忧根所依初禅有意。应不灭忧。释言。忧根其过粗重。定在欲界。是故宣说初禅灭忧。云何粗重。忧从欲界贪欲心起。贪著欲界五欲境界。见彼散坏方生忧故。苦不如是。故不说灭。又后忧根退定方生。苦则不尔。出定便起。为是不类。成实所论。不由初禅有三识身欲故不灭苦。但彼初禅近欲界地不定之心。不定心中能生苦受。故不灭苦。若近欲界。亦应生忧。何故说灭。释言。忧从贪喜心起。退定方生。若不著欲。终不生忧。苦不如是。故有苦受而灭忧根。三别地法异。初禅觉观异于余禅。二禅内净。三禅安慧。四禅地中不苦不乐。皆各别异。所以须分四。定心粗细。故分四禅。如经中说。初禅定心如密和糗。心性散动。以法摄持。故能住缘。二禅定心如山顶泉。水从中出。不从外来。三禅定心如池中华。内外盈溢。四禅定心如密室灯。怡然不动。五受果不同故分四禅。初禅能得梵众梵辅大梵天果。二禅能得少光无量光光音之果。三禅能得少净无量净遍净之果。四禅能得福爱福生乃至阿迦尼吒天果。第六住处宽狭不同故分四禅。如毗婆沙说。彼有二论。一家说言。初禅住处如一四天下。二禅住处如一千界。三禅住处如二千界。四禅住处如三千界。复有一说。初禅住处如一千界。二禅住处如二千界。三禅住处如三千界。四禅住处无量无边。以斯不同故分为四。若随法别。亦得分五。所谓觉．观．内净．安慧．不苦不乐。地别不同亦得分六。谓未来中间根本四禅。心数不同亦得分九。初禅五支即为五数。觉是觉数。观是观数。喜是受数。乐是猗数。一心定数。第二禅中加一内净。通前为六。此内净支依阿毗昙。是其信数。信下觉观动乱多过。信二禅法寂静安稳大智论中亦说为信。喜乐一心与初禅同。第三禅中更加舍念安慧三数。通前为九。舍者。是其善大地中舍数。念与安慧是通地中念慧两数。乐与前喜同是受数。一心与前一心支同。故不别论。第四禅中舍念清净与三禅中舍念支同。不苦不乐与前喜同。一心支者同前一心。为是不说。行名不同离分为十。初禅五支即以为五。内净为六。舍念安慧通前为九。三禅中乐心数分别与前喜同。行名分别与前乐同。不苦不乐通前说十。此不苦乐心数分别与前喜支同。是受数故不别论。行名分别异前喜乐。是以别说。第四禅中舍念一心名不异上。故不别说。行义不同离分十一。如毗婆沙说。就前十中。分乐作二。故有十一。何故分者。初二禅乐是其猗乐。三禅中乐是其受乐。所以分之。若依地论。灭障等别则有十六。初禅有四。一者灭障。谓灭欲恶。二者对治。所谓觉观。三者利益。所谓喜乐。四者彼二依止三昧。所谓一心。初禅既然。余三类尔。故有十六。支别不同分为十八。就前行名十种之中。觉．观内净安慧不苦不乐。当分守一。即以为五。喜及舍念各分为二。通前十一。喜分二者。所谓初禅二禅喜。舍念分者。所谓三禅四禅舍念。乐分为三。通前十四。初二三禅并皆有乐。故分三种。一心分四。故有十八。四禅地中各有一心。故分四种。以实具论。心法不同有二十三。谓十通大地。想欲触慧念思解脱忆定及受。十善大地。所谓无贪无嗔惭愧信猗不放逸不害精进舍。加觉观心王为二十三。地别具论。有八十六。初禅地中有二十三。后三禅中各二十一。除其觉观。开合如是

第三门中义别有四。一支因同异。二支因先后。三定体具。四明支因多少废立。言同异者。依如毗昙。初禅五支体性各异。乃至四禅支别亦然。若依成实。始终通论。皆即于心心外无数。随其行相非无同异。如初禅中。觉观体同前后为异。彼说。粗心初思名觉。细心后思说之为观。而体是一。初二禅中喜乐体同。故彼论言。彼喜初来在身名乐。后时名喜。彼说。初禅二禅中乐亦是受乐。故与喜一。二禅内净与一心同。故彼论言。内净支者。即二禅体。三禅安慧与念体同。故彼论言。三禅安慧与念同。故后分禅中不立安慧。无漏三禅望有漏禅说为后分。又三禅中舍与乐同。故彼论言。我不说舍外别更有乐。即舍说乐。第四禅中四支各别。大乘法中心识有三。一是事识。二是妄识。三是真识。彼事识中心与数异。于中说禅。支因各别。妄识之中义别六重。如马鸣说。根本四重心数无别。于中说禅。支因体同。末后两重心与数异。于中说禅。支因各别。真识之中心数无别。于中说禅。支因体一(此一门竟)

言先后者。依如毗昙。初禅五支体性同时。用有先后。乃至四禅类亦同然。若依成实。初禅五支定在先后。不得一时。彼说心数不同时故。不同时故。前四灭已方得一心。问曰。若言前四灭已方得一心。是则初禅非五支成。又经中说。初禅地中有五支俱。云何先后。又一心时若无觉观。与二禅何别。彼成实论二禅品中释通此义。向言初禅非五成者。我不说五支尽是初禅。但近初禅有觉观等。故说五支成其初禅。经言初禅五支俱者。虽小相违。亦名为俱。如言弟子与师俱。虽小前后。亦名俱矣。言与二禅有何别者。初禅近乱。定未深静。出入皆有觉观之心。二禅不尔。出入皆无。是故不同。问曰。初禅近觉观故说为支者。亦近五欲。何故不说五欲为支。论言。五欲背故不名为近。又复五欲不住为因故不说近。问曰。若言至一心时已无喜乐。喜乐云何得至二禅。释言。彼宗心法不并。故一心边无其喜乐。非断无故。至二禅支。初禅既然。余禅类尔。彼论偏执用相先后。故违一时。大乘所说与毗昙同。故龙树言。譬如昼日众星不现。非无众星。心法如是。随时受名。非无诸数(此二门竟)

言体具者。如毗昙说。就彼初禅五支之中。一心支者。是禅是支。言是禅者。是禅体也。言是支者。是支别也。余四是支而非是禅。是其支别非禅体也。问曰。此五望何说支。释言。总望初禅之位故说为支。一切经论悉同此说。唯璎珞经说。有第六默然之心。以为禅体。五支为因。何故不同。当应彼经凡圣通说故为此论。前五是其世俗禅心说之为因。第六是其圣默然心说为定体。成实云何。论无定判。人释左右。有人释言。与璎珞同。亦用第六默然为体。以一心等名为支。因故是因非体。若依璎珞。凡圣通论。理亦无伤。若当直就世俗禅中。言用第六默然为体。是义不然。云何知非。如彼论中解三昧义。言心住一缘名三昧相。解一心支。言离觉观喜一缘中住。是名为禅。与解三昧其义相似。若一心外别立第六默然为体。则三昧外亦应别立三昧之体。而三昧中住一缘外不可更立三昧之体。禅中亦尔。住一缘外何为更立默然为体。若言经中说一心等为禅支故更立体者。是则经中说七觉支。应七觉外别立觉体。又复经中说八道分。应八道外别立道体。彼既别无。此亦应然。何得更立。问曰。若用一心为体。何故名支。释言。此望初禅总位说支。何妨。如望见位八正名分。望修道位七觉名支。此亦同彼。于中别分。前四是支。后一是体。亦如八正正见是体。余者是因。问曰。若尔则同毗昙。云何得别。释言。成实但非毗昙五支同时。不非一心以为禅体明知共用。初禅五支体具既然。余禅类尔(此三门竟)

次明支因多少废立。初禅三禅齐立五支。二禅四禅同立四支。何故如是。释有两义。一对障辨释。初禅二禅同治外乱。三禅四禅齐治内乱。外乱有二。一欲恶不善。二初禅中三识之身。初禅对治外乱之初。多用功力故立五支。二禅对治外乱之终。用功微少故立四支。内乱有二。一喜二乐。三禅对治内乱中初。多用功力故立五支。四禅对治内乱中终。故立四支。二地法应尔。如初禅中。正得立五。不得有余。彼背欲恶。要须觉观以为对治故有觉观。庆有所离故有喜乐。一心定体理必须立。何故无其内净支者。彼治觉观。此有觉观。故无内净。又此地中有三识身。如热浊泥面像不现。故无内净。何故无彼舍念安慧。彼与喜违。此地有喜。故无舍等。又杂心云。初二禅中猗乐粗动与舍相违。故无舍支。何故不立不苦不乐。彼是受数。初禅喜支亦是受数。两受不并故阙不立。第二禅中正得立四。不得有余。是义云何。彼治觉观及初禅地三识身。故须立内净。庆有所得。故立喜乐。一心定体。理须立之。何故不立。觉观为支。以此内净能治彼故。何故不立舍念安慧。此如前释。与喜违故。何故不立不苦不乐。亦如前释。与此喜受不得并故。第三禅中正得立五。不得有余。为治喜过故。立舍念安慧三支。乐是利益。无宜不立。一心定体。理以须存。何故不立觉观为支。前已舍故。何故不立内净为支。内净是其觉观对治。觉观久无不复须之。如人病差不复须药。何故不立不苦不乐。彼是受数与此乐受不得并故。第四禅中正得有四。不得有余。为除乐过故。立舍念不苦不乐。是此利益。理然须立。一心定体。义无不在。何故无其觉观内净。义同前释。何故无喜。前已舍故。何故不立安慧支者。若依毗昙。第四禅中不苦不乐顺无明。品安慧性是明。是二相违。为是不立。又三禅中为防二过。一他地喜。二自地乐。故立安慧。此地但除他地乐过。为是不立。若依成实。四禅安慧摄入念中。故不别立。故彼论说。三禅后分尚无安慧。况此四禅。何故无乐。与此舍受不得并故

第四门中。约对道品辨其通别。禅中行体有其十一。所谓觉观喜猗一心内净舍念安慧受乐及不苦不乐。道品之中行体有十。谓信进念定慧思戒猗喜舍。彼此相望。理实齐通。于中隐显非无通别。通别有三。一是禅支而非道品。谓观与乐及不苦不乐。何故无观。以彼道中慧遍始终。假观义微。所以不说。何故无乐。乐性者缘于道不顺。为是不论。若尔道中应不立喜。喜忻悦行。治忧重过。发道义强。所以立之。何故无其不苦不乐。以不苦不乐顺无明品。相与道违。为是不说。二是道品而非禅支。谓戒精进何故无戒。禅者名为思惟修习。戒非心法。无思惟义。为是不说。又复道中八正名轮。须戒为毂。禅不如是。故废不论。何故禅中不说精进。精进发动。于定不顺。故隐不说。若尔禅中不应立觉。释言。觉者于境审思能制粗过。发定功强。是以立之。三亦禅亦道。谓余法也。于中喜舍及与念慧彼此名同。余者名异。道中思者。禅中名觉。思是觉义。道中猗者。禅名为乐。猗息粗苦故说为乐。道中信者。禅名内净。信离疑浊故名内净。道中定者。禅名一心。定无异缘故曰一心。历禅别说。义在可知

第五门中明修成相。如龙树说。趣向初禅。远离五法。断除五法。修习五法。成就五法。入初禅地。远五法者。谓离色声香味触等五欲法也。断五法者。谓断贪欲嗔恚睡眠掉悔疑等五盖法也。修五法者。所谓欲念精进功慧及与一心。悕求上静。名之为欲。念下地中苦粗及障。念上地中止妙及出。故名为念。勤习定心。名为精进。分别下过知上胜益。名为巧慧。守意一缘。称曰一且心。成五法者。所谓觉观喜乐一心。广如后释。趣向二禅断除二法。所谓觉观。修习五法。谓欲念等。成就四法。所谓内净喜乐一心。亦如后解。趣向三禅断除一喜。修习五法。谓欲念等。成就五法。谓舍念安慧乐及一心。趣向四禅断除一乐。修习五法。谓欲念等。求定要因故通修之。成就四法。所谓舍念清净不苦不乐一心

第六门中依文释义。经言。初禅离欲恶不善法。有觉有观离生喜乐入初禅行。难欲恶不善是灭障也。释有四义。一离欲界恶不善法名离欲恶。二依大智论。远离五欲名为离欲。此犹是前远离五法。断除五盖名离恶不善。此犹是前断除五法。三依毗昙远离五欲名为离欲。断除十恶名为离恶。除灭五盖名离不善。四依成实。断贪欲心名为离欲。离杀盗等十不善业名离不善。有觉有观是其对治。粗思名觉。细思名观。譬如振铃。粗声喻觉。细声喻观。问曰。毗昙说心心数法起在同时。今何故言粗声喻觉细声喻观。龙树释言。诸心心法体虽同时。随时受名。譬如昼日众星不现。非无众星。心法如是。故得说言粗声喻觉细声喻观。离生喜乐是其利益。庆离欲恶。所以生喜。此亦庆得庆离心多故偏说之。以离恶故身心猗适。目之为乐。入初禅行是初禅体。此犹经中一心支也。经言。二禅灭觉观。内清净心一处无觉无观定生喜乐入二禅行。灭觉观者是灭障也。觉观于前虽是对治。望后能障。故须灭之。内净一处是其对治。内净治体离前觉观及初禅地三识之身。于二禅法证信清净。故曰内净。心一处者。是对治相。释有两义。一据修以释。内者净常续。离余间隔。故言一处。故地论言。修无漏不断名心一处。彼说菩萨所修内净。故言无漏。若就余人。直尔内净相续不断名心一处。二约境以释。心缘一境故言一处。故地论言。行一境界名心一处。何者一境。如彼舍利毗昙中释。欲界地中心行六处。所谓六尘。初禅已离鼻舌二识心行四处。二禅已上复离眼耳及身识。故名心一处。所谓行于一法尘境。无觉无观是其治能。谓内净心能无觉无观。定生喜乐是其利益。庆得生喜名定生喜。此亦庆离庆得心多。故偏言之。乐同前释。入二禅行是其禅体一心支也。经言。三禅离喜。舍忆念安慧身受乐。诸贤圣能说能舍。念受乐入三禅行。离喜灭障。喜于前地虽是利益。望后妨乱。故须灭之。二禅粗故。但灭前治。此禅转细故。灭前益。舍念安慧是其对治。舍前喜过故名为舍。简异受舍故言行舍。念前喜过故名为念。念与忆俱故言忆念。知前喜过故名为慧。随定之慧故言安慧。身受乐等是其利益。纳法生适故名受乐。此乐在意快遍身心。简前心喜。故说身受。此乐深重。唯诸贤圣能说其过。堪能舍离。余多不能。故说贤圣能说能舍。举此为显乐之深也。念受乐等是其禅体。念自地中受乐之过。趣入一心。名念受乐入三禅行。经言。四禅断苦断乐。先灭忧喜。不苦不乐舍念清净。入四禅行。断苦断乐先灭忧喜是灭障也。前二禅中。所灭之苦此地亦无。故言断苦。三禅之乐此地亲除。故言断乐。问曰。苦者是二禅断。非此亲灭。何故说之。成实释言。为彰此禅是不动禅苦乐双绝。所以举之。亦可即名三禅中乐。以之为苦。断彼乐时即名断苦。是故说言断苦断乐。问曰。彼乐何故名苦。龙树释言。望粗心者。说彼为乐。望细心者。即为大苦。如人指手打木等事。寤者为乐。乐睡眠者用为大苦。此亦如是。忧受先在初禅中灭。喜受先在三禅中灭。故言先灭。若尔苦者亦前地灭。何不说先。释言。应齐。但忧与喜并前地灭故彰先灭。苦虽先灭。对苦之乐此地始离。若当说言先灭苦乐。谓乐亦先。是以不彰。问曰。忧喜既前地灭。何故此说。成实亦言。为彰此禅是不动禅免绝四受。所以说之。不苦不乐是其利益。问曰。余禅皆先彰治。何故此禅先明利益。乘前便故。对前苦乐彰其不苦不乐义便。故先说之。此益是其中容之受。舍前苦乐。是故名为不苦不乐。若尔此受亦舍忧喜。何故不名不忧不喜。释有三义。一苦乐在前。故先对之名不苦乐。二对苦之乐此地亲断。是故说为不苦不乐。忧喜并非此地亲断。故不对之。三简通异别。五受分别。忧喜在于苦乐之外。三受分别。忧之与喜通名苦乐。苦乐通故。今此对之名不苦乐。舍念清净是其对治。舍前乐过念前乐过。故言舍念。前地治喜。今复治乐。治过毕竟故言清净。入四禅行是四禅体也

解四空中别有三门。一辨其相。二明空识一切入空识二解脱空识二种定空识一切处差别相。三随文释义。第一辨相。空处定者。行者深见四禅地中色相恼碍。故须修之。修法云何。略有四种。一方便道。二无碍道。三解脱道。四是定体。方便道者。有其二种。一远方便。将修空定。先学住心。得住心已学作空想。始缘门户井穴中空。还来住心。住已复观。如是往返令心见空了了分明。以渐广之。还来住心。住心已复广。如是展转见一切界。唯是一空更无色相。二近方便。亦依住心学观下法为苦粗障。观察上法为上妙出。还来住心。住已复观。如是往返极令淳熟。此二皆是想心观行未实见法。故名方便。无碍道者。由前方便勋修力故。入住心中。发生智慧如实见下。或苦或粗或障。三中趣一。不须具三。以此正断四禅之结。故名无碍。解脱道者。无碍心后即见上地。或止或妙或出。三中趣一。不须具三。此累外起。故名解脱。如是九遍下缘为无碍。九遍上缘为脱解。言定体者。前三皆是空处方便。于彼第九解脱道边得空处法名为定体。尔时虽得。而未现前。更作方便。敛心趣入方现在前。识处定者。患前空定外缘之苦。故须修之。修亦有四。一方便道。二无碍道。三解脱道。四是定体。方便道中亦有远近。远方便者。先得住心。依此住心舍外空缘缘内心识。还入住心。住已复缘。如是往返令于心识照见分明。以渐广之。缘无边识皆令明了。何者无边。如成实说。空无边故识亦无边。此乃用前空处定中无边空识为境界矣。余如前释。无所有定者。患前识处广缘之苦。故复修之。修亦有四。名字同前。方便道中亦有远近。远方便者。先得住心。依彼住心唯缘一识。还入住心。住已复缘。如是往返极令明了。故复舍之。修非想定亦有四种。名字同前。方便道中亦有远近。远方便者。先住其心。次依住心。舍前所缘。作无想观。还入住心。住已复观。如是往返极令纯熟。近方便者。依彼住心。观无所有。为苦粗障。观非想地作止妙出。如是往返极令纯熟。余如前释。第二门中明其空识一切入等差别之相。十一切入中。空识一切入唯取空识二方便道。能广缘故。余皆不取。八解脱中。空识解脱唯取空识二解脱道及彼定体。余皆不取。何故如是。彼方便道未离下过故非解脱。无碍虽断下地之过。未能出累。亦非解脱。又杂心云。无碍下缘。故非背舍。非背舍故不名解脱。问曰。为当一切空识二解脱道及彼定体悉是解脱。亦有非者。释有通别。通则皆是。于中别分。圣得者是。凡得者非。故龙树云。空处乃至非想解脱如四空定。所言异者。圣人得者名为解脱。凡夫得者不名解脱。有退转故。解脱如是。八禅定中空识二定义有通别。通而论之。无碍解脱及彼定体悉名为定。如未来禅亦名为禅。方便道者未得上法。所以不取。别则唯取空识定体。以之为定。方便无碍及解脱道是定方便非正定体。所以不取。若论空识二一切处。一切皆是。故成实云。若定不定。若垢若净。若因若果。有漏无漏皆是空识一切处矣

第三门中随文辨释。空处定者。经言。过一切色想。灭一切有对想。不念别异想。不分别色等境界。知无边虚空。即入无边虚空行。过色乃至不念别异是其灭障。灭缘色想。问曰。何故不灭色体唯灭色想。释言。心患可以修断。故灭色想。色体难离。要生空处方能舍之。故此不论。问曰。何故不言灭受及余心法。偏言灭想。释言。想者取相为义。取彼色相。专是想过故言灭想。虽言灭想。余心心法通亦随宜。又四禅中多灭诸受。四空定中多灭诸想。故偏说之。想所缘色离合不定。总唯一色。或分为二。一可见色。谓眼所行。二不可见色。谓耳鼻等所行之色。或分为三。一可见有对。谓眼所行。二不可见有对色。谓耳鼻舌身所行之色。此等皆是有对。有碍色根所对。故言有对。三不可见无对。谓意所行。无作之色不为对碍色根所对。故言无对。或分为六。谓六尘色。眼所行者色体名色。余根所行色数名色。或分十一。谓五根五尘及无作色。细分无量。今据一门且论三种。对之以明灭三种想。过色想者。可见有对色想灭也。故地论言。所谓眼识和合想灭。灭有对者不可见有对色想灭也。故地论言。谓耳鼻舌身识和合想灭。不念别异想者。不可见无对色想灭也。故地论云。所谓意识和合想灭。良以意识缘一切法。于中别分缘色边灭。故言别异。初句言过。第二言灭。第三不念绮互言耳。问曰鼻舌二识之身初禅中灭。眼耳身等三识之身二禅中灭。何故至此方云眼识乃至身识和合想灭。释言。对治有其四种。一坏对治。谓方便道及无碍道观察下法苦无常等。可破可坏。二断对治。谓无碍道正断下过。三持对治。解脱为首。及后一切无碍解脱持前无为。使之不失。四远分对治。解脱为首。及后一切无碍解脱远能令前所断诸过更不重起。今空处定望彼五识相应之想。有持对治远分对治。故说过灭。此义一切诸论大同。唯成实中独为异释彼。言过色想者。过彼色香味触之想。灭有对者。还灭色香味触之想。以彼对碍故须灭之。道言不念别异想者。缘声想灭。声从众缘击发而生。故曰别异。彼宗不立无作色。故为此解释。考论经意。当如前解。不分别色等是其对治。知无边虚空是其利益。入无边空行是其定体。识处定者。经言。过无边虚空想。见外念粗分别过患。知无边识处安稳。入无边识处行。过无边空想。是其灭障。论言。行者深厌色故以空为治。色患既除。空治亦舍。如人度河并舍船筏。亦如出贼舍之远去。故灭空想。见外念粗过是其对治。知识处安隐是其利益。入无边识行是其定体。无所有定者。经言。过无边识想。见粗念分别过患。知无所有安隐。即入无处有处行。过无边识是其灭障。空无边故。缘空之识亦复无边。识无边故。苦亦无边。故须灭之。见粗分别过是其对治。知无所有安稳是其利益。入无所有是其定体。非想定者。经言。过无所有想。见无所有念分别过患。知非想非非想安稳。即入非想非非想处行。过无所有想是其灭障。见念分别过是其对治。前无所有虽舍多想。犹有少想。见彼少想。如痈如疮如毒如箭。故复舍之缘于非想。复见一向非想为过。谓为愚痴。缘非非想。亦可但嫉有想之过。缘于非想。圣人以理说为有想。名非非想。知非想安稳是其利益。入非想行是其定体。上来第二别解八禅

第三门中明其定具。生定之因名为定具。具中开合广略不定。或说为四。谓道品中四如意足。彼皆定因故名定具。后当广释。或复论五如上广解。谓欲念精进巧慧一心。或说为七。如地持说。一持净戒。二守根门。三食知量。四灭睡眠。五近善人。六知过不犯。七有犯能悔。彼说此七为善方便。当知亦是定之具也。或分十一。如成实说。一持净戒。二得善知识。三守根门。四饮食知量。五灭睡眠。六具善觉。七具善信解。八具行者分。九具解脱处。十者无障。十一不著。初持戒者。离杀盗等七不善业。若复通论。离十不善。定由戒生。故须持戒。第二得知识者。能以定法授人之者名善知识。定由师发生。故须知识。故经说言。善知识者。于得道中具足因缘。第三守根门者。眼等是根。念慧心坚守六根。不令尘贼于中坏善。定由守成。故须守之。法无量。何故唯用念慧守乎。念能牵境。慧能分别。故用守之。第四食知量者。行者不为色力淫欲美味故食。但为济身行道故食。若食过多。增长烦恼妨修定意。故须节量。节至几许。于己所食三分之二能少益善。第五灭睡眠者。行者自念。大事未办。事藉勤成。若乐睡眠。世事难成。何况出道。故灭睡眠。灭法云何。念身无常三恶道苦佛法欲灭睡眠无利。以此鞕心而除遣之。第六具善觉者。离八恶觉。所谓欲觉嗔恼亲里国土不死族姓轻侮。修习八种大人之觉。谓少欲知足远离精进念定智慧及不戏论。第七具善信者。信生死法鄙恶可厌。泥洹可欣。第八具行者分者。论释有五。一者信心。信受师语能随顺行。二者不谄。于善知识直言不曲。故论说言。谄曲难救。质直易度。如世病人实说病状则易可治。三者少病身力具足能修禅定。四者精进求定不恩。譬如攒火不息疾得。五者智慧能厌有为。令前四行得圣道果。此五名为具行者分。第九具解脱处者。论释有五。一佛比丘等为其说法。令达语义欢喜猗乐摄心漏尽。二首善诵经。三为他说法。四独居思量。五善取定相。谓止举舍。五中初三是其闻慧。次一思慧。后一修慧。第十无障者。谓无烦恼业报。已具四善轮故能无之。五言四轮者。一生中国。二依善人。三自发正愿。四宿殖善根。生于中国。宿殖善根。能离报障。依止善人。能离业障。自发正愿。离烦恼障。第十一不著者。离取著心。故在世无碍直向涅槃。如水在恒河。离八因缘直趣大海。离八缘者。一不著此岸。二不著彼岸。三不没中流。四不出陆地。五不为人取。六不为非人取。七不入洄澓。八不腐烂。行者亦尔。于内六入不计我人。名不著此岸。于外六入不计我所。名不著彼岸。离贪嗔痴。名不没中流。不起慢高。名不出陆地。不近四众。名不为人取。不持戒求天。名不为非人取。不退戒还家。名不入洄澓。不犯重禁。名不腐烂。定具如是

第四门中明其定难。妨定名难。难有轻重。轻难无量。略论十五。一多言定难。宜默少言。二多事定难。宜止不为。故地持云。不多游行。三多觉定难。宜止一缘。四颠倒定难。谓多贪人修慈悲观。多嗔修习不净观等。宜正修习。五不等定难。缓急不停。宜善调之。六者不能善取定相定难。谓不善修止举舍心。宜善修之。七不适定难。或因内外一切诸触。令身不适。或因贪忧。念令心不适当自消息。八不乐定难。或得好师好法处。心不爱乐。当自呵啧。离是因缘。更依何法得生禅定。又念。自身性是苦法。知复何处有乐可称。九愁忧定难。求定不得便生忧恼。当自开解。禅定胜法大功德者。久修乃得。我薄福人。云何始习已得禅定。又禅定者。于得道中则为过半。若易修得。道非胜法。十怖畏定难。于禅定中。见可畏事。心生怖畏。当念。虚诳妄心自作。定法有此。不应生畏。十一异相定难。于禅定中。或见佛像及女色等。当念。心作心外无法。十二憎厌定难。于禅定中。见不净相。憎厌过多不能饮食。或欲自杀。当更改观念数息等。如律中说。十三欢喜定难。于禅定中。见光明等。心生欢喜。当念。此是禅定粗相非胜上法。不应生喜。又设得禅。是世俗法。无常易失。何足可喜。十四慢高定难。于禅定中。随所得法而自高举。当念。此是凡俗粗法。无常易失。未足可恃。又观此法得者是谁。而自高举。十五疑惑定难。得法不识。不知好恶取舍之宜。当问明师。轻难如是。重难之中别亦无量。成实略举十种三法以为定难。第一三者。谓无惭愧及与放逸。若人造恶。内无羞耻名为无惭。外无耻惧称曰无愧。无惭愧故失善随恶名为放逸。第二三者。谓不恭敬。难与语。习恶友。此由前生。由放逸故不受师诲名不恭敬。违反师言名难与语。远善师长亲附恶人名习恶友。第三三者。谓其不信邪戒懈怠。此由前生。由习恶友受邪教故不信因果名为不信。以其不信正因果故。受持乌鸡鹿狗戒等。名为邪戒。受邪戒故谓善无利。不肯勤修。故生懈怠。此成实中为第四门。然今依彼相生次第。回为第三。第四三者。谓不喜善人。恶闻正法。好出他过。此由前生。由懈怠故不喜善人。不喜善人故谓无真实行者。无实行故恶闻正法。恶闻法故谓行正法皆如邪法无所利益。故好出他过。此成实中是第三门。今此依于相生次第。回为第四。第五三者。谓调戏。不守诸根。破戒。此由前生。由出他过心则浮动。故生调戏。以调戏故不摄诸根。不摄根故便起破戒。第六三者。谓妄忆。不行安慧。乱心。此由前生。由破戒故妄生忆念。妄生忆故不行安慧。无安慧故心则散乱。第七三者。谓邪念邪行没心。此由前生。以心乱故便生邪念。以邪念故便行邪道。行邪道故迷没善法。第八三者。谓身见戒取疑。此由前生。心没善故便起身见戒取及疑。第九三者。谓贪嗔痴。由前身见戒取及疑故起此三。第十三者。谓生老死。由贪嗔痴故生此三。以此十种前生后故。断前后灭。问曰。此等何人断灭。成实释言。断前四种是在家人净。断离第五出家人净。断除第六念处清净。断除第七暖等清净。断除第八无相位中达分善净。除灭第九是前三种沙门果净。除离第十无学果净。八禅之义辨之粗尔

　　八解脱义六门分别(释名辨相一　论体二　就位分别三　就处分别四　得舍成就五　约对余门辨定优劣六)

初释名辨相。八解脱者。经中亦名八背舍也。如龙树释。背净五欲舍离著心故名背舍。又背下过亦名背舍。免绝羁缚称曰解脱。解脱不同一门说八。八名是何。一内有色相观外色。二内无色相观外色。三净色解脱。四空处解脱。五识处解脱。六无所有处解脱。七非想解脱。八灭尽解脱。八中初三从色境为名。中四解脱论者不同。若依毗昙。就体处彰名。彼论宣说四空处定为解脱故。龙树亦尔。若依成实。就境处彰名。观四空处得解脱故。第八解脱当体为名。说灭尽法为解脱故。名字如是。相状如何。宗别不同所说各异。依大智论。内有色相观外色者。自身名内。他身名外。于内外色未灭未坏。以不净想观内外色悉皆不净。是初解脱。问曰。是中内外色皆未灭坏。何故偏说之内色为有。释言。外色初三观中一向未坏有。通前三故。就初中不偏说有。内色不尔。初有后无。为别后无故说初有。又问曰。是中于内外色皆观不净。何故名中偏言观外。释言。此是隐显彰名。内中彰有隐其观义。外中说观隐其有义。互举一边。理实齐通。又不净观为厌自身。观内易知。故隐不论。又此观者先取他身死尸等相用方己体。从初方便故言观外。内无色相观外色者。预取己身未来死相虫食火烧灭坏等相。以方现在作灭坏想。故曰内无。又于现在分离破坏。乃至微尘亦无所有。亦名内无。观外不净名观外色。问曰。何故不观外无。释言。自身无常危脆。无想易成。故说内无。外大地等安固难坏。难观为无。故不说之。又复自身狭少易尽故观内无。色宽多难可灭尽。要至空处方能灭之。故此观中不观外无。问曰若言外色宽广难观无者。何故得观外色不净。释言。不净是其有观。有顺前境。为观易成。故得观外以为不净。无观难就。是以不得观外为无。问曰。何故初门之中通观内外以为不净。此唯观外。论言。前者观心未细。难摄一处。故观内外。此心转细易摄一处。故唯观外。又前门中内色未无故观内外。今此门中内色已无故偏观外。问曰。内无谁观外色。论曰。此是假想之观。非是实无。故得观外。此前二门是不净观。净解脱者。除去皮肉唯观白骨。又观骨光作其青黄赤白等想。名净解脱。观法云何。先取金银诸宝等光用方骨相。后得见之。问曰。凡夫于不净中取净名倒。此亦观于不净为净。何故非倒。论言。女色实是不净。凡夫见净于中染著。所以是倒。此净观者唯观白骨。骨望皮肉少有净相。所以非倒。又此观中舍其骨相唯观骨光。骨光清净。所以非倒。又此观时先取金银诸宝色光以方骨色。所取宝色实是清净。所以非倒。又虽观净。不生染著。是以非倒。此涅槃中名身证解脱。观察净身证得解脱。名身证解脱。此三色观。空处乃至非想解脱如四空定。所言异者龙树释言。彼四空定凡圣俱得。此四解脱唯圣人得。以其解脱更不回故。灭尽解脱者。于彼宗中灭定为体。故大品经六度相摄品云。菩萨灭定为第八解脱。涅槃经中亦同此说。灭定体相广如前释。问无想定以何义故不名解脱。论言。此是邪见人入出。则还退入邪见中。故非解脱。毗昙法中。初三后一与龙树同。四空解脱文相少异。异相如何。大智论中。四空解脱与四空定通局分异。定通凡圣。解脱唯圣。毗昙法中。宽狭分异。定义宽通。无碍解脱俱名为定。解脱义狭。不通无碍及命终心。故杂心除四空处九无碍道及命终心。其余善法尽说背舍。无碍下缘。故非背舍。命终心者。向受生处。亦非背舍。问曰。文异。其义云何。释言。义齐。语之隐显。龙树多依阿毗昙义为所论故。亦可毗昙除九无碍及命终心为解脱者。龙树共同。龙树所说八解唯圣。毗昙不同。此义云何。如杂心释言除九无碍及命终心其余善法尽说背舍。若凡所得非背舍者。不名尽说。成实所论与前全别。彼论初三观察色空名为解脱。不以亲察净不净等名为解脱。故成实论八解脱品云。有人说言。初二不净。第三解脱为净观者。是义不然。所以者何。无有净观及不净观得解脱故。又复外道亦能观察净与不净。明非解脱。但以空观名为解脱。问曰。曰外道亦作空观。云何不名解脱。论言。外道但信解观非真实观。要实见空方名解脱。然彼文中。初三解脱文相极隐。相传释言。内有色相观外色者。自身名内。他身名外。于此内外五尘之色。未见其空。但见内外四大五根假名色空。是初解脱。而名字中互举一边。有通内外。内中偏彰。观通内外。外中偏说。与前所辨内有色相观外不净。其义相似。内无色相观外色者。观察内外五尘色空。是第二解脱。而名字中。内上云无。外上说观。言绮互耳。此二观察欲界色空。净解脱者。观察色界净色为空。此三门中亦见心空。为别后故偏言观色。次四解脱与前亦异。前者正用四空定体为四解脱。今此所论。圣人先得四空定。已随依何禅发无漏观。观已所得四无色定。为苦无常空无我等。于中离缚名为解脱。故彼论言。圣人因得四无色定。能观彼阴苦无常等。名解脱矣。第八解脱与前亦异。前说灭定为第八解脱。成实法中灭定全非。故成实言。行者证得泥洹之时。诸烦恼灭。一切事讫。名第八解脱。不说一切心心数灭为第八解脱。明知不同。又言。学人但得灭定不得第八解脱。电光罗汉得第八解脱不得灭定。明知不同。彼论复言。灭尽解脱灭无明等。灭尽定者灭想受等。明知不同。通而论之。无学所得二种涅槃及灭尽定是第八解脱。如此解脱大乘亦有

第二门中辨其体性五义分别。一假实分别。有人说言。八解脱唯用假人为体。良以烦恼系缚假人故。人得脱即为脱体。复有说者。唯实为体。此皆大偏。论解脱人。假者为体。说解脱德。实法为体。故经中说为慧脱心脱。义既两兼。何得偏取。二就有为无为分别。毗昙法中八俱有为。前七是其有为心法。第八有为非色法。成实法中。前七有为。第八无为。彼说数灭为第八故。大乘法中随事解脱始同毗昙。终皆无为。观空解脱始同成实。究竟终成一切无为。不生灭故。三就有漏无漏分别。毗昙法中。初三后二一向有漏。前三事观故是有漏。非想边地圣不居中故是有漏。灭定系属非想法故亦是有漏。中间三种通漏无漏。成实法中一切无漏。故彼论言。是空性故一切无漏。大乘法中。前之七种始学有漏。终成无漏。第八一种一向无漏。故地持中说灭尽定以为圣住。四心非心相对分别。前七心法第八非心。五三善分别。无贪嗔痴是其三善。毗昙法中初三是其无贪善。问曰。初三若无贪性。何故经中说为观色。观是慧性。云何无贪。释言。此乃相近说之。无贪善根与慧相随方能离贪。故从强伴说之为观。虽说为观。无贪为主。坏贪欲故。问曰。初二是不净观。坏贪可尔。第三净观云何坏贪。释言。是中虽作净观。为坏贪欲故名无贪。问曰。不净坏贪是得。何须净观。论言。行者为欲自试。若见不净不生贪欲。未足为奇。见净不贪。方乃为奇。故为此观。又复行者若不观净。就之除贪。复见净色。或容起贪。为防是过故。先观净就之调心。问曰。不净能破贪欲。复须净观助破贪者。亲想治嗔。何故不作怨想助之。释言。净想非一向过。如观佛身宝色等相。不生欲染。故作净想。助破贪欲。怨想唯过。故不为之。又贪难断。故须净观。助而破之。嗔恚易除。故唯亲想独能破遣。次四解脱是无痴性慧为体故。故杂心云。如胜色想体性是慧。第八非心三善不收。成实法中。前七慧性以空观故。第八无为。三善不摄。大乘法中随事解脱与毗昙同。观空解脱与成实同。体性如是

第三门中就位分别。毗昙八解脱释有二。一简圣异凡。八解唯是那含罗汉二人所得。那含人中极多成八。少则不定。罗汉人中极多成八。极少成七。除灭尽定。以灭尽定俱解脱人方始得故。问曰。八中初三解脱贪欲对治。那含罗汉已出贪欲。何故修乎。释言。此三是防过行。非断过行。圣人畏退起下烦恼。故修此三不为断欲。问曰。云何知此三种非断过行。论言。初二依于初禅二禅修起。第三依于四禅修起。贪欲对治必在未来。故知此三非断过行。问曰。须陀斯陀之人何故不得。释言。初三依四禅起。后五在于四空地中。须陀斯陀不得八禅。为是不得。问曰。凡夫亦得八禅。何故不得。以其所得有退转故。不名解脱。准大智论。此义决定。二凡圣通论。前三解脱及四空处有漏解脱或凡夫得。或是那含罗汉人得。若凡夫时修得八禅则凡夫得。若得圣已方修八禅则是那含罗汉人得。彼阿那含初成名得。阿罗汉人有故名得。空处识处无所有处无漏解脱及灭尽解脱唯是那含罗汉人得。问曰。此等须陀斯陀何故不得。以其不得八禅定故。毗昙如是。成实八解唯在贤圣不通凡夫。就贤圣中。唯在修道及无学道。不通见谛。于彼修道及无学中。观空之行通名解脱。不简无碍解脱之别。就中初二修起在于斯陀含行至那含向。欲界地中烦恼治故成在那含。次四修成在罗汉行。上二界中烦恼治故。非想解脱始修在于罗汉行中。成在无学。灭尽解脱唯在无学。大乘法中。种性以上一切具足。若复通论。善趣位中亦分得之。位别如是

第四门中就处分别。于中有三。一依禅处。二处身处。三境界处。依禅处者。毗昙法中。初二解脱依于初禅二禅修起。何故如是。论言。欲界有二种欲。一者身欲。谓五识中贪染之心。二者心欲。谓意识中贪染之心。故依初禅修不净观对治彼欲。初禅地中亦有二欲。一者身欲。谓眼耳身三识身中贪染之心。二者心欲。谓意识中贪染之心。故依二禅修不净观对治彼欲。二禅已上无有身欲故。三禅上不复修之。又三禅中乐自地乐。不肯观彼不净之事。第四禅中心性寂静。不喜观彼不净之事。故不为之。彼中设有少。故不说。第三解脱依第四禅。何故如是。观不净法以之为净。难可成就。第四禅中慧力增强方堪为之。余禅慧劣。所以不起。又前二种观欲界色以为不净。不净实观近则易成。远之难就。故偏在于初禅二禅。第三解脱观欲界色。以之为净。净是假观。远则易成。近之难就。故偏在于第四禅中。下设有之。微故不说。次四解脱当地。可知灭尽解脱系属非想。成实八解通依四禅及三无色。如依初禅。观欲界色内外空寂为初二解脱。观色界空为第三解脱。观已所得无色定空为四空解脱。依彼初禅断灭一切生死因果为第八解脱。如依初禅。至无所有类亦同然。依电光定但得前三及后灭尽。不得中四。何故如是。论言。圣人得四空定。然后观之无常苦空。名为解脱。电光罗汉不得彼定。无所可观。为是不得。非想心劣不发增观断结无漏。为是不依。大乘法中观空解脱具依八禅。大乘非想有无漏故。随事解脱始同毗昙。行修纯熟。初三解脱具依四禅。次四当地。灭尽解脱依一切地皆得现入(此一门竟)

依身处者。依如毗昙。初三解脱唯在欲界。三天下人堪任修起。非余处身。以是欲界贪欲治故。不在上界。问曰。初禅犹有身心两种之欲。何故上界不修此治。释言。初禅虽有二欲。然此正治贪淫之患。上界已离。为是不修。欲界六天虽有贪欲。著乐情深不能修起。郁单越人著欲虽薄。慧力微劣。为是不修。余趣障难。又无禅定。是以不起。次四解脱三界身中皆得修起。其有漏者从下修起。然后上生。其无漏者下及当地皆得修起。灭尽解脱欲界修起。非上二界。问曰。何故无色等得上修起。灭尽不尔。论言。禅定三种力起。一者因力。由过所修为自分因故。现能起。二者业力。以今修习生上业故。迭相资发在上能起。三方便力。谓火灾等怖令修起。由是三力故上修起。灭定唯从说力而生。欲界有佛说灭定法。故得修起。上无说者。故不修起。若依成实。初二解脱唯欲界身而得修起。名欲界身。以为内故。第三欲色皆得修起。后五解脱三界皆起。大乘法中。始同二乘。究竟终成于一切处皆起一切(此二门竟)

次论境处。依如毗昙。初三解脱观欲界法以为境界。空处识处无所有处。有漏解脱唯缘自地及上地法以为境界。彼解脱道唯缘自地。胜进道者得缘上地。问曰。何故不缘下法。非背舍故。又缘下者是无碍道。非解脱故。此三处中无漏解脱所缘苦集。唯自及上。不缘下地。无色不缘下有漏故。灭谛亦尔。良以不缘下有漏故。亦不缘彼对治之灭。道谛之中。自地及上一切皆缘下。则不定。若依下禅发无漏道治下过者。一切不缘。亦以不缘下有漏故。不缘彼治。能治自地及上过者。通得缘之。非想解脱唯缘自地有漏为境。灭尽无缘不须论之。成实法中初二解脱境在欲界。第三解脱境在色界。四空解脱境在四空。灭尽无境。大乘法中观空解脱与成实同。随事解脱与毗昙同

第五门中明其得舍成就之义。先明其得。先无今有名之为得。毗昙八解脱义释有二。一简圣异凡。八解脱唯是圣人功德。于中前三及四空处有漏解脱唯离欲得。离下欲时得上法故。下三空处无漏解脱有二种得。一离欲得。离下欲时得上法故。二者退得。所谓退根退圣果时得于本法。第八解脱唯方便得。得八禅已方便修习然后得之。问曰。何故前七解脱有离欲得。灭尽不尔唯方便得。释言。前七是离欲法正违下欲。是故离彼下地欲时。便无所待。即便得之。灭尽解脱是灭心法。虽离下欲。上心未已。为是不得。二凡圣通论。凡夫所得通名解脱。于中前三及四空处有漏解脱有二种得。一离欲得。义同前释。二者生得。凡夫从上退生下时得于下法。良以有漏生上失下故。下生时还复得之。余如前释。成实无文。准义论之。前七解脱唯离欲得。所谓永断下地欲时得彼解脱。第八不定。于中所有有余涅槃唯离欲得。无余涅槃或离欲得或方便得。当报不起是离欲得。所谓远离非想欲时即便得之。现报尽灭是方便得。用边际智通灭报得故。罗汉灭定亦方便得。大乘法中随事解脱与毗昙同。观空解脱与成实同(此一门竟)

次明舍义。先有今失名之为舍。毗昙前三及下三空处有漏解脱有二种舍。一者退舍。所谓退起下地欲时失上解脱。二者生舍。生上地时失于下法。下三空处无漏解脱有三种舍。一者退舍。彼宗无漏有退失故。二转根舍。转钝无漏无利根时失钝根故。三得果舍。证无学时舍学道故第七第八唯一退舍。成实前七唯入无余涅槃时舍。第八无舍。大乘法中缘修解脱真证时舍。真实解脱毕竟无舍(此二门竟)

次明成就。随所有处名为成就。毗昙法中前二解脱二禅已还随身何处一切成就。生上不成有漏。生上则失下故。第三解脱四禅已还一切处成。生上不成。下三空处有漏解脱自地及下一切皆成。生上不成。彼三空处无漏解脱及后二种一切处成。然彼宗中前七解脱随所成处皆得现入。第八解脱在欲色界成而得入。无色虽成而不得入。彼无形色。若复灭心。命则尽故。成实大乘一切解脱一切处成

第六门中辨其优劣。于中约对八胜处及十一切入以辨优劣。八胜及与十一切入后当具论。毗昙唯就初三解脱望八胜等以辨优劣。初三解脱总相观故。最以为下。八胜次广说以为中。十一切入最广观故。说以为上成实不尔。彼论宣说。十一切入假想观故。最以为下。八胜处者初是有漏后是无漏。说以为中。八解脱者唯是无漏。说以为上。于中下者在于外凡。中者在于内凡已去。上者在于修道已上。八解脱义释之粗尔

　　八胜处义四门分别(释名辨相一　论体二　就人分别三　就处分别四)

第一释名辨相。八胜处者。经中亦名八除入也。为此观行。能息贪欲胜烦恼处。故云胜处。入者亦是处之别称。除烦恼处故名除入。胜处不同。一门说八。八名是何。一内有色相外观色少。大智论中名外观色若好若丑胜知胜见。二内有色相外观色多。三内无色相外观色少。四内无色相外观色多。五青。六黄。七赤。八白。八中初二是八解中第一解脱。己身名内。于己身分未灭未坏名内有色。于外色中始观一身以为不净。名外观少。何故不多。龙树释言。学观之始畏心难摄不敢多观譬如鹿游未调不可远放。若好丑者。论言。于彼外色之中善果名好。恶果名丑。又外色中生淫之处名之为好。生嗔之处说之为丑。又彼三十六物之中骨相名好。皮肉等相说以为丑。又外色中忘见净想名之为好。还见不净说之为丑。于好于丑不生贪嗔。但观四大因缘和合名胜知胜见。第二内有色相外观多者。内有同前。观心转熟能为广观。周满大地悉见不净。名外观多。次二胜处是八解中第二解脱。于己身分作其死想虫食火烧尽灭之想。名为内无。多少同前。青黄赤白是八解中第三解脱。于外色中除去皮肉作其骨想。后观此骨作其青黄赤白等想。为四胜处。观法云何。欲为青观。先得四禅。次于外色取少青相。还入定中复观彼青。如是往返极令纯熟。名青胜处。黄等亦然。问曰。此四与十一切入中青黄赤白四一切入有何差别。龙树释言。一切入广普缘一切悉为青等。胜处少缘。有斯异耳(此一门竟)

次辨体性。于中有三。一就有为无为分别。此观有为。二就有漏无漏分别。毗昙法中一向有漏。成实法中通漏无漏。故彼成实八胜品云。始观有漏。终成无漏。大乘亦尔。三心法分别。毗昙法中是无贪性。贪欲治故。成实法中是智慧性。大乘法中直观事者与毗昙同。兼见空者与成实同(此二门竟)

次就人论。毗昙法中或是外道凡夫修起。或是那含罗汉修起。成实释言。佛弟子起。不通外道。佛弟子中内凡修起。以初有漏后无漏故。大乘法中十信已去皆能修起(此三门竟)

次就处论。处中有四。一依禅处。毗昙前四依于初禅二禅修起。后四依于第四禅起。彼成实论八胜品云。依欲界电光及色界定皆得修起。二境界处。三修起处。四成就处。此等具辨。与八解中初三解脱其义相似。八胜如是

　　八行观义两门分别(释名辨相一　就位分别二)

第一释名辨相。八行观者。如地持说。于八境界涉求名行。照察称观。理实通观一切诸法。今此且就一色论之。余类可知。名字是何。一者观色。二观色集。三观色灭。亦名色离。四观色道。五观色味。六观色过。亦名色患。七观色出。八观色第一义。如地持说。八中前七观察色义。所谓观察世谛之义。后一观察色第一义。就前七中。初四正观色之体义。后三观察色之所生。就前四中。初观色者。观色体性苦无常等。此即是其苦谛观也。观色集者。观察色因因业烦恼。此即是其集谛观也。观色灭者。观色尽处数灭无为故名色灭。灭离色相故亦名色离。此即是其灭谛观也。观色道者。观察彼色对治之道。此即是其道谛观也。次三观中观色味者。观色生集。缘色生爱味著境界故名色味。观色过者。观色生苦。所生苦报是过患法故名色过。亦名色患。观色出者。经亦名离。出之与离灭之异称故。彼灭谛四行之中。或有说为尽止妙出。或复说为灭止妙离。故知出离灭之别称。此观色法能生于灭。灭是无法。云何可生。观色得灭。义说为生。与涅槃中涅槃修得不名不生。其义相似。何故不说观色生道。道者是后第一义观。非全不说。第八观色第一义者。观色无我。无我有二。一众生无我色中无人。二法无我色性空寂。八中前七是观方便。后一正观观色既然。受想行等类亦同尔(此一门竟)

次就位论。文无定判。准义推之。粗亦可知。毗昙法中。初四方便暖等已上渐学观察。苦忍已去正见分明。次三方便斯陀行去渐次观察无学究竟。第八门中人无我观二处通者。成实法中。前七事观。在思慧地。后一理观。暖等已上渐学修习。无相已去正见分明。大乘法中实通上下。随相别分。前七方便在于地前。后一正观在于地上。八行观义略辨如是

　　八大人觉义

八大人觉者。佛是大人。诸佛大人觉知此法为涅槃因。名大人觉。所觉不同。一门说八。八名是何。一是少欲。二是知足。三乐寂静。四勤精进。五守正念。六修禅定。七修智慧。八不戏论。于彼未得五欲法中不广追求。名为少欲。已得法中受取以限。称曰知足。离诸愦闹独处空闲。名乐寂静。于诸善法勤修无间故云精进。守法不失名为正念。住法不乱名曰禅定。起闻思修说为智慧。证离分别名不戏论。一一广辨如遗教经。就此八中。前七方便。后一正证。八大人觉略之云尔

　　八法摄摩诃衍义

八法摄摩诃衍出地持论。摩诃衍者是外国语。此名大乘。大乘行广。八法统收。斯集其中故名为摄。八名是何。一名为信。二名闻思。三名思慧。四名净心。五初修慧行。六修慧广。七修慧果成。八毕竟出离。菩萨种性解行位中。于八解处净信成就故名为信。何者八胜。谓三宝功德。诸佛菩萨神通之力。种种因果。真实之义。得义。得方便。种种因果是世谛法。真实义者是第一义。言得义者。无上菩提。得方便者。谓诸菩萨所修学道。于此八处菩萨皆信。言闻慧者。解行之初欲求出道。于出世法具足听闻。言思慧者。解行之终于所闻法具足思量。故地持云。菩萨解行闻慧思慧思惟。言净心者。初地之始见无我理证心清净。故云净心。初修慧行者。初地满心起十大愿修行信等。此即是其修道所收修道之始。故名为初。修慧广者。二地已上乃至七地修道渐增。名修慧广。修慧果成者。八地已上报行纯熟。名修慧果成。毕竟出离者。谓如来地。如来永离一切诸障名毕竟出。八法摄摩诃衍辨之略尔

　　九次第定义

九次第定者。所谓八禅及灭尽正受。如龙树说。此九唯取根本定体不通方便。根本定时转相入故。八禅灭定广如上释。然此亦名九次第灭。入初禅中灭欲界心。入二禅中灭初禅心。乃至入彼灭尽定时灭非想心。九次第定名字如是

　　九想观义八门分别(辨相一　定体二　所缘三　治患不同四　约对十想辨其同异五　约对诸禅辨定先后六　约对道品辨定本末七　修起所为八)

第一辨相。九想云何。第一死想行者。为欲破淫欲贼。先观死想。见人死时言语辞别出息不返忽然便死。念我当然所爱亦尔。用呵烦恼。第二胀想。见尸膀胀如韦囊中风异于本形。念我当然所爱亦尔。用呵贪欲。三青淤想。见彼死尸风吹日曝色变青淤坏本形色。念我当然所爱亦尔。四脓烂想。见彼死尸青淤已后不久脓烂臭弊可恶。念我当然所爱亦尔。五者坏想。观彼死尸风日转大破坏在地脓血流出。念已当然所爱亦尔。六血涂想。死尸坏已血肉涂漫。念已当然所爱亦尔。七虫食想。观彼死尸不烧不埋弃之旷野为诸虫狩之所食啖。见己身自方亦类所爱亦尔。八骨锁想彼肉既尽唯见骨锁共相连柱。九分散想。残筋既断骨锁分离名分散想。大智论中少一死想加一烧想。见彼残骨为火所烧终成灰烬。忖己当然所爱亦尔。问曰。彼论何故除死。彼以初死形色未变。犹取净相。为是不说(此一门竟)

次辨体性。论曰。此九是想自性。以取相故。若据终成。是无贪性。贪欲治故(此二门竟)

次辨所缘。此九唯缘欲界地中不净之色。以为境界。为破欲界贪欲心故(此三门竟)

次明九想治患不同。九想能治贪欲之病。贪有二种。一爱自身。五种不净而为对治。如前五度章中具广分别。二爱他身。九想为治。爱他身中经论不同。依涅槃经。说有四欲。一威仪欲。爱其进止语言等事。二形色欲。爱其青黄赤白等事。三处所欲。或著眼耳。或爱鼻口。或贪腰身。如是一切。四细触欲。爱其细滑柔濡等触。此四种欲九想别治。初威仪欲死想为治。形色欲者青淤浓烂血涂为治。处所欲者胀坏虫食分散为治。细触欲者骨锁为治。依大智论。染有七种。一著威仪。爱其进止。二著语言。爱其音声言语戏笑。此二犹前威仪欲也。三著形色。犹前四中形色欲也。四著形容。爱其身形。犹前四中处所欲也。五著细滑柔濡等触。犹前四中细触欲也。六通著前五。七著人相。谓男爱女之女爱男等。七中初二死相为治。著形色者青淤脓烂血涂为治。著形容者胀坏虫食分散为治。著细触者骨琐及与烧相为治。后之二种九相通治。此九破贪。嗔等诸结皆亦微薄(此四门竟)

次对十想辨其同异。十想如后十想章中具广分别。九想望彼。有同有异。所言异者。如龙树说。九想初学。十想终。初学为因。终成为果。又复九想遮未得定人淫欲之心。十想能灭。九想能遮如似缚贼。十想能灭如似斩贼。所言同者。同治贪欲为涅槃因。于中相摄论者不同。有人释言。彼十想中不净想者具摄九想。有人复言。十中不净食厌世间不可乐想。具摄九想。复有人言。彼九想观通摄十想。观彼死相分分变异即无常想。若著此法。无常坏时则生苦恼。即是苦想。无常苦故不得自在。即无我想。观彼死想。九想观身无一净相。以不净故。食虽在口。脑涎流下合而成味。咽之入腹即成不净。无可贪著。即厌食想。以是九想厌离世间。即是世间不可乐想。九想观身无常败坏即是死想。知此九想能断烦恼。即名断想。用此九想遮诸烦恼。即名离想。以九想观令阴不生。即是尽想。亦名灭想。同异如是(此五门竟)

次对诸禅辨定先后。如论中说。九想是其诸禅方便。先修九想折伏烦恼。然后入禅。问曰。经中多先说禅后说九想。今云何言九想是其趣禅方便龙树释言。先赞诸禅令人爱乐。所乐禅定由九想成。故先行之(此六门竟)

次对道品辨其本末。如龙树说。九想之观开身念处。身念开导后三念处。以四念处开余道品。以三十七品开涅槃门(此七门竟)

次明所为。如论中说。小乘之人为入涅槃故修九想。菩萨为怜一切众生集诸佛法而度脱之故修九想。九想之义厥趣粗尔

　　九断智义五门分别(释名辨相一　约道分别二　就处分别三　得舍成就四　建立所以五)

初释名辨相。九断智义如杂心说。烦恼尽处名之为断。断是智果。果仍因名。故号断智。故杂心云。虽智是智。断是智果。故说断智。其犹业果亦名为业。问曰。彼断云何智果。释有两义。一望无碍道由智断障。得彼断故名为智果。若尔见谛烦恼尽处由忍断得。应名断忍。以何义故亦名断智。释言。忍者是智眷属。通名为智。通名智故。忍家之果亦名断智。二望解脱道。为智证得故曰智果。问曰。彼智为缘而证。为当不缘。释言。不缘。如集法智。当起之时缘欲界集。不缘彼断而能证之。故智不缘。如是一切。名义且尔。体相云何。断智有九。欲界地中苦集谛下烦恼尽处立一断智。灭道谛下烦恼尽处各别立一。通前说三。上界亦然。通前说六。三界修道烦恼尽处各别为一。通前说九。问曰。何故上二界中见惑尽处不随界别。修惑尽处逐界分乎。论自释言。上界见惑对治同故。不随界别。修治别故。随界分之。是义云何。见惑易除。苦比忍心一念现时。上二界中迷苦烦恼一时顿断。余忍亦尔。故曰同治。修惑难遣。界界各别断。故云别治

第二门中约道分别。具有四义。一约见修二道分别。二依法比。三约忍智。四就有漏无漏分别。言见修者。望无碍道。前六是其见道断智。见道无碍断障得故。后三是其修道断智。修道无碍断障得故。望解脱道。前五是其见道断智。见谛道中解脱证故。次三是其修道断智。修道门中解脱证故。后一是其无学断智。无学果中解脱证故(此一门竟)

次依法比二门分别。初三断智唯是法忍法智之果。望无碍道。是法忍果。望解脱道。是法智果。次三比忍比智之果。望无碍道。是比忍果。望解脱道。是比智果。次一唯是法智之果。欲界修惑法智断故。后二断智或法智果。或比智果。若以欲界灭道法智断上修惑。是法智果。用四比智断上修惑。是比智果。是则具论。法智有其六断智果。见三修三。比智有其五断智果。见三修二(此二门竟)

次约忍智二门分别。望无碍道。前六忍果忍为无碍。断障得故。后三智果智为无碍。断障得故。故杂心云。三断是智果。余则是忍果。望解脱道。俱是智果。同皆为智所证知故(此三门竟)

次就有漏无漏分别。等智有漏。理观无漏。无漏具有九断智果。无漏能断一切结故。有漏唯有二断智果。所谓圣人以世俗智断欲界色界修道惑故。故杂心云。世俗道果二。圣智果有九矣。约道如是

第三门中就处分别。于中有四。一三界处。二禅地处。三道位处。四集断处。三界处者。欲界有四。见断三修断一。上界有五。见断三修二(此一门竟)

次就禅地分别。断智依未来禅具九断智。未来能断一切结故。四根本禅及与中间论者不同。依瞿沙说。具八断智。除欲界中五下结尽。余皆具足。以欲界中修道烦恼未来禅断。非四根本及中间故。依法胜说。具五断智。谓上二界见三修二。彼说。欲界一切结尽唯依未来。不依四禅及中间故。所以不论。如此说者。依四根本及中间禅入圣道者。但断上界见修烦恼。不断欲结。欲结先除。依彼空处方便之道。得具色界修惑尽处一种断智。第四禅中修道烦恼彼能断故。依四空中下三空处。得具无色烦恼尽处一种断智。用彼无漏能断无色修道惑故。非想全无无漏故(此二门竟)

次辨位处。始从外凡乃至见道五心已来。一向未有断智之果。彼集法智集比忍时成一断智。集比智灭法忍来具二断智。灭法智灭比忍来具三断智。灭比智道法忍来具四断智。道法智道比忍来具五断智。须陀洹果具六断智。斯陀含果其义不定。若超越人入见谛道向斯陀含。与须陀洹向中相似。若次第人向斯陀含具六断智。与须陀洹果中相似斯陀含果亦具六断。同须陀果。阿那含义亦不定。若超越人入见谛道。向阿那含与须陀洹向中相似。若次第人向阿那含与须陀洹果中相似。阿那含果成一断智。谓五下结尽处断智。问曰。那含但断欲界贪欲嗔恚二种下结。自余身见戒取及疑三种下结先已断除。今云何言成五下结尽处断智。释言。身见戒取疑等虽先断除。此处集故合为一断。罗汉向中色爱未尽唯成就一。与那含同。色爱尽者得成就二。罗汉果中唯成就一。所谓三界一切结尽。应成就九。此处集断故但云一耳(此三门竟)

次明集处。舍前别得总为一得。名集断智。集处有二。谓那含果及罗汉果。问曰。余处何故不集。唯此二处。论言。得果及度界处方集断智。那含罗汉是得果处及度界处。故集断智。何故此二得果度界。彼阿那含五下结尽。阿罗汉人五上结尽。故此二处得果度界。五上下结前烦恼中具广分别。须陀斯陀是得果处而非度界。色爱尽处是其度界而非得果。余非得果亦非度界。为是不集。处别如是

第四明其得舍成就。先明其得先无今成。谓之为得。所得不定。或有得一。或二或六。言得一者。凡有九处。于彼观谛十六心中。第六第八第十第十二第十四第十六心。一一起时各得一断。即是六处。次第那含果心现时。得一断智。通前七处。罗汉向中色爱尽者得一断智。通前八处。罗汉果起得一断智。通前九处。言得二者。谓罗汉人退无色结。得下结尽及色爱尽二种断智。言得六者。那含罗汉退起欲界修道惑时。得见谛中六种断智(此一门竟)

次明其舍先成今失。名之为舍。舍中不定。或有舍一。或二或五。或复舍六。言舍一者。凡有三处。一退罗汉果。舍一断智。二色爱尽阿那含人退起彼结。舍一断智。三色爱未尽阿那含人退起欲结。舍一断智。言舍二者。具有两处。一得罗汉时。舍五下结尽及色爱尽二种断智。二色爱尽阿那含人退起欲结。舍二断智。言舍五者。超越那含得果之时。顿舍向中五种断智。言舍六者。次第那含得果之时。舍前所成六种断智(此二门竟)

次明成就。所得不失。名为成就。多少不定。或有成一。或二或三或四或五。或复成六。言成一者。凡有三处。一集法智时。二那含果时。三罗汉果时。皆成就一。言成二者。有其两处。一集比智时。二色爱尽阿罗汉向皆成就二。言成三者。灭法智时。言成四者。灭比智时。言成五者。道法智时言成六者。道比智时。第五明其建立所以。如论中说。见道断智四因缘立。一双因灭。二俱系离。三得无漏解脱得。四缺第一有。双因灭者。苦集谛下见疑无明。彼此相望互为遍因。故名双因。两因俱断。名双因灭。俱系离者。苦集谛下遍使烦恼。互相缘缚。名为俱系。彼此齐断。名俱系离。言得无漏解脱得者。解脱道起证得无漏。名得无漏解脱。缺第一有者。所断之结上彻非想名缺第一有。苦法忍时四义俱无。故不立断智。苦法智苦比忍时。虽得无漏解脱得。余缘不具。故亦不立。集下烦恼未断除故。双因未灭。俱系未离。上二界中迷苦惑在。是故未名缺第一有。问曰。苦比忍心断上二界迷苦烦恼。何故不名缺第一有。释言。所断烦恼之时犹与忍俱。故未名缺。苦比智集法忍时虽得无漏解脱得及缺第一有。双因未灭。俱系未离。故亦不与断智之名。集法智时四义具足方名断智。云何具足。迷苦烦恼先已断除。迷集今尽。故双因灭。俱系亦离。彼苦法智苦比智集法智时已证无为。名得无漏解脱得。苦比智时缺第一有。故名为具。集比智灭道法智灭道比智皆亦如是四因缘具齐立断智。问曰。何故一切忍边不说断智。不得无漏解脱得故。修道断智五因缘立。谓前四上加一界永断。彼欲界中九品修惑展转相缚乃至非想。地地皆尔。彼欲界中从断一品至八品来。虽得无漏解脱及曾缺第一有。余义不具。故一不立断智。以有第九微品惑故。双因未灭。俱系未离。界未永断。九品断时五义方具。乃立断智。初禅地中从断一品至八品来。亦具二缘。谓得无漏解脱得及缺第一有。余三不具。不立断智。九品断时四因缘具。界未永断。亦不与名。二禅三禅义亦同尔。第四禅中八品断来与前相似。九品断时五义备足。方立断智。四空地中类前可解。以修道中具五因缘立断智故。凡夫之时虽以等智断诸烦恼。不得无漏解脱得。亦未具缺第一有。故非断智。若在凡时。曾断烦恼。后入圣道。为无漏智所印证者。得名断智。云何印证。谓凡夫时断欲界中六品烦恼。后入见道。道比智时印先无为。即为斯陀解脱之果。若在凡时。断欲界中九品惑尽。后入见道。道比智时印先无为。为阿那含解脱之果。故名印证。于欲界中余品尽处及上二界烦恼尽处则不印证。以非得果休息处故。问曰。印时为缘。而印为当不缘。释言。不缘。修道比智缘上界道。而证欲界烦恼尽处。是以不缘。九断智义大况粗然


大乘义章卷第十三(终)


大乘义章卷第十四

　　　　远法师撰


净法聚因法中此卷有二十一门(十想义　十一切入义　十圣处义　十种慰喻义　十愿义　十种供养义　十无尽藏义　信等十行义　十明义　十忍义　十无生忍义　十住义　十行义　十回向义　十地义　十功德义　见性十法义　涅槃十因义　菩萨十力义　菩萨十无畏义　三乘共十地义)

　　十想义五门分别(释名辨相一　体性二　就处分别三　就人分别四　约受分别五)

初释名辨相。观心于法取相名想。想别不同一门说十。十名是何。一无常想。二苦想。三无我想。四厌食想。五一切世间不可乐想。六死想。七不净想。八断想。九离想。十灭想。亦名尽想。无常想者。观有为法迁流非恒。故曰无常。无常有三。一分段无常。六道果报三世分异。于中有二。一者有余身死名在。二者无余身死名灭。二念无常。有为念念四相迁变。三者自性不成实无常。有为之法因缘虚集。无有定性。生即无生。灭即无灭。如龙树说。见身尽灭。即是第一分段无常。新新生灭。是念无常。生时无来。灭时无去。是其自性不成实无常。以此三观能灭烦恼。问曰。有人由见无常更增烦恼。惧盛年不久。深起染著。今云何言无常之想能灭烦恼。龙树释言。如是见者名少分见。不名具足。若具见者则破烦恼。云何具足。如佛昔告舍利弗言。当具修习无常之想。无常故空。得空之时无常亦无。生住灭等不可得故。见生住灭不可得时名为究竟自性无常。性既无常。何乐可贪。问曰。若言得空之时无常亦无。何故佛说无常之义为苦谛实。论言。佛为邪见之人谓世间常。故说无常为苦谛实。不为无常是实故说。言苦想者。观有为法无常故苦。苦有三种。所谓苦苦坏苦行苦。是义如前四谛章中具广分别。问曰。若言法皆是苦者。云何得有苦乐及舍三受差别。如涅槃说凡夫苦中妄生乐想。理实是苦。问曰。若法无常故苦。圣道无常体是苦不。龙树释言。无常故苦。为于有漏五受阴说。不为圣道。所以然者。道能破苦与空无我实义相应。故虽无常而非是苦。问曰。圣人五阴无常。五阴坏时圣人苦不。龙树释言。有著心者法坏则苦。圣人无著故虽无常而不生苦。问曰。若言圣无苦者。如经中说舍利弗患风病苦。毕陵伽婆蹉患眼病苦。罗婆那比丘患痔病苦。云何言无。论言。圣人但无心苦。非无身苦。问曰。圣人若无心苦何故灭智而取灭度。释言。无者但无追变败坏之苦。非无苦苦厌行之苦。无我想者。有为之法无常苦故不得自在。故无有我。又一切法皆无定性。故无有我。无我有二。一众生无我。二法无我。此义如前无我章中具广分别。问曰。现见有所为作。云何无我。论言。但是五阴和合因缘起作。实无有我。问曰。无常苦与无我为一为异。体若是一不应说三。体若是异佛不应说无常即苦苦即无我。论言。事一随义分三。五义分之。一随观分三。为无常行。所观察者说为无常。苦行观者说之为苦。无我行观名为无我。二所为分三。修无常想为不入三界。修习苦想为知三界过。修无我想为舍三界。三治见说三。修无常想对治常见。修习苦想对治乐见。修无我想对治我见。四除障说三。修无常想断除爱心。修习苦想断除慢高。修无我想断除诸见。五本末分三。论说。五阴是其无常。无常是苦。苦是无我。以此诸义故分三种。厌食想者。观所食物多从不净因缘而生。如肉从于精血而生。乳酪之属从于血生。余食多为虫鼠垢污。种种污秽至其口中。胸涎流下与唾和合。入腹成粪。无可贪乐。又观所食多功力得。为求是食受种种苦。故应厌离。复应观察食贪罪过。生地狱中吞铁饮铜。生饿鬼中受饥渴苦。生畜生中食诸粪秽。如是一切无量诸苦多由食生。故应生厌。一切世间不可乐者。观诸世间皆无常苦。无可贪乐。此世间中有其二种。一众生世间。二器世间。众生世间有五种事。不可贪乐。一具八苦故不可乐。二具无量烦恼结使故不可乐。三具诸恶业故不可乐。四难具好事故不可乐。或有行善而身苦恼。或身安乐而行不是。或好施而贫。或有富而悭。或柔濡而贪。或少欲而多嗔。如是一切难可具备。五难称可故不可乐。或见卑下而谓谄曲。或见端直而谓慢高。或见亲附而谓贪求。或见疏远而谓憎嫌。如是一切众生世间有是五事不可贪乐。器世间中亦有多种不可贪乐。或热或寒或水或旱或厄或险或增不善或多恐怖。如是一切故不可乐。问曰。前说无常苦等即是叵乐。何须别说一切世间不可乐乎。论言。观行有总有别。前无常苦是其总观。此是别观。又复前说无常苦等为呵法过。此不可乐观众生过。又前有漏此是无漏。又前见道。此是修道。故复说之。言死想者。观察是身。不久摩灭。当为无量狐狼野干之所食啖。不净想者。观察是身五种不净。一种子不净。是身过去业烦恼等以为种子。现以父母精血为种。二住处不净。在母腹中生藏之下熟藏之上安置己身。三自体不净。三十六物集成己体。四自相不净。九孔常流。五终竟不净。是身死已埋则成土。烧则为灰。虫食成粪。竟无一净。断离灭想释有通别。所言通者如成实说。断一切行。名之为断。离一切行。说之为离。灭一切行。目之为灭。此等同体随义分三。龙树亦言。缘涅槃法断诸结使。名之为断。离诸结使。说之为离。灭诸结使。名之为灭。同体义分如苦无常无我法等同体义分。所言别者如成实中。五义辨之。一勤断已生未生之恶。名之为断。断恶业也。令其欲尽更不重生说之为离。离烦恼也。以断因故五阴不生。名之为灭。二断无明漏。名之为断。离欲漏有漏。说之为离。灭此二果。称之为灭。三断无明得慧解脱。名之为断。除离贪爱得心解脱。名之为离。断除离贪爱得心解脱。名之为离。得俱解脱灭尽痴爱。说以为灭。四以圣道断诸烦恼。名之为断。得有余涅槃。说以为离。得无余涅槃。称之为灭。五得尽智。名之为断。得无生智。说以为离。身智俱亡。说以为灭。依大智论三义辨异。一断三毒。名之为断。断三涂因。离爱名离。离人天因。苦尽名灭。灭五趣果。二修四现忍远离烦恼。名之为离。修无漏道断诸烦恼。说之为断。入涅槃时灭尽诸苦。说名为灭。三得有余涅槃断诸烦恼。名之为断。得无余涅槃灭尽诸苦。说之为灭。此二方便说名为离(此一门竟)

次辨体性。于中有二。一就心法分别。如论中说。此十是其智慧自性。问曰。若此是智慧性何故名想。释有三义。一心心法更相受名。如四念处。体实是慧而名为念。此亦如是。体实是慧而名为想。二从伴为名。慧与想俱故名为想。故论释言。与观无常慧相应之想名无常想。余亦如是。第三义者随时受名。行有三时。初习善法受法不失。名之为念。修行之次转相转心。说之为想。言转相者转昔凡时所取定相。言转心者转先凡时定计之心。行修终成。于诸法中决定无疑。名为智慧。二就有漏无漏分别。论自释言。初三后三通漏无漏。初学有漏终成无漏。中间四种一向有漏(此二门竟)

次就处论。处别有二。一禅地处。初三后三。若有漏者在十一地。谓欲界地八禅未来中间。若无漏者诸宗不同。毗昙法中唯在九地。根本四禅未来中间及三无色。成实法中在七依处及欲界电光。大乘法中在十一地。与有漏同。大乘欲界及非想地有无漏故。中间四种是有漏故。在十一地。二境界处。厌食不净唯缘欲界。余通三界。三道位处。如龙树说。初三见道。次四修道。后三无学。处别如是(此三门竟)

次就人论。如龙树说。凡圣通起(此四门竟)

次约五受分别十想。如龙树说。初三后三若无漏者喜乐及舍三根相应。在初二禅喜根相应。在第三禅乐根相应。在余禅中舍根相应。自余一切四根相应。除一切苦根。十想如是

　　十一切入义四门分别(一释名辨相　二体性　三就处分别　四约对余门辨定优劣)

初释名辨相。一切入者。经中亦名一切处也。入者犹是处之别称。定心自在。能令所缘相无不在。名一切处。处别不同一门说十。十名是何。一青二黄三赤四白五地六水七火八风九空十识。若依涅槃去火一切。加无所有令以为十。行者初先系意。安静于己身分取少青相。极令明了如明镜中见诸色像。以渐广之。周满世界。同为一青。名青一切处。黄赤白等类亦同然。此青黄等。由四大造故次观之。始于自身观少地相。极令明了。以渐广之。周满世界。悉为一地。名一切处。水火风等类亦同然。患色多过。次舍色相缘无边虚空。先缘咽喉鼻口等空。极令明了。以渐广之。见一切界。同为一空。名空一切处。患彼空观外缘之恼。次舍空相缘无边识。始观一识。极令明了。所谓观于缘一空识。以渐广之。缘无边识。皆令明了。名识一切处。问曰。心识云何无边。论言。以其空无边故。缘空之识亦复无边。问曰。何故不观受等。成实释言。取于地等其唯心识。故偏观识。又识是主。故偏观识。问曰。何故偏说空识。为一切处。不说非想及无所有。为一切处。杂心释言。行者先入前三解脱。不能胜进。次入八胜。虽入胜处不能无边。故入青等四一切处。此青黄等何所依止。依四大造。故观地等四一切处。云何于此而得胜进。所谓觉知知无边空。此知依何。谓。依心识。识复何依。便无所依。故上不立。龙树释言。虚空广多。佛说虚空无量无边。故说虚空。为一切处。向前九种一切观中。皆有心识。心识能缘一切诸法。一切法中皆见有识。故说心识。为一切处。无所有中。略去多识。唯缘一识。一识不广。是故不说为一切处。非想地中。心志微细。而复精纯。难得取相。难可令广。故亦不说为一切处。又复空处方便道中。能缘下地无边之色。就之观空。识处方便能缘下地无边色空。就之观识。故此二地名一切处。上不如是。为是不立。涅槃何故除火一切。立无所有。为一切处。如增集论释。彼为事火婆罗门。故作如是说。若当宣说火一切处。增彼耶见。是以去之。无所有处。虽无多识非无少识。为成十数。故通说之。为一切处(此一门竟)

次辨体性。于中有二。一心法分别。随相别分。前之八种是无贪性。贪欲治故。后二想性。通则十种皆想自性。假想观故。成实亦云。十皆慧性。以观法故。二就有漏无漏分别。此十有漏。意解观故(此二门竟)

次就处论。处中有三。一禅地处。十中前八依第四禅。空处识处皆当地说。彼前八种依第四禅解脱道起。为防过故。后二是其空处识处方便道摄。方便道中能广缘故。二境界处。依阿毗昙及大智论。前八欲界净色为境。为防欲界贪欲过故。成实前八欲色界中色法为境。故彼成实一切入品云。若缘欲界色界之色复有何咎。后二皆缘当地之法。问曰。所缘为虚为实。论言。初实后则虚假。意解见故。问曰。所见与彼神通所作何别。释言。神通所作色像能令他见。此但自见。又通所作得实受用。此但意解不得实用。有斯异耳。三人位处。凡夫圣人皆得修起(此二门竟)

次对余门辨定优劣。于中以初八一切处对八胜处及八解中初三解脱辨定优劣。依如成实一切处下。一向有漏。起在外凡。八胜为中。初学有漏。终成无漏。起在内凡。解脱最上。一向无漏。起在修道。若依毗昙前三解脱总相观。故说为最下。八胜次广。说以为中。一切八入者最为广观。说为上。大智论中亦同此说。故彼文言。下品之行名为背舍。中品行名为胜处。上品之行名一切处。是义云何。始修背舍。五欲事中不须喜乐。未尽漏故。中间生结。爱著净色。复勤精进断此著心。知此净色从心想生。譬如幻师见于幻事不生著心。是时背舍转名胜处。然此虽胜未能宽广。是时行者。还取净相。以渐广之。周遍虚空。悉见青黄赤白等相。及见地水火风等相。是时胜处。转名一切处。十一切处。辨之略尔

　　十圣处义

十圣处义如成实说。生圣之处名为圣处。又圣依处亦名圣处。圣处不同一门说十。十名是何。一断五法。二成六法。三守一法。四依四法。五舍伪谛。六舍诸求。七不浊思惟。八离身行。九善得心解脱。十善得慧解脱。断五法者。断五上分结。得阿罗汉。五上结义如前广释。成六法者。成六妙行。广如前解。守一法者。系念观身无常苦等。依四法者。依四圣种。尽形乞食。乃至有病服陈弃药。舍伪谛者。能达实相。断一切见。证得初果。舍诸求者。如彼论说。求有三种。一者欲求。求欲界法。二者有求。求上二界。三梵行求。求于学道。舍此三求。得无学果。名舍诸求。不浊思惟者。灭欲界中修道烦恼。得前三果。离身行者。除欲界结。获得四禅。心解脱者。谓得尽智。慧解脱者。得无生智。十中前二从阿那含。得阿罗汉。次四圣处。从外凡夫次第增进得阿罗汉。后四圣处。从须陀果终得罗汉。十圣处义略之云尔

　　十种慰喻义

十种慰喻出中阿含舍利弗教化病经。彼有长者。名须达多。身遇重病。遂便遣使问讯世尊。并请舍利弗。愿垂一顾。舍利遂往。须达遥见。即欲下床。舍利止之。别坐一床。慰喻之曰。长者莫怖莫怖。所以者何。愚痴凡夫成就不信。身坏命终堕于恶道。生地狱中。长者今日无有不信。唯有上信。因上信故。或灭苦痛。生极快乐。或得斯陀。或得那含。长者先得须陀洹果。为是不说。此初慰喻。具足善戒以为第二。多闻第三。惠施第四。善慧第五。正见第六。正志第七。正解第八。正脱第九。正智第十。一一之中。慰喻之法与初相似。十中前五。是世间善。后五出世。就出世中正见正志是无碍道。慧名正见。正思惟者名为正志。正解正脱是解脱道。慧名正解。余心心法名为正脱。学等见者名为正智。学人重观四谛之理。名学等见。十种慰喻。释之粗尔

　　十愿义五门分别(一释名义　二据修分别　三就行分别　四行位分别　五因果分别)

第一释名十愿之义出十地经。随求义名之为愿。愿别不同一门说十。十名是何。一供养佛愿。亦名摄功德愿。二护正法愿。亦名摄智慧愿。三摄法上首愿。四增长众生心行愿。五知众生愿。亦名化众生愿。六知世界愿。七净佛土愿。八同心同行愿。九三业不空愿。十成菩提愿。第一愿以一切乐具供养一切佛。名供养愿。以此功德摄胜功德。是故亦名摄功德愿。问曰。五度皆是功德。何故是中偏愿供养。以摄功德。释言。初地檀度为宗。供养是其檀度所收。故偏论之。理实齐具。又问。诸处多供养三实。今此何故偏愿供佛。释言。道理愿供三宝。就初就胜略言供佛。又佛是其所求之果。示所趣求偏言供佛。第二愿于诸佛教法行法证法摄持不失。名护法愿。以此护法增长智慧。是故亦名摄智慧愿。第三愿于一切诸佛八相成时尽往供养。摄法为首。名摄法上首愿。第四愿以一切菩萨所修诸行教化一切。令其受行心得增长。名增长众生心行愿。第五愿知一切所化众生差别。名知众生愿。随其所知化。令生信入三乘道。是故亦名化众生愿。第六愿知众生所居一切世界净秽差别。名知世界愿。第七愿求诸佛净土摄取众生。名净佛土愿。第八愿与一切菩萨同心同行。名同心同行愿。言同心者智慧心同。言同行者功德行同。第九常愿身口意中益物不空。名三业不空愿。第十愿成无上菩提。以菩提道利益众生。名成菩提愿。名义如此(此一门竟)

次据修义分别十愿。修不顿成。必藉以渐。初七修始。次二修熟。后一修成究竟得果(此二门竟)

次就行论。行谓自利利他之道。十中初二是自行。始自行无出功德智慧。次五是其外化行愿。约化中初一为物求法。第二依法化增善心。第三知其所化众生。第四知其所化住处。第五自求清净佛土。摄取众生。后之三愿自他不定。随相别分。第八一愿自利行成。第九一愿利他行成。第十自利利他得。果菩提自体是自利果。菩提作业是利他果。通论后三皆是自利。并是利他故。地论释言。此后三种显示自身并利他。故地论释言。此后三种得如实教。若复通论十俱自利。十俱利他。故地论中解释大愿有二种胜。一常勤行无量行。故即是自利。二与一切众生同行。言同行者十尽示现。即是利他(此三门竟)

次就行位分别十愿。十中前七就行分别。行如上辨。后之三种就位分别。位在何处。如地论说。第八愿者得地校量胜。第九愿者得菩萨地尽校量胜。第十愿者得一切地尽校量胜。始从初地乃至九地。行修渐增。名地校量胜。十地学穷名为地尽校量。佛地穷满名为一切地尽校量。此等皆就所愿言耳(此四门竟)

次就因果分别所愿。前九求因。后一愿果。亦可前七以为一分。初六为因。后一为果。后三一分前二为因。后一为果。前果依报。后是正果。十愿如是

　　十种供养义两门分别(一明供养　二明供心)

十种供养出地持论。十名是何。一身供养。二支提供养。三现前供养。四不现前供养。五自作供养。六他作供养。七财物供养。八胜供养。九无染供养。十至处道供养。十中初二所供差别。于佛色身而设供养。名身供养。供佛灵庙。名支提供养。依僧祇律有舍利者名为塔婆。无舍利者说为支提。地持论中通名支提。次二约就时处分别。门别虽二。随事分三。一现前供养。面对佛身及与支提而设供养。二不现前供养。于不现前佛及支提广设供养。三共现前不现前供养现前供养佛及支提。并供不现佛及支提。现前供养得大大功德。不现供养得大大功德。境界宽广故。共现前不现前者得最大大功德。次二就其供人分别。门别虽二随事分三。一自作供养。自身供养佛及支提。二他作供养。有小财物不依懈怠教化施作。三自他供养。彼此同为。自作供养得大功德。教化供养得大大功德。自他供养得最大大功德。次二一对心事分别。以己财事而为供养。名财物供养。财有三种。一资具供养。谓衣食等。二敬具供养。谓香华等。三严具供养。谓余一切宝庄严等。以殊胜心为前供养。名胜供养。胜心有三。一专精解心。善解施设种种供养。二纯净信心。信佛德重理合供养。三回向心。求佛心中而设供养。后二一对就行分别。供行离过名无染供养。无染有二。如地持说。一心无染。离一切过。二财物无染。离非法过。供行顺果名至处道供养。佛果是其所至之处。供养之行能至彼处。名至处道。此至处道供养。维摩经中名法供养。地论之中名行供养。于中有三。一财物供养。为至处道。二随喜供养。为至处道。三修行供养。为至处道。于佛供养既有此十。于法僧类亦同然。供养法十者。一供养法。供佛所说理教行法。二供养经卷。余八如上。供僧十者。一供养僧。谓供一切三乘圣众。二支提供养。供三乘众形像塔庙。又供圣僧及凡夫僧。亦得分二。余八同前(此一门竟)

次明供心。供心有六。如地持说。一福田无上心。生福中胜。二恩德无上心。一切善乐依三宝出。三生一切众生最胜心。四如优昙钵华难遇心。五三千世界独一心。六一切世间出世间具足依义心。此明如来具足世间出世间法。能与众生为依止处。名具依义。以此六心少物供养。能获无量无边功德。何况多。供养之义略辨如是

　　十无尽藏义

十藏之义出华严经无尽藏品。德广难穷。名为无尽。无尽之德苞含曰藏。藏别不同一门说十。十名是何。一信二戒三渐四愧五多闻六惠施七慧八念九闻持十辨。于法决定名之为信。信何等法。如彼经说。信一切法空无相愿。及闻种种差别法门。闻不可思议。皆能生信。防禁曰戒。戒有十种。一饶益戒。饶益众生。二不受戒。不受一切外道邪法。三无著戒。不著三有。四安住戒。安住净法。五不诤戒。常令他喜。不与物诤。六不恼害戒。不学咒术诸药草等恼害众生。七不杂戒。不杂异见。八离邪命戒。菩萨不作持净戒相。欲使他知亦非无实。诈现德相。专为正法心无异求。九离轻慢戒。不自慢高轻贱他人。十清净戒。舍离十恶。具斯十种。名为戒藏。于过自羞。名之为渐。过有多种。广如经说。作过羞他。称之为愧。亦有多种。备如经说。于一切法具足闻知。名多闻藏。所闻如经。惠舍名施。施有十种。一者施法。菩萨施仪所畜诸物。悉为众生不自为己。二最后难施法。菩萨有物自用则乐施他。即死宁自身死施与众生。名最后难施。三内施法。菩萨所受上妙之身他求施与四外施法。有求王位及外财物菩萨施与。五内外施法。身及外财并皆施与。六一切施法。若他所求国城妻子头目支节一切诸物悉皆尽施。七过去施法。闻过去法心无取著。但为化生随顺说法。八未来施法。闻未来法心无取著。九现在施法闻现在法心无取著。十究竟施法。见有众生来求身分。则自观察当必摩灭。毕竟无有一念贪惜。而施与彼。名究竟施。具斯十种名为施藏。于一切法悉如实知。名为慧藏。于过去世一切诸法悉能念知。名为念藏。于佛所说一切教法悉能忆持不失一句。名闻持藏。得深广智说一切法。无碍自在不违一切诸佛所说。名为辨藏。十无尽义。释之略尔

　　信等十行义九门分别(一释名　二辨相　三对治　四因起次第　五修行分别　六所成分别　七约对六度共相收摄　八离合废立　九浅深分齐)

第一释名。信等十行如地经说。名字是何。一信二悲三慈四舍五不疲倦六知经书。亦名知经论。七知世智八惭愧九坚固力。亦名不动力。亦名勇猛力。亦名勇健力。十供养诸佛。如说修行决定名信。恻怆称悲。爱怜曰慈。惠施名舍。策修不惰。名不疲倦。善达五明。名知经书。亦名知经论。善解时宜。名知世智。于过羞耻。称曰惭愧。所修善根不为缘坏。名坚固力。不随缘变。称曰不动。于缘不退。名勇猛力。心不怯弱。名勇健力。行修上顺。名供养佛。顺教奉修。名如说行。此等十种造缘。集起故通名行(此一门竟)

次辨其相。依如地经。信有二种。一者信因。二者信果。地持论中说信有八。一者信佛。二者信法。三者信僧。四信诸佛菩萨神通之力。五信真实义。六信种种因果。七信得义。义谓菩提。八信得方便。谓信菩萨所修学道。悲有三种。一众生缘悲。缘苦众生欲为济拔。依如地经。观诸众生十二因缘生死流转。而起悲心。依地持论。缘诸众生百一十苦。而修悲心。二法缘悲。观诸众生俱是五阴因缘法数无我无人。而起悲心。观无我人云何起悲。释有两义。一念众生妄为我人之所系缚。受生死苦。深可哀愍故起悲心。二为众生说如斯法。是则真实拔众生苦。故名为悲。三无缘悲。观诸众生五阴法数毕竟空寂。而起悲心。观法空寂。云何起悲。还有两义。一念众生妄为有法之所缠缚。受生死苦。故起悲心。二念为众生说如斯法。是则真实拔众生苦。故名为悲。慈亦有三。一众生缘慈。缘诸众生欲与其乐。二法缘慈。缘诸众生但是五阴因缘法数无我无人。而起慈心。三无缘慈。观一切法毕竟空寂。而起慈心。法缘无缘云何起慈。释与悲同。舍有二种。一者内施。谓舍一切头目支节手足耳鼻。二者外施。施余资生。不倦有二。一世间行中精勤不倦。二出世行中精勤不倦。广则无量。智论有四。如地持说。一于五明处成就闻慧。二成思慧。三成修慧。四成证行。知世智中有其二种。如地持说。一如世间知。二如世间转。如世间知是其解也。如世间转是其行也。知世知中有其二种。一知世间事。谓知众生及器世间。二知世间义及第一义。谓于世间八行观察。何者八行。广如上说。谓观世间苦世间集世间灭世间道世间味世间过世间出世间第一义。此八行中前七观察世间之义。后一观察世第一义。如世转中亦有二种。一随自所宜。二随他所宜。量宜摄他。惭愧有四。如地持说。一所不应作而故为之。心生惭愧。二所应作不随建立。心生惭愧。三所不应作作已覆藏。而生惭愧。四所应作作已反悔。而生惭愧。勇猛力中有其二种。一不退力自分不失。二不转力胜进能入。供养有二。如地论说。一利养供养。财物奉施。二行供养。行修上顺亦得分三。如地经说。一利养供养。谓衣食等。二敬供养。谓香华等。三行供养。所谓修行信戒施等。或说十种。如地持论(此二门竟)

次明对治。如地持说。放逸懈怠不受菩萨戒。违佛菩提。以信对治。问曰。信心应治不信。何缘乃治放逸懈怠不受戒等乎。释言。以其内心不信故为放逸。不受禁戒。举此为彰内心不信。于诸众生有杀害想。违于大悲。大悲以对治。于诸众生有嗔恚心。违于大慈。以慈对治。顾身命财。违于惠施。以舍对治。于诸众生多求众具。违于不倦。不倦对治。问曰。不倦应治懈怠。何缘对治多求众具。释言。以求世间事故。妨修出道故。以不倦对治求众具。无方便智违于知论。以知论对治。不善随顺违随顺他。以随顺对治。于修善法放逸懈怠违于惭愧。以惭愧对治。于生死苦其心怯弱违于勇猛。勇猛对治。于佛疑惑违于供养。以供养对治。对治如是(此三门竟)

次明因起次第之义。如地持说。闻菩萨藏。信有菩提。故先明信。信菩提故。念诸众生在生死苦。不得彼法。故起悲心。悲众生故。欲度脱之。故起慈心。以悲慈故修行慧施。故次明舍。为法施故。修行正义。心无厌惰。故次不倦。以不倦故能知圣教。故次知论。知经论故善解时宜。故知世间。知世间故久在世间。喜生深过。故起惭愧。以惭愧故不随烦恼。得勇健力。勇健力故能修善法。多获财利供养如来。次第如是(此四门竟)

次据行修分别十行。行谓自利利他之道。如地论说。初一信心是自利行。信诸佛法求必得故。悲慈利他。以能安稳与乐心故。舍者以财摄利他行。不疲倦者自摄法行。知经知世者。以法摄他行。后之三种摄护前七。通利自他。惭愧勇猛护前七种。问曰。惭愧云何护前。以惭愧故令前七种离障清净。故名为护。问曰。信心能治不信。乃至知世能治不知。何须惭愧。而言惭愧护前七种。令其离障。释言。对治有远有近。信治不信。乃至知世对治不知。是近对治。以惭愧故令前离障。是远对治。治相云何。以惭愧故修起信心。远离不信。以惭愧故起悲慈心。远离嗔恚。乃至以有惭愧心故学知世间。远离不知。如六度中。以精进故修施治悭。乃至以有精进心故修慧离痴。此亦如是。问曰。勇猛云何护前。以勇猛故令前七种善法不坏。故名为护。第十供养。如说修行摄前七种。问曰。供养云何摄前。释有两义。一摄之令生菩萨为修行供养故起前七种。二摄令得果。二种供养得二种身。令前七种同得二身。何者二身。如地论说。一利养供养。得上妙身。此亦名为功德色身。二行供养。得调柔心。此亦名为智慧法身。问曰。修行云何摄前。释言。菩萨如说行故起前七种。若复通论十俱自利。修此自求菩提果故。十俱利他。修此求佛。利众生故(此五门竟)

次就所成分别十行。如地论说。初之三种深心成就。后之七种修行成就。地持论中说为二净。前三心净。后七名为行方便净。善法建立名为成就。出障无染故云清净。通则十种俱皆是心。并是其行。但今分相。前三是其行方便心。说为心成。后七是其造缘正行。故名行成行方便净。所成如是(此六门竟)

次约六度共相收摄。初一信心起行方便。六度不收。余九是其六度所摄。悲慈二门是禅度摄故。彼十二门禅之中。八禅及与四无量心通名为禅。舍是檀度。不疲倦者是精进度。知经知世是其慧度。惭愧戒度。坚固力中义有两兼。处苦不动。是其忍度。于诸善法勇猛不退。是精进度。第十门中如说修行通摄六度。供养诸佛义有两兼。财物供养是其檀度。行供养者通摄六度(此七门竟)

次辨离合废立之义。先释离合。问曰。悲慈心数法中一无嗔性。何故分二。惭之与愧心数法中是别心数。何故合乎。释言。悲慈心法虽一四义不同。故分二种。一功能不同。悲能拔苦。慈能与乐。二治患不同。悲止害觉。慈息贪欲。又悲能除微细之嗔。慈遣粗重。三境界不同。悲心多缘苦众生起。慈缘无乐众生而起。四得报不同。悲得空处。慈生遍净。惭之与愧心法虽别四义同。故合之为一。一功能同。同令诸行出障清净。二治过同。同离杀盗邪淫等过。三境界同。同于离过集善行中生惭愧心。四果报同。所得果报无异处故。离合如是。次辨废立。问曰。经说四无量心。为利他行。今此何故偏说悲慈不论喜舍。释言。法门有其二种。一具义门。有行皆说。二隐显门。有立有废。今据隐显偏立悲慈。废其喜舍。良以悲慈正是拔苦与乐行。故所以偏立。喜舍助行不能正益。故废不论(此八门竟)

次明十行浅深分齐。分齐有三。一缘修十行。谓于六识七识心中修行信等。二是真实有作十行。谓于六识七识心中修习诸行。勋发真心。令真心中诸德集起。三者真实无作十行。真识之心体是一切功德之性。烦恼覆故于己无用。后修对治断烦恼时。本隐真心显成今德。说为信等。德从缘显。不从缘生。故名无作。三中初一义等如火。次一如似金庄严具。后一如金。故地论言。信等善法犹如真金。摄德从体。后之二种通说如金。如真金故说为地体。十行如是

　　十明义

十明之义出华严经。知法显了故名为明。明义不同一门说十。十名是何。一他心智明。一切众生心心数法悉如实知。二天眼智明。一切色像明了无碍。三宿命智明。于过去世他及自身八种事六种同行皆如实知。四入未来际无碍智明。一切众生未来世中生死流转若出若没皆如实知。五天耳智明。于十方界一切音声。若闻不闻随意自在。六安住无畏神力智明。具足无量不可思议大神通力。于十方界若来若去自在无碍。七分别一切音声智明。一切众生语言差别皆如实知。八出生无量色身智明。种种色像悉能现化。九知一切法真实智明。于一切法悉如实知。十入一切法灭定智明。入一切法寂灭正受。而不舍于一切所行。此十犹是六通所摄。初一是其他心智通。第二第四是天眼通。第三是其宿命智通。第五第七是天耳通。第六第八是其身通。后二是其漏尽智通。若分第九为法智通。此十便是七通所摄。十明如是

　　十忍义

十忍之义出华严经。慧心安法。名之为忍。忍行不同。一门说十。十名是何。一随顺音声忍。二顺忍。三无生忍。四如幻忍。五如炎忍。六如梦忍。七如向忍。八如电忍。九如化忍。十如空忍。随声忍者。闻说一切真实之法不惊不怖。信解受持。爱乐顺入。修习安忍。名随声忍。言顺忍者。随一切法。若深若浅若理若事若真若忘如实观察。不违诸法。故名顺忍。无生忍者。观一切法无生无灭平等寂静。名无生忍。如幻忍者。观一切法皆悉如幻。一备一切一切成一。因缘虚集无有定性。名如幻忍。如炎忍者。菩萨觉悟一切世间如热时炎。诳相虚集无有真实。无定方处。名如炎忍。如梦忍者。菩萨解知一切世间如梦所见。非有非无。不坏不著。名如梦忍。如向忍者。菩萨善觉究竟彼岸。知一切法皆悉如向。分别众声如呼声向。不从内出。不从外出。不从内外出。但从缘起。而能巧便种种说法。名如向忍。如电忍者。如世电光照众色像。而无分别。菩萨如是照一切法。而无分别。名如电忍。如化忍者。如世化法非有非无。菩萨如是知一切法非有非无。不取不舍。名如化忍。如空忍者。如世虚空寂无所有。菩萨如是知一切法空无所有。又如虚空体性清净。菩萨如是知一切法体性清净。又如虚空无有差别。菩萨如是知一切法等无差别。又如虚空不生不灭。菩萨如是知一切法不生不灭。又如虚空无所分别。菩萨如是心无分别。又如虚空无所不容。菩萨如是于一切法无不摄受。又如虚空广大无边。菩萨如是身口及意广大无边。又如虚空不生不死。菩萨如是不生不死。有如是等无量种义。如世虚空。名如空忍。十中初一寻诠悟解。后之九种依义以成。十忍之义广释如经。但随名字略举宗况

　　十无生忍义三门分别(一释名　二辨相　三就位分别)

十无生忍如地经说。言无生忍者。泛释有三。一就法分别。二就因分别。三就果分别。法中有二。一妄想法互相集起。名之为生。生体虚无故曰无生。此即经中空如来藏。二真实法用起名生。体寂无生。此即不空如来藏也。因中有四。一据修分别。六地已还次第修道。地地之中诸行新起。名之为生。七地已上诸行顿修无新起者。故曰无生。二约空有二行分别。六地已前空有间起。名之为生。七地已上寂用双行无间起者。称曰无生。三就修行始终分别。七地已还行修未熟。名之为生。如果未熟说为生果。八地已上行报纯熟。故名无生。四随义分别。教行集起。名之为生。证行寂灭。名为无生。果中有三。一体用分别。化用集起。名之为生。德体常寂故号无生。二体德分别。有作行德本无今有。方便修起。名之为生。性净之体本隐今显。不从缘造。故号无生。三智断分别。智德集起。名之为生。断德寂灭。说为无生。今此所论就法言耳。法中亦有无成无出及无灭等。今据一门且说无生。又此十中无生在初。从始为名。故名无生。心安此理。名无生忍(此一门竟)

次辨其相。无生一味随诠分十。十名是何。一者无生。二者无成。大本之中说为无起。三名无相。四名无出。大本之中名为无成。五名无失。六名无尽。七名无行。八非有有性。九初中后本等。十真如无分别入一切智智。如地论说。十中前七名事无生。第八名为自性无性。第九名为数差别无生。第十名为作业无生。四中初二破相入如。破遣染净差别事相以入无生。名事无生。破遣一切诸法体性以入无生。名性无生。后之二种契实离相。离彼因中三世分异。名数差别无生。舍其果中佛智作业。名作业无生。事无生中初无生者。遣初地相。于事分齐初地净起。名之为生。就理恒如故曰无生。言无成者遣其二地至七地相。若有初地净法始生。则有二地乃至七地行修渐成。彼生既无。宁有此成。故曰无成。以无行修渐次相起故。大本中说为无起。言无相者遣八地上无功用相。若有生成则可从彼得八地上无功用相。生成既无焉有此相。故曰无相。言无出者遣佛地相。若有前相则可从彼得后际果。名之为出。彼相既无焉有后出。故言无出。以无究竟所成之果故。大本中亦名无成。言无失者遣外凡相。据事外凡有其染过。名之为失。理实本无故曰无失。言无尽者遣内凡地断烦恼相。若有染失则可断尽。染失本无宁有所尽。故曰无尽。言无行者遣内外凡地对治行相。若有所尽则有能尽对治之行。所尽既无宁有治行。故曰无行。问曰于事既有生成乃至尽行。何故于理得无所有。释言。如人梦中所作。于其寤者观之本无。此亦如是故。得就理说为无失。性无生中非有有性者遣法体性。于世谛中一切诸法各有体性。如色碍性心知性等。据理此性本无所有。是故名为非有有性。此非有性论中说之为法无我。我犹性矣。数差别中初中后等遣其因中时差别相。以实从缘因中则有三世分异。名数差别。七地已前名为过去。于八地中起观之处说为现在。九地十地名为未来。废缘论实三世无及。名初中后一切时等。业无生中真如无分别入一切智者。实从缘起成佛果德。名一切智。此智能解一切诸法。说之为入。废缘论实如性平等无有分别。佛智可得。故言真如无分别入一切智。谓真如中无有分别一切智矣。体相如是(此二门竟)

次就位论。此无生忍位在何处。义释有三。一约五忍分别。五忍如上。此无生忍在于七地八地九地。七地始得。八地清净。九地满足。二简胜异劣。六地已前一切未得。七地已上一切得之。问曰。无生与空无我同。是道理空与无我前地已得。何故无生要七地上方乃得乎。释言。通论体一名异。得无先后。随义分别。观因缘相。破遣定性。名为无我。初地中得遣因缘相入法平等。名之为空。谓。前四五六地中。得证法本如无相可起。方名无生。故七地上始能证会。三就实通辨。初地已上皆得无生。故释论中说。初地上得无生忍。初地菩萨亦能见法不生灭。故若复通论。种性已上亦分得之。十无生忍略辨如是

　　十住义四门分别(一释名　二辨相　三定位　四起说因缘)

第一释名。十住之义出华严经。行成不退名之为住。又复自德相应处所亦名为住。通则诸位位莫不是住。故地持中说十三住。别则习种初入住分。离退之首偏名为住。故地持云。善趣之人数退数进。种性菩萨决定坚固无有退转。住义不同。一门说十。十名是何。一初发心住。二治地住。三修行住。四生贵住。五方便具足住。六正心住。七不退住。八童真住。九法王子住。十灌顶住。住分之始于大菩提起意趣求名初发心住。善修自利利他之道净治住处名治地住。修护烦恼离小乘行。名修行住。圣法中生种性尊贵。名生贵住。具足善巧度众生行。名方便具足住。得决定智。于佛法中虽闻邪说正见不动。名正心住。虽闻异说正愿不动。名不退住。所行真实离过清净。如世童子心无欲染。名童真住。亦可。菩萨行业清净。如世童子真净无染。名童真住。于佛法王所行住处出生正智。堪住究竟无上菩提。名法王子住。行修上顺佛智现前。名灌顶住。亦可。菩萨学一切智能受佛记。名灌顶住。名字如是(此一门竟)

次辨其相。住有二分。一是修分。二是成分。于诸住前方便造修。名为修分。德成证实广大不动。名为成分。故经说言。菩萨种性甚深广大。与法界虚空等。成则证实。分非可言。造修在缘。可以言显。故地持云。种性粗相我已略说。诸余实义唯佛世尊能决定知。修分不同略有二种。一者同相。二者别相。于佛所说一切法中解观成就。名为同相。故经于彼十住之中皆云。菩萨随所闻法即自开解。不由他悟。一一住中所修各异。名为别相。发心住中相别有三。一发心相。缘佛法僧及缘众生起菩提心。二所成相。因前发心得十力分。从处非处乃至漏尽。三所学相。学十种法令菩提心转胜坚固成无上道。如经广说。治地住中相别有二。一利他行。于诸众生发十种心。如经广说。二自利行。学十种法始从多闻乃至安住。亦如经说。修行住中相别有二。一护烦恼行。于一切法十种观察。谓苦无常空无我等。二护小乘行。于众生界法界世界十种分别。生贵住中相别有二。一圣法中出生具足行。如彼经说。圣教中生修十种法。一信佛不坏。二究竟于法。三寂然定意。四分别众生。五分别佛刹。六分别世界。七分别诸业。八分别果报。九分别生死。十分别涅槃。十中初一是同敬智。第二一句是自住处毕竟智。第三一句是真如智。后七是其分别所说智。二上求佛法无有厌足学十种法。谓于三世诸佛法中能解能修。堪能具足。即以为九。等观诸佛以为第十。方便具足住中相别有二。一化众生行。广有十种。谓救众生饶益安乐一切生等。如经广说。二知众生行。修学十种知众生法。备如经说。正心住中相别有二。一决定信。虽闻异说于佛法中正信不动。二决定智。学十种智观一切法无相无性不可修等。不退住中相别有二。一不退愿。虽闻异说于佛法中求心不退。广有十种。备如经说。二不退智。具有十种知一切法。亦如经说。童真住中相别有二。一得胜行。于十种法心得安住。谓身行净口行净意行。净随物受生知众生等。二净佛国土。于一切佛刹皆悉能知能动。能持能观。能诣能遍至等。法王子住中相别有二。一化众生行。善解十种化众生法。二求菩提行。于法王处学十种智。权顶住中相别有三。一度众生堪能修行。成十种智能度众生。二得甚深所入境界。一切众生乃至第九法王子菩萨不能测量。三所知广学十种智知一切法。十住位中旷备法界一切行德。略举斯耳。体相如是(此二门竟)

次定其位。位在何处。有人释言。菩萨十住即是十地。所行与彼十地同故。问曰。若此是十地者。何故经言是菩萨种性甚深广大与法界虚空等。经言种性明非十地。今正论之在于习种。良以习种离退之始故说为住。问曰。若尔何故所行与十地同。释言。地法上下同依。依之生信。说为贤首。依之生解。说为十住。依之起行。说为十行。依之以起如实正观。说为解行。依之证得。说为十地。故地经言。譬如一切书字数说皆初章摄初章为本。十地如是。是一切佛之根本也。行是能得一切佛法。以是所学虽是地法行在习种(此三门竟)

次明起说因缘之相。六句分别。一明说时。经虽不论准依地经应在第二七日宣说。二明说处。在忉利天妙胜殿上。三明说人。法慧菩萨之所宣说。四明说人所入三昧。法慧菩萨承佛神力入菩萨无量方便三昧。五明加人。十方各千佛世界外。各有千佛世界尘数诸佛。同名法慧。相与加被。六明证人。十方各万佛世界外。有十佛世界尘数菩萨。同名法慧。云集作证。十住之义辨之云尔

　　十行义六门分别(一释名　二辨体　三修起所为　四起行所依　五定位　六起说因缘)

一门说十。十名是何。一欢喜行。二饶益行。三无恚恨行。四无尽行。五离痴乱行。六善现行。七无著行。八尊重行。九善法行。十真实行。喜心行施亦令他喜。名欢喜行。以持净戒饶益自他。名饶益行。修忍离嗔。名无恚恨行。勤修精进广摄善法。名无尽行。常修定意远离愚痴虚妄分别。名离痴乱行。知法实相般若现前。名善现行。以无著心起诸所行。名无著行。成就种种殊胜善根。名尊重行。成就种种化他善法。名善法行。成就第一诚实之语。如说能行如行能说。名真实行。名义如是(此一门竟)

次辨行体。行有二分。一者修分。随缘进习。二者成分。证实平等广大不动。故经说言。是菩萨行业广大如法界。究竟如虚空。成分即实难以言论。修分在缘。易以言晓。今依修分次第辨释。欢喜行者布施为体。故经说言。行欢喜时为大施主。悉舍所有等施众生。但行施时生喜有二。一生自喜。故经说言。施已无悔。不以烦重而生忧恼。倍复欢喜我得善利。二生他喜。故经说言。修欢喜时一切众生欢喜爱敬。饶益行者以戒为体。故经说言。持戒清净于色声等心无染著。设有诸魔将诸天女及余乐具不起恶念。但持戒时所益有二。一者自益。故经说言。我持净戒离一切缠忧悲苦恼成就菩提。二者益他。故经说言。一切众生未度者度未解者解。如是一切无恚恨者以忍为体。故经说言。常修忍辱。设有无量无数众生一一各以无数舌无数手毁辱菩萨不生嗔恼。无尽行者精进为体。故经说言。勤修精进最胜第一大精进等。离痴乱者以定为体。故彼经言。第一正念未曾散乱。于一切行一切法中皆无痴乱。善现行者智慧为体。于中分别略有二种。一顺空行。成就寂静身口意业。知一切法皆无所有。故经说言。知一切众生无性为性。一切诸法无为为性。一切佛刹无相为相。究竟三世皆悉无性。如是一切。二随有行。故彼经言。亦复不舍菩提之心。不舍教化一切众生。增长悲慈。如是一切。无著行者。大方便慧发起胜行。以之为体。故彼经说。以无著心起诸所行。无著心者是方便智。于有不染。于空不住。故能起行。所起诸行即是发起殊胜行也。尊重行者。以一切种成就善根为体。故经说言。菩萨成就尊重善根不坏善根最胜善根不可思议无尽无退无比寂静乃至一切佛法善根。于中分别略有二种。一报行成。先修今熟。二发起胜。旷集众行趣向菩提。善法行者。以一切种化众生行为体。故经说言。为人天等一切众生作清凉池。具一切种陀罗尼门无碍辨才种种音声种种身等。真实行者。以所修习诸佛如来一切种德为体。故经说言。学三世诸佛真实语。入三世诸佛性。与三世诸佛善根等具佛十力四无畏等。如是一切。体相如是(此二门竟)

次辨所为。所为有四。一为厌有为故修诸行。二为求菩提满足佛德故修诸行。三为益众生欲于现在及未来世救度众生故修诸行。四为求实际为证法如故修诸行。故彼经言。欲知清净平等法故修行精进。理实诸行皆具此四。但经文中有说不说。隐显故尔。四中前三为求世法。后一求理。所为如是(此三门竟)

次明所依。所依有二。一依世谛修习诸行。二依真谛。如欢喜中依于施者受者财物修行布施。是依世谛。不见施者受者财物若业若果。如是一切名依真谛。欢喜既然。诸行类尔(此四门竟)

次定其位。位在何处。有人释言。在初地上。所行即是十地法。故问曰。若此是十地者何故。经言。欲令菩萨种性清净愿种不转行种不断。以偈颂乎。经中说云种性清净。明非十地。今正论之位在性种。以性种中行种建立故名十行。问曰。经中直云欲令种性清净。云何得知。偏在性种。释言。文中虽无此判准说因缘。过前十住劣后回向及与十地。明在性种。问曰。若此是性种者何故所行与十地同。释言。此义前十住中已广分别。十地之法上下同依故。此所学虽是地法不妨成行。在于性种。位分如是(此五门竟)

次明起说因缘之相。六句辨之。一明说时。文虽不辨准依地经当应亦在第二七日。二明说处。在炎摩天宫宝庄严殿。三明说人。功德林菩萨之所宣说。四明说人所入三昧。说此法时承佛威神入菩萨善伏三昧。五明加人。十方各过万佛世界尘数界外。各有万佛世界尘数诸佛。同名功德林。相与加被。六明证人。十方各过十万佛刹尘数界外。各有十万佛刹尘数菩萨。同名功德林。云集作证。十行如是

　　十回向义四门分别(一释名义　二辨相　三定从　四起说因缘)

十回向义出华严经。回已善法有所趣向。故名回向。回向不同。一门说十。十名是何。一救护一切众生离众生相回向。二不坏回向。三等一切佛回向。四至一切处回向。五无尽功德藏回向。六随顺一切坚固善根回向。七等心随顺一切众生回向。八如相回向。九无缚无著解脱回向。十法界无量回向。救护众生离众生相者。就所回以名。菩萨修行六波罗蜜摄取众生。令离一切烦恼业苦安住菩提。名救众生。等救济不简怨亲善恶等别。名离众生相。回此善根有所趣向。名救众生离众生相回向。不坏回向者亦就所回以名。如经中说。于佛菩萨及一切法得不坏信。名为不坏。回此善根有所趣向。名不坏回向。等一切佛回向者就所学为名。经言。菩萨学过去未来现在诸佛所作回向。名等一切佛回向。于此门中上愿诸佛具一切佛十种快乐。谓不思议三昧解脱大悲乐。广如经说。次愿菩萨满一切行究竟佛德。下愿众生出离一切烦恼业苦。具菩萨行备佛功德。至一切处回向者。就其所成行益为名。如经中说。菩萨所修一切善根用以回向。以回向力令此善根至一切处。譬如实际无所不至。名至一切处回向。谓至一切佛法僧处无尽供养。至一切行处具足修习。至一切果处具足成满。至一切佛刹处具足庄严。至一切众生处具足摄化。至一切法处具足解知。如是等也。无尽功德藏回向者。就所回向为名。如经中说。回已所修无尽功德有所趣向。名无尽功德藏回向。亦得从于所求所成以立其名。求佛菩萨无尽功德能成无尽功德善根。名无尽功德藏回向。随顺一切坚固善根回向者。从所成彰名。回已所修施等善根有所趣向。为佛守护能成一切坚固善根。名随顺一切坚固善根回向。故经说言。住此回向为无量佛之所守护。得坚固法坚固善根坚固愿。等心随顺一切众生回向者。就所益彰名。菩萨增长一切善根回。以等益一切众生。名等心随顺一切众生回向。如相回向者。就所依彰名。菩萨所成种种善根同证一切。故曰如相。故经中说。种种善根一观不二。回此善根有所趣向。名如相回向。又复菩萨回向之心依于种种真如门起。是故亦名如相回向。亦可。此就譬况为名。随一切法以辨真如。如义无边。如经广说。所谓性如相如法如行如境界安立如量如充满如久住如等。回向善根同彼如相。于一切法差别异求名如相回向。故经说言。如性如善根亦尔。回向求知一切法性。如相如善根亦尔。回向求知一切法相。如是等也。无缚无著解脱回向者。就回向心以立名也。于一切法心无取执。名无缚无著。于法自在称曰解脱。菩萨不轻一切善法。以无缚无著解脱之心回向彼善法。求普贤行能具普贤一切种德。名无缚无著解脱回向。法界无量回向者。就所求彰名。菩萨修习无尽善根。回之愿求法界差别无量功德。名为法界无量回向。名义如是(此一门竟)

次辨其相。此十回向大别有三。一回向众生所修善根。回向施众生。愿令出离一切烦恼业苦。具菩萨行满足佛德。二回向菩提所修善根。求一切智。三回向实际所修善法。愿证实际于一切法不取不舍。回向虽众要不出此。体相如是(此二门竟)

次定其位。随义通论回向之心无处不有。今此所辨在于解行。过前种性劣于十地。以此测寻明在解行。以解行中邻于出道故修回向。随顺趣入。位别如是(此三门竟)

次明起说因缘之相。六句辨之。一明说时。文中不辨。准依地经当应亦在第二七日。二明说处。在兜率天一切宝庄严殿。三明说人。金刚幢菩萨之所宣说。四明说人所入三昧。入菩萨明智三昧。五明加人。十方各过百万佛刹尘数界外。各有百万佛刹尘数诸佛。同名金刚幢。相与加被。六明证人。十方各过百万佛刹尘数界外。各有百万佛刹尘数菩萨。同名金刚幢。云集作证。回向义广难以具论。今随宗要辨之略尔

　　十地义四门分别(一释名　二辨体　三论位　四起说因缘)

第一释名。所言地者论释不同。依毗婆娑住处解地。故彼论言。十阶住处名为十地。若依地持两义辨释。一持义解地。故彼论首标举地法。以持释之。二能生释地。彼论言。自受行故名之为住。摄受众生。因之为地。若依地论四义辨释。一生二成三住四持。故彼论言。生成佛智住持名地。生之与成望于佛果。始起名生。终满曰成。亦可。望佛为因名生。为缘称成。地之一法云何为因。而复称缘。据今因时果全未有。辨无令有。故名为因。据彼当果果是可有。可有之法地能令现。目之为缘。亦可。地有证教之别。果有性净方便之异。望性净果证道为因。教道为缘。望方便果教道为因。证道为缘。故得就地说因说缘。所言住者当分为言。德成之处名之为住。所言持者通望因果。如似初地望二地说持。乃至望佛诸地望后次第例然。良以地中备含多义故。致释者种种别异。地法不同。一门说十。十名是何。一欢喜地二离垢地三名明地四名炎地五难胜地六现前地七远行地八不动地九善慧地十法云地。欢喜地者经中亦名净心地也。成就无上自利利他行。初证圣处多生欢喜。故名欢喜。住此地时于真如中证心清净。名净心地。又于三宝得清净信。亦名净心。然此初地对前凡位应名圣地。对彼凡夫取我之障应名无我地。对前位应名证地。对后修道应名见地。如是多义不可并陈。且就利益名为欢喜。离垢地者起信论中名具戒地。地持名增上戒地。离能起误心犯戒烦恼垢等。清净戒具足名离垢地。具净戒故名具戒地。戒行殊胜名增上戒。言明地者释有三义。一得他上地证光明相。故名明地。地持论言。彼四地上无生行慧。此名光明。因彼光明故名明地。二此地中得禅方便决定慧明。故名明地。故地持言。三昧照明名为明地。二随闻思修照法显现。故名明地。故地持云。法照明故名为明地。言炎地者释有两义。一就证体释。如地论说。不忘烦恼薪智火能烧。故名炎地。前三地中分别之解名为不忘。此为四地智火。所焚义说为薪。四地证智对前惑薪义说为火。舍前分别故曰能烧。此之治能如世火炎焚烧诸物。故名炎地。二就用解释。如地论说。证智法明摩尼宝中放阿含光。故名炎地。此明菩萨依证智体所起阿含教知作用如殊光炎名为炎矣。难胜地者论释不同。若依地持得决定智难可胜过。故名难胜。若依地论得出世智方便善巧能度难度。名难胜地。得出世智方便善巧释其难也。能度难度解其胜也。度名为到。到出世难胜前三地。到彼方便善巧之难胜第四地。以彼不能随世间故。现前地者般若波罗蜜有间大智现前名现前地。远行地者起信论中名方便具足地。地持名为有行有开发无相住。善修无相行功用究竟。能过世间二乘出世间道名远行地。修道毕竟行方便具足。功用未舍名有行有开。有功用行故名有行。有功用修共相开发名为有开。寂用双行离间隔相故名无相。不动地者起信论中名色自在地。地持论中名决定地。亦名无行无开发无相住。报行纯熟无相无间名不动地。于此地中修净土行。色中自在名色自在。法流水中决定上升名决定地。舍离功用名无行无开。离其间隔及功用相故名无相。善慧地者起信论中名心自在地。地持名为决定行地。亦名无碍住。无碍力说法成就利他行。慧用善巧名善慧地。于此地中善知物心名心自在。依前决定上上进求名决定行。具足此无碍辨才名无碍住。法云地者地持论中名究竟地。亦名最上住。菩萨得大法身具足自在名法云地。学中穷满名究竟地。菩萨中极名最上住。名义如是(此一门竟)

次辨体相。十地是位。位无别体。揽行以成。成位之行开合不定。或总为一。所谓菩萨愿善决定海纳众行。备苞万德诸德相摄。皆得为一。以愿行主故偏论之。或分为二。所谓菩萨证教两行备如前解。或离为三。谓同相三道。一证二助三是不住。亦如上释。又戒定慧亦得分三。或别为四。谓。闻思修证。餐教名闻。求义曰思。进行名修。得实云证。或说为五。谓。闻思修报生识智及与证行。又五方便亦得分五。如地论说。一观方便诸地观解。二得方便诸地得证。三增上方便依证所成一切行德。四不退方便前三坚固。五尽至方便前三满足。或分为六。谓。六决定如前六种决定章中具广分别。又六波罗蜜亦得分六。或说为八。如彼相续解脱经说。一方便净。趣地方便。二者心净。初入地心。三悲心净。正住地中起行方便四波罗蜜净。于诸地中所修诸度。五见佛净。于地果中多见诸佛。六成熟众生净。见诸佛时起四摄法成熟众生。七者生净。谓。十王等。八者力净。谓。摄根中神力十事及愿智果。或说为十。谓。信等十行故。地持云。信等十法净一切地。又十波罗蜜亦得分十。并如前释。或复分为三十七品。亦得离为八万四千诸度法门。广则无量。此等开合各据一门。广无量异盈狭无减小。地体如是(此二门竟)

次辨地位。开合不定。或说为一。如彼证信二地分别。初地已上同名证地。或分为二。谓。见与修。初地名见。二地已上同名为修。又复功用及无功用亦得分二。七地已还名为功用。八地已上名无功用。或分为三。所谓见修及无功用。广如上释。或离为四。四中乃有四门不同。一约解分别。如仁王说。初二三地名为信忍。四五六地名为顺忍。七八九地名无生忍。十地名为寂灭忍矣。二据修分别。如地持说。初至五地名无相修。六地七地无相修净。八地九地无相修果。亦名为广。十地名为无相修果成。三就所净以分四种。如彼相续解脱经说。一者愿净。谓。初地中起十大愿。二者戒净。第二地中净戒成就。三者定净。第三地中禅定增上。四增上慧及上上出生净。谓。四地上所起行德。四五六地名增上慧。余名上上出生净矣。四就位相以别四种。如地持说。一净心地。局在欢喜。二行迹地。谓。从二地乃至七地。此起修道故曰行迹。三决定地。谓。八地上。四究竟地。谓。第十地。或分为五。如地持说。就前末后四种之中分决定地以为二种。第八一地名决定地。第九一地名决定行。通余说五。或说为八。如地持说。四五六地同名正见。余各为一。故得为八。或说为十。始从欢喜乃至法云。随行细分亦可无量。今据一门且论十种。此十难分。故经与论十门阶别。其十是何。一者趣他方便不同。如地持说。菩萨先于解行地中依世俗禅。修习一切菩提分法。广兴大愿转恶趣报入欢喜地。余地方便如地持说。修十真心入离垢地。修习十种深念之心入第三地。起十思量入第四地。修十平等深净之心入第五地。修十平等法入第六地。十方便慧发起胜行入第七地。总前诸地以为方便。及修十种无生忍行入第八地。修十自利利他之行入第九地。总修方便以满地分入第十地。二初住有异。欢喜地中菩提心生以为初住。第二地中律仪戒净以为初住。第三地中修护烦恼护小乘心方便摄行以为初住。第四地中十种法智教化成就以为初住。第五地中成就十种顺如道行以为初住。第六地中大悲为首。大悲增上大悲满足。观世生灭以为初住。第七地中修无量种无功用行以为初住。第八地中无生忍净及得胜行以为初住。第九地中得智成就以为初住。第十地中三昧满足以为初住。三正住有殊。欢喜地中修信精进回向善根以为正住。第二地中摄善根戒净及摄众生方便之行以为正住。第三地中修世八禅以为正住。第四地中道品行观以为正住。第五地中修不住道以为正住。第六地中广观因缘以为正住。第七地中二行无间以为正住。第八地中修净佛土及十自在以为正住。第九地中善知十一稠林之行以为正住。第十地中受佛智识职以为正住。四地果有别。欢喜地中起十大愿修行十行以为地满。第二地中摄生戒成以为地满。第三地中得四无量五神通等以为地满。第四中离烦恼业起增上欲。报恩精进本心界满以为地满。第五地中摄德起修。化生随世以为地满。第六地中对治灭障修行三昧。不坏自在以为地满。第七地中业净三昧过地胜行以为地满。第八地中大胜之行以为地满。第九地中智成口成法师自在以为地满。第十地中智慧解脱三昧总持神通行等以为地满。广如经说。五据修以分。初地修愿。二地修戒。三地习定。四地修习道品之慧。五地修行谛相应慧。六地修习缘起之慧。第七地中修无量种及无功用。第八地中修净佛土。第九地修习说法智行。第十地修习微细智行。六就行以别。行谓檀等十波罗蜜。初地起檀。二地起戒。乃至十地智波罗蜜。广如经说。七就报显异。初地多作阎浮提王。二地多作转轮圣王。乃至十地多作摩醯首罗天王。八寄数彰别。初地得百三昧知百佛神力等。乃至十地得十不可说百千佛国土微尘三昧等。九就喻论差。喻别有六。谓。胎藏练金山河海珠。胎藏一喻论家为况。后之五喻经家为譬。十对障以分。障有十种。始从凡夫我相障乃至第十于诸法中不得自在障。广如上释。翻对此障故说十地。位别如是(此三门竟)

次明起说因缘之相。七句辨之。一明说时。佛成道已第二七日即便宣说。二明说处。在他化天自在王宫摩尼藏殿。三明说人。是金刚藏菩萨宣说。四明请主。谓解脱月。五明说人所入三昧。入大智慧光明三昧。亦名大乘光明三昧。六明加人。十方各过十亿佛土微尘数世界有十亿佛土微尘数佛。同名金刚藏相与加被。七明证人。十方各过十亿佛土微尘数界有十亿佛土尘数菩萨。同名金刚藏云集作证。十地之相辨之粗尔

　　十功德义三门分别(一释名　二辨相　三约对五行定其位分)

初释其名。十功德义出涅槃经。功谓功能。能破生死能得涅槃能度众生。名之为功。此功是其善行家德。故云功德。如清冷等是水之德。此德渊深妙过情取。体寂无为诸相不及。故经说言。不与声闻辟支佛共。不可思议闻者惊怖。非内非外非难非易。非相非非相。非是世法无有相貌世间所无。然德体虽寂而义充法界。法界体德难以定论。今据一门且说十种。其十是何。一入智功德。二起通功德。三大无量功德。四十利益成就功德。五者五事报果功德。六心自在功德。七修习对治功德。八对治成就功德。九修习正道功德。十正道成就功德。此乃释者随义以名。经中不辨。十中前六自分功德。后四胜进观解。趣实名为入智。妙用随缘称曰起通。化心深广名大无量。行德建立名利益成。胜报圆具名报果成。具金刚定所为无碍名心自在。善修四种之离过道名修对治。解脱德立名对治成。起修上顺名习正道。道品德备名正道成。名义如是(此一门竟)

次辨其相。初功德中差别有五。一所不闻者而能得闻。二者闻已能为利益。三者能断疑惑之心。四者慧心正直不曲。五者能知如来密藏。五中初一是其闻慧。次二思慧。次一修慧。后一证智。初言不闻而能闻者。圣道佛性菩提涅槃三宝性相。诸余凡夫二乘法中所未曾闻。今因此经悉得闻之。是名不闻而能得闻。就思慧中初门成益。后门遣疑。所言闻已能为益者。闻此经已书写读诵。为他广说思惟其义能见一切诸法义理。自知得近无上菩提。具法具义二种无碍。于一切说得无所畏名为利益。断疑心者。以思义故于诸法中种种疑惑悉得永断。慧心正道直者。凡夫二乘虚妄分别斯名邪曲。菩萨依于大涅槃经修行圣行。见法实相邪曲永断。故云正直。能知如来深密藏者。菩提涅槃佛性业果是其密藏。依于此经穷证相应故曰能知。第二德中差别有五。一昔所不得而今得之。二昔所不到而今到之。三昔所不闻而今闻之。四昔所不见而今见之。五昔所不知而今知之。五中初二是其身通。次一天耳。次一天眼。后一他心及与宿命。昔所不得而今得者。是身通中转变神通。此通不与外道声闻辟支等共。名昔不得而今得之。云何不共。略有六种。一缘心不同用。虽百变都无分别。余人不尔。二心不随身异于余人。菩萨虽复变身为小心亦不小。化身为大心亦不大。余人不尔。三多少不同。菩萨一心一时能作五趣之身。余人不堪。四所入不同。菩萨能以广大之身入一尘中。余人不能。五应现不同。菩萨一身能令众生种种异见。余人不堪。六虚实不同。菩萨变化一切种物皆得实用。余人不能。昔所不到而今到者。是身通中飞行神通。菩萨神通一念能至恒河沙刹而无去心。余人不尔。昔所不闻而今闻者。十方诸声近远粗细一时悉闻而无分别。昔所不见而今见者。于十方界一切色像近远粗细一时悉见都无见想。昔时不知而今知者。于中有二。一他心通。能知十方诸众生心。二宿命通。从今现在及过去世他及自身八种事六种同行一切悉知。第三德者。所谓菩萨无缘大悲心如虚空无所分别。而能普益一切众生。第四德中差别有十。一根深难拔。二于自身生决定想。三不观福田及非福田。四修佛净土。五灭除有余。六断除业缘。七修清净身。八了知诸缘。九离怨敌。十除二边。十中前二起行根本。后之八种所起行德。起行本中根深难拔明能立始。其体是何。谓菩萨不放逸根。般若离过名不放逸。能与无上菩提为本。故说为根。又与一切诸行为本。亦名为根。解穷实相目之为深。能增信戒施闻智慧忍进念定一切善法。不为恶败名为难拔。于自身中生定想者明能趣终。自念己身于未来世必为无上菩提法器。心亦如是终无异求。名于自身生决定想。就后八中前五是其摄功德行。后三是其摄智慧行。摄功德中初二是其净佛土行。后三是其起法身行。净土行中不观福田及非福田者明能等施。此即是其舍秽土行。以修等施故离凡夫障碍秽土。修净土者明能持戒。此即是其严净土行。以修十善离十恶故。得佛之时具众生来生其国。法身行中前二是其舍秽身行。后一是其严法身行。舍秽身中灭有余者离残苦也。断业缘者除残业因烦恼缘也。此等通时俱名有余。故涅槃中说余有三。一烦恼余报。二者余业。三者余有烦恼。余报就凡夫说。一切凡夫贪嗔痴慢增上力故堕于地狱。从地狱出于畜生中受种种身。乃至人中受恶果报犯四禁罪。言余业者就学人说。须陀洹人受七有业。斯陀含人于欲界中受二有业。阿那含人受于色有无色有业。言余有者就无学说。罗汉辟支无业无结。而有结业二家果在。更须转灭故。经说言。无业无结而转二果。此三种余菩萨皆舍。问曰。何处菩萨能舍。谓。初地上。地前虽舍而未能尽。舍初二种犹是向前断除业缘。舍后一种犹是向前灭除余有。修净身者修行十善远离十恶。得诸相好名修净身。于十善中一一各以五心修习。谓。下中上上中上上则为五十。始修五十终成五十合为百福。以此百福成于一相。如是具修三十二相。为破世间事八十神修八十好。下修智中初一摄治。后二离障。了知缘者知因缘法空无所有。不取因相不取生相。不取灭相不取一异。无有等相名了因缘。离怨对者有八种魔。是菩萨怨。菩萨离之。言八魔者一烦恼魔贪嗔痴等。二者阴魔。谓五阴身。三者死魔。谓身灭坏。四者天魔。第六天子无常无乐无我不净。此四倒心复为四魔。通前说八。魔罗胡语。此云杀者。此八害善故名杀者。又复四地已还菩萨观诸烦恼悉是己怨。常修远离。五住已上得不住道。随世化益不以一切烦恼为怨。随而受身化众生故。唯用诽谤方等经者以为大怨畏而离之。经说如是。离二边者生死有果是其一边。爱烦恼因复为一边。菩萨皆离。第五德中差别有五。一诸根完具六根不缺。二不生边地常处中国际化随物。三诸天爱念。四为一切人天大众恭敬供养。五得宿命智。初二是报中二是福。后一是智。第六德者谓金刚定。如前金刚三昧章中具广分别。第七德中差别有四。一近善知识。二专心听法。三系念思惟。四如法修行。以此四种对治诸过。故经说言。譬如病人至良医所医为说药。至心善受随教合药服之病愈。病人喻于起行菩萨。至医喻于近善知识。受教喻于专心听法。合药喻思。服喻修行。病愈身。乐喻得涅槃。第八德中具有八门。一断五事。二离五事。三成六事。四修五事。五守一事。六近四事。七信顺一实。八心善解脱慧善解。脱断五事者所谓五阴。阴义如前五阴章中具广解释分别。菩萨推求知无所有。故能断之。离五事者所谓五见。身边邪见戒见二取是其五也。此义如前十使中释。菩萨离之。成六事者谓六念心。念佛法僧戒施及天是其六也。亦如前释。修五事者一是知定。所谓初禅。彼有觉观故名为知。二者寂定。谓第二禅。彼灭觉观故云寂定。三身心乐定。谓第三禅。彼乐殊胜故云快乐。四无乐定。谓从四禅乃至非想彼绝四受故云无乐。此四事定。五首楞严是其理定。首楞严者此名一切事竟。严者此云坚固。守一事者谓菩提之心。亦如前释。近四事者谓四无量。亦如上解。信一实者谓一大乘随化说三。实唯一大故云一实。心慧脱者灭贪嗔痴心得解脱。于一切法知无碍故。慧得解脱。灭贪嗔痴即是五住性结亡也。所得名为真谛心慧。于一切法知无碍者。即是事中无知尽也。所得名为世谛慧脱。第九德别差别有五。一者信心二者直心三者戒心四者近善友五者多闻。故经说言。修大涅槃初发五事。以初发故判为胜进。信者谓信三宝二谛施有果报及善方便究竟一乘。此等犹是地持论中信八解处。三宝为三。言二谛者地持论中名真实义。施有报者地持名为种种因果。善方便者地持论中名得方便。究竟一乘地持论中名为得义。彼菩提因名得方便。菩提之果名为得义。此中略无诸佛菩萨神通之力。言直心者于自所犯发露悔除。无藏过意故名直心。又以实心覆众生过赞其善事。所谓佛性令其发心亦名直心。戒者菩萨坚持禁戒。正向菩提心无异求。不受外道乌鸡戒等。近善友者诸佛菩萨是其善友常亲近之。言多闻者凡有六种。一为涅槃受持读诵十二部经书写供养名具多闻。二除十一部唯持方广名具多闻。三除十二部但持涅槃名具多闻。四除涅槃具足全体。其唯受持一四句偈名为多闻。五除一四句偈但持如来常住不变名为多闻。六除是事若知如来常不说法亦名多闻。云何不说经。自释言。诸法无性。虽说诸法常无所说。第十德者所谓菩萨三十七品。是义如后道品章中具广辨释(此二门竟)

次对五行定其位分。言五行者一是圣行。二是梵行。三是天行。四是病行。五婴儿行。此义如前五行章中已广解释。通而论之五行十德皆遍始终。是诸菩萨常所修故随相别分。五行地前。十德地上。云何得知。五行地前。如涅槃中说。初地上不动之地堪忍无畏极爱之地空平等地为五行果。明是地前。云何得知。十德地上。如经中说。菩萨十德不可思议非是世法。世间所无。明非地前。十德如是

　　见性十法义

见性十法如涅槃说。一者少欲。二者知足。三者寂静。四者精进。五者正念。六者正定。七者正慧。八者解脱。九赞叹解脱。十以大涅槃教化众生。此十名中备含多义。如来自以五番释之。于中义杂难以别名。第一番中少欲知足相对辨释。经中先对不善之法辨明菩萨少欲知足。后对善法明其菩萨多欲不足。就不善中四义辨异。其一义者少有所求名为少欲。若有乏少但念善法。心无愁恼说为知足。第二义者不从他求。亦不自取名为少欲。得少之时心不悔恨说为知足。第三义者未得法中能破三欲名为少欲。得而不著说为知足。言三欲者。一是恶欲。欲为一切大众上首。令一切僧随逐于己。令我所说四众信受一切天人尊敬赞叹供养于我。二是大欲。欲令世人咸皆谓已得须陀洹乃至罗汉。得住初地乃至佛果。得禅解脱一切功德。三是欲欲。愿生刹利婆罗门家。愿生天上乃至梵天。第四义者不求他敬名为少欲。所得之物不为积聚说为知足。上来对恶辨明菩萨少欲知足。今次对善明其多欲不知足义。四句辨之。一少欲不知足。谓须陀洹求小涅槃故。学心未止名不知足。且论须陀洹。斯陀那含类亦同然。二者知足而非少欲。谓辟支佛于自所得生究竟想故名知足。辟支化人但现神通不知说法。求说心多故非少欲。三亦少欲亦是知足。谓阿罗汉更无所求名为少欲。自谓究竟故曰知足。四不少欲亦不知足。所谓菩萨求大菩提无量善法故非少欲。于自所得不生足想名不知足。然此二行有善不善。凡夫所行名为不善。求他知故。圣人行者名之为善。所行不欲令他知故。言寂静者泛论有四。一者身静而心不静。谓有比丘在空闲处。而心积聚贪嗔痴等。二者心静而身不静。谓有比丘亲近四众心无烦恼。三者身心俱不寂静。谓余凡夫。四者身心二俱寂静。谓佛菩萨。身寂静故离杀盗淫。心寂静故离贪嗔痴。又复菩萨三业无过亦名寂静。三业策勤离过。修善名为精进。具六念心故云正念。得胜三昧名为正定。观诸法空说为正慧。断诸烦恼名为解脱。为诸众生称美解脱常恒不变名赞解脱。断烦恼故得大涅槃。不舍大愿力故教化众生(此一门竟)

第二番中修习四依。破四恶欲名为少欲。四恶欲者。一为衣恶欲。著粪扫衣而对治之。二为食恶欲。乞食治之。三卧具恶欲。树下治之。四为有恶欲。为有造业身心寂静而对治之。住四圣种说为知足。住四种乐名为寂静。言四乐者。一出寂乐。谓持戒乐。二寂静乐。地持论中名远离乐。所谓初禅离欲恶不善故名寂静。三永灭乐。地持论中名寂静灭乐。二禅已上觉观止息故云永灭。四毕竟乐。地持论中名菩提乐。出世圣道一得不退故云毕竟。具四正勤名为精进。具四念处名为正念。得四禅故名为正定。具四圣谛名为正慧。永断烦恼名为解脱。呵烦恼过显解脱胜名叹解脱。第十如前(此两门竟)

第三番中离世间事名为少欲。既出家已不生悔心是名知足。近空闲处说为寂静。念已未得沙门道果。妄令他人谓己已得。生惭愧心疾疾勤修名为精进。近大涅槃说为正念。随顺天行名为正定。菩萨八禅是其天行。正见正知说为正慧。正知见故能破烦恼名为解脱。十住菩萨为众生故称美涅槃名叹解脱。第十如上(此三门竟)

第四番中行十二头陀名为少欲。行是事时不生悔心说为知足。修空三昧名为寂静。得四果已于大菩提心不休息名为精进。思惟如来常恒不变说为正念。修八解脱名为正定。得四无碍是名正慧。远离七漏称曰解脱。七漏如前烦恼聚中具广分别。叹美涅槃名赞解脱。第十如前(此四门竟)

第五番中破坏谄曲名为少欲。学如来行称曰知足。近涅槃门及五种乐说为寂静。言五乐者如地持论说。一者同乐二者受乐三苦对治乐四断受乐五无罪乐。亦可。四禅及首楞严名五乐矣。坚持禁戒名为精进。有惭愧者说为正念。不见心想名为正定。不求诸法因缘性相名为正慧。断诸烦恼说为解脱。为他称美名叹解脱。第十如上。如是十法虽见佛性而不明了。未同佛故。十法如是

　　涅槃十因义

涅槃十因如涅槃说。一信二戒三近善友四者寂静五者精进六正念具足七者濡语八者护法九者布施十者正慧。信者菩萨信佛法僧常恒不变。一切众生悉有佛性。戒者菩萨坚持禁戒不为一切。唯为最上第一义故。近善友者若有能说信戒施闻智慧等法令人行者常亲近之。言寂静者深观法界身心不动。言精进者常观四谛投头火燃终不放逸舍。正念具者具六念心。念佛法僧戒施及天。言濡语者离口四过与众生语。言护法者常自乐法。受持读诵书写供养。思惟其义为他广说。见人护法种种供养。施者菩萨于同法者随其所须一切给与。慧者观察如来常住无有变易。一切众生悉有佛性。观一切法若空若有若常若无常。如是二谛种种差别。以此十种能见涅槃。十因如是

　　菩萨十力义

菩萨十力出大智论。行心坚固魔法不坏名之为力。力义不同。一门说十。十名是何。一发心坚固力。求一切智不退转故。二大慈力。常能不舍诸众生故。三大悲力。不求利养化众生故。四精进力。能信出生诸佛法故。五禅定力。虽起智慧威仪之行不失坏故。具智慧力。远离二边随十二缘。断诸邪见灭戏论故。七不厌力。常受生死教化众生。集诸善行无疲厌故。八无生忍力。观法实相知无我故。九解脱力。入三解脱门。及知二乘得解脱故。十无碍智力。于法自在知众生心所趣向故。又华严中更说十力。与前十种有同有异。十名是何。一直心力。一切世界无染著故。二深心力。不坏一切诸佛法故。三方便力。究竟一切菩萨行故。四智慧力。知众生心故。五者愿力。令一切众生愿满足故。六者行力。尽未来际不断绝故。七者乘力。出生普现一切乘故。八神通力。于一毛道示现一切清净世界一切如来出兴世故。九菩提力。觉悟菩提与一切众生心念等故。十转法轮力。于一句法分别演说。随顺一切众生悕望及诸根故。此十种中初直心力是前十中具智慧力及无生忍力。第二深心是前十中精进之力。第三方便第六行力是前十中不疲厌力。第四慧力第十转法轮力是前十中无碍智力。第五愿力是前十中初发心力。第七乘力是前十中解脱之力。以知三乘解脱法故。后十种中神通力菩提力前十不论。前十种中慈悲定力后十不说。又首楞严中更说十力。一菩提心力。坚守不失。二于不思议佛法得深信力。深信不疑。三于多闻得不妄力。坚持不失。四往来生死得无疲力。常能处之。五于众生得大悲力。常能摄化。六于布施得坚舍力。恒施不休。七于持戒得不坏力。坚持不犯。八于忍辱得坚受力。常能忍受。九魔不能坏得智慧力。不为魔动。十于诸深法得信乐力。乐求无厌。此之十种与大智论所说十力有同有异。初菩提心力是彼第一发心之力。第二深信是彼第四精进之力。能信出生诸佛之法。第四无疲是彼第七无厌力也。第五于生得大慈者。是彼第二大慈之力。及第三门大悲之力。第九于魔得智慧力。是彼第六具智慧力。及第十门无碍智力。第十深法得信乐者。是彼第八无生忍力。及第九门解脱之力。此中多闻布施持戒忍辱之力彼中不论。彼中定力此处不说。十力如是

　　菩萨十无畏义两门分别(一辨相　二对四无畏辨其同异)

此十无畏出华严经。名字是何。一悉能闻持问答无畏。二除灭众生疑惑无畏。三见一切空离邪见无畏。四得佛威仪无畏。五三业清净离过无畏。六诸天善神一切诸佛护念无畏。七悉能受持一切佛法无畏。八示现受生不为生死惑乱无畏。九安住大乘悉能示现诸乘无畏。十随化众生普为应现不断菩萨愿行无畏(此一门竟)

次对菩萨四种无畏辨其同异。四无畏义如前广说。一者总持说法无畏。二知法药及知众生根欲性心说法无畏。三善能问答说法无畏。四能断物疑说法无畏。十中第一即是四中第一第三。十中第二即是四中第四无畏。十中第三第七第九即是四中第二无畏。知法药故余者不同。无畏如是

　　三乘共地义三门分别(一释名辨相　二约小论大　三辨明菩萨行之通别)

三乘共地如大品经灯炷品说。一切贤圣住处名地。地别不同。一门说十。说三乘地共为此十。名共十地。为别菩萨独法十地故云共矣。十名是何。一干慧地。二者性地。三八人地。四者见地。五者薄地。六离欲地。七已作地。八辟支佛地。九菩萨地。十者佛地。于此十中得名有二。乘别分三。因果为六。地别说十。得名二者前之七种据法彰名。后之三种就人立称。互从皆得直。以立名不同故尔。乘别三者初七小乘。次一中乘。后二大乘。因果六者初七是其小乘因果。次一是其中乘因果。后二是其大乘因果。地别十者名如上列。言干慧者谓声闻中五停心观总别念处。于此位中勤修精进持戒之行。或观不净或修慈悲。或观因缘或分别界。或为数息或复修习念佛三昧。于四念处总别观察。总别之相后道品中具广分别。此等皆是假总观行。虽有智慧未得定水故云干慧。又此事观未得理水亦名干慧。未观四谛十六行故。言性地者论言。从暖至世第一法。依禅修习四真谛观成圣人性故云性地。依何等禅。谓四根本未来中间。八人地者论言。苦忍至道比忍具修八忍名八人地。言见地者论自释言。初得圣果。谓。须陀洹道比智心见理周尽故云见地。问曰。何故见修无学三道之中。须陀洹向名为见道。此十地中须陀洹果名为见地。释言。见义有其二种。一推求名见。多在诸忍。二明白名见。多在诸智。须陀向中推求义足故。三道中名为见道。须陀洹果中明白方具说为见地。各据一义不相乖背。言薄地者论自释言。或须陀洹或斯陀含。能薄欲结故名薄地。言须陀者欲界九品修道惑中。从断一品乃至第六无碍道来。是其进向须陀洹果。故名须陀。斯陀含者从断六品乃至第九无碍道来。通名斯陀。断第六品守果斯陀。断第七品乃至第九无碍道来进向斯陀。离欲地者谓阿那含。从断欲界第九品结乃至那含金刚三昧通名那含。离欲界欲名离欲。地此人亦能断上烦恼。从始为言且云离欲。已作地者谓罗汉果。成就尽智无生智故名为已作。言尽智者现尽诸漏。无生智者保更不起。辟支地者缘觉人中。从因至果通名辟支。辟支胡语。此方翻译名因缘觉。藉现事缘而得觉悟。不假他教名因缘觉。又于十二因缘法中而得觉悟亦名缘觉。菩萨地者从初发心乃至法云菩萨胡语。此方翻译名道众生。具修自利利他之道名道众生。又复此人解会中道。从其所会名道众生。言佛地者金刚心后种智德备。觉穷法性名为佛地。问曰。何故小乘分七中乘为一。大乘说二。释言。此等互从皆得。但今且据离合法门故为此说。以声闻人行粗易别故分为七。缘觉之人一入无漏至果乃出。异相难分故合为一。大乘法中果德高出。特异众圣。理须别树。故分为二。盖乃且据一门说言耳。若入余门或分大乘而合中小。如地经说。声闻法行缘觉法行菩萨法行如来法行。或分小乘而合中大。如涅槃经。彼恒河中七人是也。彼分小乘以之为五。始从住人乃至第七。水陆俱行。辟支菩萨及与如来同皆说为水陆俱行。如此离合经中大多。不可具论(此一门竟)

次第二门约小论大。如龙树说。声闻干慧于菩萨中名初发心。种性已前善趣之人始求菩提名初发心。声闻性地于菩萨中名柔顺忍。种性解行随顺出道名柔顺忍。声闻八人于菩萨中名无生忍。入菩萨位此名初地。始入地心为无生忍。不同仁王地经论等七地已上方名无生。声闻见地于菩萨中名阿毗跋致。此乃初地正住已后。乃至地满安住不退名阿毗跋致。声闻薄地于菩萨中。过阿毗跋断诸烦恼余气亦薄。此从二地乃至七地。修道剪障名断烦恼。声闻离欲于菩萨中。离欲因缘得五神通。此从八地乃至十地爱佛心断名为离欲。净佛国土神变自在。知众生心如应说法名得五通。声闻已作于大乘中名为佛地。斯乃论主因解小中七地差别。乘以类显大乘位分。非前七中已含大乘。若前七中已含大乘。何须在后更说菩萨及与佛地。人惑在斯最须识知(此二门竟)

次明菩萨行之通则。别则菩萨唯行第九。是故第九名菩萨地。通则十地菩萨皆行。故大品云。菩萨应当具行十地。始从干慧乃至佛地。问曰。菩萨行后二地义则可知。以何义故行前八地。释有两义。一就自行以论。自所行中粗近之者相同二乘。故曰通行。二就外化以释。为化众生故现行之。故天女云。以声闻法化众生故我为声闻。以因缘法化众生故我为辟支。法华亦云。知众生乐小而畏大智。是故菩萨作声闻缘觉。龙树亦云。文殊过去七十亿反作辟支佛教化众生。且言过去作辟支佛。理实过去亦作声闻。三乘共地辨之略尔


大乘义章卷第十四


大乘义章卷第十五

　　　　远法师撰


净法聚因法中此卷有九门(十智义　十一智义　十一净义　十二头陀义　十二巧方便义　十三住义　十四离垢业义　离隐六方离四恶友摄四善友义　十四化心义)

　　十智义八门分别(释名辨相一　体性二　同异相摄三　辨境四　就处分别五　诸智相缘六　诸根相应七　辨境修智八)

第一门中先释其名。后辨其相。所言智者论释不同。依如毗昙决断名智。异诸忍故。成实法中无著名智。异想识故。大乘俱有。智别不同。一门说十。十名是何。一是苦智。二是集智。三是灭智。四是道智。五是法智。六是比智。七是尽智。八无生智。九是等智。十他心智。就此十中初五后一从境为名。等智一种约境立称。比智从其方便为目。尽无生智就能彰号。逼恼名苦。聚积称集。寂泊名灭。虚通曰道。照斯之解名为苦智乃至道智。言法智者亦名现智。轨则名法。又如论释。自体名法。初知法故名为法智。以知现法故名现智。言比智者准前度后。目之为比。因比得智故云比智。又复即此比度之解亦名比智。言尽智者无学圣慧能尽诸漏故名尽智。无生智者若依成实无学圣慧能令当苦永更不生名无生智。大乘亦尔。毗昙法中亦有此义。但不就此说无生智。于彼宗中利根罗汉随所断结保更不生名无生智。言等智者世俗之慧等知诸法故名等智。他心智者非已之虑称曰他心。照斯之解名他心智。理实亦知他想受等。心是主故偏云他心。又想受等通名心故(此一门竟)

次辨其相。先论苦集灭道四智。宗别不同。所说各异。若依毗昙知有漏果。苦与无常空与无我。四义冥通名为苦智。知有漏因因集有缘四义冥通名为集智。知无漏果尽止妙出四义冥通名为灭智。知无漏因道如迹乘四义冥通名为道智。若依成实了知四谛用名虚假无性之空名为苦智乃至道智。大乘法中有止有观。若入止门于四真谛不收一相。故地持云。不于身等妄想观苦若妄观集。亦不于断起灭妄想。不于得因起道妄想。亦复不取一切非性。若入观门种种悉知。于中所说开合不定。如就苦中或总为一或分为二。如地持说。如离言性及知无量处方便法。知离言性犹是真谛。故涅槃云。菩萨之人解苦无苦而有真谛。无量方便犹是世谛。故涅槃云。分别是苦有无量相。是名上智。或分为三。如涅槃说。所谓知苦知谛知实。了知三苦及八苦相名为知苦。知彼苦法因缘有无名为知谛。知苦实性名知苦实。此实即是如来之藏。故胜鬘云。于圣谛处说如来藏。亦是法身。故涅槃云。不知如来秘藏法身。是名为苦不名圣谛。若知如来常住法身名苦圣谛。此名苦实以为谛矣。亦是如来虚空佛性。故涅槃云。如来非苦非谛是实。虚空佛性亦复如是。凡佛同体。据佛望之从本已来清净无染。不须更灭。是故苦实即是如来。据凡望之现为惑染。与后显时净德为本。是故此实名为佛性。就体离相故复名空。菩萨于此皆如实知。或分为五。一知苦事。苦者实苦。不可令乐。二知虚假。假有四重。一因和合假。揽别成总。二法和合假。苦无常等同体相成。三妄相虚假。如幻如化。四妄相虚假。如梦所见。但从心现心外无法。此是第二。三知苦空。空有五种。一知苦法。非我我所。故名为空。二因和合中无性名空。三法和合中无性名空。四妄相法无相名空。如阳炎水近见全无。五妄想法无实名空。如梦所见于寤全无。此是第三。四知苦实。谓如来藏。于中有二。一如实空从本已来离一切相离一切性。二如实不空从本已来具足无量过恒沙法。此义如前四谛章中具广分别。此是第四。五知苦用。知如来藏不染而染缘起生死。或分为十。如地经说。始从世谛乃至第十如来智谛广则无量。菩萨于此悉如实知名为苦智。知苦既然。余谛类尔。法智比智宗别不同。所说亦异。毗昙法中时通处别。并知三世苦集灭道。故曰时通。处分上下名为处别。法智唯知欲界之法。比智唯知上二界法。问曰。何故知欲界法偏名法智。知上界法偏名比智。毗婆沙云。初入圣道必在欲界。于欲界苦有二现见。一知苦现见。二知轻重现见。具此二现故名现智。于上界苦但有一种知苦现见。不知轻重。故不名现。说之为比。故彼立喻如二担物。一则自持。二令他持。于自持者有二现知。一知是物。二知轻重。于他持者但知是物不知轻重。知欲界苦如自持物。故名现智。知上界苦如他持物。少一现知故不名现。但得称比。知苦既然。集等亦尔。若依成实义别有二。第一约就时处分别法比二智。处通时别。并通三界名为处通。法智唯知现在之法。比智唯知过未之法。说为时别。何故法智唯知现在。现有法体易现知故。何故比智偏知过未。过未之法现无其体。难可现见。要依现在比度知故。二约法分别。时处俱通。于现法中随观一法虚假无性。比类三世一切诸法虚假无性悉名为比。现见三世一切法空同名为现。前门之中先现后比。此后门中先比后现。如牧象人先观象迹后见象身。观迹如比见身如现。大乘法中义别三阶。一据修治法智一种时处俱别。唯知现在同处法故。比智一种时处俱通。于一切时一切处法比度知故。故彼相续解脱经言。现前得相知现在世苦无常等。依现得相比知余处及他世事中苦无常等。现前得相犹是现智。依现得相犹是比智。良以始修现智难成故。唯知于现在世中同处法矣。二据修次法智一种时处不定。于一切时一切处法在前知者即名为现。以此类余三界三世一切诸法悉名为比。以修转胜于一切时一切处法能现知故。三据修成唯一现智通知三世一切处法。更无比知故。地持云。十方诸佛于一切生一切诸法现知见觉。问曰。至佛若无比智佛智应少。释言。比度方能知法。此智微劣。少复何患。又佛虽不假比知法而知诸法彼此相似。如此比智诸佛最多。故知不少。问曰。法比不异前四。何劳别说。释言。辨义有二种门。一摄相门。举前四种即摄法比。不须更立。二分义门。前之四种约境别智。法之与比约时约处约修别智。与前义异故须别说。成实约时毗昙约处大乘约修。于一切法先观名现。后知称比。所言尽智无生智者。依如毗昙用前六智以之为体。若以苦智断非想结。彼惑尽已即说彼智为尽无生。集灭道智类亦同然。若观欲界灭道二谛断非想惑。即用灭道法智为体。若观上界苦集灭道断非想惑。即用四比以之为体。此前诸智至无学果。在钝根人唯名尽智。此人不能保已当结永更不生非无生智。利根人得初名尽智后名无生。若出观后重更入中则名无学等见之智非尽无生。于十智中前六收故。若依成实用彼四谛现智为体。现观谛空尽诸结故。于彼宗中比智但伏不能永断。是故不说为尽无生。彼尽无生同体义别。无学圣智能尽有因即名尽智。令苦不生即名无生。大乘法中亦用四谛现智为体。现见谛实尽诸结故。比伏不永。与成实同。同体义分亦似成实。问曰。尽智及无生智不异前六何须别说。为分果德异前因故。如前四眼至佛果德名为佛眼。此亦如是。言等智者成实法中名名字智。在圣非凡。圣人以其名用之解知于世俗假名之法。名名字智。毗昙法中不简凡圣。以有漏慧等知诸法。名为等智。大乘法中义有通别。通如毗昙说。故涅槃云。一切众生有三等智。别则知法幻有名等。此知何等。解脱有通有别。通则能知二谛诸法。问曰。等智云何能知第一义谛。虽不能证非不能解故得知之。别则唯知世俗等谛。问曰。等智二谛俱缘。云何说言唯知等谛。释言。等智于世俗法缘而能了故说为知。于第一义缘而不了故不名知。他心智者依如成实。圣人以其名用之解了知他心名他心智。凡夫之人虽知他心是他心通。非他心智以取著故。毗昙法中不简凡圣。但知他心悉皆名为他心智也。大乘法中通如毗昙别如成实。问曰。此智唯知他心亦知所缘。论说不同。毗昙法中唯知他心不知所缘。若知所缘不得名为他心智矣。成实法中通知所缘。故成实云。通知何咎。若知所缘何故偏名他心智乎。依彼解释知有兼正。正知他心兼知所缘。从正立称名他心智。大乘法中文无定判。多同成实

第二门中辨其体性。于中有五。第一有漏无漏分别。二三性分别。三见智慧忍四义分别。四学无学非学非无学三义分别。五见断修断无断分别。漏无漏者初四谛智义释不定。云何不定。四谛之智泛有两门。一者独法但令观谛莫问浅深。有漏无漏一切通皆名四谛智。于此门中通漏无漏。二者共法约对余解。共为十智。或复说为十一智等。于此门中分取无漏为四谛智。其有漏者判属等智四智不收。法智比智义亦两门。一者独法。一切观行通为法比。于此门中法比两智通漏无漏。二者共法。约对余解共为十智。于此门中分取无漏为法比智。其有漏者判属等智。尽无生智一向无漏。等智一种毗昙有漏。成实法中名用无漏。非是观空断结无漏。大乘法中通漏无漏。知事有漏。知法幻有是其无漏。他心智者成实法中与等智同名用无漏。毗昙法中通漏无漏。知他众生有漏之心。是其有漏。等智摄故知他众生无漏心者名为无漏。是其道智法智比智三智摄故。问曰。若此前九智摄何劳别说。解有三义。一胜故别立。以离欲人之所得故。如尽无生。二通故别立。前九有漏无漏隔别。此智含通。三要故别立。了知他心化人要故(此一门竟)

次就三性分别十智。成实法中十智唯善。毗昙法中前八唯善。等智一种义通三性。他心一种修得是善。报得无记(此二门竟)

次就见智慧忍分别。推求名见。决断称智。观缘名慧。安法曰忍。先就见与非见分别。依如毗昙他心智者一向是见。推求性故。尽无生智一向非见。息求心故。余之七智通见非见。彼四谛智法智比智尽无生摄一向非见余悉是见。等智之中一切意地善相应慧皆悉是见。以推求故。五邪见慧亦皆是见。以其捷疾推求性故。意地钝使相应之慧一切非见。不捷疾故。如彼贪使相应之慧。二使覆故所以非见。谓贪及与相应无明。嗔慢痴等类亦同尔。独头无明相应之慧。虽无二使一无明使极深覆故所以非见。一切五识相应之慧悉皆非见。非推求故。不隐没慧亦皆非见。不捷疾故。若依成实一切十智皆通名见。以照境故。次就智与非智分别。依如毗昙无漏慧中八忍非智。与疑得俱不决断故。余皆是智。有漏慧中一切五识相应之慧皆名为智。以决断故。意识地中善相应慧亦皆是智。染污法中五见是智。邪决断故。余皆非智。不决断故。成实法中一切意地无漏圣慧及随名用照有之慧悉皆是智。以离著故。一切凡夫取性之解悉皆非智。以取著故。大乘法中一切无漏通皆是智。有漏法中有决断者亦皆名智。不决者非。次就忍与非忍分别。毗昙法中八忍是忍。余者悉非。成实法中一切十智通皆名忍。心安理故。大乘亦尔。如五忍等。次就慧与非慧分别。一切十智通皆是慧。是通数故(此三门竟)

次就学等三义分别。依如毗昙初四谛智法智比智。此六通于学与无学。尽无生智一向无学。等智一向非学非无学。非向果故不名为学。非得果故不名无学。他心一智备含三义。阿那含人无漏地心说之为学。以是学人等见摄故。学人无碍解脱心后游观无漏名学等见。阿罗汉人无漏他心名为无学。是其无学等见摄故。阿罗汉人尽无生后游观无漏名无学等见。有漏他心非学无学。成实法中初四谛智法智比智说之为学。尽无生智名为无学。等智他心名为非学非无学矣。若依大乘因中十智通名为学。菩萨修学一切智故。果中十智斯名无学。以成满故。于彼等智及他心中有无记者说为非学非无学矣(此四门竟)

次就见断修断无断三义分别。见谛所除名为见断。修道所离名为修断。二道不遣名为无断。依如毗昙前之八智一向无断。等智一种备有两义。五邪见等是其见断。自余一切有漏等智悉是修断。于中若有染污之者断其体性。不染污者断其系缚。他心一智义亦两兼。有漏他心是其修断。断系缚故。无漏他心是其无断。若依成实十智皆是无漏法故斯名无断。以无断故得灭尽定。及得无余涅槃之时方始灭之。大乘法中备有三义。若是妄想缘心为体通其见断及与修断。真心为体一切无断

第三门中明其同异相摄之义。先论其异。初四谛智及与等智。此五相望一向别体无相通理。苦等四智境界别故不得相通。等智望前漏无漏别亦不相通。法智比智二种相望。亦一向别不得相通。依如毗昙。上下别故不得相通。法智缘下比智缘上。若依成实。随时别故不得相通。法智缘现比智缘过未。尽无生智及他心智依如毗昙。此三相望。亦一向别。不得相通。彼宗所说现尽诸过名为尽智。保已当过永更不生名无生智。两义全别故不相通。此二是其息求之心。他心智者是推求性故不得通。异相如是(此一门竟)

次辨其同。法智比智与四谛智同体义分。依如毗昙前四谛智在欲界者名为法智。在上二界名为比智。若依成实知现在者亦为法智。知过未者亦为比智。尽无生智与前六智同体义分。彼前六智至无学果名尽无生。依如成实尽无生智同体义分。无学圣慧能尽惑因名为尽智。能令当果永更不起名无生智。大乘亦尔。他心智者与彼道智法智比智及与等智同体义分。其有漏者与彼等智同体义分。其无漏者与彼道智法智比智同体义分。知法智品无漏他心即名法名智。知比智品无漏他心即名比智。知前二品通名道智。问曰。知彼无漏他心即名道智法智比智。知彼有漏他心之者何故不名苦集智乎。释言。有漏他心智者知有漏事。苦集二智知有漏理。事浅理深。是故虽知有漏他心非苦集智。无漏他心知彼道如迹乘等理浅深粗同。是故知彼无漏他心即名道智。问曰。何故有漏他心粗于苦集。无漏他心不粗于道。释言。有漏他心之者缘事而生。是故粗于苦集之理。无漏他心缘理而起。是故与彼道如等理粗细相似。问曰。无漏他心智者为当知他无漏心事。为当知于道如等理。释言。方便观于道如迹乘等理。究竟终成知他心事。问曰。论说虽十六行但是除訚而非无漏。知他心事既非无漏。云何得与道智同体。释言。从始说为道智。先观道理后就道上测知他心。克论终成近道似道名为道智。非正道体。问曰。若使无漏他心理观后起。从始方便得名道智。有漏他心何故不然。释言。无漏他心智者必从无漏道观后起。故从方便得名道智。有漏他心不必要从苦集观起。为是不同。何故而然。无漏法中道如等理从暖等来常学观察。久观纯熟凝心即见。无漏他心那含果。后方始学观。始观难成。故先观道就上测心。有漏法中苦集之理暖等已上方始学观。有漏他心本来数见。不假苦集二智开导。方始能见故。不从初为苦集智。同义如是(此二门竟)

次辨相摄。如大智论说。苦集智摄彼法智比智及尽智无生四智少分。观欲界苦摄彼法智。观上界苦摄彼比智。观上界苦而尽漏者即摄总尽智及无生智。故言少分。集智亦尔。灭智亦摄法智比智及尽无生四智少分。摄法比智与前相似。观三界灭断上界结证漏尽者。即摄尽智及无生智。道智摄彼法智比智尽无生智他心少分。摄法摄比摄尽无生与灭智同。观他心中无漏心者。亦道智收故摄他心。法智比智摄四谛智尽无生智他心少分。准前可知。尽无生智摄四谛智及与法智比智少分。观彼欲界灭道二谛断上界结。而得漏尽即摄法智。观上四谛断结证尽即摄比智。此等即摄四谛智也。他心智中摄彼道智法智比智等智少分。知无漏心即摄道智法智比智。知有漏心即摄等智。等智即摄他心少分。相摄如是

第四门中辨其境界。后约智论。境别有二。一事二理阴界入等名之为事。理则不定。依如毗昙十六圣行名之为理。十六圣行广如上辨。苦下有四。谓苦无常空与无我。集下有四。因集有缘。灭下有四。灭止妙出。道下有四。道如迹乘。若依成实说一切法因缘假有无性之空方名为理。大乘法中因缘有无名二谛理。非有非无如来藏性为一实理。境别如是(此一门竟)

次约智论。依如毗昙以有漏慧知彼苦下四行之理名为苦智。知彼集下四行之理名为集智。知彼灭下四行之理名为灭智。知彼道下四行之理名为道智。以无漏慧知彼四谛十六行理名法比智。以无漏慧知彼四谛十四行理名尽无生。除空无我。何故如是。尽无生智是息求心近于等智。不能深察空无我理。所以除之。以有漏慧知于他人有漏心事。及无漏慧知于他人无漏心事名他心智。以有漏慧知一切法若理若事名为等智。暖等四心及余等智缘谛理者名为知理。余名知事。若依成实以无漏慧了知四谛名用假有无性之空。名四谛智法智比智。以无漏慧现见谛空名尽无生。不缘有义。圣人以其名用之解知他人心名他心智。以名用智知一切事。及缘谛理名名字智。若诸凡夫取性之心缘一切法但名想识。非十智收。若依大乘圣人以其无漏圣慧知于谛理。名四谛智法智比智尽无生智。以无漏慧知他心事名他心智。以世俗智缘一切法幻化之有名为等智

第五门中就处分别。处谓欲界乃至非想。分别有四。一所依处。二所缘处。三明起处。四成就处。所依处者智依定生。依如毗昙初四谛智及与比智并尽无生依九地禅。未来中间根本四禅及四空中下三空。处无漏大王不居边地。为是不依。欲界非想是其边地。法智唯依未来中间根本四禅。无色心微不能缘下为法智观。所以不依。欲界如前。等智遍在一切地心。他心局在根本四禅。余悉不依。故杂心云。五通在四禅根本非余地。离欲之人方知他心。是故不依欲界未来。眷属之定支因不具。无力起通故除中间。夫修他心要先观色后测其心。无色不缘他人色故亦不知心。为是不依四无色定。若依成实前之八智并依四禅及三无色。并依时界如电三昧。于彼四禅法比智中游观无漏亦依非想。故彼论说。从非想地无漏心后入灭尽定。未来中间彼论不说。等及他心与毗昙同。大乘法中前之八智依欲界定乃至非想。诸佛菩萨一切地心皆与如理实相合故。等智如前。他心一智始修之时与声闻同唯在四禅。究竟终成在一切地。诸佛菩萨在一切地皆能了达众生心故(此一门竟)

所缘处者依如毗昙初四谛智及与等智通缘三界。法智一种唯缘欲界。比智一种缘上二界。尽无生智义则不定。若以灭道法智为体缘于欲界对治之法。若用比智而为体者缘上二界四真谛法。他心一智随人不定。得愿智者能知三界心心数法。不得愿智者于四禅中随于何地起他心智。唯缘自地及下地心。不知上地以地度故。若依成实十智皆缘三界之法。大乘法中初四谛智尽无生智等及他心通知三界。法比二智始如毗昙。久修纯熟通知三界一切处法。于三界中在先观者即名法智。以前类后通名比智(此二门竟)

次明起处。随身修生名为起处。依如毗昙初四谛智比智等智尽无生智一切地起。他心智者欲色修起。法智唯在欲界修起。成实法中前之九智一切地起。他心一智应同毗昙。大乘法中前之九智与成实同。他心一智始同毗昙。究竟终成一切地起。诸佛菩萨随身何处皆知一切众生心故(此三门竟)

次论成处。所得不失名为成处。依如毗昙前之六智随所修得俱不退失一切处成。无漏生上不失下故。退则不成。尽无生智随身成就。更不生故无他地成。等智之中差别有四。一不善等智。唯欲界成。上界无故。二善等智。在下成上上不成下。若有生上则失下故。三秽污等智。于一切地未断处成。断处不成。四不隐没无记等智。随身成就。生上生下悉皆不成。他心智中无漏他心但使修得而不退失。一切处成。有漏他心四禅已还随身何处在下成上。上不成下。如依初禅所发他心。大梵已还一切处成。依第二禅所发他心光音已下一切处成。余类可知。成实大乘于一切处成就一切。彼说生上不失下故

第六明其诸智相缘。苦集二智各缘二智。缘于等智及他心中有漏之智。以此二智苦集性故。灭智一种于十智中一切不缘。缘无为故。道智法智及与比智各缘九智。彼缘道故除却等智。有漏法故。法智缘九除却比智。比智缘九除却法智。界处别故。尽无生智他心等智此之四种各缘十智。毗昙如是。若依成实苦集灭智与前相似。道智缘八。除等他心。彼非道故。法智比智尽无生智及他心智齐缘十智。缘智如是

第七门中明根相应。同时共缘。是相应义。于中约就二十二根明智相应。二十二根如上广辨。眼等六根通男女根并及命根以之为九。加五受根及信进念定慧根合为十九。加三无漏为二十二。根别如是。次约智论。依如毗昙初四谛智法智此智十一根相应。所谓意根喜乐舍根信进念定及三无漏根。在初二禅喜根相应。在第三禅乐根相应。若依未来及中间禅。并及四禅已上根摄者舍根相应。在一切地皆与意根信进念定五根相应。在见道中未知相应。在修道中知根相应。在无学果无知相应。此三位中慧数与余心法相应。智体是慧。是故不说慧根相应。以是意地无漏法故不得与彼忧根相应。余非心法不能同缘。是故不与眼等五根男根女根命根相应。尽无生智九根相应。前十一中除未知根及与知根。在无学故他心智中是无漏者十根相应。前十一中除未知根。见道位中不能了达他人心故。云何得与无知相应。彼他心智虽不与彼尽与无生二智相应。得与无学等见傍边心法相应。是故亦名无知相应。是有漏者八根相应。前十一中除三无漏与余相应。等智一种十根相应。所谓意根信进念定及五受根。成实法中诸心心法前后别生不说相应。大乘所说多同毗昙。所言异者无漏他心通在见道。菩萨在见亦能了达他人心故

第八门中明修智义。依如毗昙要唯有二。广分有十。所言二者于中两门。一就行修得修分二。现在修起名为行修。依现所起。种类增明。在于未来现成彼法名为得修。相状如何。如苦谛下具苦无常空无我等四种圣行。现观一行名为行修。未来苦下四行增明亦为得修。若依成实但立行修。破彼得修故。彼成实九智品云。未来未起云何有得。若未来业已有得者一切未来未起之法皆应有得。以何障故有得不得。此是初门。二就得修习修分二。先曾修得中间退失后还得者名为得修。如人先得初禅定竟后起欲结退失彼定。后断欲结至彼第九解脱道。时先所失者今还得之。虽未现入而得属已说为得修。如是一切于现在世方便修起名为习修。成实论中但立习修。破彼得修故。彼成实九智品云。若不现入云何名得。如人自言。我善知书而不成一字。彼亦如是。何有此义。二修不同。有此两门。次广论十。于中略以三门分别。一列十修。二明所修心智差别。三广明修。言十修者如毗昙说。一自分修。如见道中。现观苦谛未来还于苦行增明。不及余谛名自分修。余亦如是。二增观修。如见道中。于彼苦集灭比智边兼修等智名增观修。是义云何。如人依于未来禅上地入见谛道。至彼苦集灭比智时。能令欲界及未来禅等智增明。不修上智。乃至四禅皆亦如是。唯修自地及下等智而不修上。何故唯此三比智边得修等智。凡夫本来曾依等智厌下苦集。欣求上灭而不能得。后入见道三比智时。断上二界迷谛惑尽适彼所作。故能令彼等智增明。何故于彼道比智边不修等智。凡夫本来不修圣道。故道起时不修等智。三离欲修。如离欲结。至第九品解脱道时。初禅地中有漏功德悉皆得之。如是一切。四同治修。人以义同。论中无名。其义云何。如欲界中修道烦恼。未来禅中漏无漏德同能治断名为同治。修相云何。彼无漏中有四法智及与等智。此五种中趣起一种断彼欲结余者悉得。以无障故。欲结如是。初禅修七

二禅地家方便等智及彼初禅未来中间无漏功德齐能治断名为同治。彼无漏中灭道法智及四比智并上等智。此七种中趣起一种断初禅结余者悉得名同治修。问曰。初禅未来中间无漏功德离欲结时应先得竟。今云何言断初禅结方始得乎。释言。一切下地无漏能断上地修道惑者。断下结时悉皆未得。断上结时方始得之。故为此说。欲界初禅同治既然。余地类尔。五依本修。修四法智令上比智而得增明名依本修。良以法智是比智本故修法智比智增明。六乘上修。修上功德令下增明名乘上修。见修不同。所修亦异。异相如何。见道之中约所依禅及望下地以辨修义。不望断处。如前所说。依未来禅入见谛道。断除三界一切见惑唯修未来欲界等智不修上地。乃至四禅类亦同尔。修道之中约断辨修。不约所依。如依未来发无漏慧。断除欲界及初禅惑。初禅已下功德增明。断二禅惑二禅已下功德增明。乃至断除非想修惑三界功德齐得增明。如依未来约断修下。乃至依彼无所有处修断例尔。良以见惑迷理烦恼虽复断除不得上禅。为是不得断处辨修。修道烦恼随地系缚。若断下结则得上禅。是故约其断处辨修。此是一异。又见道中乘上通修欲界等智。修道之中乘上但修八禅等智不修欲界。何故如是。欲界之心亦能厌离苦集之过。欣求息灭修顺于见道。是故见解通修彼智。欲界等智于彼修惑无同治义。为是不修。七转根修。信解脱人求于见到。时解脱人求于不时。名为转根。学人转根修一无碍一解脱道。即能断除障根无知。转钝作利。无学修习九无碍道九解脱道方能转根。何故如是。良以学人结患未尽求利心猛故。一无碍一解脱道便能转根。无学结尽求利心赊。故九无碍九解脱道方能转根。八熏禅修。熏法如何。圣人先得第四禅。已先熏第四。先入百千无漏心中。次入百千有漏心中。复入百千无漏心中。两边无漏中间有漏名为熏禅。以渐略之乃至最后二无漏心。后二无漏名为熏禅方便道成。各别一心名熏禅成。成中初二亦为无碍。后一解脱。次熏三禅乃至初禅。作法同前。九修通修。依于四禅根本之定修习五通名修通修。如后六通章中具辨。修习身通他心宿命。各一无碍一解脱道皆在定中。修天眼耳各一无碍在于定中。通体定外。十大明云除发彰修。罗汉证得无学果时。一切功德悉得明净。此十种中自分增观唯在见道。离欲同治及与依本唯在修道。大明发彰偏在无学。乘上一种通于见修。转根熏禅及与修通通修无学。毗昙如是。若依成实一切功德唯现起者名之为修。余不名修。故不论十。大乘法中次应分有。文中不说(此一门竟)

次明所修心智差别。依如毗昙十智离分有其二百九心心差别。大例有四。一断结心见道修道无碍解脱通有一百七十八心。断见谛惑有十六心。八忍八智。断修道惑有其一百六十二心。断欲界惑乃至非想。九地之中各有九品无碍解脱。通前见解合为一百七十八心。二转根心有其二十。学人转根有其二心。谓一无碍一解脱道。无学转根有十八心。谓九无碍九解脱道。三熏禅心有其三种。初一无漏。次一有漏。后一无漏。前二无碍。后一解脱。四修通心。于中有八。谓五无碍及三解脱。除却天眼天耳通体。以此二种是无记故不就论修。此等合说有二百九心。成实大乘以无量心断诸烦恼。不可定数(此二门竟)

次约前义明修多少。于中有四。一就断结一百七十八心之中明修多少。于中约就外凡内凡见修无学明修多少。外凡位中但修一智。或复修二。是义云何。凡夫修习八禅等智。断欲界结至无所有。一一地中各九无碍及九解脱。一切无碍及欲界地八解脱道唯修等智。余一切地解脱之道皆修二智。所谓等智及他心智。初禅对治至第三禅。此三地中第九解脱望其自地他心之智有其得修。望下地心有乘上修。自余解脱唯望下地他心之智有乘上修。无有自地得修之义。内凡位中七方便人唯修等智。道理其唯暖等四心名为内凡。今此对彼常没外凡七方便人同名内凡。见道位中十五心来。前后通说具修七智。除尽无生非无学故。除他心智未离欲故。同时修二。苦比智边兼修等智。集灭比智修相亦然。道比智时或修六智。或复修七。言修六者次第之人。必依未来入见谛道一时修六。谓四谛智法智比智。现修道比得修余智。问曰。余智在于向中。云何道比得修余智。依如毗昙得须陀时舍前别得。更起总得得前诸智通为果体。成实不尔。故彼成实九智品云。无漏一得乃至涅槃终不中舍。故得果时更无总得。言修七者超越之人。依四本禅入见谛者。彼欲界结先断除故。至第十六道比智时具修七智。修前六种及他心智。次就九地修惑对治无碍解脱一百六十二心之中明修多少。欲结对治九品无碍八解脱来但修七智。谓四谛智法智比智及与等智。依同治修修四谛智法智等智。就依本修修于比智。第九解脱修习八智。修前七种及他心智。初禅对治至无所有。无碍道边齐修七智。除尽无生及他心智。以在学故除尽无生。不容豫故不修他心。彼一切地解脱道边齐修八智除尽无生。问曰。何故欲界治中唯第九品解脱道边得修他心。余地一切解脱道边齐修他心。释言。他心唯依四禅根本处起。欲界第九解脱道时得根本禅。亦得他心。前八解脱道未得本禅。为是不修。初二三禅对治道中。前八解脱望下地心有乘上修。第九解脱望其自地他心之智有其得修。望下地心有乘上修。四禅对治至无所有。一切解脱于其自地虽无得修望下地心有乘上修。为是不类。非想对治九无碍道各修六智。谓四谛智法智比智。云何能得修于法智。灭道法智能断彼结。同治修故。以何义故不修等智。等智不能断非想结。无同治故。前八解脱修于七智。除尽无生及与等智。第九解脱是其大明发彰修故。修一切地十智功德。上来第一就断结心明修多少。二就转根二十种心明修多少。若是学人依未来禅而转根者。无碍解脱同修六智。除他心智。他心在于根本禅故。亦除等智。似见道故除尽无生。非无学故。学人依于四根本禅而转根者。彼无碍道亦修六智。与前相似。解脱修七。加他心智。转根要依六地禅故不依无色。是故不说。若无学人依未来禅而转根者。但修七智除他心智。他心在于根本禅。故亦除等智。似见道故除尽无生智。以未得故。无学依于四根本禅及中间禅而转根者。九无碍道但修七智。除他心智。不容豫故亦除等智。非第一有之对治故除无生智。以未得故八解脱道修习八智。修前七种及他心智。乘上修故第九解脱具修十智。以发彰修一切功德皆明净故。三就熏禅三种心中明修多少。学人熏禅二无碍道但修七智除他心智。不容豫故除尽无生。非无学故解脱修八。加他心智。无学熏禅无碍修九除他心智。解脱修十。若钝根者除无生智。四就修通八种心中明修多少。修五神通各一无碍。他心无碍具修七智除他心智。未成就故除尽无生。彼非见性。不能推求他人心故。余四无碍但修等智。身通他心及与宿命。此三解脱与定相应。今就说修他心解脱共修八智除尽无生。余二解脱但修等智。若欲依论具广分别。于彼杂心一一偈中三门求之。第一须明十修之中具足几修。第二须明十智之中具修几智。三明二百九心之中具修几心。毗昙如是。成实法中不说同时共相修义。不须辨释故。彼成实九智品中广非是义。十智如是

　　十一智义两门分别(辨相一　大小通局二)

第一辨相。十一智义出大智论。名字是何。所谓十智及如实智。前十如上。如实智者泛释有二。一者独法二者共法。缘摄诸智为一如实名为独法。约对余智说为十一名为共法。独法如实知法宽通。知一切法悉名如实。不唯知于如实理故名如实智。若此不唯知如实理。云何得名如实智乎。如地持释。离增上慢智名如实智。是义云何。增上慢者于一切法不知谓知。故非如实。诸佛菩萨于一切法实知言知。故曰如实。于中分别略有三种。如地持说。谓清净智一切智无碍智名离慢智。清净智者是佛菩萨第一义智。诸佛菩萨证实离染故曰清净。一切智者是佛菩萨世谛之智。于一切世一切处一切事一切种法差别异知名一切智。一切时等如地持释。无碍智者亦是世智。于一切智所知法中知之。自在不假方便。发心即知名无碍智。于共法中如实智者知境不定。名义亦异。于中两门。一大小相对说十一智。小乘智解说为前十。大乘智解通名如实。此如实智犹是向前独法如实。对小为异。二就大乘义分十一。于此门中如实智狭。诸佛菩萨知如实理名如实智。知余世谛判属前十。体相如是(此一门竟)

次约大小辨其通局。分别有二。一隐显互论。如龙树说。前之十种是其声闻缘觉之智。后一如实是大乘智。诸佛菩萨虽知苦等通亦是其如实智收。二简胜异劣。诸佛菩萨智解宽广具十一智。声闻缘觉智解狭故但有十智。无如实智。不能知于如实理故。十一智义略辨如是

　　十一净义

十一种净出地持论。名字是何。一种性净。性习两种一切佛法种子在身离粗烦恼名种性净。二解行净。谓。解行地修习净忍断除诸过。趣入出道名解行净。心三净心净。谓。欢喜地得不坏净信三宝。于大菩提净心趣求名净心净。四者戒净。谓。离垢地性戒具足微过悉离故曰戒净。五者意净。菩萨明地得世谛禅厌伏烦恼。定心净故名为意净。六正见净。四五六地观菩提分。如实知谛觉诸缘起。灭除邪惑名正见净。七一切方便行满足净。谓。远行地修习一切十方便慧。发起胜行增上满足。治舍前地乐无作障名为方便行满足净。八者真实智神通净。谓。第八地成就巧慧具五神通。作用无尽故曰真实智神通净。九正义无尽说无碍净。谓。第九地得智成就知义无尽。四无碍辨起说自在名义无尽说无碍净。十随一切种所知净。谓。第十地成就如来七种智大。于一切种所知法中知见无碍。名一切种所知智净。十一一切烦恼智障习使净。谓。如来地障习永亡。果德出离名烦恼障智障习使净。十一净义略辨如是

　　十二头陀义两门分别(释名辨相一　对四圣种辨其同异二)

第一释名并辨其相。头陀胡语。此方正翻名为抖擞。此离著行。从喻名之。如衣抖擞能去尘垢。修习此行能舍贪著。故曰抖擞。头陀之行具有十六。经论隐显故说十二。言十六者衣中有四。食中有六。处中有六。是十六也。衣中四者。一粪扫衣。二者毳衣。三者纳衣。四者三衣。粪扫衣者。所谓火烧牛嚼鼠啮死人衣等。外国之人如此等衣弃之巷野。事同粪扫名粪扫衣。行者取之浣染缝治用以供身。问曰。何故唯受此衣人有三品。谓。下中上。下品之人治生估贩种种邪命而得衣服。中品之人远离前过。受僧中衣檀越施衣。上行之人不受僧衣檀越施衣受粪扫衣。何故不受僧中之衣。若受此衣僧法须同。断理僧事分处作使。断事傧人乱心发道。为是不受僧中之衣。何故不受檀越施衣。为衣追求多堕邪命。又若受彼檀越施衣则生亲著难得出离。又若受彼檀越施衣。得处偏亲于不得处便为疏碍。妨于等化。又若受彼檀越施衣。数得生慢不得嫌怨。言彼无智不识福田应施不施。或自鄙耻而生忧恼。又若受彼檀越施衣。数往废道不去致恨。又复由受檀越施衣憎嫉好人。谗谤良善不欲使住。见是多过。是故不受檀越施衣。何故唯受粪扫之衣。省事增道。离过无罪。故唯受之。言毳衣者如涅槃说。鸟狩细毛名之为毳。行者若无粪衣可得求此为衣。言纳衣者朽故破弊缝纳供身。不著好衣。何故须然。若求好衣生恼致罪。费功废道。为是不著。又复好衣未得道人生贪著处。又在旷野多致贼难。或至夺命。有是多过故受纳衣。言三衣者。谓。五条衣七条大衣。上行之流唯受此三不畜余衣。何故而然。白衣求乐畜种种衣。外道共行裸形无耻。佛住中道舍离二边故畜三衣。又求多衣费功废道。少不济事故畜三衣。然此三衣供身事足。若营作务大小行来著五条衣。为诸善事著七条衣。化摄俗人令其敬信。须著大衣。又在屏处著五条衣。入众之时著七条衣。若入王宫聚落之所须著大衣。又复调和温暖之时著五条衣。寒冷之时加七条衣。寒苦严切加以大衣。故往一时正冬入夜天寒裂竹。如来于彼初夜分时著五条衣。夜久转寒加七条衣。于夜后分天寒转盛加以大衣。佛便作念。未来世中不忍寒苦诸善男子以此三衣足得充身。以此多义故畜三衣。食中六者。一是乞食。二次第乞。三者不作余食法食。四一座食。五一揣食亦名节量。六不中后饮浆。言乞食者人有三品。谓。下中上。下品之流虽复出家邪命自活。耕田种植治生方转作诸工巧。种种邪命而自存活。中品之人舍离前过受僧中食檀越请食。上品之人不受僧食檀越请食唯行乞食。何故不受僧中之食。过同前衣是故不受。檀越请食过亦同前。以何义故专行乞食。所为有二。一者为自省事修道。二者为他福利世人。次第乞者通亦是其乞食中收。为彰乞时离于偏过。是以别论。凡愚贪味弃贫从富。小乘悲狭舍富从贫。上行之类离贪去狭等慈众生。不简贫富次第等乞。所言不作余食法者如律中说。有人虽复次第乞食于所求处数得正食。作余食法数数食之。行者作念。此余食法世尊虽间开听病者。我今无病不应受之。是故不作余食法食。通而摄之此亦是其一座食收。故经论中多不别说。律中别者彼一座食。不于中前食余小食。余小食者此门远离数数正食。有此不同。是故别说。一座食者有人虽不数数正食。而于中前数食其余饼果粥等。行者作念。愚夫贪身为增烦恼受数数食。我今为道不为养身。为破烦恼不为增结。故受一食。又复思念。为求一食已多妨道。况求多食。故唯一食。又观饮食多苦中生。若受多食恼乱弥多。故受一食。又观饮食信心所施。一食叵消。况复多食。一揣食者经中亦名节量食也。一受便止名一揣食。节俭少食名节量食。何故次辨。有人虽复受一食法。于一食中恣意饮啖腹满气胀。睡眠消息半日不减妨修道法。故须节量。又复多食增长烦恼难可折伏。故须节量。又弥多食增长睡眠难消致病令身不安。故须节量。节至几许。随已所堪三分留一施诸鸟兽。余便自食。能少益善。不中后饮浆者。有人虽复节量饮食而犹贪味。于其中后饮种种浆石蜜浆等。为求是浆多致邪命。费功废道。是故不饮。又观此心难可放纵。如马无勒左右啖草。不能疾疾随御者意。加以辔勒。方能速进随人意去。故须裁断。处中六者第一须在阿兰若处。二在冢间。三在树下。四在露地。五是常座。六是随坐。阿兰若者此翻名为空闲处也。何处是乎。如杂心说。一弓四肘去村。五百弓名一拘卢舍。一拘卢半名阿兰若处。计有三里许。头陀行者极近在此。能远益善。何故在此。行者作念。我本在家父母亲属共相缠缚。为是舍之。今出家已若还师徒同学知识共相结著与俗无异。是故须舍在兰若处。又在聚落男女参杂多增欲染。不宜住中。是故须在阿兰若处。又近聚落音声愦闹妨修定意。是故须在阿兰若处。言冢间者冢间多有死尸烂坏膀胀臭秽。睹之易入不净观门。故在冢间。又复冢间死尸破坏虫食火烧分离散灭。睹之易入无常观门。故在冢间。又复冢间骸骨分散。睹之易入空无我观。故在冢间。言树下者。前在冢间观察死尸得道事辨。故舍冢间来至树下。又前冢间取死尸相。然彼多有哭泣等声妨修正观。故来树下系念思察。又树荫覆事同半舍。安身修道。故在树下。又佛贤圣得道证果多皆依树。故在树下。露地坐者树下荫湿久居致患。故至露地。又复树下著树心生。或复分别此好彼恶。为除是患故须舍树来至露地。明了显现所为无碍。故在露地。又复露地月光明照心想明净易入空定。故在露地。言常坐者四威仪中。行立太苦卧则太乐。坐离二边堪能长久。故须常坐。又复行立心则掉动难可摄持。卧则昏沉多入睡眠离沉掉。故须常坐。又求道者大事未辨诸烦恼贼常伺人便。不宜安卧。故须常坐。又复坐中多有成辨。食易消化气息调和。故须常坐。言随坐者随有草地得处便坐。故曰随坐。随别细分有此十六。经论就此隐显离合宣说十二。相状如何。依四分律衣中立二。食中立四。处中立六。合为十二。衣中二者。一者纳衣。二著三衣。余皆不论。食中四者。第一乞食。第二不作余食法食。三一坐食。四一揣食。次第乞者乞食中收。中后不饮浆者一坐中摄。故不别论。处中说六备如上辨。依涅槃经衣中立三。食中立三。处中立六。合为十二。衣中三者。一著粪衣。二著毳衣。三畜三衣。余皆不论。食中三者。所谓乞食一坐一揣。余皆不说。次第亦是乞食中收。不作余食及中后不饮浆一坐中摄。故不别论。处中六者备如上辨。依大智论亦说十二。与前复异。依彼论中就衣立二。一著纳衣。二著三衣。与四分同。食中立五。一者乞食。二次第乞。三一坐食。四节量食。五中后不饮浆。不作余食法摄入一坐食。更不别立。处中说五。除却随坐。余经论中更应有异。自所未见。皆是圣说。趣行皆得(此一门竟)

次须约对四圣种法辨其同异。四圣种者。一粪扫衣。二是乞食。三树下坐第。四有病服陈弃药。广如上辨。圣种头陀两门相对同异有三。一是圣种亦是头陀。谓粪扫衣乞食树下坐。此能生圣名为圣种。住此能破衣食等欲。故名头陀。此粪扫衣即摄纳衣及与毳衣。此乞食中摄次第乞。其树下坐摄兰若处。二是圣种而非头陀。谓陈弃药。彼陈弃药病者所须。病者不能头陀苦行。是故不说为头陀法。三是头陀而非圣种。谓畜三衣一坐食一揣食不非时饮浆冢间露地常坐随坐。何故此等不名圣种。夫圣种者一切出家通行之法。诸出家者悉皆受行。头陀唯是精上苦行。精上苦行上人所修。唯畜三衣一坐食等是苦行法。上人所行中下不堪。是故说之以为头陀不名圣种。头陀之义略之云尔

　　十二巧方便义

十二巧便如地持说。行修善巧故曰方便。随别泛论方便有四。一进趣方便。如见道前七方便等。二权巧方便。如二智中方便智等。实无三乘。权巧为之。三施造方便。如说方便波罗蜜等。凡所为作善巧修习故曰方便。四集成方便。诸法同体巧相集成。一备一切一切成一。故曰方便。故地经中说六相门以为方便。又彼论言。此法巧成名方便矣。今此所论是其第三施造方便非余三种。就施造中别有三种。一教道方便。于世所行巧能修习。二证道方便。能舍情相证入实际。故彼地经第八地中。宜说证道以为善集慧方便矣。三不住方便。于中曲三。一空有相对以明方便。在有不染。常能入空。入空不证。常能随有。如七地说有此善巧。故曰方便。二染净相对不舍世间而常涅槃。得大涅槃不舍世间。故曰方便。三自他相对不舍自利而常利他不舍利他而常自利行无偏著。故曰方便。今此所论是其初门教道方便。教道行中广略不定。今据一门且说十二。名字是何。如彼论说。起内佛法有六方便。外成众生有六方便。起内六者。一悲心顾念一切众生。此即是其念众生心。悲念众生云何得名内起佛法。由化众生自成佛法。故念众生而得名为内起佛法。二犹诸行如实了知。此即是其厌有为心。谓知生死有为诸行无常苦空无我等过而生厌离。三无上菩提之智。此即是求一切智心。此三行本。后三依前以显方便。四依念众生舍离生死。依念众生应在生死。何故舍离。此是菩萨方便故尔。云何方便依念众生欲为济拔。自我不出生死之苦无由能度。故依愿念疾舍生死。此依初心而说方便。五依诸行如实了知。以无染心轮转生死。于有为行如实了知应舍生死。何故轮转。亦以菩萨方便故尔。云何方便。由知生死虚妄无实故。能无染常处其中。此依第二而说方便。六依求佛智炽然精进。佛由勤成故起精进。此依第三而说方便。外成众生六方便者。一以少善根得无量果。所谓菩萨教下众生。以少财物施下福田。用此少善回求菩提一切种德。以回向故令彼少善得无量果。如施既然。余行皆尔。二少方便生无量善。于中有二。一教众生舍邪归正。二教众生舍小归大。此二之中各有多门。备如论说。不可具列。此前二种化他行。中起行善巧。三坏法众生除其暴虐。此他生信。四处中众生令入佛法。此法此他生解。五已入众生令其成就。此他起行。六已熟众生令得解脱。此化得果。此后四种化他行中摄人善巧。就后四中别有六种巧方便行。能令众生怀法除害乃至解脱。一随顺方便。善随众生辨释法义令其悟入。二立要方便。众生有求要令修善。三报恩方便。菩萨先习曾施恩众生。彼来求报。菩萨不受。劝令修善。四异相方便。若诸众生无所须欲。菩萨欲摄先共为友。劝令修善。彼人不从。菩萨示现嗔责等相。令修善法。五逼迫方便。菩萨为王或为尊主。于已所摄人民眷属逼令修善。六清净方便。八相成道说法度人。十二方便略辨如是

　　十三住义七门分别(列名辨相一　渐顿二　约约修分别三　约行分别四　八法摄住五　修成分齐六　治断分齐七)

第一列名并辨其相。十三住义出地持论。行成之处名之为住。又成不退亦名为住。住义开合广略不定。今据一门且论十三。名字是何。一种性住。所谓习种及与性种。佛建立坚固不坏。名种性住。二解行住。谓解行地。于出世道正观修行趣入不退。名解行住。三欢喜住。谓净心地。出世真证菩提心生。坚住不退自庆所得。名欢喜住。四增上戒住。谓离垢地。净戒具足微过不犯。名增上戒住。五增上意住。所谓明地。定心殊胜名增上意住。六菩提分法相应慧住。所谓炎地。观察三十七道品法名菩提分相应慧住。七谛相应增上慧住。谓难胜地。善观四谛相相名谛相应增上慧住。八缘起相应增上慧住。谓现前地。善能观察十二缘法故曰缘起相应慧住。九有行有开发无相住。谓远行地。有功用行共相开发名有开发。寂用俱行离于有无间隔之相名无相住。十无行无开发无相住。谓不动地。报行纯熟无功用行共相起发名无行无开。远离间隔功用之相名无相住。其第十一名无碍住。谓善慧地。能以四十无碍辨才说法利他名无碍住。其第十二名最上住。谓法云地。学行穷满故曰最上。其第十三名如来住。果德穷满出离清净名如来住(此一门竟)

次就顿渐分别诸住。如地持说。前菩萨住渐次清净。后如来住顿得清净。教行顿成名为顿得。证行顿显名为清净。何故而然。彼菩萨地一一位中所治障品品别无数。多时渐断方乃穷尽。为是渐净。障佛之障局唯一品。金刚心中一无碍道断之毕竟。种智起时一切顿净更无多品。故不渐净。是为菩萨如来地别(此二门竟)

次约修辨。如地持说。种性解行名无相修方便。渐学破相趣入出世。彼欢喜住乃至缘起相应慧住。得无相修正能破相证入无为。二无相住无相住无相修净。得无生忍知一切法本不起故。无碍至佛无相修果。依前离相成诸德故(此三门竟)

次就行论。如地持说。种性解行修习小行。有断行不定所得有退。起行局狭故名为小。不能常行说为有断。行心不坚故名不定。逢缘退失名有退转。欢喜乃至缘起慧住修习广行。不断决定所得不退。此诸住中各于一行备一切行。故名为广。恒作不住。名为不断。行心牢固称曰决定。缘不能败名不退转。有行有开乃至最上修无量行。不断决定所得不退。此诸住中各能于彼一切行中备具一切名无量行。余不断等备如前释。彼如来住成就无量不断决定不退之果(此四门竟)

次以八法摄十三住。如地持说。言八法者。一信二闻三思四者净心五初修慧行六修慧广七修慧果成八毕竟出离。云何摄住。种性解行修习信心。于解行中成就闻慧思慧思惟。初入欢喜名为净心。欢喜地满名修慧行。离垢已上名修慧广。不动已上名修慧果成。佛地名为毕竟出离(此五门竟)

第六明其修成分齐。如地持说。种性至佛要经三大阿僧祇劫。减即不成。初阿僧祇种性及与解行住过得欢喜地。第二僧祇欢喜乃至有开发过得无开住。第三阿僧祇无开及与无碍住过得最上住。阿僧祇者是外国语。此名无数。如华严中大数有其一百二十。此第一数。然劫有三。一者日月岁数无量名阿僧祇劫。二中劫无量名阿僧祇劫。如贤劫等。此劫大小如龙树说。四十里城满中芥子。木概令平。百年去一。其芥子尽劫犹不尽。四十里石。天衣三铢百年一拂。其石皆尽劫犹不尽。三大劫无量名阿僧祇。如杂心说。彼贤劫等六十四劫名为大劫。何故定言六十四乎。劫有三种。谓水火风。如是彼三劫中火多水次风为最少。七火一水七水一风。如是凡经七七火劫一七水劫。于彼最后水劫之后更经七火方有一风。为是合有六十四劫。亦可。如彼贤劫之流。数至僧祇名一大劫。若论中劫始从种性至初地。时已过无量阿僧祇劫。不得言一。语其大劫唯一僧祇不得过多。余亦如是(此六门竟)

次明诸住断障分齐。如地持说。障别有二。一烦恼障。所谓四住。二者智障。所谓无明。彼烦恼障有三处过。从初乃至欢喜住。时增上及中恶趣烦恼一切出过。烦恼障中中上二品能发恶业受恶道身。是故名为恶趣烦恼。种性已上渐次断除欢喜时尽。欢喜乃至无开发住下品烦恼皆悉出过。无开乃至最上住时烦恼习气一切出过。入如来住智障亦三。一者皮障粗品无明。障彼菩萨粗品法身。如似世人皮中之患故曰皮障。二者肤障中品无明。障彼菩萨中品法身。如似世人肤中之患故名肤障。三者骨障微细无明。障彼菩萨微细法身。如似世人骨中之病故曰骨障。初至欢喜断尽皮障。欢喜乃至无开发住断尽肤障。无开乃至如来住时断尽骨障。问曰。何故烦恼障中微细习气十地出过。智障之中微细之者佛地始过。释言。四住浮粗易离。是故先过。无明难尽。是故后过。又问。何故烦恼障中三品之外别须断习智障不尔。释言。烦恼性是起惑。是故宣说细者为习。无明性是微细之惑。细者是地故不名习。若说粗家残余名习。亦得无伤。故地持中说佛烦恼智障习断。十三住义辨之略尔

　　离十四垢业义

离十四垢业如长阿含善生经说。名字是何。离四结业不于四处作诸恶行。离六损财法。是为十四。离四业者离杀盗淫及与妄语。是其四也。身口业道具有七种。以何义故偏防此四。以此四中贪通重罪故偏说之。又此十四者在家业行。在家之人能防此四。余口业道不能防禁。故不说离。故论说言。出家之人尚不能离。何况在家。又绮语等不应法故皆妄语摄。故不别论。不于四处作恶行者。爱处恚处痴处怖处不依此处而起恶行。离六损财者。一不耽酒。二不博戏。三不放荡。四不迷伎乐。五不恶友相同。六不懈惰。说彼耽酒有六种失。是故须离。一者失财。二者生病。三意斗诤。四恶名流布。五嗔怒暴生。六智慧目损。博戏之失亦有六种。故应舍离。一财物耗尽。二虽胜生怨。三智者所啧。四人不敬信。五为人疏外。六喜生智盗窃。放荡之失亦有六种。是故须离。一不自护身。二不护资财。三不护子孙。四常自惊惧。五诸苦恶法常自缠身。六喜生虚妄。迷于伎乐亦有六失。故须舍离。一者求歌。二者求舞。三求琴瑟。四波内卑。五多罗槃。六首呵那。此后三种经中不翻。不知是何。恶友相得亦有六种。是故须离。一方便生欺。二好喜屏处。三诱他家人。四图谋他物。五财利自向。六好发他过。懈惰之失亦有六种。故应舍离。一者富乐不肯作务。二者贫穷不肯勤修。三者寒时不肯勤修。四者热时不肯勤修。五者时早不肯勤修。六者时晚不肯勤修。是为远离十四垢业。地持所说义当此(矣)

　　离隐六方离四恶友摄四善友义

此义亦出长阿含中善生经矣。先明远离隐覆六方。罗悦城中有长者子。名曰善生。父祖相承恒于清且沐浴香汤礼事六方。令彼方神来护家业。所作谐偶值佛出世。诣佛请问。贤圣法中有是法不。佛时答曰。贤圣法中亦有六方。但不同汝。即为说偈。父母为东方。师长为南方。妻子为西方。亲族为北方。仆使为下方。沙门为上方。诸有长者子礼敬于诸方。敬顺不失时死皆得生天。惠施及燸语利人多所益。如彼经说。敬东方中。子于父母五事敬顺。一者供奉使无违失。二凡有所为先白父母。三父母所为敬顺不违。四父母止令不敢违背。五不断父母所作正业。子于父母如此敬事则令彼方安稳无忧。父母于子五事敬视。一者制子不听为恶。二者指授示其善恶。三者慈爱入骨彻髓。四者为子求善婚娶。五者随时供给所须。敬南方中。弟子于师五事敬顺。一给侍所党。二礼敬供养。三尊重戴仰。四师有教敕随顺无违。五从师闻法善持不忘。师长亦以五种之事敬视弟子。一顺法调御。二诲其未闻。三随其所闻令善解义。四示其善友。五尽以所知诲授不吝。敬西方中。夫之敬妻亦有五事。一相待以礼。二威严不越。三衣食随时。四庄严以时。五委付家内。妻以五事恭敬于夫。一者先起。二者后坐。三者和言。四者敬顺。五者先意承问所在。敬北方中。人须五事尊敬亲族。一者给施。二者善言。三者利益。四者同利。五不欺诈。亲族亦须以其五事亲敬于人。一者为护放逸。二为护失财。三为护恐怖。四屏相教诫。五常相称叹。事下方中。主于仆使五事将顺。一随能而使。二饮食随时。三赐劳随时。四病与医药。五从其求暇。仆使亦以五事事主。一须早起。二为事周容。三不与不取。四作务以次。五称扬主名。事上方中。檀越须以五种之事供奉沙门婆罗门等。一身行慈。二口行慈。三意行慈。四以时施。五问不遮止。其诸沙门婆罗门等须以六事教授檀越。一者防护不令为恶。二指授善处。三教怀善心。四未闻者使闻。五已闻者令解。六开示正路。如是敬事能令诸方安稳无忧(此一门竟)

次明远离四种恶友。如彼经说。有四怨。如亲应当觉知。一畏伏友畏而伏从。实无诚心。此据其意。二美言友言顺心乖。此据其口。三敬顺友形诈亲附。内无实心。此据其身。四者恶友恶事相伴。畏伏有四。一先与后夺。畏时则与不畏还夺。二与少望多求取无厌。三畏故强亲。四为求离苦诈亲附。美言有四。一善恶斯从。二有难舍离。三外有善来蜜而止之。四见有危事便相诽谤。敬顺有四。一者先诳。二者后诳。三者现诳。四见有小过便加杖之。恶友有四。一饮酒时为友。二博戏时为友。三淫逸时为友。四歌舞时为友。此皆须离(此二门竟)

下次明其摄四善友。如彼经说。四亲应当亲之。一止非友恶事相止。此据其口。二慈愍友苦事相怜。此据其意。三利人友益事与人。四同事友好事相助。此二据身。止非有四。一见人有恶则能遮止。二示人正直。谓教正理。三慈心愍念善言诲诱。四示人正路教修出道。慈愍有四。一见利代喜。二见恶代忧。三称誉人德。四见人说恶便能抑制。利益有四。一者护人不令放逸。二者护人使不失财。三者护人使不恐怖。四者屏相教诫。同事有四。一者为彼不惜身命。二者为彼不惜财宝。三者为彼济其恐怖。四屏相诫。约离隐方等略辨如是

　　十四化心义六门分别(释名辨相一　就处分别二　三性分别三　得舍成就四　化事差别五　大小不同六)

第一门中释名辨相。无而忽起名之为化。起化之意名为化心。化心不同。宣说十四。或说二十。小乘法中宣说十四。大乘法中宣说二十。言十四者。初禅有二。一者初禅化。二者初禅为欲界化。二禅有三。一者二禅为二禅化。二者二禅为初禅化。三者二禅为欲界化。三禅有四。当地有一。下地有三。四禅有五。当地有一。下地有四。良以小乘于上地度不能现化故唯十四。言二十者。菩萨依于四禅发通。一一皆能为五地化。所谓欲界乃至四禅故有二十。良以菩萨神通自在故能如是。名数既然相状如何。有人依禅修得通竟。欲起化事先作是念。我当化作如是事。从此心后入于定中自然现化。名为化心。名相如是(此一门竟)

次就处论。处别有二。一所依处。唯四禅不在余地。何故而然。欲界无定。故不起化。设有起化但是生慧。四空地中心志微劣。又不缘色为是不起。色界地中余眷属定支因不具无多力用。所以不起。是故但依四根本禅。故论说云。五通在四禅。根本非余定。就四禅中依如小乘初禅有二。二禅有三。三禅有四。四禅有五。备如前列。大乘法中各具五化。亦如上说。二化现处。依如小乘。欲界初禅并皆有四。所谓有彼四禅地化。二禅有三。当地有一。上地化心有其二种。三禅有二。当地有一。上地有一。四禅唯一当地之化。上能化下。故下转多。下不化上。故上渐少。若依大乘五地之中各各备有四禅之化。问曰。欲界二禅化心与彼初禅初禅化心何者为胜。若依小乘互有胜劣。欲界地中二禅之化去远故胜。能到二禅初初禅地中初禅之化处上故胜。若依大乘初禅地中初禅之化一向是胜。以处上故。去则与彼欲界地中二禅之化近远相似。同能往至一切地故。初禅二禅相望既然。余地相望义皆同尔。问曰。上禅起下化心。为属下地为属上禅。释言。属下。若尔依于上地眼根见下色时。所生眼识应属下地。释言。不类。云何不类。解有两义。其一义者。依于上禅起下化心。即与下地起作之心粗细相似。故属下地。上地眼根见下色时。所生之识不与下同。故不属下。第二义者。六通之中唯有身通能变能化。化有二能。一者能起异时作用。化主虽灭留化如故。如佛灭后余留影像住罗刹崛。母从天来起坐说法。诸罗汉等身虽灭度余留化火焚烧己身。二异处作用。依上发通。起下化心。余通之中悉无变化。不能起彼异地作用。上眼见色时。所生之识不属下地。耳识亦尔(此二门竟)

次就三性分别化心。化有二种。一生慧化。如似魔王作化佛像。如是一切。二修慧化。依禅发通依通起化。生慧之化是报无记。修慧之化论说不同。若依毗昙通体是善。化心无记。成实法中非破毗昙利他心起。云何无记。当知化心一向是善。大乘法中义有两兼。若论世俗等智起化与毗昙同。故地持中说为无记化化禅。异如实智记一向是善(此三门竟)

次明得舍成就之义。先论其得。先无今有名之为得。得有二种。一离欲得。凡夫二乘断欲界结得初禅时。顿得初禅二种化心。一当地化二下地化。如是次第乃至断彼三禅结时。顿得四禅五种化心。当地中一下地中四。菩萨之人断彼欲结得初禅时。顿得初禅五种化心。当地中一他地中四。乃至四禅类亦同尔。二者生得。有漏之法生上失下。退生之时还得本法名为生得。凡夫之人从无色退生四禅时。顿得四禅五种化心。当地中一下地中四。生三禅时。顿得三禅四种化心。乃至生彼初禅之时。顿得初禅二种化心。声闻缘觉无退生义。为是不论。菩萨生上不失下法。故无生得。何但生上不失下法。乃至得彼大涅槃果不舍世事。故经说言。不舍世间得大涅槃。不断烦恼而入涅槃。恼尚不断况余功德。次论舍义。先有今失名之为舍。舍有二种。一者退舍。声闻凡夫从彼初禅退起欲界烦恼之时。并失初禅化心。乃至退起三禅结时。顿失四禅五种化心。菩萨退时地地失五。二者生舍。声闻凡夫生上地时失下化心。名之为舍。生二禅时顿失初禅二种化心。乃至生彼四空地时顿失四禅五种化心。次论成就。有而不失名为成就。依如毗昙有漏之法。在下成上上不成下。以是义故凡夫二乘身在欲界及初禅地。各成四禅化心。在二禅中成上二禅三种化心。下皆不成。身在三禅成上三禅二种化心。在第四禅唯成四禅一种化心。菩萨之人身在欲界乃至非想皆成一切。以不失故(此四门竟)

次明化心所作之事。如地持说。要略唯三。一者化身。所谓化现众生色像。二化境界。化为外事色香味等。三者化声。化身之中约形分四。约处论八为事亦八。约形四者如地持说。一似自身。化主为人。化人似己。天龙等形类皆同尔。二者不似自身。天为人。止亦化为人。不似自身。等亦然。三化似他身。他人是人。化人似彼。天等亦然。四者不似他人。是人还化作人而不似彼。天等亦然。约处八者如杂心说。一化作自身住于自地。二化作他身住于自地。三化作自身往至他地。四化作他身往至他地。是义云何。化主身在初禅之中化作初禅自身他身。即住初禅以为初二。化作初禅自身他身。往下欲界以为后二。身在初禅为化既然。乃至身在四禅亦尔。此初四竟。五者化作他地自身即住他地。六者化作他地他身即住他地。七者化作他地自身往至自地。八者化作他地他身往至自地。是义云何。化主身在欲界之中依彼初禅而起化心。即名初禅以为自地。名欲界处以为地他。以是义故。化作欲界自身他身住于欲界名住地他。以为前二。持此二化往至初禅名至自地。以为后二。欲界初禅相望既然。诸地相望类皆同尔。为事八者如龙树说。一能作小。二能作大。三能作轻。四能自在大为小等。五能作为有力之主。六能远到。七能动地。八随意所欲尽皆能得化身如是。次明化境。于中有二。一者化作自地之中一切境界。二者化作他地之中一切境界。次明化声。化声之中要略唯二。一内二外。作众生声名之为内。作余一切草木声名之为外。内中约人分之为四。一者化作自相似声。二者不似。三者化作他众生声。四者不似随相有七。如地持说。一妙音具足。二广音具足。三从自起。四从他起。五无所从起。六说正法。七随事教啧。一一广辨如地持论。作外声中事别无量。不可具论(此五门竟)

次明大小不同之义。不同有六。一缘心不同。小乘法中攀缘心化。凡所化现作意而起。大乘法中始修作意终成不作。无心分别。慈善根力令诸众生自然见故。二多少不同。声闻之人一心一化不能无量。菩萨一心能为法界一切色像及一切声。三宽狭不同。声闻但能一世界化。菩萨不尔。一切世界悉能现化。四所至不同。声闻现化于一佛国不至他界。菩萨现化至无量界。如彼维摩遣化菩萨至香积等。第五有心无心不同。声闻缘觉虽化为人于中无心。佛及菩萨为化有心。故涅槃云。化无量人各令有心。良以佛心遍一切处故化有之。六虚实不同。声闻缘觉虽复化作衣服等事不得实用。诸佛菩萨所为化事即得实用。如地持说。化心如是


大乘义章卷第十五


