　　No. 1222

圣迦柅忿怒金刚童子菩萨成就仪轨经卷上

　　　　大兴善寺三藏沙门大广智不空奉　诏译


尔时金刚手菩萨从坐而起。顶礼佛足退坐一面。合掌向佛而白佛言。世尊哀愍加持于我。已说苏悉地诸真言轨则律仪教法。我今欲为未来有情及末法时无福德者。以于前世不修善品作诸罪业。致于今生招感贫匮逢遇恶人。斗诤言讼杀害有情。亦为未来有诸国王正法治国。生清净信尊敬三宝。为邻国小王侵扰国界不遵正法。或有外道不信因果。毁谤三宝灭坏佛教。有如是等种种有情。今于佛前为彼等类。说此息灾增益敬爱降伏等法。令知佛法有大威德神通自在。知诸菩萨具一切智。或复有诸修真言行者。见有众生常怀恶心。欲破佛法兴师害善。大悲愍念作降伏法。而令彼人不遂恶业。亦遮未来堕三恶趣。是故说此无比大德圣迦抳忿怒金刚童子仪轨之法。修此法者。当于有舍利塔前。或于河岸清流水侧。或于空闲及以天庙或于山间。于如是处。或时饮乳食菜或复乞食。专诵真言满六十万遍。即先行法皆得成就有大效验。或能缚扑问事皆如。摧诸鬼魅。灭除邪见毁谤正法。坏国之人阐提等类。真言威力悉能令彼发于善心。毒虫青药不能伤害。又复不为余部诸持诵者能破此法。若持诵者。设有不能依此法则。或增或减亦得满足。又能开诸伏藏破阿修罗关键。枯竭江河回止流水

又先行法。取自身噜地罗及牛黄苏相和。然千盏灯供养圣者金刚童子。供养已。空中有声作如是言。汝法已成。便可即取阏伽香水当额奉献。从此已后。愿有一切所求之事无不成就

又若欲往阿修罗宫受妙乐者。当往阿修罗窟门以茅草作钩。诵金刚童子真言七遍加持茅钩。于门边空中右旋转。专诵真言勿令间断。当于窟中生大火聚。彼中修罗男女等皆被烧然。哭泣惶怖作呵呵声。一一阿修罗女皆当出现身。告持诵者言。唯愿尊者入我窟中恣意游戏。得入已后。住经一劫受天妙乐

又法欲取伏藏。不应简择宿曜日时不即斋戒。于彼伏藏边当翘一足立诵真言。右旋顾视遍于四方即成结界(作大坛时亦用此法)专心翘足立诵真言一百八遍。其伏藏中守伏藏者。若作障难即便被烧成一火聚。哭泣来至持诵者前胡跪降伏。持诵者即告彼言。汝等开此伏藏。藏中所有皆悉与我。彼等即开与持诵者。若彼等悭惜不与即作是言。梵王那罗延摩醯首罗及斗战女神讷伽等来厌汝伏藏。汝等应速与我此物。若不然者忿怒圣者金刚童子灭汝家族。彼等若闻如此语已。皆悉顺伏即作是言。尊者恣意往取物。我无所吝。即告彼言。汝等可自开藏与我。彼则开藏恭敬持与

又法取雌黄或雄黄牛黄安膳那眼药。置于金银或熟铜器中。对有舍利塔前。以香涂一方坛。置圣金刚童子像于坛中。以种种香花饮食阏伽。依教迎请而供养之。对此坛前专诵真言八千遍。加持前药即得三相而现。所谓暖相烟相光相。若暖相现。用点额上或涂眼中。凡一切人见者亲附心生欢喜。若烟相现。如前用之即得安怛但那成就。若见光相现亦如前。即得飞腾虚空自在

又法至于恒河或入海之河。于此河侧而持诵者。或净食或不食诵真言三十万遍。至于阿修罗窟。结印契诵真言。其阿修罗关键自然而破。窟门即开。阿修罗王引入宫中。食天甘露寿命一劫

又法若于大海岸边。结印诵此真言拟大海水。其水即减二十五肘。随其减处地则干燥

又法于海岸边。闭目以绵塞其两耳。结印诵真言一千遍。即见自身至楞伽山顶。又诵千遍。有罗刹王微毗师那。示现端严身至行者处。任持诵者驱役走使。若不伏驱使。持诵者即想彼罗刹在左足下。举足踏地。其罗刹王闷绝至死。所住楞伽之城。悉皆被烧如大火聚。持诵者起慈愍心。于真言句中加娑嚩贺字。其罗刹等即得苏息。归伏行者任令驱使

又法于俱摩罗天前(乘孔雀天)不食诵真言三十万遍。俱摩罗天当即现身。于行者前与行者愿。行者即取阏伽香水。诵真言加持七遍。而以奉献作是言。善来俱摩罗。唯愿令我于俱摩罗摩醯首罗天所说真言皆得成就。俱摩罗言。愿汝成就。作是语已隐身不现。从此已后一切金刚部中及余天所说真言。皆得成就

又法至摩醯首罗天庙。不食诵真言十万遍。心所愿求皆得满足

又法于梵天那罗延天摩醯首罗天帝释天俱摩罗天日天。诸余天等形像之前。诵真言十万遍。心所求愿悉皆成就

又法于持诵者曾经所入修罗窟前。诵真言十万遍。先窟中持诵成就者。出窟来迎顶戴引入。至修罗宫中。若不来即至摩醯首罗天庙中。并称吽字诵真言一千遍。先入修罗宫者则出窟来。第二第三乃至第七人。皆出来作如是言。我等先入阿修罗王荷擿迦宫殿。皆因受持金刚童子真言得入此宫。情相爱慕结为朋友。我等相共耻辱科罚不迎汝者。我等共汝且不应入阿修罗窟。即于窟前取所献摩醯首罗萎花。又取画摩醯首罗形像。以左足踏其头上。投萎花于火中作护摩。则吉祥天与修罗女共为眷属。从窟而出至行者前作如是言。终相奉事所持诵者。必不应受。当须作雷震忿怒声而诵真言。彼等悉皆迷谬狂乱。自脱衣服其身裸露。吉祥天女及修罗女作是言。我等奉事尊者。持诵者拍掌三遍。告言汝随顺我。即起慈心。于真言句中加娑嚩贺字。彼等迷闷皆得醒悟。若作此法由不入者。持诵人即闭目诵真言八遍。则圣者金刚童子现身告行者言。子汝来。汝入修罗窟至第二重门。门即自开。若自身入并诸眷属等亦皆得入。阿修罗王所有七种宫殿。作此法皆悉得入

又法欲降伏恶人者。取芥子共盐相和。护摩诵真言十万遍。一遍一称彼名。投芥子及盐于火中。天阿修罗等尚被损坏。何况诸余人类。兴恶心者而不损坏。虽先未有功业。随诵随成。何况常受持者

又法欲变密里得迦为金及珠宝者。取密里得迦以左脚踏头上。以手印打之。真言句中并吽字。其蜜里得迦即自起。用补沙铁刀剑斫之。即全身变成金躯。若不尔持诵者告言。速吐速吐。即吐如意宝珠。悬自颈下。所思念事皆得满足

又法对舍利塔前诵真言六十万遍。即先行成就。然后以补沙铁作剑。长六指或八指或十六指或三十二指。或依余真言教中剑量。剑成之后以五净洗之。右手把剑于道场中念诵。乃至剑现光焰。持诵者则得变身。为持明仙飞腾虚空。名为持剑明仙。或以补沙铁作金刚杵。量如苏婆呼经说。念诵如前。则变身为毗那夜迦主仙。于诸魔众而得自在。或以作轮念诵如前则为持轮仙。于诸明仙得为主宰。若作钺斧念诵如前。亦得变为毗那夜迦主仙。若作斧念诵如前。则得变为鬼神主仙。于诸鬼神得为主宰。若作刀子则为天女主仙。于诸天女而得自在。若作罥索则为龙主仙。于诸龙中而得自在。若作铄底则得勇健大力。能敌俱摩罗天。若作佉吒网迦。则得如摩醯首罗天。于三界中而得自在。于前诸法若一法成就。即能成入一切坛场。亦能成就一切诸法。所有明仙共彼来往。寿命一大劫

又法欲天帝释拥护者。取七蚯蚓粪作彼天形。以右脚踏心上。取毒药和噜地罗及白芥子。诵真言一千遍。护摩诵真言。一遍一掷火中。则得天帝释敬爱。并天眷属常来拥护

又法若花若果诵真言七遍加持。以将与人则得欢喜

此金刚童子真言对舍利塔前念诵。余处不应念诵。作法不成。若常念诵不间断者。一切所求皆得成就。应发菩提心离悭吝想。常习舍施远离无益世间谈话。一切胜愿皆得现前。不被诸魔之所得便。亦不应与人治病。及治鬼魅以妨大法

我今说圣迦抳忿怒金刚童子真言印契念诵次第法根本印

其印相以二中指相背竖。二无名指于中指中节外横交。二头指钩二无名指头。二大指于中指前中节头相拄。二小指头相合。向下竖如针即成。根本真言曰


　【◇】
曩　谟(一)　啰　怛曩(二合)　怛啰(二合)　夜(引)
【◇】
野(二)　曩　莫　室战(二合)　拏　嚩　日啰(二合)
【◇】
播(引)　拏(上)　曳(三)　摩　贺　药　乞洒(二合)　细
【◇】
曩(引)　钵　多(上)　曳(四)　怛　你也(二合)　他(去引)(五)
【◇】
唵(六)　迦　抳(尾征反)　度　[寧*頁](七)　吽(引)(八)　发　吒(半音)
【◇】娑嚩(二合引)　贺


又第二根本真言。开阿修罗宫。用前根本印。真言曰


　【◇】
曩　谟(一)　啰　怛曩(二合)　怛啰(二合)　夜　野(二)
【◇】
曩　莫　室战(二合)　拏嚩　日啰(二合)　播(引)　拏(上)
【◇】
曳(三)　摩　贺　药　乞洒(二合)　细　曩(引)　钵　多(上)
【◇】
曳(四)　怛　你也(二合)　他(去引)(五)　唵(引)(六)　度　曩
【◇】
尾　度　曩(七)　迦　抳　矩噜(二合引)　驮(八)　萨　嚩　演
【◇】
怛啰(二合引)　抳(九)　吽(引)(十)

次结独股杵印。二手内相叉作拳。二大指互捻二小指甲上。头指并竖合即成(用前第一根本真言)

次结护身印。用前根本印。印身五处。真言曰


　【◇】
唵　萨　嚩　弩　瑟吒(二合)　嚩　向(识量反)　羯
【◇】
啰　迦　抳　矩噜(二合引)　驮　啰　乞洒(二合)　啰
【◇】
乞洒(二合)　[牟*含]　娑嚩(二合)　贺(引)

次结甲胄印。准前根本印。舒二头指相拄。二大指捻二头指下第一文即成。印身五处。真言曰


　【◇】唵　纥哩(二合入引)　迦　抳　野　么　诺　贺　吽

【◇】
发　吒(半音)　娑嚩(二合)　贺(引)

次结宝山印。准前独股杵印。二头指微屈头相拄。安于头上即成。真言曰


　【◇】
唵(引)(一)　阿　佐　啰　吽(引)(二)

次结墙界印。准前根本印。直舒二头指。头相去一寸许即成。真言曰


　【◇】
唵(引)(一)　纥哩(二合引入)　迦　抳(二)　诺　贺　诺　贺(三)　钵
【◇】
者　钵　者(四)　吽(五)　发　吒

次结网印。准前根本印。二大指向外散开即成。真言曰


　【◇】
唵(引)(一)　嚩　日啰(二合)　半　惹(子攞反)　啰(二)　吽(引)(三)
【◇】
发　吒

次结缚毗那夜迦印。准前根本印。二头指二中指屈入掌。二大指各押二中指。于掌中甲相背合为拳即成。真言曰


　【◇】
唵(引)(一)　度　曩　尾　度　曩(二)　怛啰(二合引)　娑(引)　野
【◇】
戍(引)　洒　野(三)　萨　嚩　尾　曩(引)　野　迦(引)　喃(引)(四)
【◇】
吽(引)(五)　娑缚(二合)　贺(引)(六)

次结迎请圣者印。准前根本印。以二大指向身招即成。真言曰


　【◇】
唵(引)(一)　度　[寧*頁]　发　吒

次结请圣者眷属印。用前迎请印。真言曰


　【◇】
唵(引)(一)　娑　跛　哩　嚩(引)　啰(二)　么(引)(一)　嚩(引)　贺
【◇】
野(三)　婆(去)　誐　鑁(四)　迦　抳　矩噜(二合引)　驮(五)　三(去)
【◇】
么　野　么　弩(鼻声)　娑么(二合)　啰(六)　娑嚩(二合引)
◇
贺(引)

次结献阏伽印。准前根本印。二大指捻二头指下第一文即成。真言曰


　【◇】
唵(引)(一)　嚩　日噜(二合引)　娜　迦　吽(引)(二)

次结献座印。准独股杵印二大指捻二头指下第一文。头向外出少许即成。真言曰


　【◇】
唵(引)(一)　嚩　日啰(二合)　尾(引)　啰(引)　野(二)　娑嚩(二合)
◇
贺(引)(三)

次结献涂香印。准前独股杵印。二大指微屈。捻头指下第一文。二大指相去二寸许即成。真言曰。能满所阙仪轨。真言曰


　【◇】
唵(引)(一)　迦　抳　矩噜(二合引)　驮(二)　萨　嚩　萨　怛嚩(二合引)
【◇】
婆(去)　羯　啰(三)　啰　乞洒(二合)　啰　乞洒(二合)(四)
【◇】萨　嚩　彦　驮(引)　[寧*頁](五)　娑嚩(二合引)　贺(引)(六)


次结献花印。准前独股杵印。出右大指即成。真言曰


　【◇】
唵　迦　抳　补　涩波(二合)　母　纳婆(二合)　嚩
◇
吽(引)

次结烧香印。准前独股杵印。二大指面相合即成真言曰


　【◇】
唵(引)(一)　迦　抳　矩噜(二合引)　驮(二)　坞　蘖啰(二合)
【◇】
能(上)　瑟吒噜(三合)　得羯(二合)　吒　佩(引)　啰　嚩
【◇】
(三)　蘖啰(二合)　恨拏(二合)　蘖啰(二合)　恨拏(二合)(四)
【◇】
度(引)　奔　娑嚩(二合引)　贺(引)(五)

次结献食印。准前独股杵印。出二大指。二小指指头相拄。余六指内相叉作拳即成。真言曰


　【◇】
唵(引)(一)　迦　抳(二)　吽　吽(三)　娑嚩(二合)　贺(四)(引)

次结灯明印。准前独股杵印。二大指向身。并竖即成。真言曰


　【◇】
唵(引)(一)　迦　抳　你(泥以反)(引)　跛　你(同上)　跛　野(二)　吽
【◇】
(三)　发　吒　娑嚩(二合)　贺(四)(引)

次结头印。准前根本印。二大指捻二无名指甲上即成。真言曰


　【◇】
唵(引)(一)　吽(引)　吽(引)(二)　么　么　发　吒(三)

次结顶印。准前根本印。二头指直舒头相拄即成。真言曰


　【◇】
唵(引)(一)　纥哩(二合引)(二)　战　拏　迦　抳(三)　诺　贺　钵
【◇】
者(四)　吽(引)(五)　发　吒　娑嚩(二合引)　贺(引)(六)

次结前根本印。安于心上。以心真言加持心。真言曰


　【◇】
唵(引)(一)　迦　[寧*頁]　吽(引)　发　吒

次结甲胄印。如多罗菩萨印。二头指微开即成。用前甲胄真言

次结最胜印。二手内相叉作拳。二小指头相合即成。用前第二根本真言

次捧念珠当心。以随心真言加持七遍。随心真言曰


　【◇】
唵(引)(一)　迦　[寧*頁]　度　么(二)　吽(引)　发　吒

次结奉送圣者印。准前根本印。二大指向外拨即成。真言曰


　【◇】
唵(引)(一)　迦　抳　娑嚩(二合引)　贺(引)

我今复说开阿修罗窟门立印。持诵者当迅速。踏地行步喜跃恐悚。频申蹙眉鼓其两颊。二手高举曲其十指为师子爪。两眼向下如师子顾视。时时以两手作师子爪。更互上下。以搭其地如师子行。作阿里荼立舞而旋绕。想自身如本尊。此印一切印中最胜。能摧坏一切阿修罗宫关键。金刚藏菩萨言。我今说画金刚童子像法。取不截白[疊*毛]择去毛发。画师当须受持八戒。画菩萨身。种种璎珞以为庄严。身如火色遍于身上流出火焰。以右手持金刚杵斜举向上。左手作施愿手。脚为阿里荼立踏盘石上。于施愿手下画持诵者。右膝著地手执香炉。像既成已。当于像前种种供养。烧安息香无间念诵。乃至有成就相现。闻空中声及闻铃声。复有光现光如流星。坠下坛内声如雷震。即于其处。先所置贤瓶香水用献阏伽。其像或动或放光。当知持诵者即有功效。已后对此像前念诵。随所意乐事。悉皆成就

又说画像法如前。取织断不截白[疊*毛]。用牛尿洗复用香水濯之。于闲静处或对佛前。或舍利塔或于精室。不应用皮胶和彩色。画笔色盏并须新者。画师必须澡浴清净。著新净衣受八斋戒。闭口吞声勿令吐气以冲其像。亦不应与彼画人论其价直。彼此和用以赏功力。其像独身从海涌出大海中。身如吠璃琉色。身有六臂臂膊佣序相貌充满。面有三目其目赤色。首戴宝冠狗牙上出。口咬下唇颦眉威怒。又于海中画一宝山。像以左足踏于宝山。山上有妙莲色以承其足。右足在海水中立没其半膝。右第一手持底里赏俱金刚杵作掷势。右第二手持母娑罗棒。谓棒一头如铁杵形。右第三手执于钺斧。左第一手把棒。左第二手如拟势(作金刚拳舒头指)左第三手持剑。以一大蛇于身上角络系。又以一切毒蛇。作膊钏臂钏腰绦璎珞及耳珰系发。又以一大蛇绕腰三匝。身背圆光火焰围绕。于火焰外有其雷电以相辅翼。应如是画画成已。持于河岸或迥树下。或天庙中或于池侧。若念诵时。或有伴或独自一切皆得。常须乞食。默然不与人语。乃至成就常起慈心。三时发露忏悔诸罪。专自策励生勇健心不应性弱。常乐舍施。每月须受灌顶护身。于念诵处结方隅界。及结曼荼罗界。加持香水洒身衣服。每日三时迎请圣者。献阏伽及涂香时花烧香饮食灯烛。对此像前诵真言九十万遍。作先行法。正诵持时有恶人来作障难者。以忿怒诵真言而相顾视。彼即瘨痫狂乱。若称彼名念诵视之。其人身肉片片圮裂。或时致死世医不救。须臾以右脚大指极按其地诵真言。即空中雨火炽然烧之。若起慈心念诵。如水灭火即得惺悟。若外贼侵境。称彼魁帅名念诵者。彼之军众尽皆疫病。或彼迸逃窜或当枯死或迷睡不觉或瘨痫疟病。或遍身痛恼。彼若顺伏慈心念诵。还得如故

又法欲求成就殊胜果者。于神通月白分。就趣海河侧。或印沙印泥为塔塔中置缘偈(即法身舍利偈)置像于塔前。念诵行者以水和糗食之。取遏迦木柴(广州潘隅县有)揾酥投火护摩。诵真言十万遍。满已地动。则转身飞腾为忉利天主。若遍地有火炬。则为四天王主。若大云注雨。大地所有伏藏一时踊出。若金色光遍现。则转依为菩萨。寿命一劫。一切有大威力无能沮坏。若见一切有情身出光焰。即证悟一切三乘佛法。菩提心成就。若像及塔放光明得一切持明仙中为王。若遍十方光焰。即见普贤菩萨。所求世间若出世间。一切胜愿悉皆满足。此像成就法。不应小人无智慧者。少悲愍者。无积集福资粮者。不敬师长谤毁此法者。谄诳妄语多口过者。掉举散乱心不平等者。多事务者。不入漫荼罗不受灌顶者。如是等人念诵。则招瘨狂夭寿。金刚手菩萨作如是说

又法若邻国侵境。恶臣作乱者。对此像前取人劫波罗捣为末。掜作彼人形。当于冢间或于池侧。以像面向北。持诵者面向南坐。于三角坛中安置像。持诵者断语乞食。忿怒作无悲愍心。以右手作金刚拳。舒小指刺彼人形心上。诵真言无间断。由此威力即令彼人得大寒热病。行者应时。即于坛中。忿怒王当即现身如大拇指节。如火聚融金色。周圆流出金刚火焰。以右手头指作期克势。即迅速至于彼处告言。某甲持诵者。使我来令断汝命。汝今命不存。彼闻是语即吐热噜地罗。[穴/(爿*臬)]语今命尽。若归顺悔过。持诵者起慈心。速以加持香水洒彼头上。即离苦恼复得苏息。金刚手菩萨如是说

又法欲召罗刹为使者。应先入曼荼罗受灌顶。然后作离怖畏恐惧心。持诵者决断勇健不怯弱。支持身命或乞食。常观念诸佛菩萨声闻缘觉。三时忏悔随喜劝请发愿回向。所将前像于冢间。涂拭作猛利坛。身著赤衣。以赤花作花鬘庄严自身。头上安人劫波罗。诵真言无限数。常以印甲胄擐身。于猛利坛中画四印曼荼罗。初念诵时见恶形狗牙出上。或有恶形竖发出舌。或一足或二足。或三足或两臂。或八臂。或两头或三头或四头。持诵者或见大风雷雨。第二七日见美貌端严女人。衣服璎珞庄严其身。幻惑持诵者。起慈心观彼。退散隐而不现。第三七日即见毗那夜迦。及见罗刹极恶形容。即降伏为使者。若见余成就持诵人得悉地者。于彼起少忿怒视彼人。彼所有成就法悉皆退失。彼罗刹等立誓。所为所作一切所驱使处。皆悉成办而为使者

又法于故园中或一迥树下。或池侧或山间。或随所爱乐处不语或乞食或饮乳。或食菜支持身命。三时忏悔对此像前。诵真言八十万遍。所为所作皆得成就

又法欲禁止他敌令彼昏迷。所执器仗不能为者。三日不食应画四印漫荼罗。或依吉祥器经中坛画法随力供养。于坛中一髻尊菩萨位处。置竹竿青幡。上取自噜地罗。和毒及白芥子。画作三股底里商俱金刚杵。杵心画圣忿怒金刚童子形。于竹竿下地上。以劫波罗末和泥。掜作独股金刚杵形。作护摩炉。炉中又掜泥。作一小独股金刚杵。取棘刺木燃火。取骨末和毒。一诵真言一称彼名掷著炉中。对于军阵前作法。令彼军众两目皆盲不见。一切手中器仗悉皆自落。若于当处不动如杌

又法令彼么罗者。使明医于自头上五脉处。刺取噜地罗作护摩。诵真言一遍一称彼名。一切他敌于须臾顷。顽痴如杌任从捉缚杀害。彼若顺伏即起悲愍心作息灾法。取酥和蜜以龙花蕊揾。称彼名诵真言一遍一掷火中。彼苦皆息

又法欲破他阵。彼军欲逼且纵相近。近已。如前作四印坛。或画余坛亦得。竖前青幡对彼军前作护摩炉。持诵者裸体被发结印被甲护身。取摩诃莽娑和毒噜地啰。日三时念诵。每时一百八遍投火。准前称彼名。作如是法已。彼等设如梵王那罗延摩醯首罗俱摩罗天等威德自在。七日中间互相诤讼相斗杀害。互相间构悉皆断命。二七日间摩灭无余。念诵时不得语。若欲寝息应卧牛皮

又法设不具如前仪轨。对军阵前念诵。或如常护摩随其意乐。依余部中易得之物作法。彼军自当退败。金刚手菩萨作如是说。彼若归伏。如前作息灾法

又法欲验伏藏。取黄牛酥蛇皮蛟鱼脂。断遏伽木取绵。以此等作灯炷。诵真言加持。夜然炷近伏藏处照。随焰大小即知伏藏大小。若辟除护伏藏神及作障者。取疆石或土块或芥子或水加持掷于伏藏。藏上障者退散。设有大龙亦皆退散

又法驱逐恶人令远去者。取朗伽离药诵真言。称彼名加持七遍。埋彼人门阃下。即自远逝

又法以白檀香三指许。克作金刚童子像。右手把独股金刚杵左手施愿手。忿怒形咬下唇。用金刚杵形。以为璎珞庄严。以毗梨勒木作合盛之。烧苏合白檀香供养。对合前念诵三万遍。即成就一千种大事。不择时日宿直不限斋戒。不成就人亦得成就。若人有厄难。称彼人名念诵则得解脱

又法食采或饮乳或乞食。念应持禁戒一如比丘。诵真言三十万遍。所为所作对此像前。如前缚扑所问。皆得应验

又法欲得敬爱者。画四肘像不应用皮胶。于像中心画佛在菩提树下结跏趺坐。作说法相比丘众围绕。于下右边画金刚忿怒菩萨。狗牙上出口咬下唇。身如青莲花色眼赤黄色。眉颦蹙。以种种宝庄严身。当额流出长六指金刚童子。形充满口有四牙。遍身千光流出颦眉以右手头指作期克势

左边画持诵者。右膝著地手执香炉。金刚手菩萨言。我今说所求事。取午膝揾酥投火中护摩日三时。每时一百八遍。一遍一称彼名。满七日。一切有情皆得欢喜。以此仪轨。若油麻投火中护摩。皆得敬爱

又法至于冢间作彼设咄噜形。尸林中取死人骨作橛。以赤线缠之。钉彼设咄噜形心上彼即母驮

又法取芥子和毒噜地啰。日三时每时诵一百八遍。称彼名满七日已。彼即命终

又雄黄法者如前画像法。取雄黄置于热铜器中。持诵者取五净饮之身即清净。置像于舍利塔前。用根本真言。净其精舍护身结方隅界。用前眷属真言。加持涂香烧香时花饮食灯烛以申供养。或黑月八日或黑月十四日。用四个菩提叶承雄黄器。用三个菩提叶覆之。无菩提叶夜合叶亦得。念诵乃至三相现。所谓暖烟光。若暖相见取涂足。即离地一蹶日行千里。若烟相见则得安怛但那。若光相见则飞腾虚空。一切无能沮坏

若于路中所逢象马车乘自开路避之。行者作法时。应著黄衣及以黄神线角落如披袈娑若求安膳那成就。以青泥染衣服著。或服赤衣。神线亦如是。金刚手菩萨作如是说

我今说漫荼罗。当用正月九月于黑分。先应令欲念诵者殷重供养师。然后取吉祥木长十二指。诵真言加持一千八遍。为欲念诵者作护摩。护摩已方引入漫荼罗受灌顶其以曾作先行法者。应画漫荼罗。用五色粉捻成四门。门外画摽分漫荼罗为三分。中取半分为门。当上门以香粉画佛世尊坐莲华座。右边画观自在菩萨住莲华上。左边画金刚手菩萨住莲华上。当下门画圣迦抳忿怒金刚童子住莲华上。遍身光焰。四角应画二股金刚杵。以蛇缠杵。并有光焰。门门置贤瓶。坛中心置一瓶满盛香水。以细缯帛系瓶颈。各以真言加持一百八遍。变成金刚水。以用灌弟子顶。于此漫荼罗中得此灌顶已。一切悉地皆得现前。由入此漫荼罗及见漫荼罗故。从此已后才结契念诵。顿集无量功德所求皆得成就。已说漫荼罗仪轨品竟

圣迦抳忿怒金刚童子菩萨成就仪轨经卷上圣迦柅忿怒金刚童子菩萨成就仪轨经卷中

　　　　大兴善寺三藏沙门大广智不空奉　诏译


我今复说作先行法。于舍利塔前安本尊像。于三月十五日涂坛随力供养。取沉香揾酥蜜酪。昼夜掷火中护摩。一诵真言一掷炉中。若道场中幡花摇动。持诵者当知即有效验。即于晨朝供养三宝。七日内获得财宝丰饶。所求荣官皆得称意。及得金银珠玉七宝等

又法欲令空中出火者。视望空诵真言二十一遍。意念即空中火出

又法欲令天雨者。观虚空诵真言二十一遍即降甘雨。取雨水献佛。已后所作皆得成就

又法欲得空中雨花者。观虚空诵真言二十一遍。即于空中雨种种花

又法欲令若男若女欢喜者。以安息香作丸。诵真言二十一遍。一遍一称彼名。投火中即得欢喜

又法加持菖蒲二十一遍口中含。共人论议皆即得胜

又法若毗那夜迦来。相逼恼作障难者。才忆念真言。一切皆得消散。若常念诵不间注意于彼。障者并亲族眷属皆自灭坏

又法得先行成就者。应画圣金刚童子像。或于素上或于板上画之。其像作忿怒形。以蛇为璎珞。腰绦臂钏。二自嗔怒。黑月八日起首。行者应饮乳或食大麦。诵真言十万遍。即先行成就

又法从黑月一日起首。对此像前每日三时诵真言。时别一千八遍。烧安息香丸护摩。至于月尽所求皆得

又法对此像前。以莲华揾酥蜜酪。诵真言一千遍一遍一掷火中护摩。即获伏藏

又法迦腩摩花揾酥蜜酪护摩。诵真言一千八遍。一遍一投火中。一切有情皆得欢喜顺伏

又法欲衣服者。于趣海河入水立至胸。取有蕊花诵真言一千八遍。一遍一掷水中。即得衣裳十副

又法对像前。取苏摩那花揾酥蜜酪护摩。于七日中日三时。时别诵真言一千八遍。一遍一掷于火中。一切人恭敬得为邑主

又法欲得摧伏设咄噜者。取人骨以为橛。作彼人形或画或掜。加持一百八遍钉于心上。即得摧伏

又法欲摧彼设咄噜令么啰者。取烧尸残木作橛。磨紫檀香以涂橛上。取尸林中帛缠橛。钉彼设咄噜如前形头上。彼设咄噜即母驮

又法欲令设咄噜国界疲病起者。取老乌翅揾噜地啰。于三角炉中诵真言七千遍。满七日已彼尽疫病

我今复说画像法。或于白[疊*毛]或于素上或板上不应用皮胶。画师应洁净受八戒。画圣金刚童子像作忿怒形。虎皮为裙。右手把金刚杵。左手作施愿。持诵人对此像。于舍利塔前作先行法已。以香花供养此像。前应作方炉作增益法。取沉香木可长大指节揾酥合油。七日日三时。每时诵真言一百八遍。一遍一掷火中护摩。满七日已。得持明仙安怛但那。足离于地行疾如风。所闻永不忘

又法欲得成就药丸者。取羯抳迦罗华蕊龙花蕊白檀香。此等细捣熟研。又取象脂(其象年满二十。额上自有文。烈即有脂流。异种相者)取此脂和上件药为丸。和此药时取鬼宿日。令童女沐浴著新净衣。捣筛香药及丸作七丸。丸如梧桐子。阴干丸药法(以大指头指捻药。其指融腊涂。又取竹漠怗腊上。意不欲有指文印药上。若有指文。药无灵验)其药丸取生沉香木作合子。盛对像前结净。三时念诵。乃至合子中作佉吒佉吒声。即取一丸药供养本尊。一丸奉师一丸供养先成就者。又取一丸分与助伴。余者三丸以熟金银薄重重裹之。于口中含即得安怛但那。灭影藏形

又法欲破他敌者。取花置死人身上。然后收取烧尸残木。燃火护摩七日。取月黑分或中夜或日中。每时诵真言一百八遍。对三角炉前。面向南坐。称彼将帅名。用前花以真言加持。一遍一掷火中。彼军即破

又法欲令净行婆罗门欢喜者。取俱懒拏迦花。常称彼人名。七日内作护摩。诵真言投花火中。即得欢喜

又法欲得庶人欢喜者。取有香花投火中护摩。即得欢喜

又法令田农人欢喜者。取水生花护摩。即得欢喜

又法于舍利塔前取牛黄。加持一百八遍用点额。所行履处。一切见者皆敬爱欢喜

又法取骨屡草嫩苗。揾酥护摩诵真言一千八遍。一遍一掷火中。即得一切灾难悉皆殄灭及增寿命

又法先已降伏者欲息彼苦。三时以乳护摩。彼苦则得消除

又法欲求闻持不忘日诵万言者。对圣迦抳金刚童子像种种供养。于银器中盛酥。取酥法如下当明。念诵乃至三相现。随上中下。皆得闻持不忘

又法欲得雄黄成就延寿者。持诵人饮乳食大麦。诵真言十万遍。对摩醯首罗像前。取雄黄盛于熟铜器中。以七个菩提树叶如前上下覆盖。兼施八方天供养粥。诚心念诵。或有伴或无伴。应护自身结甲胄印。念诵乃至三相见。若光相寿命一万岁(上中下如前)

又法欲得敬重者。以铁作轮或三戟叉。于舍利塔前安金刚手菩萨像广大供养。置坛中以右手按上。无间断念诵。乃至质致质致声。当知成就。手把叉或轮。一切天人即皆顺伏。敬重彼人如佛无异

又取河两岸土掜作头指形坛中。以金刚杵按上念诵。乃至金刚杵及指来近身。当知此指成就。从此已后手把此指。欲钩召龙天八部若男若女畜生及禽兽等。真言句中称彼类等名。迅疾如风。即至行者所。使令所作皆得顺伏

又法若成就牛黄延寿法者。对金刚童子像前涂坛供养。于熟铜器中置牛黄。念诵。乃至光出手把。即寿命五千年(上中等可知)

又法取七个蚯蚓粪泥。加持涂圆坛。坐于圆坛上念诵。乃至空中有天妙药下来。才执此药身如金刚手菩萨

又法欲成就莲华法者。取紫檀木雕作开敷莲花。于舍利塔像前念诵。乃至光现。则得变为持明仙最为尊贵。若所至持明仙所居住洞之处。一切天龙八部皆得随顺

又法被毒虫所啮鬼魅病等。或疟或被毒药所中。取水加持七遍。洒彼或饮即得除愈

又法欲得缚扑问事。一日一夜不食念诵。其法即成。或童子或童女。令澡浴著新净衣。涂拭圆坛令坐。缚问过未来事皆悉得知。持诵者当须净信敬重三宝。金刚手菩萨愍念一切有情。欲令安乐利益故说

此经苏悉地大明王教中第六品一品是。此法南天竺国境。苾刍诃哩拔摩。于此法中持诵得大效验成就。此法设令犯四重五无间罪。现生持诵无成就分者。由入曼荼罗受灌顶。念诵现生则得一切成就。何况余净住具戒行者

又法设先持诵未有功效者。但临时念诵即得成就

又法取牛黄末加持一千八遍用点额。一切人见皆悉欢喜。若在军阵刀箭皆不著身

又法取齿木揾油嚼揩齿。当即获美食

又法晨朝取水一掬。加持七遍饮之。不求饮食饮食自至

又法左手把袈娑角。加持二十一遍共人论议。皆悉得胜辞辩无碍

又法经过贼境一心念诵。即不被劫夺伤害

又法取佉陀罗木护摩。除一切鬼魅

又法取佉陀罗木灰。散彼持诵人。即彼人持诵无效。若欲解时心诵真言一遍即解

又法妇人难产者。取酥一两加持二十一遍令服。即得易产不受诸苦

又法欲令恶人欢喜者。取蜡掜作彼人形。安于脾上加持一千八遍。暴恶忿怒人。皆得敬顺欢喜

又法对本尊像前。献白花一千八枚。即一切恭敬顺伏

又法欲令男女恭敬者。于男女前诵真言一千八遍。即恭敬顺伏

又法持诵者。或饮乳或食大麦。取蚯蚓粪掜作和修吉龙王形。持诵者坐彼王上念诵。若动摇当知法成就。龙王每日能供十二人食。亦能说过去未来事

又法持诵者。饮乳或食大麦。对像前诵真言百千遍。即获财宝无限

又法从一月乞食以自存济。至于白月十四日夜对此像前。广设供养念诵。乃至像动即得安怛但那。安怛但那成就中最为尊上。心念百味饮食。则得寿命五千岁

又法持诵者。入恒河立水至胸。诵真言十万遍。然后于恒河洲中印沙塔加持。即将本尊像置河岸侧。以酥蜜酪相和护摩。一切龙即来降伏。所处分事皆得成办

又法于独树下印缘起。偈塔。诵真言满十万遍已。令克镂匠受八戒。取菩提树木作三戟叉。加持十万遍。以种种香涂上。以右手持叉。昼夜念诵。其戟叉出焰。则变身成摩醯首罗天。即能调伏难调伏者。无能沮坏

又法乘船入海。诵真言十万遍。海龙王即来现身。所求皆得。海龙王献行者摩尼宝珠。才受已便为持明仙。即飞腾虚空。一切持明仙中为最尊

又法令金铜匠受八戒。取熟铜作贤瓶。于中置少分谷麦等一切种子。及诸灵药及金银七宝等少分。涂拭漫荼罗。每日三时供养。置瓶于坛中。于神通月取月一日。起首念诵至十五日。无间断念诵加持瓶。其瓶有光焰现。则手持阏伽供养圣众敬谢。即取瓶置于净处。所须物内手入瓶中。所须一切财宝车乘衣服世间受用玩具。随所意求皆悉获得。瓶中所出得物。先供养本尊。其瓶须诵真言加持防护。不尔恐诸魔来。盗窃瓶将去。应知

又法于入海河入水立至胸。诵真言十万遍。然后印塔或泥或沙。则于像前广设供养。用水精作如意宝。或用泥作安于右掌中。结跏趺坐念诵。乃至放光。即成如意宝。得为持明仙

又法于舍利塔前安像。于神通月十五日。像前依法广供养然灯。右手持宝幢。幢上系帛缯垂下。念诵乃至放光。则得如意幢成就。为持明仙

又法于神通月十五日。对像前广供养。取般若波罗蜜经夹。以香泥涂夹。以花鬘缠供养。置于左手结跏趺坐。念诵乃至放光。则得通达一切佛法无碍解辩。为持明仙遍游六趣。广能利乐无边有情。至无上菩提

又法饮乳食大麦。于大海岸独树下。七日三时。时别诵真言一千八遍。大海中所有宝。悉皆踊出恣意取之

又法食菉豆。于山上诵真言一千八遍。则见山中一切金。恣意取之

又法加持酥一千八遍。与无子息女人吃。即有男女

又法取醍醐加持一百八遍涂身。入火不烧入水不溺。若当念诵。不被一切毒药所中

又法念诵者。应作先行法。于黑月八日十四日广大供养本尊。即僧次请众僧供养。以雄黄于道场中地上。画百叶莲花。中坐念诵。乃至地裂踊出莲花。于莲花叶上有十六持明仙现。即共彼仙围绕飞腾虚空。持诵者成就已。但所见人彼人亦得飞腾。或有人若遇见成持诵成就者。亦得飞腾虚空。即此莲华变成宝庄严宫殿。寿命中劫。若命终后即得往生净妙佛国

又法加持水一千八遍。用溉灌枯树即生枝叶花果

又法于枯涸河中念诵。水则盈满

又法被河水漂溺。设令解浮困乏无力。念诵真言则得浅处

又法欲得彼人敬者。取白芥子诵真言一千八遍护摩。取净土掜作彼人形安像前。念诵真言一千八遍。一遍一称彼名。即得敬顺

又法欲求寺主欢喜者。对像前烧遏迦木护摩。七日日三时。时别诵真言一千八遍。一遍一掷即得欢喜

又法欲得作寺主者。对像前。取骨屡草嫩苗揾酥护摩。七日日三时。时别诵真言一千八遍。则得如愿

又法愿得僧大众欢喜者。对像前献花一千八枚。一诵真言。一献即得

又法常能持诵皆获财宝

又法取安息香一千八丸用护摩。得一千两

又法对像前。以薰陆香护摩七夜。夜别诵真言一千八遍。一遍一掷火中。即得伏藏

又法欲得怨家欢喜者。对像前。以白芥子护摩。七日日三时。时别诵真言一千八遍。一遍一掷火中。即得一切怨家降伏欢喜

又法取紫矿护摩。七日日三时。时别诵真言一千八遍。一遍一掷火中。即得一切人恭敬归伏

又法取粳米护摩。七日日三时。时别诵真言一千八遍。一遍一掷火中。即得一千贯钱

又法从白月一日。一日一夜不食。于趣海河入水立至胸。取苏摩那花十万枚。诵真言一遍。加持一花供养掷水中。获金百两

又法加持油一千八遍。涂刀箭伤疮即差

又法取土块加持七遍。掷于水中。水中磨竭鱼及鼋鼍龟鳖。皆被噤口不能伤人

又法于白月十三日至十五日。三日不食念诵。然后入河中水至脐。献花一十八枚。诵真言一遍掷一花于水中。即得一副衣。价直千金钱

又法月蚀时。于舍利塔前取相思子。曝干捣为末。和酥蜜作丸。置熟铜器中。取菩提叶七枚。覆盖器如前念诵。乃至光相现分药供养。如前取服。即得闻持不忘日诵万言

又法以此圣迦抳忿怒金刚童子真言加持。一切疾病皆得除愈

又法遍身疼痛或寒热病。若一日二日三日四日。或恒常患。加持油麻油一百八遍或二十一遍。用涂即得除愈

又法鬼疟毗舍遮疟部多诸鬼魅疟。以真言加持白缕。结索带之即差

又法妇人难产。加持油麻油二十一遍。涂脐下腰胯。即得易产不受诸苦

又法欲入军阵斗战。书此真言于桦皮上或绢素上。加持一千八遍系于右臂。所向无敌有大威德

又法于根本像前一日一夜不食。于趣海河侧饮乳或食大麦。于水中取开敷莲华十万茎。诵真言一遍。掷一花于水中。即得大伏藏

又法于有舍利塔前安本尊像。取佉陀罗木然火。取莲华三万茎。诵真言一遍。一掷于火中满已。则见本尊现前。即献阏伽供养。所愿皆满

又法取沉香水对本尊像前。取犊牛粪和酥蜜酪护摩。诵真言七千遍。则有一黄牛来。又取犊子粪和酥蜜酪。诵真言二万遍。如前护摩其牛必来。取其乳供得千人

又法对满贤大将前。取苏摩那花。日烧八千。乃至六个月满已。即得金钱一千贯

又法供养圣金刚童子像。从月一日至十五日。每日渐加供养物。从月一日依僧次。初请七僧供养日加一僧。至十五日满已。其像出语告言汝今成就。从是已后对像念诵。所求皆得成就

又法欲除身上疾病。令福德增长者。令童女澡浴著新净衣。右合五色线作结。加持一百八遍系右臂上。即疾病消除福德增长

又法于趣海河水中取黑油麻。以三指头撮诵真言。一遍一掷一撮于水中满八千遍。即得谷麦丰饶

又法每日取有香气花一百八枚。诵真言一遍一献本尊。满已则获大福德

又法每日取牛膝揾酥蜜酪七日护摩。每时诵真言一百八遍。一遍一掷火中满七日已。则获庄园一所

又法取百合茎然火。取菖蒲一千八段揾酥护摩。一诵真言。一掷火中。取灰于额上点。即得安怛但那。如一遍不成就。至第二第三必得成就

又法欲令辅相敬爱者。对像前以白芥子。七日护摩日三时。每时诵真言一百八遍。以三指撮少许。一遍一掷火中。即随顺奉命

又法于菩提树下(夜合树亦得)供养圣者像。取牛膝草揾酥蜜酪护摩。诵真言一千八遍。一称真言一掷火中。即得象马驴骡牛水牛等。自来随顺驱使

又法春三月黑分受八戒。于舍利塔前涂坛香华供养。日日僧次请僧斋。取瓦瓶底不黑者四枚满盛水。持种种香种种药少分置于瓶中。一一瓶诵真言加持一千八遍。至四月黑分八日。早朝乌未鸣时令男女沐浴。对本尊像前取尸林烧尸火及残木。取回香华护摩。诵真言十万遍。一诵真言一掷火中。即得家中饮食无有穷尽。应广惠施

又法若被囚禁枷锁。才诵真言即得枷锁解脱

又法于神通月对根本像前。饮乳食大麦。从十三日至十五日。三日不间断念诵。圣者即来。灯焰增盛地动像动。出声告行者言汝今成就。从此已后对像前念诵。所求皆得成就

又法应作先行法。六个月念诵。然后于舍利塔前安像。又更六个月念诵。念诵满已。即得五千金钱

又法于有舍利塔前诵真言十万遍。所作重罪应堕恶道。皆得消灭

又法每日乌未鸣时。取胡椒七颗加持二十一遍。自食。即得闻持日诵一百五千偈。乃至终身永不废忘

又法取毗梨勒木揾酥蜜酪。对像前护摩。诵真言十万遍。十万遍满已。于中夜即得金钱一百。取半应供养三宝

又法欲自他增益者。乳木揾酥蜜酪。护摩三日日三时时一千八遍。诵真言。一遍一掷火中。所求荣官财产聪慧增寿悉皆获得

又法于恒河两岸远人间捣帛杵声处。取土作方七肘坛。于坛上画千叶莲华。于莲华上以如来一磔手(凡人一肘量)取五种金(金银铜锡铁)相和。销为一轮置于花上。用种种花供养。坛四边然酥灯七盏。四方置四瓶满盛香水。瓶中置七宝少许。瓶上安俱缘果。应烧薰陆香沉香室利吠瑟吒迦香安息香。应施四方天食。东方施粳米酪饭。南方施水和粳米饭。西方施粳米沙糖饭。北方施乳粳米粥。对此坛前以波罗奢木然火。取牛膝草一千段揾酥护摩。先诵真言加持七遍。然后一遍一掷火中牛膝。满已其轮放光。手持此轮即得飞腾虚空。一切持明仙见皆悉顺伏。承事如佛

又法于白月十五日月蚀时行者受八戒。对舍利塔一日一夜不食。取瞿摩夷未堕地者涂一圆坛。大小如一牛皮许取黄乳牛犊母子同色者。令童女构乳酪抨酥。取酥七两置于金银器中。以左手持酥。以右手无名指搅酥诵真言。若暖饮之得闻持不忘日诵万言。一诵已后乃至终身更不废忘。若得烟相。一切人见者爱敬尊重。光相现者。则得安怛但那成就(分酥供养及自食如前应知)

又法取天门冬护摩。诵真言一千八遍已。然后取灰置于四瓶中满盛水。一一瓶加持一千八遍。所有患鬼魅癞痫被厌祷者。先令澡浴著新净衣。于净处涂一圆坛。上安一床子。令患者坐。取前加持水瓶。持诵者诵真言不间断。顶上及身浇之。所有病患灾难并得除差

又法取无能胜花一千八枚护摩。诵真言一千八遍。一遍一掷火中。入军阵斗战皆得大胜

又法令童女合线。诵真言加持。结系于左臂上。不被毒虫毒药所中

又法若于城邑聚落有疫病流行。于中夜涂一小坛。供养白食。取乳木柴然火。取酥护摩。诵真言一千八遍。一诵一称国王名投酥火中。疫病远离国界

又法欲降伏鸠盘茶鬼。取冬瓜蔓藤。长十指截一千八茎。揾酥护摩。诵真言一千八遍。一遍一掷火中。其鬼即皆降伏

又法欲调伏饿鬼者。取油麻末护摩。诵真言一千八遍。一遍以三指撮一掷火中。即得降伏

又法欲调伏毗舍遮鬼。取冢间破帛护摩。诵真言一千八遍。一遍掷一片子投火中。即得降伏

又法欲得降伏药叉者。取尼拘陀树木长十指截揾酥蜜酪护摩。诵真言一千八遍。一诵一掷火中。即得降伏

又法欲得降伏癫痫鬼。吸人精气病鬼。取黑羊毛护摩。诵真言一千八遍。取一撮掷于火中。彼鬼伏已病者除愈

又法欲降伏摩醯首罗者。取安息香作一千八丸。揾酥护摩。诵真言一千八遍。一遍一掷火中。一切摩醯首罗所有使者。悉皆降伏驱使。能成办一切事

又法取雄黄一两。若买随彼索价称口与钱。用婆罗门皂荚木(亦云蜜桐树木)柴然火。烧雄黄如火色已。却收取置熟铜器中。以酥浇雄黄上。其酥取黄牛母子同色者。令童女构乳卧酪抨酥。取酥蜜酪各别盛器中供养本尊。收取雄黄盛于熟铜合子中。候月蚀时。从十三日至十五日三日断食。对舍利塔前面向北坐。取菩提叶七枚。四枚敷合下三枚覆合上。无间断念诵。若暖相现取点额。一切人见悉皆欢喜。若烟相现则安怛但那成就。若光相现则飞腾虚空。如是依前法求成就雌黄牛黄安膳那法。皆得。唯牛黄法少异于此。牛黄法取白月十五日。于荷叶中裹牛黄。安于二手中合掌。无间念诵加持。乃至三相现所获果报如前

又法以五金作莲华。取郁金香牛黄龙恼香研作末。取天雨水和为七丸。置于舍利塔前安像念诵。以右手按药乃至放光。则飞腾虚空为持明仙寿命一万岁。若以真言加持头冠臂钏璎珞腰绦。皆得成就如前

又法于有舍利塔前安本尊像。若俗人应受八戒。于像前广设供养。以遏迦木然火。取佉陀罗木长十指。两头揾酥。从白月十四日起手护摩。至十五日每日用佉陀罗木一千八段。诵真言一千八遍。一遍一掷火中。设令破戒坏行。所为所作尚得成就。何况清净具戒行者

又法取犊子瞿摩夷护摩七日。每夜一时诵真言一千八遍。一遍取瞿摩夷少许一掷火中。即得牛一百头

又法取佉陀罗木。揾酥蜜酪。护摩三日三时。每时诵真言一千八遍。一遍一掷火中。即获得伏藏。若广设供养。其伏藏用之无尽

又法入河中立水至胸。取莲华揾檀香(其檀香磨如泥)。诵真言百千遍。一遍一掷水中。所得伏藏积如莲华

又法取吉祥木一千八段揾酥。护摩三日日三时。每时诵真言一千八遍。一遍一掷火中。即得财宝丰饶

又法取乌油麻稻谷花相和。对像前护摩三日日三时。时别诵真言一千八遍。一遍一掷火中。即得家中饮食无尽

又法欲得降伏一切龙者。取种种花护摩三日日三时。时别诵真言一千八遍。一遍一掷火中。即得一切龙降伏

又法欲得降伏药叉者。对像前取安息香丸。护摩七日日三时。时别诵真言一千八遍。一遍一掷火中。即得一切药叉降伏

又法欲召药叉女者。取无忧木准前药叉护摩法。即召得药叉女来恭敬承事。所须一切衣服饮食。及诸财宝随意供给

又法对于根本像前。取沉香木揾酥。护摩三七日日三时。每时一千八遍。一诵真言一掷火中。即得一切诸天欢喜助护。灾难消灭福德增长

又法若被囚禁。夜时澡浴著新净衣服。诵真言一千八遍。囚禁者即得解脱

又法若被人嗔怒欲相损害者。取油麻滓及糠油麻护摩。诵真言一千八遍。一遍一掷火中。即得彼人欢喜

又法取骨屡草嫩苗护摩七夜。夜别诵真言一千八遍。一遍一掷火中。即得衣服无量

又法诵真言加持菖蒲一千八遍。系于臂上。于他人边出言所求皆得称意

又法若常念诵。于怨敌得胜不被侵陵

又法烧安息香十万丸。无间断念诵护摩。即得钱十万

又法对像前广设供养。右旋敷菩提叶。安剑于叶上念诵。乃至放光即献阏伽供养本尊。以右手执剑得三相现。即共千人并诸眷属。同时飞腾虚空。至本尊宫殿。若游诸持明仙宫。彼皆不能沮坏。与诸眷属寿命同得一百万岁

又法取菖蒲护摩。诵真言一千八遍。一遍一掷火中。即得财宝

又法取旗幡以真言加持一百八遍。以香华并酪七碗供养旗幡及献阏伽。即持此旗引军前彼军见旗幡彼军自破

又法若城邑被夺。应对像前取黄色花七日护摩。日日于像前诵真言一千八遍。一遍一掷火中。先有城邑被他敌所夺。即皆却得

又法应作先行法。取白芥子七日七夜护摩一月内其宅中雨宝

又法以吉祥木然火。对像前护摩。诵真言一千八遍。一遍一掷火中。即得伏藏或得富饶

又法对像前广设供养。取回香花揾酥护摩。诵真言十万遍。一遍一掷火中。即得财宝

又法于舍利塔前安像。取青莲华十万茎护摩。诵真言十万遍。一遍一掷火中。即得一所庄园

又法对像前香花供养。持诵者饮乳食大麦。取莲华一千八茎揾酥护摩。诵真言一千八遍。一遍一掷火中得金千两

又法对像前取赤莲华十万茎护摩。诵真言十万遍。一遍一掷火中。心所愿求悉皆得之

又法欲求官者。取白花一万枚揾酥护摩。诵真言一万遍。一遍一掷火中。即得官禄高迁

又法取铁末护摩。诵真言一万遍。一遍取一撮投火中。即获金钱一千

又法取郁金香揾香油护摩。诵真言十万遍。每一遍取少许投火中。能满一切胜愿

又法取一切香护摩。诵真言十万遍。一遍一掷火中。被邻国所夺城邑。即皆却得

又法取龙脑香护摩。诵真言十万遍。一遍一掷火中。即获金钱一千枚

又法取沉水香护摩。诵真言十万遍。一遍一掷火中。日诵万言耳所曾闻经典。乃至终身不忘

又法取小庸树木揾香油护摩。诵真言十万遍。一遍一掷火中。一切疾病皆悉除差

又法取苦练子揾香油。诵真言十万遍。一切囚闭被禁缚人皆得解脱

又法取黄乳牛犊子与母同色者。构乳成酪抨酥于金器中盛。诵真言加持十万遍即吃。得闻持不忘日诵万言

又法若见怨家心诵真言。彼起慈心不能为害

又法患一切疾病。诵真言加持杨枝。拂即除愈

又法取白檀香揾油护摩。诵真言十万遍。一遍一掷火中。即获金钱一千枚

又法取五色线结索。以真言加持七遍系臂。一切鬼魅悉皆远离

又法加持净灰七遍。绕坛散之即成结界

又法结界者。诵真言一百八遍。加持土块右旋掷大军四边。即成大威德界。彼恶贼不能相近

又法妇人不收男女者。月经后取母子同色牛乳。诵真言一百八遍加持。令彼女人礼拜诸佛菩萨令饮。又煮乳粥和酥。加持一百八遍然后食。即生福德具相之男

又法应作先行法。于像前香花供养取沉香可如大拇指节。揾酥合油护摩。七日日三时。时别诵真言一千八遍。一遍一掷火中。即得持明仙。安怛但那成就。足离地疾行日行千里。及得闻持不忘

又法于趣海河。行者入水中立至胸。先须具斋戒。取有蕊花一千八枚。诵真言一千八遍。一遍一掷水中。即得衣十副

圣迦抳忿怒金刚童子菩萨成就仪轨经卷中圣迦柅忿怒金刚童子菩萨成就仪轨经卷下

　　　　大兴善寺三藏沙门大广智不空奉　诏译


我今说圣迦抳忿怒金刚童子缚扑印法。先以瞿摩夷涂一圆坛一肘量。取七八岁童男或童女著新净衣。先令洁净三日或七日。立于坛中烧安悉香。先加持香七遍然后烧之。又更取花加持七遍。置童子掌中令掩面。然后行者结契诵真言。行者面向东。童子面向西。其印相以二手内相叉作拳。二小指相钩。以二大指并竖。捻如钩锁形。安于额牢握。彼童男童女即语。以二大指向外拨。童子即却后远行。二大指向身招。童子即向前来即成钩召。以印左右挥。其童子即随印左右扑。举印向上童子即立。问其吉凶三世之事一一皆实。所作一切事业速疾成就

尔时金刚手菩萨以偈颂曰

　此金刚童子　　从我三昧生
　成办一切事　　忿怒王大力
　即我金刚手　　调伏难调者
　能灭除诸罪　　暴恶诸药叉
　及诸罗刹众　　恼害修行者
　令彼速除灭　　忿怒大威德
　悉除不应疑　　梵王及帝释
　水天诸天王　　及余威德者
　刹那令灭坏　　修罗王眷属
　自在那罗延　　龙王三界尊
　威猛无能制　　受持者应当
　入忿怒王定　　威德加金刚
　能伏难调者　　悉皆令顺伏　

又法取莲华或有香气花护摩。所求皆得

又法结印诵吽字真言。即得山岳摧倒。亦能枯竭河水。亦能破阿修罗关键。此圣迦抳忿怒金刚童子。有无量威德大神通力

尔时金刚手菩萨告大众言。此忿怒王善能调伏难调者。为调伏故示诸方便。从于三昧生此菩萨。适才忆念。一切鬼魅悉皆驰走。一切恶心众生皆当损坏。一切灾祸悉皆除灭。若有人受持此金刚童子菩萨真言者。自然成受三昧耶戒。若求悉地悉得成就无能沮坏。一切世间人天常应供养。不堕诸恶趣速证菩萨地成无上菩提。所说漫荼罗忿怒王大威德者。若有修行应入此漫茶罗受灌顶。此曼茶罗名为圣迦抳忿怒金刚童子坛。尔时金刚手秘密主。说圣迦抳金刚童子修行法。有才诵一遍。则能除一切灾祸。能禁制象马水牛虎狼师子恶龙等。加持土块掷彼身上。则不能为害。被日月五星逼近本命宿者。若能常念诵不招灾祸。若除他人灾者。以白芥子和乳。称彼人名护摩。则得息灾

又法彼罗刹鬼所持。才忆念诵真言。即得解脱

又法若为怨家所逼害。当念诵真言。怨家即慈心相向不能为害

又法若有斗诤言讼。取苏摩那花护摩七夜。每夜诵真言一百八遍。一掷火中。斗诤言讼即得消灭

尔时金刚手秘密主菩萨。加持圣迦抳忿怒金刚童子。若说漫茶罗。当分地拼线。阿阇梨应净其地以五色线拼坛。其坛八肘或十二肘或十六肘。如先所说坛仪轨。则四方四门。于中央画苏噜苏噜大忿怒王金刚。于东边画金刚手明王手持金刚杵。金刚手明王右边画金刚于中金刚钩明妃。左边画大抱誐缚底明妃。南边画步掷金刚大恐怖眼等。右边画难睹十大忿怒金刚。亦云菩萨。所谓难睹忿怒金刚。水中忿怒金刚。降伏阿波罗罗忿怒金刚。摧天忿怒金刚。恐怖天忿怒金刚。须弥忿怒金刚。顶行忿怒金刚。宝峰忿怒金刚。降三世忿怒金刚。光明炽盛忿怒金刚。北边青棒等十金刚。所谓青棒金刚。谟持迦罗金刚。劫比罗金刚。大笑金刚。勇健步金刚。举足步金刚。魔醯首罗步金刚。一霹雳金刚。摧伏金刚。大棒金刚。西边画难胜等八大金刚。所谓难胜金刚忿怒金刚难持金刚。恐怖金刚。极忿怒金刚。三世金刚。成就金刚大忿怒金刚。若欲于他怨敌恶人得胜者。于坛内四门。各各门右边画金刚恐怖忿怒菩萨。左边画军吒利金刚。于外四门。右边画霹雳忿怒金刚。左边画金刚锁忿怒金刚。于二忿怒金刚首。应画天阿修罗诸龙及诸魔。作恐怖受降伏势。于坛外界道画诸天众。以涂香时花烧香饮食灯明置坛四边。供养一切诸菩萨金刚真言明主。各各圣者皆以本真言迎请。迎请已献阏迦供养。结印通诵诸圣者真言。各各呈本三昧耶印。然后引弟子入坛掷花。随花著处圣者。便授与本尊真言。即应灌顶。于此大忿怒漫荼罗。所求胜愿及破他敌则得满足。由入此漫荼罗。一切疾病鬼魅一切障难悉皆消灭。于此坛亦能成就一切药物安怛但那。入阿修罗宫悉皆成就

尔时金刚秘密主见未来一切有情。为利益安乐故。略说成办一切漫茶罗。以少财宝以少时分。须臾日月持诵者。但清净住戒。兼助伴清净修行。或于白月一日或二日。或五日或六日或八日或十四日。或于满月十五日。取如是等日起首修曼茶罗。或于城内或于城外。或寺中或村邑聚落。于东北方花果茂盛。树木丛林名花软草寂静处。于神通月建立曼荼罗。如瞿呬耶经所说。治地净地兼分位已。应画圣迦抳忿怒金刚童子曼荼罗。此曼茶罗能成就一切事有大威德。若修行者具诸律仪。依苏悉地教主及依最胜经。若求成就不久当得。所有鬼魅作障碍者。修行者才忆念诵持。以圣金刚童子威德。及余九执圣凡种种相貌。才称彼名四散驰走。若见此曼荼罗得灌顶已。则得三昧耶戒。然后从师受得真言印契仪轨。克获成就如前所说金刚明王经中法。若有勤勇者成就无疑

我已曾说十种金刚女使者成就法。并六十四种小金刚使者法。求成就时亦依前经中仪则

尔时金刚手秘密主在大众中坐。告诸大众言。于当来世末法之时。有诸有情修行此教者。有懈怠懒惰不具真言律仪者。或恶龙损害雷震作声。或有迅疾诸魔变现种种身形。恼乱持诵者。及诸布单那鬼吸人精气鬼。并于天趣之中。犯罗刹及诸母天众等。或在须弥山及诸宝山庄严之处。山峰河侧岩窟林野。大江池沼大树大海。大河之间云雾陂泽。悦意花果树下。及兴云降雨山处故园故庙。鸠盘荼鬼及诸使者一切鬼神。多依如上诸处而住。欲作障难伺求人过。若持诵者不依轨法。即为彼魔之所得便。为如是等种种有情故说斯法。令持诵者不为众魔之所得便。我金刚手菩萨为愍念有情。示现真言王忿怒形。由此真言威力。一切药叉罗刹天众。见我者皆大怖畏。于一切求成就法中。一切真言忿怒使者众中。我为最胜王。金刚手菩萨。哀愍难调于诸有情作障难者。为调伏彼故说是真言。于三昧中示现此形从额流出。是故一切真言。无比大威德大忿怒。大怖畏大名称。为护王及正法故。我秘密主说圣迦抳金刚童子法。于此教中常作息灾增益敬爱等法。若有于佛教中起邪见。起嗔毒心灭正法者。应作猛利心作降伏法。若彼降伏受诸苦恼欲令除者。应用乳木作护摩。即得息灾。我今又说求悉地时能成办诸事印加持所成就物真言曰


　【◇】
唵(一)(引)　迦　抳　矩噜(二合引)　驮(二)　萨　嚩　萨　怛嚩(二合)
【◇】　【◇】
婆(去)　孕　羯　啰(三)　啰　乞洒(二合)　啰乞洒(二合)(四)
【◇】
萨　嚩　捺啰(二合)　尾野(二合引)　抳　娑嚩(二合引)
◇
贺

澡洗印。准前独股杵印。二大指并入掌。手腕相著即成。真言曰


　【◇】
唵(一)(引)　迦　抳　矩噜(二合引)　驮(二)　萨　嚩　萨
【◇】
怛嚩(二合引)　婆(去)　野　钵啰(二合)　娜　娑曩(二合引)
【◇】
曩　迦　黎(四)　悉　朕　铭　钵啰(二合)　拽　蹉(五)
【◇】娑嚩(二合引)　贺


道场扫地真言曰


　【◇】
唵(一)(引)　迦　抳　么(引)　啰　野(二)　吽(引)(三)

求成就时。缚难调者印。准前根本印。以二大指。于掌中交即成。真言曰


　【◇】
唵(一)(引)　迦　抳　戍(引)　洒　野(二)　萨　嚩　弩　瑟[魚*鳥](二合引)(三)
【◇】
满　驮　野　满　驮　野(四)　吽(五)　发　吒

广大金刚心印。准前独股杵印。以二大指掌中相握即成

广大金刚随心印。准前心印。以二大指并竖即成。亦名莲华金刚印

最胜心印。准前最胜印。屈二小指。头相拄即成此印若种种障难家中不祥。结此印念诵即皆消散

最胜随心印。准前最胜印。舒二无名指及二小指即成。此印能办一切事。若入阿修罗宫时。亦用此印有大威力

次说大钩印。二手内相叉。二头指屈如钩即成。此印三界中所有众生之类。皆能召得。若阿修罗女。于七日中闻召即来

又说解拏吉你印。如前独股印。舒二小指二头指头相合。余六指内相叉。以二大指数数开之。名为解拏吉你印。非但解拏吉你。亦能除地居一切鬼魅。法此印应用根本真言

又说调伏一切龙印。准前独股杵印。屈大指入掌。以甲正相向。想彼龙在大指节间即成。此印能伏一切龙祈雨止雨。一切诸龙见此印如金翅鸟。若龙女见此印驰散远去。才结此印亦能除一切毒虫所啮。由此印威力不被伤害。若已被伤者即得除差

又说驱摈一切难调有情印。二手内相叉。以二大指面相合即成。此印有大威力。诸大力天及恶鬼神。不顺教者悉能驱逐。结此印用根本真言

常以峰印护自身。墙印护他身。以根本真言心及随心真言。能开山破修罗关键。及驱摈一切恶人。

又法于掌中。以阿落得迦(唐云胭脂)书彼人名。于掌中火炙掌。念诵真言。句中加彼人名。须臾顷彼人被钩召即至

又法若持根本真言满十万遍。然后取安息香作十万丸作护摩。诸药叉女毗舍支女皆能召来。生恭敬心任种种驱使

又法对忿怒像前。取尸林中烧尸灰。掜作彼人鬼形。书彼名于彼形心上。置于忿怒像前坐劫波罗。烧安息香护摩七夜每诵真言一千八遍。一遍一掷火中。即召得诸类鬼神来随意驱使

又法欲驱摈恶人出界者。烧糠护摩三日日三时。每时诵真言一千八遍。一遍一投火中。即得出界。

又法若有灾难及恐怖处。诵真言八千遍。则得灾灭离诸怖畏

又法被囚禁杻械枷锁者。诵真言一千遍。枷锁自落皆得解脱。

又法对忿怒王像前。以粳米饭和苏护摩。则得家中饮食无尽

又法加持牛黄一百八遍点于额上。一切人见者皆欢喜。

又法取护摩灰点于顶上。入军阵不被刀杖所伤。于他敌得胜

又法结忿怒童子根本印。对像前念诵真言。句中加彼人名。诵一千八遍。则得百由旬外所有一切有情类。皆来降伏

又法穿掘取伏藏时。诵真言一千八遍。护惜伏藏诸障难者。一切皆除。伏藏不变恣意取得

又法烧诸香护摩。则取七颗毗梨勒烧取灰。又取尸陀林间帛和灰。掜作彼人形。对像前坐彼形上。念诵三日日三时。每时诵真言一千八遍。所召一切天龙八部鬼神。皆来驱使悉得成办

又法盐和芥子护摩七夜。别诵真言一千八遍。大怨家即降伏

又法取麻油粳米和酥蜜酪护摩。诵真言一千八遍。所求皆得

又法取嚼弃齿木燃火。取迦啰尾啰花(出岭南人呼名俱那卫花)一千八枚揾酥护摩。诵真言一千八遍。一遍一掷火中。即得一切降伏

又法若城邑聚落有疫病。入水念诵七夜。夜别一千八遍。诸疫病悉除

又法欲得降伏一切摩怒沙。心念诵真言即至

又法被一切毒药所中。加持水七遍令饮即得除差。

又法若求财宝。著新净衣对像前。香泥涂一小坛烧安悉香。诵真言一万遍。则得财宝如意

又法对像前。以瞿摩夷涂坛诵真言。则设咄噜摧伏

又法加持剑七遍。斫于厌祷处地。彼法则破

又法求丰财。安像于趣海河侧。对像前取莲华。揾酥蜜酪护摩。诵真言十万遍。一遍一掷水中。则得丰财如意

又法对像前专注意。诵真言三十万遍。即见圣者所求皆得

又法天久霖雨。加持白芥子一百八遍。一遍一掷上散虚空。霖雨即止

又法取一男子死尸未损坏者。于尸陀林中或四衢道。先与药泻以水灌洗。令泻肠中恶物出已。又以香汤洗身令净。以香涂遍身。帛缯缠[膫-(日/小)+(夸-大)]覆形。花鬘严饰。取佉陀罗木作橛。诵真言七遍。加持橛钉于头边。以发系橛上。即持诵者于尸心上坐。面向东起慈心。勇锐无恐怖。四方应置解念诵者四人执剑。持诵者手持小铁杓。酌铁末写尸口中。不间断念诵。其死尸即出舌。以利刀截取舌。右手把变成剑色如青莲。则兼诸眷属飞腾虚空。为持明仙王寿命一大劫。已后命终当生金刚手菩萨宫中

又法取吉祥木护摩。诵真言一千八遍。一遍一掷火中。即得一切人降伏

又法于尸陀林中共鬼交易卖。摩诃莽娑与鬼。取长年药安怛那药宝剑伏藏金银七宝。当作法时用此金刚童子真言。护自身及助伴皆得无碍。不被鬼幻惑。所求皆得成就

又法欲破他敌者。将帅已下名。一一皆以真言加持七遍。护身他敌即破。或以真言加持水一千八遍。散洒军众不被伤害得胜。彼敌退散

又法以四瓷瓶底不黑者。取河流水满盛。及著少分诸香及诸药。对像前诵真言加持一百八遍。顶上浇灌。彼人念诵或自或他。久致功夫由无现验被诸魔娆恼者及不祥鬼魅所持。由作此灌顶澡洗法故。诸魔鬼等悉皆远离。福德炽盛速疾成就

又法以真言加持香水一千八遍。身上散洒鬼疟皆得除愈

又法于恒河岸侧寂静处。应作沙塔一千八枚。高如来一搩量。随力于塔前供养。一一塔前应诵真言一千八遍。则神通自在得大富贵

又法于舍利塔前安像。诵真言一千八遍。所求皆得

又法取孔雀尾一茎。诵真言加持一百八遍。若人被毒所中。以孔雀尾拂彼身上。皆得除差

又法取七蚯蚓粪涂小圆坛。于上坐诵真言一万遍。即先行法成就(先行者即真言法成功效神验)然后不择时日宿直七日念诵。每日诵真言一千八遍。即得金钱一千枚

又法对像前取婆罗门兰香叶护摩。诵真言一千八遍。则所求皆得

又法诵真言加持索带诵一遍结一结。或洒水则成护身。诵两遍则成结方隅界。诵三遍护助伴诵四遍护漫荼罗

又法于黑月八日一日一夜不食。取乳牛母子同色者。瞿摩夷未堕地者。和土作童子像。涂一小坛置像于中。其坛上广设供养。对像诵真言十万遍。其像头动或现余应验。当知法成。所思念事皆得成就。金刚童子当于梦中。现身示教应作不应作事

又法取薰陆香。护摩三日日三时。时别诵真言一千八遍。即得金钱一百

又法于黑月八日一日一夜不食。取芥子和酥护摩。诵真言一千八遍。则得一千银钱。并得一所庄

又法取室丽瑟漫得迦木然火。以骨屡草苗．护摩。诵真言十万遍。一诵真言一掷火中。即得牛一千头

尔时金刚手菩萨摩诃萨。为利益安乐诸有情故。说普通仪轨。欲为未来末法之时。净信修行乐大乘者。及懈怠懒惰不具慧方便者。速集福德智慧修真言行。为护持正法帝王。令加持国界人民丰乐。无诸灾祸吉祥福德。是故说此妙真言门。时金刚手菩萨。即从眉间出于光明。照触加持圣迦抳忿怒金刚童子菩萨已。即告伊舍那等梵王魔醯首罗诸天等言。汝应顶受我之所说大忿怒明王金刚童子。息灾增益降伏敬爱。入修罗宫安怛但那腾空等成就法。如上等仪汝等助护。速令成就此圣迦抳忿怒金刚童子之法。勿生疑惑如法奉行

我今说补沙铁法

船钉铁　斗战人身臂钏严具等铁　篸子铁　连锁铁　孩子臂钏铁　象身上草带等铁　象牙冲击铁　床钉床子钉铁　斗战刀铁(曾伤人者)　门钉铁　努铁　犁铁　伞盖上铁　药臼铁　马衔铁　脚鎙铁　箭镞铁　天象等铁(已上铁各等分合和打作金刚杵轮钩剑钺斧钵征婆等)

连锁长如来一搩量。钵征娑长十二指量。杵长(十六指)钩十二指。轮一搩量(其轮围绕轮有火焰)

雄黄五两(上品五两中品三两下品一两余药准之)

牛黄一两。雌黄二两。安膳那三分(乳研)酥七两。以五净研。雄黄雌黄(以乳研)牛黄以酥研。酥以香水洒

圣迦抳忿怒金刚童子经法卷下