　　No. 432

佛说十吉祥经

　　　　失译人名今附秦录


如是我闻。一时佛在罗阅只耆阇崛山中。与大比丘众千二百五十人菩萨五千人俱。尔时世尊与无央数百千人。前后围绕而为说经。时大会中有一大士名离垢盖。承佛威神即从座起。偏袒右肩右膝著地。叉手合掌前白佛言。今可现有诸佛世尊如来至真等正觉。若有善男子善女人求佛道者。闻其名号受持读诵。疾得不退转于无上正真道。佛告离垢盖太士。善哉善哉。族姓子。乃能作是问。多所利益。有族姓子。东方去此度一恒沙数诸佛世界。有世界名方庄严。其刹有佛名大光耀如来至真等正觉。今现在说法。复有族姓子。东方度二恒沙数诸佛世界。有世界名谛胜诸胜。其刹有佛名慧灯明如来。有世界名金刚。其刹有佛名大雄如来。有世界名净尊住。其刹有佛名无垢尘如来。有世界名金光明。其刹有佛名上像幢十盖王如来。有世界名大威神。其刹有佛名威神自在王如来。有世界名香熏。其刹有佛名极受上影王如来。有世界名宝严。其刹有佛名内宝如来。有世界名海灯明。其刹有佛名大海如来。有世界名十力灯明。其刹有佛名十力现如来。当知离垢盖。若善男子善女人求佛道者。恒边沙刹满中七宝持用布施如来正觉。若善男子善女人。闻此佛名受持讽诵执在心怀。于大众中为人广说。此之功德过前功德。重欲解义而说偈言

　如恒边沙　　诸佛世界　　满中七宝
　持用布施　　若有得闻　　诸佛名号
　信乐不忘　　功德过前　

　若闻诸佛名　　讽诵莫忘失
　其人不宜疑　　言我不成佛
　六通无穷尽　　至于无数劫
　其身当金色　　相好以庄严
　若持佛名号　　过于十亿劫
　疾得成正觉　

佛说经竟。离垢盖大士诸菩萨等。天龙鬼神及世间人。咸皆欢喜顶受佛教佛说十吉祥经