　　No. 779

佛说八大人觉经

　　　　后汉安息国三藏安世高译


为佛弟子常于昼夜至心诵念八大人觉

第一觉悟世间无常。国土危脆四大苦空。五阴无我生灭变异虚伪无主。心是恶源形为罪薮。如是观察渐离生死

第二觉知多欲为苦。生死疲劳从贪欲起。少欲无为身心自在

第三觉知心无厌足。唯得多求增长罪恶。菩萨不尔常念知足。安贫守道。唯慧是业

第四觉知懈怠坠落。常行精进破烦恼恶。摧伏四魔出阴界狱

第五觉悟愚痴生死。菩萨常念广学多闻。增长智慧成就辩才。教化一切悉以大乐

第六觉知贫苦多怨横结恶缘。菩萨布施等念冤亲。不念旧恶不憎恶人

第七觉悟五欲过患。虽为俗人。不染世乐。常念三衣。瓦钵法器。志愿出家守道清白。梵行高远慈悲一切

第八觉知生死炽然苦恼无量。发大乘心普济一切。愿代众生受无量苦。令诸众生毕竟大乐

如此八事。乃是诸佛菩萨大人之所觉悟。精进行道慈悲修慧。乘法身船至涅槃岸。复还生死度脱众生。以前八事。开导一切。令诸众生觉生死苦舍离五欲修心圣道。若佛弟子诵此八事。于念念中灭无量罪。进趣菩提。速登正觉。永断生死。常住快乐佛说八大人觉经