大方广佛华严经卷第二十一

　　　　东晋天竺三藏佛驮跋陀罗译


　　金刚幢菩萨十回向品第二十一之八

以此无缚无著解脱心善根。于一业分别知无量诸业种种缘造。如一业。一切诸业亦复如是。修习普贤菩萨行业智地。以此无缚无著解脱心善根。于一法中。悉分别知一切诸法。于一切法中。亦知一法。分别诸法而不违不著。以此无缚无著解脱心善根。于一语中。悉分别知无量言音。犹如呼响。如一语中。一切语言亦复如是。于彼言音无所依著。住菩萨行智慧成就。逮得普贤无碍净耳。以此无缚无著解脱心善根。于一一法中。悉能演说不可说不可说诸法。长养善根。不可思议。应时说法一切时解脱决定了知众生诸根。随其所应闻佛音声。佛一妙音悦无量众。一如来所菩萨大众充满法界。究竟了知一切诸行。住普贤地。于念念中。如说入法。长养不可说妙智慧身。尽未来劫。于一切世界一切佛所。悉能修习虚空等行。勇猛如普贤。修习大智慧。具足一切行。安住普贤地。以此无缚无著解脱心善根。于一一根中。皆悉了知无量诸根。不可数意不思议境界。修普贤行法门诸根

以此无缚无著解脱心善根。具菩萨行。生真实妙智。知色微细。知身微细。知刹微细。知劫微细。知世间微细。知方微细。知时微细。知数法微细。知业微细。知报微细。知清净微细。如是等一切微细。于一念中。皆悉了知。随顺普贤菩萨所行。成就普贤真实智慧。离恐怖心。离愚痴心。离散心。离乱心。调伏诸根心。一心。正受心。善分别诸法心。善安住智慧心。行普贤行。随顺普贤菩萨回向心。以此无缚无著解脱心善根。知众生趣微细。知众生死微细。知众生生微细。知众生处微细。知众生生微细。知众生种类微细。知众生界微细。知众生行微细。知众生取微细。知众生境界微细。如是等一切微细。于一念中。悉能了知。修普贤行。而无懈倦。以此无缚无著解脱心善根。悉分别知初发意菩萨等。一切菩萨诸行微细。菩萨处微细。菩萨自在微细。菩萨游行无量佛刹微细。菩萨法明微细。菩萨净眼微细。菩萨具足深心微细。菩萨往诣诸如来大众微细。菩萨诸陀罗尼智门微细。菩萨无量无边无所畏地一切诸辩方便演说微细。菩萨无量无边三昧相微细。菩萨见一切佛三昧微细。菩萨庄严三昧微细。菩萨法界三昧智慧微细。菩萨自在三昧智慧微细。菩萨三昧智慧微细。菩萨受持尽未来际三昧智慧微细。菩萨胜妙智慧分别一切菩萨三昧微细。菩萨无量无边一切菩萨出生三昧分别了知微细。菩萨出生三昧智慧往诣一切诸如来所微细。修习一切菩萨广大甚深无碍三昧。究竟一切种智。得方便地。一切通地。分别实义地。菩萨离痴智。修习普贤无量诸行微细。以此无缚无著解脱心善根。于一念中。悉知菩萨一切住微细。悉知菩萨地微细。菩萨种种行微细。菩萨出生回向微细。菩萨得一切诸佛藏微细。菩萨分别智慧微细。菩萨大愿神力自在微细。演说菩萨三昧微细。菩萨神力方便微细。菩萨印微细。菩萨一生补处微细。菩萨生兜率天微细。菩萨处天宫微细。菩萨严净佛刹微细。菩萨观察人中微细。菩萨放大光明微细。菩萨了达家法微细。菩萨眷属法微细。菩萨一切世界受生法微细。菩萨一身示一切身命终微细。菩萨身入母胎微细。菩萨处母胎微细。菩萨在胎中显现法界等大众自在神力微细。菩萨在母胎显现一切佛自在微细。菩萨生法微细。菩萨游行七步无畏智微细。菩萨现在王宫方便法微细。菩萨出家求道调伏诸根修法微细。菩萨菩提树下坐道场法微细。菩萨降魔成最正觉法微细。如来端坐道场放光明微细。普照十方一切世界微细。显现如来无量无边自在神力微细。如来师子吼大般涅槃微细。如来教化一切众生未曾有失微细。知如来金刚菩提心微细。显现如来住持一切世界微细。于一切世界尽未来劫施作佛事而无休息微细。究竟受持一切法界微细。虚空界等一切世界为化众生故。普现佛身出兴于世微细。一如来身现无量身微细。去来现在一切诸佛智慧眷属微细。如是一切功德微细。我当悉知具足究竟得到彼岸。清净示现一切众生。于念念中。智慧周满得不退转。修菩萨行。具足普贤回向功德之地。受持一切如来菩萨所行。不离菩萨诸智慧门。一切方便皆悉清净。普能安隐一切众生。修菩萨行。具足菩萨诸地功德。得金刚幢回向之门。出生无量法界诸功德藏。常为诸佛之所护念。入诸菩萨深净法门。演说一切微妙法义。无所违失。悉能慈愍一切众生。于念念中。究竟了知思议不思议地诸功德藏。于不思议出生思议。示诸法门离语言道。得智慧地。一切菩萨皆悉同等。尽未来际。修菩萨行。未曾休息。具普贤行。远离世间一切妄想。及语言道。具足受持大愿自在。修菩萨行。未曾断绝。以此无缚无著解脱心善根。入一切众生性智微细。分别众生性智微细。具足演说众生性智微细。染著众生性智微细。众生不动性智微细。众生动性智微细。无量无边趣趣众生性智微细。不可思议众生种种行性智微细。众生无量烦恼性智微细。众生无量清净性智微细。如是等一切众生性境界智微细。于一念中。如实了知。调伏安隐一切众生。如应说法而不失时。常转法轮摄取众生。说诸法门。修菩萨道。智慧具足。化身无量。安隐众生。悉令欢喜。慧日普照。深入菩提。心得菩萨自在智觉悟。安住菩萨智境界。修习大乘智。究竟普贤行。以此无缚无著解脱心善根。悉能分别虚空法界等一切世界智微细。小世界智微细。中世界智微细。不净世界智微细。清净世界智微细。无比世界智微细。杂世界智微细。广世界智微细。狭世界智微细。无碍庄严世界智微细。一切世界诸佛出世示现一切智微细。演说一切世界智微细。一身充满一切世界智微细。放无量光普照一切世界智微细。一切世界一切诸佛显现自在神力智微细。一妙音声普闻十方一切世界智微细。一切世界现在诸佛大众围绕智微细。一切法界作一佛刹智微细。一佛刹作一切佛刹智微细。一切世界如梦智微细。一切世界如电智微细。如是等一切世界智微细。悉分别知。究竟了达菩萨诸行皆悉如幻。究竟普贤菩萨行自在智。得普贤菩萨明观。行一切菩萨行无有休息。悉离颠倒。见一切佛。及佛自在。得无碍身智无所依。诸善根法无所染著。心之所行悉无所有。舍离诸方坚固之相。严净菩萨所行之相。而未曾取一切智相。不著众生三昧庄严智慧。随顺一切法界。于一切世界。修菩萨行。以此无缚无著解脱心善根。深入无量法界智微细。演说一切法界智微细。度广法界智微细。分别不可思议法界智微细。分别一切法界智微细。于一念中。充满一切法界智微细。等观一切法界智微细。一切法界境界无所有智微细。观察一切法界无碍智微细。解一切法界不生智微细。身持一切法界自在智微细。如是等一切法界智微细。皆悉究竟。成普贤行。受持智慧。得法自在。令众生欢喜。不舍义身。不见法身。出生无碍平等之智。得无碍行。不著诸法。离一切有。真实无染。随顺世间。行语言法。常乐寂静。不舍实义。智慧清净。灭除虚妄。一切所有悉非坚固觉悟无量一切法界。一切世间平等不二。一切诸法亦复不二。无所依止。得入普贤菩萨行门。究竟成就平等智慧。以此无缚无著解脱心善根。悉能分别一切诸劫智微细。无量劫即是一念智微细。一念即无量劫智微细。阿僧祇劫即是一劫智微细。一劫即是阿僧祇劫智微细。长劫即是短劫智微细。短劫即是长劫智微细。入有佛劫无佛劫智微细。数知一切劫无余智微细。说一切劫非劫智微细。一念中觉过去未来现在际一切诸劫无余智微细。如是等一切诸劫。一念中。以如来智知。得一切菩萨行圆满王心。得普贤菩萨究竟行心。得一切离虚妄心。得不退大愿心。得示现无量无边世界网中一切如来遍充满心。得闻持诸佛善根菩萨行心。得与一切众生大无畏心。得一切劫中示现诸佛出兴世心。得一一世界中尽未来以行菩萨道无休息心。得一切世界中如来身业充满菩萨身心。以此无缚无著解脱心善根。知无量甚深法智微细。胜法智微细。杂法智微细。庄严法智微细。广说一切诸法智微细。一切法即是一法智微细。一法即是一切法智微细。一切法悉入非法智微细。非法入一切法亦不违法智微细。入一切佛法方便无有余智微细。如是一切诸微细法。以无碍智悉能了知。得一切行同一行心。得究竟无量无边法界心。得无畏力。分别法心。决定安住诸无碍行。以一切智充满诸根。一切佛智。正念方便。皆悉现前。成就诸佛广大功德。充满世界。普入一切诸如来身。示现一切菩萨身业。出妙音声普遍世界。一切佛所。得威神力智慧意业。出生无量分别方便一切种智。修普贤行。得不退转智。以此无缚无著解脱心善根。知出生一切佛刹无余智微细。出生一切众生诸通智慧无余智微细。出生诸法业报无余智微细。出生一切众生心无余智微细。出生随时说法无余智微细。出生分别一切法界无余智微细。出生虚空界等三世智慧无余智微细。出生一切语言道法无余智微细。出生一切世间诸法无余智微细。出生离世间行法无余智微细。如是等一切出生智微细。一切如来道。一切菩萨道。一切众生道。出生智微细。修菩萨行。安住普贤行。随义随味。皆如实知。如梦如电如幻如响如化寂灭。一切法界无有真实。无所染著。出生诸佛平等智慧。皆悉究竟。修普贤行。出生微细智。菩萨摩诃萨以如此无缚无著解脱心善根。皆悉回向。不妄取世间及世间法。不妄取菩提及菩萨。不妄取菩萨行及出生死道。不妄取一切佛及佛法。不妄取调伏不调伏众生。不妄取善根及回向。不妄取自己及他人。不妄取施物及受者。不妄取菩萨行及菩提。不妄取法及解法者。如是菩萨摩诃萨。无缚无著解脱心善根回向。无缚无著解脱身。无缚无著解脱口。无缚无著解脱业。无缚无著解脱报。无缚无著解脱世间。无缚无著解脱佛刹。无缚无著解脱众生。无缚无著解脱法。无缚无著解脱智。菩萨摩诃萨。如是回向时。则与三世诸佛一切菩萨回向同等。成就安住三世诸佛一切菩萨回向。于三世诸佛菩萨回向。得不退转。随顺过去一切佛教。具足未来一切佛教。得现在一切佛教。满足过去诸佛平等正法。成未来诸佛平等正法。向现在诸佛平等正法。与行过去一切佛境界。住未来一切佛境界。等现在一切佛境界。与三世诸佛善根无异。住三世诸佛所住。与三世诸佛同一境界。不违三世诸佛。佛子。是为菩萨摩诃萨第九无缚无著解脱心善根回向。菩萨摩诃萨。安住此回向。一切善根回向。一切金刚山所不能坏。于一切众生。第一殊胜。一切众魔所不能坏。悉能摧灭众魔邪业。普现一切世界。行菩萨行。以善方便。广为众生。说诸佛法。舍离愚痴。随顺一切佛法智慧。菩萨摩诃萨。随所生处。行住坐卧。一切常得不坏眷属。得清净念。悉能闻持三世一切诸如来法。尽未来际劫。行菩萨行。未曾休息。而无染著。得普贤行。诸愿满足。得一切智施作佛事悉得诸佛菩萨无量自在。尔时金刚幢菩萨。承佛神力。普观十方。以偈颂曰


　菩萨未曾有慢心　　一切诸方无比尊
　随本所修功德业　　亦复不起轻慢心
　所修一切诸功德　　不为自己及他人
　以无缚著解脱心　　回向饶益一切众
　永离一切自高愿　　亦复弃舍憍慢心
　于最胜所起身业　　劝请说法种种行
　所作无量诸功德　　饶益一切众生类
　安住无著解脱心　　回向一切诸如来
　世间无量群生类　　种种方便诸技术
　胜妙甚深微细事　　悉能具足分别知
　世间所有种种身　　斯由身业之所得
　觉悟无量生死行　　逮得不退智慧门
　十方一切无量刹　　微细胜妙伏世界
　菩萨深入智慧门　　于一毛孔悉了知
　一切众生无量心　　明者了知即一心
　菩萨觉悟智慧门　　不舍增长诸业行
　一切众生种种根　　上中下品各不同
　所有甚深诸功德　　菩萨随性悉了知
　一切众生种种业　　上中下品差别相
　菩萨深入如来力　　悉能具足分别知
　不可思议无量劫　　悉能了知即一念
　一切十方所行业　　菩萨觉悟清净知
　悉能逆顺知三世　　分别其相各不同
　而亦不违平等相　　是即离痴菩萨行
　一切众生无量行　　爱慢诸结各不同
　菩萨别相分别知　　亦复不舍无相观
　十方世界诸如来　　具足示现大自在
　难见难得难思议　　菩萨悉能分别知
　兜率陀天大导师　　无比最胜人师子
　功德甚深广清净　　一切如实见其性
　示现降神处母胎　　无量自在大神变
　成佛涅槃转法轮　　一切世间莫能转
　人中师子初生时　　一切诸胜悉奉敬
　天王帝释梵天王　　诸有智者悉敬侍
　十方一切无有余　　无量无数诸法界
　无始无末无中间　　示现无量自在力
　人中尊导现生已　　游行诸方各七步
　观察一切众生类　　无碍法门觉一切
　观见众生没五欲　　人中师子现微笑
　众生盲冥愚痴覆　　我当度脱三有苦
　大师子吼出妙音　　我为世间第一尊
　显现明净智慧灯　　永灭生死愚痴闇
　人中师子出世间　　放大光明无有量
　断除一切诸恶道　　无量众苦究竟灭
　或时示现处宫殿　　或现舍家行学道
　人中师子现自在　　饶益一切众生故
　菩萨初坐道场时　　六反震动诸大地
　普放无量大光明　　遍照五道众生类
　震动一切魔宫殿　　开发十方众生心
　昔于菩萨有缘者　　皆悉觉悟真实义
　一毛道中无量乘　　十方一切诸佛刹
　众生道乘无有量　　彼现最胜大神变
　如是方便随顺觉　　如一切佛所演说
　若诸如来所不说　　亦悉解了分别知
　除灭一切众魔怨　　普覆三千大千界
　深入一切无碍门　　能坏一切诸魔道
　如来或在诸佛刹　　或复现处诸天宫
　或复现身梵宫殿　　菩萨悉见无障碍
　转于清净妙法轮　　如来法身无边际
　悉于三世一切劫　　最胜演说无穷尽
　诸佛无等师子座　　悉皆充满十方界
　种种妙相而庄严　　佛处彼座难思议
　真佛子等悉围绕　　充满法界无有余
　说菩萨行无边际　　随顺诸佛出要道
　智者能以一方便　　摄诸佛法无有余
　种种庄严最胜法　　皆悉充满于法界
　无等无量妙自在　　示现一切种种身
　又现诸趣无量生　　或现采女众围绕
　示现出家行学道　　欲令众生诸根利
　乃至示现般涅槃　　分布舍利起塔庙
　如是种种无量行　　如来演说佛所住
　一切如来诸功德　　究竟遍知到彼岸
　如是种种无量行　　于一切劫无休息
　亦未曾生忧戚心　　菩萨皆悉善回向
　一切诸佛自在力　　及佛无量诸功德
　菩萨随顺悉了知　　普为一切众生说
　如是一切诸法王　　随彼无量诸境界
　于一念中悉觉悟　　而亦不舍菩萨行
　一切最胜甚深法　　及诸佛刹正法道
　随顺觉悟殊胜行　　究竟回向到彼岸
　有数无数一切劫　　菩萨深解即一念
　具足修习菩萨行　　于彼胜道不退转
　十方无量一切刹　　或有净妙或垢秽
　及彼一切诸如来　　菩萨皆悉分别知
　于念念中悉明了　　不可思议无量劫
　如是了知三世劫　　具足安住究竟行
　深入了达心所行　　善方便行一切法
　一切佛刹菩萨行　　悉能明了分别知
　出生智慧无有量　　出生众生及诸法
　出生菩提力自在　　一切皆悉无边际
　深入一切无有余　　分别一切诸妙法
　悉分别知同异相　　具足广修菩萨行
　十方一切诸佛刹　　彼有无量无数众
　彼彼诸性各不同　　菩萨皆能分别知
　过去一切诸如来　　未来现在诸导师
　若能如是知回向　　则与三世诸佛等
　若能如是知回向　　则与最胜功德等
　则与最胜智慧等　　则与最胜所行等
　一切世间莫能坏　　诸所学者悉成就
　随顺一切诸最胜　　善能观察于世间
　菩萨所行不可量　　无量功德悉具足
　坚固安住如来行　　具足分别自在力　

佛子。何等为菩萨摩诃萨第十法界等无量回向。佛子。此菩萨摩诃萨。离垢缯系顶。受大法师记。能广法施。成大慈悲。安立众生于菩提心。饶益众生。未曾休息。以菩提心长养善根。为一切众生作调御师。示诸众生一切智道。为一切众生作法藏日。善根净光普照一切。等心普观一切众生。欲令众生常行善根。未曾休息。增长清净微妙智慧。不舍一切善根道业。为一切众生作大智慧采宝导师。开示一切安隐正道。以一切众生为首修行诸法。令一切众生。得不可坏真善知识。长养善根。菩萨摩诃萨。行法施等一切善法。摄取萨婆若心。究竟正力到于彼岸。修行坚固难坏菩提之心。常乐大愿。修习菩提。依善知识。离谄曲心。专求菩提。分别无量一切智门境界。菩萨摩诃萨。于彼善根回向广大而无限碍。乃至一句一味。佛所说法。若有能闻。若持若说。以此善根如是回向。一心正念无量无边虚空等世界中三世诸佛。行菩萨行。以此善根回向。令一切佛。常守护念。于一世界。尽未来劫。为一众生。修菩萨行。如一世界。乃至虚空法界等。一切世界尽未来劫。为一众生。修菩萨行。为一切众生。亦复如是。为一切众生。以大庄严。而自庄严。不生离佛善知识想。得是想故。常见现在一切诸佛。乃至未曾违离一佛。诸佛菩萨。所赞梵行。皆悉满足。行不缺梵行。具足不破梵行。不浊梵行。无垢梵行。不退梵行。不坏梵行。诸佛所赞梵行。无依梵行。无所有梵行。离倒清净顺行三世诸佛菩萨梵行。无碍梵行。无取梵行。无诤梵行。无择梵行。安住梵行。无比梵行。不动梵行。不乱梵行。无恚梵行。如我行梵行。令一切众生。皆悉安住此诸梵行。修习梵行。具足梵行。清净梵行。离垢梵行。明照梵行。离尘梵行。离曀梵行。离热梵行。离缠梵行。离一切疑梵行。离一切恼害梵行。得到彼岸。何以故。菩萨若自不修梵行。令他净修梵行。无有是处。菩萨自退梵行。令他具足梵行。无有是处。菩萨自破梵行。令他安立梵行。无有是处。菩萨自离梵行。令他立梵行道。无有是处。菩萨自灭梵行。令他修习梵行。无有是处。菩萨不乐梵行。令他乐修梵行。无有是处。菩萨不住梵行。令他安住梵行。无有是处。菩萨不究竟梵行。令他究竟梵行。无有是处。菩萨自舍梵行。令他不舍安住梵行。无有是处。菩萨坏散梵行。令他摄取梵行。无有是处。何以故。菩萨摩诃萨。如说修行远离颠倒。又能广说离颠倒法。实语实行。修习清净身口意业。离诸染污。行无碍处。灭一切障。菩萨摩诃萨。自正直心。令他正直心法。菩萨修习忍辱。以诸善根。调伏其心。令他修忍。以诸善根调伏其心。菩萨自离疑悔。令他离诸疑悔。菩萨自得欢喜信心。令他得不坏信。菩萨自行坚法。令他行坚法。菩萨摩诃萨。善根如是回向。复次菩萨摩诃萨。以法施等诸善根门。如是回向。以此善根。令一切众生悉得诸佛无尽法门。分别解说诸佛法门。摧灭一切外道邪论。令辞理穷屈。悉得三世一切诸佛所说法海。于一一生法。一一方便法。一一语言法。一一施设法。一一教法。一一说法。一一法门。一一入法。一一决定法。一一住法。悉得无量无边无尽法藏。得无畏法。深入四辩。广为众生。说微妙法。尽未来际。而无穷尽。成正直心。离诸颠倒。生无碍道。言无谬失。众生闻法。悉皆欢喜。解了众生一切言音。得不退转一切法明。一切众生欢喜无量。悉皆安住一切种智。具足离痴明净法辩。闻持诸法。悉能分别一切世界。得法界等无量身。于一念中。悉能充满一切法界。微妙音声。遍满无量无边法界。示现眷属。充满法界。修法界等菩萨净业。得法界等无量菩萨所住。得法界等无量决定法。学法界等无量诸法究竟。住法界等无量菩萨行。回向法界等无量菩萨内法。菩萨摩诃萨。善根如是回向。令一切众生。具足萨婆若。安住萨婆若。复次菩萨摩诃萨。善根如是回向。见法界等无量一切佛。调伏法界等无量众生。严净法界等无量佛刹。得法界等无量菩萨智。得法界等无量无所畏。得法界等无量深妙辩。得法界等无量一切菩萨陀罗尼。得法界等无量不可思议菩萨住。具足法界等无量功德藏。具足法界等无量实义善根。菩萨摩诃萨。复作是念。以此善根。令一切众生。悉得是法。具足成满如我无异。一切行等。功德等。智慧等。力等。无畏等。自在等。正觉等。说法等。如实义等。论议等。诸通等。菩萨摩诃萨。善根如是回向。复次菩萨摩诃萨。以此善根如是回向。如法界无量出生智慧。亦复如是。如法界无量所见诸佛。亦复如是。如法界无量往诸佛刹。亦复如是。如法界无量菩萨所行。亦复如是。如法界不可断得一切智。亦复如是。如法界等一得一切智。亦复如是。如法界自然清净。令一切众生清净。亦复如是。如法界随顺悉至一切。令一切众生。行普贤菩萨行。亦复如是。如法界庄严一切众生。令一切众生。得普贤菩萨庄严。亦复如是。如法界不可坏。令一切众生。得不坏善根。亦复如是。复次菩萨摩诃萨。以此善根如是回向。令一切诸佛菩萨。皆悉欢喜。令诸善根。趣萨婆若。令诸善根。趣一切智。至一切道。令一切众生。常见诸佛。菩萨摩诃萨以此善根。如是回向。见一切佛。能作佛事故回向。见一切佛。不于佛事生住著心。故回向。见一切佛。悉令众生。普得清净故回向。见一切佛。悉能了知故回向。见一切佛。悉无所著故回向。见一切佛。悉能分别无碍法故回向。见一切佛。具普贤行故回向。见一切佛。未曾失时故回向。见一切佛。出生菩萨无量诸力故回向。见一切佛。不忘其法故回向以此善根如是回向。解法界无生。解法界无自性。解法界如如。解法界无依。解法界无妄。解法界离相。解法界寂静。解法界无处所。解法界无去无集。解法界无坏。复次菩萨摩诃萨。善根如是回向。以此法施所摄善根。令一切众生。成大法师。住一切佛无量自在。令一切众生。作无上法师。安立众生于一切智。令一切众生。成无坏法师。一切问难无能穷尽。令一切众生。作无碍法师。具足诸法无碍照明。令一切众生。作智藏法师。巧方便说一切佛法。令一切众生。成就如来自在法师。能善巧说诸如来智。令一切众生。作净眼法师。广说实法。不由他教。令一切众生。作正持佛法法师。具足说法。不失一味。令一切众生。作离相法师。以诸妙相。而自庄严。放无量光。广说诸法。令一切众生。作大身法师。一身充满无数佛刹。兴大法云。普雨佛法。令一切众生作不失佛法大海法师。一切世间无能坏者。令一切众生。作具足圆满日光法师。放佛慧光。悉能显照一切诸法。令一切众生。作随顺问答法师。善巧方便广说诸法。令一切众生。作究竟众行到彼岸法师。善巧方便开无量法藏。令一切众生。作建立正法法师。分别演说如来道智。令一切众生。作了达诸法法师。赞叹功德不可穷尽。令一切众生。作不虚诳法师。入深真妙诸方便际。令一切众生。作善觉魔事法师。悉能坏散一切诸魔。令一切众生。作诸佛摄护法师。未曾暂起我我所心。令一切众生作安隐正法法师。悉得菩萨一切愿力。菩萨摩诃萨。以此善根如是回向。不选择业故回向。不选择报故回向。不选择愿故回向。不选择法故回向。不选择事故回向。不选择因故回向。不选择成法故回向。不选择名身味身句身故回向。不选择回向故回向。不选择义故回向


大方广佛华严经卷第二十一
大方广佛华严经卷第二十二

　　　　东晋天竺三藏佛驮跋陀罗译


　　金刚幢菩萨十回向品第二十一之九

菩萨摩诃萨。以此善根如是回向。不著色故回向。不著声香味触法故回向。不求生天故回向。不求欲乐故回向。不著欲境界故回向。不求眷属故回向。不求自在故回向。不求生死乐故回向。不著生死故回向。不著死此生彼故回向。不求三有乐故回向。不求欲相应故回向。不求乐处故回向。不毒心故回向。不坏善根故回向。不依三界故回向。不味著诸禅解脱三昧正受故回向。不求住声闻缘觉乘故回向。但欲调伏一切众生满足萨婆若究竟无碍智故回向。欲令一切善根。清净无碍故回向欲令一切众生。超出生死得大乘智故回向。欲满足金刚菩提心故回向。欲究竟成就不死法故回向。欲无量庄严诸佛种姓。示现一切智自在故回向。欲具足菩萨一切法明神力自在故回向。欲于法界虚空界等一切佛刹。行普贤行而不退转。以离痴金刚大庄严而自庄严。安住普贤菩萨地故回向。欲尽未来劫行普贤行度脱众生。示现一切诸佛庄严行地。安住不断故回向。菩萨摩诃萨如是平等心回向。平等法心回向。一切众生无量心回向。无诤心回向。无所有心回向。不乱心回向。等入三世心回向。于三世诸佛种姓心回向。得不死神通心回向。得如来涅槃心回向。令一切众生离地狱饿鬼畜生阎罗王处故回向。令一切众生。除灭障道法故回向。令一切众生。悉具善根欢喜故回向。欲不失转法轮时故回向。欲令一切众生成十力轮。到彼岸故回向。欲令满足无量无边菩萨清净法愿故回向。欲令成就善知识器。随顺一切善知识教。具菩提心宝故回向。欲令一切住佛深法。正直修习一切佛法。具足无上智慧光明故回向。欲令一切菩萨。无碍慧明常现在前故回向。欲令一切常见诸佛现在前故回向。欲令一切得明净法门故回向。欲令一切离诸恐怖。具无所畏菩提心门故回向。欲令一切得菩萨不可思议诸住智门故回向。欲令一切大悲救护悉得清净故回向。欲令一切无余佛刹皆悉庄严故回向。欲令一切除灭一切魔业钩饵。及魔巧术故回向。欲令一切修菩萨行。不著一切佛刹故回向。欲令一切度一切佛法。得一切智广大心故回向。菩萨摩诃萨以此善根。欲令正念清净故回向。欲决定故回向。欲摄取一切佛法分别了知故回向。欲得无量无边无碍智故回向。欲得清净正直心故回向。欲令一切众生。修习大慈心故回向。修习大悲心故回向。修习喜心故回向。修习舍心故回向。得二种无碍解脱。安住善根故回向。欲分别一切缘起法故回向。欲分别缘起法。得法化生心故回向。欲得勇猛幢心故回向。欲得不坏幢藏故回向。欲坏一切魔故回向。欲得一切清净无碍法心故回向。欲行一切菩萨行。得不退转心故回向欲得乐求胜妙心故回向。欲得一切功德法自在智乐求一切智故回向欲满一切愿。灭一切恶。受离垢记。得佛自在。为一切众生。转不退法轮故回向。欲令如来诸妙胜法。无量智慧日光。庄严大智光明。普照一切众生法界故回向。欲调伏一切众生皆悉欢喜。成就大愿。尽未来劫。行菩萨行。灭诸烦恼。离垢清净。坏裂爱网。除愚痴闇。具足离垢无碍之法。修行菩萨不退转行。得一切种智故回向。欲令一切众生得无碍无上妙智慧身。示现无量诸佛身故回向。菩萨摩诃萨。善根如是回向。不著五欲。不依三界。何以故。菩萨摩诃萨。以无染污善根回向。远离嗔恚善根回向。舍离愚痴善根回向。不可沮坏善根回向。远离憍慢善根回向。除灭谄曲善根回向。以正直心善根回向。精勤修习善根回向。菩萨摩诃萨。如是回向时。得大欢喜。于菩萨行。得正希望。趣摩诃萨道。具佛种姓。得佛智慧。离一切恶。降伏众魔。悉能调伏一切众生。令善知识皆悉欢喜。己所修愿皆悉成满。请一切众生。设大施会

复次菩萨摩诃萨。以此法施善根。如是回向。令一切众生。皆悉具足清净法音。得柔软音。得和悦音。得不可思议音。得可爱乐音。得充满一切佛刹音。得不可思议功德庄严音。得灭高大散乱音。得充满法界净妙音。得摄一切众生音。令一切众生。得无量音智。令一切众生。得清净妙音。令一切众生。悉得音声妙自在智。令一切众生。得一切庄严音。令一切众生。悉得妙音。众生乐闻。无有厌足。令一切众生。得解脱音。悉到彼岸。令一切众生得欢喜音。令一切众生。得佛清净语言音。令一切众生。得佛音声。具妙辞辩。远离愚痴。令一切众生得庄严诸法妙陀罗尼。于一一法。说无量行。眷属无数充满法界。悉能闻持不可思议金刚正法。广分别说。能以无量句身味身。具足演说无量法藏。种种法相住无著处。得诸法明。令一切众生。究竟萨婆若。摄一切法。以句身味身。于诸法义。得自在音。于无碍音。具足自在。得到彼岸。令一切众生。得无忧音声。得无畏音声。得无染污音声。得功德音声。得令眷属欢喜音声。得如法音声。得诸佛法语言音声。得疾除灭一切众生疑网音声。得具足辩才不断音声。得胜觉悟众生音声。复次菩萨摩诃萨。以此善根。如是回向。令一切众生。得净法身。令一切众生。得净妙功德。令一切众生。具诸相好。令一切众生。得净业报。令一切众生。得清净萨婆若心。令一切众生。得无量清净菩提之心。令一切众生。得净方便。悉能分别众生诸根。令一切众生。得清净性。令一切众生。得清净无碍行。满足诸愿。令一切众生得清净正念智慧。不断辩才。菩萨摩诃萨。以此善根。如是回向。令一切众生。得如是等清净妙身。所谓明净身。离浊身。究竟净身。清净身。离尘身。离种种尘身。离垢身。光明身。可爱乐身。无碍身。以如是身。普应十方一切世界。示一切业。示现众生。普照一切。示现一切。犹如镜像净水之月。令一切众生。悉得如是净妙之身。示现众生菩萨诸行。示现众生诸深妙法。示现众生无量功德。示现众生真实正道。示现众生具足诸法。示现众生一切大愿。住于一刹。示现一切世界如来出世。示现一切诸佛神足自在。示现受持菩萨不思议解脱。示现普贤诸行一切愿智。菩萨摩诃萨。善根如是回向。令一切众生。成就一切功德智身。复次菩萨摩诃萨以此法施所摄善根。如是回向。令一身遍一切世界。行菩萨行。众生见者。皆悉不空。得不退转菩提之心。令一切众生。随顺真实。得不坏心。令一切众生。于一切世界。尽未来劫。行菩萨道。而无厌足。具法界等大慈悲心。教化众生。未曾失时。分别诸根。念善知识。于一念中。悉见现在一切诸佛。正念如来。未曾暂舍。修诸善根。无有虚欺。安立众生于一切智。悉得不退清净法轮。悉得一切诸佛法明。受持一切诸佛法雨。行菩萨行。入一切众生。入一切刹。入一切法。入一切世间。入一切三世。入一切众生诸业报智。入一切菩萨巧方便智。入一切菩萨出生智入一切菩萨净境界智。入一切佛住持境界。入一切无量无边法界。修菩萨行。安住诸住。是为菩萨摩诃萨法施善根回向。复次菩萨摩诃萨。修善根业。如是回向。令一切佛刹。皆悉清净。以无量庄严具而庄严之。令一佛刹。广大如法界。如一佛刹。一切佛刹。亦复如是。得最正觉。于一佛刹。悉皆显现一切佛刹。如一佛刹。一切佛刹。亦复如是。彼一一刹。以法界等诸庄严具。而庄严之。无量阿僧祇众宝庄严。无量阿僧祇清净众宝高座。诸妙宝衣。以敷其上。无量阿僧祇众妙宝帐。一切宝铃。诸宝垂带。以为庄严。无量宝盖。以张其上。无量宝云。雨一切宝。散众宝华。见者无厌。无量妙宝。以为栏楯。妙宝楼阁。而庄严之。无量宝铃。自然演畅诸佛妙法。无量宝华。周遍充满众妙宝色。以为庄严。无量宝树。充满其刹。出生无量妙宝华果。无量妙宝。以为宫殿。妙宝楼观。遍游诸刹。无量妙宝。以为栏楯。大宝庄严。无量妙宝。为偏楼阁。一切净宝。而庄严之。无量宝门。种种宝鬘。而严饰之。无量珍宝半月形像。悉以众宝而庄严之。无量无数不可思议珍宝庄严。诸佛净业善根所起。无量宝藏庄严。又以众宝。而庄严之。流出无量清净宝河。常流正法。未曾断绝。无量法海。周遍其刹。正法净水。湛然充满。无量阿僧祇宝分陀利华皆悉充满。自然演出正法华音。无量阿僧祇须弥宝山庄严。智慧须弥皆悉具足。无量阿僧祇八楞妙宝庄严。诸宝璎珞以为垂带。无量阿僧祇明净宝庄严。放大慧光。普照法界。无量阿僧祇宝铃庄严。自然演出微妙音声。无量阿僧祇众宝阶道。以为庄严。菩萨妙宝皆悉充满。无量阿僧祇宝缯庄严。不可思议宝色清净。建立无量阿僧祇宝幢庄严。半月宝像而严饰之。无量阿僧祇宝幡庄严。悉能普雨无量宝幡。无量阿僧祇宝缯庄严。充满世界庄饰虚空。敷无量阿僧祇细软宝衣。以为庄严。无量阿僧祇众宝旋流。以为庄严。示现菩萨清净一切智眼。无量阿僧祇宝鬘庄严。一一宝鬘百千菩萨。以为严饰。无量阿僧祇众宝宫殿庄严。悉能除灭诸处所爱。无量阿僧祇众宝庄严金刚摩尼。以为严饰。无量阿僧祇杂宝庄严。示现无量清净妙色。无量阿僧祇金刚围山庄严。清净明彻无所障碍。无量阿僧祇妙香庄严。其香普熏一切世界。出生无量阿僧祇诸变化身。一一化身与法界等。各放无量阿僧祇妙宝光明。一一光明。出一切光。无量阿僧祇明净宝光。以为照耀。能发众生净智慧光。放无量阿僧祇无碍宝光。一一光明。普照法界。无量阿僧祇众宝庄严。一一宝中。具一切宝。无量阿僧祇宝藏庄严。自然演说诸法宝藏。无量阿僧祇宝幢庄严。建立如来妙智慧幢。无量阿僧祇贤宝庄严。具足清净大乘贤宝。无量阿僧祇宝园庄严。菩萨三昧清凉悦乐。无量阿僧祇诸妙宝音自然演出。一一音中。出如来音。充满十方。无不闻者。无量阿僧祇宝像庄严。一一像身普放无量法宝光明。无量阿僧祇众相庄严。一切众相无相庄严。无量阿僧祇宝威仪庄严。见者乐求菩萨威仪。无量阿僧祇长养众宝庄严。出生一切妙宝库藏。无量阿僧祇众宝安住庄严。一切众宝。而严饰之。无量阿僧祇宝衣庄严。皆悉普覆。具足菩萨无量三昧。无量阿僧祇妙衣庄严。其发心者。即得菩萨善现等诸陀罗尼。无量阿僧祇修宝庄严。悉能分别业宝报应决定清净。无量阿僧祇无碍知见妙宝庄严。若有见者。悉得诸法清净法眼。无量阿僧祇宝天冠庄严。具足成就智慧天冠。无量阿僧祇宝座庄严。成佛清净宝师子座。然无量阿僧祇明净宝灯。具足明净妙智慧灯。无量阿僧祇宝多罗树庄严。一一多罗树。以宝璎珞。而严饰之。无量阿僧祇众宝凉台。以为庄严。无量阿僧祇宝树庄严。不思议鸟栖集其上。出妙音声。无量阿僧祇妙宝化华庄严。一一华上无量菩萨。结跏趺坐。遍游法界。无量阿僧祇果实庄严。具萨婆若大智慧果。无量阿僧祇众宝聚落庄严。皆悉修习清净正法。无量阿僧祇宝宅庄严。众宝街巷人民充满。无量阿僧祇大王宝都庄严。彼诸大王勇猛精进被大法铠。于无上道。坚固不退。无量阿僧祇宝舍庄严。除灭一切房室贪爱。无量阿僧祇宝衣庄严。随意受用无所贪著。无量阿僧祇宝家庄严。舍家出家菩萨充满其中。无量阿僧祇无厌足宝庄严。见者能生无量欢喜。无量阿僧祇宝轮庄严。放不思议智慧光明。转不退轮。无量阿僧祇妙宝行树庄严。以清净因那尼罗宝。而庄校之。无量阿僧祇宝地庄严。分别示现不思议宝。无量阿僧祇乐器庄严。出自然音。充满法界。无量阿僧祇乐器庄严。尽未来际。常出法音。未曾断绝。无量阿僧祇宝身庄严。充满其刹。悉能受持一切法宝。无量阿僧祇清净宝口庄严。具足一切功德藏宝。出无量阿僧祇净宝言音。常说无量净妙法宝。无量阿僧祇清净宝心庄严。得正直宝。一切智愿皆悉充满。无量阿僧祇清净宝念庄严。除灭愚痴。得一切智无上宝王。无量阿僧祇清净宝趣庄严。悉能摄受一切诸佛正法之宝。无量阿僧祇菩萨宝慧庄严。决定善知一切佛法。无量阿僧祇不放逸宝智慧庄严。一切智宝皆悉充满。无量阿僧祇清净宝眼庄严。于一切十力宝。无所障碍。无量阿僧祇清净宝耳庄严。善能听闻一切法界微妙音声。而无障碍。无量阿僧祇清净宝鼻庄严。闻净宝香。而无厌足。无量阿僧祇清净宝广长舌庄严。善说一切诸语言法。无量阿僧祇清净宝身庄严。游行十方。而无挂碍。无量阿僧祇清净宝意庄严。悉能修习普贤菩萨一切大愿。无量阿僧祇清净宝音庄严。微妙音声。皆悉充满一切世界。无量阿僧祇宝身业庄严。具足一切智慧宝业。无量阿僧祇宝口业庄严。广说无量智慧妙宝。无量阿僧祇清净宝意业庄严。究竟一切无碍宝智。菩萨摩诃萨复如是念。于彼一切诸如来刹。于一佛刹一方一毛道中。成就无量无数不可思议清净智慧。诸大菩萨皆悉充满。如一佛刹一方一毛道。尽虚空法界等。一切佛刹一切方一切毛道。亦复如是。是为菩萨摩诃萨回向妙宝庄严一切佛刹。如宝庄严一切佛刹。广说香庄严。乃至究竟无量清净。妙香意业无碍宝智。亦复如是。广说华庄严。乃至究竟净华意业无碍宝智。亦复如是。广说鬘。涂香。末香。衣盖幢幡。乃至百事庄严。亦复如是。如是菩萨摩诃萨。以此法施等所摄善根回向。长养善根故回向。严净佛刹故回向。令一切众生。清净平等故回向。令一切众生。除灭嗔恚。令一切众生。具足平等甚深佛法。令一切众生。具足平等不可坏清净功德力。令一切众生。悉得平等无尽智慧。度诸佛法。令一切众生。悉得平等清净梵音。令一切众生。悉得平等无碍净眼。究竟虚空法界等无碍智。令一切众生。悉得清净平等正念。尽过去劫。令一切众生。悉得平等无碍智。决定了知一切诸法。令一切众生。悉得平等菩提。充满法界。无所障碍。令一切众生。悉得平等诸妙善根。令一切众生。悉得平等身口意业。具足功德庄严清净。令一切众生。悉得平等普贤菩萨一切所行令一切众生。悉得平等清净佛刹。令一切众生。悉得平等具足。深入一切智行。令一切众生。离一切恶。悉得平等善根回向。令一切众生。悉得平等一切知见。皆能分别他人心念。令一切众生。悉得平等。安住白法。令一切众生。悉得平等。于一念中。具一切智。究竟满足无上菩提。令一切众生。成就一切平等道行。清净具足。菩萨摩诃萨。以此善根。普为一切平等回向。令一切众生。悉得清净分别诸法之力。广为众生解说回向

菩萨摩诃萨。复作是念。以此善根。令一切众生。修菩萨净行。得无量法海。于一一法海无量法界等。清净智慧。普照法界。令一切众生。分别解说一切句义。令一切众生。悉得一切法明三昧。普照诸法。令一切众生。皆悉具足随顺三世诸佛辩才。令一切众生。得三世佛自在之身。令一切众生。得无碍善根。起佛法爱。不退大悲。救护众生。令一切众生。得无碍智不思议法。能净欢喜一切众会。令一切众生。于一切佛刹。翻覆佛刹。俯伏佛刹。微细佛刹。广大佛刹。清净佛刹。秽浊佛刹。于如是等诸佛刹中。悉转清净不退法轮。令一切众生。于念念中。悉得无尽无所畏辩。广说佛法不可穷尽。令一切众生。常乐一向专求胜法。于一切法。得智慧自在。令一切众生。皆悉欢喜。广说一切法。复次菩萨摩诃萨。安住法界无量善根回向。法界无量身业回向。法界无量口业回向。法界无量意业回向。法界无量妙色回向。法界无量妙受想行识回向。法界无量平等阴回向。法界无量平等界回向。法界无量平等入回向。法界无量内平等回向。法界无量外平等回向。法界无量勇猛精进平等回向。法界无量正直心平等回向。法界无量方便平等回向。法界无量性平等回向。法界无量诸根平等回向。法界无量三世平等回向。法界无量业报平等回向。法界无量离诸烦恼清净平等回向。法界无量一切众生平等回向。法界无量一切佛刹平等回向。法界无量一切诸法平等回向。法界无量一切世间平等回向。法界无量一切诸佛菩萨平等回向。法界无量一切菩萨行愿平等回向。法界无量一切菩萨平等道回向。法界无量一切菩萨成就一切善根回向。法界无量一切诸法平等无二回向。法界无量一切如来眷属圆满平等回向。菩萨摩诃萨。如是回向时。安住法界等无量清净身业。安住法界等无量清净口业。安住法界等无量清净意业。安住法界等无量清净行愿。安住法界等无量清净眷属。安住法界等无量一切菩萨清净智慧。广说诸法。安住法界等无量清净身。充满一切世界法界。得一切法明清净无畏。以一言音。悉除一切众生疑惑。皆令欢喜。调伏诸根。安立无上智。诸力无畏。一切自在力。佛无量功德。上妙法中。佛子。是为菩萨摩诃萨第十法界等无量回向

菩萨摩诃萨。以此法施等一切善根。悉回向已。成就普贤菩萨无量无边一切行愿。悉能严净无量无边虚空法界等一切佛刹。令一切众生亦复如是。具足成就无量无边智慧。深入一切法。于念念中。示现无量无数一切世界诸佛出世。悉得无量无边诸佛自在。悉得无量无边如来自在。悉得无量无边广大自在。悉得无量无边无碍自在。悉得无量无边无障自在。悉得无量无边不可思议自在。悉得无量无边令一切众生清净自在。悉得无量无边一切世界住持自在。悉得无量无边一切不可言说自在。悉得无量无边一切时自在。悉得无量无边一切诸通无碍智自在。悉得无量无边广说诸法充满法界自在。悉得无量无边满足普贤菩萨净眼。悉得菩萨无量无边净耳。闻持诸佛所说正法。能以一身结跏趺坐。充满十方一切世界而不迫迮一切众生。悉得无量无边具足深入三世智慧。悉得无量无边清净菩提。清净众生。清净佛刹。清净诸佛。清净诸入。悉得无量无边虚空法界等清净智慧。悉得无量无边众生语言音声清净智慧。放大光明。普照十方一切世界。出生三世诸菩萨行。清净智慧。于一念中。皆悉究竟三世如来清净智慧。令一切众生。皆悉清净。具足成就平等正观。决定智慧。究竟到彼岸

尔时佛神力故。十方各百万佛刹微尘等世界。六种震动。佛神力故。法如是故。雨天华云。雨天鬘。天末香。天宝衣。天庄严。天香。天摩尼宝。天沉水香。天阿伽楼香。天婆罗揵驮香。天坚固香。天栴檀香。天杂色幡盖。无量阿僧祇天身。不可思议微妙法音。不可思议诸天。妙音赞叹如来。无量阿僧祇诸天。赞叹善哉云雨。无量阿僧祇那由他诸天。恭敬礼拜。无量阿僧祇那由他诸天。欢喜念佛。修习不可思议诸佛功德。无量阿僧祇诸天。出娱乐音。供养如来。放无量阿僧祇广大光明。出过诸天。普照虚空法界等一切佛刹。示现无量阿僧祇如来化身。自在威力。出过诸天。如此世界。一切四天下。兜率陀天。删兜率陀天王宫。说如是法。一切十方世界。删兜率陀天王宫。亦复如是。尔时佛神力故。十方各过百万佛刹微尘等世界。各有百万佛刹微尘等菩萨。悉来云集。咸作是言。善哉善哉。佛子。乃能说此诸大回向。我等悉同一号。名金刚幢。于金刚光世界金刚幢佛所。来诣此土。彼诸世界。佛神力故。亦说是法。大会眷属。说法句味。皆悉同等。我等承佛神力。从彼土来。为汝作证。如我来此世界为汝作证。一切十方一切四天下。删兜率陀天王宫。摩尼宝殿上。说如是法。往为作证。亦复如是。尔时金刚幢菩萨。承佛神力。观察十方。及诸眷属。一切法界诸义句味。修习无量广大之心。无上大悲普覆一切。其心安住三世一切诸佛种性。悉究竟度诸佛功德。成就诸佛自在宝身。悉能分别一切众生希望心行。随彼所种善根。悉知其时。随顺法身。示现色身。如是观已。以偈颂曰


　菩萨受此　　无量法宝　　自然正觉
　大法师记　　为调御师　　普照诸法
　善悟无碍　　最正觉道　　菩萨为法
　调御大师　　能广演说　　难得深法
　十方一切　　无量大众　　皆悉安立
　诸正法门　　菩萨悉饮　　无量法海
　兴大法云　　普雨法雨　　耀明法日
　普照世间　　说微妙法　　饶益众生
　此法施主　　甚难值遇　　具足成就
　诸法方便　　以智慧明　　普照其心
　为世无畏　　广说深法　　善能修习
　变化之心　　广能开发　　诸正法门
　成就诸门　　最胜法海　　普为世间
　击甘露鼓　　能具足说　　难得妙法
　以法长养　　一切功德　　清净正法
　真直之法　　示现众生　　甚深法藏
　最胜授彼　　灌顶法王　　具足成就
　智慧藏身　　无相妙智　　观法真相
　菩萨善法　　而得安住　　菩萨法施
　最为殊胜　　一切诸佛　　咸共赞叹
　随顺一切　　天中之天　　彼能出生
　一切诸佛　　菩萨清净　　微妙法身
　悉从诸佛　　真法化生　　明净法灯
　饶益众生　　说无量法　　除灭忧恼
　菩萨布施　　清净妙法　　随顺思惟
　一切善根　　无量世界　　所作功德
　清净智慧　　皆悉回向　　一切诸佛
　所得功德　　悉令众生　　具足成就
　分别一切　　清净功德　　究竟诸佛
　庄严彼岸　　十方一切　　无量无数
　诸如来等　　严净佛刹　　如是一切
　无余佛土　　众生庄严　　不可思议
　一切如来　　所有智慧　　悉令众生
　清净具足　　犹如普贤　　菩萨庄严
　悉令众生　　亦复如是　　具足成就
　无量自在　　充满无余　　一切世界
　一切十方　　无余众生　　皆悉安住
　彼清净行　　十方无量　　一切佛刹
　彼诸如来　　行菩萨行　　悉令十方
　一切众生　　究竟成就　　无上胜行
　一切佛子　　行佛功德　　无量无边
　不可称数　　诸佛如来　　悉分别知
　皆令众生　　具足成就　　菩萨具足
　诸神通力　　悉能善学　　一切所学
　游行十方　　一切世界　　示现无量
　自在神力　　菩萨能于　　一念之中
　悉见诸佛　　与众生等　　菩萨能于
　一毛道中　　悉见一切　　诸佛正法
　一切众生　　无量诸行　　一切最胜
　悉分别知　　常平等心　　恭敬供养
　一切十方　　无量诸佛　　种种众香
　诸杂宝华　　无量宝衣　　及诸幢盖
　悉皆充满　　无量法界　　以用供养
　一切诸佛　　菩萨能于　　一毛道中
　悉见诸佛　　数不可议　　普能供养
　世间明灯　　其所闻法　　悉能受持
　恭敬礼拜　　五体投地　　举身自归
　一切最胜　　尽未来际　　无量诸劫
　赞叹十方　　一切最胜　　于一佛所
　诸供养具　　数与一切　　众生类等
　如一佛所　　诸供养具　　一切佛所
　亦复如是　　无量无边　　一切诸劫
　菩萨恭敬　　一切导师　　穷尽无量
　一切诸劫　　恭敬供养　　而无厌足
　一切众生　　无量诸劫　　于此劫中
　修菩萨行　　恭敬供养　　一一如来
　尽一切劫　　而无厌足　　一切最胜
　所说大劫　　悉无有能　　称量数者
　尔所一切　　诸大劫中　　修菩萨行
　而无厌足　　悉能觉悟　　一切法界
　广大无边　　无有分际　　众妙宝华
　充满其中　　以用供养　　众生等佛
　诸妙宝华　　色香具足　　清净鲜洁
　无量庄严　　一切世间　　无可为譬
　而以供养　　一切最胜　　众生数等
　无量佛刹　　诸妙宝盖　　弥满其中
　悉以此盖　　奉一如来　　供一切佛
　亦复如是　　微妙最胜　　奇特涂香
　一切世间　　无有伦匹　　以此涂香
　尽众生劫　　供养一切　　诸佛如来
　如是末香　　种种杂华　　微妙香熏
　无量宝衣　　无数妙宝　　诸庄严具
　以供如来　　而无厌足　　众生数等
　一切诸佛　　于一念中　　悉成正觉
　以无量偈　　赞叹宣扬　　恭敬供养
　天人导师　　众生数等　　世间明智
　菩萨无上　　殊胜供养　　众生数等
　一切诸劫　　如来叹德　　犹不能尽
　如是供养　　一切诸佛　　具足成就
　如来自在　　安住普贤　　菩萨所行
　悉能睹见　　一切诸佛　　已作未作
　及现所作　　无量无数　　一切善根
　修习普贤　　菩萨所行　　安住普贤
　菩萨诸地　　一切世间　　悉无有余
　诸佛所知　　众生种类　　悉令成就
　智慧明达　　犹如普贤　　菩萨所得
　如佛所说　　一切诸行　　菩萨悉能
　具足修习　　悉以回向　　一切众生
　普令成就　　无上回向　　一切十方
　诸如来刹　　悉能觉悟　　了达其因
　悉令一切　　无余众生　　皆与普贤
　菩萨齐等　　成就布施　　悉如回向
　持戒具足　　如普贤力　　勇猛精进
　而不退转　　成就忍辱　　不可沮坏
　善入甚深　　诸禅正受　　分别了知
　一切三昧　　清净智慧　　了达三世
　一切世间　　所不能知　　身口诸业
　及与意业　　音声语言　　皆悉清净
　究竟成就　　菩萨诸行　　悉与普贤
　菩萨齐等　　譬如如如　　一切法界
　舍离憍慢　　诸散乱心　　永灭障碍
　普皆清净　　悉令众生　　亦复如是
　如是殊妙　　最胜回向　　一切如来
　之所演说　　以此无量　　善根回向
　具足成就　　菩萨所行　　一切无余
　诸佛真子　　普修行此　　深回向法
　摄取一切　　微妙法界　　深入安住
　诸善逝力　　若有乐求　　此殊胜行
　如来所说　　甚深弥广　　此诸佛子
　皆悉安住　　具足成就　　犹如普贤
　一切众生　　尚可知数　　一切三世
　心犹可知　　普贤菩萨　　功德深广
　无量无边　　不可了知　　一毛可量
　十方虚空　　一切刹尘　　悉可知数
　殊胜大仙　　真佛子等　　所住功德
　不可称量　


大方广佛华严经卷第二十二
大方广佛华严经卷第二十三

　　　　东晋天竺三藏佛驮跋陀罗译


　　十地品第二十二之一

尔时世尊。在他化自在天王宫。摩尼宝殿上。与大菩萨众俱。于阿耨多罗三藐三菩提。皆不退转。从他方世界。俱来集会。此诸菩萨。一切菩萨智慧行处。悉得自在。诸佛如来智慧入处。悉皆得入。善能教化一切世间。于念念中。普能示现神通等事。具足一切菩萨所愿。于一切世。一切劫。一切国土。常修一切诸菩萨行。具足菩萨福德智慧。而无穷尽。能为一切而作饶益。能到一切菩萨智慧方便彼岸。能令众生。背生死道。向涅槃门。不断一切菩萨所行。善游一切菩萨禅定解脱三昧。神通明慧。诸所施为。善能示现。一切菩萨无作神足。皆悉已得。于一念顷能至十方诸佛大会。劝发咨请。受持法轮。常以大心供养诸佛。常能修习诸大菩萨所行事业。其身普现无量世界。其音遍闻。无所不至。其心通达。明见三世。一切菩萨所有功德。具足修习。如是诸菩萨摩诃萨。功德无量无边。于无数劫。说不可尽。其名曰金刚藏菩萨。宝藏菩萨。莲华藏菩萨。德藏菩萨。莲华德藏菩萨。日藏菩萨。月藏菩萨。净月藏菩萨。照一切世间庄严藏菩萨。智慧照明藏菩萨。妙德藏菩萨。栴檀德藏菩萨。华德藏菩萨。优钵罗华德藏菩萨。天德藏菩萨。福德藏菩萨。无碍清净智德藏菩萨。功德藏菩萨。那罗延德藏菩萨。无垢藏菩萨。离垢藏菩萨。种种乐说庄严藏菩萨。大光明网藏菩萨。净明威德王藏菩萨。大金山光明威德王藏菩萨。一切相庄严净德藏菩萨。金刚焰德相庄严藏菩萨。焰炽藏菩萨。宿王光照藏菩萨。虚空无碍妙音藏菩萨。陀罗尼功德持一切世间愿藏菩萨。海庄严藏菩萨。须弥德藏菩萨。净一切功德藏菩萨。如来藏菩萨。佛德藏菩萨。解脱月菩萨。如是等菩萨摩诃萨。无量无边。不可思议。不可称说。金刚藏菩萨。而为上首

尔时金刚藏菩萨摩诃萨。承佛威神。入菩萨大智慧光明三昧。即时十方世界。于一方过亿佛土微尘数世界。有十亿佛土微尘数佛。皆现其身。名金刚藏。十方世界皆亦如是同声赞言。善哉善哉。金刚藏。乃能入是菩萨大智慧光明三昧。如是十方世界微尘数等诸佛。皆同一号。加汝威神。所谓卢舍那佛本愿力故本威神力故。汝有大智慧故。欲宣一切菩萨不可思议诸佛法明故。所谓入智慧地故。摄一切善根故。善分别一切佛法故。广法智故。决定说诸法故。无分别智善分别故。一切世间法不能染故。出世间善根清净故。得不可思议智力故。得一切智人智境界故。所谓如实说菩萨十地差别故。菩萨安住十地故。分别说无漏法故。大智慧光明善分别以自庄严故。入具足智门故。随所应住次第说故。得无碍乐说光明故。具足大无碍智地故。不忘失菩萨心故。教化成熟一切众生界故。得至一切处决定智故。金刚藏。汝当说此法门差别。所谓诸佛神力故。汝能堪受如来智慧神力故。自善根清净故。清净法界故。饶益众生故。入法身智身故。于一切佛。得授记故。得一切世间高大身故。过一切世间道故。净出世间善根故。即时十方诸佛与金刚藏真实无上身。与无障碍乐说辩。与善分别清净智慧。与善忆念不忘。与善决定慧。与至一切智处。与诸佛无坏力。与诸佛无所畏。与诸佛无碍智分别诸法善开法门。与一切诸佛上妙身口意业。何以故。以得菩萨大智慧光明三昧故。亦是菩萨本愿力故。直心清净故。智慧明白故。善集助道法故。善修本业故。念持无量法故。信解清净光明法故。善得陀罗尼门不可坏故。法界智印善印故。尔时十方诸佛皆申右手。摩金刚藏菩萨顶。金刚藏菩萨即从三昧起。告诸菩萨言。诸佛子。是诸菩萨愿决定。无有过。不可坏。广大如法界究竟如虚空。遍覆一切十方诸佛世界众生。为救度一切世间。为一切诸佛神力所护。何以故。诸菩萨摩诃萨。入过去诸佛智地。亦入未来现在诸佛智地。何等是诸菩萨摩诃萨智地。菩萨摩诃萨智地有十。过去未来现在诸佛已说今说当说。为是地故。我如是说。何等为十。一曰欢喜。二曰离垢。三曰明。四曰焰。五曰难胜。六曰现前。七曰远行。八曰不动。九曰善慧。十曰法云。是十地者。三世诸佛已说今说当说。我不见有诸佛国土。不说是十地者。何以故。此十地是菩萨最上妙道。最上明净法门。所谓分别十地事。诸佛子。是事不可思议所谓菩萨随顺诸地智慧。金刚藏菩萨。说诸菩萨十地名已。默然而住不复分别。时一切菩萨闻说菩萨十地名已。咸皆渴仰。欲闻解释。各作是念。何因何缘。金刚藏菩萨。说十地名已默然而住

时大菩萨众中有菩萨。名解脱月。知诸菩萨心之所念。以偈问曰


　净念智慧人　　何故说菩萨
　诸地名号已　　默然不解释
　今诸大菩萨　　心皆怀犹豫
　何故说是名　　而不演其义
　大智诸菩萨　　咸皆欲听闻
　如是诸地义　　愿为分别说
　是诸菩萨众　　清净无瑕秽
　安住坚实中　　具足智功德
　皆以恭敬心　　瞻仰于仁者
　愿欲闻所说　　如渴思甘露　

时金刚藏菩萨。闻说是已。欲令众悦。以偈答曰


　诸菩萨所行　　第一难思议
　分别是十地　　诸佛之根本
　微妙甚难见　　非心所能及
　从佛智慧出　　若闻则迷没
　持心如金刚　　深信佛智慧
　以为第一妙　　心无有疑难
　远离计我心　　及心所行地
　如是诸菩萨　　尔乃能听闻
　寂灭无漏智　　分别说甚难
　如画于虚空　　如执于疾风
　我念佛智慧　　第一难思议
　众生少能信　　是故我默然　

解脱月菩萨。闻说此已。语金刚藏菩萨言。佛子。是大菩萨众直心清净。善行菩萨道。善集助道法。善恭敬供养诸佛。于无量佛。多种善根。成就无量深厚功德。离痴疑悔。无有贪著。及诸结碍。深心信解。安住不动。于是法中。不随他教。是故佛子。当承佛力。敷演此义。是诸菩萨于是深法皆能证知。时解脱月菩萨。欲重宣此义。以偈颂曰


　愿说安隐法　　菩萨无上行
　分别于诸地　　令智慧清净
　众智净无垢　　安住深信解
　于诸无量佛　　证知十地义　

金刚藏菩萨言。佛子。是诸大众。虽皆清净离痴疑悔。于是法中。不随他教。其余乐小法者。闻是甚深难思议事。或生疑悔。是人长夜受诸衰恼。我愍此等。是故默然。时金刚藏菩萨。欲重宣此义。以偈颂曰


　是众虽清净　　深智离疑悔
　其心已决定　　不复随他教
　无动如须弥　　不乱如大海
　其余不久行　　智慧未明了
　随识不随智　　闻已生疑悔
　彼将堕恶道　　愍念故不说

解脱月菩萨言。佛子。愿承佛力。善分别此不可思议法。佛所护念事。令易信解。所以者何。善说十地义。十方诸佛法应护念。一切菩萨护是事故。勤行精进。何以故。是菩萨最上所行。得至一切诸佛法故。譬如一切文字皆初章所摄。初章为本。无有一字不入初章者。如是佛子。十地者是一切佛法之根本。菩萨具足行是十地。能得一切智慧。是故佛子。愿说此义。诸佛护念。加以神力。令人信受。不可破坏。时解脱月菩萨。欲明显此义以偈颂曰


　善哉智慧子　　清净行具足
　愿说十地行　　所入十地法
　具足于智慧　　得以成菩提
　所有十方佛　　最胜人中尊
　皆共护念汝　　说是十地义
　十地为根本　　是名智行处
　亦为究竟道　　佛无量法聚
　譬如诸文字　　皆摄在初章
　诸佛功德智　　十地为根本　

尔时诸菩萨。一时同声以偈请金刚藏菩萨言


　上妙智慧人　　乐说无有量
　德重如山王　　哀愍说十地
　戒念慧清净　　说是十地义
　十力之根本　　无碍智本行
　戒定慧功德　　集在仁者心
　憍慢诸邪见　　皆悉已灭尽
　是众无疑心　　唯愿闻善说
　譬病思良医　　如饥思美膳
　我等亦如是　　闻甘露法味
　是故旷大意　　愿开初地门
　乃至第十地　　次第为我说　

尔时释迦牟尼佛。从眉间白毫相。放菩萨力光明。百千阿僧祇光。以为眷属。普照十方诸佛世界。靡不周遍。三恶道苦。皆得休息。悉照十方诸佛大会说法之众。显现如来不思议力。是光明遍照十方诸佛大会诸菩萨身已。于上虚空中。成大光明云台。十方诸佛亦复如是。从眉间白毫。俱放菩萨力光明。百千阿僧祇光。以为眷属。普现如来不思议力。悉照一切诸佛大会。及娑婆世界释迦牟尼佛一切大众。并金刚藏菩萨。及师子座。照已于上虚空中。成大光明云台。时诸大光明云台中。诸佛神力故。而说颂曰


　无等等诸佛　　功德如虚空
　十力无畏等　　最尊世间主
　于释迦佛前　　而现此神力
　以佛力开现　　法王无畏藏
　说诸地所行　　诸地义差别
　承诸佛神力　　无有能坏者
　若人闻法宝　　则为诸佛护
　渐次具诸地　　得以成佛道
　若人堪任闻　　虽在于大海
　及劫尽火中　　必得闻此经
　若人痴疑悔　　终不能得闻
　是故今佛子　　说诸地智道
　入势力观法　　次第而修行
　得至于余地　　各得所利益
　利一切世间　　愿说勿令断　

尔时金刚藏菩萨。观察十方。欲令大众。增益信敬。以偈颂曰


　诸佛圣主道　　微妙甚难解
　非思量所得　　唯智者行处
　其性从本来　　寂然无生灭
　从本已来空　　灭除诸苦恼
　远离于诸趣　　等同涅槃相
　无中亦无后　　非言辞所说
　出过于三世　　其相如虚空
　诸佛所行处　　清净深寂灭
　言说所难及　　地行亦如是
　说之犹尚难　　何况以示人
　诸佛之智慧　　离诸心数道
　不可得思议　　非有阴界入
　但以智可知　　非识之所及
　如空迹难说　　何可示其相
　十地义如是　　非心意所行
　是事虽为难　　发愿行慈悲
　渐次具诸地　　智者所能及
　如是诸地行　　微妙甚难见
　不可以心知　　当承佛力说
　汝等当恭敬　　咸共一心听
　智慧所随顺　　诸地相入行
　于无量亿劫　　说之不可尽
　今如实略说　　其义无有余
　一心恭敬待　　今承佛力说
　大音唱因谕　　义名不相违
　佛神力无量　　今皆在我身
　我之所说者　　如大海一渧　

金刚藏菩萨。说此偈已。告于大众。诸佛子。若众生厚集善根。修诸善行。善集助道法。供养诸佛。集诸清白法。为善知识所护。入深广心。信乐大法。心多向慈悲。好求佛智慧。如是众生。乃能发阿耨多罗三藐三菩提心。为得一切种智故。为得十力故。为得大无畏故。为得具足佛法故。为救一切世间故。为净大慈悲心故。为向十方无余无碍智故。为净一切佛国。令无余故。为于一念中。知三世事故。为自在转大法轮。广示现佛神力故。菩萨摩诃萨生如是心。诸佛子。是心以大悲为首。智慧增上。方便所护。直心深心淳至。量同佛力。善决定众生力佛力。趣向无碍智。随顺自然智。能受一切佛法。以智慧教化。广大如法界。究竟如虚空。尽未来际。菩萨发如是心。即时过凡夫地。入菩萨位。生在佛家。种姓尊贵。无可讥嫌。过一切世间道。入出世间道。住菩萨法中。在诸菩萨数。等入三世如来种中。毕定究竟阿耨多罗三藐三菩提。菩萨住如是法。名住欢喜地。以不动法故。诸佛子。菩萨摩诃萨。住欢喜地。多喜。多信。多清净。多踊悦。多调柔。多堪受。不好斗诤。不好恼乱众生。不好嗔恨。诸佛子。诸菩萨住是欢喜地。念诸佛故。生欢喜心。念诸佛法故。生欢喜心。念诸菩萨摩诃萨故。生欢喜心。念诸菩萨所行故。生欢喜心。念诸波罗蜜清净相故。生欢喜心。念诸菩萨与众殊胜故。生欢喜心。念诸菩萨力不可坏故。生欢喜心。念诸如来教化法故。生欢喜心。念能为利益众生故。生欢喜心。念一切佛一切菩萨所入智慧方便门故。生欢喜心。菩萨复作是念。我转离一切世间境界。生欢喜心。入一切佛平等中。生欢喜心。远离凡夫地。生欢喜心。近智慧地。生欢喜心。断一切恶道。生欢喜心。与一切众生作依止。生欢喜心。近见一切诸佛。生欢喜心。生诸佛境界。生欢喜心。入一切诸菩萨数。生欢喜心。离一切恐怖。生欢喜心。所以者何。是菩萨得欢喜地。所有怖畏即皆远离。所谓不活畏。恶名畏。死畏。堕恶道畏。大众威德畏。离如是等一切诸畏。何以故。是菩萨离我相故。尚不贪身。况所用物。是故菩萨无不活畏。心不希望恭敬供养。我应供养众生。供给所须。是故菩萨无恶名畏。远离我见。无我相故。无有死畏。又作是念。我若死已。所生必见诸佛菩萨。是故无有堕恶道畏。我所志乐。无与等者。何况有胜。是故无有大众威德畏。如是菩萨永离一切诸恐怖事。诸佛子。是菩萨以大悲为首。于一切众生。心无嫌恨。直心坚固自然清净。转复勤修一切善根。所谓信心增上。多行净心。解心清净。多以信心分别。出生大悲。成就大慈。心不疲懈。以惭愧庄严。成就忍辱柔和。敬顺诸佛教法。信重善知识。日夜常修一切善根。常爱乐法。求多闻无厌。如所闻法正念观察。心不贪著。不求名闻。不求利养资生之物。常生宝心无有厌足。乐一切智地。欲得诸佛。力无畏。不共法。求助诸波罗蜜法。离诸谄曲。如说能行。常行实语。不污诸佛家。不舍菩萨戒。生萨婆若。心不动如山王。不乐世间事。成就出世间善根。集善助菩提法无有厌足。常求胜中胜道。菩萨成就如是净地法。名为安住欢喜地

菩萨如是安住欢喜地。发诸大愿。生如是定心。所谓我当以清净心。供养一切诸佛。皆无有余。一切供具随意供养。发如是大愿。广大如法界。究竟如虚空。尽未来际。尽供养一切劫中所有诸佛。以大供养具。无有休息。又一切诸佛所说经法。皆悉受持。摄一切诸佛阿耨多罗三藐三菩提。一切诸佛所教化法。悉皆随顺。一切诸佛法皆能守护。发如是大愿。广大如法界。究竟如虚空。尽未来际。尽皆守护一切劫中一切佛法。无有休息。又一切世界。一切诸佛。从兜率天下。入胎处胎。初生出家。成佛道时。劝请转大法轮。示入大涅槃。我于尔时。尽往供养摄法为首。三时转故。发如是大愿。广大如法界。究竟如虚空。尽未来际。尽一切劫。奉迎供养一切诸佛。无有休息。又一切菩萨所行广大无量不可坏。无分别诸波罗蜜所摄。诸地所净生诸助道法。总相别相。有相无相。有成有坏。一切菩萨所行诸地道。及诸波罗蜜本行。教化一切。令其受行。心得增长。发如是大愿。广大如法界。究竟如虚空。尽未来际。尽一切劫中菩萨所行。以诸教化。成熟众生。无有休息。又一切众生。若有色。若无色。有想。无想。非有想。非无想。卵生。胎生。湿生。化生。三界所系。入于六道一切生处。名色所摄。教化成熟。断一切世间道。令住佛法。一切智慧。使无有余。发如是大愿广大如法界。究竟如虚空。尽未来际。尽一切劫。教化一切众生。无有休息。又一切世界广狭。及中无数无量。不可分别。不可坏。不可动。不可说。粗细正住倒住。平坦方圆。随入如是世界智。如因陀罗网差别。如是十方世界差别。皆现前知。发如是大愿。广大如法界。究竟如虚空。尽未来际。尽一切劫。如是世界。皆现前知。无有休息。又一切佛土入一佛土。一佛土入一切佛土。一一佛土无量庄严。离诸垢秽。具足清净智慧。众生悉满其中。常有诸佛大神通力。随众生心。而为示现。发如是大愿。广大如法界。究竟如虚空。尽未来际。尽一切劫。净如是国土。无有休息。又一切菩萨同心同学。共集诸善。无有怨嫉。同一境界。等心和合。常不相离。随其所应。能现佛身。自于心中。悉能解知诸佛境界。神通智力。常得随意神通。悉能游行一切国土。一切佛会皆现身相。一切生处普生其中。有如是不可思议大智慧。具足菩萨行。发如是大愿。广大如法界。究竟如虚空。尽未来际。尽一切劫。行如是大智慧道。无有休息。又乘不退轮。行菩萨道。身口意业所作不空。众生见者。即必定佛法。闻我音声。即得真实智慧。有见我者。心即欢喜。离诸烦恼。如药树王。为得如是行菩萨道。发如是大愿。广大如法界。究竟如虚空。尽未来际。尽一切劫。行不退道。所作不空。无有休息。又于一切世界。皆得阿耨多罗三藐三菩提。于一毛端。示现入胎出家。坐道场。成佛道。转法轮。度众生。示大涅槃。现诸如来大神智力。随一切众生所应度者。念念中得佛道。知一切法如涅槃相。以一音声。令一切众生。皆发欢喜。示大涅槃。而不断菩萨所行。示众生大智地。使知一切法皆是假伪。以大智慧神通自在。出生变化充满法界。发如是大愿。广大如法界。究竟如虚空。尽未来际。尽一切劫。得佛道事。求大智慧。大神通等。无有休息。诸佛子。菩萨住欢喜地。以十愿为首。生如是等百万阿僧祇大愿。以十不可尽法。而生是愿。为满此愿。勤行精进。何等为十。一众生不可尽。二世界不可尽。三虚空不可尽。四法界不可尽。五涅槃不可尽。六佛出世不可尽。七诸佛智慧不可尽。八心所缘不可尽。九起智不可尽。十世间转法转智转不可尽。若众生尽。我愿乃尽。若世界。虚空。法界。涅槃。佛出世。诸佛智慧。心所缘。起智。诸转尽。我愿乃尽。而众生实不可尽。世界。虚空。法界。涅槃。佛出世。诸佛智慧。心所缘起智。诸转。实不可尽。我诸愿善根亦不可尽。诸佛子。菩萨决定发是大愿。则得利安心柔软心。调顺心。寂静心。不放逸心。寂灭心。直心。和润心。不恚心。不浊心。如是则成信者。乐以信分别功德。信诸佛本所行道。信行诸波罗蜜。而得增长。信善入诸地得殊胜功德。信得成佛十力。信具足四无所畏。信不共法不可坏。信诸佛法不可思议。信诸佛自在神力无量无边。信诸如来无量行门。信从因缘以成果报。举要言之。信诸菩萨普行。诸佛功德智慧。威神力等。诸佛子。菩萨作是念。诸佛正法如是甚深。如是离相。如是寂灭。如是空。如是无相。如是无作。如是无染。如是无量。如是广大。如是难坏。而诸凡夫。心堕邪见。无明痴冥。蔽其慧眼。常立憍慢幢。堕在渴爱网。随顺谄曲。常怀悭嫉。而作后身生处因缘。多集贪欲嗔恚愚痴。起诸重业。嫌恨猛风吹罪心火常令炽然。有所施作。皆与颠倒相应。欲流。有流。见流。无明流。相续起心意识种于三界地。生苦恼芽。所谓名色。名色和合。增长六入。根尘相对生触。触故生受。贪乐受故。生爱。爱增长故。生取。取因缘故。复起后有。有因缘故。有生老死忧悲苦恼。如是因缘。集诸苦聚。受诸苦恼。是中无我。无我所。无作者。无受者。无知者。如草木瓦石。又如影响。凡夫可愍。不知不觉。而受苦恼。菩萨于此见诸众生不免诸苦。即生大悲智慧。是诸众生我应救护。令住毕竟佛道之乐。即生大慈智慧。菩萨摩诃萨。随顺如是大慈悲法。以深妙心。住在初地。于一切物。无所贪惜。尊重诸佛大妙智故。学行大施。即时所有尽能施与。金银摩尼。砗磲码瑙。琉璃珊瑚。琥珀珂贝。珍宝璎珞。严身之具。及象马辇舆。人民奴婢。国土城邑园林游观。妻妾男女。一切所爱。皆悉施与。头目耳鼻。肢节手足。深重佛故。而不贪惜。菩萨摩诃萨住于初地。能行大施。是菩萨以大悲心。大施心。救一切众生故。勤求世间出世间利益之事。心无疲懈。是故菩萨生无疲倦功德。于诸经书。能自开解。是故生知经书功德。得如是知经书智慧。善能筹量应作不作。于上中下众生。随宜利益。是故菩萨生世智功德。得世智功德。则知时知量。惭愧庄严。修习自利利彼之道。是故则生惭愧功德。如是功德精勤修行。心不懈退。是精进不退功德。即得堪受力。得堪受力已。勤行供养一切诸佛。随佛所说。如说修行诸佛子。是菩萨悉知生起如是净地法。所谓信慈悲施。无有疲倦。知诸经书。善解世法。惭愧堪受。供养诸佛。如所说行

又是菩萨住欢喜地。少见诸佛。以愿力故。广见数百千万亿那由他诸佛世尊。心大欢喜。深心爱敬。以上乐具。供养诸佛。及一切僧。以是福德。皆回向阿耨多罗三藐三菩提。是菩萨因供养诸佛故。生教化众生法。多以二摄摄取众生。所谓布施爱语。后二摄法。以信解力行未善通达。是菩萨随所供养诸佛。教化众生。皆能受行诸净地法。如是诸功德。皆回向萨婆若。转益明显。堪任有用。譬如金师炼金随以火力调柔可用增益光色。如是菩萨供养诸佛。教化众生。行净地法。此诸功德。皆回向萨婆若。转益明显。随意所用。诸佛子。是菩萨摩诃萨于初地中。行果相貌。从诸佛菩萨善知识所。咨受请问成地之法。无有厌废。是菩萨住初地中。于诸佛菩萨善知识所。咨受请问第二地中行果相貌。无有厌足。如是第三。第四。第五。第六。第七。第八。第九。第十地中。行果相貌。从诸佛菩萨善知识所。咨受请问。成十地法。无有厌废。是菩萨善知诸地对治法。善知诸地成坏。善知诸地行果。善知分别得诸地。善知诸地清净行。善知诸地从一地至一地行。善知诸地是处非是处。善知诸地转所住处。善知诸地胜进业。善知诸地得不退转。乃至善知一切菩萨净地法入如来智地。诸佛子。如是菩萨善知诸地行。未发初地。乃知十地。无有障碍。得诸地智慧光明。乃至知诸佛智慧光明。如大商主。多将贾人。欲至大城。先问道路。退还过咎在道利害。未发初处。知道宿时。乃至善知到彼城事。能以智慧。思惟筹量。具诸资用。令无所乏。正导人众。得至大城。于险道中。免诸患难。身及众人。皆无忧恼。菩萨摩诃萨亦复如是。住于初地。而善知诸地对治法。乃至善知一切菩萨净地法。入如来智地。尔时菩萨集大福德智慧资粮为众生商主。随宜教化。令出生死险难恶处。示安隐道。乃至令住萨婆若智慧大城。无诸衰恼。是故菩萨常应心不疲倦。勤修诸地本行。乃至善知入如来智地。诸佛子。是名略说菩萨入欢喜地。广说则有无量百千万亿阿僧祇事。菩萨住欢喜地。多作阎浮提王。豪贵自在。常护正法。能以大施摄取众生。善除众生悭贪之垢。常行大施。而无穷尽。所作善业。布施。爱语。利益。同事。是诸福德。皆不离念佛。不离念法。不离念诸同行菩萨。不离念菩萨所行道。不离念诸波罗蜜。不离念十地。不离念诸力。无畏。不共法。乃至不离念具足一切种智。常生是心。我当于一切众生中。为首。为胜。为大。为妙。为上。为无上。为导。为将。为帅。为尊。乃至于一切众生中。为依止者。诸佛子。是菩萨若欲舍家勤行精进。于佛法中。便能舍家妻子五欲。得出家已。勤行精进。须臾之间。得百三昧。得见百佛。知百佛神力。能动百佛世界。能飞过百佛世界。能照百佛世界。能教化百世界众生。能住寿百劫。能知过去未来世各百劫事。能善入百法门。能变身为百。于一一身。能示百菩萨。以为眷属。若以愿力。自在示现。过于此数。百千万亿那由他劫。不可计知。时金刚藏菩萨。欲重明此义。以偈颂曰


　若有诸众生　　厚修集善根
　成就清白法　　亲近于诸佛
　清净信乐力　　随顺慈悲心
　如是人能发　　无量之佛智
　诸佛一切智　　无量力清净
　堪受力坚牢　　成就诸佛法
　悲心救世间　　净修诸佛国
　敷演转法轮　　发此无上愿
　一念知三世　　而无有别异
　种种时差别　　以示于世间
　略说则尽求　　诸佛之功德
　发于广大心　　犹若如虚空
　悲心智慧首　　方便合修行
　深直心淳至　　其力无有量
　心向无障碍　　而不随他教
　同诸佛平等　　而生于大心
　诸佛子发生　　如是之宝心
　即离凡夫地　　入于佛所行
　即生如来家　　无有可讥嫌
　则同于诸佛　　必成无上道
　生如是心时　　即便得初地
　其心不可动　　犹如大山王
　是菩萨便有　　大喜相显现
　其心常清净　　堪受于大事
　心不乐斗讼　　不好恼众生
　无有嗔恨心　　乐惭愧恭敬
　又习行直心　　守护于诸根
　常念救世间　　念求诸佛智
　心生于欢喜　　我当得此事
　得于欢喜地　　即过五恐怖
　不活死恶名　　恶道众威德
　以不贪著我　　及与我所故
　是诸佛子等　　远离诸怖畏
　常行慈悲心　　恒有信恭敬
　惭愧功德备　　昼夜增善法
　乐功德实利　　不乐于诸欲
　如有所闻法　　能常善思惟
　无有贪著行　　断诸利养心
　常乐于菩提　　一心求佛智
　行诸波罗蜜　　离于谄曲心
　随说而能行　　安住实语中
　不污诸佛家　　不舍菩萨学
　远世间事愿　　乐出于世间
　求善法无厌　　精进转增益
　诸菩萨如是　　好乐诸功德
　而发于大愿　　求欲见诸佛
　护法至佛所　　行菩萨妙行
　化一切众生　　净一切佛土
　我佛国土中　　满诸大菩萨
　诸菩萨同心　　见闻皆不空
　一切微尘中　　诸佛成佛道
　发于如是等　　无量无边愿
　是愿无穷尽　　如虚空众生
　法界世涅槃　　诸佛出智慧
　心缘起智转　　我愿如是住
　如是发大愿　　心柔软调顺
　能信佛功德　　而观于众生
　知从因缘起　　则生慈悲心
　即于苦众生　　我当救度之
　为是众生故　　而行种种施
　所谓妙国土　　一切诸珍宝
　象马及车乘　　眷属与人民
　头目及手足　　肌肉施无悔
　求种种经书　　心无有疲倦
　得解其义趣　　能随世而行
　惭愧堪受力　　渐令得增长
　能以恭敬心　　供养无量佛
　智者于日夜　　如是常修行
　善根转明净　　犹若成炼金
　菩萨住是地　　能了知十住
　展转修行时　　无有诸障碍
　譬如贾客主　　欲利诸商人
　先问道路中　　诸险艰难事
　菩萨住初地　　善知诸地行
　而无有障碍　　能至于佛地
　住是初地中　　多作阎浮王
　善知于诸法　　常行慈悲心
　如法而化导　　一切皆信敬
　劝令行布施　　以求佛智慧
　菩萨若舍国　　佛法中出家
　勤行于精进　　即得百三昧
　能见百诸佛　　震动百国土
　光明照百国　　飞行亦如是
　化百土众生　　入于百法门
　念知百劫事　　示现于百身
　能以百菩萨　　眷属而示现
　若以其愿力　　过是数无量
　今明初地义　　但以略解说
　若欲广说者　　亿劫不能尽
　是初菩萨地　　名之为欢喜
　利益众生者　　今已分别竟　


大方广佛华严经卷第二十三
大方广佛华严经卷第二十四

　　　　东晋天竺三藏佛驮跋陀罗译


　　十地品第二十二之二


　一切菩萨众　　闻说上地义
　其心皆清净　　欢喜无有量
　各于所坐处　　踊住虚空中
　以诸上妙华　　散于金刚藏
　咸皆称赞言　　善哉金刚藏
　大智无所畏　　善说菩萨地
　解脱月大士　　知众心清净
　欲闻第二地　　行相之诸说
　即请金刚藏　　大智愿解说
　第二地行相　　一切皆欲闻　

金刚藏菩萨语解脱月菩萨言。佛子。菩萨摩诃萨。已具足初地。欲得第二地者。当生十种直心。何等为十。一柔软心。二调和心。三堪受心。四不放逸心。五寂灭心。六真心。七不杂心。八无贪吝心。九胜心。十大心。菩萨以是十心。得入第二地。菩萨住离垢地。自然远离一切杀生。舍弃刀仗。无嗔恨心。有惭有愧。于一切众生。起慈悲心。常求乐事。尚不恶心恼于众生。何况加害。离诸劫盗。资生之物常知止足。若物属他。他所受用。于是物中。不与不取。离于邪淫。自足妻色。于他女人。不生一念。离于妄语。常真实语。谛语随语。乃至梦中尚不妄语。何况故作。离于两舌。无破坏心。于斗诤离散人中。常好和合。离于恶口。所有言语粗犷苦恶。自坏其身。亦坏于他。如是等语。皆悉舍离。离无义语。常自守护所可言说。应作不作。常知时语。利益语。顺法语。筹量语。乃至戏笑尚无所犯。何况故作。不贪他物。若物属他。他所摄用。不作是念。我当取之。离嗔害心。常于众生。求爱润心。慈悲心。离于占相。习行正见。决定深信罪福因缘。离于谄曲。诚信三宝。生决定心。菩萨如是常护善道。作是思惟。一切众生堕恶道者。皆由十不善道。我当自住善法。亦当为人说诸善法。示正行处。何以故。若人自不行善。为他说法。令住善者。无有是处。又深思惟行十不善道。则堕地狱。畜生。饿鬼。行十善道。则生人处。乃至有顶。又是十善道。与智慧和合修行。若心劣弱。乐少功德。厌畏三界。大悲心薄。从他闻法。至声闻乘。若行是十善道。不从他闻。自然得知。不能具足大悲方便。而能深入众因缘法。至辟支佛乘。若行是十善道。清净具足。其心广大无量无边。于众生中。起大慈悲。有方便力。志愿坚固。不舍一切众生。求佛大智慧。净菩萨诸地。净诸波罗蜜。入深广大行。则能得佛十力。四无所畏。四无碍智。大慈大悲。乃至具足一切种智。集诸佛法。是故我应行十善道。求一切智。是菩萨复作是思惟。此十不善道。上者地狱因缘。中者畜生因缘。下者饿鬼因缘。于中杀生之罪。能令众生。堕于地狱。畜生。饿鬼。若生人中。得二种果报。一者短命。二者多病。劫盗之罪。亦令众生。堕三恶道。若生人中。得二种果报。一者贫穷。二者共财不得自在。邪淫之罪。亦令众生。堕三恶道。若生人中。得二种果报。一者妇不贞洁。二者得不随意眷属。妄语之罪。亦令众生。堕三恶道。若生人中。得二种果报。一者多被诽谤。二者为人所诳。两舌之罪。亦令众生。堕三恶道。若生人中。得二种果报。一者得弊恶眷属。二者得不和眷属。恶口之罪。亦令众生。堕三恶道。若生人中。得二种果报。一者常闻恶音。二者所可言说恒有诤讼。无义语罪。亦令众生。堕三恶道。若生人中。得二种果报。一者所有言语人不信受。二者有所言说不能明了。贪欲之罪。亦令众生。堕三恶道若生人中。得二种果报。一者多欲。二者无有厌足嗔恼之罪。亦令众生。堕三恶道。若生人中。得二种果报。一者常为一切。求其长短。二者常为众人之所恼害。邪见之罪。亦令众生。堕三恶道。若生人中。得二种果报。一者生邪见家。二者其心谄曲。诸佛子。如是十不善道。皆是众苦大聚因缘。菩萨复作是念。我何故不离是十不善道。行十善道。亦令他人。行此善道。如是念已。即离十不善道。安住十善道。亦令他人。住于善道。是菩萨尔时于一切众生。生安隐心。乐心。慈心。悲心。哀愍心。利益心。守护心。师心。大师心。自己心。作是念。是诸众生。堕于邪见随逐邪心。行邪险道。甚可哀愍。我应令彼住正见道如实法中。是诸众生常共斗诤分别彼我。我应令彼住于大慈是诸众生。常贪财物。无有厌足。恒以邪命而自生活。我应令彼住于清净身口意业。是诸众生。随逐贪欲。嗔恚。愚痴。常为种种烦恼大火之所烧然。不能志求出要方便。我应令彼灭烦恼火。置清凉处。是诸众生常为无明所覆。入大黑闇。离慧光明。入于生死大险道中。随逐种种无量邪见。我应令彼得无障碍清净慧眼。以是眼故。知一切法如实相。得不随他一切如实无障碍智。是诸众生。堕生死道。将坠地狱。畜生饿鬼。入邪见网。为种种愚痴丛林所覆。随逐虚妄邪道径路。常为愚痴之所盲冥。远离导师。非出要道谓为出要。随顺魔心。远离佛意。我应令彼度于生死险道艰难。安处令住一切智人。无畏大城。无诸衰恼。是诸众生。为诸烦恼暴水所没。欲。有。见。无明。四流所漂。随生死流。入大爱河。为诸烦恼势力所食。不能得求出要之道。常为欲觉。恚觉。恼觉。恶虫所害。又为水中身。见罗刹所执。入于五欲深流洄复。喜爱淤泥之所没溺。我慢陆地之所燋枯。无所归趣。于十二入怨贼聚落。不能得出。不遇导师能正度者。我应于彼生大慈悲。以善根力。而拔济之。得安隐处。离诸恐怖。住于一切智慧宝洲。是诸众生。深心贪著。多有忧悲。苦恼患难。憎爱所缚。欲械所系。入于三界无明稠林。我应令彼远离一切三界所著。令住离相无碍涅槃。是诸众生。深著我我所。于五阴樔窟。不能自出。常随四倒。依六入空聚。为四大毒蛇之所侵害。为诸烦恼众贼所杀。受此一切无量苦恼。我应令彼。离诸贪著。住于寂静。所谓断一切障碍。安隐涅槃。是诸众生。其心狭劣。乐于小法。远离无上一切智慧。贪著小乘。不能志求大乘出法。我应令彼住广大心无量无边诸佛道法。所谓无上大乘。诸佛子。是菩萨如是随顺持戒力。善能广生大慈悲心

是菩萨住离垢地。得见数百千万亿那由他诸佛世尊。以衣被饮食。卧具医药。资生之物。而供养之。于诸佛所。生恭敬心。复受十善道。乃至得阿耨多罗三藐三菩提。终不中失。是菩萨若干百千万亿劫。远离悭贪破戒垢故。净修布施持戒功德。譬如真金链之以火。一切垢尽。转复明净。菩萨亦如是。住离垢地。若干百千。乃至无量百千万劫。远离悭贪破戒垢故。净修布施持戒功德。菩萨尔时于四摄法。爱语偏多。十波罗蜜。戒波罗蜜偏胜。余波罗蜜。亦皆修集。随地增长。佛子。是名菩萨摩诃萨第二离垢地。菩萨住是地。多作转轮圣王。为大法王。广得法力。七宝成就。有力自在。能除一切众生悭贪破戒之垢。以善方便。令众生住十善道。为大布施。而不穷尽。所作善业。布施爱语。利益同事。是诸福德。皆不离念佛。不离念法。乃至不离念具足一切种智。常生是心。我当于一切众生中。为首为胜。乃至于一切众生中。为依止者。佛子。是菩萨若欲舍家勤行精进。于佛法中。便能舍家妻子五欲。得出家已。勤行精进。须臾之间。得千三昧。得见千佛。知千佛神力。能动千佛世界。能飞过千佛世界。能照千佛世界。能教化千世界众生。能住寿千劫。能知过去未来世各千劫事。能善入千法门。能变身为千。于一一身。能示千菩萨。以为眷属。若以愿力自在示现。过于此数。百千万亿那由他劫。不可计知。时金刚藏菩萨。欲重明此义。以偈颂曰


　菩萨入二地　　柔软调和心
　堪受不放逸　　寂灭真不杂
　亦无有贪吝　　胜大悉具足
　得是十心已　　入于第二地
　菩萨住是地　　成就诸功德
　常离于杀生　　不恼害一切
　常离于劫盗　　亦无有邪淫
　不两舌妄语　　恶口无义言
　他所有财物　　不生于贪著
　不恼于众生　　直心行正见
　无有憍慢心　　亦无谄曲意
　柔软不放逸　　护持诸佛教
　所有剧苦恼　　地狱与畜生
　饿鬼炽然身　　皆从恶心有
　我今已永离　　如是诸恶事
　行于真实道　　寂灭之善法
　从人至有顶　　所有受乐处
　禅定三乘乐　　皆从十善生
　如是思惟已　　心常不放逸
　身自持净戒　　亦教人令持
　遍观诸众生　　种种受苦恼
　如是愍念已　　转生深悲心
　凡夫甚可愍　　堕在诸邪见
　心多怀嗔恨　　常好起诤讼
　常乐于五欲　　贪求无有厌
　起三毒因缘　　我应度此等
　深覆愚痴闇　　坠生死险道
　入大邪见网　　堕于世笼槛
　常为诸魔贼　　烦恼之所坏
　此等甚可愍　　我应度脱之
　没深烦恼水　　四流所漂转
　具受于三界　　无量诸苦毒
　住五阴深樔　　生我我所心
　我为度此苦　　当勤修行道
　舍无上佛慧　　生于下劣心
　令住佛大智　　发无量精进
　菩萨住此地　　集无量功德
　得值遇诸佛　　承事而供养
　以是因缘故　　善根转明净
　犹如好真金　　炼之以火力
　佛子住此地　　多作转轮王
　令诸众生等　　住于十善道
　从初始发心　　修集诸福德
　愿以救世间　　令得佛十力
　若欲舍王位　　出家行学道
　勤心行精进　　得入千三昧
　得见于千佛　　供养听受法
　菩萨住此地　　能示如是事
　若以其愿力　　示诸神通事
　度脱于众生　　过此数无量
　常为诸世间　　勤求好事者
　具足解说此　　第二地已竟　

　　第三地


　诸菩萨闻是　　不可思议行
　心皆大欢喜　　恭敬无有量
　即时虚空中　　雨众名华香
　如云而散下　　供养金刚藏
　咸赞言善哉　　善哉金刚藏
　善说诸大人　　护持净戒行
　于一切众生　　深有哀愍心
　敷演解说是　　二地之行相
　菩萨微妙行　　真实无有异
　是诸菩萨等　　清净之行足
　为一切众生　　常求好事者
　已为具演说　　第二离垢地
　天人恭敬者　　愿说第三地
　善示智所作　　菩萨之所行
　愿说诸大人　　所行布施德
　持戒及忍辱　　精进行禅定
　智慧巧方便　　并及慈悲心
　云何行是法　　净于诸佛行
　解脱月菩萨　　请金刚藏言
　菩萨入三地　　当以何等心　

金刚藏菩萨语解脱月菩萨言。佛子。诸菩萨摩诃萨净第二地已。欲得第三地。当以十种深心。何等为十。一净心。二猛利心。三厌心。四离欲心。五不退心。六坚心。七明盛心。八无足心。九胜心。十大心。菩萨以是十心。得入第三地。菩萨住明地。能观一切有为法如实相。所谓无常。苦。无我。不净。不久败坏。不可信相。不生不灭。不从前际来。不去至后际。现在不住。菩萨如是观一切有为法真实相。知诸法无作无起。无来无去。而诸众生。忧悲苦恼。憎爱所系。无有停积。无定生处。但为贪恚痴火所然。增长后世苦恼大聚。无有实性。犹如幻化。见如是已。于一切有为法。转复厌离。趣佛智慧。是菩萨知如来智慧不可思议。不可称量。有大势力。无能胜者。无有杂相。无有衰恼。能至无畏安隐大城。能救无量苦恼众生。如是见知佛智无量。见有为法无量苦恼。于一切众生。转生殊胜十心。何等为十。众生可愍。孤独无救。贫无依止。三毒之火炽然不息。闭在三有牢固之狱。常住烦恼诸恶刺林。无正观力。于善法中。欲乐心薄。失佛妙法。而常随顺生死水流。怖畏涅槃。是菩萨见诸众生如是衰恼。发大精进。是众生等我应救。我应解。应令清净。应令得脱。应著善处。应令安住。应令欢喜。应令知所宜。应令得度。应使灭苦。菩萨如是厌离一切有为法。深念众生。见一切智无量利益。即时欲具佛智慧救度众生。勤行菩萨道。作是思惟。此诸众生。堕在大苦诸烦恼中。以何方便。而拔济之。使得永住毕竟之乐。即时知住无碍解脱智慧中者。乃可得此。是无碍解脱智慧不离通达。诸法如实智。无行行慧。如是慧明从何而得。当知不离多闻决定智慧。复作是念。一切佛法以何为本。不离闻法为本。菩萨如是知已。一切求法。转加精勤。日夜听受。无有厌足。喜法。爱法。依法。顺法。满法。辩法。究竟法。归法。救法。随顺行法。菩萨如是方便求法。所有珍宝无所遗惜。于此物中。不生难想。但于说法者。生难遭想。为求法故。于内外物。无不能舍。国土人民。摩尼七宝。象马辇舆。众宝璎珞。严身之具。妻妾男女。肢节手足。举身施与。无所爱惜。又为求法故。于说法者。尽心恭敬。供养给侍。破除憍慢。我慢大慢。诸恶苦恼。悉能忍受。深求法故。若得一句未曾闻法。胜得三千大千世界满中珍宝。得闻一偈。胜得转轮圣王。释提桓因。梵天王处。无量劫住。是菩萨若有人来作如是言。我有佛所说法一句。能净菩萨道。汝今若能入大火坑。受大苦者。当以相与。是菩萨作是念。我受一句法故。设令三千大千世界大火满中。尚从梵天而自投下。何况小火。我尽受一切诸地狱苦。犹应求法。何况人中诸小苦恼。为求法故。发如是心。又如所闻法。心常喜乐。悉能正观。是菩萨闻诸法已。降伏其心。于空闲处。心作是念。如说行者。乃得佛法。但以口言。无有是处。菩萨如是则离欲恶。不善法。有觉有观。离生喜乐。入初禅。灭觉观。内清净。心一处无觉无观。定生喜乐。入二禅。离喜行舍。成就念慧。身受乐。诸贤圣能说能舍。常念受乐。入三禅。断弃苦乐。忧喜已灭。不苦不乐。行舍念净。入四禅。是菩萨过一切色相。灭一切有对相。不念一切别异相。故知无边虚空。即入虚空无色定处。过一切虚空相。知无边识。即入识无色定处。过一切识相。知无所有。即入无所有无色定处。过一切无所有处。知非有想非无想安隐。即入非有想非无想无色定处。顺诸法行。而不乐著

是菩萨以慈心广大无量。无嗔恨。无恼害。以信解力。遍满十方。悲喜舍心亦复如是。是菩萨有神通力。能动大地。一身为多身。多身为一身。现没还出。石壁皆过。如行虚空。于虚空中。跏趺而去。犹如飞鸟。履水如地。入地如水。身出烟焰。如大火聚。日月威德。而能以手扪摸摩之。身力自在。乃至梵世。是菩萨天耳清净。过天人耳。悉闻人天音声远近。是菩萨以他心智。如实知他心欲心。如实知欲心。离欲心。如实知离欲心。嗔心。离嗔心。痴心。离痴心。垢心。离垢心。小心。大心。广心。狭心。乱心。无乱心。定心。不定心。缚心。解心。有上心。无上心。如实知有上心。无上心。是菩萨念知宿命诸所生处。一世二世。乃至百千万亿那由他世。一劫二劫。乃至百千万亿那由他劫。其中诸劫。无量成坏。于诸劫中。所经因缘。悉能念知。我生彼处如是种族。如是姓名。如是饮食。如是苦乐。如是久住。我于彼死。生于此间。于此间死。生于彼间。如是种种。悉能念知是。菩萨天眼清净。过天人眼。见诸众生死此生彼。形色好恶。贫贱富贵。趣善恶道随业受报。皆如实知。所谓是诸众生。成就身恶业。口恶业。意恶业。拒逆贤圣。受邪见教。起罪业因缘故。身坏命终。堕于恶道。是诸众生。成就身善业。口善业。意善业。不逆贤圣。信受正见。行善业因缘故。身坏命终。生于善处。是菩萨于诸禅定解脱三昧。能入能出。而不随生。有助菩提法处。以愿力故。能生其中。是菩萨住于明地。见数百千万亿那由他诸佛世尊。恭敬供养。尊重赞叹。衣服饮食。卧具医药。亲近诸佛。听受经法。如说修行。是菩萨观诸法不生不灭。众缘而有。于百千亿劫所集欲缚。有缚。无明缚。皆悉微薄。不复积集。不积集故。断于邪贪。邪嗔。邪痴。譬如真金。巧师炼治。转更精好。光明倍胜。菩萨亦如是。住在明地。不集三缚故。断于邪贪。邪嗔。邪痴。一切善根。转增明净。是菩萨忍辱心。美妙心。不坏心。不动心。不浊心。不高下心。一切所作不望报心。他少有所作当生报心。不谄曲心。不染乱心。转胜明净。菩萨尔时于四摄法。爱语利益偏多。十波罗蜜。忍辱波罗蜜。精进波罗蜜偏胜。余助菩提法。皆转明净。诸佛子。是名略说菩萨第三明地。菩萨住是地中。多作释提桓因。智慧猛利。能以方便。转诸众生。令离淫欲。所作善业。布施爱语。利益同事。皆不离念佛。不离念法。乃至不离念具足一切种智。常生是心。我当于一切众生。为首为胜。乃至于一切众生。为依止者。是菩萨若欲勤行精进。于须臾间。能得十万三昧。乃至能示十万菩萨。以为眷属。若以愿力神通自在。过于此数。若干百千万亿那由他劫不可计知。时金刚藏菩萨。欲重明此义。以偈颂曰


　菩萨深信心　　能得第三地
　清净猛利心　　厌离欲不退
　坚堪受无厌　　胜大悉具足
　以如是等心　　得入于三地
　智者住明地　　观有为作法
　不净无常苦　　无我坏败相
　无有牢固性　　不久念念灭
　如是思惟知　　无有来去相
　见诸有为法　　如病如痈疮
　爱心所缠缚　　生诸忧悲苦
　但为贪恚痴　　猛火所焚烧
　从无始世来　　炽然常不息
　即时于一切　　三界生厌离
　恶贱有为法　　心无所贪著
　但求诸佛智　　无量无边限
　甚深难思议　　清净无诸苦
　如是见佛智　　无诸苦恼已
　哀愍诸众生　　贫穷无福慧
　三毒火常然　　无有救护者
　堕在地狱中　　无量苦所切
　放逸凡夫人　　没诸烦恼海
　盲冥无所见　　失诸佛法宝
　常随生死流　　无怖空怖畏
　我于是众生　　当勤度脱之
　精进求智慧　　为作饶益者
　思惟何方便　　可以得救护
　唯有诸如来　　深妙无碍智
　此智何为因　　无行行慧生
　思惟是智慧　　从于多闻起
　如是筹量已　　勤求多闻法
　日夜常精进　　听受无厌倦
　读诵爱乐法　　唯法以为贵
　为欲求法故　　以诸珍宝等
　所亲爱妻子　　随意诸眷属
　国土及城邑　　资生诸宝物
　欢喜而施与　　心无所恋惜
　头目耳鼻舌　　牙齿及手足
　肢节身血肉　　心肝及髓脑
　以此等施人　　犹不以为难
　若得闻正法　　是为甚希有
　假令有一人　　语此菩萨言
　汝今若能入　　是大猛火聚
　然后当与汝　　诸佛所说法
　闻已即欢喜　　自投无有疑
　设使三千界　　大火满其中
　须弥梵世下　　不足以为难
　若为求一句　　诸佛所说法
　救诸苦恼者　　得之为甚难
　从初始发心　　乃至成佛道
　我于其中间　　尽此诸劫数
　为欲求法故　　备受阿鼻苦
　何况于人间　　小小诸苦恼
　以听法因缘　　能得正忆念
　正忆念因缘　　能生诸禅定
　深妙等三昧　　及五神通事
　次第皆能起　　自在不随生
　菩萨住是地　　能以决定心
　多供养诸佛　　听受所说法
　断邪爱恚痴　　诸缚悉微薄
　犹如成炼金　　调和得其所
　菩萨住是地　　福德藏充满
　多作忉利王　　自在化淫欲
　爱佛功德故　　化导无量众
　悉能令得住　　无上佛道中
　菩萨住是地　　能以柔软心
　勤行于精进　　得百千三昧
　见百千诸佛　　相好庄严身
　其心转猛利　　愿力者殊胜
　常为诸众生　　勤求好事者
　分别解说此　　第三明地竟　

　　第四地


　诸佛子闻说　　如是地行义
　深妙无有量　　心皆大欢喜
　散众名华香　　供养于如来
　地及大海水　　悉皆大震动
　天诸采女等　　于上虚空中
　同以微妙音　　歌颂此上法
　他化自在王　　闻已大欢喜
　雨摩尼珠宝　　以散于佛上
　踊跃称赞言　　善哉佛出世
　功德藏流布　　利益于我等
　我今闻说此　　菩萨地行义
　是事百千劫　　难闻而得闻
　愿更说后地　　利益诸天人
　佥皆喜欲闻　　得地诸行义
　解脱月菩萨　　重请金刚藏
　愿为诸菩萨　　说至四地行　

金刚藏菩萨语解脱月菩萨言。佛子。诸菩萨摩诃萨净三地已。欲得第四地。当以十法明门。何等为十。一观察众生界。二观察法界。三观察世界。四观察虚空界。五观察识界。六观察欲界。七观察色界。八观察无色界。九观察胜信解界。十观察大心界。菩萨以此十法明门。得入第四地。菩萨住焰地。即于如来家。转有势力。得内法故。有十种智。何等为十。一心不退转。二于三宝中。得不坏心。清净毕竟。三修习观生灭。四修习诸法本来不生。五常修习世间成坏。六修习业因缘故有生七修习分别生死涅槃门差别。八修习众生业差别。九修习前际后际差别。十修习现在常灭不住行是十智心。则生佛家。转得势力。佛子。菩萨摩诃萨住是第四地。观内身循身观。精勤一心。除世间贪忧。观外身循身观。精勤一心。除世间贪忧。观内外身循身观精勤一心。除世间贪忧。观内受外受内外受。内心外心内外心。内法外法内外法循法观。精勤一心。除世间贪忧。是菩萨未生恶不善法。为不生故。勤精进发心正断。已生诸恶不善法为断故。勤精进发心正断。未生诸善法为生故。勤精进发心正行。已生诸善法为住不失修满增广故。勤精进发心正行。是菩萨修行四如意足。欲定断行成就。修如意足。依止厌依止离。依止灭。回向涅槃。精进定。心定。慧定。断行成就。修如意足。依止厌离灭。回向涅槃。是菩萨修行信根。精进根。念根。定根。慧根。依止厌离灭。回向涅槃。是菩萨修行信力。精进力。念力。定力。慧力。依止厌离灭。回向涅槃。是菩萨修行念觉分。择法觉分。精进觉分。喜觉分。猗觉分。定觉分。舍觉分。依止厌离灭。回向涅槃。是菩萨修行正见。正思惟。正语。正业。正命。正精进。正念。正定。依止厌离灭。回向涅槃。是菩萨以不舍众生心故。行以本愿助故。大悲为首故。大慈合行故。为摄一切智。为庄严佛国。为具佛诸力。无畏。不共法。三十二相。八十种好。为具足音声。为随顺佛深解脱。为思惟大智慧方便故行

诸佛子。菩萨住焰地。所有身见等。著我。著众生。著人。寿者。知者。见者。著五阴。十二入。十八界。所起屈伸。卷舒出没。推求心所行爱著。宝重所见。为归为洲。皆悉断灭。是菩萨转倍精进。智慧方便所生助道法。随所修行。心转柔和。堪任有用。无有疲倦。转求上法。增益智慧。救一切世间。随顺诸师。恭敬受教。如所说行。是菩萨尔时。知恩知报恩。心转和善。同止安乐。直心软心。无有邪曲。行正定行。无有憍慢。随顺教诲。得说者意。如是具足善心。软心。寂灭心。忍辱心。净地诸法思惟修行。是菩萨尔时成不转精进。不舍精进。不染精进。不坏精进。不厌倦精进。广大精进。无边精进猛利精进。无等等精进。救一切众生精进。是菩萨修习如是精进。直心清净。不失深心信解明利。善根增长。远离世间。垢浊不信。皆已灭尽。无疑无悔。现前具足于一切佛大信解事。不厌不舍。自然习乐无量之心。常现在前。菩萨住第四焰地。能见数百千万亿那由他诸佛世尊。恭敬供养。尊重赞叹。衣服饮食。卧具医药。亲近诸佛。一心听法。能信奉持。多于佛所。出家修道。是菩萨乐心。深心。清净信解平等。转更明了。住寿多劫。若干百千万亿那由他劫。善根转胜譬如上真金。为庄严具。余金不及。如是菩萨住此焰地善根转增。下地菩萨所不能及。譬如摩尼珠。光明清净能照四方。余宝不及。水雨浇渍。光明不灭。菩萨住焰地。下地菩萨所不能及。一切诸魔。及诸烦恼。皆不能坏。诸佛子。是名略说菩萨第四焰地。菩萨住是地中。多作须夜摩天王。教化众生。破于我心。所作善业。布施爱语。利益同事皆不离念佛。不离念法。乃至不离念具足一切种智。常生是心我当于一切众生。为首为胜。乃至于一切众生。为依止者。是菩萨若欲勤行精进。须臾之间。得百亿三昧。乃至示现百亿菩萨。以为眷属。若以愿力自在示现。过于此数。若干百千万亿那由他劫。不可计知。尔时金刚藏菩萨。欲重明此义。以偈颂曰


　诸菩萨具足　　修治明地已
　观察诸众生　　法及于世界
　虚空识欲色　　无色胜信解
　大心清净故　　得入第四地
　即于如来家　　增长得势力
　不退于佛道　　三宝不坏信
　观诸法生灭　　一切本来空
　知世间成败　　从业而有生
　众生业差别　　生死涅槃异
　观法先后际　　常灭不住相
　诸大菩萨等　　得如是法已
　哀愍诸众生　　习身受心法
　内外四念处　　依止于厌离
　亦依止寂灭　　回向于涅槃
　除灭恶法故　　善法得增长
　习行四正法　　修四如意足
　习行于五根　　及以修五力
　修习七觉意　　行于八圣道
　修习如是法　　皆为众生故
　本愿之所助　　慈悲心为首
　为摄一切智　　庄严诸佛土
　成就十种力　　无畏不共法
　诸音声言说　　甚深妙道法
　及无碍解脱　　大智慧方便
　从身见为首　　六十二见等
　众生及我人　　寿命知见者
　于诸阴界入　　之所贪著处
　得是第四地　　皆悉已灭离
　断诸烦恼业　　其心转明净
　诸所作善业　　皆为救世间
　菩萨柔软心　　常不为放逸
　堪用正直意　　求利于众生
　如此所求事　　皆为无上道
　大智慧职位　　利益世间故
　深心敬养师　　如说乐修行
　知恩报恩者　　易化无嗔恨
　无有邪曲心　　柔和同止乐
　修习如是法　　精进不退转
　菩萨住是地　　不失深直心
　净心与信解　　增长诸善根
　世间诸垢浊　　不信疑悔事
　如是等诸法　　皆悉得除灭
　诸菩萨住是　　第四焰地中
　得值无量佛　　咨受所说法
　于是诸佛所　　出家难沮坏
　如真金庄严　　余金所不及
　菩萨住是地　　诸功德深心
　智慧及方便　　所行清净道
　乃至千亿魔　　皆所不能坏
　如真妙明珠　　不为水雨败
　菩萨住是地　　天人所供养
　多作夜摩王　　能转诸邪见
　所作诸善业　　皆为佛智慧
　其心常坚固　　不可得动转
　若勤行精进　　得百亿三昧
　能见百亿佛　　愿力则过是
　如是第四地　　清净名为焰
　无量福慧者　　今已解说竟　


大方广佛华严经卷第二十四
大方广佛华严经卷第二十五

　　　　东晋天竺三藏佛驮跋陀罗译


　　十地品第二十二之三


　诸菩萨闻是　　第四地行法
　心皆怀喜悦　　踊跃无有量
　雨天众宝华　　氛氛如雪下
　咸赞言善哉　　金刚藏大士
　他化自在王　　与诸眷属等
　于上虚空中　　心皆大欢喜
　放众妙光明　　作天诸妓乐
　歌叹佛功德　　及诸菩萨众
　天诸采女等　　各以清妙音
　同声称赞佛　　而说如是言
　世尊久远来　　勤苦所求愿
　无上正真道　　于今始乃得
　利益天人者　　久乃得奉见
　释迦牟尼佛　　今至于天宫
　从久远已来　　大海相始动
　久远无量世　　今乃放妙光
　众生从久远　　今始得安乐
　久乃方得闻　　大慈悲德音
　度诸功德岸　　久远今乃值
　圣王能悉破　　憍慢我心等
　无比可恭敬　　而今得供养
　能开诸天道　　使得一切智
　世尊甚清净　　无量如虚空
　不染于世法　　如莲华在水
　处世最高大　　犹如巨海中
　须弥大山王　　是故欢喜礼
　如是诸天女　　各以众妙音
　敬心歌颂已　　默然而观佛
　解脱月菩萨　　请金刚藏言
　愿说得五地　　行相之因缘　

金刚藏菩萨语解脱月菩萨言。佛子。菩萨摩诃萨已具足第四地。欲得第五地。当以十平等心。何等为十。一过去佛法平等。二未来佛法平等。三现在佛法平等。四戒净平等。五心净平等。六除见疑悔净平等。七道非道净平等。八行知见净平等。九诸菩提分法转胜净平等。十化众生净平等。菩萨以是十平等心。得入第五地。菩萨住难胜地。善修菩提法故。深心清净故。求转胜道故。则能得佛。是菩萨得大愿力故。慈悲心不舍一切故。得念慧道力故。修习福慧不舍故。出生方便故。欲得转胜道上地明观法故。受诸佛神力所护故。生定不退心故。如实知是苦圣谛。是苦集谛。是苦灭谛。是苦灭道谛。是菩萨善知世谛。善知第一义谛。善知相谛。善知差别谛。善知说谛。善知事谛。善知生起谛。善知尽无生谛。善知入道谛。善知一切菩萨次第成就诸地起如来智谛。菩萨随众生意。令欢喜故。知世谛究竟一乘故。知第一义谛。分别诸法自相故。知相谛诸法各异故知差别谛。分别阴界入故。知说谛以身心苦恼故。知苦谛诸趣生相续故。知集谛毕竟灭一切恼故。知灭谛至不二法故。知道谛以一切种智。知一切法。次第成一切菩萨地故。知如来智谛以信解力故。知非得无尽谛智。菩萨如是以此诸谛智。如实知一切有为法。虚伪诳诈。假住须臾。诳惑凡人。菩萨尔时于众生中。大悲转胜。生大慈光明。得如是智慧力。不舍一切众生。常求佛智慧。如实观一切有为法先际后际。知众生从先际无明有爱故生。流转生死。于五阴归处。不能动发。增苦恼聚。是中无我。无我所。无众生。无人。无知者。无寿命者。后际亦如是。如是无所有。而愚痴贪著。不知究竟有出无出。又作是念。凡夫众生甚为可怪。无明痴故。有无量身。已灭今灭当灭。如是生死。不能于身生厌离想转更增长五道苦轮。生死水漂不能得返。归五阴舍不能舍离。不知不畏四大毒蛇。不能拔出憍慢见箭。不能灭除贪恚痴火。不能破坏无明愚闇。不能干竭爱著大海。不求十力大圣导师。常随魔意于生死城。常为诸恶觉观所转。如是苦恼。孤穷众生无有救者。无有舍者。无有究竟道者。唯我一人独无等侣。修习福慧。以是资粮。令此众生。住毕竟净。乃至得一切法中无碍智力。如是思惟。从正观生于智力发愿。所作一切善根。皆为度众生故。为一切众生求安乐故。为利益一切众生故。为解脱一切众生故。为一切众生无苦恼故。为一切众生无粗恶故。为一切众生心清净故。为调伏一切众生故。为灭一切众生诸忧恼苦。满其愿故

是菩萨住难胜地。不忘诸法故。名为念者。决定智慧故。名为智者。知经书意次第故。名为有道者。自护护彼故。名为有惭愧者。不舍持戒故。名为坚心者。善思惟是处非处故。名为觉者。不随他故。名为随智者。善分别诸法章句义故。名为随慧者。善修禅定故。名为得神通者。随世间法行故。名为方便者。善集福德资粮故。名为无厌足者。常求智慧因缘故。名为不舍者。集大慈大悲因缘故。名为无疲倦者。常正忆念故。名为远离破戒者。深心求佛十力。四无所畏。十八不共法故。名为常念佛法者。常令众生离恶修善故。名为庄严佛国者。种诸福德。庄严三十二相八十种好故。名为行种种善业者。求庄严佛身口意故。名为常行精进者。供养一切说法菩萨故。名为乐大恭敬者。一切菩萨方便中心无碍故。名为心无碍者。常乐教化众生故。名为昼夜远离余心者。菩萨如是行时。以布施教化众生。爱语利益同事。亦教化众生。又以色身示现。教化众生。亦以说法。教化众生。亦示诸菩萨行事。教化众生。亦示诸佛大事。教化众生。亦示生死过恶。教化众生。亦示诸佛智慧利益教化众生。菩萨如是修习。以大神力种种因缘方便道。教化众生。是菩萨虽种种因缘方便。心常在佛。不失善根。又复常求转胜利益众生法。是菩萨利益众生故。知世所有经书技艺。文章算数。金石诸性。治病医方。干消癞病。鬼著蛊毒等。妓乐歌舞。戏笑欢娱。国土城郭。聚落室宅。园林池观。华果药草。金银琉璃。珊瑚琥珀。砗磲码瑙。示诸宝聚。日月五星。二十八宿。占相吉凶。地动梦怪。身中诸相。布施持戒。摄伏其心。禅定神通。四无量心。四无色定。诸不恼乱。安众生事。哀众生故。出如此法。令入诸佛无上之法。菩萨住难胜地。值数百千万亿佛。恭敬供养。尊重赞叹。衣服饮食。卧具医药。亲近听法。闻法出家。而为法师。说法利益。得转胜多闻三昧。乃至过百千万亿劫。而不忘失。一切福德善根。转胜明净。譬如成炼真金。砗磲磨莹。其光转胜。菩萨住是地中。方便智慧力故。功德善根。转净明胜。下地不及。又如日月星宿。诸天宫殿。风持令去。不失法度。如是菩萨住难胜地。以方便思惟故。福德善根转倍明净。而不取证。亦不疾成于无上道。佛子。是名略说菩萨难胜地。菩萨住是地中。多作兜率陀天王。诸根猛利。悉能摧伏一切外道。有所作业。布施爱语。利益同事。皆不离念佛。不离念法。乃至不离念具足一切种智。常生是心。我当于一切众生。为首为胜。乃至于一切众生。为依止者。佛子。是菩萨若欲勤行精进。须臾之间。得千亿三昧。乃至能示千亿菩萨。以为眷属。若以愿力神通自在。复过是数。若干百千万亿劫不可计知。时金刚藏菩萨欲重明此义。以偈颂曰


　诸菩萨具足　　四地行法已
　思惟三世佛　　戒心除疑悔
　道非道知见　　菩提化众生
　如是平等观　　得入第五地
　四念处为弓　　信五根为箭
　四正勤为马　　四如意为车
　五力以为铠　　破诸烦恼贼
　勇健不退转　　直入第五地
　惭愧无垢衣　　净戒以为香
　七觉为华鬘　　禅定为涂香
　智慧与方便　　种种念庄严
　如是则得入　　陀罗尼园林
　四如意为足　　正念为头项
　慈悲明净眼　　利智慧为牙
　以空无我吼　　破诸烦恼贼
　如是人师子　　能入第五地
　是菩萨已得　　住于第五地
　转修胜净法　　皆为佛道故
　常行慈悲心　　未曾有厌倦
　常为修习此　　第五地行法
　深集二资粮　　福德及智慧
　种种方便力　　上地明观法
　常为佛所护　　得成于念慧
　次第能善观　　如实知诸谛
　苦集灭止道　　世相第一事
　说生起差别　　无生如来智
　如是观诸谛　　心微妙清净
　虽未能逮得　　无障碍解脱
　以能有智慧　　及与信力故
　得胜于一切　　世间诸智慧
　如是观诸谛　　悉知有为法
　虚伪不真实　　无一坚固相
　能得于诸佛　　慈悲光明分
　为诸众生故　　专心求佛慧
　知有为先后　　众生甚可愍
　堕在无明闇　　爱因缘所系
　是菩萨能灭　　世间之苦恼
　知法无寿者　　犹如草木等
　众生常以二　　烦恼因缘故
　从于先世来　　后世亦如是
　相续不断绝　　不能尽苦边
　于此生愍伤　　我当度脱之
　不能出五阴　　不畏四大害
　不拔诸邪箭　　不灭三毒火
　不除无明闇　　堕在大爱海
　无有智慧眼　　离大导师故
　知如是事已　　转加勤精进
　有所作起业　　皆为度众生
　常住正念慧　　有道有惭愧
　坚心觉随智　　转更令增益
　修福慧无厌　　持戒不羸弱
　求多闻无倦　　正修净佛土
　种相好音声　　因缘无厌足
　所作诸善业　　皆为利众生
　为利世间故　　造立经书等
　金石性医方　　歌舞戏笑事
　堂阁及园林　　衣服诸饮食
　示种种宝聚　　令众得欢喜
　占日月五星　　及二十八宿
　地动吉凶相　　梦书诸怪事
　布施净戒等　　离欲修禅定
　四无量神通　　安乐世间故
　大智慧菩萨　　得此难胜地
　供养万亿佛　　从佛而听法
　所修诸善根　　皆悉得明净
　犹如砗磲宝　　莹磨于真金
　譬如宝宫殿　　风持不失法
　世法所不染　　如莲华在水
　菩萨住是地　　多作兜率王
　诸根转猛利　　破诸外道见
　所作诸善业　　皆为佛智慧
　得佛力无畏　　能度诸众生
　是菩萨勤修　　转胜精进力
　即能得千亿　　深妙诸三昧
　供养千亿佛　　动千亿世界
　随其所愿力　　过是数无量
　如是第五地　　种种诸方便
　上智慧大人　　如法解说竟　

　　第六地




　诸菩萨闻说　　上地之行相
　在于虚空中　　雨众妙珍宝
　放清净光明　　供养于世尊
　咸赞言善哉　　善哉金刚藏
　无量亿诸天　　心皆大欢喜
　于上虚空中　　雨种种珍宝
　光明相绮错　　微妙甚可乐
　香华诸璎珞　　幡盖散佛上
　他化自在王　　与诸眷属等
　雨众妙宝物　　氛氛如雪下
　歌颂供养佛　　称叹金刚藏
　咸赞言善哉　　快说诸地行
　千万亿天女　　于上虚空中
　作天众妓乐　　歌叹佛功德
　咸作如是言　　如来之所说
　微妙无有量　　能灭诸烦恼
　诸法本性空　　无有毫末相
　空无有分别　　同若如虚空
　无有去住相　　亦无有戏论
　本来常清净　　如如无分别
　若人能通达　　一切诸法性
　于有于无中　　其心不动摇
　但以大悲心　　为度诸众生
　是名诸佛子　　从佛口法生
　常行于布施　　利益诸众生
　本来虽清净　　持戒而坚心
　虽本心无伤　　而行于忍辱
　虽知法性离　　而行于精进
　虽先灭烦恼　　而入于诸禅
　虽先解法空　　而分别诸法
　寂灭智虽多　　而求利世间
　能灭诸恶者　　名之为大人
　如是诸天女　　百千种妙音
　称赞歌颂已　　默然而观佛
　解脱月菩萨　　请金刚藏言
　当以何行相　　得成第六地

金刚藏菩萨言。佛子。菩萨摩诃萨已具足五地。欲入六地。当以十平等法。何等为十。一以无性故。一切法平等。二以无相故。一切法平等。三以无生故。一切法平等。四以无成故。一切法平等。五以本来清净故。一切法平等。六以无戏论故。一切法平等。七以不取不舍故。一切法平等。八以离故。一切法平等。九以幻梦影响水中月故。一切法平等。十以有无不二故。一切法平等。菩萨以是十平等法。得入第六地。菩萨如是观一切法性。能忍随顺得第六地。无生法忍虽未现前。心已成就明利顺忍。是菩萨观一切法如是相。大悲为首。增长大悲故。观世间生灭相。作是念。世间所有受身生处。皆以贪著我故。若离著我。则无生处。一切凡夫。常随邪念。行邪妄道。愚痴所盲。贪著于我。习起三行。罪行福行不动行。以是行故。起有漏心种子。有漏有取心故。起生死身。所谓业为地。识为种子。无明覆蔽。爱水为润。我心溉灌种种诸见。令得增长。生名色芽。因名色故生诸根。诸根合故有触。从触生受。乐受故生爱。爱增长故有取。取因缘故有有。于有起五阴身名为生。五阴变名为老。五阴灭名为死。老死因缘。有忧悲热恼。众苦聚集。是十二因缘。无有集者。无有散者。缘合则有。缘散则无。菩萨如是。于六地中。随顺观十二因缘。又作是念。不如实知第一义故有无明。无明起业是名行。依行有初识。与识共生有四取阴。依止取阴有名色。名色成就有六入。根尘合故有触。触因缘生受。贪乐受名为爱。爱增长名为取。从取起业名为有。业报五阴名为生。五阴变名为老。五阴坏名为死。死别离时。贪著心热名为悲。发声啼哭。五识为苦。意识为忧。忧苦转多名为恼。如是但生大苦积聚。是十二因缘。无我无我所。无作者。无使作者。若有作者。则有作事。若无作者。则无作事。第一义中。无作者。无作事。又作是念。三界虚妄。但是心作。十二缘分。是皆依心。所以者何。随事生欲心。是心即是识。事是行。行诳心故名无明。识所依处名名色。名色增长名六入。三事和合有触。触共生名受。贪著所受名为爱。爱不舍名为取。彼和合故名为有。有所起名为生。生变名为老。老坏名为死。又无明有二种作。一者缘中痴。二者为行作因。行亦有二种作。一者生未来世果报。二者与识作因。识亦有二种作。一者能受生。二者与名色作因。名色亦有二种作。一者令识起相续。二者与六入作因。六入亦有二种作。一者能缘六尘。二者能与触作因。触亦有二种作。一者能触所缘。二者能与受作因。受亦有二种作。一者觉憎爱事。二者与爱作因。爱亦有二种作。一者于可染中生贪心。二者与取作因。取亦有二种作。一者能增长烦恼。二者与有作因。有亦有二种作。一者能于余道中生。二者与生作因。生亦有二种作。一者能起五阴。二者与老作因。老亦有二种作。一者令诸根熟。二者与死作因。死亦有二种作。一者坏五阴身。二者以不见知故。而令相续不绝。又无明缘诸行者。无明令行不断。助成行故。行缘识者。令识不断助成识故。识缘名色者。令名色不断助成名色故。乃至生缘老死忧悲苦恼者。令死不断助成死故。无明灭故则诸行灭。乃至生灭故老死忧悲苦恼灭。因灭故果亦灭。又无明爱取是三分。不断烦恼道。行有二分。不断业道。余因缘分。不断苦道。先后际相续故。是三道不断。是三道离我我所而有生灭。又无明及行是过去事。识名色六入触受是现在事。爱取有生老死是未来事。于是有三世转。无明灭故诸行灭。名为断。三世相续说。又十二因缘说名三苦。无明行识名色六入名为行苦。触受名为苦苦。爱取有生老死忧悲苦恼名为坏苦。无明灭故诸行灭。乃至生灭故老死灭。名为断三苦相续说。又因无明诸行生。无明灭诸行灭。以诸行性空故。余亦如是。无明因缘诸行生。以生缚说。无明灭故诸行灭。以灭缚说。余亦如是。又无明因缘诸行生。是随顺无所有观说。无明灭诸行灭。是随顺尽观说。余亦如是。如是逆顺十种观十二因缘法。所谓因缘分次第。心所摄。自助成法。不相舍离。随三道行。分别先后际。三苦差别。从因缘起。生灭缚。无所有尽观

是菩萨随十二因缘。无我无人。无众生。无寿命者。离作者使作者。无主属众因缘。如是观时。空解脱门现在前。灭此事余不相续故。无相解脱门现在前。知此二种更不乐有唯大悲心教化众生。无愿解脱门现在前。菩萨修行三解脱门。离彼我相。离作者受者相。离有无相。悲心转增。以悲心故。勤行精进。未满菩提法欲令满足。菩萨作是念。有为法和合故增。离散则减。缘具故增。不具则减。我知有为法过故。不应和合。具诸因缘。化众生故。亦不毕竟灭有为法。菩萨如是知有为法无性。离坚固相。无生无灭。与大慈悲和合。不舍众生。即得无障碍般若波罗蜜光明现在前。得是智慧具足修集阿耨多罗三藐三菩提因缘。而不住有为法。观有为法性寂灭相。亦不住其中。欲具足无上菩提法故。菩萨住现前地。得胜空三昧。性空三昧。第一义空三昧。究竟空三昧。大空三昧。合空三昧。生空三昧。如实离虚妄空三昧。略空三昧。离分别不分别空三昧。如是等万空三昧门现在前。无相无愿三昧亦如是。是菩萨住现前地。深心。决定心。真心。甚深心。不转心。不舍心。广心。无边心。乐智心。慧方便和合心。如是等心。转胜增长。随顺阿耨多罗三藐三菩提。一切论师不能倾动。入于智地。转声闻辟支佛地。决定向佛智。一切众魔。及诸烦恼。所不能坏。安住菩萨智慧明中。修空无相无愿解脱门。专以智慧方便行助菩提法。是菩萨住现前地。于般若波罗蜜偏胜。得明上顺忍。以顺是法无有违逆。菩萨住现前地。得见数百千万亿佛。恭敬供养。尊重赞叹。衣服饮食。卧具医药。亲近诸佛。于诸佛所。听受正法。如说修行。令佛欢喜。是人转胜。知佛法藏。乃至无量百千万亿劫一切善根。转妙明净。譬如真金。以琉璃磨莹光色转胜。菩萨住现前地。以慧方便故。一切善根。转胜明净。余地不及。譬如月明。能令众生。身得清凉。四种风吹不能遏绝。菩萨住现前地。善根转胜。能灭众生烦恼之火。四种恶魔所不能坏。诸佛子。是名略说菩萨现前地。菩萨住是地。多作善化自在天王。智慧猛利能破一切增上慢者。声闻问难不能穷尽。有所施作。布施爱语利益同事。皆不离念佛。不离念法。乃至不离念具足一切种智。常生是心。我当于一切众生。为首为胜。乃至于一切众生为依止者。是菩萨若欲勤行精进。于须臾间。得百千亿三昧。乃至能示百千亿菩萨。以为眷属。若以愿力。能过是数。若干百千万亿劫。不可计知。时金刚藏菩萨。欲重明此义。以偈颂曰


　诸菩萨已得　　具足五地行
　知诸法无性　　无相无生灭
　本来常清净　　无有诸戏论
　诸法常离相　　不取亦不舍
　性空犹如幻　　离二无分别
　随顺如是行　　得入第六地
　住明利顺忍　　以智慧力故
　观察于一切　　世间生灭相
　悉知诸世间　　皆从无明有
　无明若灭者　　则无有世间
　观察因缘法　　随顺第一义
　而不坏缘报　　所作及假名
　如实无作者　　亦无有受者
　如是观有为　　如云无实事
　不知真谛义　　名之为无明
　从是则生思　　身口业行果
　从行故有识　　即生于名色
　如是次第起　　生死苦恼聚
　了达于三界　　但从贪心有
　知十二因缘　　在于一心中
　如是则生死　　但从心而起
　心若得灭者　　生死则亦尽
　无明二种作　　缘痴作于业
　乃至于老死　　坏散五阴聚
　从于此事边　　具出于苦恼
　是事若尽者　　苦恼则亦灭
　无明若具足　　相续则不灭
　因缘若尽者　　相续则亦断
　无明及爱取　　即是烦恼道
　行及有是业　　余分则是苦
　痴行为过去　　识名色六入
　触受是现在　　余则未来世
　痴业识名色　　六入名为行
　触受是苦苦　　余分则是坏
　痴从众缘生　　则有于诸缚
　众缘若灭者　　诸缚则亦断
　从因而生果　　因灭则果灭
　如是观诸法　　自性则皆空
　随顺于无明　　则有诸世间
　若能不随顺　　是则断于有
　从是则有是　　是无则无是
　如是十种观　　甚深因缘法
　因缘分次第　　去来及现在
　作不舍一心　　分别有三道
　三种苦差别　　生灭于缚法
　无所有及尽　　能行逆顺观
　菩萨如是入　　十二因缘法
　知空如梦幻　　无作者受者
　如是观因缘　　智者修于空
　事灭不相续　　入于无相行
　知此二虚假　　于中无所愿
　但以大悲心　　愍度于众生
　如是诸大士　　修习解脱门
　悲心爱乐佛　　无量诸功德
　知诸有为法　　皆从和合有
　得万空三昧　　无相无愿定
　智慧转增进　　入于上顺忍
　得于诸菩萨　　无碍智解脱
　如是诸善根　　转胜利明净
　供养无量佛　　诸佛所称赞
　于诸如来所　　出家学佛道
　入佛诸法藏　　善根转增长
　犹以琉璃宝　　莹磨于真金
　光明转清净　　余所不能及
　如月行虚空　　清凉被一切
　四种风所吹　　不能令遏绝
　菩萨智慧光　　灭诸烦恼火
　四魔不能坏　　其义亦如是
　菩萨住是地　　多作善化王
　诸根悉猛利　　能破增上慢
　所作诸善业　　皆悉随智慧
　声闻诸问难　　不能得穷尽
　是佛子若欲　　如是勤精进
　须臾即能得　　百千亿三昧
　见于百千亿　　十方世界佛
　如秋清凉时　　月光明净好
　如是第六地　　深妙难知见
　声闻所不了　　大士略说竟　

　　第七地


　尔时诸天众　　在于虚空中
　雨香华珍宝　　如云散佛上
　踊跃发妙音　　咸赞言善哉
　善哉金刚藏　　善知第一义
　无量功德聚　　人中之莲华
　说此上妙行　　利益诸世间
　他化自在王　　雨光明宝华
　氛氛而供养　　除忧烦恼者
　诸天及天王　　咸发如是言
　若闻此地义　　则为得大利
　时作百千种　　上妙诸妓乐
　诸天女称赞　　承佛神力故
　诸佛最寂灭　　能转恶为善
　一切诸世间　　皆所共恭敬
　虽出过世间　　而示世间法
　知身同实相　　而示种种身
　虽以诸言音　　演说寂灭法
　而知于语言　　无有音声相
　能过百千土　　上妙供诸佛
　知身佛国土　　离相智自在
　虽教化众生　　而无彼我想
　广集大功德　　不于中起著
　以见取相故　　三毒火然世
　不取一切相　　慈悲起精进
　诸天及天女　　欢喜设供养
　如是赞叹已　　默然而观佛
　解脱月菩萨　　请金刚藏言
　大众皆清净　　愿说七地行　

金刚藏菩萨言。佛子。菩萨摩诃萨已具足第六地。欲入第七地。从方便慧起十妙行。何等为十。善修空无相无愿。而以慈悲心处在众生。随诸佛平等法。而不舍供养诸佛。常乐思惟空智门。而广修集福德资粮。远离三界。而庄严三界。毕竟寂灭诸烦恼焰。而为众生起灭贪恚痴烦恼焰法。随顺诸法如幻如梦如水中月不二相。而起分别种种烦恼。及不失业果报。知一切佛国土空如虚空皆是离相。而起净国土行。知一切佛法身无身。而起色身三十二相八十种好。以自庄严。知诸佛音声不可说寂灭相。而随一切。起种种庄严音声。知诸佛于一念中。通达三世。而知种种相。种种时。种种劫。得阿耨多罗三藐三菩提。随众生信解。作如是说。是名从慧方便生十妙行。菩萨摩诃萨修此妙行。如是方便慧现前故。名为入七地。是菩萨住七地。入无量众生界。入无量诸佛教化众生法。入无量世界。入诸佛无量清净国土。入无量诸法差别。入无量诸佛智得无上道。入无量诸劫数。入无量诸佛通达三世。入无量众生欲乐差别。入无量诸佛色身别异。入无量诸佛知众生志行诸根差别。入无量诸佛音声语言令众生欢喜。入无量众生心心所行差别。入无量诸佛随智慧行。入示无量声闻乘信解。入诸佛无量说道因缘令众生信解。入无量辟支佛智慧习成。入诸佛无量甚深智慧所说。入诸菩萨无量所行道。入诸佛无量诸说大乘集成事。令众生得入。菩萨作是念。如是诸佛。有无量无边大势力。如是势力。我应修集。得此势力。不以分别。菩萨如是智慧思惟。修习大方便慧。安住佛智。以不动法故。常起种种度众生道。无有障碍。行住坐卧。皆悉能起度众生法。离诸阴盖。住诸威仪。常不远离如是想念。是菩萨于念念中。具足十波罗蜜。及十地行。何以故。是菩萨。于念念中。大悲为首。修习佛法。一切回向大智慧故。十波罗蜜者。菩萨以求佛道所修善根。与一切众生。是檀波罗蜜。能灭一切烦恼热。是尸波罗蜜。慈悲为首。于一切众生。心无所伤。是羼提波罗蜜。求善根无厌足。是毗梨耶波罗蜜。修道心不散。常向一切智。是禅波罗蜜。忍诸法不生门。是般若波罗蜜能起无量智门。是方便波罗蜜。求转胜智慧。是愿波罗蜜。诸魔外道不能沮坏。是力波罗蜜。于一切法相如实说。是智波罗蜜。如是念念中。具足十波罗蜜。是菩萨具足十波罗蜜时。四摄法。三十七品。三解脱门。一切助阿耨多罗三藐三菩提法。于念念中。皆悉具足。解脱月菩萨问金刚藏菩萨言。佛子。菩萨摩诃萨但七地具足助菩提法。一切诸地亦能具足。金刚藏言。佛子。菩萨摩诃萨于诸地中。皆悉具足助菩提法。远行胜故。于此地说。何以故。诸菩萨摩诃萨。于七地中。功行具足。入智慧神通道故。佛子。菩萨于初地发愿缘一切佛法故。具足助菩提法。二地除心恶垢故。具足助菩提法。三地愿转增长。得法明故。具足助菩提法。四地入道故。具足助菩提法。五地随顺行世间法故。具足助菩提法。六地入甚深法门故。具足助菩提法。此第七地起一切佛法故。具足助菩提法。何以故。菩萨摩诃萨。于此地中。得诸智慧所行道。以是力故。第八地自然得成。佛子。譬如二世界。一定清净。一定垢秽。是二中间。难可得过。欲过此界。当以神通。及大愿力。菩萨亦如是。行于杂道。难可得过。以大愿力。大智慧力。大方便力故。尔乃得过。解脱月言。第七菩萨。为是净行。为是垢行。金刚藏言。从欢喜地菩萨所行皆离罪业。何以故。回向阿耨多罗三藐三菩提故。随地所行清净不名为过。佛子。譬如转轮圣王。乘大宝象。游四天下。见诸众生。贫穷困恼。王虽无苦。而未离人。若舍王身。生于梵世。游千世界。现大威力。尔时乃名离于人身。菩萨亦如是。从初地在诸波罗蜜乘。知一切众生心所行事。及烦恼垢。不为烦恼垢之所污。虽乘善道不名为过。若舍一切所修功行。入于八地。尔时名为乘清净乘。悉知一切诸烦恼垢。不为烦恼垢之所污。乃名为过。诸佛子。菩萨住七地。过贪欲等诸烦恼垢。在此七地。不名有烦恼。不名无烦恼。何以故。一切烦恼不起故。不名有烦恼。贪求如来智慧。未满愿故。不名无烦恼

菩萨住七地。成就深净身口意业。是菩萨所有不善业随烦恼者。悉已舍离。所有善业常修习行。又世间经书。如五地说自然而得。于三千大千世界。最为希有。得为大师。唯除如来八地菩萨。无有众生深心妙行能与等者。是菩萨所有禅定神通解脱三昧。不随禅生。所欲自在。菩萨住远行地。于念念中。具足修集方便慧力。及一切助菩提法。转胜具足。能入菩萨善伏三昧。善思义三昧。进慧三昧。分别义藏三昧。如实分别法三昧。坚固安住三昧。知神通门三昧。净法界三昧。顺佛教三昧。种种义藏三昧。背生死向涅槃三昧。如是具足百万三昧。净治此地。是菩萨得是三昧智慧方便善清净故。深得大悲力故。名为过声闻辟支佛地趣佛智地。是菩萨住是地。无量身业无相行。无量口意业无相行。是菩萨清净行故。得无生法忍。照明诸法。解脱月菩萨言。佛子。菩萨住初地。有无量身业。无量口意业。已能过声闻辟支佛地。金刚藏菩萨言。缘大法故过。非实行力。第七地实行力故。一切声闻辟支佛所不能坏。譬如生在王家。即胜一切。何以故。地尊贵故。其身长大。智慧成就。尔乃真实。胜于一切。菩萨亦如是。初发心时。胜于二乘。以发大愿深心清净故。今住此地。以智慧力。胜于声闻及辟支佛。佛子。菩萨住七地。得甚深远离无行。身口意业转求胜法而不舍离。以转胜心故。虽行实际。而不证实际。解脱月言。佛子。菩萨从何地来。能入寂灭。金刚藏言。从六地来。能入寂灭。今住此地。于念念中。能入寂灭。而不证寂灭。是菩萨成就不可思议身口意业。行实际。而不证实际。譬如有人。乘船入海。善为行法。善知水相。不为水害之所沦没。如是菩萨住此七地。乘诸波罗蜜船。能行实际。而不证实际。菩萨如是以大愿力故。得智慧力故。从禅定智慧生大方便力故。虽深爱涅槃。而现身生死。虽眷属围绕。而心常远离。以愿力故。受生三界。不为世法之所污染。心常善寂。以方便力故。而还炽然。随行佛智。转声闻辟支佛地。至佛法藏。而现魔界。虽过四魔。而现魔行。虽现外道行。而不舍佛济。虽现身一切世间。而心常在出世间法。一切所有庄严之事。胜诸天龙夜叉乾闼婆阿修罗迦楼罗紧那罗摩睺罗伽。人非人。四天王。释提桓因。梵天王。而不舍乐法爱法。菩萨成就如是智慧。住远行地。值百千万亿那由他佛。恭敬供养。尊重赞叹。衣服饮食。卧具医药。供养诸佛。护持佛法。诸声闻辟支佛智慧问难所不能坏。是菩萨哀愍众生故。法忍转净。是菩萨无量百千万亿那由他劫。善根转胜。譬如真金。以诸好宝庄严间错。转胜明净。余金不及。菩萨亦如是。住远行地。一切善根从方便智慧生。转胜明净。无能坏者。譬如日光。星宿月光所不能及。一切泥水悉能干竭。菩萨亦如是。住远行地。善根转胜。一切声闻辟支佛所不能及。又能干竭烦恼污泥。诸佛子。是名略说菩萨摩诃萨远行地。菩萨住是地。多作他化自在天王。诸根猛利。能发众生悟道因缘。所作善业。布施爱语。利益同事。皆不离念佛。不离念法。乃至不离念具足一切种智。常生是心。我当于一切众生。为首为胜。乃至于一切众生。为依止者。是菩萨若欲如是勤行精进。于须臾间。得百千亿那由他三昧。乃至能现百千亿那由他菩萨。以为眷属。若以愿力。自在示现。过于此数。百千万亿那由他劫。不可计知。时金刚藏菩萨。欲重明此义。以偈颂曰


　深智慧定心　　具行六地已
　一时生方便　　智慧入七地
　行空无相愿　　而修慈悲心
　顺佛平等法　　而供养诸佛
　虽以智观空　　而修福无厌
　虽能严三界　　而心乐远离
　虽心常寂灭　　而起灭恶法
　行空不二相　　而行慈悲心
　虽观一切土　　空若如虚空
　而能善庄严　　清净诸佛土
　虽知诸佛身　　同法相无相
　而种三十二　　八十诸相好
　虽知音声法　　不可言说相
　而叹佛音声　　令一切欢喜
　虽知于诸佛　　一念中成道
　而示时劫刹　　引导诸众生
　如是知诸方　　则得法照明
　菩萨如是者　　即入第七地
　住是地能观　　无量众生行
　亦知于诸佛　　教化众生法
　世界及劫数　　诸法差别相
　又知诸众生　　种种之欲乐
　知说三乘法　　令众生信解
　我应修教化　　成就是众生
　以如是思惟　　方便慧和合
　于四威仪中　　常行如是道
　于一一念中　　能具菩提法
　所谓施戒等　　十种波罗蜜
　如是诸菩萨　　所修之福德
　皆与诸众生　　名檀波罗蜜
　灭除心恶垢　　名尸波罗蜜
　不为六尘伤　　羼提波罗蜜
　能起转胜法　　精进波罗蜜
　于是道不动　　名禅波罗蜜
　无生忍照明　　般若波罗蜜
　回向于佛道　　方便波罗蜜
　求于转胜法　　名愿波罗蜜
　无有能坏者　　名力波罗蜜
　能解如实说　　名智波罗蜜
　是助菩提法　　念念皆能摄
　发于广大愿　　缘于大法故
　初地中功德　　名之为具足
　第二地名为　　除诸心垢恶
　第三愿增明　　第四地入道
　第五随世行　　第六入深法
　得无生相分　　渐渐而增长
　第七集一切　　具菩提分法
　能起诸功德　　及以一切愿
　如是诸功德　　令后八地中
　一切诸所行　　自然得清净
　远行地难过　　大智力所能
　如二国中间　　难可得过度
　在于七地中　　不污如圣王
　虽住于此道　　不名一切过
　若到于第八　　菩萨智慧地
　尔时过意界　　住于智业中
　如梵王观世　　不得名为人
　菩萨罪不污　　如莲华在水
　菩萨住是地　　过诸贪欲等
　不名有烦恼　　亦不名灭尽
　入是正道中　　无有诸烦恼
　愿求佛道故　　不得名尽者
　于诸世间中　　经书技艺事
　文颂咒术等　　自然能明了
　修习诸禅定　　及诸神通等
　无量心利世　　是事皆能起
　尔时此菩萨　　过于二乘行
　安住第七地　　菩萨诸行中
　以初发心时　　大愿力故胜
　今于此地中　　自以智慧力
　犹如国王子　　生时姓尊贵
　后以功行成　　于诸人中尊
　住此得深智　　转发胜精进
　念念入寂灭　　而亦不取证
　如人善乘船　　入于大海中
　虽行深水难　　而不为所害
　菩萨行转胜　　方便智慧故
　功德悉备足　　非世所能知
　供养无量佛　　其心转清净
　如真金杂宝　　间错而庄严
　得佛智慧光　　干诸爱润水
　犹如日光明　　消涸于泥涝
　住是地多作　　他化自在王
　诸根悉猛利　　通达诸道果
　若欲勤精进　　得见百千亿
　那由他诸佛　　愿力复过是
　七地智慧净　　人天及二乘
　皆非其境界　　今已略说竟　


大方广佛华严经卷第二十五
大方广佛华严经卷第二十六

　　　　东晋天竺三藏佛驮跋陀罗译


　　十地品第二十二之四


　他化自在王　　诸天及菩萨
　闻说此上行　　心皆大欢喜
　雨上妙华香　　幡盖宝璎珞
　真妙摩尼珠　　散佛及大众
　天女于空中　　作种种妓乐
　供养于如来　　并及诸菩萨
　同以微妙音　　歌颂佛功德
　一切智慧者　　众生中最尊
　哀愍世间故　　现诸神通力
　华香珍宝等　　皆出如是音
　于一微尘中　　各示那由他
　无量数诸佛　　于中而说法
　于一微尘中　　见无量佛国
　须弥金刚围　　世间不迫迮
　于一微尘中　　见有三恶道
　天人阿修罗　　各各受业报
　闻诸佛国中　　一切佛妙音
　转无上法轮　　随应众生心
　诸佛世界中　　众生身种种
　随国土众生　　示现种种身
　一切诸天人　　皆悉同止住
　佛先观察已　　然后为说法
　众生悉知见　　微尘中佛国
　亦观旷大刹　　以佛威神故
　佛现如是等　　种种神通力
　若为众生说　　是事不可尽
　以是微妙音　　称叹于世尊
　心皆大欢喜　　默然而观佛
　解脱月菩萨　　请金刚藏言
　佛子愿演说　　入于八地行　

金刚藏菩萨言。佛子。菩萨摩诃萨。已习七地微妙行慧。方便道净。善集助道法。具大愿力。诸佛神力所护。自善根得力。常念随顺如来力。无畏。不共法。直心深心清净。成就福德智慧。大慈大悲不舍众生。修行无量智道。入诸法本来无生。无起无相。无成无坏。无来无去。无初无中无后。入如来智。一切心意识。忆想分别。无所贪著。一切法如虚空性。是名菩萨得无生法忍入第八地。入不动地名为深行菩萨。一切世间所不能测。离一切相。离一切想。一切贪著。一切声闻辟支佛所不能坏。深大远离。而现在前。譬如比丘得于神通。心得自在。次第乃入灭尽定。一切动心。忆想分别。皆悉尽灭。菩萨亦如是。菩萨住是地。诸勤方便身口意行。皆悉息灭。住大远离。如人梦中欲渡深水。发大精进。施大方便。未渡之间。忽然便觉。诸方便事。皆悉放舍。菩萨亦如是。从初已来。发大精进。广修道行。至不动地。一切皆舍。不行二心。诸所忆想。不复现前。譬如生梵世者。欲界烦恼不现在前。菩萨亦如是。住不动地。一切心意识不现在前。乃至佛心。菩提心。涅槃心。尚不现前。何况当生诸世间心。佛子。是菩萨随顺是地。以本愿力故。又诸佛为现其身。住在诸地法流水中。与如来智慧为作因缘。诸佛皆作是言。善哉善哉。善男子。汝得是第一忍。顺一切佛法。善男子。我有十力。四无所畏。十八不共法。汝今未得为得。是故勤加精进。亦莫舍此忍门。善男子。汝虽得此第一甚深寂灭解脱。一切凡夫离寂灭法。常为烦恼觉观所害。汝当愍此一切众生。又善男子。汝应念本所愿。欲利益众生。欲得不可思议智慧门。又善男子。一切法性。一切法相。有佛无佛。常住不异。一切如来不以得此法故说名为佛。声闻辟支佛亦得此寂灭无分别法。善男子。汝观我等无量清净身相。无量智慧。无量清净国土。无量方便。无量圆光。无量净音。汝今应起如是等事。又善男子。汝今适得此一法明。所谓一切法寂灭无有分别。我等所得无量无边。汝应精勤起此诸法。善男子。十方无量国土。无量众生。无量诸法差别。汝应如实通达是事。随顺如是智。是菩萨诸佛与如是等无量无边起智慧门因缘。以此无量门故。是菩萨能起无量智业。皆悉成就。诸佛子。若诸佛不与菩萨起智慧门者。是菩萨毕竟取于涅槃。弃舍利益一切众生。以诸佛与此无量无边起智慧门故。于一念中。所生智慧。比从初地已来乃至七地。百分不及一。无量无边阿僧祇分不及一。乃至算数譬谕所不能及。所以者何。先以一身修集功德。今此地中。得无量身修菩萨道。以无量音声。无量智慧。无量生处。无量清净国土。无量教化众生。供养给侍无量诸佛。随顺无量佛法。无量神通力。无量大会差别。无量身口意业。集一切菩萨所行道。以不动法故。佛子。譬人乘船欲渡大海。未至大海多用功力。入海以风。无复艰碍。一日之行过先功力。于百千岁。所不能及。菩萨亦如是。多集善根。乘大乘船。入菩萨所行大智慧海。不施功力。能近一切诸佛智慧。比本所行。若一劫。若百千万劫。所不能及。佛子。菩萨摩诃萨。至第八地。从大方便慧生。无功用心。在菩萨道。思惟诸佛智慧势力。知世界生。世界灭。世界成。世界坏。知以何业因缘集故世界成。何业因缘灭故世界坏。是菩萨知地水火风性小相。中相。无量相。差别相。知微尘细相。知微尘差别相。于一世界中。所有微尘差别。皆悉能知。此一世界所有地水火风。若干微尘。皆悉能知。知宝物若干微尘。众生身若干微尘。世界中万物微尘差别。分别众生大身小身。以若干微尘。成地狱身畜生身。饿鬼身。以若干微尘。成阿修罗身。天身。以若干微尘成。皆悉了知。是菩萨入如是分别微尘智。知欲色无色界坏。知欲色无色界成。知欲色无色界成坏。知欲色无色界小相。中相。无量相。知欲色无色界差别相。如是知三界。是名菩萨教化众生。助智明分。善分别众生身。善观所应生处。随众生生处。随众生身。而为受身。是菩萨现身遍满三千大千世界。随众生身。各各差别譬如日月于一切水皆现其像。若二若三。乃至无量无边不可思议不可说三千大千世界身遍其中。随众生身差别。而为受身。是菩萨成就如是智慧。于一世界。身不动摇。乃至不可说诸佛世界。随众生身。随所信乐。于佛大会。而现身像。若于沙门中。示沙门形色。婆罗门中。示婆罗门形色。刹利中。示刹利形色。居士中。示居士形色。四天王中。帝释中。魔中。梵天中。示梵天形色。乃至阿迦腻吒天中。示阿迦腻吒形色。以声闻乘度者。示声闻形色。以辟支佛乘度者。示辟支佛形色。以菩萨乘度者。示菩萨形色。以佛身度者。示佛身形色。所有不可说诸佛国中。随众生身信乐差别。现为受身。而实远离身相差别。常住平等。是菩萨知众生身。知国土身。知业报身。知声闻身。知辟支佛身。知菩萨身。知如来身。知智身。知法身。知虚空身。是菩萨如是知众生深心所乐。若于众生身。作己身。若于众生身作国土身。业报身。声闻身。辟支佛身。菩萨身。如来身。智身。法身。虚空身。若于国土身。作己身。业报身。乃至虚空身。若于业报身。作己身。乃至虚空身。若于己身。作众生身。国土身。业报身。声闻身。辟支佛身。菩萨身。如来身。智身。法身。虚空身。是菩萨知众生集业身。报身。烦恼身。色身。无色身。诸佛国土小相。中相。无量相。垢相。净相。广相。倒相。平相。方差别相。知业报身假名差别。声闻身假名差别。辟支佛身假名差别。菩萨身假名差别。知如来身。菩萨身。愿身。化身。住持身。相好庄严身。势力身。如意身。福德身。智身。法身。知智身善分别如实。知法身平等不坏相。知虚空身无量相。周遍相。无形相。是菩萨善知起如是诸身。则得命自在。心自在。财自在。业自在。生自在。愿自在。信解自在。如意自在。智自在。法自在

是菩萨得十自在。为不可思议智者。无量智者。广智者。不可坏智者。菩萨随如是智慧。毕竟常起无罪身业口业意业。身业随智行。口业随智行。意业随智行。般若波罗蜜增上。大悲为首。善修方便。善起诸愿。善为诸佛神通所护。常不舍行利益众生智。悉知无边世界中差别事。举要言之。菩萨住无动地。身口意所作。皆能集一切佛法。是菩萨住此地。离一切烦恼故。善住净心力。心常不离道故。善住深心力。不舍众生故。善住大悲力。救一切世间故。善住大慈力。不忘所闻法故。善住陀罗尼力。分别观察一切佛法故。善住一切乐说力。行无边差别世界故。善住神通力。不舍一切菩萨所行故。善住愿力。修集一切佛法故。善住波罗蜜力。善起一切种智故。善住如来力。是菩萨得如是智力。示一切所作。无有过咎。诸佛子。菩萨此地不可坏故。名为不动地。智慧不转故。名为不转地。一切世间不能测知故。名威德地。无色欲故。名童真地。随意受生故。名自在地。更不作故。名为成地。决定知故。名为究竟地。善发大愿故。名为变化地。不可坏故。名为住持地。先修善根故。名为无功力地。菩萨得如是智慧。名为入佛境界。名为佛功德所照明。名为随佛威仪行趣向佛法。常为诸佛神力所护。常为四天王。释提桓因诸梵王等之所奉迎。密迹金刚神。常随侍卫。善能出生诸禅三昧。能作无量诸身差别。于诸身中。皆有势力。得大果报神通力。于无边三昧中得自在。能受无量记。随众生成就处。示成阿耨多罗三藐三菩提。是菩萨入如是大智慧。善通达诸法。常放大智光明。度无碍法界道。善知世界道差别。能示一切诸功德。随意自在。善解先际后际。能入转魔道智。入如来行境界。能于无边世界。行菩萨道。以不转相故。此地名为不动。佛子。菩萨在不动地。善生禅定力故。常见无边诸佛。不舍供养供给诸佛。是菩萨于一一劫。一一世界中。数百千万亿那由他。无量无边阿僧祇佛。恭敬供养。尊重赞叹。亲近诸佛。从诸佛受世界差别等诸法明。是菩萨转深入如来法藏。问世界差别事。无能尽者。乃至百千万亿劫。说不可尽。又诸善根。转胜明净。譬如真金。众宝间错。为转轮王。所佩璎珞。一切人民。无能夺者。菩萨摩诃萨亦如是。住无动地。善根转净。一切声闻辟支佛。乃至七地菩萨所不能坏。菩萨住是地。以善分别智门故。智慧光明。灭除一切众生恼热。譬如千世界主大梵天王。能于一时。流布慈心。满千世界。亦能放光。遍照其中。菩萨摩诃萨亦如是。住不动地。能放身光。照十万佛刹微尘世界。灭除众生诸烦恼热。令得清凉。诸佛子。是名略说菩萨不动地。若广说者。无量亿劫所不能尽。菩萨住是地。多作大梵天王。主千世界。诸根猛利。与诸众生声闻辟支佛菩萨波罗蜜道。无有穷尽。说世界差别。无能坏者。所作善业。布施爱语。利益同事。皆不离念佛。不离念法。乃至不离念一切种智。常生是心。我当于众生。为首为胜。乃至于一切众生。为依止者。是菩萨若欲勤行精进。于须臾间。得百万三千大千世界微尘数三昧。乃至能示百万三千大千世界微尘数菩萨。以为眷属。若以愿力。神通自在。能过是数若干。百千万亿劫。不可计知。时金刚藏菩萨。欲重明此义。以偈颂曰


　菩萨住七地　　慧方便已净
　善集助道法　　大愿力所系
　诸佛神力护　　善根悉成就
　求于胜智慧　　能入第八地
　善集于福慧　　而有深慈悲
　离诸有量心　　心同如虚空
　如所说法中　　心得决定力
　如是得寂灭　　微妙无生忍
　诸法从本来　　无生亦无起
　无相无有成　　亦无去来义
　诸法初中后　　与如无分别
　无有心意行　　同若如虚空
　成就如是忍　　无有诸戏论
　得是不动地　　甚深寂灭行
　一切诸世间　　不能得测量
　一切诸心相　　皆悉已灭尽
　菩萨住是地　　心识无分别
　如入灭尽定　　无复忆念想
　犹如人梦中　　方便欲渡水
　觉则意廓然　　休息诸所作
　得是深忍已　　一切想念灭
　如生于梵天　　无欲界烦恼
　以本愿力故　　及佛今劝导
　如是第一忍　　是诸佛职位
　我等深智力　　无畏不共法
　汝今无有此　　当加勤精进
　汝虽得除灭　　一切烦恼火
　当观诸世间　　烦恼常炽然
　当念本所愿　　欲利诸众生
　悉遍知诸法　　广度于一切
　诸法实性相　　常住无变异
　二乘亦得此　　而不名为佛
　但以得无碍　　甚深微妙智
　通达三世故　　乃得名为佛
　是诸无等等　　天人所恭敬
　开是起智门　　令入诸佛法
　成就无边底　　无量妙智慧
　先所行诸法　　不及今一念
　如是诸菩萨　　得妙智慧地
　能在一念中　　身遍于十方
　入是智慧门　　行道疾无碍
　如行于海中　　大风力所济
　离诸功用心　　但在于智业
　观十方世界　　成坏及与住
　能知四大一　　亦知诸别异
　小中及无量　　种种差别相
　能数知三千　　大千世界尘
　亦知众生身　　四大微尘数
　诸天身众宝　　微尘数差别
　皆悉遍明了　　余亦如是知
　智慧因缘故　　心转得调柔
　为利诸众生　　遍诸世界身
　能于众生身　　而自作己身
　及以诸佛刹　　诸余种种身
　如日月停空　　影现一切水
　菩萨亦如是　　遍满大千界
　常住于法身　　湛然不移动
　于净心众生　　各现其身像
　随诸心所乐　　而现为受生
　于诸天人会　　悉皆示其身
　菩萨于因缘　　和合中自在
　乃至能随意　　为现于佛身
　众生国土身　　业报贤圣身
　智身与法身　　知皆同平等
　以是因缘故　　得如意神通
　为令世欢喜　　而现种种身
　能得于十种　　妙大自在智
　所作随智行　　顺于慈悲心
　诸佛所有法　　皆能善修习
　住三净戒中　　不动如须弥
　能得大菩萨　　所有十种力
　一切诸魔众　　皆所不能转
　常为诸佛护　　释梵所敬礼
　密迹金刚神　　常随而侍卫
　菩萨得是地　　功德无有量
　百千万亿劫　　说之不可尽
　亲近无数佛　　增益诸善根
　如真金杂宝　　庄严王璎珞
　菩萨在是地　　多作大梵王
　典领千国土　　功德无有量
　能以三乘教　　而无有穷尽
　慈心光普照　　灭诸烦恼热
　能于须臾间　　得百万三千
　大千世界数　　微尘诸三昧
　能见十方佛　　其数亦如是
　若以其愿力　　过是无有量
　今已略解说　　第八地妙相
　若广演说者　　千亿劫不尽　

　　第九地


　佛子演说此　　八地妙义时
　以佛神力故　　震动无量国
　一切智身出　　无量微妙光
　遍照十方界　　众生得安乐
　百千万菩萨　　住于虚空中
　设众妙供养　　诸天所无有
　自在大梵天　　并及他化王
　欢喜设妙供　　大海功德佛
　千万诸天女　　咸恭敬欢喜
　同以微妙音　　歌叹佛功德
　以佛神力故　　出如是妙法
　善行寂灭者　　无有诸恶心
　各在于其地　　善修菩萨行
　利益世间故　　遍游于十方
　示众以佛道　　心如空无碍
　诸菩萨神力　　上妙供养具
　胜十方人天　　福德之所致
　佛子乐智者　　以此示佛力
　于一国不动　　而现一切处
　利益于世间　　如满月明净
　灭一切音声　　语言诸想念
　而以诸音声　　说法犹如响
　若众生下劣　　其心厌没者
　示以声闻道　　令出于众苦
　若复有众生　　诸根少明利
　乐于因缘法　　为说辟支佛
　若人根明利　　饶益于众生
　有大慈悲心　　为说菩萨道
　若有无上心　　决定乐大事
　为示于佛身　　说无量佛法
　譬如幻化师　　示种种身色
　如是诸身相　　皆无有实事
　如是诸佛子　　善知智慧术
　能示一切行　　心离于有无
　千万诸天女　　同以微妙音
　如是歌叹已　　默然而观佛
　解脱月又言　　佛子大会净
　一心愿乐闻　　入九地正行　

金刚藏菩萨言。佛子。菩萨摩诃萨。以如是无量智慧。善观佛道。欲求转胜寂灭解脱。欲转胜思惟如来智慧。欲入如来深密法藏。欲观察不可思议大智慧。欲观察诸陀罗尼三昧重令清净。欲令神通广大。欲分别世界差别。欲修诸佛力无所畏不共法。无能坏者。欲顺行诸佛转法轮力。欲不舍所受大悲大愿。菩萨如是思惟。得入第九地。菩萨住此地。如实知善不善无记法行。知有漏无漏法行。世间出世间法行。思议不思议法行。定不定法行。声闻辟支佛法行。菩萨道法行。如来地法行。有为无为法行。随顺如是智慧。知菩提心所行难。知烦恼难。业难。诸根难。欲难。性难。直心难。使心难。生难。习气难。三聚差别难。知众生诸心差别相。庄饰世心相。速转心相。坏不坏心相。无形心相。无边自在心相。清净差别心相。垢无垢心相。缚解心相。谄曲质直心相。随道心相。皆如实知。是菩萨知烦恼深相。浅相。知心伴相。不相离相。知使缠差别相。知是心相应不相应相。随是生时得果报相。知三界中差别相。知爱痴见深入如箭相。知憍慢痴重罪相。知是三业因缘不断相。乃至如实知八万四千烦恼行差别相。是菩萨知诸业善不善无记相。分别不可分别相。心伴相。不相离相。自然尽相。行道尽相。种种集相。不失果报相。次第相。有报相。无报相。黑黑报相。白白报相。黑白黑白报相。非黑非白能尽业相。知业起相。受业法差别相。知无量因缘起业相。知世间业出世间业差别相。现报相生报相。后报相。随诸乘定相。不定相。乃至如实知八万四千诸业差别相。是菩萨知诸根软中上差别相。知先后际别异不别异相。知上中下相。知烦恼伴相。不相离相。随诸乘定相。不定相。淳熟相。未淳熟相。随根转相。易坏相。深取相相。增上相。不可坏相。转相。不转相。三世差别相。久远共生差别相。乃至如实知八万四千诸根差别相。是菩萨知诸欲软中上差别相。乃至如实知八万四千诸欲差别相。是菩萨知诸性软中上差别相。乃至如实知八万四千诸性差别相。是菩萨知直心软中上差别相。乃至如实知八万四千直心差别相。是菩萨知诸使共心生不共心生。心相应心不相应。无始来恼众生相。与一切禅定解脱神通相违相。三界系相。无量心不现前相。开烦恼门相。不知对治相。无所有相。无圣道开法门相。皆如实知。是菩萨知诸生差别相。所谓地狱。畜生饿鬼。阿修罗人天。色无色界。有想无想差别。业是田。爱是水。无明是覆。识是种子。后身是芽。名色共生而不相离。痴爱相续。欲生欲作欲受。不乐涅槃三界差别相续相。皆如实知。是菩萨知诸习气有起不起。随所生处有习气。随众生行有习气。随业烦恼有习气。善不善无记有习气。离欲有习气。随后身有习气。次第随趣有习气。久远不断持烦恼业。离则无法。皆如实知。是菩萨知众生定不定相。正定相。邪定相。不定相。正见中正定相。邪见中邪定相。离此二不定相。一一逆邪定相。五根正定相。离此二不定相。邪位邪定相。正位正定相。离此二不定相。深入邪聚难转相。修无上道因缘相。不定众生守护相。皆如实知。佛子。菩萨摩诃萨。随如是智。名为安住善慧地。菩萨住是地。知众生如是诸行差别相。随其解脱而与因缘。是菩萨化众生法。度众生法。如实知而为说法。声闻乘相。辟支佛乘相。菩萨乘相。如来地相。如实知。随众生因缘。而为说法。随心随根。随欲差别。而为说法。又随行处。随智慧处。而为说法。知一切行处。而为说法。随众生性。深入难处。而为说法。随趣随生。随烦恼。随习气转故说法。随乘令解脱故说法。是菩萨住此地。为大法师。守护诸佛法藏。入深妙义。用无量慧方便。四无碍智言辞说法。是菩萨常随四无碍智。而不可坏。何等为四。一法无碍。二义无碍。三辞无碍。四乐说无碍。是菩萨以法无碍智。知诸法自相。以义无碍智。知差别法。以辞无碍智。知说诸法不可坏。以乐说无碍智。知说诸法次第不断。复次以法无碍智。知诸法无体性。以义无碍智。知诸法生灭相。以辞无碍智。知诸法假名不断假名说。以乐说无碍智。知随假名不坏无边说。复次以法无碍智。知现在诸法差别相。以义无碍智。知过去未来诸法差别相。以辞无碍智。知过去未来现在诸法说不可坏。以乐说无碍智。于一一世。得无边法明说。复次以法无碍智。知诸法差别。以义无碍智。知诸法义差别。以辞无碍智。随诸言音。而为说法。以乐说无碍智。随所乐解。而为说法。复次以法无碍智。以法智方便。知诸法差别不可坏。以义无碍智。以比智如实知诸法差别。以辞无碍智。以世智。说诸法差别。以乐说无碍智。知善说第一义。复次以法无碍智。知诸法一相不坏。以义无碍智。知阴入界谛因缘法。以辞无碍智。以微妙音故。一切世间之所归趣。以乐说无碍智。所说转胜。能令众生。得无边法明。复次以法无碍智。知一乘究竟。摄一切无差别。以义无碍智。知诸乘差别。以辞无碍智。能说诸乘无差别。以乐说无碍智。以一法门说无边法明。复次以法无碍智。能入一切菩萨行智行法行随智行。以义无碍智。能分别说十地义差别。以辞无碍智。说随顺诸地道不可坏。以乐说无碍智。说一切行无边相。复次以法无碍智。知一切佛。于一念中得菩提。以义无碍智。知种种时。种种刹差别。以辞无碍智。随诸佛得道事差别说。以乐说无碍智。于一句法。无边劫说。而不穷尽。复次以法无碍智。知一切佛语。一切佛力。无畏。不共法。大慈大悲。无碍智。转法轮。一切种智。以义无碍智。知如来音声。说八万四千随众生心诸根欲乐差别行。以辞无碍智。以如来音声。说一切诸行不可坏。以乐说无碍智。以诸佛智力。随众生所乐音声说。菩萨摩诃萨。如是善知无碍智。安住第九地。名为得佛法藏。为大法师。得众义陀罗尼。众法陀罗尼。起智陀罗尼。众明陀罗尼。善慧陀罗尼。众财陀罗尼。名声陀罗尼。威德陀罗尼。无碍陀罗尼。无边旋陀罗尼。杂义藏陀罗尼。得如是等百万阿僧祇陀罗尼。随方便说。如是无量乐说差别门说法。是菩萨得如是无量陀罗尼门。能于无量佛所听法。闻已不忘。如所闻法。能以无量差别门。为人演说。是菩萨于一佛所。以百万阿僧祇陀罗尼。听受正法。如从一佛。余无量佛。亦复如是。是菩萨于礼敬佛时。所闻法明。非多学声闻得陀罗尼力。于十万劫。所能受持。是菩萨得如是陀罗尼力。无碍智乐说力。以说法故。在于法座。大千世界满中众生。随意说法。是菩萨在法座上。唯除诸佛。及受职菩萨。于一切中。最为殊胜。是菩萨处于法座。或以一音。欲令一切悉得解了。即得解了。或以种种音声。欲令一切各得开解。即得开解。或以默然但放光明。欲令一切各得解法。即得解法。或一切毛孔。皆出法音。或三千大千世界所有色无色物。皆出法音。或以一音。周满法界。欲令得解。即皆得解。是菩萨三千大千世界所有众生。以无量音声。一时问难。所问各异。是菩萨于一念中。悉受如是一切问难。以一音答。皆令开解。如是若二若三。若百若千。乃至不可说不可说三千大千世界满中众生广为说法。承佛神力。能为众生。广作佛事。倍复勤摄如是智明。于一尘中。有不可说不可说世界尘数大会。佛在此中。随众生心。而为说法。令一一众生。心得若干无量诸法。如一佛。一切诸佛。亦如是。如一微尘。一切十方世界。亦复如是。于是中生大忆念力。于一念中。从一切佛所受法明。不失一句。如上大会满中众生。以决定法明。演清净法。于一念中。令尔所众生。皆得开解。何况若干世界中众生。是菩萨住是地。善根转胜。深入诸佛行处。常与一切佛会。深入菩萨解脱。菩萨随顺。如是智。常见诸佛。于一一劫中。无量无边百千万亿以上供具。供养诸佛。于诸佛所。种种问难。通达诸陀罗尼。一切善根。转胜明净。佛子。如炼真金。具足庄严。为转轮王所著宝冠。一切小王无能夺者。菩萨亦如是。住善慧地。一切善根。转胜明净。声闻辟支佛。诸地菩萨所不能坏。是菩萨善根转明。能照众生烦恼难处。如大梵王。三千世界一切难处。皆悉能照。菩萨亦如是。住善慧地。善根明净。照诸众生烦恼难处。诸佛子。是名略说菩萨善慧地。若广说者。则无量无边劫。不可得尽。菩萨住是地。多作大梵王。典领三千大千世界。无有能胜。如实解义者。于自在中。而得自在。善能宣说声闻辟支佛。菩萨波罗蜜。众生问难。无能穷尽。所作善业。布施爱语。利益同事。皆不离念佛。不离念法。乃至不离念一切种智。常生是心。我当于一切众生。为首为胜。乃至于一切众生。为依止者。是菩萨若欲如是勤行精进。于一念中。得百万阿僧祇三千大千世界微尘数三昧。乃至能示百万阿僧祇三千大千世界微尘数菩萨。以为眷属。若以愿力。神通自在。复过是数。百千万亿那由他劫。不可计知

尔时金刚藏菩萨。欲重明此义。以偈颂曰


　诸菩萨随顺　　无量深智力
　第一最微妙　　一切世难知
　利益众生者　　能至第九地
　得入于诸佛　　秘密之法藏
　得微妙最上　　三昧陀罗尼
　广大神通力　　善入世界相
　智慧力决定　　能观诸佛法
　大愿悲心净　　得入第九地
　顺行此上地　　持诸佛法藏
　即能通诸法　　善不善无记
　有漏及无漏　　世间出世间
　是可思议法　　是不可思议
　知法定不定　　三乘具足相
　思惟分别此　　有为无为法
　起知如是法　　灭诸无明闇
　随顺是智心　　则为第一妙
　悉知一切难　　诸心差别相
　庄饰世轻易　　无边自在心
　烦恼深浅相　　心伴不离相
　知使缠差别　　随顺相续有
　知业种种杂　　各各差别相
　因灭果不失　　通达如是事
　又知于众生　　诸根软中上
　广大差别等　　先际后际相
　知欲软中上　　及诸性差别
　乃至能悉知　　八万四千种
　烦恼使难处　　无始来不灭
　皆与心共行　　系缚不可断
　知诸结使等　　但妄想分别
　无有方处所　　亦无定事相
　常不离于身　　又亦难得知
　禅定力能遮　　金刚道能断
　又能知诸生　　入六道差别
　爱润无明覆　　业田识是种
　生于后身芽　　名色共增长
　无始生死来　　相续在三界
　知诸天龙趣　　由烦恼业心
　若离于此法　　是则无所有
　一切诸众生　　皆在三趣中
　或没诸邪见　　或在于智道
　菩萨住是地　　悉知众生心
　诸根及欲乐　　种种差别义
　深心善思惟　　随宜而说法
　通达无碍智　　善以言辞说
　菩萨为法师　　犹如师子王
　牛王宝山王　　安住无所畏
　普于诸世界　　雨甘露法味
　犹如大龙王　　能雨满大海
　是菩萨善知　　法义辞无碍
　善能随顺行　　具足乐说力
　能得于百万　　阿僧祇总持
　能受诸佛法　　如海受龙雨
　菩萨得如是　　诸深妙清净
　无量陀罗尼　　诸三昧力故
　能于一念中　　得见无量佛
　闻已净梵音　　演说妙法宝
　是菩萨或教　　大千界众生
　随心根所好　　说法令欢喜
　如是等无量　　三千大千国
　转深勤精进　　而作是思惟
　于一微尘中　　无量佛说法
　随众生心相　　演说于妙义
　是菩萨皆受　　如地受诸种
　复作如是愿　　十方诸所有
　国土中众生　　皆合为一会
　我于一念中　　皆悉知其心
　以一音说法　　悉令断疑网
　菩萨住是地　　人天中法王
　为大说法师　　随顺众生性
　常于日夜中　　与诸佛共会
　能住甚深妙　　寂灭智解脱
　供养无量佛　　善根转明净
　犹如转轮王　　真金庄严冠
　光明照众生　　诸烦恼难处
　如梵王光明　　照于大千界
　菩萨住是地　　于三千世界
　作大梵天王　　诸根悉猛利
　善以三乘法　　示悟诸众生
　所作诸善业　　皆顺于正念
　能于一念中　　而得无有量
　世界微尘数　　诸深妙三昧
　得见十方佛　　微妙音说法
　见佛大神力　　更发无量愿
　如是第九地　　大智所行处
　深妙难知见　　今已略说竟　


大方广佛华严经卷第二十六
大方广佛华严经卷第二十七

　　　　东晋天竺三藏佛驮跋陀罗译


　　十地品第二十二之五


　说诸大菩萨　　所行无上事
　无数那由他　　首陀会诸天
　于上虚空中　　心皆大欢喜
　咸以恭敬心　　众妙供养佛
　那由他菩萨　　欢悦无有量
　烧诸奇妙香　　灭除诸烦恼
　他化自在王　　与诸天大众
　住在虚空中　　心皆大欢喜
　咸以恭敬心　　种种设供养
　各散众宝衣　　空中旋转下
　无量亿天女　　诸根欣悦豫
　于上虚空中　　敬心供养佛
　同作无量亿　　那由他妓乐
　一切宝器中　　皆出如是音
　佛坐于此处　　悉遍于一切
　十方国土中　　皆亦有佛现
　无量亿种种　　相好庄严身
　殊妙无有比　　充满于世界
　于一毛孔中　　出无量光明
　灭除于一切　　世间烦恼火
　十方微尘数　　尚可得计量
　一毛孔光明　　不可得穷尽
　各见有佛身　　以三十二相
　八十好庄严　　转无上法轮
　或见佛种种　　为众而说法
　或见在兜率　　教化于诸天
　或见从兜率　　来下处胞胎
　或见初生时　　或见夜出家
　或见坐道场　　而成无上道
　或见转法轮　　或见入涅槃
　于无量国土　　种种而示现
　欲度众生故　　有如是等事
　譬如巧幻师　　善知于幻术
　多示诸众生　　种种异身相
　如是佛慧中　　善巧于示现
　变化一切身　　周遍诸世界
　一切法空寂　　先来无性相
　同若如虚空　　大师亦如是
　得入第一义　　微妙之性相
　随诸法性相　　示佛大神力
　一切佛行性　　法及诸众生
　皆悉同无相　　一切法空故
　若欲得佛智　　应离诸想念
　有无俱通达　　疾作天人师
　诸天采女众　　皆出如是等
　千万种妙音　　寂然而观佛
　解脱月菩萨　　见众皆寂然
　请金刚藏言　　大名称佛子
　菩萨从第九　　至于第十地
　诸大神通力　　愿今为略说　

金刚藏菩萨言。佛子。菩萨摩诃萨。如是无量智慧。善修行佛道。乃至九地善集清白法。集无量助道法。大功德智慧所护。广行大悲。深知分别世界差别。深入众生难处。入诸如来行处。念随顺如来寂灭行处。趣向诸佛力。无畏。不共法。坚持不舍。得至一切智位。菩萨摩诃萨。行如是智。近佛位地。则得菩萨离垢三昧而现在前。又入法界差别三昧。庄严道场三昧。雨一切世间华光三昧。海藏三昧。海印三昧。虚空广三昧。观察一切法性三昧。随一切众生心行三昧。如实知一切法三昧。得如来智信三昧。如是等百万阿僧祇三昧皆现在前。是菩萨悉入此三昧。善知其中功用差别。最后三昧名益一切智位。是三昧现在前。即时大宝莲华王出。周圆如百万三千大千世界。一切众宝间错庄严。过于一切人天所有。出世间善根所生。知一切法。如幻如化。空慧所成。光明能照一切世界。琉璃为茎。栴檀王为台。码瑙为须。阎浮檀金为叶。无量光明。一切妙宝。皆在其内。宝网覆上。十三千大千世界。微尘数莲华。以为眷属。尔时菩萨。其身姝妙。称可华座。菩萨得益一切智位三昧力故。身在大莲华座。即时眷属莲华上皆有菩萨。一一菩萨坐莲华上。即得百万三昧。皆一心恭敬瞻仰大菩萨。是菩萨升莲华座时。十方现在一切世界。皆大震动。一切恶道皆悉休息。光明普照十方世界。一切世界皆悉严净。皆得见闻诸佛大会。何以故。是菩萨坐大莲华上。即时足下出百万阿僧祇光明。照十方阿鼻地狱等。灭众生苦恼。两膝上放若干光明。照十方一切畜生。灭除苦恼。脐放若干光明。照十方一切饿鬼。灭除苦恼。左右胁放若干光明。照十方人。安隐快乐。两手放若干光明。照十方诸天。阿修罗宫。两肩放若干光明照十方声闻众。项放若干光明。照十方辟支佛。口放若干光明。照十方菩萨。乃至住九地者。白毫放若干光明。照十方得位菩萨。一切魔宫隐蔽不现。顶上放百万阿僧祇三千大千世界微尘数光明。照于十方诸佛大会。绕十匝已。住于虚空。成光明网。高大明净。供养诸佛。如是供养。从初发心。乃至九地。所作供养。百分不及一。乃至算数譬谕所不能及。是大光明网。胜十方世界所有华香。末香。涂香。衣服。幡盖。众宝璎珞。摩尼宝珠。供养之具。从出世间善根生故。一一诸佛大法会上。皆雨众宝。犹如大云。若有众生觉是供养者。皆是必定无上大道。如是诸光雨大供养已。绕大会十匝。入诸佛足下。尔时诸佛。及大菩萨。知某世界。某甲菩萨摩诃萨。行如是道。成就受职。即时十方无边菩萨。乃至住九地者。皆来围绕。设大供养。一心恭敬。各得万三昧。一切得职菩萨摩诃萨。于金刚庄严胸。出一大光。名破魔贼。无量百千万光。以为眷属。照十方世界。示无量神力。亦来入是大菩萨胸。此光明灭已。是菩萨即得百千万亿大势力神通智慧。尔时诸佛。出眉间白毫相光。名益一切智。有无量无边光明眷属。悉照一切十方世界。围绕十匝。示现诸佛大神通力。劝进无量百千万亿诸菩萨。十方世界六种震动。灭除一切恶道苦恼。一切魔宫。皆蔽不现。示一切诸佛得道之处。示一切诸佛大会庄严事。广大如法界。究竟如虚空。照一切世界已。集在虚空。示大神通庄严之事。入是菩萨顶。眷属光明。入眷属莲华诸菩萨顶。即时各得先所未得十千三昧。是光明入此菩萨顶。如一佛光。一切佛光皆亦如是。一切十方诸佛光明入是菩萨顶时名为得职。名为入诸佛界。具佛十力。堕在佛数。佛子。譬如转轮圣王大子成就王相。转轮圣王令子在白象宝阎浮檀金座。取四大海水。上张罗幔。种种庄严幢幡妓乐。执金钟香水。灌子顶上。即名为灌顶大王。具足转十善道故。名转轮圣王。菩萨摩诃萨亦如是。受职时。诸佛以智水灌是菩萨顶。名灌顶法王。具足佛十力故。堕在佛数。是名诸菩萨摩诃萨。大智慧职地。以是职故。菩萨摩诃萨受无量百千亿万苦行难事。是菩萨得是职已。住法云地。无量功德智慧转增。佛子。菩萨住法云地。如实知欲界集。色界集。无色界集。如实知世间性集。众生性集。识性集。有为性集。无为性集。虚空性集。法性集。涅槃性集。邪见诸烦恼性集。如实知诸世间法成坏集。声闻道集。辟支佛道集。菩萨道集。诸佛力无畏不共法色身法身集。一切智集。得佛道转法轮示灭度集。举要言之。如实知一切法差别集。是菩萨以如是智慧。随顺菩提行。如实知众生化。业化。烦恼化。诸见化。世界化。法界化。声闻化。辟支佛化。菩萨化。如来化。一切化。分别无分别化。是菩萨如实知佛力持。法持。业持。烦恼持。时持。愿持。先世持。行持。劫寿持。智持。是菩萨住十地。诸佛所有微细智。所谓行微细智。命终微细智。受胎微细智。出生微细智。出家微细智。得道微细智。神力自在微细智。转法轮微细智。持寿命微细智。示涅槃微细智。法久住微细智。如是等微细智。皆如实知。又诸佛密处。所谓身密。口密。意密。知时非时密。与菩萨授记密。摄伏众生密。诸乘差别密。八万四千诸根差别密。业如实所作密。行得菩提密。如是等密。皆如实知。是菩萨诸佛所有入劫智。所谓一劫摄阿僧祇劫。阿僧祇劫摄一劫。有数劫摄无数劫。无数劫摄有数劫。一念摄劫。劫摄一念。劫摄非劫。非劫摄劫。有佛劫摄无佛劫。无佛劫摄有佛劫。过去未来劫摄现在劫。现在劫摄过去未来劫。未来过去劫摄现在劫。现在劫摄未来过去劫。长劫摄短劫。短劫摄长劫。诸劫摄相。皆如实知。是菩萨诸佛所入微尘智。国土智。众生身心智。众生身心得道智。众生行智。至一切处智。遍行佛道智。顺行智。逆行智。不可思议智。一切世间声闻辟支佛菩萨所不能知。皆如实知。佛子。诸佛智慧广大无量。菩萨住是地。则能得入如是智慧。是菩萨摩诃萨。随是地行。得菩萨不可思议解脱。无碍解脱。净行解脱。普门明解脱。如来藏解脱。随无碍论解脱。入三世解脱。法性藏解脱。明解脱。胜进解脱。是菩萨十解脱为首。得如是等无量无边百千万亿阿僧祇解脱。百千万无量阿僧祇三昧。百千万无量阿僧祇陀罗尼。百千万无量阿僧祇神通。亦复如是。是菩萨成就如是智慧。随顺菩提。成就无量念力。能于一念顷。至十方无量佛所。无量法明。无量法雨。皆能受持。譬如娑伽罗龙王所澍大雨。唯除大海。余不能受。菩萨摩诃萨亦复如是。如来微密雨大法雨。一切众生声闻辟支佛。乃至九地菩萨所不能受。唯此菩萨住法云地。悉能受持。譬如大海一龙王起大云雨。皆能堪受。若二若三。乃至无量无边诸大龙王所起云雨。一时澍下。皆能受持。菩萨摩诃萨亦如是。住法云地。于一佛所。能受大法明雨。二佛三佛乃至不可说不可说佛。于一念中。皆能堪受如是诸佛大法云雨。是故此地名法云地。解脱月言。佛子。是菩萨。于一念中。能堪受几所大法明雨。答言。佛子。譬如十方所有不可说百千万亿那由他世界微尘。尔所微尘世界众生。假使皆得闻持陀罗尼。为佛侍者。为大声闻多闻第一。如金刚莲华上佛。善伏比丘。其一众生成就如是多闻之力。余亦如是。一人所受。余不重问。如是一切各各不同。于意云何。是一切众生受持多闻力为多不。答言甚多。不可称计。佛子。我今为汝说。是菩萨住法云地。于一念顷。于一佛所受三世法藏大法明雨。上一切众生多闻之力。百分不及一。乃至算数譬谕所不能及。如一佛所闻。十方世界微尘诸佛。皆能受持大法明雨。复能过此无量无边。于一念顷。亦能受持。是故名为法云地。佛子。菩萨摩诃萨。住法云地。自从愿力生大慈悲。福德智慧。以为密云。现种种身。以为杂色云。通明无畏。以为电光。震大雷音。说法降魔。一念一时。能于上所说微尘世界。皆悉周普。以雨善法甘露法雨。灭诸众生随心所乐无明所起烦恼焰故。是故名为法云地。复次佛子。菩萨摩诃萨。住法云地。于一世界。从兜率天来下。乃至示大涅槃。一切佛事。随所度众生。皆现神力。若二若三。乃至如上微尘数世界。又复过是百千万亿阿僧祇世界。从兜率天来下。乃至示大涅槃。一切佛事。随所度众生。皆现神力。是菩萨住此地。于智慧中。得上自在力。或以狭国为广。广国为狭。或以垢国为净。净国为垢。如是一切世界。皆有神力。是菩萨或于一微尘中。置三千大千世界铁围山川。而不迫迮。或二或三。乃至不可说不可说世界诸庄严事。示入一尘。或以一世界庄严事。示不可说不可说世界。或以不可说不可说世界众生。置一世界中。而不迫迮。或以一世界众生。置不可说不可说世界中。或以不可说不可说世界。入一尘中。而不恼众生。或于一尘中。示一切佛神通力庄严之事。或于一念中。现不可说不可说世界微尘数身。于一身中。示无量手。以一一手。执恒沙莲华。以散诸佛。杂香。末香。幡盖。宝物。如是一切庄严之具。皆以手执。供养诸佛。于一一身。亦复如是。又一一身化尘数头。于一一头。有尘数舌。以是神力。赞叹诸佛。如是等事。于念念中。遍满十方。于念念中。以神通力。无量世界。示得佛道转法轮。乃至大般涅槃。于三世中。以神通力。示现无量身。于自身中。现无量佛。无量佛土庄严事。于自身中。示一切世界成坏事。或于一毛孔。出一切风。而不恼众生。或以无量无边世界。为一海水。此海水中。作大莲华形。色光明遍无量无边世界。于中示菩提树庄严妙事。乃至示得一切种智。或自身中现一方世界摩尼宝珠。日月星宿。一切光明。乃至十方所有光明。亦复如是。或口嘘气。能令十方无量世界悉大震动。不令众生有恐畏想。或示十方世界水劫尽。风劫火劫尽。而众生身随意庄严。或于自身示作如来身。如来身作自身。如来身作己佛国。己佛国作如来身。佛子。菩萨摩诃萨。在法云地。神变如是。又余无量神力自在示现。尔时会中诸菩萨。天龙夜叉乾闼婆阿修罗迦楼罗紧那罗摩睺罗伽。四天王。释提桓因。梵天王。自在天子。净居天等。各作是念。若菩萨神通力。智慧力。如是无量无边。佛复云何。时解脱月菩萨。知大众心所念。问金刚藏菩萨言。佛子。今诸大众。闻是菩萨神通智慧力。堕在疑网。汝今当断一切疑惑。示菩萨神通庄严妙事。时金刚藏菩萨。即入一切佛国体性三昧。时诸大众天龙夜叉乾闼婆阿修罗迦楼罗紧那罗摩睺罗伽。四天王。释提桓因。梵天王。自在天子。净居天等。皆自见知。入金刚藏菩萨身中。于其身内。见三千大千世界庄严众事。若满一劫。说不可尽。于中见佛道场树。其茎周围十万三千大千世界。高百万三千大千世界。覆三千亿三千大千世界。称树高广有师子座。其座上有佛。号一切智王如来。一切大众。咸皆见佛坐在座上。其中所有庄严。上妙供养之具。满一劫说亦不可尽。金刚藏菩萨。示现如是大神力已。还令大众各在本处。一切众会生希有想。默然一心观金刚藏。时解脱月菩萨问金刚藏菩萨言。佛子。是三昧有大势力。甚为希有。是三昧者所号云何。答言。是三昧名一切佛国体性。问言。是三昧所有势力境界云何。答言。佛子。若菩萨摩诃萨。善修成是三昧力者。能以如是无量恒沙世界微尘数三千大千世界。于身中现。复过是数。菩萨在法云地。得如是无量无边百千万亿诸大三昧。是故菩萨住此地中。身身业难可测知。口口业难可测知。意意业难可测知。神力自在难可测知。观三世法难可测知。诸三昧行入难可测知。智力难可测知。游戏诸解脱难可测知。变化所作神力所作如意所作难可测知。乃至举足下足菩萨住善慧地者不能测知。佛子。菩萨法云地如是无量。若广说者。无量无边阿僧祇劫。不能得尽。解脱月言。佛子。若菩萨行处力神通力如是者。佛行处力神通力复云何。答言。佛子。譬如有人见一块土。而作是言。无边世界地性为多此耶。汝所问者。我谓如是。如来无量智慧。云何以菩萨智慧而欲测量。佛子。如人取四天下地性少分余者极多。菩萨法云地。于无量劫但可说耳。何况如来地。我今当说令汝知之。佛现为证。如十方无量无边世界微尘等诸佛世界。十地菩萨。皆满其中。是诸菩萨有无量无边业。修习菩萨功德智慧禅定。于如来功德智慧力百分不及一。百千万亿分不及一。乃至算数譬谕所不能及。佛子。是菩萨随如是智慧。顺如来身口意。不舍诸菩萨三昧。勤心供养一切诸佛。于一一劫。以一切供具。供养无量无边诸佛。能悉具受诸佛神力。转复明胜。是菩萨于法性问难。无能胜者。乃至无量无边百千万亿劫不可穷尽。佛子。譬如天金。以摩尼珠众宝间错。为自在天王严身之具。其余诸天所不能及。亦无夺者。菩萨住十地。智慧善根。从初地乃至九地所不能及。菩萨住是地。得大智照明。随顺一切智故。其余智慧所不能坏。譬如大自在天王光明。能令众生身心清凉。一切生处众生光明所不能及。菩萨摩诃萨亦如是。住法云地智慧光明。一切声闻辟支佛所不能及。乃至九地菩萨亦不能及。是菩萨住是地中。能令无量众生。住一切智道。佛子。菩萨住是地。十方诸佛为说三世智慧。法界智慧。一切世界智慧。普照住持一切世界智慧。大慈大悲普覆一切众生智慧。举要言之。具足为说至一切智道。佛子。是名菩萨摩诃萨第十法云地。菩萨住是地。多作摩醯首罗天王。智慧明达。善说声闻辟支佛菩萨波罗蜜。于法性中。有问难者。无能令尽。所作善业。布施爱语利益同事。皆不离念佛。不离念法。乃至不离念具足一切种智。常作是念。我当于一切众生。为首为胜。乃至于一切众生。为依止者。若欲如是勤行精进。于一念中。得无量百千万亿那由他不可说不可说世界微尘数三昧。乃至示尔所微尘数菩萨。以为眷属。若以愿力。神通自在。复过是数。所谓诸行上妙供具。信解起业。若身若口若光明。若诸根。若如意足。若音声。若行处。乃至若干百千万亿劫。不可称数

佛子。是菩萨十地次第顺行。趣向一切种智。如从阿耨达池四河流出。满足四天下无有穷尽。乃入大海。菩萨亦如是。从菩萨出于善根大愿之水。以四摄法。满足众生。而不穷尽。乃至一切种智。佛子。是菩萨十地因佛智故。而有差别。如因大地有十大山王。何等为十。所谓雪山王。香山王。轲梨罗山王。仙圣山王。由乾陀山王。马耳山王尼民陀罗山王斫迦罗山王宿慧山王。须弥山王。如雪山王。一切药草集在其中。而不可尽菩萨亦如是。住欢喜地。一切世间经书技艺文颂咒术。集在其中。无有穷尽。如香山王一切诸香集在其中。而不可尽。菩萨亦如是。住离垢地。持戒头陀威仪助法集在其中。无有穷尽。如轲梨罗山王。但以宝成。集诸妙华。取不可尽。菩萨亦如是。住于明地。集一切世间禅定神通解脱三昧。问不可尽。如仙圣山王。但以宝成。多有五通圣人。不可穷尽。菩萨亦如是。住于焰地。集令众生。入道因缘。种种问难。不可穷尽。如由乾陀山王。但以宝成。集夜叉大神。不可穷尽。菩萨亦如是。住难胜地。集一切自在如意神通。说不可尽。如马耳山王。但以宝成。集众妙果。取不可尽。菩萨亦如是。住现前地。集深因缘法。说声闻果。不可穷尽。如尼民陀罗山王。但以宝成。集一切大力龙神。不可穷尽。菩萨亦如是。住远行地。集种种方便智慧。说辟支佛道。不可穷尽。如斫迦罗山王。但以宝成。集心自在者。不可穷尽。菩萨亦如是。住不动地。集一切菩萨自在道。说世间性。不可穷尽。如宿慧山王但以宝成。集大神力。诸阿修罗。无有穷尽。菩萨亦如是。住善慧地。集转众生行智。说世间相。不可穷尽。如须弥山王。但以宝成。集诸天神。无有穷尽。菩萨亦如是。住法云地。集如来十力。四无所畏。说诸佛法。不可穷尽。是十宝山同在大海。因大海水。有差别相。菩萨十地亦如是。同在佛智。因一切智故。有差别相。佛子。譬如大海以十相故。名为大海。无有能坏。何等为十。一渐次深。二不受死尸。三余水失本名。四一味。五多宝。六极深难入。七广大无量。八多大身众生。九潮不失时。十能受一切大雨。无有盈溢。菩萨地亦如是。以十因缘故。无有能坏。何等为十。欢喜地中。渐生坚固愿。离垢地中。不与破戒共宿。明地中。舍诸假名。焰地中。于佛得一心不坏净信。难胜地中。生世间无量方便神通。起世间事。现前地中。观甚深因缘法。远行地中。以大广心。善观诸法。不动地中。能起大庄严示现。善慧地中。能得深解脱。通达世间行。如实不失。法云地中。能受一切诸佛大法明雨。佛子。譬如大摩尼宝珠。有十事能与众生一切宝物。何等为十。一出大海。二巧匠加治。三转精妙。四除垢秽。五以火炼治。六众宝庄严。七贯以宝缕。八置琉璃高柱。九光明四照。十随王意雨众宝物。菩萨发菩提心宝。亦有十事。何等为十。一初发心布施离悭。二修持戒头陀苦行。三以诸禅定解脱三昧令转精妙。四以道行清净。五炼以方便神通。六以深因缘法庄严。七以种种深方便智慧贯穿。八置神通自在幢上。九观众生行。放多闻智慧光明。十诸佛授智职。于一切众生。能为佛事。堕在佛数。佛子。是菩萨所行集一切智慧功德法门品。若不深种善根。不能得闻。问言。佛子。若得闻者。是人为得几所福。答言。随佛所有智慧势力。如是发萨婆若心所缘摄福德。是人得闻此法门。所得福德亦复如是。何以故。若无菩萨心。闻是法门。不能信解受持。何况以身修习能成其事。是故当知。是人随顺一切种智。得闻信解。受持修行。说是品时。十方世界。十亿佛国。微尘数世界。六种十八相动。以佛神力法如是故。诸天雨华。末香。璎珞。宝衣。幡盖。庄严身具。雨天妓乐歌颂而下。复有大音。赞叹十地殊胜之事。如此世界四天下他化自在天王宫说十地。十方一切世界皆亦如是。以佛神力故。十方过十亿佛国。微尘数刹。有十亿佛国。微尘数菩萨。诣此世界。遍满虚空。皆作是言。善哉善哉。金刚藏。善说菩萨十地之法。佛子。我等皆名金刚藏。发金刚德世界。金刚幢佛所来。所经历处。皆说是经。众会如是。言辞义趣亦如是。我等以佛神力故。来证是事。如我至此。十方一切世界。他化自在天王宫摩尼宝殿。皆有十亿佛国。微尘数菩萨。往为作证。亦复如是。时金刚藏菩萨。观察十方。观察一切大众。观察法界。赞叹初发萨婆若心。示菩萨境界。净菩萨行力。摄一切种智。随众生说。除一切世间垢秽。与众生一切种智因缘。示不可思议智慧庄严事。赞叹一切菩萨功德差别相。欲令诸地转胜明。显示众生故。承佛神力。以偈颂曰


　诸菩萨所行　　乐于善寂灭
　其心无所著　　犹若如虚空
　除贪恚痴垢　　安住于道智
　如是无上行　　愿乐欲听闻
　如是诸菩萨　　在于无量劫
　勤心常修习　　一切诸善根
　供养无量佛　　辟支阿罗汉
　为利众生故　　乃生菩提心
　精进持戒行　　头陀除罪垢
　修善忍转妙　　惭愧威德满
　福慧因缘故　　胜远心明净
　深乐于佛智　　同佛生菩提
　供养于一切　　十方三世佛
　如虚空等国　　悉皆令清净
　一切法平等　　善悉通达故
　为度诸众生　　发于菩提心
　诸菩萨如是　　生是无量心
　至于欢喜地　　息恶乐布施
　得诸本愿力　　增广慈悲心
　深行十善道　　能到离垢地
　戒闻功德备　　慈心愍世间
　永离诸垢秽　　深心常清净
　普观诸世间　　三毒火炽然
　如是之大士　　入第三明地
　观三界皆空　　无常亦如病
　如痈如疮箭　　无量苦常然
　见诸有为过　　贪乐佛功德
　得佛智明焰　　入于第四地
　成就于念慧　　得至于道智
　在此地供养　　百千诸如来
　常能思惟念　　诸佛无量德
　得入于一切　　世间难胜地
　能以慧方便　　种种而示现
　诸有所为作　　以利于世间
　供养于诸佛　　行益众生事
　无生法在前　　得入现前地
　菩萨诸所行　　一切世间知
　常无有我心　　有无皆悉离
　诸法先空寂　　十二缘故行
　善了此微妙　　入于远行地
　行慧方便等　　得法寂灭相
　如是之大士　　难知难可及
　为欲令世间　　得善寂灭故
　还起修诸行　　种种福德事
　普入于众生　　种种心行处
　如是能得入　　如空不动地
　大智诸菩萨　　善能悉具行
　种种诸智业　　得十自在力
　能以无有量　　无边限诸身
　普现十方界　　而为说妙法
　善达于世界　　及诸众生性
　如是大慈悲　　能入善慧地
　第一妙净智　　善观诸世间
　缕练烦恼业　　甚深诸难处
　为度是等故　　得诸佛法藏
　善说第一义　　悉无所违错
　如是次第行　　具足诸善法
　乃至于九地　　所修集福慧
　欲得诸佛力　　第一深妙利
　乃于一切佛　　得受智职位
　先得无数定　　智行极广大
　最后得难坏　　诸智位三昧
　若能得如是　　益智位三昧
　一切宝庄严　　莲华王即出
　菩萨称莲华　　现身坐其上
　余华诸菩萨　　咸共一心视
　尔时大菩萨　　从身放无量
　百千亿光明　　灭诸世间苦
　然后顶上出　　百千亿光明
　普照十方界　　诸佛大众会
　于上虚空中　　化成光明网
　供养诸佛已　　入诸佛足下
　时一切如来　　及诸大士等
　各知某菩萨　　得受于智职
　如是一切佛　　放眉间光明
　名益一切智　　入此菩萨顶
　一切无量佛　　与此菩萨职
　犹如转轮王　　授于太子位
　时十方世界　　普皆大震动
　乃至阿鼻等　　诸苦皆除灭
　菩萨具一切　　智慧得是职
　如是名为到　　无上法云地
　住于是地中　　智慧无边限
　善知度一切　　世间诸因缘
　入色无色法　　欲色无色界
　能知于众生　　国土及法性
　又能入可数　　不可数法中
　乃至能观察　　虚空无量性
　又此地悉知　　菩萨变化事
　诸佛威神力　　微细智密事
　又能悉通达　　一切诸劫数
　于一微尘中　　观见诸世界
　一切诸如来　　于此无上地
　初生及出家　　得道转法轮
　示入于涅槃　　皆随顺于智
　寂灭妙解脱　　悉得于此地
　此地诸大士　　忆念力大故
　诸佛大法雨　　皆悉能受持
　譬如大海水　　能持龙王雨
　诸佛广大法　　菩萨受亦尔
　若于一佛所　　一时听受法
　十方无量土　　微尘数众生
　皆多闻总持　　成于声闻乘
　不如是菩萨　　算数所不及
　以无量智慧　　及先大愿力
　能于一念中　　遍满无量国
　雨甘露法雨　　灭诸烦恼火
　是故诸如来　　名为法云地
　大士住此地　　供养诸佛具
　过诸天所有　　普示大神力
　示众转胜力　　过是数无量
　若人欲思量　　迷闷不能解
　大智住此地　　举足下足事
　一切诸菩萨　　乃至于九地
　皆悉不能知　　何况余众生
　三世诸声闻　　及与辟支佛
　住此诸佛示　　一切智慧事
　亦与令通达　　三世无碍智
　示法性寂灭　　亦示种种变
　一切诸世界　　所有众生类
　所行一切法　　深微隐远事
　一切佛功德　　次第示令知
　菩萨住此地　　能以大供具
　供养十方佛　　遍一切世界
　一切诸世间　　所有众生类
　其余诸供具　　皆所不能及
　智者住此地　　皆能破一切
　无明诸闇冥　　开示以佛道
　如自在天王　　光灭众热恼
　佛子智光明　　灭恶亦如是
　住是地多作　　三界自在王
　通达诸智慧　　善以三乘化
　能于一念中　　得无量三昧
　能见十方佛　　其数亦如是
　金刚藏菩萨　　告诸大士言
　我今略解说　　十地之妙行
　若广演说者　　千亿劫不尽
　是则名清净　　诸大菩萨地
　为得佛智故　　住于十地中
　安住不移动　　犹如大山王
　初地具一切　　经书诸技术
　犹如雪山中　　积聚众药草
　持戒及多闻　　在于二地中
　犹如香山王　　集一切香物
　如轲梨罗山　　多积诸宝华
　明地集闻智　　禅定亦如是
　焰地多积聚　　入道法不坏
　如仙圣山中　　善寂所游止
　五地诸神通　　无能得及者
　如由乾陀山　　多集夜叉众
　六地善分别　　诸果无穷尽
　犹如马耳山　　妙果无有量
　七地方便慧　　无有能及者
　如尼民陀罗　　诸龙王盈满
　住于八地中　　自在智无量
　如斫迦罗山　　多心自在者
　九地心清净　　说法无障碍
　犹如宿慧山　　阿修罗所止
　十地诸佛力　　功德无穷尽
　如须弥山王　　集一切天众
　又复初地中　　发于广大愿
　二地持戒品　　三地假名坏
　第四地专一　　五地众妙事
　六地甚深相　　七地广大心
　八地中种种　　庄严诸神通
　九地思妙智　　能过一切世
　十地能受持　　诸佛大法雨
　菩萨行大海　　难动不可尽
　发心出世间　　得入于初地
　二地净持戒　　三地修诸禅
　四地道行净　　五炼方便慧
　六因缘庄严　　七深方便慧
　八到琉璃幢　　九地观众生
　一切险难处　　智慧光普照
　十地受智职　　如珠随王意
　如是次第净　　菩提心妙宝
　十方诸世界　　所有微尘数
　可于一念中　　计知其多小
　可以一毫末　　数知于虚空
　诸佛大功德　　无量不可尽　


大方广佛华严经卷第二十七
大方广佛华严经卷第二十八

　　　　东晋天竺三藏佛驮跋陀罗译


　　十明品第二十三

尔时普贤菩萨摩诃萨告诸菩萨言。佛子。菩萨摩诃萨有十种明。何等为十。此菩萨摩诃萨。悉知三千大千世界众生心念。所谓善心。不善心。无记心。广心。狭心。恶心。胜心。顺生死心。背生死心。声闻心。缘觉心。菩萨心。声闻行心。缘觉行心。菩萨行心。天心。龙心。夜叉心。乾闼婆心。阿修罗心。迦楼罗心。紧那罗心。摩睺罗伽心。人心。非人心。地狱心。畜生心。饿鬼心。阎罗处众生心。诸难处众生心。如是等无量种种众生心。悉分别知。如是等百世界。千世界。百千世界。亿世界。百亿世界。千亿世界。百千亿世界。乃至百千亿那由他世界。广说乃至不可说不可说佛刹微尘数世界众生。悉能分别知其心念。佛子。是为菩萨摩诃萨第一善知他心智明。佛子。菩萨摩诃萨。悉知无量无数不可说不可说佛刹微尘数世界众生。死此生彼。善恶诸趣。若好若丑。若垢若净。若黑若白。如是等无量种种众生。天龙夜叉乾闼婆阿修罗迦楼罗紧那罗摩睺罗伽人非人。微细众生。小众生。中众生。大众生。胜众生。如是等无量种种众生。死此生彼。菩萨摩诃萨。以无障碍明净天眼。悉能照见。随其业报所受苦乐。种种业。种种行。种种思愿。种种见。如业境界。如所回转。悉能睹见。佛子。是为菩萨摩诃萨第二无碍天眼智明。佛子。菩萨摩诃萨。忆宿命事。或自或他。悉能忆念。无量无数不可说不可说佛刹。微尘数世界众生。过去无量无数不可说不可说佛刹。微尘数劫事。如是生。如是名姓。如是食。如是苦乐。悉能了知。又忆过去无量无数不可说不可说佛刹。微尘数诸佛。如是名号。如是眷属。如是父母。如是侍者。如是声闻。如是最胜二大弟子。如是舍离王都。出家求道。如是菩提树下结跏趺坐得最正觉。如是住处。如是床座。如是说法。如是化度。如是寿命。如是作佛事已。入无余涅槃。佛灭度后。正法如是久住。悉能忆念。过去无量无数不可说不可说佛刹。微尘数佛。从初发心出生愿行。恭敬供养无量诸佛。教化调伏一切众生。大众眷属。转净法轮。随其寿命。示现神力。自在变化。无余涅槃。庄严塔庙。长养善根。乃至法住。佛子。是为菩萨摩诃萨第三深入过去际劫无碍宿命智明。佛子。菩萨摩诃萨。深入未来际劫。乃至无量无数不可说不可说佛刹。微尘数世界众生。未来生死。流转三有。知众生业。知众生报。知众生善。知众生不善。知众生出。知众生不出。知众生定。知众生不定。知众生正定。知众生邪定。知众生有使善根。知众生无使善根。知众生具足善根。知众生不具足善根。知众生摄取善。知众生摄取不善。知众生积集善。知众生积集不善。知众生积集恶法。知众生不积集恶法。知未来无量无数不可说不可说佛刹。微尘数世界诸佛。如是名号。如是眷属。如是父母。如是侍者。如是声闻。如是最胜二大弟子。如是舍离王都。出家求道。如是菩提树下结跏趺坐得最正觉。如是住处。如是床座。如是说法。如是化度。如是寿命。如是作佛事已。入无余涅槃。佛灭度后。正法如是久住。悉知未来无量无数不可说不可说佛刹。微尘数佛。从初发心出生愿行。恭敬供养无量诸佛。教化调伏一切众生。大众眷属。转净法轮。随其寿命。示现神力自在变化。无余涅槃。庄严塔庙。长养善根。乃至法住。佛子。是为菩萨摩诃萨第四深入未来际劫无碍智明。佛子。菩萨摩诃萨。出生无碍天耳。清净广大具足。不可称量。修习得证。明净离障。了达决定。菩萨成就无碍天耳。十方远近一切音声。欲闻不闻自在随意。于东方无量无数不可说不可说佛刹。微尘数诸如来。应供等正觉所说。所发。所开。所示。所制。所调伏。所教化。所念。所分别。所教。深妙善解。无量清净方便。如是一切悉能闻持。善义善味。随众。随人。随音声。随智。随识。随所化度所得功德。随境界。随所依。随出道。悉能闻持。无有忘失。广说妙法。度脱一切。乃至不失一句一味。如东方。一切十方亦复如是。佛子。是为菩萨摩诃萨第五无碍清净天耳智明。佛子。菩萨摩诃萨。安住无畏神力智明。逮得自在无作神力。平等神力。广大神力。无量神力。无依神力。念至神力。不转神力。不退转神力。无尽神力。不可坏神力。长养神力。随顺行神力。若闻十方无量阿僧祇世界。无边世界。无分齐世界。不可称量世界。不可思议世界。不可度量世界。乃至不可说不可说佛刹。微尘等一切世界现在诸佛。闻已悉能往诣彼诸佛所。恭敬礼拜。赞叹供养。深知如来清净佛刹。种种庄严。种种功德。无量功德。皆悉充满。示现无量自在。无量境界。赞叹一切如来恭敬供养。示现其身。悉在十方一切佛所。亦不离此。而往到彼。悉自了知。诣诸佛所。恭敬礼拜。赞叹供养。问菩萨法。出生佛智。见诸佛刹眷属变化。知说法相。知佛刹相。悉无所著。于一切事。皆悉究竟。到于彼岸。无损神力。速遍十方一切世界。无佛不见。无法不闻。无众不知。常闻正法。未曾断绝。乐求佛法。胜愿成满。具足修习普贤菩萨无量诸行。佛子。是为菩萨摩诃萨第六安住无畏神力智明。佛子。菩萨摩诃萨。于无量无数不可说不可说佛刹。微尘数世界众生音声语言。悉能了知。所谓中国言音。边国言音。天言音。龙言音。夜叉言音。乾闼婆言音。阿修罗言音。迦楼罗言音。紧那罗言音。摩睺罗伽言音。人言音。非人言音。如是等不可说不可说种种众生言音不同。菩萨摩诃萨悉能了知。善分别知。入一切施设。深入解了一切世谛。悉知种种诸言音法。分别了知诸言音法。入一切种言音大海。菩萨摩诃萨随其所入。游行世界。悉能了知此世界中众生之性。知其性已。悉解一切诸言音法。如日天子出照一切色。令有眼者。悉见色相。菩萨摩诃萨亦复如是。悉入一切诸言音云。善知一切诸言音法。佛子。是为菩萨摩诃萨第七分别一切言音智明。佛子。菩萨摩诃萨知一切色。法不生色。无种种色。无虚妄色。无青黄赤白等形色。而菩萨摩诃萨入深法界。住持变化种种形色。无量色。明净色。清净色。普现色。似彼色。普照色。所得色。无染污色。具足相色。清净相色。离恶色。大力色。尊重色。无穷色。无尽色。杂色。端严色。不可称量色。善学色。善长养色。成熟色。随化度色。无碍色。明彻色。离垢色。澄净色。正身色。不可思议方便色。不可坏色。最胜色。离曀色。离闇色。牢强色。善杂色。功德相色。姿好色。大我色。境界色。善调伏色。清净正直色。上色。胜广色。不可断色。无所依色。无等色。充满不可说佛刹色。长养色。最坚固色。胜色。恶色。胜功德色。随希望色。清净性色。常善色。善决定色。无障色。虚空明净色。清净长养色。无垢色。离尘色。离种种尘色。善示现色。普应现色。随时示现色。寂静色。离欲色。功德福田真实色。安隐色。离恐怖平等威仪色。超越智慧色。无碍身色。遍游行身色。离愚痴色。大慈等起色。大悲受持色。出正趣色。具足功德力色。随正念色。无量宝色。明净藏色。令一切众生欢喜色。一切智门色。欢喜眼色。一切宝庄严无比色。不著心色。不坚固色。住持自在色。种种神力自在色。如来家生色。无比色。充满法界色。随众往诣色。种种色。具足色。善行色。随化究竟色。见无厌足色。无量杂光色。放无量阿僧祇焰光色。不可说种种光色。不可思议香光普熏三界色。不可量日光焰色。不可称月形像色。放无量乐华云色。种种宝华鬘庄严云色。过一切世间一切香焰普熏色。出生一切如来功德藏色。无量音声广说一切法显现色。一切种行具足普贤菩萨色。佛子。菩萨摩诃萨。入无色法界。住持变化种种形色。随所应故。所谓见教化。正念教化。转法轮教化。随时教化。念念教化。亲近教化。随逐教化。神力教化。种种自在教化。不可思议大神变教化。悉能度脱一切众生。佛子。是为菩萨摩诃萨第八出生无量阿僧祇色身庄严智明。佛子。菩萨摩诃萨。悉知诸法无有名字。知一切法悉无有性。知一切法无来无去。知一切法别异。知一切法无别异。知一切法不二非不二。知一切法无我。知一切法无比。知一切法不生。知一切法不灭。知一切法无所从来去无所至。知一切法无坏。知一切法不实。知一切法非不实。知一切法一相无相。知一切法非有。知一切法非无。知一切法非法。知一切法非非法。知一切法非语言。知一切法。非非语言。知一切法非业。知一切法非非业。知一切法非报。知一切法非无报。知一切法非作。知一切法非不作。知一切法非第一义。知一切法非出。知一切法非不出。知一切法非量。知一切法非无量。知一切法非世间。知一切法不离世间。知一切法非因生。知一切法非无因生。知一切法非定色。知一切法非不定色。知一切法不具足色。知一切法非不具足色。知一切法不出生死。知一切法非不出生死。知一切法非虚妄。知一切法非不虚妄。知一切法非方便非不方便。菩萨摩诃萨。知如是诸法故。不著世谛。不著第一义谛。不虚妄取诸法。不起诸文字。随顺寂灭性。不舍一切愿。见第一实义。决定知诸法。兴无量法云。普雨一切甘露法雨。入不可说方便。度不可说方便。以无尽辩才。广说如实义。不违真法。善巧方便说一切法。辩才无尽。成就大慈悲。无文字境界。出生文字。义不坏文字性。观察诸法悉从缘起。无所染著。解了一切诸语言法。开发示导。称扬显现。具足清净。灭众疑网。摄取众生。不舍实法。于不二法。而不退没。具足成就无碍法门微妙音声。普雨法雨。未曾失时。佛子。是为菩萨摩诃萨第九一切诸法真实智明佛子。菩萨摩诃萨。于念念中。入灭一切法三昧正受。而不退转。亦不舍菩萨事。不舍大慈悲心。不舍诸波罗蜜。善能分别诸佛刹土。而无厌足。不舍大愿。度脱众生。不舍转法轮。不舍教化调伏众生。不舍供养恭敬一切诸佛。不舍一切诸法自在法门。不舍常见一切诸佛。不舍常闻诸佛正法。悉能出生一切无碍法。知一切法皆悉平等。具足成就一切诸佛胜法诸愿。深入一切佛刹。究竟一切诸佛种性彼岸。于一切世界。悉能善学一切所学。一切法相深入法相。善知诸法悉从缘起。了一切法无有真实。随顺世间诸语言法。于一切法无所染著。随其所应。方便演说一切诸法。菩萨摩诃萨。于一切法灭尽正受。或住一劫或住百劫。或住百千劫或住亿劫。或住百亿劫。或住百千亿劫。或住亿那由他劫或住百亿那由他劫。或住千亿那由他劫。或住百千亿那由他劫。或住无量劫。或住无边劫。或住阿僧祇劫。或住不可思议劫。或住不可称量劫。或住无分齐劫。或住不可说不可说劫。常在灭一切法三昧正受。颜容无异。体无羸损。亦不坏散。不可烧。不可没。不可失。不可尽。于有于无。悉无所作。悉能成办诸菩萨事。广能演说一切诸法。教化众生。未曾失时。长养一切诸如来法。满足一切诸菩萨行。不舍饶益一切众生。应化十方。未曾暂息。不舍普照一切诸趣。于正受地。寂然不动。佛子。是为菩萨摩诃萨第十一切诸法灭定智明。菩萨摩诃萨安住此明。一切天人不能思议。一切世间不能思议。声闻缘觉不能思议。下地菩萨不能思议。身口意业不可思议。一切三昧自在不可思议。智慧境界不可思议。唯有如来乃能演说此人功德。余无能说。佛子。是为菩萨摩诃萨十种智明。此菩萨摩诃萨住此智明。悉得三世无碍智明

　　大方广佛华严经十忍品第二十四

尔时普贤菩萨摩诃萨。复告诸菩萨言。佛子。菩萨摩诃萨成就十种忍。能得一切无碍忍地。又得一切诸佛无尽无碍之法。何等为十。所谓随顺音声忍。顺忍。无生法忍。如幻忍。如焰忍。如梦忍。如响忍。如电忍。如化忍。如虚空忍。佛子。是为菩萨摩诃萨十种忍。过去诸佛已说。未来诸佛当说。现在诸佛今说。佛子。何等为菩萨摩诃萨随顺音声忍。若闻真实法。不惊。不怖。不畏。信解受持。爱乐顺入。修习安住。佛子。是为菩萨摩诃萨第一随顺音声忍。佛子。何等为菩萨摩诃萨顺忍。佛子。此菩萨随顺寂静。观一切法。平等正念。不违诸法。随顺深入一切诸法。清净直心。分别诸法。修平等观。深入具足。佛子。是为菩萨摩诃萨第二顺忍。佛子。何等为菩萨摩诃萨无生法忍。佛子。此菩萨不见有法生。不见有法灭。何以故。若不生则不灭。若不灭则无尽。若无尽则离垢。若离垢则无坏。若无坏则不动。若不动则寂灭地。若寂灭地则离欲。若离欲则无所行。若无所行则是大愿。若是大愿则住庄严。佛子。是为菩萨摩诃萨第三无生法忍。佛子。何等为菩萨摩诃萨如幻忍。佛子。此菩萨深入诸法皆悉如幻。观缘起法。于一法中。解众多法。众多法中。解了一法。菩萨摩诃萨于彼诸法。分别诸刹。入众生界法界。等观世间。等观佛出入不二入。出生住持。譬若如幻。非象兵马兵车兵步兵。非男非女。非童男童女。非树非叶。非华非果。非地水火风。非昼非夜。非半月一月。非年岁。非百年。非月非日。非劫数。非定非乱。非一非异。非纯非杂。非好非恶。非多非小。非量。非无量。非粗非细。种种众非幻。幻非种种众。但以幻故。示众色像。菩萨摩诃萨亦复如是。观一切世间皆悉如幻。所谓业世间。烦恼世间。佛刹世间。法世间。三世世间。流转世间。成世间。坏世间。行世间。菩萨摩诃萨。观察一切世间悉如幻时。不起众生。不坏众生。不起诸刹。不坏诸刹。不起诸法。不坏诸法。不取过去虚妄相。不作当来。不转当来。现在不住。亦无所著。不观察菩提。不虚妄取菩提。不取佛兴世。亦无佛涅槃。不住大愿。不取清净离生平等。无出无著。出生严净佛刹。决定知真法。出生众生界。分别知众生。决定知法界。住正法不动。等入三世。而亦不违分别三世。出生阴入。除灭所依。度脱众生。等观法界无有差别。知一切法非文字。非言说。而亦不舍诸深妙辩。不著化众生。而转法轮。为众生故。受持大悲。度脱一切。说过去因缘。实知诸法。而无所至。佛子。是为菩萨摩诃萨第四如幻忍。佛子。何等为菩萨摩诃萨如焰忍。佛子。此菩萨觉悟一切世间皆悉如焰。如热时焰。无有方处。菩萨摩诃萨。决定了知一切诸法。亦无方处。非内非外。非有非无。非常非断。观一切法。皆悉真实假名施设。非一色。非种种色。非无色地。具足证知一切诸法。佛子。是为菩萨摩诃萨第五如焰忍。佛子。何等为菩萨摩诃萨如梦忍。佛子。此菩萨解一切世间皆悉如梦。譬如梦非世间。非离世间。非欲界。非色界。非无色界。非生非死。非净非秽。非清非浊。而有示现。如是菩萨摩诃萨。觉悟一切世间皆悉如梦。不坏梦。不著梦。梦性寂灭。梦无自性。受持一切法。皆悉如梦。不坏梦。不虚妄取梦。觉悟一切世间皆悉如梦。佛子。是为菩萨摩诃萨第六如梦忍。佛子。何等为菩萨摩诃萨如响忍。佛子。此菩萨出生诸法。善学成就。究竟圣法。得到彼岸。知一切法皆悉如响。分别众声。犹如呼响。而无所至。菩萨摩诃萨解如来音。不从内出。不从外出。不从内外出。彼闻音者。不在内。不在外。亦不在内外。而能出生巧方便智。了声如响悉从缘起。亦不坏法施。深入音声。远离颠倒。善学一切。如帝释后。于一音中。出千妙音。而亦不取虚妄音声。菩萨摩诃萨亦复如是。入离虚妄法界。出生巧妙方便音声。于无量无边世界。广为众生转净法轮。度脱一切。受持如来广长舌相。出生无量无障碍音。充满十方一切世界。普令众生。悉得开解。发起善根。而音声无转。不可言说。知音声非语言。而随顺语言。亦不染著种种音声。觉悟了知一切音声。佛子。是为菩萨摩诃萨第七如响忍。佛子。何等为菩萨摩诃萨如电忍。佛子。此菩萨不生世间。不死世间。不内世间。不外世间。不行世间。非不行世间。不坏世间。非不坏世间。不起世间趣。不离世间趣。不等世间。非不等世间。非世间。非离世间。不行菩萨行。而不舍大愿。非实。非虚。所行真实。究竟一切如来正法。能办一切世间诸事。亦不随顺世间流转。亦不受持正法流转。譬如电或日。或月。山树男女。室宅墙壁。大地流水等。皆悉能照。令明净故譬水油身宝珠明镜。如是等一切清净色。悉能照明一切净界。电不离明净。明净不离电。电能远照。而电非远近。菩萨摩诃萨亦复如是。能照彼我一切境界。而其智慧不作分别。照现彼我一切境界。如种子中无有根芽茎节枝叶。而能为因。菩萨摩诃萨亦复如是。于不二法中。分别二相。修无碍际。佛子。是为菩萨摩诃萨第八如电忍。若菩萨摩诃萨成就此忍。虽不往诣诸如来所。而悉普现一切佛刹。不起此世界。不至一切世界。菩萨现身遍一切世界。如电光现。游行无碍。普至十方。金刚诸山坚固之物所不能障。具足成就佛家清净身口意业得无量清净一切色身。佛子。何等为菩萨摩诃萨第九如化忍。佛子。此菩萨知一切世间皆悉如化。所谓一切众生业化。一切众生行化。一切虚妄化。一切苦乐颠倒化。一切妄取化。一切世间无实法化。一切语言道化。一切烦恼化。诸想所起故。调伏众生化。离垢清净故。三世不退转化。无生平等故。菩萨愿化。长养菩萨行故。如来大悲化。除灭众生一切苦故。法轮方便智化。出生无量无畏智辩故。佛子。是为菩萨摩诃萨解知世间离世间化。决定知广大。知无量无际等。知如如。具足成就无量自在。于真实中。而不倾动。悉见一切无有真实。而不坏所行。譬如化不从心起。不住心中生。不由业起。亦不受报。非世间生。非世间灭。非法所摄。非法所触。非是久住。非须臾住。非世间行。非离世间。非游诸方。非诸方所摄。非量。非无量。非厌。非无厌。非休息。非无休息。非凡非圣。非净非秽。非生非死。非愚非智。非见非失。不依世间。非法界所摄。非黠慧。非愚蒙。非炽然。非寂灭。非生死。非涅槃。非有非无。如是菩萨摩诃萨处于世间。行菩萨行。受持方便。观察世间皆悉如化。不著世间。亦不著化。不妄取世间。亦不取化。不住世间。不灭世间。不住正法。不随非法。而不舍教化众生。一向正念。具足诸愿。不庄严诸法。亦复不坏诸庄严法。于一切法。悉无所有。悉能具足一切佛法。譬如化非有非无。菩萨摩诃萨亦复如是。安住如化忍中。悉能具足诸佛菩提。饶益众生。佛子。是为菩萨摩诃萨第九如化忍。佛子。若菩萨摩诃萨成就此忍。于一切佛刹。无所依著。譬如化于一切世界。无所依著。于一切佛法。不虚妄行。譬如化行无所行。离诸颠倒。譬如化非身示现一切身。譬如化。不依色。示现一切色。譬如化不著实际。平等满足自性无性。譬如化非解脱法。悉能示现一切法处。譬如化无处所性。亦非调伏。亦非清净。譬如化离一切神力。往诣一切诸如来所。譬如化不可退转。不生不灭。悉离挂碍。一切诸力金刚诸山所不能障。佛子。何等为菩萨摩诃萨第十如虚空忍。佛子。此菩萨解一切法界。犹如虚空。以无性故。譬如虚空。一切世界亦复如是。解一切佛刹无所起故。譬如虚空。一切诸法亦复如是。解无二法故。譬如虚空。一切众生行亦复如是。解行无所行故。譬如虚空。一切佛法亦复如是。解无分别故。譬如虚空。一切佛力亦复如是。解无异故。譬如虚空。一切诸禅亦复如是。解三世故。譬如虚空。一切说法亦复如是。解不可说故。譬如虚空。一切佛身亦复如是。解无碍故。譬如虚空。遍一切处。解一切法。如虚空故。佛子。如是菩萨摩诃萨。解一切法悉如虚空。得虚空等忍智。得虚空等身。得虚空等身业。得虚空等口。得虚空等口业。得虚空等心。得虚空等心业。譬如虚空不生不死。菩萨摩诃萨亦复如是。一切法身。不生不死。譬如虚空不可破坏。菩萨摩诃萨亦复如是。智慧诸力不可破坏。譬如虚空一切世间之所依止。而无所依。菩萨摩诃萨亦复如是。一切诸法之所依止。而无所依。譬如虚空不生不灭。悉为一切生灭所依。菩萨摩诃萨亦复如是。非向非成。令一切众生。皆悉清净。譬如虚空非方非非方。而能示现诸海分际。菩萨摩诃萨亦复如是。非业非业报。而能演说一切生死大海分际。譬如虚空非行非住。而能示现种种威仪。菩萨摩诃萨亦复如是。非行非住。而能分别一切诸行。譬如虚空非色非无色。而能示现百千诸色。菩萨摩诃萨亦复如是。非世间色。非离世间色。而能示现一切诸色。譬如虚空非久住非须臾住。菩萨摩诃萨亦复如是。非久趣向非须臾趣向。能广演说一切菩萨之所住行。譬如虚空非净非秽。菩萨摩诃萨亦复如是。非世间障覆。亦非清净。譬如虚空一切世间皆谓现前实非现前。菩萨摩诃萨亦复如是。一切诸法现菩萨前。而于菩萨无所现前。譬如虚空住一切处。而虚空无分齐。菩萨摩诃萨亦复如是。住一切法。而菩萨心无有分齐。何以故。菩萨摩诃萨。思惟自己善根。犹如虚空。善根清净。善根具足。善根平等。善根一分。善根寂灭。善根一味。善根一量。善根清净。如虚空色善根。趣一切道。不忘一切法。得一切不坏法。游行一切刹。具足一切身。而于诸身。悉无所著。普于十方。永离痴惑。具足成就不可坏力。满足一切功德境界。得一切种法。得深乐法。得虚空等金刚善根。出生一切诸妙音声。一切世间常转法轮。未曾失时。佛子。是为菩萨摩诃萨第十如虚空忍。若菩萨摩诃萨成就此忍。得无来身。以无去故得不生身。以不灭故。得不聚身。以无散坏故。具足不实身。以无真实故。得一相身。以无相故。得无量身。以佛力无量故。得平等身。以如相故。得不坏身。以等观三世故。得至一切处身。以净眼普照无障碍故。得离欲际身。以一切法无合散故。得虚空际功德藏。以无尽故。得无穷尽平等法辩。以一切法性如虚空一性故。得无量无碍。微妙音声。以无碍如虚空故得清净具足一切菩萨行巧妙方便。以一切法无碍清净如虚空故。得一切佛法海。以不可断如虚空故。得受持一切佛刹。以无量如虚空离贪欲故。得一切法示现自在未曾休息。以坚固如虚空故。得不可坏坚固法身。以如虚空能持一切世间故。具足成就不可沮坏金刚诸根。以示现一切世间成败故。得具足力能持一切世间。以受持智慧如虚空故。佛子。是为菩萨摩诃萨十种忍。尔时普贤菩萨。欲重宣此义。为诸菩萨。以偈颂曰


　譬如世有人　　闻有宝藏处
　闻已大欢喜　　宝藏可得故
　如是大智慧　　菩萨真佛子
　佛深寂灭法　　闻已大欢喜
　闻彼深法已　　其心不恐怖
　亦不生惊畏　　不退亦不没
　菩萨向菩提　　闻此寂灭音
　堪忍寂灭法　　于彼不生疑
　我作一切智　　天人尊导师
　以闻甚深法　　其心堪忍故
　彼闻寂灭音　　踊跃大欢喜
　一心乐专求　　一切诸佛法
　修习调伏心　　正直求菩提
　长养诸善根　　而不坏法性
　堪忍寂灭法　　随顺彼音声
　修习菩萨行　　安住音声忍
　转求胜妙道　　出生诸善法
　精进不退转　　究竟成菩提
　闻此妙音声　　菩提心清净
　得勇健善根　　令诸佛欢喜
　譬如功德人　　获大珍宝藏
　随顺身所宜　　造诸庄严具
　慧者亦如是　　闻此深法义
　增广智慧海　　随顺求诸法
　决定随顺法　　分别无所有
　随顺于真如　　得彼真实法
　得净自在心　　明彻大欢喜
　解了一切法　　悉从众缘起
　修习平等法　　分别性非性
　不坏佛法藏　　正觉一切法
　正直心坚固　　庄严净菩提
　不动如须弥　　一向求佛道
　修习深三昧　　精进不懈怠
　无量劫修行　　未曾有退失
　最胜甚深海　　究竟到彼岸
　尽诸法原底　　远离众恐怖
　等心观诸法　　如无等所说
　成就随顺忍　　平等智满足
　具足顺忍门　　顺佛之所说
　随顺真实智　　不分别法相
　三十三天中　　彼诸天子等
　共一宝器食　　所食各不同
　诸天种种食　　不从十方来
　随彼所修业　　自然食在器
　菩萨亦如是　　观察一切法
　悉从因缘起　　不生亦不灭
　若法不生灭　　是法不可尽
　了达其成败　　清净不可坏
　实际不可坏　　悉寂灭如如
　金刚愿饶益　　具佛无碍智
　专念寂灭法　　其心未曾离
　随顺世间行　　长养大悲愿
　具足诸愿力　　不著于世间
　成就甚深智　　随顺广说法
　是名无生忍　　解诸法无尽
　了达悉如如　　法界无所起
　菩萨住此忍　　一切十方界
　现在无量佛　　皆悉授彼记
　乐观寂灭法　　出生诸善根
　一念达三世　　调伏净众生
　观察诸世间　　解了悉如幻
　寂灭无所有　　于彼无染著
　诸色从心造　　示现犹如幻
　虚空非真实　　一切有如幻
　譬如工幻师　　四衢现众像
　众生见欢喜　　而实无所有
　世间亦如是　　一切皆如幻
　有无等诸法　　了知悉虚妄
　度脱一切众　　解了悉如幻
　善能平等知　　众生幻无异
　众生诸佛刹　　三世一切法
　无量诸世间　　悉了义如幻
　譬如工幻师　　示现种种形
　男女象马牛　　园林华果等
　幻无所染著　　亦无有住处
　幻法无真实　　所现悉虚妄
　佛子亦如是　　观察诸世间
　有无一切法　　了达悉如幻
　众生诸佛刹　　种种业所造
　觉悟如幻际　　于彼无所著
　菩萨摩诃萨　　常乐寂静法
　深入真实地　　究竟住法界
　随顺向正法　　最胜法化生
　善解一切想　　缠网群生类
　想如热时焰　　令众生颠倒
　菩萨善知想　　能离一切倒
　世间各别异　　形类悉不同
　佛子善明达　　了相非真相
　十方诸群生　　悉为想网覆
　菩萨慧眼净　　善见世间想
　世间犹如焰　　妄想取世间
　能断世间想　　则离三种倒
　譬如热时焰　　众生于远见
　妄想谓为水　　其实非真水
　众生亦如是　　虚妄取世间
　想如热时焰　　无碍心境界
　分别一切想　　成就无碍智
　想缚群生类　　勇健能解脱
　远离放逸慢　　除灭世间想
　究竟尽无尽　　无尽者方便
　彼能解世间　　一切法如梦
　梦性无方处　　世间亦如是
　解法离虚妄　　寂灭心无异
　明了世间行　　三世皆如梦
　梦非生死法　　非有亦非无
　三有悉如梦　　寂灭心无缚
　解世如梦性　　不依于世间
　观世间寂灭　　不染著诸趣
　明见一切世　　不起虚妄倒
　善解法如梦　　逮得如梦忍
　众生于梦见　　种种诸异相
　悉知从心造　　而实无所有
　智月如是见　　众生皆如梦
　晓了如梦已　　离一切虚妄
　菩萨方便解　　一切法如梦
　梦性无真实　　非一亦非异
　众生一切法　　佛刹诸行业
　菩萨悉明了　　一切皆如梦
　随一切垢净　　悉能如实知
　解知世如梦　　不取虚妄相
　菩萨所行行　　一切诸妙愿
　明解悉如梦　　于彼无所著
　决定解诸法　　及一切世间
　菩萨能善知　　其性皆如梦
　世间生灭法　　众生去来相
　解了净如梦　　其性无忘失
　随顺如梦行　　亦不坏世间
　了达诸威仪　　如修短无实
　是名如梦忍　　解了一切法
　成就无碍智　　度脱一切众
　菩萨摩诃萨　　广行无量行
　出生于一切　　正觉平等法
　种种诸方便　　解法真实相
　诸法无去来　　于彼心无著
　一切众生类　　无量诸音声
　菩萨深觉悟　　了之悉如响
　菩萨知音声　　非是内外法
　谛了诸音声　　一切皆如响
　一切诸音声　　皆悉是虚妄
　菩萨知非实　　于彼无所著
　菩萨悉睹见　　十方一切佛
　又闻彼如来　　梵音演说法
　彼诸大导师　　广说修多罗
　菩萨闻法音　　其心无所著
　所闻声如响　　悉无所从来
　分别一切音　　善解无坏法
　分别诸音声　　善解一切法
　解声非是声　　出无量净音
　观察一切法　　皆悉离音声
　种种语言际　　悉能善了知
　菩萨于众生　　了之悉如响
　如是能深解　　一切诸众生
　菩萨善随顺　　明达语言道
　解了一切世　　种种诸音声
　了知音声性　　常乐寂静地
　明解诸世间　　一切悉如响
　犹如语言道　　宣明种种法
　众生乐染著　　虚妄之音声
　如彼音声相　　世间亦如是
　众生相亦然　　真佛子明觉
　如此真实相　　明智之忍力
　令音净微妙　　解世皆寂灭
　彼于三世中　　了达语言道
　不取虚妄声　　其心无所著
　寂静定意为世间　　一向专求佛菩提
　未曾虚妄取世间　　心常欣乐寂灭法
　观察世间无有余　　皆悉寂灭无自性
　专求菩提为众生　　具足智力大慈悲
　不受一切世间生　　亦不解脱于世间
　一切世间无所依　　亦复不离依世间
　解知众生诸法性　　于彼法性不染著
　于诸众生无所依　　清净解脱而无缚
　于一切趣知实性　　世间生死流转法
　菩萨解法无有二　　于不二法无所著
　其心不住诸世间　　又亦不离于世间
　所行不在世间外　　了知诸法真实相
　譬如水中电光色　　彼色非内亦非外
　菩萨饶益众生故　　演说世间无真实
　众生无缚无解脱　　一切世间不可说
　世间非内亦非外　　如彼水中电光像
　如是清净离垢心　　随顺甚深微妙行
　具足智慧法灯明　　成满诸愿不退转
　智慧成就不可量　　常能饶益一切众
　安立众生无畏法　　除灭一切诸障碍
　修习甚深法　　饶益一切众
　此忍增妙智　　具足菩萨行
　深入寂灭法　　谛了悉如化
　示现无量行　　而实无所行
　胜地修菩提　　随顺如化行
　如化常寂灭　　菩萨行亦然
　了知众生类　　及无量行业
　平等悉如化　　解脱亦如是
　明解三世佛　　一切悉如化
　无量本行愿　　化成诸导师
　大慈悲弥广　　化众生清净
　清净即是化　　化力持应现
　世间悉虚妄　　菩萨解如化
　化性诸世间　　种种业庄严
　变化藏严饰　　究竟菩萨行
　随世诸行业　　种种杂无量
　化是虚妄法　　出生化虚妄
　菩萨所行法　　皆悉离虚妄
　化智海决定　　化印印世间
　化非生灭法　　智慧亦如是
　第十忍明观　　清净如虚空
　虚空众生法　　等观无别异
　智满如虚空　　除灭诸障碍
　虚空性无杂　　世间亦如是
　成就空忍力　　如空不可尽
　境界如虚空　　不取虚妄相
　虚空无自性　　虚空不可断
　虚空无种种　　智力亦如是
　譬如虚空性　　无有初中后
　虚空无异性　　智慧亦如是
　如是正观法　　皆悉如虚空
　无生亦无灭　　平等观诸法
　安住虚空法　　广为十方说
　虚空方便忍　　调伏一切魔
　虚空无自性　　世间亦如是
　有性无性法　　平等如虚空
　一方便庄严　　观世间虚空
　悉知三世法　　犹如虚空性
　菩萨智慧身　　音声如虚空
　身性亦虚空　　安住虚空智
　是名十种忍　　佛子具足行
　心安住忍力　　广为十方说
　真佛子善学　　超成智慧力
　法力定智力　　随顺修菩提
　深入此忍门　　成就无碍智
　调伏一切恶　　转无上法轮
　安住无量法　　一切莫能知
　调御师智海　　菩萨尽原底
　谦下行菩提　　得此深法忍
　妙法清净意　　悉满一切愿
　一切众生类　　诸佛刹微尘
　悉可算其数　　菩萨德难知
　若有真佛子　　成此十种忍
　一切诸众生　　无能知境界　


大方广佛华严经卷第二十八
大方广佛华严经卷第二十九

　　　　东晋天竺三藏佛驮跋陀罗译


　　心王菩萨问阿僧祇品第二十五

尔时心王菩萨白佛言。世尊。所谓阿僧祇。不可量。无分齐。无周遍。不可数。不可称量。不可思议。不可说。不可说不可说。世尊。云何阿僧祇。乃至不可说不可说耶。佛告心王菩萨言。善哉善哉。善男子。饶益众生故。乃能问此如来应供等正觉。佛智境界甚深之义。善男子。汝今谛听。我当说之。尔时心王菩萨白佛言。世尊。唯然善听。佛告心王菩萨言。百千百千名一拘梨。拘梨拘梨名一不变。不变不变名一那由他。那由他那由他名一鞞婆逻。鞞婆逻鞞婆逻名一作。作作名一来。来来名一胜。胜胜名一复次。复次复次名一阿婆逻。阿婆逻阿婆逻名一得胜。得胜得胜名一分界。分界分界名一充满。充满充满名一量。量量名一解。解解名一此解。此解此解名一离欲。离欲离欲名一舍。舍舍名一聚。聚聚名一通。通通名一频申。频申频申名一网。网网名一众流。众流众流名一出。出出名一分。分分名一分别。分别分别名一称。称称名一持。持持名一不颠倒。不颠倒不颠倒名一不幡。不幡不幡名一正。正正名一慧。慧慧名一第一。第一第一名一觉。觉觉名一毗遮妒。毗遮妒毗遮妒名一极高。极高极高名一妙。妙妙名一逻婆。逻婆逻婆名一诃梨婆。诃梨婆诃梨婆名一解脱。解脱解脱名一黄。黄黄名一诃梨那。诃梨那诃梨那名一因。因因名一贤觉。贤觉贤觉名一明相。明相明相名一摩楼陀。摩楼陀摩楼陀名一忍。忍忍名一枝。枝枝名一摩楼摩。摩楼摩摩楼摩名一等。等等名一离疑。离疑离疑名一种。种种名一不放逸。不放逸不放逸名一摩多罗。摩多罗摩多罗名一动。动动名一到。到到名一说。说说名一白。白白名一了别。了别了别名一究竟。究竟究竟名一清凉。清凉清凉名一阿罗。阿罗阿罗名一潮。潮潮名一油。油油名一只逻。只逻只逻名一味。味味名一泥逻。泥逻泥逻名一戏。戏戏名一斯罗。斯罗斯罗名一聚沫。聚沫聚沫名一弥罗。弥罗弥罗名一坚固。坚固坚固名一风。风风名一满。满满名一不可称量。不可称量不可称量名一根。根根名一微细。微细微细名一莲华。莲华莲华名一摩伽婆。摩伽婆摩伽婆名一不可度。不可度不可度名一醯楼。醯楼醯楼名一语。语语名一劫。劫劫名一婆婆。婆婆婆婆名一间。间间名一无间。无间无间名一离垢。离垢离垢名一实胜。实胜实胜名一弥罗覆。弥罗覆弥罗覆名一遮摩罗。遮摩罗遮摩罗名一法。法法名一波罗摩驮。波罗摩驮波罗摩驮名一决定。决定决定名一流转。流转流转名一广说。广说广说名一无尽。无尽无尽名一等真实。等真实等真实名一无我。无我无我名一阿槃陀。阿槃陀阿槃陀名一青莲华。青莲华青莲华名一数。数数名一趣。趣趣名一受。受受名一阿僧祇。阿僧祇阿僧祇名一阿僧祇转。阿僧祇转阿僧祇转名一无量。无量无量名一无量转。无量转无量转名一无分齐。无分齐无分齐名一无分齐转。无分齐转无分齐转名一无周遍。无周遍无周遍名一无周遍转。无周遍转无周遍转名一无数。无数无数名一无数转。无数转无数转名一不可称。不可称不可称名一不可称转。不可称转不可称转名一不可思议。不可思议不可思议名一不可思议转。不可思议转不可思议转名一不可量。不可量不可量名一不可量转。不可量转不可量转名一不可说。不可说不可说名一不可说转。不可说转不可说转名一不可说转转。尔时世尊。为心王菩萨。以偈颂曰


　不可言说不可说　　充满一切不可说
　不可言说诸劫中　　说不可说不可尽
　不可言说诸佛刹　　皆悉尽末为微尘
　悉于一一微尘中　　演说一切不可说
　悉能善于一念中　　说不可说诸世界
　不可称说诸劫中　　念念次第而演说
　不可说劫犹可尽　　而不可说不可尽
　悉于一一微尘中　　分别演说不可说
　不可说劫犹可尽　　而不可说不可尽
　不可言说微尘中　　悉有不可说众生
　皆共赞叹普贤德　　犹尚不能令穷尽
　设使一微毛端处　　有不可说诸普贤
　彼诸一切普贤等　　说不可说不能尽
　如一微细毛端处　　十方世界亦如是
　于彼一一毛端处　　置不可说诸佛刹
　毛端能量虚空尽　　而说佛刹不可尽
　于彼一一毛道中　　种种无量诸佛刹
　有同类者不可说　　亦有异类不可说
　于彼一一毛道中　　有不可说净佛刹
　以不可说庄严具　　庄严彼彼诸佛刹
　于彼一一毛道中　　演出名身不可说
　于彼一一诸名身　　广宣无量诸佛名
　一一如来自身中　　变化毛孔不可说
　于彼一一毛孔中　　出生异色不可说
　于彼一一异色中　　放妙光明不可说
　于彼一一光明中　　出宝莲华不可说
　于彼一一宝莲华　　各有宝叶不可说
　于彼一一宝莲叶　　有微妙色不可说
　于彼一一妙色中　　出生莲华不可说
　于彼一一莲华中　　各放光明不可说
　于彼一一光明中　　出生净月不可说
　于彼一一诸月中　　复出净月不可说
　于彼一一净月中　　出净光明不可说
　于彼一一光明中　　出不可说明净日
　于彼一一诸日中　　出不可说净妙色
　于彼一一妙色中　　出不可说净光明
　于彼净妙光明中　　出不可说师子座
　不可言说庄严具　　出不可说净光明
　于彼一一光明中　　出不可说异妙色
　于彼一一妙色中　　出不可说明净宝
　于彼一一明净宝　　出不可说不可说
　金刚宝藏如须弥　　清净具足而庄严
　于彼一宝须弥中　　有不可说不可说
　微妙殊特诸佛刹　　清净具足而庄严
　如此一宝须弥山　　一切须弥亦如是
　悉有无量不可说　　具足清净诸佛刹
　是不可说不可说　　皆悉分别不可说
　摄取不可言说转　　出生光明不可说
　于彼一一光明中　　出生诸佛不可说
　彼诸一切如来等　　说不可说清净偈
　彼偈悉于念念中　　说不可说真实谛
　示现一切未来际　　如来智慧无穷尽
　彼诸一一如来等　　出不可说梵音声
　于彼一一梵音中　　转不可说净法轮
　于彼一一法轮中　　雨不可说修多罗
　于彼一一修多罗　　分别诸法不可说
　于彼一一诸法中　　又说诸法不可说
　又复于彼诸法中　　说众生依不可说
　又于一一毛道中　　不可说劫说正法
　如彼一微毛端处　　一切十方亦如是
　不可称说无碍心　　变化诸佛不可说
　彼诸一一化如来　　所出变化不可说
　彼诸一切所变化　　遍游佛刹不可说
　不可称说变化身　　种种妙色而庄严
　彼不可说佛世界　　分别一切诸众生
　清净一切众生类　　度脱一切诸群生
　庄严庄严不可说　　成就神力不可说
　清净自在不可说　　应现众生不可说
　神力自在不可说　　智慧境界不可说
　不可称说神力持　　普转世间令清净
　不可说净方便法　　说修多罗不可说
　于彼一一修多罗　　摄诸佛法不可说
　于彼一一净法中　　复说正法不可说
　于彼一一诸法中　　说不可说决定法
　于彼一一决定中　　说不可说众生依
　不可称说种类法　　不可称说种类心
　不可称说非类法　　不可称说非类心
　不可称说非类根　　不可称说非类语
　彼悉能于念念中　　调伏众生不可说
　不可称说自在力　　应现众生不可说
　彼不可说应化时　　或有同类不同类
　菩萨皆悉分别知　　诸明算者不能数
　菩萨于一毛端处　　安置佛刹不可说
　或有微细或广狭　　净秽无量不可说
　于彼一一佛刹中　　复有佛刹不可说
　菩萨皆悉分别知　　如是佛刹不可说
　一毛端处无量刹　　而于其中不迫迮
　微小毛端亦不大　　悉容弥广诸佛刹
　不令佛刹有杂乱　　形相如本而无异
　一佛刹有无量刹　　一切佛刹亦如是
　一毛端处悉容受　　如虚空等无量刹
　佛刹形相不可说　　一毛端处各殊别
　入于一毫毛道中　　次第悉入不可说
　毛道摄取不可说　　毛道亦无究竟满
　次第劫入不可说　　常能摄取不可说
　种种方便不可说　　度脱众生不可说
　具足摄取是方便　　境界无量不可说
　菩萨深入不可说　　是名深入不可说
　意根深广不可说　　遍游诸方不可说
　勇猛精进不可说　　具足自在不可说
　彼诸大愿不可说　　所得功德不可说
　彼诸境界不可说　　能究竟度不可说
　菩萨身业不可说　　口业清净不可说
　意业清净不可说　　清净解脱不可说
　清净智慧不可说　　微妙奇特不可说
　方便深入不可说　　除灭疑惑不可说
　勇猛精进不可说　　深入正法不可说
　甚深三昧不可说　　究竟彼岸不可说
　一切众生不可说　　一切佛刹不可说
　诸众生身不可说　　众生希望不可说
　彼诸业报不可说　　知众生欲不可说
　知众生性不可说　　分别众生不可说
　彼应化时不可说　　随所出处不可说
　随方便道不可说　　彼诸出者不可说
　无上智慧不可说　　彼方便道不可说
　彼诸所说不可说　　一切转时不可说
　如是成就大慈悲　　饶益一切诸世间
　应现色像不可说　　游诸佛刹不可说
　菩萨智慧甚明净　　睹十方佛不可说
　所问正法不可说　　诸佛应答不可说
　应现色像不可说　　游行诸方不可说
　往诣佛所不可说　　示现自在不可说
　以不可说诸色像　　诣不可说如来所
　以不可说供养具　　供不可说诸如来
　不可称说清净宝　　不可称说众宝华
　不可称说妙华鬘　　供不可说诸最胜
　彼深信心不可说　　清净解脱不可说
　正直希望不可说　　恭敬供养一切佛
　成就施心不可说　　过去施心不可说
　修行布施不可说　　内外悉施不可说
　禁戒清净不可说　　信心清净不可说
　赞叹最胜不可说　　生妙法爱不可说
　具足诸忍不可说　　深解无生不可说
　成就寂灭不可说　　住寂灭地不可说
　具足精进不可说　　过去妙心不可说
　不退转心不可说　　忍辱之心不可说
　一切禅藏不可说　　观察诸法不可说
　寂静定意不可说　　了知诸禅不可说
　波罗蜜慧不可说　　成就三昧不可说
　决定解法不可说　　究竟诸佛不可说
　菩萨行门不可说　　具足诸愿不可说
　智慧境界不可说　　清净法门不可说
　彼诸法力不可说　　清净住法不可说
　菩萨正念不可说　　彼诸法界不可说
　修行智慧不可说　　善学智慧不可说
　彼智慧身不可说　　住持智慧不可说
　彼净法轮不可说　　彼法智慧不可说
　彼妙法云不可说　　彼妙法雨不可说
　彼诸神力不可说　　解方便法不可说
　彼悉能于念念中　　解深法界不可说
　成就回向不可说　　于念念中遍游行
　诸佛刹海不可说　　所诣诸佛不可说
　分别佛刹不可说　　种种庄严不可说
　庄严清净不可说　　微妙净色不可说
　种种杂色不可说　　众庄严具不可说
　清净佛刹不可说　　垢秽佛刹不可说
　深入众生不可说　　众生诸界不可说
　彼诸业报不可说　　众生所行不可说
　种种诸根不可说　　众生虚妄不可说
　众生诸性不可说　　众生欲乐不可说
　众生威仪不可说　　众生烦恼不可说
　众生清净不可说　　调伏众生不可说
　菩萨神力不可说　　所变化身不可说
　随顺诸行不可说　　度脱众生不可说
　示现自在不可说　　放大光明不可说
　光明妙色不可说　　令众生净不可说
　彼于一一毛端中　　放光明网不可说
　光明网色不可说　　普照佛刹不可说
　勇猛精进不可说　　成就无畏不可说
　寂静三昧不可说　　调伏世间不可说
　清净身业不可说　　清净口业不可说
　意业无量不可说　　清净胜行不可说
　成就智宝不可说　　深入法界不可说
　诸陀罗尼不可说　　菩萨善学不可说
　音声清净不可说　　智慧知音不可说
　真实正念不可说　　持众生语不可说
　菩萨所行不可说　　正觉清净不可说
　离众恐怖不可说　　调伏世间不可说
　不可称说真佛子　　彼清净行不可说
　赞叹佛子不可说　　欲究竟尽不可说
　不可称说诸导师　　赞叹菩萨不可说
　彼诸菩萨不可说　　清净功德不可说
　彼诸分齐不可说　　随彼所住不可说
　随住智慧不可说　　不可说劫不能说
　乐见诸佛不可说　　长养智慧不可说
　永度正法不可说　　离碍正法不可说
　正观三世不可说　　三世智慧不可说
　彼所称量不可说　　出生智慧不可说
　菩萨胜行不可说　　种种所愿不可说
　清净所愿不可说　　具足菩提不可说
　诸佛菩提不可说　　彼起智慧不可说
　分别真实不可说　　知一切法不可说
　清净佛刹不可说　　所行诸力不可说
　彼所修习不可说　　一念开悟不可说
　广说正法不可说　　诸佛自在不可说
　踊跃欢喜不可说　　示现世间不可说
　转妙法轮不可说　　离众怖畏不可说
　所说正法不可说　　度脱众生不可说
　不可称说一切劫　　赞叹菩萨诸功德
　彼诸大劫犹可尽　　赞叹功德不可尽
　不可称说诸如来　　各有无量清净根
　不可说劫常赞叹　　如来功德犹不尽
　一切十方诸众生　　皆悉一时成正觉
　彼诸正觉一一有　　不可称说净妙身
　彼净妙身一一有　　不可称说如来头
　彼如来头一一有　　不可称说广长舌
　彼广长舌一一出　　无量清净妙音声
　以彼一一妙音声　　不可说劫赞叹佛
　不可称说一切劫　　宣扬赞叹佛功德
　不可说劫犹可尽　　叹佛功德无穷尽
　若于一小微尘中　　有诸佛刹不可说
　于彼一一佛刹中　　各有贤首不可说
　贤首如来世界中　　复有佛刹不可说
　一切法界无有余　　其中所有诸微尘
　于彼一一微尘中　　佛刹成败不可说
　于彼一一微尘中　　安置佛刹不可说
　复置刹海不可说　　分别方类不可说
　于彼一一佛刹中　　不可称说诸如来
　彼诸如来所寿命　　不可称说诸大劫
　诸佛所行不可说　　微妙正法不可说
　威神道力不可说　　离障碍智不可说
　微妙智慧不可说　　境界甚深不可说
　十力功德不可说　　佛觉菩提不可说
　清净深入不可说　　清净法界不可说
　彼智慧藏不可说　　分别功德不可说
　菩萨究竟正随顺　　具足回向不可说
　分别无量诸回向　　回向一切诸导师
　不可称说诸大劫　　一心正受诸三昧
　于不可说诸佛所　　所行清净不可说
　得不可说无碍心　　悉遍游行十方界
　所修行业不可说　　神力应现不可说
　分别佛刹不可说　　诸佛现前不可说
　勇猛精进不可说　　究竟智慧不可说
　未曾离于一坐处　　而能遍游十方界
　不可称说诸大劫　　遍游十方诸佛刹
　智慧方便不可说　　如实智慧不可说
　转净智慧不可说　　念念示现不可说
　于诸一一语言中　　解佛智慧不可说
　或于一时觉菩提　　或种种时觉菩提
　入诸毛端不可说　　入诸微细不可说
　殊特胜性不可说　　见诸如来不可说
　一一方便不可说　　随顺善入诸佛性
　诸佛刹性不可说　　悉能随顺入菩提
　不坏法界不可说　　佛众生刹不可说
　三世所摄不可说　　菩萨究竟不可说　

　　大方广佛华严经寿命品第二十六

尔时心王菩萨摩诃萨。告诸菩萨言。佛子。如此娑婆世界释迦牟尼佛刹一劫。于安乐世界阿弥陀佛刹为一日一夜。安乐世界一劫。于圣服幢世界金刚佛刹为一日一夜。圣服幢世界一劫。于不退转音声轮世界善乐光明清净开敷佛刹为一日一夜。不退转音声轮世界一劫。于离垢世界法幢佛刹为一日一夜。离垢世界一劫。于善灯世界师子佛刹为一日一夜。善灯世界一劫。于善光明世界卢舍那藏佛刹为一日一夜。善光明世界一劫。于超出世界法光明清净开敷莲华佛刹为一日一夜。超出世界一劫。于庄严慧世界一切明光明佛刹为一日一夜。庄严慧世界一劫。于镜光明世界觉月佛刹为一日一夜。佛子。如是次第。乃至百万阿僧祇世界。最后世界一劫。于胜莲华世界贤首佛刹为一日一夜。普贤菩萨等诸大菩萨充满其中

　　大方广佛华严经菩萨住处品第二十七

尔时心王菩萨摩诃萨。复告诸菩萨言。佛子。东方有菩萨住处。名仙人起山。过去诸菩萨常于中住。彼现有菩萨。名金刚胜。于其中止。有三百菩萨眷属。常为说法。南方有菩萨住处。名胜楼阁山。过去诸菩萨常于中住。彼现有菩萨。名法慧。有五百菩萨眷属。常为说法。西方有菩萨住处名金刚焰山。过去诸菩萨常于中住。彼现有菩萨。名无畏师子行。有三百菩萨眷属。常为说法。北方有菩萨住处名香聚山。过去诸菩萨常于中住。彼现有菩萨。名香象。有三千菩萨眷属。常为说法。东北方有菩萨住处。名清凉山。过去诸菩萨常于中住。彼现有菩萨。名文殊师利。有一万菩萨眷属。常为说法。东南方有菩萨住处。名枝坚固。过去诸菩萨常于中住。彼现有菩萨。名天冠。有一千菩萨眷属。常为说法。西南方有菩萨住处。名树提光明山。过去诸菩萨常于中住。彼现有菩萨。名贤首。有三千菩萨眷属。常为说法。西北方有菩萨住处。名香风山。过去诸菩萨常于中住。彼现有菩萨。名香光明。有五千菩萨眷属。常为说法。四大海中有菩萨住处。名枳怛。过去诸菩萨常于中住。彼现有菩萨。名昙无竭。有万二千菩萨眷属。常为说法。海中有菩萨住处。名功德庄严窟。过去诸菩萨常于中住。毗舍离城南有菩萨住处。名善住。过去诸菩萨常于中住。巴连弗邑有菩萨住处。名金灯僧伽蓝。过去诸菩萨常于中住。摩瑜罗国有菩萨住处。名长养功德。过去诸菩萨常于中住。拘陈那耶国有菩萨住处。名法座。过去诸菩萨常于中住。清净彼岸国有菩萨住处。名牟真邻陀功德。过去诸菩萨常于中住。风地内有菩萨住处。名无碍龙王所造。过去诸菩萨常于中住。甘菩国有菩萨住处。名最上慈。过去诸菩萨常于中住。真旦国土有菩萨住处。名那罗延山过去诸菩萨常于中住。边夷国土有菩萨住处。名牛头山。过去诸菩萨常于中住。罽宾国土有菩萨住处。名郁提尸山过去诸菩萨常于中住。难提拔檀那城有菩萨住处。名梯罗浮诃。过去诸菩萨常于中住。庵浮梨摩国有菩萨住处。名正治邪曲过去诸菩萨。常于中住乾陀罗国有菩萨住处。名寂静窟。过去诸菩萨常于中住


大方广佛华严经卷第二十九
大方广佛华严经卷第三十

　　　　东晋天竺三藏佛驮跋陀罗译


　　佛不思议法品第二十八之一

尔时诸菩萨大会中。有诸菩萨。作如是念。诸佛刹土不可思议。诸佛净愿不可思议。诸佛种姓不可思议。诸佛出世不可思议。诸佛法身不可思议。诸佛音声不可思议。诸佛智慧不可思议。诸佛神力自在不可思议。诸佛无碍住不可思议。诸佛解脱不可思议

尔时世尊。知诸菩萨心之所念。即与青莲华菩萨佛神力。佛智佛辩。佛功德佛无畏。充满其身。究竟一切诸佛法界。与佛神力境界。无障碍行。分别一切如来种性。与不可数诸佛方便。尔时青莲华菩萨摩诃萨。即入甚深无碍法界一切无碍法。修菩萨行。成就普贤菩萨所愿。随顺一切佛。以大庄严而自庄严。大悲普观一切众生欲令清净。于一念中出生如来无量大智。成就如来无尽智门。成就一切诸陀罗尼诸辩光明普照一切。尔时青莲华菩萨。承佛神力。告莲华藏菩萨言。佛子。诸佛有无量无数清净妙住。诸佛安住无量自在。诸佛于一切事未曾失时。一切诸佛。悉皆平等转净法轮。诸佛四辩说无穷尽。一切佛法不可思议。一切诸佛。清净音声无所不至。一切诸佛。悉能分别无量法界。一切诸佛。光明普照。一切诸佛。所说皆入甚深法界。佛子。一切诸佛。有十种法界无量无边。何等为十。一切诸佛。色身清净无量无边。超出世间。一切诸佛。无碍眼无量无边。清净平等觉一切法一切诸佛。无碍耳无量无边。分别一切众生音声。一切诸佛。鼻入无量无边。清净究竟一切佛自在到于彼岸。一切诸佛。广长舌相无量无边。出妙音声普闻法界。一切诸佛。身业无量无边。随应众生现如来身。一切诸佛。意业无量无边。三世无碍法身清净不可破坏。一切诸佛。无碍解脱法门无量无边。示现无尽神力自在。一切诸佛。于一切世界庄严佛刹无量无边。以应众生。一切诸佛。无量无边诸菩萨行及诸胜愿。自在神力皆悉满足。悉能觉悟诸佛正法。佛子。是为一切诸佛十种法界无量无边。佛子。一切诸佛。于念念中。悉能出生十无尽智。何等为十。于一念中。悉现一切世界从兜率天命终。于一念中。悉现一切世界菩萨出生。于一念中。悉现一切世界菩萨出家。于一念中。悉现一切世界往诣道场菩提树下成等正觉。于一念中。悉现一切世界转净法轮。于一念中。悉现一切世界随应化导一切众生悉令解脱。于一念中。悉于一切世界现庄严身随应众生。于一念中。悉现一切世界种种庄严无数庄严如来自在一切智藏。于一念中。悉现一切世界清净众生。于一念中。遍一切世界。悉现三世一切诸佛。于一念中。为种种诸根精进欲性故。显现三世诸佛种姓。成等正觉。开导众生。佛子。是为一切诸佛于一念中生十种智。佛子。一切诸佛。有十种未曾失时。何等为十。一切诸佛。成等正觉未曾失时。一切诸佛。善根业报未曾失时。一切诸佛。授菩萨记未曾失时。一切诸佛。随应众生示现神力未曾失时。一切诸佛。现如来身未曾失时。一切诸佛。悉行于舍未曾失时。一切诸佛。入城聚落未曾失时。一切诸佛。摄取欢喜众生未曾失时。一切诸佛。于难化众生而放舍之。为调伏故未曾失时。一切诸佛。示现不可思议自在神力未曾失时。佛子。是为一切诸佛十种未曾失时。佛子。一切诸佛。有十种不可譬谕不可思议境界。何等为十。一跏趺坐遍满十方一切世界。一发言音。悉能演说一切佛法。放一光明。悉能普照一切世界。一身悉能现一切身。不离本处。悉遍示现一切世间。决定一法。悉于诸法无所挂碍。于一念中。悉能充满无余世界。于一念中。悉能示现诸佛功德。于一念中。悉能示现一切三世佛。教化一切众生。而不舍离诸佛寂灭无二三昧。佛子。是为一切诸佛十种不可譬谕不可思议境界

佛子。一切诸佛。有十种出生住持智慧。何等为十。一切诸法无所趣向。而能出生清净愿智。一切诸法无身。而能出生法身智慧。一切诸法悉无有二。而生正觉悟一切法。一切诸法悉无有我无有众生。而能出生化众生智。一切诸法悉无有相。而能出生种种相智。一切世界悉无成败。而能出生世成败智。一切诸法无有造者。而能出生业报智慧。一切诸法无可言说。而能出生说法界智。一切诸法无有垢净。而能出生垢净智慧。一切诸法无有生灭。而能出生缘起智慧。佛子。是为一切诸佛十种出生住持智慧。佛子。一切诸佛。有十种无量内法。何等为十。一切诸佛。内身清净随顺三世。一切诸佛。悉有三轮内法教化众生。一切诸佛。悉有内深智慧陀罗尼。分别一切佛法。一切诸佛。皆悉内有四辩法轮。于四众中转净法轮。一切诸佛。皆悉内有大慈大悲。悉能不舍一切众生。一切诸佛。内常寂定。善观众生未曾失时。一切诸佛。皆悉内有巧妙善根。调伏众生。一切诸佛。皆悉内有一切法界。住无碍住。一切诸佛。内一念中。悉能示现三世诸佛出兴于世。一切诸佛。内有分别一切三世。阿僧祇劫即是一日。佛子。是为一切诸佛十种无量内法。佛子。一切诸佛。有十种甚深大法。何等为十。一切诸佛。悉能坏散一切诸魔。一切诸佛。悉能降伏一切外道。一切诸佛。悉能应化一切众生。令其欢喜。一切诸佛。悉能往诣一切世界。教化众生。一切诸佛。悉分别知甚深法界。一切诸佛。以种种身遍诸世界。而无异身。一切诸佛。一一音声。具四种辩未曾断绝。一切诸佛。众生见者。皆令欢喜利益不虚。一切诸佛。一一毛孔次第出生一切世界微尘等佛。未曾断绝。一切诸佛。于一一微尘中。示现一切世界微尘等佛刹种种庄严。常转法轮教化众生未曾断绝。而微尘不大。世界不小。决定了知安住法界。一切诸佛。于一切法。觉悟痴闇。具足十力。广为一切众生说如实法。除灭痴曀。佛子。是为一切诸佛十种甚深大法。佛子。一切诸佛。有十种功德。离恶清净。何等为十。一切诸佛。本来修习一切功德离恶清净。一切诸佛。悉于三世如来家生。离恶清净。一切诸佛。于未来际心无所著。离恶清净。一切诸佛。不著一切三世诸法。离恶清净。一切诸佛。离种种虚妄。以一庄严而自庄严。离恶清净。一切诸佛。功德无尽安住法界等。离恶清净。一切诸佛。色身净妙无量无边。普现十方一切世界。教化众生未曾失时。离恶清净。一切诸佛。住四无畏离诸恐怖。于一切天人众中大师子吼。广说诸法令众欢喜。离恶清净。不可说不可说劫中灭度诸佛。若有众生。闻其名者。得大果报如佛现在。离恶清净。一切诸佛远在不可说不可说世界中住。若有众生。一心正念彼诸如来。即现在前。离恶清净。佛子。是为一切诸佛十种功德离恶清净。佛子。一切诸佛。有十种究竟清净。何等为十。一切诸佛。诸愿究竟清净。一切诸佛。梵行禁戒究竟清净。一切诸佛。悉得舍离优婆提究竟清净。一切诸佛。佛刹究竟清净。一切诸佛。眷属究竟清净。一切诸佛。种姓究竟清净。一切诸佛。色身相好究竟清净。一切诸佛。法身究竟清净。一切诸佛。无碍一切。智身究竟清净。一切诸佛。解脱所作已作永度彼岸究竟清净。佛子。是为一切诸佛十种究竟清净。佛子。一切诸佛。于一切世界一切时。有十种佛事。何等为十。一切诸佛。若有众生。正忆念者即现在前。一切诸佛。常为众生说摩诃衍。一切诸佛。常能长养一切众生无量善根。一切诸佛。若有众生。始离生死入正法位。悉分别知。一切诸佛。不舍众生教化时会。一切诸佛。常游一切世界。无有障碍。一切诸佛。大悲常不舍离一切众生。一切诸佛。所变化身常不断绝一切诸佛。自在神力未曾断绝。一切诸佛。普常安住清净法界。悉为众生而广演说。佛子。是为一切诸佛于一切世界一切时有十种佛事。佛子。一切诸佛。有十种无尽方便智慧大海。何等为十。一切诸佛。法身无尽智慧大海。一切诸佛。功德无尽智慧大海。一切诸佛。佛眼境界无尽智慧大海。一切诸佛。不可思议善根无尽智慧大海。一切诸佛。行一切法无尽智慧大海。一切诸佛。雨甘露法无尽智慧大海。一切诸佛。赞叹诸佛功德无尽智慧大海。一切诸佛。本愿诸行无尽智慧大海。一切诸佛。尽未来际。为一切众生常作佛事。未曾休息无有穷尽智慧大海。一切诸佛。知众生心心所行无尽智慧大海。一切诸佛。出生一切智功德无尽智慧大海。佛子。是为一切诸佛十种无尽方便智慧大海。佛子。一切诸佛。有十种常法。何等为十。一切诸佛。常行一切诸波罗蜜。一切诸佛。于一切法常离愚痴。一切诸佛。常具大悲。一切诸佛。常具无量十力。一切诸佛。常转无上法轮。一切诸佛。常度一切众生。一切诸佛。常为众生成等正觉。一切诸佛。常应化度一切众生。一切诸佛。常行正念不二之法。一切诸佛。常化众生已示现涅槃。诸佛境界无有边际。佛子。是为一切诸佛十种常法。佛子。一切诸佛。有十种无量说佛法门。何等为十。一切诸佛。悉说无量众生界门。一切诸佛。悉说无量众生种种行门。一切诸佛。悉说众生无量诸业报门。一切诸佛。悉说无量方便度众生门。一切诸佛。悉有无量净众生行门。一切诸佛。悉有无量教化一切菩萨安立菩萨行门。一切诸佛。悉说无量菩萨胜妙愿门。一切诸佛。悉说无量世界诸成败门。一切诸佛。悉说无量清净佛刹一切菩萨正希望门。一切诸佛。悉说无量一切世界去来现在诸佛。无量劫中次第出世。善分别此佛智慧门。佛子。是为一切诸佛十种无量说佛法门。佛子。一切诸佛。有十种法。常为众生而作佛事。何等为十。一切诸佛色身。常为众生而作佛事。一切诸佛音声。常为众生而作佛事。一切诸佛受施。常为众生而作佛事。一切诸佛不受施。常为众生而作佛事。一切诸佛。常以地水火风而作佛事。一切诸佛。神力住持境界。常为众生而作佛事。一切诸佛。常以名号。为诸众生而作佛事。一切诸佛。常以佛刹境界。普为众生而作佛事。一切诸佛常以清净佛刹。为诸众生而作佛事。一切诸佛。常以默然。为诸众生而作佛事。佛子。是为一切诸佛十种法常为众生而作佛事。佛子。一切诸佛。有十种坚固士法。何等为十。一切诸佛。诸愿坚固不可沮坏。如说修行言行相应。一切诸佛。尽未来际劫修菩萨行。功德庄严。未曾恐怖。一切诸佛。为化一切众生故。悉诣不可说不可说世界。而于一切世界。教化众生无有留难。一切诸佛。于信不信众生。大悲等观而无有异。一切诸佛。从初发心乃至正觉。于其中间。未曾退失菩提之心。一切诸佛。修诸功德。皆悉回向一切种智。不求世行。一切诸佛。于诸佛所。随顺修学身口意业。永离声闻缘觉之心。一向专求无上菩提。所修功德。皆悉回向一切种智。求无上道成等正觉。一切诸佛。平等普照无量无边诸佛正法净菩萨心。究竟具足一切种智。一切诸佛。悉能舍离一切世乐。不乐世间所可愿乐。不著世间。令一切众生悉灭诸苦。逮得寂灭平等快乐。一切诸佛。为一切众生故。受无量苦。皆欲建立诸佛种性。悉令众生乐求菩提。超出生死得十力地。佛子。是为一切诸佛。十种坚固士法。佛子。一切诸佛。有十种佛无障碍住。何等为十。一切诸佛悉能遍游一切世界。无障碍住。一切诸佛。悉能安住一切世界。无障碍住。一切诸佛。于一切世界行住坐卧。无障碍住。一切诸佛。于一切世界说法。无障碍住。一切诸佛。于一切世界皆悉安住兜率陀天。无障碍住。一切诸佛。于三世法界。无障碍住。一切诸佛。眷属充满一切法界。而为说法。无障碍住。一切诸佛。于一念中。悉知一切众生心心所行。以三轮教化而调伏之。无障碍住。一切诸佛。能以一身悉住一切诸佛不可思议法门。无障碍住。一切诸佛悉分别知一切众生。无障碍住。一切诸佛。悉能分别一切如来。无障碍住。佛子。是为一切诸佛十种无障碍住。佛子。一切诸佛。有十种最胜无上庄严。何等为十。一切诸佛。悉有色身相好最胜无上庄严。是为一切诸佛最胜无上色身庄严。一切诸佛。悉有八种微妙音声。一一音声。悉有五百妙音眷属。不可称数百千音声以为庄严。无量无边妙音声技。皆悉清净。普能演说一切诸佛正法义味。悉离恐怖。安住无畏大师子吼。悉令一切法界一切众生闻其音声。随其本行种种善根。皆令开解。是为一切诸佛最胜无上口业庄严。一切诸佛。悉有十力庄严意业。开敷诸佛大三昧华。十八不共庄严境界无所挂碍。住法界地。悉得诸佛法之原底。无余法界皆悉庄严于一念中。悉分别知三世一切法界一切众生心心所行。而无有余。是为一切诸佛最胜无上意业庄严。一切诸佛。悉有最胜无上光明庄严。皆悉普放大光明藏一一光明。悉有无数妙光明网。以为眷属。普照十方诸佛世界。除灭一切世间闇冥。现佛出世。作不退转最胜佛事。出生无量清净法身。是为一切诸佛最胜无上光明庄严。一切诸佛。若微笑时。悉于口中。放不可数阿僧祇亿那由他光。各有种种无量不可思议色。普照十方一切世界。悉授无量无数阿僧祇众生。阿耨多罗三藐三菩提记。是为一切诸佛最胜无上普照一切离痴示现庄严。一切诸佛。悉有无量法身离碍。清净法界无量无边。远离世间。不染世间。不著世间。解世真实。行出世法。断语言道。摄无言际。离阴界入。是为一切诸佛最胜无上法身庄严。一切诸佛。悉有无量常妙光明。普照十方一切世界。不可说不可说诸杂妙色。而庄严之。普照世间无所障碍。出生一切光明之藏。是为一切诸佛最胜无上常光庄严。一切诸佛。悉有无量妙色。悦乐妙色。清净妙色。随应一切众生妙色。映蔽三界光明妙色。究竟彼岸无上妙色。是为一切诸佛最胜无上无量妙色庄严。一切诸佛。自然清净三世佛宝圣家中生。离一切恶。修行一切清净胜法。出生一切智。如来种姓清净无碍。是为一切诸佛最胜无上清净种姓庄严。一切诸佛大慈诸力庄严其身。自然清净。远离一切不善觉观。身行永息观者无厌。心净解脱大悲具足。一切众生第一福田。无上受者。哀愍众生。普令安立一切种智。出生无量功德宝藏。一切众生。长养善根智慧功德之藏。是为一切诸佛最胜无上大慈大悲究竟功德宝藏清净庄严。佛子。是为一切诸佛最胜无上十种庄严。佛子。一切诸佛。有十种自在正法。何等为十。一切诸佛。于一切法随意自在。句身味身辩无穷尽。说一切法而无障碍。是为一切诸佛自在正法。一切诸佛。随应众生化不失时。随其所愿而为说法未曾失时。是为一切诸佛自在正法。一切诸佛。悉能六种震动十方世界。未曾恼乱于一众生。虚空等世界无量阿僧祇种种庄严。或举或下。或合或散。于一一世界。一一处所众生。亦不恼乱众生之心。亦不令其生疑惑想。是为一切诸佛自在正法。一切诸佛。能以智慧。受持一切世界种种庄严。于一念中。示现一切世界种种庄严。不可数不可数阿僧祇劫。叹庄严具而无穷尽。永离一切世界染污。庄严世间一切佛刹。是为一切诸佛自在正法。一切诸佛。若见一众生应受化者。于不可数不可数阿僧祇劫。结跏趺坐身不疲厌。专念彼人未曾废忘而不失时。为一众生。住持寿命。尽未来际劫。结跏趺坐身无疲厌。念彼众生未曾废忘。如一众生。一切众生亦复如是。是为一切诸佛自在正法。一切诸佛。悉遍往诣一切世界诸如来所。而无障碍。一一方面。各有法界等世界海。一一方无量世界网。法界等一切世界海。于一念中悉能周遍。转妙法轮而无障碍。是为一切诸佛自在正法。一切诸佛。调伏教化一切众生故。于念念中。成等正觉。非不先觉诸佛正法。亦不住学地。而成正觉。于诸佛法得无挂碍。不舍自在神力。无量智慧境界。教化众生。是为一切诸佛自在正法。一切诸佛。能以眼入作耳入佛事。能以耳入作鼻入佛事。能以鼻入作舌入佛事。能以舌入作身入佛事。能以身入作意入佛事。能以意入。于一切世界。种种境界。世间境界。出世间境界。于一一境界能作佛事。是为一切诸佛自在正法。一切诸佛。于一毛孔。悉能安置一切众生。一一众生。其身悉与不可说不可说诸佛刹等。于彼众生而不迫迮。一一众生。悉寿无量阿僧祇劫。普能游行无量世界。于诸世界。见佛兴世转净法轮。宣畅演说无数法门。广说过去不可数法。未来现在不可数法。一切众生。行四威仪而不迫迮。是为一切诸佛自在正法。一切诸佛。于一念中。现莲华宝藏师子之座。如来净身与法界等。处彼宝座成等正觉。示现如来自在神力。如一念中。示现一如来成等正觉。于一念中。示现一切世界微尘数如来成等正觉。亦复如是。如一念中。于一切念中。亦复如是。如莲华宝藏师子之座示成正觉。如是一切不可说不可说法界等清净佛刹。不可思议种种庄严世界。种种境界。不可说佛刹。或有同相或有异相。不可说阿僧祇劫。说不能尽。无量诸佛。种种念。种种时。不可思议。于一念中。一切诸佛。以少方便。示现一切众生。亦复如是。佛子。是为一切诸佛十种自在正法。佛子。一切诸佛。具足十种不思议法已。成等正觉。何等为十。一切诸佛。一一妙相。百福悉具。成等正觉。一切诸佛。具足一切佛法。成等正觉。一切诸佛。具诸善根。成等正觉。一切诸佛。具足修习诸功德行。成等正觉。一切诸佛。善知众生诸根熟已。成等正觉。一切诸佛。具足成就无坏胜法。成等正觉。一切诸佛。具足严净佛刹。成等正觉。一切诸佛。具足一切种智。成等正觉。一切诸佛。色身相好满足见者不虚。成等正觉。一切诸佛。悉具诸佛平等正法。成等正觉。一切诸佛。悉具一切诸佛事已。然后入于无余涅槃佛子。是为一切诸佛满足十种不思议法成等正觉。佛子。一切诸佛。有十种巧妙方便。何等为十。一切诸佛。悉知诸法无有究竟。而究竟说诸佛善根。是为一切诸佛巧妙方便。一切诸佛了一切法悉无所见各不相知。无缚无脱无取无集。无具足无自在无究竟。而一切佛于彼法中。实知无异离众垢污。于一切法悉得自在。于无取法中不坏实际。善究竟学大自在地。见一切法界。觉悟一切智。是为一切诸佛巧妙方便。一切诸佛。离诸相际。不住一切相。而分别知一切诸相。亦不乱自性。一切诸性无有自性。而能示现阿僧祇清净色身。种种严净佛刹妙相。佛一切智。具足智身。明净智灯除灭痴闇。普能示现一切众生。是为一切诸佛巧妙方便。一切诸佛。知众生际非过去非未来非现在。法界亦非去来现在。如如实性舍离虚妄。而能演说三世诸佛见一切佛平等境界。是为一切诸佛巧妙方便。一切诸佛。身口意业无所造作。究竟无住。离诸数法。到于彼岸。而出生无量功德宝藏。分别演说世间出世间法。具足成就无碍智慧。示现无量自在神力。度脱一切法界等众生。是为一切诸佛巧妙方便。一切诸佛。悉知一切法无知无见。非一非异。非相非无相。非庄严非不庄严。一切诸法皆无自性不生不灭。而于所有无所有法中。亦不坏世间法相。一切智人见人示现胜妙智慧。自在广说一切诸法。而于如如亦不永灭。是为一切诸佛巧妙方便。一切诸佛。能于一时。皆悉分别知一切时。不舍离生平等正法。一切时中皆所不摄。非昼非夜。非半月非一月。非一岁。非百岁。非劫成非劫败。非时不离时。而于无量时转净法轮。或须臾时。或于昼初中后时。或于夜初中后时。或于七日一月一岁百岁。乃至不可思议阿僧祇劫时。乃至尽未来际劫。于一切时转净法轮。未曾暂息。是为一切诸佛巧妙方便。一切诸佛。知一切法界非时不离时。一切诸佛。具足成就无量无畏。具足成就不可数辩。不可量辩。不可尽辩。不可坏辩。无边辩。不共辩。无穷尽辩。真实辩。方便分别演说一切句身味身辩。一切法辩。随性随根随行。广说诸法。不可说不可说亿那由他修多罗。彼诸一一修多罗。初中后善究竟善说。是为一切诸佛巧妙方便。一切诸佛正觉法界。无名无性。无三世名无众生名。无法名无非法名。无功德名无非功德名。无菩萨名。无佛名。无数名无非数名。无生名无灭名。非有名非无名。非一名非种种名。一切诸法自性无言。无方无处舍离音声。言语道断究竟彼岸。离虚妄境界。修无形法。除灭一切觉观虚妄。不著一切世间语言。而能出生一切诸法句身味身。是为一切诸佛巧妙方便。一切诸佛。知一切法不生。无有受者。知色不生受想行识不生。一切诸法皆悉寂灭。无入无界。法界无所有。而亦不坏一切法相。一切诸法无有起者。悉如虚空。一切法寂灭。无有业报。无所学。无成就。无数无非数。非有非无。非生非灭。非垢非净。无来无去。亦无有住。无众生非无众生。亦无教化。无命非无命。无因缘非无因缘。无缘起非无缘起。而善分别正定邪定不定众生。成就十力四无所畏一切种智。于大众中大师子吼如来境界。是为一切诸佛巧妙方便。佛子。是为一切诸佛十种巧妙方便


大方广佛华严经卷第三十
大方广佛华严经卷第三十一

　　　　东晋天竺三藏佛驮跋陀罗译


　　佛不思议法品第二十八之二

佛子。一切诸佛。有十种佛事无量无边不可思议。一切天人不能称量。三世一切声闻缘觉所不能说。除佛神力。何等为十。一切诸佛。于无量无边虚空法界等一切世界兜率天上。修菩萨行而作佛事。无量妙色。无量功德。无量光明。无量音声。无量清净音声。无量三昧。无量智慧境界。摄取天人魔梵沙门婆罗门阿修罗等一切世间。大慈境界无碍。大悲安乐摄取众生。或令生天。或令长养诸功德力。或令诸根清净。或调伏其心摄取众生。或以清净诸乘摄取众生。或以满足大乘摄取众生。或离生死摄取众生。是为一切诸佛第一佛事。一切诸佛。从兜率天降神母胎。修菩萨行。观诸有生如幻如化如电如梦如虚空如焰。离一切诤。修真实智。离欲清净。具足大庄严藏。于最后生而作佛事。安处妙宝庄严楼阁而作佛事。或以神力而作佛事。或以正念而作佛事。或以示现大自在藏而作佛事。或以圆满慧日而作佛事。或以具足如来广大境界而作佛事。或以化满无量无边世界诸佛而作佛事。或入无量无边诸大三昧正受而作佛事。或复从彼诸三昧起而作佛事。或从初发心而作佛事。乃至无余涅槃而作佛事。此第二地究竟示现一切世间。或初生时。一切世间而作佛事。或童子时。一切世间而作佛事。或菩萨时。一切世间而作佛事。或出家时。或成佛时。或转法轮时。一切世间而作佛事。种种方便。于一切无余世界而作佛事。一切方网而作佛事。一切佛刹而作佛事。一切业报而作佛事。或于一切无余众生而作佛事。或于一切生死中变化正念法门而作佛事。佛子。是为一切诸佛第二佛事。一切诸佛。为菩萨时。于王宫中。成就一切清净胜业。善能分别知一切生。随顺众生现处王宫。欲令一切善根具足。而不著一切色。离一切声。观一切有皆悉寂灭。甚深智慧。入一切境界。持一切戒。清净满足。大悲观察内诸眷属。大慈观察众生空寂。大喜观察世无可乐。大舍观察心得自在。随意能转。究竟一切智。诸妙功德。出生法身。与法界等。清净满足而无染著。令一切眷属皆悉清净。广能为彼如应说法令厌世间。能说一切世间音声。随彼所行示现果报。出生无量种种方便。随其所应调伏教化。善根未熟悉令成熟。已成熟者令得解脱。示现无量不退佛事。广说种种法门。令无量众生心得清净。兴大悲重云。普雨无量甘露法雨。大慈平等。三转示现教化众生。虽处王宫。而普示现一切佛事。于一切世界示现佛事。出生无碍诸佛神通。具足三种巧方便业。身口二业究竟清净。意业甚深究竟无碍。得巧方便饶益众生。佛子。是为一切诸佛第三佛事。佛子。一切诸佛世间珍玩种种宝物。悉能眩惑动转人心。菩萨悉弃。舍家出家。示现世间。欲令众生不著世间。解知磨灭皆悉非常。舍离贪爱行清净法。饶益众生得出家利。示现世间舍离俗服。修无诤法满足本愿。无量功德皆悉圆满。智慧具足除世愚痴。示现众生无上福田。若有众生。于佛福田种善根者。赞叹其人。悉已具足一切功德。甚深智慧。了真实义。悉令众生得清净乐。永离诸恶。清净法门。广为众生说正法门。超出生死。为欲建立一切智幢故。舍家出家。佛子。是为一切诸佛第四佛事。一切诸佛。修无量行。一向专求萨婆若。坐于道场菩提树下。成等正觉。达一切法。坏散众魔。不可破坏法身之藏。悉能充满一切法界。离一切相究竟无尽。具足成就无量法门。于一切智境界自在。随顺其义。积集成满一切种智功德庄严一切宝座。遍一切刹。诸大菩萨悉处其座。成就菩萨无上众行。具足菩萨殊胜大愿。一切菩萨常所敬念。为诸菩萨转深法轮。无量佛境界。摄取诸菩萨。修习庄严诸菩萨行。令菩萨众皆悉清净一切世间诸佛境界。令一切众生修习善根。不可破坏一切善根。出真实地。安住无量菩萨行地。具足一切胜妙功德。悉分别知一切世界。一切众生。一切佛刹。一切诸法。一切菩萨。一切成熟。一切三世。一切教化。一切佛自在觉。一切众生性。而作佛事。佛子。是为一切诸佛第五佛事。一切诸佛。转妙法轮。不退转故。无量法轮。一切世间知故一切觉法轮。无畏大师子吼故。知一切法藏法轮。开示显现明净法门。灭痴闇故。无著法轮。智慧等虚空故。无碍法轮。观一切法非有无故。一切世间灯法轮净一切众生法眼故。示现一切智法轮。充满三世一切世间故。一切诸佛同一法轮。一切佛法不相违故。如是等无量阿僧祇法轮。随所应转。施作佛事不可思议。佛子。是为一切诸佛第六佛事。一切诸佛。若入聚落城邑大王都城。能为众生施作佛事。或入人王都城。或入天王龙王夜叉乾闼婆阿修罗迦楼罗紧那罗摩睺罗伽罗刹毗舍遮王。入如是等一切诸王都城时。能为众生而作佛事。所谓入城门时。一切大地六种震动。光明普照。盲者得视。聋者得听。狂者得止。裸者得衣。苦者得乐。一切乐器不鼓自鸣。诸庄严具。自然演出微妙音声。如是等物亦自然出微妙音声。一切诸佛色身清净见者无厌。普为众生而作佛事。一切诸佛相好庄严。普为众生而作佛事。一切诸佛视瞻安详。未曾卒疾观察诸方。不失威仪。于一切境界诸根寂定。摄心不乱直趣涅槃。普为众生而作佛事。一切诸佛行四威仪。普为众生而作佛事。一切诸佛。或以说法。或以默然。普为众生而作佛事。一切诸佛。或以神足说法教诫。普为众生而作佛事。一切诸佛。为一切世界海中种种众生海。修大善根念佛三昧。行菩萨行。观察诸佛无有厌足。或说佛兴难可值遇。见如来已。出生无量一切善法。修习功德。行诸佛行。佛出世间。令众生净赞叹诸佛无量功德。长养未来诸佛种姓。修一切善根。令诸佛欢喜。解知如来无量妙色。随所应化普能现前。令不可思议众生。于诸佛刹得见如来。一切诸佛。以如是等无量善根。普为众生而作佛事。彼诸众生。或有见佛欢喜。或有礼拜。或有合掌。或有赞叹。或有请佛。或有受施。或见佛微笑。或有念佛。或见佛悦乐。普为众生而作佛事。一切诸佛。能以无量种种色身。示现众生而作佛事。一切诸佛以妙音声。普为众生而作佛事。一切诸佛。以如是等无量无数不思议事。普为众生而作佛事。于一切世界中。一切众生悉教化之。令不退转。大悲充满不舍本愿。具足成就一切智力。随所应化悉令调伏。佛子。是为一切诸佛第七佛事。一切诸佛。或住阿练若处。或寂静处。或离欲处而作佛事。或住佛住而作佛事。或住大三昧而作佛事。或住独处而作佛事。或不现身而作佛事。或住深智而作佛事。或住不可称量诸佛境界而作佛事。或随所应而作佛事。或以天身境界。而作佛事。或以天龙迦楼罗紧那罗摩睺罗伽罗刹人非人等一切境界而作佛事。或以声闻缘觉菩萨境界。而作佛事。或以说法而作佛事。或以默然而作佛事。或说世间有一佛而作佛事。或说世间有一切诸佛而作佛事。或说一切菩萨无量愿无量行为一而作佛事。或说一行一愿为无量而作佛事。或说世间境界为如来境界。或说如来境界为世间境界。或说非境界为如来境界而作佛事。或住一日或住一夜。或住半月一月一岁。乃至住无量无数阿僧祇劫而作佛事。佛子。是为一切诸佛第八佛事。一切诸佛。即是无尽功德之藏。能令众生发深信心。具足清净。随其所应悉能化度。诸根具足。调伏众生悉令欢喜。化一切众生以真实道。觉悟一切诸菩萨众。未发菩提心者皆令发心。已发心者令具智慧。悟不由他。或现涅槃而作佛事。或现世间无常而作佛事。或赞叹法身清净而作佛事。或说所作已办而作佛事。或说坏一切有而作佛事。或说三有根本永尽而作佛事。或教众生厌离世间随顺佛心。或为众生说寿命短促。或为众生说一切世间无可乐者。或为众生说值未来一切诸佛。或为众生说诸如来转妙法轮。或发众生佛境界心。或说随时清净念佛得见如来。灭除众苦皆令清净。专求佛道。于一切世界摄取众生。令入如来甚深境界。以如来身为一切身。摄取众生。放逸众生。悉令具足三种净戒。佛子。是为一切诸佛第九佛事。一切诸佛般涅槃时。一切众生悲泣雨泪忧恼愁毒。呜呼痛哉。如来应供等正觉。常以大悲等念众生。为大导师。哀愍饶益一切众生。救护世间。天人所归。难可值遇。无上福田于今永灭。诸佛即以此等众生忧苦悲恼感慕诸佛。而作佛事。随应化彼一切天人龙神夜叉乾闼婆阿修罗迦楼罗紧那罗摩睺罗伽等故。碎末全身示现舍利。欲令众生欢喜供养。净正直心。调伏教化。清净众生。欲令众生功德满足。欲令众生起如来塔种种供养。一切世间天宫龙宫夜叉乾闼婆阿修罗迦楼罗紧那罗摩睺罗伽人非人宫。起塔供养。又以爪牙头发。起塔供养。众生见已念佛法僧。发起恭敬供养之心。或行布施或修功德。具功德已。或生天上或生人中。尊贵富乐。除灭恶趣直向正道。得见诸佛具白净法。成就正道超出三界。随彼所愿皆悉满足。常念如来知恩报恩。以诸如来常为众生作救护归依如来。虽复入于涅槃。犹为众生作无上福田无尽福田。令一切众生长养善根。具足成就一切功德。佛子。是为一切诸佛第十佛事。佛子。此十种佛事。无量无边不可思议。一切天人莫能知者。三世一切声闻缘觉所不能说。除佛神力。佛子。一切诸佛。有十种法王无异之法。何等为十。一切诸佛。与授记者言无有异。一切诸佛。若有众生修念佛者。皆令意满悉无有异。一切诸佛皆无异身。觉诸法义悉无有异。一切诸佛。于三世如来智慧无异。一切诸佛。念念普知三世诸法。悉无有异。一切诸佛。了知分别三世佛刹悉无有异。一切诸佛。一切佛语悉无有异。一切诸佛。教化众生悉无有异。一切诸佛。解一切世间法与佛法无异。三世诸佛一切善根同一善根悉无有异。佛子。是为一切诸佛十种法王无异之法。佛子。一切诸佛。有向十种住法。何等为十。一切诸佛。悉住觉一切法界。一切诸佛。悉住大悲。一切诸佛。悉住本愿。一切诸佛。悉住不舍教化众生。一切诸佛。悉住无所依法。一切诸佛。悉住无虚妄法。一切诸佛。悉住念无失法。一切诸佛。悉住无障碍心。一切诸佛。悉住定心未曾散乱。一切诸佛。悉住一切诸法平等不坏实际。佛子。是为一切诸佛向十种住法。佛子。一切诸佛。知十种法悉无有余。何等为十。一切诸佛。知过去一切法界。悉无有余。一切诸佛。知未来一切法界。悉无有余。一切诸佛。知现在一切法界。悉无有余。一切诸佛。知一切语言道。悉无有余。一切诸佛。知一切世间成坏。悉无有余。一切诸佛。知一切众生及其智慧。悉无有余。一切诸佛。知一切菩萨善根上中下相。悉无有余。一切诸佛。知一切佛满足智慧。悉无有余。一切诸佛。知一切法皆从缘起。悉无有余。一切诸佛。分别了知一切世界。悉无有余。一切诸佛。智慧分别一切法界如因陀罗网。悉无有余。佛子。是为一切诸佛知十种法悉无有余

佛子。一切诸佛。有十种最胜力。大力。无量力。大功德力。尊重力。不退转力。坚固力。不可坏力。一切世间不能思议力。一切众生不能坏力。大力那罗延幢佛所住法。何等为十。一切佛身。举世栽横所不能坏。诸佛命根。世间诸毒所不能害。一切世界火劫起时不能烧热。水劫起时不能浸溺。风劫起时不能散坏。一切魔军天龙夜叉乾闼婆阿修罗迦楼罗紧那罗摩睺罗伽罗刹毗舍遮人非人等一切众生悉雨金刚。如须弥山金刚围山。三千大千世界。尔所等雨。雨于佛上。不能令佛生怖畏心。一毛不竖。行住坐卧威仪不改。随诸如来所住方面。金刚雨渧终不得下。欲雨不雨。随如来意。佛所住持众生及佛使命尚不可害。何况如来。佛子。是为一切诸佛第一大力那罗延幢佛所住法。佛子。一切诸佛。一切法界等世界中。须弥山王金刚围山大金刚围山。一切大海一切诸山及一切众生。于一毛孔悉能容持。尽未来际劫。一切众生。悉不自知我住何所。除佛神力。一毛悉持一切众生。遍游十方无量世界。行住坐卧。而诸如来。不生苦恼厌倦之心。威仪无异。佛子。譬如虚空容持一切法界等世界。不生苦恼厌倦之心。一切诸佛亦复如是。于一毛孔。容持无余世界一切众生。不生苦恼厌倦之心。佛子。是为一切诸佛第二大力那罗延幢佛所住法。佛子。一切诸佛。一步能过不可说不可说世界微尘等佛刹。于一念中。能行不可说不可说世界微尘等步。以如是步。经一切世界微尘等劫。于念念中。能经一切世界微尘等劫。一金刚围山与上诸劫所经世界微尘佛刹等。如是等不可说不可说世界微尘数诸金刚围山。内一毛孔。一切毛孔。亦复如是。如来毛孔悉与一切众生毛孔数等。以如是毛孔。如是远步如是速疾。游行十方一切世界一切虚空界。尽过去未来际一切诸劫。如是诸劫犹可穷尽。而诸如来身无羸弊。心不退没。不舍三昧一切佛事。佛子。是为一切诸佛第三大力那罗延幢佛所住法。佛子。一切诸佛。一食结跏趺坐。尽过去未来际不可说不可说一切劫。身不倾动。住不思议佛住。受寂灭乐。乃至不失化一众生。以一切世界及一切众生。安置如来一指端上。尽未来际劫。彼一一众生。其身悉如不可说不可说佛刹微尘等世界。彼一一众生。其身重如一切世界。而诸如来。身无疲倦心无苦恼。如一指端。一切指端亦复如是入一一世界。入虚空界。入一切方网。如是一切处虚空界。悉无有余。究竟法界。以一毛端。量一切世界。一一毛端处结跏趺坐。尽过去未来际劫。佛子。是为一切诸佛第四大力那罗延幢佛所住法。佛子。一切诸佛。于一身化不可说不可说佛刹微尘等头。一一头。化不可说不可说佛刹微尘等舌。一一舌。出不可说不可说佛刹微尘等音声。一切法界众生无不闻者。一一音声。说不可说不可说佛刹微尘等修多罗。一一修多罗。说不可说不可说佛刹微尘等法。一一法中。说不可说不可说佛刹微尘等句身味身。如是说法。乃至尽不可说不可说佛刹微尘等劫。复不可说不可说佛刹微尘等劫。说异句身味身。尽一切世界微尘等劫。一切众生念等劫。尽未来际一切劫。此诸劫数犹可得尽。如来化身说法转一切法犹如火轮。自在智慧说一切法。转正法轮。除灭一切众生疑惑。转正法轮。照一切法。转正法轮。皆悉开发一切法藏。转正法轮。欢喜调伏庄严一切众生。转正法轮。说诸菩萨庄严法行。转正法轮。令大乘智日圆满庄严。转正法轮。令一切无余众生。以大乘智而自庄严。转正法轮。一切诸辩无畏而自庄严。如一如来一化身。转如是等不可譬谕法轮云。一切法界虚空界等世界。悉以毛端周遍度量。一一毛端处。于念念中。化不可说不可说佛刹微尘等身。乃至尽未来际劫。一一化佛身。有不可说不可说佛刹微尘等头。一一头。有不可说不可说佛刹微尘等舌。一一舌。出不可说不可说佛刹微尘等音声。一一音声。说不可说不可说佛刹微尘等修多罗。一一修多罗。说不可说不可说佛刹微尘等法。一一法中。说不可说不可说佛刹微尘等句身味身。复不可说不可说佛刹微尘等劫。说异句身味身音声。充满法界。一切众生无不闻者。尽一切未来际劫常转法轮。如来音声无异无断不可穷尽。佛子。是为一切诸佛第五大力那罗延幢佛所住法。佛子。一切诸佛。成就胜妙大庄严胸德字相。犹如金刚不可破坏。如来坐彼菩提树下。有无量化魔王军众。悉与一切众生数等。杂恶形色甚可怖畏。能发狂乱。悉能恐怖一切世间。如是等众。充满虚空法界等一切世界。杂恶形色甚可怖畏。能发狂乱。能令一切众生怖畏。能坏一切世间。能害一切众生。如来见已心无恐怖。一毛不竖颜无异容。乃至不生一念微畏之相。心安不动形色无异。远离觉观心常寂静。究竟远离一切恐怖。除灭一切爱恚烦恼。安住佛住。具足无碍大慈之力。住大悲住。诸根寂静永离恐怖。胸德字相不可破坏。坚固真实。一切诸魔魔天眷属。见如来已皆悉归依。如来于彼三轮教化。皆令调伏发菩提心悉不退转。乃至令得无上菩提。佛子。是为一切诸佛第六大力那罗延幢佛所住法。佛子。一切诸佛。出无障碍微妙音声。皆悉充满一切世界。随所应度无不闻者。彼诸如来所出音声一切众山所不能障。须弥山王宝山。小金刚围山大金刚围山。所不能障。天宫龙宫夜叉乾闼婆阿修罗迦楼罗紧那罗摩睺罗伽人非人等一切宫殿。所不能障。一切世界高大音声。亦不能障。随其所应皆悉闻之。无所障碍。佛子。是为一切诸佛第七大力那罗延幢佛所住法。佛子。一切诸佛心无障碍。于不可说不可说亿那由他劫。心常清净。三世诸佛离垢清净。同一庄严离我我所。于一切法亦无所依。非内非外。非生非不生。离一切境界。寂灭无处。无所造作。离种种相。除灭一切虚妄取相。自然清净。离诸境界无所忆念。随顺境界无诤之法。离欲清净。住真实际。说法界际。法界平等而无有尽。一切众生莫能知者。永离一切有为无为。舍离一切言语道境界。究竟无碍无尽法界。随智慧转。十力庄严。净一切法行巧方便说种种法相。即一法相一切法相不相违背。不坏三世于一切法界。究竟自在到于彼岸。具足甚深自在法藏。一切方便离痴正念。安住十方一切佛刹。而无动转。具不死智尽一切漏。究竟诸法证于无漏。心慧解脱究竟实际。住无碍住常定无乱。于三世法无有障碍。于一念中。悉了三世一切众生心心所行。佛子。是为一切诸佛第八大力那罗延幢佛所住法。佛子。一切诸佛。具足成就细密法身。诸佛法身境界无量。一切世间所不能知。于三界中无所染污。随因缘应一切普现。非实非虚平等清净。非去非来无为无坏。清净常住。一相无相。是法身相。非处非方。一切身身。自在无量。妙色无量。摄一切身。作种种身。随方便身。普照一切。具足智藏。而无种种分别。其身充满无余世界。说一切法界虽动非动。清净法身。非有非无。非方便。非不方便。随众生所应。悉能示现。非灭非不灭。亦非不现。而化众生。一切功德宝所起之身。一切法佛法起。如如法身自然寂静。于一切法无所障碍。随顺一切法界。清净一切世间。分别一切世间。无有动转。无有境界。如来解脱摄一切智。随顺一切身。佛子。是为一切诸佛第九大力那罗延幢佛所住法。佛子。一切诸佛。正觉悉等。出生一切诸菩萨行。所行不虚。满足深愿。净菩萨行。具足一切菩萨行智。一切诸佛。修菩萨行悉无有异。善分别知一切菩萨行。满足菩萨诸大愿海。离一切恶生诸善行。修菩萨行皆悉清净。随顺一切佛。寂然不放逸。住一切三昧无量境界。能教一切胜道。远离一切恶道。究竟彼岸。具足成就第一智力。雨无畏法雨。随其所问悉能善答。方便说法。智慧平等周遍清净。身口意业皆悉清净。住诸佛住。诸佛种姓。佛智所作。悉不退转。一切种智。分别无量无边诸住。一切智明。随顺智慧。不可思议。一切世间所不能解。智慧明净知一切法。微细智慧无量无边。善能分别一切三世。智慧微妙。觉悟一切世界。具足了知无上道义。于一切世间作不可说佛事。智慧不退。成就一切诸如来身。入算数智。决定了知一切诸法。舍离文字。言语道断。而善能说一切文字。行净善法满普贤智。于一念中。悉能觉了一切诸法。随净众生随所应乘悉能法施。以明净智。解一切法境界。一切世界境界。一切众生境界。于一念中。悉能知见三世法界。一切如来出世境界。一切教化境界。未曾失时。至于一切清净境界。觉一切境界。皆悉究竟。于一念中。觉悟三世众生心意识行。诸佛平等。众生无边。世界无边。法界无边。三世无边。一切诸佛自在无边觉如是等无有障碍。诸佛智慧。诸佛自在转。无量无边诸佛所住。住无碍住。无碍心住。住大悲住。广说深法教化众生心无休息。是为一切诸佛第十大力那罗延幢佛所住法。佛子。是为一切诸佛十种大力那罗延幢佛所住法。无量无边不可思议三世一切众生。声闻缘觉皆不能知。除佛神力

佛子。一切诸佛。有十种定法。何等为十。一切诸佛。定于兜率天尽其寿命。一切诸佛。定示现处胎满十月生。一切诸佛。定舍宫馆乐行出家。一切诸佛。定坐菩提树下觉一切法。一切诸佛。定一念中觉一切佛法。于一切世界。普现如来神力自在。一切诸佛。定随时教化转正法轮。一切诸佛。定知随时种诸善根为彼授记。一切诸佛。定随应时不失佛事。一切诸佛。定知菩萨功德具足而为授记。一切诸佛。定随众生一切问难。于一念中悉能善答。佛子。是为一切诸佛十种定法。佛子。一切诸佛。有十种法。若有众生见如来者。皆悉疾得十种果报。何等为十。若有众生见如来者。疾得远离一切恶道。若有众生见如来者。疾得长养一切善根。若有众生见如来者。疾得满足一切善根。若有众生见如来者。疾得往生净妙天上。若有众生见如来者。疾得除灭一切疑惑。若有众生见如来者。已发菩提心者。疾得不退转。未发心者。速发阿耨多罗三藐三菩提心。若有众生见如来者。未得离生圣道。除灭有见。速令正取离生圣道。若有众生见如来者。速令清净世间。离世间一切诸根。若有众生见如来者。疾得除灭一切障碍。若有众生见如来者。疾得无畏不断辩才。佛子。是为一切诸佛众生见者皆悉疾得十种果报。佛子。一切诸佛。有十种清净法。一切菩萨应常正念。何等为十。一切诸佛过去方便。一切菩萨应常正念。一切诸佛清净妙行。一切菩萨应常正念。一切诸佛满足波罗蜜。一切菩萨应常正念。一切诸佛满足大愿。一切菩萨应常正念。一切诸佛功德积聚一切菩萨应常正念。一切诸佛过去梵行。一切菩萨应常正念。一切诸佛成等正觉。一切菩萨应常正念。一切诸佛色身无量无边。一切菩萨应常正念。一切诸佛无量无边神力境界。一切菩萨应常正念。一切诸佛十力无畏。一切菩萨应常正念。佛子。是为一切诸佛十种清净法一切菩萨应常正念

佛子。一切诸佛。有十种一切智住。何等为十。一切诸佛。于一念中。悉知一切法界三世一切众生心心所行。一切诸佛。于一念中。悉善分别三世一切众生种种业报。一切诸佛。于一念中。随一切众生所应度者。或以神足或以教诫。或以说法而教化之。一切诸佛。于一念中。悉能善取一切法界十方众生诸心心相。示现一切世间如来出世。一切诸佛。于一念中。随一切法界中一切众生希望欲性。所应化度令见如来。一切诸佛。于一念中。示现一切法界中一切众生如来住持神力自在。一切诸佛。为一切法界中一切众生。说一切佛离诸炽然。随其所应化度众生。一切诸佛。于一念中。以一切至处道。悉知一切法界中一切众生彼彼诸趣。一切诸佛。于一念中。一切法界中一切方处一切众生。念如来者悉令得见。一切诸佛。于一念中。随一切法界中众生心之所乐。如来形色悉令得见。佛子。是为一切诸佛十种一切智住。佛子。一切诸佛。有十种无量不可思议三昧。何等为十。一切诸佛。于一切法常定不乱。于一念中。为一切众生说一切法。一切诸佛。于一切法界一切众生。常定不乱。于一念中。悉为众生分别演说无我实际。一切诸佛。于一切法界三世诸法。常定不乱。于一念中入亿三昧。一切诸佛。于一切法界十方佛刹。常定不乱。于一念中。悉遍游行一切佛刹。一切诸佛。于一切法界普现无量无边佛种种身。常定不乱。于一念中。一切世界无不遍现。一切诸佛。身口意业充满一切法界。常定不乱。于一念中。分别演说一切众生心藏欲性。一切诸佛。于一切法界一切法性常定不乱。于一念中。悉能究竟离欲实际。一切诸佛。于一切法界一切世界缘起。常定不乱。于一念中。分别演说一切因缘。一切诸佛。于一切法界一切世间离世间法。常定不乱。于一念中。无量庄严。为一切众生普现诸佛无有穷尽。一切诸佛。于一切众生一切法界。正受无碍。常定不乱。于一念中。至诸佛趣无量解脱究竟彼岸。佛子。是为一切诸佛十种无量无边不可思议三昧。佛子。一切诸佛。有十种无碍解脱。何等为十。一切诸佛。于一微尘中。悉能普现不可说不可说诸佛出世。一切诸佛。于一微尘中。悉能普现不可说不可说诸佛转净法轮。一切诸佛。于一微尘中。教化调伏不可说不可说众生。一切诸佛。于一微尘中。普现不可说不可说佛刹。一切诸佛。于一微尘中。授不可说不可说菩萨记。一切诸佛。于一微尘中。普现三世诸佛出世。一切诸佛。于一微尘中。普现三世一切佛刹。一切诸佛。于一微尘中。普现三世诸佛自在神力。一切诸佛。于一微尘中。普现三世一切众生。一切诸佛。于一微尘中。普现三世一切诸佛佛事。佛子。是为一切诸佛十种无碍解脱


大方广佛华严经卷第三十一
大方广佛华严经卷第三十二

　　　　东晋天竺三藏佛驮跋陀罗译


　　如来相海品第二十九

尔时普贤菩萨摩诃萨。告诸菩萨言。佛子。谛听谛听善思念之。当为汝说如来相海。如来顶上有大人相。名曰明净。三十二宝以为庄严。普放无量大光明网。遍照一切十方世界。如来顶上有大人相。名曰普照佛方便海。圆满杂宝以为庄严。种种摩尼宝王庄严。金刚光明世界所起。普照一切法界。如来顶上有大人相。名充满法界云。妙宝光明。普照一切法界一切世界。如来功德智慧十方世界海云。菩萨功德海云。如来顶上有大人相。名曰普照。悉现不可思议诸佛世界。金刚摩尼妙宝光明。观无厌足。如众宝华聚奋迅。普照一切法界佛宝光明。如来顶上有大人相。名琉璃宝。普照一切法界大自在云。摩尼宝王相种种庄严。普照一切十方世界。叹佛功德因缘所起。悉放如来大宝光云。普照菩萨于道场树结跏趺坐。普现菩萨自在神力觉如来力。普照一切十方佛刹六种震动。于大法界虚空中。普现无量自在一切智云。如来顶上有大人相。名曰平等。如来音声灯云离垢宝海。放诸光明。普照一切法界十方世界菩萨功德海。安立三世佛智幢海。如来顶上有大人相。名佛光广云。伊那罗宝如意王宝摩尼王宝。以为庄严。普照一切世界法界。菩萨光焰灯云。普照一切如来妙色音声海。及世界海净佛力海。如来有大人相。名圆满光明云。种种宝华庄严。琉璃摩尼宝王光明。赞叹法身及诸菩萨。一切十方世界海中。叹如来地。令一切众生趣向如来诸力境界。普现无量无边如来净地离垢清净。放大光明。普照一切诸佛世界。如来有大人相。名菩萨行藏光明云。无量世界中如来。放无量种种色宝光明。普照一切法界佛刹。出生无量如来妙音。皆悉分别演说如来甚深大法。如来有大人相。名普照云。琉璃伊陀罗金刚宝无量色清净摩尼宝庄严。放琉璃色光明。皆悉遍照一切诸海。出佛无量微妙音声。充满一切十方世界。普现一切佛智慧海无量化身。如来有大人相。名曰觉云。佛顶右面以杂宝华焰庄严。于一切世界庄严道场。清净一切法界世界。令一切虚妄皆悉解脱。觉净法界。如来有大人相。名光明云。以心海王如意法宝庄严。如来顶相。普照十方世界诸菩萨云。长养最上智身法身。行于一切如来相海。满足一切菩萨法界云。如来有大人相。名一切庄严云。金刚琉璃华普照庄严。一切法界海。世界众宝莲华。以为庄严。皆悉充满一切法界。四种菩萨行。自在师子吼。充满一切法界海。如来有大人相。名佛三昧海行云。庄严一切法界海。于念念中。普现无量如来庄严。充满一切不可思议法界世界。如来有大人相。名化海普照云。妙宝莲华如须弥山王。出生无量宝光明海。佛意所起。卢舍那所化。出生无量一切化海。如来有大人相名一切如来解脱云。离垢胜宝以为庄严。普照庄严一切如来师子之座。于其座内。悉现一切如来色像。放大宝光明。演说无量佛法大海。庄严一切诸佛刹海。如来有大人相。名觉佛种姓云。于琉璃华金宝莲华。放无量宝正法光明云。严净一切如来光明。普现一切清净法界。众宝光明无坏解脱。遍入甚深诸法界海。普现无量自在力海。如来有大人相。名无量宝光明轮。示现过去清净善根。出生清净智日。普照十方智慧法海。如来有大人相。名普照自在云。如来顶宝妙解脱华琉璃光明。普照一切法界海佛。悉现一切诸佛刹海。具足圆满如来智慧。如来有大人相。名入一切普照光明。如来宝相清净庄严。普照一切无量无边如来菩萨妙智慧藏一切法界。如来有大人相。名明净云。宝华琉璃月。放无量百千光明。普照一切法界虚空界一切佛刹。普现十方一切如来。如来有大人相。名觉光明云。一切宝光明普照一切法界诸佛转净法轮。悉放如来妙光明云。普照一切十方世界。如来有大人相。名普现一切庄严云。无量宝光明。于一念中。一切法界。普现一切菩萨坐于道场菩提树下成等正觉。又能普现一切诸佛。如来有大人相。名法界因云。如意妙宝庄严。见无厌足。放大宝光明网。普现一切众生诸业报海。如来有大人相。名曰普照净法轮云。能令如来正法清净。普照庄严一切佛刹。深解一切不思议法海。普照过去未来现在诸佛法界。出生无量如来化身。如来有大人相。名普照诸佛海云。十方一切世界海中。悉离障碍普见一切。如来海云。如来有大人相。名净灯云。方便深入一切众生一切菩萨一切如来不可思议法界海云。普照一切法界觉云。如来有大人相。名分别法界云。如来智慧广照佛地一切菩萨众无量法海无量佛刹。令一切众生入佛境界。具足普贤菩萨愿行佛平等智一切诸明。如来有大人相。名一切世界海安住普照云。一切法界虚空界宝光明云。见无厌足。普现道场一切菩萨诸如来身。出生无量普功德云。如来有大人相。名一切宝光焰云。于佛眉间相中。出生无量净宝光明。普照一切十方世界。净照一切诸佛菩萨行。法王光明普照法界。悉能长养一切光明。一切法界光明庄严。普照一切诸菩萨海。如来力云。普照一切十方佛刹。如来有大人相。名一切法界庄严云。如来顶相随次渐起。阎浮檀金众宝庄严。放种种金色光明。于念念中。普现一切世界诸佛。悉能普照一切佛刹。庄严一切菩萨诸功德藏。如来顶相。悉能庄严三十二相。又能庄严一切法界。如来有大人相。名普照法界遍光明云。佛眉间相。悉能普照一切妙宝一切众色一切日月一切佛海。出生十方无量光明海。庄严一切诸如来身。演说一切如来法海。如来有大人相。名自在云。佛清净眼。众宝庄严慧眼清净。于诸法界无所障碍。吉光明云示现一切。如来有大人胜妙鼻相。清净众宝以为庄严。一切众宝妙色为覆。佛宝华云。一切菩萨无能思议。悉知一切众生诸佛法海。如来有大人广长舌相。悉能遍覆十方世界一切海云。过去修习善根所得。一切宝王清净光明。普照一切法界尸罗之心。又照一切三世诸佛。悉能庄严一切法界。出生无量微妙音声。不思议宝以为庄严。普照无量诸光明海。佛妙音声。悉遍充满一切法界诸世界海。如来有大人相。名法界地云。舌掌安住。一切众宝以为庄严。安住一切法。出生十方诸佛具足音声。悉能清净一切佛刹。分别一切诸佛不可思议音声海云。如来有大人相。名顺法界云。舌端妙相。金色净宝以为庄严。出生无量金色光明。普照一切诸如来海。大师子吼震妙音声。悉皆遍至一切世界。一切众生无不闻者。于不可思议劫修行所得。普现一切诸音声海。普照一切众生。乐闻无有厌足。如来有大人相。名平等法门云。佛舌端相。令无量佛刹皆悉清净。如意妙宝以为庄严。出生无量种种音声。赞叹一切诸佛法界。普现一切菩萨法界。妙功德云。普覆一切诸佛菩萨。深入一切诸佛菩萨法。悉现一切离垢众宝清净佛刹。悉能普照一切佛刹。如来有大人龂腭相。伊陀尼罗净琉璃宝。以为庄严。诸法界地悉在其内。诸菩萨云皆悉充满。出生离垢妙宝光明。普照十方种种香云种种灯云。普照菩萨内诸楼阁。分别一切诸佛刹海。方便安住自在神力。普现不可思议诸法界云。如来有大人相。名佛大牙云。如来右面下大牙相。众宝庄严。放大光明轮。普照法界及诸佛身。普放光明网。照十方世界海及众生海。妙安隐轮以为庄严。如来有大人相。名宝焰须弥藏。如来右面上大牙相。如意宝王藏胜香焰云。照以庄严。放宝光明与法界等。一一光明内。普现一切诸佛自在。一切佛刹庄严道场。如来有大人相。名照一切宝须弥山灯云。如来左面下大牙相。分别解说一切诸相。香华众宝妙方便轮以为庄严。放宝光明云。普照一切世界海。普现一切佛莲华藏师子之座。离垢菩萨海云眷属围绕。如来有大人相。名普照佛云。如来左面上大牙相。清净众宝。及阎浮檀宝网轮华。以为庄严。出生不可思议微妙音声。普现一切如来自在神力。成就一切菩萨功德普照一切虚空。及语言法。无尽法云。一切法海。诸佛音声。及一切宝。出生分别一切诸佛众妙音声。充满法界。如来有大人相。名金慕耆婆。如来一一齿间。出无量相海门云。种种色宝。放大光明海。阎浮檀金色。普照法界一切世界一切如来。如来有大人相。名一切宝地云。如来右肩相。一切宝色。净莲华色。明净宝色。光焰普照一切菩萨内法藏云。悉照一切如来法海。如来右肩平满大人相。清净阎浮檀金色普照菩萨法轮法界。及照一切如意宝王。如来有大人左肩相。阎浮檀莲华色。如来圆满诸功德海。以为庄严。普放无量诸光明网。悉照一切世界法界。示现如来无量自在诸神力云。如来有大人相。名周遍普照云。如来左肩相。众宝庄严。放阎浮檀金色光明。悉能充满一切法界。普照一切诸如来海。种种宝香。庄严一切诸佛刹海。如来有大人相。名普照庄严云。如来右肩无有动转。出生无量佛灯光明。垂法界云。充满菩萨众普照庄严一切法界。如来有大人相。名海顶云。如来胸有胜妙相海。以为庄严。柔软细滑。种种众宝。焰轮庄严。周遍清净。开发甚深法海音声。如来有大人相。名胜妙相续普现云。如来右胁胜妙清净。法界轮地以为庄严。清净宝网而弥覆之。出生无量如来化云。普照一切十方法界。如来有大人相。名普现如来云。胜妙功德藏菩萨功德宝天冠。普照极高云。离垢清净。普现十方无量诸佛自在神力。开示三世一切诸佛法海净行。坐于道场菩提树下成等正觉。如来有大人相。名开敷华云。如来胜妙功德相续。众妙宝华宝轮庄严。放香焰光明。普现一切莲华形色世界。如来有大人相。名可悦乐金色云。一切宝王藏胜妙功德相续。一切宝心王藏。放摩尼宝光明轮。离垢清净极大高显。普照一切诸佛内方便功德藏。普照一切法界。如来有大人相。名胜海云。胜上虚空宝。放香光明。普照十方一切道场。圆满琉璃宝香灯鬘。充满十方。如来有大人相。名电光云。下第二胜功德。平等地相莲华右旋。净菩萨众坐宝莲华。放佛藏光明。普照法界海。如来有大人相。名普现法界云。第三胜相海。具足成满一切宝海刹。普照开现无量菩萨法界。如来有大人相。名普照最高云。第四胜相海。放离垢众宝光明海。普照一切法界。一切如来。一切世界庄严。一切众生海。如来有大人相。名转一切法轮妙音声云。下分胜相离垢清净。一切正法道香焰光明。照一切佛内心相海一切法界。如来有大人相。名庄严云。第十胜相。宣畅十方一切诸佛菩萨净行。觉悟离垢清净光明。三世诸佛一切智海。庄严一切诸佛刹海。如来有大人手掌相。具足千辐宝轮。种种众宝以为庄严。放大光明普照法界。转正法轮。普照一切诸如来海。充满一切佛功德海。种种妙宝庄严法界。如来有大人相。名海照云。如来宝手众宝庄严。普放净月光明焰云。庄严虚空如来菩萨诸世界海。赞叹菩萨行海。如来有大人相。名普庄严云。如来妙手因陀尼罗。琉璃宝华以为庄严。普照一切法界一切世界莲华藏菩萨安住宝藏。庄严十方一切道场。普照一切诸佛海云清净法身。如来有大人相。名离垢灯普照云。净宝光明放净光网普照十方。皆悉出生变化网云。庄严菩萨净宝光明。究竟一切诸法行海。到于彼岸。如来有大人相。名普现一切众宝云。宝藏海云。庄严如来莲华。充满一切众宝莲华。放宝光明云。普照一切法界。如来有大人相。名普照明净云。放宝焰光明海。照于法界。一切众香光焰庄严。普现宝华焰光。令一切佛世界网悉净庄严。普照一切道场。如来有大人相。名琉璃灯云。一切世界众宝色地普照庄严。皆放诸佛金色光明。以一切庄严而庄校之。于一念中。皆悉示现一切法门。如来有大人相。名智慧灯云。金刚宝华以为庄严。放阎浮檀金色光明。普照一切世界。如来有大人相。名安住莲华光明云。众宝妙华以为庄严。放大光明网。覆一切世界诸须弥山。如来有大人相。名充满法界如来云。离垢净宝以为庄严。放大光明。普照一切诸佛世界。悉见如来坐莲华藏师子之座。又复普照一切法界。现一切相如来妙手。普现一切自在之相。千辐相轮清净具足。种种众宝以为庄严。佛手充满一切刹云。普照一切诸法界云。如来有大人相。名曰成就佛刹海云。佛右手指宝相。清净法界。清净光焰。普照如净水月。出众宝华。出生一切妙宝音声。普现一切诸佛刹海。如来有大人相。名安住一切宝云。普照诸佛宝藏法界。于佛指相。出生如意妙宝王云。众宝庄严。放大光明网。普照一切法界云及诸佛云。普照庄严一切菩萨诸功德海。出生普贤菩萨净行妙音声海。一切佛刹无不闻者。又开发普照诸菩萨心。皆悉满足无量大愿。摩尼宝王以为庄严。种种日光轮。皆悉普照一切法界。如来有大人宝马藏相。隐密于右。众宝庄严。普照一切法界及虚空界。一切众宝庄严法界海。出生一切如来庄严微妙音声。如来有大人相。名曰一相现一切相海云。如来安处福田之座。一切众宝以为庄严。出生无量不可思议妙宝光明。普照十方一切法界。普现分别一切众相。现一相云。照现一切诸佛自在神力。如来有大人相。名一切法界海云。普照十方诸如来座及一切法界法轮法海。悉能示现一切相云。如来有大人相。名普示现云。如来右髀众宝庄严。放于妙法种种香光。随顺安住出诸音声。一切宝王以为庄严。于念念中。悉能示现心王海云。如来有大人相。名普照一切回向海云。如来左髀。悉遍充满一切宝海。随顺安住法海庄严。放一切光明海。悉能普照一切众生无量佛海。如来有大人相。伊尼延右腨。放阎浮檀金色光明。普照一切世界。震动无量诸佛刹土。出佛音声一切普闻。出生无量菩萨化身。充满一切诸佛世界及虚空界。放明净光明庄严普照一切。令诸佛刹皆悉清净。菩萨变化藏诸法界云犹若虚空。如来有大人相。伊尼延左腨。如炼金色。常放一切妙宝光明。充满无量诸佛世界。开发一切诸佛法化。庄严无量诸佛法海。如来有大人相。名毛端内现一切佛刹。于一毛孔。悉放一切宝光明藏。普照十方一切法界。于一毛孔。示现一切如来自在诸法界云。如来有大人相。名菩萨海庄严云。如来金刚足下。阎浮檀金色。放一切宝光明网。充满十方诸佛刹云。开发一切菩萨法化。出生无量菩萨变化。放一切宝香光明。住菩萨海。能于一步遍诸佛刹。如来有大人相。名明净云。佛足趺上。一切众宝以为庄严。放妙宝光明。示现一切诸佛菩萨大光明藏。普照无量诸如来云。如来有大人相。名曰觉云。普覆一切如来指间。众宝王庄严。放诸宝光。于念念中。示现一切诸佛自在。普照无量诸佛法海。示现一切道场。悉照未来无量际劫。如来有大人相。名曰遍照法界海云。如来足下千辐相轮。种种庄严。放百千众宝光明。普照一切法界诸世界海。众宝灯焰妙庄严藏。普照十方一切诸佛。无量香光以为庄严。普照一切净法界海。如来有大人相。名示现一切诸佛海云。清净如空。照诸法海。充满十方。发起一切诸菩萨云。出妙音声云。众宝华云以为庄严。香灯光焰。示现普照一切世界。如来有大人相。名自在光明云。众宝庄严。示现一切诸佛光明。净法界海及诸道场。常放如来智慧光明。一切众相悉为一相。法界无杂种种庄严。如来有大人相。名法界海音声云。如来足下后分。众宝庄严。普照一切诸法界海。一切诸佛自在庄严。普入化轮。覆一切法界。于一一身。出生法界妙音声云。如来有大人相。名深宝原底众宝庄严。放阎浮檀金色圆满光明。普照十方世界法界显现一切庄严道场。如来有大人相。名一切宝月光明伊那尼罗宝藏庄严照法界云。于念念中。悉能示现如来法海。如来有大人相。名普云藏。右虚空宝云最高宝。光明照一切佛道场座藏。金刚伊那尼罗宝显现庄严。如来有大人相。名平等光云。众宝妙华以为庄严。出生甚深法界音声。遍一切法界及虚空界。于一一相。普照一切诸如来海。入佛甚深自在。菩萨法界海。说不可尽。如来有大人相。名示现庄严云。清净阎浮檀金色众宝庄严。普放种种妙色光明。遍照一切庄严佛刹。佛云充满无量世界。庄严菩萨自在法海。普照一切诸佛功德及诸菩萨解脱之藏。庄严法界。如来有大人相。名诸佛自在普示现云。转诸宝轮。众宝庄严。放不思议如来光明。妙香普闻一切世界无量佛海。演出一切佛音声海。于诸世界。现菩萨门佛自在云。佛子。于佛身中。有如是等十莲华藏世界海微尘数佛大人相。于诸肢节。种种妙宝以为庄严

　　大方广佛华严经佛小相光明功德品第三十

尔时佛告宝手菩萨言。如来应供等正觉。有随形好名曰海王。彼出光明名曰明净。七百万阿僧祇光以为眷属。又菩萨摩诃萨。于兜率天。放大光明名曰幢王。普照十世界微尘数刹。遍照彼处地狱众生灭除苦痛。令彼众生十种眼耳鼻舌身意诸根行业皆悉清净。彼诸众生。见光明已皆大欢喜。命终皆生兜率天上。生天上已。闻天妙音。名不可乐。此音声语诸天子言。以不放逸故。于诸佛所种善根故。遇善知识故。卢舍那佛威神力故。于地狱命终生此天上。如来足下千辐轮中有妙光明。名普照王。于彼海王随形好处。悉放四十广大光明。一名清净功德。普照六十亿那由他佛刹微尘数世界。随众生境界。随种善根。随众生意。乃至普照阿鼻地狱。其中众生。命终皆生兜率天上。生天上已。闻天妙音。作如是言。善哉善哉。诸天子。卢舍那菩萨。今住离垢三昧。应当敬念。尔时诸天子。闻天劝化微妙之音。便作是念。奇哉奇哉。何由出此微妙音声。尔时音声。语诸天子言。我此天音。诸善功德之所成就。诸天子。如我说我。而不著我不著我所。一切诸佛亦复如是。自说是佛。而不著我不著我所。诸天子。如我音声。不从东方南西北方四维上下来。诸天子。业报成佛亦复如是。非十方来。诸天子。犹如汝等昔在地狱。不从十方来。但以颠倒愚痴缠故得地狱身。本无来处。如普照王光明。不从十方来。我天音声亦复如是。非十方来。但以三昧善根力故。出生如是微妙音声。般若波罗蜜力故。示现如是自在神力。诸天子。譬如须弥山王。有三十三天净妙宫殿种种乐具。不从十方来。我天音声亦复如是。诸天子。譬如亿那由他佛刹微尘数世界末为微尘。如是微尘数众生。我为说法。随彼所应令大欢喜。然我于彼不生厌恶心。不生疲倦心。不生放逸心。不生憍慢心。诸天子。卢舍那菩萨。住离垢三昧亦复如是。于右手掌随形好中。放一光明。出生无量自在神力。一切众生声闻缘觉所不能知。汝等应当往诣卢舍那菩萨恭敬礼拜。莫著五欲障诸善根。诸天子。譬如劫尽烧须弥山悉令消灭。诸天子。五欲缠心。修念佛三昧。皆悉除灭。是故诸天子。当知报恩。一向敬念卢舍那菩萨。诸天子。其有众生不知报恩。舍是身已入三恶道。诸天子。汝昔在地狱蒙光明恩。舍地狱已来生此天。应当长养彼诸善根。诸天子。譬如我天。非男非女。而能出生百千万亿不思议法。诸天子。如天子天女五欲乐具宫殿园林。皆悉如我不生不灭。色受想行识亦复如是。若如是知是名能入无著甚深三昧海。时诸天子。闻是音声欢喜无量。皆悉化作一万华云。一万香云。一万乐云。一万幢云。一万盖云。一万赞叹云。作是化已。往诣卢舍那菩萨所住宫殿。恭敬供养于一面住。而不见卢舍那菩萨。时有天子。作如是言。此菩萨者。今已命终。生净饭王家。乘栴檀楼阁。处摩耶夫人胎。尔时诸天子。以天眼观卢舍那菩萨摩诃萨。见梵身天欲界诸天恭敬供养。时诸天子。作如是言。我等若不先往恭敬供养卢舍那菩萨。乃至一念顷住兜率天起乐著心者。我则不可。尔时一一天子。与十那由他天子眷属。欲从天下至阎浮提。诣菩萨所。时天妙音语天子言。菩萨摩诃萨。亦不命终生于彼间。随所应化悉令彼见。诸天子。譬如我今非眼所见能出音声。菩萨摩诃萨。住离垢三昧亦复如是。非眼所见。而处处示现命终受生。舍离虚妄灭除憍慢无所染著。是故诸天子。应当速发阿耨多罗三藐三菩提心。令意清净。住威仪戒。悔过一切业障烦恼障报障邪见障。以法界虚空界众生界等善身口意业。以众生界等身。众生界等头。众生界等舌。悔过四障。时诸天子闻是声已。皆大欢喜心意柔软。问天声曰。菩萨摩诃萨。云何悔过。尔时天声。以菩萨摩诃萨三昧力故。天善根力故。答诸天子言。业障等罪。不从东方南西北方四维上下来积聚于心。菩萨摩诃萨。知此业等因颠倒起。不生疑惑。诸天子。如我天声。说随业报行。随戒随喜。随定寂灭。诸佛菩萨说我众生贪恚痴业。而实无我无有我所亦复如是。所作诸业于十方求悉不可得。诸天子。如我天声。少福众生所不能闻。除地狱众生应受化者。诸天子。声非生灭。一切诸业亦复如是。非生非灭。但随业行而受果报。诸天子。如我所出音声。于无量劫不可穷尽。诸天子。若谓音声有来去者。即堕边见。一切诸佛不说断常。除为众生方便说法。诸天。子如我天声。十方世界随所应化。皆悉得闻。一切诸佛亦复如是。随应度者皆悉得见。诸天子。譬如明净锭光金玻璃镜。与十世界等。于彼镜中见无量刹。一切山川一切众生。地狱饿鬼若好若丑。形类若干悉于中现。诸天子。于意云何。彼诸影像来入镜不。答言不也。诸天子。一切业报亦复如是。无来去处。而能出生善根果报。譬如幻师能幻人目。当知。诸业亦复如是。若如是知是名清净真实悔过。说是法时。百千万亿那由他佛刹微尘数诸世界中兜率天子。皆得无生法忍。无量无边不可思议阿僧祇欲界诸天子。皆发阿耨多罗三藐三菩提心。六欲天中一切天女。皆舍女身悉为男子。得不退转菩提之心。尔时诸天子。广闻普贤回向善根。悉得十地诸力庄严。具足三昧。皆悉成就众生界等善身口意业。灭一切障皆得清净。见百千万亿那由他佛刹微尘数七宝莲华。一一华上。皆见菩萨结跏趺坐放大光明。彼诸菩萨。一一随形好中。放众生界等光明。彼光明中。见众生界等诸佛结跏趺坐。随所应度而为说法。犹未能见离垢三昧之少分也。尔时诸天子。于一一毛孔。化作众生界等妙香华云。供养卢舍那佛。散香华已。一一华中见诸如来。时彼香云普熏无量佛刹微尘数世界。众生其蒙香者身心快乐。譬如比丘入第四禅。若有众生得闻此香。诸罪业障皆悉除灭。于色声香味触。内有五百烦恼。其外亦有五百烦恼。二万一千欲行烦恼。二万一千恚行烦恼。二万一千痴行烦恼。二万一千等行烦恼。此诸烦恼皆悉除灭。彼诸众生。具足种种净香自在光明善根。若有众生。见此盖云者。彼诸众生。种一恒沙转轮圣王所植善根。所谓白净宝网转轮王等。菩萨摩诃萨。安住如是转轮王处。于百千亿那由他佛刹微尘数诸世界中。教化众生。譬如明镜世界月王如来。十方无量刹中。比丘比丘尼优婆塞优婆夷。无有乃至一念不作化身来诣佛所而听法者。彼佛常为广说经法。乃至广为说本生经。闻彼佛名。命终之后皆生其国。菩萨摩诃萨。安住白净宝网转轮王处。亦复如是。放曼陀罗自在光明。若有众生。遇斯光者。皆得菩萨十地。当知此等众生。悉是先世修善根力。如得初禅。虽未命终见梵天处。得梵天乐。如是次第。得诸禅者。虽未命终而得彼乐。如是菩萨摩诃萨。安住白净宝网转轮王处。放大光明。名周罗摩尼。若有众生。遇斯光者。皆得菩萨十地。悉得无量智慧光明。得十种眼清净行业。乃至十种意清净业。具足成就净力三昧。如是成就清净肉眼。譬如菩萨摩诃萨。以左手持亿那由他佛刹微尘。东行过亿那由他佛刹微尘数世界。乃下一尘。如是东行尽此微尘。如是菩萨摩诃萨。悉能了知彼微尘数。亦识诸尘本刹来处及下尘之刹。乃至十方亦复如是。菩萨摩诃萨。复能还集此诸微尘。作一佛刹。于此佛刹亦分别知。佛告宝手菩萨言。于意云何。如是佛刹广大可思议不。宝手菩萨。白佛言。世尊。如是佛刹无量无边不可思议。世尊。奇哉奇哉。若闻是谕此人难得。闻而信者亦复难得。佛告宝手菩萨言。如是如是。若有善男子善女人。闻而信者我授彼记。速成阿耨多罗三藐三菩提。得一切种智。佛告宝手菩萨言譬如千亿佛刹微尘数世界。如上谕说。此一切刹末为微尘。彼诸世界一一微尘。悉与一切佛刹微尘数等。菩萨摩诃萨。取此微尘。展转更种。乃至八十。彼一一微尘生果。悉与一切世界微尘数等。菩萨摩诃萨。业报清净肉眼悉分别见。亦于念念中。见百千万亿那由他佛刹微尘等如来。佛告宝手菩萨言。譬如锭光玻璃珠照十佛刹微尘等世界。此珠白净宝网转轮圣王善根所成


大方广佛华严经卷第三十二
大方广佛华严经卷第三十三

　　　　东晋天竺三藏佛驮跋陀罗译


　　普贤菩萨行品第三十一

尔时普贤菩萨摩诃萨。告诸菩萨言。佛子。如向所说是微少说。何以故。一切如来应供等正觉。为受化者随应说法。愚痴众生诸缠所缠。计我我所。著吾我见。常随颠倒。生邪见惑。起邪虚妄。为缚所缚。流转生死。远如来道。为如是等诸众生故。如来应供等正觉。出兴于世。佛子。若菩萨摩诃萨。起一嗔恚心者。一切恶中无过此恶。何以故。佛子。菩萨摩诃萨。起嗔恚心。则受百千障碍法门。何等百千。所谓受不见菩提障。不闻正法障。生不净国障。生恶道障。生八难处障。多疾病障。多被谤毁障。生闇钝趣障。失正念障。少智慧障。眼耳鼻舌身意等障。近恶知识障。近恶伴党障。近恶人障。与恶人同止障。不乐贤善共事障。远正见障。生外道家障。离佛正教障。入魔境界障。不见善知识障。诸善根障。增不善法障。生恶家障。生边地障。生恶人中障。生天贫穷障。生诸龙夜叉乾闼婆阿修罗迦楼罗紧那罗摩睺罗伽罗刹中障。不乐佛法障。习童蒙法障。乐小乘障。不乐大乘障。多生惊怖障。乐生死障。著三界障。不护佛法障。不乐闻佛自在神力障。菩萨清净诸根障。离菩萨行障。离菩萨深心希望障。不摄正念障。不发起一切智心障。不净施行障。不净业障。不净报障。不成长诸力障。断智慧根障。不受持菩萨诸行障。诽谤佛法障。远离菩提障。不入佛境障。堕诸魔界障。不能求佛法障。闻诸菩萨大庄严事生恐怖障。不乐菩萨共住障。不乐求菩萨善根业障。邪见盖疑障。增益愚痴障。舍菩萨戒随顺破戒障。不信如来戒障。闻佛赞叹诸持戒者生嗔恚心障。离忍辱乐常懈怠障。谤诸菩萨不退精进障。舍三昧慧障。诽谤般若波罗蜜巧方便障。不知是处非处方便障。不知度脱众生方便障。不入菩萨诸深智障。不出生菩萨诸道障。于菩萨十种眼生盲障。于菩萨法不能出生无碍法流障。无碍耳鼻障。不具相好障。无碍舌障。不能别知众生音声障。于众生中生懈怠心障。狂乱业障。离三种戒障。无碍诸人障。口四过意恶业障。生增上贪恚邪见障。不求正法障。于菩萨法懈怠心障。菩萨精进法中疑惑心障。舍离菩萨决定法障。损减菩萨智慧门障。损减正念障。远离佛法障。不习菩萨离生法障。菩萨谦下心障。远离声闻缘觉离生法障。不顺三世诸佛菩萨障。佛子。菩萨摩诃萨。起一嗔恚心。受如是等百障法门。乃至百千障碍法门。何以故。佛子。我不见有一恶法出过菩萨一嗔恚心。佛子。是故菩萨摩诃萨。欲疾具足菩萨行者。应当修习十种正法。何等为十。所谓不舍一切众生。于诸菩萨生如来想。常不诽谤一切佛法。于诸佛刹得无尽智恭敬信乐菩萨所行。不舍虚空法界等菩提之心。分别菩提究竟佛力到于彼岸。修习菩萨一切诸辩。教化众生心无疲厌。于一切世界示现受生而不乐著。佛子。菩萨摩诃萨。安住如是十种正法。则能摄取十种清净之法。何等为十。所谓于甚深法究竟清净。亲近善知识清净。能护诸佛正法清净。悉能分别空界清净。善入法界清净。智慧了诸心行清净。令诸菩萨善根清净。心常不著诸劫清净。智慧观察三世清净。成就诸佛种姓清净。佛子。菩萨摩诃萨。安住如是清净正法。则能具足十种正智。何等为十。所谓分别众生心心行智。分别众生诸业报智。普照一切诸佛法智。于诸佛法得方便次第智。具足一切总持门智。成就一切文字辩智。善知众生一切语智。示现一切世界身智。具足普照一切众生智。于一切趣得一切智。佛子。菩萨摩诃萨。安住如是十种正智。则入十种巧随顺入。何等为十。所谓一切世界入一毛道。一毛道出不可思议刹。一切众生身悉入一身于一身出无量诸身。不可说劫悉入一念令一念入不可说劫。一切佛法悉入一法令一法入一切佛法。一切诸入入于一入令一入入一切诸入。一切诸根入于一根令一根入一切诸根。一切诸根入非根法非根法入一切诸根。一切诸相悉入一相一相入于一切诸相。一切语音入一语音一语音入一切语音。一切三世悉入一世令一世入一切三世。佛子。菩萨摩诃萨。分别如是十种入法。则能安住十种直心。何等为十。所谓安住一切世界语言非语言法直心。安住正念一切众生直心。安住虚空界直心。安住法界无量无边直心。安住一切佛顺正法直心。安住甚深善法不坏正法直心。安住除灭一切疑惑直心。安住等观三世法直心。安住三世诸佛平等直心。安住诸佛无量力直心。佛子。菩萨摩诃萨。安住如是十种直心。则得诸佛十种巧方便法。何等为十。所谓得巧方便。普照一切诸佛深法。得巧方便。出生诸佛甚深胜法。得巧方便。分别演说一切诸佛庄严之法。得巧方便。深入一切佛平等法。得巧方便。分别别相一切佛法。得巧方便。入不可坏诸佛正法。得巧方便。入一切佛诸庄严法。得巧方便。以一方便入一切佛法。得巧方便。入佛无量诸方便法。得巧方便。于一切佛法心得自在而不退转。佛子。是为十种巧方便法。佛子。是故菩萨摩诃萨。应当一心恭敬听受是法。何以故。菩萨摩诃萨。得闻是法。以少方便。疾得阿耨多罗三藐三菩提。与三世佛等。尔时佛神力故。法如是故。十不可说亿那由他佛刹微尘等世界六种震动。雨出过诸天一切华云雨。妙香云雨。末香云雨。衣盖幢幡众宝庄严具云雨。妓乐云雨。诸菩萨云雨。不可说赞叹佛云雨。不可说赞叹善哉云雨。佛音声满法界云雨。不可说净世界云雨。不可说长养菩萨功德云雨。不可说光明云雨。不可说种种神力自在云雨。如此世界四天下佛坐道场。雨如是等种种云雨演说诸法。十方世界亦复如是。尔时佛神力故。法如是故。过十不可说世界微尘等刹。有十佛世界微尘数菩萨摩诃萨。来诣此土充满十方。作如是言。善哉善哉。佛子。能说如是诸佛如来最大誓愿授记深法。我等同号皆名普贤。于诸普胜世界诸普幢自在如来所。来诣此土。一切世界亦说此法。如是句身味身一切诸行无有增减。是故来此为汝作证。如是十佛世界微尘数菩萨摩诃萨。来此作证。一切十方诸如来所亦复如是

尔时普贤菩萨摩诃萨。以佛神力自善根力。观察十方及诸法界。欲明诸菩萨行诸佛菩提。欲说大愿。欲分别一切世界诸劫。欲明随时示现佛出世间。欲随众生根悉令受化。欲明如来诸所说法无有虚妄。欲随种善根果报不虚。欲明菩萨清净法身。出妙音声。觉悟众生。起菩提心故。以偈颂曰


　一切众欢喜　　除灭诸阴盖
　一心恭敬听　　菩萨诸愿行
　随三世菩萨　　所行诸愿行
　我当次第说　　菩萨胜妙法
　一切诸劫数　　及世界业数
　我说无等等　　应化兴于世
　见过去诸佛　　于彼发大愿
　饶益众生类　　除灭一切苦
　菩萨论师王　　所行无断绝
　得无等等法　　一切诸境界
　菩萨见过去　　一切诸导师
　放大光明网　　普照十方界
　发如是大愿　　我为世间灯
　功德庄严身　　具足十力智
　一切诸群生　　贪恚痴炽然
　我当为除灭　　无量恶道苦
　发如是誓愿　　坚固不退转
　具修菩萨众　　究竟无碍力
　如是誓愿已　　世间行不转
　所行无虚妄　　究竟论王法
　于一贤劫中　　千佛出于世
　随彼佛正法　　次第分别说
　如此贤劫佛　　无量劫亦然
　未来诸佛法　　我当次第说
　如一佛刹性　　无量刹亦然
　一切佛国性　　我悉分别说
　诸佛次兴世　　随愿随名号
　随彼所得记　　随其所寿命
　随所修正法　　专求无碍道
　随所化众生　　正法住于世
　随所净佛刹　　众生及法轮
　说法时非时　　次第净群生
　随彼众生行　　种种诸业性
　上中下差别　　随应所受化
　如是甚深智　　菩萨入是行
　修习普贤业　　具足智慧轮
　身业无障碍　　口业悉清净
　意业亦无碍　　通达三世法
　菩萨如是行　　究竟普贤道
　出生净智日　　普照诸法界
　于不可说劫　　及一切佛刹
　菩萨一念知　　于彼无所著
　行者入如是　　奇特甚深地
　菩萨妙法中　　我当说少分
　智慧无边际　　究竟佛境界
　善入一切处　　成就不退转
　具普贤净慧　　满足普贤愿
　菩萨究竟行　　深入无等智
　于一微尘中　　悉内一切刹
　见彼无量佛　　具闻演说法
　如一微尘中　　一切尘亦然
　见刹及诸佛　　是不思议智
　一一微尘中　　普现三世法
　五趣生死道　　皆悉分别知
　一一微尘中　　有无量佛刹
　一中知无量　　无量中知一
　如是法界等　　一切诸佛土
　同性及异性　　皆悉能了知
　深入微细智　　分别诸世界
　一切劫成坏　　悉能分别说
　知诸劫修短　　三世即一念
　同行不同行　　皆悉分别知
　深入诸世界　　清净不清净
　身中无量刹　　一刹无量身
　一切十方中　　无量诸世界
　种种无数性　　一切悉能知
　一切三世中　　无量佛国土
　具足甚深智　　悉了彼成败
　十方诸世界　　有成或有败
　普贤悉深入　　一切能了知
　以净慧眼见　　无量诸佛土
　分别知诸业　　随行故清净
　菩萨摩诃萨　　善知众生行
　以诸恶业故　　而得不净土
　无量无边刹　　即知为一刹
　如是入诸刹　　一切莫能知
　一切诸世界　　令入一刹中
　世界不积聚　　亦复不离散
　或伏或有仰　　或高或复下
　世界众生相　　菩萨皆悉知
　或有翻覆刹　　无量诸佛土
　知种种是一　　知一是种种
　普贤真佛子　　以不思议智
　知难思议刹　　了达无边际
　知诸世界化　　刹化众生化
　了知诸法化　　究竟诸佛化
　甚深世间法　　种种庄严事
　众生无量报　　皆心业庄严
　真佛子善学　　甚深妙法界
　具自在神力　　充满十方刹
　众生等诸劫　　常说世界法
　一切莫能知　　唯除等正觉
　世界及如来　　种种诸名号
　无量劫演说　　犹不能究竟
　何况心境界　　三世诸佛法
　真实妙法界　　诸佛一切地
　清净无碍念　　具足无碍智
　分别说法界　　智慧到彼岸
　如是诸世界　　无量业庄严
　菩萨一念中　　悉知三世刹
　于彼世界中　　行诸最胜行
　究竟等正觉　　显现自在力
　如是未来世　　一切世界中
　诸佛次兴世　　菩萨悉能知
　彼行诸妙愿　　境界修功德
　随劫成正觉　　菩萨分别知
　亦知彼寿量　　及所化众生
　随方便法门　　为众转法轮
　菩萨如是知　　具普贤行地
　成就一切智　　与诸如来等
　现在十方界　　无量诸佛土
　深入此世界　　通达诸法界
　于彼世界中　　现在无数佛
　无碍论山王　　究竟自在法
　知净土及众　　应化自在力
　尽无量亿劫　　常思惟是事
　调御世间尊　　成就自在力
　菩萨究竟度　　深入智慧藏
　菩萨具出生　　无碍眼耳身
　无碍广长舌　　令众悉欢喜
　最胜无碍心　　无量普清净
　甚深无碍智　　悉了三世法
　善学一切化　　刹化众生化
　能化世间化　　究竟化彼岸
　种种业庄严　　严饰诸世间
　成就佛智慧　　善知一切相
　一一如来身　　以无量方便
　随其所应化　　度脱无量众
　深入智境界　　出世间慧日
　所行不退转　　遍游一切刹
　深解诸世间　　如梦如幻化
　一切众生界　　了达悉如电
　不取虚妄劫　　及一切世间
　善解非真实　　于彼无所著
　无量无数劫　　解之即一念
　知念亦非念　　世间无实念
　不动于本座　　一念游十方
　无量无边劫　　常化诸众生
　不可说诸劫　　即是一念顷
　亦不令劫短　　究竟刹那法
　一切诸世间　　及诸众生心
　非一亦非二　　菩萨悉了知
　众生世界劫　　诸佛及佛法
　皆悉如幻化　　法界无有二
　普于十方刹　　示现无量身
　不取虚妄身　　法界无所著
　无二智慧中　　出生人师子
　不著不二法　　知无一二故
　菩萨知诸法　　如焰如电光
　如响亦如梦　　如幻如变化
　如是随顺入　　一切佛境界
　成就平等智　　普照深法界
　以无量大悲　　观察诸众生
　远离染著心　　清净观世间
　广净无尽身　　深入方便地
　菩萨常正念　　论师子妙法
　见世众苦恼　　发无量大愿
　所行皆清净　　普遍诸法界
　诸佛及菩萨　　佛法与世间
　菩萨方便观　　通达无差别
　清净法身藏　　一切诸世间
　世间及法身　　二俱无所著
　譬如净水中　　见影无所有
　法身至十方　　而亦无所至
　如此无所著　　世间清净身
　虽身而非身　　诸法无生故
　深入无尽身　　非生亦非灭
　非常非无常　　示现诸世间
　除灭恶邪见　　成就于正见
　平等观诸法　　不著我我所
　譬如工幻师　　示现种种幻
　本无所从来　　去亦无所至
　幻亦非有量　　亦复非无量
　于彼大众中　　示现量无量
　以此寂灭心　　修习诸善根
　出生诸佛法　　非量非无量
　有量有无量　　皆悉是妄想
　分别一切趣　　不著量无量
　诸佛甚深法　　寂灭最深妙
　甚深无量智　　知甚深诸趣
　菩萨离愚痴　　心意净无量
　修习诸善根　　具足无量愿
　度无量众生　　令至安隐处
　平等观法界　　于彼无所著
　深解真实际　　诸法无所有
　觉悟诸世间　　诸法无生灭
　深知一切法　　随应化众生
　普雨甘露法　　充满诸世间
　化无量众生　　令发菩提心
　不舍菩萨行　　皆得不退转
　随顺佛正法　　究竟得法身
　悉了知世间　　一切众生身
　分别诸众生　　及一切佛刹
　深入智慧海　　通达十方海
　如来净身中　　普现众生身
　菩萨明净眼　　悉皆能睹见
　无量亿劫中　　赞叹如来身
　穷尽一切劫　　犹尚不究竟
　菩萨摩诃萨　　于佛涅槃后
　能于念念中　　分布诸舍利
　如是未来世　　有求佛道者
　无量菩提心　　决定智能知
　如是三世中　　诸佛出于世
　安住普贤行　　皆悉分别知
　如是分别知　　无量诸行地
　成就坚固智　　能转不退转
　无量深智慧　　究竟如来境
　普贤明净智　　深入不退转
　一切最胜尊　　深入妙境界
　究竟不退转　　得无上菩提
　无量无边心　　一切种种业
　修习诸想行　　能于一念知
　染污不染污　　学心无学心
　菩萨一念中　　觉悟无量心
　了知非一二　　非秽亦非净
　亦复非积集　　皆从因缘起
　如是分别知　　一切众生心
　世间诸佛刹　　悉皆是虚妄
　如是妙方便　　深入菩萨行
　皆与普贤等　　如来法化生
　一切众生类　　善恶想不同
　或有生天上　　或堕诸恶道
　菩萨见世间　　皆从业缘起
　常著虚妄想　　流转于生死
　十方诸众生　　虚诳网所覆
　菩萨一念中　　方便令解脱
　如是诸根入　　眼耳鼻舌身
　分别知意业　　世间想不同
　一一眼境界　　出生无量眼
　种种相不同　　无量无有边
　随众生所行　　一切善恶业
　于彼得果报　　像类悉不同
　普贤清净眼　　深入诸地力
　一一眼境界　　出生无量智
　如是诸世间　　悉能分别知
　究竟一切行　　逮得不退转
　佛说菩萨说　　刹说众生说
　三世一切说　　菩萨分别知
　过去是未来　　未来是过去
　显在是去来　　菩萨悉了知
　如是无量世　　觉悟相不同
　方便究竟行　　具足诸佛智　

　　大方广佛华严经宝王如来性起品第三十二之一

尔时如来眉间白毫相中。放大光明。名曰明如来法。无量亿那由他阿僧祇光以为眷属。普照十方一切世界。围绕十匝显现如来无量自在。觉悟无数亿那由他诸菩萨众。一切世界六种震动。除灭一切诸恶道苦。映蔽一切诸魔光明犹若聚墨。显现一切如来菩提。显现一切诸佛大众。究竟庄严。普照法界虚空界等一切世界。复还围绕一切菩萨诸大众已。入如来性起妙德菩萨顶。尔时一切大众。心大欢喜身意柔软。作如是念。甚奇希有。如来今者放大光网。必当演说甚深正法。尔时如来性起妙德菩萨。于莲华座起。偏袒右肩。以右膝著莲华台上。一心合掌正向如来。以偈颂曰


　正觉一切法　　究竟诸境界
　三世大仙等　　是故恭敬礼
　究竟无相境　　相好庄严身
　普放离垢光　　除灭一切魔
　震动十方界　　一切诸佛刹
　众生不恐怖　　是佛威神力
　安住如虚空　　清净法界等
　除灭一切恶　　令众得清净
　无量劫苦行　　一心求佛道
　得无碍境智　　与诸如来等
　普放无量光　　震动一切刹
　显现自在力　　来入我身中
　善学诸菩萨　　皆悉来集会
　是故我发心　　应有法王事
　大众皆清净　　究竟菩萨行
　智慧无染著　　成就无所畏
　大仙行无量　　智慧力精进
　开发菩萨心　　如来甚深法
　正觉微妙义　　谁能演说者
　我今欲请问　　愿佛为显示　

说是偈已。时如来口中放大光明。名无碍无畏。无量亿那由他阿僧祇光以为眷属。普照十方一切世界。围绕十匝。显现如来无量自在。觉悟无数亿那由他诸菩萨众。一切世界六种震动。除灭一切诸恶道苦。映蔽一切诸魔光明犹若聚墨。显现一切如来菩提。显现一切诸佛大众。究竟庄严。普照法界虚空界等一切世界。复还围绕一切菩萨诸大众已。入普贤菩萨摩诃萨口。尔时普贤菩萨摩诃萨身及师子座。殊胜百倍诸菩萨身及师子座。唯除如来所处之座。尔时如来性起妙德菩萨。问普贤菩萨摩诃萨言。佛子。佛所显现大威神力不可思议。是何瑞相。尔时普贤菩萨摩诃萨。答如来性起妙德菩萨言。佛子。如我惟忖。如我所见。过去如来应供等正觉。放大光明。必说如来性起正法。是故今佛放大光明。显自在力。必说如来性起正法。时如来性起妙德菩萨。闻如来性起正法名已。一切大地六种震动。出生无量论难光明。尔时如来性起妙德菩萨。问普贤菩萨摩诃萨言。佛子。云何菩萨摩诃萨。知如来应供等正觉性起正法。佛子。无数亿那由他菩萨摩诃萨清净众会。善学修行清净诸业。念慧成就。诸佛庄严。究竟彼岸。住佛威仪具如来行。正念诸佛未曾散乱。大悲观察一切众生。决定智慧。分别菩萨诸妙神通。得佛神力。安住一切诸佛功德。成就如是无量功德。诸大菩萨皆来集会。仁者。曾于无量亿那由他佛所。恭敬供养种诸善根。成就菩萨无上妙行诸三昧门。皆得自在。深入一切如来秘密。于诸佛法除众疑惑。深入佛法。善知一切众生诸根。随众生性而为说法。随顺佛智。分别演说一切佛法。究竟彼岸。成就如是等无量功德。善哉佛子。愿说如来性起正法。尔时如来性起妙德菩萨。欲重明此义。向普贤菩萨。以偈颂曰


　善哉无碍智　　觉悟一切法
　具足平等慧　　说佛无量境
　诸佛子闻已　　心皆大欢喜
　愿时为敷演　　如来性起法
　何等如来身　　清净妙音声
　云何如来心　　及无量境界
　何等如来行　　及诸佛菩提
　修习何等法　　速成等正觉
　云何转法轮　　清净妙胜法
　愿为分别说　　善逝涅槃法
　佛子等闻已　　欢喜心无量
　十方众生类　　皆见诸法王
　恭敬供养佛　　于彼种善根
　若有见诸佛　　恭敬种善根
　功德藏无量　　愿为分别说
　若有闻一切　　如来之名号
　十方现在佛　　及已般涅槃
　无尽功德藏　　闻名欢喜者
　彼得何等利　　哀愍分别说
　清净真佛子　　愿为广敷演
　分别深境界　　无量功德海
　一切诸菩萨　　皆一心合掌
　恭敬观善逝　　瞻仁兼及我
　巧语微妙音　　愿说真实义
　除灭诸疑惑　　清净如虚空
　因缘及譬谕　　为我分别说
　无量众闻已　　皆发菩提心
　一切诸如来　　相好庄严身
　充满十方国　　方便度众生
　出微妙音声　　演说无量法
　因谕随应化　　示悟佛菩提
　十方一切界　　无量佛刹中
　不可称说劫　　是会甚难见
　如此大众集　　清净诸佛子
　无量亿劫中　　难见亦难闻
　是故真佛子　　愿说微妙义
　显现广无量　　如来性起法
　一切诸菩萨　　皆一心合掌
　渴仰于大乘　　愿雨甘露法　

尔时普贤菩萨摩诃萨。告如来性起妙德菩萨等诸大众言。佛子。如来应供等正觉性起正法不可思议。所以者何。非少因缘。成等正觉出兴于世。佛子。以十种无量无数百千阿僧祇因缘。成等正觉出兴于世。何等为十。一者发无量菩提之心不舍一切众生。二者过去无数劫修诸善根正直深心。三者无量慈悲救护众生。四者行无量行不退大愿。五者积无量功德心无厌足。六者恭敬供养无量诸佛教化众生。七者出生无量方便智慧。八者成就无量诸功德藏。九者具足无量庄严智慧。十者分别演说无量诸法实义。佛子。如是等十种无量无数百千阿僧祇法门。成等正觉出兴于世。佛子。譬如三千大千世界。非少因缘成。以无量因缘乃能得成。所谓兴大云雨。因大雨故起四风轮。何等为四。一名曰持。能持大水。二名渐消。渐消大水。三名曰起。起诸处所。四名庄严。庄严三千大千世界众生业报。如是四种皆众生业报及诸菩萨善根所起。佛子。如是等无量因缘。乃成三千大千世界。法如是故。无有作者亦无成者。如来应供等正觉亦复如是。非少因缘成。以无量因缘。成等正觉出兴于世。所谓菩萨摩诃萨。曾于过去无量佛所。闻受正法甘露大雨。因是能起如来四种智慧风轮。何等为四。一者正念持陀罗尼未曾忘失。如来大智风轮。能持如来一切法雨。二者止观如来大智风轮。悉能消灭一切烦恼。三者善回向如来大智风轮。成就一切功德善根。四者出生离垢诸庄严法如来大智风轮。皆令众生诸根清净相好庄严。如来无漏善根所成。法如是故。无有作者亦无成者。佛子。是为第一最胜法门成等正觉出兴于世。菩萨摩诃萨应如是知。复次佛子。譬如三千大千世界成时。大云降雨名曰洪澍。一切世界不能容持。除大千世界初始成时。如来应供等正觉。亦复如是。出兴于世。演说如来性起法雨。一切声闻缘觉不能受持。除成就诸力菩萨摩诃萨。佛子是为第二因缘成等正觉出兴于世。菩萨摩诃萨应如是知。复次佛子。譬如众生业报大云降雨。无所从来去无所至。如来应供等正觉。亦复如是。以诸菩萨善根力故。演说如来性起法雨。无所从来去无所至。佛子。是为第三因缘成等正觉出兴于世。菩萨摩诃萨应如是知。复次佛子。譬如大云降雨。大千世界一切众生无能知数。若欲算计令心狂乱。除大千世界主摩醯首罗天王。乃至一渧无不知者。以本善根果报力故。如来应供等正觉亦复如是。出兴于世。说如来性起甘露法雨。一切众生声闻缘觉所不能知。若欲思量令心狂乱。除一切世界主。菩萨摩诃萨乃至一句一味悉分别知。于过去佛所修地力故。佛子。是为第四因缘成等正觉出兴于世。菩萨摩诃萨应如是知。复次佛子。譬如大云降雨。名灭炽然。或名能起。或名能坏。或名成宝。或名分别大千世界。如来应供等正觉。亦复如是。出兴于世。雨正法雨名曰除灭。除灭众生烦恼盛火。或有法雨名曰能起。能起众生一切善根。或有法雨名曰能坏。能坏众生诸恶邪见。或有法雨名曰成宝。能成众生一切智宝。或有法雨名曰分别。分别众生心心所行。佛子。是为第五因缘成等正觉出兴于世。菩萨摩诃萨应如是知。复次佛子。譬如大云雨一味水。随其所雨而有差别。如来应供等正觉。亦复如是。雨于大悲一味法雨。随所应化种种不同。佛子。是为第六因缘成等正觉出兴于世。菩萨摩诃萨应如是知。复次佛子。譬如三千大千世界初始成时。先成色界诸天宫殿。次成欲界诸天宫殿。次成人处及余众生诸所住处。如来应供等正觉。亦复如是。出兴于世。先起菩萨诸行智慧。次起缘觉声闻及余众生一切善根。佛子。譬如大云雨一味水。随诸众生善根力故。起种种宫殿。如来大悲一味法水。随众生器根不同故。法雨差别。佛子。是为第七因缘成等正觉出兴于世。菩萨摩诃萨应如是知。复次佛子。譬如世界初始成时。有大水轮。遍满三千大千世界。满世界已。生大莲华名如来起。诸功德宝以为庄严。遍覆三千大千世界。光照十方一切国土。时摩醯首罗净居天等。见莲华已。即决定知如莲华数诸佛兴世。佛子。尔时有风轮起名净光明。能成色界诸天宫殿。又风轮起名净庄严。能成欲界诸天宫殿。又风轮起名不可坏。能成大小围山及金刚山。又风轮起名曰胜高。能成须弥山王。又风轮起名曰不动。能成十种大山。何等为十。所谓芭蕉山。仙人山。伏魔山。大伏魔山。持劫山。黑山。目真邻陀山。摩诃目真邻陀山。香山。雪山。又风轮起名曰安住。能成大地。又风轮起名曰庄严。能成地天宫殿乾闼婆宫殿。又风轮起名无尽藏。能成三千大千世界海。又风轮起名明净藏。能成大千世界珍宝。又风轮起名坚固根。能成一切如意树。佛子。是为大云雨一味水。以众生善根果报力故。法如是故。起种种风轮。风轮差别故。大千世界形类不同。如来应供等正觉。亦复如是。出兴于世。具诸善根。有光明。名无上大智不断如来性起不思议智。普照十方世界。授一切菩萨如来记。号成等正觉出兴于世。又能善知一一佛所有几菩萨成就功德。复有光明。名离垢净如来大智。能成如来无漏无生智。复有光明。名曰普照如来大智。能成如来不可思议法界智。复有光明。名持佛性如来大智。能成如来不动诸力。复有光明。名无坏最胜如来大智。能成如来无所畏智。复有光明。名一切明如来大智。能成如来坚固不退一切种智。复有光明。名出生变化如来大智。能令见闻恭敬供养诸如来者。善根不虚。复有光明。名普随顺至如来大智。能成如来无尽功德智慧清净法身。饶益众生。复有光明。名不可究竟如来大智。能成如来甚深妙智。不断三宝。复有光明。名种种庄严如来大智。能成如来相好严身。令一切众生皆悉欢喜得一切智。复为光明。名不可坏如来大智。能成如来法界虚空界等无有穷尽殊胜寿命。佛子。如来大悲一味之水。以诸菩萨善根力故。及余众生根差别故。法如是故。如来智慧应化不同。佛子。如来性起正法。一切如来平等智慧光明所起。一切如来一味智慧。出生无量无边功德。众生念言。此诸功德如来所造。佛子。此非如来神力所造。佛子。乃至一菩萨成无上道言佛造者无有是处。诸佛为一切群生作善知识。众生依此得大智慧。无有作法亦无作者。佛子。是为第八因缘成等正觉出兴于世。菩萨摩诃萨。应如是知。复次佛子。譬如有四风轮依虚空住能持水轮。何等为四。所谓安住。不动。常住。坚固是名为四。能持水轮。水轮能持大地令不散坏。是故说大地依水轮。水轮依风轮。风轮依虚空。虚空无所依。虚空虽无所依。能令三千大千世界而得安住。如来应供等正觉。亦复如是。依如来起四种无碍大智风轮。能持一切众生善根。何等为四。所谓摄取众生皆令欢喜大智风轮。分别诸法令众生乐求大智风轮。守护众生一切善根大智风轮。决定了知无漏法界大智风轮。是名四种大智风轮。大慈为众生归依。大悲度脱众生。大慈大悲饶益众生。大慈大悲依方便智。大方便智依于如来。如来无所依。无碍慧光普照十方一切世界。佛子。是为第九因缘成等正觉出兴于世。菩萨摩诃萨应如是知。复次佛子。譬如大千世界成已种种饶益无量众生。水性众生得水安乐。陆地众生得地安乐。宫殿众生得宫殿安乐。空中众生得虚空安乐。如来应供等正觉亦复如是。出兴于世。种种饶益一切众生。见闻如来踊跃欢喜修诸善根。住尸罗者得佛戒乐。住四禅四无量者。得圣无上智明之乐。住法门者。得真实乐。住照明者。得净智乐。如是等无量法门种种饶益一切众生。佛子。是为第十因缘成等正觉出兴于世。菩萨摩诃萨应如是知


大方广佛华严经卷第三十三
大方广佛华严经卷第三十四

　　　　东晋天竺三藏佛驮跋陀罗译


　　宝王如来性起品第三十二之二

佛子。菩萨摩诃萨。又复应知。如来性起正法。功德无量。行无量故。充满十方。无来去故。离生住灭。无有行故。离心意识。无有身故。性如虚空。悉平等故。一切众生无我我所。无有尽故。一切刹无尽。无有转故。不断未来际。无有退故。如来智无疑。无二平等。观察有为无为故。成等正觉饶益众生。本行回向自在满足故。尔时普贤菩萨。欲重明此义。以偈颂曰


　一切众谛听　　如来十力法
　一切诸世间　　最胜无有上
　悉与无等等　　亦与虚空等
　功德无等者　　境界不可量
　一切诸如来　　功德无有量
　诸余众生类　　无能思议者
　如来一法门　　一切诸群生
　无量亿劫中　　思量不能尽
　十方诸佛刹　　尽末为微尘
　有人能计算　　悉了知其数
　彼人无量劫　　算数诸如来
　一毛之功德　　莫能知少分
　譬如一士夫　　能量虚空界
　又第二士夫　　随算知量数
　于亿无数劫　　算量空可尽
　如来诸功德　　不可得穷尽
　譬如有士夫　　能于一念中
　数三世众生　　心心之所行
　众生数等劫　　数之犹可尽
　如来无量德　　其数不可尽
　譬如诸法界　　分际不可得
　一切非一切　　非见不可取
　如是诸如来　　境界不可量
　一切非一切　　法界无穷尽
　譬如如如性　　离虚妄寂灭
　亦无有生者　　亦无有灭者
　如是诸如来　　及一切境界
　亦同如如性　　不增亦不减
　譬如未来际　　真实际无际
　三世性自离　　真实不可得
　等正觉如是　　境界亦复然
　一切三世中　　通达无障碍
　诸法无变易　　性空无作故
　离垢无染污　　其性如虚空
　一切诸如来　　清净性亦然
　一切性无性　　非有亦非无
　正法性远离　　一切语言道
　一切趣非趣　　皆悉寂灭性
　一切诸如来　　境界亦如是
　远离语言道　　不可为譬谕
　诸佛觉悟法　　性相皆寂灭
　如鸟飞空中　　足迹不可得
　无量大愿果　　成就净色身
　具十力功德　　示现大神变
　如来甚深法　　若有欲知者
　应当净其意　　犹若如虚空
　远离虚妄想　　及邪见颠倒
　修习清净道　　究竟得净意
　是故诸佛子　　一心善谛听
　诸善逝境界　　我当说少分
　一切诸十力　　功德不可数
　觉悟群生故　　我今少演说
　一切诸导师　　起清净身业
　口业及意业　　境界悉清净
　如来深境界　　清净妙法轮
　涅槃诸善根　　我当分别说
　譬如大千界　　国土初成时
　非是少因缘　　能成于世界
　无量方便力　　一切因缘起
　三千大千界　　安置诸群生
　如来诸最胜　　如是性起法
　无量功德藏　　一切莫能知
　十方诸世界　　皆末为微尘
　算数诸微尘　　及知众生心
　微尘众生心　　犹尚可知数
　一切诸十力　　功德不可知
　譬如因重云　　能澍降大雨
　四种风轮起　　能成三千界
　众生诸善根　　菩萨功德力
　三千世界起　　安置众生类
　如来亦如是　　因缘法云起
　大智慧风轮　　离垢清净意
　一切诸佛所　　修习诸善根
　回向与众生　　速成等正觉
　譬如虚空中　　云雨名洪澍
　一切余世界　　无堪受持者
　除三千大千　　世界初成时
　不可动风轮　　依止虚空界
　如来亦如是　　初成等正觉
　十方一切界　　法云降大雨
　充满胜法界　　无有能持者
　唯诸大菩萨　　成就无量德
　空中兴云雨　　无作无造者
　本无所从来　　去亦无所至
　如来亦如是　　法云雨甘露
　本无所从来　　去亦无所至
　一切诸菩萨　　修习无量行
　随所应受化　　为彼雨正法
　譬如大云雨　　无有能数者
　唯摩醯首罗　　悉能分别知
　善逝亦如是　　雨无量法雨
　充满诸佛刹　　无有能数者
　唯无上法王　　一切世界主
　悉能分别知　　如观掌中宝
　应灭能寂灭　　应起能令起
　除灭诸邪见　　长养功德宝
　如来雨正法　　除灭诸烦恼
　出生不可数　　无量诸善根
　修习于正见　　远离诸颠倒
　一切诸最胜　　深解功德宝
　譬如虚空中　　普雨一味水
　众生果报力　　所起物不同
　如来雨正法　　大悲一味水
　随应受化故　　种种差别说
　世界初成时　　先起色界宫
　复于欲界天　　次第起宫殿
　次复于人间　　各各造住处
　然后次第起　　乾闼诸龙处
　如来亦如是　　始成等正觉
　初起菩萨行　　次成缘觉乘
　又化心自在　　一切诸声闻
　然后令众生　　修习诸善根
　见清净莲华　　诸天知佛出
　因雨能起风　　风能起世界
　如来放光明　　分别佛菩萨
　能起智慧轮　　通达诸佛法
　水依风轮住　　地依于水轮
　众宝树依地　　虚空无所依
　智轮依如来　　慈悲依智慧
　功德依方便　　法身无所依
　譬如大地起　　饶益诸众生
　水陆群萌类　　各各得安乐
　依虚空众生　　及欲色诸天
　二足四足等　　一切悉饶益
　法王亦如是　　出兴于世间
　令一切众生　　皆悉得饶益
　若人有见闻　　恭敬供养者
　除灭诸烦恼　　深解如来法
　如来性起法　　世间莫能知
　我所说少分　　饶益众生故　

尔时普贤菩萨摩诃萨。告诸菩萨言。佛子。云何菩萨摩诃萨。知见如来应供等正觉。此菩萨摩诃萨。知见如来具足成就无量功德。何以故。如来应供等正觉。非一法一行一身一刹化一众生故。此菩萨摩诃萨。知见如来具足成就无量法无量行无量身无量刹。平等教化一切众生故。佛子。譬如虚空。一切色处非色处。无处不至。而非至非不至。何以故。虚空无形色故。如来法身亦复如是。至一切处一切刹一切法一切众生。而无所至。何以故。诸如来身非是身故。随所应化示现其身。佛子。是为菩萨摩诃萨初入胜行门知见如来。复次佛子。譬如虚空弥广。悉能容受一切众生。而无染著。如来法身亦复如是。照一切众生。世间善根离世间善根。亦无染著。何以故。如来法身。于一切染著。悉已断故。佛子。是为菩萨摩诃萨第二胜行知见如来。复次佛子。譬如日出世间。以无量事饶益众生。所谓灭除闇冥。长养一切山林药草百谷卉木。消除冷湿。照空饶益虚空众生。照池则能开敷莲华。普悉照现一切色像。世间事业皆得究竟。何以故。日能普放无量光故。如来身日亦复如是。以无量事。普能饶益一切众生。所谓灭恶饶益。长养善法。普照饶益。除灭一切众生闇冥。大慈饶益。救护众生。大悲饶益。度脱一切。正法饶益。长养一切根力觉意。坚信饶益。除心垢浊。见法饶益。不坏因缘。天眼饶益。悉见众生死此生彼。离害饶益。不坏众生一切善根。慧光饶益。开敷一切众生心华。发心饶益究竟一切菩萨所行。何以故。如来身日。普放一切慧光明故。佛子。是为菩萨摩诃萨第三胜行知见如来。复次佛子。譬如日出。先照一切诸大山王。次照一切大山。次照金刚宝山。然后普照一切大地。日光不作是念。我当先照诸大山王。次第乃至普照大地。但彼山地有高下故照有先后。如来应供等正觉。亦复如是。成就无量无边法界智慧日轮。常放无量无碍智慧光明。先照菩萨摩诃萨等诸大山王。次照缘觉。次照声闻。次照决定善根众生。随应受化。然后悉照一切众生乃至邪定。为作未来饶益因缘。如来智慧日光不作是念。我当先照菩萨。乃至邪定。但放大智光普照一切。佛子。譬如日月出现世间。乃至深山幽谷无不普照。如来智慧日月。亦复如是。普照一切无不明了。但众生希望善根不同故。如来智光种种差别。佛子。是为菩萨摩诃萨第四胜行知见如来。复次佛子。譬如日出世间。生盲众生未曾睹见。何以故。无肉眼故。佛子。此生盲众生虽不见日。亦为日光之所饶益。因日光故。而得饮食资生众具。消除冷湿令体轻软。风寒痰[病-丙+(企-止+(套-大))]诸患悉除安隐快乐。如来慧日出现世间。亦复如是。一切邪见犯戒无智邪命生盲众生。未曾睹佛智慧日光。何以故。无信心眼故。佛子。生盲众生。虽不见如来智慧日光。然此众生。亦为如来智慧日光之所饶益。除灭四大一切诸苦。身体安乐。断一切烦恼毒痛根本。佛子。如来有光。名曰一切功德积聚。复有光明。名普照一切。复有光明。名曰清净自在普照。复有光明。名出大妙音。复有光明。名普照一切诸语言法。复有光明。名自在。除灭一切疑惑。复有光明。名无依普照。复有光明。名智慧自在。除灭一切境界虚妄。复有光明。名分别诸乘。随其所应出大妙音。复有光明。名曰圆满自在音声。庄严诸刹。悉令众生皆得清净。佛子。如来一一毛孔。放如是等千种光明。五百光明普照下方。五百光明普照上方。菩萨摩诃萨。各于其刹诸如来所。见此光已。彼诸菩萨。即时具足清净十头十眼十耳十鼻十舌十身十手十足十地十智。彼诸菩萨。因菩萨行地所得诸入皆悉清净。成就善根一切种智。声闻缘觉。皆悉除灭一切烦恼。少智生盲众生。身体柔软安隐快乐。离垢清净调伏诸根。具足成就四念处法。地狱饿鬼畜生恶道众生。众苦悉除皆得安乐。身坏命终生人天中。彼诸众生不知不觉。以何因缘何威神力来生此间。彼生盲者唯作是念。我是梵天我是梵化。尔时如来。安住普自在三昧。演出八种如来妙音。告众生言。汝等众生。非是梵天亦非梵化。蒙佛神力故。得生此间。彼诸众生。佛神力故。即识宿命所经恶道。来生此间。皆大欢喜。大欢喜已。各持优昙华云。香云。娱乐云。一切衣云盖云。幢云。末香云。妙宝云。师子幢云。半月楼阁云。赞叹庄严具云。诣如来所奉献供养。何以故。蒙佛神力慧眼开明。如来即授彼诸众生阿耨多罗三藐三菩提记。佛子当知。如来慧日。饶益生盲众生。长养具足成就善根。佛子。是为菩萨摩诃萨第五胜行知见如来。复次佛子。譬如满月。有四奇特未曾有法。何等为四。映蔽一切星宿光明。示现增减于阎浮提。一切净水影无不现。一切众生有睹见者皆悉对面。如来法身亦复如是。有四奇特未曾有法。何等为四。映蔽一切声闻缘觉学无学法功德星宿。随其所应示现寿命修短不同。法身常住未曾增减。影现一切世界净心众生菩提器中。随所闻法随解脱地应受化者。一切皆谓如来现前。其实法身无有彼此。究竟佛事。佛子。是为菩萨摩诃萨第六胜行知见如来。复次佛子。譬如三千大千世界大梵天王。以少方便。大千世界一切众生。各见梵王现在己前。亦不分身无种种身。佛子。如来亦复如是。亦不分身无种种身。于一切众生。随所应化示现其身。未曾生念。示现彼此若干众生。佛子。是为菩萨摩诃萨第七胜行知见如来。复次佛子。譬如大医王。善知众药对治之法。一切方论皆悉明练。彼大医王。阎浮提中一切药草。若现其前悉能识别。彼大医王。宿善根力。又能明了诸方论故。悉能疗治一切众病。彼大医王。临命终时作如是念。我命终后。一切众生无所归依。是故我应现巧方便。尔时医王。以药涂身。咒术自持。令我命终之后身不干燥又不散坏。犹能具足身四威仪。行住坐卧行医王事。疗治众病与本无异。如来应供等正觉无上医王。亦复如是。善能明了诸对治法。悉能除灭一切众生诸烦恼病。无量亿那由他劫修习善根。究竟般若波罗蜜。到于彼岸。善学方便药涂咒持。如来于昔。先善安住菩萨行地。般若波罗蜜巧妙方便药咒之力。住持寿命。如来以少方便施作佛事。救护众生除灭烦恼。佛子。是为菩萨摩诃萨第八胜行知见如来。复次佛子。譬如大海有摩尼宝。名普照明净藏。此宝光明触众生身。悉同一色若有见者眼即清净。随彼光明所照之处。雨目佉宝。皆悉遍满。饶益安乐无量众生。如来法身亦复如是。为大宝王功德积聚大智慧藏。如来有光名宝身智。若有众生触斯光者。皆悉得与佛身同色。若有众生见斯光者。皆悉逮得清净法眼。若有众生触斯光者。除贫贱苦尊贵富乐。乃至无上菩提快乐。佛子当知。如来法身无有彼此。悉能究竟一切众生而作佛事。佛子。是为菩萨摩诃萨第九胜行知见如来。复次。佛子。譬如大海有宝。名曰一切世间庄严如意摩尼宝王。具足成就百万功德。随彼宝王所住之处。一切众生所有苦患皆得除灭。随其所愿悉能充满。彼摩尼宝王。非少福众生所能得见。如来法身摩尼宝王。亦复如是。若有众生得闻见者。皆悉除灭生死之苦。若一切众生。一时专念。欲见如来皆悉睹见。能令欢喜所愿悉满。如来法身。非少福众生之所能见。除佛神力。随其所应而示现身。佛子。是为菩萨摩诃萨第十胜行知见如来。菩萨摩诃萨。具足成就无量净心。充满十方。深入法界住真实际。无生无灭三世平等。悉能除灭一切虚妄。入未来际。正法充满一切世间一切法界。一切佛身无量庄严。尔时普贤菩萨摩诃萨。欲重明此义。以偈颂曰


　譬如虚空性　　无处而不至
　十方世界中　　一切诸佛刹
　色处非色处　　一切众生类
　去来今现在　　非至非不至
　一切诸最胜　　清净妙法身
　无处而不至　　充满诸法界
　最胜妙法身　　一切莫能见
　教化众生故　　导师为示现
　譬如虚空性　　无能执持者
　普令诸群生　　无碍造众业
　虚空无是念　　我今何所作
　云何而造作　　为谁而造作
　如是诸最胜　　因此净身业
　普令群生类　　成就白净法
　如来净法身　　饶益无量众
　法身亦无念　　我利诸群萌
　譬如明净日　　出现阎浮提
　除灭一切闇　　普照悉无余
　一切众宝山　　大地诸华池
　随事而长养　　饶益一切众
　最胜日如是　　饶益一切众
　悉令群生类　　长养诸善根
　成就慧光明　　除灭一切闇
　睹见诸导师　　具足一切乐
　譬如日出时　　先照大山王
　又复次第照　　一切诸大山
　次照诸小山　　及余高显处
　然后乃普照　　世界诸大地
　善逝亦如是　　清净慧日光
　先照诸菩萨　　功德大山王
　尔乃次第照　　一切诸缘觉
　又复次第照　　声闻学无学
　然后次第照　　一切诸众生
　法身无是念　　我有所照明
　譬如明净日　　出现于世间
　生盲虽不见　　而能作饶益
　除灭饥渴患　　令身柔软乐
　当知明净日　　无所不饶益
　佛日亦如是　　出现于世间
　虽无信心眼　　而为作饶益
　或闻如来声　　或触导师光
　为彼作因缘　　究竟成菩提
　譬如盛满月　　映蔽诸星宿
　示现一切众　　有增或有减
　一切澄净水　　月影无不现
　世间群生类　　皆悉对目见
　最胜净满月　　映蔽于二乘
　随其受化者　　示现寿修短
　影现诸人天　　净心菩提器
　各各皆自谓　　我对天人尊
　譬如大梵王　　安住梵天宫
　悉于大千界　　普现梵王身
　具足自在力　　变现无量身
　无处而不见　　其身亦不分
　导师亦如是　　具足自在力
　一切十方刹　　普现无量身
　不可称量身　　一切莫能见
　普应现众生　　而亦不分身
　譬如大医王　　善知对治法
　若有得见者　　无病而不除
　临欲命终时　　而生如是念
　我身终没后　　一切无归依
　以药涂其身　　咒术而自持
　令我命终后　　如本无变异
　如是诸最胜　　无上大医王
　善学方便慧　　具足一切智
　过去无量行　　示现净法身
　众生若见者　　除灭烦恼患
　譬如大海中　　摩尼众宝王
　出生无量种　　清净妙光明
　众生触斯光　　皆悉同宝色
　若有得睹见　　彼开清净眼
　最胜宝如是　　普放慧光明
　若有触斯光　　悉与佛同色
　众生若见者　　具足五净眼
　除灭诸闇冥　　安住如来地
　譬如如意宝　　随满一切愿
　若有所求者　　皆悉满其意
　宝王不生念　　我饶益世间
　少功德众生　　不见此宝王
　善逝亦如是　　令一切愿满
　若有求愿者　　皆悉得满足
　善逝不生念　　我利益众生
　其怀恶心者　　不睹如来身　

佛子。菩萨摩诃萨。云何知见如来应供等正觉微妙音声。此菩萨摩诃萨。知见如来音声无处不至。如来种种微妙音声。令一切众生皆大欢喜。演说无量诸佛正法。随应化者悉得解了。教化众生未曾失时。令身清凉心定不乱。观察平等无生无灭。譬如呼响无主。知见出生长养诸善根故。知见甚深无边底故。知见正直究竟度法界故。知见无断摄法界故。知见不可坏究竟法界故。菩萨摩诃萨。知如来音声非量非无量。非主非无主。非智非无智。何以故。譬如世界将欲坏时。法如是故。自然演出四种音声。何等为四。一曰汝等当知。初禅安乐离欲嗔恚。远离欲界。众生闻已。自然皆得成就初禅。舍欲界身生梵天处。二曰汝等当知。二禅安乐离于觉观。无觉无观远离梵身。众生闻已。自然皆得成就二禅。舍梵世身生光音天。三曰汝等当知。三禅安乐离于喜爱。众生闻已。自然皆得成就三禅。舍光音身生遍净天。四曰汝等当知。四禅安乐远离众苦。众生闻已。自然皆得成就四禅。舍遍净身生果实天。佛子。是为世界将欲坏时。法如是故。自然出生四种音声。彼声无主亦无作者。如来妙音亦复如是。亦无有主无有作者。自然出生四种妙音。随顺佛法。何等为四。一曰汝等当知。一切行苦。地狱畜生饿鬼中苦。阎罗王苦。恶行者苦。无功德苦。著我我所苦。欲生人天。当种善根修诸功德。远离八难得无难处。众生闻已。舍离颠倒修习善根。远离八难生人天中。二曰汝等当知。一切行苦皆悉炽然如烧铁丸。一切众行悉磨灭法。寂灭涅槃远离炽然清凉安乐。众生闻已皆修善根。修善根已得音声忍。得音声忍已学声闻乘。三曰汝等当知。学声闻乘者。为学小智。因他觉悟。更有胜道名缘觉乘。悟不由师。汝等应学。若有众生乐胜道者。闻此音声学缘觉乘。四曰汝等当知。过声闻缘觉。更有胜道。名曰大乘。修菩萨行。究竟六波罗蜜。具菩萨行得不退转。不舍菩萨心。永离生死。向无上菩提。若有众生诸根猛利。过去修习无量善根。又复承佛威神力故。得闻此音发菩提心。诸佛如来微妙音声。不从身出不从心出。而能饶益无量众生。佛子。是为菩萨摩诃萨初胜妙行知见如来微妙音声。复次佛子。譬如呼响因山声起。无有积聚不可睹见。随种种声悉能应对。实无所应。如来妙音亦复如是。无有方处。但随所应而出音声。音声非实。不可觉知不可言说。佛子。是为菩萨摩诃萨第二胜行知见如来微妙音声。复次佛子。譬如天妙音声。于虚空中自然而出。悉能觉悟放逸天子。而告之言。汝等当知。五欲无常。虚妄颠倒须臾变异。如逆风执火。愚夫所习。汝莫放逸。若放逸者。身坏命终堕三恶道。放逸诸天闻此音声。生恐怖心厌离五欲。各舍宫殿诣正法堂。修习善法爱乐正道。佛子。天妙音声。亦无有主亦无作者。不起不灭。而能利益放逸诸天。如来妙音亦复如是。普为放逸诸众生故。出生无量正法音声。而觉悟之。谓无著声。不放逸声。无常苦空非我之声。寂灭涅槃声。皆悉充满一切法界。随其所应悉令欢喜。各随所乐修学诸乘。出生无量大智音声。不退转声。具足菩萨。诸行音声。如来一切智慧地声。众生闻此诸音声已。无量无数阿僧祇众生。修习善法。或学声闻辟支佛乘。或学无上摩诃衍乘。如来妙音超绝众相。言语道断。佛子。是为菩萨摩诃萨第三胜行知见如来微妙音声。复次佛子。譬如自在天王有天宝女。名曰善口。于一语中。演出百千娱乐音声。于彼一一娱乐音中。复出百千娱乐音声。佛子当知。一善口声。出生无量微妙音声。如来音声亦复如是。于一音中出无量声。随其所应悉令开解。佛子。是为菩萨摩诃萨第四胜行知见如来微妙音声。复次佛子。譬如大梵天王。于梵众中出梵音声。一切大众无不闻者。彼梵音声不出众外。时梵身诸天。各作是念。大梵天王唯与我语不对余天。如来应供等正觉。亦复如是出生无量无上妙音。应受化者皆悉得闻。不出众外。何以故。彼诸众生根未熟故。闻佛音者各作是念。今日如来唯为我说。不为余人。如来所出音声亦无所出。闻佛音者亦无所闻。能为众生施作佛事。佛子。是为菩萨摩诃萨第五胜行知见如来微妙音声。复次佛子。譬如水性皆同一味。随器异故味有差别。水无是念我作众味。如来妙音亦复如是。皆悉一味。谓解脱味。随诸众生受化器异。应有差别。如来音声。不作是知不作是念。我作种种别异音声。佛子。是为菩萨摩诃萨第六胜行知见如来微妙音声。复次佛子。譬如阿耨达龙王。兴大重云。满阎浮提普降大雨。百谷草木皆悉滋长江河池泉一切盈满。此大雨水。不从龙王身心中出。而能饶益无量众生。如来应供等正觉。亦复如是兴大悲云遍满世间。普雨无上甘露正法。令一切众生皆大欢喜。出生善根。长养正法。具足诸乘。如来音声不从外来亦不内出。而能饶益一切众生。佛子。是为菩萨摩诃萨第七胜行知见如来微妙音声。复次佛子。譬如摩那斯龙王。将欲降雨。先兴重云弥覆虚空。凝停七日而未降雨。先令众生究竟诸业。何以故。彼大龙王。慈悲心故。过七日已。渐降微雨普润大地。如来应供等正觉。亦复如是。将雨法雨。先兴法云普覆众生。未便即雨甘露正法。先令众生成熟诸根。诸根熟已。然后渐降甘露法雨。若即说深法。众生恐怖。是故如来渐渐微雨一切种智甘露法味。佛子。是为菩萨摩诃萨第八胜行知见如来微妙音声。复次佛子。譬如海中有大龙王。名大庄严。或连雨十日或二十日或百日或千日或百千日。佛子。雨不作是念。我雨十日乃至百千日。但彼龙王。有不可思议自在力故。或十日雨。乃至百千日雨。如来应供等正觉。亦复如是。欲雨微妙甘露正法。或十种音声。或二十或百或千或百千。或八万四千行种种音声。乃至无量亿那由他声分别说法。令一切众生皆悉欢喜。如来妙音不作是念。我能演说种种诸法。又法界清净无有差别。化众生故所说不同。佛子。是为菩萨摩诃萨第九胜行知见如来微妙音声。复次佛子。譬如娑伽罗龙王。欲现龙王大自在力。为欲饶益群生类故。从四天下乃至他化自在天处。兴大重云遍覆六天。有种种色。或有处如阎浮檀金色。或有处如琉璃色。或有处如白银色。或有处如玻璃色。或有处如玫瑰色。或有处如码瑙色。或有处如胜宝藏色。或有处如赤真珠色。或有处如妙香色。或有处如种种衣色。或有处如清净水色。或有处如种种杂色。如是等无量色云。覆四天下乃至六天。覆已出诸电光。所谓阎浮檀金色云。出琉璃电光。琉璃色云。出阎浮檀金电光。白银色云。出玻璃电光。玻璃色云。出白银电光。玫瑰色云。出码瑙电光。码瑙色云。出玫瑰电光。胜宝藏色云。出赤真珠电光。赤真珠色云。出胜宝藏电光。妙香色云。出种种衣色电光。种种衣色云。出妙香色电光。净水色云。出种种杂色电光。种种杂色云。出净水电光。广说乃至一种色云。出种种色电光。种种色云。出一种色电光。又震种种大雷音声。令众生欢喜。所谓天女歌音。天娱乐音。龙女歌音。乾闼婆女歌音。紧那罗女歌音。大地音。大海音。鹿王音。或有异类奇妙种种鸟音。或种种歌音。尔时龙王。起若干风降微细雨。饶益安乐无量众生。从四天下上至六天。普雨种种无量异雨。所谓于大海中雨名洪澍。无有断绝。于他化自在天。普雨歌颂娱乐音声。于化自在天。普雨解脱明净光宝。于兜率陀天。普雨顶髻明月神珠。于夜摩天。普雨种种众庄严具。于三十三天。普雨妙香。于四天王。普雨宝衣。于龙王宫。普雨赤明真珠。于阿修罗处。普雨兵仗。名伏怨敌。于郁单越。普雨众华。如是广说。遍四天下。雨种种雨。然彼龙王。其心平等无有彼此。但以众生根不同故。雨有差别。如来应供等正觉无上法王。亦复如是。将欲应现无量大法。先以清净身云。普覆一切法界。随其所应示现身云。或有众生。应见如来生身之云。或有众生。应见如来神力住持身云。或有众生。应见如来色身之云。或有众生。应见如来种种身云。或有众生。应见如来功德身云。或有众生。应见如来智慧身云。或有众生。应见如来不坏身云。或有众生。应见如来无畏身云。或有众生。应见如来法界身云。佛子。如来以如是等无量身云。普覆一切世界。随其所应示现光明电光。或有众生。得见如来光明电光。名无所不至。或有众生。得见如来光明电光。名照无量无边。或有众生。得见如来光明电光名曰入佛微密之教。或有众生。得见如来光明电光。名明净普照。或有众生。得见如来光明电光。名曰净照。或有众生。得见如来光明电光。名入无尽藏陀罗尼门。或有众生。得见如来光明电光。名不乱正念。或有众生。得见如来光明电光。名不退智慧。或有众生。得见如来光明电光。名顺入诸趣。或有众生。得见如来光明电光。名普令众生满足诸愿。佛子。如是如来应供等正觉。普为众生。示现如来光明电光。现电光已。出生无量诸大三昧雷震音声。所谓出正觉三昧雷声。离垢寂静海三昧雷声。一切法自在三昧雷声。金刚圆满三昧雷声。须弥山王幢三昧雷声。海印三昧雷声。日光三昧雷声。普令众生欢喜三昧雷声。无尽功德藏三昧雷声。不坏解脱阿罗汉三昧雷声。佛子。如来应供等正觉。于佛身云。出生无量种种三昧雷声。出雷声已。欲说甘露法时。先现如来大智风轮瑞相。从无障碍大慈悲起。先令一切众生及诸菩萨身心柔软皆大欢喜。如来如是。以正法云大慈悲云不可思议云。令一切众生身心柔软。然后乃雨不可思议。大法云雨。所谓为坐道场一切菩萨。雨不可坏法界大法云雨。为最后身菩萨。雨如来密教菩萨娱乐自在大法云雨。为一生补处菩萨。雨清净普照大法云雨。为得记菩萨。雨如来庄严大法云雨。为得忍菩萨。雨功德宝智华不断菩萨行大法云雨。为向行菩萨。雨不退行入化门甚深门无有疲厌大法云雨。为初发心菩萨。雨如来定行大慈大悲救护众生大法云雨。为乐缘觉者。雨深知缘起离断常见无坏解脱果法云雨。为求声闻者。雨降伏烦恼怨敌智藏法云雨。为修习长养善根众生及决定不决定众生。雨种种欢喜法门云雨。佛子。雨如是等十种无量无边大法云雨。充满法界。佛子。如来应供等正觉。其心平等无有彼此。但以众生根不同故。如来法雨现有差别。佛子。是为菩萨摩诃萨第十胜行知见如来微妙音声


大方广佛华严经卷第三十四
大方广佛华严经卷第三十五

　　　　东晋天竺三藏佛驮跋陀罗译


　　宝王如来性起品第三十二之三

复次佛子。菩萨摩诃萨。知见如来音声十种无量。何等为十。所谓知见虚空等无量。无处不至故。知见法界等无量。无处不彻故。知见众生界等无量。令一切众生悉欢喜故。知见行业等无量。广说一切果报故。知见烦恼等无量。究竟寂灭故。知见种种音声等无量。随应受化无不闻故。知见欲乐等无量。悉分别说诸解脱故。知见三世等无量。无分际故。知见智慧等无量。深入一切法故。知见佛境界不退等无量随顺如如法界故。佛子。菩萨摩诃萨。知见如来应供等正觉音声。有如是等十种无量阿僧祇。尔时普贤菩萨。欲重明此义。以偈颂曰


　世界欲坏时　　于彼虚空中
　众生福报力　　自然出四声
　于彼四禅中　　寂乐离众苦
　众生闻是已　　厌离欲界身
　十力亦如是　　自然出四声
　充满于法界　　无处而不闻
　众生因缘力　　佛应四种声
　其有闻音者　　永度生死海
　譬如因山谷　　出生呼声响
　从外一切音　　响声随应对
　种种因缘起　　闻者亦不同
　响不作是念　　我出种种音
　如来声如是　　出生无量音
　随应受化者　　一切无不闻
　皆悉令欢喜　　调伏诸众生
　音声亦无念　　我出种种音
　譬如天妙音　　于彼虚空中
　自然而演出　　觉悟诸天子
　诸天子闻此　　正法妙音声
　修习不放逸　　厌离于五欲
　十力亦如是　　出生微妙声
　法云音充满　　一切诸世界
　令众生觉悟　　彼音无生灭
　若有得闻者　　皆悉证菩提
　如自在天王　　宝女名善口
　于一音声中　　出生百千声
　复于一一音　　出生百千声
　诸天若闻者　　一切皆悦乐
　十力亦如是　　于彼一音中
　随应一时演　　众生数等音
　众生闻音已　　除灭诸烦恼
　音声不作念　　我能有所灭
　譬如大梵王　　出清净梵音
　一切梵天众　　无有不闻者
　一一梵音声　　令梵众欢喜
　遍满梵天众　　音声不出外
　功德大梵王　　安处如来座
　演出一妙音　　充满诸法界
　随应受化者　　一切无不闻
　声不出众外　　以无信心故
　譬如诸水性　　皆悉同一味
　清净离垢浊　　具足八功德
　所因地不同　　众器各别异
　随彼因缘故　　水味有差别
　佛子应当知　　一切智音声
　如来微妙音　　悉同解脱味
　众生所造行　　若干差别故
　善逝随应化　　所闻各不同
　譬如阿耨达　　自在大龙王
　兴云覆世间　　普雨润大地
　长养诸丛林　　百谷药草等
　彼所降雨水　　不从身心出
　如来亦如是　　初兴大法云
　普覆诸法界　　雨大甘露法
　令众增善根　　除灭烦恼热
　而彼甘露法　　不从身心出
　譬如大龙王　　名曰摩那斯
　七日起重云　　凝停不降雨
　普令一切众　　究竟诸事业
　渐降微细泽　　然后乃大雨
　十力兴法云　　普覆诸法界
　雨大甘露法　　饶益诸群生
　随应受化者　　为彼说深法
　闻者不恐怖　　究竟成菩提
　譬如大龙王　　名曰大庄严
　先布密重云　　然后降大雨
　或十二十日　　乃至百千日
　雨水等一味　　众生故不同
　究竟至如来　　大辩之彼岸
　或说十法门　　乃至百千门
　或说八万四　　乃至无量行
　如来不生念　　我分别法界
　譬如海龙王　　名曰娑伽罗
　先兴密重云　　弥覆四天下
　普雨一切处　　各各悉不同
　龙王心平等　　亦无有憎爱
　最胜亦如是　　无上法龙王
　兴起大悲云　　普覆于一切
　为道场菩萨　　雨大甘露法
　随其所应化　　如来心平等　

佛子。云何菩萨摩诃萨。知见如来应供等正觉心。此菩萨摩诃萨。知心意识非即如来。但知如来智无量故。心亦无量。佛子。譬如虚空。悉为一切万物所依。而彼虚空无所依止。如来智慧亦复如是。悉为一切世间智慧。离世间智之所依止。而如来智无所依止。佛子。是为菩萨摩诃萨最初胜行知见如来应供等正觉心。复次佛子。譬如清净法界。悉为一切声闻缘觉菩萨解脱之所依止。而清净法界无增无减。如来智慧亦复如是。为一切世间出世间智。算数巧术一切众智之所依止。而如来智无增无减。佛子。是为菩萨摩诃萨第二胜行知见如来应供等正觉心。复次佛子。譬如四大海水。悉能泽润四天下地八十亿小洲。若有众生。于彼诸处。方便求水无往不得。而彼大海不作是念。我能资给诸众生水。如来智慧大海亦复如是。悉能泽润一切众生心。彼诸众生。各于法门修习善根。皆得智慧光明。而如来不作是念。我能悉与众生智慧。佛子。是为菩萨摩诃萨第三胜行知见如来应供等正觉心。复次。佛子。譬如大海有四种宝珠。此四种宝。悉生海中一切众宝。若无此宝。海中众宝悉皆灭失。何等为四。一名众宝积聚。二名无尽宝藏。三名远离炽然。四名一切庄严聚。是为四宝。佛子。此四种宝。一切阿修罗迦楼罗诸龙神等。悉不得见。何以故。娑伽罗龙王密置深宝藏故。此四种宝端严方正。如来应供等正觉海。亦有四种大智宝珠。出生一切声闻缘觉学无学智。及诸菩萨智慧大宝。何等为四。一名无染巧妙方便清净智宝。二名分别演说有为无为清净智宝。三名分别演说一切诸法而不坏法界清净智宝。四名应化众生未曾失时清净智宝。是为如来大海四种清净智宝。佛子。此如来四种清净智宝。一切众生无能见者。何以故。此四种智慧大宝安置如来微密法宝藏故。菩萨慧光端严殊特。佛子。是为菩萨摩诃萨第四胜行知见如来应供等正觉心。复次佛子。譬如大海有四炽然光明大宝。此四种宝。悉能消竭大海无极之水。何等为四。一名日藏光明大宝。一名离润光明大宝。三名火珠光明大宝。四名究竟无余光明大宝。佛子。若大海中无此四宝。四域天下金刚围山。乃至非想非非想处。皆悉漂没。佛子。此日藏光明大宝。能变海水。悉成为酪。离润光明大宝。能变酪海。悉成为酥。火珠光明大宝。能悉炽然酥海。究竟无余光明大宝。悉然酥海。永尽无余。如来应供等正觉海。亦有四种智光摩尼大宝。照诸菩萨。具足修习一切众行。乃至成佛平等智慧。何等为四。一者永息一切不善波浪智光大宝。二者灭一切法爱智光大宝。三者大慧智光大宝。四者与如来等无量智光大宝。佛子。彼菩萨摩诃萨修集菩提时。起无量生死不善波浪。一切诸天阿修罗等。悉无能止。如来以息一切不善波浪智光大宝。照耀菩萨不善波浪。令永止息。坚固安住无上三昧。以灭一切顺法爱智光大宝。灭一切三昧难舍味著。以大慧智光大宝。灭一切无明。净慧通达。以与如来等无量智光大宝。以少方便。出生如来智慧之地。佛子。若无如来四种智光大宝。乃至一菩萨得如来地。无有是处。佛子。是为菩萨摩诃萨第五胜行知见如来应供等正觉心。复次佛子。譬如从水轮际。上至非想非非想天。一切三千大千世界依虚空住。谓无色界众生处。色界众生处。欲界众生处。此三界处悉依虚空。而彼虚空无有迫迮。如来智慧亦复如是。一切声闻缘觉菩萨。知有为法智慧。知无为法智慧。如是等一切智慧。悉依如来智慧而起。悉依如来智慧而住。如来智慧无有迫迮。何以故。如来智慧无所不至故。佛子。是为菩萨摩诃萨第六胜行知见如来应供等正觉心。复次佛子。譬如雪山顶有药王树。名非从根生非不从生。彼药王树。从六百八十万由旬下极金刚地水轮际生。佛子。此药王树。若生根时。阎浮提树一切根生。若生茎时。阎浮提树皆悉生茎。若生枝叶华果时。阎浮提树一切悉生枝叶华果。此药王树根能生茎。茎能生根。是故名曰不从根生非不从根。佛子。此药王树。一切诸处皆悉生长。唯除二处。所谓地狱深坑及水轮中不得生长。而大药王树亦不舍生性。如来智慧大药王树亦复如是。从一切如来种姓中生。于过去世。修习大慈悲等无量无边功德。坚固正住不可倾动。三世无量善根智慧。皆悉普覆一切世间。除灭一切恶道众难。巧方便茎。净法界枝。诸禅三昧解脱之叶。七觉意华。无上解脱果。陀罗尼持初无增减。佛子。如来智慧大药王树。复有异名。名根坚固不坏。何以故。不舍不断菩萨众行。是故其根名曰不坏。彼如来智慧大药王树。初生根时。一切菩萨。悉生大慈悲根。未曾舍离一切众生。初生茎时。一切菩萨。皆悉生长坚固精进正直心茎。初生枝时。一切菩萨。生长一切波罗蜜枝。初生叶时。一切菩萨。生长一切净戒威仪头陀功德之叶。初生华时。一切菩萨。善根庄严相好华敷。初生果时。一切菩萨。得无生忍受佛记果。佛子。如来智慧大药王树。唯除二处。不得生长。所谓声闻缘觉涅槃。地狱深坑。及诸犯戒。邪见贪著。非法器等。而如来树非不生长。其余一切应受化者。皆悉生长。而如来智慧大药王树。不增不减。佛子。是为菩萨摩诃萨第七胜行知见如来应供等正觉心。复次佛子。譬如火劫起时。三千大千世界一切所有大地草木金刚围山。皆悉炽然烧尽无余。设有一人。若以干草投彼火中。宁得不然。答言不也。无不烧尽。佛子。彼所投草。犹可不尽。如来智慧。于一切众生。一切佛刹。一切劫数。一切诸法。无不悉知。若有不知。无有是处。何以故。如来智慧不可破坏。悉明达故。佛子。是为菩萨摩诃萨第八胜行知见如来应供等正觉心。复次佛子。譬如风灾坏世界时。有大风起。名曰坏散。悉能坏散磨灭大千世界金刚围山一切万物。尔时三千大千世界外。复有风起。名障坏散风灾。不令风灾得至余方。佛子。若无此障风。十方无量无边阿僧祇世界。无不散灭。如来应供等正觉亦复如是。有大智风。名曰散灭一切烦恼。悉能散灭一切菩萨烦恼习气。如来复有巧方便智风。能持一切菩萨。不令究竟尽灭。堕于声闻辟支佛地。菩萨摩诃萨。得此巧方便智风力故。能过声闻辟支佛地。究竟佛地。佛子。是为菩萨摩诃萨第九胜行知见如来应供等正觉心。复次佛子。如来智慧无处不至。何以故。无有众生无众生身。如来智慧不具足者。但众生颠倒不知如来智。远离颠倒。起一切智无师智无碍智。佛子。譬如有一经卷。如一三千大千世界。大千世界一切所有无不记录。若二千世界等悉记二千世界中事。小千世界等悉记小千世界中事。四天下等悉记四天下事。须弥山王等悉记须弥山王事。地天宫等悉记地天宫殿中事。欲天宫等悉记欲界天宫殿中事。色天宫等悉记色界天宫殿中事。若无色天宫等悉记无色界天宫殿中事。彼三千大千世界等经卷。在一微尘内。一切微尘亦复如是。时有一人。出兴于世。智慧聪达。具足成就清净天眼。见此经卷在微尘内。作如是念。云何如此广大经卷在微尘内。而不饶益众生耶。我当勤作方便破彼微尘。出此经卷饶益众生。尔时彼人。即作方便破坏微尘。出此经卷饶益众生。佛子。如来智慧。无相智慧。无碍智慧。具足在于众生身中。但愚痴众生颠倒想覆。不知不见不生信心。尔时如来。以无障碍清净天眼。观察一切众生。观已作如是言。奇哉奇哉。云何如来具足智慧在于身中。而不知见。我当教彼众生。觉悟圣道。悉令永离妄想颠倒垢缚。具见如来智慧在其身内。与佛无异。如来即时教彼众生。修八圣道。舍离虚妄颠倒。离颠倒已具如来智。与如来等饶益众生。佛子。是为菩萨摩诃萨第十胜行知见如来应供等正觉心。佛子。菩萨摩诃萨。有如是等无量无数诸胜妙行知见如来应供等正觉心。尔时普贤菩萨。欲重明此义。以偈颂曰


　欲知如来心　　应解最胜智
　如来智无量　　最胜心亦然
　十方诸世界　　一切众生类
　皆悉依虚空　　虚空无所依
　一切法界中　　众生种种乐
　方便巧智术　　依最胜智起
　一切诸智慧　　悉依善逝智
　如来最胜智　　寂然无所依
　声闻缘觉乘　　解脱智慧果
　悉从法界起　　法界无增减
　最胜智如是　　能起一切智
　学智无学智　　了达有无智
　善逝无上智　　出生一切智
　非生非不生　　皆悉无增减
　譬如大海水　　泽润一切地
　众生善方便　　求水无不得
　大海地无念　　我与众生水
　大海无增减　　方便求悉得
　十方诸世界　　一切群生类
　善逝智慧海　　皆悉能润泽
　各各勤方便　　修习诸法门
　一切修行者　　疾得智慧光
　如娑伽龙王　　有四妙宝珠
　密置深宝藏　　众生无能见
　端严而方正　　常住于大海
　因此四摩尼　　生出一切宝
　最胜四种智　　无量不可称
　出生一切众　　无量诸智慧
　安住大乘藏　　无量德庄严
　除受记菩萨　　一切莫能见
　譬如大海中　　有四摩尼宝
　光焰甚猛热　　能消大海水
　若无此四宝　　天地悉漂没
　大海无增减　　四域皆安住
　如来四种智　　无量不可称
　能止诸菩萨　　不善根波浪
　一切三世间　　欲色无色界
　离我及我所　　安住于虚空
　善逝智亦然　　一切智根本
　声闻学无学　　及诸缘觉智
　菩萨普饶益　　无量甚深智
　悉依如来智　　如来智无依
　如彼雪山顶　　有大药王树
　名不从根生　　非不从根生
　由此药王树　　生长因缘故
　悉生阎浮提　　一切诸树林
　彼树根生时　　一切树根生
　茎枝叶华实　　一切亦如是
　清净甚深智　　如来性中生
　依因如来智　　出生修行智
　一切菩萨行　　无量诸功德
　如来智树王　　平等心地生
　譬如劫尽时　　猛盛大火栽
　设人投干草　　犹可烧不尽
　善逝清净智　　无量无有边
　悉能分别知　　三世众生类
　又知一切劫　　一切诸佛刹
　如是无量法　　如来悉了知
　譬如劫尽时　　风栽名坏散
　能坏诸大地　　金刚及须弥
　刹外有风起　　名曰障散坏
　若无此风者　　十方悉磨灭
　十力亦如是　　智慧风无量
　皆悉能散灭　　菩萨诸烦恼
　如来方便智　　摄取诸菩萨
　过声闻缘觉　　安住如来地
　譬如微尘内　　有一大经卷
　三千世界等　　无益众生类
　尔时有一人　　出兴于世间
　破尘出经卷　　饶益一切世
　如来智如是　　众生悉具有
　颠倒妄想覆　　众生不知见
　如来教众生　　修习八圣道
　除灭一切障　　究竟成菩提　

佛子。云何菩萨摩诃萨。知见如来应供等正觉境界。此菩萨摩诃萨。成就无量无边无碍智慧。知一切众生是如来境界。一切世间。一切刹。一切法。一切众生行。如如不坏境界。无碍法界境界。实际无际境界。无量虚空境界。非境界境界。是如来境界。佛子。一切众生无量故。如来境界无量。一切世间无量故。如来境界无量。乃至非境界境界无量故。如来境界无量。非境界至一切处。而无所至。如来境界亦复如是。佛子。菩萨摩诃萨。知心境界是如来境界。如心境界无量故。如来境界无量。何以故。随心无量。出生智慧亦复如是。佛子。譬如大龙随心降雨。雨不从内亦不从外。如来境界亦复如是。随心所念。于念念中。出生无量不思议智。彼诸智慧悉无来处。佛子。一切大海水。皆从龙王心愿所起。如来智海亦复如是悉从大愿力起。佛子。如来智海无量无边。不可言说。不可思议。我说小谕。汝今谛听。佛子。此阎浮提内。流出二千五百河水。悉入大海。俱耶尼内。流出五千河水。悉入大海。弗婆提内。流出八千四百河水。悉入大海。郁单越内。流出一万河水。悉入大海。佛子。此四天下内。如是二万五千九百河水。悉入大海。佛子。于意云何。此水多少。答言甚多。佛子。复有十光明龙王。雨大海中悉过前水。百光明龙王。雨大海中复悉过前。大庄严龙王。雨大海中复悉过前。摩那斯龙王。雨大海中复悉过前。大雷龙王。雨大海中复悉过前。难陀。跋难陀龙王。雨大海中复悉过前。无量光明龙王。雨大海中复悉过前。流注不断龙王。雨大海中复悉过前。大胜龙王。雨大海中复悉过前。金刚光明龙王。雨大海中复悉过前。佛子。如是等八十亿龙王。各雨大海展转过前。娑伽罗龙王太子名曰佛生。雨大海中复悉过前。佛子。彼十光明龙王所住渊池。流入大海复悉过前。百光明龙王所住渊池。流入大海复悉过前。大庄严龙王所住渊池。流入大海复悉过前。摩那斯龙王所住渊池。流入大海复悉过前。大雷龙王所住渊池。流入大海复悉过前。难陀。跋难陀龙王所住渊池。流入大海复悉过前。无量光明龙王所住渊池。流入大海复悉过前。流注不断龙王所住渊池。流入大海复悉过前。大胜龙王所住渊池。流入大海复悉过前。金刚光明龙王所住渊池。流入大海复悉过前。如是等广说。乃至娑伽罗龙王太子所住渊池。流入大海复悉过前。佛子。如彼十龙王。及八十亿龙王。乃至娑伽罗龙王太子。雨大海中及其渊池。皆悉不及娑伽罗龙王所雨大海。娑伽罗龙王所住渊池。涌出流入大海倍复过前。彼涌流水。青琉璃色。盈满大海。涌出有时。是故海潮常不失时。佛子。如是大海。其水无量。珍宝无量。众生无量。大地无量。佛子。于意云何。彼大海水。为无量不。答言实尔。其水深广不可为谕。佛子。如是海水深广无量。于如来无量智海。百分不及其一。乃至不可为譬。但随所应化。为作譬谕。佛子。菩萨摩诃萨。知见如来智海。深广无量。从初发心。乃至不断菩萨无量行故。知见道品宝无量。不断三宝故。知见无量众生欢喜。长养一切声闻学无学及缘觉故。知见大地无量。从欢喜地乃至究竟无碍智地故。佛子。是为菩萨摩诃萨知见如来应供等正觉。境界无量。饶益一切众生。无量智慧故。尔时普贤菩萨。欲重明此义。以偈颂曰


　离垢净境界　　无量不可称
　殊胜愿力故　　一切无有量
　譬如心境界　　无量无有边
　一切诸十力　　境界亦如是
　譬如大龙王　　不离于本处
　以心愿力故　　其雨无有量
　雨水无从来　　亦无有去处
　龙王愿力故　　随心雨无量
　一切十方刹　　十力亦如是
　本无所从来　　去亦无所至
　无量诸境界　　悉从心缘起
　一切诸法界　　皆入一毛道
　譬如大海水　　无量无有边
　众生及珍宝　　大地亦无量
　海水常湛然　　皆悉同一味
　随众生受用　　其味各不同
　最胜亦如是　　智慧海无量
　三宝最胜故　　是故宝无量
　声闻学无学　　辟支佛无量
　具修无上道　　故说地无量　

佛子。云何菩萨摩诃萨。知见如来应供等正觉行。此菩萨摩诃萨。知见如来无碍行。如如行。是如来行如如。过去不灭。未来不至。现在不起。如来行亦如是。不灭不至不起。佛子。譬如法界无量无缚。何以故。法界无身故。如来行亦如是。无量无缚。何以故。如来行无身故。佛子。譬如鸟飞虚空。经百千年。所游行。处不可度量。未游行处亦不可量。何以故。虚空无分齐故。如来应供等正觉行。亦复如是。若使有人。于百千亿那由他劫。分别解说如来之行。已解说者不可限量。未解说者亦不可量。何以故。如来行无分齐故。佛子。如来应供等正觉。住如来住。无所住故。而能普为一切众生。示现开导如来之行。众生见已。出过一切诸障碍道。佛子。譬如金翅鸟王飞行虚空。安住虚空。以清净眼。观察大海龙王宫殿。奋勇猛力。以左右翅博开海水。悉令两辟。知龙男女有命尽者。而撮取之。如来应供等正觉金翅鸟王。亦复如是。安住无碍虚空之中。以清净眼。观察法界诸宫殿中。一切众生。若有善根已成熟者。奋勇猛十力。止观两翅。博开生死大爱海水。随其所应。出生死海。除灭一切妄想颠倒。安立如来无碍之行。佛子。譬如日月周行虚空。不作是念。我行虚空。从何所来。去至何所。如来亦复如是。周行无碍解脱虚空。分别一切法界。饶益一切众生。广作佛事。如来不作是念。我有去来。佛子。菩萨摩诃萨。以如是等无量无边胜行。知见如来应供等正觉行。尔时普贤菩萨。欲重明此义。以偈颂曰


　譬如如无尽　　无生亦无灭
　亦无有方处　　求之不可见
　如来亦如是　　境界不可量
　远离于三世　　其性悉如如
　譬如诸法界　　非界非不界
　非有亦非无　　非量非无量
　功德持如是　　所行不可量
　非有亦非无　　其身本无故
　如鸟飞虚空　　经由百千年
　行处未行处　　皆悉不可量
　若人百千劫　　演说如来行
　已说及未说　　皆悉不可量
　譬如金翅鸟　　安住于虚空
　观察龙王宫　　撮取其男女
　十力亦如是　　安住如来行
　善根纯熟者　　令出烦恼海
　譬如净日月　　周行于虚空
　安乐一切众　　不念我能尔
　如来亦如是　　游行诸法界
　度脱一切众　　不念我能度　

佛子。云何菩萨摩诃萨。知见如来应供等正觉菩提。此菩萨摩诃萨。知见菩提。解一切义。灭除疑惑。不二等觉。无相。无行。无退。无量无边。无缚无脱。远离二边知处非处。知一切字一切语言法。知一切众生心心所行。知一切根烦恼习性。于一念中。悉知三世一切诸法。佛子。譬如大海。为一切众生色像之印。是故大海说名为印。如来应供等正觉菩提。亦复如是。一切众生心念诸根。现菩提中而无所现。故说如来为一切觉。佛子。一切诸佛菩提。一切文字所不能记。一切语言所不能说。不可为譬。但随所应。如来为之分别演说。佛子。如来应供等正觉成菩提时。住佛方便。得一切众生等身。得一切法等身。得一切刹等身。得一切三世等身。得一切如来等身。得一切诸佛等身。得一切语言等身。得一切法界等身。得虚空界等身。得无碍法界等身。得出生无量界等身。得一切行界等身。得寂灭涅槃界等身。佛子。随如来所得身。当知音声及无碍心。亦复如是。如来具足如是等三种清净无量。佛子。如来身中。悉见一切众生发菩提心。修菩萨行成等正觉。乃至见一切众生寂灭涅槃。亦复如是。皆悉一性以无性故。无相无尽。无生无灭故。我非我性故。众生非众生性故。觉无所觉故。法界无自性故。虚空界无自性故。如是等觉一切无性。无尽智。自然智。一切如来无极大悲。度脱众生。佛子。譬如虚空界。世界若成若败。常无增减。何以故。虚空无生灭故。如来应供等正觉。菩提若成未成。常无增减。一性无性舍离众性。佛子。设有一人出兴于世。彼能化作恒沙等心。彼一一心。悉能化作恒沙如来。无色无形。如是恒沙等劫。常化不绝。于意云何。彼化如来宁为多不。答曰。我知仁意。若化不化等无有异。善哉善哉。佛子。诚如所言。佛子。设使一切众生。于一念中悉成正觉。若成未成皆悉平等。何以故。菩提无性故。无增无减。如来菩提皆悉一性。所谓无性。佛子。是为菩萨摩诃萨知见如来应供等正觉菩提。佛子。如来应供等正觉。成正觉已。正受三昧。名曰善觉。正受三昧已。得菩提身。数与一切众生身等。如一三昧。一切三昧。一切法门。亦复如是。佛子。是为菩萨摩诃萨知见如来应供等正觉菩提身。复次佛子。菩萨摩诃萨。于一毛道。悉知一切众生等如来之身。如一毛道。一切毛道。一切法界处。亦复如是。何以故。如来菩提身。无处不至。无处不有故。如来应供等正觉。本求菩提勤修精进。往诣道场菩提树下。处师子座。成最正觉。究竟菩提。复次佛子。此菩萨摩诃萨。自知身中。悉有一切诸佛菩提。何以故。彼菩萨心。不离一切如来菩提故。如自心中。一切众生心中。亦复如是。无量无边。无处不有。不可破坏。不可思议。佛子。菩萨摩诃萨。以如是等无量无边不可思议方便法门知见如来应供等正觉菩提。尔时普贤菩萨。欲重明此义。以偈颂曰


　菩提非二法　　远离于二边
　除灭一切恶　　平等觉诸法
　了达一切法　　皆悉如虚空
　非我非无我　　等觉一切法
　譬如诸大海　　一切众生类
　色像悉显现　　故说一切印
　十方世界中　　一切众生类
　无上菩提海　　无法而不现
　譬如虚空性　　世界成坏时
　若成若未成　　虚空无增减
　最胜亦如是　　无上菩提道
　若觉若未觉　　一性亦无性
　譬如无量劫　　念念化诸佛
　若化若不化　　皆悉等无异
　设一切众生　　一时成正觉
　若成若未成　　菩提无增减
　最胜有三昧　　名曰为善觉
　道场成菩提　　逮得此三昧
　普放无量光　　一切众生等
　除灭一切闇　　开悟诸群生
　三世一切劫　　佛刹及诸法
　诸根心心法　　一切虚妄法
　于一佛身中　　此法皆悉现
　是故说菩提　　无量无有边　

佛子。云何菩萨摩诃萨知见如来应供等正觉转法轮。此菩萨摩诃萨。知见如来一切愿。一切法转无所转。本无所起。三转圆满皆悉清净。悉能远离一切邪见。离欲际非际。一切诸法。如虚空际。不可言说。一切法寂灭。涅槃性故。菩萨摩诃萨。知见一切文字。一切语言法。悉转法轮。如来音声无所不至故。知见法轮如响。真实法性故。知见一切音声皆是一声。如来以此而转法轮。佛转法轮无有主故。知见转法轮无漏无尽。内外无所有故。佛子。譬如文字。于无量无数劫。说不可尽。如来应供等正觉转正法轮。亦复如是。一切文字。一切语言。说不可尽。如来法轮。悉入一切语言文字。而无所住。佛子。譬如字章。悉入一切字数。一切事数。一切语言数。一切算数。一切世间出世间。而无所住。如来音声亦复如是。于一切处无所不入。于一切众生。一切法。一切业。一切报。一切心。亦无所住。一切众生诸语言法。皆为法轮音声所摄。何以故。一切音声不离法轮音声故。复次佛子。此菩萨摩诃萨。知见如来应供等正觉出生法门转法轮。何等为如来出生法门转法轮。如来以一切众生念念心心行等音声。为一切众生而转法轮。何以故。佛子。如来应供等正觉有三昧。名曰究竟无碍无畏如来正受三昧。而转法轮。如来入此三昧已。出生一切众生等音。于一一音中。复生一切众生等音。而转法轮。悉令众生皆大欢喜。佛子。若如是知转法轮者。当知是人则为随顺一切佛家。不如是知。则不随顺诸如来家。佛子。是为菩萨摩诃萨知见如来应供等正觉转法轮。尔时普贤菩萨。欲重明此义。以偈颂曰


　如来转法轮　　三世无不至
　所转无所转　　求之不可得
　譬如诸文字　　说之不可尽
　十力亦如是　　转法轮无尽
　譬如章文字　　悉入一切数
　所入无所入　　法轮亦如是
　普入一切音　　所入无所入
　彼亦无自性　　能令一切喜
　出过一切数　　究竟成菩提
　欲说真实义　　是故入三昧
　以彼三昧力　　出生妙音声
　悉与众生等　　而转正法轮
　又复悉于彼　　一一诸音声
　出生无量音　　众生语言法
　大自在无念　　我出彼众音
　随其受化者　　一切无不闻
　譬如诸文字　　不内亦不外
　无漏不可尽　　亦复无积聚
　十力亦如是　　转清净法轮
　无漏不可尽　　诸佛大神力　


大方广佛华严经卷第三十五
大方广佛华严经卷第三十六

　　　　东晋天竺三藏佛驮跋陀罗译


　　宝王如来性起品第三十二之四

佛子。云何菩萨摩诃萨。知见如来应供等正觉大般涅槃。此菩萨摩诃萨。欲知见如来应供等正觉大般涅槃者。当如是知如如般涅槃。如来大般涅槃。亦复如是。如实际。如法界。如虚空界。如实性。如离欲际。如无相际。如我性际。如一切法性际。如真实际般涅槃。如来大般涅槃。亦复如是。何以故。涅槃非生灭法。若法不生。当知不灭去无所至。佛子。如来应供等正觉。不为菩萨演说显现如来究竟涅槃。何以故。欲令诸菩萨于一念中。普见三世一切诸佛悉现前故。出生一切如来妙色。亦复不起二不二想。何以故。菩萨摩诃萨。远离诸想。无染著故。佛子。但如来欲令众生欢喜故。出现于世。欲令众生忧悲感慕故。示现涅槃。其实如来无有出世。亦无涅槃。何以故。如来常住如法界故。为化众生示现涅槃。佛子。设有日出照现世间。圆满明净与法界等。于一切世界净水器中。影无不现。日无是念。我能普现一切净水。佛子。彼时或有一水器破。日影不现。于意云何。彼影不现。岂日过耶。答曰不也。水器破故日影不现。佛子。如来智慧圆满净日一念出现。悉能照明一切世界一切法界一切众生。灭除垢浊。净心水器影无不显。常现在前。但破器浊心众生。不见如来法身影像。应见涅槃而得度者。是故如来现般涅槃。其实如来不生不灭。永无灭度。佛子。譬如大火于一切世界能为火事。焚烧草木无不尽者。有时彼火至无草木城邑聚落。自然而灭。于意云何。一切世间火悉灭不。答曰不也。如来应供等正觉。亦复如是。于一切世界。施作佛事。或一佛刹化度已周。示现涅槃。于意云何。一切世界如来悉灭度耶。答曰不也。佛子。是为菩萨摩诃萨知见如来应供等正觉大般涅槃。复次佛子。如大幻师善知幻术。安住此术。于三千大千世界一切城邑聚落大王之都。普现幻身。住持幻身。寿命无尽。时此幻师于彼城邑聚落大王之都。随事讫处。便舍幻身。于意云何。为三千大千世界幻身悉舍灭耶。答曰不也。如来应供等正觉。亦复如是。善知大慧幻术。具足出生巧方便慧。于一切法界。普能示现如来幻身。常住如法界。究竟如虚空。随诸佛刹。教化度脱已周讫处。示现涅槃。当知不以一佛刹示现涅槃故。如来究竟永灭度也。佛子。是为菩萨摩诃萨知见如来大般涅槃。复次佛子。如来示现般涅槃时。先入不动三昧入三昧已。于一一身。各放无量亿千那由他大光。一一光明。各出无量阿僧祇妙宝莲华。一一莲华。各有不可说不可说妙宝华须。一一华须。各有宝师子座。一一座上。各有如来结跏趺坐。彼时所现诸如来身。悉与一切众生数等。功德具足。相好庄严。究竟本愿。时有众生善根熟者。见如来身。心皆调伏。禀受道化。彼如来身究竟安住。尽未来际随一切众生。所应受化未曾失时。彼如来身。无有处所。非实非虚。如来但欲究竟过去诸大愿故。欲令众生长养诸善根故。应现其身常住不灭。佛子。是为菩萨摩诃萨知见如来应供等正觉大般涅槃。复次佛子。此菩萨摩诃萨。知见如来涅槃无量无边。究竟法界。无所障碍。不生不灭。净如虚空。安住实际。随其所应而示现之。本愿所持。不舍一切众生一切佛刹一切诸法。尔时普贤菩萨。欲重明此义。以偈颂曰


　譬如圆满日　　一切法界等
　影现一切水　　唯除诸破器
　最胜亦如是　　普现一切世
　众生无信心　　谓佛入涅槃
　譬如猛盛火　　焚烧一切物
　无草木聚落　　火则自然灭
　最胜亦如是　　充满于法界
　究竟诸佛事　　示现入涅槃
　譬如大幻师　　示现无量身
　如来亦如是　　普现一切身
　究竟诸佛事　　示现般涅槃
　随应受化者　　以此而示现
　最胜有三昧　　名曰不可动
　究竟佛事已　　然后入此定
　念出无数佛　　又放无量光
　光有无量华　　华有无量佛
　最胜无量身　　充满诸法界
　积集功德者　　一切无不见
　善逝净法身　　无量法界等
　寿命净庄严　　一切悉具足
　犹如无生性　　如来兴亦然
　犹如无生性　　涅槃亦如是
　悉离语言道　　不可为譬谕
　天中天难胜　　具足一切德　

佛子。云何菩萨摩诃萨知见于如来应供等正觉所见闻恭敬供养所种善根。此菩萨摩诃萨。知见于如来所见闻恭敬供养所种善根。皆悉不虚。功德无尽。离一切爱究竟解脱。果报不虚满足诸愿。于一切有为法中。不可穷尽。而能随顺无为智慧。起诸佛智。究竟未来际。具足一切诸如来地。佛子。譬如丈夫食少金刚。终竟不消。要从身过。至金刚轮际。然后乃住。所以者何。以彼金刚不可消故。如是佛子。于如来所。少植善根。能坏一切有为烦恼。乃至究竟如来涅槃智慧。然后乃住。所以者何。于如来所。植诸善根。不可尽故。佛子。譬如须弥山等大干草聚。若有人持如芥子火。悉能烧尽。何以故。火性悉能烧故。佛子。于如来所。种少善根。亦复如是。悉能烧灭一切烦恼。无有遗余。究竟涅槃。何以故。于如来所。种诸善根。性究竟故。佛子。譬如雪山有大药王。名曰善现。若有见者眼得清净。若有闻者耳得清净。若闻香者鼻得清净。若尝味者舌得清净。若有触者身得清净。若取彼地土。悉能除灭无量众病。安隐快乐。如来应供等正觉无上药王。亦复如是。常以一切诸方便行。饶益众生。若有得见如来色身。眼得清净。若有得闻如来名号。耳得清净。若有得闻如来戒香。鼻得清净。若有得味如来法味。舌得清净。得金刚广长清净舌根。悉能演说一切言音。若有得触如来光者。彼人即得清净色身。究竟逮得无上法身。若有念如来者。得念佛三昧。正念不乱。若有得经卷地。如来塔庙礼拜供养。彼众生等具足善根。灭烦恼患得贤圣乐。佛子。乃至不信邪见众生。见闻佛者。彼诸众生。于见闻中。所种善根果报不虚。乃至究竟涅槃。断一切恶诸不善根。具足善根。佛子。于如来所。见闻供养恭敬。所种善根不可言说。不可为谕。何以故。如来不可思议过思议故。但随所应佛为作谕。佛子。是为菩萨摩诃萨知见于如来所见闻恭敬供养种诸善根。尔时诸菩萨摩诃萨。白普贤菩萨言。佛子。当何名此经。云何奉持。佛子。此经名为一切诸佛微密法藏。一切世间不能思议。如来所印。大智光明。开发示现如来种性。长养一切菩萨功德。一切世间无能破坏。随顺一切如来境界。令一切众生皆悉清净。分别演说佛究竟法。佛子。如是经典。但为乘不思议乘。菩萨摩诃萨。一向专心求菩提者。分别解说不为余人。何以故。此经不入一切众生之手。唯除菩萨。佛子。譬如转轮圣王所有七宝。因此宝故。行转轮王法。圣王七宝无堪持者。唯除第一夫人所生太子。具足成就圣王相者。佛子。若转轮王无此太子具众德者。王命终后。此诸宝等自然散灭。佛子。此经如是。不入一切众生之手。唯除如来法王真子。从诸如来种姓家生。种如来相诸善根者。若无此等佛之真子。斯经则灭。何以故。一切声闻缘觉不闻此经。何况受持书写解说。无有是处。唯除菩萨摩诃萨能自诵持书写经卷。佛子。是故菩萨摩诃萨。闻此经者。欢喜恭敬顶戴受持。何以故。菩萨摩诃萨。信乐此经。少作方便。必决定得无上菩提。佛子。菩萨摩诃萨。虽无量亿那由他劫。行六波罗蜜。修习道品善根。未闻此经。虽闻不信受持随顺。是等犹为假名菩萨。不从如来种姓家生。佛子。若菩萨摩诃萨。得闻此经。闻已信向受持随顺。当知此等为真佛子。从佛家生。随顺一切如来境界。具足一切菩萨正法。安住一切种智境界。远离一切世间诸法。出生长养如来所行。到一切菩萨诸法彼岸。于如来自在正法。心无疑惑。究竟安住无师之地。深入一切如来境界。佛子。菩萨摩诃萨。闻此经已。应当发平等意行无量心。远离一切虚妄之想。究竟直心。面对正念一切如来。修习平等清净犹如虚空。分别观察一切菩萨行业与法界等。具足成就一切智智。远离一切世间垢浊。发清净心。充满一切十方世界。深入一切菩萨法门。平等观察三世诸佛。具足善根功德智慧。深入此等一切诸法而无所入。不念一法不念二法。悉平等观无量诸法。佛子。菩萨摩诃萨。成就如是等功德。少作方便得无师智。尔时普贤菩萨。欲重明此义以偈颂曰


　若见闻如来　　恭敬及供养
　所植诸善根　　无量不可称
　一切有为中　　不可得穷尽
　寂灭诸烦恼　　离苦得涅槃
　譬如有一人　　吞服少金刚
　究竟不可消　　下至金刚际
　如是十力所　　见闻供养福
　具足金刚智　　烦恼灭无余
　譬如干草积　　等彼须弥山
　投火如芥子　　烧尽悉无余
　如是善逝所　　若植少功德
　烧灭诸烦恼　　正趣到涅槃
　譬如雪山中　　有大药王树
　见闻嗅味触　　除灭一切患
　十力亦如是　　若有见闻者
　修习胜功德　　究竟成菩提　

尔时十方不可说不可说。百千亿那由他佛刹微尘等世界六种震动。东涌西没。西涌东没。南涌北没。北涌南没。边涌中没。中涌边没。及十八相动。所谓动。遍动。等遍动。起。遍起。等遍起。觉。遍觉。等遍觉。震。遍震。等遍震。吼。遍吼。等遍吼。涌。遍涌。等遍涌。尔时佛神力故。法如是故。雨众华云。胜过诸天。雨宝衣云。盖云。幢云。幡云。香云。涂香云。鬘云庄严云。众宝云。菩萨赞叹云。菩萨身云。三藐三菩提云。普令不可思议世界皆悉清净。雨如来妙音声云。充满无量无边法界。如此四天下佛神力故。令诸菩萨皆大欢喜。一切十方亦复如是。尔时十方各过八十不可说百千亿那由他佛刹微尘等世界之外。各有八十不可说百千亿那由他世界微尘等如来。悉现其身。若近对面。同号普贤。现已咸作是言。善哉善哉。佛子。乃能承佛神力。随顺深法。解说不可思议如来性起正法。佛子。我等诸佛亦说此法。十方一切诸佛。及诸菩萨亦复如是。说此经时。百千佛刹微尘等菩萨。得菩萨一切明。一切三昧。授一生记。当成阿耨多罗三藐三菩提。一佛刹微尘等众生发菩提心。我等悉与授记。于未来世当成佛道。悉同一号号佛胜境界。是故我等普为未来诸菩萨故。护持此经。令久住世。如此四天下所度众生。十方无量阿僧祇不可思议不可称不可量不可说法界虚空界等。一切世界所度众生。亦复如是。卢舍那佛本愿力故。法如是故。善根力故。如来无尽智故。如来不失时故。随其所应化菩萨故。广行普贤菩萨行故。示现一切种智故。尔时十方各过十不可说百千亿那由他佛刹微尘等世界之外。各有十不可说百千亿那由他佛刹微尘等菩萨。来诣此土。充满一切法界。示现菩萨大妙庄严。放大光明网。震动一切世界。坏散一切诸魔宫殿。除灭一切恶道诸难。照明一切如来功德。赞叹一切如来正法。普雨无量无边供养云雨。示现无量种种异身。示现己身是无量诸佛法门之器。时彼诸菩萨承佛神力。各作是言。善哉善哉。佛子。乃能说是如来不可坏法。佛子。我等一切悉名普贤。于普光明世界普胜如来所。净修梵行。彼诸佛所亦说是经。如是句。如是味。如是行。如是相貌。佛子。我等承佛神力故。法如是故。于彼世界来诣此土为汝作证。一切十方尽法界虚空界等一切世界。亦复如是。尔时普贤菩萨。承佛神力。观察一切诸菩萨众。欲重明如来性起正法。欲说如来无量功德。欲明如来正法不可沮坏。欲生一切菩萨无量智慧法明。欲说一切具足佛法。欲观察一切群生类心。欲随所应化不失时。欲分别一切无量无边菩萨正法。欲显现一切如来变化自在庄严。欲明一切如来一身无异。欲出生一切菩萨无量本行。以偈颂曰


　一切诸如来　　所成就威仪
　举世悉称誉　　无能为譬谕
　为饶益众生　　令悉开解故
　以非谕为谕　　显现真实义
　如是微密法　　无量劫难闻
　精进智慧者　　乃闻如来藏
　若有闻此经　　欢喜恭敬者
　此等已过去　　供养无量佛
　当知如此人　　诸天常赞叹
　一切诸善逝　　摄取常守护
　一切诸善逝　　世上世间胜
　最胜欢喜众　　此经为内藏
　能出生无量　　一切白净道
　是故离放逸　　一心常奉持　

　　大方广佛华严经离世间品第三十三之一

尔时世尊。在摩竭提国寂灭道场普光法堂。坐莲华藏宝师子座。成等正觉。念不二念。无相念。住佛所住。等一切佛。到无碍趣。得不还法无碍境界。住不思议远离三世。于一切世界普现其身。知一切法。具足成就一切妙行。永灭疑惑离虚妄身。能与一切菩萨无量智慧。住佛无二法。究竟到彼岸。具足如来不可沮坏智慧法门。究竟无量无边虚空法界等如来诸地。与百千亿那由他不可说一切佛刹微尘等菩萨摩诃萨。俱悉是一生当成阿耨多罗三藐三菩提。各从十方世界来集。具足成就一切菩萨方便智慧。善巧方便调伏众生。悉令安住菩萨正法。分别了知一切世界。观察明达解脱境界。悉已除灭一切虚妄。具足成就一切妙行。善摄众生。深入无量巧方便法。善知一切众生果报。善知一切众生心使诸根境界方便。三世一切诸佛所说句味及义。善闻受持广为人说。善入无量无边世间离世间法。善能解了诸有为法皆悉无二。于一念中得一切佛智。于念念中善能示现成等正觉。令一切众生。发菩提心成等正觉。入一众生境界。善知一切众生心之境界。不舍如来地。现菩萨身。得不退转一切智地。不舍菩萨行。深入无行智。为一切众生故。于无量无数劫。修菩萨行。于无量无数劫。难得值遇菩萨之宝。转正法轮调伏众生。悉令逮得明净法眼。成就三世一切诸佛净住行愿。具足如是等无量无边功德。一切诸佛。尽未来劫说不可尽。其名曰普贤菩萨。普正法菩萨。普化菩萨。普慧菩萨。普眼菩萨。普光菩萨。普观察菩萨。普照菩萨。普幢菩萨。普觉菩萨。如是等百万亿那由他不可说佛刹微尘等菩萨摩诃萨。皆悉具足普贤行愿。随诸世界有佛兴世。悉能往诣请转法轮。悉能受持诸佛正法。令一切佛种姓不断。悉能了达一切诸佛次第授记。随诸世界成等正觉转净法轮。于无佛世界现身为佛出兴于世。令有染者悉得清净。除灭一切菩萨业障。入无碍法界。尔时普贤菩萨正受三昧。其三昧名佛华严。入三昧已。十方一切世界六种十八相震动出微妙音。一切世界无不闻者。然后安详从三昧起。尔时普慧菩萨。知诸菩萨大众云集。问普贤菩萨言。佛子。何等为诸菩萨摩诃萨依果。何等为奇特想。何等为行。何等为善知识。何等为勤修精进。何等为正希望。何等为成就众生。何等为戒。何等为自知受记法。何等为入。何等为入如来。何等为入众生心行。何等为入世界。何等为入劫。何等为说三世。何等为入三世间。何等为离忧心无厌悔。何等为无坏智。何等为陀罗尼。何等为知分别说佛。何等为发普贤心。何等为普贤愿行法。何等为大悲。何等为发菩提心因缘。何等为于善知识起恭敬心。何等为清净。何等为波罗蜜。何等为随顺觉知。何等为决定智。何等为力。何等为平等。何等为佛法句。何等为说法。何等为受持。何等为辩。何等为胜法。何等为无著。何等为平等心。何等为出生智慧。何等为变化。何等为持。何等为大正希望。何等为深入佛法。何等为依止。何等为发无畏心。何等为除灭一切疑惑发无疑心。何等为不思议。何等为巧方便微密语。何等为巧方便分别智。何等为正受三昧。何等为一切处。何等为法门。何等为通。何等为明。何等为解脱。何等为园林。何等为宫殿。何等为乐。何等为庄严。何等为发不动心。何等为不舍深心。何等为智观察。何等为分别法。何等为无垢。何等为智印。何等为智慧光明。何等为不可称量住。何等为无懈怠心。何等为须弥山王正直之心。何等为深入智慧大海成。无上菩提。何等为宝住。何等为发金刚心庄严大乘。何等为发大事。何等为究竟大事。何等为不坏信。何等为授记。何等为善根回向。何等为得智慧。何等为发无量无边广心。何等为藏。何等为调顺。何等为自在。何等为众生自在。何等为刹自在。何等为法自在。何等为身自在。何等为愿自在。何等为境界自在。何等为智自在。何等为通自在。何等为神力自在。何等为力自在。何等为游戏神通。何等为胜行。何等为力。何等为无畏。何等为不共法。何等为业。何等为身。何等为身业。何等为净身业。何等为口。何等为净口业。何等为净口业得诸守护。何等为口业成办大事。何等为心。何等为发心。何等为心满。何等为根。何等为直心。何等为深心。何等为方便。何等为乐修。何等为解脱深入世界。何等为入众生性。何等为习气。何等为炽然。何等为趣。何等为具足法。何等为退失佛法。何等为离生。何等为决定法。何等为出生佛道法。何等为得。善男子名号。何等为道。何等为无量道。何等为道具。何等为修道。何等为庄严道。何等为足。何等为手。何等为腹。何等为藏。何等为心。何等为庄严。何等为器仗。何等为头。何等为眼。何等为耳。何等为鼻。何等为舌。何等为身。何等为意。何等为行。何等为住。何等为坐。何等为卧。何等为住。何等为行。何等为观察。何等为周遍观察。何等为奋迅。何等为师子吼。何等为净施。何等为净戒。何等为净忍。何等为净精进。何等为净禅。何等为净慧。何等为净慈。何等为净悲。何等为净喜。何等为净舍。何等为义。何等为法。何等为功德具。何等为智具。何等为明足。何等为求法。何等为明了法。何等为向法。何等为魔。何等为魔业。何等为舍离魔业。何等为见佛。何等为佛业。何等为慢业。何等为智业。何等为魔摄持。何等为佛摄持。何等为法摄持。何等为住兜率天所行事业。何等为兜率天示现命终。何等为示现降神母胎事。何等为示现微细趣。何等为生。何等为大庄严。何等为游行七步。何等为示现童子地。何等为示现采女眷属。何等为示现舍家出家。何等为示现苦行。何等为往诣道场。何等为坐道场。何等为坐道场时显奇特相。何等为示现降魔。何等为成等正觉。何等为转法轮。何等为因转法轮得白净法。佛子。何等为如来应供等正觉示现大般涅槃。善哉。佛子。如向所问愿具演说

尔时普贤菩萨摩诃萨。告普慧等诸菩萨言。佛子。菩萨摩诃萨。有十种依果。何等为十。所谓菩提心依果。究竟不忘失故。善知识依果。随顺和合故。善根依果。长养诸善根故。诸波罗蜜依果。究竟修行故。一切法依果。永出生死故。诸愿依果。长养菩提故。诸行依果。广修习故。菩萨依果。一生补处故。供养佛依果。信心不坏故。一切如来依果。正教离颠倒故。佛子。是为菩萨摩诃萨十种依果。若菩萨摩诃萨。住此依果。则得如来无上智依果。佛子。菩萨摩诃萨。有十种奇特想。何等为十。所谓于一切善根生自善根想。于一切善根生菩提种子想。于一切众生生菩提器想。于一切愿生自愿想。于一切法生出生死想。于一切行生自行想。于一切法生佛法想。于一切语言生语言道想。于一切佛生慈父想。于一切如来生无二想。佛子。是为菩萨摩诃萨十种奇特想。若菩萨摩诃萨。安住此想。则得无上巧妙方便转一切想。佛子。菩萨摩诃萨。有十种行。何等为十。所谓令一切众生专求正法行。善根淳熟行。善学一切戒行。长养一切善根行。一心不乱修三昧行。分别一切诸智慧行。修习一切所修行。庄严一切世界行。恭敬供养善知识行。恭敬供养诸如来行。佛子。是为菩萨摩诃萨十种行。若菩萨摩诃萨。安住此行。则得如来无上大智行。佛子。菩萨摩诃萨。有十种善知识。何等为十。所谓能令安住菩提心善知识。能令修习善根善知识。能令究竟诸波罗蜜善知识。能令分别解说一切法善知识。能令安住成熟一切众生善知识。能令具足辩才随问能答善知识。能令不著一切生死善知识。能令于一切劫行菩萨行心无厌倦善知识。能令安住普贤行善知识。能令深入一切佛智善知识。佛子。是为菩萨摩诃萨十种善知识。佛子。菩萨摩诃萨。有十种勤修精进。何等为十。所谓教化一切众生勤修精进。入一切法勤修精进。令一切世界清净勤修精进。究竟一切菩萨所学勤修精进。令一切众生灭一切恶勤修精进。除灭一切地狱饿鬼畜生阎罗王苦勤修精进。降一切魔勤修精进。为一切众生作清净眼勤修精进。恭敬供养一切诸佛勤修精进。令一切如来皆悉欢喜勤修精进。佛子。是为菩萨摩诃萨十种勤修精进。若菩萨摩诃萨。住此精进。则具如来无上精进波罗蜜。佛子。菩萨摩诃萨。有十种正希望。何等为十。所谓自住菩提心亦令众生住菩提心正希望。自离忿诤亦令一切众生离于忿诤正希望。自离愚痴安住佛法。亦令众生舍离愚痴安住佛法正希望。自修善根专求正法亦令众生修习善根专求正法正希望。自究竟诸波罗蜜得到彼岸亦令众生究竟诸波罗蜜得到彼岸正希望。自生如来种姓家亦令众生生如来种姓家正希望。自深入观一切法无尽性亦令众生深入观一切法无尽性正希望。自不诽谤一切佛法亦令众生不诽谤一切佛法正希望。自满一切智愿亦令众生满一切智愿正希望。自深入一切如来无尽智藏亦令众生深入一切如来无尽智藏正希望。佛子。是为菩萨摩诃萨十种正希望。若菩萨摩诃萨。安住此法。则得如来无上平等大智正希望。佛子。菩萨摩诃萨。有十种法成就众生。何等为十。所谓布施成就众生。色身端严成就众生。说法成就众生。同意成就众生。无染著成就众生。叹菩萨行成就众生。示现一切世界炽然成就众生。叹如来功德成就众生。示现神力自在成就众生。种种巧方便微密随顺世间行成就众生。佛子。是为菩萨摩诃萨十种成就众生。若菩萨摩诃萨。安住此法。则能成就一切众生


大方广佛华严经卷第三十六
大方广佛华严经卷第三十七

　　　　东晋天竺三藏佛驮跋陀罗译


　　离世间品第三十三之二

佛子。菩萨摩诃萨。有十种戒。何等为十。所谓不坏菩提心戒。离声闻缘觉地戒。饶益观察一切众生戒。令一切众生住佛法戒。一切菩萨学戒戒。一切无所有戒。一切善根回向菩提戒。不著一切如来身戒。佛子。菩萨摩诃萨。有十种自知受记法。令彼菩萨自知受记。何等为十。所谓一向发菩提心菩萨受记。不厌菩萨行菩萨受记。于一切劫修诸苦行菩萨受记。随顺一切佛法菩萨受记。于一切如来所说决定信向菩萨受记。具足修习一切善根菩萨受记。令一切众生安住菩提菩萨受记。于一切善知识和合随顺菩萨受记。于一切善知识生如来想菩萨受记。守护菩提本愿菩萨受记。佛子。是为菩萨摩诃萨十种自知受记法。令彼菩萨自知受记。佛子。菩萨摩诃萨有十种入。何等为十。所谓入愿。入行。入聚。入波罗蜜。入具足。入分别愿。入性。入庄严刹。入神力自在。入示现出生。佛子。是为菩萨摩诃萨十种入。亦入三世一切菩萨所入。佛子。菩萨摩诃萨。有十种深入如来。何等为十。所谓深入无量无边诸佛菩提。深入无量无边转净法轮。深入无量无边诸方便法。深入无量无边微妙音声。深入无量无边调伏众生。深入无量无边神力自在。深入无量无边种种异身。深入无量无边三昧。深入无量无边力无所畏。深入无量无边示现涅槃。佛子。是为菩萨摩诃萨十种深入如来。此十种深入法。三世诸佛悉亦共入。佛子。菩萨摩诃萨。有十种入众生心行。何等为十。所谓入过去一切众生心行。入未来一切众生心行。入现在一切众生心行。入一切众生诸善根行。入一切众生不善根行。入一切众生心心所行。入一切众生诸根行。入一切众生种性行。入一切众生烦恼使习气行。入一切众生时非时调伏行。佛子。是为十种入众生心行。因是十种入众生心行。则能普入一切众生心行。佛子。菩萨摩诃萨。有十种入世界。何等为十。所谓入不净世界。入清净世界。入小世界。入中世界。入微尘世界。入微细世界。入伏世界。入仰世界。入有佛世界。入无佛世界。佛子。是为菩萨摩诃萨十种入世界。因此十种入世界。则能普入一切世界。佛子。菩萨摩诃萨。有十种入劫。何等为十。所谓入过去劫。入未来劫。入现在劫。入可数劫。入不可数劫。入可数不可数劫。入不可数可数劫。入一切劫非劫。入非劫一切劫。入一切劫即是一念。佛子。是为菩萨摩诃萨十种入劫。因此十种入劫。则能普入一切诸劫

佛子。菩萨摩诃萨。有十种说三世。何等为十。所谓过去世说过去世。过去世说未来世。过去世说现在世。未来世说过去世。未来世说现在世。未来世说无尽。现在世说未来世。现在世说过去世。现在世说平等。现在世说三世即一念。佛子。是为菩萨摩诃萨十种说三世。因此十种说三世。则能普说一切三世。佛子。菩萨摩诃萨。有十种入三世间。何等为十。所谓入世间。入语言道。入性。入施设。入想。入名字。入语言。入无尽。入离欲。入寂灭。佛子。是为菩萨摩诃萨十种入三世间。因此十种入三世间。则能普入一切三世间。佛子。菩萨摩诃萨有十种舍离忧恼心无厌悔。何等为十。所谓供养一切佛舍离忧恼心无厌悔。亲近一切善知识舍离忧恼心无厌悔。专求一切法舍离忧恼心无厌悔。常闻正法舍离忧恼心无厌悔。常说正法舍离忧恼心无厌悔。教化调伏一切众生舍离忧恼心无厌悔。令一切众生安住佛道舍离忧恼心无厌悔。于一一世界中行不可说不可说菩萨行舍离忧恼心无厌悔。游行一切世界教化众生舍离忧恼心无厌悔。出生一切佛法舍离忧恼心无厌悔。佛子。是为菩萨摩诃萨十种舍离忧恼心无厌悔。若菩萨摩诃萨安住此法。则得如来无上智慧。永离厌悔。佛子。菩萨摩诃萨。有十种不可坏智。何等为十。所谓知众生智不可坏。知诸根智不可坏。知受生智不可坏。知世界智不可坏。知法界智不可坏。知佛智不可坏。知法智不可坏。知僧智不可坏。知三世智不可坏。知一切语言道智不可坏。佛子。是为菩萨摩诃萨十种不可坏智。若菩萨摩诃萨安住此智。则得如来无上不可坏智。佛子。菩萨摩诃萨。有十种陀罗尼。何等为十。所谓闻持陀罗尼。不忘一切法故。持正法陀罗尼。巧方便分别一切法如实故。不生一切法陀罗尼。觉一切法无自性故。法明陀罗尼。普照不可思议诸佛法故。三昧陀罗尼。于现在一切佛所闻法不乱故。音声圆满陀罗尼。究竟解了不可思议语言法故。三世陀罗尼。分别说一切三世佛不思议法故。种种辩才陀罗尼。分别解说无量无边诸佛法故。出生无碍耳陀罗尼。不可说佛所说诸法悉能闻故。持一切佛法陀罗尼。安住如来十力无畏故。佛子。是为菩萨摩诃萨十种陀罗尼。若菩萨摩诃萨欲得此法。应勤修学。佛子。菩萨摩诃萨。知分别说十种佛。何等为十。所谓正觉佛。愿佛。业报佛。住持佛。化佛。法界佛。心佛。三昧佛。性佛。如意佛。佛子。是为菩萨摩诃萨知分别说十种佛

佛子。菩萨摩诃萨。有十种发普贤心。何等为十。所谓发大慈心。救护一切众生故。发大悲心。代一切众生受一切苦毒故。发一切施为首心。悉舍一切诸所有故。发正念一切智为首心。乐求一切佛法故。发功德庄严心。学一切菩萨诸行故。发金刚心。一切受生不忘失故。发大海心。一切白净法悉流入故。发须弥山王心。一切诽谤苦言悉堪忍故。发安隐心。施一切众生无畏故。发究竟般若波罗蜜到彼岸心。巧分别一切法无所有故。佛子。是为菩萨摩诃萨十种发普贤心。若菩萨摩诃萨安住此心。以少方便则具足普贤巧方便智。佛子。菩萨摩诃萨。有十种普贤愿行法。何等为十。所谓尽未来劫行菩萨行普贤愿行法。恭敬供养未来一切佛普贤愿行法。立一切众生于普贤菩萨愿行普贤愿行法。积集一切善根普贤愿行法。入一切波罗蜜普贤愿行法。满足一切菩萨愿行普贤愿行法。庄严一切世界普贤愿行法。往生一切佛所普贤愿行法。善巧方便求一切法普贤愿行法。于一切十方佛刹成无上菩提普贤愿行法。佛子。是为菩萨摩诃萨十种普贤愿行法。若菩萨摩诃萨修此愿行。疾得具足普贤愿行。佛子。菩萨摩诃萨。有十种大悲常观众生。何等为十。所谓观察众生无所归依而起大悲。观察众生随逐邪道而起大悲。观察众生贫无善根而起大悲。观察众生长寝生死而起大悲。观察众生行不善法而起大悲。观察众生欲缚所缚而起大悲。观察众生在生死海而起大悲。观察众生久远长病而起大悲。观察众生无欲善法而起大悲。观察众生失诸佛法而起大悲。佛子。是为菩萨摩诃萨十种大悲常观众生。佛子。菩萨摩诃萨。有十种发菩提心因缘。何等为十。所谓教化成熟一切众生发菩提心因缘。除灭一切众生苦发菩提心因缘。与一切众生种种快乐发菩提心因缘。除灭一切众生愚闇发菩提心因缘。与一切众生佛智发菩提心因缘。恭敬供养一切诸佛发菩提心因缘。随如来教令佛欢喜发菩提心因缘。见佛色身相好发菩提心因缘。入一切佛智发菩提心因缘。显现佛力无畏发菩提心因缘。佛子。是为菩萨摩诃萨十种发菩提心因缘。若菩萨摩诃萨发菩提心应当恭敬供养亲近善知识。何以故。欲速觉一切智故。彼菩萨摩诃萨恭敬供养亲近善知识。起十种心。何等为十。所谓于善知识。起给侍心。不违心。随顺心。欢喜心。不求利心。一向心。同善根心。同愿心。如来心。同满行心。佛子。是为菩萨摩诃萨于善知识起十种心。佛子。若菩萨摩诃萨发如是十种心。则得十种清净。何等为十。所谓正直心清净。究竟不失故。色身清净。随所应化无不见故。音声圆满清净。究竟一切语言法故。辩才清净。巧方便说不可思议诸佛法故。智慧清净。除灭一切愚痴闇故。受生清净。具足菩萨自在力故。眷属清净。成就过去同行众生诸善根故。果报清净。除灭一切业障故。诸愿清净。同一切菩萨故。诸行清净。究竟普贤菩萨行故。佛子。是为菩萨摩诃萨十种清净佛子。菩萨摩诃萨。有十种波罗蜜。何等为十。所谓檀波罗蜜。舍一切有故。尸波罗蜜。净佛戒故。羼提波罗蜜。具足佛忍故。精进波罗蜜。于一切时不退转故。禅波罗蜜。正念不乱故。般若波罗蜜。观一切法悉如如故。智波罗蜜。深入佛力故。愿波罗蜜。普贤菩萨愿行满故。神力波罗蜜。示现一切神通力故。法波罗蜜摄取一切法故。佛子。是为菩萨摩诃萨十种波罗蜜。若菩萨摩诃萨安住此法。则得如来无上究竟智波罗蜜。佛子。菩萨摩诃萨。有十种随顺觉知。何等为十。所谓随顺觉知一切世界。随顺觉知一切众生不可思议。随顺觉知一切诸法不一不异。随顺觉知一切法界。随顺觉知一切虚空界。随顺觉知一切世界入过去世。随顺觉知一切世界入未来世。随顺觉知一切世界入现在世。随顺觉知一切如来于一念中具足愿行。随顺觉知三世诸佛悉同一行。佛子。是为菩萨摩诃萨十种随顺觉知。若菩萨摩诃萨安住此法。则得一切法自在。普照随意满愿。于一念中觉无上道。一切佛法悉现在前。佛子。菩萨摩诃萨。有十种决定智。何等为十。所谓决定了知一切诸法于一念中。决定了知一切诸法以无碍智。决定了知一切众生心心所行。决定了知一切众生皆悉同根。决定了知一切众生烦恼习气诸行。决定了知一切众生诸心使行。决定了知一切众生善不善行。决定了知一切菩萨愿行。决定了知神力自在变化住持。决定了知一切如来成就十力。佛子。是为菩萨摩诃萨十种决定智。若菩萨摩诃萨安住此法。则得一切诸法巧妙方便。佛子。菩萨摩诃萨。有十种力。何等为十。所谓深入一切法力。解一切法犹如化力。解一切法犹如幻力。令一切法入佛法力。于一切法无染著力。专求一切善妙法力。一向恭敬供养一切善知识力。令一切善根悉究竟得无上智力。深心信解一切佛法不诽谤力。究竟不退一切智心力。佛子。是为菩萨摩诃萨十种力。若菩萨摩诃萨安住此力。则能具足如来无上十力。佛子。菩萨摩诃萨。有十种平等。何等为十。所谓一切众生平等。一切法平等。一切佛刹平等。一切佛乘平等。一切善根平等。一切菩提平等。一切愿平等。一切波罗蜜平等。一切行平等。一切佛平等。佛子。是为菩萨摩诃萨十种平等。若菩萨摩诃萨住此平等。则具足一切诸佛无上平等。佛子。菩萨摩诃萨。有十种方便佛法句。何等为十。所谓说一切法言说方便佛法句。一切法如幻。一切法如电。一切法缘起。一切法净业。一切法文字。一切法实际。一切法无相。一切法真实义。一切法法界。佛子。是为菩萨摩诃萨十种方便佛法句。若菩萨摩诃萨安住此法。则得无上方便一切智。佛子。菩萨摩诃萨有十种说法。何等为十。所谓说甚深法。说胜妙法。说种种庄严法。说一切智法。说随顺波罗蜜法。说出生如来力法。分别说三世法。说不退菩萨法。说赞叹一切佛功德法。说一切菩萨行一切佛平等一切如来境界法。佛子。是为菩萨摩诃萨十种说法。若菩萨摩诃萨住此说法。则得如来无上说法。佛子。菩萨摩诃萨。有十种受持。何等为十。所谓受持一切善根功德。受持一切佛所说法。受持一切譬谕。受持一切方便法门。受持一切出生陀罗尼门。受持一切除疑惑法。受持一切菩萨具足法受持一切如来所。说平等三昧法门。受持一切普照法门。受持一切诸佛自在神力。佛子。是为菩萨摩诃萨十种受持。若菩萨摩诃萨安住此法。则得如来无上智慧持法。佛子。菩萨摩诃萨。有十种辩。何等为十。所谓不虚妄取一切法辩。于一切法无所行辩。于一切法无所著辩。于一切法悉空无辩。于一切法无闇障辩。于一切法佛所持辩。于一切法不由他悟辩。于一切法巧方便说句味身辩。于一切法说众生辩。于一切众生等心观察令欢喜辩。佛子。是为菩萨摩诃萨十种辩。若菩萨摩诃萨安住此辩。则得如来无上巧方便辩。佛子。菩萨摩诃萨。有十种胜法。何等为十。所谓成熟一切众生胜法。普照一切诸法胜法。修习一切善根一切行胜法。大乘智慧胜法。具足无著净戒胜法。一切善根悉回向菩提胜法。勤修精进不退胜法。降伏一切众魔胜法。发菩提心自在游行胜法。随时应化现成菩提胜法。佛子。是为菩萨摩诃萨十种胜法。若菩萨摩诃萨安住此法。则得如来无上大智胜法。佛子。菩萨摩诃萨。有十种无著。何等为十。所谓于一切世界无著。于一切众生无著。于一切法无著。于一切所作无著。于一切善根无著。于一切生处无著。于一切愿无著。于一切行无著。于一切菩萨无著。于一切佛无著。佛子。是为菩萨摩诃萨十种无著。若菩萨摩诃萨安住此法。则能速转一切众想。得清净无上无所著智。佛子。菩萨摩诃萨。有十种平等心。何等为十。所谓长养一切功德平等心。一切语言法平等心。于一切众生平等心。于一切众生业报平等心。入一切法平等心。于一切净秽佛刹平等心。于一切众生性若好若丑平等心。于一切行无所选择平等心。入一切如来力无所畏平等心。入一切如来智慧平等心。佛子。是为菩萨摩诃萨十种平等心。若菩萨摩诃萨安住此心。则得如来无上平等心。佛子。菩萨摩诃萨。有十种出生智慧。何等为十。所谓入一切众生性出生智慧。入一切佛刹无一无异出生智慧。入分别十方一切世界网出生智慧。入一切俯仰翻覆世界等出生智慧。巧方便入一切诸法无一无异出生智慧。入一切种种异身出生智慧。入一切世间颠倒惑网悉无所著出生智慧。入一切法究竟一乘出生智慧。入一切法界自在神力出生智慧。入三世一切众生诸佛种性常不断绝出生智慧。佛子。是为菩萨摩诃萨十种出生智慧。若菩萨摩诃萨安住此法。则得无尽法藏。佛子。菩萨摩诃萨。有十种变化。何等为十。所谓众生变化。身变化。佛刹变化。供养变化。音声变化。行愿变化。调伏成熟众生变化。菩提变化。说法变化。住持变化。佛子。是为菩萨摩诃萨十种变化。若菩萨摩诃萨安住此法。则得一切无上化法

佛子。菩萨摩诃萨。有十种持。何等为十。所谓佛持。法持。众生持。业持。愿持。行持。境界持。妙持。善持。智持。佛子。是为菩萨摩诃萨十种持。若菩萨摩诃萨安住此持。则于一切法得自在持。佛子。菩萨摩诃萨。有十种大正希望。何等为十。所谓菩萨摩诃萨发如是心。尽未来世一切诸佛出兴于世。我当随顺奉行悉令欢喜。得大正希望。彼一切如来应供等正觉。我当以无上恭敬供养而供养之。得大正希望。恭敬供养彼诸佛已。必当具足诲我正法。闻正法已。三世菩萨一切诸地所生功德。令我悉得。得大正希望。菩萨摩诃萨发如是心。我当于不可说不可说劫修菩萨行。常不离佛及诸菩萨。得大正希望。菩萨摩诃萨发如是心。我当正向菩提离一切畏。所谓不活畏。恶名畏。死畏。恶道畏。大众畏。如是等畏我当远离休息除灭。一切众魔外道不能坏我。得大正希望。菩萨摩诃萨发如是心。令一切众生究竟成就无上菩提。安住菩提。成菩提已。我当于彼佛所。尽其形寿修菩萨行。恭敬供养彼诸如来。彼诸如来灭度之后。我当悉取舍利起无量塔而供养之。受持守护彼诸佛法。得大正希望。菩萨摩诃萨发如是心。令十方一切世界。悉以无上庄严而庄严之。平等清净住持出生。神力自在六种震动。得大正希望。菩萨摩诃萨发如是心。令一切众生悉除疑惑。清净直心除灭烦恼。永闭恶道开善趣门。成就慧光照除痴闇。降伏众魔置安隐处。得大正希望。菩萨摩诃萨发如是心。无量无数劫。如来难值正法难闻。譬如优昙钵华。我欲见佛听受正法应念见闻。于彼佛所直心清净。离众谄曲舍幻伪法。常见诸佛一心恭敬。得大正希望。菩萨摩诃萨发如是心。我当击大法鼓。雨甘露法。作大法施。清净无畏大师子吼。满足大愿安住法界。于无量无数劫。常为众生讲说正法。安住大悲身口意业未曾疲厌。得大正希望。佛子。是为菩萨摩诃萨十种大正希望。若菩萨摩诃萨安住此法。则得无上智慧大正希望

佛子。菩萨摩诃萨有十种深入佛法。何等为十。所谓一切世界入过去世。是为第一深入佛法。一切世界入未来世。是为第二深入佛法。一切世界入现在世。所有世界数。世界行。世界说。世界清净。世界智。悉入现在世。是为第三深入佛法。一切世界悉分别入一切世界。是为第四深入佛法。悉分别入一切众生业报。是为第五深入佛法。悉分别入一切菩萨行。是为第六深入佛法。悉次第知过去一切如来。是为第七深入佛法。悉次第知未来一切诸佛出兴于世。是为第八深入佛法。悉知现在十方世界一切佛刹。佛及眷属说法教化。法界虚空界等众生。是为第九深入佛法。知世间法。知声闻缘觉菩萨法。知如来法。于彼诸法。无一无异。而说一异。于彼诸法。悉入法界。无所入故。如法相说。无所染著。是为第十深入佛法。佛子。是为菩萨摩诃萨十种深入佛法。若菩萨摩诃萨安住此法。则能深入阿耨多罗三藐三菩提甚深智慧。佛子。菩萨摩诃萨。有十种依止。菩萨依此行菩萨行。何等为十。所谓依善知识行菩萨行。依一切善根行菩萨行。依清净佛刹行菩萨行。依不舍一切众生行菩萨行。依深入一切波罗蜜行菩萨行。依一切菩萨满足诸愿行菩萨行。依无量菩提心行菩萨行。依一切诸佛菩提行菩萨行。佛子。是为菩萨摩诃萨十种依止。菩萨依此行菩萨行

佛子。菩萨摩诃萨。有十种发无畏心。何等为十。所谓灭一切业障发无畏心。佛灭度后受持守护正法发无畏心。降一切魔发无畏心。不惜身命发无畏心。如法调伏一切外道发无畏心。令一切众生皆悉欢喜发无畏心。令一切大众皆悉欢喜发无畏心。调伏一切天龙夜叉乾闼婆阿修罗迦楼罗紧那罗摩睺罗伽发无畏心。远离声闻缘觉地入甚深法发无畏心。于不可说不可说劫修菩萨行心无疲厌发无畏心。佛子。是为菩萨摩诃萨十种发无畏心。若菩萨摩诃萨安住此心。则得如来大智无所畏心。佛子。菩萨摩诃萨。有十种除灭一切疑惑发无疑心。何等为十。所谓菩萨摩诃萨发如是心。布施摄取一切众生。戒忍精进定慧慈悲喜舍摄取一切众生。不生疑惑。若生疑惑无有是处。是为第一除灭一切疑惑发无疑心。菩萨摩诃萨发如是心。未来一切诸佛出兴于世。我当奉给恭敬供养。于彼不生疑惑。若生疑惑无有是处。是为第二除灭一切疑惑发无疑心。菩萨摩诃萨发如是心。令一切世界。种种庄严。放大光明网。皆悉普照。于彼不生疑惑。若生疑惑无有是处。是为第三除灭一切疑惑发无疑心。菩萨摩诃萨发如是心。我当尽未来际劫修菩萨行。无量无数。不可思议。不可称量。不可分齐。不可说不可说。一切算数所不能及。法界虚空界等众生。悉以无上教化调伏。成熟彼诸众生心无疲厌。于彼不生疑惑。若生疑惑无有是处。是为第四除灭一切疑惑发无疑心。菩萨摩诃萨发如是心。我当成满诸愿。行菩萨行。出生一切智。安住一切智。于彼不生疑惑。若生疑惑无有是处。是为第五除灭一切疑惑发无疑心。菩萨摩诃萨发如是心。我当为一切世间行菩萨行。作大灯明普照佛法。于彼不生疑惑。若生疑惑无有是处。是为第六除灭一切疑惑发无疑心。菩萨摩诃萨发如是心。我当说一切法悉是佛法。随其所应化一切故。于彼不生疑惑。若生疑惑无有是处。是为第七除灭一切疑惑发无疑心。菩萨摩诃萨发如是心。我当得无碍法门。除灭一切障碍。究竟逮得无上正觉。于彼不生疑惑。若生疑惑无有是处。是为第八除灭一切疑惑发无疑心。菩萨摩诃萨发如是心。我当知一切世间法即是出世间法。断一切颠倒。以一庄严而自庄严。无所庄严。不由他悟。于彼不生疑惑。若生疑惑无有是处。是为第九除灭一切疑惑发无疑心。菩萨摩诃萨发如是心。我当成等正觉。得一切智。永灭一切颠倒疑惑。成一念智。无二智。无所有智。无碍智。无为智。无著智。不可说实际境界智。于彼不生疑惑。若生疑惑无有是处。是为第十除灭一切疑惑发无疑心。佛子。是为菩萨摩诃萨十种除灭一切疑惑发无疑心。若菩萨摩诃萨安住此法。则于一切佛法得无疑心

佛子。菩萨摩诃萨。有十种不可思议。何等为十。所谓一切善根不可思议。一切愿不可思议。解一切法如幻不可思议。发菩提心修菩萨行。善根无所依住。而亦不失无所染著。是为第四不可思议。深解一切法亦不灭度。一切诸愿未成满故。是为第五不可思议。行菩萨行。示现受胎出生。出家苦行。往诣道场。降伏众魔。成最正觉。转正法轮。于一切法而得自在。示现大般涅槃。而亦不舍大愿。大慈救护众生。是为第六不可思议。示现如来十力自在。而亦不舍法界等心。教化成熟一切众生。是为第七不可思议。解一切法无相有相。有相无相。非劫是劫。劫是非劫。非有是有。有是非有。非行是行。行是非行。非说是说。说是非说。是为第八不可思议。解发菩提心与菩提等。解菩提与发菩提心等。解初发菩提心及菩提与一切众生等。亦不生心颠倒。想颠倒。见颠倒。是为第九不可思议。于念念中入灭尽三昧正受。灭一切漏而不证实际。又亦不尽有漏善根。知一切法无漏。亦知漏灭尽。知一切佛法是世间法。于佛法中不取世间相。于世间法中不取佛法相。一切诸法悉入法界。无所入故。解一切法悉无二。不变易故。佛子。是为菩萨摩诃萨第十不可思议。若菩萨摩诃萨安住此法。则得如来不可思议法。佛子。菩萨摩诃萨。有十种巧方便微密语。何等为十。所谓于一切经典巧方便微密语。于一切受生处巧方便微密语。觉一切菩萨神力自在巧方便微密语。于一切众生业报巧方便微密语。于一切众生垢净起巧方便微密语。于一切法究竟无碍门巧方便微密语。于一切虚空界一一方面世界成坏无处不现巧方便微密语。于一切法界一切诸方乃至微细处现成等正觉如来充满一切法界乃至示现大般涅槃悉分别见巧方便微密语。解一切众生悉同涅槃无变易故而不舍大愿。乃至究竟满足一切智愿巧方便微密语。解一切法不由他悟而亦不离诸善知识恭敬如来随顺善知识修诸善根回向善根安住善根相续善根同一善根一道善根一成就善根巧方便微密语。佛子。是为菩萨摩诃萨十种巧方便微密语。若菩萨摩诃萨安住此法。则得如来无上巧方便微密语


大方广佛华严经卷第三十七
大方广佛华严经卷第三十八

　　　　东晋天竺三藏佛驮跋陀罗译


　　离世间品第三十三之三

佛子。菩萨摩诃萨有十种巧方便分别智。何等为十。所谓入一切佛刹巧方便分别智。入一切众生处巧方便分别智。入一切众生心心所行巧方便分别智。入一切众生根巧方便分别智。入一切众生诸行业报巧方便分别智。入一切声闻行巧方便分别智。入一切缘觉行巧方便分别智。入一切菩萨行巧方便分别智。入一切世间法巧方便分别智。入一切佛法巧方便分别智。佛子。是为菩萨摩诃萨十种巧方便分别智。若菩萨摩诃萨。安住此法。则得一切诸佛无上巧方便分别智。佛子。菩萨摩诃萨有十种正受三昧。何等为十。所谓一切世界正受三昧。一切众生身正受三昧。一切法正受三昧。见一切诸佛正受三昧。善巧住持一切劫正受三昧。巧方便出生不可思议身正受三昧。一切如来身正受三昧。巧随顺觉一切众生平等正受三昧。于一念中正受一切菩萨三昧。于一念中以无碍智具足成就一切菩萨行不舍大愿善巧智慧正受三昧。佛子。是为菩萨摩诃萨十种正受三昧。若菩萨摩诃萨。安住此三昧。则得一切诸佛无上巧方便智正受三昧。佛子。菩萨摩诃萨。有十种一切处。何等为十。所谓一切众生处。一切佛刹处。一切众生性处。一切火灾处。一切水灾处。一切佛处。一切出生庄严处。一切如来无量功德处。一切分别说法处。一切如来种种供养处。佛子。是为菩萨摩诃萨十种一切处。若菩萨摩诃萨安住此处。则得如来无上一切大智处。佛子。菩萨摩诃萨。有十种法门。何等为十。所谓一身充满一切世界法门。示现一切世界种种无量色法门。一切世界入一佛刹法门。住持一切众生法门。如来庄严身充满一切世界法门。遍至一切世界法门。于一念中游行一切世界法门。于一佛刹示现一切如来出世法门。一身充满一切法界法门。于一念中示现一切诸佛神力法门。佛子。是为菩萨摩诃萨十种法门。若菩萨摩诃萨住此法门。则得如来无上法门。佛子。菩萨摩诃萨有十种神通。何等为十。所谓出生念宿命方便智通。出生无碍天耳方便智通。出生知一切众生不可思议心心数法方便智通。出生无碍天眼观察众生方便智通。出生不可思议自在神力示现众生方便智通。出生一身示现不可思议世界方便智通。出生于一念中往诣不可说世界方便智通。出生不可思议庄严具庄严一切世界方便智通。出生不可说不可说化身示现众生方便智通。出生不可说世界成阿耨多罗三藐三菩提不可思议示现众生方便智通。佛子。是为菩萨摩诃萨十种神通。若菩萨摩诃萨。安住此通。则得无上大方便智通。显现诸佛自在神力

佛子。菩萨摩诃萨。有十种明。何等为十。所谓出生知一切众生业报方便智明。出生知一切众生境界解脱寂灭净心方便智明。出生入一切境界一切众生种种决定一切法无所有金刚方便智明。出生不可思议净妙音声无量世界无不普闻方便智明。出生智慧除灭一切毁害染著方便智明。出生受生方便不受生方便方便智明。于一切境界转诸受想方便智明。知一切法无性无非性。无相无非相。一性无性故。而于无量劫种种说法。修习善根成阿耨多罗三藐三菩提方便智明。知一切众生生。亦知无生。知一切众生灭。亦知无灭。知因知缘。知事知境界知行。知生知灭。知众生说。知愚痴知离愚痴。知颠倒知非颠倒。知垢浊知清净。知生死知涅槃。知有知无。知著知不著。知坚固知离。知转知不转。知起知不起。知坏知道知成就知根。知众生受化。随器应故。教化众生。未曾忘失菩萨所行。何以故。菩萨摩诃萨发阿耨多罗三藐三菩提心。为教化众生故。是故菩萨摩诃萨。常化众生。而不失菩萨行。身无疲倦。不违一切众生。观察缘起方便智明。不著诸刹不起著心。不著诸佛不起著心。不著一切法不起著心。不著世界不起著心。不著众生不起著心。不见众生。不化众生。不调伏众生。不为众生说法。而亦不舍菩萨行愿。长养大悲。见一切佛。听受正法未曾忘失。得佛依果种诸善根。于如来所不舍恭敬供养之心。增长恭敬供养之心。具足成就法界等心。自在神力六种震动不可思议无量世界知种种说法。知众生数。知种种众生。知苦起知苦灭。知一切行苦。知一切行悉如电光。行菩萨行永断一切生死根本。悉能救护一切众生。行菩萨行无所染污。不断一切如来种性。发须弥山王心。不可倾动。除灭一切颠倒众想。一切智门悉现在前。不动不坏成等正觉。于生死海悉能济渡一切众生。方便智明。佛子。是为菩萨摩诃萨十种明。若菩萨摩诃萨安住此明。则得如来无上巧方便智明。佛子。菩萨摩诃萨。有十种解脱。何等为十。所谓烦恼解脱。邪见解脱。炽然解脱。阴界入解脱。超出声闻缘觉地解脱。无生法忍解脱。不著一切佛刹一切众生一切诸法。住无量无边诸菩萨住。离一切菩萨行。住如来地解脱。于一念中悉能了知一切三世诸法解脱。佛子。是为菩萨摩诃萨十种解脱。若菩萨摩诃萨住此解脱。则能普为一切众生。而作无上佛事

佛子。菩萨摩诃萨。有十种园林。何等为十。所谓生死园林。行菩萨行不起忧恼故。教化众生园林。不厌众生故。一切劫园林。摄取菩萨一切大行故。清净世界园林。性无著故。一切魔宫殿园林。降魔境界故。听受正法园林。正念观察故。六波罗蜜四摄法三十七道品园林。修习慈父境界故。十力四无所畏乃至一切佛法园林。不念异法故。菩萨示现一切无量无边功德神力园林。转净法轮调伏众生故。于念念中为一切众生现成正觉园林。法身如虚空充满一切世界平等觉故。佛子。是为菩萨摩诃萨十种园林。若菩萨摩诃萨住此园林。则得如来无上离忧快乐园林。佛子。菩萨摩诃萨。有十种宫殿。何等为十。所谓发菩提心宫殿。不忘失故。十善业迹功德智慧宫殿。教化成熟欲界众生故。四梵住处宫殿。教化成熟色界众生故。净居天受生宫殿。一切烦恼不能染故。无色界天受生宫殿。除灭众生障难处故。降生不净世界宫殿。欲令众生断一切烦恼故。现处深宫采女妻子色味宫殿。教化成熟本同行众生故。现为四天下王四大天王帝释梵王宫殿。为调伏自在心众生故。一切菩萨神力自在命行宫殿。一切诸禅解脱三昧智慧自在故。于诸佛所受无上自在一切智王记宫殿。十力庄严行一切法自在法王事故。佛子。是为菩萨摩诃萨十种宫殿。若菩萨摩诃萨安住此法。则得一切法王受记自在法。佛子。菩萨摩诃萨有十种乐。何等为十。所谓乐寂静。不散乱故。乐明慧。善分别法故。乐往诣一切佛所。现前闻法受持故。乐一切佛。充满十方故。乐菩萨自在神力。无量法门示现众生身故。乐三昧。于一三昧门。出生一切三昧门故。乐陀罗尼门。持一切法。教化众生。不忘失故。乐辩才。于一句身味身不可说劫说无穷尽故。乐菩提。以无量法门。现众生等身。成正觉故。乐转法轮。如法调伏一切外道故。佛子。是为菩萨摩诃萨十种乐。若菩萨摩诃萨。安住此乐。则得一切诸佛无上法乐。佛子。菩萨摩诃萨。有十种庄严。何等为十。所谓力庄严。不可坏故。无畏庄严。不生恐怖故。义庄严。说不可说义法门无穷尽故。法庄严。说八万四千法藏不忘失故。愿庄严。一切菩萨愿事不退转故。行庄严。究竟普贤菩萨行故。佛刹庄严。受持一切佛刹为一佛刹故。妙音庄严。雨大甘露法。充满一切佛刹故。受持庄严。于一切劫。行菩萨行。不断绝故。变化庄严。于一众生身。示现一切众生等身。一切众生无不知见。专求十力一切智不退转故。佛子。是为菩萨摩诃萨十种庄严。若菩萨摩诃萨。安住此法。则得一切诸佛无上庄严。佛子。菩萨摩诃萨有十种发不动心。何等为十。所谓一切所有皆悉能舍发不动心。出生一切诸佛正法发不动心。恭敬供养一切诸佛发不动心。等心观察一切众生发不动心。摄取一切众生发不动心。一向专求一切佛法未曾休息发不动心。一切众生等劫修菩萨行发不动心。成就有根信不浊信离垢信明净信恭敬供养一切佛信不退转信不坏信发不动心。具足成就究竟一切智发不动心。成就一切菩萨诸行发不动心。佛子。是为菩萨摩诃萨十种发不动心。若菩萨摩诃萨。安住此法。则得无上一切智不动心。佛子。菩萨摩诃萨。有十种不舍深心。何等为十。所谓觉一切佛菩提不舍深心。教化成熟一切众生不舍深心。不断一切诸佛种性不舍深心。亲近善知识不舍深心。于一切佛刹恭敬供养一切诸佛不舍深心。专求大乘及一切功德不舍深心。于一切佛所修行梵行护持净戒不舍深心。摄取一切菩萨不舍深心。闻持一切佛法不舍深心。修习一切菩萨行愿一向专求一切佛法不舍深心。佛子。是为菩萨摩诃萨十种不舍深心。若菩萨摩诃萨安住此法。则得一切诸佛不舍深心正法。佛子。菩萨摩诃萨有十种智观察。何等为十。所谓智慧观察善巧分别一切诸法。智慧观察三世一切善根。智慧观察一切菩萨行神力自在。智慧观察一切诸法巧方便门。智慧观察一切佛持。智慧观察一切陀罗尼门。智慧观察一切世界常说正法。智慧观察深入一切法界。智慧观察十方一切世界不可思议。智慧观察一切佛法。智慧观察无障碍智。佛子。是为菩萨摩诃萨十种智观察。若菩萨摩诃萨安住此法。则得如来无上大智观察。佛子。菩萨摩诃萨有十种分别法。何等为十。所谓分别一切法悉从缘起。分别一切法皆悉如幻。分别一切法皆悉无诤。分别一切法无量无边。分别一切法无所依止。分别一切法悉如金刚。分别一切法悉是如来。分别一切法皆悉寂静。分别一切法悉是正道。分别一切法悉是一相一义。佛子。是为菩萨摩诃萨十种分别法。若菩萨摩诃萨。安住此法。则得巧方便。悉能分别一切诸法。佛子。菩萨摩诃萨有十种无垢。何等为十。所谓深心无垢。除灭疑惑无垢。远离邪见无垢。境界无垢。欲得一切智无垢。诸辩无垢。无畏无垢。一切菩萨所住无垢。一切菩萨正受三昧无垢。三十二相百福庄严成就一切诸白净法究竟逮得无上菩提无垢。佛子。是为菩萨摩诃萨十种无垢。若菩萨摩诃萨安住此法。则得一切佛无上无垢法。佛子。菩萨摩诃萨。有十种智印。何等为十。所谓菩萨摩诃萨知苦苦。变易苦。行苦。不生懈怠修菩萨行。一向专求无上菩提。不恐不怖不惊不畏。不舍大愿菩提之心。坚固不退究竟阿耨多罗三藐三菩提。是为第一印。一切凡夫众生悉有烦恼颠倒惑乱。彼诸众生粗鄙恶言诃骂菩萨。或以刀杖瓦石而加害之。菩萨尔时心无忧恼。修菩萨行正向菩提。修习忍法受证离生。是为第二印。菩萨摩诃萨。闻甚深佛法赞一切智。闻已一向信解。是为第三印。菩萨摩诃萨。作如是念。我发菩提心。究竟成就阿耨多罗三藐三菩提。一切众生流转五道受无量苦。我当令彼皆大欢喜。勤行精进修习善根。度生死流永得安乐。是为第四印。菩萨摩诃萨。解如来智无量无边。而未与如来等。于如来所闻无量无边智。于文字中。分别解了与如来等。是为第五印。菩萨摩诃萨成就善欲。不可坏欲。甚深欲。胜欲。功德欲。庄严欲。无比欲。无上欲。坚固欲。究竟正求无上菩提一切众魔外道及其眷属不能坏欲。不退无上菩提欲。是为第六印。菩萨摩诃萨不惜身命无所怖畏。修菩萨行发菩提心趣一切智。得一切佛智慧光明。不舍佛菩提。不舍善知识。是为第七印。菩萨摩诃萨。若善男子善女人。学大乘者。长养诸佛善根。安住善根。摄取一切智。心不退菩提。是为第八印。菩萨摩诃萨令一切众生。住平等心。修一切智。为众生说法。悉令不退无上菩提。长养大悲。是为第九印。菩萨摩诃萨。随顺三世诸佛一切善根。绍继佛种生一切智。是为第十印。佛子。是为菩萨摩诃萨十种智印。若菩萨摩诃萨。成就此印。疾得阿耨多罗三藐三菩提。具足如来无上智印。佛子。菩萨摩诃萨。有十种智慧光明。何等为十。所谓菩萨摩诃萨。于阿耨多罗三藐三菩提决定智慧光明。见一切佛智慧光明。见一切众生死此生彼智慧光明。开悟一切众生。悉令正求修多罗法智慧光明。依善知识。发菩提心。长养善根智慧光明。示现一切诸佛智慧光明。化一切众生。悉令成熟安住佛地智慧光明。分别解说不思议法智慧光明。于一切佛神力住持善巧方便智慧光明。满足一切波罗蜜智慧光明。佛子。是为菩萨摩诃萨十种智慧光明。若菩萨摩诃萨安住此法。则得一切佛法无上智慧光明。佛子。菩萨摩诃萨。有十种不可称量住。一切众生及声闻缘觉不能称量。何等为十。所谓菩萨摩诃萨。住实际住而不受证一切所愿未成满故。是为第一菩萨住不可称量。菩萨摩诃萨。种如法界等清净善根。于彼善根无所染著。是为第二菩萨住不可称量。菩萨摩诃萨。解菩萨行犹如变化。一切诸法皆悉寂灭。于诸佛法不生疑惑。是为第三菩萨住不可称量。菩萨摩诃萨。离生死心。于不可说劫修菩萨行。满一切大愿。而不中起厌怠之心。是为第四菩萨住不可称量。菩萨摩诃萨。住一切法无所依止。皆悉寂灭而不证涅槃。一切智道未成满故。是为第五菩萨住不可称量。菩萨摩诃萨。知一切劫非劫。而实说一切劫。是为第六菩萨住不可称量。菩萨摩诃萨。知一切法非行。而不舍道行正求佛法。是为第七菩萨住不可称量。菩萨摩诃萨。解心是三界心是三世。了知彼心无量无边。是为第八菩萨住不可称量。菩萨摩诃萨。为一众生故。于不可说劫修菩萨行。欲令安住一切智地。如一众生。一切众生亦复如是。不生厌心。是为第九菩萨住不可称量。菩萨摩诃萨。虽具足满菩萨诸行。而不取正觉。何以故。菩萨摩诃萨。作如是念。我不受正觉故行菩萨行。于无量劫中。无量众生。悉令安住无上菩提。是为第十菩萨住不可称量。若菩萨摩诃萨。安住此法。则得一切佛法无上大智不可称量住。佛子。菩萨摩诃萨。有十种发无懈怠心。何等为十。所谓菩萨摩诃萨。作如是念。我降伏一切魔及其眷属。发无懈怠心。如法调伏一切外道。发无懈怠心。说深妙法令一切众生皆悉欢喜。发无懈怠心。满足一切法界等诸波罗蜜。发无懈怠心。令一切众生积集成满一切功德藏。发无懈怠心。一切如来无上菩提。弥广大事甚难成满。我当修菩萨行具足成就。发无懈怠心。以无上法教化调伏一切众生。悉令成熟。发无懈怠心。于一切世界种种异色无量庄严成就正觉。发无懈怠心。菩萨摩诃萨。发如是心。我修菩萨行时。若有众生来求我身。或求手足耳鼻血肉。骨髓妻子象马国土。如是等类皆悉能舍。乃至不生一念悔心。悉能惠施。饶益安乐一切众生。不求果报。大慈悲心以为上首。发无懈怠心。菩萨摩诃萨。作如是念。于一念中。三世一切佛。一切佛法。一切众生。一切刹。一切世界。一切空界。一切法界。一切施设语界。一切寂灭涅槃界。如是等一切诸法。以一念相应慧。悉别相觉知。明了修。分别修。知智断证。于一切法不取虚妄。无一无异无所分别无所修习。无境界无所有。无二智慧。觉一切二。无相智慧。觉一切相。无劫智慧。觉一切劫。无异智慧。觉一切异。光明智慧。觉一切世间光明界。趣智慧。觉一切世界。非世智慧。觉一切世。众生地智慧。觉一切众生界。无著智慧。究竟无著行。无坚固智慧。觉一切坚固无染智慧。觉一切烦恼。无尽际智慧。觉一切尽。法界等智慧。于一切世界示现其身。离一切言音智慧。出生一切微妙言音。一性智慧。说无性法。一境智慧。示现种种诸异境界。觉不可说诸法智慧。示现无量大自在神变。觉一切地智慧。显现大自在神变。一切智自在神变。教化成熟一切众生。发无懈怠心。佛子。是为菩萨摩诃萨十种发无懈怠心。若菩萨摩诃萨安住此心。则得一切诸佛无上无懈怠法。佛子。菩萨摩诃萨。有十种须弥山王正直之心。何等为十。所谓菩萨摩诃萨。常修正念一切智法。是为第一决定阿耨多罗三藐三菩提须弥山王正直之心。菩萨摩诃萨。观察一切法空。一切法无所有。是为第二决定阿耨多罗三藐三菩提须弥山王正直之心。菩萨摩诃萨。于无量无数劫。行菩萨行。以一切具足白净法。发心决定。了知如来无量智法。趣向积聚诸白净法。是为第三决定阿耨多罗三藐三菩提须弥山王正直之心。菩萨摩诃萨。为一切佛法等心。恭敬供养诸善知识。不起疑心不求利养。又复远离盗法之心。但起无上恭敬供养一切施心。是为第四决定阿耨多罗三藐三菩提须弥山王正直之心。菩萨摩诃萨。若一切众生诃责骂辱。生一切苦。乃至夺命。菩萨摩诃萨。不因此故舍菩提心。心亦不散。不生恚心。于一切众生不舍大悲庄严。长养大悲。何以故。菩萨摩诃萨。成就一切法如如舍故。决定了知如来大忍法故。是为第五决定阿耨多罗三藐三菩提须弥山王正直之心。菩萨摩诃萨。成就增上功德。天增上功德。人增上功德。色增上功德。力增上。眷属增上。欲增上。王法增上。自在增上。智慧。彼菩萨不著味乐。不著欲乐。不著财乐。不著眷属乐。但专求正法谛满正法谛辨正法。究竟正法。向正法灯明。向正法救护。向正法归依。向正法道。向正法义。乐求正法乐住寂静法。菩萨摩诃萨。虽成就如是一切快乐。而悉远离众魔境界。何以故。菩萨摩诃萨。于过去世发如是心。令一切众生。皆悉远离众魔境界。住佛境界。是为第六决定阿耨多罗三藐三菩提须弥山王正直之心。菩萨摩诃萨。勤修精进。正求阿耨多罗三藐三菩提。于阿僧祇劫修菩萨行。犹谓我今初发阿耨多罗三藐三菩提心。亦不惊不怖不畏。行菩萨行虽能速成正觉。为化众生故。于无量劫修菩萨行。是为第七决定阿耨多罗三藐三菩提须弥山王正直之心。菩萨摩诃萨。知一切众生难伏难度。不知恩不知报恩。为彼众生故。发大庄严而自庄严。欲令一切众生。心得自在随意境界。不生恶心。不于他所生烦恼心。是为第八决定阿耨多罗三藐三菩提须弥山王正直之心。菩萨摩诃萨。作如是念。我不依他发菩提心修菩萨行。都无有人助我修习菩萨之行。但我一身尽未来际劫修菩萨苦行。积集一切诸佛正法。成阿耨多罗三藐三菩提。身自清净。亦令一切众生清净。自知境界知他境界。我当悉同三世诸佛境界。是为第九决定阿耨多罗三藐三菩提须弥山王正直之心。菩萨摩诃萨。如是知见。无有一法修菩萨行。无有一法满菩萨行。无有一法调伏众生。无有一法化度众生。不见有法恭敬供养一切诸佛。不见有法过去成阿耨多罗三藐三菩提。不见有法未来成阿耨多罗三藐三菩提。不见有法现在成阿耨多罗三藐三菩提。无有一法过去说法未来说法现在说法。无有一法能说法者亦无法可说。而菩萨摩诃萨。不舍阿耨多罗三藐三菩提大愿之心。何以故。菩萨摩诃萨。如是出生阿耨多罗三藐三菩提。深入一切甚深诸法行。无所有行。而此菩萨摩诃萨。修习积聚善业善根。清净一切诸对治法。智慧成满。于念念中悉能积集长养一切诸善根法。若一切法无所有者。我有何义求无上道。是故不生恐怖惊畏之心。是为第十决定阿耨多罗三藐三菩提须弥山王正直之心。佛子。是为菩萨摩诃萨十种须弥山王正直之心。若菩萨摩诃萨。安住此心。则得一切诸佛无上智慧须弥山王正直之心

佛子。菩萨摩诃萨。有十种深入智慧大海。成阿耨多罗三藐三菩提。何等为十。所谓入无量一切众生界。是为第一深入智慧大海成阿耨多罗三藐三菩提。菩萨摩诃萨。入一切世界不取虚妄。是为第二深入智慧大海成阿耨多罗三藐三菩提。菩萨摩诃萨。知一切虚空界等入十方一切世界。无所障碍。是为第三深入智慧大海成阿耨多罗三藐三菩提。菩萨摩诃萨。善入法界。入无碍。入不断。入不常。入无量。入不生。入不灭。入知一切。是为第四深入智慧大海成阿耨多罗三藐三菩提。菩萨摩诃萨。于过去未来现在诸佛菩萨法师声闻缘觉。及一切众生所种善根。过去诸佛已成无上菩提善根。未来诸佛当成无上菩提善根。现在诸佛今成无上菩提善根。过去诸佛说法教化调伏成熟众生善根。未来诸佛说法教化调伏成熟众生善根。现在诸佛说法教化调伏成熟众生善根。菩萨摩诃萨。皆悉随喜。长养积集如是等一切善根。心无厌足。是为第五深入智慧大海成阿耨多罗三藐三菩提。菩萨摩诃萨。于念念中入过去世。观察不可说劫。于一劫中。或百亿佛出兴于世。或千亿佛。百千亿佛。无量佛。阿僧祇佛。不可思议佛。不可称量佛。无分齐佛。无边际佛。不可说。不可说佛。算数譬谕所不及佛。出兴于世。彼诸如来。及其眷属菩萨大众。诸声闻僧。说法教化。寿命住持。种种法住。如一劫中。一切诸劫亦复如是。若无佛劫中。有诸众生。为阿耨多罗三藐三菩提所种善根。亦悉了知。又睹众生种见佛善根。得值未来无量诸佛。如是观察过去一切劫。而无厌足。是为第六深入智慧大海。成阿耨多罗三藐三菩提。菩萨摩诃萨。入未来世观察一切劫。知劫有佛知劫无佛。知彼诸劫各有几佛出兴于世。世界如来名号何等。又知所度众生多少。亦知如来寿命长短。如是入未来世一切诸劫。分别了知而无厌足。是为第七深入智慧大海成阿耨多罗三藐三菩提。菩萨摩诃萨。入现在世。观察十方一切世界。无量无边不可说不可说诸世界中。一切如来舍家学道往诣道场。菩提树下藉菩提草结跏趺坐。降魔官属。成阿耨多罗三藐三菩提已。起入城邑升天宫殿。说微妙法转正法轮。调伏教化无量众生。现如来无量自在神力。付属阿耨多罗三藐三菩提。乃至舍寿入无余涅槃。如来灭后。大众普会结集经藏。护持正法令久住世。为舍利故起无量塔。种种庄严恭敬供养。又化众生。令见诸佛听受正法。忆念护持智慧观察。长养胜趣深心。充满无量法界。于一切佛法而无错谬。何以故。菩萨摩诃萨。知一切如来皆悉如梦。而能往诣一切佛所。恭敬供养。不著自身。不著佛身。不著世界不著大众。不著闻法不著诸劫。见佛闻法观察世界。解一切劫而无厌足。是为第八深入智慧大海成阿耨多罗三藐三菩提。菩萨摩诃萨。于不可说不可说劫。恭敬供养无量诸佛。于一一劫中。恭敬供养不可说不可说佛。示现没此生彼。以出三界众供养具。供养诸佛菩萨大众及声闻僧。诸佛灭后。以无上供具供养舍利。广行大施。满足一切众生意愿所行。大施不可思议。不求果报。为哀愍饶益摄取众生。于不可说不可说劫。恭敬供养一切诸佛。护持正法化度众生。成阿耨多罗三藐三菩提。而无厌足。是为第九深入智慧大海成阿耨多罗三藐三菩提。菩萨摩诃萨。于一切佛所。一切菩萨所。一切法师所。一向专求教菩萨法。菩萨威仪。菩萨随顺法。菩萨清净法。菩萨长养法。菩萨调伏法。菩萨平等法。菩萨出生道。受持菩萨陀罗尼门。摄取一切众生。而为说法调伏成熟。令不可说不可说众生。发一切智心。得不退转。住阿耨多罗三藐三菩提。随顺修习一切佛法。教化众生而无厌足。是为第十深入智慧大海成阿耨多罗三藐三菩提。佛子。是为菩萨摩诃萨十种深入智慧大海成阿耨多罗三藐三菩提。若菩萨摩诃萨。安住此法。则得一切诸佛无上智慧大海


大方广佛华严经卷第三十八
大方广佛华严经卷第三十九

　　　　东晋天竺三藏佛驮跋陀罗译


　　离世间品第三十三之四

佛子。菩萨摩诃萨。有十种宝住成阿耨多罗三藐三菩提。何等为十。所谓菩萨摩诃萨。悉能往诣无量阿僧祇世界诸如来所。恭敬礼拜亲近供养。是为菩萨摩诃萨第一宝住成阿耨多罗三藐三菩提。菩萨摩诃萨。于不可思议诸如来所。闻法受持正念不忘。智慧分别长养胜趣。出生智慧充满十方。是为菩萨摩诃萨第二宝住成阿耨多罗三藐三菩提。菩萨摩诃萨。不离此土而于异刹示现受生。于一切佛法心不惑乱。是为菩萨摩诃萨第三宝住成阿耨多罗三藐三菩提。菩萨摩诃萨。出生一法别相。分别知一切法。一切诸法究竟无一无异义故。是为菩萨摩诃萨第四宝住成阿耨多罗三藐三菩提。菩萨摩诃萨。知息烦恼知离烦恼知断烦恼。而善住修习菩萨诸行。不证实际。究竟到于实际彼岸。善学成就巧妙方便。本愿成满心无疲厌。是为菩萨摩诃萨第五宝住成阿耨多罗三藐三菩提。菩萨摩诃萨。知一切众生心无处所。而说众生心有处所。无著无行。修菩萨行化度众生。是为菩萨摩诃萨第六宝住成阿耨多罗三藐三菩提。菩萨摩诃萨。知一切法一性。所谓无性。无一无异无来无去。不可称量不可赞叹。悉无实性。以一异求皆不可得。而菩萨摩诃萨。决定了知此是佛法。是菩萨法是缘觉法是声闻法是凡夫法。是善法是不善法。是世间法是出世间法。是染污法是不染污法。是有漏法是无漏法。乃至是有为法是无为法。是为菩萨摩诃萨第七宝住成阿耨多罗三藐三菩提。菩萨摩诃萨。求佛不可得。求菩萨不可得。求法不可得。求众生不可得。而亦不舍本愿。教化一切众生。成无上道。何以故。菩萨所修善根。欲令一切成无上道。善知众生善根。善知众生境界。善知教化众生。善知一切众生涅槃。修菩萨行。欲令一切大愿成满。是为菩萨摩诃萨第八宝住成阿耨多罗三藐三菩提。菩萨摩诃萨。随其所应。善巧说法而调伏之。巧妙方便示现涅槃。知实非虚亦非颠倒。而安住三世菩萨正法。不离如如不住实际。亦不见众生。亦不见众生已受化今受化当受化。解我所行非为虚妄。解了无有乃至一法可求得者。无生灭故。而菩萨所愿皆悉不虚。无所依止。是为菩萨摩诃萨第九宝住成阿耨多罗三藐三菩提。菩萨摩诃萨。于不可思议诸佛。一一佛所。闻不可说不可说受记法。名号各异劫数不同。从一劫中次第闻法。乃至不可说不可说劫闻受记法。闻是法已。不惊不怖不畏。行菩萨行心无疑惑。解如来智不可思议。如来所说言无有二。本愿满足随应受化。令成阿耨多罗三藐三菩提。满一切愿了达法界。是为菩萨摩诃萨第十宝住成阿耨多罗三藐三菩提。若菩萨摩诃萨。安住此法。则得一切诸佛阿耨多罗三藐三菩提大智慧宝

佛子。菩萨摩诃萨。有十种发金刚心庄严大乘。何等为十。所谓菩萨摩诃萨。作如是念。一切诸法无有分际。不可究竟。菩萨发如是心。我当觉了三世一切诸法。悉无有余。是为菩萨摩诃萨第一发金刚心庄严大乘。菩萨摩诃萨。作如是念。于一毛端处。有无量无边不可数菩萨。何况一切法界耶。菩萨发如是心。我当发大庄严而自庄严。化度众生。皆令成阿耨多罗三藐三菩提。以大般涅槃而般涅槃。是为菩萨摩诃萨第二发金刚心庄严大乘。菩萨摩诃萨。作如是念十方世界无量无边无有分际。菩萨发如是大愿。我当以无上清净庄严。庄严此等一切世界。彼诸庄严皆实不虚。是为菩萨摩诃萨第三发金刚心庄严大乘。菩萨摩诃萨。作如是念。众生无量无边无有分际。不可穷尽。菩萨发如是心。我当以诸善根回向一切众生。以无上大智慧光。普照一切众生。是为菩萨摩诃萨第四发金刚心庄严大乘。菩萨摩诃萨。作如是念。一切诸佛无量无边不可穷尽。菩萨发如是心。我所种善根回向奉给供养一切诸佛。然后我乃成等正觉。是为菩萨摩诃萨第五发金刚心庄严大乘。菩萨摩诃萨。见一切佛。闻所说法。发大欢喜心。不著自身及如来身。解知佛身非实非虚。非有非无。非有性非无性。非色非无色。非相非无相。非生非灭。解知如来实无所有。亦不坏有相。何以故。一切摄取故。是为菩萨摩诃萨第六发金刚心庄严大乘。菩萨摩诃萨。若有众生诃骂毁辱。或截手足耳鼻。或挑其目或级其头。菩萨不因此故生恚害心。于不可说不可说劫。修菩萨行。摄取众生心不废舍。何以故。菩萨摩诃萨。住不二法。善学菩萨所学清净直心。于一切众生无嗔恚心。忍住众苦心无加报。自身堪受一切众苦。是为菩萨摩诃萨第七发金刚心庄严大乘。菩萨摩诃萨。作如是念。未来世劫无量无边。无有分际不可穷尽。菩萨发如是心。我当尽一切未来世法界虚空界等劫。于一世界行菩萨道教化众生。如一世界。尽法界虚空界等一切世界。亦复如是。心亦不惊不怖不畏。行菩萨行。何以故。菩萨法应如是。为一切众生修菩萨行。是为菩萨摩诃萨第八发金刚心庄严大乘。菩萨摩诃萨。作如是念。阿耨多罗三藐三菩提。以心为本。心清净故。能积集成满一切善根。若心得自在。则能成就无上菩提。行菩萨行满足诸愿。究竟教化一切众生。是为菩萨摩诃萨第九发金刚心庄严大乘。菩萨摩诃萨。知佛不可得。菩提不可得。菩萨不可得。一切法不可得。众生不可得。心不可得。行不可得。过去不可得。未来现在不可得。一切众生不可得。有为无为不可得。菩萨摩诃萨。如是住寂静。住甚深。住寂灭。住无诤。住不可言。住无二。住无等。住真实。住成就。住解脱。住涅槃。住实际。而亦不舍一切大愿。不舍发一切智心。不舍修菩萨行。不舍教化众生。不舍恭敬供养诸佛。不舍说法。不舍庄严一切世界。何以故。菩萨摩诃萨。出生大愿故。善知如是法相。长养大悲无量功德。摄取众生。不舍众生。一切诸法无有真实。凡愚众生不知不觉。一切诸佛安住寂灭。演说正法教化众生。不舍大悲。一切众生。未得菩提。佛法未足。大愿未满。我本请一切众生。为无上大法施主。唱实语不虚语。一切诸佛种姓语。发大愿门心。发饶益一切众生心。发长养一切善根心。发安住善巧方便心。发内身含受一切众生心。发一切众生所平等心。令一切众生所愿成满。我当云何未度众生而舍大悲。是为菩萨摩诃萨第十发金刚心庄严大乘。佛子。是为菩萨摩诃萨十种发金刚心庄严大乘。若菩萨摩诃萨。安住此法。则得一切诸佛无上金刚智明。佛子。菩萨摩诃萨。有十种发大事。何等为十。所谓恭敬供养一切诸佛。是为菩萨摩诃萨第一发大事。长养一切菩萨善根。是为菩萨摩诃萨第二发大事。一切如来灭度之后。悉取舍利起无量塔。种种妙宝以为庄严。以一切华一切鬘。一切香一切涂香一切末香。一切衣一切盖。一切幢一切幡。而供养之。受持守护诸佛正法。是为菩萨摩诃萨第三发大事。教化成熟一切众生。令得阿耨多罗三藐三菩提。是为菩萨摩诃萨第四发大事。以诸佛刹无上清净庄严。庄严一切世界。是为菩萨摩诃萨第五发大事。菩萨摩诃萨。作如是念。我当为一众生。于一一世界尽未来际阿僧祇劫修菩萨行。如为一众生。为一切众生。亦复如是。出生大悲。令一切众生安住菩提。乃至不生一念疲厌之心。是为菩萨摩诃萨第六发大事。我当于不可思议阿僧祇劫。恭敬供养彼诸如来。是为菩萨摩诃萨第七发大事。彼诸如来灭度之后。我当悉取舍利而起塔庙。其塔高广。与不可说诸世界等。造如来像。巍巍高大。如不可思议世界。于不可思议劫。以众妙宝幢幡缯盖华香而供养之。乃至不生一念休息之心。教化众生。受持守护赞叹正法。亦无一念休息之心。是为菩萨摩诃萨第八发大事。修习彼诸善根。成阿耨多罗三藐三菩提。悉与一切诸如来等。逮得一切诸如来地。是为菩萨摩诃萨第九发大事。我成菩提已。于一切世界不可说劫。说微妙法。示现如来不可思议自在神变。其身口意未曾暂生疲厌之想。但发专念正法之心。如来力心。充满一切众生愿心。大慈悲心。观察诸法真实之心。安住实语证寂灭法。一切众生悉不可得。而亦不违一切诸业。随顺三世一切诸佛。究竟一切法界虚空界。观察诸法无所有相。不生不灭。具足成就一切诸佛无上大愿。施作一切诸佛大事。悉能化度一切众生。是为菩萨摩诃萨第十发大事。佛子。是为菩萨摩诃萨十种发大事。若菩萨摩诃萨。安住此法。则得一切诸佛无上智慧。不断一切菩萨所行。佛子。菩萨摩诃萨。有十种究竟大事。何等为十。所谓恭敬供养一切如来。究竟大事。随所请众生皆悉度脱。究竟大事。专求一切诸佛正法。究竟大事。长养一切善根。究竟大事。出生一切诸如来法。究竟大事。成满一切清净大愿。究竟大事。行一切菩萨行。究竟大事。恭敬奉事一切善知识。究竟大事。往诣一切世界佛所。究竟大事。闻持一切诸佛正法。深入一切诸佛大众。究竟大事。佛子。是为菩萨摩诃萨十种究竟大事。若菩萨摩诃萨。安住此法则得阿耨多罗三藐三菩提究竟智慧大事。佛子。菩萨摩诃萨。有十种不坏信。何等为十。所谓于一切佛不坏信。于一切佛法不坏信。于一切圣僧不坏信。于一切菩萨不坏信。于一切善知识不坏信。于一切众生不坏信。于一切菩萨大愿不坏信。于一切菩萨行不坏信。恭敬供养一切诸佛不坏信。教化一切众生成就菩萨巧妙方便不坏信。佛子。是为菩萨摩诃萨十种不坏信。若菩萨摩诃萨。安住此法。则得一切诸佛无上智慧不可坏信。佛子。菩萨摩诃萨。有十种授记。何等为十。所谓专求解脱菩萨授记。谛满谛辩菩萨善根菩萨授记。广行菩萨无量诸行菩萨授记。现前菩萨授记。秘密菩萨授记。因自心得菩提菩萨授记。得法忍菩萨授记。教化成熟众生菩萨授记。究竟一切劫菩萨授记。一切菩萨自在修行菩萨授记。佛子。是为菩萨摩诃萨十种授记。若菩萨摩诃萨。安住此法。则于一切佛所而得授记。佛子。菩萨摩诃萨。有十种善根回向。何等为十。所谓一切善根回向同善知识愿。一切善根回向同善知识正直心。一切善根回向同善知识行。一切善根回向同善知识善根。一切善根回向随顺善知识善根。一切善根回向同善知识正念。一切善根回向同善知识清净。一切善根回向同善知识住。一切善根回向同善知识入成满平等。一切善根回向同善知识不坏深心。若如是同则无异同。佛子。是为菩萨摩诃萨十种善根回向。若菩萨摩诃萨。安住此法。则得一切无上善根回向。佛子。菩萨摩诃萨。有十种得智慧。何等为十。所谓于一切施自在智慧。乐一切佛法解脱自在智慧。深入一切如来无量无边自在智慧。随问能答灭一切疑自在智慧。深解实义自在智慧。解一切如来巧妙方便深入一切诸佛解脱自在智慧。解一切佛所种少善根。必能满足一切白净善根出生如来一切智自在智慧。具足成就菩萨不思议住自在智慧。于一念中悉能往诣不可说佛所自在智慧。觉悟一切诸佛菩提深入一切法界闻持一切佛法深入一切如来庄严语言自在智慧。佛子。是为菩萨摩诃萨十种得智慧。若菩萨摩诃萨。安住此法。则得一切如来无上自在智慧。佛子。菩萨摩诃萨。有十种发无量无边广心。何等为十。所谓发无量无边广心于一切佛。发无量无边广心度脱一切众生。发无量无边广心令一切众生一切世一切刹悉入法界。发无量无边广心观一切法悉如虚空。发无量无边广心观察一切菩萨诸行。发无量无边广心正念三世一切诸佛。发无量无边广心了达不可思议诸业果报。发无量无边广心严净一切诸如来刹。发无量无边广心深入一切如来大众。发无量无边广心观察一切如来妙音。佛子。是为菩萨摩诃萨十种发无量无边广心。若菩萨摩诃萨。安住此心。则得一切佛法无量无边智慧大海。佛子。菩萨摩诃萨。有十种藏。何等为十。所谓分别数知一切法藏。出生一切法藏。普照一切陀罗尼法藏。分别解说一切法辩藏。于一切法觉不可说巧方便藏。示现一切佛自在力大神变藏。于一切法出生平等巧方便藏。不离常见一切佛藏。入不思议劫皆悉如幻巧方便藏。于一切诸佛菩萨欢喜恭敬藏。佛子。是为菩萨摩诃萨十种藏。若菩萨摩诃萨。安住此藏。则得一切诸佛大智慧藏。悉能度脱一切众生。佛子。菩萨摩诃萨。有十种调顺。何等为十。所谓不谤一切佛法调顺。于一切佛信不可坏调顺。尊重恭敬一切菩萨调顺。亲近一切善知识调顺。远离一切声闻缘觉调顺。长养菩萨一切三昧调顺。平等观察一切众生调顺。究竟成满一切善根调顺。悉能降伏一切诸魔调顺。成满一切波罗蜜调顺。佛子。是为菩萨摩诃萨十种调顺。若菩萨摩诃萨。安住此法。则得无上大智调顺

佛子。菩萨摩诃萨。有十种自在。何等为十。所谓寿命自在。无量无边不可说劫住持寿命故。心自在。出生阿僧祇三昧入深智故。庄严自在。以大庄严悉能庄严一切刹故。业自在。随时受报故。受生自在。于一切刹示现生故。解脱自在。见一切世界诸佛充满故。愿自在。随时随刹成菩提故。神力自在。示现一切大神变故。法自在。示现无量无边法门故。智自在。于念念中。示现觉悟如来十力无所畏故。佛子。是为菩萨摩诃萨十种自在。若菩萨摩诃萨。安住此法则得一切诸佛菩萨究竟成满一切智自在。佛子。菩萨摩诃萨。有十种自在。何等为十。所谓众生自在。刹自在。法自在。身自在。愿自在。境界自在。智自在。通自在。神力自在。力自在。佛子。是为菩萨摩诃萨十种自在。佛子。何等为菩萨摩诃萨众生自在。佛子。菩萨摩诃萨。有十种众生自在。何等为十。所谓度脱一切众生自在。持一切众生想自在。为一切众生说法未曾失时自在。变化一切众生自在。安置一切众生于一毛道而不迫迮自在。于一切世界一切众生中示现为王自在。于一切众生中示现帝释梵王自在。于一切众生中示现声闻缘觉不转威仪自在。于一切众生中示现行菩萨行自在。于一切众生中示现佛身相好庄严觉悟一切智力自在。佛子。是为菩萨摩诃萨十种众生自在。佛子。菩萨摩诃萨。有十种刹自在。何等为十。所谓令一切刹为一刹自在。令一切刹入一毛道自在。于一切刹深入无尽方便自在。于一切刹示现一身结跏趺坐充满自在。令一切刹现入己身自在。神力震动一切佛刹不令众生恐怖自在。以一切刹庄严庄严一刹示现自在。以一刹庄严庄严一切刹示现自在。一如来身及其眷属。皆悉充满一切佛刹示现众生自在。一切刹小刹中刹大刹广刹深刹翻覆刹俯刹仰刹平正刹以此等刹示现众生自在。佛子。是为菩萨摩诃萨。十种刹自在。佛子。菩萨摩诃萨。有十种法自在。何等为十。所谓一切法即是一法。一法即是一切法。而不违众生法相自在。般若波罗蜜出生一切法。觉悟一切众生。无不了知自在。于一切法悉离法想。普令众生入胜法自在。一切诸法入一方便。分别解说无量方便自在。一切诸法言语道断。而能演说无量法门自在。于一切法巧方便。转普门法轮。无尽自在。一切诸法入一法门。于不可说劫。分别解说不可穷尽自在。一切法悉入佛法殊胜众生自在。一切法示现无量无边自在。一切法无碍实际无量无边犹如幻网。于无量劫为众生说不可穷尽自在。佛子。是为菩萨摩诃萨十种法自在

佛子。菩萨摩诃萨。有十种身自在。何等为十。所谓令一切众生入己身自在。己身示现一切众生身自在。一切佛身示现一佛身自在。一佛身示现一切佛身自在。一切刹置己身内自在。一法身充满三世示现众生自在。一身入三昧无量身起三昧自在。一身成最正觉示现众生等身自在。一切众生身作一众生身示现一切众生身自在。一切众生身示现法身法身示现一切众生身自在。佛子。是为菩萨摩诃萨十种身自在。佛子。菩萨摩诃萨。有十种愿自在。何等为十。所谓一切菩萨愿即是己愿愿自在。以一切佛愿力菩提示现众生愿自在。随其所应悉令成就阿耨多罗三藐三菩提愿自在。于不可数阿僧祇劫大愿不断愿自在。远离识身不著智身而示现一切身愿自在。不舍己事而能成满一切他事愿自在。教化成熟一切众生令不退转愿自在。于一切阿僧祇劫修菩萨行未曾断绝愿自在。于一毛道成等正觉愿力充满一切佛刹。为一一众生示现不可说不可说世界愿自在。说一句法。法云普覆一切法界。震实法雷耀明解脱电光澍甘露法雨。充满一切众生心愿愿自在。佛子。是为菩萨摩诃萨十种愿自在。佛子。菩萨摩诃萨。有十种境界自在。何等为十。所谓菩萨在法界境界而示现在众生境界。在佛境界而示现在众魔境界。在涅槃境界而不离生死境界。在一切智境界而不离菩萨境界。在寂灭境界而不舍散乱众生境界。在离一切虚妄境界而不离虚妄境界。在庄严力境界而示现非一切智境界。在无众生实际境界而不舍化度一切众生境界。在诸禅三昧解脱通明智离欲境界而示现一切世界受生在如来行菩提庄严境界而示现声闻缘觉寂静威仪境界。佛子。是为菩萨摩诃萨十种境界自在。佛子。菩萨摩诃萨。有十种智自在。何等为十。所谓无尽辩智自在。不惑一切陀罗尼智自在。法定知一切众生诸根智自在。于一念中以无碍心智悉知一切众生心心数法智自在。知一切众生心心使烦恼习气随病对治法智自在。于一念中深入如来十力智自在。无碍智知三世众生随时度脱智自在。于一念中成等正觉示现一切众生智自在。于一众生想了达一切众生业行智自在。于一众生音声示现一切众生音声智自在。佛子。是为菩萨摩诃萨十种智自在。佛子。菩萨摩诃萨。有十种通自在。何等为十。所谓一切世界示现身一身境界通自在。于一如来大众中坐听受正法。悉能闻持一切诸佛大众会法通自在。于一众生一念境界成不可说无上菩提。一切众生无不知者通自在。出一妙音皆能充遍一切世界。出生一切音声各各别异。一切众生无不开解通自在。于一念中示现尽过去际劫。一切众生诸业果报无不知者通自在。令一切世界皆悉庄严通自在。观察三世平等通自在。出生一切诸佛菩提及众生愿。放大法光明通自在。一切天龙夜叉乾闼婆阿修罗迦楼罗紧那罗摩睺罗伽帝释梵王及一切声闻缘觉诸菩萨等悉恭敬尊重。善能护持诸如来力一切善根通自在。佛子。略说菩萨平等观察一切诸法通自在。佛子。是为菩萨摩诃萨十种通自在。佛子。菩萨摩诃萨。有十种神力自在。何等为十。所谓以不可说世界入一微尘神力自在。于一微尘中显现一切法界等一切佛刹神力自在。于一毛孔皆悉容受一切大海。能持游行一切世界。不令众生有恐怖心神力自在。以一切世界内己身中。悉能显现一切众事神力自在。以一毛系不可思议金刚围山。悉持游行一切世界。不令众生有恐怖心神力自在。不可说劫示现一劫。一劫示现不可说诸成败劫。不令众生有恐怖心神力自在。于一切世界示现水火风灾成败。不令众生有恐怖心神力自在。一切世界水火风灾坏时。悉能住持一切众生资生之具神力自在。以不可思议世界置于掌中。远掷他方过不可说世界。不令众生有恐怖心神力自在。令一切众生解一切佛刹犹如虚空神力自在。佛子。是为菩萨摩诃萨十种神力自在。佛子。菩萨摩诃萨。有十种力自在。何等为十。所谓众生力自在。不舍众生教化调伏故。佛刹力自在。以不可说庄严具庄严显现诸佛刹故。法力自在。令一切身入无身故。劫力自在。不断一切菩萨行故。佛力自在觉悟生死长寝众生故。行力自在。摄取一切菩萨行故。如来力自在。度脱一切众生故。无师智力自在。自然觉悟一切法故。一切智力自在。一切智人智觉悟故。大悲力自在。不舍一切众生故。佛子。是为菩萨摩诃萨十种力自在。佛子。是为菩萨摩诃萨众生自在等十种自在。若菩萨摩诃萨。成就此十种自在者。欲成无上菩提不成无上菩提自在随意。虽成菩提而亦不断菩萨诸行。何以故。菩萨摩诃萨。出生诸大愿故。善巧方便示现无量自在法门

佛子。菩萨摩诃萨。有十种游戏神通。何等为十。所谓菩萨摩诃萨。于众生身作佛刹身。而不坏众生身。是为第一游戏神通。菩萨摩诃萨。于佛刹身作众生身。而不离佛刹身。是为第二游戏神通。菩萨摩诃萨。于佛身示现声闻缘觉身。而不减如来身。是为第三游戏神通。菩萨摩诃萨。于声闻缘觉身示现如来身。而不增长声闻缘觉身。是为第四游戏神通。菩萨摩诃萨。于菩萨身示现无上菩提身。而不舍菩萨行。是为第五游戏神通。菩萨摩诃萨。于无上菩提身示现菩萨身。而不减菩提身。是为第六游戏神通。菩萨摩诃萨。于涅槃界示现生死相续不绝。而不著涅槃界。是为第七游戏神通。菩萨摩诃萨。于生死界示现涅槃界。亦不究竟无余涅槃。是为第八游戏神通。菩萨摩诃萨。正受三昧行住坐卧现诸威仪。而不舍于正受三昧。是为第九游戏神通。菩萨摩诃萨。于一佛所闻法受持。悉能往诣不可说佛所。听受正法而不离本坐。亦不分身不起三昧。念念于一一三昧身门。出生不可说不可说三昧身门。一切诸劫犹可穷尽。菩萨出生三昧身门。不可穷尽。是为第十游戏神通。佛子。是为菩萨摩诃萨十种游戏神通。若菩萨摩诃萨。安住此法。则得一切诸佛无上大智游戏神通。佛子。菩萨摩诃萨。有十种胜行。何等为十。所谓一切法界以无量方便门普现众生胜行。以无量庄严庄严一切世界普现众生胜行。知出生一切众生界皆悉如化胜行。于如来身出生菩萨身于菩萨身出生如来身胜行。于虚空界出生世界于世界出生虚空界胜行。于生死界出生涅槃界于涅槃界出生生死界胜行。于一众生音声出生一切佛法音声胜行。于无量身门示现一身于一身门示现分别一切诸身胜行。以一身充遍一切世界胜行。于一念中令一切众生出生无量无边法门成等正觉胜行。佛子。是为菩萨摩诃萨十种胜行。若菩萨摩诃萨。安住此行。则得一切诸佛无上大智胜行

佛子。菩萨摩诃萨。有十种力。何等为十。所谓直心力。于一切世界无染著故。深心力。不坏一切诸佛法故。方便力。究竟菩萨一切行故。智慧力。知一切众生诸心行故。愿力。令一切众生愿满足故。行力。尽一切未来际劫不断绝故。乘力。出生普现一切诸乘不转大乘故。游戏神通力。于一毛道示现一切清净世界一切如来出兴世故。菩提力。觉悟菩提与一切众生念等故。转法轮力。于一句法说一切众生希望诸根故。佛子。是为菩萨摩诃萨十种力。若菩萨摩诃萨。安住此力。则得一切诸佛一切智无上十力。佛子。菩萨摩诃萨。有十种无畏。何等为十。所谓菩萨摩诃萨。悉能闻持一切问难。作如是念。十方一切世界有来问我。若不能答。无有是处。乃至不见微畏之相。不见微畏相故。菩萨究竟一切无畏。安住无畏。一切众生随其所问。悉断疑惑。是为第一无畏。菩萨摩诃萨。一切语言音声。一切文字如来授记无碍辩才。究竟彼岸。作如是念。十方世界一切众生来问难我。若不能答。无有是处。乃至不见微畏之相。不见微畏相故。悉能除灭一切疑惑。安住无畏。是为第二无畏。菩萨摩诃萨。知一切法空。离我我所。无造无造者。无知者无命者。无长养者无福伽罗。离阴界入。离诸邪见。心如虚空。作如是念。一切众生若能令我起身口意恶。无有是处。何以故。菩萨常离我我所故。若生怖畏无有是处。乃至不见微畏之相。不见微畏相故。行菩萨行不可沮坏。是为第三无畏。菩萨摩诃萨。为诸佛所护。成如来力行如来行。如来威仪未曾转易。作如是念。若有能来诃我威仪。无有是处。乃至不见微畏之相。不见微畏相故。于大众中说微妙法。是为第四无畏。菩萨摩诃萨。身口意净远离众恶。作如是念。若有能来诃我身口意恶。无有是处。乃至不见微畏之相。不见微畏相故。悉能教化一切众生。是为第五无畏。菩萨摩诃萨。金刚力士常随侍卫一切天龙夜叉乾闼婆阿修罗迦楼罗紧那罗摩睺罗伽帝释梵王等。常随侍卫尊敬供养。一切诸佛常护念之。菩萨作如是念。一切众魔眷属及诸外道。有见众生来诣我所。能障碍我无上菩提。无有是处。乃至不见微畏之相。不见微畏相故。安住无畏。欢喜修行菩萨行业。是为第六无畏。菩萨摩诃萨。离痴正念随如来生。成就第一意根。作如是念。一切诸佛所说正法。句身味身随顺菩提。我若不能如法受持。无有是处。乃至不见微畏之相。不见微畏相故。受持守护如来正法。是为第七无畏。菩萨摩诃萨。具足成就巧方便智慧。究竟菩萨诸力彼岸。清净直心教化众生。发大菩提愿。于众生所起大悲故。于烦恼浊世而现受生。现受五欲畜养妻子及诸眷属。为化众生故。菩萨复作是念。我虽在此。不生惑乱障于菩提解脱三昧法门辩才。若能障碍无有是处。何以故。菩萨于一切法而得自在。究竟彼岸修菩萨行安住菩提。一切世间受生惑乱所不能乱。若能惑乱无有是处。乃至不见微畏之相。不见微畏相故。于一切世界。示现受生。是为第八无畏。菩萨摩诃萨。舍离愚痴知一切智。住菩萨道乘于大乘住一切智。心力示现声闻缘觉不改威仪。菩萨作如是念。我终不证声闻辟支佛道。我若受证无有是处。乃至不见微畏之相。不见微畏相故。安住无畏。悉能示现一切诸乘。具足究竟平等大乘。是为第九无畏。菩萨摩诃萨。成就一切诸白净法。积集善根。成满一切诸愿通明。坚住菩提。具足成满菩萨诸行。于一切佛所。顶受如来一切智记。教化众生不舍菩萨行。作如是念。其有众生应受化者。若不能应时示现如来境界。无有是处。乃至不见微畏之相。不见微畏相故。安住无畏。随受化者。普为应现如来境界。而亦不断菩萨愿行。是为第十无畏。佛子。是为菩萨摩诃萨十种无畏。若菩萨摩诃萨。安住此法。则得一切诸佛无上无畏。而亦不舍菩萨无畏


大方广佛华严经卷第三十九
大方广佛华严经卷第四十

　　　　东晋天竺三藏佛驮跋陀罗译


　　离世间品第三十三之五

佛子菩萨摩诃萨。有十种不共法。何等为十。所谓菩萨摩诃萨。修习六波罗蜜。不由他悟。平等心施无所悭吝。持戒清净远离恶戒。忍辱成就心不可动。勤修精进于一切劫未曾退转。深入禅定离一切乱。出生智慧远离邪见。是为菩萨摩诃萨修习六波罗蜜随顺波罗蜜道不由他悟第一不共法。菩萨摩诃萨。摄一切众生而饶益之。常以法施于一切众生。和颜爱语远离恶言。于一切众生。常起乐心真实利益。令一切众生解悟菩提。远离恶心。具足成就平等实义。是为菩萨摩诃萨摄取众生随顺摄道不由他悟第二不共法。菩萨摩诃萨。善解回向不求果报。随顺回向诸佛菩提。不著一切世间三昧。回向佛智饶益众生。是为菩萨摩诃萨善解回向专求一切诸佛善根无上智慧饶益众生不由他悟第三不共法。菩萨摩诃萨。善巧方便究竟彼岸。随顺世间亲近世间而无疲厌。正向圣行。远离一切声闻缘觉出要之道。教化成熟一切众生。不著己乐。善知一切诸禅解脱三昧。正受三昧。起于诸三昧而得自在。于生死中心无疲厌。游于生死如园观想。安住一切诸魔宫殿。示现帝释梵王无量自在。于一切生死。慧光明净照除痴闇。于一切众舍家出家。不著异见。示现一切世间书疏文诵谈论语言算术印法一切娱乐。现为女身才术巧妙。能转人心。于世间法离世间法。悉能问答究竟彼岸。于世间事离世间事。亦悉究竟到于彼岸。常观众生。示现一切声闻缘觉。不转威仪不忘大乘。于念念中。现成如来无上菩提。而亦不断菩萨所行。是为菩萨摩诃萨具足修习巧妙方便到于彼岸不由他悟第四不共法。菩萨摩诃萨善知俱变三昧。翻覆三昧。游戏智慧通明。究竟智慧彼岸。常在涅槃而现生死门。知无众生际。而教化成熟一切众生。常在究竟寂灭彼岸。而示现处炽然烦恼。常在金刚一妙法身。而现众生无量身门。常能正受诸禅三昧。而现众生五欲娱乐。常乐寂静远离三界。而教化一切众生。长养善根常乐正法。而现百千天女围绕共相娱乐。百福相好庄严其身。而现贫贱鄙陋之形。常离诸恶长养善业。而现受生一切恶道。究竟到于佛智彼岸。而亦不舍菩萨智身。菩萨成就如是等无量智慧。一切声闻缘觉无能知者。何况一切童蒙众生。是为菩萨摩诃萨第五不共法。菩萨摩诃萨。身口意业智慧为首。一切威仪诸业清净。成就大慈永离杀心。乃至远离邪见具足正见。是为菩萨摩诃萨身口意业随智慧行第六不共法。菩萨摩诃萨。成就大悲。不舍一切众生。代一切众生。受诸地狱畜生饿鬼阎罗王苦。利益众生心无疲厌。度脱一切诸群生界。于一切欲乐心无染著。常为众生灭诸苦阴不舍大悲。是为菩萨摩诃萨第七不共法。菩萨摩诃萨。为一切众生之所爱敬。帝释梵王四天王等。皆恭敬供养。一切众生心常乐见无有厌足。何以故。菩萨本修行业心无染著。皆悉清净威仪具足故。一切众生乐见无厌。是为菩萨摩诃萨第八不共法。菩萨摩诃萨。一切智心坚固正直。以大庄严而庄严之。虽至难处诸恶人处声闻缘觉处。终不退失一切智心。清净妙宝。譬如水珠名曰净光。虽处浊水宝性无异。能令浊水皆悉清净。菩萨亦复如是。虽在众难诸恶人处声闻缘觉处。终不舍离一切种智清净宝心。令一切众生灭除邪见烦恼垢浊。住一切智清净宝心。是为菩萨摩诃萨第九不共法。菩萨摩诃萨。自觉智法到于彼岸受无师记。离垢法缯以冠其顶。于如来所。不舍恭敬供养之心。亦不舍离诸善知识。是为菩萨摩诃萨第十不共法。佛子。是为菩萨摩诃萨十种不共法。若菩萨摩诃萨。安住此法。则得一切诸佛无上大不共法

佛子。菩萨摩诃萨。有十种业。何等为十。所谓世界业。悉能严净一切世界故。如来业。奉给供养一切佛故。菩萨善友业。善根同故。众生业。教化成熟一切众生故。未来世业。摄取一切尽未来际故。神力业。不舍本处而能游行一切世界故。净光业。放无量无边色光。一一光端悉有七宝清净莲华。一一华台各有菩萨。结跏趺坐。悉显现故。三宝不断业。一切诸佛灭度之后。受持守护佛正法故。变化业。游十方说法化众生故。持业。随所发心示现众生。令满一切诸大愿故。佛子。是为菩萨摩诃萨十种业。若菩萨摩诃萨。安住此业。则得一切诸佛无上大业。佛子。菩萨摩诃萨。有十种身。何等为十。所谓菩萨不来身。于一切趣不受生故。菩萨不去身。一切趣求不可得故。菩萨不实身。如一切世间之所得故。菩萨不虚身。如诸世间解真实故。菩萨不尽身。未来际不可断故。菩萨坚固身。一切众魔不能坏故。菩萨不动身。一切众魔及诸外道不能动故。菩萨相身。示现清净百福相故。菩萨无相身。法相究竟无众相故。菩萨普至身。悉与三世如来等故。佛子。是为菩萨摩诃萨十种身。若菩萨摩诃萨。安住此身。则得一切诸佛无上无尽之身。佛子。菩萨摩诃萨。有十种身业。何等为十。所谓以一身充遍一切世界菩萨身业。于一切众生前悉为现身菩萨身业。于趣趣中悉现受生菩萨身业。游行一切世界菩萨身业。往诣一切佛所及诸大众菩萨身业。以一手掌悉能普覆一切世界菩萨身业。一切金刚围山能以手磨悉如微尘菩萨身业。于己身中示一切众生一切佛刹成坏菩萨身业。能以一身遍覆一切众生菩萨身业。于己身中普现一切严净佛刹一切众生究竟成就无上菩提菩萨身业。佛子。是为菩萨摩诃萨十种身业。若菩萨摩诃萨。安住此业。则得一切诸佛无上大法。悉能开悟一切众生。佛子。菩萨摩诃萨。有十种身。何等为十。所谓波罗蜜身。正向菩提故。四摄身。不舍众生故。大悲身。代一切众生。受无量苦无疲厌故。大慈身。救护一切众生故。功德身饶益一切众生故。智慧身。一切诸佛金刚身故。净法身。远离诸趣生死故。方便身。普能示现一切众生故。神力身。示现一切自在力故。菩提身。随一切时成菩提故。佛子。是为菩萨摩诃萨十种身。若菩萨摩诃萨。安住此身。则得一切诸佛无上大智慧身。佛子。菩萨摩诃萨。有十种口。何等为十。所谓柔软口。安乐一切众生故。甘露口。清凉一切众生故。不虚口。说真实故。如实转口。乃至梦中无虚言故。尊重口。一切释梵四天王等恭敬尊重故。甚深口。显现真实法故。坚固口。说无量法不可尽故。正直口。一切音声具足辩故。庄严口。随时随业报普示现故。一切智口。随其所应度众生故。佛子。是为菩萨摩诃萨十种口。若菩萨摩诃萨。安住此口。则得一切诸佛无上清净妙口。佛子。菩萨摩诃萨。有十种清净业。庄严菩萨口业。何等为十。所谓乐闻如来清净音声净菩萨口业。乐闻菩萨清净音声净菩萨口业。不说一切众生不乐闻语净菩萨口业。于过去世离口四过净菩萨口业。欢喜赞叹如来净菩萨口业。于如来塔庙高声赞佛如实功德净菩萨口业。一向普施众生正法净菩萨口业。音乐歌颂赞叹如来净菩萨口业。于诸佛所不惜身命听受正法净菩萨口业。一向不舍菩萨法师听受正法奉给供养净菩萨口业。佛子。是为菩萨摩诃萨十种净业净菩萨口业。出生菩萨清净口业。佛子。菩萨摩诃萨。出生如是清净口业。则得十种守护。何等为十。所谓诸天王及诸天守护。龙王夜叉王乾闼婆王。阿修罗王。迦楼罗王。紧那罗王。摩睺罗伽王。梵王及诸梵天。一切诸佛法王所共守护。佛子。是为菩萨摩诃萨出生清净口业得十种守护。若菩萨摩诃萨。出生如是清净口业。得十种守护者。则能成辨十种大事。何等为十。所谓令一切众生界皆悉欢喜。一切刹界无不闻知。悉能发起一切诸根。悉能清净一切性界。拔出一切诸烦恼界。远离一切诸习气界。明净一切诸直心界。长养一切诸深心界。充满一切诸法性界。照明一切大涅槃界。是为十。佛子。菩萨摩诃萨。有十种心。何等为十。所谓大地等心。持一切众生诸善根故。大海等心。受持无量无边诸佛智慧大法海故。须弥山王等心。令一切众生安住无上善根故。摩尼宝心。远离烦恼净直心故。金刚心。决定了知一切法故。坚固金刚围山心。一切诸魔外道不能坏故。莲华等心。一切世法不能染故。优昙钵华等心。于一切劫难值遇故。净日等心。除灭一切众生愚痴曀障闇故。虚空等心。一切众生无能量故。佛子。是为菩萨摩诃萨十种心。若菩萨摩诃萨。安住此心。则得一切诸佛无上清净大心。佛子。菩萨摩诃萨。有十种发心。何等为十。所谓发度脱一切众生心。发拔出一切众生烦恼心。发断除一切习气心。发断除一切疑惑具足清净无疑惑心。发除灭一切众生苦恼心。发除灭一切恶道诸难心。发随顺一切诸佛教心。发一切菩萨所学心。发觉悟一切诸佛菩提示现一切众生非凡愚所入心。发击大法鼓音声闻于一切世界普照一切众生诸根心。佛子。是为菩萨摩诃萨十种发心。若菩萨摩诃萨。安住此心。则得一切诸佛无上发心。佛子。菩萨摩诃萨。有十种满心。何等为十。所谓满一切虚空界。众生无边故。满一切法界。深入无量无边故。满一切三世。于一念中悉解脱故。满一切佛。降神受胎出生舍家得道转正法轮。乃至大般涅槃悉明了故。满一切众生界。决定了知希望习气及诸根故。满智慧光。随顺了知一切法界故。满无量无边。解一切法如幻网故。满无生。一切诸法无自性故。满无碍。自心他心无障碍故。满自在。于念念中现成菩提故。佛子。是为菩萨摩诃萨十种心满。若菩萨摩诃萨。安住此心。则能成满一切佛法无上无量庄严。佛子。菩萨摩诃萨。有十种根。何等为十。所谓欢喜根。于一切佛信不坏故。乐菩萨根。觉悟一切佛菩提故。不退菩萨根。究竟一切事故。住菩萨根。安住一切菩萨行故。甚深根。觉般若波罗蜜巧方便故。不休息根。究竟一切众生事故。金刚等根。决定了知一切法故。金刚光明焰根。普照一切佛境界故。不杂根。一切如来同一身故。无碍际根。深入如来十种力故。佛子。是为菩萨摩诃萨十种根。若菩萨摩诃萨安住此根。则得一切诸佛无上净根。佛子。菩萨摩诃萨。有十种直心。何等为十。所谓不染一切世间法直心。不染声闻缘觉直心。随顺菩提直心。不违一切智道直心。一切众魔及诸外道不能沮坏直心。不染如来圆满清净智慧直心。随所闻法悉能摄取受持直心。于一切受生处无所选择直心。深入细微智慧直心。善巧修习一切佛法直心。佛子。是为菩萨摩诃萨十种直心。若菩萨摩诃萨。安住此心。则得一切诸佛无上清净直心。佛子。菩萨摩诃萨。有十种深心。何等为十。所谓不退深心。长养一切诸善法故。离疑深心。解一切佛微密语故。正持深心。不舍菩萨大愿行故。无上正直深心。深入一切诸佛法故。了达深心。于一切佛法得自在故。殊胜深心。深入种种方便法故。为首深心。于一切境界悉究竟故。自在深心。庄严一切三昧自在不断绝故。具足深心。摄取本大愿故。不舍深心。教化一切群生类故。佛子。是为菩萨摩诃萨十种深心。若菩萨摩诃萨。安住此心。则得一切诸佛无上清净深心

佛子。菩萨摩诃萨。有十种方便。何等为十。所谓布施方便悉舍一切不求报故。学一切学持一切戒具行头陀威仪清净方便。不轻他故。离一切缠颠倒嗔恚我慢忍一切众生诸恶方便。远离一切彼我想故。精进不退方便。究竟身口意业一切境界不忘失故。一切诸禅三昧解脱诸通方便。远离一切五欲诸烦恼故。正向智慧方便。长养一切功德心无厌足故。大慈方便。说一切众生无众生故。代一切众生受诸苦恼不舍大悲方便。解一切法无自性故。十力觉悟方便。决定无碍智示现一切众生故。转不退法轮方便。转至众生心故。佛子。是为菩萨摩诃萨十种方便。若菩萨摩诃萨。安住此法。则得一切诸佛无上大智方便。佛子。菩萨摩诃萨。有十种乐修。何等为十。所谓乐修最胜。尊重方便诸善根故。乐修庄严。出生种种诸庄严故。乐修广事。心弥旷故。乐修寂灭。深入甚深方便法故。乐修无边。发无量心故。乐修善持。一切诸佛所护念故。乐修不坏。一切魔业不能坏故。乐修决定。解了一切诸业报故。乐修现在。随意能现自在神力大变化故。乐修听受。于一切佛得授记故。乐修自在。随意随时成菩提故。佛子。是为菩萨摩诃萨十种乐修。若菩萨摩诃萨。安住此修。则得一切诸佛无上乐修。佛子。菩萨摩诃萨。有十种解脱深入世界。何等为十。所谓一切世界入一世界。一世界入一切世界。一莲华座一如来身充满一切世界。示现一切世界皆悉虚空。诸佛庄严庄严一切世界。一菩萨身充满一切世界。于一毛孔中安置一切世界。一切世界入一众生身。一佛道场一菩提树充满一切世界。一妙音声充满一切世界。随其所应无不闻解皆为欢喜。佛子。是为菩萨摩诃萨十种解脱深入世界。若菩萨摩诃萨。安住此法。则得一切诸佛出生佛刹无上解脱。佛子。菩萨摩诃萨。有十种入众生性。何等为十。所谓一切众生界入无身性。一切众生界悉入一众生身。一切众生界悉入菩萨身。一切众生界悉入如来性藏。一切众生界悉入一众生界。一切众生界悉入诸佛法器。一切众生界悉入帝释梵王随众生形类而普示现。一切众生界示现入一切声闻缘觉不转威仪。一切众生界入菩萨功德庄严庄严一切众生。一切众生界入如来相好庄严色身寂静威仪示现众生。佛子。是为菩萨摩诃萨十种入众生性。若菩萨摩诃萨。安住此性。则得一切诸佛无上自在性。佛子。菩萨摩诃萨。有十种习气。何等为十。所谓菩提心习气。善根习气。教化众生习气。见佛习气。于清净土受生习气。菩萨行习气。大愿习气。波罗蜜习气。出生平等法习气。种种分别境界习气。佛子。是为菩萨摩诃萨十种习气。若菩萨摩诃萨。安住此法。则能除灭一切众生烦恼习气。得佛无上大智习气。佛子。菩萨摩诃萨。有十种炽然。何等为十。所谓炽然一切众生界。教化究竟令成熟故。炽然世界。悉严净故。炽然如来。究竟菩萨一切行故。炽然善根。积集如来功德诸相好故。炽然大悲。除灭一切众生苦故。炽然大慈。令一切众生安住如来无上乐故。炽然波罗蜜。积集菩萨诸庄严故。炽然巧方便。随其所应悉示现故。炽然菩提。得无碍智故。略说菩萨皆悉炽然一切诸法。明达了知一切法故。佛子。是为菩萨摩诃萨十种炽然。若菩萨摩诃萨。安住此法。则能究竟不断菩萨诸行。除灭一切烦恼炽然。则得一切诸佛无上炽然正法。佛子。菩萨摩诃萨。有十种趣。何等为十。所谓趣波罗蜜。趣学。趣智。趣实义。趣正法。趣出生善根。趣见佛。趣菩萨诸行门。趣无上菩提。趣转法轮。佛子。是为菩萨摩诃萨十种趣。若菩萨摩诃萨。安住此趣。则得一切诸佛无上趣法。佛子。菩萨摩诃萨。有十种事。则能具足一切佛法。何等为十。所谓深信善知识具足佛法。深信佛教具足佛法。不谤正法具足佛法。离放逸行摧灭憍慢巧妙方便回向善根。具足佛法。深信诸佛境界无量具足佛法。深入一切世界具足佛法。安住法界具足佛法。离诸魔界具足佛法。正念一切佛具足佛法。深信如来成就十力具足佛法。佛子。是为菩萨摩诃萨十种事则能具足一切佛法。若菩萨摩诃萨。安住此法。则得具足一切诸佛无上大智。佛子。菩萨摩诃萨。有十种退失佛法。应当远离。何等为十。所谓于善知识生憍慢心失佛法道。畏生死苦失佛法道。厌菩萨行失佛法道。厌恶受生失佛法道。乐著三昧失佛法道。于诸善根起疑惑心失佛法道。诽谤正法失佛法道。断菩萨行失佛法道。乐求声闻及缘觉乘失佛法道。起嗔恚心失佛法道。应当远离。佛子。是为菩萨摩诃萨十种退失佛法。若菩萨摩诃萨。远离此法。则得一切菩萨正趣离生圣行正道

佛子。菩萨摩诃萨。有十种离生。何等为十。所谓出生般若波罗蜜菩萨离生。观察一切众生远离一切邪见断一切缚度脱一切众生菩萨离生。不念一切相亦不舍离著相众生菩萨离生。不著三界亦复不著一切世界菩萨离生。永离烦恼而亲近众生菩萨离生。于诸法中得离欲法常以大悲哀念众生菩萨离生。现处眷属令乐寂静菩萨离生。离世界生现此殁彼生行菩萨行菩萨离生。行一切世间事而不染世法菩萨离生。决定了知无上菩提而亦不舍菩萨行愿菩萨离生。佛子。是为菩萨摩诃萨十种离生永离世间大圣正法。不共一切众生及声闻缘觉。若菩萨摩诃萨。安住此法。则得一切菩萨十种决定法。何等为十。所谓于一切如来种姓中生。深入一切如来境界。深解一切诸菩萨行。正向一切诸波罗蜜。出生一切诸佛善根。安住一切如来无上姓中。安住一切诸佛净力。随顺一切如来菩提。与一切佛共同一身。与一切佛同住而无有异。佛子。是为菩萨摩诃萨十种决定法。佛子。菩萨摩诃萨。有十种出生佛道法。何等为十。所谓随顺善知识出生佛道法。同善根故。深信一切佛法出生佛道法。乐求如来无尽自在故。于一切大愿得正希望出生佛道法。修习广心故。决定了知己身善根出生佛道法。所行诸业无虚妄故。于一切劫修菩萨行出生佛道法。尽未来际无疲厌故。于阿僧祇世界诸处受生出生佛道法。善巧方便教化一切众生故。修习不断菩萨所行出生佛道法。长养大悲故。以无量心出生佛道法。于一念中充满一切虚空界故。深入甚深诸大愿行出生佛道法。本生善根不坏不失故善持守护一切如来种姓出生佛道法。令一切众生发菩提心。志常乐求无上菩提。长养一切善根故。佛子。是为菩萨摩诃萨十种出生佛道法。若菩萨摩诃萨。安住此法。则得善男子十种名号。何等为十。所谓菩萨名号。菩提智身故。摩诃萨名号。住大乘故。第一萨埵名号。最第一无间道法故。胜萨埵名号。觉胜菩提故。无比萨埵名号。智慧无比故。上萨埵名号。上精进故。无上萨埵名号。开示显现无上法故。力萨埵名号。广知十力故。无等萨埵名号。一切众生无与等故。不思议萨埵名号。随其心念觉菩提故。佛子。是为菩萨摩诃萨得善男子十种名号。佛子。菩萨摩诃萨。有十种道。何等为十。所谓一道是菩萨道。不舍菩提心故。二道是菩萨道。出生智慧方便故。三道是菩萨道。空方便无相际无际无愿三昧三界无染故。四行是菩萨道。悔过除罪随喜功德。恭敬劝请无量诸佛。善知回向故。长养五根是菩萨道。住有信根不可沮坏。发大精进究竟一切事而不退转。安住正念除灭乱想。三昧方便决定了知。智慧境界善巧分别故。六通自在是菩萨道。天眼。悉见一切世界有色众生死此生彼。天耳。悉闻一切诸佛所说经法。皆能受持广为一切众生解说。出生无碍知他心智。悉知一切众生心念。宿命智通。悉知过去一切阿僧祇劫。长养善根身通自在。随其所应现大神变。漏尽智通。知见实际生菩萨道不断绝故。七念是菩萨道。念佛。于一毛道见一切佛教化众生。念法。不离一如来众。于一切佛所对面闻法悉能受持。随应众生诸根希望而度脱之。念僧。见不退转菩萨大众。令一切众生常见菩萨大众。念施。行一切菩萨布施。正念长养菩萨布施功德。念戒。不离菩提心一切善根回向众生。念天。念兜率陀天一生补处菩萨。念一切众生。善巧方便智慧教化。悉令安隐随顺无上菩提故。八正道分是菩萨道。所谓正见。远离邪见。正思惟。正念一切智远离虚妄。正语。随顺圣教离口四过。正业饶益教化一切众生未曾失时。正命。安住四圣种成头陀功德。具足净威仪。远离一切恶。正精进。勤修一切菩萨苦行。修佛十力无所挂碍。正念。悉能忆持一切音声。除灭世间一切乱想。正定。善巧方便。于一三昧。出生菩萨不可思议法门一切三昧故。九次第定是菩萨道。所谓离欲恶不善法。因觉观起一切口业无所障碍。说法教化一切众生。令得一切智喜悦。远离退过休息喜悦。离世苦乐常见诸佛。逮得无上菩提快乐。不动三昧出生四无色定。亦不离欲界色界受生。正受灭尽三昧。而亦不息菩萨行故。如来十力是菩萨道。所谓巧方便善知是处非处。善知一切众生去来现在业因果报。善知一切众生种种诸根。随彼诸根而为说法。善知众生无量诸性。善知一切众生种种欲乐。随应说法。菩萨净身。皆悉充满一切众生一切刹一切世一切劫。普现如来具足威仪。而亦不舍菩萨所行。善巧方便。知一切禅三昧解脱垢净起。知时非时。出生菩萨无量法门。善知一切众生死此生彼。于一念中。善知三世一切阿僧祇劫。善知一切众生。除灭一切烦恼结使及诸习气。而亦不舍菩萨行故。佛子。是为菩萨摩诃萨十种道。若菩萨摩诃萨。安住此道。则得一切诸佛无上巧方便道。佛子。菩萨摩诃萨。有无量道无量道具。无量修道无量庄严道。何以故。菩萨摩诃萨。有十种无量道故。何等为十。所谓虚空界无量。法界无量。众生界无尽无量。世界无分齐无量。阿僧祇劫无尽究竟无量。众生语法无量。如来身无量。佛音声无量。如来力无量。一切智无量。佛子。是为菩萨摩诃萨十种无量道。何以故。如虚空界无量。菩萨积集道具。亦复如是。如法界无量无边。菩萨积集道具。亦复如是。如众生界无尽无量。菩萨积集道具。亦复如是。如世界无分齐无量。菩萨积集道具。亦复如是。如一切劫算数不可尽。菩萨积集道具。亦复如是。一切众生悉共算数所不能尽。如一切众生语言无量。菩萨积集道具出生智慧诸语言法。亦复如是。如如来身无量。菩萨积集道具。充满一切众生一切刹一切世一切劫。亦复如是。如佛音声无量。出一言音。皆悉充满一切法界。一切众生无不闻知。菩萨积集道具。亦复如是。如如来力无量。菩萨积集道具。长养如来力。亦复如是。如一切智无量。菩萨积集道具。亦复如是。佛子。是为菩萨摩诃萨十种道具。若菩萨摩诃萨。安住此法。则得一切诸佛无量无边智慧。佛子。菩萨摩诃萨。有十种修道。何等为十。所谓不著不出修。身口意无忘失故。无增减修。知诸法真实故。非有非无修。入非有非无性故。如幻如梦如电如响如镜中像如热时焰如水中月修。于一切法无所著故。空无相无愿修。见三界不舍长养诸善根故。不可言说修。不著法施设故。不坏法界修。决定了知一切法故。如实际不可坏修。如如虚空际平等至一切故。菩萨智修。不舍勇猛精进力故。如来十力四无所畏一切智平等修。于一切法悉除疑惑故。佛子。是为菩萨摩诃萨十种修道。若菩萨摩诃萨。安住此法。则得一切诸佛无上一切智巧方便修。佛子。菩萨摩诃萨。有十种庄严道。何等为十。所谓菩萨摩诃萨。不离欲界。悉能正受色无色界禅定解脱。亦不因此于彼受生。是为第一庄严道。菩萨摩诃萨。入声闻道。亦不乘此道出于三界。是为第二庄严道。菩萨摩诃萨。入缘觉道。亦不舍大悲。是为第三庄严道。菩萨摩诃萨。虽百千天女眷属围绕。端严殊特颜容无伦。技术悉备音乐巧妙。菩萨闻此妙音。未曾暂舍诸禅解脱三昧。是为第四庄严道。菩萨摩诃萨。与一切众生设众妓乐共相娱乐。乃至一念不舍诸禅解脱三昧。是为第五庄严道。菩萨摩诃萨。不著一切世间诸法。究竟世间得到彼岸度脱众生。是为第六庄严道。菩萨摩诃萨。安住正智修习正道趣于邪道。欲令众生远离邪道。于此邪道。不取真实清净之相。是为第七庄严道。菩萨摩诃萨。远离身口意恶业。常持净戒。一向正求如来净戒。示现一切凡愚童蒙众生持戒威仪。为教化成熟犯戒众生故。菩萨具足成满一切清净功德。正趣菩萨趣。而现受生地狱畜生饿鬼阎罗王及诸难趣。令彼众生离恶趣故。而实菩萨不摄彼趣。是为第八庄严道。菩萨摩诃萨。于一切佛法不由他悟。得无碍辩明净智慧。普照一切诸佛正法。安住一切诸佛自在。共一切佛清净法身。具足成就一切坚固大人明净正法。安住一切平等诸乘。向一切佛境界法门。一切众生所应赞叹恭敬供养。为一切众生作无上师。专求正法未曾舍离。示现于法有疑。示现师受恭敬供养和尚阿阇梨。而实为一切天人无上法师。何以故。菩萨摩诃萨。善知方便住菩萨道。随其所应方便示现。是为第九庄严道。菩萨摩诃萨。具足成就甚深智慧。究竟菩萨一切无上法行。一切如来。以甘露法而灌其顶。究竟一切法自在彼岸。离垢无碍清净法缯。以冠其首。于一切世界。普现如来无碍法身。转不可坏清净法轮。清净法身。于一切世界无处不至。究竟一切法自在彼岸。具足成就一切菩萨自在之法。巧妙方便于一切刹示现受生。与三世佛共一境界。而亦不断菩萨所行。不舍菩萨法。不转菩萨业。不舍菩萨道。未曾废舍菩萨威仪。不舍菩萨炽然。不舍善巧方便。不离菩萨事。修菩萨行心无疲厌。不离菩萨受持法行。何以故。菩萨摩诃萨。欲速成阿耨多罗三藐三菩提故。不舍菩萨行。观察众生。是为第十庄严道。佛子。是为菩萨摩诃萨十种庄严道。若菩萨摩诃萨。安住此道。则得一切诸佛无上道宝庄严。而不舍菩萨道


大方广佛华严经卷第四十
