　　No. 293 [Fasc. 1-39 = Nos. 278(34), 279(39); Fasc. 40 = Nos. 278(31),279(36), 296, 297]

大方广佛华严经


大方广佛华严经卷第一

　　　　罽宾国三藏般若奉　诏译


　　入不思议解脱境界普贤行愿品

如是我闻。一时佛在室罗筏城。逝多林。给孤独园。大庄严重阁。与菩萨摩诃萨五千人俱。普贤菩萨摩诃萨。文殊师利菩萨摩诃萨。而为上首。其名曰智慧胜智菩萨。普贤胜智菩萨。无著胜智菩萨。华胜智菩萨。日胜智菩萨。月胜智菩萨。无垢胜智菩萨。金刚胜智菩萨。无尘劳胜智菩萨。毗卢遮那胜智菩萨。星宿幢菩萨。须弥幢菩萨。宝胜幢菩萨。无碍幢菩萨。华幢菩萨。无垢幢菩萨。日幢菩萨。妙幢菩萨。离尘幢菩萨。毗卢遮那幢菩萨。地威德光菩萨。宝威德光菩萨。大威光菩萨。金刚智光菩萨。无垢光菩萨。法日光菩萨。福山光菩萨。智焰光菩萨。普贤吉祥光菩萨。普贤焰光菩萨。地藏菩萨。虚空藏菩萨。莲华藏菩萨。宝藏菩萨。日藏菩萨。净德藏菩萨。法海藏菩萨。毗卢遮那藏菩萨。脐藏菩萨。莲华吉祥藏菩萨。妙眼菩萨。清净眼菩萨。无垢眼菩萨。无著眼菩萨。普见眼菩萨。妙观眼菩萨。青莲华眼菩萨。金刚眼菩萨。宝眼菩萨。虚空眼菩萨。普眼菩萨。天冠菩萨。遍照法界摩尼智冠菩萨。道场冠菩萨。光明遍照十方冠菩萨。诸佛所赞冠菩萨。超诸世间冠菩萨。光明普照冠菩萨。无能胜冠菩萨。持诸如来师子座冠菩萨。大光普照法界虚空冠菩萨。梵王髻菩萨。释主髻菩萨。一切诸佛变化差别光明髻菩萨。真实菩提场髻菩萨。一切愿海声摩尼王髻菩萨。出生大舍诸佛圆光摩尼王髻菩萨。现等虚空界一切宝盖摩尼王髻菩萨。现一切佛神通光幢网垂覆摩尼王髻菩萨。出一切佛大法轮声髻菩萨。大福圆满名字音声髻菩萨。大焰光菩萨。无垢焰光菩萨。离垢威德焰光菩萨。宝焰光菩萨。星宿焰光菩萨。法焰光菩萨。寂焰光菩萨。日焰光菩萨。神通焰光菩萨。天焰光菩萨。福聚菩萨。智聚菩萨。法聚菩萨。神通聚菩萨。光焰聚菩萨。华聚菩萨。菩提聚菩萨。梵聚菩萨。一切众生光聚菩萨。摩尼宝聚菩萨。梵声菩萨。大海声菩萨。大地吼声菩萨。世主声菩萨。山王自在声菩萨。遍满一切法界声菩萨。一切法海潮声菩萨。摧破一切魔力声菩萨。大悲云雷教声菩萨。速疾救护一切世间苦恼声菩萨。法出生菩萨。胜出生菩萨。智出生菩萨。福德须弥出生菩萨。最胜功德宝王出生菩萨。名称出生菩萨。普贤光出生菩萨。大悲出生菩萨。智聚出生菩萨。如来种姓出生菩萨。光吉祥菩萨。最胜吉祥菩萨。正勇出生吉祥菩萨。毗卢遮那吉祥菩萨。莲华吉祥菩萨。月吉祥菩萨。虚空吉祥菩萨。宝吉祥菩萨。积吉祥菩萨。智慧吉祥菩萨。山自在王菩萨。法自在王菩萨。世自在王菩萨。梵自在王菩萨。数自在王菩萨。龙自在王菩萨。寂静自在王菩萨。不动自在王菩萨。威力自在王菩萨。最胜自在王菩萨。最寂音菩萨。无等音菩萨。地震音菩萨。大海潮音菩萨。大云雷音菩萨。法光音菩萨。虚空音菩萨。一切众生广大善根音菩萨。演昔大愿音菩萨。降魔王众音菩萨。宝觉菩萨。须弥觉菩萨。虚空觉菩萨。无垢觉菩萨。无著觉菩萨。广大觉菩萨。开敷觉菩萨。普照三世觉菩萨。广严觉菩萨。普观觉菩萨。法界光明觉菩萨。如是等上首菩萨摩诃萨。一切皆从普贤菩萨。行愿所生。所行无碍。普遍一切诸佛刹故。现身无量。亲近一切诸如来故。离诸盖障。如净月轮。普现一切佛神变故。得现觉智。悉见诸佛所现自在神通境故。得无量明。照一切佛大法教海智慧光故。具无碍解。以清净辩。于无量劫。说佛功德。无穷尽故。住最胜智。犹若虚空。所行清净。无染著故。无所依止。随诸众生心之所乐。现色身故。离诸翳障。了知众生我人寿者。皆非有故。智慧普遍。犹如虚空。以大光网。照法界故

复与五百声闻众俱。其诸声闻。有大威德。悉觉真谛。皆证实际。深入法性。永出有海。依于如来虚空境界。离结使缚。不著依处。其心寂静。犹如虚空。于诸佛所。永断疑惑。于佛智海。深信趣入

复与无量诸世主俱。已曾供养无量诸佛。常勤利乐一切众生。与诸众生。为不请友。常勤守护无归向者。不舍世间。入殊胜智。从诸佛教境界而生。护持如来所有正法。起大誓愿。不断佛种。从行愿力。生如来家。专求如来一切智智

时诸菩萨。及大声闻。世间诸王。并其眷属。咸作是念。如来境界。如来智行。如来神通。如来力。如来无畏。如来三昧。如来所住。如来最胜。如来身。如来智。一切世间诸天及人。无能通达。无能趣入。无能信解。无能遍知。无能分别。无能思惟。无能观察。无能拣择。无能开示。无有能令众生悟入。唯除诸佛加被之力。佛神通力。佛威德力。佛本愿力。及自宿世善根之力。亲近善友力。深净信解力。广大志乐力。趣向菩提清净心力。求一切智广大行愿力。唯愿世尊。以方便力。随顺我等。及诸众生。种种心量。种种信解。种种智慧。种种言辞。种种名字。种种证得。种种地位。种种根清净。种种意方便。种种心境界。种种依止。如来功德。随能听受。诸所说法。显示如来往昔趣求一切智道。往昔所起菩萨大愿。往昔所净诸波罗蜜。往昔所证诸菩萨地。往昔圆满诸菩萨行。往昔所乘智庄严道。往昔所行诸清净道。往昔出离殊胜法海。往昔所起游戏神通大庄严海。往昔所集无量本事相应行海。及遍显示如来现前成正觉门神通智海。如来自在转法轮海。如来神通净佛刹海。如来调伏一切众生巧方便海。如来开示一切智城。如来显示诸众生道。如来善入一切众生生死之处。如来普为一切众生最上福田。如来普为一切众生说施功德。如来所记一切众生种种心行。如来普为一切众生演说教诫。如来能以三昧神通。现众影像。如是等法。唯垂大悲。普为开演

尔时世尊。知诸菩萨一切大众心之所念。大悲为身。大悲为门。大悲为首。以大悲法。而为方便。充满虚空。遍周法界。入于师子频申三昧。入三昧已。一切世间。普皆严净。于时此大庄严楼阁。忽然之间。高广严丽。遍周法界。金刚为地。众宝严饰。如意宝网。无能胜幢。列布其中。无数宝华。及众摩尼。普散其上。一切宝聚。处处盈满。毗琉璃宝。以为其柱。光明照世。摩尼宝王。以用庄严。阎浮檀金。及诸摩尼。周遍严饰。一切众宝。门闼窗牖。含辉交映。相望间列。阶墀轩槛。一切皆以妙宝庄严。奇形异像。如诸世主。一切众生种种相海。摩尼宝网以覆其上。于诸门侧悉建幢幡。一一严事。各各流光。遍周法界。于楼阁外。阶砌栏楯。其数无量。不可称说。靡不咸以摩尼所成。众杂妙宝。周遍校饰。尔时复以佛神力故。令逝多林忽然广博。与不可说佛刹。极微尘数诸佛世界。其量正等。一切妙宝。间错庄严。以不可说宝。庄严其地。无数摩尼宝。以为垣墙。宝多罗树庄严。行列其间。复有无量香河。香水盈满。湍激洄澓。一切宝华。随流右转。演出一切佛法音声。不思议宝。芬陀利华。菡萏芬敷。一切妙宝。波头摩华。鲜荣布濩。不思议数妙宝华树。高显荣茂。列植其岸。不思议数种种杂宝。台榭楼观。于其岸上。次第行列。摩尼宝网之所弥覆。阿僧祇摩尼宝。放大光明。阿僧祇众杂妙宝。庄严其地。蕴众香藏。腾出香云。香气氛氲。普熏法界。复建无量种种宝幢。所谓无量宝香幢。无量宝衣幢。无量宝幡幢。无量宝缯幢。无量宝华幢。无量宝璎珞幢。无量宝鬘幢。无量宝铃幢。无量威德宝网幢。无量摩尼宝王伞盖幢。无量光明普照摩尼王幢。无量出一切如来名号圆满音声摩尼王幢。无量师子游步摩尼王幢。无量说一切如来本事相应行海摩尼王幢。无量普现法界差别影像摩尼王幢。如是一切诸妙宝幢。周遍十方。处处严饰。尔时逝多林上虚空之中。有不思议天宝宫殿诸楼阁云。复有无数香树云。不可说须弥山云。不可说妓乐云。出美妙音。歌赞如来。不可说宝莲华云。遍覆庄严。不可说宝师子座云。敷以天衣。菩萨坐上。叹佛功德。不可说天王形像摩尼宝云。不可说白真珠云。不可说赤真珠宝楼阁云。遍覆庄严。不可说一切坚固金刚珠云。雨庄严具。如是一切宝庄严云。皆悉尽于虚空法界。周遍严饰。何以故。如来所种清净善根。不思议故。如来所成白净法聚。不思议故。如来威力。秘密加持。不思议故。如来神变。能以一身。普遍一切诸佛世界。不思议故。如来能以神力。普令十方一切诸佛。及佛国土。皆入其身。不思议故。如来能于一极微尘中。普现一切差别世界。不思议故。如来能于一一毛端。现过去际一切诸佛。出兴次第。不思议故。如来能于一一毛孔。放大光明。一一光明。悉能显照一切世界。不思议故。如来能于一一毛孔。出一切佛刹极微尘数变化云。充满一切诸佛刹土。不思议故。如来能于一一毛孔。普现十方一切世界成住坏劫。不思议故。如于此逝多林给孤独园。见佛国土清净庄严。如是十方尽法界虚空界。一切世界。亦如是见。所谓见如来身遍逝多林。菩萨众会。各各圆满。见普雨一切庄严具云庄严建立。见普雨一切宝威力光明云。照曜法界。见普雨一切摩尼宝云。周遍庄严。见普雨一切庄严盖云。覆一切刹。见普雨一切天身变化云。皆妙严饰。见普雨一切华树云。其华开敷犹如海藏。见普雨一切缯彩云。盘旋宛转。见普雨一切衣服云。缤纷而下。见普雨一切华鬘璎珞云。相续不绝。见普雨一切烧香云。其形旋转如众生身。见普雨一切妙宝华网云。周遍庄严相续不断。见普雨一切末香云香气周流弥布十方。见普雨一切众宝幢幡云。天女执持周旋空界。见普雨一切宝盖云。其盖周圆众宝所成。微妙莲华庄严其上。流出乐音声闻法界。见普雨一切宝师子座云。如诸众生所有形像。杂宝鬘网璎珞庄严

尔时毗卢遮那如来。住此师子频申三昧。即时东方过不可说佛刹极微尘数世界海外。有世界海。名金沙灯云幢。佛号毗卢遮那吉祥威德王。于彼如来大众海中。有菩萨摩诃萨。名毗卢遮那焰愿藏光明。与不可说佛刹。极微尘数诸菩萨俱。受彼佛教。从彼佛土道场众海。而来向此娑婆世界毗卢遮那佛所。悉以神力。出兴种种诸供养云。所谓天华云。天香云。天宝莲华云。天鬘云。天宝云。天璎珞环钏云。天宝盖云。天妙衣云。天宝幢幡云。天一切妙宝庄严具云。皆悉充满虚空法界。既至佛所。顶礼佛足。以为供养。修敬毕已。即于东方。化作宝庄严楼阁。摩尼宝网弥覆其上。于楼阁中。化作光照十方摩尼宝王大莲华藏师子之座。诸菩萨众。各于其上。结跏趺坐。以大如意摩尼宝网。罗覆其身。南方过不可说佛刹极微尘数世界海外。有世界海。名金刚海藏。佛号普光遍照吉祥藏王。于彼如来大众海中。有菩萨摩诃萨。名难摧伏速疾精进王。与不可说世界海极微尘数诸菩萨俱。从彼佛会。向如来所。悉以神力。赍持种种微妙宝鬘。诸供养具交络庄严。所谓持一切妙宝香华鬘。持一切妙宝轮网鬘。持一切宝华璎珞鬘。持一切金刚宝璎珞鬘。持一切摩尼宝网鬘。持一切诸宝缯彩鬘。持一切宝形像璎珞鬘。持一切出现吉祥光摩尼宝璎珞鬘。持一切毗卢遮那摩尼庄严宝网鬘。持一切师子游步摩尼宝璎珞网鬘。悉以神力。充满一切诸世界海。既至佛所。顶礼佛足。以为供养。修敬毕已。即于南方。化作毗卢遮那众宝庄严胜妙楼阁。摩尼宝网。弥覆其上。于楼阁中。化作普照十方摩尼宝莲华藏师子之座。诸菩萨众。各于其上。结跏趺坐。以天拘苏摩妙宝华网。罗覆其身。西方过不可说佛刹极微尘数世界海外。有世界海。名须弥山幢毗卢遮那摩尼宝灯。佛号法界智灯王。于彼如来大众海中。有菩萨摩诃萨。名普遍出生吉祥威德王。与不可说世界海极微尘数诸菩萨俱。从彼佛会。向如来所。悉以神力。出兴种种须弥山云。所谓不可说佛刹极微尘数种种色幢须弥山云。不可说佛刹极微尘数种种色涂香烧香末香须弥山云。不可说佛刹极微尘数种种色金光庄严摩尼宝王众妙资具须弥山云。不可说佛刹极微尘数种种焰光圆满庄严星宿幢须弥山云。不可说佛刹极微尘数种种妙色金刚月藏摩尼宝王庄严境界须弥山云。不可说佛刹极微尘数种种光明普照法界阎浮檀金摩尼王幢须弥山云。不可说佛刹极微尘数种种法界差别光明普照一切摩尼王幢须弥山云。不可说佛刹极微尘数一切如来差别相好摩尼宝王须弥山云。不可说佛刹极微尘数一切如来本所修行诸菩萨行本事因缘相应行海微妙音声摩尼王幢须弥山云。不可说佛刹极微尘数一切如来遍坐道场摩尼宝王须弥山云。一一充满虚空法界。既至佛所。顶礼佛足。以为供养。修敬毕已。即于西方。化作一切香王楼阁真珠宝网。弥覆其上。于楼阁中。化作种种因陀罗差别光幢摩尼宝王妙莲华藏师子之座。诸菩萨众。各于其上。结跏趺坐。冠以如意摩尼宝冠。以妙色差别摩尼珠网。罗覆其身。北方过不可说佛刹极微尘数世界海外。有世界海。名宝衣光焰幢。佛号吉祥大光明遍照一切虚空法界。于彼如来大众海中。有菩萨摩诃萨。名无碍吉祥胜藏王。与不可说世界海极微尘数诸菩萨俱。从彼佛会。向如来所。悉以神力。出兴一切妙宝衣云。周遍庄严。尽虚空界。所谓黄色光明摩尼宝王衣云。种种香熏摩尼宝王衣云。净妙日幢摩尼宝王衣云。金焰炽盛吉祥光照摩尼宝王衣云。杂宝流光摩尼宝王衣云。一切上妙星宿形像摩尼宝王衣云。白玉光焰因陀罗网摩尼宝王衣云。毗卢遮那殊胜赫奕吉祥光焰摩尼宝王衣云。光照诸境能令十方一切法界皆出光明互相涉入毗卢遮那摩尼宝王衣云。大海庄严摩尼宝王衣云。如是等云。一一充满虚空法界。既至佛所。顶礼佛足。以为供养。修敬毕已。即于北方。化作大海出生摩尼宝王楼阁。及毗琉璃宝胜莲华藏师子之座。诸菩萨众。各于其上。结跏趺坐。以星宿幢妙庄严藏摩尼宝王。为髻明珠。以师子游步妙威德王摩尼宝网。罗覆其身。东北方过不可说佛刹极微尘数世界海外。有世界海。名一切大地王。佛号放宝光网遍照法界无相眼。于彼如来大众海中。有菩萨摩诃萨。名妙变化遍法界愿月王。与不可说世界海极微尘数诸菩萨俱。从彼佛会。向如来所。悉以神力。化作种种妙宝严饰诸楼阁云。所谓现一切宝幢楼阁云。现一切香王楼阁云。现一切烧香楼阁云。现一切白栴檀香楼阁云。现一切拘苏摩花楼阁云。现一切摩尼宝王楼阁云。现一切金刚宝王楼阁云。现一切阎浮檀金楼阁云。现一切缯彩衣服楼阁云。现一切众妙莲华楼阁云。如是等云。一一弥覆。虚空法界。既至佛所。顶礼佛足。以为供养。修敬毕已。即于东北方。化作一切法界门妙宝山峰摩尼宝王楼阁。及无比香王摩尼宝莲华藏师子之座。诸菩萨众。各于其上。结跏趺坐。冠以种种杂色摩尼宝王妙庄严。冠以拘苏摩华如意宝网。罗覆其身。东南方过不可说佛刹极微尘数世界海外。有世界海。名香云庄严幢。佛号龙自在王。于彼如来大众海中。有菩萨摩诃萨。名法慧光明威德王。与不可说世界海极微尘数诸菩萨俱。从彼佛会。向如来所。悉以神力。出兴种种上妙宝色圆满光明云。所谓金色幢圆满光明云。无量宝色圆满光明云。如来顶髻色圆满光明云。如来眉间毫相色圆满光明云。种种宝色圆满光明云。莲华藏色圆满光明云。宝树垂枝色圆满光明云。摩尼宝王色圆满光明云。阎浮檀金色圆满光明云。日月星宿色圆满光明云。如是等云。一一充满虚空法界。既至佛所。顶礼佛足。以为供养。修敬毕已。即于东南方。化作离垢摩尼拘苏摩华毗卢遮那吉祥摩尼宝王楼阁。及金刚摩尼宝莲华藏师子之座。诸菩萨众。各于其上。结跏趺坐。以众宝光焰摩尼王网。罗覆其身。西南方过不可说佛刹极微尘数世界海外。有世界海。名日藏光明摩尼宝王。佛号普智光照法月王。于彼如来大众海中。有菩萨摩诃萨。名摧碎一切魔力智幢王。与不可说世界海极微尘数诸菩萨俱。从彼佛会。向如来所。于一切毛孔。出等虚空界种种焰云。所谓拘苏摩华宝焰云。种种音乐宝焰云。一切色宝焰云。金刚宝焰云。种种香熏众宝衣焰云。如龙电光宝焰云。毗卢遮那摩尼宝焰云。腾辉摩尼宝焰云。吉祥炽盛光藏摩尼宝焰云。等三世如来普光教海摩尼宝焰云。如是等云。一一皆从毛孔中出。遍虚空界。既至佛所。顶礼佛足。以为供养。修敬毕已。即于西南方。化作一念普现十方法界种种光明摩尼宝王楼阁。及香焰灯光摩尼宝王胜莲华藏师子之座。诸菩萨众。各于其上。结跏趺坐。以离垢藏摩尼宝王妙光明网。罗覆其身。西北方过不可说佛刹极微尘数世界海外。有世界海。名毗卢遮那愿藏。佛号普光遍照须弥山王。于彼如来大众海中。有菩萨摩诃萨。名毗卢遮那愿智星宿幢。与不可说世界海极微尘数诸菩萨俱。从彼佛会。向如来所。于念念中。各于其身。一切相好。一切肢分。一切毛孔。一一皆出三世一切诸影像云。所谓出一切如来影像云。出一切菩萨影像云。出一切如来众会影像云。出一切如来变化轮影像云。出一切如来本事海相应身影像云。出一切声闻辟支佛影像云。出一切如来菩提树种种光色影像云。出一切如来神通影像云。出一切世主身影像云。出一切清净佛刹影像云。念念出生如是等云。一一充满虚空法界。既至佛所。顶礼佛足。以为供养。修敬毕已。即于西北方。化作普照十方毗卢遮那摩尼宝王庄严藏楼阁。及光明遍照一切世间摩尼宝王大莲华藏师子之座。诸菩萨众。各于其上。结跏趺坐。冠以普焰光明摩尼宝冠。以无能胜光明真珠网。罗覆其身


大方广佛华严经卷第一
大方广佛华严经卷第二

　　　　罽宾国三藏般若奉　诏译


　　入不思议解脱境界普贤行愿品

尔时下方过。不可说佛刹极微尘数世界海外。有世界海。名一切如来圆满普焰光。佛号无著智星宿幢王。于彼如来大众海中。有菩萨摩诃萨。名破诸盖障勇猛智自在王。与不可说世界海极微尘数诸菩萨俱。从彼佛会。向如来所。悉以神力。于其身上一一毛孔。出演说种种法海妙音声云。所谓出演说一切法义众生语言陀罗尼海音声云。出演说一切三世菩萨修行方便海音声云。出演说一切菩萨誓愿方便海音声云。出演说一切菩萨圆满清净波罗蜜海音声云。出演说一切菩萨遍一切刹圆满行海音声云。出演说一切菩萨成满种种神通轮海音声云。出演说一切如来往诣道场破魔军众销竭烦恼成等正觉神通轮海音声云。出演说一切如来转妙法轮种种名句修多罗海音声云。出演说一切如来随应教化调伏众生方便行海音声云。出演说一切如来随时随善根随其愿力普令获得一切智智善巧方便。海音声云。如是等云。一一充满虚空法界。既至佛所。顶礼佛足。以为供养。修敬毕已。即于下方。化作现一切如来。宫殿光明。种种色。藏宝楼阁。及一切妙形像宝莲华藏师子之座。诸菩萨众。各于其上。结跏趺坐。以普现一切菩提场影像光幢摩尼王冠。以严其身。上方过不可说佛刹极微尘数世界海外。有世界海。名无尽佛种性。佛号普智圆满差别光明大声王。于彼如来大众海中。有菩萨摩诃萨。名普遍法界大愿际。与不可说世界海极微尘数诸菩萨俱。受彼佛教。发彼道场。而来向此娑婆世界毗卢遮那如来所。悉以神力。各于其身。一切相好。一切身分。一切肢节。一切毛孔。一切言音。一切名句。一切衣服。一切庄严具中。现毗卢遮那等。尽过去际一切诸佛。尽未来际一切诸佛。尽现在际一切诸佛。并其众会。十方刹土。清净杂染。广狭大小。靡不皆现。亦现彼佛过去所行。檀那波罗蜜。随顺积集。一切施行。受者财物。本事影像。相应行海。亦现彼佛过去所行。尸罗波罗蜜。随顺积集。本事影像。相应行海。亦现彼佛过去所行。羼提波罗蜜。断截肢体。心无动乱。随顺积集。本事影像。相应行海。亦现彼佛过去所行。毗梨耶波罗蜜。勇猛不退。随顺积集。本事影像。相应行海。亦现彼佛过去所求。一切如来。禅那波罗蜜。随顺积集。而得成就。本事影像。相应行海。亦现彼佛过去所求。般若波罗蜜。一切如来所转法轮。所成就法。发勇猛心。一切皆舍。本事影像。相应行海。亦现彼佛过去所成。方便波罗蜜。乐见一切佛。乐行一切菩萨道。乐化一切众生界。本事影像。相应行海。亦现彼佛过去所发。愿波罗蜜一切菩萨。广大誓愿。清净庄严。本事影像。相应行海。亦现彼佛过去所成。一切菩萨。力波罗蜜。了种种行。清净和合。本事影像。相应行海。亦现彼佛过去所修。一切菩萨。智波罗蜜。圆满清净。种种差别。证悟法门。本事影像。相应行海。如是所现一切如来本事影像。相应行海。悉皆遍满广大法界。既至佛所。顶礼佛足。以为供养。修敬毕已。即于上方。化作一切金刚宝王种种庄严藏楼阁。及帝青金刚宝王莲华藏师子之座。诸菩萨众。各于其上。结跏趺坐。以演说三世如来名号。大音声海摩尼宝王。为髻明珠。庄严宝冠。以一切妙宝光焰炽盛。摩尼王网。罗覆其身。如是十方一切菩萨。各以种种神通。兴种种供养云。来会道场普周法界。此诸菩萨。并其眷属。皆从普贤行愿所生。以净智眼。普见三世一切诸佛众所乐见种种相海。得无碍耳。普闻十方一切如来所转法轮修多罗海。已得至于一切菩萨最胜自在究竟彼岸。于念念中。现大神变。能遍亲近十方诸佛。一身充满一切世界。普现诸佛道场众会。光明遍照一切世界。于一尘中。普现十方尽虚空界。一切世界。于彼世界现种种身。随诸众生应受化者。调伏成熟未曾失时。一切毛孔出大音声。周闻十方。演畅如来妙法轮云广大境界。知诸众生悉皆如幻。知诸如来悉皆如影。知诸界趣业行受生悉皆如梦。知诸世间所现果报如镜中像。知诸世间诸有生起如热时焰。知诸国土依心想住皆如变化。通达如来十种智力。威德自在。如大牛王。得无所畏能师子吼。深入无尽辩才大海。了知众生诸秘密海。深入文字语言智海。了达法界犹如虚空。得诸菩萨神通智慧。威力勇健摧伏魔军。智力明彻了达三世。知一切法无有违诤。而常趣求一切智地。以无断智入诸世间。以法界智流出教海。得神通力。能令十方一切世界。展转相入。得善根力。于诸世界自在受生。得周遍眼。普见十方一切世界广狭大小。得无碍智。于微细境现广大刹。于广大境现微细刹。以自在力。于一佛所。得一切佛功德智慧。威神所加。普见十方。无有疑惑。于一念顷。能以神通。普遍十方一切刹海。具足如是无量功德。诸大菩萨。满逝多林。皆是如来威神之力

于时上首诸大声闻。大智舍利弗。神通目揵连。摩诃迦叶。离婆多。须菩提。阿[少/兔]楼驮。难陀。劫宾那。迦旃延。富楼那弥多罗尼子等。在逝多林。皆悉不见如来神力。如来严好。如来境界。如来游戏。如来神变。如来尊胜。如来妙行。如来威德。如来加持。如来刹海。亦复不见。不可思议。菩萨境界。菩萨集会。菩萨遍入。菩萨亲近。菩萨神通。菩萨游戏。菩萨眷属。菩萨方处。菩萨师子座。菩萨宫殿。菩萨威仪。菩萨三昧。菩萨周遍观察。菩萨师子频申。菩萨勇猛。菩萨供养。菩萨授记。菩萨成熟。菩萨身业清净。菩萨智身圆满。菩萨愿身显示。菩萨色身普遍。菩萨相好具足。菩萨常光圆满。菩萨放大光网。菩萨起变化云。菩萨普遍方网。菩萨诸行圆满。如是种种。皆悉不见。何以故。以善根不同故。彼于过去。本不修集见一切佛种种神通妙善根故。本不赞说十方刹海普遍庄严净功德故。本不称叹诸佛世尊种种神通变化事故。本不能于生死之中发阿耨多罗三藐三菩提心故。本不劝发一切众生令住广大菩提心故。本不能令如来种性不断绝故。本不精勤摄受一切诸众生故。本不勤修一切菩萨波罗蜜故。本于生死不劝众生求智眼故。本不修习顺一切智诸善根故。本不觉了如来出世胜善根故。本不获得普遍严净一切佛刹神通智故。本不获得菩萨所知广大境界清净眼故。本不欣求超出世间究竟不共大善根故。本不发起一切菩萨广大誓愿出离智故。本不从于一切如来威力加持之所生故。本不能知一切诸法皆如幻故。本不能知菩萨所知思想执持皆如梦故。本不能得菩萨勇猛广大志乐深欢喜故。如是种种。皆是普贤智眼境界。不与一切二乘所共。以是因缘。彼诸上首大德声闻。不能闻。不能信。不能知。不能见。不能忆念。不能观察。不能筹量。不能思惟。不能证入。不能分别。何以故。诸佛菩萨神通境界。非诸二乘狭劣境故。是故虽在逝多林中。不见如来广大神变。复次彼诸声闻。无如是菩萨所修最胜善根故。无如是见佛神通清净智眼故。无如是甚深三昧微细观察故。无如是广大神力所加持故。无如是不可思议解脱门故。无如是神通自在故。无如是广大势力故。无如是广大威德故。无如是最胜住处故。无如是智眼所行境故。是故于此。不能知。不能见。不能入。不能得。不能遍解。不能出生。不能观察。不能忍受。不能修行。不能安住。不能开示。亦复不能广为人说。不能赞叹。不能指示。不能授与。不能摄取。不能劝进。不能教诲令其修习令其安住令其证入诸佛境界。何以故。彼诸声闻。无有如是大智慧故。依声闻乘。而出离故。入声闻道。得智慧故。修声闻行。求满足故。住声闻果。为究竟故。悟解声闻实谛智故。住于差别真实际故。乐住寂静。为涅槃故。于诸世间。舍大悲故。远离救护诸众生故。恒住自事。趣寂灭故。是故虽在逝多林中。不见如是种种神变。何以故。本于如来一切智性。不能志求。不能积集。不能乐欲。不能出生。不能修习。不能清净。亦于如来三昧神通。不能入。不能行。不能知见。不能证得。何以故。如是境界。唯诸菩萨广大智眼。乃能见知。非诸声闻所行境故。以是因缘。诸大声闻。虽复住在逝多林中。不见如来种种神变。种种加持。种种佛刹。种种严净。及大菩萨。普遍众会。游戏神通。皆悉不见。譬如恒河。两岸。多有百千亿无量饿鬼。裸露饥渴。羸瘦憔悴。皮肉筋骨。内外焦然。风飘日曝。遍体干枯。乌鹫豺狼。诸恶禽兽。竞来搏撮。为渴所逼。欲求水饮。虽住河侧。而不见河。设有见者。见其枯涸。或见流火。或见煻煨。何以故。深厚业障之所覆故。诸大声闻。亦复如是。虽复住在逝多林中。不见如来广大神变。何以故。不乐种智。无明翳瞙。蔽其眼故。不曾种植一切智地。胜善根故。譬如有人于众会中假寐昏寝。忽然梦见须弥山顶帝释所住善见宫城。殊胜宝殿。园苑庄严。天子天女。百千万亿柔软宝地。普散天华。种种衣树。出妙衣服。种种华树。开敷妙华。诸珍宝树。出诸珍宝。诸庄严树。出诸严具。诸音乐树。奏天音乐。无量诸天。于中游戏。其人自见。著天衣服。住止周旋。受诸快乐。其众会中。一切人众。虽同一处。不见不知。不能观察。何以故。此人梦中。所见境界。非彼众会所能见故。一切菩萨。及诸世主。现前所见。广大庄严。神通变化。亦复如是。以得一切佛加持故。以久积集善根力故。发一切智广大愿故。修习如来胜功德故。善住菩萨庄严道故。圆满一切种智门故。成就普贤诸行愿故。趣入菩萨一切智地清净解故。游戏菩萨一切三昧神通海故。观察菩萨一切境界智无碍故。是故。悉见如来世尊不可思议自在游戏神通境界。能入能知。一切声闻。诸大弟子。虽有智慧具胜神通。皆不能见。皆不能知。何以故。以无菩萨清净眼故。譬如雪山多诸药草。犹如种植处处出生。有大良医成就明智。知诸药性差别功能。随病所须。于中采取。其诸捕猎放牧之人。游止其中。不见不知。况能采取。此亦如是。以诸菩萨普入如来智慧境界。出生菩萨种种游戏。能了如来三昧境界。诸大弟子。本不修习一切种智。不能利乐一切众生。虽复住在逝多林中。不见不知如来三昧广大神变。譬如大地。众宝所依。多诸伏藏。百千万亿。珍奇杂宝。处处盈满。一一庄严。无不备足。有一丈夫。聪慧明达。善知宝藏所在之处。及知众宝功能势力。其人复有大福德力。能随所欲。自在而取。奉养父母。赈给宗亲。老病穷乏。靡不均赡。诸有所求。咸令充足。其余无福无智慧人。虽于宝处行住坐卧。以无智故。不见不知。此亦如是。诸大菩萨。以有清净普遍智眼。于逝多林。能入如来不可思议甚深境界。能见诸佛广大神变。能了诸佛一切法门。能入无边佛三昧海。能勤供事一切如来。能以胜法开悟众生。能以四摄摄受群品。彼诸声闻虽住林中。不能得见如来神力。亦复不见菩萨众会。譬如有人。以缯蔽目。至大宝洲。行住坐卧。不能得见宝树宝衣宝香宝果众宝形色贵贱功能。复有一人。开目至彼。一切皆见。悉能了知。诸菩萨等。亦复如是。至于如来大法宝洲最胜功德庄严之处。悉皆明见。诸大弟子。虽在林中亲近世尊。不见如来自在神变三昧境界。亦不得见普遍庄严菩萨众会。何以故。以诸声闻与佛智慧。不相应故。无明覆障蔽其眼故。无诸菩萨无碍智故。不能次第入法界故。以是因缘。不见如来自在三昧差别神变。譬如有药。名无垢光。若复有人。用涂其眼。眼得清净。一切闇色。不能为障。其人有时。处于夜闇。无量百千人众之内。悉见彼众形相威仪行住坐卧。此人所有。威仪形相。进退往来。彼诸人众。皆不能睹。此亦如是。彼诸菩萨。成就如来清净智眼。悉能明见一切世间。无有障碍。其所显示三昧神通。广大境界。大菩萨众。所共围绕。诸大声闻。悉不能见。譬如比丘于众会中。入遍处定。所谓地遍处定。水遍处定。火遍处定。风遍处定。青遍处定。黄遍处定。赤遍处定。白遍处定。天遍处定。种种众生身遍处定。一切音声语言遍处定。一切所缘遍处定。入此定者。见其所缘地水等相光明周遍。乃至一切所缘定境。其余大众。悉不能见。唯除有住此三昧者。此亦如是。如来所现。不可思议三昧神通广大境界。一切菩萨能入能知。一切二乘不知不见。譬如有人得翳形药。用以涂眼身则隐蔽。于众会中。行住往来。无能见者。而能悉睹众会中事。应知如来亦复如是。成就智眼。超出世间。普见世间。无有障碍。所现三昧神通境界。非诸声闻之所能知。唯除趣向一切智境。诸大菩萨乃能得见。譬如世人初始生时。则有二天。同时而生。一曰同生。二曰同名。彼天与人。恒相随逐。天常见人。人不见天。如来亦尔。住不思议一切智智广大三昧神通境界。诸大菩萨。众会庄严。彼诸声闻。悉不能见。譬如比丘得心自在入灭尽定。想受皆灭。六根作业。皆悉不行。亦非涅槃。世变迁流。不知不觉。何以故。由此定力所加持故。彼大声闻。亦复如是。虽复住在逝多林中。具足六根。而于如来自在神变广大境界。不见不知。不解不入。亦复不见菩萨众会三昧神通。何以故。如来境界。微细甚深。秘密广大。难见难知。难量难测。超过一切世出世间。不可思议。无能坏者。非诸声闻及辟支佛所知境故。是故如来自在神力。所现境界。不可思议。眷属庄严。菩萨众会。及逝多林。普遍一切无量阿僧祇清净世界。如是等事。一切二乘悉不能见。何以故。以非菩萨广大器故

尔时东方毗卢遮那焰愿藏光明菩萨摩诃萨。承佛威力。观察十方。而说偈言


　汝等观佛智　　微妙难思议
　于此逝多林　　神变无能胜
　大觉威神力　　显现无数行
　迷惑诸世间　　不解佛深法
　甚深法王法　　无量难思议
　所现诸神通　　举世无能测
　诸佛所现相　　称扬不可尽
　虽以相严身　　所现皆无相
　佛种种神变　　显现逝多林
　所现皆甚深　　言辞莫能及
　不思议亿刹　　具德诸菩萨
　众会广庄严　　奉佛故云集
　大愿悉皆满　　威仪无所著
　难思心境界　　举世莫能知
　利智辟支佛　　及彼大声闻
　皆悉不能知　　菩萨行境界
　菩萨智甚深　　最胜难超越
　建立精进幢　　一切无能动
　已入无量定　　已得大名称
　显现大神通　　遍周于法界　

尔时南方难摧伏速疾精进王菩萨摩诃萨。承佛威力。观察十方。而说偈言


　汝观诸佛子　　妙智功德藏
　能集菩提行　　安乐诸世间
　三昧妙威神　　智慧无边际
　彼心及境界　　一切皆甚深
　今此逝多林　　正遍知住处
　菩萨众云集　　普现大庄严
　汝观无所著　　菩萨大众海
　各坐莲华座　　安处于道场
　无去亦无来　　无依无所著
　究竟离分别　　普现于十方
　勇猛大智幢　　坚固无能动
　能于无相海　　现相满尘方
　十方诸亿刹　　一切诸佛所
　普诣不分身　　悉离有无相
　汝观释师子　　种种力神通
　能令大威德　　菩萨皆云集
　法界无分别　　诸佛身亦然
　世间唯假名　　佛子咸通达
　诸佛住真实　　寂灭平等际
　常转差别轮　　无动无分别　

尔时西方。普遍出生吉祥威德王菩萨摩诃萨。承佛威力。观察十方。而说偈言


　汝观无上士　　广大智圆满
　不择时非时　　演法恒无尽
　能摧诸外道　　种种差别见
　普随众生心　　为现神通力
　正觉非有量　　亦复非无量
　若量若非量　　牟尼悉超越
　如日处虚空　　光明恒遍照
　佛智亦如是　　能除三世暗
　譬如净满月　　一切皆乐见
　佛德圆满时　　见者咸欣悦
　譬如空中日　　周行无暂已
　诸佛现神通　　相续恒无尽
　譬如十方空　　不碍于诸刹
　智灯照世王　　无碍心如是
　譬如世间地　　一切同所依
　诸佛于众生　　为依亦如是
　譬如迅疾风　　行空无所碍
　佛智亦如是　　不碍于世间
　譬如大水轮　　世界所依止
　三世佛亦然　　恒依智轮住　

尔时北方无碍吉祥胜藏王菩萨摩诃萨。承佛威力。观察十方。而说偈言


　譬如大宝山　　普益诸含识
　见佛亦如是　　能生出世智
　譬如大海水　　深广净无垢
　见佛亦如是　　能消诸渴爱
　譬如须弥山　　高出于大海
　智山亦如是　　安住深法海
　譬如深大海　　众宝之所生
　觉海亦如是　　能生诸智宝
　世雄甚深智　　无数亦无量
　所现诸神通　　无能测量者
　譬如巧幻师　　幻作种种相
　佛智亦如是　　现化量难思
　譬如摩尼珠　　所欲皆随意
　佛宝亦如是　　能满诸净愿
　譬如光净宝　　遍照于虚空
　佛宝亦复然　　普照于群有
　譬如八面宝　　照现于诸方
　无碍大智灯　　遍照于法界
　譬如水清珠　　能清诸浊水
　见佛亦如是　　诸根悉清净　

尔时东北方妙变化遍法界愿月王菩萨摩诃萨。承佛威力。观察十方。而说偈言


　譬如帝青宝　　照物皆同色
　众生见佛时　　同佛菩提色
　一一刹尘中　　诸佛现神变
　念念常不断　　所化皆清净
　甚深希有智　　不可得思议
　菩萨乃能知　　群生莫能入
　佛身极清净　　具足相庄严
　普入于法界　　成就诸菩萨
　不可思议刹　　皆现成正觉
　降魔坐道场　　菩萨众围绕
　释迦无上尊　　于法恒自在
　一切极微刹　　神通不可量
　菩萨种种行　　无碍妙光明
　佛力不思议　　一切皆能现
　佛子应善学　　甚深诸佛法
　证入诸法中　　无著智境界
　法王大威力　　常转妙法轮
　所现诸神通　　能净十方界
　甚深圆满智　　世间真实宝
　佛智大龙王　　随心悉能济　

尔时东南方法慧光明威德王菩萨摩诃萨。承佛威力观察十方。而说偈言


　尽十方三世　　一切大声闻
　不能知如来　　所有微妙法
　复尽彼三世　　十方诸缘觉
　亦不知如来　　所有神通事
　况复处流转　　盲瞑诸凡夫
　结使之所缚　　而能测佛境
　如来无碍智　　过量及非量
　离于语言道　　一切无能说
　佛以相严身　　凝光如满月
　曩劫因修忍　　化现于十方
　谛观诸佛力　　三昧及神通
　亿劫共思量　　不能知少分
　谛观诸佛智　　自觉妙难思
　一一功德门　　无能测边际
　若有发大愿　　爱乐于佛法
　于斯难见境　　通达不为难
　若以清净心　　精勤集福智
　具足大功德　　闻教能随入
　若人依佛慧　　志愿亦弘深
　是向佛菩提　　当成一切智　

尔时西南方摧碎一切魔力智幢王菩萨摩诃萨。承佛威力。观察十方。而说偈言


　智身无所著　　远离于身相
　难思佛境界　　众圣莫能知
　不思议净业　　起此微妙身
　相好及光明　　三世无能碍
　遍照于世间　　法界恒清净
　开佛菩提门　　常生一切智
　体净无诸垢　　远离一切障
　犹如世间日　　普放智光明
　永绝三界流　　能除生死怖
　成就诸菩萨　　令满菩提愿
　显现无量色　　此色无依住
　所现虽无量　　一切难思议
　佛于一念中　　普现难思事
　菩提深境界　　无有能测知
　佛于一念中　　显现三世佛
　所现虽无尽　　念性曾无异
　智者应善思　　念念恒相续
　唯智无别业　　专向佛菩提
　是法难思议　　性离于言说
　亦非心境界　　诸佛从此生　

尔时西北方毗卢遮那愿智星宿幢菩萨摩诃萨。承佛威力。观察十方。而说偈言


　净念离痴乱　　勇猛恒持法
　圆满智能观　　无尽菩提海
　若得决定解　　则能入佛境
　自在智从生　　永断诸疑惑
　念念心增进　　所行无懈倦
　于法常志求　　究竟诸佛法
　从彼诸善根　　能生广大信
　常乐常观察　　无相无依住
　亿劫常修集　　圆满诸善根
　皆为佛菩提　　证于无比乐
　行于生死中　　不著于生死
　于法无疑惑　　常乐佛境界
　于诸有为法　　世间虚妄乐
　永离贪著心　　专求佛功德
　凡夫迷佛智　　没溺生死流
　菩萨无著心　　普救咸令出
　菩萨无动行　　举世无能测
　普现随类身　　等与群生乐
　已净菩提智　　于世起慈悲
　如日出世间　　光照无边际　

尔时下方破诸盖障勇猛智自在王菩萨摩诃萨。承佛威力。观察十方。而说偈言


　无量亿千劫　　佛名难得闻
　况复于现前　　见佛除疑惑
　如来无尽智　　照世圆满灯
　三世流福河　　能令众清净
　如来妙色身　　清净无过失
　亿劫常瞻仰　　其心无厌足
　佛子善观察　　如来妙色身
　智净恒无著　　能成自他利
　如来深智力　　无尽妙辩才
　开佛菩提门　　所说皆无碍
　牟尼遍照尊　　导彼难思众
　授胜菩提记　　令登解脱门
　广大福德聚　　出兴于世间
　开悟诸群生　　令集菩提行
　曾供养诸佛　　智度恒清净
　能破诸惑网　　永除恶道怖
　能观两足尊　　发大菩提愿
　获佛自在力　　能生大智光
　若见人中尊　　求佛心决定
　当知如是人　　必获如来智　

尔时上方普遍法界大愿际菩萨摩诃萨。承佛威力。观察十方。而说偈言


　牟尼殊特尊　　众德皆圆满
　见者心清净　　回向大菩提
　如来兴出世　　寂静大慈悲
　普转妙法轮　　利益诸含识
　佛于无量劫　　勤苦为众生
　云何诸众生　　能报大师恩
　宁受三涂苦　　备经无量劫
　终不舍如来　　而求于出离
　宁代诸众生　　永受轮回苦
　终不舍如来　　而求于少乐
　宁恶道多劫　　受苦闻佛名
　不愿生善道　　暂时不闻佛
　宁地狱多劫　　受苦常见佛
　不愿离三涂　　生无佛法处
　何故于恶道　　而无厌离心
　由见于法王　　智慧常增长
　见佛自在力　　能除一切苦
　得入诸如来　　甚深智境界
　若得见佛时　　灭除诸恶趣
　增长福智芽　　必获菩提果
　众生若见佛　　能破种种疑
　世出世间乐　　所愿皆圆满　


大方广佛华严经卷第二
大方广佛华严经卷第三

　　　　罽宾国三藏般若奉　诏译


　　入不思议解脱境界普贤行愿品

尔时普贤菩萨摩诃萨。普观一切菩萨众会。欲为开发如来最上师子频申大三昧故。以等虚空界方便。等三世方便。等法界方便。等一切世界。等一切业。等一切众生心。等一切众生欲。等一切众生根。等一切众生成熟时。等一切法光影方便。告诸菩萨言。佛子我今为汝。以十种法门清净名句。开示演说师子频申广大三昧神通境界。何等为十。所谓等虚空界。如来所现遍法界。一切佛刹。极微尘中。一切诸佛出兴次第。及一切刹成坏次第。法门名句。等虚空界。一切佛刹。尽未来际一切劫中。赞叹如来殊胜功德。法门名句。等虚空界。一切佛刹如来出世。显现无量菩提门海。法门名句。等虚空界一切佛刹。如来所坐。最胜道场。菩萨众会。圆满境界。法门名句。一切毛孔。于念念中。出等三世一切诸佛变化身云。充满法界。法门名句。以威神力。能令一身。普现十方一切刹海。光明遍照诸佛世界。法门名句。以威神力。能于一切诸境界中。普现三世一切诸佛。种种神变。如观掌中。明了显现。法门名句。能令三世一切佛刹极微尘中。普现三世一切佛刹。极微尘数佛。显现种种神通境界。经于劫海。相续不断。法门名句。能令一切毛孔出声。演说三世一切诸佛。大愿海音尽未来际。加持出生。一切菩萨。法门名句。能令所处师子之座。量同法界。最胜觉解。大菩萨众。庄严道场。遍一切处。尽未来际。转于法轮。无间成熟。相续不绝。法门名句。佛子此十法句。以为其首。有不可说佛刹极微尘数清净名句微妙法品。皆是如来智慧境界。非我及汝所能证知。尔时普贤菩萨。欲重宣此如来所入师子频申广大三昧少分境界。承佛神力。一心瞻仰。观察如来不可思议菩萨众海。观察如来不可思议三昧神通种种变现。观察如来不可思议入出一切诸世界海。观察如来不可思议入一切法幻智境界。观察如来不可思议普现三世一切诸佛悉皆平等。观察如来不可思议无量无边诸语言道开悟一切诸法门海。而说偈言


　一一毛孔中刹海　　等一切刹极微数
　佛悉于中坐道场　　菩萨众会共围绕
　一一毛孔所有刹　　佛悉于中坐道场
　安处最胜莲华座　　普现神通周法界
　一毛端处所有佛　　一切刹土极微数
　悉于菩萨众会中　　皆为宣扬普贤行
　如来安坐于一刹　　一切刹中无不现
　十方无尽菩萨云　　普共同来集其所
　功德光明菩萨海　　百千亿刹极微数
　俱从会起赞如来　　遍往十方充法界
　自在游于深法界　　悉住普贤无等行
　现一切刹放光明　　普入无边诸佛会
　普于十方一切刹　　安住最胜诸佛所
　听闻正法具修行　　一一土经无量劫
　菩萨常修种种行　　皆入普贤愿海中
　住佛境界德无边　　法海光明无不遍
　通达普贤广大行　　出生诸佛无尽法
　赞佛功德海无涯　　现众神通充法界
　身云普现如尘数　　念念恒周一切刹
　甘露法雨润群生　　普遍法界令开悟　

尔时世尊。以最胜甚深广大意乐正念思惟。欲令众会诸菩萨等。安住如来师子频申大三昧故。从眉间白毫相中。放大光明。名普照现三世法界门。以不可说佛刹极微尘数光明。而为眷属。普照十方一切刹海。时逝多林菩萨众会。悉见十方尽法界虚空界一切世界所有极微。一一极微。各有一切佛刹极微尘数诸佛国土。种种名字。种种色相。种种庄严。种种清净。种种依住。种种形状。如是一切诸国土中。皆有最胜菩提道场。一一道场。皆有庄严宝师子座。一一座上。皆有菩萨。成等正觉。一切菩萨所共围绕。一切世主。恭敬供养。或见处在不可说佛刹大众会中。转正法轮。其声无碍。遍周法界。或见处在天王宫中。龙王宫中。夜叉王宫。乾闼婆阿修罗迦楼罗紧那罗摩睺罗伽人非人等诸王宫中。及余人间。村营城邑。王都聚落。乃至种种众生住处。现种种神力。说种种法门。所谓。生种种族姓。受种种色身。住种种威仪。示种种相好。佩种种圆光。放种种光网。处种种众会。入种种三昧。起种种神变。现种种威力。发种种音声。出种种言辞。以种种名句。演种种教法。如此会中。菩萨大众见于如来甚深三昧广大神变。如是尽法界虚空界。东西南北。四维上下。遍一切处。种种方转变中。种种方法门中。种种方想住中。种种方出生中。种种方分齐中。种种方解起中。种种方海中。皆依于众生心想而住。始从前际。至今现在。所有一切国土身。一切众生身。一切毛孔中。一切极微中。及彼一切虚空界中。一一毛端量处皆有一切刹土。极微尘数。种种刹海。种种业起。相续不断。次第而住。其中所有。道场众会。见佛神力。悉亦如是。以得见佛神通力故。悉能遍入十方三世一切世界众生心中。现其影像。随诸众生。种种乐欲。出妙言音。随其所应。演说诸法。普入众会中。普现众生前。色相有别。智慧无异。遍一切刹。尽未来际。自在示现常无休息。教化调伏一切众生。其有见此神通力者。皆是毗卢遮那如来。过去修集愿力。善根之所摄受。或昔曾以四摄善根之所摄受。或是往昔见闻忆念亲近供养之所成熟。或是往昔令其发起阿耨多罗三藐三菩提心。或昔曾于如来所。修菩萨行时。经游之处。勇猛精勤。善根所摄。或昔曾于一切佛所。与佛同种相似善根。或是如来于过去时。为求无上一切智故。种种方便教化成熟。是故皆得入于如来不可思议甚深三昧尽法界虚空界广大神变。或有得见入佛法身。或有得见入佛色身。或有得见入佛智身。或有得见入于如来过去所行清净行海。或有得见入于如来究竟圆满功德彼岸。或有得见入于菩萨庄严行轮。或有得见入于菩萨所证诸地。或有得见入于如来成正觉智。或有得见入佛所住诸三昧门平等神变。或有得见入于如来十种智力四无所畏。或有得见入于如来四无碍解辩才大海。入如是等十不可说佛刹极微尘数如来种种大神变海。彼诸菩萨。以种种信。种种解。种种道。种种门。种种入。种种教。种种随顺。种种方所。种种根器。种种国土。种种世界。种种智慧。种种法聚。种种神变。种种方便。种种三昧。以如是等。入于如来神变大海。云何菩萨种种三昧。所谓入一切菩萨普遍庄严法界三昧。菩萨光照三世无碍境三昧。菩萨法界无断智光明三昧。菩萨住一切佛境界三昧。菩萨光照无边虚空际三昧。菩萨入出游戏如来自在力三昧。菩萨勇猛无畏奋迅庄严三昧。菩萨入一切法界方便漩澓藏三昧。菩萨遍法界如月普现以无碍音演一切法三昧。菩萨种种法云平等庄严三昧。菩萨离垢缯系顶法王幢三昧。菩萨观一切佛智慧海三昧。菩萨无分别光幢照一切世间差别身三昧。菩萨入如来无分别境界身三昧。菩萨大悲藏随一切世间转三昧。菩萨安住一切法无依迹威力三昧。菩萨照一切法最极寂静圆满智三昧。菩萨知诸法空巧能化现遍一切世间三昧。菩萨威力平等普出生一切佛刹三昧。菩萨于一切佛刹现成正觉庄严相三昧。菩萨观一切世间色空三昧。菩萨不著一切世间最胜圆满空三昧。菩萨出生一切如来威力母三昧。菩萨修行入一切佛究竟功德海三昧。菩萨观察一切境界出生神变尽未来际威力三昧。菩萨入一切如来次第本事海三昧。菩萨能以威力尽未来际护持一切如来种性三昧。菩萨以决定解力令现在十方一切佛刹皆清净三昧。菩萨一刹那中普照一切佛差别住处三昧。菩萨深入观察无碍际三昧。菩萨能以威力令一切世界为一佛刹三昧。菩萨出生一切佛变化身三昧。菩萨以金刚智知一切诸根海三昧。菩萨知一切如来同一胎藏身三昧。菩萨知一切法界随所安立悉住心念际三昧。菩萨于一切法界广大刹中现成正觉及般涅槃大威力三昧。菩萨令住最上威力处三昧。菩萨照一切佛刹众生身无分别威力三昧。菩萨入一切佛智慧旋转藏三昧。菩萨知一切法性相差别三昧。菩萨一刹那中以无分别智普见三世法三昧。菩萨念念中普现法界藏身三昧。菩萨以勇猛智如师子王随顺悟解一切如来种姓三昧。菩萨观一切法界圆满智慧眼三昧。菩萨正勇猛趣向十力三昧。菩萨以普遍眼观察一切圆满功德三昧。菩萨遍照出生一切众生色相圆满三昧。菩萨旋转不动藏三昧。菩萨演说一法普入一切法三昧。菩萨于一法以一切言辞差别训释辩才三昧。菩萨演说一切佛无二法句威力幢三昧。菩萨知三世无碍际三昧。菩萨随顺悟解一切劫无差别三昧。菩萨入微细十力方便三昧。菩萨以金刚智起一切菩萨行三昧。菩萨能于十方随心速疾普现身云三昧。菩萨现遍法界成正觉身种种神变三昧。菩萨受一切触安乐幢三昧。菩萨出一切庄严具庄严虚空界三昧。菩萨念念中出等一切世间数变化形像云三昧。菩萨如来无垢月光照虚空三昧。菩萨一切如来加持三昧。菩萨一光照一切法根本差别庄严三昧。菩萨广演一切法义灯三昧。菩萨照十力境圆满三昧。菩萨三世诸佛星宿幢三昧。菩萨一切佛一密藏三昧。菩萨观一切相皆究竟三昧。菩萨无尽福德藏三昧。菩萨见尽无边佛境界三昧。菩萨见一切法如金刚师子吼威力三昧。菩萨现一切如来变化正见平等三昧。菩萨一切佛日念念周行三昧。菩萨一念普照三世法三昧。菩萨普音演说净光等照一切法自性清净三昧。菩萨见一切佛差别力三昧。菩萨见一切佛觉一切差别法界如莲华开敷三昧。菩萨观察诸法如虚空无住处三昧。菩萨一方普出十方海旋转藏三昧。菩萨入一切法界门三昧。菩萨一切法海差别藏身三昧。菩萨以寂静身放差别光照一切众生身三昧。菩萨一刹那心以大愿力出生一切神通三昧。菩萨常于一切处正觉威力普遍三昧。菩萨随顺悟解以一庄严入一切法界三昧。菩萨正念一切佛身普照三昧。菩萨悟解最胜神通智遍一切世界三昧。菩萨一念令无量教字本母普遍法界三昧。菩萨以一教法庄严一切法界法光明三昧。菩萨一切佛威力光明圆满轮三昧。菩萨以行愿网摄一切众生界三昧。菩萨见一切世界不断绝三昧。菩萨莲华吉祥种种神变普游步三昧。菩萨知一切众生身旋转智三昧。菩萨威力普现一切众生前三昧。菩萨悟解一切众生音声言辞秘密海三昧。菩萨观一切众生差别智三昧。菩萨无分别大悲藏三昧。菩萨入一切如来际三昧。菩萨观察一切如来解脱处师子频申三昧。彼诸菩萨。以如是等不可说佛刹极微尘数菩萨三昧。而为方便。入毗卢遮那如来过去所修广大功德念念充满一切法界诸佛三昧大神变海。其诸菩萨。住逝多林。不离如来道场众会。各各自见。普于十方一切佛刹极微尘数广大世界。坐于种种宝莲华藏师子之座。皆已具足广大智慧。普现种种神通境界。已住寂静诸菩萨地。自在出生明利智慧。已得随顺普遍智行。从佛智慧种性而生。已证现前一切智智。得无痴翳清净智眼。善巧调御一切众生。住一切佛平等法性。于一切法。顺悟随解。已能观察一切诸法自性清净。知诸世间究竟寂灭无有所依。普诣十方一切国土。而无所著。常勤观察一切世间。而无所住。普往十方一切刹土。而无所去。已入一切妙法宫殿而无所来。遍于诸法。了达性空。知无积聚。而恒教化成熟众生。示诸众生安乐行处。开示智慧解脱境界。恒以智身。住离贪际。超越一切生死苦海。普示众生诸蕴实际。智光圆满照彻一切。定力坚固无能倾动。于诸众生常起大悲。了一切法悉皆如幻。知诸世间悉皆如梦。观一切佛现差别身悉皆如影。知所说法音声语言悉皆如响。现见诸法生成住持悉皆如化。善能积集最胜行愿。普遍智慧。圆满清净。善巧随顺。究竟寂静。善入总持种智境界。具足无畏诸三昧力。勇猛精进遍修诸行。住法界际获明智眼。到一切法无所住处。修习无边智慧行海。到智波罗蜜究竟彼岸。得般若波罗蜜之所摄持。以神通波罗蜜。度诸众生。依禅波罗蜜。得心自在。证一切佛真实境界。以善巧智开示法藏。以明了智训释文词。以辩才力说无尽法。雄猛无畏能师子吼。常乐观察无差别法。以净慧眼普观一切。无生智月等照世间。观诸众生见真实谛。福智坚固如金刚山。一切譬谕说不能及。增长一切智慧根芽。勇猛精进摧诸魔众。无量智慧威光圆满。身相殊特超诸世间。得一切法无碍智慧。解了诸法尽无尽际。智慧清净住普遍际。能遍随顺入真实际。无相观智常现在前。善巧圆满诸菩萨行。以无二智观诸世间。知诸众生往来所趣。遍诸佛刹得圆满智。于一切法离诸暗障。普放法光照十方界。为诸世间最胜福田。广大愿轮如月普现。福德超胜如须弥山。一切世间无能过者。摧伏一切外道邪论。于一切刹普现其身。以微妙音。演说诸法。普见诸佛心无厌足。已得诸佛自在威力。随所应化。现种种身。乘大智舟。泛生死海。周旋普济。所往无碍。智慧圆满。身光映彻。如日轮出普照世间。随众生心。现众色像。知诸众生根性欲乐。入于无诤清净境界。知一切法自性无生。以自在智。能令一切小大境界互相涉入。决了佛地甚深理趣。知诸世间文字句义。以无尽句说无尽法。于一句中。演出一切修多罗海。具足获得广大智慧陀罗尼身。随所受持。尽未来劫。初无忘失。一念能忆不可说劫宿住之事。一念能了三世一切诸众生心。与诸众生一切诸佛总持法藏。常转清净不退法轮。令诸众生生大智慧入佛境界。具一切智。常善安住甚深三昧。巧能分别一切法句。而于诸法悉无所著。最胜智慧自在游戏。于诸境界。皆得解脱。观察一切净庄严身。其身普入十方法界。随所应化悉能遍往。知诸刹海所有极微。悉于其中现成正觉。于无色性现一切色。能以一方入一切方。其诸菩萨。具足如是无量智慧功德之藏。十方所有一切诸佛。悉共称扬。说其功德。不能令尽。靡不咸在逝多林中。悉见于佛光明所照。深入如来功德大海

尔时彼诸菩萨。得不思议正法光明照故。其心欢喜。安隐快乐。各于其身及师子座。众宝楼阁。诸庄严具。遍逝多林。凡所受用。一切物中。化出种种大庄严云。充满十方一切法界。所谓于念念中。普放一切微妙广大光明网云。充满法界。遍能开觉一切众生。咸令欢喜。于念念中。出现一切摩尼铃云。充满法界。出微妙音。称扬赞叹三世诸佛一切功德。于念念中。出现一切天音乐云。充满法界。出微妙音。演说众生诸业果报。于念念中。出现一切诸大菩萨种种行愿身色相云。充满法界。悉以妙音。说诸菩萨所有一切广大行愿。于念念中。出现一切如来自在种种神通妙变化云。充满法界。以随类音。遍众生界。演说诸佛广大言音。于念念中。出现一切种种庄严诸相随好菩萨身云。充满法界。遍一切刹。说诸如来普于十方一切国土出兴次第相续不断。于念念中。出现一切三世如来菩提场云。充满法界。显现诸佛成等正觉。普遍观察显示成佛庄严功德。于念念中。出现一切诸大龙王相似身云。充满法界。一一身云遍诸佛刹。普雨一切诸上妙香。于念念中。出现一切诸世间主相似身云。充满法界。一一世主。普遍观察演说普贤菩萨之行。于念念中。出现一切妙宝光明净佛刹云。充满法界。显示十方一切诸佛所转法轮。是诸菩萨。以得如是不可思议光明所照。入于广大不可思议神通境界。法应如是出兴此等不可说佛刹极微尘数种种神变大庄严云。尔时文殊师利菩萨摩诃萨。承佛威力。欲重开示逝多林中诸神变事。观察十方。而说偈言


　汝应观此逝多林　　广博庄严量无际
　一切身云皆示现　　以佛威神充法界
　清净色相庄严身　　十方无量诸佛子
　咸来影现道场中　　众会普观无不见
　从诸佛子毛孔中　　演佛法音若雷震
　焰云种种庄严相　　普遍十方一切刹
　又于宝树华叶中　　出现梵释庄严相
　动止威仪恒寂静　　从禅定起而游步
　佛身一一毛孔中　　常现难思众菩萨
　相好端严甚微妙　　悉与普贤菩萨等
　逝多林上诸严具　　充遍虚空发妙音
　赞说三世诸菩萨　　种种庄严功德海
　逝多林中诸宝树　　亦出无量妙音声
　演说一切诸群生　　种种业报差别海
　林中所有诸境界　　悉现三世诸如来
　十方刹海极微中　　皆起神通无不遍
　一切刹海极微中　　所有十方诸国土
　于佛一一诸毛孔　　普遍庄严皆显现
　宝焰香云皆现佛　　等众生数遍世间
　一一咸起大神通　　方便随宜而化度
　如虚空量宝宫城　　尽妙庄严如日现
　宝藏及与菩提树　　靡不普遍于十方
　十方三世诸如来　　所有道场菩萨众
　劫海修行功德相　　一切于此林中现
　普贤大行诸菩萨　　已于刹海具庄严
　其数无量等群生　　于此林中无不见　

尔时彼诸菩萨。蒙佛三昧光明照故。一一皆得不可说佛刹极微尘数大悲门。以得如是大悲门故。摄受利益安乐众生。即于其身一一毛孔。各出不可说佛刹极微尘数众色光明。一一光明。各各化现不可说佛刹极微尘数菩萨身云。复出一切世主相似身云。充满十方一切法界普现一切诸众生前。随诸众生身相言音。种种方便教化调伏。令其成熟。或现不可说佛刹极微尘数诸天宫殿退堕无常门。或现不可说佛刹极微尘数一切众生随业受生门。或现不可说佛刹极微尘数梦中境界令心觉悟门。或现不可说佛刹极微尘数一切菩萨圆满诸行门。或现不可说佛刹极微尘数一切菩萨圆满大愿门。或现不可说佛刹极微尘数震动世界门。或现不可说佛刹极微尘数一切如来悉舍内外檀波罗蜜门。或现不可说佛刹极微尘数一切如来修诸功德正行圆满尸波罗蜜门。或现不可说佛刹极微尘数一切菩萨断截肢体心无动乱羼提波罗蜜门。或现不可说佛刹极微尘数一切菩萨勤修种种智慧神通毗梨耶波罗蜜门。或现不可说佛刹极微尘数修诸静虑等持等至神通解脱禅波罗蜜门。或现不可说佛刹极微尘数智光照世般若波罗蜜门。或现不可说佛刹极微尘数勤求佛法为一一名句一一文义。皆舍国城妻子财物无数身命门。或现不可说佛刹极微尘数于诸如来亲近供养。咨求请问一切法要心无疲厌门。或现不可说佛刹极微尘数随诸众生根欲成熟。往诣其所开发示导令其悟入智海光明门。或现不可说佛刹极微尘数一切菩萨大福智聚。摧伏众魔制诸外道胜幢威力门。或现不可说佛刹极微尘数知一切工巧技术明智门。或现不可说佛刹极微尘数知一切众生心行微细差别明智门。或现不可说佛刹极微尘数知一切诸法种类差别殊胜明智门。或现不可说佛刹极微尘数知一切众生种种心乐差别明智门。或现不可说佛刹极微尘数知一切众生根行差别烦恼习气令其除灭明智门。或现不可说佛刹极微尘数知一切众生品类差别业报明智门。以如是等不可说佛刹极微尘数诸方便门。往诣一切众生住处。摄受调伏。而成熟之。所谓。或往梵王宫。或往帝释宫。或时往诣天龙夜叉乾闼婆阿修罗迦楼罗紧那罗摩睺罗伽人非人等阎摩罗界诸王宫中。或往畜生饿鬼地狱之所住处。以平等大悲。平等大愿。平等智慧。平等三昧。教化摄取。而调伏之。彼诸众生。或有见已而调伏者。或有闻已而调伏者。或有忆念而调伏者。或闻音声而调伏者。或闻名号而调伏者。或见圆光而调伏者。或见光网而调伏者。随诸众生心之所乐。皆诣其所。令其获益。而此林中一切菩萨。为欲成熟诸众生故。虽以神力或时现处种种严饰诸宫殿中。或时示现住自楼阁宝师子座。道场众会。所共围绕。充满十方一切刹海。普遍示现。皆令得见。然亦不离此逝多林如来之所。又此菩萨为欲成熟诸众生故。示现无量变化身云。或现其身眷属庄严。或现其身独一无侣。所谓或现沙门身。或现婆罗门身。或现异道出家身。或现苦行身。或现充盛身。或现医王身。或现商主身。或现淫女身。或现妓乐身。或现毗沙门身。或现世主身。或现奉事诸天身。或现工巧技术身。现如是等诸变化身。往诣一切诸众生所。随其所应。起如幻智。于诸世间。犹如帝网。行菩萨行。以种种形相。种种威仪。种种音声。种种言论。种种住处。演说诸法。所谓或说一切世间工巧事业。或说一切福德智慧照世明灯。或说一切所证真实威力加持。或说一切业力所持庄严世趣。或说一切建立十方清净乘位。或说一切圆满智灯照法境界。如是菩萨。虽普周遍十方法界。教化调伏。成熟众生。而亦不离此逝多林如来之所


大方广佛华严经卷第三
大方广佛华严经卷第四

　　　　罽宾国三藏般若奉　诏译


　　入不思议解脱境界普贤行愿品

尔时文殊师利童子。从善住楼阁出。与无量同行大菩萨众。及常侍卫诸金刚神。普为世间。现大威力身众神。久发坚誓供养诸佛足行神。念昔大愿乐闻正法相续不断主地神。深净大悲庄严法界普润众生主水神。智慧威力光明遍照主火神。摩尼宝冠以严其首主风神。光照十方差别仪式主方神。专勤除灭无明黑闇主夜神。一心开现如来智日主昼神。普遍庄严虚空法界主空神。能勤方便拔济众生出生死海主海神。常勤积集出过心量趣一切智胜幢善根主山神。发大誓愿运度众生称赞诸佛勇猛无倦主河神。常勤守护一切众生菩提心城主城神。常勤守护一切众生诸大龙王。常勤守护一切智城诸夜叉王。常令众生增长欢喜乾闼婆王。常勤除灭一切饿鬼所有饥渴鸠槃茶王。恒愿拔济一切众生度生死海迦楼罗王。愿诸众生普得成就超诸世间如来力身阿修罗王。曲躬恭敬乐见诸佛种种功德摩睺罗伽王。深厌生死常乐瞻仰诸佛相好诸大天王。尊重于佛恭敬供养称扬赞叹诸大梵王。文殊师利。与如是等种种色像威德庄严大菩萨众。及诸世主。前后围绕。从自住处来诣佛所。右绕如来。经无量匝。以诸供具种种供养。供养毕已。顶礼辞退。右绕而出。往于南方

尔时尊者舍利弗。承佛神力。见文殊师利菩萨。与如是等诸大菩萨。及诸世主种种神通威德自在众会庄严。从逝多林。安详而出。作是思惟。我今当与文殊师利。俱往南方。时舍利弗。即与眷属六十比丘。前后围绕。出自住处往诣佛所。到已顶礼。一心观佛。具白世尊。世尊听许。右绕三匝。作礼辞退。往文殊师利童子所此诸比丘。皆舍利弗之所化度。出家未久。自所同住。所谓海觉比丘。妙德比丘。福光比丘。大悲比丘。电德比丘。净行比丘。天德比丘。实慧比丘。梵胜比丘。寂慧比丘。与如是等六十人俱。曾于过去。供养诸佛。深种善根。于甚深法。悉能悟解。深信趣入最极清净。志行宽博。等佛境界。于佛教法。能正修行。悉能了知诸法本性。能大饶益成熟众生。常乐勤求诸佛功德。皆是文殊师利童子之所教化

尔时尊者舍利弗。将诸比丘。随路而行。观诸比丘。告海觉言。汝可观察文殊师利清净相好庄严之身。诸天及人莫能思议。汝可观察文殊师利圆光映彻普照十方能令众生心生欢喜。汝可观察文殊师利放光明网。微妙庄严。除灭众生无量苦恼。汝可观察文殊师利众会威德。皆是菩萨往昔善根之所摄受。汝可观察文殊师利所行之路。左右八步清净平坦。众宝庄严。汝可观察文殊师利所住之处。周回十方常有道场。显现庄严随逐而转。汝可观察文殊师利所行之路。具足无量福德庄严。左右两边。皆有伏藏。种种珍宝自然而出。汝可观察文殊师利。由昔供养诸佛善根。随其所在有杂宝树。于其树间宝藏开敷。出庄严具。汝可观察文殊师利。随其所在一切世主兴供养云。雨诸供具。周布陈列。以为供养。汝可观察文殊师利。十方诸佛将说法时。悉放眉间白毫光明。来照其身。从顶上入。尔时尊者舍利弗。为诸比丘。称扬赞叹开示演说。文殊师利如是无量种种功德具足庄严。时诸比丘闻是赞已。心意清净。信解坚固。踊跃欢喜。不能自持。形体柔软。诸根和悦。垢障咸尽。忧苦悉除。常见诸佛。恒闻正法。回向趣求一切智智。成就菩萨无碍善根。逮得菩萨无量诸力。出生无尽圆满大悲。发起无边广大誓愿。深入诸度。究竟彼岸。十方佛海。皆悉现前。于佛境界。深生信乐。即白尊者舍利弗言。唯愿和尚。将道我等。亲近于彼胜妙丈夫。时舍利弗。即与俱行诣文殊师利童子所。见已顶礼白言。仁者此诸比丘。愿得奉觐。尔时文殊师利童子。与无量自在神通菩萨围绕。并其大众。种种眷属。如象王回。观诸比丘。时诸比丘。头面礼足。恭敬合掌。白如是言。唯愿。大圣文殊师利。和尚舍利弗。世尊释迦牟尼。悉当证知。我等今以得见大士胜妙丈夫。奉觐瞻礼。恭敬信乐。所有善根。及以我等过去所集福智善根。以此善根。愿令我等。于仁所有如是色身。如是相好。如是音声。如是自在。一切功德。悉当具得

尔时文殊师利菩萨。告诸比丘言。若善男子善女人。成就十种趣大乘法。无疲厌心。则能速疾深入如来究竟之地。况菩萨地。何等为十。所谓见诸如来。以广大心。亲近供养。心无疲厌。积集成就。一切善根。究竟不退。心无疲厌。勤求一切诸佛正法。心无疲厌。勤行一切菩萨殊胜诸波罗蜜。心无疲厌。普遍修习一切菩萨甚深三昧。心无疲厌。次第趣入三世流转一切诸法。心无疲厌。庄严十方一切刹海。悉令清净。心无疲厌。教化调伏一切众生。皆令成熟。心无疲厌。于一切刹。行菩萨行。经一切劫。心无疲厌。为欲成熟一众生故。修一切刹极微尘数波罗蜜门。成就圆满如来一力。如是次第。为一切众生。成就如来一切智力。心无疲厌。比丘当知。若善男子善女人。成就深信。发此十种无疲厌心。则能长养一切善根。舍离一切生死流转。悉能超出一切世间。不堕声闻辟支佛地。成就如来一切种性。满足菩萨清净大愿。积集一切如来功德。修行一切菩萨诸行。获得如来力无所畏。摧伏众魔及诸外道。灭除一切烦恼习气。入菩萨地。近如来地。时诸比丘闻此法已。即时同证广大三昧。名见一切佛境界无碍眼。得此三昧威神力故。悉见十方一切世界诸佛如来。及其所有道场众会。亦悉见彼一切世界所有众生种种趣类各各差别。亦悉见彼一切世界同异染净各各差别。亦悉见彼一切世界所有极微尘相差别。亦悉见彼诸世界中一切众生所住宫殿。种种庄严。种种成就。及所受用。种种资具。各各差别。及闻彼佛。诸音声海。演说诸法。种种名句。文词训释。性相秘密。悉能解了。亦能观察彼世界中一切众生心行根欲各各差别。亦能忆念彼世界中一切众生过去未来各十生事。亦能忆念彼世界中过去未来各十劫事。亦能忆念彼诸如来十本生事。十成正觉。十转法轮。十种神通。十种记心。十种教诫。十种说法。十种辩才。又由得此三昧力故。即时获得十千真实菩提之心。成就十千甚深三昧。具足十千诸波罗蜜。圆满十千智慧光明。发起十千自在神力。以得如是菩萨三昧种种威神无碍势力所庄严故。令其身心。柔软微妙。增长信乐。住菩提心。坚固不动。尔时文殊师利菩萨。具足安住真实吉祥微妙功德普贤胜行。劝诸比丘。令其安住胜普贤行。住胜行已。入于甚深广大愿海。入愿海已。普遍成就甚深大愿。以得成就大愿海故。得心清净。心清净故得身清净。身清净故得身轻利。身轻利故则得广大不退神通。以得如是大神通故。不离文殊师利足下。普于十方一切世界诸如来所。悉现其身。具足成就一切佛法

尔时文殊师利菩萨。劝诸比丘。发阿耨多罗三藐三菩提心已。渐次南行。经历人间城邑聚落。至福生城。于其城东。住庄严幢娑罗林中。往昔诸佛曾所止住。教化成熟一切众生大塔庙处。亦是世尊毗卢遮那。于往昔时。行菩萨行。能舍无量难舍之处。是故此林。名称普闻无量佛刹。此处常为天龙夜叉乾闼婆阿修罗迦楼罗紧那罗摩睺罗伽人非人等。恭敬供养。时文殊师利。与诸眷属。到此林已。即于其处。坐师子座。说修多罗。名普照法界圆满光明。百万亿那由他修多罗。以为眷属。说此经时。有无量百千亿那由他诸大龙王并其眷属。闻此法已。自厌龙趣。于佛功德。深生爱乐。咸舍龙身。生人天中。一万诸龙。于阿耨多罗三藐三菩提。得不退转。获有无量无数众生。于三乘中。各得成熟

时福城人。闻文殊师利住庄严幢娑罗林中大塔庙处。皆从城出。来诣其所。有优婆塞。名曰大慧。与其眷属五百人俱所谓须达多优婆塞。宝德优婆塞。圆光优婆塞。名称天优婆塞。月吉祥优婆塞。月喜优婆塞。月智优婆塞。大智优婆塞。贤护优婆塞。贤吉祥优婆塞。如是等众。前后围绕。来诣文殊师利童子所。到已礼足。右绕三匝。却坐一面

复有优婆夷。名曰大慧。与其眷属五百人俱。所谓妙圆光优婆夷。梵德优婆夷。吉祥优婆夷。妙臂优婆夷。贤光优婆夷。贤吉祥优婆夷。月光优婆夷。星宿光优婆夷。贤德优婆夷。妙眼优婆夷。如是等众。前后围绕。来诣文殊师利童子所。到已礼足。右绕三匝。却坐一面

复有童子。名曰善财。与其眷属五百人俱。所谓善禁童子。善戒童子。善威仪童子。善行童子。善思惟童子。善智童子。善慧童子。善眼童子。善臂童子。善光童子。如是等众。前后围绕。来诣文殊师利童子所。到已礼足。右绕三匝。却坐一面

复有童女。名曰妙贤。与其眷属五百人俱。所谓大慧童女。善贤童女。端严面童女。坚善慧童女。吉祥贤童女。吉祥智童女。供养德童女。吉祥圆光童女。妙觉童女。如是等众。前后围绕。来诣文殊师利童子所。到已礼足。右绕三匝。却坐一面

尔时文殊师利童子。知福城人悉已来集。普遍观察。随其心乐。即以神力。现自在身。威光赫奕。蔽诸大众。以大慈力。令其众会。皆得安隐清凉快乐。以大悲力。起说法心。普遍成就。以大智力。令其开悟。灭除一切烦恼心垢。以无碍辩。将说甚深广大佛法。复于是时。观察善财。以何因缘。而立此名。知此童子初入胎时。于其宅内。自然而出七宝楼阁。其楼阁下。有七伏藏。于其藏上。生七宝芽。所谓金银琉璃。玻璃赤珠。砗磲码瑙。善财童子。处胎十月。然后诞生。形体端正。肢分具足。其七伏藏。纵广高下。量各七肘。忽自开现。光明照耀。内外家族。视之无厌。复于宅中。自然而有五百宝器。珍奇杂宝。各各盈满。所谓金刚器中。盛满诸香。于香器中。盛种种衣。美玉器中。盛满饮食。摩尼器中。盛满杂宝。黄金器中。盛满银粟。白银器中。盛满金粟。金银器中。盛满琉璃。琉璃器中。盛满金银及摩尼宝。玻璃器中。盛满砗磲。砗磲器中。盛满玻璃。码瑙器中。盛满赤珠。赤珠器中。盛满码瑙。星幢摩尼器中。盛满水精摩尼。水精摩尼器中。盛满星幢摩尼。如是等五百宝器。自然出现。复于宅中。遍雨种种珍宝财物。及诸资具。一切库藏。悉皆充满。以此事故。父母亲属。及善相师。共呼此儿。名曰善财。又知此童子。已曾供养过去诸佛。深种善根。信解广大。常乐亲近诸善知识。身语意业。皆无过失。勇猛精进。净菩萨道。求一切智。成佛法器。心行清净。犹如虚空

尔时文殊师利菩萨。如是观察善财童子殊胜相已。熙怡微笑。安慰开谕。广为演说一切佛法。所谓说一切佛积集法。说一切佛相续法。说一切佛次第深入法。说一切佛众会清净法。说一切佛法轮化导法。说一切佛色身相好清净法。说一切佛法身普遍成就法。说一切佛无碍辩才法。说一切佛圆满庄严法。说一切佛平等无二法

尔时文殊师利童子。为善财童子。及诸大众。说此法已。复以种种善巧方便。殷勤劝谕。令其开觉增长势力。生大欢喜。发阿耨多罗三藐三菩提心。又令善财。忆念过去所种善根。复为福城一切人众随其根欲。显现神通。如所应度。广为说法。然后而去

尔时善财童子。从文殊师利童子所。闻说诸佛如是种种胜妙功德大威力已。勤求爱乐阿耨多罗三藐三菩提。随逐文殊师利。瞻恋不舍。一心归向。合掌谛观。而说偈言


　有大智慧威神力　　行菩提行利众生
　无量境界誓当求　　唯愿仁尊哀听许
　爱水深浚为池堑　　憍慢高举为垣墙
　诸趣出入为门户　　三有难超作城郭
　痴闇无明常所覆　　贪恚炽盛火恒烧
　魔王自在处其中　　愚童凡夫依止住
　谄诳忿恨惑乱戏　　贪欲所缠如罥索
　疑惑所蔽若生盲　　恒行险趣诸邪道
　常为悭嫉之所缚　　入于三涂八难中
　五趣轮回不觉知　　恒受生老病死苦
　灭惑大悲清净日　　智光普照圆满轮
　能竭生死烦恼海　　愿降慈光少观察
　圆满大慈清净月　　福德光明无垢轮
　一切众生咸施安　　愿赐清凉少观察
　一切法界功德王　　白业成就为轮宝
　所向导前无所碍　　愿顺我心垂教敕
　广博福智大商主　　勇猛不退求菩提
　普利一切诸众生　　唯愿垂悲拔济我
　身被最胜忍辱甲　　手提明利智慧剑
　常能自在破魔军　　愿雄猛者守护我
　安住妙法须弥顶　　绕以三昧诸天女
　摧灭业惑阿修罗　　真实帝释愿观我
　三有昏闇凡愚宅　　烦恼轮回地趣因
　仁尊永灭尽无余　　照世真灯示我道
　众生恶趣行已除　　修治善道咸清净
　度诸有海桥梁者　　示我真乘解脱门
　常乐我净颠倒想　　厚重邪执常迷覆
　明利智眼悉能除　　开我真乘解脱路
　善了真谛无迷惑　　于诸法中无所畏
　调伏众生自在人　　愿示于我菩提道
　安住如来正见地　　增长诸佛功德树
　雨一切佛妙法华　　愿速示我菩提道
　去来现在一切佛　　如日光明出世间
　为众能开甘露门　　彼所得道愿宣说
　能善解除诸业缚　　巧转诸乘妙法轮
　智慧决了自在人　　示我普焰摩诃衍
　大悲为毂行愿轮　　信辖深固坚忍轴
　净功德宝真实辕　　令我载此菩提乘
　一切总持圆满箱　　慈愍普覆庄严盖
　妙辩才音铃震响　　令我载此最上乘
　清净戒品为茵蓐　　诸妙三昧为采女
　法鼓洪音警有情　　令我载此摩诃衍
　具足四摄无尽藏　　庄严璎珞功德宝
　自他惭愧为羁鞅　　令我载此无上乘
　常放大舍圆满光　　恒涂净戒真实香
　永灭烦恼疮疣者　　令我载此最胜乘
　三业调伏不退轮　　六根寂静三昧箱
　最胜智慧方便轭　　令我载此妙法乘
　大愿回向善御者　　总持诸法坚固力
　智慧周旋常遍转　　令我载此速疾乘
　交络普贤诸行网　　悲心广运能徐转
　所行无畏得安详　　令我载此无上乘
　任持坚固等金刚　　妙智巧成如幻事
　一切障碍皆能断　　令我速载普贤乘
　大慈无垢等群生　　普与世间贤圣乐
　净智如空照法界　　愿速令我载此乘
　能净一切业惑尘　　亦断世间流转苦
　摧伏诸魔及外道　　令我载此妙法乘
　智慧境界等虚空　　行力庄严遍法界
　普满一切群生欲　　愿速令我载此乘
　志乐清净量难穷　　无明爱见皆除灭
　利益一切心无尽　　愿速令我载此乘
　愿力如风速疾行　　定心安住恒无动
　普运一切诸含识　　愿速令我载此乘
　坚誓如地永无倾　　大悲如水恒饶益
　勇健荷担无疲倦　　愿速令我载此乘
　普照众生智慧日　　四摄光明圆满轮
　总持胜妙清净光　　愿示于我咸令见
　能于劫海勤修学　　一切种智圆满因
　摧灭坚执有为城　　与我如是金刚智
　仁于诸佛大智海　　获是智海广无涯
　一切佛德靡不充　　善哉大圣当宣说
　已入法王妙法城　　已冠智王大智冠
　已系诸佛离垢缯　　最胜智眼愿观察　

尔时文殊师利菩萨。如象王回。观察善财。作如是言。善哉善哉。善男子。汝已能发阿耨多罗三藐三菩提心。复欲亲近诸善知识行菩萨行。问诸菩萨所行之道。善男子。亲近供养诸善知识。是集一切智。最初因缘。由乐亲近善知识故。令一切智疾得成满。是故于此。勿生疲厌。善财白言。圣者唯愿慈悲。广为我说。我应云何学菩萨行。应云何修菩萨行。应云何起菩萨行。应云何行菩萨行。应云何满菩萨行。应云何净菩萨行。应云何转菩萨行。应云何深入菩萨行。应云何出生菩萨行。应云何观察菩萨行。应云何增广菩萨行。应云何成就菩萨行。应云何令普贤行速得圆满。尔时文殊师利菩萨。为善财童子。而说偈言


　善哉清净功德海　　佛子能来至我所
　发起广博大悲心　　勇猛志求无上觉
　为欲度脱诸有情　　一切世间流转苦
　已发大愿深如海　　勤修一切菩萨行
　若有菩萨心坚固　　久处生死无疲厌
　彼当具足普贤行　　得佛功德无能坏
　福德威光福德星　　福德生处福德海
　汝能普为诸众生　　誓修普贤清净行
　汝见无边诸佛土　　去来现在一切佛
　亦闻所转妙法轮　　念力忆持无忘失
　汝于十方一切刹　　普见无量诸如来
　愿海清净悉皆成　　具足菩萨尘沙行
　汝入方便大法海　　安住如来功德地
　导师胜行汝当修　　当成一切无师智
　汝于一切广大刹　　所有刹土微尘劫
　于中修习普贤行　　成就最胜菩提道
　汝于无边劫海中　　普遍十方一切刹
　为欲成满诸大愿　　修行普贤诸妙行
　此中无量诸众生　　闻汝愿已皆欢喜
　悉发广大菩提意　　专心愿学普贤乘　

尔是文殊师利菩萨。说此偈已。告善财童子言。善哉善哉。善男子。若有众生。能发阿耨多罗三藐三菩提心。是事为难。能发心已。复欲勤求行菩萨行。倍更为难。善男子。汝今发心。求菩萨道。为欲成就一切智智。应当勤求真善知识。善男子。求善知识。勿生疲懈。见善知识。勿生厌足。于善知识。所有教诲。当念随顺。不应违逆。于善知识。善巧方便。但应恭敬。勿见过失。善男子。于此南方。有一国土。名为胜乐。其国有山。名曰妙峰。彼有比丘。名吉祥云。汝可往问。菩萨云何学菩萨行。菩萨云何修菩萨行。乃至菩萨云何。于普贤行。疾得圆满。善男子。彼善知识。当为汝说具足圆满普贤行愿。时善财童子。闻是语已。心生欢喜。踊跃无量。于彼比丘。深生渴仰。于文殊师利。殷勤恋慕。顶礼双足。绕无数匝。悲泣流泪辞退而去

尔时善财童子。渐次南行。往胜乐国。登妙峰山。于其山上。东西南北。四维上下。周遍求觅。经于七日。竟不能见。由为勤求善知识故。捐舍身命。无饥渴想。正念观察。心安无退。过七日已。见彼比丘。在别山上徐步经行。即前往诣。顶礼双足。右绕三匝。合掌而住。白言。圣者。我已先发阿耨多罗三藐三菩提心。而未知菩萨云何学菩萨行。云何修菩萨行。云何起菩萨行。云何行菩萨行。乃至云何于普贤行。疾得圆满。我闻圣者。善能诱诲。唯愿慈哀。为我宣说。云何菩萨。速得成就阿耨多罗三藐三菩提。时吉祥云比丘。告善财言。善哉善哉善男子。汝已能发阿耨多罗三藐三菩提心。是事为难。复能请问行菩萨行。难中之难。所谓勤求菩萨道。勤求菩萨境界。勤求菩萨广博净行。勤求菩萨出现神变。勤求菩萨示现广大诸解脱门。勤求菩萨示现世间种种作业。勤求菩萨随顺众生种种心行。勤求菩萨示现入出生死涅槃。勤求菩萨于为无为心无所著。勤求菩萨除断众生种种烦恼微细过失。善男子。我得自在决定解力。信眼清净。智行照耀。普眼明彻。具清净行。慧眼遍观一切境界。善巧方便离一切障。以清净身。普诣十方一切国土。恭敬供养一切诸佛。以信解力。常念十方一切诸佛。以总持力。受持十方一切佛法。以智慧眼。常见十方一切诸佛。所谓见于东方。一佛二佛。十佛百佛。千佛百千佛。亿佛百亿佛。千亿佛百千亿佛。那由他亿佛。百那由他亿佛。千那由他亿佛。百千那由他亿佛。乃至见无数无量。无边无等。不可数。不可称。不可思。不可量。不可说。不可说不可说佛。乃至见阎浮提极微尘数佛。四天下极微尘数佛。小千世界极微尘数佛。中千世界极微尘数佛。大千世界极微尘数佛。十佛刹极微尘数佛。百佛刹极微尘数佛。千佛刹极微尘数佛。百千佛刹极微尘数佛。亿佛刹极微尘数佛。百亿佛刹极微尘数佛。千亿佛刹极微尘数佛。百千亿佛刹极微尘数佛。那由他亿佛刹极微尘数佛。乃至见不可说不可说佛刹极微尘数佛。如见东方一切诸佛。南西北方。四维上下。所见诸佛。亦复如是。随其所见。一一方中。所有诸佛。种种色相。种种形貌。种种神通。种种受用。种种游戏。种种众会庄严道场。种种光明无边照耀。种种宫殿庄严国界。种种寿量示有修短。随诸众生种种心乐。示现种种成正觉门。于大众中。广现神变。作师子吼度脱众生。善男子。我唯得此忆念一切诸佛平等境界无碍智慧普见法门。如诸菩萨摩诃萨。无量智慧具足圆满清净行门。岂能了知所有边际。所谓智光普照差别境界念佛门。常见诸佛种种国土宫殿庄严悉现前故。令安住种种增上意乐念佛门。随诸众生心之所乐。皆令见佛得清净故。令安住究竟佛力念佛门。令入如来十种力中随顺行故。令安住种种如来究竟正法念佛门。见一切佛。演说正法。咸听闻故。遍照十方无差别藏念佛门。普见一切诸世界中等无差别诸佛海故。入不可见极微细处念佛门。彻见一切微细境中如来神变自在事故。住种种劫念佛门。于一切劫。常见诸佛。施作佛事。咸亲近故。住一切时念佛门。于一切时。常得见佛。与佛同住。不相离故。住一切刹念佛门。一切刹土。咸见佛身。超过世间。无等比故。住一切世念佛门。随于自心所有乐欲。普见三世诸如来故。住一切境念佛门。普见一切诸境界中。诸佛相续。咸出兴故。住一切性寂灭念佛门。于念念中。见一切刹一切诸佛示涅槃故。住一切时处念佛门。于一日中。见一切佛。从其住处。而往化故。住一切境广大念佛门。见一切佛结跏趺坐一一佛身满法界故。住一切法微细念佛门。于一毛孔。见不可说诸佛出兴。咸至其所。而承事故。住刹那际庄严念佛门。于一念中。见一切刹皆有诸佛成等正觉现神变故。住一切法念佛门。见一切佛出兴于世以智慧光转法轮故。住自在心念佛门。随其自心所有欲乐。一切如来。现其影像。咸得见故。住一切业念佛门。能随法界一切众生所修行业。为现其身令觉悟故。住一切神变念佛门。见一切佛住于广大香水海中。坐莲华台。普现神变。满十方故。住等虚空界念佛门。观察如来所现身云庄严法界虚空界故。如是等无量无数念佛门。而我云何能知能说彼功德行。善男子。南方有国。名曰海门。彼有比丘。名为海云。汝往彼问。菩萨云何学菩萨行。修菩萨道。海云比丘。能善分别开发广大善根因缘。当令汝入广大助道位。当令汝成广大善根力。当为汝说发菩提心因。当令汝生广大乘光明。当令汝得广大波罗蜜。当令汝入广大诸行海。当令汝转广大誓愿轮。当令汝净广大庄严门。当令汝起广大慈悲力。时善财童子。礼吉祥云比丘足。绕无数匝。殷勤瞻仰。恋慕而去


大方广佛华严经卷第四
大方广佛华严经卷第五

　　　　罽宾国三藏般若奉　诏译


　　入不思议解脱境界普贤行愿品

尔时善财童子。闻善知识教。一心正念。随顺思惟所有智慧光明门。随顺通达所有甚深解脱门。随顺忆持所有自在三昧门。随顺敬奉所有清净教诲门。随顺观察所见诸佛威德门。随顺欣乐所见诸佛住处门。随顺解了所见诸佛轨则门。随顺思念所见诸佛出现门。随顺趣入所见诸佛法界门。随顺安住所见诸佛境界门。渐次南行。向海门国。诣海云比丘所。顶礼双足。绕无数匝。于前合掌。白言圣者。我已先发阿耨多罗三藐三菩提心。欲入甚深最上智海。而未知菩萨云何能具菩萨行。长养菩提种。云何能舍凡夫家。生于如来家。云何能度生死海。入佛智慧海。云何能离凡愚地。入佛最胜地。云何能断生死流。入佛净行流。云何能坏生死轮。成就大愿轮。云何能灭魔境界。显示佛境界。云何能竭爱欲海。增长大悲海。云何能闭三涂八难门。开人天涅槃门。云何能出三有系缚城。入种智解脱城。云何能弃舍一切珍玩资具。饶益摄受一切众生。唯愿慈哀。为我宣说。时海云比丘。告善财言。善男子。汝已发阿耨多罗三藐三菩提心耶。善财言唯。我已先发阿耨多罗三藐三菩提心。海云告言。善哉善哉。善男子。发菩提心者。不可得闻。何况自能深心发趣。善男子。若诸众生。未曾修种深固善根。则不能发阿耨多罗三藐三菩提心。是故菩萨。要得平等无碍境界普门善根光明照故。要得真实巧方便藏正道三昧光明照故。要得积集功德海藏广大福聚庄严身故。要得增长种种白法。念念出生无休息故。要能供事真善知识。咨问法要。无疲厌故。要舍悭吝。无所藏积。于身命财。无爱著故。要离憍慢。心无高下。安住不动。如大地故。要恒慈愍。随顺众生。平等饶益。无违逆故。要处生死。于恶趣中。度苦众生。心不舍故。要恒观察如来境界。欣求修习。至究竟故。要恒利益安乐一切诸众生故。如是乃能发菩提心。发菩提心者。所谓拔济苦恼诸众生故。发大悲心。平等福祐诸众生故。发大慈心。除灭众生诸苦蕴故。发安乐心。为息众生不善心故。发饶益心。救护怖畏诸众生故。发哀愍心。舍离执著障碍法故。发无著心。普遍法界诸佛刹故。发广大心。等虚空界无不往故。发无边心。见一切佛妙色身故。发无垢心。观三世法智无尽故。发清净心。为欲普入一切智智甚深海故。发大智心。发如是等种种心故。是名菩萨发菩提心

善男子。我初止住此海门国。十有二年。常以十事。观察大海。而为境界。所谓思惟大海宽广难量。思惟大海深难得底。思惟大海同一咸味。思惟大海出生众宝。思惟大海吞纳众流。思惟大海水色差别不可思议。思惟大海种种众生之所依住。思惟大海容受无量大身众生。思惟大海能受大云所雨之雨。思惟大海究竟恒满无有增减。善男子。我复思念世间之中。颇有深广过此海不。乃至容受常无增减。过此海不。善男子。我作如是思惟之时。从大海中。有大莲华。众宝庄严欻然出现。以无能胜帝青颇胝迦金刚摩尼王宝为茎。毗琉璃摩尼王宝为台。无垢清净阎浮檀金为叶。随时芬馥。白栴檀香沉水妙宝。而为其藏。黄色映彻码瑙宝王。以为其须。百万摩尼宝庄严网。罗布其上。凡所庄校。周圆无际。光荣四照。弥覆大海。百万欲天王。普雨种种天宝天华。天鬘天香。天烧香。天涂香。天末香。天妙衣服。天幢幡盖。如云而下。百万龙王。起大香云。雨众香水。百万夜叉王。献以种种珍奇宝藏。百万罗刹王。各以慈心。合掌观察。百万乾闼婆王。以妙乐音。歌咏赞叹。百万阿修罗王。执持其茎。曲躬而立。百万迦楼罗王。衔诸璎珞。妙宝缯带。四面垂下。百万紧那罗王。起饶益心。欢喜爱乐。百万摩睺罗伽王。起清净心。恭敬礼拜。百万人王。起殷重心。合掌瞻仰。百万转轮圣王。各以七宝庄严供养。百万梵天王。头顶礼敬。百万净居天。恭敬合掌。百万主海神。俱时出现。恭敬作礼。百万主火神。各持种种妙宝庄严。百万味光摩尼宝。光明普照。百万净福摩尼宝。布散庄严。百万遍照摩尼宝。为清净藏。百万离垢藏摩尼宝。其光赫奕。百万吉祥藏摩尼宝。放妙光明。百万妙藏摩尼宝。光照无边。百万阎浮幢摩尼宝。周布行列。百万不可坏金刚摩尼宝。清净庄严。百万日藏摩尼宝。广大清净。圆光普照。百万可爱乐摩尼宝。显现众色。具足庄严。百万心王摩尼宝。放杂色光。雨无尽宝。此大莲华。所有庄严。皆从如来过去积集出世广大善根所生。令诸菩萨。各于此华。信愿成满普于十方一切世界。无不显现。从如幻观香王业生。以无生法。所庄严故。从如梦观离相法生。以无作法之所印故。从无染著离诤法生。随境观察。无所著故。恒出妙音。演说如来广大境界。其声充满一切诸佛清净刹土。假使无数百千亿劫。以妙辩才。称赞此华功德无尽善男子。我时于此莲华之上。见有如来结跏趺坐。相好具足。形量高广。上至有顶如来所处。宝莲华座。不可思议。道场众会。不可思议。圆满智慧。不可思议。圆光照耀。不可思议。威仪随现。不可思议。光明炽盛。不可思议。诸相随好。不可思议。变现自在。不可思议。神通调伏。不可思议。清净妙色。不可思议。无见顶相。不可思议。舌相长广。不可思议。辩才善巧。不可思议。圆音普演。不可思议。无量智力。不可思议。清净无畏。不可思议。无碍解智。不可思议。忆念彼佛。往修本行。不可思议。菩提自在。不可思议。法雷震吼。不可思议。普门示现。不可思议。种种庄严。不可思议。随其左右。见各差别。不可思议。普遍饶益。咸令成熟。不可思议

善男子。时彼如来。于莲华上。则伸右手。而摩我顶。为我演说普眼法门。显发一切菩萨诸行。开演一切如来境界。阐扬一切诸佛妙法。光照一切诸佛刹土。圆满一切诸佛相好。摧伏一切外道邪论。散灭一切诸魔军众。能令一切众生欢喜。调伏一切众生烦恼。能照一切众生心行。善了一切众生根性。能以威力。普转法轮。随众生心。悉令开悟。我从彼佛。得闻于此普眼法门。受持读诵。忆念思惟。假使有人。以大海量墨。须弥聚笔。书此无尽广大海藏普眼法门。一品中一门。一门中一法。一法中一义。一义中一句。乃至少分。尚不可得。何况尽能具足书写。善男子。我于彼佛。千二百岁。受持如是普眼法门。相续不断。于日日中。常以十种陀罗尼门。领受记持十无数品。所谓以闻持陀罗尼光明。领受无数品。以寂静门陀罗尼光明。趣入无数品。以无边旋陀罗尼光明。普入无数品。以随地观察普遍照耀陀罗尼光明。分别无数品。以具足威力陀罗尼光明。普摄无数品。以莲华庄严陀罗尼光明。引发无数品。以微妙言音陀罗尼光明。开演无数品。以虚空藏陀罗尼光明。显示无数品。以光聚山陀罗尼光明。增广无数品。以海藏普持陀罗尼光明。辨析无数品。善男子。是时十方一切世界。各有无量诸众生等。为听法故。而来我所。所谓天王。龙王。夜叉王。乾闼婆王。阿修罗王。迦楼罗王。紧那罗王。摩睺罗伽王。人王。梵王。如是诸王。并其眷属。来诣我所。咨问我法。我悉为其次第开演。分别解说。咸令欢喜。心生爱乐。深信趣入。悟解成就。安住于此诸佛菩萨光明妙行普眼法门。善男子。我唯知此普眼法门。如诸菩萨摩诃萨。深入一切菩萨行海。随其愿力。皆清净故。深入一切广大愿海。尽一切劫。住世间故。深入一切诸众生海。随其心行。普饶益故。深入一切众生心海。出生无碍十力智故。深入一切众生根海。随时调伏令成熟故。深入一切同异刹海。为满本愿悉严净故。深入一切无尽佛海。常愿承事。兴供养故。深入一切正觉法海。能以智慧。咸悟入故。深入一切佛功德海。于真实道。具足修故。深入一切诸言辞海。遍一切刹。转法轮故。而我云何。能知能说彼功德行。善男子。从此南行。六十由旬。楞伽道边。有一聚落。名为海岸。彼有比丘。名曰妙住。汝诣彼问。菩萨云何。令菩萨行速得清净。时善财童子。礼海云足。右绕瞻仰。辞退而去

尔时善财童子。随顺思惟善知识教。专心忆念普眼法门。专念如来神变威力。忆持微妙法句身云。趣入无边法门教海。观察善友威仪法式。游泳甚深法海漩澓。普遍趣入虚空法界。净治法眼所有翳障。捃拾善友所集法宝。如是作意。渐次南行。至楞伽道海岸聚落。观察十方。周遍求觅妙住比丘。见彼比丘在虚空中。经行来往。不思议数诸净居天与宫殿俱。于虚空中。恭敬合掌。发弘誓愿。而为供养。不思议数诸梵天王。曲躬合掌。出妙音声。以人间法。称扬赞叹。而为供养。无数千万欲界诸天。及诸天王。恭敬围绕。满虚空中。布天华云。雨天华雨。作天妓乐。出妙音声。无数缯绮。宝幢幡盖。种种严饰。悉遍虚空。而为供养。复有无数诸大龙王。于虚空中。兴不思议沉水香云。普遍虚空。震雷激电。而为供养。无量不思议数诸夜叉王。各以眷属。周匝围绕。恭敬守护而为供养。无量不思议数诸罗刹王。与诸眷属。其形长大。甚可怖畏。咸起慈心亲近瞻仰。而为供养。无量阿修罗王。兴不思议摩尼宝云。放大光明。遍满虚空。雨种种宝。庄严照耀。而为供养。无数迦楼罗王。作童子形。诸妙采女。之所围绕。起大慈愍。无杀害心。恭敬合掌。而为供养。无数紧那罗王。拊击众乐。演出种种微妙音声。复以种种称法言辞。歌咏赞叹。而为供养。无数摩睺罗伽王。持不思议上妙微细天诸衣服。亲近随逐。周回布列。而为供养。无量主海神。作诸妓乐。啸和雅音。而为供养。善财童子。见此比丘。于虚空中。经行自在复有如是。供养之事。充满虚空。欢喜踊跃。不能自持。五体投地。一心敬礼。良久乃起。合掌白言。圣者。我已先发阿耨多罗三藐三菩提心。而未知菩萨云何勤求佛法。云何积集佛法。云何满足佛法。云何熏习佛法。云何修行佛法。云何净治佛法。云何随顺佛所行法。云何通达佛算数法。云何增长佛普遍法。云何清净佛究竟法。云何总摄佛功德法。云何能入佛随顺法。我闻圣者。善能诱诲。唯愿慈悲。为我宣说菩萨云何恒见诸佛。闻法勤修。而不舍离。菩萨云何恒同一切菩萨善根。而不舍离。菩萨云何恒以智慧。证诸佛法。而不舍离。菩萨云何恒以大愿。饶益众生。而不舍离。菩萨云何恒修一切菩萨事业。而不舍离。菩萨云何恒住劫海。修行无厌。而不舍离。菩萨云何恒住刹海。普遍庄严。而不舍离。菩萨云何恒依佛力。悉能知见诸佛神变。而不舍离。菩萨云何恒于六趣。自在受生。住无住道。而不舍离。菩萨云何恒受诸佛正法云雨。悉能忆持。而不舍离。菩萨云何恒发智光普照三世佛所行处。而不舍离。唯愿慈哀。为我开演

尔时妙住比丘。告善财言。善哉善哉。善男子。汝已能发阿耨多罗三藐三菩提心。今复志求一切智法。及自觉法。善男子。汝能发心。深信爱乐。殷勤不舍。请问于我。汝当谛听。今为汝说。善男子。我得菩萨普遍速疾勇猛不空供养诸佛成熟众生解脱门。常于此门。若行若止。修习思惟。或入或出。随顺观察。即时获得智慧光明。名普照诸法。究竟无碍。由得如是智光明故。知诸众生种种心行。无所挂碍。知诸众生种种殁生。无所挂碍。知诸众生宿住之事。无所挂碍。知诸众生未来劫事。无所挂碍。知诸众生现在世事。无所挂碍。知诸众生种种言音随俗差别。无所挂碍。知诸众生种种疑网咸为决了。无所挂碍。知诸众生种种根性受法差别。无所挂碍。知诸众生应受化时悉往调伏。无所挂碍。知诸时分。刹那腊缚。牟呼栗多。昼夜年劫。延促相入。无所挂碍。知三世海诸法流转相续次第。无所挂碍。知诸佛刹无量差别。能以其身。遍往十方。无所挂碍。何以故。以得无住无作无行神通力故。善男子。我以得此神通力故。于虚空中。或行或住。或坐或卧。乃至现作种种威仪。隐显自在。或以一身分为多身。或以多身合为一身。或以其身来往入出。穿度石壁。而无障碍。或于空中。结跏趺坐。自在往来。犹如飞鸟。入地如水。履水如地。遍身上下。普出烟焰。光明炽盛。如大火聚。或时震动一切大地。或时以手扪摸日月。或现威德。超自在天。或现大身过于梵世。或以神力。转变自在。或现烧香云。盘旋如盖。弥覆十方。或现宝焰云。光明炽盛。普照一切。或现变化云。其身随类等众生界。或现光网云。具足众色。映彻无碍。或现其身。于一念顷。过于东方一世界。十世界。百世界。千世界。百千世界。亿世界。百亿世界。千亿世界。百千亿世界。百千亿那由他世界。乃至无数世界。无量世界。无边世界。无等世界。不可思世界。不可量世界。不可称世界。不可说世界。不可说不可说世界。乃至。或过阎浮提极微尘数世界。乃至过不可说不可说佛刹极微尘数世界。如是一切世界海中。所有一切世界出生中。一切世界方处中。一切世界旋转中。一切世界普遍中。一切世界变化中。一切世界名字中。一切世界法门中。一切世界时劫中。一切世界微细中。一切世界菩提场中。一切世界庄严具中。一切世界大众会中。如是一切种种世界。其中所有一切刹土。皆有如来现成正觉。彼诸如来。一一复现一切佛刹极微尘数大众集会差别之身。我悉于彼一切佛所。普现其身。于一一身。普雨一切诸佛刹海极微尘数诸供养云。所谓一切华云。一切香云。一切鬘云。一切盖云。一切幢云。一切幡云。一切帐云。一切网云。一切末香云。一切涂香云。一切衣服云。以一切身。各持如是诸供具云。而为供养。一一如来所转法轮种种宣说。所谓。广说。略说。赞说。毁说。明了说。隐密说。有余说。无余说。不定说。决定说。我皆悟解。忆念受持。一一国土。诸佛刹海。所有庄严。我皆忆持。曾无忘失。如于东方。南西北方。四维上下。亦复如是。善男子。如是一切诸世界中。所有众生。若闻我名。若见我身。或睹经行止住之处。或以一心。礼拜供养。或时散乱怀疑不信。如是一切。皆决定于阿耨多罗三藐三菩提。得不退转。彼诸世界一切众生。我皆明见。随其大小。胜劣苦乐。示同其形。随所应度。教化调伏而成熟之。随有众生亲近我者。悉令安住如是法门。善男子。我唯知此普遍速疾勇猛不空供养诸佛成熟众生无碍解脱门。如诸菩萨摩诃萨。具足受持大慈悲戒。波罗蜜戒。住大乘戒。不离菩萨道戒。不著一切法戒。不舍菩提心戒。不堕二乘地戒。常以佛法为所缘戒。心常忆念一切智戒。所发志乐等虚空戒。一切世间无所依戒。不缺漏戒。不浊乱戒。无遗失戒。不杂染戒。不追悔戒。无厌怠戒。清净戒。离尘戒。无垢戒。如是菩萨。戒行功德无量无边。而我云何能知能说。善男子。从此南方。有一国土。名达逻比叱。其国有城。名金刚层。中有大士。名曰弥伽。汝往彼问。菩萨云何。学菩萨行云何修菩萨道。时善财童子。礼妙住足。右绕瞻仰。辞退而去。尔时善财童子。一心随顺善知识教。正念观彼法光明门。以清净心深信趣入。念法威力顺佛所行。专心忆持。绍三宝种。叹离欲性。念善知识。普遍观察。照明三世。忆本大愿。随顺修行。以无碍心。入众生界。常勤作意。救护世间。于诸有为。心无倚著。观一切法根本自性。念念流入一切智海。普遍严净一切佛刹。于诸如来道场众会。心无依住。如是观察。渐次南行。至达逻比吒国。入金刚层城。周遍求觅。弥伽大士。乃见其人于市肆中处高台上坐师子座。十千人众所共围绕。广说轮字庄严法门。善财往诣。顶礼其足。绕无数匝。恭敬合掌。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。云何流转诸趣。常不忘失菩提之心。云何心得坚固。勤求佛法。无有厌倦。云何获得清净谦下之心。无能坏者。云何得大悲心力。恒处生死。不惮劬劳。云何得陀罗尼力。自在摄持普门清净。云何发生广大智光。离诸翳障。云何得妙辩才。善巧决择甚深法藏。云何得正念力。忆持诸佛一切法轮。云何得净趣力。演一切法。普净诸趣。云何得成菩萨普遍智力。于一切法。种种分别。悉能决定。了真实义。唯愿慈哀。为我宣说。尔时弥伽。告善财言。善男子。汝已先发阿耨多罗三藐三菩提心耶。善财白言。唯然。大士。我已先发阿耨多罗三藐三菩提心。弥伽遽即下师子座。由为尊重菩提心故。于善财前。五体投地。一心礼敬。从地而起。散金银华无价宝珠。及以上妙碎末旃檀。复以杂彩无量宝衣。以覆其上。复散无数殊胜光洁悦意香华众妙供具。而为供养。然后合掌。以柔软音。而称赞言。善哉善哉。善男子。汝乃能发阿耨多罗三藐三菩提心。善男子。若有能发阿耨多罗三藐三菩提心者。则为勤求一切智智不断佛种。则为永离一切世间凡夫种性。则为严净一切诸佛所有刹土。则为调伏一切众生令其成熟。则为觉了一切法性出生死海。则为照解一切业种无所依著。则为勤修一切菩萨所有妙行。则为已发一切大愿无有断绝。则为随顺一切种智离欲行处。则为获得一切菩萨坚固种性。则为已得一切诸佛威力加持。则能明见一切三世所有差别。则为十方一切如来共所护念。则与法界一切菩萨志乐平等。则得一切贤圣咸共称赞。则得一切梵王一心礼觐。则得一切天王恭敬供养。则得一切夜叉王常勤守护。则得一切罗刹王随逐侍卫。则得一切诸大龙王迎接奉事。则得一切紧那罗王歌咏赞叹。则得一切诸世间主同心庆悦。则令一切诸众生界悉得安隐。所谓令断一切恶趣流转故。令舍一切诸苦难处故。令息一切贫穷根本故。令生一切人天快乐故。令得亲近供养一切善知识故。令得听闻受持诸佛广大法故。能令修集一切菩萨菩提分法故。能令增长一切功德善法根芽故。能令熏发一切菩萨无漏智种故。能令智光普照一切差别智道故。能令究竟住于菩萨真实智地故。善男子。如是菩萨。难得出世。亦难值遇。诸有所作。难识难知。能为众生。作甚难事。若得见者。倍更为难。何以故。菩萨出世。与诸众生。为大利益。如父母。长养安慰令成就故。如璎珞。庄严一切诸天人故。如船师。于生死海度众生故。如屋宅。覆护一切诸世间故。如商主。能导群生至宝所故。如赫日。智慧光明能普照故。如君主。觉法城中得自在故。如炽火。能烧众生我爱薪故。如大云。普霔无边甘露雨故。如时雨。增长信等善根芽故。如船舫。运度众生达彼岸故。如桥梁。能度众生越生死故。如津济。显示一切出要道故。如风轮。能持众生不令堕落三恶趣故。如大地。悉能增长一切众生诸善根故。如大海。具足一切无尽福智功德藏故。如满月。普放智光破烦恼暗施清凉故。如猛将。悉能摧伏一切魔军令退散故。如须弥。胜智善根超出深广生死海故。尔时弥伽。广为善财。称赞显示发菩提心大功德力。令诸众会皆生欢喜。同声唱言。善哉善哉。善男子。今我众会因见胜人。得闻菩萨功德行愿。踊跃欢喜。不能自持。是时弥伽。还升本座。从其面门。放种种光。普照三千大千世界。时此世界诸大梵王。天龙夜叉乾闼婆阿修罗迦楼罗紧那罗摩睺罗伽人及非人。如是诸王并其眷属。蒙光照耀靡不来集。是时大士。观察众心。咸生恭敬。离诸谄慢。其心寂静。志意柔顺。随其乐欲。广为分别开示解释轮字句品庄严法门。彼诸众生。闻此法已。信顺悟入。皆于阿耨多罗三藐三菩提。得不退转。所应作已。告善财言。善男子。我已成就妙音陀罗尼光明法门。于一念中。能分别知三千大千世界所有欲色诸天语言。差别秘密。诸龙夜叉乾闼婆阿修罗迦楼罗紧那罗摩睺罗伽人非人等。所有语言。差别秘密。亦知彼彼一切众生所有心想种种乐欲。差别秘密。所谓了知色界梵王及诸梵众。所有心乐。差别秘密。亦知欲界诸大天王。天子天女。所有心乐。差别秘密。亦知龙等人及非人男女眷属所有心乐。差别秘密。亦能知此三千大千世界。一切声闻。及辟支佛。所有向果。各各修习。一切菩萨行愿地位。各各修习微细意趣。差别秘密。及诸言辞。分别解说。辨释文义。无不明了。亦能了知三世诸佛为诸众生演说一切甚深法海。种种言辞。意趣秘密。如于一念。知此世界所有众生。及诸贤圣。言辞心想。行愿地位。各各差别。微细秘密。亦知东方一十百千万亿那由他。无数无量无边无等。不可数。不可称。不可思。不可量。不可说。不可说不可说诸世界中。所有众生及诸贤圣。言辞心想。行愿地位。微细秘密。南西北方。四维上下。各尽不可说不可说。诸世界中所有众生。及诸贤圣。言辞心想。行愿地位。各各差别。微细秘密。如是一切悉能了知。无不通达。善男子。我唯知此妙音陀罗尼光明法门。如诸菩萨摩诃萨。普能随入一切众生种种想行眷属海。普能随入一切众生种种建立施设海。普能随入一切众生种种称谓名字海。普能随入一切众生种种方俗语言海。普能随入一切诸佛甚深秘密法句海。普能随入一切诸佛究竟最上法句海。普能随入一切诸佛于一所缘中说一切三世所缘法句海。普能随入一切诸佛于一切语言中演说一切增上法句海。普能随入一切诸佛于一切语言中演说一切上上法句海。普能随入一切诸佛于一切语言中演说广大差别法句海。普能随入一切诸佛于一切语言中演说一切差别善巧调伏法句海。普能随入一切诸佛于一切世界中演说种种咒术言辞差别秘密海。普能随入一切世界种种众生音声语言际。普能随入一切诸佛清净法轮圆满庄严际。普能随入一切世间种种字轮。普遍出生显示诸法际。如是菩萨行智功德。而我云何能知能说。善男子。从此南方。有一聚落。名为住林。彼有长者。名住解脱。汝往彼问。菩萨云何修集菩萨道。菩萨云何出生菩萨德。菩萨云何成就菩萨行。菩萨云何思惟菩萨法。时善财童子。蒙善知识深心诲诱。于一切智法。深生尊重。于一切善根。增益信乐。于一切佛法。倍起精勤。于一切善知识教。普加随顺。礼弥伽足。悲泣流泪。绕无量匝。恋慕瞻仰。辞退南行


大方广佛华严经卷第五
大方广佛华严经卷第六

　　　　罽宾国三藏般若奉　诏译


　　入不思议解脱境界普贤行愿品

尔时善财童子。随顺思惟。一心专念彼诸菩萨微妙辩才庄严法门。一心专念彼诸菩萨言辞教海。一心专念彼诸菩萨微细方便。一心专念彼诸菩萨清净解脱。一心专念彼诸菩萨善根光明。一心专念彼诸菩萨清净善巧。一心专念彼诸菩萨摄众生智。一心专念彼诸菩萨广大智力。一心专念彼诸菩萨勇猛不退。一心专念彼诸菩萨殊胜志乐。一心专念彼诸菩萨无量功德。一心专念彼诸菩萨无碍法门。如是思惟。弘誓坚固。勇猛精进。而为甲胄。以正信力。恒自庄严。勤求正法。心无疲厌。志愿坚固。犹若金刚及那罗延。无能坏者。恒于一切善知识教。奉顺修行。常无间断。于诸境界。心无染著。普门妙行。皆悉现前。普眼智光。照诸法海。圆满诸地陀罗尼门。现见十方。了法边际。以无碍智。普遍庄严。证解清净无依法性。显示无对无二法门。超过一切最胜彼岸。入净智门。永离诸想。能审观察诸法实际。普知三世差别法门。普往十方差别世界。普见十方差别佛身。普入十方差别时劫。普观十方差别业性。普转诸佛差别法轮。普智三昧明照其心。心恒普入平等境界。如来慧光。照触其身。一切智流。相续不断。若身若心。势力自在。常不舍离一切佛法。以深信力。常得诸佛威神所加。以净慧力。为诸如来光明所照。以誓愿力。愿身周遍一切刹网。一切法界。普入其身。渐次游行。经十二年。至住林城。周遍询求解脱长者。既得见已。五体投地。顶礼双足。起立合掌。白言圣者。我今得与善知识会。是我获得广大善利。何以故。善知识者。难可出现。难得闻名。难得逢值。难得亲近。难得承接。难得同住。难得奉事。难令喜悦。难蒙开晓。难得随逐。我今会遇真善知识。是我获得最胜善利。如是展转难中之难。圣者。我已先发阿耨多罗三藐三菩提心。为欲值遇一切佛兴故。为欲普闻一切佛名故。为欲普见一切佛身故。为欲普诣一切佛刹故。为欲普入一切佛会故。为欲普观一切佛境故。为欲普知一切佛意故。为欲普受一切佛记故。为欲普承一切佛力故。为欲普事一切诸佛故。为欲证悟一切佛法故。为欲随顺一切佛心故。为欲圆满一切佛愿故。为欲获得一切三昧故。为欲照明一切佛智故。为欲庄严一切佛会故。为欲遍修诸佛本行故。为欲现见诸佛神通故。为欲具证诸佛智力故。为欲清净诸佛无畏故。为欲听闻一切佛法故。为欲受持诸佛法轮故。为欲辨析一切佛法故。为欲住持诸佛教海故。为欲守护诸佛法城故。为欲观察佛所觉法故。为欲解悟佛所证法故。为欲深入佛所知法故。为欲见一切佛法于自身中出生故。为欲与一切菩萨同体故。为欲与一切菩萨同类故。为欲等一切菩萨善根故。为欲观一切菩萨所学故。为欲同一切菩萨净行故。为欲成一切菩萨所修故。为欲满一切菩萨波罗蜜故。为欲发一切菩萨清净愿故。为欲入一切菩萨大愿海故。为欲具一切菩萨大悲力故。为欲至一切菩萨究竟处故。为欲获得诸佛菩萨差别威神藏故。为欲获得一切菩萨智慧光明无尽藏故。为欲获得一切菩萨广大功德三昧藏故。为欲获得一切菩萨无量威力藏故。为欲获得一切菩萨无量神通藏故。为欲获得一切菩萨大神变藏无穷尽故。为欲获得一切菩萨大自在藏常现前故。为欲获得一切菩萨净妙色藏而庄严故。为欲获得一切菩萨大慈悲藏教化众生。皆令究竟达彼岸故。圣者。我今以如是心。如是意乐。如是希欲。如是勤求。如是思惟。如是渴仰。如是尊重。如是方便。如是勇猛。如是究竟。如是谦下。来至圣者善知识所。我闻圣者。善能诱诲诸菩萨众。能以方便开佛境界。示其道路。指其津济。与其桥梁。授其船筏。普令一切截愚痴网。除颠倒障。拔疑惑箭。涤烦恼垢。照心稠林。破心迷执。令心洁白。正心谄曲。除心热恼。使心清凉。回生死流。趣涅槃道。令心远离诸见牢狱。令心解脱贪欲系缚于染爱处。令心动转随顺。趣入一切智性。令其疾到广大法城。令其坚固无上大悲。令其安住究竟大慈。令其发起诸菩萨行。令其修集诸三昧门。令其悟入圣所证位。令其观察诸法本性。令其增长普贤愿力。于诸众生其心平等。唯愿慈哀。为我宣说。菩萨云何学菩萨行。修菩萨道。随所修习。疾得清净。疾得明了。具足圆满。时解脱长者。以过去积集善根力故。如来现在威神力故。文殊师利童子忆念力故。十方一切诸善知识本行愿力所加持故。即入菩萨胜三昧门。其三昧名普摄无边一切佛刹旋陀罗尼。入三昧已。其身清净。光明映彻。于其身中。显现十方各十佛刹极微尘数佛。及佛刹净妙庄严。众会道场光明等事。亦现彼佛往昔同行诸菩萨众。往昔所现神通变化。往昔所发广大誓愿。往昔所修助道之法。往昔所净诸出离道。往昔所有清净庄严。往昔所修诸菩萨行。亦见彼佛成等正觉。转妙法轮。教化众生。如是一切悉于身中。分明显现。无有障碍。亦于身内一切刹中。普现其身。无不充遍。身与佛刹互相涉入。不相障碍种种色像。而无往来一一差别。次第而住不相杂乱。所谓种种佛刹各别庄严。种种众会眷属圆满。种种威仪恭敬供养。种种道场各各严饰其中诸佛。示现种种游戏神通。建立种种差别乘道。显示种种广大愿门。普遍庄严种种神力。或一世界。示现上生处兜率宫。而作佛事。或一世界。殁兜率天。下入王宫。而作佛事。或现处胎种种神变。或现诞生种种瑞相。或现婴孩种种游戏。或示童子现处内宫。或现出家。示行苦行。或诣觉树。坐于道场。或现神通破魔军众。或现自在成无上道。或现诸王劝请说法。或现受请转妙法轮。或现天龙乾闼婆等。恭敬围绕。常随守护。或现其身遍入诸趣。或往一切众生住处。或时示现度众生已。入般涅槃为令世间咸增恋慕。或现舍利。全身碎身。分布人天令兴福祐。或遍人天。起大塔庙。庄严国界。饶益众生。彼诸如来。于种种世界。种种趣生。种种部类。种种众会。种种根器。种种乐欲。种种业行。种种信解。种种根力。种种修习。种种行愿。种种觉悟。种种心想种种烦恼随眠习气。如是一切众生海中。以佛威力。广现神通。遍一切处。施作佛事。所谓或处极微尘量道场。或处无边广大道场。或处一由旬量道场。或处十由旬量道场。乃至或处与不可说不可说佛刹极微尘数诸世界海。其量正等众会道场。以种种神通。种种音声。种种言辞。种种辩才。种种训释。于诸如来圣谛海中。以种种无畏大师子吼。为种种众生。演说种种修多罗海。开示种种陀罗尼门。普转种种如来法轮。普授种种诸菩萨记。彼诸如来所说法门所出言音。善财童子。悉能听受。忆持不忘。思惟观察。亦见诸佛及诸菩萨不可思议诸三昧门自在神变。尔时解脱长者。现是相已。即从三昧安详而起。告善财童子言。善男子。我已于此甚深无碍庄严解脱门。自在入出。善男子。我住于此解脱门时。即见东方阎浮檀金光明世界。龙自在王如来应正等觉。道场众会之所围绕。毗卢遮那藏菩萨。而为上首又见南方速疾具足诸力世界。遍覆普香王如来应正等觉。道场众会之所围绕。思惟心王菩萨。而为上首。又见西方具足一切香圆满光世界。须弥灯王如来应正等觉。道场众会之所围绕。无碍心菩萨。而为上首。又见北方袈裟幢世界。金刚坚固如来应正等觉。道场众会之所围绕。金刚游步勇猛行菩萨。而为上首。又见东北方一切殊胜妙宝世界。无所得境界眼毗卢遮那如来应正等觉。道场众会之所围绕。无所得妙变化菩萨。而为上首。又见东南方自在香焰光音世界。香灯王如来应正等觉。道场众会之所围绕。金刚焰慧自在妙因王菩萨。而为上首。又见西南方智日焰普光明世界。毗卢遮那普智声如来应正等觉。道场众会之所围绕。普焰垂髻变现香华光菩萨。而为上首。又见西北方普清净妙香庄严藏世界。无量功德海幢圆满光如来应正等觉。道场众会之所围绕。无碍威力身智幢王菩萨。而为上首。又见下方师子腾焰解脱光明世界。无碍法界幢具足智慧焰光如来应正等觉。道场众会之所围绕。法界智焰光明遍照世界幢菩萨。而为上首。又见上方光明遍照次第出现无尽佛世界。名称无边无碍智慧圆满光幢王如来应正等觉。道场众会之所围绕。无碍精进力法界智幢王菩萨。而为上首。善男子。我见如是十佛世尊。而为上首。如是乃至见于十方各十佛刹极微尘数诸佛如来应正等觉。道场众会之所围绕。一一皆有上首菩萨。并诸眷属。分明显现。然彼一切世界如来。不来至此。我身亦不往诣于彼。善男子。我若欲见安乐世界无量寿如来。随意即见。我若欲见白栴檀香世界月智如来。妙香世界宝光明如来。莲华世界宝莲华光明如来。妙金光世界寂静光如来。妙喜世界不动如来。善住世界师子相如来。镜光明世界月觉如来。吉祥师子宝庄严世界毗卢遮那如来。如是十方一切世界所有如来。我若欲见。随意即见。然彼如来。不来至此。我不往彼。善男子。我若欲见尽过去际一切劫中。所有诸佛。及彼佛刹种种庄严。道场众会。神通变化。调伏众生。尽未来际。一切劫海。所有如来。及诸菩萨。庄严国土。众会道场。调伏众生神通变化。如是一切随念皆见。彼诸如来。及彼诸劫。一切佛刹。所有庄严。种种差别。不来至今。我心亦不入彼过未。然其所见。皆如现在。善男子。我能了知十方三世一切如来。及诸菩萨。国土庄严。神通等事。无所从来。亦无所去。无有行处。亦无住处。亦知己身无去无来。无行住处。所以者何。知一切佛及与我心皆如梦故。如梦所见从分别生。见一切佛从自心起。又知自心如器中水。悟解诸法如水中影。又知自心犹如幻术。知一切法如幻所作。又知自心诸佛菩萨悉皆如响。譬如空谷随声发响。悟解自心。随念见佛。我如是知。如是忆念。所见诸佛。皆由自心。善男子。当知菩萨修诸佛法。净诸佛刹。积集妙行。调伏众生。发大誓愿。入一切智自在游戏不可思议解脱法门。得佛菩提。现大神通。遍往十方一切法界。以微细智。普入诸劫。如是一切佛菩萨法。皆由自心。善男子。诸业虚妄。积集名心。末那思量。意识分别。眼等五识。了境不同。愚痴凡夫。不能觉知。怖老病死。求入涅槃。生死涅槃。二俱不识。于一切境。妄起分别。又由未来诸根。五尘境界断灭。凡愚之人。以为涅槃。诸佛菩萨自证悟时。转阿赖耶。得本觉智。善男子。一切凡愚。迷佛方便。执有三乘。不了三界由心所起。不知三世一切佛法自心现量。见外五尘。执为实有。犹如牛羊不能觉知。生死轮中无由出离。善男子。佛说诸法无生无灭。亦无三世。何以故。如自心现五尘境界本无有故。有无诸法本不生故。如兔角等。圣者自悟境界如是。善男子。愚痴凡夫。妄起分别。无中执有。有中执无。取阿赖耶种种行相。堕于生灭二种见中。不了自心。而起分别。善男子。当知自心即是一切佛菩萨法。由知自心即佛法故。则能净一切刹。入一切劫。是故。善男子。应以善法扶助自心。应以法雨润泽自心。应以妙法治净自心。应以精进坚固自心。应以忍辱卑下自心。应以禅定清净自心。应以智慧明利自心。应以佛德发起自心。应以平等广博自心。应以十力四无所畏明照自心。善男子。我唯于此如来甚深无碍庄严解脱法门。自在入出。如诸菩萨摩诃萨。住无碍智。行无碍行。于诸境界。无不通达。现前常得见一切佛广大三昧。住一切佛无涅槃际成正觉门。普遍了知诸三昧海所有境界。能随观察三世诸法悉皆平等。分身遍往一切刹海。入于诸佛无分别处。一切境界皆悉现前。常能观察一切诸法。以圆满智尽能说行一切菩萨功德行愿。于其身中。悉能显现一切世界成坏之相。而于自身。及彼世界。不生二想。如是妙行。而我云何能知能说。善男子。从此南行阎浮提畔。有一住处。名遍无垢。彼有比丘。名曰海幢。汝诣彼问。菩萨云何学菩萨行。修菩萨道。时善财童子。礼长者足。右绕观察。思惟瞻仰。称扬赞叹无量功德。念善知识能为救护。于善知识。常生欢喜。依善知识。发起行愿。由善知识。令我开悟。敬善知识。心无违逆。事善知识。无有谄诳。于善知识。心常随顺。于善知识。起慈母想。令我远离一切颠倒。于善知识。起慈父想。令我成就菩萨善法。如是思惟。深生爱乐。悲泣流泪。辞退而去

尔时善财童子。一心正念彼长者教。随顺观察。如说修行。忆持彼不思议菩萨解脱门。思惟彼不思议智慧光明门。深入彼不思议法界次第门。悟解彼不思议遍入普法门。明见彼不思议如来神变。观察彼不思议普入佛刹。深信彼不思议佛力庄严。照现彼不思议菩萨三昧。了达彼不思议差别世界。修集彼不思议菩萨净业。发起彼不思议广大誓愿。如是观察。渐次南行。向阎浮提畔无垢聚落。周遍寻觅海幢比丘。乃见处在经行林侧。结跏趺坐。端身正念。离出入息。无别思觉住不思议广大三昧。以三昧力。现大神通。于其身上。从顶至足。一切肢分。一切毛孔。悉现无量不思议数同自身相一切身云。遍一切处。现一切身。为普供养一切如来故。为普严净一切佛刹故。为普成熟一切菩萨故。为普调伏一切众生故。为普济拔诸苦蕴故。为普除断三恶趣故。为普开示人天路故。为普销灭烦恼毒故。为令众生普入甚深智慧海故。为令众生究竟安住一切智故从两足下。出无数佛刹极微尘数长者居士婆罗门众相似身云。首戴华冠。身垂璎珞明珠系顶。被服庄严。无量童男以为眷属。普往十方一切世界。悉以一切上妙供具。普施众生。所谓普雨一切上味如法饮食。一切上妙杂色宝华。一切衣服。一切璎珞。一切鬘带。一切熏香。一切涂香。一切宝器。一切宫室。一切欲乐资生之具。于一切处。救摄一切贫穷众生。充济所须令其满足。安慰一切苦恼众生。获身心乐令其欢喜。成熟一切善根众生。心意调柔。令其清净究竟无上菩提之道。如是示现充满十方

从其两膝。出现无数百千万亿诸刹帝利。及婆罗门。并其眷属相似身云。皆悉聪慧。具诸艺业。世出世间。无不通达。种种色相。种种形貌。种种衣服上妙庄严。普遍十方一切世界。恒以四摄。摄诸众生。谓与财宝。令其富乐。可意语言。令闻欢喜。或以同事。劝导诱进。如是一切。贫者令足。病者令愈。危者令安。怖者令止。有忧苦者。令其快乐。复以方便。咸使发心。授以正法。令其开悟。速疾令其离诸不善。集众善法。从生死泥。拔济令出。住真实义无畏法中。如是示现。充满十方从其脐轮。出等众生数异道诸仙相似身云。种种形相各别庄严。或服草衣。或衣树皮。皆执澡瓶。威仪寂静。将诸仙众。足步虚空。往返周旋十方世界。咸出无量歌赞之声。称扬诸佛所有功德。或叹菩萨所修梵行。所说妙法。所证清净。其音和雅。美妙清彻。普闻十方无有障碍。调伏成熟一切众生。普摄诸根。不令放逸。令其观察真实境界。或说诸法皆无自性。使其发起一切智心。令其安住究竟实道。或说世间资生言论。或现方域导俗轨仪。种种善巧。随宜化度。开一切智出要法门。令诸众生普得饶益。随其次第。各修其业。如是示现。充满十方

从其两胁。出不思议无数龙王龙子龙女。并其眷属相似身云。现不思议诸龙神变。遍满虚空。所谓雨不思议宝香庄严云。不思议宝华庄严云。不思议宝鬘庄严云。不思议宝盖庄严云。不思议宝幢庄严云。不思议宝幡庄严云。不思议种种妙宝璎珞庄严云。不思议大摩尼宝王庄严云。不思议种种宝座庄严云。不思议天宝严具庄严云。不思议天宝宫殿庄严云。不思议诸天采女歌咏赞叹庄严云。不思议天宝珠网庄严云。不思议摩尼须叶台蕊宝莲华庄严云。不思议一切摩尼宝冠庄严云。不思议无边光焰天宝庄严云。不思议华鬘幢盖天身庄严云。不思议恭敬合掌诸天采女云。不思议含辉吐焰金色莲华云。不思议演说一切诸佛功德大音声云。如是一切。普遍虚空。以为庄严。周遍十方一切世界诸佛道场。而为供养。普令众生皆生欢喜。除烦恼热。得清凉乐。如是示现。充满十方

从其胸臆吉祥相中。出无数佛刹极微尘数阿修罗王。并其眷属相似身云。皆悉示现不可思议巧幻术力。种种神变。充满虚空。所谓能令无量百千万亿世界。皆悉震动。一切山王互相冲击。一切海水皆大涌沸。诸天宫殿无不动摇。诸魔光明无不隐蔽。诸魔军众无不摧伏。普令众生舍离憍慢。心无放逸。除悭嫉垢。息诸怨害。咸起慈心。破烦恼山。竭爱欲海。长无斗诤。永共和善。复以幻力游戏神通。开悟群生。令离贪著。于诸恶法。常乐远离。怖畏生死。欣求解脱。令出世间一切诸趣。令住无上菩提之心。令修菩萨清净妙行。令趣菩萨波罗蜜道。令入一切诸菩萨地。令照菩萨微妙法门。令观菩萨方便善巧。如是示现。遍周法界

从其背出无量阿僧祇佛刹极微尘数声闻独觉相似身云。为诸众生应以二乘而受化者。广说法要。令其调伏。所谓为执我者。说无有我。为执常者说行无常。为贪行者。说不净观。为嗔行者。说慈心观。为痴行者。说缘起观。为等分者。说与智慧。相应境界。各别对治。令遍观察。为于境界生乐著者。说离诸著无所有性。为遍耽滞五欲境界说离诸欲无染著性。为著寂静定所系者。说大愿门。令深爱乐。誓普饶益一切众生转于法轮。尽未来际。令诸众生所愿皆满。如是遍周一切法界从其两肩。出阿僧祇佛刹极微尘数夜叉罗刹王。种种形貌种种色相长短广狭。种种仪容威势雄猛甚可怖畏无量眷属。而自围绕。现种种神力。吼种种大声。随其所应。作种种方便。遍满十方一切世界。守护一切善行众生。及诸贤圣菩萨众会说法道场。诸有受持菩萨净行。欣求如来一切正智。若向正住。及正住者。或时现作执金刚神。守护诸佛。承事供养。及佛住处。或遍守护一切世间。令其不入一切恶道。有恐怖者。令得安隐。有疾病者。令得除差。在厄难者。令除苦恼。有过恶者。令自厌悔。有灾横者令其息灭。积集福智大心众生。令其能转诸佛法轮舍生死轮。住正法轮。摧灭一切异道邪论。如是利益。遍满十方一切法界

从其腹。出无量百千阿僧祇佛刹极微尘数紧那罗王。各与无数百千万亿紧那罗女。眷属围绕。无量佛刹极微尘数乾闼婆王。各与无数百千万亿乾闼婆女。眷属围绕。各奏无数阿僧祇百千天乐。歌咏赞叹一切诸法。缘生实性。歌咏赞叹一切诸佛难思功德。歌咏赞叹发菩提心普遍威力。歌咏赞叹一切菩萨修圆满行。歌咏赞叹一切诸佛成正觉门。歌咏赞叹一切诸佛转法轮门。歌咏赞叹一切诸佛现神变门。歌咏赞叹一切诸佛般涅槃门。歌咏赞叹守护一切诸佛教门。歌咏赞叹令诸众生皆欢喜门。开示演说严净一切诸佛刹门。开示演说一切诸佛微妙法门。开示演说照一切法无障碍门。开示演说发起一切诸善根门。如是利益。充满十方

从其面门。出无量百千阿僧祇佛刹极微尘数转轮圣王。七宝具足。四兵围绕。放大舍光。雨无尽宝。最胜摩尼。庄严世界。普施众生。咸令充足。令断十恶。修行十善。所谓一切屠猎渔捕暴恶众生。令起慈悲。不断生命。贫乏苦恼下劣众生。令其永舍不与取行。常行惠施。能舍无量百千万亿端正采女。心无吝惜。令诸众生。永断邪淫。修持梵行。虚诳众生。令其究竟常真实语。不作虚诳无益谈说。令摄他语。不行离间。常乐和合。无有乖诤。令柔软语。无有粗恶。杂秽语者。令常演说甚深决定明了之义。顺佛法语。利益修行。永断绮饰无义言辞。令诸众生。深入法句。多贪欲者。令其少欲修习知足。最胜端严无生正行。多怒害者令除嗔恚。于诸众生。恒起慈心。心无瑕垢。为说大悲。欢喜摄受。令入佛法。堕见网者。为说实义。令观诸法。深入因缘。善明谛理。决择正邪。令心清净。拔邪见刺。破疑惑山。令诸众生悟心实性。具足通达趣入甚深。一切障碍。悉皆除灭。如是所作。充满法界

从其两目。出无量百千阿僧祇佛刹极微尘数广大日轮。放大光明。普照一切诸大地狱。所有苦恼。悉令除灭。又照一切世界中间。令除黑闇睹见光明。又照一切十方世界饿鬼傍生。令其舍离愚痴翳障。得大智慧。拔除众苦。复于一切垢浊世界。放清净光。白银世界放黄金光黄金世界放白银光。琉璃世界放玻璃光。玻璃世界放琉璃光。砗磲世界放码瑙光。码瑙世界放砗磲光。赤珠世界放日藏摩尼王光。日藏摩尼王世界放赤珠光。帝青世界放月藏焰网摩尼宝王光。月藏焰网摩尼宝王世界放帝青光。纯宝所成世界放杂宝光。杂宝所成世界放纯宝光。如是光明。普照佛刹道场众会。而作佛事。照诸众生心之稠林。办诸众生无量事业。严饰一切世间境界。令诸众生心得清凉。生大欢喜。安隐快乐。如是所作。充满法界


大方广佛华严经卷第六
大方广佛华严经卷第七

　　　　罽宾国三藏般若奉　诏译


　　入不思议解脱境界普贤行愿品

尔时海幢比丘。从其眉间白毫相中。出无量百千阿僧祇佛刹极微尘数帝释天王。威德光明。超过天众。舍离世间一切欲乐。于诸境界。而得自在。摩尼宝珠。以系其顶。身光映蔽诸天宫殿。震动一切须弥山王。觉悟一切放逸天众。叹福德力。说智慧力。生其乐力。持其志力。增其所有清净念力。坚其所发菩提心力。赞乐见佛。令除世欲。赞乐闻法。令厌世间。赞乐观智令绝世染。止修罗战。断烦恼诤。灭怖死心。发降魔愿。兴立正法须弥山王。成辨众生一切事业。念念调伏无量众生。如是所作。周遍法界

从其额上。出无量百千阿僧祇佛刹极微尘数诸梵天王。色相端严。世间无比。威仪寂静。言音美妙。请佛转法。叹佛功德。令诸菩萨心生欢喜。能办众生无量事业。如是普遍十方法界

从其头上。出无量百千阿僧祇佛刹极微尘数诸菩萨众。皆以相好。庄严其身。其诸菩萨。各于其身肢节毛孔。一切普放大光明云。显现诸佛往昔所行菩萨行海。宣说菩萨种种妙行。所谓普遍十方一切世界。称扬赞叹一切诸佛往昔所行檀波罗蜜。施者受者。及所施物。并所随顺相应行海。示导一切悭吝众生。永离悭著。成就舍心。常行惠施。摄取众生。令住无上檀波罗蜜。显示诸佛相好功德。令得众宝庄严世界。及示依正所出生因令诸众生爱乐修习。普遍十方一切世界。称扬赞叹一切诸佛往昔所行尸波罗蜜。并所随顺相应行海。令诸众生于五欲境。深生厌离。于诸佛境。专意趣求。除颠倒想。恒正思惟。断邪分别。永离诸恶。念菩萨戒。摄诸众生。住大慈悲。称赞解脱。护持如来究竟戒品。普令众生住于佛戒。说一切有悉皆如梦。了达诸法自性皆空。说诸欲乐无有滋味。令诸众生远离欲缚。出烦恼垢。普遍十方一切世界。称扬赞叹一切诸佛往昔所行忍波罗蜜。并所随顺相应行海。令诸众生得法自在。得心自在。具忍辱力。称扬赞叹金色身业。离嗔恚垢。起慈悲行。止杀害心。绝畜生道。普遍十方一切世界。称扬赞叹一切诸佛往昔所修勤波罗蜜。并所随顺相应行海。令诸菩萨精进勇猛。为一切智。勤求正法。供养承事一切如来。恭敬赞叹。心无疲厌。令诸世间不起放逸。摄取众生令离苦蕴。入佛究竟圆满智海。普遍十方一切世界。称扬赞叹一切诸佛往昔所修禅波罗蜜。并所随顺相应行海。令其散灭尘劳障翳。永舍憍慢。不起贪嗔。荫清凉云。除烦恼热。竭生死海。摧业结山。调伏众生。安住妙法。究竟令其心得自在。普遍十方一切世界。称扬赞叹一切诸佛往昔所修般若波罗蜜。并所随顺相应行海。普耀正见智慧电光。令诸众生照达本性。普震清净妙法雷音。令诸众生增长功德。摧灭一切我慢高山。拔出一切诸见毒箭。决除一切疑惑翳膜。令诸众生得自在智。普遍十方一切世界。称扬赞叹一切诸佛往昔所修方便波罗蜜。并所随顺相应行海。随顺世间种种所作。令诸众生究竟成熟。虽普调伏一切众生。而于众生无所染著。虽普照明诸佛众会。而于众会。心无所著。虽离生死。而于诸趣。自在受生。虽现世间。而于涅槃。入出自在。虽能了达生死涅槃无二无别。而常善巧饶益众生。安住菩萨圆满自在。超出世间到于彼岸。普遍十方一切世界。称扬赞叹一切诸佛往昔所成愿波罗蜜。并所随顺相应行海。令诸菩萨尽未来际。乘四愿轮。游正觉路。遍周刹海。利乐众生。摧无明山。裂爱欲网。解众结缚。永灭无余。示现神通种种变化。令诸众生寿命自在。普遍十方一切世界。称扬赞叹一切诸佛往昔所成力波罗蜜。并所随顺相应行海。演说菩萨大总持力。方便法音妙辩才力。成熟众生广大愿力。摧伏魔怨智自在力。制诸外道心无畏力。身力坚固。犹若金刚能碎一切大铁围山。能灭十方一切劫火。能竭海水。能吞猛风。掌擎尽空所有世界。而于身力。无有损减。令诸众生净治三昧。普于一切。自在受生。普遍十方一切世界。称扬赞叹一切诸佛往昔所修智波罗蜜。并所随顺相应行海。分别演说种种智地。所谓普生诸佛十力无畏一切功德具足智地。普满诸佛一切相好自在庄严具足智地。普发菩萨一切大愿具足智地。普遍摄受一切众生具足智地。普为众生显示无我具足智地。普遍观察一切众生种种心念具足智地。普遍分别一切众生根解差别具足智地。普遍随顺一切众生信乐差别具足智地。普遍了知一切众生甚深业海无量差别具足智地。普遍趣入一切众生无量愿海心乐差别具足智地

从其顶上肉髻之中。出无量阿僧祇佛刹极微尘数如来之身。其身最胜。世无能比。诸相随好。清净庄严。威光赫奕。如真金山。无量光明。普照十方。演妙圆音。普周法界。示现无量大神通力。为诸世间。普雨法雨。随其所应。皆令获益。所谓为坐菩提场诸菩萨。雨大法雨。名平等现前智。为灌顶位诸菩萨。雨大法雨。名普门法界。为法王子位诸菩萨。雨大法雨。名入诸菩萨普庄严门。为童真位诸菩萨。雨大法雨。名住坚固山大法智云。为不退位诸菩萨。雨大法雨。名普遍庄严平等海藏。为成就正心位诸菩萨。雨大法雨。名以金刚智普照境界。为方便具足位诸菩萨。雨大法雨。名普摄众生自性庄严门。为生贵位诸菩萨。雨大法雨。名如来圆满随顺世间。为修行相应位诸菩萨。雨大法雨。名演法本际悲愍世间。为治地位诸菩萨。雨大法雨。名积集法藏。为初发心诸菩萨。雨大法雨。名普摄众生平等庄严。为广大信解诸菩萨。雨大法雨。名如来愿藏无尽解脱。为无色界诸天。雨大法雨。名普门智无尽藏。为梵世诸天。雨大法雨。名无量教声普门智藏。为他化自在天。雨大法雨。名能生法力资具无尽藏。为诸魔众。雨大法雨。名种种心幢勤求一切智。为化乐诸天。雨大法雨。名净念智宝住种种善轭。为兜率诸天。雨大法雨。名菩萨生意种种愿宝幢。为夜摩诸天。雨大法雨。名随顺如来净念欢喜藏。为忉利诸天。雨大法雨。名疾见如来出生庄严爱乐藏。为诸龙王众。雨大法雨。名出生菩萨厌离龙趣。种种神变欢喜幢。为夜叉王众。雨大法雨。名见佛欢喜普遍法界如来神变藏。为乾闼婆王众。雨大法雨。名一切如来集法音声云。为阿修罗王众。雨大法雨。名金刚智轮大法境界。为迦楼罗王众。雨大法雨。名无边光明出生一切如来方便。为紧那罗王众。雨大法雨。名一切如来饶益世间殊胜智云。为摩睺罗伽王众。雨大法雨。名爱乐速疾增长法。为诸人王众。雨大法雨。名得一切众生胜智慧法。为地狱众生。雨大法雨。名寂静音声正念庄严。为畜生众生。雨大法雨。名随顺如来具智慧藏无恶业道声。为阎罗王界众生。雨大法雨。名不舍众生出生如来波罗蜜声。为诸厄难处众生。雨大法雨。名寂静音声普遍安慰。悉令众生。永离忧苦。咸得入于贤圣众会。如是所作。充满十方一切法界。海幢比丘。各于其身一切毛孔。一一皆出无量阿僧祇佛刹极微尘数大光明网。一一光明。具阿僧祇色相。一一色相有阿僧祇庄严。一一庄严。现阿僧祇境界。一一境界。辨阿僧祇事业。如是普遍十方法界。尔时善财。复于如是大光网中。悉见海幢往昔所修一切菩萨三世所行檀波罗蜜。悉舍一切内外所有圆满施行。往昔所修一切菩萨三世所持尸波罗蜜。从初发心尽未来劫。誓舍身命。不起一念毁犯之心。往昔所修一切菩萨三世相应忍波罗蜜。或遇损害。头目手足。断截肢节。恶言毁辱。悉能安受。无有动乱。恒思舍离怨害之心。观自他身无有我相。生大慈悲。成一切智。以是因缘。获得菩萨具足相好自在色身。示一切身于一切处。经一切劫受一切苦。勤求正法。利益众生。不起一念厌退之心。种种神变。普遍十方等众生界。现一切身。如影随形。充满法界。往昔所修一切菩萨三世所行勤波罗蜜。所学三世诸佛菩萨勇猛精进离相妙行。所现种种神通变化震动十方一切世界诸大海水。令诸众生精勤匪懈。厌生死海。出离魔界。一切外道无不怖惧。一切魔军无不摧碎。光照十方一切法界。令诸菩萨修种种行。种种神变。普利众生。往昔所修一切菩萨三世所求禅波罗蜜。或见受身生诸族姓。或为国王。遇善知识。发菩提心。厌弃国城。出家学道。立大誓愿。种种威仪。坚持禁戒。身心寂静修诸禅定。往昔所修一切菩萨三世所成般若波罗蜜。为欲开发一切智故。勤求佛法。生正见心。为欲拔济诸众生故。事善知识。亲近承事。不违言教。尊重恭敬。深生信心。礼拜供养。情无懈倦。勤求如来一句正法。遍舍一切内外所有。于身命财。心无吝惜。乃至勤求一切法句。亦复如是。如是念念。尽未来际。诸所修行。皆为成就一切众生。究竟圆满智慧业故。往昔所修一切菩萨三世相应方便波罗蜜。能于一切诸趣类海。普现一切众生色相相似身云。以种种威仪。善巧摄受。普令众生获大饶益。往昔所求一切菩萨所发三世愿波罗蜜。所谓供事一切诸佛愿。成熟一切众生愿。严净一切佛刹愿。如是所发一切誓愿。圆满修行。所成功德。具足一切如来相好。修诸对治一切善法灭除一切生死过患。尽未来劫。利益众生。誓愿无尽。往昔所修一切菩萨三世相应力波罗蜜。所谓出生大愿力。普供诸佛力。普净佛刹力。普修妙行力。普化众生力。往昔所修一切菩萨三世所行智波罗蜜。恒以一切微细境界圆满智力。启悟法界一切众生无明睡眠。咸令开觉。究竟出生一切智道。海幢比丘。各于其身。从足至顶。乃至一切毛孔之中。所现境界。善财童子。于念念中。无不明见

尔时善财。一心观察海幢比丘。深生渴仰。忆念彼不思议三昧解脱。随顺彼不思议三昧自在。思惟彼不思议利益众生巧方便海。深入彼不思议无作妙用普庄严门。爱乐彼不思议甚深信解清净境界。观察彼不思议庄严法界清净智。安住彼不思议受佛究竟加持智。出生彼不思议菩萨自在力。坚固彼不思议菩萨大愿力。增广彼不思议菩萨诸行力。如是住立。思惟观察。一日一夜。乃至经于七日七夜。半月一月。乃至六月。复经六日。过此已后。海幢比丘。从三昧起。善财尔时。以身布地。恭敬作礼。起立合掌。叹未曾有。赞言圣者。如此三昧。希有奇特。此三昧门最为甚深。此三昧门最为广大。此三昧门境界无量。此三昧门神变难思。此三昧门光明无等。此三昧门庄严无数。此三昧门威力难制。此三昧门境界平等不动不乱。此三昧门普照十方一切世界。此三昧门方便无量有胜堪能。所以者何。如此三昧。利益无尽。以能除灭一切众生无量苦蕴故。所谓能令一切众生断贫穷业故。出地狱苦故。免畜生趣故。绝饿鬼因故。闭诸难门故。开人天道故。亲近一切安乐法故。出生人天殊胜乐故。令其爱乐定境界故。能令增长有为乐故。能为显示勤求出离三界法故。能为引发勤求无上菩提心故。能使增长大福智聚出生因故。能令速疾增长广博大悲心故。能令出生广大愿力故。能令照明菩萨智道故。能使庄严波罗蜜道故。能令深入最胜大乘故。能令明了普贤妙行故。能令趣入诸菩萨地智光明故。能令积集成就菩萨诸愿行故。能令安住一切智智境界中故。能令清净一切菩萨变化力故。能令勤求一切加持自在力故。圣者。此三昧门。名为何等。海幢告言。善男子。此三昧。名普眼舍得。亦名般若波罗蜜境界清净光明。亦名平等清净普庄严门。善男子。我以修习此平等清净普庄严门。而为上首。具足圆满百万阿僧祇最胜最尊无比三昧。善财白言。圣者此三昧境界究竟。唯如是耶。海幢言。善男子。此三昧门境界。甚深广大无量。若有修习身心寂静。入三昧时。了知十方一切世界无所障碍。往诣十方一切世界。无所障碍。入出十方一切世界无所障碍。庄严十方一切世界无所障碍。修治十方一切世界无所障碍。严净十方一切世界无所障碍。见一切佛普遍十方无所障碍。观一切佛广大威德无所障碍。知一切佛游戏神通无所障碍。证一切佛甚深智力无所障碍。入一切佛大功德海无所障碍。兴一切佛无上法云无所障碍。受一切佛无量法雨无所障碍。于诸佛法修习妙行无所障碍。知一切佛转妙法轮平等智性无所障碍。入一切佛道场众海现神通力无所障碍。随顺十方一切诸佛所起妙行无所障碍。观察十方一切诸佛演说。妙法无所障碍。普入十方一切佛刹咸起神通无所障碍。大悲摄受十方众生令其出苦无所障碍。常起大慈充满十方与众生乐无所障碍。普见十方一切诸佛心无厌足无所障碍。普入十方一切众生种种解海。无所障碍。普知十方一切众生种种根海无所障碍。普知十方一切众生种种业海。无所障碍。善男子。我唯知此般若波罗蜜清净光明三昧法门。如诸菩萨摩诃萨所入甚深究竟智海。所净最胜诸法境界。所达一切诸佛法门。所往十方无量佛刹所有大智总持光明。所住圆满自在三昧。所现清净种种神通。所具无尽辩才大海。所得无畏美妙音声。善巧宣说诸地功德所能拥护一切众生。而我何能知其妙行。叹其功德。显其境界。赞其愿力。现其光明。入其度门。达其所证。集其胜业。了其次第。知其普遍。住其三昧。见其心境。说其正道。辨其威势。得其所有平等智慧。善男子。从此南行。至海潮处。彼有大城。名圆满光。其城有王。名妙圆光。于彼城东。有一园林。名普庄严。王有夫人名伊舍那。为优婆夷。止住此林。修菩萨行。汝往彼问。菩萨云何学菩萨行。修菩萨道。时善财童子。于海幢比丘所。得最胜法。获坚固身。证三昧境。究竟明彻。住清净解。悟深法界。其心随顺诸佛教海。于诸法门。忆持不忘。安住广大普庄严门。智慧光照。充满十方。心生欢喜。踊跃无量。五体投地。礼海幢足。绕无量匝。重复顶礼。恭敬瞻仰。思惟观察。想其容止。持其名号。念其功德观其行愿。忆其言音。思其三昧。想其所行广大境界。受其所得总持智慧。清净光明。咨嗟恋慕。辞退南行

尔时善财童子。蒙善知识力。令功德身信解圆满。依善知识教。正念思惟。念善知识语。递相开发。于善知识行。深生惭愧。爱乐恭敬。观善知识心。善巧摄受。倍益欢喜。作是念言。因善知识。令我普见一切诸佛。因善知识。令我普闻一切佛法。善知识者。是我师范。示导于我一切智法。普令见故。善知识者。是我眼目。令我普见诸佛境界如虚空故。善知识者。是我渠流。引我令入诸佛如来莲华池故。如是思念。渐次南行。向海潮处。至彼城东。见普庄严园。众宝垣墙。周匝围绕。一切宝树。行列庄严。所谓诸宝叶树。枝叶扶疏。光彩鲜明。敷荣微妙。诸宝华树。雨众妙宝拘苏摩华。发焰舒光。布散于地。诸宝香树。吐妙香云。香气氛氲。普熏十方诸佛世界。诸宝鬘树。雨大宝鬘。庄严宝林。处处垂下。摩尼王树。普雨种种大摩尼宝。遍布充满。随处庄严一切天宝。劫波衣树。普雨种种妙宝缯彩杂色衣服。随其所应。敷布严饰。宝音乐树。出妙乐器。微风吹动。发和雅音。其音美妙。过诸天乐。诸宝资具。庄严藏树。各雨众宝。珍奇玩好。诸庄严具。处处分布。以为严饰。其地清净。无有高下。宽广平坦。种种庄严。园中具有百万殿堂。大摩尼宝之所合成。百万楼阁。阎浮檀金。以为校饰。百万宫殿。毗卢遮那摩尼宝王。间错庄严。云构龙盘延袤远近。甍栋相承。势如飞动。百万浴池。七宝合成。一切妙宝。以为其岸。细妙金沙澄布其底。七宝阶道。摩尼栏楯周匝围绕。四面庄严。宝草芬芳夤缘际畔。栴檀香水。盈满其中。调适温凉。随众生意。宝树林间。宝渠分布。水清宝珠。周遍间错。昼夜常流。八功德水。水中多有凫雁鸳鸯。白鹤孔雀。迦陵频伽。拘枳罗等。杂色诸鸟飞集往来。游戏出没整毛理翮。游泳翱翔。出妙好声。清切和雅。犹如天乐。令人乐闻。宝多罗树。周匝行列。覆以宝网。垂诸金铃。微风徐摇。恒出美音。建立无数摩尼宝幢。杂宝缯幡。四面垂饰。光明普照百千由旬。其中复有百万陂池。香水湛然。清莹澄澈。随时坚细。栴檀香泥。澄垽其下。一切上妙。众宝莲华。菡萏芬敷。大摩尼华。光色照耀。园中复有广大宫殿。名庄严幢。海藏妙宝。以为其地。种种形像。悉现其中。毗琉璃宝。以为其柱。阎浮檀金宝庄严网。弥覆其上。重楼挟阁。巍巍高大。犹妙金山。见者欣乐。种种胜宝。以为庄严。光藏摩尼。恒吐妙光。以为照耀。毗卢遮那藏摩尼宝王。殊丽校饰。辉映分明。一切众宝。无价香王。咸出妙香。普熏一切。所谓具足一切最胜妙宝香王。香气普腾。氤氲成雾。普现如意妙宝香王。香气随应。周闻法界。随根觉悟。妙宝香王。凡所嗅闻。诸根聪利。能于正法。精勤匪懈。其宫殿中。复有无量宝莲华座。周回布列。所谓光照十方妙藏摩尼宝莲华座。毗卢遮那如意摩尼宝莲华座。无垢藏摩尼宝莲华座。杂宝庄严摩尼宝莲华座。普门庄严摩尼宝莲华座。圆光庄严摩尼宝莲华座。安住海藏清净庄严摩尼宝莲华座。普焰光照摩尼宝莲华座。金刚藏师子摩尼宝莲华座。照耀世间摩尼宝莲华座。如是无量摩尼宝莲华座。一一皆以不可思议妙宝缯带。四面垂饰。不可思议众色摩尼。以为庄校。于宫殿中光影相照。平等庄严空中。复有百万宝帐。所谓宝衣帐。宝鬘帐。宝华帐。宝香帐。阎浮檀金帐。宝枝垂覆帐。杂宝摩尼帐。妙宝璎珞帐。光焰金刚帐。诸天妓乐帐。象王神变帐。马王神变帐。帝释所坐摩尼宝帐。如是种种宝庄严帐。严饰虚空。复有百万诸大宝网。弥覆其上。所谓宝铃网。宝盖网。宝身网。海藏真珠网。绀琉璃摩尼宝网。师子摩尼宝网。月爱光明摩尼宝网。一切人天种种形像宝香网。一切杂色宝冠网。一切妙宝璎珞网。如是等网。各于其上。垂覆庄严。复有百万大宝光明。而为照耀。所谓焰光摩尼宝光明。日藏摩尼宝光明。月藏摩尼宝光明。香焰摩尼宝光明。吉祥焰藏摩尼宝光明。莲华焰藏摩尼宝光明。焰幢摩尼宝光明。大焰摩尼宝光明。遍照十方摩尼宝光明。普现香云庄严具摩尼宝光明。如是等类大宝光明。而为照耀。常雨百万庄严具云。随意受用。百万随时芬馥白栴檀香云。普熏道场。百万天诸妙乐云。音声美妙。百万天曼陀罗华云。而以布散。百万诸天鬘带云。处处垂下以为严饰。百万天宝缯彩云。处处垂布以为衣服。百万出过诸天宝璎珞云。庄严林树。及诸楼阁。百万欲界天子。欣乐瞻仰。恭敬作礼。百万诸天采女往修同行。常来其所。投身而下。亲近敬奉。百万诸大菩萨。恒诣道场。常乐闻法。时伊舍那。具大人相。坐真金座。戴海藏真珠网冠。挂出过诸天真金宝钏。垂绀青发。顶髻庄严。吉祥焰藏摩尼宝王。以为鬘带。毗琉璃摩尼宝。以为耳珰。师子口摩尼宝缘饰耳轮。大如意摩尼宝王。以为璎珞。庄严其颈。大威德帝青摩尼宝网。以覆其首。种种光焰炽盛摩尼宝网。罗覆其身。百千亿那由他众生曲躬恭敬。亲近供养。东方有无量众生。来诣其所。所谓大梵天。梵辅天。梵众天。如是色界一切诸天。欲界他化自在天。化乐天。兜率天。夜摩天。忉利天。诸龙夜叉乾闼婆阿修罗迦楼罗。紧那罗摩睺罗伽及鸠槃茶。阎罗王界大力鬼神。乃至一切人及非人。诸王众等。南西北方。四维上下。亦复如是。其有见此优婆夷者。身病心病。种种所缠。一切邪见。障碍执著。所有惑苦。悉得除灭。速离一切诸烦恼垢。速拔一切诸见毒刺。疾破一切诸障碍山。深入无碍清净境界。种植一切圆满善根。长养一切善法根芽。入于一切清净智门。普获一切陀罗尼门。普证一切大三昧海。通达一切诸佛教海。一切诸佛广大愿门。无不开发。一切菩萨所修妙行。皆悉现前。一切如来功德大海。皆悉清净。其心广大。具足一切自在神通。其身无碍。于一切处。靡所不至。普诣十方。无所依著。随顺成就一切法门。尔时善财童子。入普庄严园。周遍观察。见伊舍那优婆夷。往诣其所。顶礼其足。绕无数匝。正立合掌。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲诸菩萨众愿为我说。时伊舍那。告善财言。善男子。我得菩萨一解脱门。无间修习。若有众生。暂见我身。暂闻我名。或听我法。忆念于我。与我同住。亲近随顺。供给我者。悉不唐捐。善男子。若有众生。不种善根。不为善友之所摄受。不为诸佛之所护念。虽近于我。经于多时。与我同住。终不能见。善男子。其有众生。得见我者。皆于阿耨多罗三藐三菩提。获不退转。善男子。东方所有一切如来应正等觉。常来至此处。于众宝妙师子座。为我说法。南西北方。四维上下。一切如来。悉来至此处。于宝座为我说法。善男子。我常不离见佛闻法。与诸菩萨而共同住。不离菩萨三昧解脱。善男子。我此会众。有八万四千亿那由他。常在于此普庄严园。与我同住。皆于往昔与我修习一切菩萨同类行门。不相离故。一切咸于阿耨多罗三藐三菩提。得不退转。其余众生。或久或近。住此园者。一切修我同类行门。亦皆普入不退转位。善财白言。圣者。发阿耨多罗三藐三菩提心。为久近耶。答言。善男子。我忆。曾于然灯佛所。亲近承事。修行梵行。恭敬供养。闻法受持。次前。于离垢佛所。出家学道。受持正法。次前。于星宿幢佛所。闻法修行。欢喜供养。次前。于妙胜吉祥佛所。次前。于莲华德藏佛所。次前。于毗卢遮那佛所。次前。于普眼佛所。次前。于梵寿佛所。次前。于金刚脐佛所。次前。于水天佛所。善男子。我忆过去。于无量劫无量生中。如是次第三十六恒河沙佛所。皆悉亲近。一心承事。恭敬供养。出家学道。所受正法。所发誓愿。所入三昧。所证解脱。如是一切种种行门。我皆忆持。心无废忘。过此已往。佛智所知。非我能测。善男子。应知菩萨初发心。无有量。充满一切法界故。菩萨大悲门。无有量。普入一切众生界故。菩萨大愿门。无有量。究竟十方一切法界故。菩萨大慈门。无有量。普覆一切众生界故。菩萨所修行。无有量。于一切刹一切劫中。恒修习故。菩萨三昧力。无有量。令菩萨道不退转故。菩萨总持力。无有量。能持世间随所应闻教法海故。菩萨智明力。无有量。普能悟入三世佛教。巧随顺故。菩萨神通力。无有量。普现十方一切所有诸刹网故菩萨辩才力。无有量。圆音一演。令诸众生随类解故。菩萨清净身。无有量。现身普遍诸佛刹故


大方广佛华严经卷第七
大方广佛华严经卷第八

　　　　罽宾国三藏般若奉　诏译


　　入不思议解脱境界普贤行愿品

尔时善财童子。白言圣者。久如当得阿耨多罗三藐三菩提。答言。善男子。菩萨不为教化调伏一众生故发菩提心。不为教化调伏百众生故发菩提心。不为教化调伏千众生故发菩提心。不为教化调伏百千众生故发菩提心。乃至不为教化调伏不可说不可说转众生故发菩提心。不为教化成熟一世界众生故发菩提心。乃至不为教化成熟不可说不可说转世界众生故发菩提心。不为教化成熟一阎浮提极微尘数世界众生故发菩提心。不为成熟一四天下极微尘数世界众生故发菩提心。不为成熟小千世界极微尘数世界众生故发菩提心。不为成熟中千世界极微尘数世界众生故发菩提心。不为成熟三千大千世界极微尘数世界众生故发菩提心。乃至不为教化成熟不可说不可说转三千大千世界极微尘数世界众生故发菩提心。复次菩萨。不为亲近供养一如来故发菩提心。乃至不为亲近供养不可说不可说转佛刹极微尘数诸如来故发菩提心。不为亲近供养一世界中尽未来劫次第兴世诸如来故发菩提心。乃至不为亲近供养不可说不可说转世界中尽未来劫次第兴世诸如来故发菩提心。不为亲近供养一佛刹极微尘数世界中尽未来劫次第兴世诸如来故。发菩提心。乃至不为亲近供养不可说不可说转佛刹极微尘数世界中尽未来劫次第兴世诸如来故发菩提心。复次菩萨。不为严净一世界故发菩提心。乃至不为严净不可说不可说转世界故发菩提心。不为严净一佛刹极微尘数世界故发菩提心。乃至不为严净不可说不可说转佛刹极微尘数世界故发菩提心。复次菩萨。不为受持一如来教故发菩提心。乃至不为受持不可说不可说转佛刹极微尘数如来教故发菩提心。复次菩萨。不为修习一如来愿故发菩提心。乃至不为修习不可说不可说转佛刹极微尘数如来愿故发菩提心。复次菩萨。不为往一佛刹故发菩提心。乃至不为往不可说不可说转佛刹极微尘数诸佛刹故发菩提心。复次菩萨。不为庄严一如来众会故发菩提心。乃至不为庄严不可说不可说转佛刹极微尘数如来众会故发菩提心。复次菩萨。不为受持一佛所转妙法轮故发菩提心。乃至不为受持不可说不可说转佛刹极微尘数如来所转妙法轮故发菩提心。复次菩萨。不为住持一如来遗法故发菩提心。乃至不为住持不可说不可说转佛刹极微尘数如来遗法故发菩提心。不为住持一世界中尽未来劫次第出现如来遗法故发菩提心。乃至不为住持不可说不可说转佛刹极微尘数世界中尽未来劫次第出现如来遗法故发菩提心。不为住持一阎浮提极微尘数世界中尽未来劫次第出现如来遗法故发菩提心。不为住持一四天下极微尘数世界中尽未来劫次第出现如来遗法故发菩提心。乃至不为住持不可说不可说转佛刹极微尘数世界中尽未来劫次第出现如来遗法故发菩提心。如是略说。不为满一佛誓愿故。不为往一佛国土故。不为入一佛众会故。不为持一佛法眼故。不为转一佛法轮故。不为知一世界中诸劫次第故。不为知一众生种种心海故。不为知一众生种种根海故。不为知一众生种种业海故。不为知一众生种种行海故。不为知一众生种种烦恼海故。不为知一众生种种烦恼习气海故。乃至不为知不可说不可说转佛刹极微尘数众生种种烦恼习气海故发菩提心。何以故。菩萨为欲教化调伏一切众生悉无余故。发菩提心。为欲亲近供养一切诸佛悉无余故。发菩提心。为欲严净一切诸佛所有刹土悉无余故。发菩提心。为欲守护一切佛教悉无余故。发菩提心。为欲随顺一切如来所行之道悉无余故。发菩提心。为欲成满一切如来广大誓愿悉无余故。发菩提心。欲往一切诸佛国土悉无余故。发菩提心。欲入一切诸佛众会悉无余故。发菩提心。欲知一切诸世界中诸劫次第悉无余故。发菩提心。欲知一切众生心海悉无余故。发菩提心。欲知一切众生根海悉无余故。发菩提心。欲知一切众生业海悉无余故。发菩提心。欲知一切众生行海悉无余故。发菩提心。欲灭一切众生诸烦恼海悉无余故。发菩提心。欲拔一切众生烦恼习气海悉无余故。发菩提心

善男子。取要言之。菩萨以如是等百万阿僧祇方便行故。发菩提心。善男子。菩萨行普入一切法皆证得故。普入一切刹悉严净故。是故善男子。严净一切世界尽。我愿乃尽。悉知十方一切世界劫次第尽。我愿乃尽。悉得十方一切诸佛功德海尽。我愿乃尽。次第修集一切菩萨精进海尽。我愿乃尽。庄严十方一切诸佛众会海尽。我愿乃尽。悉见十方一切众生心乐海尽。我愿乃尽。悉知十方一切众生根器海尽。我愿乃尽。普观十方一切众生诸行海尽。我愿乃尽。普竭十方一切众生惑业海尽。我愿乃尽。悉灭十方一切众生众苦海尽。我愿乃尽。悉拔十方一切众生习气海尽。我愿乃尽。善男子。如是。乃至百千万亿阿僧祇菩萨行门皆悉圆满。悉无余故。我愿乃满。是故菩萨。为欲成满一切智故。为欲随顺菩萨行故。为欲严净一切刹故。于一切法。勇猛勤求。无有懈息。善男子。应知菩萨发菩提心。所修行愿。所有志乐。广大如法界。究竟如虚空。虚空究竟。无穷尽故。我愿究竟。亦无有尽。法界广大无边际故。我愿广大亦无边际。诸众生界究竟无尽故。我愿究竟亦无有尽。善财童子。白言圣者。此解脱门。名为何等。伊舍那言。善男子。此解脱名离忧安隐幢。善男子。我唯知此一解脱门。如诸菩萨摩诃萨。乐欲深广。犹如大海。容受佛法。心无厌足。志意坚固。如须弥山。所修正行。不可倾动。所作不空。如善见药。能除众生烦恼重病。无碍慧身如明净日。灭诸众生无明闇障。无尽大悲犹如大地。普作一切众生所依。福智功德。犹如好风。与诸众生。作大义利。普照世间。犹如灯烛。能生一切智慧光明。普现其身。犹如大云。能与众生。雨寂灭法。福德光明。犹如满月。能令见者咸得安乐。威德尊胜。犹如帝释。悉能守护一切众生。而我云何。能知能说。彼诸菩萨难思戒定无边法海功德行愿。善男子。于此南方海潮之处。有一国土。名那罗素。中有仙人。名大威猛声。汝诣彼问。菩萨云何学菩萨行。修菩萨道。时善财童子。礼伊舍那优婆夷足。绕无数匝。殷勤瞻仰。悲泣流泪。作是思惟。善知识者。难可出现。如优昙华。善知识者。最极难值。善知识者。难得亲近。善知识者。难得承事。善知识者。难令欢喜。复作是念。得菩提难。得菩萨诸根难。净菩萨诸根难。值同行善知识难。积集菩萨广大善根难。寂静菩萨广大境界难。如理观察菩萨行愿难。随顺思惟菩萨教法难。依教修行菩萨妙行难。忆念出生菩萨善心难。速疾发起菩萨方便难。善巧增长一切智法光明难。作是念已。辞退而去

尔时善财童子。随顺思惟菩萨正教。随顺思惟菩萨净行。起速疾增长一切菩萨福力心。起速疾普见一切诸佛光明心。起速疾获得一切法藏心。起速疾增长一切大愿心。起速疾现见十方诸法心。起速疾明照诸法本性心。起速疾散灭一切障碍心。起速疾观察法界无闇心。起速疾能坏内垢金刚心。起速疾摧伏魔王军众心。起速疾清净意宝庄严心。如是思惟。渐渐游行。至那罗素国。周遍寻求大威猛仙。见一大林。其林蓊郁。阿僧祇树。以为庄严。所谓种种叶树。枝条扶疏。密叶葱翠。种种华树柯叶布濩。繁华鲜美。种种果树。相续成熟。种种宝树。雨摩尼果。大栴檀树。处处行列。诸沉水树。常出好香。阎浮檀树。恒雨甘果。悦意香树。妙香庄严。波吒罗树。其华鲜荣。香气芬馥。四面围绕。尼拘陀树。其身耸擢。枝叶繁布。盘旋如盖。优钵罗华。波头摩华。拘物头华。芬陀利华。处处开敷。以严池沼。时善财童子。入此大林。见栴檀树。其身洪直。枝条垂布。华叶繁密。偃盖成荫。时彼仙人。在此树下。萦发为髻。藉以香草。十千仙众。前后围绕。其诸仙人。或衣鹿皮。或衣树皮。或编细草。种种衣服。髻环垂鬓。瞻仰而住。善财见已。往诣其所。五体投地。深心顶礼。作如是言。我今得遇真善知识。复作是念。善知识者。则是趣向一切智门。令我得入真实道故。善知识者。则是趣向一切智乘。令我得至如来地故。善知识者。则是趣向一切智船。令我得至智宝洲故。善知识者。则是趣向一切智炬。令我得生十力光故。善知识者。则是趣向一切智道。令我速入涅槃城故。善知识者。则是趣向一切智灯。令我得辨邪正路故。善知识者。则是趣向一切智桥。令我得度生死流故。善知识者。则是趣向一切智盖。令我获得慈悲荫故。善知识者。则是趣向一切智津。令我速达功德岸故。善知识者。则是趣向一切智眼。令我得见法性门故。善知识者。则是趣向一切智潮。令我应限不失时故。作是语已。从地而起。绕无量匝。合掌前立。白言。圣者我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者善能诱诲。愿为我说。时彼仙人。顾眄仙众。而告之言。诸仁当知。此童子已发阿耨多罗三藐三菩提心。此童子欲施一切众生无畏。此童子欲与一切众生利益。此童子欲惠一切众生安乐。此童子欲观一切诸佛智海。此童子欲荫一切如来法云。此童子欲游一切诸佛教海。此童子欲然一切大智明灯。此童子欲起一切大慈悲云。此童子欲饮一切甘露法水。此童子欲雨一切广大法雨。此童子欲以智月普照世间。此童子欲灭众生烦恼毒热。此童子欲施世间善法清凉。此童子欲长含识一切善根。时诸仙众。闻是语已。各以种种上妙香华。散善财上。布身作礼。绕无量匝。称扬赞叹。作如是言。今此童子。必能救护一切众生。必能除灭诸地狱苦。必能永断诸畜生趣。必能永离阎罗王界。必能关闭诸难处门。必能干竭诸爱欲海。必能解脱贪欲缠缚。必能永灭众生苦蕴。必能永破无明黑闇。必以福德大轮围山。周护世间令其安乐。必以智慧大宝须弥。显示世间功德智聚。必以清净无碍智日。开示一切善根法藏。必令众生开净智眼。明识世间。归于正道。时大威猛声。告群仙言。善男子。若有能发阿耨多罗三藐三菩提心。必能勇猛行菩萨行。必能饶益一切众生。必与众生广大利乐。必能成就一切智道。此善男子。已发阿耨多罗三藐三菩提心。当净一切佛功德地。说是语已。告善财言。善男子。我得菩萨无胜幢解脱门。善财白言。圣者。此解脱门境界云何。时彼大仙。即伸右手。摩善财顶。执善财手。即时善财。自见其身。普往十方百千佛刹极微尘数诸世界中。普诣十方百千佛刹极微尘数诸如来所。见彼佛刹及其众会种种庄严。亦见彼佛种种相好光明炽盛。亦闻彼佛随诸众生心之所乐而演说法。一文一句皆悉通达。各别领受诸佛法轮。各别记持开发义理。前后次第。无有杂乱。亦知彼佛所度众生种种乐欲。随其根性。雨诸法雨。各得成熟。亦知彼佛于往昔时。以种种解。净诸愿海。亦知彼佛以清净愿成就诸力。亦见彼佛随众生心。所现种种差别色身。亦见彼佛大光明网。种种色相。圆满清净。亦知彼佛无障碍智道场众会。清净庄严。又自见身。普于一切诸如来所。亲近供养。受持正法。或于佛所一日一夜。或于佛所七日七夜。或经半月。或经一月。一年十年百年千年。或百千年。或经亿年。百亿千亿百千亿年。或阿庾多亿年。或那由他亿年。或经半劫。或经一劫百劫千劫。或百千亿阿庾多那由他亿劫。乃至不可说不可说佛刹极微尘数劫。如是一切。咸悉了知。无不通达。尔时善财童子。为菩萨无胜幢解脱智光明照故。得毗卢遮那藏三昧光明。为无尽智解脱三昧光明照故。得普摄诸方现诸方身陀罗尼光明。为金刚轮陀罗尼光明照故。得清净境界智慧聚三昧光明。为普门际境界庄严藏般若波罗蜜光明照故。得佛圆满虚空藏三昧光明。为一切佛戒定慧法轮三昧光明照故。得三世无尽圆满智三昧光明。时彼仙人。放善财手。善财童子。即自见身。还在本处。仙人告言。善男子。汝忆念耶。善财言。唯此是圣者善知识力。令我忆念分明显现。仙人告言。善男子。我唯知此菩萨无胜幢解脱门。如诸菩萨摩诃萨。成就一切殊胜三昧。于一切时。而得自在。于一念顷。出生诸佛无量智慧微妙境界。以佛智慧。而为庄严。普照世间。无有障碍。一念普入三世境界。分形遍往十方刹海。智身普入一切法界。随众生心。普现其前。放净光明。令其爱乐。观其根行。而为利益。而我云何能知能说彼功德行。彼殊胜愿。彼庄严刹。彼智境界。彼三昧所行。彼神通变化。彼解脱游戏。彼身相差别。彼音声清净。彼智慧光明。彼三世境界。彼色身遍往。彼智身普照。彼随乐普现。彼随时饶益。彼随俗轨仪。彼圆音所说。彼清净妙行。彼光网所照。善男子。于此南方。有一聚落。名伊沙那。彼有住处。名阿野怛那。有婆罗门。名曰胜热。汝诣彼问。菩萨云何学菩萨行。修菩萨道。时善财童子。欢喜踊跃。生爱敬心。顶礼其足。绕无数匝。殷勤瞻仰。辞退南行

尔时善财童子。为菩萨无胜幢解脱门光明照其心故。得住诸佛不思议境界种种神通力。证菩萨不思议解脱种种神通智。得菩萨不思议三昧智光明。得一切时恒熏习三昧智光明。得遍了知一切境界皆依想所住三昧智光明。得入一切世间具足殊胜智光明。以得如是智光明故。于一切处。皆随现身。随一一身。以究竟智。皆悉演说究竟平等无二无别无分别法。以明净智。普照境界。凡所听闻甚深解脱清净法藏。皆能忍受信解。清净决定。明了诸法自性。无有疑惑。心恒不舍。修习一切菩萨妙行。勇猛精进。趣一切智。无有退转。获得十力差别智光。爱乐深法。常无厌足。以正修行。住一切智。其心正向入佛境界。出生菩萨广大庄严。圆满无边清净大愿。以无障碍智。知无边世界网。以无懈怠心。度无边众生海。普遍了达无边菩萨诸行境界。普见无边一切世界种种差别。普入无边广狭粗妙一切世界。普知无边一切世界种种想网。普知无边一切世界诸安立谛。普了无边一切世界言辞称赞。普知无边一切众生种种信解。普知无边一切众生成熟时节。普知无边一切众生种种心想。普见无边一切众生种种色相。随其所应。方便成熟。念善知识。渐次游行。至伊沙那聚落。见胜热婆罗门。修诸苦行。于赫日中。四面火聚。犹如大山。中有刀山。高[(阿-可)*(山/(峻-山))]无极。为欲勤求一切智智。登彼刀山。投身入火。时善财童子。既至其所。顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。婆罗门言。善男子。汝今若能登此刀山。投身火聚。诸菩萨行。悉得清净。时善财童子。作如是念。得人身难。离诸难难。得无难难。离恶法难。得净法难。遇佛出世难。具足诸根难。得闻正法难。得遇善人难。逢真善知识难。受如理正教难。得正命自活难。得随法修行难。此将非魔。魔所使耶。将非是魔。险恶徒党诈现菩萨善知识相。与诸菩萨而作怨敌。而欲为我作善根难。作寿命难。作梵行难。障我修行一切智道。牵我令入邪恶趣中。障我所证解脱法门。障我所求无上佛法。作是念时。十千梵天。住虚空中。作如是言。善男子。莫作是念。莫作是念。今此圣者。得金刚焰三昧光明。发大精进勇猛不退。誓入生死。度诸众生。欲竭一切诸贪欲海。欲截一切诸邪见网。欲烧一切诸烦恼薪。欲普运度诸险难碛。欲尽除断老病死怖。欲尽吹坏无明障山。欲普引导出惑稠林。欲放一切妙法光明。普照三世愚痴黑闇。善男子。我诸梵天。执著邪见。皆悉自谓是自在者。是能作者。我为一切世间最胜。此婆罗门。五热炙身时。其火光明照我宫殿。我即开悟。于自所居及诸禅定。心无乐著。皆共来诣婆罗门所。时婆罗门。以神通力。即为我等。现大苦行。令我灭除一切邪见。为我说法。令我断除一切憍慢。普为一切世间众生。住于大慈。行于大悲。起广大心。发菩提意。住坚固愿。欣求解脱。常见诸佛。恒闻妙法。于一切处。心无所著。能转一切圆满法轮。其声无碍。普遍一切。复有十千诸魔天众。住虚空中。以天摩尼宝。散婆罗门上。告善财言。善男子。此婆罗门。五热炙身时。其火光明。映夺我等所有宫殿。及身璎珞诸庄严具。一切光明皆如聚墨。令我于中不生乐著。我与眷属。来诣其所。时婆罗门。为我说法。令我及余无量天子诸天女等。于阿耨多罗三藐三菩提。得不退转。复有十千他化天王。于虚空中。各散天华。作如是言。善男子。此婆罗门。五热炙身时。其火光明映夺于我所有宫殿。璎珞严具。一切光明皆如聚墨。令我于中不生爱著。即与眷属来诣其所。时婆罗门。为我说法。令我身心而得自在。于烦恼中而得自在。于受生中而得自在。于寿命中而得自在。于业障中而得自在。于诸三昧而得自在。于庄严具而得自在。于菩提心而得自在。乃至能于一切佛法而得自在。复有十千化乐天王。住虚空中。作天音乐。以美妙声。恭敬供养。作如是言。善男子。此婆罗门。五热炙身时。其火光明。照我宫殿。诸庄严具。所有光明。隐蔽不现。能令我身及诸采女。于五欲中不生爱著。不受欲乐。身心柔软。即与眷属来诣其所。时婆罗门。为我说法。能令我等心得清净。心得明洁。心得堪能。心得纯善。心极柔软。心生欢喜。乃至令得具足十力清净智身。出生无量清净色身。演出无量清净言辞。出生无量如来音声。悟入无量如来之心。具足获得一切智智。复有十千兜率天王。天子天女无量眷属。于虚空中。起诸香云。雨众妙香。恭敬供养。作如是言。善男子。此婆罗门。五热炙身时。光照我宫。令我诸天及其眷属。于自宫殿。不生爱著。不贪欲乐。来诣其所。时婆罗门。为我说法。能令我等。断除一切五欲爱著。小欲知足。心生欢喜。心得充满。生诸善根。发菩提心。乃至圆满一切佛法。复有十千夜摩天王。并其眷属天子天女。前后围绕。于虚空中。以天曼陀罗华。摩诃曼陀罗华。拘苏摩华。散婆罗门上。恭敬供养。作如是言。善男子。此婆罗门。五热炙身时。光照我宫。能令我等集会之时。于天音乐。不生贪著。亦不爱乐己身眷属。来诣其所。闻其说法。于诸欲乐。悉生舍离。回向趣求一切佛法。复有十千三十三天帝释诸王。并其眷属天子天女。前后围绕。于虚空中。雨天衣服。众宝璎珞。天庄严具。拘苏摩华。恭敬供养。作如是言。善男子。此婆罗门。五热炙身时。光照我宫。令我天众。于其宫殿殊胜集会。游戏园林。天诸音乐娱乐之处。不生爱乐。即与眷属来诣其所。时婆罗门。为我等说一切诸法皆悉无常。迁流变动。败坏磨灭。令我断除憍慢放逸。令我爱乐无上菩提。善男子。我当见此婆罗门时。须弥山顶六种震动。我等诸天。见是相已。极生恐怖厌离之心。即时发起阿耨多罗三藐三菩提意。咸愿趣求一切智智

复有十千诸大龙王。所谓伊罗钵那龙王。难陀龙王。优婆难陀龙王等。于虚空中。布大香云。普雨无量随时栴檀微细香雨。无数龙女。奏天音乐。雨天妙华及天香水。恭敬供养。作如是言。善男子。此婆罗门。五热炙身时。其火光明照我宫殿。令诸龙众。离热沙怖。金翅鸟怖。除灭嗔恚。身得清凉。心无垢浊。泰然安隐。复为我等。如应说法。闻法信解。厌恶龙趣。发至诚心。悔除一切诸恶业障。乃至发阿耨多罗三藐三菩提心。究竟安住一切智智。复有十千诸夜叉王。于虚空中。各以种种上妙供具。恭敬供养此婆罗门及以善财。作如是言。善男子。此婆罗门。五热炙身时。能令我等及诸眷属。悉于众生。发慈愍心。一切罗刹鸠槃茶等。亦生慈心。以慈心故。于诸众生。无所恼害。能施安乐。各与眷属俱来见我。我及彼等。即共来诣婆罗门所。时婆罗门。为我说法。能令我等一切皆得身心安乐。增长威力。又令无量夜叉罗刹鸠槃茶等。发于无上菩提之心


大方广佛华严经卷第八
大方广佛华严经卷第九

　　　　罽宾国三藏般若奉　诏译


　　入不思议解脱境界普贤行愿品

复有十千乾闼婆王。于虚空中。作如是言。善男子。此婆罗门。五热炙身时。其火光明照我宫殿及诸眷属。悉令我等受不思议无量快乐。是故我等。来诣其所。此婆罗门。为我说法。能令我等于阿耨多罗三藐三菩提。得不退转。复有十千阿修罗王。从大海出。住虚空中。舒右膝轮。合掌礼敬。作如是言。善男子。此婆罗门。五热炙身时。我阿修罗所有宫殿大地诸山。悉皆震动。大海波涛。涌浪腾沸。令我眷属失其威力。舍憍慢心。离诸放逸。息除战斗伤害之心。是故来诣婆罗门所。从其闻法。永离谄诳。入深法忍。住于三昧。成就十力。坚固不动。复有十千迦楼罗王。大力勇持迦楼罗王而为上首。于虚空中。化作广大童子之形。容貌端严。色相具足。于虚空中。唱如是言。善男子。此婆罗门。五热炙身时。其火光明照我宫殿。一切震动。而令我等皆悉恐怖。不乐住处。生厌离心。来诣其所。时婆罗门。即为我等如应说法。能令我等修习大慈。增长大悲。令其精进不舍善轭。令于五欲拔出众生。令其发起大菩提心。令入甚深清净法界。令其获得明利智慧。方便善巧调伏众生。复有十千紧那罗王。于虚空中。唱如是言。善男子。此婆罗门。五热炙身时。从火焰中。有大风起。吹我宫殿。园林池沼。宝多罗树。诸宝铃网。诸宝缯彩。璎珞鬘带。诸音乐树。诸妙宝树。及诸乐器。一切资具。咸皆震动。自然演出佛声法声。及不退转菩萨僧声。发起大愿菩萨道声。住于无上正等觉声。云某方某界某国某处。有某菩萨。发菩提心。出生大愿。某方某界某国某处。有某菩萨。修行苦行。于身命财。难舍能舍。某方某界某国某处。有某菩萨。为速圆满一切智智。积集菩萨功德妙行。乃至究竟无作法门。某方某界某国某处。有某菩萨。往诣道场。坐菩提树。降魔军众。成等正觉。乃至某方某界某国某处。有某如来。转大法轮。某方某界某国某处。有某如来。作佛事已。而般涅槃。善男子。假使有人以阎浮提地及草木一切所有。末为微尘。此微尘数可知边际。我宫殿中宝多罗树。乃至乐器庄严具等所出音声。演说菩萨名如来名法名僧名。所发大愿。所修诸行。及佛菩萨。所游所住。所说所化。无有能得知其边际。善男子。我等以闻佛声法声菩萨僧声。菩萨所住行愿声故。生大欢喜。来诣其所。时婆罗门。即为我等。如应说法。令我及余无量众生。于阿耨多罗三藐三菩提。得不退转。复有无量欲界天子。现高大身。住虚空中。以诸种种上妙供具。恭敬供养。作如是言。善男子。此婆罗门。五热炙身时。其火光明。下照阿鼻及诸地狱。诸所受苦悉令休息。我等遇此光明照故。心生净信。以信心故。罪垢除灭。从彼命终。生于天中。以惭愧故。为知恩故。舍离欲乐而来其所。恭敬恋仰。无有厌足。时婆罗门。为我说法。能令我等及与无量百千众生发阿耨多罗三藐三菩提心

尔时善财童子。得闻如是种种说法。心大欢喜。踊跃无量。于婆罗门所。发起真实善知识想。头顶礼足。恭敬合掌。唱如是言。我于大圣善知识所。生不信心。而怀疑惑。唯愿圣者。容我悔过。时婆罗门。即为善财而说偈曰


　若有诸菩萨　　顺善知识教
　一切无疑惧　　安住心不动
　彼当决定得　　诸佛自然智
　降魔坐道场　　广度无边众　

尔时善财童子。闻此偈已。即登刀山。自投火聚。未至中间。即得菩萨善住坚牢清净三昧。才触火焰。复得菩萨寂静乐神通门三昧。善财白言。甚奇圣者。如是刀锋及大火焰。我身触时。安隐快乐。时婆罗门。告善财言。善男子。我唯得此菩萨普圆满无尽轮解脱。如诸菩萨摩诃萨。大功德焰悉能烧尽一切众生诸见烦恼。安住菩萨无退转心。无穷尽心。无懈怠心。无怯弱心。如那罗延金刚藏心。疾修诸行无慢惰心。大愿风轮普持一切。勇猛坚誓无有退转。而我云何能知能说彼功德行。善男子。南方有城。名师子频申。彼城有王。名无畏星宿幢。王有童女。名为慈行。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去

尔时善财童子。于善知识所。起不思议最极尊重心。生广大清净信解心。常念大乘恒不舍离。心专求佛智常无异念。心观法境界无有疑惑。一心系念随善知识。无障碍智常现在前。决定住于真实智际。善能分别诸法实际。普入三世诸刹那际。随顺解了如虚空际。现见诸法恒无二际。住于法界无分别际。入一切义无障碍际。住一切劫无失坏际。随顺调伏诸业性际。如来最胜不共法际。解了如来无际之际。以最胜智。悉能破坏一切执著颠倒想网。不取一切同异刹土差别之相。亦复不取一切诸佛众会道场和合之相。不取佛刹清净之相。了知众生皆无有我及众生相。亦知一切音声语言如空谷响。亦知一切差别众色皆如影像。如是思惟。正念观察。渐次南行。向师子频申城。周遍询求慈行童女。闻众人言。彼是王女。处在王宫。五百童女。以为侍从。住毗卢遮那摩尼藏殿。于龙胜栴檀足金线网天衣座上。而说妙法。善财闻已。诣王宫门。一心渴仰求见彼女。于时乃见无量人众来入宫中。善财问言。诸人今者欲何所诣。人咸报言。我等欲诣慈行童女听受妙法。善财即念。此王宫门。既无限碍。我亦应入。遂入王宫。见其宝殿。玻璃为地。琉璃为柱。金刚为壁。阎浮檀金以为垣墙。众宝栏楯百千杂宝。光明普照而为窗牖。阿僧祇胜摩尼宝而庄校之。宝藏摩尼镜圆满庄严。世中最上光藏摩尼宝。昼夜光明。以为照耀。无数宝网。周匝弥覆。窗闼交映。众宝相辉。百千金铃。悬置其上。微风吹动出微妙音。有如是等不可思议众宝严饰慈行童女身真金色。目发绀青。形貌端严相好具足。以梵音声而演说法。善财见已。顶礼其足。绕无数匝。合掌恭敬。于一面立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。童女告言。善男子。汝应观我所住宫殿内外种种庄严之事。善财顶礼如教观察。见一一壁中。一一镜中。一一柱中。一一相中。一一形像中。一一宝网中。一一栏楯中。一一金铃中。一一宝树中。一一宝璎珞中。一一庄严具中。一一宝形像中。一一摩尼宝中。一一光明照世毗卢遮那宝中。悉见十方一切法界。一切如来从初发心修菩萨道。各各行愿。各各境界。各各出兴成等正觉。各各示现广大神变转妙法轮。乃至各各现入涅槃。如是影相种种境界。如镜中像亦如净水。普见虚空日月星宿。如此皆是慈行童女。过去所修大善根力。所有众像于中显现。尔时善财。忆所观察一切诸佛庄严刹土功德行愿神变之相。合掌恭敬一心瞻仰慈行童女。时彼童女。告善财言。善男子。此般若波罗蜜普庄严门。我于三十六恒河沙数诸如来所。求得此法。彼诸如来。各以种种异方便门。令我得入。一佛所演。余不重说。善财白言。圣者。此般若波罗蜜普庄严门境界云何。童女答言。善男子。我入此般若波罗蜜普庄严门。随顺趣向。思惟观察。忆持分别。所有境界。所有威仪。所有相状。所有证入。即时获得普遍出生陀罗尼门。百万阿僧祇陀罗尼门。皆悉现前。如水漩澓。速疾显现。所谓佛陀罗尼门。法陀罗尼门。佛刹陀罗尼门。众生陀罗尼门。普遍陀罗尼门。过去陀罗尼门。未来陀罗尼门。现在陀罗尼门。常住际陀罗尼门。福德陀罗尼门。福德聚陀罗尼门。智慧陀罗尼门。智慧聚陀罗尼门。诸愿陀罗尼门。分别诸愿陀罗尼门。行陀罗尼门。行清净陀罗尼门。行修集陀罗尼门。行圆满陀罗尼门。业陀罗尼门。业不失坏陀罗尼门。业清净陀罗尼门。业流注陀罗尼门。业现前所作陀罗尼门。舍离恶业陀罗尼门。修习正业陀罗尼门。业自在陀罗尼门。善行陀罗尼门。常持善行陀罗尼门。三昧陀罗尼门。随顺三昧陀罗尼门。观察三昧陀罗尼门。三昧境界陀罗尼门。从三昧起陀罗尼门。神通陀罗尼门。心海陀罗尼门。种种心陀罗尼门。直心陀罗尼门。清净心陀罗尼门。照心稠林陀罗尼门。心地清净陀罗尼门。知众生心所生处陀罗尼门。知众生微细心陀罗尼门。知众生烦恼行陀罗尼门。知烦恼习气陀罗尼门。知烦恼方便陀罗尼门。知烦恼所作陀罗尼门。知众生信陀罗尼门。知众生解陀罗尼门。知众生行陀罗尼门。知众生信解诸行差别陀罗尼门。知众生性陀罗尼门。知众生欲陀罗尼门。知众生想陀罗尼门。知世界所起陀罗尼门。普见十方陀罗尼门。普见一切法陀罗尼门。说法陀罗尼门。大慈陀罗尼门。大悲陀罗尼门。寂静陀罗尼门。语言道陀罗尼门。解脱陀罗尼门。普遍出生陀罗尼门。无著际陀罗尼门。方便非方便陀罗尼门。随顺陀罗尼门。差别陀罗尼门。普入陀罗尼门。无碍际陀罗尼门。普遍一切陀罗尼门。佛法陀罗尼门。菩萨法陀罗尼门。声闻法陀罗尼门。独觉法陀罗尼门。世间法陀罗尼门。世界成陀罗尼门。世界坏陀罗尼门。世界住陀罗尼门。世界庄严陀罗尼门。世界形状陀罗尼门。狭世界陀罗尼门。广世界陀罗尼门。垢世界陀罗尼门。净世界陀罗尼门。于净世界现垢世界陀罗尼门。于垢世界现净世界陀罗尼门。纯垢世界陀罗尼门。纯净世界陀罗尼门。垢净世界陀罗尼门。净垢世界陀罗尼门。平坦世界陀罗尼门。高下世界陀罗尼门。覆世界陀罗尼门。仰世界陀罗尼门。侧世界陀罗尼门。世界网陀罗尼门。世界转陀罗尼门。世界各别依想住陀罗尼门。世界行陀罗尼门。细入粗陀罗尼门。粗入细陀罗尼门。大入小陀罗尼门。小入大陀罗尼门。见诸佛陀罗尼门。分别佛身陀罗尼门。见佛光明庄严网陀罗尼门。闻佛圆满妙音声陀罗尼门。佛转法轮陀罗尼门。佛法轮成就陀罗尼门。佛法轮差别陀罗尼门。佛法轮无差别陀罗尼门。佛法轮训释陀罗尼门。佛法轮旋转陀罗尼门。佛身普遍陀罗尼门。佛会圆满陀罗尼门。能作佛事陀罗尼门。了知佛会差别相陀罗尼门。遍入佛众会海陀罗尼门。诸佛光照陀罗尼门。诸佛三昧陀罗尼门。诸佛三昧自在用陀罗尼门。诸佛住处陀罗尼门。诸佛加持陀罗尼门。诸佛变化陀罗尼门。诸佛游戏陀罗尼门。佛知众生心行差别陀罗尼门。诸佛神通种种变现陀罗尼门。住兜率宫所作业陀罗尼门。乃至示现入于涅槃陀罗尼门。利益众生陀罗尼门。入甚深法陀罗尼门。入微妙法陀罗尼门。菩提心相陀罗尼门。菩提心所从生陀罗尼门。菩提心助道相陀罗尼门。诸愿陀罗尼门。诸行陀罗尼门。神通相陀罗尼门。出离相陀罗尼门。总持清净相陀罗尼门。智轮清净相陀罗尼门。智慧清净相陀罗尼门。无量解脱相陀罗尼门。念力清净陀罗尼门。自心清净陀罗尼门。善男子。我唯知此般若波罗蜜普庄严门。如诸菩萨摩诃萨。其心广大。等虚空界。入于法界。智慧宽博。福德成满。坚固不动。住出世法。远离世间。勤求修习。向一切智。智眼清净。无诸垢翳。身语心行。悉皆清净。以差别智。普入诸法无障碍慧。犹如虚空。通达一切世间境界。获无碍地大光明藏。善巧分别一切法义。一切世间。无能映夺。常行于世。不染世法。能益于世。非世所坏。为诸众生。究竟依止。善了一切众生语言。明解众生种种仪式。知诸众生业习根器。随其心行。如应说法。于一切处。普随现身。于一切时。恒得自在。而我云何。能知能说彼功德行。善男子。于此南方。有一国土。名为三目。彼有比丘。名曰妙见。汝诣彼问。菩萨云何学菩萨行。修菩萨道。时善财童子。顶礼其足。绕无数匝。恋慕瞻仰。辞退南行

尔时善财童子。随顺思惟菩萨所住行甚深。思惟菩萨所证法界际甚深。思惟菩萨众生微细智甚深。思惟菩萨世间想行智甚深。思惟众生无作性甚深。思惟众生心流注甚深。思惟诸法缘起际甚深。思惟众生真实际甚深。思惟众生如光影甚深。思惟众生名号差别际甚深。思惟众生语言际甚深。思惟众生庄严法甚深。思惟众生秘密际甚深。思惟众生光明际甚深。渐次前行。至三目国。于彼城邑。市肆廛里。山川林薮仙人住处。周遍寻访妙见比丘。忽然睹见在一林中经行往复。头骨如盖顶有肉髻。殊胜端严。其眼修广如青莲叶。鼻修高直如挺真金。唇色丹洁如频婆果。齿白齐密具足四十。颊如师子颐颔充满。眉高而长。额广平正。毫相映彻如白琉璃。耳相垂埵如悬珠状。面如满月见者无厌。颈项圆直约文三道。胸标德相妙藏庄严。臆如师子肩膊佣圆。腰胁深细如金刚杵。臂肘佣直立垂过膝。网缦指相如白鹅王。手足掌中金刚轮相。柔软细滑如兜罗绵。伊尼鹿腨七处平满。手指纤长。足跟平圆。皮肤金色常光一寻。身毛上靡一一右旋。其身圆满如尼拘陀树。相好严洁犹如雪山王。诸根澄静。目视不瞬。于诸境界。心无动乱。智慧深广犹如大海。若沈若举。是智非智。动转戏论。一切咸息。得佛所行平等境界。入于缘起差别法门。成熟众生。心恒不倦。能生深广圆满大悲。教化示导心无暂舍。为欲受持一切如来正法眼故。为欲普令一切众生生智眼故。为于如来所行之道恒履践故。不迟不速审谛经行。寂静端严犹如满月。威仪雍肃如净居天。无数天龙乾闼婆等。释梵护世。人及非人。前后围绕。主方之神。随方回转引导其前。足行诸神。持宝莲华随捧其足。无尽光主火神。执持宝炬舒光照耀。阎浮幢主林神。恒雨众妙拘苏摩华。不动藏主地神。随现宝藏。普光明主空神。庄严虚空。妙吉祥主海神。雨摩尼宝。须弥藏主山神。合掌作礼。无碍力主风神。散众香华。春和淑气主夜神。曲躬恭敬。常觉圆满主昼神。持遍照十方摩尼宝幢。住虚空中。放大光明。善财童子。前诣其所。头面礼足。合掌白言。圣者。我已先发阿耨多罗三藐三菩提心。复欲勤求诸菩萨道。我闻圣者。善能诱诲。愿为我说。菩萨云何学菩萨行。修菩萨道。妙见答言。善男子。我年既少。出家又近。我此生中。于三十八恒河沙数诸如来所。亲近供养。净修梵行。或有佛所。一日一夜净修梵行。或有佛所。七日七夜净修梵行。或有佛所。半月一月一年百年千年百千年那由他年。乃至不可说不可说年。或有佛所。经一小劫。或一中劫。或一大劫。乃至不可说不可说阿僧祇劫。亲近供养净修梵行。听闻妙法。依教奉行。清净庄严诸大誓愿。证入诸佛甚深境界。修集菩萨一切妙行。圆满一切波罗蜜门。亦见彼佛所成正觉。所现神通。所转法轮。所现涅槃。所有遗教。乃至法尽各各差别。悉能受持。无有杂乱。亦知彼佛以本所发大誓愿力。普遍严净诸佛国土。以本所入诸三昧力。圆满菩萨甚深妙行。以本所修普贤行力。清净诸佛波罗蜜海。又善男子。我常不离此经行处。一念中一切十方皆悉现前。得净妙智。观察了知无障碍故。一念中一切世界皆悉现前得速疾力。一念过不可说不可说世界无障碍故。一念中不可说不可说佛刹皆悉现前。得普严净成就菩萨愿力故。一念中不可说不可说众生差别行皆悉现前。得满足普贤教门海故。一念中不可说不可说佛清净身皆悉现前。得普亲近成就普贤行愿力故。一念中不可说不可说佛刹极微尘数如来皆悉现前。得柔软心供养承事一切如来愿力故。一念中不可说不可说如来降注法雨入众生心皆悉现前。得了知阿僧祇法门随顺陀罗尼愿力故。一念中不可说不可说菩萨行海皆悉现前。得净一切诸菩萨行。犹如帝网。殊胜愿力故。一念中不可说不可说诸三昧海皆悉现前。得于一三昧中自在入出一切三昧愿力故。一念中不可说不可说诸根海皆悉现前。得了知诸根际于一根中见一切根愿力故。一念中不可说不可说时皆悉现前。得于一切时转正法轮众生界尽法轮无尽愿力故。一念中不可说不可说三世海皆悉现前。得了知一切世界中三世分位智光明愿力故。善男子。我唯知此菩萨随顺无尽灯解脱门。如诸菩萨摩诃萨。心行坚固犹如金刚。生如来家种族。真正成就不坏常住命根。常然智灯无有尽灭。其身坚固不可沮坏。普能示现如幻色身。形貌端严。世无伦匹。随众生心无量差别。如缘起法转变无尽。毒刃火灾所不能害。降魔兵众。摧伏异道。身色妙好。如阎浮金。超过世间最胜无比。放大光网。普照十方。若有见者。必破一切障碍大山。必拔一切不善根本。必种广大殊胜善根。如是之人。难可得见。难得出现如优昙华。而我云何。能知能说彼功德行。善男子。于此南方有一国土。名圆满多闻其中有城名曰妙门。彼有童子。名根自在主。汝诣彼问。菩萨云何学菩萨行。修菩萨道。时善财童子。为欲成满诸菩萨行。欲修菩萨无尽功德。欲被菩萨大誓愿甲。欲放菩萨大力光明。欲成菩萨深信解力。欲起菩萨无量胜行。于菩萨法。心无厌足。乐入一切菩萨功德。愿常摄御一切众生。欲超生死稠林旷野。于善知识。常乐见闻。承事供养。心无厌倦。于无量法。心生尊重。顶礼妙见。绕无数匝。殷勤瞻仰。辞退而去

尔时善财童子。受妙见比丘教已。忆持不忘。思惟修习。决定明了。于彼法门。随顺悟入。天龙夜叉。乾闼婆等。眷属围绕。渐次前行。向圆满多闻国。入妙门城。周遍推求根自在主童子。时虚空中。天龙神等。告善财言。善男子。今此童子。在河渚上。与诸童子。聚沙为戏。尔时善财。闻是语已。即诣其所。见彼童子。十千童子。前后围绕。聚沙为戏。见已亲近顶礼其足绕无数匝。合掌前立。白言圣者。我已先发阿耨多罗三藐三菩提心。而未知菩萨云何学菩萨行。修菩萨道。我闻圣者。善能诱诲。唯愿慈哀。为我解说。自在主言。善男子。我昔曾于文殊师利童子所。修学算数印相等法。即得悟入一切工巧神通智门。善男子。我因此故。知诸世间所有声论内明因明医方明等文字。算数契印取与种种智论。亦知一切药毒。蛊毒和合销解。亦能疗治风痫痟瘦鬼魅所著。如是所有一切诸病。亦能建立城邑聚落形胜所居市肆廛里园林池沼义堂福舍台榭楼观宫殿屋宅窗牖门闼种种庄严。亦善驾御驷马车乘斗战之法安危进止取舍胜负。亦善调炼种种仙药幻术变化。亦善营理田农商贾种种诸业。亦善礼仪尊卑次序。亦知众生身相吉凶业行善恶。亦知众生具足一切善不善根。亦知众生善趣恶趣种类差别。亦善了知一切贤圣清净业道。此人应得声闻乘道。此人应得辟支佛道。此人应得菩萨乘道。此人应入如来智地。如是乃至真俗二谛皆悉能知。亦知一切诸寂静众轨仪法式时非时食应所不应以自摄养而延寿命。亦知世俗治生方法经理资产出处贵贱。亦知自他过去受身中有分位入胎住胎经生差别。亦知未来一切众生。死此生彼。死彼生此。从彼处殁。还生于彼。从此处殁。还生于此。亦知过现一切诸佛差别法门。种种安布教授教诫。调伏众生能令坚固。随顺修持。越生死流。到涅槃岸。身心清净。如炼真金。光明普照。广大成就。善男子。我复善知十八工巧。种种技术。并六十二眷属明论。及内明等一切方法。治内烦恼。何等名为内身烦恼。有四因缘。一谓眼根摄受色境。二由无始取著习气。三由彼识自性本性。四于色境作意希望。由此四种因缘力故。藏识转变。识波浪生。譬如瀑流相续不断。善男子。如眼识起一切根识。微尘毛孔。俱时出生。亦复如是譬如明镜顿现众像。诸识亦尔。或时顿现。善男子。譬如猛风吹大海水。波浪不停。由境界风。飘静心海。起识波浪。相续不断。因缘相作。不相舍离。不一不异。如水与波。由业生相。深起系缚。不能了知色等自性五识身。转彼阿赖耶。终不自言。我生七识。七识不言从赖耶生。但由自心执取境相。分别而生。如是甚深阿赖耶识行相。微细究竟边际。唯诸如来住地菩萨之所通达。愚法声闻。及辟支佛。凡夫外道。悉不能知


大方广佛华严经卷第九

悉见法界一切如来从初发心修菩萨行成满大愿具足功德成等正觉转妙法轮乃至示现入于涅槃如是影像靡不皆现如净水中普见虚空日月星宿所有众像如此皆是慈行童女过去世中善根之力尔时善财童子忆念所见诸佛之相合掌瞻仰慈行童女
大方广佛华严经卷第十

　　　　罽宾国三藏般若奉　诏译


　　入不思议解脱境界普贤行愿品

善男子。我又善知一切声论。音声语言。内外因起。名字训释。普遍无穷。假使帝释。于梵王所。听受声明。尽其天寿。足满千岁。亦不能知声论边际。我一念顷。以此算法。悉能了知。尽其源底。善男子。彼复教我菩萨算法。所谓百千为一洛叉。一百洛叉为一俱胝。俱胝俱胝为一阿庾多。阿庾多阿庾多为一那由他。那由他那由他为一频婆罗。频婆罗频婆罗为一矜羯罗。矜羯罗矜羯罗为一阿伽罗。阿伽罗阿伽罗为一微湿伐罗。微湿伐罗微湿伐罗为一钵啰伐罗。钵啰伐罗钵啰伐罗为一钵啰么。钵啰么钵啰么为一婆嚩罗。婆嚩罗婆嚩罗为一阿婆罗。阿婆罗阿婆罗为一多婆罗。多婆罗多婆罗为一獶钵弥耶。獶钵弥耶獶钵弥耶为一阿枲摩。阿枲摩阿枲摩为一普摩。普摩普摩为一祢摩。祢摩祢摩为一阿婆钤。阿婆钤阿婆钤为一微婆伽。微婆伽微婆伽为一微婆奢。微婆奢微婆奢为一没哩嚩迦。没哩嚩迦没哩嚩迦为一那贺罗。那贺罗那贺罗为一毗逻伽。毗逻伽毗逻伽为一弥嚩伽。弥嚩伽弥嚩伽为一毗伽婆。毗伽婆毗伽婆为一僧羯逻摩。僧羯逻摩僧羯逻摩为一毗萨罗。毗萨罗毗萨罗为一毗赡婆。毗赡婆毗赡婆为一慈汦伽。慈汦伽慈汦伽为一毗盛伽。毗盛伽毗盛伽为一毗噜陀。毗噜陀毗噜陀为一微皤诃。微皤诃微皤诃为一微薄帝。微薄帝微薄帝为一毗佉担。毗佉担毗佉担为一都逻那。都逻那都逻那为一阿睹[里*也]。阿睹[里*也]阿睹[里*也]为一嚩逻那。嚩逻那嚩逻那为一微皤兰。微皤兰微皤兰为一三末耶。三末耶三末耶为一微睹罗。微睹罗微睹罗为一奚婆罗。奚婆罗奚婆罗为一陀嚩罗。陀嚩罗陀嚩罗为一微度栗娜。微度栗娜微度栗娜为一奢弥陀。奢弥陀奢弥陀为一你[口*尸]嚩啰。你[口*尸]嚩啰你[口*尸]嚩啰为一微者啰。微者啰微者啰为一微舍啰。微舍啰微舍啰为一微你萨多。微你萨多微你萨多为一阿瓢孽哆。阿瓢孽多阿瓢孽哆为一微悉步多。微悉步多微悉步多为一泥嚩啰。泥嚩啰泥嚩啰为一波哩杀陀。波哩杀陀。波哩杀陀为一微目差。微目差微目差为一钵哩哆。钵哩哆钵哩哆为一喝哩多。喝哩多喝哩多为一阿噜迦。阿噜迦阿噜迦为一印[寧*吉]哩耶。印[寧*吉]哩耶印[寧*吉]哩耶为一系噜迦。系噜迦系噜迦为一奴嚩那。奴嚩那奴嚩那为一何噜那。何噜那何噜那为一婆噜陀。婆噜陀婆噜陀为一谜噜陀。谜噜陀谜噜陀为一乞羼耶。乞羼耶乞羼耶为一阿差目多。阿差目多阿差目多为一翳噜婆耶。翳噜婆耶翳噜婆耶为一微么噜耶。微么噜耶微么噜耶为一曼弩婆耶。曼弩婆耶。曼弩婆耶为一微洒[馬*犬]耶。微洒[馬*犬]耶微洒[馬*犬]耶为一三么陀。三么陀三么陀为一钵啰么怛啰。钵啰么怛啰钵啰么怛啰为一阿啰么怛啰。阿啰么怛啰阿啰么怛啰为一勃么怛啰。勃么怛啰勃么怛啰为一阿畔么怛啰。阿畔么怛啰阿畔么怛啰为一伽么怛啰。伽么怛啰伽么怛啰为一那么怛啰。那么怛啰那么怛啰为一奚么怛啰奚么怛啰奚么怛啰为一鞞么怛啰。鞞么怛啰鞞么怛啰为一钵啰么怛啰。钵啰么怛啰钵啰么怛啰为一尸么怛啰。尸么怛啰尸么怛啰为一翳啰。翳啰翳啰为一薜罗。薜罗薜罗为一帝罗。帝罗帝罗为一偈罗。偈罗偈罗为一窣步啰。窣步啰窣步啰为一制罗耶。制罗耶制罗耶为一泥罗。泥罗泥罗为一计罗。计罗计罗为一细罗。细罗细罗为一媲罗。媲罗媲罗为一谜罗。谜罗谜罗为一娑逻茶。娑逻茶娑逻茶为一谜噜陀。谜噜陀谜噜陀为一冥噜陀。冥噜陀冥噜陀为一契噜陀。契噜陀契噜陀为一摩睹罗。摩睹罗摩睹罗为一珠噜哆。珠噜哆珠噜哆为一娑母罗。娑母罗娑母罗为一阿野娑。阿野娑阿野娑为一迦么罗。迦么罗迦么罗为一摩伽婆。摩伽婆摩伽婆为一阿婆啰。阿婆啰阿婆啰为一系噜婆。系噜婆系噜婆为一吠嚧婆。吠嚧婆吠嚧婆为一迦涩嚩罗。迦涩嚩罗迦涩嚩罗为一何婆罗。何婆罗何婆罗为一毗婆啰。毗婆啰毗婆啰为一那婆罗。那婆罗那婆罗为一宁畔多。宁畔多宁畔多为一摩婆罗。摩婆罗摩婆罗为一娑啰那。娑啰那娑啰那为一勃逻摩。勃逻摩勃逻摩为一勃逻么那。勃逻么那勃逻么那为一微伽摩。微伽摩微伽摩为一邬波跋多。邬波跋多邬波跋多为一你哩泥舍。你哩泥舍你哩泥舍为一阿差耶。阿差耶阿差耶为一三姥驮三姥驮三姥驮为一阿畔多。阿畔多阿畔多为一阿嚩摩娜。阿嚩摩娜阿嚩摩娜为一优钵罗优钵罗优钵罗为一波头摩。波头摩波头摩为一僧祇。僧祇僧祇为一阿婆俭弭耶。阿婆俭弭耶阿婆俭弭耶为一孽[亭*也]孽[亭*也]孽[亭*也]为一阿僧祇。阿僧祇阿僧祇为一阿僧祇转。阿僧祇转阿僧祇转为一无量。无量无量为一无量转。无量转无量转为一无边。无边无边为一无边转。无边转无边转为一无等。无等无等为一无等转。无等转无等转为一不可数。不可数不可数为一不可数转。不可数转不可数转为一不可称。不可称不可称为一不可称转。不可称转不可称转为一不可思。不可思不可思为一不可思转。不可思转不可思转为一不可量。不可量不可量为一不可量转。不可量转不可量转为一不可说。不可说不可说为一不可说转。不可说转不可说转为一不可说不可说。此又不可说不可说为一不可说不可说转。善男子。我复以此菩萨所知算数之法。分别算知无数由旬广大沙聚颗粒多少。亦能算知十方尽虚空所有世界种种安立差别次第。亦能算知十方所有一切世界广狭大小种种分量及以名字差别不同。所谓一切劫名。一切佛名。一切法名。一切谛名。一切业名。一切菩萨名。一切众生名。皆悉了知通达无碍。善男子。我唯知此一切工巧大神通智光明法门。如诸菩萨摩诃萨。能知一切诸众生数。及知一切诸众生名。能知一切法品类数。及知一切法品类名。能知三世诸时劫数。及知三世诸时劫名。能知一切诸如来数。及知一切诸如来名。能知一切诸菩萨数。及知一切诸菩萨名。亦能算知一切世界染净成坏相续次第。一切时分日月年劫相续次第。一切诸佛出兴名号相续次第。一切诸佛所转法轮相续次第。一切菩萨发心行道相续次第。一切菩萨成熟众生相续次第。一切众生所造因业相续次第。一切众生所受果报相续次第。如是乃至一切名相展转出生无尽缘起相续次第。如是菩萨所得算数自在法门。自利利他广大饶益。能令众生随顺悟入次第成熟究竟解脱。而我何能说其功德。示其所行。显其境界。彰其胜力。辨其乐欲。宣其助道。发其大愿。阐其妙行。演其诸度。赞其清净。开其殊胜智慧光明。如是菩萨所有功德。乃至少分。尚不能知。岂能尽知一切诸佛胜妙威神大功德海。圆满一切诸佛福智宝聚波罗蜜果。证悟诸佛如灯照现无碍法界。演说诸佛广大清净自在法轮。游戏诸佛最胜甚深三昧境界。觉了诸佛神通明智解脱法门。善男子。南方有城。名海别住。有优婆夷。名辨具足。汝诣彼问。菩萨云何学菩萨行。修菩萨道。时善财童子。闻是语已。欢喜踊跃。生尊敬心。获得希有信乐宝心。成就广大利众生心。悉能明见一切诸佛出兴次第。降生成道。说法涅槃。最胜清净究竟圆满。悟入甚深微妙智慧。普于诸趣。皆随现身。了知三世差别境界。获得无尽大功德藏。放大智慧自在光明。开三有城所有关键。趣向佛智究竟菩提。顶礼其足。绕无数匝。殷勤瞻仰。辞退而去

尔时善财童子。随顺思惟善知识教。正念观察。殷勤渴仰。心无厌足。犹如巨海。受大云雨。吞纳众流。作是念言。善知识教。犹如春日。生长一切善法根苗。善知识教。如秋满月。凡所照触身意清凉。善知识教。如夏雪山。能除一切诸兽热渴。善知识教。如芳池日。能开一切善心莲华。善知识教。如日珠轮。照引众生。至法宝处。善知识教。如阎浮树。开敷一切福智华果。善知识教。如大龙王。自在兴布妙法云雨。善知识教。如妙高山。积集种种无漏功德。三十三天庄严止住。善知识教。如天帝释。功德诸天所共围绕。能破爱见阿修罗军。如是思惟。渐次前行。至海住城。周遍求觅此优婆夷。时彼众人。咸告之言。善男子。彼优婆夷。在此城内住自宅中。善财闻已。即诣其门。合掌而立。见其舍宅。广博殊丽。种种庄严。众宝垣墙。周匝围绕。四面皆有宝庄严门。善财入已。见优婆夷。处于宝座。妙年盛色。容貌端严。不御华璎。素服垂发。威光殊特。人所乐见。除佛菩萨。余无能及。有胜威力。有广大心。令诸众生见闻亲近。咸生尊重爱敬之心。于其宅中。敷十亿座。超诸人天一切所有。皆是菩萨业力所成。宅内无有衣服饮食。及余严具。但于其前。置一小器。复有十千童女围绕。一切妙宝庄饰其身。言音和雅。常侍左右。瞻仰承顺。情无厌怠。身出妙香。普熏城内。及遍虚空。一切人天。闻其香者。于菩提心。皆不退转。其余众生。遇斯香者。身心柔软。无怒害心。无怨结心。无悭嫉心。无谄诳心。无险曲心。无贪爱心。无嗔恚心。无幻伪心。无下劣心。无高慢心。无邪僻心。无障碍心。无执著心。住平等心。起大慈心。发利益心。住律仪心。离贪求心。闻其声者。欢喜踊跃。见其身者。悉离贪染尔时善财。即前顶礼优婆夷足。右绕恭敬。合掌而立。白言圣者。我已先发阿耨多罗三藐三菩提心。而未知菩萨云何学菩萨行。修菩萨道。我闻圣者。善能诱诲。愿为我说。彼即告言。善男子。我得菩萨无尽福德庄严藏解脱门。能于如是一小器中。随诸众生种种欲乐。如应为出种种甘美上好饮食。色香味触悉皆充足。善男子。我此器中所出饮食。假使百众生。千众生。百千众生。亿众生。百亿众生。千亿众生。百千亿众生。那由他众生。乃至不可说不可说众生。假使阎浮提。极微尘数众生。一四天下极微尘数众生。小千世界中千世界大千世界极微尘数众生。乃至不可说不可说佛刹极微尘数众生。假使十方一切世界极微尘数众生。随其欲乐。悉令充满。饥渴消除。身心安乐。智慧增长。然其饮食。无有穷尽。亦不减少。如出饮食。乃至能出种种床座。种种敷具。种种缯彩。种种衣服。种种车乘。种种幢幡。种种轩盖。种种华鬘。种种璎珞。种种珍宝。种种散香。种种丸香。种种涂香。种种烧香。种种末香。乃至种种如法资具。随其来者。普心给施。不择怨亲贵贱贫富。如所意愿。悉令丰足。皆于我所。生尊重心。生恭敬心。生无厌心。生调伏心。善男子。假使东方一世界中所有众生。修习声闻独觉乘者。食我食已。皆证声闻独觉乘果。住最后身。如一世界。如是次第。百世界。千世界。百千世界。亿世界。百亿世界。千亿世界。百千亿世界。百千亿那由他世界。阎浮提极微尘数世界。一四天下极微尘数世界。小千世界极微尘数世界。中千世界极微尘数世界。大千世界极微尘数世界。乃至不可说不可说佛刹极微尘数世界。其中所有一切众生。修习声闻独觉乘者。食我食已。皆证声闻辟支佛果。住最后身。南西北方。四维上下。亦复如是。又善男子。如东方一世界。乃至不可说不可说佛刹极微尘数世界。其中所有最后身菩萨。食我食已。皆诣最胜菩提道场。降伏魔军。成等正觉。南西北方。四维上下。所有一世界。乃至不可说不可说佛刹极微尘数世界。其中所有最后身菩萨。食我食已。皆得往诣最胜道场。降伏魔军。成等正觉。善男子。汝见我此十千童女眷属以不。答言已见。优婆夷言。善男子。今我所有菩萨眷属百万阿僧祇。此十千童女而为上首。皆悉与我行同类行。同一大愿。同一善根。同出离道。同清净解。同清净信。同清净念。同清净趣。同清净智。同无量觉。同净诸根。同普遍心。同广大心。同所行境。同所证理。同决定解。同明了法。同净妙色。同无量力。同最精进。同正法音。同随类音。同清净音。同第一音。同赞功德。同清净业。同清净报。同广大慈。同普遍悲。同普救护。同遍成熟。同净身业。随缘现起。如所应见。皆令欢喜。同净语业。于法自在。随俗训释。宣布法化。同能普诣诸佛道场。同能普往一切佛所。供养承事。同现觉智。悉解诸佛差别法门。同得安住一切菩萨清净行地。善男子。是十千童女。能取此食。于一念顷。遍至十方。供养一切住最后身诸大菩萨。及供一切声闻独觉。乃至遍诣十方世界诸饿鬼趣。皆令充足。除其饥渴。善男子。此十千童女。又取我食。能于天中。充足天食。亦于龙中。充足龙食。乃至能于人非人中。随其所须。施诸饮食。悉令充足。我此器中。曾无减少。何况有尽。善男子。且待须臾。汝当自见。说是语时。善财即见无量众生从四门入。皆优婆夷本愿所请。既来集已。敷座令坐。随其所须。给施饮食。乃至种种上妙资具。悉皆充足。令诸众生心生欢喜。安隐适悦。互相庆慰。而此器中所出之物。无减无尽。时优婆夷。作此施已。告善财言。善男子。我唯知此菩萨无尽福德庄严藏解脱门。如诸菩萨摩诃萨无尽福德大庄严藏。甚深无底犹如大海。广大无际犹若虚空。满众生心如如意珠。所求皆得如大宝聚。拥护一切如轮围山。长诸善根如大云雨。守护法藏犹如关钥。普集法宝如妙高山。破无明闇犹如灯烛。普荫群生犹如高盖。而我云何能知能说彼功德行。善男子。南方有城。名为大有。彼有长者。名具足智。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去

尔时善财童子。得菩萨无尽庄严福德藏解脱门已。随顺思惟彼福德大海。观察彼福德虚空。向彼福德聚。登彼福德山。摄彼福德藏。饮彼福德泉。游彼福德池。净彼福德场。见彼福德藏。入彼福德教。开彼福德眼。行彼福德道。植彼福德种。渐次而行。至大有城。周遍询求明智居士。于善知识。心生渴仰。念善知识。心无间断。慕善知识。志乐坚固。方便求见诸善知识。常无厌足。愿得承事诸善知识。精勤匪懈。以善知识。熏修其心。知由依止善知识故。能满众善。知由依止善知识故。能生众福。知由依止善知识故。能长众行。知由依止善知识故。不由他教。自能承事一切善友。知由依止善知识故。清净一切菩萨诸根。如是思惟。长其善根。深其志乐。益其德本。广其大悲。近一切智。具普贤道。照明一切诸佛正法。增长菩萨所有行愿。明照如来十力智光。尔时善财。见彼居士。在于城内市四衢道。七宝台上。处于众宝庄严之座。其座妙好无数清净如意宝王。以为其身。种种金刚帝青摩尼。以为其足。宝绳珠网以为交络。无垢藏摩尼宝而校饰之。复以五百妙宝形像而为庄严。敷天宝衣。建天幢幡。张大宝网。施大宝帐。阎浮檀金以为其盖。净琉璃宝以为其竿。令人执持。以覆其上。鹅王羽翮以为其扇。白牦牛尾以为其拂。悉以离垢妙宝庄严。天诸童子。执侍左右。熏众妙香。雨众天华。昼夜常奏五百乐音。其音美妙。过于天乐。众生闻者。无不欢悦。十千眷属前后围绕。色相端严。人所喜见。天庄严具。以为严饰。出过天人。最胜无比。悉已成就菩萨志欲。皆与居士同昔善根。侍立瞻对。承其教命。时彼城内一切众生。及虚空中所有天众。于居士所。生随顺心。生爱乐心。生欢喜心。以心随顺欢喜。爱乐善知识故。即起一切天拘苏摩妙宝华云。普雨一切天拘苏摩妙宝华雨。是诸人天。亦与居士。往昔同种清净善根。尔时善财。见是事已。前礼其足绕无数匝。合掌而立。白言圣者。我为利乐诸众生故。发阿耨多罗三藐三菩提心。为令一切众生灭除苦难故。为令一切众生究竟安乐故。为令一切众生出生死海故。为令一切众生入法宝洲故。为令一切众生枯竭爱河故。为令一切众生起大慈悲故。为令一切众生舍离贪著故。为令一切众生渴仰佛智故。为令一切众生越度生死大旷野故。为令一切众生爱乐诸佛胜功德故。为令一切众生出三界城故。为令一切众生入一切智城故。以如是等种种利益。发菩提心。而未知菩萨云何学菩萨行。云何修菩萨道。而能摄护一切众生。为诸众生作依止处。我闻圣者。善能诱诲。愿为我说。居士告言。善哉善哉。善男子。汝乃能为如是利故。发阿耨多罗三藐三菩提心。善男子。发阿耨多罗三藐三菩提心。是人难得。若能发心。是人则能求菩萨行。心无动转。值遇善知识。心无厌足。亲近善知识。心无劳倦。承事善知识。心无忧戚。供养善知识。终不退转。爱念善知识。终不放舍。渴仰善知识。无暂懈息。求觅善知识。无时憩止。行善知识教。未曾怠惰。禀善知识命。心无误失。善知识者。有大威力。难得亲近承事供养。若能给侍瞻礼赞叹。心无忧悔。则得具足一切功德。不为烦恼毒乱其心。善男子。汝见我此十千眷属众会人不。答言已见。居士言。善男子。我已令其发阿耨多罗三藐三菩提心。生如来家。增长白法。安住无量诸波罗蜜。学佛十力。离世间种。住如来种。坏生死轮。转净法轮。灭三恶趣。住正法趣。如是等诸菩萨行。悉能成就。普能救护一切众生。善男子。我得随意出生福德藏解脱门。一切众生。凡有所须。悉满其愿。所谓须食与食。须饮与饮。如是种种衣服。璎珞。华鬘。缯彩。烧香。涂香末香。金银真珠。珍奇众宝。种种幢幡。种种轩盖。房舍屋宅。倚卧之具。种种灯烛。病缘汤药。种种船舫。象马车乘。奴婢牛羊。及诸侍使。如是一切资生之物。亦复能与。天冠宝饰。髻中明珠。乃至所爱妻妾男女。眼耳鼻舌。皮肉骨髓。身体手足。不拣贫富贵贱好丑。随其来意。皆悉与之。乃至为说真实妙法。使令修证究竟圆满。善男子。且待须臾。汝当自见。说是语时。无量众生。从种种方所。种种世界。种种国土。种种城邑。种种聚落。种种居处。形类差别。爱乐不同。其数无量。皆以菩萨往昔愿力。俱来集会。尔时居士。知众云集。普遍观察。系念须臾。仰视虚空。如其所须。悉从空下。相续流入居士掌中。随诸众会。一切愿求皆手授与。普令满足。既满愿已。生大欢喜。身色光悦。心意调柔。堪任受化。然后为说种种妙法。所谓为得充足诸美食者。与说种种集福德门。演说一切离贫穷行。演说富饶甘露财行。演说法智大尊重行。演说相好庄严身行。成就威德降魔怨行。成就法喜禅悦食行。增长成就难屈伏行。善能了达无上食行。令得常命色力安辩具足法门。为得充足诸好饮者。与其说法。令于生死。舍离渴爱。欣乐佛乘。入深法味。为得充足诸上味者。与其说法。皆令具足充满法味。证得如来味中上味。为得充足种种舟船及车乘者。与其宣说出离法门。皆令越度生死大海。载于最胜无上大乘。为得充足诸衣服者。与其说法。令得清净惭愧之衣。乃至如来清净妙相。金色皮肤。如是一切资生之物。随意与之。靡不周赡。然后悉为如应说法。随其所宜。各令悟入无上清净。智慧法门。既闻法已。还归本处。尔时居士。为善财童子。显示菩萨不可思议解脱境界已。告言。善男子。我唯知此随意出生福德藏解脱门。如诸菩萨摩诃萨。成就宝手。遍覆十方一切世界。为供养佛。普施众生以自在力。兴种种色宝云。雨种种色宝雨。所谓种种色璎珞。种种色宝冠。种种色妙鬘。种种色世服。种种色法衣。种种色严具。种种色宝华。种种色妙香。种种色涂香。种种色末香种种色楼阁。种种色宝盖。种种色幢幡。种种色音乐。其声美妙。歌赞佛法。乃至种种资生之具。普遍一切众生住处。充满一切佛刹道场。悉以供养一切诸佛。亦为成熟一切众生。而我云何能知能说彼诸功德自在神力。善男子。于此南方。有一大城。名师子宫。彼有长者。名尊法宝髻。汝往彼问。菩萨云何学菩萨行。修菩萨道。时善财童子。欢喜踊跃。深自庆幸。知因一切善知识故。圆满功德。于善知识。尊重谦卑。如弟子礼。作如是念。由此居士开悟于我。令我得闻希有之法。由是思惟。不断爱念善知识见。不坏尊重善知识心。常乐受行善知识教。决定信顺善知识语。敬善知识。展转增胜。事善知识。心无退转。顶礼其足。绕无数匝。殷勤瞻仰。辞退而去


大方广佛华严经卷第十
大方广佛华严经卷第十一

　　　　罽宾国三藏般若奉　诏译


　　入不思议解脱境界普贤行愿品

尔时善财童子。于居士所。闻此甚深解脱门已。思惟修习。决定无间游彼福德海。净彼福德田。趣彼福德津仰彼福德山。开彼福德藏。转彼福德轮。观彼福德法。植彼福德因。生彼福德力。增彼福德势。长彼福德心。悟彼福德门。渐次行诣师子宫城。周遍推求宝髻长者。见在市中。遽即顶礼。绕无数匝。合掌前立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。善哉圣者。愿为我说诸菩萨道。我乘此道。趣一切智。尔时长者。执善财手。将诣其家。示其所居。告善财言。善男子。汝且观我所居舍宅。尔时善财。即遍观察。见其舍宅。广博严丽。于其四面。各开二门。阎浮檀金之所合成。白银为墙。周匝围绕。玻璃为殿。杂宝庄严。绀琉璃宝以为楼阁。砗磲妙宝而为其柱。阶墀轩槛户牖窗闼。靡不咸以众宝所成。百千种宝庄严校饰。码瑙宝池。香水盈满。四面栏楯。络以真珠。杂宝树林周遍行列。赤珠摩尼为师子座。阿僧祇宝间错庄严。毗卢遮那摩尼宝王以为其帐。于其座前左右建立。光焰炽盛摩尼宝幢。杂色光明如意珠王。而为其网。以覆其上。于其宅内。有大楼阁。高十层级。层开八门。善财入已。次第观察。见最下层。施以种种上味饮食。见第二层。施诸宝衣及众财物。见第三层。普施一切宝庄严具。见第四层施诸采女。言辞善巧随意眷属。并所受用上妙珍宝见第五层。五地菩萨云集其中。为安众生。演说妙法。诸所施为。无非利乐。成就如来最胜论者。陀罗尼门。诸三昧海。及诸世间种种明智。光明印行。见第六层。有诸菩萨。皆已成就甚深智慧。了达法性。得大总持。三明六通。皆悉具足。入普藏门。出障碍境。住不二法。现佛威仪。于不可说妙庄严海道场众中。而共集会。各以异名。分别显示般若波罗蜜门。所谓寂静藏般若波罗蜜门。善巧分别诸众生智般若波罗蜜门。不可动转般若波罗蜜门。离欲光明般若波罗蜜门。不可降伏藏般若波罗蜜门。照众生轮般若波罗蜜门。随顺教网般若波罗蜜门。功德海藏般若波罗蜜门。普眼舍得般若波罗蜜门。入无尽藏随顺修行般若波罗蜜门。入一切世间无尽方便海般若波罗蜜门。入随诸世间一切教海般若波罗蜜门。无碍辩才般若波罗蜜门。随顺众生普照无碍般若波罗蜜门。离垢光明般若波罗蜜门。常观宿缘而布法云般若波罗蜜门。说如是等百万阿僧祇般若波罗蜜门。遍不可说道场众会。显示庄严甚深智慧。见第七层。得如响忍诸菩萨等。充满其中。以方便智。分别演说诸出离门。悉能闻持一切如来所说正法。见第八层。得不退转神通智力无量菩萨。共集其中。以微细智。观诸世间。知诸佛刹道场众会。如幻如焰。如影如像。无有实性。见诸如来无分别境。现一切佛普遍色身。能以一音遍十方界。其身普诣一切道场。尽于法界。靡不周遍。普入佛境。普见佛身。普能受持一切佛法。普于一切佛众会中。而为上首。演说法要。见第九层。一生所系诸菩萨众。于中集会。见第十层。一切如来充满其中。从初发心。修菩萨行。超生死轮。成大愿海。具胜神通。得胜自在。以胜威力。净佛国土。殊胜庄严。普现十方道场众会。演说正法。乃至示灭。尽未来际。调伏利益。化度众生。如是一切。悉使明见

尔时善财。见如是等奇特事已。白言圣者。昔于何处。种何善根。获如是等殊胜果报。致此一切清净众会。长者告言。善男子。我念往昔过佛刹极微尘数劫。有世界。名种种色庄严轮。佛号无边光圆满法界普庄严王如来应正遍知明行足善逝世间解无上士调御丈夫天人师佛世尊。与百千亿声闻众俱。智毗卢遮那而为上首复与百千亿菩萨众俱。智日威德光而为上首。时彼国王。名法自在。佛受王请。入摩尼幢庄严园中。我于衢路。奏妙乐音。烧一丸香。而以供养。由彼如来与诸菩萨及声闻众。受我供故。令此香烟起大香云。普遍虚空而为荫盖。于阎浮提。七日七夜。普雨种种无边众色众生身相微妙香云。又令乐音出生种种美妙音声。普遍虚空。演出如来不可思议三世无碍广大智聚。令其闻者。除灭一切烦恼垢障。增长一切真实善根。速疾圆满一切智智。普能发起种种神通。我时以此供养善根。回向三处。一愿永离贫穷困苦。二愿常见诸佛菩萨。三愿恒闻诸佛正法。由是因缘故获斯报。善男子。我唯知此菩萨无障碍愿普遍庄严福德藏解脱门。如诸菩萨摩诃萨。得不思议功德宝藏。出不思议无量功德。入无分别如来身海。荫无分别无上法云。修无分别功德助道。起无分别普贤行网。证无分别三昧境界。等无分别菩萨善根。住无分别如来所住。见无分别三世平等。于一切劫。不生疲厌。住不可坏普眼境界自在之地。而我云何能知能说彼功德行。善男子。南方有国。名曰藤根。其国有城。名普遍门。中有长者。名为普眼。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去

尔时善财童子。于宝髻长者所。闻此解脱已。深入诸佛无量知见。安住菩萨无量胜行。了达菩萨无量方便。希求菩萨无量法门。清净菩萨无量信解。明利菩萨无量诸根。成就菩萨无量欲乐。通达菩萨无量行门。增长菩萨无量愿力。建立菩萨无边胜幢。发起菩萨无边智慧。证得菩萨无边法光。普入菩萨无边大会。于菩萨法。决定无疑。趣求菩萨清净解脱。住菩萨心。深信爱乐。随顺作意。渐次前行。至藤根国。处处寻访彼城所在。虽历艰难不惮劳苦。身无疲倦。心无厌退。但唯正念善知识教。愿常亲近承事供养。遍策诸根。离众放逸。于善知识。心恒爱乐。然后乃到普遍门城。百千聚落周匝围绕。其城广大。种种庄严。雉堞崇峻。衢路宽平。市列百工。货多珍异。往来委输。人物可观。尔时善财。于彼城内。推求寻觅长者所居。人咸报言。住市肆中鬻香药处。闻已往诣。见其处在香台座上。即前礼足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。修菩萨道。长者告言。善哉善哉。善男子。汝已能发阿耨多罗三藐三菩提心。善男子。我昔曾于文殊师利童子所。修学了知病起根本。殊妙医方。诸香要法。因此了知一切众生种种病缘悉能救疗。所谓风黄痰热。鬼魅蛊毒。乃至水火之所伤害。如是一切内外诸疾品类无边。我悉能于一念之中。以种种方药。如法疗治。咸令除差。施其安乐。如是法门。汝应修学。善财复言。圣者。我问菩萨所修妙行。云何说此世俗医方。长者告言。善男子。菩萨初学修菩提时。当知病为最大障碍。若诸众生。身有疾病。心则不安。岂能修习诸波罗蜜。是故菩萨。修菩提时。先应疗治身所有疾。菩萨复观一切世界所有众生。营辨事业。受于欲乐乃至出家。精勤修习。得圣道果皆因国王。王之理化要因无病。何以故。以诸人王。是诸众生安乐本故。菩萨起化。先疗国王。次治众生。令无患苦。然后说法。调伏其心。善男子。菩萨若欲治诸病者。先当审观诸病因起。品类增损无量无边。我今为汝说其少分。善男子。一切众生。因四大种和合为身。从四大身。能生四病。所谓身病。心病。客病。及俱有病。言身病者。风黄痰热而为其主。言心病者。颠狂心乱而为其主。言客病者。刀杖所伤。动作过劳。以为其主。俱有病者。饥渴寒热。苦乐忧喜而为其主。其余品类。展转相因。能令众生受身心苦。善男子。如是众病。贫贱人少。多劳役故。富贵人多。过优乐故。善男子。一切众生。皆以无量极微大种聚集成身。犹如大海众微水滴。如是人身。毛及毛孔。各三俱胝。三俱胝虫之所依住。以是谛观。皮肤穿漏。两眼睛内。手足掌中。脂膏集处。毛虫不生。其余身分。间无空缺。善男子。又观此身。唯五大性。何等为五。所谓坚湿暖动及虚空性。所言坚者所谓身骨三百六十。及诸坚鞕皆地大性。凡诸湿润。皆水大性。一切暖触。皆火大性所有动摇。皆风大性。凡诸窍隙皆空大性。然彼四大皆多极微。于空界中。互相依住。极微自性。微细难知。除佛菩萨。余无能见。善男子。如是五大和合成身。如世仓篅。终归败散。如是身器。由业所持。非自在天之所能作。亦非自性。及时方等。譬如陶师埏埴成器。内盛臭秽。彩画严饰。诳惑愚夫。又如四蛇置之一箧。如是四大和合为身。一大不调。百一病起。是故智者应观此身如养毒蛇。如持坏器。善男子。汝复应知内身外器。皆四大成。从始至终。五时流变。云何外器五时流变。谓尽虚空十方世界众生。所感妄业所持。劫初成时。人寿无量。自然化生。无我我所。次食段食贪等现行。次由我所共立田主。以为统御。次寿渐减。乃至十年。由恶业故。起小三灾。至第五时。世界将坏。火灾既起。梵世皆空。水灾风灾。相续亦尔。善男子。是名外器五时流变。云何内身五时流变。谓婴孩位。心无分别。如劫初时人无我所。次童幼位。能辨是非。如第二时立自他别。次壮年位。纵贪嗔痴。如第三时共立田主。次衰老位。众病所侵如第四时寿等损减。次至死位。身坏命终。如第五时世界坏灭。是名内身五时流变。善财白言。圣者。如是五时。因何而起。普眼告言。善男子。时无自体。分别所成。随妄业轮。循环无际。如人睡觉则名初时。从初刹那及怛刹那。次名腊缚牟呼栗多。昼夜年劫。时多差别。或约一岁。分为六时。所谓春时。热时。雨时。秋时。寒时。雪时。是故智者。知病增损。善达方域。所有诸时。谓春雪时。痰癊病动。于热雨际。风病发生。于秋寒时。黄热增长。总集病者。随时增长。善男子。我今为汝已说诸病随时增长。如是身病。从宿食生。若诸众生。能于饮食。知量知足。量其老少。气力强弱。时节寒热。风雨燥湿。身之劳逸。应自审察。无失其宜。能令众病无因得起。善男子。我此住处。常有十方一切众生诸病苦者。来至我所。而求救疗。我以智力。观其因起。随病所宜。授与方药。平等疗治。普令除差。复以种种香汤沐浴上服名衣。璎珞庄严施诸饮食。及诸财宝。珍玩资具。皆悉与之。咸令充足。然后各为如应说法。令其永断心病烦恼。所谓为诸一切贪欲多者教不净观。嗔恚多者教慈悲观。愚痴多者教其分别种种法相。等分行者。为其显示不净慈悲。或略中广。殊胜法门。如是随应。断诸烦恼。为欲令其发菩提心。称扬一切诸佛功德。为欲令其起大悲心。显示生死无量苦恼。为欲令其增长功德。赞叹修集无量福智。为欲令其发大誓愿。称赞调伏一切众生。为欲令其修普贤行。说诸菩萨住一切刹。于一切劫修诸行网。为欲令其具佛相好庄严色身。称扬赞叹檀波罗蜜。为欲令其得佛清净无垢法身。称扬赞叹尸波罗蜜。为欲令其得佛功德不思议身。称扬赞叹忍波罗蜜。为欲令其获于如来无能胜身。称扬赞叹勤波罗蜜。为欲令其得佛清净无与等身。称扬赞叹禅波罗蜜。为欲令其得佛究竟平等法身。称扬赞叹般若波罗蜜。为欲令其得佛普现差别色身。称扬赞叹方便波罗蜜为欲令其为诸众生。住一切劫。心无厌倦。称扬赞叹愿波罗蜜。为欲令其普现其身。严净一切诸佛刹土。称扬赞叹力波罗蜜。为欲令其现清净身。随众生心悉使欢喜。称扬赞叹智波罗蜜。为欲令其获于究竟最胜净妙无染著身。称扬赞叹永离一切诸不善法。回向诸佛一切善法。如是种种广以财法。施诸众生。悉满所愿。各令授化欢喜而去。善男子。我又善知和合一切诸香要法。所谓无等香王香。频头萨哩多香王香。(此香状如水滴)无能胜香王香。种种觉悟香王香。阿缕拏袜低香王香(其香色赤如初日色树汁流以为香)随身所欲出生香王香。随时坚细栴檀香王香。龙胜坚固栴檀香王香。(梵音乌洛迦婆啰香)坚黑沉水香王香。不动诸根香王香。如是等香。悉知出处功能势力。及其贵贱调理之法。善男子。我持此香。以为供养。普见诸佛。所愿皆满。所谓救护一切众生愿。严净一切佛刹愿。供养一切如来愿。善男子。我欲供养然此香时。从一一香。出无量香。遍满十方一切法界一切如来道场海中。化为种种香宫殿。香垣墙。香楼阁。香栏楯。香却敌。香门户。香窗牖。香半月。香罗网。香形像。香圆光。香严具。香光明。香云雨。香幢。香帐。香幡。香盖。庄严十方一切法界。处处充满。以为供养。善男子。我唯知此令一切众生普见诸佛承事供养欢喜法门。如诸菩萨摩诃萨。如大药王。若见若闻。若忆。若念。若同住。若共行。若称名。若随喜。皆获利益。无空过者。若有众生。暂得值遇。必令销灭一切烦恼。入于佛法。离诸苦蕴。永息一切生死怖畏。到无所畏一切智处。摧坏一切老死大山。安住平等大涅槃城。而我云何。能知能说彼功德行。善男子。于此南方。有一大城。名多罗幢。彼城有王。名甘露火。汝诣彼问。菩萨云何学菩萨行。修菩萨道。时善财童子。礼普眼足。绕无数匝。殷勤瞻仰。一心恋慕。辞退而去

尔时善财童子。于普遍眼善知识所。闻说菩萨能令众生普见诸佛欢喜法门。随顺忆念。心心相续。欢喜踊跃。作是思惟。善知识者。以善方便能摄受我。以深重心能守护我。令我于阿耨多罗三藐三菩提。得不退转。如是专念。生净信心。欣庆心。怡畅心。调顺心。勇进心。寂静心。广大心。庄严心。无著心。无碍心。得心。自在心。常作心。师心善巧分别心。普生众行心随闻解法心。遍往佛刹心。见佛庄严心。恒不离佛心。专求十力心。一向无退心。渐次前行。经历国邑村营聚落。然后乃至多罗幢城。处处寻求见王方便。于时遇有多闻多解诸婆罗门。在于四衢。谈论世法。善财往问。云何得见甘露火王。时彼多智大婆罗门。问善财言。仁从何来。何所求请。欲见我王白言。我从藤根国来。普眼长者。教我获得欢喜法门。令我来此。求见大王。请问菩萨行菩萨行。婆罗门言。彼藤根国安隐。丰乐。仁之色相。德慧庄严。舍彼来此。必获利益。以仁大智。必见我王。仁且安坐。听我所说。我王恒居宝严正殿。坐胜摩尼师子之座。颁行正法。成就众生。善财复言。何故大王。名甘露火。答言。我王具足七支。行中道化。治罚恶人。销其过犯。犹如烈火。安摄善人。与其快乐。譬如甘露。以是慈悲平等教化。增其寿命。心无厌足。故我国人。美王盛德。歌赞王猷。咸称我王。为甘露火。我王复以种种方便。调御众生。决其诤讼。抚其孤弱。恤其茕独。遂其胜行。皆令永断十不善业。正修十善。如转轮王所行之法。善财复言。云何名为具足七支行中道化。答言。审听当为宣说言。七支者。一有君德。天下仰戴如人之首。二有辅臣。左右忠良如人之臂。三有国境。宽富包容如人之腹。四有险固。囊结万方如人之脐。五有仓库。财食充盈。所往无难。如人之髀。六有兵威。士马精锐。制动由己。如人之胫。七有邻境。贡赋以时。往复王命。如人之足。复有二法。能持七支。一谓威勇。二谓智谋。二德相资。如人目足。七支依住。正教施行。所向皆从。靡不流布。如山出云。如地持物。泽润卉木。德被黔黎。由是四海。皆遵圣化。支德互阙。如车只轮。如鸟一翼。决定不能翔空致远。我王咸具。名称普闻仁复当知。我国大王。成就九法。能转王轮。何等为九。一德伏四邻。自修职贡。二贡赋不入。恩信感之。三感之不从。说其君臣。令相疑阻。四彼或革心。君臣异议。说使和同。令归圣化。五善说不听。王师讨伐。六观彼主率将德有无。七审其寡德议其城守。八知彼牢城料兵强弱。九自揣国中人和兵锐。我国大王。具此九法。慧眼常明。照瞩一切。是故八表咸归正化。自求臣属。永不退还。譬如众流潮宗于海。皆同一味。无有异心。仁者当知。我国大王。奉事多佛。是大菩萨。具大慈悲。应现人间。覆育群品。知诸众生。应渐调伏。先宣王法。渍润其身。究竟令其心得解脱。是故我王有二圣德。何等为二。一者内德。种族真正。仁慧深远。二者外德。如上略明后当广说。善财白言。云何内德。愿为说之。答言仁者。我国大王。种族尊胜。嫡嗣承袭。历代相传。入胎处胎。诸天护念。出胎已后。乃至受位。福庆交至。万国欢娱。圣德日跻。博闻强记。仁智孝友。恭慈惠和。听视聪明。具诸惭愧。有具足力。身无众患。含垢忍辱。心无卒暴。尊贤重德。愍哀庶类。于己财位。恒知止足。于他危难。常思救护。善摄五根。不纵情志。辩才无碍。能师子吼。发言诚谛。离诸爱恚。善解世间殊音异论。威仪整肃。人咸畏敬。慰谕辅臣。抚育黎庶。怜愍众生。等心无二。察人辞色。悉知其心。见象马形。亦知善恶。于有恩德。报复无疲。于怨恶人。善巧将护。行幸城邑。端坐车中。审谛自心。无内外顾。依时出入。以慰国人。有或不顺。返逆王命。酷害王民。动作非法。先以善言。如法开示。舍逆从顺。王必慈恕。依所领处。不减不夺。亦不驱摈。闻命不悛。当加讨罚。克敌制胜。务在安人。是故我王。善称遐布。仁者当知。居俗日夜。分为八时。于昼与夕。各四时。异一一时。中又分四分。通计日夜三十二分。以水漏中。定知时分。昼四时者。自鸡鸣后。乃至辰前。为第一时。辰初分后。至午分初。为第二时。午中分后。乃至申前。为第三时。申初分后。至日没前。为第四时。于第一时。日未出前。为初二分。日出已后。乃至朝毕。为后二分。如是四分。名日初时。我王精勤。不著眠睡。于夜四时。二时安静。第三时起。正定其心。受用法乐。第四时中。外思庶类。不想贪嗔。自昼初时。先嚼杨枝。乃至祠祭。凡有十位。何者为十。一嚼杨枝。二净沐浴。三御新衣。四涂妙香。五冠珠鬘。六油涂足。七擐革屣。八持伞盖。九严侍从。十修祠祭。善财问言。云何大王。每自晨朝。要嚼齿木。乃至祠祭。然后临朝。答言仁者。世界增长。要因于王。王欲理人。先自理身。以身安故。心意和平。神清体和。布化无爽。是故我王。先嚼杨枝。乃至祠祭。又此十事。一一能生十种功德。初嚼杨枝。具十德者。一销宿食。二除痰癊。三解众毒。四去齿垢。五发口香。六能明目。七泽润咽喉。八唇无皴裂。九增益声气。十食不爽味。晨朝食后。皆嚼杨枝。诸苦辛物。以为齿木。细心用之。具如是德

复次我王。香水沐浴。具十功德。一能除风。二去魑魅三精气充实。四增益寿命。五解诸劳乏。六身体柔软。七净除垢秽。八长养气力。九令人胆勇。十善去烦热

复次我王。御新净衣。具十功德。一增长吉祥。二行步适悦。三眷属爱敬。四处众无畏。五安乐身心。六能益寿命。七净无尘垢。八名称远闻。九贤圣护念十一切赞叹

复次我王。涂诸妙香。具十功德。一增益精气。二令身芳洁。三调适温凉。四长其寿命。五颜色光盛。六心神悦乐。七耳目精明。八令人强壮。九瞻睹爱敬。十具大威德

复次我王。冠妙珠鬘。具十功德。一胜福日增。二殊珍自至。三颜色充悦。四辩才清畅。五具足吉祥。六身心无恼。七吉庆恒集。八益其寿命。九具大胆勇。十奉觐欢喜

复次我王。足涂香油。具十功德。一能除风疾。二身心轻利。三耳目聪明。四增益精气。五念无忘失。六减省昏睡。七眠梦吉祥。八延其寿命。九除诸垢秽。十不生众疾

复次我王。擐妙革屣。有十功德。一足趺柔软。二身触轻安。三行步有力。四益其精气。五举止安详。六增长寿命。七威仪整肃。八左右欢喜。九形相端严。十诸天敬畏

复次我王。侍卫持盖。具十功德。一威严尊重。二颜色鲜明。三露行去热。四不犯风尘。五能遮雨湿。六不视无福。七众人敬畏。八身得安宁。九益寿增气。十清净光华

复次我王。庄严侍卫。具十功德。一威仪严整。二令人敬畏。三增王胆勇。四佐王威势。五降伏恶人。六天神自卫。七禁御暴兽。八舒畅王意。九邪魅不侵。十行王教令。如是庄严眷属围绕。故我大王。如御驾驷。检察前后。调息自他。宽猛合度。刚柔称适。如大舶主。统领诸船。随有穿漏。应时补塞。奉侍王人。内宫采女。耆德耄齿。监守王宫。妍貌壮年。令其侍卫。或前行导引。烧香散华。吹贝鼓乐。歌咏赞叹。种种庄严。或侍从王行。执扇持拂。涂香衣服。众妙资具。随时受用。靡不备足。如是导从。以候王心


大方广佛华严经卷第十一
大方广佛华严经卷第十二

　　　　罽宾国三藏般若奉　诏译


　　入不思议解脱境界普贤行愿品

时婆罗门。复告善财言。我王圆满如上种种法式清净威仪。先入道场。礼敬贤圣。上祈福祐。泽润含生。或祠祭祖宗。思报恩德。教人孝敬。冥益万方。或出游巡狩。抚俗省方。御众班师。功成告谢。水旱灾祥。省躬庆祐。祀祭之时。一心专念。恭敬无怠。如对目前。想其仪形。思其教诲。感涕荐奉。罄志无私。国内辅臣。有功有德。贤良节行。在家出家硕德高年人所宗事。设命终已。图画形容。随其行业。建诸塔庙。我王如是日日之中。内尽诚心。外精供事。饮食财宝。上妙珍奇祠敬礼拜。曾无懈废。如上十种首嚼齿木乃至祠祭。于昼初时前二分毕日初出时。先召良医。候其安否。昼夜时分。服食量宜。次召历算。占候阴阳。风雨日辰。星月运数。行度差正。隐现灾祥。福庆禳除。靡不诚告。中外款候。可以密闻。于此时中。一以言听。所为既讫。正坐临朝。十千大臣。前后围绕。共理王事。出纳王言。听事毕来。尽昼初时。为后二分。次第二时。进御王膳。奏妙音乐。种种欢娱。以悦王意。于第三时。沐浴游宴。十亿采女。内奏乐音。容止殊丽。周匝环绕。软意承旨。恒起慈心。清净园林。处处严饰。若闻若见烦恼销除。尽第四时。于王正殿。敷置众宝庄严论座。于王国内。处处请求有大智慧沙门婆罗门得道果者。演说正法。听闻其义。合掌恭敬。礼拜问讯。尽恭敬心。尽尊重心。请令安坐。然后咨问。何等善法。何等恶法。何正何邪。何损何益。可行则行。可止则止。复应数集宿旧智臣高道隐逸。咨承不逮。以达聪明。询问国政。评其德失。由斯王德渐盛渐圆。国内众生。展转安乐。能令世化为解脱因。所以者何。一切菩萨诸所施为。无非佛事。譬如白月初出渐明至十五日。光明圆满。流照十方。亦如海潮月初渐起至十五日。大起潮波。洄澓万里。法王政化亦复如是。王德增长。若无国王智臣耆旧。如船无主漩洄覆没。又如众生渴乏时。雨求天帝释。释天护念。设不降雨。经于十年。是诸众生。亦不必死。若无国王。一日之中。万姓荒乱。相残害尽。以是当知。覆护众生。王胜帝释。复次我王。由闻胜法。常自省诫。以化群生。每至临朝。力势雄猛。王德增上。威伏强邻。外设朝仪种种严卫。奏妙音乐。肃敬侍王。王与内宫眷属围绕。就师子座。身心无畏。如日出云光显自在。犹天帝释。处众天中。置四大人于殿四角。身被金甲。如四天王。左右侍卫。执诸兵仗。显示我王巍巍威德。王志含容。心卑万姓。不听不视。恒思顺行。如海吞流。如山蕴宝。乐音静息。内外一心。尔时我王遍观辅相种种威仪珍严妙饰。知如幻化。自坚其心。以慈软音。而说偈言


　合会须臾散　　荣贵尽无常
　人命如电光　　强力皆归死
　死魔亏盛满　　无常坏宝山
　胜法恒坚牢　　应修不放逸　

王说偈已。宣令群臣。各归常位。理王政事。利益众生。心无懈废。仁者当知。如是名为我王内德。善财白言。云何复名王德外化。答言仁者。一切众生。及器世间。安立护持。皆是众生自业果报。及诸国主德力任持。劫初成时。此器世间。人皆化生。肢体圆满。不藉衣食。形相充盈。照耀身光。无有昼夜。宿惑既胜。地味随生。乃至渐生自然香稻。后立田主。遐迩同归。覆育均平。为刹帝利。自是至今。王化不绝。有欲之人。无主则乱。国有君主。一切获安。故名王力能护众生。仁者当知。人有四姓。一婆罗门种。多修口业。二刹帝利种。多修手业。三吠舍种。多修田业。四戍达罗种。修驰逐业。其余杂类旃陀罗等。多皆修习恶律仪业。然此四姓。及余杂类业习不同。居处亦异。从少至老。所务虽殊。皆崇四事。云何为四。一修持艺业。二营办资财。三共受欲乐。四各求解脱。言艺业者。并从髫龀以至壮年。各于其伦。习学其事。若婆罗门业。修智慧。图书印记。纬候阴阳。身相吉凶。围陀典籍。刹帝利种。增修射御。政在养人。功存禁暴。弦歌悦众征罚不庭。吠舍田业。播种耕耘粮聚仓储人天国本。戍达罗种。通商有无。兴贩往来。务滋货殖。言营财者。业艺既成。咸务自事。各于其党。竞构资生。言受乐者。既丰财利。卜定厥居。婚乐宴游恣娱声色。言解脱者。要言二类。一婆罗门刹利王种。发既斑白。年逾五十。力迈色衰。厌世求道。情深出要。咸谓真修。所习既殊。师承自异。九十六种。各业本宗。或求生天。或计解脱。二者释种如来弟子。三乘学人。服甘露味。修习慈悲。利益群品。如是种种邪宗正宗。在家出家。精心道检。皆依王国。而得住持。并因我王演化流布故。诸学者。如世轮绳。艺业所修。如聚泥土。王行正化。如匠埏埴。巧益自他。如成众器。若无王力。功行不成。法灭无余。况能利济。又彼所修一切功德。六分之一。常属于王。王之福山。崇固难坏。其余外境。正化不行。国内之人。恣情积恶。令修善者。无以暂安。如是障修及造不善所有罪业。六分之一。还属彼王。王之罪山。牢峻难坏。是故我王福慧殊胜。时婆罗门。复告善财。仁岂不闻地神语耶。地神常言。我负大地。一切所有。及须弥山。不以为重。亦无厌心。于三种人。我恒厌倦。不欲胜持。何等为三。一心怀叛逆。谋害人王。二念弃恩亲。不孝父母。三拨无因果。毁谤三尊。破法轮僧障修善者。如是三人。我极患重。乃至一念不欲任持。复次我王。宣流正化。诸佛护念。何况龙神。以是正心。能制诸恶。如执钩策。邪法不生。能与世间作无利者。感化调伏。正见修行。亦如牛王。王若行时。一切诸牛悉皆随从。王亦如是。正化流行。一切有情悉皆随顺。又如铁钩能制狂象。王治正化。能伏恶人。究竟令其同归解脱

复次我王建国体人。恒在三事。一念除五怖。二慎择三臣。三精修御膳。所以者何。树君养人。事先除怖。臣德允备足以弼谐。御膳精羞。爱身及物。教人忠孝亲长尊严。善财白言。云何五怖。此国独无。答言。仁者。一王德简俭。财赋均平。无国王贪夺怖。二王族贞贤。不贪为宝。无近臣侵抑怖。三宰官循职。惠恕充怀。无酷吏伤残怖。四人皆义让。国无欺枉。无盗贼偷劫怖。五邻境雍和。承风向化。无外境寇难怖。余国五怖。人必不安。是故我王圣化无外。善财白言。云何三臣王所慎择。答言。仁者。如日天王。高居日殿。去地四万二千由旬。四天下人。不睹形色。但蒙光照。瞻仰日轮。咸知所在。我王圣德。如彼日轮。大明御宇无幽不烛。开物成务。辩别除昏。十千大臣。一亿猛将。皆王照使。为国之光。慎择三臣。统兹百辟。何等为三。一者辅臣。二者将帅。三者使臣。言辅臣者。弼谐王化。代王理政。上佐王德。下恤王人。进贤任能。清心奉职。如日照曜。类辩群分。二将帅者。主兵大臣。必在忠淳。深仁厚义。德行兼茂。勇略无亏。为护众生。除恶务本。如日照曜。涤闇除昏。初自七月至十月终。严鼓戒兵。顺天肃励。乘便逐宜。安营相地。如是主将。受命临戎。攻守以时。战无不利。仁复应知。我国五城。云何为五。一者山城。凭高据险。断岸周围。二者水城。堑以江河。沿流四绕。三者沙城。旷碛悬远。外无水草。四者土城。坚壁高垒。内实兵储。五者人城。主圣臣贤。深谋远略。如是五城。量宜相敌。人城最胜。我国所尊。故我大王。住不思议神通妙化。三使臣者。所谓行人。受使四方。往复王命。如日照使流光原湿幽谷无私。所以者何。王德精微。王居深密。万方不睹。四海莫知。皆由使臣宣布王泽。殊方款塞。八表钦承。未安者安。已安不退。是故我王。与诸耆旧宰辅大臣。精选良能。慎择其事。要言王使十德乃堪。一资忠奉信。二爱敬君亲。三强记博闻。四识量宏达。五才辩纵横。六精闲内外。七谦卑仁让。八刚正无瑕。九仪范出群。十通王密意。具兹十德。受命宣威。凡所经游。清身洁独。不惛酒色。不寝众居。醉后眠中。虑泄枢密。奉使邻国必达王言。不以利迁。不以威变。行藏进退。靡不合时。风俗土宜。任物成化。于王权变。了达无疑。务显得能。以慰殊俗。由此三臣成王德化。变恶显善。威被万方。如日流光。照物除暗。远近皆明故。我国中禀王圣化。多诸善众。动静合宜。或所游止。不狎恶人。所谓拨无因果。弃背君亲。性少慈悲。好见他过。庸贱卑猥。不畏罪违。多欲多嗔。无惭无愧。心顽性怯。忌胜嫉能。如是等人。皆不亲近。亦不乘御。[怡-台+龍]悷不调。诸恶象马亦不驯养。无益禽兽亦不经游。深山大泽。空聚冢间。旷野山险。恶兽非人之所住处。亦不正视酒肆屠坊淫秽之处。若或遭遇胜吉祥事。右旋礼敬。为护福故。曾不履践佛法众僧父母师长大人之影及所行迹。于可尊崇有德人所。恭敬礼拜。心无轻慢。见诸佛塔灵庙僧坊仙圣所居胜人住处。自劝劝他。遵崇修葺。令其成就。以是天龙咸生欢喜。风雨以时。五谷丰登。兆庶安乐。王之左右。所使忠良。佞媚凶残。不能亲近。如栴檀林。栴檀围绕。不杂伊兰。如无热池。香流德水。无诸咸味。王远恶人。亦复如是。非如甘果猛兽所藏。善财复言。何等之人。堪典御膳。答言仁者。典御膳人。应具十德。何者为十。一种姓清净。二三业调柔。三忠孝备足。四信让谦和。五知王食性。六妙闲食禁。七善调体味。八知王食时。九体食甘毒。亦善解除。十知所应食昼夜月时。具此十德。可典王厨。量所使人。及治食处。清净香洁。监守无违

婆罗门言。仁复应知。我常思念。天上人间。若闻若见。凡诸胜类。一切功德。观我圣王。靡不咸具。是义云何

仁者当知。师子兽王一德最胜。谓无二心。如杀大象尽其势力。杀余小兽尽力亦然。我王亦尔。不畏大事。不轻小事。尽悲智力。究竟无遗

仁者当知。诸水鸟王皆具二德。一审谛其心。如取鱼时。入水翘立。一心觇视。嶷然不动。二静观水族。所欲皆从。我王亦尔。高居俯视。听政万方。寂然不动。感通无碍。言不虚发。一切自成

婆罗门言。仁复应知。我王三德。圣化流行。如金轮世调善马王。有三功德。何等为三。一心性和柔。力能致远。二不畏寒暑。涉险能安。三调怨易事。常无不足。我王亦尔。一言必柔实。以法利人。教化众生。毕竟成就。二克勤庶政。心无险易。能舍珍财。调给一切。三大智勇健。调诸怨敌。赋税量宜。恒知止足。具此三德。扇以和风。他国畏威。自境怀惠

婆罗门言。仁复应知。我王四德。圣化流行。如摩伽国妙音鸡王有四功德。何等为四。一立信司晨。二守义均食。三对敌贾勇。四不随牝鸡。我王亦尔。一赏罚应时。二万方均济。三义伏强御。四内言不听。具兹四德。化洽无圻

婆罗门言。仁复应知。我王五德。圣化流行。如欲天上善时鹅王有五功德。何等为五。一染合有时。二呼鸣无畏。三量宜求食。四心无放逸。五不受诸鸟谄佞言辞。我王亦尔。一清心寡欲。不纵内宫。二发言审谛。外无违命。三取与不差。务充衣食。四调心道检。离过精勤。五成就正心。不亲谄佞。具兹五德。惠及八荒

婆罗门言。仁复应知。我王六德。圣化流行。如摩伽国胜德犬王有六功德。何等为六。一随得而食。二少得知足。三趣安便睡。四草动易觉。五贫富一心。六勇防盗贼。我王亦尔。一万方贡献。任土无违。二俭时少奉。恒怀惭愧。三所作吉祥。易得安眠。四正见在怀。动念便觉。五重德尊亲。愍哀贫贱。六思存庶品。念护无时。威勇自在。无诸寇难。具兹六德。亿兆同心。以是思惟。触类成德。仰叹我王名称高远。善摄众生。精勤匪懈。如是增数二十一种殊胜功德。我王能行。一切怨敌自然散灭。所有外寇不能入国。仁复应知。若有阙此二十一德。但有三德。亦善治化。一能散珍财。赒给一切。二宁舍身命。无虚诳言。三具大勇猛。能制怨敌。设无此三。但有一德。亦能政化。谓有大福德。如是仁王。最为第一。譬如八万四千法门终归胜义。王亦如是。种种奇谋。终归福德。王若有福。王之国土。休泰和平。无为无事。众生富乐。化及万方。近益身心。远同解脱。由王慈福仁惠所成。广说我王妙行无尽

时婆罗门。为善财童子。如是称赞甘露火王内外功德。令欣敬已。欲重宣此义。以偈赞曰


　众生于世界　　三毒风所吹
　将坠恶趣中　　非王不能制
　含生著五欲　　贪暴由是生
　王依正法持　　令趣真常道
　倾夺于财色　　由无王法持
　譬如河池鱼　　大小相吞食
　王法持自他　　现未常安乐
　正化广流布　　咸为解脱因
　人以王为命　　王以法为身
　世道既和平　　佛法由兹始
　政暴人思乱　　刑疏于不行
　恩威不爽时　　万国常休泰
　多生事多佛　　福德胜为王
　悲深惠益深　　亿兆同康乐
　我王生盛族　　威光同日轮
　忘己济群生　　率土无贫乏
　知身本不净　　无常之所侵
　调心大丈夫　　守正非余事
　蒸人如旱草　　惠化洽油云
　慈心降德音　　泽润诸含识
　王者顺人心　　爱恤人稣息
　威行肃贪暴　　赏罚称其宜
　或有妙形声　　含毒人非爱
　或具大聪睿　　染欲蔽其心
　我主胜端严　　惩忿诫诸欲
　心如净明镜　　鉴物未尝私
　明镜唯照形　　不鉴于心想
　我王心镜净　　洞见于心源
　左右无佞邪　　耳目唯良善
　谄媚及残暴　　本所不能亲
　或有肆奸意　　欲害于王人
　王心鉴未形　　悉使归忠正
　芳林伏猛兽　　咸海毒清流
　蠹政害良人　　凶邪败君德
　香河流德水　　甘果茂甘林
　八表同欢康　　臣贤由主圣
　王持防患戒　　济众洁其源
　富寿利群生　　拔出贪嗔海
　慈悲既深广　　正法亦遐宣
　老幼与孤茕　　护育令安乐
　尊贤贵有德　　重齿敬其亲
　戚属与妃嫔　　内外咸雍穆
　温言调万姓　　和色奉师尊
　祠敬无惰容　　福流千万代
　古先无道主　　骄侈慢宗亲
　徇己不忧人　　恶称恒流布
　我王知幻境　　利物以忘身
　有道庇众生　　具吉祥名称
　贪嗔与悭嫉　　皆为诸苦因
　愚惑常不知　　感报犹影响
　王以人为本　　亿兆同一身
　役使如四肢　　劳逸无过分
　我王镜前躅　　垂范为元龟
　动作顺人心　　舍恶而从善
　爱人如爱己　　率己以随人
　九族既从风　　百辟遵王政
　八方归圣化　　端拱以无为
　推功因理心　　心静曾无事
　忠臣辅我主　　顺动如股肱
　万国达聪明　　四海称君德
　谛承诸佛教　　以法悟众生
　令其了自心　　日照莲华发
　国人护我主　　犹王护国人
　如林卫兽王　　兽护于林薮
　余国多五怖　　王贪及宠臣
　酷吏陷非辜　　盗贼公偷劫
　自境有四患　　外寇必来侵
　我王内外清　　国人无五怖
　世间有四业　　一智二珍财
　三受五欲乐　　四求于解脱
　诸王多未具　　殁世人莫称
　如风持韛囊　　风息命随绝
　我王备四法　　智德莹其身
　富有妙珍财　　赒济于穷乏
　五欲无伦匹　　不染如莲华
　但为引众生　　后令入佛智
　住如幻解脱　　示现处贪嗔
　变化治恶人　　皆令向佛道
　不久汝当见　　种种方便门
　究竟利众生　　是故声远震
　妙慧以为风　　常命恒无尽
　汝应速瞻诣　　勿生懈慢心
　一见胜智人　　过住百千岁
　有或寿千岁　　恒食人所弃
　不知三世事　　亦寡法财宝
　饱腹资欲心　　人形畜无别
　少学或心高　　易满如牛迹
　如鼠手持物　　自谓己能多
　智海广难量　　不测反增谤
　牛饮水成乳　　蛇饮水成毒
　智学成菩提　　愚学为生死
　如是不了知　　斯由少学过
　是故我国人　　多闻无厌怠
　我王多辅臣　　国城亦险固
　丰财饶士马　　邻国皆亲好
　如是具七支　　勇智恒依住
　人间与天上　　种种胜功德
　利益诸众生　　如上所宣说
　智人闻一义　　触类广无涯
　要言为法王　　调身安万姓
　世荣恒不退　　出世妙难思
　如海纳川流　　包容益深广　

时婆罗门。偈赞王已。告善财言。仁者当知。诸众生身。毛及毛孔。各三俱胝。今我大王。有三俱胝内行功德。外行功德亦三俱胝。以是德化。惠育含生。我向为仁才说大王一毛功德。其余王德深广难陈。我智微浅。何能思说。况我缘务无暇久言。我王今者正殿施化。汝应往诣一心瞻见。尔时善财。闻婆罗门说是语已殷勤礼足。辞诣王宫。遥见彼王处于正殿。坐那罗延金刚妙宝大莲华藏师子之座。阿僧祇众摩尼宝以为其台。阿僧祇日光明宝以为其足。阿僧祇妙宝形像以为庄严。金绳为网弥覆其上。阿僧祇摩尼宝聚光明照耀。阿僧祇天妙宝衣。敷置其上。种种天香而用普熏。种种宝华布散其地。无数宝幢四面行列。无数宝幡周遍垂布。孔雀尾色种种光明天摩尼宝以为其帐。而覆其上。尔时大王。壮年盛色。尊重可畏。相好具足。微妙庄严。如意摩尼以为宝冠。庄严其首。阎浮檀金以为半月。庄严其额。帝青摩尼无垢宝王以为耳珰。庄严其耳。无价摩尼如意宝王以为璎珞。庄严其颈。无垢光照天妙摩尼如意宝王以为印钏。庄严其臂。阎浮檀金以为伞盖。众宝间错以为轮辐。光味摩尼以为其脐。百千鬘网交络严饰清净藏宝以为其铃。恒出妙音。演无尽法。夜光摩尼。放大光明。周遍十方。以为照耀。具足圆满。毗琉璃宝以为其竿。人恒执持以覆其上。甘露火王王德增上。有大力势。威伏远方。邻国诸王。靡不钦奉。以离垢缯。而系其顶。十千大臣。前后围绕。十万猛卒。左右行列。形貌可畏。如阎罗使。攘臂嗔目。咬齿虬眉。执持器仗。见者惶怖。国内众人。有犯王法。或夺他命。或盗他财。或侵他妻。虚妄离间。粗恶无义。贪嗔邪见。作如是等种种恶业。身被五缚。将诣王所。随罪治之。或以火烧。或以汤煮。或投煻煨。或灌沸油。种种焚炙。令其糜烂。或驱上高山。推令堕落。或斩其首。或断其腰。或截耳鼻。或刖手足。或挑双目。或剥身皮。或解其体。肢节分离。聚骨成山。流血为池。复见血中人头手足骸骨遍满。复有无数猪狗野干乌鹫之类。竞趣池中。饮血啖肉发大恶声。人闻恐怖。池中死尸。种种形色。或有青瘀。或有脓流。臭秽纵横。膀胀烂坏。肠胃藏腑。悉皆出现。爪发筋脉散布池中。或有轻罪。苦楚鞭笞。断截肢解。种种刑害。呻吟号叫。出大怖声。或呼父母。或呼眷属声如雷震。酸切人心。有如是等无量苦毒。譬如众合大地狱中。善财见已。作如是念。我为利益一切众生。发阿耨多罗三藐三菩提心。修菩萨道。求菩萨行。问善知识。云何修习菩提善根。云何远离诸不善根。今见是王。舍善根法。作大恶业。逼害众生。乃至断命。曾不畏惧未来恶道苦业。现前临欲颠坠。云何于此。而欲求问。行菩萨行。学菩萨道。能生具足广博大悲。救护众生。以如是心。种种思念。作是念时。于虚空中。有天告曰。善男子。汝不忆念普眼长者善知识教。及向所见诸婆罗门赞叹此王种种功德微妙法耶。善财仰视。而白之曰。我深忆念。曾无忘失。诸天复言。善男子。汝若常念慎莫生疑。善男子。汝莫厌离善知识语。善知识者。恒以正法引导于汝。岂令汝堕险恶处乎。善男子。菩萨巧行方便智不可思议。摄受众生智不可思议。护念众生智不可思议。利乐众生智不可思议。治罚众生智不可思议。清净众生智不可思议。成熟众生智不可思议。深入众生智不可思议。度脱众生智不可思议。知众生时智不可思议。知众生根智不可思议。愍念调伏诸众生智不可思议。善男子。汝诣王所。深心请问学菩萨行修菩萨道。尔时善财。闻天语已。前诣王所。顶礼王足。绕无数匝。合掌白言。圣者我已先发阿耨多罗三藐三菩提心。而未知。菩萨云何学菩萨行。修菩萨道。我闻圣者。善能诱诲。愿为我说。时甘露火王。理王事已。执善财手。将入内宫。命之同座。而告之言。善男子。汝当观我所住宫殿。及诸资具。善财如语。即遍观察见彼宫殿。广博无比。众摩尼宝之所合成。百千众宝以为楼阁。赤真珠宝以为其柱。种种色宝间错厕钿。不思议摩尼宝。腾光普照。种种摩尼宝随处庄严。以牟萨罗孽磨妙宝。以为茵蓐。庄严其地。无数百千种种色宝。以用庄严师子之座。毗卢遮那摩尼宝王而为其帐。以覆座上。如意宝王种种色网。周匝垂覆。师子王光味摩尼微妙宝幢周回建立。复有种种妙宝池沼。池水清净具八功德。码瑙宝王砌垒其岸。种种色宝以为栏楯。处处宝树行列庄严。一一宝墙周匝围绕。侍从采女具足十亿。妙色端严令人喜见。容止美丽仪范可观。凡所施为。无非巧妙。软意承旨。常起慈心。善财见已。生希有想。王时告言。善男子。于意云何。如汝所见。诸可爱果。如是色相。如是眷属。如是荣乐。如是富饶。如是自在。岂是恶业而能感耶。白言不也。善男子。我得菩萨如幻解脱。善男子。今我国土所有众生。多行恶业如旃陀罗我于如是不受善教诸恶众生。作余无量种种方便。不能令其舍离恶业回向善道。善男子。我为调伏彼诸众生令成熟故。大悲先导。化作恶人。于恶人前。示造诸恶。及变化作忍害之人。逼恼责罚。种种苦治。令其国内作恶众生。见是事已。心生惶惧。心生恐怖。于诸欲乐。心生厌离。心生怯弱。便能永断一切恶业。发菩提心。得不退转。善男子。以是当知。汝向所见造恶众生受诸苦者。及彼能治暴恶众生。皆是变化。善男子。我以如是种种方便。令诸众生断其所作十不善业。具足修习住十善道。究竟利乐。究竟安隐。究竟圆满。永断诸苦。住于如来一切智地。善男子。我身语意忆想。未曾于一众生而行恼害。善男子。如我意者。宁尽未来。受无间苦。终不发起一念嗔心。于一蚊一蚁微细众生。起恼害想。何况造作如是恶业。善男子。我自忆念。乃至梦中。未曾一念心生放逸。况于觉悟而杀人耶。所以者何。人是福田。能生一切诸善果故。譬如此中十六大国乃至一切地居众生。依于大地。安立生长。而得住故。如是一切贤圣道果。皆依于人而能修证。善男子。我唯得此如幻解脱变化法门。如诸菩萨摩诃萨得无生忍。知诸有趣悉皆如幻。知菩萨行悉皆如化。知诸世间悉皆如影。知一切法悉皆如梦。入真实相无著法门。随顺法界。修诸妙行。犹如帝网。以无著智。行于境界。无有障碍。平等普入。三昧法门。已得自在旋陀罗尼。住佛境界。如影随形。而我云何能知能说彼诸菩萨行智功德。善男子。于此南方。有城名妙光。王名大光。汝诣彼问。菩萨云何。学菩萨行。修菩萨道。时善财童子顶礼王足。绕无数匝。殷勤瞻仰。辞退而去


大方广佛华严经卷第十二
大方广佛华严经卷第十三

　　　　罽宾国三藏般若奉　诏译


　　入不思议解脱境界普贤行愿品

尔时善财童子。一心正念。随顺思惟。彼王所得幻智法门。观察彼王如幻解脱。思惟彼王如幻法性。发如幻愿。净如幻法。悟如幻业。随顺如幻成就之法。出生如幻不思议智。清净如幻三世性相。以如幻智起于种种如幻变化。如是思念。渐次前行。经历人间聚落城邑。或至旷野岩谷险难山川原隰。处处寻求无有疲懈。然后乃至妙光大城。于其门侧。问众人言。此名何城。何王统御。人咸报言。此妙光城。是大光王之所住处。时善财童子。欢喜踊跃。志乐清净。一心瞻慕。作如是念。我善知识。在此城中。我今必当亲得奉觐。闻诸菩萨所行之行。闻诸菩萨出要之门。闻诸菩萨所证之法。闻诸菩萨不思议功德。闻诸菩萨不思议自在。闻诸菩萨不思议平等。闻诸菩萨不思议勇猛。闻诸菩萨不思议境界。闻诸菩萨不思议法性。闻诸菩萨不思议三昧。闻诸菩萨不思议解脱游戏。闻诸菩萨不思议广大清净。作是念已。入妙光城。周遍观察见此大城。众宝严饰。以金银琉璃。玻璃赤珠。砗磲码瑙七宝所成。七重宝堑周匝围绕。八功德水盈满其中。底布金沙。光明照耀。优钵罗华。波头摩华。拘物头华。芬陀利华。遍布其上。其水清彻。随时温凉。白栴檀泥。澄垽其下。其水随泥。如栴檀色。宝多罗树。七重行列。枝叶繁茂。蓊郁庄严。七重金刚。以为垣墙。所谓师子光明金刚垣。无能超胜金刚垣。不可沮坏金刚垣。精进难伏金刚垣。坚固无著金刚垣。天衣网藏金刚垣。无垢妙色金刚垣。如是七重。一一围绕。悉以无数摩尼妙宝间错庄严。阎浮檀金种种众宝。而为埤堄。金银琉璃。赤珠码瑙。玻璃海藏。真珠等宝。以为严饰。其城纵广一十由旬。周回八方。面开八门。皆以七宝周遍严饰。帝青琉璃。以为其地。众色杂宝。随处庄严。种种珍奇。甚可爱乐。其城内有十亿街道。一一道边。安布妙宝。以为庄严。过天帝释所游之路。一一道间。皆有无数万亿众生。于中止住。无数百千广大宫殿。一一皆以众宝合成。复有无数不思议阎浮檀金楼阁。帝青琉璃摩尼宝网。罗覆其上。无数不思议白银楼阁。赤真珠摩尼宝网。罗覆其上。无数不思议毗琉璃楼阁。广博妙藏摩尼宝网。罗覆其上。无数不思议玻璃楼阁。日藏摩尼王网。罗覆其上。无数不思议光照世间摩尼宝楼阁。吉祥光藏摩尼王网。罗覆其上。无数不思议帝青摩尼宝王楼阁。妙光摩尼王网。罗覆其上。无数不思议众生海藏摩尼宝王楼阁。焰光明藏摩尼王网。罗覆其上。无数不思议金刚宝王楼阁无能胜幢摩尼王网。罗覆其上。无数不思议栴檀香王楼阁。天曼陀罗华摩诃曼陀罗华网。罗覆其上。无数不思议无等香王楼阁。种种华网。罗覆其上。有如是等无数不思议种种庄严妙宝楼阁。种种宝网罗覆其上。一一楼阁。众宝栏楯。周匝围绕。宝多罗树次第行列。皆以宝绳而为界道。一一宝绳。悬以金铃。一一金铃众宝鬘络。如孔雀尾。异色端严。风动成音。闻之可意。其城复有阿僧祇摩尼宝网。阿僧祇宝铃网。阿僧祇天香网。阿僧祇天华网。阿僧祇宝形像网。其城复有阿僧祇金刚帐。阿僧祇宝衣帐。阿僧祇宝盖帐。阿僧祇宝幡帐。阿僧祇宝山帐。阿僧祇宝华鬘帐。阿僧祇宝楼阁帐之所弥覆。处处罗列宝盖幢幡。城中宝池。德水盈满。底布金沙。光映内外。天诸妙华敷荣其上。天诸宝鸟浮戏其中。出和雅音。悦可人意。池岸阶砌。七宝庄严。帝释宝池无以为比。当此城中。有一楼阁。名妙法藏。阿僧祇种种色宝以为庄严。光明照耀最胜无比。众生乐见心无厌足。彼大光王常处其中

尔时善财童子。于彼大城。妙宝楼阁。宝池宝堑。宝树宝墙。宝盖宝幢。宝铃宝网。如是一切珍宝妙物。受用资具。乃至男女六尘境界。皆无爱著。唯于正法园苑之中。深心渴慕。但正思惟究竟之法。一心愿乐。见善知识。渐渐前行。普遍观察。见大光王。去于所住楼阁不远。四衢道中。坐如意摩尼宝莲华藏广大庄严师子宝座。绀琉璃宝以为其足。金缯为帐。众宝为网。阎浮金绳交络严饰。上妙天衣以为茵蓐。四布敷设。阿僧祇妙宝形像随处庄严。其王具有三十二种大人之相八十随好。而以严身。如真金山光色炽盛。如净空日威光赫奕。如盛满月见者清凉心无厌足。如梵天王处于梵众。威德殊胜。亦如大海聚功德宝无量无边。亦如大云遍法性空法雷震吼。如净空界显现种种法门星象。如雪山王相好树林以为严饰。如须弥山四色普现众生心海。如宝洲渚种种智宝充满其中。于王座前。复有无量金银琉璃真珠摩尼珊瑚琥珀珂贝璧玉诸珍宝聚种种宝衣华鬘璎珞。及诸饮食。皆悉充满。复见无数百千万亿驷马宝车。百千万亿天诸妓乐。百千万亿天诸妙香。百千万亿病缘汤药。无数乳牛蹄角金色。无数千亿端正女人。上妙栴檀以涂其体。天衣璎珞种种庄严。六十四能靡不该练。仪范礼则悉皆善知。随众生心而以给施。城邑聚落。四衢道侧。相次陈列。福舍义堂。满二十亿。安置一切珍宝妙物。及诸饮食。充满其中。一一道傍有二十亿诸大菩萨。以此诸物。惠施众生。令无所乏。为欲摄受诸众生故。为欲发起一切众生爱敬心故。为欲发起一切众生欢喜心故。为欲发起一切众生踊跃心故。为欲清净一切众生正信心故。为令众生心清凉故。为令众生除爱热故。为令众生息烦恼故。为令众生解真实故。为令众生入种智故。为令众生舍怨敌故。为令众生离诸恶故。为令众生拔邪见故。为令众生净诸业故

时善财童子。五体投地顶礼王足。绕无数匝。合掌而立。白言圣者。我已先发阿耨多罗三藐三菩提心。而未知菩萨云何。学菩萨行。修菩萨道。我闻圣者。善能诱诲。愿为我说

时王告言。善男子。我得净修菩萨大慈幢行解脱门。清净满足。善男子。我于无量百千万亿乃至不可说不可说佛所。亲近听闻。问难此法。随顺思惟。审谛观察。清净悟入。修习庄严。善男子。我以此法为王。以此法教敕。以此法摄受。以此法随逐世间。以此法兴行政化。以此法调伏众生。以此法引导众生。以此法怜愍众生。以此法安慰众生。以此法运载众生。以此法令众生趣入。以此法令众生修行。以此法与众生方便。以此法令众生思惟诸法究竟实性。以此法令众生安住大慈。以慈为主。具足慈力。如是令住利益心。安乐心。哀愍心。摄受心。守护众生心。常不舍离心。拔众生苦无休息心。代诸众生恒受苦心。令诸众生住安乐心。为令众生舍离一切障盖缠缚得自在故。为令众生究竟安乐于诸众生得自在故。为令众生永断如草蔓莚滋长生死心故。为令众生永断如河。相续流注结使心故。为令众生永断烦恼习气心故。为令众生住于法性寂静心故。为令众生永息一切不善法故。为令众生截生死流入法流故。为令众生入深法界。心无退转。以智慧火烧烦恼薪。永断一切五道生处。具菩萨行。向一切智。心海清净无诸浊乱。信力坚固。诸天魔梵沙门婆罗门人与非人所不能动善男子。我住如是大慈幢行解脱门故。能以正法教化世间。善男子。我国土中。一切众生。皆于我所。无有恐怖。善男子。若有一切贫乏众生。裸露饥羸。来至我所。或求衣服或求饮食。乃至求索一切所须受用之物。我开库藏示令知见。而告之言。汝等昔来。为此财宝。造十不善种种恶业。由是业故。贫穷裸露衣食不充。我于今者。悉施汝等。恣意取之。既自充足。随力修行。莫造诸恶。莫害众生。莫起诸见。莫生执著。汝等贫乏。若有所须。当来我所。及四衢道二十亿处。义堂福舍。一切财宝种种具足。汝随意取。勿生疑难。善男子。此妙光城所住众生。皆是菩萨发大乘意。行大乘行。于诸众生起大悲心。普遍清净。随心所欲所见不同。或见此城其量狭小。或见此城其量广大。或见此城土沙为地。或见琉璃众摩尼宝以为其地。或见垣墙聚土成立。或无能胜金刚所成。或见其地高下不平。或见其地平坦如掌。或见屋宅土木所成。或见殿堂众宝严饰。及诸楼阁阶墀窗闼轩槛户牖。如是一切无非妙宝

善男子。若有众生。其心清净。曾种善根。供养诸佛。发心趣向一切智道。以一切智为归依处。及我昔时修菩萨行。以四摄事。曾所摄受。则见此城。具足众宝清净庄严。余皆见秽

善男子。此国土中一切众生。五浊世时。随本业习。乐造诸恶。我起怜愍。摄受彼心。而欲救护入于菩萨大慈为首随顺世间大三昧门。善男子。我当入此三昧门时。彼诸众生所有怖畏心。恼害心。怨敌心。诤论心。如是诸心悉自销灭。何以故。入于菩萨大慈为首顺世三昧。本性功能法如是故。善男子。且待须臾。自当得见。时大光王。即入此定。其城内外六种震动。宝地宝墙宝堂宝殿台观楼阁阶砌户牖。如是一切互相冲击。悉向于王。咸作曲躬敬礼之像。咸出妙音。称赞王德。其城内外所有人民。靡不同时欢喜踊跃。俱来王所。投地顶礼。近王所住。鸟兽之属。互相瞻视。起慈悲心。咸向王前。恭敬礼拜。一切山原。及诸草树。莫不回转咸向于王如礼敬像。陂池泉井及以河海悉皆腾溢流注王前。十千龙王。起大香云。震雷激电。洒细香雨。复有十千六欲天王。所谓四大天王。忉利天王。夜摩天王。兜率陀天王。妙变化天王。他化自在天王如是等王。而为上首。于虚空中。作众妓乐。阿僧祇天女歌咏赞叹。阿僧祇天宝华云。阿僧祇天宝香云。阿僧祇天宝鬘云。阿僧祇天末香云。阿僧祇天宝衣云。阿僧祇天宝盖云。阿僧祇天宝幢云。阿僧祇天宝幡云。遍虚空中而为严饰。供养于王。复有[醫-酉+言]罗钵那大象王。以自在力。于虚空中。布阿僧祇大宝莲华。垂阿僧祇天宝璎珞。阿僧祇宝缯带。阿僧祇宝严具。阿僧祇宝衣服。阿僧祇宝鬘。阿僧祇宝华。阿僧祇宝香。阿僧祇烧香。阿僧祇涂香。种种奇妙。以为严饰。阿僧祇天女出美妙音。歌咏赞叹。阎浮提内复有阿僧祇百千万亿诸罗刹王。诸夜叉王。鸠槃茶王。毗舍阇王。诸鬼王等。或居陆地。或处虚空。或住山间。或居大海。如是一切饮血啖肉。残害众生。皆起慈心。愿行利益。明识后世。不造诸恶。恭敬合掌。顶礼于王。恐怖不生身心寂静。皆得无量广大安乐。如阎浮提。余三天下乃至三千大千世界。并及十方百千万亿那由他世界。其中所有毒恶众生。悉亦如是。如是一切。皆以菩萨大慈为首随顺世间三昧法门力如是故

时大光王。从三昧起。告善财言。善男子。我唯得此菩萨大慈幢行顺世三昧解脱门。如诸菩萨摩诃萨。为高盖慈心普荫诸众生故。为圆满平等救护无分别故。为修行下中上行悉等行故。为大地能以慈心任持一切诸众生故。为盛满月福德光明于诸世间平等现故。为净日轮以智光明照了一切所知境故。为世明灯能破众生诸黑闇故。为水清珠能清众生谄诳浊故。为如意宝能满众生心所愿故。为猛疾风任持众生及三昧宫殿一切智智大法城故。而我云何能知其行。能说其德。能称量彼福德大山。能瞻仰彼功德众星。能观察彼大愿风轮。能校量彼法平等力。能发起彼大修行心。能显示彼大庄严海。能阐明彼普贤行门。能深入彼诸三昧窟。能赞叹彼大慈悲云。能降注彼甘露法雨。善男子。于此南方。有一王都。名曰安住。有优婆夷。名曰不动。汝诣彼问。菩萨云何学菩萨行。修菩萨道。时善财童子。顶礼王足。绕无数匝。殷勤瞻仰。辞退而去

尔时善财童子。出妙光城行于道路。正念思惟大光王教。忆念菩萨大慈幢行。思惟菩萨顺世三昧。普见彼不思议菩萨清净身。普念彼不思议妙宝师子座。增长彼不思议大愿福德自在力。坚固彼不思议成熟众生智。观察彼不思议不共受用大威德。忆念彼不思议神通差别相。思惟彼不思议清净大众会。分别彼不思议菩萨所作业。忆念明了随顺信解。生欢喜心。生澄净心。生猛利心。生欣悦心。生庆幸心。生踊跃心。生不乱心。生明照心。生坚固心。生广博心。生无尽心。如是思惟。悲泣流泪。念善知识。实为希有难见难闻。善知识者。是我宝山。出生一切诸功德宝。能遍清净诸菩萨行。圆满菩萨一切净念。清净菩萨陀罗尼轮。显发菩萨三昧光明。修治菩萨见佛境界。普雨一切诸佛法雨。显现如来不思议智。显示一切菩萨愿门。生长一切菩萨根芽。复作是念。善知识者。能救护我。令我不堕一切恶趣。善知识者。能引导我。令我得入平等佛慧。善知识者。能显照我。令我了知诸夷险道。善知识者。能开示我。令我解了大乘奥义。善知识者。能劝发我。令我速入普贤诸行。善知识者。能晓悟我。令我速到一切智城。善知识者。能诲谕我。令我趣入法界大海。善知识者。能劝诱我。令我普见三世法海。善知识者。能教授我。令我得与众圣集会。善知识者。能增长我。令我出生一切白法。念善知识。能以如是利益众生。善财童子。如是思惟。涕泪盈目。彼常守护觉悟菩萨。犹影随形。如来使天。于虚空中。而告之言。善男子。其有随顺善知识教。诸佛世尊悉皆欢喜。其有随顺善知识语。则得近于一切智地。其有能于善知识行心无疑惑。则常值遇一切善友。其有发心愿常不离善知识者。则得具足一切甚深最胜义利。善男子。汝可往诣安住王都。即当得见不动优婆夷大善知识。从彼请问诸菩萨行

尔时善财童子。从彼三昧智光明起。渐次游行。至安住城。周遍求问。不动优婆夷。今在何所。遇彼人众。咸示之言。善男子不动优婆夷。身是童女。侍觐父母。在自宅中。与其亲属及无量人。周匝围绕演说妙法。善财闻已。其心欢喜。生寂静心。生爱敬心。如见父母念。我于今所愿圆满。即诣不动优婆夷所。到彼宅门。住立观察。入其宅内。见彼堂宇。微妙清净众宝庄严。金色光明普皆照耀。如是光明触善财身。善财即时。获得五百妙三昧门。所谓入一切安乐自在幢三昧门。了一切寂静相三昧门。远离一切世间三昧门。普眼舍得三昧门。如来藏三昧门。得如是等五百三昧门。以得如是三昧门故。身心柔软。如七日胎。微妙轻安世无过者。又闻妙香。非诸天龙乾闼婆等人与非人之所能有。即前往诣。恭敬合掌。一心观察。见其形色端正殊妙。十方世界一切女人无能与比。况复过者。唯除如来及以一切灌顶菩萨。其身殊胜。口出妙香。宫殿庄严。受用资具。眷属围绕。威光炽盛。清净无染。悉无与等。况其过者。十方世界一切众生。无有于此优婆夷所起染著心。若有众生。暂得瞻见。所有烦恼悉自销灭。譬如百万大梵天王决定不生欲界烦恼。其有见此优婆夷者。不起烦恼亦复如是。十方众生。观此女人欢喜爱敬。心无厌足。唯除具足大智慧者。尔时善财童子。曲躬合掌。恭敬瞻视。正念观察。见此女人。其身自在不可思议。色相颜容世无与等。光明洞彻物无能障。普为法界一切众生。作大饶益无有穷尽。其身毛孔恒出妙香。眷属无边宫殿第一。功德深广不可思议。莫能究尽知其涯际。生欢喜心。以偈赞曰


　汝常护持清净戒　　普修菩萨无垢忍
　坚进不动如金刚　　妙果超世无能比　

尔时善财童子。说此偈已。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。时不动优婆夷。以菩萨柔软语。可爱语。慈悲语。慰谕善财。而告之言。善哉善哉。善男子。汝已能发阿耨多罗三藐三菩提心。善男子。我得菩萨难摧伏智慧。藏解脱门。我得菩萨坚固受持愿行门。我得菩萨一切法平等地总持门。我得菩萨一切法智光照辩才门。我得菩萨求一切法心无疲厌庄严三昧门。善财童子。白言圣者。菩萨难摧伏智慧藏解脱门。乃至求法心无疲厌庄严三昧门。境界云何。答言。善男子。此处甚深难知难信。善财白言。唯愿圣者。承佛神力。为我宣说。我因圣者善知识力。能信能受。能解能知。能甚深入。能随顺行。明了观察。忆念修习。离诸分别。究竟平等


大方广佛华严经卷第十三
大方广佛华严经卷第十四

　　　　罽宾国三藏般若奉　诏译


　　入不思议解脱境界普贤行愿品

尔时不动优婆夷。告善财童子言。善男子。我忆过去。无垢光劫。彼劫有佛。名为修臂。十号圆满。时有国王。名曰电授。唯有一女。即我身是。我于其夜分废音乐时。父母兄弟悉已眠寝。五百童女亦皆昏寐。我于楼上仰观星宿。于虚空中。见彼如来。如宝山王。无量无边天龙八部。及不思议诸菩萨众。所共围绕。佛身普放大光明网。遍满十方无所障碍。佛身毛孔皆出妙香。我闻是香。身体柔软。心生欢喜。便从楼下。合十指掌。顶礼于佛。谛观彼佛。不见顶相。观身左右。莫知边际。思惟彼佛诸相随好。无有厌足。善男子。我于尔时。窃自念言。此佛世尊。作何等业。获于如是胜妙之身。相好圆满。光明具足。眷属成就。宫殿庄严。福德智慧。总持三昧。神通辩才。咸不思议。善男子。时彼如来。知我心念。即告我言。汝应发难摧伏心断诸烦恼。汝应发无能胜心破诸邪执。汝应发无退怯心入深法门。汝应发不动转心拔生死苦。汝应发无迷惑心普于一切诸趣受生。汝应发无厌足心求见诸佛无有休息。汝应发无知足心悉受一切如来法雨。汝应发正思惟心普照一切佛法光明。汝应发大住持心普转一切如来法轮。汝应发广流通心随众生欲施其法宝。善男子。我于彼佛正等觉所。闻如是法。随顺趣求一切种智。心无退转。求佛十力。求佛辩才。求佛光明。求佛色身。求佛相好求佛众会求佛净刹。求佛威仪求佛寿命。发是心已。深心爱乐如渴思水其心坚固犹如金刚。一切烦恼。及以二乘。所不能坏。善男子。我忆初发是心已来。经阎浮提极微尘数劫。尚不曾起一念欲心。况行其事。尔所劫中。于自亲属有过失者。尚不生起一念嗔心。况他众生无过失者。尔所劫中。于其自身不生我见。况于众具而计我所。尔所劫中。死时生时。及于胎藏入住出时。乃至梦中。未曾迷惑。起众生想。及无记心。况于余时。尔所劫中。乃至梦寐。随见一佛。未曾忘失。何况菩萨十眼所见。尔所劫中。受持一切如来正法。未曾忘失一文一句。乃至世俗所有言辞尚不忘失。何况如来语言藏中所宣妙法。尔所劫中。受持一切如来法海。一文一句无不思惟。如理观察。乃至一切世俗之法。尚恒思惟观察觉了。何况如来真胜义法。尔所劫中。受持一切如来法海。未曾于一法中不得三昧。乃至世间一切工巧技艺之法。一一法中亦复如是。尔所劫中。住持一切如来法轮。随所住持未曾废舍。一文一句亦无错谬。乃至不曾生于世智。唯除为欲调伏众生。尔所劫中。见诸佛海。未曾于一佛所不得成就清净大愿。乃至于诸变化佛所悉亦如是。尔所劫中见诸菩萨修行妙行。无有一行我不成就。而得清净。尔所劫中。所见众生。无一众生我不劝发阿耨多罗三藐三菩提心。未曾劝一众生乃至一念发于声闻辟支佛意。尔所劫中。于一切佛所闻之法。乃至一文一句。不生疑心。不生二想。不生分别想。不生种种想。不生执著想。不生高下想。不生胜劣想。不生爱憎想。乃至无一念中生如是想。善男子。我从是来。所见诸佛。常得亲近。未曾舍离。常见菩萨未曾舍离。常见真实大善知识未曾舍离。常闻诸佛清净大愿未曾舍离。常闻菩萨所修妙行未曾舍离。常闻菩萨波罗蜜门未曾舍离。常闻菩萨地智光明门未曾舍离。常闻菩萨总持三昧无尽藏门未曾舍离。常闻菩萨普入无边世界网门未曾舍离。常闻菩萨普入无边众生界门未曾舍离。常闻菩萨。以智光明除灭一切众生烦恼未曾舍离。常闻菩萨生长一切众生善根未曾舍离。常闻菩萨能随众生遍周法界普现其身未曾舍离。常闻菩萨以妙言音开悟法界一切众生未曾舍离。善男子。我得菩萨难摧伏智慧藏解脱门。我得菩萨求一切法心无疲厌庄严三昧门。我得菩萨坚固受持愿行门。我得菩萨一切法平等地总持门。我得菩萨一切法智光照辩才门。现不思议自在神变。汝欲见不。善财言唯。我心愿见

尔时不动优婆夷。不起龙藏师子之座。入菩萨难摧伏智慧藏解脱门。求一切法心无疲厌庄严三昧门。不空圆满庄严三昧门。十力智轮现前三昧门。入如是等十亿三昧门。入此三昧门时。十方各有不可说不可说佛刹极微尘数世界。六种震动。一一世界。皆悉清净琉璃所成。一一世界中。有百亿四天下。一一四天下。皆有如来。或升兜率。或时降生。入胎初生。出家苦行。或居道树。或现降魔。示证菩提。受梵王请。趣波罗奈转四谛轮。或从忉利还阎浮提。三道宝阶从天而下。或时现处遍六大城。现大神通摧诸外道。或时现住毗耶离城狝猴池侧。初制律仪。或时现处王舍大城灵鹫山等。说诸般若波罗蜜门。乃至或现拘尸那城娑罗林间。示般涅槃。如是所作。一切佛事。普遍十方清净世界。一一如来放光明网。周遍法界。道场众会。清净围绕。转妙法轮开悟群品。时不动优婆夷。从三昧起。告善财言。善男子。汝见此不。汝闻此不。汝解此不。善财言唯。我皆已见。已闻已解。优婆夷言。善男子。我唯得此菩萨所修坚固受持大愿行门。求一切法心无疲厌庄严三昧智光明门。菩萨难摧伏智慧藏解脱门。一切法平等地总持门。一切法智光照辩才门。为一切众生善巧方便。以妙言音。普遍一切。说微妙法。皆令欢喜。如诸菩萨摩诃萨。如乌洒婆鸟。游行虚空无所障碍。能入一切众生大海。自在甚深。普遍观察。见有善根已成熟者。即便执取置菩提岸。又如商客。入一切智大宝洲中。采求如来十力智宝。又如渔师。有具足力。持正法网。入生死海。漉诸众生。如阿修罗王。能遍挠动三有大城。诸烦恼海。普令众生究竟寂静。又如日轮。出现虚空。照爱水泥令其干竭。犹如满月出现虚空。令可化者心华开敷。犹如大地。普皆平等。无量众生。于中止住。恒受履践。心无分别。增长一切善法根芽。犹如大风所向无碍。能拔一切诸见大树。坏散一切生死园苑。如转轮王游行世间。以四摄事摄诸众生。而我云何能知能说彼功德行。善男子。于此南方。有一大城。名都萨罗。其中有一出家外道。名曰遍行。汝诣彼问。菩萨云何。学菩萨行。修菩萨道。时善财童子。顶礼不动优婆夷足。绕无数匝。殷勤瞻仰。辞退而去

尔时善财童子。于不动优婆夷所。得闻法已专心忆持。所有教诲。所有示导。所有演说。所有赞叹。所遇光照。皆悉随顺。生希有心。思惟观察。普遍修习一心正念。渐渐前行。经历国邑村营聚落。然后乃至都萨罗城。于日没时。入彼城中。廛店闾里四达交衢处处寻求遍行外道。于高显处。远望观察。其城东北。有一大山。名妙吉祥。善财童子。于中夜时。见此山顶。有大光明。峰峦峻峙。岩岫攒拱。草树华林。靡不辉映。照耀城居。如日初出。见此事已。生大欢喜。作是念言。我必于此。见善知识。便从城出正念观察。而登彼山。住立思惟。遥望瞻仰。见此外道于其山上平坦之处。徐步经行。色相圆满。威光照耀。吉祥福焰。过于炽火。十千梵众之所围绕。大梵天王所不能及善财即时。往诣其所。顶礼其足绕无数匝。合掌前立。白言圣者。我已先发阿耨多罗三藐三菩提心。而未知。菩萨云何。学菩萨行。云何修菩萨道我闻圣者。善能诱诲。愿为我说。遍行答言善哉善哉。善男子。汝乃能发阿耨多罗三藐三菩提心。复能请问诸菩萨行。善男子。我已安住至一切处随顺遍行菩萨行。已成就普观一切世间等无障碍三昧门。已成就无依无作神通力。已成就普门法界际般若波罗蜜。如是一切智慧光明。随行圆满。善男子。我能普于一切世间种种方所种种形色。种种相貌。种种殁生。种种行解。种种信乐。一切趣类。诸众生中。所谓天趣。龙趣。夜叉趣。乾闼婆。阿修罗。迦楼罗。紧那罗。摩睺罗伽。地狱。畜生。阎罗王界。人非人等。一切趣类。或住诸见。或信二乘。或有爱乐大乘之道。如是一切诸众生中。我以种种方便。种种智慧。种种教化。种种调伏。平等利益悉令圆满。所谓或为演说一切世间种种技艺利益众生。或为演说坚如金刚能破无明陀罗尼智。或为演说四摄方便摄诸众生令得亲近一切智道。或为演说诸波罗蜜。开示赞叹。令其回向一切智位。或为称叹发菩提心。令其不失无上道意。或为称赞诸菩萨行。令其满足能净佛刹度众生愿。或为演说造诸恶业受地狱等种种苦报。令于不善深生厌离。或为演说供养诸佛种诸善根。决定获得一切智果。令其发起欢喜之心。或为赞说一切如来应正等觉所有功德。令乐佛身求一切智。或为赞说诸佛威德。令其愿乐佛不坏身。或为赞说佛自在身。令求如来无能映蔽大威德体。善男子。我又于此都萨罗城。一切方所一切族类。若男若女诸人众中。以善方便。示同其形。随其所应。变化言音。种种差别。而为说法。诸众生等。悉不能知我是何人从何而至。唯令闻者。如理修行。悟真实义。善男子。如于此城利益众生。于阎浮提。城邑聚落。所有众生。止住之处。悉亦如是。而为利益。善男子。阎浮提内九十六众。各起异见而生执著。我悉于其中。方便调伏。令其舍离所有诸见。如阎浮提一切住处。余三天下。亦复如是。如四天下。小千中千大千世界。其中众生。一切住处。亦复如是。如此三千大千世界。如是十方无量世界。一切住处。一切品类。诸众生海。我悉于中。随诸众生心之所乐。以种种方便。种种法门。种种理趣。种种正行。种种事业。现种种色身。种种形相。种种言音。而为说法。令彼众生。皆得利益。善男子。我唯知此至一切处随顺遍行菩萨行。如诸菩萨摩诃萨。得与众生无差别身。得与一切众生数等三昧。以变化身普入诸趣。于一切处。皆现受生。清净光明。遍照法界。其有见者。无不蒙益。以无碍愿。住一切劫。得如帝网诸无等行。常勤利益一切众生。虽于无量烦恼垢中。恒与共居。而无染著。普于三世众生平等。以无我智。周遍照耀。以大悲藏。增长善根。而我云何能知能说彼功德行清净智慧。善男子。于此南方。有一国土。名为广博。彼有聚落。从国为名。其中有一鬻香长者。名曰具足优钵罗华。汝诣彼问。菩萨云何学菩萨行。修菩萨道。时善财童子。礼遍行足。绕无数匝。殷勤瞻仰。辞退而去

尔时善财童子。因善知识教。不顾身命。不著财宝。不耽五欲。不恋眷属。不重王位。自在安乐。唯愿化导一切众生。令其成熟。唯愿庄严诸佛刹土。普遍清净。唯愿供养一切如来。心无疲厌。唯愿证知诸法实性。分明显现。唯愿随顺甚深法界普遍无碍。唯愿修集一切菩萨大功德海。终无退转。唯愿恒于一切劫中。修菩萨行。唯愿普入一切如来众会道场。唯愿入于一三昧门。普现诸三昧门自在神力。唯愿于佛一法轮中。普持一切如来法轮。唯愿于佛一毛孔中见一切佛。心无厌足唯愿证得智慧光明。能持一切诸佛法藏。专求此等诸佛菩萨所有功德渐次游行。至广博国。及其聚落。普遍寻求鬻香长者。见已前诣。顶礼其足。绕无数匝。合掌而立。白言圣者。我已先发阿耨多罗三藐三菩提心。欲求一切佛平等智慧。欲满一切佛无量大愿。欲净一切佛最上色身。欲见一切佛清净法身。欲知一切佛广大智身。欲净治一切菩萨诸行。欲照明一切菩萨三昧。欲安住一切菩萨总持。欲坚牢一切菩萨功德。欲除灭一切所有障碍。欲游行一切十方世界。而未知。菩萨云何学菩萨行。云何修菩萨道。而能出生一切种智。长者告言。善哉善哉善男子。汝乃能发阿耨多罗三藐三菩提心。善男子。我善别知一切诸香。所谓一切香。一切烧香。一切涂香。一切末香。亦知调合如是香法。又知如是一切香王所出之处。又善了知天香龙香。夜叉香。乾闼婆阿修罗迦楼罗紧那罗摩睺罗伽人非人等所有诸香。又善了知治诸病香。断诸恶香。除忧恼香。生染爱香。增烦恼香。灭烦恼香。令于有为生乐著香。令于有为生厌离香。舍诸骄逸香。闻法欢喜香。发心念佛香。证解法门香。圣所受用香。一切菩萨差别香。一切菩萨地位香。如是等香。及调和法。形相生起出现。成就清净安隐方便境界。威力业用所从根本随处随人种类差别。如是一切。我皆了知。善男子。人间有香。名曰龙藏。因龙斗生。若烧一丸大如油麻。即能兴起大香焰云。犹如帝网弥覆王都。于七日中。雨细香雨。若著身者。身即金色。若著衣服。皆悉变成拘苏摩华色。若因风吹入宫殿中。一切台殿楼阁堂宇。皆悉变为拘苏摩华色。众生嗅者七日七夜。欢喜充满。身心快乐。惑热清凉。无有诸病。及诸烦恼不相侵害。离诸忧苦。不惊不怖。不迷不乱。慈心相向。志意清净。我知是已。如应说法。令其决定发阿耨多罗三藐三菩提心。善男子。摩罗耶山。出栴檀香。名曰牛头。若以涂身。设入火坑。火不能烧。善男子。海中有香。名无能胜。若以涂鼓及诸螺贝。其声发时。一切敌军悉皆退散。善男子。阿那婆达多池边。出沉水香。名莲华藏。若烧一丸如麻子大。香气普熏阎浮提界。众生闻者。离一切罪。戒品清净。善男子。雪山有香。名具足明相。若有众生嗅此香者。其心决定。离诸染著。我为说法。莫不皆得离垢圆满清净三昧。善男子。罗刹界中有香名海藏。其香但为转轮王用。若烧一丸。香气所熏。王及四军。皆腾虚空。游止自在。善男子。善法堂中有香。名香性庄严。若烧一丸。熏彼天众。普令发起念佛之心。善男子。须夜摩天有香。名净藏性。若烧一丸。熏彼天众。莫不云集彼天王所。恭敬听闻王所说法。善男子。兜率天中有香。名信度嚩啰。于一生所系菩萨座前。若烧一丸。兴大香云。遍覆法界。普雨一切诸供养具。供养一切如来道场菩萨众会。善男子。妙变化天有香。名夺意性。若烧一丸。于七日中。普雨一切不可思议诸庄严具。善男子。我唯知此调和香法。如诸菩萨摩诃萨。远离一切诸恶习气。为无垢香。永断烦恼众魔罥索。超诸有趣。得如幻智。于诸世间。皆无染著。具足圆满无所著戒。净无著智。行无著境。于一切处。悉无有著。其心平等。无著无依。而我何能知其妙行。说其功德。显其所有清净戒品。示其所作无过失业。阐其所有无过失智。辨其离染三业行门。善男子。于此南方。有一大城。名曰楼阁。彼有船师。名婆施罗。汝诣彼问。菩萨云何学菩萨行。修菩萨道。时善财童子。礼长者足。绕无数匝。殷勤瞻仰。一心恋慕。辞退而去

尔时善财童子。一心正念。向楼阁城。随顺思惟观察道路。所谓观道高卑。观道夷险。观道净秽。观道安危。观道曲直。渐次而行。作如是念。我当亲近彼善知识。善知识者。是成就修行诸波罗蜜。增胜道因。善知识者。是成就修行。普入法界无碍道因。善知识者。是成就修行。摄取一切众生智道因。善知识者。是成就修行。令一切众生不堕险恶道因。善知识者。是成就修行。令一切众生离邪业道因。善知识者。是成就修行。令一切众生灭烦恼道因。善知识者。是成就修行。令一切众生除恶慧道因。善知识者。是成就修行。令一切众生离憍慢道因。善知识者。是成就修行。令一切众生拔恶刺道因。善知识者。是成就修行。令一切众生舍恶见道因。善知识者。是成就修行。令一切众生至一切智城道因。何以故。于善知识处。得一切善法故。依善知识力。得一切智道故。善知识者。难见难遇。于善知识。如是思惟。勤求作意。渐次前行。到彼城已。见彼船师。在城门外海岸上住。百千商人大众围绕。说大海法。方便开示佛功德海。即前往诣。顶礼其足。绕无数匝。一心合掌。白言圣者。我已先发阿耨多罗三藐三菩提心。而未知。菩萨云何学菩萨行。云何修菩萨道。我闻圣者。善能诱诲。愿为我说船师告言。善哉善哉。善男子。汝已能发阿耨多罗三藐三菩提心。今复能问生大智因。断除一切生死苦因。往一切智大宝洲因。成就不坏趣大乘因。远离二乘怖生死因。住诸三昧生智慧因。遍行菩萨微细行因。乘大愿车游菩萨行清净道因。以菩萨行庄严无坏智清净道因。普观一切十方诸佛皆无障碍清净道因。速能趣入一切诸佛甚深智海清净道因。善男子。我在海岸楼阁大城。净修菩萨大悲幢行

善男子。我普观察阎浮提内。贫穷众生为饶益故。修种种行。随其所愿。悉令满足。先以世间珍宝饮食。充足其意。复施法财。令其欢喜。令修福行。令生智道。令增善根力。令发菩提心。令净菩提愿。令坚大悲力。令修能灭生死道。令起不舍生死行。令摄众生海。令修功德海。令照诸法海。令见诸佛海。令入种智海。善男子。我住于此。如是思惟。如是作意。如是勤求。如是利益。如是安乐一切众生。善男子。我知海中一切宝洲。一切宝处。一切宝性。一切宝根。一切宝种。一切宝类。我又能知净一切宝。钻一切宝。出一切宝。作一切宝。一切宝器一切宝用。一切宝境界。一切宝光明。我又能知一切龙宫。一切夜叉宫。一切罗刹宫。一切部多宫。如是一切差别住处。皆善回避。免其诸难。亦知大海漩澓浅深波涛远近。水色好恶。种种不同。亦善别知日月星辰。列宿回转。运行度数。变异灾祥。昼夜晷漏。时分延促。亦知其船铁木坚脆机关涩滑。水之大小。风之逆顺。左右旋转。安危之相。可行则行。可止则止。我以如是种种方便。常能利益一切众生善男子。我以好船运诸商众行安隐道。示其寂静。无恐怖相。复为说法。令其欢喜。随所乐欲。引至宝洲。与诸珍宝。咸使充足。然后将领还阎浮提。善男子。我将大船。如是往来。从昔至今。未曾损坏。若有众生。得见我身。闻我法者。令其永不怖生死海。必得入于一切智海。必能竭尽诸爱欲海。能以智光照三世海。能尽一切众生苦海。能净一切众生心海。速能严净一切刹海。普能往诣十方佛海。普知一切众生根海。普了一切众生行海。普顺一切众生性海。善男子。我唯得此大悲幢行。若有众生见闻忆念。与我同住。皆悉不空。如诸菩萨摩诃萨。善能游涉生死大海。能不染著诸烦恼海。能舍一切诸妄见海。能观一切诸法性海。能以四摄摄众生海。能善安住一切智海。能灭一切众生著海。能平等住一切时海。能以神通度众生海。能以其时调众生海。而我云何能知能说彼功德行。善男子。于此南方。有一城邑。名乐璎珞。中有长者。名为最胜。汝诣彼问。菩萨云何学菩萨行。修菩萨道。时善财童子。礼船师足。绕无数匝殷勤瞻仰。悲泣流泪。求善知识。心无厌足。于善知识。增恋慕心。增爱乐心。一心观察。辞退而去


大方广佛华严经卷第十四
大方广佛华严经卷第十五

　　　　罽宾国三藏般若奉　诏译


　　入不思议解脱境界普贤行愿品

尔时善财童子。于诸众生。起大慈普遍心。起大悲润泽心。思惟相续。曾无间断。福德智慧具足庄严正见圆满。离诸尘垢。证法平等心无高下。随顺悟入一切智道。拔不善刺灭一切障。了达甚深觉法自性。坚固精进以为墙堑。不思议三昧而为园苑。以慧日光破无明闇。以方便风开智慧华。以广大愿充满法界。心常现入一切智城。如是勤求菩萨之道。渐次往诣乐璎珞城。到彼询求最胜长者。见在城东大庄严幢无忧林中。无量商人百千长者众所围绕。理断人间种种事务。因为宣扬出世之法。令离见慢及我我所。舍所积聚眷属珍财。灭除悭嫉一切疑执。心得清净。无诸秽浊。获净信力。常乐见佛。受持佛法。生菩萨力。起菩萨行。入菩萨三昧。得菩萨智慧。住菩萨正念。增菩萨乐欲。发起无上菩提之心。尔时善财。即至其所。以身投地。顶礼其足。良久乃起。以尊重心。白言圣者。我是善财。我是善财。我专寻求菩萨胜行。菩萨云何学菩萨行。菩萨云何修菩萨道。随修学时。常能化度一切众生。常能现见一切诸佛。常得听闻一切佛法。常能住持一切佛法。常能趣入一切法门。入一切刹。学菩萨行。常能久住一切大劫。修菩萨道。心无厌足。能知一切如来神力。能得一切如来护念。能入一切如来智慧。时彼长者。告善财言。善哉善哉。善男子。汝已能发阿耨多罗三藐三菩提心。善男子。我已成就至一切处净菩萨行法门。无体无依无作无住神通之力

善男子。云何名为至一切处净菩萨行法门。善男子。我于此三千大千世界欲界一切诸众生中。所谓一切三十三天。一切须夜摩天。一切兜率陀天。一切乐变化天。一切他化自在天。一切魔天。及余一切欲界所居部类眷属。一切天龙夜叉罗刹鸠槃茶乾闼婆阿修罗迦楼罗紧那罗摩睺罗伽人与非人。村营城邑。一切住处。诸众生中。随其所应。而为说法。令舍非法。令息诤论。令除斗战。令止忿竞。令破怨结。令解系缚。令出牢狱。令免怖畏。令断杀生。乃至邪见一切恶业不可作事。皆令禁止。令其顺行一切善法。诸可作事皆使正修。令其遍学一切技艺。于诸世间而作利益。为其分别种种诸论。随其所应。令生欢喜。令渐成熟随顺。一切诸外道众。为说胜慧。令断诸见。令入佛法。乃至色界一切梵天。我亦为其说如是法。如于此三千大千世界。乃至十方十不可说百千亿那由他佛刹极微尘数世界之中。我皆为其广说正法。所谓佛法。菩萨法。声闻法。独觉法。说地狱趣。说地狱众生受苦差别。说向地狱道。说畜生趣。说畜生众生受苦差别。说向畜生道。说阎罗王界。说阎罗王界受苦差别。说向阎罗王界道。说天世间。说天世间受乐差别。说向天世间道。说人世间。说人世间受苦受乐。说向人世间道。善男子。我说如是种种世间。若集若坏若染若净。为欲开显菩萨功德。为令舍离生死过患。为令知见诸佛功德。为令知见诸有趣生。为令知见无障碍法。为令开发智慧光明。为欲显示苦乐因起。为欲显示入无相门。为令众生舍诸想著。为令证得佛无依法。为令永灭烦恼业轮。为令能转佛净法轮。我为众生说如是法。善男子。我唯知此至一切处净菩萨行庄严法门无依无作无性无住神通之力。如诸菩萨摩诃萨。具足一切自在神通。悉能遍往一切佛刹。得普眼地。住净耳根。悉闻一切音声言说。普入诸法。智慧自在。勇健无比。离诸乖诤。以广长舌。出平等音。其身妙好。同诸菩萨。与诸如来究竟无二。智身广大。普入三世境界无际。同于虚空。而我云何能知能说彼功德行。善男子。于此南方。有一国土。名无边际河。其国有城。名羯陵迦林。有比丘尼。名师子频申。汝诣彼问。菩萨云何学菩萨行。修菩萨道。时善财童子。礼最胜足。绕无数匝。殷勤瞻仰。一心恋慕。辞退而去

尔时善财。童子渐渐前行。至无边际河羯陵迦林。周遍寻访师子频申比丘尼。时无量人。咸告之言。善男子。此比丘尼。在胜光王之所舍施日光园中。说法利益无量众生。善财闻已。欢喜踊跃。即诣彼园。周遍观察。见其园中。有一大树。名过满月。形如楼阁。高广严好。放大光明。照一由旬。复见叶树。名曰普覆。其形如盖。绀青光明。周遍照耀。复见华树。名曰华藏。形色高洁犹如雪山。雨众妙华如流香水。周遍普熏无有穷尽。犹忉利天欢喜园中波利质多罗树。复有果树。名为常熟。形如金山。味如甘露。柔软香美常放光明。种种众果。悉皆具足其中。复有摩尼宝树。名毗卢遮那藏。其形无比。如妙高山。心王摩尼宝。最在其上。阿僧祇色相摩尼宝周遍庄严。栴檀摩尼以为树果。众杂珠网。罗覆其上。复有鬘树。名为天宝。恒出妙宝璎珞华鬘。如意宝王敷荣光耀。摩尼宝藏蕴伏其下。以为树根。复有衣树。名能清净。常出众色诸妙宝衣。垂布树枝。以为严饰。有音乐树。名为欢喜。其音美妙。过诸天乐。复有香树。名遍庄严。恒出妙香。普熏一切园中。复有种种陂池。一切皆以七宝庄严。其池入处。众宝庄严。众色摩尼。而为栏楯。栴檀香末。凝积其中。上妙金沙弥布其底。八功德水清净盈满。优钵罗华。波头摩华。拘物头华。芬陀利华。遍覆其上。瞻博迦华。阿提目多迦华。婆利师迦华。曼陀罗华。摩诃曼陀罗华。如是等华。列植其岸。众鸟和鸣。其声清雅。种种天宝。妙庄严树。行列园中。诸宝树下。各各敷置宝师子座。以不思议种种妙宝而为庄严。布以天衣。熏以妙香。垂诸宝缯。施诸宝帐。阎浮金网。弥覆其上。宝铎徐摇。出妙音声。或有树下敷莲华藏师子之座。或有树下敷香王摩尼藏师子之座。或有树下敷龙象庄严摩尼王藏师子之座。或有树下敷宝师子聚摩尼王藏师子之座。或有树下敷毗卢遮那摩尼王藏师子之座。或有树下敷十方毗卢遮那摩尼王藏师子之座。或有树下敷因陀罗摩尼金刚王藏师子之座。或有树下敷众生形相毗卢遮那摩尼王藏师子之座。或有树下敷如意摩尼王藏师子之座。或有树下敷白色光明摩尼王藏师子之座。其一一座各有百千宝师子座周匝围绕。一一皆具无量庄严。此大园中。众宝充满。如海宝洲。宝衣布地。敷设庄严。柔软妙好。如迦邻迦衣。能生乐触。蹈之没足。举即还复。异类众鸟。凫雁鸳鸯。白鹤孔雀。拘枳罗等。飞翔自在。顾影和鸣。宝栴檀林列植门侧。密叶葱翠。耸干枎疏。布影垂阴。庄严妙好。种种华树。常雨妙华。逾天帝释杂华之园。无比香王。普熏一切。香风四布。流及天人。一切楼阁众宝庄严。上妙香华。珍奇校饰。过天帝释善法之堂。诸音乐树奏天音乐。种种乐器。悬布树枝。所谓筝笛箜篌琵琶箫瑟。如是等乐。不鼓自鸣。闻皆可意。离诸染著。宝多罗树。覆宝铃网。微风吹动。出微妙音。如自在天善口天女。诸如意树。出众宝衣。如天劫波服。垂布严饰。有无量色。犹如大海。百千楼阁众宝庄严。如忉利天帝释宫殿。宝盖弥覆。如妙高峰。如梵王宫。光明普照。尔时善财童子。见此园林。无量功德。种种庄严。皆是菩萨不思议业之所成就。出世善根之所生起。供养一切诸佛功德。广修净业。无能坏者。一切世间无能与等。如是皆从师子频申比丘尼了法如幻不舍有为积集广大善业所成。不与声闻辟支佛共。异道邪论不能倾动。一切魔军无能与敌。凡夫浅智不能思惟。三千大千世界天龙八部。无量众生。随自善根。如应度者。皆入此园。而不迫窄。何以故。此比丘尼。不可思议威神力故

尔时善财。见比丘尼。遍坐一切诸宝树下大师子座。身相端严。威仪寂静。住法平等。动止安详。诸根调顺。如大象王。心无垢浊。如清净池。普济所求。如如意宝。不染世法。犹如莲华。心无所畏。如师子王。护持净戒。不可倾动。如须弥山。能令见者心得清凉。如妙香山。能除众生诸烦恼热。如雪山中妙栴檀香。众生见者。诸苦销灭。如妙见药王。能令见者。所愿不空。如婆楼那天。永离欲染。如大梵王。净众生心。如水清宝。能长众善。如良沃田。三业自在。犹如如来。在一一座。众会不同。所说法门。亦各差别。或见处座。净居天众所共围绕。摩醯首罗天王而为上首。此比丘尼。为说法门。名无尽法相解脱。或见处座。诸梵天众。所共围绕。妙光明梵王而为上首。此比丘尼。为说法门。名普门差别清净言音轮。或见处座。他化自在天天子天女。所共围绕。自在转天王。而为上首。此比丘尼。为说法门。名菩萨清净心自在庄严。或见处座。妙变化天天子天女所共围绕。乐变化天王。而为上首。此比丘尼。为说法门。名妙法清净庄严门。或见处座。兜率陀天天子天女。所共围绕。兜率天王。而为上首。此比丘尼为说法门。名自心藏旋转。或见处座。须夜摩天天子天女所共围绕。须夜摩天王。而为上首。此比丘尼为说法门。名普遍庄严。或见处座。三十三天天子天女。所共围绕。释提桓因。而为上首。此比丘尼。为说法门。名厌离门。或见处座。百光明龙王。难陀龙王。优波难陀龙王。摩那斯龙王。伊罗跋陀龙王。阿那婆达多龙王等。龙子龙女。所共围绕。娑伽罗龙王。而为上首。此比丘尼。为说法门。名佛境界光明庄严。或见处座。诸夜叉众。童男童女。所共围绕。毗沙门天王。而为上首。此比丘尼。为说法门。名救护众生藏。或见处座乾闼婆。众男女眷属。所共围绕。持国乾闼婆王。而为上首。此比丘尼。为说法门。名雨无尽大欢喜法雨。或见处座。阿修罗众男女眷属。所共围绕。罗睺阿修罗王。而为上首。此比丘尼。为说法门。名速疾庄严法界智门。或见处座。迦楼罗众男女眷属。所共围绕。大力勇持迦楼罗王。而为上首。此比丘尼。为说法门。名怖动诸有海。或见处座。紧那罗众男女眷属。所共围绕。大树紧那罗王。而为上首。此比丘尼。为说法门。名佛行光明门。或见处座。摩睺罗伽众男女眷属。所共围绕。庵罗林忿怒摩睺罗伽王。而为上首。此比丘尼。为说法门。名出生见佛欢喜心。或见处座。无数百千男子女人童男童女。所共围绕。此比丘尼。为说法门。名殊胜行。或见处座。诸罗刹众男女眷属。所共围绕。常吸精气大树罗刹王。而为上首。此比丘尼。为说法门。名发生慈悲心。或见处座。信乐声闻乘众生。所共围绕。此比丘尼。为说法门。名胜智威力大光明。或见处座。信乐独觉乘众生。所共围绕。此比丘尼。为说法门。名佛功德广大光明。或见处座。信乐大乘众生。所共围绕。此比丘尼。为说法门。名普门三昧智光明。或见处座。初地菩萨。所共围绕。此比丘尼。为说法门。名一切诸佛大愿聚三昧。或见处座。二地菩萨。所共围绕。此比丘尼。为说法门。名无垢轮三昧。或见处座。三地菩萨。所共围绕。此比丘尼。为说法门。名大寂静庄严三昧。或见处座。四地菩萨。所共围绕。此比丘尼。为说法门。名速疾出生一切智境界三昧。或见处座。五地菩萨。所共围绕。此比丘尼。为说法门。名妙华藏三昧。或见处座。六地菩萨。所共围绕。此比丘尼。为说法门。名毗卢遮那藏三昧。或见处座。七地菩萨所共围绕。此比丘尼为说法门。名普遍庄严地三昧。或见处座。八地菩萨。所共围绕。此比丘尼。为说法门。名普遍法界境界化现身三昧。或见处座。九地菩萨。所共围绕。此比丘尼。为说法门。名无所得力智庄严三昧。或见处座。十地菩萨。所共围绕。此比丘尼。为说法门。名无障碍轮三昧。或见处座。执金刚菩萨所共围绕。此比丘尼。为说法门。名金刚智那罗延庄严三昧

尔时善财童子。见如是等一切大众种种出生。种种住处。种种身相。种种眷属。已成熟者。已调伏者。堪为法器。皆入此园。各于树下。围绕而坐。师子频申比丘尼。如其所应种种心性。种种欲乐。种种信解。随彼所宜胜劣差别。而为演说相应法门。令于阿耨多罗三藐三菩提得不退转。何以故。此比丘尼。得普眼舍得般若波罗蜜门。演说一切佛法般若波罗蜜门。法界差别际般若波罗蜜门。散坏一切障碍轮般若波罗蜜门。生长一切众生善心般若波罗蜜门。最胜庄严般若波罗蜜门。无碍真实藏般若波罗蜜门。法界圆满般若波罗蜜门。清净心藏般若波罗蜜门。普遍出生种种语言神通藏般若波罗蜜门。此十般若波罗蜜门。而为上首。入如是等无数百万阿僧祇般若波罗蜜门。此日光园中。一切菩萨。及诸众生。所见境界。所闻妙法。各各差别。悟解不同。皆是师子频申比丘尼。初劝发心。说法教化。令于阿耨多罗三藐三菩提得不退转。时善财童子。见师子频申比丘尼。如是园林。如是床座。如是经行。如是众会。如是威仪。如是自在。如是普身。如是无畏。如是神力。如是辩才。如是庄严。复闻如是不可思议广大法门。身心柔软。五体投地。恭敬顶礼。合掌念言。我当右绕此比丘尼。经于无数百千万匝。作是念时。此比丘尼。即放光明。遍照其园。普及众会。善财童子。即自见身。遍一切处。一一座上。比丘尼所。皆悉右绕。百千万匝。围绕毕已。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。比丘尼言。善男子。我得菩萨解脱。名灭除一切微细分别门

善财白言。圣者何故。名为灭除一切微细分别。比丘尼言。善男子。此解脱门。于一念中。普照三世一切诸法。显示本性智慧光明。善财白言。圣者此智光明境界云何。比丘尼言。善男子。我入此智光明门时。得自在出生一切法三昧王。以得如是三昧王故。现意生身。普遍十方一切世界兜率天宫。一生所系诸菩萨所。于一一菩萨前。现不可说佛刹极微数身。于一一身。作不可说佛刹极微数最胜供养。所谓或现天王身。龙王身。夜叉王身。乃至人王身。各各执持种种华云。种种鬘云。烧香涂香。及以末香。衣服璎珞。幢幡缯盖。宝网宝帐。宝藏宝灯。乃至一切庄严具云。我皆执持。而以供养。如于住兜率宫一生所系菩萨所。亲近承事。种种供养。如是降神入胎。住胎出胎。在家出家。往诣道场。成等正觉。转正法轮。入于涅槃。如是中间。或住天宫。或住龙宫。乃至或住人非人宫。于彼一切诸如来所。我皆如是而为供养。若有众生。知我如是见闻亲近供养佛者。一切皆于阿耨多罗三藐三菩提。得不退转。若有众生。来诣我所。我皆诱诲。为其宣说般若波罗蜜门。善男子。我见一切众生。不分别众生相。智眼明见故。听一切语言。不分别语言相。心无所著故。见一切如来。不分别如来相智。了法身故。住持一切如来法轮。不分别法轮相。悟法自性故。一念遍知一切法。不分别诸法相。知法如幻故。善男子。我唯知此灭除一切微细分别成就一切智菩萨解脱门。如诸菩萨摩诃萨心无分别。普知诸法。一身端坐。充满法界。于自身中。示现摄持一切佛刹。悉能往诣一切佛所。于自身内。普现一切诸佛神力。一毛遍举不可说不可说诸佛世界。于其自身一毛孔中。现不可说不可说世界成坏。于一念中。与不可说不可说众生同住。于一念中。入不可说不可说一切诸劫。而我云何能知能说彼功德行。善男子。于此南方。有一聚落。名为险难。其中有城。名宝庄严。彼有女人。名伐苏蜜多。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去

尔时善财童子。大慧光明照启其心。思惟观察一切智智。一心随顺诸法实性。坚固了知一切众生言音陀罗尼门。得受持一切如来法轮陀罗尼门。得与一切众生作所归依大悲力。得观察一切法义理光明门。得速疾圆满法界轮。得转彼清净大愿轮。得普照十方一切法智光明。得遍庄严一切世界自在力。得普摄取一切菩萨神通智。得普发起一切菩萨圆满愿。渐渐前行。至险难国宝庄严城。处处寻访伐苏蜜多女。城中有人。不知此女功德智慧。方便善巧。所住境界。微密甚深。作如是念。今此童子。诸根寂静。诸根调顺。智慧明了。已离放逸。心不迷乱。谛视一寻。无有疲懈。无所取著。目视不瞬。心无所动。甚深宽广。犹如大海。不应于此伐苏蜜多女。有贪爱心。有颠倒心。生于净想。生于欲想。不应为此女色所摄。此童子者。不行魔行。不入魔境。不没欲泥。不被魔缚。不应作处。已能不作。有何等意。而求此女。其中有人。先知此女有胜功德具深智慧。告善财言。善哉善哉。善男子。汝今乃能推求寻觅伐苏蜜多女。汝已获得广大善利。善男子。汝应决定求佛妙果。决定欲为一切众生作所依怙。决定欲拔一切众生贪爱毒箭。决定欲破一切众生于女色中所有净想。决定欲雨一切如来普遍法界大功德雨。善男子。伐苏蜜多女。于此城内市廛之北自宅中住。时善财童子。闻是语已。欢喜踊跃。心愿圆满。一心正念。往诣其门。见其住宅。广博严丽。宝墙宝树。及以宝堑。一一皆有十重围绕。其宝堑中。香水盈满。底布金沙。诸天宝华。优钵罗华。波头摩华。拘物头华。芬陀利华。遍覆水上。异香芬馥。悦畅众心。妙宝殊珍。庄严其岸。阶陛栏楯。众宝合成。宫殿楼阁。处处分布。门闼窗牖。相望间列。咸施网铎。悉建幢幡。无量珍奇。以为严饰。琉璃为地。众宝间错。烧诸沉水。涂以栴檀。悬众宝铃。风动成音。散诸天华。周遍其地。摩尼灯烛。光明普照。诸珍宝藏。其数百千。十大园林。以为庄严。宝树枝条。腾芳发耀。种种殊丽。不可称说。尔时善财。见此女人。颜貌端严。色相圆满。皮肤金色。目发绀青。不长不短。不粗不细。欲界人天。无能与比。音声美妙。超诸梵世。一切众生。差别言音。悉皆具足。无不解了。深达字义。善巧谈说。得如幻智。入方便门。众宝璎珞。庄严其身。一切宝网。周覆其上。首冠如意摩尼宝冠。无量眷属。恭敬围绕。皆共善根。同一行愿。福德大藏。具足无尽。时彼女人。从其身出广大光明。普照宅中。一切堂宇。及宝宫殿。遇斯光者。身得清凉。心除惑热

尔时善财。前诣其所。顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。彼即告言。善男子。我得菩萨解脱。名离贪欲际。我能随顺一切众生诸所乐欲。而为现身。若天见我。我为天女。形貌光明。殊胜无比。如是乃至人非人等。而见我者。我即为现人非人女。随其形相。各各殊胜。随其乐欲。皆令得见。善男子。若有众生。欲意所缠。来诣我所。而于我身。生极爱染。心如昏醉。我为说法。彼闻法已。则离贪欲。得菩萨无著境界三昧。若有众生。暂见于我。则离贪欲。得菩萨欢喜三昧。若有众生。暂与我语。则离贪欲。得菩萨无碍妙音声藏三昧。若有众生。暂执我手。则离贪欲。得菩萨随顺遍往一切佛刹三昧。若有众生。暂升我座。则离贪欲。得菩萨离一切世间光明三昧。若有众生。暂观于我。则离贪欲。得菩萨寂静庄严三昧。若有众生。见我频申。则离贪欲。得菩萨摧伏一切外道三昧。若有众生。见我目瞬。则离贪欲。得菩萨住佛境界光明三昧。若有众生。抱持于我。则离贪欲。得菩萨摄一切众生恒不舍离三昧。若有众生。[口*(一/巾)]我唇吻。则离贪欲。得菩萨增长一切众生福德藏三昧。如是一切所有众生。来诣我所。亲近于我。一切皆得住离贪际。入于菩萨一切智地最胜解脱

尔时善财童子。白伐苏蜜多女言。圣者云何。此解脱门。得名最胜。时女告言。善男子。一切菩萨。发阿耨多罗三藐三菩提心。由为女人。不得速成无上佛道。亦不疾得辟支佛乘。阿罗汉果。五通仙人由女色故退失神通为荷负者。天阿修罗。常兴战伐。十头罗刹。焚烧南海楞伽大城。或有诸王。丧失国土。乃至兄弟自相杀害。造恶趣因。现世贫穷。甘为奴仆。不顺师长。违背君亲。如是一切皆由女人。我观无数百千世界贪欲众生。生死旷野。轮转无穷。苦业之中。女为上首。是故菩萨。若离女色。即得亲近诸善知识。复令众生因此离欲。皆住最胜解脱法门

善财童子。白言圣者。种何善根。修何福业。而得增长如是种种殊胜功德。时女答言。善男子。我念过去。有佛出世。名为高行如来应供正遍知明行足善逝世间解无上士调御丈夫天人师佛世尊。时王都城。名曰妙门。善男子。时彼如来。为欲利乐诸众生故。来入王城。蹈彼门阃。其城一切六种震动。忽然广博。众宝庄严。无量光明。递相映彻。种种宝华。散布其地。诸天音乐。同时俱奏。一切诸天充满虚空。恭敬礼拜。尊重赞叹。善男子。我于彼时。为长者妻。名曰妙智。见佛神通。心生觉悟。则与其夫。疾诣佛所。发广大心。以一宝钱。奉施于佛。是时文殊师利童子。为佛侍者。为我说法。令发阿耨多罗三藐三菩提心。善男子。我唯知此菩萨离贪欲际解脱法门。如诸菩萨摩诃萨。成就无边巧方便智。福德广大。犹如虚空。而我云何能知能说彼功德行。善男子。南方有城。名净达彼岸。中有居士。名毗瑟底罗。彼常供养栴檀座佛塔。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。辞退而去


大方广佛华严经卷第十五
大方广佛华严经卷第十六

　　　　罽宾国三藏般若奉　诏译


　　入不思议解脱境界普贤行愿品

尔时善财童子。闻伐苏蜜多离贪欲际解脱门。一心随顺。忆念修行。观彼菩萨无著境界三昧。思彼菩萨欢喜三昧。寻彼菩萨无碍音声藏三昧。行彼菩萨遍往一切佛刹三昧。念彼菩萨离一切世间光明三昧。入彼菩萨寂静庄严三昧。修彼菩萨摧伏外道三昧。观彼菩萨佛境界光明三昧。思彼菩萨摄一切众生不舍三昧。住彼菩萨增长众生福德藏三昧。念一切智。渐次前行。至彼岸城。诣居士宅。顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者善能诱诲。愿为我说。居士告言。善男子。我得菩萨解脱。名不般涅槃际。善男子。我不生心言。如是如来。已般涅槃。如是如来。现般涅槃。如是如来。当般涅槃。我知十方一切世界诸佛如来。毕竟无有般涅槃者。唯除为欲调伏众生而示现耳。善男子。我开彼栴檀座如来塔门时。得三昧。名佛种无尽。善男子。我念念中。入此三昧。念念得知一切诸佛殊胜之事。善财白言。此三昧者。境界云何。居士答言。善男子。我入此三昧时。随其次第。见此世界一切诸佛相续出现。所谓迦叶佛。拘那含牟尼佛。拘留孙佛。毗舍浮佛。尸弃佛。毗婆尸佛。提舍佛。弗沙佛。名称佛。最胜莲华佛。如是等佛。而为上首。于一念顷。得见百佛。得见千佛。得见百千佛。得见亿佛。百亿佛。千亿佛。百千亿佛。阿庾多亿佛。那由他亿佛。乃至见不可说不可说世界极微尘数佛。如是一切次第皆见。亦见彼佛初始发心。种诸善根。获胜神通。成就大愿。修行妙行。具波罗蜜。入菩萨地。得清净忍。摧伏魔军。成等正觉。国土清净。众会庄严。放大光明。神通自在。作师子吼。转妙法轮。变化示现种种差别。无量方便。成熟众生。善巧宣扬。诸分别法。我悉能持。我悉能忆。悉能观察。分别显示。随顺解了。无有忘失。如是未来弥勒佛等。百佛千佛。百千亿佛。乃至不可说不可说世界。极微尘数佛。及初发心。相续不断。信解甚深。勤求不懈。精进势力。速疾增长。一切世间凡夫二乘。所不能动。亦见现在毗卢遮那佛等十方不可说不可说佛刹极微尘数一切世界诸佛如来。悉亦如是。彼一切佛。我皆现见。彼一切法。我悉得闻。忆念受持。心无忘失。以智慧力。随顺解了。以慈悲力。宣扬显示。善男子。我唯知此菩萨所得不般涅槃际解脱门。如诸菩萨摩诃萨。以一念智。普知三世。一念遍入一切三昧。如来智日。恒照其心。于一切法。无有分别。了一切佛。悉皆平等。如来及我一切众生等无有二。知一切法自性清净。光明普照。无所不遍。无有思虑。无有动转。而能普入一切世间。离诸分别。住佛法印。悉能开悟法界众生。而我云何能知能说彼功德行。善男子。于此南方有山名补怛洛迦。彼有菩萨。名观自在。汝诣彼问。菩萨云何学菩萨行。修菩萨道。尔时居士。因此指示。即说偈言


　海上有山众宝成　　贤圣所居极清净
　泉流萦带为严饰　　华林果树满其中
　最胜勇猛利众生　　观自在尊于此住
　汝应往问佛功德　　彼当为汝广宣说　

时善财童子。礼居士足。绕无数匝。殷勤瞻仰。辞退而去

尔时善财童子。蒙居士教。随顺思惟。一心正念。入彼菩萨深信解藏。得彼菩萨能随念力。忆彼诸佛出现次第。见彼诸佛成等正觉。持彼诸佛所有名号。观彼诸佛所证法门。知彼诸佛具足庄严。信彼诸佛所转法轮。思彼诸佛智光照曜。念彼诸佛平等三昧。解彼诸佛自性清净。修彼诸佛无分别法。契彼诸佛甚深法印。作彼诸佛不思议业。渐次前行。至于彼山。处处求觅此大菩萨。见其西面岩谷之中。泉流萦映。树林蓊郁。香草柔软。右旋布地。种种名华。周遍严饰。观自在菩萨。于清净金刚宝叶石上。结跏趺坐。无量菩萨皆坐宝石。恭敬围绕。而为宣说智慧光明大慈悲法。令其摄受一切众生。善财见已。欢喜踊跃。于善知识。爱乐尊重。合掌恭敬。目视不瞬。作如是念。善知识者即是如来。善知识者一切法云。善知识者诸功德藏。善知识者难可值遇。善知识者十力宝因。善知识者无尽智炬。善知识者福德根芽。善知识者一切智门。善知识者智海导师。善知识者集一切智助道之具。作是念已。即便往诣大菩萨所。尔时观自在菩萨。遥见善财告言。善哉善来。童子汝发大乘意。普摄众生。起正直心。专求佛法。大悲深重。救护一切。住不思议最胜之行。普能拯拔生死轮回。超过世间无有等比。普贤妙行。相续现前。大愿深心。圆满清净。勤求佛法。悉能领受。积集善根。恒无厌足。顺善知识。不违其教。从文殊师利功德智慧大海所生。其心成熟。得佛威力。已获广大三昧光明。专意希求甚深妙法。常见诸佛。生大欢喜。智慧清净犹如虚空。既自明了。复为他说。安住如来智慧光明。受持修行一切佛法。福智宝藏自然而至。一切智道速得现前。普观众生。心无懈倦。大悲坚固犹若金刚。尔时善财童子。诣菩萨所。礼菩萨足。绕无数匝。合掌而住。白言圣者。我已先发阿耨多罗三藐三菩提心而未知菩萨云何学菩萨行。云何修菩萨道。我闻圣者。善能教诲。愿为我说。尔时观自在菩萨摩诃萨。放阎浮檀金妙色光明。起无量色宝焰网云。及龙自在妙庄严云。以照善财。即舒右手。摩善财顶。告善财言。善哉善哉。善男子。汝已能发阿耨多罗三藐三菩提心。善男子。我已成就菩萨大悲速疾行解脱门。善男子。我以此菩萨大悲行门。平等教化一切众生。摄受调伏。相续不断。善男子。我恒住此大悲行门。常在一切诸如来所。普现一切诸众生前。随所应化而为利益。或以布施摄取众生。或以爱语摄取众生。或以利行摄取众生。或以同事摄取众生。或现种种微妙色身摄取众生。或现种种不思议色净光明网摄取众生。或以音声善巧言辞。或以威仪胜妙方便。或为说法。或现神变。令其开悟而得成熟。或为化现种种色相。种种族姓。种种生处。同类之形。与其共居。而成熟之。善男子。我修习此大悲行门。愿常救护一切众生。令离诸怖。所谓愿一切众生离险道怖。离热恼怖。离迷惑怖。离系缚怖。离杀害怖。离王官怖。离贫穷怖。离不活怖。离恶名怖。离于死怖。离诸病怖。离懈怠怖。离黑暗怖。离迁移怖。离爱别怖。离怨会怖。离逼迫身怖。离逼迫心怖。离忧悲愁叹怖。离所求不得怖。离大众威德怖。离流转恶趣怖。复作是愿。愿诸众生。若念于我。若称我名。若见我身。皆得免离一切恐怖。灭除障难。正念现前。善男子。我以如是种种方便。令诸众生离诸怖畏。住于正念。复教令发阿耨多罗三藐三菩提心。至不退转。尔时观自在菩萨摩诃萨。欲重明此解脱门义。为善财童子。而说偈言


　善来调伏身心者　　稽首赞我而右旋
　我常居此宝山中　　住大慈悲恒自在
　我此所住金刚窟　　庄严妙色众摩尼
　常以勇猛自在心　　坐此宝石莲华座
　天龙及以修罗众　　紧那罗王罗刹等
　如是眷属恒围绕　　我为演说大悲门
　汝能发起无等心　　为见我故而来此
　爱乐至求功德海　　礼我双足功德身
　欲于我法学修行　　愿得普贤真妙行
　我是勇猛观自在　　起深清净大慈悲
　普放云网妙光明　　广博如空极清净
　我垂无垢佣圆臂　　百福妙相具庄严
　摩汝深信善财顶　　为汝演说菩提法
　佛子应知我所得　　一相一味解脱门
　名为诸佛大悲云　　秘密智慧庄严藏
　我为精勤常救护　　起诸弘誓摄众生
　怜愍一切如己身　　常以普门随顺转
　我于无数众苦厄　　常能救护诸群生
　心念礼敬若称名　　一切应时皆解脱
　或遭牢狱所禁系　　杻械囚执遇怨家
　若能至心称我名　　一切诸苦皆销灭
　或犯刑名将就戮　　利剑毒箭害其身
　称名应念得加持　　弓矢锋刃无伤害
　或有两竞诣王官　　诤讼一切诸财宝
　彼能至诚称念我　　获于胜理具名闻
　或于内外诸亲属　　及诸朋友共为怨
　若能至诚称我名　　一切怨家不能害
　或在深林险难处　　怨贼猛兽欲伤残
　若能至心称我名　　恶心自息无能害
　或有怨家怀忿毒　　推落险峻大高山
　若能至心称我名　　安处虚空无损坏
　或有怨家怀忿毒　　推落深流及火坑
　若能至心称我名　　一切水火无能害
　若有众生遭厄难　　种种苦具逼其身
　若能至心称我名　　一切解脱无忧怖
　或为他人所欺谤　　常思过失以相仇
　若能至心称我名　　如是怨嫌自休息
　或遭鬼魅诸毒害　　身心狂乱无所知
　若能至心称我名　　彼皆销灭无诸患
　或被毒龙诸鬼众　　一切恐怖夺其心
　若能至诚称我名　　乃至梦中皆不见
　若有诸根所残缺　　愿得端严相好身
　若能至诚称我名　　一切所愿皆圆满
　若有愿于父母所　　承顺颜色志无违
　欢荣富乐保安宁　　珍宝伏藏恒无尽
　内外宗族常和合　　一切怨隙不来侵
　若能至诚称我名　　一切所愿皆圆满
　若人愿此命终后　　不受三涂八难身
　恒处人天善趣中　　常行清净菩提道
　有愿舍身生净土　　普现一切诸佛前
　普于十方佛刹中　　常为清净胜萨埵
　普见十方一切佛　　及闻诸佛说法音
　若能至诚称我名　　一切所愿皆圆满
　或在危厄多忧怖　　日夜六时称我名
　我时现住彼人前　　为作最胜归依处
　彼当生我净佛刹　　与我同修菩萨行
　由我大悲观自在　　令其一切皆成就
　或清净心兴供养　　或献宝盖或烧香
　或以妙华散我身　　当生我刹为应供
　或生浊劫无慈愍　　贪嗔恶业之所缠
　种种众苦极坚牢　　百千系缚恒无断
　彼为一切所逼迫　　赞叹称扬念我名
　由我大悲观自在　　令诸惑业皆销灭
　或有众生临命终　　死相现前诸恶色
　见彼种种色相已　　令心惶怖无所依
　若能至诚称我名　　彼诸恶相皆销灭
　由我大悲观自在　　令生天人善道中
　此皆我昔所修行　　愿度无量群生众
　勇猛精勤无退转　　令其所作皆成就
　若有如应观我身　　令其应念咸皆见
　或有乐闻我说法　　令闻妙法量无边
　一切世界诸群生　　心行差别无央数
　我以种种方便力　　令其闻见皆调伏
　我得大悲解脱门　　诸佛证我已修学
　其余无量功德海　　非我智慧所能知
　善财汝于十方界　　普事一切善知识
　专意修行无懈心　　听受佛法无厌足
　若能闻法无厌足　　则能普见一切佛
　云何见佛志无厌　　由听妙法无厌足　

尔时观自在菩萨。说此偈已。告善财言。善男子。我唯得此菩萨大悲速疾行解脱门。如诸菩萨摩诃萨。已净普贤一切愿。已住普贤一切行。常行一切诸善法。常入一切诸三昧。常住一切无边劫。常诣一切无边刹。常观一切诸如来。常闻一切三世法。常息一切众生恶。常长一切众生善。常绝众生生死流。常入如来正法流。而我云何能知能说彼功德行。尔时善财童子。闻观自在菩萨摩诃萨说此大悲清净偈已。欢喜踊跃。充遍其身。生爱敬心。增信乐心。发清净心。从坐而起。偏袒右肩。右膝著地。礼菩萨足。长跪合掌。于菩萨前。瞻仰一心。以偈赞曰


　天人大众阿修罗　　及与一切诸菩萨
　以妙言音共称赞　　大圣智慧深如海
　能于一切众生中　　平等大悲同一味
　一智同缘普救护　　种种苦难皆销灭
　菩萨最胜神通力　　反覆大地不为难
　又能干竭于大海　　令大山王咸震动
　圣者菩萨大名闻　　号曰大悲观自在
　云何我以微劣智　　于仁胜德能称赞
　我闻圣者诸功德　　无断无尽大悲门
　因是发起清净心　　生我智慧辩才力
　我今处于大众会　　以大勇猛而观察
　称扬赞叹妙庄严　　恭敬至诚无懈倦
　如大梵王居梵众　　映蔽一切诸梵天
　菩萨吉祥妙色身　　处于众会无伦匹
　菩萨顾视同牛王　　妙色融朗如金聚
　具足广大菩提愿　　普利一切诸天人
　种种华鬘以严饰　　顶上真金妙宝冠
　光明净妙过诸天　　威德尊严超世主
　圆光状彼流虹绕　　外相明如净月轮
　顶相丰起若须弥　　端严正坐如初日
　腰系金绦色微妙　　现殊胜相放光明
　伊尼鹿皮作下裙　　能令见者生欢喜
　妙身种种庄严相　　众宝所集如山王
　腰垂上妙清净衣　　如云普现无边色
　真珠三道为交络　　犹如世主妙严身
　恒放净光普照明　　亦如朗日游空界
　身色净妙若金山　　又如瞻博迦华聚
　以白璎珞为严饰　　如白龙王环绕身
　世主手执妙莲华　　色如上妙真金聚
　毗琉璃宝以为茎　　大慈威力令开发
　出过天人之所有　　普放光明犹日轮
　显现如在妙高山　　香气普熏于一切
　于诸恶鬼部多等　　黑蛇醉象及师子
　痴火毒害蔽慈心　　及余种种诸危难
　重苦系缚所伤迫　　一切恐怖无依怙
　世主一味大悲心　　平等救彼众生类
　妙宝叶石为胜座　　无等莲华之所持
　百千妙福之所成　　众妙莲华所围绕
　极妙身光清净色　　从真胜义而成就
　诸天种种上妙供　　咸共赞叹仁功德
　于尊能发清净意　　速离一切忧怖心
　眷属快乐共欢娱　　一切妙果皆圆满
　大海龙王住自宫　　及余居处诸龙众
　常惧妙翅大鸟王　　搏撮伤残受诸苦
　或有众生入大海　　遇风鼓浪如雪山
　若遭摩竭欲来吞　　恐怖惊惶无所救
　或遇醉象而奔逐　　种种厄难之所缠
　至心忆念大悲尊　　如是一切无忧怖
　大石山王有洞窟　　其窟幽深极可畏
　有犯王法锁其身　　种种系缚投于彼
　彼诸苦恼众生等　　至心忆念大悲尊
　枷锁解脱苦销除　　一切无忧安隐乐
　仁以大悲清净手　　摄取忆念诸众生
　令于一切厄难中　　获得无忧安隐乐
　我今赞叹人天主　　最胜威德大仙王
　三毒翳障尽销除　　福智无涯如大海
　调伏众生无懈倦　　利乐平等无怨亲
　愿于菩萨妙金山　　一切胜福皆成就
　普于十方诸世界　　息灭众生邪见心
　速获如来无上身　　普愿众生咸证得　

尔时有一菩萨。名正性无异行。从于东方虚空中。来至此世界轮围山顶。以足按地。时此世界六种震动。变成无数杂宝庄严。复于其身。放大光明。映蔽一切。释梵护世天龙八部。日月星电。所有光明。皆如聚墨。其光普照地狱饿鬼畜生。阎罗王界。及余一切苦恼众生。罪垢销除身心清净。又于一切诸佛刹土。普兴一切诸供养云。普雨一切华香璎珞衣服幢盖。如是所有诸庄严具。供养于佛。复以神力。随诸众生心之所乐。普于一切诸宫殿中。而现其身。令其见者皆悉欢喜。然后来诣观自在菩萨摩诃萨所。时观自在菩萨。告善财言。善男子。汝见正性无异行菩萨。来此大会道场中不。善财答言。唯然已见。告言善男子。汝可往问。菩萨云何学菩萨行。修菩萨道。尔时善财童子。于观自在菩萨所得甚深智。入大悲门。以甚深心。随顺观察。心无疲厌。一心顶礼观自在菩萨足。绕无数匝。敬承其教。辞退而行

往诣正性无异行菩萨所。顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能诱诲。愿为我说。菩萨告言。善男子。我得菩萨解脱。名普门不动速疾行。善财白言。圣者。于何佛所。得此解脱。所从来刹。去此几何。发来久如。菩萨告言。善男子。如此境界。甚深难解。一切世间天人阿修罗。沙门。婆罗门等。所不能了。唯诸菩萨最胜精进。具菩萨行。无退无怯。已能亲近诸善知识。善友所摄。诸佛所念。增长善根。志乐清净。得菩萨根。有智慧眼。能闻能持。能解能入。善财白言。唯愿圣者。为我宣说。我当承佛威神之力善知识力。能信能受能解能入。菩萨告言。善男子。我从东方具足吉祥藏世界普吉祥出生佛所。而来此土。善男子。于彼佛所。得此法门。从彼发来。已经不可说不可说佛刹极微尘数劫。一一念中。举不可说不可说佛刹极微尘数步。一一步过不可说不可说佛刹极微尘数世界。一一世界。我皆遍入。以最胜心至其佛所。以妙供具而为供养。及施一切诸众生海。此诸供具。皆是无上心所成。无作法所印。诸如来所忍。诸菩萨所叹。善男子。我又普见彼世界中。一切众生。悉知其心。悉知其根。随其解欲。现身说法。或放光明。或施财宝。种种方便。教化调伏。利乐成熟。无有休息。如从东方。南西北方。四维上下。亦复如是。善男子。我唯得此菩萨普门不动速疾行解脱。能疾周遍到一切处。如诸菩萨摩诃萨。随顺遍行。普于十方无所不至。智慧境界等无差别。善布其身。悉遍法界。至一切道。入一切刹。知一切法。观一切世。平等演说一切法门。深信爱乐一切妙行。同时照曜一切众生。于诸佛所不生分别。于一切处无有障碍。而我云何能知能说彼功德行。善男子。南方有城。名为门主。其中有神。名曰大天。汝诣彼问。菩萨云何学菩萨行。修菩萨道。时善财童子。礼菩萨足。绕无数匝。殷勤瞻仰辞退而去


大方广佛华严经卷第十六
大方广佛华严经卷第十七

　　　　罽宾国三藏般若奉　诏译


　　入不思议解脱境界普贤行愿品

尔时善财童子。入菩萨广大行。正念思惟心无障碍求菩萨智慧境。见菩萨神通事。念菩萨胜功德。被菩萨坚进甲。生菩萨大欢喜。趣菩萨不思议。游菩萨大自在。修菩萨功德地。观菩萨三昧地。住菩萨总持地。具菩萨大愿地。得菩萨辩才地。成菩萨诸力地。渐次前行。至于彼城。寻访大天。今在何所。人咸告言。在此城内。现广大身。处高显座。为众说法。善财闻已。往至其所顶礼其足。合掌而立。白言圣者。我已先发阿耨多罗三藐三菩提心。而未知菩萨云何学菩萨行。云何修菩萨道。我闻圣者。善能教诲。愿为我说。尔时大天。即于是时。长舒四臂。取四海水。自洗其面。持诸金华。以散善财。而告之言。善男子。甚奇希有。乃能如是求善知识。善男子。一切菩萨。出现世间。最极希有。难可得闻。难可得见。如众生中芬陀利华。于险难处。为归为救。如安隐城。于黑闇处。作大光明。犹如朗日。又如导师。引诸众生。入佛法门。亦如猛将。善能守护一切智城。善男子。菩萨如是难可遇会。唯身语意具足清净。无诸过失。然后乃得见其形相。闻其辩才。于一切时。常现在前。善男子。我已成就菩萨解脱。名为云网。善财白言。圣者。云网解脱境界云何。尔时大天。于善财前。示现种种金聚。银聚琉璃聚。玻璃聚。砗磲聚。码瑙聚。摩尼宝聚。无垢藏宝聚。毗卢遮那宝聚。普现十方宝聚。宝冠聚。宝印聚。宝鬘聚。宝珰聚。宝钏聚。宝锁聚。宝铃聚。宝璎珞聚。宝珠网聚。种种众色摩尼宝聚。种种一切宝庄严聚。种种如意摩尼宝聚。一一积聚皆如大山。又复示现一切华。一切香。一切鬘。一切盖。一切幢。一切幡。一切涂香。一切末香。一切衣服。一切音乐。一切五欲娱乐之具。亦如山积。及现无数百千万亿诸童女众。而彼大天。告善财言。善男子。今恣汝意。可取此物。供养如来。修诸福德。并施一切。摄取众生。显示难舍而能舍故。令其修学檀波罗蜜。善男子。如我为汝示现此物。教汝行施。乃至普为一切众生。悉亦如是。皆令以此布施善根熏习力故。令其息灭不欲行施障胜行心。于佛法僧最胜福田善知识所。恭敬供养。种诸善根。增长善法。发阿耨多罗三藐三菩提心

复次善男子。若有众生贪著五欲自放逸者。为其示现不净境界。何以故。由彼众生愚痴迷惑。被诸女色昏醉其心。犹如婴孩无有自性。亦如素衣易受染色。为欲所溺。不能得出。如粪中虫乐著粪处。如秽弊猪不净严身。如犯罪人种种系缚。如世劫贼恒夺法财。如犯极刑将付魁脍。如瞽导盲俱堕坑险。如船泛海遭遇恶风。损害善根。丧诸法宝。如近恶龙毒气熏染永离戒香。夭伤慧命。以要言之。愚痴婴孩。为欲所盲。为欲所系。为欲所使。为欲所迷。恒顺欲心而为僮仆。常随欲转如犊逐母。为欲所缚不得自在。善男子。我为此等盲瞑众生。生怜愍心。方便济拔。先现端正可爱女身。称悦其心。令其耽著。复现命终。其身坏烂。为诸鸟兽之所啖食。种种不净。如尸陀林。复现恐怖罗刹女形。身状黑云。鬓发丹赤。大腹下垂。狗牙上出。以人髑髅而为严饰。手执利剑。发大恶声。现如是身。向染欲者。令起惊厌。心生惶怖。因斯发起求见我心。我应彼形。为其说法。令除厌怖。安住戒身。成就最胜戒波罗蜜。具足十种波罗蜜门。乃至圆满菩提胜果。尔时大天。即为善财。种种称赞戒波罗蜜。而说偈言


　如诸众生及草木　　一切生长咸依地
　世及出世诸善根　　皆依最胜尸罗地
　无戒欲求生善道　　如鸟无翼欲飞空
　如人无足欲游行　　亦如渡海无船筏
　如诸苦行食根果　　饮水自活住山林
　或衣树皮如兽居　　无戒不得为清净
　有剃四周留顶发　　或不沐发萦为髻
　或有裸形或异服　　此等无戒皆如戏
　或于冰河而洗浴　　或投盛火以焚身
　或升高山自坠形　　此等无戒徒为死
　或浴华池辩才水　　或恒饮浴殑伽河
　昼夜求福以为依　　此等无戒空无果
　或于日夕三时浴　　或复三时作护摩
　却粒自默如哑羊　　无戒苦身无所利
　欲住天宫尽天寿　　服天璎珞以严身
　饮食天中诸上味　　持戒一切皆圆满
　或大族姓旃陀类　　俱能持戒等生天
　贵贱种姓亏戒身　　皆堕地狱无差别
　卑门持戒生天上　　胜族毁犯堕幽冥
　摩登持戒亦生天　　仙人破戒入诸狱
　王族多闻具色力　　恶见无戒如兽蚖
　如甘果树猛兽围　　犹莲华池毒蛇止
　宁守贫贱恒持戒　　具圣财宝德严身
　破戒众人之所轻　　持戒天人咸信重
　栴檀郁金及沉麝　　如是一切不为香
　菩萨持戒最胜香　　遍出人天无有尽
　卑陋持戒后生天　　现蒙王者所瞻礼
　此世他生安隐乐　　如是戒果牟尼说
　欲生人天及涅槃　　如应具戒必当得
　是故精勤持净戒　　随心所愿皆圆满
　若有临终肢节痛　　一切亲属欲分离
　谛思我有清净戒　　身心欢乐无忧畏
　戒为惑病最胜药　　护诸苦厄如父母
　痴闇灯炬生死桥　　无涯业海为船筏
　帝释转轮威德主　　富贵尊严无等伦
　家有仆隶能持戒　　承事供养而亲敬
　若有临至命终时　　持戒破戒生安畏
　欲得当来极乐处　　应当专意勤护持
　戒珠不假刀兵护　　戒为伏藏无所侵
　戒为勇伴导前行　　戒为出世庄严具
　我赞持戒诸功德　　如佛世尊真实说
　为觉悟彼破戒者　　令心坚住持净戒　

善男子。如我以此种种方便教化众生。令住净戒波罗蜜中。若有众生。嗔恚憍慢。多诤竞者。我以强力。折伏其心。为其示现极可怖形。如罗刹等饮血啖肉。令其见已。惊恐惶惧。心意和柔舍离怨结。若有众生惛沈懒惰。为其示现王贼水火。及诸重疾。种种危难。令其见已。心生惶惧。知有忧苦。厌离惛惰。而自勉策。日夜精勤。以如是等种种方便。令舍一切诸不善法。修习一切清净善法。令除一切波罗蜜障。令开一切波罗蜜门。令超一切障碍险道。令到一切无障碍处。善男子。我唯得此菩萨云网解脱。如诸菩萨摩诃萨。犹如帝释。已能摧灭一切烦恼阿修罗军。如大海水。普能消灭一切众生诸烦恼火。如劫尽火。普能干竭一切众生诸爱欲水。如大猛风。普能吹碎一切众生诸见取幢。犹如金刚。悉能摧破一切众生诸我见山。而我云何能知能说彼功德行。善男子。此阎浮提摩竭提国菩提场中。有主地神。名自性不动。汝诣彼问。菩萨云何学菩萨行。修菩萨道。时善财童子。礼大天足。绕无数匝。一心瞻恋。辞退而行

尔时善财童子。受天神教。渐次前行。往东北方。趣摩竭国菩提树王大道场处。将诣自性不动神所。十千地神同在其中。更相谓言。此来童子。即是一切如来宝藏。必当普为一切众生作所依怙。必当普坏一切众生无明[穀-禾+卵]藏。此人已生法王种中。当以法缯而冠其首。当开智慧大珍宝藏。当执菩萨金刚慧剑。勇猛自在。得法无畏。摧伏一切异道邪论。当以法船。于生死海。运济众生。令达彼岸智解圆满。犹如白月。必当息灭一切众生热恼乱心。尔时自性不动神等。一万地神。即以神力。震动大地。出雷吼声。放大光明。遍照三千大千世界。种种宝物。处处庄严。影洁光流。递相鉴彻。一切叶树。俱时生长。一切华树。咸共开敷。一切果树。靡不成熟。一切河流。互相灌注。一切池沼。悉皆盈满。兴大密云。雨细香雨。遍洒其地。香风时来。吹众名华。普散其上。无数音乐。一时俱奏。出可爱声。天庄严具。咸出美音。令人欢悦。天阿修罗。乃至非人。牛王。象王。师子王等。皆大欢喜踊跃哮吼。犹如大山相击出声。百千伏藏。自然涌现。时彼地神。告善财言。善来童子。汝于此处。曾种善根。我为汝现。汝欲见不。尔时善财。礼地神足。绕无数匝。合掌而立。白言圣者。唯然欲见。时彼地神。以足按地。百千亿阿僧祇摩尼宝藏。自然涌出。开发显现。地神告言。善男子。今此宝藏。随逐汝行。是汝往昔善根果报。是汝福力之所守护。汝应恣意自在而用。善男子。我得菩萨解脱。名难摧伏智慧藏。常以此法。具足圆满。成熟众生

善男子。我忆自从然灯佛来。常随菩萨。恭敬守护。如影随形。从始至今。念念无间。观察菩萨所有心行。普遍寻求。深入菩萨一切誓愿智慧境界。圆满菩萨一切所修诸清净行。思惟菩萨一切三昧随顺明达。安住菩萨一切法门。究竟了知一切心性。圆满一切大自在力。增长一切无能坏法。遍往一切诸佛刹土。普受一切诸如来记。忆持现觉一切智性。转于一切诸佛法轮。广说一切修多罗门。大法光明。普皆照耀。教化调伏一切众生。示现一切诸佛神变。随顺解知。受持忆念。常无忘失。善男子。乃往古世。过须弥山极微尘数劫。有劫名庄严。世界名月幢。佛号妙眼。于彼佛所。最初获得此解脱门。善男子。我从是来。于此法门。若入若出。修习增长。常见诸佛。未曾舍离。始从初得乃至贤劫。于其中间。值遇不可说不可说佛刹极微尘数如来应正等觉。悉皆承事。恭敬供养。亦见彼佛。诣菩提树。坐道场时。现大神通。种种佛事。亦见彼佛所有一切功德善根。善男子。我唯知此难摧伏智慧藏解脱门。如诸菩萨摩诃萨。常能随侍一切诸佛。能持一切佛所说法。入一切佛甚深智慧。念念充遍一切法界。等如来身。生诸佛心。具诸佛法。作诸佛事。心心出生一切诸佛清净法藏。离分别心。常无间断。而我云何。能知能说彼功德行。善男子。此阎浮提摩竭提国恒河北岸。有一大城。名迦毗罗。有主夜神。名曰春和。汝诣彼问。菩萨云何。学菩萨行。修菩萨道。时善财童子。礼地神足。绕无数匝。殷勤瞻仰。一心恋慕。辞退而去

尔时善财童子。蒙地神教。一心思惟。忆持菩萨难摧伏智慧藏解脱门。修其三昧。学其轨则。观其游戏。入其智海。悟其甚深。行其胜行。住其大愿。得其智慧。达其平等。如是思惟。渐次前行。北度恒河。向迦毗罗城。至城南门。敬心右绕。从东门入。伫立未久。遇日没时。心念随顺诸菩萨行。渴仰欲见春和夜神。于善知识。生如来想。复作是念。由善知识。得周遍眼。普能明见十方境界。由善知识。得广大解。普能了达一切所缘。由善知识得三昧眼。普能观察一切法门。由善知识得智慧眼。普能明照十方刹海。作是念时。见彼夜神。于虚空中。处众色宝摩尼楼阁香莲华藏宝师子座。身真金色。顶发绀青。眼如广大青莲华叶。形貌端严。见者欢喜。众宝璎珞。以为严饰。身服朱衣。首戴梵冠。一切星宿。炳然在体。于其身上一一毛孔。皆现化度无量无数世界众生。临欲颠坠堕恶道者。悉令免离而得解脱。是诸众生。或生人中。或生天上。或有趣向二乘菩提。或有修行一切智道。如是影像。炳然显现。又彼一一诸毛孔中。示现种种教化方便。成熟众生。或为现身种种形色。或为说法种种言音。或为示现声闻乘道。或为示现独觉乘道。或为示现诸菩萨行。菩萨勇猛。菩萨三昧。菩萨自在。菩萨住处。菩萨观察。菩萨思惟。菩萨神通。菩萨境界。菩萨师子频申。菩萨解脱游戏。如是种种成熟众生。善财童子。见闻此已。心大欢喜。踊跃欣庆。心愿圆满。爱敬尊重。以身投地。礼夜神足。绕无数匝。于前合掌。而作是言。圣者。我已先发阿耨多罗三藐三菩提心。我心冀望。依善知识威神力故。获诸如来功德法藏。唯愿圣者。与我决定。作依止处。示我趣向一切智道。令我于中修行增进至十力地。时彼夜神。告善财言。善哉善哉。善男子。汝能深心敬善知识。法力圣力入汝身中。令汝勤求不惜身命。一心亲近。乐闻其语。随顺听闻。修行其教。以汝亲近闻教修行决定心故。当得阿耨多罗三藐三菩提善男子。我得菩萨教化调伏破一切众生痴闇法光明解脱门。善男子。我于恶慧众生。起大慈心。于不善业众生。起大悲心。于作善法众生。起于喜心。于善恶二行众生。起不二心。于杂染众生。起令生清净心。于邪行众生。起令生正行心。于劣解众生。起令兴大解心。于懒惰众生。起令生精进心。于乐生死众生。起令舍轮转心。于住二乘道众生。起令住一切智心。善男子。我以得此解脱门故。常与如是心共相应。善男子。我于夜暗人静。鬼神盗贼。诸恶众生。所游行时。密云重雾。恶风暴雨。日月星宿。并皆昏蔽不见色时。见诸众生若入于海。若行于陆。山林旷野。沙碛险难。一切危厄。诸恐怖处。或遭盗贼。或乏资粮。或迷惑方隅。或忘失道路。慞惶忧怖。不能自出。我时即以种种方便而救济之。为海难者。示作船师。鱼王。马王。龟王。象王。阿修罗王。及以海神。捕渔人像。为彼种种海难众生。而作救护。所谓止恶风雨。息大波浪。于洄澓中。及迷方中。引其道路。示其洲岸。令免怖畏。悉得安隐。复作是念。以此善根回施众生。愿令舍离一切诸苦。为在陆地一切众生。于夜闇中。遭诸恐怖。瓦砾荆棘。虎豹豺狼。师子恶兽。毒蛇险路。盗贼鬼神。肆暴之处。现作日月。及诸星宿。晨霞夕电。种种光明。或作屋宅。或为人众天龙八部菩萨如来种种形相。引导覆护。令其得免恐怖之厄。复作是念。以此善根。回施众生。悉令除灭诸烦恼闇。一切众生。有惜寿命。有爱名闻。有贪财宝。有重官位。有著男女。有恋妻妾。眷属稠林。种种缠缚。未称所求。多生忧怖。我皆救济。令其离苦。为行山险而留难者。为作善神现形亲近。为作好鸟发音慰悦。为作灵药舒光照耀。示其果树。示其泉井。示正直道。示平坦地。或现龛室。或现胜居。令其免离一切忧苦。为行旷野险道稠林。毒树藤萝。交蔽隐密。阇努啰兽潜伏伤残。震吼出声。惊骇闻者。堕此难中。种种忧怖。云雾所暗。心识昏迷。种种事中。而恐怖者。现大力身。救其危难。示其正道。令得出离。作是念言。愿一切众生。伐见稠林。截爱罗网。出生死野。灭烦恼暗。入一切智无畏大城。到平坦处。毕竟安乐

善男子。若有众生。战诤城邑。乃至小兽。忿竞无时。我以方便。使其和好。各起慈心。永息乖诤。作是念言。愿一切众生。离烦恼诤。得法和合。善男子。若有众生。乐著国土。角力求取。胜负不安。种种诤讼。而忧苦者。我以方便。令舍坚执。示现无常。令生厌离。作是念言。愿一切众生不著诸蕴。住一切佛萨婆若境。善男子。若有众生。乐著聚落。贪爱宅舍。常处黑暗。甘被系缚。受诸苦者。我为说法。令生厌离。令法满足。令依法住。作是念言。愿一切众生。悉不贪乐六处聚落。速得出离生死境界。究竟安住一切智城。善男子。若有众生。行闇夜中。迷惑十方。于平坦路。生险难想。于险难道。起平坦想。以高为下。以下为高。其心迷惑。生大苦恼。我以方便。舒光照及。若欲出者。示其门户。若欲行者。示其道路。欲济彼岸。示其桥梁。欲涉河海。与其船筏。若于热时。示其清冷。若于寒际。示作温和。暖殿凉宫。随时适意。若或游观。常导其前。示其险易安危之处。欲休息者。示其城邑近处宫室。令其憩止。远行渴乏。示其池沼河水流泉。令其饮沐。华林果树。使得清凉身心安乐。若有父母妻子眷属。恩爱分离。令其合会。无诸苦恼。作是念言。如我于此。照除闇夜。救众灾厄。令诸世事。悉得宣叙。愿我普于一切众生生死长夜。无明闇处。以智慧光。普皆照了。是诸众生无有智眼。想心见倒之所覆翳。无常常想。苦中乐想。无我我想。不净净想。坚固执著我人众生蕴界处法。迷惑因果。不了善恶。杀害众生。乃至邪见不孝父母。不敬沙门及婆罗门。不知恶人。不识善人。贪著恶事。安住邪法。毁谤如来。坏正法轮。于诸菩萨。呰辱伤害。轻大乘道。断菩提心。于有恩人。反加杀害。于无恩处常怀怨结。毁谤贤圣。亲近恶伴。盗塔寺物。作五逆罪。不久当堕三恶道中。愿我速以大智光明。破彼众生无明黑闇。令其疾发阿耨多罗三藐三菩提心。既发心已。示普贤乘。开十力道。亦示如来法王境界。亦示诸佛一切智城。诸佛所行。诸佛自在。诸佛成就。诸佛总持。一切诸佛同共一身。一切诸佛平等之处。皆令安住

善男子。一切众生。或病所缠。或老所侵。或苦贫穷。或遭祸难。或犯王法。临当受刑。无所依怙。生大怖畏。我皆救济。使得安隐。谓以方药除诸病苦。供事老朽。安乐终年。给足资具。令无贫乏。无主作主。无归作归。苦难逼迫。同事救摄。令离忧恼。令无怖惧。复作是念。愿我以法普摄众生。令其解脱一切烦恼。生老病死忧悲苦患。近善知识。常行法施。勤修善业。速得如来清净法身。住于究竟无变易处。善男子。一切众生。入见稠林。住于邪道。于诸境界。起邪分别。常行不善。身语意业。妄作种种诸邪苦行。于非正觉。生正觉想。于正觉所。非正觉想。为诸恶友之所摄持。以起恶见。将堕恶道。我以种种诸方便门。而为救护。令住正见。当生人天复作是念。如我救此将坠恶道诸众生等。愿我普救一切众生。悉令解脱一切诸苦。住波罗蜜出世圣道。于一切智得不退转。具普贤愿。近佛菩提。而不舍离诸菩萨行。常勤教化一切众生。尔时春和主夜神。欲重宣此解脱义。承佛威力。普观十方一切法界。为善财童子。而说偈曰


　我此寂静解脱海　　出生具足智光明
　远离一切愚痴暗　　观众生根而演说
　我于往昔无边劫　　具修广大清净慈
　如日普照于世间　　汝应勇猛勤修习
　我此难量大悲海　　出生三世诸如来
　能救法界苦众生　　汝应勇猛勤修习
　能生圣道无为乐　　亦生世间安隐乐
　令我踊跃心欢喜　　汝应入此甚深门
　已背有为如幻法　　亦弃声闻解脱乘
　常修佛力具庄严　　汝应入此难思教
　我眼清净广无边　　普见十方诸刹土
　其中所有一切佛　　悉坐菩提树王下
　见佛处于大众会　　相好庄严妙色身
　于诸毛孔放光明　　一一光明恒普照
　见诸群生堕业海　　死此生彼各差别
　相续轮回五趣中　　常受种种无边苦
　我耳清净量无边　　一念听周诸刹海
　众生所有语言法　　皆悉忆持无忘失
　及闻诸佛转法轮　　其音胜妙无能比
　言辞训释诸方便　　我悉忆持无忘失
　我鼻广博甚清净　　于诸法中无所著
　住一切处解脱门　　汝应入此无疑惑
　我舌光明赤铜相　　具足清净妙辩才
　巧宣妙法应群心　　汝应入此无疑惑
　我身离相恒清净　　常遍一切诸世间
　普随信乐众生心　　为现色身令得见
　我心离著无诸垢　　如响普应诸众生
　随念悉见诸如来　　而于其中不分别
　不思议刹众生海　　所有乐欲及诸根
　我于一念悉能知　　而于其中不分别
　我以广大妙神通　　普震难思诸佛刹
　威力光明无不现　　调伏一切难调众
　我福广大甚清净　　无量庄严无尽藏
　普能供养诸如来　　等与一切众生乐
　我智广博甚清净　　了达无边诸法海
　普断一切众生疑　　佛子宜应善修学
　我知三世诸佛海　　及了一切诸法海
　亦入彼诸大愿门　　此无等行应修习
　我于三世刹尘中　　悉见十方诸刹海
　亦见其中所有佛　　此是普门无等力
　普于十方一切刹　　悉见大智卢舍那
　一切尘中坐道场　　以寂静音宣妙法　

尔时善财童子。白春和主夜神言。汝发阿耨多罗三藐三菩提心。经几时耶。得此解脱其已久如。乃有如是大威德力。能作如是利益众生夜神告言。佛子。我念往古过须弥山极微尘数劫。有劫名寂静光。世界名出生吉祥宝。五百亿佛于中出现。彼世界中。有四天下。名宝月灯光。有城名莲华光。有转轮王。名妙法岸。具足七宝。领四天下。以圣王道。安乐众生。王有夫人。名法智月。妓乐自娱。夜久眠寝。时彼城东。有一大林。名寂静出生妙德。林中有一大菩提树。名一切胜法摩尼王庄严身出生诸佛神力光明。尔时有佛。名一切法大吼声王。于此树下。成等正觉。放无量色广大光明。名摩尼王普照一切妙宝世界。莲华城内。有主夜神。名净月光。诣王夫人法智月所。动身璎珞。环佩出声。以觉夫人。而告之言。夫人当知。一切法大吼声王如来。于寂静出生妙德大林之中。而成等正觉。及广称赞诸佛功德自在神力。普贤菩萨所有行愿。令王夫人发阿耨多罗三藐三菩提心。供养恭敬。承事彼佛。及诸菩萨声闻僧众。善男子。时王夫人法智月者。岂异人乎。我身是也。我于彼佛。发菩提心。深重爱敬。种善根故。于须弥山极微尘数劫。不生地狱饿鬼畜生诸恶趣中。亦不生于下贱之家。诸根具足无有众苦。于天人中福德殊胜。不生恶世。恒不离佛及诸菩萨大善知识。常于其所。种植善根。经八十亿须弥山极微尘数劫。常受安乐。而未满足菩萨诸根。过此劫已。复过万劫。于贤劫前。有劫名无忧遍照。世界名离垢胜德。其世界中。净秽诸杂。有五百佛于中出现。其第一佛。名须弥幢大寂静吉祥眼如来应正等觉。我为名称长者女。字妙慧光明。端正殊妙。人相具足。彼净月夜神。以本愿力。于离垢胜德世界一四天下众色幢王城中。作主夜神。名妙净眼。我于一时。在父母边。夜久眠息。彼妙净眼。来诣我所。震动我宅。放大光明。出现其身。赞佛功德言。彼如来坐菩提树。始成正觉。劝谕于我。及以父母。并诸眷属。令速见佛。自为前导。引至佛所。广兴供养。我才见佛。即得调伏众生见佛三昧。及得普照三世智光明轮三昧。获此三昧故。能忆念须弥山极微尘数劫。亦见其中一切诸佛菩萨出现。于彼如来。及菩萨所。听闻妙法。以闻法故。即得此教化调伏破一切众生痴暗法光明解脱门。得此解脱故。即见其身遍十佛刹极微尘数世界。亦见彼世界所有如来。又见自身一一亲近。亦见彼世界一切众生。解其言音识其根性。知其往昔曾为善友之所摄受。随其所乐而为现身。令生欢喜。我时于彼所得解脱。念念增长。此心无间。又见自身遍往百佛刹极微尘数世界。此心无间。又见自身遍往千佛刹极微尘数世界。此心无间。又见自身遍往百千佛刹极微尘数世界。如是念念。乃至不可说不可说佛刹极微尘数世界。亦见彼世界中一切如来。亦见自身在彼佛所听闻妙法。受持忆念。观察决了。亦知彼佛诸本事海。诸大愿海。彼诸如来严净佛刹。我亦严净。亦见彼世界一切众生。心性根器。形量差别。种类不同。随其所应而为现身教化调伏。令此解脱念此菩萨教化调伏破一切众生痴暗法光明解脱门。如诸菩萨摩诃萨。成就普贤无边行愿。普入一切诸法界海。得诸菩萨金刚智幢自在三昧。游戏神通。心无障碍。出生大愿。住持佛种。于念念中。成满一切大功德海。严净一切广大世界。以自在智。教化成熟一切众生。以智慧日。灭除一切世间闇障。以勇猛智。觉悟一切众生昏睡。以智慧月。决了一切众生疑惑。以清净意。断除一切诸有执著。于一切法界一一尘中。示现一切自在神力。智眼明净等见三世。而我何能知其妙行。说其功德。入其境界。示其自在游戏神通。善男子。此阎浮提恒河南岸摩竭提国菩提场中。有主夜神。名普遍吉祥无垢光。我本从其发阿耨多罗三藐三菩提心。常以妙法开悟于我。汝诣彼问。菩萨云何学菩萨行。修菩萨道。尔时善财童子。合掌恭敬。向春和夜神。以偈赞曰


　我今见汝清净身　　色相端严如妙德
　威光超世无能比　　殊特犹若宝山王
　见汝清净妙法身　　等于三世无分别
　普入一切诸世间　　若坏若成无所著
　我今普观一切趣　　见汝所现差别身
　犹如星月处虚空　　一毛孔中皆得见
　汝心广大常清净　　如空普遍于十方
　一切诸佛悉入中　　智慧平等无分别
　汝身一一诸毛孔　　放刹尘数光明云
　悉遍十方佛刹中　　普雨一切庄严具
　汝身一一诸毛孔　　等众生数而现身
　普于十方世界中　　方便化度令调伏
　汝身一一诸毛孔　　示现不可思议刹
　普随一切众生心　　庄严显现令清净
　若有众生见汝身　　闻名爱乐生欢喜
　获功德利清净命　　当必成就大菩提
　堕于恶趣无边劫　　恒受种种无量苦
　闻名暂发欢喜心　　诸烦恼业皆销灭
　于千佛刹微尘劫　　赞叹汝身一毛德
　微尘劫数犹可穷　　汝身功德终无尽　

尔时善财童子。以此妙偈。赞夜神已。礼夜神足。绕无数匝。殷勤瞻仰。辞退而去


大方广佛华严经卷第十七
大方广佛华严经卷第十八

　　　　罽宾国三藏般若奉　诏译


　　入不思议解脱境界普贤行愿品

尔时善财童子。一心思惟彼夜神教。了知彼神初发菩提心。圆满清净。所生菩萨藏。所发菩萨愿。所净菩萨波罗蜜。所入菩萨诸住地。所修菩萨行。所行出离道。随顺一切智光海。发普救一切众生心。起大悲云。普覆一切。于诸佛刹。尽未来际。常能出生普贤行愿。渐次游行。诣彼夜神。顶礼其足。绕无数匝。于前合掌。而作是言。圣者。我已先发阿耨多罗三藐三菩提心。而未知菩萨云何修行菩萨地。云何出生菩萨地。云何成就菩萨地。夜神答言。善哉善哉。善男子。汝已能发阿耨多罗三藐三菩提心。复能问于诸菩萨地修行出生及以成就。善男子。菩萨具足十法。则能圆满诸菩萨行。何等为十。一者得清净三昧。常见一切如来现前。二者以清净眼。常观一切如来相好。三者以甚深智。知诸如来福智大海。四者知等法界无量诸佛法光明海。五者知诸如来一一毛孔放等众生数大光明海利益一切。六者见诸如来一一毛孔出众宝色光明焰海。七者念念出现佛变化海。普遍法界调伏众生。八者得佛音声。同诸众生语言音海。能转三世诸佛法轮。九者知一切佛无边名号海。十者知一切佛调伏众生不可思议自在威力。善男子。菩萨具足此十种法。则能圆满诸菩萨行。善男子。我得菩萨解脱。名寂静禅定乐普游步勇猛法门。普见三世一切诸佛。亦见彼佛清净国土道场众会三昧神通相应行海。种种名号。说法寿命。言音身相。种种不同。充满法界。悉皆明见。甚深趣入。而无取著。亦无入处。何以故。知诸如来非去。世趣永灭故。非来。体性无生故。非生。法身平等故。非灭。无有生相故。非实。住如幻法故。非虚。利益众生故。非迁。超过生死故。非坏。性常不变故。一相言语悉离故。无相性相本空故。善男子。我如是知一切如来。时于菩萨寂静禅定乐普游步勇猛解脱门。分别了达。成就增长。思惟观察。坚固庄严。普遍照明种种境界。圆满广大甚深。随顺住平等际。不起一切妄想分别。大悲救护一切众生。一心不动。修习初禅。息诸意业。摄诸众生。智力勇猛。喜心悦怿。修第二禅。思惟一切众生自性。厌离生死。住涅槃乐。修第三禅。悉能息灭一切众生众苦热恼。修第四禅。增长圆满一切智愿。善巧出生诸三昧海。入诸菩萨解脱海门。游戏一切菩萨神通。成就一切清净变化。以清净智。普入法界。善男子。我修习此解脱门时。以种种方便。成熟众生。所谓于在家放逸贪欲众生。令生不净想。不爱乐想。可厌想。疲劳想。逼迫想。系缚想。罗刹想。无常想。苦想。空想。无我想。无主想。不自在想。老病死想。自于欲境。不生爱乐。亦劝众生不著欲乐。唯住法乐。出离于家。入于非家。若有众生。住于空闲。我为止息诸恶音声。于静夜时。为说深法。与顺行缘。开出家门。示正道路。为作光明。除其暗障。灭其怖畏。赞出家业。叹佛法僧及善知识具诸功德。亦劝亲近承事供养善知识行。善男子。我修如是解脱门时。令诸众生离非法贪。舍邪分别。未生恶法令其不生。若已作者皆令止息。妄想境界。所不能转。未生诸善法。未修波罗蜜。未求一切智。未起殊胜愿。未发大慈悲。未造人天业。皆令得生。若已生者令其增长。我与如是顺道因缘。乃至令成一切智智。善男子。我唯得此菩萨寂静禅定乐普游步勇猛解脱门。如诸菩萨摩诃萨。具足普贤所有行愿。了达一切无边法界。常能增长一切善根。照见一切如来智力。住于一切如来境界。恒处生死。心无障碍。疾能满足一切智愿。普能往诣一切刹海。悉能观见一切佛海。遍能听受一切法云。能破一切众生痴闇。能于生死大夜之中。出生一切智慧光明。而我云何能知能说彼功德行。善男子。去此不远。菩提树王道场右面。有主夜神。名喜目观察一切众生。汝诣彼问。菩萨云何学菩萨行。修菩萨道。尔时普遍吉祥无垢光主夜神。欲重明此解脱门义。为善财童子。而说偈曰


　一切三世诸如来　　皆为信心而出现
　若具清净广大眼　　则能普见诸佛海
　汝观诸佛无垢身　　妙相庄严极清净
　悉坐众会道场中　　示现神通无不遍
　毗卢遮那善逝尊　　道树降魔成正觉
　普随一切众生心　　转大法轮充法界
　佛证甚深真法性　　妙体寂静无差别
　色身清净具庄严　　普示众生无有尽
　佛身广大不思议　　遍周法界常无尽
　平等普现于十方　　一切刹中无不见
　诸佛圆光常遍满　　普照一切微尘刹
　互相照现色无边　　一一周圆充法界
　如来毛孔出光云　　广大难思无有尽
　普照一切众生心　　令其烦恼皆除灭
　如来毛孔出化云　　一一神通无有量
　调伏一切诸众生　　所有众苦皆除灭
　如来广大圆满音　　声光所出言辞海
　雨大法雨遍群生　　令其普觉菩提性
　佛昔无边劫海中　　为摄受我修诸行
　令我今得见如来　　影现十方诸刹海
　如来出现诸世间　　量等一切众生数
　境界甚深难趣入　　彼非我智所能知
　具大威德诸菩萨　　入于善逝一毛中
　彼解脱境叵思议　　非我能知诸佛智
　于此近处有夜天　　名星宿光大喜目
　汝应往问所修行　　彼当授汝菩提道　

时善财童子。礼夜天足。绕无数匝。殷勤瞻仰。辞退而去

尔时善财童子。敬顺善知识教。奉行善知识语。作如是念。善知识者。难见难遇。见善知识。令心作意无有散乱。见善知识。能破烦恼大障碍山。见善知识。能入大悲救众生海。见善知识。得智慧光普照法界。见善知识。悉能修行一切智道。见善知识。普能睹见十方佛海。见善知识。得见诸佛转正法轮。忆持不忘。作是念已。发意欲诣喜目观察一切众生夜神所。时喜目神。以威神力。加善财童子。令知亲近善知识。能生善根。增长成熟。所谓令知亲近善知识能修助道具。令知亲近善知识能起勇猛心。令知亲近善知识能作难坏业。令知亲近善知识能得坚固力。令知亲近善知识能入无边方。令知亲近善知识能久远修行。令知亲近善知识能辨无边业。令知亲近善知识能行无量道。令知亲近善知识能得速疾力普诣诸刹。令知亲近善知识能不离本处遍至十方。时善财童子。遽发是念。由亲近善知识。能勇猛勤修一切智道由亲近善知识。能速疾出生诸大愿海。由亲近善知识。能为利乐一切众生。尽未来劫受无边苦。由亲近善知识。能被勇猛精进甲。于一极微中说法声遍法界。由亲近善知识。能速往诣遍十方海。由亲近善知识。于一毛道尽未来劫修菩萨行。由亲近善知识。于念念中。行菩萨行。究竟安住一切智地。由亲近善知识。能入三世一切如来自在神力诸庄严道。由亲近善知识。常缘法界未曾动出。而能遍往无边国土。由亲近善知识。能常遍入净法界门。离去来想。遍往十方

尔时善财童子。发是念已。即诣喜目夜神所。见彼夜神。在于如来众会道场。坐莲华藏师子之座。入大速疾普喜幢无垢解脱门。于其身上一一毛孔。出无量种变化身云。随其所应。以妙言音而为说法。普摄无量一切众生皆令欢喜。而得利益。所谓出无量化身云充满十方一切世界。说诸菩萨行檀波罗蜜。于一切事。皆无恋著。于一切众生。普皆施与。法界一相。其心平等。供养承事。无有轻慢。内外悉施。难舍能舍

又从一一毛孔。出等众生数无量化身云。充满法界。普现一切诸众生前。说持净戒。无有缺犯。修诸苦行。皆悉圆满。于诸世间。无有所依。于诸境界。无所爱著。说在生死轮回往返。说诸人天盛衰苦乐。说诸境界皆是不净。说有为法皆是无常。说诸有漏悉苦无味。说一切法空无有我。令诸众生舍离想心妄见颠倒。住如来境。了不思议。常乐我净。究竟真实持如来戒。如是演说种种戒行。戒香普熏。令诸众生悉得成熟

又从一一毛孔。出等众生数种种身云。说能忍受一切众苦。所谓割截捶楚。诃骂轻辱。其心泰然。无有忿恚。安受谛思。不动不乱。于一切行不卑不高。于诸众生不起我慢。于诸法性审谛观察。说菩提心。无有穷尽。心无尽故。智亦无尽。普断一切众生烦恼。说诸众生卑贱丑陋。形相鄙恶。不具足身。令生厌离。方便除灭。如是等因。赞诸如来清净妙色无上之身。令生欣乐。如是方便。成熟众生又从一一毛孔。出等众生数种种身云。随诸众生心之所乐。说勇猛精进。修一切智助道之法。勇猛精进。摧伏魔怨。勇猛精进。发菩提心不动不退。勇猛精进。度诸众生出生死海。勇猛精进。除灭一切恶道诸难。勇猛精进。以智慧力坏无智山。勇猛精进。供养承事一切如来心无疲厌。勇猛精进。受持一切诸佛法轮常不忘失。勇猛精进。坏散一切诸重烦恼大障碍山。勇猛精进。教化成熟一切众生勇猛精进。严净一切诸佛刹土。如是方便成熟众生

又从一一毛孔。出等众生数无量身云。以种种方便。令诸众生除灭愁叹忧悲苦恼。心生欢喜。舍离恶意。厌一切欲。为说惭愧。令诸众生藏护诸根。为说无上清净梵行。为说诸欲是魔境界。令生恐怖。为现不乐世间欲乐。住法园苑。受诸法乐。随其次第。入深禅定诸三昧乐。令思惟观察。除灭一切所有烦恼。赞叹心性。显示无生。又为演说一切菩萨诸三昧海。神力变现。自在游戏。令诸众生欢喜适悦。离诸惑怖。其心清净。心性调柔。堪任受用诸根明利。爱重于法。修习增长。以是方便。成熟众生

又从一一毛孔。出等众生数种种身云。为说往诣一切佛刹。亲近承事。供养诸佛及以师长真善知识。受持一切诸佛法轮。精勤不懈。又为演说称赞一切诸如来海。观察一切诸法门海。显示一切诸法性相。开阐一切诸三昧门。照智慧境界。枯竭一切众生疑海示金刚智。坏邪见山。升慧日轮。破诸痴暗。皆令欢喜。成一切智

又从一一毛孔。出等众生数种种身云。现种种色相。种种形貌。不思议身。普诣一切诸众生前。随其所应。以种种言辞。辩才训释。而为说法。或说世间神通福力。或说三界皆是可怖。令其不作世间业行。离三界处。出见稠林。或为称赞一切智道。令其超越一切声闻辟支佛地。或为演说不住生死。不住涅槃。令其不著有为无为。于敬于慢。心无忧喜。或为演说住于天宫。乃至道场。成等正觉。令其欣乐发菩提意。显示如是方便善巧波罗蜜门。教化成熟一切众生。皆令究竟得一切智

又从一一毛孔。出一切世界极微尘数种种身云。普现一切诸众生前。于念念中。示普贤菩萨。一切行愿。于念念中。示清净大愿充满法界。于念念中。示严净一切世界海。于念念中。示供养一切如来海。于念念中。示入一切法门海。于念念中。示入一切刹海极微尘数诸世界海。于念念中。示于一切刹尽未来劫清净修行一切智道。于念念中。示入十方一切如来力。于念念中。示入三世一切方便海。于念念中。示往一切刹现种种神通变化自在。于念念中。示一切菩萨种种行愿。显示如是愿波罗蜜。令诸众生住一切智。如是所作。恒无休息

又从一一毛孔。出等一切众生种种心数变化身云。普诣一切诸众生前。说诸菩萨集一切智助道之法。无边际力。不破坏力。无穷尽力。修无上行不退转力。无间断力。于生死法。无染著力。能破一切诸魔军力。远离一切烦恼垢力。能破一切业障山力。住一切劫修大悲行无疲倦力。震动一切诸佛刹土令诸众生生欢喜力。普于世间转法轮力。以如是等力波罗蜜。方便成熟。令诸众生。至一切智

又从一一毛孔。出等一切众生种种心数种种色相变化身云。普诣十方无量世界。随众生心。演说一切菩萨智行。所谓说入一切众生界海智。说入一切众生心海智。说入一切众生根海智。说入一切众生行海智。说度一切众生成熟调伏未曾失时智。说出一切法界音声智。说念念遍一切法界海智。说念念知一切世界海灭坏智。说念念知一切世界海成住庄严形相差别智。说念念神通自在亲近供养一切如来听受法轮智。显示如是智波罗蜜。令诸众生。皆大欢喜。调畅适悦。其心寂静。生决定解。求一切智。无有退转。如说菩萨诸波罗蜜。种种调伏成熟众生。于种种时。随种种心。知种种根。令其明利有所堪任。能生爱乐深信解力。于一切智究竟圆满。如是宣说一切菩萨种种行法。而为利益。成熟众生。亦复如是

又于一一毛孔。现彼夜神从初发心所集功德。所谓承事诸善知识。亲近诸佛。修习善法。行施波罗蜜。难舍能舍。行戒波罗蜜。弃舍王位。富贵自在。宫殿眷属。以增胜心。出家学道。行忍波罗蜜。能忍世间一切难行。种种苦事。及以菩萨圆满清净。所修苦行。所持正法。皆悉坚牢。其心不动。亦能忍受。一切众生。于己身心。恶作恶说。忍一切业。皆不失坏。忍一切法。深信决定。生正解心。忍诸法性。能谛思惟。无有分别。行精进波罗蜜。起一切智行。成一切佛法。普遍成熟。而无退转。行禅波罗蜜。满足清净。其禅波罗蜜所有资具。所有勤求。所有修行。所有成就。所有清净。所有圆满。所起三昧神通。所入三昧海门。皆悉显示。行般若波罗蜜。心无取著。其般若波罗蜜所有资具。所有清净大智慧日。大智慧云。大智慧藏。大智慧海。大智慧行。大智慧门。皆悉显示。复示修行方便善巧波罗蜜门。其方便波罗蜜所有资具。所有修行。所有体性。所有理趣。所有清净。所有相应事。皆悉显示。行愿波罗蜜。其愿波罗蜜。所有体性。所有成就。所有修习。所有相应事。皆悉显示。行力波罗蜜。其力波罗蜜所有资具。所有因缘。所有理趣。所有演说。所有相应事。皆悉显示。行智波罗蜜。其智波罗蜜所有资具。所有体性。所有修行。所有成就。所有出生。所有清净。所有处所。所有增长。所有深入。所有光明。所有显示。所有理趣。所有相应事。所有能拣择。所有诸行相。所有相应法。所有所摄法。所知法。所知业。所知刹。所知劫。所知世。所知佛出现。所知佛。所知菩萨。所知菩萨心。菩萨位。菩萨资具。菩萨发趣。菩萨回向。菩萨所行。菩萨大愿。菩萨法轮。菩萨拣择。菩萨法海。菩萨法门海。菩萨法漩流。菩萨法伏藏。菩萨法理趣。如是等智波罗蜜相应境界。皆悉显示。从彼夜神一一毛孔。皆悉具足。显现如是十波罗蜜。教化成熟一切众生

尔时善财童子。见喜目观察一切众生主夜神。复于一一诸毛孔中。出兴无量众生形相相似身云。所谓出兴色究竟天。善现天。善见天。无热天。无烦天。相似身云。如是出兴广果福生无云天相似身云。出兴遍净无量净少净天相似身云。出兴极光净无量光少光天相似身云。出兴大梵梵辅梵众天相似身云。出兴他化自在天化乐天兜率陀天须夜摩天忉利天如是天王及天采女诸天子众相似身云。出兴提头赖吒乾闼婆王乾闼婆子乾闼婆女相似身云出兴毗楼勒叉鸠槃茶王鸠槃茶子鸠槃茶女相似身云。出兴毗楼博叉龙王龙子龙女相似身云。出兴毗沙门夜叉王夜叉子夜叉女相似身云。出兴大树紧那罗王紧那罗子紧那罗女相似身云。出兴妙智摩睺罗伽王摩睺罗伽子摩睺罗伽女相似身云。出兴大势速疾力迦楼罗王迦楼罗子迦楼罗女相似身云。出兴罗睺阿修罗王阿修罗子阿修罗女相似身云。出兴阎罗法王阎罗王子阎罗王女相似身云。出兴世间一切人王及王夫人王子王女相似身云。出如是等一切种类诸趣身云。出兴一切声闻独觉一切菩萨及诸佛众相似身云。出兴一切地神。水神。火神。风神。河神。海神。山神。林神。主稼神。主药神。主树神。主地神。主城神。主昼神。主夜神。主空神。主方神。身众神。足行神。主道场神。乃至执金刚神等相似身云。周遍十方。充满法界。于彼一切诸众生前。现种种声。所谓风轮声。水轮声。火焰声。海潮声。地震声。大山相击声。天城震动声。摩尼相击声。天王声。龙王声。夜叉王声。乾闼婆王声。阿修罗王声。迦楼罗王声。紧那罗王声。摩睺罗伽王声。人王声。梵王声。天女歌咏声。诸天音乐声。摩尼宝王声。声闻声。独觉声。菩萨声。以如是等种种音声。宣说喜目观察众生主夜神从初发心所集功德相续次第。所习善根相续次第。发菩提心相续次第。所修无量诸波罗蜜相续次第。死此生彼及其名号相续次第。亲近善友承事诸佛相续次第。听诸如来种种法轮相续次第。受持正法相续次第。修菩萨行相续次第。入诸三昧相续次第。以三昧力普见诸佛相续次第。普见诸刹相续次第。普知诸劫相续次第。深入法界相续次第。观察众生相续次第。入法教海相续次第。知诸众生死此生彼相续次第。得净天耳。闻一切声种种辩才随顺思惟相续次第。得净天眼。见一切色种种形相善巧观察相续次第。得他心智。知众生心。相续次第。得宿住智知前际事相续次第。得不思议无依无作神足智通自在游行遍十方刹相续次第。得菩萨差别解脱。入菩萨不可思议解脱教海。住菩萨三昧神通。得菩萨勇猛游步。住菩萨心想。为菩萨眷属。入菩萨道场。如是一切所有功德相续次第。皆悉演说。分别显示。成熟众生。如是说时。于念念中。十方各严净不可说不可说诸佛刹土度脱无量恶趣众生。令无量众生。生天人中。富贵自在。令无量众生。出生死海。令无量众生。安住声闻辟支佛地。令无量众生。得菩萨法门。令无量众生。住如来智地


大方广佛华严经卷第十八
大方广佛华严经卷第十九

　　　　罽宾国三藏般若奉　诏译


　　入不思议解脱境界普贤行愿品

尔时善财童子。见闻如上所现一切众希有事。念念观察。思惟解了。随顺修行深入安住平等成就。承佛威力及解脱力。得菩萨不可思议大速疾力普喜幢无垢解脱门。何以故。与彼夜神。于往昔时。同修行故。如来威力所加持故。不思议善根所祐助故。得菩萨诸根故。生如来种中故。得善友力所摄受故。受诸如来所护念故。毗卢遮那如来曾所化故。彼分善根已成熟故。堪修普贤菩萨行故。尔时善财童子。得此解脱已。心生欢喜。十方如来威神力故。合掌向喜目观察夜神。以偈赞曰


　天于无量大劫中　　善学诸佛甚深法
　普随一切众生类　　显现色身无所著
　了知沉溺诸众生　　无主无亲婴妄想
　为现神通种种身　　宣示正法令调伏
　法身寂静恒无二　　无依无著无分别
　为化众生普现身　　演说正法令调伏
　仁于诸蕴及界处　　了法皆空无所著
　示现色相庄严身　　演说正法令调伏
　不著内外一切法　　已出无边生死海
　欲拔众生离有无　　现同类身无不遍
　仁心能于一切境　　永离诸欲及分别
　普为痴暗诸众生　　显自觉法令调伏
　仁心能住于三昧　　经于多劫恒不动
　于身毛孔出化云　　为供十方诸善逝
　汝入如来十力门　　念念方便无边际
　随应化现各不同　　普摄一切诸群品
　汝审谛观诸有海　　种种业力具庄严
　于无障碍道法中　　为说令心得清净
　汝身色相如普贤　　清净庄严妙无比
　随诸众生种种欲　　普能显示于世间　

尔时善财童子以此妙偈。赞夜神已。白言圣天。汝发阿耨多罗三藐三菩提心。其已久如。得此解脱。为几时耶。尔时夜天。以偈答曰


　我念过去经多劫　　过于佛刹微尘数
　刹号摩尼安乐光　　劫名寂静大音声
　刹中所有四天下　　百千俱胝那由他
　其中有一四天下　　名摩尼山众色光
　其中所有广大城　　百千万亿那由他
　于中有一王都城　　名众香光摩尼幢
　具足妙宝所庄严　　人天见者皆欣悦
　彼时有一转轮王　　名广大身为世主
　三十二相皆圆满　　种种随好以严身
　真金妙色光明聚　　清净莲华之所生
　腾空自在放身光　　其光普及阎浮界
　其转轮王有千子　　威势勇猛相端严
　良臣辅佐一俱胝　　智慧多闻咸具足
　后妃嫔御有十亿　　皆如天女悦人心
　能随王意性调柔　　恒起慈心而给侍
　时王以法利群生　　正法宣流四天下
　铁围大地皆臣属　　富乐丰饶人庶欢
　我时与王为宝女　　言辞具足梵音声
　身光照及千由旬　　光如无垢真金色
　有时日光既已没　　所奏音乐咸寂然
　大王及我诸妃嫔　　一切无不皆安寝
　彼时有佛出世间　　号曰吉祥功德海
　显现无量神通力　　普遍十方诸世界
　复出无量光明海　　等一切刹微尘数
　示现种种自在身　　遍满十方无有尽
　大地诸山皆震动　　发声普告佛出兴
　天人龙众阿修罗　　闻佛出世皆欢喜
　复从一一毛孔中　　出佛化身神变海
　十方世界皆充满　　随众生心说妙法
　我时于彼夜梦中　　见佛种种诸神变
　亦闻演说甚深法　　爱乐喜叹未曾有
　时有十千主夜神　　在王宫上空中住
　同时赞佛诸功德　　以妙言音觉悟我
　胜智贤后汝应起　　佛已出兴于汝国
　百千劫海难值遇　　见者利乐皆清净
　我时寝寤心欣敬　　即睹清净妙光明
　观此光相从何来　　见佛坐于树王下
　三十二相庄严体　　妙色出过宝山王
　复于一切毛孔中　　普放广大光明海
　我时见已生欢喜　　即发广大希有心
　愿我亦当如世尊　　具足广大神通力
　我于是时寻觉悟　　大王妃嫔诸眷属
　咸令见佛大光明　　一切身心皆庆悦
　我时与彼转轮王　　四兵千亿同围绕
　及与无量诸众生　　俱行共诣如来所
　我时经于二万岁　　一心供养彼如来
　七宝大地四天下　　敬心奉施曾无倦
　时彼如来为我说　　修多罗海功德云
　以佛威力应群心　　发起庄严诸愿海
　彼时夜神觉悟我　　令我见佛心增益
　我时愿得如是身　　觉悟一切诸放逸
　我从于此初发心　　愿趣无上菩提道
　往来生死诸有海　　能灭众苦心无失
　此后常以深信心　　供佛十亿那由他
　恒受人天安隐乐　　饶益一切诸群生
　初佛号名吉祥海　　二名功德无尽灯
　第三佛号妙宝幢　　第四佛号虚空慧
　第五佛号拘苏摩　　第六智月无所著
　第七法月光明王　　第八智轮光普照
　第九如来两足尊　　号为宝焰山灯光
　第十调御天人师　　名曰三世大光音
　如是十亿那由他　　我皆供养心欢喜
　然犹未得智慧眼　　入此甚深解脱海
　从此次第复有刹　　名一切佛宝光明
　其劫名为天吉祥　　五百如来出兴世
　初佛月轮圆满光　　第二佛名为日灯
　第三佛号星宿幢　　第四佛名妙宝峰
　五华焰光六海灯　　七焰吉祥八天德
　第九法王号光幢　　第十普智光明王
　如是五百诸如来　　一一我皆曾供养
　尚于我爱阿赖耶　　不知无依计为有
　从此次第复有劫　　名众妙色梵光明
　世界具足宝庄严　　名胜吉祥华灯云
　彼中无量佛出兴　　一一我皆曾供养
　亦供如来大众会　　恭敬听法心欢喜
　初佛号曰宝须弥　　二名光明功德海
　三名法界妙音幢　　四号法海大声王
　五法幢佛六威严　　七法力光八空智
　第九法焰须弥光　　第十佛名云吉祥
　如是上首等诸佛　　一一我皆亲供养
　未能明了深法性　　而得入于诸佛海
　此后次第复有劫　　其劫名为月吉祥
　当于彼时有佛刹　　号曰日灯吉祥幢
　彼时有佛出于世　　其数八十那由他
　广陈一切庄严具　　皆以深心而敬奉
　最初甘露味王佛　　第二佛名大树王
　三名功德须弥峰　　四名平等妙宝眼
　五光遍照六光严　　七法海佛八胜力
　九名世主威力贤　　第十一切法光王
　如是上首等诸佛　　我悉供养咸亲近
　然犹未获深妙智　　能入甚深诸法海
　此后无间复有劫　　名为寂静智威力
　其刹名曰普光云　　金刚坚固摩尼宝
　无数庄严具众色　　于中千佛出兴世
　众生多净少烦恼　　离垢众会具庄严
　最初佛号金刚脐　　第二受持无著力
　第三法界影像佛　　四普光照十方王
　第五大悲威德佛　　第六名为苦行海
　第七忍辱圆满灯　　第八觉法圆满光
　第九佛号海庄严　　最后寂静光王佛
　如是上首等千佛　　我悉一一曾供养
　然于法性未深悟　　平等如空性清净
　及遍游行一切刹　　而于彼刹修诸行
　次第无间复有劫　　其劫名为妙出生
　刹号香灯云吉祥　　于中净秽恒相杂
　于中亿佛出兴世　　彼刹及劫妙庄严
　彼佛所说妙法轮　　我以念力皆能受
　初无垢称二法海　　第三佛号云吉祥
　四名法主五德云　　六名法山须弥冠
　第七智焰威德佛　　第八虚空大声佛
　第九复有两足尊　　名普出生殊胜灯
　最后第十无上士　　号眉间光智吉祥
　供彼一切人中尊　　未能净治无碍道
　次第无间复有劫　　名集坚固妙高王
　刹号宝峰胜顶幢　　上妙杂宝为严饰
　有五百佛于中现　　色身遍满胜庄严
　供彼一切自觉尊　　求此甚深真解脱
　第一功德圆满佛　　二寂静音三海山
　四威德佛五山王　　六须弥相大云声
　七法自在八功德　　九福须弥十寂光
　此等上首五百佛　　我皆次第兴供养
　彼佛所有真净道　　我皆普入尽无余
　然未能于佛法中　　成就甚深平等忍
　次第无间复有劫　　名为安乐庄严光
　刹号寂音璎珞智　　众生清净少烦恼
　于中所有诸佛现　　其数八十那由他
　我悉供彼人中尊　　修佛最胜清净道
　初佛华聚拘苏摩　　二海藏佛三德生
　第四佛号天王髻　　第五摩尼胜藏王
　第六佛名真金山　　第七佛号宝聚尊
　第八法幢九财胜　　最后名为智慧王
　如是上首天人主　　我皆供养无不尽
　此后次第复有劫　　其劫名为千吉祥
　刹号妙灯变化幢　　亿那由他佛出现
　最初佛名寂静幢　　第二佛号奢摩他
　第三寂静百灯云　　第四世尊吉祥王
　第五佛号最胜王　　第六佛名如云行
　第七如来日威德　　第八胜法须弥灯
　九名天焰妙吉祥　　十师子吼智慧灯
　如是上首诸善逝　　我悉供养无空过
　然犹未得清净忍　　入彼甚深诸法海
　此后次第复有劫　　名为无著遍庄严
　当于彼时有世界　　名无边光普吉祥
　其中诸佛出兴世　　三十六亿那由他
　初佛名普功德云　　第二无间虚空心
　三佛妙生具庄严　　四名法海大吼声
　第五法界大音声　　六妙变化功德山
　第七普方威德尊　　第八出生法海声
　第九海灯功德山　　第十随顺智日王
　彼所出现诸如来　　我皆供养心欢喜
　最后有佛出兴世　　名宝吉祥功德幢
　我为天后名月面　　供养于彼人中尊
　时佛为我说契经　　名无依著庄严门
　成就出生诸愿海　　我以念力皆受持
　获得广大清净眼　　寂静总持三昧力
　恒于相续念念中　　悉见十方诸佛海
　得彼诸佛大悲藏　　及普方便大慈门
　增长如空大智心　　成就无量如来力
　见诸众生颠倒心　　坚执常乐我净想
　黑暗愚痴云所迷　　惑乱妄起诸烦恼
　行止恒游邪见林　　来往入于贪欲海
　积集种种轮回业　　堕落种种诸苦趣
　一切众生诸趣中　　各随其业而受身
　生老病死所逼迫　　身心恒受无边苦
　为欲安乐彼众生　　发起最胜菩提志
　愿如十方一切刹　　所有出现十力尊
　为求成佛利众生　　起大愿云周法界
　从是具修功德聚　　趣入佛道总持门
　发起广大行愿云　　速疾普入无生道
　具足广大波罗蜜　　法界出生无不遍
　速疾普入于诸地　　亦入三世方便海
　一念普修一切佛　　所有地度无碍行
　我时得为佛长子　　得入普贤深行愿
　了十法界差别门　　通达甚深诸佛教　

善男子。于汝意云何。彼时转轮圣王名十方主能建正法绍继佛种。使不断者。岂异人乎。文殊师利童子是也。尔时夜神。觉悟我者。普贤菩萨之所化耳。善男子。我于彼时。为王宝女。蒙彼夜神觉悟于我。令我见佛。发阿耨多罗三藐三菩提心。从是以来。经佛刹极微尘数劫。未曾生于恶道之中。常生人天。恒得自在。于一切处。不舍见佛。其心坚固。乃至于功德幢宝吉祥灯佛所。得此菩萨大速疾力普喜幢无垢解脱。以此解脱。能得如是功德严身。种种供养。亲近诸佛。及善知识。成熟调伏。利益众生。令修妙行。善男子。我唯知此大速疾力普喜幢无垢解脱门。如诸菩萨摩诃萨。于念念中普诣一切诸如来所。速疾趣入一切智海。于念念中。以发趣门。入于一。切诸大愿海。于念念中。以愿海门。尽未来劫。念念出生一切诸行。一一行中。变化出生一切佛刹极微尘数身。一一身遍入一切法界门。一一法界门。一切佛刹中。应众生心。说诸妙行。一切佛刹一一尘中。悉见无边诸如来海。一一如来所悉见。遍法界诸佛神通游戏自在。一一如来所悉见。往劫修诸菩萨种种妙行。一一如来所受持守护。所有法轮常不忘失。悉见三世一切如来种种神变方便教海。而我云何能知能说彼功德行。善男子。于此如来大众会中。有主夜神。名普救护一切众生威德吉祥。汝诣彼问。菩萨云何入菩萨行。圆满清净诸菩萨道。时善财童子。礼夜神足。绕无数匝。殷勤瞻仰。一心恋慕。辞退而去

尔时善财童子。从喜目夜神所。闻普喜幢解脱。深信趣入。随顺观察。念善知识所有教诲。心无暂舍。作意思惟。诸根不散。一心愿得遇善知识。普于十方。勤求匪懈。愿常亲近诸善知识。生诸功德。于善知识。承事供养。常令欢喜。与善知识所有善根。同一体性。得善知识巧方便行。无能破坏。依善知识。速疾增长。入精进海。与善知识。随顺共住。常不远离。作是愿已。往诣普救众生威德神所。时彼夜神。即为善财。示现菩萨调伏众生解脱神力。以诸相好。庄严其身。即于眉间。放大光明。名普智焰无垢星宿幢。无量光明以为眷属。其光普照一切世间。照世间已。入善财顶。充满其身。善财即时。得极清净圆满三昧。得三昧已。悉见喜目普救二神两处中间。所有一切地尘水尘。及以火尘金刚摩尼众宝。微尘华香。璎珞诸庄严具。如是一切所有极微一一尘中。各见佛刹极微尘数世界成坏。及见一切地水火风诸大积聚。亦见一切世界连接。皆以地轮任持而住种种形像。种种眷属种种山海。种种河池。种种树林。种种宫殿。所谓天宫殿龙宫殿。夜叉宫殿。乾闼婆阿修罗迦楼罗紧那罗摩睺罗伽人非人等。宫殿屋宅。种种庄严。地狱畜生阎罗王界。一切住处。诸趣轮转。生死往来。随业受报。各各差别。普遍出生不相杂乱。靡不知见。善财又见一切世界种种差别。所谓或有世界杂秽。或有世界清净。或有世界趣杂秽。或有世界趣清净。或有世界杂秽清净。或有世界清净杂秽。或有世界其形平正。或有世界随心想住。或有覆住。或有侧住。如是世界。一切趣类。一切生中。皆悉见此普救众生威德夜神。于一切时。遍一切处。随诸众生。如是寿量。如是信乐。形貌言辞。行解差别。以方便力。普现其前。随宜调伏。而成熟之。令地狱众生免诸苦毒。令畜生众生不相食啖。令阎罗界饿鬼众生无有饥渴。令诸龙等离一切怖。令欲界众生离欲界怖。令人趣众生离暗夜怖。毁訾怖。恶名怖。大众怖。不活怖。死怖。恶道怖。断善根怖。退菩提心怖。遇恶知识怖。离善知识怖。堕二乘地怖。种种生死怖。异类众生同住怖。恶时受生怖。恶种族中受生怖。造恶业怖。业烦恼障怖。执著诸相种种系缚怖。如是等怖。悉令舍离回向菩提。善财又见一切众生。卵生胎生。湿生化生。有色无色。有想无想。非有想。非无想。普现其前。常勤救护。为成就菩萨大愿力故。深入菩萨三昧力故。坚固菩萨神通力故。出生普贤行愿力故。增广菩萨大悲海故。得普覆众生无碍大慈故。得普与众生无量喜乐故。得普摄众生智慧方便故。得菩萨解脱自在神通故。严净一切诸佛刹故。觉悟了知一切法故。承事供养一切佛故。受持一切诸佛教故。积集一切胜善根故。修诸菩萨诸妙行故。入众生心无障碍故。知众生根能成熟故。净一切众生信解海故。破一切众生无知闇故。得一切智清净光明故。尔时善财童子。见普救众生威德夜神。入调伏一切众生解脱门。现不思议甚深境界神通力已。心大欢喜。踊跃无量。头面作礼。一心瞻仰。时彼夜神。即舍菩萨种种相好妙庄严身。还复本形。而不舍其神通变化自在威力。尔时善财童子。恭敬合掌。却住一面。观察夜神。以偈赞曰


　我见仁尊今所现　　如是广大神通力
　令我发生欢喜心　　即说妙偈而称赞
　我见圣者广大身　　殊胜妙宝庄严色
　譬如星月处空中　　难思相好皆微妙
　身放清净光明轮　　量等无边刹尘数
　种种色相皆殊妙　　普照十方无不遍
　于仁一一毛孔出　　等诸众生心数光
　光中佛坐宝莲华　　化现能灭众生苦
　光中复出妙香云　　普熏一切众生类
　复能普雨众妙华　　普供十方一切佛
　眉放广大光明聚　　宝光无垢等须弥
　普照十方世界中　　触者令灭愚痴暗
　口常普放无垢光　　光轮广大如千日
　普照十方诸世界　　毗卢遮那所行境
　眼放无垢光明云　　光明晃耀如星月
　普照一切十方刹　　灭除三有诸痴翳
　仁所化现种种身　　其身相状等众生
　充满十方法界中　　调伏无量众生海
　分身普往遍十方　　悉现一切众生前
　灭除王贼水火怖　　令心调伏生欢喜
　我承喜眼天神教　　念尊功德来奉事
　见尊毫相放光云　　圆明广大无诸垢
　此光普照于十方　　悉灭众生烦恼暗
　显现种种神通力　　然后而来入我身
　我时遇此圆满光　　身心安乐生欢喜
　得百总持三昧海　　普见十方善逝尊
　我于所有经行处　　悉见一切极微尘
　于彼一一极微中　　各见佛刹如尘数
　或有尘中无数刹　　一向杂染恒浊秽
　众生无救受诸苦　　发声悲叹常号泣
　或有诸刹染净杂　　众生少乐多忧苦
　现佛独觉声闻形　　大悲往彼而救度
　有刹先净后杂染　　男女端严皆可乐
　菩萨充满具庄严　　住持无量诸佛法
　十方一一极微中　　皆有无量净刹海
　毗卢遮那于往昔　　普修行海所庄严
　佛于十方一切刹　　悉坐最胜菩提场
　成等正觉现神通　　说法调伏群生类
　我见普救威德天　　其身普往无边刹
　毗卢遮那境界中　　供事十方一切佛　

尔时善财童子。说此偈已。白普救众生威德神言。希有圣者。乃能住此甚深解脱。得此解脱。其已久如。本修何行。而能清净。夜神告言。善男子。此处难知。一切世间天人二乘所不能测。何以故。此是住普贤菩萨行者境界故。随顺大悲藏者境界故。救护一切众生者境界故。能净一切三恶八难者境界故。能以无上清净庄严一切佛刹者境界故。能于一切诸佛刹中绍继佛种不断者境界故。能持一切诸佛正法者境界故。能于一切劫修菩萨行成满大愿海者境界故。能于一切法界海以清净智光灭无明闇障者境界故。能以一念智慧光明普照一切三世方便海者境界故。我当承佛威力。为汝宣说。善男子。乃往古世过佛刹极微尘数劫。尔时有劫。名无垢圆满。世界名毗卢遮那威德吉祥。有须弥山极微尘数如来。于中出现。其佛世界。以一切香王摩尼宝金刚为体。以天龙宫殿众宝庄严。住无垢光明摩尼王海上。其形正圆清净无垢。一切璎珞严具帐云。而覆其上。一切庄严摩尼轮山千匝围绕。十万亿那由他四天下皆妙庄严。或有四天下。恶业众生。于中止住。或有四天下。杂业众生。于中止住。或有四天下。善根众生。于中止住。或有四天下。一向清净。诸大菩萨之所止住善男子。彼界东际轮围山侧。有四天下。名宝灯华幢。国界清净。安隐丰乐。不藉耕耘而生稻粱。皆由往业胜力成熟。宫殿楼阁。悉皆奇妙。诸如意树。处处行列。种种香树。恒出香云。诸末香树。雨末香云。种种鬘树。恒出鬘云。种种华树。雨不思议众妙华云。种种宝树。雨大摩尼珍奇妙宝。无量色光。周匝照曜。诸音乐树。出诸音乐。随风吹动演妙音声。日月光明摩尼宝王。普照一切昼夜受乐。无时间断。此四天下。有百万亿那由他诸王国土。一一国土。有千大河。周匝围绕。一一皆以妙华覆上。随流漂动。出天乐音。一切宝树。列植其岸。种种珍奇。以为严饰。舟船来往。称情嬉戏。种种资缘。受用安乐。一一河间。有百万亿城。一一城有百万亿那由他聚落。如是一切城邑聚落。各有无量百千亿那由他宫殿园林。周匝围绕。以为眷属。此四天下阎浮提中。有一国土。名宝华灯。安隐丰乐。人民炽盛。宫殿严好。自在圆满。其中众生。具行十善。有转轮王。于中出现。名毗卢遮那宝莲华藏。于莲华中。欻然化生。三十二相庄严其身七宝成就。王四天下。恒以正法教导群生。王有千子。端正勇健。威力自在。能伏怨敌。百万亿那由他宫人采女。以为眷属。皆悉与王。同种善根。同修诸行。同时诞生。同以宝饰。璎珞庄严。端正姝妙。犹如天女。身真金色。常放光明。诸毛孔中。恒出妙香。良臣猛将具足十亿。王有正妃。名具足圆满吉祥面。是王女宝端严殊特。观者无厌。最胜清净。皮肤金色。目发绀青。言同梵音。身有天香。常放光明。照千由旬。其妃有女。名普喜吉祥莲华眼。形体端严。德行具足。相好圆满。如转轮王。众生见者。心无厌足。彼时众生。寿命无量。或有不定而中夭者。种种形色。种种音声。种种名字。种种族姓长短大小。勇怯愚智。贫富苦乐。信乐胜劣。无量品类。皆悉不同。时或有人。谓余人言。我身端正。汝形丑陋。作是语已。互相毁辱。集不善业。以是业故。寿命色力。一切乐事。悉皆损减


大方广佛华严经卷第十九
大方广佛华严经卷第二十

　　　　罽宾国三藏般若奉　诏译


　　入不思议解脱境界普贤行愿品

尔时宝华灯城北。有菩提树。名普光遍照法云声幢。以念念显示一切如来庄严道场金刚坚固摩尼宝王。而为其根。一切摩尼以为其干。众杂妙宝以为其叶。枝条华果。次第分布。并相称可。四方上下。圆满庄严。放种种色宝焰光明。出妙音声。演说一切诸佛如来自在神通甚深境界。于彼树前。有一香池。名宝华光法雷声。香水盈满。妙宝为岸。百万亿那由他宝树围绕。一一树形如菩提。树。众宝璎珞周匝垂下。复有无量宫殿楼阁。众宝所成。周遍道场。以为严饰。彼香池内。出大莲华。名普现三世一切如来庄严境界云。须弥山极微尘数如来。于中出现。其第一佛。名普智宝焰吉祥威德王。于此华上。最初得阿耨多罗三藐三菩提。无量千岁。演说妙法。成熟众生。其彼如来。未成佛时。十千年中。菩提树王。放大光明。显现神通。成熟众生所谓十千年前。放净光明。名一切众生离垢灯。若有众生遇斯光者。心自开悟。知十千年后。佛当出现。九千年前。放净光明。名具足无垢吉祥藏。若有众生遇斯光者。得清净眼。见一切色。知九千年后。佛当出现。八千年前。放大光明。名一切众生业果音声。若有众生遇斯光者。悉能自知业海差别。种种果报。知八千年后佛当出现。七千年前放大光明。名生一切善根音声。若有众生遇斯光者。一切善根悉皆圆满。知七千年后佛当出现。六千年前。放大光明。名佛不思议境界音声。若有众生遇斯光者。其心广大。普得自在。知六千年后佛当出现。五千年前。放大光明。名严净一切佛刹音声。若有众生遇斯光者。悉见一切清净佛土。知五千年后佛当出现。四千年前。放大光明。名一切如来境界无杂乱灯。若有众生遇斯光者。悉能深入如来境界。遍一切处。往觐诸佛。知四千年后佛当出现。三千年前。放大光明。名一切众生普照三世现前灯。若有众生遇斯光者。悉能现见一切如来诸本事海。知三千年后佛当出现。二千年前。放大光明。名三世智电灯。若有众生遇斯光者。则见一切如来过去相应行海。知二千年后佛当出现。一千年前。放大光明。名如来无翳智慧灯。若有众生遇斯光者。具足普眼。能见诸佛神通变化。净一切刹。知一千年后佛当出现。一百年前。放大光明。名令一切众生皆得见佛集诸善根。若有众生遇斯光者。则得成就见佛三昧。知百年后佛当出现。次七日前。放大光明。名一切众生大喜爱乐音。若有众生遇斯光者。则得见佛能生爱敬。知七日后佛当出现善男子。如是种种无量无边清净光明。十千年中。乃至七日。调伏众生。令其成熟。满七日已。一切世界。悉皆震动。纯一清净。无诸秽杂。念念普现十方一切清净佛刹。亦现彼刹种种庄严。若有众生。根性淳熟。应见佛者。咸诣道场。尔时彼世界中。一切轮围。一切须弥。一切诸山。一切河海。一切大地。一切城邑。一切垣墙。一切宫殿。一切音乐。一切资具。一切璎珞。一切语言。皆出音声。赞说一切诸佛如来神通境界变化庄严。又出一切香云。一切烧香云。一切末香云。一切涂香云。一切香摩尼形像云。一切摩尼衣云。一切宝焰云。一切焰藏云。一切璎珞云。一切妙华云。一切音乐云。一切如来光明云。一切如来圆光云。一切如来愿声云。一切如来言音海云。一切如来种种相好色光明云。显示如来出现世间不思议相。善男子。此普现三世一切如来庄严境界大宝莲华王。有十佛刹极微尘数妙宝莲华。以为眷属。周匝围绕。其诸莲华一一台上皆有摩尼宝师子座。一一座上皆有菩萨结跏趺坐。善男子。彼普智宝焰吉祥威德王如来。于此成阿耨多罗三藐三菩提。时即于十方一切世界。成阿耨多罗三藐三菩提。随众生心。悉现其前。为转法轮。于一一世界。令无量众生离恶道苦。令无量众生生人天中。令无量众生住于声闻辟支佛地。令无量众生成就出离菩提之行。令无量众生成就无垢勇猛幢菩提之行。令无量众生成就清净法光明菩提之行。令无量众生成就威德清净根菩提之行。令无量众生成就随顺平等力菩提之行。令无量众生成就现前入法城菩提之行。令无量众生成就遍至一切处不可坏神通力菩提之行。令无量众生普于十方一切如来应正等觉。生希有心。安住平等菩提之行。令无量众生安住三昧门菩提之行。令无量众生成就缘一切清净境界菩提之行。令无量众生发菩提心。令无量众生住菩萨道修菩萨行。令无量众生安住清净波罗蜜道。令无量众生住菩萨初地。令无量众生安住菩萨二地三地乃至十地。令无量众生入于菩萨殊胜行愿。令无量众生安住普贤清净行愿。善男子。彼普智宝焰吉祥威德王如来。现如是等佛不思议自在神力转法轮时。于彼一一诸世界中随其所应。念念调伏。教化成熟无量众生

时普贤菩萨。知宝华灯王城中众生。自恃色貌。及诸境界。放逸昏醉。而生憍慢。为欲调伏彼众生故。化现妙身。端正殊特。往诣彼城。放大光明。普照一切。令彼圣王及诸妙宝。日月星宿。宝树宝衣。摩尼璎珞。众生身等。一切光明。威德端严。悉皆不现。譬如日出众景夺曜。亦如聚墨对阎浮金。时诸众生各心念言。此为是谁。为天为梵。今放此光映蔽一切。令我等身所有威德光色端严皆不显现种种思惟。无能解了。尔时普贤菩萨。在彼轮王宫殿之上虚空中住。而告之言。大王当知。今汝国中。有佛出兴。在普光遍照法云声幢菩提树下。时轮王女普喜吉祥莲华眼。见普贤菩萨所现色身光明自在。及闻身上种种璎珞诸庄严具所出妙音。生爱敬心。生欢喜心。生深信心。作如是念。愿我所有一切善根。得如是身。如是庄严。如是相好。如是威仪。如是神通。如是威德。今此大圣。能于众生生死长夜黑闇之中。放大光明。显示如来出兴于世。愿令于我亦得如是。为诸众生。作智光明。破彼所有无知黑闇。愿我所在受生之处。常得不离此善知识。善男子。时毗卢遮那宝莲华藏妙吉祥髻转轮圣王。与其宝女千子眷属。大臣辅佐。七宝四兵。及其城内无量人众。前后围绕。以王神力。俱升虚空。高一由旬。放大光明。照四天下。普使一切咸得瞻仰。欲令众生俱往见佛。以偈赞曰


　佛今已出于世间　　普救一切诸群品
　汝等宜应速发心　　往诣最胜导师所
　经于无量俱胝劫　　乃有如来兴出世
　开示甚深微妙法　　普为利乐诸众生
　佛观一切诸世间　　颠倒无明常翳惑
　生死逼迫轮回苦　　而起救护大悲心
　无数千万俱胝劫　　修习种种菩提行
　成就最胜大悲心　　普灭一切众生苦
　头目耳鼻身手足　　如是一切皆能舍
　为证甘露佛菩提　　经于无量无边劫
　过于无量俱胝劫　　出世导师难可遇
　见闻供养及亲承　　一切获益无空过
　我今与汝俱往诣　　观彼最胜调御师
　为转无上大法轮　　道树降魔成正觉
　汝应观佛妙色身　　放无边际光明网
　种种妙色咸清净　　除灭众生惑苦暗
　从于一一毛孔中　　普放无数光明云
　遍照一切诸群生　　咸令爱敬心欢喜
　汝等各各应思念　　发起广大精进心
　即时同诣彼如来　　亲近至诚而供养　

尔时转轮圣王。说偈赞佛。开悟国内一切众生已。从轮王善根。出十千种大供养云。往诣道场。向如来所。所谓出一切宝盖云。一切华帐云。一切宝衣云。一切香海云。一切宝座云。一切宝幢云。一切宫殿云。一切妙华云。一切宝铃网云。一切庄严具云。于虚空中。周遍严饰。到已顶礼普智宝焰吉祥威德王如来足。右绕无数百千万匝。即于佛前坐普照十方光明摩尼宝莲华座。时轮王女普喜吉祥莲华眼。即解身上一切璎珞诸庄严具。持以奉散。时庄严具。于虚空中。变成大摩尼宝盖。有种种色摩尼宝网。周匝垂下。一切龙王共所执持。一切宫殿于中间列。十种宝盖眷属围绕。形如楼阁。内外清净。诸璎珞云。遍覆其上。及诸宝树香海摩尼种种妙饰以为严好。于此盖中。有菩提树。枝叶荣茂。普覆法界。念念示现无量庄严。毗卢遮那如来。坐此树下。有不可说不可说佛刹极微尘数菩萨。前后围绕。一切皆从普贤菩萨行愿出生。住诸菩萨不可思议无差别住。亦见一切诸世间主。合掌瞻仰。围绕如来。亦见一切如来自在神通之力。又见一切诸劫次第世界成坏。又亦见彼一切世界一切诸佛出兴次第。又亦见彼一切世界。一一皆有普贤菩萨。种种供养一切如来。种种调伏一切众生。又亦见彼一切菩萨及其自身。莫不皆在普贤身中。亦见自身在一切如来前。一切普贤前。一切菩萨前。一切众生前。又亦见彼一切世界。一一各有佛刹极微尘数世界。种种际畔。种种任持。种种形状。种种体性。种种安布。种种庄严种种清净。种种庄严云。而覆其上。种种劫名。种种佛兴。种种三世。种种方处。种种住法界。种种入法界。种种住虚空。种种菩萨庄严。种种菩萨住处。种种如来菩提场。种种如来神通力。种种如来师子座。种种如来大会海。种种如来众差别。种种如来巧方便。种种如来转法轮。种种如来妙音声。种种如来言说海。种种如来契经云。既见是已。其心清净。生大欢喜。时彼如来为此女人。说修多罗。名一切如来转法轮音。十佛刹极微尘数修多罗。而为眷属。时彼女人闻此经已。即得成就十千三昧门。身心柔软。无有粗强。如初受胎。如始诞生。如娑罗树初始生芽。彼三昧心。柔软可爱。亦复如是。所谓现见一切佛三昧。普照一切刹三昧。深入一切三世门三昧。演说一切佛法轮三昧。了知一切佛愿海三昧。开悟一切众生令出生死苦三昧。常愿破一切众生闇三昧。常愿灭一切众生苦三昧。常愿生一切众生乐三昧。教化一切众生不生疲厌三昧。一切菩萨住一切地自在庄严三昧。一切菩萨无障碍幢三昧。普诣一切清净佛刹三昧。得如是等十千三昧已。复得微细等引。谓不动心。欢喜心。安慰心。普光照心。顺善知识教心。缘甚深一切智心。随顺慈无量教行心。舍离一切执著心。不住一切世间境界心。深入如来境界心。普照一切佛色相海心。不散乱心。不飘动心。无障碍心。无高下心。无疲倦心。无退转心。得自在心。离懈怠心。正念诸法自性心。安住一切法门海心。修行一切法门海心。了知一切众生海心。救护一切众生海心。普照一切世界海心。普生一切佛愿海心。悉破一切障碍山心。积集广大福聚心。现见如来十力心。普照菩萨境界心。增长菩萨助道心。遍缘一切方海心。一心思惟观察普贤所有大愿。发一切如来十佛刹极微尘数平等愿海。所谓愿严净一切佛国。愿成熟一切众生。愿遍知一切法界。愿普入一切法界海。愿于一切佛刹尽未来劫。修菩萨行。愿尽未来际劫不舍一切众生。愿得亲近一切如来。愿得承事一切善友悉令欢喜。愿得供养一切如来悉令遍满。愿于念念中修菩萨行增一切智无有间断。发如是等十佛刹极微尘数愿海。成就普贤所有大愿。时彼如来。复为其女。开示演说。发心已来。所种善根。所修妙行。所得大果。令其开悟。甚深信解。成就如来圆满广大所有愿海。一心趣向一切智位

善男子。复于此前。过十大劫。有世界。名日轮光照摩尼王。佛号因陀罗幢吉祥相。时此莲华眼女。于彼如来遗法之中。普贤菩萨劝其修补莲华座上故坏佛像。既修补已。而复彩画。既彩画已复宝庄严。发阿耨多罗三藐三菩提心。善男子。我念过去。由普贤菩萨善知识故。种此善根。从是已来。不堕恶趣。常于一切天王人王种族中生。一切生处。身形殊妙。端正可喜。色相圆满令人乐见。常见于佛。常得亲近普贤菩萨。令我忆持所得法门。乃至于今示导开悟成熟于我。令生欢喜。善男子。于意云何。尔时毗卢遮那宝莲华藏妙吉祥髻转轮王者。岂异人乎。今弥勒菩萨是也。是时王妃具足圆满吉祥面者。具足功德寂静音海夜神是也。今所住处。去此不远。时普喜吉祥莲华眼童女者。即我身是。我于昔时。身为童女。普贤菩萨。劝我修补莲华座像。以为无上菩提因缘。令我发阿耨多罗三藐三菩提心。我于彼时。初始发心。次复引导。令我得见普智宝焰吉祥威德王如来。解身璎珞。散佛供养。见佛神变。闻佛说法。即得菩萨普现一切世间调伏众生解脱门。从是得见须弥山极微尘数佛。我皆尊重恭敬供养。听彼如来种种说法。闻法欢喜。依教修行。于念念中。常得见彼一切如来。及彼佛刹菩萨大会。善男子。过彼毗卢遮那威德吉祥世界无垢圆满劫已。次有世界。名摩尼轮种种妙色庄严。劫名大光。有五百佛。于中出现。我皆承事恭敬供养。令其欢喜。其最初佛。名大悲云幢。我为夜神。见佛出行。恭敬供养。次有佛出。名金刚那罗延幢。我为轮王。亲近承事。恭敬供养。时佛为我说修多罗。名一切佛出现。十佛刹极微尘数修多罗以为眷属。我皆受持。次有佛出。名金刚无碍德。我于彼时。为转轮王。恭敬供养。其佛为我。说修多罗。名普照一切众生根。须弥山极微尘数修多罗而为眷属。我皆受持。次有佛出。名火焰山吉祥庄严。我于彼时。为长者女。供养恭敬。其佛为我。说修多罗。名普照三世藏庄严。阎浮提极微尘数修多罗而为眷属。我皆受持。次有佛出。名一切法海高胜王。我为天王。恭敬供养。其佛为我。说修多罗。名分别一切法界智。五百修多罗而为眷属。我皆受持。次有佛出。名甚深法吉祥海光。我于彼时。为龙王女。雨如意摩尼宝云。而为供养。其佛为我。说修多罗。名速疾增长欢喜海。百万亿那由他修多罗而为眷属。我皆受持。次有佛出。名宝峰光焰灯。我为海神。雨宝莲华云。亲近承事。恭敬供养。其佛为我。说修多罗。名法界方便海光明。佛刹极微尘数修多罗而为眷属。我皆受持。次有佛出。名功德海光照圆满吉祥。我于彼时。为五通仙现大神力。六千诸仙。眷属围绕。雨妙香华高山峰云。而为供养。其佛为我。说修多罗。名无著法灯。六千修多罗而为眷属。我皆受持。次有佛出。名毗卢遮那吉祥藏。我于彼时。为主地神。名平等利益。与无量地神俱。雨一切宝树云一切宝藏云。一切宝璎珞云。一切宝庄严云。而为供养。其佛为我。说修多罗。名出生一切如来智藏。无量修多罗而为眷属。我皆听闻。忆持不忘

善男子。如是次第五百如来。其最后佛。名法界虚空宝山圆满吉祥灯。我于彼时。身为妓女。名可喜吉祥面。遇佛入城。歌舞供养。承佛威力。踊在空中。以千妙偈。赞叹于佛。佛为于我。放眉间光。名普照法界光明庄严。光照我身。一切遍满。我蒙光触。即得解脱。名法界方便不退藏门。善男子。此世界中。有如是等佛刹极微尘数劫。一切如来。于中出现。我皆承事。恭敬供养。令其欢喜。彼诸如来。为我演说种种正法。我皆忆念。如法受持。乃至不忘一文一句。于彼一一诸如来所。称扬赞叹一切佛法。为无量众生。广作利益。于彼一一诸如来所。得现三世法界藏住广大法界身。得入一切智光明。入一切普贤行。善男子。我依一切智光明故。于念念中。见无量佛。既见佛已。先所未得。先所未见。先所未闻。普贤菩萨所有妙行。悉得成就。何以故。以得一切智光明故。差别显示无量无边法界门故。尔时普救众生夜神。欲重明此解脱门义。承佛威力。为善财童子而说偈言


　善财汝应听我说　　甚深难入难见法
　普光遍照于三世　　一切差别智明门
　如我初发菩提心　　勤求佛智诸功德
　所证无边解脱门　　为汝宣扬应谛听
　忆昔过刹极微劫　　时有劫名无垢轮
　刹号胜幢遍照灯　　庄严广大无诸垢
　于中十力出世间　　量与须弥尘数等
　初佛宝焰吉祥光　　第二法王功德幢
　第三法幢福须弥　　第四无畏自在王
　第五佛名寂静王　　第六佛名寂静城
　第七如来名称山　　第八导师须弥德
　第九佛号吉祥光　　第十名为月面佛
　于此十佛世尊所　　令我开悟最初门
　此后次第有十佛　　相续出兴于世间
　最初佛号虚空住　　第二如来名普光
　三名出生住诸方　　第四如来正念海
　第五佛名高胜光　　第六世尊须弥云
　第七如来法焰光　　第八如来名称山
　第九出生莲华王　　第十大悲法界华
　此十佛海光明照　　令我悟入第二门
　此后相续时无间　　次第复有十佛出
　第一如来光幢王　　第二佛名智慧光
　第三佛名利益心　　第四如来帝吉祥
　第五如来名天智　　第六佛号尊慧王
　第七佛名智吉祥　　第八佛号光照王
　第九勇猛天行佛　　第十法界莲华尊
　此十能显广大法　　令我成就第三门
　此后无间复值遇　　次第相续十佛出
　最初宝焰山吉祥　　第二功德吉祥佛
　第三佛号法光明　　第四佛名莲华藏
　第五智月妙眼佛　　第六如来香宝光
　第七善逝须弥德　　八名乾闼婆光明
　第九摩尼藏王佛　　第十具足威德佛
　此后次第有十佛　　相续出兴于世间
　最初佛号广大智　　第二佛号宝光明
　第三如来功德云　　第四佛名最胜相
　第五苦行圆满光　　第六佛号那罗延
　第七世尊须弥德　　第八功德轮围王
　第九如来无胜幢　　第十佛名大树王
　此后次第有十佛　　相续出兴于世间
　初名帝德娑罗王　　二名普现世主身
　第三佛号高显光　　第四佛名金刚光
　第五世尊地威德　　第六甚深法德王
　第七法海大智音　　第八佛号须弥幢
　第九如来智光照　　第十妙宝吉祥王
　此后次第有十佛　　相续出兴于世间
　初梵光佛虚空音　　第三法界像吉祥
　第四圆满光明轮　　第五诸方智光幢
　六虚空灯七妙德　　第八遍照吉祥光
　第九福光寂静德　　第十大悲云吉祥
　此后次第有十佛　　相续出兴于世间
　初真谛力智光明　　二现一切众生前
　第三名为高显光　　第四佛号光明身
　第五善逝法出生　　第六名为速疾风
　第七世尊吉祥相　　第八如来勇猛幢
　第九佛名宝肢节　　第十普现三世光
　此后次第有十佛　　相续出兴于世间
　初佛愿海吉祥灯　　二佛吉祥金刚山
　第三坚固须弥德　　第四佛名念幢王
　第五如来法智尊　　第六佛名般若灯
　第七佛号德光幢　　第八佛名广大智
　第九智行法界门　　第十法海智吉祥
　此后次第有十佛　　相续出兴于世间
　最初福山功德王　　次佛名为智吉祥
　第三如来法驾轮　　第四宝王吉祥佛
　第五功德轮吉祥　　第六普智焰光佛
　第七佛号须弥灯　　第八世尊迅疾光
　第九如来大寂声　　第十佛名寂静幢
　十一众生吉祥灯　　十二大愿速吉祥
　十三无能胜力幢　　十四世尊智焰海
　皆于世间为上首　　普利一切诸众生
　此后次第有十佛　　相续出兴于世间
　第一佛名法自在　　第二无著智如来
　第三世尊海慧音　　第四众密音调御
　五名具足言辞佛　　第六妙音大吉祥
　第七佛智自在转　　第八普现众生前
　九等众生吉祥身　　十名德贤自性山
　如是须弥尘数劫　　所有上首诸如来
　普为众生作世灯　　我皆供养无空过
　复过佛刹极微数　　劫中所有诸如来
　我于一切咸供养　　入此甚深解脱海
　我于如是无边劫　　修行得此解脱门
　汝今闻已速修行　　不久亦当如我得　

善男子。我唯知此菩萨普现一切世间调伏众生解脱门。如诸菩萨摩诃萨。集无边行海。发种种解心。现种种身。具种种根。满种种愿。入种种三昧。起种种神通。成就种种方便。能作种种利益。游入种种智藏。照种种法门海。得种种法光明。往种种佛刹海。受种种佛灌顶。事种种善知识。悟种种解脱门。证种种自在心。起种种无作行。现种种难思色。顺种种众生心。起种种变化身。入种种菩萨地。知种种法因缘。离种种妄分别。依种种菩萨愿。持种种佛遗教。安住出生普贤妙行。而我云何能知能说彼功德行。善男子。去此不远。菩提场中。有主夜神。名具足功德寂静音海。坐星宿光幢摩尼王庄严宝莲华藏师子之座。百万阿僧祇夜神。以为眷属。前后围绕。汝诣彼问。菩萨云何学菩萨行。修菩萨道。时善财童子。顶礼其足。绕无数匝。殷勤瞻仰。一心恋慕。辞退而去


大方广佛华严经卷第二十
