　　No. 610

佛说内身观章句经

　　　　失译人名在后汉录


　一切一其心　　皆听美言训
　佛所从得道　　且听我彼经
　彼空亦不断　　有行皆非常
　夫行不败坏　　佛以讲授经
　深微难见事　　非章原之句
　通彼能敷演　　是以故为师
　从本以存本　　有造法之积
　从慧以除弃　　上士所讲说
　所从因缘有　　有行皆无有
　亦有前世除　　无知彼诸行
　亦如欲演身　　日亲之所讲
　大灾患无数　　皆以归流身
　删定如本文　　所演众要言
　靡丽五字句　　明誓以劝勉
　以颂文具足　　偶字音商备
　若花实杂糅　　皆听彼我诲
　身非人非命　　不丈夫非士
　若体若不艳　　斯事都无彼
　夫身造而有　　以有即败亡
　无强皆归命　　如沫蹈践碎
　无强则无常　　无常即无乐
　无常亦为苦　　非身身非我
　身非常亦苦　　非彼应为身
　若体艳我有　　身都无可有
　若以都无体　　有存亦有亡
　慧者以本末　　何彼已有体
　若以无主者　　不得以自由
　有校计若此　　何彼体我有
　斯体身为空　　体我有为虚
　应因缘为有　　非身逝心造
　非众人身造　　亦非自身造
　都无身有造　　亦身无不造
　以身无造者　　从彼为得谛
　亦非都骨节
　从前世方来　　亦非天造身
　非神所化城　　非无行无本
　无因为自有　　是身有所由
　有事亦有物　　有本有所起
　稍稍为生有　　本以痴亦爱
　心与爱有漏　　亦有缚亦结
　行二品为漏　　斯为本亦余
　世与受因缘　　以由彼斯身
　以渐能致有　　初始有精沫
　精沫为转凝　　足为生两两
　以两为转厚　　以序有四体
　为生头第五　　若干骨积聚
　从行为用成　　头九为髑髅
　頞[出*頁]为二骨　　齿根三十二
　齿三十二骨　　颈为与耳本
　鼻为与上腭　　心与颈咙喉
　凡为骨八十　　颊车与颈四
　咽亦为骨四　　左臂与右臂
　凡有骨五十　　若其斯左胁
　应有十三肋　　亦斯右胁然
　应有肋十三　　斯为四十八
　三三三相连　　二为二相连
　其余不相连　　身者以为强
　如束苇无强　　脊膂三十二
　尻与腰为三　　若其斯左脾
　骨为二十五　　右髀为亦然
　为骨二十五　　肩髀有骨四
　凡三百二十　　敷演名之谛
　佛以日断嗣　　彼假悉以聚
　诸根为以缝　　非疮而裹之
　肉血以涂[打-丁+荼]　　如木机关缕
　为如幻师幻　　骨机关亦然
　以筋缠缚成　　合聚骨若此
　以为是形体　　愚者莫不著
　智者而不著　　生革以隐蔽
　九孔为大疮　　周匝为渗漏
　不净腐臭处　　口啄如为孔
　满之以诸谷　　是身为若此
　以进若干腑　　毛发与爪齿
　尘埃亦皮革　　骨节亦骨髓
　为凡筋与脉　　胃与心亦脾
　大肠亦小肠　　肝与肺亦肾
　脂[月*費]亦大便　　泪与唾亦汗
　鼻涕膏亦血　　寒热肪小便
　[膍-囟+山]之与[膍-囟+山]膜　　皆以沉没彼
　如泥涂老牛　　如其成不知
　身之内与外　　夫城骨与墙
　肉血为涂严　　为怨所破坏
　恒为以内外　　彼央若干百
　以为贪其肉　　其外亦灾害
　皆以多尤彼　　斯身腐败坏
　譬如久故城　　昼夜供侍之
　坏如已复坏　　如坎与空聚
　恒盗贼俱止　　取之欺殆人
　身为毒虺穴　　夫毒虺剧毒
　恒于身居止　　喜怒毒奸弊
　孚不和大毒　　正使满百岁
　恒以和安隐　　忿则无反复
　须臾复不安　　斯身为灾祸
　嫌而有恐畏　　如虎游荒泽
　有畏多恐怖　　诸念为以仰
　为一切苦器　　亦为诸剧事
　斯身主为受　　沈于苦之法
　一切诸病宅　　为老死之法
　身为增恩爱　　苦以寒与热
　或风而不和　　是则病如生
　为败坏诸根　　失疾贼害人
　老死笮厄人　　如雪聚得火
　疾而为解释　　斯若此无数
　身之多灾祸　　吾所演一切
　未能已备具　　要以为诸苦
　腐身为不实　　多因缘以成
　大耶以为躯　佛说内身观章句经



　　十一因缘章

佛言。行者有十一因缘。灭道制令人不堕恶道。当不识者。谓万物。一为大会。谓人众。二者多食。谓诸美。亦谓过饱。三者为多行。谓多业。四为多喧。谓多语。五为多睡眠。六为会聚。谓禅中。七为习行。谓多事。八为爱身。九为轻。谓非法语。十为贪谓多欲。十一为不好善处居。谓恶人中。行道者当断是十一因缘。得道疾