大般若波罗蜜多经卷第五百一

　　　　三藏法师玄奘奉　诏译


　　第三分现窣堵波品第五之二

复次憍尸迦。若善男子善女人等。能于如是甚深般若波罗蜜多。至心听闻受持读诵。精勤修学如理思惟。书写解说广令流布。是善男子善女人等。所获现法当来胜利。汝应谛听极善思惟。吾当为汝分别解说。天帝释言。唯然愿说。我等乐闻。佛言憍尸迦。若有诸恶外道梵志。若诸恶魔及魔眷属。若余暴恶增上慢者。于是菩萨摩诃萨所。欲作种种不饶益事。彼适兴心速自遭祸。必当殄灭不果所愿。何以故。憍尸迦。是菩萨摩诃萨以应一切智智心。用无所得为方便。常修布施波罗蜜多乃至般若波罗蜜多。以大悲愿而为上首。若诸有情长夜悭贪兴诸斗诤。是菩萨摩诃萨于内外法一切皆舍。方便令彼安住布施波罗蜜多。若诸有情长夜破戒作诸恶业。是菩萨摩诃萨于内外法一切皆舍。方便令彼安住净戒波罗蜜多。若诸有情长夜忿恚更相损害。是菩萨摩诃萨于内外法一切皆舍。方便令彼安住安忍波罗蜜多。若诸有情长夜懈怠舍诸善业。是菩萨摩诃萨于内外法一切皆舍。方便令彼安住精进波罗蜜多。若诸有情长夜散乱心务嚣动。是菩萨摩诃萨于内外法一切皆舍。方便令彼安住静虑波罗蜜多。若诸有情长夜愚痴不知善恶。是菩萨摩诃萨于内外法一切皆舍。方便令彼安住般若波罗蜜多。若诸有情流转生死贪嗔痴等缠绕其心。造作众多不饶益事。是菩萨摩诃萨善权方便。令彼伏灭贪嗔痴等生死因缘。或令安住四静虑四无量四无色定。或令安住四念住乃至八圣道支。或令安住空无相无愿解脱门。或令安住八解脱九次第定。或令安住诸菩萨地。或令安住内空乃至无性自性空。或令安住真如乃至不思议界。或令安住断界乃至无为界。或令安住苦集灭道圣谛。或令安住净观地乃至如来地。或令安住五眼六神通。或令安住如来十力乃至十八佛不共法。或令安住无忘失法恒住舍性。或令安住一切陀罗尼门三摩地门。或令安住一切智道相智一切相智。或令安住预流果乃至独觉菩提。或令安住一切菩萨摩诃萨行。或令安住诸佛无上正等菩提。或令安住诸余世间出世善法。憍尸迦。如是名为于深般若波罗蜜多。至心听闻受持读诵。精勤修学如理思惟。书写解说广令流布。诸菩萨摩诃萨现法胜利。憍尸迦。是菩萨摩诃萨由此因缘。于当来世速证无上正等菩提。转妙法轮度无量众。随本所愿安立有情。令于三乘修学究竟。乃至证得无余涅槃。憍尸迦。如是名为于深般若波罗蜜多至心听闻受持读诵。精勤修学如理思惟书写解说广令流布。诸菩萨摩诃萨当来胜利。复次憍尸迦。若善男子善女人等。于此般若波罗蜜多。至心听闻受持读诵。精勤修学如理思惟。书写解说广令流布。其地方所若有恶魔及魔眷属。或有种种外道梵志及余暴恶增上慢者。憎嫉般若波罗蜜多。欲为障碍诘责违拒令速隐没。虽有此愿终不能成。彼因暂闻般若声故。众恶渐灭功德渐生。后依三乘得尽苦际。或脱恶趣生天人中。憍尸迦。如有妙药名曰莫耆。是药威势能销众毒。如是妙药随所在处。诸毒虫类不能逼近。有大毒蛇饥行求食。遇见生类欲螫啖之。其生怖死奔趣妙药。蛇闻药气寻便退走。何以故。憍尸迦。如是妙药具大威势。能益身命销伏众毒。当知般若波罗蜜多具大威势亦复如是。若善男子善女人等。至心听闻受持读诵。精勤修学如理思惟。书写解说广令流布。诸恶魔等于此菩萨摩诃萨所欲为恶事。由此般若波罗蜜多威神力故。令彼恶事于其方所自当殄灭无所能为。何以故。憍尸迦。由此般若波罗蜜多具大威力能摧众恶增善法故。云何般若波罗蜜多。能摧众恶增长诸善。谓此般若波罗蜜多。灭贪嗔痴无明乃至纯大苦蕴。障盖随眠缠垢结缚。我见有情见乃至见者见。断见常见无见有见。乃至种种诸恶见趣。悭贪破戒。忿恚懈怠。散乱愚痴。常想乐想我想净想。及余一切贪嗔痴慢疑见行等无不能灭。亦灭色执乃至识执。乃至亦灭一切相智执。菩提涅槃执。憍尸迦。如是般若波罗蜜多。能灭此等一切恶法。及能增长一切善事。是故般若波罗蜜多。有无数量大威神力。复次憍尸迦。若善男子善女人等。于此般若波罗蜜多。至心听闻受持读诵。精勤修学如理思惟。书写解说广令流布。是菩萨摩诃萨常为三千大千世界四大天王。及天帝释。堪忍界主大梵天王。净居天等。并余善神常来拥护。不令一切灾横侵恼。如法所求无不满足。十方世界现在如来应正等觉亦常护念。令恶渐灭善法渐增。谓令增长布施波罗蜜多乃至般若波罗蜜多。如是乃至亦令增长一切智道相智一切相智。以无所得为方便故。所修所住常无退减。憍尸迦。是菩萨摩诃萨由此因缘。言词威肃闻皆敬爱。发言称量语不諠杂。坚事善友深知恩报。不为悭嫉忿恨覆恼谄诳憍等隐蔽其心。憍尸迦。是菩萨摩诃萨自能离断生命。亦劝他离断生命。无倒称扬离断生命法。欢喜赞叹离断生命者。如是乃至自能离邪见。亦劝他离邪见。无倒称扬离邪见法。欢喜赞叹离邪见者。憍尸迦。是菩萨摩诃萨自能行布施乃至般若波罗蜜多。亦劝他行布施乃至般若波罗蜜多。无倒称扬行布施乃至般若波罗蜜多法。欢喜赞叹行布施乃至般若波罗蜜多者。如是乃至自能修一切智道相智一切相智。亦劝他修一切智道相智一切相智。无倒称扬修一切智道相智一切相智法。欢喜赞叹修一切智道相智一切相智者。憍尸迦。是菩萨摩诃萨修行布施乃至般若波罗蜜多。以无所得而为方便。与诸有情平等共有回向无上正等菩提。是菩萨摩诃萨常作是念。我若不能修行布施波罗蜜多。当生贫穷下贱种类。我若不能修行净戒波罗蜜多闭人天门堕诸恶趣。我若不能修行安忍波罗蜜多。当缺诸根形貌丑陋。不具菩萨圆满色身。我若不能修行精进波罗蜜多。便不能修菩萨胜道。常怀懈怠众事不成。我若不能修行静虑波罗蜜多。便不能修菩萨胜定。心恒散乱所欲不成。我若不能修行般若波罗蜜多。便不能得方便善巧超诸声闻独觉等地。若有如是贫穷等事。尚无势力成熟有情。亦复不能严净佛土。况当能得一切智智。是菩萨摩诃萨常作是念。我不应随悭贪势力。若随彼力则我布施波罗蜜多不得圆满。我不应随破戒势力。若随彼力则我净戒波罗蜜多不得圆满。我不应随忿恚势力。若随彼力则我安忍波罗蜜多不得圆满。我不应随懈怠势力。若随彼力则我精进波罗蜜多不得圆满。我不应随散乱势力。若随彼力则我静虑波罗蜜多不得圆满。我不应随愚痴势力。若随彼力则我般若波罗蜜多不得圆满。若我六种波罗蜜多不得圆满。终不能得一切智智利益安乐一切有情。憍尸迦。是菩萨摩诃萨不离一切智智心。以无所得为方便。于此般若波罗蜜多。至心听闻受持读诵。精勤修学如理思惟。书写解说广令流布。得如是等现法当来世出世间功德胜利

尔时天帝释白佛言。世尊。如是般若波罗蜜多甚奇希有。能调菩萨摩诃萨众令离高心。复能回向一切智智。尔时佛告天帝释言。憍尸迦。云何般若波罗蜜多甚奇希有。能调菩萨摩诃萨众令离高心。复能回向一切智智。时天帝释。白言世尊。诸菩萨摩诃萨行世间布施波罗蜜多时。若于如来应正等觉及诸菩萨独觉声闻孤穷老病道行乞者而行布施。便作是念。我能施佛乃至乞者。是菩萨摩诃萨无方便善巧故。虽行布施波罗蜜多。而起高心不能回向一切智智。诸菩萨摩诃萨行世间净戒安忍精进静虑般若波罗蜜多时。便作是念。我能修行净戒乃至般若波罗蜜多。亦作是念。我能圆满净戒乃至般若波罗蜜多。是菩萨摩诃萨无方便善巧故。虽行净戒乃至般若波罗蜜多。而起高心不能回向一切智智。如是乃至诸菩萨摩诃萨修行一切智道相智一切相智时。若作是念。我能修行一切智道相智一切相智。亦作是念。我能圆满一切智道相智一切相智。是菩萨摩诃萨无方便善巧故。虽修行一切智道相智一切相智。而起高心不能回向一切智智。诸菩萨摩诃萨成熟有情严净佛土时。若作是念。我能成熟有情严净佛土余无此能。是菩萨摩诃萨无方便善巧故。虽成熟有情严净佛土。而起高心不能回向一切智智。世尊。如是菩萨摩诃萨众。依世间心修诸善法。无方便善巧故。我我所执扰乱心故。虽修般若波罗蜜多而未得故。不能调伏高心。亦不能回向一切智智。世尊。若菩萨摩诃萨行出世布施波罗蜜多时。善修般若波罗蜜多故。不得施者。不得受者。不得布施。是菩萨摩诃萨依止般若波罗蜜多。而行布施故能调伏高心。亦能回向一切智智。若菩萨摩诃萨行出世净戒乃至般若波罗蜜多时。善修般若波罗蜜多故。不得净戒乃至般若及一切法。是菩萨摩诃萨依止般若波罗蜜多。而行净戒乃至般若故。能调伏高心亦能回向一切智智。如是乃至若菩萨摩诃萨修行一切智道相智一切相智时。善修般若波罗蜜多故。不得一切智道相智一切相智及一切法。是菩萨摩诃萨依止般若波罗蜜多。而修一切智道相智一切相智故。能调伏高心亦能回向一切智智。若菩萨摩诃萨成熟有情严净佛土时。善修般若波罗蜜多故。不得成熟有情严净佛土及一切法。是菩萨摩诃萨依止般若波罗蜜多。而成熟有情严净佛土故。能调伏高心亦能回向一切智智。世尊。由此因缘我作是说。如是般若波罗蜜多甚奇希有。能调菩萨摩诃萨众令离高心。复能回向一切智智

尔时佛告天帝释言。憍尸迦。若善男子善女人等。能于般若波罗蜜多甚深经典。不离一切智智心。以无所得为方便。至心听闻受持读诵。精勤修学如理思惟。书写解说广令流布。是善男子善女人等。身心安乐不为一切灾横侵恼。若在军旅交战阵时。至心念诵如是般若波罗蜜多。于诸有情慈悲护念。不为刀杖之所伤杀。所对怨敌皆起慈心。设起恶心自然退败。是善男子善女人等。若在军旅刀箭所伤失命丧身终无是处。何以故。憍尸迦。是善男子善女人等。不离一切智智心。以无所得为方便。长夜修行甚深般若波罗蜜多。自能降伏贪嗔痴慢恶见随眠缠垢恶业种种刀杖。亦能除他贪嗔痴慢恶见随眠缠垢恶业诸刀杖故。复次憍尸迦。若善男子善女人等。能于般若波罗蜜多甚深经典。不离一切智智心。以无所得为方便。至心听闻受持读诵。精勤修学如理思惟。恭敬供养尊重赞叹。书写解说广令流布。是善男子善女人等。一切毒药蛊道鬼魅厌祷咒术皆不能害。水不能溺。火不能烧。刀杖恶兽怨贼恶神众邪魍魉不能伤害。何以故。憍尸迦。如是般若波罗蜜多是大神咒。如是般若波罗蜜多是大明咒。如是般若波罗蜜多是无上咒。如是般若波罗蜜多是无等等咒。如是般若波罗蜜多是一切咒王。最上最妙无能及者。具大威力能伏一切。不为一切之所降伏。是善男子善女人等。精勤修学如是咒王。不为自害。不为他害。不为俱害。何以故。憍尸迦。是善男子善女人等。学此般若波罗蜜多。了自他俱不可得故。憍尸迦。是善男子善女人等。学此般若波罗蜜多大咒王时。不得我乃至见者。不得色乃至识。如是乃至不得一切智道相智。一切相智。以于我等无所得故。不为自害。不为他害。不为俱害。憍尸迦。是善男子善女人等。学此般若波罗蜜多大咒王时。于我及法虽无所得。而证无上正等菩提。观诸有情心行差别。随宜为转无上法轮。令如说行得大饶益。何以故。憍尸迦。过去未来现在菩萨摩诃萨众。皆于如是甚深般若波罗蜜多大神咒王。精勤修学已当现证无上菩提。转妙法轮度无量众

复次憍尸迦。若善男子善女人等。于此般若波罗蜜多甚深经典。不离一切智智心。以无所得为方便。至心听闻受持读诵。精勤修学如理思惟。书写解说广令流布。是善男子善女人等。随所居止国土城邑。人及非人不为一切灾横疾疫之所伤害。何以故。憍尸迦。是善男子善女人等。随所住处。为此三千大千世界。及余十方无量无数无边世界所有四大王众天。乃至色究竟天。并诸龙神阿素洛等。常来守护恭敬供养尊重赞叹。不令般若波罗蜜多大神咒王有留难故。复次憍尸迦。若善男子善女人等。书此般若波罗蜜多大神咒王。置清净处恭敬供养尊重赞叹。虽不听闻受持读诵精勤修学如理思惟。亦不为他开示分别。而此住处国邑王都。人非人等不为一切灾横疾疫之所伤害。何以故。憍尸迦。如是般若波罗蜜多大神咒王随所住处。为此三千大千世界及余十方无量无数无边世界。所有四大王众天乃至色究竟天。并诸龙神阿素洛等。常来守护恭敬供养尊重赞叹。不令般若波罗蜜多大神咒王有留难故。憍尸迦。是善男子善女人等。但书般若波罗蜜多大神咒王。置清净处恭敬供养尊重赞叹。尚获如是现法胜利。况能听闻受持读诵。精勤修学如理思惟。及广为他开示分别。当知是辈功德无边。速证菩提饶益一切。复次憍尸迦。若善男子善女人等。怖畏怨家恶兽灾横厌祷疾疫毒药咒等。应书般若波罗蜜多大神咒王。随多少分香囊盛贮。置宝筒中恒随逐身供养恭敬尊重赞叹。诸怖畏事皆自销除。天龙鬼神常守护故。憍尸迦。譬如有人或傍生类。入菩提树院或至彼院边。人非人等不能伤害。何以故。憍尸迦。过去未来现在诸佛皆坐此处。证得无上正等菩提。得菩提已施诸有情无恐无怖无怨无害身心安乐。安立无量无数有情令住天人尊贵妙行。安立无量无数有情令住三乘安乐妙行。安立无量无数有情令现证得或预流果或一来果或不还果或阿罗汉果。安立无量无数有情令当证得独觉菩提。安立无量无数有情令修菩萨摩诃萨行。当得无上正等菩提。如是胜事皆由般若波罗蜜多威神之力。是故此处一切天龙阿素洛等。皆同守护恭敬供养尊重赞叹。当知般若波罗蜜多甚深经典。随所住处亦复如是。一切天龙阿素洛等常来守护恭敬供养尊重赞叹不令般若波罗蜜多有留难故。憍尸迦。如是般若波罗蜜多甚深经典随所在处。当知是处即真制多。一切有情皆应敬礼。当以种种上妙花鬘涂散等香衣服璎珞宝幢幡盖众妙珍奇伎乐灯明供养恭敬尊重赞叹

尔时天帝释白佛言。世尊。若善男子善女人等。书此般若波罗蜜多甚深经典。种种庄严恭敬供养尊重赞叹。复以种种上妙花鬘涂散等香衣服璎珞宝幢幡盖众妙珍奇伎乐灯明而为供养。有善男子善女人等。佛涅槃后起窣堵波。七宝严饰宝函盛贮佛设利罗安置其中。恭敬供养尊重赞叹。复以种种上妙花鬘涂散等香衣服璎珞宝幢幡盖众妙珍奇伎乐灯明而为供养。二所获福何者为多。佛告憍尸迦。我还问汝。当随意答。于意云何。如来所得一切智智及相好身。依何等法修学而得。天帝释言。如来所得一切智智及相好身。依此般若波罗蜜多甚深经典修学而得。佛告憍尸迦。如是如是如汝所说。我依般若波罗蜜多甚深经典修学故。得一切智智及相好身。何以故。憍尸迦。不学般若波罗蜜多甚深经典。能得无上正等菩提无有是处。憍尸迦。非但获得相好身故说名如来应正等觉。要由证得一切智智说名如来应正等觉。憍尸迦。如来所得一切智智。要由般若波罗蜜多为因故起。佛相好身但为依处。若不依止佛相好身。一切智智无由而起。是故般若波罗蜜多。正为因生一切智智。欲令此智现前相续故。复修集佛相好身。此相好身若非遍智所依处者。一切天龙阿素洛等不应竭诚供养恭敬。以相好身与佛遍智为所依止故。诸天龙神阿素洛等供养恭敬。由此缘故。我涅槃后诸天龙神人非人等。供养恭敬我设利罗。憍尸迦。若善男子善女人等。但于般若波罗蜜多甚深经典。恭敬供养尊重赞叹。则为供养一切智智及所依止佛相好身并涅槃后佛设利罗。何以故。憍尸迦。一切智智及相好身并设利罗。皆以般若波罗蜜多为根本故。憍尸迦。若善男子善女人等。但于佛身及设利罗。恭敬供养尊重赞叹。非为供养一切智智及此般若波罗蜜多。何以故。憍尸迦。佛身遗体非此般若波罗蜜多一切智智之根本故。憍尸迦。由此因缘。若善男子善女人等。欲供养佛若身若心及余功德。先当听闻受持读诵精勤修学如理思惟书写解说如是般若波罗蜜多甚深经典。复以种种上妙花鬘涂散等香衣服璎珞宝幢幡盖众妙珍奇伎乐灯明。供养恭敬尊重赞叹。以是故。憍尸迦。若善男子善女人等。书此般若波罗蜜多甚深经典。种种庄严恭敬供养尊重赞叹。复以种种上妙花鬘涂散等香衣服璎珞宝幢幡盖众妙珍奇伎乐灯明而为供养。有善男子善女人等。佛涅槃后起窣堵波。七宝严饰宝函盛贮佛设利罗。安置其中恭敬供养尊重赞叹。复以种种上妙花鬘涂散等香衣服璎珞宝幢幡盖众妙珍奇伎乐灯明而为供养。二所获福前者为多无量倍数。何以故。憍尸迦。如是般若波罗蜜多甚深经典。速能成办布施波罗蜜多乃至般若波罗蜜多。内空乃至无性自性空。真如乃至不思议界。断界乃至无为界。苦集灭道圣谛。四念住乃至八圣道支四静虑四无量四无色定。八解脱九次第定。空无相无愿解脱门。净观地乃至如来地。极喜地乃至法云地。五眼六神通。如来十力乃至十八佛不共法。无忘失法恒住舍性。一切陀罗尼门三摩地门。一切智道相智一切相智。成熟有情严净佛土。亦能成办诸菩萨摩诃萨族姓圆满色力圆满财宝圆满眷属圆满。亦能成办世间所有十善业道供养沙门父母师长施戒修等无量善法。亦能成办刹帝利大族婆罗门大族长者大族居士大族四大王众天乃至非想非非想处天。亦能成办预流一来不还阿罗汉果独觉菩提一切菩萨摩诃萨行诸佛无上正等菩提。亦能成办声闻独觉菩萨如来应正等觉。亦能成办不可思量不可宣说无上无上上无等无等等一切智智

时天帝释复白佛言。赡部洲人。于此般若波罗蜜多甚深经典。不恭敬供养尊重赞叹者。彼岂不知恭敬供养尊重赞叹如是般若波罗蜜多甚深经典获得种种功德胜利。佛告憍尸迦。我还问汝。随汝意答。于意云何赡部洲内有几许人成佛证净成法证净成僧证净。有几许人于佛无疑于法无疑于僧无疑。有几许人于佛究竟于法究竟于僧究竟。有几许人修十善业道。有几许人行施戒修。有几许人得三十七菩提分法。有几许人得三解脱门。有几许人得八解脱。有几许人得九次第定。有几许人得四无碍解。有几许人得六神通。有几许人永断三结得预流果。有几许人薄贪嗔痴得一来果。有几许人断五顺下分结得不还果。有几许人断五顺上分结得阿罗汉果。有几许人发心定趣独觉菩提。有几许人发心定趣诸佛无上正等菩提。天帝释言。赡部洲内有少分人成佛证净成法证净成僧证净。如是乃至有少分人发心定趣诸佛无上正等菩提。尔时佛告天帝释言。如是如是如汝所说。憍尸迦。赡部洲内极少分人成佛证净成法证净成僧证净。转少分人于佛无疑于法无疑于僧无疑如是乃至转少分人发心定趣诸佛无上正等菩提。转少分人既发心已精勤修习趣菩提行。转少分人精勤修习趣菩提行能不退转。证得无上正等菩提。何以故。憍尸迦。诸有情类流转生死。无量世来多不见佛不闻正法不亲近僧。多不修行十善业道及施戒修。不闻布施乃至般若波罗蜜多。不修布施乃至般若波罗蜜多。如是乃至不闻一切智道相智一切相智。不修一切智道相智一切相智。憍尸迦。由是因缘当知于此赡部洲内极少分人成佛证净成法证净成僧证净。转少分人于佛无疑于法无疑于僧无疑。如是乃至转少分人发心定趣诸佛无上正等菩提。转少分人既发心已。精勤修习趣菩提行。转少分人精勤修习。趣菩提行能不退转。证得无上正等菩提。复次憍尸迦。我今问汝。随汝意答。于意云何。置赡部洲所有人类。于此三千大千世界。几许有情供养恭敬父母师长。几许有情供养沙门婆罗门。几许有情布施持戒修诸福业。几许有情行十善业道。几许有情于诸欲中住厌患想无常想苦想无我想不净想厌食想一切世间不可乐想。几许有情修四静虑四无量四无色定。几许有情成佛证净成法证净成僧证净。如是乃至几许有情发心定趣诸佛无上正等菩提。几许有情既发心已精勤修习趣菩提行。几许有情练磨长养趣菩提心。几许有情方便善巧修行般若波罗蜜多。几许有情得住菩萨不退转地。几许有情疾证无上正等菩提。天帝释言。于此三千大千世界少分有情供养恭敬父母师长。如是乃至少分有情疾证无上正等菩提。佛告憍尸迦。如是如是如汝所说。憍尸迦。于此三千大千世界极少有情供养恭敬父母师长。转少有情供养恭敬沙门婆罗门。如是乃至转少有情得住菩萨不退转地。转少有情疾证无上正等菩提

复次憍尸迦。我以无障清净佛眼。遍观十方无边世界。虽有无量无数有情发菩提心修菩萨行。而由远离甚深般若波罗蜜多方便善巧。若一若二若三有情得住菩萨不退转地。多分退堕声闻独觉下意下行下劣地中。何以故。憍尸迦。诸佛无上正等菩提。功德无边甚难可证。恶慧懈怠下劣精进下劣胜解下劣有情不能得故。是故憍尸迦。若善男子善女人等。发菩提心修菩萨行。欲住菩萨不退转地。疾证无上正等菩提无留难者。应于般若波罗蜜多甚深经典数数听闻受持读诵精勤修学如理思惟。好请问师乐为他说复应书写。众宝庄严恭敬供养尊重赞叹。复以种种上妙花鬘涂散等香衣服璎珞宝幢幡盖众妙珍奇伎乐灯明而为供养。憍尸迦。是善男子善女人等。于余摄入甚深般若波罗蜜多诸胜善法。亦应听闻受持读诵精勤修学如理思惟。好请问师乐为他说复应书写供养恭敬。何谓摄入甚深般若波罗蜜多余胜善法。所谓布施乃至静虑波罗蜜多。内空乃至无性自性空。真如乃至不思议界。断界乃至无为界。苦集灭道圣谛。四念住乃至八圣道支。四静虑四无量四无色定。八解脱九次第定三解脱门。极喜地乃至法云地。五眼六神通。如来十力乃至十八佛不共法。无忘失法恒住舍性。陀罗尼门三摩地门。一切智道相智一切相智。若余无量无边佛法。是谓摄入甚深般若波罗蜜多余胜善法。憍尸迦。是善男子善女人等。于余随顺甚深般若波罗蜜多蕴处界等无量法门。亦应听闻受持读诵如理思惟。不应非毁令于无上正等菩提而作留难。何以故。憍尸迦。是善男子善女人等应作是念。如来昔住菩萨位时。常勤修学顺菩提法。所谓般若乃至布施波罗蜜多。如是乃至一切智道相智一切相智。及余无量无边佛法。并余随顺甚深般若波罗蜜多。蕴处界等无量法门。由斯证得所求无上正等菩提。我等今者为求无上正等菩提。亦应随学甚深般若波罗蜜多及余随顺诸胜善法。定是我等真实大师。我随彼学所愿当满。定是诸佛真实法印。一切如来应正等觉随彼学故。证得无上正等菩提。亦是一切声闻独觉真实法印。皆随彼学得至涅槃究竟彼岸。是故憍尸迦。诸善男子善女人等。若佛住世若涅槃后。应依般若波罗蜜多。广说乃至一切相智。及余无量无边佛法。蕴界处等无量法门常勤修学。何以故。憍尸迦。如是般若波罗蜜多。广说乃至一切相智。及余无量无边佛法。蕴界处等无量法门。是诸声闻缘觉菩萨及余天人阿素洛等。利益安乐所依处故


大般若波罗蜜多经卷第五百一
大般若波罗蜜多经卷第五百二

　　　　三藏法师玄奘奉　诏译


　　第三分现窣堵波品第五之三

尔时天帝释白佛言。世尊。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵。精勤修学如理思惟。广为有情宣说流布。或有书写众宝严饰。复持种种上妙华鬘涂散等香衣服璎珞宝幢幡盖众妙珍奇伎乐灯明。经须臾顷供养恭敬尊重赞叹。是善男子善女人等。由此因缘得几许福。佛告憍尸迦。我还问汝。当随意答。有善男子善女人等。于诸如来般涅槃后。为供养佛设利罗故。以妙七宝起窣堵波。种种珍奇间杂严饰。其量高大一逾缮那。广减高半。复持种种天妙花鬘涂散等香衣服璎珞宝幢幡盖众妙珍奇伎乐灯明。尽其形寿供养恭敬尊重赞叹。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。彼善男子善女人等所获福聚。甚多于此无量无边。复次憍尸迦。置此一事。有善男子善女人等。于诸如来般涅槃后。为供养佛设利罗故。以妙七宝起窣堵波。种种珍奇间杂严饰。其量高大一逾缮那。广减高半。如是充满一赡部洲。或四大洲。或小千界。或中千界。或复三千大千世界。皆持种种天妙花鬘乃至灯明。尽其形寿供养恭敬尊重赞叹。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。彼善男子善女人等。所获福聚甚多于此无量无边。复次憍尸迦。置一三千大千世界。假使三千大千世界诸有情类。各于如来般涅槃后。为供养佛设利罗故。以妙七宝起窣堵波。种种珍奇间杂严饰。其量高大一逾缮那。广减高半。各满三千大千世界中无空隙。皆持种种天妙花鬘乃至灯明。尽其形寿供养恭敬尊重赞叹。于意云何。如是三千大千世界诸有情类。由此因缘得福多不。天帝释言。甚多世尊。甚多善逝。佛告憍尸迦。彼善男子善女人等。所获福聚甚多于此无量无边。时天帝释便白佛言。如是世尊。如是善逝。若善男子善女人等。供养恭敬尊重赞叹甚深般若波罗蜜多。当知则为供养恭敬尊重赞叹过去未来现在诸佛世尊。假使十方各如殑伽沙等世界一切有情。各于如来般涅槃后。为供养佛设利罗故。以妙七宝起窣堵波。种种珍奇间杂严饰。其量高大一逾缮那。广减高半。各满十方殑伽沙等诸佛世界中无空隙。各持种种天妙花鬘乃至灯明。或经一劫或一劫余。供养恭敬尊重赞叹。世尊。是诸有情由此因缘得福多不。佛言甚多。天帝释言。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵。精勤修学如理思惟。广为有情宣说流布。或有书写众宝严饰。复持种种上妙花鬘乃至灯明。经须臾顷供养恭敬尊重赞叹。是善男子善女人等。由此因缘所获福聚甚多于彼无量无边。不可思议不可称计。何以故。世尊。由此般若波罗蜜多能总摄藏一切善法。所谓十善业道。若四静虑四无量四无色定。若三十七菩提分法。若三解脱门。若八解脱九次第定。若五眼六神通。若布施波罗蜜多乃至般若波罗蜜多。若内空乃至无性自性空。若真如乃至不思议界。若断界乃至无为界。若四圣谛观。若十二缘起观。若净观地乃至如来地。若极喜地乃至法云地。若一切陀罗尼门三摩地门。若如来十力乃至十八佛不共法。若无忘失法恒住舍性。若一切智道相智一切相智。若余无量无边佛法。皆摄入此甚深般若波罗蜜多。世尊。如是般若波罗蜜多。是诸如来真实法印。亦是一切声闻独觉真实法印。一切如来应正等觉于此中学。已正当证无上菩提。一切声闻及诸独觉于此中学。已正当至涅槃彼岸。由此因缘。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵。精勤修学如理思惟。广为有情宣说流布。或有书写众宝严饰。复持种种上妙花鬘乃至灯明。供养恭敬尊重赞叹。所获福聚无量无边。不可思议不可称计。诸余福聚皆不能及

　　第三分称扬功德品第六之一

尔时佛告天帝释言。如是如是如汝所说。憍尸迦。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵。精勤修学如理思惟。广为有情宣说流布。或有书写众宝严饰。复持种种上妙花鬘乃至灯明供养恭敬尊重赞叹。所获福聚无量无边。不可思议不可称计。何以故。憍尸迦。由此般若波罗蜜多。普能成办一切如来应正等觉一切智道相智一切相智。亦能成办布施等五波罗蜜多。亦能成办内空乃至无性自性空。亦能成办真如乃至不思议界。亦能成办断界乃至无为界。亦能成办苦集灭道圣谛。亦能成办三十七种菩提分法。亦能成办四静虑四无量四无色定。亦能成办八解脱九次第定。亦能成办三解脱门。亦能成办净观地乃至如来地。亦能成办极喜地乃至法云地。亦能成办五眼六神通。亦能成办如来十力乃至十八佛不共法。亦能成办无忘失法恒住舍性。亦能成办陀罗尼门三摩地门。亦能成办成熟有情严净佛土。亦能成办声闻独觉及无上乘。亦能成办诸佛无上正等菩提。是故憍尸迦。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵。精勤修学如理思惟。广为有情宣说流布。或有书写众宝严饰。复持种种上妙花鬘乃至灯明。供养恭敬尊重赞叹。以前所造窣堵波福。比此福聚百分不及一。千分不及一。乃至邬波尼杀昙分亦不及一。何以故。憍尸迦。若此般若波罗蜜多甚深经典。在赡部洲人中住者。即此世间佛法僧宝常不灭没。由此因缘。世间常有十善业道。若四静虑四无量四无色定。若布施波罗蜜多乃至般若波罗蜜多。如是乃至若一切智道相智一切相智。若刹帝利大族婆罗门大族长者大族居士大族。若四大王众天乃至非想非非想处天。若声闻独觉无上大乘。若预流果乃至独觉菩提。若菩萨摩诃萨成熟有情严净佛土。修诸菩萨摩诃萨行。若诸如来应正等觉证得无上正等菩提。转妙法轮度有情类。如是胜事常不灭没

尔时于此三千大千堪忍世界。所有四大王众天。乃至色究竟天。同声共白天帝释言。大仙。于此甚深般若波罗蜜多。常应听闻受持读诵。精勤修学如理思惟。供养恭敬尊重赞叹。所以者何。若能于此甚深般若波罗蜜多。至心听闻受持读诵。精勤修学如理思惟。供养恭敬尊重赞叹。则令一切恶法损减善法增益。亦令一切天众增益诸阿素洛朋党损减。亦令一切佛法僧眼常不损坏。亦令一切佛法僧种常不断绝。大仙当知。由三宝种不断绝故。世间便有布施净戒安忍精进静虑般若波罗蜜多。亦有内空乃至无性自性空。广说乃至亦有一切智道相智一切相智。亦有预流果乃至独觉菩提。亦有菩萨摩诃萨行诸佛无上正等菩提。亦有声闻独觉菩萨及诸如来应正等觉。是故大仙。常应于此甚深般若波罗蜜多。至心听闻受持读诵。精勤修学如理思惟。供养恭敬尊重赞叹。尔时佛告天帝释言。憍尸迦。汝应于此甚深般若波罗蜜多。至心听闻受持读诵。精勤修学如理思惟。供养恭敬尊重赞叹。所以者何。若阿素洛及恶朋党。起如是念。我等当与诸天战诤。尔时汝等诸天眷属。应各至诚诵念如是甚深般若波罗蜜多。供养恭敬尊重赞叹。时阿素洛及彼朋党。所起恶心即皆自灭。若诸天子或诸天女五衰相现。其心惊惶怖畏殒没堕诸恶趣。尔时汝等诸天眷属应住其前至诚诵念甚深般若波罗蜜多。时彼天子或彼天女。闻此般若波罗蜜多善根力故。于此般若波罗蜜多生净信故。五衰相没身心安隐。设有命终还生本处。受天富乐倍胜于前。所以者何。闻信般若波罗蜜多福力大故。憍尸迦。若善男子善女人等。或诸天子及诸天女。甚深般若波罗蜜多。一经其耳善根力故。定得无上正等菩提。所以者何。三世诸佛及诸弟子。皆学如是甚深般若波罗蜜多。已正当证所求无上正等菩提入无余依般涅槃界。何以故。憍尸迦。甚深般若波罗蜜多普摄一切菩提分法。若声闻法。若独觉法。若菩萨法。若如来法。皆具摄故。时天帝释即白佛言。甚深般若波罗蜜多是大神咒。是大明咒。是无上咒。是无等等咒。是一切咒王。最尊最胜最上最妙。能伏一切。不为一切之所降伏。所以者何。甚深般若波罗蜜多能灭一切恶不善法。能满一切殊胜善法。尔时佛告天帝释言。如是如是。如汝所说。所以者何。三世诸佛皆依如是甚深般若波罗蜜多。大神咒王。证得无上正等菩提。转妙法轮度有情众。何以故。憍尸迦。依深般若波罗蜜多。世间便有十善业道。若施戒修。若四静虑四无量四无色定。若布施波罗蜜多乃至般若波罗蜜多。广说乃至若一切智道相智一切相智。若预流果乃至独觉菩提。若诸菩萨摩诃萨行。若佛无上正等菩提。复次憍尸迦。依深般若波罗蜜多有菩萨摩诃萨。依菩萨摩诃萨有十善业道。广说乃至有佛无上正等菩提。亦有声闻独觉菩提及正等觉出现世间。譬如依因满月轮故。药星山海皆得增盛。如是依因诸菩萨故。十善业道广说乃至诸佛无上正等菩提。功德药物皆得增盛。一切人天声闻独觉。有学无学贤圣星辰亦得增盛。一切菩萨及诸如来应正等觉诸山大海亦得增盛。若诸如来应正等觉未出世时。唯有菩萨摩诃萨众。具大方便善巧力故。为诸有情无到宣说世出世法。所以者何。世间所有人乘天乘。若声闻乘若独觉乘。若无上乘。皆从菩萨摩诃萨众方便善巧而得成办。菩萨所有方便善巧皆由般若波罗蜜多而得成办。诸菩萨摩诃萨成就方便善巧力故。能满布施波罗蜜多乃至般若波罗蜜多。广说乃至能满一切智道相智一切相智。能得三十二大士相八十随好。不堕声闻独觉等地。成熟有情严净佛土。摄受菩萨。寿量圆满。众具圆满。净土圆满。种姓圆满。色力圆满。乃至证得一切智智。复次憍尸迦。若善男子善女人等。于此般若波罗蜜多甚深经典。至心听闻受持读诵。精勤修学如理思惟。书写解说广令流布。当得成就现在未来世出世间功德胜利。时天帝释即白佛言。是善男子善女人等。云何成就现在未来世出世间功德胜利。佛告憍尸迦。是善男子善女人等。现在不为一切毒药厌祷咒术之所伤害。火不能烧。水不能溺。诸刀杖等亦不能害。乃至不为四百四病之所夭殁。唯除先世定业异熟现世应受。憍尸迦。是善男子善女人等。若遭官事怨贼逼迫。至心诵念甚深般若波罗蜜多。若至其所终不为彼谴罚加害。何以故。憍尸迦。甚深般若波罗蜜多威德势力法令尔故。憍尸迦。是善男子善女人等。若有欲至国王王子大臣等处。至心诵念甚深般若波罗蜜多。必为王等欢喜问讯恭敬供养。何以故。憍尸迦。是善男子善女人等。常于有情不离慈悲喜舍心故。憍尸迦。是善男子善女人等。当得成就诸如是等所有现在功德胜利。憍尸迦。是善男子善女人等。随所生处常不远离十善业道。若施戒修。若四静虑四无量四无色定。若六波罗蜜多。广说乃至若一切智道相智一切相智。若三十二大士相八十随好。不堕地狱傍生鬼界。除乘愿力往彼受生与诸有情作饶益事。随所生处常具诸根。形貌端严支分无缺。永不生在贫穷下贱工商杂类屠脍渔猎盗贼狱吏旃荼罗家补羯娑家戍达罗等诸鄙秽族。多生有佛严净土中莲花化生。不造众恶常不远离迅疾神通。随心所欲游诸佛土。亲近供养诸佛世尊。成熟有情严净佛土。听闻正法如说修行。渐次证得一切智智。憍尸迦。是善男子善女人等。当得成就诸如是等所有未来功德胜利。是故憍尸迦。若善男子善女人等。欲得如是现在未来世出世间功德胜利。乃至无上正等菩提常不离者。应于如是甚深般若波罗蜜多。不离一切智智心。以无所得为方便。至心听闻受持读诵。精勤修学如理思惟书写解说广令流布。复持种种上妙花鬘涂散等香衣服璎珞宝幢幡盖众妙珍奇伎乐灯明。供养恭敬尊重赞叹无得暂舍尔时众多外道梵志。欲求佛过来诣佛所。时天帝释见已念言。今此众多外道梵志。来趣法会伺求佛短。将非般若留难事耶。我当诵念从佛所受甚深般若波罗蜜多。令彼邪徒复道而去。念已便诵甚深般若波罗蜜多。于是众多外道梵志。遥申敬礼右绕世尊。复道而去。时舍利子见已念言。彼有何缘适来还去。佛知其意告舍利子。彼外道等来求我失。由天帝释诵念般若波罗蜜多令彼还去。舍利子。我都不见彼外道等有少白法。唯怀恶心为求我过来至我所。舍利子。我都不见一切世间有诸天魔及外道等有情之类。说般若时怀悖恶心来求得便。何以故。舍利子。由此三千大千世界一切天众。若诸声闻独觉菩萨佛。及一切具大威力龙神药叉阿素洛等。皆共守护甚深般若波罗蜜多。不令邪徒为作留难。何以故。舍利子。是诸天等皆依般若波罗蜜多威力生故。又舍利子。十方各如殑伽沙界一切如来应正等觉。声闻独觉菩萨。诸天龙神药叉阿素洛等。皆共守护甚深般若波罗蜜多。不令邪徒为作留难。何以故。舍利子。彼如来等皆依般若波罗蜜多威力生故。尔时恶魔窃作是念。今佛四众前后围绕。欲色界天皆来集会。宣说般若波罗蜜多。此中定有诸大菩萨。亲于佛前受菩提记。当得无上正等菩提。转妙法轮空我境界。我当往至破坏其眼。作是念已。化作四军奋威勇锐。来诣佛所。时天帝释见已念言。将非恶魔化作斯事欲来恼佛并与般若波罗蜜多而作留难。何以故。如是四军严饰殊丽。摩揭陀国影坚大王四种胜军所不能及。憍萨罗国胜军大王四种胜军亦不能及。劫比罗国释种大王四种胜军亦不能及。吠舍离国栗呫毗王四种胜军亦不能及。吉祥茅国诸力士王四种胜军亦不能及。由斯观察。如是四军定是恶魔之所化作。恶魔长夜伺求佛短。坏诸有情所修胜事。我当诵念从佛所受甚深般若波罗蜜多。令彼恶魔复道而去。时天帝释念已便诵甚深般若波罗蜜多。于是恶魔复道而去。甚深般若波罗蜜多大神咒王力所逼故

尔时会中所有四大王众天。乃至色究竟天。俱时化作诸妙天花及香鬘等种种供具。踊身空中而散佛上。合掌恭敬同白佛言。愿此般若波罗蜜多。在赡部洲人中久住。所以者何。乃至般若波罗蜜多。在赡部洲人间流布。当知是处佛法僧宝常不灭没。于此三千大千世界乃至十方无量无数无边佛国亦复如是。由是因缘。诸菩萨摩诃萨所修胜行亦可了知。随诸方域有善男子善女人等。以净信心书持般若波罗蜜多供养恭敬。当知是处有妙光明。除灭闇冥生诸胜福。尔时佛告诸天众言。如是如是。如汝所说。乃至般若波罗蜜多。在赡部洲人间流布。当知是处佛法僧宝常不灭没。广说乃至随诸方域。有善男子善女人等。以净信心书持般若波罗蜜多供养恭敬。当知是处有妙光明。除灭闇冥生诸胜福。时诸天众复各化作诸妙天花及香鬘等。而散佛上重白佛言。若善男子善女人等。能于般若波罗蜜多。至心听闻受持读诵精勤修学如理思惟书写解说广令流布。一切恶魔及彼眷属不能得便。我等天众亦常随逐。勤加守护令无损恼。所以者何。我等天众尊重法故。敬彼如佛或如世尊所重弟子。时天帝释复白佛言。是善男子善女人等。非少善根能办此事。定于先世无量佛所。多集善根多发正愿。多供养佛。多事善友。乃能于此甚深般若波罗蜜多。至心听闻受持读诵精勤修学如理思惟书写解说广令流布。世尊。若善男子善女人等。欲得诸佛一切智智。当学般若波罗蜜多。欲得般若波罗蜜多。当学诸佛一切智智。何以故。诸佛所得一切智智。皆从般若波罗蜜多而得起故。一切般若波罗蜜多皆从诸佛一切智智而得起故。所以者何。诸佛所得一切智智不异般若波罗蜜多。一切般若波罗蜜多不异诸佛一切智智。诸佛所得一切智智与此般若波罗蜜多。当知无二亦无二分。尔时佛告天帝释言。如是如是。如汝所说。是故般若波罗蜜多功德威神甚奇希有

尔时具寿庆喜白佛言。世尊。何缘如来应正等觉不广称赞布施等五波罗蜜多广说乃至一切相智名字功德。但广称赞第六般若波罗蜜多名字功德。佛告庆喜。第六般若波罗蜜多。能与前五波罗蜜多广说乃至一切相智为尊为导故。我但广称赞般若波罗蜜多名字功德。复次庆喜。于意云何。若不回向一切智智。而修布施广说乃至一切相智。名真修布施波罗蜜多乃至一切相智不。庆喜答言。不也世尊。不也善逝。佛告庆喜。要由回向一切智智。而修布施广说乃至一切相智。乃可名为真修布施波罗蜜多广说乃至一切相智。是故我说。第六般若波罗蜜多能与前五波罗蜜多广说乃至一切相智为尊为导故。我但广称赞般若波罗蜜多名字功德。尔时庆喜复白佛言。云何回向一切智智。而修布施波罗蜜多广说乃至一切相智。佛告庆喜。以无二为方便。无生为方便。无所得为方便。回向一切智智。应修布施波罗蜜多广说乃至一切相智。具寿庆喜复白佛言。以何无二为方便。无生为方便。无所得为方便。回向一切智智。应修布施波罗蜜多广说乃至一切相智。佛告庆喜。以色乃至一切相智无二为方便。无生为方便。无所得为方便。回向一切智智。应修布施波罗蜜多广说乃至一切相智。尔时庆喜复白佛言。云何以色乃至一切相智无二为方便。无生为方便。无所得为方便。回向一切智智。应修布施波罗蜜多广说乃至一切相智。佛告庆喜。色色性空。乃至一切相智一切相智性空。何以故。以色乃至一切相智性空。与布施波罗蜜多广说乃至一切相智。皆无二无二分故。庆喜当知。由般若波罗蜜多故能回向一切智智。由回向一切智智故能令布施波罗蜜多广说乃至一切相智究竟圆满。是故般若波罗蜜多。于布施等波罗蜜多广说乃至一切相智为尊为导故。我但广称赞般若波罗蜜多。庆喜当知。譬如大地以种散中。众缘和合便得生长。应知大地与种生长为所依止。为能建立。如是般若波罗蜜多及所回向一切智智。与布施等波罗蜜多广说乃至一切相智为所依止。为能建立。令得生长故。此般若波罗蜜多于布施等波罗蜜多广说乃至一切相智为尊为导故。我但广称赞般若波罗蜜多

尔时天帝释白佛言。世尊。今者如来应正等觉。于此般若波罗蜜多功德胜利说犹未尽。所以者何。我从世尊所受般若波罗蜜多功德胜利。甚深甚广量无边际。诸善男子善女人等。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明而为供养。所获功德亦无边际。若善男子善女人等。于此般若波罗蜜多甚深经典。至心听闻受持读诵精勤修学如理思惟书写解说广令流布。则为摄受一切佛法。由此因缘世间便有十善业道。若施戒修。若四静虑四无量四无色定。若六波罗蜜多乃至一切相智。若预流果乃至无上正等菩提。若刹帝利大族乃至居士大族。若四大王众天乃至非想非非想处天。若余世间一切胜事无不出现。尔时佛告天帝释言。憍尸迦。我不说此甚深般若波罗蜜多。但有前说功德胜利。何以故。憍尸迦。甚深般若波罗蜜多。具足无边功德胜利。分别演说不可尽故。憍尸迦。我亦不说。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明而为供养。诸善男子善女人等。但有前说功德胜利。何以故。憍尸迦。若善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明而为供养。是善男子善女人等。成就无量殊胜戒蕴定蕴慧蕴解脱蕴解脱智见蕴。憍尸迦。是善男子善女人等当知如佛。何以故。受持过去未来现在一切如来应正等觉无上道故。决定趣向佛菩提故。利益安乐一切有情无穷尽故。超诸声闻独觉地故。憍尸迦。声闻独觉所有戒蕴定蕴慧蕴解脱蕴解脱智见蕴。比此善男子善女人等所有戒蕴定蕴慧蕴解脱蕴解脱智见蕴。百分不及一。千分不及一。乃至邬波尼杀昙分亦不及一。何以故。憍尸迦。是善男子善女人等。超过一切声闻独觉下劣心想。于诸声闻独觉乘法终不称赞。于一切法无所不知。谓能正知无所有故。憍尸迦。是善男子善女人等。不离一切智智心。以无所得为方便。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙华鬘乃至灯明。供养恭敬尊重赞叹。我说获得现在未来无量无边功德胜利。时天帝释即白佛言。我等诸天常随守护是善男子善女人等。不令一切人非人等种种恶缘之所损害。尔时佛告天帝释言。若善男子善女人等。以应一切智智心。用无所得为方便。于此般若波罗蜜多甚深经典受持读诵。时有无量百千天子。为听法故皆来集会。欢喜踊跃敬受如是甚深般若波罗蜜多。憍尸迦。若善男子善女人等。以应一切智智心。用无所得为方便。宣说如是甚深般若波罗蜜多相应之法。时有无量诸天子等皆来集会。以天威力令说法师增益辩才宣扬无尽。憍尸迦。若善男子善女人等。以应一切智智心。用无所得为方便。宣说如是甚深般若波罗蜜多时。有无量诸天子等。敬重法故皆来集会。以天威力令说法师辩才无滞。设有障难不能遮断。憍尸迦。诸善男子善女人等。以应一切智智心。用无所得为方便。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明而为供养。于现在世当获无边功德胜利。魔及魔军不能恼害。复次憍尸迦。若善男子善女人等于四众中宣说般若波罗蜜多心无怯怖。不为一切论难所伏。所以者何。彼由如是甚深般若波罗蜜多大神咒王所护持故。又此般若波罗蜜多秘密藏中。具广分别一切法故。谓善法非善法。有记法无记法。有漏法无漏法。有为法无为法。世间法出世间法。共法不共法。声闻法独觉法。菩萨法如来法。诸如是等无量无边差别法门皆入此摄。又由如是诸善男子善女人等。善住内空乃至无性自性空。都不见有能论难者。亦不见有所论难者。亦不见有所说般若波罗蜜多。以是故。憍尸迦。此善男子善女人等。由深般若波罗蜜多大神咒王所护持故。不为一切异学论难之所屈伏。复次憍尸迦。若善男子善女人等。于此般若波罗蜜多甚深经典。至心听闻受持读诵。精勤修学如理思惟。书写解说广令流布。是善男子善女人等。心常不惊不恐不怖。心不沉没亦不忧悔。所以者何。是善男子善女人等。不见有法可令惊恐乃至忧悔。憍尸迦。若善男子善女人辈。欲得此等现在无边功德胜利。当于般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明。供养恭敬尊重赞叹无得暂舍。复次憍尸迦。若善男子善女人等。以应一切智智心。用无所得为方便。能于般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明。供养恭敬尊重赞叹。是善男子善女人等。恒为父母师长亲友国王大臣及诸沙门婆罗门等之所敬爱。亦为十方无边世界诸佛菩萨独觉声闻之所护念。复为世间诸天魔梵人及非人阿素洛等之所守卫。是善男子善女人等。成就最胜无断辩才。于一切时能修布施乃至般若波罗蜜多广说乃至一切相智。成熟有情严净佛土常无懈废。是善男子善女人等。成就菩萨殊胜神通。游诸佛土自在无碍。是善男子善女人等。不为一切外道异论之所降伏。而能降伏外道异论。憍尸迦。若善男子善女人等。欲得如是现在未来无断无尽功德胜利。应于般若波罗蜜多甚深经典。以应一切智智心。用无所得为方便。至心听闻受持读诵。精勤修学如理思惟。书写解说广令流布。复持种种上妙花鬘乃至灯明。供养恭敬尊重赞叹

复次憍尸迦。若善男子善女人等。书写如是甚深般若波罗蜜多。种种庄严置清净处。供养恭敬尊重赞叹。时此三千大千国土。及余十方无边世界所有四大王众天乃至广果天。已发无上菩提心者。常来是处观礼读诵如是般若波罗蜜多。供养恭敬尊重赞叹。右绕礼拜合掌而去。所有净居天亦常来此。观礼读诵供养恭敬尊重赞叹。右绕礼拜合掌而去。有大威德诸龙药叉。广说乃至人非人等亦常来此。观礼读诵供养恭敬尊重赞叹。右绕礼拜合掌而去。憍尸迦。是善男子善女人等。应作是念。今此三千大千国土。及余十方无边世界一切天龙。广说乃至人非人等常来至此。观礼读诵我所书写甚深般若波罗蜜多。供养恭敬尊重赞叹。右绕礼拜合掌而去。此我则为已设法施。作是念已欢喜踊跃。令所获福倍复增长。憍尸迦。是善男子善女人等。由此三千大千国土及余十方无边世界天龙药叉阿素洛等常随拥护。不为一切人非人等之所恼害。唯除宿世定恶业因现在应熟。或转重恶现世轻受。憍尸迦。是善男子善女人等。由此般若波罗蜜多甚深经典大威神力。获如是等现世种种功德胜利。谓诸天等已发无上菩提心者。或依佛法已得殊胜利乐事者。敬重法故常随守护增其势力。何以故。憍尸迦。是善男子善女人等。已发无上正等觉心。恒为救拔诸有情故。恒为成熟诸有情故。恒为不舍诸有情故。恒为利乐诸有情故。彼诸天等亦复如是。由此因缘常来拥护。令诸灾横不能侵恼


大般若波罗蜜多经卷第五百二
大般若波罗蜜多经卷第五百三

　　　　三藏法师玄奘奉　诏译


　　第三分称扬功德品第六之二

尔时天帝释白佛言。世尊。是善男子善女人等。以何验知。有此三千大千国土及余十方无边世界天龙药叉阿素洛等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。尔时佛告天帝释言。是善男子善女人等。若见般若波罗蜜多甚深经典所在之处有妙光明。或闻其处异香氛郁。或复闻有微细乐音。当知尔时有大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。复次憍尸迦。是善男子善女人等。修鲜净行严丽其处。至心供养甚深般若波罗蜜多。当知尔时有大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。憍尸迦。随有如是具大神力威德炽盛诸天龙等来至其处。此中所有恶鬼邪神。惊怖退散无敢住者。由此因缘。是善男子善女人等。心便广大起净胜解。所修善业倍复增明。诸有所为皆无障碍。以是故。憍尸迦。甚深般若波罗蜜多随所在处。应当周匝除去粪秽。扫拭涂治香水散洒。敷设宝座而安置之。烧香散花张施幰盖。宝幢幡铎间饰其中。众妙珍奇金银宝器。衣服璎珞伎乐灯明。种种杂彩庄严其处。若能如是供养般若波罗蜜多甚深经典。便有无量具大神力威德炽盛诸天龙等来至其处。观礼读诵彼所书持甚深般若波罗蜜多。供养恭敬尊重赞叹。合掌右绕欢喜护念。复次憍尸迦。是善男子善女人等。若能如是供养恭敬尊重赞叹甚深般若波罗蜜多。决定当得身心无倦。身心安乐。身心调柔。身心轻利。系心般若波罗蜜多。夜寝息时无诸恶梦唯得善梦。谓见如来应正等觉。身真金色相好庄严。放大光明普照一切。声闻菩萨前后围绕身处众中。闻佛为说布施净戒安忍精进静虑般若波罗蜜多乃至无上正等菩提相应之法。复闻分别布施净戒安忍精进静虑般若波罗蜜多乃至无上正等菩提相应之义。或于梦中见菩提树。其量高广众宝庄严。有菩萨摩诃萨往诣其下结跏趺坐。证得无上正等菩提。转妙法轮度有情众。或于梦中见有无量百千俱胝那庾多数大菩萨众。论议决择种种法义。谓应如是成熟有情严净佛土。修菩萨行降伏魔军。断烦恼习趣证无上正等菩提。或复梦中见十方界各有无量百千俱胝那庾多佛亦闻其声。谓某世界有某如来应正等觉。若干百千俱胝那庾多菩萨摩诃萨声闻弟子。恭敬围绕说如是法。或复梦中见十方界各有无量百千俱胝那庾多佛入般涅槃。彼一一佛般涅槃后。各有施主为供养佛设利罗故。以妙七宝各起无量百千俱胝那庾多数大窣堵波。复于一一窣堵波所。各以无量上妙花鬘涂散等香衣服璎珞宝幢幡盖众妙珍奇伎乐灯明。经无量劫供养恭敬尊重赞叹。憍尸迦。是善男子善女人等。见如是类诸善梦相。若睡若觉身心安乐。诸天神等益其精气。令彼自觉身体轻便。由此因缘。不多贪著饮食医药衣服卧具。于四供养其心轻微。如瑜伽师入胜妙定。由彼定力滋润身心。从定出已虽遇美膳。而心轻微此亦如是。何以故。憍尸迦。是善男子善女人等由此三千大千国土及余十方无边世界一切如来应正等觉。声闻菩萨天龙药叉阿素洛等具大神力胜威德者。慈悲护念以妙精气冥注身心。令其志勇体充盛故。憍尸迦。若善男子善女人等。欲得如是现在种种功德胜利。应发一切智智心。以无所得为方便。于此般若波罗蜜多甚深经典。至心听闻受持读诵精勤修学如理思惟书写解说广令流布。憍尸迦。若善男子善女人等。虽于般若波罗蜜多甚深经典。不能听闻受持读诵精勤修学如理思惟广为有情宣说流布。而但书写众宝严饰。复持无量上妙花鬘乃至灯明。供养恭敬尊重赞叹。亦得如前所说种种功德胜利。何以故。憍尸迦。是善男子善女人等。能广利乐无量无边诸有情故。复次憍尸迦。若善男子善女人等。以应一切智智心用无所得为方便。于此般若波罗蜜多甚深经典。至心听闻受持读诵精勤修学如理思惟书写解说广令流布。复持种种上妙花鬘乃至灯明而为供养。是善男子善女人等。所获福聚无量无边。胜余有情尽其形寿。以无量种上妙饮食衣服卧具医药资缘。供养十方一切世界诸佛菩萨及声闻众。亦胜十方佛及弟子般涅槃后有为供养设利罗故。以妙七宝起窣堵波高广严丽。复以无量天妙花鬘乃至灯明。尽其形寿供养恭敬尊重赞叹。何以故。憍尸迦。十方诸佛及弟子众。皆因如是甚深般若波罗蜜多而生长故

　　第三分佛设利罗品第七

尔时佛告天帝释言。憍尸迦。假使充满此赡部洲佛设利罗以为一分。有书般若波罗蜜多甚深经典复为一分。此二分中汝取何者。天帝释言。我意宁取甚深般若波罗蜜多。所以者何。我于诸佛设利罗所。非不信乐供养恭敬尊重赞叹。然诸佛身及设利罗。皆因般若波罗蜜多甚深经典而出生故。皆由般若波罗蜜多功德势力所熏修故。乃为一切世间天人阿素洛等供养恭敬尊重赞叹。时舍利子谓帝释言。憍尸迦。甚深般若波罗蜜多。无色无见无对一相。所谓无相。无相之法既不可取。汝云何取。何以故。憍尸迦。甚深般若波罗蜜多。无取无舍。无增无减。无聚无散。无益无损。无染无净。不与诸佛菩萨独觉声闻之法。不弃愚夫异生之法。不与无为界。不弃有为界。不与诸空。不弃诸有。不与波罗蜜多乃至一切相智。不弃一切杂染之法。尔时天帝释报舍利子言。如是如是。诚如所说。大德。若如实知甚深般若波罗蜜多。无色无见无对一相。所谓无相无取无舍。乃至不与一切相智。不弃一切杂染之法。是为真取甚深般若波罗蜜多。亦真修行甚深般若波罗蜜多。所以者何。般若静虑精进安忍净戒布施波罗蜜多。不随二行。无二相故。尔时佛赞天帝释言。善哉善哉。如汝所说。甚深般若波罗蜜多乃至布施波罗蜜多不随二行。无二相故。憍尸迦。诸有欲令甚深般若波罗蜜多乃至布施波罗蜜多有二相者。则为欲令真如乃至不思议界亦有二相。何以故。憍尸迦。甚深般若波罗蜜多乃至布施波罗蜜多。与真如乃至不思议界。皆无二无二分故。时天帝释复白佛言。甚深般若波罗蜜多。世间天人阿素洛等。皆应至诚礼拜右绕供养恭敬尊重赞叹。所以者何。一切菩萨摩诃萨众。皆于般若波罗蜜多。精勤修学证得无上正等菩提。世尊。如我坐在三十三天善法殿中天帝座上。为诸天众宣说正法时。有无量诸天子等。来至我所听我所说。供养恭敬尊重赞叹。右绕礼拜合掌而去。我若不在彼法座时。诸天子等亦来其处。虽不见我。如我在时恭敬供养。咸言此处是天帝释为诸天等说法之座。我等皆应如天主在。供养右绕礼拜而去。世尊。如是般若波罗蜜多若有书写受持读诵广为有情宣说流布。当知是处恒有此土并余十方无边世界无量无数天龙药叉阿素洛等皆来集会。设无说者敬重法故。亦于是处供养恭敬尊重赞叹礼拜而去。何以故。一切如来应正等觉及诸菩萨摩诃萨众独觉声闻。一切有情所有乐具。皆依般若波罗蜜多而得有故。佛设利罗亦由般若波罗蜜多功德熏修受供养故。世尊。甚深般若波罗蜜多。与诸菩萨摩诃萨行及所证得一切智智。为因为缘为所依止为能引发。是故我说。假使充满此赡部洲佛设利罗以为一分。有书般若波罗蜜多甚深经典复为一分。此二分中我意宁取甚深般若波罗蜜多。世尊。我若于此甚深般若波罗蜜多。受持读诵正忆念时。心契法故都不见有诸怖畏相。所以者何。甚深般若波罗蜜多。无相无状无言无说。由深般若波罗蜜多无相无状无言无说。静虑等五波罗蜜多广说乃至一切相智。亦无相无状无言无说。世尊。若深般若波罗蜜多。有相有状有言有说。非无相状及言说者。不应如来应正等觉。知一切法无相无状无言无说。证得无上正等菩提。为诸有情说一切法无相无状无言无说。世尊。由深般若波罗蜜多无相无状无言无说。非有相状及有言说。是故如来应正等觉。知一切法无相无状无言无说。证得无上正等菩提。为诸有情说一切法无相无状无言无说。世尊。是故般若波罗蜜多甚深经典。应受一切世间天人阿素洛等。以无量种上妙花鬘乃至灯明。供养恭敬尊重赞叹。世尊。若有于此甚深般若波罗蜜多。至心听闻受持读诵。精勤修学如理思惟。书写解说广令流布。复以无量上妙花鬘乃至灯明。供养恭敬尊重赞叹。决定不复堕诸恶趣边鄙达絮蔑戾车中。不堕声闻独觉等地。必趣无上正等菩提。常见诸佛恒闻正法不离善友。严净佛土成熟有情。从一佛国至一佛国。以无量种上妙供具。供养恭敬尊重赞叹诸佛世尊及诸菩萨摩诃萨众

复次世尊。假使充满三千世界佛设利罗以为一分。有书般若波罗蜜多甚深经典复为一分。此二分中我意宁取甚深般若波罗蜜多。何以故。一切如来应正等觉及三千界佛设利罗。皆从般若波罗蜜多而出生故。又三千界佛设利罗。皆由般若波罗蜜多功德势力所熏修故。得诸天人阿素洛等供养恭敬尊重赞叹。由此因缘。若善男子善女人等。供养恭敬尊重赞叹佛设利罗。决定不生诸险恶趣。常生善趣受诸富乐。随心所愿乘三乘法。毕竟证得三乘涅槃。复次世尊。诸善男子善女人等。若见如来应正等觉。若见般若波罗蜜多甚深经典。此二功德平等无异。何以故。甚深般若波罗蜜多与诸如来应正等觉平等无二无二分故。复次世尊。若有如来应正等觉住三示导。为诸有情宣说正法。所谓契经乃至论议。若善男子善女人等。于深般若波罗蜜多。受持读诵广为他说。此二功德平等无异。何以故。若彼如来应正等觉。若三示导。若所宣说十二分教。皆依般若波罗蜜多而出生故。复次世尊。若十方界如殑伽沙诸佛世尊住三示导。为诸有情宣说正法。所谓契经乃至论议。若善男子善女人等。于深般若波罗蜜多。受持读诵广为他说。此二功德平等无异。何以故。若十方界如殑伽沙诸佛世尊。若三示导。若所宣说十二分教。皆依般若波罗蜜多而出生故。复次世尊。若善男子善女人等。以无量种上妙花鬘乃至灯明。供养恭敬尊重赞叹十方世界如殑伽沙诸佛世尊。有善男子善女人等。书持般若波罗蜜多甚深经典。复以种种上妙花鬘乃至灯明。供养恭敬尊重赞叹。此二功德平等无异。何以故。诸佛世尊皆依般若波罗蜜多而出生故。复次世尊。若善男子善女人等。于深般若波罗蜜多。至心听闻受持读诵。精勤修学如理思惟。书写解说广令流布。彼于当来不堕地狱傍生鬼界。不堕声闻及独觉地。何以故。是善男子善女人等。决定当住不退转地。远离一切灾横疾疫衰恼怖畏。如负债人怖畏债主。即便亲近奉事国王。依王势力得免怖畏。王喻般若波罗蜜多。彼负债人喻善男子善女人等依恃般若波罗蜜多得离一切衰恼怖畏。世尊。譬如有人依附王故。王摄受故。为诸世人供养恭敬尊重赞叹。佛设利罗亦复如是。由深般若波罗蜜多所熏修故。为诸天人阿素洛等供养恭敬尊重赞叹。王喻般若波罗蜜多。佛设利罗喻依王者。世尊。诸佛所得一切智智。亦依般若波罗蜜多而得成就。是故我说假使充满此三千界佛设利罗以为一分。有书般若波罗蜜多甚深经典复为一分。此二分中我意宁取甚深般若波罗蜜多。何以故。佛设利罗坚逾金刚具种种色。三十二相八十随好所庄严身如来十力广说乃至一切相智。皆由般若波罗蜜多而成办故。布施等五波罗蜜多。皆由般若波罗蜜多名到彼岸。何以故。若无般若波罗蜜多。施等不能到彼岸故。复次世尊。若此三千大千世界或余世界所有王都城邑聚落。其中若有受持读诵书写解说供养恭敬甚深般若波罗蜜多。是处有情不为一切人非人等之所恼害。唯除决定恶业应受。此中有情渐次修学三乘正行。随其所愿乃至证得三乘涅槃。复次世尊。甚深般若波罗蜜多。于三千界作大饶益具大神力。随所在处则为有佛作大佛事。所谓利乐一切有情。世尊。譬如无价大宝神珠。具无量种胜妙威德随所住处。有此神珠。人及非人终无恼害。设有男子或复女人。为鬼所执身心苦恼。若有持此神珠示之。由珠威力鬼便舍去。诸有热病或风或痰。或热风痰合集为病。若有系此神珠著身。如是诸病无不除愈。此珠在闇能作照明。热时能凉寒时能暖。随地方所有此神珠。时节调和不寒不热。若地方所有此神珠。蛇蝎等毒无敢停止。设有男子或复女人。为毒所中楚痛难忍。若有持此神珠令见。珠威势故毒即消灭。若诸有情身萦癞疾恶疮肿疱目眩翳等。眼病耳病鼻病舌病喉病身病诸肢节病。带此神珠众病皆愈。若诸池沼泉井等中。其水浊秽或将枯涸。以珠投之水便盈满。香洁澄净具八功德。若以青黄赤白红紫碧绿杂绮种种色衣。裹此神珠投之于水。水随衣彩作种种色。如是无价大宝神珠。威德无边说不能尽。若置箱箧亦令其器具足成就无边威德。设空箱箧由曾置珠。其器仍为众人爱重。具寿庆喜问帝释言。如是神珠为天独有人亦有耶。天帝释言。人中天上俱有此珠。若在人中形小而重。若在天上形大而轻。又人中珠相不具足。在天上者其相周圆。天上神珠威德殊胜。无量倍数过人所有。时天帝释复白佛言。甚深般若波罗蜜多亦复如是。为众德本。能灭无量恶不善法。随所在处令诸有情身心苦恼皆悉除灭。人非人等不能为害。世尊。所说无价大宝神珠。非但喻于甚深般若波罗蜜多。亦喻如来一切智智。亦喻静虑乃至布施波罗蜜多。亦喻内空乃至无性自性空。亦喻四念住乃至十八佛不共法。亦喻真如乃至不思议界。亦喻无忘失法恒住舍性。亦喻一切智道相智一切相智。亦喻一切陀罗尼门三摩地门。亦喻无量无边佛法。何以故。如是功德皆由般若波罗蜜多大神咒王之所引显。功德深广无量无边。佛设利罗由诸功德所熏修故。佛涅槃后堪受一切世间天人阿素洛等供养恭敬尊重赞叹。复次世尊。佛设利罗是极圆满最胜清净般若静虑精进安忍净戒布施波罗蜜多广说乃至永断烦恼习气相续及余无量无边佛法所依器故。佛涅槃后堪受一切世间天人阿素洛等供养恭敬尊重赞叹。复次世尊。佛设利罗是极圆满最胜清净功德珍宝波罗蜜多所依器故。是极圆满最胜清净无染无净。无生无灭。无入无出。无增无减。无来无去。无动无止。无此无彼。波罗蜜多所依器故。是极圆满最胜清净。诸法实性波罗蜜多所依器故。佛涅槃后堪受一切世间天人阿素洛等供养恭敬尊重赞叹。复次世尊。置三千界佛设利罗。假使充满十方各如殑伽沙界佛设利罗以为一分。有书般若波罗蜜多甚深经典复为一分。此二分中我意宁取甚深般若波罗蜜多。何以故。一切如来应正等觉及设利罗。皆因般若波罗蜜多而出生故。皆由般若波罗蜜多所熏修故。皆为般若波罗蜜多所依器故。堪受一切世间天人阿素洛等供养恭敬尊重赞叹。世尊。若善男子善女人等。供养恭敬尊重赞叹佛设利罗。天上人中受诸富乐无有穷尽。人中所谓刹帝利大族乃至居士大族。天上所谓四大王众天乃至他化自在天。即由如是殊胜善根。至最后身得尽苦际。世尊。若善男子善女人等。于深般若波罗蜜多。至心听闻受持读诵。书写解说如理思惟。甚深般若波罗蜜多速得圆满。甚深般若波罗蜜多得圆满故。复令静虑波罗蜜多乃至布施波罗蜜多乃至三十七菩提分法乃至十八佛不共法亦得圆满。由此复能超诸声闻及独觉地。证入菩萨正性离生。获得菩萨胜妙神通。乘此神通游诸佛国。从一佛土至一佛土。供养恭敬尊重赞叹诸佛世尊。成熟有情严净佛土。发胜思愿受种种身。为欲饶益诸有情故。或作大轮王或作小轮王。或作大国王。或作小国王。或作刹帝利。或作婆罗门。或作毗沙门。或作天帝释。或作梵王。或作余类。利益安乐无量有情。是故世尊。我于诸佛设利罗所。非不信乐供养恭敬尊重赞叹。然于般若波罗蜜多甚深经典。供养恭敬尊重赞叹所获功德甚多于彼。由此因缘。我意宁取甚深般若波罗蜜多。世尊。若善男子善女人等。供养恭敬尊重赞叹甚深般若波罗蜜多。则为增长一切佛法。亦为摄受世出世间富乐自在。如是已为供养恭敬尊重赞叹佛设利罗及诸如来应正等觉。尔时佛告天帝释言。如是如是。如汝所说

　　第三分福聚品第八之一

尔时天帝释白佛言。世尊。若善男子善女人等。欲得常见十方无量无数世界一切如来应正等觉法身色身。当于般若波罗蜜多甚深经典。至心听闻受持读诵。精勤修学如理思惟。书写解说广令流布。是善男子善女人等。既得常见十方无量无数世界一切如来应正等觉法身色身。渐次修行甚深般若波罗蜜多令速圆满。是时应以法性修习观佛随念。世尊。一切法性略有二种。一者有为。二者无为。云何名为有为法性。谓内空乃至无性自性空智。若四念住乃至十八佛不共法智。若善非善法智。若有记无记法智。若有漏无漏法智。若有为无为法智。若有罪无罪法智。若世间出世间法智。若杂染清净法智。诸如是等无量门智。皆悉说名有为法性。云何名为无为法性。谓一切法无生无灭。无住无异。无染无净。无增无减。无相无为无性自性如是说名无为法性。是善男子善女人等。应以如是二种法性于诸如来应正等觉修佛随念。尔时佛告天帝释言。如是如是。如汝所说。憍尸迦。过去未来现在诸佛。皆依般若波罗蜜多。已证当证现证无上正等菩提。过去未来现在诸佛声闻弟子。皆依般若波罗蜜多。已得当得现得预流一来不还阿罗汉果。过去未来现在独觉。皆依般若波罗蜜多。已现当证独觉菩提。何以故憍尸迦。甚深般若波罗蜜多秘密藏中。广说三乘相应法故。然此所说。以无所得为方便故。无性无相为方便故。无生无灭为方便故。无染无净为方便故。无造无作为方便故。无入无出为方便故。无增无减为方便故。无取无舍为方便故。如是所说皆依世俗。不依胜义。所以者何。甚深般若波罗蜜多。非般若波罗蜜多。非非般若波罗蜜多。非此岸。非彼岸。非中流。非陆非水。非高非下。非平等非不平等。非有相非无相。非世间非出世间。非有漏非无漏。非有为非无为。非善非非善。非有记非无记。非过去非未来非现在。憍尸迦。甚深般若波罗蜜多。不与诸佛法。不与菩萨法。不与独觉法。不与声闻法。亦不弃舍异生诸法。时天帝释复白佛言。甚深般若波罗蜜多是大波罗蜜多。是无上波罗蜜多。是无等等波罗蜜多。诸菩萨摩诃萨修行如是甚深般若波罗蜜多时。虽知一切有情心行境界差别。而不得我不得有情。乃至不得知者见者。亦不得色受想行识。乃至不得六触为缘所生诸受。亦复不得布施波罗蜜多乃至般若波罗蜜多。如是乃至不得十八佛不共法。及余无量无边佛法。何以故。非深般若波罗蜜多于一切法依有所得而出现故。所以者何。甚深般若波罗蜜多。都无自性亦不可得。能得所得及二依处。性相皆空不可得故。尔时佛告天帝释言。如是如是。如汝所说。憍尸迦。诸菩萨摩诃萨以无所得而为方便。长夜修学甚深般若波罗蜜多。尚不得菩提及萨埵。况得菩萨摩诃萨。既不得菩萨摩诃萨。岂得菩萨摩诃萨法。尚不得菩萨摩诃萨法。况得诸佛无上正等菩提时天帝释复白佛言。诸菩萨摩诃萨为但应修甚深般若波罗蜜多。为亦应修余五波罗蜜多耶。尔时佛告天帝释言。诸菩萨摩诃萨以无所得而为方便。具修六种波罗蜜多修布施时。不得布施。不得施者。不得受者。修净戒时。不得净戒。不得持戒者。不得犯戒者。修安忍时。不得安忍。不得安忍者。不得忿恚者。修精进时。不得精进。不得精进者。不得懈怠者。不得精进所应作事。不得能作若身若心。修静虑时。不得静虑。不得静虑者。不得散乱者。修般若时。不得般若。不得具妙慧者。不得具恶慧者。不得般若所观诸法性相差别。复次憍尸迦。诸菩萨摩诃萨甚深般若波罗蜜多为明为导。修习一切波罗蜜多。无所执著令速圆满。复次憍尸迦。诸菩萨摩诃萨于一切法以无所得而为方便。甚深般若波罗蜜多为明为导。虽观诸法而无所著。令所修习速得圆满。谓无所得而为方便。甚深般若波罗蜜多为明为导。虽观诸蕴诸处诸界广说乃至一切相智而无所著。由此因缘。令所修习速得圆满。憍尸迦。如赡部洲所有诸树枝条茎干花叶果实。虽有种种形色不同。而其荫影都无差别。具大功德众所归依。如是前五波罗蜜多虽各有异。而由般若波罗蜜多摄受。回向一切智智。以无所得为方便故。诸差别相都不可得。具大功德众所归依。时天帝释复白佛言。甚深般若波罗蜜多。成就广大殊胜功德。成就一切殊胜功德。成就圆满殊胜功德成就无量殊胜功德。成就无数殊胜功德。成就无边殊胜功德。成就无等殊胜功德。成就无尽殊胜功德。若善男子善女人等。书写如是甚深般若波罗蜜多。众宝庄严受持读诵。供养恭敬尊重赞叹。依此经说如理思惟。有善男子善女人等。书写如是甚深般若波罗蜜多。施他受持广令流布。此二福聚何者为多。尔时佛告天帝释言。我还问汝。当随意答。若善男子善女人等。从他请得佛设利罗。盛以宝函置高胜处。复持种种上妙花鬘乃至灯明。供养恭敬尊重赞叹。有善男子善女人等。从他请得佛设利罗。分施与他如芥子许。令彼敬受如法安置。复以无量上妙花鬘乃至灯明。供养恭敬尊重赞叹。于意云何。此二福聚何者为胜。天帝释言。如我解佛所说义者。此二福聚后者为胜。何以故。以诸如来应正等觉。以大悲心为有情类。应于诸佛设利罗所。供养恭敬而得度者。将涅槃时。以金刚喻三摩地力。碎金刚身令如芥子。复以深广大悲神力加持。如是佛设利罗。令于如来般涅槃后。有得一粒如芥子量。供养恭敬获福无边。于天人中受多胜乐。乃至最后得尽苦际。故施他者其福为胜。尔时佛赞天帝释言。善哉善哉。如汝所说。憍尸迦。于深般若波罗蜜多。若自受持供养恭敬。若转施他广令流布。此二福聚后者为多。何以故。由施他者能令无量无数有情得利乐故

复次憍尸迦。若有于此甚深般若波罗蜜多所说义趣。如实为他分别解说令得正解。所获福聚复胜施他流布功德多百千倍。敬此法师当如敬佛。亦如奉事尊梵行者。所以者何。甚深般若波罗蜜多即是诸佛。诸佛即是甚深般若波罗蜜多。甚深般若波罗蜜多不异诸佛。诸佛不异甚深般若波罗蜜多。何以故。三世诸佛皆依般若波罗蜜多精勤修学。证得无上正等菩提。尊梵行者当知即是住不退转地菩萨摩诃萨。是菩萨摩诃萨亦依般若波罗蜜多精勤修学。证得无上正等菩提。声闻种性补特伽罗亦依般若波罗蜜多精勤修学。得阿罗汉果独觉种性补特伽罗亦依般若波罗蜜多精勤修学。得独觉菩提。菩萨种性补特伽罗亦依般若波罗蜜多精勤修学。超诸声闻独觉等地。证入菩萨正性离生。渐次修行诸菩萨行。得住菩萨不退转地。以是故。憍尸迦。若善男子善女人等。欲以无量上妙花鬘乃至灯明。供养恭敬尊重赞叹现在佛者。当书般若波罗蜜多甚深经典。以无量种上妙花鬘乃至灯明。供养恭敬尊重赞叹。憍尸迦。我观是义初得无上正等觉时。作是思惟。我依谁住。谁堪受我供养恭敬。作是念时都不见有诸天魔梵人非人等与我等者况当有胜。复自思惟。我依此法已证无上正等菩提。此法甚深寂静微妙。我当还依此法而住供养恭敬。谓深般若波罗蜜多。憍尸迦。我已成佛尚依般若波罗蜜多供养恭敬。况善男子善女人等。欲求无上正等菩提。而不依此甚深般若波罗蜜多精勤修学供养恭敬尊重赞叹。何以故。憍尸迦。甚深般若波罗蜜多。能生菩萨摩诃萨众。从此菩萨摩诃萨众。生诸如来应正等觉。依诸如来应正等觉。声闻独觉而得生故。以是故。憍尸迦。若菩萨乘。若独觉乘。若声闻乘。诸善男子善女人等。皆于般若波罗蜜多应勤修学。以无量种上妙花鬘乃至灯明。供养恭敬尊重赞叹。所以者何。声闻独觉及菩萨乘。要依般若波罗蜜多。精勤修学得至究竟复次憍尸迦。若善男子善女人等。教赡部洲诸有情类。皆令安住十善业道。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。若善男子善女人等。书写般若波罗蜜多甚深经典。施他读诵。若转书写广令流布。是善男子善女人等。所获福聚甚多于前。何以故。憍尸迦。甚深般若波罗蜜多秘密藏中。广说一切无漏之法。诸善男子善女人等。于中已学今学当学。或有已入今入当入声闻种性正性离生。渐次乃至已正当得阿罗汉果。或有已入今入当入独觉种性正性离生。渐次乃至已正当得独觉菩提。或有已入今入当入菩萨种性正性离生。渐次修行诸菩萨行。已得今得当得无上正等菩提。憍尸迦。甚深般若波罗蜜多秘密藏中所说一切无漏法者。谓布施波罗蜜多乃至般若波罗蜜多。若内空乃至无性自性空。若真如乃至不思议界。若断界乃至无为界。若苦集灭道圣谛。若四念住乃至八圣道支。若四静虑四无量四无色定。若八解脱九次第定。若空无相无愿解脱门。若净观地乃至如来地。若极喜地乃至法云地。若五眼六神通。若如来十力乃至十八佛不共法。若无忘失法恒住舍性。若一切陀罗尼门三摩地门。若一切智道相智一切相智。若余无量无边佛法。皆是此中所说一切无漏之法


大般若波罗蜜多经卷第五百三
大般若波罗蜜多经卷第五百四

　　　　三藏法师玄奘奉　诏译


　　第三分福聚品第八之二

复次憍尸迦。若善男子善女人等。教一有情住预流果所获福聚。尚胜教化一赡部洲诸有情类皆令安住十善业道。所以者何。诸有安住十善业道。不免地狱傍生鬼界。若诸有情住预流果。便得永脱诸险恶趣。况教令住一来不还阿罗汉果。所获福聚而不胜彼。憍尸迦。若善男子善女人等。教赡部洲诸有情类。皆住预流一来不还阿罗汉果所获福聚。不如有人教一有情令其安住独觉菩提。所以者何。独觉菩提所有功德。胜预流等多百千倍。憍尸迦。若善男子善女人等。教赡部洲诸有情类。皆令安住独觉菩提所获福聚。不如有人教一有情令趣无上正等菩提。所以者何。若教有情令趣无上正等菩提。则令世间佛眼不断。何以故。憍尸迦。由有菩萨摩诃萨故。便有预流一来不还阿罗汉果独觉菩提。亦有如来应正等觉转妙法轮度有情众。诸菩萨摩诃萨皆依般若波罗蜜多而得成就。以是故。憍尸迦。若善男子善女人等。书写般若波罗蜜多甚深经典施他读诵。若转书写广令流布所获福聚。胜前福聚无量无边。所以者何。甚深般若波罗蜜多秘密藏中。广说世间出世善法。依此善法世间便有刹帝利大族乃至居士大族四大王众天乃至非想非非想处天。亦有布施波罗蜜多广说乃至一切相智。亦有预流一来不还阿罗汉果独觉菩提一切菩萨摩诃萨行诸佛无上正等菩提。亦有预流乃至诸佛施设可得。复次憍尸迦。置赡部洲诸有情类。若善男子善女人等。教四大洲诸有情类皆令安住十善业道。于意云何。余如上说。复次憍尸迦。置四大洲诸有情类若善男子善女人等。教小千界诸有情类。皆令安住十善业道。于意云何。余如上说。复次憍尸迦。置小千界诸有情类。若善男子善女人等。教中千界诸有情类。皆令安住十善业道。于意云何。余如上说。复次憍尸迦。置中千界诸有情类。若善男子善女人等。教大千界诸有情类。皆令安住十善业道。于意云何。余如上说。复次憍尸迦。置大千界诸有情类。若善男子善女人等。教化十方各如殑伽沙等世界诸有情类。皆令安住十善业道。于意云何。余如上说。复次憍尸迦。置此十方各如殑伽沙等世界诸有情类。若善男子善女人等。教化十方一切世界诸有情类。皆令安住十善业道。于意云何。余如上说复次憍尸迦。若善男子善女人等。教赡部洲诸有情类。皆令安住四静虑四无量四无色定五神通。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。若善男子善女人等。书写般若波罗蜜多甚深经典施他读诵。若转书写广令流布。是善男子善女人等。所获福聚甚多于前。何以故。憍尸迦。甚深般若波罗蜜多秘密藏中。广说一切无漏之法。诸善男子善女人等。于中已学今学当学。或有已入今入当入声闻种性正性离生。渐次乃至已正当得阿罗汉果。或有已入今入当入独觉种性正性离生。渐次乃至已正当得独觉菩提。或有已入今入当入菩萨种性正性离生。渐次修行诸菩萨行。已得今得当得无上正等菩提。憍尸迦。甚深般若波罗蜜多秘密藏中所说一切无漏法者。所谓布施波罗蜜多广说乃至一切相智。若余无量无边佛法。皆是此中所说一切无漏之法。复次憍尸迦。若善男子善女人等。教一有情住预流果所获福聚。尚胜教化一赡部洲诸有情类。皆令安住四静虑四无量四无色定五神通。所以者何。诸有安住四静虑四无量四无色定五神通者。不免地狱傍生鬼界。若诸有情住预流果。便得永脱诸险恶趣。况教令住一来不还阿罗汉果。所获福聚而不胜彼。憍尸迦。若善男子善女人等。教赡部洲诸有情类。皆住预流一来不还阿罗汉果所获福聚。不如有人教一有情令其安住独觉菩提。所以者何。独觉菩提所有功德。胜预流等多百千倍。憍尸迦。若善男子善女人等。教赡部洲诸有情类。皆令安住独觉菩提所获福聚。不如有人教一有情令趣无上正等菩提。所以者何。若教有情令趣无上正等菩提。则令世间佛眼不断。何以故。憍尸迦。由有菩萨摩诃萨故。便有预流一来不还阿罗汉果独觉菩提。亦有如来应正等觉转妙法轮度有情众。诸菩萨摩诃萨皆依般若波罗蜜多而得成就。以是故。憍尸迦。若善男子善女人等。书写般若波罗蜜多甚深经典施他读诵。若转书写广令流布所获福聚。胜前福聚无量无边。所以者何。甚深般若波罗蜜多秘密藏中。广说世间出世善法。依此善法世间便有刹帝利大族。广说乃至亦有诸佛施设可得。复次憍尸迦。置赡部洲诸有情类。若善男子善女人等教四大洲诸有情类。皆令安住四静虑四无量四无色定五神通。于意云何。余如上说

复次憍尸迦。置四大洲诸有情类。若善男子善女人等教小千界诸有情类。皆令安住四静虑四无量四无色定五神通。于意云何。余如上说。复次憍尸迦。置小千界诸有情类。若善男子善女人等教中千界诸有情类。皆令安住四静虑四无量四无色定五神通。于意云何。余如上说

复次憍尸迦。置中千界诸有情类。若善男子善女人等教大千界诸有情类。皆令安住四静虑四无量四无色定五神通。于意云何。余如上说。复次憍尸迦。置大千界诸有情类。若善男子善女人等教化十方各如殑伽沙等世界诸有情类。皆令安住四静虑四无量四无色定五神通。于意云何。余如上说。复次憍尸迦。置此十方各如殑伽沙等世界诸有情类。若善男子善女人等教化十方一切世界诸有情类。皆令安住四静虑四无量四无色定五神通。于意云何。余如上说。复次憍尸迦。若善男子善女人等于此般若波罗蜜多甚深经典。至心听闻受持读诵。精勤修学如理思惟所获福聚。胜于教化一赡部洲诸有情类皆令安住十善业道四静虑四无量四无色定五神通。亦胜教化一四大洲诸有情类。亦胜教化一小千界诸有情类。亦胜教化一中千界诸有情类。亦胜教化一大千界诸有情类。亦胜教化十方各如殑伽沙界诸有情类。亦胜教化尽十方界诸有情类皆令安住十善业道四静虑四无量四无色定五神通。憍尸迦。此中如理思惟者。谓以非二非不二行。为求无上正等菩提。思惟般若波罗蜜多乃至布施波罗蜜多。如是乃至以非二非不二行。为求无上正等菩提。思惟一切智道相智一切相智。复次憍尸迦。若善男子善女人等。于此般若波罗蜜多甚深经典。以无量门广为他说。宣示开演显了解释。分别义趣令其易解所获福聚。胜自听闻受持读诵精勤修学如理思惟甚深般若波罗蜜多所获功德无量倍数。憍尸迦。此中般若波罗蜜多义趣者。谓此般若波罗蜜多所有义趣。不应以二相观。亦不应以不二相观。非有相非无相。非入非出。非增非减。非染非净。非生非灭。非取非舍。非执非不执。非住非不住。非实非不实。非合非散。非相应非不相应。非少分非非少分。非全分非非全分。非因缘非非因缘。非法非非法。非真如非非真如。非实际非非实际。如是义趣有无量门。复次憍尸迦。若善男子善女人等。自于般若波罗蜜多甚深经典。至心听闻受持读诵。精勤修学如理思惟。以无量门为他广说。宣示开演显了解释。分别义趣令其易解所获福聚。过前福聚无量无边。时天帝释即白佛言。诸善男子善女人等。应以种种巧妙文义。为他演说甚深般若波罗蜜多。尔时佛告天帝释言。如是如是。如汝所说。诸。善男子善女人等。应以种种巧妙文义。为他演说甚深般若波罗蜜多。憍尸迦。若善男子善女人等。能以种种巧妙文义。为他演说甚深般若波罗蜜多。成就无量无数无边不可思议大功德聚。憍尸迦。若善男子善女人等。尽其形寿。以无量种上妙花鬘乃至灯明及余供具。供养恭敬尊重赞叹十方无量无数世界一切如来应正等觉有善男子善女人等。自于般若波罗蜜多甚深经典。至心听闻受持读诵。精勤修学如理思惟。复依种种巧妙文义。以无量门广为他说。宣示开演显了解释。分别义趣令其易解。所获福聚甚多于前所以者何。三世诸佛皆依般若波罗蜜多精勤修学。证得无上正等菩提

复次憍尸迦。若善男子善女人等。无量无数无边大劫。以有所得而为方便。勤修布施乃至般若波罗蜜多。有善男子善女人等。于深般若波罗蜜多。以无所得而为方便。至心听闻受持读诵。精勤修学如理思惟。复以种种巧妙文义。经须臾间为他辩说。宣示开演显了解释。分别义趣令其易解。所获福聚甚多于前憍尸迦。有所得者。谓善男子善女人等。修布施时作如是念。我能布施。彼是受者。此是施果。施及施物。彼修施时名住布施。不名布施波罗蜜多。修净戒时作如是念。我能持戒。为护于彼。此是戒果。及所持戒。彼修戒时名住净戒。不名净戒波罗蜜多。修安忍时作如是念。我能修忍。为护彼故。此是忍果及忍自性。彼修忍时名住安忍。不名安忍波罗蜜多。修精进时作如是念。我能精进。为修断彼。此精进果。精进自性。彼精进时名住精进。不名精进波罗蜜多。修静虑时作如是念。我能修定。彼是定境。此是定果。及定自性。彼修定时名住静虑。不名静虑波罗蜜多。修般若时作如是念。我能修慧。彼是慧境。此是慧果。及慧自性。彼修慧时名住般若。不名般若波罗蜜多。憍尸迦。是善男子善女人等。以有所得为方便故。不能圆满布施等六波罗蜜多。时天帝释即白佛言。诸菩萨摩诃萨。云何修行而能圆满布施等六波罗蜜多。尔时佛告天帝释言。若菩萨摩诃萨修布施时。不得施者受者施果施及施物。如是乃至修般若时。不得慧者慧境慧果及慧自性。以无所得为方便故。便能圆满布施等六波罗蜜多。憍尸迦。诸菩萨摩诃萨应以如是无所得慧及以种种巧妙文义宣说般若乃至布施波罗蜜多。所以者何。于当来世有善男子善女人等。以有所得而为方便。为他宣说相似般若乃至布施波罗蜜多。初发无上菩提心者。闻彼所说相似般若乃至布施波罗蜜多。心便迷谬退失中道。是故应以无所得慧及以种种巧妙文义。为发无上菩提心者。宣说般若乃至布施波罗蜜多。时天帝释复白佛言。云何名为宣说相似般若静虑精进安忍净戒布施波罗蜜多。尔时佛告天帝释言。若善男子善女人等。说有所得般若等六波罗蜜多。如是名为宣说相似般若静虑精进安忍净戒布施波罗蜜多。时天帝释复白佛言。云何善男子善女人等。说有所得般若等六波罗蜜多。佛言。憍尸迦。若善男子善女人等。为发无上菩提心者。说色乃至识若常若无常若乐若苦若我若无我若净若不净。如是乃至说一切智道相智一切相智若常若无常若乐若苦若我若无我若净若不净。作如是言。若有能依如是等法修行般若乃至布施波罗蜜多。是行般若乃至布施波罗蜜多。复作是说。修行般若乃至布施波罗蜜多者。应求色乃至一切相智若常若无常若乐若苦若我若无我若净若不净。若有能求如是等法修行般若乃至布施波罗蜜多。是行般若乃至布施波罗蜜多。憍尸迦。若有如是求色乃至一切相智若常若无常若乐若苦若我若无我若净若不净。依此等法修行般若乃至布施波罗蜜多者。我说名为行有所得相似般若乃至布施波罗蜜多。憍尸迦。若如前说。当知皆是说有所得相似般若乃至布施波罗蜜多。复次憍尸迦。若善男子善女人等。为发无上菩提心者。宣说般若乃至布施波罗蜜多。作如是言。来善男子。我当教汝修学般若乃至布施波罗蜜多。若依我教而修学者。当速安住菩萨初地乃至十地。憍尸迦。彼以有相及有所得而为方便。依时分想教修般若乃至布施波罗蜜多。是谓宣说相似般若乃至布施波罗蜜多。复次憍尸迦。若善男子善女人等。为发无上菩提心者。宣说般若乃至布施波罗蜜多。作如是言。来善男子。我当教汝修学般若乃至布施波罗蜜多。若依我教而修学者。速超声闻独觉等地。速入菩萨正性离生。得诸菩萨无生法忍。及得菩萨殊胜神通。能游十方一切佛土。供养恭敬尊重赞叹诸佛世尊。由此速证一切智智。憍尸迦。彼以有相及有所得而为方便。依时分想教修般若乃至布施波罗蜜多。是谓宣说相似般若乃至布施波罗蜜多。复次憍尸迦。若善男子善女人等。告菩萨乘种性者言。若于般若波罗蜜多甚深经典。至心听闻受持读诵。精勤修学如理思惟。决定当获无量无数无边功德。憍尸迦。彼以有相及有所得而为方便作如是说。是谓宣说相似般若乃至布施波罗蜜多。复次憍尸迦。若善男子善女人等。告菩萨乘种性者言。汝于三世诸佛世尊。从初发心乃至究竟。所有善根皆应随喜。一切合集为诸有情回向无上正等菩提。憍尸迦。彼以有相及有所得而为方便作如是说。是谓宣说相似般若乃至布施波罗蜜多

时天帝释复白佛言。云何宣说真正般若乃至布施波罗蜜多。佛言。憍尸迦。若善男子善女人等。以无所得而为方便。宣说般若乃至布施波罗蜜多。是名宣说真正般若乃至布施波罗蜜多。时天帝释复白佛言。云何善男子善女人等。以无所得而为方便。宣说般若乃至布施波罗蜜多。佛言。憍尸迦。若善男子善女人等。为发大乘菩提心者。宣说般若乃至布施波罗蜜多。作如是言。来善男子。应修般若乃至布施波罗蜜多。汝正修时不应观色乃至一切相智若常若无常若乐若苦若我若无我若净若不净。何以故。善男子。色色自性空。乃至一切相智一切相智自性空。是色自性即非自性。乃至是一切相智自性即非自性。若非自性即是般若乃至布施波罗蜜多。于此般若乃至布施波罗蜜多。色乃至一切相智皆不可得。彼常无常乐苦我无我净不净亦不可得。所以者何。此中尚无色等可得。何况有彼常无常乐苦我无我净不净可得。善男子。汝若能修如是般若乃至布施波罗蜜多。是修般若乃至布施波罗蜜多。憍尸迦。是善男子善女人等作此等说。是谓宣说真正般若乃至布施波罗蜜多。复次憍尸迦。若善男子善女人等。为发大乘菩提心者。宣说般若乃至布施波罗蜜多。作如是言。来善男子。我当教汝修学般若乃至布施波罗蜜多。汝修学时勿观诸法有少可住可超可入可得可证可听闻等所获功德及可随喜回向菩提。何以故。善男子。于此般若乃至布施波罗蜜多。毕竟无有少法可住可超可入可得可证可听闻等所获功德及可随喜回向菩提。所以者何。以一切法自性皆空。若自性空则无所有。若无所有则是般若乃至布施波罗蜜多。于此般若乃至布施波罗蜜多。竟无少法有入有出有生有灭有断有常有一有异有来有去而可得者。憍尸迦。是善男子善女人等作此等说。与上黑品一切相违。是名宣说真正般若乃至布施波罗蜜多。以是故。憍尸迦诸善男子善女人等。应于般若波罗蜜多甚深经典。以无所得而为方便。至心听闻受持读诵。精勤修学如理思惟。当以种种巧妙文义为他广说。宣示开演显了解释。分别义趣令其易解。憍尸迦。由此因缘我作是说。若善男子善女人等。于深般若波罗蜜多。以无所得而为方便。至心听闻受持读诵。精勤修学如理思惟。复以种种巧妙文义。经须臾间为他辩说。宣示开演显了解释。分别义趣令其易解。所获功德甚多于前。复次憍尸迦。若善男子善女人等。教赡部洲诸有情类。或四大洲诸有情类。或小千界诸有情类。或中千界诸有情类。或大千界诸有情类。或复十方各如殑伽沙等世界诸有情类。或尽十方无边世界诸有情类。皆令住预流果若一来果若不还果若阿罗汉果若独觉菩提。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。若善男子善女人等。于此般若波罗蜜多甚深经典。以无量门巧妙文义为他广说。宣示开演显了解释。分别义趣令其易解。复作是言。来善男子。汝当于此甚深般若波罗蜜多。至心听闻受持读诵。令善通利如理思惟。随此法门应勤修学。是善男子善女人等。所获功德甚多于前。何以故。憍尸迦一切预流一来不还阿罗汉果独觉菩提。皆是般若波罗蜜多所流出故。复次憍尸迦。若善男子善女人等。教赡部洲诸有情类。或四大洲诸有情类。或小千界诸有情类。或中千界诸有情类或大千界诸有情类。或复十方各如殑伽沙等世界诸有情类。皆发无上正等觉心。或住菩萨不退转地。于意云何。是善男子善女人等。由此因缘得福多不。天帝释言。甚多世尊。甚多善逝。佛告憍尸迦。若善男子善女人等。于此般若波罗蜜多甚深经典。以无量门巧妙文义为他广说。宣示开演显了解释。分别义趣令其易解。复作是言。来善男子。汝当于此甚深般若波罗蜜多。至心听闻受持读诵。令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多。则能证得一切智法。若能证得一切智法则修般若波罗蜜多增益圆满。若修般若波罗蜜多增益圆满便证无上正等菩提。憍尸迦。是善男子善女人等。所获功德甚多于前。何以故。憍尸迦。若一切初发无上正等觉心菩萨摩诃萨。若一切住不退转地菩萨摩诃萨。乃至无上正等菩提。皆是般若波罗蜜多所流出故。复次憍尸迦。若赡部洲诸有情类。若四大洲诸有情类。若小千界诸有情类。若中千界诸有情类若大千界诸有情类。若复十方各如殑伽沙等世界诸有情类。皆趣无上正等菩提。有善男子善女人等。于此般若波罗蜜多甚深经典。以无量门巧妙文义广为彼说宣示开演显了解释。分别义趣令其易解。复作是言。来善男子。汝当于此甚深般若波罗蜜多。至心听闻受持读诵。令善通利如理思惟。随此法门应正信解。若正信解则能修学甚深般若波罗蜜多。若能修学甚深般若波罗蜜多。则能证得一切智法。若能证得一切智法。则修般若波罗蜜多增益圆满。若修般若波罗蜜多增益圆满。便证无上正等菩提。若善男子善女人等。遇一不退转菩萨摩诃萨。于此般若波罗蜜多甚深经典以无量门巧妙文义为彼广说。宣示开演显了解释。分别义趣令其易解。复作是言。来善男子。汝当于此广说如前。憍尸迦。是善男子善女人等。所获功德甚多于前。复次憍尸迦。若赡部洲诸有情类。若四大洲诸有情类。若小千界诸有情类。若中千界诸有情类。若大千界诸有情类。若复十方各如殑伽沙等世界诸有情类。皆于无上正等菩提得不退转有善男子善女人等。于此般若波罗蜜多甚深经典。以无量门巧妙文义为彼广说。宣示开演显了解释。分别义趣令其易解其中有一作如是言。我今欣乐速证无上正等菩提。拔济有情生死众苦。若善男子善女人等。为成彼事以无量门巧妙文义。广说般若波罗蜜多宣示开演显了解释。分别义趣令其易解。憍尸迦。是善男子善女人等。所获功德甚多于前

尔时天帝释白佛言。世尊。如如菩萨摩诃萨。转近无上正等菩提。如是如是。应以布施波罗蜜多乃至般若波罗蜜多。教诫教授。广说乃至应以一切智道相智一切相智教诫教授。应以上妙衣服饮食卧具医药。随其所须种种资具供养摄受。世尊。若善男子善女人等。能以如是法施财施。供养摄受彼菩萨摩诃萨。是善男子善女人等。所获功德甚多于前。所以者何。彼菩萨摩诃萨。要由如是法施财施供养摄受。速证无上正等菩提。尔时具寿善现告天帝释言。善哉善哉。汝能劝励彼菩萨摩诃萨。复能摄受彼菩萨摩诃萨。亦能护助彼菩萨摩诃萨。汝今已作佛圣弟子所应作事。何以故。憍尸迦。一切如来诸圣弟子。为欲利乐诸有情故。方便劝励彼菩萨摩诃萨。令速证得所求无上正等菩提。以法财施供养摄受。勤加护助彼菩萨摩诃萨。令速证得所求无上正等菩提。所以者何。一切如来声闻独觉世间胜事。由彼菩萨摩诃萨故而得出现。何以故。憍尸迦。若无菩萨摩诃萨发起无上正等觉心。则无菩萨摩诃萨能学六波罗蜜多乃至一切相智。若无菩萨摩诃萨学六波罗蜜多乃至一切相智。则无菩萨摩诃萨能证无上正等菩提。若无菩萨摩诃萨证得无上正等菩提。则无如来声闻独觉世间胜事。憍尸迦。由有菩萨摩诃萨发起无上正等觉心。便有菩萨摩诃萨能学六波罗蜜多乃至一切相智。由有菩萨摩诃萨学六波罗蜜多乃至一切相智。便有菩萨摩诃萨能证无上正等菩提。由有菩萨摩诃萨证得无上正等菩提转妙法轮。能断地狱傍生鬼界。亦能损减阿素洛党增天人众。便有刹帝利大族乃至居士大族出现世间。亦有四大王众天乃至非想非非想处天出现世间。复有六波罗蜜多乃至一切相智出现世间。复有声闻独觉及无上乘出现世间

　　第三分随喜回向品第九之一

尔时慈氏菩萨谓具寿善现言。若菩萨摩诃萨。以无所得而为方便。于诸有情所有功德随喜俱行诸福业事。若菩萨摩诃萨。以无所得而为方便。持此随喜俱行诸福业事。与诸有情平等共有回向无上正等菩提。若余有情随喜回向诸福业事。若诸异生声闻独觉诸福业事。谓施戒修三福业事。若四念住等诸福业事。是菩萨摩诃萨所有随喜回向功德。于彼异生声闻独觉诸福业事。为最为胜。为尊为高。为妙为微妙。为上为无上。无等无等等。所以者何。以诸异生修福业事但为令己自在安乐。声闻独觉修福业事但为自调伏为自寂静为自涅槃。诸菩萨摩诃萨所有随喜回向功德。普为一切有情调伏寂静得涅槃故。尔时具寿善现。问慈氏菩萨言。是菩萨摩诃萨随喜回向心。普缘十方无量无数无边世界一一世界无量无数无边诸佛已涅槃者。从初发心乃至无上正等菩提。如是乃至入无余依涅槃界后。展转乃至正法灭已。于其中间所有六种波罗蜜多相应善根。及与声闻独觉菩萨一切有情。若共不共无量无数无边佛法相应善根。若彼异生弟子所有施戒修性三福业事。若彼声闻弟子所有学无学位无漏善根。若诸如来应正等觉所成戒蕴定蕴慧蕴解脱蕴解脱智见蕴。及为利乐一切有情大慈大悲大喜大舍无量无数无边佛法。及彼诸佛所说正法。若依彼法精勤修学。或得预流一来不还阿罗汉果独觉菩提。或入菩萨正性离生。或修菩萨摩诃萨行。如是所有一切善根。及余有情于诸如来应正等觉声闻菩萨诸弟子众。若现住世若涅槃后所种善根。是诸善根一切合集。现前随喜。既随喜已。复以如是随喜俱行诸福业事。与诸有情平等共有回向无上正等菩提。愿此善根与诸有情同共引发无上菩提。如是所起随喜回向。于余所起诸福业事。为最为胜。为尊为高为妙为微妙为上为无上无等无等等。于意云何。彼菩萨摩诃萨。缘如是事起随喜回向心。为有如是所缘事。可得如彼菩萨摩诃萨所取相不。慈氏菩萨答善现言。彼菩萨摩诃萨缘如是事。起随喜回向心。实无如是所缘事可得如彼菩萨摩诃萨所取相。时具寿善现谓慈氏菩萨言。若无所缘事如所取相者。彼菩萨摩诃萨随喜回向心。以取相为方便。普缘十方无量无数无边世界一一世界无量无数无边诸佛已涅槃者。从初发心乃至法灭所有善根。及弟子等所有善根。一切合集现前随喜。回向无上正等菩提。如是所起随喜回向。将非颠倒。如于无常谓常。于苦谓乐。于无我谓我。于不净谓净。是想心见颠倒。此于无相而取其相亦应如是。如所缘事实无所有。随喜回向心亦如是。诸善根等亦如是。无上菩提亦如是。布施等六波罗蜜多。广说乃至一切相智亦如是。若如所缘事实无所有。随喜回向心。广说乃至一切相智亦如是者。何等是所缘。何等是事。何等是随喜回向心。广说乃至何等是一切相智。而彼菩萨摩诃萨。缘如是事起随喜心。回向无上正等菩提。时慈氏菩萨报具寿善现言。若菩萨摩诃萨。久学六种波罗蜜多。已曾供养无量诸佛。久发大愿多植善根。为多善友之所摄受。善学诸法自相皆空。是菩萨摩诃萨于所缘事。及随喜回向心。诸善根等。无上菩提。诸佛世尊。并一切法。皆不取相。而能发起随喜之心。回向无上正等菩提。如是所起随喜回向。以非二非不二为方便。非有相非无相为方便。非有所得非无所得为方便。非染非净为方便。非生非灭为方便。于所缘事乃至无上正等菩提能不取相。不取相故非颠倒摄。若菩萨摩诃萨。未久学六种波罗蜜多。未曾供养无量诸佛。未久发大愿。未多植善根。未为多善友之所摄受。未于一切法善学自相空。是菩萨摩诃萨于所缘事。及随喜回向心。诸善根等无上菩提。诸佛世尊。并一切法。犹取其相起随喜心。回向无上正等菩提如是所起随喜回向。以取相故犹颠倒摄。非真随喜回向之心。复次大德。不应为彼新学大乘诸菩萨等。及对其前。宣说般若乃至布施波罗蜜多及余佛法自相空义。所以者何。新学大乘诸菩萨等。于如是法虽有少分信敬爱乐。而彼闻已寻皆忘失。惊怖疑惑多生毁谤。若不退转地菩萨摩诃萨。或曾供养无量诸佛。久发大愿。多植善根。为多善友所摄受者。应对其前为彼广说分别开示一切般若乃至布施波罗蜜多及余佛法自相空义。所以者何。不退转地诸菩萨等。若闻此法皆能受持终不忘失。亦不惊恐疑惑毁谤。大德当知。诸菩萨摩诃萨。应以如是随喜俱行诸福业事。回向无上正等菩提。当于尔时应作是念。所可用心随喜回向。此所用心尽灭离变。此所缘事及诸善根。亦皆如心尽灭离变。此中何等是所用心。复以何等为所缘事及诸善根。而说随喜回向无上正等菩提。是心于心理不应有随喜回向。以无二心俱时起故。心亦不可随喜回向心自性空故。若菩萨摩诃萨行深般若波罗蜜多时。能如是知一切般若乃至布施波罗蜜多皆无所有。广说乃至一切相智亦无所有。是菩萨摩诃萨知一切法皆无所有。而复能以随喜俱行诸福业事。回向无上正等菩提。如是随喜回向之心非颠倒摄。以无所得为方便故。名真随喜回向无上正等菩提


大般若波罗蜜多经卷第五百四
大般若波罗蜜多经卷第五百五

　　　　三藏法师玄奘奉　诏译


　　第三分随喜回向品第九之二

尔时天帝释白具寿善现言。新学大乘诸菩萨摩诃萨闻如是法其心将无惊恐疑惑。新学大乘诸菩萨摩诃萨。云何能以所修善根回向无上正等菩提。云何摄受随喜俱行诸福业事回向无上正等菩提。时具寿善现告天帝释言。新学大乘诸菩萨摩诃萨。若修敬般若波罗蜜多广说乃至一切相智。以无所得而为方便。及以无相而为方便。摄受般若波罗蜜多广说乃至一切相智。是菩萨摩诃萨。由此因缘能于般若波罗蜜多广说乃至一切相智自相空义多生胜解。常为善友之所摄受。如是善友以无量门巧妙文义。为其辩说甚深般若波罗蜜多广说乃至一切相智相应之法。以如是法教诫教授。令其乃至得入菩萨正性离生。未入菩萨正性离生亦常不离甚深般若波罗蜜多广说乃至一切相智。亦为辩说诸恶魔事。令其闻已于诸魔事心无增减。何以故。诸恶魔事性无所有不可得故。亦以是法教诫教授。令其乃至得入菩萨正性离生常不离佛。于诸佛所种诸善根。复由善根所摄受故常生菩萨摩诃萨家。乃至无上正等菩提于诸善根常不远离。憍尸迦。新学大乘诸菩萨摩诃萨。若能如是以无所得而为方便。及以无相而为方便摄诸功德。于诸功德多生胜解。常为善友之所摄受。闻如是法心不惊恐无有疑惑。复次憍尸迦。新学大乘诸菩萨摩诃萨。随所修集布施等六波罗蜜多广说乃至一切相智。皆应以无所得而为方便。及以无相而为方便。与诸有情平等共有回向无上正等菩提。复次憍尸迦。新学大乘诸菩萨摩诃萨。普于十方无量无数无边世界一切如来应正等觉。断诸有路绝戏论道。弃诸重担摧聚落刺。尽诸有结具足正智。心善解脱巧说法者。及彼弟子所成戒蕴定蕴慧蕴解脱蕴解脱智见蕴。及余所作种种功德。并于是处所种善根。谓刹帝利大族乃至居士大族等所种善根。若四大王众天乃至净居天等所种善根。如是一切合集称量现前发起。比余善根为最为胜。为尊为高。为妙为微妙。为上为无上。无等无等等。随喜之心复以如是。随喜俱行诸福业事。与诸有情平等共有回向无上正等菩提尔时慈氏菩萨问具寿善现言。新学大乘诸菩萨摩诃萨。若念如来及诸弟子所有功德并人天等所种善根。如是一切合集称量现前发起。比余善根为最胜等。随喜之心复以如是。随喜善根与诸有情平等共有回向无上正等菩提。是菩萨摩诃萨。云何不堕想心见倒。具寿善现答言。大士。若菩萨摩诃萨。于所念佛及诸弟子所有功德。不起诸佛及诸弟子功德之想。于人天等所种善根。不起善根人天等想。于所发起随喜回向大菩提心。亦复不起随喜回向菩提心想。是菩萨摩诃萨。所起随喜回向之心。则不堕于想心见倒。若菩萨摩诃萨。于所念佛及诸弟子所有功德。取佛弟子功德之相。于人天等所种善根。取彼善根人天等相。于所发起随喜回向大菩提心。取所发起随喜回向菩提心相。是菩萨摩诃萨所起随喜回向之心。则便堕于想心见倒。复次大士。若菩萨摩诃萨。以如是心念一切佛及诸弟子功德善根。正知此心尽灭离变。非能随喜。正知彼法其性亦然。非所随喜。又正了达能回向心法性亦尔。非能回向及正了达。所回向法其性亦尔。非所回向。若有能依如是所说随喜回向。是正非邪。诸菩萨摩诃萨。皆应如是随喜回向。复次大士。若菩萨摩诃萨。普于三世诸佛世尊。从初发心至得无上正等菩提乃至法灭。于其中间所有功德。若佛弟子及诸独觉。依彼佛法所起善根。若诸异生闻彼说法所种善根。若诸龙神阿素洛等闻彼说法所种善根。若刹帝利大族乃至居士大族闻彼说法所种善根。若四大王众天乃至色究竟天闻彼说法所种善根。若善男子善女人等。闻彼说法发趣无上正等觉心。勤修种种诸菩萨行。如是一切合集称量现前发起。比余善根为最胜等随喜之心。复以如是随喜善根。与诸有情平等共有回向无上正等菩提。于如是时。若正解了诸能随喜回向之法尽灭离变。诸所随喜回向之法自性皆空。虽如是知而能随喜回向无上正等菩提。复于是时若正解了都无有法可能随喜回向于法。何以故。以一切法自性皆空。空中都无能所随喜回向法故。虽如是知而能随喜回向无上正等菩提。是菩萨摩诃萨若能如是随喜回向。修行般若波罗蜜多广说乃至一切相智。便能不堕想心见倒。所以者何。是菩萨摩诃萨于随喜心及所随喜功德善根不生执著。于回向心及所回向无上菩提亦不执著。由无执著不堕颠倒。如是菩萨所起随喜回向之心。名为无上随喜回向。远离一切虚妄分别。复次大士。若菩萨摩诃萨于所修作诸福业事。如实了知离蕴处界亦离般若波罗蜜多广说乃至一切相智。是菩萨摩诃萨于所修作诸福业事。如是知已能正随喜回向无上正等菩提。复次大士。若菩萨摩诃萨如实了知随喜俱行诸福业事。远离随喜俱行诸福业事自性。诸佛世尊远离诸佛世尊自性。功德善根远离功德善根自性声闻独觉及诸异生远离声闻独觉及诸异生自性。随喜回向大菩提心远离随喜回向大菩提心自性。菩萨摩诃萨远离菩萨摩诃萨自性。般若波罗蜜多乃至一切相智远离般若波罗蜜多乃至一切相智自性。一切菩萨摩诃萨行远离一切菩萨摩诃萨行自性。诸佛无上正等菩提远离诸佛无上正等菩提自性。是菩萨摩诃萨。如是修行离性般若波罗蜜多。名真修行甚深般若波罗蜜多。能正随喜回向无上正等菩提。复次大士。诸菩萨摩诃萨。于已涅槃一切如来应正等觉及诸弟子功德善根。若欲发起随喜回向无上正等菩提心者。应作如是随喜回向。谓作是念。如诸如来应正等觉及诸弟子皆已灭度自性非有。功德善根亦复如是。我所发起随喜回向无上正等菩提之心。及所回向无上菩提其性亦尔。如是知已于诸善根。发生随喜回向无上正等菩提。便能不生想心见倒。若菩萨摩诃萨以取相为方便。行深般若波罗蜜多。于已灭度诸佛世尊及诸弟子功德善根。取相随喜回向无上正等菩提。是为非善随喜回向。以过去佛及诸弟子功德善根非相无相所取境界。是菩萨摩诃萨。以取相念发生随喜回向无上正等菩提。是故非善随喜回向。由斯便堕想心见倒。若菩萨摩诃萨不取相为方便行深般若波罗蜜多。于已灭度诸佛世尊及诸弟子功德善根。离相随喜回向无上正等菩提。是名为善随喜回向。由斯不堕想心见倒

尔时慈氏菩萨问具寿善现言。云何菩萨摩诃萨。于诸如来应正等觉及弟子众功德善根。随喜俱行福业事等。皆不取相而能随喜回向无上正等菩提。善现答言。应知菩萨摩诃萨所学般若波罗蜜多。有如是等方便善巧。虽不取相而所作成。非离般若波罗蜜多。有能正起随喜俱行诸福业事回向无上正等菩提。是故菩萨摩诃萨众欲成所作应学般若波罗蜜多。慈氏菩萨摩诃萨言。大德善现。莫作是说。何以故。以甚深般若波罗蜜多中。诸佛世尊及弟子众。并所成就功德善根。皆无所有不可得故。所作随喜诸福业事。发心回向无上菩提。亦无所有不可得故。此中菩萨摩诃萨行深般若波罗蜜多时应作是观。过去诸佛及弟子众功德善根性皆已灭。所作随喜诸福业事。发心回向无上菩提性皆寂灭。我若于彼诸佛世尊及弟子众功德善根取相分别。及于所作随喜俱行诸福业事。发心回向无上菩提取相分别。以是取相分别方便。发生随喜回向无上正等菩提。诸佛世尊皆所不许。所以者何。于已灭度诸佛世尊及弟子等取相分别。随喜回向无上菩提。是则名为大有所得。是故菩萨摩诃萨众。欲于如来及诸弟子功德善根正发随喜回向无上正等菩提。不应于中起有所得取相分别随喜回向。若于其中起有所得取相分别随喜回向。佛不说彼有大义利。何以故。如是随喜回向之心。妄想分别。名杂毒故。如有饮食。虽具上妙色香美味。而杂毒药。愚人浅识。贪取啖之。初虽适意欢喜快乐。而后食消。倍受众苦。或便致死。若近失命。如是一类补特伽罗。不善受持不善观察甚深般若波罗蜜多文句义理。不善读诵不善通达甚深义趣。而告大乘种性者曰。来善男子。汝于三世诸佛世尊。从初发心至得无上正等菩提。转妙法轮度有情众。入无余依涅槃界已乃至法灭。于其中间若修般若波罗蜜多广说乃至一切相智。已集当集现集善根。若成熟有情严净佛土。已集当集现集善根。若诸如来所有戒蕴定蕴慧蕴解脱蕴解脱智见蕴。及余无量无边功德。若佛弟子一切有漏无漏善根。若诸如来已现当记。诸天人等独觉菩提所有功德。若诸天龙阿素洛等已集当集现集善根。若善男子善女人等。于诸功德发生随喜回向善根。如是一切合集称量现前随喜。与诸有情平等共有回向无上正等菩提。如是所说随喜回向。以有所得取相分别而为方便。譬如世间杂毒饮食初益后损。故此非善随喜回向。所以者何。以有所得取相分别。发起随喜回向之心。有因有缘有作意有戏论。不应般若波罗蜜多。彼杂毒故则为谤佛。不随佛教不随法说。菩萨种性补特伽罗。不应随彼所说而学。是故大德。应说云何住菩萨乘善男子等。应于三世十方诸佛及弟子等功德善根随喜回向。谓彼诸佛从初发心乃至法灭。于其中间若修般若波罗蜜多广说乃至一切相智集诸善根。如是乃至若善男子善女人等。于诸功德发生随喜回向善根。住菩萨乘诸善男子善女人等。云何于彼功德善根。发生随喜回向无上正等菩提。具寿善现答慈氏菩萨言。住菩萨乘诸善男子善女人等。行深般若波罗蜜多。欲不谤佛而发随喜回向心者。应作是念。如诸如来无上佛智。了达遍知功德善根。有如是性。有如是相。有如是法。而可随喜。我今亦应如是随喜。如诸如来无上佛智了达遍知。应以如是诸福业事回向无上正等菩提。我今亦应如是回向。住菩萨乘诸善男子善女人等。于诸如来及弟子等功德善根。应作如是随喜回向若作如是随喜回向则不谤佛。随佛所教随法而说。是菩萨摩诃萨。如是随喜回向之心。不杂众毒能至究竟。复次大士。住菩萨乘诸善男子善女人等。行深般若波罗蜜多。于诸如来及弟子等功德善根。应作如是随喜回向。如色等蕴不堕三界非三世摄。随喜回向亦应如是。广说乃至如一切智道相智一切相智。不堕三界非三世摄。随喜回向亦应如是。如诸戒蕴定蕴慧蕴解脱蕴解脱智见蕴。不堕三界非三世摄。随喜回向亦应如是。所以者何。如彼诸法自性空故。不堕三界非三世摄。随喜回向亦复如是。谓诸如来自性空故。不堕三界非三世摄。诸佛功德自性空故。不堕三界非三世摄。声闻独觉及人天等自性空故。不堕三界非三世摄。彼诸善根自性空故。不堕三界非三世摄。于彼随喜自性空故。不堕三界非三世摄。所回向法自性空故。不堕三界非三世摄。能回向者自性空故。不堕三界非三世摄。若菩萨摩诃萨行深般若波罗蜜多时。如实了知五蕴等法。不堕三界非三世摄。若不堕三界非三世摄。则不可以彼有相为方便有所得为方便发生随喜回向无上正等菩提。何以故。以蕴等法自性不生。若法不生则无所有。不可以彼无所有法随喜回向无所有故。是菩萨摩诃萨如是随喜回向无上正等菩提。不杂众毒能至究竟。住菩萨乘诸善男子善女人等。若以有相而为方便。或有所得而为方便。于诸如来及弟子等功德善根。发生随喜回向之心。当知是邪随喜回向。此邪随喜回向之心。诸佛世尊所不称赞。如是随喜回向之心非佛世尊所称赞故。不能圆满布施等六波罗蜜多。广说乃至不能圆满一切智道相智一切相智。由诸功德不圆满故不能严净佛土成熟有情。由不能严净佛土成熟有情故不证无上正等菩提。何以故。由彼所起随喜回向有相有得杂众毒故。复次大士。诸菩萨摩诃萨行深般若波罗蜜多时应作是念。如十方界一切如来应正等觉。如实通达功德善根。有如是法可依。是法发生无倒随喜回向。我今亦应依如是法发生随喜回向无上正等菩提。是为正发随喜回向。由斯定证无上菩提。能尽未来度有情众

尔时世尊赞善现言。善哉善哉。汝今已为一切菩萨摩诃萨等作大佛事。谓为菩萨摩诃萨等。善说无倒随喜回向。如是所说随喜回向。以无相无得无生无灭无染无净无性自性自相性空而为方便。亦以真如法界法性广说乃至不思议界为方便故。善现当知。假使三千大千世界一切有情。皆得成就十善业道四静虑四无量四无色定五神通。于意云何。是诸有情福德多不。善现答言。甚多世尊。甚多善逝。佛告善现。若善男子善女人等。于诸如来及弟子等功德善根。起无染著随喜回向。所获功德甚多于前。善现当知。是善男子善女人等。所起如是随喜回向。于余善根为最为胜为尊为高为妙为微妙为上为无上无等无等等。复次善现。假使三千大千世界一切有情。皆得预流一来不还阿罗汉果独觉菩提有善男子善女人等。于彼预流乃至独觉。尽其形寿以诸供具而奉施之。供养恭敬尊重赞叹。于意云何。是善男子善女人等。由此因缘得福多不。善现答言。甚多世尊。甚多善逝。佛告善现。若善男子善女人等。于诸如来及弟子等功德善根。起无染著随喜回向。所获功德甚多于前。善现当知。是善男子善女人等。所起如是随喜回向。于余善根为最为胜乃至广说。复次善现。假使三千大千世界一切有情。皆趣无上正等菩提。设有十方各如殑伽沙等世界一切有情。一一于彼以诸供具而奉施之。经如殑伽沙等大劫。供养恭敬尊重赞叹。于意云何。是诸有情由此因缘得福多不。善现答言。甚多世尊。甚多善逝。如是福聚若有形色。十方各如殑伽沙界不能容受。佛告善现。如是如是如汝所说。善现当知。若善男子善女人等。于诸如来及弟子等功德善根。起无染著随喜回向。所获功德甚多于前。善现当知。是善男子善女人等。所起如是随喜回向。于余善根为最为胜乃至广说。善现当知。以前福聚比后功德。百分不及一。千分不及一。乃至邬波尼杀昙分亦不及一。所以者何。彼有情类十善业道四静虑等。皆以有相及有所得为方便故。彼善男子善女人等。以诸供具奉施预流乃至发趣大菩提者。亦以有相及有所得为方便故。尔时四大天王各与眷属三万二千诸天子俱。顶礼佛足合掌恭敬白言。世尊。彼诸菩萨摩诃萨乃能发起如是广大随喜回向。谓彼菩萨摩诃萨方便善巧。以无相无所得无染著无思作而为方便。于诸如来及弟子等功德善根。发起无倒随喜回向。如是所起随喜回向。不堕二法不二法中。时天帝释及苏夜摩天子。珊睹史多天子。善变化天子。最自在天子。各与眷属无量百千诸天子俱。皆持种种天妙华鬘涂散等香衣服璎珞宝幢幡盖众妙珍奇。奏天乐音以供养佛。顶礼双足。合掌白言。彼诸菩萨摩诃萨乃能发起如是广大随喜回向。谓彼菩萨摩诃萨方便善巧。以无相无所得无染著无思作而为方便。于诸如来及弟子等功德善根。发起无倒随喜回向。如是所起随喜回向。不堕二法不二法中。时大梵天王。及极光净天。遍净天。广果天。色究竟天。各与无量百千俱胝那庾多天众。前诣佛所顶礼双足。合掌恭敬俱发声言。希有世尊。彼诸菩萨摩诃萨。为般若波罗蜜多方便善巧所摄受故。超胜于前无方便善巧有相有所得善男子等所修善根。尔时佛告四大王众天乃至色究竟天等言。假使三千大千世界一切有情。皆趣无上正等菩提。普于过去未来现在十方世界一切如来。从初发心乃至法住。于其中间所修布施波罗蜜多。广说乃至一切相智相应善根。若诸弟子所有善根。若诸如是所有戒蕴定蕴慧蕴解脱蕴解脱智见蕴。及余无量无边佛法。若诸如来所说正法。若依彼法修习施性戒性修性三福业事。若依彼法精勤修学。得预流果一来不还阿罗汉果独觉菩提。得入菩萨正性离生。若诸有情修布施净戒安忍精进静虑般若等所引善根。如是一切合集称量。以有相有所得有染著有思作有二不二而为方便现前随喜。既随喜已回向无上正等菩提。有善男子善女人等。发趣无上正等菩提。普于过去未来现在十方世界一切如来。从初发心乃至法住。于其中间所修布施波罗蜜多相应善根。广说乃至若诸有情修布施净戒安忍精进静虑般若等所引善根。如是一切合集称量。以无相无所得无染著无思作无二不二而为方便现前随喜。既随喜已回向无上正等菩提。是善男子善女人等随喜回向。于余善根为最为胜。乃至广说。于前有情随喜回向。百倍为胜。千倍为胜。乃至邬波尼杀昙倍亦最为胜。具寿善现前白佛言。如佛所说是善男子善女人等随喜回向。于余善根为最为胜。乃至广说。齐何说是随喜回向。于余善根为最胜等。佛告善现。是善男子善女人等。普于过去未来现在十方世界一切如来声闻独觉菩萨。及余一切有情诸善根等。不取不舍不矜不蔑。非有所得。非无所得。达一切法无生无灭无染无净无增无减无去无来无集无散无入无出。作如是念。如三世法真如法界广说乃至不思议界。我亦如是于诸善法以无所得而为方便随喜回向。善现。齐是所起随喜回向。我说于余善根为最胜等。如是随喜回向胜余随喜回向。百倍千倍乃至邬波尼杀昙倍。是故我说如是所起随喜回向。于余善根为最胜等。复次善现住菩萨乘诸善男子善女人等。欲于三世十方如来从初发心乃至法住。于其中间所修布施乃至般若波罗蜜多相应善根。广说乃至无量无数无边佛法。若诸声闻独觉菩萨功德善根若余有情所有施性戒性修性三福业事及余善根。如是一切合集称量。现前发起无倒随喜回向心者。应作是念。色乃至识与解脱等。广说乃至一切相智与解脱等。戒蕴等五与解脱等。于一切法所起胜解与解脱等。三世诸佛与解脱等。三世诸法与解脱等。一切随喜及诸回向与解脱等。佛及弟子并诸独觉诸根熟变与解脱等。佛及弟子并诸独觉所得涅槃与解脱等。诸佛菩萨独觉声闻诸法法性与解脱等。一切有情及一切法并彼法性与解脱等。如诸法性无缚无解。无染无净。无起无尽。无生无灭。无取无舍。我于如是功德善根现前随喜。持此善根与诸有情平等共有回向无上正等菩提。如是随喜回向非能随喜回向。无所随喜所回向故。如是所起随喜回向非转非息无生灭故。善现。是菩萨摩诃萨随喜回向。于余所起随喜回向。为最为胜乃至广说。若菩萨摩诃萨成就如是随喜回向。疾证无上正等菩提。复次善现。若趣大乘诸善男子善女人等。假使能于十方现在各如殑伽沙等世界一切如来及诸弟子。以有相有所得为方便。尽其形寿常以种种上妙供具。供养恭敬尊重赞叹。彼诸如来及弟子众般涅槃后。取设利罗以妙七宝造立高广诸窣堵波。昼夜精勤礼拜右绕。复以种种上妙华鬘乃至灯明。供养恭敬尊重赞叹。复以有相及有所得而为方便。勤修布施乃至般若及余善根。有善男子善女人等发趣大乘。能以无相及无所得而为方便。修行六种波罗蜜多相应善根方便善巧。于余一切功德善根发生随喜。持此善根与诸有情平等共有回向无上正等菩提。是善男子善女人等。由依般若波罗蜜多方便善巧随喜回向。胜前所说发趣大乘善男子等所作功德。百倍千倍乃至邬波尼杀昙倍。故说如是随喜回向于余善根为最胜等。是故善现。发趣大乘诸菩萨摩诃萨。应以无相及无所得而为方便。勤修布施乃至般若波罗蜜多相应善根。及依般若波罗蜜多方便善巧。于诸如来及弟子等功德善根。发生无倒随喜回向。若菩萨摩诃萨。能以无相及无所得而为方便随喜回向。是菩萨摩诃萨。疾证无上正等菩提。能尽未来利乐一切

　　第三分地狱品第十之一

尔时舍利子白佛言。世尊。甚深般若波罗蜜多能作照明。毕竟净故。皆应敬礼。诸人天等所钦重故。无所染著。世间诸法不能污故。远离一切三界翳眩能除烦恼诸见闇故。最为上首。于一切种菩提分法极尊胜故。能作安隐。永断一切惊恐逼迫灾横事故。能施光明。摄受诸有情令得五眼故。能示中道。令失路者离二边故。善能发生一切智智。永断一切烦恼相续并习气故。是诸菩萨摩诃萨母。菩萨所修一切佛法从此生故。不生不灭自相空故。脱一切生死。非常非坏故。能为依怙。施诸有情诸法宝故。能成圆满如来十力。一切他论不能屈故。能转三转十二行相无上法轮。达一切法无转还故。能示诸法无倒。自性显了无性自性空故。世尊。诸有情类于此般若波罗蜜多。应云何住。尔时佛告舍利子言。诸有情类于此般若波罗蜜多。应如佛住供养礼敬思惟般若波罗蜜多应如供养礼敬思惟佛薄伽梵。何以故。舍利子。佛不异般若波罗蜜多。般若波罗蜜多不异佛。佛即是般若波罗蜜多。般若波罗蜜多即是佛。所以者何。诸佛菩萨独觉声闻。皆由般若波罗蜜多而得出现。一切世间十善业道四静虑四无量四无色定五神通。亦由般若波罗蜜多而得出现。一切布施波罗蜜多广说乃至一切相智。亦由般若波罗蜜多而得出现。时天帝释窃作是念。今舍利子以何因缘问佛斯事。时舍利子知彼心念便告之言。憍尸迦。诸菩萨摩诃萨由此般若波罗蜜多所摄受故方便善巧。能于三世十方诸佛从初发心乃至法住。于其中间所有功德。若诸声闻独觉菩萨余有情类所有善根。如是一切能以无相及无所得而为方便。合集称量现前随喜。既随喜已与诸有情平等共有回向无上正等菩提。由此因缘故问斯事。复次憍尸迦。诸菩萨摩诃萨所学般若波罗蜜多。超胜布施乃至静虑波罗蜜多无边倍数。如生盲人百千等众。无净眼者善引导之。犹尚不能近趣正道。况能远达丰乐大城。如是前五波罗蜜多诸生盲众。若无般若波罗蜜多净眼者导。尚不能趣菩萨正道。况能远达一切智城。复次憍尸迦。布施等五波罗蜜多。要由般若波罗蜜多名有目者复由般若波罗蜜多之所摄受名到彼岸。天帝释言。岂不前五波罗蜜多亦互为首摄受余五波罗蜜多令到彼岸。既尔何缘独赞般若超胜余五波罗蜜多。舍利子言。天主所说理不应尔。所以者何。非由前五波罗蜜多为首摄余令到彼岸。要由般若波罗蜜多具大势力方便善巧。摄受余五波罗蜜多。令无执著速到彼岸。是故般若波罗蜜多于前五种。为最为胜为尊为高为妙为微妙为上为无上无等无等等。尔时舍利子白佛言。世尊。诸菩萨摩诃萨云何应引发般若波罗蜜多。佛告舍利子。诸菩萨摩诃萨不为引发色故应引发般若波罗蜜多。不为引发受想行识故应引发般若波罗蜜多。广说乃至不为引发一切智故应引发般若波罗蜜多。不为引发道相智一切相智故。应引发般若波罗蜜多。不为引发一切法故应引发般若波罗蜜多。舍利子言。云何菩萨摩诃萨。不为引发色乃至一切法故应引发般若波罗蜜多。佛告舍利子。以色乃至一切法无作无生无得无坏无自性故。诸菩萨摩诃萨不为引发色乃至一切法故。应引发般若波罗蜜多。时舍利子复白佛言。诸菩萨摩诃萨。如是引发般若波罗蜜多与何法合。佛告舍利子。诸菩萨摩诃萨如是引发般若波罗蜜多。不与一切法合。由不合故得名般若波罗蜜多。舍利子言。如是般若波罗蜜多不与何等一切法合。世尊告曰。如是般若波罗蜜多。不与善法合。不与非善法合。不与有罪法合。不与无罪法合。不与有漏法合。不与无漏法合。不与有为法合。不与无为法合。不与有染法合。不与无染法合。不与世间法合。不与出世法合。不与杂染法合。不与清净法合。不与生死法合。不与涅槃法合。何以故。舍利子。甚深般若波罗蜜多。于一切法无所得故。不可说与如是法合。时天帝释便白佛言。甚深般若波罗蜜多。岂亦不与一切智合。佛言。如是如汝所说。甚深般若波罗蜜多。亦不说与一切智合。由此于彼无所得故。天帝释言。云何般若波罗蜜多。于一切智无合无得。世尊告曰。非深般若波罗蜜多于一切智如名如相如所造作有合有得。天帝释言。云何般若波罗蜜多。于一切智亦有合得。世尊告曰。由深般若波罗蜜多于一切智如名相等无受无取无住无断无执无舍。如是合得而无合得。于一切法亦复如是。如名相等无受无取。无住无断。无执无舍。如是合得而无合得。时天帝释复白佛言。甚奇世尊。希有善逝。如是般若波罗蜜多。为一切法无生无灭无作无成无得无坏无自性故出现世间。虽有合得而无合得。如是理趣不可思议。唯佛世尊能觉能说。时具寿善现白佛言。世尊。若菩萨摩诃萨行深般若波罗蜜多时。起如是想甚深般若波罗蜜多与一切法若合不合。是菩萨摩诃萨俱舍俱远甚深般若波罗蜜多。佛告善现。复有因缘诸菩萨摩诃萨舍远般若波罗蜜多。谓彼修行甚深般若波罗蜜多时起如是想。甚深般若波罗蜜多。无所有非真实。不坚固不自在。是菩萨摩诃萨舍远般若波罗蜜多。尔时善现复白佛言。若菩萨摩诃萨信甚深般若波罗蜜多时。为不信何法。佛告善现。若菩萨摩诃萨信甚深般若波罗蜜多时。则不信色。不信受想行识。广说乃至不信一切智。不信道相智一切相智。具寿善现复白佛言。云何菩萨摩诃萨信甚深般若波罗蜜多时。则不信色。乃至不信一切相智。佛告善现。诸菩萨摩诃萨行深般若波罗蜜多时。观一切色广说乃至一切相智不可得故。虽信般若波罗蜜多。而不信色广说乃至一切相智。如是善现。诸菩萨摩诃萨信甚深般若波罗蜜多时。则不信色乃至不信一切相智


大般若波罗蜜多经卷第五百五
大般若波罗蜜多经卷第五百六

　　　　三藏法师玄奘奉　诏译


　　第三分地狱品第十之二

尔时具寿善现复白佛言。世尊。甚深般若波罗蜜多即是摩诃波罗蜜多。佛告善现。汝缘何意作如是说。甚深般若波罗蜜多即是摩诃波罗蜜多。善现答言。世尊。以深般若波罗蜜多于色不作大不作小。于受想行识亦不作大不作小如是乃至于佛无上正等菩提不作大不作小。于诸如来应正等觉亦不作大不作小。于色不作集不作散。于受想行识亦不作集不作散。如是乃至于佛无上正等菩提不作集不作散。于诸如来应正等觉亦不作集不作散。于色不作有量不作无量。于受想行识亦不作有量不作无量。如是乃至于佛无上正等菩提不作有量不作无量。于诸如来应正等觉亦不作有量不作无量。于色不作广不作狭。于受想行识亦不作广不作狭。如是乃至于佛无上正等菩提不作广不作狭。于诸如来应正等觉亦不作广不作狭。于色不作有力不作无力。于受想行识亦不作有力不作无力。如是乃至于佛无上正等菩提不作有力不作无力。于诸如来应正等觉亦不作有力不作无力。我缘此意故作是说。甚深般若波罗蜜多即是摩诃波罗蜜多。世尊。若新学大乘菩萨摩诃萨。依止般若乃至布施波罗蜜多起如是想。甚深般若波罗蜜多于色不作大不作小。不作集不作散。不作有量不作无量。不作广不作狭。不作有力不作无力。如是乃至于诸如来应正等觉不作大不作小。不作集不作散。不作有量不作无量。不作广不作狭。不作有力不作无力。是菩萨摩诃萨由起此想。非行般若波罗蜜多。世尊。若新学大乘菩萨摩诃萨。依止般若乃至布施波罗蜜多起如是想。甚深般若波罗蜜多于色作大作小。作集作散。作有量作无量。作广作狭。作有力作无力。如是乃至于诸如来应正等觉作大作小。作集作散。作有量作无量。作广作狭。作有力作无力。是菩萨摩诃萨由起此想。非行般若波罗蜜多。世尊。若新学大乘菩萨摩诃萨。不依般若乃至布施波罗蜜多起如是想。甚深般若波罗蜜多于色不作大不作小。不作集不作散。不作有量不作无量。不作广不作狭。不作有力不作无力。如是乃至于诸如来应正等觉不作大不作小。不作集不作散。不作有量不作无量。不作广不作狭。不作有力不作无力。是菩萨摩诃萨由起此想。非行般若波罗蜜多。世尊。若新学大乘菩萨摩诃萨。不依般若乃至布施波罗蜜多起如是想。甚深般若波罗蜜多于色作大作小。作集作散。作有量作无量。作广作狭。作有力作无力。如是乃至于诸如来应正等觉作大作小。作集作散。作有量作无量。作广作狭。作有力作无力。是菩萨摩诃萨由起此想。非行般若波罗蜜多。何以故。世尊。若菩萨摩诃萨起如是想。甚深般若波罗蜜多于色若作大小不作大小。若作集散不作集散。若作有量无量不作有量无量。若作广狭不作广狭。若作有力无力不作有力无力。如是乃至于诸如来应正等觉若作大小不作大小。若作集散不作集散。若作有量无量不作有量无量。若作广狭不作广狭。若作有力无力不作有力无力。如是一切皆非般若波罗蜜多等流果故。世尊。若菩萨摩诃萨起如是想。甚深般若波罗蜜多于色乃至于诸如来应正等觉。若作大小不作大小。若作集散不作集散。若作有量无量不作有量无量。若作广狭不作广狭。若作有力无力不作有力无力。是菩萨摩诃萨名大有所得。非行般若波罗蜜多。何以故。非有所得想能证无上正等菩提故。所以者何。有情无生故。无自性故。无所有故。空故。无相故。无愿故。远离故。寂静故。不可得故。不可思议故。无坏灭故。无觉知故。力不成就故。当知般若波罗蜜多亦无生广说乃至力不成就。色乃至一切如来应正等觉无生故。无自性故。无所有故。空故。无相故。无愿故。远离故。寂静故。不可得故。不可思议故。无坏灭故。无觉知故。力不成就故。当知般若波罗蜜多亦无生广说乃至力不成就。我缘此意故作是说。甚深般若波罗蜜多即是摩诃波罗蜜多

尔时舍利子白佛言。世尊。若菩萨摩诃萨于深般若波罗蜜多能信解者。从何处没来生此间。发趣无上正等菩提为经久如。曾亲近供养几所诸佛。修行布施乃至般若波罗蜜多已经几时。云何信解如是般若波罗蜜多甚深义趣。佛告舍利子。若菩萨摩诃萨于深般若波罗蜜多能信解者。从十方界所事诸佛法会中没来生此间。发趣无上正等菩提已经无量无数无边百千俱胝那庾多劫。已曾亲近供养无量无数无边不可思议不可称量佛薄伽梵。从初发心常修布施乃至般若波罗蜜多。已经无量无数无边百千俱胝那庾多劫。若菩萨摩诃萨于深般若波罗蜜多。若见若闻便作是念。我今见佛闻佛所说。是菩萨摩诃萨以无相无二无所得为方便。能正信解如是般若波罗蜜多甚深义趣。具寿善现便白佛言。甚深般若波罗蜜多为有能闻能见者不。佛告善现。甚深般若波罗蜜多实无能闻及能见者。何以故。甚深般若波罗蜜多实非所闻所见法故。善现当知。色无闻无见诸法钝故。受想行识亦无闻无见诸法钝故。广说乃至诸佛无上正等菩提无闻无见诸法钝故。一切如来应正等觉亦无闻无见诸法钝故

具寿善现复白佛言。诸菩萨摩诃萨已于无上正等菩提积行久如能勤修学甚深般若波罗蜜多。佛告善现。于此事中应分别说。善现当知。有菩萨摩诃萨。从初发心即能修学甚深般若波罗蜜多。亦能修学静虑精进安忍净戒布施波罗蜜多。是菩萨摩诃萨有方便善巧故。不谤诸法。不见诸法有增有减。常不远离布施净戒安忍精进静虑般若波罗蜜多相应正行。常不远离诸佛菩萨。从一佛国至一佛国。欲以种种上妙供具供养恭敬尊重赞叹诸佛菩萨随意能办。亦能于彼种诸善根令速圆满。随受身处不堕母腹胞胎中生。心常不与烦恼杂住。亦曾不起二乘之心。常不远离殊胜神通游诸佛国。成熟有情严净佛土。是菩萨摩诃萨能勤修学甚深般若波罗蜜多。有菩萨乘诸善男子善女人等。虽曾得见若百若千或无量佛。于彼诸佛及弟子所。亦多修行布施净戒安忍精进静虑般若。而有所得为方便故。不能修学甚深般若波罗蜜多乃至布施波罗蜜多。善现当知。是善男子善女人等。闻说如是甚深般若波罗蜜多心生轻慢。便从座起舍众而去。彼既轻慢甚深般若波罗蜜多亦轻慢佛。既舍如是甚深般若波罗蜜多亦舍诸佛。今此众中亦有彼类。闻我宣说甚深般若波罗蜜多心不恭敬舍众而去。所以者何。是善男子善女人等。先世闻说甚深般若波罗蜜多已曾舍去。由宿习力今闻我说还复舍去。是善男子善女人等。于深般若波罗蜜多。身语及心皆不和合。由斯造作增长愚痴恶慧罪业。彼由造作增长愚痴恶慧罪业。闻深般若波罗蜜多。即便毁谤障碍弃舍。彼既毁谤障碍弃舍甚深般若波罗蜜多。即为毁谤障碍弃舍三世诸佛一切智智。彼由毁谤障碍弃舍三世诸佛一切智智。即便造作增长能感匮正法业。彼由造作增长能感匮正法业。堕大地狱经多百岁。乃至经多百千俱胝那庾多岁。受诸楚毒猛利大苦。彼罪重故于此世界。从一大地狱至一大地狱。乃至火劫水劫风劫未起已来。受诸楚毒猛利大苦。若此世界火劫水劫风劫起时。彼匮法业犹未尽故。死已转生他方世界与此同类大地狱中。经多百岁乃至经多百千俱胝那庾多岁。受诸楚毒猛利大苦。彼罪重故于他世界。从一大地狱至一大地狱。乃至火劫水劫风劫未起已来。受诸楚毒猛利大苦。若他世界火劫水劫风劫起时。彼匮法业犹未尽故。死已转生余方世界与此同类大地狱中。经多百岁乃至经多百千俱胝那庾多岁。受诸楚毒猛利大苦。彼罪重故于余世界。从一大地狱至一大地狱。乃至火劫水劫风劫未起已来。受诸楚毒猛利大苦。如是展转遍历十方诸余世界大地狱中。受诸楚毒猛利大苦。若彼诸余十方世界火劫水劫风劫起时。彼匮法业犹未尽故死已还生此堪忍界大地狱中。从一大地狱至一大地狱。乃至火劫水劫风劫未起已来。受诸楚毒猛利大苦。若此世界火劫水劫风劫起时。彼匮法业犹未尽故。死已复生他余世界。遍历十方大地狱中。受诸楚毒猛利大苦。如是轮回经无数劫。彼匮法罪业势稍微。从地狱出堕傍生趣。经多百岁乃至经多百千俱胝那庾多岁。受傍生身备遭残害恐迫等苦。罪未尽故于此世界。从一险恶处至一险恶处。乃至火劫水劫风劫未起已来。备遭残害恐迫等苦。若此世界三灾坏时。彼匮法业余势未尽。死已转生他方世界与此同类傍生趣中。经多百岁乃至经多百千俱胝那庾多岁。备遭残害恐迫等苦。罪未尽故于他世界。从一险恶处至一险恶处。乃至火劫水劫风劫未起已来。备遭残害恐迫等苦。若他世界三灾坏时。彼匮法业余势未尽。死已转生余方世界与此同类傍生趣中。经多百岁乃至经多百千俱胝那庾多岁。备遭残害恐迫等苦罪未尽故于余世界。从一险恶处至一险恶处乃至火劫水劫风劫未起已来。备遭残害恐迫等苦。如是展转遍历十方诸余世界。受傍生身备遭残害恐迫等苦。若彼诸余十方世界三灾坏时。彼匮法业余势未尽。死已还生此堪忍界傍生趣中。从一险恶处至一险恶处。乃至火劫水劫风劫未起已来。备遭残害恐迫等苦。若此世界三灾坏时。彼匮法业余势未尽。死已复生他余世界。遍历十方傍生趣中广受众苦。如是循环经无数劫。彼匮法罪业势渐薄。免傍生趣堕鬼界中。经多百岁乃至经多百千俱胝那庾多岁。备受饥羸焦渴等苦。罪未尽故于此世界。从一饿鬼国至一饿鬼国。乃至火劫水劫风劫未起已来。备受饥羸焦渴等苦。若此世界三灾坏时。彼匮法业余势未尽。死已转生他方世界与此同类饿鬼趣中。经多百岁乃至经多百千俱胝那庾多岁。备受饥羸焦渴等苦罪未尽故于他世界。从一饿鬼国至一饿鬼国。乃至火劫水劫风劫未起已来。备受饥羸焦渴等苦。若他世界三灾坏时。彼匮法业余势未尽。死已转生余方世界与此同类饿鬼趣中。经多百岁乃至经多百千俱胝那庾多岁。备受饥羸焦渴等苦。罪未尽故于余世界。从一饿鬼国至一饿鬼国。乃至火劫水劫风劫未起已来。备受饥羸焦渴等苦。如是展转遍历十方诸余世界。于鬼界中备受饥羸焦渴等苦。若彼诸余十方世界三灾坏时。彼匮法业余势未尽。死已还生此堪忍界饿鬼趣中。从一饿鬼国至一饿鬼国。乃至火劫水劫风劫未起已来。备受饥羸焦渴等苦。若此世界三灾坏时。彼匮法业余势未尽。死已复生他余世界。遍历十方饿鬼趣中广受众苦。如是周流经无数劫。彼匮法业余势将尽。出饿鬼界来生人中。虽得为人而居下贱。谓或生在生盲聋家。或旃荼罗家。或补羯娑家。或屠脍家。或渔猎家。或工匠家。或乐人家。或邪见家。或余猥杂恶律仪家。或所受身无眼无耳无鼻无舌无手无足。盲瞎聋哑。痈疽疥癞风狂癫痫。癃残背偻。矬陋挛躄。诸根缺减。黧黮穷瘁。顽嚚无识。诸有所为人皆轻诮。或所生处不闻佛名法名僧名菩萨名独觉名。或复生于幽暗世界。恒无昼夜不睹光明。居处险阻秽恶毒刺。所以者何。彼匮法业造作增长极深重故。受如是等不可爱乐圆满苦果。品类众多难可具说。若欲具说穷劫不尽

尔时舍利子白佛言。世尊。彼所造作增长能感匮正法业。与五无间业可说相似不。佛告舍利子。感匮法业最极粗重。不可以比五无间业。谓彼闻说甚深般若波罗蜜多。即便拒逆诽谤毁呰。言如是语非佛所说。非法非律非大师教。我等于此不应信学。是谤法人自谤般若波罗蜜多亦教他谤。自坏其身亦令他坏。自饮毒药亦令他饮。自失生天解脱乐果亦令他失。自持其身足地狱火亦令他足。自不信解甚深般若波罗蜜多亦教他人令不信解。自沈苦海亦令他溺。舍利子。我于如是甚深般若波罗蜜多。尚不欲令谤正法者闻其名字况为彼说舍利子。谤正法者我尚不听住菩萨乘善男子等闻其名字。况当眼见。岂许共住。何以故。舍利子。诸有诽谤甚深般若波罗蜜多。当知彼名坏正法者。堕黑暗类如秽蜗螺。自污污他如臭烂粪。若有信用坏法者言。亦受如前所说大苦。舍利子。诸有破坏甚深般若波罗蜜多。当知彼类即是地狱傍生饿鬼。决定当受极重猛利无边大苦是故智者不应毁谤甚深般若波罗蜜多。时舍利子复白佛言。如来何缘但说如是坏正法者堕大地狱旁生鬼界长时受苦。而不说彼形貌身量。佛告舍利子。止不应说坏正法者当来所受恶趣形量。所以者何。我若具说彼趣形量。彼闻惊怖当吐热血便致命终。或近死苦心顿忧恼如中毒箭。身渐枯瘁如被截苗。恐彼闻说谤正法者当受如是大丑苦身徒自惊惶丧失身命。我愍彼故不为汝说。舍利子言。唯愿佛说彼恶形量。明诫未来。令知谤法当获大苦不造斯罪。佛告舍利子我先所说足为明诫。谓未来世。善男子等。闻我所说坏正法业造作增长极圆满者。堕大地狱傍生鬼界。一一趣中长时受苦。足自兢持不谤正法。时舍利子即白佛言。唯然世尊。唯然善逝。当来自类善男子等。闻佛先说坏正法业感长时苦足为明诫。宁舍身命终不谤法。勿我未来当受斯苦

尔时善现便白佛言。若有聪明善男子等。闻佛所说谤正法人于当来世久受重苦。应善护持身语意业。勿于正法诽谤毁坏。堕三恶趣长劫受苦。于久远时不见诸佛。不闻正法。不值遇僧。不得生于有佛国土。虽生人趣下贱贫穷。丑陋顽愚肢体不具。诸有所说人不信受。具寿善现复白佛言。造作增长感匮法业。岂不由习恶语业耶。佛告善现。如是如是。实由惯习恶语业故。造作增长感匮法业。于我正法毗奈耶中。当有愚痴诸出家者。彼虽称我以为大师。而于我说甚深般若波罗蜜多诽谤毁坏。善现当知。若有谤毁甚深般若波罗蜜多。则为谤毁诸佛无上正等菩提。若有谤毁诸佛无上正等菩提。则为谤毁三世诸佛一切智智。若有谤毁三世诸佛一切智智。则为谤毁佛法僧宝。若有谤毁佛法僧宝。则当谤毁世间正见。若当谤毁世间正见。则当谤毁布施等六波罗蜜多广说乃至一切相智。彼由谤毁诸功德聚。则便摄受无量无数无边罪业。由彼摄受无量无数无边罪业。则便摄受一切地狱傍生鬼界及人趣中无量无数无边大苦

尔时善现复白佛言。彼愚痴人几因缘故。谤毁如是甚深般若波罗蜜多。佛告善现。由四因缘何等为四。一者为诸邪魔所扇惑故。二者于甚深法不信解故。三者不勤精进耽著五蕴。诸恶知识所摄受故。四者多怀嗔恚乐行恶法。喜自高举轻蔑他故。彼愚痴人由具如是四因缘故。谤毁如是甚深般若波罗蜜多。由此当来受诸大苦。尔时具寿善现复白佛言。世尊。诸愚痴人不勤精进。为恶知识之所摄受。未种善根具诸恶行。于佛所说甚深般若波罗蜜多实难信解。佛告善现。如是如是。如汝所说。具寿善现复白佛言。如是般若波罗蜜多。云何甚深难信难解。佛告善现。色乃至识非缚非脱。何以故。以色乃至识无所有性。为色等自性故。如是乃至一切智道相智一切相智非缚非脱。何以故。以一切智道相智一切相智无所有性。为一切智等自性故。复次善现。色乃至识前后中际非缚非脱。何以故。以色乃至识前后中际无所有性。为色等前后中际自性故。如是乃至一切智道相智一切相智前后中际非缚非脱。何以故。以一切智道相智一切相智前后中际无所有性。为一切智等前后中际自性故。具寿善现复白佛言。不勤精进。未种善根。具不善根。恶友所摄。懈怠增上。随魔力行。精进微劣。失念恶慧补特伽罗。于佛所说甚深般若波罗蜜多实难信解。佛告善现。如是如是。如汝所说。所以者何。善现。色清净即果清净。果清净即色清净。何以故。是色清净与果清净。无二无二分无别无断故。如是乃至诸佛无上正等菩提清净即果清净。果清净即诸佛无上正等菩提清净。何以故。是诸佛无上正等菩提清净与果清净。无二无二分无别无断故。复次善现。色清净即般若波罗蜜多清净。般若波罗蜜多清净即色清净。何以故。是色清净与般若波罗蜜多清净。无二无二分无别无断故。如是乃至一切相智清净即般若波罗蜜多清净。般若波罗蜜多清净即一切相智清净。何以故。是一切相智清净与般若波罗蜜多清净。无二无二分无别无断故。复次善现。色清净即一切智智清净。一切智智清净即色清净。何以故。是色清净与一切智智清净。无二无二分无别无断故。如是乃至一切相智清净即一切智智清净。一切智智清净即一切相智清净。何以故。是一切相智清净与一切智智清净。无二无二分无别无断故。复次善现。不二清净即色清净。色清净即不二清净。何以故。是不二清净与色清净。无二无二分无别无断故。如是乃至不二清净即一切相智清净。一切相智清净即不二清净。何以故。是不二清净与一切相智清净。无二无二分无别无断故。复次善现。我乃至见者清净即色清净。色清净即我乃至见者清净。何以故。是我乃至见者清净与色清净。无二无二分无别无断故。如是乃至我乃至见者清净即一切相智清净。一切相智清净即我乃至见者清净。何以故。是我乃至见者清净与一切相智清净。无二无二分无别无断故。复次善现。贪嗔痴清净即色清净。色清净。即贪嗔痴清净。何以故。是贪嗔痴清净与色清净。无二无二分无别无断故。如是乃至贪嗔痴清净即一切相智清净。一切相智清净即贪嗔痴清净。何以故。是贪嗔痴清净与一切相智清净。无二无二分无别无断故。复次善现。色清净故受清净。受清净故色清净。何以故。是色清净与受清净。无二无二分无别无断故。如是受清净故想清净。想清净故受清净。展转乃至道相智清净故一切相智清净。一切相智清净故道相智清净。何以故。是道相智清净与一切相智清净。无二无二分无别无断故。复次善现。般若波罗蜜多清净故色清净。色清净故一切智智清净。何以故。若般若波罗蜜多清净若色清净。若一切智智清净。无二无二分无别无断故。如是乃至般若波罗蜜多清净故一切相智清净。一切相智清净故一切智智清净。何以故。若般若波罗蜜多清净。若一切相智清净若一切智智清净。无二无二分无别无断故。广说乃至一切相智清净故色清净。色清净故一切智智清净。何以故。若一切相智清净。若色清净若一切智智清净。无二无二分无别无断故。如是乃至一切相智清净故道相智清净。道相智清净故一切智智清净。何以故。若一切相智清净。若道相智清净。若一切智智清净。无二无二分无别无断故。复次善现。一切智智清净故色清净。色清净故般若波罗蜜多清净。何以故。若一切智智清净。若色清净。若般若波罗蜜多清净。无二无二分无别无断故。如是乃至一切智智清净故一切相智清净。一切相智清净。故般若波罗蜜多清净。何以故。若一切智智清净。若一切相智清净。若般若波罗蜜多清净。无二无二分无别无断故。广说乃至一切智智清净故色清净。色清净故一切相智清净。何以故。若一切智智清净。若色清净。若一切相智清净。无二无二分无别无断故。如是乃至。一切智智清净故道相智清净。道相智清净故一切相智清净。何以故。若一切智智清净。若道相智清净。若一切相智清净。无二无二分无别无断故。复次善现。有为清净故无为清净。无为清净故有为清净。何以故。若有为清净。若无为清净。无二无二分无别无断故。复次善现。过去清净故未来现在清净。未来清净故过去现在清净。现在清净故过去未来清净。何以故。若过去清净。若未来清净。若现在清净。无二无二分无别无断故

　　第三分叹净品第十一之一

尔时舍利子白佛言。世尊。如是清净最为甚深。佛言。如是毕竟净故。舍利子言。何等法毕竟净故说是清净最为甚深。佛告舍利子。色毕竟净故说是清净最为甚深。受想行识毕竟净故说是清净最为甚深。如是乃至一切智毕竟净故说是清净最为甚深。道相智一切相智毕竟净故说是清净最为甚深。时舍利子复白佛言。如是清净甚为明了。佛言。如是毕竟净故。舍利子言。何等法毕竟净故说是清净甚为明了。佛告舍利子。般若波罗蜜多毕竟净故说是清净甚为明了。乃至布施波罗蜜多毕竟净故说是清净甚为明了。如是乃至一切智毕竟净故说是清净甚为明了。道相智一切相智毕竟净故说是清净甚为明了。时舍利子复白佛言。如是清净不转不续。佛言。如是毕竟净故。舍利子言。何等法毕竟净故说是清净不转不续。佛告舍利子。色不转不续毕竟净故说是清净不转不续。如是乃至一切相智不转不续毕竟净故说是清净不转不续。时舍利子复白佛言。如是清净本无杂染。佛言。如是毕竟净故。舍利子言。何等法毕竟净故说是清净本无杂染。佛告舍利子。色毕竟净故说是清净本无杂染。如是乃至一切相智毕竟净故说是清净本无杂染。时舍利子复白佛言。如是清净本性光洁。佛言。如是毕竟净故。舍利子言。何等法毕竟净故说是清净本性光洁。佛告舍利子。色毕竟净故说是清净本性光洁。如是乃至一切相智毕竟净故说是清净本性光洁。时舍利子复白佛言。如是清净无得无现观。佛言。如是毕竟净故。舍利子言。何等法毕竟净故说是清净无得无现观。佛告舍利子。色本性空毕竟净故说是清净无得无现观。如是乃至一切相智本性空毕竟净故说是清净无得无现观。时舍利子复白佛言。如是清净无生无出现。佛言。如是毕竟净故。舍利子言。何等法毕竟净故说是清净无生无出现。佛告舍利子。色无生无显毕竟净故说是清净无生无出现。如是乃至一切相智无生无显毕竟净故说是清净无生无出现。时舍利子复白佛言。如是清净。不生欲界不生色界。不生无色界。佛言。如是毕竟净故。舍利子言。云何如是清净不生欲界。不生色界。不生无色界。佛告舍利子。三界自性不可得故。说是清净不生欲界。不生色界。不生无色界。时舍利子复白佛言。如是清净本性无知。佛言。如是毕竟净故。舍利子言。云何如是清净本性无知。佛告舍利子。以一切法本性钝故如是清净本性无知。舍利子言。何等法本性无知故说是清净本性无知。佛告舍利子。色本性无知自相空故说是清净本性无知。如是乃至一切相智本性无知自相空故说是清净本性无知。时舍利子复白佛言。以一切法本性净故说是清净。佛言。如是以一切法毕竟净故。舍利子言。云何一切法本性净故说是清净。佛告舍利子。以一切法不可得故本性清净说是清净。时舍利子复白佛言。如是般若波罗蜜多于一切智智无益无损。佛言。如是毕竟净故。舍利子言。云何般若波罗蜜多于一切智智无益无损。佛告舍利子。法界常住故如是般若波罗蜜多。于一切智智无益无损。时舍利子复白佛言。如是般若波罗蜜多本性清净。于一切法无所摄受。佛言。如是以一切法毕竟净故。舍利子言。云何般若波罗蜜多本性清净。于一切法无所摄受。佛告舍利子。法界湛然无动摇故。如是般若波罗蜜多本性清净于一切法无所摄受。具寿善现亦白佛言。我清净故色受想行识乃至无忘失法恒住舍性清净。佛言。如是毕竟净故。世尊。何缘而说。我清净故色受想行识乃至无忘失法恒住舍性清净是毕竟净。善现。我无所有故受想行识乃至无忘失法恒住舍性亦无所有是毕竟净。具寿善现复白佛言。我清净故预流一来不还阿罗汉果独觉菩提一切菩萨摩诃萨行诸佛无上正等菩提清净。佛言。如是毕竟净故。世尊何缘而说。我清净故预流果乃至诸佛无上正等菩提清净是毕竟净。善现。我自相空故预流果乃至诸佛无上正等菩提亦自相空是毕竟净。具寿善现复白佛言。我清净故一切智道相智一切相智清净。佛言。如是毕竟净故。世尊何缘而说我清净故一切智道相智一切相智清净是毕竟净。善现。我无相无得无念无知故一切智道相智一切相智亦无相无得无念无知是毕竟净。具寿善现复白佛言。二清净故无得无现观。佛言。如是毕竟净故。世尊。何缘而说二清净故无得无现观是毕竟净。善现。颠倒所起染净无故。无得无现观是毕竟净。具寿善现复白佛言。我无边故色受想行识乃至一切智道相智一切相智亦无边。佛言。如是毕竟净故。世尊。何缘而说。我无边故色受想行识乃至一切智道相智一切相智亦无边。是毕竟净。善现。以毕竟空无际空故是毕竟净。具寿善现复白佛言。若菩萨摩诃萨能如是觉。是为般若波罗蜜多。佛言。如是毕竟净故。世尊。何缘而说。若菩萨摩诃萨能如是觉是为般若波罗蜜多。即毕竟净。善现。由此能成道相智故。具寿善现复白佛言。若菩萨摩诃萨行深般若波罗蜜多时。不得彼岸。不得此岸。不得中流。是为菩萨摩诃萨甚深般若波罗蜜多。佛言。如是毕竟净故。世尊。何缘而说。若菩萨摩诃萨行深般若波罗蜜多时。不得彼岸。不得此岸。不得中流。是为菩萨摩诃萨甚深般若波罗蜜多即毕竟净。善现。以三世法性平等故


大般若波罗蜜多经卷第五百六
大般若波罗蜜多经卷第五百七

　　　　三藏法师玄奘奉　诏译


　　第三分叹净品第十一之二

尔时具寿善现复白佛言。世尊。安住大乘诸善男子善女人等。若无方便善巧。于深般若波罗蜜多起般若波罗蜜多想。是善男子善女人等。以有所得为方便故。弃舍远离甚深般若波罗蜜多。佛告善现。善哉善哉。如是如是。如汝所说。彼善男子善女人等著名著相。是故于此甚深般若波罗蜜多弃舍远离。具寿善现复白佛言。世尊。云何彼善男子善女人等著名著相。佛告善现。彼善男子善女人等。于深般若波罗蜜多取名取相。取名相已耽著般若波罗蜜多而生憍慢。不能证得实相般若。是故彼类于深般若波罗蜜多弃舍远离。复次善现。安住大乘诸善男子善女人等。若有方便善巧。于深般若波罗蜜多不起般若波罗蜜多想。以无所得为方便故。于深般若波罗蜜多不取名相。不起耽著。不生憍慢。便能证得实相般若。当知此类于深般若波罗蜜多。能不弃舍亦不远离。具寿善现即白佛言。甚奇世尊。善为菩萨摩诃萨众。于深般若波罗蜜多。开示分别著不著相。时舍利子问善现言。云何菩萨摩诃萨于深般若波罗蜜多。所起执著不执著相。善现答言。安住大乘诸善男子善女人等。若无方便善巧行深般若波罗蜜多时。于色谓空。起空想著。于受想行识谓空。起空想著。如是乃至于一切智谓空。起空想著。于道相智一切相智谓空。起空想著。复次舍利子。安住大乘诸善男子善女人等。若无方便善巧行深般若波罗蜜多时。于色谓色。起色想著。广说乃至于一切相智谓一切相智。起一切相智想著。于过去法谓过去法。起过去法想著。于未来法谓未来法。起未来法想著。于现在法谓现在法。起现在法想著。复次舍利子。若菩萨摩诃萨。以有所得而为方便。从初发心于布施波罗蜜多乃至一切相智起行想著。舍利子。诸菩萨摩诃萨行深般若波罗蜜多时若无方便善巧以有所得而为方便。起如是等种种想著名为著相。复次舍利子。先所问言。云何菩萨摩诃萨于深般若波罗蜜多不著相者。若菩萨摩诃萨行深般若波罗蜜多时。有方便善巧故。于色不起空不空想。于受想行识不起空不空想。广说乃至于一切智不起空不空想。于道相智一切相智不起空不空想。于过去法不起空不空想。于未来现在法不起空不空想。复次舍利子。若菩萨摩诃萨行深般若波罗蜜多时。有方便善巧故不作是念。我能行施。此所行施。如是行施。我能持戒。此所持戒。如是持戒。我能修忍。此所修忍。如是修忍。我能精进。此是精进。如是精进。我能修定。此所修定。如是修定。我能修慧。此所修慧。如是修慧。我能植福。此所植福。如是植福。我能入菩萨正性离生。我能严净佛土。我能成熟有情。我能证得一切智智。舍利子。是菩萨摩诃萨行深般若波罗蜜多时。有方便善巧故。无如是等一切分别。由通达内空乃至无性自性空故。舍利子。是名菩萨摩诃萨于深般若波罗蜜多不执著相

时天帝释问善现言。安住大乘诸善男子善女人等。行深般若波罗蜜多时。云何知彼所起著相。善现答言。安住大乘诸善男子善女人等。行深般若波罗蜜多时。若无方便善巧。有所得为方便。起自心想。起布施想。广说乃至起一切智智想。起诸佛想。起于佛所种善根想。起以如是所种善根合集称量。与诸有情平等共有回向无上正等觉想。憍尸迦。由此应知。安住大乘诸善男子善女人等。行深般若波罗蜜多时。所起著想。憍尸迦。是善男子善女人等由著相故。不能修行无著般若波罗蜜多回向无上正等菩提。何以故。憍尸迦。非色本性可能回向。广说乃至非一切相智本性可能回向故。复次憍尸迦。若菩萨摩诃萨欲于无上正等菩提示现劝导赞励庆喜他有情者。应观诸法平等实性。随此作意示现劝导赞励庆喜他诸有情。谓作是言。善男子等。行布施时。不应分别我能行施。广说乃至行一切相智时不应分别我能行一切相智。修佛无上正等菩提时。不应分别我能修诸佛无上正等菩提。憍尸迦。诸菩萨摩诃萨。欲于无上正等菩提示现劝导赞励庆喜他有情者。应作如是示现劝导赞励庆喜他诸有情。若能如是。于自无损亦不损他。如诸如来所应许可示现劝导赞励庆喜诸有情故。憍尸迦。安住大乘善男子等。若能如是。示现劝导赞励庆喜趣菩萨乘诸有情者。便能远离一切执著。尔时世尊赞善现曰。善哉善哉。汝今善能为诸菩萨说执著相。复有此余微细执著。当为汝说汝应谛听极善思惟。善现白言。唯然愿说我等乐闻。佛告善现。安住大乘善男子等。欲趣无上正等菩提。若于如来应正等觉取相忆念。皆是执著。若于三世诸佛世尊从初发心乃至法住所有善根取相忆念。随喜回向无上菩提。皆是执著。若于如来诸弟子等所修善法取相忆念。随喜回向无上菩提。皆是执著。所以者何。于诸如来及弟子等功德善根。不应取相忆念分别。诸取相者皆虚妄故。尔时善现便白佛言。如是般若波罗蜜多最为甚深。佛言。如是。以一切法本性离故。善现复言。如是般若波罗蜜多皆应礼敬。佛言。如是。功德多故。然此般若波罗蜜多。无造无作无能证者。善现复言。一切法性不可证觉。佛言。如是。以一切法一性非二。善现当知。诸法一性即是无性。诸法无性即是一性。如是诸法一性无性是本实性。此本实性无造无作。若菩萨摩诃萨。能如实知一性无性无造无作。即能远离一切执著。善现复言。如是般若波罗蜜多难可觉了。佛言。如是。以深般若波罗蜜多无能见闻觉知者故。善现复言。如是般若波罗蜜多不可思议。佛言。如是。以深般若波罗蜜多。不可以心取离心相故。不可以色取离色相故。广说乃至不可以一切相智取离一切相智相故。不可以一切法取离一切法相故。善现复言。如是般若波罗蜜多无所造作。佛言。如是。以诸作者不可得故善现当知。色不可得故作者不可得。受想行识不可得故作者不可得。广说乃至一切相智不可得故作者不可得。一切法不可得故作者不可得。由诸作者及色等法不可得故。甚深般若波罗蜜多无造无作。尔时善现复白佛言。云何菩萨摩诃萨应行般若波罗蜜多。佛告善现。若菩萨摩诃萨。不行于色是行般若波罗蜜多。不行受想行识是行般若波罗蜜多。广说乃至不行一切智是行般若波罗蜜多。不行道相智一切相智是行般若波罗蜜多。复次善现。若菩萨摩诃萨。不行色若常若无常若乐若苦若我若无我若净若不净若远离若不远离若寂静若不寂静。是行般若波罗蜜多。广说乃至不行一切相智若常若无常若乐若苦若我若无我若净若不净若远离若不远离若寂静若不寂静。是行般若波罗蜜多。何以故。以色乃至一切相智尚无所有。况有常无常乃至寂静不寂静。复次善现。若菩萨摩诃萨不行色圆满是行般若波罗蜜多。不行色不圆满是行般若波罗蜜多。广说乃至不行一切相智圆满是行般若波罗蜜多。不行一切相智不圆满。是行般若波罗蜜多。何以故。若色圆满及不圆满。俱不名色亦不如是行。是行般若波罗蜜多。广说乃至若一切相智圆满及不圆满。俱不名一切相智。亦不如是行。是行般若波罗蜜多。具寿善现便白佛言。甚奇如来应正等觉。善为菩萨宣说种种著不著相。佛告善现。如是如是。一切如来应正等觉。善为菩萨宣说种种著不著相。令学般若波罗蜜多速至究竟。复次善现。诸菩萨摩诃萨行深般若波罗蜜多时。若不行色著不著相。是行般若波罗蜜多。不行受想行识著不著相。是行般若波罗蜜多。广说乃至若不行一切菩萨摩诃萨行著不著相。是行般若波罗蜜多。不行诸佛无上正等菩提著不著相。是行般若波罗蜜多。尔时善现即白佛言。甚奇世尊。甚深法性极为希有。若说不说俱无增减。佛告善现。如是如是。甚深法性极为希有。若说不说俱无增减。譬如虚空。假使诸佛尽其寿量或赞或毁。而彼虚空无增无减。甚深法性亦复如是。若说不说俱无增减。又如幻士。于赞毁时无喜无忧不增不减。甚深法性亦复如是。若说不说如本无异。具寿善现复白佛言。诸菩萨摩诃萨行深般若波罗蜜多甚为难事。谓深般若波罗蜜多。若修不修无增无减。无忧无喜。无向无背。而勤修学甚深般若波罗蜜多。乃至无上正等菩提常无退转。所以者何。诸菩萨摩诃萨修行般若波罗蜜多。如修虚空都无所有。如虚空中无色可了。亦无受想行识可了。广说乃至无一切菩萨摩诃萨行可了。亦无诸佛无上正等菩提可了。所修般若波罗蜜多亦复如是谓此般若波罗蜜多甚深法中无色可得。广说乃至无诸佛无上正等菩提可得。此中虽无诸法可得。而诸菩萨能勤精进修学般若波罗蜜多乃至无上正等菩提常无退转。是故我说。诸菩萨摩诃萨行深般若波罗蜜多甚为难事。尔时具寿善现复白佛言。世尊。诸菩萨摩诃萨能被如是大功德铠。我等有情皆应敬礼。世尊。若菩萨摩诃萨为诸有情成熟解脱。被功德铠勤精进者。如为虚空成熟解脱被功德铠发勤精进。若菩萨摩诃萨为一切法被功德铠勤精进者。如为虚空被功德铠发勤精进。若菩萨摩诃萨为拔有情出生死苦。被功德铠勤精进者。如为举空置高胜处被功德铠发勤精进。世尊。诸菩萨摩诃萨得大精进波罗蜜多。为如虚空诸有情类获大利乐。发趣无上正等菩提。世尊。诸菩萨摩诃萨得不思议无等神力。为如虚空诸法性海。被功德铠发趣无上正等菩提。世尊。诸菩萨摩诃萨最极勇健。为如虚空诸佛无上正等菩提被功德铠发勤精进。世尊。诸菩萨摩诃萨为如虚空诸有情类勤修苦行。欲证无上正等菩提甚为希有。所以者何。假使三千大千世界满中如来应正等觉。如竹麻苇甘蔗等林。住世一劫或一劫余。为诸有情常说正法。各度无量无数有情。令入涅槃究竟安乐。而有情界不增不减。所以者何。以诸有情皆无所有性远离故。世尊。假使十方一切世界满中如来应正等觉。如竹麻苇甘蔗等林。住世一劫或一劫余。为诸有情常说正法。各度无量无数有情。令入涅槃究竟安乐。而有情界不增不减。所以者何。以诸有情皆无所有性远离故。世尊。由此因缘我作是说。诸菩萨摩诃萨为如虚空诸有情类勤修苦行。欲证无上正等菩提甚为希有。尔时众中有一苾刍。窃作是念。我应敬礼甚深般若波罗蜜多。此中虽无诸法生灭。而有戒蕴定蕴慧蕴解脱蕴解脱智见蕴施设可得。亦有预流一来不还阿罗汉果独觉菩提一切菩萨摩诃萨行诸佛无上正等菩提施设可得。亦有佛宝法宝僧宝转妙法轮度有情众施设可得。佛知其念。便告彼言。如是如是。如汝所念。甚深般若波罗蜜多微妙难测。其中虽无诸法可得而亦非无。时天帝释问善现言。若菩萨摩诃萨欲学般若波罗蜜多当如何学。善现答言。当如虚空精勤修学。时天帝释便白佛言。若善男子善女人等。于深般若波罗蜜多。至心听闻受持读诵。精勤修学如理思惟。书写解说广令流布。我当云何为作守护。具寿善现告帝释言。汝见有法可守护不。天帝释言。不也大德。我不见法是可守护。善现告言。若善男子善女人等。如佛所说住深般若波罗蜜多即为守护。若善男子善女人等。住深般若波罗蜜多常不远离。当知一切人非人等。伺求其便欲为损害终不能得。憍尸迦。若欲守护住深般若波罗蜜多诸菩萨者。不异有人发勤精进守护虚空。若欲守护行深般若波罗蜜多诸菩萨者。唐设劬劳都无所益。憍尸迦。于意云何。有能守护幻梦响像光影阳焰及寻香城变化事不天帝释言。不也大德。善现言。憍尸迦。若欲守护行深般若波罗蜜多诸菩萨者亦复如是。唐设劬劳都无所益。憍尸迦。于意云何。有能守护如来及佛所化事不。天帝释言。不也大德。善现言。憍尸迦。若欲守护行深般若波罗蜜多诸菩萨者亦复如是。唐设劬劳都无所益。憍尸迦。于意云何。有能守护真如法界广说乃至虚空界不思议界不。天帝释言。不也大德。善现言。憍尸迦。若欲守护行深般若波罗蜜多诸菩萨者亦复如是。唐设劬劳都无所益。时天帝释问善现言。云何菩萨摩诃萨行深般若波罗蜜多时。虽达诸法如幻如梦如响如像如光影如阳焰如寻香城如变化事。而是菩萨摩诃萨不执是幻广说乃至是变化事。不执由幻广说乃至由变化事。不执属幻广说乃至属变化事。不执依幻广说乃至依变化事。善现答言。若菩萨摩诃萨行深般若波罗蜜多时。不执是色广说乃至一切相智。不执由色广说乃至一切相智。不执属色广说乃至一切相智。不执依色广说乃至一切相智。是菩萨摩诃萨行深般若波罗蜜多时。虽达诸法如幻乃至如变化事。而能不执是幻乃至是变化事。亦复不执由幻乃至由变化事。亦复不执属幻乃至属变化事。亦复不执依幻。乃至依变化事。乃至不执是相由相属相依相。尔时世尊威神力故。令此三千大千世界一切四大王众天乃至色究竟天。皆持天上栴檀香末遥散世尊。来诣佛所顶礼双足却住一面。时诸天等佛神力故。于十方面各见千佛宣说般若波罗蜜多。义品名字皆同于此。请说般若波罗蜜多苾刍众首皆名善现。问难般若波罗蜜多诸天众首皆名帝释。尔时世尊告善现曰。慈氏菩萨当证无上正等觉时。亦于此处宣说般若波罗蜜多。此贤劫中当来诸佛亦于此处宣说般若波罗蜜多。具寿善现即白佛言。慈氏菩萨当证无上正等觉时。当以何法诸行相状宣说般若波罗蜜多。佛告善现。慈氏菩萨当证无上正等觉时。当以色受想行识。非常非无常。非乐非苦。非我非无我。非净非不净。非远离非不远离。非寂静非不寂静。非缚非脱。非有非空。非过去。非未来。非现在。宣说般若波罗蜜多。广说乃至当以一切智道相智一切相智。非常非无常。非乐非苦。非我非无我。非净非不净。非远离非不远离。非寂静非不寂静。非缚非脱。非有非空。非过去。非未来。非现在。宣说般若波罗蜜多。具寿善现复白佛言。慈氏菩萨当得无上正等觉时。证何等法说何等法。佛告善现。慈氏菩萨当得无上正等觉时。证色毕竟净。说色毕竟净。广说乃至证一切相智毕竟净。说一切相智毕竟净。具寿善现复白佛言。甚深般若波罗蜜多云何清净。佛告善现。色清净故甚深般若波罗蜜多清净。广说乃至一切相智清净故甚深般若波罗蜜多清净。具寿善现即白佛言。云何色清净故甚深般若波罗蜜多清净。广说乃至云何一切相智清净故甚深般若波罗蜜多清净。佛告善现。色无生无灭。无染无净故清净。色清净故甚深般若波罗蜜多清净。广说乃至一切相智无生无灭。无染无净故清净。一切相智清净故甚深般若波罗蜜多清净。复次善现。虚空清净故甚深般若波罗蜜多清净。具寿善现即白佛言。云何虚空清净故甚深般若波罗蜜多清净。佛告善现。虚空无生无灭。无染无净故清净。虚空清净故甚深般若波罗蜜多清净。复次善现。色无染污故甚深般若波罗蜜多清净。广说乃至一切相智无染污故甚深般若波罗蜜多清净。世尊。云何色无染污故甚深般若波罗蜜多清净。广说乃至一切相智无染污故甚深般若波罗蜜多清净。善现。色不可取故无染污。色无染污故甚深般若波罗蜜多清净。广说乃至一切相智不可取故无染污。一切相智无染污故甚深般若波罗蜜多清净。复次善现。虚空无染污故甚深般若波罗蜜多清净。世尊。云何虚空无染污故甚深般若波罗蜜多清净。善现。虚空不可取故无染污。虚空无染污故甚深般若波罗蜜多清净。复次善现。虚空唯假说故甚深般若波罗蜜多清净。世尊。云何虚空唯假说故甚深般若波罗蜜多清净。善现。如因虚空二响声现唯有假说。唯假说故甚深般若波罗蜜多清净。复次善现。虚空不可说故甚深般若波罗蜜多清净。世尊。云何虚空不可说故甚深般若波罗蜜多清净。善现。虚空无可说事故不可说。不可说故甚深般若波罗蜜多清净。复次善现。虚空不可得故甚深般若波罗蜜多清净。世尊。云何虚空不可得故甚深般若波罗蜜多清净。善现。虚空无可得事故不可得。不可得故甚深般若波罗蜜多清净。复次善现。一切法无生无灭无染无净故甚深般若波罗蜜多清净。世尊。云何一切法无生无灭无染无净故甚深般若波罗蜜多清净。善现。以一切法毕竟净故无生无灭无染无净。无生灭染净故甚深般若波罗蜜多清净

　　第三分赞德品第十二

尔时具寿善现白佛言。世尊。若善男子善女人等。能于般若波罗蜜多甚深经典。至心听闻受持读诵。精勤修学如理思惟。书写解说广令流布。是善男子善女人等。诸根无病支体具足身不衰耄亦不横死常为无量百千天神。恭敬围绕随逐守护。是善男子善女人等。于黑白月各第八日第十四日第十五日。读诵宣说甚深般若波罗蜜多。是时四大王众天乃至色究竟天。皆来集会此法师所。听受般若波罗蜜多甚深法义。是善男子善女人等。由此因缘便获无量无数无边不可思议希有功德。佛告善现。如是如是。如汝所说。所以者何。甚深般若波罗蜜多是大宝藏。由深般若波罗蜜多大宝藏故。无量无数无边有情。解脱地狱傍生鬼趣及人天中贫病等苦。亦能施与无量无数无边有情刹帝利大族乃至居士大族富贵安乐。亦能施与无量无数无边有情四大王众天乃至非想非非想处天富贵安乐。亦能施与无量无数无边有情预流一来不还阿罗汉果独觉菩提无上菩提自在安乐。何以故。甚深般若波罗蜜多大宝藏中。广说开示十善业道四静虑四无量四无色定如是乃至一切相智。无量无数无边有情于中修学。得生刹帝利大族乃至居士大族。或生四大王众天乃至非想非非想处天。或得预流果乃至独觉菩提。或入菩萨正性离生。修诸菩萨摩诃萨地。证得无上正等菩提。由此因缘甚深般若波罗蜜多名大宝藏。世出世间功德珍宝。无不依此而出现故。善现当知。甚深般若波罗蜜多大宝藏中不说少法有生有灭有染有净有取有舍。所以者何。此中无法可生可灭可染可净可取可舍。善现当知。甚深般若波罗蜜多大宝藏中。不说有法。是善是非善。是有漏是无漏。是有罪是无罪。是杂染是清净。是世间是出世间。是有为是无为。由此因缘甚深般若波罗蜜多名无所得大法宝藏。善现当知。甚深般若波罗蜜多大宝藏中。不说少法是能染污及能清净。何以故。此中无法可染净故。由此因缘甚深般若波罗蜜多名无染净大法宝藏。复次善现。若菩萨摩诃萨行深般若波罗蜜多时。无如是想如是分别如是有得如是戏论。我能修行甚深般若波罗蜜多。是菩萨摩诃萨如实修行甚深般若波罗蜜多。亦能亲近承事诸佛。从一佛土趣一佛土。供养恭敬尊重赞叹诸佛世尊。游诸佛国善取其相。成熟有情严净佛土。修诸菩萨摩诃萨行。速证无上正等菩提。复次善现。甚深般若波罗蜜多。于一切法不向不背。不引不遣。不取不舍。不生不灭。不垢不净。不增不减。甚深般若波罗蜜多非过去。非未来。非现在。不超欲界。不住欲界。不超色界。不住色界。不超无色界。不住无色界。于布施波罗蜜多不与不舍。广说乃至于一切相智不与不舍。于预流果不与不舍。广说乃至于佛无上正等菩提不与不舍。不与诸圣法。不舍异生法。不与诸佛法。不舍二乘法。不与无为界。不舍有为界。所以者何。如来出世若不出世。如是诸法常无变易安住法界。一切如来现觉现观。既自现觉。自现观已。为诸有情宣说开示分别显了。令同悟入离诸妄想分别颠倒

尔时无量百千天子。住虚空中欢喜踊跃。各持天上嗢钵罗花钵特摩花拘某陀花奔茶利华微妙音华及诸香末而散佛上。互相庆慰同声唱言。我等今者于赡部洲。见佛第二转妙法轮。此中无量百千天子。闻说般若波罗蜜多。皆同证得无生法忍。尔时世尊告善现曰。如是法轮非第一转亦非第二。所以者何。甚深般若波罗蜜多于一切法。不为转故不为还故出现世间。但以无性自性空故具寿善现白言。世尊。以何无性自性空故甚深般若波罗蜜多。于一切法不为转故不为还故出现世间。佛告善现。以深般若波罗蜜多乃至布施波罗蜜多。甚深般若乃至布施波罗蜜多自性空故。广说乃至以一切智道相智一切相智。一切智道相智一切相智自性空故。以预流果预流果自性空故广说乃至以诸佛无上正等菩提。诸佛无上正等菩提自性空故。善现当知。以如是等诸法无性自性空故。甚深般若波罗蜜多于一切法不为转故不为还故出现世间。具寿善现复白佛言。甚深般若波罗蜜多是大波罗蜜多。达一切法自性空故。虽达诸法自性皆空。而诸菩萨摩诃萨依此般若波罗蜜多。证得无上正等菩提。转妙法轮度有情众。虽证菩提而无所证。证不证法不可得故。虽转法轮而无所转。转法还法不可得故。虽度有情而无所度。见不见法不可得故。世尊。于此大般若波罗蜜多中。转法轮事都不可得。以一切法永不生故。能转所转不可得故。所以者何。非空无相无愿法中可有能转及能还法。转还性法不可得故。世尊。于深般若波罗蜜多。若能如是宣说开示分别显了令易悟入。是名善净宣说般若波罗蜜多。此中都无说者受者所说受法。既无说者受者及法。诸能证者亦不可得。无证者故亦无有能得涅槃者。甚深般若波罗蜜多。善说法中亦无福田。施受施物皆性空故。福田无故福性亦空。表示名言皆不可得。是故名大波罗蜜多

尔时具寿善现复白佛言。世尊。甚深般若波罗蜜多。是无边波罗蜜多。如是善现。如太虚空无边际故。世尊。甚深般若波罗蜜多是平等波罗蜜多。如是善现。以一切法性平等故。世尊。甚深般若波罗蜜多是远离波罗蜜多。如是善现。毕竟空故。世尊。甚深般若波罗蜜多是难屈伏波罗蜜多。如是善现。以一切法不可得故。世尊。甚深般若波罗蜜多是无足迹波罗蜜多。如是善现。以一切法无名体故。世尊。甚深般若波罗蜜多是虚空波罗蜜多。如是善现。入息出息不可得故。世尊。甚深般若波罗蜜多是不可说波罗蜜多。如是善现。此中无寻亦无伺故。世尊。甚深般若波罗蜜多是无名波罗蜜多。如是善现。受想行等不可得故。世尊。甚深般若波罗蜜多是无转波罗蜜多。如是善现。以一切法无去来故。世尊。甚深般若波罗蜜多是不可引波罗蜜多。如是善现。以一切法不可取故。世尊。甚深般若波罗蜜多是尽波罗蜜多。如是善现。以一切法毕竟尽故。世尊。甚深般若波罗蜜多是无生灭波罗蜜多。如是善现。以一切法无灭生故。世尊。甚深般若波罗蜜多是无作波罗蜜多。如是善现。以诸作者不可得故。世尊。甚深般若波罗蜜多是无知波罗蜜多。如是善现。以诸知者不可得故。世尊。甚深般若波罗蜜多是无移动波罗蜜多。如是善现。以死生者不可得故。世尊。甚深般若波罗蜜多是无调伏波罗蜜多。如是善现。以一切法可调伏性不可得故。世尊。甚深般若波罗蜜多是如梦如响如像如幻如光影如阳焰如寻香城如变化事波罗蜜多。如是善现。以一切法如梦所见广说乃至如变化事不可得故。世尊。甚深般若波罗蜜多是无染净波罗蜜多。如是善现。以染净因不可得故。世尊。甚深般若波罗蜜多是无涂染波罗蜜多。如是善现。彼所依法不可得故。世尊。甚深般若波罗蜜多是无戏论波罗蜜多。如是善现。诸戏论事永灭除故。世尊。甚深般若波罗蜜多是无慢执波罗蜜多。如是善现。破坏一切慢执事故。世尊。甚深般若波罗蜜多是无动转波罗蜜多。如是善现。住法界故。世尊。甚深般若波罗蜜多是离染著波罗蜜多。如是善现。觉一切法非虚妄故。世尊。甚深般若波罗蜜多是无等起波罗蜜多。如是善现。于一切法无分别故。世尊。甚深般若波罗蜜多是寂静波罗蜜多。如是善现。于诸法相无所得故。世尊。甚深般若波罗蜜多是无贪嗔痴波罗蜜多。如是善现。除灭一切三毒事故。世尊。甚深般若波罗蜜多是无烦恼波罗蜜多。如是善现。离分别故。世尊。甚深般若波罗蜜多是离有情波罗蜜多。如是善现。达诸有情无所有故。世尊。甚深般若波罗蜜多是无断坏波罗蜜多。如是善现。此能等起一切法故。世尊。甚深般若波罗蜜多是无二边波罗蜜多。如是善现。离二边故。世尊。甚深般若波罗蜜多是无杂坏波罗蜜多。如是善现。以一切法不杂坏故。世尊。甚深般若波罗蜜多是无取著波罗蜜多。如是善现。超过声闻独觉地故。世尊。甚深般若波罗蜜多是无分别波罗蜜多。如是善现。一切分别不可得故。世尊。甚深般若波罗蜜多是无分量波罗蜜多。如是善现。诸法分限不可得故。世尊。甚深般若波罗蜜多是如虚空波罗蜜多。如是善现。于一切法无滞碍故。世尊。甚深般若波罗蜜多是无常苦无我波罗蜜多。如是善现。于一切法灭坏逼遣无执著故。世尊。甚深般若波罗蜜多是空无相无愿波罗蜜多。如是善现。达一切法都无所有远离诸相不可愿故。世尊。甚深般若波罗蜜多是内空乃至无性自性空波罗蜜多。如是善现。知所空法不可得故。世尊。甚深般若波罗蜜多是四念住乃至十八佛不共法波罗蜜多。如是善现。知身受心法皆不可得。广说乃至超诸声闻独觉法故。世尊。甚深般若波罗蜜多是如来波罗蜜多。如是善现。能如实说一切法故。世尊。甚深般若波罗蜜多是自然波罗蜜多。如是善现。于一切法自在转故。世尊。甚深般若波罗蜜多是正等觉波罗蜜多。如是善现。于一切法能正等觉一切相故


大般若波罗蜜多经卷第五百七
大般若波罗蜜多经卷第五百八

　　　　三藏法师玄奘奉　诏译


　　第三分陀罗尼品第十三之一

时天帝释窃作是念。若善男子善女人等。得闻如是甚深般若波罗蜜多法门名字。当知过去已曾亲近无量如来应正等觉。发弘誓愿种诸善根。多善知识之所摄受。况能书写受持读诵。如理思惟为他演说。或能随力如教修行。当知是人已于过去无量佛所。亲近承事供养恭敬。植众德本曾闻般若波罗蜜多。闻已受持思惟读诵。为他演说如教修行。或于此经能问能答。由先福力今办是事。若善男子善女人等。已曾供养无量如来应正等觉。功德纯净闻深般若波罗蜜多。其心不惊不恐不怖。闻已信乐如说修行。当知是人曾于过去无量百千俱胝佛所发弘誓愿。修行布施乃至般若波罗蜜多故。于今生能成是事。时舍利子亦白佛言。若善男子善女人等。闻此般若波罗蜜多甚深义趣。其心不惊不恐不怖。闻已书写受持读诵。如理思惟为他演说。广令流布如教修行。当知是人如不退位诸大菩萨。所以者何。如是般若波罗蜜多义趣甚深极难信解。若于先世不久修行布施等六波罗蜜多。岂暂得闻即能信解。世尊。若善男子善女人等。闻说般若波罗蜜多甚深义趣毁訾诽谤。当知是人先世于此甚深般若波罗蜜多亦曾毁谤。何以故。如是愚人。闻说般若波罗蜜多甚深义趣。由宿习力不信不乐心不清净。所以者何。如是愚人于过去世。未曾亲近诸佛菩萨及余贤圣。未曾请问。云何应行布施等六波罗蜜多。广说乃至云何应学十八佛不共法。故今闻说甚深般若波罗蜜多毁訾诽谤。不信不乐心不清净。尔时天帝释谓舍利子言。如是般若波罗蜜多。义趣甚深极难信解。诸有未久信乐修行布施等六波罗蜜多。广说乃至十八佛不共法及余无量无边佛法。闻此般若波罗蜜多甚深义趣。不能信解。或生毁谤未为希有。大德。我今敬礼甚深般若波罗蜜多。我若敬礼甚深般若波罗蜜多。即为敬礼一切智智。尔时佛告天帝释言。如是如是如汝所说。敬礼般若波罗蜜多即为敬礼一切智智。何以故。憍尸迦。诸佛所得一切智智及余无量无边功德。皆依般若波罗蜜多而成办故。憍尸迦。若菩萨摩诃萨欲住如来一切智智当住般若波罗蜜多。欲起诸佛一切智道相智一切相智当学般若波罗蜜多。欲断烦恼习气相续证得无上正等菩提。转妙法轮度有情众。当学般若波罗蜜多。憍尸迦。若善男子善女人等。欲得预流一来不还阿罗汉果独觉菩提当学般若波罗蜜多。憍尸迦。若菩萨摩诃萨欲善安立声闻种性补特伽罗住声闻乘。独觉种性补特伽罗住独觉乘。菩萨种性补特伽罗住无上乘。当学般若波罗蜜多。憍尸迦。若菩萨摩诃萨欲伏众魔摧诸外道黑暗朋党当学般若波罗蜜多。憍尸迦。若菩萨摩诃萨欲总摄受诸苾刍众令善调伏当学般若波罗蜜多

尔时天帝释白佛言。世尊。诸菩萨摩诃萨行深般若波罗蜜多时。云何住色。云何住受想行识。云何习色。云何习受想行识。广说乃至云何住十八佛不共法。云何习十八佛不共法。尔时佛告天帝释言。善哉善哉。汝于今者承佛神力。能问如来如是深义。汝应谛听当为汝说。憍尸迦。诸菩萨摩诃萨行深般若波罗蜜多时。若于色不住不习。是为住习色。若于受想行识不住不习。是为住习受想行识。广说乃至若于十八佛不共法不住不习。是为住习十八佛不共法。何以故。憍尸迦。诸菩萨摩诃萨行深般若波罗蜜多时。于色不得可住可习。于受想行识不得可住可习。广说乃至于十八佛不共法不得可住可习故。复次憍尸迦。诸菩萨摩诃萨行深般若波罗蜜多时。若于色非住非不住非习非不习。是为住习色。若于受想行识非住非不住非习非不习是为住习受想行识。广说乃至若于十八佛不共法非住非不住非习非不习是为住习十八佛不共法。何以故。憍尸迦。诸菩萨摩诃萨行深般若波罗蜜多时。观色乃至十八佛不共法。前后中际不可得故。尔时舍利子白佛言。世尊。如是般若波罗蜜多最为甚深。佛言。如是。色真如甚深故般若波罗蜜多最为甚深。乃至十八佛不共法真如甚深故般若波罗蜜多最为甚深。世尊。如是般若波罗蜜多难可测量。佛言。如是。色真如难测量故般若波罗蜜多难可测量。乃至十八佛不共法真如难测量故般若波罗蜜多难可测量。世尊。如是般若波罗蜜多最为无量。佛言。如是。色真如无量故般若波罗蜜多亦无量。乃至十八佛不共法真如无量故般若波罗蜜多亦无量。复次舍利子。诸菩萨摩诃萨行深般若波罗蜜多时。若行色甚深性非行般若波罗蜜多。乃至若行十八佛不共法甚深性非行般若波罗蜜多。何以故。舍利子。色甚深性即非色。乃至十八佛不共法甚深性即非十八佛不共法故。复次舍利子。诸菩萨摩诃萨行深般若波罗蜜多时。若行色难测量性非行般若波罗蜜多。乃至若行十八佛不共法难测量性非行般若波罗蜜多。何以故。舍利子。色难测量性即非色。乃至十八佛不共法难测量性即非十八佛不共法故。复次舍利子。诸菩萨摩诃萨行深般若波罗蜜多时。若行色无量性非行般若波罗蜜多。乃至若行十八佛不共法无量性非行般若波罗蜜多。何以故。舍利子。色无量性即非色。乃至十八佛不共法无量性即非十八佛不共法故。时舍利子复白佛言。如是般若波罗蜜多既最甚深。难测无量则难信解。不应辄在新学大乘菩萨前说。所以者何。勿彼闻此甚深般若波罗蜜多。其心惊惶恐怖疑惑。或生毁谤不能信解。但应在彼不退转位菩萨前说。所以者何。彼闻如是甚深般若波罗蜜多。心不惊惶恐怖疑惑。不生毁谤深心信解。尔时天帝释问舍利子言。若有辄在新学大乘菩萨前说甚深般若波罗蜜多有何等过。舍利子言。若有辄在新学大乘菩萨前说甚深般若波罗蜜多。彼闻惊惶恐怖疑惑。不能信解或生毁谤。由斯造作增长能感堕恶趣业。没三恶趣久受大苦。难证无上正等菩提。是故不应在彼前说甚深般若波罗蜜多。时天帝释复问具寿舍利子言。颇有菩萨未受无上大菩提记。闻深般若波罗蜜多。心不惊惶恐怖疑惑。不生毁谤深信解不。舍利子言有。憍尸迦。是菩萨摩诃萨不久当受大菩提记。憍尸迦。若菩萨摩诃萨闻深般若波罗蜜多。心不惊惶恐怖疑惑。不生毁谤深心信解。当知是菩萨摩诃萨已受无上大菩提记。设未受者不过一佛或二佛所。定当得受大菩提记。尔时佛告舍利子言。如是如是。如汝所说。舍利子。若菩萨摩诃萨久学大乘久发大愿。久行六种波罗蜜多及余无量无边佛法。供养多佛事多善友。闻深般若波罗蜜多。心不惊惶恐怖疑惑。深心信解受持读诵。如理思惟为他演说。或复书写如说修行

尔时舍利子白佛言。世尊。我今乐说少分譬喻。唯愿世尊哀愍听许。佛告舍利子。随汝意说。舍利子言。如住大乘诸善男子善女人等。梦中修行般若静虑精进安忍净戒布施波罗蜜多。乃至安坐妙菩提座。当知是人尚近无上正等菩提。况有菩萨为求无上正等菩提。觉时修行般若静虑精进安忍净戒布施波罗蜜多。而不疾证所求无上正等菩提。世尊。是菩萨摩诃萨不久当坐妙菩提座证得无上正等菩提。转妙法轮度有情众。世尊。若善男子善女人等。得闻如是甚深般若波罗蜜多。受持读诵精勤修学如理思惟。当知是人久学大乘善根成熟。多供养佛事多善友。殖众德本能成是事。世尊。若善男子善女人等。得闻如是甚深般若波罗蜜多。信解受持读诵修习。为他演说如理思惟。当知是人或已得授大菩提记。或近当授大菩提记。世尊。是善男子善女人等。如住不退位菩萨摩诃萨。速证无上正等菩提。由此得闻甚深般若波罗蜜多能深信解。受持读诵如理思惟。依教修行为他演说。世尊。譬如有人游涉旷野经过险道。百逾缮那或二或三或四五百。见诸城邑王都前相。谓放牧人园林田等。见诸相已便作是念。城邑王都去此非远。作是念已身意泰然。不畏恶兽恶贼饥渴。世尊。诸菩萨摩诃萨亦复如是。若得闻此甚深般若波罗蜜多。受持读诵如理思惟。深生信解。应知不久当得授记。或已受得疾证无上正等菩提。是菩萨摩诃萨无堕声闻独觉地畏。所以者何。是菩萨摩诃萨已得见闻供养恭敬尊重赞叹甚深般若波罗蜜多。无上菩提之前相故。尔时佛告舍利子言。如是如是。如汝所说。汝承佛力当复说之。时舍利子复白佛言。譬如有人欲观大海。渐次往趣经历多时。不见山林便作是念。今睹此相大海非远。所以者何。近大海岸地必渐下无诸山林。彼人尔时虽未见海。而见近相欢喜踊跃我速定当得见大海。满本所愿岂不快哉。世尊。诸菩萨摩诃萨亦复如是。若得闻此甚深般若波罗蜜多。受持读诵如理思惟深生信解。是菩萨摩诃萨虽未得佛现前授记。汝于来世经尔所劫当得无上正等菩提。而应自知授记非远。所以者何。是菩萨摩诃萨已得见闻恭敬供养受持读诵如理思惟甚深般若波罗蜜多。无上菩提之前相故。世尊。譬如春时花果树等。故叶已堕枝条滋润。众人见之咸作是念。新花果叶当出非久。所以者何。此诸树等新花果叶先相现故。赡部洲人男女大小。睹此相已欢喜踊跃。皆作是念。我等不久当得见此花果茂盛。世尊。诸菩萨摩诃萨亦复如是。若得闻此甚深般若波罗蜜多。受持读诵如理思惟。深生信解当知宿世善根成熟。多供养佛事多善友。不久当授大菩提记。世尊。是菩萨摩诃萨应作是念。我先定有胜善根力。能引无上正等菩提故。今见闻供养恭敬甚深般若波罗蜜多。受持读诵深生信解。如理思惟随力修习。世尊。今此会中有诸天子。见过去佛说此法者。欢喜踊跃咸共议言。昔诸菩萨闻说般若波罗蜜多便得授记。今诸菩萨既闻般若波罗蜜多。不久定当授菩提记。世尊。譬如女人怀孕渐久。其身转重动止不安。饮食睡眠悉皆减少。不喜多语厌常所作。受苦痛故众事顿息。有异母人见是相已。即知此女不久产生。世尊。诸菩萨摩诃萨亦复如是。宿殖善根多供养佛。久事善友善根熟故。今闻般若波罗蜜多。受持读诵如理思惟。深生信解随力修学。世尊。是菩萨摩诃萨由此因缘当知不久得受无上大菩提记。尔时佛赞舍利子言。善哉善哉。汝能善说菩萨譬喻。当知皆是佛威神力。令汝引发如是辩才。尔时善现便白佛言。甚奇如来应正等觉。善能付嘱诸菩萨摩诃萨善能摄受诸菩萨摩诃萨佛告善现如是如是。如汝所说。所以者何。诸菩萨摩诃萨求趣无上正等菩提。为多有情得利乐故。怜愍饶益诸天人故。是诸菩萨摩诃萨众精勤修学菩萨道时。为欲饶益无量百千诸有情故。以四摄事而摄受之。一者布施。二者爱语。三者利行。四者同事。是菩萨摩诃萨。自正安住十善业道。亦安立他令勤修学十善业道。自行四静虑四无量四无色定。亦劝他行四静虑四无量四无色定。自行布施乃至般若波罗蜜多。亦劝他行布施乃至般若波罗蜜多。是菩萨摩诃萨依止般若波罗蜜多方便善巧。虽教有情证预流果乃至证得独觉菩提而自不证。是菩萨摩诃萨自勤精进修菩萨行。亦劝他修诸菩萨行。自住菩萨不退转地。亦劝他住不退转地。自勤精进严净佛土成熟有情。亦复劝他严净佛土成熟有情。自勤发起菩萨神通。亦劝他起菩萨神通。自勤严净陀罗尼门三摩地门。亦复劝他。令勤严净陀罗尼门三摩地门。自能证得圆满辩才。亦令他得圆满辩才。自能摄受圆满色身具诸相好。亦复劝他令能摄受圆满色身具诸相好。自能摄受圆满童真行。亦劝他摄受圆满童真行。自修行四念住广说乃至一切相智。亦复劝他修行四念住广说乃至一切相智。自断烦恼习气相续。亦复劝他断诸烦恼习气相续。自证无上正等菩提。转妙法轮度有情众。亦复劝他证得无上正等菩提。转妙法轮度有情众

尔时善现复白佛言。希有世尊。甚奇善逝。诸菩萨摩诃萨成就如是大功德聚。为欲利乐一切有情。行深般若波罗蜜多。求证无上正等菩提。欲尽未来度有情众。世尊。云何菩萨摩诃萨行深般若波罗蜜多疾得圆满。佛告善现。若菩萨摩诃萨行深般若波罗蜜多时。不见色若增若减。不见受想行识若增若减。广说乃至不见一切智若增若减。不见道相智一切相智若增若减。是菩萨摩诃萨行深般若波罗蜜多疾得圆满。复次善现。若菩萨摩诃萨行深般若波罗蜜多时。不见是法是非法。不见是过去是未来是现在。不见是善是不善是无记。不见是有为是无为。不见是欲界是色界是无色界。不见是布施波罗蜜多乃至是般若波罗蜜多。广说乃至不见是一切智道相智一切相智。是菩萨摩诃萨行深般若波罗蜜多疾得圆满。所以者何。以一切法无性相故。无作用故。不可转故。虚妄诳诈。性不坚实不自在故。无觉受故。离我乃至离见者故。具寿善现复白佛言。如来所说不可思议。佛告善现。如是如是。如来所说不可思议。善现当知。色不可思议故如来所说不可思议。受想行识不可思议故如来所说不可思议。广说乃至一切智不可思议故如来所说不可思议。道相智一切相智不可思议故如来所说不可思议。若菩萨摩诃萨行深般若波罗蜜多时。虽如实知色不可思议而不起不可思议想。广说乃至虽如实知一切相智不可思议而不起不可思议想是菩萨摩诃萨行深般若波罗蜜多疾得圆满。复次善现。若菩萨摩诃萨行深般若波罗蜜多时。于色乃至一切相智。不起若可思议若不可思议想。是菩萨摩诃萨行深般若波罗蜜多疾得圆满。尔时善现复白佛言。如是般若波罗蜜多义趣甚深谁能信解。佛告善现。若菩萨摩诃萨久修六种波罗蜜多。久殖善根多供养佛事多善友。是菩萨摩诃萨于深般若波罗蜜多能生信解。具寿善现复白佛言。齐何应知。是菩萨摩诃萨久修六种波罗蜜多。久殖善根多供养佛事多善友。佛告善现。若菩萨摩诃萨行深般若波罗蜜多时。于色不起分别无异分别。于受想行识不起分别无异分别。于色相不起分别无异分别。于受想行识相不起分别无异分别。于色性不起分别无异分别。于受想行识性不起分别无异分别。广说乃至于一切智不起分别无异分别。于道相智一切相智不起分别无异分别。于一切智相不起分别无异分别。于道相智一切相智相不起分别无异分别。于一切智性不起分别无异分别。于道相智一切相智性不起分别无异分别。所以者何。以色乃至一切相智皆不可思议故。善现齐此应知。是菩萨摩诃萨久修六种波罗蜜多。久植善根多供养佛事多善友。尔时善现复白佛言。如是般若波罗蜜多最为甚深。佛言如是。色甚深故般若波罗蜜多甚深。受想行识甚深故般若波罗蜜多甚深。广说乃至一切智甚深故般若波罗蜜多甚深。道相智一切相智甚深故般若波罗蜜多甚深。具寿善现复白佛言。如是般若波罗蜜多是大宝聚。佛言如是。能与有情功德宝故。如是般若波罗蜜多大珍宝聚。能与有情十善业道四静虑四无量四无色定五神通宝。能与有情布施等六波罗蜜多广说乃至一切相智宝。能与有情预流果乃至独觉菩提宝。能与有情一切菩萨摩诃萨行诸佛无上正等菩提转法轮宝。是故般若波罗蜜多名大宝聚。具寿善现复白佛言。甚深般若波罗蜜多是清净聚佛言如是。是一切法清净聚故。善现当知。色清净故甚深般若波罗蜜多是清净聚。广说乃至一切相智清净故甚深般若波罗蜜多是清净聚

尔时善现复白佛言。希有世尊。甚奇善逝。如是般若波罗蜜多。以最甚深多诸留难。而今广说留难不生。佛告善现如是如是。甚深般若波罗蜜多多诸留难。佛神力故今虽广说留难不生。是故大乘诸善男子善女人等。于此般若波罗蜜多甚深经典。若欲书写受持读诵修习思惟为他演说。应疾书写乃至演说。所以者何。甚深般若波罗蜜多多诸留难。勿令书写乃至演说留难事起不得究竟。善现当知。是善男子善女人等。若欲一月或二或三乃至一岁。书写如是甚深般若波罗蜜多能究竟者。应勤精进系念书写。经尔所时令得究竟。若欲一月或二或三乃至一岁。受持读诵修习思惟。为他演说如是般若波罗蜜多甚深经典能究竟者。应勤精进系念受持乃至演说。经尔所时令得究竟。何以故。甚深般若波罗蜜多大宝神珠多留难故。尔时善现复白佛言。希有世尊。甚奇善逝。甚深般若波罗蜜多大宝神珠多诸留难。而有书写受持读诵修习思惟为他说者。恶魔于彼不作留难令不书写乃至演说。佛告善现。恶魔于此甚深般若波罗蜜多。虽欲留难令不书写乃至演说。而彼无力可能留难令彼菩萨所作不成。时舍利子即白佛言。是谁神力。令彼恶魔不能留难彼诸菩萨书写等事。佛告舍利子。是佛神力令彼恶魔不能留难彼诸菩萨书写等事。又舍利子。亦是十方一切世界诸佛神力。令彼恶魔不能留难彼诸菩萨书写等事。又舍利子。一切如来应正等觉皆共护念行深般若波罗蜜多诸菩萨故。令彼恶魔不能留难。住菩萨乘善男子等。令不书写乃至演说甚深般若波罗蜜多。何以故。舍利子。诸佛世尊皆共护念行深般若波罗蜜多诸菩萨众所作善业。令彼恶魔不能留难。又舍利子。若诸菩萨能于般若波罗蜜多甚深经典。书写受持读诵修习思惟演说。法尔应为十方世界一切如来应正等觉现说法者之所护念。若蒙诸佛所护念者。法尔恶魔不能留难。又舍利子。若有净信善男子等。能于般若波罗蜜多甚深经典。书写受持读诵修习。思惟演说应作是念。我今书写乃至演说甚深般若波罗蜜多。皆是十方一切世界诸佛世尊现说法者神力护念。时舍利子复白佛言。若善男子善女人等。能于般若波罗蜜多甚深经典。书写受持读诵修习思惟演说。皆是十方诸佛神力慈悲护念。令彼所作殊胜善业诸恶魔军不能留难。尔时佛告舍利子言。如是如是如汝所说。若善男子善女人等。能于般若波罗蜜多甚深经典。书写受持读诵修习思惟演说。当知皆是诸佛世尊神力护念。时舍利子复白佛言。若善男子善女人等。能于般若波罗蜜多甚深经典。书写受持读诵修习思惟演说。十方世界一切如来现说法者皆共识知。由此因缘欢喜护念。若善男子善女人等。能于般若波罗蜜多甚深经典。书写受持读诵修习思惟演说。恒为十方一切世界诸佛世尊现说法者佛眼观见。由此因缘慈悲护念。所作善事无不皆成。尔时佛告舍利子言。如是如是如汝所说。若善男子善女人等。书写受持读诵修习思惟演说甚深般若波罗蜜多。恒为十方一切世界诸佛世尊现说法者佛眼观见识知护念。令诸恶魔不能娆恼。所作善业皆疾成办。又舍利子。住菩萨乘诸善男子善女人等。若能于此甚深般若波罗蜜多。书写受持读诵修习思惟演说。当知已近一切智智。诸恶魔怨不能留难。又舍利子。安住大乘诸善男子善女人等。若能书写甚深般若波罗蜜多。种种庄严受持读诵。当知于此甚深般若波罗蜜多。深生信解能以种种上妙花鬘乃至灯明。供养恭敬甚深般若波罗蜜多。是善男子善女人等。常为如来佛眼观见识知护念。由此因缘定当获得大财大利大果大报。又舍利子。住菩萨乘诸善男子善女人等。若能书写受持读诵供养恭敬甚深般若波罗蜜多。由此善根乃至获得不退转地。常不远离诸佛菩萨。恒闻正法不堕恶趣。生天人中安隐快乐。是善男子善女人等。由此善根乃至无上正等菩提。常不远离布施净戒安忍精进静虑般若波罗蜜多。广说乃至一切相智及余无量无边佛法由此速证无上菩提。由此因缘诸善男子善女人等。欲得无上正等菩提。于此般若波罗蜜多甚深经典。应勤书写受持读诵修习思惟。为他演说恭敬供养无得暂舍

尔时舍利子白佛言。世尊。如是般若波罗蜜多甚深经典。佛涅槃后何方兴盛。佛告舍利子。如是般若波罗蜜多甚深经典。我涅槃后至东南方渐当兴盛。彼方多有安住大乘诸苾刍苾刍尼邬波索迦邬波斯迦。能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。如是般若波罗蜜多甚深经典。我涅槃后从东南方转至南方渐当兴盛。彼方多有安住大乘诸苾刍苾刍尼邬波索迦邬波斯迦。能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。如是般若波罗蜜多甚深经典。我涅槃后复从南方至西南方渐当兴盛。彼方多有安住大乘诸苾刍苾刍尼邬波索迦邬波斯迦。能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。如是般若波罗蜜多甚深经典。我涅槃后从西南方至西北方渐当兴盛。彼方多有安住大乘诸苾刍苾刍尼邬波索迦邬波斯迦。能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。如是般若波罗蜜多甚深经典。我涅槃后从西北方转至北方渐当兴盛。彼方多有安住大乘诸苾刍苾刍尼邬波索迦邬波斯迦。能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。如是般若波罗蜜多甚深经典。我涅槃后复从北方至东北方渐当兴盛。彼方多有安住大乘诸苾刍苾刍尼邬波索迦邬波斯迦能于如是甚深般若波罗蜜多。深心信乐书写受持读诵修习思惟演说。复以种种上妙花鬘乃至灯明。供养恭敬甚深般若波罗蜜多。由此善根不堕恶趣。或生天上或生人中富贵受乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修习而趣出离。又舍利子。我涅槃已后时后分后五百岁。甚深般若波罗蜜多。于东北方大作佛事。何以故。舍利子。一切如来应正等觉所尊重法。即是般若波罗蜜多甚深经典。如是般若波罗蜜多甚深经典。一切如来应正等觉共所护念。舍利子。非佛所得法毗奈耶无上正法有灭没相。诸佛所得法毗奈耶无上正法即是般若波罗蜜多甚深经典。舍利子。彼东北方安住大乘诸善男子善女人等。有能于此甚深般若波罗蜜多。深心信乐书写受持读诵修习思惟演说。我常护念令无损恼。舍利子。彼东北方安住大乘诸善男子善女人等。有能书写如是般若波罗蜜多甚深经典。复以种种上妙花鬘乃至灯明供养恭敬。我定说彼由此善根不堕恶趣。生天人中常受富乐。由斯势力增益六种波罗蜜多令速圆满。因此复能供养恭敬尊重赞叹诸佛世尊。后随所应依三乘法。渐次修学得般涅槃。何以故。舍利子。我以佛眼观见证知称誉赞叹是善男子善女人等所获福聚。东西南北四维上下一切如来应正等觉。亦以佛眼观见证知称誉赞叹是善男子善女人等所获福聚。时舍利子复白佛言。甚深般若波罗蜜多。佛涅槃已后时后分后五百岁。于东北方广流布耶。佛告舍利子。如是如是。甚深般若波罗蜜多。我涅槃已后时后分后五百岁。于东北方当应流布。又舍利子。我涅槃已后时后分后五百岁。彼东北方安住大乘诸善男子善女人等。若得闻此甚深般若波罗蜜多。深心信乐书写受持读诵修习思惟演说。当知彼类久发无上正等觉心。久修菩萨摩诃萨行。多供养佛事多善友。久多修习身戒心慧。所种善根皆已成熟。由斯福力得闻如是甚深般若波罗蜜多。深心信乐复能书写受持读诵精勤修学如理思惟。广为有情宣说开示


大般若波罗蜜多经卷第五百八
大般若波罗蜜多经卷第五百九

　　　　三藏法师玄奘奉　诏译


　　第三分陀罗尼品第十三之二

尔时舍利子白佛言。世尊。佛涅槃已后时后分后五百岁法欲灭时。于东北方当有几许安住大乘善男子等。得闻般若波罗蜜多。深心信乐复能书写受持读诵修习思惟为他演说。佛告舍利子。我涅槃已后时后分后五百岁法欲灭时。于东北方虽有无量安住大乘善男子等。而少得闻甚深般若波罗蜜多。深心信乐复能书写受持读诵修习思惟为他演说。又舍利子。彼住大乘善男子等。闻深般若波罗蜜多。其心不惊不恐不怖。深生信乐书写受持读诵修习思惟演说甚为希有。何以故。舍利子。彼住大乘善男子等。已曾亲近供养恭敬尊重赞叹无量如来及诸菩萨。请问般若波罗蜜多甚深义趣。又舍利子。彼住大乘善男子等。不久定当圆满布施乃至般若波罗蜜多。乃至不久定当圆满一切相智及余无量无边佛法。又舍利子。彼住大乘善男子等。一切如来所护念故。无量善友所摄受故。殊胜善根所任持故。为欲饶益多众生故。求趣无上正等菩提。何以故。舍利子。我常为彼安住大乘善男子等。说一切智相应之法。过去如来亦常为彼说一切智相应之法。由此因缘彼善男子善女人等。后生复能求趣无上正等菩提。亦能为他如应说法。令趣无上正等菩提。又舍利子。彼住大乘善男子等身心安定。诸恶魔王及彼眷属。尚不能坏求趣无上正等觉心。何况其余乐行恶者。毁谤般若波罗蜜多能阻其心。令不精进求趣无上正等菩提。又舍利子。安住大乘善男子等。闻我说此甚深般若波罗蜜多。心得广大妙法喜乐。亦能安立无量有情于胜善法。令趣无上正等菩提。又舍利子。安住大乘善男子等。今于我前发弘誓愿。我当安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提乃至得受不退转记。我于彼愿深生随喜。何以故。舍利子。我观如是安住大乘善男子等所发弘愿心语相应。彼于当来定能安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提。乃至得受不退转记。是善男子善女人等亦于过去无量佛前发弘誓愿。我当安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提。乃至得受不退转记。过去如来应正等觉亦于彼愿深生随喜。何以故。舍利子。过去诸佛亦观如是安住大乘善男子等所发弘愿心语相应。彼于当来定能安立无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提。乃至得受不退转记。又舍利子。此住大乘善男子等信解广大。能依妙色声香味触修广大施。修此施已。复能种植广大善根。因此善根复能摄受广大果报。摄受如是广大果报。唯为饶益一切有情。于诸有情能舍一切内外所有。回向如是所种善根。愿生他方诸佛国土现有如来应正等觉宣说如是甚深般若波罗蜜多无上法处。彼闻如是甚深般若波罗蜜多无上法已。复能安立彼佛土中无量百千诸有情类。令发无上正等觉心。修诸菩萨摩诃萨行。示现劝导赞励庆喜。令于无上正等菩提得不退转

时舍利子复白佛言。希有世尊。甚奇善逝。佛于过去未来现在所有诸法无不证知。于一切法真如法界广说乃至不思议界无不证知。于诸法教义趣差别无不证知。于诸有情心行差别无不证知于过去佛菩萨声闻及佛土等无不证知。于未来佛菩萨声闻及佛土等无不证知。于现在佛菩萨声闻及佛土等无不证知。于十方界一切如来应正等觉及所说法菩萨声闻佛土等事无不证知。世尊。若菩萨摩诃萨能于六种波罗蜜多。勇猛精进常求不息。彼于六种波罗蜜多。为有得时不得时不。佛告舍利子。彼菩萨摩诃萨常于六种波罗蜜多。勇猛精进欣求不息。一切时得无不得时。何以故。舍利子。彼菩萨摩诃萨常于六种波罗蜜多。勇猛精进欣求不息。诸佛菩萨常护念故。舍利子言。世尊。彼菩萨摩诃萨若不得六波罗蜜多相应经时。如何可说彼得此六波罗蜜多。佛告舍利子。若菩萨摩诃萨常于此六波罗蜜多。勇猛信求不顾身命。有时不得此相应经无有是处。何以故。舍利子。彼菩萨摩诃萨为求无上正等菩提。示现劝导赞励庆喜诸有情类。令于此六波罗蜜多相应经典。受持读诵思惟修学。由此善根随所生处常得此六波罗蜜多相应契经。受持读诵勇猛精进如教修行。成熟有情严净佛土。未证无上正等菩提。于其中间尝无暂废

　　第三分魔事品第十四

尔时善现便白佛言。佛已赞说为证无上正等菩提。勇猛正勤修行布施乃至般若波罗蜜多。成熟有情严净佛土菩萨功德。云何应知。彼诸菩萨发趣无上正等菩提修诸行时留难魔事。佛告善现。若菩萨摩诃萨乐说法要辩久乃生。当知是为菩萨魔事。具寿善现即白佛言。何缘菩萨乐说法要辩久乃生说为魔事。佛告善现。是菩萨摩诃萨行深般若波罗蜜多时。由此因缘所修般若乃至布施波罗蜜多难得圆满故。说彼为菩萨魔事。复次善现。若菩萨摩诃萨乐说法要辩乃卒生。当知是为菩萨魔事。具寿善现即白佛言。何缘菩萨乐说法要辩乃卒生说为魔事。佛告善现。是菩萨摩诃萨修行布施乃至般若波罗蜜多。乐说法要辩才卒起废所修行故是魔事。复次善现。书写般若波罗蜜多甚深经时。频申欠呿无缘戏笑互相轻陵。身心躁扰文句倒错。迷惑义理不得滋味。横事卒起书写不终。当知是为菩萨魔事。复次善现。受持读诵思惟修习说听般若波罗蜜多甚深经时。频申欠呿无缘戏笑互相轻陵。身心躁扰文句倒错。迷惑义理不得滋味。横事卒起所作不成。当知是为菩萨魔事。具寿善现即白佛言。何因缘故有菩萨乘善男子等。闻说般若波罗蜜多忽作是念。我于此经不得滋味。何用勤苦听此经为。作是念已即便舍去。受持读诵思惟修习书写演说亦复如是。佛告善现。是菩萨乘善男子等。于过去世未久修行布施等六波罗蜜多。故于此经不得滋味。心不爱乐即便弃舍。复次善现。住菩萨乘善男子等。闻说般若波罗蜜多。若作是念。我等于此不得受记何用听为。心不清净便从座起。厌舍而去无顾恋心。当知是为菩萨魔事。具寿善现即白佛言。何缘于此甚深经中。不授彼记而令彼类无顾恋心厌舍而去。佛告善现。菩萨未入正性离生。不应授彼大菩提记。若授彼记增彼憍逸有损无益故不为记。复次善现。住菩萨乘善男子等。闻说般若波罗蜜多。若作是念。此中不说我等名字何用听为。心不清净便从座起。厌舍而去无顾恋心。当知是为菩萨魔事。具寿善现即白佛言。何缘于此甚深经中不记说彼菩萨名字。佛告善现。菩萨未受大菩提记。法尔不应记说名字。复次善现。住菩萨乘善男子等。闻说般若波罗蜜多。若作是念。此中不说我等生处城邑聚落何用听为。心不清净便从座起。厌舍而去无顾恋心。当知是为菩萨魔事。具寿善现即白佛言。何缘于此甚深经中。不记说彼菩萨生处城邑聚落。佛告善现。若未记彼菩萨名字。不应说其生处差别。复次善现。若菩萨乘善男子等。闻说般若波罗蜜多甚深经时。心不清净而舍去者。随彼所起不清净心。厌舍此经举步多少。便减尔许劫数功德获尔许劫障菩提罪。受彼罪已更尔许时。发勤精进求趣无上正等菩提。修诸菩萨难行苦行方可复本。是故菩萨若欲速证无上菩提。不应厌舍甚深般若波罗蜜多。复次善现。住菩萨乘善男子等。弃舍般若波罗蜜多甚深经典求学余经。当知是为菩萨魔事。何以故。是菩萨乘善男子等。弃舍一切智智根本甚深般若波罗蜜多。而攀枝叶诸余经典。终不能得佛菩提故。具寿善现即白佛言。何等余经犹如枝叶。不能引发一切智智。佛告善现。若说二乘相应之法。谓四念住广说乃至八圣道支三解脱门四谛智等。善男子等于中修学。但得预流一来不还阿罗汉果独觉菩提。不得无上正等菩提。是名余经犹如枝叶。不能引发一切智智。甚深般若波罗蜜多定能引发一切智智。有大势用犹如树根。是菩萨乘善男子等。弃舍般若波罗蜜多求学余经。定不能得一切智智。何以故。甚深般若波罗蜜多。能生菩萨摩诃萨众世出世间一切功德。诸余经典无斯用故。若菩萨摩诃萨修学般若波罗蜜多。即为修学一切菩萨摩诃萨众世出世间功德珍宝。复次善现。如有饿狗弃其主食。反从仆使而求觅之。于当来世有住大乘善男子等。弃舍一切佛法根本甚深般若波罗蜜多。求学二乘相应经典。其状亦尔。当知是为菩萨魔事。复次善现。譬如有人欲求香象。得此象已舍而求迹。于意云何。彼人黠不。善现答言。彼人非黠。佛告善现。于当来世有住大乘善男子等。弃舍一切佛法根本甚深般若波罗蜜多。求学二乘相应经典。其状亦尔。当知是为菩萨魔事。复次善现。譬如有人欲见大海。既至海岸反观牛迹。作是念言。大海中水其量深广岂及此耶。于意云何。彼人黠不。善现答言。彼人非黠。佛告善现。于当来世有住大乘善男子等。弃舍一切佛法根本甚深般若波罗蜜多。求学二乘相应经典。其状亦尔。当知是为菩萨魔事。复次善现。如有巧匠或彼弟子。欲造大殿如天帝释殊胜殿量。见彼殿已而反规模日月宫殿。于意云何。如是巧匠或彼弟子。能造大殿量如帝释殊胜殿不。善现答言。不也世尊。佛告善现。于意云何。彼人黠不。善现答言。彼人非黠是愚痴类。佛告善现。于当来世有住大乘善男子等。欲趣无上正等菩提。弃深般若波罗蜜多。求学二乘相应经典。其状亦尔。彼必不得无上菩提。当知是为菩萨魔事。复次善现。譬如有人欲见轮王。见已不识舍至余处。见小国王观其形相。作如是念。转轮圣王形相威德与此何异。于意云何。彼人黠不。善现答言。彼人非黠。佛告善现。于当来世有住大乘善男子等亦复如是。欲趣无上正等菩提。弃深般若波罗蜜多。求学二乘相应经典。言此经典与彼何异何用彼为。彼由此缘定不能得所求无上正等菩提。当知是为菩萨魔事。复次善现。如有饥人得百味美食。弃而求啖六十日谷饭。于意云何。彼人黠不。善现答言。彼人非黠。佛告善现。于当来世有住大乘善男子等。弃深般若波罗蜜多。求学二乘相应经典。于中欲觅一切智智。徒设劬劳终不能得。于意云何。彼人黠不。善现答言。彼人非黠。佛告善现。如是如是当知是为菩萨魔事。复次善现。如有贫人得无价宝。弃而翻取迦遮末尼。于意云何。彼人黠不。善现答言。彼人非黠。佛告善现。于当来世有住大乘善男子等。弃深般若波罗蜜多。求学二乘相应经典。于中欲觅一切智智徒设劬劳终不能得。于意云何。彼人黠不。善现答言。彼人非黠。佛告善现。如是如是当知是为菩萨魔事。复次善现。安住大乘善男子等。书大般若波罗蜜多甚深经时。众辩卒起乐说种种差别法门。令所书经不得究竟。当知是为菩萨魔事。何谓众辩。谓乐说色声香味触。乐说六种波罗蜜多。乐说欲界色无色界。乐说受持读诵功德。乐说看病修余福业。乐说念住乃至道支。乐说一切静虑解脱等持等至。乐说内空乃至无上正等菩提。当知皆是菩萨魔事。何以故。甚深般若波罗蜜多。乐说法相都不可得。无寻伺故。难思议故。无思虑故。无生灭故。无染净故。无定乱故。离名言故。不可说故。不可得故。所以者何。甚深般若波罗蜜多中。如前所说法。皆无所有都不可得。安住大乘善男子等。书大般若波罗蜜多甚深经时。如是诸法扰乱其心令不究竟。是故说为菩萨魔事。时具寿善现白佛言。世尊。甚深般若波罗蜜多。可书写不。佛告善现。不可书写。所以者何。于此般若波罗蜜多甚深经中。般若等六波罗蜜多。皆无自性都不可得。广说乃至一切相智。亦无自性都不可得。善现当知。诸法自性。皆无所有都不可得即是无性。如是无性即深般若波罗蜜多。非无性法能书无性。是故我说甚深般若波罗蜜多不可书写。善现当知安住大乘善男子等。若于般若波罗蜜多起无性想。当知是为菩萨魔事。复次善现。若住大乘善男子等。书写般若波罗蜜多甚深经时。作如是念。我以文字书写般若波罗蜜多。彼依文字。执著般若波罗蜜多。当知是为菩萨魔事。何以故。于此般若波罗蜜多甚深经中。一切般若乃至布施波罗蜜多皆无文字。色乃至识亦无文字。广说乃至一切相智亦无文字。是故不应执有文字能书般若波罗蜜多。善现当知。若住大乘善男子等作如是执。于此般若波罗蜜多甚深经中。一切般若乃至布施波罗蜜多皆无文字。色乃至识亦无文字。广说乃至一切相智亦无文字。当知是为菩萨魔事。复次善现。安住大乘善男子等。书写受持读诵修习思惟演说此大般若波罗蜜多甚深经时。若念国土。若念城邑。若念王都。若念方处。若念亲教。若念轨范。若念同学。若念知友。若念父母。若念妻子。若念兄弟。若念姊妹。若念亲戚。若念朋侣。若念国王。若念大臣。若念盗贼。若念猛兽。若念恶人。若念恶鬼。若念众集。若念游戏。若念报怨。若念报恩。若念诸余所作事业。当知皆是菩萨魔事。魔以此事扰恼菩萨。令所作事不成办故。复次善现。安住大乘善男子等。书写受持读诵修习思惟演说此大般若波罗蜜多甚深经时。得大名利供养恭敬。所谓衣服饮食卧具病缘医药及余资财。彼著此事废所作业。当知是为菩萨魔事。复次善现。安住大乘善男子等。书写受持读诵修习思惟演说此大般若波罗蜜多甚深经时。有诸恶魔执持种种世俗书论或复二乘相应经典。诈现亲友授与菩萨。此中广说世俗胜事。或复广说诸蕴处界谛实缘起三十七种菩提分法三解脱门四静虑等。言是经典义味深奥。应勤修学舍所习经。此住大乘善男子等。方便善巧不应受著恶魔所授世俗书论。或复二乘相应经典。所以者何。世俗书论二乘经典。不能引发一切智智。非趣无上正等菩提无倒方便。乃于无上正等菩提极为障碍。善现当知。我此般若波罗蜜多甚深经中。广说菩萨摩诃萨道善巧方便。若于此中精勤修学。疾证无上正等菩提。若住大乘善男子等。无方便善巧故弃深般若波罗蜜多。受学恶魔世俗书论二乘经典。当知是为菩萨魔事

复次善现。能听法者乐听乐闻书写受持读诵修习甚深般若波罗蜜多。能说法者著乐懈怠。不欲为说。亦不施与甚深般若波罗蜜多。当知是为菩萨魔事。复次善现。能说法者心不著乐亦不懈怠。乐说乐施甚深般若波罗蜜多。方便劝励书写受持读诵修习。能听法者懈怠著乐不欲听受乃至修习当知是为菩萨魔事。复次善现。能听法者乐听乐问书写受持读诵修习甚深般若波罗蜜多。能说法者欲往他方不获教授。当知是为菩萨魔事。复次善现。能说法者乐说乐施甚深般若波罗蜜多。方便劝励书写受持读诵修习。能听法者欲往他方不获听受。当知是为菩萨魔事。复次善现。能说法者具大恶欲爱重名利。衣服饮食卧具医药及余资财。供养恭敬心无厌足。能听法者少欲喜足。修远离行勇猛正勤。具念定慧厌怖利养。恭敬名誉。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者少欲喜足修远离行。勇猛正勤具念定慧。厌怖利养恭敬名誉。能听法者具大恶欲爱重名利衣服饮食卧具医药及余资财。供养恭敬心无厌足。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者受行十二杜多功德。谓住阿练若处。乃至但畜三衣。能听法者不受行十二杜多功德。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者受行十二杜多功德。能说法者不受行十二杜多功德。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者有信有戒乐为他说甚深般若波罗蜜多。方便劝励书写受持读诵修习。能听法者无信无戒不乐听受。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者有信有戒乐听乐问书写受持读诵修习甚深般若波罗蜜多。能说法者无信无戒不欲教授。两不和合不获说听书写受持读诵修习甚深般若波罗蜜多。当知是为菩萨魔事。复次善现。能说法者心无悭吝一切能舍。能听法者心有悭吝不能舍施。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者心无悭吝一切能舍。能说法者心有悭吝不能舍施。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者欲求供养能说法者衣服饮食卧具医药及余资财。能说法者不乐受用。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲求供给能听法者衣服饮食卧具医药及余资具。能听法者不乐受用。两不和合不获教授听受书持读诵修习甚深般若波罗蜜多。当知是为菩萨魔事

复次善现。能说法者成就开智不乐广说。能听法者成就演智不乐略说。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者成就开智不乐广说。能说法者成就演智不乐略说。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者专乐广知十二分教次第法义。所谓契经乃至论议。能听法者不乐广知十二分教次第法义。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者专乐广知十二分教次第法义。能说法者不乐广知十二分教次第法义。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者成就六种波罗蜜多。又于六种波罗蜜多有方便善巧。能听法者无如是德。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者成就六种波罗蜜多。又于六种波罗蜜多有方便善巧。能说法者无如是德。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者已得陀罗尼能听法者未得陀罗尼。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者已得陀罗尼。能说法者未得陀罗尼。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲令恭敬书写受持读诵修习甚深般若波罗蜜多。能听法者不随其意。两不和合不获教授听受书持读诵修习甚深般若波罗蜜多。当知是为菩萨魔事。复次善现能听法者欲得恭敬书写受持读诵修习甚深般若波罗蜜多。能说法者不随其意。两不和合不获教授听受书持读诵修习甚深般若波罗蜜多。当知是为菩萨魔事。复次善现能说法者已离悭垢已离五盖。能听法者未离悭垢未离五盖。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者已离悭垢已离五盖。能说法者未离悭垢未离五盖。两不和合不获教授听受书持读诵修习甚深般若波罗蜜多。当知是为菩萨魔事。复次善现。有住大乘善男子等。书写受持读诵修习思惟演说此大般若波罗蜜多甚深经时。若有人来说三恶趣种种苦事。因复告言。汝于此身应勤精进速尽苦际而般涅槃。何用稽留生死大海。受百千种难忍苦事。求趣无上正等菩提。彼由此言。于所书写受持读诵修习思惟演说般若波罗蜜多甚深经事不得究竟。当知是为菩萨魔事。复次善现。有住大乘善男子等。书写受持读诵修习思惟演说此大般若波罗蜜多甚深经时。若有人来赞说人趣种种胜事。赞说四大王众天乃至非想非非想处天诸胜妙事。因而告曰。虽于欲界受诸欲乐。于色界中受静虑乐。于无色界受等至乐。而彼皆是无常苦空无我不净变坏之法。谢法离法尽法灭法。汝于此身何不精进取预流果。或一来果。或不还果。或阿罗汉果。或独觉菩提。入般涅槃毕竟安乐。何用久处生死轮回。无事为他受诸勤苦求趣无上正等菩提。彼由此言。于所书写受持读诵修习思惟演说般若波罗蜜多甚深经事不得究竟。当知是为菩萨魔事。复次善现。能说法者一身无系。专修己事不忧他业。能听法者好领徒众乐营他事不忧自业。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者一身无系。专修己事不忧他业。能说法者好领徒众乐营他事不忧自业。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者不乐喧杂。能听法者乐处喧杂。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者不乐喧杂。能说法者乐处喧杂。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲令听者于我所为悉皆随助。能听法者不随其欲。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者于说法者诸有所为悉乐随助。能说法者不随其欲。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者为名利故欲为他说。复欲令彼书写受持读诵修习甚深般若波罗蜜多。能听法者知其所为不欲从受。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者为名利故欲请他说。复欲方便书写受持读诵修习甚深般若波罗蜜多。能说法者知其所为而不随请。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方危身命处。能听法者恐失身命不欲随往。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者欲往他方危身命处。能说法者恐失身命不欲共往。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方多贼疾疫饥渴国土。能听法者虑彼艰辛不肯随往。两不和合不获教授听受书持读诵修习甚深般若波罗蜜多。当知是为菩萨魔事。复次善现。能听法者欲往他方多贼疾疫饥渴国土。能说法者虑彼艰辛不肯共往。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方安隐丰乐无难之处。能听法者欲随其去。能说法者方便试言。汝虽为利欲随我往。而汝至彼岂必遂心。宜善审思勿后忧悔。时听法者闻已念言。是彼不欲令我去。相设固随往岂必闻法。由此因缘不随其去。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者欲往他方。所经道路旷野险阻多诸贼难。及旃荼罗恶兽猎师毒蛇等怖。能听法者欲随其去。能说法者方便试言。汝今何故无事随我。欲经如是诸险难处。宜善审思勿后忧悔。能听法者闻已念言。彼应不欲令我随往。设固随往何必闻法。由此因缘不随其去。两不和合不获教授听受书持读诵修习甚深般若波罗蜜多。当知是为菩萨魔事。复次善现。能说法者多有施主数相追随。听法者来请说般若波罗蜜多。或请书写受持读诵如说修行。彼多缘碍无暇教授。能听法者起嫌恨心。后虽教授而不听受。两不和合不获教授听受书持读诵修习甚深般若波罗蜜多。当知是为菩萨魔事

复次善现。有诸恶魔作苾刍像。至菩萨所方便破坏。令于般若波罗蜜多甚深经典不得书写受持读诵修习思惟为他演说。具寿善现即白佛言。云何恶魔作苾刍像。至菩萨所方便破坏。令于般若波罗蜜多甚深经典不得书写乃至演说。佛告善现。有诸恶魔作苾刍像。至菩萨所方便破坏。令其毁厌甚深般若波罗蜜多。谓作是言。汝所习诵无相经典非真般若波罗蜜多。我所习诵有相经典是真般若波罗蜜多。作是语时。有诸菩萨未得授记。便于般若波罗蜜多心生疑惑。由疑惑故便于般若波罗蜜多而生毁厌。由毁厌故遂不书写受持读诵修习思惟为他演说甚深般若波罗蜜多。当知是为菩萨魔事。复次善现。有诸恶魔作苾刍像。至菩萨所语菩萨言。若诸菩萨行深般若波罗蜜多。唯证实际得预流果。乃至或得独觉菩提。终不能证无上佛果。何缘于此唐设劬劳。菩萨既闻便不书写受持读诵修习思惟为他演说甚深般若波罗蜜多。当知是为菩萨魔事。复次善现。甚深般若波罗蜜多书写等时。多诸魔事菩萨应觉而远离之。具寿善现即白佛言。何等名为诸恶魔事令菩萨觉而远离之。佛告善现。甚深般若波罗蜜多书写等时。多有相似般若静虑精进安忍净戒布施波罗蜜多诸恶魔事。多有相似内空外空内外空大空空空胜义空有为空无为空毕竟空无际空无散空本性空相空一切法空无性空无性自性空诸恶魔事。多有相似真如法界广说乃至不思议界诸恶魔事。菩萨应觉而远离之。复次善现。甚深般若波罗蜜多书写等时。多有魔事而作留难。谓有恶魔作苾刍像至菩萨所。宣说二乘相应之法。谓菩萨言。此是如来真实所说。学此法者速证无上正等菩提。复有恶魔作苾刍像。至菩萨所宣说二乘四念住等。谓菩萨言。且依此法精勤修学取预流果广说乃至独觉菩提。远离一切生老病死。何用无上正等菩提。是为般若波罗蜜多诸恶魔事菩萨应觉当远离之。复次善现。有诸恶魔作佛形像。身真金色常光一寻三十二相八十随好圆满庄严至菩萨所。菩萨见之深生爱著。由斯退减一切智智不获听问书写受持读诵修习思惟演说甚深般若波罗蜜多。当知是为菩萨魔事。复次善现。有诸恶魔作苾刍像。威仪庠序形貌端严至菩萨所。菩萨见之深生爱著。由斯退减一切智智。不获听问书写受持读诵修习思惟演说甚深般若波罗蜜多。当知是为菩萨魔事。复次善现有诸恶魔化作佛像。苾刍围绕宣说法要至菩萨所。菩萨见之深生爱著。便作是念。愿我未来亦当如是。由斯退减一切智智。不获听问书写受持读诵修习思惟演说甚深般若波罗蜜多。当知是为菩萨魔事。复次善现。有诸恶魔作菩萨像。若百若千乃至无量。或行布施波罗蜜多。或行净戒乃至般若波罗蜜多。菩萨见之深生染著。由斯退减一切智智。不获听问书写受持读诵修习思惟演说甚深般若波罗蜜多。当知是为菩萨魔事。何以故。善现。此大般若波罗蜜多甚深教中。色无所有。受想行识亦无所有。广说乃至一切菩萨摩诃萨行无所有。诸佛无上正等菩提亦无所有若于是处色无所有。广说乃至诸佛无上正等菩提亦无所有。则于是处一切如来应正等觉。及诸菩萨摩诃萨众。独觉声闻诸异生类亦无所有。何以故。以一切法自性空故复次善现。安住大乘善男子等。听问书写受持读诵修习思惟为他演说此大般若波罗蜜多甚深经时。多有留难违害事起。令薄福人事不成就。如赡部洲有诸珍宝。谓吠琉璃乃至金等。多有盗贼违害留难。诸薄福人求不能得。甚深般若波罗蜜多无价神珠亦复如是。诸薄福者听问等时。多有恶魔为作留难。具寿善现即白佛言。如是世尊。如是善逝。甚深般若波罗蜜多。如赡部洲吠琉璃等种种珍宝多有留难。诸薄福人求不能得。安住大乘善男子等。少福德故听问等时多诸留难。虽有乐欲而不能成。所以者何。有愚痴者为魔所使。安住大乘善男子等。听问书写受持读诵修习思惟为他演说此大般若波罗蜜多甚深经时为作留难。世尊。彼愚痴者觉慧微昧。不能思议广大佛法。自于般若波罗蜜多。不能书写受持读诵修习思惟听问演说。复乐障他书写等事。佛告善现。如是如是如汝所说。有愚痴人为魔所使。未种善根福慧薄劣。未于佛所发弘誓愿。未为善友之所摄受。自于般若波罗蜜多。不能听问乃至演说。新学大乘善男子等。听问书写乃至演说此大般若波罗蜜多甚深经时为作留难。于当来世有善男子善女人等。福慧薄劣善根微少。于诸如来广大功德心不欣乐。自于般若波罗蜜多。不能听问乃至演说。复乐障他听问等事。当知此辈获无量罪。复次善现。有住大乘善男子等。听问书写受持读诵修习思惟为他演说此大般若波罗蜜多甚深经时。多有魔事为作留难。令听问等皆不能成。由此不能圆满般若乃至布施波罗蜜多。广说乃至不能圆满一切相智。有住大乘善男子等。听问书写受持读诵修习思惟为他演说此大般若波罗蜜多甚深经时。若无魔事复能圆满般若静虑精进安忍净戒布施波罗蜜多。乃至圆满一切相智。当知皆是如来神力慈悲护念。亦是十方一切世界现在如来。及不退转诸菩萨众神力加护。令恶魔军不能障碍听问等事令不得成。亦是彼人自善根力


大般若波罗蜜多经卷第五百九
大般若波罗蜜多经卷第五百一十

　　　　三藏法师玄奘奉　诏译


　　第三分现世间品第十五之一

复次善现。如有女人生育诸子。或五或十二十三十四十五十。若百若千。其母得病诸子各别勤求医疗作是念言。云何我母当得病愈长寿安乐。身无众苦心离忧愁。诸子尔时竞设方便。求安乐具覆护母身。勿为蚊虻蛇虿风热饥渴等触之所侵恼。又以种种上妙乐具。恭敬供养而说是言。我母慈悲生育我等。诲示种种世间事业。我等岂得不报母恩善现。如来应正等觉亦复如是。常以佛眼种种方便。观察护念甚深般若波罗蜜多。所以者何。甚深般若波罗蜜多能生我等一切佛法。能示世间诸法实相。十方世界一切如来现说法者。亦以佛眼常观护念甚深般若波罗蜜多。所以者何。甚深般若波罗蜜多能生如来一切功德。能示世间诸法实相。由此因缘我等诸佛。常以佛眼观察护念甚深般若波罗蜜多。为报彼恩不应暂舍。何以故。一切如来应正等觉。所有静虑乃至布施波罗蜜多。广说乃至一切相智。皆由如是甚深般若波罗蜜多而得生故。所有预流一来不还阿罗汉果独觉菩提。亦由如是甚深般若波罗蜜多而得生故。所有菩萨摩诃萨行。诸佛无上正等菩提。皆由如是甚深般若波罗蜜多而得生故。一切预流乃至诸佛。皆由如是甚深般若波罗蜜多而得有故。一切如来应正等觉。已正当得无上菩提。皆因如是甚深般若波罗蜜多。由此因缘甚深般若波罗蜜多。于诸如来有大恩德。是故诸佛常以佛眼。种种方便观察护念。善现当知。若善男子善女人等。有能听问书写受持读诵修习思惟演说甚深般若波罗蜜多。一切如来应正等觉。常以佛眼观察护念。令其身心常得安乐。所修善业皆无留难。善现当知。若善男子善女人等。能于般若波罗蜜多。听问书写受持读诵修习思惟为他演说十方世界一切如来应正等觉皆共护念。令于无上正等菩提得不退转。具寿善现便白佛言。如世尊说。甚深般若波罗蜜多能生诸佛。能示世间诸法实相。世尊。云何甚深般若波罗蜜多能生诸佛。能示世间诸法实相。云何诸佛从般若生。云何如来说世间相。佛告善现。甚深般若波罗蜜多能生诸佛所有十力广说乃至一切相智。此等无量无边功德。皆从般若波罗蜜多而得生长。由得如是诸佛法故说名为佛。甚深般若波罗蜜多能生如是诸佛功德。由此故说甚深般若波罗蜜多能生诸佛。亦说诸佛从彼而生。善现当知。甚深般若波罗蜜多能示世间诸法实相者。谓能示世间五蕴实相。一切如来应正等觉亦说世间五蕴实相。具寿善现复白佛言。云何如来应正等觉。甚深般若波罗蜜多说示世间五蕴实相。佛告善现。一切如来应正等觉。甚深般若波罗蜜多。俱不说示色等五蕴。有成有坏。有生有灭。有染有净。有增有减。有入有出。有过去有未来有现在。有善有不善有无记。有欲界系。有色界系。有无色界系。所以者何。非空无相无愿之法。有成有坏。有生灭等。非无造作无生无灭无性之法。有成有坏有生灭等。一切如来应正等觉。甚深般若波罗蜜多如是说示五蕴实相。此五蕴相即是世间。是故世间亦无成坏生灭等相。复次善现。一切如来应正等觉。皆依般若波罗蜜多能普证知无量无数无边有情心行差别。然此般若波罗蜜多甚深义中都无有情。及无有情施设可得。都无诸色。亦无诸色施设可得。都无受想行识。亦无受想行识施设可得。广说乃至都无一切智道相智一切相智。亦无一切智道相智一切相智施设可得。一切如来应正等觉。甚深般若波罗蜜多如是说示世间之相。复次善现。甚深般若波罗蜜多不示现色广说乃至一切相智。所以者何。此大般若波罗蜜多甚深义中。甚深般若波罗蜜多尚无所有都不可得。况有诸色广说乃至一切相智可得示现。复次善现。一切有情施设言说。若有色若无色。若有想若无想。若非有想非无想。若此世界。若余十方一切世界。是诸有情若略心若散心。一切如来应正等觉。依深般若波罗蜜多皆如实知。世尊。云何如来应正等觉依深般若波罗蜜多。如实知彼诸有情类略心散心。善现。一切如来应正等觉。依深般若波罗蜜多。由法性故如实知彼诸有情类略心散心。世尊。云何如来应正等觉。依深般若波罗蜜多。由法性故如实知彼诸有情类略心散心。善现。一切如来应正等觉。依深般若波罗蜜多。如实知法性中法性尚无所有都不可得。况有有情略心散心而可得者。如是如来应正等觉。依深般若波罗蜜多。由法性故如实知彼诸有情类略心散心。复次善现。一切如来应正等觉。依深般若波罗蜜多。由尽故离染故灭故断故寂静故远离故。如实知彼诸有情类略心散心。世尊。云何如来应正等觉。依深般若波罗蜜多。由尽故离染故灭故断故寂静故远离故。如实知彼诸有情类略心散心。善现。一切如来应正等觉。依深般若波罗蜜多。如实知尽离染灭断寂静远离中尽等性。尚无所有都不可得。况有有情略心散心而可得者。如是如来应正等觉。依深般若波罗蜜多。由尽离染灭断寂静远离故。如实知彼诸有情类略心散心。复次善现。一切如来应正等觉。依深般若波罗蜜多。如实知彼诸有情类。有贪心离贪心。有嗔心离嗔心。有痴心离痴心。世尊。云何如来应正等觉。依深般若波罗蜜多。如实知彼诸有情类。有贪心离贪心。有嗔心离嗔心。有痴心离痴心。善现。一切如来应正等觉。依深般若波罗蜜多。如实知彼诸有情类有贪嗔痴心。如实性非有贪嗔痴心。非离贪嗔痴心。所以者何。如实性中心心所法。尚无所有都不可得。况有有贪嗔痴心离贪嗔痴心而可得者。一切如来应正等觉。依深般若波罗蜜多。如实知彼诸有情类离贪嗔痴心。如实性非离贪嗔痴心。非有贪嗔痴心。所以者何。如实性中心心所法。尚无所有都不可得。况有离贪嗔痴心有贪嗔痴心而可得者。如是如来应正等觉。依深般若波罗蜜多。如实知彼诸有情类有贪心离贪心。有嗔心离嗔心。有痴心离痴心。复次善现。一切如来应正等觉。依深般若波罗蜜多。如实知彼诸有情类有贪嗔痴心。非有贪嗔痴心。非离贪嗔痴心。何以故。如是二心不和合故。一切如来应正等觉。依深般若波罗蜜多。如实知彼诸有情类离贪嗔痴心。非离贪嗔痴心。非有贪嗔痴心。何以故。如是二心不和合故。如是如来应正等觉。依深般若波罗蜜多。如实知彼诸有情类有贪心离贪心。有嗔心离嗔心。有痴心离痴心。复次善现。一切如来应正等觉。依深般若波罗蜜多。如实知彼诸有情类所有广心。世尊。云何如来应正等觉。依深般若波罗蜜多。如实知彼诸有情类所有广心。善现一切如来应正等觉。依深般若波罗蜜多。如实知彼诸有情类所有广心。非广非狭。非增非减。非去非来。所以者何。心之自性毕竟离故。都无所有竟不可得。谁广谁狭。谁增谁减。谁去谁来。如是如来应正等觉。依深般若波罗蜜多。如实知彼诸有情类所有广心。复次善现。一切如来应正等觉。依深般若波罗蜜多。如实知彼诸有情类所有大心。世尊。云何如来应正等觉。依深般若波罗蜜多。如实知彼诸有情类所有大心。善现。一切如来应正等觉。依深般若波罗蜜多。如实知彼诸有情类所有大心。非大非小。非去非来。非生非灭。非住非异。非染非净。所以者何。心之自性毕竟离故。都无所有竟不可得。谁大谁小。谁去谁来。谁生谁灭。谁住谁异。谁染谁净。如是如来应正等觉。依深般若波罗蜜多。如实知彼诸有情类所有大心。复次善现。一切如来应正等觉。依深般若波罗蜜多。如实知彼诸有情类所有无量心。世尊。云何如来应正等觉。依深般若波罗蜜多。如实知彼诸有情类所有无量心。善现。一切如来应正等觉。依深般若波罗蜜多。如实知彼诸有情类所有无量心。非有量非无量。非住非不住。非去非不去。所以者何。心之自性毕竟离故无漏无依。如何可说有量无量有住不住有去不去。如是如来应正等觉。依深般若波罗蜜多。如实知彼诸有情类所有无量心。复次善现。一切如来应正等觉。依深般若波罗蜜多。如实知彼诸有情类所有无见无对心。世尊。云何如来应正等觉。依深般若波罗蜜多。如实知彼诸有情类所有无见无对心。善现。一切如来应正等觉。依深般若波罗蜜多。如实知彼诸有情类所有无见无对心皆无心相。所以者何。以一切心自相空故。如是如来应正等觉。依深般若波罗蜜多。如实知彼诸有情类所有无见无对心。复次善现。一切如来应正等觉。依深般若波罗蜜多。如实知彼诸有情类所有无色不可见心。世尊。云何如来应正等觉。依深般若波罗蜜多。如实知彼诸有情类所有无色不可见心。善现。一切如来应正等觉。依深般若波罗蜜多。如实知彼诸有情类所有无色不可见心。诸佛五眼皆不能见。所以者何。以一切心自性空故。如是如来应正等觉。依深般若波罗蜜多。如实知彼诸有情类所有无色不可见心。复次善现。一切如来应正等觉。依深般若波罗蜜多。如实知彼诸有情类心心所法若出若没若屈若申。世尊。云何如来应正等觉。依深般若波罗蜜多。如实知彼诸有情类心心所法若出若没若屈若申。善现。一切如来应正等觉。依深般若波罗蜜多。如实知彼诸有情类出没屈申心心所法。皆依色受想行识生。如是如来应正等觉。依深般若波罗蜜多。如实知彼诸有情类心心所法若出若没若屈若申。谓诸如来应正等觉。依深般若波罗蜜多。如实知彼诸有情类出没屈申心心所法。依色乃至识执我及世间。或常或无常。或亦常亦无常。或非常非无常。此是谛实余皆愚妄。依色乃至识执我及世间。或有边或无边。或亦有边亦无边。或非有边非无边。此是谛实余皆愚妄。依色乃至识执如来死后。或有或非有。或亦有亦非有。或非有非非有。此是谛实余皆愚妄。依色乃至识执命者。或即身或异身。此是谛实余皆愚妄。如是如来应正等觉。依深般若波罗蜜多。如实知彼诸有情类心心所法若出若没若屈若申。复次善现。一切如来应正等觉依深般若波罗蜜多。如实知色受想行识。世尊。云何如来应正等觉依深般若波罗蜜多。如实知色受想行识。善现。一切如来应正等觉依深般若波罗蜜多。如实知色受想行识皆如真如无变异无分别。无相状无惊觉。无戏论无所得。如是如来应正等觉依深般若波罗蜜多。如实知色受想行识。亦如实知诸有情类出没屈申心心所法皆如真如无变异无分别。无相状无惊觉。无戏论无所得。善现当知。诸有情类出没屈申心心所法真如即五蕴真如。五蕴真如即十二处真如。十二处真如即十八界真如。十八界真如即一切法真如。一切法真如即六波罗蜜多真如。六波罗蜜多真如即三十七菩提分法真如。三十七菩提分法真如即十六空真如。十六空真如即八解脱真如八解脱真如即九次第定真如。九次第定真如即三解脱门真如。三解脱门真如即如来十力真如。如来十力真如即四无所畏真如四无所畏真如即四无碍解真如四无碍解真如即大慈大悲大喜大舍真如。大慈大悲大喜大舍真如即十八佛不共法真如。十八佛不共法真如即一切智真如。一切智真如即道相智真如。道相智真如即一切相智真如。一切相智真如即善不善无记法真如。善不善无记法真如即世间出世间法真如。世间出世间法真如即有漏无漏法真如。有漏无漏法真如即有罪无罪法真如。有罪无罪法真如即杂染清净法真如。杂染清净法真如即有为无为法真如。有为无为法真如即三世真如。三世真如即三界真如。三界真如即预流一来不还阿罗汉果真如。预流一来不还阿罗汉果真如即独觉菩提真如。独觉菩提真如即一切菩萨摩诃萨行真如。一切菩萨摩诃萨行真如即诸佛无上正等菩提真如。诸佛无上正等菩提真如即一切如来应正等觉真如。一切如来应正等觉真如即一切有情真如。善现当知。若一切如来应正等觉真如。若一切有情真如。若一切法真如皆不相离。不相离故无尽无二不可分别。善现当知。一切如来应正等觉依深般若波罗蜜多。证一切法真如究竟。乃得无上正等菩提。由此故说甚深般若波罗蜜多能生诸佛。是诸佛母能示诸佛世间实相。善现当知。如是如来应正等觉依深般若波罗蜜多。能如实觉诸法真如不虚妄性不变异性。由如实觉真如相故。说名如来应正等觉。具寿善现即白佛言。甚深般若波罗蜜多。所证诸法真如实相。极为甚深难见难觉。一切如来应正等觉皆用诸法真如实相。显示分别诸佛无上正等菩提。如是真如甚深甚妙谁能信解。唯有不退位菩萨摩诃萨。及具正见漏尽阿罗汉。闻佛说此甚深真如能生信解如来为彼依自所证真如之相显示分别。佛告善现。如是如是。如汝所说。所以者何。真如无尽是故甚深。唯有如来现等正觉无尽真如。世尊。佛由谁证无尽真如。善现。佛由真如能证如是无尽真如。世尊。如来证谁无尽真如。善现。证一切法无尽真如。世尊。诸法真如何故无尽。善现。以一切法皆无尽故。一切如来应正等觉证得一切法无尽真如故。获得无上正等菩提。为诸有情显示分别一切法真如相。由此故名如实说者

尔时三千大千世界所有欲界色界天子各以种种天妙花香。遥散世尊而为供养。来诣佛所顶礼佛足。却住一面俱白佛言。如来所说甚深般若波罗蜜多以何为相尔时佛告诸天子言。天子当知。甚深般若波罗蜜多以空无相无愿为相。甚深般若波罗蜜多以无造作。无生无灭。无染无净。无性无相。非断非常。非一非异。无来无去。虚空为相。甚深般若波罗蜜多有如是等无量诸相。天子当知。如是诸相一切如来应正等觉。依世俗说不依胜义。天子当知。甚深般若波罗蜜多如是诸相。世间天人阿素洛等皆不能坏。何以故。世间天人阿素洛等亦是相故。天子当知。诸相不能破坏诸相。诸相不能了知诸相。诸相不能破坏无相。诸相不能了知无相。无相不能破坏诸相。无相不能了知诸相。无相不能破坏无相。无相不能了知无相。何以故。若相若无相。若相无相皆无所有能破能知。所破所知。破者知者皆不可得故。天子当知。如是诸相非色所作非受想行识所作。广说乃至非一切智所作。非道相智一切相智所作。天子当知。如是诸相非天所作。非非天所作。非人所作。非非人所作。非有漏非无漏。非世间非出世间。非有为非无为。无所系属不可宣说。天子当知。甚深般若波罗蜜多远离众相。不应问言甚深般若波罗蜜多以何为相。汝诸天子于意云何。设有问言虚空何相。如是发问为正问不。诸天子曰。不也世尊。何以故。虚空无体无相无为。不应问故。佛告天子。甚深般若波罗蜜多亦复如是不应为问。然诸法相有佛无佛法界法尔。佛于此相如实觉知。故名如来应正等觉。时诸天子复白佛言。如来所觉如是诸相。极为甚深难见难觉。如来现觉如是相故。于一切法无碍智转。一切如来应正等觉住如是相。分别开示甚深般若波罗蜜多。为诸有情集诸法相。方便开示令于般若波罗蜜多得无碍智。希有世尊。甚深般若波罗蜜多。是诸如来应正等觉常所行处。一切如来应正等觉行是处故。证得无上正等菩提。为诸有情分别开示一切法相。所谓分别开示色相。分别开示受想行识相。广说乃至分别开示一切智相。分别开示道相智一切相智相。尔时佛告诸天子言。如是如是。如汝所说。天子当知。一切法相如来如实觉为无相。所谓变碍是色相。领纳是受相。取像是想相。造作是行相。了别是识相。如来如实觉为无相。苦恼聚是蕴相。生长门是处相。多毒害是界相。如来如实觉为无相。能惠舍是布施相。无热恼是净戒相。不忿恚是安忍相。不可伏是精进相。无散乱是静虑相。无执著是般若相。如来如实觉为无相。无所有是内空等相。不颠倒是真如等相。不虚妄是四圣谛相。如来如实觉为无相。无扰恼是四静虑相。无限碍是四无量相。无喧杂是四无色定相。如来如实觉为无相。无系缚是八解脱相。不散乱是九次第定相。能出离是三十七菩提分法相。如来如实觉为无相。能远离是空解脱门相。无取著是无相解脱门相。厌众苦是无愿解脱门相。如来如实觉为无相。摄净位是三乘十地相。趣大觉是菩萨十地相。如来如实觉为无相。能观照是五眼相。无滞碍是六神通相。如来如实觉为无相。难屈伏是如来十力相。无怯惧是四无所畏相。无断绝是四无碍解相。与利乐是大慈相。拔衰苦是大悲相。庆喜事是大喜相。弃喧杂是大舍相。不可夺是十八佛不共法相。如来如实觉为无相。能严饰是相好相。能忆念是无忘失法相。无所执是恒住舍性相。如来如实觉为无相。遍摄持是一切陀罗尼门相。遍摄受是一切三摩地门相。如来如实觉为无相。善受教是声闻乘果相。自开悟是独觉菩提相。趣大果是菩萨摩诃萨行相。具大用是诸佛无上正等菩提相。如来如实觉为无相。现正等觉是一切智相。极善通达是道相智相。现等别觉是一切相智相。如来如实觉为无相。天子当知。一切如来应正等觉。于如是等一切法相。皆能如实觉为无相。由此因缘。我说诸佛得无碍智无与等者

尔时佛告具寿善现。甚深般若波罗蜜多是诸佛母。能示世间诸法实相。是故如来应正等觉依法而住。供养恭敬尊重赞叹。摄受护持所依住法。此法即是甚深般若波罗蜜多。一切如来应正等觉无不依止甚深般若波罗蜜多。供养恭敬尊重赞叹摄受护持。所以者何。甚深般若波罗蜜多能生诸佛。能与诸佛作所依处能示世间诸法实相。善现当知。一切如来应正等觉。是知恩者能报恩者。若有问言谁是知恩能报恩者。应正答言佛是知恩能报恩者。何以故。一切世间知恩报恩无过佛故。具寿善现即白佛言。云何如来应正等觉知恩报恩。佛告善现。一切如来应正等觉。乘如是乘行如是道。来至无上正等菩提。得菩提已于一切时。供养恭敬尊重赞叹。摄受护持是乘是道曾无暂废。此乘此道当知即是甚深般若波罗蜜多。是名如来应正等觉知恩报恩。复次善现。一切如来应正等觉无不皆依甚深般若波罗蜜多。于诸有相及无相法。皆现等觉无实作用。以能作者无所有故。一切如来应正等觉无不皆依甚深般若波罗蜜多。于诸有相及无相法。皆现等觉无所成办。以诸形质不可得故。善现当知。以诸如来应正等觉知依如是甚深般若波罗蜜多。能现等觉相无相法。皆无作用无所成办。于一切时供养恭敬尊重赞叹。摄受护持曾无间断。故名真实知恩报恩。复次善现。一切如来应正等觉无不皆依甚深般若波罗蜜多。于一切法无作无成无生智转。复能知此无转因缘。是故应知。甚深般若波罗蜜多能生如来应正等觉。亦能如实示世间相。具寿善现便白佛言。如来常说。一切法性无生无起无知无见。如何可说。甚深般若波罗蜜多能生诸佛是诸佛母。亦能如实示世间相。佛告善现。如是如是。如汝所说。一切法性无生无起无知无见。依世俗说甚深般若波罗蜜多能生诸佛是诸佛母。亦能如实示世间相。具寿善现复白佛言。云何诸法无生无起无知无见。佛告善现。以一切法空无所有。皆不自在虚诳不坚故。一切法无生无起无知无见。复次善现。一切法性无所依止无所系属。由此因缘无生无起无知无见。善现当知。甚深般若波罗蜜多虽能生佛示世间相。而无所生亦无所示。善现当知。甚深般若波罗蜜多不见色故名示色相。不见受想行识故名示受想行识相。广说乃至不见一切智故名示一切智相。不见道相智一切相智故名示道相智一切相智相。善现当知。由如是义甚深般若波罗蜜多。能示世间诸法实相能生诸佛名诸佛母。具寿善现复白佛言。云何如是甚深般若波罗蜜多。不见色故名示色相。不见受想行识故名示受想行识相。广说乃至不见一切智故名示一切智相。不见道相智一切相智故名示道相智一切相智相。佛告善现。甚深般若波罗蜜多由不缘色而生于识。是为不见色故名示色相。广说乃至由不缘一切相智而生于识。是为不见一切相智故名示一切相智相。善现当知。由如是义。甚深般若波罗蜜多能示世间诸法实相能生诸佛名诸佛母。复次善现。甚深般若波罗蜜多能为诸佛显世间空故名佛母能示诸佛世间实相。具寿善现即白佛言。云何般若波罗蜜多能为诸佛显世间空。佛告善现。甚深般若波罗蜜多。能为诸佛显五蕴世间空。显十二处世间空。显十八界世间空。显六触世间空。显六受世间空。显六界世间空。显四缘世间空。显十二支缘起世间空。显我见为根本六十二见世间空。显十善业道世间空。显四静虑四无量四无色定世间空。显六波罗蜜多世间空。显内空乃至无性自性空世间空。显苦集灭道世间空。显三十七菩提分法世间空。显八解脱八胜处九次第定十遍处世间空。显空无相无愿解脱门世间空。显三乘十地世间空。显菩萨十地世间空。显一切陀罗尼门三摩地门世间空。显五眼六神通世间空。显如来十力四无所畏四无碍解十八佛不共法世间空。显大慈大悲大喜大舍世间空。显三十二大士相八十随好世间空。显无忘失法恒住舍性世间空。显预流果乃至独觉菩提世间空。显一切菩萨摩诃萨行诸佛无上正等菩提世间空。显一切智道相智一切相智世间空。如是善现。甚深般若波罗蜜多。能为诸佛显世间空故名佛母能示诸佛世间实相。复次善现。佛因般若波罗蜜多。能为世间显色世间空。乃至显一切相智世间空。令诸世间受世间空想世间空思世间空识世间空。如是善现。甚深般若波罗蜜多。能为诸佛显世间空故名佛母能示诸佛世间实相。复次善现。甚深般若波罗蜜多。能示诸佛世间空相。云何示诸佛世间空相。谓令如来应正等觉见色世间空。乃至见一切相智世间空。如是善现。甚深般若波罗蜜多。能示诸佛世间空相。复次善现。甚深般若波罗蜜多。能示诸佛世间不可思议相。云何示诸佛世间不可思议相。谓示如来应正等觉色世间不可思议相。乃至一切相智世间不可思议相。如是善现。甚深般若波罗蜜多。能示诸佛世间不可思议相。复次善现。甚深般若波罗蜜多。能示诸佛世间远离相。云何能示诸佛世间远离相。谓示如来应正等觉色世间远离相。乃至一切相智世间远离相。如是善现。甚深般若波罗蜜多。能示诸佛世间远离相。复次善现。甚深般若波罗蜜多。能示诸佛世间寂静相。云何能示诸佛世间寂静相。谓示如来应正等觉色世间寂静相。乃至一切相智世间寂静相。如是善现。甚深般若波罗蜜多。能示诸佛世间寂静相。复次善现。甚深般若波罗蜜多。能示诸佛世间毕竟空相。云何能示诸佛世间毕竟空相。谓示如来应正等觉色世间毕竟空相。乃至一切相智世间毕竟空相。如是善现。甚深般若波罗蜜多。能示诸佛世间毕竟空相。复次善现。甚深般若波罗蜜多。能示诸佛世间无性空相。云何能示诸佛世间无性空相。谓示如来应正等觉色世间无性空相。乃至一切相智世间无性空相。如是善现。甚深般若波罗蜜多。能示诸佛世间无性空相。复次善现。甚深般若波罗蜜多。能示诸佛世间自性空相。云何能示诸佛世间自性空相。谓示如来应正等觉色世间自性空相。乃至一切相智世间自性空相。如是善现。甚深般若波罗蜜多。能示诸佛世间自性空相。复次善现。甚深般若波罗蜜多。能示诸佛世间无性自性空相。云何能示诸佛世间无性自性空相。谓示如来应正等觉色世间无性自性空相。乃至一切相智世间无性自性空相。如是善现。甚深般若波罗蜜多。能示诸佛世间无性自性空相。复次善现。甚深般若波罗蜜多。能示诸佛世间纯空相。云何能示诸佛世间纯空相。谓示如来应正等觉色世间纯空相。乃至一切相智世间纯空相。如是善现。甚深般若波罗蜜多。能示诸佛世间纯空相。善现当知。由如是义甚深般若波罗蜜多。能示诸佛世间实相。复次善现。甚深般若波罗蜜多。能示诸佛世间相者。谓令不起此世间想他世间想。所以者何。以实无法可起此世他世想故


大般若波罗蜜多经卷第五百一十
大般若波罗蜜多经卷第五百一十一

　　　　三藏法师玄奘奉　诏译


　　第三分不思议等品第十六

尔时具寿善现复白佛言。世尊。甚深般若波罗蜜多。为大事故出现世间。为不可思议事故出现世间。为不可称量事故出现世间。为无数量事故出现世间。为无等等事故出现世间。佛告善现。如是如是。如汝所说。善现。云何甚深般若波罗蜜多。为大事故出现世间。谓诸如来应正等觉。皆以拔济一切有情。无时暂舍而为大事。甚深般若波罗蜜多为此事故出现世间。善现。云何甚深般若波罗蜜多。为不可思议事故出现世间。谓诸如来应正等觉所有佛性如来性自然觉性一切智性皆不可思议。甚深般若波罗蜜多为此事故出现世间。善现。云何甚深般若波罗蜜多为不可称量事故出现世间。谓诸如来应正等觉所有佛性如来性自然觉性一切智性。无有情类能称量者。甚深般若波罗蜜多为此事故出现世间。善现。云何甚深般若波罗蜜多。为无数量事故出现世间。谓诸如来应正等觉所有佛性如来性自然觉性一切智性。无有如实知数量者。甚深般若波罗蜜多为此事故出现世间。善现。云何甚深般若波罗蜜多。为无等等事故出现世间。谓诸如来应正等觉所有佛性如来性自然觉性一切智性。无与等者况有能过。甚深般若波罗蜜多为此事故出现世间。具寿善现复白佛言。为但如来应正等觉所有佛性如来性自然觉性一切智性不可思议不可称量无数量无等等。为更有余法耶。佛告善现。非但如来应正等觉所有佛性如来性自然觉性一切智性不可思议不可称量无数量无等等。亦有余法不可思议不可称量无数量无等等。谓色受想行识。广说乃至一切相智亦不可思议不可称量无数量无等等。如是等一切法亦不可思议不可称量无数量无等等。于一切法真实性中心及心所皆不可得。所以者何。色乃至识不可施设故不可思议不可称量无数量无等等。广说乃至一切相智不可施设故不可思议不可称量无数量无等等。具寿善现即白佛言。复何因缘色乃至识广说乃至一切相智皆不可施设故不可思议不可称量无数量无等等。佛告善现。色乃至识广说乃至一切相智无自性故不可施设。由不可施设故不可思议不可称量无数量无等等。具寿善现复白佛言。何因缘故色乃至识广说乃至一切相智皆无自性。佛告善现。色乃至识广说乃至一切相智。思议称量数量平等不平等性不可得故。具寿善现复白佛言。何因缘故色乃至识广说乃至一切相智。思议称量数量平等不平等性皆不可得。佛告善现。色乃至识广说乃至一切相智。自性不可思议不可称量无数量无等等自性空故。复次善现。色乃至识广说乃至一切相智皆不可得故。不可思议不可称量无数量无等等。具寿善现即白佛言。复何因缘色乃至识广说乃至一切相智皆不可得故。不可思议不可称量无数量无等等。佛告善现。色乃至识广说乃至一切相智皆无限量故不可得。不可得故不可思议不可称量无数量无等等。具寿善现即白佛言。复何因缘色乃至识广说乃至一切相智。皆无限量故不可得。佛告善现。色乃至识广说乃至一切相智。皆不可思议不可称量无数量无等等故无限量无限量。故皆不可得。复次善现。于意云何。色乃至识广说乃至一切相智。不可思议不可称量无数量无等等中。色乃至识广说乃至一切相智为可得不。善现答言。不也世尊。佛告善现。如是如是。由此因缘一切法皆不可思议不可称量无数量无等等。善现当知。以一切法皆不可思议不可称量无数量无等等故。一切如来应正等觉所有佛法如来法自然觉法一切智法亦不可思议不可称量无数量无等等。善现当知。一切如来应正等觉所有佛法如来法自然觉法一切智法皆不可思议思议灭故。不可称量称量灭故。无数量数量灭故。无等等等等灭故。由此因缘一切法亦不可思议不可称量无数量无等等。善现当知。一切如来应正等觉所有佛法如来法自然觉法一切智法皆不可思议过思议故。不可称量过称量故。无数量过数量故。无等等过等等故。由此因缘一切法亦不可思议不可称量无数量无等等。善现当知。不可思议者但有不可思议增语。不可称量者但有不可称量增语。无数量者但有无数量增语。无等等者但有无等等增语由此因缘一切如来应正等觉所有佛法如来法自然觉法一切智法皆不可思议不可称量无数量无等等。善现当知。不可思议者。如虚空不可思议故。广说乃至无等等者。如虚空无等等故。由此因缘一切如来应正等觉所有佛法如来法自然觉法一切智法皆不可思议不可称量无数量无等等。善现当知。一切如来应正等觉所有佛法如来法自然觉法一切智法声闻独觉世间天人阿素洛等。皆悉不能思议称量数量等等。由此因缘故说如来应正等觉所有佛法如来法自然觉法一切智法皆不可思议不可称量无数量无等等。佛说如是不可思议不可称量无数量无等等品时。众中有五百苾刍。不受诸漏心得解脱。复有二千苾刍尼。亦不受诸漏心得解脱。复有六万邬波索迦。于诸法中远尘离垢生净法眼。复有三万邬波斯迦。亦于诸法中远尘离垢生净法眼。复有二十菩萨摩诃萨。得无生法忍。于贤劫中受记作佛

　　第三分譬喻品第十七

尔时具寿善现复白佛言。世尊。甚深般若波罗蜜多。为大事故出现世间。为不可思议事故出现世间。为不可称量事故出现世间。为无数量事故出现世间。为无等等事故出现世间。佛告善现。如是如是。所以者何。甚深般若波罗蜜多。能成办六波罗蜜多。能成办内空乃至无性自性空。能成办真如乃至不思议界。能成办苦集灭道圣谛。能成办四静虑四无量四无色定。能成办四念住乃至八圣道支。能成办八解脱八胜处九次第定十遍处。能成办空无相无愿解脱门。能成办净观地乃至如来地。能成办极喜地乃至法云地。能成办一切陀罗尼门三摩地门。能成办五眼六神通。能成办如来十力乃至十八佛不共法。能成办大慈大悲大喜大舍。能成办三十二相八十随好。能成办无忘失法恒住舍性。能成办预流果乃至独觉菩提。能成办一切菩萨摩诃萨行诸佛无上正等菩提。能成办一切智道相智一切相智。善现当知。如刹帝利灌顶大王。威德自在降伏一切。以诸国事付嘱大臣。端拱无为安隐快乐。如来亦尔。为大法王。威德自在降伏一切。以声闻法。若独觉法。若菩萨法。若如来法。悉皆付嘱甚深般若波罗蜜多。以深般若波罗蜜多。普能成办一切事业。是故善现。甚深般若波罗蜜多。为大事故出现世间。广说乃至为无等等事故出现世间。所以者何。甚深般若波罗蜜多。于色无取无执故。出现世间能成办事。于受想行识无取无执故。出现世间能成办事。广说乃至于一切智无取无执故。出现世间能成办事。于道相智一切相智无取无执故。出现世间能成办事。于预流果无取无执故。出现世间能成办事。乃至于佛无上正等菩提无取无执故。出现世间能成办事。具寿善现。即白佛言。云何如是甚深般若波罗蜜多。于色乃至于佛无上正等菩提皆无取无执故。出现世间能成办事。佛告善现。于意云何。汝颇见色乃至颇见诸佛无上正等菩提可取可执不。善现答言。不也世尊。不也善逝。佛告善现。善哉善哉。我亦不见色乃至不见诸佛无上正等菩提可取可执。由不见故不取。由不取故不执。由是因缘甚深般若波罗蜜多。于色乃至于佛无上正等菩提无取无执。善现当知。我亦不见一切如来应正等觉所有佛性如来性自然觉性一切智性可取可执。由不见故不取。由不取故不执。甚深般若波罗蜜多亦复如是。都不见有一切如来应正等觉所有佛性如来性自然觉性一切智性可执可取。由此因缘无执无取。是故善现。诸菩萨摩诃萨行深般若波罗蜜多时。不应于色受想行识。广说乃至一切如来应正等觉所有佛性如来性自然觉性一切智性若取若执。尔时欲界色界天子俱白佛言。如是般若波罗蜜多。最为甚深难见难觉。不可寻思超寻思境。寂静微妙审谛沉密极聪慧者乃能了知。若诸有情能深信解如是般若波罗蜜多。当知彼曾供养过去多百千佛。于诸佛所发弘誓愿。多种善根多事善友。已为无量善友摄受。乃能信解如是般若波罗蜜多。若有得闻如是般若波罗蜜多深生信解。当知彼类是大菩萨定得无上正等菩提。假使三千大千世界诸有情类。一切皆成随信行随法行第八预流一来不还阿罗汉独觉。彼所成就若智若断。不如有人一日于此甚深般若波罗蜜多忍乐思惟称量观察。是人于此甚深般若波罗蜜多所成就忍。胜彼智断无量无边。所以者何。随信行等若智若断。皆是已得无生法忍诸菩萨摩诃萨忍少分故。尔时佛告诸天子言。善哉善哉。如汝所说。天子当知。若善男子善女人等。能于般若波罗蜜多暂时听闻。闻已信解书写受持读诵修习思惟演说。是善男子善女人等。速出生死疾证涅槃。胜求声闻独觉乘者。远离般若波罗蜜多。学余经典若经一劫若一劫余。所以者何。于此般若波罗蜜多甚深经中。广说一切微妙胜法。诸随信行随法行等。皆应于此精勤修学。随所愿求皆速究竟所作事业。一切如来应正等觉。皆依此学已正当证无上菩提。时诸天子俱发声言。如是般若波罗蜜多是大波罗蜜多。是不可思议波罗蜜多。是不可称量波罗蜜多。是无数量波罗蜜多。是无等等波罗蜜多。诸随信行乃至独觉。皆于此中精勤修学速证涅槃。一切菩萨摩诃萨众。皆于此中精勤修学。速证无上正等菩提。虽诸声闻独觉菩萨。皆依此学各至究竟。而深般若波罗蜜多无增无减。时诸天子说是语已。欢喜踊跃顶礼佛足。右绕三匝辞佛还宫。去会未远俱时不现。随所属界各住本宫

尔时具寿善现复白佛言。世尊。若菩萨摩诃萨闻说般若波罗蜜多深生信解。从何处没来生此间。佛告善现。若菩萨摩诃萨闻说般若波罗蜜多深生信解。不沈不没不迷不闷。无惑无疑无取无执。欢喜听受恭敬供养。常随法师请问义趣。若行若立若坐若卧无时暂舍。如新生犊不离其母。乃至未得甚深般若波罗蜜多。所有义趣究竟通利能为他说。终不远离如是般若波罗蜜多甚深经典及说法师。善现当知。是菩萨摩诃萨从人中没来生此间。所以者何。是菩萨摩诃萨先世已闻甚深般若波罗蜜多。闻已受持读诵修习。思惟演说书写庄严供养恭敬尊重赞叹。由此善根离八无暇。从人趣没还生人中。暂闻此经深生信解。具寿善现复白佛言。颇有菩萨摩诃萨成就如是殊胜功德。供养承事他方佛已。从彼处没来生此间。闻说如是甚深般若波罗蜜多深生信解。书写受持读诵修习思惟演说供养恭敬无懈惓不。佛告善现。有诸菩萨摩诃萨成就如是殊胜功德。供养承事他方佛已。从彼处没来生此间。闻说如是甚深般若波罗蜜多深生信解。书写受持读诵修习思惟演说。供养恭敬无懈惓心。所以者何。是菩萨摩诃萨先从他方无量佛所。闻说般若波罗蜜多深生信解。书写受持读诵修习思惟演说。供养恭敬无懈惓心。乘是善根从彼处没来生此间。闻说此经深生信解。复次善现。有菩萨摩诃萨从睹史多天众同分没来生人中。彼亦成就如是功德。所以者何。是菩萨摩诃萨先世已于睹史多天慈氏菩萨摩诃萨所。请问般若波罗蜜多甚深义趣。乘是善根从彼处没来生人中。闻说般若波罗蜜多深生信解。书写受持读诵修习思惟演说。供养恭敬无懈倦心。复次善现。有住大乘善男子等。虽于前世得闻般若乃至布施波罗蜜多。或闻内空乃至无性自性空。或闻真如乃至不思议界。或闻苦集灭道圣谛。或闻四静虑四无量四无色定。或闻四念住乃至八圣道支。或闻八解脱八胜处九次第定十遍处。或闻空无相无愿解脱门。或闻净观地乃至如来地。或闻极喜地乃至法云地。或闻一切陀罗尼门三摩地门。或闻五眼六神通。或闻如来十力乃至十八佛不共法。或闻大慈大悲大喜大舍。或闻三十二相八十随好。或闻无忘失法恒住舍性。或闻一切菩萨摩诃萨行诸佛无上正等菩提。或闻一切智道相智一切相智。而不请问甚深义趣。今生人中闻说如是甚深般若波罗蜜多。其心迷闷犹豫怯弱。或生异解难可开悟。复次善现。有住大乘善男子等。虽于前世得闻般若波罗蜜多。亦曾请问甚深义趣。或经一日乃至十日。而不如说精进修行。今生人中闻说如是甚深般若波罗蜜多。设经一日乃至十日其心坚固无能坏者。若离所闻甚深般若波罗蜜多。寻便退失心生犹豫。所以者何。此住大乘善男子等。由于前世得闻般若波罗蜜多。虽亦请问甚深义趣。而不如说精进修行故。于今生若遇善友殷勤劝励。便乐听受甚深般若波罗蜜多。若无善友殷勤劝励。便于此经不乐听受。彼于般若波罗蜜多。或时乐闻或时不乐。或时坚固或时退失。其心轻动进退非恒。如堵罗绵随风飘转。当知如是安住大乘善男子等。发趣大乘经时未久。未多亲近真善知识。未多供养诸佛世尊。未曾受持读诵书写思惟演说甚深般若波罗蜜多。未曾精勤修学般若乃至布施波罗蜜多广说乃至一切相智。当知如是安住大乘善男子等。新趣大乘于大乘法。成就少分信敬爱乐。未能书写受持读诵修习思惟为他演说甚深般若波罗蜜多。复次善现。安住大乘善男子等。若不书写受持读诵修习思惟为他演说甚深般若波罗蜜多。若不能以甚深般若乃至布施波罗蜜多广说乃至一切相智摄受有情。是住大乘善男子等。不为般若乃至布施波罗蜜多广说乃至一切相智之所守护。是住大乘善男子等。不能随顺修行般若乃至布施波罗蜜多广说乃至一切相智。由此因缘堕声闻地或独觉地。所以者何。此住大乘善男子等。于深般若波罗蜜多。不能书写受持读诵修习思惟为他演说。亦不能以甚深般若波罗蜜多广说乃至一切相智摄受有情。不能随顺修行般若波罗蜜多广说乃至一切相智。不为般若波罗蜜多广说乃至一切相智之所守护。由此因缘堕声闻地或独觉地。善现当知。如泛大海所乘船破。其中诸人若不取木器物浮囊板片死尸为依附者。定知溺死不至彼岸。若能取木器物浮囊板片死尸为所依附。当知是类终不没死。得至安隐大海彼岸。无损无害受诸快乐。如是善现。安住大乘善男子等。虽于大乘成就少分信敬爱乐。若不书写受持读诵思惟修习为他演说甚深般若波罗蜜多。广说乃至一切相智相应经典为所依附当知如是安住大乘善男子等。中道衰败不证无上正等菩提。退入声闻或独觉地。若住大乘善男子等。有于大乘成就圆满信敬爱乐。复能书写受持读诵思惟修习为他演说甚深般若波罗蜜多。广说乃至一切相智相应经典为所依附。当知如是安住大乘善男子等。终不中道退入声闻或独觉地。定证无上正等菩提。复次善现。如人欲度险恶旷野。若不摄受资粮器具。则不能至安乐国土。于其中道遭苦失命。如是善现。安住大乘善男子等。设于无上正等菩提。有信有忍。有清净心。有胜意乐。有欲有胜解。有舍有精进。若不摄受甚深般若波罗蜜多广说乃至一切相智。当知如是安住大乘善男子等。中道衰败不证无上正等菩提。退入声闻或独觉地。善现当知。如人欲度险恶旷野。若能摄受资粮器具。决定能至安乐国土。终不中道遭苦失命。如是善现。若住大乘善男子等。已于无上正等菩提。有信有忍。有清净心。有胜意乐。有欲有胜解。有舍有精进。复能摄受甚深般若波罗蜜多广说乃至一切相智。当知如是安住大乘善男子等。终不中道衰耗退败。超声闻地及独觉地。成就有情严净佛土。速证无上正等菩提。复次善现。如有男子或诸女人。执持坏瓶诣河取水。若池若井若泉若渠。当知此瓶不久烂坏。何以故。是瓶未熟不堪盛水终归地故。如是善现。有住大乘善男子等。设于无上正等菩提。有信有忍。有清净心。有胜意乐。有欲有胜解。有舍有精进。若不摄受甚深般若波罗蜜多方便善巧。广说乃至一切相智。当知如是安住大乘善男子等。中道衰败不证无上正等菩提。退入声闻或独觉地。善现当知。如有男子或诸女人。持烧熟瓶诣河取水。若池若井若泉若渠。当知此瓶终不烂坏。何以故。是瓶善熟堪任盛水极坚牢故。如是善现。有住大乘善男子等。若于无上正等菩提。有信有忍。有清净心。有胜意乐。有欲有胜解。有舍有精进。复能摄受甚深般若波罗蜜多方便善巧广说乃至一切相智。当知如是安住大乘善男子等。常为诸佛及诸菩萨摄受护念。终不中道衰耗退败。超诸声闻及独觉地。成熟有情严净佛土。速证无上正等菩提。复次善现。如有商人无善巧智。船在海岸未固修营。即持财物安置其上。牵入水中速便进发。当知是船中道坏没。人船财物各散异处。如是商人无善巧智。丧失身命及大财宝。如是善现。有住大乘善男子等。设于无上正等菩提。有信有忍。有清净心。有胜意乐。有欲有胜解。有舍有精进。若不摄受甚深般若波罗蜜多方便善巧广说乃至一切相智。当知如是安住大乘善男子等。中道衰败丧失身命及大财宝。丧身命者谓堕声闻或独觉地。失财宝者谓失无上正等菩提。善现当知。如有商人有善巧智。先在海岸固修舡已。方牵入水知无穿穴。后持财物置上而去。当知是船必不坏没。人物安隐达所至处。如是善现。有住大乘善男子等。若于无上正等菩提。有信有忍。有清净心。有胜意乐。有欲有胜解。有舍有精进。复能摄受甚深般若波罗蜜多方便善巧广说乃至一切相智。当知如是安住大乘善男子等。常为诸佛及诸菩萨摄受护念。终不中道衰耗退败。超诸声闻独觉等地。成熟有情严净佛土。速证无上正等菩提。复次善现。譬如有人年百二十老耄衰朽。又加众病。所谓风病热病痰病或三杂病于意云何是老病人颇从床座能自起不。善现答言。不也世尊。佛告善现。是人设有扶令起立亦无力行一俱卢舍二俱卢舍三俱卢舍。所以者何。极老病故。如是善现。有住大乘善男子等。设于无上正等菩提。有信有忍。有清净心。有胜意乐。有欲有胜解。有舍有精进。若不摄受甚深般若波罗蜜多方便善巧广说乃至一切相智。当知如是安住大乘善男子等。中道衰败不证无上正等菩提。退入声闻或独觉地。何以故。以不摄受甚深般若波罗蜜多方便善巧广说乃至一切相智。诸佛菩萨不护念故。善现当知。譬如有人年百二十老耄衰朽。又加众病。谓风热痰或三杂病。是老病人欲从床座起往他处而自不能。有二健人各扶一腋。徐策令起而告之言。勿有所难随意欲往我等两人终不相弃。必达所趣安隐无损。如是善现。有住大乘善男子等。若于无上正等菩提。有信有忍。有清净心。有胜意乐。有欲有胜解。有舍有精进。复能摄受甚深般若波罗蜜多方便善巧广说乃至一切相智。当知如是安住大乘善男子等。终不中道衰耗退败。超诸声闻独觉等地。成熟有情严净佛土。速证无上正等菩提。何以故。以能摄受甚深般若波罗蜜多方便善巧广说乃至一切相智。诸佛菩萨共护念故

尔时善现便白佛言。云何大乘善男子等。由不摄受甚深般若波罗蜜多方便善巧广说乃至一切相智。退堕声闻或独觉地。不证无上正等菩提。佛告善现。善哉善哉。能问如来如是要义。汝今谛听当为汝说。有住大乘善男子等。从初发心执我我所。修行布施乃至般若波罗蜜多。此住大乘善男子等。修布施时作如是念。我能行施我施此物彼受我施。修净戒时作如是念。我能持戒我持此戒我具是戒。修安忍时作如是念。我能修忍。我于彼忍我具是忍。修精进时作如是念。我能精进我为此精进我具是精进。修静虑时作如是念。我能修定我为此修定我具是定。修般若时作如是念。我能修慧我为此修慧我具是慧。复次善现。此住大乘善男子等。修布施时执有此布施。执由是布施执布施为我所。修净戒时执有此净戒。执由是净戒执净戒为我所。修安忍时执有此安忍。执由是安忍执安忍为我所。修精进时执有此精进。执由是精进执精进为我所。修静虑时执有此静虑。执由是静虑执静虑为我所。修般若时执有此般若。执由是般若执般若为我所。此住大乘善男子等。我我所执恒随逐故。所修布施乃至般若波罗蜜多。增长生死不能解脱生等众苦。所以者何。以布施等六波罗蜜多中。无此分别可起是执。何以故。远离此彼岸是布施等六波罗蜜多相故。善现当知。此住大乘善男子等。不知此岸彼岸相故。不能摄受布施净戒安忍精进静虑般若波罗蜜多广说乃至一切相智。由是因缘此住大乘善男子等。退堕声闻或独觉地。不证无上正等菩提。具寿善现复白佛言。云何大乘善男子等。无方便善巧故。虽行六种波罗蜜多。而堕声闻或独觉地。不证无上正等菩提。佛告善现。有住大乘善男子等。从初发心无方便善巧故。修布施时作如是念。我能行施我具布施此是布施。修净戒时作如是念。我能持戒我具净戒此是净戒修安忍时作如是念。我能修忍我具安忍此是安忍。修精进时作如是念。我能精进我具精进此是精进。修静虑时作如是念。我能修定我具静虑此是静虑。修般若时作如是念。我能修慧。我具般若此是般若。复次善现。此住大乘善男子等。修布施时执有此布施。执由是布施执布施为我所而生憍逸。修净戒时执有此净戒执由是净戒。执净戒为我所而生憍逸。修安忍时执有此安忍。执由是安忍执安忍为我所而生憍逸。修精进时执有此精进。执由是精进执精进为我所而生憍逸。修静虑时执有此静虑。执由是静虑执静虑为我所而生憍逸。修般若时执有此般若。执由是般若执般若为我所而生憍逸。此住大乘善男子等。我我所执恒随逐故。所修布施乃至般若波罗蜜多。增长生死不能解脱生等众苦。所以者何。以布施等六波罗蜜多中。无如是分别亦不如彼所分别。何以故。非至此彼岸是布施等六波罗蜜多相故。善现当知。此住大乘善男子等。不知此岸彼岸相故。不能摄受布施净戒安忍精进静虑般若波罗蜜多广说乃至一切相智。由是因缘此住大乘善男子等。退堕声闻或独觉地。不证无上正等菩提。如是善现。安住大乘善男子等。由不摄受甚深般若波罗蜜多及余功德。亦不摄受方便善巧。虽行六种波罗蜜多。而堕声闻或独觉地。不证无上正等菩提。具寿善现复白佛言。云何大乘善男子等。由能摄受甚深般若波罗蜜多方便善巧广说乃至一切相智。不堕声闻及独觉地。速证无上正等菩提。佛告善现。有住大乘善男子等。从初发心离我我所执。修行布施乃至般若波罗蜜多。此住大乘善男子等。修布施时不作是念。我能行施我施此物彼受我施。修净戒时不作是念。我能持戒我持此戒我具是戒。修安忍时不作是念。我能修忍我于彼忍我具是忍。修精进时不作是念。我能精进我为此精进我具是精进。修静虑时不作是念。我能修定我为此修定我具是定。修般若时不作是念。我能修慧我为此修慧我具是慧。复次善现。此住大乘善男子等。修布施时不执有此布施。不执由是布施。不执布施为我所。修净戒时不执有此净戒。不执由是净戒。不执净戒为我所。修安忍时不执有此安忍。不执由是安忍。不执安忍为我所。修精进时不执有此精进。不执由是精进。不执精进为我所。修静虑时不执有此静虑。不执由是静虑。不执静虑为我所。修般若时不执有此般若。不执由是般若。不执般若为我所。此住大乘善男子等。我我所执不随逐故。所修布施乃至般若波罗蜜多。损减生死速能解脱生等众苦。所以者何。以布施等六波罗蜜多中。无此分别可起是执。何以故。远离此彼岸是布施等六波罗蜜多相故。善现当知。此住大乘善男子等。善知此岸彼岸相故。便能摄受布施等六波罗蜜多广说乃至一切相智。由是因缘此住大乘善男子等。不堕声闻及独觉地。速证无上正等菩提。具寿善现复白佛言。云何大乘善男子等。有方便善巧故修行六种波罗蜜多。不堕声闻及独觉地。疾证无上正等菩提。佛告善现。有住大乘善男子等。从初发心有方便善巧故。修布施时不作是念。我能行施我具布施此是布施。修净戒时不作是念。我能持戒我具净戒此是净戒。修安忍时不作是念。我能修忍我具安忍此是安忍。修精进时不作是念。我能精进我具精进此是精进。修静虑时不作是念。我能修定我具静虑此是静虑。修般若时不作是念。我能修慧我具般若此是般若。复次善现。此住大乘善男子等。修布施时不执有此布施。不执由是布施。不执布施为我所不生憍逸。修净戒时不执有此净戒。不执由是净戒。不执净戒为我所不生憍逸。修安忍时不执有此安忍。不执由是安忍。不执安忍为我所不生憍逸。修精进时不执有此精进。不执由是精进。不执精进为我所不生憍逸。修静虑时不执有此静虑。不执由是静虑。不执静虑为我所不生憍逸。修般若时不执有此般若。不执由是般若。不执般若为我所不生憍逸。此住大乘善男子等。我我所执不随逐故。所修布施乃至般若波罗蜜多。损减生死速能解脱生等众苦。所以者何。以布施等六波罗蜜多中。无如是分别亦不如彼所分别。何以故。非至此彼岸是布施等六波罗蜜多相故。善现当知。此住大乘善男子等。善知此岸彼岸相故。便能摄受布施等六波罗蜜多广说乃至一切相智。由是因缘此住大乘善男子等。不堕声闻及独觉地。速证无上正等菩提。如是善现。安住大乘善男子等。以能摄受甚深般若波罗蜜多。及余功德亦能摄受。方便善巧修行六种波罗蜜多。不堕声闻及独觉地。速证无上正等菩提


大般若波罗蜜多经卷第五百一十一
大般若波罗蜜多经卷第五百一十二

　　　　三藏法师玄奘奉　诏译


　　第三分善友品第十八

尔时具寿善现复白佛言。世尊。新学大乘诸菩萨摩诃萨。云何应学般若静虑精进安忍净戒布施波罗蜜多。佛告善现。新学大乘诸菩萨摩诃萨。欲学般若乃至布施波罗蜜多。应先亲近承事供养能善宣说分别般若乃至布施波罗蜜多真净善友。谓说般若波罗蜜多甚深经时。教诫教授新学大乘诸菩萨言。来善男子。汝应勤修布施净戒安忍精进静虑般若波罗蜜多。汝勤修时应以无所得而为方便。与一切有情平等共有回向无上正等菩提。汝勿以色蕴乃至识蕴而取无上正等菩提。亦勿以眼处乃至意处而取无上正等菩提。亦勿以色处乃至法处而取无上正等菩提。亦勿以眼界乃至意界而取无上正等菩提。亦勿以色界乃至法界而取无上正等菩提。亦勿以眼识界乃至意识界而取无上正等菩提。亦勿以眼触乃至意触而取无上正等菩提。亦勿以眼触为缘所生诸受乃至意触为缘所生诸受而取无上正等菩提。亦勿以地界乃至识界而取无上正等菩提。亦勿以因缘乃至增上缘而取无上正等菩提。亦勿以无明乃至老死而取无上正等菩提。亦勿以布施波罗蜜多乃至般若波罗蜜多而取无上正等菩提。亦勿以内空乃至无性自性空而取无上正等菩提。亦勿以真如乃至不思议界而取无上正等菩提。亦勿以苦集灭道圣谛而取无上正等菩提。亦勿以四念住乃至八圣道支而取无上正等菩提。亦勿以四静虑四无量四无色定而取无上正等菩提。亦勿以八解脱八胜处九次第定十遍处而取无上正等菩提。亦勿以空无相无愿解脱门而取无上正等菩提。亦勿以净观地乃至如来地而取无上正等菩提。亦勿以极喜地乃至法云地而取无上正等菩提。亦勿以一切陀罗尼门三摩地门而取无上正等菩提。亦勿以五眼六神通而取无上正等菩提。亦勿以如来十力乃至十八佛不共法而取无上正等菩提。亦勿以三十二相八十随好而取无上正等菩提。亦勿以无忘失法恒住舍性而取无上正等菩提。亦勿以预流果乃至独觉菩提而取无上正等菩提。亦勿以一切菩萨摩诃萨行诸佛无上正等菩提而取无上正等菩提。亦勿以一切智道相智一切相智而取无上正等菩提。何以故。善男子。若不取色便得无上正等菩提。乃至不取一切相智便得无上正等菩提。汝善男子。行深般若波罗蜜多时。勿贪著色受想行识广说乃至一切相智。所以者何。以色乃至一切相智非可贪著。何以故。善男子。以一切法自性空故。尔时善现复白佛言。诸菩萨摩诃萨能为难事。于一切法自相空中。希求无上正等菩提。欲证无上正等菩提。佛告善现。如是如是。诸菩萨摩诃萨能为难事。于一切法自相空中。希求无上正等菩提。欲证无上正等菩提。善现当知。诸菩萨摩诃萨虽知诸法皆如幻事广说乃至如寻香城自相皆空。而为世间得义利故发趣无上正等菩提。为令世间得利益故发趣无上正等菩提。为令世间得安乐故发趣无上正等菩提。为欲拔济诸世间故发趣无上正等菩提。为与世间作归依故发趣无上正等菩提。为与世间作舍宅故发趣无上正等菩提。欲示世间究竟道故发趣无上正等菩提。为与世间作洲渚故发趣无上正等菩提。为与世间作日月故发趣无上正等菩提。为与世间作灯烛故发趣无上正等菩提。为与世间作导师故发趣无上正等菩提。为与世间作将帅故发趣无上正等菩提。为与世间作所趣故发趣无上正等菩提。云何菩萨摩诃萨。为令世间得义利故发趣无上正等菩提。善现。菩萨摩诃萨为欲解脱一切有情诸苦恼事。修行布施乃至般若。发趣无上正等菩提。是为菩萨摩诃萨为令世间得义利故发趣无上正等菩提。云何菩萨摩诃萨。为令世间得利益故发趣无上正等菩提。善现。菩萨摩诃萨为拔五趣怖畏有情置于涅槃无畏彼岸。发趣无上正等菩提。是为菩萨摩诃萨为令世间得利益故发趣无上正等菩提。云何菩萨摩诃萨。为令世间得安乐故发趣无上正等菩提。善现。菩萨摩诃萨为拔忧苦愁恼有情置于涅槃安隐彼岸。发趣无上正等菩提。是为菩萨摩诃萨为令世间得安乐故发趣无上正等菩提。云何菩萨摩诃萨。为欲拔济诸世间故发趣无上正等菩提。善现。菩萨摩诃萨见诸有情堕三恶趣。为欲拔济令修善业。渐依三乘而趣出离。发趣无上正等菩提。是为菩萨摩诃萨为欲拔济诸世间故发趣无上正等菩提。云何菩萨摩诃萨。为与世间作归依故发趣无上正等菩提。善现。菩萨摩诃萨为令一切生老病死愁叹忧苦所逼有情。速得解脱生等众苦。住无余依般涅槃界。发趣无上正等菩提。是为菩萨摩诃萨为与世间作归依故发趣无上正等菩提。云何菩萨摩诃萨。为与世间作舍宅故发趣无上正等菩提。善现。菩萨摩诃萨欲为有情说一切法皆不和合。发趣无上正等菩提。是为菩萨摩诃萨为与世间作舍宅故发趣无上正等菩提。具寿善现白佛言。世尊。云何一切法皆不和合。佛告善现。诸色不和合即色不相属。若色不相属即色无生。若色无生即色无灭。若色无灭即色不和合。受想行识广说乃至一切相智亦复如是。诸菩萨摩诃萨欲为有情说一切法。皆有如是不和合相。发趣无上正等菩提。云何菩萨摩诃萨。欲示世间究竟道故发趣无上正等菩提。善现。菩萨摩诃萨发趣无上正等菩提。欲为有情说如是法。谓色彼岸即非色。受想行识彼岸即非受想行识。广说乃至一切智彼岸即非一切智。道相智一切相智彼岸即非道相智一切相智。善现当知。如色等彼岸相一切法亦尔。具寿善现便白佛言。若一切法皆如色等彼岸相者。云何菩萨摩诃萨。于一切法应现等觉。所以者何。非色彼岸中有如是分别。谓此是色。此是受想行识。广说乃至一切相智非受想行识。广说乃至一切相智彼岸中有如是分别。谓此是色。此是受想行识。广说乃至一切相智。佛告善现。如是如是。非色彼岸中有如是分别。谓此是色。广说乃至一切相智。如是乃至非一切相智彼岸中有如是分别。谓此是色。广说乃至一切相智。以一切法本性空故。善现当知。诸菩萨摩诃萨甚为难事。谓虽观一切法皆寂灭相甚深微妙而心不沉没。作是念言。我于此法现等觉已证得无上正等菩提。为诸有情宣说开示如是寂灭深妙之法。是为菩萨摩诃萨欲示世间究竟道故发趣无上正等菩提。云何菩萨摩诃萨。为与世间作洲渚故发趣无上正等菩提。善现。譬如大小海河池中高地可居周回水断说为洲渚。如是善现。色乃至识前后际断。广说乃至一切相智前后际断。由此前际后际断故一切法断。此一切法前后际断即是寂灭微妙如实。谓空无所得道断爱尽无余。杂染永灭究竟涅槃。善现。菩萨摩诃萨求证无上正等菩提。欲为有情宣说开示如是诸法前后际断甚深寂灭微妙如实。是为菩萨摩诃萨为与世间作洲渚故发趣无上正等菩提。云何菩萨摩诃萨。为与世间作日月故发趣无上正等菩提。善现。菩萨摩诃萨为破长夜无明卵[穀-禾+卵]所覆有情重黑闇故。为疗有情无知翳目令明朗故。为与一切愚冥有情作照明故。发趣无上正等菩提。是为菩萨摩诃萨为与世间作日月故发趣无上正等菩提。云何菩萨摩诃萨。为与世间作灯烛故发趣无上正等菩提。善现。菩萨摩诃萨欲为有情宣说六种波罗蜜多。及四摄事相应经典真实义趣。方便教导令勤修学。除灭种种无明黑闇。发趣无上正等菩提。是为菩萨摩诃萨为与世间作灯烛故发趣无上正等菩提。云何菩萨摩诃萨。为与世间作导师故发趣无上正等菩提。善现。菩萨摩诃萨欲令趣向邪道有情离行四种不应行处。为说一道令归正故。为杂染者得清净故。为愁恼者得欢悦故。为忧苦者得喜乐故。为非理者得如理故。为流转者得还灭故。发趣无上正等菩提。是为菩萨摩诃萨为与世间作导师故发趣无上正等菩提。云何菩萨摩诃萨。为与世间作将帅故发趣无上正等菩提。善现。菩萨摩诃萨希求无上正等菩提。欲为有情宣说开示。色无生无灭无染无净。受想行识无生无灭无染无净。广说乃至一切智无生无灭无染无净。道相智一切相智无生无灭无染无净。是为菩萨摩诃萨为与世间作将帅故发趣无上正等菩提。云何菩萨摩诃萨。为与世间作所趣故发趣无上正等菩提。善现。菩萨摩诃萨希求无上正等菩提。欲为有情宣说开示。色以虚空为所趣。受想行识以虚空为所趣。广说乃至一切智以虚空为所趣。道相智一切相智以虚空为所趣。以一切法皆如虚空无所有故。欲为有情宣说开示。色非趣非不趣。何以故。以色性空空中无趣无不趣故。受想行识非趣非不趣。何以故。以受想行识性空。空中无趣无不趣故。广说乃至一切智非趣非不趣。何以故。以一切智性空。空中无趣无不趣故。道相智一切相智非趣非不趣。何以故。以道相智一切相智性空。空中无趣无不趣故。是为菩萨摩诃萨为与世间作所趣故发趣无上正等菩提。所以者何。善现。一切法皆以空无相无愿为趣。诸菩萨摩诃萨于如是趣不可超越。何以故。空无相无愿中。趣与非趣不可得故。善现。一切法皆以无起无作为趣。诸菩萨摩诃萨于如是趣不可超越。何以故。无起无作中。趣与非趣不可得故。善现。一切法皆以无生无灭为趣。诸菩萨摩诃萨于如是趣不可超越。何以故。无生无灭中。趣与非趣不可得故。善现。一切法皆以无染无净为趣。诸菩萨摩诃萨于如是趣不可超越。何以故。无染无净中。趣与非趣不可得故。善现。一切法皆以无所有为趣。诸菩萨摩诃萨于如是趣不可超越。何以故。无所有中。趣与非趣不可得故。善现。一切法皆以如梦乃至如寻香城为趣。诸菩萨摩诃萨于如是趣不可超越。何以故。如梦乃至寻香城中。趣与非趣不可得故。善现。一切法皆以无量无边为趣。诸菩萨摩诃萨于如是趣不可超越。何以故。无量无边中。趣与非趣不可得故。善现。一切法皆以不与不取为趣。诸菩萨摩诃萨于如是趣不可超越。何以故。不与不取中。趣与非趣不可得故。善现。一切法皆以不举不下为趣。诸菩萨摩诃萨于如是趣不可超越。何以故。不举不下中。趣与非趣不可得故。善现。一切法皆以无去无来为趣。诸菩萨摩诃萨于如是趣不可超越。何以故。无去无来中。趣与非趣不可得故。善现。一切法皆以无增无减为趣。诸菩萨摩诃萨于如是趣不可超越。何以故。无增无减中。趣与非趣不可得故。善现一切法皆以无入无出为趣。诸菩萨摩诃萨于如是趣不可超越。何以故。无入无出中。趣与非趣不可得故。善现。一切法皆以无集无散为趣。诸菩萨摩诃萨于如是趣不可超越。何以故。无集无散中。趣与非趣不可得故。善现。一切法皆以无合无离为趣。诸菩萨摩诃萨于如是趣不可超越。何以故。无合无离中。趣与非趣不可得故。善现。一切法皆以我乃至见者为趣。诸菩萨摩诃萨于如是趣不可超越。何以故。我乃至见者尚毕竟无所有。况于其中有趣非趣可得。善现。一切法皆以无我乃至无见者为趣。诸菩萨摩诃萨于如是趣不可超越。何以故。无我乃至无见者尚毕竟无所有。况于其中有趣非趣可得。善现。一切法皆以常乐我净为趣。诸菩萨摩诃萨于如是趣不可超越。何以故。常乐我净尚毕竟无所有。况于其中有趣非趣可得。善现。一切法皆以无常苦无我不净为趣。诸菩萨摩诃萨于如是趣不可超越。何以故。无常苦无我不净尚毕竟无所有。况于其中有趣非趣可得。善现。一切法皆以贪嗔痴事为趣。诸菩萨摩诃萨于如是趣不可超越。何以故。贪嗔痴事尚毕竟无所有。况于其中有趣非趣可得。善现。一切法皆以见所作事为趣。诸菩萨摩诃萨于如是趣不可超越。何以故。见所作事尚毕竟无所有。况于其中有趣非趣可得。善现。一切法皆以真如乃至不思议界为趣。诸菩萨摩诃萨于如是趣不可超越。何以故。真如乃至不思议界尚毕竟无所有。况于其中有趣非趣可得。善现。一切法皆以无动为趣。诸菩萨摩诃萨于如是趣不可超越。何以故。无动性尚毕竟无所有。况于其中有趣非趣可得。善现。一切法皆以五蕴为趣。诸菩萨摩诃萨于如是趣不可超越。何以故。色乃至识尚毕竟无所有。况于其中有趣非趣可得。善现。一切法皆以六内处为趣。诸菩萨摩诃萨于如是趣不可超越。何以故。眼处乃至意处尚毕竟无所有。况于其中有趣非趣可得。善现。一切法皆以六外处为趣。诸菩萨摩诃萨于如是趣不可超越。何以故。色处乃至法处尚毕竟无所有。况于其中有趣非趣可得。善现。一切法皆以六内界为趣。诸菩萨摩诃萨于如是趣不可超越。何以故。眼界乃至意界尚毕竟无所有。况于其中有趣非趣可得。善现。一切法。皆以六外界为趣。诸菩萨摩诃萨。于如是趣不可超越。何以故。色界乃至法界尚毕竟无所有。况于其中有趣非趣可得。善现。一切法皆以六识界为趣。诸菩萨摩诃萨。于如是趣不可超越。何以故。眼识界乃至意识界尚毕竟无所有。况于其中有趣非趣可得。善现。一切法皆以六触为趣。诸菩萨摩诃萨。于如是趣不可超越。何以故。眼触乃至意触尚毕竟无所有。况于其中有趣非趣可得。善现。一切法皆以六受为趣。诸菩萨摩诃萨。于如是趣不可超越。何以故。眼触为缘所生诸受乃至意触为缘所生诸受尚毕竟无所有。况于其中有趣非趣可得。善现。一切法皆以六界为趣。诸菩萨摩诃萨。于如是趣不可超越。何以故。地界乃至识界尚毕竟无所有。况于其中有趣非趣可得。善现。一切法皆以四缘为趣。诸菩萨摩诃萨。于如是趣不可超越。何以故。因缘乃至增上缘尚毕竟无所有。况于其中有趣非趣可得。善现。一切法皆以十二支缘起为趣。诸菩萨摩诃萨。于如是趣不可超越。何以故。无明乃至老死尚毕竟无所有。况于其中有趣非趣可得。善现。一切法皆以六波罗蜜多为趣。诸菩萨摩诃萨。于如是趣不可超越。何以故。布施波罗蜜多乃至般若波罗蜜多尚毕竟无所有。况于其中有趣非趣可得。善现。一切法皆以十六空为趣。诸菩萨摩诃萨。于如是趣不可超越。何以故。内空乃至无性自性空尚毕竟无所有。况于其中有趣非趣可得。善现。一切法皆以四圣谛为趣。诸菩萨摩诃萨。于如是趣不可超越。何以故。苦集灭道圣谛尚毕竟无所有。况于其中有趣非趣可得。善现。一切法皆以三十七菩提分法为趣。诸菩萨摩诃萨。于如是趣不可超越。何以故。四念住乃至八圣道支尚毕竟无所有。况于其中有趣非趣可得。善现。一切法皆以四静虑四无量四无色定为趣。诸菩萨摩诃萨。于如是趣不可超越。何以故。四静虑四无量四无色定尚毕竟无所有。况于其中有趣非趣可得。善现。一切法皆以八解脱八胜处九次第定十遍处为趣。诸菩萨摩诃萨。于如是趣不可超越。何以故。八解脱八胜处九次第定十遍处尚毕竟无所有。况于其中有趣非趣可得。善现。一切法皆以三解脱门为趣。诸菩萨摩诃萨。于如是趣不可超越。何以故。空无相无愿解脱门尚毕竟无所有。况于其中有趣非趣可得。善现。一切法皆以三乘十地为趣。诸菩萨摩诃萨。于如是趣不可超越。何以故。净观地乃至如来地尚毕竟无所有。况于其中有趣非趣可得。善现。一切法皆以菩萨十地为趣。诸菩萨摩诃萨。于如是趣不可超越。何以故。极喜地乃至法云地尚毕竟无所有。况于其中有趣非趣可得。善现。一切法皆以陀罗尼门三摩地门为趣。诸菩萨摩诃萨。于如是趣不可超越。何以故。陀罗尼门三摩地门尚毕竟无所有。况于其中有趣非趣可得。善现。一切法皆以五眼六神通为趣。诸菩萨摩诃萨。于如是趣不可超越。何以故。五眼六神通尚毕竟无所有。况于其中有趣非趣可得。善现。一切法皆以如来十力四无所畏四无碍解十八佛不共法为趣。诸菩萨摩诃萨。于如是趣不可超越。何以故。如来十力乃至十八佛不共法尚毕竟无所有。况于其中有趣非趣可得。善现。一切法皆以大慈大悲大喜大舍为趣。诸菩萨摩诃萨。于如是趣不可超越。何以故。大慈大悲大喜大舍尚毕竟无所有。况于其中有趣非趣可得。善现。一切法皆以三十二相八十随好为趣。诸菩萨摩诃萨。于如是趣不可超越。何以故。三十二相八十随好尚毕竟无所有。况于其中有趣非趣可得。善现。一切法皆以无忘失法恒住舍性为趣。诸菩萨摩诃萨。于如是趣不可超越。何以故。无忘失法恒住舍性尚毕竟无所有。况于其中有趣非趣可得。善现。一切法皆以一切智道相智一切相智为趣。诸菩萨摩诃萨。于如是趣不可超越。何以故。一切智道相智一切相智尚毕竟无所有。况于其中有趣非趣可得。善现。一切法皆以预流果乃至独觉菩提为趣。诸菩萨摩诃萨。于如是趣不可超越。何以故。预流果乃至独觉菩提尚毕竟无所有。况于其中有趣非趣可得。善现。一切法皆以一切菩萨摩诃萨行诸佛无上正等菩提为趣。诸菩萨摩诃萨。于如是趣不可超越。何以故。一切菩萨摩诃萨行诸佛无上正等菩提尚毕竟无所有。况于其中有趣非趣可得。善现。一切法皆以预流乃至如来为趣。诸菩萨摩诃萨。于如是趣不可超越。何以故。预流乃至如来尚毕竟无所有。况于其中有趣非趣可得。如是善现。诸菩萨摩诃萨。为与世间作所趣故发趣无上正等菩提

尔时善现复白佛言。谁能于此甚深般若波罗蜜多深生信解。佛告善现。若菩萨摩诃萨久于无上正等菩提。发意趣求精勤修行。已曾供养无量诸佛。于诸佛所发弘誓愿。所种善根皆已纯熟。无量善友摄受护念。及能于此甚深般若波罗蜜多深生信解。具寿善现复白佛言。是菩萨摩诃萨何性何相何状何貌。能深信解如是般若波罗蜜多。佛告善现。是菩萨摩诃萨。以调伏贪嗔痴性为性。以远离贪嗔痴相为相。以远离贪嗔痴状为状。以远离贪嗔痴貌为貌。复次善现。是菩萨摩诃萨。以调伏贪嗔痴及无贪嗔痴性为性。以远离贪嗔痴及无贪嗔痴相为相。以远离贪嗔痴及无贪嗔痴状为状。以远离贪嗔痴及无贪嗔痴貌为貌。善现当知。若菩萨摩诃萨。成就如是性相状貌。乃能于此甚深般若波罗蜜多深生信解。具寿善现复白佛言。若菩萨摩诃萨。能于如是甚深般若波罗蜜多深信解者。是菩萨摩诃萨当何所趣。佛告善现。是菩萨摩诃萨。当趣一切智智。具寿善现复白佛言。若菩萨摩诃萨趣一切智智者。是菩萨摩诃萨。能与一切有情为所归趣。佛告善现。如是如是。若菩萨摩诃萨。能于如是甚深般若波罗蜜多深生信解。则能趣向一切智智。若能趣向一切智智。是则能与一切有情为所归趣。具寿善现复白佛言。是菩萨摩诃萨能为难事。谓著如是坚固甲胄。我当度脱一切有情。皆令证得究竟涅槃。虽于有情作如是事。而都不见有情施设。佛告善现。如是如是。如汝所说。复次善现。是菩萨摩诃萨所著甲胄。不属色乃至识何以故。色乃至识皆毕竟无所有。非菩萨非甲胄故说彼甲胄不属色乃至识。如是乃至是菩萨摩诃萨所著甲胄。不属一切智道相智一切相智。何以故。一切智道相智一切相智皆毕竟无所有。非菩萨非甲胄故说彼甲胄不属一切智道相智一切相智。是菩萨摩诃萨所著甲胄。不属我乃至见者。何以故。我乃至见者皆毕竟无所有。非菩萨非甲胄故说。彼甲胄不属我乃至见者。是菩萨摩诃萨所著甲胄不属一切法。何以故。一切法皆毕竟无所有。非菩萨非甲胄故说彼甲胄不属一切法。善现。是菩萨摩诃萨修行如是甚深般若波罗蜜多。能著如是坚固甲胄。谓我当度一切有情。皆令证得究竟涅槃。具寿善现复白佛言。若菩萨摩诃萨能著如是坚固甲胄。谓我当度一切有情。皆令证得般涅槃者。不堕声闻及独觉地。是菩萨摩诃萨无处无容堕于声闻或独觉地。所以者何。是菩萨摩诃萨。不于有情安立分限。而著如是坚固甲胄。佛告善现。汝观何义而作是言。若菩萨摩诃萨。能著如是坚固甲胄。不堕声闻或独觉地。尔时善现白言。世尊。是菩萨摩诃萨非为度脱少分有情而著如是坚固甲胄。亦非为求少分智故而著如是坚固甲胄。所以者何。是菩萨摩诃萨。普为济拔一切有情令般涅槃。而著如是坚固甲胄。但为求得一切智智。而著如是坚固甲胄。由此因缘不堕声闻及独觉地。佛告善现。如是如是。如汝所说。是菩萨摩诃萨。普为济拔一切有情令般涅槃。但为求得一切智智。而著如是坚固甲胄。由此因缘不堕声闻及独觉地。尔时善现复白佛言。如是般若波罗蜜多最为甚深。无能修者。无所修法。亦无修处。亦无由此而得修习。所以者何。非此般若波罗蜜多甚深义中。而有少分实法可得名能修者及所修法若修习处若由此修。世尊。若修虚空是修般若波罗蜜多。若修一切法是修般若波罗蜜多。若修不实法是修般若波罗蜜多。若修无所有是修般若波罗蜜多。若修无摄受是修般若波罗蜜多。若修除遣法是修般若波罗蜜多。佛告善现。修除遣何法是修般若波罗蜜多。善现答言。修除遣五蕴是修般若波罗蜜多。修除遣六内处是修般若波罗蜜多。修除遣六外处是修般若波罗蜜多。修除遣六内界是修般若波罗蜜多。修除遣六外界是修般若波罗蜜多。修除遣六识界是修般若波罗蜜多。修除遣六触是修般若波罗蜜多。修除遣六受是修般若波罗蜜多。修除遣六界是修般若波罗蜜多。修除遣四缘是修般若波罗蜜多。修除遣十二支缘起是修般若波罗蜜多。修除遣我乃至见者是修般若波罗蜜多。修除遣布施波罗蜜多乃至般若波罗蜜多是修般若波罗蜜多。修除遣内空乃至无性自性空是修般若波罗蜜多。修除遣真如乃至不思议界是修般若波罗蜜多。修除遣四圣谛是修般若波罗蜜多。修除遣四念住乃至八圣道支是修般若波罗蜜多。修除遣四静虑四无量四无色定是修般若波罗蜜多。修除遣八解脱八胜处九次第定十遍处是修般若波罗蜜多。修除遣空无相无愿解脱门是修般若波罗蜜多。修除遣净观地乃至如来地是修般若波罗蜜多。修除遣极喜地乃至法云地是修般若波罗蜜多。修除遣一切陀罗尼门三摩地门是修般若波罗蜜多。修除遣五眼六神通是修般若波罗蜜多。修除遣如来十力乃至十八佛不共法是修般若波罗蜜多。修除遣大慈大悲大喜大舍是修般若波罗蜜多。修除遣三十二相八十随好是修般若波罗蜜多。修除遣无忘失法恒住舍性是修般若波罗蜜多。修除遣预流果乃至独觉菩提是修般若波罗蜜多。修除遣一切菩萨摩诃萨行诸佛无上正等菩提是修般若波罗蜜多。修除遣一切智道相智一切相智是修般若波罗蜜多。佛告善现。如是如是。若菩萨摩诃萨。修除遣色广说乃至一切相智是修般若波罗蜜多。复次善现。应依如是甚深般若波罗蜜多验知不退转菩萨摩诃萨。若菩萨摩诃萨虽行般若乃至布施波罗蜜多而无执著。当知是为不退转菩萨摩诃萨。广说乃至若菩萨摩诃萨。虽行一切智道相智一切相智而无执著。当知是为不退转菩萨摩诃萨。复次善现。诸有不退转菩萨摩诃萨。行深般若波罗蜜多时。不观他语及他教敕以为真要。非但信他而有所作。不为贪欲嗔恚愚痴憍慢等过之所杂染。亦不为彼牵引其心。诸有不退转菩萨摩诃萨。行深般若波罗蜜多时。不离布施乃至般若波罗蜜多。诸有不退转菩萨摩诃萨。行深般若波罗蜜多时。闻说如是甚深般若波罗蜜多。其心不惊不恐不怖不沈不没。亦不退舍所求无上正等菩提。于深般若波罗蜜多。欢喜乐闻受持读诵。究竟通利系念思惟。如说修行常无厌倦。当知如是不退转菩萨摩诃萨。先世已闻甚深般若波罗蜜多所有义趣。受持读诵如理思惟。精进修行心无厌倦。所以者何。由此不退转菩萨摩诃萨。闻说如是甚深般若波罗蜜多。其心不惊不恐不怖。广说乃至如说修行常无厌倦。具寿善现便白佛言。若菩萨摩诃萨。闻说如是甚深般若波罗蜜多。其心不惊不恐不怖不沈不没。亦不退舍所求无上正等菩提。于深般若波罗蜜多。欢喜乐闻受持读诵。究竟通利系念思惟。如说修行常无厌倦。是菩萨摩诃萨。云何修行甚深般若波罗蜜多。佛告善现。是菩萨摩诃萨。相续随顺趣向临入一切智智。应作如是行深般若波罗蜜多。具寿善现复白佛言。是菩萨摩诃萨。云何相续随顺趣向临入一切智智行深般若波罗蜜多。佛告善现。若菩萨摩诃萨。相续随顺趣向临入空无相无愿。虚空无所有。无生无灭无染无净。真如乃至不思议界。无造无作。如梦乃至如寻香城。行深般若波罗蜜多。是为菩萨摩诃萨相续随顺趣向临入一切智智行深般若波罗蜜多。具寿善现复白佛言。如世尊说。若菩萨摩诃萨相续随顺趣向临入空无相无愿。广说乃至如寻香城行深般若波罗蜜多。是为菩萨摩诃萨相续随顺趣向临入一切智智行深般若波罗蜜多者。是菩萨摩诃萨行深般若波罗蜜多时。为行五蕴乃至一切相智不。佛告善现。是菩萨摩诃萨不行五蕴乃至一切相智。所以者何。是菩萨摩诃萨。所随顺趣向临入一切智智。无能作者。无能坏者。无所从来。无所至去。亦无所住。无方无域。无数无量。无往无来。既无数量往来可得。亦无能证。善现。如是一切智智不可以五蕴证。广说乃至不可以一切相智证。所以者何。五蕴即是一切智智。广说乃至一切相智即是一切智智。何以故。若五蕴真如。若一切智智真如。若一切法真如。皆一真如无二无别。广说乃至若一切相智真如。若一切智智真如。若一切法真如。皆一真如无二无别。是故一切智智不可以五蕴证。广说乃至不可以一切相智证


大般若波罗蜜多经卷第五百一十二
大般若波罗蜜多经卷第五百一十三

　　　　三藏法师玄奘奉　诏译


　　第三分真如品第十九之一

尔时欲界色界天子。各持天上种种香末及诸天花遥散佛上。顶礼双足却住一面。合掌恭敬白言。世尊。如是般若波罗蜜多。最为甚深难见难觉。不可寻思超寻思境。微妙冲寂聪敏智者之所能知。非诸世间卒能信受。即是无上正等菩提。一切如来应正等觉。于此般若波罗蜜多甚深经中皆作是说。五蕴即是一切智智。一切智智即是五蕴。广说乃至一切相智即是一切智智。一切智智即是一切相智。诸佛即是一切智智。一切智智即是诸佛。所以者何。若五蕴真如。若一切智智真如。若一切法真如。皆一真如无二无别。广说乃至若一切相智真如。若一切智智真如。若一切法真如。皆一真如无二无别。若诸佛真如。若一切智智真如。若一切法真如。皆一真如无二无别。尔时佛告诸天子言。如是如是如汝所说。天子当知。我观此义。心恒趣寂不乐说法。所以者何。此法甚深难见难觉。不可寻思超寻思境。微妙冲寂聪敏智者之所能知。非诸世间卒能信受。谓深般若波罗蜜多即是如来应正等觉所证无上正等菩提。天子当知。如是诸佛所证无上正等菩提。无能证非所证。无证处无证时。天子当知。此法深妙不二现行。非诸世间所能比度。天子当知。虚空甚深故此法甚深。真如乃至不思议界甚深故此法甚深。无量无边甚深故此法甚深。无去无来甚深故此法甚深。无生无灭甚深故此法甚深。无染无净甚深故此法甚深。无知无得甚深故此法甚深。无造无作甚深故此法甚深。我乃至见者甚深故此法甚深。五蕴甚深故此法甚深。广说乃至一切相智甚深故此法甚深。一切佛法甚深故此法甚深。时诸天子复白佛言。此所说法甚深微妙。非诸世间卒能信受。所以者何。此深妙法不为摄取五蕴故说。不为弃舍五蕴故说。广说乃至不为摄取一切相智故说。不为弃舍一切相智故说。不为摄取一切佛法故说。不为弃舍一切佛法故说。世间有情多行摄取我我所执。谓色是我是我所。受想行识是我是我所。广说乃至一切智是我是我所。道相智一切相智是我是我所。尔时世尊告诸天子。如是如是如汝所说。天子当知。若菩萨摩诃萨为摄取五蕴故行。为弃舍五蕴故行。广说乃至为摄取一切佛法故行。为弃舍一切佛法故行。是菩萨摩诃萨不能修行般若静虑精进安忍净戒布施波罗蜜多。广说乃至不能修行一切相智

尔时具寿善现白佛言。世尊。此甚深法能随顺一切法。谓能随顺般若静虑精进安忍净戒布施波罗蜜多。广说乃至一切相智。此甚深法都无所碍。谓不碍色受想行识。广说乃至一切相智。此甚深法无碍为相。所以者何。虚空平等故。真如乃至不思议界平等故。空无相无愿平等故。无生无灭平等故。无造无作平等故。无染无净平等故。此甚深法无碍为相。此甚深法无生无灭。所以者何。色无生无灭故。受想行识无生无灭故。广说乃至一切智无生无灭故。道相智一切相智无生无灭故。此甚深法无生无灭。此甚深法都无足迹。所以者何。色足迹不可得故。受想行识足迹不可得故。广说乃至一切智足迹不可得故。道相智一切相智足迹不可得故。此甚深法都无足迹。尔时欲界色界天子复白佛言。大德善现。是佛真子随如来生。所以者何。大德善现诸所说法一切皆与空性相应。具寿善现告欲色界诸天子言。汝等说我是真佛子随如来生。云何。善现随如来生。谓随如来真如生故。所以者何。如来真如无来无去。善现真如亦无来去。故说善现随如来生。如来真如即一切法真如。一切法真如即如来真如。如是真如无真如性。亦无不真如性。善现真如亦复如是。故说善现随如来生。如来真如常住为相。善现真如亦复如是。故说善现随如来生。如来真如无变异无分别遍诸法转。善现真如亦复如是。故说善现随如来生。如来真如无所挂碍。一切法真如亦无所挂碍若如来真如。若一切法真如。同一真如无二无别无造无作。如是真如常真如相。无时非真如相以常真如相。无时非真如相故无二无别。善现真如亦复如是。故说善现随如来生。如来真如于一切处无忆念无分别。善现真如亦复如是。故说善现随如来生。如来真如无别异不可得。善现真如亦复如是。故说善现随如来生。如来真如不离一切法真如。一切法真如不离如来真如。如是真如常真如相。无时非真如相。善现真如亦复如是。故说善现随如来生。虽说随生而无所随生。以善现真如不异佛故。如来真如非过去非未来非现在。一切法真如亦非过去非未来非现在。善现真如亦复如是。故说善现随如来生。过去真如平等故如来真如平等。如来真如平等故过去真如平等。未来真如平等故如来真如平等。如来真如平等故未来真如平等。现在真如平等故。如来真如平等。如来真如平等故现在真如平等。若过去真如。若未来真如。若现在真如平等。若如来真如平等。同一真如平等无二无别。色真如平等故如来真如平等。如来真如平等故色真如平等。受想行识真如平等故如来真如平等。如来真如平等故受想行识真如平等。若色真如若受想行识真如平等。若如来真如平等。同一真如平等无二无别。广说乃至一切智真如平等故如来真如平等。如来真如平等故一切智真如平等。道相智一切相智真如平等故如来真如平等。如来真如平等故道相智一切相智真如平等。若一切智真如。若道相智一切相智真如平等。若如来真如平等。同一真如平等无二无别天子当知。诸菩萨摩诃萨现。证如是一切法真如平等。故说名如来应正等觉。我于如是诸法真如深生信解。故说善现随如来生。当说如是真如相时。于此三千大千世界六种震动。东踊西没。西踊东没。南踊北没。北踊南没。中踊边没。边踊中没。尔时欲界色界天子。复以种种天妙香末及诸天华。奉散世尊及善现上。而白佛言。甚奇世尊。未曾有也。大德善现。由真如故随如来生。尔时善现告欲色界诸天子言。天子当知。然我善现不由色故随如来生。不由受想行识故随如来生。不由色真如故随如来生。不由受想行识真如故随如来生。不离色故随如来生。不离受想行识故随如来生。不离色真如故随如来生。不离受想行识真如故随如来生。广说乃至不由一切智故随如来生。不由道相智一切相智故随如来生。不由一切智真如故随如来生。不由道相智一切相智真如故随如来生。不离一切智故随如来生。不离道相智一切相智故随如来生。不离一切智真如故随如来生。不离道相智一切相智真如故随如来生。不由有为故随如来生。不由无为故随如来生。不由有为真如故随如来生。不由无为真如故随如来生。不离有为故随如来生。不离无为故随如来生。不离有为真如故随如来生。不离无为真如故随如来生。所以者何。是一切法都无所有诸随生者。若所随生。由此随生。及随生处。皆不可得。以一切法自性空故尔时舍利子白佛言。世尊。诸法真如广说乃至不思议界皆最甚深。谓于此中色不可得。受想行识亦不可得。色真如不可得。受想行识真如亦不可得。所以者何。此中色乃至识尚不可得。况有色真如乃至识真如可得。广说乃至此中一切智不可得。道相智一切相智亦不可得。一切智真如不可得。道相智一切相智真如亦不可得。所以者何。此中一切智道相智一切相智尚不可得。况有一切智真如道相智一切相智真如可得。尔时佛告舍利子言。如是如是如汝所说。当说如是真如相时。二百苾刍诸漏永尽。心得解脱成阿罗汉。复有五百苾刍尼众远尘离垢。于诸法中得净法眼。五千菩萨俱时证得无生法忍。六千菩萨诸漏永尽心得解脱成阿罗汉。尔时佛告舍利子言。今此众中六千菩萨。已于过去五百佛所。亲近供养正信出家勤修梵行。虽行布施净戒安忍精进静虑。而不摄受甚深般若波罗蜜多方便善巧。起别异想。行别异行。修布施时作如是念。此是布施。此是施物。此是受者。我能行施。修净戒时作如是念。此是净戒。此是罪业。此所护境。我能持戒。修安忍时作如是念。此是安忍。此是忍障。此所忍境。我能安忍。修精进时作如是念。此是精进。此是懈怠。此是所为。我能精进。修静虑时作如是念。此是静虑。此是散动。此是所为。我能修定。彼不摄受甚深般若波罗蜜多方便善巧。依别异想而行布施净戒安忍精进静虑别异之行。由别异想别异行故。不得菩萨无别异想。及失菩萨无别异行。由此因缘不得入菩萨正性离生位。由不得入菩萨正性离生位故。得预流果渐次乃至阿罗汉果。是故舍利子。若菩萨摩诃萨。虽有菩萨摩诃萨道及有空无相无愿解脱门而不摄受甚深般若波罗蜜多方便善巧。便证实际堕于声闻或独觉地。时舍利子复白佛言。何因缘故有诸菩萨修空无相无愿之法。由不摄受甚深般若波罗蜜多方便善巧。便证实际堕于声闻或独觉地。有诸菩萨修空无相无愿之法。复由摄受甚深般若波罗蜜多方便善巧。得入菩萨正性离生。渐次修行诸菩萨行。当证无上正等菩提。尔时世尊告舍利子。若诸菩萨远离一切智智心。不以大悲为上首。修空无相无愿之法。由不摄受甚深般若波罗蜜多方便善巧。便证实际堕于声闻或独觉地。若诸菩萨不离一切智智心。复以大悲为上首。修空无相无愿之法。复由摄受甚深般若波罗蜜多方便善巧。能入菩萨正性离生。渐次修行诸菩萨行。当得无上正等菩提。舍利子。譬如有鸟。其身广大百逾缮那。或复二百乃至五百逾缮那量。而无有翅。是鸟或从三十三天。投身而下趣赡部洲。于其中路复作是念。我欲还上三十三天。于汝意云何。是鸟能还三十三天不。舍利子言。不也世尊。不也善逝。佛告舍利子。是鸟中路或作是愿。至赡部洲当令我身无损无恼。于意云何。是鸟所愿可得遂不。舍利子言。不也世尊。不也善逝。是鸟至此赡部洲时。其身决定有损有恼。或致命终或近死苦。所以者何。是鸟身大从远而堕无有翅故。佛告舍利子。如是如是如汝所说。舍利子。有诸菩萨亦复如是。虽经无量无数大劫勤修布施净戒安忍精进静虑。亦修空无相无愿解脱门。而不摄受甚深般若波罗蜜多方便善巧。便证实际堕于声闻或独觉地。所以者何。是诸菩萨远离一切智智心。不以大悲为上首。虽经无量无数大劫勤修布施净戒安忍精进静虑。亦修空无相无愿解脱门。而不摄受甚深般若波罗蜜多方便善巧。遂堕声闻或独觉地。是诸菩萨虽念过去未来现在诸佛世尊戒蕴定蕴慧蕴解脱蕴解脱智见蕴供养恭敬随顺修行。而于其中执取相故。不能正解诸佛世尊戒蕴定蕴慧蕴解脱蕴解脱智见蕴真实功德。是诸菩萨不能正解佛功德故。虽闻菩萨摩诃萨道及空无相无愿法声。而依此声执取其相。执取相已回向无上正等菩提。此诸菩萨如是回向。不得无上正等菩提。堕于声闻或独觉地。何以故。舍利子。是诸菩萨由不摄受甚深般若波罗蜜多方便善巧。虽持种种所修善根回向无上正等菩提。而堕声闻或独觉地。复次舍利子。有诸菩萨从初发心不离一切智智心。恒以大悲为上首。勤修布施净戒安忍精进静虑。亦常摄受甚深般若波罗蜜多方便善巧。虽念过去未来现在诸佛世尊戒蕴定蕴慧蕴解脱蕴解脱智见蕴而不取相。虽修空无相无愿解脱门亦不取相。虽念自他种种功德与诸有情平等共有回向无上正等菩提亦不取相。舍利子当知。是菩萨摩诃萨。直趣无上正等菩提。不堕声闻及独觉地。所以者何。是菩萨摩诃萨。从初发心乃至究竟不离一切智智心。恒以大悲为上首。虽修布施净戒安忍精进静虑而不取相。虽念过去未来现在诸佛世尊戒蕴定蕴慧蕴解脱蕴解脱智见蕴亦不取相。虽修菩萨摩诃萨道及空无相无愿之法亦不取相。舍利子。是菩萨摩诃萨有方便善巧故。以离相心修行布施乃至般若波罗蜜多。广说乃至以离相心修行一切智道相智一切相智。由斯定证所求无上正等菩提。时舍利子便白佛言。如我解佛所说义者。若菩萨摩诃萨。从初发心乃至究竟。常能摄受甚深般若波罗蜜多方便善巧。是菩萨摩诃萨邻近无上正等菩提。所以者何。是菩萨摩诃萨。从初发心乃至究竟。都不见有少法可得。谓若能证。若所证。若证处。若证时。若由此证。都不可得。所谓若色若受想行识。广说乃至一切相智。皆不可得。复次世尊。有菩萨乘善男子等。不能摄受甚深般若波罗蜜多方便善巧。而求无上正等菩提。当知彼于所求无上正等菩提。疑惑犹豫或得不得。所以者何。是菩萨乘善男子等。不能摄受甚深般若波罗蜜多方便善巧。于所修行布施净戒安忍精进静虑般若波罗蜜多皆取其相。广说乃至于所修行一切智道相智一切相智皆取其相。由此因缘是菩萨乘善男子等。皆于无上正等菩提。疑惑犹豫或得不得。是故世尊。若菩萨摩诃萨欲得无上正等菩提。决定不应远离般若波罗蜜多方便善巧。是菩萨摩诃萨安住般若波罗蜜多方便善巧。用无所得而为方便。以无相俱行心。应修布施乃至般若波罗蜜多。广说乃至以无相俱行心。应修一切智道相智一切相智。若菩萨摩诃萨安住般若波罗蜜多方便善巧。用无所得而为方便。以无相俱行心修住如是一切佛法。必获无上正等菩提。尔时欲界色界天子俱白佛言。诸佛无上正等菩提。极难信解甚难证得。所以者何。诸菩萨摩诃萨。于一切法自相共相皆应证知。方能获得所求无上正等菩提。而诸菩萨所知法相。都无所有皆不可得。尔时佛告诸天子言。如是如是如汝所说。诸佛无上正等菩提。极难信解甚难证得。天子当知。我亦现觉一切法相。证得无上正等菩提。而都不得胜义法相。可说名为此是能证。此是所证。此是证处。此是证时。及可说为由此而证。何以故。诸天子。以一切法毕竟净故。有为无为毕竟空故。由斯无上正等菩提。极难信解甚难证得。具寿善现便白佛言。如世尊说。诸佛无上正等菩提。极难信解甚难证得。如我思惟佛所说义。诸佛无上正等菩提。极易信解甚易证得。所以者何。若能信解。无法能证。无法所证。无有证处。无有证时。亦无由此而有所证。即能信解诸佛无上正等菩提。若有证知。无法能证。无法所证。无有证处无有证时。亦无由此而有所证。即能证得所求无上正等菩提。所以者何。以一切法毕竟皆空。毕竟空中都无有法可名能证。可名所证。可名证处。可名证时。可名由此而有所证。何以故。以一切法性相皆空。若增若减都无所有皆不可得。由是因缘。诸菩萨摩诃萨所修布施乃至般若波罗蜜多。都无所有皆不可得。广说乃至一切智道相智一切相智。都无所有皆不可得。诸菩萨摩诃萨所观诸法。若有色若无色。若有见若无见。若有对若无对。若有漏若无漏。若有为若无为。都无所有皆不可得。由此因缘。我思惟佛所说义趣。诸佛无上正等菩提。极易信解甚易证得。诸菩萨摩诃萨。不应于中谓难信解及难证得。所以者何。色色自性空。受想行识受想行识自性空。广说乃至一切智一切智自性空。道相智一切相智道相智一切相智自性空。若菩萨摩诃萨。能于如是自性空义。深生信解无倒而证。便得无上正等菩提。由如是义我说无上正等菩提。非难信解非难证得。时舍利子语善现言。由此因缘。诸佛无上正等菩提。极难信解甚难证得。所以者何。诸菩萨摩诃萨观一切法都无自性皆如虚空。譬如虚空不作是念。我当信解证得无上正等菩提。诸菩萨摩诃萨亦应如是不作是念。我当信解证得无上正等菩提。所以者何。以一切法性相皆空与虚空等。诸菩萨摩诃萨要能信解诸法皆空与虚空等无倒而证。方得无上正等菩提。若菩萨摩诃萨信解诸法与虚空等。便于无上正等菩提。易生信解易证得者。则不应有殑伽沙等菩萨摩诃萨。被大功德铠发趣无上正等菩提。于其中间而有退屈。故知无上正等菩提。极难信解甚难证得。时具寿善现白舍利子言。于意云何。色于佛无上正等菩提有退屈不。舍利子言。不也善现。于意云何。受想行识于佛无上正等菩提有退屈不。舍利子言。不也善现。于意云何。离色有法于佛无上正等菩提有退屈不。舍利子言。不也善现。于意云何。离受想行识有法于佛无上正等菩提有退屈不。舍利子言。不也善现。于意云何。色真如于佛无上正等菩提有退屈不。舍利子言。不也善现。于意云何。受想行识真如于佛无上正等菩提有退屈不。舍利子言。不也善现。于意云何离色真如有法于佛无上正等菩提有退屈不。舍利子言。不也善现。于意云何。离受想行识真如有法于佛无上正等菩提有退屈不。舍利子言。不也善现。广说乃至于意云何。一切智于佛无上正等菩提有退屈不。舍利子言。不也善现。道相智一切相智于佛无上正等菩提有退屈不。舍利子言。不也善现。于意云何。离一切智有法于佛无上正等菩提有退屈不。舍利子言。不也善现。于意云何。离道相智一切相智有法于佛无上正等菩提有退屈不。舍利子言。不也善现。于意云何。一切智真如于佛无上正等菩提有退屈不。舍利子言。不也善现。于意云何。道相智一切相智真如于佛无上正等菩提有退屈不。舍利子言。不也善现。于意云何。离一切智真如有法于佛无上正等菩提有退屈不。舍利子言。不也善现。于意云何。离道相智一切相智真如有法于佛无上正等菩提有退屈不。舍利子言。不也善现。复次舍利子。于意云何。诸法真如广说乃至不思议界于佛无上正等菩提有退屈不。舍利子言。不也善现。于意云何。离诸法真如广说乃至不思议界有法于佛无上正等菩提有退屈不。舍利子言。不也善现。时具寿善现。谓舍利子言。若一切法谛故住故都无所有皆不可得。说何等法可于无上正等菩提而有退屈。时舍利子语善现言。如仁者所说。无生法忍中都无有法。亦无菩萨可于无上正等菩提说有退屈。若尔何故。佛说三种住菩萨乘补特伽罗。但应说一。又如仁说。应无三乘菩萨差别。唯应有一正等觉乘。时满慈子便白具寿舍利子言。应问善现。为许有一菩萨乘不。然后可难。应无三乘建立差别。唯应有一正等觉乘。时舍利子问善现言。为许有一菩萨乘不。时具寿善现谓舍利子言。于意云何。一切法真如中为有三种住菩萨乘补特伽罗差别相不。谓有退住声闻乘者。或有退住独觉乘者。或有证得无上乘者。舍利子言。不也善现。于意云何。一切法真如中为有三乘菩萨异不。舍利子言。不也善现。于意云何。一切法真如中为实有一正等觉乘诸菩萨不。舍利子言。不也善现。于意云何。诸法真如有一有二有三相不。舍利子言。不也善现。于意云何。一切法真如中为有一法或一菩萨而可得不。舍利子言。不也善现。时具寿善现谓舍利子言。若一切法谛故住故都无所有皆不可得。云何舍利子。可作是念言。如是菩萨于佛无上正等菩提定有退屈。如是菩萨于佛无上正等菩提定无退屈。如是菩萨于佛无上正等菩提。说不决定。如是菩萨是声闻乘。如是菩萨是独觉乘。如是菩萨是无上乘。如是为三如是为一。舍利子。若菩萨摩诃萨。于一切法都无所得。于一切法真如亦能善信解都无所得。于诸菩萨亦无所得。于佛无上正等菩提亦无所得。当知是为真菩萨摩诃萨。舍利子。若菩萨摩诃萨闻说如是诸法真如不可得相。其心不惊不恐不怖。无疑无悔无退无没。是菩萨摩诃萨。疾证无上正等菩提。于其中间定无退屈。尔时世尊赞善现曰。善哉善哉。汝今乃能为诸菩萨善说法要。汝之所说皆是如来威神之力。善现当知。若菩萨摩诃萨。于法真如不可得相深生信解。知一切法无差别相。闻说如是诸法真如不可得相。其心不惊不恐不怖。无疑无悔无退无没。是菩萨摩诃萨。疾证无上正等菩提。尔时舍利子白佛言。世尊。若菩萨摩诃萨成就此法。疾证无上正等觉耶。尔时佛告舍利子言。如是如是。如汝所说。若菩萨摩诃萨成就此法。疾证无上正等菩提。不堕声闻独觉等地。尔时善现复白佛言。若菩萨摩诃萨欲疾证得所求无上正等菩提。当于何住应云何住。佛告善现。若菩萨摩诃萨欲疾证得所求无上正等菩提。当于一切有情住平等心。不应住不平等心。当于一切有情起平等心。不应起不平等心。当于一切有情以平等心与语。不应以不平等心与语。当于一切有情起大慈心。不应起嗔恚心。当于一切有情以大慈心与语。不应以嗔恚心与语。当于一切有情起大悲心。不应起恼害心。当于一切有情以大悲心与语。不应以恼害心与语。当于一切有情起大喜心。不应起嫉妒心。当于一切有情以大喜心与语。不应以嫉妒心与语。当于一切有情起大舍心。不应起偏党心。当于一切有情以大舍心与语。不应以偏党心与语。当于一切有情起恭敬心。不应起憍慢心。当于一切有情以恭敬心与语。不应以憍慢心与语。当于一切有情起质直心。不应起谄诈心。当于一切有情以质直心与语。不应以谄诈心与语。当于一切有情起调柔心。不应起刚强心。当于一切有情以调柔心与语。不应以刚强心与语。当于一切有情起利益心。不应起不利益心。当于一切有情以利益心与语。不应以不利益心与语。当于一切有情起安乐心。不应起不安乐心。当于一切有情以安乐心与语。不应以不安乐心与语。当于一切有情起无碍心。不应起有碍心。当于一切有情以无碍心与语。不应以有碍心与语。当于一切有情起如父母如兄弟如姊妹如男女如亲族心。亦以此心应与其语。当于一切有情起朋友心。亦以此心应与其语。当于一切有情起如亲教师如轨范师如弟子如同学心。亦以此心应与其语。当于一切有情起如预流一来不还阿罗汉独觉菩萨摩诃萨如来应正等觉心。亦以此心应与其语。当于一切有情起应供养恭敬尊重赞叹心。亦以此心应与其语。当于一切有情起应救济怜愍覆护心。亦以此心应与其语。当于一切有情起毕竟空无所有不可得心。亦以此心应与其语。当于一切有情起空无相无愿心。亦以此心应与其语。善现。若菩萨摩诃萨。欲疾证得所求无上正等菩提。以无所得而为方便。当于此住。复次善现。若菩萨摩诃萨欲疾证得所求无上正等菩提。应自离害生命。亦劝他离害生命。恒正称扬离害生命法。欢喜赞叹离害生命者。广说乃至应自离邪见。亦劝他离邪见。恒正称扬离邪见法。欢喜赞叹离邪见者。应自修四静虑四无量四无色定。亦劝他修四静虑四无量四无色定。恒正称扬修四静虑四无量四无色定法。欢喜赞叹修四静虑四无量四无色定者。应自圆满布施波罗蜜多乃至般若波罗蜜多。亦劝他圆满布施波罗蜜多乃至般若波罗蜜多。恒正称扬圆满布施波罗蜜多乃至般若波罗蜜多法。欢喜赞叹圆满布施波罗蜜多乃至般若波罗蜜多者。应自住内空乃至无性自性空亦劝他住内空乃至无性自性空。恒正称扬住内空乃至无性自性空法。欢喜赞叹住内空乃至无性自性空者。应自住真如乃至不思议界。亦劝他住真如乃至不思议界。恒正称扬住真如乃至不思议界法。欢喜赞叹住真如乃至不思议界者。应自住四圣谛。亦劝他住四圣谛。恒正称扬住四圣谛法。欢喜赞叹住四圣谛者。应自修四念住乃至八圣道支。亦劝他修四念住乃至八圣道支。恒正称扬修四念住乃至八圣道支法。欢喜赞叹修四念住乃至八圣道支者。应自修空无相无愿解脱门。亦劝他修空无相无愿解脱门。恒正称扬修空无相无愿解脱门法。欢喜赞叹修空无相无愿解脱门者。应自修八解脱乃至十遍处。亦劝他修八解脱乃至十遍处。恒正称扬修八解脱乃至十遍处法。欢喜赞叹修八解脱乃至十遍处者。应自圆满诸菩萨地。亦劝他圆满诸菩萨地。恒正称扬圆满诸菩萨地法。欢喜赞叹圆满诸菩萨地者。应自圆满陀罗尼门三摩地门。亦劝他圆满陀罗尼门三摩地门。恒正称扬圆满陀罗尼门三摩地门法。欢喜赞叹圆满陀罗尼门三摩地门者。应自圆满五眼六神通。亦劝他圆满五眼六神通。恒正称扬圆满五眼六神通法。欢喜赞叹圆满五眼六神通者。应自圆满如来十力乃至十八佛不共法。亦劝他圆满如来十力乃至十八佛不共法。恒正称扬圆满如来十力乃至十八佛不共法法。欢喜赞叹圆满如来十力乃至十八佛不共法者。应自圆满大慈大悲大喜大舍。亦劝他圆满大慈大悲大喜大舍。恒正称扬圆满大慈大悲大喜大舍法。欢喜赞叹圆满大慈大悲大喜大舍者。应自圆满三十二相八十随好。亦劝他圆满三十二相八十随好。恒正称扬圆满三十二相八十随好法。欢喜赞叹圆满三十二相八十随好者。应自圆满无忘失法恒住舍性。亦劝他圆满无忘失法恒住舍性。恒正称扬圆满无忘失法恒住舍性法。欢喜赞叹圆满无忘失法恒住舍性者。应自顺逆观十二支缘起。亦劝他顺逆观十二支缘起。恒正称扬顺逆观十二支缘起法。欢喜赞叹顺逆观十二支缘起者。应自知苦断集证灭修道。亦劝他知苦断集证灭修道。恒正称扬知苦断集证灭修道法。欢喜赞叹知苦断集证灭修道者。应自起证预流果乃至独觉菩提智而不证实际得预流果乃至独觉菩提。亦劝他起证预流果乃至独觉菩提智及证实际得预流果乃至独觉菩提。恒正称扬起证预流果乃至独觉菩提智及证实际得预流果乃至独觉菩提法。欢喜赞叹起证预流果乃至独觉菩提智及证实际得预流果乃至独觉菩提者。应自入菩萨正性离生位。亦劝他入菩萨正性离生位。恒正称扬入菩萨正性离生位法。欢喜赞叹入菩萨正性离生位者


大般若波罗蜜多经卷第五百一十三
大般若波罗蜜多经卷第五百一十四

　　　　三藏法师玄奘奉　诏译


　　第三分真如品第十九之二

复次善现。若菩萨摩诃萨欲疾证得所求无上正等菩提。应自成熟有情。亦劝他成熟有情。恒正称扬成熟有情法。欢喜赞叹成熟有情者。应自严净佛土。亦劝他严净佛土。恒正称扬严净佛土法。欢喜赞叹严净佛土者。应自起菩萨殊胜神通。亦劝他起菩萨殊胜神通。恒正称扬起菩萨殊胜神通法。欢喜赞叹起菩萨殊胜神通者。应自起一切智。亦劝他起一切智。恒正称扬起一切智法。欢喜赞叹起一切智者。应自起道相智。亦劝他起道相智。恒正称扬起道相智法。欢喜赞叹起道相智者。应自起一切相智。亦劝他起一切相智。恒正称扬起一切相智法。欢喜赞叹起一切相智者。应自永断一切烦恼习气相续。亦劝他永断一切烦恼习气相续。恒正称扬永断一切烦恼习气相续法。欢喜赞叹永断一切烦恼习气相续者。应自摄受圆满寿量。亦劝他摄受圆满寿量。恒正称扬摄受圆满寿量法。欢喜赞叹摄受圆满寿量者。应自转妙法轮。亦劝他转妙法轮。恒正称扬转妙法轮法。欢喜赞叹转妙法轮者。应自摄护正法令住。亦劝他摄护正法令住。恒正称扬摄护正法令住法。欢喜赞叹摄护正法令住者。善现。若菩萨摩诃萨欲疾证得所求无上正等菩提。于如是法以无所得而为方便应如是住。复次善现。诸菩萨摩诃萨应如是学甚深般若波罗蜜多方便善巧。若如是学乃能安住所应住法。若如是学如是安住。则于五蕴得无障碍。亦于六内处得无障碍亦于六外处得无障碍。亦于六内界得无障碍。亦于六外界得无障碍。亦于六识界得无障碍。亦于六触得无障碍。亦于六受得无障碍。亦于六界得无障碍。亦于四缘得无障碍。亦于无明乃至老死得无障碍。亦于离害生命乃至邪见得无障碍。亦于四静虑四无量四无色定得无障碍。亦于布施乃至般若波罗蜜多得无障碍。亦于内空乃至无性自性空得无障碍。亦于真如乃至不思议界得无障碍。亦于苦集灭道圣谛得无障碍。亦于四念住乃至八圣道支得无障碍。亦于空无相无愿解脱门得无障碍。亦于八解脱乃至十遍处得无障碍。亦于净观地乃至如来地得无障碍。亦于极喜地乃至法云地得无障碍。亦于陀罗尼门三摩地门得无障碍。亦于五眼六神通得无障碍。亦于如来十力乃至十八佛不共法得无障碍。亦于大慈大悲大喜大舍得无障碍。亦于三十二相八十随好得无障碍。亦于无忘失法恒住舍性得无障碍。亦于顺逆观十二支缘起得无障碍。亦于知苦断集证灭修道得无障碍。亦于预流果乃至独觉菩提得无障碍。亦于入菩萨正性离生位得无障碍。亦于成熟有情严净佛土及起菩萨殊胜神通得无障碍。亦于一切智道相智一切相智得无障碍。亦于永断一切烦恼习气相续得无障碍。亦于圆满寿量得无障碍。亦于转妙法轮得无障碍。亦于摄护法住得无障碍。何以故。善现。是菩萨摩诃萨从本际来。不摄受色蕴乃至识蕴。不摄受眼处乃至意处。不摄受色处乃至法处。不摄受眼界乃至意界。不摄受色界乃至法界。不摄受眼识界乃至意识界。不摄受眼触乃至意触。不摄受眼触为缘所生诸受乃至意触为缘所生诸受。不摄受地界乃至识界。不摄受因缘乃至增上缘。不摄受无明乃至老死。不摄受离害生命乃至邪见。不摄受四静虑四无量四无色定。不摄受布施波罗蜜多乃至般若波罗蜜多。不摄受内空乃至无性自性空。不摄受真如乃至不思议界。不摄受苦集灭道圣谛。不摄受四念住乃至八圣道支。不摄受空无相无愿解脱门。不摄受八解脱乃至十遍处。不摄受净观地乃至如来地。不摄受极喜地乃至法云地。不摄受陀罗尼门三摩地门。不摄受五眼六神通。不摄受如来十力乃至十八佛不共法。不摄受大慈大悲大喜大舍。不摄受三十二相八十随好。不摄受无忘失法恒住舍性。不摄受十二支缘起顺逆观。不摄受知苦断集证灭修道。不摄受预流果乃至独觉菩提。不摄受入菩萨正性离生位。不摄受成熟有情严净佛土。不摄受菩萨殊胜神通。不摄受永断一切烦恼习气相续。不摄受圆满寿量。不摄受转妙法轮正法久住。不摄受一切智道相智一切相智。所以者何。色蕴乃至识蕴不可摄受。若不可摄受则非色蕴乃至识蕴。广说乃至一切智道相智一切相智不可摄受。若不可摄受则非一切智道相智一切相智。说是菩萨摩诃萨所应住法时。于众会中二千菩萨同时证得无生法忍

　　第三分不退相品第二十之一

尔时善现复白佛言。我等当以何行状相。知是不退转菩萨摩诃萨。佛告善现。若菩萨摩诃萨能如实知。若异生地。若声闻地。若独觉地。若菩萨地。若如来地。如是诸地虽说有异。而于诸法真如性中。无变异无分别皆无二无二分。是菩萨摩诃萨虽实悟入诸法真如。而于真如无所分别。以无所得为方便故。是菩萨摩诃萨既实悟入诸法真如。虽闻真如与一切法无二无别而无疑滞。何以故。真如与法不可说一。不可说异。不可说俱及不俱故。是菩萨摩诃萨终不轻尔而发语言。诸有所说皆引义利。若无义利终不发言。是菩萨摩诃萨终不观他好恶长短。平等怜愍而为说法。是菩萨摩诃萨不观法师种姓好恶。唯求所说真净法义。善现。不退转菩萨摩诃萨有如是等诸行状相。应以如是诸行状相知是不退转菩萨摩诃萨。具寿善现复白佛言。更以何等诸行状相。知是不退转菩萨摩诃萨。佛告善现。若菩萨摩诃萨能观诸法无行状相。当知不退转菩萨摩诃萨。尔时善现复白佛言若一切法无行状相。是菩萨摩诃萨于何法转故名不退转。佛告善现。是菩萨摩诃萨于色蕴乃至识蕴转故名不退转于眼处乃至意处转故名不退转。于色处乃至法处转故名不退转。于眼界乃至意界转故名不退转。于色界乃至法界转故名不退转。于眼识界乃至意识界转故名不退转。于眼触乃至意触转故名不退转于眼触为缘所生诸受乃至意触为缘所生诸受转故名不退转。于地界乃至识界转故名不退转。于因缘乃至增上缘转故名不退转。于无明乃至老死转故名不退转。于布施波罗蜜多乃至般若波罗蜜多转故名不退转。于内空乃至无性自性空转故名不退转。于真如乃至不思议界转故名不退转。于苦集灭道圣谛转故名不退转。于四静虑四无量四无色定转故名不退转。于四念住乃至八圣道支转故名不退转。于空无相无愿解脱门转故名不退转。于八解脱乃至十遍处转故名不退转。于净观地乃至如来地转故名不退转。于极喜地乃至法云地转故名不退转。于陀罗尼门三摩地门转故名不退转。于五眼六神通转故名不退转。于如来十力乃至十八佛不共法转故名不退转。于大慈大悲大喜大舍转故名不退转。于三十二大士相八十随好转故名不退转。于无忘失法恒住舍性转故名不退转于预流果乃至独觉菩提转故名不退转。于一切智道相智一切相智转故名不退转。于异生地若声闻地若独觉地若菩萨地若如来地转故名不退转。于诸菩萨摩诃萨行转故名不退转。于佛无上正等菩提转故名不退转。所以者何。色自性无所有乃至诸佛无上正等菩提自性无所有。是菩萨摩诃萨。于中不住故名为转。若菩萨摩诃萨能如是知。是名不退转菩萨摩诃萨。复次善现。一切不退转菩萨摩诃萨。终不乐观外道沙门婆罗门等形相言说彼诸沙门婆罗门等于所知法实知实见。或能施设正见法门。定无是处。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。于佛善说法毗奈耶。深生信解不生疑惑。于世间事无戒禁取不堕恶见。不执世俗诸吉祥事以为清净。终不礼敬诸余天神。如诸世间外道所事。亦终不以种种花鬘涂散等香衣服璎珞宝幢幡盖伎乐灯明供养天神及诸外道。若菩萨摩诃萨成就如是诸行状相知是不退转菩萨摩诃萨。复次善现。一切不退转菩萨摩诃萨。不生地狱傍生鬼界阿素洛中。亦不生于卑贱种族。谓旃茶罗补羯娑等。亦终不受扇搋半择无形二形及女人身亦复不受盲聋喑哑挛躄癫痫矬陋等身。亦终不生无暇时处。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。常乐受行十善业道。自离害生命乃至邪见。亦劝他离害生命乃至邪见。恒正称扬离害生命乃至邪见法。欢喜赞叹离害生命乃至邪见者。是菩萨摩诃萨乃至梦中。亦不现受行十不善业道。况在觉时受行是事。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。普为饶益一切有情。以无所得而为方便。常修布施波罗蜜多乃至般若波罗蜜多恒无懈废。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。诸所受持思惟读诵所有契经乃至论议。一切皆令究竟通利。以如是法常乐布施一切有情。恒作是念。云何当令诸有情类。求正发愿皆得满足。复持如是法施善根。与诸有情平等共有以无所得而为方便。回向无上正等菩提。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。于佛所说甚深法门。终不生于疑惑犹豫。具寿善现便白佛言。何缘不退转菩萨摩诃萨。于佛所说甚深法门。终不生于疑惑犹豫。佛告善现。一切不退转菩萨摩诃萨。都不见有法可疑惑犹豫。谓不见有色蕴乃至识蕴。亦不见有眼处乃至意处。亦不见有色处乃至法处。亦不见有眼界乃至意界。亦不见有色界乃至法界。亦不见有眼识界乃至意识界。亦不见有眼触乃至意触。亦不见有眼触为缘所生诸受乃至意触为缘所生诸受。亦不见有地界乃至识界。亦不见有因缘乃至增上缘。亦不见有无明乃至老死。亦不见有布施波罗蜜多乃至般若波罗蜜多。亦不见有内空乃至无性自性空。亦不见有真如乃至不思议界。亦不见有苦集灭道圣谛。亦不见有四静虑四无量四无色定。亦不见有四念住乃至八圣道支。亦不见有空无相无愿解脱门。亦不见有八解脱乃至十遍处。亦不见有净观地乃至如来地。亦不见有极喜地乃至法云地。亦不见有陀罗尼门三摩地门。亦不见有五眼六神通。亦不见有如来十力乃至十八佛不共法。亦不见有大慈大悲大喜大舍。亦不见有三十二相八十随好。亦不见有无忘失法恒住舍性。亦不见有一切智道相智一切相智。亦不见有预流果乃至独觉菩提。亦不见有一切菩萨摩诃萨行诸佛无上正等菩提可于其中疑惑犹豫。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。成就调柔可爱可乐身语意业。于诸有情心无挂碍。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。恒常成就慈悲喜舍等。起相应身语意业。于诸有情作利乐事。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。心常不与五盖共居。所谓贪欲嗔恚惛沉睡眠掉举恶作疑盖。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。一切随眠皆已摧伏。一切结缚随烦恼缚皆永不起。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。入出往来心不迷谬。恒时安住正念正知。进止威仪行住坐卧举足下足亦复如是。诸所游履必观其地。安庠系念直视而行。运动语言常无卒暴。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。诸所受用卧具衣服皆常香洁无诸臭秽。亦无垢腻虮虱等虫。心乐清华身无疾病。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。身心清净非如常人身中恒为八万户虫之所侵食。所以者何。是诸菩萨善根增上出过世间。所受身形内外清净。故无虫类侵食其身。如如善根渐渐增益。如是如是身心转净。由此因缘。是诸菩萨身心坚固犹若金刚。不为违缘之所侵恼。若菩萨摩诃萨成就如是诸行状相。知是不退转菩萨摩诃萨。具寿善现复白佛言。如是不退转菩萨摩诃萨云何常得身语意净。佛告善现。是菩萨摩诃萨。如如善根渐渐增长。如是如是身语意曲。由善根力所除遣故。穷未来际毕竟不起。由此常得身语意净。复次善现。是菩萨摩诃萨。身三语四意三妙行常现在前故。一切时身语意净。由此净故超过声闻独觉等地。住菩萨位坚固不动。由斯常得身语意净。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。不重利养不徇名誉。于诸饮食衣服卧具房舍资财不生耽著。虽受十二杜多功德。而于其中无所恃怙。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。常修布施乃至般若波罗蜜多。毕竟不起悭贪破戒忿恚懈怠散乱愚痴及余种种烦恼缠结相应之心。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。所有觉慧坚固甚深。听闻正法恭敬信受。系念思惟究竟理趣。随所听受世出世法。皆能方便会入般若波罗蜜多甚深理趣诸所造作世间事业。亦依般若波罗蜜多会入法性。不见一事出法性者。设有不与法性相应。亦能方便会入般若波罗蜜多甚深理趣。由斯不见出法性者。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。设有恶魔现前化作八大地狱。复于一一大地狱中。化作无量百千菩萨。皆被猛焰交彻烧燃。各受辛酸楚毒大苦。作是化已。语不退转诸菩萨言。此诸菩萨皆受无上正等菩提不退转记。故堕如是大地狱中。恒受如斯种种剧苦。汝等菩萨既受无上正等菩提不退转记。亦当堕此大地狱中受诸剧苦。佛授汝等大地狱中受极苦记。非授无上正等菩提不退转记。是故汝等应疾弃舍大菩提心。可得免脱此地狱苦。当生天上或生人中受诸妙乐。是时不退转菩萨摩诃萨见闻此事。其心不动亦不惊疑。但作是念。受不退转记菩萨摩诃萨若堕地狱傍生鬼界阿素洛中。定无是处。所以者何。诸不退转菩萨定无不善业故。亦无善业招苦果故。诸佛必无虚诳语故。如来所说皆为利乐一切有情。大慈悲心所流出故。今见闻者定是恶魔所作所说皆非实有。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨设有恶魔作沙门像。来至其所说如是言。汝先所闻应修布施乃至般若波罗蜜多令速圆满。乃至应证所求无上正等菩提。如是所闻皆是邪说。应疾弃舍勿谓为真。又汝先闻应于过去未来现在一切如来应正等觉及诸弟子。从初发心乃至法住。其中所有功德善根皆生随喜一切合集。与诸有情平等共有以无所得而为方便。回求无上正等菩提。如是所闻亦是邪说。应疾弃舍勿谓为真。若汝舍彼所闻邪法。我当教汝真净佛法。令汝修学速证无上正等菩提。汝先所闻非真佛语。是文颂者虚妄撰集。我之所说是真佛语。善现当知。若菩萨摩诃萨闻如是语心动惊疑。当知未受不退转记。彼于无上正等菩提犹未决定。未名不退转菩萨摩诃萨。善现当知。若菩萨摩诃萨闻如是语。其心不动亦不惊疑。但随无作无相无生法性而住。是菩萨摩诃萨诸有所作。不信他语不随他教。而修布施乃至般若波罗蜜多。不随他教乃至趣证所求无上正等菩提。当知如是菩萨摩诃萨已于无上正等菩提得不退转。如漏尽阿罗汉。诸有所为不信他语。现证法性无惑无疑。一切恶魔不能倾动。如是不退转菩萨摩诃萨。一切声闻独觉外道诸恶魔等。不能破坏折伏其心。令于菩提而生退屈。是菩萨摩诃萨。决定已住不退转地。所有事业皆自审思。非但信他而便起作。乃至如来应正等觉所有言教。尚不轻尔信受奉行。况信声闻独觉外道恶魔等语而有所作。是菩萨摩诃萨诸有所作不自审思但信他言。终无是处。所以者何。是菩萨摩诃萨不见有法可信行者。何以故。是菩萨摩诃萨不见有色可信行者。不见有受想行识可信行者。亦不见有色真如可信行者。不见有受想行识真如可信行者。广说乃至不见有一切菩萨摩诃萨行可信行者。不见有诸佛无上正等菩提可信行者。亦不见有一切菩萨摩诃萨行真如可信行者。亦不见有诸佛无上正等菩提真如可信行者。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨设有恶魔作苾刍像。来至其所唱如是言。汝等所行是生死法非菩萨行。非由此得所求无上正等菩提。汝等今应修尽苦道。速尽众苦得般涅槃。是时恶魔即为菩萨说堕生死相似道法。所谓骨想。或青淤想。或脓烂想。或膀胀想。或虫食想。或异赤想。或慈或悲。或喜或舍。或初静虑。或乃至第四静虑。或空无边处。或乃至非想非非想处。告菩萨言。此是真道真行。汝由此道此行。当得预流果或一来果或不还果或阿罗汉果或独觉菩提。汝由此道由此行故。速尽一切生老病死。何用久受生死苦为。现在苦身尚应厌舍。况更求受当来苦身。宜自审思舍先所信。善现当知。是菩萨摩诃萨闻彼语时。其心不动亦不惊疑。但作是念。今此苾刍益我不少。能为我说相似道法。令我识知此道。不能得预流果乃至不得独觉菩提。况当能证所求无上正等菩提。是菩萨摩诃萨作此念已。深生欢喜复作是念。今此苾刍甚为益我。方便为我说障道法。令我识知障道法。已于三乘道自在修学。善现当知。时彼恶魔知此菩萨深心欢喜。复作是言。咄善男子。汝今欲见诸菩萨摩诃萨。长时勤行无益行不。谓诸菩萨摩诃萨众经如殑伽沙数大劫。以无量种上妙饮食衣服卧具医药资财华香等物。供养恭敬尊重赞叹诸佛世尊。复于殑伽沙等佛所。修行布施乃至般若波罗蜜多。学住内空乃至无性自性空。学住真如乃至不思议界。学住苦集灭道圣谛。修四念住乃至八圣道支。修四静虑四无量四无色定。修空无相无愿解脱门。修八解脱乃至十遍处。修诸菩萨摩诃萨地。修一切陀罗尼门三摩地门。修五眼六神通。修如来十力乃至十八佛不共法。修大慈大悲大喜大舍。修无忘失法恒住舍性。修顺逆观十二支缘起。成熟有情严净佛土。修诸菩萨殊胜神通。乃至修一切智道相智一切相智。是诸菩萨摩诃萨众亦亲近承事如殑伽沙佛。于诸佛所。请问菩萨摩诃萨道。谓作是言。云何菩萨摩诃萨安住大乘。云何菩萨摩诃萨修行布施波罗蜜多乃至般若波罗蜜多。安住内空乃至无性自性空。安住真如乃至不思议界。安住苦集灭道圣谛。修行四念住乃至八圣道支。修行四静虑四无量四无色定。修行空无相无愿解脱门。修行八解脱乃至十遍处。修行菩萨摩诃萨地。修行一切陀罗尼门三摩地门。修行如来十力乃至十八佛不共法。修行大慈大悲大喜大舍。修行无忘失法恒住舍性。修行十二支缘起顺逆观成熟有情严净佛土。修行菩萨殊胜神通。乃至修行一切智道相智一切相智。殑伽沙等诸佛世尊。如所请问次第为说。是诸菩萨摩诃萨众如佛教诫。安住修学经无量劫。炽然精进尚不能得所求无上正等菩提。况今汝等所修所学。能得无上正等菩提。善现当知。是菩萨摩诃萨虽闻其言而心无异。不惊不恐无疑无惑。倍复欢喜。作是念言。今此苾刍多益于我。方便为我说障道法。令我知此障道之法。决定不能得预流果。乃至不得独觉菩提。况当能得所求无上正等菩提。时彼恶魔知此菩萨心不退屈无惑无疑。即于是处化作无量苾刍形像。语菩萨言。此诸苾刍皆于过去勤求无上正等菩提。经无量劫修行种种难行苦行。而不能得所求无上正等菩提。今皆退住阿罗汉果。诸漏已尽至苦边际。云何汝等能得无上正等菩提。善现当知。是菩萨摩诃萨见闻此已即作是念。定是恶魔化作如此苾刍形像扰乱我心。因说障碍相似道法。定无菩萨摩诃萨众。修行般若波罗蜜多至圆满位。不证无上正等菩提。退堕声闻独觉等地。尔时菩萨复作是念。若菩萨摩诃萨修行布施乃至般若波罗蜜多至究竟位。不得无上正等菩提。必无是处。广说乃至若菩萨摩诃萨。修行一切智道相智一切相智至圆满位。不得无上正等菩提。必无是处。若菩萨摩诃萨成就如是诸行相状。知是不退转菩萨摩诃萨。复次善现。一切不退转菩萨摩诃萨恒行般若波罗蜜多。常作是念。若菩萨摩诃萨如诸佛教精勤修学。恒不远离六波罗蜜多所摄妙行。恒不远离六波罗蜜多相应作意。恒不远离一切智智相应作意。常以方便劝诸有情。精勤修学布施净戒安忍精进静虑般若波罗蜜多。是菩萨摩诃萨决定不退布施波罗蜜多乃至般若波罗蜜多。决定不退内空乃至无性自性空。决定不退真如乃至不思议界。决定不退四圣谛理。决定不退四念住乃至八圣道支。决定不退四静虑四无量四无色定。决定不退三解脱门。决定不退八解脱乃至十遍处。决定不退诸菩萨地。决定不退陀罗尼门三摩地门。决定不退五眼六神通。决定不退如来十力乃至十八佛不共法。决定不退大慈大悲大喜大舍。决定不退无忘失法恒住舍性。决定不退一切智道相智。一切相智。必证无上正等菩提。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨恒行般若波罗蜜多。常作是念。若菩萨摩诃萨觉知魔事不随魔事。觉知恶友不随恶友语。觉知境界不随境界转。是菩萨摩诃萨决定不退布施波罗蜜多乃至般若波罗蜜多。决定不退内空乃至无性自性空决定不退真如乃至不思议界。决定不退四圣谛理。决定不退四念住乃至八圣道支。决定不退四静虑四无量四无色定。决定不退空无相无愿解脱门。决定不退八解脱乃至十遍处。决定不退诸菩萨地。决定不退陀罗尼门三摩地门。决定不退五眼六神通。决定不退如来十力乃至十八佛不共法。决定不退大慈大悲大喜大舍。决定不退无忘失法恒住舍性。决定不退一切智道相智一切相智。必证无上正等菩提。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨闻诸如来应正等觉所说法要。深心欢喜恭敬信受善解义趣。其心坚固犹若金刚。不可动转。不可引夺。常勤修学布施净戒安忍精进静虑般若波罗蜜多。亦劝他学心无厌倦。若菩萨摩诃萨成就如是诸行状相。知是不退转菩萨摩诃萨。尔时善现复白佛言。如是不退转菩萨摩诃萨。于何退转故名不退转耶。佛告善现。是菩萨摩诃萨于色蕴想乃至识蕴想有退转故名不退。转于眼处想乃至意处想有退转故名不退转。于色处想乃至法处想有退转故名不退转。于眼界想乃至意界想有退转故名不退转。于色界想乃至法界想有退转故名不退转。于眼识界想乃至意识界想有退转故名不退转。于眼触想乃至意触想有退转故名不退转。于眼触为缘所生诸受想乃至意触为缘所生诸受想有退转故名不退转。于地界想乃至识界想有退转故名不退转。于因缘想乃至增上缘想有退转故名不退转。于无明想乃至老死想有退转故名不退转。于贪嗔痴想诸见趣想有退转故名不退转。于布施波罗蜜多想乃至般若波罗蜜多想有退转故名不退转。于内空想乃至无性自性空想有退转故名不退转。于真如想乃至不思议界想有退转故名不退转。于四圣谛想有退转故名不退转。于四念住想乃至八圣道支想有退转故名不退转。于四静虑四无量四无色定想有退转故名不退转。于空无相无愿解脱门想有退转故名不退转。于八解脱想乃至十遍处想有退转故名不退转。于净观地想乃至如来地想有退转故名不退转。于极喜地想乃至法云地想有退转故名不退转。于陀罗尼门三摩地门想有退转故名不退转。于五眼六神通想有退转故名不退转。于如来十力想乃至十八佛不共法想有退转故名不退转。于大慈大悲大喜大舍想有退转故名不退转。于三十二相八十随好想有退转故名不退转。于无忘失法恒住舍性想有退转故名不退转。于预流果想乃至独觉菩提想有退转故名不退转。于诸菩萨摩诃萨行及佛无上正等菩提想有退转故名不退转。于一切智道相智一切相智想有退转故名不退转。于诸异生声闻独觉菩萨佛想有退转故名不退转。所以者何。如是不退转菩萨摩诃萨以自相空观一切法。已入菩萨正性离生。乃至不见少法可得。不可得故无所造作。无造作故名毕竟不生。毕竟不生故名无生法忍。由得如是无生法忍故名不退转菩萨摩诃萨。若菩萨摩诃萨成就如是诸行状相。知是不退转菩萨摩诃萨


大般若波罗蜜多经卷第五百一十四
大般若波罗蜜多经卷第五百一十五

　　　　三藏法师玄奘奉　诏译


　　第三分不退相品第二十之二

复次善现。一切不退转菩萨摩诃萨设有恶魔来至其所。欲令厌背无上菩提。作如是言。一切智智与虚空等。无性为性自相本空。诸法亦尔。与虚空等无性为性。自相空中无有一法可名能证。无有一法可名所证。证处证时及由此证亦不可得。既一切法与虚空等。无性为性自相本空。汝等云何。唐受勤苦求证无上正等菩提。汝先所闻诸菩萨众。应求无上正等菩提。皆是魔说非真佛语。汝等应舍求证无上正等觉心。勿于长夜徒为利乐一切有情自受勤苦。虽行种种难行苦行。欲求菩提终不能得。是菩萨摩诃萨闻说如是呵谏语时。能审观察此恶魔事。欲退败我大菩提心。我今不应信受彼说。虽一切法与虚空等无性为性自相本空。而诸有情生死长夜不知不见颠倒放逸。造作诸业受生死苦。我当被戴性相皆空如太虚空功德甲胄。速趣无上正等菩提。为诸有情如应说法。令其解脱生死众苦。得预流果或一来果或不还果或阿罗汉果或独觉菩提。或证无上正等菩提能尽未来利乐一切。是菩萨摩诃萨从初发心已闻此法。其心坚固不动不转。依斯坚固不动转心。恒正修行六到彼岸。已入菩萨正性离生。复正修行六到彼岸。渐次圆满伏诸缠结。由斯得入不退转地。是故恶魔虽设种种退败方便。而不能退菩萨所发大菩提心。若菩萨摩诃萨成就如是诸行状相。知是不退转菩萨摩诃萨。具寿善现即白佛言。是菩萨摩诃萨为不退转故名不退转。为退转故名不退转耶。佛告善现。是菩萨摩诃萨以不退转故名不退转。亦以退转故名不退转。尔时善现复白佛言。是菩萨摩诃萨。云何以不退转故名不退转。云何亦以退转故名不退转耶。佛告善现。是菩萨摩诃萨超过声闻及独觉地。不复退堕彼二地中。由斯故说不退转故名不退转。是菩萨摩诃萨远离声闻及独觉地。于彼二地决定退舍。由斯故说以退转故名不退转。故此菩萨得二种名。非如余位唯名退转。若菩萨摩诃萨成就如是诸行状相。定得无上正等菩提。诸恶魔军不能退败。复次善现。一切不退转菩萨摩诃萨欲入初静虑乃至第四静虑。即随意能入。欲入慈无量乃至舍无量。即随意能入。欲入空无边处定乃至非想非非想处定。即随意能入。欲入四念住乃至八圣道支。即随意能入。欲入初解脱乃至灭想受解脱。即随意能入。欲入初胜处乃至第八胜处。即随意能入。欲入初静虑定乃至灭想受定。即随意能入。欲入初遍处乃至第十遍处。即随意能入。欲入空无相无愿解脱门。即随意能入。欲引发五神通。即随意能引发。善现当知。是菩萨摩诃萨虽入四静虑乃至引发五神通而不受彼果。由此因缘不随静虑无量等至乃至灭定及余功德势力而生。亦不取预流果或一来果或不还果或阿罗汉果或独觉菩提。为欲利乐诸有情故。随欲摄受所应受身。即随所愿皆能摄受。作所作已即便舍之。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨成就无上菩提作意。恒不远离大菩提心。不贵色蕴乃至识蕴。不贵眼处乃至意处。不贵色处乃至法处。不贵眼界乃至意界。不贵色界乃至法界。不贵眼识界乃至意识界。不贵眼触乃至意触。不贵眼触为缘所生诸受乃至意触为缘所生诸受。不贵地界乃至识界。不贵因缘乃至增上缘。不贵一切缘性缘起。不贵诸相。不贵随好。不贵所依。不贵有色无色法。不贵有见无见法。不贵有对无对法。不贵有漏无漏法。不贵有为无为法。不贵世间出世间法。不贵我。不贵有情。乃至不贵知者见者。不贵徒众。不贵眷属不贵禄位。不贵财宝。不贵布施波罗蜜多乃至般若波罗蜜多。不贵内空乃至无性自性空。不贵真如乃至不思议界。不贵苦集灭道圣谛。不贵十善业道。不贵四静虑四无量四无色定。不贵五神通。不贵四念住乃至八圣道支。不贵空无相无愿解脱门。不贵八解脱乃至十遍处。不贵净观地乃至如来地。不贵极喜地乃至法云地。不贵陀罗尼门三摩地门。不贵五眼六神通。不贵如来十力乃至十八佛不共法。不贵大慈大悲大喜大舍。不贵无忘失法恒住舍性。不贵一切智道相智一切相智。不贵预流果乃至独觉菩提。不贵一切菩萨摩诃萨行。不贵诸佛无上正等菩提。不贵严净佛土。不贵成熟有情。不贵多见诸佛。不贵种植善根。所以者何。是菩萨摩诃萨达一切法与虚空等。无性为性自相皆空。不见有法可生贵重。能生所生生时生处由此而生皆不可得。所以者何。是一切法与虚空等性相皆空无生义故。是菩萨摩诃萨成就无上菩提作意。恒不远离大菩提心。身四威仪往来入出。举足下足心无散乱。行住坐卧进止威仪。所作事业皆住正念。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨为欲利乐诸有情故。现处居家方便善巧。虽现摄受五欲乐具。而于其中不生染著。皆为济给诸有情故。谓诸有情须食与食。须饮与饮。须衣与衣。须乘与乘。乃至一切所须之物。皆济给之令其意满。是菩萨摩诃萨自行布施乃至般若波罗蜜多。亦劝他行布施乃至般若波罗蜜多。恒正称扬行布施乃至般若波罗蜜多法。欢喜赞叹行布施乃至般若波罗蜜多者。是菩萨摩诃萨现处居家。以神通力或大愿力。摄受种种珍宝资具。满赡部洲乃至三千大千世界。持以供养佛法僧宝。及施贫乏诸有情类。是菩萨摩诃萨虽现处居家而常修梵行。终不受用诸妙欲境。虽现摄受种种珍财。而于其中不起染著。又于摄受诸欲乐具及珍财时。终不逼迫诸有情类令生忧苦。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨有执金刚药叉神王。常随左右密为守护。恒作是念。此菩萨摩诃萨不久当证无上菩提。愿我常随密为守护。乃至无上正等菩提。执金刚药叉神族常随守护时无暂舍。人非人等不能损害。诸天魔梵及余世间。亦无有能以法破坏所发无上正等觉心。由此因缘是诸菩萨乃至无上正等菩提。身意泰然常无扰恼。是菩萨摩诃萨世间五根常无缺减。所谓眼耳鼻舌身根。出世五根亦无缺减。谓信精进念定慧根。是菩萨摩诃萨身支圆满相好庄严。心诸功德念念增进。乃至无上正等菩提。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨常为上士不为下士。具寿善现即白佛言。是菩萨摩诃萨云何当得常为上士不为下士。佛告善现。是菩萨摩诃萨一切烦恼不复现前。刹那刹那善法增进。乃至无上正等菩提。于一切时心无散乱。是故我说此菩萨摩诃萨常为上士不为下士。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨成就无上菩提作意。恒不远离大菩提心。恒修净命不行咒术医药占卜诸邪命事。不为名利咒诸鬼神令著男女问其凶吉。亦不咒禁男女大小傍生鬼等现希有事。亦不占相寿量长短财位男女诸善恶事。亦不悬记寒热丰俭吉凶好恶惑乱有情。亦不咒禁合和汤药左道疗疾结好贵人。亦不为他通致使命现亲友相徇利求名。尚不染心观视男女戏笑与语。况有余事。亦不恭敬供养鬼神。是故我说常为上士不为下士。所以者何。是菩萨摩诃萨知一切法性相皆空。性相空中不见有相。不见相故远离种种邪命咒术医药占相。唯求无上正等菩提。与诸有情常作饶益。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨于诸世间文章伎艺。虽得善巧而不爱著。所以者何。是菩萨摩诃萨达一切法皆毕竟空。毕竟空中世间所有文章伎艺皆不可得。又诸世间文章伎艺。皆杂秽语邪命所摄。是故菩萨知而不为。善现当知。是菩萨摩诃萨于诸世俗外道书论。虽亦善知而不乐著。所以者何。是菩萨摩诃萨达一切法性相皆空。性相空中一切书论皆不可得。又诸世俗外道书论。所说理事多有增减。于菩萨道非为随顺。皆是戏论杂秽语摄。故诸菩萨知而不乐。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨复有所余诸行状相。知是不退转菩萨摩诃萨吾当为汝分别解说。汝应谛听极善思惟。善现请言。唯然愿说。我等今者专意乐闻。佛告善现。所有不退转菩萨摩诃萨行深般若波罗蜜多。通达诸法皆无所有。恒不远离大菩提心。不乐观察论说诸蕴诸处诸界。所以者何。是菩萨摩诃萨于蕴处界性相空理。已善思惟善通达故。善现当知。是菩萨摩诃萨不乐观察论说众事。所以者何。是菩萨摩诃萨于一切众性相空理。已善思惟善通达故。善现当知。是菩萨摩诃萨不乐观察论说王事。所以者何。是菩萨摩诃萨住本性空不见少法有胜有劣贵贱相故善现当知。是菩萨摩诃萨不乐观察论说贼事。所以者何。是菩萨摩诃萨住自相空。不见少法有得有失与夺相故。善现当知。是菩萨摩诃萨不乐观察论说军事。所以者何。是菩萨摩诃萨住本性空。不见诸法有多有少聚散相故。善现当知。是菩萨摩诃萨不乐观察论说斗战。所以者何。是菩萨摩诃萨善住诸法真如空理。不见少法有强有弱爱恚相故。善现当知。是菩萨摩诃萨不乐观察论说男女。所以者何。是菩萨摩诃萨住诸法空。不见少法有好有丑爱憎相故。善现当知。是菩萨摩诃萨不乐观察论说聚落。所以者何。是菩萨摩诃萨住诸法空。不见少法有增有减合离相故。善现当知。是菩萨摩诃萨不乐观察论说城邑。所以者何。是菩萨摩诃萨住虚空空。不见少法有摄不摄好恶相故。善现当知。是菩萨摩诃萨不乐观察论说国土。所以者何。是菩萨摩诃萨安住实际。不见诸法有属不属此彼相故。善现当知。是菩萨摩诃萨不乐观察论说相好。所以者何。是菩萨摩诃萨安住无相。不见诸法有好有丑差别相故。善现当知。是菩萨摩诃萨不乐观察论说是我是有情乃至是知者是见者。所以者何。是菩萨摩诃萨住毕竟空。都不见我乃至见者若有若无差别相故。善现当知。是菩萨摩诃萨不乐观察论说世间如是等事。但乐观察论说般若波罗蜜多。所以者何。甚深般若波罗蜜多远离众相。能证无上大菩提故。善现当知。是菩萨摩诃萨常不远离一切智智相应作意。修行布施波罗蜜多离悭贪事。修行净戒波罗蜜多离犯戒事。修行安忍波罗蜜多离忿诤事。修行精进波罗蜜多离懈怠事。修行静虑波罗蜜多离散乱事。修行般若波罗蜜多离恶慧事。善现当知。是菩萨摩诃萨虽住一切法空而爱乐正法。不乐非法。虽住不可得空而常称赞三宝功德。善现当知。是菩萨摩诃萨虽行诸法真如法界一味之相。而乐称扬真如法界种种功德。善现当知。是菩萨摩诃萨虽知诸法皆毕竟空。而爱善友不乐恶友。言善友者谓诸如来应正等觉及诸菩萨摩诃萨众。若诸声闻独觉乘等善能教化安立有情。令趣无上正等菩提亦名善友。善现当知。是菩萨摩诃萨常乐亲觐一切如来应正等觉听闻正法。若闻如来应正等觉。在余世界现说正法。即以愿力往生彼界。供养恭敬尊重赞叹听受正法。善现当知。是菩萨摩诃萨若昼若夜。恒不远离念佛作意。亦不远离闻法作意。由此因缘随诸国土有佛世尊现说正法。即乘愿力往彼受生。或乘神通往彼听法。由是因缘此诸菩萨生生之处。常不离佛恒闻正法无间无断。善现当知。是菩萨摩诃萨恒为利乐诸有情故。虽能现起静虑无色诸甚深定。而巧方便起欲界心。教诸有情十善业道。亦随愿力现生欲界有佛国土。供养恭敬尊重赞叹诸佛世尊。听闻正法修诸胜行。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨常行布施波罗蜜多乃至般若波罗蜜多。常行内空乃至无性自性空。常行真如乃至不思议界。常行苦集灭道圣谛。常行四念住乃至八圣道支。常行四静虑四无量四无色定。常行空无相无愿解脱门。常行八解脱乃至十遍处。常行殊胜诸菩萨地。常行一切陀罗尼门三摩地门。常行五眼六神通。常行如来十力乃至十八佛不共法。常行大慈大悲大喜大舍。常行无忘失法恒住舍性。常行一切智道相智一切相智。常行一切菩萨摩诃萨行。常求诸佛无上正等菩提。善现当知。是菩萨摩诃萨恒于自地不起疑惑。不作是念我是不退转我非不退转。所以者何。是菩萨摩诃萨不见少法可于无上正等菩提。说有退转说无退转。善现当知。是菩萨摩诃萨于自地法无惑无疑。所以者何。是菩萨摩诃萨于自地法已善了知善通达故。善现当知。如预流者住预流果。于自果法无惑无疑。一来不还阿罗汉独觉及诸如来应正等觉。各住自果于自果法无惑无疑。是菩萨摩诃萨亦复如是。于自所住不退转地所摄诸法。现知现见无惑无疑。善现当知。是菩萨摩诃萨住此地中。成熟有情严净佛土修诸功德。有魔事起即能觉知。不随魔事势力而转。善能摧灭种种魔事。令不障碍所修功德。善现当知。如有造作无间业者。彼无间心恒常随逐。乃至命终亦不能舍。所以者何。彼能等起无间业缠。增上势力恒常随转。乃至命尽亦不能伏。设有余心不能遮碍。此菩萨摩诃萨亦复如是。安住自地其心不动无所分别。世间天人阿素洛等皆不能转。所以者何。是菩萨摩诃萨其心坚固。超诸世间天人魔梵阿素洛等。已入菩萨正性离生。住不退地。已得菩萨殊胜神通。成熟有情严净佛土。从一佛国趣一佛国。供养恭敬尊重赞叹诸佛世尊及佛弟子听闻正法。于诸佛所种诸善根。请问菩萨所学法义。善现当知。是菩萨摩诃萨安住自地。有魔事起即能觉知。终不随顺魔事而转。方便善巧集诸魔事。置实际中方便除灭。于自地法无惑无疑。所以者何。是菩萨摩诃萨知一切法皆入实际。通达实际非一非多。于实际中无所分别。以于实际无惑无疑。于自地法亦无犹豫。善现当知。是菩萨摩诃萨设转受生。亦于实际无复退转。终不发起趣向声闻独觉地意。所以者何。是菩萨摩诃萨知一切法自相皆空。于此空中不见有法若生若灭若染若净。善现当知。是菩萨摩诃萨乃至转身亦不疑惑。当得无上正等菩提为不当得。所以者何。是菩萨摩诃萨通达诸法自相皆空。即是无上正等菩提。善现当知。是菩萨摩诃萨安住自地不随他缘。于自地法无能坏者。所以者何。是菩萨摩诃萨成就无动无退转智。一切恶缘不能倾动。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨设有恶魔作佛形像。来到其所作如是言。汝今应求阿罗汉果。永尽诸漏证般涅槃。汝未堪受大菩提记。亦未证得无生法忍。汝今未有不退转地诸行状相。如来不应授汝无上大菩提记。要有具足不退转地诸行状相。乃可蒙佛授与无上大菩提记。是菩萨摩诃萨闻彼语已心无变动。不退不没无惊无怖。是菩萨摩诃萨应自证知。我于过去诸如来所。必已受得大菩提记所以者何。菩萨成就如是胜法。定蒙诸佛授菩提记。我已成就如是胜法。云何世尊不授我记。故我过去于如来所。定已受得大菩提记。若菩萨摩诃萨成就如是诸行状相。知是不退转菩萨摩诃萨

复次善现。一切不退转菩萨摩诃萨。设有恶魔或魔使者。作佛形像来授菩萨声闻地记。或授菩萨独觉地记。告菩萨言。咄善男子。何用无上正等菩提。生死轮回久受大苦。宜自速证无余涅槃。永离生死毕竟安乐。是菩萨摩诃萨闻彼语已。作是念言。此定恶魔或魔使者。诈现佛像扰乱我心。授我声闻独觉地记。令退无上正等菩提。所以者何。定无诸佛教诸菩萨。趣向声闻或独觉地。弃舍无上正等菩提。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。设有恶魔或魔使者。诈现佛像告菩萨言。汝所受持大乘经典。非佛所说亦非如来弟子所说。是诸恶魔或诸外道。为诳惑汝作如是说。汝今不应受持读诵。是菩萨摩诃萨闻彼语已。作是念言。此定恶魔或魔眷属。令我厌舍无上菩提。故说大乘甚深经典非佛所说亦非如来弟子所说。所以者何。离此经典能得无上正等菩提。必无是处。善现当知。是菩萨摩诃萨定已安住不退转地。过去诸佛久已授彼大菩提记。所以者何。是菩萨摩诃萨具足成就不退转地诸行状相。若诸菩萨成就如是诸行状相。当知已受大菩提记。必已安住不退转地。故能觉知恶魔事业。若菩萨摩诃萨。成就如是诸行状相。知是不退转菩萨摩诃萨。复次善现。一切不退转菩萨摩诃萨。行深般若波罗蜜多时。摄护正法不惜身命。况余珍财朋友眷属。是菩萨摩诃萨恒作是念。我宁弃舍亲友珍财及自身命。终不弃舍诸佛正法。所以者何。亲友珍财及自身命。生生常有甚为易得。诸佛正法百千俱胝那庾多劫乃得一遇。遇已长夜获大利乐故。我定应精勤摄护不顾身命亲友珍财。善现当知。是菩萨摩诃萨摄护法时应作是念。我今不为摄护一佛二佛三佛乃至百千诸佛正法。普为摄护十方三世诸佛正法令不亏损。具寿善现便白佛言。何等名为诸佛正法。是菩萨摩诃萨云何摄护。不惜珍财亲友身命。佛告善现。一切如来应正等觉。为诸菩萨说诸法空。如是名为诸佛正法。有愚痴类诽谤毁訾。言此非法非毗奈耶。非天人师所说圣教。修学此法不得无上正等菩提。不证涅槃永寂安乐。是菩萨摩诃萨摄护此法。不惜珍财亲友身命。常作是念。如来所说一切法空。是诸有情真归依处。菩萨修学疾证无上正等菩提。拔诸有情生老病死。令得毕竟常乐涅槃。故我今应不惜身命珍财亲友摄护此法。又作是念。我亦堕在未来佛数。佛已授我大菩提记。由此因缘。诸佛正法即是我法。我应摄护不惜身命珍财亲友。我未来世得作佛时。亦为有情宣说如是诸法空故。善现当知。是菩萨摩诃萨见斯义利。摄护如来所说正法。不惜身命亲友珍财。乃至菩提常无懈惓。若菩萨摩诃萨成就如是诸行状相。知是不退转菩萨摩诃萨。复次善现。一切不退转菩萨摩诃萨。闻诸如来应正等觉所说正法无惑无疑。闻已受持能不忘失。乃至无上正等菩提。所以者何。是菩萨摩诃萨已得善巧陀罗尼故。具寿善现便白佛言。是菩萨摩诃萨已得何等陀罗尼故。闻诸如来应正等觉所说正法无惑无疑。闻已受持常不忘失。佛告善现。是菩萨摩诃萨已得闻持陀罗尼等方便善巧。闻诸如来应正等觉所说正法无惑无疑。闻已受持能不忘失。乃至无上正等菩提。常如现前闻佛所说。尔时善现复白佛言。是菩萨摩诃萨但闻如来应正等觉所说正法无惑无疑闻已受持常不忘失。为闻菩萨独觉声闻天龙药叉人非人等所说正法。亦能于彼无惑无疑。闻已受持常不忘失。佛告善现。是菩萨摩诃萨普闻一切有情言音文字义理。皆能通达无惑无疑。穷未来际常不忘失。所以者何。是菩萨摩诃萨已得闻持陀罗尼等方便善巧。任持所说令不失故。若菩萨摩诃萨成就如是诸行状相。知是不退转菩萨摩诃萨

　　第三分空相品第二十一之一

尔时具寿善现复白佛言。世尊。如是不退转菩萨摩诃萨。成就广大无量无边不可思议希有功德。佛告善现。如是如是。如汝所说。所以者何。是菩萨摩诃萨已得殊胜无量无边不共声闻及独觉智。住此智中引发殊胜四无碍解。由此殊胜四无碍解。世间天人阿素洛等。无能问难令此菩萨智慧辩才至穷尽者。具寿善现复白佛言。世尊。能如殑伽沙劫。宣说不退转菩萨摩诃萨诸行状相。由佛所说诸行状相。显示不退转菩萨摩诃萨。成就无量殊胜功德。唯愿如来应正等觉。复为宣说甚深义处。令诸菩萨安住其中。能行布施波罗蜜多乃至般若波罗蜜多令速圆满能行内空乃至无性自性空令速圆满。能行真如乃至不思议界令速圆满。能行苦集灭道圣谛令速圆满。能行四念住乃至八圣道支令速圆满。能行四静虑四无量四无色定令速圆满。能行八解脱乃至十遍处令速圆满。能行空无相无愿解脱门令速圆满。能行菩萨摩诃萨地令速圆满。能行一切陀罗尼门三摩地门令速圆满。能行五眼六神通令速圆满。能行如来十力乃至十八佛不共法令速圆满。能行大慈大悲大喜大舍令速圆满。能行三十二相八十随好令速圆满。能行无忘失法恒住舍性令速圆满。能行一切智道相智一切相智令速圆满。佛告善现。善哉善哉。汝今乃能为诸菩萨摩诃萨众。请问如来应正等觉甚深义处。令诸菩萨安住其中。行诸功德令速圆满。善现当知。甚深义处。谓空无相无愿无作无生无灭离染涅槃真如法界法性实际。如是等名甚深义处。善现当知。如是所说甚深义处种种增语。皆显涅槃为甚深义。具寿善现复白佛言。为但涅槃名甚深义。为诸余法亦名甚深。佛告善现。余一切法亦名甚深。所谓色蕴乃至识蕴亦名甚深。眼处乃至意处亦名甚深。色处乃至法处亦名甚深。眼界乃至意界亦名甚深。色界乃至法界亦名甚深。眼识界乃至意识界亦名甚深。眼触乃至意触亦名甚深。眼触为缘所生诸受乃至意触为缘所生诸受亦名甚深。地界乃至识界亦名甚深。因缘乃至增上缘亦名甚深。无明乃至老死亦名甚深。布施波罗蜜多乃至般若波罗蜜多亦名甚深。内空乃至无性自性空亦名甚深。真如乃至不思议界亦名甚深。苦集灭道圣谛亦名甚深。四念住乃至八圣道支亦名甚深。四静虑四无量四无色定亦名甚深。八解脱乃至十遍处亦名甚深。空无相无愿解脱门亦名甚深。净观地乃至如来地亦名甚深。极喜地乃至法云地亦名甚深。陀罗尼门三摩地门亦名甚深。五眼六神通亦名甚深。如来十力乃至十八佛不共法亦名甚深。大慈大悲大喜大舍亦名甚深。三十二相八十随好亦名甚深。无忘失法恒住舍性。亦名甚深。一切智道相智一切相智亦名甚深。预流果乃至独觉菩提亦名甚深。一切菩萨摩诃萨行诸佛无上正等菩提亦名甚深。尔时善现复白佛言。云何色蕴亦名甚深。云何受想行识蕴亦名甚深。广说乃至云何一切菩萨摩诃萨行亦名甚深。云何诸佛无上正等菩提亦名甚深。佛告善现。色蕴真如甚深故色蕴亦名甚深。受想行识蕴真如甚深故受想行识蕴亦名甚深。广说乃至一切菩萨摩诃萨行真如甚深故一切菩萨摩诃萨行亦名甚深。诸佛无上正等菩提真如甚深故诸佛无上正等菩提亦名甚深。具寿善现复白佛言。云何色蕴真如甚深。云何受想行识蕴真如甚深。广说乃至云何一切菩萨摩诃萨行真如甚深。云何诸佛无上正等菩提真如甚深。佛告善现。色蕴真如非即色蕴非离色蕴是故甚深。受想行识蕴真如非即受想行识蕴非离受想行识蕴是故甚深。广说乃至一切菩萨摩诃萨行真如非即一切菩萨摩诃萨行非离一切菩萨摩诃萨行是故甚深。诸佛无上正等菩提真如非即诸佛无上正等菩提非离诸佛无上正等菩提是故甚深。尔时善现复白佛言。世尊。甚奇微妙方便。为不退转地菩萨摩诃萨。遮遣色蕴显示涅槃。遮遣受想行识蕴显示涅槃。广说乃至遮遣一切菩萨摩诃萨行显示涅槃。遮遣诸佛无上正等菩提显示涅槃。世尊甚奇微妙方便。为不退转地菩萨摩诃萨。遮遣一切若世间法若出世间法。若共法若不共法。若有漏法若无漏法。若有诤法若无诤法。若有罪法若无罪法。若有为法若无为法显示涅槃。佛告善现如是如是。如汝所说。世尊甚奇微妙方便。为不退转地菩萨摩诃萨。遮遣色蕴显示涅槃。遮遣受想行识蕴显示涅槃。广说乃至遮遣一切菩萨摩诃萨行显示涅槃。遮遣诸佛无上正等菩提显示涅槃。世尊甚奇微妙方便。为不退转地菩萨摩诃萨。遮遣一切若世间法若出世间法。若共法若不共法。若有漏法若无漏法。若有诤法若无诤法。若有罪法若无罪法。若有为法若无为法显示涅槃。复次善现。诸菩萨摩诃萨。应于如是甚深义处。依深般若波罗蜜多相应理趣。审谛思惟筹量观察。应作是念。我今应如甚深般若波罗蜜多所教而住。我今应如甚深般若波罗蜜多所说而学。善现当知。若菩萨摩诃萨能于如是甚深义处。依深般若波罗蜜多相应理趣。审谛思惟筹量观察。如深般若波罗蜜多所教而住。如深般若波罗蜜多所说而学。是菩萨摩诃萨。由能如是精勤修学。依深般若波罗蜜多起一念心。尚能摄受无量无数无边善根。超无量劫生死流转。速证无上正等菩提。况能无间常修般若波罗蜜多。恒住菩提相应作意。如耽欲人与端正女。更相爱染共为期契。彼女限碍不获赴期。此人欲心炽盛流注。善现。于意云何。其人欲心于何处转。世尊。此人欲心于女处转。谓作是念彼何当来共会于此欢娱戏乐。善现。于意云何。其人昼夜几欲念生。世尊。此人昼夜欲念甚多。佛告善现若菩萨摩诃萨依深般若波罗蜜多。起一念心如深般若波罗蜜多所说而学。所超生死流转劫数。与耽欲人经一昼夜所起欲念其数量等。善现当知。是菩萨摩诃萨随依般若波罗蜜多甚深义趣。思惟修学随能解脱。能碍无上正等菩提所有过失。是故菩萨依深般若波罗蜜多精勤修学。速证无上正等菩提。善现当知。若菩萨摩诃萨如深般若波罗蜜多所说而住。经一昼夜所获功德。若此功德有形碍者。殑伽沙等三千大千诸佛世界不能容受。假使充满如殑伽沙三千大千佛之世界诸余功德。比此功德百分不及一。千分不及一。乃至邬波尼杀昙分亦不及一


大般若波罗蜜多经卷第五百一十五
大般若波罗蜜多经卷第五百一十六

　　　　三藏法师玄奘奉　诏译


　　第三分空相品第二十一之二

复次善现。若菩萨摩诃萨离深般若波罗蜜多。设经殑伽沙等大劫布施三宝。所谓佛宝法宝僧宝。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多。经一昼夜如说而学。所获功德甚多于彼无量无边。何以故。甚深般若波罗蜜多。是诸菩萨摩诃萨乘。诸菩萨摩诃萨乘此乘故。速到无上正等菩提。转妙法轮度有情众。复次善现。若菩萨摩诃萨离深般若波罗蜜多。设经殑伽沙等大劫。供养预流一来不还应供独觉菩萨如来。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多。经一昼夜如说而学。所获功德甚多于彼无量无边。何以故。诸菩萨摩诃萨行深般若波罗蜜多。超诸声闻独觉等地。速入菩萨正性离生。复渐修行诸菩萨行。疾证无上正等菩提。转妙法轮度有情众。复次善现。若菩萨摩诃萨离深般若波罗蜜多。设经殑伽沙等大劫。精勤修学布施净戒安忍精进静虑般若。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多所说而住。经一昼夜精勤修学布施净戒安忍精进静虑般若。所获功德甚多于彼无量无边。何以故。甚深般若波罗蜜多是诸菩萨摩诃萨母。所以者何。甚深般若波罗蜜多。能生菩萨摩诃萨众。一切菩萨摩诃萨众。依深般若波罗蜜多。速能圆满一切佛法。复次善现。若菩萨摩诃萨离深般若波罗蜜多。设经殑伽沙等大劫。以法布施一切有情。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多所说而住。经一昼夜以法布施一切有情。所获功德甚多于彼无量无边。何以故。若菩萨摩诃萨。离深般若波罗蜜多则为远离一切智智。若菩萨摩诃萨不离深般若波罗蜜多则为不远离一切智智。是故善现。若菩萨摩诃萨欲得无上正等菩提。常应不离甚深般若波罗蜜多。复次善现。若菩萨摩诃萨离深般若波罗蜜多。设经殑伽沙等大劫。修行布施乃至般若波罗蜜多。安住内空乃至无性自性空。安住真如乃至不思议界。安住苦集灭道圣谛。修行四念住乃至八圣道支。修行四静虑四无量四无色定。修行空无相无愿解脱门。修行八解脱乃至十遍处。修行极喜地乃至法云地。修行一切陀罗尼门三摩地门。修行五眼六神通。修行如来十力乃至十八佛不共法。修行大慈大悲大喜大舍。修行无忘失法恒住舍性。修行一切智道相智一切相智。修行诸余无边佛法。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨。依深般若波罗蜜多所说而住。经一昼夜修行布施乃至般若波罗蜜多。广说乃至一切相智。所获功德甚多于彼无量无边。何以故。若菩萨摩诃萨不离深般若波罗蜜多。于一切智智有退转者。无有是处。若菩萨摩诃萨离深般若波罗蜜多。于一切智智有退转者。斯有是处。是故善现。若菩萨摩诃萨欲得无上正等菩提。常应不离甚深般若波罗蜜多。复次善现。若菩萨摩诃萨离深般若波罗蜜多。设经殑伽沙等大劫。修行种种财施法施。住空闲处系念思惟先所修行种种福业。与诸有情平等共有回向无上正等菩提。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多所说而住。经一昼夜修行种种财施法施。住空闲处系念思惟先所修行种种福业。与诸有情平等共有回向无上正等菩提。所获功德甚多于彼无量无边。何以故。依深般若波罗蜜多所起回向。当知是为无上回向。离深般若波罗蜜多所起回向。当知是为有上回向。是故善现。若菩萨摩诃萨欲得无上正等菩提。常应不离甚深般若波罗蜜多。以所修行种种福业。与诸有情平等共有回向无上正等菩提。复次善现。若菩萨摩诃萨离深般若波罗蜜多。设经殑伽沙等大劫。普缘过去未来现在一切如来应正等觉及诸弟子功德善根。和合称量现前随喜。与诸有情平等共有回向无上正等菩提。于意云何。是菩萨摩诃萨由此因缘获福多不。善现答言。甚多世尊。甚多善逝。其福无量无数无边不可思议不可称计。佛告善现。如是如是。若菩萨摩诃萨依深般若波罗蜜多所说而住。经一昼夜普缘过去未来现在一切如来应正等觉及诸弟子功德善根。和合称量现前随喜。与诸有情平等共有回向无上正等菩提。所获功德甚多于彼无量无边。何以故。一切随喜回向功德善根。皆以甚深般若波罗蜜多而为上首。是故善现。若菩萨摩诃萨欲得无上正等菩提。常应不离甚深般若波罗蜜多。于诸善根随喜回向所求无上正等菩提。尔时善现便白佛言。如佛所说。诸行皆是分别所作。从妄想生都非实有。以何因缘。此诸菩萨摩诃萨等获福无量无数无边。世尊。分别所作种种福业。应不能起世间正见。不能趣入正性离生。亦应不能得预流果乃至无上正等菩提。佛告善现。如是如是。如汝所说。然诸菩萨摩诃萨众行深般若波罗蜜多。知一切种分别所作。空无所有虚妄不实。所以者何。诸菩萨摩诃萨善学内空乃至无性自性空。安住如是种种空已。如如观察分别所作。空无所有虚妄不实。如是如是能不远离甚深般若波罗蜜多。如如不离甚深般若波罗蜜多。如是如是获福无量无数无边。由此因缘能起正见。亦能趣入正性离生。乃至能得所求无上正等菩提。具寿善现复白佛言。所说无量无数无边有何差别。佛告善现。言无量者量不可得。不可量在过去未来现在法中故名无量。言无数者数不可得。不可数在一切有为无为界中故名无数。言无边者边不可得。不可测度彼法边际故名无边。具寿善现复白佛言。颇有因缘色亦无量无数无边。受想行识亦无量无数无边不。佛告善现。有因缘故色亦无量无数无边。受想行识亦无量无数无边。具寿善现复白佛言。何因缘故色亦无量无数无边。受想行识亦无量无数无边。佛告善现。色性空故说为无量无数无边。受想行识性空故说为无量无数无边。具寿善现复白佛言。为但色性空受想行识性空。为一切法皆性空耶。佛告善现。我先岂不说一切法皆空。善现答言。佛虽常说诸法皆空。而诸有情不知见觉。故我今者复作是问。世尊。诸法性空即是无尽。亦是无量。亦是无数。亦是无边。世尊。诸法空中尽不可得。量不可得。数不可得。边不可得。由此因缘。无尽无量无数无边。若义若文俱无差别。佛告善现。如是如是。如汝所说。无尽无量无数无边。若义若文俱无差别。皆共显了诸法空故。善现当知。诸法空理皆不可说。如来方便。说为无尽。或说无量。或说无数。或说无边。或说为空。或说无相。或说无愿。或说无作。或说无为。或说无生。或说无灭。或说离染。或说永灭。或说涅槃。或说真如。或说实际。诸如是等实义无异。皆是如来方便演说。具寿善现便白佛言。世尊。甚奇方便善巧。诸法实性不可宣说。而为有情方便显示。如我解佛所说义者。诸法实性皆不可说。佛告善现。如是如是。诸法实性皆不可说。所以者何。一切法性皆毕竟空。无能宣说毕竟空者。尔时善现复白佛言。不可说义有增减不。佛告善现。不可说义无增无减。具寿善现复白佛言。若不可说义无增无减者。则应布施乃至般若波罗蜜多亦无增减。则应四念住乃至八圣道支亦无增减。则应四静虑四无量四无色定亦无增减。则应空无相无愿解脱门亦无增减。则应八解脱乃至十遍处亦无增减。则应极喜地乃至法云地亦无增减。则应一切陀罗尼门三摩地门亦无增减。则应五眼六神通亦无增减。则应如来十力乃至十八佛不共法亦无增减。则应大慈大悲大喜大舍亦无增减。则应无忘失法恒住舍性亦无增减。则应一切智道相智一切相智亦无增减。世尊。若布施波罗蜜多广说乃至一切相智亦无增减。则应布施波罗蜜多广说乃至一切相智皆无所有。若布施波罗蜜多广说乃至一切相智皆无所有。云何菩萨摩诃萨修行布施波罗蜜多广说乃至一切相智。证得无上正等菩提。佛告善现。如是如是。不可说义无增无减。布施波罗蜜多广说乃至一切相智亦无增减。不可说义无所有。布施波罗蜜多广说乃至一切相智亦无所有。然诸菩萨摩诃萨行深般若波罗蜜多时。安住般若波罗蜜多方便善巧。不作是念。我于般若乃至布施波罗蜜多若增若减。但作是念。唯有名想。谓为般若乃至布施波罗蜜多。是菩萨摩诃萨修行布施乃至般若波罗蜜多时。持此布施乃至般若波罗蜜多俱行作意。并依此起心及善根。与诸有情平等共有回向无上正等菩提。如佛无上正等菩提微妙甚深而起回向。由此回向巧方便力。证得无上正等菩提。尔时善现即白佛言。何谓无上正等菩提。佛告善现。诸法真如是谓无上正等菩提。具寿善现复白佛言。何谓诸法真如而说为无上正等菩提。佛告善现。色蕴乃至识蕴真如是谓无上正等菩提。眼处乃至意处真如是谓无上正等菩提。色处乃至法处真如是谓无上正等菩提。眼界乃至意界真如是谓无上正等菩提。色界乃至法界真如是谓无上正等菩提。眼识界乃至意识界真如是谓无上正等菩提。眼触乃至意触真如是谓无上正等菩提。眼触为缘所生诸受乃至意触为缘所生诸受真如是谓无上正等菩提。地界乃至识界真如是谓无上正等菩提。因缘乃至增上缘真如是谓无上正等菩提。无明乃至老死真如是谓无上正等菩提。布施波罗蜜多乃至般若波罗蜜多真如是谓无上正等菩提。内空乃至无性自性空真如是谓无上正等菩提。苦集灭道圣谛真如是谓无上正等菩提四念住乃至八圣道支真如是谓无上正等菩提。四静虑四无量四无色定真如是谓无上正等菩提。空无相无愿解脱门真如是谓无上正等菩提。八解脱乃至十遍处真如是谓无上正等菩提。净观地乃至如来地真如是谓无上正等菩提。极喜地乃至法云地真如是谓无上正等菩提。陀罗尼门三摩地门真如是谓无上正等菩提。五眼六神通真如是谓无上正等菩提。如来十力乃至十八佛不共法真如是谓无上正等菩提。大慈大悲大喜大舍真如是谓无上正等菩提。三十二相八十随好真如是谓无上正等菩提。无忘失法恒住舍性真如是谓无上正等菩提。预流果乃至独觉菩提真如是谓无上正等菩提。一切智道相智一切相智真如是谓无上正等菩提。生死涅槃真如是谓无上正等菩提。善现当知。诸法真如无增减故诸佛无上正等菩提亦无增减。善现当知。诸菩萨摩诃萨常不远离甚深般若波罗蜜多。恒乐安住诸法真如。都不见法有增有减。由此因缘。不可说义无增无减。布施波罗蜜多广说乃至一切相智亦无增减。不可说义无所有。布施波罗蜜多广说乃至一切相智亦无所有。如是善现。诸菩萨摩诃萨依止无增减无所有为方便。行深般若波罗蜜多。由此为门集诸功德至圆满位。便证无上正等菩提。具寿善现复白佛言。是菩萨摩诃萨为初心起能证无上正等菩提。为后心起能证无上正等菩提。世尊。是菩萨摩诃萨若初心起能证无上正等菩提。初心起时后心未起无和合义若后心起能证无上正等菩提。后心起时前心已灭。无和合义。如是前后心心所法。进退推征无和合义。如何可得积集善根。若诸善根不可积集。云何菩萨善根圆满证得无上正等菩提。佛告善现。吾当为汝略说譬喻。令汝于义易得解了。诸有智者于所说义闻其譬喻便得悟解。善现。于意云何。如然灯时为初焰能燋炷。为后焰能燋炷。善现答言。如我意解。非初焰能燋炷。亦不离初焰。非后焰能燋炷。亦不离后焰。佛告善现。于意云何。炷为燋不。善现答言。世间现见其炷实燋。佛告善现。诸菩萨摩诃萨行深般若波罗蜜多。证得无上正等菩提亦复如是。非初心起能证无上正等菩提。亦不离初心。非后心起能证无上正等菩提。亦不离后心。而诸菩萨摩诃萨行深般若波罗蜜多。令诸善根生长圆满证得无上正等菩提。复次善现。诸菩萨摩诃萨从初发心。行深般若波罗蜜多。至最后心十地圆满。便证无上正等菩提。尔时善现便白佛言。诸菩萨摩诃萨修学何等十地圆满。便证无上正等菩提。佛告善现。诸菩萨摩诃萨修极喜地乃至法云地令其圆满。便证无上正等菩提。亦学净观地乃至如来地令其圆满。便证无上正等菩提。善现当知。诸菩萨摩诃萨精勤修学如是十地至圆满位。得菩提时。非初心起能证无上正等菩提。亦不离初心。非后心起能证无上正等菩提。亦不离后心。而诸菩萨摩诃萨精勤修学如是十地至圆满位便证无上正等菩提。具寿善现即白佛言。如来所说缘起理趣。最为微妙极为甚深。谓诸菩萨摩诃萨行深般若波罗蜜多。以无所得而为方便修学十地。得菩提时。非初心起能证无上正等菩提。亦不离初心。非后心起能证无上正等菩提。亦不离后心。而诸菩萨摩诃萨从初发心。行深般若波罗蜜多。至最后心十地圆满。便证无上正等菩提。佛告善现。于意云何。若心灭已更可生不。善现答言。不也世尊。是心已灭不可更生。佛告善现。于意云何。若心已生有灭法不。善现答言。如是世尊。若心已生定有灭法。佛告善现。于意云何。有灭法心非当灭不。善现答言。不也世尊。有灭法心决定当灭。佛告善现。于意云何。心住为如心真如不。善现答言。如是世尊。如心真如心住亦尔。佛告善现。于意云何。若心住如真如是心为如。真如实际性常住不。善现答言。不也世尊。是心非如真如实际其性常住。佛告善现。于意云何。诸法真如极甚深不。善现答言。如是世尊。诸法真如极为甚深。佛告善现。于意云何。即真如是心不。善现答言。不也世尊。佛告善现。于意云何。离真如有心不。善现答言。不也世尊。佛告善现。于意云何。即心是真如不。善现答言。不也世尊。佛告善现。于意云何。离心有真如不。善现答言。不也世尊。佛告善现。于意云何。真如为能见真如不。善现答言。不也世尊。佛告善现。于意云何。若菩萨摩诃萨能如是行。是行深般若波罗蜜多不。善现答言。如是世尊。若菩萨摩诃萨能如是行。是行深般若波罗蜜多。佛告善现。于意云何。若菩萨摩诃萨。能如是行为行何处。善现答言。若菩萨摩诃萨能如是行都无行处。所以者何。若菩萨摩诃萨行深般若波罗蜜多住真如中。无心现行。无现行处。何以故。若菩萨摩诃萨行深般若波罗蜜多住真如中。都无现行现行时处现行者故。佛告善现。于意云何。若菩萨摩诃萨行深般若波罗蜜多时为何所行。善现答言。若菩萨摩诃萨行深般若波罗蜜多时行胜义谛。此中二种现行无故。佛告善现。于意云何。若菩萨摩诃萨行深般若波罗蜜多时。虽不取相而行相不。善现答言。不也世尊。佛告善现。于意云何。是菩萨摩诃萨行深般若波罗蜜多时。行胜义谛中为破相不。善现答言。不也世尊。佛告善现。于意云何。是菩萨摩诃萨行深般若波罗蜜多时。行胜义谛中破相想不。善现答言。不也世尊。佛告善现。是菩萨摩诃萨行深般若波罗蜜多时。云何不破相。亦不破相想。善现答言。是菩萨摩诃萨行深般若波罗蜜多时。不作是念。我当破相及破相想。亦不作是念。我当破无相及破无相想。所以者何。于一切种无分别故。复次世尊。是菩萨摩诃萨行深般若波罗蜜多。虽能如是离诸分别。而未圆满如来十力四无所畏四无碍解大慈大悲大喜大舍及十八佛不共法等无量无边胜功德故。未得无上正等菩提。复次世尊。是菩萨摩诃萨成就最胜方便善巧。由此最胜方便善巧。于一切法不取不破。何以故。是菩萨摩诃萨了一切法自相空故。复次世尊。是菩萨摩诃萨住一切法自相空中。为欲成熟诸有情故入三等持。用三等持方便成熟诸有情类。佛告善现。如是如是。如汝所说。尔时善现即白佛言。是菩萨摩诃萨云何入此三种等持。方便成熟诸有情类。佛告善现。是菩萨摩诃萨住空等持见诸有情虚妄分别我我所者。以方便力教令安住空三摩地。是菩萨摩诃萨住无相等持。见诸有情虚妄分别诸法相者。以方便力教令安住无相三摩地。是菩萨摩诃萨住无愿等持。见诸有情虚妄分别多愿乐者。以方便力教令安住无愿三摩地。善现。是菩萨摩诃萨行深般若波罗蜜多。如是善巧入三等持。方便成熟诸有情类。令所随宜获大饶益

尔时舍利子问具寿善现言。若菩萨摩诃萨梦中入此三种等持。于深般若波罗蜜多有增益不。善现答言。若菩萨摩诃萨觉时入此三种等持。于深般若波罗蜜多有增益者彼梦中入亦有增益。所以者何。觉与梦中无差别故。舍利子。若菩萨摩诃萨觉时修行甚深般若波罗蜜多。既名修习甚深般若波罗蜜多。是菩萨摩诃萨梦中修行甚深般若波罗蜜多。亦名修习甚深般若波罗蜜多。三种等持于深般若波罗蜜多能为增益。亦应如是。时舍利子问善现言。诸菩萨摩诃萨梦中造业。为有增益或损减不。佛说诸法虚妄不实如梦所造。云何彼业能有增益或复损减。所以者何。非于梦中所造诸业能有增益或能损减。要至觉时忆想分别梦中所造。乃有增益或有损减。善现答言。诸有觉时断他命已。后于梦中忆想分别深自庆快。或复有人梦断他命。谓在觉时生大欢喜。如是二业。于意云何。时舍利子问善现言。无所缘事若思若业俱不得生。要有所缘思业方起。梦中思业缘何而生。善现答言。如是如是若梦若觉。无所缘事思业不生。要有所缘思业方起。何以故。舍利子。要于见闻觉知法中有觉慧转。由斯起染或复起净。若无见闻觉知诸法。无觉慧转亦无染净。由此故知。若梦若觉有所缘事思业乃生。无所缘事思业不起。时舍利子问善现言。佛说思业皆离自性。如何可言若思若业有所缘起无便不生。善现答言。虽诸思业及所缘事自性皆空。而由自心取相分别。故说思业有所缘生。若无所缘思业不起。时舍利子谓善现言。若菩萨摩诃萨梦中修行布施净戒安忍精进静虑般若。持此善根与诸有情平等共有回向无上正等菩提。是菩萨摩诃萨为实回向大菩提不。善现报言。慈氏菩萨久已受得无上菩提不退转记。一生所系定当作佛。善能酬答一切难问。现在此会宜请问之。补处慈尊定当为答。时舍利子如善现言。恭敬请问慈氏菩萨。时慈氏菩萨诘舍利子言。谓何等名慈氏能答。为色蕴耶。为受想行识蕴耶。为色蕴空耶。为受想行识蕴空耶。为色蕴真如耶。为受想行识蕴真如耶。且色蕴不能答。受想行识蕴亦不能答。色蕴空不能答。受想行识蕴空亦不能答。色蕴真如不能答。受想行识蕴真如亦不能答。所以者何。我都不见有法能答。有法所答。答处答时。及由此答。亦皆不见。我都不见有法能记。有法所记。记处记时。及由此记亦皆不见。何以故。舍利子。以一切法本性皆空。都无所有无二无别。毕竟推征不可得故。尔时舍利子复问慈氏菩萨摩诃萨言。仁者所说法为如所证不。慈氏菩萨摩诃萨言。我所说法非如所证。所以者何。我所证法不可说故。尔时具寿善现白舍利子言。慈氏菩萨觉慧深广。修一切种布施净戒安忍精进静虑般若波罗蜜多久已成满。用无所得而为方便。于所问难能如是答。尔时佛告舍利子言。于意云何。汝由是法成阿罗汉。为见此法是可说不。舍利子言。不也世尊。佛告舍利子。诸菩萨摩诃萨行深般若波罗蜜多。所证法性亦复如是不可宣说。舍利子。是菩萨摩诃萨不作是念。我由此法于佛无上正等菩提。已得受记。今得受记。当得受记。不作是念。我由此法当证无上正等菩提。舍利子。是菩萨摩诃萨行深般若波罗蜜多不生疑惑。我于无上正等菩提。为得不得。但作是念。我于无上正等菩提决定当得。舍利子。是菩萨摩诃萨行深般若波罗蜜多。闻甚深法不惊不恐。不怖不畏。不沈不没。于得无上正等菩提亦无怖畏。决定自知我当证得所求无上正等菩提。转妙法轮度有情众

尔时佛告具寿善现。有菩萨摩诃萨修行布施波罗蜜多。见诸有情饥渴所逼。衣服弊坏卧具乏少。所欲资财皆不如意。见此事已作是思惟。我当云何济拔如是诸有情类。令离悭贪资缘无乏。既思惟已作是愿言。我当精勤无所顾恋。修行布施波罗蜜多。成熟有情严净佛土。令速圆满疾证无上正等菩提。我佛土中得无如是资具乏少诸有情类一切皆如六欲天众受用种种上妙乐具。而于其中无所染著。善现当知。是菩萨摩诃萨由此布施波罗蜜多疾得圆满。近证无上正等菩提。复次善现。有菩萨摩诃萨修行净戒波罗蜜多。见诸有情烦恼炽盛。更相杀害乃至邪见。由此因缘短寿多病。颜容憔瘁无有威德。资财匮乏生下贱家。支体缺减众事鄙秽。见此事已作是思惟。我当云何济拔如是诸有情类。令其远离诸恶业果。既思惟已作是愿言。我当精勤无所顾恋。修行净戒波罗蜜多。成熟有情严净佛土。令速圆满疾证无上正等菩提。我佛土中得无如是众恶业果。一切有情皆行十善。受长寿等诸胜果报。善现当知。是菩萨摩诃萨由此净戒波罗蜜多。疾得圆满近证无上正等菩提。复次善现。有菩萨摩诃萨修行安忍波罗蜜多。见诸有情更相忿恚。口出[金*予][矛*(替-曰+貝)]毁骂凌辱。以刀仗等互相残害。乃至断命恶心不舍。见此事已作是思惟。我当云何济拔如是诸有情类。令其远离如是诸恶。既思惟已作是愿言。我当精勤无所顾恋。修行安忍波罗蜜多。成熟有情严净佛土。令速圆满疾证无上正等菩提。我佛土中得无如是烦恼恶业诸有情类。一切有情展转相视如父如母。亲友眷属不相乖违。慈心相向互为利乐。善现当知。是菩萨摩诃萨由此安忍波罗蜜多。疾得圆满近证无上正等菩提。复次善现。有菩萨摩诃萨修行精进波罗蜜多。见诸有情懒惰懈怠。不勤精进弃舍三乘。亦不修行人天善业。见此事已作是思惟。我当云何济拔如是诸有情类令其远离懒惰懈怠。既思惟已作是愿言。我当精勤无所顾恋。修行精进波罗蜜多。成熟有情严净佛土。令速圆满疾证无上正等菩提。我佛土中得无如是懒惰懈怠诸有情类。一切有情精进勇猛。勤修善趣及三乘因。生天人中速证解脱。善现当知。是菩萨摩诃萨由此精进波罗蜜多。疾得圆满近证无上正等菩提。复次善现。有菩萨摩诃萨修行静虑波罗蜜多。见诸有情五盖所覆。远离静虑无量无色。散乱放逸不修诸善。见此事已作是思惟。我当云何济拔如是诸有情类。令其远离诸盖散动。既思惟已作是愿言。我当精勤无所顾恋。修行静虑波罗蜜多。成熟有情严净佛土。令速圆满疾证无上正等菩提。我佛土中得无如是五盖散动诸有情类。一切有情自在入出静虑无量无色胜定。善现当知。是菩萨摩诃萨由此静虑波罗蜜多。疾得圆满近证无上正等菩提。复次善现。有菩萨摩诃萨修行般若波罗蜜多。见诸有情愚痴恶慧。于世出世正见俱失。拨无善恶业及业果。执断执常执一执异。俱不俱等种种邪法。见此事已作是思惟。我当云何济拔如是诸有情类。令其远离恶见邪执。既思惟已作是愿言。我当精勤无所顾恋。修行般若波罗蜜多。成熟有情严净佛土。令速圆满疾证无上正等菩提。我佛土中得无如是恶行邪执诸有情类。一切有情成就正见。种种妙慧具足庄严。善现当知。是菩萨摩诃萨由此般若波罗蜜多。疾得圆满近证无上正等菩提。复次善现。有菩萨摩诃萨具修六种波罗蜜多。见诸有情三聚差别一正定聚。二邪定聚。三不定聚。见此事已作是思惟。我当云何方便济拔诸有情类。令离邪定及不定聚。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无邪定及不定聚诸有情类。亦无如是二聚名声。一切有情皆住正定。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情堕三恶趣受种种苦。所谓地狱傍生鬼界。见此事已作是思惟。我当云何方便济拔令其永离三恶趣苦。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无地狱傍生鬼界。亦无如是恶趣名声。一切有情皆善趣摄。善现当知。是菩萨摩诃萨由此六种波罗蜜多。疾得圆满近能证得一切智智


大般若波罗蜜多经卷第五百一十六
大般若波罗蜜多经卷第五百一十七

　　　　三藏法师玄奘奉　诏译


　　第三分空相品第二十一之三

复次善现。有菩萨摩诃萨具修六种波罗蜜多。见诸有情由恶业障。所居大地高下不平。堆阜沟坑秽草株杌。毒刺荆棘不净充满。见此事已作是思惟。我当云何方便济拔诸有情类。令永灭除诸恶业障。所居之处地平如掌。无诸秽草株杌等事。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是诸杂秽业。所感大地有情居处其地平坦。园林池沼诸妙香花。间杂庄严甚可爱乐。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情薄福德故。所居大地无诸珍宝。唯有种种土石瓦砾。见此事已作是思惟。我当云何济拔如是多罪少福诸有情类。令所居处丰饶珍宝。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是多罪少福诸有情类。金沙布地处处皆有吠琉璃等众妙珍奇。虽恒受用而无染著。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情多所摄受。深生爱著发起种种恶不善业。见此事已作是思惟。我当云何济拔如是多所摄受深生爱著诸有情类。令其永离摄受爱著及所发起诸不善业。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是多所摄受深生爱著造诸恶业诸有情类。一切有情于色声等无所摄受。于诸资具不生爱著。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情有四色类贵贱差别。谓刹帝利至戍达罗。见此事已作是思惟。我当云何方便济拔诸有情类。令无如是贵贱差别。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是四种色类贵贱差别。一切有情同一色类。皆悉尊贵人趣所摄。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情有下中上家族差别。见此事已作是思惟。我当云何方便济拔诸有情类。令无如是下中上品家族差别。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是下中上品家族差别。一切有情皆同上品。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情端正丑陋形色差别。见此事已作是思惟。我当云何方便济拔诸有情类。令无如是端政丑陋形色差别。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是端正丑陋形色差别诸有情类。一切有情皆真金色。端严殊妙众所乐观。成就最胜圆满净色。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情系属主宰。诸有所作不得自在。见此事已作是思惟。我当云何方便济拔诸有情类令得自在。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类得无主宰。诸有所作皆得自在乃至不见主宰形像。亦复不闻主宰名字。唯有如来应正等觉。以法统摄名为法王。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情有地狱等诸趣差别。见此事已作是思惟。我当云何方便济拔诸有情类。令无诸趣善恶差别。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无诸趣善恶差别。乃至无有诸恶趣名。一切有情皆同一类等修一业。谓皆和合修行布施乃至般若波罗蜜多。安住内空乃至无性自性空。安住真如乃至不思议界。安住苦集灭道圣谛。修行四念住乃至八圣道支。修行四静虑四无量四无色定。修行空无相无愿解脱门。修行八解脱乃至十遍处。修行菩萨摩诃萨地。修行陀罗尼门三摩地门。修行五眼六神通。修行如来十力乃至十八佛不共法。修行大慈大悲大喜大舍。修行诸相随好之因。修行无忘失法恒住舍性。修行一切智道相智一切相智。修行菩萨摩诃萨行及佛无上正等菩提。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨。具修六种波罗蜜多。见诸有情四生差别。见此事已作是思惟。我当云何方便济拔诸有情类。令无如是四生差别。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是四生差别。诸有情类同受化生。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情无五通慧。诸有所作不得自在。见此事已作是思惟。我当云何方便济拔诸有情类。皆令获得五神通慧。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。皆具成就五胜神通。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨。具修六种波罗蜜多。见诸有情受用段食。身有种种大小便利。脓血臭秽深可厌舍。见此事已作是思惟。我当云何方便济拔诸有情类。令其身中无此秽恶。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。唯同受用妙法喜食。其身香洁无诸便秽。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情身光匮乏。诸有所作须求灯炬。见此事已作是思惟。我当云何方便济拔诸有情类。令离如是阙光明身。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。身具光明不假外照。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情所居之土。有昼有夜有月半月。时节岁数转变非恒。见此事已作是思惟。我当云何方便济拔诸有情类。令所居处无昼夜等时节变易。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无昼夜月半月等时节及名。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情寿量短促。见此事已作是思惟。我当云何方便济拔诸有情类。令离如是寿量短促。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。寿量长远劫数难知。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情身无相好。见此事已作是思惟。我当云何方便济拔诸有情类令得相好。既思惟已作是愿言。我当精勤无所顾恋。修行六种波罗蜜多。成熟有情严净佛土令速圆满疾能证得一切智智。我佛土中诸有情类。具三十二大士夫相八十随好圆满庄严。有情见之生净胜喜。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见有情类阙诸善根。见此事已作是思惟。我当云何方便济拔诸有情类令具善根。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。一切成就净胜善根。由此善根能办种种上妙供具供养诸佛。乘斯福力随所生处。复能供养诸佛世尊。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情具身心病。身病有四。谓风热淡及诸杂病。心病亦四。谓贪嗔痴及慢等病。见此事已作是思惟。我当云何方便济拔身心病苦诸有情类。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是身心病苦诸有情类。乃至无有身心病名。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情种种意乐三乘差别。见此事已作是思惟我当云何方便济拔意乐狭劣诸有情类。令其弃舍二乘意乐。唯令趣向无上大乘。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。唯求无上正等菩提。不乐声闻独觉乘果。乃至无有二乘之名。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情怀增上慢。未舍谓舍未得谓得。见此事已作是思惟。我当云何方便济拔诸有情类。令其弃舍增上慢结。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中得无如是增上慢者。一切有情如实知见所舍所得。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见诸有情多生执著。谓执著色蕴。执著受想行识蕴。广说乃至执著菩萨摩诃萨行。执著无上正等菩提。见此事已作是思惟。我当云何方便济拔诸有情类令离执著。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我佛土中诸有情类。无如是等种种执著。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见有如来应正等觉寿量光明。弟子众数皆无分限。见此事已作是思惟。我云何得寿量光明弟子众数皆无分限。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。我时所有寿量光明弟子众数皆无分限。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见有如来应正等觉所居之土周圆有量。见此事已作是思惟。我当云何得所居土周圆无量安隐丰乐。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。十方各如殑伽沙界。合为一土安隐丰乐我住其中说法教化无量无数无边有情。善现当知。是菩萨摩诃萨由此六种波罗蜜多。疾得圆满近能证得一切智智。复次善现。有菩萨摩诃萨具修六种波罗蜜多。见生死际前后长远诸有情界其数无边。见此事已作是思惟。生死边际及有情界皆如虚空。虽无真实流转生死及解脱者。而诸有情虚妄执著。轮回生死受苦无穷。我当云何方便济拔。既思惟已作是愿言。我当精勤无所顾恋。修行六种波罗蜜多。成熟有情严净佛土。令速圆满疾能证得一切智智。为诸有情说微妙法。皆令解脱生死大苦。亦令证知生死解脱。都无所有皆毕竟空。善现当知。是菩萨摩诃萨由此六种波罗蜜多。疾得圆满近能证得一切智智

　　第三分殑伽天品第二十二

尔时会中有一天女名殑伽天。从座而起稽首佛足。偏覆左肩右膝著地。合掌向佛白言。世尊。我能圆满布施净戒安忍精进静虑般若波罗蜜多及能摄受。如今世尊为诸大众所说佛土。时殑伽天作是语已。即取种种金花银花水陆生花诸庄严具。及持金色天衣一双。恭敬至诚奉散佛上。佛神力故上踊空中。宛转右旋于佛顶上。变成四柱四角宝台。绮饰庄严甚可爱乐。于是天女持此宝台。与诸有情平等共有回向无上正等菩提。尔时如来知彼天女志意深远。即便微笑。诸佛法尔若微笑时。种种色光从面门出。今佛亦尔。从其面门放种种光青黄赤白红紫碧绿。遍照十方无量无边诸佛世界。还来此土现大神变入佛顶中。时阿难陀见闻是已。从座而起顶礼佛足。偏覆左肩右膝著地。合掌向佛白言。世尊。何因何缘现此微笑。佛现微笑非无因缘。尔时世尊告庆喜曰。今此天女于未来世。当成如来应正等觉广说乃至佛薄伽梵。劫名星喻。佛号金花。庆喜当知。今此天女即是最后所受女身。舍此身已便受男身。尽未来际不复为女。从此殁已生于东方不动如来应正等觉甚可爱乐佛世界中。于彼佛所勤修梵行。此女彼界便字金花。修诸菩萨摩诃萨行。庆喜当知。金花菩萨。从不动佛世界殁已复生他方。从一佛国趣一佛国。生生之处常不离佛。如转轮王从一宝殿趣一宝殿。欢娱受乐乃至命终足不履地。金花菩萨亦复如是。从一佛土往一佛土。乃至无上正等菩提。于生生处常见诸佛。恒闻正法修菩萨行。时阿难陀窃作是念。金花菩萨当作佛时。亦应宣说甚深般若波罗蜜多。彼会菩萨摩诃萨众。其数多少应如今佛菩萨众会。佛知其念。告庆喜言。如是如是如汝所念。金花菩萨当作佛时。亦为众会宣说如是甚深般若波罗蜜多。彼会菩萨摩诃萨众其数多少。亦如今佛菩萨众会。庆喜当知。金花菩萨当作佛时。出家弟子其数甚多不可称计。谓不可数若百若千若俱胝等。但可总说无量无边。庆喜当知。金花菩萨当作佛时。其土无有种种过患。如此般若波罗蜜多甚深经中我所宣说。尔时庆喜复白佛言。今此天女。先于何佛已发无上正等觉心。种诸善根回向发愿。今得遇佛供养恭敬。便得受于不退转记。佛告庆喜。今此天女于然灯佛已发无上正等觉心。种诸善根回向发愿。故今遇我供养恭敬。便得受于不退转记。庆喜当知。我于过去然灯佛所。以五茎花奉散彼佛回向发愿。然灯如来应正等觉知我根熟与我受记。汝于来世当得作佛。号曰能寂。界名堪忍。劫号为贤。天女尔时。闻佛授我大菩提记。欢喜踊跃即以金花奉散佛上。便发无上正等觉心。种诸善根回向发愿。使我来世于此菩萨当作佛时。亦如今佛现前授我大菩提记。故我今者与彼受记。尔时庆喜。闻佛所说欢喜踊跃。复白佛言。今此天女。久发无上正等觉心。种诸善根回向发愿今得成熟。是故如来应正等觉授与彼记。佛告庆喜。如是如是如汝所说。彼善根熟我与受记

　　第三分巧便品第二十三之一

尔时具寿善现白佛言。世尊。行深般若波罗蜜多诸菩萨摩诃萨。云何习空无相无愿三摩地。云何入空无相无愿三摩地。云何习四念住乃至八圣道支。云何修四念住乃至八圣道支。云何习余菩提分法。云何修余菩提分法。佛告善现。行深般若波罗蜜多诸菩萨摩诃萨。应观色蕴乃至识蕴空。应观眼处乃至意处空。应观色处乃至法处空。应观眼界乃至意界空。应观色界乃至法界空。应观眼识界乃至意识界空。应观眼触乃至意触空。应观眼触为缘所生诸受乃至意触为缘所生诸受空。应观地界乃至识界空。应观因缘乃至增上缘空。应观无明乃至老死空应观布施乃至般若波罗蜜多空。应观内空乃至无性自性空空。应观真如乃至不思议界空。应观苦集灭道圣谛空。应观四念住乃至八圣道支空。应观四静虑四无量四无色定空。应观八解脱乃至十遍处空。应观空无相无愿解脱门空。应观净观地乃至如来地空。应观极喜地乃至法云地空。应观一切陀罗尼门三摩地门空。应观五眼六神通空。应观如来十力乃至十八佛不共法空。应观大慈大悲大喜大舍空。应观三十二相八十随好空。应观无忘失法恒住舍性空。应观一切智道相智一切相智空。应观预流果乃至独觉菩提空。应观一切菩萨摩诃萨行诸佛无上正等菩提空。应观有漏无漏法空。应观世间出世间法空。应观有为无为法空。应观过去未来现在法空。应观善不善无记法空。应观欲界色界无色界法空。善现当知。是菩萨摩诃萨作此观时。不令心乱。若心不乱则不见法。若不见法则不作证。所以者何。是菩萨摩诃萨善学诸法自相皆空。无法可增无法可减。故于诸法不见不证。何以故。于一切法胜义谛中。能证所证。证处证时。及由此证。若总若别。皆不可得不可见故。尔时善现便白佛言。如世尊说。诸菩萨摩诃萨应观法空而不作证。云何菩萨摩诃萨应观法空而不作证。佛告善现。诸菩萨摩诃萨观法空时先作是念。我应观法诸相皆空不应作证。我为学故观诸法空。不为证故观诸法空。今是学时非为证时。是菩萨摩诃萨未入定时系心于境。非入定位系心于境。是菩萨摩诃萨于如是时。不退一切菩提分法不证漏尽。所以者何。是菩萨摩诃萨成就如是广大智慧。善住法空及一切种菩提分法。恒作是念今时应学不应作证。是菩萨摩诃萨行深般若波罗蜜多。常作是念。我于布施乃至般若波罗蜜多今时应学不应作证。我于内空乃至无性自性空今时应学不应作证。我于真如乃至不思议界今时应学不应作证。我于苦集灭道圣谛今时应学不应作证。我于四念住乃至八圣道支今时应学不应作证。我于四静虑四无量四无色定今时应学不应作证。我于八解脱乃至十遍处今时应学不应作证。我于空无相无愿解脱门今时应学不应作证。我于净观地乃至如来地今时应学不应作证。我于极喜地乃至法云地今时应学不应作证。我于一切陀罗尼门三摩地门今时应学不应作证。我于五眼六神通今时应学不应作证。我于如来十力乃至十八佛不共法今时应学不应作证。我于大慈大悲大喜大舍今时应学不应作证。我于无忘失法恒住舍性今时应学不应作证。我于一切智道相智一切相智今时应学不应作证。我于一切菩萨摩诃萨行今时应学不应作证。我于诸佛无上正等菩提今时应学不应作证。我今为学一切智智应学预流果乃至独觉菩提。皆令善巧不应作证。善现当知。是菩萨摩诃萨行深般若波罗蜜多。应习空无相无愿三摩地。应住空无相无愿三摩地。应修空无相无愿三摩地。而于实际不应作证。应习四念住乃至八圣道支。应住四念住乃至八圣道支。应修四念住乃至八圣道支。而于实际不应作证。应习诸余菩提分法。应住诸余菩提分法。应修诸余菩提分法。而于实际不应作证。善现当知。是菩萨摩诃萨虽习空无相无愿解脱门。亦住空无相无愿解脱门。亦修空无相无愿解脱门。而不证预流果乃至不证独觉菩提。虽习四念住乃至八圣道支。亦住四念住乃至八圣道支。亦修四念住乃至八圣道支。而不证预流果乃至不证独觉菩提。虽习诸余菩提分法。亦住诸余菩提分法。亦修诸余菩提分法。而不证预流果乃至不证独觉菩提。由此因缘是菩萨摩诃萨不堕声闻及独觉地。疾证无上正等菩提。善现当知。譬如壮士形貌端严威猛勇健见者欢喜。具胜圆满清净眷属。于诸兵法学至究竟。善持器仗安固不动。六十四能。十八明处。一切伎术无不善巧。众人钦仰悉皆敬伏。善事业故功少利多。由此诸人供养恭敬尊重赞叹无时暂舍。彼于尔时倍增喜跃。对诸眷属而自庆慰。有因缘故。将其父母妻子眷属。发趣他方中路经过险难旷野。其间多有恶兽劫贼。怨家潜伏诸怖畏事。眷属小大无不惊惶。其人自恃多诸伎术威猛勇健身意泰然。安慰父母并诸眷属。勿有忧惧必令无苦。彼人于是以善巧术。将诸眷属至安隐处。既免危难欢娱受乐。然彼壮士于旷野中。恶兽怨贼无加害意。所以者何。自恃威猛具诸伎术无所畏故。善现当知。诸菩萨摩诃萨亦复如是。愍生死苦诸有情类。发趣无上正等菩提。普缘有情起四无量。住四无量俱行之心。勤修布施乃至般若波罗蜜多令速圆满。是菩萨摩诃萨于此六种波罗蜜多未圆满位。为欲修学一切智智不证漏尽。虽住空无相无愿解脱门。然不随其势力而转。亦不为彼障所牵夺。于解脱门亦不作证。由不证故不堕声闻及独觉地。必趣无上正等菩提。善现当知。如坚翅鸟飞腾虚空。自在翱翔久不堕落。虽依空戏而不据空。亦不为空之所拘碍。善现当知。诸菩萨摩诃萨亦复如是。虽于空无相无愿解脱门数习住修。而于其中能不作证。由不证故不堕声闻及独觉地。修佛十力四无所畏四无碍解大慈大悲大喜大舍及十八佛不共法等无量佛法。若未圆满终不依空无相无愿而证漏尽。善现当知。譬如壮夫善闲射术。欲显己伎仰射虚空。为令空中箭不堕地。复以后箭射前箭筈。如是展转经于多时。箭箭相承不令其堕。若欲令堕便止后箭。尔时诸箭方顿堕落。善现当知。诸菩萨摩诃萨亦复如是。行深般若波罗蜜多。方便善巧所摄受故。乃至无上正等菩提。因行善根未皆成熟。终不中道证于实际。若得无上正等菩提。因行善根一切成熟。尔时菩萨方证实际。便得无上正等菩提。是故善现。诸菩萨摩诃萨行深般若波罗蜜多。皆应如是审谛观察。如先所说诸法实相。修诸菩萨摩诃萨行。而趣无上正等菩提

尔时善现便白佛言。诸菩萨摩诃萨甚为希有能为难事。虽常修学诸法实相。虽常修学真如法界法性乃至不思议界。虽常修学内空外空乃至无性自性空。虽常修学苦集灭道圣谛。虽常修学四念住乃至八圣道支。虽常修学三解脱门及余一切菩提分法。而于中道不堕声闻及独觉地退失无上正等菩提。佛告善现。诸菩萨摩诃萨于诸有情誓不弃舍。谓作是愿。若诸有情未得解脱生老病死。我终不舍加行善根。善现当知。诸菩萨摩诃萨。愿力殊胜常作是念。一切有情若未解脱我终不舍。由起如是广大心故。于其中路必不退落。善现当知。诸菩萨摩诃萨恒作是念。我不应舍一切有情必令解脱。然诸有情行不正法。我为度彼应数引发寂静空无相无愿解脱门。虽数引发而不取证。善现当知。是菩萨摩诃萨成就殊胜方便善巧。虽数现起三解脱门。乃至未得一切智智而于中间不证实际。复次善现。诸菩萨摩诃萨于甚深处常乐观察。谓乐观察内空外空内外空大空空空胜义空有为空无为空毕竟空无际空散空本性空自相空一切法空无性空无性自性空。亦乐观察四念住四正断四神足五根五力七等觉支八圣道支。及空无相无愿解脱门等皆自相空。善现当知。是菩萨摩诃萨作此观已起如是念。诸有情类由恶友力。起我想执广说乃至见者想执。由此想执行有所得。轮回生死受种种苦。为断有情如是想执。应趣无上正等菩提。为诸有情说深妙法。令断想执离生死苦。是菩萨摩诃萨尔时虽学三解脱门。而不依此证于实际。以于实际不趣证故。不堕预流一来不还阿罗汉果独觉菩提。是菩萨摩诃萨由如是念。行深般若波罗蜜多。成就善根不证实际。虽于实际未即作证。而不退失四静虑四无量四无色定。亦不退失四念住乃至八圣道支。亦不退失空无相无愿解脱门。亦不退失八解脱乃至十遍处。亦不退失内空乃至无性自性空。亦不退失真如乃至不思议界。亦不退失苦集灭道圣谛。亦不退失布施乃至般若波罗蜜多。亦不退失诸菩萨地。亦不退失陀罗尼门三摩地门。亦不退失五眼六神通。亦不退失如来十力乃至十八佛不共法。亦不退失大慈大悲大喜大舍。亦不退失无忘失法恒住舍性。亦不退失一切智道相智一切相智。亦不退失诸余无量无边佛法。善现当知。是菩萨摩诃萨尔时成就一切菩提分法。乃至证得无上正等菩提。于诸功德终不衰减。是菩萨摩诃萨行深般若波罗蜜多。方便善巧所摄受故。刹那刹那白法增长诸根猛利。一切声闻及独觉等所不能及。复次善现。若菩萨摩诃萨恒作是念。诸有情类于长夜中。其心常行四种颠倒。谓常想倒心倒见倒。若乐想倒心倒见倒。若我想倒心倒见倒。若净想倒心倒见倒。我为如是诸有情故。应趣无上正等菩提。修诸菩萨摩诃萨行。证得无上正等觉时。为诸有情说无倒法。谓说生死无常无乐无我无净。唯有涅槃微妙寂静。具足种种常乐我净真实功德。善现当知。是菩萨摩诃萨成就此念。行深般若波罗蜜多。方便善巧所摄受故。若未圆满如来十力乃至十八佛不共法。及余无量无边佛法。终不证入诸佛胜定。善现当知。是菩萨摩诃萨尔时虽学三解脱门入出自在。而于实际未即作证。乃至无上正等菩提。因行功德未善圆满。不证实际及余功德。若得无上正等觉时乃可证得。善现当知。是菩萨摩诃萨尔时虽于诸余功德修未圆满。而于无愿三摩地门修已圆满


大般若波罗蜜多经卷第五百一十七
大般若波罗蜜多经卷第五百一十八

　　　　三藏法师玄奘奉　诏译


　　第三分巧便品第二十三之二

复次善现。若菩萨摩诃萨恒作是念。诸有情类于长夜中行有所得。谓执有我乃至见者。或执有色蕴乃至识蕴。或执有眼处乃至意处。或执有色处乃至法处。或执有眼界乃至意界。或执有色界乃至法界。或执有眼识界乃至意识界。或执有眼触乃至意触。或执有眼触为缘所生诸受乃至意触为缘所生诸受。或执有地界乃至识界。或执有因缘乃至增上缘。或执有无明乃至老死。或执有十善业道。或执有四静虑四无量四无色定。或执有四摄事。或执有余诸胜善法。我为如是诸有情故。应趣无上正等菩提。修诸菩萨摩诃萨行。证得无上正等觉时。令诸有情永断如是有所得执。善现当知。是菩萨摩诃萨成就此念。行深般若波罗蜜多。方便善巧所摄受故。若未圆满如来十力乃至十八佛不共法。及余无量无边佛法。终不证入诸佛胜定。善现当知。是菩萨摩诃萨尔时虽学三解脱门入出自在。而于实际未即作证。乃至无上正等菩提因行功德。未善圆满不证实际及余功德。若得无上正等菩提乃可证得。善现当知。是菩萨摩诃萨尔时虽于诸余功德修未圆满。而但于空三摩地门修已圆满。复次善现。若菩萨摩诃萨恒作是念。诸有情类于长夜中常行诸相。谓执男相。或执女相。或执色相。或执声相。或执香相。或执味相。或执触相。或执法相。或执诸余我相法相。我为如是诸有情故。应趣无上正等菩提。修诸菩萨摩诃萨行。证得无上正等觉时。令诸有情永断如是种种相执。善现当知。是菩萨摩诃萨成就此念。行深般若波罗蜜多。方便善巧所摄受故。若未圆满如来十力乃至十八佛不共法及余无量无边佛法。终不证入诸佛胜定。善现当知。是菩萨摩诃萨尔时虽学三解脱门入出自在。而于实际未即作证。乃至无上正等菩提因行功德未善圆满不证实际及余功德。若得无上正等觉时乃可证得。善现当知。是菩萨摩诃萨尔时虽于诸余功德修未圆满。而于无相三摩地门修已圆满。复次善现。若菩萨摩诃萨已善修学布施波罗蜜多乃至般若波罗蜜多。已善安住内空乃至无性自性空。已善安住真如乃至不思议界。已善安住苦集灭道圣谛。已善修学四念住乃至八圣道支。已善修学空无相无愿解脱门。已善修学四静虑四无量四无色定。已善修学八解脱乃至十遍处。已善修学诸菩萨地。已善修学陀罗尼门三摩地门。已善修学五眼六神通。已善修学如来十力乃至十八佛不共法。已善修学大慈大悲大喜大舍。已善修学无忘失法恒住舍性及余无量无边佛法。善现当知。是菩萨摩诃萨成就如是殊胜智见。若于生死发起乐想。或说有乐。或于三界安住执著。无有是处。善现当知。若菩萨摩诃萨已善修行菩提分法。一切如来应正等觉及诸弟子法应试问。若菩萨摩诃萨欲证无上正等菩提。云何修行菩提分法。而不证空无相无愿无生无灭无作无为无性实际。由不证故不得预流一来不还阿罗汉果独觉菩提。而勤修习甚深般若波罗蜜多常无所执。善现当知。是菩萨摩诃萨得此问时若作是答。诸菩萨摩诃萨欲证无上正等菩提。但应思惟空无相无愿无生无灭无作无为无性实际及余一切菩提分法不应修学。是菩萨摩诃萨未蒙如来应正等觉授与无上正等菩提不退转记。所以者何。是菩萨摩诃萨未能开示记别显了住不退转地菩萨摩诃萨修学法相。善现当知。是菩萨摩诃萨得此问时若作是答。诸菩萨摩诃萨欲证无上正等菩提。应正思惟空无相无愿无生无灭无作无为无性实际及余一切菩提分法。亦应方便如先所说。善巧修学而不作证。是菩萨摩诃萨已蒙如来应正等觉授与无上正等菩提不退转记。所以者何。是菩萨摩诃萨已能开示记别显了住不退转地菩萨摩诃萨修学法相。善现。若菩萨摩诃萨未能开示记别显了住不退转地菩萨摩诃萨修学法相。当知是菩萨摩诃萨未善修学布施净戒安忍精进静虑般若波罗蜜多及余一切菩提分法。未入薄地。未如其余住不退转地菩萨摩诃萨开示记别显了安住不退转相。善现。若菩萨摩诃萨已能开示记别显了住不退转地菩萨摩诃萨修学法相。当知是菩萨摩诃萨已善修学布施净戒安忍精进静虑般若波罗蜜多及余一切菩提分法。已入薄地。已如其余住不退转地菩萨摩诃萨开示记别显了安住不退转相。具寿善现白言。世尊。颇有未得不退转菩萨摩诃萨。能作如是如实答不。佛告善现。有菩萨摩诃萨虽未得不退转。而能于此作如实答。善现当知。是菩萨摩诃萨虽未得不退转。而能修学布施净戒安忍精进静虑般若波罗蜜多及余一切菩提分法。已得成熟觉慧猛利。若闻不闻能如实答如不退地菩萨摩诃萨。具寿善现复白佛言。多有菩萨摩诃萨求学无上正等菩提。少有能如实答如不退转地菩萨摩诃萨。已善修治地未善修治地而安住故。佛告善现。如是如是。所以者何。少有菩萨摩诃萨。得受如是不退转地殊胜慧记。若有得受如是记者。皆能于此作如实答。善现。若能于此如实答者。当知是菩萨摩诃萨已种善根最极明利。所修智慧其量深广世间天人阿素洛等。不能引夺令其破坏。必得无上正等菩提。复次善现。若菩萨摩诃萨乃至梦中。亦不爱乐称赞声闻独觉地法。于三界法亦不起心爱乐称赞。常观诸法如梦如响广说乃至如寻香城。虽如是观察而不证实际。当知是菩萨有不退转相。复次善现。若菩萨摩诃萨梦见如来应正等觉。有无数量百千俱胝那庾多众。恭敬围绕而为说法。既闻法已善解义趣。解义趣已精进修行。法随法行入三摩地起随法行。当知是菩萨有不退转相。复次善现。若菩萨摩诃萨梦见如来应正等觉。具三十二大士夫相八十随好圆满庄严。常光一寻周匝照曜。与无量众踊在虚空。现大神通说正法要。化作化士令往他方无边佛土施作佛事。当知是菩萨有不退转相。复次善现。若菩萨摩诃萨梦见狂贼破坏村城。或见火起焚烧聚落。或见师子虎狼猛兽毒蛇恶蝎欲来害身。或见怨家欲斩其首。或见父母兄弟姊妹妻子亲友临当命终。或见自身寒热饥渴及余苦事之所逼恼。见如是等可怖畏事不惊不惧亦不忧恼。从梦觉已即能思惟。三界非真皆如梦见。我得无上正等觉时。当为有情说三界法一切虚妄皆如梦境。当知是菩萨有不退转相。复次善现。若菩萨摩诃萨乃至梦中见有地狱傍生鬼界诸有情类。便作是念。我当精勤修诸菩萨摩诃萨行。速趣无上正等菩提。我佛土中得无地狱傍生鬼界恶趣及名。从梦觉已亦作是念。善现当知。是菩萨摩诃萨当作佛时。所居佛土定无恶趣。所以者何。若梦若觉诸法无二无二分故。当知是菩萨有不退转相。复次善现。若菩萨摩诃萨梦中见火烧地狱等诸有情类。或复见烧城邑聚落。便发誓愿。我若已受不退转记。当证无上正等菩提。愿此大火即时顿灭变为清凉。若此菩萨作是愿已。梦中见火即时顿灭。当知已得不退转记。若此菩萨作是愿已。梦中见火不即顿灭。当知未得不退转记。复次善现。若菩萨摩诃萨觉时现见大火卒起烧诸城邑或烧聚落。便作是念。我在梦中或在觉位。曾见自有不退转地诸行状相未审虚实。若我所见是实有者。愿此大火即时顿灭变为清凉。若此菩萨作是誓愿发诚谛言。尔时大火即为顿灭。当知已得不退转记。若此菩萨作是誓愿发诚谛言火不顿灭。当知未得不退转记。复次善现。若菩萨摩诃萨觉时见火烧诸城邑或烧聚落。便作是念。我在梦中或在觉位。曾见自有不退转地诸行状相。若我所见定是实有必证无上正等菩提。愿此大火即时顿灭变为清凉。是菩萨摩诃萨发此誓愿诚谛言已。尔时大火不为顿灭。然烧一家。越置一家复烧一家或烧一巷。越置一巷复烧一巷。如是展转其火乃灭。是菩萨摩诃萨应自了知决定已得不退转记。然被烧者由彼有情造作增长坏正法业。彼由此业先堕恶趣无量劫中受正苦果。今生人趣受彼余殃。或由此业当堕恶趣。经无量劫受正苦果。今在人趣先现少殃。复次善现。依前所说种种因缘。知是不退转菩萨摩诃萨。复有成就余行状相。知是不退转菩萨摩诃萨。吾当为汝分别解说。汝应谛听极善思惟。善现答言。唯然愿说。佛告善现。若菩萨摩诃萨见有男子或有女人。现为非人之所魅著。受诸苦恼不能远离。便作是念。若诸如来应正等觉。知我已得清净意乐。授我无上正等菩提不退转记。若我久发清净作意。求证无上正等菩提。远离声闻独觉作意。不以声闻独觉作意。求证无上正等菩提。若我当来必得无上正等菩提。穷未来际利益安乐诸有情类。若十方界现在实有无量如来应正等觉。说微妙法利乐有情。彼诸如来应正等觉。无所不见无所不知。无所不解无所不证。现知见觉一切有情意乐差别。愿垂照察我心所念及诚谛言。若我实能修菩萨行。必获无上正等菩提。救拔有情生死苦者。愿是男子或此女人。不为非人之所扰恼。彼随我语即当舍去。是菩萨摩诃萨作此语时。若彼非人不为去者。当知未得不退转记。是菩萨摩诃萨作此语时。若彼非人即为去者。当知已得不退转记。复次善现。有菩萨摩诃萨未善修学布施净戒安忍精进静虑般若波罗蜜多。未善安住内空乃至无性自性空。未善安住真如乃至不思议界。未善安住苦集灭道圣谛。未善修学四念住乃至八圣道支。未善修学四静虑四无量四无色定未善修学八解脱乃至十遍处。未善修学空无相无愿解脱门。未善修学陀罗尼门三摩地门。未入菩萨正性离生。未具修行一切佛法。远离菩萨方便善巧。未免恶魔之所恼乱。于诸魔事未能觉知。不自度量善根厚薄。学诸菩萨发诚谛言。便为恶魔之所诳惑。是菩萨摩诃萨见有男子或有女人。现为非人之所魅著。受诸苦恼不能远离。即便轻尔发诚谛言。我若已从过去诸佛。受得无上正等菩提不退转记。令是男子或此女人不为非人之所扰恼。彼随我语速当舍去。是菩萨摩诃萨作此语已。尔时恶魔为诳惑故。即便驱逼非人令去。所以者何。恶魔威力胜彼非人。是故非人受魔教敕即便舍去。是菩萨摩诃萨见此事已。欢喜踊跃作是念言。非人今去是吾威力。所以者何。非人随我所发誓愿。即便放此男子女人无别缘故。是菩萨摩诃萨不能觉知恶魔所作。谓是己力妄生欢喜。恃此轻弄诸余菩萨。言我已从过去诸佛。受得无上正等菩提不退转记。所发誓愿皆不唐捐。汝等未蒙诸佛授记。不应相学发诚谛言。设有要期必空无果。是菩萨摩诃萨轻弄毁訾余菩萨故妄恃少能。于诸功德生长多种增上慢故。远离无上正等菩提。不能证得一切智智。是菩萨摩诃萨以无方便善巧力故。生长多种增上慢故。毁訾轻蔑余菩萨故。虽勤精进而堕声闻或独觉地。是菩萨摩诃萨薄福德故。所作善业发诚谛言皆动魔事。是菩萨摩诃萨不能亲近供养恭敬尊重赞叹真善知识。不能请问得不退转菩萨行相。不能咨受诸恶魔军所作事业。由斯魔缚转复坚牢。所以者何。是菩萨摩诃萨不久修行布施净戒安忍精进静虑般若波罗蜜多。乃至远离方便善巧故。为恶魔之所诳惑。是故善现。诸菩萨摩诃萨应善觉知诸恶魔事。复次善现。云何菩萨摩诃萨不久修行布施净戒安忍精进静虑般若波罗蜜多。乃至远离方便善巧故。为恶魔之所诳惑。劝诸菩萨应善觉知。谓有恶魔为诳惑故。方便化作种种形像。来至菩萨摩诃萨所。作如是言。咄善男子。汝自知耶。过去诸佛已曾授汝大菩提记。汝于无上正等菩提。决定当得不复退转。汝身父母兄弟姊妹亲友眷属乃至七世名字差别我悉善知。汝身生在某方某国某城某邑某聚落中。汝在某年某月某日某时某宿相王中生。如是恶魔若见菩萨禀性柔软诸根昧钝。便诈记言汝于先世。所禀根性已曾如是。若见菩萨禀性刚强诸根明利。便诈记言汝于先世。所禀根性亦曾如是。若见菩萨居阿练若。或常乞食。或受一食。或一坐食。或一钵食。或居冢间。或居露地。或居树下。或粪扫衣。或但三衣。或常坐不卧。或如旧敷具。或少欲。或喜足。或乐远离。或乐寂定。或具正念。或具妙慧。或不重利养。或不贵名誉。或好廉俭。不涂其足。或省睡眠。或离掉举。或好少言。或乐软语。如是恶魔见此菩萨种种行已。便诈记言汝于先世亦曾如是。所以者何。汝今成就如是如是殊胜功德。世间同见。先世定应亦有如是殊胜功德。应自庆慰无得自轻。是菩萨摩诃萨闻此恶魔说其过去当来功德。及说现在亲友自身名等差别。兼叹种种殊胜善根。欢喜踊跃生增上慢。凌蔑毁骂诸余菩萨。尔时恶魔知其闇钝起增上慢凌蔑他人。复告之言。汝定成就殊胜功德。过去如来应正等觉已授汝记。汝于无上正等菩提。定当证得不复退转。已有如是瑞相现前。是时恶魔为扰乱故。或矫现作出家形像。或矫现作在家形像。或矫现作父母兄弟姊妹亲友梵志师主天龙药叉人非人等种种形像。至此菩萨摩诃萨所。作如是言。过去如来应正等觉。久已授汝大菩提记。汝于无上正等菩提。决定当得不复退转。所以者何。诸不退转地菩萨摩诃萨功德状相汝皆具有。应自尊重勿生犹豫。时此菩萨闻彼语已。增上慢心转复坚固。善现当知。如我所说实得不退转菩萨摩诃萨诸行状相。是菩萨摩诃萨实皆非有。善现当知。是菩萨摩诃萨魔所执持。为魔所娆不得自在。所以者何。是菩萨摩诃萨于得不退转菩萨摩诃萨诸行状相实皆未有。但闻恶魔诈说其德及名字等。生增上慢凌蔑毁骂诸余菩萨。是故善现。若菩萨摩诃萨欲得无上正等菩提。应善觉知诸恶魔事复次善现。有菩萨摩诃萨魔所执持为魔所魅。但闻名字妄生执著。所以者何。是菩萨摩诃萨先未修学布施净戒安忍精进静虑般若波罗蜜多及余无量无边佛法。由此因缘令魔得便。是菩萨摩诃萨不能了知蕴魔行相死魔行相天魔行相烦恼魔行相。由此因缘令魔得便。是菩萨摩诃萨不能了知色蕴受蕴想蕴行蕴识蕴及余无量法门。亦不了知有情诸法名字实相所谓无相。由此因缘令魔得便。方便化作种种形像。告此菩萨摩诃萨言。汝所修行愿行已满。当得无上正等菩提。汝成佛时当得如是胜妙功德尊贵名号。谓彼恶魔知此菩萨长夜思愿。我成佛时当得如是功德名号。随其思愿而记说之。时此菩萨远离般若波罗蜜多。无方便善巧故。闻魔记说作是念言。此人奇哉为我记说。当得成佛功德名号。与我长夜思愿相应。由此故知过去诸佛必已授我大菩提记。我于无上正等菩提。决定当得不复退转。我成佛时必定当得如是功德尊贵名号。是菩萨摩诃萨如如恶魔或魔眷属或魔所执。诸沙门等记说当来成佛名号。如是如是憍慢转增。我于未来定当作佛。获得如是功德名号。诸余菩萨无与我等。善现当知。如我所说已得不退转菩萨摩诃萨诸行状相。此菩萨摩诃萨皆未成就。但闻魔说成佛虚名。便生憍慢轻弄毁蔑诸余菩萨摩诃萨众。是菩萨摩诃萨由起憍慢轻弄毁蔑诸余菩萨摩诃萨故。远离无上正等菩提。是菩萨摩诃萨远离般若波罗蜜多。无方便善巧故。弃善友故。常为恶友所摄受故。当堕声闻或独觉地。善现当知。是菩萨摩诃萨或有此身还得正念。至诚悔过舍憍慢心。数数亲近供养恭敬尊重赞叹真净善友。彼虽流转生死多时。而后复依甚深般若波罗蜜多。渐次修学当证无上正等菩提。善现当知。是菩萨摩诃萨若有此身不得正念。不能悔过不舍慢心。不乐亲近供养恭敬尊重赞叹真净善友。彼定流转生死多时。后虽精进修诸善业。而堕声闻或独觉地。譬如苾刍求声闻者。于四重罪若随犯一。便非沙门非释迦子。彼于现在定不能得预流等果。妄执虚名菩萨亦尔。但闻魔说成佛空名。便起慢心轻弄毁蔑诸余菩萨摩诃萨众。当知此罪过彼苾刍所犯四重无量倍数。置彼苾刍所犯四重。此菩萨罪过五无间亦无量倍。所以者何。是菩萨摩诃萨实不成就殊胜功德。闻恶魔说成佛虚名。便自憍慢轻余菩萨。是故此罪过五无间。由此当知。若菩萨摩诃萨欲证无上正等菩提。应善觉知如是记说虚名号等微细魔事。复次善现。有菩萨摩诃萨修远离行。谓隐山林空泽旷野。居阿练若宴坐思惟。时有恶魔来到其所。恭敬赞叹远离功德。谓作是言。善哉大士能修如是真远离行。此远离行一切如来应正等觉共所称赞。天帝释等诸天神仙。皆共守护供养尊重。应常住此勿往余处。善现当知。我不赞叹诸菩萨摩诃萨居阿练若旷野山林宴坐思惟修远离行。尔时善现便白佛言。诸菩萨摩诃萨应修何等余远离行。而佛不赞居阿练若旷野山林弃胜卧具思惟宴坐远离功德。佛告善现。诸菩萨摩诃萨若居山林空泽旷野阿练若处。若住城邑聚落王都喧杂之处。但能远离烦恼恶业及诸声闻独觉作意。行深般若波罗蜜多及修诸余胜妙功德。是名菩萨真远离行。此远离行一切如来应正等觉共所称赞。诸佛世尊共所开许。诸菩萨众常应修学。若昼若夜应正思惟精进修行此远离法。是名菩萨修远离行。此远离行不杂声闻独觉作意。不杂一切烦恼恶业。离诸喧杂毕竟清净。令诸菩萨疾证无上正等菩提。利乐有情常无断尽。善现当知。恶魔所赞隐于山林空泽旷野阿练若处弃胜卧具宴坐思惟。非诸菩萨真远离行。所以者何。彼远离行犹有喧杂。谓彼或杂恶业烦恼。或杂声闻独觉作意。于深般若波罗蜜多。不能精勤信受修学。不能圆满一切智智。善现当知。有菩萨摩诃萨虽乐修行魔所称赞远离行法。而起憍慢不清净心。轻蔑毁訾诸余菩萨摩诃萨众。谓有菩萨摩诃萨众。虽居城邑聚落王都。而心清净不杂种种烦恼恶业及诸声闻独觉作意。精勤修学布施净戒安忍精进静虑般若波罗蜜多。广说乃至一切相智。严净佛土成熟有情。虽居愦闹而心寂静。常勤修习真远离行。彼于如是真净菩萨摩诃萨众。心生憍慢轻弄毁訾诽谤凌蔑。善现当知。是菩萨摩诃萨远离般若波罗蜜多。无方便善巧故。虽居旷野百逾缮那。其中绝无诸恶禽兽蛇蝎盗贼。唯有鬼神逻刹娑等游止其中。彼居如是阿练若处。虽经一年或五或十或复乃至百千俱胝。若过是数修远离行。而不了知真远离行。谓诸菩萨摩诃萨众虽居愦闹而心寂静。远离种种烦恼恶业及诸声闻独觉作意。发趣无上正等菩提。善现当知。是诸菩萨虽居旷野经历多时。而杂声闻独觉作意。于彼二地深生乐著。依二地法修远离行。复于此行深生耽染。彼虽如是修远离行。而不称顺诸佛之心。善现当知。我所称赞诸菩萨摩诃萨真远离行。是菩萨摩诃萨都不成就。彼于真净远离行中。亦不见有相似行相。所以者何。彼于如是真远离行不生爱乐。但乐勤修声闻独觉空远离行。善现当知。是菩萨摩诃萨修不真净远离行时。魔来空中欢喜赞叹告言大士。善哉善哉。汝能勤修真远离行。此远离行。一切如来应正等觉共所称赞。汝于此行精勤修学。疾证无上正等菩提。善现当知。是菩萨摩诃萨执著如是二乘所修远离行法以为最胜。轻弄毁蔑住菩萨乘虽居愦闹而心寂静成调善法诸苾刍等。言彼不能修远离行。身居愦闹心不寂静无调善法。善现当知。是菩萨摩诃萨于佛所赞住真远离行菩萨摩诃萨。轻蔑毁訾。谓居愦闹心不寂静。不能勤修真远离行。于诸如来应正等觉所不称赞住真喧杂行菩萨摩诃萨。尊重赞叹。谓不喧杂。其心寂静。能正修行真远离行。善现当知。是菩萨摩诃萨于应亲近恭敬供养如世尊者。而不亲近供养恭敬反生轻蔑。于应远离不应亲近恭敬供养如恶友者。而反亲近供养恭敬如事世尊。善现当知。是菩萨摩诃萨远离般若波罗蜜多。无方便善巧故。妄生种种分别执著。所以者何。彼作是念我所修学是真远离。故为非人称赞护念。居城邑者身心扰乱。谁当护念恭敬赞美是菩萨摩诃萨。由此因缘心多憍慢轻蔑毁訾诸余菩萨摩诃萨众。烦恼恶业昼夜增长。善现当知。是菩萨摩诃萨于余菩萨摩诃萨众。为旃茶罗秽污菩萨摩诃萨众。虽似菩萨摩诃萨相。而是天上人中大贼。诳惑天人阿素洛等。其身虽服沙门法衣。而心常怀盗贼意乐。诸有发趣菩萨乘者。不应亲近供养恭敬尊重赞叹如是恶人。所以者何。此诸人等怀增上慢。外似菩萨内多烦恼。是故善现若菩萨摩诃萨真实不舍一切智智。不弃无上正等菩提。深心欲求一切智智。欲得无上正等菩提。普为利乐诸有情者。不应亲近供养恭敬尊重赞叹如是恶人。善现当知。诸菩萨摩诃萨常应精进修自事业。厌离生死不著三界。于彼恶贼旃茶罗人。常应发生慈悲喜舍。应作是念。我不应起如彼恶人所起过患。设当失念如彼暂起。即应觉知令速除灭。是故善现。诸菩萨摩诃萨欲证无上正等菩提。当善觉知诸恶魔事。应勤精进远离除灭如彼菩萨所起过患。勤求无上正等菩提

复次善现。若菩萨摩诃萨增上意乐。欲证无上正等菩提。常应亲近供养恭敬尊重赞叹真净善友。尔时善现便白佛言。何等名为诸菩萨摩诃萨真净善友。佛告善现。一切如来应正等觉是诸菩萨真净善友。一切菩萨摩诃萨众。亦是菩萨真净善友。诸有声闻及余善士。能为菩萨摩诃萨众。宣说开示分别显了布施净戒安忍精进静虑般若波罗蜜多相应法门令易解者。亦是菩萨真净善友。复次善现。布施波罗蜜多乃至般若波罗蜜多是诸菩萨真净善友。四念住乃至八圣道支亦是菩萨真净善友。四静虑四无量四无色定亦是菩萨真净善友。八解脱乃至十遍处亦是菩萨真净善友。空无相无愿解脱门亦是菩萨真净善友。极喜地乃至法云地亦是菩萨真净善友。陀罗尼门三摩地门亦是菩萨真净善友。五眼六神通亦是菩萨真净善友。如来十力乃至十八佛不共法亦是菩萨真净善友。大慈大悲大喜大舍亦是菩萨真净善友。无忘失法恒住舍性亦是菩萨真净善友。一切智道相智一切相智亦是菩萨真净善友。永断一切习气相续亦是菩萨真净善友。一切菩萨摩诃萨行亦是菩萨真净善友。诸佛无上正等菩提亦是菩萨真净善友。复次善现。苦圣谛乃至道圣谛是诸菩萨真净善友。诸法缘性亦是菩萨真净善友。诸缘起支亦是菩萨真净善友。内空乃至无性自性空亦是菩萨真净善友。真如乃至不思议界亦是菩萨真净善友。复次善现。布施波罗蜜多乃至般若波罗蜜多。与诸菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。四念住乃至一切相智亦与菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。永断一切习气相续。一切菩萨摩诃萨行。诸佛无上正等菩提亦与菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。复次善现。苦圣谛乃至道圣谛与诸菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。诸法缘性及缘起支亦与菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。内空乃至无性自性空亦与菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。真如乃至不思议界亦与菩萨摩诃萨众。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。所以者何。一切过去未来现在诸佛世尊。皆以布施乃至般若波罗蜜多。广说乃至真如乃至不思议界。为师为导为明为炬为灯为照为解为觉为智为慧为救为护为室为宅为洲为渚为归为趣为父为母。何以故。一切过去未来现在诸佛世尊。皆从布施乃至般若波罗蜜多。广说乃至真如乃至不思议界而生长故。是故善现。若菩萨摩诃萨增上意乐。欲证无上正等菩提。成熟有情严净佛土。当学布施波罗蜜多乃至般若波罗蜜多。广说乃至当学真如乃至不思议界。是菩萨摩诃萨既学布施波罗蜜多。广说乃至不思议界。复应以四摄事摄诸有情。何等为四。一者布施。二者爱语。三者利行。四者同事。我观此义故作是说。一切布施波罗蜜多。广说乃至不思议界。与诸菩萨摩诃萨众为师为导。广说乃至为父为母。是故善现。诸菩萨摩诃萨欲得不随他教行。欲住不随他教地。欲断一切有情疑。欲满一切有情愿。欲严净佛土。欲成熟有情。应学般若波罗蜜多。所以者何。于此般若波罗蜜多甚深经中。广说菩萨摩诃萨众所应学法。一切菩萨摩诃萨众皆于其中应勤修学


大般若波罗蜜多经卷第五百一十八
大般若波罗蜜多经卷第五百一十九

　　　　三藏法师玄奘奉　诏译


　　第三分巧便品第二十三之三

尔时具寿善现白佛言。世尊。甚深般若波罗蜜多用何为相。佛告善现。甚深般若波罗蜜多用空为相。无著为相。无相为相。寂静为相。远离为相。所以者何。如是般若波罗蜜多甚深相中。诸法诸相皆不可得无所有故。具寿善现复白佛言。颇有因缘可说般若波罗蜜多所有妙相。余一切法亦有如是诸妙相耶。佛告善现。如是如是。有因缘故可说般若波罗蜜多所有妙相。余法亦有如是妙相。所以者何。甚深般若波罗蜜多性空为相。余法亦以性空为相。甚深般若波罗蜜多无著为相。余法亦以无著为相。甚深般若波罗蜜多无相为相。余法亦以无相为相。甚深般若波罗蜜多寂静为相。余法亦以寂静为相。甚深般若波罗蜜多远离为相余法亦以远离为相。由此因缘可作是说。甚深般若波罗蜜多所有妙相。余法亦有如是妙相。以一切法皆自性空自性离故。尔时善现复白佛言。若一切法皆自性空自性离者。即一切法一切法空。亦一切法一切法离。云何有情可得施设有染有净。非性空法有染有净。亦非离法有染有净。非性空法能证无上正等菩提。亦非离法能证无上正等菩提非性空中有法可得亦非离中有法可得。非性空中有菩萨摩诃萨证得无上正等菩提。亦非离中有菩萨摩诃萨证得无上正等菩提。云何令我解佛所说甚深义趣。佛告善现。于意云何。有情长夜有我我所心执我我所不。善现答言。如是世尊。如是善逝。有情长夜有我我所心。执著我我所。佛告善现。于意云何。有情所执我及我所空远离不。善现答言。如是世尊。如是善逝。有情所执我及我所皆空远离。佛告善现。于意云何。岂不有情由我我所执流转生死。善现答言。如是世尊。如是善逝。诸有情类由我我所执流转生死。佛告善现。如是有情流转生死由有杂染是故有情施设有染。若诸有情无心染著。我及我所即无杂染。若无杂染即不得有流转生死。流转生死既不可得。当知有情远离杂染。由无杂染施设有净。是故善现。虽一切法自性皆空自性皆离。而诸有情亦可施设有染有净。具寿善现复白佛言。若菩萨摩诃萨能如是行甚深般若波罗蜜多。及一切法性皆空离。是菩萨摩诃萨则不行色蕴乃至识蕴。亦不行眼处乃至意处。亦不行色处乃至法处。亦不行眼界乃至意界。亦不行色界乃至法界。亦不行眼识界乃至意识界。亦不行眼触乃至意触。亦不行眼触为缘所生诸受乃至意触为缘所生诸受。亦不行地界乃至识界。亦不行因缘乃至增上缘。亦不行无明乃至老死。亦不行布施波罗蜜多乃至般若波罗蜜多。亦不行内空乃至无性自性空。亦不行真如乃至不思议界。亦不行苦圣谛乃至道圣谛。亦不行四念住乃至八圣道支。亦不行四静虑四无量四无色定。亦不行离害生命乃至离邪见。亦不行空无相无愿解脱门。亦不行八解脱乃至十遍处。亦不行净观地乃至如来地。亦不行极喜地乃至法云地。亦不行陀罗尼门三摩地门。亦不行五眼六神通。亦不行如来十力乃至十八佛不共法。亦不行大慈大悲大喜大舍。亦不行三十二大士相八十随好。亦不行无忘失法恒住舍性。亦不行预流果乃至独觉菩提。亦不行一切菩萨摩诃萨行诸佛无上正等菩提。亦不行一切智道相智一切相智。所以者何。如是诸法皆不可得。能行所行行时行处及由此行皆无所有。世尊。若菩萨摩诃萨能如是行。不为一切世间天人阿素洛等之所降伏而能伏彼。世尊。若菩萨摩诃萨能如是行。不为一切声闻独觉之所降伏而能伏彼。所以者何。是菩萨摩诃萨已得安住无能伏位。谓菩萨离生位。世尊。是菩萨摩诃萨常住一切智智作意不可屈伏。世尊。是菩萨摩诃萨如是行时。则为亲近一切智智。速证无上正等菩提。转妙法轮度有情众。佛告善现。如是如是。如汝所说。若菩萨摩诃萨能行如是甚深般若波罗蜜多。及一切法空远离相。是菩萨摩诃萨即不行色蕴广说乃至一切相智。如是乃至则为亲近一切智智。速证无上正等菩提。转妙法轮度有情众

复次善现。于意云何。假使于此南赡部洲诸有情类皆得人身。得人身已发心修学诸菩萨行。皆证无上正等菩提。有善男子善女人等。尽其形寿以诸世间上妙乐具。供养恭敬尊重赞叹此诸如来应正等觉。复持如是所集善根。与诸有情平等共有回向无上正等菩提。是善男子善女人等。由此因缘获福多不。善现答言。甚多世尊。甚多善逝。佛告善现。若善男子善女人等。于大众中宣说如是甚深般若波罗蜜多。施设建立分别开示令其易了。及住如是甚深般若波罗蜜多相应作意。此善男子善女人等。由是因缘所获功德甚多于前。无量无数不可称计。复次善现。于意云何。如是乃至假使三千大千世界诸有情类皆得人身。得人身已发心修学诸菩萨行。皆证无上正等菩提。有善男子善女人等。尽其形寿以诸世间上妙乐具。供养恭敬尊重赞叹此诸如来应正等觉。复持如是所集善根。与诸有情平等共有回向无上正等菩提。是善男子善女人等。由此因缘获福多不。善现答言。甚多世尊。甚多善逝。佛告善现。若善男子善女人等。于大众中宣说如是甚深般若波罗蜜多。施设建立分别开示令其易了。及住如是甚深般若波罗蜜多相应作意。此善男子善女人等。由是因缘所获功德甚多于前。无量无数不可称计。复次善现。于意云何。假使于此南赡部洲诸有情类。非前非后皆得人身。有善男子善女人等。方便化导皆令安住十善业道。或四静虑。或四无量。或四无色定。或五神通。或预流果。或一来果。或不还果。或阿罗汉果。或独觉菩提。或复无上正等菩提。复持如是化导善根。与诸有情平等共有回向无上正等菩提。是善男子善女人等。由此因缘获福多不。善现答言。甚多世尊。甚多善逝。佛告善现。若善男子善女人等。于大众中宣说如是甚深般若波罗蜜多。施设建立分别开示令其易了。及正安住一切智智相应作意。此善男子善女人等。由是因缘所获功德甚多于前。无量无数不可称计。复次善现。于意云何。如是乃至假使三千大千世界诸有情类。非前非后皆得人身。有善男子善女人等。方便化导皆令安住十善业道。或四静虑。或四无量。或四无色定。或五神通。或预流果。或一来果。或不还果。或阿罗汉果。或独觉菩提。或复无上正等菩提。复持如是化导善根。与诸有情平等共有回向无上正等菩提。是善男子善女人等。由此因缘获福多不。善现答言。甚多世尊。甚多善逝。佛告善现。若善男子善女人等。于大众中宣说如是甚深般若波罗蜜多。施设建立分别开示令其易了。及正安住一切智智相应作意。此善男子善女人等。由是因缘所获功德甚多于前。无量无数不可称计。善现当知。是菩萨摩诃萨由此精进增上威力。到诸有情福田彼岸。所以者何。是菩萨摩诃萨于法精进增上威力。一切有情无能及者。唯除如来应正等觉。所以者何。是菩萨摩诃萨行深般若波罗蜜多。见诸有情无利乐者起大慈心。见诸有情有衰苦者起大悲心。见诸有情得利乐者起大喜心。见诸有情离性离相起大舍心。非诸声闻独觉所得。善现当知。是菩萨摩诃萨虽于有情平等发起大慈大悲大喜大舍。而于一切无所执著。不同异生声闻独觉随有所得起执著心。善现当知。是菩萨摩诃萨行深般若波罗蜜多得大光明。谓得布施乃至般若波罗蜜多大光明故。善现当知。是菩萨摩诃萨虽未证得一切智智。而于无上正等菩提得不退转故。到有情福田彼岸。堪受一切衣服饮食床座医药诸资生具。善现当知。是菩萨摩诃萨常住般若波罗蜜多相应作意。故能究竟报施主恩。亦能亲近一切智智。是故善现。若菩萨摩诃萨欲不虚受国王大臣及余有情所有信施。欲示有情真净道路。欲为有情作大明照。欲脱有情三界牢狱。欲施有情清净法眼。应常安住甚深般若波罗蜜多相应作意。善现当知。若菩萨摩诃萨常住般若波罗蜜多相应作意。诸余作意于其中间无容暂起。善现当知。是菩萨摩诃萨昼夜精勤常住般若波罗蜜多相应作意无时暂舍。譬如有人先未曾有末尼宝珠。后时遇得欢喜自庆。遇缘还失生大苦恼。常怀叹惜未尝离念。思当何计还得此珠。彼人由是相应作意。缘此宝珠无时暂舍。诸菩萨摩诃萨亦复如是。应常安住甚深般若波罗蜜多相应作意。若不安住甚深般若波罗蜜多相应作意。则为丧失一切智智相应作意

尔时善现便白佛言。一切作意皆自性空。一切作意皆自性离。诸法亦尔。于一切法皆自性空。自性离中若菩萨摩诃萨。若般若波罗蜜多。若一切智智。若诸作意皆不可得。云何菩萨摩诃萨不离般若波罗蜜多相应作意。亦复不离一切智智相应作意。佛告善现。若菩萨摩诃萨知一切法一切作意自性皆空自性皆离。如是空离非声闻作。非独觉作。非菩萨作。非如来作。亦非诸余有情所作。然一切法法定法住法性法界不虚妄性不变异性平等性离生性真如实际。及虚空界不思议界法尔常住。是菩萨摩诃萨不离般若波罗蜜多相应作意。亦复不离一切智智相应作意。所以者何。甚深般若波罗蜜多一切智智。及诸作意自性皆空自性皆离。如是空离无增无减。若正通达即名不离。具寿善现复白佛言。若深般若波罗蜜多亦自性空自性离者。云何菩萨摩诃萨众修证般若波罗蜜多平等性已。便得无上正等菩提。佛告善现。诸菩萨摩诃萨修证般若波罗蜜多平等性时。非诸佛法有增有减。亦非诸法法定法住法性法界不虚妄性不变异性平等性离生性真如实际及虚空界不思议界有增有减。何以故。甚深般若波罗蜜多非一非二亦非多故。善现当知。若菩萨摩诃萨闻说如是甚深般若波罗蜜多。其心不惊不恐不怖不沈不没亦无犹豫。是菩萨摩诃萨行深般若波罗蜜多已到究竟。安住菩萨不退转地。速证无上正等菩提。具寿善现复白佛言。世尊。为即深般若波罗蜜多能行深般若波罗蜜多不。不尔善现。世尊。为离深般若波罗蜜多有法可得能行深般若波罗蜜多不。不尔善现。世尊。为即深般若波罗蜜多空虚非有不自在性不坚实性能行深般若波罗蜜多不。不尔善现。世尊。为离深般若波罗蜜多空虚非有不自在性不坚实性有法可得能行深般若波罗蜜多不。不尔善现。世尊。为即空性能行空不。不尔善现。世尊。为离空性有法可得能行空不。不尔善现。世尊。为即色蕴乃至识蕴能行深般若波罗蜜多不。不尔善现。世尊。为离色蕴乃至识蕴有法可得能行深般若波罗蜜多不。不尔善现。世尊。为即眼处乃至意处能行深般若波罗蜜多不。不尔善现。世尊。为离眼处乃至意处有法可得能行深般若波罗蜜多不。不尔善现。世尊。为即色处乃至法处能行深般若波罗蜜多不。不尔善现。世尊。为离色处乃至法处有法可得能行深般若波罗蜜多不。不尔善现。世尊。为即眼界乃至意界能行深般若波罗蜜多不。不尔善现。世尊。为离眼界乃至意界有法可得能行深般若波罗蜜多不。不尔善现。世尊。为即色界乃至法界能行深般若波罗蜜多不。不尔善现。世尊。为离色界乃至法界有法可得能行深般若波罗蜜多不。不尔善现。世尊。为即眼识界乃至意识界能行深般若波罗蜜多不。不尔善现。世尊。为离眼识界乃至意识界有法可得能行深般若波罗蜜多不。不尔善现。世尊。为即眼触乃至意触能行深般若波罗蜜多不。不尔善现。世尊。为离眼触乃至意触有法可得能行深般若波罗蜜多不。不尔善现。世尊。为即眼触为缘所生诸受乃至意触为缘所生诸受能行深般若波罗蜜多不。不尔善现。世尊。为离眼触为缘所生诸受乃至意触为缘所生诸受有法可得能行深般若波罗蜜多不。不尔善现。世尊。为即地界乃至识界能行深般若波罗蜜多不。不尔善现。世尊。为离地界乃至识界有法可得能行深般若波罗蜜多不。不尔善现。世尊。为即因缘乃至增上缘能行深般若波罗蜜多不。不尔善现。世尊。为离因缘乃至增上缘有法可得能行深般若波罗蜜多不。不尔善现。世尊。为即无明乃至老死能行深般若波罗蜜多不。不尔善现。世尊。为离无明乃至老死有法可得能行深般若波罗蜜多不。不尔善现。世尊。为即布施乃至般若波罗蜜多能行深般若波罗蜜多不。不尔善现。世尊。为离布施乃至般若波罗蜜多有法可得能行深般若波罗蜜多不。不尔善现。世尊。为即内空乃至无性自性空能行深般若波罗蜜多不。不尔善现。世尊。为离内空乃至无性自性空有法可得能行深般若波罗蜜多不。不尔善现。世尊。为即真如乃至不思议界能行深般若波罗蜜多不。不尔善现。世尊。为离真如乃至不思议界有法可得能行深般若波罗蜜多不。不尔善现。世尊。为即苦集灭道圣谛能行深般若波罗蜜多不。不尔善现。世尊。为离苦集灭道圣谛有法可得能行深般若波罗蜜多不。不尔善现。世尊。为即四念住乃至八圣道支能行深般若波罗蜜多不。不尔善现。世尊。为离四念住乃至八圣道支有法可得能行深般若波罗蜜多不。不尔善现。世尊。为即四静虑四无量四无色定能行深般若波罗蜜多不。不尔善现。世尊。为离四静虑四无量四无色定有法可得能行深般若波罗蜜多不。不尔善现。世尊。为即八解脱乃至十遍处能行深般若波罗蜜多不。不尔善现。世尊。为离八解脱乃至十遍处有法可得能行深般若波罗蜜多不。不尔善现。世尊。为即空无相无愿解脱门能行深般若波罗蜜多不。不尔善现。世尊。为离空无相无愿解脱门有法可得能行深般若波罗蜜多不。不尔善现。世尊。为即净观地乃至如来地能行深般若波罗蜜多不。不尔善现。世尊。为离净观地乃至如来地有法可得能行深般若波罗蜜多不。不尔善现。世尊。为即极喜地乃至法云地能行深般若波罗蜜多不。不尔善现。世尊。为离极喜地乃至法云地有法可得能行深般若波罗蜜多不。不尔善现。世尊。为即陀罗尼门三摩地门能行深般若波罗蜜多不。不尔善现。世尊。为离陀罗尼门三摩地门有法可得能行深般若波罗蜜多不。不尔善现。世尊。为即五眼六神通能行深般若波罗蜜多不。不尔善现。世尊。为离五眼六神通有法可得能行深般若波罗蜜多不。不尔善现。世尊。为即如来十力乃至十八佛不共法能行深般若波罗蜜多不。不尔善现。世尊。为离如来十力乃至十八佛不共法有法可得能行深般若波罗蜜多不。不尔善现。世尊。为即大慈大悲大喜大舍能行深般若波罗蜜多不。不尔善现。世尊。为离大慈大悲大喜大舍有法可得能行深般若波罗蜜多不。不尔善现。世尊。为即三十二大士相八十随好能行深般若波罗蜜多不。不尔善现。世尊。为离三十二大士相八十随好有法可得能行深般若波罗蜜多不。不尔善现。世尊。为即无忘失法恒住舍性能行深般若波罗蜜多不。不尔善现。世尊。为离无忘失法恒住舍性有法可得能行深般若波罗蜜多不。不尔善现。世尊。为即预流果乃至独觉菩提能行深般若波罗蜜多不。不尔善现。世尊。为离预流果乃至独觉菩提有法可得能行深般若波罗蜜多不。不尔善现。世尊。为即一切菩萨摩诃萨行能行深般若波罗蜜多不。不尔善现。世尊。为离一切菩萨摩诃萨行有法可得能行深般若波罗蜜多不。不尔善现。世尊。为即诸佛无上正等菩提能行深般若波罗蜜多不。不尔善现。世尊。为离诸佛无上正等菩提有法可得能行深般若波罗蜜多不。不尔善现。世尊。为即一切智道相智一切相智能行深般若波罗蜜多不。不尔善现。世尊。为离一切智道相智一切相智有法可得能行深般若波罗蜜多不。不尔善现。世尊。为即色蕴乃至识蕴空虚非有不自在性不坚实性能行深般若波罗蜜多不。不尔善现。世尊。为离色蕴乃至识蕴空虚非有不自在性不坚实性有法可得能行深般若波罗蜜多不。不尔善现。世尊。如是乃至为即一切智道相智一切相智空虚非有不自在性不坚实性能行深般若波罗蜜多不。不尔善现。世尊。为离一切智道相智一切相智空虚非有不自在性不坚实性有法可得能行深般若波罗蜜多不。不尔善现。世尊。为即色蕴乃至识蕴真如法界法性不虚妄性不变异性平等性离生性法定法住实际虚空界不思议界能行深般若波罗蜜多不。不尔善现。世尊。为离色蕴乃至识蕴真如法界法性不虚妄性不变异性平等性离生性法定法住实际虚空界不思议界有法可得能行深般若波罗蜜多不。不尔善现。世尊。如是乃至为即一切智道相智一切相智真如法界法性不虚妄性不变异性平等性离生性法定法住实际虚空界不思议界能行深般若波罗蜜多不。不尔善现。世尊。为离一切智道相智一切相智真如法界法性不虚妄性不变异性平等性离生性法定法住实际虚空界不思议界有法可得能行深般若波罗蜜多不。不尔善现。世尊。若如是诸法皆不能行深般若波罗蜜多者。诸菩萨摩诃萨云何能行深般若波罗蜜多。佛告善现。于意云何。汝见有法能行深般若波罗蜜多不。善现答言。不也世尊。佛告善现。于意云何。汝见深般若波罗蜜多是菩萨摩诃萨所行处不。善现答言。不也世尊。佛告善现。于意云何。汝所不见法是法可得不。善现答言。不也世尊。佛告善现。于意云何。不可得法为有生不。善现答言。不也世尊。佛告善现。如汝所见诸法实性即是菩萨无生法忍。若菩萨摩诃萨成就如是无生法忍。便于无上正等菩提堪得受记。善现当知。是菩萨摩诃萨于佛十力四无所畏四无碍解大慈大悲大喜大舍及十八佛不共法等无量无边殊胜功德。名能精进如实行者。若能如是精进修行不得无上正等觉智一切相智大智妙智。无有是处。所以者何。是菩萨摩诃萨既已证得无生法忍乃至无上正等菩提。于所得法无退无减。具寿善现复白佛言。世尊。诸菩萨摩诃萨为以一切法无生性于佛无上正等菩提得受记不。不尔善现。世尊。诸菩萨摩诃萨为以一切法生性于佛无上正等菩提得受记不。不尔善现。世尊。诸菩萨摩诃萨为以一切法生无生性于佛无上正等菩提得受记不。不尔善现。世尊。诸菩萨摩诃萨为以一切法非生非无生性于佛无上正等菩提得受记不。不尔善现。具寿善现复白佛言。若尔云何。诸菩萨摩诃萨于佛无上正等菩提堪得受记。佛告善现。于意云何。汝见有法于佛无上正等菩提得受记不。善现答言。不也世尊。我不见法于佛无上正等菩提堪得受记。亦不见法于佛无上正等菩提有能证者证时证处及由此证皆不可得。佛告善现。如是如是。如汝所说。善现当知。若菩萨摩诃萨于一切法无所得时。不作是念。我于无上正等菩提当能证得。我用是法于如是时。于如是处。证得无上正等菩提。所以者何。诸菩萨摩诃萨行深般若波罗蜜多。无如是等一切分别。何以故。甚深般若波罗蜜多离诸分别。若起分别非行般若波罗蜜多。尔时天帝释白佛言。世尊。如是般若波罗蜜多最为甚深难见难觉。不可寻思超寻思境。微密聪敏智者所证。诸相分别毕竟离故。若诸有情于此般若波罗蜜多甚深经典。常乐听闻受持读诵。究竟通利如理思惟。依教修行为他正说。乃至无上正等菩提不杂诸余心心所者。当知如是诸有情类决定成就无量善根。可于此中能办是事。尔时佛告天帝释言。如是如是。如汝所说。憍尸迦。若诸有情于此般若波罗蜜多甚深经典。常乐听闻受持读诵。究竟通利如理思惟。依教修行为他正说。乃至无上正等菩提不杂诸余心心所者。当知如是诸有情类决定成就无量善根。乃于此中能办是事。憍尸迦。假使于此南赡部洲乃至三千大千世界诸有情类。悉皆成就十善业道若四静虑若四无量若四无色定若五神通等无量功德。有善男子善女人等。于此般若波罗蜜多甚深经典。常乐听闻受持读诵。究竟通利如理思惟。依教修行为他正说。是善男子善女人等。所获功德于前福聚。百倍为胜千倍为胜。乃至邬波尼杀昙倍亦复为胜。尔时会中有一苾刍告天帝释言。憍尸迦。若善男子善女人等。于此般若波罗蜜多甚深经典。摄心不乱常乐听闻受持读诵。令极通利如理思惟。依教修行为他正说。乃至无上正等菩提不杂诸余心心所者。是善男子善女人等。所获功德胜赡部洲乃至三千大千世界诸有情类一切成就十善业道若四静虑若四无量若四无色定若五神通等无量功德。时天帝释报苾刍言。是善男子善女人等。初发一念一切相智相应心时。所获功德已胜一切南赡部洲乃至三千大千世界诸有情类悉皆成就十善业道若四静虑若四无量若四无色定若五神通等无量功德多百千倍。何况复能于此般若波罗蜜多甚深经典。摄心不乱常乐听闻受持读诵。令极通利如理思惟。依教修行为他正说。乃至无上正等菩提不杂诸余心心所者。所获功德而可挍量。苾刍当知。是善男子善女人等功德智慧。非但胜彼南赡部洲乃至三千大千世界诸有情类一切成就十善业道四静虑等无量功德。亦胜一切世间天人阿素洛等所有功德。所以者何。是善男子善女人等。疾证无上正等菩提。利乐有情无穷尽故。苾刍当知。是善男子善女人等。功德智慧非但普胜世间天人阿素洛等所有功德。亦胜一切预流一来不还阿罗汉独觉所有功德。所以者何。是善男子善女人等。疾证无上正等菩提。利乐有情无穷尽故。苾刍当知。是善男子善女人等功德智慧。非但普胜一切预流一来不还阿罗汉独觉所有功德。亦胜一切菩萨摩诃萨远离般若波罗蜜多方便善巧修行布施波罗蜜多乃至静虑波罗蜜多。安住内空乃至无性自性空。安住真如乃至不思议界。安住苦集灭道圣谛。修行四念住乃至八圣道支。修行四静虑四无量四无色定。修行八解脱乃至十遍处。修行空无相无愿解脱门。修行极喜地乃至法云地。修行一切陀罗尼门三摩地门。修行五眼六神通。修行如来十力乃至十八佛不共法。修行大慈大悲大喜大舍。修行无忘失法恒住舍性。修行一切智道相智一切相智。修行顺逆观十二缘起支。成熟有情严净佛土。修诸菩萨摩诃萨行。及佛无上正等觉者所有功德。所以者何。是善男子善女人等。疾证无上正等菩提。利乐有情无穷尽故。苾刍当知。是善男子善女人等功德智慧。亦胜一切菩萨摩诃萨远离方便善巧修行般若波罗蜜多者所有功德。所以者何。是善男子善女人等。疾证无上正等菩提。利乐有情无穷尽故。复次苾刍。是善男子善女人等。当知即是菩萨摩诃萨。是菩萨摩诃萨如说修行甚深般若波罗蜜多。有方便善巧故。不为一切世间天人阿素洛等及余菩萨独觉声闻之所胜伏。能绍一切智智种性令不断绝。常不远离诸佛菩萨真净善友。不久当坐妙菩提座。降伏一切恶魔眷属。证得无上正等菩提转妙法轮。拔有情类生死大苦。令得究竟常乐涅槃。苾刍当知。是菩萨摩诃萨如说修行甚深般若波罗蜜多。有方便善巧故常学菩萨摩诃萨众所应学法。不学声闻及独觉等所应学法。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。四大天王各领自天众来至其所。供养恭敬尊重赞叹咸作是言。善哉大士。当勤精进学诸菩萨摩诃萨众所应学法。勿学声闻及独觉等所应学法。若如是学速当安坐妙菩提座。疾证无上正等菩提。如先如来应正等觉受四天王所奉四钵汝亦当受。如昔护世四大天王奉上四钵我亦当奉。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。我等天帝各领自天众来至其所。供养恭敬尊重赞叹。咸作是言。善哉大士。当勤精进学诸菩萨摩诃萨众所应学法。勿学声闻及独觉等所应学法。若如是学速当安坐妙菩提座。疾证无上正等菩提。转妙法轮度有情众。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。妙时分天子。妙喜足天子。妙变化天子。妙自在天子。各领自天众来至其所。供养恭敬尊重赞叹。咸作是言。善哉大士。当勤精进学诸菩萨摩诃萨众所应学法。勿学声闻及独觉等所应学法。若如是学速当安坐妙菩提座。疾证无上正等菩提。转妙法轮度有情众。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。堪忍界主大梵天王。领梵天众来至其所。供养恭敬尊重赞叹。作如是言。善哉大士。当勤精进学诸菩萨摩诃萨众所应学法。勿学声闻及独觉等所应学法。若如是学速当安坐妙菩提座。疾证无上正等菩提。我当往诣菩提树下殷勤劝请转妙法轮。利乐无边诸有情类。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。极光净天广说乃至色究竟天。各领自天众来至其所。供养恭敬尊重赞叹。咸作是言。善哉大士。当勤精进学诸菩萨摩诃萨众所应学法。勿学声闻及独觉等所应学法。若如是学速当安坐妙菩提座。疾证无上正等菩提。转妙法轮度有情众。苾刍当知。是菩萨摩诃萨行深般若波罗蜜多。方便善巧常学菩萨摩诃萨众所应学故。一切如来应正等觉及诸菩萨摩诃萨众并诸天龙阿素洛等常随护念。由此因缘是菩萨摩诃萨一切世间险难危厄身心忧苦皆不侵害。世间所有四大相违所起诸病。所谓眼病耳病鼻病舌病身病诸支节病。如是一切四百四病皆于身中永无所有。唯除重业转现轻受。苾刍当知。是菩萨摩诃萨如说修行甚深般若波罗蜜多。方便善巧获如是等现世功德。后世功德无量无边


大般若波罗蜜多经卷第五百一十九
大般若波罗蜜多经卷第五百二十

　　　　三藏法师玄奘奉　诏译


　　第三分巧便品第二十三之四

时阿难陀窃作是念。今天帝释为自辩才赞说如是甚深般若波罗蜜多功德胜利。为是如来威神之力。时天帝释知阿难陀心之所念。白言。大德。我所赞说甚深般若波罗蜜多功德胜利。皆是如来威神之力。尔时佛告阿难陀言。如是如是。今天帝释赞说如是甚深般若波罗蜜多功德胜利。当知皆是如来神力非自辩才。所以者何。甚深般若波罗蜜多功德胜利。定非一切世间天人阿素洛等所能赞说。庆喜当知。若菩萨摩诃萨勤学思惟修行如是甚深般若波罗蜜多时。此三千大千世界一切恶魔。皆生疑惑咸作是念。此菩萨摩诃萨为证实际。退住预流一来不还阿罗汉果独觉菩提。为趣无上正等菩提。转妙法轮度有情众。复次庆喜。若菩萨摩诃萨不离如是甚深般若波罗蜜多时。诸恶魔生大忧苦身心战栗如中毒箭。复次庆喜。若菩萨摩诃萨行深般若波罗蜜多时。诸恶魔来到其所。化作种种可怖畏事。所谓刀剑恶兽毒蛇。猛火炽然四方俱发。欲令菩萨身心惊惧迷失无上正等觉心。于所修行心生退屈乃至发起一念乱意。障碍无上正等菩提。是彼恶魔深心所愿。尔时庆喜。便白佛言。为诸菩萨摩诃萨行深般若波罗蜜多时。皆为恶魔之所扰乱。为有扰乱不扰乱者。佛告庆喜。非诸菩萨摩诃萨行深般若波罗蜜多时。皆为恶魔之所扰乱。然有扰乱不扰乱者。具寿庆喜复白佛言。何等菩萨摩诃萨行深般若波罗蜜多时。为诸恶魔之所扰乱。何等菩萨摩诃萨行深般若波罗蜜多时。不为恶魔之所扰乱。佛告庆喜。若菩萨摩诃萨先世闻此甚深般若波罗蜜多。心不信解毁訾诽谤。是菩萨摩诃萨行深般若波罗蜜多时。便为恶魔之所扰乱。若菩萨摩诃萨先世闻此甚深般若波罗蜜多。信解赞美不生诽谤。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨先世闻此甚深般若波罗蜜多。疑惑犹豫为有为无为实不实。是菩萨摩诃萨行深般若波罗蜜多时。便为恶魔之所扰乱。若菩萨摩诃萨先世闻此甚深般若波罗蜜多。其心都无疑惑犹豫信定实有。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨远离善友。为诸恶友之所摄持。不闻如是甚深般若波罗蜜多。由不闻故不能解了。不解了故不能修习。不修习故不能请问。不请问故不如说行。不如说行故不能证得甚深般若波罗蜜多。是菩萨摩诃萨行深般若波罗蜜多时。便为恶魔之所扰乱。若菩萨摩诃萨亲近善友。不为恶友之所摄持。得闻如是甚深般若波罗蜜多。由得闻故便能解了。由解了故即能修习。由修习故便能请问。由请问故能如说行。由如说行故便能证得甚深般若波罗蜜多。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨远离般若波罗蜜多。摄受赞叹非真妙法。是菩萨摩诃萨行深般若波罗蜜多时。便为恶魔之所扰乱。若菩萨摩诃萨亲近般若波罗蜜多。不摄不赞非真妙法。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨远离般若波罗蜜多。于真妙法毁訾诽谤。尔时恶魔便作是念。今此菩萨与我为伴。由彼毁谤真妙法故。便有无量住菩萨乘善男子等。于真妙法亦生毁谤。由此因缘我愿圆满。是菩萨乘善男子等。设勤精进修诸善法。而堕声闻或独觉地亦令他堕。是菩萨摩诃萨行深般若波罗蜜多时。便为恶魔之所扰乱。若菩萨摩诃萨亲近般若波罗蜜多。于真妙法赞叹信受。亦令无量住菩萨乘善男子等于真妙法赞叹信受。由此恶魔愁忧惊怖。是菩萨乘善男子等。设不精勤修诸善法而亦决定。不令自他退堕声闻或独觉地。必证无上正等菩提。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨闻说般若波罗蜜多甚深经时作如是语。如是般若波罗蜜多理趣甚深难见难觉。何用宣说听闻受持读诵思惟精勤修学书写流布此经典。为我尚不能得其源底。况余薄福浅智者哉。时有无量住菩萨乘善男子等。闻其所说心皆惊怖。便退无上正等觉心。堕于声闻或独觉地。是菩萨摩诃萨行深般若波罗蜜多时。便为恶魔之所扰乱。若菩萨摩诃萨闻说般若波罗蜜多甚深经时作如是语。如是般若波罗蜜多。理趣甚深难见难觉。若不宣说听闻受持读诵思惟精勤修学书写流布能证无上正等菩提。必无是处。时有无量住菩萨乘善男子等。闻其所说欢喜踊跃。便于般若波罗蜜多甚深经典。常乐听闻受持读诵。令善通利如理思惟。精进修行为他演说。书写流布求趣无上正等菩提。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨恃己所有功德善根。轻余菩萨摩诃萨众谓作是言。我能修行布施波罗蜜多乃至般若波罗蜜多。汝等不能。我能安住内空乃至无性自性空。汝等不能。我能安住真如乃至不思议界。汝等不能。我能安住苦集灭道圣谛。汝等不能。我能修行四念住乃至八圣道支。汝等不能。我能修行四静虑四无量四无色定。汝等不能。我能修行空无相无愿解脱门。汝等不能。我能修行八解脱乃至十遍处。汝等不能。我能修行净观地乃至如来地智。汝等不能。我能修行极喜地乃至法云地。汝等不能。我能修行陀罗尼门三摩地门。汝等不能。我能修行五眼六神通。汝等不能。我能修行如来十力乃至十八佛不共法。汝等不能。我能修行大慈大悲大喜大舍。汝等不能。我能修行三十二大士相八十随好因。汝等不能。我能修行无忘失法恒住舍性。汝等不能。我能修行一切智道相智一切相智。汝等不能。我能修行奢摩他毗钵舍那。汝等不能。我能顺逆观缘起支。汝等不能。我能观察诸法自相共相。汝等不能。我能成熟有情严净佛土。汝等不能。我能修行一切菩萨摩诃萨行。汝等不能。我能修学诸佛无上正等菩提。汝等不能。尔时恶魔欢喜踊跃言。此菩萨是吾伴侣流转生死未有出期。是菩萨摩诃萨行深般若波罗蜜多时。便为恶魔之所扰乱。若菩萨摩诃萨不恃己有功德善根。轻余菩萨摩诃萨众。虽常精进修诸善法。而不执著诸善法相。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨自恃名姓众所识知。轻蔑诸余修善菩萨。常赞己德毁訾他过。实无不退转菩萨摩诃萨诸行状相。而谓实有起诸烦恼。自赞毁他言。汝等无菩萨名姓。唯我独有菩萨名姓。由增上慢轻蔑毁訾诸余菩萨摩诃萨众。尔时恶魔便作是念。今此菩萨令我国土宫殿不空。增益地狱傍生鬼界。是时恶魔助其神力。令转增益威势辩才。由此多人信受其语。因斯劝发同彼恶见。同恶见已随彼邪学。随邪学已烦恼炽盛。心颠倒故诸所发起身语意业。皆能感得不可爱乐衰损苦果。由此因缘增长地狱傍生鬼界。令魔宫殿国土充满。由此恶魔欢喜踊跃。诸有所作随意自在。是菩萨摩诃萨行深般若波罗蜜多时。便为恶魔之所扰乱。若菩萨摩诃萨不恃己有虚妄姓名轻蔑诸余修善菩萨。于诸功德离增上慢。常不自赞。亦不毁他。能善觉知诸恶魔事。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨与求声闻独觉乘者。更相毁蔑斗诤诽谤。尔时恶魔见此事已便作是念。今此菩萨远离无上正等菩提。亲近地狱傍生鬼界。所以者何。更相毁蔑斗诤诽谤非菩提道。但是地狱傍生鬼界险恶趣道。作是念已欢喜踊跃。令此菩萨威势转盛。使无量人增长恶业。是菩萨摩诃萨行深般若波罗蜜多时。便为恶魔之所扰乱。若菩萨摩诃萨与求声闻独觉乘者。不相毁蔑斗诤诽谤。方便化导令趣大乘。或令勤修自乘善法。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨与求无上正等菩提善男子等。更相毁蔑斗诤诽谤。尔时恶魔见此事已便作是念。此二菩萨俱远无上正等菩提。皆近地狱傍生鬼界。所以者何。更相毁蔑斗诤诽谤非菩提道。但是地狱傍生鬼界险恶趣道。是时恶魔作此念已。欢喜踊跃增其威势。令二朋党斗诤不息。是菩萨摩诃萨行深般若波罗蜜多时。便为恶魔之所扰乱。若菩萨摩诃萨与求无上正等菩提善男子等。不相毁蔑斗诤诽谤。更相教诲修诸善法。疾趣无上正等菩提。是菩萨摩诃萨行深般若波罗蜜多时。不为恶魔之所扰乱。复次庆喜。若菩萨摩诃萨未得无上正等菩提不退转记。于得无上正等菩提不退转记。诸菩萨摩诃萨起损害心斗诤轻蔑骂辱诽谤。是菩萨摩诃萨随起尔所念不饶益心。还退尔所劫曾修胜行。经尔所时远离善友。还受尔所生死系缚。若不弃舍大菩提心。还尔所劫被戴甲胄。勤修胜行时无间断。然后乃补所退功德。尔时庆喜便白佛言。是菩萨摩诃萨所起恶心。生死罪苦为要流转经尔所时。为于中间亦得出离。是菩萨摩诃萨所退胜行。为要精勤经尔所劫。被戴甲胄修诸胜行时无间断。然后乃补所退功德。为于中间有复本义。佛告庆喜。我为菩萨独觉声闻。说有出罪还补善法。庆喜当知。若菩萨摩诃萨未得无上正等菩提不退转记。于得无上正等菩提不退转记。诸菩萨摩诃萨起损害心。斗诤轻蔑骂辱诽谤。后无惭愧怀恶不舍。不能如法发露悔过。我说彼类于其中间。无有出罪还补善义要尔所劫流转生死。远离善友众苦所缚。若不弃舍大菩提心。要尔所劫被戴甲胄。勤修胜行时无间断。然后乃补所退功德。若菩萨摩诃萨未得无上正等菩提不退转记。于得无上正等菩提不退转记。诸菩萨摩诃萨起损害心。斗诤轻蔑骂辱诽谤。后生惭愧心不系恶。寻能如法发露悔过。作如是念。我今已得难得人身。何容复起如是过恶失大善利。我应饶益一切有情。何容于中反作衰损。我应恭敬一切有情如仆事主。何容于中反生憍慢毁辱凌蔑。我应忍受一切有情捶打呵骂。何容于彼反以暴恶身语加报。我应和解一切有情令相敬爱。何容复起悖恶语言与彼乖诤。我应忍受一切有情长时履践。犹如道路亦如桥梁。何容于彼反加凌辱。我求无上正等菩提。为拔有情生死大苦。令得究竟安乐涅槃。何容反欲加之以苦。我应从今尽未来际。如痴如哑如聋如盲。于诸有情无所分别。纵使斩截头足手臂。挑目割耳劓鼻截舌。锯解一切身分支体。于彼有情终不起恶。若我起恶则便退坏所发无上正等觉心。障碍所求一切智智。不能利益安乐有情。庆喜当知。是菩萨摩诃萨我说中间亦有出罪还补善义。非要经于尔所劫数流转生死。恶魔于彼不能扰乱。速证无上正等菩提。复次庆喜。诸菩萨摩诃萨与求声闻独觉乘者不应交涉。设与交涉不应共住。设与共住不应与彼论义决择。所以者何。若与彼类论义决择。或当发起忿恚等心。或复令生粗恶言说。然诸菩萨于有情类。不应发起忿恚等心。亦不应生粗恶言说。设被斫截首足身分。亦不应起忿恚恶言。所以者何。诸菩萨摩诃萨应作是念。我求无上正等菩提。为拔有情生死众苦令得究竟利益安乐。何容于彼翻为恶事。庆喜当知。若菩萨摩诃萨于有情类。起忿恚心发粗恶语。便碍无上正等菩提。亦坏无边菩萨行法。是故菩萨摩诃萨众。欲得无上正等菩提。于诸有情不应忿恚。亦不应起粗恶言说。尔时庆喜便白佛言。诸菩萨摩诃萨与菩萨摩诃萨。云何共住。佛告庆喜。诸菩萨摩诃萨与菩萨摩诃萨。共住相视应如世尊。所以者何。诸菩萨摩诃萨与菩萨摩诃萨。展转相视应作是念。彼是我等真善知识。与我为伴同乘一船。我等与彼学时学处及所学法。若由此学皆无有异。如彼应学布施波罗蜜多乃至般若波罗蜜多我亦应学。如彼应学内空乃至无性自性空我亦应学。如彼应学真如乃至不思议界我亦应学。如彼应学苦集灭道圣谛我亦应学。如彼应学四念住乃至八圣道支我亦应学。如彼应学四静虑四无量四无色定我亦应学。如彼应学空无相无愿解脱门我亦应学。如彼应学八解脱乃至十遍处我亦应学。如彼应学净观地乃至如来地智我亦应学。如彼应学极喜地乃至法云地我亦应学。如彼应学陀罗尼门三摩地门我亦应学。如彼应学五眼六神通我亦应学。如彼应学如来十力乃至十八佛不共法我亦应学。如彼应学大慈大悲大喜大舍我亦应学。如彼应学三十二大士相八十随好因我亦应学。如彼应学无忘失法恒住舍性我亦应学。如彼应学成熟有情严净佛土我亦应学。如彼应学一切智道相智一切相智我亦应学。复作是念彼诸菩萨。为我等说大菩提道。即我良伴亦我导师。若彼菩萨摩诃萨住杂作意。离一切智智相应作意。我当于中不同彼学。若彼菩萨摩诃萨离杂作意。不离一切智智相应作意。我当于中常同彼学。庆喜当知。若菩萨摩诃萨能如是学。菩提资粮速得圆满。若菩萨摩诃萨如是学时。与诸菩萨摩诃萨众名平等学

　　第三分学时品第二十四

尔时善现便白佛言。云何菩萨摩诃萨平等性。诸菩萨摩诃萨于中学故名平等学。佛告善现。内空乃至无性自性空。是菩萨摩诃萨平等性。诸菩萨摩诃萨于中学故名平等学。由平等学速证无上正等菩提。复次善现。色蕴乃至识蕴空是菩萨摩诃萨平等性。眼处乃至意处空是菩萨摩诃萨平等性。色处乃至法处空是菩萨摩诃萨平等性。眼界乃至意界空是菩萨摩诃萨平等性。色界乃至法界空是菩萨摩诃萨平等性。眼识界乃至意识界空是菩萨摩诃萨平等性。眼触乃至意触空是菩萨摩诃萨平等性。眼触为缘所生诸受乃至意触为缘所生诸受空是菩萨摩诃萨平等性。地界乃至识界空是菩萨摩诃萨平等性。因缘乃至增上缘空是菩萨摩诃萨平等性。无明乃至老死空是菩萨摩诃萨平等性。布施波罗蜜多乃至般若波罗蜜多空是菩萨摩诃萨平等性。内空乃至无性自性空空是菩萨摩诃萨平等性。真如乃至不思议界空是菩萨摩诃萨平等性。苦集灭道圣谛空。是菩萨摩诃萨平等性。四念住乃至八圣道支空是菩萨摩诃萨平等性。四静虑四无量四无色定空是菩萨摩诃萨平等性。空无相无愿解脱门空是菩萨摩诃萨平等性。八解脱乃至十遍处空是菩萨摩诃萨平等性。净观地乃至如来地空是菩萨摩诃萨平等性。极喜地乃至法云地空是菩萨摩诃萨平等性。陀罗尼门三摩地门空是菩萨摩诃萨平等性。五眼六神通空是菩萨摩诃萨平等性。如来十力乃至十八佛不共法空是菩萨摩诃萨平等性。大慈大悲大喜大舍空是菩萨摩诃萨平等性。三十二大士相八十随好空是菩萨摩诃萨平等性。无忘失法恒住舍性空是菩萨摩诃萨平等性。一切智道相智一切相智空是菩萨摩诃萨平等性。预流果乃至独觉菩提空是菩萨摩诃萨平等性。一切菩萨摩诃萨行诸佛无上正等菩提空是菩萨摩诃萨平等性。诸菩萨摩诃萨于中学故名平等学。由平等学速证无上正等菩提。具寿善现复白佛言。若菩萨摩诃萨为色尽故学乃至为诸佛无上正等菩提尽故学。是学一切智智不。若菩萨摩诃萨为色离故学。乃至为诸佛无上正等菩提离故学。是学一切智智不。若菩萨摩诃萨为色灭故学。乃至为诸佛无上正等菩提灭故学。是学一切智智不。若菩萨摩诃萨为色不生故学。乃至为诸佛无上正等菩提不生故学。是学一切智智不。佛告善现。如汝所问。若菩萨摩诃萨为色乃至诸佛无上正等菩提尽故离故灭故不生故学。是学一切智智不者。善现。于意云何。色真如乃至诸佛无上正等菩提真如。尽离灭断不。善现答言。不也世尊。不也善逝。佛告善现。若菩萨摩诃萨于诸真如能如是学。是学一切智智。善现当知。真如无尽无离无灭无断不可作证。若菩萨摩诃萨于诸真如能如是学。是学一切智智。复次善现。若菩萨摩诃萨如是学时。是学布施乃至般若波罗蜜多。是学内空乃至无性自性空。是学真如乃至不思议界。是学苦集灭道圣谛。是学四念住乃至八圣道支。是学四静虑四无量四无色定。是学空无相无愿解脱门。是学八解脱乃至十遍处。是学净观地乃至如来地智。是学极喜地乃至法云地。是学陀罗尼门三摩地门。是学五眼六神通。是学如来十力乃至十八佛不共法。是学大慈大悲大喜大舍。是学三十二大士相八十随好因。是学无忘失法恒住舍性。是学一切智道相智一切相智。是学一切菩萨摩诃萨行。是学诸佛无上正等菩提。善现当知。若菩萨摩诃萨能如是学布施波罗蜜多乃至诸佛无上正等菩提时。即为是学一切智智。复次善现。若菩萨摩诃萨如是学时。至一切学究竟彼岸。若菩萨摩诃萨如是学时。一切天魔及诸外道皆不能伏。若菩萨摩诃萨如是学时。速到菩萨不退转地。若菩萨摩诃萨如是学时。行自祖父如来行处。若菩萨摩诃萨如是学时于能护法无倒随转。能作离闇所应作法。若菩萨摩诃萨如是学时。善能成熟一切有情。巧能严净自佛国土。若菩萨摩诃萨如是学时名为善学大慈大悲大喜大舍及余无量无边佛法。若菩萨摩诃萨如是学时。是学三转十二行相无上法轮。是学安处百千俱胝那庾多众。于无余依般涅槃界令般涅槃。若菩萨摩诃萨如是学时。是学不断如来种性。是学诸佛开甘露门。是学安立无量无数无边有情住三乘法。是学示现一切有情究竟寂灭真无为界。是为修学一切智智。如是学者下劣有情所不能学。善现当知。若菩萨摩诃萨欲善拔济一切有情生死大苦应如是学。复次善现。若菩萨摩诃萨如是学时。决定不堕地狱傍生剡魔王界。决定不生边地达絮蔑戾车中。决定不生旃茶罗家补羯娑家及余种种贫穷下贱不律仪家。终不盲聋喑哑挛躄根支残缺背偻癫痫痈疽疥癞痔病恶疮。不长不短亦不黧黑及无种种秽恶疮病。复次善现。若菩萨摩诃萨如是学时。生生常得眷属圆满形貌端严言词威肃众人爱敬。所生之处离害生命乃至邪见。终不摄受虚妄邪法。不以邪法而自活命。亦不摄受破戒恶见谤法有情以为亲友。复次善现。若菩萨摩诃萨如是学时。终不生于耽乐少慧长寿天处。所以者何。是菩萨摩诃萨成就方便善巧势力。由此方便善巧势力。虽能数入静虑无量及无色定。而不随彼势力受生。甚深般若波罗蜜多所摄受故。成就如是方便善巧。于诸定中虽常获得入出自在。而不随彼诸定势力生长寿天废修菩萨摩诃萨行。复次善现。若菩萨摩诃萨如是学时。于一切法皆得清净。由清净故不堕声闻独觉等地。尔时善现便白佛言。若一切法本性清净。云何菩萨摩诃萨众如是学时。于一切法复得清净。佛告善现。如是如是如汝所说。诸法本来自性清净。是菩萨摩诃萨于一切法本性净中。精勤修学甚深般若波罗蜜多。方便善巧如实通达。心不沉没亦不滞碍。远离一切烦恼染著。故说菩萨如是学时于一切法复得清净。复次善现。虽一切法本性清净。而诸异生不知见觉。是菩萨摩诃萨为欲令彼知见觉故。修行布施乃至般若波罗蜜多。广说乃至修行一切智道相智一切相智。复次善现。若菩萨摩诃萨如是学时于佛十力四无所畏四无碍解大慈大悲大喜大舍及十八佛不共法等。皆得圆满究竟清净。复次善现。若菩萨摩诃萨如是学时。于诸有情心行差别。皆能通达至极彼岸。善巧方便令诸有情知一切法本性清净。证得究竟清凉涅槃。善现当知。譬如大地少处出生金银等宝。多处出生沙石瓦砾。诸有情类亦复如是。少分能学甚深般若波罗蜜多。多学声闻独觉地法。善现当知。譬如人趣少分能修转轮王业。多分受行小国王业。诸有情类亦复如是。少分能修一切智智道多分受行声闻独觉道。善现当知。求趣无上正等菩提诸菩萨众。少得无上正等菩提。多堕声闻或独觉地。善现当知。住菩萨乘善男子等。若不远离甚深般若波罗蜜多方便善巧。定能趣入不退转地。若有远离甚深般若波罗蜜多方便善巧。定于无上正等菩提当有退转。是故菩萨摩诃萨众欲得菩萨不退转地。欲入菩萨不退转数。当勤修学甚深般若波罗蜜多方便善巧。复次善现。若菩萨摩诃萨如是修学甚深般若波罗蜜多方便善巧。终不发起悭贪破戒嗔忿懈怠散动恶慧俱行之心。亦不发起贪欲嗔恚愚痴憍慢俱行之心。亦不发起放逸谬误及余过失俱行之心。亦不发起执著色蕴乃至识蕴俱行之心。广说乃至亦不发起执著诸佛无上正等菩提俱行之心。所以者何。是菩萨摩诃萨行深般若波罗蜜多方便善巧。不见有法是可得者。无所得故。不起执著色等诸法俱行之心。复次善现。若菩萨摩诃萨如是修学甚深般若波罗蜜多方便善巧。能摄一切波罗蜜多。能集一切波罗蜜多。能导一切波罗蜜多。所以者何。甚深般若波罗蜜多中含容一切波罗蜜多故。善现当知。如伪身见普能摄受六十二见。甚深般若波罗蜜多亦复如是。含容一切波罗蜜多。善现譬如诸殒没者命根灭故诸根随灭。甚深般若波罗蜜多亦复如是。一切所学波罗蜜多悉皆随从。若无般若波罗蜜多。亦无一切波罗蜜多。是故善现。若菩萨摩诃萨欲至一切波罗蜜多究竟彼岸。应勤修学甚深般若波罗蜜多。复次善现。若菩萨摩诃萨能勤修学甚深般若波罗蜜多。于诸有情最上最胜。所以者何。是菩萨摩诃萨能勤修学无上法故。复次善现。于意云何。于此三千大千世界诸有情类宁为多不。善现答言。赡部洲中诸有情类尚多无数。何况三千大千世界诸有情类宁不为多。佛告善现。如是如是如汝所说。善现当知。假使三千大千世界。诸有情类非前非后皆得人身。得人身已非前非后皆发无上正等觉心。修诸菩萨摩诃萨行。修行满已非前非后皆得无上正等菩提。有菩萨摩诃萨尽其形寿。能以种种上妙乐具。供养恭敬尊重赞叹此诸如来应正等觉。于意云何。是菩萨摩诃萨由此因缘得福多不。善现答言。甚多世尊。甚多善逝。佛告善现。若菩萨乘善男子等。能于如是甚深般若波罗蜜多。常乐听闻受持读诵。究竟通利如理思惟。依教修行书写流布。所获功德甚多于前无量无数。所以者何。甚深般若波罗蜜多具大义用能令菩萨摩诃萨众疾证无上正等菩提。是故善现。若菩萨摩诃萨欲居一切有情上首。欲普饶益一切有情。无救护者为作救护。无归依者为作归依。无投趣者为作投趣。无眼目者为作眼目。无光明者为作光明。失正路者示以正路。未涅槃者令得涅槃。当学如是甚深般若波罗蜜多。善现当知。若菩萨摩诃萨欲得无上正等菩提。欲行诸佛所行境界。欲游戏佛所游戏处。欲作如来大师子吼。欲击诸佛无上法鼓。欲扣诸佛无上法钟。欲吹诸佛无上法螺。欲升诸佛无上法座。欲演诸佛无上法义。欲决一切有情疑网。欲入诸佛甘露法界。欲受诸佛微妙法乐。欲证如来圆净功德。当学如是甚深般若波罗蜜多。复次善现。若菩萨摩诃萨修学如是甚深般若波罗蜜多。无有一切功德善根而不能得。所以者何。甚深般若波罗蜜多。是一切种功德善根所依处故。尔时善现即白佛言。诸菩萨摩诃萨修学如是甚深般若波罗蜜多。岂亦能得声闻独觉功德善根。佛告善现。声闻独觉功德善根。此诸菩萨摩诃萨众亦皆能得。但于其中无住无著。以胜智见正观察已。超过声闻及独觉地。趣入菩萨正性离生故。此菩萨摩诃萨众无有一切功德善根而不能得。复次善现。若菩萨摩诃萨如是学时。则为邻近一切智智。速证无上正等菩提。复次善现。若菩萨摩诃萨如是学时。则为一切世间天人阿素洛等真实福田。超诸世间沙门梵志声闻独觉福田之上。疾能证得一切智智。复次善现。若菩萨摩诃萨如是学时。随所生处不舍如是甚深般若波罗蜜多。不离如是甚深般若波罗蜜多。常行如是甚深般若波罗蜜多。复次善现。若菩萨摩诃萨能学如是甚深般若波罗蜜多。当知已于一切智智得不退转。于一切法能正觉知。远离声闻独觉等地。亲近无上正等菩提。复次善现。若菩萨摩诃萨行深般若波罗蜜多时。作如是念。此是般若波罗蜜多。此是修时。此是修处。我能修此甚深般若波罗蜜多。我由如是甚深般若波罗蜜多。弃舍如是所应舍法。定当证得一切智智。是菩萨摩诃萨非行般若波罗蜜多。亦于般若波罗蜜多不能解了。所以者何。甚深般若波罗蜜多。不作是念。我是般若波罗蜜多。此是修时。此是修处。此是修者。此是般若波罗蜜多所远离法。此是般若波罗蜜多所照了法。此是般若波罗蜜多所证无上正等菩提。若如是知是行般若波罗蜜多。复次善现。若菩萨摩诃萨行深般若波罗蜜多时。作如是念。此非般若波罗蜜多。此非修时。此非修处。此非修者。非由般若波罗蜜多远离一切所应舍法。非由般若波罗蜜多定能证得所求无上正等菩提。所以者何。以一切法皆住真如法界法性广说乃至不思议界。此中一切皆无差别。善现当知。若菩萨摩诃萨如是学时。是行般若波罗蜜多速能证得一切智智


大般若波罗蜜多经卷第五百二十
