　　No. 311 [No. 310(1)]

大方广三戒经

大方广三戒经卷上

　　　　北凉天竺三藏昙无谶译


如是我闻。一时佛住王舍城只阇崛山。而是山王高峻广博持众杂谷。犹如大地生杂种华。紧那罗乾闼婆众。常所游止。有种种诸众。天龙夜叉罗刹毗舍遮。止住其中。多种杂类。所谓师子虎犳。象马骐驎。熊罴獐鹿。青牛水牛。羖羝猕猴。是等众兽止住其中。有无量众鸟。所谓孔雀鹦鹉。鹦鹆命命鸲[只*鳥]凫雁鸳鸯。鹅鸭黑雁。山鸡鹖鸡。乌雉鸠鸽。雕鹫雀遮沙。如是众鸟依止而住。是诸众生以佛力故。不为贪欲嗔痴所恼。不相茹食。共相亲爱如母如子。是时山王中。稠林郁茂枝条无折。多众杂树。天木树。毕利叉树。马耳树。毕钵罗树。紧柷加树。呵梨勒树。呵摩勒树。毗醯勒树。多罗树。迦尼迦树。庵婆罗树。阎浮树。木芥蒲桃桃杏梨奈婆隆伽树胡桃安石留镇头迦树。尼驹罗树。松柏豫樟波奢树。勋陆栴檀沉水苏合。是等诸树无不备有。是山王中。水陆众华悉皆具足。谓阿提目多华。瞻婆华。波吒罗华。婆师华。须曼华。修乾陀华。由提迦华。迦腻迦华。牛蕀百叶曼殊沙华。是等众华遍布其地光饰山王。又有水华。青黄赤白杂色莲华。皆悉具足。是山王中。常于夜半兴起大云。天龙微云降于八味细微香雨。一[穀-禾+牛]牛顷。此雨著润只阇崛山。后夜清明无诸云翳。微风清凉悦适身心。是山王中所住众生。及诸草木充润光泽。犹如华鬘以水洒之。光色鲜净遂倍增胜。只阇崛山生柔软草。色香味具青缥右旋。众杂妙色如孔雀项。其香犹如婆师罗华。其触犹如迦陵迦衣。其地柔软。下足之时足陷四指举足还复。是山王中多诸池流。清冷水满生诸莲华青黄赤白红紫等色。大如车轮。若取华时。香气普熏满一由旬。是山王顶。出生大妙莲华之座。无降伏宝。青琉璃为茎。阎浮檀金为叶。坚黑栴檀为台。马瑙宝王以为其须。纵广如海。百亿阿修罗王常所执持。百亿杂色宝王网以覆其上。百亿龙王雨妙香雨。百亿金翅鸟王口衔缯彩。百亿紧那罗王欢喜瞻察。百亿摩睺罗王而观视之。百亿乾闼婆王歌咏赞叹。百亿天王雨末香衣服。雨香华鬘幢幡盖雨。百亿梵王在上空中合掌而侍。百亿净居天众合掌礼敬。百亿转轮人王七宝侍从来至其所。百亿海王从大海出而敬礼之。百亿大珠宝王以为照明。百亿净摩尼宝王以间错之。百亿遍悦宝王为华子实。百亿光明德宝王以为照明。百亿杂色摩尼宝王以为照明。阎浮幢宝王为善安持。百亿金刚师子宝王不坏庄严。百亿日藏宝王以杂庄严。百亿杂色不可思议宝王出杂种色。百亿如意宝王出无尽庄严。是大莲华从于如来出世善根之所出生。菩萨志意之所护持遍现诸方。从如幻法出善法业生。从无诤法眼之所庄严如梦法生。从无行起从无碍道来。充遍满于十方法界。是佛境界功德所致。若于无量阿僧祇劫。叹其功德不可穷尽。尔时世尊。于是华上结加趺坐。与大比丘众八千人俱。其名曰阿若憍陈如。大德曷尸波阇。大德婆宾。大德摩诃男。大德优陀耶。大德耶奢。大德富那。大德无垢。大德憍梵钵提。大德善臂。大德优楼频螺迦叶。伽耶迦叶。那提迦叶。摩诃迦叶。大德迦栴延。大德舍利弗。大德大目乾连。大德阿那律。须菩提。离波多。富娄那。弥多罗尼子。优波离。罗睺罗。难陀。大德阿难等。如是上首八千人俱。悉皆谛了如实之性观察实际。度于法性度诸有海。行于如来虚空之行。结缚永断无巢窟碍。行空寂静永断疑网。信佛智海度到彼岸。益利世间作不请友。欲护一切所有众生。慈心不舍一切众生。善能演出一切佛行。守护佛法誓护佛法。善趣佛种向一切智。复有菩萨摩诃萨八千人俱。普贤菩萨。文殊师利等而为上首。无上智菩萨。无上宝智菩萨。无碍智菩萨。华上智菩萨。日上智菩萨。月上智菩萨。无垢上智菩萨。金刚智菩萨。远尘智菩萨。遍说智菩萨。光幢菩萨。山幢菩萨。宝幢菩萨。无碍幢菩萨。华幢菩萨。净幢菩萨。日幢菩萨。欲乐幢菩萨。离垢幢菩萨。遍悦幢菩萨。地威德菩萨。宝威德菩萨。大威德菩萨。金刚智威德菩萨。无垢威德菩萨。日威德菩萨。月威德菩萨。山威德菩萨。智照威德菩萨。遍威德菩萨。地藏菩萨。虚空藏菩萨。莲华藏菩萨。宝藏菩萨。日藏菩萨。净德藏菩萨。法海藏菩萨。遍悦藏菩萨。船藏菩萨。莲华德藏菩萨。日眼菩萨净眼菩萨。无垢眼菩萨。无碍眼菩萨。遍见眼菩萨。善利智眼菩萨。金刚眼菩萨。宝眼菩萨。虚空眼菩萨。普眼菩萨。天冠菩萨。照法界志冠菩萨。道场珠冠菩萨。悦诸方冠菩萨。一切佛现在藏冠菩萨。超一切世间冠菩萨。遍悦一切冠菩萨。无毁冠菩萨。覆一切如来师子座冠菩萨。照一切法界虚空冠菩萨。龙主髻菩萨。梵主髻菩萨。离一切佛法慢髻菩萨。道场髻菩萨。出一切愿海音珠髻菩萨。放一切如来光场珠髻菩萨。一切虚空无坏语宝髻菩萨。诸佛神通遍照幢宝珠网覆髻菩萨。出一切如来法论声髻菩萨。出一切三世名声髻菩萨。大光菩萨。净光菩萨。宝光菩萨。离垢光菩萨。月光菩萨。法光菩萨。寂光菩萨。日光菩萨。神通光菩萨。天光菩萨。德相菩萨。智相菩萨。法相菩萨。无坏相菩萨。光相菩萨。华相菩萨。珠相菩萨。佛相菩萨。梵相菩萨。遍超相菩萨。梵音菩萨。海音菩萨。地音菩萨。世音菩萨。石山音菩萨。遍法界音菩萨。出一切法海雷音菩萨。摧一切魔场音菩萨。出大悲道雷音菩萨。灭一切世苦恼音菩萨。法勇菩萨。增勇菩萨。智勇菩萨。德山勇菩萨。德增勇菩萨。名称勇菩萨。普照勇菩萨。大慈勇菩萨。智照勇菩萨。如来种性勇菩萨。光德菩萨。胜德菩萨。法勇德菩萨。遍光德菩萨。法德菩萨。月德菩萨。虚空德菩萨。宝德菩萨。相德菩萨。智德菩萨。婆罗王德菩萨。法主王菩萨。世主王菩萨。梵主王菩萨。石山主王菩萨。众主王菩萨。天主王菩萨。寂主王菩萨。不动主王菩萨。化主王菩萨。菩提胜主王菩萨。寂声菩萨。无碍声菩萨。地声菩萨。大海声菩萨。雷声菩萨。照法声菩萨。虚空声菩萨。一切声菩萨。善眼雷声菩萨。发本愿声菩萨。灭一切魔场觉菩萨。智山觉菩萨。虚空觉菩萨。无碍觉菩萨。寤音觉菩萨。照三世觉菩萨。宝觉菩萨。无畏觉菩萨。遍照觉菩萨。法界眼照觉菩萨。如是等菩萨摩诃萨八千人俱。悉皆具足普贤愿行所行无碍。遍诸佛刹现无量身。悉能往至一切佛所。眼界清净所见无量。悉能现佛一切神通所缘无量。一切如来有成佛处。悉往其所无有疲惓。智光普照一切法海。无量亿劫叹德叵尽。乐说清净量同虚空。智行清净无所依倚。随众所乐而为现形无有障碍。解无众生无我等界。慧如虚空如智光网。普照一切所有法界。其心毕竟寂静无乱。一切陀罗尼智种境界。三昧无畏所往无碍。住于法界百亿眼目。行一切法得无所畏观无量智海禅波罗蜜到于彼岸。得般若波罗蜜神通波罗蜜。过诸世间三昧波罗蜜善得自在。复有五百比丘尼。其名曰摩诃波阇波提比丘尼。安隐比丘尼。莲华比丘尼。极苦瞿昙弥比丘尼。罗睺罗母耶输陀罗比丘尼。是等上首五百比丘尼俱。复有五百优婆塞。其名曰善威德优婆塞。天威德优婆塞。慧光优婆塞。名称威德优婆塞。过名称威德优婆塞。善志优婆塞。月德优婆塞。月欢喜优婆塞。大欢喜优婆塞。罗睺跋陀优婆塞。大贤优婆塞。如是上首五百优婆塞。复有五百优婆斯。大光优婆斯。善光优婆斯。善身优婆斯。可乐身优婆斯。贤优婆斯。贤德优婆斯。月光优婆斯。相光优婆斯。德光优婆斯。善眼优婆斯。是等上首五百优婆斯。及余天龙夜叉乾闼婆阿修罗迦楼罗紧那罗摩睺罗伽等。恭敬围绕于佛世尊。尔时世尊而演说法。名曰三戒。广分别说一切诸佛如来境界菩萨所行。能悉普照一切法界。明照一切诸法界场。入净庄严一切法界。摧灭一切诸外道等降诸魔怨。普悦一切诸众生界。能知一切诸众生等迷惑之心。随众生心而为演说。善能照了转众生根而为显示。是时大德摩诃迦叶。从座而起整衣服。偏袒右肩右膝著地。合掌向佛白佛言。世尊。若诸众生求于佛法力无所畏。如是等人当集何法。当以何法护是众生。当以何法令不退转无上正道。如是请已。佛告迦叶。善哉善哉。迦叶。汝今所问多所安乐。安隐世间利益天人。乃能问佛如是之事。迦叶。汝今谛听善思念之。吾当为汝分别解说。大德迦叶及诸大众受教而听。佛告迦叶。若有众生求佛智慧佛力无畏。迦叶。是等众生于一切法。应无所得无所依倚生诸善根。迦叶。若有菩萨求于无上正真道时。若有相著。或于佛法起有为相。或于佛法起无为相。或于佛法而起妄想。自作是相我知佛法。于是相中坚执不舍。当说是人不名为向于无上道。何以故。悕欲佛法则为著我。当作是修。若数执我则不能断。若不能断则有悕望。所悕望处乃悕望法。便为所害。若为所害便起驰骋。若起驰骋则有流转。若已流转则有贯穿。若已贯穿则有妄想。若已妄想则有分别。若已分别增益妄想。若增妄想则有思觉。若已思觉则有坚著。若已坚著则有随逐。若有随逐则有迷惑。若已迷惑则便为失。云何为失。谓失安隐。云何安隐。谓无分别。若起分别则便有常。若已有常则有对碍。若有对碍则便有住。若已有住则有相续。若已相续则有相违。若已相违则重相违。若重相违则有虚错。若已虚错则有狂乱。若已狂乱则有虚诳。若已虚诳则有忧恼。若已忧恼则有悔恨。若已悔恨则有所害。善不善法随所爱著。然实无有定法可著。但以想转为想所缚。是名想缚。贪无定处。嗔无定处。痴无定处。起于妄想分别之心不能度得无上正道。迦叶。是名爱处。何故名之为爱处。无有定法名之为爱。无可爱法无可爱处。但坚著爱唯空坚著。谓坚著我坚著众生。坚著净不净。迦叶。一切法空妄想为物。若无物物想。则以菩提为物。若以菩提为物则是我想。若有我想。是则不名为菩萨也。何故名之为我想也。虽有所想想无所得。想无所得名为我想。是故不真实句名为我想。若众生实则菩提实。云何为菩提。谓见诸法皆悉如幻。云何如幻。谓不说我想命想众生想。若有无想在于心者。是人则著想及非想。若著想非想是则狂醉。若已狂醉则为一切众苦所追。若为一切众苦所追。如来说名为住狂谄。何以名谄。住于狂乱有妄思惟。若妄思惟则有我我所。若有我我所则有言说。若有言说。如来说名为无言说。彼为言说言说所持。是故说言一切诸法从思惟有悉是我实。迦叶。犹如空中有云聚起。而是云聚不从东西南北四维上下而来。如来实说不从十方方所而来。解如是已如实而说。随义演说相应实说。而是云聚则非是聚。说名云聚。何故说名云聚也。起众杂色种种杂色。从虚妄起。是中无定名为云雾。见云雾起。虽见云雾无有定想。是中毕竟无云雾实。迦叶。犹如有人语余人言。相与共往至荫处坐。智慧之人作如是言。我今不往。是人答言。不说有我但说有荫。智者有言。汝若说荫则为非荫。迦叶。汝观是人。于少言说尚不系著如是。迦叶。若解如来法性道者。于大众中正师子吼。迦叶。如来尚欲于不善法行于善法。若世众生有我想者。于如来所是第一义。何以故。如来解如是我想者则为非想。余小凡夫不知如来随宜所说。与如来诤。是故我说世间与我诤。我不与世间诤。云何世间。世间者名曰众生。云何名为众生世间。如来了知世间如如。是故名曰众生世间。诸凡夫等自生是知。是生是灭互相残害。是彼言说欲得出世。何以故。此得大闇住著世故。若住著世则便有贪。若贪则嗔。若嗔则痴。若痴则有诤。若诤则相违。与谁相违。谓与如来及声闻僧。若相违则贪。若其有贪则重相违。若重相违便取于有。若取于有则便求有。若已求有便不知足。若不知足则便多作。若已多作便有多欲。若有多欲。则住欲界色无色界。若住三界则便执著。若已执著则无逆流。若无逆流则常受死。若常受死不至涅槃。若不至涅槃。至叵至处。至叵至处。谓至地狱如是。迦叶。修行不吉名为不修。若不正修则有嗔恚。若有嗔恚则无推求。若不推求则不识我想。若不识我想则同一聚同为一物。谓我我所。云何名我。执著不实作种种妄想。造作诸业。若作种种妄想。造作诸业则著于我。云何我所。无有智故名为我所。又是身者。诸物和合名之为身。名戒聚果。以嗔恚心轻于他人。以嗔恚故生于我慢。如聚生谷摄受守护。是名我所。若有我所则有狂惑。若有狂惑则便有痴。若已有痴便有诽谤。若有诽谤则便有嗔。若已有嗔便有贪取。则为所烧。为所烧者为想所烧。所谓男想女想命想。此是我许。是名我所。有我所者彼骂我所。骂我所者谓是凡夫。是凡夫道之所依止。是名我所。迦叶。若不闻此法。知于菩提。知菩萨行。此知于行。迦叶。是菩萨行都无有行。名菩萨行。又迦叶。菩萨行满决定清净极为清净。无有是处。若有精进斯说大法。此以诸法如虚空聚不取法聚。是人所说。大法相应非不相应。斯有功德不住恶处。是有德行非是德行。是能持法。如是受持不著持法。何以故。如来所说。最为第一应供中最。众生问道。我应当以胜法而答。云何胜法。所谓一切诸法无想。迦叶。如是菩萨名净持戒。心不起恶不作障碍。不谤比丘尼。不亲近白衣。不杀不盗不邪淫不妄语不两舌不恶口不绮语不贪嗔不邪见。不自恼不恼他。不亲近欲不贪欲于欲。不毁呰不调戏。不自作不教他作。不至淫舍。不至寡妇。不至童女。不近捕鸟网鱼猎师。不近魁脍旃陀罗人。不近他妻饮酒之人。乃至不以手执其手而共诤竞。如避恶狗。远此亦尔。舍远此时乃至不生一念恶心。住于慈心。舍二十事。何等二十。舍离女人终不共戏与其粗语。不共论议起于斗诤。离不恭敬供养父母。离不恭敬佛法僧。若女减少无二十众不为说法。除有男子。若比丘尼。聚会说法不往其所。终不问讯于比丘尼。不与女人书。亦不为作。亲族别请不受其请。终不欲心住女人前。乃至不宜共同道行。若有比丘尼而戏弄之后不还报。一切时中。终不受著比丘尼衣。除在四众演说法时有施衣者。生心如地然后受之不面前受。一切时中若有比丘尼劝道施衣终不受取。一切时中设令病苦若尼劝食终不食之。况复无病。一切时中寡妇请食。若僧数不满终不受之。一切时中不入于比丘尼寺。一切时中亦不请唤于比丘尼。请唤拱手仰头弃舍背去。若说法时。有比丘尼来礼其足。至心合掌目不异视不动其足。非为身健名大丈夫。若心勇健正念一处名曰丈夫。于一切物不生爱心。于一切时终不生嗔。常当专念于一切智。闻是法已。应当修学而增长之。迦叶。向菩萨乘善男子善女人。闻法已不能修学。是终不得无上正道。何以故。迦叶。由修学故得无上道。非不修学得无上道。迦叶。若不修学得无上道。兔马猫狸亦当得成于无上道。何以故。不正行者无菩提故。迦叶。若以音声得阿耨多罗三藐三菩提。作如是言我当作佛我当作佛。而成佛者。无边众生亦当作佛。迦叶。但是众生具是行难。乃至一日一夜尚不能专。况复一劫乃至千劫。是故如来出世甚难。迦叶。三千大千世界之中一切众生。若一劫若十劫。若百劫若千劫。若百千劫若万亿劫。皆共同声唱。一切众生汝当作佛汝当作佛。是诸人等如是不懈常作是言。汝当作佛汝当作佛。口业不息。不能令其起菩提心。若得作佛无有是处。迦叶。我灭度后末世之时。及与汝等般涅槃后。诸天不护。尔时虽有闻我所说发菩提心。有诸比丘发菩提心。当住二十法。何等二十。谓当亲近于比丘尼。食不净食著揣食受尼劝食。迦叶。犹如今时多闻比丘。空闲静处若在众会勤修集法。如是迦叶。当于尔时。诸比丘等。若在聚落若闲静处。与比丘尼而共和集勤问于法。当重生于淫欲心不生法心。是比丘尼多生欲心少生法心。迦叶。汝观是人得菩提名。当堕大恶可畏道中。迦叶汝观。尔时诈以为法共相亲近。若相见时欲火所烧出不净言。相亲近时用为弟子。初以师法和南礼敬。自是之后当渐遣使。若遣使时胜达名字。既达名已私窃为妻共道入出。后闻他问是谁所有云何族亲。呼为姊妹数数相见。数相见故则堕非处。互生欲心渐现欲相。以言说之遂为不净行。习阎罗王法。失于菩提生天涅槃。舍于如来及舍远法亦无僧利。住于一处生欲觉嗔觉恼觉害觉。菩萨行业四净梵行。是人无有如余菩萨勤四梵行。是人勤行欲嗔等觉。亦复如是。迦叶。当于尔时。是恶人住。有是贼住。有斗诤住。迦叶。尔时禁制悉皆毁坏。闻是等经便生轻毁。本所持戒本行檀施。生于欢喜发菩提心。后闻是经而毁谤之。迦叶。当于尔时有是印相。闻如是经而生诽谤。若有净戒持法比丘应如是知如经句来。应当舍离如是之人。以其无有爱法心故。复次迦叶当于尔时。是诸人等自唱是言。我行菩萨道生于狂逸。以狂逸故。自称我是大阿罗汉我是缘觉。彼不可治不可复住向于恶趣。复次迦叶。尔时无有作善业者。令多众生毁呰菩提。迦叶。当于尔时粗有形相。复次迦叶。当尔之时。有一人行相似波罗蜜。是为后世粗有形相。复次迦叶。当于尔时。如是等经说真实者当被谤毁。当见舍弃云邪见说。迦叶。时痴人不知此经禁制破戒。迦叶。当于尔时。悉为恶贼自不见法无恼菩提。愚默靖思谤无菩提

复次迦叶。当于是时。无和合僧粗有形相。复次迦叶。当于是时多不知恩勇健为恶。作何等恶数数言说。称佛名号以致供养。复次迦叶。当于是时。呵解脱戒不护口业。不护口业故。不护威仪住不净处。住不净处而演说法。我法是时渐当薄贱

大方广三戒经卷上
大方广三戒经卷中

　　　　北凉天竺三藏昙无谶译


如是渐渐多有女人。弃舍其夫游诸僧坊。入僧坊已。为一女人而独说法示解脱法。迦叶。我见尔时纯是非法。五百非法门。五百烦恼门。不修行人。当于尔时。悉是无戒在家无异。迦叶。当于尔时戒法极恶。若希望利益求菩提者。不应亲近于比丘尼。不住是处离不亲近更勿亲近。舍世利养依乞食行。舍爱衣服受粪扫衣。舍离台观床卧敷具。依止山林坑涧窟舍。舍离一切甘美病药。依陈弃药。于诸众生生亲爱想修行慈心。当忍一切毁骂挝打。舍离一切知识亲族。修业自活。不应同彼在家之人。说解脱戒当随顺行。迦叶。若违解脱戒。便违如来力无所畏等。则违过去未来现在诸佛菩萨。如是罪报。若三千大千世界。所有一切众生悉堕地狱。是等众生所受苦痛。比是苦痛百分不及一。千分百千分。百千亿。乃至算数譬喻所不能及。若欲得离如是等苦。应当舍离是痴恶人百千由旬。若闻其声犹应当离。况复见闻而不离之。应亲近一法。云何一法。一切诸法悉无所有。若忍诸法悉无所有。应当远离如是恶人而不亲近。又复应当亲近二法。何等二法。一切诸法悉无所有。求集诸法不著集心。云何为集。如所集者都不可得。不可得中而不生心。如离邪见舍离三有。亦复如是行菩萨行。离诸相心行菩萨行。行菩萨行时舍离如上所说。舍离是已值弥勒佛。离诸怖畏作如是言。快哉安乐快哉得离于魔伴侣。快哉得离远于恶道。迦叶。若闻是经已不怖不惊。自见己身生能持心。如来悉知是人能持于我法藏。迦叶。犹如长者多财封禄。是长者子。所见诸物起父财想。初始见时此是我物。后持此物随所至处处处藏举。如是迦叶。尔时比丘闻。是等经作是念言。此是如来软妙梵音之所演说。复有比丘闻是法已而起诽谤。是持法比丘作如是言。此是佛说最为真实。少于伴侣是人劣弱。居处不恶日处藏举。迦叶。我后世护法城者甚为极少。我持是等委付弥勒为其伴侣。是等当修行于大舍。若有善男子。闻是法已如教而作。是当在于弥勒初会修行梵行。正见众生当护法城。迦叶。我不见有乃至一人不值于我。后五百岁法欲灭时。闻是法已而不诽谤。能受持读诵。无有是处。若已见我亲近恭敬。于后末世五百岁时闻如是经。能受能持能读能诵。如是人等不待我读诵斯。自当有一切智心。念于我已生于欢喜。作如是言。奇哉奇哉释迦牟尼世尊。能受我法守护于我。是故迦叶当学此法。学此法者。随所欲乐必成无难。尔时。摩诃迦叶白言。世尊。如我今者。永无希望失于无上正真之道。世尊。若令我具一切智者。甚用欢喜。若我得无上道者。得希有色身。佛告迦叶。我不导汝。我因汝故说于是等。令少疑惑速成无上正真之道。复次迦叶。若有众生渴法成就修集成就。是等渐渐成无上道。普断一切所有。盖缠而为说法。迦叶。菩萨应当成就四法。何等四。菩萨应当发大精进。云何精进。精进者谓不求色受想行识。集无漏法。云何无漏法者。无地大不说地大。无水火风大。不说水火风大。一切言说皆是不实。是菩萨取言说彼岸。迦叶白言。世尊。设有人问。如来亦以言语说法可不实耶。世尊。如是之人当云何答。我今欲从如来应供正遍觉闻

佛告迦叶。未来当有诸恶比丘。不修身不修戒不修心不修慧。嗔恚勇盛口业勇健。不受不持不读不诵如是等经。何以故。是生起色受想行识。如是等经言说之法。尔时。世间当有比丘。生起于色受想行识。彼时比丘当如是住犹如在家。终不推求于第一义。迦叶。如生盲人著金华鬘是不自知。迦叶。将来比丘亦复如是。闻是等经不能持文。况能推求解第一义。迦叶。如有男女为他丈夫之所呵诘。而是男女更于异时。若复闻说是丈夫名惊恐怖畏。如是迦叶。后末世时诸比丘等。闻是经说如实过恶贪于衣服。知己有过惊恐怖畏。迦叶。犹如猕猴为枷锁系。而是猕猴目不欲见如是枷锁。如是迦叶。后比丘等亦复如是。闻是等经目不喜见背而舍去。迦叶。犹如有狗驰逐野干。而是野干走趣冢间孔穴深坑。如是迦叶。未来比丘闻是经已。如野干走。野干驰走谓犯禁戒。闻是等经而生诽谤。迦叶。如野干走趣于冢间。如是迦叶。未来比丘闻是法已。驰趣还家驰趣色欲驰趣女人。趣于斗诤趣于医术趣于断事。住是诸处设犯禁戒。我说是等喻趣冢间。迦叶。如野干趣于孔穴。如是迦叶。尔时比丘。身坏命终趣于地狱。我说是等名趣孔穴。迦叶。如野干走趣于深坑。未来比丘亦复如是。身坏命终生刺地狱。迦叶。我说是等名趣深坑。迦叶。同如野干。诸比丘等。不能推求如是等经解其义趣。但能如是毁谤扬恶。身坏命终堕在恶道。迦叶。若有比丘作如是言。汝说之法悉是不实。如来言说为是真实为不真实智。比丘言。大德今者为执何事。为执于空为执言说。答言。我执言说。问曰。汝即是佛。何以故。汝今亦以言说故。答言我执于空。问曰。此当分别。何以故。不可分别名之为空。汝之空者即是言说。又汝空者。为是我空为我所空。为众生空故空。又复问言。比丘汝意云何。汝喜一切法空不也。答曰。我都不喜一切法空。又问。大德久失沙门释子之法。何以故。是佛世尊说一切法空。不说有我众生寿命。不说有人。答曰。我今喜乐一切法空。问曰。大德尚喜一切法空。况复如来应供正遍觉。大德于意云何。眼是如来不。耳鼻舌身意是如来不。答曰。眼是如来。耳鼻舌身意是如来。问曰。此当分别。若其尔者大德便为亦是如来。答曰。眼是言说非是如来。耳鼻舌身意是言说非是如来。问曰。此当分别若眼非如来。耳鼻舌身意非是如来。大德先说。如来即是言说。今者何故说言非也。答言。眼非如来。非离眼是如来。乃至意非如来。不离意是如来。问曰。如来说十二入是众生。此当分别。大德眼色是如来不。乃至意法是如来不。答曰。眼色是如来。乃至意法是如来。问曰。如汝言者。一切众生即是如来。一切诸地一切诸山。树林草木悉是如来。答曰。眼非如来乃至意非如来。问曰。若其尔者。则说如来是法非法。答曰。色非如来。乃至法非如来。问曰。大德法非如来也。答曰。法非如来。问曰。若其尔者。有诸众生。说无父母无沙门婆罗门不净种性。杀盗邪淫妄言两舌恶口绮语贪嗔邪见。如汝所言皆是如来。答曰。非是不善名为如来。问曰。若其尔者。如汝所说。法非如来。非法非如来。若非法非非法。则无言说。如大德言。无有言说名为如来。迦叶。应当如是数数折伏是诸恶人。迦叶。我不见世间人天魔梵。能与如是如法说者而共语论。唯除嗔痴不堪忍者。无因缘者毁呰空法弃舍而去。是故迦叶。汝等当持如是比经。迦叶。未来世有持是法者。当有三名。何等三。谓说断灭。谓说无物。说无阴聚。无有恭敬。迦叶。当尔之时。如是等经当被诽谤。迦叶汝观。尔时不恭敬佛。不恭敬法。不恭敬僧。若不恭敬佛法僧已。何僧名住。但依言说依于名字。虽唱佛名于众显说。而不能见何者是佛。虽口说法而不能知。如来世尊云何说法。虽作是言四向四得。是佛世尊声闻之僧。俱知于名而不能知依名实德。为于衣服饮食卧具病药缘故。毁谤于法。菩萨是中应勤精进。于是等经生希欲乐。应当受持而读诵之。何以故。是人来世当护法城。何以故。九十一劫不闻演说是空法故。迦叶。我今惟念过世千劫。尔时有佛出现于世。号曰寂灭。寿命八万四千岁。守护菩萨利益世间。复有如来号曰离垢。寿命二十一劫。行菩萨道然后乃成于无上道。迦叶。汝观如来作几难行摄诸众生。迦叶。劫浊尽时不应呵是。何以故。迦叶。劫浊尽时若有一人能信此法。甚为希有。当于尔时。持是法者。不被刀杖瓦石所害。甚为希有。何以故。迦叶。此法是大善丈夫法。谓说一切行是非行。若著我见众生见命见人见有见者等。所不能解。及依见者。谓依戒见佛见法见僧见涅槃见。若有起于涅槃见者。如来悉知是为邪见。何以故。迦叶。如来不有涅槃。不得涅槃。迦叶。若有涅槃得涅槃者。如来悉说名为邪见。若邪见者说名无智。若为无智之所害者。是愚凡夫。若愚凡夫生天尚难。况佛菩提。迦叶。未来世中当有比丘。年二十三十四十五十六十七十八十。乃至百岁。老耄无智庄严衣服剃发毁形。痴老之人无有威德起于邪业。是临终时。复更造恶作毁戒法。斯以三事作于奸诈。何等三。示现威仪。示现持戒。行善人相。举指现相以如此法。用显己德是堕大慢。以痴悔心而取命终。身坏命终堕于地狱。是故迦叶。我今唱令我为汝等真是知识。我教汝等欲利汝等怜愍汝等。不令于后受大热恼。迦叶。我终不听著见众生而得出家。著我见者众生见者命见者。著人见者而得出家。我实不听强在我法而便出家食重信施。无有真实持戒功德。迦叶。人宁六日断于饮食。非著我见众生见命见人见乃至涅槃见受食信施。菩萨是中应勤精进不著我见至涅槃见。迦叶。我是等经。付嘱如是诸善丈夫。何以故。是等所行如我行故。如是之人即是我侣即是我伴。尔时世尊而说偈言

　诸苦恼众生　　都无有救护
　唯除世导师　　无有戏论者
　诸苦恼众生　　依止下道者
　渐增长诸欲　　由是堕恶道
　无导无利益　　住在险旷处
　趣向不正路　　终无有安隐
　犹如持财宝　　求利行旷野
　彼有群贼起　　一切悉劫夺
　失财已还归　　失利增苦恼
　从他所贷财　　以此倍增苦
　是等亦如是　　造业已未还
　本所造白业　　还来食此财
　依止劫夺者　　凡夫堕见者
　执著于我见　　命见及人见
　说空法比丘　　依我人见者
　于是生谤心　　速疾堕恶道
　生起造嗔恚　　更互相轻毁
　诽谤说不实　　于此惭愧者
　身恶及口恶　　意业极奸谄
　坚执著诸见　　斯趣极恶处
　作于恶业已　　速疾至恶处
　多受众苦恼　　无有救护者
　未来世当有　　嗔恚勇盛人
　苦切逼比丘　　趣向菩提者
　于如是等经　　无慈者当毁
　而不生信敬　　于释师子法
　更互生诤讼　　速起大忿诤
　更互相谤毁　　扬恶遍诸方
　造种种诽谤　　加彼惭愧者
　恶友得势力　　柔软者弱劣
　知正法劣弱　　恶法增势力
　是比丘当去　　我之所爱子
　当去至何方　　得于安隐处
　众恶者除放　　于此无悲心
　我如是等经　　常当思念之
　导师如是说　　以是自娱乐
　我当至此处　　佛所称誉者
　今法毁坏时　　柔和者难得
　或有作是言　　当速离是处
　当至大仙人　　得无上道处
　复有作是言　　善哉说是语
　导师如是说　　当游礼诸塔
　宁当至是处　　可乐菩提树
　非彼嫉妒者　　嗔恚忿诤处
　是比丘便去　　我所说应行
　见是余住处　　谓佛所住处
　经行及坐处　　若石及空处
　集趣是处已　　数相对啼泣
　此是大仙处　　经行受用处
　佛本在是处　　见处不见佛
　此无上仙人　　所说无上法
　我等今不见　　有为悉无常
　人及诸非人　　天龙悉等来
　善说令欢悦　　我等今不见
　至是所住处　　谓菩提树下
　既集至此已　　正念善思惟
　尔时世导师　　得无上菩提
　惊怖魔王众　　犹如小野干
　此本道场地　　如来所坐处
　过去未来佛　　悉在是坐处
　此是勇健者　　亿天所恭敬
　加趺坐七日　　观视此树王
　是人供养已　　复诣说法处
　是处转法轮　　声闻于梵世
　是比丘往彼　　数数而啼泣
　勇健者来此　　调伏是五人
　五人见佛已　　即生起忧恼
　而共计议恶　　皆悉勿为起
　是大悲世尊　　于众起悲心
　为五比丘说　　转甘露法句
　礼法轮处已　　复数数啼泣
　复至涅槃处　　见佛最后处
　尔时世导师　　利益多众生
　碎末破己身　　佛此入灭度
　咄哉佛世尊　　释师子能仁
　今唯闻其名　　而不睹其形
　是无上仙人　　善贤最在后
　大智知是已　　此是我最后
　或游行命终　　或住处命终
　游行竟命终　　悉往生善处
　于后末世时　　是广大佛法
　斯当得涅槃　　诸住净戒者
　若毁戒比丘　　普亦得供养
　服食重供已　　速往至恶道
　观此诸比丘　　有如是差降
　智者于后终　　速疾得生天
　是等照世灯　　怜愍世间者
　大智慧菩萨　　慈心利众生
　当住营事人　　踊跃欢喜心
　我当得作佛　　亦得值弥勒
　当供彼世尊　　在一切众前
　一切智记我　　如我之所念
　是有大势力　　我说如是义
　虽不见于佛　　当知如面对
　我当安慰此　　亦复当如是
　修行菩提分　　悉礼一切佛
　若有诸女人　　向无上菩提
　我亦安慰是　　及无量如来
　舍是女身已　　速成男子身
　得见于弥勒　　是当供养之
　一切所求索　　悉皆如其意
　随学是智者　　生殷重坚欲
　有于坚欲已　　持戒广多闻
　斯为弥勒佛　　得受于记别
　是故闻是利　　生起贤善信
　坚信而趣向　　摄一切众生
　谁有求是处　　而有不得者
　有慧及精进　　菩提不难得
　不作谄曲心　　修习行慈心
　常住闲静处　　此名菩提行
　舍弃如是处　　但说菩提处
　此是大贪贼　　一切诸远离
　若为于饮食　　及诸利养事
　诈现执正法　　更互共演说
　斯不净活命　　以痴用自活
　为众恶所害　　恶道所侵逼
　是一味法门　　但假比丘名
　毁谤如此法　　及与解脱戒
　若有持戒者　　我说禁戒法
　像比丘当谤　　彼不至贤处
　一切天世间　　悉皆弃舍离
　一切智世尊　　亦倍离是人
　若身无恶业　　口业亦无恶
　意业悉清净　　速疾至涅槃　

迦叶。如来灭后后末世时有诸比丘。于先佛所种善根者悉般涅槃。纯善众生命终去尽。有后五百岁时当有比丘。贪求无厌嗔恚别离。粗涩毒恶嗔面颦蹙。住于三法。何等三。专修医道。住于贩卖。亲近女人。住是三法当失四法。何等四。失于戒聚。失于善道。失得果证。失如实见法。是人有于此四法已复增炽四法。何等四法。嫉妒炽盛。嗔恚炽盛。贪他家炽盛。贪著利养贮聚炽盛。贪爱衣服造作箱箧。以此为业空无所有。无沙门法。闻是法已当堕四法。何等四。堕在谤法。不知时言。独为女人而演说法。渐毁犯戒。闻是等法已堕在灾祸。迦叶。犹如恶狗打触其鼻。迦叶。于意云何。是狗为当倍恶不。白言如是。当倍增恶。佛言迦叶。是等恶人如彼恶狗。如毗舍遮。若净意比丘。持是等法说是等法。真实少欲叹说少欲。是等闻已惊怪不信。沉没怯弱生于恼热。复增嗔恚当住何业。是时未至我今预说。彼闻此经当生诽谤。如被牟刺生大嗔怒。作如是言此非佛说。毁少欲者作如是言。当名是人为多欲者非是少欲。迦叶。我常种种叹少欲者。叹知足者善布萨者。易共住者行头陀者。阿练儿处者净活命者。汝等莫共是杂恶行者而共是同。何以故。此是在家法。莫以是法侵欺于人。是在家法汝等不应起大嗔忿。汝等莫大多集财物当舍财贿。汝等慎勿显现异相叹誉己德。汝等应当无所系恋勿多贮积。汝等勿畜驼马牛驴。汝等不应懈怠懒惰。当勤精进断不善法修集善法。迦叶。我常种种因缘。赞叹阿练儿处。清净寂静离亲近家。后末世时违我此法。违我法已。欲造众患毁谤正法。迦叶。犹如有人热时服苏。服已患渴。语余人言。汝与我水。是人答言。善大丈夫汝勿求水以服苏故。汝莫因此而便致死。是人嗔忿毁骂此人。不顺他故饮已命终。如是迦叶。未来比丘著有见者。住于诸恶持。是比丘作如是言。此事应住此不应住。反生嗔恚毁谤骂詈。谤是等经如来教法。是故迦叶。如是等人反与如来而共诤竞。迦叶。汝且观是贤护比丘。如来制戒。诸比丘僧一坐而食。闻已嗔恚。于三月中不至我所。迦叶。尔时梵行清净完具。尚能如是。况灭度后贪著饮食。贪著衣钵卧具病药。为睡眠所覆嗔恚勇盛。闻是等经。尚不恭敬于佛如来。况余比丘如法行者。迦叶。若是等法已隐灭者。极为不善甚为不善。迦叶。若善男子。欲求善利信我是法。后末世时浊恶灾变。我法末时末世滓秽。嗔恚盛时善人难得。时若有闻信是等深经。当信是人作于相应非不相应。当言信受非不信受。迦叶。我今亦说。名为相应非不相应。非是不信。迦叶。犹如恶马与善调马而共同驾。若安静无声尚不调顺。况当吹贝椎钟鸣鼓能堪忍之。无有是处。如是迦叶。破戒比丘。若能堪忍善丈夫法。无有是处。迦叶。犹如恶马以鞭一策是马惊畏。如是迦叶。若闻一说无我空法。著我想者惊畏怖恐而起诤讼。况复广说。迦叶应当发起大精进根发大庄严。降伏百千万亿诸魔。令其毕竟不起诤讼。云何起精进根。无欲是精进根。头陀功德是精进根。无贪是精进根。无痴无嗔是精进根。无嫉是精进根。离欲是精进根。独无伴侣是精进根。离于睡眠是精进根。于一切时不起一切诸恶之心是精进根。于一切时不起欲心是精进根。不起疑心起大精进离一切疑。离一切疑大庄严已。发菩提心无所依倚。况复当起于我想也。是终不应起于我想众生之想命想人想男想女想。不起地大水大火大风大之想。不起欲界想色无色界想。不起戒想犯戒之想。不起空想。悉不应起一切诸想。至涅槃想亦不应起。云何名为不起诸想。如是诸想是中颇得。迦叶。若贪欲不实。知灭欲者亦复不实。迦叶。欲无定处但虚妄说。是故如来如实而说。此欲非我如是之法。是寂灭法。云何寂灭法。若执无著。是则著想如须弥山。若人著想。当知是人败失圣法。彼不能起于沙门法。不住沙门法。是则名为痴人痴者。永不能起沙门法。何以故。是著想者。无量劫中为无间狱之所摄故。迦叶。如观拘迦离比丘。提婆达多比丘。碎财比丘。黑丘舍比丘。海与比丘。迦叶。马师比丘。满宿比丘。善星比丘。是我给侍面闻我说。见我经行见我端坐。见我神通经行虚空。见我降伏百千外道。如是等人尚于我所不生好心。以足下虫与我相违自致恶道。若有实说如来功德。应栴檀末如须弥山。以散其上作大宝盖。如三千界。于是人上虚空中侍。何以故。迦叶能有信心称佛名号。实信者少。况有信已从佛出家。远离欲秽修无著禅。甚为希有。迦叶。若众生能持于我所说禁戒。信解如是甘露之法。倍为希有。迦叶。犹如大众聚集祠处作一革箱。形容极妙彩画众色。盛以粪秽。若复有人。以上衣裹持行示人。中有见知其不实者。背而舍之。如是迦叶。若有比丘。见于如来功德法祠。中有比丘有于我想。迦叶。若有我想则起于欲。若有他相则起于欲。迦叶。无我想者。闻是等经不生嗔恚。何以故。毁呰他者此为不善。以是事故。闻此法已得于好心。若有染著于我相者是为邪见。若邪见者闻于是等真实教诲。则生嗔恚。何以故。迦叶。有我相者则起嗔恚。迦叶。若比丘比丘尼优婆塞优婆夷。闻是等法若起嗔恚诽谤之者。是人但有沙门形名。我非彼师彼非我弟子。何以故。其妄语者非我弟子。我亦非是妄语者师。何以故。迦叶。如来世尊是实语者。如来说言一切法空。迦叶。如来世尊坏一切我。是故是人与如来诤。若有与佛如来诤者。说名为魔。如来不听魔党出家受具足戒。迦叶。若说小马从龙象生。迦叶于意云何。是人语者为可信不。迦叶白言。不也世尊。迦叶。是语相应不。不也世尊。迦叶。若有众生著我想众生想命想人想。乃至涅槃想。称我为师倍不相应。迦叶。若有人来作如是言。金翅鸟王从乌而生。迦叶汝意云何。如是之言为可信不。不也世尊。迦叶如是言语为是相应为不相应。迦叶白言。是不相应。迦叶。若有著我乃至有著于涅槃者。名我为师倍不相应。迦叶。若使有人作如是言。有荧火虫负须弥去。迦叶。汝意云何。如是之语为可信不。不也世尊。迦叶。是相应不。不也世尊。迦叶。诸恶人等。著于我见众生见。至涅槃见。名我为师倍不相应。迦叶。犹如大王有给使人。更有余人人不识者。假依此使虚传王令至大富家。王作是令王语某甲作如是事。时诸大臣及诸富人。见是异人乘自在处。答是人言。我当作是。时诸富人往至王所为活命故。如是迦叶。如来福力具足自在。如王安乐无有怨敌。王居大地饮食具足。如来僧众亦复如是无有怨敌。住佛国界法食丰足。有一异人无有请者来入众中。自说我见至涅槃见。作如是言如来说是如来说是。此应作此不应作。诸如来所有信心者不违佛教。闻是说已。自割衣食及妻子。分上妙好者而给与之。信恭敬与信敬而与至未识时。如是之人如彼异人。是食供已乐喜众闹。论说王事贼事。论说饮食论说淫女。论说医事作如是言。月蚀日蚀诸王来去论说王家。复作是言。是处得食是处不得。作如是等种种论说。以是尽日夜还住处。二宿三宿乃至六宿。随所宿处论说诸事。种种嫉慢种种戏笑。言语杂合唌唾流出乱想睡眠。随所想处卧则梦见。梦见自身往至彼处承迎恭敬。既睡寤已互相说梦。大德。我夜梦汝往于是处得如是物。彼作是言。此梦吉祥宜应速往。是便往诣城邑人间。眼目视瞻摇动眉目。心多所期逼恼生热。心不专一威仪轻躁。诸根不谛心乱调动。至他家已毁犯禁戒。与一女人共独说法。因缘戏笑渐现欲相。以其利养。得利养已爱乐贪染。耽重或著常居止住。若违本意啼泣而去。趣于二处浓厚之处及赞叹处。若不浓厚骂是施主。复相聚集互相问言。谁施于众众何所得。为得几许汝食几许。迦叶。有如是等不相应行乃至于死。迦叶。是等复有不相应行。谓谤正法。迦叶当知。应当于是恶比丘所生于悲心。何以故。是等当获大苦报故。尔时世尊。欲重宣此义而说颂曰

　凡夫王给使　　为欲活命故
　游历于诸家　　王作如是令
　彼闻敕令已　　莫嗔谪罚我
　愚凡以此势　　常用自活命
　何况佛最胜　　于百千亿劫
　布施于手足　　多造众苦行
　此非我法王　　令住是谪罚
　亦无有问者　　为当作不作
　在家施比丘　　上妙美饮食
　衣服中妙者　　一切恭敬与
　自己不服食　　又不与子息
　聚集上妙色　　以施持戒者
　不相应行者　　食已速舍去
　共集于一处　　相问乐食不
　说王及贼事　　又说关逻事
　亦说饮食事　　云何佛聚集
　或说日月蚀　　问王去来事
　彼当得于胜　　亦说当尽灭
　是不相应语　　数数恒演说
　此是羊应缺(诸藏皆少一句)
　速往于彼家　　是多富有处
　是家极悭吝　　不得上美食
　生如是觉想　　百种思虑已
　恶行不知者　　犹驴负重担
　于是夜梦中　　见本所忆事
　寤已相向说　　种种而解释
　无忧大喜笑　　汝当得安乐
　速往成此事　　勿迟后致悔
　往诣村城邑　　如是不正行
　邪视动眉目　　犹若如猕猴
　是入城邑已　　为女人说法
　弃舍于佛经　　及与解脱戒
　既至是处已　　云何设粗恶
　毁骂是施主　　及所知识者
　复共相聚集　　更互共相问
　汝得何等食　　所得食妙不
　比说如是事　　经于百千岁
　如是所思觉　　以是为自活
　是起于诤讼　　聚酒及香花
　当以此为药　　则便少病痛
　佛当奈是何　　纵令有百佛
　是舍所修行　　习近在家法
　我见及常见　　起见已爱著
　彼当修是行　　以致至恶道
　斯当受呰苦　　诸谤正法者
　凡夫少觉知　　修集在家行
　诸是释师子　　实行诸声闻
　不以活命故　　而毁犯禁戒
　智者不贪食　　起于动摇想
　于食修不净　　定坐报施恩
　断诸欲漏结　　修集于诸想
　彼修行方便　　从佛法出家
　知于无诤法　　诸所说空法
　数数而修集　　中不得贤实
　勇健智慧人　　知于空道者
　魔及众怖畏　　是报信施恩
　此终无有爱　　亦不毁败空
　是勇健佛子　　二足中福田
　正法不久住　　多有恶人故
　柔软比丘少　　不放逸利者
　智者作是虑　　不久速至死
　我夜当云何　　昼亦如是尽
　世更无救护　　唯除二足尊
　诸学及无学　　皆悉当灭度
　此不知如是　　随宜所说法
　欺不恭敬佛　　及无上正法
　正法欲毁灭　　应当勤精进
　未久当得闻　　乃至于少许　

大方广三戒经卷中
大方广三戒经卷下

　　　　北凉天竺三藏昙无谶译


尔时大德迦叶白佛言。奇哉世尊闻是等经。乃能不生爱惜之心。佛告迦叶。众生成就四法。闻是等经不生爱惜心。何等四。多诸放逸。不信业报。不信大地狱。不信我当死。迦叶。是名四法不生爱惜心。迦叶。众生复有四法。不生爱惜心。自怙强壮。自怙有力。染著五欲耽荒嗜酒。不起善心。是名四法不生爱惜心。迦叶。比丘成就四法。谤佛菩提。何等四。本造众恶毁乱正法现造恶业谤比丘尼。彼有和上阿阇梨多人所敬然谤菩提。是亦随学谤于菩提。少于闻见以嫉妒故谤佛菩提。迦叶。是名四法谤佛菩提。迦叶。又有一法沙门婆罗门之所应作。何等一法。于一切法心无所住。是为一法沙门婆罗门之所应作。迦叶。犹如有人堕高山顶。其心迷闷无所觉知。不识地处不识树处悉作空想。出入气息断绝不续。如是迦叶。彼执一切法。执著眼想。执著眼相。作非沙门法非婆罗门法。如是执著耳鼻舌身意想。执著耳鼻舌身意相。作非沙门法非婆罗门法。执著色受想行识想。执著色受想行识相。作非沙门法非婆罗门法。执著净持戒。执著持戒相。求于菩提。执著多闻。执著多闻相。求于菩提。执著惭愧。执著去来。作非沙门法非婆罗门法。若有执著则为所害。云何为害。为贪所害。嗔痴所害。执著眼想是执著眼相。为眼所害。爱不受色。如是执著耳鼻舌身意。以执著故为意所害。谓可意法不可意法。若为所害则为所欺。所谓地狱饿鬼畜生。及与人天诸所害者。皆由著故为其所害。是中云何名为想著。谓想著我想。著我所想。著地大水火风大想。著骨想坏想青想虫想血涂想脆想解脱想。而是解脱当有何想而犹执著。谓执于此当得解脱。执著过去无量生处。执著我当忆念是处。执著未来。及著现在起如是想。我是过去我是现在。随在在处皆起想著。乃至涅槃亦起想著。作是念言我当得涅槃。起是想著。迦叶。略说乃至随所意想皆名为著。乃至空想皆名想著。如是皆悉非沙门法。非婆罗门法。非沙门行。非婆罗门行沙门婆罗门法。如来所说。迦叶。犹如虚空及与大地。不作是念我是虚空我是大地。如是迦叶。沙门婆罗门不作是念。我是沙门我是婆罗门所作之法。以何缘故。名沙门我是婆罗门。迦叶。若无意念。是名沙门婆罗门所作之法。以何缘故。名沙门婆罗门所作之法。沙门婆罗门不作是念。我当作是我不作是。沙门婆罗门。终不作于如是之念。迦叶。犹如有人于夜闇中。以其两手扪摸虚空摇动口鼻。作如是言。我弄世间我弄世间。迦叶于意云何。为弄于谁。迦叶白佛言。世尊。是人自弄。何以故。是黑闇中无人见故。无可弄故。佛言。如是迦叶。若有比丘至阿练儿处。或至树下若至露处空处。作是想念眼是无常。耳鼻舌身意悉是无常。作是思惟。思惟色是无常。声香味触法悉是无常。作是想念。我趣涅槃则为自诳非沙门行。何以故。先著于眼后修无常。后行无常。作是恶执。先执著耳鼻舌身意。后修无常。后行无常。而是三处俱不可得。执著三处随所想著。当于何处而得一心。迦叶。诸佛菩提极为甚深。难得难到生死难过。迦叶。云何名一心。推求法时不见一法不得眼实。不得耳鼻舌身意实。虽言一切诸法不实。亦复不得。何以故。本性如是本性若尔终不生心。言一切法不实叵得不得是心。若过去世未来现在无念无行是名无行。云何名无行无新无故故名无行。是中无过去心解脱。无未来心解脱。无现在心解脱。若不得心是名一心。是名说一心。迦叶。未来当有自名比丘比丘尼优婆塞优婆夷。是等当作破坏言说。彼有阴想。如来所说五阴如梦。是等尔时说阴是实。此梦是有有梦言说。梦若无者。我等何由于是生想。有此说故我等于中而生梦想。定有此阴是故说言阴犹如梦。若无有阴则不应说阴犹如梦。是诸痴人复于此梦而生实想。闻是等经而生诽谤。有比丘尼往施主家唱如是言。某是罗汉某是罗汉。是比丘等依止浅智。比丘尼住妨废善事造不善业。是中优婆塞优婆夷。闻于少戒乃至少偈闻已便去。迦叶。当尔之时。诸比丘等有二十腊至三十腊。住阿练儿处。有优婆塞初信一日所解佛经等无差别。迦叶。当尔时世互唱空名。此空此净此空此净。时有比丘。闻是法已共相聚集。闻已不畏作如是言。此经不与出家相应。非在家相应。共舍弃之。非导师说。何以故。此非我同又不汝同。若有闻说甚深大法。在家出家悉当诽谤。何以故。迦叶。今者梵行极为纯净信者尚少。况复尔时。如是智者渐已灭度。好者转少好者转少。迦叶。当于是时。千比丘中求一比丘正入正解犹尚难得。设有一人轻笑不学。乃至三千比丘众。欲索一人正入正解亦当难得。迦叶。当尔之时。在家出家互相诽谤。迦叶。未来若有诸比丘等勤行精进。为断一切诸不善法。成就善法。初夜后夜离于睡眠。是诸恶人当夺其命。轻贱呵毁舍而弃之。迦叶。当尔之时。佛法毁坏比丘毁坏。是中智者信甚深者无染著者。应好恭敬应好爱念。共相聚集住空闲处。尔时世尊而说偈言

　我此所说法　　为明第一义
　说阴无坚实　　观之犹如梦
　尔时诸比丘　　更互共斗诤
　彼此无有异　　是得于有相
　比丘作是说　　彼报言如是
　如此之法眼　　当无有差别
　比丘语在家　　汝甚为希有
　能解此菩提　　汝逮得初果
　彼自谓见法　　来亲是比丘
　持最上供养　　数数而奉施
　如此比丘说　　真实无有异
　与我所知同　　见法而语我
　施主及比丘　　不住于正法
　破坏佛菩提　　是出时未久
　勿亲彼近我　　我是说道者
　汝当速疾得　　如我之速得
　此是第一句　　更互说寂静
　和合为一侣　　毁坏于我法
　犹如大恶贼　　杀害诸聚落
　令聚落空荒　　及与诸城邑
　比丘当如是　　无智闇钝者
　无慧毁禁戒　　依著我命人
　我所说应离　　而反依于眼
　自说是罗汉　　实是增上慢
　自和合聚集　　我是最上僧
　有名无有智　　一人尚难得
　若复有比丘　　有恶往如实
　尚说其恶名　　云非佛声闻
　毁谤于菩提　　法王之所有
　诸天极忧苦　　数数而啼泣
　闷绝坠于地　　有信诸天等
　云此释师子　　胜法今毁坏
　奇哉佛世尊　　奇哉离染法
　奇哉福田僧　　佛之所爱子
　我更不复闻　　法王之所说
　当有大痴闇　　能仁法毁坏
　发起大音声　　地天及中间
　唱令告诸天　　法炬今欲灭
　莫后诸天龙　　而致大悔恨
　仁自闻佛法　　今当更不闻
　是佛无数劫　　若自及与他
　堪忍是众生　　何时当成佛
　是佛世导师　　为一切众生
　所演说正法　　今当灭永尽
　今法坏乱起　　极造大暴恶
　魔使极恶魔　　少欲者劣弱
　诈伪无智慧　　幻伪小凡夫
　炽盛生嗔恚　　谤毁善逝法
　闻地天声已　　上天生惊怪
　四大天王等　　闻已生愁闷
　夜叉众来集　　聚在旷野城
　悉皆同愁泪　　发大呼哭声
　大音甚悲切　　诸天悉来集
　更互共相语　　心中所念者
　诸庄严城邑　　众宝之所成
　一切无光色　　犹若如土聚
　是城无威德　　无须臾可乐
　是城无威德　　如本可爱乐
　我本所生处　　诸天众来至
　见已闷躄地　　当作如是报
　诸天下至地　　往至可畏处
　如此真实法　　今者悉毁坏
　下至阎浮提　　见大毁坏事
　佛子见逼恼　　逃窜至异处
　胜成七日中　　无诸威德色
　是诸天七日　　数数而啼泣
　咄哉勇健佛　　我等面睹见
　今者永不见　　佛法复灭尽
　舍卫所住处　　来至恭敬已
　于是住处地　　数数而啼泣
　此是佛所坐　　人尊所坐处
　演说四圣谛　　我等面自闻
　世间还黑闇　　互不相恭敬
　作恶已当往　　堕于恶道中
　多有诸天宫　　皆悉当复空
　众生无救护　　阎浮提如是
　此是经行处　　空荒悉毁坏
　世间不可乐　　法王灭度后
　帝释自在主　　三十三天中
　忧愁受苦恼　　发起大音声
　诸三十三天　　举手而号哭
　如所闻诸国　　在中而驰走
　当有诸天等　　数数论说佛
　导师舍离我　　能多说法者
　诸天更不食　　无诸歌笑声
　帝释天六月　　心中甚忧恼
　阿修罗等闻　　佛法无光明
　我等今当往　　至三十三天
　阎浮提诸王　　当坏佛塔寺
　天阿修罗集　　尔时当有是
　有诸比丘等　　当堕在恶道
　有诸比丘尼　　亦堕于恶道
　在家毁戒者　　住家优婆塞
　发大恶声已　　当趣于恶道
　有诸恶女人　　是亦至恶处
　世界悉动摇　　尔时有是事
　有逃至聚落　　有走至山林
　众生悉驰骋　　少有存活者
　多有诸贼盗　　及与诸饥馑
　种五谷不获　　蟥虫作灾患
　时谷米勇贵　　人有命终者
　死后堕饿鬼　　于是受众苦
　诸有塔寺处　　四方招提僧
　尔时诸比丘　　当共分取之
　如是等众苦　　于我灭度后
　宜当速疾作　　莫观见是时
　诸凡夫无智　　诸凡夫无慧
　造凡夫行已　　速疾堕恶道
　应当勤读诵　　从慧者来处
　以慧教众生　　速至于善道
　以慧光照明　　应当学如我
　舍一切烦恼　　速疾至涅槃
　正法不久住　　应坚勤精进
　我如是戒敕　　应当正修行
　于我灭后持　　六十小劫中
　有闻佛名号　　谁当有爱者
　互共来集会　　为饥所逼切
　食母食子肉　　互展转为是
　诸有生小儿　　不令至余家
　儿自在于室　　犹生大恐畏
　有见闻此者　　生死苦如是
　谁生于贪欲　　欲想是女人
　生无知慧根　　欲本是女人
　生起众苦根　　是故应舍苦
　若有痴众生　　亲近欲女人
　若有智慧人　　速至于涅槃
　不正造业苦　　果报来应现
　此果是有漏　　是故堕恶道
　若诸无漏法　　空为无所有
　不坚寂静者　　速应修行道　

迦叶。是名比丘成就初法。若有欲乐无漏法心。应不住于一切诸法说一切法。复次迦叶。菩萨应当坚作坚住。云何坚作云何坚住。应坚其心应坚精进。是中云何。名曰坚心名曰坚进。迦叶。坚心者。菩萨应生如是之心。供养恒河沙等诸佛。然后乃发于一念心。如是恒河沙等劫中无一佛出。如是复起恒沙等心。得一人身。得于是恒沙等身。闻一句法。增长此慧至无上道。是菩萨生如是之心。是菩萨念。我今应当修行如是难行苦行。精进勤修于佛智慧。我今应当如是推求。迦叶。菩萨应当如是坚心。迦叶。我引是喻。诸有智者以喻解耳。迦叶。若如是苦行得于菩提。恒河沙劫不应懈怠。勤学不懈勤学不息。恒沙等劫学于菩提。菩萨念。我今应生坚势坚欲。我终不舍无上正道。迦叶。菩萨如是应坚其心。迦叶。若有菩萨。如是坚心为取何等。谓不取处不取非处。云何不取处不取非处。若处非处悉无所有。不障碍于阿耨多罗三藐三菩提。速疾得成。迦叶。若使三千大千世界。满中七宝持用布施。若于如来今所演说如是等经。趣向菩提正眼之处。推求索之依附依住。是人福聚倍多胜彼。迦叶。菩萨应当如是坚心。亦复不得于是坚心。然不休息。云何初业多殖初业。云何多殖。不谓一心能知多业。何以故。是法不可以言说故。恒于是中多种初业。所谓坚心。尔时世尊而说颂曰

　非心作心相　　常有大怖畏
　我当成不成　　是事当云何
　是常起疑觉　　住在于一切
　修造作方便　　云何得菩提
　彼是懈怠想　　非是菩提想
　斯有一切疑　　若佛及声闻
　悕望而不及　　善贤诸佛法
　不以音声故　　能获值安乐
　斯有信欲乐　　能集极胜妙
　非但小思惟　　能获得胜道
　于一切法中　　当住于一法
　觉智增益已　　修行为得道　

迦叶。说是法时。若有菩萨成就此行不值于佛。而自说言。我当作佛如来应供正遍觉。迦叶。在家菩萨应如是作。云何修行能得菩提。迦叶。在家菩萨有三种业求于菩提。何等三。生极欲心。于一切智不著本作。应持五戒。具是三分趣于六法。何等六。得于圣法。诸根完具。不盲聋哑。不粗恶色。速得信心不畏深法。闻已速解疾得不退。应当具足如是六法。五障法应当善知。何等五。知于两舌。终不妄语。菩萨之人应见。是悭是菩萨障应当不悭。若著于欲是菩萨障终不作欲。如是五法能作障碍。又复应当作于三法。何等三常恒有于欲出家心。于净持戒沙门婆罗门所。殷重恭敬从受教诲。诸有著相演说法者应常远离。何以故。是菩萨所不应学故。菩萨不应担不实草。何以故。是非菩提故。若担不实是学障碍。不学集法。复次迦叶。菩萨当学于三法。何等三。心常专念趣向作佛。应当精勤修习读诵。常于众生修行慈心。应当修集如是三法。又复应当亲近三法。何等三。离搏捶打。不说他人云是卑贱。怖畏众生而为作救。应当亲近如是三法。而说偈言

　不亲近下人　　见不正直者
　见已当远离　　犹远恶毒蛇
　不应学于彼　　亦不礼敬是
　应当极远离　　犹如见恶狗
　是人堕恶道　　诸有著相者
　若修是学者　　此亦同彼去
　不疑于空法　　闻于佛法已
　及乐空比丘　　此所生恭敬
　是中增多闻　　亦生利智慧
　得近菩提道　　为一切所礼
　速疾受斋戒　　速受已读诵
　斯增益智慧　　犹水青莲华
　速疾受斋戒　　多听受于法
　斯增益智慧　　以断诸漏结
　大智大精进　　大威德无畏
　作利以益己　　及利益于他
　终不打搏他　　应当乐如是
　进助菩提分　　是人法无减
　是人少病患　　有最上妙色
　为众生所爱　　爱利益已法
　修行于慈心　　住在家菩萨
　舍一切恶道　　速疾得生天
　是得天名已　　五欲自娱乐
　从天命终已　　终不生恶道
　生在人道中　　种族豪贵家
　形色极殊妙　　无有能欺者
　无能所守护　　是人修行法
　得见于胜处　　一切众生爱
　善得安隐眠　　寤已欢喜乐
　终不生怖畏　　是亦天所护
　犹如粪秽法　　彼有是观相
　居家亦如是　　广及余亦尔
　当为诸善人　　所称誉赞叹
　怖者施无畏　　诸在家菩萨
　更不事余天　　亦不见余天
　此道极正直　　诸慧者所集
　是以此善根　　舍一切恶道
　一切智三明　　善学三戒故
　如所作功德　　如其所礼事
　斯亦当见礼　　诸众生独故
　如所作功德　　如其所礼事
　当为众生上　　如佛见礼事
　住于在家地　　起作菩提心
　此所称赞法　　及余法今听　

迦叶。在家菩萨应成三法。何等三。应当远离悕望吉祥。是菩萨应修治舍宅。除诸妨碍。勤修多闻。菩萨当具足三法。复起三法。何等三。不应断绝说法师辩。应当勤请于说法。者应当常然灯烛众明。应当修行如是三法。复次迦叶。在家菩萨。应当终竟不造三法作女人行。何等三。不留难母令不听法。不留难母不往比丘所。不遮固妻至比丘所。欲听法者不作障碍。于女人所不舍正道而犯非道。如是三法一切不作。若造此业便堕女人。而说颂曰

　应当然灯明　　数数以信心
　得无尘垢眼　　及获得佛眼
　导师以此眼　　能知于一切
　若知如此智　　则知于实智
　知过去世法　　现在亦如是
　不意想未来　　不造作三相
　若有是三相　　三亦应当舍
　悉同为一义　　相即为非相
　佛所说诸根　　然法无有根
　以彼不分别　　菩提最为上
　净修佛眼已　　悉皆现了知
　是句即菩提　　如上之所说
　如是所说法　　亦不毁坏法
　一切法是空　　是故名为说
　诸外道邪见　　为在家说法
　如作于明灯　　有眼者能知
　不断他说法　　于释师子法
　莫速至恶道　　疾作生盲者
　数数而劝请　　演说善逝法
　以此之善根　　转无上法轮
　不应作留难　　若母欲听法
　作极恶女人　　盲偻极丑恶
　不见睹众色　　亦不闻妙声
　在于黑闇处　　犹若如蛇住
　作于障碍已　　贪嫉为妻故
　速疾命终已　　作弊恶女人
　黄头而青眼　　黑恶难可看
　疽恶脚缭戾　　聋騃无所知
　于如是等处　　无慈者速受
　为嫉妒男子　　数数造欲因　

复次迦叶。在家菩萨不应作三法。何等三。不请女人为欲因缘。施苏醍醐及诸恶施。若欲出家不作留难。未出家者劝令出家。造如来塔作营事人劝助示导。不应侵夺取于是物。如是三法。在家菩萨所不应作。而说颂曰

　不施他女人　　不造作非法
　无婚过难来　　故一切不施
　有言者往彼　　合掌而作礼
　与已复当与　　以善欢喜心
　若彼僧中少　　为僧给使人
　若有请取是　　应佐少人者
　勿触水令浊　　若有依此者
　于斯无嫌害　　生心起嗔恶
　若有欲出家　　自子及亲属
　菩萨于是中　　终不作留难
　令诸众生乐　　得证于灭度
　此是我本欲　　说于无上法
　知是诸过已　　自不造诸妒
　莫长夜常忧　　为烦恼所染　

迦叶在家菩萨复有三法。不应修集何等三。不买男子。不买女人。不施毒药。若有作者亦勿亲近而说颂曰

　离买男子业　　亦离买女人
　不施与毒药　　若与者远离
　天亦呵是法　　众生得苦恼
　随趣诸方面　　忧恼箭所害
　此长夜忧恼　　多获众苦恼
　亦绝便命终　　是故不应作
　是过及余过　　我知是所作
　今说其少分　　为于菩提故　

迦叶。在家菩萨不应造三法。何等三。不至淫女家。若男若女不犯非道。若屠牛处不在边住。如是三法。在家菩萨所不应作。而说颂曰

　不至淫女家　　秽恶为欲者
　速致不恭敬　　由近下欲故
　师见去至此　　为彼之所轻
　速疾致疾患　　以是致命终
　若男女非道　　二俱不亲近
　是女所不喜　　云何当犯是
　若有屠牛处　　一切不往彼
　此非我所宜　　菩萨法如是
　如是诸过患　　佛悉皆知之
　是故不正行　　今为如实说
　佛如是少说　　我声闻能知
　斯于佛面前　　云何所后虚
　众生信圣者　　欲疾至涅槃
　为是故我说　　不为难教者　

复次迦叶。在家菩萨应成就三法。何等三。居住家中犹如客使不起我想。若已施者起集聚想。其未施者远离于我千由旬想。不为子息作于藏举宝藏之想。迦叶。在家菩萨应当成就如是三想。而说颂曰

　当修习死想　　我不久命终
　是故诸所藏　　此财应修坚
　为别男女事　　终不为利是
　速疾求坚法　　身命及财物
　殷重欲菩提　　所作不轻躁
　为求法利故　　一切时摧伏
　犹如小女戏　　亦如光渐现
　不乐著于味　　欲法者如是
　读诵不休息　　善好法庄严
　其难可修集　　于种种诸众
　如是相似法　　迦叶我已说
　其有聪利者　　我悉知是人
　彼知已解了　　自怜愍于己
　是人于彼时　　数数与我对　

复次迦叶在家菩萨成就三法。不退阿耨多罗三藐三菩提。何等三。父母不信化令住信。父母毁戒劝令住戒。父母悭贪劝令住舍。叹无上道在大众中而演说法。是名初法在家菩萨不退无上正真之道。复次迦叶。在家菩萨应当善知可供养者及不可供。若知是已。诸可供者而设供食。不可供者而不设供。于是人所应修慈心。迦叶。是名第二法在家菩萨不退无上正真之道。复次迦叶。在家菩萨所有财物勤苦集聚。是不应失不令尽失。不施于他。坚藏牢举施住净戒沙门婆罗门。平等封邑财封无系一切净行。迦叶。是名第三法在家菩萨不退无上正真之道。而说颂曰

　若在家菩萨　　集无上菩提
　生起三种慧　　以学无上道
　若父及与母　　恶慧无有信
　劝之令生信　　令趣向胜法
　悭犯住戒舍　　无慧者信慧
　向无上菩提　　劝令至是处
　若去至四方　　求善说法者
　应行于法施　　以增益智慧
　犯戒教住戒　　无信者教信
　无慧者教慧　　是人终不退
　若见慧比丘　　持戒多闻者
　恭敬信近之　　数数而咨问
　所以近比丘　　数数为咨问
　速疾受其法　　是故不退转
　彼觉智增益　　闻处及智者
　觉智增益已　　舍己肉供养
　是有信解相　　如我之所说
　不以不信心　　能趣向菩提
　渐渐见增益　　速疾得增长
　于是诸增益　　彼得不为难
　知是增益已　　若自及与他
　心喜而趣向　　是人增益智
　随所有财封　　本所聚集者
　诸有持戒人　　一切以置前
　是无有异语　　终不说异言
　健勇进坚施　　是能成如来
　柔和易共住　　勇健者得慈
　欢喜而坚舍　　如先后亦然
　勇健上施主　　不从他所求
　众施中最健　　一切无不舍
　若金银及钱　　本生亦曾施
　悕望于上法　　甚深最上句
　一切天及世　　相应专供养
　若求于法者　　悉应供是人
　勇健者集法　　以法而活命
　有智慧胜法　　当为救世者　

复次迦叶。在家菩萨有三法。发阿耨多罗三藐三菩提已。疾堕声闻而般涅槃。何等三。若暂一发菩提心已。怖畏地狱饿鬼畜生。于是菩提道起重担想求诸善根。不专思念不好善求。是人为于心意所害生起苦想。迦叶。是名初法在家菩萨退无上道疾堕声闻而般涅槃。复次迦叶。在家菩萨。若暂一发菩提心已。若行施时嗔恚而与。与已生悔。是人不能至于佛智。迦叶。是为二法在家菩萨退菩提心疾堕声闻而般涅槃。复次迦叶。在家菩萨。若暂一发菩提心已。不勤精进集于多闻。是人以是少许善根速入涅槃。迦叶。是名三法在家菩萨退菩提心。而说颂曰

　发菩提心已　　而不修正行
　毁坏于佛乘　　堕在声闻乘
　菩提非不信　　及懈怠者得
　悭贪无智慧　　是等作障碍
　知恩住净戒　　心常乐行舍
　舍时心欢喜　　菩提不难得
　心造作诸恶　　心亦能行施
　是众生心坚　　当作世间塔
　若不舍是法　　心趣向菩提
　当作佛出世　　为世作福田　

迦叶在家菩萨有三法退菩提心。堕缘觉涅槃而般涅槃。何等三。是在家菩萨。一发心已吝惜秘法。迦叶是名在家菩萨初法退菩提心堕缘觉涅槃而般涅槃。复次迦叶。在家菩萨一发心已。悕望良时求觅吉日。迦叶。是名在家菩萨二法退菩提心。堕缘觉涅槃而般涅槃。复次迦叶。在家菩萨懈怠懒惰。不勤求助菩提之法。迦叶。是名在家菩萨三法退菩提心。堕缘觉涅槃而般涅槃。而说颂曰

　悭吝惜秘法　　不教诲他人
　当堕缘觉地　　是退失菩提
　是退堕于三　　失利有苦来
　去已而现在　　是疑于菩提
　思惟大乘已　　速悕望吉祥
　此非信解相　　佛不亲近是
　若有极专心　　坚求菩提道
　此不礼事余　　唯除世间塔
　若有是信心　　不得其余天
　是成就最上　　名为天中天
　生菩提心已　　是不礼事余
　是有最上色　　在在所生处　

迦叶。在家菩萨有三法得身极黑。何等三法。断佛塔中所然灯明。他有斗诤生嗔恚心。不豫己事代他诤讼。见黑色人而形呰之。迦叶。是名在家菩萨三法其身极黑。而说颂曰

　塔中然灯明　　断取是光明
　其身极甚黑　　犹如黑漆盘
　见黑人形呰　　我白汝极黑
　是轻毁他已　　受身黑如炭
　善守护口业　　作业终不失
　随如所作业　　当有如是器　

迦叶。在家菩萨。有三法生工巧家。何等三。迦叶。在家菩萨自受五戒。若有知识从远而来与酒令饮。或请余人饮之以酒。迦叶。是名在家菩萨初法生工巧家。复次迦叶。在家菩萨自持净行。和合他人令行欲秽。以此业故生工巧家。迦叶。是名在家菩萨二法生工巧家。复次迦叶。在家菩萨。若见他人营造法事勤读诵者。然是人者欲造天舍。而是菩萨语此人言。汝舍读诵营造所作作已还读。以是业故生工巧家。而说颂曰

　以酒请他人　　及与己知识
　以酒为上供　　是业堕工巧
　不能作刀针　　及诸工巧事
　唯能坐地已　　手执捉排囊
　自己舍女人　　向他赞淫欲
　以是业报故　　生堕工巧家
　不能作刀针　　不知鼓排囊
　教令执捉椎　　以锻于钉铁
　以此障碍法　　令他舍法故
　堕在工巧家　　此人生是家
　彼不见排囊　　亦不见椎钳
　悉破坏众器　　其业报如是
　迦叶护口业　　亦护慎心业
　一切不善法　　不向他人说
　生死受众苦　　生已增长爱
　是故勤行法　　舍诸不善法　

迦叶。在家菩萨成就三法。生在王家颜色姝特端正可爱。鲜净红白而不懒惰聪黠明了。何等三。迦叶。在家菩萨。睹未曾见沙门婆罗门。若其见已生信敬心。此是福田。此应供养此应礼敬。此是福田生信敬已。请与衣服饮食卧具及诸病药。迦叶。是名初法在家菩萨生在王家。复次迦叶。在家菩萨坚住本誓。住本誓时如说而住。终不妄语。迦叶。是名二法在家菩萨生在王家。复次迦叶。在家菩萨于住净戒沙门婆罗门所。亲近咨受修于坚法。迦叶。是名在家菩萨三法生大王家。而说颂曰

　慧者见已知　　净戒多闻者
　是起如是心　　往彼请命之
　彼既请命已　　如实而施作
　是不为涅槃　　所施无所害
　是取于坚法　　如所亲近者
　种种智增益　　速疾获难得
　如斯之信心　　趣向菩提者
　得菩提不难　　如智者行处
　最上活命已　　舍最上财封
　集聚上妙法　　证于最上灭
　是人生上族　　是有上妙色
　服上妙衣服　　获最上涅槃
　知于如是法　　有智聪慧人
　修行无怯弱　　如佛之所说
　志趣向胜乘　　是人到胜乘
　灭一切结使　　如彼最上果
　如所造作业　　果报亦如是
　终始不败亡　　经百千亿劫　

迦叶。在家菩萨。住在家地成就三法。种是善根。终不受于五欲之乐。乃至得于无上正道。迦叶。是在家菩萨受持五戒。不向他人赞五欲乐。不诱引女人勤修自业。起如是心我今不当亲近女人。此终不欲五欲之乐。乃至得成无上正道。迦叶。是名在家菩萨初法。终不受于五欲之乐。乃至得成无上正道。复次迦叶。在家菩萨。若闻是等甚深经典净信修习。迦叶。若是深经至于非器彼应劝进。迦叶。若善男子。能令他人舍离疑心。而是菩萨以此善根。得无碍辩得不系辩。生及命终速得见佛。既命终已得生天上。不久当得阿耨多罗三藐三菩提。迦叶。是名在家菩萨三法。乃至得成无上正道。不受五欲。复次迦叶。在家菩萨所有善根。皆悉回向无上正道。不乐色声香味触法。不乐财封不乐自在不乐眷属。无漏之心无漏果报。速成阿耨多罗三藐三菩提。不受五欲乐。迦叶。是名在家菩萨三法。不贪受于五欲之乐。乃至得成无上正道。而说颂曰

　在家持五戒　　护持善守护
　离亲近女人　　轻毁斯下处
　如是相似法　　修集无漏足
　若有疑惑者　　教令速解了
　一切诸善根　　悉回向菩提
　以此诸善根　　速舍五欲乐
　常有于多闻　　为众生说法
　生起大悲心　　求于菩提道
　是故闻是已　　生贤善妙欲
　终不亲近欲　　速疾转法轮　

尔时大迦叶白佛言。世尊。今此经法以何名之。我等当共而奉持之。佛告迦叶。是经名曰演说三戒。亦名曰说菩萨禁戒。亦名曰集一切佛法。佛说此经已。大德摩诃迦叶及诸大众。天人阿修罗乾闼婆。闻佛所说。皆大欢喜

大方广三戒经卷下