俱舍论疏卷第二十一

　　　　沙门法宝撰


　　分别随眠品第五之三

论。如是已辨至为复有余。结前四门生后门也　问意云。随眠并缠。世尊就过差别说为漏．瀑流．轭等。为唯有尔所过名。为更有余义立异名耶　此下第二半颂更立五义。垢非缠．随眠故别为一门

论曰至复说五种。列五名也。一结。二缚。三随眠。四随烦恼。五缠

论。且结云何。自下五义并垢有六数也。此下五行半颂。第一明结。于中三种。一九结。二五下分结。三五上分结。此两颂半明九结也

论曰至九悭结。列九名也

论。此中爱结至当辨其相。出爱结也。所以九种总名结者。正理论云。于境于生有系缚能。故名为结。或有此故。令诸有情合众多苦。故名为结。是众苦恼安足处故。此中爱结。谓三界贪。此就所依及所缘说　依三界身。缘三界境。未离三界染之贪。名三界贪　所言贪者。谓有心所乐可意相所摄受行。即于诸有及诸有具。所起乐著。说名为贪。何缘此贪说名为爱。此染心所随乐境故　余随所应当辨其相者。谓恚结等。如余处释当辨其相　正理释云。恚谓于违想。及别离欲所摄受行中。令心憎背慢谓七慢。如前已释言无明结者。谓三界无知。此约所依非所缘故。以诸无漏法不堕界故。无明亦用彼为所缘故。此广分别如缘起中。见结．取结。俱邪推度相。别显彼相广如五见中。于前分别边执见处说计为我有漏行中计断计常名边执见。于中断见名何所目。谓执死后行不续生。岂不此即是拨后有邪见。虽有此责。现见世间。有行相同而体差别。如慈与爱体异行同。如何行同而体差别。如起加行欲饶益他。若属染心从爱所起。若从慈起属不染心。是谓行同而体差别。如是于行见不续生。从邪方便生。此属断见。离方便而起生此属邪见。亦是行同而体差别。此断．常生方便如六十二见中说

论。见结谓三见取结谓二取。此分五见为二结也

论。依如是理至随眠随增。下别引本论问答。此即问　颇有见相应法者。谓见取．戒取相应法。以此二取是五见中二见故　为爱结系非见结系非不有见随眠随增者。谓为九结中爱结系。不为九结中见结系也。而为十随眠中见随眠随增也

论。曰有。答也

论。云何。重问

论。集智已生至彼随增故。广引　谓。集智已生灭智未生。见灭见道二取相应法。出法体时也。集智已生时。谓已断苦．集遍行随眠故。苦．集下身．边二见。及邪见。此三见结已断故。不能系灭．道下二取相应法。灭．道下有邪见。是不遍见结。缘无漏故。不缘灭．道下二取相应法。亦不与相应。由此不为见结系也。而为灭．道下贪缘故。为爱结所缘系也。五见俱名见随眠故。二取即是见随眠摄。与彼相应故有相应随增。亦容缘故有所缘随增

论。何缘三见至为取结耶问也

论。三见．二取至立为二结。答也。有二义故分见为二结。一为物等。二为取等。如文可解。正理论云。说此物等于义何益。于结义中见有益故。此言意说。如贪．嗔等一一独能成一结事。三见．二取。各十八物和合各成一结事故。若异此者。应说五见各为一结如贪．嗔等故见．及取各十八物。共立一结方敌贪等。若尔身见．边见．见取有十八物。戒取．邪见十八亦然。岂非物等。不尔。本释其理决定。所以者何。以取等故。三见等所取。二取等能取

论。何故缠中至非余缠耶。问也

论。二唯不善至故唯立二。答也。十缠中悭．嫉．忿．覆四缠。自力起。唯不善。悭．嫉入结。忿．覆非结　若立八缠除忿．覆二唯有悭．嫉二缠。自力起。唯不善。余缠皆阙二义。无惭．无愧。唯不善。非自力起。悔通善．恶。唯自力起。余。二皆无。睡眠．掉举．惛沈

论。若缠唯八至亦具两义故。难也。若缠有八。唯悭．嫉。具二复立为结义即无违　许缠有十。忿．覆具二而不入结。悭．嫉具二因何入结。故释非理

论。由此若许至及自部故。更为别释也　应言嫉悭过失尤重者。是总句　谓此二种数现行故者。释尤重义　正理论云。应作是释。唯嫉．悭二过失尤重。故十缠中立二为结。由此二种数现行故。谓生欲界虽有九．六．三结．无结。而经唯说嫉．悭二结。恼乱人．天。谓虽生在二善趣中。而为贱贪重苦所轭。现见。卑贱及诸乏财。乃至极亲亦不敬爱。又二遍显随烦恼故。谓随烦恼总有二种。一戚俱行。二欢俱行。嫉．悭遍显如是二相。又此二能恼二部故。谓在家众于财位中。由嫉及悭极为恼乱。若出家众于教行中。由嫉及悭极为恼乱。或能恼天．阿素洛众。谓因色味极相扰乱。或此能恼人．天二众。如世尊告憍尸迦言。由嫉．悭结人．天恼乱。或此二能恼自．他众。谓由嫉故恼乱他朋。由内怀悭恼乱自侣。故十缠内立二为结

论。佛于余处依差别门。此下两颂第二明五下分结也

论曰至防逻人故。此叙第一释也。此师意以欲界名为下分。顺益欲界故名顺下分结。后二不令出。前三却令入。举喻可知

论。有余师说至顺下分名。第二释也。此师意说。下有二种。一下有情。谓诸异生。二下界。谓欲界。由前三故不超下有情。由后二故不超下界

论。诸得预流至断三结耶。问也。预流果断身见．边见．戒取．见取．疑．邪．见六种烦恼。何故经说断三结故得预流果

论。理实应言至但说断三。略开二门答前难也。佛依此故略说三也

论。谓所断中至摄彼三门。牒前门释见所断惑总有三类。唯一。通二。通四部故。谓身．边见唯苦下。戒取通苦．道。见取．邪见．疑通四部说。身见摄一部。戒取摄二部。疑摄四部

论。又所断中至已说断六。第二释也。见断烦恼三随三转。所随是能随根。说彼所随即兼能随　故说断三已说断六者。双结两释

论。有作是释至故说断三。叙异说也　谓由身见怖畏解脱不欲发趣者。恐得涅槃我断故不欲发趣　由戒禁取依执邪道者。非道计道名戒取故　由疑于道深怀犹豫者。疑于正道是道。非道。故佛偏说三兼亦显余。故但说三不说六也

论。佛于余经如顺下分。已下一颂。第三明五上分结也

论曰至名顺上分。结释也。此以不超上界顺益上界故名顺上分结。则是上界为上分也。正理论云。如是五种体有八物。掉举等三二界别故　上二界别成六　唯修所断名顺上分。顺益上分故名顺上分结。要断见所断彼方现行故。见所断惑未永断时。亦能资彼令顺下分　故未断见惑时。上界二贪及掉举．慢．无明。有力资令却生下界　故要永断见所断惑方现行者名顺上分　又云。于少是结。谓圣者于少非结。谓异生有位是结。谓已离欲贪。有位非结。谓未离欲贪　又云。掉举扰恼三摩地故。于顺上分建立为结。即由此理顺上分中不说惛沈。顺等持故　婆沙云。问何故唯修所断立为顺上分结　答令趣上生名顺上分。见所断结亦令堕下。故不立为顺上分结。复次上人所行名顺上分。上人是圣非诸异生。见所断结唯异生起。故不立为顺上分结。于圣者中。唯不还者所起诸结。立顺上分　问因论生论。何故预流及一来者所起诸结。非顺上分。答顺上分者。谓趣上生。预流．一来所起诸结。亦令生下。故不立为顺上分结

论。已辨结缚云何。此下一句。明三缚也

论曰至作此定说。释也。系缚有情名之为缚。何缘唯说此三为缚。由三受故。约自相续有相应．所缘随增。若他相续唯所缘也。正理论云。以能系缚故立缚名。即是能遮趣离染义。结．缚二相虽无差别。而依本母说缚有三。一者贪缚。二者嗔缚。三者痴缚。所余诸结品类同故。摄在三中。谓五见．疑同痴品类慢．悭二结贪品类同。嫉结同嗔。皆三结摄。又为显示已见谛者。余所应作故说三缚。通缚六识身置生死狱故。又佛偏为觉慧劣者。显粗相烦恼故但说三缚　有余师说。由随三受势力所引。说缚有三。谓贪多分于自乐受。所缘．相应二种随增。少分亦于不苦不乐。于自他苦及他乐舍。唯有一种所缘随增。嗔亦多分于自苦受。所缘．相应二种随增。少分亦于不苦不乐。于自．他乐及他苦舍。唯有一种所缘随增。痴亦多分于自舍受。所缘．相应二种随增。少分亦于乐受．苦受。于他一切受唯所缘增。是故世尊依多分理。说随三受建立三缚。何类贪等遮趣离染说名为缚。谓唯现行。若异此者皆成三故。则应毕竟遮趣离染　后释同俱舍。前释三缚通一切烦恼等。偏说三者。是余染法之本母故。说三亦摄余也

论。已分别缚随眠云何。自下一句。第三明随眠

论曰至如前已说。指前说也

论。随眠既已说随烦恼云何。自下半颂。第四明随烦恼

论曰至如杂事中。释颂文也。根本烦恼亦名随烦恼。以随心为恼乱事故。此即心为所随。烦恼为能随　复有此余异诸烦恼忿等染污心所是行蕴摄。随烦恼起故亦名随烦恼。此是根本烦恼为所随。忿等为能随也。非是忿等不名烦恼。但随他故。广说如法蕴足论第九卷杂事品中说

论。后当略论缠烦恼垢摄者。生下文也。下明缠．垢。先辨其缠故言且也。自下有两行半颂。第五明缠。前一行颂出缠名体。后一颂半明缠从生

论曰至更加忿覆。叙异说也。准经说欲贪缠为缘。故知根本烦恼亦名为缠　品类足八。毗婆沙十。正理论云。如是十种系缚含识。置生死狱故名为缠。或十为因起诸恶行。令拘恶趣故名为缠

论。无惭无愧如前已释。指前根品释也

论。嫉谓于他至如前已辨。此释嫉．悭．恶作指前

论。眠谓令心至亦如前释。释眠．掉举．惛沈指前释也。悔通善．恶唯取不善。眠通三性唯取染污为缠　正理论云。令心昧略。惛沈相应不能持身。是为眠相。眠虽亦有惛不相应。此唯辨缠故作是说　又云。眠不与加行善相应性相违故。唯生得善。性羸劣故　通不善．有覆无记　又云。无覆无记唯异熟生。起工巧等眠便坏故。有余师说。于眠位中亦有威仪．工巧心起。然非初位彼可即行。于后梦中方可行故　婆沙三十七云。无覆无记者。谓威仪．工巧．异熟生。非通果。威仪者如梦中自谓行等。工巧者如梦中自谓画等。异熟生者如梦中除前所说余无记转。有余师说。唯异熟生是睡眠中无覆无记。以心惛昧不发身．语。故无威仪．及工巧性

论。除嗔及害至说名为覆。释忿覆也

论。于此所说至是疑等流。自下释十缠是根本烦恼等流。由此名随烦恼。不名烦恼

论。有说覆是至如其次第。叙异说。如文可知

论。余烦恼垢其相云何。自下一行半颂。第六明六垢也。前之半颂出垢名．体。后一颂明从生

论曰至名烦恼垢。此说是烦恼之垢也　相粗故别与垢名。释六垢相也。别释相可解　正理论云。恨与忿相有差别者。如桦皮火。其相猛利。而余势弱说名为忿。如冬室热。其相轻微。而余势强说名为恨。由此故有说恨相言。忿息已续生令心浊名恨　又释诳名云　谓先筹度设此方便。令彼后时生颠倒解故名为诳。然世间说。为利为名现相惑他。名为诳者。诸诳所引身．语业事。是诳果故假立诳名如以通名说通果事

论。于此六种至诸见等流。释六垢从根本烦恼等流。如文可解。论。此垢及缠至随烦恼名。释十缠六垢名随烦恼所以

论。此垢及缠为何所断。此下大文第三义门分别。就中有五。一三断。二三性。三三界。四六识。五五受相应　此一颂三断分别也

论曰至见此谛所断。谓无惭．无愧．惛沈．掉举．睡眠。此五。通与见．修所断烦恼相应故。通见．修断也

论。余嫉．悭悔至名自在起。明唯修断。如文可解

论。此随烦恼谁通何性。下半颂。第二三性分别也

论曰至皆唯不善。明眠．惛．掉三。在欲界中。身．边见相应是无记。余是不善。自余缠．垢皆不善性

论。上二界中至无记性摄。明上二界唯无记也

论。此随烦恼谁何界系。下半颂。第三界系分别也

论曰至今复重辨。释谄．诳通二地所以。如文可解

论。惛掉憍三至唯欲界系。十缠六垢之中。谄．诳通二地。惛．掉．憍三通三界。此五如前已辨。自余十一唯欲界系

论。已辨随眠及随烦恼。此下一颂。第四六识分别也

论曰至无容起故。明唯意识。相应有三种。一见所断。二慢．睡眠。三自力起随烦恼地。此三种或五识无容起也

论。所余一切至皆容起故。释通六识者。谓修所断贪．嗔．无明。及无惭无愧．惛沈．掉举。及大烦恼地所摄随烦恼。依六识身起

论。如先所辨乐等五受。自下有四行颂。第二明受相应。就中有二。一明本惑。二明随惑。此两颂第一明本惑

论曰至遍六识故。明贪．嗔．无明三相应也。如文可解

论。邪见通与至罪福业故。此释邪见。受相应也。先造罪者。后谓无因果。心则生欢喜。先造福者。后谓无因果。心则生戚

论。疑忧相应至心愁戚故。释疑。受相应也。疑心犹豫求决定智。正疑之时于境不决故生忧戚

论。余四见慢至唯意地故。明四见．慢相应也。以欢行转唯意地故不通乐受。正理论云。有余师说。不应此五。唯喜相应。现见此五现行位中亦有忧故。谓世现见。执有我者。亦自感伤。我受苦故。执我断者亦生忧戚。故契经言。诸愚夫类于我断坏心生惊恐。执自苦行为净胜者。内心必怀极愁戚故。已之闻．智．族等下劣。每为他人所轻凌者。与慢俱起必有戚故。由是此五亦忧相应。彼说不然。异心起故。谓自感伤我受苦者。此但缘苦而自感伤。当于尔时不执有我。若起我见现在前时。于我必应有欢行转。怀断见者见断德故。不因断相而生惊恐。怀常见者于断生怖。然生怖位则不计常。执自苦行为净胜者。必异心中缘自所受种种苦事而生愁戚。若执苦行为净胜时。必应生欢。见彼德故。为他轻凌而生戚者。如是忧戚必在异心。谁有为他轻凌生戚。而即起慢侮蔑于他。故五。喜俱诚为善说

论。已约别相至必住舍受。明诸惑皆舍受相应。如文可解

论。欲界既尔至诸受相应。释上地也

论。若诸地中至故不别说。重广述也。初禅有四识。受有喜．乐．舍。喜意。乐三。舍通二禅已上唯有意识。二禅有喜．舍二受。三禅有乐．舍二受。四禅已上唯有舍受。上地烦恼随其所应通四识一识。即与彼识所有诸受相应　显宗二十七云。何缘二疑俱不决定。而上得与喜．乐相应。非欲界疑。喜受俱起　以诸烦恼在离欲地。虽不决定。亦不忧戚。虽怀疑网。无废情怡。如在人间求得所爱。虽多劳倦。而生乐想　又说色界喜．乐。与疑得相应者。俱寂静故。依平等义建立相应。既等寂静。相应无失。如欲喜根。非处生故相不寂静。疑即不然。由此喜．疑无相应理。谓世现见。有贫贱人　乃至　匮食。乏衣。复为重担之所镇压。虽遭此等种种艰辛。而有欢娱歌舞啸咏或见他苦而反生欢。如是喜根有非处起。疑即不尔故无等义。由不等故无相应理　有说色界虽复怀疑。而于疑中生善品相。故彼得与喜．乐相应　谓彼现见。诸离欲者多分因疑能引正定　有说初二．三静虑中与疑俱生。应全无受。故但应与本性受俱

论。已辨烦恼诸受相应。自下有两行颂。第二明随烦恼受相应也

论曰至唯意地故。嫉．悔．忿．恼．害．恨六随烦恼。唯戚行转故忧根相应。唯意地故。非苦相应。正理论云。有余师说。恼喜相应见取等流　故下破

论。悭喜相应至极相似故。此注别有文。忧相应。悭得即喜。悭。不得即忧。已上注

论。诳谄眠覆至忧戚心行。此四通二行故忧．喜相应。唯意地故非苦．乐相应　或时以欢喜心行谄．诳．眠．覆。即与喜相应　或时以忧戚心行此四种。即忧相应　正理论有余师言。既说诳是贪等流故。但应欢行。不应说与忧根相应。是欢等流。不应戚故。又正诳时不应戚故。或应说诳是痴等流

论。憍喜乐相应至与喜相应。释憍通三界也。欢行转故不与忧根相应。唯意地故。下地不与乐根相应。通上地故至第三禅与乐相应

论。此上所说至遍相应故。自前所释诸随烦恼。皆遍与舍受相应。三禅已下增盛如前说。相续断时皆舍相应。四禅已上若盛。若欲断时。皆舍相应。地法无余受故。又舍与欢．戚。六识上下诸地一切无遮皆遍相应。譬如无明遍与诸烦恼相应也

论。余无惭愧至地法摄故。释余四也。此四遍与五受相应。无惭．无愧不善地故。通与一切不善相应。不善通六识。五受故。惛沈．掉举是大烦恼地故。通与一切染心相应。一切染心通五六识受．上下地故。由此通与五受相应

论。所说烦恼随烦恼中。自下一颂。大文第四明五盖也

论曰至五疑盖。引经列名体也

论。此中所说至通三界耶。问也。惛．掉．及疑既通三界。为唯取欲。为通上耶

论。应知此三至非色无色。答也。以唯不善立为五盖。上非不善故不立盖正理论云。为显惛沈．掉举二种。唯欲界者有立为盖。故与眠．悔和合而立。眠．悔唯是欲界系故。为显眠．悔唯染污者有得盖名。故与惛沈．掉举二种和合而立。惛．掉唯是染污性故。疑准前四在欲可知

论。何故惛眠至合立一耶。问也

论。食治用同至食非食同。此略答也

论。何等名为至心性沈昧。释惛．眠盖。食．及非食．事用同也

论。掉悔虽二至二合为一。释掉．悔三事同。并总结也。如文可解。正理答此问云。欲贪盖食谓可爱相。此盖对治谓不净想。嗔恚盖食谓可憎相。此盖对治谓慈善根。疑盖食谓三世。如契经说。于过去世生如是疑。乃至广说。此盖对治。谓若有能如实观察缘性缘起　余二盖食等如俱舍说　又云。或贪．嗔．疑是满烦恼。一一能荷一覆盖用。惛．眠．掉．悔．非满烦恼。二合方荷一覆盖用　此同婆沙等担义是盖义

论。诸烦恼等至唯说此五。问也

论。唯此于五至建立为盖。答也。正理论问云。此五名盖其义云何。谓决定能覆障圣道．圣道加行。故立盖名。若尔所应诸烦恼等皆得名盖。一切皆能覆障圣道．及加行故。如世尊告诸苾刍言。若为一法所覆障者。则不能了眼是无常。一法谓贪。乃至广说。一一别说如杂事中。何故世尊说盖唯五　理实应尔。然佛世尊。于立盖门唯说五者。唯此于五蕴能为胜障故　准上问答。释盖名应言能覆障圣道．及加行名盖　或覆五蕴故名盖也

论。若作如是至应先慧障故。难也

论依如是理至怖畏掉悔。述异师说障也。此问答盖前后。如文可解。然此论意。取惛沈障定。掉举障慧。正理不许。恐烦不录

论。有余别说至唯有此五。述有余师立五因也。正理破此师云。乍可枉谤当圣慈尊。以圣慈尊犹一生隔未证无等大乘智故。宁可枉谤现能寂尊。彼说何缘名枉谤佛。以彼所说前后相违。及与契经理相违故。如何彼说前后相违。谓若欲贪．嗔恚二盖现起能障将入定心。障既现前何能入定。若别修治伏已入者。则不应言正入定位。于止．及观不能正习。又不能习止．及观者。云何名为正入定位。又彼所说正入定言。为闻．思所成。为修所成定若言我说闻．思所成名正入定。则不应说后出定位思择法时。闻．思所成有分别故即思择法。何待出时。若说我言修所成。定名正入定。理亦不然。修所成心正现前位。惛眠．掉悔何容现前。若不现前。宁障止观。如何彼说经．理相违。谓彼所言惛．眠。掉．悔。如其次第障奢摩他．毗钵舍那。违前教．理。故。彼所说唯立五因。无有功能证盖唯五。由此前说理善。可依　何故无明不立为盖。不说成故。如契经说。无明所覆。覆即是盖。有余师说。等荷担者立诸盖中。无明于中所荷偏重。是故不说。若立无明为一盖者。一切烦恼所荷障。能合比无明犹不能及。故不立在诸盖聚中　慢复何缘不立为盖。以有由慢能修胜法。为盖义劣不立盖中。有余师言。夫为盖者令心趣下。慢则不然。以能令心趣上法。故非慢有力能压伏心令其趣下。故不立盖　诸见何故不立盖中。见诸有情。阙无我见者。虽执有我。而能离染故　有说。诸见慧为体故。性捷利故。不顺盖义。为盖必与此义相违。随烦恼中余不立盖。准前所说应如理思。上二界惑不立盖者。离三界染初非障故。初为障故建立盖名。又上界惑唯无记故。盖唯不善。如前已说

论。今应思择至断由何因。自此已下。大文第二明断。文中有六。一明断因。二明对治。三明断所从。四因论明四道五明断重得。六明断遍知。此文第一明断因也　于中有三。一颂前问答。二举颂文。三长行释。此文颂前问也。问意他界缘惑。见自界苦．集时。断不见所缘。见所缘时不断　灭．道有漏缘。见灭．道断时。不见惑所缘。见苦．集时见彼惑所缘。而彼不断　此两种惑断由何因

论。非要遍知所缘故断。答也

论曰至无漏缘。此明遍知所缘故断。见苦．集断自界缘。及见灭．道断无漏缘。由能断道遍知烦恼所缘故断。苦．集贪．嗔．慢等。虽不亲述谛理足上而起。然所缘境是苦．集故。苦．集忍起缘苦．集谛。彼即断故。虽有二义。从遍知所缘断也。此苦．集自界缘言。此说欲界。若色．无色他界他地缘。亦是遍知所缘断也。以苦．集类忍起时。遍知上二界故。此中有三断。一自界缘贪．慢等。二上界缘见．疑等。三自界缘见．疑。虽三类不同。苦．集类忍皆遍知彼所缘故。从遍知所缘故断。正理论云。一由遍知所缘故断。谓欲界系见苦．集。断自界缘惑。色．无色见苦．集。断所有诸惑。以上二界他界地缘。亦由遍知所缘断故。缘苦．集谛类智忍生。俱能顿观二界境故。及通三界见灭．道断无漏缘惑。如是诸惑皆由遍智所缘断故

论。二由断彼至彼随断故。明第二断也。正理论云。二由断彼能缘故断。谓欲界系他界缘惑。以欲界系见苦．集断自界缘惑。能缘于彼此惑。于彼能作依持。依持断时彼随断故。如羸病者却倚而立。去所倚时彼随倒故。如何于彼能作依持。由此于彼能为因故。岂不此即说由害因故断。实尔。此彼但是异名。然为止滥故作是说。谓欲界惑自他界缘。皆有此彼互为因义。然无此彼展转相缘。故于此中说能缘断。欲令易了唯他界缘。由断此因彼便随断

论。三由断彼至彼随断故。明第三断也。正理论云。如羸病者杖策而行。去彼杖时彼随倒故。何缘于此所断惑中。有断能缘故说所缘断。如缘欲苦．集起现观时。有断所缘故说能缘断。如缘诸灭．道起现观时。虽实尔时此彼俱断。而由所断有胜有劣。故胜断时言劣随断。谓若于彼惑所缘中。无漏慧生。能为对治彼惑名胜。所余名劣。何缘彼惑偏得胜名。于彼所缘无漏慧起。专为敌彼发功用故。依如是义故可说言。缘欲苦．集所起现观。于自所断烦恼等中。以自界缘为胜怨敌。缘诸灭．道所起现观。于自所断烦恼等中。以无漏缘为胜怨敌。由胜断故余劣随断　解云。见苦．集断自界缘。名见彼所缘断。据根本也。理实亦通所缘断故断

论。若修所断。已下。可解。正理论云。岂不一切见所断惑断时。亦由对治道起以若此部对治道生。则此部中诸惑断故。理实应尔。然于此中。为显三界修所断惑。无不皆由九品道断。治道决定故说此言。见所断中。唯有顶惑对治决定。如前已辨　解云。有顶唯见断修道唯无漏断。故名决定　又云。或见所断诸惑断时。方便定三。故就别说。修所断惑能断方便。不决定故。就总而说。解云。修所断若观苦．集谛断。即是见彼所缘。若观灭．道谛断。即不见所缘。若世俗道断。即无间道见所缘。解脱道不见所缘。由不定故说由对治。见道三断义即决定。故就别说

论。所言对治总有几种。已下半行颂。第二明四种对治也

论曰至得更远故。释前三对治也　言断对治者。谓无间道正断惑得故　二持对治。谓此无间后解脱道。持彼所断此品染法断得故。准此。得染法无为。非是由同部同品所缘缚断故得无为也。故正理云。一断对治。谓道亲能断诸惑得。即无间道。二持对治。谓道初与断得俱生。即解脱道。由如是道持断得故。令诸惑得不相续生

论。有余师说至得更远故。述异说也。准此。诸道更无异释。有人云。持对治隐显合论。即通四道。以皆能持彼断得故。远分对治。若隐显合论。亦通四道。以皆能令彼所断惑得更远故　此是抑度作义。无所凭据

论。四厌患对治至深生厌患。辨第四对治也。此上次第是婆沙本义。若依婆沙十七。有舍对治。如舍破戒恶等。与此不同

论。然此对治至起精进道。论主以前释厌患在后。非是义便故改于前。然厌患对治多分在加行道。所以前说。理实不定。或于无间道前。或在胜进道后。无间．解脱道中。缘苦．集谛。亦得名为厌患对治加行道亦不定。或一加行至无学果。或二。或多。由不定故。婆沙说在胜进道后。此论从多说在无间道前

论。诸惑若断为定从何。第三半行颂明断所从

论曰至不复生故。明烦恼得永断。故令远离所缘。令于所缘不复生故。婆沙二十二云。然此中说。诸随眠于所缘可断。非于相应者。依心名有随眠义说。不依随增义说。以随增义俱可断故

论。断未来惑至云何说断。论主难也。若令不生名之为断。应唯断未来。如何亦断过去

论。若谓颂说至定何所从。遮释也。颂说从所缘言。意显遍知所缘断者。准前四种方便。非唯遍知所缘断。亦有能缘断。故断等三种断也。从其所缘义即不定

论。自相续中至究竟断故。论主自为有部释出断所从也。由无间道力。令自相续烦恼得断。由得断故。过去．未来于其所缘。无随增力。不能系缚于所缘境。由斯他相续中诸烦恼。及一切色．不染污法。亦名为断。不为自相续中烦恼缚故。准正理释。一切烦恼断。皆由见彼烦恼所缘断。是其根本。余之三断是其末也。故正理云。诸惑永断定从所缘。以于所缘遍知力故。令惑永断。如前已说。然惑所缘总有二种。谓有系事。及无系事。缘有系事为境诸惑。及从此惑力所引生。不缘此事为境诸惑　解云。缘有系是自界缘。或力引生不缘此事为境诸惑是及他界缘惑。如是二惑。于一有情现相续中。引起诸得。设无染污心现在前。此得恒行无有间断。为去．来世诸惑果因(已上缘有系事)　如是应知。缘无系事为境诸惑。及因此惑势力所引。随后现行不缘此事为境诸惑。所引起得类亦同前　缘无系事为境诸惑。是灭．道下无漏缘惑。此惑势力所引。乃至言不缘此事为境诸惑。是灭．道下有漏缘　言为去．来惑果因者。谓此诸得在现世时。是过去惑等流性故。说之为果。是未来惑生缘性故说之为因　有得可生。无得不生　然此诸得与断对治等流诸得现行相违。能持去．来所断诸惑故。令一切缘此事惑。及缘余惑相续而转。缘此事境诸断对治等流起时惑得便绝。所得诸惑于自所缘。虽体犹有。而由因．果得永绝故。可说名断(由道知自界缘惑境故。他界缘亦断。由道知无漏缘惑境故。有漏缘亦断)　以于少境若未遍知。缘此境惑。及因此惑力所引起缘余境惑。所引去．来惑果因得。现相续中无间而转。若于少境得遍知时。惑所引得便不复转。故知惑断定从所缘　准上道理证知。惑断定从所缘。要由道见此根本惑所缘境故。余缘此境惑断。及所引惑断故。故知惑断定从所缘断　然于此中虽惑与道无俱行理。而道观见苦等境故。诸惑便断。此义难了。应举喻明。譬如有人为鼠所啮。虽无热闷迷乱等时。而由热等因毒在身。故恒名有病者。非无病人。要服毒相违阿揭陀药方名无病者。非有病人。虽阿揭陀与热等病。不俱时在一身中行。而阿揭陀威德力故。灭身中毒热等不生。说阿揭陀能除众病。如是圣道。虽与诸惑不俱时在一身中行。而圣道生威德力故。灭果．因得诸惑不生。能令行者身器清净惑不续故。说名为断　准上论文。应知从所缘可令诸惑断。非是自身中结法。及一果等。由断同部同品能缚故得无为也。是由治道见惑所缘断其得故。于其所缘不复现缚。亦断过．未性缚之用。准此论文。即是自身结法。及一果等。由道力故。令果．因得断。于所缘境无缚能故。名之为断。不是不被他缘缚故。名之为断。婆沙亦尔。非是明断所缘缚得无为义也。因何古今诸德误解此文

论。所言远分远性有几。已下第四明四远也

论曰至亦名为远者。释相远也。虽同一聚极相邻近。以相不同故亦名为远

论。二治远性至亦名为远。释第二远也。如持．犯戒虽同在一身处极相近。同无表色相又非远。能治．所治性不同故。亦名为远

论。三处远性至亦名为远。释第三处远也。如东．西海。同在一世界中。同是水故相又非远。同现在故时又非远。东．西处隔故名为远

论。四时远性至亦名为远。如过．未世虽复俱依一法上立。相非是远。处亦无隔。时分隔故亦名为远

论。望何说远。论主问也

望现在世。有部答也

无间已灭及正生时与现相邻如何名远。论主难也

由世性别故得远名

非久曾当方得名远。有部答也

若尔现在亦应得远名以望去．来世性亦别故。论主难也　解云。去．来与现性不同。过去．未来得名远。现在亦与去．来别。现在亦应得远名

论。若谓去．来法无作用故名为远者。诸无为法作用既无。云何名近。若谓由现遍得无为故名近者。去．来二世例亦应然。虚空无为如何名近。乃至。不应一向说名为远。上来皆是论主遮转计也

论。若依正理至去．来已舍法自相故。论主述经部义释时远也

论。等言为明举事未尽者。四远之中。此略举故义未尽也。正理释云。与现相邻如何名远。彼非一切五识境故。亦非一分意识境故。或时分中有作用者说名为近。过去．未来定无作用。故说名远。不可难言诸无为法永无作用应名为远。以时远近依时而立。故于三时。若有作用说名为近。若无作用说名为远。诸无为法越一切时。如何约时难令成远。如处远近依处而立。非处不然。若难无为相有异故应成相远。理亦无遮相远贯通一切法故。若尔何故无为名近。且虚空体遍一切处。相无碍故说名为近。非择灭体不由功用。于一切体一切处时皆可得故。说名为近。择灭无为诸有精进正修行者。断诸惑时。于一切体无有差别。速证得故。说名为近。无为名近理趣既然　而经主说。去．来二世例亦应然　谓在去．来静虑等法。如无为法等。速得故亦应近者。由先释理为例不成。无多有情于一切体。无有差别共得义故。或许例然亦无有失。如一切法虽互相望相有异故皆名相远。而依余理许说少分名近无失。如是去．来虽约时分无作用故皆名时远。而依余理许说少分名近无失。非依余理名为远故。与相．时分远义相违　经主此中作如是说。若依正理应说去．来离法自相故名为远。未来未得法自相故。过去已舍法自相故　彼说偏与正理相违。诸自相无皆非远性。此成远性必有自相。远性摄故。如余远性。谓见所余相违性等是远性摄。自相非无。既许去．来是远性摄。必应许彼自相非无。说自相无而名远性。故彼偏与正理相违

论。前言惑断由治道生至有重得耶。第五一颂明重得

论曰至彼胜得义者。总明惑无再断。无为有重得也

论。所言重得总有几时。问起也

论总有六时。答六数也

何等为六问六位也

论。谓治道起至重起胜得。答六位也。治道果四。练根为六。正理论云。若据住此能证离系。目无间道。若据住此正证离系。目解脱道

论。然诸离系至唯具二时。述不同也

论。谓欲界系至具六时得者。此据次第者说　见三谛断。是预流果前。自治为一。四果为四。及练根故有六时也

论。色无色界至除预流果者。明五时也。以道类智时是得预流果故。后治生得果唯有五时。欲修五品预流果后虽存治生。果阙一故同五时得

论。第六离系至除前二故。明四时得也

论。第九离系至除前三故。明三时得也

论。有顶第九至即得果故。明二时得也

论。如是且就容有至除预流等故者。前说六时等。据容有钝根次第者说。若说利根。即除练根。前六．五．四．三．二位皆除一故。即有五．四．三．二．一。若超越二果。即除预流。若超越三果。即除预流．一来。若钝根次第。通取世俗道。得即有七时。若利根次第及超越。通世俗道。即有六时等。然治生时有其二种。世俗治生是正断惑。无漏治生即有二种一者断惑无间．解脱。二者重印。随重印道亦得名为无间．解脱。超越忍智亦得名为无间．解脱故。烦恼先断亦名远分。又正理论云。随离少多入圣道者。彼得离系。随其所应有具六时。乃至。唯一以利根故　又六十一云。依根本地起暖等善根。彼于此生必定得见谛。以利根故厌有深故　准正理。超越是利根也。详其随信行人入见道有七十三人。故知超越虽利根。非是利种。所以重起无间．解脱。以二乘钝故。欲起后道必依前道次第而起。诸佛超次第起。正理论云。诸有先离无所有染入圣道者。唯除菩萨。余亦定于二界一切修断离系得无漏得。彼皆必于二界修断自胜果道遍现前故。如是理趣以何证知。说圣者生第四静虑已上诸地定成乐根。及说圣者生于无色定有色贪尽断遍知得故。菩萨何缘不亦如是。不由加行。一切功德能现前故。如灭定等。谓声闻．独觉无自在功力能超间起诸对治道。欲证后道必藉前道以为加行方能证故　准此。重修对治道。即是更重修印。证无间．解脱道也。与四道不违。婆沙一师。鳞觉佛同菩萨。又准正理论。已至果位更不却修此果向道。如先离欲超得阿那含果已。不更却起欲断对治亦不更得断欲无为。乃至。得罗汉果毕竟不得。以先无无漏得故。无得可舍。后亦不得。准阿那含果。超越一来义亦准此。故正理论云。先断六品入见谛者。彼见所断六品离系。亦五时得。除一如前。彼修所断六品离系。唯世俗道治生时得。必不起彼无漏对治。是一来果向道摄故。非住果时起彼向道。以住胜果不起劣故　那含准此。已后起印证见道得见道六品。不起修道六品故。不得修道六品无为。超越那含若依根本入见谛者。彼欲界见所断九品离系亦一时得。如前应知。根本非欲断对治故。若依未至。若依根本。彼修所断九品离系。亦一时得。必不起彼无漏对治。是不还果向道摄故。根本地虽起见道。非对治故不得欲界无为　又云。前言断欲六品．九品入见谛者。彼先修断六．九离系无无漏得。为永不得。暂不得耶。应决定言彼永不得。岂不证得阿罗汉时。必得先时见．修所断一切离系诸无漏得。若彼先时所断离系有无漏得。今时舍者于彼今应得无漏得。若先无者。今时亦无得离系时。唯自治起。及舍劣道得胜时故　问离欲得根本。根本非欲断对治。起见道时不得欲无为。离下三禅得第四。第四非是下对治。依四起见道。亦应不得下三地无为　答正理论云。谓设先离无所有染。随依何地入见谛时。必得二界诸见所断无漏断治。彼见所断。是一断治顿所断故。上地见道现在前时。必修未来下地道故。下静虑遍能为上断治故　解云。上地道所断惑。下地道遍能断故。上地道所断之惑。即皆是下地道能断也。起上地道修下地道。是同治修。下地道。所断惑上地道非皆能断。故下地道不修上道　正理又云。岂不已离无所有处染。依第三定等入见谛时。应修未来上地见道。同为有顶断对治故　不尔。未离此地染者。即依此地入见谛时。自及上诸地见谛所断。见一一谛时。能顿断故。如有未离第四定染。依第四定入见谛时。顿断五地见所断染。乃至未离初静虑染。依初静虑入见谛时。顿断八地见所断染。上地曾无断下地故。非第四等与第三等。所对治法一切皆同。由是已离第三等染。依第三等入见谛时。虽上地能治自上地。而非与下所治恒同。故依下时不能修上　又云　诸异生位以世俗道断见所断所有离系。唯由下地见道势力。于自．上地无漏得起。谓依上地见道现前。必修未来下地见道。由彼势力于下离系。得无漏得非上地故。由此学位。定应遍于色．无色摄见断离系得无漏得。非欲理成。欲唯未至地见道所断故(已上释也)　岂不应如第四定等非第三等下地对治。然第四等见道现前。能修未来下地所摄一切见道。由彼道力于诸下地见断离系得无漏得。如是根本虽非欲治。然根本地见道现前。应修未来未至地摄一切见道。由彼道力。应于欲界见断离系得无漏得(已上难也根本不断欲。不得欲界断。上地不断下。如何得下断也)　此例不齐。见道有二。一欲界对治。二上界对治。欲治有三。谓断对治。厌患对治。远分对治。色无色治三种亦然。欲治三中。初断对治唯未至摄。余通六地。上治三种皆通六地。然上二界断治见道。唯能对治自．上地染。余治见道亦治下地。上地虽非下地断治。而上见道现在前时。遍修未来下地见道。下与上地同所治故。无有欲界断治见道。能与根本同一所治。可根本地见道现前。能修未来未至地摄欲见断法断治见道。由彼道力。能于欲界见断离系得无漏得。故彼所引为例不齐(已上释也)　又云。诸根本地欲界厌患远分对治。色．无色界三种对治见道现前。还修未来未至地摄。如是二种三种对治。非由未来欲界厌远对治力故。便于欲界见断离系。得无漏得。唯断对治力能断系得故。诸先离欲。若依未至入见谛者。欲界厌患远分对治见道现前。亦修未来欲断对治。欲断对治地道正现在前故。由如是理。非先离欲入见谛者。皆于欲界见断离系。得无漏得。诸先离欲入见谛者。毕竟无容于欲修断所有离系。得无漏得以未至摄欲界修断断对治收无漏修道。于不还果身中现前。及未来修俱非理故。理无容有不还果身中有一来．不还二向道故。诸有先离无所有染入圣道者。唯除菩萨。余亦定于二界一切修断离系得无漏得。彼皆必于二界修断。自胜果道遍现前故。如是理趣以何证知。说圣者生第四静虑以上诸地定成乐根。及说圣者生于无色。定有色贪尽断。遍知得故　一断欲见道不与上地同断。依根本地虽修未至。俱修余二对治。不修断对治。依未至等断初禅等惑。必与上地同一道断。由斯依上地道修下对治　二上二界修断不合治故。依第二禅已上道得修下地。不修断治。超越者胜果道中必修断治。以是后果向故。其道必须次第修故　三诸后果道已上必不却起前向道也。以无用故。准此。超者未必次第。亦得超起上道。以超越那含等不起向中下地断治道。即起初禅断治道等故　有人。于此作问答云。已断断治既不现行。如何名为自对治起。前言自治唯是无间．解脱道故。解云。似自治故名为自治。或自断治得现行故。名自治生。非断治起。或此所言自治生者。非要断治。远厌治起亦自治生　今详论意。自治生者有其二种。一正断惑。二不断惑。正断惑者。如前四道。不断惑。者。谓无漏道。拟仪无间．解脱。起胜果道。如先所断惑烦恼品次第所起之道。名自治道。非是正断。亦可望正断惑名为远分对治。拟仪无间．解脱。不同余胜进道。名自治生也

论。即诸离系至此于果上立因名故。已下第六明断遍知。先明遍知有二。一智遍知。谓无漏智能遍知苦等四圣谛故。二断遍知。体即离系　问能遍知故名为遍知。是智异名。如何目断　答是智果故。如业．解果。谓契经说六处名业。是业果故。又说无为应果名解。是解果故。如是遍知目断无失　问若尔忍果应非遍知　答忍皆是智眷属故。于忍所为立智作名。如臣所为亦名王作。或金刚喻定等持相应无漏智力。能总集诸断无漏离系得故。忍果尔时亦成智果故。又渐得果等得一来．不还忍果无漏离系得已成智果故

论。为一切断立一遍知。已下问答分断为九。文中有六。一分断为九。二明六对果。三明建立缘。四明成就位。五明总集处。六明得舍。此一行半颂分断为九也

论曰至立三遍知。此释初句。总答九也。谓见六修三

论。且三界系至立六云何。且问见断

论。谓欲界系至立三遍知。答也。谓欲界见苦．见集合一遍知。见灭．道各一遍知。合成三也

论。如欲界三至六种遍知。类释上二界也。上二界亦同欲界。苦．集合一。灭．道各一。合成三也　如是名为三界见谛所断法断六种遍知者。总结

论。余三界系至三云何。问修断

论。谓欲界系至并前立故。答也。断欲修断第九品时。立一遍知。名五下分结尽遍知。所以不名欲贪尽。名五下分结尽者。以尔时度界．得果集遍知故。集遍知法并前立故

论。色界所系至三种遍知。答上二界也。离色界染名色爱尽者。尔时不集遍知。唯以色界修道断无为为体故　断无色染名一切结尽遍知者。尔时度界及得果故集遍知也。尔时次第者。以三界一切择灭无为为体故。名一切结尽也　如是名为已下。是总结也

论。以何因缘至非见所断。问也。何故见断无为两界合立为三。修道无为两界各立为一

论。以修所断治不同故。答也。断见惑时二界合断。同用一道对治是同。断修惑时二界别断。对治不同各别立也。由此遍知合开有异

论。如是所立至几何道果。已下两行半颂。第二明六对果异也。依婆沙有八对十六门。六对如此论。更有两对治。此论已重故不述

论曰至是修道果故。此释忍．智果多少也。忍果有六。智果有三。如文可知。婆沙六十三云。问几是见道果。答六谓前六。有说七谓前七。问几是修道果。答三谓后三。问几是忍果。答应说如见道果。问几是智果。答应说如修道果　两说无评　问两说之中何者为正　答据义别立并不违理。六据次第。七兼超越。所以诸论多说得六。不说七者。有二因缘。一根本建立遍知。就次第者立故。二合说方成故。谓超越者虽得五下分结尽遍知。尔时不得色．无色道谛下遍知。尔时集遍知故。于前位中唯有其五。即超越者极多。唯成五遍知也。次第之人多成六种。两人合说故成其七。若据次第。唯六者正。若兼超越决定有七。若不尔者。超越人至道类智时。所得遍知为名何物。不可说彼得上界道下遍知。尔时集遍知故。亦不可说不得遍知。评家云。菩萨．独觉。尔时得五下分结尽遍知故。亦不可说是智果。尔时忍为无间道故。亦不可说上界见断是客。欲界修断为主遍知。不名欲贪尽故遍知。既名五顺下分结断。欲贪即是顺界下。上二界见惑兼顺界下有情下及防逻故。俱顺下分。[烈-列+就]为主客亦不可以是第三说故不是正义。婆沙上下无此例故。第二说正例非一故。亦不可多论说为正。诸论多据次第说故。如俱舍虽说有六。而得舍中舍五得一。谓五下分结尽遍知。故知俱舍许是忍果等。据次第说言得六也。亦不可言得名不得体。随所得者即是体故。亦不可说得体不具故不名得。超越那含得罗汉时。亦得一切结尽遍知故。独觉．菩萨依根本禅得五下分结尽遍知故。此释决定无烦多解。顺婆沙评家义故

论。如何忍果说为遍知。问也

论。诸忍皆是至同一果故。答也。有二义。一以忍是智眷属故假名为智二以智．忍同一果故　同一果者。有两释。一无间．解脱同一果故。二忍所得者至不还．阿罗汉果。亦为智果故。应依后释。正理．婆沙皆同有此释

论。今次应辨至烦恼等故。此释第二对也　就第二对中。先释未至。后释根本。此释未至也。谓此地能断三界烦恼。所以具得九遍知也

论。根本静虑至未至果故。此第二释静虑根本果也。就中有二。一述正义。二述妙音义。此述正义也。依婆沙宗。上地道不许断下惑。下能断上。依根本静虑唯断上界惑。不断欲惑。其得修诸道。若依未至见道能修三界见道断治。不修修道欲断治也。若依根本四静虑。皆通修上二界断治。以同治故。不修欲界见．修断治。以非同治故。所得无为得系属断治道故。所以静虑根本唯五遍知。正理五十六云。岂不依止根本静虑入见谛时。亦修未来依未至地欲断治道。得断治故亦应证彼欲见断法断无漏离系得。宁说根本唯得五果　此责不然。尔时所修依未至地断对治者。唯色。无色断对治故。根本地道。既不能为欲断对治。彼现起位。如何能修欲断治道。由彼所修未至断治唯治上界。故果唯五　婆沙六十三云。问几是根本静虑果。答五。谓第二．第四．第六．及后二。有说第二．第四．及后三为五　婆沙无评。何者为正。此论同何　有人解云。前师所以说得第六不说第七者。据全得彼第六体故。后师所以言得第七不言第六者。据能得彼第七名故。且夺第六与第七名。五下分中虽于欲界见．修所断不得遍知。能断上界见断三结。总相而言五中得三。以少从多。得第七名。若作此解。各据一义并不相违。俱舍说五。或同婆沙前师。或同婆沙后师。文不别显。随同无失　今详。此释未成分别。婆沙自有分明评文。正理．俱舍亦有明文。因何浪释。婆沙六十三成就遍知中云。问独觉学位为成就几。答部行喻者如声闻说。麟角喻者如菩萨说　此与正理不同。正理同声闻不同菩萨。无超越道故。论意各别不应和合。必若欲释应云。麟喻独觉有其二类。一猛利根。一少钝于上。于猛利根者如菩萨说。少劣上者起次第道　又云。问菩萨见圣位成就几耶。答有多说。一云如预流向。一说见断中唯得色．无色苦．集．灭二遍知。不得欲界三遍知　又问。菩萨何时得色爱尽遍知。一说道类智位即得。更有两解。评曰不应作是说。无一念顷得果．向故。应作是说。菩萨圣位决定不得色．无色界见道断法断遍知。及色爱尽遍知。总集遍知故。无容修彼断对治故　准此评家。依根本地得五下分结尽遍知集遍智故。此即是婆沙评家以后说为正。正理五十六得舍中云。超越人若依未至。舍五得一。谓五下分结尽。若依根本。舍二得一。谓五下分结尽　准此。正理同婆沙评家。亦以后师道为正。及许见道忍果得五下分结尽遍知也。俱舍得舍中云。超越人舍五得一。谓五下分结尽遍知。正理云。应言依未至定舍五得一。以依根本舍二得一故　准此。俱舍许见道及忍果亦得五下分结尽遍知。亦以后说为正。此即是文。凭何文意。以前说亦得为正。又于此时具二缘故定集遍知。不应此时得第六遍知。此即是理。故知前师全无理趣。忍果智果．见道果．修道果。二说容据次第．超越义别。静虑根本果前师定非。无异端故。此是得体不尽。非是得名不得体也。此如超越二果。不得前六品修道无为。及依根本地得阿那含果。后得阿罗汉果时。皆得体不尽。岂是得名不得体耶。由此论中亦应二说。此既不尔。彼云何然。婆沙六十三云。问若已离色染入正性离生者。彼何时得色爱尽遍知。一说道类智时。评曰不应作是说。非住果时名住向故。有说彼后若离空无边处染。尔时乃得色爱尽遍知。谓彼尔时修未来无漏诸静虑地彼断对治故。彼亦不应作如是说。尔时但修未来无漏诸静虑地。无色对治非色对治故。又说。得阿罗汉果。金刚喻定现在前时。乃得此色爱尽遍知。彼亦不应作如是说。尔时诸断总集为一。名一切结尽遍知。如何说得色爱尽遍知。应作是说。彼定从果起胜进道现在前时。方乃得此色爱尽遍知。若不许彼决定从果起胜果道现在前者。诸已离第三静虑染。依下地入正性离生。道类智时得第三果。既不起胜果道现在前。彼若命终生第四静虑。或无色界。应不成就无漏乐根。若尔便违十门纳息。如说谁成就乐根。答若生遍净。若生遍净下。若圣者生遍净上。勿有此失。故必应许诸得果已。彼定从果起胜果道。尔时方名得色爱尽遍知

论。所言八者至彼见道果。第二述妙音义。就中有二。一明根本静虑有欲断治。二明欲修断唯在未至。此即初也。准正理论五十六。一师亦同彼师计根本禅起见道时决定起四法智忍故。故知能断欲界烦恼。诸有先离欲界染者。依根本地入见谛时得修别道引无漏得故。由此亦得欲界见道三果。此非正义

论。除顺下分结至断对治故。明根本地无欲界修道断对治也。以依根本不起断欲修惑无间．解脱道故。亦不修下断对治故。彼师意以依第四禅入见道修六地断治。修道不尔。正理破云。此不成证。谓所修地虽复不同。然俱唯修上界治故

论。中间静虑如根本说。类释中间禅也

论。今次应辨至遍说知果故。明第三对也。依世俗道容依空处近分离第四禅染得色爱尽遍知。依上近分。无离色染之义故。唯空处近分得一果也。下三根本依无漏道。皆容断非想染得一切结尽遍知。由此三地根本亦得一也。非想无能断非想惑及下惑义故。此地中无遍知果

论。今次应辨与世俗道至三界法故。明第四对也。世俗道不能别断欲．色．无色见惑。由此不得见道忍果。有漏亦不能断非想修惑。由此不得一切结尽。六行能断欲．色修染。所以得五下分结尽。及色爱尽。圣道能别断见．修三界惑故。由斯得九

论。今次应辨与法类智至得后二果。第五对也。如文可解

论。今次应辨与法类智同品至通摄知及忍故。第六对也　此中言同品者兼忍说也　又云。类智同品果五者。谓类忍果三。谓上二界见断三也　类智果二。谓上二界修断也。此据次第者说。下文云。舍五得顺下分结尽遍知者。说超越也。若合说二种应言得六。婆沙六十三云。问几是类智品果。答五。谓第二．第四．第六及后二。有说六。谓第二．第四．第六．及后三　婆沙前师据次第。后师兼超越。二师不相违也。此论亦尔。据次第五。据超越亦许得五下分遍知。所以得知。得舍中云。舍五得五下分结尽遍知故。正理亦云。舍二得一也。婆沙更有两对。一见道．修道果。二静虑无色果。以重故此论不说

论。何故一一断不别立遍知唯就如前九位建立。问也。此下一行颂。第三明建立遍知缘也　何故一一断者。此是见道八谛。修道八十一品。一一断不立遍知。非谓随系事量立遍知也。故正理论云。何缘一一道所得断。不各各立为一遍知　若依婆沙．杂心等。见道四缘。修道五缘。此论见道三缘。修道四缘。以俱系离即是俱因灭时故　问何故三缘四缘方立遍知　答此显永断相故正理论云。何缘一一道所得断。不各各立为一遍知。以永断时说遍知故。如契经说。吾今为汝宣说遍知。乃至广说。此中何等名为遍知。谓贪永断。嗔永断。痴永断。乃至广说。说永断言。显所得断都无随缚方名遍知。云何名为有随缚断。云何名为无随缚断。断具三种。或四种缘。名无随缚。不具名有。谓或有断。虽得离系得。而阙余得故容非是永舍。或复有断。余得虽生。未缺坚牢生死之首。以八地染虽数曾离未能缺彼故。还堕恶趣狱。或复有断。虽亦缺彼。而余烦恼系缚未除。于永断义未得圆满。或复有断。余缚亦除。而犹未能越所属界。以同类惑未断无余。于永断义亦未圆满。如是诸断名有随缚。是故于彼不立遍知。唯九位中三．四缘具断无随缚可立遍知

论曰至阙即不尔。明见道三缘。显永断义　有漏法断虽多体者。随系事量。无为亦尔　虽多位者。谓见道八。及修道八十一也　而四缘故但于九位立九遍知也　且由三缘立六忍果者。其实忍果亦通第七。据次第说故言忍六　言三缘者。一得无漏离系得。二缺有顶故。三灭双因故。杂心论等有四缘。更加俱系离也

论。如异生位至不名遍知。此指事释也。于中有三位。此第一在凡位也。阙二缘故不立遍知。一未有无漏得。二未缺有顶　言缺有顶者。于彼地中有五部惑未断一分为未缺

论。若圣位中至未灭双因。第二位也。苦类忍现行以前。虽得无漏得得无为。尔时非想五部惑俱成就故不名为缺　言双因者。谓自部自品因名自因。自部他品及他部全名为他因。圣断见惑九品。同一品断故。若断自部自品。即断自部他品。不由自部他品不成遍知。但由他部不成遍知。修道所断但由自部他品不成遍知。不由他部不成遍知。以必先断他部因故。由此婆沙见道以他部为一因。修道以他品为一因也。所以但立双因不。立俱系者。正理论云。双因．俱系虽依一物　一物者俱是据断立也　而系与因其义各异。谓于五部令起名因。即于其中能缚名系(系因义别也)且苦智生集智未生。二部虽无互令起力。而有展转能为因性。见集断惑缚义如本。见苦所断缚义都无故。非灭双因。即是离俱系。又不可说因义即系。以无漏缘惑不系他聚故。由此我宗二种俱说。今不说者。但可说言说此彼自成。不可言无异。体．义宽故。且说双因(体宽者。谓相应．俱有法等。义宽者。谓同类．遍行。相应．俱有义皆是因也)

论。至苦类智集法忍位至诸遍行因故。第三位。尔时具二阙一不成遍知

论。至后法智至建立遍知。此明具缘位也。至集法智。集类智。灭法智。灭类智。道法智。道类智。于此六位三缘具故。建立遍知　问超越者第四．第五心项双因先灭。苦法智位得无漏得。苦类智位又缺有顶。三缘既具。何故不立遍知　答建立遍知。据次第者作法。其超越者当次第者立遍知位。方立遍知。于前位中虽具三缘。不立遍知

论。具由四缘至皆全离故。此明修道四缘也　问因何见道立三不立越界。修道立越界耶。答见道遍知唯是染法上无为故。至断双因永断相显。彼同缚烦恼皆已断故。修道烦恼不缘此故。修道遍知以染．不染无为为体。虽断双因等。由有同类烦恼未断。断相未显不立遍知　问准下文云舍五得一谓五下结尽遍知。正理又云。依根本禅舍二得一。谓五下分结尽遍知　准此。五下分结尽亦是忍果。何故但言智果三也。又准婆沙六十三。成就遍知中云。不还果成就一。谓五顺下分结尽。从道类智。或离欲染第九解脱道。乃至未起彼胜果道名不还果。彼成就一五顺下分结尽遍知。又评家云。应作是说。菩萨圣位决定不得色．无色界见道所断法断遍知．及色爱尽遍知。总集遍知故。无容修彼断对治故　准此第七亦有忍果。因何但言忍果六也　答建立门唯据次第故。言智果三．忍果六也

论。有立离俱系至方可建立。述杂心论等释也。若依彼立。见道四缘修道五缘

论。此离俱系至而不别说。述自不立意也。虽五缘中离俱系。与灭双因．及越界缘。虽义有异亦合别立。然说此俱因离时。即成俱系离等。虽义有异。用无别故而不别说

论。虽诸越界位至未立遍知。释疑难也。若双因灭时必离俱系。用无别故唯立四缘。越界之时必双因离。如何双因离外。别立越界。答云。虽越界时必俱系因。离色．无色界离下三地惑时。虽灭双因。而未越界。由此别立越界缘。非如离双因必定俱系离。若是俱系离。必定离双因

论。谁成就几遍知。自下有一行颂。第四明成就遍知果也

论曰至亦未成就。明不成就。有二位。一一切凡夫。二见道五心。谓从苦法忍至集法忍时不成遍知

论。至集法智至便成就。五明见道十五心前五心不成遍知。后十心成就五也

论。住修道位至皆成就六。此明修道。若未离欲。若离欲退。皆成就六。未集遍知故

论。至全离欲至亦一如前。明修道有学。未得色爱集遍知位唯成一也。集遍知故。准此论云。或先离欲从道类智未起色尽胜果道。前唯成一遍知。谓五下分尽。故知超越亦得五下分结尽遍知。及禅根本果五中。见道二修道三为正

论。有色爱者至名如前说。明有学位成二遍知也

论。住无学位至永尽遍知。明无学位也。集遍知故唯成就一。即三界一切有漏法。择灭无为为体

论。何缘不还至立一遍知。自下半颂。第五明集遍知也。长行释如文可解。婆沙六十二云。复次要具二义处方总集遍知。一者于三界中随越一界。二者于五趣四生中随尽一种。得初二果。二义俱阙。离色染时。有一阙一。得不还果时。二义无阙。一越欲界。二尽人趣胎生。得阿罗汉果时。亦具二义。一越无色界。二尽天趣化生　正理论云。所言集者是合一义。若于无色分离染故得预流果。全离染故得阿罗汉果　分谓见道。全兼修道　若于欲界分离染故得一来果。全离染故得不还果(分离。谓修道六品。全离。谓修道九品也)。若于色界分离全离。俱不得果。唯于二处具足二缘。谓得果时亦即越界。故阿罗汉．及不还果。集所得断立一遍知。尔时总起一味得故。余二果时得虽一味。而未越界。色爱尽时虽是越界。无一味得。故于彼位不集遍知。要具二缘方总集故

论。谁舍谁得几种遍知。已下半行颂。第六明得舍遍知也

论曰至离欲退。此中先明舍。后明得。舍中有舍一。舍二。舍五。舍六。无舍三．四。此即第一明舍一也。于中有三位。谓从无学退舍一切结尽遍知。色爱尽退舍色爱尽遍知。全离欲退舍五下分结尽遍知也。于此三位各舍于一

论。言舍二者至得阿罗汉时。明舍二也。于中有二位。一谓不还已离色爱退起欲缠舍二。谓色爱尽及五下分尽。二谓若得阿罗汉果亦舍二。如前说。准正理论。依根本禅入见道者亦舍二。谓色．无色见苦．集遍知一。见灭遍知一。集遍知故不得道下遍知

论。言舍五者至舍前五故。明舍五也。此是欲界见三。无色界见苦．集所断。及见灭断。集遍知故不得见道断也。准上舍二舍五。故知二论超越忍果。亦得五下分结尽遍知。前文言得六者。标次第也。准此文。俱舍．正理皆云舍五。或言舍二。故知禅根本果。见道二修道三为正

论。言舍六者至得离欲时。明舍六也。即是见道六遍知也

论。得亦然者至唯除得五．已下明得也。得同其舍有一．二．六。故言亦然。唯除得五。从多言亦也

论。言得一者至起色缠退。明得一也　谓得未得者。即是次第者断见道惑得六遍知也。及进断修惑于位位中渐得一故。及从无学起色缠退得五下分结尽遍知

论。言得二者至诸缠退时。明得二也。谓得色爱尽。及五下分结尽二也

论。言得六者谓退不还者。得见道六遍知也　已下结文。可知


俱舍论疏卷第二十一

一交了

保延三年九月二十四申时点了

觉树


俱舍论疏卷第二十二

　　　　沙门法宝撰


　　分别贤圣品第六之一

云贤圣者。说文云。有多才行。谓之为贤。桂苑珠丛云。无事不通。谓之为圣。依仁王经。地前为贤。地上名圣。经云三贤．十圣故。依此论云。圣谓已得无漏道生。远诸恶法故名为圣。获得毕竟离系得故。准上经．论。七方便位名之为贤。苦忍已上名之为圣。此品广明故。名分别贤圣。所以随眠品后明者。前品明断。当其灭谛。道为圣体。圣即道谛。道为灭因。故后明也

论。如是已说至其相云何。结前起后。结前断果。起后灭因。此品大文有三。一明道体性。二明道所观。三就道辨人。此下一行颂。明道体性也

论曰至亦有漏耶。结前由见．修道。今问二道有漏．无漏

论。见道应知至修道通二。答。见道唯无漏。修道通漏．无漏也

论。所以者何。征前释所以

论。见道速能至故通二种。答。见道速能治三界故。第一因也　顿断九品见所断故。第二因也。由此二因唯是无漏。非世间道有此功能。故唯无漏结成也。修道非速断三界惑。非顿断九品。有异见道故通有漏　正理弹云。所说见道唯无漏因。谓一刹那断九品故。此因非证。有漏亦能一刹那中断五部故。岂能顿断便无漏摄　今详。正理所弹不当。其断惑者　九品顿断难。必用无漏道　五部合断易。凡位唯合断　九品顿断难。见道顿断九。所以唯无漏　我以九品顿断为因。何为将五部合断为难

论。如向所说由见谛故至其相云何。自下第二明道所观。自下明道境。文中有二。一明四谛。二明二谛。此一行颂明四谛也

论曰至说苦．集谛。文中有二。一明四谛名体。二明四谛次第。此文指前明名体。如文可解

论。四谛次第如彼说耶。问。四谛次第如界品中。先说道谛。次说灭谛。后说苦．集。如是次第耶

论。不尔者。答

论。云何者。征

论。如今所列至三灭四道。答今此次第

论。四谛自体亦有异耶。问四谛体。其体亦同次第与前异耶

论。不尔者。答

云何。问

论。如先所辨至说亦然声。答也。颂中言亦然者。显体同前说

论。四谛何缘如是次第。问先苦。后道。次第所以

论。随现观位至后方说果。答。先顺答。后反释。如文可解

论。然或有法至先后次第。乘明四谛。辨三次第。如四念住。身．受．心．法者随起次第。如四正胜但随言便。起非定尔。今此四谛随现观位先后次第

论。何缘现观次第必然。问现观也

论。加行位中如是观故。答也

论。何缘加行必如是观。问加行也

论。谓若有法至苦即苦谛。答先观苦所以

论。次复观苦至因即集谛。答以苦后观集所以

论。次复观苦至道即道谛。答苦．集后观灭．道次第

论。如见病已至后求良药。举喻显也

论。契经亦说至苦．集灭．道。引经证。如文可解

论。故加行位至纵马奔驰。此合法也。婆沙七十七。问此四圣谛云何建立。为依实事。为依因．果。为依现观。若依实事。谛应有三苦．集一物故。若依因．果。谛应有五道有因．果故。若依现观。谛应有八上下八谛故　应言四谛依因果立。道因．果性合立一故。谓无漏合因性．果性。皆是能趣苦有世间生老病死。究竟灭行故合立一　问若尔有漏因性．果性。皆是能趣苦有世间生老病死。流转集行亦应合立。谛应有三。答虽尔。行相有别有总。是故建立圣谛唯四。谓于有漏果性有四行相。有漏因性有四行相。于无漏道因性．果性。总有四行相故　有作是说。以三缘故建立四谛。一实事故。二因．果故。三谤．信故。实事故者。谓此四谛实事有二。一者有漏。二者无漏。因．果故者。谓有漏事有因．果性。分苦．集二。无漏有二。一有因性．果性。二有果性。无因性。有因．果性立为道谛。有果性无因性立为灭谛。问何故有漏事因性．果性。各立一谛。无漏道中因性．果性。合立一谛。答缘彼谤．信。有别．总故。谓于有漏因性．果性。各别起谤。一于果性谤实非苦。二于因性谤实非集。生信亦别。于无漏道因性．果性。总起一谤。谓谤非道。总生一信谓信是道。是故三缘建立四谛　复有说者。依现观立四谛。上下虽八。行相同者合立为一

论。此现观名为目何义。问名目也

论。应知此目现等觉义。答　言现观者。现谓现前。观谓等觉。即是正觉境也

论。何缘说此唯是无漏。问也

论。对向涅槃至故得正名。答　对向涅槃。是对向果义。即是真道正觉境故。云对观义　此觉真净故得正名者。明无漏觉方得名正

论。应知此中至非物有异。出苦．集谛体。此苦．集体。即是一切有取五蕴。一一之中有因义．果义。果名为苦。因名为集

论。灭．道二谛物亦有殊。出灭．道谛体　灭。是择灭无为　道。是有为无漏。故物有殊

论。何义经中说为圣谛。问名也。四谛既实。凡圣应同。何义经中说为圣谛

论。是圣者谛故得圣名。答。圣者将为谛。故名为圣谛

论。于非圣者此岂成妄。难。此之四谛于非圣者。岂非实苦乃至实道。是虚妄耶。如何此四唯名圣谛

论。于一切是谛至颠倒见故。答也。苦真是苦。集真是因。乃至灭苦之道。是名真道。于圣。于凡。义恒如是。然唯圣者。苦见实苦。乃至道见实道。故名圣谛。凡夫苦计为乐。道计非道。颠倒见故。不名凡谛

论。如有颂言至非圣说为乐。引教证也。正理论云。然四谛理无有差别。在圣在凡皆如实故。依能见者偏立圣名。或义意言。唯诸圣者。于四谛理。以圣行观于一切时行相无别。圣行．谛理极相称故。以谛随行立圣谛名。非如世间六非圣行。先观此地为静等三。后复观为粗等三相。非相称故不随彼名。或义意言。唯诸圣者于四谛理。以圣智观。一得正决定。无还不定理。故谛随智得圣谛名。即由此理圣智观谛。得立苦．集．灭．道智名。凡智虽能见四谛理得决定已。容不定故。谛不随彼得凡谛名。由此但应名世俗智　问何故虚空．非择灭。非谛所摄。婆沙七十七云。若法是苦(苦谛)是苦因(集谛)是苦尽(灭谛)是苦对治者(道谛)世尊立为谛。虚空．非择灭。非苦。非苦因。非苦尽。非苦对治。是故世尊不立为谛　更有多释不及此释

论。有余师说至圣非圣谛。述异计也。经部等师。执灭．道谛唯是圣谛。唯圣证故。苦．集二谛通凡圣。俱成就故。婆沙七十七。问有四行相观生死果。何故此果但名苦谛不名非常等。复次苦相不共。唯有漏法是苦非余故名苦谛。非常等三是余共相。谓非常相三谛皆有。空．非我相遍一切法。故此不名非常等谛　问有四行相观生死因。何故此因但名集谛。复次集相但于有漏法。有招集生死非无漏故。因．生．缘相无漏亦有。圣道亦有因．生．缘故。集不共故立以谛名　问有四行相观于涅槃。何故涅槃唯名灭谛。不名静等三种谛耶。复次灭名不共故立谛名。灭名唯显究竟灭故。静名滥定。妙．离滥道。故不名为静妙．离谛　问有四行相观于圣道。何故圣道但名道谛。不名如等三种谛耶。复次道名唯显趣涅槃路。故立谛名。如滥正理。行通有漏。出通涅槃。故此不名如．行．出谛

论。唯受一分是苦自体。自下一行颂偏明苦谛

论曰至亦无有失。长行释也。先总释。后别释　有三苦性。诸有漏法与此三苦合故总名苦谛

论。此中可意至故名为苦。别释也。此中可意有漏行法。与乐受合。名为坏苦。非可意行法。与苦受合。名为苦苦。除此二受合外所余有漏行法。与舍受合故名为行苦

论。何谓为可意非可意余。问也。前言可意行等与坏苦合等。何谓为可意行等

论。谓乐等三受至得可意等名。答。由乐受力具顺乐受行名为可意。乃至由舍受力合顺舍受行名所余非可意非不可意行

论。所以者何。征所以乐受等名坏苦等性

论。若诸乐受至非常即是苦。答也。先答三受成苦所以。后答顺苦所以。此文初也。谓乐受成苦。以坏时苦故。如契经言。诸乐受生时乐。住时乐。坏时苦。故未坏之前生．住皆乐。至坏之时方名为苦。故知乐由坏成苦　若诸苦受由体成苦性。如契经言。诸苦受生时苦。住时苦。故既生．住皆苦。故知由体成苦性　若不苦不乐受由行成苦性。所以名行。众缘造故。如契经言。非常即是苦。既言非常即是苦。故知不苦不乐受。非是前二。即是由行成苦。正理论云。有漏无常无非是苦

论。如受顺受诸行亦然。第二释顺受诸行与受义同。正理论云。然薄伽梵。契经中言。苦受生时住时苦者。由彼苦受性是苦故。坏时乐者。苦受坏时设无乐受。由苦受息似乐显现故亦名乐。于相续　息位立以坏名故。苦受息时名苦受坏(非刹那坏)乃至乐受生时住时乐者。由彼乐受性是乐故。坏时苦者。谓诸有情。未离染时。心恒求乐。于乐坏位起忧愁等。故说乐受为坏苦性。乐受坏时设无苦受。似苦显现亦有为苦。不苦不乐受。生时住时皆非苦非乐。性是彼故。即彼坏时。苦．乐随一容现前故。可言俱有苦．乐坏时无容有二。故佛于此作别异说。谓无智苦智生为乐。以于此受无智增广。此受无明所随增故。由无智故。恶趣等中具有无边行苦生起。极微细故甚为难觉。唯圣能觉。故有颂言　所引颂文与此论同

论。有余师释至名行苦性。叙异说也。此师意说。三苦皆是持业释。不同有部坏已生苦等名为坏等

论。应知此中至行苦故苦。释伏难也。伏难意云。若诸有漏众缘造故。性是无常皆行苦者。可意不可意亦应是行苦。如何说为坏苦．苦苦。释云。可意法有坏．行二苦。坏苦不共。行苦是共。不可意法有苦苦．行苦二义。苦苦不共。行苦是共。依不共理。说坏苦苦苦。理实一切皆是行苦

论。此唯圣者至缘极生厌怖。引颂证也

论。以诸愚夫至于有顶蕴。明凡厌上品苦苦。不及圣人厌下品行苦

论。道谛亦应至有为性故。难也。前释云。不苦乐受由行成苦。众缘造故。如契经言。若非常即是苦。如受顺受。亦尔。准此。道谛亦是有为。众缘造故。性非常故。有为性故。应行苦摄

论。道谛非苦至众苦尽故。论主引余师释也。圣道虽是无常。能引众苦尽故。不违圣心不名为苦。所以得知是余师释。正理论云。有余师言。圣道非苦。以能违逆是苦相故。非圣道起违逆圣心。由此能令众苦尽故

论。若观诸有为至唯显有漏。引例释也。道谛有为无漏。择灭无为涅槃寂静。苦是有为有漏。有其择灭名涅槃寂静。经中说观诸有为涅槃寂静者。亦由先见此有为。是有漏苦故。后观苦灭为寂静。故知。经言有为故苦。此有为言唯显有漏

论。若诸法中至苦为圣谛。问也

论。有一类释至计痈为乐。叙有部异师释。此释意。乐少。苦多。从多名苦

论。有余于此至说乐亦名苦。鸠摩逻多释也。乐受体非是苦。以三因故名为苦。一能为苦因故。二能集众苦故。三有苦希乐故。由此三因说乐为苦

论。理实应言至为谛非乐。述有部正释。圣观三有．及乐受等。皆是苦者。以行苦同故总名苦谛

论。如何亦观乐受为苦。问也

论。由性非常至一如苦受。答。乐受与余有漏同是无常。观彼乐受违逆圣心故名为苦。不取乐受适悦之相。如以苦观观色等时。取色等上余违逆相。名之为苦。非彼苦相。一如苦受

论。有漏乐受至此释非理。论主破逻多释。先总非。后别破也

论。能为苦因至岂关于苦。计因非苦行破

论。又诸圣者至为苦受因。蕴非是苦因破

论。又经复说行苦何用。行苦无用破

论。若由非常至行相何别。外难。若无常故苦。即无常行应亦是苦行。二种行相有何差别

论。生灭法故至能引苦行相。答也。生灭法故是非常行相。违圣心故是苦行相。但见非常知违圣心。此是非常行相引苦行相。非二同也

论。有余部师至受唯是苦。述大众部。及经部异师计也

论。云何知然。有部征

论。由教理故。大众部答

论。云何由教。有部问也

论。如世尊言至名为颠倒。引三经答

论。云何由理。问理也

论。以诸乐因至理亦应然。答理也。以此乐因不定为理。既此乐因后生其苦。故知根本亦是苦因。初微不觉第一理也

论。又治苦时至定无实乐。以治苦故方生乐觉。故离重苦时谓轻苦为乐。实无乐受。第二理也

论。对法诸师至此言应理。论主评取有部宗也

论。云何知然。大众部问

论。且应反征至有乐应成。三对反征

论。若谓可爱至非可爱故。论主牒救。既先为可爱。后非可爱故。故知可爱亦非是实。便证乐受无实理成

论。不尔可爱至是非爱法。论主通难。乐自相实可爱。圣人以此受是放逸处故。要由广大功力所成。变坏无常故非可爱。非彼自相非可爱也

论。若彼自体至有实乐受。论主两重反难成有部宗。既受自相能生可爱。以其异门观受为苦。故知乐受自相可爱非体是苦

论。然世尊言至作如是说。引经证也。佛说一切皆是苦者。依行．坏二苦门说。苦受有二。谓苦苦．行苦。乐受有行．坏二义。舍受唯有行义。若依行苦门观三受皆苦。依坏苦门乐受亦苦　观受自相苦受是苦。余二非苦　佛自释言。我依诸行皆是无常。及诸有为皆是变坏。密作是说。诸所有受无非是苦。故知以行苦门密说为苦。此经不依苦苦而作是说

论。若由自相至实有三受。此论主引经难大众部也。庆喜既言。余经说有三受不言密意。故知说三受经非密意也。庆喜既言。依何密意此经复言诸所有受无非是苦。故知说诸受苦经是密意也

论。世尊既言至非真了义。前举问证。后举答证。说诸受苦。非了义也

论。又契经言至变坏法故。通第二经。经言以苦观乐受者。乐受有二。一自相门。是可爱故是乐性。二依异门。无常．变坏是苦性。佛令异门观为苦故。非自相门观为苦也

论。然观乐时至观乐为苦。释伏难也。若自相是乐。异门是苦。何故世尊教观异门。不观自相。答云。若观自相增贪等故。观异门时能得解脱。故令观苦不令观乐

论。如何知此自相是乐。大众部问

论。如有颂言至故说受皆苦。引颂异门说乐为苦。举颂答也

论。又契经言至此别意说。通第三经

论。以诸世间至无实理成。释别意说所以。以诸世间乐少苦多。而谓总乐故名为颠倒。非全无乐而谓为乐成颠倒也。诸有亦以乐少苦多一向谓乐。名颠倒也

论。若受自相至有何胜利。论主反难大众部师。一切诸受自相是乐说皆是苦。为欲除贪。一切诸受自相是苦。佛说为乐有何胜利

论。若谓世尊至乃至广说。论主牒救破也。世尊说受皆苦言我密意。于观五受说如实言。故知皆苦是异门。五受是自性。非是随俗说。引二经证。如文可解

论。又佛如何至分别说三反问也。苦受是一。如何法同因分别说三

论。若谓世间至上等乐觉。论主纵计破。若谓世间于下苦起乐觉。上苦谓苦。中苦谓舍。随彼说者。乐亦三品不同。应于下苦起上乐觉。中苦起中乐。上苦起下乐觉

论。又受殊胜至征问亦尔第二苦不成过。受胜境时有何下苦于中起乐。若受胜境时有下苦者。如是受境已灭未生。既于尔时无有下苦。即应乐觉转更增胜。尔时上等众苦都无有故

论。又下品受至如何应理。第三颠倒过也。三受之中分明猛利。唯苦．乐二。舍受闇昧。若下品苦现在前时。许是乐受即是分明。中品苦受现在前时。许是舍受即是闇昧。下受分明。中受闇昧。其义颠倒故成过也。正理论云。执下分明。中翻闇昧谁有智者能忍此执

论。又下三定至乐等三受。此第四违因．果过也。正理云。又定渐胜执苦渐增。于非理中谁过于此

论。故不应依至乐等三受。总结非也

论。又契经说至少分实乐。第五违经过。如文可解

论。如是且辨至为证不成。结破引教不成证

论。所立理言亦不成证。次破理也

论。且以诸乐因至非不决定。破乐因不定。谓观所依身分位差别。外境方为乐因。或唯苦因。非唯外境。如所依患冷暖为乐因。所依患热冷为乐因。翻此苦因。苦．乐之因非唯外境。亦依身分为苦．乐因。分位决定因亦定也

论。如世间火至决定理成。举喻显也。如文可解

论。又三静虑中至能生苦故。破苦因不定也。或下三定皆有乐受无其苦受。三定之中生乐之因。岂不决定

论。又彼所说至起于乐觉。破治苦生乐。受胜境时不治苦故。应无乐觉

论。设许尔时至生极乐觉。此纵破也

论。又静虑乐至准前应说。此破上地无苦治也

论。又彼所说至应知亦尔。此破易脱生乐因。于初易肩分位之时有实乐生。若异此者。初易之后应渐乐增。以前重苦后渐微故　易脱威仪生于乐者。亦准此释

论。若先无苦至生于苦觉。大众部难。若初易肩时无有苦者。因何于后时中匆生苦觉

论。由身变易至实有理成。答也。如酒随其时分生甘．酢味。岂酒甘．酢于先已有

论。由．此定知至如应名苦。已上总结苦谛体也

论。即苦行体亦名集谛。依有部宗出集谛体也。自此已下别释集谛

论。此说必定至爱为集故。经部师引经难也

论。经就胜故至亦是集谛。有部通经

论。如是理趣由何证知。经部征也

论。余契经中至名补特伽罗。有部引经证。非唯取爱为集谛。兼业．无明为集谛故。故知说爱就胜而说

论。又契经说至说有取识。释五种子。有二释　第一释云。一根。二茎。三枝。四节。五子。喻有取识　第二释云。五种子者。谓五趣种子　说有取识。取是烦恼。有烦恼识为五趣因名有取识　既契经中不言喻说。后释为正。此证经中非唯说爱

论。又彼经说至说四识住。即彼经说置地界中。此即别名说四识住。彼五种子置地界中。喻五取识四识住也。此即烦恼．及识四蕴取识为因。非唯是爱

论。故经所说是密意言。契经中说爱为集谛。即是从强密意言也

论。阿毗达磨依法相说。依法相说即苦行法因义是集。即是一切有漏诸行名为集谛

论。然经中说至及彼因因。会彼两经说不同也　爱为因故者。偏说起因　业．爱．无明者。具说三因。业为生因。爱为起因。无明为因因。爱为业因。无明与爱能为因故。故曰因因

论。云何知尔。问也

论。业为生因至经所说故。答也

论。又彼经中至有绪故者。此是大因缘法门经　言后行者。是行支等　等者。等取后十支。皆次第说　有因有缘及有绪者。即是前支为因。为缘．及绪也。婆沙二十三云。如大因缘法门经说。佛告阿难老死有如是因。有如是缘。有如是绪　乃至广说。婆沙从后说。此论从前说

论。为别建立至及四识住。有取识如种子。四识住如田

论。故非唯爱为集谛体。有部结也

论。何法名生何法名起。经部问

论。界趣生等至应知亦尔。答。界．趣等异。品类不同。由业差别出现名生。爱但令起非差别因。论举喻显。如文可知

论。爱为起因何理为证。经部问也

论。离爱后有至定随爱故。有部第一指事答也

论。又由爱故至驰趣后有。此即第二引例释也

论。又取后身至如我爱者。此即第三以胜释也

论。由此理证爱为起因。此总结也

论。如是世尊说谛有四。已下一颂。第二明二谛也

论曰至衣等亦尔。就瓶．衣明世俗谛。破显非实也

论。又若有物至火等亦尔。此以慧析显非实也

论。即于此物至名世俗谛。此释非实而名谛也。就世俗理实有非虚名世俗谛

论。若物异此至名胜义谛。明胜义谛相

论。如色等物至受等亦然。指事释也

论。此真实有至名胜义谛。释名胜义谛所以

论。先轨范师至名世俗谛。述经部中异师释。此师意说。正智取境不颠倒故名胜义谛。非正智取境非实名世俗谛

论。已辨诸谛应说云何。已下。当品大丈第三就位辨人。文中有三。一明圣道加行。二就三道辨人。三明诸道差别　就明圣道加行中。一总标加行门。二明净身．器。三广明七加行。此下一行颂总标加行。正理论云。求见圣谛初业地中所习行仪极为繁广。欲遍解者当于众圣所集观行诸论中求。以要言之。初修行者应于解脱具深意乐观涅槃德背生死过。先应方便亲近善友。善友能为众行本故。具闻等力得善友名。譬如良医　乃至广说

论曰至起修所成慧。述次第也。先须发心将趣见谛。第二安住清净尸罗。第三求顺见谛闻。第四思惟。第五习定。即是先住于戒。后修三慧

论。此中三慧差别云何。问三慧相

论。毗婆沙师至三慧亦尔。引婆沙答。闻慧缘名。思慧名．义。修慧唯义。引喻可知

论。有言若尔至闻修所成。破婆沙释。准论有言。即是论主引别师破

论。今详三相至名修所成。此是论主立三相。谓依闻。依思。依修所生三慧别也

论。说所成言至食草所成。释所成名。因闻所成者。是其因义也。如人命因食。牛因草等　正理论云。此三慧相差别云何。谓如次缘名俱义境。理实三慧于成满时。一切皆唯缘义为境　加行位时闻缘名。思缘名．义。修缘义也。婆沙四十二评曰应作是说。三慧皆通十六行相及余行相。然闻．思所成慧。自力故无未来修。他力故有未来修。修所成慧。自力故有未来修。三慧皆通四念住。思所成慧二根相应。谓喜．及舍

论。诸有欲于修精勤学者。此下三行颂。第二明净身．器

论曰至三住四圣种列三因名也

论。身远离者至由喜足少欲。释初因也　离相杂住者。谓杂恶友也。此离相杂住。及离不善寻二。易可得成。由喜足少欲。正理论云。此二由何易可成者。由于衣等。喜足少欲。诸有多求资生具者。昼狎恶朋侣。夜起恶寻思。由此无容令心得定

论。言喜足者至无大欲。释次因也　无不喜足者。谓所得多．少粗之与妙无不喜足　无大欲者。谓不求多。不求妙也

论。所无二种差别云何。问。无不喜足及无大欲。所无二种差别云何

论。对法诸师至名大欲。此述对法诸师释。正理论释云。谓于已得妙多衣等恨不得此倍妙。倍多。即于此中显等倍胜更欣欲故名不喜足。若于未得妙多衣等希求得故名大欲。诸所有物足能治苦。若更多求便越善品。是此中义如契经言。随有所得身安乐者。令心易定及能说法故有希求治苦物者。是为助道。非为过失

论。岂不更求至便应不成。此破对法诸师释也。岂不更求名不喜足。与大欲应无差别。以此俱缘未得境故

论。是故此中至应知差别。论主自为无过释。于已得不妙．不多不生欢喜知足心故名不喜足。于未得衣服等事。求妙。求多。名为大欲。此境别心异。非是同也

论。喜足少欲至欲贪为性。此明能治。及明所治。界系体性广狭不同。故正理论云。谓欲界系善心相应喜足．少欲。是欲界系。二界无漏例此应说。所治二种唯欲界系。以何证知。色．无色界亦有能治喜足．少欲。以现见有生在欲界从色．无色等引起时。所治二种现行远故。能治二种现行增故

论。能生众圣至谓乐断修。释后因也。先释圣种名。后出圣种体。正理论云。如无色中虽无怨境。而亦得有无嗔善根。故无色中虽无衣等。而亦得有无贪善根。如彼不贪身。亦不贪资具。故无色界具四圣种。受欲圣者于圣种中有阿世耶。而无加行众圣种故。名为圣种。圣众皆从此四生故。展转承嗣次第不绝。前为后种。世所极成。众圣法身。皆从于衣生喜足等力所引起。是圣族姓得圣种名　婆沙一百八十一云。问乐断．乐修有何差别。答乐断烦恼。乐修圣道。复次无间道名乐断。解脱道名乐修。复次见道名乐断。修道名乐修。复次乐断者显诸忍。乐修者显诸智　正理论云。断谓离系。修谓圣道。乐谓于彼情深欣慕。即是欣慕灭及道义。或乐断之修名乐断修。即是欣慕灭之道义。为证惑灭乐修道故

论。如何亦用无贪为体。问也

论。以能弃舍有欲贪故。答也。正理论云。岂不第四亦能治嗔等。则应亦以无嗔等为性。非无此义。然以前三为资粮故。前三唯是无贪性故。此亦自能对治贪故。从显偏说　问圣种何故唯是喜足。非是少欲亦圣种耶。答婆沙一百八十一云。少欲于未来处未得事转。喜足于现在处已得事转。不取现在一迦履沙钵拏为难。非于未来转轮王位以喜足难故。立为圣种(述曰钵拏此云钱。一迦履沙。当十六贝珠。八十贝珠当一钵拏十六钵拏名迦履沙钵拏杂心论翻迦履沙钵拏。为一钱谬也)。正理答云。以少欲者。容于衣等物。有希求故。谓有意乐性下劣者。于未得境不敢多求。设已得多。容求不歇。见喜足者。少有所得。尚不更求。况复多得。故唯喜足建立圣种或为遮止苦行者欲不说少欲以为圣种。非彼外道心有胜欲。恒有劣欲重相续故。或随所得生欢喜心。不更希求。名为喜足。断乐欲乐此为最胜。欲界有情多乐欲乐。此乐欲乐违出家心。于离惑中令心闇钝能障梵行。静虑现前为过最深。喜足能治故。唯喜足建立圣种。非于未得多衣等中。起希求时心生欢喜。何况于少。是故少欲于能对治乐欲乐中。非最胜故。不立圣种。　问　缘衣服等所生喜足。如何可说是无漏耶　答　谁言如是喜足是无漏。若尔圣种宁皆通无漏由彼增上所生圣道彼所引故。从彼为名。故言圣种皆通无漏。不作是言。缘衣服等所有喜足皆通无漏。少欲无漏准此应释(述曰。名圣道为喜足等者。以喜足等所引生故。上界具四。应准此释)

论。为显何义立四圣种。问也

论。以诸弟子至解脱非久。答也

论。何故安立如是二事。问。何故安立生具事业二种事也

论。为欲对治至说四圣种。答。由于饮食．衣服．卧具．有．无有爱生爱著故。为治四爱故圣种唯四

论。即依此义至说第四圣种。第二释。前三是我所。第四是自身。前三是暂息。第四是永断。问于药喜足。何非圣种。正理答云。不说于彼有爱生故。为治爱生建立圣种。经唯说有四种爱生。是故于药不立圣种。或即摄在前三中故。谓药有在衣服中摄(如患冷以椒裹腹等)。有在饮食中摄(如患热多食葛粉等)。有在卧具中摄(如冷人卧具多著椒等)。故于药喜足。不别立圣种。或若于中引憍等过。对治彼故建立圣种。于药无引憍等过生。故圣种无于药喜足。或一切人皆受用者。于彼喜足可立圣种。非彼尊者缚矩罗等。曾无有病受用药故。或一切时应受用者。于彼喜足可立圣种。非一切时受用药故(缚矩罗者。旧云薄矩罗也)。婆沙一百八十一云。皆堕三界及不堕界。问色界无饮食。无色界无前三。云何三界皆具四种。答彼虽无食等。而有彼喜足功德。有说由下界具四种故。展转引生上界者亦具四种。尊者世友作如是说。上界虽无食等。而有彼对治。然对治有四种。谓断对治。厌患对治。持对治。远分对治。色界于食等具四对治。欲界有三除断。准此。解脱道后起欲善。亦名远分等。无色界有二。谓持及远分　准此。后道与无为得。俱皆名持也

论。如是已说修所依器。自下第三明七加行。文即有七。此一行颂。第一明五停心位。文中有二。先总明入修二门。后别释二门。此文初也

论曰至能正入修。略说二要门也。入修要门有多种故。诸有情类行别众多故。入修门亦有多种。广即众多。次有五种。谓多贪不净。多嗔慈悲。多痴缘起。著我六界。寻伺持息。然就多分最略二门。一不净观。二持息念。故唯此二名曰要门。不净治贪。持息治寻。从多分说各能治一。然实不净亦持寻等。持息亦能治多贪等。故正理云。就近治门说不净观能治贪病。非不治余。息念治寻。应知亦尔。然持息念缘无差别微细境故。所缘系属自相续故。非如不净观缘多外境故能止乱寻

论。有余师言至治彼无能。叙二师异说也

论。此中先应辨不净观已下。第二别释二门一明不净观。二明持息念。就前门中。一不净观相。二义门分别。此两行颂即初门也

论曰至四供奉贪。述四贪也　显色贪者。谓妙青黄等　形色贪者。谓好形状等　妙触贪者。谓妙软．滑等　供奉贪者。谓妙俯．仰等

论。缘青瘀等至无四贪境。此明能治四种贪也。缘青瘀境。翻美妙青等故。缘被豺．狼等食。翻端正相故。缘虫．蛆等。翻美妙触故。缘尸不动。翻供奉事等。此四不净观。各治一种贪。若观骨琐能治四贪。见骨琐时无妙显色。及妙形色。妙触。妙威仪。等故。依正理论。此说钝根。正理论云。对治四贪依二思择。一观内尸。二观外尸。谓利根者先于内身皮为边际。足上顶下周遍观察令心厌患　为欲伏治显色贪者。应专随念内身分中脓．血．脂．精．涎．洟．髓脑．大．小便等变异显色。及应随念众病所生内身皮上变异显色。黄．白．青．黑．如云如烟。斑驳黧黯不明不净。由此令心极生厌患。便能伏治缘显色贪。以知此身为如是等非爱显色所依止处。故于一切皆得离染　为欲伏治形色贪者。应别观察诸内身支是发毛等三十六物。聚集安立和合所成。离此都无手等形色。复以胜解分割身支为二或多。散掷于地。种种禽兽争共食啖。骨肉零落。支体分离。由此令心极生厌患。便能伏治缘形色贪　为欲伏治妙触贪者。应以胜解除去皮肉。唯观骸骨涩如瓦砾。由此令心极生厌患。便能伏治缘妙触贪　为欲伏治供奉贪者。应以胜解观察内身。如眠．醉．闷．瘨痫病等。不能自在运动身支。如老病时。或至．未至。被如是事缠缚其身。又观内身不自在。行无不系属众缘故生。于中都无少许身分。可为供奉威仪所依。徒妄执为能供奉者。彼决定有能供奉事。然供奉名所目义者。谓以彼彼身分为缘。决定能为舞歌笑睇唅啼戏等威仪事业。观彼事业。都无定性。如箜篌等所发音曲。一切皆类幻化所为。由此令心极生厌患。便能伏治缘供奉贪是名利根。初习业者。思所成慧。观察内身。能伏四贪令不现起。若钝根者。由根钝故烦恼猛利难可摧伏。藉外缘力方能伏治。故先明了观察外尸。渐令自心烦恼摧伏。谓彼初欲观外尸时。先起慈心往施身处。如世尊说。初修行者欲求方便速灭欲贪。当起慈心之憺怕路精勤修习。乃至广说。至彼处已。为欲伏治四种贪故。应如四种憺怕路经。修不净观观外尸相以况内身。彼相既然。此亦应尔。由此方便渐能令心亦于内身深生厌患。便能伏治前说四贪。由于内身见自性故。为不净观速得成满。应修八相伏治四贪　为欲伏治显色贪故。修青瘀相及黄．赤相　为欲伏治形色贪故。修被食相及分离相　为欲伏治妙触贪故修破坏相及骸骨相　为欲伏治供奉贪故。修膀胀相及脓烂相。许缘骨琐修不净观通能伏治如是四贪。以一骨琐中具离四贪境

论。故应且辨至令不现行。释不净观不断烦恼。断烦恼是共相作意。及遍缘一地方断烦恼。此骨琐观胜解作意少分缘故。不断烦恼。唯能制伏令不现行。正理论云。观自身中三十六物。此等名为依自实观。由与自相作意相应。是故不能永断烦恼。依胜解力假想思惟诸不净相。此非颠倒作意所摄。以与烦恼性相违故。夫颠倒者。本所欲为不能成辨。此随所欲能伏烦恼如何颠倒。若谓此境非皆是骨谓皆是骨。宁非倒者。理亦不然。如应解故。谓诸于杌起人觉者。不作是解。我今于杌以人相观故是颠倒。今观行者作如是思。诸境界中虽非皆骨。我今为伏诸烦恼故。应以胜解遍观为骨。既随所欲如应而解能伏烦恼。宁是颠倒。此观势力能伏烦恼令暂不行。既有如斯巧方便力。如何非善。是故无有如所难失

论。然瑜伽师至三超作意。明不净观有三位。此列三位。后牒释也

论。谓观行者至初习业位。释第一位

论。为令略观至已熟修位。明第二位

论。为令略观至超作意位。明第三位

论。有不净观至有差别故。四句分别也。已熟非自在小。未熟是自在小。缘自身是所缘小。缘至海非所缘小　有所缘小非自在小者。谓已熟修。缘自身也　有自在小非所缘小谓未熟修。所缘至海　有自在小亦所缘小。谓未熟。唯缘自身　有非自在小亦非所缘小。谓已熟修缘至海也。已熟等中。已熟是第一句。未熟是第二句。未熟是第三句。已熟是第四句。所缘中云。自身是第一句。至海是第二句。更自身是第三句。更至海是第四句。具足作文应言。自身至海。自身至海。阙一重也

论。此不净观何性几地。已下一行颂。第二义门分别

论曰至无贪为性。此出体也。婆沙四十一师云。是慧。一师云。是厌。评曰。此不净观无贪为性。非慧非厌所以者何。对治贪故。若并眷属。四蕴．五蕴为性　正理论云。若不净观应是慧者。理亦不然。观所顺故。谓不净观能近治贪故。应正以无贪为性。贪因净相由观力除。故说无贪为观所。顺诸不净观皆是无贪。非诸无贪皆不净观。唯能伏治显色等贪。方说名为此观体故。此约自性。若兼随行。具以四蕴．五蕴为性

论。通依十地至中间欲界。明依地也

论。唯缘欲界至由此已成。此明所缘境界别也　依十地者。以此十地皆容能缘欲界色故。故婆沙云。以无色界无缘色法不净观故。所缘境者。唯是欲界显．形色也。不缘诸入。以唯缘色故。是缘义不缘名也。正理论云。此不净观力能遍缘欲界所摄一切色处。若谓尊者阿泥律陀不能观天以为不净。舍利子等于佛色身亦不能观以为不净。如何此观遍缘欲色。此难不然。胜无灭者。能观天色为不净故佛能观佛微妙色身谓不净故。由是此观定能遍缘欲色为境。由此已显缘义非名　上已显成通缘三性

论。唯人趣生至况余界生。明依身也。正理论云。初习业者唯依人趣能生此观非北俱卢。天趣中无青瘀等故不能初起先于此起后生彼处亦得现前。此观行相唯不净转。是善性故。体应是净。约行相故说为不净。是身念住摄。加行非根本。虽与喜．乐．舍三根相应。而厌俱行。如苦集忍智　故婆沙云。问何处起此不净观耶。答唯人三洲能初现起。天趣中无有青瘀等相。故六欲天唯能后起。有说。初．后皆唯人起。六欲天中无青瘀等不净相故都不现起　婆沙二说无评家也。正理同前师此论同后师

论。既亦不净名唯不净行相。明行相也

论。随在何世至通缘三世。明缘世也。胜解作意唯于现境假想缘故不缘过．未。如五识等唯缘现境。若过去缘过去　若现在缘现在。若未来生法缘未来。若不生法缘三世也

论。既唯胜解至唯是有漏。述唯有漏所以。无漏行相十六行也。非是胜解作意相应。既唯胜解。明非无漏。论。通离染得至未曾得故。明二得也。正理论云。离彼彼地染得彼彼定时。亦即获得彼地此观。离染得已于后后时。亦由加行令得现起。未离染者唯加行得。此中一切圣。最后有异生。皆通未曾。余唯曾得　毗婆沙云。加行得．离染得。生得者有加行得。有离染得　非是生得。离染得者。谓离染时而修得故。加行现在前故。佛无加行得。独觉下加行。声闻或中加行。或上加行。异生上加行现在前　曾得未曾得者。通曾得未曾得。圣者。菩萨后有异生。通曾得未曾得。余异生唯曾得(述曰。圣者谓一切圣人。异生中有二。一菩萨后有异生。二自余异生。菩萨异生与圣人同。自余异生唯曾得也)

论。说不净观相差别已。自下第二明持息念。此下一行颂九门明意念也

论曰至令出身义。此第一释入出息名。先入后出者。以初生时。入息先故

论。慧由念力至如念住故。第二释自性也。实是慧性。而言念者。念力持慧故。于境分明所作事成如念住故　依正理论。辨属身风略有六种。一入息风。二出息风。三发语风。四除弃风。五随转风。六动身风　发语风者。谓有别风。是欲为先展转所引。发语心起所令增盛。生从脐处流转冲喉。击异熟生长养大种。引等流性风大种生。鼓动．齿．唇．舌．腭差别。由此势力引起未来显名．句．文造色自性。此在口内。名语亦业。流出外时。但名为语(准上论文。异熟大种。长养大种。唯是击鼓。不是造声。喉等流大种。能造业声。既有出外但名为语。准此亦有离质声也)　随转风者。谓有别风。遍随身支诸毛孔转。由此故得随转风名。此不依心。但依业力随身孔隙自然流行。由此能除依孔隙住腐败污垢诸臭秽物　动身风者。谓有别风。能击动身引起表业。应知此起以心为因。遍诸身支能为击动(余风可解。不劳引释)

论。通依五地至故不俱起。第三明依地也。由持息念唯舍相应。四禅无息。所以唯在前三近分。及在欲界．中间静虑喜．乐二受。能顺引寻及违专注不与俱起

论。有说根本至息无有故。救异说也

论。此定缘风至除北俱卢洲第四．第五明所缘境及依身也。婆沙云。言所依者。唯在欲界非色．无色。有余师说。依欲．色界非无色界。然初起时必依欲界

论。通离染得及加行得。第六明二得也。此论通二得。正理论云。唯加行得非离染得。未离染者定由加行现在前故。非离染得地所摄故。已说皆是近分地摄非根本故。又此念唯是胜加行引故。不应说此有离染得　俱舍师救云。灭定中云佛无一德非离染得。又离非想第九品染三乘之人。尽智初心修九地中有漏功德。又中间定离染地摄。此等岂非离染得耶

论。唯与真实作意相应。第七二作意门也。正理论云。有说亦通胜解作意　正理后说同婆沙．杂心。前说同此论

论。正法有情至微细法故。第八明外道不能起也。独觉及佛自能起。声闻因说方能起也。微细法故。复无说故。外道不能而自起也。正理论云。外道无有。无说者故。彼不能觉微细法故。此与我执极相违故。彼我执有故此念无

论。此相圆满至五转六净。第九明圆满因。此列六因名也

论。数谓系心至极聚散故。释第一名也

论。然于此中至名为正数。明三失也。正理论云。杂乱失者。于五入数为出。于五出数为入　准此论文。入出别数合为十也　又云。或三失者。一太缓失。二太急失。三散乱失。太缓失者。谓由加行太慢缓故。便有懈怠．惛．睡缠心。或复纵心驰散外境。太急失者。谓由加行太躁急故。便令身．心不平等起。若时力励数入出息。息被逼迫便令身中不和风起。由此风故初令身支诸脉洪散。此风增位能引病生　乃至广说损益之相。散乱失者。谓由心散便为一切烦恼摧伏　又云。凡数息时。应先数入。以初生位入息在先。乃至死时出息最后。如是觉察死．生位故。于无常相渐能修习

论。若十中间至乃至得定。明有失者令重数也

论。随谓系心至念恒随逐。第二释随也。就随之中有随入者。有随出者。此明入也

论。若念息出至念恒随逐。明随出也

论。有余师说至或吠岚婆。叙异说也　吠岚婆者。是铁围山间风。真谛师云。言吠岚者此云恒起。即是运转日．月风也

论。此不应理至作意俱故。论主破也。此念非是假相作意。如何得至吠岚风者。正理论云。经主于此斥彼师言。此念真实作意俱起。不应念息至风轮等。彼言息念根本。虽与实作意俱。中间有余胜解作意相应起者。为令真实作意速成。故于中间起斯假相。虽尔。无有出息念失。以息念加行意乐不歇故　俱舍师云。此念加行亦真实故。诸论中言通假想者。皆非正义

论。止谓系念至为损为益。第三释止也

论。观谓观察至以为境故。第四释观也

论。转谓移转至世第一法。第五释转

论。净谓升进入见道等。第六释净也　净。谓无漏见道　等者。等取修道无学道也

论。有余师说至方名净。叙异说也。前师无漏已前名转。无漏已去名净。后师至有烦恼得来名转。断烦恼得尽名净也

论。为摄六相至转净相差别。以颂摄持前六相也

论。息相差别云何应知。已下一行颂。六门明息也

论曰至一分摄故。第一随身系也

论。此出入息至皆不转故。第二门也。于四位中息不转也

论。谓要身中至方得转故。述具二缘息方转也。正理论云。言四缘者。一入出息所依身。二毛孔开。三风道通。四入出息地粗心现前。于此四中随有所阙息便不转。无心定中心无有故。生无色界四种皆无故息不转。处卵胎中羯剌蓝等(等取六处。未具之前)　毛孔未开。风道未通故息不转。若处卵胎．羯剌蓝位。入出息转。则应躁动。身微薄故便应散坏(此中应说。无出入息所依身也)　頞部昙等位身虽渐厚。而无孔隙故息不转　准此已后位身孔隙开息转也　又云。入第四定毛孔不开。无现粗心故息不转。何缘但说入定非生　问也　但言入定生彼已成　答也　又云。若入世俗第四静虑身无毛孔其理可然。以彼定能引彼地摄微密大种充满身故。若入无漏第四定时。此身如何亦无毛孔。以彼但引随所生地大种。现前造无表故　彼无漏定所引大种虽生处摄。而极微密与彼相似。故无有过　泰法师云。以此文证。故知。造无漏戒四大。随身大小遍满身中。一具四大造七支戒。随大多少各各别造。道戒既尔。定戒亦然　今详。此释义不如是。随心转戒心俱有因。身大小不定故。或患．不患手．足等故。故知四大多少不定。岂得随彼大种戒少戒多虽长养大遍一身中。何必皆能造无表色　又云。若生彼地身无毛孔。如何生彼能发语言　问也　非发语言要由毛孔。但由颔动亦得发声。如机关声岂由毛孔。有余师说。生于彼地咽喉以上亦有毛孔。有说。生彼能发语心现在前时暂开毛孔　详其后说。皆非正也。彼由总得无毛孔身。如何随缘有毛孔也

论。出第四定等至息最后出。述息入出先后也

论。息有情数摄有情身分故。第三情数．非情数门也。准此出身非出入息非有情故

论。非有执受与根相离故。第四执受非执受门也。正理论云。非有执受以息阙减执受相故。身中虽有有执受风。而此息风唯无执受

论。是等流性至无如是相。第五五类门也。如文可解

论。唯自上地心至通果心境故。已下第六明心境也。准此论文。身生上地唯得起下地威仪．通果心。然此中说是意识。不说三识。说观息故。借下识起上地威仪．通果。但缘所发业事及所化事等。不缘上地风也。无覆无记心总不缘上地息。正理论云。持息念成满相云何。应作是言。若观行者注想观息微细徐流。谓想遍身如筒一穴。息风连续如贯末尼。不能动身。不发身识。齐此应说持息念成。


俱舍论疏卷第二十二

觉树霜月十四夜半点了

理真

以黄园古本一交了


俱舍论疏卷第二十三

　　　　沙门法宝撰


　　分别贤圣品第六之二

论。如是已说至复何所修。下三颂第三明四念住也。前两颂明别相念住。后一颂明总相念住。此两行颂明别相也

论曰至修四念住。此总释修念住意　奢摩他者。此云止　毗钵舍那。此云观。正理论云。已修成止以为所依。为观速成修四念住。非不得定者能如实见故　详其论意。五停心观为止散动偏修于止。尔时假想观骨琐等。一相住心名之为止。四念住观取身．受．心．法差别之相。又于身中。而取种种差别之相。除其四倒。生如实见故名为观

论。如何修习四念住耶。问

论。谓以自．共相至名为共相。答也。正理论云。以自相．共相观身．受．心．法。谓修观者。专心一趣。以自．共相于身等境。一一别观修四念住。分别此法与所余法有差别义名观自相。分别此法与所余法无差别义名观共相　且身念住观自相者。谓观察身内．外十处自性各别。从眼至触。一一皆有处。自相故。如是于彼各别法中。有正智生。名观自相。此自相观得成满时。有道色起。尔时方立自相种性身念住名。此亦遍知彼法自相。由此各别有正智生。非诸境中总生一智。有说。非此自相观中观无表色。以无表色与无色品极相似故。有说。此观亦观无表。有道色生故。次身念住观共相者。谓观察身一一处相。虽有差别。而身相同。又于尔时观十一处。俱是色相无有差别。谓皆不越大种所造。如是于彼一类法中。有正智生。名观共相。此共相观得成满时。有道色起。尔时方立共相种姓身念住名。此亦遍知彼法共相。由此总有一正智生。非诸境中各生一智(言道色者是定境色)

论。身自性者至除三余法。出身．受．心．法自性

论。传说在定至如应当知。述成满也　如应知者。随其所应如是应分分可别分析。各各别观名成满位。正理论云　前说与此论同　或如前说观究竟相。谓后后位善根增长。如畦中水泛溢漫流。有说。欻然非爱相起。此有二种。其二者何。一能发嗔。二令不乐。此中但有令不乐相。以所习事。若未自在。为求成满故起欣乐。此于所习已得自在。止息希求故无欣乐

论。何等名为四念住体。问也

论。此四念住至所缘别故。答也

论。自性念住至三种念住。此牒第一自性释也。即闻．思．修三慧为体。即以此三慧名三念住　言自性者。简所缘．相杂以慧为体名为自性。非如相杂．及彼所缘非是念住。与念住杂。及为所缘。从其自性名为念住

论。相杂念住至诸法为体。牒余二念住释。慧俱有法及与慧体。互相杂故总名相杂念住　所缘念住。是慧所缘。亦摄于慧。以慧所缘诸法故

论。宁知自性是慧非余。问

论。经说于身至循观用故。答。以契经中说循身观等非慧不能。故知念住以慧为体

论。何缘于慧立念住名。问。体既是慧。因何名念

论。毗婆沙师至由楔力持。答。慧由念持。慧名念住。此之果慧从因念名。故正理论云。宁智慧住要由念力。以有念者慧增明故

论。理实应言至便住不谬。论主释也。慧令念住。得念住名。慧是其因。念住为果。慧名念住。因受果名。引二经证。如文可解。正理论师通其两释　梵名阿尼律陀此云无灭

论。然有经言至爱心法灭。通伏难也。伏难意云。若四念住以慧为性。何故言由食．触．名色．作意故集。灭亦如是

论。应知彼说至得安住故。此即通也。此经言。身．受．心．法者。是所缘念住。所以缘身等名为念住。以慧于彼身等得住故。身等名为身等念住。食等与身等为因。故食等集身等。非说自性念住

论。又念住别至各有三种。此就自．他．俱相续中。分四念住各为三也。故正理论云。身等念住各有三种。缘内．外．俱有差别故。且身念住有三种中。缘自相续说名为内。缘他身等说名为外。双缘二种说为内．外。以有我爱而慢缓者。应观内身犹如外故(准正理论他相续中缘他身等等者。等取非相续。此论文略不言等也)

论。此四念住说次随生。述次第也

论。生复何缘次第如是。问生次也

论。随境粗者应先观故。第一释也。正理论云。或随所缘粗细生故。然非由此心最后观。法中涅槃极微细故

论。或诸欲贪至如是次第。第二释。如文可解

论。此四念住至不增不减。此释念住唯有四也。以对四倒立四念住。倒唯四故念住亦四。正理复云。对治四食

论。四中三种至名为杂缘。此述杂缘．不杂缘也

论。如是熟修杂缘身等。下一行颂明总相也

论曰至苦空非我。此即释也。正理论云。杂缘法念住总有四种。二三四五蕴为境别故。唯总缘五名此所修。彼居此中修四行相。总观一切身．受．心．法。所谓非常．苦．空．非我。然于修习此念住时。有余善根能为方便。彼应次第修令现前。谓彼已熟修杂缘法念住。将欲修习此念住时。先应总缘修无我行。次观生灭。次观缘起。以观行者先观诸行从因生灭。便于因果相属观门。易趣入故。或有欲令先观缘起。此后引起缘三义观。此观无间修七处善。于七处善得善巧故。能于先来诸所见境。立因果谛次第观察。如是熟修智及定已。便能安立顺现观谛。谓欲．上界苦等各别。于如是八随次第观。修未曾修十六行相。彼由闻慧于八谛中。初起如斯十六行观。如隔薄绢睹见众色。齐此名为闻慧圆满。思所成慧准此应说。次于生死深生厌患。欣乐涅槃寂静功德。此后多引厌观现前。方便勤修渐增渐胜。引起如是能顺决择。思所成摄最胜善根。即所修总缘共相法念住(准上论文。即是三义七处等后。起总相念住入暖法也。三义观者。即蕴．处．界三科义也。七处善者。如实知色苦。色集。色灭趣。色灭行。色味。色患。及色出离。如实知受．想．行．识七亦尔。如实知色是四智。知谓法类智。世智苦智问何故七处善中再说前三。一说道谛。复次三谛有边故再说。道谛无边故不再说。复次前四处善说见道位。见道必具观四谛故。故具说四。后三处善说修道位。修道位中所修圣道。即是道谛。未必具观四圣谛故。但说于三)　婆沙第二云。若顺次第说功德者。此中应先说不净观。或息念等。次说念住。次三义观。次七处善。次说暖法。次说顶法(准此论文。即念住后起三义观。及七处善。而入暖也)　今详。婆沙与正理论．此论别者。入行次第。五停心后。别缘念住后。起总缘入于暖法。于此中间修三义观。及七处善。兼缘起等。将入暖时从总念入。婆沙以念处重故。举先念处不举后也。此论略故不述中间。正理少具兼说三位。故此三论。义不相违

论。修此观已生何善根。已下第四明暖等四善根。即七方便中后四方便　就中。一明善根体等。二明善根差别。三明胜利。四明转趣五明修果久近。此三行颂明体等也

论曰至名为暖法。明从总相生暖法也。此从思慧或修慧生。故正理论云。若有先离欲界染者。依色界摄修所成慧。厌患生处欣乐涅槃。多厌行俱作意。次第能引异类暖善根生。诸有先时未离欲染。依思所成慧。引暖善根生

论。此法如暖至故名为暖。释暖名也。无漏道谛犹如于火。烧烦恼薪。至此位初得火前相故名为暖法

论。此暖善根至十六行相。明谛行也。以时长故。而能具观四圣谛境。及十六行。准减缘中。此观四谛。于一一谛观四行已方易谛也。又正理论云。是总缘共相法念住差别。共法念住。虽缘有漏观为苦．空．无常．非我。初位先起苦四行相。后观集谛。于理无违

论。观苦圣谛至如后当辨。此列十六行相名也。正理论云。然诸暖法虽缘四谛。而从多分说厌行俱。以起彼时蕴想多故　准此论文。在暖位时偏观苦．集

论。此暖善根至更立异名。此明从暖入顶位也。正理论云。行者修习此暖善根下．中．上品。渐次增进。于佛所说苦．集．灭．道。生随顺信观察诸有。恒为猛盛焰所焚烧。于三宝中信为上首。有修所成顺决择分次善根起。名为顶法。是总缘共相法念住差别

论。动善根中至说名为顶。释顶名也。于中有二　一以退堕动善根中胜故名顶。如人头顶　二以进退两际名顶。犹如山首。故名为顶。正理论云。顶声显此是最胜处。如吉祥事至成辨时。世间说为此人至顶。动善中胜故名为顶

论。此亦如暖至十六行相。明观谛行相同前暖法

论。如是暖顶至唯法念住。双明二善。初安足时行修。唯杂缘法念住也。正理论云。初安足时唯法念住。后增进位四皆现前　述曰。别缘观劣不能易位。总观力胜能易位故。由斯初位皆法念住

论。以何义故至四圣谛迹。此即是释初安足也

论。后增进时具四念住。释安足后。下．中．上中。或唯观色。或唯观受。或复总观。皆无遮也

论。诸先所得至钦重心故。此释曾得不重起也。正理论云。以胜加行引此善根。故已得中不生钦重。然此顶法虽缘四谛。缘三宝信多分现行

论。此顶善根至名为忍法。此释从顶生于忍也

论。于四谛理至名为忍法。释忍名也。前位善根于四谛理亦能忍可。此最胜故偏立忍名。又于前位虽又忍可。有退堕故。此位无退。偏得忍名　问若尔第一亦应亦忍。正理论云。世第一法虽于圣谛亦能忍可。无间必能入见道故。必无退堕。而不具观四圣谛理。此具观故偏得忍名。故偏说此名顺谛忍

论。此忍善根至与前有别。此明念住通局别也。正理论云。此与见道渐相似故。以见道位中唯法念住故

论。然此忍法至相邻接故。此明三忍境不同也。下．中忍具观上．下八谛各具四行。上忍唯欲苦谛一行一刹那也

论。由此义准至无简别故。类释。暖．顶具观八谛十六行相。以此三位无简别故

论。谓瑜伽师至名中忍位。释。渐减行。及减所缘。至唯缘欲苦谛一行二刹那前。名中品忍。准此论云于色．无色对治道等。一一圣谛行相．所缘。渐减渐略。故知下忍缘上．下八谛各具四行相。减色．无色道圣谛下一行已去。名为中忍。减道行尽名减所缘。次减欲界道下行已。乃至欲界苦下三行各减行．所缘已。唯一行二念名为中忍。婆沙第五云。复次以忍位中。或时以十二行相观察圣谛。或时以八行相观察圣谛。或时以四行相观察圣谛(解云。或时十二行者。除道谛四行。或时八行者。除灭道各四行。或时四行相者。除．灭．道．集各四行相　又释或时十二行者。四谛各除一行。或时八行者。四谛各除二行。或时四行者。四谛各除三行。准七处善第二遍观色等除道。以此文证。前解为胜　若依后释即无文证。准正理文。七处善在总相念前。准婆沙一师云。在见．修道。又婆沙云。七处善观色有四智。法类苦俗。又准婆沙有漏智观谛总名俗智。无漏智观谛名苦．集等。准上文谛七处善通有漏．无漏也)　婆沙一百九十云。问何等补特伽罗依空行入见道。何等补特伽罗。依无愿入见道。答若见行者依空行入。若爱行者依无愿入。唯除菩萨。虽是爱行而依空入(解云。见行著我故依空入。爱行人著有故依苦．无常入也。菩萨悲心多故名为爱行。为化众生不厌有也)　又见行人有其二种。著我见者依非我行入。我所见者依空行相入。诸爱行人亦有二种。我慢增者依非常行入。懈怠增者依苦行相入(解云。别知身无常．不自恃起慢。若知其苦相。精进求出也)　西方德光论师。解减行云。上下八谛各四行相。如名次第拟仪相当皆相系属。如于后时应以欲界苦谛下无常行相入见道者。于自谛下从后向前。先除非我。次空。后苦　若以苦行拟入见道。先除非我。次空。后无常　若以空行拟入见道。先除非我。次苦。后无常　若以非我拟入见道。先除空。次苦。后无常。除欲苦谛四行既尔。除上道谛四行亦然。余准此例。恐繁不具　德光所解事太繁杂。既无论文。何理知定相系属耶。如我见增者。为治我故起非我行者。何别理于灭等下。偏起离等行。先观灭等谛耶　今为一释从闻．思观四谛时。于一一谛皆具四行。如名次第于上道谛等。后起者先灭。先起者后减。我见增者偏起非我。自余三行随次而减。中．上忍．及第一法同此一行。即以此行入于见道于理无违

论。从此位无间至不相续故。明从中忍生上忍也

论。上品忍无间至唯一刹那。明从上品忍生世第一法。及明世第一与增上忍缘．行相同

论。此有漏故至世第一法。此释名也

论。有士用力至故名最胜。释妨难也。婆沙第三云。此心．心所于余世法为都胜故说名第一。为分胜故名第一耶。设尔何失。若都胜故名第一者。此岂能胜现观边世俗智。然现观边所修世俗智是见道眷属。见道慧力殊胜。此法不尔。又此岂胜杂修静虑。然彼等至及所感生。不共异生。此法不尔。又此岂胜初尽智时所修善根。然修彼时离一切障。所依清净。此法不尔。又此岂胜空空．无愿无愿．无相无相。三三摩地。然彼尚能厌恶圣道。况于有漏。此法不尔。若分胜故名第一者。暖．顶．忍等应亦名第一。各胜彼彼下位善根故。有作是说。此法都胜故名第一。然约能开圣道门说。非据一切。谓现观边世俗智等。虽有如前所说胜事。然皆无力开圣道门。此法独能。是故都胜。或有说者。此法于余一切事胜故名第一。谓现观边世俗智等所有胜事皆由此成。所以者何。彼诸胜事若无此法开圣道门体尚不修。况有胜用。要由此法开圣道门方修彼体乃有胜用。彼诸胜事既由此成。故此于余一切事胜。有余师说。此法分胜故名第一。问若尔暖等应亦名第一。答彼于二分中俱非最胜故。谓世善法总有二分。一依异生。二依圣者。世第一法。虽于圣者世俗智等不名最胜。而于异生所得善中皆最胜故。所以独立第一法也　无评家也　问若尔未来修者。不能为等无间缘引圣道生。应非第一　答婆沙第二云。彼虽不作等无间缘。而能随顺已起得故。譬如苾刍与僧欲法。诸余僧事亦得成立　问世第一法随转色．心不相应行。彼既不作等无间缘。云何得名世第一法　婆沙第二答云。彼虽不作等无间缘。而能随顺。由彼与此心．心所法。一起。一住。一灭。一果。一等流。一异熟。亲近故

论。如是暖等至重现前故。此出体也。取俱有法。然除彼得。婆沙第三云。问何故沙门果得是沙门果。而世第一法得非世第一法耶。答沙门果成就所显故。沙门果得是沙门果。世第一法等无间缘所显故。彼得既非等无间缘。亦不随顺如彼生等故。彼得非世第一法。暖．顶．忍得亦非暖等。勿得圣已重现前故。有说得亦是世第一法。有余师说。彼俱起得是世第一法。评曰若彼俱起。若后起得。一切皆非世第一法种类同故。暖等亦尔。是故初说为善。问何故世第一法生等。是世第一法而得非耶。答生等与彼同一果。相随行不相离。常和合无前后。相与所相未尝相离。由此亦是世第一法。得与彼法不同一果。不相随行。性相离不和合。或前或后。得与所得有时相离。譬如树皮或时离树。是故得非世第一法。暖．顶．忍得亦复如是　正理论云。然以见谛不许暖等重现在前。已见谛者。加行现前成无用故　今为一释。前果非是后向道摄。向后起得不违理故。暖等是彼圣道加行。道后起暖等是违理故。又得圣不舍暖。果后起暖过。得果舍前向果后无向得

论。此中暖法至未来。四明暖最初行得二修行相多少。于最初位进善根故。于三谛唯杂缘法念住。得修通总．别观故修四念住。修自谛行相故通四行也。不傍修故无十六行也。于灭谛唯不杂缘法念住。无身．受．心故。二修唯法念住。不傍修故不修余谛四念住也

论。由此种姓至方能修故。释不傍修所以　言同分者。谓同谛也

论。后增进位至未来十六。明暖增进位行．得修也。三谛皆有色．受．心．法故。非初易位。容现别观色．受．心等故。云随一念住现在修也。虽能傍修余谛念处。数不过四故言四也　随一行现在修未来十六者。以傍修余谛也。缘灭谛无余念住故。法念住现在修。傍修余谛故未来四也。行修初后皆同法念

论。由此种性至亦能修故。释得傍修所以。如文可解

论。顶初安足至未来十六。明顶初入位也。初进异位故行修唯法念。进位不简行故　随一行相修。未来四及十六者。许傍修故。四谛同故合说也

论。后增进时至未来十六。明增进位许别现也。随一念处现在修。未来四等如暖中释。三谛不同故别释也

论。忍初安足至未来十六。明忍位也。婆沙一百八十八云。问何故忍初及后皆法念住。答以忍近见道故相似见道(述曰。然一切皆似见道)

论。然于增进至不修彼行相。明中上忍随所减缘不修彼行。正理释云。谓具缘四。具修十六。若缘三．二．一。如次修十二．八．四

论。世第一法至似见道故。明世第一修行多少也。似见道故。无异分修故。不修余行故。婆沙云。问颇有住一刹那顷。当得世第一法非彼所缘耶　当得彼所缘非世第一法耶　当得世第一法及彼所缘耶　不当得世第一法及彼所缘耶　答有住增上忍时应作四句。且依未至定入正性离生者。住增上忍时当得世第一法。非彼所缘者。谓未至定所摄世第一法中。除缘当现在前所依世第一法。诸缘所余境世第一法　当得彼所缘非世第一法者。谓上五地所摄世第一法中。缘当现在前所依世第一法　当得世第一法及彼所缘者。谓未至定所摄世第一法中。缘当现在前所依世第一法　不当得世第一法及彼所缘者。谓上五地所摄世第一法中。除缘当现在前所依世第一法。诸缘所余境世第一法。如依未至定余五地亦尔(述曰。此说得修世第一法。有缘不同。若行修者必总缘也。所依者世第一法所依身也。是欲界身故亦是所缘。亦当得也。所缘者即是欲界一切有漏法也。于中若是所依即亦是当所得。自余所缘皆非所得。诸世第一法若同地等皆得修故。诸异地等决定不得也)　问颇有成就世间第一法不成就彼离系得耶。答应作四句　成就世第一法。不成就彼离系得者。谓若依此地入正性离生彼未离此地染　成就彼离系得不成就世第一法者。谓若依此地入正性离生彼命终生上地　成就世第一法亦成就彼离系得者。谓若依此地入正性离生。彼已离此地染不命终生上地　不成就世第一法亦不成就彼离系得者。谓若未能入正性离生位有余依彼有漏离系得作如是言　问颇有圣者。成就世第一法不成就彼离系得耶　答应作四句　成就世第一法不成就彼离系得者。谓若依此地入正性离生彼未离此地染　成就彼离系得不成就世第一法者。谓若依此地入正性离生。彼命终生次上地　成就世第一法亦成就彼离系得者。谓若依此地入正性离生。彼已离此地染不命终生上地　不成就世第一法亦不成就彼离系得者。谓若依此地入正性离生。彼命终超次上地生余上地。有余依一切世第一法。及彼一切离系得　作如是言。问颇有成就世第一法不成就彼离系得耶。答应作四句　第一句者。谓若依未至定。或初静虑。静虑中间入正性离生。彼未离初静虑染　第二句者。谓若依此地入正性离生。彼命终生上地。若未得世第一法生欲．色界已离初静虑染及生空无边处　第三句者。谓若依此地入正性离生已。离初静虑染不命终生上地　第四句者。谓除前相

论。已辨所生善根体相。下三颂第三明善根差别

论曰至决择分名。此第一问也

论。决谓决断至四谛相故。答决择名也。由诸圣道能断疑故名为决断。以能分别四谛相故名为简择。即诸圣道名决择也

论。分谓分段至决择分名。此释分名。一切圣道皆名决择。此所顺者。唯是见道故言分也。是故此名顺决择分

论。此四为缘至顺决择分。释顺名也。此四为缘引决择一分。亦能顺益决择一分故。故此四种得顺彼名

论。如是四种至等引地故。此即第二三慧分别。近见道故非闻．思也

论。四中前二至独是上品。此即第三各随一义以分品也。如文可解

论。此四善根至遍知断故。此即第四明依地也。此四善根修慧为体。是见道眷属。欲界无修故。无色界无见道故。所以不通欲界．无色。又无色心不缘欲故　欲界先应遍知断者。更释无色无见道也。以欲先应遍知断故。见道必先缘欲界。无色不缘欲故无见道。所以欲界先遍知断。正理论云。于三界中彼最粗故

论。此四善根至增背有故。第五明果也。此门在颂无文。因明依地便释异熟

论。或声为显至及欲七地。释颂中或七字也

论。此四善根至除北俱虑。第六明依身别。所以善根唯依九处。正理释云。唯依欲九身。容入离生故

论。前三善根至一刹那故。此第七明初．后起正理论云。有余师说。若于先时曾已修治此四加行。彼于天处皆得初起　然无评也。婆沙第七云。问何故天中不能初起。答彼处无胜厌离等作意故。问恶趣中有胜厌离等作意。何故不起此善根耶。答恶趣中无胜依身故。若有胜厌离等作意。亦有胜依身者则能初起。人中具二故能初起

论。此四善根至非择灭故。此即第八明男．女得别。正理论云。此四善根唯依男．女。前三男．女俱通得二。第四女身亦得二种。勿后得男身不成暖等故。依男唯得男身善根。圣转至余生亦不为女故。暖．顶．忍位容有转形故。二依善根展转为因性。世第一法依女身者。能为二因。女得圣已容有转得男身理故　婆沙第七云。问此暖．顶．忍．世第一法依何身起。答依男．女身。问依女身得女身所起暖。为亦得男身所起暖耶。答得。如得暖。得顶．忍亦尔。问依男身得男身所起暖。为亦得女身所起暖耶。答得。如得暖得顶。得忍亦尔。女身于女身所起暖亦得。亦在身亦成就。亦现在前。于男身所得暖得。而不在身成就。不现在前。如说暖法顶．忍亦尔。男身于男身所起暖亦得。亦在身亦成就。亦现在前。于女身所起暖得。而不在身成就。不现在前。如说暖说顶说忍亦尔。女身所起暖与女身所起暖为因。与男身所起暖亦为因。如说暖说顶说忍亦尔。男身所起暖与男身所起暖为因。不与女身所起暖为因。所以者何。胜非劣因。彼是劣故。如说暖说顶说忍亦尔　今详三论。前三善根。男．女各得二。依善根同也。准正理．俱舍。皆云第四女身亦得二种。故知即是多道家也。若一道家。其道是一。依男身故名依男身道。依女身故名依女身道。依女身所得世第一法。唯得依女身。不容依男身。如何得名依男身道。既言得二。故知与婆沙同是非一道也。然婆沙．正理为因不同。意各别也。正理准圣道等为因作论故。说互为因也。如依男．女圣道互得为因。及余有漏闻．思．修慧。及生得善．染污法等。皆男．女互得为因。不云依女劣也。因何四善即云劣也。故不取婆沙之义。言互为因。正理婆沙处非唯一　有人三释不巧还同未解。恐繁不述。对读即知　然准婆沙多道家。阿罗汉等依一身起道。得修欲界九依身道。不以身非择灭故不修彼能依道。今二论皆以圣人无作女故。不得女世第一法者。意难解也。深法师以违此理故。此中言得。不言修也。此中得者。是法后得。谓依女身所起世第一法。转为男身亦依男身得。依男身所起世第一法。不得转为女身。得女身非择灭故。今依婆沙论。释四善根得与道不同。不可为例。道即重得。四善不然。道不随依男．女身说其胜劣。四善即随男．女说有胜劣。岂得例道。今得亦尔。与得道异故。非择灭即不得也

论。圣依此地至迁生上地。此下第九明其舍也。此明圣人失地舍。迁生上地名为失地。是失暖等所依地也。如身在欲界依初禅得暖。生初定时不舍暖也。生第二定名迁生上地

论。异生于地至亦由退舍。明凡舍也。异生命终舍此善根。若生上地及自下地。但命终时即舍暖等。前二善根是可退故。异生亦退非是圣也

论。由死退舍至异生亦无退。此明凡．圣舍定异也。此亦应言世第一法异生亦无命终舍也。舍．得既据生相时说。此中说舍皆是同时。谓正命终等。非得生至生相故

论。依根本地至极猛利故。第十依根本必定得圣。正理论云。依根本地起暖等善根。彼于此生必定得见谛。以利根故厌有深故。依未至．中间起暖等者。于此生不必得入见谛(述曰。由止．观不均厌有不深。止．观不均心又不利)　有余师说。依根本定起暖等者。此生必定得至涅槃。厌有深故　准婆沙。暖．顶依根本。亦不退。未至．中间即有退也。婆沙第六云。依根本地起暖等者。现身必入正性离生。所以者何。彼由圣道引暖等故。依未至定．静虑中间起暖等者。此则不定。所以者何。彼由暖等引圣道故(解云。根本地止．观均平厌生死苦。欣上圣道胜未至等故。起暖等定入圣道。未至．中间观多止少。由宿习暖等力故引起圣道。由此二地得有迟速)

论。若先舍已至大功用成故。第十一明得非先也　以未曾熟修者。加行善根得来时投。非如余有漏定无始熟修　大功用成故。所以重起之时。必大功用方能起也。正理论云。由先舍已后重得时。亦大劬劳方得起故。于先所舍不欢敬故

论。若先已得至还从本修。第十二明舍已重起。故婆沙云。问若余生中即起顶者。从何作意无间起耶。答如起暖时所有作意。如说从暖起顶。从顶起忍亦尔。问若尔何故说暖无间起顶。顶无间起忍耶。答依一身中相续起者。作如是说。然非一切

论。失退二舍至失不必然。第十三明二舍同异　失谓生上地。及舍众同分。生上地命终心定无染也。舍众同分舍不定。或染心命终。或不染心命终。若退舍必起染心。由此故言退必起过。失不必然。不必然言显不定也。既舍得名退。故此二退非得为性论。得此善根有何胜利。下一颂第三明有胜利

论曰至必至涅槃故。此第一明暖胜利

论。若尔何殊顺解脱分。问。顺解脱分善亦必得涅槃。暖既与同。有何殊也

论。若无障碍至行相同故。答。定得涅槃。二种虽同近远异也。顺解脱分极疾第三生得圣。顺决择极疾即此生得。正理论云。是等引地胜善根故(解云。解脱分是散地善。此是定善与散异)

论。若得顶法至不断善根。此第二明顶胜利　言而增者后必兼前。正理论。加观察三宝殊胜功德为门。引生净信心故。若得顶已不断善根。如何经说天授退顶。由彼曾起近顶善根。依未得退蜜作是说

论。若得忍时至不堕恶趣。此第三明忍胜利也

论。然颂但说至如先已辨。释颂中略意无退指前说也

论。此位不堕至业烦恼故。明不堕恶趣所以也。正理论云。得恶趣生非择灭故

论。若至忍位至得不生法故。明至忍位得不生也。此开六章复牒释也

论。趣谓诸恶趣至见所断惑。此牒释也

论。此于下上位至上忍方得。明六不生得不同也。正理论云。少分生者。谓卵．湿生。由此二生多愚昧故。处谓无想．大梵．北洲。无想大焚僻见处故。北俱卢洲无现观故。身谓扇搋等多诸烦恼故。有谓第八等圣必不受故。见所断惑必不起故

论。得世第一法至正性离生。此第四明第一胜利

论。颂虽不说至无命终舍。此释颂中略命终舍意

论。何缘唯此至舍异生性故。明唯世第一能入离生。世第一法住现在时。与苦法智忍为等无间缘。引至生相。名为入也。世第一法如无间道。苦法智忍如解脱道。此二共舍异生性也。婆沙第二云。如是说者。世第一法住时名入。问若尔异生应即圣者。入圣道故。答无如是过。世第一法至住位时。苦法智忍在正生时。未成就故不名圣者。苦法智忍虽未已生。以在正生名等无间。世第一法。尔时为彼等无间缘故名为入(述曰。至生。得次第故名等无间也)

论。此四善根各有三品。下一颂第四明三乘转也

论曰至得成佛义。明暖．顶可转。忍不可转。婆沙第七云。转声闻种姓顺解脱分。起独觉及佛种姓顺解脱分。转独觉种姓顺解脱分。起声闻及佛种姓顺解脱分。若起佛种姓顺解脱分已。则不可转。极猛利故　又三十一云。非如声闻极利根者经六十劫。非如独觉极利根者唯经百劫　准上论文若二乘若勤修者。定百劫．六十劫定得涅槃。非谓不修。所以得知。婆沙第七云。或有人种顺解脱分善根已。或经一劫。或经百劫。或经千劫。流转生死而不能起顺决择分。或复有人起顺决择分善根已。或经一生。或经百生。或经千生。流转生死而不能入正性离生(已上论文)　然说顶位已前可转者。声闻若不转。即经六十劫定得涅槃。若转者。即不定也。独觉不转者。百劫定得涅槃。若转者即不定　又准正理云。菩萨专求利他事故。为欲拔济无边有情。弘誓庄严经无量劫。故往恶趣如游园苑。若不尔者无成佛义。此论复云。是故定无得成佛义。准此若不能往恶趣。不得成佛。由此论说。忍已上不许回心。前二善根许回心也

论。声闻种姓至故说为余。释颂。云三谓暖．顶．忍三。余谓独觉种姓。在佛乘外故言余也

论。麟角佛言至自乘觉故。此明二人不可转也。独觉有二。一部行。二麟角。部行如声闻说有可转。麟角如佛不可转也。一坐便成自乘觉故。此明二人不转意也

论。第四静虑至无上觉所依。此释二人依第四禅所以

论。此中觉言至是菩提性故。此释二种觉。谓果菩提。即是觉故

论。言一坐者至乃至菩提。此叙二说不起坐也。一说从暖位。一说不净观。正理论云。依第四禅。从身念处至尽．无生。唯于一坐能次第起。故麟角喻及佛种姓。暖等善根皆不可转。余文可解。准之。一坐已后说不可转。与婆沙不同。是论意别。或是婆沙前文以是利根一义故不转。此中兼一坐二义不转。非是欲许前位转也

论。颇有此生创修加行。下一颂第五明修果久近

论曰至乃至得解脱。明极三生也。涅槃名解脱。分是因义。此善顺彼与彼作因。故此善名顺解脱分。声闻种姓极速三生。独觉四生

论。譬如下种至传说如是。举喻显也。正理论云。极速三生方得解脱。谓初生殖顺解脱分。次生成就。第三生起顺决择分即入圣道。若谓第二生起顺决择分。第三生入圣乃至得解脱。彼言便与前说相违。谓依根本地起暖等者。彼必于此生得入见谛。或彼应许极速二生。谓第二生依根本地起暖等者。彼于现生必入圣道得解脱故　俱舍师救云。依根本地起暖等者。必于前生已起暖等。或可第四生者方能依根本起

论。顺解脱分至顺解脱分。明体性也。在欲界故非修所成。而由思愿摄。起身．语。亦得名为顺解脱分。胜唯意业。兼取身．语。故以三业为其体性。乃至少分施一食持一戒等。但深乐涅槃。愿力所持故。便名种殖解脱分善

论。殖顺解脱分至如应无故。明殖处也。天厌心劣。恶趣慧微。北洲二劣。故不能修

论。遇佛出世至亦遇独觉。明殖缘也。准此论。余时不能种殖　遇佛出者。或亲见佛。或遇教法。知生死可厌。知涅槃可忻故。能种殖解脱分也。正理论云。有佛出世。若无佛时。俱能种殖顺解脱分。婆沙第七云。问此善根为在意地。为五识身。答在意地非五识身　问此善根为加行得。为离染得。为生得耶。答唯加行得。有说亦是生得。评曰前说者好。加行起故　问此善根依何身起。答亦依男身。亦依女身　问为因何事种此善根。答或因施。或因戒。或因闻。而不决定。所以者何。意乐异故。谓或有人因施一抟食。或乃至一净齿木。即能种殖解脱种子。如战达罗等。彼随所施皆作是言。愿我因斯定得解脱。或有虽设无遮大会。而不能种解脱种子。如无暴恶等。彼随所施皆求世间富贵名称。不求解脱。或有受持一昼一夜八分齐戒。即能种解脱种子。或有受持尽众同分别解脱戒。而不能种解脱种子。或有读诵四句伽陀。即能种殖解脱种子。或有善通三藏文义。而不能种解脱种子　问谁决定能种此顺解脱分善根。答若有增上意乐。欣求涅槃。厌背生死者。随起少分施戒闻善。即能决定种此善根。若无增上意乐。欣求涅槃。厌背生死者。虽起多分施戒闻善。而亦不能种此善根。顺解脱分亦有六种。谓退法种姓。乃至不动法种姓。转退法种姓顺解脱分。起思法种姓顺解脱分。乃至转堪达种姓顺解脱分。起不动法种姓顺解脱分

论。已因便说至复生何道。下大文第二就三道辨人　于中有三。一明见道。二明修道。三无学道　就见道中复分两段。一明十六心。二依位建立　就明十六心中。一正明十六心。二明十六依地。三明忍．智次第。四明见．修道别　此三颂第一明十六心也

论曰至如花果树。明世第一法生苦法智忍。四善中忍是有漏性。今此中忍性是无漏。恐滥前忍举法智果。显是无漏与前忍别。正理释云。说无漏言为欲简别世第一法所从世忍。此无漏忍以欲苦法为其所缘名苦法忍。谓于苦法无始时来。身见所迷执我．我所。今创见彼唯苦法性。忍可现前名苦法忍。此能引后苦法智生。是彼智生障之对治故。复名为苦法智忍

论。即此名入至正性决定故。此释苦法忍异名。忍初入故偏得入名

论。经说正性至故名离生。此释正性离生名也。故婆沙云。复次见所断惑。令诸有情堕诸恶趣受诸剧苦。譬如生食久在身中。能作种种极苦恼事。是故此惑说名为生。见道能灭故名离生。复次有身见等刚强难伏。如狩[怡-台+龍]悷故说名生。见道能灭故名离生。复次一切烦恼。或诸贪爱。能令善根不得成熟。及令诸有润令起过皆名为生。见道起已摧彼势力。令不复为增上生过。由此见道独名离生

论。能决趣涅槃至得圣者名。释决定名及入名也。谓见道能决趣涅槃。决了谛相得决定名。至见道初说名为入。此忍生已得圣者名。是故此忍名入正性离生亦复名入正性决定

论。此在未来至如灯及生相。灯生时正能灭暗。住时已灭生相。生时正能生法。住时已生。苦法智忍亦于生时灭异生性。住时已灭

论。有余师说至舍异生性。叙异说也

论。此义不然至世间法故。难也。异生性与世第一法。俱是世间有漏诸法。如何第一法能舍异生性

论。性相违故至能害怨命。通也。虽同世间性相违故。如同是人上怨肩上。虽依怨肩能害怨命。世第一法与异生性。虽同世间。依异生性能舍异生。故正理云。性相违故依彼能舍。如上怨肩而害怨命

论。有余师说至解脱道故。异师说也。婆沙第一云。有余师言。世第一法。苦法智忍。更互相资舍异生性。谓世第一法与异生性。虽恒相违。而力劣故不能独舍。由此引生苦法智忍。共相助力舍异生性。譬如羸人依因健者。更相助力能伏怨家。由此因缘。世第一法如无间道。苦法智忍如解脱道。舍异生性

论。此忍无间至名苦类智。此明下上苦法类忍智相生也

论。最初证知至而证境故。此释法类忍智名也

论。如缘苦谛至名道类智。准苦谛释余三谛

论。如是次第至圣谛现观。结总名也。此十六心总名现观。现谓现前。观谓实观。正理论云。如是次第有十六心。总说名为圣谛现观。以于三界四圣谛境。次第现前如实观故。既于三界四圣谛境。旋环纷扰作意思惟。宁不能为现观障碍。初习业地于诸谛境。多返旋环已淳熟故

论。此中余部至唯顿现观。叙大众部计。与大乘同

论。然彼意趣至无差别故。有部师云。无差别故。为是见现观。为是事现观。为是缘现观。应更推寻

论。详诸现观至名事现观。述三现观体各别也

论。见苦谛时至谓断证修。此明现观具多少也。见苦谛时。苦忍智等名见缘现观。见缘苦谛故。亦名事现观。以知苦谛故。知苦。断集。证灭。修道。名事现观。见苦之时既知是苦是事现观。于集谛有断事。于灭谛有证事。于道谛有修事。故言于三谛有事现观

论。若诸谛中至行相别故。有部出顿见现观过。四谛行相各别不同。如何一念能顿观耶

论。若言以一至见苦谛等。此是纵计与出过。汝若以一无我行相总见四谛。则不应用苦．无常等见苦谛等也

论。如是便与至相应择法。出违经过。若如是以一无我行。于一念中顿观四谛。如是便与契经相违。以契经言以苦行相思惟苦等。乃至以道行相思惟道等。若顿现观便违此文

论。若言此经至如见修故。破通经也。由先见谛作十六行观。修道如见故亦十六

论。若彼复谓至理亦无失。纵计无失。实不一时顿见四谛。见一苦谛时。于余三谛得自在故。名顿现观。理即无违

论。然于如是至别应思择。明起．不起。指别释也

论。若彼复谓至有事现观故。此许异计。无有失也

论。依见现观至经有别喻。引三经证渐现观。一善授经。即此所引。正理论云。如善授经。佛告长者。于四圣谛非顿现观。必渐现观。广说乃至。无处无容。于苦圣谛未现观已。能现观集。如是乃至。无处无容。于灭圣谛未现观已。能现观道。如是庆喜经。及一苾刍经。二经所说意皆同此。三经一一各各有别喻(善授者。苏揭多。旧云须达。然彼长者请问世尊。谛现观时为渐为顿。世尊告曰。非顿必渐。四圣谛境自相别故庆喜经．一苾刍经问答皆同。然所举喻各各不同。善授经作如是说。佛告长者。于四圣谛非顿现观必渐现观。以四圣谛相各别故。犹如世间造台观者。必先筑基。次方叠壁。次上梁栿。后以板覆。此四前后必不俱时。无处无容未筑基讫便叠于壁乃至广说。第二经云。犹如蹬上四横梯时。先蹬最初方蹬第二。无处无容不蹬最初。而蹬第二。乃至广说。第三经云。喻如蹬上四级阶时。先蹬最初方蹬第二无处无容不蹬最初而蹬第二。乃至广说。依如是喻必渐非顿)

论。若谓有经至密意说故。又牒救通。如文可解

论。已辨现观具十六心。下半颂第二明依地同

论曰至如先已说。释文可知

论。何缘必有如是忍智。下半颂第三明忍智次第

论曰至驱贼闭户。释十六心无间解脱。约断惑得无能隔碍。释无间道。与离系得俱时起故。释解脱道　驱贼。喻无间道断惑令得出身故　闭户。喻解脱道持择灭得令惑不入身。故正理论云。经主释言。约断惑得无能隔碍故名无间道。已解脱惑得与离系得俱时起故名解脱道。若尔解脱道。亦应名无间。约与离系得俱亦无能隔碍故。应作是释。无间隔故名为无间。无间即道名无间道。是无同类道能为间隔。令于解脱道不为缘义。诸无间道唯一刹那。诸解脱道或相续故。于自所治诸烦恼得已得解脱。与彼断得俱时起道名解脱道。自所治言欲显何义。苦类忍等诸无间道亦与他所治离系得俱生。勿彼亦名解脱道故

论。若谓第二至已断疑智牒计破也。正理论云。若苦法忍后即有苦类忍。与前忍果断得俱生。余位亦然。斯有何失。若尔此位缘欲苦等。已断疑智应不得生。许此不生复有何过。于后修位。我已知苦等诸决定智应不得生。于苦等境中。先未生智故。若于先位未有智生。后已知言便成无义

论。若谓见位至九结聚相违。此外难也。以本论说四法类智。及修所断。以为九结。此九皆言是智断故。故知见位非忍断惑

论。此难不然至名王所作。有部通也

论此十六心皆见谛理。下半颂第四明见．修道别

论。曰至故修道摄。此明见道．修道异也。忍名为见。智名为智。至十五心见八谛周。于一一谛皆未曾见。最初见故名为见谛。见谛周故。无未曾见未见谛故。虽知八谛未得周尽。于上地道未起智故。今明见道不明智道故无有失。若说智道十六方周。由言见道故至十五。十六重见故名为修。如余修道重见谛故

论。岂不尔时至未见今见。此外难也。道类忍时不能自见。至道类智方见此忍。亦是初见何非见道

论。此中约谛至此畦未刈。论主释也。约谛作法不约刹那。已见上地无边之道。唯余一念未见今见。岂得从少名未见谛。正理论云。尔时通见曾．未曾见故无有失

论。又道类智至非见道摄。又重释也。立比量云。第十六心定是修道。以四果摄等。此立因也。如余修道。此举喻也。正理论云。谓见道位唯修未来自同类境智及行相。道类智位如余修道。通修未来同．异类境智及行相故修道摄。若谓见道有种种类。如或有时唯修无漏。有时通修有漏．无漏。如是应许有时唯修自同类境智及行相。有时通修同异类境智及行相。此例不然。唯修同境种种类故(此文亦证修俗智唯修同谛行相也)

论。然道类智至所断断故。通伏难也。难云。若道类智是修道者。何不如余修道钝根有退。答云。以任持见道所断断故。见道不退。此亦不退

论。即由此故至太过失者。难云。即由任持见道断故是见道者。有太过失。后果道中皆能任持见所断断。乃至无学亦应见道摄。任持见道断故

论。何缘七智亦见道摄。问。何缘七智重见谛理。非是修道亦见道摄

论。见诸谛理至亦见道摄。答。七智虽重见谛理。以于未见中间起故见未究竟故非修道

论。已说见修二道生异。已下第二依位建立。于中有二。一就见道立。二就修道立。此一行半颂就见道立　于中建立随信．随法前三果．向。总立五人。大乘此五人从四善根立

论。曰至随法行者。分十五心利．钝为二圣人

论。由信随行至随行义故。释随信行名。先以信地为首。行随信起名随信行。此释行名　彼有随信行。名随信行者。释人也　或由串习此随信行以成其性故名随信行者。第二释人　彼先信他随行义故者。总释随信行名。由先所作但随他语不自披教

论。准此应释至随行义故准上释随信行人。释随法行亦尔。以法为首随行义故名随法行。婆沙五十四云。何故名随信行者。答由彼依信。随信行。故名随信行。谓依有漏信。随无漏信行。依有转信。随解脱信行。依有系信。随离系信行。由信为先得入圣道。如是种类补特伽罗。从本以来性多信故。若闻他劝汝应务农以自存活。彼不思察我为应作。为不应作。我为能作。为不能作。为有宜便。为无宜便。闻已便作。或闻他劝汝应商估。或应事王。或应习学书．算．印等种种伎艺。以自存活。亦不思察。广说乃至。闻已便作。乃至。出家等亦尔。问何故名随法行。答由彼依法。随法行故。名随法行。谓依有漏法。随无漏法行。依有转法。随解脱法行。依有系法。随离系法行。由慧为先得入圣道。如是种类补特伽罗。从本已来性多慧故。若闻他劝汝应务农以自存活。彼便思察我为应作。不应作等

论。即二圣者至趣初果故。具缚断五品来十五心中名初果向。向初果故

论。言初果者至必初得故。释初果名　言。必初得者。简超越第二第三果也。彼虽初得。非必定初故

论。若先已断至此第二故。已断六．七．八品。十五心中立第二果向。向第二果故　遍得果中第二果故者。超越得者虽初得果。遍得果中是第二故

论。若先已断至数准前释。明第三向。如文可解。如是随信．随法行者。由先具缚断惑有殊。数别各成七十三种

论。次依修道道类智时。已下第二依修道立。文中有二。一明第十六心。二明住果非向。此一行颂第一门也

论曰至今住不还果。释前三向至十六心住果

论。阿罗汉果至虽有顶故。明第四果无初得也。大乘对法论中有从初果超取罗汉

论。至住果位至今名见至。明至十六心随信随法二人。转名信解．见至。信解钝根。见至利根

论。此二圣者至见至名别。释二人名也。信增故名信解。见增故名见至。正理云。诸钝根者先名随信行。今名信解。由信增上力胜解显故(从他生解故钝根。解进至果方名解脱)。诸利根者先名随法行。今名见至。正见显故(披教生解。先见后至果故名为见至)

论。何缘先断欲界修惑。下一颂。第二明住果非向

论曰至不名后向。总答。由未起胜果道故但名住果。正理论云。又非得果时即有胜果道所断烦恼离系得生。道类忍不能断彼系得故

论。然诸先断至定成乐根。释。先断一品等于此生中定起胜果道。若不尔者。先离色界染得阿那舍果。生于无色应不成就乐根。本论既言定成乐根。故知定起胜果道也。准此。前二向道亦决定起　所以定起者。正理释云彼障已断必欣彼故。障已断道易现前故。婆沙一百七十一云。颇有无漏四静虑渐得耶。答有。以圣者离下地染。及有起胜果道时渐次得故。三无色为问亦尔　准此文。起胜果必渐次也

论。如是已依先具倍离。已下大文第二就修惑渐次分别圣位。先明障道品数。后就位分人。此半行颂第一门也

论曰至九品亦然。明地地中失．德。各分九品

论。失德如何至理亦应然。明九分品粗．细相对

论。白法力强至小灯能灭。明断道强能断障也

论。已辨失德差别九品。第二历位辨人。于中有四。一明预流七生。二明一来向．果。三明不还向．果。四明无学向．果。此半行颂第一明预流七生

论曰至七返生义。释极七返生。极是最多。亦容中间不满七也。谓人．天各七合十四生。若兼中有二十八生

论。诸无漏道至说名预流。释预流名。诸无漏道趣向涅槃故名为流。即是圣道名之为流。最初至得名之为预。旧名入流。预是入之差别名也。彼七返人预圣道流故名预流

论。此预流名至应名预流。进退征也。若预流名目初得道。即初见道。第八人地应名预流。若初得果名为预流。即超越第二．三果应名预流

论。此预流名至故名预流。答也。遍得一切是次第人。此初得果建立此名。一来．不还非定初得。若超越者即是初得。若次第者即非初得。故名预流

论。何缘此名不目第八。问也。何缘此名不目初向。此是最初预圣流故

论。以要至得至不目第八。答也。以三因缘不目第八

论。彼从此后至所说如是。释七生也。理实人．天各七为十四生。各加中有为二十八。各七等故名为七生。如七处善五蕴各七有三十五处。但名七处以数等故。如七叶树别别七故非唯七叶

论。若尔何故至第八有义。难。经言无容受第八有。如何得说二十八生

论。此契经意至中有应无。答。上是顺解。下是反答

论。若尔上流至无第八生。难。若一趣说无第八生。上流那含极有顶者。应一天趣无第八生

论。依欲界说故无有过。答。欲界人．天一趣各七。无第八生

论。此何为证至非合受七。责证也

论。以契经说至不应固执。引两经证。一引有部等经。二引饮光部经　有部等说天七及人。故知人．天各七　饮光部经。复分明说于人．天各受七生。教既分别。不应固执

论。于人趣得至还于天趣。明七生满处

论。何缘彼无受第八有。问也

论。相续齐此至第四日疟。答也。婆沙云。如七步蛇。四大力故不减七步。由毒力故不越七步　第四日疟者。即隔日疟

论。又彼有余至不证圆寂。更以七结释也。正理破云。若谓圣道种类尔故。如为七步毒蛇所螫。此喻不然。寿量定者过此齐限亦得住故　又余于此作是释言。由彼有余七结在故。谓二下分五上分结。此亦无能证唯七有。唯贪．嗔结引七有故。又无契经说不还者受极七有。又无经说五上分结引欲界生。故彼所言无能证力。但由法尔极受七生。于中不应强申理趣　述曰。准上论文。不破论主。是破婆沙异师释也。此论但叙有部多解不自立义　今详。七步蛇喻。亦是以法尔毒力不越七步。受报定者自是别缘。如说火能烧。水能溺等。皆能杀人。而树提不烧念佛不溺。岂疑火烧．水溺之喻　以七结故欲有七生。此释无理。若谓以有七结即有欲七生。若有五结应有五生在。又家家等三人亦有七结。因何生唯三等耶。婆沙四十六云。七生天上七生人中者　此依圆满预流而说。故人．天有等受七生。然有预流人．天生别。谓或天七人六。或人七天六。或天六人五。乃至。或天二人一。或人二天一　太法师以此文不言人一天一。即谓无须陀洹受一生者。及引涅槃经．成实论为证　又云。若人．天各一生即是一来果．此皆非证　婆沙云。人．天有等受七生者。然有预流人．天生别等受七生者。唯说七生。理亦合说六．五．四．三．二．一生等。又谓若有一生定业。即断六品取一来者。此亦非理。断烦恼缘有差别故。若谓定约生断惑者。即应无有惑断不断不定之人。又预流人应无减七。定无第八即断惑故。若先受一生后断烦恼如何不许。涅槃。成实。非此宗义。纵有明文亦不成证。受七生者。中间虽有圣道现前。以余业持不证圆寂者。此说有七生定业之力持故不证圆寂。唯一生定业经生无业力持令不证圆寂

论。至第七有至苾刍形相。释不逢佛得罗汉果。由无学道力。形自出家故。法尔自得苾刍形相。婆沙四十六云。如是说者。彼法尔成佛弟子相乃得极果。如五百仙人。在伊师迦山中修道。本是声闻。出无佛世。猕猴为现佛弟子相。彼皆学之证独觉果。无学不受外道相故

论。有言彼往余道出家。第二释也。正理破云。理不应然。往余道者。由恶见力邪业转故　准此。不破论主。破余师也

论。云何名为无退堕法。问。云何预流亦名不退堕法

论。以不生长至俱清净故。答也　以不生长退堕业故者。不造新引恶趣业也　违彼生长业与果故者。旧招恶趣不定业者不能与果。若有定业不得预流　强盛善根镇彼身故者。无漏业也　加行意乐俱清净故者。得不作戒也

论。诸有决定至亦能浮。引文举喻证也

论。经说预流果至苦边际名。依经起问

论。依齐此生至所谓涅槃。以两义答

论。如何涅槃可说所作。问也

论。许彼得障至谓毁台观。答也

论。余位亦有至是故不说。正理论云。非圣亦有极七返生。相续成就得涅槃义。然非决定。是故不说。婆沙一百二十云。问诸预流者为有现智。能自审知已尽地狱．傍生．饿鬼险恶趣坑。而自知耶。答不知。若尔何故得知。答信佛语故(云云多释)


俱舍论疏卷第二十三

保延三年七月□□日午时切句了于东南院东廊毕功　　　羊僧觉树

（别笔）

以兴福寺慈恩院本一交了


俱舍论疏卷第二十四

　　　　沙门法宝撰


　　分别贤圣品第六之三

论。已辨住果至一来向果。下一颂。第二明一来向果

论曰至转名家家。释家家也。从住预流进向后果。断第六品无间道来。总名一来果．向　于中有二。若具缘者亦名家家。若不具缘但名为向。家家之名由三缘具　将释三缘。先标。后释。此文标也

论。一由断惑至三．二生故。释也。断三．四品不言一．二．五者。以趣果心强故。若断五必断六。及无断一．二品而命终者。故婆沙五十三云。谓瑜伽师得初果已。为断欲界修所断结。起大加行。必无未断一大品结有死生故。如断五品必无未断第六品结有死生义。家家等三有死生故。此中偏说。婆沙六十四云。生欲界圣者有三事命终。一全离染。二全退。三分离染而命终。异生但有二事命终。一全离染。二全退。无分离染而命终者。生色界圣者有二事命终。一全离染。二分离染。无有退者。色．无色界无退义故。异生但有一事。谓全离染。彼无退故。无分离染而命终故。生无色界圣者．异生。应知亦尔。问何故圣者有分离染而命终。异生不尔。答以诸圣者有无漏定。任持相续令极坚固。异生但有世俗诸定。任持相续非极坚固(云云多释)　问婆沙三十二云。预流者趣一来果时。不起定者。加行道时。于欲界六生得非择灭。若起定者。要至第六无间道时。于欲六生得非择灭　若断五必断六者。何故出定断惑。不至第五品无间道。六生得非择灭　答无断五品不退。于此命终为家家等。不进为一来。于此位中而命终者。故出定者。不至第五品得六生非择灭者。以容退故。二由成根。谓三．四品对治道也。三由受生。更受欲有三．二生故

论。颂中但说至故不具说。释颂略也。以先说住预流果。后进断修惑。此类必定成无漏根故颂不说

论。然复应说至或过此故。释不说成根说生数也。若唯说断三．四品惑名为家家。不说受三．二生者。以有虽断三．四品惑若增进时生不定故。若至一来一间。即生少也。若得现般涅槃。即全无也。若作上流那含。及却退者。此即复过三．二生也。若进。若退。即非家家。故置生言欲简此类。非如治根义决定也

论。何缘此无至未越界故。此释难也。何缘一来向。断五定断六。不还向断八不断九耶。此未越界。彼越界故极为障碍。故容断八不断九也

论。应知总有至或二或三。释天家家。或一天处受三．二生。或二或三天处受三生等

论。二人家家至或二或三。释人家家。或一洲处受三．二生。或二．或三洲处受三生等。论中既云家家总二。谓天及人。以此故知。二摄一切家家尽也。正理论云。应知总有二种家家。若天家家受三生者。人间受二天上受三。受二生者。人一天二　今详文意。明家家二生者。即于天上二生等。不是天一人一合为二生。若合为二生。即与一来无别。亦证二生家家天二人一不是天．人各二。又婆沙三十六云。七生天上七生人中者。此依圆满预流而说。故人．天有等受七生。然有预流人．天生别。谓天七人六。或人七天六。或天六人五。或人六天五。或天五人四。或人五天四。或天四人三。或人四天三。或天三人二。或人三天二。或天二人一。或人二天一。此中且说极多生者故说预流人天各七　准此论文。唯说天二人一等就不同说。亦有天二人二等义亦无违　又准有部。断惑唯分九品。不言有断半品惑等。又准家家。若断三品余有三生。若断四品余有二生。即是断上三四品惑。此非唯减一生半生。正理论云。若有七生不必满七。非家家位中间涅槃何类所摄　摄属七生。七中极声显极多故。由此已显生未满前得般涅槃。亦是彼摄。根最钝者具经七生。非诸利根生定满七　准此故知。经生断惑是七生摄。准上论文。家家言断三．四品惑余三．二者。亦据极说。此中非无灭三．二生。若断三品经一生已。总断余结入涅槃者。亦是三生家家摄也。二生家家其义亦尔　详诸经。论说二家家。谓天家家人家家者。若等不等生者皆得名人天家家。若等生者据得道及涅槃者为名。若不等生者据生多感处为名。断三四品余三．二生者。据根本者说。言天一人二等。据不满三．二生断惑者说　问何故说断上品惑减生即多。断中下惑减生渐少。又减生对惑相对如何　答准具惑七生断三余三。断四余二。断六余一。准配可知。然非克定。既断七八品俱有半生。故知余品通融亦非克定。然预流者具九品惑受于七生。一一生中九品惑润。具六品惑受三生者。一一生中用六品润。不分品别。润生不同。然此但由烦恼多少生有增减。古今妄释增减生义。亦烦不述。然所受生。若多若少。所有牵引之业。在凡时造。非圣位也。正理论云。此三．二生由异生位造作及增长。感三．二生业。非诸圣者于圣位中。更能新作牵后有业。以背生死向涅槃故。由此契经说。诸圣者唯受故业更不造新　婆沙五十三云。一师造。一师不造。两说之中。然无评也。准正理引经不造为正　五净居天。若造新业。不造新业。后当分别　今应更述具缘多少。在凡位中先断三．四。于住果位阙于治根。若次第人断三．四品生未定者。阙三．二生。七生之人至第四生。复虽三．二生。阙三．四品惑。三生家家至第二生。非二生家家断三品惑故

论。即预流者至贪嗔痴故。此释一来向果。如文可解

论。已辨一来至向果差别。下一颂。第三明不还向．果也

论曰至义如前释。释一间也。三缘具者名为一间。若阙一．二．三皆非一间摄。颂不说治根如前家家释

论。如何一品惑至异熟地故。释一品惑障得不还。不同一来一品不障。犹如业品三时极障。谓将入忍。及得不还．阿罗汉果断烦恼时。越彼等流．异熟地故

论。间谓间隔至说名一间。此释一间名也。正理论云。所言间者是隙异名。谓彼位中由有一隙容一生故。未得涅槃　有一间者说名一间者。此则释人名一间也

论。即断修惑至不还果向。此释不还向也。不还向有两种。缘不具者但名不还向。三缘具者亦名一间

论。先断三四至无漏根故。释阙缘也。若有依根本地入见道等。定现般者。至此位时。虽成无漏及断惑等。由阙生故非是家家及一间也

论。若断第九至生欲界故。释不还果。如文可知

论。此或名曰至总集断故。释异名也。虽超越者。先断二后断三。次第者先断三后断二。两种不同。至得果时俱集五下分结尽无为一味得故。故二种不还皆得名为五下分结断

论。依不还位诸契经中。自此下明不还差别。于中有七。一明七种不还。二明九种不还。三明七善士趣。四明非上界。五明杂修。六明净居。七明身证。此两颂第一明七不还也

论曰至名为上流。不还有七。且对列五名略释五名。如文可解

论。言中般者至便般涅槃。释中般也。正理论云。言中般者。谓有一类补特伽罗。已于生结得非择灭。起结不尔。彼于欲界遇逼恼缘之所逼恼。便能自勉修断余结殊胜加行。加行未满遇舍命缘。遂致命终。由起结力受色中有。厌多苦故。乘前起道进断余结。成阿罗汉得般涅槃　乃至　唯欲界没受色中有便般涅槃得中般名。非色界没。何缘有学未离欲贪。无中有中般涅槃者。欲界中有依身微劣。于多事业无堪能故。住本有位于欲界法尚难越度。况中有中能越欲界至得应果。多事业者。谓越三界。及永断除二种烦恼。并得二三沙门果证。住中有位无如是能　又此地中有得般涅槃。唯起此地中所有圣道。初静虑地中有位中。般涅槃者。唯起自地根本静虑圣道现前。非未至．中间。难令现前故。在中有位依身微劣。要易起者方能现前　又唯欲界没往色界生有．中有中。般涅槃者。非色界没生色界者。以色界中无灾害故。若本有位有余障缘不得涅槃。中有亦尔

论。言生般者至谓有余依。释生般也。中般涅槃兼无余依。生般涅槃唯有余依。顺正理论。言生般者。谓有一类补特伽罗。由先具造顺起生业。及增长故。欲界没已受色界生。由具勤修速进道故。生已不久成阿罗汉。尽其寿量方般涅槃。约有余依说为生般。非才生已便般无余。彼舍寿中。无自在故　准此论文。于生般复作如是释。不于中般复作是释。故知中有般涅槃者。得有余已即般无余

论。有余师说至无自在故。此破异师说也

论。有行般者至无速进道故。释有行也。由此唯有勤修道故名为有行。复由无有速进道故在生般后

论。无行般者至速进道故。释无行也。虽无速进与有行同。无勤修故在有行后。正理论云。谓若一类先欲界中依不息加行三摩地力。断五下分结成不还果。后生色界经于多时。还能进修前种类道成阿罗汉。名有行般。无行般者。与此相违

论。有说此二至太过失故。破异说也。七种不还皆悉。缘彼有为．无为得涅槃故。应皆名为有行．无行。由此故言有太过失

论。然契经中至与理相应。此则评取经部宗也

论。有速进道至便般涅槃。述经部义。无行有速进道利根应先。有行无速进道钝根应后。无行无功用得利故应先有行多功用得钝故应后。生般涅槃得最速进最上品道。在无行前此以生般证有行般合在后也。正理论云。然有经说无行在先。亦有经中先说有行。时既无异。随说无违。有行可尊故我先说　准此论文。有行．无行在生般后。即二相望不定前后

论。言上流者至方般涅槃。释上流也。于中有二。一总释。二别释。此文总释　言上流者。是上行义。前生般者虽生上界。即彼生处而般涅槃更不上生。无上行义。故生般等不名上流。若生色界要转生上。皆名上流。有上行故

论。即此上流至为极处故。开为二也。由因．果别分二上流。谓乐定．慧有差别故　由因别者。乐慧上流有杂修定。乐．定上流无杂修定　由果别者。乐慧上流生色究竟。不生无色。乐定上流生有顶天。不生净居。既言二天为极处故。亦容生下净居．无色。若不尔者。下四净居．下三无色。应无罗汉是半超也

论。谓若于静虑至方般涅槃。此第一释乐慧上流

论。即此复有至遍没异故。开乐慧为三也。谓全超．半超．一切处没

论。言全超者至是全超义。释第一也。与正理同

论。言半超者至一导师故。释第二也。与正理同

论。言遍没者至故名遍没。释第三也。与正理同。婆沙一百七十四云。问如说退住初静虑生梵众天。作全超．半超．一切处没上流。彼若退住第二静虑生少光天。退住第三静虑生少净天。退住第四静虑生无云天等。彼亦得作全超．半超．一切处没上流不耶　有说不得。以生梵世。于上不还所应生处无缺减故。依彼建立全超．半超．一切处没。若退生上地处便缺减故。不依彼立全超等　有说彼亦得名半超。以超少分中间处故　有说亦得具名三种。彼说从欲界没随生何处。即于彼上所应生处。亦可施设全超．半超．一切处没故　问若不还者欲界没生无色界。亦得作全超等不　有说不得　有说彼亦得名半超　有说彼亦具名三种。此中所以皆如前释　虽无评文。后二说正。摄人尽故。又上不至色究竟等。亦此三摄。下不从初定故亦此摄。即于此中复说为超。于理无失。若通生处已下。即但名半超。若唯说生处已上。亦有全超义。既有遍没及半超者。故知。先于欲界得杂修已。后生色界经六七生亦得。由先习故后起杂修。正理论云。言遍没者。谓于色界爱味多故。一切处生。由彼遍于四静虑地十六处所。一一皆有下等爱味。为感生缘。从梵众天一一处所一生没已。至色究竟。方般涅槃故名遍没。由此义准。初静虑中大梵所居非是别处。即是第二梵辅天摄。若异此者。大梵所居僻见处故。一导师故。必无圣者于中受生。遍没．半超应无差别

论。无不还者至况有生于下。释不还义。与婆沙同

论。应知此谓至般涅槃者。结乐慧也

论。余于静虑至方般涅槃。释乐定也

论。二上流中至有差别故。释二名也

论。二上流者至极七返生。释二上流未至色究竟天及有顶天。皆容中间般涅槃也。如生二．三．四天等处中间般涅槃者。是半超摄。虽不隔越。以超生故亦名半超

论。此五名为行色界者。此即总结行色界也

论。行无色者至有差别故。释乐定也。差别有四。谓生般．有行．无行．上流。准此论文。行色界中有二种别。一得杂修生五净居。二不得杂修生色界已后生无色　行无色者。在欲界中离色染已生于无色。即是乐定有二种也。一生色界已生于无色。二不生色界生于无色

论。此并前五至并前六为七。结七数也。即是一中般。二生般。三有行般。四无行般。五行色上流。六行无色上流。七现般。若加转生即有八种。现般分二即有九种。若不生色界。虽有转生亦名现般。或开为二　正理又云。或应总立九种不还。谓现涅槃分为二种。一于先位善辨圣旨。二临终时方能善辨　总成八种。更加转生故成九种　言转生者。谓于前生已得预流。或一来果。于今生内方得不还。前现般言唯目现世。初得入圣至涅槃者

论。于行色界五不还中。下一颂。第二明九不还也

论曰至有差别故。此分那含为三别也。谓中般．生般．上流为三

论。云何三种至对所显故。此分中般为三别也

论。生般涅槃至名为生般。此分生般为三别也

论。于上流中至有差别故。此分上流为三别也

论。然诸三种至无杂乱失。此中般中。速是才生中有。非速是次。经久是后　生般中初生即般是速。有行是次。无行是后　上流三全超是速。半超是次。遍没是迟

论。如是三种至经久不同。明分三九因也

论。且总成三至根差别故。此总分三由三因也。唯有起业是中般。有起．生业是生般。有起．生．后业是上流　又下烦恼是中般。中烦恼是生般。上烦恼是上流　又上根是中。中根是生。下根上流

论。此三一一至成三九别。此明三九三也。中般分三。由根．惑别。其业是同。无生有起故。生般三种亦由根惑有三。不由业也。同有起．生．业故。后三具由惑．业．根也。根．惑可知。业有三者。全超唯有顺后受业一生。半超有顺后业次多。一切处没顺后受业最多。故言亦由顺后受业有差别故分成三种　下结可知

论。若尔何故诸契经中。下一颂。第三明七善士趣

论曰至且立为一。列七数也。生中二般各三为六。更加上流足前为七

论。何独依此至有学圣者。问也。何故唯不还立七善士趣。不依前果立善士趣

论。趣是行义至余即不然。第一答也。趣是行义。不还之人唯行善故名善士趣。前二向．果虽行善业。兼有不善与凡无别。由此不得善趣之名

论。又唯七种至立善士趣。第二释也。前就行善名为善趣。此就上行故名善趣。唯不还果唯向上行。不复还下。前之向果。皆于欲界来往生也。虽一间人唯有一生。或上或下。非唯上生。故不名为善士趣也　二释之中后将为胜。若唯行善名为善趣。无学之人亦唯行善。因何不取。婆沙一百七十五云。问如生．不生各有三种。上流亦尔。谓全超．半超．一切处没。何故合说一耶　答生．不生各是一有相续。于中分位差别难知。欲令知故各说三种。上流三种生数自辨。差别易知。是故但随上行义胜合说一种　复次生与不生一期时促。于差别义唯有尔所易可建立。是故分三。上流时长差别多种。分齐难辨。故合立一。复次生与不生亦有等义。上流亦有别义。欲以二文互相显故。作如是说　复次生与不生。善士趣相现前易了。以彼速趣般涅槃故。各分为三。其上流者。善士趣相微隐难知。以彼尚经多生死故。但合说一(生谓生般等。不生谓中般)

论。若尔何故至乃至广说。引经难也。准经亦取一切有学。因何唯取第三果耶

论。诸余有学至往上界故。答也。诸余有学。就于杀等五种恶中。皆获得毕竟不作律仪。不善烦恼多分断故。如是异门亦得善士趣也。今此经中七善趣。然唯行善不行恶故。唯往上界异门唯立七种。非余有学。婆沙云。问行无色不还。于行色界不还。有五事胜。谓界胜．地胜．断烦恼胜．损减蕴胜．三摩钵底胜。何故不立为善士趣　有说。若粗显易了立善士趣。彼不显了是故不说　又云。问何故阿罗汉非善士趣　复次趣上生者立善士趣。阿罗汉无生。是故不立　复次趣上果者立善士趣。阿罗汉即是上果。更无上果可趣。是故不立

论诸在圣位曾经生者。下一颂第四明非生上界

论曰至般涅槃故。释。欲界经生圣人。决定不往上界处生。以先了苦受欲界生。其生短促尚难可忍。上界命长深厌不往。故得那含已。由厌不上生。必于现身般涅槃也

论。若于色界至极有顶者。此明色界经生圣人。以厌心劣容上生也

论。然天帝释至佛亦不遮。释疑难也。以天帝释缘五死相极生忧苦。来归世尊死相才除。便作是言为令喜故。又观遮彼无多益故。佛不遮止

论。即此已经至练根并退。此释经欲生及经上生。皆无练根及无退也

论。何缘不许至有练根并退。问也

论。以必无故。答也

论。何缘必无。重问

论。经生习根至所依止故。二义答也。正理论云。以曾经生。于自相续蕴积圣道极坚牢故。及得殊胜所依身故。由此彼无练根退理

论。何缘有学至般涅槃者。问也

论。以彼圣道至无如是能。此广答也。如文可解

论。前说上流杂修静虑。下一颂第五明杂修静虑

论曰至最胜故。此明杂修次第意也。必先修第四后方修下禅。以四禅止．观均故名为乐行。第四静虑乐行胜故先修彼定

论。如是杂修至或是不还。此明杂修静虑人也

论。彼必先入至加行成满。此明杂修加行成也

论。次复唯从至根本圆成。此明杂修根本成也

论。前二刹那至以解脱道。此明无间．解脱别也。即二无漏一有漏三刹那心。先从无漏入有漏此二刹那。如无间道正断障故。第三从有漏入无漏一刹那。已断障故如解脱道。从其无漏入有漏易。从其有漏入无漏难故。立二无间一解脱道

论。如是杂修至下三静虑。明先．后也。先应修彼第四。成满后方修下三静虑也　问由杂修故。有往净居不还全超．半超．等。未知见至亦有此等色不　答亦有。谓彼先住信解种姓杂修静虑。然后退失。谓彼惧于后复有退时。便修练根成见至姓。从欲界没生色界中。乘前后能杂修静虑。故六种姓皆有上流。然无退生下三定者

论。先于欲界至杂修静虑。明先．后起　问此杂修定何法为体　答五蕴为体。然于此中婆沙正义。诸世俗智与四法．四类八智间杂而修

论。杂修静虑至起烦恼退。此明杂修所为意也。以三缘故杂修静虑

论。谓不还中至起烦恼退。明利．钝不同。学．无学异具缘别也

论。杂修静虑为生净居。下半颂。第六明净居有五

论曰至品差别故。分五品也

论。此中初品至第五品十五。明成品也。一念无漏。一念有漏。一念无漏。此之三心初成满时名为下品。重起三心名第二品。更起三心成第三品。四遍五遍重起三心。名第四品．第五品也。即是熏修力渐胜义。由此初三。二六。三九。四有十二。五十五也

论。如是五品至令感净居。明由果相属虽有多心。然唯有漏感净居也

论。有余师言至感五净居。叙异说。由信增故感初净居。乃至由慧增故感后净居。正理论云。感五净居。为由业力。为杂修力。若是业力。杂修静虑则为唐捐。若杂修力。与品类足所说相违。如彼论说。杂修静虑及由业故。生净居天。诸所有处等名非异生法。乃至此中决定俱由二力。以随阙一不生彼故

论。经说不还有名身证。下半颂。第七明身证不还

论曰至故名身证。即不还果具八解脱。以身中有灭尽定得。转名身证。由身证得似涅槃法故名身证

论。如何说彼但名身证。问。如何说彼不名心证。但名身证

论。以心无故依身生故。答。以心无故不名心证。以灭定得依身生故名为身证。婆沙五十三。问何故名身证。答以身证八解脱。未以慧尽诸漏故名身证。问何故名慧解脱。答由彼以慧尽诸漏。未以身证八解脱故

论。理实应言至身寂静故。论主正前释。理实应言。彼不还人从灭定起初起之时。得先未得唯有识心而身寂静。便作是思惟。此灭尽定最为寂静。极似涅槃。如是思慧及身。证得身之寂静故名身证。此是由起得证身寂静。及智现前。证得身寂静故。故名身证

论。契经说有至不说身证。问也。正理论云。谓世尊告给孤独言。长者当知。福田有二。一者有学。二者无学。有学十八。无学唯九　何等十八。四向．三果．随信．随法行．信解脱．见至．家家．一间．中般．生般．有行．无行．上流　九种无学。六种姓．不退法．慧解脱．俱解脱

论。依因无故至说有学差别。答也　依因。无漏法。立学及无学人　灭定。有漏。非学非无学故。非是因　身证虽立别人。无依因故。佛不别说为福田。正理论云。以佛观见有学．无学。由断及根有殊胜故。能生胜果名为福田。然诸不还所得灭定是有漏故。不可说言自性解脱故名清净。彼所依身犹有烦恼未永断故。不可说言相续解脱故名清净。故不约成彼立有学福田。无学位中有漏功德。虽非自性解脱所收。相续解脱故名清净。由此亦能生殊胜果。是故约定及根差别。说九应果皆名福田(述曰由此有学不取身证。无学取俱解脱也)

论。不还差别至数成多千。以根．地诸德分别

论。其义云何。问也

论。且如中般至五百九十二。明乘数也

论。云何如是。问成二千等所以

论。且于一处至九百六十。已下乘成数也。五种不还总成一万二千九百六十差别不同人也

论。已辨第三向果差别。已下大文第三明无学道　于中有五。一无学向果。二诸门辨道。三尽等相生。四明诸道果。五六种罗汉。此两行颂第一门也

论曰至阿罗汉向。明第四向。从断初禅惑至非想第九无间。总是第四果．向。第九无间道别明金刚定。所以但言至八品也

论。即此所说至最为胜故。释定名也。此定坚锐。喻若金刚。无一随眠不能破故。先已破故不破一切。犹如大明能破细闇。亦能破粗非唯破细。若为小明先已破故。唯破于细不破粗也。一切惑中。非想修断第九品惑最细难断。此无间道既断此惑。故知一切无间道中。此无间道名为最胜　问非想见惑九地中亦是最细。见道能断应喻金刚　答彼九品惑可一品断。故知彼惑势力微劣。见道既为劣惑喻对治。知非能破一切随眠。若有破能。见道起时。何碍不破自余烦恼。故彼不得金刚喻名。又诸惑中无事易断。见道治彼。知非极上。由此不立金刚喻名

论。金刚喻定至通依九地。明定多种。此定以四类智灭．道法智。此六智中随一现前。及十六行中随一现前。然缘苦．集谛唯以非想地蕴为所缘。灭．道法智唯缘欲界灭．道。此上所说更无异论　然灭．道类智说有差别　一说诸地道唯总无别。灭唯别缘无总缘　二说诸地道及灭皆别缘　三说诸地道总缘。灭总．别缘。由此不同成其多种

论故说此定至有五十二。此初师结一地数也

论。谓苦．集类智至相应有八。释苦．集智必缘有顶所以。唯缘有顶断有顶惑故。苦．集是厌行。不可厌下断上惑故

论。灭．道法智至相应有八。释灭．道法智八行。皆能断非想惑所以。缘下灭．道断上惑者。缘下灭．道胜上地故

论。灭类智至合三十二。释灭许别缘也。缘八地灭。一一各有四行相应。合三十二。灭诸地断故。无因果故。如随眠品说。由此诸地唯别无总

论。道类智至必总缘故。释道必总缘也。缘八地道总有四行相应有四。以治八地类智品道同类相因必总缘故。缘灭唯别。缘道即不尔。以类同故。互相因故

论。如未至摄至应知亦尔。类释余五地以缘境同故数亦不异

论。空处二十八至互为因故。释上三地数渐减也。无色不缘下地。故无法智除八行也。不缘四静虑灭。又余十六行总除二十四行。由此唯有二十八。识处更减四行。二十四。无所有处更减识处四。所以唯二十

论。有说此定至增二十八。第二师释。有八十种。此师八地道别缘故。加前二十八行有八十也

论。如未至应知亦尔。类释余五地也

论。空处四十至二十四。明无色渐减。空处无二法智。及除四灭．四道。总十谛一一有四故除四十。识处减八。谓灭．道各四故三十二。无所有处又更除八。故二十四也

论。复有欲令至增百一十二。第三师说。此师除灭与初师同。缘灭有异。许总别缘故。别缘如前。总缘者两两合成七。三三合成六。四四合成五。五五合成四。六六合成三。七七合成二。八地合缘成一。总有二十八谛。谛有四行。总计一百一十二行。加初五十二。总有一百六十四。此一百六十四。必不并生。随一现起

论。如未至摄至应知亦然。类释余五地。缘境同故。同一百六十四也

论。空处五十二至无所有处二十四。释无色也。空处唯缘四地灭。总别十谛四十行。道类四行。苦．集八行。总五十二。识处缘三地灭。总别六谛二十四行。苦．集．道类十二行。合有三十六。无所有处缘二地灭。总别有三谛十二行。苦．集．道类十二行。总二十四也　总九地有一千九十六金刚喻定不同。随依一种皆能断非想第九品惑　问三说中何说为正　答正理论云。彼俱非理。道必总缘。灭唯别缘。前已辨故　道必总缘。破第二师灭唯别缘故破第三师。即是初说为正。婆沙二十八评云。如是说者。依未至定有百六十四金刚喻定　准此。即是第三为正。即是婆沙许总别缘灭。正理唯别缘。论意各别不可和会

论。若就种姓至如理应思。且就一人分别。依其后说。有一千九十六金刚喻定。若就种姓又成六倍。如是根等分别如理应思

论。此定既能至尽智令起。明金刚喻定引生尽智

论。金刚喻定至故名尽智。释尽智名。由与诸尽得最初生故。名为尽智

论如是尽智至得无学名。释无学也。为得别果。所应学者名为有学。诸阿罗汉虽为得利根及诸功德。有所应学。然无为得别果所应学故。名为无学。舍其钝果得利果者。即是得前所舍之果。非是别异得果。不名为学

论。即此唯应至阿罗汉名。释应供也。阿罗汉亦名应供。即彼尽智。与一切尽得俱生故。名为尽智。正理论云。或此尽言显一切尽。谓第九品及前余惑皆得择灭故。名为尽智　即尽智已去皆不为别果学故。总名无学。即此应为他事。应受供养。故亦名阿罗汉

论。义准已成至皆名有学。准无学释有学也

论。何缘前七得有学名。重问

论。为得漏尽常乐学故。答。为得漏尽以简练根等

论。学要有三至为三自体。出学体。有学之人依此三种求漏尽也

论。若尔异生应名有学。难也。异生亦求漏尽有戒．定．慧。应名有学

论不尔至失正学故。释也。有二因　一未如实见故者。四善根中虽见谛理。不如实见。不分明故　二忍位已前容退失故

论。由此善逝至重说学言。引经重说学言。显不退也

论。圣者住本性如何名有学。问也。婆沙一百七十六云。谓学住本性有二因缘名住本性。一守贤善性而无退转。二守自分德而不进修　此中住本性是第二也　或可。非是婆沙二释。此住本性是有漏心。既以无漏为学。圣者住本有漏性心。既无无漏学。如何名有学

论。学意未满故至常随遂故。答也。有两因　一虽暂无无漏学。学意未满名为有学。如行者暂息不名已到而名行者　二无漏学得常随遂故。由得学法名为有学

论学法云何。问学法也

论。谓有学者无漏有为法。答学法也

论。无学法云何。问无学法

论。谓无学者无漏有为法。答无学法

论。云何涅槃不名为学。问。因何有学法唯取有为无漏。简去涅槃

论。无学异生亦成就故。答也。择灭无为。若是有学。因何异生无学皆得成就。若是有学即杂乱也

论。此复何缘不名无学。问也

论有学．异生亦成就故。答也。有学．异生皆成择灭。若是无学即杂乱也

论。如是有学至阿罗汉果。总分学．无学为八人也。由向．及果各有四故。此即以所成法向．果别故。说人别也

论。名虽有八至不离前果故。释。虽就所成就法分人有八。然实能成人有五种。谓初果向．及第四果各有一人。第二果向．及住初果同是一人。住第二果及第三向亦同一人。住第三果及第四向。亦同一人也。由此实人唯有五别

论。此依渐次至非前果摄。释超越与次第不同。若超越者。第二果．向非初果摄。第三果．向非第二果摄

论。如前所说修道二种。已下大文第二诸门辨道　就中有五。一地由道离染。二道引离系得。三道离地通局。四近分摄道别。五世俗道缘行。此半行颂第一门也

论曰至治自地故。释。有顶染唯无漏断。夫有漏道断惑者。皆是次上地。断下地惑。自地不能治自地故。有顶无上地故。唯无漏断

论。自地烦恼至不治自地。释自地道不能断自地惑所以。正理论云。何缘下地起世俗道不能对治上地随眠。上地定非下地世俗厌行断道所缘境故。非厌下地能离上染。上地望下极微妙故。由此证知。唯无漏力能离有顶。其理善成

论。离余八地至俱能离故。释余地也

论。既通由二离八地染。下半行颂。第二明道引二离系得

论曰至同所作故。明有学二道俱引二得　由二种道同所作故者。是修二道因也　同所作者。是同治也。广如下智品释

论。有余师释至烦恼不成故。叙异说也。此师不立修因。但证知有。谓有舍无漏得烦恼不成。故知由有漏得能持断也

论谓有学圣至成彼烦恼。指事释也。如有学圣先以无漏道离无所有处烦恼。后依四禅练根至解脱道。舍前钝果及向。唯得四禅已下不还果道上三无色。若无先修有漏道得无为者。无漏得舍有漏得。无烦恼应成。既不成烦恼。明知有有漏得

论。此证非理至不成惑故。论主破也。此因不定。亦有共许无有二得烦恼不起

论。谓如分离至故不成证。指事破也。非想地惑共许无有漏得。练根舍时虽无二得。烦恼不起共许异生生上地时。下地烦恼断得都无。下地烦恼亦不得起。故不成证。正理论云。此二虽无烦恼断得。而胜进故遮惑得生。彼亦应然。故证非理。由此但可作如是言。二道于中所作同故。随一现起引二得生。不可说言为成断故

论。既说圣者至无漏断得准释。异生断惑唯有漏得。圣断见道有顶唯无漏得　言圣。简异生　离八。简有顶　修简见道论。由何地道离何地染。已下一行颂。第三明道离地通局

论曰至已离故。明诸无漏道唯未至定。能离自．下．及上地染。自余诸地唯离自．上地染。欲界无道故依上未至断。自余诸无漏唯在根本地中非未至故。离下地染方得上地。由此上地不能断下

论。诸有漏道至已离故。明有漏道唯近分定能断下地。不能断自．及上地惑。自地烦恼所随增故。不能断自地惑。势力劣故不能断上。起上地根本已离下故。唯未至断

论。诸依近分离下地染。已下一行颂。第四明近分摄道别

论曰至谓欲八定。明能断有八。即四静虑．四无色。所离有九。谓欲界及八定

论。初三近分至非即近分。明初．二．三．定不定。上五定入根本

论。近分根本至必入根本。释所以也。下三地未至与根本地。受不同故。转入异受少艰难故。若欣上心强即入根本。若欣劣者即不能入　第四静虑及四无色未至．根本同一舍受。离下地染必欣上故。所以上地定入根本

论。诸出世道无间．解脱。已下一行颂。第五明世道俗缘．行

论曰至随一行相。明六行相。无间．解脱。上．下缘异　随一行言。显断惑时无间．解脱。非定起三。随起一行皆能断惑。婆沙六十四云。问无间道中何行相后。起解脱道何相行耶。评曰此事不定。从粗行相无间道。后容起静等三种行相为解脱道。苦等亦尔。以此六种有漏行相。随离染者所乐起故。问以世俗道离诸染时。无间解脱各缘何地。评曰如是诸说。虽各能生弟子觉慧。而最初说于理为善。谓九无间道皆缘欲界。九解脱道皆缘初定。所以者何以世俗道离欲染时。厌下欣上方能离故。如离欲染离上七地染。应知亦尔。问世俗无间．解脱道中。一一能修几种行相。答诸异生者离欲染时。九无间道中修苦等三行相。八解脱道中具修六行相。后解脱道中即修此六行相。亦修未来初静虑地无边行相。如是乃至。离无所有处染。随其所应当知亦尔。若诸圣者修六行相如异生说。更加有漏无漏十六行相。圣者若离初定乃至无所有处。唯修无漏十六行相。余如前说。问何故初定近分。通修有漏．无漏十六行相。上地近分唯修无漏耶。答初定近分有圣行相故。能通修有漏．无漏十六圣行相。上地近分无圣行相故。唯能修无漏行相。问现在如前说。未来修者为何所缘。答离欲染时。九无间道中所修未来粗等三行相。唯缘欲界。八解脱道中所修未来粗等三行相。缘欲界．及初定。静等三行相唯缘初定。最后解脱道中所修未来粗等三行相。通缘三界。静等三行相。缘初定乃至非想非非想处。乃至。离第四静虑染时。乃至。最后解脱道中所修未来粗等三行相。及静等三行相。缘空无边处。乃至。非想非非想处。余同前地。问何故最后解脱道中所修未来静虑所摄粗等行相。通缘三界。无色所摄粗等行相。唯缘无色界耶。答静虑地中有遍缘智。能缘自地．下地．上地。无色地中无遍缘智。唯缘自．上不缘下地。故无色不修缘下地行相

论。非寂静故至翻此应释。明六行名义也。正理论云。诸下地中由多掉举。寂静微劣故名为粗。虽大劬劳暂令掉举势用微劣。仍不能引美妙乐生。故名为苦。有极多种灾害拘碍。及能覆障令无功能见出离方。故名为障。诸上地中不作功用。掉举微劣故名为静。不设劬劳掉举微劣。引生胜乐故名为妙。于下地中所有灾害。能决定见心不生欣。及能越彼故名为离。应知此中已兼显示无间．解脱行相。各三相翻而生如其次第。谓无间道缘下为粗。解脱道中缘上为静。余相翻起如次应知。然离染时起则不定。世俗无间及解脱道。能离下等九品染故。应知亦有九品差别　正理论云。离第四静虑八解脱道未来所修粗等三行。缘第四定及缘空处。然非合缘。以界别故　自余同婆沙。此中一类譬喻论师。为欲显成分别论义作如是说。无有异生实断烦恼。有退失故。与大乘同

论。傍论已了应辨本义。下一行颂。大文第三明尽等相生

论曰至无学正见生。明先不动罗汉尽智后即生无生智。不生尽智．无学正见智

论。除不动法至后容退故。明除先不动尽智后。或更生尽智。或生无学正见智。准正理论意。若钝根者。尽智．无学正见智俱时而得。若先不动。尽智．无生智．无学正见智俱时而得。在因位中先所求者于先起也

论。前不动种姓至或无学正见。释颂略不说无生智后起无学正见智也。正理．此论明无学故说无漏智相生。不说生俗智也。理实亦容生其俗智。故婆沙一百二云。此中时爱心解脱阿罗汉。金刚喻定唯一刹那。尽智流注长时相续。从尽智出。或起无学正见。或起世俗心。不动心解脱阿罗汉。金刚喻定．及尽智唯一刹那。无生智流注长时相续。从无生智出。或起无学正见。或起世俗心。一切阿罗汉皆修无学正见。圆满而非一切皆现在前　此与正理少异。正理云。无生智或刹那。或相续。时解脱起尽智亦尔　述曰。正理克实说。婆沙对前金刚喻定等说故。偏说相续不说刹那

论。前说四果是谁果耶。已下大文第四明诸道果。一沙门性．果．数。二立四果因缘。三明中间二果。四沙门果异名。五明沙门果依身。此中第一门也

论曰至故名沙门。明沙门也　诸无漏道是沙门性者。出沙门体　怀此道者名曰沙门者。明人名沙门　以能勤劳息烦恼故者。释沙门名。引经可知

论。异生不能至非真沙门。释异生非沙门也。正理论云。由此异生虽能已断无所有处染。而非真沙门。以诸过失尚有余故。暂时静息非究竟故

论。有为无为是沙门果。出沙门果体

论。契经说此至八十一解脱道。明数也

论。诸无间道至士用果故。辨有为果差别。诸无间道唯是沙门性。诸解脱道亦是沙门。有为果体是彼等流．士用果故　准此论文。解脱道既言亦沙门果者。亦无为果　或可。亦者亦沙门性。所以名果者。以是沙门等流．士用二果性故

论。一一择灭至士用果故。辨无为果

论。如是合成八十九种。总结数也

论。若尔世尊何不具说。已下一行颂。第二明立四果因缘

论。曰至无常等故。明具五因立四果也　谓总一得得诸断故者。正理云。谓一果得。总得先来所得断故(述曰。此说前向果中所得无为至今果位。总一果得。得无为故非是众多无为同一得得)　婆沙一百四十一云。问何故名沙门果。答无倒勇励息除染法名曰沙门。是诸沙门所引所证名沙门果

论。于四果位至故佛不说。准此论文。唯此四位及练根者。有此五因。余位无也。由此练根亦名得果

论。若唯净道是沙门性。已下一行颂。第三明中间二果

论曰至断五下分结。明有漏断修惑得二果时。兼用唯无漏道断见惑无为同一果得。成一果故。由此从多名沙门果

论。又世俗道至沙门果体。第二释也。诸圣者世俗道断惑之时。必兼无漏断得持故。从无漏得名沙门果体　退不命终者。据得果位。非是向位

论。此沙门性有异名耶。下两行颂。第四明沙门果异名

论曰至诸烦恼故。明真沙门性。亦名婆罗门。婆罗门名为净行。以能遣除诸烦恼故名为净行

论。即此亦说至亦名清凉。明亦名梵轮。正理论云。寂默冲虚萧然名梵。佛具此德故立梵名。既自觉悟。为令他觉。转此授彼。故名梵轮

论。即于此中至故名法轮。明诸沙门性唯取见道为法轮也。以作似轮故

论。见道如何与彼相似。问也

论。由速行等至似世间轮。明有五义似轮也。正理论云。如圣王轮旋环不息。见道亦尔。无中歇故。如圣王轮行用速疾。见道亦尔。舍苦等境取集等故。此则显示见四圣谛必不俱时。如圣王轮降伏未伏镇压已伏。见道亦尔。能见未见。能断未断。已见断者无迷退故。如圣王轮上下回转。见道又尔。观上苦等已。观下苦等故。由此见道独名法轮

论。尊者妙音至故名法轮。述异说也

论。宁知法轮唯是见道。问也

论。憍陈那等至正法轮故。答也。既憍陈那等见道生时未起修道。即名已转正法轮故。故知唯说见道

论。云何三转十二行相。问也。因明法轮。问三转法轮

论。此苦圣谛至十二行相。答也。谓　此苦谛者。是显示转。显示四谛相也　此应遍知者。是劝发转。动令遍知苦也　此已遍知。引证转。此苦圣谛我已遍知　于集圣谛应言。此集圣谛此应永断。此已永断　此灭圣谛此应作证。此已作证　此道圣谛此应修。此已修　一．一三转合成十二　别别发生眼智明觉者。婆沙七十九云。眼者谓法智忍。智者谓法智。明者谓类智忍。觉者谓类智(准此论文。唯见道也)复次。眼是观见义。智是决断义。明是照了义。觉是惊察义(准此释亦得通修道)

论。如是三转至七处善等。明谛十二。故名十二行相。理实有四十八也。如眼．色为二法。乃至意．法为二。实十二。七处善五蕴各七。总有三十五。而言二法及七处也

论。由此三转至所说如是。显三转次第结归宗也

论。若尔三转至立法轮名。论主破婆沙通三道也

论。是故唯应至可应正理。论主断取余师义也。此师说。十二行相所有教法三周说法名为三转。准正理论。是余师义。正理论云。有说此教名为法轮。转至他身令解义故。此但方便非真法轮。如余杂染无胜能故

论。如何三转。问也。既以教法为轮者。如何三转

论。三周转故。答也

论。如何具足十二行相。问也

论。三周循历四圣谛故。总答也

论。谓此是苦至此已修习。重释也。第一周显示四谛。第二周劝知苦。断集。证灭。修道。第三周引己为证。我已知．断．证．修

论。云何名转。重问余师

论。由此法门至令解义故。答也。转自相续十二行法。往他相续令解义故。名之为转

论。或诸圣道至故名已转。论主第二释也。第一释印取余师义。此释通取三道为法轮也。五比丘等已至转初故名已转。正理论云。毗婆沙师本意。总说一切圣道皆名法轮。以说三转三道摄故。于他相续见道生时。已至转初故名已转。然唯见道是法轮初。故说法轮唯是见道。诸天神类即就最初言转法轮。不依二道。然诸师多说见道名法轮。以地空天神唯依此说故。曾无说三道皆名法轮故。唯见道具前所说法轮义故。虽诸见道皆名法轮。而憍陈那身中先转。故经说彼见道生时名转法轮。非余不转。憍陈那等见道生时。说名世尊转法轮者。意显彼等得转法轮本由世尊。故推在佛。令所化者生尊重故。如是则说如来法轮转至他身故名为转　若异此者。天神应说菩提树下佛转法轮。不应唱言世尊今在婆罗胝斯国。转无上法轮。故转授他此中名转　有说此教名为法轮。转至他身令解义故。此但方便非真法轮。如余杂染无胜能故

论。何沙门果何界得。此下一行颂。第五明沙门果依．界

论曰至依三界身。明前三果唯依欲界九依身得。谓六欲天及三天下。第四果通依三界身。谓欲九依。色界十六依。无色四。总二十九依身。得阿罗汉果

论。前之二果至非依上得。问也

论。由理教故。总答也

论。且理云何。问理也

论。依上界身至不还果义。答理也。离欲界染得第三果。若次第者必依欲身离欲界染。先得果已方得生上。若超越者必依见道得第三果。见道必依欲界身起故。第三果唯依欲界

论。何缘上界必无见道。问上界无见道所以

论。且无色中至能得见道。答所以也。夫见道者必因闻教。及先缘欲界苦等。无色界身不能闻教。不缘下故。不依彼身起见道也。色界异生。一著胜乐故。二无苦受。不生厌心故。不能起见道。见道必因厌心起故

论。教复云何。问教也

论。由经说故至上界定无。引经证也　经言有五补特伽罗。即五不还　此处通达者。通达即见道异名。此处者。是欲界　彼处究竟者。是上二界得涅槃也


俱舍论疏卷第二十四

霜月二十日午上点了

（别笔）

以兴福寺慈恩院本一交了□□


俱舍论疏卷第二十五

　　　　沙门法宝撰


　　分别贤圣品第六之四

论。如前所说至亦有云何。已下大文第五明六种姓。一明六种罗汉。二明六种学．凡。三明三种退别。四明六退果时等。五明练根不同。六明九种无学　就初门中。一明六种种姓。二明六种先后。三明从姓果退。此一行半颂明六种姓

论曰至六不动法。列六种姓名也

论。于此六中至及心解脱故。释先学位是信解脱。今至无学名时爱心解脱。恒时爱护所得法故名时爱。及心解脱烦恼缚故名心解脱。有学无心解脱。利根罗汉时爱。此具二故立此名也

论。亦说名为至方入定故。释异名也。以要待时得解脱故。名时解脱。如盛苏瓶。略去初盛字但名苏瓶　由此待时。已下释待时也。婆沙一百一云。时虽有多。略有六种。一得好衣时。二得好食时。三得好卧具时。四得好处所时。五得好说法时。六得好补特伽罗时。乃至广说。待六种时得心解脱故名时解脱　又云。云何时爱心解脱。答时解脱阿罗汉尽智．或无学正见智相应心。胜解．已胜解．当胜解。云何不动心解脱。答不动法阿罗汉尽智．无生智．或无学正见智相应心。胜解．已胜解．当胜解　此中尽．无生智无学正见相应心者。简别有学及有漏心胜解者谓现在。已胜解者谓过去。当胜解者。谓未来。此即简异无为解脱。显二解脱唯以无漏心相应胜解为自性　又云。此二解脱各有二种。一名心解脱。离贪爱故。二名慧解脱。离无明故　又一释云。依摇小道而得解脱故名时解脱。犹小道者。谓若极速第一生中种善根。第二生中令成就。第三生中得解脱。余不决定依广大道而得解脱名不时解脱。广大道者。谓极远声闻乘经六十劫而得解脱。如舍利子。独觉乘经百劫而得解脱。如麟角喻。佛乘经三无数劫而得解脱

论。不动法性至及心解脱故。释前见至。无学位名不动心解脱　颂中言复者。以不动法性六种姓中是最后故。但言其后表是不动。即此不动以无退动故名不动。贪等尽故名心解脱

论。亦说名为至和合时故。释亦名不时解脱。三摩地等不待胜缘时。得现前故名不时也。烦恼尽故名心解脱

论。或依暂时至无退堕时故。述异释也。暂时解脱有退堕时。以有此时名时解脱。毕竟解脱无退堕时。以无此时名不时解脱

论。此从学位见至姓生。释本名也。前时解脱先说从生后说异名。不时解脱先说异名后说从生者。作颂文便

论。如是所明六种罗汉。已下半行颂。第二明六种先后

论曰至随应当说。明六种姓中。若无学位中。是退法者。必定先是有学位退种姓也。若无学位思法种姓即不定。或是学位退法。至无学位练根至思。或是从学思种。生乃至不动。或有先来是学位中不动姓。或是退性。或是思等。至无学位练根至不动也

论。言退法者至非思法等。释退法也。正理论云。谓彼获得如是类根安住此根。与退缘会便退所得。无退缘者便般涅槃。或有精勤进得胜姓

论。言思法者至恒思自害。释思法也。正理论云。恒作是思。勿遇病等便于正念有所忘失。于加行中致有慢缓。由此慢缓令我有退。由斯筹虑起自害思。或由艰辛方逮胜位观诸财宝。乃至广说

论。言护法者至喜自防护。释护法也。正理论云。谓有一类恒于时爱解脱中系念现前。专精护。彼作是念言。我且未能修习练根达安住法。但于时爱心解脱中。能不放逸精勤防护。如是种类名为护法

论。安住法者至亦不增进。释安住也。正理意同

论。堪达法者至速达不动。释堪达也。正理亦同

论。不动法者彼必无退。释不动也。正理论云。谓有一类根性殊胜于行自在。于断烦恼随烦恼中得方便智。不为一切随顺退法之所倾动乃至广说

论。此六种姓至具二加行。释六种姓差别所以　恒时。谓动行　尊重。谓勇猛　退种阙二。是钝根。思种二根少利。第三唯恒时。第四唯尊重。第五虽具而是钝根。第六具二而利根

论。退法种性至通三界皆有。明五种姓名据容有非即如名定有退等。三界具有六种种姓。而于上界无退练根

论。若执退者至故唯有二。明若退等定退者。即唯欲界具六种性。不应通上界。以是无退等故

论。如是六种阿罗汉中。已下半行颂。第三明从姓．果退

论曰至皆有退义。明六种姓不动种姓决定不退。前五种姓容有退义。有退义言显非决定

论。于中后四至最居下故。明五中退法一种无退姓义。以最下故。余四皆容退性义以即下姓可容退故

论。五种皆有从果退义。释。前五种姓皆容得有从果退义。非决定也

论。虽俱有退至所成坚故。退姓．退果并非先也。谓先学位是退种姓。至无学位练根进成思种姓等。此种性等有退种姓及退果义。若先学位是思种姓。至无学位进思护等有退种姓。至思种姓无退果义。及退思种姓义。学．无学道所成坚故。护等准此。婆沙一百八十二云。尊者设摩达多说。退阿罗汉时。唯得未来先所舍学果。不得过去。所以者何。以彼毕竟不现前故。上地没生下亦尔　又云。摩诃僧祇说。预流果有退

论。若诸有学至所成坚固。乘便释世．出世道所持不退

论。若住此位至必亦无退。明无学．有学二。先位中是其退法至修道位中。从退至思等。从思至护等。此新进得。种性有容退义。无学有学二。先位中住思护。住堪达种性。至无学位必无退义。经二道持。皆不退故

论。此所得果至有退果义。明若先位退种姓有退果义。若先位是思等姓无退果义

论。又亦无退至退预流果。明虽凡位中是退法。得预流果亦必定无退

论。由此应果至一一增故。明先是退姓至应果增进根者。退法有三。思四。护五。住六。堪达七也

论。思法等四至应是进非退。明先是退姓至无学进至思等。后退果时。还住退性不住思等

论。何缘定无退先果者。下明初果无退所以。此即问也

论。以见所断至必无退理。答也。以见所断依无事故唯无也。此有三重。第一我体无故名为无事。第二谓有身见依我处转。我体既无名依无事。第三见断余惑以我见为根身见不退亦无退理

论。若尔应说此惑缘无。难也。身见依我。我体既无。应缘无起

论。非此缘无至不如实缘。答也。身见既依身起。即是以苦谛为境。如不如实知谓苦法为我

论。诸烦恼中谁不如是。难也。贪．嗔．慢等皆缘谛境不如实知。应名无事。何独见惑

论。虽皆如是至与修断别。释也。虽皆以谛为境不如实知。而有差别。以修断惑各永有可意．不可意别。于所缘境此相非无。名为有事。见所断惑计我断．常。非诸谛境有我等相。与修道别。名为无事

论。谓于色等至依无事惑。别释见道烦恼名无事也

论。若修所断至依有事惑。别释修惑名依有事

论。又见断惑至依无事惑。重释见惑名依无事

论。修所断惑至依有事惑。重释修惑名依有事

论又见断惑至名依有事。此以理为无事。事为有事也。因释见惑不退。广有事．无事惑

论。谛理真实至有失念退。第二释见惑不退。前释由惑所缘无事．有事。断有退．不退别。此释由所知境理事不同。退．不退别

论。或修断惑至定无退义。此释以起惑审虑．不审虑别明退不退也

论。经部师说至彼说应理。论主评取经部释也

论。云何知然。有部问也。论由教理故。论主答也

论如何由教。有部问也

论。经言苾刍至非阿罗汉。引两经证。圣慧实断惑不退也。阿罗汉果不退故。佛不敕令应不放逸

论。虽有经言至从此退故。论主通经。言利养亦障阿罗汉而不说退阿罗汉。但说退现法乐住。引不动心解脱证

论。若谓有退至故名为爱。论主通时爱心解脱经也

论。有说此定至故不名爱。重释时爱。应果性是解脱。又已得故。更不希求。不得名为时爱。故知时爱现法乐也

论。若应果性至有可退理。重引前经反难释也

论。由此证知至如理应思。顺成一切应果皆是不动。然利．钝根于现法乐有退．不退。立退．不退法。及思．护等。正理广成立应果有退也

论。不退安住不动何别。问三别也

论。非练根得至亦无退理。答不退．不动二别相也

论。安住法者至三种差别。答安住相也　是不退等三种差别。总结也

论。然乔底迦至阿罗汉果。论主通经。有部谓。乔底迦退应果重得　经部宗。乔底迦学位数退深自厌等。临命终时得阿罗汉果

论。又增十经至再说应果。经言一法应起。谓爱心解脱。一法应证。谓不动心解脱　经部计不动心解脱是应果也。若不尔者。何再说应果

论。又曾无处至但说不应证。明无经说应果名应起破也

论。又说钝根至为显何义。无义破也

论。若为显彼至最所应起。进退纵夺破也

论。故时解脱非应果性。总结也

论。若尔何故说时解脱应果。有部问也。既时解脱非应果体。何故说有时解脱阿罗汉也

论。谓有应果至名不时解脱。经部答也。据待时不待。得定立名也

论。阿毗达磨至非理作意故。此引对法。随眠由三处起。应果既不具三处知不退

论。若谓彼据至因不具生。经部纵救破也

论。是名由教总结教也

论。如何由理。有部问也

论。若阿罗汉至是名由理。经部答也

论。若尔应释炭喻契经。已下有部引经救也

论。如说多闻至阿罗汉果。引炭喻证有退也

论。由此经言至临入涅槃。有部以言临入涅槃。故知是应果也

论。余契经中至名应果力。第二证是应果也

论。又此经说至是阿罗汉。第三证退是罗汉也

论。实复所说是阿罗汉。经部记引后文于一切顺漏已能永吐已得清凉准此后文是阿罗汉

论。然彼乃至至容起烦恼。有部立前。乃至于行住时由失容起烦恼。有学说故无有失。后成无学即无退义

论。毗婆沙师至亦有退义。述有部宗也。依宗轮论。大众部等。预流果有退应果不退　经部。预流．应果俱不退　有部。预流不退应果有退

论。唯阿罗汉种姓有六。已下半行颂。第二明六种学．凡

论曰至彼为先故。明有学．异生亦有六种种姓。应果凡．学六性以为先故

论。然见道位至如无学位。明异生．见道．修道三位中。见道无练根。凡位．修位皆有练根。如无学也。婆沙第七云。顺解脱分亦有六种。谓退性等。转顺退解脱种姓起思法等。转思等性亦尔。转声闻．起独觉及佛。转独觉起声闻及佛。若佛种姓顺解脱分已即不可转。极猛利故。亦说决择分有六种性

论。如契经说我说由斯所往四种增上心。已下一行颂。第三明三退不同。四种增上心所。谓四静虑　此问意。经说不动心解脱退现法乐住。不动法果。今问因何不动退现法乐住。即以三退答

论曰至不现在前。释三退也。如文可解

论。于此三中至已得位故。述人具退多少不同。如文可解

论。约受用退至无相违过。释通不动　言退现法乐者。据受用退说

论。无退论者至不应为难　无退论者。谓经部等。诸无漏解脱皆名不退。如何经中说六种姓。如前通云。据有漏现法乐说

论。诸阿罗汉既许退果。已下一行颂。第四明退果时等

论曰至可委信处。明退果不命终也。婆沙六十一云。复次根本果位具五因缘。一舍曾得道。二得未曾得道。三证结断一味得。四顿得八智。五一时修十六行相。故退果时未还得。无命终理。向中不尔。故退彼时虽未还得。有命终义　正理论云。谁有退。谁无退耶　修不净观入圣道者。容有退失。修持息念入圣道者。必无退失。尊重止．观无贪．痴增。如次应知有退．无退　何界何趣容有退耶　唯欲三洲有退。六欲天处得圣果者有说利根故无有退。以有胜智能制伏心。背妙欲境入圣道故　有说退者由阙资缘。或所依身不平等故。六欲天处二事并无有钝根随信行姓生彼得圣。亦无退理　又云。诸有退者为起惑退。为先退已或方现前　品类足论由三因起惑。谓未断等　通云　此据具缘。亦有阙者何心无间起惑退耶。且从无学起惑退者。若起色缠．无色缠退。唯从自地顺退分定相应善心无间而起。非住欲界有上地摄无覆无记心现在前。唯除通果。然无从彼退。岂不顺退分各于自地离染时舍。如何无学者未退起惑彼心现前　理实如是。然顺住分品有三。一少顺退。二少顺进。三守自位。前言自地顺退分定。即顺住分中少分。顺退者少顺退故得顺退名。然此定心与守自位多相涉故。顺住分摄。诸有未失顺退分者。彼心无间烦恼现前。若舍彼心从顺住摄少顺退者。起顺烦恼退。故于文义无所相违。若起欲缠而退失者。从自地善．无覆无记二心无间皆容现前。诸从学位智惑退者。起色．无色烦恼。退时若先全离此地染者。唯从此地顺退分定相应善心无间而起。若未全离此地染者。从此地摄善。及染污二心无间。皆容现前。起欲界而退失者。若先全离欲界系染。从自地善．无覆无记二心无间皆容现前。若未全离欲界染者。从欲界善．染．无覆无记三心无间皆容现前。若未现前获得清净静虑．无色。必无能起色．无色缠退失所得。彼或从彼无间起欲缠退失所得。若现前得清净静虑。犹未现前得净无色。必无能起无色缠退。起欲．色缠退失所得。若已现前获得清净静虑．无色。通起欲．色．无色界缠退失所得。诸有退失先所得时。若起上缠现在前退不生下善。不成下惑。若起下缠现在前退定失上善。定成上惑。复有欲令要失退已。后时对境惑方现前　婆沙六十一。问退起烦恼不。一说起烦恼。一说不起。评曰。此二说中前说为善。要起烦恼现在前时。乃成退失胜功德故。此说退位。若退性者。不必要起烦恼现前不退。无学位有退性者故

论。又住果位至虽蹶不仆。明退果不造退果事业

论。如上所言有练根得。下有两行颂。第五明练根不同。婆沙六十七云。若不还果依彼地得。即依彼地而后转根。或依余地。然胜非劣　又六十八云。颇有退预流果而不成见所断结耶。答有。谓退胜种姓时　又云。暖．顶．忍世第一法。此是圣道近加行故。缘谛行相似圣道故。依身及定同见道故。前位不尔故。不立六种性。亦有转根义。谓转退暖种姓相起思法暖　乃至　转堪达根起不动法暖种性根。转声闻暖起独觉暖。转声闻．独觉暖起佛暖种性根。如说暖位顶亦尔。忍位有异。谓转退法种性起思法忍。渐次乃至。转堪达忍种性根。起不动法忍种姓根。转声闻忍起独觉忍。无转声闻．独觉忍种姓根起佛忍义。所以者何。忍超恶趣。诸得忍者于恶趣得非择灭。菩萨有时乘大愿力。生诸恶趣饶益有情。故二乘忍位无趣佛乘理。有说独觉暖．顶。亦不转趣佛乘。评曰。部行喻者。暖．顶位中转趣佛乘。不违理故。由此前说于理为善。学．无学位转根加行道。通曾得．未曾得。无间．解脱道虽未曾得。加行道通漏．及无漏。未来修亦尔。无间．解脱道一向无漏。未来修者亦一向无漏。无学第九解脱通漏．及无漏尔时随应修三界善根故

论曰至所成坚故。明无学练根

论。有学位中至上相违故。明有学练根　上相违者。谓非学．无学二道持也

论。彼加行道诸位名一。明学．无学加行道各一

论。如是无间至非增上故。明练根无间解脱唯用无漏道。正理论云。我所承禀诸大论师咸言。练根皆为遮遣见．修断惑力所引发。无覆无记无知现行故。学位中修练根者。正为遮遣见惑所发。无学位中修练根者。正为遮遣修惑所发。如断彼能发惑时。所起无间．解脱多少。如是如是。断彼所发无知现行。道数亦尔。是故无学修练根时。用九无间．九解脱道。学位练根二道各一。然见．修惑所发无智。随所障殊有多品类。故转退等成思等时。诸道现前各有所遣。由此无有超得胜性　又云。以何等故名为练根。调练诸根令增长故。谓道力故令根相续。舍下得中。舍中得上。渐渐增胜名为练根。故练根名目转根义。虽八解脱渐得胜根。而由本心求胜性故。未得胜性不前劣。如得后果方舍前向。若圣位中得胜种性。必舍前劣。暖等位中修练根者。但得胜性劣性不行。名为转根。非舍劣得

论。依谓身地至谓除后三。此明依也。依谓有二种。一依身。学．无学同依三洲身。余无退故。若有退处。可有练根。余处无退故无练根。亦依地。无学依九。有学依六

论。所以者何至但依六地。释所以也。无学练根如得应果。故通九地。有学练根舍钝果．及向。唯得利果。有学前果唯依未至。第三不还通依六地不依无色。如见道故。由此学位修练根者。若住果道。加行等三皆果道摄。若住胜果道。加行．无间胜果道摄。解脱道果摄。住无学位修练根者。加行等三唯果道摄。诸住果位修练根时。舍果得果。住胜果位修练根时。舍二得果。又诸圣位修练根时。与本得果地。或同。或异。谓初．二果依地必同。不还．应果依地不定。或依本地。或上或下有差别者。若诸不还依下练根。不得上果。阿罗汉不尔。如本得果故　准此论文。依根本地入见道者。亦修练根。不还依上得果。依下修练根故。婆沙六十七评家云。应作是说。若于上地已得自在。而依下地学转根等。亦得上地无漏果道。然转根时不得无色。彼定无有不还果故

正理据于上地不自在者。婆沙得上果者。据自在说。不相违也

论。诸无学位补特伽罗。已下半行颂。第六明九种无学

论曰至名二觉者。答前数也

论。由下下等至成九种差别。答前由何也

论。学．无学位有七圣者。已下一行颂。大文第二明摄诸圣　就中有三。一建立七人名。二慧．俱解脱名。三学．无学名满。此一行颂第一门也

论曰至随法行名。明见道二人依前加行时。依他信故名随信行。依教法故名随法行

论。依根不同至信解见至。明修道二人。钝信根增名信解脱。利慧根增立见至名

论。依得灭定至灭尽定故。于不还果中得灭定者。别名身证

论。依解脱异至立俱解脱。明无学位二人据解脱不同分二由

论。此名虽七至不时解脱。明体唯六。即是利．钝二人。三位各二故体唯六　身证即是信解．见至　慧解脱俱解脱即是时解脱．不动也

论。应知此中至如理应思。已下乘数文可知

论。何等名俱及慧解脱。下半行颂。第二重释二解脱也

论曰至得解脱故。释二解脱异名。婆沙五十四。问曰有先得阿罗汉果后得灭定。彼于解脱障何等心解脱有满耶。无漏耶。有说有漏。以无漏心得尽智时已解脱故。评曰应作是说。有漏．无漏俱得解脱。所以者何。解脱有二种。一者行世解脱。二者在身解脱。彼未得灭定时入．出心不得行世。不得行世故不得在身。若得灭定入．出定心行世．在身。如俱解脱依义立名。前五立名亦应依义立　正理论云。何等名为解脱障体。诸阿罗汉心已解脱。而更求解脱。为解脱彼障。谓于所障诸解脱中。有劣无知无覆无记性能障解脱。是解脱障体。于彼彼界得离染时。虽已无余断而起解脱。彼不行时方名解脱彼。有余师说。此解脱障。即以于诸定不自在为体。有余师说。此解脱障。即以诸定不得为体。有余师说。于彼加行不勤求故。不听闻故。不数习故。解脱不生。即此名为解脱障体。初说应理。所以者何。必有少法力能为障。令彼于定不自在转。若不尔者。彼有何缘于诸定中不得自在。不得定者必有所因。不可说言即因不得。自体不应还因自故。或烦恼障亦应可说。即以应果不得为性。彼既不然。此云何。阿罗汉果亦由于加行不勤求等体不得生。岂便无别烦恼障体。故后三说皆不应理。又无漏心亦有从此名得解脱。由约在身及约行世说解脱故。谓要解脱解脱障时。方起在身及行世故

论。如世尊说五烦恼断。下一行颂。第三明学．无学满

论曰至未离欲染。明学位三满具．阙　三满者。一根满谓利根。二果满谓得不还。三定满谓得灭定。见至利根故得根满。未得不还。故非果满。未得灭定故非定满

论。有有学者乃至得灭尽定。如文可解

论。无有学者至亦得满名。明有学中无有得定根满非果满。向得定满者。必果满故。及根．定满者。亦如上释

论。诸无学者至亦立满名。释无学不别说果满。以皆果满故

论。有但由根至已得灭尽定。明由根．定得满名。于中有三句。第一句但由根。第二句但由定。第三句由根定。如文可解

论。广说诸道差别无量。已下第三大文明诸道差别　就中。一明道差别。二明四种通行。三明菩提分法。四明四种证净。五明正脱．正智。六明厌离通局。此一行颂第一明四道也

论曰至谓三余道。略出道体

论。道义云何。问道义也

论。谓涅槃路至涅槃果故。有两释道义。道是路之名。趣涅槃路名之为乘。是所依运动之义。有所追求必依。于道。依此四道求涅槃故

论。解脱胜进如何名道。问也。加行．无间趣向涅槃可名为道。解脱已至。胜进已过。如何名道

论有三释。第一云。与加行等道类同故。是道转上品故

论。或前前力至后后故。第二释也。前前至后皆是道义

论。或能趣入无余依故。第三解也。解脱．胜进亦得道名。已趣无余故。正理论云。三乘贤圣涉此夷途。速达二种涅槃界故

论。道于余处立通行名。已下一行颂。第二明通行

论曰至任运转故。释乐通也　通是道之别名。不多艰辛任运转故释乐名也。正理论云。任运转故如乘船筏

论。道依无色至观增止减。释苦通行。正理论云。虽道非苦。苦受相应艰辛转故亦名为苦。如依陆路乘马等行。艰辛转者。由此地中止．观虽俱而增．减故　此依地立苦．乐名也

论。即此乐苦至翻此名速。释迟速也。此依根立迟．速名也。此上迟．速之名在道非人

论。或迟钝者至速此相违。此释迟．速之名从人非道。正理论云。此行五蕴．四蕴为性。由色定．无色定别。而名通者。显慧胜故。偏立见名。如见道边诸世俗智金刚喻定。亦以五蕴．四蕴为体。立相定名

论。道亦名为菩提分法。已下第三。颂明菩提分法　于中有六。一举数释名。二出体性。三释念住等。四明增位前后。五明漏．无漏别。六明依地有异。此一行颂第一举数释名

论曰至八圣道支。举数释名也

论。尽无生智至此二名觉。释菩提名　菩提。此名为觉。有二义。一如睡觉故。二觉知故　无明睡皆永断故者。是如睡觉　及如实知已作已事者。尽智觉知　不复作故者。无生智觉知

论。三十七法至菩提分法。释三十七名菩提分所以

论。此三十七体各别耶。已下一行颂。第二出体

论曰至余九同前。明十法为体。此出体也。婆沙九十五有三说。一说同此论。一说开戒为二。以十一法为体。一师开为三。谓正语．正业．正命。此论合说以十法体。开合虽异于理无违　问何故唯十为体　婆沙废立　问何故一切色中唯无表色有立觉分非余色耶　答正语．业．命随顺圣道势用偏增故立觉分。余色不尔　又戒能为谷。余色不尔　又正理云。何缘表业不立觉分。觉分唯是顺定善法心俱无表有胜顺能。表业不然。是故不立　问何故不立心为菩提分法。复次心于杂染．清净品中。势用均等。菩提分法于清净品。势用偏增。是故不立。复次菩提分法辅佐菩提。心王不应辅佐于觉。如王无有辅佐臣义。问大地法中何故但立念．定．慧．受为菩提分法。答念．定．慧三顺清净品势用增上。菩提分法亦复如是。故摄此三。受于杂染．清净品中。势用俱胜。故亦立为菩提分法　有余师说。受于杂染势用虽胜。而于净品作饶益事。如旃荼罗性虽鄙劣。而与豪族作饶益事。故亦立为菩提分法。想．思．触．欲于杂染品。势用偏增。故不立为菩提分法。于假想观胜解偏增。菩提分顺真实观。是故胜解非彼所摄　有余师说。菩提分法学位偏增。至无学位胜解方胜。故不立为菩提分法。作意于境义不相应。故亦不立　有余师说。初取境时作意力胜。至境相续彼力渐微。菩提分法要取境已多时方有。义不相应故亦不立　问何故三受皆通无漏。唯立喜为菩提分法。答乐．舍二受无彼相故。复次菩提分法行相猛利。乐．舍迟钝故俱不立　复次无漏乐受为轻安乐所覆损故。舍为行舍所覆损故。相不明了。故不立为菩提分法　问大善地法中何但立信．精进．轻安．行．舍四种。为菩提分法耶　答由此四种顺菩提胜故。偏立为菩提分法。谓趣菩提信为上首。将起众行信为初基。故立信为菩提分法。精进遍策趣菩提行。令速趣向三乘菩提。故亦为菩提分法。轻安调适对治惛沈。助观品胜。行舍平等对治掉举。助止品胜。菩提分法止．观为主。故俱立为菩提分法。惭．愧等六。散善品中势用虽胜。而于定善势力微劣。故不立为菩提分法。以菩提分定善摄故。余大不善地法二。大烦恼地六。小烦恼地法十。及不定地中贪．嗔．慢．疑。并顺杂染故皆不立。睡眠．恶作虽亦通善。唯是生得。菩提分法是加行善　又正理论云。何缘不立不相应行以为觉分　彼于助觉无别胜能。不相应故。非如无表虽不相应。而于道轮有为毂用。故于觉分不别建立　问三无为法何故不立　解云顺菩提分必须起用。无为无用。是故不立。由斯废立故唯十种是菩提分。余皆不立。又正理论云。何缘不立信为觉故道支。初发趣时信用增上。已入圣位在觉．道支。信于尔时势用渐劣。故不立在觉．道支中。何缘于觉支立喜．轻安．舍。非亦立在彼道支中。彼偏顺觉。不顺道故。云何顺觉。且修道中地地各修九品胜觉。如如于谛数数觉悟。如是如是发生胜喜。由圣胜喜后乐观谛。如人掘地获宝生喜故。后乐更掘。故喜于觉顺力增。要由轻安息诸事务。及由舍力令心平等。方能于境审谛觉察。故立安．舍在觉支中。云何此三不顺于道。速疾运转是圣道义。此于速运少有相违。并能令心安隐住故。何缘于道立寻及戒。于觉支中非亦立彼。彼偏顺道不顺觉故。云何顺道。且见道中寻策正见。令于上．下八谛境中。速疾观察。戒为毂成见道轮。令于谛速疾回转。故寻及戒俱立道支。此复云何不顺于觉。且寻于谛不寂静转。故寻于觉少有相违。觉是相应。有所缘境所依行相。戒此相违故。觉支不建立彼。通运为道不可为例　何缘圣种不立觉支　正理论云。觉支通道．俗。圣种唯道故不立也

论。念住等三名无别属。此下一行颂。第三明念住等

论曰至慧勤及定。释。此三品从胜出体

论。何缘于慧立念住名。问。实是其慧。因何名念

论。毗婆沙师至持令住故。述婆沙释

论。理实由慧至已广成立。论主述自释指前释也

论。何故说勤名为正断。问。体既是勤。何名正断

论。于正修习至断解怠故。答也

论。或名正胜至此最胜故。释异名也。婆沙一百四十一云。问此四何缘说为正断。答由此四种能正断故。问前二可尔。后二云何。答以初为名故无有失。或此四种皆有断义。谓前二断烦恼障。后二断所知障。修善法时断无知故。暂断．永断俱名断故。有处说此名为正胜。无倒策发成胜事故　问何故恶不善法已生者说令断。未生者说令不生。答已生于自相续已有作用故说令断。未生者于自相续未有作用故说令不生(云云解多)　问所修诸善随尔所生。即尔所灭。无有生已过一刹那。有停住义。如何乃言于已生善法。为令安住不忘倍修增广耶。答应知此中说二分善法。谓顺住分。顺胜进分。令安住不忘者。说顺住分。令倍修增广者。说顺胜进分。俱依相续展转胜进说安住。故无有失　问欲界有恶不善法。可说有四。云何上界亦说有四耶。答彼虽过恶不具。而具有彼功德。有说彼无所谓。而有能谓　乃至　问静虑可尔。无色云何。答无色虽无坏对治。而有持及远分对治　问学位可尔。有恶不善法故。无学云何。答彼虽无过恶生。而有功德。有说虽无所治。而有能治。谓多种对治如前说　问涅槃精进何正断摄。有说初正断摄。以永断。即涅槃时作四事故

论。何缘于定立神足名。问也。实是其定。何缘名神足

论。诸灵妙德所依止故。答也。现大身等诸灵妙德。名之为神。所依止义名之为足

论。有余师说至足谓欲等。述异释也

论。彼应觉分至增欲心故。论主破也。婆沙说有十一。谓慧．定．信．念．喜．舍．轻．安．及戒分二。今言欲．勤．心．观为神足体。勤．观先有。虽不加数。欲．心先无。应更加二至十三也

论。又违圣说至等持名足。出违经失。婆沙一百四十一云。问若三摩地是神亦足。应立一。或应立五。何故说四耶。答唯三摩地立为神足。从四因生故说为四。谓加行位。或由欲力引发等持令其现起。广说乃至。或由观力引令现起。由加行位四法随增令等持起故得定位。于一等持建立四种　问此四何缘说名神足。答诸所思求。法所欲断。一切如意故名为神。引发于神故名神足。然此神用略有二种。一世俗所忻。二圣者所乐。若分一为多。合多为一。此等名为世俗所欣。若于世间诸可意事不住顺相。于诸世间不可意事不住违相。于此二事。安住于舍．正念．正智。此名为贤圣所乐。复有三种神用。一运身。二胜解。三意势　或复五种神用。一业。二异熟。三变现。四具德。五发心。业谓中有。异熟谓祚会等。变谓依定。具德神用者。谓四神足。发心神用者。谓天龙等。五神用中此说具德

论。何缘信等至后名为力。问。同是一信。如何信先说为根。后名为力

论。由此五法至分先后故。答也。先下。后胜。故先名根。后名力也

论。又依可屈伏不可屈伏故。第二释也。先可屈伏。但名根不得名力。复不可屈伏。是力义故名为力也

论。信等何缘如是次第。问。五力等。先信。次进。复慧等

论。谓于因果至如是次第。答也。如文可解　问何缘此五名根。名力。答能生善法故名为根。能破恶法故名为力　有说。不可倾动名根。能摧伏他名力　有说。势用增上义是根。不可屈伏义是力。若以位别六下位名根。上位名力。若以实义一一位中皆具此二　问何故此七名觉支耶　答觉谓究竟觉。即尽．无生智。或如实觉即无漏慧。七为彼分故。故名为支　问何故此八名道支。答所履通达故。名为八道。是彼分故。故名为支

论。当言何位何觉分增。已下一行颂。第四明增位前后

论曰至说念住增　正理论云。谓此位中为息颠倒。由念势力。于身等境自相．共相。能审了知坏二种愚。慧用胜故

论。暖法位中至说正断增　正理论云。谓此位中见生死过涅槃功德。遂能勇猛发勤精进。不堕生死速趣涅槃。勤用胜故

论。顶法位中至说神足增　正理论云。谓此位中能制心识趣不退位。终不遗乏信等善根。定用胜故

论。忍法位中至故说根增　正理论云。谓此位中永息恶趣。终不退堕速入离生。增上义成根义胜故

论。第一位中至故说力增　正理论云。谓此位中不为烦恼之所屈伏。力义胜故。虽忍位中亦容如是。然非决定是故不说。或此位中不为一切余异生法之中所屈伏。故于此位力义偏增

论。修道位中至说觉支增　正理论云。或此中断九品惑。数数道觉故。觉支义增

论。见道位中至说道支增　正理论云。见道位中所有道义。皆具之故说道支增。谓寻求依。及通往趣。二义具故说名为道。见道位中二义最胜。谓见道位圣慧初生。如实寻求谛理胜故。又于此位不起期能速疾行往趣胜故

论。然契经中至非修次第。明经说次第也

论。八中正见至所说如是。明支体也

论。有余于此至立念住等。述异说也

论。谓修行者至说在最初。释念住在初所以

论。由此势力至说为第二。明正断也

论。由精进故至说在第三。明神足也

论。胜定为依至说为第四。明五根也

论。根义既立至说为。第五明五力也

论。于见道位至四圣谛故。明七觉也

论。通于二位至涅槃城故。明道支通见．修也

论。如契经说至亦修圆满。异师引二经证八圣道支通见．修位。以经说八道支与七觉支同时圆满。故知非世见道中也

论。又契经说至通依二位说。引第二经证。以说如实言者喻四谛。苦实苦等。是如实者言　依本路速行出者。喻令修习八圣道支。既出生死前后同依一路。故知见．修同八圣道。若不尔者法喻不同　所说喻者。如契经说。有诸商侣乘船入海。至一海诸有罗刹女。现可爱形诱诸商侣。渐入己城各配一女。时经多日。空中天神告商侣曰。今此城内非是人类。皆是罗刹幻惑故尔。不久之间皆被食啖。即为宣说如是之言　于此城中皆悉受苦。此喻苦谛　汝勿贪染。此喻集谛　急求出城此喻灭谛　急急觅出道。此喻道谛　宣如实言者喻四圣谛。显见道也　空中天神复告商侣。可依本路速行出去。今此本路。喻令修习八圣道支。正显修道。过去诸佛。悉依此修道本路而出生死。若欲求出生死海者。可依过去诸佛本路速行出之。求速出者。当勤修习八圣道支。以此故知。亦通修道

论。随增位说次第既然。已下一行颂。第五明漏．无漏

论曰至有漏．无漏。释颂可知。正理论云。一切觉分皆助菩提。唯此独标觉支名者。以最邻近菩提果故。由此理趣证七觉支。应知但依治有顶说。此为上首类治下地。唯于无漏立觉支名。若不许然。宁不通二。或于一切菩提分中。依近菩提立觉支号。道中修道。位近菩提。性近菩提。唯是无漏。故无漏修方立觉支名见道位中八道支胜故。此一向无漏性摄。虽正见等亦通有漏。然彼不得圣道支名。圣道支名目无漏故。又诸论者许觉分法觉支后说定是无漏。若说在前便通二种。既觉支后方说道支。故八道支一向无漏。所依通二。义准已成。谓觉分中前位增者。彼于后位势用亦增。后位增者非于前位。故毗婆沙师作如是说。从初业位至尽．无生念住常增。乃至广说

论。此三十七何地有几。已下有两行颂。第六明依地也

论曰至犹疑虑故。明初禅．根本．未至别也

论。第二静虑至各三十六。释二定二地各三十六者。谓未至除喜。二定除寻故。各三十六

论。第三第四至各三十五。释二地同。余文可解。然四念住必不并生。以一慧分四念住故。应诸地中若据同时即各除三。虽慧定等一法义分。据义不同亦不除数。故正理云。初根本定虽容有三十七。然实三十四

论。觉支转时必得证净。已下两行颂。大文第四明四证净。旧云四不坏信

论曰至圣戒证净。列四名也。此四证净以二法为体。一信。二戒　信分为三。谓信佛．信法．信僧。戒是道俱无漏戒也　所信佛者。谓佛无学法。法者谓无我理等。正理论云。于何等法如何而得法证净耶。谓唯于苦者达唯有法无实有情。生决定信。如是次第见集谛时。亦唯如前得二证净。达唯集法能为苦因。无内士夫。生决定信。从此无间见灭谛时。亦如前得二证净。达唯灭法是真涅槃。诚可遵求。生决定信。从此次后见道谛时。兼于佛．僧得二证净。于佛相续诸无学法得佛证净。于僧相续学．无学法得僧证净。兼言为显见道谛时亦得圣戒及法证净。达唯道法是证灭目。诚可遵求。生决定信　准上信法。不缘教也。言僧者。谓以佛为师因教得道总名为僧。不简道俗但取无漏

论。且见道位至亦得证净。明见谛证净多少不同。见三谛虽不同。即于尔时唯法证净。即信俱戒名戒证净。见道谛现行唯得唯缘法证净。得修未来有别缘佛无学法。及菩萨二根。辟支三根。及四向果。各不同故。名佛法僧不坏证净。即信俱戒名戒证净

论。兼言为显至及戒证净。释颂兼也

论。然所信法至皆得法证净。明总．别法。三谛唯道通总．别。由此缘四谛时皆有法证净

论。圣所爱戒至无不亦得。明戒证净四谛皆有

论。由所信别至故唯有二。明信三不同。分信为三。实体唯信。戒复为一。故体唯二

论。如是四种至非证净故。明唯无漏

论。为依何义立证净名。问立名也

论。如实觉知至皆名净。答也。如实觉知四圣谛理。释证也　信妙尸罗是净。答净

论。离不信垢破戒垢故。释二得净名所以

论。由证得净立证净名。合释证净名。由慧证谛得净信净戒名证净

论。如出观时至次第如是。明四次第

论。如何出时现起次第。问出时次第

论。谓出观位至正信三宝。释出观位现知次第

论。犹如良医至病方除故。举喻显也

论或四种至及所乘乘。第二喻也

论。经言学位成就八支。已下第五明正智．解脱　于中有四。一明正智时。二明解脱时。三明道断障时。四明断离义。此两行颂第一门也

论曰至可立解脱智。释立解脱名及智名所以。如多绳虽解多缚。唯有一缚不名解脱者。此明正解脱得名。非无解脱体可说有解脱智者。此明解脱智也

论。无学已脱至故唯成八。结无学有十支。有学唯八支

论。解脱体有至依有为故。明无学解脱有为．无为。解脱中以胜解有为解脱支体

论。支摄解脱至此解脱蕴。复开解脱支为心．慧二解脱。正理亦开时．不时解脱。即二解脱五分法身蕴中是解脱蕴。此上所明二种解脱。皆通中胜解为体。有部宗也

论。若尔不应至非唯胜解。经部引经难有部也。经中既言心从贪离。故知非唯胜解。论。若尔是何者。有部问也

论。有余师说至名解脱蕴。经部余师释。即以心王名解脱体。正理救云。此不成证。谓经亦说。云何心清净最胜。谓离诸欲恶不善法。乃至。安住第四静虑。于等持蕴未满为满。已满为摄修　即名等持。如由欲等众行功能。令诸等持圆满而起。等持圆满名心　欲勤等非心离垢　清净。等持令心离秽浊。非心离垢即名等持如是由欲等势力。令解脱蕴圆满而生。圆满说心解脱。解脱令心离秽浊。故非离垢即名解脱。故乘所立不违契经

论。如是已说至尽无生智。第二正智也。正智即是前说尽．无生智。如实正知我生已尽等故

论。心于何世正明解脱。下半行颂。第二明解脱时

论曰至此心生故。明无学心生时得解脱也。先由烦恼得障不至生时。今得正断故得生也。此就显说言烦恼得。理实亦通色．无色业。故正理云。说障解脱者非唯烦恼障。色．无色界灭生果业。亦是尔时所脱障故。此业亦障阿罗汉得。由此古昔诸大论师咸作是言。业于得忍．不还．应果。极为障碍

论。金刚喻定至名已解脱．明正断障．已断障。及正解脱已解脱时

论。未生无学至行身世故。明诸无学心当于尔时同得解脱。本论唯说生者。所以也　问有学无漏心至生时。岂不亦由障得解脱。因何本论不说此耶论。答正理云。虽诸学心亦于生位从障解脱。而论但说初无学心生时脱者。据无余断证解脱故。又此唯说纯解脱故。此中有心是自性解脱。非相续解脱。四句可解

论。诸世俗心从何解脱者。问世俗心解脱时也

论。亦即从彼遮心生障者。答也。应果身中诸有漏法得解脱时。即从彼遮无学心生障解脱　又释。即从此遮有漏心生障解脱。如熏禅等诸有漏心。从彼定障而得解脱

论。未解脱位此岂不生者。问也。此有漏心未解脱位岂不生也。因何说言从障解脱

论。虽有已生不似今者。答。未离障前。虽有漏心有已生者。而不似今已离障者

论。彼何所以者。何问也

论。与惑得俱此后若生无俱惑得。答也。前已生者与惑得俱。今若生者无其惑得

论。道于何位令生障断。此下半行颂。第三道断障时

论曰至离障同故。释道虽障与断或不同。离障。生．未生皆离障。障同无故。正理云。如世现见开水路时。近水远水皆离其障。如是既见能断惑道身中已生。亦应可说近心远心皆得解脱

论。经说三界。已下一行颂。第四明无为解脱断．离．灭三界别也

论曰至无为解脱者。释经中三界。即是前二解脱中无为解脱。体一无为。就三义别立三名也。正理七十二云。就三界体约假有异。若就实事无有差别。云何名为约假有异。谓离贪结名为离界。断余八结名为断界。灭余一切贪等诸结所系事体名为灭界。何缘三界如是差别。谓有漏法总略有三。者能系而非能染。二者能系亦是能染。三者非二顺系染法故。断此三所证无为。如次名为断等三界(述曰。言结。遍一果等贪自性贪等无为名离界。余八然法自性断结等无为名为断界。余往上缘缚断时名为余灭界。即此九结及一果等望他即是灭。望自即离断。色不染法一向是灭非总定别故云假也。今详正理俱不尽理。此之三体各别不相缠染法一向约自即八结名断。贪名离也。余法诸结无一名灭。此释三别。于理为胜。若不尔。即三杂乱。然言假者此三无为其性无别。皆得名为断。名者是假非实也。离灭也就三有漏分三名)

论。若事能厌必能离耶。此下一行颂。大文第六明厌离也

论曰至余即不然。释厌也

论。四谛境中至皆得离名。释离也

论。广陕有殊故成四句者。厌通断惑不断惑是广。唯缘苦．集是陕。离通四是广。唯是断惑故陕也

论。有厌非离至非离染故者。第一句也。即超越人缘苦．集智．忍。及诸加行．解脱．胜进道所有智也

论。有离非厌至能离染故。第二句也。第三．四句如应可知。前说是厌非厌等者。谓是超越法忍。及诸见。修道中加行．解脱．胜进道摄智也。超越人不合或断或已断故。加行．解脱．胜进道非断治故


俱舍论疏卷第二十五


俱舍论疏卷第二十六

　　　　沙门法宝撰


　　分别智品第七之一

分别智品者。惠于曾见决断名智。或求见境意乐止息。加行奢缓说名为智。智类不同不过十种。此品广明故名分别。智即是道。道是灭因。前贤圣明道所成人。此品明智述人所因道。先果后因。故此明智

论。前品初说至为有智非见耶。结前起后。颂答可知。自下准此皆不述也　就此品中大文分二。一明智差别。二明智成德　就前门中复分为七。一明忍．智．见别。二明十智相异三明建立十智。四明法．智断别。五明十智行相。第六义门分别。第七广明修智。此一颂第一明忍．智．见别

论曰至推度性故。此明圣忍非智摄也。立以圣名简有漏忍　自所断疑者。简异部疑也。与疑得俱故不名智。正理论云。或求见境意乐止息。加行奢缓说名为智。诸忍正起推度意乐加行猛利故非智摄(已上论文)

论尽与无生至不推度故。明尽．无生非见性也

论。所余皆通至推度性故。明所余智皆通智．见。已断自疑故是智摄。推度性故故名为见。非初见故不名为忍

论。诸有漏惠至世正见为六。明有漏惠皆得名智。所见境中非初见故。婆沙四十四云。无一有情于一切境。无始时来非有漏惠数数观之。故有漏惠皆是智摄(已上论文)　即是通染不染一切有漏诸惠。皆名为智。虽五识缘念念不同。缘同类故亦名为智。又所取境无始时来。用有漏惠数数观故。除五识身相应诸惠。所余善惠皆名为见。即是世间正见摄也。诸染惠中唯五名见。一切无记皆非见也

论。如是所说至并惠性摄。此明有漏及无漏惠。于一切处皆得名惠。以此皆能简择法故

论。智有几种相别云何。此下第二明十智相别　于此文中复分为四。一明十智名．体别。二明三智成九智。三明九智成十智。四明尽．无生相别。此两行颂明十智名体别

论曰至性差别故。此列智名。先束为二　论。如是二智至分法．类别。此开二智为三智也

论。三中世俗至四谛为境。此明三智境各别也。正理释云。前有漏智总名世俗。瓶．衣等物性可毁坏。显在俗情故名世俗。此智多取世俗境故。多顺世间俗事转故。从多建立世俗智名。非无取胜义顺胜义事转。然是爱境无胜功能息内众惑。故非无漏　又云。有漏．无漏二智何别。无漏于境行相明利。彼有漏惠与此相违。如竭地罗．余木二炭于所烧练势用不同及胜劣香能熏用别。炎铁草火热势有殊。二智相望差别亦尔

论即于如是三种智中。下一颂。第二开成九智也

论曰至灭．道四智。此明法．类就境成四。兼前法．类复成六智。若兼世俗总有七智

论。如是六智至名尽无生。此明六智至无学位。成尽．无生总成九智

论。此二初生至为境界故。明尽．无生初生之者。唯缘有顶四蕴为境。唯此二智通其多念。初念唯缘有顶苦．集。余异缘也。若不尔者。何故以初简后生也

论。金刚喻定境同此耶。问也

论。缘苦．集同缘灭．道异。答也。准此论文。金刚喻定。唯缘非想四蕴为境。同初尽故

论。于前所说九种智中。下两颂。第三开成十智

论曰至余即不然。明于法．类．道．世俗中离出他心非苦．集．灭．及尽．无生

论。此智于境至及去来心。此明他心三决定相

论。胜心有三至胜位者心。明不能知三缘心也。唯知等．劣故。正理云。然他心智．及所知境．根．地既殊。知亦有异。所智有漏心．心所法。曾．未曾得。各有十五。谓欲．四静虑各下．中．上根。能知但除欲界三品。曾．未曾得各有十二。所知无漏及彼能知。皆除欲三。各有十二。且诸有漏曾．未曾得下根所摄他心智生。随其所应。能知下地三根心品。自地下根中品亦知自地中品。上品总了自．下地三。无漏下根他心智起。唯知自地．下地下根。中亦知中。上兼知上。何缘有漏．无漏智生。知下地心多少有异。有漏三品可一身成。无漏随根立圣者别。尚无有一成二品根。况有成三。故有差别。如何说一补特伽罗。成九品道断九品惑。此道差别非根有异。由因渐长后道转增。如次能令多品惑断。或诸种性各有九品。成一九品必不成余。故前后言无相违失。故依上地起下根心。有上根心依下地起地．根互胜必不相知。地位．位根相对亦尔　婆沙论云。问初静虑他心智。于欲界四静虑通果心．心所法能知几种。有作是说。能知四种。所以者何。一切皆是欲界摄故。复有说者。唯能知初静虑通果不知余三。所以者何。如不知因。果亦尔故　又婆沙云问静虑中间心．心所法。何地智能知耶。有作是说。初静虑上品智能知。复有说者。第二静虑下品智能知。评曰应作是说。初静虑三品智皆能知。所以者何。一地摄故(已上论文)

论。此智不知至为境界故。明此不知去．来因也

论。又法．类品至为所缘故。明法．类智不相缘也。以类分智非欲道故。法智不缘。以法分智非上道故。类智不缘。虽灭．道法智亦治上修惑非全分故。类智不缘

论。此他心智至此智所缘。明见道中无他心智。见道亦容为他心境

论。若诸有情至见道位心。此即总标声闻．独觉预修加行知见道心

论。彼诸有情至初二念心。此别明声闻知法分心

论。若为更知至非知见道。此明声闻加行劣故。经多刹那加行方成。虽亦能知第十六心。其第十六心非见道摄

论。麟喻法分至下加行故。此别明独觉知法．类心

论。有说知初二及第十五心。述异师说独觉心知。正理论云。有说麟喻知四刹那。谓初二心．第八．十四。此言应理。所以者何。许从知初二念心已。唯隔五念知第八心。若复更修法分加行经五念顷加行应成。何不许知第十四念。有余亦说。知四刹那。谓初二念心．第十一．二(已上论文)

论。世尊欲知至一切能知。明佛无加行能知一切　问何故无漏他心智体。唯是道智非余智耶　答正理云。以无漏智决定不能知他有漏心．心所故(述曰。此即苦．集智而不能知)　他身无漏心．心所法。细故。胜故。非已有漏他心智境。其理可然。何缘己身无漏他心智。不能知他有漏心．心所。于有漏境无漏智生行相．所缘异此智故。谓无漏智缘有漏时。必是总缘厌背行相。是故决定不能别缘他心．心所成他心智。以诸圣智缘有漏时。必于所缘深生厌背。乐总弃舍不乐别观。缘无漏时生欣乐故。既总观已亦乐别观。如有见闻非所爱事。总缘便舍不乐别缘。于所爱中即不如是。总见闻已亦乐别缘。是故于他有漏心等。必无圣智一一别观成缘有漏心。无漏他心智以他心智决定。于他心．心所法别别知故。岂不亦有三念住摄苦．集忍智(述曰。若无漏智不能别缘。因何苦．集智是三念住摄者别缘心受心所耶)虽有。而非但缘一法。缘多体故(述曰。他心智起缘一法而不能缘二三心等。三念住摄缘多心等由此缘多非别缘摄也)

论。尽无生智二智何别。已下一行颂。第四明二智相别

论曰至是名尽智。明尽智相也　智见明觉解惠光观。此即总列智之异名　决断名智。推求名见。离闇名明。悟理名觉。了达名解。择法名惠。光谓现照。观谓观察。此即名虽异。其体一也。故正理云。岂不二智非见性摄。如何乃言智．见．明等。有作是释。乘言便故。然实二智是于后时所起见因故亦名见。谓离尽智后出观时。必不现行审察见故。先不动性及后练根得不动时。离无生智后审察见亦不现行。故此见名从果而立。或如见故假立见名。如立光名现照转故。光是色处智体非光。照用如光名光无失。如是二智实非见体。现照如见立以见名(已上论文)　论。云何无生智至是名无生智。明无生智行。尽智知已知苦．断集．证灭．修道。若无生智知不退也。故云已知等。不应更知等。故正理云。何缘论说无生智中复作是言。我已知苦等。理但应说不复更知等。二行不应俱时转故。若次第转。前与尽智无差别故不应重说。应知此说意为遣疑。恐有生疑。如时解脱先起尽智后得无生。如是应许不时解脱先起无生后得尽智。为显一切尽智先起故。复先说已知等言。或先但言我已知等。显时解脱唯有尽智。后复重言我已知等。显不时解脱尽后起无生。故虽重言。而无有失。无生智者。何谓无生。正理师言。谓非择灭有无生故。此智得生智托无生名无生智。灭虽常有。而得非常。得彼灭时此智方转。要由得起方名有灭。于有灭位此智方生。或无生言目彼灭得。如涅槃得亦名涅槃(已上论文)

论。如何无漏智可作如是知。问也。诸无漏智不过十六行相。我已知苦等非十六行。如何能作如是知也

论。迦湿弥罗至二智差别。论主引婆沙释。本论意谓从尽智出后得智中。能知我已知苦等。若从无生智后出。后得智中。即能知我不复更知苦等由此证知。二无漏智力用有别

论。有说无漏至智亦是见。述异释也

论。如是十智至六少分。明十智相摄　俗智一全。谓俗智。一少分。谓他心智　法．类智各摄一全。谓法．类智　七少分。谓四谛尽无生他心智　苦集灭智各摄一全。谓各自智　四少分。谓法．类．尽．无生智　道智摄一全。谓自智　五少分。加他心智　他心智一全。谓自智　四少分。谓俗．道．法．类智　尽无生智各一全。谓自智　六少分。谓四谛．法．类智

论。何缘二智建立为十。下一颂。第四建立十智

论曰至为自性故。第一建立世俗智。以世俗智性可破坏多知世谛故。就自性名世俗智

论。二对治故至欲．上界故。第二对治故立法．类智。对治欲界非法故名法智。对治上界非法亦应名法智。不可重名法智。但可名类。以是对治非法．类故

论。三行相故至体无别故。第三建立苦．集智也。此由苦．集体一用分。不由境别。但以行相不同。分其二智

论。四行相境故至俱有别故。第四建立灭．道智也。灭．道二谛体行俱别。由此所缘．行相不同。分其二智

论。五加行故至立他心智名。第五建立他心智也。正理论更引胁尊者释。引此智生。要先知心后方知所。从初但立他心智名。引此智时修何加行。先应观察色之显．形。所乐言音表心差别。谓彼行者初修业时。为欲审知他心差别。先审观察自身显．形。所乐言音因何有别。遂知显等差别由心。次复审观他身显等。亦由心异有差别生。由此后时离欲身念。调柔清净引胜定生。依定发生有威德智。此智真实照见他心。如明珠中。种种色缕差别之相。了然可得。是名修世俗他心智加行。若修无漏他心智时。以观非常等苦智为加行。此加行位通缘色．心。至成满时缘心非色(已上论文)

论。六事辨故至最初生故。第六建立尽智。于见苦。断集。证灭。修道事辨身中。最初生故名为尽智

论。七因圆故至为因生故。明无生智。自身一切圣道。与此为因名因圆满。因满故别立无生智

论。如上所言法智类智。已下一行颂。第四明法．类治不同也

论曰至无能治欲。释颂文也。正理论云。何缘唯有灭．道法智兼治上界。非苦．集耶。所缘寂静出离同故。谓欲．上灭。及能治道。展转相望相无别故。以诸择灭皆善．皆常。一切圣道皆能出离。所缘苦．集。欲．上不同。少．多细．粗上．下别故。又苦．集智缘所厌境。无容厌彼于此离贪　乃至灭．道二智不缘厌境。缘下治上亦无过失。又如不净观。及欣涅槃欲。谓不净观缘欲界境。唯能令心厌背欲界。欣涅槃欲现在前时。普能令心厌背三界。如是缘欲苦．集智生。唯能令心离欲界染。缘欲界法灭．道智生。普令心离三界染。故许灭．道法智品增。乃至得成金刚喻定。由此大圣妙善了知。依全治门立法．类智

论。于此十智中谁有何行相。已下第五明十智行相　文中有三。一明十智行相。二明无漏行相。三明行相体缘。此两行半颂第一门也

论曰至后当广释。此明法．类智具十六行相。以有四法．四类智故

论。世智有此至自共相等故。明世智行相　有此者。谓此十六行相。即燸．顶．忍具十六行相。世第一唯苦下行相　及更有余能缘一切法自共相等者。谓五停心观。总别念。十二缘。缘十八界无我观等。总别之相

论。苦等四智至四种行相。明四谛智各有自谛四种行相

论。他心智中至十六所摄。明他心智行相。无漏他心如道智说。有漏他心。如心．心所法自相境。故行相亦尔。非十六行相所摄

论。如是二种至不缘想等。此明取别境也。若无漏。若有漏。二种他心。皆唯但缘一法为境

论。若尔何故至有贪心等。难也。若唯取心不取心所。何为经说了有贪心。贪是心所。心是心王。岂非取二

论。非俱时取至取衣及垢。通也。心之与贪别念心取。如取衣时不即取垢

论。有贪心者至唯贪所系。泛明有贪心二也。有贪相应名有贪心。断与不断俱名有贪心。余有漏心为贪所系。名有贪心。若断贪已不名有贪。此总释也

论。有说经言至应得离贪名。述婆沙一师释也。此师唯说贪相应心名有贪心。对治贪善心名离贪心。若不取治贪名离贪心。取贪不相应名离贪心者。嗔等相应心不与贪相应。故应名离贪心

论。若尔有心至离痴亦尔。论主破此师说也。若谓治贪名离贪心。不治贪不染污心。不与贪相应故。非有贪心。不治贪故。非离贪心。此二心摄心不尽。余师所说贪所系故名有贪心。贪不系者名离贪心。此即摄心尽。有痴等亦尔。论主取此师为正。此即类释嗔．痴心也

论。毗婆沙师至相应起故。述婆沙释聚．散心

论。西方诸师至说名为散。述健驮罗国师释

论。此不应理至道智有部。破西方师释。一以理破。二违本论破。诸染污心与眠相应故名聚心。染污故应名散心。此则一心有二心过。此违理也。若谓聚心是眠相应。是即唯是欲界有漏心。即违本论类智．道智二智知也。类智知上界。道智知无漏道故(已上第四对)

论。沉心者至相应起故(第五对也)

论少心者至所好习故。第一释也

论。或由根价至故名少大。第二释也(已上第六对)

论。染心根少至得少大名。已下重释诸句　极二相应者。或痴相应谓忿等或二相应。谓贪．嗔．痴。无三相应者。余句可解。乃至　由此染善得少大名。总结第六对也

论。掉心者至能治彼故。第七对也

论。不静静心应知亦尔。此类释也(第八对也)

论。不定心者至能治彼故(第九对也)

论。不修心者至容有二修故(第十对也)

论。不解脱心者至容解脱故(第十一对也)　婆沙一百九十广释十一对心。略心即是此聚心也。一百八十九云。问何故此中不说他心智。答他心智知他相续心．心所法。此中如实智。知自相续心．心所法。是故不说　广如彼释。婆沙评家义当此中所破

论。如是所释至诸句别义。论主总非前师释也

论。如何此释不顺契经。有部问也

论。经言此心至有观无止。答违经也。经说聚心惛．眠俱行故

论。岂不前说至通聚散过。有部引前违理破也

论。虽说非理至是散心故。西方师通前难也。虽说眠相应染心。亦聚．亦散过。我西方师不说眠相应染心为散心。但名聚心。复有何过

论。岂不又说本论相违。有部引前违教破也。谓本论说法．类．世俗．道智．知故

论。宁违论文不违经说。西方师通本论不得故。云宁违论文不违经说

论。如何不辨诸句别义。有部问也

论。谓依此释至八异相故。西方师答也

论。依我所释至八句别义。有部总不许是不辨经中八句别也

论。谓虽散等至别立八名。有部重广释也

论。既不能通至理亦不成。西方师难。既不能通我前引经云。云何内聚谓心若与昏眠俱行等文。所释八句义别不成

论。又若沉心至名非时修。西方师重引破有部八句也。若沉心即掉心者。经不应说沈．掉非时修觉支别。说所为沈．掉修觉支别。明知沈．掉心异

论。岂修觉支有散别理。有部难也。岂修觉支有散别修引经为难。若有别修。可有修三不修三别。既无别修之理。如何有修．不修者

论。此据作意至故无有失。西方师答。经言修者是欲修名修。非正修也。欲修名修故散别无有失也

论。岂不我说至我说体一。有部通经说。懈怠增者经说沉心。掉举增者经说掉心。沈．掉举常相应故我说体一

论。随自意语至意不如是。西方师总非不得经意。正理论曰。此彼二经意各别故。此经中说有贪等心。为令知心染．净品别。谓为如实了知诸心黑品．白品差别理趣。说有贪心．离贪心心。彼经中说聚心．散心。为令了知修神足障。由彼经说自审己心勿太沉。勿太举勿内聚勿外散。谓彼行者修神足时。应自审察修神足障。此心懈怠。此心掉举。此心惛眠。此于色等非理作意所引流散。此．彼经意所为既殊。不可引彼经遮释此经相。彼经但说修神足时。心于内外太聚．散失。不欲分别心染．净相。此经所说与彼相违。虽诸染心皆有怠等。为显诸染过失差别。随其增位立沈等心。立策等心。应知翻此。故我宗释符顺契经。亦善分别诸心异相(述曰。此经者。谓明十一对心。彼经者是西方师引难有部经也)

论。前说一切至贪系是何义。论主述西方部征有部前释。贪系故名为有贪心。贪系是何义　论主前依婆沙正义。正存贪所系。后依经部破贪系心

论。若贪得随故至贪所缘故。已下进退征。如文可解

论。若不许彼至可成有漏。遮转计也

论。若谓由为至痴所缘故。又遮转计

论。然他心智至名有贪心。又重破有部释也

论。若尔云何。有部反问也

论。今详经意至名离贪等。论主破有部存西方师释

论。若尔何故至不还堕三有。有部难也。若与贪相应名有贪心。此心即无有离贪义。恒相应故。如何经说有离贪．嗔．痴心。不还堕三有

论。依离得说故无有过。论主通也

论。岂不于前至不相应故。有部破论主也

论。若依此意至有痴等故。论主通也

论。且止傍论应述本宗。已下述其本宗义也

论。此所明他心至能缘行相不。问也

论。俱不能取至能缘行相。答也。不取所缘．能缘行相

论。不尔他心智至能自缘失。反难释也。若不如上所释不知所缘及能缘行相。即有二失。若知他心所缘。即有他心智缘色等境。及自知过。若知他心能缘行相者。即自知失。自心是彼他心能缘行相故。故婆沙九十九云。又他心智但缘他心不缘他心所缘．行相。若缘他心所缘行相。应缘自心非他心智。自心是彼所缘。及能缘行相故

论。诸他心智至如应容有。已下明决定相也　谓唯能取欲．色界系。不知上故在四禅故　及非所系。知无漏心故　他相续中。不自缘故　唯知。现在。简过．未也。唯缘有情现起心故　同类。法分知法分等　心．心所法。简知色等　一实自相为所缘境。一简缘二．三等。实简缘假不缘假故。自相简共相不缘共相故。无漏他心虽作四行。唯缘一法　或可。唯说有漏　空无相不相应。不与苦下灭下心相应故　尽无生不相应。彼息求故。为知他心非知尽故　不在见道。无异心故　不在无间道。以断障故。他心智不断障故　余所不遮者。除上决定余不遮也　如应容有者。显非一切　已上明他心智行相　自下明尽．无生智行相

论。尽无生智至离空非我。明尽．无生智各有十四行相

论。谓由彼力至不受后有。释尽．无生智知俗所以。婆沙二十九云。我生已尽者。是缘集四行相。梵行已立者。是缘道四行相。所作已辨者。是缘灭四行相。不受后有者。是缘苦二行相谓苦．非常　又婆沙一百二云。如契经说。诸阿罗汉如实。自知我生已尽。梵行已立。所作已辨。不受后有。此中我生已尽者。然诸生名显多种义。谓或有生名显入母胎。或有生名显出母胎。或有生名显分位五蕴。或有生名显不相应行蕴少分。或有生名显非想非非想处四蕴　或有生名显非想非非想处四蕴者。如此中说我生已尽。问此尽何生。过去耶。未来耶。现在耶。若尽过去生。过去生已灭何须尽。若尽未来生。未来生未至何所尽。若尽现在生。现在生不住何须尽　答应作是说。尽三世生。所以者何。此中生名既显非想非非想处四蕴。诸瑜伽师。总观非想非非想处三世四蕴。离彼染故。令生因果皆不得成　广如彼释　梵行已立。谓无漏行已立。问为学梵行已立。为无学梵行已立耶。答学梵行已立。非无学梵行。所以者何。无学梵行今始立故　言所作已辨者。一切烦恼皆已断故。一切所作已究竟故。一切道路已遮塞故　广如彼释　言不受后有者。尊者妙音作如是说。诸阿罗汉皆无后有故。通说为不受后有。广如彼释　又云。问我生已尽。乃至不受后有。一一当言。是何智耶。有说。此中我生已尽是集智。梵行已立是道智。所作已辨是灭智。不受后有是苦智　广如彼释

论。为有无漏越此十六。已下一行颂。第二明无漏行唯十六也

论曰至越于十六。论主先述二宗别也

论。云何知然。有部问外国师也

论。由本论故至如理所引了别。外国师引本论文证。以不系心了欲界法。苦．集八行相外。更有有是处有是事行相。故知十六行相外更有行相

论。若谓彼文至余不说故。遮有部通本论文。谓有是处。有是事。但为显示前八行相义决定。故作如是等言。于余处文亦应如此说。正理论云。此不成证。违论意故。论显不系行相众多。于中有缘欲界系者。依容有说。有是处言。有是事言。显无颠倒。即由此故余无此言(已上论文)

论。谓若彼论至故释非理。举余见所断文不说有是处。有是事文。证前不系心文。有是处。有是事。为别行相　我故我所故。是有身见　断故常故。是边执见　无因故无作故损灭故。是邪见。尊故胜故上故第一故。是见取。非胜计胜故　能清净故能解脱故能出离故。是戒取。非因计因故　惑故疑故犹预故。是疑　贪故嗔故慢故痴故。可解　此上诸心皆是不如理所引。既于见所断了欲界中。即但有不如理所引。无有是处。有是事。于不系心了欲界中。即有有是处。有是事。如理所引。故知不系心了欲界法。八行相外别有行相　正理论云。除此无容有余行相。由此不说有是处言。由皆颠倒转不言有是事。故净行相无越十六。理教无违。不可倾动(已上论文)

论。十六行相实事有几。此一行颂。第三答三问也

论曰至名四实一。述不正义也。婆沙七十九云。问何故缘苦有四行相。名有四种实体亦四。缘余三谛而不尔耶。答缘苦谛行相。是四颠倒近对治故。如四颠倒名．体各四。缘余三谛所起行相。非四颠倒近对治故。名虽有四实体唯一(已上论文)

论。如是说者实亦十六。述正义也

论。谓苦圣谛至能永超故出。下有四番释。十六行相。此第一番释。如文可了

论。又非究竟故非常至舍一切有故出。此第二释。文显可知

论。如是古释至更为别释。已下论主更别释也

论。生灭故非常至自非我故非我。此释苦谛。如文可知

论。因集生缘至与论为异。已下引经释集谛也。文有三别。一明四欲不同。二明四欲位别。三结四欲行名。此第一也　言以欲为根者。根者是因义　言以欲为类者。类是缘义。此经意以爱为集谛。所言欲者。即是贪也

论。此四体相差别云何。此问四欲体相别也

论。由随位别至起造业时欲。此第二明四欲位别　凡诸有情先于总自体起总我贪　次于当总自体起当总我贪　次后复起若天．若人等当别我贪

然复为别我故。造业贪结当生起续生我贪。或执造当业时我起造业我贪。当果取蕴是其苦体。前之四因是其集谛。此四位欲即前四欲

论。第一于苦至如花蕊于果。此第三结四欲行名配前四位。如文可解

论。或如契经至亦当变异有。更引经释四欲别　决定有者。决定有我体故　如是有者。执我如是由婆罗门等有　变异有者。谓从小至大等有　执我现有者。计我现在有　执我现无者。执于现在归断灭故　余文可解。虽有当别不同。并准此释

论。流转断故至永离有故出。释灭．道下八行相也。已上即是第三番释

论。又为治常乐至行出行相。此即论主第四番释

论。如是行相以惠为体。述有部释　正理释云。谓唯诸惠于境相中。简择而转名为行相

论。若尔惠应至不相应故。论主破也

论。由此应言至皆名行相。论主述自释　言行相者。境相品类差别不同故言行相　或是能取境差别相故名行相

论。惠及诸余至唯是所行。就有部宗释能所行。及辨宽狭。如文可知

论。已辨十智行相差别。已下第六义门分别于中有六。一明性．地．身别。二明念处分别。三明智相互为境。四明十智缘境。五明非我行相。六明成智多少。此两行颂第一门也

论曰至唯是善。明三性也

论。依地别者至及下三无色。明依．地别　他心智唯依四根本静虑者。正理意云。此又通性故余地非依。五通所依止．观等故。上七近分非法智依者。以彼唯是有漏法故。亦不依无色。以不缘欲故。所余七智总说虽同。然于此中非无差别。类智决定九地为依。余之六智若法智摄。六地为依。若类智摄。通依九地

论。依身别者至通依三界身。明依身也

论。已辨性地身当辨念住摄。已下一行颂。第二念处分别

论曰至皆通四。释也。灭智无三境故唯法。他心智不缘色故唯三。所余八智境。通色．心．心所等故。通四念住

论。如是十智展转相望。已下一行颂。第三明智相互为境

论曰至除法智。明法．类智

论。道智能缘至皆缘十智。明道等五智

论。灭智不缘至为所缘故。明灭智也

论。十智所缘总有几法。已下两行颂。第四明十智缘境

论曰至善无记别故。明十智所缘十法。先分十法。后明缘有广狭　言十法者。有为有八。谓有漏六。即三界相应．不相应。无漏二。谓相应．不相应　无为为二。谓善即择灭。无记谓虚空．非择灭

论。俗智总缘十法为境。以有一切法无我观等故

论。法智缘五者。不缘上二界及虚空．非择灭

论。类智缘七。缘上二界及善无为故

论。苦集智各缘三界所系六。不缘无漏故

论。灭智缘一。谓唯缘择灭故

论。道智缘二。唯缘无漏有为故

论。他心智三。唯缘三界及无漏相应法故

论。尽无生智缘九。不缘非谛法故

论。颇有一念智缘一切法不。已下一行颂。第五明非我行相

论曰至犹除自品。明无一念知一切法。虽以世俗智观一切法为非我。由除自品

论。自品谓自体至非此智所缘。释自品也。境．有境别故不自缘也。同一所缘故不缘相应。若缘相应即自缘失。极相邻近故不缘俱有法。如眼不见扶根色等。故正理云。何缘不以自体为境。诸对法者立此因言。诸法必无行自体。故此言意。显诸法生时随其所应待四缘性。随有所阙。法则不生。不阙便生。立为缘性。诸法无有阙自体时。故毕竟无阙不生义

论。此智唯是至闻思所成。明依地及惠。一切法．非我观通上地有。然缘一切法尽。唯除自体．相应．俱有法者。唯是欲．色界摄闻思所成

论。非修所成至应顿离染。此非有部宗。所以得知。正理论云。然经主说非修所成。以修所成地别缘故。若异此者。应顿离染。此不应理。言修所成唯地别缘。非极成故。谓我宗许静虑地摄修所成惠。有能总缘随所依身自．上境故。厌下欣上方能离染。此既总缘。唯欣行相。故于离染无有功能。故彼所言甚为非理　两说不同由宗别也　又正理论云。此智唯是欲．色界摄。无色界中虽有此显。而缘法少非此所明。此通闻．思．修所成惠。皆能除自品。缘一切法故　今依婆沙第十。更以六门分别。一依地别。二最初起。三得差别。四得人别。五缘境通局。六问答分别。一依地别者。评家正义云。一切法无我行相在七地。若别说者。闻所成惠唯在五地。谓欲界．四静虑。思所成惠唯在欲界。修所成惠唯在六地。四无色地亦有此行相。而不能缘一切法。谓空无边处非我行相缘四无色。彼因彼灭。一切类智品道。及四无色非择灭。一切类智品道非择灭。并一切虚空无为。或欲令是一物。或欲令是多物。此行相尽能缘。识无边处缘上三无色。乃至。非想非非想处唯缘一切。彼因彼灭。一切类智品道。及此非择灭。并一切虚空　二初起者。此非我行相依欲．色界身初起　三得别者。加行得．离染得．生得者。通三种此则总说。若别说者。欲界闻思所成非我行相唯加行得。色界闻所成非我行相可言加行得。可言生得。云何可言加行得。谓若此间于自．共相善修习者生彼便得。若不尔者生彼不得。云何可言生得。谓虽此间善修习已。若不得生彼修不能得。生彼方得彼闻所成非我行相。必依此间所修加行生彼得故。色界修所成非我行相。是加行得及离染得。亦可言是生得。问若欲界没生第二静虑。第二静虑没生初静虑。彼得初静虑非我行相不。答若先善修习者得。不尔者不得。乃至。生第四静虑亦尔。问若欲界没生无色界。无色界没生初静虑。彼得初静虑非我行相不。有说不得以极远故。如是说者。若先善修习者得。不尔者不得。乃至。生第四静虑亦尔。问若初静虑没生第二静虑。第二静虑没生初静虑。彼得初静虑非我行相不。答若先善修习者得。不尔者不得。生余地亦尔　四得人别者。如是说者。异生亦得。乃至。如是说者。外法异生亦得此行相。然与内别。谓内法者亦加行得．亦生得．亦得．亦在身。亦成就．亦现在前。外法异生唯生得。得而不在身成就。不现在前。以著我故　五缘境通局者。问云何起非我行相耶。答若生欲界起欲．色界非我行相。俱能缘一切法。若生初静虑起初静虑非我行相。不定者亦能缘一切法。定者唯缘。从初静虑乃至有顶。起上三静虑非我行相亦尔。生第二静虑等义准可知。问欲．色二界非我行相何者缘法多耶。答色界非我行相若不定者。缘法与欲界等。若定者则所缘法少于欲界。谓不能缘自随转色故　今详。欲界．及初定等散非我行相。缘法少二定已上。以不能缘自相应寻．伺。及彼生等故　六问答分别。问此非我行相。若欣作意俱。云何缘可厌法。若厌作意俱。云何缘可欣法。答应作是说。欣作意俱。问若尔云何缘可厌法。答彼瑜伽师于此可欣法生欣尚故。设于无量可厌聚中。有一可欣则生欣乐。何况多耶。如铜钱聚上置一金钱。便于此聚总生欣乐。此亦如是。故无有失。问亦有喜．忧根能缘一切行法何故此行相非彼相应。答互相违故。谓此欢行相转。彼戚行相转。故不相应

论。已辨所缘。已下第六明成智多少

论曰至亦定成七。明成就有三节一渐增位。二离欲位。三无学位。此即第一　一切凡．圣皆成俗智。未离欲凡唯成俗智。及未离欲圣人在苦忍位。与异生同。虽成无漏惠不名智故。至第二刹那加苦法智。即加法智．苦智。故成三智。第四刹那又加类智。第六刹那又加集智。第十刹那又加灭智。第十四刹那又加道智。至修道位未离欲前。皆悉同前成就七智

论。如是诸位至生无色者。第二离欲位也。至此位中于诸位各加他心智。谓在凡时。及圣初。先一今二。乃至修位。先七今八。然异生生无色者。虽离欲染不成他心。有漏他心生上舍故。圣生上界成他心者。无漏他心智者生上不舍故。然成二种他心诸位不同。谓异生位及十五心。唯成有漏他心智。超越那含道类智时。具成二种。得根本地无漏道谛为果体故。离欲界染余修位中。皆具成二。圣生无色便舍世俗

论。时解脱者至谓增无生。明第三无学位也。无学位中钝九利十。同如常释

论。于何位中顿修几智。已下大文第七明修智也。于中有六。一明见道。二明修道。三明无学道。四明练根等。五明地通局。六明四种修。此下两行颂第一明见道。将欲释修。须知修义。正理论云。且应思择何谓为修。谓习善有为令圆满自在(此是修义)　非染无记者。无胜爱果故。非善无为者。不在相续故。又无为无果故　今助一解。无为无增减故

论曰至诸行念住。明见道。八忍七智现起之时。唯修自谛念住及四行相。若缘三谛修四念住。若缘灭谛唯修法念自分修故

论。何缘见道唯同类修。问也。何缘见道唯同类修非修道等

论。先未曾得至俱决定故。答也　有二义。一先未得此无漏智故　二对治．所缘俱决定故。见道八忍定缘八谛断八谛惑。不相交杂修道不尔。断修惑时。或缘苦谛乃至道谛。及缘非谛交参不定

论。唯苦．集灭至未能兼修。明修俗智。于一一谛后边修故。名现观边俗智。于彼后边观此谛智得圆满故。故后边修。法智位时未圆满故。故于此位不能修也

论。道类智时何不修此。问也。是道边何故不修

论。俗智曾于道至可能遍修。答也。有二释。一据曾．不曾释。无始已来曾知苦。断集。证灭。以世俗智知．断．证故。由此三边修彼俗智。无始已来不曾修无漏道。由此不能修彼俗智　二必无于道遍事现观故。事现观者。谓见苦。断集。证灭。修道。容一有情遍知苦尽。遍断集尽。遍证灭尽。而道必无有遍修者。由此于道谛边。不能修彼世俗智

论。虽集灭边至种性多故。释违妨也。谓一有情于见道位知一切苦。未断一切集。未证一切灭。而于无学必断．证故。道即不尔。非唯见道不修一切道。至无学位亦不能修。以三乘六种姓其道各别。不平修故

论。有言此是至故不能修。述异释也。以道类智是修道故不修见边

论理非极成不应为证。论主破也。虽道类智有部云是修道。余部不许是修道故。非是极成。不应为证。正理论云。道类智时何不修此。此智唯是见道眷属。彼修道摄故不能修。此意说言修七处善为种子故见道得生。故见道生时。说彼为眷属。乃至。由此于三谛世尊说边声。如契经说。有身边。有身集边。有身灭边。曾无经说有身道边。无能修道至道边际故　问三位所修何胜何劣。答正理云。若据相续后胜于前。因增长身起彼得故。若就界说上皆胜下。故前所修色界系者。界胜身劣。后位所修欲界系者。界劣身胜。此有四句。如理应思

论。此世俗智至无容起故。明不起也。婆沙三十六云。问若尔何故不现在前。答此智与见道现行相违故。过见道位无容起故。设见道位中。见道须臾不现前者。此智便起。以见道无刹那断义。是故此智无容现前。问若不现前。云何可说此依随信．随法行身。答彼身有二种。一是见道所依。二是现观边世俗智所依。见道于见道所依身得。亦在身成就。亦现前。现观边世俗智。于彼身得。而不在身成就。不现前。现观边世俗智。于现观边世俗智所依身得。亦在身成就。亦现前。见道于彼身得。而不在身成就。不现前。设见道位。此世俗智所依身现在前者。即此智成就。亦现在前。见道唯于未来成就。然见道位。必起见道所依身故。见道成就。亦现在前。此智唯于未来成就。若见道位。不起见道所依身者。则无见道见圣谛义。便非圣者。是故必起见道所依。由此彼身得非择灭。是故此智毕竟不起　又正理云。此智依身定不生故。谓随信行．随法行身。容有为依引此智起。在见道位此无容生。故此依身住不生法。依不生故此必不生(已上论文)

论。若尔何故说名为修。难也

论。先未曾得今方得故。通也。据得说修。阙缘不生。正理论云。谓于尔时起得自在。余缘障故体不现前。即由此因说名为得。以证彼得起自在故。以有诸法得即现前。如尽智等。或有诸法先得后现前。如无生智等(利根人无生智与尽智同时得也)或有诸法得永不现前。如此智等。或有诸法不得而现前。如外色等。故虽不生而有修义

论。既不能起得义何依难也

论。但由得故说名为得。答也

论。由得故得至理不成立。结破也

论。如古师说至不乐此义。述经部释。正理破云。如何此智不现在前。言得起依说名为得。非得此依故可名此现前。勿此所依即此体故。乃至广破(已上论文)

论。随依何地至七地俗智。述修地通局。准此上地。亦修下有漏。婆沙三十六云。问颇有二圣者同生一地。于现观边世俗智。一成就。一不成就耶。答有。谓一依初静虑入正性离生。一依第二静虑入正性离生。彼命终俱生第二静虑。依初静虑者不成就此智。以越地舍故。依第二静虑者成就此智。生自地不舍故。颇有二阿罗汉同在一地。于现观边俗智。一成就。一不成就耶。答有。谓彼先时一依初定入见道。一依第二定入见道。彼命终俱生第二静虑。住中有中得阿罗果。依初定者不成就。此越地舍故。依第二定者成就此智。生自地不舍故(已上论文)

论。苦．集边修至缘此谛为境。明念住行相缘境别也。正理云。谓若苦谛现观边修。即以缘苦四种行相。若欲界系缘欲界苦。色界系者缘上苦谛。集谛．灭谛边修者皆准此　苦谛谓若欲界系缘欲界集．灭。若色界系缘上二界集．灭

论。见道力得故唯加行所得。明二得中唯加行得。即以见道加行得故。欲界摄者是思所成。色界摄者是修所成。非闻所成彼微劣故。婆沙三十六云。问何故现观边世俗智非闻所成。尽智时所修善根有闻所成耶。答彼见道眷属一向猛利。是速疾道之所修故。非闻所成尽智眷属。尽智息求是容预道故能通修(已上论文)

论。智增故至为其自性。辨体也。古德释。俗智是同观修。以苦见道同观谛故。见道观谛令彼观谛智增。遂起于得故名同观修。准此。于见道中有同类智见道为观谛理。而不为断惑。又有漏智无别断见惑。以是义故故非同治

论。次于修道虽染位中。已下两行颂。第二明修道也

论曰至现修二智。明第十六修道初念也。修有二种。谓行．得二修。行谓现行。得谓未来修。修道初念行修二智。谓道及类。此体是一名有二也。次第．超越皆同此二　若未来修。二位不同

论。未离欲者至不修世俗。明未来修。他心智通四根本故　若未离欲不修他心。唯修法．类．又四谛智　若已离欲加他心智。不修尽无生。是无学故。不修俗智非想治故。正理论云。先已离欲入圣道者。何缘见道中不修他心智。以他心智游观德摄。依容预道方有修义。见道位中为观谛理。加行极速故不能修。无间道中义亦同此。今第十六道类智时容预道收故。修此智(已上论文)　已上明住果修。后向之中断有三例。一断欲界惑。二断上七地。三断非想。就三例中。断一一惑复有四道。谓加行无间解脱胜进。此等诸位行得二修。有同有异。然同类者于一处明。由此前后故有差别

论。断欲修断至随应现修。明三例行修别也　断欲修断九无间道。八解脱道。此断欲界惑故不用四类智。及他心尽无生智。断通漏无漏道故。所以有俗智。即是总有六智。谓四谛智．法智．俗智　第九解脱道行修。亦同六智。以未来修别故不于此明　断上七地。用类智故四类智也。灭．道法智能断上故兼二法智。非有顶故兼俗智也　问何故欲界无间解脱道同处以明。断上七地别处明也　答断欲九无间道八解脱道未来修。同俱不修他心故。所以同处以明。断上七地无间解脱。同行修四．类．二法．及世俗智总七智。以未来修别所以别明。无间道中不修他心。诸解脱道修他心故。所以如前

论。断欲加行至随应现修。断欲界惑无间解脱不用类智。加行胜进义即无违。故于此中加四类也

论。此上未来至加他心智。明上三例未来修也。未离欲故无间道故不修他心。尽无生未得故。法．类互修者。由因力相资故修。下准此释　断有顶地加他心智。明有顶也。所以前八解脱与无间行修是同。不同明者。以未来修别。八解脱道修他心智无间不修。第九解脱或九或十。所以别明。除世俗者。有顶治故。加他心者。解脱道故

论。断有顶地至苦．集灭．道六。无间道故不修他心。有顶治故不修世俗

论。断欲修断至随应现修。明欲等行修。文中有四　断欲修断第九解脱。第一例也　断上七地诸解脱道。第二例也　断欲修断第九胜进断上八地诸加行道。第三例也。此亦行修是同故同明也　断上七地有顶八品诸胜进道。第四例也。先修他心容现前故加他心智　此上四例行修不同。如应可解

论。此上未来至四谛他心。明得修同此上四例未来皆修八智。除尽．无生。是有学故　正理论云。四类不能断欲界染。苦．集二法非上对治。何缘起彼治。此智未来修。若许兼彼非对治者。离有顶染等。应兼修世俗　此难非理。唯同对治于未来修非所许故。谓亦许有相属故修。如见道中修世俗智。或由因力相资故修。如断欲时兼修四类断上染位修苦．集法。若断欲染不修类智。断上不修苦．集二法。则渐次得不还果者。应无容起类智现前。阿罗汉应无起苦．集法智。先所得者皆已舍故。先未得者非所修故。由约种类。若先已得为同类因力。引等流智生。此智由先彼智引故。于彼智类彼能为因。故此智生因力资彼。虽非同治亦未来修　准上论文。修见道边俗智名相属修。然名同观亦不违理。断九地染加行．胜进。皆修俗智未见辨处。且即详此相望虽非是同类因。亦有力用互相引故。由此与无漏智互相修也

论。次辨离染得无学位。已下一行颂。第三明无学也

论曰至无生智故。释无生智等。尽智初心唯缘有顶四蕴。所以行修唯苦．集．类．及尽智。名虽有四。定三同体。苦．集不定。类．尽决定同一念故

论。次辨余位修智多少。已下三行颂。第四明练根等余位修也

论曰至不修他心。明有学练根。无间道五性非一故言诸也。是有学故无尽．无生。似见道故无世俗智。无间道故不修他心。所以唯六

论。诸解脱道至谓加他心。明解脱道。四法．类智修同前。解脱道中非是断障。已离欲者修他心智。亦同前说

论。有余师言至亦修世俗。述异说也

论。诸加行道至谓加他心。明加行道。行修与无间同。未离．离欲两位。未来加世俗智。见道加行有世俗故。故修七．八

论。诸胜进道至未来亦八。明胜进道。未离．离欲行修。未来同修七．八

论。无学练根至如治有顶故。明无学也。无间道故不修他心。行修故不修尽也

论。五前八至他心及尽　五前者。时解脱中五种性也　前八解脱者。除第九以前八。行修与第九。不同故别明也　未来修八。除俗．无生

论。四第九解脱至未来修九　四第九者。谓前四种性。第九解脱。同尽智初唯缘非想故。所以苦．集．类．尽随应现修　随应现修者。谓苦．集智随一起不定。类．尽决定非随应也　未来修九者。加世俗智。同得应果故

论。最后解脱至未来修十　后解脱者。谓第五种姓练根第九解脱。行修同前。已利根故未来修十

论。诸加行道至未来亦十。明加行．胜进行得修异。如文可知

论。学位杂修至未来皆八。明学位杂修也。无间道无漏．有漏二念心故。行修兼俗。解脱道中唯无漏一念心故。行修唯四．法．类　加行增俗者。加行心中多无漏心。相间杂故　诸胜进道又加他心者。先得他心容现起故　未来唯八是有学故。依根本故

论。无学杂修至与练根同。明无学杂修也　无间道未来钝八利九者。不修他心智故　解脱道中钝九利十者。修他心故

论。学位修通至皆修八智。明学修通也　五无间道非理观故。现修俗智。互相引故未来修七。除他心．尽．无生也。五解脱道二是无记不名修也　宿住．神境二解脱道。五加行道。皆非理观故唯世俗　他心解脱道无漏故。法．类．道．俗。及他心智。随应现起　一切胜进如他心智。更加苦．集．灭随应现修故言并也　学修通中除五无间。自余未来皆修八智。除尽无生以未得故

论。无学修通至与练根同。明无学修通也　无间现修如学者。同缘事故。未来修异。钝加尽智。利兼无生故　解脱加行现修如学者。若有学。若无学。皆不以尽．无生为解脱．加行故。未来有异。钝加尽智。利兼无生故。胜进与无学练根同

论。天眼天耳至不名为修。此二解脱是无记故。学．无学皆非修也

论。圣起所余至唯修俗故。明一切圣修有漏功德。既是有漏皆行修俗。未来有学未离欲七。已离欲修八。准前可知。无学钝九。利十。亦如前说　除微微心此于未来唯修俗故者。正理亦同。婆沙一百七云。已得善法现在前时。不能修未来　准知。所言修者。皆起未曾得。婆沙一百五十五云。若起微微心时。若起闻．思惠等时。于无漏根非舍非得　准婆沙微微心与闻．思惠同说不修无漏不言此三未来修有漏。此论及正理。皆言微微心未来唯修有漏。闻．思惠心非定心故。有他力修。无自力修　准上论文微微心唯修有漏。不修无漏。闻．思惠二总不修也

论。若起所余至同前有漏。明圣修无漏功德。如文可解

论。异生离染至唯修世俗。明异生离染修智多少。断欲第九解脱。得初定他心。乃至。离第三染第九解脱。得第四定他心智。离第四定第九解脱。得空处定。无他心故不得言修。行修亦唯世俗。总言离染通四道故。准此论文。离染四道皆唯共相作意。圣道．世俗．及他心者是共相非别相也。无漏他心虽缘一法是共相故。异生无有无漏他心。由此离染四道行修。唯世俗智不修他心。缘有漏心必唯自相。异生修道胜进即有他心行修。如文可知　有人更为两解。一云或异生位。离欲胜进容起他心。此文但言俗智者。据加行．无间．解脱道。从多分说。二云或应说。而不说者略而不论。此不应理。诸论皆同故。异生唯得四根本静虑兼修他心。自余诸位唯修世俗

论。修五通时至现未唯俗。明异生修通。依根本四禅故。诸胜进道他心．俗智随应现修。无间道起非容预故现．未俱俗。五加行道．及神境．宿住二解脱。不唯缘心故唯世俗。一解脱道即他心智故。所以通二

论。根本静虑至近眷属故。明依根本地修余功德也。非他心智故现唯俗智。根本地故亦修他心。唯决择分见道眷属。同见道故不修他心

论。依余地定至现未来修。明色四未至及无色全皆唯修俗

论。诸未来修为修几地。此下两行颂。第五明地通局

论曰至此地有漏。释修有漏法也　诸道者。谓有漏．无漏加行．无间．解脱．胜进四道　依此者。即上诸道随依何地现起名为依此　得此者。谓有漏道依上近分离下染时。及无漏道随依何地离染之时。至第九品解脱道时得于上地　修此地有漏者。如上所说。若依此地。若得此地。即修此地有漏善法。有漏系地坚牢不修余地。故正理论释此颂言。谓依此地世俗．圣道现在前时。未来唯修此地有漏。以有漏法系地坚牢难修余故(已上论文释依此也)随依何地离下地染。第九解脱现在前时。亦修未来所得上地根本．近分有漏功德。离下地缚必得上故

论。圣为离此地至及下无漏。释颂得修无漏也　圣为离此地者。谓圣人随依何地离此地染时。修所离地及下无漏。即如依初定离二定等诸地染时。得第二定等。及下无漏　及得此地时者．圣人随依何地初得二三定等。即修二．三定等。及下无漏　并此地中诸圣道现起者。谓圣人现起二．三定等圣道之时。即修二．三等定。及下无漏

论。为离此言通二四道　谓上为离此地染者。非唯无漏无间．解脱道。二四道也。正理论云。谓随何地有漏．无漏加行等道。正现在前。为欲断除此地烦恼。未来修此及下无漏。下于上染同能治故。虽下圣道断烦恼时。诸上地边有能同治。然由有漏系地坚牢。未离下时未能修彼。随依何地离下地染。第九解脱现在前时。能修未来所得上地。及诸下地无漏功德。随起此地世俗．圣道现在前时。未来皆修。此及下地无漏功德　准此论文。贤圣品颂云。圣二离八修。各二离系得。长行释云。诸有学圣用有漏道。离下八地修断染时。能具引生二离系得。用无漏道离彼亦然。由二种道同所作故者。准正理文。圣定用有漏及无漏道离染。虽同修二种得。有漏道断随品修二。无漏道断至第九品解脱道修。显宗三十二有三释　一云。由此有学离八修断。世．出世道随应现前各未来修世．出世道。此总相。说。以无漏道离上七地前八品时。不修上边世俗道故。唯有无漏一离系得。离第九品方可具二　第二释云　或应许得离道而修　第三释云　或应断染时许依下修上　已上说修道非见道也。见道现起亦修下俗智故

论。唯初尽智现在前时至皆来朝贡。明尽智修异余位也。正理论云。唯初尽智现在前时。力能遍修九地有漏意地所摄。闻．思．修所成不净观等无量胜功德。谓随何地尽智现前。通修未来自．上．下地。何缘唯此初尽智时。力能遍修诸有漏德。创能殄灭无始时来一切善根烦恼怨故。如有摧伏国所共怨。一切俱来庆赖称善。又烦恼缚断无余故。如能缚断所缚气通。又彼心王登自在位。一切善法起得来朝

论。然此生上至九解脱道。明生上不修下。及练根同也

论。诸所言修至而证得故。明名修不名修法异

论。若先未得至势力劣故。明能修．不能修法异

论。为唯约得说名为修。已下一行颂。第六明四修也

论曰至前后二修。明四修相。有为善法名行．得二修。行谓现行。得谓得得。现具二义。未来唯得。一切有漏名除遣修。由此有漏善法具足四修。　无漏善法唯有行．得。诸有漏法加治．遣二

论。外国诸师至乃至广说。述异计也

论。迦涅弥罗国。已下有部会释六修。同四修也


俱舍论疏卷第二十六

保延三年九月四日于南新屋点了

闇眼老僧觉树

以黄园本一交了理


俱舍论疏卷第二十七

　　　　沙门法宝撰


　　分别智品第七之二

论。如是已辨至今当显示。已下当品大文第二明智所成德。于中有二。一不共。二共

论。于中先辨佛不共德。已下有半行颂。总明十八不共法也

论曰至故名不共。释不共名。如文可解

论。且佛十力相别云何。已下别释　于中有五。一明力。二无畏。三念住。四大悲。五佛同．异　就明力中。一明智力。二明身力　此下两行半颂。第一明智力

论曰至十智为性。释初力也　于中有二。一出力体性。二义门分别。此即出体。正理论云。为依何义立此力名。佛于经中自作是说。苾刍谛听。如来于处如实知处。如来于非处如实知非处。乃至广说。知一切法自性功能理定是有。名为处智。知一切法自性功能理定非有。名非处智。此智通缘情．非情境。与一切智皆不相违。恐于略说少功难悟故。复此中析出余九。如薄伽梵多界经中自广分别处．非处义。身等恶行感非爱果定有是处。感可爱果必无是处。乃至广说　准上论文。即是一切应理之事名为是处。不应理者名非处也　又云。岂不处智已知非处。诸非处智亦已知处。何劳双说处．非处名。虽理实然。而双说者。为欲遮止无因论故。说是处名。为欲遮止恶因论故。说非处名。依一智体双说无失　宁知于一处．非处力中。恐略难悟析出余九力。以余皆有此力义故。谓如实知恶行能感可爱异熟。妙行能感非爱异熟。必无是处。与此相违定有是处　云云乃至　又如实知非理作意能得漏尽必无是处。与此相违定有是处。我于如是一一力中。略举方隅显处．非处。若尽其事言论无穷。故应皆名处．非处力。恐略难悟别立异名(已上论文)

论。二业意熟至谓除灭道。出第二力体。正理论云。谓善分别如是类业感如是类诸异熟果。无挂碍智名业异熟智力。或说名为自业智力。谓善分别如是类果是自所造业力所招。非妻子等所能与夺。如是类业必招自果不可贸易。无挂碍智名自业智力

论。三静虑解脱至谓除灭智。出次四力体也。正理论云。谓如实知诸静虑等自性名。得方便．摄持．味．净．无漏．顺退．住．进．决择分等。无挂碍智名静虑等智力。又佛自说此力相言。苾刍谛听。佛于静虑．解脱．等持．等至。杂染．清净安立皆如实知。乃至广说。杂染谓能障证静虑等。清净谓即此诸法清净。诸净法住名为安立。乃至广说。若如实知诸有情类能逮胜德根品差别。无挂碍智名根上下智力。虽有中根而待胜劣。是胜．劣摄故不别显　此中根名为目何法。谓目信等。断善根者总相续中。亦有去．来信等善法。或目意等。若如实知诸有情类意乐差别。无挂碍智名种种胜解智力　乃至　喜乐胜解名差别故。若如实知诸有情类前际无始。数习所成。志性．随眠．及诸法性种种差别。无挂碍智名种种界智力　种种界者。显各别义。非一界者显众多义。应知此中界．与志性．随眠．法性名之差别。如是四力并缘有为。故十智中唯摄九智(已上论文)

论。七遍趣行至十智为性。释第七也　正理论云。谓如实知生死因果。及知尽道。无挂碍智名遍趣行智力　此意显佛能如实知趣生死行。趣涅槃行。趣生死中。有趣地狱乃至趣天趣。一一中复有多种趣。涅槃行有三乘别趣。一一中复有多种。依总说一遍趣行名(已上论文)

论。八宿住随念至皆俗智性。正理论云。谓如实知自他过去宿住差别。无挂碍智名第八力。若如实知诸有情类于未来世。诸有续生。无挂碍智名第九力。广辨此二如六通中(已上论文)

论。十漏尽至十智为性。正理论云。理应如是。以辨相中云于尽及为尽无挂碍智。二种俱名漏尽智力。又佛自说此力相言。苾刍谛听。佛漏尽故于诸无漏心惠解脱。自现通达具证领受。能正自知我生已尽。乃至广说。此后三力即是三通。以六通中此三殊胜。在无学位立为三明。在如来身亦名为力。神境．天耳。设在佛身亦无大用故不名力。且如天眼能见有情善．恶趣中异熟差别。由此能引殊胜智生。亦正了知能感彼业。由此建立死生智名。神境．天耳无此大用。是故彼二不立为力。然不别说他心力者。义已摄在根等力中。以他根等中有心．心所故。又薄伽梵具一切智。于工论等亦得自在。而于佛事齐此已成。余智于中无别胜用。是故虽有。亦不别说。唯依遍觉十种所知。佛所应为皆圆满故。何等名曰十种所知。谓诸法中因非因义。多分散地业果差别。定地功德品类不同。所化有情根．解．界异。所治．能治因果差别。前际．后际经历不同。离染不续。方便有异。但由觉此佛事已成。余设有无不致益损。故唯十种得名为力。又佛观察　乃至　由第十智观所化生所证解脱方便有异　准此。漏尽智知所化有情。兼漏尽方便名漏尽力

论。已辨自性至名十一地。已下第二义门分别。一依地。二依身。三释力义。此第一明依地别也。五通唯依四根本故。由斯第八第九依四禅也　余文易了。不烦解释

论。已辨依地至男子佛身。已下第二明依身也。唯赡部洲男子佛身。唯此堪为力所依。故婆沙第三十云。念住者。种种胜解智力．宿住随念智力唯法念住。死生智力唯身念住。漏尽智力若缘漏尽境故则法念住。若依漏尽身故则四念住。余力皆四念住(述曰。种种胜解智力。唯不杂缘。法念住唯缘胜解故。宿住随念智力。唯杂缘。法念住缘总法故。死生智力。若根本者。唯身念住。若并眷属缘未来。杂缘法念住。言身念住者。说根本也。余力总通别缘故通四念住。余文可解之)

论。已辩依身何故名力至故名为力。已下第三释力义也　言无碍者。无知障碍。屈伏佛智令不知故。名为力也

论。由此十力至生多少等。简二乘等非力摄也　如舍利子舍求度人者。昔佛在世时。有一人。誓多门首求度出家。舍利子等观知此人。八万劫来未种解脱分善。以无出家因缘故舍而不度。其人叹恨求度不舍。后佛来见度令出家。说法获果。舍利子等怪而请问。佛告彼曰。我昔过去于那伽罗喝国。共此国人扫洒街衢严诸供具。欲请定光如来供养。时求度人入城卖柴。因知此事遂即发愿我更取柴得钱供养。至彼山中遂被虫食。临欲命终欲称彼佛名号忘而不忆。乃云南无城中欲所迎者。此即名种顺解脱分善。虽昔起善。由时远故。舍利子等而不观知　又不能观知鹰所逐鸽前后二际生多少等。如大智度论云。佛在祇洹住。晡时经行。是时有鹰逐鸽。鸽飞来佛边住。佛经行过之影覆鸽身。鸽身安稳怖畏即除不复作声。后舍利弗影到鸽。便作声战怖如初。舍利弗白佛言。佛及我身俱无三毒。以何因缘佛影覆鸽鸽便无声不复怖畏。我影覆上鸽便作声战怖如初。佛言。汝三毒习气未尽。以是故汝影覆之怖畏不除。汝观此鸽宿世因缘。几世作鸽。舍利弗即时入宿命智三昧观见此鸽。从鸽中来。如是一．二．三世。乃至。八万大劫常作鸽身。过是已往不复能见。舍利弗从三昧起白佛言。是鸽八万大劫中常作鸽身。过是已前不能复知。佛言。汝若不能尽知过去世。试观未来世。此鸽何时当脱。舍利弗即入愿智三昧观见此鸽。一．二．三世。乃至。八万大劫未脱鸽身。过是已往亦不能知。从三昧起白佛言。我见此鸽。从一世．二世乃至八万大劫未脱鸽身。过是已往不复能知。我不知过去．未来齐限。不审。此鸽何时当脱。佛告舍利弗。此鸽非诸声闻．缘觉所知齐限。后于恒河沙等大劫中当作鸽身。罪讫得出。轮转五道后得为人。经五百世中乃得利根。是时有佛度无量阿僧祇众生。然后入无余涅槃。遗法在世。是人作五戒优婆塞。从比丘闻赞佛功德。于是初发心愿欲作佛。然后于三阿僧祇行六波罗蜜。十地具足得作佛身。度无量众生已入无余涅槃。是时舍利弗向佛忏悔。白佛言。我于一鸽尚不能知其本末。何况诸法

论。如是诸佛遍于所知。自下一行颂。第二明身力也

论曰至无边心力。释佛身力量也　那罗延。是神名此云人种。有三说不同。一云佛力等那罗延力。二云一一支节等那罗延力。三云身力无边。若不尔者。即应不能持无量心力

论。大觉至力有胜劣。明大觉．独觉．轮王三人力胜．劣也。大觉支节相连似龙蟠结。独觉支节相连似连锁。轮王相连节相钩也

论。那罗延力其量云何。问也

论。十十倍增至前前十倍。答也。有七重挍量。一凡象。二香象。三摩诃诺健那(此神名也。此名大路形也)。四钵罗塞建提(亦是神名。钵罗此云胜。塞建提此云蕴)。五伐浪伽(亦是神名此云妙支)。六遮怒罗(亦是神名此云执持)。七那罗延(已如前说)。即此七重后后力胜前前十倍

论。有说前六至成那罗延。述异说。正理论云。有余师说。此量如千蔼罗伐拏天象王力。此象王力其量云何。三十三天将游戏苑。象王知已化作诸头种种庄严。往天宫所。诸天眷属数有多千。乘已腾空如持桦叶。速至戏苑随意欢娱。天大象王力势如是。此力千倍等那罗延(已上论文)

论。于所说中唯多应理。论主评也。正理亦同

论。如是身力至离七外别有明力体也。婆沙三十有五说。一云。四大无偏增胜名身力。羸弱名身劣。第二云。地增名身力。水增名身劣。第三说。重增名身力。轻增名身劣。第四云。离七所造触外别有所造触名身力身劣。第五评家应作是说。即四大种及所造触俱是身力身劣自性。谓若调和俱名身力。若不调和俱名身劣　俱舍前释非婆沙第五释。亦可。同婆沙初二说。大种差别。即是无偏增等。地增等故。后释同第四　正理有四解。一云。如是身力触处为性。此应总是诸触差别。此同婆沙评家。诸触差别即是四大。及所造触调和之异名也。第二云。唯大种差别。此同俱舍前说。第三云。是造触离七外有。此同俱舍后说。第四云。力是重。劣是轻。此同婆沙第三说。正理以婆沙评家为正。俱舍意别。论师意尔不可和会

论。佛四无畏相别云何。下半行颂第二明无畏

论至曰如第七力准力出无畏体。如文可解。婆沙三十一云。一正等觉无畏。如契经说。我是诸法正等觉者。若有世间沙门．梵志．天魔梵等。依法立难。或令忆念于如是法非正等觉无有是处。设当有者我于是事正见无由。故得安稳无怖无畏。自称我是大仙尊位。于大众中正师子吼转大梵轮。一切世间沙门．梵志．天魔梵等所不能转　二漏永尽无畏。如契经说。我于诸漏已得永尽。若有世间沙门．梵志．天魔梵等依法立难。或令忆念有如是漏未得永尽无有是处。设当有者。乃至广说　三说障法无畏。如契经说我为弟子说能障法染必为障。若有世间沙门．梵志．天魔梵等依法立难。或令忆念有此障法深不为障无有是处。乃至广说　四说出道无畏。如契经说。我为弟子说能出道修必出苦。若有世间沙门．梵志．天魔梵等依法立难。或令忆念修如是道不能出苦无有是处。设当有者我于是事正见无由。故得安稳无怖无畏　乃至广说　又云。如是所说十力．四无所畏。一一力摄四无畏一一无畏摄十力故。则有四十力．四十无畏。然前说第一力．第十力．第三力．第二力是无畏者。依显相说　正理论废立云何缘诸佛无畏唯四。但由此量。显佛世尊自他圆德俱究竟故。谓初无畏显佛世尊自智圆德。第二无畏显佛世尊自断圆德。此二显佛自利德满。为显世尊利他圆德。是故复说后二无畏。第三无畏遮行邪道。第四无畏令趋正道。谓佛处处为诸弟子说障法令断除。即是令修断德方便。又于处处为诸弟子说出道令正行。即是令修智德方便。此二显佛利他德满。但由此四随其所应。显佛自．他智．断圆德至究竟故。唯立四种(已上论文)　论。如何于智至体即是智。此释无畏。但是无怖非是智也。以智成故说名为智。正理论亦同。故彼论云。理实应然。但为显示无畏以智为亲近因。是故就智出无畏体。夫无畏者谓不怯惧。由有智故不怯惧他。故智得为无畏因性。唯佛四妙智是四无畏因。谓诸如来于一切法．一切相妙智。是初无畏因。若诸如来一切烦恼．并习气断妙智。是第二因。若诸如来知弟子众有损有益妙智。是后二无畏因(已上论文同此论文)　或无畏体即四妙智。怯惧名畏。此即于法无所了达。怀恐怖义起于此畏。有近治能与畏相违故名无畏。岂不非无智即是畏体。如何说智体即是无畏(述云。此中难意畏既非无智。如何无畏智为体耶)　此责不然。智与多法为近治故。如即无疑。谓智如能近治无智。亦于怖畏有近治能。故得智名亦名无畏。如治无智亦能治疑。故得智名亦名决定。所治无智虽不即疑。而智．无疑名二体一。如是无智虽与畏殊。而无畏名即目智体。一善能断多恶法故。有说。无智亦摄畏体。故于此中不应为难　问　力与无畏有何差别　答　此无差别体俱智故。然于智体别义名力。复依别义立无畏名。谓不屈因说名为力。不怯惧因说名无畏(云云多释)　广如彼论

论。佛三念住相别云何。已下半颂。第三明念住也

论曰至第一念住。释第一也

论。诸弟子众至第二念住。释第二也

论。诸弟子众至第三念住。释第三也

论。此三皆用念惠为体。出三念住体也。婆沙一百八十八。问佛说法时若皆敬受。便应无三念住。若有不敬受者。将无世尊于非田．非器雨正法雨。如是佛说法则为唐捐。答世尊为人说法欲令人解。若当人不解者亦有天能解之。如是念住有三。亦非佛唐捐说法。所以者何。以人不解故念住有三。天能解故。不于非田．非器而雨法雨　正理论云。谓由安住正念．正知。于三境中不生欢．戚(已上论文)

论。诸大声闻至不共佛法。问也。此事声闻亦有。何名不共

论。唯佛于此并习断故。答也

论。或诸弟子至非奇特故。第二释也。谓诸弟子本是随属如来。不是随属声闻。于如来有顺．违．俱。不生欢．戚可谓希奇。既本不属声闻。于声闻有顺．违．俱。不生欢．戚非希奇也

论。故唯在佛得不共名。总结名也

论。诸佛大悲云何相别。已下一行颂。第四明大悲别

论曰至如共有悲　此文中有三。一出体。二释名。三明与悲别。此即第一出大悲体。以普缘一切有情故非无漏智是俗智也

论。此大悲名依何义立。此第二释名。于中有二。一问。二答。此即问也

论。依五义故此立大名者。标五义也

论。一由资粮至所成辨故。第一义也

论二由行相至作行相故。第二义也

论。三由所缘至为所缘故。第三义也

论。四由平等至作利乐故。第四义也

论。五由上品至能齐此故。第五义也

论。此与悲异由八种因。已下第三明与悲异有八因也

论。一由自性至哀愍异故。大悲无痴为性。悲无嗔为性故。余文可解

论。已辨佛德。已下一行颂。第五明佛同．异

论曰至等究竟故。长行中有三节。一明同。二辨异。三述德。此即初也

论由寿种性至法住久近等。第二辨异。文有五节。一总明异别明有四。一由寿。二身量。三种性。四等言。释此四文复有四种。如文可解

论。如是有异至机宜别故。述异因也

论。诸有智者至深生爱敬。自此已下第三述德劝敬令发菩提心也

论。其三者何。问三德也

论。一因圆德至三恩圆德。列三名也

论。初因圆德至修无慢故。开初因圆德四。如文可解

论。次果圆德至色身圆德。第二开果圆德为四。谓智．断．威势．色身也

论。智圆德至无功用智。复开果圆德中智圆德为四。一无师智者。谓成佛时无师故。二一切智者。谓缘共相理至极故。三一切种智者。知一切种差别法故。四无功用智。一切智及一切种智起时不须加行故

论。断圆德至并习断。开果圆德中第二断圆德为四。初断与二乘同。三乘无学同断一切烦恼故。此异菩萨也。二一切定障断者。简异菩萨．二乘。无量三摩地。菩萨．二乘不得故。三毕竟断者。显不退。四并习断者。明二无知尽

论。威势圆德至希奇威势。开果圆德中第三威势圆德为四。此四明不思议神足四种不同

论。威势圆德至必能伏。更开威势圆德为四。前四明神变。后四明调物

论。色身圆德至逾百千日。开果圆德中第四色身圆德为四

论。后恩圆德至善趣三乘。开果圆德中第三恩圆德为四。有二种四。一解脱三恶趣为三。解脱生死为第四。二安置善趣为一。安置三乘为后三

论。总说如来圆德如是。结上总说三德

论。若别分析至说乃可尽。叹别说多也

论。如是则显至如大宝山。总叹佛德

论。有诸愚夫至不能信重。明愚不信知

论。诸有智者至彻于骨髓。明智深信

论。彼由一念至究竟果故。明信利益

论。如薄伽梵至后必得涅槃。引颂证也

论。已说如来至共功德。已下一行颂。大文第二明共功德　于中有二。一与圣共。二兼凡共

论曰至随其所应。列上共德

论。谓前三门至亦共异生。列二种共也。一共圣人。二兼共异生。正理论云。虽佛身中一切功德行相清净殊胜自在。与声闻等功德有殊。然依类同说名为共(已上论文)

论。前三门中且辨无诤。已下明唯共圣人　于中四门。一无诤定。二愿智。三无碍解。四得差别。此一行颂明无诤定

论曰至生贪嗔等。明圣人起无诤智意。正理论云。有阿罗汉。忆昔多生受杂类身发自他惑。由斯相续受非爱果。便作是念。有烦恼身。缘之起惑尚招苦果。况离烦恼具胜德身。思已发生如是相智。由此方便令他有情不缘己身生贪．嗔等。此智但以俗智为性。缘他未来修断惑故。非无漏智此行相转。若无诤体是智所摄。如何说习无诤等持。此不相违。一相应品有多功德随说一故。如一山中有种种物。随举一种以标山名。理应无诤是智所摄。护他相续当来惑生。巧便为先事方成故(已上论文)

论。此行能息至得无诤名。释名也。然一切诤总有三种。蕴．言．烦恼有差别故。蕴诤谓死。言诤谓斗诤。烦恼谓百八烦恼。由此俗智力。能止息烦恼诤故。得无诤名

论。此行但以俗智为性。述非无漏。十六行故

论。第四静虑至最为胜故。述依地也

论。不动应果至他身烦恼。述性及果　退及有学。尚不自防起烦恼过。况能止息他身烦恼

论。此唯依止三州人身。述依身也

论。缘欲未来至总缘境故。明所遮烦恼唯迷事也

论。辨无诤已次辨愿智。已下半行颂。第二明愿智

论曰至故名愿智。释名。此即愿之智。故名为愿智

论。此智自性至为所缘故。明与无诤定有同异也

论。毗婆沙者至如田夫类。明因比智知无色也　言观彼因行及彼等流者。谓先以余智。审观彼前因。及彼后等流。有此智生引真愿智。或观欲．色死生时心。比度而知所生．从处。由如田夫见种子时知后苗也。及见苗时知先种子。正理论云。若尔何故立愿智名。有学．异生亦能知故　不尔。所知定．不定故。而闻传说。诸大声闻记未来事有定．不定。定者是愿智。不定者非愿智　一解愿智实知未来。谓先起比智观过．现世。准度未来引愿智生方能真见。即由此故能知无色。谓先观彼因行．等流。有比智生引真愿智。或观欲．色死生时心。比度而知所生．从处。引生愿智方能实知　第二解云　或比智知亦无有失。以证比智所缘必同。若比不知如何能证。是则愿智应不可言力能遍缘三界．三世。准此缘三界三世也

论。诸有欲起至皆如实知。明愿智加行。准此论文。亦是实知非比知也。正理论云。此愿智力能知过去。与宿住智差别云何。愿智通知自相．共相。诸宿住智知共非余。知共相中亦有差别。愿智明了。宿住不然。于现所缘对他心智辨差别相。如理应思(述曰。他心知别不知共相。观知别中。他心明了未及愿智)　婆沙一百七十九。问云何愿智知无色界。有说由观等流．及行差别。如观行路之人知所从至。有说。若尔愿智应是比量智非现量智。应作是说。此愿智不观因知果。不观果知因。故此智是现量智。非比量智　又婆沙云。问宿住随念智与缘过去愿智。何别　复次宿住随念智知有漏五蕴。此愿智知有漏．无漏诸蕴。复次宿住随念智知欲．色界五蕴。此愿智知三界及不系诸蕴。复次宿住随念智知诸蕴共相。此愿智知诸蕴自相．及共相。又云。他心智与缘现在愿智。何别　复次他心智缘一物为境。此愿智缘一物．或多物为境　复次他心智缘自相境。愿智缘自相．共相境。复次他心智缘他相续。此愿智缘自．他相续　准前文释　复次虽多然义不足。若与愿智同一缘者力用何别准正理论。虽有同缘愿智胜也

论。已辨愿智无碍解者。已下两行半颂第三明四无碍解

论曰至智为自性。略释名体。即无退智为四无碍体也

论。谓无退智至立为第一。次广释也。正理论云。趣所诠义说之为名。即是表召法自性义。辨所诠义说之为句。即是辨了法差别义。不待义声独能为觉生所依托。说之为文。即是迦．遮．吒．多．波等。理应有觉不待义声。此觉不应无所缘境。此所缘境说之为文。文谓不能亲目于义。但与名．句为诠义依。此三能持诸所诠义。及轨生解故名为法(述曰。声虽是教。而于此中不名为法。轨生物解非声用故也)

论。缘所诠义立为第一　正理论云。若无退智。缘一切法所有胜义立为第二义。即诸法自相．共相。虽名身等亦是义摄。而非胜义。有多想故。谓有如义。有不如义。有有义。有无义。有依假转。有依实转。了此无间。或于后时诸所度量名为胜义。为欲显示义无碍解所缘之境非语及名故。此所缘说为胜义。谓此但取依语起名名所显义。非取泛尔心之所行说名为义(已上论文)

论。缘方言词立为第三　正理论云。若无退智。缘诸方域俗．圣言词立为第三。即能了知世语．典语。于诸方域种种差别(已上论文)

论。缘应正理至立为第四　正理论云。即于文．义能正宣扬。无滞言词说名为辨。及诸所有已得功德。不由加行任运现前。自在功能亦名为辨。此能起辨立以辨名。了辨及因智名辨无碍解。即前所说能正宣扬。善应物机不违胜义。所有言说名应正理。即前所说无滞言词。不待处．时．及有情等。辨析自在名无滞碍。即上所言已得功德。不由加行。任运现前名为自在定．惠二道(已上论文)

论。此即总说至兼显所缘。总结上文兼引下也

论。于中法词至事境界故。自此已下就智．地等别释。此即释法．词二无碍而俗智摄也。已智类同故越次而释

论。法无碍解至无名等故。明法无碍所依地也。婆沙一百八十云。地者法无碍解。有说在二地。谓欲界．初静虑。有说在五地。谓欲界．四静虑。有说在七地。谓欲界．未至．静虑中间．及四静虑　然无评家。有人云。初说据名随语系故。说法无碍解且依二地。后二说据名随身系。说法无碍解通依上地。以缘法难要自地智缘自地法。此论．正理．显宗并同婆沙第二说。以五地为正　今详。此解不得论意。若以婆沙三说后二说是名随身系家。既未至禅无别有身。如何第三释通七地也。又准此中。明法无碍所依地有三释。明名所依地。有两重二说。两重详文。准彼名属声为正。正理论云。法无碍解通依五地。谓依欲界．四本静虑。上地中无名身等故。彼不别缘下名等故　准此论文。无色不别缘下名也。上地无名身等故者。上地谓无色界。无色界无名身等。复不能别缘下名等故无法无碍解。第二静虑已上无名等身。有能别缘下名等故有法无碍解

论。词无碍解至无寻伺故。明依地也。上无寻．伺同俗智性依地有别。正理论云。词无碍解唯依二地。谓依欲界．初本静虑。上诸地中无寻．伺故。彼地必无自语言故。此因非理。所以者何。非发语智名无碍解。勿无碍解定中无故。由此不应作如是说。无寻．伺故上地中无。无斯过失。因义异故。何谓因义。谓此意言。寻．伺二法能发语故。相不寂静自性粗动。上无此故寂静微细。词无碍解缘外言词。亦不寂静粗动类摄。是故此解上地中无。初静虑中亦有寻．伺。故于定内亦有此解。由此极成但依二地(已上论文)

论。义无碍解至灭尽无生。明义无碍解智多少也

论。辨无碍解至缘说道故。明智摄也　言说道者。道谓定．惠二道

论。此二通依至皆得起故。明依地也。正理论云。此二通依一切地起。辨无碍解于说道中。许随缘一皆得起故。通依诸地亦无有失。然于其中但缘说者。唯依二地与第三同(已上论文)

论。施设足论至四种次第。引论证兼显次第。无退转智是无碍解体。四种皆以无退转智为体。正理论云。又经列此先义后法。诸对法中先法后义。此为显示二智生时。或义因名。或名因义。故经与论作差别说。谓听法者先分别名。既正知名次寻其义。正知义已欲为他说。次必应求无滞说智。依此次第故名在先。然此四中义智最胜。余是助伴。故义在先。谓于义中若正了达。次应方便寻究其名。既已知名欲为他说。次应于说求巧便智。是故此四次第如是。辨无碍解若缘说时。何异第三词无碍解。第三了达训释言词。如有变碍故名色等。此达应理无滞碍说(已上论文)

论。有余师说至言无滞碍。述异说也

论。传说此四至无碍解故。述婆沙一说也。此四加行成。方得四无碍故

论。理实一切至能为加行。论主述正释也。以佛语中具有四故。婆沙一百八十评家云。如是说者。四无碍解。皆以习佛语为加行。如于一伽陀中。应如是说彼名习如是说名。是法无碍解加行。应如是解彼义习如是解义。是义无碍解加行。应如是训彼词习如是训词。是词无碍解加行。应如是无滞说习如是无滞说。是辨无碍解加行。皆以习佛语为加行(已上论文)

论。如是四种至可名为得。明得时同也

论。此四所缘至如无诤说。明与无诤有同．异也。婆沙一百八十云。世者皆堕三世。法．辨二无碍解缘三世。词无碍解。过去缘过去。现在缘现在。未来生者缘未来。不生缘三世　有说法与词同。有说法．词．辨三无碍解。过去．现在缘过去。未来缘三世。义无碍解或有欲令唯缘离世。或有欲令缘三世及离世。然无评文

论。如是所说无诤行等者。已下一行颂。第四总释六种得差别。并释边际定也

论曰至边际定得。明六所因得也。此六皆因边际定力所引发故

论。边际静虑至第四静虑故。明边际定体通局也。正理论云。体有六种。前六除词余五少分。及除此外复更有余加行所得上品静虑名边际定。故成六种(述曰。此六因第四定边际定得。然所得三无碍解。及无诤定。愿智通余地故言少分也)

论。此一切地至得边际名。释名也。先略后广

论。云何此名至遍所随顺。广释一切地遍所随顺也

论。云何此名至得边际名。释增至究竟。由此定先顺一切。后入第四定名一切地随顺。就第四定中。从下至上名增至究竟。由斯二义得边际名

论。此中边名至及实际言。别释边际二字。即是如是二言。显此静虑是最胜定中。最极殊胜功德。多此引生。乐通行中此最胜故

论。除佛所余至非皆得故。明诸圣不同非离染得。若离染得者。杂染之时一切同得。既离染得时有异故。以此证知。由加行得

论。唯佛于此至自在转故。明佛离染得也。得佛已后不须加行乃现前故

论。已辨前三唯共余圣德。此就共功德中。第二明通与凡共功德也　就中有六。一明六通。二述三明。三述三示导。四别明神境。五别释眼．耳。六述通种类　此四行颂。第一明六通也

论曰至六漏尽智证通。列六名也

论。虽六通中至亦共异生。释共难也

论。如是六通至显出障义。四道分别及体性　如沙门果。举喻显也。正理论云。解脱道言显出障义(非谓唯解脱道也)胜进道中亦容有故。如是通惠无间道无。此位定遮他心智故。勿阿罗汉舍无间道。即名亦舍漏尽通故。品类足说善惠是通　正理第二释云。又彼但言通谓善惠不言唯善。故亦无违。如说能知谓诸善智。岂恶．无记皆非智摄

论。神境等四至或十智。明智摄也

论。由此已显至依四静虑。明依地也

论。何缘此五不依无色。问也

论。初三别缘至无如是能。答也　初三别缘色为境故者。天眼．天耳．神境别缘色故。无色近分虽缘下色。总而无别修他心通。忆时以色为门故。宿住通渐次忆念色之分位差别成故。成时复缘处．性等故。依无色地无如是能。是故立通不依无色

论。诸有欲修至能如实知。明修他心加行

论。诸有欲修至加行亦尔。明宿住加行

论。此通初起至亦能超忆。明初．后知别

论。诸所忆事至昔曾闻故。明忆曾更事也。婆沙一百云。问此宿住随念智。为但忆知曾所更事。为亦忆知未曾更事。答此但忆知曾所更事。问若尔此智应不忆知五净居事。无始时来未生彼故。答曾所更事路有二种。一者曾见。二者曾闻。虽未曾见五净居事。而曾闻故亦能忆知。余欲．色界极远．极胜。诸难知事。准此应知(已上论文)

论。从无色没至自相续起。明从无色没生欲界者。依他身初修此通。或可。依自身修至中有初心。依他身前命终心究竟。正理论云。若宿住通不依无色。应不能忆无色界事。契经何故。说佛世尊无上法中。言佛能忆过去有色．无色等事。此是决定比智所知。非宿住通故无有失。谓诸外道若见有情欲．色命终。不知生处。执有情类死已断灭。见生欲．色不知所从。便执有情本无而有。声闻．独觉见彼命终。二万劫中不见所在。便谓彼没生于空处。而彼或生上。不尽寿命终。如是乃至八万劫中不见所在。便谓彼没生于非想非非想处。而或生下地经二．三生等。见生欲．色时谓所从亦尔。世尊观彼死时生时。如实比知所生从处。有尽寿量。有中夭者。虽亦比知。非不决定。故与余圣比知有别(已上论文)

论。修神境等至不依无色。神境加行思轻。天眼思光。天耳思声。以为加行。成已自在随所近远。皆能身往及见．闻等。此等以无加行故无五通也

论。又诸无色至由此已遮。此第二解。以止．观不均。无五通也

论。如是五通至为二通境。明下不知上等

论。即此五通至无数世界。明通广狭

论。如是五通至不由加行。明二得也。正理论云。三乘圣者后有异生。通得曾得．未曾得者。所余异生唯得曾得(已上论文)

论。六中前三至天耳缘声。明念住也　正理论云。约四念住辨六通者。约境约体二义有殊。有说二通即天眼．天耳。所余四种以惠为性。彼说眼．耳通是身念住境。余四唯是法念住境。然实六种唯惠为性。经说皆能了达境故。由此皆是法念住境。若约体辨。则六通中前三。唯身。但缘色故(已上论文)

论。若尔何缘至诸恶行等。难也。若天眼通唯缘色者。天眼即是生死智通。如何经说生死智通。知有情类由现身中。成身．语．意诸恶行等意业非是色为性故

论。非天眼通至死生智名。答也。谓天眼通力所引起。有别胜智。是通眷属。知意业等未来世事。与天眼通合立死生智名

论。他心智通至一切境故。明他心．宿住．漏尽三通念住摄也。准此论文。宿住通别缘色．受．心。许有四念住故。宿住既尔。眷属死生智通。故知亦尔　正理论云。经主欲令一一皆通四念住摄。通缘五蕴一切境故。而实宿住法念住摄。虽契经说念曾领受苦．乐等事。是忆前生苦．乐等受所领众具。即是杂缘法念住摄　婆沙评家云。应作是说。念过去世诸乐．苦具。名受乐．苦。非但缘受故彼非证。然宿住随念智。总观前生分位差别。唯是杂缘法念住摄　两论与此论别。意各异故。如见道中虽总缘谛。而得修者亦四念住。此亦应尔。各据一义亦不相违。漏尽如力。或法。或四。不应定言四念住摄

论。此六通中至相应惠故。明二通无记性。虽五识通三性三受。然二通唯无记。舍受相应。本意唯欲取色等故

论。若尔宁说依四静虑。难。二识唯通二地。如何说通依四根本静虑地也

论。随根说故至说依四言。答也。就根说四定。识唯初定摄

论。或此依通至依四地故。第二释也

论。余之四通性皆是善。明除天．眼耳余四善性

论。若尔何故至何谓善惠。引文难也。若言二通无记性者。何故品类足言通谓善惠

论。彼据多分或就胜说。答也

正理论云。六通皆是解脱道摄。眼耳二识是解脱道。理不成故。应作是说。四静虑中有定相应胜无记惠。能引自地胜大种果。此惠现前便引自地天眼．天耳令现在前。为所依根发眼．耳识。故眼．耳二识相应惠非通。但可说言是通所引(已上论文)　今依婆沙等论。杂释六通。婆沙一百云。问何故名宿住随念智。宿住随念智是何义。答诸过去生有漏五蕴名为宿住。随念势力而能知彼故。名宿住随念智。谓此聚中虽有多法。而念力增故说随念。如自性念生智虽惠为体。而念力增名本性念生智。有现知他心．心所法非他心智。谓如有一或观相。或闻语。或得如是生处得智。能观知他心心法。人中有睹相智知彼心。有闻语知他心(可解不录)或占卜者。如诸外道种种占卜知他心者　生处得智知他心者。谓地狱等有。其事云何。且地狱中亦有生处得智。能知他心等。然无别现事可说　问彼于何时知他心等。答初生地狱未受苦时。若受苦已。尚不能知自心所念。况能知他心．心所法　问彼住何心知他心等。善耶。染污耶。无覆无记耶。答三种皆能知问为住意识。为五识。答唯住意识。问为住威仪路心。为住工巧处心。为住异熟生心。知他心等。答唯住威仪路心。所以者何。彼无现起工巧处心故。彼异熟生心唯五识有故。又一百一云。傍生趣亦有生处得智。能知他心等。初．中．后位皆悉能知。善．染．无记三种皆能知。唯意识知。威仪．工巧．异熟生。三种皆能知。彼亦现起工巧处心故。彼异熟生心意识亦有故。非如地狱决定不受善异熟果。鬼趣亦有生处得智知他心等。如傍生说　本性念生智现忆知宿住事者。唯人趣中有。四趣中无此智

论。如契经说无学三明。已下一行颂。第二述三明也

论曰至为其自性。出三明体。正理论云。又宿住通忆念前际自他苦事。死生智通观察后际他身苦事。由此厌背生死众苦。起漏尽通观涅槃乐。故唯三种偏立为明　婆沙一百二。问何故六通中三立为明。答有胜用故。宿住厌前际。死生厌后际。漏尽欣涅槃。复次宿住引空解脱门。死生引无愿解脱门。漏尽引无相解脱门(已上论文)

论。六中三种至治中际愚。释六通中唯三立明所以。及释得明名所以

论。此三皆名至非无学故。述名无学明所以。兼述是真无学有非真无学。于中。是无漏者是无学法。即是漏尽一分。若有漏者。是非学非无学法。即是宿住。生死智明全。漏尽一分

论。有学身中至故不名明。述在有学。宿住生死二通不名明所以

论。契经说有三种示导。已下一行颂。第三明三示导

论曰至为其自性。出体也

论。唯此三种至令发心故。释唯三得立示导所以

论。能示能导得示导名。释名也　示。谓显示教示之异名　导。谓教导引导之异名

论。又唯此三至余三不尔。重释也　神变令于佛法归伏　他心令信受　教诫令修行。由此三通得名示导

论。于三示导至故非决定。述胜劣也

论。如有咒术至故是决定。指事释决定也。真谛云。有天名健驮梨。翻为持地　咒术从所说人得名　伊刹尼者。真谛云。伊刹尼是论名。是露形外道师所造。翻为观时。此咒从所出论为名。他心．神足有非通亦成故。非决定胜教诫示导唯漏尽通所成故。是决定胜也

论。又前二导至最胜非余。重释。由前二示导。不能令他决定必引当利益及安乐果故。非是最胜。婆沙一百三云。问应为何人现神变事。答若于佛法决定信者。及不信者不应为现。若不定者应为现之引入正法。若为不信者现。彼即云此何希有。世有明咒名健驮梨。善受持者亦能示现如是幻惑。谁有智者现斯鄙事。他记心亦尔。有明咒名刹尼迦。有善受持者亦知他心

论。神境二言为自何义。已下两行颂。第四广释神境也

论曰至说名为境。述神境体别。正理云。而契经说。神果名神。意为举粗以显细故。又显胜等持。是彼近因故。然神变事体实非神。此广如前觉分中。辨诸神变事说名为境

论。此有二种谓行及化。分境为二。一行。二化

论。行复三种至得意势名。分别为三。意势最胜。如举意缘时。此行亦尔。故名意势

论。于此三中至并异生。明共．不共也。正理论云。如日舒光。蕴流亦尔。能顿至远故说为行。若谓不然。此没彼出中间既断。行义应无。或佛威神不可思议。举心即至不可测量。故意势行唯世尊有　婆沙一百四十一有二说。此论及正理同后说。恐烦不引

论。化复二种谓欲色界。分化为二谓欲界化．色界化也

论。若欲界化至无香味故。述二界化具境多少

论。此二界化至故总成八。述化不同。在欲界作欲界化。有属自身及属他身为二。作色界化亦有二种。谓自．他身合为四也。在色界亦四故成八也。于自身上化。为属自身化。若化外人名属他身化

论。若生在色界至成香味失。难也。若尔生于色界化四种。有属自身作欲界化。如何不有成香．味失。此问自身化

论。如衣严具化而不成。答也。虽生色界有属自身化。如衣．严具不与根合化而不成。准此答意。他身化定不成就。自身化中尚有不成就故

论。有说在色唯化二处。第二答也。正理论云。虽生在色作欲界化。而无色界成香．味失。化作自身唯二处故。有说亦化四。如衣等不成。婆沙一百三十五有二说。评家云。如是说者。虽化香．味无成就失。如人衣服．严具．花香。虽复在身而不成就　准上论文。故知。若作化人令语声。非执受大种所造亦不成就。唯依自身化作问答故。有人问答云。问异界化色．触皆成就不。解云皆成就。如婆沙一百三十二云。有成就欲界系大种。亦色界系大种。谓生欲界色界大种现在前。若生色界作欲界化发欲界语。又云。有成就欲界系大种。亦色界系所造色。谓生欲界得色界善心。若生色界作欲界化发欲界语　婆沙既言若生色界作欲界化发欲界语。成就欲界大种及所造色。文不别简。明知异界化若化自。若化他身。色．触二种。皆悉成就义准应知。若即身化。若离身化。亦皆成就　或可。若即身化即成就。若离身化即不成就。婆沙言成就者据即身化。虽有两解前解为胜。又婆沙云。如是说者。离所化身不发化语。语者必由粗四大种相击起故　今评二释前解为非。若别作化人有成就得不应道理。诸有为法住现在世。有成就得必是有情。说别化人为有情法。不应道理。故住现在世色．触二境。若是有情住散心位。无非执受诸化人语声。应是执受大种所发。又婆沙评家云。自身化如庄严具尚不成就。况异身化而成就也。以此证知。前解为失。婆沙依身发语者化人身。非化主身

论化作事为即是通。已下四行颂。第二明通果差别

论曰至有差别故。述通果有二。一能化心。二所化事。此明能化心。依地差别分为十四。先略明。后广明。此略举也

论。依初静虑至势力劣故。广释也。谓初禅二。二禅三。三禅四。四禅五。总有十四化心。上地定心生下果化。下地定心不生上果。下地定心势力劣故

论。第二定等至亦得名胜。述胜劣也。如第二．第三．第四定果。欲界等化心对初定．二定．三定等果上地化心。若以系地以论。欲等化心劣初禅等化心。若以所依及行。即依上地下地化心。胜依下地上地化心。以二禅欲界化胜初禅。初禅化虽是欲界系依第二禅故。从欲界向上行至第二禅故。初禅。初禅化者依初禅故。向上行唯至初禅故

论。如得静虑至俱时得故。述得时也。正理论云。然得静虑总有三时。离染．受生．加行异故。谓离下染得上静虑时。亦得此定所引化心果。从上地没生色界时。及由加行起胜功德。但有新得所依静虑。亦兼得彼所引化心。依欲界身得阿罗汉。及练根位得应果时。十四化心一时总得。乃至。身在第四静虑得阿罗汉。得五化心　婆沙一百二十二云。诸变化事是前道及化心果　又百三十五云。化当言有心无心。答当言无心。然化有二种。一修得。此无心。二生得。此有心。此中说修得化。非心依故　以父母生身亦至梵世

论诸从静虑至还从门出。述出入心也　故此从二者。谓从静虑定及化心生　能生二者。谓能生化及净定

论。诸所化事至起表心故。述二种化　化事唯自地心者。即欲界心还化欲界事等。若作发言初二地。自地化心语。二禅已上。下地化心语。已上地心不发语故。正理论云。若生欲界第二定等化事转时。如何起表非威仪路．工巧处心。依异界身而可现起。彼必依止自界身故。此无有过。引彼界摄大种现前为所依故。谓引色界大种现前。与欲界身密合而住。依之起彼能发表心。无定地表心依散地身过。或起依定能发表心。如依定生天眼．耳识

论。若一化主至诸所化亦然。述化主．化人语默同也

论。此但说余至亦容有别。述佛异余化语

论。发语心起至化如何语。征难也

论。由先愿力至亦得发语。明愿心留化别起语心。起语心从化心引故亦名化心。如是从威仪更生意识亦名威仪心。若克性说是通果心。通果心中有是化事心。有是发语心。二心用不同也。定非欲界威仪．工巧心。以欲界通果心。不生欲界威仪．工巧心故。梵王作欲界语者。是通果心

论。非唯化主至应慈尊世。明留化至命终后

论。唯坚实体至不留肉等。唯明留坚实也

论。有余师说至持令久住。述异释也

论。初习业者至多少化事。明能化用心多少。正理论云。初习业者。由多化心要附所依起一化事。习业成满由一化心。能不附所依起众多化事

述曰。所依谓非化物

论。如是十四至无记摄义。明修得化心唯是无记性

论。余生得等至化九除声。述生得异修得化

论。理实无能至亦无有失。论主正释。五根唯是异熟．长养不通化也　言化九处。据不离根。正理论云。生所得等。于欲界中化为九处。色界化七。依不离根言化九等。理实无有能化作根　准二论释。诸论之中。言化九处者。依不离根说　问修得言化四处。岂不能自身化不离根邪。因何不许化九处也　答由生得化与根相杂故能化九。修得化附根而住。以不相杂故名化四。又正理论云。修果无心。余化容有。修果起表。由化主心。余容自心起身．语表。修果饮食若为资身。必在化主身中消化。若为余事吞金．石等。或即住彼化事身中。或随所宜置在别处。余化饮食随住所依。修果化心唯无记性。余通三性。谓善．恶等。如天龙等能变化心。彼亦能为自他身化

论。天眼耳言为因何义。已下一行颂。第五明天眼．耳

论曰至名天眼耳。出天眼．耳体用

论。如是眼耳何故名天。问名天所以

论。体即是天定地摄故。答天名也。自有天非定地。但是定地。皆是天故。所以定地摄者。故名为天

论。然天眼耳至似天眼耳。有三类也。前二有两释。天之眼．耳名天眼．耳。是属主释。若天即眼．耳是持业释。第三是有财释。实非天眼．耳。全取天眼．耳名

论。如藏臣宝至及中有等。指事也

论。修得眼耳至无翳无缺。明修得眼．耳恒是同分。有二义故。一恒与识俱得见．闻故。二无翳．无缺故

论。如生色界至天眼见无遗。明力用也。如生色界生得天眼见障色等。依婆沙一百八十六云。又天眼在左在右。胜劣品类必同。问诸有此生眼不见色。彼依何法引发天眼耶。答如有一得自性念生先余生中眼曾见色。彼依此故引发天眼。天耳亦尔。问诸有获得宿住随念智者。亦能引发天眼．天耳。此中何故不说。答应说。而不说者。当知此义有余。有说。若于生盲者天眼。生聋者天耳。俱能引发者此中说之。宿住随念智唯能引发彼类天眼。非天耳故。所以不说。所以者何。诸生聋无宿住随念智故。要由他教此智生故。是以不说　又云。法蕴足论说。于眼因。有异色界大种所造天眼清净现前。由此天眼能见前．后．左．右．上．下诸色差别。非石壁等所能障故。问此是天眼于一切顿现。见十方诸色境不。有说能见。有说不能。然能面向一方随欲能见。不须回转。故说能见十方

论。前说化心修余得异。下两行颂。第六明神境等五亦有修得．余得异也

论曰至是业成摄。标神境有五种别。修得因定。生得随生彼趣得。因咒得。因药得也　业成者。曼驮多王。及中有等　曼驮多此言我养。等谓等余业成之类

论。他心智类至加占相成。明他心有四。谓修得．生得．咒成得。无药成．业成。加占相知

论。余三各三。谓修．生．业。谓天眼．耳．及宿住智力用有异。由因各别由斯有同分也。诸法相因不可定准。如琥珀拾芥。磁石引铁作用各别

论。除修所得至不得通名。三性分别。非修得者通三性。名生处．得．自性念生智等

论。人中都无生所得者。有自性念生智。余趣有生处得智。无自性念生智。自性念生者。以本性念前前生事也

论。本性念生业所成摄生。修不恼众生业得也

论。于地狱中至如应当知。述诸趣生处得智知时有异也。依婆沙一百一杂释自性念生智及生处得智。论云。本性念生智现忆宿住事者。唯人趣有。余四趣中无有此智。生处得智忆宿住事。地狱等有。如契经说。地狱有情互相谓言。奇哉自误。我等过去曾闻沙门．婆罗门。说诸欲过患能引未来可怖畏事。汝等应断。我等虽闻。而不信用。今因彼欲受斯剧苦。问彼于何时忆。答初生未受苦时。若受苦已。次前灭事尚不能忆。况久灭事。无覆无记唯住威仪路(余如傍生说)傍生有生处得智。忆宿住事住三种心。如知他心说。评曰应作是说。能忆多生如狼忆知五百生事。鬼趣生处得智。知宿住事并如傍生说。如有颂曰。我昔集珍财　以法或非法　他今受富乐　我独受贫苦　天趣中如傍生说。人趣中无生处得智忆宿住事。非田器故。为本性念生智等所损覆故。为宿住随念通及愿智等所映蔽故。本性念生智出体释名。出体者。以惠为自性。释名者。生谓前生诸有漏法。智谓此生能知彼智。念谓此智俱生胜念。言本性者。简别修得。即本性智由胜念力。知过去生诸有漏法故。名本性念生智。复次本性者。谓前际法。即过去生有漏法性。智由念力知本性生。故名本性念生智(不反释。以修得故)体虽是惠。名念者如念处释。何处有。唯人趣有。所以者何。唯欲界人趣中。能造殊胜业。引得此智故。又人趣中智惠猛利胜余趣故。因何业得。评曰应作是说。若诸有情不造恼害他业。恒作饶益他事。由斯业故。在母腹中不为风．热．淡饮病等之所逼切。后出胎时无迫迮苦。是故能忆诸宿住事。能忆几生。有说忆七生(引一伽吒证)。有说忆五百生(引二比丘证)。有说忆成坏劫(引王为子求姄证)。问菩萨忆九十一劫。一说宿住智。一说自性念生智。两说无评。问本性念生智能忆知中有不。评曰应作是说。亦能忆知中有中事。所以者何。若不忆知此智知境应成间杂。谓少分能知。少分不知故


俱舍论疏卷第二十七

保延三年九月八日黄昏于南新屋点了

觉树记

以黄园古本一交了理


俱舍论疏卷第二十八

　　　　沙门法宝撰


　　分别定品第八之一

心一境性名之为定。此品广明名分别定品。前明智品能依定果。此明定品智所依因

论。已说诸智至今次当辨。结前起后

论。于中先辨至静虑云何。此品大文有二　一明德所依定。二明余性功德。此明德所依定　于中有四。一明静虑。二明无色。三明等至。四明等持。此文第一明静虑也文中有三。一问。二答。三释。此问起也

论曰至静虑差别。此述先说静虑所以。诸功德多依此四故先辨也

论。此总有四种谓初二三四。列四名也。正理论云。岂诸静虑无如慈等不共名想。而今但就初等四数建立别名。此中非无不共名想。然无唯遍摄一地名。以诸静虑各有二种。谓定及生。有差别故。诸生静虑如先已说。谓第四八。前三各三。无有别名总诠一地。诸定静虑总相无别。谓此四体总而言之。皆善性摄。心一境性以善等持为自性故。若并助伴五蕴为性。此二既同难知差别。相虽无别。而地有异。为显地异就数标名。故说为初乃至第四(已上论文)

论。四各有二至五蕴为性。分四静虑各有二种。谓生及定。生者十七天。定即善等持。即名心一境性。并五蕴也

论。何名一境性。经部问也

论。谓专一所缘。有部答也

论。若尔即心至余心所法。经部难也。若专一所缘名之为定。即心专境依之建立。即此心王名三摩地。不应别有余心所法名三摩地

论。别法令心至非体即心。有部答也。即心专一境。由别心所。能令心王于一境转名为等持。非体即心

论。岂不诸心至何用等持。经部难也。即此心王刹那灭故皆一境转。法性自尔。何用等持令一境转。第一难也

论。若谓令心至等持无用。第二难也。若谓前念等持。令心于第二念。亦同前心缘一境转。此即前心令其后心同一境转。后心相应等持何用

论。又由此故至心于一境转。第三难也。如心所中定通其散位。散位非定。由修习故。三摩地成名心一境。何不即以此修习力。令心一境转

论。又三摩地至皆一境转。第四难也。心所等持是大地法通其定．散。因何散位心乱。定位一境

论。不尔余品等持劣故。有部释第四难也。正理论云。此中经主自兴问答。何名一境性。谓专一所缘。彼答非理。眼．意二识若同一所缘。应名一境性。故于此处应求别理。谓若依止一所依根。专一所缘名一境性。岂不一念无易所缘。应一切心中皆有一境性。理实皆有一一刹那心．心所法。一境转故。然非一切皆得定名。以于此中说一境性。但为显示由胜等持。令善心．心所。相续而转故。若尔即心依一根转。引缘自境。余心续生。此即名为心一境性。应离心外无别等持。此难不然。前已说故。谓先广辨心所法中。已辨等持。此难不然。前已说故。谓若心体即三摩地。令心作等。亦应无别。差别因缘不可得故。述曰。经部令心作等。即许别有思等心所。令心一境。因何不许

论。有余师说至即四静虑故。述经部师计也。此师引经。说定学为增上心学。说四静虑为心清净最胜。证定即是心也

论。依何义故立静虑名。问也

论。由此寂静至以慧为体有部答也。由此寂静是定。能审虑是慧。审虑即是实了知义。了知是慧。如说心在定能如实了知　审虑义中置地界故者。审虑梵云振多。是字缘。于此字缘置其地界。变前振多成驮南。驮南此云静虑。驮南旧云禅那讹也。正理论云。依何义故立静虑名。由依此寂静方能审虑故。审虑即是实了知义。如说心在定。能如实了知。审虑义中置地界故。依训释理。此是凝寂。思度境处得静虑名。定令慧生无浊乱故。有说此定持胜遍缘。如理思惟故名静虑。胜言简欲界。遍缘简无色。如理思惟简异颠倒。能持此定是妙等持。此妙等持名为静虑。此言显示止．观均行无倒等持。方名静虑　又婆沙一百四十一。问此四何缘说名静虑。答静谓寂静。虑谓筹虑。此四地中。定．慧平等故称静虑。余随有阙。不得此名　已上论文

论。若尔诸等持皆应名静虑。难也

论。不尔唯胜至亦得日名。答也

论。静虑如何独名为胜。问也

论。诸等持内至独名静虑。答独名胜所以也

论。若尔染污宁得此名。难也。若以如上胜故独名审虑。味定是染。如何亦同得静虑名

论。由彼亦能邪审虑故。有部答也

论。是则应有太过之失。难。染污心审虑胜余散善者。有太过失

论。无太过失至有恶静虑。答也。如败种子虽无生能。得种子名非余土等。染亦如是。虽不同善审虑。以静虑故得静虑名。此理证也　世尊亦说有恶静虑。引教证也

论。若一境性至初二三四。难也。若一境性是静虑者。即相无差别。依何相别立初．二．三．四也

论。具伺喜乐至而不与寻俱。明初定具寻．伺．喜．乐也。颂但言伺。以表寻俱。以伺有喜．乐。定有寻故。以中间静虑无喜．乐故。自余有伺。示有于寻

论。渐离前支至分为四种。述立余三所以也。离伺异初立第二离喜及伺二异前二立第三。离伺．喜．乐异前三立第四

论。已辨静虑无色云何。下两行半颂。第二明四无色也

论曰至亦如是言。述无色四及生．定二同。善性等同前静虑。故颂中言亦如是也

论。然助伴中至随转色故。此述异也

论。虽一境性至立非想非非想处。述分四所以也

论。离名何义。问也

论谓由此道至离下染义。答也　言离生者有二义。一染法名生。能为患故。犹如生食在腹。二谓受生。离地染时二种生过俱能离也

论。即此四根本至立无色名。述同异也。此四无色上三近分不缘色故名除色想。空处近分以缘色故非除色想。然四根本．四色近分。虽缘色不同。皆无色故同名无色

论。此因不成许有色故。大众部．化地部等难也。汝以无色故总名无色。无色之因我宗不许。许有色故。是不成过

论。若尔何故立无色名。有部反问也。既言有色。何故经中说名无色

论。由彼色微至亦名无黄。大众部等答也

论。许彼界中色有何相。有部责色相也

论。若彼唯有至何有造色。纵计破也

论。若谓如有至亦遮有故。破救义也。大众部等救云。如有无漏律仪。无无漏大种。我宗无色界有身．语律仪。无别大种。破云。不尔。无漏虽无大种依有漏大种故。汝宗不可说无色律仪依色界大种。界地别故。又我宗亦遮无色界有无漏律仪故

论。若许于彼至彼色渐少。又破转计也

论。若谓于彼至不可见故。此破救也

论。若谓彼身至应名无色。又破转计也

论。若谓彼身至有胜劣故。又破救也

论。又生静虑至不名无色。此重破也。并如文可知。正理论云。又生静虑。乃至。上地望下清妙转增。非下地根所能取故。与彼何异不名无色

论。若谓欲色至此有何理。又破救也。大众部救云虽色界中。上地清妙下地应名无色。然随别义立名。不名无色。无色不尔者。此有何理

论。若谓经说至有色理成。牒大众部引他经证也。寿．暖合故。是一经。暖是色故。色识相依。第二经也。名色为缘。第三经也。遮离色等有来．去故。第四经也。由此四种证无色界定有色也

论。此证不成应审思故。且总非也

论。谓所引教应共审思。劝大众部等审思也

论。旦契经说至为约欲界说。令思第一经也

论。名色与识至为约欲色说。令思第二经也

论。所说名色至不缘于识。令思第三经也

论。遮离色至行至为遮离一切。令思第四经也。此四经皆通两释。不成证义

论。若谓契经至大过失故。略破救也

论。谓应外暖亦与寿合。出救第一经大过失也。若以经无简别。即令一切寿皆与暖合。经无简别故。应一切暖皆与寿合。因何外暖而不寿合

论。又应外名色依识识为缘。出第二．第三过失也。若以经无简别。即令一切识。皆与名色依。破第二过也。外名色识为缘。第三．经也。俱经无简别。应一切名色皆与识依。及与色缘。是即外色及四相等。应与识依。识缘过也

论。又说四食至应有段食。引例破也。经说四食如四识住。经无简别。色．无色界应有段食。有四识住故。经不简故

论。若谓经说至无斯过者。牒引两经救也。以有经说一类天超段食。故知色．无色界无段食也　又经说。彼天喜为食故。无上二界有段食过者。此述大众部意。前所引文虽无简别。别有此两文有简别。故知上二界定无段食

论。欲无色界至皆超越故。引三经准段食例证无色界无色也

论。若无色界至超色想等。反难大众部也

论若谓观下至亦应许然。破救也。言无色想等观待下粗。无粗色想名为无色想等者。言无段食。亦应无粗有细段食

论。又诸静虑至名无色界。重破救也。若以观下粗色名无色者。四静虑中色细欲界。亦应可说出离色言。是即色界应亦名无色界

论。又亦应说至非超受等。是重破也。若谓观粗色故名出离色者。无色界受细。色界受粗。超下粗受应名出离受等。经既不说出离受等。故知无色中唯遍超色类非超受等

论。由此定知彼界无色。此总结成自宗义也

论。然契经说至非永出故。通伏难也。伏难意云。若无色界无色者　应无色有出于色有。如何经说有不出有。有三释。一自地有不能出自地有。即是自地有漏道不能制自地惑。要因上地方能断故　非遍出者虽上地有出下地有。而不能出非想有也。虽能出下地有后定退故非永出也。依如是理说有不出有也

论。又薄伽梵至说有色类言。是重引经证也

论。故所立因无不成过。总结上言。以无色故名无色。因非不成过。汝宗不许自违理．教。汝既违教。我非不成

论。在彼多劫至色从何生。大众部等难也

论。此从心生至从彼心生。经部答也。谓从色异熟因功能种子而生

论。彼无色身心何依转。大众部等又难也。彼既无色。心依何转

论。离身何不转。有部等反问大众部也

论下曾不见故。大众部答也

论。色界无段食至离段食转故。引例却难大众部也

论。又先说彼心转所依。指前释也。前说心依寿等转也

论。已释总名。结上四无色名也

论。空无边等至得别名耶。问别名也

论。不尔云何至建立三名。答。前三无色从加行为名于加行位胜解。思惟虚空等故。名空无边等。至成满位亦缘余法。故正理云。谓若有法虽与色俱。而其自体不依属色。诸有于色求出离者。必应最初思惟彼法。谓虚空体虽与色俱。而待色无方得显了。外法所摄其相无边。思惟彼时。易能离色。故加行位思惟虚空。成时随应亦缘余法。但从加行建立此名。谓于纯净六种识身能了别中。善取相已安住胜解。由假想力。思惟观察无边识相。由此加行为先所成。随其所应。亦缘余法。但从加行建立此名　谓见无边行相粗动。为欲厌舍起此加行。是故此处名最胜舍。以于此中。不复乐作无边行相。心于所缘舍诸所有。寂然而住(已上论文)

论。立第四名至名非非想。立第四名。由想昧劣无明胜想。得非想名。有昧劣想名非非想也

论。虽加行时至加行立名。明加行时观根本作非想非非想解。不从加行为名。说根本想昧劣为名

论。以若诘言至是立名正因。释不从加行立名所以也。前三无色加行心时思无边空等。然实根本非常缘空。由此立名从其加行不从根本。加行不缘根本作行解故。非想非非想处加行位中。缘其根本地昧劣想作如是念。无明胜想有昧劣想。此念依根本起。即是正立名因。由想昧劣故从根本不从加行

论。已辨无色云何等至。下两行颂第三明等至　文有十二。一明净等三别。二明具支多少。三明不动。四明受多少。五明借识。六二得。七明相生。八明依身。九明所缘。十明断惑。十一明近分。十二明中定。此第一明净等三也

论曰至无无漏故。总释八地。前七具三。有顶唯二。无无漏也

论。初味等至至此得味名。释第一味定也。此谓等持与爱相应。爱能味著定亦名味。正理论云。爱相应言依自性说。此以等持为自性故。若并助伴应作是言。爱俱亦法名味等至　问何故余惑相应不名为定。答正理论云。专注不移方名为定爱相应定。亦专一境故得定名。余惑相应则不如是。谓余烦恼于自所缘。不能令心专注如爱。故三摩地若与爱俱。专注一缘与善相似

论。净等至名至此得净名。第二明净定也。是有漏故与无漏殊。即名世间之所简也。净故非味。即是善名之所简也。与无贪等白法相应故名为净。释净名也

论。即味相应至深生味著。述净为味境。味唯缘净。就缘净中。唯缘过去退净定也。不缘现在及未来也。现在无净定。未来净未曾领受也。此说容生味定。非一切生。唯退分定及住中一分。似退生故。境亦如是。又退分定未必定退。前五种性非定退故。此人皆成退分定故

论。尔时虽名至得名为入。述入出也。味定非定似定名定。由此亦名入味定也　正理论云。诸从定出总有五种。一出地。二出刹那。三出行相。四出所缘。五出种类　从初静虑入第二等名为出地。于同一地行相．所缘相续转位。前念无间入于后念。名出刹那　从无常行相入苦行相等。名出行相　从缘色蕴入缘受等。名出所缘　从有漏入无漏。从不染污入染污等。名出种类　依出种类此中说言从所味出入能味定　岂不二言更相违反。能味是爱非所入定。所入是定不名能味。如何可言入能味定　无相违过。现见。相应随举一名说俱品故。如劝长者作意记别。互相杂故俱得二名。由爱相应等持名味。等持力故爱得定名。故无二言更相违过

论。无漏定者至非所味著。第三述无漏定也。如文可解

论。如是所说八等至中。已下第二明具支多少　文中有二。一明四五支。二明染无支。明有支中有二。一明四定支有多少。二明支体。此两行颂第一明静虑支多少也

论曰至五等持。明净及无漏。初静虑具五支也

论。此中等持至义如前释。会名．体也

论。传说唯定至非静虑。述婆沙宗也

论。如实义者至应知亦尔。论主正释也。如四支军不可偏论一支为军亦军支也。余静虑支应知亦尔。正理论云。毗婆沙师显静虑地等持最胜。故作是说。三摩地是静虑亦静虑支。如四支军。亦无有失。如王与众虽互相资。而于其中王最为胜

论。第二静虑至四等持别。释第二静虑支也　言信名内等净者。正理释云。信是净相故立净名。如水清珠令心净故。内心平等为缘故生。由此信根名内等净。或第二定所有功德。平等为缘引生此净。由此建立内等净名(已上论文)

论。第三静虑至五等持。释第三静虑支多少也

论。第四静虑至四等持。释第四定支也　言行舍．及念名清净者。正理意云。第四定中复弃舍乐故。彼舍．念得清净名　又云。此中支名为目何义。目显成义。何所显成。谓显成此是初静虑。乃至。此是第四静虑。或此支名目随顺义。谓十八支各顺自地。或资具义说名为支。如祠祀支即牛．马等。谓寻．伺等展转相资　又云。何缘初三支各具五。第二第四各唯四支。或由欲界多诸恶法及妙五欲。难断难舍。第二静虑有重地喜其相动踊。喜中之极引五部爱。难舍难断。为对治彼故。初．三各五支。初．三不然。故余各四　又释。随顺超等至故　又云。轻安．行舍遍四静虑。何缘初．二唯立轻安。后二地中唯立行舍。以此于彼偏随顺故。谓欲界中有诸恶法。初静虑地有寻．伺想能逼恼心。犹如毒箭。初．二离彼故轻安增。第二静虑喜极动踊。第三静虑乐受极增。二俱能为爱胜生处。三．四弃彼故行舍增　又云。行舍．轻安互相覆蔽。若处有一第二便无。轻安治沈其相飘举。行舍治掉其相寂止。故安与舍互相覆蔽　又云。何缘念．慧诸地皆有。而念唯在上二静虑。慧在第三定方得立为支。随其所应偏随顺故。谓喜与乐于三有中。是诸有情极所耽味。第三静虑所味中。极有生死中最胜乐故。理应立慧观察厌舍。若无慧者自地善根尚不能成。况进求胜。为治如是自地过失。第三静虑立慧为支。余地不然。故不立慧。第二静虑有最胜喜。轻躁娆乱如逻刹私第三定中有最胜乐。如天妙欲极为难舍。第三．四定由行舍支。随其所应虽已弃舍。而恐退起立念遮防余地不然。故不立念。然第三念势用坚强。非唯助舍。亦能助慧。通能防备自．他地失。第四不尔。无自失故。由此第四不立慧支　问何缘内等净唯立第二支。正理释云。故内等净体即信根谓若证得第二静虑。则于定地亦可离中。有深信生名内等净。故虽诸地皆有信根。而可立支。唯第二定以今创信。诸定地法与散地法俱可离故(已上论文)

论。静虑支名既有十八。已下一行颂。第二明支体也

论曰至即五实事。明初静虑支。五各有别体即有五实事。一寻。二伺。三喜。四轻安。五等持

论。第二静虑至足前为六。明第二静虑。唯加一支。谓内等净即是信也

论。第三静虑至足前为十。明第三静虑。加四支也。一行舍。即善中舍也。二正念。通中念也。三正慧。通中慧也。四乐受。其受若就七十五法以明。即四地受皆同一也。若五受以明。即喜．乐．舍各别也。今就五受以明故。乐受增一

论。第四静虑至足前为十一。增非苦乐者。虽舍受即是前受。五受明义增前非苦乐也。若合四地受为一。即九法为支体也

论。由此故说至如理应思。四句料简。如文可解

论。何故第三说增乐受。经部问也

论。由初二乐轻安摄故。有部答也。唯识论初．二喜．乐是一受。所悦身．心异立两名也

论。何理为证知是轻安。征有部也

论。初二定中无乐根故。有部总略答也。定中既无乐根。故知言乐是轻安乐

论。非初二定至无五识故。已下进退推寻。无有乐受。乐有二种。一者身乐。二者心乐。身受乐者五识相应。定中无五识故无身受乐也

论。亦无心受乐至故无乐受。此明无心受乐也。喜．乐二受名虽有异。同是其受。不可一心二受同起。既有喜．乐如何有乐

论。不可喜乐至及四支故。遮转计也。若言喜．乐更互现前说是乐受。有乐之时即无喜受。如何说具四支．五支

论。有说无有至所摄乐根。述经部师计也

论。若尔何故至身．心乐受。有部难也。经说。云何乐根乃至引生身．心乐受。故知乐根有身乐．心乐受也

论。有余于此至唯说身故。经部正经文也。是汝有部增足心字。所以得知。余部经中无心字故。正理论云。何缘不许余部契经。有余于彼削除心字。以契经说第二定等无余识身。心一趣故。若固说彼有身受乐与理相违。如后当辨

论。又第三定至身所受乐故。经部与有部出违经失也

论。若谓于此至为有何德。遮有部通经也。若有部通经。云经说身者说意为身。非五根者。为有何德胜说为心。正理论云。契经说为身所受乐。然不能证彼地乐根非心受摄。亦说离生喜是身所证故。岂可由此便执喜根非心受摄。若谓无色不说身者。此非决定。无色界中说身见故。又见于彼说身坏故。又说彼身下劣生故　又云。此说身名为有何德者。为显彼乐受自内所证故。谓彼地乐非所依．缘所能显了。唯自内证。此即显彼乐受中极。亦见于自说以身声。如说由身证甘露界。即是自证甘露界义(已上论文)

论。又第四定至有乐支故。举有胜不说难也

论。若谓轻安至应是乐支。遮有部救也

论。若谓彼轻安至胜前二故。破重救也。先以二理破。后引经破。此二理也

论。又契经说至非即轻安。后引经破也。经说离生喜。身作证。是初定说修五法。一欢。二喜。三轻安。四乐。既轻安与乐别说故。初．二乐非即轻安　言离生喜者。离欲恶法生彼喜故

论。若言定中至无遍触身故。破有部无身识也。经部述自宗计也

论。若谓外散至三摩地故。通有部难也。有部难言。若以有轻安风。即令尔时有身识者定应失坏　通云。此顺定故不失坏定

论。若谓起身识至由前因故。又通难也。若谓有身识起应出定者。由前顺定因故不出定也

论。若谓依止至许生无过。又通难也。准此论文。经部。许在定有身识行。及依欲界身起色界身识缘色界触。唯许缘轻安风也

论。若尔正在定至成违理失。有部难也。正在无漏定中。触及身识应成无漏。以无漏初定现在前时。即以彼轻安触是觉支。身识中乐为乐支。不可同五支中喜是无漏　乐是有漏故。成违理失

论。无违理失。经部答也

论。所以者何。有部征也

论。许说身轻安是觉支摄故。经部引例答也。经说身轻安是觉支故

论。若谓顺彼至许如是说。引例破也。汝岂不说是随顺觉支名觉支也。我宗身识亦顺无漏故名为无漏。无违理失

论。若谓许说至皆有漏故。有部引经难经既说十五界有漏。如何轻安触。及身识。随顺无漏名无漏也

论。无违经过至密意说故。经部通经也。此就余触及余身识。唯名有漏。准此论意。经部以轻安风及身识顺无漏故。假名无漏

论。如何无漏至支小无漏。有部难也。其轻安风实是有漏。顺无漏故名为无漏者。如何无漏定正现在前。少支有漏。少支无漏

论。起不俱时斯有何失。经部通也。起身识时不起喜受。起喜受时不起身受。斯有何失。准此。不说身识及轻安是真无漏也

论。若谓喜乐至及四支理。牒有部难也

论。此亦无过至如有寻伺。经部通也。经部引自许为喻。彼部许寻．伺不俱起。而并立为支。而初定有五支也

论。若谓寻伺至为喻不成。牒有部难也。夫为喻之法。两宗共许方可成喻。我宗不许二前后起。为喻不成

论。此非不成至不能说过故。经部通也。我前根品中。以立因云心之粗．细更互相违故不应俱。又汝于我前说之因不能说过。所以为喻得成。夫因明法。若不共许先立宗破讫。彼虽不许非不成也

论。由此可说至不说想等。经部就自宗释也。由初定中立寻．伺．喜乐受支故。减前支故立后静虑。即由此理初说五支。减初寻．伺立第二定。减其喜受并寻伺三立第三定。减其乐受并前三支立第四定。想等无减故不立支

论　或应说何故初唯立五支。经部反征也。若不如我所释汝应说。何故初定唯立五支

论。若谓此五至故立为支。牒有部计也

论。此不应理至胜寻伺故。经部破也

论。虽有一类至共施设故。虽一类有部师释初定立五支为资初定故。然非经部古昔诸轨范师共施设故

论。应审思择至名内等净。两部诤初．二定乐支已。次共评论第二定内净支也。此是有部令经部应审思也

论。此定远离至如河有浪。经部释也。即是此第二定远离寻．伺鼓动。相续清净转名内等净也

论。若尔此应至此即信根。有部与经部出过。若谓无寻．伺故名内等净。此即内净无体。如何得说十一实事破也　是故应说此即信根。归有部正义也

论。谓若证得至名内等净。此广释也。前初定中离其散地。今第二定离其定地。既自得二定离于初定。于其定地亦可离中。有深信生。即所生信名内等净

论。信是净相至立内等净名。释名也　信是净相。释净名也　离外。释内名也　均流。释等也　净而内等故立内等净名者。合释也

论。有余师言至皆无别体。述余经部师释也

论。若无别体心所应不成。有部难也

论。心分位殊亦得名心所。经部通也

论。虽有此理非我所宗。论主意许经部理。而言许有部也

论。如上所言至知决定然。外人问有部也

论。汝等岂言喜非喜受。有部问外人也

论。如余部许我亦许然。外人答也。如上座部许我亦许也

论。余部云何至许非喜受。有部征外人也

论。谓别有喜至其体各异。外人答也。谓上座部计别有喜是心所法。而不是受。三定中乐皆是喜受。故喜。喜受。其体各异

论。非三定乐至分明证故。有部非外人计。以违二阿笈摩故　阿笈摩。此云传

论。如辨颠倒至无余灭乐。引第一经也。经说三定无余灭喜。故知三定无喜受也

论。又余经说至是喜非乐。引第二经证也。既言第四静虑断乐断苦先喜．忧没。喜既先乐后。故知第三定中无喜根也。经云断乐断苦先喜忧没者。谓初定断忧．苦。三定断喜。四定断乐。乐．苦相对故经先说。喜．忧非对说其先．没。故婆沙八十一云。言第四静虑断苦者。依双法尽俱说断声。言双法者。谓苦与乐。离欲染时虽苦已尽而乐未尽。今离第三静虑染已。苦．乐俱尽。俱说断声。离三静虑染乐等皆断。何为唯说断乐根耶。答尔时乐尽故。知离欲界及初定染。亦断喜等。由未尽故所以不说。又婆沙八十一云。如契经说初定忧根灭。第二定苦根灭。问离欲染时断忧．及苦。契经何故作是说耶。答依过对治故作是说。谓离欲染位虽断苦根。而未名为过苦对治。于初定得离染时。过苦对治故。苦对治者谓初定也。复次依过族性．及苦所依故作是说。谓离欲染位虽断苦根。而未过苦所依．族性。于初定得离染时。过苦所依．及苦族性故。说苦灭。所依族性。谓诸识身　问离欲染位虽断忧根。而未过彼对治．所依．及彼族性。不应说忧初定灭。答忧根对治．所依．族性皆在意识。既与忧根同在意识。故正断时即说彼灭。苦根所依．及苦族性。不与对治同在一识。故过对治．所依．族性方说苦灭。有作是说。第二静虑苦根灭者。谓寻．伺灭。以诸贤圣于寻．伺中发生苦想。过诸异生厌地狱苦。能生苦想。故名苦根。已上论文　问四定起时有善大地。通大地十。不定寻．伺。及心王。二十三法相应而起。因何唯用九法以为静虑支。大地中念．定．慧．受。善大地中行舍．轻安．信。不定寻．伺以立定支。余十四法非定支摄。故婆沙八十废立意云。心王是主非心所支。大地法十念．定．慧三。顺净偏胜故立为支。受于杂染．清净分中。势用俱胜是故亦立。然五受中忧．苦非定相应。故不立支。想．思．触．欲偏顺流转不是还灭。故不立支。作意唯是欲界散地对境用胜非诸定地故不立支。胜解唯于无学位胜。静虑遍于一切位胜。是故不立。善中信为众行初基。如清水珠令心澄净。故立为支。掉举定障行舍能治。惛沈慧障轻安能治。是故立支。惭．愧．无贪．无嗔．不放逸．不害非极随顺诸静虑故。此法多于欲界散地恶法。为近对治。势力增强非于定地。是故不立。精进多苦身．心。定令身．心多乐。非极相顺故不立支。然顺菩提立菩提分法。不定中寻．伺二法。顺净偏强能助等持。制策于心。令离粗细对治欲恶。故并立支。自余心所与定不相应故。不立支也

论。如是所说诸静虑支。已下一行颂。第二明染无支也

论曰至所染污故。述一类随相说。如文可解

论。有余师说至大善摄故。述异说也。染定非善但除唯善。自余通染故不除也。故前文云非皆具有

论。契经中说三定有动。已下一行颂。大文第三释经中说不动也

论曰至灾患有八。释前经也。以无八种灾患故名不动

论。其八者何。问也

论。寻伺四受至说为不动。答也

论。然契经说至喜乐所动。述释余经不同也。若通欲界兼息风说。即有八灾。若唯对色界定内心所。即离寻．伺．喜．乐

论。有余师说至照而无动。述异释也

论。如定静虑所有诸受。已下一行颂。第四明生静虑也

论。曰至四识相应。述初生静虑

论。第二有二至心悦粗故。述第二定也。无余识故无三识相应乐。心悦粗故无意识相应乐也

论。第三有二至受有差别。述后二定也。第三定中心悦细故有意地乐。第四定中心转寂故。唯有舍受也　是谓定生受有差别者。结也

论。上三静虑无三识身。已下一行颂。第五明借识也

论曰至触及发表。述上地以无寻．伺。无三识身及发表心。借初定心。以五识身及发表心。定与寻．伺相应故

论。此四唯是至以下劣故。述唯借无记不借染．善。生上已离下染。亦不起下劣善故　问生上三定起下眼．耳二通是何无记　有人云。唯是威仪心。或是缘威仪心。或似威仪心　皆谓不然。耳识不可是威仪心。发语表业。亦不可说是威仪心。违多论故。若谓发语表业。是第二师。从威仪心更生意识。缘十二处。亦名威仪心故。此发语表心名威仪心者。此亦非理。岂可二定已上发语表业心。皆从威仪心后起耶。若依第一师解。何得是威仪心。第一师唯以发威仪意识是威仪心。语既非威仪。何得是威仪。以此故知。四无记心摄心不尽。既无记色摄色不尽。何妨四无记亦摄心不尽　问既言四无记摄无记心不尽。未知借识是何无记　答此借识心是自性无记。耳识非威仪。非威仪无记。上地无工巧非工巧无记。变化唯在意非变化无记。异熟非异地起非异熟无记。以此故知。唯是自性

论。如是别释静虑事已。下一行颂。第六明等至初得也

论曰至生自地时。述净本等至全不成者由二得也

论。下七皆然至无由生故。述下七地皆具离染及生。有上地故。有顶唯一。无上地故不可说生

论。遮何故说全不成言。问也。颂初言全不成而得。遮何而说

论。为遮已成更得少分。总答也

论。如由加行至顺退分定。指事释也。已成根本静虑。更得少分顺决择分由加行得。不由离染及生得也。离自地染失退分定。退自地染得退分定。此由退得。非离染得及生得也。若全不成而初得者。即下七地由二得也。若离下地染得上地定。若从上生下得下地定。非想无上地故无生得也

论。即依此义至为问亦尔。此问　净定有由离染得。亦由离染舍　有由生得。后由生舍

论曰有至应如理思。广答。退分虽是净定。许与烦恼相出入故。若断自地烦恼时舍。若退自地烦恼时得　由生得．舍准此可知

论。无漏但由至皆如理应思。述无漏也

论。岂不由入至无漏等至。此问意者。超越圣人依根本地入见道时。亦加行得非离染得。因何前说全不成者唯离染得

论。此非决定至决定得者。答也。加行入见道时不定。若未离染入见道者。未得根本定故不得也。若超越者即得根本。以不定故不言加行得也。若圣人离下染时。决定皆得根本无漏。以决定故唯说离染得也

论。染由受生至得此地染。述染等至由二得也

论。何等至后生几等至。下两行颂。第七明相生也　文中有三。一三定相生。二净定相生。三超间相生。此文第一三定相生

论曰至净及无漏。此述无漏唯生净定及无漏定。不生味定。正理论云。以极相违故不生染　此言极者。对净定说。净定虽是相违非极

论。然于上下至各净无漏。述超不越至第四也。从数自地为一。次地为二。隔一地为第三。必不能超越二地者。由此从初静虑无间生六。谓生自地．第二定第三定。各净．无漏。三地各二。故成六也。唯有上地无下地也

论。无所有处至上地唯净。述无所有无间生七。非想唯一。无无漏故。自及下二各净．无漏二。复有六故所以成七

论。第二静虑至并自地二。明第二静虑生八。识处生九。第三定．第四定．空处此三地皆生十。谓上．下各二地．并自地。有五。五各二故总为十也

论。类智无间至依缘下故。述从类智能生无色净。及无漏。非法智也。正理意云。依．缘别故　以法智。依六地缘欲界。无色净．及无漏。依无色缘无色。不相生也。下地类智生无色者。必得缘境。境地悬超观心难起故。由此相违不能无间生也

论。从净等至自地染污。述净定生与无漏同。唯加兼生自地染污。准此。诸地无漏数上更各加一。谓染污也

论。故有顶净至余生十一。此述净定数增无漏。有顶生六。初定生七。无所有八。第二九等皆依无漏加自地染

论。从染等至至生次下净。述染生也。染唯生自地染。及自地净。并生次下地净。欲界通生得。上地唯加行

论。若于染净至从染生净。问也。味定是贪与无明俱。不能了知染．净之相。如何于下净定。生尊重故生下净也

论。先愿力故便能觉悟。答也。如文可解

论。无漏与染至故三有别。述三定相生不同也

论。如是所说至生染不然。明净定生染。味定生染。与非定善及非定染。不同也

论。谓命终时至生一切染。明生得净与定不同也。若生得善心命终。通生二界中有结生心．及无色生有。此心唯是染故。生一切染也

论。若从生染至未离下故。明生染与定染不同也。若染污心命终。能生自．下一切地染。不能生上染。以若离染即不染心命终。若不离染即不能生上地故

论。所言从净生无漏者。已下两行颂。第二明净定相生也

论曰至顺胜进分摄。述诸地具四分定多．少也

论。于此四中至能生无漏。述四分定中。唯顺决择分能生无漏。非余三也

论。所以者何。征。唯第四生无漏也

论。由此四种至唯从此生。答所以也。以四分定各有别相。既唯决择分能顺无漏。故知。唯决择分能生无漏

论。此四相望至谓自非余。述四净定自相生。不望无漏．及味定也　初能生二。谓顺退分生顺退分。及生住分也　第二生三者。谓顺住分生顺住分。生退分定及胜进分　第三生三者。谓胜进分生胜进分。及决择分顺住分也。已上皆次第生不隔越　第四生一谓自非余者。顺决择分唯生自类不生胜进。与前不同。详其意趣。以住决择分者。乐断诸有。修无漏故。不生胜进分也。正理论一说相生同此论。有说亦生顺胜进分。皆次相生无隔越也。又正理云。若顺烦恼名顺退分。诸阿罗汉岂有退理。非彼犹有顺退分定可令现前。离染舍故。虽有此难而实无违。谓顺住中有顺退者。亦得建立顺退分名。从彼有退。如先已说。已上论文　今详。此释由未尽难。于住分中立退非理。于三分中例亦应然。此即四分有杂乱失。今作一释。此唯说退分顺烦恼者。据中．下缘令起烦恼。若胜缘力起烦恼者。亦从下住分生烦恼也。如异生离惑。若全离地染。以难退故即容命终。分离地染有退分故。要还却退方得命终。以易退故。圣分离染并无漏得分离欲者。容有不退．不进而命终者。退与不退更有异缘。非唯退分。若起惑胜缘强。劣住分亦退若起惑缘劣。有退分不退

论。如上所言净及无漏。已下一行颂第三明超间相生

论曰至越一名超。述根本地有两类定。谓净及无漏。及诸地出入不同。立名有异。一往上名顺。二还下名逆。三同类名均。四异类名间。五相邻名次。六越一名超。若先识六例述超方易。故先例也

论。谓观行者至现前数习。述顺．逆．次．均入加行也。先上．下．均．次入有漏。次上．下．均．次入无漏也

论。次于有漏至现前数习。述间．次加行也

论。次于有漏至超加行满。述有漏．无漏均．超加行。此时名为超加行满

论。后于有漏至名超定成。述超定成根本也

论。此中超者至超入第四。述超唯至第三。隔一地名第三。不超二地名不至第四

论。修超等至唯人三洲。述依身及处也。所以人中不简无根．二形等。以是圣人不劳简故。所以言人者简天也

论不时解脱至修超等至。简时解脱及有学也　定自在故简时解脱　无烦恼故简有学也。正理论云。唯欲三洲除北俱卢。然通男．女。不时解脱诸阿罗汉。要得无诤．妙愿智等边际定者。能超非余。胜解作意不能无间修超等至。势力劣故(已上论文)

论。此诸等至依何身起。此下一行颂。第八明等至依身不同也

论曰至可厌毁故。述诸定上依自．下身。下定不依上身也。一无用故。二自有胜定故。三下势力劣故。四已弃舍故。五可厌毁故。由此五因上身不起下定

论。总相虽然至尽余烦恼。述总相说。依上地身不起下定。若委细说。生非想上地起下无所有处无漏定。断非想惑非无用故。自无此胜定故。势力胜非想故。非弃舍故。非可厌毁故。若依下七地。即不起下无漏。以自有无漏。起下无用。及劣上无漏。故不起下也　为尽所余烦恼者。是非无用也　自无无漏欣乐起故。非余缘也　唯无所有处邻近故不起余者。以隔越故

论。此诸等至缘何境生。已下一行颂。第九明所缘

论曰至应成善故。述味定境也　但缘自地有漏。明所缘法　已离染故。不缘下因　爱地别故。不缘上因　应成善故。不缘无漏因也

论。净及无漏至非无漏境。述净无漏静虑境同异。唯除无记无为。无漏不缘。以非谛故。与净定别。自余一切与净定同

论。根本地摄至下地法灭。述无色根本缘境通局也。无色根本无遍缘智。极寂静故。不缘下地有漏及灭。亦能缘下无漏类品。自．上皆缘。正理论云。以下地法不寂静故。本善无色极寂静故。由此理故。经于无色皆言超越一切下地。于诸静虑不如是说。以本无色不缘下系。是故于下说超越言。诸静虑中有遍缘智。故于下地不言超越。既说超越色想等言。故知但依超所缘说。若此超越为显离系。应说超一切。非唯色想等。又静虑中应言超越　婆沙第十云。四无色地亦有此无我行相。而不能缘一切法。谓空无边处非我行相。缘四无色彼因。彼灭。一切类智品道。及四无色非择灭。一切类智品道非择灭。并一切虚空无为。或欲令是一物。或欲令是多物。此行相尽能缘。如是乃至。非想非非想处非我行相缘非想非非想处彼因。彼灭。一切类智品道。及非想非非想处非择灭。一切类智品道非择灭。并一切虚空无为。或欲令是一物。或欲令是多物。此行相尽能缘　此是婆沙评家正义(已上论文)

论。无色近分亦缘下地。彼无间道必缘下故　言亦缘下。者。显近分中亦缘上也

论。味净无漏三等至中。已下半行颂。第十明三等至断惑不同

论曰至以胜已故。述无漏断惑味不断也

论若净近分至亦不能断。述未至断次下地。中间不能断也论。近分有几何受相应。已下半行颂。第十一明近分多少等

论曰至未离下怖故。述近分通八地。及唯舍相应所以也

论。此八近分至故作是说。述初近分亦通无漏。余七唯净皆无味定　有结生心。明有生染　正理论云。上七近分无无漏者。于自地法不厌背故。唯初近分通无漏者。于自地法能厌背故。此地极邻近多灾患界故。以诸欲贪由寻．伺起。此地犹有寻．伺随故(已上论文)

论。有说未至定至具有三种。述异说也

论中间静虑至中定不能。述中间定与未至定有别义也

论。复有别义。已下半行颂。第十二明中定与下．上别

论曰至无如此故。述唯初上二下有中间定。自余诸定无升．降故。无中间也

论。此定具有至苦通行摄。述中间定具三异近分。舍受同近分也

论。此定能超至为大梵故。述中定果。正理七十八云。唯初近分名未至者。为欲简别余近分故。非此近分乘先定起。又非住此已起爱味。依如是义立未至名。非上定边亦名未至。皆乘先定势力引生。及住彼时。已起味故。毗婆沙者作如是说。未至本地立未至名。是本地德未现前义。此中间定具味等三。以别系属一生处故。谓极修习中间定者。未来当在大梵处生。故亦具三。如根本定。非根本地起爱贪。彼如所味有别。能味亦别故。此有胜德可爱味故。无漏定生。亦渐减故。此亦一向舍受相应。无三识身故无乐受。无喜受者已不共初。然于初贪未能离故。又由自勉功用转故非忧．苦者。已出欲故。由此一向舍受相应(已上论文)论。已说等至。结上也　云何等持。引下也　自此已下。大文第四明等持也　文中有四。一明寻．伺等三。二明单空等三。三明重空等三。四明四修等持　等至．等持．等引别者。等至通有心．无心。唯定不通散　等持唯有心。通定．散　等引唯是定。唯有心。婆沙六十二云。问等持．等至有何差别。有说应作四句。有等至非等持。谓二无心定。有等持非等至。谓不定心相应等持。有等至亦等持。谓一切有心定。有非等至非等持谓除前相。又婆沙一百四十一。问何故名等持。答平等持心令专一境。有所成辨故名等持。云云多释。广如彼论

论。经说等持总有三种。自下半行颂。第一明有寻．伺等三文复有三

论曰至及未至摄。述第一也

论。无寻唯伺至中间地摄。述第二也

论。无寻无伺至非非想摄。述第三也

论。契经复说三种等持。已下一行半颂。第二明单空三等持也

论曰至相应等持。明空等持也。正理论云。故说。空等持近治有身见。身见亦有二行相故。谓空行相近治我所见。非我行相近治我见。观法非我名非我行相。观此中无我名空行相。由此治别。问知此非我。此中无我。二种行相竟有何别。答非无差别。言此中无我。不能显我毕竟无体故。谓此但显彼此互无。不能显成毕竟无我。以有体法亦互无故。若言此法非我。便显我毕竟无。以一切法法相等故。由此若修非我行相。便治我见。修空行相。治我所见。如何无别(已上论文)

论。无相三摩地至三有为相。述第二也。正理论云。或复相者。是因异名。涅槃无因故名无相。或相。谓世蕴上．中．下。涅槃。异彼故名无相

论。无愿三摩地至得无愿名。第三述无愿也　言余谛十种行相。非常．苦是苦下二行。因等是集下四行。可厌患故缘之无愿。无愿即是厌之异名。道如船筏必应舍故。亦不愿也

论。皆为超过现所对故。释无愿义。于苦．集．道现所对境。皆欲超过至涅槃故。故名无愿。正理七十九云。如是空等三三摩地。三摩地相虽无差别。而依对治．意乐．所缘。如其次第。建立三种。由意乐故不愿三有。理且可然。有过违故。宁由意乐不愿圣道。以诸圣道依属有故。若尔何用修习圣道。以是涅槃能趣因故。非离圣道有得涅槃。为求涅槃故修圣道。道如船筏必应舍故。亦由意乐不愿圣道。故缘道行相亦得无愿名。以本期心厌有为故　述曰。此与婆沙大意同也。对治我．我所是空意乐。证涅槃是无相意乐。舍有为是无愿意乐

论。空非我相至相相似故。由此二行相。虽缘可厌法。不取可厌相。不得无愿名　涅槃相似者。涅槃无男．女等相。此非我空无男．女相等。似涅槃也

论。此三各二种至等持别故。述通漏．无漏也。漏是世间。无漏是出世间

论。世间摄者至唯通九地。述地别也

论。于中无漏至为入门故。述名异也

论。契经复说三重等持。已下一行半颂。第三明重空三摩地也

论曰至立空空等名。总释三名也。缘前空取空相名空空。缘前无相取无相相。故名无相无相。缘前无愿取无愿相。名无愿无愿也

论。空空等持至胜非我故。述第一也。正理云。谓彼先起无学等持。于五取蕴思惟空相。从此后起殊胜善根相应等持。缘前无学空三摩地思惟空相。于空取空故名空空。如烧死尸以杖回转。尸既尽已杖亦应烧。如是由空烧烦恼已。复起空定厌舍前空。重空等持空行相后起。即复还与空行相相应。唯此最能顺厌舍故。非我行相即不如是。见无我者。于诸有为法起厌背心。不如见空故。诸有已见诸法非我。而于诸有犹生乐著。以于诸行中。不审见空故。由此空定虽二行相俱。而但名空不说为非我。空于厌舍极随顺故　述曰。空行对除我所。现见世间。知物非我所有不贪求故

论。无愿无愿至为厌舍故。述第二也。正理论云。重无愿等持。非常行相后起。即复还与非常行相相应。唯此可能缘厌道故。非苦行相能缘圣道。圣道非苦。趣苦灭故。苦法不能趣苦寂灭。亦非因等四。能缘圣道。以圣道不能令苦续故。非道等四者此厌舍道故。非欣行相能为厌舍。岂不如无愿不愿圣道。而作道等四。此亦应然。此例不然。无愿正厌有。兼于圣道起不愿心故。谓前无愿正厌于有。圣道依有故兼不愿。虽望意乐说不愿道。而于圣道非正憎厌故。亦能作道等四种。无愿无愿正憎厌道。故以非常观道过失。道等行相无容厌道。是故于此不作彼四。(已上论文)

论。无相无相至非离系果故。述第三也　不取灭者。既缘道．灭。若缘灭相滥生灭也。非择灭是无记故非妙相。非离系果故非离相

论。此三等持至无漏不然。漏．无漏分别也。无漏观道皆为欣行。此为厌故非无漏也　问二缘圣道取空．非常。理可名为厌舍圣道。无相无相但缘无为作静行相。何名厌道　答此欣无学无相等持不转之因故名厌道。谓彼定起义作是言。无相等持不生为善。此既欣赞圣道不生。如何不名厌舍圣道　问前无相定非此所缘。如何此名无相无相。或应许此定不缘非择灭。但缘无学无相不生　答此亦不然。准前释故。谓缘无相之非择灭。此非择灭亦离诸相。缘无相无相故。得无相无相名。缘无相境作静行相。是故此定从境立名

论。唯三洲人至八本中间。明依身及人依地分别也。正理云。唯不时解脱。以时解脱爱圣道故。依十一地除上七边。以上七边无胜德故。若在欲界。从未至摄圣道后起。若在有顶无所有摄圣道后生。余皆自地圣道后起。就总类说。此从法．类．苦．灭四智无间而生。若就别说。欲界摄者非类后生。上界摄者非法后起。前二非灭后起。第三非苦后生。余行相后起此定故。应得此者。皆尽智时由离染得。后由加行方起现前。唯我世尊。不由加行顺趣解脱起此现前。于道尚厌岂欣诸有。此后亦起圣道现前。然厌道故非无间起。欲界摄者。是思所成。余修所成。依定起故。(已上论文)

论。契经复说四修等持。已下两行颂。第四明四修。四修名字如文可解

论曰至理实通余。述第一修也。先引经说现法乐住。后释经也　善言通摄净及无漏定修诸善静虑者。谓四无漏．及四净。举初显后。故经但说初静虑也

论。不言为住至便不住故。释通难也。既修此定。现在先受离生喜乐。后生梵众。受乐同此。何不言住后法乐也　以后法乐非定住故。或退即不受。或生无色等亦不受。或入涅槃亦不受。非如现法乐住决定受也。正理论云。详此。唯说现法乐者。为令弃舍乐现欲乐。说现定乐。令其欣乐。或现乐住是后乐依。但说所依能依已显(已上论文)

论。若依诸定至殊胜知见。第二修也

论。若修三界至得分别慧。第三修也

论。若修金刚喻定至依自说故。第四修也。修无漏及净定总有四意。一为现法乐住。二为殊胜知见。三为分别慧。四为诸漏永尽。即就四果立四修也


俱舍论疏卷第二十八

有道国保延三年十一月廿八日点了

今日大殿下春日诣云云

以兴福寺慈恩院一交了　树海


俱舍论疏卷第二十九

　　　　沙门法宝撰


　　分别定品第八之二

论。如是已说所依止定。大文第二明依定功德　就中。一明四无量。二明八解脱。三明八胜处。四明十遍处。五明得依身。六明起定缘。此下三行颂。第一明四无量

论曰至感无量果故。第一释无量名　无量有情为所缘者。从境名也　引无量福。因无量也　感无量果者。果无量也。以缘无量有情故。得无量福故。得无量果。以此四行有三无量故名无量。婆沙八十一更有三释。一云对治无量戏论烦恼故。二云对治无量放逸烦恼。故。三云如是四种是诸贤圣广游戏处故名无量(已上论文)

论。此何缘故唯有四种。第二述无增减。先问。后答。此即问也

论。对治四种多行障故。答也

论。何谓四障。问也

论。谓诸嗔害至建立慈等。答也。以多行障有四故。所以唯四不增不减。即是慈对嗔。悲对害。喜对不欣生。舍对欲贪．嗔。正理论云。嗔谓心所。欲杀有情。欲恼有情。心所名害。耽著境界于诸善品不乐住因名不欣慰。于妙欲境起染欣慰。情无厌足名为欲贪(已上论文)

论。不净与舍至斯有何别。问二别相

论。毗婆沙师至如次能治。引婆沙答

论。理实不净至舍能对治。论主正解

论。四中初二体是无嗔。述古一师释也

论。理实应言悲是不害。论主正释。正理论云。有作是言。悲是不害。近治害故。理实如是。但害似嗔以嗔名说。悲之行相亦似无嗔。立无嗔名。实是不害(已上论文)

论。喜即喜受至贪所引故。述古释。正理论云。诸古师说。喜即喜受。舍即无贪

论。理实应用二法为体。论主正释。谓舍应以无贪．无嗔为体。正理云。是故此喜定非喜受。以忻为体。或即无贪。谓别有贪是恶心所。于有情类作是思惟。云何当令诸所有乐彼不能得。皆属于我。喜能治彼故是无贪。此与喜根必俱行故。三地可得。如悔忧俱。喜亦无贪。分明相者。于他盛事心不贪著。知他获得。深生欣慰。心热对治说名为喜。故知此喜亦无贪性(述曰。以治贪故名无贪性。如不净观观虽是慧。以治贪故。无贪为性)。又云。且舍与慈有差别者。慈能对治嗔所引嗔。无嗔为体。舍能对治贪所引嗔。无贪为体。岂不如舍无贪为性。亦能对治贪所引嗔。如是许慈无嗔为性。亦应能治嗔所引贪。此难不然。行相违故。谓舍行相双违贪．嗔。舍亲．非亲差别相故。从此爱．恚俱不生故。即由此故。舍唯无贪。正能治贪兼治嗔故。慈之行相违嗔非贪。于诸有情与乐转故(嗔与慈与乐相违故)　由此慈．舍虽俱违嗔。而慈顺贪。舍能违害。是故此二极有差别(已上论文)

论。此四无量至入舍等至。述四行相别。正理论云。此阿世耶有差别者。观有情类如己谓慈。乐有情类离苦谓悲。于他兴盛欣慰谓喜。于亲．怨相不思谓舍　婆沙八十一云。尊者世友作如是说。授与饶益是慈相。除去衰损是悲相。庆慰得舍是喜相。忘怀平等是舍相(已上论文)

论。此四无量至宁非颠倒。问也

论。愿欲令彼至相应起故。答也　此中有三。一善愿故非倒。二意乐故非倒。三胜解故非倒

论。设是颠倒复有何失。纵释也。前三解非颠倒。今解纵是颠倒复有何失

论。若应非善至相应起故。若以是倒应非是善者。理则不然。此与三善根相应起故

论。若应引恶至治嗔等故。若以是倒应引恶者。理亦不然。能治嗔．害及贪等故

论。此缘欲界至嗔等障故。述所缘唯欲界一切有情。以能治缘有情嗔等障故

论。然契经说至以显器中。通经也。经说。修慈思惟一方．一切世界者。举欲器世界取中有情

论。第三但依至未至中间。述依地也

论。或有欲令至方能起故。述异说。此师意说。未至无也。以四无量容预德故。已离欲者方能起故。未至器速多非离欲。故言无也

论。或有欲令至皆无量摄。又述异说。此师意说。定．不定地．根本．加行。以皆缘无量有情。授与饶益。除去衰损。庆慰得舍。忘怀平等故

论。前虽说此至有情境故。述不断障有三因。一有漏根本静虑摄故。此不断惑。如前已说　二胜解作意相应起故。夫断惑者共相作意。此是胜解故不断惑　三遍缘一切有情境故。夫断惑者。缘于法境不缘有情。此缘有情故不断惑

论。此加行位至能治四障。述说伏治四障因也。四无量根本者。谓根本定。在此位无嗔等障　言治四障。在加行位。或在根本亦名治障。令已断障得更远故

论。谓欲未至至能断诸惑。释上加行位制伏嗔等。谓在欲界闻．思心中。及未至定。先修无量。为断道加行伏嗔等。引断道生断嗔等惑。方生根本四无量也　说能治四障者。据加行说

论。诸惑断已至之所蔽伏。释惑。此能令已断更远　言治四障者。据令更远说

论。初习业位云何修慈。问。欲修慈加行云何

论。谓先思惟至如是快乐。述薄烦恼者初习业也

论。若彼本来至总成七品。述烦恼者加行位中。先分有情为七品也

论。分品别已至与上亲等。述胜解与乐心上怨等与上亲等也。虽能缘而未遍。非至根本

论。修此胜解至慈无量成。述渐能广至成位也

论。若于有情至现可见故。述能修人异也　一切众生有其二类。一乐求人德。二乐求人失　一切众生复有二相。一者德相。二者失相。断善者亦有德相。独觉者亦有失相。乐求德者。见阐提德见阐提果相。知有善因故。乐求失者。见独觉失见其果相。知恶因故。乐求德者。修慈易成。非乐求失

论。修悲喜法准此应知者。准慈释。有七等先上亲也。不说舍修加行先处中故

论。谓观有情至实为乐哉。广述悲．喜二行相也。加行虽同行相异故

论。修舍最初至与处中等。述修舍加行。其舍先舍处中。次舍下怨乃至上亲。以贪难舍。嗔易舍故。婆沙八十二评曰应作是说。非四无量如说而生。所以者何。修观行者。随乐生故。前后不定。如通解脱胜处遍处　问若未起初定无量。能起第二定无量不。一说不能。一说能。如未起下地无漏能起上地无漏。亦尔　问为下地无量后起上地无量速疾。为上地无量后起下地无量速疾耶。答上地无量后起下地无量速疾。非下地无量后起上地无量速疾。犹如学书　问初定无量无间。即能起第二定无量不。有说不能。必修自地加行。引发方现前故。有说亦能。已熟修者起一加行。或无加行能历诸地。或上或下起无量故　婆沙八十三云。如契经说。住慈定者刀．毒．水．火皆不能害。必无灾横而致命终　问何故尔耶。尊者世友作如是说。以慈是不害法故。有说慈势力大故。有说慈为饶益他。诸天善神皆拥卫故。大德说曰。若住慈定。色界大种遍身分生。令所依身坚密如石故不可害　慈定在初。故说慈定有多说。悲等不及慈。大德说曰。由二因缘舍最为胜。一由所作。谓若作舍能断贪嗔。二由寂静。谓于有情无分别转故舍最胜(已上论文)

论。此四无量至唯不成喜故。述人通三洲非天等也。若于初定得一必四。若三定已上得一必三

论。已辨无量次辨解脱。已下三行颂。第二明解脱

论曰至观外色解脱。释初解脱　言内有色相观外色者。谓胜解作意。观自己身被虫啖等。见内身相。及见外虫故。言内有色相观外色解脱故。正理云。经言有色观诸色者。为显何义。非未除色。能如实通此经深义。然诸先圣传授释言。未能伏除缘内色想。是有色义。云何知然。第二解脱差别说故。谓于第二既作是言。内无色想观外诸色。故知。初解脱未除内色想。由此论者。建立最初。名内有色想观外色解脱。谓观行者。如害怨尸。虽已离欲贪而为令坚固。以不净行相复观外诸色。由于外色数观察故。于内色中亦生厌想。如乐净者。颈系狗尸极怀羞惭深生厌恶。如是观外不净相已。方内色身亦是不净。观心净故。见内身中三十六物不净充满。如观箧中众色类物。名初解脱极成满位　此成满位解脱何法。谓心于色不乐．憎背．诃毁厌恶。遮止欲贪。即解脱欲贪。是无贪性故。(已上论文)

论。二内无色想观外色解脱。释第二解脱　言内无色想观外色者。谓胜解作意。见内自身被虫食等。不见身相。唯见虫等。故言内无色想观外色解脱。故正理云。修观行者。从此后时渐复遣除缘内色想。谓以胜解想自命终。舆载遗身置弃尸处。种种禽兽争共食啖。须臾身尽唯见禽兽。或于是处以火焚烧。乃至遗灰风所飘鼓。须臾身尽唯见空界。或想自身如苏．盐等为火．水等之所融消。乃至身无唯见火等。名内无色想观外色解脱。此胜解力除色想故。虽缘身起而不见身。既已遣除缘内色想。心相续转无别事业。胜轻安乐任运现前。于此位中数数修习缘色处境厌背行相。是名第二解脱成满。亦如第一解脱欲贪。虽于先时修不净想已得解脱。缘色欲贪而无始来我爱难遣。若观身有仍恐退生。故后复修内无色想厌恶色观。清净过前。行者尔时。依初静虑得此二观。深生味著。为欲令此转增进。故入第二静虑复修二解脱。复修二法次第如前(已上论文)

论。三净解脱身作证具足住。释第三解脱。故正理云。彼瑜伽师久观不净。厌恶转故令心沈戚。为欲策发令暂生欢。或为暂解久修劳倦。或为自审验不净观堪能故。彼复依第四静虑。于欲界色起净胜解。先取宝衣．花等净相。由胜解力渐广思惟。遍于所缘作净行相。如契经说。彼于后时。应取少净相总思惟诸色。此虽策心而不掉举。虽观净相而不起贪。既知善根势力增上。次复于境略聚其心。于一所缘观净而住。此位名曰净解脱满。能究竟舍不净想故。此净解脱亦如第二内无色想观外诸色(已上论文)

论。四无色定至第八解脱。列余解脱名义如后释

论。八中前三至想观增故。述前三体　前三以无贪为体者。以近治贪故。然契经中说。内有色想观外色者。非是以想慧为体。以于此时想观增故。如四念住。及宿住念等。实慧为体而说念也。若慧为体。应近治废

论。三中初二至行相转故。述前三解脱行相别也

论。三并助伴皆五蕴性。述三解脱眷属体也

论。初二解脱至心澄净故。述三解脱依地别也。欲界初定有显色贪者。由眼识身所引起故

论。余地亦有至非增上故。述欲界闻慧亦有此三。于三定中亦有三种。非增上故不立解脱。初．二定中亦有第三。于四定中亦有初．二。以非增上故不建立。正理论云。虽欲界中亦容得有。而为欲界贪所凌杂。故不建立二解脱名。三．四定中虽亦得有。去所治远势力微劣。又乐净伏故不得名(三定乐伏四定净伏)第三解脱依后静虑离八灾患。心澄净故。第四并近分。立后静虑名。相似善根下地虽有。非增上故不名解脱。欲界欲贪所凌杂故。初二定中不净伏故。第三定中乐所迷故　故皆不立净解脱也(已上论文)

论。次四解脱至性微劣故。出次四无色解脱体。于四无色唯取定善。非散善及染

论。非散善者至亦有散善。此述散善两说不同。彼地散善唯生得善。无闻．思故

论。近分解脱道至方名解脱故。述空处近分中解脱道。缘空处故得名解脱。无间道缘下地故。不名解脱不背下故。正理论中更有一释云诸近分地九无间道八解脱道。亦非解脱。不背下地故。缘下道杂故。又未全脱下地染故(已上论文)

论。然于余处至非全分故。通余处说

论。第八解脱至得解脱名。述第八解脱体性。如根品有二释。一背厌受．想而起此故。名为解脱。即是余处名想受灭。或总厌背有所缘故。即是厌一切心．心所也。由此名为灭尽定也

论。有说由此至无漏心出。述此定入．出心异也

论。八中前三至为所缘境。述解脱境异也。不净是可憎。净境名可爱　彼非择灭者。即是自．上有漏法。及类智品道非择灭也

论。第三静虑至所动乱故。述第三定无解脱所以也

论。行者何缘至彼方成故。述修净解脱意也

论。由二缘故至得胜自在。述修解脱意也　等者。等胜处等

论。故能引起至种种作用。述得定自在即能起无诤等作用也

论。何故经中至各在边故。述经中二解脱得身证名所以也

论。已辨解脱次辨胜处。已下一行颂。第三明八胜处

论曰至足前成八。列八名也

论。八中初二至第三解脱。指同前也

论。若尔八胜处至或终不起。述与解脱体等虽同。而力用异。即是胜所缘故名为胜处。解脱为因。胜处为果。因修解脱入胜处故。前三解脱于诸色中。但能总取不净．净相。今八胜处于诸色中。分别少．多．青等异相故。前解脱但于色中。弃背欲贪。及不净想。今八胜处能于所缘。分析制伏令随心转。由此证知。第三解脱总取净相。故立一名。八胜处中后四胜处差别取故分为四种　言胜处者。婆沙一百四十一云。问何故名胜处。答降伏所缘。摧灭贪爱故名胜处　正理云。或于是处转变自在。不随起惑故名胜处。胜于处故立胜处名。或此善根即名为处。处能胜故立胜处名(已上论文)

论。已辨胜处次辨遍处。下一行颂。第四明十遍处

论曰至故名遍处。述名也。即是周遍缘此四大．四色。及空识等名为遍处。正理云。经于此处皆言一想。上．下．及傍。无二．无量。于一切处。无间无隙。周遍思惟故名遍处。遍于处故立遍处名。或此善根即名为处。行相遍故立遍处名。此中地等显示所缘。所说遍言显示行相。行相虽等而所缘别。是故遍处分为十种。经言一者。显此等至思惟一类境相现前。想言显是胜解作意。何故唯十得遍处名。此上更无遍行相故。唯第四定空．识无边。可得说有无边行相(已上论文)

论。十中前八至五蕴为性。述体性也

论。依第四静虑缘欲可见色。述所缘也。谓色处为所缘。缘假四大故

论。有余师说至风界为境。述异说也

论。后二遍处至蕴为境。述所缘也

论。应知此中至胜前前故。述胜劣也

论。此解脱等三门功德。已下一行颂。第五明二得及依身也

论曰至灭尽定故。指前说也。即是前不相应中释

论余解脱等至未曾习故。述余七解脱通二得也　言等者。等八胜处。及十遍处　有曾习者。是离染得　新习得者。是加行得

论。四无色解脱至由教力故。述依身也。依下地身容起上地定故。无色定依三界身起。三解脱．八胜处．八遍处。由教力故唯欲界。以教在欲界故

论。异生及圣皆能现起。述起人也。第八解脱唯圣人起。如前已说。前七解脱通凡．圣起

论。诸有生在色无色界。已下一行颂。第六明起定缘

论曰至为起因故。述因力也。此于先时　近者近曾起者　及数修者数数修故。即是近同类因。由此二因力故。生色．无色　虽无教力而得生起

论。二由业力至生上地故。述第二力也。谓先于欲界。或于色界等。造顺生受．及顺后受业。在上地中业果时受。由此业力。必令有情离下烦恼得于上定。方得生彼　以若未离下地烦恼。必定无容生上地故

论。三法尔力至皆增盛故。述法尔力。劫将坏时。有情法尔皆生上界。欲生上界法尔善根增胜。得上地定断下烦恼

论。诸有生在至之所坏故。述生上二界起无色定。由因．业力。非法尔力。以第四定不为三灾之所坏故

论。生在色界至加由教力。述在色界起上静虑。由因力．业力．及法尔力　若生欲界起上无色。由因力．业力．教力。起色界定。由业力．因力．法尔力．教力。故言一一应知加由教力

论。前来分别种种法门。自下一行颂。大文第三明法住时也

论曰至菩提分法。此文有三。一述二种正法。二述能持人。三述住时分　此文第一述二种正法也。一教。二证　教谓三藏　证谓三乘菩提分法　因教得证故先明教法　若以昔教对今佛。即教先而佛后。佛因教证故　若今教对能说。佛先而教后。佛说教故　若以今证．今教。即教先而证后故先证法　若以因证能弘教。即有证．教方住

论。有能受持至住尔所时。第二述能持人也。由能受持持法不灭。由有正说传法不灭。若唯持不能说。即阙传灯之义。若唯说而不持。即废忘而不行。故兼之也。有能依教而行者。即证法便住世间。若持法而不行。即无加行善。若依教而正行。即生菩提分法。故由受持．正说二人。教住于世。由修行一人。证法住世。故随三人住世时量。应知正法尔所时住

论。圣教总言至复过于此。第三述住时分。就中有两说。一说证．教二法唯住千年。二说证法唯住千年。教法复过千年。此中但说正法不说像法．末法。广如婆沙一百八十二说。此说同涅槃经第二十二。云无上佛法当久近几时灭耶。答云。若我弟子有能受持．读诵．书写．演说其义。为诸众生之所恭敬．尊重．赞叹种种供养。当知。尔时佛法未灭。乃至。见受持等者。轻毁．诽谤。汝是六师。非佛弟子。当知佛法将灭不久　三阶云。法律禅师同十三种恶外道六师。当此记也　今详两说。后说为正。所以得今时有教法故。然说证法亦是从多。又准多经文。说过千岁。然诸经所说随机不同。就别处别人以说法灭　迦叶经说五百年　阿含经说一千年　大集经说一千五百年。及说五重牢固。复说诸佛与欲说说法久住　又菩萨处胎经法住品。此经留住或至二千年。或至三千年　又仁王第二云。吾灭度后八十年。八百年。八千年中。无佛。无法．无僧．无信男。无信女时。此经三宝付属国王．四部弟子。受持。读诵。解说其义。为三界众生开空慧道。修七贤行．十善行。化一切众生。真谛法师释云。八十年者。正法末后八十年。八百年者像法后八百年。八千年者末法万年后八千年。准此文意有末法也　又准大乘同性经下卷云。如来显现从兜率下。乃至。住持一切像法．一切灭法．善丈夫法。当知。如是化事皆是应身。准此经。灭法即是末法异名　又法华经第五安乐行中云。如来灭后末法中欲说是经。应住安乐行　准此经文有末法也　记声闻中。但云正法．像法者。略不说末法

善见论云。初一千年。若诸弟子。勤行精进得阿罗汉果。第二千年得第三果。第三千年得第二果。第四千年得初果。从此已后是我末法　准上论文。正法之时多得无学。像法之时得前三果。末法之时不得道果　又善见论云。如来正法一千年。以度瞿夷出家灭五百年。以佛令行八敬。及所度五百释女皆得阿罗汉。各增一年。所以正法还得千年　准此论文。诸经．论中说正法五百年者。是初度女人后说。一千年者是未度女人前。及八敬后说　又法住记云。十六罗汉各将无量眷属。于人寿渐增至七万岁时。已本愿力用其七宝。为佛造宰都婆。释迦舍利自然流入塔中。后佛舍利塔总陷入地至金刚际。时诸罗汉化火烧身入般涅槃。次有七俱胝独觉出世化诸众生。至人寿渐增减八万岁时。一时各般无余涅槃。次后弥勒佛出世也　又莲华面经。最后佛法灭尽时。如来舍利陷入龙宫。龙宫法灭陷入金刚际。次后七日．七夜。天地大黑。有外道空中言。沙门瞿昙法今灭尽。我等当得教化一切法界众生。发此语已现身陷入阿鼻地狱。次后弥勒佛出世也。已上二教但据法在。不据行．学。虽化众生。不言欣修．出世行也。如结界羯磨止息不行。非无戒律教法在世。佛法陷灭。非唯一处。所说不同。由斯教异

论。此论依摄至释对法耶。大文第四明论宗趣。此问也。颂答可知

论曰至理善成立。叹迦湿弥罗国毗婆沙师共议论阿毗达磨理。是善成立

论。我多依彼释对法宗者。述已多依婆沙论释　多言。显示少有异途。谓形色．像色．过去．未来．有．非有等

论。为我过失者少有贬量。少有贬量毗婆沙义是我过。以非世尊大圣弟子辄有贬量。故成过失论主谦也

论。判法正理唯在世尊及诸如来大圣弟子者。唯是遮余非佛世尊。及大圣弟子　准此中意。商略婆沙。存其六足。及本论也　毗婆沙师。非是世尊。及大圣弟子故　六足．发智。是大弟子之所造故。不商略

自下有三颂。大文第三劝学流通分。就中有三意。论主造论之时。佛涅槃后九百年中。教．证正法并皆将灭　初一颂伤叹教法。次一颂伤叹证法。第三颂劝求证法　就第一颂中有四句　初一句明佛善说教。能开世眼名世眼也。大师涅槃向有千年。故言久闭　第二句明大弟子说教堪为证者多散灭。多言显有少分　第三句明世眼久闭。能为证者多散灭故。无见真理人也。无见真人故无判教人也　第四句明不见理故鄙寻思。由鄙寻思妄制教故乱圣教。乱圣教故教法灭　第二颂有四句　第一句明无教授本师　自觉者。佛也　已归胜寂静者。归涅槃也。诸寂静中。涅槃最胜故言胜。明教授本师也　第二句明无弟子教授　持彼教者。谓圣弟子　多随灭者。谓大弟子多随佛涅槃也。多者显亦有少。明传教授人亦无也　第三句　世无依怙者。明无上两人也　丧众德者。以无师故无定慧德也　第四句　无钩制惑者。定慧如钩。惑如狂象。狂象无钩制御。随意东西。诸惑无定慧钩。亦随意流转。由斯证法将灭　第三颂。四句。初句　既知如来者。法主也　正法者。教证正法也。寿者。一千年也　第二句　渐次沦亡者。谓初百年渐次至九百年也　如至喉者。喻也。如人将死气尽至喉知死不久。正法渐次沦亡。至九百年将灭不久　第三句　是诸烦恼力增时者。明恶时也。二种正法将灭。众生烦恼增时　第四句　应求解脱勿放逸。劝学正法也　此中三颂总有十二句。第一四句伤叹教法灭。第二四句伤叹证法灭。次两句双伤叹二种正法灭。次一句伤叹烦恼力增　后一句劝求解脱也

　　破执我品第九之一

我有二种。一五蕴聚集假名为我　二或即蕴．离蕴。别执一物以为实我。五蕴假我不违理．教。论主不破。别执实我违其理．教。障出离因。论主今破。故名破执我也。前之八品广明自宗。真俗对法顺无我理。简择诸法。今破外执故于后明

论。越此于余岂无解脱。此品之中自有二分。一正破我。二劝学无我。准诸经例。问非序分不可分三。就正破我中。复分为三。一总破别计实我。二破异部计我。三破异道计我　就前文中复分为二。一明执我过。二正明破执实我　就前文中复有四段。一问。二答。三征。四释。此文问也。越上品所明无我之理别执实我。岂无解脱耶

论。理必无有。答也

论。所以者何。征也。所以越此无我。依有我宗不得解脱

论。虚妄我执所迷乱故。释也　释中有二。先略。后广。此略释也

论。谓此法外至无容解脱。广释也。一切烦恼皆因执我。生死之业由烦恼起。三有轮回因于惑．业。所以执我无容解脱

论。以何为证至别目我体。第二正破实我也　文中有二。一问。二答。此文问也

论。于彼所计至现比量故。答也。答中有二。一略。二广。此略答也

论。谓若我体至如五色根。广答也　文中有二。一正明二量。二重释色根比量。此文初也　有法之中有其二类。若无障缘。或现量得如六境意。或比量得如五色根。若是无法非二量得。离蕴执我非二量得。知体是无

论。言五色根至如种生芽。重释五根比量也　文中有三。先喻。次法。后结。此文喻也。如文可解

论。如是亦见至色根比量。次法说也。如喻可解

论。于离蕴我至无真我体。后总结也

论。然犊子部至不一不异。大文第二破异部也　文中有二。一述宗计。二问答应破。此文初也。诸部之中唯犊子部执有实我。谓所知法中有五法藏。谓有为法分为三世。无为第四。不可说法藏第五。与前有为．无为。非一非异。此中且说与蕴。不一不异。即执此法以为我体。此五法藏。同大般若五种法海。谓三世．无为。及不可说。不可说者是胜义谛犊子部不染邪智。谓胜义谛是其我体。不同外道染污邪智执有实我是我见摄

论。此应思择为实为假。此第二问答破也。此论主问也。此第一破假实也

论。实有假有相别云何。外反问假实相也

论。别有事物至如乳酪等。论主答假实相也。色等四境别有体性。是实有相。乳．酪等物四境共成。是假有相

论。许实许假各有何失。外问假实过也

论。体若是实至徒执实有。出实有过也。一有别性故。与蕴一向异过。如别别蕴。二有因过。有实体者皆有因生。如色等蕴。若谓无因而有实体应是无为。同于外道见。若是无为又应无用。皆违汝宗。徒执实有

论体若是假便同我说。非是汝宗。出假过也

论。非我所在至立补特伽罗。外转计也

论。如是谬言至亦同此失。自下第二破依蕴也。汝言依蕴者。为揽诸蕴为依。为因诸蕴名依。二俱有过。皆违自宗过。揽蕴即是假。因蕴即无常

论。不如是立。外转计。依义不如论主所立

论。所立云何。论主征也。自下第三破喻也

论。此如世间依薪立火。外答也

论。如何立火可说依薪。论主审定也

论。谓非离薪至非一非异。外答也。谓非离薪可立有火。明依义。而薪与火非异。明不一异也

论。若火异薪至所烧即能烧。反难成不一不异也

论。如是不离蕴至体应成断。法合也。犊子部所立补特伽罗。非常非断

论。仁今于此至火依薪义。自下论主破也。先破火依薪。后破反难不一不异　将破火依薪喻先审定也

论。何所应说。外反问也

论。若说应言至名薪名火。更重审定薪火体也

论。且世共了至时各别故。论主就假火为出火．薪体别。俱是假有。火异于薪。破前不异义

论。若汝所计至成无常性。破。若同火依薪。其我即是无常。与蕴异也。违其前说非无常不异之义

论。若谓即于至因暖触故。就实火破也　若八微同聚。暖触是火。余七是薪。暖触与七体．相各异。别因俱而生。如何可言依薪立火。已上破火体不依薪也　亦非此火名因薪而立。以立火名因暖触故。已上破火名不依薪也

论。若谓所说至或依止义。破转计。若谓即以俱生。或依止义。名火依薪。非因薪者。即应说补特伽罗与蕴俱生。或依止蕴。违自立宗云不一异也

论。已分明许至故释非理重述破异也。汝若言火与薪俱。及依薪故名火依薪。此即分明许火．薪体别。火随薪灭。如是应许诸蕴若无。补特伽罗体亦非有。而不许然。故释非理

论。然彼于此至举以为难第二破难也。此破前难异薪薪应不热。若热谓暖触。即暖触异薪。即薪非热。体相各异故。若谓暖合。则薪暖合。许薪名热。虽薪火异。而过不成。如何此中举以为难

论。若谓木等至无理能遮。即薪是火难。既薪即是火。依义谓何。即所喻法定应是一。无理能遮

论。故彼所言至理不成立。总结火依薪喻。进退推征理不成立。论。又彼若许至及非第五故。第四难转计不可说一异也

论。若我与蕴一异俱不可说者。牒彼计也。彼立三世．无为非不可说。第五法藏是不可说。若汝计我不可说与蕴一．异者。五种尔焰亦应不可说。以我不可说异。是第五故。亦不可说不异。非第五故　尔焰者。新译名所知。旧译名智母。真谛法师释云。我若异前四则是可言。不应立第五为不可言。若不异前四。则唯有四。无第五不可言。故不可言第五及非第五

论。又彼施设至为何所说。第五破施设也。论主重审定也

论。若言此施设至故唯托蕴。论主进．退出过也　若言依蕴。假义自成。若言依补特伽罗。即违前立依于蕴也

论。若谓有蕴至此依蕴立。论主又牒计。计云。由有蕴故知有补特伽罗。故前宗依蕴而立

论。是即诸色至言依眼等。论主破前计也。因蕴知有我。说我依于蕴。因眼知有色。应说色依眼

论。又且应说至何识所识。论主审识识也

论。六识所识。答也

论。所以者何。论主征也

论。若于一时至与法一异。彼宗释也。由因识色等故知有补特伽罗。故说补特伽罗六识所识

论。若尔至与触一异。论主难成假也。因知四境。知有假乳。乳与四境非一非异。四境是实。而乳是假。因识色等而知于我。我应是假

论。勿乳等成四至是假非实。结成难也。如四境成乳。乳不分四。又不可说乳非四所成。由此喻显也。总依诸蕴施设有补特伽罗。犹如世间总依色等四境施设乳等。是假非实

论。又彼所说至亦可了。论主重审定破了我时也。眼识识色。因兹知有补特伽罗。为因了色方了有我。为了色时亦了于我

论。若说诸色至色异眼等。破色为了我因。于眼等了于诸色。色与眼等条然体别。因于色等了我之时。因何我与色等而言不异

论。若了色时至别有能了。破了色时即了于我。两关定也

论。若色能了至必由分别立故。破能了同也　文中有三重破。一体同破。若色能了即能了我。即应许我体即是色。二即色假立破。或唯于色假立于我。三无二分别破。若即能了色了于我者。或不应有如是分别如是类是色。如是类是我。若无如是二种分别。如何立有色有我。有性必由分别立故

论。若于此中至征难亦然。破能了别也。若先了色。后了我者。了时别故。我应异色。如黄异青。前异后等。乃至。法境两关征难。其义亦然

论。若彼救言至便坏自宗。破转救也　我之与色不一．异故。色．我能了亦不一．异者。破云。我非有为。可言与色等不一．不异。能了是有为法。如何得说非定一异。若许非有为者。便违自宗

论。又若实有至皆无有我。出违教失

论。又彼既许至为缘何起。破眼识得我也。两关定也

论。若缘色起至如声处等故。破缘色起也。若缘色起。即不了我。如不了声。声非是色。了色不了声。我非是色了色不了我

论。谓若有识至定非眼识所了。又以所缘缘难。色是眼识所缘缘。眼识能了色。我非眼识所缘缘。但是因眼识知者。如何眼识能了于我

论。若眼识起至由二缘故。破眼识了我及色。违三经。此违二缘生识经也。经云。二缘生眼识者。谓眼及色。不言三缘眼．色．我也

论。又契经说至皆缘眼色故。违第二经也。经既言皆缘眼．色。如何得有缘眼．我者。即坏皆义

论。又若尔者至皆无常性。违第三经也。经说生识缘者。皆是无常。我若生识。应是无常

论。若彼遂谓至便坏自宗。破转计也。若转计云。我非识所缘。应非所识。若非所识。即非所知。汝既不知。如何立有。若不立有。便坏自宗

论。又若许为六识所识至为难准此。破六识识也　文中有二。一违理。二违经。此违理也。彼宗立与色等不一不异。若眼识识故。即异声．香等。如色。若耳识识。即异色．香等。如声。余识所识为难。准此

论。又立此为六识所识至彼依意故。第二违经失也。若我眼见。及耳闻等。即是异根。亦能受用异根行处。即违经说。梵志当知。五根行处境界各别。各唯受用自所行处。及自境界。非有异根亦能受用异根行处及异根境。五根唯受用自境界。故受用五根行处。及意境界。唯依意故

论。或不应执至有违宗过。纵转计也。若依本宗是五根境。即违经过若转计此非五根境。即违宗过

论。若尔至及自境界。犊子部引经难也。以经说五根境各别。故不许一我兼五根取。六生喻经。说六根境有别故。应意不能取五根境。经以六种众生。喻于六识。名六生喻经。广如经说

论。非此中说至无违前失。论主通经也。经说六根行处．境界各有差别。各别乐求自所行处。及自境界者。非此中说眼等六根。但说眼等增上势力所引意识。名眼等六根。所以者何。眼等五根。及所生识。无有势力乐见等故。乐见等者。是五识后意识。独行意识。不能乐求眼等五根所行境界故。故作是说。六根行处境各别也。无违前说五根各取自境界失

论。又世尊说至境必同故。论主更重引经。证法外无我。我非所识也　达知是慧。我非达知。非慧境也。慧．识境同证非所识也

论。诸谓眼见至恶见深坑。释犊子部云。见我者。即是眼根见色所有之相。所以知然。于见非我谓见我故。彼便蹎坠恶见深坑。若于我见我。何名非我。谓见我也

论。故佛经中至补特伽罗。引经证即蕴说我也

论。如人契经至说名为人。重引经证也　于中后四者。谓识．受．想．思。是无色。经部触即三和故不别说

论。即于此中至此经了义不应异释。经说随义种种名想者。皆是于蕴假立。无别我也

论。又薄伽梵至是不可说。又引经证。十二处外更无有法也。证我无也若非处摄。证我是无。若是处摄非不可说

论。彼部所诵至此有实体。论主引犊子部所诵经。离蕴外无我实体。如文可解

论。频毗婆罗契经至乃至广说。又引经证离苦蕴外无别我也

论。有阿罗汉比丘尼至应知诸蕴。又引罗汉尼诵。证我假也

论。如世尊至亦都不可得。又引杂阿含证无我也

论。经说执我至不能清净。又引经证执我五失也。一谓起我见。乃至越路而行。二于空性中心不悟入。三不能净信。四不能安住。五不得解脱　由此五失诸圣法于彼不能清净

论。此皆非量。犊子部总非前所引经。非圣言量也

论。所以者何。论主征非量所以也

论。于我部中曾不诵故。犊子部答非量所以也

论。汝宗许是量至为佛言。论主两关征也。汝宗许是量。为是部故许是量。为是佛语故许是量

论。若部是量佛非汝师汝非释子。以汝部说我违佛说故

论。若佛言是量者。此所引者皆是佛言。如何非量

论。彼谓此说至我部不诵故。论主述彼意也。我部不诵。证非佛言。所以非量

论。此极非理论主非也

论。非理者何。外反问也

论。如是经文至故释非理。论主破。彼部不诵。证非佛言。为极非理。以犊子部不诵。经非唯上尔许。更有多经。彼虽不诵。余部同诵。何为凶诳总非众多佛教非真佛说

论。又于彼部至皆无我性。论主臆度知。彼有说一切法皆非我性经也。以佛教宗无我异外道故

论。若彼意谓至皆非我。论主取意破也。以我与一切法。不一不异故。经言一切法皆非我性。非谓总无补特伽罗

论。既尔至经决判故。又引经破也。既一切法非是我故。与我不一不异。故名非我者。我应非是意识所识。经说意．法二缘生识。不说我故

论。又于余经至想心见倒故。论主又令会此经也。若谓有我。何故经非我计我。名想心见倒

论。计我成倒至何须会释。犊子部通经也。经说。计我成倒者。说于非我法上计我是倒。经不言于我上计我是倒。何须会释

论。非我者何。论主征非我法也

论。谓蕴处界。犊子部答非我计也

论。便违前说量不一不异。论主难违宗也。若蕴．处．界。是非我法。第五是我。我与蕴等一向非一。如何前说非一．非异

论。又余经说至妄分别为我。论主引经证。计我唯于非我法上妄计为我。不于我也

论。又余经言至补特伽罗。又引经证。唯于取蕴计我。不于我起。证定无我也

论。若尔至有如是色等。犊子部即引前经别文证有我也。既言我有色等。故知有我

论。此经为显至如聚如流。论主通经也。此经文是以宿住智。缘过去生。一相续身有色等事。若见过去实有我者。即应圣人起身见失。此经前文。说无有我。或应诽拨言无此经。是故此经。依总假我。说有色等。如聚如流无别实物

论。若尔至可能遍知。违生灭故。犊子部述无我不能遍知。有我能遍知也

论。补特伽罗至汝所许宗。论主出由我遍知失。汝宗立我。非断．非常。如汝此说我即是常。违汝所许我非常也

论。我等不言至顿遍知故。论主通难也。经言。佛有一切智者。但约相续有堪能。非于一念顿遍知也

论。故于此中至非由顿遍知。论主引诵证也

论。如何得知至非我遍知。犊子部征也

论。说佛世尊有三世故。论主答也　说能知一切法者。是佛世尊说佛世尊有三世故知非是我。据相续说知于一切

论。于何所说。续子部问也

论。如有颂言至皆灭众生忧。论主引颂答也

论。汝宗唯许至故定应尔。论主审定。一切智相续假说。非是我也。汝蕴有三世。我无三世。经说佛有三世故。定知我宗就相续说。非我知也


俱舍论疏卷第二十九


俱舍论疏卷第三十

　　　　沙门法宝撰


　　破执我品第九之二

论。若唯五取蕴至荷重担者。犊子部引经难也。若即五取蕴名为我者。何故世尊作如是说。有取舍重担。荷重担者

论。何缘于此佛不应说。论主征也。何缘于此假我。不许佛如是说

论。不应重担即名能荷。彼部答也。即五取蕴名之为我。复是重担。即应能荷是所荷也。如我所宗。说能荷是我。所荷取蕴。即无此失

论。所以者何。论主征也。所以佛不应说

论。曾未见故。犊子部答。曾未见说能荷即所荷故

论。不可说事亦不应说。论主例破也。汝立第五不可说法藏为我。此不所说事。亦不应说

论。所以者何。犊子部征也

论。亦未见故。论主答也。未见不可说事而说也。若说即是可说。非不可说

论。又取重担至曾未见故。论主反难。取重担为例。能取重担。谓即是贪等。所取重担。即五取蕴。即贪等即是五取蕴收。如何能取即是所取。曾未见故

论。然经说爱至荷者应然。论主举取担者即是蕴摄。例能荷者亦即蕴收

论。即于诸蕴至乃至广说。论主以义通也。即于诸蕴立数取趣。佛恐执实有别我常住实有。后文自云。但随世俗说此具寿有如是名

论。如上所引至补特伽罗。论主释经意也。为令了此以蕴为我。可说无常。非实有性。即五取蕴自相逼害得重担名。前前刹那引后后故名为荷者。非是实有别我。名为荷者

论。补特伽罗至邪见摄故。彼宗又引文证实我也。若无实我。应无化生有情拨无名为邪见

论。谁言无有至理实有故。论主通也。我不言无化生有情。如佛所言。我说有故。佛所言者。谓蕴相续能往后世。不由胎．卵．湿。名为化生有情。化生诸蕴理实有故。拨此为无故邪见摄。非谓实我

论。又许此邪见至不应修所断故。论主反难。无拨我邪见也。汝说拨无化生我故名为邪见。汝宗说我非四谛摄。此见不应见四谛断。又迷理故非修道断。故知无有拨我邪见

论。若谓经说至一聚一言。论主遮彼浪引文也。彼说言一我生在世间。明非是蕴。蕴非一故者。亦不应理。此于总蕴聚中假说一故。如世间说。于一麻聚。一米聚等。虽有八微多物。总说一故

论。或补特伽罗至生世间故。论主反难也。以经说一。即谓非蕴是别一我。经说于生我应有为。违汝宗也

论。非此言生如蕴新起。彼宗通我生非如蕴新起

论。依何义说生在世间者。论主征也。我生世间非如蕴起。依何义说生在世间

论。依此今时至取别位故。彼宗通也。说我为生者。非是如蕴新生。但是我取新蕴故名为生。如世间说能祠者生。记论者生。然此祠者实不新生。以彼初者取明论故名之为生。又如世间言老者生。病者生等。然此老．病实非新生。以取别位名为生也。我亦如是。实非如蕴更别新生。以取别蕴名为生也

论。佛已遮故至故佛已遮。论主引经遮也。佛言舍此蕴。及能续余蕴。唯除五蕴法假。许有能续诸蕴。已遮别我。汝说实我舍取诸蕴。岂非所遮

论。颇勤具那契经至取舍诸蕴。论主又重引经证无我取舍诸蕴也

论。又汝所引至为喻不成。论主两关破前引喻也。若说是我。即不极成我不许故。若是心等。又念念灭新新生故。取舍不成。身如心等。又如明等与身有异。蕴亦应异补特伽罗。老．病二身前后各别皆无取舍。若同数论说有转变。如前已破

论。又许蕴生至此异蕴及常。若如彼宗蕴生我不生者。即定许我异于蕴及我是常。即违彼宗补特伽罗。非常非无常。与蕴不一不异

论。又此唯一蕴至与蕴有异。论主重出彼计。我一。蕴五。我与蕴异也

论。大种有四至不异大种。犊子部反难论主也。大种有四。造色唯一。而言大种不异造色。虽蕴有五。我唯有一。因何不许不异五蕴

论。是彼宗过。论主通也

论。何谓彼宗。犊子部问也

论。诸计造色即大种论。彼宗说大种即是造色。是彼宗过也

论。设如彼见至补特伽罗。纵计破也。若犊子部执我与蕴。同觉天造色即大种者。即应亦同大种即是造色。蕴即是我

论。若补特伽罗至命者即身。犊子部难也。若不如我宗别有我者。谓即五蕴名命者等。世尊答外道问。何不记言命者即身

论。观能问者至龟毛硬软。论主答也。我宗即蕴假说为我。即蕴是我。外道妄执有别实我。与蕴一．异。由我无故一．异不成。故佛不记。如人不答龟毛硬．软。若答即是异语。不当问头

论。古昔诸师至与身一异。论主举昔答释犊子部疑也。如文可解

论。佛何不说命者都无。外问也

论。亦观问者至不为说假有。论主答也。若谓诸蕴名为命者。言无命者。即拨诸蕴随邪见故。非受法器。不为说假有

论。理必应尔至如经广说。更引经非受法器不为说也。若答为有。恐执常我。若答为无恐生断见。故佛不答

论。依如是义至便坏善业子。依前长行之义。说此颂也。如虎衔子不急不缓。若急说有命者。即执真我为有。为我见牙伤。若缓说无命者。拨俗我为无。便坏善业子。所以不答

论。复说颂言至佛不答有无。更重前义。如文可解

论。何缘不记世间常等。因论生论问余不记也。论。亦观问者阿世耶故。答也。问者意不同故

论。问者若执至四皆非理。明二种意乐皆不可记。若执我为世间。我体都无故。不可答常．无常。亦常．亦无常。非常．非无常故

论。若执生至亦皆非理。若执生死以为世间。答常无常等。亦皆非理

论。谓若常者至皆不应理。释执生死为世间。四答皆有失也。如文可解

论。如离系子至不为定记。引例释也

论。有边等四至皆有失故。类释有边等四也

论。宁知此四义同常等者。外问也

论。以有外道至义与前同。引事答也。如文可解　嗢底迦此云能说

论。复以何缘至有等四耶。外问也

论。亦观问者至而发问故。答也。彼谓已解脱我名为如来。故佛不答。同前失故也

论。今应诘问至死后亦有。问犊子部也

论。彼言恐有堕常失故。犊子部答也。彼宗计我非常．无常故

论。若尔何缘至堕常过失。引类难也。若谓恐堕常故不答死后有我恐堕常故因何身坏等

论。若佛先见至由我体都无。论主两关破也。若言未解脱我佛先见故。即为记之。彼涅槃已便不复见。以不知有故佛不记有者。即拨大师具一切智。有而不知故。若许世尊有一切智而不记者。或应许不记由我体都无

论。若谓世尊至及常住过。又难也。若谓见解脱后我。而不说者。即离蕴过。蕴灭我在故。及堕常见过。计我常故

论。若见非见至非一切智。又难。见．不见俱不可说。即应渐言。不可说佛是一切智。非一切智。即违经说佛是一切智故

论。若谓实有至堕恶见处故。又叙彼计也。以契经言谛故。住故。定执无我者。堕恶见处故。故知有我。若执无我。堕恶见故

论。此不成证至堕恶见处故。论主破也。以经说定执无我者。堕恶见故。即证有我。彼经又说定执有我者。堕恶见故。亦证无我也。故知此经令离断．常。不证有我

论。阿毗达磨至分明说故。论主引阿毗达磨证也。言我有．无。是常断见摄。深为应理。执我有．无常．断边故。如前所引筏蹉经中分明说故

论。若定无有补特伽罗至定有补特伽罗。犊子部难也。若无有我。为可说谁流转生死。不应生死自流转故。既经中说驰流生死。故知定有补特伽罗。若诸蕴相续当处即灭。何得有流转

论。此复如何流转生死。论主问也。我非无常。如何说流转生死

论。由舍前蕴取后蕴故。外人释也。我非无常。所取舍蕴是无常故。名为流转

论。如是义宗前已征遣。论主指前。破我依蕴等宗也

论。如燎原火至流转生死。论主破外执讫自述假我流转义也。先喻后法。如文可解

论。若唯有蕴至名为妙眼。外引教难也。前蕴已灭后蕴别生。如何可说今我于昔为世导师

论。此说何咎。论主反问也

论。蕴各异故。外人答也。若说五蕴假名我者。昔蕴．今蕴体既各别。如何今我是昔我耶

论。若尔是何物。论主反问也

论。谓补特伽罗。外人答也

论。昔我即今体应常住。论主难也。汝宗计我非常．无常。若昔我即今我。应是常违自宗也

论。故说今我至曾烧彼事。论主述正义也。如人将一炬火。先烧其草。后烧其木。虽刹那灭是一相续。得说此烧木火。曾烧于草。非谓前后火体不别。世尊今我。昔师义。亦准此显昔与今是一相续非前不灭

论。若谓决定至去解脱远。论主难也。若谓决定有真实我。此我微细。佛智最胜。观此我时最明了见。既见我已便起我见。乃至我爱所缚。便为谤佛去解脱远。文中先出过。次引教。后结成也

论若谓至此言无义。论主牒计破也。若谓非我计我。便起我爱。于我见我不起我爱。此言无义

论。所以者何。外征无义所以也

论。于非我中至无理为证。答无义所以也。于我计我。于非我计我。执自异他。无有差别。无理为证。实我不爱。妄我即爱

论。故彼于佛至起见疮疱。结犊子过也

论。如是一类至无解脱过。述佛法中有犊子部。及拨一切法体皆非有。外道执有别真我性。皆同不能免无解脱过

论。若一切类至何能忆知。诸执我者共为此难若一切类我体都无。刹那灭心。何能忆知曾所受境。及相似境

论。如是忆知至心差别生。论主取经部义答也　从相续内。是自身内　念境想类。是前时心。念境取像类别心种子生　差别。是种子之异名也。取像是想之化用

论。且初忆念至无间生。外问也。前释后忆念起从前忆念心差别生。即前忆念。为从何等心差别生

论。从有缘彼至心差别起。答也。此初忆念。从前有缘彼相似法作意相属想心差别　不为依止差别。是身异也　愁忧散乱等缘者。是损坏种子功能。要前品缘。不为此缘损坏种子功能。即生初忆念。即是初忆念生。从缘此境作意等缘。及彼种子。生也

论。虽有如是至有功能故。论主释。忆念生必具因及缘二种方生。更不见离此二。外有我功能故

论。如何异心至有忆念理。彼宗难也。前心．后心别。后心忆念前心境。天授．祠授两心别。祠授能忆天授之心境

论。此难非理至有因果性故。论主通也。前心．后心一相续有因．果义。所以后心忆前心境。天授．祠授是异相续。无因果故。不相忆也

论。我等不言至有后记知生。论主重释。非异心见境异心能忆。相续一故。然从过去缘彼境心。功能差别种子。引起今时能忆念识。谓如前说。相续转变差别力故生念何失。由此忆念力。有后记知生

论。我体既无熟为能忆。彼师问也

论。能忆是何义。论主问彼师也

论。由念能取境。彼师答也

论。此取境岂异念。论主征也。既由念取境。岂念外别有取境

论。虽不异念但由作者。彼师答也。虽念外无别取境然念取境之时。由有作者

论。作者即是至彼类心差别。论主答也。汝说作者别有于我。我说作者即是念因

论。然世间所言至说彼能忆。论主重释也。世间言制怛罗能忆。此于蕴相续。立制怛罗名。非于实我。从先见心后忆念起。说彼能忆　制怛罗。是正月星名有人正月生从此星为名

论。我体若无至说第六声。彼师难也

论。此第六声依属主义。论主答也

论。如何物属何主。彼师问也

论。此如牛等属制怛罗。论主答也

论。彼如何为牛主。彼师征也

论。谓依彼彼至彼得自在。论主答也

论。欲于何所至寻求念主。论主责也

论。于所念境驱役于念。彼师答也

论。役念为何。论主问也

论。为令念起。彼师答也

论。奇哉自在至而驱役此。论主责也。如何为令此生还驱役此即能生为所生过

论。又我于念至为令念行。论主两关问也

论。念无行故但应令起。彼师答也。念是心法。不可令行。故我应令此念起也

论。则因名主至为念主耶。论主为彼师释念主也

论。即诸行聚至亦不离因。论主为彼师释牛主。及牛皆无实也。俱是诸行一类相续　然能令彼于异方变异生因名为牛主者。即是能驱役牛者

论。忆念既尔至亦应例释。准忆念例释记知。准忆知。熟为能了。谁之识等。亦应例释。大体虽同。非无少异

论。旦识因缘至如应当知。释少异也。说因义同。从缘少异

论。有作是言至能了等者。大文第三亦破数论也。此念．意立能了等者。是其我也

论。今应诘彼至能了亦尔。论主先破其喻准喻破法也。两关征问。天授是何。若是实我。此如前破。若假士夫。体非一物　于天授诸行相续。假立天授名故。此破喻也　如天授能行。识能了亦尔。类破法也

论。依何理说天授能行者。外问也

论。谓于刹那至焰声能行。论主答也。即假相续虽刹那灭。从此至彼异处生时名之为行。因名行者。非谓实我从此至彼。犹如焰．声虽念念灭。异处生故世说为行

论。如是天授至亦作是说。类行释了也。圣人顺世间。故亦作是说

论。经说诸识至为何所作。问也

论。都无所作至说名了境。论主答也。此同解深密经外道不共陀罗尼。若杂染若清净法。我说一切皆无作用。亦都无有补特伽罗。以一切法离所为故

论。如何似境。问也

论。谓带彼相至名为了境。释也。识生之时有境相名为了境。无根相故不名了根

论。或识于境至说钟鼓能鸣更释识能了也。如因钟．鼓有鸣。说钟．鼓能鸣。因其前识为后识因。能了境故。说识能了。就因说也

论。或如灯能行识能了亦尔。又第三释也

论。为依何理说灯能行。问也

论。焰相续中至说名能了。释也。灯异处相续生时名为灯行。识于异境说识为能了。即体是能也

论。或如色生色住至理亦应然。以喻显无了者也。如色生等无别生者。识了于境亦无了者

论。若后识生至如芽茎叶等。外问也

论。有为皆有住至后必异前。论主释也。有为法有异相故。后识不可定似于前也

论。若异此者至自然从定出。论主反难释也。若后常似前。即无出定

论。诸心相续至种性别故。释有定次心也

论。如女心无间至由种姓别故。指事释也

论。女心无间至外缘差别。释女心后别虽容起多心。然若先数起者。明了者。近起者。先起。由如是心修力强故。若将起位身外缘差别即不定。如常起夫心。或时遇子或起子心。身被苦触即起异心

论。诸有修行力至生于自果。外难也。若由修力此心数起。诸有修力最强盛者。宁不恒时生于自果

论。由此心有至最随顺故。释也。谓由住异相故不恒生自果。此住异相顺生异心故

论。诸心品类至唯一切智知。明心次第微细。推佛能知兼引颂证。孔雀毛羽色类差别之因。唯佛能知

论。色差别因至可易了知。举易况难也。所缘色差别因。当唯佛知。况非色性

论。一类外道至皆从于我。大文第三破外道中第二破胜论师。彼说诸心生时。皆从于我。是我德故

论。前之二难至如芽叶等。论主引前二难难胜论也。我既是一。何缘后识不恒似前。及定次第

论。若谓由待至非极成故。破转计也。彼计云。识不恒似前识者。由待我与实句色．意合差别不同故。有异识生者。理定不然。我体是一。与余意合。非极成故。此非两宗共许。不成同也

论。又二物合至俱有灭坏。论主破意与我合也。二物合有分限。不可遍合。我遍一切处。意有分限故。又彼外道自释合相言。非至为先后至名合。我与意合。意有分限我应亦有分限。意移转故我应移转。意坏灭故我应坏灭。若不尔者。何名为合

论。若一分合至无别分故。破分合也。以我无别分故。已上破识与我合

论。设许有合至合宁有别。破纵许有合。不许合异。我体既常。意无别异。合宁有别生识异前

论。若待别觉至得有差别。破转计也。若谓待别觉故识生有异。生觉别因同生识难

论。若待行别至何用我为。破转计也。若待行别。我意合故生识别者。即应心但待行差别能生意识。何用我为

论。我于识生至普莎诃言。破。识依行别生有差别。我于识生无用。而言识生由我。如药除疾其事已成。诳医矫说由我咒也　普莎诃此云吉祥

论。若谓此二至无理为证。破转计心行由我有也。虽有此言。无理证成

论。若谓此二至为所依义。论主问依相也

论。非心与行至我为彼依。外人答也。心．行依我。非如画．果依于壁．器。若如此二。即有二失。一相碍失。二或时别住失

论。若尔如何。论主征外人也。我与觉行为其所依。不如器持果。壁持画。汝说觉．行依我如何

论。此但如地至四物所依。外人答也。如色．香．味．触四物依地也

论。彼如是言至假立我名。论主破云。若如汝所说。我为二依。如地与香等为所依者。香等依于地。四外无别地。心．行依于我。二外无别我

论。若离香等至地有香等。外人难也。既言地有香等。明知能有异于所有。故知四外别有于地

论。为显地体至木像身等。论主释也。为显地体不同故。地体有是香等异故。如世间言。为显像体不同而言木像身等虽木即是像。仍简余铁像

论。又若有我至生一切智。论主又破。若我待行差别能生智者。行既众多。何不俱时生一切智

论。若时此行至果不恒生。又破救也若救言所以不俱时生一切智者。以功能强行。遮余劣行。不生果故。不得俱时生一切智者。宁从强行果不恒生

论。答此如前至渐变异故。外救。我宗许非常渐有变异。如前难云。何修力最强者。宁不恒时生于自果。答云。由此心有住异相故。我答此难亦与彼同。由有行体有渐变异故

论。若尔计我至体无异故破由行转变也。若识生．不生由依行者。执我唐捐。行力令心差别生故。彼道计行。同我释宗修心差别生。既由修力。何关于我

论。必定应信至理不成故。以有能依证所依我也。彼宗计。我为实。念等德句。德依实句不依余故。故知我体亦有不得言无

论。此证非理至但有虚言。论主破外证也。外执念等德句义摄。体皆非实。依余实法。我宗不许。亦不极成。我宗许念等有别实体性皆名实故。我宗经说六实物名沙门果故。六实即是无漏五蕴．并择灭也

论。彼依实我至但有虚言。第二破依我也。指同前破故不重述

论。若我实无至我体是何。外道反难也。由为我当受苦．乐果故造善．恶业。我体若无。为谁造业　若为我造业者。我体是何

论。谓我执境。论主答也　言为我者。是我执境也

论。何名我执境。外道问也

论。谓诸蕴相续。论主答也　我执境者。即五蕴相续。非别有我

论。云何知然。外道问也云何知我执境即蕴非我

论。贪爱彼故。论主答也。有二答。此文初也。以贪爱我者。即贪爱取蕴。故知取蕴即所为我

论。与白等觉至但缘诸蕴。第二答也。如世间言我白。乃至肥我现见世间。缘白等觉。与计我执同处而生。如世间言我白．黑等。故知即白等境。是我执境。故知缘我。但缘诸蕴不缘我也

论。以身于我至即是我身。外道通论主难也。我有二种。一实。二假。实是真我。身是假我。以身于我有防护恩故。假说为我。如言臣等即是我身。身等觉同名为我者。此是假我非实我也

论。于有恩中至所取不然。论主破也。如汝所计。我执缘我。以身于实我有防护恩。假说身为我。而诸执蕴为我皆谓实我不谓假故

论。若许依身至缘他身起。外道难也。身实非是我。缘身起我执。他身非是我。宁无我执缘他身起

论。他与我执至如是习故。论主答也。自身与能执心相属故。计自身为我。他身与能执心不相属故。不计为我

论。相属谓何。外道问也　言相属者。谓何义也

论。谓因果性。论主答也。身与我执互为因果性名为相属

论。若无我体谁之我执。外道难也。若有我体。我执属我。名相属性。若无我体。我执属谁名相属性

论。此前已释至为果所属。论主指前答也

论。若尔我执以何为因。外道问我执因也

论。谓无始来至有垢染心。论主答同类因也

论。我体若无谁有苦乐。外道问也

论。若依于此至及树有花。论主答也。法．喻可解

论苦乐依何。外道问也

论。谓内六处至说为彼依。论主答也。即于内六处随其所起。苦．乐之时说为所起苦乐之依

论。若我实无谁能作业受果。外道问也。既无作者．受者。谁能作业。谁能受果

论。作受何义。论主问也

论。作谓能作受谓受者。外道答也

论。此但易名未显其义。论主责也

论。辩法相者至名俗等者。外道引辨外道法相者释也

论。此中汝等至自在作者。论主两关破也。若说实我天授。喻不极成。说蕴天授便作非自在作者

论。业有三种至属因缘故。广明诸法皆待因缘皆不自在

论。汝所执我至故非自在。论主破实我自在也。实我虽不待因。无所作故亦非自在

论。由此后说至相无可得。总结难也

论。然于诸法至名为作者。论主自释作者。破我作者也

论。能生身业胜因者何。外道问也

论。谓从忆念至类此应思。论主释。胜因展转起用名为作者。外道执我。此中无用。故非作者

论。我复云何能领业果。论主前破作者。此破领果先问起也

论。若谓于果至已遮遣故。论主纵计指前破也。我既于识心生既无功能。于受苦．乐亦无能也

论。若实无我至罪福生长。外道难也。若无我者。唯蕴生因。名作业者。受苦乐者。诸非情亦有损．益等事。因何不说罪．福生长

论。彼非受等至如前已说。论主释难兼破执也。唯内六处。受等心法所依止处故。诸非情法。非受等依故。非依彼罪．福生长故。我非受等依。如前已说

论。若实无我至生未来果。外道难也

论。设有实我至生未来果。论主反责难也

论。从依止我法．非法生。外道答也。我为所依。法．非法为能依。从法．非法生未来果

论。如谁依谁至不应依我。指前已破法．非法依义

论。然圣教中至未来果生。论主以经部义释也。有部从已坏业生。经部从业勋种生也

论。若尔从何。外道答也

论。说业相续至无间即生。论主以经部义释。并喻显也

论。若尔从何。外问喻也

论。从种相续至方引果生。论主答也

论若尔何言说种生果。外道问也。若展转从花生者。何故乃言从种生果

论。由种展转至应与果别。论主释也。先顺释。后反难释也。如文可解

论。如是虽言至差别生。释业生其果时。非无间生。非离业生。从彼业相续转变差别生

论。何名相续转变差别。外道问也

论。谓业为先至故名差别。论主释转变差别。如文可解

论。如有取识至轮转于生死。论主指事释。并引颂证也

论。于此义中至永灭故。论主释。诸因生果。灭坏不同。如文可解

论。何缘异熟果至有别果生。外难也。如外熟果能为后果之因。异熟之果何不为异熟因

论。且非譬喻至无别果生。论主释其前难。兼破果生也　且非譬喻是法皆等。释前难也　然从种果无别果生。破前立种果还为因也

论。若尔从何生于后果。外问也

论。从后熟变至世说为种。论主释后生因也

论。此亦如是至故喻同法。论主法合也

论。或由别计至余异熟生。释别缘生亦义同异熟

论。前来且随至离佛无能知。论主业微细推佛知也。并颂证。如文可解。自下三颂。大文第二于当品中。劝学流通。初一颂劝学闻慧。次一颂劝学思慧。后一颂劝学修慧　已善说此净因道者。净谓无漏。因谓佛教也　谓佛至言真法性。出净因道体也　应舍闇盲诸外执。令舍有我教也　恶见所为。明有我教因也　求慧眼。劝闻无我教也　第二颂云　此涅槃宫一广道者。观无我之理是趣涅槃之广路也　千圣所游无我性者。千圣所游。显路广。无我性。出道体也　诸佛日言光所照者。佛言如日照无我性　虽开昧眼不能睹者。是思慧也。闻慧求见未舍教故。而眼未开。思慧虽开离教思义昧不能睹　于此方隅已略说。指前自说也。第三劝修慧也　为开智者慧毒门。明说意也。无漏之慧能害烦恼。名之为毒。四善修慧能为加行。名之为门　庶各随已力堪能者。谓种性学不同也　遍悟所知成胜业者。遍悟一切所知之法。皆无有我。成涅槃之胜业也


俱舍论疏卷第三十

从去秋至此冬一部始终点功已毕今窥其体元草书□传写之间弥成违失每披其文必迷首尾肆多勘本文少加断推已及半分变改前绪虽恐背先贤之深虑只为劝后学之惠解尚处处有脱落重复之可勘正

保延三年十二月三日灯下记之

前少僧都　觉树

（别笔）

以兴福寺慈恩院本一交了　树海

原文抹消颇难读然以后学有所益故录之

于时昭和二年八月校了日　校者识