　　No. 2907

普贤菩萨行愿王经

　尽诸十方世界尊　　普游三世人师子
　我身口意具清净　　是故今当遍稽首
　以普贤行诸愿力　　一切最胜相现前
　俯身量等刹土尘　　虔心率礼于大圣
　一微尘上众尘佛　　各于其中佛子绕
　是诸法界尽无边　　如来皆遍当胜解
　是诸德海量难尽　　以言枝派结无涯
　诸佛功德敷演故　　一切善愿我当赞
　最胜妙华及花鬘　　最胜妙灯及炉香
　音声涂香及宝盖　　恭敬供养一切佛
　胜妙衣服及薰香　　末香积里等须弥
　胜妙一切庄严具　　恭敬供养于善游
　深信普贤行愿力　　如是无上广大施
　此皆将献于十方　　恭敬供养一切佛
　为以贪嗔痴为因　　身业口业及意业
　若有所造于不善　　如来我今皆忏悔
　十方诸佛与菩萨　　缘觉有学及无学
　及与众生诸功德　　我当随喜于一切
　十方诸界作灯者　　愿证无著佛菩萨
　如是于诸大导师　　我请转于无上轮
　有佛欲取于涅槃　　为利一切有情故
　我以合掌当跪请　　令愿住劫刹土尘
　礼拜供养与忏悔　　随喜启发及劝请
　我于积集少善根　　皆用回向大菩提
　过去十方诸善逝　　住于世者皆供养
　所有未来诸善逝　　速令愿满证菩提
　尽于十方诸刹土　　皆得广大令清净
　菩萨树下等觉尊　　及诸佛子愿圆满
　所是十方有情类　　愿得无漏常安乐
　所是众生诸法义　　愿所希望随意成
　菩提诸行我当行　　愿生六趣智宿命
　若于世界受身时　　愿我出家果恒遂
　随顺修学诸最胜　　普贤行行令圆满
　无垢清净尸罗等　　愿常无缺无瑕秽
　天龙夜叉鸠槃荼　　人及诸类发众声
　各各所有一切音　　我随彼音为说法
　调善精勤修十度　　愿常不忘菩提心
　所有诸恶成障者　　如是皆愿尽消灭
　业与烦恼诸魔道　　行于世间得解脱
　不著于水喻莲花　　经空无碍如日月
　所有十方刹土中　　恶趣众苦尽消除
　安致有情安乐处　　饶益诸行利群品
　能令圆满菩提行　　随顺众生转彼行
　开示普贤菩萨行　　尽未来劫行此行
　熟能与我同行行　　愿得与之常相随
　身业口业及意业　　与彼行行愿为一
　欲利于我诸善友　　开演普贤诸行者
　如是愿得常相遇　　我不违背于彼意
　佛子围绕大尊师　　愿我常得亲睹见
　于中广行大供养　　尽未来劫无厌惓
　恒持诸佛最妙法　　菩萨之行令普示
　为净普贤菩萨行　　于未来劫我愿行
　于三有中轮转时　　证得无尽福德智
　定惠方便及解脱　　愿成诸得无尽藏
　一微尘上微尘刹　　于一刹中无量佛
　佛子围绕居中尊　　菩萨行行我瞻仰
　如是无边众方所　　一毫发上载三世
　佛与刹土量如海　　行行如海众多劫
　一音言枝方大海　　皆是诸佛清净音
　随其众意而敷演　　愿我常趣诸佛教
　游于三世诸最胜　　当转无上法轮时
　如上诸佛无尽教　　我以惠力令善入
　所有未来众多劫　　于一刹那我当证
　如是诸劫历三世　　刹那分中我当行
　游于三世人师子　　我于刹那尽瞻仰
　常于诸佛上境界　　如幻解脱力所证
　三世刹土众庄严　　尽用建立一尘上
　如是无量诸方所　　亦愿佛刹遍庄严
　所有未来诸世证　　尽证等觉转法轮
　示入涅槃证真际　　我愿行于诸佛前
　令诸神力速普往　　以大乘力趣普门
　以行行力普功德　　诸大慈力普遍满
　普于众善诸福力　　无有染著大智力
　智惠方便诸定力　　令正修行菩提力
　常以清净诸业力　　永除一切烦恼力
　诸作魔力令无力　　圆满普贤行行力
　诸刹如海令诸净　　有情诸海令解脱
　诸法如海令了见　　智惠如海令善证
　行行如海令清净　　誓愿如海令圆满
　诸佛如海令供养　　历劫如海行无倦
　所游三世最胜尊　　菩提行愿有众多
　用普贤行等觉已　　如是我当令圆满
　诸佛子中最为尊　　是故号之为普贤
　与此大智同行故　　如是诸善悉回向
　身口意业极清净　　行净众刹亦清净
　普贤如何善回向　　愿我亦同于此行
　为行极善普贤行　　文殊大愿亦当行
　未来诸劫勿厌疲　　菩萨此行皆圆满
　如是等行勿有量　　亦愿诸福勿有量
　处于如是无量行　　一切变化愿我知
　若有尽于虚空际　　众生无尽亦如是
　尽于业与烦恼际　　我之愿际量亦然
　所有十方无量刹　　众宝庄严献诸佛
　人及诸大最胜乐　　如刹尘劫将供养
　宁有闻此回向经　　随顺深信大菩提
　唯于此中生一信　　即成最胜功德聚
　若人发此普贤愿　　此乃远离诸恶趣
　又以弃绝诸恶友　　是人速见阿弥陀
　此皆获证最胜寿　　善来于此寿人身
　有如普贤大菩萨　　皆能不久速成就
　谁以无明力所作　　五无间等诸众罪
　其人诵此普贤愿　　应时速得永尽际
　于诸色相及智惠　　种族容质皆圆满
　众魔外道不能屈　　道于三界咸供养
　为利一切有情故　　菩提树下速安住
　成等正觉转法轮　　降伏一切魔军众
　若此普贤行行愿　　受持读诵解说者
　此之果报唯佛知　　无上菩提勿生惑
　譬如文殊威德智　　普贤菩萨亦如是
　我随修学如彼行　　是等诸善悉回向
　游于三世诸最胜　　所可称赞所回向
　我之如是众善根　　为修普贤行回向
　若我当于命终时　　蠲除一切诸覆障
　目所亲睹弥陀己　　游彼极乐刹土中
　既到彼已如是愿　　誓得一切皆现前
　令我此皆极圆满　　尽于世界利群生
　秀丽极乐佛道场　　生于上妙莲花上
　亲向弥陀世尊所　　愿我于此得授记
　我得最胜授记已　　变化众多百俱胝
　令以惠力于十方　　于诸有情作饶益　

普贤菩萨行愿王经