No.1467b
佛说犯戒罪报轻重经

如是我闻一时佛住王舍城迦兰陀竹园尔时尊者目连晡时从禅觉往至世尊所头面礼足却坐一面时尊者大目连白佛言世尊意有所疑今欲诘问唯愿听许佛告目连听汝所问当为汝说目连即白佛言世尊若比丘比丘尼无惭愧心轻慢佛说犯众学戒如是犯波罗提提舍尼波罗提偷兰遮僧伽婆尸沙波罗夷得几不饶益罪唯愿说之佛告目连谛听当为汝说若比丘比丘尼若无惭愧轻慢佛语犯众学戒如四天王寿五百岁堕泥梨中于人间数九百千岁佛告目连若无惭愧轻慢佛语犯波罗提提舍尼如三十三天寿千岁堕泥梨中于人间数三亿六千岁佛语目连若无惭愧轻慢佛语犯波夜提如夜摩天寿二千岁堕泥梨中于人间数二十亿四十千岁佛告目连若无惭愧轻慢佛语犯偷兰遮如兜率天寿四千岁堕泥梨中于人间数五十亿六十千岁佛告目连若无惭愧轻慢佛语犯僧伽婆尸沙如不憍乐天寿八千岁堕泥梨中于人间数二百四十亿千岁佛告目连若无惭愧轻慢佛语犯波罗夷如他化自在天寿十六千岁堕泥梨中于人间数九百二十一亿九十千岁时尊者目连闻佛所说欢喜奉行尔时目连即说颂曰

　因缘轻慢故　　命缘堕恶道
　因缘修善故　　于此生天上
　因斯修善业　　离恶得解脱
　不善观因缘　　身坏入恶道　