大宝积经卷第二十一

　　　　大唐三藏菩提流志奉　诏译


　　被甲庄严会第七之一

如是我闻。一时佛住王舍城迦兰陀竹林。与大比丘众及诸菩萨摩诃萨俱。悉从种种佛刹来集。尔时世尊。无量百千众所围绕供养恭敬。时彼众中有菩萨摩诃萨。名无边慧。即从坐起。偏袒右肩右膝著地。稽首作礼合掌向佛白言。世尊。我有少疑请问如来。愿垂听许为我宣说。尔时无边慧菩萨摩诃萨。而说偈言

　大雄大丈夫　　世间无与等
　我为众生故　　少疑当请问
　不起师子座　　现身遍十方
　一切异论中　　无能倾动者
　智藏无边际　　诸力无有量
　世尊一一力　　普能度世间
　善住一切智　　善住于十力
　无畏大师子　　最胜无上尊
　十八不共法　　如来之所有
　照明于世间　　摧伏诸外道
　了知一切法　　是故无过上
　无失大导师　　我疑当请问
　无边离垢智　　大海不动智
　境界无碍智　　我疑当请问
　世尊善修集　　于道无疑惑
　安隐大导师　　我疑当请问
　已度诸暴流　　已断诸结缚
　能拔众毒箭　　我疑当请问
　已破无明[穀-禾+卵]　　已息烦恼热
　清凉善安住　　我疑当请问
　无畏无上智　　无著无碍智
　法海一切智　　如来已证得
　佛无量功德　　智证悉圆满
　尽一切有漏　　破诸烦恼见
　世尊多积集　　无量大功德
　不思议法王　　我疑当请问
　世尊殊胜智　　普能照世间
　演畅法光明　　无边功德海
　导师法光故　　遍照于世间
　是故世间中　　佛法光明现
　法海一切智　　辩才无有上
　精进不思议　　清净离诸见
　佛眼无边故　　智境亦无边
　世间无等尊　　我疑当请问
　法王大牟尼　　能断众生惑
　导师我当问　　愿随其意乐
　我观一切处　　天上及人间
　无有等如来　　普遍照明者
　善住诸功德　　庄严大丈夫
　不思议法王　　仙中照曜者
　譬如大雪山　　众宝端严处
　世尊安法座　　端严亦如是
　妙音大精进　　能宣悦意声
　众生若得闻　　善根悉清净
　世尊人中胜　　时演法光明
　以是诸众生　　随意便开觉
　知时知众会　　知人大导师
　敷演法光明　　以时智慧者
　梵音大精进　　愿赐清净言
　如天雨大地　　法润遍沾洽
　世尊处众会　　普宣法雨已
　于此法悕望　　众生皆满足
　最上胜安住　　如王处妙高
　惠施诸众生　　能令众欢喜
　大雄两足尊　　不思议境界
　一切诸众生　　无有能知者
　无量大丈夫　　众会已和合
　依怙大牟尼　　志求佛境界
　我于佛境界　　发趣故来集
　导师无碍智　　如何疾开觉
　我随其意乐　　瞻颜欲请问
　世尊愿开示　　为断诸疑惑
　若闻无上法　　便得心欢喜
　踊跃充遍身　　能断众疑网
　法王无上尊　　一切智无畏
　一切知见者　　我疑当请问
　佛于一切法　　无有少疑惑
　精进大导师　　我疑当请问
　无上断疑者　　于法不疑惑
　无边功德海　　我疑当请问
　无边大光明　　无边大功德
　无边清净智　　我疑当请问
　无边精进智　　无边境界智
　无边饶益智　　我疑当请问
　世尊无边智　　离边及无边
　能断一切疑　　我疑当请问
　不思议法王　　垂哀听我问
　见许我当问　　牟尼为宣说
　请问一切智　　释迦名称尊
　若垂听许我　　愿决我疑网　

尔时世尊。告无边慧菩萨摩诃萨言。无边慧。汝今于我渴仰志求。欲于如来几何所问。若有问者我当解说。尔时世尊。而说偈言

　告无边慧　　汝欲何问　　悉应问之
　我当解说　　如彼所问　　一一发明
　随其乐欲　　速为开示　　我为汝说
　一切无疑　　如汝志求　　称汝所问
　汝今时问　　如时如义　　以时问故
　我决定说　　如汝意乐　　问所应问
　我皆随顺　　为汝说之　　汝今时问
　我亦时说　　断汝疑网　　当得无疑
　我为法王　　了义究竟　　于一切法
　得无疑惑　　我于诸法　　正觉难思
　如众生意　　所问为说　　我于诸法
　悉无有疑　　时而问者　　速当为说
　我时为说　　无有疑惑　　如其意乐
　释彼所疑　　我常了知　　时及众会
　诸众生等　　意趣所同　　亦常观察
　一切众生　　有欲无欲　　彼皆明见
　若有智者　　能善修行　　我皆以时
　正法开悟　　若无智者　　愚痴迷乱
　彼无慧明　　不尊重法　　若无尊重
　于法不求　　虽闻此法　　无大明智
　法善巧者　　于法希求　　若闻此法
　得大明智　　乐大乘者　　求人中尊
　闻斯法已　　得大明智　　佛无上智
　不思议智　　而发趣者　　闻皆满足
　乐无碍智　　求最上尊　　彼闻此法
　得大饶益　　若有智性　　求不思议
　彼闻此法　　得无上智　　若有众生
　求佛道场　　转无上轮　　得法欢喜
　爱乐精进　　于法尊崇　　闻离垢法
　欣然踊跃　　若有众生　　乐善修习
　以法光明　　说无上法　　荷诸重担
　无边策修　　彼闻法已　　欢喜充满
　若有希愿　　善法思惟　　于彼慈哀
　为之开释　　哀愍汝等　　随汝所问
　我能决定　　当断汝疑　　我多千岁
　修行善巧　　疑惑已除　　知汝意乐
　若有疑者　　恣汝所问　　当为汝说
　断诸疑惑　　若有疑者　　恣汝所问
　如其乐欲　　我当说之　　若有疑者
　恣汝所问　　我住于法　　得无动摇　

尔时无边慧菩萨摩诃萨白佛言。世尊。如来应正遍知。我于菩萨乘中少有所疑。今当请问。何等善丈夫远离于怖畏一心正念。为诸众生被大甲胄。于大甲胄而庄严之。起大爱乐而尊重之。以不放逸乘此大乘。以大清净平正之道。无诸堆阜瓦石荆棘众恶杂秽。诸见稠林亦无毒刺苦恼坑陷。亦无系执怖惧艰难。正直无曲如理平道。无障碍道。剪诸稠林。裂一切网。远离黑闇。蠲除爱著舍和合故。而发趣于阿耨多罗三藐三菩提。世尊。如来应正遍知。我于此义故致斯问。何等善丈夫。何等大甲胄。被此甲胄乘于大乘。以斯大道而当发趣。世尊。应说诸菩萨摩诃萨甲胄庄严。安住于道。安住诸法理趣善巧。于法理趣住善巧故。而能起于诸法理趣善巧光明。法光明故不舍甲胄。乘于大乘。以不退转精进之力。无忘念根。相续慧力。速能成就法界理趣分明善巧。往诣道场转于法轮。为诸众生演说法故。一切众生如其所愿。如其发趣解脱生死。世尊。如来应正遍知。此之大乘。我欲利益安乐众生故问斯义。世尊。如来一切知者。一切见者。以何等法成就诸菩萨摩诃萨一切诸法海印三昧。以三昧故令诸菩萨摩诃萨乃至未证阿耨多罗三藐三菩提犹不退转。世尊。如来知见成就未曾有法。善诸众生智慧之药。故我问耳。尔时无边慧菩萨摩诃萨。而说偈言

　为诸菩萨故　　我问两足尊
　一切知见者　　甚深佛法义
　大乘所修行　　何定能发趣
　我今皆请问　　饶益诸众生
　云何善丈夫　　能被无边甲
　如是被甲已　　云何当发趣
　云何起乐欲　　云何爱于彼
　云何大精进　　云何不放逸
　云何诸菩萨　　乘于此大乘
　乘已复云何　　此事应当说
　云何乘大乘　　发趣菩萨道
　唯愿世尊师　　速为我宣说
　云何平正道　　平等而发趣
　于诸见稠林　　剪伐恒无倦
　于诸境界中　　云何得超越
　云何以平等　　裂于贪爱网
　云何除黑闇　　得大智光明
　彼诸菩萨等　　云何当发趣
　云何能观察　　远离众结缚
　云何诸菩萨　　离缚善安住
　云何诸菩萨　　超过大怖畏
　善巧诸法义　　发趣于无上
　菩萨被何等　　无边大甲胄
　被斯甲胄已　　乘于此大乘
　云何诸菩萨　　发趣平正道
　我今所问者　　世尊应演说
　菩萨云何得　　庄严大甲胄
　庄严无上乘　　世尊应演说
　安住于斯道　　及彼道庄严
　诸法之善巧　　世尊应演说
　云何能了知　　法界之理趣
　法善巧光明　　世尊应演说
　云何诸菩萨　　得此法光明
　究竟一切法　　世尊应演说
　云何诸菩萨　　得法光明已
　不舍大甲胄　　由是而发趣
　云何诸菩萨　　乘于此大乘
　精进不退转　　由是而发趣
　云何诸菩萨　　志念常坚固
　能以智慧力　　而得善调伏
　云何得法界　　理趣之善巧
　法王不思议　　世尊愿宣说
　云何能速往　　至于菩提场
　转于大梵轮　　世无能转者
　云何无所动　　演说于诸法
　为一切众生　　如其昔所愿
　演说诸法故　　解脱于生死
　云何令众生　　究竟获安乐
　饶益众生故　　我问世导师
　一切知见者　　愿为我宣说
　当以何等法　　成就诸菩萨
　一切法大海　　所作印三昧
　乐求佛法者　　渴仰大菩提
　若闻此法者　　举身悉充悦　

尔时世尊。告无边慧菩萨摩诃萨言。善哉善哉无边慧。汝于往昔供养承事无量诸佛。种诸善根集诸功德不可称量。于此深法欣求渴仰。以大志乐成就众生。而兴大悲问于如来。汝今谛听善思念之。吾当为汝说诸菩萨摩诃萨以功德成就。而发趣于阿耨多罗三藐三菩提。唯然世尊。愿乐欲闻

尔时世尊。告无边慧菩萨摩诃萨言。无边慧。诸菩萨摩诃萨。为阿耨多罗三藐三菩提被甲胄者。为欲摄取诸众生故被大甲胄。为诸众生布施清净故被大甲胄。为诸众生持戒清净故被大甲胄。为诸众生忍辱清净故被大甲胄。为诸众生精进清净故被大甲胄。为诸众生禅定清净故被大甲胄。为诸众生智慧清净故被大甲胄。为诸众生获安乐故被大甲胄。为诸众生起饶益事相应心故被大甲胄。为诸众生贪嗔痴病作对治故被大甲胄。为大功德作善巧故被大甲胄。为无上智善圆满故被大甲胄。为诸众生生死怖畏作救护故被大甲胄。为欲显现无等等智善圆满故被大甲胄。于此三千大千世界。所有诸魔若魔眷属。若魔使者住魔业者。及行诸见稠林险迳。一切外道诸遮罗迦出家。吠陀乌摩利迦。路伽耶陀。及此外道相应之辈与交战故被大甲胄。诸菩萨摩诃萨如是被于大甲胄已。不舍甲胄起大精进。能入一切众生界中。以忍安住远离怖畏。不惊不惧不动不乱。而复被于无边甲胄。所谓救护一切众生甲胄。剪一切见稠林甲胄。破诸魔军甲胄。能授智慧甲胄。无边津梁甲胄。度诸重担甲胄。增长净信甲胄。安住尸罗甲胄。净治业藏甲胄。一切清净力藏甲胄。方便善巧力藏甲胄。能断一切执著甲胄。不退不悔智慧甲胄。诸菩萨摩诃萨。被于如是大甲胄已亦不舍离。乃至尽边际。坚固精进力曾不动摇。而发趣于阿耨多罗三藐三菩提。尔时世尊。而说偈言

　菩萨被甲胄　　为摄诸众生
　众生无边故　　被甲亦无边
　布施清净故　　一切令充悦
　为利诸众生　　乃被斯甲胄
　持戒清净故　　饶益于世间
　为利诸众生　　乃被斯甲胄
　忍辱清净故　　勇猛善安住
　为利诸众生　　乃被斯甲胄
　精进清净故　　成就不退转
　为利诸众生　　乃被斯甲胄
　禅净定清故　　所行境亦然
　为利诸众生　　乃被斯甲胄
　智慧清净故　　无漏无过上
　为利诸众生　　乃被斯甲胄
　一切诸众生　　乐具悉当与
　善知此义故　　乃被斯甲胄
　菩萨于众生　　能为饶益事
　以清净四摄　　普遍诸有中
　若病贪嗔痴　　而为对治者
　授诸众生药　　所患令消除
　由是诸菩萨　　善能被甲胄
　于功德资粮　　获无边善巧
　众生生死苦　　逼迫不安隐
　我当为救护　　被甲胄无边
　无边生死苦　　我能令解脱
　爱见网所缚　　一切皆当断
　于此烦恼网　　一切能断者
　坚固精进力　　勇猛而被甲
　一切诸众生　　令住安乐道
　以是趣涅槃　　安隐而无上
　以大精进力　　乃被斯甲胄
　当共一切魔　　敌战尝无倦
　若住于诸见　　稠林而行者
　路伽耶陀等　　被甲利于彼
　及余无量众　　行诸非道者
　于彼咸利益　　故被甲无边
　如是被甲已　　不舍于甲胄
　起大精进力　　被甲胜坚固
　入于生死界　　以忍得安住
　成就坚固忍　　被甲无过上
　远离于怖畏　　亦无有惊惧
　被无边甲胄　　一切勤修习
　善住于甲胄　　常能正了知
　寂然不动摇　　不乱不退转
　被如是甲已　　智者复当被
　救护众生甲　　破坏众魔甲
　无边津梁甲　　一切悉当被
　勇猛胜智人　　被已得安住
　为大重担故　　被甲无有上
　度一切众生　　苦担悉令脱
　增长清净信　　善住于六根
　戒得共相应　　被甲无过上
　成就勇猛智　　菩萨能安住
　威仪戒相应　　被甲无所动
　于昔胜尊众　　清净修诸业
　是故被甲胄　　而常不怯弱
　以爱众生慧　　饶益诸世间
　通达于方便　　被甲善安住
　于巧方便智　　菩萨能通达
　如是被甲已　　断除众结缚
　远离一切执　　正信不违背
　被甲之智人　　发趣于无上
　菩萨能决定　　自利及利他
　以善精进力　　坚固无退转　

复次无边慧。诸菩萨摩诃萨。于无量劫荷诸重担被大甲胄。如是甲胄。若魔若魔眷属或魔使者。及行邪见稠林恶碛。诸众生等所不能见。何以故。无有形色不可示现。无对无相舍相离相无名字故。无边慧。假使飞箭量如须弥。攒锋激射无能中者。设以三千大千世界所有众生。一一为魔。各有若干魔军眷属。竞共俱时发诸利箭。亦如须弥彼终不能坏。诸菩萨摩诃萨。如是甲胄乃至不能损一毛端。于诸菩萨摩诃萨意。尚犹不能令有异念。何况身也。诸菩萨摩诃萨。若以一心摧伏彼者。能令众魔退散消灭善能安住。如是甲胄而不动摇。一切众生无能坏者。何以故。以无相故。非诸众生见所行故。一切众生不能见知。诸菩萨摩诃萨。而能了知一切法故。如实知见被大甲胄。为欲救护诸众生故。于一切法无所执著。为欲饶益诸众生故。于一切法亦无所得。是故众生不能见知。如是甲胄无有形相无有示现无言说故。不与色相应。不与受想行识相应。不与内相应。不与外相应。不与亦内亦外相应。不与非内非外相应。不与界相应。不与处相应。不与地界相应。不与水界相应。不与火风空界相应。不与欲界相应。不与色无色界相应。不与有作相应。不与无作相应。不与亦有作亦无作相应。不与非有作非无作相应。不与声闻地相应。不与独觉地相应。不与佛地相应。不与语言道相应。亦不与色因相应。不与色相相应。不与受想行识因相应。不与受想行识相相应。亦不与相非相相应。亦不与一切法相应。非不相应。无有系缚。无有解脱。亦非算数譬喻可知。以一切法过诸数故。如是甲胄。一切法见皆不可得。色见不可得。受想行识见不可得。乃至无少法见可得。如是甲胄不与一切法相应。非不相应。不与色相应。非不相应。不与受想行识相应。非不相应。于一切法若相应不相应彼皆远离。如是甲胄。亦无有作。作者无故。亦无有相。相非有故。无处所相。无和合相。无有分别。无有动摇。无有攀缘。无性可见。被甲胄者亦不可得。如是被甲亦不可见。何以故。诸菩萨摩诃萨被甲胄时。而不见有谁为被甲。何处被甲。从何被甲。亦不见有我能被甲我所被甲。亦不见有此处被甲他处被甲。亦不见有如是被甲所为。众生于一切法无所行故。无所有故。诸菩萨摩诃萨。被如是甲胄则被如来所被甲胄。身不可得。心不可得。意不可得。不可得故远离分别。诸菩萨摩诃萨。若住少法。若得少法。现被甲胄。当被甲胄。不应说名被大甲胄。若心超过。乃可说名被不思议大甲胄也。诸菩萨摩诃萨。不为少众生故被大甲胄。亦不为一劫众生故被大甲胄。亦不为百千劫百千俱胝劫。百千那由他俱胝劫。诸众生故被大甲胄。为于无量无数劫中诸众生故被大甲胄。是故说名被于无量大甲胄也。诸菩萨摩诃萨被甲胄时。被于不住众生想甲胄。不起我想甲胄。离众生想甲胄。灭我想甲胄。知众生性甲胄。知我性甲胄。过想受甲胄。知一切法无作相甲胄。空相甲胄。无想相甲胄。无愿相甲胄。知一切法无生相甲胄。无灭相甲胄。知一切法差别性相甲胄。无差别性相甲胄。知一切法事相甲胄。无事相甲胄。无边慧。若住于事而被甲胄。终不说名被大甲胄。以诸菩萨摩诃萨不住于事求大智慧。是故说为被大甲胄。尔时世尊。而说偈言

　无量千劫中　　被大无边甲
　为欲令众生　　解脱诸苦恼
　如是大甲胄　　若魔若魔使
　作诸魔业者　　眼所不能见
　及余众生等　　行见稠林者
　甲胄不思议　　亦非彼所见
　无色无形像　　无对无相待
　甲胄不思议　　故非眼所见
　无名亦无相　　远离一切相
　甲胄无有边　　故无相见者
　假如须弥箭　　攒钻来中射
　甲胄不思议　　令箭自摧折
　世界所有魔　　亦以须弥箭
　于斯大甲胄　　竞共来激射
　然于大甲胄　　不损如毛端
　甲胄不思议　　无能摧坏者
　由是诸菩萨　　身心无变异
　甲胄不思议　　谁能倾动者
　若以一念心　　摧伏诸魔众
　菩萨不思议　　魔军咸退散
　如是大甲胄　　未尝有动摇
　一切诸众生　　而无能见者
　一切诸众生　　不知甲胄相
　是故诸众生　　眼所不能见
　菩萨为依怙　　能知一切法
　犹若胜金刚　　斯为善被者
　不受一切法　　救护诸众生
　顺诸佛法故　　斯为善被者
　甲胄无所取　　随顺一切法
　甲胄不思议　　斯为善被者
　甲胄无示现　　净治一切法
　诸法离言说　　无能示现者
　不与色相应　　不与受相应
　不与想行识　　相应及和合
　不与内相应　　不与外相应
　不与内外俱　　相应及和合
　不与界相应　　不与处相应
　若界若处中　　亦无有和合
　不与地相应　　不与水相应
　不与火风空　　相应及和合
　不与欲相应　　不与色相应
　不与无色界　　相应及和合
　一切无所得　　不与诸有作
　不与诸无作　　相应及和合
　甲胄不思议　　无住无和合
　无缚无解脱　　亦无不相应
　甲胄无边际　　不共声闻地
　不共独觉地　　相应及和合
　乃至诸佛地　　及与一切法
　一切不相应　　一切不和合
　种种语言道　　而无能及者
　甲胄无有边　　无体难思故
　不与一切法　　相应不相应
　甲胄不思议　　超过一切数
　甲胄无有上　　无缚无非缚
　亦无有色相　　受想行识相
　不与彼诸相　　相应及和合
　不与诸法相　　相应不相应
　亦不与无相　　相应及和合
　甲胄无有上　　无缚无解脱
　一切诸法中　　不堕一法数
　一切诸法中　　甲胄不可得
　是故无有上　　说名不思议
　甲胄无有色　　无受亦无想
　无行亦无识　　非诸蕴所摄
　如是勇猛者　　被斯大甲胄
　身心无所得　　不见微少法
　过诸思择故　　清净心安住
　而常无怯弱　　说名不思议
　坚固被甲胄　　其心无所动
　不计诸劫量　　说名不思议
　甲胄无有量　　不取法非法
　以无时量故　　说名不可量
　不起众生想　　亦无有我想
　能知此想故　　一切想不生
　亦知一切法　　此法皆无相
　如是被甲胄　　说名不思议　

复次无边慧。此大甲胄。名曰妙法严具庄严。亦名最上。不可坏故。亦名一切法无差别。不于少法作差别故。诸菩萨摩诃萨被此甲胄。持大慧力。乘于大乘最上之乘。无等等乘。大摄受乘。无边摄受乘。一切众生乘此乘者。于此乘中无不容受。然于此乘不增不减。能令众生安乐而住。亦令众生安乐而出。若有众生乘此决定安乐乘者。无有身心疲倦劳苦。无边慧。此乘映蔽一切世间天人阿修罗声。闻缘觉。及余诸乘而当出离。此乘无来无去无住无见无知。前际不可得后际不可得。中际不可得。三世平等犹如虚空。不离尘染。无有相待。无有障碍。亦无执著。以此乘故而当出离。此乘无量不可量故。本无碍相不住相故最上第一。乘此乘者无怯弱心。而发趣于阿耨多罗三藐三菩提。无边慧。此乘如灯如日月轮。为诸众生作大光明。此之大乘亦复如是。光照三千大千世界。无能映蔽无能障碍。能以无边大功德海。而发趣于阿耨多罗三藐三菩提。无边慧。此乘离闇。能除一切世间之病。超过一切世间之法摄大众生。非诸下劣所能乘也。唯除能被大甲胄者。如我所说。于无量劫救护众生。供养诸佛种种善根。资粮清净之所能乘。声闻缘觉及余下劣。系缚世间世间相应。或增上慢。慢所调伏一切外道无信之辈。尚不欲闻此乘之名。何况而能乘此乘也。若有众生游戏不可思议境界。乘此乘已如其胜愿。而发趣于阿耨多罗三藐三菩提。无边慧。此乘无际。初中后际不可了知。此乘际断。际不可得无边际。是乘际无量际。是乘际无边慧。乘无边际。亦无中际。无有少际而可断者。言际断者。以无少际说为际断。不分别际说为际断。如是名为此乘际断。际无所有说为中际。际无所有说为边际。际无所有以际说之。于彼际中际不可得。不可得故边际中际无际无断入于际门。入际门故此乘超过。于彼超过亦无所得。无边慧。何者为际。谓断常际。入语言故际则非际。彼断常际无有边际。以彼际相相无边故。所言际者无有分别。分别断故超过于际远离断常。无边慧。有身见者。则于际门有所依止。若无身见。则于际门无所执著。无执著故。于断常际乃能超过。无边慧。断常际者而无有实。但诳语言。于三有中分别二际。于彼二际。若不摄取若不相应。乃能超过断身见故。于二际门而无所执。无边慧。若诸菩萨摩诃萨。未离身见。则不名为被大甲胄乘于大乘。于彼际门则为执著。设欲断际起断际想。于前后际而有分别。若诸菩萨摩诃萨。已离身见。是则名为被大甲胄乘于大乘于彼际门则无所执。过二际已以安乐乘。而发趣于阿耨多罗三藐三菩提。无边慧。诸菩萨摩诃萨。以大慧力。能于一切住际之法不断不破。善巧方便摄取止观。修习无相得无相证。则为诸佛授法光明。法光明故一切际断。于彼际断亦无所执无有少际。于彼际门。若相应。若不相应。若忆念。若不忆念。于一切法。善巧方便安住止观。便获无边大法光明。法光明故远离黑闇怖畏毛竖。建大法幢出大梵音。大师子吼告众生言。汝等速来。于此大乘大安乐乘大调御乘大发趣乘。而发趣于阿耨多罗三藐三菩提。为诸众生演法光明。法光明故。能令众生被大甲胄乘此大乘。无边慧。诸菩萨摩诃萨。于此大乘此大甲胄勿生悭吝。当愿众生发菩提心。被此甲胄乘此大乘。于此大乘此大甲胄亦勿悭吝。而能展转劝诸众生。复愿众生被此甲胄乘此大乘而当出离。诸菩萨摩诃萨。住是行时。摄取佛国清净佛国。摄取声闻及诸菩萨圆满功德。以此无边大功德海。而发趣于阿耨多罗三藐三菩提。无边慧。此之大乘等于法界。此岸彼岸无可得者。然能运载一切众生。从此至于法界之中。无处相应。法界相应。甲胄相应。若于此乘等于法界。勤修习者。而发趣于阿耨多罗三藐三菩提。无边慧。譬如法界无有尘染。无能坏者。无能染者。此之大乘亦复如是。无坏无染无坏染故。而当趣于一切智智。是故此乘说为大乘。此乘无碍。一切世间天人阿修罗不能退转。以无著故而当趣于一切智智。是故此乘说为大乘。言大乘者谓大庄严。一切庄严无不入此大乘中者

尔时无边慧菩萨摩诃萨白佛言。世尊。于此乘中。岂有有为诸庄严耶

尔时世尊。告无边慧菩萨摩诃萨言。如是如是无边慧。我随世俗。于此乘中亦说一切有为庄严。无边慧。若转轮王帝释梵王。无不皆从此大乘出。若已出者。若当出者。虽住转轮释梵尊位。不为生死烦恼过失之所染著。能于诸欲一一称量。既称量已则便厌舍。于出离道而能了知。无边慧。若诸菩萨摩诃萨。乘此乘者虽受生死。于一切处不为染污。能见过患能知出离。若我于此未说诸法及诸庄严。以此乘相。于彼诸法及诸庄严亦能了知。而发趣于阿耨多罗三藐三菩提。尔时世尊。而说偈言

　大乘无上乘　　此乘不思议
　若有乘此乘　　彼皆当出离
　是大依止处　　此乘不思议
　无量无边际　　故名为大乘
　一切诸众生　　乘于此乘者
　此乘无有减　　亦复无有增
　一切诸众生　　乘于此乘者
　安乐而发趣　　于中无苦恼
　若诸菩萨等　　于此乘发趣
　直进无他行　　身心不疲倦
　照明于世间　　天人阿修罗
　当于此大乘　　无上而发趣
　映蔽诸缘觉　　及以声闻乘
　亦于此大乘　　无上而发趣
　无来亦无去　　无住无前际
　后际及中际　　无得无所见
　三世悉平等　　犹若净虚空
　此乘亦如是　　远离诸烦恼
　此乘无相待　　无障无挂碍
　一切悉能救　　所向无执著
　此乘无有量　　亦无一切相
　自性不可得　　无畏不思议
　若有乘此乘　　得无所畏者
　乃于佛法中　　无障无挂碍
　以此乘发趣　　普明于世间
　如日百千光　　无时而不照
　此乘不可坏　　无能映蔽者
　无量德资粮　　无上而发趣
　此乘超世间　　出过于三界
　远离诸黑闇　　能趣于无漏
　此乘唯摄取　　一切诸菩萨
　其余众生类　　于中不容受
　若有智慧者　　无量千劫中
　方便勤修习　　乃乘于此乘
　非诸声闻众　　及以诸缘觉
　一切外道辈　　而能乘此乘
　若有诸众生　　趣于非道者
　斯人鲜福德　　不堪闻此乘
　若有诸众生　　于不思议法
　善巧而游戏　　安住于此乘
　随其所建立　　殊胜之誓愿
　住斯正道中　　无上而发趣
　此乘无边际　　亦无有中际
　边际及中际　　一切不可得
　以际不可得　　此乘无有际
　一切际断故　　安乐而发趣
　此乘无边际　　无边是乘际
　此乘无量际　　无量是乘际
　此乘无际断　　无际为际断
　于际不分别　　断亦不可得
　乘际无边际　　亦无有中际
　亦无无际际　　际性无所有
　于际无际相　　非际为际相
　于彼诸际中　　际相无所有
　非际说际门　　此乘已超过
　于彼所过量　　相应不可得
　我说断常际　　有边无边际
　如是一切际　　彼际悉非际
　一切际无边　　际相无所有
　一切际自性　　于中不分别
　如是诸际中　　以断于分别
　边际无边际　　一切悉能断
　若有有身见　　则说诸际门
　执著此诸际　　为无依怙者
　若无有身见　　不著诸际门
　不执一切际　　为能照明者
　一切际非际　　诸际非真实
　一切际性相　　彼皆无所有
　不受一切际　　于际悉超过
　不著诸际门　　能断有身见
　若于有身见　　不断不远离
　不被大甲胄　　不乘于大乘
　以受于诸际　　分别诸际相
　前际及后际　　一切皆分别
　若于有身见　　一切已能断
　乃被无边甲　　乘于无上乘
　不著诸际门　　为世智慧者
　能于种种际　　一切悉超过
　由是佛法中　　安乐而发趣
　菩萨善观察　　能以大慧力
　不得少有法　　可断可除灭
　常以善方便　　善摄于止观
　一相了知故　　诸相皆了知
　安住于正法　　得大法光明
　以是法光明　　决了彼诸际
　不见少有际　　若际及非际
　于彼可相应　　一切无所著
　若见苦众生　　慰谕而告言
　汝来于此乘　　安乐而出离
　一切受生处　　能作法光明
　被甲乘大乘　　亦以此开示
　此乘此甲胄　　于彼勿悭吝
　亦令诸众生　　被甲乘大乘
　乘此安乐乘　　无上而发趣
　如是诸菩萨　　安住此修行
　能于佛法中　　以速而发趣
　清净佛国土　　摄受诸声闻
　及诸菩萨等　　功德庄严事　


大宝积经卷第二十一
大宝积经卷第二十二

　　　　大唐三藏菩提流志奉　诏译


　　被甲庄严会第七之二

复次无边慧。我念往昔修菩萨行时。被如是甲胄。乘如是大乘。超过诸际能灭黑闇能除怖畏。以大精进。乃于无量百千俱胝那由他佛所。闻此菩萨摩诃萨甲胄庄严大乘庄严。踊跃欢喜观此法时。于佛世尊恭敬尊重。不作是念。我被如是甲胄我有如是甲胄。我得如是法。我有如是法。我有如是种类之法。我于尔时无有我想。远离身见。远离我慢。心无高下亦无分别。为欲摄受一切众生。护持诸佛如来法藏。成熟无量百千俱胝那由他众生。曾无一念劳倦之心。我于尔时。不舍甲胄乘无边乘。世世生中能破魔军。魔诸眷属退败消灭。魔之使者怖畏驰散。一切异道诸遮罗迦路伽耶陀波利婆罗遮伽。及此外道相应之辈。我皆降伏为作安隐。一切异论悉已摧殄。一切外道悉已降伏。邪趣众生令于此乘住众善轭。为诸众生开示甲胄甲胄庄严。亦为众生演说如是种类之法。安乐大乘。住此乘者便获一切安乐资具。所谓有为安乐资具。转轮圣王安乐资具。帝释梵王安乐资具。及得无为安乐资具。为诸众生说此法时。令诸众生入此法中生圣种性。建大法幢作师子吼。而发趣于阿耨多罗三藐三菩提。无边慧。诸菩萨摩诃萨。应被如是大甲胄已。如理观察而选择之。当于何法而发趣之。于一切法尽能知见无有分别。何以故。诸菩萨摩诃萨。安住正道如理知故。正道发趣如理见故。如理清净则不分别非不分别。而于分别不分别中平等知见。若见有法可求可觅。则不平等不住如理清净知见。以无分别无不分别。于彼分别不分别中。而无执取。以无执取远离分别及不分别。于此道中无有怜愍。无有施为。亦无增益。亦无取舍。住平正道亦不分别。过现未来遍能了知。一切分别所有随眠。于一切法得住平等。无颠倒义。乃得名为住斯道者。无边慧。何等为道及道清净。所谓说名八支圣道。正见。正思惟。正语。正业。正命。正精进。正念。正定。正见能断萨迦耶见。超过一切见所行境。一切诸见于一切处悉得清净。而能了知一切分别。若胜分别。若遍分别则无分别。无胜分别。无遍分别。不住邪思断邪思惟。能见正命。见正命想。见命清净。住清净命。如理能见清净身业。清净语业。清净意业。住于正业。正见语业。于语语者悉能见知。住于正语能净对治。正精进见善摄精进。住正精进。正见忆念而无有念。亦无作意无所执取。以清净念住于正念。正见三昧。于三昧中无所依止而能清净。三昧之见住于正定。无边慧。诸菩萨摩诃萨如是见时。得一切处清净正见住清净道。此清净道为善丈夫之所修行。智者尊重众圣悦可如来称赞。非一切魔魔民。魔使。魔天。大众之所行处。亦非一切爱著外道。依止诤论行见稠林。趣诸非道路伽耶等之所行处。亦非一切爱涅槃者之所行处。何以故。住无为者则于涅槃有所分别。涅槃分别则诸行分别。何以故。涅槃界中超过一切动念分别。尚无无为况有有为。此道能净一切分别。乃无少有无为分别。宁有一切有为分别。若于圣道有分别者。则不名为住于圣道。若断一切动念分别。是则名为住于圣道。住无畏道。住安隐道。住安乐道。此道能至无老病死忧苦之处。此道能至无有自性超过性处。此道能至远离一切性非性处。此道能至无示现相非色相处。此道如空遍一切处。能至无上大宫殿中。如是去者不复退还。便获若干安隐快乐。彼大宫殿不可示现。无诸事相。无少有为。无少无为。已灭有为已舍无为。不与众生有为安乐无为安乐。无边慧。诸有欣乐有为涅槃。彼尚不求有为安乐。况有能于大宫殿者。大宫殿中无有施设。清凉寂静故名涅槃。灭贪嗔痴。断诸随眠。裂爱见网。竭无明流。拔众毒箭。尽不善法。故名涅槃。远离一切憍慢病疾众苦逼恼。故名涅槃。非心意识心所所行。故名涅槃。息诸诤论一切结使乃至法想。故名涅槃。绝诸意乐意乐所求。亦无分别所分别相。故名涅槃。无边慧。是为大般涅槃体性。涅槃无边不可宣说。若有所趣则非是道。道亦无言不可宣说。诸菩萨摩诃萨。若以此道趣于涅槃大宫殿时。亦令无量百千众生住于斯道

无边慧。诸菩萨摩诃萨。于此道中而发趣时。无有劳倦。亦无忧恼。随欲所求。随欲庄严。随庄严处。一一庄严。随摄众生而为说法。令诸众生皆得欢喜。何以故。此道无等能净对治所作究竟。诸佛世尊声闻缘觉。皆于此道而发趣之不相违背。未到彼地未如其愿终不相离。何者为地。谓涅槃地。大宫殿地。譬如虚空不可为喻。唯除虚空以喻虚空。广大空寂名曰虚空。涅槃宫殿亦复如是为大空寂。无有主宰亦无我所。一切众生设入其中。无能摄取一毛端量。广大空寂广大无量名大涅槃。名大宫殿

无边慧。诸菩萨摩诃萨此殊胜道。非诸声闻缘觉所有。住此道者成就一切功德资粮得不退转。为诸众生作大饶益。以殊胜行为大庄严。以是道故而发趣之。如彼庄严亦非声闻缘觉所有。诸菩萨摩诃萨住此道时。若作轮王无所顾吝。有大威德神通变现。而能了知世出世间。若作帝释大梵天王。无所耽著远离憍慢。乐见诸佛乐闻正法。成熟无量百千诸天。趣于阿耨多罗三藐三菩提。尔时世尊。而说偈言

　菩萨殊胜道　　世间无有上
　众圣及二乘　　皆趣于斯道
　一切诸菩萨　　发趣大菩提
　为得道庄严　　以斯道开示
　若于斯道中　　已趣今趣者
　彼皆以正见　　安住于斯道
　一切诸菩萨　　若住平等见
　行于斯道中　　安乐而发趣
　斯道最殊胜　　斯道为无上
　如实能诱进　　于中无所执
　若住于斯道　　行于斯道中
　一切诸智人　　其意不倾动
　不说于斯道　　少有倾动者
　由是无所动　　于动常远离
　我说于斯道　　无动无施为
　亦无有增益　　斯道故无上
　一切诸菩萨　　善住于斯道
　斯道无有爱　　亦复无有憎
　斯道非过去　　斯道非未来
　彼际不分别　　如是而修习
　斯道无烦恼　　斯道无分别
　于义不乖违　　如是而安住
　住于最胜道　　无住为安住
　住于斯道者　　能获清净性
　我说八支道　　众圣之所行
　住于斯道者　　菩提不难得
　菩萨依怙者　　如是住斯道
　能得道清净　　一一而进趣
　斯之最上道　　善士所修行
　如来所称赞　　此智为无上
　魔及魔军众　　魔之所摄者
　外道余众生　　非其所行处
　分别涅槃者　　不住斯胜道
　愚为分别害　　不能趣涅槃
　超过分别者　　无想无分别
　于斯大道中　　以是而发趣
　众圣之胜道　　愚夫皆远离
　若行此法者　　斯道为无上
　斯之最胜道　　能至无上处
　其中无衰恼　　无畏无灾难
　斯之无上道　　无色无形相
　不可以色相　　而能示现者
　斯之安隐道　　正直无所畏
　以斯道发趣　　究竟大涅槃
　斯之最净道　　犹若太虚空
　一切无挂碍　　常趣于涅槃
　若至涅槃者　　一往无复退
　斯之大涅槃　　最上胜安乐
　涅槃大宫殿　　空寂不可量
　故名大涅槃　　亦名大宫殿
　斯大涅槃中　　三毒烦恼灭
　若至其中者　　无退无受生
　涅槃大空寂　　犹若太虚空
　广大空寂故　　于中无挂碍
　涅槃大宫殿　　永离苦忧恼
　无边境界处　　说名为涅槃
　涅槃无数量　　数量不可得
　寂灭清凉性　　设名为涅槃
　涅槃无施设　　趣道亦无上
　无量无分别　　分别不可得
　我为诸菩萨　　开示于斯道
　若住斯道者　　彼近于涅槃
　若住于斯道　　世间胜安乐
　一切皆当得　　说名无畏者
　善住于斯道　　其心无所染
　由是道清净　　说名无畏者
　以见平正道　　一切能随觉
　一切资具中　　一切不贪著
　菩萨依怙者　　殊胜真实道
　饶益诸众生　　勇猛而发趣
　若得无上道　　最上道庄严
　令世悉欢喜　　斯道而发趣
　斯道最殊胜　　能令意清净
　随其所乐求　　一切当发趣
　若得圣王位　　转轮大军旅
　能舍大王位　　出家行学道
　若得天帝释　　大梵天王位
　于彼无耽著　　斯为善顺道
　世间诸学处　　一切能明了
　住于斯道中　　乃为实语者　

复次无边慧。诸菩萨摩诃萨。于此道中而发趣时。为欲摄取八正道故修行一法。所谓不作诸不善法。又为摄取八正道故修行二法。一者于内随何善法。如理思惟。二者于外随何善法如理请问。又为摄取八正道故修行二法。一者如事了知诸法。二者了知无事无住无所分别。又为摄取八正道故修行二法。一者于内随顺觉知。二者于外无所执著。又为摄取八正道故修行二法。一者自信无所分别。二者众生若未有信。我令安住于此道中。又为摄取八正道故修行二法。一者能于所作之业如实知见。二者能于所作之业而无执著。又为摄取八正道故修行三法。一者于诸苦取蕴中一一了知。二者于诸无苦取蕴勤求至乐。三者于诸和合法中专修远离。又为摄取八正道故修行三法。一者宣说最上之法语不乖违。随说法义心无诤论。二者不著一切文字。三者摄取一切诸法。又为摄取八正道故修行四法。一者于义正方便事。二者随义而作相应正方便事。三者顺法而作观察正方便事。四者不起一切执著正方便事。又为摄取八正道故修行四法。一者能以坚誓自守如说而行。二者能以六根善巧于道发趣。三者能令意乐清净。四者能住不放逸行

无边慧。诸菩萨摩诃萨。以此法行摄取道故。乃可名为随顺道者。观一切法性空故。无名故。无相故无愿故无生故。无作故厌故离故灭故出故。得法光明。观生尽时。不于无生而起生想。便于尔时超升离生出过非法。得道清净获无生忍。道清净故过一切想。不住非想灭于道想。离于法想出无明网。以明修习所应得法悉能得之。明所修习得何等法。谓明修习得想受灭。得一切法决定善巧。得随秘密顺于法性。诸菩萨摩诃萨。行此道时。不住于处不为相覆。知一切法同于虚空生如空生。性如空性无有少相而为挂碍。此道清净不畏灾患。被大甲胄不为执缚。乘于大乘无所迷惑。离诸障难犹如虚空。于此道中而发趣之。为诸众生作大光明。无边慧。是为诸菩萨摩诃萨殊胜之道。非诸声闻缘觉所行。尔时世尊。而说偈言

　为摄八正道　　演说诸法行
　若住此道中　　斯为大精进
　善法修行者　　能于一切时
　不作不善法　　斯行摄于道
　菩萨修习者　　于内如理思
　于外求请问　　斯行摄于道
　菩萨观察者　　如事正了知
　如理如法住　　斯行摄于道
　菩萨依怙者　　于内随觉知
　于外无所执　　斯行摄于道
　菩萨无畏者　　自信无分别
　令他住净信　　斯行摄于道
　菩萨思惟者　　净诸所作业
　于业无所执　　斯行摄于道
　菩萨无系者　　常知苦取蕴
　求无苦取蕴　　斯行摄于道
　菩萨善智者　　修离和合行
　能离于和合　　斯行摄于道
　菩萨思义者　　随义能了知
　演说无违诤　　斯行摄于道
　菩萨具慧者　　不著于文字
　摄持一切法　　斯行摄于道
　菩萨行法者　　能与法相应
　亦随义相应　　斯行摄于道
　菩萨顺道者　　正住于坚誓
　如说而修行　　斯行摄于道
　菩萨道清净　　善净于意乐
　住法不放逸　　斯行摄于道
　菩萨一切时　　勤修此诸行
　身心获安乐　　斯行摄于道
　菩萨正念者　　住于清净道
　了知一切法　　皆空无有相
　菩萨观察者　　能令愿清净
　亦不住无愿　　远离于诸相
　菩萨如理观　　理趣悉平等
　于诸法不生　　无有少疑惑
　菩萨妙智者　　能观一切法
　厌离寂灭故　　明见而发趣
　菩萨观法者　　如理见法生
　不于生见生　　不于尽见尽
　菩萨精进者　　如是观察时
　出离于非法　　超升正位中
　菩萨妙智者　　斯道为清净
　速至大安隐　　成就无上忍
　菩萨妙智者　　随顺观诸法
　超过一切想　　常住于无想
　菩萨妙智者　　斯道能净治
　远离于道想　　亦不住法想
　菩萨妙智者　　斯道净治故
　出于无明网　　获大法光明
　菩萨妙智者　　能以明修习
　教授诸众生　　由是而发趣
　菩萨明修习　　为得一切法
　决定甚深义　　善巧大方便
　菩萨明修习　　方便离诸想
　随顺秘密法　　能知决定义
　菩萨妙智者　　以大法光明
　能灭于想受　　由是而发趣
　菩萨妙智者　　不住于斯道
　不住斯道故　　于道而发趣
　菩萨无畏者　　能知一切法
　犹若净虚空　　诸相无所覆
　菩萨知诸法　　其性同虚空
　诸法如空故　　清净而无垢
　菩萨如是住　　不为相所碍
　速为诸众生　　演说而教授
　菩萨妙智者　　一切道清净
　于道无灾患　　无碍而发趣
　如是清净道　　速往大菩提
　能于无为证　　平等而发趣
　菩萨大甲胄　　大乘及大道
　如空无挂碍　　清净而发趣
　趣斯乘及道　　如趣太虚空
　远离于众相　　无相而发趣
　大乘平等乘　　广大如虚空
　于斯清净道　　此乘当发趣
　一切诸菩萨　　尊重于斯法
　为诸众生故　　勇猛而发趣
　若诣大菩提　　住斯殊胜道
　非诸二乘等　　于此能发趣
　菩萨正忆念　　能令道清净
　以斯清净道　　最上而发趣　

复次无边慧。诸菩萨摩诃萨。如是发趣之时。能以善巧而正了知无量念处。正断根力。觉分解脱。等持等至。神足止观。无量功德殊胜庄严。为欲降伏诸世间故被大甲胄。出三界故乘于大乘。摄受天人阿修罗故安住斯道。而发趣于阿耨多罗三藐三菩提。无边慧。诸菩萨摩诃萨。被大甲胄乘于大乘住斯道时。不以慈悲喜舍遍照众生。于诸众生不爱如己。如是甲胄大乘大道。而于大地所不堪受。一切众生不任亲近。若以哀愍利益众生。被大甲胄乘于大乘安住斯道。如是甲胄大乘大道。一切世间天人阿修罗所不能行。一切愚夫耽著世间住世间者亦不能见。又诸菩萨摩诃萨。哀愍一切诸众生故被大甲胄。能以甲胄加持地界水火风界。令此地界而不倾覆。一切众生不生恐怖。能令水界火界风界。随彼所应作所应作。又诸菩萨摩诃萨。始自初心发趣甲胄。乃至今被斯大甲胄乘此大乘。以清净道而发趣于一生补处。诣菩提树坐道场时。此三千大千世界之中。金刚所成坚固场地。若不加持踊没倾覆。虽以坚固金刚所成。无堪荷负斯大甲胄大乘大道。又诸菩萨摩诃萨往昔誓愿。于诸众生趣慈悲故。十方诸佛诸大菩萨共称赞故。设复金刚大轮围山。须弥卢山。一切宝山。及余山王。若不加持亦无堪荷斯大甲胄大乘大道。又诸菩萨摩诃萨本愿力故。诸佛如来本愿力故。于诸众生不为恼故。不为害故。不为损故。不为怨故。不为仇故。不凌恃故。不逼迫故。为令众生获安乐故。被大甲胄乘于大乘住斯道中而发趣于阿耨多罗三藐三菩提

无边慧。诸菩萨摩诃萨被甲胄时。被慧甲胄持慧刀仗。大慧回向乘回向乘。起慧光明住光明道。以慧明眼观察诸法。而发起于一切智智。为欲摄取一切智智。为诸众生修行般若波罗蜜。檀那波罗蜜。尸罗波罗蜜。羼提波罗蜜。毗梨耶波罗蜜。禅波罗蜜。一切皆以慧为先导。慧为修习。慧为摄持。回向阿耨多罗三藐三菩提

尔时无边慧菩萨摩诃萨白佛言。希有世尊。诸菩萨摩诃萨若干智慧。遍一切处悉能摄持。成就无量诸佛之法。尔时世尊。告无边慧菩萨摩诃萨言。无边慧。如是如是。如汝所说。诸菩萨摩诃萨若干智慧。遍一切处摄一切法。被大甲胄乘于大乘住斯大道。一一皆以慧为先导而发趣之。无边慧。设有智慧无慧先导。于此道中不能发趣。若有智慧以慧先导。遍一切处随转随行。以慧摄持以慧防御。尔时乃名被大甲胄乘于大乘住斯大道。以安隐法饶益世间。能开慧眼以眼观察。慧身朗照放大光明。而发趣于阿耨多罗三藐三菩提。无边慧。是为诸菩萨摩诃萨所被甲胄。甲胄庄严所乘大乘。大乘庄严所行大道。大道庄严。而发趣于阿耨多罗三藐三菩提。无边慧。诸善丈夫。甲胄庄严。大乘庄严。大道庄严。一切功德种种庄严。我若具说。于无量劫不可穷尽。为令汝等而了知故。亦为未来诸善丈夫。甲胄庄严。大乘庄严。大道庄严。无边功德资粮庄严。我今于此略说少分。彼善丈夫若闻我法。亦当被大甲胄乘于大乘住斯大道。功德庄严而发趣之。尔时世尊而说偈言

　我说一切断　　亦说四念住
　一切善方便　　斯由不放逸
　具足正忆念　　法善巧相应
　勇进而出离　　斯由不放逸
　根力菩提分　　被甲乘大乘
　以此为侍卫　　菩萨当发趣
　禅定胜解脱　　等持及等至
　以此为侍卫　　菩萨当发趣
　大慈悲喜舍　　被甲乘大乘
　以此为侍卫　　菩萨当发趣
　成就于止观　　神足及神变
　以此为侍卫　　菩萨当发趣
　无量诸功德　　被甲乘大乘
　于道无疲倦　　菩萨当发趣
　精进不放逸　　被甲乘大乘
　了知彼念处　　菩萨当发趣
　光明大甲胄　　降伏诸世间
　被斯甲胄已　　乃名为智者
　正趣一切智　　出过三界中
　乘斯大乘已　　乃名为智者
　大道清净道　　映蔽诸世间
　天人阿修罗　　乃名遍闻者
　如是诸菩萨　　普为诸众生
　能于一切时　　精进被甲胄
　菩萨不修习　　大慈及大悲
　大喜大舍等　　大地不堪受
　菩萨不修习　　于彼诸众生
　知时饶益事　　大地不堪受
　菩萨不修习　　于彼诸众生
　爱之如己者　　大地不堪受
　菩萨不修习　　以慈乘大乘
　诸山及大海　　大地不堪受
　菩萨不修习　　慈念诸众生
　乘于此大乘　　众生不亲近
　若被斯甲胄　　慈光不照明
　于彼大甲胄　　众生不亲近
　若被斯甲胄　　功德海无边
　加持四大界　　彼乃堪荷负
　摄取众生故　　普照以慈光
　加持四大界　　彼乃堪荷负
　摄取众生故　　成就大菩提
　加持四大界　　彼乃堪荷负
　不讥恼众生　　被斯大甲胄
　大乘而出离　　斯名为智者
　善巧大方便　　一切悉加持
　无上而出离　　斯名为智者
　由是此大地　　不没亦不倾
　水火风界等　　能作所应作
　然诸大菩萨　　被甲乃无边
　乘于此大乘　　以道而发趣
　成就一生处　　至于最后身
　往诣树王下　　坐于坚固地
　于此道场处　　安住如金刚
　身心不疲倦　　现证一切智
　菩萨无畏者　　若不以加持
　彼地当倾覆　　坏已无复成
　一切大地界　　若不以加持
　假使金刚成　　无不倾覆者
　菩萨于往昔　　大誓愿庄严
　于诸众生所　　已起大慈念
　现在十方界　　诸佛刹土中
　遍知两足尊　　一切皆护念
　设复余石山　　须弥卢宝山
　金刚轮围山　　坚固嶷然住
　菩萨智慧者　　若不以加持
　于斯大甲胄　　不堪为荷负
　诸佛诸菩萨　　神力所加持
　众生及大地　　堪近堪荷负
　被斯大甲胄　　不为恼众生
　甲胄无有上　　以乘当发趣
　被斯大甲胄　　不为害众生
　甲胄不思议　　以乘当发趣
　被斯大甲胄　　不为仇众生
　为除众生病　　以乘当发趣
　具足殊胜道　　无上最净治
　不恼不仇怨　　不害正安住
　被慧大甲胄　　乘慧回向乘
　甲胄不可坏　　回向无过上
　菩萨依怙者　　住道慧光明
　以慧观诸法　　无上而发趣
　菩萨殊胜道　　甲胄及大乘
　斯由慧光起　　是故心清净
　乘诸波罗蜜　　趣佛大菩提
　慧摄慧清净　　以慧为先导
　一切波罗蜜　　以此慧为先
　慧摄慧清净　　能授无上智
　菩萨不思议　　能起慧光明
　能然大慧灯　　安乐而发趣
　起慧光明故　　慧眼由是开
　于佛无上智　　明见而发趣
　菩萨勇猛者　　甲胄乃无边
　无边庄严故　　名为大甲胄
　菩萨大智者　　大乘大庄严
　于佛一切智　　无染而发趣
　菩萨大智者　　大道大庄严
　殊胜不思议　　清净而发趣　


大宝积经卷第二十二
大宝积经卷第二十三

　　　　大唐三藏菩提流志奉　诏译


　　被甲庄严会第七之三

复次无边慧。诸菩萨摩诃萨。乃于无边甲胄境界。无边大乘境界。无边大道境界而发趣之。何以故。于一切处能随入故。诸菩萨摩诃萨。为欲随入一切法故被大甲胄。为欲随入一切法故乘于大乘。为欲随入一切法故住斯大道。于一切法得平等故。而发趣之。然此甲胄。不得少法若内若外。若粗若细。若远若近。过现未来。有为无为。住不住者。若此甲胄于一切法不能选择。不能决了。不能遍知。不能随入。不能作证。不能超过。不可名为被大甲胄。于一切法。若能选择。若能决了。若能遍知若能随入。若能作证。若能超过。乃可名为被大甲胄。又此大乘亦无少法若内若外。乃至回向一切智智。遍知随入作证超过。是故此乘名为大乘。法善巧乘。至涅槃乘。无上上乘。无等等乘。又此大道亦无少法若内若外。乃至能于一切诸法。平正大道而发趣之。此平正道无有少法不遍知者。是故此道名无上道。无数量道。无等等道

无边慧。诸菩萨摩诃萨被大甲胄。遍能随入一切众生心心所行。遍能清净一切众生杂染烦恼。乘于大乘增长众生一切善根。住斯大道。劝化众生一切善法。无边慧。诸菩萨摩诃萨。为一一众生。一一心行。尽生死际。长时流转求智慧乐。不舍甲胄而能坚固。被大甲胄。无量甲胄。难思甲胄。清净甲胄。无边甲胄。无取甲胄。知众生想甲胄。知无众生甲胄。知无我甲胄。知众生自性甲胄。随觉众生自性甲胄。知我自性甲胄。随觉我自性甲胄。知内自性甲胄。随觉内自性甲胄。知外自性甲胄。随觉外自性甲胄。知内外自性甲胄。随觉内外自性甲胄。知一切法自性甲胄。随觉诸法自性甲胄。知一切法无所得甲胄。知一切法自性无所得甲胄。了知一切诸法甲胄。无边甲胄。无中甲胄。无中边甲胄。非过去甲胄。非未来甲胄。非现在甲胄。无作甲胄。无作者甲胄。无边慧。诸菩萨摩诃萨于此甲胄。亦无所被。亦不随觉。亦不决了。亦不出离。亦不现证。无甲胄故而被甲胄。不随觉故而能随觉。不决了故而能决了。不出离故而能出离。不现证故而能现证。无所乘故而乘大乘。不于大乘而有施设。无所施设而为施设。然于大乘无少施设。若有施设则非施设。于彼施设不可得故。不可见故。亦无有乘以乘安住。以无所得而住大乘远离趣向。不至究竟。不到涅槃。不可得故非道为道。于道发趣以平正故。此平正道无所施设。谁为施设何处施设从何施设。亦无有作亦无作者。亦非和合非不和合。一切厌离一切不求。何以故。此平正道与一切法不异不同。不相应故。不起法想。离一切法无垢无净。法性亦尔无垢无净。是故此道名无染道。以不可趣而为进趣。以不可摄而为摄取。此道甚深。无生无起无出无作无得无行无处无住无障无事。于一切事而能显了。于一切事而无差别。不随事转以无事故。至无上处。无边慧。诸菩萨摩诃萨。于此甲胄此乘此道。应如是知。然此甲胄此乘此道。无所可见。无所可知。不可得故。谁为被甲。谁乘此乘。谁行此道。亦不可见。亦不可知。亦不可得。无边慧。若诸菩萨摩诃萨闻斯法已。不惊不怖读诵宣说。于法理趣无所乖违。随顺修行而生爱乐入于胜解。为斯法故应勤精进。若于斯法决定理趣。善巧方便有堪能者。被此甲胄。乘于此乘。行于此道。于此深法无所得故。而发趣之尽生死岸。为正觉者。能以无边功德庄严。出现世间。无边慧。诸菩萨摩诃萨。于此法中应生爱乐起大精进而无放逸。若有众生。于此深法才生爱乐。我说彼人得大饶益。况能精勤不为放逸。戒行清净而发趣者。无边慧。汝观斯法若干广大。若干殊胜。若干清净。我于此法殷勤称赞。欲令众生而生爱乐。当得长夜利益安乐。为厌离故。寂灭故。遍知故。无边慧。汝当复观斯法。能授世间出世间具足安乐。诸有若干匮乏众生。于此深法而退失故。远离世间及出世间。一切具足丰饶安乐。无边慧。汝当复观如来现前此深法宝若干丰饶若干易得。汝今于此甚深之法应勤修习。诸有愚夫。于我演说此法宝时尚不欲闻。况能受持如来现前法宝丰饶。不乐听闻。不欲咨问。若于末世后五百岁正法灭时。佛及法宝及持法者三不现前。何能欲闻爱乐咨问。无边慧。然于后时。若为如来善加持者。此深法宝亦令可得。无边慧。彼怖畏时此深法宝实无损减亦无灭尽。但于此法无听闻者。无受持者。唯除我前渴仰听闻被甲胄者。当于彼时乃能爱乐听受斯法。彼时众生闻此法已能生净信。我说彼人当得成就斯广大法。况于今时于此法中。能生净信勤修行者。无边慧。诸菩萨摩诃萨。被无上甲胄无量甲胄大甲胄时。应作是念。我为一切匮乏众生。所谓乏于戒者。乏于闻者。乏于慧者。乏解脱者。乏于解脱知见者。以此大法而丰足之。由是大法丰足之故。一切匮乏皆令舍离。戒财闻财。慧财解脱财。解脱知见财。皆令富饶。贪嗔痴火皆令息灭。一切众病皆令除愈。无上良药皆令服之。服斯药故众病消除。获大安乐永离有余。证清凉性无上涅槃。无复有余思惟观察。不求一切有为无为。何以故。以此涅槃最上安乐。一切所求更无余故。所求永息已灭尽故。无边慧。诸菩萨摩诃萨。被于如是大甲胄已。又为哀愍摄取一切诸众生故乘此大乘。此大乘者。过去诸佛已乘出离。未来诸佛当乘出离。现在诸佛今乘出离。无有去者。亦无有乘。亦无出离。何以故。以空无相无愿无生无作者故。非已出离。非今出离。非当出离。乘此乘者如是出离。为善出离而无执著。于一切法。非有和合。非无和合。无来无去。此乘此道而出离时。亦非和合。无来无去此乘此道。于大甲胄而出离时。亦非和合。非不和合。无来无去。不可得故。无边慧。诸菩萨摩诃萨。以此甲胄此乘此道而发趣之。又此甲胄此乘此道而发趣时。不作是念。若凡夫法。若声闻法若缘觉法。若诸佛法。彼法于我若远若近。亦不作念。若空无相无愿无生无作。彼法于我若远若近。亦不作念。若厌若离若灭。乃至大般涅槃。彼法于我若远若近。无边慧。此大甲胄此乘此道。一切菩萨。一切声闻。一切缘觉。一切众生。所不能动。而发趣于阿耨多罗三藐三菩提。无边慧诸佛世尊于此甲胄此乘此道。得不动已而般涅槃。何以故。一切诸法不可动故。一切法性法性之相。相远离故。相清净故。遍清净故。不可以相而为观察。为胜观察。为遍观察。一切法相法相之性。不可以性而为观察。为胜观察。为遍观察。一切诸法无性无相。不可显示。不可言说。是为诸法真实性相。无边慧。如此甲胄此乘此道。真实之相不可显示。不可言说亦复如是。为令众生当了知故。增长一切法光明故。于此甲胄此乘此道。假以施设而略说之。汝今若欲于此甲胄此乘此道随义行者。勿以施设勿以显示。勿以言说。应随义行。随义行者无少应行无少随行。若于非义不应随行。若于是义则应随行。随义行时不随声行。不随字行。不随语行。不随行者。不随彼转。何者为义。谓秘密说。于秘密说应随觉了。应以信行。以信行者。于是义中无所分别。于无分别乃应随行。应随行者乃为不行亦不随行。何以故。于是义中无少有行。无少随行。无少遍行。远离行故。不应随行。不随菩提相应而行。不随流转相应而行。于彼相应及不相应。皆非作意。皆非正念。念清净故。故不应行

无边慧。于是义中。汝应随行勿异有行。若异随行则为妄失。随逐音声。随逐文字。随逐语言。于彼语言不能舍离。遍知音声。超过文字。随觉语言。则不随行。则不流转。于是义中。如是随行。如是随入则无少行。行止息故。无边慧。于义行时。勿复以行而行于义。若不以行而行于义。则为不来不复退还。若得不来不复退还。于此甲胄此乘此道。随顺趣于阿耨多罗三藐三菩提。为诸众生作大饶益。无边慧。若于此法如是说者。随义行者能随入者心不颠倒。无有疑惑成就胜解。于此甲胄此乘此道若未摄取。能摄取之速当发趣。若有未被斯甲胄者则能速被。若有未乘于此乘者。则能速乘。若有未住于此道者。则能速住。无边慧。彼诸众生当摄广大福德资粮。为佛世尊之所护念。于法无违与僧同行。无边慧。汝已摄取无量善根。于后末世当以此法摄诸众生。为诸众生荷负重担。所获福德其量难说。尔时世尊。而说偈言

　菩萨无畏者　　如是被甲时
　为利诸众生　　乃被无边甲
　众生若贫乏　　弊苦无法财
　无戒无多闻　　无慧无解脱
　被此无边甲　　令法致丰饶
　以法丰饶故　　一切获安乐
　为舍诸贫苦　　演说无上法
　闻者皆离尘　　住斯安乐道
　戒蕴备充足　　多闻如大海
　便得最上慧　　由斯能断缚
　解脱遍照明　　解脱正知见
　若能现证者　　一切获安乐
　贪嗔痴大火　　恒烧遍炽然
　众生由是苦　　彼火我令灭
　授诸众生药　　一切病皆除
　若病消除已　　得至涅槃界
　永舍一切余　　趣于安乐处
　从彼安乐中　　无有退还者
　一切有为乐　　于彼不复求
　无上大安乐　　于彼皆当证
　以无戏论法　　成熟诸众生
　究竟大安乐　　一切皆当得
　如是发趣者　　一往不复还
　出过于发趣　　常得胜安乐
　于大安乐中　　乐欲不乐欲
　发趣无发趣　　一切皆当断
　如是被甲已　　当乘于此乘
　为愍诸众生　　一切皆摄取
　过去正遍知　　此乘已出离
　未来正遍知　　此乘当出离
　现在佛世尊　　此乘今出离
　故于此大乘　　无不皆乘者
　一切诸最胜　　世间大依怙
　以此乘出离　　不起于乘想
　非乘以为乘　　非道以为道
　非出以为出　　出离故无上
　此乘出离时　　曾无少出离
　以空无有相　　无愿无作故
　非乘非出离　　乃名为大乘
　一切悉平等　　由是而发趣
　此乘无和合　　亦无不和合
　发趣无上道　　现证大安乐
　此乘无相应　　亦无不相应
　无处无所依　　由是而发趣
　此道无有来　　此道亦无去
　行斯正道者　　寂静而发趣
　我说于此道　　此乘此甲胄
　于法无所依　　寂静最无上
　一切凡夫法　　一切声闻法
　一切缘觉法　　一切不可得
　于佛一切法　　离垢无上法
　不远亦不近　　一切不可得
　于空无相法　　无愿无作法
　不远亦不近　　一切不可得
　于厌离灭法　　涅槃寂静法
　不远亦不近　　一切不可得
　此乘此甲胄　　此道无所取
　无上不可动　　毕竟不可得
　一切法自性　　真实希有相
　不可以施设　　诸法性空故
　此乘此甲胄　　此道无显示
　如诸法自性　　彼性亦如是
　一切诸法中　　相性不可得
　于无相性法　　我略为开示
　一切诸法中　　一切自性相
　于我如是说　　毕竟无所有
　此乘及此道　　甲胄自性相
　于彼求言说　　毕竟亦非有
　言说非有故　　是为希有相
　于彼言说中　　语相亦非有
　诸法不可量　　无胜无边量
　一切不可测　　是故法无上
　此乘此甲胄　　此道亦如是
　于彼无相中　　如是应随入
　为令诸众生　　遍知勤修习
　速逮法光明　　故我如是说
　诸法无语言　　一切不可说
　于彼诸法中　　一切应随入
　以法无言故　　于彼应随行
　行无少有行　　一切法无行
　无求而乐求　　无行而随行
　如是随行者　　于义不观察
　汝今于实义　　一切应随行
　音声及语言　　于彼勿随转
　音声语言中　　若得不随转
　于义乃随行　　是为求义者
　何者名为义　　应知秘密说
　以信无分别　　是义乃随行
　明了如是义　　能于秘密说
　无执无所著　　不行不随转
　若有随行者　　彼则随执著
　若无随行者　　一切不随转
　由是正忆念　　远离于随转
　菩提及生死　　二俱不相应
　于彼亦无念　　无念为正念
　于念清净故　　说为清净者
　若异此修行　　远离无上法
　汝应于是义　　如说而修习
　若随语言者　　是则随音声
　于彼不超过　　同于世间法
　音声及文字　　不应随彼转
　应知真实义　　无行以随行
　实义无音声　　亦无有文字
　超过语言故　　乃名为实义
　是义应随行　　随行无所有
　以行止息故　　乃名为实义
　于真实义中　　不行以为行
　斯则不退转　　不舍于甲胄
　随顺大甲胄　　大乘及大道
　趣于安乐处　　利益诸众生
　此诸安隐法　　我今为汝说
　汝当随义行　　能断汝疑惑
　若乘此乘者　　乘已当发趣
　速诣大菩提　　现证无上觉
　于此最上乘　　不乘为速乘
　于道于甲胄　　其义亦如是
　于此无上法　　精勤修习者
　彼诸众生等　　为佛之护念
　于后怖畏时　　汝当开此法
　广为诸众生　　而作利益者
　于后怖畏时　　若能开此法
　所生无上福　　其数不可量　

无边慧。诸菩萨摩诃萨。所被甲胄名曰大胜。亦名无边胜。亦名大庄严。所乘之乘名曰大商。亦名无边光。亦名妙庄严。所行之道名曰无量庄严资粮。亦名无量方便资粮。以是道故。诸善丈夫而发趣于阿耨多罗三藐三菩提

复次无边慧。乃往古昔过无量劫。复倍是数有佛出世。号栴檀香光明如来应供正遍知明行足善逝世间解无上士调御丈夫天人师佛世尊。劫名电光国名光明。时彼刹土地平如掌。无诸杂秽瓦砾荆棘。黄金白银而为沙聚。行列国界睹者欣悦。时四天下其洲皆广二亿由旬。一一洲中复有四万八千大城。其城一一广十由旬长二十由旬。垣墙周回严丽峻极。一一城有八俱胝人止住其中。十千聚落一千园苑。围绕庄严。而此国界。复有种种花树果树香树衣树上味之树及金刚树间错庄饰。池沼泉流涯岸端直。八功德水盈满其中。优钵罗花。波头摩花。拘物头花。芬陀利花。杂色辉映靡不周遍。彼栴檀香光明如来。寿六十八俱胝那由他岁。复有六十俱胝那由他诸声闻众以为眷属。彼时人民颜貌端正安隐快乐。薄贪嗔痴易可开示。以少劝化而能遍知诸法性相。无边慧。复于彼时有转轮王。名一切义成。七宝具足四天归化。彼阎浮洲有一大城。其城纵广四十由旬。人民炽盛安隐丰乐。宫城之内广五由旬。间以七宝而为庄饰。妙多罗树垂诸铃铎。真金罗网弥覆其上。王之正殿纯绀琉璃。广一由旬四面千柱。其殿之上复有千楼。高峻严丽众宝装饰。于其殿前有大香池周环澄澈。其傍复有十六香光小池。七宝所成布列围绕。一一池间流渠激注。出妙音声如奏众乐。一一小池有八阶道。香光大池三十二道。一一阶道纯金所成。宝树行列宝网弥覆。上妙香气遍满城中。故号彼池名曰香光

无边慧。彼转轮王有四夫人。一名无边音。二名贤善音。三名众妙音。四名鹅王音。一一夫人各有二子。一名不空胜。二名贤胜。三名龙胜。四名胜音。五名妙音。六名梵音。七名胜云。八名云音。婇女六亿诸子十千。尔时彼王于内宫中。与其眷属娱乐嬉戏。忽于空中见一如来妙色之身。时彼如来即告王言。大王应被无上甲胄乘无上乘。而发趣于阿耨多罗三藐三菩提。授诸众生智慧之药。勿得贪著人天五欲。此大甲胄而能摄受无上安乐。此无上乘而能诱入无上园苑。入此中者不复退还。一切人天种种诸欲。皆是无常变坏之法。势不久住须臾磨灭。无边慧。尔时一切义成大王。闻此说已于彼如来而白言曰。其谁能示斯大甲胄如彼甲胄。而严被之。其谁能示斯之大乘。如彼大乘而乘御之。其谁能示斯之大道如彼大道而发趣之。时彼如来告一切义成大王言。大王当知。有栴檀香光明如来。王应诣彼。当为大王演说斯法。被大甲胄。乘于大乘。趣于大道。时彼如来如是说已欻然不现

无边慧。尔时一切义成大王。睹斯事已悚栗毛竖发希有心便生怖畏。不乐人天种种欲乐。厌舍一切诸行有为。求大甲胄大乘大道。即与八子及四夫人并余诸子婇女侍从俱。往诣彼栴檀香光明如来所。既到彼已与其眷属恭敬作礼稽首佛足。即以一百檀卢那七宝杂花。散于如来应正遍知。复以无量支婆罗。奉献如来及声闻众。复以一切安乐资具。满十千岁而供养之。从是以后弃舍王位与其眷属。于栴檀香光明如来法中出家。无边慧。时彼栴檀香光明如来。知一切义成比丘及其眷属至乐之心。便为开示甲胄庄严大乘庄严。彼既闻已发坚固心。为深法故尽其躯命。端坐思惟精勤无退。常近如来。而于世间一切诸欲得无动念

无边慧。时彼如来。问一切义成比丘言。善男子。汝于今时被大甲胄乘于大乘发趣道耶。以是道故而能成就一切智智无等等智。汝当如理精勤修习。彼一切义成比丘白栴檀香光明如来言。世尊。我于今时乃不见有名甲胄法。亦不见有能被甲胄者。亦不见有被甲所从。亦不见有被甲之处。世尊。我不见有名乘之法。亦不见有乘大乘者。亦不见有乘之所从。亦不见有乘大乘处。世尊。我不见有名道之法。亦复不见由此道故已发趣者。今发趣者。亦不见有道之所从。亦不见有道之处所。世尊。我于阿耨多罗三藐三菩提。若远若近若去来今无得无见。如我今者作是观时。实无少法而可亲近而可证者。若我无证。世尊。宁当而问我言。被大甲胄乘于大乘发趣道耶。世尊。一切知者一切见者。如我等比于法修行。唯有如来乃能了知。非诸声闻缘觉境界。无边慧。彼一切义成比丘于如来前作是说时。与其眷属便得菩萨无生法忍。得法忍故皆不退转。尔时栴檀香光明如来悉为授记。过五百阿僧祇劫。当证阿耨多罗三藐三菩提。彼闻授记欢喜踊跃。上升虚空高七多罗。即以偈颂赞如来曰

　无量大名称　　挺特如山王
　世尊一切智　　能演诸功德
　佛眼悉明见　　犹如日照临
　尊严大会中　　我礼如来足
　无量德资粮　　佛智已圆满
　我等亦当得　　世尊无上智
　无上大光明　　普照于人天
　开示诸法藏　　无边功德海
　智慧常无失　　正觉离烦恼
　慧光大精进　　我礼深功德
　大龙大庄严　　众相以严身
　安住如须弥　　御众无伦匹
　能为世导师　　映蔽人天众
　演说无所畏　　我礼胜丈夫
　世尊大牟尼　　无边功德海
　能开我法眼　　令我被甲胄
　然我一切时　　为乘大乘者
　常于此胜道　　发趣更无余
　牟尼勇猛尊　　觉知一切法
　世无有过者　　我等咸归命　

无边慧。彼栴檀香光明如来应正遍知说此法时。成熟无量无数众生。一切义成比丘从是已后。与其眷属供养承事无量无数诸佛世尊。过五百阿僧祇劫。证阿耨多罗三藐三菩提。号曰超无边境界王如来。彼佛刹土。所有功德广长之相。亦如栴檀香光明如来应正遍知光明世界无有异也。诸声闻众其数无量。王之夫人诸子眷属。亦过五百阿僧祇劫。皆证阿耨多罗三藐三菩提。无边慧。诸菩萨摩诃萨。被大甲胄乘于大乘。于此道中。持大法炬作大法明。放大法光建大法幢。击大法鼓乘大法船。以摄大法而发趣之。善丈夫戏而游戏之。霔以法雨润于众生。皆令欢喜。精勤勇进。而发趣于阿耨多罗三藐三菩提。无边慧。诸菩萨摩诃萨住此道时得法光明。以光明故能见一切诸法缘起。自性本空。自性无相。自性无起。不于色中而见于色。受想行识亦复如是。不于识中而见于识。异识缘起。了知识相自性本空。自性无相。自性无起。但属众缘见缘和合。众缘亦空无相无起。作是见时。不于眼中而见于眼。耳鼻舌身意亦如是。不于意中而见于意。异意缘起。了知意相自性本空。自性无相。自性无起。乃至地界水界火界风界空界。欲界色界及无色界。无有作者。无有受者。不于少法见有少法。异缘而起属众因缘。自性无相。自性无起。缘性亦空无相无起。无边慧。是为诸菩萨摩诃萨。住此道观察缘起。作是观已能以智慧。于缘起中证真实际。以斯一切法光明故。如来十力四无所畏。十八不共大慈大悲大喜大舍。乃至一切诸佛之法。速得圆满。尔时世尊。而说偈言

　菩萨无畏者　　如是能安住
　作大法光明　　妙智而发趣
　建于大法幢　　此幢无有上
　一切佛法中　　正念而发趣
　智慧善游戏　　法施诸众生
　霔于大法雨　　无畏而发趣
　以法润众生　　皆令得欢喜
　以是诸菩萨　　妙善而发趣
　如是诸菩萨　　得大法光明
　能于正法中　　勇猛善安住
　由是法光明　　了知一切法
　以众缘故起　　一切无坚实
　诸法自性空　　自性无有相
　自性无有生　　自性无有体
　诸法以众缘　　和合而共起
　众缘和合故　　自性无所有
　菩萨能观察　　了众缘亦空
　众缘自性空　　自性无有相
　亦无有生起　　亦非有所作
　如是观察者　　于法勤修习
　诸起无体故　　众缘亦非缘
　如是如理观　　能知一切法
　观诸色受想　　行识亦如是
　皆以众因缘　　由斯诸蕴起
　诸蕴无有实　　自性本来空
　性空故无相　　一切无所起
　诸蕴远离相　　离相则无生
　无生则无灭　　诸蕴如是相
　无相妄有相　　彼相从何有
　诸法无体故　　斯蕴亦无性
　界处亦如是　　一切从缘起
　自性本来空　　无相无有体
　一切诸法中　　法体不可得
　了知一切法　　名义思惟者
　欲色无色界　　一切从缘起
　自性本来空　　无相亦无体
　观此能观智　　何能知彼境
　此智及彼境　　自性常远离
　所起及众缘　　此二俱无作
　能作如是知　　斯为真实相
　无相以相说　　菩萨由斯入
　而亦不分别　　若相及无相
　如斯善智者　　能见真实相
　于诸法界中　　不作少法相
　若法及法界　　此二俱无相
　诸法远离相　　说名为法界
　说名法界者　　无界无非界
　虽名为法界　　然实不可得
　思惟此义时　　不念不可得
　离诸分别故　　获大法光明
　诸法无性故　　光明亦无性
　由斯观察故　　复得法光明
　不见能观智　　斯见亦不见
　见法虚妄故　　说此名为观
　光明不思议　　无边无有量
　见诸法皆空　　说名不分别
　若法有诸相　　常无证入者
　闻斯净法音　　应生大欢喜
　若法无有生　　常无分别者
　闻斯净法音　　寂然获安乐
　若后末世时　　闻斯无上法
　应说彼众生　　久集诸功德
　若后末世时　　闻斯无上法
　当于此法中　　以速而发趣　


大宝积经卷第二十三
大宝积经卷第二十四

　　　　大唐三藏菩提流志奉　诏译


　　被甲庄严会第七之四

复次无边慧。诸菩萨摩诃萨。如是观察一切法时。便于诸法得法光明。不于空中而见于空。亦不离空而见于空。不见少法与空相应。若不相应。不以空空。不见于空。不见不空。亦不以见观一切法。作是见时。不于无相而见无相。不异无相而见无相。亦无少法而与无相若相应若不相应。不于无相以无相见。不于有相以有相见。非有相见非无相见。无生无作亦复如是。不于尽中而见于尽。亦不异尽而见于尽。不见少法与尽相应若不相应。亦不于尽而以尽见。亦不于尽以无尽见。亦非尽见非无尽见。诸菩萨摩诃萨作是见时。无有少法若可得见不可得见。若可显了不可显了。若可趣入不可趣入。若可觉知不可觉知。无边慧。是为菩萨摩诃萨安住斯道大法光明。法光明故见一切法悉无有边。于边于中亦无所执。无所执故于佛法中而发趣之。尔时世尊而说偈言

　不于空见空　　不异空见空
　能作如是见　　说名为见空
　不住于少法　　亦不见少法
　于彼空相应　　及以不相应
　空以自性空　　于空无所取
　以无所取故　　能知一切法
　于见无所取　　于观无所执
　能知见与观　　此二俱不受
　于见悉清净　　于观不可得
　如是观诸法　　毕竟无所执
　不以无相见　　不以无相观
　亦不于无相　　而作无相观
　无相无所显　　无愿不可得
　无有少法体　　而可修习者
　不念于无相　　亦不念无愿
　如是无分别　　显了相无相
　不趣于无相　　亦不入无相
　无趣无所入　　显了平等住
　智人不见相　　亦不见无相
　不见不思惟　　一切无显了
　若人常思惟　　无思无显了
　于思及显了　　平等平等住
　如是于无相　　无作亦复然
　虽显无所显　　思惟了知故
　无生亦如是　　曾无少法生
　自性无所有　　显了而无体
　若生若无生　　有作及无作
　亦无少所执　　智者不分别
　念慧无所动　　显了无思择
　有体及无体　　平等离诸性
　不于尽见尽　　亦不见无尽
　显了无所见　　尽智无过上
　若尽若无尽　　二俱不分别
　以无分别故　　无念平等住
　于尽无尽见　　亦无无尽见
　如是见尽时　　不执尽无尽
　若于尽无尽　　一切无所执
　以无所执故　　尽智当显了
　尽智之境界　　无畏之所得
　显了斯法故　　菩萨善安住　

尔时众中。复有菩萨摩诃萨。名曰胜慧。从坐而起偏袒右肩。右膝著地合掌向佛。白言世尊。诸菩萨摩诃萨为欲摄取诸法智故。起于修行乃能得此大法光明。于法光明无少可见。法光明故了一切法有为无为。世间出世间。若顺若逆。若有戏论。若无戏论。世尊。此法光明。岂诸菩萨摩诃萨无修行而当得耶

尔时世尊。告胜慧菩萨摩诃萨言。胜慧。诸菩萨摩诃萨无少修行。无胜修行。不随修行。不遍修行。能得无边大法光明。诸菩萨摩诃萨。尚不可得不可见耳。况菩萨行而当可得当可见乎。如何乃见。若干劫行能得无边大法光明。诸菩萨摩诃萨。一切行息所行清净得法光明。法光明行非数量行。非随相行。从何施设一切诸行。然所修行非施设行而亦不离。胜慧。诸菩萨摩诃萨住此行时。舍一切行无所执取。具斯行者非数量行。非随相行。无相无行乃能得此大法光明。尔时世尊而说偈言

　菩萨无所行　　而亦无有行
　得无有行者　　无畏而发趣
　未曾有胜行　　亦无有遍行
　无行无胜行　　平等而发趣
　此行无示现　　示无有诸相
　无相无行者　　斯为行之相
　菩萨无相行　　不住于诸事
　无行无所住　　智者乃成就
　无行则无动　　斯行为无上
　能行不动行　　勇进而发趣
　菩萨不可得　　行亦不可见
　亦不见色身　　斯为善顺者
　无色无形相　　故无一切行
　于见无所取　　斯为无比行
　菩萨无上行　　不堕于施设
　亦无有迁变　　于中无所执
　行无施设故　　乃为无上行
　若得如是行　　获大法光明
　菩萨所修行　　无言无劫量
　能以无量劫　　显说于诸行
　菩萨行清净　　清净妙安住
　悉舍一切行　　曾无摄取者
　菩萨恒住舍　　守护于诸行
　已舍一切行　　于舍妙安住
　菩萨无边行　　离边及无边
　彼行无所动　　名为无上行
　菩萨无相行　　斯行为无上
　修行此行时　　超越诸魔界
　菩萨无相行　　明了于无相
　若相及无相　　一切无所依
　菩萨住此智　　此行善成就
　无有少所行　　说名不行者
　菩萨常清净　　于行无所畏
　正念而发趣　　斯为善安住　

尔时胜慧菩萨摩诃萨复白佛言。希有世尊。诸善丈夫若干修行乃为甚深。非诸愚夫有相有为所修行者少能行之。世尊。无有少法入此行中。是故此行为善丈夫平等之行。世尊。善丈夫行非诸数量边际能测。尔时胜慧菩萨摩诃萨。即以偈颂赞如来曰

　大雄正等觉　　无上两足尊
　演说甚深行　　饶益诸菩萨
　世尊妙辩才　　其量颇难测
　无边辩才者　　最胜大丈夫
　法王息讥论　　斯由正遍知
　乃为诸菩萨　　说此无上行
　世尊能演说　　灭行之方便
　于行悉超过　　智人当发趣
　大龙不思议　　无边智境界
　遍知两足尊　　善开斯妙行
　世尊所开示　　牟尼不动行
　此行无能动　　故名无比行
　大雄大牟尼　　往昔所修行
　设以多劫行　　无人能到者
　菩萨闻斯法　　虽住于世间
　而于诸种智　　不久亦当证
　我等愍众生　　当于末世中
　于此无上法　　能为护持者
　我等闻斯法　　当于末世中
　为诸众生故　　能行亦能说
　我等以光明　　当于末世中
　为诸求法者　　而兴大利益
　我等发誓愿　　当于末世中
　为诸众生故　　护持而建立
　我等常思念　　当于末世中
　供养佛法海　　愿持无上法
　我等于法藏　　当为胜丈夫
　愿持此法门　　守护令久住
　我等于法水　　誓愿悉能饮
　而于此法门　　当为守护者
　我等闻法已　　当于末世中
　愿为大丈夫　　受持佛正法
　我等宁失命　　不舍无上法
　愿于此法中　　而为持法者
　我等持此法　　未曾生喜足
　渴闻斯甚深　　决定契经故
　我等于末世　　为求诸法者
　当演斯正法　　能令悉欢喜
　法王叵思议　　能作大依怙
　愿垂加护我　　念我持法者　

尔时世尊。告胜慧菩萨摩诃萨言。善哉善哉。胜慧。汝能于后末世之中。为欲护持此诸法故。被大甲胄。亦如往昔诸菩萨摩诃萨。于最胜所供养承事。种诸善根。久修梵行。被大甲胄。护持诸佛世尊。法者而无异也。尔时世尊而说偈言

　于后怖畏时　　汝当持此法
　为利诸众生　　以此法开示
　于后末世时　　汝持最胜法
　若闻斯法者　　悉当生爱乐
　于后末世时　　汝为持法者
　我说甚深法　　汝当悉受持
　秘密修多罗　　汝闻当忆念
　于斯理趣中　　勿复有疑惑
　决定甚深义　　汝闻当忆念
　饶益诸众生　　为持法藏者
　以法施一切　　普润诸众生
　闻已令充悦　　身心遍欢喜
　为诸菩萨道　　所行之理趣
　及彼修多罗　　究竟受持故
　汝当能广度　　无量诸众生
　一切世间中　　所不能度者
　汝持此法故　　饶益诸世间
　获胜众福聚　　以是而发趣
　我今说此法　　汝当悉受持
　于后末世中　　为诸聪慧说
　现在未来世　　能持斯法者
　则为能受持　　千佛之正法
　为诸众生故　　护持斯法门
　于后末世中　　而兴大饶益
　若能于末世　　护持斯法者
　彼不于一佛　　亲近而承事
　若能于末世　　护持斯法者
　彼已多承事　　善说斯法者
　能于此法中　　无有少疑惑
　末世护持法　　斯为聪慧者
　被大无边甲　　敌战为殊胜
　而于末世中　　乃能持此法
　彼于佛正法　　疑网悉已除
　闻法无所畏　　乃能持此法　

是故胜慧。若有善男子善女人。勤求最胜大功德者。于末世中为深法故。应被甲胄受持读诵解说其义

复次胜慧。我念往昔过无量劫。复倍是数。有佛出世。号曰遍照如来应供正遍知明行足善逝世间解无上士调御丈夫天人师佛世尊。劫名超胜国名离垢。其地平正广博严净。七宝所成。时彼大洲。广长延袤七万由旬。于中复有六万大城。一一大城。纵广正等十六由旬。垣墙周匝楼雉严饰。门刹殊胜睹者欢悦。妙多罗树行列围绕。百千园苑而共庄严。诸园苑中。台座床敷处处严设。池沼渠流一一盈满。涯岸阶砌饰以众宝。周回平正出入安隐。于其岸边。沉水栴檀多摩罗等杂香之树扶疏布列。彼一一城。各有十千俱胝人民止住其中。彼诸众生悉已成就十善业故。一切皆受如是安乐。时彼如来。始从初劫超二百劫于中出现。是故彼劫名曰超胜。于彼劫中。有五百如来次第出现。一一刹土皆七宝成。其佛灭后正法住世各十千岁。如是五百如来现化于世。多有声闻菩萨法会。一一法会各有俱胝那由他数无量菩萨。趣一乘道获无生忍

时彼劫中有转轮王名勇猛军。七宝成就王四天下。于阎浮提有一大城。其城周回六十由旬。复有八万俱胝人民止住其中。安隐快乐丰饶炽盛。七重隍堑。七重行树。七重街道。七重表刹。七重铃网。一千园苑所共围绕庄严大城。一一园苑纵广正等二十由旬。其中各有七重垣墙。七重罗网。种种庄严。一一微妙众宝珍玩犹如诸天。各各复有一百池沼。毗琉璃宝以为堤岸。马瑙杂玉以为阶砌。众华敷荣宝树行列。于大城中。王之正殿量七由旬。黄金青宝间错所成。周以宝竿饰以琉璃。摩尼珠网弥覆其上。诸多罗树晖映庄严。二十渊池围绕萦带。底布真金覆以金网。杂琉璃宝以为津桥。纯妙黄金而为阶道。于其池中。优钵罗华。拘勿头华。芬陀利花敷荣遍满。彼转轮王。二千婇女六万诸子。与其眷属于彼园中五欲娱乐。窃作是念。诸欲无常不久变坏。我当决定志求佛法。若闻法已如教修行。令我长夜利益安乐。适思惟已。忽然有天现虚空中。告彼王言。善哉丈夫。今有遍照如来出现于世。演说正法初中后善。王应速诣于彼佛所。当闻正法。令王长夜利益安乐。成就佛法圆满佛法。王闻天言踊跃欢喜。与其眷属侍从围绕。即往遍照如来之所。头面礼足而白佛言。世尊。以何等法。能摄诸法善巧方便。能令梵行速得圆满。我当修行。如是问已。时彼如来广为开示。王闻法已。与其眷属。悉舍安乐资生之具。恭敬供养遍照如来及诸大众满二万岁。于遍照如来法中出家修行正法。以闻法故。于时获得受法善根。持法善根。说法善根。有所闻法思惟不忘。无量功德精勤修习。乃发誓愿。愿持如来三时正法。为诸众生种种宣说。作是愿已。于胜超劫诸如来所。一一亲近供养承事。彼诸如来现前正法。中时正法。后时正法悉能受持。教化成熟四万八千俱胝那由他众生。趣于阿耨多罗三藐三菩提。方便调伏无量众生。住于声闻辟支佛乘。彼劫之中最后如来。号曰电光。勇猛军比丘。闻电光如来说法之时。获无生忍。电光如来即为授记。汝勇猛军。于未来世供养无量千佛世尊。受持如来三时正法。利益无量无数众生。安立百千俱胝那由他众生于阿耨多罗三藐三菩提。无量众生住声闻乘。如是乃过阿僧祇劫。证阿耨多罗三藐三菩提。号曰无边精进光明功德超胜王如来。其佛刹土。积集无量清净功德。安隐丰乐人民充满。多有声闻及菩萨众。其佛寿命至五小劫。灭后正法住一小劫。法教流布天人受持。舍利塔庙遍诸刹土。是故胜慧。诸菩萨摩诃萨于此清净甚深之法。应当尊重受持修习。以法严具庄严其身。法庄严故证得如来金刚所成大那罗延坚固之身。假使三千大千世界。一切众生尽其躯力。而欲破坏坚固之身。乃无有能摧伏之者。一切世间天人阿修罗众中。演法光明亦无有能敌论之者。若有众生。于此深法受持读诵精勤修习。随其意乐生于清净大族姓家。乃至坐于菩提树下。名称具足。世界殊妙不杂异道。尚无梵志遮罗迦名。况有恶见邪求之辈。诸不善法亦尝未闻。宁有习行不善根者。能以足指放大光明。遍照无边一切世界。一切众生遇斯光者。皆得安乐当证阿耨多罗三藐三菩提。是故胜慧。若诸菩萨摩诃萨。于我法中勤修行者。当获如是殊胜功德。我若具说不可穷尽

尔时世尊告无边慧菩萨摩诃萨言。无边慧。若有住斯菩萨道者。勤修如是清净深法。与空相应。寂静相应。得法光明。以法光明见一切法自性无异。性无异故所见清净。见清净故则无法见。亦无有法。离自性见。法见清净。亦无清净。无清净者。无清净时。能得清净智之境界。见诸法界非界非非界界见清净。远离诸界种种性想。离性想故。于界理趣秘密言辞而能觉了。亦能遍知诸法非界。以见法界无差别故。不可坏故。不变异故。便获一切法界理趣善巧方便。以善方便遍能了知法界理趣。以等持力。于诸法界差别理趣随顺能入。住此行时。以一切法善巧方便。于一切法无住无著。无所著故能于一切法界理趣。随其所应种种开示。等持力故复能出生静虑解脱等持等至。游戏神通变一为多变多为一。山石墙壁飞行自在而无挂碍。善巧能知四界和合不住于界。知一切界与空界合。于虚空界无著无系。以界和合善巧智故。于一切界方便修习。以修习故决了水界。能于水界或令起烟。或令发焰。或复于中烟焰俱炽。乃至无量种种变现。为诸众生作大饶益。以能安住法界理趣善巧方便而无所动。随其意乐。随何佛刹。能于诸有转胎藏形受化生身。常见十方一切世界诸佛如来。彼诸如来。如是名号。如是族姓。如是众会。如是说法。悉分别知

尔时众中。复有菩萨摩诃萨。名无边胜。前白佛言。世尊。诸菩萨摩诃萨住何等法。如佛所说。能得如是最胜功德。尔时世尊告无边胜菩萨摩诃萨言。无边胜。诸菩萨摩诃萨。于一切法无所住者。如我所说。能得如是最胜功德。无边胜。诸菩萨摩诃萨。若住于色受想行识。若住地界水界火界风界空界。若住欲界色界无色界。我于此经。则不说有斯诸功德。然诸菩萨摩诃萨。于一切法而无所住。不入不出。故我说彼当得无边大功德海。何以故。诸菩萨摩诃萨。无有少法可得可住。亦无少法若入若出。善能安住诸法理趣而无所动。何以故。诸菩萨摩诃萨无住无动。以无动故无高无下。无高下故。远离于高不住于下。以不住故名善处住。善处住者于无处住。无处住者不住于处。诸菩萨摩诃萨。不于少法若有安立若有积集。无处无住无起无作。何以故。处不可得。以无处故则无分别。无分别故不动处住如法界住。无有处住则无有住。于处无处无所执著名为善住。无边胜。诸菩萨摩诃萨。于法理趣而安住者。如是安立住于无住。无住处住。见一切法无有分别。住于如是无分别行。以如是行。见一切法而无所动。则与如理而住相应。则与如理不动相应。则与如理不取相应。尔时世尊。而说偈言

　菩萨正忆念　　于义善思惟
　不住诸法中　　说名为智者
　未曾有少法　　可为安立者
　以无安立故　　无畏而发趣
　不立于诸色　　亦不立诸受
　诸想及诸行　　识等亦如是
　不住于诸蕴　　诸界及诸处
　若处若非处　　亦常无所住
　不住于地界　　亦不住水界
　火界及风界　　亦常无所住
　不住于欲界　　色界无色界
　得无安立故　　不住于三界
　及以虚空界　　于彼无所住
　以无有所住　　平等而发趣
　故无有少法　　于中而可住
　若得无所住　　斯为妙智者
　妙智无所住　　无住为菩萨
　能得如是住　　则住法界中
　无住相应故　　彼常能善住
　无住无依止　　于法得安住
　若得不依止　　则常无所动
　不入亦不出　　平等善安住
　于法如是住　　斯为勇猛者
　一切法无高　　一切法无下
　如是无所动　　法界善安住
　安住不动故　　便得无上住
　不住住相应　　斯为勇猛者
　不住于住处　　于处无所动
　成就无住处　　而得善安住
　若处若非处　　一切无所动
　住于不动处　　乃名为不动
　若住不动处　　一切无所住
　不念处非处　　常住无分别
　不住于处故　　则无有所动
　于处无所动　　一切得无住
　若得不住处　　处非处不动
　若于处不动　　乃善住于处
　善住处安住　　则住无所住
　能见一切法　　住法相应住
　如是见诸法　　种种无所住
　无住无安住　　善巧于法住
　常住于诸法　　而无有分别
　离诸分别故　　斯为不动者
　若能住不动　　于行无分别
　远离处非处　　斯为观察者
　若能观不动　　一切无所动
　诸法常平等　　如是而发趣
　如理住相应　　如理而不动
　得无动处者　　常住于无处　

尔时无边胜菩萨摩诃萨。复白佛言。希有世尊。乃能安立诸菩萨摩诃萨。于法理趣。无有系缚无有解脱。世尊。诸菩萨摩诃萨。于法理趣善巧安立。不与少法若相应若不相应。若和合若不和合。若摄取若不摄取。若有所归若无所归。若贪离贪。若嗔离嗔。世尊。诸菩萨摩诃萨。于一切法理趣之中善巧安立。设有众生供养恭敬。不生贪爱毁辱逼恼。不生嗔恚。无种种想。离一切法。不见少法。能与少法若相应若不相应。超过相应不相应故。远离相应不相应想。了知相应不相应想。超过了知不于少法。若进若退。若有所趣若无所趣。而作相应。于一切法理趣之中。而无妄念。亦无所取。以善方便不坏法性。世尊。诸菩萨摩诃萨。于一切法如是住时。能以善巧。宣说一切法界理趣。一切佛法速得圆满

尔时世尊告无边慧菩萨摩诃萨言。无边慧。诸菩萨摩诃萨。于佛法中。无所安立无所住时则见佛法无有安立。无有所住。亦无胜住亦无遍住见佛法住。不倾动故。不流转故。不变异故。一切法界相应而住。乃名一切法界理趣善巧安立。无边慧。诸菩萨摩诃萨于佛法中。无住无不住。无胜住无遍住。无处住无非处住。亦无所动。亦无分别。无胜分别。无遍分别。乃名一切法界理趣善巧安立。无边慧。诸菩萨摩诃萨不见少法。能与少法而为安立。亦不见有一切法处为胜安立。亦无分别。无胜分别。无遍分别。乃名一切法界理趣善巧安立。无边慧。诸菩萨摩诃萨。不见少法若住若去。亦无分别。无胜分别。无遍分别。见一切法如净虚空。光明显照远离烦恼。于一切法光明照故。乃名一切法界理趣。得善方便不以安立而观法界。何以故。不于法界少安立故。譬如虚空及以风界。无有处所。亦无可见。无安立处。无依止处。无可示现。法界亦尔。无可入处。无可见处。无安立处。无依止处。亦无了知。亦无示现。诸菩萨摩诃萨无示现故。与如如界相应而住。无边慧。一切法界无生无命无老无死无升无沈无示现界。是为法界。无变异界是为法界。而法界者遍一切处。无边慧。法界无去亦无去处。无去处故乃名法界相应而住。如如法界。于中无处亦无非处。何以故。如如法界。如如自性无所有故。无边慧。诸菩萨摩诃萨闻我此说。则于一切法界理趣。便获无边大法光明。以法光明得无生忍。速能圆满如来十力十八不共一切佛法。为欲成熟一切众生广大善根胜资粮故。如来种性无断绝故。速诣道场转于法轮。蔽诸魔宫摧伏异论。作善丈夫大师子吼。为诸众生演说妙法。随其乐欲。随其志愿。随其发趣正解脱故。皆令趣于阿耨多罗三藐三菩提。尔时世尊。而说偈言

　一切菩萨　　不住诸法　　于佛法中
　无所安立　　一切菩萨　　无安立故
　于佛法中　　无畏发趣　　一切菩萨
　见诸佛法　　无住无处　　妙善安立
　一切菩萨　　不住于处　　能见诸法
　无住无退　　一切菩萨　　见法无住
　不动佛法　　不求佛法　　一切菩萨
　见法不异　　不动佛法　　亦不推寻
　一切菩萨　　见法如是　　于法善巧
　方便而住　　一切菩萨　　见常平等
　不住佛法　　亦非不住　　常无住处
　亦非无处　　常不分别　　非不分别
　种种分别　　常无所有　　一切菩萨
　无住相应　　于诸时处　　而无所动
　一切菩萨　　于法理趣　　平等住时
　名为善住　　一切菩萨　　于法理趣
　不见少法　　可平等住　　一切菩萨
　能见诸法　　无有处所　　亦不离处
　得无所动　　亦无亲近　　一切菩萨
　于一切法　　理趣善巧　　方便安住
　住无所住　　名为菩萨　　一切菩萨
　不于少法　　若去若来　　分别而住
　尔时乃住　　诸法理趣　　一切菩萨
　于法理趣　　种种安住　　能起无边
　大法光明　　以法光明　　住平等见
　见一切法　　及法理趣　　如净虚空
　如影如像　　平等无垢　　一切菩萨
　于见了知　　亦无了知　　远离自性
　一切菩萨　　如是观察　　于一切法
　理趣而住　　能于法界　　坚固勤修
　说名法界　　理趣方便　　一切菩萨
　不住法界　　观诸法界　　毕竟非有
　一切菩萨　　决了法界　　见一切法
　如虚空风　　无有安立　　遍一切处
　法界亦尔　　遍一切处　　法界难思
　无可示现　　于诸智者　　不作亲近
　无示现界　　乃为法界　　无有住处
　名为住者　　法界无生　　无命无老
　无死无沈　　亦无出离　　法界难思
　无来无去　　法界非蕴　　非界非处
　亦不离处　　而无所动　　法界如如
　自性非有　　一切菩萨　　如是了知
　法界难思　　得法光明　　由是发趣
　往诣道场　　而于佛法　　无有疑惑
　不为所动　　以法光明　　令诸众生
　获大安乐　

无边慧。诸菩萨摩诃萨。能于如是甚深之法。勤修行者。乃得如是大法光明。以此智慧。而发趣于阿耨多罗三藐三菩提


大宝积经卷第二十四
大宝积经卷第二十五

　　　　大唐三藏菩提流志奉　诏译


　　被甲庄严会第七之五

复次无边慧。我念往昔过二阿僧祇劫。尔时有佛出现世间。号曰月灯王如来应供正遍知明行足善逝世间解无上士调御丈夫天人师佛世尊。劫名甘露。国名清净。彼佛世界。颇梨所成。常有光明。遍照其土。若有众生遇斯光者净妙端严。是故世界名为清净。无别城邑聚落之名。交道殊妙金绳界饰。诸交道间。一一等量半俱卢舍。一一道间。光明宝柱杂多罗树。各八十四辉映行列。复有四池堤塘围绕。七宝台观人民止住。覆以铃网悬诸缯带。花饰珍玩犹如诸天。彼界众生寂静安乐。十善业道悉已成就。颜貌端严寿命长远。薄贪嗔痴易可开悟。以少方便广知诸法。彼佛寿命千俱胝岁。灭度之后。正法住世一俱胝岁。十会说法。诸声闻众住学地者。一一法会各有二十俱胝那由他诸菩萨众。趣一乘者其数无量

无边慧。彼月灯王如来宝菩提树。周五十由旬高一百由旬。珊瑚为根琉璃为干。黄金为枝马瑙为叶。道场纵广一百由旬基陛周匝栏楯围绕。妙多罗树布植行列。金铃宝网弥覆庄严。大菩提座高三由旬。细软敷具张施其上。妙衣百千间饰垂下。幢幡二十树列其傍。月灯王佛于此座上。证阿耨多罗三藐三菩提。时彼国界无三恶趣及恶趣名。亦无诸难及诸难名。月灯王佛常于一切诸世界中。化现其身转于法轮

无边慧。彼月灯王如来有二菩萨。一名云音。二名无边音。是二菩萨。于彼如来白言。世尊。云何诸菩萨摩诃萨。于一切法理趣之中。而得善巧方便安立。时彼如来欲令诸菩萨摩诃萨于一切法理趣之中。而得善巧方便安立。为二菩萨广说斯法。时诸菩萨摩诃萨闻斯法已。于一切法理趣之中。便获善巧方便安立。是二菩萨从是已后。于二万岁。无有睡眠无欲恚恼。不起食想不生卧想。亦无病缘汤药等想。不乐世间游观谈戏。于彼如来说法之时。即于法座得无生忍。时彼如来而问之曰。善男子。于一切法理趣之中。如是善巧方便安立。汝今求耶。是二菩萨即白佛言。世尊。我尚不见有一切法理趣善巧安立之名。亦复不见有一切法理趣善巧安立之法。况一切法理趣善巧方便安立。世尊。我亦不得一切诸法。我亦不得诸法安立。于一切法无住无不住。世尊。我如是见。宁复说言于一切法理趣之中。如是善巧方便安立。为求耶为不求耶。世尊。我亦不见于一切法理趣之中。如是善巧方便安立而作求者。亦不见有若内若外若二中间。若一切法。若法理趣善巧方便而安立者。亦不见法若内若外。若二中间。若一切法。若法理趣善巧方便而可安立。世尊。我亦不见乃至少法内外中间。理趣善巧方便安立而可趣向。而可亲近。世尊。既无少法而可趣向而可亲近。我于其中当何安立。世尊。我亦不见过现未来为安立处。若安立处无所有者。我于何处而可安立。世尊。无安立故。非住相应。非不住相应。无尽相应。无生相应。世尊。我亦不见从谁由谁何处何时。我心意识。若生若灭。当何说言。以心意识。于一切法理趣善巧方便安立

无边慧。是二菩萨。于如来前如是说时。一千菩萨得无生忍。千俱胝菩萨发菩提心。尔时月灯王如来复告之曰。善男子。汝以无住而住无处。而住于一切法理趣善巧方便安立。善男子。一切诸法亦复如是。如来随顺世俗道故。现证阿耨多罗三藐三菩提。若于如来。不随世俗。现证阿耨多罗三藐三菩提。亦复如是。善男子。诸法无处亦非无处。若处无处皆随世俗。若随世俗则于其中无有少法而可生者而可了者。是故善男子。应加精勤速于诸法逮得解脱。是二菩萨。于如来前闻斯法已。飞腾虚空。即以偈颂。赞如来曰

　法王不思议　　得未曾有法
　遍知两足尊　　佛法无过上
　以法无上故　　如来世无等
　一切法无生　　我今获此忍
　我常不分别　　若生若无生
　如是亦不念　　一切无分别
　法王大牟尼　　功德离言念
　愿说清净法　　令众皆欢喜
　于佛胜功德　　欲知其边际
　设经无量劫　　而亦不可得
　功德无边故　　最胜无过上
　一切法无生　　我亦不分别
　我于佛法中　　未曾有毁坏
　不谓众善根　　云何当可得
　诸法无示现　　无生亦无相
　如是无相忍　　于此亦皆证
　我今所得忍　　毕竟无退转
　故于一切智　　以此生欢喜
　我于如来法　　决定不犹豫
　亦于一切法　　远离众疑惑
　无上佛法中　　我今得此忍
　我亦不分别　　亦无不分别　

无边慧。是二菩萨说此偈已。于月灯王如来右绕三匝。以天妙花栴檀末香而散佛上。时彼如来即为授记。而告之曰。汝云音等。过二万劫当证阿耨多罗三藐三菩提。是二菩萨。闻如来记踊跃欢喜。谛观如来入于诸禅游戏神通。出没自在烟焰晖发。复为众生说法开示。令二十四俱胝人天。趣于阿耨多罗三藐三菩提。是二菩萨。乃至尽命勤修梵行。于彼如来中时正法后时正法悉能护持。复于尔时。教化成熟四俱胝众生。趣于阿耨多罗三藐三菩提。是二菩萨。次第供养亲近承事多百千佛。及诸如来三昧正法一一受持。过二万劫复值宝幢如来。随转法轮教化成熟无量众生。趣于阿耨多罗三藐三菩提。宝幢如来刹土清净。无诸声闻。唯有一生补处菩萨。宝幢如来将灭度时乃为授记。我灭度后。云音菩萨次当现证阿耨多罗三藐三菩提。号曰日灯王如来。其佛刹土成就庄严。积集无量无边功德。菩萨声闻大众圆满。日灯王如来灭度之后。无边音菩萨。次当现证阿耨多罗三藐三菩提。无边慧。以此法门无所得故。无言说故不可示现。无生无灭。诸菩萨摩诃萨。当应如理精勤修习。若有菩萨。住一切法理趣善巧方便安立。以无所得获无生忍。圆满佛法无量功德以为庄严。而发趣于阿耨多罗三藐三菩提。无边慧。我曾不说诸菩萨摩诃萨离此法外。别有少法速能成就一切智智。若有于此无生无灭甚深空法勤修行者。速得菩萨法界理趣善巧方便及陀罗尼。具足辩才。无上摄化。诸佛世尊之所称赞。以法严具而庄严之。能圆满施住清净戒。得清净忍无上精进无缘禅定。以大智慧而发趣于阿耨多罗三藐三菩提。于诸胜中最为殊胜。速得名为一切智者。坐于道场。四大天王持盖来诣请转法轮。为诸人天作大光明。皆令趣于阿耨多罗三藐三菩提

复次无边慧。若诸菩萨摩诃萨。于一切法海印三昧勤修行者。见一切法同于法界。如是见时。不于法界见一切法。不于诸法见于法界。精进修习。以一切法诸界和合善巧方便。于一切法诸界和合。无所执著。亦无所动。于一切法诸界和合善巧方便。亦无执著。亦无分别。能于一法和合之中。而见一切诸法和合。能于一切诸法和合。而复见于一法和合。不于一切诸法和合而亲近于一法和合。不于一法和合之中亲近一切诸法和合。以能了知此一法故。亦能了知一切诸法。以能了知一切法故。于此一法应了知处。亦能了知。不以诸法亲近一法。于诸取蕴和合之中。悉能了知。不于取蕴种种性相。若有和合若无和合而生执著。诸菩萨摩诃萨如是行时。若有诸法以众因缘和合而生。若有诸法以众因缘和合而成。于彼诸法悉能了知。若有诸法因缘和合。以种种性相应而起。于彼诸法亦能了知亦无执著。随顺了知一切诸法施设之相。亦能了知若相无相。亦能了知诸界差别诸界种种性相差别。亦能了知以谁为因不以烦恼亲近趣向诸缘起法。亦于世间出世间法。不相违背。随顺了知世间出世间一切诸法。世间相印皆遍了知。以一法门而能了知一切法门。以诸法门复能了知一法之门。不以一切诸法之门。而亲近于一法之门。亦复不以一法之门。而亲近于诸法之门。如是法门悉能净治。无边慧。诸菩萨摩诃萨。于此法中勤修习者。以一理趣言教之门。而能了知一切诸法性同一味。于一切法得胜无诤。如理寂静不相违背。能于大会赞说斯法。精勤修习得一切法海印三昧。如是修习。若有诤论若无诤论。皆令寂静如理而住。随顺断除憍慢放逸。于决定说善能受持。差别名言亦能觉了。法界理趣方便勤修。于诸法门善寂思念。当以何法何法相应。若不相应。能以方便于决定义住清净念。无边慧。诸菩萨摩诃萨。于此法门如是住者。以少加行得一切法海印三昧。以此无量法海三昧。而发趣于阿耨多罗三藐三菩提。尔时世尊。而说偈言

　汝观一切法　　流入法界中
　诸法同法界　　理趣悉平等
　复观于法界　　流入诸法中
　法界同诸法　　理趣亦平等
　不于法界中　　观察一切法
　亦不离法界　　而见于诸法
　不于诸法中　　观察于法界
　亦不离诸法　　而见于法界
　了知种种界　　法界种种性
　一切法和合　　善巧无所住
　一切时及处　　种种性和合
　无住无所依　　亦无有所取
　和合差别性　　分别不分别
　于彼二俱无　　智者平等见
　知一和合故　　则知诸和合
　知诸和合故　　则知一和合
　和合不和合　　一性差别性
　不近不分别　　无执无所著
　了知一切法　　彼法无和合
　亦不念和合　　无执无所著
　了知一切种　　彼法施设相
　亦不念亲近　　无执无所著
　业及业果报　　一切悉能知
　于彼不相违　　斯为精进者
　业及业作者　　此二和合相
　知彼相无相　　斯为精进者
　于诸界和合　　诸界差别性
　知彼常平等　　斯为精进者
　因果相系属　　一切悉能知
　于彼诸缘法　　被甲如理住
　能知出世法　　于诸世间法
　无有少相违　　如是平等住
　亦知世间法　　于诸出世法
　亦无少相违　　如是平等住
　世间所应作　　一切诸相印
　随顺能观察　　遍知平等住
　能以一法门　　了知诸法门
　亦以诸法门　　了知一法门
　不以一法门　　亲近诸法门
　不以诸法门　　亲近一法门
　一切法门中　　平等遍清净
　于法无异相　　斯为观察者
　于诸法言教　　而能平等说
　常住平等性　　斯为观察者
　于诸法言教　　如理能知见
　便得善相应　　斯为方便者
　不起于诤论　　不作诤因缘
　一切不相违　　斯为相应者
　常起于无诤　　无诤得相应
　平等不相违　　斯为智慧者
　于法理趣中　　永息诸诤论
　被甲如理修　　斯为勇猛者
　如是遍观察　　纯一无违诤
　能于法会中　　赞说无上法
　如是诸菩萨　　成就一切法
　大海印三昧　　斯为正念者
　如是勤修习　　纯一无违诤
　息诤论相应　　成就此三昧
　如理而安住　　能知秘密说
　知我及我慢　　断慢绝矜高
　决定言教中　　成就善方便
　亦知差别名　　斯为有智者
　诸法理趣中　　如理勤修习
　能见诸法门　　斯为见法者
　如是勤修习　　能知一切法
　何法共相应　　何法不相应
　一切诸法中　　念业清净者
　能于决定义　　而得善方便
　一切诸法中　　精进思惟者
　了知一切法　　乃获此三昧　

复次无边慧。诸菩萨摩诃萨。于此法中勤修习者。复有能摄三昧之法。谛听谛听善思念之。吾当解说。唯然世尊。愿乐欲闻

尔时世尊。告无边慧菩萨摩诃萨言。无边慧。有诸菩萨摩诃萨法光明门。而能出生诸法理趣善巧方便。亦能出生一切法印。能入一切法印之门。于一切法所应作者能了能入。于法光明能得能说。以法光明随顺趣入诸法句门。何者名为法光明门而能出生善巧光明。谓能了知异名教门。秘密教门。异名事门。摄取事门。诸差别门。云何于彼而得了知。乃能出生三昧之门。一切法界理趣之门。入于一义。能随解了诸法光明

无边慧。诸菩萨摩诃萨。于此甚深诸法理趣善巧方便。若现修行。若当修行。若现求者。若当求者。闻此法门。以少加行得大光明入诸法门。从此法门复起光明。以是光明随何法门。随何所行。应入应行。如其理趣。以三昧力观诸法门。于三昧门出生智慧。而能了知如实理趣三昧力故。观法门故。生智慧故。以三昧门了知法界。住善方便。能起一切法门光明。得一切法海印三昧

无边慧。云何法门。谓阿字印。印一切法。无明所作。行得圆满。阿字为首。无明止息。无所作故。诸菩萨摩诃萨。应入无相印门。以[橠-多+可](阿可反)字印印一切法。业异熟果。业所应作。业果和合。了知业果和合缘故。诸菩萨摩诃萨。应入无业无果。无有和合。无缘印门。以诸行印印一切法。于种种业。业所应作。起一切法智光明故。诸菩萨摩诃萨。应入一切诸行善巧印门。以[打-丁+袲](那可反)字印印一切法。以么字助。施设名言与种种法而作相应。了知[打-丁+袲]么而相助故。诸菩萨摩诃萨。应入无合无助无名印门。以无边印印一切法。一切分别而不可得。离分别故。诸菩萨摩诃萨。应入无分别印门。以无际印印一切法。际不和合。尽于际故。诸菩萨摩诃萨。应入无寻无伺无言说印门。以无种种自性之印印一切法。以一自性起作之相。断除种种自性想故。诸菩萨摩诃萨。应入种种自性印门。以欲相应和合之印印一切法。现起有为诸行圆满。离欲寂静无和合故。诸菩萨摩诃萨。应入尽欲智见无和合印门。无边慧。是为菩萨摩诃萨印门印一切法。以此印门而应入于一切法中。无边慧。复有无障碍门无和合门。诸菩萨摩诃萨应随悟入。云何无障碍门无和合门。谓虚空印印一切法。诸菩萨摩诃萨。应入无著印门。以空闲印印一切法。诸菩萨摩诃萨。应入无二印门。以寂静印印一切法。诸菩萨摩诃萨。应入止息印门。以无门印印一切法。诸菩萨摩诃萨。应入不动印门。以无处印印一切法。诸菩萨摩诃萨。应入无染印门。以性空印印一切法。诸菩萨摩诃萨。应入无得印门。以无相印印一切法。诸菩萨摩诃萨。应入善巧修习方便印门。以无愿印印一切法。诸菩萨摩诃萨。应入善寂静愿光明印门。以无贪印印一切法。诸菩萨摩诃萨。应入遍知分别如实印门。以无生印印一切法。诸菩萨摩诃萨。应入生正智见无生印门。以寂灭印印一切法。诸菩萨摩诃萨。应入离蕴印门。以尽相印印一切法。诸菩萨摩诃萨。应入生尽印门。以法界印印一切法。诸菩萨摩诃萨。应入显现法界善巧印门。以无念印印一切法。诸菩萨摩诃萨。应入实无分别平等印门。以离性印印一切法。诸菩萨摩诃萨。应入遍知一切自性印门。以涅槃印印一切法。诸菩萨摩诃萨。应入如实寂静顺灭印门。无边慧。是为诸菩萨摩诃萨于一切法无障碍门。不和合门。超过一切断常见门。无边际门。前后际门。以厌离故。寂灭故。止息故。清凉故。诸菩萨摩诃萨。于此一切法印之门随学随入。以善修行此诸法门。得一切法海印三昧。此三昧者。如实相应能摄诸法善方便智。是故诸菩萨摩诃萨。于此印门。应善修习住一切法海印三昧。观一切法。而能出生无量无边大法光明。无边慧。譬如大海水乃无量而无有能测其量者。一切诸法亦复如是。终无有能测其量者。又如大海一切众流悉入其中。一切诸法入法印中。亦复如是。故名海印印一切法悉入诸法海印之中。于此印中。见一切法同于法印。又如大龙及诸龙众。诸大身众能有大海。能入大海。于彼大海以为住处。诸菩萨摩诃萨亦复如是。而于无量百千劫中。善修诸业。乃能入此三昧印门。于彼印门以为住处。为欲证得诸佛法故。善巧圆满一切智故。成就如是诸法印门。诸菩萨摩诃萨。精勤修学此法门时。则能修学一切法门。见诸法门在此门故。而能发起诸法光明。入于一切法海之中。是故此法名一切法海印三昧。又如大海是大珍宝积集之处。此三昧者亦复如是。是一切法及法善巧积集之处

无边慧。若有众生。为得无上佛之知见。于此三昧。若已求者若当求者。若现求者。彼则能求一切法海圆满智慧。以是义故。我此法印付嘱于汝。汝于末世后五十岁正法灭时。以此法印印诸众生。为此法印而印之者。皆于阿耨多罗三藐三菩提得不退转。成就佛法速诣道场。转无上轮绍隆佛种。随顺住于一切智地。能于无上大般涅槃而般涅槃。令诸天人受持正法。无边慧。诸菩萨摩诃萨。若欲摄取如是无量殊胜功德。于此深法。精勤爱乐而无放逸

复次无边慧。我念往昔过大无量阿僧祇劫。复倍是数。尔时有佛出现世间。号曰超过须弥光王如来应供正遍知明行足善逝世间解无上士调御丈夫天人师佛世尊。劫名善住国名悦意。时彼劫中众生寿命不可限量。安隐丰饶住众善法。是故彼劫名为善住。彼佛国界广博严饰多诸美妙。见者和乐悦意。名香周流普遍。是故彼国名为悦意。时四洲中。三洲等量八万由旬。一一洲中有二万城。一一城量各十由旬。唯有阎浮一洲。广量俱胝由旬。有八万城。一一城量二十由旬。重楼表刹垣墙周匝。种种衣树。种种味树。诸杂花树。宝多罗树。而庄严之。国界安乐人民充满。其中复有最大都城周百由旬。二万园苑而围绕之。诸园苑中。澄潭溯流处处盈注。华蕊甘实一一荣茂。名香普熏闻者欣悦。鸟兽和鸣其声雅亮。尔时彼佛。住一园中为众说法。无边慧。超过须弥光王如来寿十小劫。灭度之后。正法住世满一小劫。时彼如来四会说法。一一法会。诸声闻众住学地者。各有五百俱胝那由他。诸阿罗汉及菩萨众。各有五十俱胝那由他。时彼如来有二菩萨。一名勇猛军。二名勇猛力。是二菩萨。具足神通得无生忍。前白佛言。世尊。以何等法。成就菩萨摩诃萨一切诸法海印三昧。时彼如来。以此句门广为宣说。说此法时。十千菩萨得无生忍。是二菩萨证一切法海印三昧。及证菩萨一切三昧。以证诸法海印三昧。及证菩萨诸三昧故。能于一切佛刹土中。现大神变放大光明。出妙梵音。为诸众生演说正法。而能成熟八俱胝人。趣于阿耨多罗三藐三菩提。时彼如来即为授记。过一百劫。皆当证于阿耨多罗三藐三菩提。百劫之中于一一劫。供养承事五百如来。于彼如来中时正法后时正法。悉能受持。为诸众生作大饶益。一一劫中一心不乱。一一生处皆受化生。一一生中不退三昧。神变说法度诸众生。过百劫已复值无边功德如来。供养亲近。善能游戏无量三昧神变解脱。是二菩萨。于彼佛所。一名离忧。二名善住。能随如来转于法轮。教化无量无数众生。令住三乘。时彼如来复为授记。我灭度后。离忧当证阿耨多罗三藐三菩提。号曰无边辩才如来。灭度之后。善住当证阿耨多罗三藐三菩提。号曰最胜光明如来。共寿一劫。刹土积集无量功德。是二菩萨。于如来前受斯决已。次第证于阿耨多罗三藐三菩提。无边慧。若诸菩萨摩诃萨。为一切法海印三昧。应生爱乐起大精进不惜身命。以不放逸而修行之

时彼众中。复有菩萨摩诃萨。名曰慧义。即从坐起前白佛言。希有世尊。乃能为诸菩萨摩诃萨。得一切法智善巧故。及得如来一切智故。说一切法海印三昧。世尊。若得诸法海印三昧。决定当得诸法理趣善巧方便速诣道场。以此无边功德大海。而发趣于阿耨多罗三藐三菩提。常见诸佛。勤修正法与僧同行。能消如来最上之供。超过声闻缘觉之地

尔时世尊告慧义菩萨摩诃萨言。如是如是如汝所说。慧义。诸菩萨摩诃萨。得一切法海印三昧。则得无量殊胜功德。若住诸法海印三昧。能以诸法海印三昧善巧方便。决定趣于阿耨多罗三藐三菩提。慧义。譬如须弥山王众宝所成。出于大海。量高八万四千由旬。嶷然安住最极光明。诸菩萨摩诃萨亦复如是。以此三昧善发趣故。出于一切法藏大海。映蔽一切世间天人。无上安住最极光明。又如满月众星围绕。诸菩萨摩诃萨亦复如是。能于一切世间天人大众之中。作大光明。慧义。汝观斯法。其谁于此不生爱乐。不起精进而为放逸。唯除下劣薄福众生。若诸众生有大智慧。而能成就此广大法。广大法者具足功德。诸善丈夫之所摄取。如我所说。若能摄此广大法财。为诸天人之所侍卫。十方诸佛诸大菩萨之所护念。尔时世尊。告无边慧菩萨摩诃萨言。无边慧。诸菩萨摩诃萨。若于此法勤修学者。能为众生作大饶益。除一切疑解一切结。舍诸习气断诸随眠。超诸喜爱渡诸有海。永灭黑闇永离惊怖。速以善巧能知一切众生之心

尔时世尊说是语已放大光明。其光遍照无数世界。映夺一切日月光明。放斯光已复告无边慧菩萨摩诃萨言。无边慧。诸菩萨摩诃萨。若能勤修海印三昧。亦当如是现大神变放大光明。大师子吼演说斯法。超过三界作大照明。如我今日而无异也。时无边慧菩萨摩诃萨白佛言。世尊。唯愿如来加持此法。于后末世。若有众生闻斯法名。当获无量无边功德

尔时世尊。为欲加持此法门故。又放光明。复以一指。遍动三千大千世界。令诸众生得大安乐。于时会中。天龙夜叉乾闼婆阿修罗迦楼罗紧那罗摩睺罗伽。如是众等。散天妙花及天妙衣。天诸妓乐俱时而作。无量诸天手执天衣。摇裔翩翻满虚空中。同声唱言。奇哉奇哉。诸佛境界不可思议。若有受持此深法者。当知堪受一切众生恭敬作礼

尔时世尊复告无边慧菩萨摩诃萨言。无边慧。后末世时薄福众生。不得闻此甲胄庄严三昧庄严。若诸众生有善方便摄大资粮。于后末世乃闻斯法。若于斯法勤修行者。则为三世诸佛世尊之所摄受。无边慧。于后末世大怖畏时。我此法门付嘱汝等。我于无数俱胝那由他劫。积集无上诸法宝藏。具足功德无边安乐汝今皆得。一切苦蕴汝今皆舍。汝以无边功德大海。而速趣于阿耨多罗三藐三菩提。尔时无边慧菩萨摩诃萨。与五百菩萨摩诃萨及诸居士贤护商主等。而为上首顶礼佛足。白言世尊。我随力能当持如来大菩提法。于后末世。为诸众生作大饶益。尔时诸菩萨摩诃萨。各从坐起。以诸杂花散于如来。脱身妙衣持以供养作如是言。世尊。以此善根。我皆回向一切众生。愿诸众生悉得圆满菩提分法。成就如来一切法智。于后末世一切众生所有善根愿皆成就。尔时世尊。为令一切菩萨摩诃萨生欢喜故。而说偈言

　为诸众生故　　当兴大饶益
　持我菩提法　　法王师子吼
　于后末世中　　若诸求法者
　闻斯广大法　　一切获安乐
　如我之所说　　若有见此乘
　闻斯契经法　　得随其所乐
　若有智慧者　　修习善方便
　闻斯最上法　　身心大欢喜
　若在于此会　　现前见我说
　得闻斯法已　　善能爱乐者
　于后末世中　　生汝大福聚
　无数无有量　　广大无边际
　于后末世中　　若能受持此
　法王所说法　　为佛之摄受
　于后末世中　　持我菩提法
　则为无量佛　　最后持法者　

尔时世尊说此法已。无量菩萨得无生忍。无量众生成熟善根。无边慧菩萨摩诃萨。及诸菩萨摩诃萨。一切世间天人阿修罗等。闻佛所说。皆大欢喜。信受奉行


大宝积经卷第二十五
大宝积经卷第二十六

　　　　梁三藏法师曼陀罗译


　　法界体性无分别会第八之一

如是我闻。一时佛在舍卫国祇陀林给孤独园。与大比丘八千人俱。菩萨摩诃萨万二千人。从无量佛土而来集会。复有三万二千天子悉向大乘。时大众中有菩萨摩诃萨。名文殊师利童子及宝上天子。尔时宝上天子作是思惟。若今世尊告文殊师利演说于法。若告已说。令诸魔宫皆悉闇蔽无复威德。使魔波旬忧恼不悦。令诸魔众悉善调伏。诸增上慢者破增上慢。自记所得善修行者获沙门果。已得果者转更增上。使佛法僧种相续不断。令多众人发菩提心。此如来无量阿僧祇劫。所集菩提令得久住。若如来在世及灭度后常闻说此法。随所向乘疾得灭度。尔时世尊。于宝上天子所念。即告文殊师利童子。于此众中可少说法。今此大众欲从汝闻。尔时文殊师利童子。即白佛言。世尊。当说何法。佛言。说于法界体性因缘。文殊师利言。世尊。一切诸法界法界体性。世尊。出法界外无有所闻。世尊。云何言因法界演说于法。佛言。文殊师利。憍慢众生若闻此法生于惊怪。文殊师利言。世尊。法界体性无有惊怪。世尊。是惊怪者即法界体性。尔时大德舍利弗。问于文殊师利童子。文殊师利。若一切法皆法界体性。众生何处有污染净。法界体性无污净故。文殊师利言。大德舍利弗。是诸众生身见颠倒。安住我胜我所胜。是凡夫人发起我想。是众生等执著我想。及著他想起心心数法。是心心数法。造作诸业若善不善。是诸众生行业因故获得果报。大德舍利弗。若已有生即有染污。是污染者法界体性。大德舍利弗。若知污染是法界体性。是名白净然第一义。无有污净。若污染法。若白净法。文殊师利说是法时出百比丘悉断诸漏得无漏心。尔时大德舍利弗语文殊师利童子言。所说法界无有错谬。说是法已。过百比丘悉断诸漏得无漏心。文殊师利言。大德舍利弗。此法界者。本是系缚今得解耶。舍利弗言。文殊师利。是法界者非本系缚今得解耶。大德舍利弗。是诸比丘今于何处心得解脱。舍利弗言。文殊师利。如来甚多调伏声闻。皆断诸漏心得解脱。文殊师利言。大德舍利弗。汝是世尊声闻不耶。舍利弗言。文殊师利。如是如是。如汝所说。我是世尊声闻人也。文殊师利言。大德舍利弗。汝断诸漏得于无漏解脱心耶。舍利弗言。我得无漏解脱之心。文殊师利言。大德。以何等心得于解脱。为过去心为未来心现在心耶。大德。过去世心已灭之想。未来世心未至之想。现在世心不住之想。云何大德心得解脱。舍利弗言。文殊师利。非过去心得于解脱。非未来现在心得于解脱。文殊师利言。大德。汝云何言心得解脱。舍利弗言。文殊师利。住世谛说心得解脱。第一义中都无有心系缚解脱。文殊师利言。大德舍利弗。汝欲令法界体性有于世谛第一义谛耶。舍利弗言。文殊师利法界体性无有世谛第一义谛。文殊师利言。大德汝云何。说住于世谛心得解脱。舍利弗言。文殊师利。宁无有心得解脱耶。文殊师利言。大德舍利弗。若心有内有外中者是得解脱。大德而是心者无内外中。无系缚解脱。尔时众中有二百比丘。闻于文殊师利所说。即从坐起说如是言。若无解脱。无解脱心。我等何故出家修道。若无出世何故修道。是诸比丘说粗语已背众而去。尔时文殊师利童子。欲调伏是诸比丘故。知诸比丘所去道。前化一比丘。是诸比丘到化比丘所在化比丘前如是问言。大德从何处来。是化比丘答诸比丘。大德。我于文殊师利所说。不解不知不信不向。以是缘故从彼众来。是诸比丘即复语此化比丘言。大德。我等亦尔。不解不知不信不向。以是缘故从彼众来。化比丘言。大德。于文殊师利所说法中。云何不适。违逆汝意从众出来。诸比丘言。大德。以文殊师利说无向果。无有证果。又无解脱。我等闻已作如是念。若无向果无有证果无解脱者。我等何义修行梵行。若无出者何故修道。思是义故出彼众来。是化比丘作如是言。大德。汝不解故。为诽谤故。为骂詈故。出彼众来。诸比丘言。我等亦不诽谤骂詈。但以不见于解脱故出彼众来。是化比丘即便称叹诸比丘言。善哉善哉大德。我等今当善共思议。若非骂詈则非诤讼。非诤讼者。是第一义沙门法也。汝等心者何等相耶。为青黄赤白紫颇梨色实耶。不实耶。常耶。无常耶。色耶。非色耶。诸比丘言。大德。心者非色而不可见无有形照。亦无触对。无处无教。化比丘言。大德。而是心者实非是色而不可见。无有形照亦无触对无处无教。而是心者内住外住内外住耶。是诸比丘答言不耶。化比丘言。大德。汝心非色而不可见。无有形照无有触对。无处无教非内外中。是正成就不。是诸比丘答言不也。化比丘言。大德。汝心非色而不可见无有形照无有触对无处无教非内外中是正成就不。诸比丘答言不也。化比丘言。大德。若心不实无成就者。云何解脱。是诸比丘答言不也。化比丘言。大德。以是义故。文殊师利说法界体性无污染净。大德。汝凡夫颠倒故。执我我所而起于心。行诸境界起攀缘心。是尽能灭一切攀缘生灭。不住变易之法。若心缘出家受具足戒。修道得果。是心体性空无有实从妄想起。若不实妄想则是不生不住不灭。若其非是生住灭者。无有系缚亦无解脱无向无得。大德。以是义故。文殊师利说法界体性无污染净。亦无向得无解脱者。是化比丘如是说时。诸比丘等无漏解脱。得解脱已。即便还向文殊师利所。到已各脱郁多罗僧。以用供养文殊师利。说如是言。文殊师利。汝今善能守护我等。我等不信向是甚深调伏法故远离舍去。尔时大德须菩提。如是问言。诸大德等。为何所得为何所觉。各各脱于郁多罗僧。以为供养文殊师利。诸比丘言。大德须菩提。我等今者无得无觉。是故我等供养文殊师利童子。大德须菩提。我等以有所得想故。于此众中从坐起去。我等已能舍离得想是故还此。须菩提言。何故汝等说如是语。诸比丘言大德须菩提。著名为动摇爱著。若有动摇有爱著者无向无得。大德须菩提。若无向得即于此处能断一切动摇爱著。须菩提言。谁调伏汝。诸比丘言。大德须菩提。无有所得无所觉者是调伏我。是人不生亦不灭度。亦非禅定又非乱心。须菩提言。谁调伏汝。诸比丘言。可问文殊师利童子。尔时大德阿难问文殊师利言。此诸比丘谁所调伏。文殊师利言。大德阿难。无阴界入者。亦非凡夫。非缘觉。非声闻。非菩萨。非如来。非身相应。非言相应。非心相应。阿难言。文殊师利尔说谁耶。文殊师利言。大德阿难。若如来化化而是化者有相应乎。阿难言。文殊师利。化无有法可与相应不相应者。文殊师利言。大德阿难。一切诸法体性是化。阿难言。文殊师利。如汝所说。一切诸法体性是化。文殊师利言。大德阿难。是化调伏此诸比丘。大德阿难。如化调伏者。一切声闻亦复如是。大德阿难。如是调伏者正是调伏。若不解如是调伏者。当知名为增上慢者。尔时大德阿难。问于文殊师利童子。文殊师利。是增上慢比丘可识知也。文殊师利言。大德阿难。戒聚清净即是动摇。当知此即是增上慢。定聚慧聚解脱聚解脱知见聚清净即是动摇。当知此即是增上慢。我得我证。如是思惟动摇妄想。当知此即是增上慢。惊畏身见。亦空如空。入一道亦空。此说是正说。当知此即是增上慢。复次大德阿难。若比丘云。身见是空乃至入一道空。如是之空是平等空。当知此即是增上慢。何以故。大德阿难。身见异空。异故身见即是空。空与异道不异。道者即是空。复次大德阿难。若有惊畏无明。有爱喜明解脱。当知此即是增上慢。何以故。若有二相非是解脱。复次大德阿难。若有比丘。畏贪嗔痴。喜三解脱。惊畏四倒。喜于四相。惊畏五盖。喜于五根。惊畏六入。喜于六通。惊畏七识住。喜七助道法。惊畏八邪。喜八圣道。惊畏九众生居。喜九次第定。惊畏十不善。喜十无漏善。惊畏有为界。喜无为法。当知此即是增上慢。何以故。大德阿难。而是一切皆是动摇皆是戏论。大德阿难。若有动摇。若有戏论。心即自高。自在摄取。依止妄想。堪忍成就。如是等法。名为自在。自在故生于憍慢。大德阿难。如是比丘。当知名有增上慢也。所以者何。大德阿难。云何有为界空。是空入空。当知此比丘有增上慢。大德阿难。问文殊师利。云何比丘无增上慢。文殊师利言。大德阿难。若有比丘。寂静于内则外寂静。一切境界。若平等非平等。若有若无若有为无为。无有动摇。亦无妄想无不妄想。无二无一。无庄严无不庄严。非有戏论不执著。始见于一切诸法平等。亦无平等无不平等。无有一法能作平等非平等者。如是不动不摇。无有妄想无不妄想。又不执著亦不见妄想。何况向解得果智证。有动摇者无有是处。大德阿难。如是比丘。无增上慢侣亦无戏论。远自他伴舍诸爱著。一切爱著非爱著故。离诸攀缘觉观思惟。思惟解脱解脱向。无有取者。悉皆寂静。因寂静缘。是我身我所身度到彼岸。不见有法解向断证。若有比丘如是修行。无增上慢空平等故。解知一切诸法平等无有上下。若善不善可作不可作有漏无漏。若世出世有为无为。如是等上下动摇。无不妄想亦不见知。如是诸法悉见平等。喻如虚空。大德阿难。若有比丘如是解者。名善解脱。如是比丘无增上慢。以是义故如来说言。若有比丘解诸法平等。喻如虚空如动于虚空无所触著。沙门法者亦复如是。说是语时。二百比丘悉断诸漏得于无漏解脱之法。尔时宝上天子问文殊师利。云何菩萨无增上慢。愿如实说。文殊师利言。天子。若有菩萨一切智心无等等心三界最胜心。过诸声闻及缘觉外诸境界。以安住心。然亦修行一切善根。为增上故。化众生故。摄正法故。为余众生为他人说一切智心。是心如实解本始平等。如随所闻其心体性。解知一切众生体性。解知一切诸法体性故。解知一切善根体性。解知一切善根体性故。解知演说菩萨体性。天子。是菩提萨埵如实说受记。复次天子。若菩萨布施。随所施与。随所愿施。及诸余施一切无碍。施无所依不著。无觉无有解。无有解故即是空也。若能如是解施体性。解施体性故。解如实始体性。解如实始体性故。解诸法体性。解诸法体性故。解诸一切众生体性。解诸一切众生体性故。说菩萨体性。天子。是名菩萨施清净。故说授记也。复次天子。若有菩萨。解知身者即解知戒。解知口者即解知戒。解知心者即解知戒。解身口者解觉寂静。解觉寂静故解众生寂静。解众生寂静故解一切法寂静。解一切法寂静故解如实始寂静。解如实始寂静故得寂静法因寂静缘寂静。随有所闻一切诸法能说寂静。天子。是名菩萨戒清净。故如实说受记。复次天子。若有菩萨。知于法性毕竟是空。知于法性毕竟自在。于诸众生能忍众恶。心不起忍。不思外事不背众生。能灭一切众恶。如诸众生性忍体性亦尔。如忍体性菩提性亦尔。如菩提性一切诸法体性亦尔。如知一切诸法体性。如实如法亦尔。如如所闻同尽法性。法性界毕竟空。法性毕竟空说行顺忍。天子。是名菩萨真实净忍说授记也。复次天子。菩萨知慎一切法行离诸思惟。无诸庄严成舍进行。如有所为亦无所作。其知坚固一切能离。内性寂静外化众生。知精进寂故知菩提寂。知菩提寂故亦知一切诸法寂静。知诸法寂故知如实始如所闻法。精进性寂故一切能说。天子。是名菩萨清净精进如实知授记。复次天子。若菩萨入诸法平等无增减禅。以禅力故其心安住。心安住故识无所住。识无所住故七觉心平等。七觉心平等故得禅定平等。得禅定平等故知菩提平等。知菩提平等故知一切众生平等。知识一切众生平等故知诸法平等。若如是知诸法平等。随所闻法。能说诸法体性平等。天子。是名菩萨清净禅定如实说受记。复次天子。若有菩萨。慧眼清净如实知见于一切法。随所见法皆无所见无有动摇。得无动智无行无因无缘行。亦不行诸威仪法则。亦非不行。不行因缘。知诸法平等不救不行。何以故。若不行者即无分别。断诸妄想悕望贪著。是菩提萨埵离诸所有。亦行一切众生行处。为欲教化诸众生故。聚集一切助菩提法故。摄取正法故。不断三宝种故。如来所行者。于一切法清净体性无所分别。以此般若体性净故。知菩提体性净。知菩提体性净故知众生体性净。知众生体性净故知一切法体性净。知一切法体性净故。于诸法体性得如实智。得如实智故随所闻事是法界性说无分别。天子。是名菩萨慧眼清净如实说受记。复次天子。菩萨观身行身念处。知过去身无有边际。知未来身无趣向者。现在身者犹如草木瓦石墙壁身亦如是。若能如是观身身行。是身体性痴行寂静。思惟并行亦无发起。不思惟不起自在是名离我。识无所住修身念处行。亦无有法可修行者亦非不修。知一切法无有体性非不有性。如是观身修于身行。观心如幻化。知心如响应。如实知心。受乐不爱受苦不苦受不苦乐不失正念。不执无明。离受于受不为所牵。是名如实知见受念处。若能如是观受行者。于诸受法心无所行心不安住。是一切心亦不放舍。菩提之心亦不失念。亦不远离。是名观心行心念处。善知法知见法行法。无念无思惟。入于法性无身受心。非观法相。发起见行入于法性。是名观法行法念处。是一切法体性和合。聚集无物犹如虚空。如所闻事无念无思惟。自然说法念处。天子。是名知于净法念处说受记也。复次天子。又是菩萨一切智心而得自在如所教悔。正住不施不乱不失。念于初发一切善根无垢心行。随所行处一切能舍。诃犯戒心不依止戒。忍无诤讼。身口心意于诸众生不生嗔心。不起声闻缘觉精进乘进。不念思惟一切善法。不依诸禅定次第定。心无所行不见行诸见。不行诸法入一切法。如诸圣人。于诸境界而无所行。虽近非圣身口意业未曾被诃。不以信故。求于善法独行无侣。欲自过世行精进行。永断贪欲嗔痴结故。心无烦恼不破戒故。亦不亲近行恶行者。无有谀谄内行净故。无散乱语者口业净故。无所求者自财知足故。非驱使者非邪命活故。无积聚者随有所得皆知足故。无希望者离三界欲故。是知足者离恶求故。是寂静者解一切法皆寂静故。现嗔痴者舍世行故。无戏论者断诸戏论故。是不还者断欲嗔痴故。贪嗜法者调伏憍慢故。是易解者善调心故。善守护者护戒聚故。心善解脱者慧聚净故。是不舍者行圣种故。无退转者发菩提心毕究竟故。无所用者一切世行故。无诤讼者等一切众生故。善自护者护他人故。调自心者不求他过故。离诸悕望者护净戒故。广说法者无吝惜故。是爱护者护于一切众生心故。初发心者集一切善法故。无异行者于一切法得一味故。不动摇者断诸动故。不观种性者教化众生故。等众生者摄取一切诸众生故。初观空者一切法故。调诸见者善教化故。无想行者调伏行想诸众生故。知无愿者所愿满足善调伏故。一切知者观无作故。是行善者不知足故。无物观物者示现非物而是物故。不思惟观者我寂静故。无自我者观化众生以无我故。无非道行者化诸众生离结使故。方便之心得毕竟者修行般若故。定住无去者终不证触一切声闻缘觉乘故。离道非道者第一义故离行非行者。一切凡夫证正行故。无庄严无不庄严者无不悕望诸法故。不自赞者不戏论他故。无等等智者具佛法故。无生法忍者。一切诸法无生无灭忍故。天子。是名菩萨得于自在。天子。菩萨者随所生处。非不知故生以知故生。而是菩萨摄取生死得自在故。亦得具足成就佛法。而是菩萨非生死流转。以愿力故。在在处生得自在智。是名菩萨得自在智。菩萨非以得边际故。名自在智。若不断绝一切善根。是名菩萨得自在智。菩萨非得诸善根故。名自在智。于诸善根无厌足故。名自在智。菩萨非不生三界得名自在。为化众生故生三界名为自在。菩萨非以离自结故得名自在。为诸众生断结使故勤修精进。是名菩萨得自在智。菩萨不以为己身故得名自在。为于寂静一切众生诸苦恼故名为自在。菩萨非以舍故自在。摄取教化众生故名为自在。菩萨非断自贪嗔痴得名自在。断诸众生贪欲嗔痴诸结使故名为自在。菩萨非自证灭法故得名自在。为诸众生证灭法故得名自在。菩萨非自断漏故得名自在。菩萨为诸善根增长不断漏法名得自在。菩萨非证三解脱故名得自在。菩萨解了三解脱故名为自在。菩萨非自在寂灭五阴名得自在。为舍一切众生重担名为自在。菩萨非以灭六根故名得自在。知诸众生上下根故名为自在。菩萨非以生分尽故名得自在。菩萨不以断绝生故名为自在。菩萨非得过于声闻缘觉解脱名得自在。菩萨道场得解脱果受用一切诸众生故名为自在。演说如是自在品时。于是众中三万二千诸天子等皆发无上正真道心。尔时世尊赞于文殊师利童子。善哉善哉。善说一切菩萨受记。文殊师利。若有菩萨闻说如是菩萨受记。一向信解不生惊畏。诸佛世尊为说真实无上道记。尔时宝上天子语文殊师利童子。汝今演说于受记也。文殊师利言。天子。我说受记我有是法。有觉了者我说受记。天子。我今不得乃至一法亦无觉了。云何说受记。天子言。文殊师利。恒河沙等诸佛世尊。岂无解向而得果耶。文殊师利言。天子。诸佛世尊无解向得果。天子。诸佛世尊不为解向得果说法。天子言。文殊师利。诸佛世尊云何说法。文殊师利言。天子。诸佛世尊亦不分别体性而说法也。无生无灭无因无缘无去无来。无有众生非无众生。无污染无白净。无生死无涅槃。天子。诸佛世尊如是说法。天子问文殊师利言。诸佛世尊不为涅槃而说法者。何以故。名为佛出世耶


大宝积经卷第二十六
大宝积经卷第二十七

　　　　梁三藏曼陀罗译


　　法界体性无分别会第八之二

文殊师利言。天子。觉了身见之体性故名佛出世。天子。示现无明有爱体性名佛出世。觉了贪嗔痴体性故名佛出世。天子。示现颠倒体性平等名佛出世。天子。觉了诸见之体性故名佛出世。天子。示阴界入法界体性名佛出世。天子。佛出世者。诸法无生是名演说无生法也。是无生法。都无生死亦无涅槃。天子言。文殊师利。当为众生说庄严无上正真道法。何以故。文殊师利。诸佛出世无所增长。文殊师利言。天子。知恩报恩者。天子言有所作者当知报恩。文殊师利言。天子。汝欲使如来有所作也。天子言。文殊师利。如来者无有所作。诸佛如来到于无为。无为之道无有所作。文殊师利言。天子。汝许无为者无报恩非不报恩。天子言。文殊师利。如此法者不应为初发意者说。何以故。若闻是法生于惊畏便当退转。文殊师利言。天子。若有菩萨初发无上菩提之心。惊畏退转是人则住于退转也。天子言。文殊师利。何故说是。文殊师利言。天子。若有菩萨。初发道心惊畏声闻缘觉地则便退转。若悭惜破戒嗔怠乱痴住于不退。天子言。文殊师利。云何住也。文殊师利言。天子。若有菩萨初发道心。安住法界平等中故是名善住。初发心菩萨名之为住。天子言。文殊师利。菩萨齐几名初发心。文殊师利言。天子。若有菩萨初发心者。修行于空无相无作。解一切法无生无灭。是名菩萨初发心也。天子言。文殊师利云何菩萨名为久行。文殊师利言。天子。一切凡夫名为久行。于生死中不知始故。天子。复问文殊师利。云何菩萨名久行者。文殊师利言。天子。若有菩萨行于爱染。为化爱染诸众生故。而亦不共是爱染住。名菩萨久行。行于嗔恚为化嗔恚诸众生故。不共嗔住。亦行愚痴。为化愚痴诸众生故。不共痴住。亦行等分。为化等分诸众生故。而亦不共一切结住。天子。若有菩萨。化众生故观一切相。亦不分别法界体相。名菩萨久行者。天子言。文殊师利。云何菩萨名为不退转。文殊师利言。天子。若有菩萨观一切法无灾无不灾。观法界体性无灾无不灾。是名菩萨不退转也。复次天子。若有菩萨亦退不退。是名菩萨不退转也。所以者何。退者欲界退诸善故。复次天子。菩萨不知不解故退。以知解故无有诤讼。是名不退。何以故。解一切性法性。我以能解了一切法性更不复退。是名不退。于佛法无疑不信他语。离是不是。初心清净无有嫉妒亦无动摇。智慧明照。于一切法而得自在。解了佛法。是名菩萨不退转也。天子言。文殊师利。云何菩萨名为一生。文殊师利言。天子。菩萨若知一切诸生而亦不生。亦知一切众生生死。于诸生中善能说法。教化众生生处无取。亦取诸生离生死取。不去不来不上不下。一切诸法悉平等故。亦知因缘和合增长。一切众生身口心意悉皆平等。一切众生无有境界。住佛境界入于法界。法界平等故。平等解了众生之心。善解知时至于道场。是名一生。天子。是则名为菩萨一生。尔时宝上天子问于文殊师利童子。云何名菩萨不生。亦于一切而得自在。文殊师利言。天子。若有菩萨知于行业。非憍慢故。是菩萨不生。亦于一切而得自在。复次天子。菩萨能舍一切所有菩提之心。毕竟不退是名不生若不共诸嫉妒结住。是名一切而得自在。若有菩萨威仪法则。诸功德戒具成就行。是名不生。不共犯戒住。是名一切而得自在。心不舍背一切众生。是名不生。不共一切无明嗔恚诸结使住。是名一切而得自在。于诸善根坚住不动。是名不生。于善根中发勤进勇意。是名一切而得自在。入诸禅定及次第定。是名不生。不味禅乐。是名一切而得自在。若勤精进求般若慧学问无厌。是名不生。不共痴住。是名一切而得自在。不嗔恼诤是名不生。不共嗔恼诸诤讼住。是名一切而得自在。若如实语是名不生。若如实住名得自在。若内寂静是名不生。若不污染外诸境界。名得自在。若能究竟。一切智心。是名不生。不求下乘名得自在。觉诸业果是名不生。降伏魔业名得自在。得世光明是名不生。世法不污名得自在。不逆所住是名不生。不堕所作名得自在。若离诸慢放逸势力。是名不生。若智慧识成就圣乐。名得自在。不退所誓是名不生。所誓出世名得自在。顺行缘生是名不生。不执缘生法名得自在。若以尽智观一切空。是名不生。具诸善根名得自在。若方便智发起所作。生大悲心修勤进行。是名不生。若能安住诸解脱法。名得自在。若不污染于一切法。名为不生。若断诸见而为说法。名得自在。若善思惟不见诸法。是名不生。得力不证一切诸法。名得自在。若观一切诸法性空。是名不生。若不放舍一切众生。名得自在。若不住三界。是名不生。为众生故不入涅槃。名得自在。复次天子。若有言语。是动摇语。是妄想语。是执著语。是有发起。天子。于一切法无有言语。不行不动无诸戏论语。不舍众生亦不灭度无所言说。天子。若无言说亦无文字则无所说。若有用者则有发起言说文字。天子。以是义故。菩萨之行。不可说用不可行念。是名慈心。是名不杀。于诸圣中得名自在。说是法已。世尊赞言。善哉善哉。文殊师利。善为诸菩萨说不生自在。文殊师利。若菩萨行如是法自在无碍。是菩萨疾得诸佛授无上道。闻此法时。于是众中。有五百菩萨得无生法忍。尔时世尊。即与无上正真道记。各各佛土各各名字某甲如来。尔时众中有于天子。如是思念。是宝上天子。当于几时成无上道。佛名何等。佛土云何。以佛力故。尔时大德阿难白佛言。世尊。是宝上菩萨当于几时得成无上正真之道。佛土云何。得成道已其佛何名。佛告阿难。是宝上天子于百千劫。当成无上正真之道。号宝庄严如来。于此东方。其佛国土名宝庄严。劫名宝来。阿难。是宝庄严佛土丰乐甚可欣乐。饶诸财宝多诸人民。无有诸难亦无恶道。阿难。是佛土中。无诸瓦石沙土荆棘山谷堆阜。地平如掌三宝所成。阎浮檀金琉璃颇梨。互相间错甚可爱乐。以金网覆上。阿难。如化乐天宫殿园池衣服丰饶。行来往返。是宝庄严佛土人民亦复如是。土无声闻缘觉乘名。唯有菩萨。受种种法乐。入种种禅定庄严。作于种种神通。以自娱乐无有余乐。唯除法喜悦预之乐。是故世界名宝庄严。彼佛寿命六十六亿岁。出家菩萨僧六十六亿。在家菩萨无量无边。是庄严如来。为诸菩萨演说法时。上升虚空高八十亿多罗之树。结加趺坐满千国土。出千光明照彼佛土。雨于天花天香末香。天乐各各有百千种。说法音声普闻佛土。说无尽主陀罗尼法。何谓无尽主陀罗尼法。一切诸法寂静主故。显示身心寂静之想。一切诸法观照主故。显示分别于一切法。一切诸法善思惟主故。显示一切诸法寂静。一切诸法善行主故。显示一切可作之法光明照曜。一切诸法智光明照平等主故。显示诸法无有增减。一切诸法决定主故。显示一切诸法增长。一切诸法智慧主故。显示一切法无诤讼。一切诸法善观主故。显示一切诸法无嗔。一切诸法正念主故。显示一切法不失念。一切诸法导引主故。显示一切诸法相义。一切诸法慧分别主故。显示一切法清净意。一切诸法空寂主故。显示诸法断诸见道。一切诸法无相主故。显示一切诸法寂静。一切诸法无愿主故。显示诸法断于诸道。一切诸法无作主故。显示诸法离于作者。一切诸法无出主故。显示一切诸法无出。一切诸法无生主故。显示一切诸法无尽。一切诸法离欲主故。显示一切诸法无错。一切诸法无二主故。显示一切法现在智。一切诸法无二主故。显示一切诸法离二。一切诸法无依主故。显示一切诸法不动。一切诸法无众生主故。显示诸法众生平等。一切诸法寂静主故。显示一切诸法不变。一切诸法不得主故。显示一切诸法无行。一切诸法无居主故。显示一切诸法离处。一切诸法无定主故。显示一切无法自在。一切诸法因缘生故。显示一切诸法出过。一切诸法勇猛主故。显示一切诸法不出。一切诸法无过主故。显示一切诸法无起。一切诸法如主故。显示一切法无不如。一切诸法如始宝主故。显示一切诸法无坏。一切诸法法性主故。显示一切诸法一味。一切诸法如实主故。显示诸法三世平等。一切诸法不可说主故。显示不执一切诸法言语谈论。一切诸法禅定主故。显示一切诸法寂静。一切诸法法性主故。显示一切诸法无人。一切诸法菩提主故。显示一切诸法平等。一切诸法愿主故。阿难。宝庄严如来坐空未起。此无尽主陀罗尼。陀罗尼主。为诸菩萨广演说之。彼土无量阿僧祇菩萨摩诃萨皆得法忍。尔时大德阿难白佛言。世尊。未曾有也。若诸如来自然无作。过去未来现在法中得无碍智。佛言阿难。我今为汝说诸如来自然无作。过去未来现在法中得无碍智。尔时大德阿难语宝上天子言。天子。汝得大利。如来说汝无上道记。天子言。大德阿难。都无有法不说受记。何以故。色非菩萨。非说色记。受想行识非菩萨。非说识记。地界非菩萨。非说地界记。水火风界亦非菩萨。非说风界记。眼非菩萨。非说眼记。耳鼻舌身意非菩萨。非说意记。名色非菩萨。非说名色记。过去未来现在非菩萨。非说三世平等之记。因见非菩萨。非说因见记。生灭非菩萨。非说生灭记。大德阿难。菩萨名者即是假名。是寂静句。若法究竟是寂静者。无有受记。大德阿难。夫受记者摄取一切言所说法。大德阿难。亦无有法菩萨可执。若内若外。若善若不善。若有为无为。然后受记。大德阿难。菩萨记者一切诸法无有所属。名为受记。一切法不取。是名受记。一切法无处是名受记。一切法无居是名受记。一切法无出是名受记。一切诸法无有妄想。是名受记。大德阿难。夫菩萨者如是受记。尔时世尊赞宝上天子言。善哉善哉。天子。菩萨通达是诸法故。则能如是说于受记。如诸佛世尊说于无上菩提道记。说是法时。魔王波旬与诸眷属。各有所乘来至佛所。到已却住一面。说如是言。世尊。何因缘故说菩萨记。不说声闻。波旬问已。佛即答言。波旬。是菩萨者三千大千世界国土。所有人天悉善知之。以是因缘故说菩萨记。声闻者非人天所识。是故不记说菩萨记。多诸众生发菩提心。以是缘故说菩萨记。说声闻记者菩萨退转。是故不说。尔时文殊师利童子语波旬言。汝今何故来至此众。波旬答言。文殊师利。以佛世尊为宝上天子说无上道记。汝当作佛。号宝庄严如来应供正遍知。不说记声闻。我宫殿楼观栏楯宝树。园林娱乐处。互相枨触出如是音云。释迦如来应供正遍知。为宝上天子说无上道记。又闻是音。波旬。汝今往至众所。勿令更受记菩萨来生汝宫。文殊师利语波旬言。说菩萨记。汝今不喜也。魔言。文殊师利。我实不喜。为阎浮提一切众生。说罗汉记。我无愁恼。说一菩萨无上道记。我之愁恼不可言也。何以故。文殊师利。若说菩萨无上道记。我诸魔宫闇蔽不明。而是菩萨以三乘法。拔济无量阿僧祇诸众生等出于三界。文殊师利。我以是事受诸忧恼。文殊师利言。波旬。汝还所止。汝无力势能留难遮。毕竟向于菩提之道。成就方便具足般若波罗蜜行者。何以故。是诸菩萨离诸魔缚。成毕竟行善知方便。行般若波罗蜜。时佛神力令魔波旬问文殊师利。云何菩萨修毕竟行善知方便行般若波罗蜜。文殊师利答言。波旬。若有菩萨离于一切诸少分行。是名菩萨成毕竟行。若见一切结使魔业。悉能利益于无上道。是名菩萨善知方便。不共一切诸结使行。是名菩萨行般若波罗蜜。复次波旬。若菩萨心毕竟拔济诸众生故。以大庄严而自庄严。是名菩萨毕竟心行。若以四摄摄诸众生。是名菩萨善知方便。若毕竟观一切众生体性寂灭。是名菩萨行般若波罗蜜。复次波旬。若有菩萨舍于内外一切能施。菩提之心毕竟究竟。是名菩萨毕竟心行。菩萨若为一切众生起受者心。是名菩萨善知方便。若有菩萨乞者受者。知如实始行平等行。是名菩萨行般若波罗蜜。复次波旬。若有菩萨于诸善法。从初发心终不退转。是名菩萨毕竟行于菩提之心。若有菩萨不为他逼能舍自利。是名菩萨善知方便。菩萨念义不念文字。是名菩萨行般若波罗蜜。复次波旬。若见乞者不背舍之。是名菩萨毕竟心行。若有菩萨集诸善根愿求一切智。是名菩萨善知方便。菩萨善知诸法体性。是名菩萨行般若波罗蜜。尔时宝上天子语文殊师利言。是魔波旬眷属及乘可以神力。内之腹中。或能令诸善男子善女人向大乘者。为作留难。文殊师利言。天子。不如汝言。内魔波旬置菩萨腹。复次天子。汝所受持佛相庄严第一受乐。令魔波旬坐师子座。以佛力故佛辩说法。尔时波旬闻是语已。欲隐身出众而不能隐。文殊师利之所持故。尔时文殊师利作是念已。魔王波旬作佛身相。坐师子座。是时一切大众见知是魔波旬。文殊师利复言。波旬。汝今得诸如来道耶。成佛色身坐师子座。以文殊师利力所持故。魔波旬言。文殊师利。世尊尚不得于菩提。况我得也。所以者何。菩提者是报恩相。非离欲得。非解向得。又菩提者得无为相。彼得无为相故。觉知空相是名菩提。非空觉知空故。觉知无相相是名菩提。非以无相觉知无相相故。觉知无愿相。是名菩提。非无愿相觉知无愿相故。觉知法界之体性者。是名菩提。非以体性觉知体性故。觉知于如无分别相。是名菩提。非如觉知如故。觉知住于如实始故。是名菩提。非住如实始觉知住于如实始故。觉无我无有众生无命无人丈夫体性。是名菩提。无觉知者故。文殊师利。若有菩萨闻说如是菩提之相。闻已能于诸法体性无所分别。即名为佛。魔以佛辩说是法时。五百菩萨得无生法忍。尔时大德舍利弗。语文殊师利言。未曾有也。汝力持故。令魔波旬作如来身身相具足坐师子座。说是深法。文殊师利言。大德舍利弗。一切草木树林无心。可作如来身相具足悉能说法。我亦能令大德舍利弗作如来身。身相具足以佛辩说法。尔时大德舍利弗即作是念。我今可于此众中没。文殊师利或能使我作如来身身相具足。戏弄于我。令声闻人作世尊相。文殊师利神力持故而不能隐。时文殊师利知大德舍利弗心所念。变大德舍利弗。为如来身。身相具足坐师子座。一切众会亦悉见知。尔时文殊师利童子语大德舍利弗。汝可与魔波旬共说。犹如如来共如来说。尔时大德舍利弗。如是问言。波旬。夫菩提者何等体性。波旬答言。觉知一切诸法平等。是菩提体性。觉知二法是菩提体性。一切智观是菩提体性。非不体性。非行非不行。永断一切诸行非行非道非不道。是名诸佛世尊菩提。波旬问言。大德舍利弗。诸佛如来住于何处。舍利弗言。住生死中平等。住涅槃不动。住一切诸见如实之性。住于一切众生结使。亦住一切诸法根本。住于有为无为二法。诸住不住无有住故。波旬。诸佛如来如是住也。时舍利弗问波旬言。菩提者当何处求。波旬答言。大德舍利弗。从身见根本。求于菩提。无明有爱求于菩提。颠倒起结求于菩提。障碍覆盖求于菩提。舍利弗言。波旬。何因缘故如是说也。波旬答言。大德舍利弗。如实觉知如是诸法。是名菩提。说是法时。八百比丘。悉断诸漏得无漏心。诸天子等信舍利弗魔波旬故。三万二千诸天子等。发阿耨多罗三藐三菩提心。为欲调伏诸天子故。文殊师利童子令魔波旬及大德舍利弗。作如来身身相具足。文殊师利还摄神力。大德舍利弗及魔波旬。身复本相。尔时四方出千菩萨。从诸佛土乘空而来。至于佛所顶礼佛足。右绕如来住一面已。白佛言世尊。我等闻说法界体性无分别经。闻已来此守护正法。世尊。我等受持守护此经。读诵通利为他广说。摄取正法。尔时大德阿难白佛言。世尊。是诸菩萨从何处来。佛告阿难。是诸菩萨各各集在诸佛国土。此等菩萨皆是文殊师利童子本所教化。常为说此法界体性无分别经。以开化之。是诸菩萨知报经恩故来至此。及见如来礼敬围绕。亦欲供养礼拜文殊师利童子。又愿护此经是故来此。阿难。我涅槃后。是诸菩萨于此阎浮提。当广流布护此正法。阿难。是诸菩萨于百千佛所。志意勇猛护持正法。是时众中有释梵护世诸天王等。白言世尊。我等若此若彼有护持法者。是善丈夫善男子女人等。我当守护供给。使令得无苦恼。尔时世尊。赞释梵护世诸天王言。善哉善哉。汝能勇猛守护是诸爱护正法善丈夫等。即是供养过去未来现在诸佛并爱护正法。尔时佛即告于文殊师利童子。汝受持此经后末世时。于阎浮提当广流布。文殊师利言。世尊。火灾起时而此虚空。都无受持亦不被烧。世尊如虚空体性。是一切法亦复如是。而是诸法不生不灭。若法无生无有灭者。亦无受持诸法体性。无受持故如法体性。受持诸法亦复如是。文殊师利即白佛言。唯愿世尊。受持此经。为善男子善女人等。种善根故。若供养法者贪乐此经。世尊。如是如是受持此经。调伏憍慢诸怨憎故。无能留难。于当来世此阎浮提广行流布。尔时世尊身放光明。是光遍照三千大千佛之世界。皆作金色。尔时佛告文殊师利童子。如来光明一切普照。而此经者亦复如是。心行无碍者于佛法究竟。是善男子善女人等手执此经。尔时世尊复告阿难。阿难。受持此经读诵通利为他广说。阿难。汝则供养去来现在诸佛世尊。尔时阿难白佛言。世尊。此经何名。云何受持。佛告阿难。汝受持此经。名说法界体性无分别。亦名宝上天子所问。亦名文殊师利童子所说。善受持之。佛说是经已。大德阿难。文殊师利童子。宝上天子。及诸佛土诸来菩萨。天人阿须罗。及世间人。皆大欢喜顶戴奉行


大宝积经卷第二十七
大宝积经卷第二十八

　　　　元魏三藏法师佛陀扇多译


　　大乘十法会第九

如是我闻。一时婆伽婆。住王舍大城耆阇崛山中。与大比丘众五百大阿罗汉俱。菩萨摩诃萨无量无边。尔时会中。有一菩萨摩诃萨。名净无垢宝月王光。即从坐起整服右肩。右膝胡跪莲花台上。至如来所合掌向佛。白言世尊。行大乘住大乘比丘。云何行大乘。云何住大乘。世尊。以何义故。此大乘名为大乘。复以何义名为住大乘。尔时世尊告净无垢宝月王光菩萨摩诃萨言。善哉善哉。净无垢宝月王光。善男子。汝善能问此甚深义。谛听谛听善思念之。我今为汝分别解说。时净无垢宝月王光菩萨摩诃萨。闻佛听许即白佛言。唯然世尊。顶受圣教。佛言。善男子。菩萨摩诃萨成就十法。是行大乘是住大乘。何等为十。一者信成就。二者行成就。三者性成就。四者乐菩提心。五者乐法。六者观正法行。七者行法慎法。八者舍慢大慢。九者善解如来秘密之教。十者心不悕求声闻缘觉乘。时净无垢宝月王光菩萨摩诃萨白佛言。世尊。云何菩萨摩诃萨信成就。佛言。善男子。菩萨摩诃萨行不谄行。得柔软行。彼菩萨信诸如来正真正觉无上菩提。信诸如来于一念中说三世事。信如来藏不老不死无量无边不生不灭不常不断。信诸佛实际法界一切智一切智人所知力无所畏。不共佛法信诸如来无见顶相。信诸如来三十二相八十种好庄严其身身有圆光。信声闻所说缘觉所说菩萨所说。及信所有善言说者。信此世过世。信正行者住正行者若有沙门若婆罗门。信善业果甚可爱乐微妙最胜。所谓若天天主若人人主。信不善果不可爱乐苦恼无量。或在地狱或在饿鬼或在畜生。彼菩萨如是信已得离三法。一疑二惑三不决定。善男子。菩萨摩诃萨。成就如是信。名为信成就。尔时世尊。为显此义。偈重说言

　信为增上乘　　信者是佛子
　是故有智者　　应常亲近信
　信是世间最　　信者无穷乏
　是故有智者　　应常亲近信
　若不信之人　　不生诸白法
　犹如烧种子　　不生根牙等　

善男子。云何菩萨摩诃萨行成就。善男子。菩萨摩诃萨行成就故。剃除须发被正法服。舍家出家。既出家已。修学菩萨戒行等事。修学声闻戒行等事。修学缘觉戒行等事。修菩萨如是学已。身口意等恶业悉灭。何者名为身不善业。所谓杀生偷盗邪淫。瓦石刀杖欺掷他人。伤手足等。若来若去行欺凌事。善男子。如是等名身不善业。善男子。何者名为口不善业。所谓妄言绮语。两舌恶口。不善言说。诽谤正法甚深经典。说诸和上阿阇梨等住正法者所有过短。如是等名口不善业。善男子。何者名为意不善业。所谓姤吝邪见。增上妒吝。乐利乐称。乐亲爱等。家慢色慢。恃少壮慢。恃无病慢。恃寿命慢。恃多闻慢。恃修行慢。欲觉害觉嗔恼觉等。及国土觉。衣服等觉。著处著乘著敷具等。著饮著食及著儿女。犁牛耕种诸所作等。忧奴忧婢忧诸作者。谷帛库藏诸财物等。彼菩萨如是著已。于向所说种种事中。若失一事。其心则生忧悲苦恼。彼菩萨以爱润心。是故生于后有牙心。善男子。略说意业犹如轮转。如是名为意不善业。彼菩萨离身等业。于和上所起于尊想。于阿阇梨起和上想。于余若老若少起止恭敬。彼菩萨在于独处作是思惟。我不应尔。我已起度一切众生。救一切众生。心令一切众生住正定行中。彼菩萨作是思惟。我今自身不调诸根。不勤修行。不覆诸根。不调诸根。彼菩萨作是思惟。今我已作如是修行。是诸众生既见我已。心即调伏随顺我教。诸佛欢喜及诸天龙乾闼婆等悉皆欢喜。善男子。如是等行名菩萨惭。彼菩萨作是思惟。勿令若道若俗。于我若身若口若意等业诸威仪中。诃责我者。所谓毁坏戒行。或作见行。或作行行。或行邪命。彼行菩萨如是惭已。日夜系心观察戒行。观戒行已。无诸忧悔离诸障碍。菩萨如是正修行已。于诸如来正法之中而修诸行。善男子。如是等行名菩萨愧。善男子。菩萨摩诃萨成就如是行。名为行成就。尔时世尊为显此义。偈重说言

　行为增上乘　　诸佛缘觉等
　是故智者修　　彼等微妙事
　菩萨大名称　　无畏行成就
　是故证菩提　　诸佛本所说　

善男子。云何菩萨摩诃萨性成就。善男子。菩萨摩诃萨性自少欲少嗔少痴。不吝不涩不粗犷。不我慢不卒暴。调和柔软善言软语。易共同止。彼菩萨于一切上胜供养。如心行施。所有诸事衣服饮食分舍与他。如是施已。即生欢喜遍满身心。如是乃至舍上身分。善男子。彼菩萨行如是行。若见如来。若见声闻。见已即生欢喜之心。善男子。菩萨摩诃萨成就如是法。名为性成就。尔时世尊。为显此义。偈重说言

　相烟即知火　　见鸳鸯知水
　异相知菩萨　　菩萨大智慧
　不涩不恼众　　舍诸谄曲行
　善信众生故　　是名菩萨性　

善男子。云何菩萨摩诃萨乐菩提心。善男子。菩萨摩诃萨。以有菩提相故发菩提心。未发菩提心时。或诸如来或诸声闻劝发菩提心。善男子。此是菩萨初发菩提心相。善男子。彼菩萨闻有菩提。闻菩提心有大功德。闻发阿耨多罗三藐三菩提心。此是菩萨第二发菩提心相。善男子。彼菩萨见诸众生。无主无亲。无救无护。无能度之令至彼岸。菩萨即为彼诸众生。起慈悲心而作是言。我当于彼无主无亲无救无护诸众生等而作救护。为彼因缘故。发阿耨多罗三藐三菩提心。此是菩萨第三发菩提心相。善男子。彼菩萨以见如来相具足身。生欢喜心。生勇悦心。心生欢喜。以是因缘故发阿耨多罗三藐三菩提心。此是菩萨第四发菩提心相。善男子。彼菩萨为彼众生令得利益安隐乐故。修行布施持戒忍辱修行精进禅定般若。善男子。云何菩萨修行布施。善男子。菩萨作是思惟。我当云何行于布施。即生念言须食施食。须饮施饮。须床敷者施与床敷。须衣服者施与衣服。指环臂钏若宝冠等。所须之物皆施与之。善男子。菩萨乃至割自身肉施于众生。如是行施愿取阿耨多罗三藐三菩提。而不取著受者财物。不住事等。是名菩萨修行布施。善男子。菩萨云何修持于戒。善男子。彼菩萨先自调顺身业。调顺口业。调顺意业。菩萨所有自身恶业一切舍离。所有口恶业一切舍离。所有意恶业一切舍离。持戒不缺不漏不杂。菩萨如是持禁戒已。回向阿耨多罗三藐三菩提。而心终不取著于戒。是名菩萨修持于戒。善男子。云何菩萨修行忍辱。善男子。菩萨为闻若道若俗。乃至毁骂。闻说其恶。若打系闭。若截手足。皆能忍受。为彼前人起忍辱心。菩萨如是修行忍已。回向阿耨多罗三藐三菩提。不以彼忍而起慢心。是名菩萨修行忍辱。善男子。菩萨云何修行精进。善男子。菩萨作是思惟。如虚空界无量无边。众生界亦无量无边。唯我一人独无等侣。令入无余涅槃界中。如是菩萨为彼因缘发精进行。初持自身。持身行已观受心法。如是正观受心法已。行持心行。菩萨既行持心行已。次复修行见法等行。菩萨如是持心意已。为令未生恶不善法断不生故起欲勤精进。为令未生善法生故起欲勤精进。菩萨如是次复修行初如意足。如是修行第二第三乃至第四如意足分。修如是行不起慢心。是名菩萨修行精进。善男子。菩萨云何修行禅定。善男子。菩萨不著欲故。不著灭故。不著离欲故。不著自身故。不著他身故。不著色受想行识。不著欲界。不著色界。不著空。不著无相无愿。不著此世界。不著未来世界。而行布施。不依止施。不依止戒。不依止忍。不依止精进。不依止禅。如是修行禅定。回向阿耨多罗三藐三菩提。而不分别。是名菩萨修行禅定。善男子。菩萨云何修行般若。善男子。菩萨常作如是思惟而化众生。化众生已复作是念。我化无量无边众生界。令入无余涅槃界中。而无一众生入涅槃界者。何以故。如佛所说。一切诸法。无我无众生无命无养育无富伽罗。如是修慧而以彼慧。回向阿耨多罗三藐三菩提。作如是愿。而于智慧不生分别。是名菩萨修行般若。善男子。菩萨摩诃萨如是发菩提心。名为菩萨乐菩提心。尔时世尊。为显此义。偈重说言

　犹如真宝珠　　光明不舍离
　又如矿中金　　治已转增明
　如是菩提性　　转明菩提心
　二边清净已　　魔所不得便　

善男子。云何菩萨摩诃萨乐法。善男子。菩萨摩诃萨。性自乐法喜法润法。若见沙门若婆罗门如法人已。随所有物而以奉上。若饮食等一切施与。乃至合掌生恭敬心。生恭敬已。从彼闻于未曾闻法。菩萨如是求正法已如实修行。菩萨于彼持法法器。生于尊想。生和上想阿阇梨想。起如是意。我从昔来久失导师。今忽遇之生导师想。又作是念。我常缚在世间牢狱。无解无救无推访者。今忽遇之生推觅想。又作是念我久远来睡于世间。愚痴盲目。忽于今者令我目开。即起觉想起开示想。又作是念。我久远来没深泥中无拔济者。今忽遇之生拔济想。又作是念。我久远来失于导师引导众生。今忽遇之起导师想。又作是念。我久远来闭在世间。贫苦难处无救接者。今忽遇之是故即生救接者想。又作是念。我久远来遇难愈病。无有良医能疗治者。今忽遇之起良医想。又作是念。我久远来为贪欲火之所烧然。未蒙云雨。今忽遇之。是故即起大云雨想。菩萨如是为彼因缘。忍寒热等诸苦恼事。及诸众生能恼人者。若蚊虻等皆能忍之。亦能忍受饥渴等事。见乐众生不生著心。彼菩萨作如是念。我虽得受世间快乐。若我得闻一句法已。能成闻慧。生闻慧想。菩萨以是乐法因缘故。行布施不生忧愁。乃至无有忧苦等事。菩萨如是远离一切忧苦等事。起如是心。我为得闻如来所说一句法故。乃至入于阿鼻地狱。寿命一劫。若百千劫无疲倦。无疲倦已。然修行一切种智。若有未得佛正法者。能令得之。善男子。菩萨摩诃萨。如是乐法名为菩萨乐法。尔时世尊。为显此义。偈重说言

　大智求法者　　所谓诸菩萨
　求法无厌足　　以恭敬心故
　当求于正法　　是名菩萨相
　闻已常忆持　　复如法修行　

善男子。云何菩萨摩诃萨观正法行。善男子。菩萨摩诃萨作如是观。一切法如幻诳凡夫故。愚痴覆心无正慧故。一切法虚妄如梦。以唯念故。一切法如水中月。非有事故。一切法如镜中像。无众生故。一切法如响。空声生故。一切法生灭。因缘成故。一切法不生。真如性故。一切法不灭。以无生故。一切法无作。以无作者故。一切法如虚空。以无染故。一切法寂静。体性无染故。一切法离垢。离一切垢故。一切法永灭。以本灭烦恼故。一切法无色。不可见故。一切法离心意意识。以无身故。一切法无住灭。一切阿梨耶故。一切法无求。离此彼亲爱故。一切法无著。离一切烦恼境界故。一切法如蛇。以无方便咒术力故。一切法如芭蕉。以不实故。一切法如水沫。性无力故。善男子。菩萨摩诃萨如是观正法行。名为菩萨观正法行。尔时世尊。为显此义。偈重说言

　一切法如幻　　覆众生心故
　虚妄犹如梦　　应如是受持
　诸法如水月　　以影像起故
　诸法如镜像　　智何不觉知　

善男子。云何菩萨摩诃萨观法顺法。善男子。菩萨摩诃萨观色无常。而不以灭色故证于法界。以如实智于法界中所有诸法。如实觉知诸法相已。善记善修彼法界中所有诸相。有所说者修者记者。自然如是入法界行。如是乃至受想行识。以如实观。正观察已。而不灭识。不厌离识。证入法界。所有法界一切诸法。以实智慧如实证知。彼诸法中有诸名字。善说善知善修善记。以善知故。以善修故。以善记故。自然如是入法界行。如知无常如是知苦无我不净亦复如是。观色无常如实善知。于彼色中。不复生于恐怖之想。何以故如实知色虚妄生故。如是菩萨如实善知受想行识悉皆无常皆苦无我及不净等。于彼识中不复生于恐怖之想。何以故。如实知识是虚妄故。菩萨如是如实善知。善男子。譬如善巧幻师幻师弟子。幻作种种四兵等事。所谓象兵马兵车兵步兵。智者见已不生恐怖。何以故。善知虚妄幻所作。诳惑众生而示现之。善男子。菩萨如是观色无常。观无常已于中不生恐怖之想。何以故。如实知色虚妄生故。菩萨如是如实善知。受想行识悉皆无常。观无常已则于识中不生恐怖。何以故。如实知识虚妄生故。菩萨如是如实善知。善男子。菩萨如是观法顺法。尔时净无垢宝月王光菩萨摩诃萨白佛言。世尊。云何菩萨观色无常。而不离色说于法界。证于法界习学法界。一切诸法以智慧力如实证知。尔时世尊告净无垢宝月王光菩萨摩诃萨言。善男子。为汝问故我今说喻。善男子。譬如世间有智之人持诸毒药。持毒药已。或煎或熬。或合余药。合余药已。为财利故。而炫卖之而不自食。何以故。彼人思惟勿令我身由此因缘。而致断命。善男子。菩萨摩诃萨心顺向涅槃。心润向涅槃。心润流涅槃。心正取涅槃。菩萨摩诃萨而不证涅槃。何以故。菩萨思惟勿令我身由此因缘退转菩提。复次善男子。我更说喻。善男子。譬如有人奉事于火。彼事火已。尊重敬顺善将护之。而不生于如是之心。我供养火。尊重赞叹善将护故。二手捉之。何以故。彼人作念。勿令我身由此因缘身苦心恼。善男子。菩萨摩诃萨虽心顺向涅槃。心润向涅槃。心润向涅槃流。心正取向涅槃。顺向涅槃岸。而彼菩萨不证涅槃。何以故。菩萨思惟。勿令我身以此因缘退菩提智。尔时净无垢宝月王光菩萨摩诃萨白佛言。世尊。如我解佛所说法义。菩萨应当常住世间。佛言善男子。如是如是。菩萨常应住于世间。时净无垢宝月王光菩萨摩诃萨白佛言。世尊。云何菩萨住于世间。而不为世间法之所染。佛言善男子。我今为汝以譬喻说。善男子。譬如有人。善解方便捉诸禽兽。以咒力故。共毒蛇戏捉诸毒蛇。若含若磨种种弄之。而终不以弄蛇因缘被害命终。何以故。以有善巧咒术力故。善男子。菩萨摩诃萨住于世间行世间法。以有善巧大智方便咒术力故。共诸烦恼恶毒药戏。弄烦恼蛇。而不为彼烦恼因缘退于菩提。何以故。菩萨成就善巧方便智慧力故。尔时净无垢宝月王光菩萨摩诃萨白佛言。世尊。甚奇世尊。奇哉善逝。最难有世尊。最难有善逝。世尊。是诸菩萨摩诃萨。虽心向涅槃而不证涅槃。虽在世间而不为世法之所染污。世尊。我今归依诸菩萨。世尊。若有善男子善女人得闻如此菩萨行已。生欢喜心者。彼人过去种诸善根。何以故。若闻此法门。乃至一弹指顷生希有心。世尊。彼诸善男子善女人。已为如来之所记也。何以故。闻此法门至心谛听故。佛言。善男子。如是如是。说此法门时。五百比丘得无漏心。得无漏心已从座而起。整服右肩。右膝著地合掌向佛。白言。世尊。世尊诸菩萨可以正恭敬善逝。可以礼敬诸菩萨。佛言诸比丘。如是如是。善男子。菩萨摩诃萨如是观法顺法。名为菩萨观法顺法。尔时世尊。为显此义。偈重说言

　应敬大智慧　　应敬大无畏
　应敬正服者　　应敬佛所生
　以方便力故　　智慧善巧故
　超过声闻地　　菩萨大智慧
　善知诸阴虚　　生灭不定故
　见世间火然　　是故不证灭　

善男子。如是名为菩萨摩诃萨观法顺法。善男子。云何菩萨摩诃萨离慢大慢。善男子。所言慢者生如是心。我今所有若家若姓若色。及以种种金银珍宝。诸宝藏等。象兵马兵车兵步兵。不劣他人。若人如是起憍慢心。是名为慢。以其不生恭敬心故。善男子。何者大慢。善男子。若有菩萨作如是念。唯我若家若姓若色。若金银宝藏。象兵马兵车兵步兵。胜于他人。是故不生恭敬之心是名大慢。善男子。如是憍慢及以大慢。菩萨摩诃萨悉已舍离。善男子。菩萨摩诃萨。如是离慢离于大慢。尔时世尊。为显此义。偈重说言

　离慢离大慢　　常行慈悲心
　以彼润心故　　于世不放逸
　虽行乞食事　　诸菩萨大事
　说义利益事　　若诸天及人　

善男子。云何菩萨摩诃萨。善解如来秘密之教。善男子。菩萨摩诃萨。于诸经中所有隐覆甚深密义。于彼说中如实善知。善男子。何等是为如来密教。善男子。我记声闻得阿耨多罗三藐三菩提者。此不应尔。如言阿难。我患背痛。此不应尔。语诸比丘我今老弊。汝可为我推觅侍者。此不应尔。语目连言。汝可往问耆婆医王。我所有患当服何药。此不应尔。善男子。如来处处逐诸外道论义捔胜。此不应尔。善男子。佉陀罗刺。刺如来足。此不应尔。善男子。如来又说提婆达多是我宿怨。常相随逐求觅我便。此不应尔。善男子。如来昔日入舍卫城。于奢犁耶婆罗门村。周遍乞食空钵而出。此不应尔。善男子。旃遮摩那毗孙陀梨。木器合腹以谤如来。亦不应尔。善男子。如来昔在毗兰多国。受毗兰若婆罗门请。三月安居而食麦者。此不应尔。尔时净无垢宝月王光菩萨摩诃萨白佛言。世尊。此向所说当云何取。世尊。何故记诸声闻。得阿耨多罗三藐三菩提。佛言。善男子。我记声闻。得阿耨多罗三藐三菩提者。以见声闻有佛性故。时净无垢宝月王光菩萨摩诃萨白佛言。世尊。此诸声闻断诸有漏离于三有。生分已断而有性。故为如来授阿耨多罗三藐三菩提记者。此事云何。佛言。善男子。我今为汝说于譬喻。善男子。譬如灌顶转轮圣王具足千子。随最大者授其王位。然彼轮王以子根钝。应初教者而中教之。应中教者而后教之。一切工巧咒术等事。然是王子以根钝故。应初学者而中学之。应中学者而后学之。善男子。于意云何。彼轮王子如是学已。岂可非是王正子耶。时净无垢宝月王光菩萨摩诃萨言。不也世尊。不尔善逝。是真王子。佛言。善男子。菩萨摩诃萨亦复如是。以根钝故。应初学者而中学之。应中学者而后学之。如是依观众生五阴。灭诸烦恼。烦恼灭已。然后得成阿耨多罗三藐三菩提。善男子。于意云何。彼诸声闻以此因缘得成正觉。岂可得言声闻不得成正觉耶。时净无垢宝月王光菩萨摩诃萨言。如是世尊。我曾不见若人若天若魔若梵。是等众中。而有能说声闻不得成正觉者。若有能说无有是处。除一阐提。尔时如来告净无垢宝月王光菩萨摩诃萨言。善男子。我今为汝更说譬喻。善男子。利根菩萨住第十地。除二无我坐道场者。为除故坐不除坐耶。时净无垢宝月王光菩萨摩诃萨言。世尊。已除故坐世尊。已除故坐善逝。佛言。善男子。彼利根者以此因缘。岂可不得成正觉耶。时净无垢宝月王光菩萨摩诃萨言。得成世尊得成善逝。尔时如来告净无垢宝月王光菩萨摩诃萨言。善男子。此处亦如是。尔时净无垢宝月王光菩萨摩诃萨言。世尊。如来何故昔告阿难我患背痛。佛言。善男子。我观后世怜愍众生作如是说。言我背痛。令诸病者作如是知。佛金刚身尚有背痛。何况我等及其余者。以是事故我说此言。而诸愚人如实取之。谓佛有病有背痛等。则便自坏亦令他坏

如来复告净无垢宝月王光菩萨摩诃萨言。善男子。我于昔日告比丘言。我今老弊。汝可为我推觅侍者。善男子。我说此言亦为怜愍念后世故。作如是说。为令后世声闻弟子。年老朽弊应须给侍。故说此言。我今老弊须觅侍者。令未来世如是知已不生退转。以是义故我说此言。我今老弊汝可为我推觅侍者。而诸愚人如实取之。如来老弊故须侍者

善男子。云何当知。佛告目连。令到耆婆大医王所。问服药法。善男子。此亦是我怜愍后世故作是说。有诸声闻假药将身。彼当忆我佛金刚身犹尚服药。何况我等及其余者。以是事故我说此言。汝到耆婆大医王所。问服药法。而诸愚人如实取之。谓如来身是病患身。善男子。如来昔告目连比丘。令彼目连问耆婆药。耆婆无容故不正答。唯作是言。但当服苏但当服苏。然是如来示业果报。令诸弟子闻当忆知而不退还

善男子。如来处处。逐诸外道尼乾子等。捔胜论义。此事云何。善男子。我观后世愍念众生故作是事。令彼众生作如是知。诸佛如来正真正觉尚有怨家。何况我等及其余者。而诸愚人如实取之。谓佛如来实有怨家。善男子。转轮圣王以少福故尚无怨家。何故如来成就无量无边功德

善男子。佉陀罗刺。刺如来足。是事云何。善男子。如来示现业果报故。令未来世作如是知。如来成就无量功德而有业报。何况我等及其余者。以是因缘令彼息恶。复为因缘我作是说。有是业报。而诸愚人。如实取之。佉陀罗刺。刺如来足

时净无垢宝月王光菩萨摩诃萨言。世尊。提婆达多是佛宿怨觅如来便。佛言。善男子。若无提婆善知识者。终不得知如来具有无量功德。善男子。提婆达多是善知识。共我诤胜现作怨家。得显如来无量功德。善男子。提婆达多善友知识。在于宫内语阿阇世王。令害如来。时王故放护财象王令灭如来。善男子。如来见象即调伏之。尔时无量无边众生。见象调伏生奇特心。即生正信归依三宝。所谓佛宝法宝僧宝。显三宝故。善男子。如此之事应如是知。提婆达多是善知识。久来随逐示现怨家。而诸愚人如实取之。作如是言。提婆达多是害佛者是怨家者。善男子。乃至过去五百世中所生之处。提婆达多是善知识。示怨家事。悉是示现显诸菩萨。及显如来无量功德。而诸愚人如实取之。提婆达多是害佛者是怨家者。以是不善取义因缘。堕三涂中。所谓地狱饿鬼畜生诸苦恼处。何以故。善男子。提婆达多善知识者。善修无量诸胜功德。善修善根。亲近诸佛宿殖德本。心向大乘顺向大乘。向大乘彼岸。近于阿耨多罗三藐三菩提。善男子。彼坏心故于未来世。生于地狱饿鬼畜生诸恶道中

尔时净无垢宝月王光菩萨摩诃萨言。世尊。如来昔日入舍卫城。于奢犁耶婆罗门村。周遍乞食空钵而出。此事云何。善男子。我此所作。亦为愍念后世众生故示是事。令未来世作如是知。如来具足无量功德。尚空钵出。何况我等及其余者。善男子。复有说言。是魔波旬劝于婆罗门长者居士。令其不肯供养如来。此亦不尔。何以故。善男子。魔王无力能劝长者。令不供养如来食故。善男子。此事不应如是取之。何以故。魔王无力而能遮障如来供养。乃是如来劝持魔王。令语长者婆罗门等而不供养。善男子。如来已灭一切障碍。成就无量诸胜功德。而有能障如来供养。无有是处。如来无有实业果报。为彼众生令得道故。如来示现如是方便善巧诸事。善男子。如来若断一餐食已。令诸声闻及魔波旬天龙八部及诸天子。作如是念。无令眷属生忧苦心。为彼诸事。是故如来。日夜示现如是等事。令发一念不善之心。乃是如来断于诸有。如前示现后亦如是。令未来世作如是知。如来断有尚有此事。何况我等及其余者。现此事时七万天众。于如来所起清净心。如来尔时知其心已。种种说法。彼闻法已得法眼净。善男子。我观后世故示是事。如来无有如是业报

尔时净无垢宝月王光菩萨摩诃萨言。世尊。旃遮摩那毗孙陀梨。木器合腹以谤世尊。此事云何。佛言。善男子。此亦不尔。如来成就无量功德。无业报患。善男子。乃是如来威神之力。能令旃遮摩那毗孙陀梨等。置过无量恒河等世界之外。而被谤者。乃是如来以方便力示业果报。我诸弟子以薄福故。既得出家在我法中。以被谤故则退我法。以不思量如来言教作如是说。我等今者已被谤故。不应得在佛正法中。令彼诸人闻教忆念。诸佛如来具足成就一切白法。灭诸恶法尚有如是恶对被谤。何况我等及其余者。如是知已不复退还修净梵行。善男子。旃遮摩那毗孙陀梨等。起于恶心。以佛力故令梦开悟。我实谤佛。我若舍身必堕三恶。善男子。如来若知可防护者必防护之。是故示现如此之事。善男子。无一众生如来舍者故现此事

尔时净无垢宝月王光菩萨摩诃萨言。世尊。如来昔在毗兰多国。受毗兰若婆罗门请。而食麦者。此事云何。佛言。善男子。我亦愍念后世众生故现是事。如来实知诸婆罗门居士等请而不供养。而受其请彼处安居。何以故。善男子。彼安居处有五百马。所有食麦施与众僧。令至三月。善男子。彼马悉是大菩萨也。宿殖德本而值恶友。造诸恶业生畜生中。善男子。彼五百马有调马者。是日藏菩萨。以愿力故生在彼处。善男子。是日藏菩萨。劝五百马发菩提心。为令得脱故生彼处。善男子。以彼善调马主力故。彼五百马皆忆宿命。得菩提心还得本心。善男子。如来愍念彼五百马故。受彼请彼处安居。调马人麦与如来食。五百马麦诸弟子食。善男子。彼调马者以马音声调五百马。皆令忏悔劝其发心。复令彼马于佛法中。于三宝所起敬重心。善男子。过三月已。彼五百马舍身生于三十三天。彼在畜生尚得是利。如来尔时为彼说法。令得阿耨多罗三藐三菩提记。善男子。彼处所有调五百马。防护马者如来记彼。当得成就自调伏心缘觉之道。善男子。世间无有是可食物。如来食之而有不作微妙味者。善男子。假使如来食于土块瓦石等物。而无不退微妙味食。善男子。如来所食皆作上味。无有世间三千大千世界之中所食之物而可比者。何以故。以如来得味中上味。得食上味。得大丈夫诸相好等。善男子。汝今应当如是正取如来所食。悉微妙味无有可比。善男子。阿难比丘怜愍我故而作是言。云何。如来生转轮圣王家。舍王位出家而能食麦。如来善知阿难心已。故与一麦告言。阿难。汝当知之此是何味。阿难食已生奇特心。即语我言。世尊。我生在王家长养王家。而未曾得如是上味。善男子。阿难比丘以彼食味身心得安。七日不食。善男子。以是事故当知。如来无有业报。然彼居士婆罗门。请诸有德清净比丘。不供养者。诸比丘等受请往彼。而不供养示现业报。善男子。汝应当观如来神力。彼婆罗门请佛及僧而不供养。如来记彼不堕恶道。善男子。共佛受请彼处安居五百比丘。于中乃有四十比丘。多有贪心不能观察。不净行故。若得称意微妙食者。悉皆退转。食马麦故不生欲心。过七日已得阿罗汉果。善男子。如来善巧知众生心故。受彼请为度彼故。善男子。菩萨摩诃萨。善巧成就如是甚深秘密法教示现之事。若如是知名为善解如来密教。尔时世尊。为显此义。偈重说言

　善知渐法门　　及以顿所说
　内心善巧知　　诸菩萨示现
　善巧知秘密　　远离诸疑惑
　善知诸佛说　　所有秘密教　

尔时净无垢宝月王光菩萨摩诃萨白佛言。世尊。云何菩萨摩诃萨不求声闻缘觉乘。佛言。善男子。菩萨摩诃萨在于地狱饿鬼畜生诸恶道中。虽在彼处受极重苦不可具说。而心不求声闻缘觉乘。亦无心求自得解脱。不念少欲。不念少作。不行少欲。不行少作事。善男子。菩萨于彼善业众生而与同事。然是菩萨于彼众生善劝化之。令其修行发阿耨多罗三藐三菩提心。善男子。菩萨摩诃萨成就如是法故。不求声闻缘觉菩提。尔时世尊。为显此义。偈重说言

　常化诸众生　　心不生疲惓
　于无上菩提　　坚固不退转
　其心不可动　　犹如妙山王
　修行慈悲心　　不求二乘道　

尔时净无垢宝月王光菩萨摩诃萨白佛言。世尊。如来已说菩萨成就如是等法。是故名为行大乘。住大乘。而如来不说。以何义故此大乘名为大乘。尔时世尊。告净无垢宝月王光菩萨摩诃萨言。我今问汝。随汝意说。善男子。于意云何。转轮圣王所行之道。具四兵众所行处道。以何而说。时净无垢宝月王光菩萨摩诃萨言。世尊。是名王道。是名大道。是无畏道。是无碍道。是胜一切诸国王道。佛语净无垢宝月王光菩萨摩诃萨言。善男子。诸佛如来正真正觉所行之道。彼乘名为大乘。名为上乘。名为妙乘。名为胜乘。名无上乘。名无上上乘。名无等乘。名不恶乘。名为无等等乘。善男子。以是义故名为大乘。时净无垢宝月王光菩萨摩诃萨白佛言。善哉世尊。善哉善逝。善哉世尊。快说如是大乘名义

如来说是十法法门时。魔波旬作是念言。今日沙门瞿昙过我境界。若我具备四种兵众。恼彼瞿昙。令其不得说此法门。时魔波旬作是念已。即具四兵。至王舍城耆阇崛山。时净无垢宝月王光菩萨摩诃萨。遥见波旬具四兵众。为恼如来令不得说此法门故欲来至此。时净无垢宝月王光菩萨摩诃萨即现神通。现神通已。令魔波旬至王舍城四衢道头。唱如是言。汝王舍城诸人民等。当知今日沙门瞿昙。在王舍城耆阇崛山。为诸四众具说正法。初中后善文义俱深。淳备具足清净梵行。汝等诸人。可往诣彼沙门瞿昙听其说法。令汝长夜成大安乐诸利益事

尔时王舍大城之中。诸婆罗门。刹利长者。及居士等。被魔劝已。手执香花涂香末香烧香宝幢宝盖。出王舍城至耆阇崛山。到如来所。顶礼佛足。尊重赞叹却坐一面。时魔波旬亦具四兵。从王舍城出至耆阇崛山到如来所。化作曼陀罗华散如来已。与四兵众却坐一面。时净无垢宝月王光菩萨摩诃萨。知魔波旬坐一面已。即语魔言。汝魔波旬。以何因缘将四兵众。恼乱如来并障如来说此法门。汝今应当于如来所。生惭愧心起忏悔心。无令汝于长夜。得无利益成大苦报。时魔波旬闻净无垢宝月王光菩萨语已。即合十指爪掌拄地礼如来足。于如来所。生惭愧心起忏悔心。而作是言。我于今者甚畏如来。甚奇善逝。唯愿大慈受我忏悔。我甚愚痴无有智慧。无善巧智不自惜身。而于如来起于恶心。复欲令此法门绝灭。善哉世尊。重受我忏。佛言波卑椽。善哉善哉。长养善根。若我法中有善男子若善女人。起心忏悔以求清净。善哉波卑椽。时魔波旬。至佛所立白言。世尊。如来诸经皆断恶语不善语耶。如来答言。如是如是。魔波旬言。云何如来法王法主。得法自在而语。称我言波卑椽。如是唤我。佛言。波卑椽。我今为汝说于譬喻。善男子。譬如长者居士财富无穷。唯有一子甚爱念之。不用离目以命系子。然彼一子。诸根不调甚恶谄曲。长者居士爱念心故以杖打之。或瓦或石欲令此子息彼事故。善男子。于汝意云何。是长者居士挝打其子有恶心不。魔波旬言。不也世尊。欲令成就爱念子故。作如是事。佛言。波旬当知。如来正真正觉善知众生心性根欲。是故观察。应以恶言而得度者。即说恶言。应以默然无所言说而得度者。即为默然。应以驱遣而得度者。即驱遣之应以说法而得度者。即为说之。应以摄受而得度者。即摄受之。应见色身而得度者。即现色身令彼见之。应闻声香若得味触而得度者。即为现声而为说法。至香味触现令得度。时魔波旬欢喜踊跃。复合十指爪掌顶礼佛足。白言。世尊。随所有处。若村若城若在王都。说此法门。我为听受此法门故。当往其所护此法门。亦为护彼持法法器。世尊。我至彼时必有众相。诸众寂定离睡眠盖。复令诸方上胜法器而来问法。若读若诵若受持者。身心俱安不起慢心随说此法。若广说者。若略说者。于如来所生欢喜心。又复如来。于诸众生起欢喜心。彼诸众生心欢喜已。善根增长恶法消灭。时大众中有诸外道尼乾子等。闻魔波旬如是忏悔。心大欢喜踊跃无量。得无生忍

尔时尊者阿难白佛言。世尊。以何因缘说此法时。此诸外道得无生忍。佛言。阿难。乃往。过去过无量劫。此王舍城耆阇崛山。尔时有佛。名上力足正真正觉。在此说法。佛说法已。有诸外道来向佛所。欲恼如来。复欲障说此法门故来至佛所。既闻法已心生欢喜。即言世尊。快说此法。于如来所生奇特心。以是因缘六十劫中。不堕地狱饿鬼畜生。唯生人天所生之处忆念彼佛。虽忆念佛而无善友。阿难。于意云何。彼诸外道尼乾子等。岂异人乎。今此众中诸外道是。何以故。此诸善男子。当尔之时具足恶见故。欲恼如来并障此法。彼既闻法生大欢喜。以是因缘今蒙佛记。是诸外道当得阿耨多罗三藐三菩提。何况于今得无生忍

说此法门时。万二千众生远尘离垢得法眼净。二万众生发阿耨多罗三藐三菩提心。尔时尊者阿难白佛言。世尊。若有善男子若善女人。于此法门起一念信功德无量。况复读诵受持。拥护广为人说

佛言。阿难。若有善男子善女人。劝无余众生界。令发阿耨多罗三藐三菩提心。若复有善男子善女人。于此法门起一念信。若读若诵广为他说。此人得福过前说者。何以故。阿难。以此法门是一切智智道处。阿难。若有男子女人。闻此法门及见持此法门法师。若起恶心得罪过前

尔时净无垢宝月王光菩萨摩诃萨言。若有男子女人。谤此经者。如来已说得罪过前。佛告净无垢宝月王光菩萨摩诃萨言。若男子女人。一时挑却一切众生所有眼目。若复有男子女人。于此法门及持法者。起一恶心得罪过彼。何以故。阿难。以此法门名为光明。能施一切众生慧目

尊者阿难白佛言。世尊。此法门不应于不信男子女人前说。何以故。须护众生故。世尊。我见如是谤法业缘。生于地狱饿鬼畜生恶道中故

佛言阿难。应说此法门。不应不说。何以故。以此名为彼者因故。令修行已得阿耨多罗三藐三菩提故

阿难白佛言。世尊。当以何名名此法门。云何奉持。佛言。阿难。阿难当知。以说十法是故名为十法法门。如是受持。亦名净无垢宝月王光菩萨所问。如是受持

佛说此法门时。尊者阿难。净无垢宝月王光菩萨摩诃萨。并众会中诸大菩萨。及声闻众天龙八部。闻佛所说皆大欢喜。顶受奉行


大宝积经卷第二十八
大宝积经卷第二十九

　　　　大唐三藏菩提流志奉　诏译


　　文殊师利普门会第十

如是我闻。一时佛在王舍城耆阇崛山中。与大比丘众八百人俱。菩萨摩诃萨四万二千。时有菩萨名无垢藏。与九万二千诸菩萨众。恭敬围绕从空而来。尔时世尊即告大众。彼诸菩萨。为遍清净行世界。普花如来。劝发来此娑婆世界。令于我所听受普入不思议法门。其诸菩萨亦当集会。说是语已。无量无边他方此界诸菩萨众。悉来集会耆阇崛山。顶礼佛足却住一面

尔时无垢藏菩萨。手持七宝千叶莲花。至如来所头面礼足。白佛言。世尊。遍清净行世界。普花如来。以是宝花奉上世尊。致问无量。少病少恼起居轻利安乐行不。作是语已。即升虚空结加趺坐

尔时文殊师利菩萨摩诃萨。于大众中即从座起。偏袒右肩右膝著地。合掌恭敬而白佛言。我念过去久远世时。曾于普灯佛所。闻说普入不思议法门。我于尔时。即便获得八千四百亿那由他三昧。又能了知七十七万亿那由他三昧。善哉世尊。愿垂哀愍为诸菩萨说此法门

尔时佛告文殊师利。汝今谛听善思念之。当为汝说。文殊师利言。唯然世尊。愿乐欲闻。佛言。若诸菩萨欲学此法。应当修习诸三昧门。所谓色相三昧。声相三昧。香相三昧。味相三昧。触相三昧。意界三昧。女相三昧。男相三昧。童男相三昧。童女相三昧。天相三昧。龙相三昧。夜叉相三昧。乾闼婆相三昧。阿修罗相三昧。迦楼罗相三昧。紧那罗相三昧。摩睺罗伽相三昧。地狱相三昧。畜生相三昧。阎魔罗界三昧。贪相三昧。嗔相三昧。痴相三昧。不善法三昧。善法三昧。有为三昧。无为三昧。文殊师利。若诸菩萨于如是等一切三昧。善通达者。是则已为修学此法。文殊师利。云何名为色相三昧。即说颂曰

　观色如聚沫　　中无有坚实
　不可执持故　　是名色三昧　

复次文殊师利。云何名为声相三昧。即说颂曰

　观声如谷响　　其性不可得
　诸法亦如是　　无相无差别
　了知皆寂静　　是名声三昧　

复次文殊师利。云何名为香相三昧。即说颂曰

　假令百千劫　　常嗅种种香
　如海纳众流　　而无有厌足
　其香若是实　　则应可满足
　但有假名字　　其实不可取
　以不可取故　　鼻亦无所有
　了知性空寂　　是名香三昧　

复次文殊师利。云何名为味相三昧。即说颂曰

　舌根之所受　　咸醋等诸味
　皆从众缘生　　其性无所有
　若能如是知　　因缘和合起
　了此不思议　　是名味三昧　

复次文殊师利。云何名为触相三昧。即说颂曰

　触但有名字　　其性不可得
　细滑等诸法　　皆是从缘生
　若能知触性　　因缘和合起
　毕竟无所有　　是名触三昧　

复次文殊师利。云何名为意界三昧。即说颂曰

　设集三千界　　无量诸众生
　一心共思求　　意界不可得
　不在于内外　　亦不可聚集
　但以于假名　　说有种种相
　犹如于幻化　　无住无处所
　了知彼性空　　是名意三昧　

复次文殊师利。云何名为女相三昧。即说颂曰

　四大假为女　　其中无所有
　凡夫迷惑心　　执取以为实
　女人如幻化　　愚者不能了
　妄见女相故　　生于染著心
　譬如幻化女　　而非实女人
　无智者迷惑　　便生于欲想
　如是了知已　　一切女无相
　此相皆寂静　　是名女三昧　

复次文殊师利。云何名为男相三昧。即说颂曰

　自谓是男子　　见彼为女人
　由斯分别心　　而生于欲想
　欲心本无有　　心相不可得
　由妄分别故　　于身起男想
　是中实无男　　我说如阳焰
　知男相寂静　　是名男三昧　

复次文殊师利。云何名为童男相三昧。即说颂曰

　如树无根枝　　花则不可得
　以花无有故　　其果亦不生
　由无彼女人　　童男亦非有
　随于分别者　　假说如是名
　了知彼女人　　及童男非有
　能如是观察　　是童男三昧　

复次文殊师利。云何名为童女相三昧。即说颂曰

　如断多罗树　　毕竟不复生
　何有智慧人　　于中求果实
　若有能了知　　诸法无生者
　不应起分别　　童女为能生
　又如焦谷种　　其牙本不生
　女人亦复然　　是童女三昧　

复次文殊师利。云何名为天相三昧。即说颂曰

　因清净信心　　及以众善业
　受诸天胜报　　端正殊妙身
　珍宝诸宫殿　　非由造作成
　曼陀罗妙花　　亦无种植者
　如是不思议　　皆因业力起
　能现种种相　　犹若净琉璃
　如是殊妙身　　及诸宫殿等
　皆从虚妄生　　是名天三昧　

复次文殊师利。云何名为龙相三昧。即说颂曰

　受此诸龙身　　由不修于忍
　兴澍大云雨　　遍满阎浮提
　不从前后际　　亦不在中间
　而能生此水　　复归于大海
　如是诸龙等　　积习性差别
　起于种种业　　业亦无有生
　一切非真实　　愚者谓为有
　能如是了知　　是名龙三昧　

复次文殊师利。云何名为夜叉相三昧。即说颂曰

　是大夜叉身　　从于自心起
　是中无有实　　妄生于恐怖
　亦无有怖心　　而生于怖畏
　观法非实故　　无相无所得
　空无寂静处　　现此夜叉相
　如是知虚妄　　是夜叉三昧　

复次文殊师利。云何名为乾闼婆相三昧。即说颂曰

　彼实无所趣　　名言假施设
　了知趣非趣　　乾闼婆三昧　

复次文殊师利。云何名为阿修罗相三昧。即说颂曰

　修罗相所印　　其相本无生
　无生故无灭　　阿修罗三昧　

复次文殊师利。云何名为迦楼罗相三昧。即说颂曰

　无身以为身　　名字假施设
　名相无所有　　迦楼罗三昧　

复次文殊师利。云何名为紧那罗相三昧。即说颂曰

　法无作而作　　说为紧那罗
　了知此不生　　紧那罗三昧　

复次文殊师利。云何名为摩睺罗伽相三昧。即说颂曰

　彼由于名字　　随世而安立
　是中无有法　　而妄起分别
　了知此分别　　自性无所有
　彼相寂静故　　摩睺罗三昧　

复次文殊师利。云何名为地狱相三昧。即说颂曰

　地狱空无相　　其性极清净
　是中无作者　　从自分别生
　我坐道场时　　了此无生相
　无相无生故　　其性如虚空
　此相皆寂静　　是地狱三昧　

复次文殊师利。云何名为畜生相三昧。即说颂曰

　如云现众色　　是中无有实
　能令无智人　　于此生迷惑
　于彼畜生趣　　而受种种身
　犹如虚空云　　现于诸色像
　了知业如幻　　不生迷惑心
　彼相本寂静　　是畜生三昧　

复次文殊师利。云何名为阎魔罗界三昧。即说颂曰

　造作纯黑业　　及以杂业者
　流转阎罗界　　受于种种苦
　实无阎罗界　　亦无流转者
　自性本无生　　诸苦犹如梦
　若能如是观　　阎罗界三昧　

复次文殊师利。云何名为贪相三昧。即说颂曰

　贪从分别生　　分别亦非有
　无生亦无相　　住处不可得
　贪性如虚空　　亦无有建立
　凡夫妄分别　　由斯贪染生
　法性本无染　　清净如虚空
　十方遍推求　　其性不可得
　不了性空故　　见贪生怖畏
　无畏生畏想　　于何得安乐
　譬如愚痴人　　怖畏于虚空
　惊惧而驰走　　避空不欲见
　虚空遍一切　　于何而得离
　愚夫迷惑故　　颠倒分别生
　贪本无自性　　妄生厌离心
　如人欲避空　　终无能脱者
　诸法性自离　　犹如于涅槃
　三世一切佛　　了知贪性空
　住此境界中　　未曾有舍离
　于贪怖畏者　　思惟求解脱
　如是贪自性　　究竟常清净
　我证菩提时　　了达皆平等
　若执贪为有　　于彼当舍离
　由妄分别故　　而言舍离贪
　此唯分别心　　实无有舍离
　其性不可得　　亦无有灭坏
　平等实际中　　无解脱分别
　若于贪解脱　　于空亦解脱
　虚空及与贪　　无尽无差别
　若见差别者　　我说令舍离
　贪实无有生　　妄起生分别
　彼贪本性空　　但有假名字
　不应以此名　　而生于执著
　了贪无染故　　是则毕竟空
　不由灭坏贪　　而得于解脱
　贪法与佛法　　平等即涅槃
　智者应当知　　了贪寂静已
　入于寂静界　　是名贪三昧　

复次文殊师利。云何名为嗔相三昧。即说颂曰

　以虚妄因缘　　而起于嗔恚
　无我执为我　　及由粗恶声
　起猛利嗔心　　犹如于恶毒
　音声及嗔恚　　究竟无所有
　如钻木出火　　要假众缘力
　若缘不和合　　火终不得生
　是不悦意声　　毕竟无所有
　知声性空故　　嗔亦不复生
　嗔不在于声　　亦不身中住
　因缘和合起　　离缘终不生
　如因乳等缘　　和合生酥酪
　嗔自性无起　　因于粗恶声
　愚者不能了　　热恼自烧然
　应当如是知　　究竟无所有
　嗔性本寂静　　但有于假名
　嗔恚即实际　　以依真如起
　了知如法界　　是名嗔三昧　

复次文殊师利。云何名为痴相三昧。即说颂曰

　无明体性空　　本自无生起
　是中无少法　　而可说为痴
　凡夫于无痴　　而妄生痴想
　于无著生著　　犹若结虚空
　奇哉愚痴人　　不应作而作
　诸法皆非有　　杂染分别生
　如欲取虚空　　安置于一处
　设经千万劫　　终无有积聚
　愚夫从本来　　经不思议劫
　所起于痴结　　而无少分增
　如彼取虚空　　终无有增减
　多劫集于痴　　增减亦如是
　又如于橐籥　　受风无际限
　愚痴著欲乐　　无有厌足时
　是痴无所有　　无根无住处
　以根非有故　　亦无痴可尽
　以痴无尽故　　边际不可得
　是故诸众生　　我不能令尽
　设我一日中　　能度三千界
　所有诸众生　　皆令入涅槃
　复经不思议　　无量千万劫
　日日如是化　　众生界不尽
　痴界众生界　　是二俱无相
　彼皆如幻化　　故不能令尽
　痴性与佛性　　平等无差别
　若分别于佛　　彼则住愚痴
　痴及一切智　　性皆不可得
　然彼诸众生　　皆与痴平等
　众生不思议　　痴亦不思议
　以不思议故　　不应取分别
　如是思惟心　　思量不可得
　痴亦不可量　　以无边际故
　既无有边际　　从何而得生
　自性无生故　　相亦不可得
　了痴无有相　　观佛亦复然
　应当如是知　　一切法无二
　痴性本寂静　　但有于假名
　我证菩提时　　亦了痴平等
　能作如是观　　是名痴三昧　

复次文殊师利。云何名为不善三昧。即说颂曰

　知彼贪嗔痴　　种种诸烦恼
　所有诸行相　　虚妄无真实
　能如是观察　　是不善三昧　

复次文殊师利。云何名为善法三昧。即说颂曰

　汝等应当知　　诸善意乐者
　心行各差别　　皆同于一行
　以一出离相　　了知于一切
　皆悉寂静故　　是名善三昧　

复次文殊师利。云何名有为三昧。即说颂曰

　汝等应当知　　一切有为法
　非是所造作　　亦无可称量
　我了知诸行　　性无有积集
　一切皆寂静　　名有为三昧　

复次文殊师利。云何名无为三昧。即说颂曰

　无为性寂静　　于中无所著
　亦复无出离　　但有假名字
　为执著众生　　而说彼名字
　能如是了知　　名无为三昧　

尔时世尊。说如是等不可思议微妙偈时。九万二千菩萨。得无生法忍。三万六千比丘。而于诸漏心得解脱。七十二万亿那由他诸天。及六千比丘尼。一百八十万优婆塞。二千二百优婆夷等。皆发阿耨多罗三藐三菩提心。尔时文殊师利菩萨复白佛言。唯愿世尊。为诸菩萨。演说种种三昧名字。令其闻者诸根通利。而于诸法得智慧明。不为一切邪见众生之所摧伏。亦令证得四无碍辩。于一文字而能了知种种文字。于诸文字了一文字。复以无边辩才。为诸众生善说法要。亦令证得甚深法忍于一刹那了一切行。是一切行。各各复有无边行相。皆能了知。佛言。文殊师利。有三昧名无边离垢。若菩萨得此三昧。能现一切诸清净色。复有三昧名可畏面。得此三昧。有大威光映蔽日月。复有三昧名出焰光。得此三昧。能蔽一切释梵威光。复有三昧名为出离。得此三昧。令诸众生出离一切贪恚愚痴。复有三昧名无碍光。得此三昧。则能照曜一切佛刹。复有三昧名无忘失。得此三昧。能持诸佛所说教法。亦能为他敷演斯义。复有三昧名曰雷音。得此三昧。善能显示一切言音上至梵世。复有三昧名为喜乐。得此三昧。令诸众生喜乐满足。复有三昧名喜无厌。得此三昧。其见闻者无有厌足。复有三昧名专一境难思功德。得此三昧。而能示现一切神变。复有三昧名解一切众生语言。得此三昧。善能宣说一切语言。于一字中说一切字。了一切字同于一字。复有三昧名超一切陀罗尼王。得此三昧能善了知诸陀罗尼。复有三昧名为一切辩才庄严。得此三昧善能分别一切文字种种言音。复有三昧。名为积集一切善法。得此三昧能令众生悉闻佛声法声僧声。声闻声缘觉声。菩萨声波罗蜜声。如是菩萨住三昧时。令诸众生闻声不绝。尔时文殊师利白佛言。唯愿世尊。加威护念。令我获得无碍辩才。说此法门殊胜功德。佛言。善哉随汝所愿。文殊师利复白佛言。若有菩萨。于此法门。受持读诵无疑惑者。当知是人于现身中。决定获得四种辩才。所谓捷疾辩才。广大辩才。甚深辩才。无尽辩才。于诸众生心常护念。随所修行欲毁坏者。皆能觉悟令无毁坏。尔时世尊赞文殊师利菩萨言。善哉善哉。汝于斯义能善分别。如布施者获大财富。持禁戒者决定生天。若能受持此经典者。现得辩才必无虚妄。如日光出能除诸暝。亦如菩萨坐菩提座。成等正觉决定无疑。受持读诵是经典者。现得辩才亦复如是。文殊师利。若复有人。于现身中欲求辩才。当于此经心生信乐。受持读诵广为人说勿生疑惑

尔时无垢藏菩萨白佛言。世尊。若诸菩萨佛涅槃后。于此法门心无疑惑。受持读诵为他广说。我当摄受加其辩才

尔时天魔波旬愁忧苦恼悲涕流泪。来诣佛所。而白佛言。如来昔证无上菩提。我于尔时已怀忧恼。复于今者说此法门。倍生大苦如中毒箭。若诸众生闻是经典。决定当于阿耨多罗三藐三菩提。无有退转入般涅槃。令我境界皆悉空虚。如来应正等觉能令一切诸苦众生。咸得安乐。愿垂哀愍与大慈悲。不于此经加威护念。令我安隐忧苦皆除

尔时世尊告波旬言。勿怀忧恼。我于此法不作加护。诸众生等亦不涅槃。天魔波旬闻是语已。欢喜踊跃忧恼悉除。即于佛前忽然不现。尔时文殊师利菩萨前白佛言。如来今者有何密意。告波旬言我于此法不作加护。佛言。文殊师利。以无加护加护此法。是故为彼说如是言。以一切法平等实际。皆归真如同于法界。离诸言说不二相故。无有加护。以我如是诚实之言无有虚妄。能令此经于阎浮提广行流布

尔时世尊。说是语已。告阿难言。此经名为普入不思议法门。若能受持如是经典。则为受持八万四千法门等无差别。何以故。我于此经善通达已。方能为彼诸众生等。演说八万四千法门。是故阿难。汝于此法当善护持。读诵流通无令忘失。佛说是经已。文殊师利菩萨。无垢藏菩萨。尊者阿难。及诸世间天人。阿修罗乾闼婆等。闻佛所说。皆大欢喜。信受奉行


大宝积经卷第二十九
大宝积经卷第三十

　　　　大唐三藏菩提流志奉　诏译


　　出现光明会第一十一之一

如是我闻。一时佛在王舍城耆阇崛山。与大比丘众五百人俱。一切皆悉得大自在。复有八十那由他菩萨摩诃萨。皆是一生补处。弥勒菩萨而为上首。复有四十那由他诸大菩萨。文殊师利法王子等而为上首。尔时会中有一童子。名为月光。即从座起偏袒右肩。右膝著地顶礼佛足。合掌恭敬而白佛言。世尊。如来往昔修何等业。能得如是决定光明。摄取光明。发起光明。显现光明。种种色光明。无杂色光明。狭小光明。广大光明。清净光明。遍清净光明。无垢光明。极无垢光明。离垢光明。渐增长光明。鲜净光明。极鲜净光明。无边光明。极无边光明。无量光明。极无量光明。无数量光明。极无数量光明。速疾光明。极速疾光明。无住光明。无处光明。炽盛光明。照曜光明。爱乐光明。到彼岸光明。无能障光明。不动光明。正直光明。住无边处光明。色相光明。种种色相光明。无量色相光明。青黄赤白色相光明。红色相光明。颇梨色相光明。虚空色相光明。如是等种种光明。一一皆与五色光明和合显现。乃至青黄赤白等事。一一亦与无量无边种种色光和合显现。尔时世尊。即为月光而说偈言

　我以不思议　　善业因缘故
　远离诸迷惑　　成就种种光
　复以种种行　　安住于佛道
　以空无作慧　　而现和合光
　譬如外法中　　种种相差别
　于中空无我　　无作无心意
　又如内身中　　空无我无作
　于中能示现　　种种诸音声
　由如是无作　　现无边色光
　随其所意乐　　皆令得满足
　或于一光中　　出生二种色
　各有上中下　　差别而显现
　或于一光中　　出生三种色
　各有上中下　　差别而显现
　或于一光中　　出生四种色
　各有上中下　　差别而显现
　或于一光中　　出生五种色
　各有上中下　　从于净业生
　或于一光中　　出生六种色
　各有上中下　　从于方便生
　或于一光中　　出生七种色
　各有上中下　　从于善业生
　或于一光中　　出生八种色
　各有上中下　　从于胜善生
　或于一光中　　出生九种色
　各有上中下　　从于资粮生
　或于一光中　　出生十种色
　各有上中下　　从于布施生
　或于一事中　　出生二十色
　各有上中下　　从于持戒生
　或于一事中　　出生三十色
　各有上中下　　从于忍辱生
　或于一事中　　出生四十色
　各有上中下　　从于精进生
　或于一事中　　出生五十色
　各有上中下　　从于禅定生
　或于一事中　　出生六十色
　各有上中下　　从于智慧生
　或于一事中　　出生七十色
　各有上中下　　从于慈心生
　或于一事中　　出生八十色
　各有上中下　　从于悲心生
　或于一事中　　出生九十色
　各有上中下　　从于喜心生
　或于一事中　　出生百种色
　各有上中下　　从于舍心生
　或于一事中　　出生千种色
　各有上中下　　从千功德生
　或于一事中　　出生万种色
　各有上中下　　从福资粮生
　或于一事中　　现一俱胝色
　各有上中下　　从于净信生
　或于一事中　　现二俱胝色
　各有上中下　　从于随喜生
　或于一事中　　现三俱胝色
　各有上中下　　从于轻安生
　或于一事中　　现四俱胝色
　各有上中下　　从尊重佛生
　或于一事中　　现五俱胝色
　各有上中下　　从尊重法生
　或于一事中　　现六俱胝色
　各有上中下　　从尊重僧生
　或于一事中　　现七俱胝色
　各有上中下　　从尊重戒生
　或于一事中　　现八俱胝色
　各有上中下　　从尊重定生
　或于一事中　　现九俱胝色
　各有上中下　　从普怜愍生
　或于一事中　　现十俱胝色
　各有上中下　　从无放逸生
　又从一毛孔　　所现诸光明
　彼光种种名　　今当为汝说
　我有一光明　　名为云净照
　其光由积集　　无量善根生
　以于往昔时　　见有众生类
　种种多病恼　　皆生怜愍心
　给施诸医药　　令彼悉除愈
　以此因缘故　　得如是光明
　我复有光明　　名为眼清净
　以灯明施佛　　由是故得生
　我复有光明　　名为耳清净
　以音声供养　　由是故得生
　我复有光明　　名为鼻清净
　以香水供养　　由是故得生
　我复有光明　　名为舌清净
　以上味供养　　由是故得生
　我复有光明　　名为身清净
　以衣服供养　　由是故得生
　我复有光明　　名为心清净
　于佛常信乐　　由是故得生
　我复有光明　　名为色清净
　彩画于佛像　　由是故得生
　我复有光明　　名为声清净
　于法常称赞　　由是故得生
　我复有光明　　名为香清净
　于僧常恭敬　　由是故得生
　我复有光明　　名为味清净
　随意皆施与　　由是故得生
　我复有光明　　名为触清净
　以涂香供养　　由是故得生
　我复有光明　　名为法清净
　以摄受诸法　　由是故得生
　我复有光明　　名为地清净
　涂扫佛僧地　　由是故得生
　我复有光明　　名为水清净
　以井泉供养　　由是故得生
　我复有光明　　名为火清净
　持火而奉施　　由是故得生
　我复有光明　　名为风清净
　持扇而奉施　　由是故得生
　我复有光明　　名为蕴清净
　以身供养佛　　由是故得生
　我复有光明　　名为界清净
　常修于慈心　　由是故得生
　我复有光明　　名为谛清净
　常离于妄语　　由是故得生
　我复有光明　　名为刹清净
　常行于布施　　由是故得生
　我复有光明　　名为声清净
　以称叹诸佛　　由是故得生
　我复有光明　　名为念清净
　以称叹三昧　　由是故得生
　我复有光明　　名为辩清净
　以称叹总持　　由是故得生
　我复有光明　　名为日和合
　以和合乖诤　　由是故得生
　我复有光明　　名为显现义
　以通达空性　　由是故得生
　我复有光明　　名为青色相
　以青莲供养　　由是故得生
　我复有光明　　名为黄色相
　以薝卜供养　　由是故得生
　我复有光明　　名为赤色相
　以真珠供养　　由是故得生
　我复有光明　　名为白色相
　以金华供养　　由是故得生
　我复有光明　　名为胜功德
　以众彩严饰　　由是故得生
　我复有光明　　名为龙威力
　以龙幡供养　　由是故得生
　我复有光明　　名为象威力
　以象幡供养　　由是故得生
　我复有光明　　名为师子王
　师子幡供养　　由是故得生
　我复有光明　　名之为牛王
　牛王幡供养　　由是故得生
　我复有光明　　名为月清净
　洒扫于佛塔　　由是故得生
　我复有光明　　名为龙调伏
　以缯带奉施　　由是故得生
　我复有光明　　名夜叉调伏
　以能谛观察　　由是故得生
　我复有光明　　名为觉悟女
　以离于女相　　由是故得生
　我复有光明　　名为觉悟男
　以离于男相　　由是故得生
　我复有光明　　名金刚威力
　以业智清净　　由是故得生
　我复有光明　　名为显现空
　以开示世报　　由是故得生
　我复有光明　　名觉悟真实
　以离于颠倒　　由是故得生
　我复有光明　　名显示佛语
　以赞于法界　　由是故得生
　我复有光明　　名为离诸过
　以赞于胜解　　由是故得生
　我复有光明　　名庄严普照
　以赞施灯燎　　由是故得生
　我复有光明　　名为离恩爱
　以赞于定慧　　由是故得生
　我复有光明　　名为离诸习
　以赞前际智　　由是故得生
　我复有光明　　名为离诸著
　以赞无生智　　由是故得生
　我复有光明　　名为离诸趣
　以赞漏尽智　　由是故得生
　我复有光明　　名为舍离处
　以赞于苦智　　由是故得生
　我复有光明　　名为佛神变
　以赞神通力　　由是故得生
　我复有光明　　名为超戏论
　以赞一切智　　由是故得生
　我复有光明　　名为现众色
　以赞于神足　　由是故得生
　我复有光明　　名为乐善友
　以赞于觉性　　由是故得生
　我复有光明　　名为眼前际
　以赞眼前际　　由是故得生
　我复有光明　　名为眼尽际
　以赞于无尽　　由是故得生
　我复有光明　　名之为有际
　以赞于无有　　由是故得生
　我复有光明　　名为不可坏
　以赞于灭性　　由是故得生
　我复有光明　　名为无边际
　以赞于无际　　由是故得生
　我复有光明　　名之为有相
　以赞于无为　　由是故得生
　我复有光明　　名为无变异
　以赞无差别　　由是故得生
　我复有光明　　名之为不入
　以赞于无著　　由是故得生
　我复有光明　　名之为不出
　以赞于无起　　由是故得生
　我复有光明　　名之为无起
　以赞不出现　　由是故得生　

　我有光名无表示　　而能成熟诸群生
　我有光名法本性　　其光能动俱胝刹
　我有光名调伏魔　　其光威德令魔怖
　我有光名福德幢　　持其名者离危厄
　我有光名有力幢　　持其名者离怨对
　我有光名寂静幢　　持其名者离贪欲
　我有光名禅定幢　　持其名者离邪行
　我有光名名闻幢　　持其名者得称赞
　我有光名悦意幢　　持其名者无忧恼
　我有光名净戒幢　　持其名者离毁禁
　我有光名妙香幢　　持其名者无臭秽
　我有光名法甚深　　持其名者无疑惑
　我有光名无所住　　持其名者离诸有
　我有光名离分别　　持其名者无执取
　我有光名妙高山　　持其名者无能动
　我有光名秘密行　　持其名者无所著
　我有光名解脱行　　持其名者无系缚
　我有光名善调伏　　持其名者得柔软
　我有光名无动摇　　持其名者离贪染
　我有光名善调顺　　持其名者戒圆满
　我有光名众善行　　持其名者无所染
　我有光名多利益　　闻其名者离诸过
　我有光名胜知见　　闻其名者无迷惑
　我有光名求利益　　闻其名者无嗔恚
　我有光名心适悦　　闻其名者得安乐
　我有光名无热恼　　持其名者了空性
　我有光名空无性　　持其名者超戏论
　我有光名无依止　　持其名者不动摇
　我有光名离迷惑　　持其名者不犹豫
　我有光名无住处　　持其名者离愚闇
　我有光名厌肉身　　持其名者当不受
　我有光名无所取　　持其名者离文字
　我有光名无有痴　　持其名者离言说
　我有光名无去处　　持其名者知未来
　我有光名普边际　　持其名者知过去
　我有光名无与等　　持其名者了无漏
　我有光名证圣者　　持其名者知最上
　我有光名无垢染　　持其名者离诸著
　我有光名离尘坌　　持其名者无闇蔽
　我有光名无爱恋　　持其名者离所依
　我有光名最胜上　　持其名者摧他论
　我有光名少壮年　　持其名者成六行
　我有光名最胜尊　　持其名者智无碍
　我有光明名速疾　　持其名者成胜僧
　我有光明名有相　　持其名者了深法
　我有光明名无相　　持其名者离于慢
　我有光明名无生　　持其名者获无得
　我有光明名念佛　　为诸如来之所赞
　于多佛所修诸行　　尔乃得成如是光
　佛身所现诸光明　　千俱胝刹微尘数
　如是无量俱胝刹　　其数又如大海沙
　一一微尘诸光明　　各有若干多眷属
　其光遍往无佛刹　　化作如来清净身
　演说甚深微妙法　　安住众生忍辱中
　我有光明名为佛　　令诸众生住佛道
　我有光明名为法　　清净照曜无瑕垢
　我有光明名为僧　　诸佛如来所称叹
　我有光明名清净　　其光殊胜甚难得
　我有光明名为华　　利益众生得成熟
　我有光明名为梵　　或名帝释或名天
　名月名龙名夜叉　　名阿修罗迦楼罗
　或有名王名妇女　　或名童女或童男
　如是种种诸光明　　各以善法化同类
　能令无量俱胝众　　皆得成就于菩提
　我有光明名智慧　　或有名戒或名慈
　或名悲喜或名灯　　或号涂香或音乐
　如是等类诸光明　　各随本行为其称
　皆摄无量群生类　　由是成就此光明
　我有光明名尊重　　诸佛如来之所赞
　于佛教法常恭敬　　由是成就此光明
　佛眼所见众生数　　一毛孔现若干光
　而彼一一诸光明　　各有眷属共围绕
　随诸众生心所念　　蒙佛光明皆成熟
　若有闻说此光明　　能生欢喜深爱乐
　是人往昔诸佛所　　已曾得闻如是经
　我有光明名最胜　　眷属八十俱胝数
　昔曾一偈赞于佛　　是故成就此光明
　我有光明名无忧　　眷属八十那由众
　持一如来所说法　　是故成就此光明
　我有光明名胜净　　眷属八十俱胝数
　若能受持一三昧　　是故成就此光明　

　过去有佛　　名为最胜　　彼佛住世
　寿命无量　　最初成道　　法会之中
　时有八十　　那由他众　　尔时于此
　阎浮提中　　有一国王　　名为乐声
　其王复有　　五百王子　　颜貌端正
　见者欢喜　　是时父王　　威德自在
　于三宝所　　深生信乐　　其王所有
　胜妙园苑　　悉皆奉施　　彼佛世尊
　是园苑中　　经行之处　　复有无量
　薝卜迦树　　拘律陀树　　甄叔迦树
　优昙钵罗　　波罗波吒　　及尸利沙
　无忧树等　　其数各有　　八十俱胝
　如是诸树　　冬夏敷荣　　华果枝叶
　光色鲜茂　　出微妙香　　薰如来身
　有诸比丘　　身真金色　　各各皆坐
　是林树下　　勇猛精进　　得陀罗尼
　尔时彼佛　　愍其父王　　及诸王子
　并余大众　　演说如是　　决定光经
　其王闻已　　心生欢喜　　以无量偈
　称赞如来　　其王复以　　八十俱胝
　微妙宝盖　　奉献于佛　　一一宝盖
　以摩尼珠　　于其网间　　周匝严饰
　是摩尼宝　　一一价直　　八十俱胝
　阎浮檀金　　是一一盖　　八十俱胝
　摩尼宝珠　　以为璎珞　　是摩尼宝
　色泽鲜净　　无有昼夜　　常放光明
　一一光明　　照百由旬　　其光显曜
　蔽于日月　　其盖复以　　八十俱胝
　师子宝带　　八十俱胝　　金缕宝鬘
　四面严饰　　复以种种　　妙色珍奇
　间错庄严　　真珠宝网　　以如是盖
　周覆园苑　　其上复有　　苏摩那花
　阿提目多　　目真邻陀　　优昙钵罗
　青莲华等　　如是种种　　无量华盖
　一一皆悉　　称其宝网　　复以金缕
　俱吒摩衣　　以为缯盖　　而覆其上
　复有金足　　栴檀宝床　　其数亦有
　八十俱胝　　其床复以　　八十俱胝
　缯彩茵褥　　而严饰之　　是时一切
　诸众生类　　乃至有顶　　皆来集会
　于如来所　　听是经典　　天龙夜叉
　乾闼婆王　　摩睺罗伽　　阿修罗等
　闻是经已　　生欢喜心　　以百千偈
　称赞如来　　一切皆发　　大菩提愿
　诸天龙神　　及阿修罗　　以殷净心
　雨曼陀华　　真珠等宝　　而为供养
　尔时复有　　八十俱胝　　大威力天
　闻是经已　　心生欢喜　　发菩提愿
　于未来世　　得斯光明　　是时如来
　知彼意乐　　即授其记　　当得作佛
　尔时复有　　八十俱胝　　释提桓因
　并诸梵众　　闻说如是　　现光经典
　亦生欢喜　　发菩提心　　皆得授记
　当来作佛　　尔时复有　　八十俱胝
　那由他龙　　闻是经已　　发菩提心
　皆蒙授记　　尔时复有　　八十俱胝
　金翅鸟王　　闻是经已　　坚持五戒
　亦授其记　　尔时复有　　八十俱胝
　乾闼婆王　　闻是经已　　奏千种乐
　出微妙声　　供养于佛　　而得授记
　复有八十　　那由他数　　夜叉鬼王
　闻是经已　　于佛智慧　　深生净信
　一切皆得　　受菩提记　　月光当知
　时乐声王　　种种供养　　彼如来者
　岂异人乎　　即汝身是　　汝因往昔
　闻是经典　　是故今者　　还复咨问
　若人于我　　般涅槃后　　法轮将欲
　灭坏之时　　于是教中　　生净信者
　则能广说　　如是经典　

　若于未来说是经　　则为护持于我法
　犹如众商善导师　　亦名护持于宝藏
　若于末世闻此经　　如弹指顷生欣乐
　当知皆是佛威神　　亦由文殊所加护
　是人则为见诸佛　　授其秘法令聪慧
　若人质直心柔软　　常勤供养于诸佛
　修行无我生慈忍　　是人爱乐于此经
　若人常怀不善心　　贪求利养无厌足
　于诸寂静无欣慕　　是人不乐于此经
　若人供养诸如来　　善能了知深妙法
　于佛正智生净信　　是人爱乐于此经
　若人散乱无净心　　常行魁脍难调伏
　于诸欲境为僮仆　　是人不乐于此经
　若人常乐阿兰若　　独处空闲心寂静
　不著利养及亲属　　是人爱乐于此经
　若人随顺恶知友　　损坏自他诸善法
　彼于戒定多退失　　是人不乐于此经
　若人意乐极清净　　常以智慧观诸法
　为善知识之所护　　是人爱乐于此经
　若人系著亲友家　　与之花果令欢喜
　心无正直怀谄曲　　是人不乐于此经
　若人常念诸佛恩　　于胜善根生爱乐
　回向菩提无谄曲　　是人爱乐于此经
　若人恋著于妇女　　种种上服而严饰
　常愿与彼同游戏　　是人不乐于此经
　若人深心无所依　　于诸欲境曾无染
　不以饮食生谀谄　　是人爱乐于此经
　若人教导诸群生　　而言淫欲无诸过
　则为诽谤三世佛　　是人不乐于此经
　若人信乐常坚固　　发起精进求诸法
　不生疲倦及轻慢　　是人爱乐于此经
　若人系著诸妇女　　常于欲境怀思念
　不修智慧广饶益　　是人不乐于此经
　若人宴坐山林中　　修习智慧皆清净
　不贪一切资生具　　是人爱乐于此经
　若人于眼前后际　　而常迷惑不能了
　彼则愚痴为魔罥　　是人不乐于此经
　若人于眼前后际　　而常通达无迷惑
　彼则解脱诸魔罥　　是人爱乐于此经
　若人于眼有无边　　而常迷惑不能了
　彼则愚痴为魔罥　　是人不乐于此经
　若人于眼有无边　　而常通达无迷惑
　彼则解脱诸魔罥　　是人爱乐于此经
　若人于眼成坏相　　而常迷惑不能了
　彼则愚痴为魔罥　　是人不乐于此经
　若人于眼成坏相　　而常通达无迷惑
　彼则解脱诸魔罥　　是人爱乐于此经
　乃至耳鼻舌身心　　色声香味并触法
　地水火风与体性　　事物众生及以苦
　蕴界世生声名谛　　贪嗔痴慢爱覆憍
　悭嫉谄诳并忿等　　当知一一皆如是
　若人于彼眼尽边　　而常迷惑不能了
　彼则堕诸凡夫行　　是人不乐于此经
　若人于彼眼尽边　　而常通达无迷惑
　彼则离诸凡夫行　　是人爱乐于此经
　若人于彼眼灭坏　　而常迷惑不能了
　彼则堕诸凡夫行　　是人不乐于此经
　若人于彼眼灭坏　　而常通达无迷惑
　彼则离诸凡夫行　　是人爱乐于此经
　若人于彼眼寂灭　　而常迷惑不能了
　彼则堕诸凡夫行　　是人不乐于此经
　若人于彼眼寂灭　　而常通达无迷惑
　彼则离诸凡夫行　　是人爱乐于此经
　若人于眼无去来　　而常迷惑不能了
　彼则堕诸凡夫行　　是人不乐于此经
　若人于眼无去来　　而常通达不迷惑
　彼则离诸凡夫行　　是人爱乐于此经
　若人不了眼无我　　于眼尽性常迷惑
　彼则堕诸凡夫行　　是人不乐于此经
　若人能了眼无我　　于眼尽性常通达
　彼则离于凡夫行　　是人爱乐于此经
　若人不了眼无我　　于忍行处常迷惑
　彼则堕诸凡夫行　　是人不乐于此经
　若人能了眼无我　　于忍行处常通达
　彼则离诸凡夫行　　是人爱乐于此经
　若人不了眼尽性　　彼不成就无依戒
　以不成就无依戒　　是人不乐于此经
　若人能了眼尽性　　彼则成就无依戒
　以能成就无依戒　　是人爱乐于此经
　若人不了眼尽性　　彼不成就无漏戒
　以不成就无漏戒　　是人不乐于此经
　若人能了眼尽性　　彼则成就无漏戒
　以能成就无漏戒　　是人爱乐于此经
　若人不了眼尽性　　彼不成就无漏慧
　以不成就无漏慧　　是人不乐于此经
　若人能了眼尽性　　彼则成就无漏慧
　以能成就无漏慧　　是人爱乐于此经
　若人不了眼尽性　　于眼空性常迷惑
　彼不能生总持智　　是人不乐于此经
　若人能了眼尽性　　于眼空性常通达
　彼则能生总持智　　是人爱乐于此经
　若人了知眼尽性　　彼则成就总持智
　乃至无上无著智　　是人爱乐于此经
　若人不乐于此经　　于眼尽性常迷惑
　彼则退失诸禅定　　证无上智实为难
　若人爱乐于此经　　于眼尽性能通达
　彼则成就诸禅定　　证无上智不为难
　若人了知眼尽性　　于无我相能通达
　彼则常闻如是法　　深生信解得无疑
　若人思惟眼尽性　　昼夜精勤无懈惓
　彼则成就总持辩　　常能演说于此经
　若人思惟于此经　　成就出现光明智
　彼则显发诸如来　　于眼空性能通达
　假使建立百千塔　　供养一切诸世尊
　若人思惟于此经　　所获功德复过彼
　假使百千诸伎乐　　供养如来之舍利
　若人得闻于此经　　所获功德复过彼
　佛眼所见诸众生　　皆同如来而供养
　过于无量俱胝劫　　不如受持于此经
　若人于此契经中　　受持演说四句偈
　当于是人生恭敬　　犹如最胜大悲尊
　我于往昔百千劫　　流转三有生死中
　曾于无量诸佛所　　为是经故而供养
　或然无量百千灯　　其炷各等由旬量
　为于此经得自在　　是故供养大导师
　或以薝卜婆利花　　苏摩那花无忧花
　以此花鬘及幢盖　　种种供养如来塔
　我于往昔生死中　　有来求者咸能施
　或施花果诸林苑　　或施桥梁及井泉
　或施白象及麒麟　　或施宝马并彩女
　或施金床珍宝帐　　或施璎珞杂花鬘
　如是一一满百千　　为此经故心无倦　


大宝积经卷第三十
大宝积经卷第三十一

　　　　唐天竺三藏菩提流志译


　　出现光明会第十一之二

　我昔为是经　　护持清净戒
　常修于定慧　　及施诸众生
　我昔为是经　　恶人来毁骂
　我时生怜愍　　于彼不加害
　我昔为是经　　求者皆施与
　各随其所乐　　悉令得欢喜
　我昔为是经　　奉施诸宫殿
　庄严众宝网　　供养于诸佛
　我昔为是经　　舍种种珍玩
　及以摩尼宝　　供养于诸佛
　我昔为是经　　有恩常忆念
　乃至闻一偈　　于彼恒尊重
　我昔为是经　　尊重持戒者
　乃至经行处　　于彼常恭敬
　我昔为是经　　或处于生死
　乃至有少恩　　于彼常怀报
　我昔为是经　　不求利谤法
　哀愍于亲友　　乃至诸众生
　我昔为是经　　具多闻善说
　于法无所著　　不悭亲友家
　我昔为是经　　若心生不善
　速忏令除灭　　终不使增长
　我昔为是经　　身为王太子
　所得诸珍宝　　涂香及末香
　我时生净心　　回施于诸佛
　我昔为是经　　愍诸囚徒类
　种种加楚毒　　以身而代受
　我昔为是经　　舍诸五欲乐
　常于月六斋　　受持诸禁戒
　我昔为是经　　常修行忍辱
　乃至于妻室　　亦不生贪吝
　我昔为是经　　令诸贫乏者
　皆悉得安乐　　丰足诸财宝
　我昔为是经　　摄受于一切
　沙门婆罗门　　种种群生类
　我昔为是经　　利益于一切
　常为大施主　　求者心无吝
　或莳于华果　　不令人剪伐
　普施诸众生　　随意皆充足
　我昔布施时　　其心常平等
　持戒具功德　　破戒无惭愧
　或证大神通　　下至凡愚类
　皆生希有心　　恭敬而周给
　我昔布施时　　其心无高下
　不求生善趣　　志乐于此经
　或令国界中　　一切无怨敌
　调伏诸龙众　　应时霔甘雨
　月光汝当知　　我于无量劫
　为求是经故　　修习诸苦行
　设于百千劫　　宣说不能尽
　汝已住净信　　当来末世时
　应生正念心　　演说是经典
　我以佛眼观　　明见未来世
　随其种种行　　一切皆了知
　若有诸比丘　　为求无上智
　能以净信心　　演说此经典
　是人及方所　　一切皆了知
　若于末世时　　闻是经爱乐
　志愿及方便　　一切皆了知
　若诸下劣人　　不闻是经典
　诽谤宣说者　　一切皆了知
　若有诸比丘　　及诸比丘尼
　得闻于是经　　悲感而涕泣
　我皆与受记　　得见最胜尊
　月光汝当知　　诸佛神通力
　若人意清净　　或有不清净
　乃至于信解　　一切皆了知
　若有诸众生　　志乐常寂静
　安住诸禅定　　不著生死中
　乃至于习气　　究竟皆永断
　如是等功德　　一切皆了知
　或有诸众生　　耽著虚妄法
　或有诸众生　　于佛生欣乐
　如是未来事　　一切皆了知
　若有诸众生　　染著世间乐
　于佛菩提种　　不能善开发
　以是因缘故　　退失诸方便
　若有能了知　　诸佛菩提种
　是人当获得　　清净无边光
　月光汝当观　　如是光明等
　一一诸因缘　　各各有差别
　汝以智慧力　　一切应了知
　若舍恶知识　　亲近于善友
　护持清净戒　　成就佛光明
　汝当护诸根　　舍离无惭愧
　修行于善法　　随护诸众生
　汝当舍违诤　　了达于性空
　不贪著利养　　具多闻善说
　汝当观利养　　犹如于粪秽
　无以利养垢　　染污清净心
　常求于明脱　　常得无上利
　汝当修佛道　　观佛同法性
　常然大法炬　　普照于世间
　汝当如山王　　其心安不动
　毁骂及捶打　　一切皆能忍
　汝当为众生　　作真实善友
　应舍下劣心　　常修于净业
　汝以坚固心　　演说无上法
　如是微妙经　　当授慈心者
　欲求无上智　　勿怖于生死
　由此舍诸恶　　当得于胜利
　譬如明智人　　善能用于火
　成熟种种味　　不为火所烧
　若诸愚痴人　　无有善方便
　将火置于掌　　便为火所烧
　亦如人中毒　　迷闷心狂乱
　以火而炙疗　　因此得除愈
　月光汝当知　　智者亦如是
　依意了意空　　故处于生死
　依眼了眼空　　于眼无执著
　若能如是知　　住眼亦无恼
　若了眼性空　　成就真实智
　以真实智故　　当得出现光
　若了眼性空　　永灭于贪欲
　以无贪欲故　　当得出现光
　如是嗔与痴　　我执并覆恼
　悭嫉无惭愧　　不忍将贡高
　憍慢及增上　　谄诳兼放逸
　乃至憍诈等　　一一如贪说
　若得真实智　　了知眼寂灭
　以知寂灭故　　当得出现光
　若得真实智　　住佛理趣中
　以住理趣故　　当得出现光
　若得真实智　　住佛方便中
　以住方便故　　当得出现光
　若不修实智　　永离于障恼
　成就出现光　　我昔未闻见
　若勤修实智　　永离于障恼
　能顺于是行　　当得出现光
　若求最胜行　　当学于此经
　供养诸如来　　得实智方便
　若修真实智　　当供养诸佛
　成就出现光　　犹如掌中果
　若迷眼无我　　退失沙门法
　彼人不能得　　如是出现光
　若了眼无我　　成就沙门法
　彼人当证得　　如是出现光
　若了眼尽际　　亦了耳生边
　由了耳生边　　是大沙门法
　若不遍了知　　眼性之边际
　于眼生边际　　亦不能遍知
　彼人不能得　　如是出现光
　若能遍了知　　眼性之边际
　于眼生边际　　亦能遍了知
　彼人当证得　　如是出现光
　若不善了知　　眼性之边际
　于眼生边际　　亦不能善知
　彼人不能得　　如是出现光
　若能善了知　　眼性之边际
　于眼生边际　　亦能善了知
　彼人当证得　　如是出现光
　若不现了知　　眼性之边际
　于眼生边际　　亦不能现知
　彼人不能得　　如是出现光
　若能现了知　　眼性之边际
　于眼生边际　　亦能现了知
　彼人当证得　　如是出现光
　若不善了知　　眼性之边际
　于眼生边际　　亦不能遍知
　彼人不能得　　如是出现光
　若能善了知　　眼性之边际
　于眼生边际　　亦能现了知
　彼人当证得　　如是出现光
　若不善了知　　眼性之清净
　于耳性清净　　亦不能善知
　彼人不能得　　如是出现光
　若能善了知　　眼性之清净
　于耳性清净　　亦能善了知
　彼人当证得　　如是出现光
　乃至耳鼻舌　　身意与色声
　香味并触法　　地水若火风
　性事世间苦　　蕴界世将生
　及以声名等　　一切皆如是　

尔时世尊告月光童子言。善男子。若有众生发趣大乘。为欲圆满成就如是出现光者。有八十种善根资粮。云何八十。所谓护念众生。心无损害。于清净戒奉持无缺。其心平等。无有谄曲。亦无悭嫉贪诳之心。深信大乘微妙经典。亦不耽爱富贵憍逸。忍力具足。志愿无退。意乐清净。住阿兰若。不依眷属利养名闻。安住诸禅现光三昧。于有戒者无谄承事。于同梵行起胜意乐。以敬法故常于和上阿阇梨所深生尊重。了达契经。善巧宣说。所言诚谛。住正思惟。勤种善根。常行慧施。觉知魔业。密护诸根。言词安审。善解真谛。亦能了知诸地自相。求无尽色。不惜身命。教于四众绝世思惟。离诸邪见无后世法。不于未学矫现其相。常于已学任力开示。曾不赞美歌咏音声。亦不称誉庄严资具。证入诸谛。具足多闻。舍离睡眠。勤求正法。于佛尊重。发菩提心。舍于世业。修诸学处。为爱法故依于胜友。求诸善根心无厌足。爱乐出家。护持佛法。不起恶业。于教无疑。善说譬喻。开示秘密。于大菩提志求无倦。所受经典未尝忘失。不舍自学。摧伏他论。求出离道。修无量行。于彼法智其心决定。明见因果相续轮回。不著三有。离增上慢。为于信者建立对治。了达未来果报差别。善知前际不假他缘。于远离行精勤修习。于佛相好具足庄严。是为八十。复次月光。此八十法入于五法。云何为五。所谓知生死。知涅槃。知烦恼尽。知增上。知福果。复次月光。如是五法入于二法。云何为二。所谓心清净庄严。色清净庄严。复次月光。如是二法入于一法。云何为一。所谓能成诸佛如来无碍解脱

复次月光。复有八十种法。善能成就诸佛如来无碍解脱。云何八十。所谓布施资粮。广大智慧。修清净戒。离烦恼热。摧伏憍慢。柔软言词。于种种事无不知时。亦知善友。发趣大乘。被精进甲。威仪利物。堕烦恼者令断疑惑。毁诸不善。修行白法。不与恶人而为伴侣。种诸善根无有厌足。发菩提心勇猛精进。觉知魔事。证于诸谛。真实供养决了无疑。心念众生常怀济度。不著诸有。起于大心。不善众生示其过恶。舍贪嗔痴。不求欲利。成熟众生。修治佛塔。于诸圣者尊重恭敬。住大乘者亲近承事。终不赞叹下劣乘人。远离声闻。摧伏怨敌。于世尊所广大供养。以殊胜心种种奉施。得无碍智。具足辩才。以诸譬喻开示正法。而于性空不相违背。求法无懈。显发深义。具大总持。说法无染。能广流布。化导无厌。圆满诸行有大威德。辩才无滞。成就多闻。不赞恶人。修于善业。解了诸蕴。舍离诸见。通达因性。超过所行。远离非境。生清净信。住于正道。爱乐大乘。平等摄受。不著无我。不厌生死。乐求涅槃。以少欲故住阿兰若。常行乞食无有懈惓。随有所得心生喜足。离无惭愧。亲近于佛。善友同止。舍于非类。愍诸凡夫。同众生行。于佛净信。离于非器。有相违者不与言说。不来求者不为开晓。若有来求如应为说。于食平等。常施等施。开门大施。如是童子。此八十法。能得诸佛无碍解脱。尔时月光童子。得闻是法生大欢喜。即于佛前以偈赞曰

　如来了知眼尽边　　故能出现清净智
　以能出现清净智　　具足如来清净光
　如来了知眼无我　　故能出现清净音
　以能出现清净音　　具足如来梵音相
　佛于往昔利众生　　故能成就语清净
　以能成就语清净　　饶益无量诸世间
　如来了知眼性空　　故能成就总持智
　以能成就总持智　　出现如来无量光
　如来了知眼差别　　眼名差别亦无边
　以知名字无边故　　出现如来无量光
　佛知文字差别门　　即知眼空离文字
　以知眼空离文字　　出现如来无量光
　若人思惟眼无我　　即了佛语为真实
　以能知佛语真实　　出现如来决定光
　如来成就胜神通　　即了无边眼灭坏
　以能了知眼灭坏　　利益一切诸世间
　大悲最胜两足尊　　了达无边眼生起
　如佛能知眼生起　　愿我不久亦当然
　如是耳鼻舌身心　　色声香味并触法
　乃至世生声名等　　当知一切皆应作
　大悲最胜两足尊　　已具布施波罗蜜
　如佛布施波罗蜜　　愿我不久亦当然
　大悲最胜两足尊　　已具净戒波罗蜜
　如佛净戒波罗蜜　　愿我不久亦当然
　大悲最胜两足尊　　已具忍辱波罗蜜
　如佛忍辱波罗蜜　　愿我不久亦当然
　大悲最胜两足尊　　已具精进波罗蜜
　如佛精进波罗蜜　　愿我不久亦当然
　大悲最胜两足尊　　已具禅定波罗蜜
　如佛禅定波罗蜜　　愿我不久亦当然
　大悲最胜两足尊　　已具智慧波罗蜜
　如佛智慧波罗蜜　　愿我不久亦当然
　大悲最胜两足尊　　已具法身波罗蜜
　如佛法身波罗蜜　　愿我不久亦当然
　大悲最胜两足尊　　已具无边清净色
　如佛已具清净色　　愿我不久亦当然
　大悲最胜两足尊　　已具无边清净意
　如佛已具清净意　　愿我不久亦当然
　大悲最胜两足尊　　已具无边胜功德
　如佛已具胜功德　　愿我不久亦当然
　大悲最胜两足尊　　已具无边诸色相
　如佛已具诸色相　　愿我不久亦当然
　大悲最胜两足尊　　已具无边声清净
　如佛已具声清净　　愿我不久亦当然
　大悲最胜两足尊　　已具无边大神变
　如佛已具大神变　　愿我不久亦当然
　大悲最胜两足尊　　为化众生处三有
　如佛化彼众生类　　愿我不久亦当然
　大悲最胜两足尊　　已度无边生死行
　如佛已度生死行　　愿我不久亦当然
　大悲最胜两足尊　　已度无边贪欲行
　如佛度于贪欲行　　愿我不久亦当然
　大悲最胜两足尊　　已度无边嗔恚行
　如佛度于嗔恚行　　愿我不久亦当然
　大悲最胜两足尊　　已度无量愚痴行
　如佛度于愚痴行　　愿我不久亦当然
　大悲最胜两足尊　　已度无量贪嗔行
　如佛度于贪嗔行　　愿我不久亦当然
　大悲最胜两足尊　　已度无量嗔痴行
　如佛度于嗔痴行　　愿我不久亦当然
　大悲最胜两足尊　　已度无量贪痴行
　如佛度于贪痴行　　愿我不久亦当然
　大悲最胜两足尊　　已度无边等分行
　如佛度于等分行　　愿我不久亦当然
　导师已度于贪欲　　普能饶益诸世间
　如佛饶益诸世间　　愿我亦成如是智
　导师已度于嗔恚　　普能饶益诸世间
　如佛饶益诸世间　　愿我亦成如是智
　导师度于愚痴行　　普能饶益诸世间
　如佛饶益诸世间　　愿我亦成如是智
　导师已度贪嗔行　　普能饶益诸世间
　如佛饶益诸世间　　愿我亦成如是智
　导师已度嗔痴行　　普能饶益诸世间
　如佛饶益诸世间　　愿我亦成如是智
　导师已度贪痴行　　普能饶益诸世间
　如佛饶益诸世间　　愿我亦成如是智
　导师已度等分行　　普能饶益诸世间
　如佛饶益诸世间　　愿我亦成如是智
　如来具足殊胜智　　调伏一切诸天众
　我亦愿成如是智　　得为调御天人师
　如来具足殊胜智　　调伏一切诸龙众
　我亦愿成如是智　　得为调御天人师
　如来具足殊胜智　　调伏一切夜叉众
　我亦愿成如是智　　得为调御天人师
　如来具足殊胜智　　调伏一切乾闼婆
　乃至无量鸠槃茶　　所有若干诸眷属
　我亦愿成如是智　　得为调御天人师
　如来具足殊胜智　　了知诸法真实义
　我亦愿成如是智　　于彼真实得无疑
　如来若了苦尽边　　利益一切群生类
　我亦愿成如是智　　于彼苦尽得无疑
　如来善了因尽边　　利益一切群生类
　我亦愿成如是智　　于彼因尽得无疑
　如来具足殊胜智　　了达世间之所行
　我亦愿成如是智　　于世间行得无疑
　如来具足殊胜智　　了达世间处非处
　我亦愿成如是智　　利益一切诸世间
　如来具足殊胜智　　了达世间诸业果
　我亦愿成如是智　　利益一切诸世间
　如来具足殊胜智　　了达世间种种性
　我亦愿成如是智　　利益一切诸世间
　如来具足殊胜智　　了达一切诸趣行
　我亦愿成如是智　　利益无量诸世间
　如来具足殊胜智　　了达世间诸胜解
　我亦愿成如是智　　利益一切诸世间
　如来具足殊胜智　　了达一切诸根性
　我亦愿成如是智　　利益一切诸世间
　如来具足殊胜智　　了达静虑之所行
　我亦愿成如是智　　利益一切诸世间
　如来具足殊胜智　　了达解脱之所行
　我亦愿成如是智　　利益一切诸世间
　如来具足殊胜智　　了达等分之所行
　我亦愿成如是智　　利益一切诸世间
　如来具足殊胜智　　了达等至之所行
　我亦愿成如是智　　利益一切诸世间
　如来善了于生死　　流转皆因烦恼生
　我亦愿成如是智　　利益一切诸世间
　如来一切皆了知　　利益世间无与等
　我亦愿成如是智　　利益一切诸世间
　如来善住于等持　　发起殊胜方便智
　我亦愿成如是智　　利益一切诸世间
　如来具足殊胜智　　了达无边宿住行
　我亦愿成如是智　　利益一切诸世间
　如来具足殊胜智　　了达生死无有边
　我亦愿成如是智　　利益一切诸世间
　如来具足殊胜智　　了达一切烦恼尽
　我亦愿成如是智　　利益一切诸世间
　如来具足殊胜智　　成就无上正等觉
　我亦愿成如是智　　利益一切诸世间
　如来具足殊胜智　　离诸烦恼并习气
　我亦愿成如是智　　利益一切诸世间
　如来具足殊胜智　　了知欲染障菩提
　我亦愿成如是智　　利益一切诸世间
　如来具足殊胜智　　了知出离生死法
　愿我亦成如是智　　利益一切诸世间
　如来善了于法义　　觉悟无量诸众生
　我亦愿成如是智　　利益一切诸世间
　如来善了于法性　　如幻如梦如阳炎
　我亦愿成如是智　　利益一切诸世间
　如来善了于世间　　一切文字并言说
　我亦愿成如是智　　利益一切诸世间
　如来具足胜辩才　　开示甚深微妙法
　我亦愿成如是智　　利益一切诸世间
　如来善调身语意　　一切皆随智慧行
　我亦愿成如是智　　利益一切诸世间
　如来善了于三世　　无取无著无挂碍
　我亦愿成如是智　　利益一切诸世间
　如来善修戒定慧　　于彼一切无退转
　我亦愿成如是智　　得为三界大悲尊
　如来善修于解脱　　解脱知见无退转
　我亦愿成如是智　　得为三界大悲尊
　如来善修于正观　　天人世间无等伦
　我亦愿成如是智　　得为三界大悲尊
　如来具足殊胜智　　于诸世法无所染
　我亦愿成如是智　　得为三界大悲尊
　如来善了于世间　　种种诸趣皆明见
　我亦愿成如是智　　于彼诸趣得无碍
　如来善了尽生边　　是故于彼无迷惑
　我亦愿成如是智　　于尽生性得无疑
　如来善了寂静边　　是故于彼无迷惑
　我亦愿成如是智　　于彼寂静得无疑
　如来善了流转边　　是故于彼无迷惑
　我亦愿成如是智　　于彼流转得无疑
　如来善了前后际　　是故具足无师智
　我亦愿成如是智　　于前后际得无疑
　如来善了转生边　　是故具足无师智
　我亦愿成如是智　　于彼生转得无疑
　如来善了前后际　　于眼断常无所执
　我亦愿成如是智　　于前后际得无疑
　如来善了尽生边　　于眼断常无所执
　我亦愿成如是智　　于尽生性得无疑
　若人不了前后际　　彼则于贪生取著
　如来于彼能证知　　是故于贪无所染
　若人不了有无边　　彼则于贪生取著
　如来于彼能证知　　是故于贪无所染
　若人不了尽无边　　彼则于贪生取著
　如来于彼能证知　　是故于贪无所染
　若人不了转无转　　彼则于贪生取著
　如来于彼能证知　　是故于贪无所染
　嗔痴忿覆并嫉诳　　谄曲贡高与憍慢
　布施持戒将忍辱　　禅定智慧皆如是　

尔时世尊。知月光童子深心所念。熙怡微笑放金色光。其光普照无量无边诸佛国土。于彼国界作利益已。绕佛三匝还从如来顶上而入。是时弥勒菩萨。即从座起。偏袒右肩右膝著地。顶礼佛足合掌恭敬。以诸偈赞而问佛言

　云雷师子吼　　迦陵频伽声
　出大法鼓音　　何缘现微笑
　殊胜百千日　　清净妙音声
　功德甚希有　　何缘现此光
　施戒忍精进　　定慧等庄严
　一切皆圆满　　何缘现此光
　如来柔软音　　常远离粗语
　善疗众生病　　何缘现此光
　大悲两足尊　　知眼常空寂
　以清净梵音　　为众生演说
　耳鼻舌身心　　乃至声名等
　并诸集灭道　　智忍亦如是
　大悲两足尊　　知眼尽生际
　寂静及流转　　一切皆空寂
　耳鼻舌身心　　色声香味触
　乃至声名等　　一切皆如是
　又说因缘法　　远离于断常
　非自非他作　　众缘之所生
　或以种种门　　开示于苦本
　或以种种义　　称赞佛光明
　以无量言词　　演说寂灭法
　无人无寿者　　无我无众生
　过去无量佛　　亦以不思议
　百千诸偈颂　　演说如是法
　如来所演说　　真实功德法
　无说无说者　　所说法亦无
　佛说最胜法　　觉悟于群生
　诸天及夜叉　　闻者皆能了
　一切阿修罗　　意乐已清净
　无量诸人众　　疑网悉皆除
　了知贪自性　　灭坏嗔与痴
　爱慢及无明　　谄嫉并戏论
　乃至苦蕴等　　一切皆舍离
　如是诸句义　　究竟悉清净
　如来于一法　　通达种种名
　其数百千万　　乃至不思议
　于无量佛所　　善学如是法
　而于一法中　　演说无穷尽
　如来善了达　　种种诸法门
　亦能分别知　　名句上中下
　修学于一切　　种种异言词
　善巧而宣说　　微妙第一义
　如是清净音　　因缘和合起
　亦不依喉舌　　乃至于身心
　其地六种动　　十方众咸集
　合掌瞻仰佛　　愿为除众疑
　如来善了知　　眼尽生边际
　自性常空寂　　无去亦无来
　无住无处所　　深入于实际
　佛眼无障碍　　是故我今问
　如来善了知　　眼性前后际
　尽无尽流转　　自性常空寂
　开示诸法义　　令世间欢喜
　牟尼美妙音　　何缘现微笑
　佛知前后际　　眼性常空寂
　离分别言词　　何缘现微笑
　佛知眼无量　　种种言宣说
　本性常空寂　　何缘现微笑
　佛知尽生边　　眼性常空寂
　舍离诸烦恼　　证佛菩提智
　具足胜名闻　　何缘现微笑
　如来久修学　　演说不思议
　了达眼性空　　离垢常清净
　无量诸心行　　一念皆了知
　光明照世间　　为是何瑞相
　大仙等正觉　　最胜两足尊
　烦恼悉已除　　其心常寂静
　如来殊胜智　　深达眼尽边
　复以何因缘　　而今现微笑
　耳鼻舌身心　　六尘并四大
　乃至声名等　　一切皆如是
　佛知眼无我　　亦达耳无常
　及了鼻性空　　何缘现微笑
　佛知舌无我　　亦达身无常
　及了心性空　　何缘现微笑
　佛知色无我　　亦达声无常
　及了香性空　　何缘现微笑
　佛知味无我　　亦达触无常
　及了法性空　　何缘现微笑
　佛知地无我　　亦达水无常
　及了火性空　　何缘现微笑
　佛知风无我　　亦达性无常
　及了事性空　　何缘现微笑
　知世间无我　　亦达苦无常
　及了蕴性空　　何缘现微笑
　佛知界无我　　亦达世无常
　及了生性空　　何缘现微笑
　佛知声无我　　亦达名无常
　及了道性空　　何缘现微笑
　佛知智无我　　了寂静无常
　及众生性空　　何缘现微笑
　佛知性无性　　亦知我非我
　及了意乐空　　何缘现微笑
　观生死无我　　亦达常无常
　及了涅槃空　　何缘现微笑
　如来心解脱　　名闻满三界
　帝释与人王　　龙神咸供养
　如来善了知　　眼尽生边际
　乃至于寂静　　何缘现微笑
　无量诸佛子　　俱集于众会
　从佛口所生　　从法变化生
　皆来佛前住　　合掌而尊重
　为于彼众故　　问此光因缘
　如来善了知　　眼性空无我
　超过于一切　　在家修学者
　佛以平等智　　了法无差别
　如来意乐知　　非是神通见
　佛知眼无我　　性空无去来
　清净智无边　　何缘现微笑　


大宝积经卷第三十一
大宝积经卷第三十二

　　　　唐天竺三藏菩提流志译


　　出现光明会第十一之三

　如来已尽于生际　　大悲普覆诸世间
　法王最胜人中尊　　愿说何缘现微笑
　无量无边大菩萨　　并余威德诸天众
　悉于空中持妙盖　　而此大地皆振动
　谁于往昔如来所　　长夜修行诸善法
　平等悦意大悲尊　　愿说何缘现微笑
　谁于往昔供诸佛　　得闻此法生欢喜
　导师最胜人中尊　　愿说何缘现微笑
　世尊音声悦众意　　犹如雁王声美妙
　自然无量音和雅　　愿说何故放斯光
　无量俱胝讽颂言　　劝赞悦可相应语
　拘抧罗声殊胜类　　愿说何故放斯光
　雷鼓深远说法声　　普闻无边千亿界
　慈心粗言或软语　　何故现斯金色光
　了生无生尽无尽　　知眼性离无来去
　为世照明甘露灭　　何故现斯金色光
　知眼起作常空寂　　无去无来无住处
　犹如阳炎水泡沫　　示现微笑何因缘
　如是耳鼻舌身意　　色声香味并触法
　乃至音声及名等　　当知一切亦复然
　金刚常身不坏身　　具足百千殊胜相
　体无机关而运动　　愿说微笑何因缘
　髀膊佣满足跟长　　腹相不现如师子
　脐深妙好腰圆满　　愿说微笑何因缘
　金色净身离尘垢　　一一众毛绀青色
　右旋上靡香芬馥　　愿说微笑何因缘
　妙身圆满常安住　　犹如尼拘陀树王
　一切功德以庄严　　音声悦众令欣乐
　修臂佣圆肩妙好　　项约圆满螺文现
　游步无边百千刹　　示诸众生邪正道
　齿白无垢如珂雪　　舌相广长周覆面
　师子颊辅鼻修直　　皆从方便净心生
　优钵罗香从口出　　栴檀香气遍于身
　已于往昔广修慈　　清净意乐常相续
　如来足下善安平　　随所履地无窊曲
　犹如师子象王步　　超过一切诸世间
　千辐轮相妙端严　　殊胜光文常炳著
　所行善利诸群品　　见者皆生净信心
　一指能出百千光　　普照无边诸佛刹
　往昔勤修众善行　　获此种种相庄严
　成就色身无等伦　　面相端严最殊胜
　神变利益诸世间　　愿说何缘现微笑
　膊佣平正如鹿王　　身不低屈犹师子
　出与为世作灯明　　愿说何缘现微笑
　马王隐相无尘染　　掌中平满手过膝
　希有最胜人师子　　愿说微笑何因缘
　从身出现无边光　　妙色寂静而恒照
　其心清净常相续　　演说无边诸契经
　非彼安住断常人　　所能净修如是法
　若能舍离诸边见　　速成如来清净身
　天鼓云雷声远震　　迦兰陀鸿响清彻
　天乐音声千万种　　愿说何故现斯光
　导师一音演说法　　令诸毁戒断相续
　如来所说妙言音　　皆是甚深希有法
　牛王眉间白毫相　　遍至百千诸佛刹
　妙眼犹如绀青色　　顶相空天无能见
　齿白齐密具四十　　犹如清净颇胝宝
　皆从无量善业生　　愿说何缘现微笑
　如来圆满功德身　　成就无边微妙色
　出现希有净光明　　愿说何缘现微笑
　大悲最胜两足尊　　了达众生心志乐
　已得无碍妙辩才　　愿说何缘现微笑
　如来已到于彼岸　　具足三明及六通
　示现无边清净光　　愿说何缘现微笑
　佛于往昔无量劫　　供养百千诸世尊
　如是因果不败亡　　愿说何缘现微笑
　佛于往昔无量劫　　安住微妙诸等持
　知眼生边及尽边　　愿说何缘现微笑
　过去未来现在世　　导师于彼悉能了
　净智无碍不思议　　愿说何缘现微笑　

尔时世尊。于大众中。以金色手。摩月光顶。而说偈言

　童子谛听　　吾今付汝　　此菩提法
　出现光经　　于后恶世　　法欲灭时
　当为众生　　开示演说　　我以佛眼
　见未来世　　于是微妙　　甚深经典
　若乐不乐　　皆悉了知　　若有众生
　志求佛道　　常念诸佛　　当授此经
　若坏净信　　乐于愦闹　　长夜惛睡
　不乐斯经　　于我法中　　虽得出家
　于涅槃法　　不生欣乐　　如是痴人
　虚食信施　　闻有为法　　多诸过患
　犹著世间　　不生惊怖　　如是痴人
　智者呵责　　虽服法衣　　而无智慧
　牟尼诸说　　真实之言　　无智若闻
　不能信受　　如是愚人　　勿与同止
　若有得闻　　此殊胜法　　不生欢喜
　爱乐之心　　如是等人　　我所呵责
　虽得人身　　则为空过　　若有得闻
　此甚深法　　能生欢喜　　爱乐之心
　是人已曾　　值遇诸佛　　决定当得
　无上菩提　　若人愚痴　　恶见所害
　断于慧命　　远离菩提　　是故应当
　舍恶知识　　亲近恭敬　　明慧之人
　一切世间　　无量过患　　众生常没
　三恶趣中　　皆从痴恶　　因缘所起
　随惑流转　　不得自在　　弃舍正法
　行于非法　　是故当离　　愚小之人
　犹如御者　　自折其轴　　既作恶业
　生地狱中　　口出恶言　　恒自伤害
　如持利斧　　自伐其身　　不知诸法
　因缘所造　　随业受报　　无能救者
　亲近世仙　　以为善友　　而便自谓
　修习于空　　已证无为　　生断灭见
　如身器破　　心亦随灭　　多所乐说
　绮饰言辞　　于此味著　　终无义利
　虽为毒蛇　　之所螫害　　终不令人
　堕于恶趣　　愚者说法　　坏人善根
　令无量众　　堕于地狱　　汝等大众
　应当观察　　如是童子　　今在我前
　往昔已曾　　供养无量　　恒河沙数
　诸佛世尊　　坚固修行　　求无上智
　心不依止　　一切诸有　　知眼生边
　毕竟清净　　离诸戏论　　无所染著
　为欲利益　　无量众生　　演说无上
　现光经典　　愚人不能　　修学是法
　于修行者　　见其过失　　是故应舍
　愚痴之人　　不应亲近　　修学是法
　愚痴之人　　乐于诤论　　不能勤修
　无诤论行　　彼诸人等　　无如理心
　是故不应　　恭敬称赞　　愚痴之人
　懈怠懒惰　　常行不善　　身语意业
　无有净戒　　智慧多闻　　常思欲境
　乐于愦闹　　汝等应观　　如是愚人
　种族及身　　皆悉鄙恶　　嗔恚佷戾
　形貌丑陋　　设生善处　　身常下劣
　执著我相　　迷于真理　　无有智慧
　分别语言　　闻性空法　　不生爱乐
　如来世尊　　久已远离　　一切世间
　语言戏论　　凡夫于此　　深生染著
　尽其寿命　　不能了知　　虽赞持戒
　不修梵行　　口说于法　　身行非法
　自说是律　　常行非律　　佛教弟子
　著坏色衣　　破戒之人　　而披此服
　增长憍慢　　放逸之心　　所食信施
　如吞猛火　　既舍居家　　无五欲乐
　又于佛法　　无胜妙乐　　乐于杂行
　不离二边　　所有意乐　　皆不清净
　如是愚人　　处在大众　　犹如野干
　入师子群　　虽说如是　　寂静之法
　不能了知　　真实空义　　为众称赞
　生贡高心　　不念大师　　惭愧谦下
　受不净物　　如得摩尼　　欢喜执持
　心无暂舍　　是辈下劣　　虽复出家
　守护威仪　　执持衣钵　　但有形像
　无实智慧　　虽复剃发　　不舍恶心
　堕于倒见　　非沙门法　　退失寂静
　涅槃之道　　亦无沙门　　所证之果
　无明烦恼　　不灭微尘　　游行聚落
　自称寂静　　愚人无智　　不知正趣
　心所乐欲　　皆为不善　　因利养故
　住阿兰若　　不为修习　　涅槃之因
　惛沈喜睡　　但念安身　　常乐修行
　如是等事　　虽住兰若　　经历多年
　以倒见故　　失涅槃道　　终不能得
　沙门道果　　毁破正见　　违犯禁戒
　爱好衣服　　庄严其身　　于诸欲乐
　常生爱染　　若入城邑　　现憍慢相
　放纵身业　　不住威仪　　或入城邑
　游行自说　　彼阿兰若　　山窟之中
　汝等当知　　是我所住　　徐行低视
　进止安庠　　发言诡异　　现罗汉相
　令白衣众　　咸相谓言　　兰若比丘
　是真圣者　　或复在彼　　阿兰若处
　见有人来　　即便指示　　我于是处
　昼夜经行　　或施软草　　宴坐之所
　或入聚落　　诣白衣家　　诈现殷勤
　问讯安隐　　说于世俗　　王贼之事
　或以染心　　于女人前　　种种方便
　自赞其德　　我能为世　　作大福田
　我舍王位　　出家修道　　宫人婇女
　皆悉生天　　彼人闻已　　益加恭敬
　衣服饮食　　种种供养　　大德哀愍
　数来我所　　贪著美味　　不知过患
　为魔得便　　如龟堕网　　于兰若众
　矜高利养　　轻毁诽谤　　精进比丘
　心迷名利　　转生贪著　　为活命故
　常行欺诳　　增长身语　　不善之业
　若有施主　　净心供养　　由懈怠故
　损减其福　　如是愚人　　常生恶欲
　于此空法　　无顺忍心　

　若于我法中　　能离如是过
　勤修不放逸　　得此法非难
　于利与非利　　称讥苦乐等
　世法不能动　　得此法非难
　观身不净想　　诸蕴疮疣想
　受食涂疮想　　得此法非难
　虽受好衣服　　亦不生憍慢
　为遮惭耻故　　得此法非难
　不矜持色力　　于食无贪著
　为存寿命故　　得此法非难
　了知诸有空　　于欲无取舍
　常修空寂行　　得此法非难
　去一由旬山　　独坐修禅定
　观有为无我　　得此法非难
　观眼尽生边　　及眼流转相
　勤修眼净道　　得此法非难
　耳鼻舌身心　　色声香味触
　乃至音声名　　一切皆如是
　如是未来世　　无量诸比丘
　精勤懈怠者　　一切皆应了
　彼遇善恶友　　修习不修习
　生信及不信　　一切皆应了
　彼遇善恶友　　于诸根尽道
　修习不修习　　一切皆应了
　若爱乐菩提　　或一二三月
　后时还退失　　一切皆应了
　若人闻此法　　能生爱乐心
　设令时退失　　还得于净信
　若人闻此法　　不能离放逸
　便生是念言　　此经非佛说
　若人闻此法　　为魔所摄持
　初虽起信心　　后则还弃舍
　于法无欣乐　　虚空求名利
　游行于聚落　　赞说陀罗尼
　三昧总持光　　彼实不能了
　缠缚于五欲　　贪求诸世业
　以分别言说　　诽谤修空者
　无有念慧心　　尽寿为空过
　愚人舍空法　　是则为破戒
　当堕阿鼻狱　　终不得生天
　若于一刹那　　造立于千塔
　不如闻是经　　受持四句偈
　以百千华鬘　　供养于佛塔
　不如闻是经　　思惟四句偈
　若人造宝塔　　其数如恒沙
　不如刹那顷　　思惟于此经
　于百亿佛刹　　散华以供养
　不如刹那顷　　思惟于此经
　袈裟百万亿　　奉施于诸佛
　不如刹那顷　　思惟于此经
　佛眼胜清净　　无所不知见
　若爱乐此经　　当得如来眼
　过去无数劫　　有佛名然灯
　我为摩纳仙　　持华来供养
　便记我成佛　　号释迦牟尼
　当坐于道场　　演说此经典
　汝时为童子　　闻我得受记
　欢喜生净心　　合掌而发愿
　若摩纳成佛　　我当助宣化
　乃至灭度后　　护持于法藏
　如彼然灯佛　　所说现光经
　摩纳与童子　　尔时俱听受
　我曾于往昔　　以优钵罗华
　供养于彼佛　　汝时在此会
　即发如是愿　　于我末法中
　受持此经典　　广宣说流布
　若有闻是法　　心不生嗔恚
　能受持读诵　　是名善丈夫
　汝当于后世　　持此难闻法
　广为诸众生　　分别其义趣
　我亦于过去　　正法欲灭时
　持此现光经　　广为众生说
　愚人不勤修　　于此生诽谤
　我虽闻此言　　亦不生嗔恚
　我常修忍力　　饶益诸世间
　由忍力成就　　相好庄严身
　童子汝当观　　佛身妙圆满
　金色最清净　　皆从忍力生
　我足指按地　　震动无边刹
　众生不颠坠　　皆从忍力生
　我从一毛孔　　出百千光明
　清净照一切　　皆由胜忍力
　罗刹甚可畏　　吸人精气者
　常慈心敬我　　皆由胜忍力
　我所有眷属　　善能调伏心
　尊重于如来　　皆由胜忍力
　百千诸音乐　　遍于大众中
　称赞佛功德　　皆由胜忍力
　百千诸龙王　　嗔毒甚可畏
　见佛生欢喜　　皆由胜忍力
　罗叉夜叉等　　持百千华鬘
　悉来供养我　　皆由胜忍力
　无量百千刹　　现在诸如来
　称赞我功德　　皆由胜忍力
　八千鸠槃荼　　及阿吒嚩迦
　散华供养我　　皆由胜忍力
　六十百俱胝　　诸夜叉王等
　悉来供养我　　皆由胜忍力
　复有千龙王　　摩那娑伽等
　赤真珠奉我　　皆由胜忍力
　百千兜牟卢　　及与尸弃毗
　音乐供养我　　皆由胜忍力
　百千鸠槃荼　　毗卢释迦等
　香华供养我　　皆由胜忍力
　持大地龙王　　示现于半身
　合掌恭敬我　　皆由胜忍力
　有百千俱胝　　无身罗怙等
　净心供养我　　皆由胜忍力
　童子汝当观　　如来光所照
　离苦得安乐　　皆由胜忍力
　百千三暮多　　风天遍虚空
　雨香供养我　　皆由胜忍力
　百千诸天众　　散天华供养
　悉舍诸爱著　　亲近于如来
　汝观佛神通　　所说施戒声
　周闻于一切　　皆由胜忍力
　演说蕴界声　　及四谛音声
　周闻于一切　　皆由胜忍力
　由我神通力　　闻空中演说
　眼尽边寂静　　生边亦复然
　由我神通力　　闻空中演说
　眼从因缘生　　无来亦无去
　由我神通力　　闻空中演说
　眼观察寂静　　诸佛由是生
　由我神通力　　闻空中演说
　眼尽边寂静　　诸佛由是生
　由我神通力　　闻空中演说
　眼边际寂静　　诸佛由是生
　由我神通力　　闻空中演说
　眼生边寂静　　诸佛由是生
　由我神通力　　闻空中演说
　眼流转寂静　　诸佛由是生
　由我神通力　　闻空中演说
　眼无生寂静　　诸佛由是生
　由我神通力　　闻空中演说
　眼寂灭寂静　　诸佛由是生
　耳鼻舌身心　　色声香味触
　乃至音声名　　一切皆如是
　贪嗔痴忿覆　　嫉妒及谄诳
　贡高憍慢等　　广说亦复然　

尔时月光童子。闻说如是最胜之法。欢喜合掌而白佛言。世尊。我于明日欲请如来并诸大众。唯愿哀愍而受我食。尔时世尊知彼童子意乐清净。亦知饶益无量众生。起大慈心默然受请。是时童子即从坐起。顶礼佛足右绕三匝。欢喜还家。与其眷属及诸天龙夜叉罗刹鸠槃荼等。皆共严饰王舍大城。于四衢道张施彩幔。其幔高广普覆一切。金绳交络珠缨垂布。师子幡带金药钩鬘。百千万种而校饰之。复有宝华其色殊特。丛厕错糅以为华鬘。薝卜迦华鬘目真邻陀华鬘。如是种种无量无数。于宝帐间周匝垂下。普遍大会一切庄严。又于其下敷诸床座。烧众宝香。毕力迦香。都摩遮香。栴檀郁金清净悦意。如是种种和合妙香。而为供养。复以香水遍洒街道。杂华覆地处处充满。尔时诸天童女。阿修罗女。摩睺罗女。其数无量心生欢喜。为欲成就菩提因故。俱来严饰最胜大城。月光童子知是城中普遍严净。食时已到前白佛言。愿为利益诸众生故。入是城。尔时如来。与其大众前入城门。当下足时。城中大地普皆震动。周遍十方百千亿刹。悉亦震动。于是时中。盲者能视。苦者得乐。聋者能听。色下劣者得妙好色。无财物者而得财物。无子得子。无衣得衣。无金宝者得诸金宝。无亲属者得诸亲属。若乏一切严身具者。普皆令得严身之具。复有诸鸟拘抧罗鸟鹦鹉孔雀。舍利迦罗。是诸众鸟。见如来已。生欢喜心出胜妙音。闻是音者能令意悦。如来复以神通之力。化作无量薝卜迦树。百千众生持彼净华并余妙香。散佛供养。复有百千阿修罗女摩醯首罗。持赤真珠及栴檀末。于如来上欢喜奉散。阿修罗众及余诸天。执持宝盖。皆是黄金白银之所校饰。于虚空中覆如来上。世尊复以神变之力。化作无量栴檀香树。百千金刚树。宝器衣服。如是等树无量无边。珍宝庄严华叶繁茂。一切众生福德之果而共成熟。微风吹动最胜妙香。流溢普遍无量佛土。百千众生俱持散佛。如是无量情与非情。皆是如来神通道力之所变化。若有希求以神变故。随彼意乐悉令充足。佛入城时一切大众。于虚空中闻殊妙声。其声演畅不可思议。亦复不知彼从何出。以百千颂宣说诸法

　尔时世尊方入城　　空中有声如是说
　了贪尽边常空寂　　证其实性得菩提
　尔时世尊方入城　　空中有声如是说
　了贪生边常空寂　　证其实性得菩提
　尔时世尊方入城　　空中有声如是说
　了贪边际常空寂　　证其实性得菩提
　尔时世尊方入城　　空中有声如是说
　了贪寂静常空寂　　证其实性得菩提
　尔时世尊方入城　　空中有声如是说
　了贪流转常空寂　　证其实性得菩提
　尔时世尊方入城　　空中有声如是说
　了贪无有常空寂　　证其实性得菩提
　尔时世尊方入城　　空中有声如是说
　了贪无生常空寂　　证其实性得菩提
　尔时世尊方入城　　空中有声如是说
　了贪寂灭常空寂　　证其实性得菩提
　嗔痴忿覆并嫉诳　　谄曲贡高憍慢忧
　苦集灭道及有情　　童男童女并妇女
　丈夫养育兼六根　　六尘四大性事物
　世间苦蕴界世生　　音声名等亦如是
　法王演说微妙音　　一切众生悉欢喜
　诸天世人共闻已　　乐欲住于如来乘
　尔时世尊方入城　　空中有声如是说
　佛于施力深爱乐　　由施力故证菩提
　尔时世尊方入城　　空中有声如是说
　佛于净戒深爱乐　　由净戒力证菩提
　尔时世尊方入城　　空中有声如是说
　佛于忍辱深爱乐　　由忍辱力证菩提
　尔时世尊方入城　　空中有声如是说
　佛于精进深爱乐　　由精进力证菩提
　尔时世尊方入城　　空中有声如是说
　佛于禅定深爱乐　　由禅定力证菩提
　尔时世尊方入城　　空中有声如是说
　佛于智慧深爱乐　　由智慧力证菩提
　神通福德智住力　　方便色力名称力
　业因缘友净信闻　　施相应力寂静力
　调伏实际谛善力　　所畏欢喜利爱乐
　慈悲喜舍忍无恼　　空无相等亦如是
　十力圣主天中尊　　功德名闻无等量
　当入胜城初下足　　广为饶益诸众生
　昔于三有修净业　　增长诸天众善行
　一切世间普宗仰　　闻我此说咸欢喜
　如来入城当下足　　城邑大地皆震动
　咸睹世尊清净光　　靡不渴仰生欣跃
　世尊入城广饶益　　人天大众心欢喜
　地及空行三有中　　皆叹如来善安乐
　世尊足轮初按地　　净光普照未曾有
　善马城中出妙声　　众鸟于空亦欢喜
　复有清净女人众　　手足环钏及璎鬘
　如是种种宝庄严　　不击自生微妙响
　各各互来相庆美　　同声共叹胜吉祥
　聋盲残缺得诸根　　皆是如来殊胜果
　世尊入城咸庆悦　　天人散华以供养
　普遍空中出妙声　　无量诸天大欢喜
　复有失念诸众生　　狂乱已除相庆慰
　女人怀妊生忧惧　　蒙光离苦得安乐
　或有惭愧诸男女　　为说离于垢染法
　皆生欢喜清净心　　顶礼最胜牟尼足
　或求如来无上道　　或求菩萨声闻乘
　犹入最胜栴檀城　　瞻仰尊容自欣庆
　佛慧善了于他行　　随顺世间作饶益
　殊胜法财与菩萨　　上妙珍宝施众生　

　世尊当入城　　空中如是说
　若爱眼尽边　　于佛能尊重
　世尊当入城　　空中如是说
　若爱眼尽边　　于佛生净信
　若爱眼尽边　　得佛不坏信
　于净信相续　　由观眼尽边
　若爱眼尽边　　得法不坏信
　于净信相续　　由观眼尽边
　若爱眼尽边　　得僧不坏信
　于净信相续　　由观眼尽边
　若爱眼尽边　　得戒无取著
　于净戒相续　　由观眼尽边
　若爱眼尽边　　离恶趣贪欲
　舍离贪相续　　由观眼尽边
　若爱眼尽边　　离恶趣嗔恚
　舍离嗔相续　　由观眼尽边
　若爱眼尽边　　离恶趣愚痴
　舍离痴相续　　由观眼尽边
　若爱眼尽边　　则住菩提智
　菩提智相续　　由观眼尽边
　乃至眼生边　　边际及流转
　寂静并无有　　无生将寂灭
　如是等诸门　　皆同眼尽说
　若爱眼尽边　　彼常无疑惑
　以无疑惑故　　即得佛神通
　若爱眼生边　　彼常无疑惑
　以无疑惑故　　即得佛神通
　若爱眼边际　　彼常无疑惑
　以无疑惑故　　即得佛神通
　若爱眼流转　　彼常无疑惑
　以无疑惑故　　即得佛神通
　若爱眼寂静　　彼常无疑惑
　以无疑惑故　　即得佛神通
　若爱眼无生　　彼常无疑惑
　以无疑惑故　　即得佛神通
　若爱眼无有　　彼常无疑惑
　以无疑惑故　　即得佛神通
　若爱眼寂灭　　彼常无疑惑
　以无疑惑故　　即得佛神通
　耳鼻舌身心　　色声香味触
　乃至音声名　　一切皆如是
　知眼生无边　　发起无边智
　以智无边故　　说此法亦然
　知眼尽无边　　于眼无障碍
　以无障碍故　　得佛无碍智
　耳鼻舌身心　　色声香味触
　乃至音声名　　一切皆如是
　世尊入城时　　百千众生类
　闻空声说法　　于佛德无疑
　或虽起贪欲　　于佛智不坏
　或有起贪欲　　退失佛功德
　或虽起贪欲　　而求无上智
　勤修不共法　　不乐声闻乘
　愚人修习禅　　乐于禅定乐
　便起增上慢　　谓得沙门果
　愚人修习禅　　无眼尽边智
　设于百千劫　　彼终无解脱
　一切受生者　　于中皆染著
　若了生性空　　所见常清净
　若复修四禅　　无眼尽边智
　设经百千劫　　于禅不清净
　若证于等引　　无证尽边智
　不知证尽故　　常行于证漏
　若执著于想　　无想尽边智
　不知想尽故　　常行于想漏
　若乐著世间　　无世尽边智
　不知世尽故　　常行于世漏
　若住有漏心　　无心尽边智
　不知心尽故　　常行于心漏
　若住有漏法　　无法尽边智
　不知法尽故　　常行于法漏
　若具头陀法　　无眼尽边智
　不知眼尽故　　非实头陀者
　虽著坏色衣　　无眼尽边智
　不知眼尽故　　非实应法服
　虽生贵族家　　无眼尽边智
　不知眼尽故　　彼非家清净
　虽多畜眷属　　无眼尽边智
　速堕恶趣中　　眷属无能救
　虽善声明论　　无眼尽边智
　不知眼尽边　　非达声明者
　虽善诸工巧　　无眼尽边智
　不知眼尽故　　彼非工巧者
　虽于多问难　　一字广分别
　无眼尽边智　　彼非随义说
　虽学智者说　　不知密非密
　无眼尽边智　　于法无所得
　虽了种种言　　世论及诸法
　无眼尽边智　　如坠险攀藤
　虽善于声明　　推步吉凶相
　及文字音韵　　读诵皆穷了
　不知眼尽边　　彼等终无智
　虽明女人相　　邪语令迷惑
　按摩蠲劳法　　秘密之幻术
　不知眼尽边　　彼等终无智
　虽演说百宗　　一字无遗失
　不知眼尽边　　所说终无义
　如是眼生边　　边际与流转
　乃至于寂灭　　当知亦复然
　耳鼻舌身心　　色声香味触
　乃至音声名　　一切皆如是
　虽读诵声论　　而悉了其义
　不知眼尽边　　彼终为下劣
　虽诵四围陀　　及咒皆通利
　不知眼尽边　　彼终为下劣
　如是眼生边　　边际与流转
　乃至于寂静　　当知亦复然
　耳鼻舌身心　　色声香味触
　乃至音声名　　一切皆如是　


大宝积经卷第三十二
大宝积经卷第三十三

　　　　唐天竺三藏菩提流志译


　　出现光明会第十一之四

　世尊入城时　　无量诸众生
　闻空中所说　　得眼尽边智
　世尊入城时　　无量诸众生
　闻空中所说　　了知眼自性
　毕竟空无我　　皆获眼清净
　耳鼻舌身心　　色声香味触
　乃至音声名　　一切皆如是
　贪嗔痴忿慢　　悭嫉诳贡高
　乃至于放逸　　当知亦复然
　世尊入城时　　无量众生类
　于上虚空中　　闻佛种种名
　或闻灭坏贪　　无有等比名
　或闻灭坏嗔　　利益世间名
　或闻了愚痴　　摧伏憍慢名
　或闻示世间　　寂静导师名
　或闻现智慧　　利益世间名
　或闻现方便　　饶益众生名
　或闻降伏魔　　无有怼恨名
　或闻以教法　　示现解脱名
　或闻广度脱　　诸苦众生名
　或闻人中尊　　运济世间名
　闻是诸名已　　皆得眼清净
　虚空及海水　　乃至于须弥
　一切皆可量　　佛智无穷尽　

　若于眼尽得决定　　成就法身不为难
　若能成就胜法身　　当获无边总持智
　若获无边总持智　　彼悟无量诸契经
　若悟无量诸契经　　于佛神通不难得
　若于眼生得决定　　成就法身不为难
　若能成就胜法身　　当获无边总持智
　若获无边总持智　　彼悟无量诸契经
　若悟无量诸契经　　于佛神通不难得
　如是耳鼻舌身心　　色声香味并触法
　乃至音声及名等　　当知一切亦复然
　尔时大地皆震动　　大海诸山亦如是
　阿修罗众及诸天　　一切皆悉生欢喜
　魔及魔军摧谄曲　　咸求成就佛庄严
　诸天各处妙宫殿　　净心欢喜相庆言
　导师今已出世间　　为利一切人天众
　地居天众在本宫　　亦以净心相庆慰
　善哉导师今出现　　普为世间安乐因
　空行天众闻是言　　咸皆欢喜生净信
　以悦意声称叹佛　　导师出现利世间
　四王天众闻是言　　咸皆欢喜生净信
　以殊胜音称叹佛　　导师出现利世间
　忉利天众闻是言　　咸皆欢喜生净信
　以殊胜音称叹佛　　导师出现利世间
　夜摩天众闻是言　　咸皆欢喜生净信
　以殊胜音称叹佛　　导师出现利世间
　我等当发菩提心　　志求如来无上智
　依止天人最胜尊　　度脱一切众生类
　兜率天众闻是言　　咸皆欢喜生净信
　以殊胜音称叹佛　　导师出现利世间
　如来往昔俱胝劫　　修习无边殊胜行
　示苦众生安隐道　　令超生死证涅槃
　化乐天众闻是言　　咸皆欢喜生净信
　以殊胜音称叹佛　　导师出现利世间
　他化天众闻是言　　咸皆欢喜生净信
　以微妙声称赞佛　　导师出现利世间
　如来已度于生死　　降伏众魔并外道
　成就无上佛菩提　　拯济群生登彼岸
　诸梵天众闻是言　　咸皆欢喜生净信
　以微妙声称赞佛　　导师出现利世间
　如是展转声递闻　　诸梵眷属皆欣庆
　导师出现利世间　　魔军怖畏怀忧戚
　上至有顶诸天众　　闻佛出现利世间
　如是展转声遍闻　　修罗损减天增长
　恶魔宫殿悉空虚　　诸天眷属皆充满
　以无畏力降邪众　　速成最胜大菩提
　如是刹那天遍知　　世尊出现利群品
　善哉世间开导者　　以清净眼施众生　

　世尊入城时　　贪欲逼恼者
　闻说不净观　　贪欲灭无余
　世尊入城时　　嗔恚逼恼者
　闻说慈悲法　　嗔恚灭无余
　世尊入城时　　愚痴逼恼者
　闻说智慧法　　愚痴灭无余
　世尊入城时　　憍慢逼恼者
　闻说离慢法　　憍慢灭无余
　世尊入城时　　嫉妒逼恼者
　闻说离嫉法　　嫉妒灭无余
　世尊入城时　　忿怒逼恼者
　闻说离忿法　　忿怒灭无余
　世尊入城时　　悭吝逼恼者
　闻说离悭法　　悭吝灭无余
　若修调伏行　　闻此无边法
　便入多闻海　　成就总持门
　又闻空中说　　以华供养佛
　成就胜功德　　大悲神变说
　又闻空中说　　赞叹如来身
　生处及种族　　言音悉殊胜
　如彼众生趣　　神通随类说
　眼耳鼻舌身　　若色若声等
　屈伸或俯仰　　所现皆殊胜
　如来超世间　　而作世灯炬
　示现诸色像　　皆佛神通力
　凡夫乐著色　　为现种种身
　随彼众生类　　说色无坚固
　若人多执著　　如来现神力
　随彼器非器　　为说相违法
　众生无量世　　未曾供养佛
　刚强难调伏　　为说于地狱
　若人迷业道　　依见乐戏论
　世尊令彼闻　　息见戏论声
　又闻空中说　　眼性决定空
　无来亦无去　　无相无所有
　又百千众生　　闻空中演说
　肉眼及慧眼　　乃至于法眼
　世尊神变力　　闻说戒定声
　智慧及解脱　　解脱知见声
　众生若干种　　如应现神变
　以随类言音　　演说真实法
　若有诸众生　　乐修施戒忍
　神通随类说　　施戒忍辱声
　世尊神变力　　随众生根性
　皆为广分别　　令受持演说
　世尊神变力　　闻说蕴界处
　缚解若远近　　地位差别相
　又闻说诸地　　无量智光明
　亦闻烦恼习　　有离有非离
　世尊神变力　　闻说人天性
　由业果不同　　受生有差别
　或于女人众　　化女庄严身
　空声说厌离　　闻者除贪欲
　若于舍利子　　深心有净信
　大悲随应现　　为说无上法
　拘律陀迦叶　　劫宾那难陀
　摩诃迦叶波　　及憍陈如等
　随彼所爱乐　　闻说声闻法
　天及阿修罗　　及诸夜叉众
　毗娄迦眷属　　无量鸠槃荼
　以佛神力闻　　陀罗弭拏咒　

一致徙(一)毕致徙(一)瑿啰(上)苏(上)瑿啰(二)污囊(上)徙(四)曼(去)囊(上)徙(五)污企(上六)阿怒企(上七)阿乞差罗忙囊夷(八)陀啰尼你瑟咤你名(上九)多迦你(十)伊(上)名满多啰(十一)你呵(上引)啰(十二)阿不唎步底(十三)你啰阿(去)察啰(十四)微耶乞里夜帝(十五)阿(去)察啰缚啰耳帝(十六)迦(上)罗嚩呬(去)宁(十七)萨攘微蛇呢底攘曩(十八)钵啰舍萨帝舍萨多(十九)钵啰舍萨多(二十)多啰[薩/女]多部名(上二十一)暗嚩啰暗嚩啰(二十二)丽罗嚩曩室者(二十三)质多微嚩耳多(二十四)质多阿难(上)多(二十五)乌闭啰呵嚩耳多部名(上二十六)囊南(上二十七)迦(上)尼(上)阿迦(上)尼(上)微嚩耳多(二十八)室丽瑟咤(二十九)阿么罗宁么罗(三十)弗(奔没反)理底曩啰始者(三十一)呵呵里(三十二)摩摩(上)里(三十三)吠啰妮(三十四)底瑟咤(三十五)斫刍怩呵啰(三十六)乌地哩多嚩枳(三十七)安吒哩(三十八)句吒哩(三十九)计都(四十)苏计都(四十一)素颇啰奶(四十二)迦啰奶(四十三)句素磨(上)你曳(四十四)迦迦[口*((禾*ㄉ)/牛)](四十五)郤佉[口*((禾*ㄉ)/牛)](四十六)呜般罗暮[口*((禾*ㄉ)/牛)](四十七)底瑟咤呬(四十八)陀罗尼(四十九)那伽昵呵啰(五十)般啰罗也底(五十一)阿底般啰罗也底(五十二)頞哆啰般提(五十三)安多啰多嚩地失遮(五十四)呵呬哩(五十五)摩佉里(五十六)瑿妮三婆(去)[口*((禾*ㄉ)/牛)](五十七)底瑟咤呬(五十八)陀罗妮(五十九)[況*鳥](多霖反)蒲卢若提(六十)

　又以毗沙门　　提头赖吒等
　无数殊妙声　　说真实咒法
　如是无量声　　善逝神通说
　神通无有量　　所说亦无边
　或于无佛刹　　游戏神通力
　佛身众围绕　　亦如今所见
　于不思议刹　　现无量变化
　初生行七步　　舍王位出家
　道场成正觉　　思惟所得法
　为众转法轮　　示现入涅槃
　及以神变力　　演说种种法
　令无量众生　　成就殊胜智
　尔时大悲现　　诸梵众围绕
　为说修慈法　　增广于慈心
　尔时大悲现　　诸天众围绕
　为说四摄法　　增广四摄行
　尔时大悲现　　诸龙众围绕
　为说嗔恚过　　令舍嗔恚心
　尔时大悲现　　夜叉众围绕
　为说损害过　　令舍损害心
　尔时大悲现　　修罗众围绕
　为说斗诤过　　称赞修忍心
　尔时大悲现　　迦楼罗围绕
　为说乖违过　　称赞和合心
　尔时大悲现　　乾闼婆围绕
　以无边爱语　　称赞于如来
　尔时大悲现　　摩睺众围绕
　呵毁外道法　　称赞如来教
　尔时大悲现　　鬼神众围绕
　广称赞如来　　希有诸功德
　大悲现神变　　令百千众生
　闻说眼尽边　　究竟能通达
　大悲现神变　　令百千众生
　闻说眼生边　　究竟能通达
　大悲现神变　　令百千众生
　闻说眼边际　　究竟能通达
　大悲现神变　　令百千众生
　闻说眼流转　　究竟能通达
　大悲现神变　　令百千众生
　闻说眼寂静　　究竟能通达
　大悲现神变　　令百千众生
　闻说眼无有　　究竟能通达
　大悲现神变　　令百千众生
　闻说眼无生　　究竟能通达
　大悲现神变　　令百千众生
　闻说眼寂灭　　究竟能通达
　大悲现神变　　令百千众生
　闻说眼无我　　究竟能通达
　大悲现神变　　令百千众生
　闻说眼无人　　究竟能通达
　大悲现神变　　令百千众生
　闻眼无众生　　究竟能通达
　大悲现神变　　令百千众生
　闻眼无命者　　究竟能通达
　大悲现神变　　令百千众生
　闻眼无养育　　究竟能通达
　大悲现神变　　广为诸众生
　呵责于世智　　不令起爱著
　大悲现神变　　广为诸众生
　呵责于世利　　赞无为功德
　大悲现神变　　广为诸众生
　呵责有漏智　　赞诸无漏慧
　大悲现神变　　广为诸众生
　呵责世间禅　　称扬出世定
　大悲现神变　　广为诸众生
　呵责有漏戒　　赞无漏学处
　大悲现神变　　广为诸众生
　呵责小心过　　称扬大心德
　大悲现神变　　称赞修身戒
　乃至于心慧　　无漏无所依
　大悲现神变　　称赞灭苦道
　乐著戏论人　　诸佛所呵责
　大悲现神变　　广为诸众生
　分别眼断过　　开示寂灭相
　耳鼻舌身心　　色声香味触
　乃至音声名　　一切皆如是
　大悲现神变　　广为诸众生
　盛年少壮者　　示以无边过
　大悲现神变　　广为诸众生
　生处憍逸者　　示以无边过
　大悲现神变　　广为诸众生
　种姓憍逸者　　示以无边过
　大悲现神变　　广为诸众生
　受用放逸者　　示以无边过
　大悲现神变　　广为诸众生
　自在放逸者　　示以无边过
　大悲现神变　　广为诸众生
　于色放逸者　　示以无边过
　大悲现神变　　广为诸众生
　女人放逸者　　示以无边过
　大悲现神变　　广为诸众生
　衣服放逸者　　示以无边过
　大悲现神变　　广为诸众生
　于酒放逸者　　示以无边过
　大悲现神变　　广为诸众生
　为王放逸者　　示以无边过
　大悲现神变　　广为诸众生
　于戒放逸者　　示以无边过
　大悲现神变　　广为诸众生
　智慧放逸者　　示以无边过
　如是觉神通　　禅巧增上慢
　财说明眷属　　音乐及歌咏
　是名称赞叹　　供养并利养
　美妙诳谄憍　　无惭及无愧
　贡高具足慢　　放逸贪亦然
　大悲现神变　　开示诸众生
　心意下劣者　　为说殊胜想
　大悲现神变　　开示诸众生
　自轻退屈者　　为说精进力
　大悲现神变　　开示诸众生
　贪著财物者　　为说知足法
　又化香宫殿　　及以华宫殿
　皆挟妙楼阁　　化佛于中坐
　又化诸天女　　住薝卜华宫
　皆现于半身　　持华鬘供养
　又化诸天女　　住婆师华宫
　皆现于半身　　持金鬘供养
　又化修罗女　　住摩利华宫
　皆现于半身　　持花鬘供养
　又化诸天女　　住青莲华宫
　皆现于半身　　称赞佛功德
　又化诸梵天　　坐真金宫殿
　而现于全身　　慈声称叹佛
　又化诸天女　　种种庄严身
　环佩牙樘触　　出微妙音声
　说诸有为法　　迁变无坚固
　愚人妄分别　　不能如实知
　如是严具声　　不从身心出
　无去亦无来　　亦无有方所
　乃至于色心　　一切皆如是
　愚者不能思　　于此生疑惑
　如是庄严具　　所出妙音声
　闻于百千刹　　解脱无量众
　汝等当观察　　导师自然智
　无边功德身　　超过爱戏论
　寂静无诸过　　离见治心翳
　相好以庄严　　身意皆清净
　汝观佛入城　　犹如师子步
　鹅王象王行　　满足众生愿
　成就殊胜福　　真实相庄严
　普令诸众生　　瞻仰无厌足
　汝观两足尊　　具大慈心者
　虽以少物施　　获无量功德
　能令诸众生　　于多百千劫
　乃至证涅槃　　果报无穷尽
　汝观两足尊　　成就无漏戒
　令诸众生等　　恭敬而顶礼
　无量诸天众　　各舍其宫殿
　不耽乐游戏　　亲近于导师
　汝观魔及民　　于佛生信乐
　咸持金柄扇　　侍奉于左右
　五百诸魔子　　以天悦意华
　共散于如来　　希求无上慧
　曾于过去佛　　称赞而供养
　今者遇世尊　　各各怀欣庆
　亦以无量辩　　赞叹于如来
　尔时有魔子　　名为舍爱者
　最初称赞佛　　能知眼尽边
　亦了眼生边　　乃至寂灭相
　又知眼尽等　　无边名义句
　以善巧言词　　为众生演说
　而于名义中　　无著无疑惑
　了知无去来　　无取亦无舍
　自性常空寂　　远离于文字
　亦无能受持　　读诵修行者
　往昔诸如来　　已曾广开示
　得以假名字　　而实无所说
　如是自性空　　超过蕴界处
　无妄无真实　　亦无处非处
　乃至言语断　　心行处亦灭
　愚夫著相故　　见佛有入城
　世尊离诸相　　愚人妄分别
　世尊入城时　　若人生欢喜
　是则相分别　　当必怀忧戚
　若离相分别　　则不见入城
　乃至行动相　　得无分别慧
　若以相见佛　　则见有入城
　于生转法轮　　一切皆分别
　若以相见佛　　乃至生欢喜
　彼人住魔行　　魔境常现前
　若以相见佛　　当见于变异
　是人懒忧戚　　智者应怜愍
　于法若见得　　便有失法忧
　于佛若见生　　则有涅槃苦
　若多劫修行　　了知一切相
　不分别入城　　亦无涅槃想
　若了心相空　　则住佛行处
　不分别入城　　亦无涅槃想
　若人如是知　　则见于诸佛
　亦能了性空　　毕竟无生灭
　世尊无量劫　　修习诸苦行
　为证于性空　　愚人不能了
　世尊入城时　　百千众围绕
　人及非人等　　净心而供养
　若于刹那顷　　思惟眼尽边
　了达诸相空　　其福复过彼
　乃至算数分　　皆所不能及
　如是眼生边　　边际与流转
　乃至于寂灭　　当知亦复然
　耳鼻舌身心　　色声香味触
　乃至音声名　　一切皆如是　

　尔时世尊　　当入城时　　以足按地
　普皆震动　　诸山倾靡　　悉向于佛
　人天为法　　咸来恭敬　　尔时世尊
　当入城时　　天主人王　　阿修罗众
　并诸夜叉　　各舍本城　　来诣佛所
　欢喜供养　　尔时世尊　　当入城时
　复有无量　　异类诸鸟　　鹦鹉孔雀
　迦陵频伽　　睹佛如来　　殊胜功德
　于虚空中　　欢喜游戏　　皆出种种
　微妙音声　　尔时世尊　　当入城时
　以佛功德　　威神力故　　能令无量
　百千众生　　盲者能视　　聋者能听
　不完具者　　令得完具　　不安乐者
　令得安乐　　尔时世尊　　当入城时
　于虚空中　　闻如是说　　若以诸相
　分别如来　　是人不名　　供养于佛
　亦不了知　　眼尽边性　　若离诸相
　殖众德本　　则能了知　　眼尽边性
　以能了知　　眼尽边故　　则能了知
　诸佛功德　　于眼尽边　　无有执藏
　于眼生边　　无有依止　　于眼寂静
　无有动念　　是人则为　　见于如来
　于眼生边　　无有分别　　于眼边际
　无有意谓　　于眼灭坏　　无有表示
　是人则为　　见于如来　　于眼无有
　无有染著　　于眼无生　　无有摄受
　于眼寂灭　　无有所执　　是人则为
　见于如来　　知眼尽故　　于根修习
　知眼边故　　于根决定　　知眼生故
　于根自在　　是人则为　　见于如来
　知眼无有　　于色了达　　知眼灭坏
　于法观察　　知眼无生　　于道修习
　是人则为　　见于如来　　如实了知
　眼尽边故　　于业差别　　亦能了知
　以能了知　　业差别故　　是人则为
　见于如来　　如实了知　　眼生边故
　于苦差别　　亦能了知　　以能了知
　苦差别故　　是人则为　　见于如来
　如实了知　　眼灭坏故　　于苦灭坏
　亦能了知　　以能了知　　苦灭坏故
　是人则为　　见于如来　　如实了知
　眼无有故　　于离诸相　　亦能了知
　以能了知　　离诸相故　　是人则为
　见于如来　　如实了知　　眼无生故
　于离习气　　亦能了知　　以能了知
　离习气故　　是人则为　　见于如来
　又如实知　　眼无常性　　于离障碍
　亦能了知　　以能了知　　离障碍故
　是人则为　　见于如来　　又如实知
　眼无文字　　于佛智力　　亦能了知
　以能了知　　佛智力故　　是人则为
　见于如来　　又如实知　　眼不来性
　于离诸欲　　亦能了知　　以能了知
　离诸欲故　　是人则为　　见于如来
　又如实知　　修习禅定　　于离烦恼
　亦能了知　　以能了知　　离烦恼故
　是人则为　　见于如来　　彼人亦能
　成就如是　　眼前际智　　眼无住智
　眼无生智　　佛神通智　　眼下劣智
　眼殊胜智　　智下劣智　　智清净智
　戒清净智　　身律仪智　　声清净智
　语律仪智　　心清净智　　处差别智
　诸心法智　　心过失智　　业清净智
　心律仪智　　智过失智　　声清净智
　蕴差别智　　蕴因缘智　　眼遍知智
　苦出生智　　无漏戒智　　戒因缘智
　苦因缘智　　苦因尽智　　诸有为智
　尽无尽智　　又如实知　　十二因缘
　有所行智　　无所行智　　有相无相
　有为无为　　建立摄受　　自他心智
　又如实知　　眼尽生边　　边际寂静
　乃至流转　　无有无生　　寂灭之性
　令诸众生　　得清净智　　诸势力智
　精进之智　　又如实知　　一异门智
　一切众生　　意乐之智　　又如实知
　一切众生　　殊胜意乐　　心清净智
　业异熟智　　诸根界智　　心变异智
　慧解脱智　　遍解脱智　　胜辩才智
　又如实知　　诸恶众生　　不乐法者
　令渴仰智　　又如实知　　于诸理趣
　知时修习　　无懈怠智　　又如实知
　神通之力　　分析诸法　　无障碍智
　又如实知　　于广大义　　及以言教
　随解了智　　又如实知　　善友同处
　衣服饮食　　节量之智　　又如实知
　于诸无作　　陀罗尼法　　勤修习智
　又如实知　　身心无过　　远离增减
　求无上智　　又如实知　　神通威力
　于虚空中　　现变化身　　成就无量
　百千众生　　皆令欢喜　　发净信智
　于诸如来　　乐尊重智　　于离欲法
　乐修习智　　于诸圣众　　乐供养智
　于大菩提　　乐回向智　　于陀罗尼
　乐演说智　　于诸意乐　　善观察智
　于圣者定　　善了知智　　于诸护念
　能决定智　　于无边心　　善趣入智
　于无边颂　　能演说智　　于诸欲结
　能觉悟智　　于下劣趣　　不堕落智
　于恶知识　　应舍离智　　于善知识
　能亲近智　　于诸问答　　能决择智
　于处非处　　能解了智　　于地非地
　能了知智　　于上中下　　能分别智
　有为之智　　无为之智　　事物之智
　非事物智　　摄受之智　　非摄受智
　修习之智　　非修习智　　眼非眼智
　眼共相智　　眼差别智　　眼自性智
　耳鼻舌身　　乃至名等　　二十五法
　亦复如是　　若人思惟　　眼因缘性
　真实空寂　　毕竟无我　　是人则能
　成就如是　　真实决定　　心三摩地
　若人思惟　　眼因缘起　　决定了知
　眼无常相　　是人则能　　如实了知
　眼及因缘　　毕竟无有　　耳鼻舌身
　乃至名等　　二十五法　　亦复如是
　尔时世尊　　当入城时　　以足按地
　现希有事　　我今略说　　少分功德
　普令众生　　闻者欢喜　　天人导师
　从一毛孔　　出现无量　　百千光明
　一一光明　　遍无量刹　　为诸众生
　而作佛事　　若人往昔　　供养诸佛
　长夜修行　　布施持戒　　彼人得闻
　如是所说　　神变之事　　欢喜爱乐
　若能了知　　诸佛神变　　非诸声闻
　所行境界　　彼人得闻　　如是神变
　当生信解　　发希有心　　天人导师
　不思议力　　现如是等　　种种神变
　能令无量　　百千众生　　于诸如来
　亲近供养　　天人导师　　不思议力
　演说无量　　百千契经　　令诸众生
　闻其所说　　皆能信受　　心生欢喜
　尔时世尊　　当入城时　　以神通力
　于虚空中　　作如是说　　知眼尽边
　乃至寂灭　　眼性所因　　无去无来
　毕竟空寂　　耳鼻舌身　　乃至名等
　二十五法　　亦复如是　

　尔时世尊　　当入城时　　于虚空中
　出微妙声　　称赞如来　　种种名号
　令诸大众　　生信解心　　今现在世
　人中师子　　名为摧伏　　魔军法王
　若有得闻　　如是名者　　则能降伏
　一切邪众　　今现在世　　人中师子
　名为摧灭　　贪欲法王　　若有得闻
　如是名者　　则能舍离　　一切贪欲
　今现在世　　人中师子　　名为摧灭
　嗔恚法王　　若有得闻　　如是名者
　则能舍离　　一切嗔恚　　今现在世
　人中师子　　名为摧灭　　愚痴法王
　若有得闻　　如是名者　　则能舍离
　一切愚痴　　今现在世　　人中师子
　名为摧灭　　憍慢法王　　若有得闻
　如是名者　　则能摧灭　　一切憍慢
　今现在世　　人中师子　　名为摧灭
　忿恚法王　　若有得闻　　如是名者
　则能舍离　　一切忿恚　　今现在世
　人中师子　　名为摧灭　　嫉妒法王
　若有得闻　　如是名者　　则能舍离
　一切嫉妒　　今现在世　　人中师子
　名为摧灭　　虚诳法王　　若有得闻
　如是名者　　则能舍离　　一切虚诳
　今现在世　　人中师子　　名为摧灭
　诸见法王　　若有得闻　　如是名者
　则能舍离　　一切诸见　　今现在世
　人中师子　　名为摧灭　　戏论法王
　若有得闻　　如是名者　　则能舍离
　一切戏论　　今现在世　　人中师子
　名为正法　　清净法王　　若有得闻
　如是名者　　则能解了　　清净之法
　今现在世　　人中师子　　名为通达
　诸业法王　　若有得闻　　如是名者
　则能解了　　一切诸业　　今现在世
　人中师子　　名为具足　　神通法王
　若有得闻　　如是名者　　则能成就
　威德神通　　今现在世　　人中师子
　名为具足　　诸度法王　　若有得闻
　如是名者　　则能成就　　六波罗蜜
　今现在世　　人中师子　　名为了达
　诸行法王　　若有得闻　　如是名者
　则能了达　　一切诸行　　今现在世
　人中师子　　名生清净　　光明总持
　若有得闻　　如是名者　　则能成就
　殊胜受生　　今现在世　　人中师子
　名色清净　　光明总持　　若有得闻
　如是名者　　则能成就　　殊胜妙色
　今现在世　　人中师子　　名身清净
　光明总持　　若有得闻　　如是名者
　则能成就　　殊胜色身　　今现在世
　人中师子　　名性清净　　光明总持
　若有得闻　　如是名者　　则能成就
　殊胜种族　　今现在世　　人中师子
　名为名称　　光明总持　　若有得闻
　如是名者　　则能成就　　广大名称
　今现在世　　人中师子　　名为布施
　持戒忍辱　　精进禅定　　智慧总持
　若有得闻　　如是名者　　则能成就
　布施持戒　　乃至智慧　　陀罗尼门
　今现在世　　人中师子　　名为成就
　空性法王　　若有能持　　如是名者
　则能演说　　诸法空义　　今现在世
　人中师子　　名为成就　　无我法王
　若有能持　　如是名者　　则能演说
　无生灭义　　今现在世　　人中师子
　名眼清净　　总持法王　　若有能持
　如是名者　　则能演说　　眼尽边义
　耳鼻舌身　　乃至名等　　二十五法
　并华鬘香　　灯伞衣服　　悉皆如是　


大宝积经卷第三十三
大宝积经卷第三十四

　　　　唐天竺三藏菩提流志译


　　出现光明会第十一之五

　尔时世尊　　当入城时　　以不思议
　神通之力　　于虚空中　　出微妙声
　演说种种　　陀罗尼行　　令诸大众
　闻如是言　　是陀罗尼　　于眼尽边
　生边边际　　寂静流转　　乃至寂灭
　如是诸法　　皆能通达　　究竟安住
　以布施力　　究竟摄取　　以持戒力
　究竟成就　　以忍辱力　　究竟庄严
　以精进力　　究竟发起　　以智慧力
　究竟宣说　　离诸文字　　语言音声
　乃至色心　　究竟清净　　有漏无漏
　若义若利　　皆悉空寂　　究竟清净
　亦不依止　　一切诸有　　究竟安住
　总持三昧　　无去无来　　非善不善
　乃至无记　　自利利他　　如是诸相
　究竟清净　　亦不安住　　自在威德
　声闻凡夫　　诸佛之法　　亦不安住
　于眼尽边　　生边边际　　乃至寂灭
　如是诸行　　究竟寂静　　若生不生
　是苦是乐　　称赞毁谤　　皆悉舍离
　究竟清净　　究竟照明　　空陀罗尼
　之所解了　　此即住佛　　所行之处
　此即住佛　　游戏之处　　此即安住
　诸佛神通　　此即安住　　诸佛智慧
　安住如是　　眼尽边力　　安住如是
　眼生边力　　安住如是　　眼边际力
　乃至安住　　寂灭之力　　耳鼻舌身
　乃至名等　　二十五法　　亦复如是
　是陀罗尼　　成就如来　　殊胜之力
　是陀罗尼　　成就如是　　威德之力
　入诸如来　　一切行处　　住诸如来
　一切境界　　令诸世间　　于修罗众
　离坚固心　　住梵天行　　能令无量
　百千夜叉　　及鸠槃荼　　皆生欢喜
　亦令无量　　乾闼婆众　　并诸罗刹
　爱乐调伏　　假使梵众　　以妙音声
　于其句义　　不能宣说　　非诸心法
　之所计度　　亦非心法　　之所受持
　是陀罗尼　　非眼所得　　是陀罗尼
　亦不至身　　是陀罗尼　　非眼所得
　亦不至于　　眼所行处　　耳鼻舌身
　乃至名等　　二十五法　　亦复如是
　又说于眼　　尽边生边　　边际流转
　乃至寂灭　　无我无人　　众生寿者
　乃至无有　　补特伽罗　　无相无为
　不来不去　　如是等相　　皆悉了知
　又说了知　　法性之眼　　又说了知
　法成就眼　　智眼慧眼　　梵眼天眼
　梵生得眼　　天生得眼　　梵异熟眼
　天异熟眼　　梵因生眼　　天因生眼
　天神变眼　　天精进眼　　下劣生眼
　珠胜生眼　　舍离阎罗　　世间之眼
　龙夜叉眼　　鸠槃荼眼　　热恼之眼
　非热恼眼　　清净之眼　　非清净眼
　广狭之眼　　声闻乘眼　　禅定之眼
　三摩地眼　　境界之眼　　想出生眼
　贪出生眼　　贪舍离眼　　从因生眼
　非因生眼　　相应之眼　　不相应眼
　依门生眼　　非门生眼　　因缘生眼
　因门生眼　　非肉成眼　　智清净眼
　无所有眼　　不可得眼　　耳鼻舌身
　乃至名等　　二十五法　　亦复如是
　尔时世尊　　于虚空中　　复出无量
　微妙音声　　演说殊胜　　陀罗尼法
　皆是如来　　之所变化　　陀罗尼曰　

呬丽(一)么丽么丽(二)赐(上)弟(三)伊(去)泥(四)弭(上)泥(五)句路尔庾(二合六)句路尔庾(二合七)句丽(八)么丽(九)句拏(上)帝(十)阿啰(二合)艺(十一)阿呬丽(十二)弭弭丽帝(十三)素弭丽(十四)弭丽弭丽(十五)弃比丽(十六)阿比丽(十七)素帝替(十八)驮奶(十九)么奶(二十)伽(上二十一)伽(上)唎帝(二十二)素伽(上)[口*((禾*ㄉ)/牛)](二十三)钵唎(二合)野然曩泥(二十四)阿努卢弭计(上二十五)微[口*路]迷(去二十六)素婆涅里(二合)世(二十七)阿施唎丽(二十八)萨么钵啰(二合)本帝(二十九)钵啰尾醯(三十)陀罗尼(三十一)底瑟耻呵(三十二)素底(引)阿替(三十三)步攘伽(上)伽曩(三十四)躬(去)盘拏(三十五)嚩娑(引)嚩曩(三十六)播唎妒(引)里野(二合)宁(三十七)钵唎伽(上)拏宁(三十八)么曩娑(三十九)素路指多(四十)钵那(四十一)恶察啰(四十二)阿毗罗(引)比野(二合四十三)钵啰(二合)底瑟咤诃(四十四)陀罗尼(四十五)阿(引)耳多(四十六)虞泥(去)毗(四十七)

　如是陀罗尼　　诸佛之所得
　具足大威神　　智慧无边量
　远离于执著　　念处悉清净
　无色无去来　　非方及方所
　无相离言说　　超过诸戏论
　菩萨勤修习　　究竟得清凉
　假使以百千　　那由他偈颂
　演说于一句　　不能得其边
　众圣之所赞　　清净无染著
　一切诸众会　　皆悉生尊重
　如是陀罗尼　　善法威神力
　能摧灭烦恼　　令得于胜利
　功德及智慧　　广大犹如海
　成就忍辱力　　其心安不动
　菩萨常修习　　智者所称叹
　舍离于贫穷　　当获大财宝
　如是陀罗尼　　增长诸功德
　常以空性等　　真实句庄严
　以舍于文字　　名之为空性
　以舍于心识　　名之为法性
　如是陀罗尼　　离垢常清净
　安住于实智　　现种种饶益
　令诸众生等　　欢喜发净心
　无量夜叉众　　及于鸠槃荼
　如是众鬼王　　亦生大欢喜
　如是陀罗尼　　寂静无戏论
　爱乐于众生　　普皆与安乐
　于多百千劫　　常在于诸趣
　作无量利益　　清净无所染
　或以百千偈　　演说甘露法
　令无量众生　　皆生大欢喜
　往昔无量佛　　以清净意乐
　于是陀罗尼　　常思惟法性
　释梵诸天众　　龙王阿修罗
　闻此陀罗尼　　心生大欢喜
　如是陀罗尼　　所经诸国土
　常无有灾难　　病苦及忧恼
　一切诸众生　　各各皆欣乐
　愿此陀罗尼　　常住于我心
　如是陀罗尼　　随所在身心
　喉腭及唇舌　　生无量功德
　若能常受持　　获无量功德
　利益多众生　　皆令得欢喜
　如是陀罗尼　　舍离诸过恶
　演说微妙法　　得无尽辩才
　令百千众生　　皆断除疑惑
　摧破诸憍慢　　获无量功德
　如是陀罗尼　　甚深微密法
　智者常思惟　　勇猛勤修习
　被于智慧甲　　摧灭诸烦恼
　增长功德已　　爱乐无厌足
　如是陀罗尼　　具广大名称
　能了尽无尽　　生边无生边
　以如是智慧　　种种自庄严
　百千诸如来　　尊重而供养
　如是陀罗尼　　明行为两足
　依止于胜定　　趣向菩提道
　随顺于止观　　通达无漏慧
　以净信根力　　成就于二手
　以精进忍辱　　成就于两乳
　智慧波罗蜜　　而为其顶相
　修多罗为线　　贯穿四辩鬘
　往昔所修行　　种种诸功德
　及无量譬喻　　一切悉庄严
　如是陀罗尼　　具无量功德
　于眼前后际　　尽边无尽边
　若生若无生　　边际非边际
　寂静不寂静　　流转非流转
　无有及无起　　寂灭并无我
　无人无寿者　　乃至无众生
　如是无量门　　一切皆解了
　耳鼻舌身心　　六尘并四大
　乃至世生名　　一切皆如是
　如上所称叹　　微妙陀罗尼
　寂静胜功德　　诸佛之境界
　陀罗尼实义　　非文字诠表
　随顺于世间　　但以假名说　

尔时世尊。与诸大众到童子家。敷座而坐。是时月光童子。知佛坐已。躬自赍持微妙供具。奉献如来及诸大众。其供纯以禅定福德殊胜善根不思议力之所成熟。如是施时亦不为己。普令一切无量众生。发趣菩提获大善利。其供周遍皆悉充足。尔时世尊饭食已讫。于众会中。告月光童子言。童子。若善男子善女人等。住大乘者行施资粮。有八十种殊胜功德。云何八十。所谓成熟众生善言摄受。妙相圆满。诸根无缺。舍离生死。证于涅槃。尽诸结使。得胜自在。具足功德。庄严佛土。眷属清净。有大威德。具足智慧。成就最上殊胜之行。圆满无上无等等行。除灭习气。增长如来一切智行。身及舍利为诸世间声闻缘觉之所供养。摧破恶人。能令人王天龙夜叉阿修罗王迦楼罗王及梵天王皆生清信。有大威德。宣说契经。应颂。受记。自说。讽诵。譬喻。因缘。本事。本生。方广。希法。乃至论义。受持演说心无懈惓。于法无吝。安住佛道。世界最胜。名色清净。证于法身。得无所畏。成就福德。蔽诸外道。具善人法。舍恶人行。信福智因。和合佛法。降伏众魔。于佛所说安乐之法无有疑惑。摧破恶欲。具大威德。修菩萨行。得胜神通。舍离生死。成就众生。赞无边行。摄受功德。慰喻众生。受用法乐。修行惠施。入大智门。住于暖法。种性决定。修行法忍。安住佛道。童子。若善男子善女人等。修施资粮。具足成就是八十种殊胜功德。尔时世尊。复说偈言

　大智诸菩萨　　具足施资粮
　胜利有八十　　我今已略说
　复有诸功德　　无量难思议
　皆从布施生　　今当少宣说
　汝以平等施　　普遍于大会
　如是施资粮　　智者应修习
　此施能积集　　福聚不思议
　相好庄严身　　一切皆圆满
　生处及种族　　国土若居家
　名称与色心　　一切皆清净
　诸天神变事　　及宫殿婇女
　清净无碍辩　　皆从布施生
　布施胜资粮　　诸佛咸称叹
　此即是菩提　　最初安住本
　精进诸菩萨　　于施无疑惑
　安住决定心　　勤修于布施
　如是布施心　　成就殊胜福
　菩萨勤修习　　当证佛菩提
　由布施威力　　成就胜神通
　振动俱胝刹　　不损诸众生
　由布施能引　　净戒及多闻
　正信与精进　　三昧无漏慧
　由布施能引　　根力菩提分
　正断及神足　　远离诸习气
　由布施能引　　清净妙音声
　于百俱胝刹　　开示无边法
　由净信行施　　速得诸神通
　为成就神通　　应勤修布施
　无量诸天众　　百千阿修罗
　龙神及夜叉　　眷属共围绕
　咸乘妙楼阁　　自在而游戏
　如是等诸王　　见勤行施者
　皆当起远迎　　敷座而供养
　如是行施人　　具足大威德
　自在神通力　　摄受诸天王
　鸠槃荼夜叉　　皆悉来归伏
　及乾闼婆众　　亦献诸音乐
　贼害起慈心　　恶人当远离
　珍财无损减　　库藏悉充盈
　以修布施故　　成就胜资粮
　乃至于佛智　　不行外道法
　是人无病恼　　守护陀罗尼
　得诸殊胜力　　皆由布施生
　如是行施人　　修习菩提道
　不遇恶知识　　得同类善友
　复有诸菩萨　　积集施资粮
　成就不思议　　陀罗尼智慧
　以无量偈颂　　演说于总持
　一切无挂碍　　不失于本义
　广大菩提心　　志愿常坚固
　具足于净戒　　舍离诸魔业
　不著五欲乐　　专精求正念
　心常无迷惑　　亦不生贪爱
　嗔恚诸烦恼　　如实皆了知
　于一切境界　　不著不迷惑
　是人善了知　　如是诸烦恼
　以因缘和合　　能生诸过失
　乃至于佛法　　若因若因因
　如是因作用　　一切皆能了
　是人能了知　　眼尽边因性
　远离诸迷惑　　于眼无所染
　是人能了知　　眼生边边际
　寂静与流转　　无有及无生
　乃至于寂灭　　如是等因性
　远离诸迷惑　　于眼无所染
　是人能了知　　眼前际言说
　随世假安立　　于中无有实
　是人能了知　　眼后际言说
　随世假安立　　于中无有实
　是人能了知　　眼生边边际
　寂静与流转　　无有及无生
　乃至于寂灭　　如是等言说
　随世假安立　　于中无有实
　是人能了知　　眼前际言说
　但因缘和合　　于中无所著
　是人能了知　　眼后际言说
　但因缘和合　　于中无所著
　是人能了知　　眼生边边际
　寂静与流转　　无有及无生
　乃至于寂灭　　如是等言说
　但因缘和合　　于中无所著
　是人能了知　　眼前际言说
　自性无表示　　于中无所染
　是人能了知　　眼后际言说
　自性无表示　　于中无所染
　是人能了知　　眼生边边际
　寂静与流转　　无有及无生
　乃至于寂灭　　如是等言说
　自性无表示　　于中无所染
　耳鼻舌身心　　六尘并四大
　乃至世生名　　一切皆如是
　是人能了知　　贪欲即佛道
　自性无差别　　于贪无所染
　一切诸佛道　　当于烦恼求
　知性无差别　　是入总持门
　说贪是总持　　总持即是贪
　知性无差别　　是学总持门
　如是供养贪　　即为供养佛
　以供养佛故　　成就总持门
　是人能了知　　嗔恚即佛道
　自性无差别　　于嗔无所染
　嗔即是总持　　总持即是嗔
　知性无差别　　是学总持门
　如是供养嗔　　亦为供养佛
　以供养佛故　　成就总持门
　是人能了知　　愚痴即佛道
　自性无差别　　于痴无所染
　若如实了知　　痴性之边际
　是则修佛道　　成就总持门
　痴即是总持　　总持即是痴
　知性无差别　　是学总持门
　如是供养痴　　即为供养佛
　以供养佛故　　成就总持门
　如是供养痴　　即为供养法
　以供养法故　　成就总持门
　如是供养痴　　即为供养僧
　以供养僧故　　成就总持门
　如是供养痴　　即为供养戒
　以供养戒故　　成就总持门
　如是供养痴　　即供养精进
　供养精进故　　成就总持门
　如是供养痴　　即供养赞叹
　供养赞叹故　　成就总持门
　如是供养痴　　即供养佛法
　供养佛法故　　成就总持门
　如是供养痴　　即供养法性
　供养法性故　　成就总持门
　如是供养痴　　即供养真如
　供养真如故　　成就总持门
　如是供养痴　　即供养无生
　供养无生故　　成就总持门
　如是供养痴　　即供养无灭
　供养无灭故　　成就总持门
　如是供养痴　　即供养无尽
　供养无尽故　　成就总持门
　如是供养痴　　即供养无有
　供养无有故　　成就总持门
　如是供养痴　　即供养无边
　供养无边故　　成就总持门
　如是供养痴　　即供养三有
　供养三有故　　成就总持门
　如是供养痴　　即供养寂静
　供养寂静故　　成就总持门
　如是供养痴　　即供养流转
　以供养转故　　成就总持门
　如是供养痴　　即供养无转
　供养无转故　　成就总持门
　如是供养痴　　即供养无有
　供养无有故　　成就总持门
　如是供养痴　　即供养无起
　供养无起故　　成就总持门
　如是供养痴　　即供养寂灭
　供养寂灭故　　成就总持门
　如是供养痴　　即供养不来
　供养不来故　　成就总持门
　如是供养痴　　即供养无行
　供养无行故　　成就总持门
　如是供养痴　　即供养有为
　供养有为故　　成就总持门
　如是供养痴　　即供养苦等
　以供养苦等　　成就总持门
　如是供养痴　　即供养苦智
　供养苦智故　　成就总持门
　如是供养痴　　即供养集智
　供养集智故　　成就总持门
　如是供养痴　　即供养灭智
　供养灭智故　　成就总持门
　如是供养痴　　即供养道智
　供养道智故　　成就总持门
　如是供养痴　　即供养法智
　供养法智故　　成就总持门
　如是供养痴　　即供养类智
　供养类智故　　成就总持门
　如是供养痴　　供养无生智
　供养无生故　　成就总持门
　如是供养痴　　即供养尽智
　供养尽智故　　成就总持门
　如是于正断　　念住并神足
　五根及五力　　七觉八道支
　兼彼奢摩他　　毗般舍那等
　于斯九种法　　一切皆如是　

尔时世尊。告月光童子言。善男子。若有众生住于大乘。为欲成就如上所说陀罗尼者。应当远离八十种人。云何八十。所谓杀父。害母。杀阿罗汉。以屠害心出佛身血。破和合僧。贼住出家。无根二根。邪见。邪思惟。邪语。邪业。邪命。邪精进。邪念。邪定。不知处。不知时。不知法。不知道。不知量。不知自他。于佛法僧并诸学处不能尊重。于不放逸及殊胜境亦不宗仰。不知法。不知律。不知学处。不知其罪若重若轻。不知其戒是毁是缺。又不知行若细若粗。亦不知业未来现在。于下劣事亦不了知。赞声闻乘毁如来法。劝导开示辟支佛乘远离厌舍无上正道破戒。破见。破诸威仪。行于非道。说有我人。说有众生。说有命者。说有补特伽罗。志意下劣。起贪嗔痴。断见。常见空无因见。不见有。不见无。不见业。不见精进。不知业。不知业因。不知异熟。不知异熟因。不知诸根。不知诸根因不知界。不知界因。不知解脱。不知解脱因。不知道。不知道因。不知烦恼。不知烦恼因。不知施。不知施因。不知前际及于后际。不知前际及后际因。不知生死。不知生死因。不知有漏。不知有漏因。不知尽非尽。不知有非有。不知边际非边际。不知寂静非寂静。不知转非转。不知性非性。不知生非生。不知灭非灭。童子。若善男子善女人等。为欲成就如上所说陀罗尼者。应当舍离是八十种非法之人。尔时世尊。复说偈言

　若不了于眼　　生尽之边际
　是人迷总持　　智者应远离
　若能了于眼　　无我无众生
　是人住总持　　智者应亲近
　若能了于眼　　生尽离文字
　是人住总持　　智者应亲近
　若能了于眼　　寂静无所住
　是人住总持　　智者应亲近
　若能了于眼　　自性无所住
　是人住总持　　智者应亲近
　若能了于眼　　无转无色相
　是人住总持　　智者应亲近
　若能了于眼　　无生性寂灭
　是人住总持　　智者应亲近
　若能了于眼　　自性离名相
　诸佛无能说　　称叹及表示
　是人住总持　　智者应亲近
　若能了于眼　　自性离名相
　无有能思惟　　受持及演说
　是人住总持　　智者应亲近
　如是总持性　　非文字诠辩
　无有诸方所　　亦非心所到
　是法无欢喜　　亦不住嗔恚
　不动如山王　　虽说无所得
　总持实无有　　乃至我亦无
　若我自性空　　总持亦无有
　总持自性空　　愚者计为有
　由是妄分别　　不闻生忧恼
　若分别贪性　　及以总持空
　如是二分别　　毕竟不可得
　若了空性空　　总持亦非有
　乃至菩提分　　三摩地亦空
　若有能了知　　总持及空性
　乃至三摩地　　于眼亦了知
　若于眼尽边　　如实善了知
　则于总持门　　究竟能成就
　若于眼生边　　如实善了知
　则于总持门　　究竟能成就
　若于眼边际　　如实善了知
　则于总持门　　究竟能成就
　若于眼寂静　　如实善了知
　则于总持门　　究竟能成就
　若于眼流转　　如实善了知
　则于总持门　　究竟能成就
　若于眼无有　　如实善了知
　则于总持门　　究竟能成就
　若于眼无生　　如实善了知
　则于总持门　　究竟能成就
　若于眼寂灭　　如实善了知
　则于总持门　　究竟能成就
　若于眼变异　　如实知尽边
　则于总持门　　究竟能成就
　若于眼变异　　如实知生边
　则于总持门　　究竟能成就
　若于眼变异　　如实知边际
　则于总持门　　究竟能成就
　若于眼变异　　如实知寂静
　则于总持门　　究竟能成就
　若于眼变异　　如实知流转
　则于总持门　　究竟能成就
　若于眼变异　　如实知无有
　则于总持门　　究竟能成就
　若于眼变异　　如实知无生
　则于总持门　　究竟能成就
　若于眼变异　　如实知寂灭
　则于总持门　　究竟能成就
　耳鼻舌身心　　六尘并四大
　乃至世生名　　一切皆如是
　若于眼前际　　无变无异相
　无取无分别　　是住总持门
　若于眼尽边　　无变无异相
　无取无分别　　是住总持门
　若于眼生边　　无变无异相
　无取无分别　　是住总持门
　若于眼边际　　无变无异相
　无取无分别　　是住总持门
　若于眼寂静　　无变无异相
　无取无分别　　是住总持门
　若于眼流转　　无变无异相
　无取无分别　　是住总持门
　若于眼无有　　无变无异相
　无取无分别　　是住总持门
　若于眼无生　　无变无异相
　无取无分别　　是住总持门
　若于眼寂灭　　无变无异相
　无取无分别　　是住总持门
　耳鼻舌身心　　六尘并四大
　乃至世生名　　一切皆如是
　贪嗔痴忿慢　　嫉诳悭忧恼
　过失垢毒箭　　暴流黑白业
　不生亦不灭　　不去亦不来
　不动亦不异　　非作亦非行
　非明亦非闇　　非流舍暴流
　无尽及无住　　非行非不行
　非字非攀缘　　非出亦非入
　分别妄想等　　六十二诸门
　各随其义理　　一切皆如是
　若知眼前际　　乃至于上下
　无取无分别　　是住总持门
　若知眼尽边　　乃至于上下
　无取无分别　　是住总持门
　若知眼生边　　乃至于上下
　无取无分别　　是住总持门
　若知眼边际　　乃至于上下
　无取无分别　　是住总持门
　若知眼寂静　　乃至于上下
　无取无分别　　是住总持门
　若知眼流转　　乃至于上下
　无取无分别　　是住总持门
　若知眼无有　　乃至于上下
　无取无分别　　是住总持门
　若知眼无生　　乃至于上下
　无取无分别　　是住总持门
　若知眼寂灭　　乃至于上下
　无取无分别　　是住总持门
　耳鼻舌身心　　六尘并四大
　乃至世生名　　一切皆如是
　于地不变异　　无取无分别
　如是了知者　　成就总持门
　于地无生相　　无取无分别
　如是了知者　　成就总持门
　于地无灭相　　无取无分别
　如是了知者　　成就总持门
　于地证入相　　无取无分别
　如是了知者　　成就总持门
　于地出离相　　无取无分别
　如是了知者　　成就总持门
　于地无愿相　　无取无分别
　如是了知者　　成就总持门
　于地无住相　　不来亦不去
　无边与无尽　　相应不相应
　离名字计度　　观察与流转
　无有及修治　　无言说表示
　寂静无所依　　念住并正断
　神足及根力　　觉支无畏道
　如是诸地法　　无取无分别
　如是了知者　　成就总持门
　若于我无入　　无取无分别
　如是了知者　　成就总持门
　若于我无出　　无取无分别
　如是了知者　　成就总持门
　若于我无相　　无取无分别
　如是了知者　　成就总持门
　若于我无愿　　无取无分别
　如是了知者　　成就总持门
　若于我无住　　无取无分别
　如是了知者　　成就总持门
　若于我无生　　无取无分别
　如是了知者　　成就总持门
　若于我无灭　　无取无分别
　如是了知者　　成就总持门
　若于我文字　　无取无分别
　如是了知者　　成就总持门
　若我离文字　　无取无分别
　如是了知者　　成就总持门
　知眼前后际　　远离于断常
　因缘自性空　　导师方便说
　若演说法时　　分别于眼相
　是人妄分别　　不名真说法
　若思惟法时　　分别于眼相
　是人妄分别　　不名思惟法
　若修习法时　　分别于眼相
　是人妄分别　　不名修习法
　若了眼空性　　即不趣菩提
　诸佛于是人　　常现前说法
　若不了知眼　　亦不了知色
　若能了知眼　　于色亦了知
　若能了于眼　　于色亦了知
　若于色了知　　于眼亦能了
　耳鼻舌身心　　六尘并四大
　乃至世生名　　一切皆如是
　若演说法时　　分别于因相
　是人妄分别　　不名为说法
　若演说法时　　分别寂静相
　是人妄分别　　不名为说法
　若演说法时　　分别于道相
　是人妄分别　　不名为说法
　若演说法时　　分别于空相
　是人妄分别　　不名为说法
　若演说法时　　分别于积集
　是人妄分别　　不名为说法
　若演说法时　　分别于事物
　是人妄分别　　不名为说法
　若演说法时　　分别眼摄取
　是人妄分别　　不名为说法
　于眼不了知　　是则生贪欲
　若能了知眼　　贪欲则不生
　耳鼻舌身心　　六尘并四大
　乃至世生名　　一切皆如是
　若演说法时　　分别种种果
　是人妄分别　　不名为说法
　不退于志愿　　了达于性空
　得诸三昧门　　彼能善说法
　不退于志愿　　于眼离分别
　以无分别故　　彼能善说法
　不了眼性空　　亦迷眼自性
　以不了知故　　是不应说法
　若了眼性空　　即知眼自性
　以能了知故　　是人应说法
　不了眼性空　　亦迷句自性
　以不了知故　　是不应说法
　若了眼性空　　即知句自性
　以能了知故　　是人应说法
　不了眼性空　　亦迷文自性
　以不了知故　　是不应说法
　若了眼性空　　即知文自性
　以能了知故　　是人应说法
　不了眼性空　　亦迷名自性
　以不了知故　　是不应说法
　若了眼性空　　即知名自性
　以能了知故　　是人应说法
　不了眼性空　　亦迷色自性
　以不了知故　　是不应说法
　若了眼性空　　即知色自性
　以能了知故　　是人应说法
　不了眼性空　　依世相分别
　不能善随顺　　调伏诸众生
　若了眼性空　　不依相分别
　即能善随顺　　调伏诸众生
　不了眼有无　　处众而说法
　是人贪利养　　一切无信受
　若了眼有无　　处众而说法
　是人不贪著　　一切皆信受
　不了眼性空　　而处于法座
　虽说多譬喻　　一切无信受
　若了眼性空　　而处于法座
　所说诸譬喻　　一切皆信受
　耳鼻舌身心　　六尘并四大
　乃至世生名　　一切皆如是　

尔时世尊说是经已。月光童子及诸大众。一切世间天人阿修罗乾闼婆等。闻佛所说。皆大欢喜。信受奉行


大宝积经卷第三十四
大宝积经卷第三十五

　　　　大唐三藏法师玄奘奉　诏译


　　菩萨藏会第十二之一

　　开化长者品第一

如是我闻。一时薄伽梵。于室罗筏国雨安居。过三月恣举已。作衣服竟。与大苾刍众千二百五十人俱游化诸国。是薄伽梵。成就广大微妙名称。出现世间。为诸天人之所赞颂。所谓如来应正等觉明行圆满善逝世间解无上丈夫调御士天人师佛薄伽梵。深住自证具足神通。威德映蔽诸天世间魔王梵王阿素洛等。常为众生说微妙法。开示初善中善后善。文义巧妙纯一圆满清白梵行。时四部众。国王大臣。种种外道。沙门婆罗门。及诸长者。天龙药叉。人非人等。以无量上妙衣服饮食卧具医药种种供具奉献如来

尔时世尊。大众围绕。供养恭敬尊重赞叹。渐次游行至摩揭陀国。诣王舍大城住鹫峰山。时王舍城中有大长者。名曰贤守。已曾亲觐过去诸佛宿殖善根。福感通被大族大富。资产财宝无不具足。时彼长者闻大沙门出释氏宫。证于无上正等菩提。与诸大众来游此国。彼佛世尊。有如是等广大名称出现世间。十号具足。成就通慧说微妙法。乃至圆满清白梵行。时彼长者作是思惟。我今当往鹫峰山王。为欲奉见彼如来故。若我见者必获善利。作是念已。与五百长者出王舍城将往佛所。尔时世尊于日初分。服僧伽胝执持衣钵。诸苾刍僧侍从围绕。在大众前威仪严整。进止安庠正智而行。顾视屈申端严殊异。为化众生现乞食法。方欲入城处于中路。时贤守等五百长者。遥见如来。威严超挺众所乐观。成就金色之身大丈夫相三十有二。诸根寂定神虑憺怕。逮得上胜调顺寂止。摄护诸根如大龙象。清净无挠如澄泉池。足蹈七宝所成百千亿叶红莲华上。为诸无数天人药叉之所供养。雨大天华散如来上。其华若流弥满于地。诸长者等既睹世尊。以无量百千功德庄严从远而来。叹未曾有。以清净心往如来所。顶礼佛足却住一面

尔时贤守等五百长者白佛言。世尊。未曾有也。如来神力映夺天仙吉祥魔梵。如来威德具大名称。圆光妙色蔽诸大众。世尊体相如大金山。容貌端严无等等者。世尊成就一切世间甚希奇法。我惟世尊威德如是。观何等相。弃舍家法。悟大菩提。尔时贤守长者。即于佛前而说颂曰

　我昔曾闻最胜尊　　吉祥妙色大名称
　今睹威光胜所闻　　如真金像备众德
　如来色像喻金山　　高广严净观无厌
　威德庄严苾刍众　　犹如满月处众星
　世尊顶相无能见　　高显映发逾山王
　顶髻周圆渐次敛　　其相平偃犹天盖
　绀发软腻而右旋　　如安缮色帝青宝
　鲜净光逾孔雀项　　我今瞻仰无厌足
　面貌端严额平正　　眉相皎净若天弓
　白毫映彻无瑕秽　　光洁照曜如星王
　发喜净眼甚微妙　　众睹皆生欣乐心
　我今奉观无暂舍　　顶礼净眼世间依
　鼻相高平修旦直　　渐广圆成如铸金
　唇相丹晖极清净　　喻频婆果末尼等
　妙齿鲜白含光润　　等鹤牛乳莲华根
　坚密齐平极明净　　调顺奢摩他所感
　齿及随齿根深固　　断际上下皆齐整
　佛牙光白最超胜　　如彼雁行王处中
　善逝广长之舌相　　覆面薄净如莲华
　赤铜赤色末尼宝　　含晖皎镜如初日
　世尊耳相极端严　　梵世天人不闻见
　乔答摩种狻猊颔　　无畏犹如师子王
　我观善逝咽喉相　　能引世间甘露味
　清净映彻无瑕秽　　具大神力不思议
　颈前横约修旦直　　处中都无孅杂文
　现人中胜天中天　　恒食味中第一味
　肩膊充圆悉成满　　胸臆雄猛威容盛
　人中尊相世未闻　　如山顶日光流照
　手足两肩及项后　　七处光净恒平满
　修臂佣圆象王鼻　　双掌垂下摩于膝
　上身广厚如兽王　　瞿陀树相周圆满
　那罗延力合成身　　具足大力及忍力
　无垢身毛皆上靡　　随现一孔一毛生
　烟尘不污如莲华　　右旋相成而细软
　我昔传闻隐密相　　阴藏深如天马王
　髀腨周圆渐次敛　　其相犹如天鹿王
　足厚隆起跟圆长　　手相网鞔如雁王
　平满孅长二十指　　赤铜甲色如莲华
　双跖千辐金轮相　　光净微妙具庄严
　如来游步于世间　　瞿拉坡相不相触
　去地四指蹈空行　　众宝红莲随足现
　顾视安行象王步　　进趣端肃如天主
　大圣威严无所畏　　处众逾于师子王
　妙色映蔽毗沙门　　威光超胜百千日
　梵世天人尚无等　　何况出过如来者
　行住说法度众生　　天仙龙神咸恭敬
　或散天华奏天乐　　纷然繁会满虚空
　今睹世尊大神变　　故我窃怀疑惑心
　本观何等胜功德　　出家趣于无上道　

尔时世尊告贤守长者曰。长者当知。我观世间一切众生。为十苦事之所逼迫。何谓为十。一者生苦逼迫。二者老苦逼迫。三者病苦逼迫。四者死苦逼迫。五者愁苦逼迫。六者怨恨逼迫。七者苦受逼迫。八者忧受逼迫。九者痛恼逼迫。十者生死流转大苦之所逼迫。长者。我见如是十种苦事逼迫众生。为得阿耨多罗三藐三菩提。出离如是逼迫事故。以净信心舍释氏家趣无上道。尔时世尊。欲重宣此义。而说颂曰

　我观诸凡夫　　闭流转牢狱
　常为生老病　　众苦所逼迫
　愁忧及怨恨　　死苦等所牵
　为除牢狱怖　　令欣出离法　

复次长者。我观世间一切众生。为十恼害互相憎嫉。何谓为十。一者曾于我身作不饶益。心生恼害。二者今于我身作不饶益。心生恼害。三者当于我身作不饶益。心生恼害。四者曾于我之所爱作不饶益。心生恼害。五者今于我之所爱作不饶益。心生恼害。六者当于我之所爱作不饶益。心生恼害。七者曾于我所不爱而作饶益。心生恼害。八者今于我所不爱而作饶益。心生恼害。九者当于我所不爱而作饶益。心生恼害。十者于诸过失作不饶益。心生恼害。长者我见如是十种恼害。恼害世间一切众生。为得阿耨多罗三藐三菩提。出离如是恼害事故。以净信心舍释氏家趣无上道。尔时世尊。欲重宣此义。而说颂曰

　众生互憎嫉　　皆由十恼生
　于我及我亲　　三世俱恼害
　或于我非亲　　起诸饶益相
　怨憎由此生　　三世俱恼害
　第十诸过失　　生长怨憎苦
　我观如是过　　厌患故出家　

复次长者。我观世间一切众生。入于十种恶见稠林。由异见故不能自出。何谓为十。一者我见恶见稠林。二者有情见恶见稠林。三者寿命见恶见稠林。四者数取趣见恶见稠林。五者断见恶见稠林。六者常见恶见稠林。七者无作见恶见稠林。八者无因见恶见稠林。九者不平等因见恶见稠林。十者邪见恶见稠林。长者。我见众生入于十种恶见稠林不能得出。为得阿耨多罗三藐三菩提。永断如是诸恶见故。以净信心舍释氏家趣无上道。尔时世尊。欲重宣此义。而说颂曰

　一切愚凡夫　　入恶见稠林
　我见有情见　　及以寿命见
　断见与常见　　依无作见等
　为安立正见　　是故我出家　

复次长者。我观世间一切众生。于无数劫具造百千那庾多拘胝过失。常为十种大毒箭所中。何谓为十。一者爱毒箭。二者无明毒箭。三者欲毒箭。四者贪毒箭。五者过失毒箭。六者愚痴毒箭。七者慢毒箭。八者见毒箭。九者有毒箭。十者无有毒箭。长者。我见众生为于十种毒箭所中。求阿耨多罗三藐三菩提。永断如是诸毒箭故。以净信心舍释氏家趣无上道。尔时世尊。欲重宣此义。而说颂曰

　爱箭毒众生　　过拘胝大劫
　无明之所盲　　从闇入于闇
　欲箭中诸蕴　　吸染名贪箭
　闷乱过失箭　　被服愚痴箭
　陵高发慢箭　　违诤起见箭
　因有无有箭　　堕有及无有
　诸愚痴凡夫　　锋刃由其口
　更相起诤论　　此实此非实
　为拔毒箭故　　如来兴世间
　救诸中箭者　　出家成圣道　

复次长者。我观世间一切众生。由十种爱建立根本。何者为十。所谓缘爱故求。缘求故得。缘于得故便起我所。缘我所故起诸定执。缘诸定执故起欲贪。缘欲贪故起深耽著。缘深耽著故起悭吝。缘悭吝故起于聚敛。缘聚敛故起诸守护。缘守护故执持刀仗。诤讼讥谤起种种苦。又因此故兴别离语。长养诸恶不善之法。长者。我见众生由此十种爱根本法之所建立。求于阿耨多罗三藐三菩提。为得无根无所依法故。以净信心舍释氏家趣无上道。尔时世尊。欲重宣此义而说颂曰

　爱所吞众生　　寻逐于诸欲
　得利兴我所　　从此生定执
　我当作所作　　欲贪缚增长
　耽著悭吝等　　相续次第生
　悭过染世间　　能起坚积聚
　聚敛故守护　　遍生无有间
　守护在愚夫　　刀仗相加害
　种诸不善业　　因此生众苦
　观爱因缘已　　众苦则不生
　无根无住觉　　诸觉中最上　

复次长者。我观世间一切众生。皆由十种恶邪性故建立邪定。何等为十。一者邪见。二者邪思惟。三者邪语。四者邪业。五者邪命。六者邪精进。七者邪念。八者邪定。九者邪解脱。十者邪解脱智见。长者。我观众生由如是等十邪性故建立邪定。为欲证得阿耨多罗三藐三菩提出离如是诸邪性故。以净信心舍释氏家趣无上道。尔时世尊。欲重宣此义。而说颂曰

　怀邪见众生　　邪思惟境界
　宣说于邪语　　及行诸邪业
　邪命邪精进　　邪念与邪定
　成就邪解脱　　及趣邪智见
　邪性决定聚　　愚夫之所依
　为令住正性　　故趣无上道　

复次长者。我观世间一切众生。由于十种不善业道。而能建立安处邪道多堕恶趣。何等为十。一者夺命。二者不与取。三者邪淫。四者妄语。五者离间语。六者粗语。七者绮语。八者贪著。九者嗔恚。十者邪见。长者。我见众生由是十种不善业故。乘于邪道多趣多向多堕恶道。为欲证得阿耨多罗三藐三菩提超出一切诸邪道故。以净信心舍释氏家趣无上道。尔时世尊。欲重宣此义。而说颂曰

　诸害命众生　　劫盗他财物
　行诸邪欲行　　速堕于地狱
　粗言离间语　　妄语乖寂静
　绮语等凡夫　　愚痴之所缚
　贪著他资财　　数起于嗔恚
　兴种种邪见　　是人趣恶道
　三种由身起　　四种语业生
　意能成三恶　　故名恶行者
　行诸恶业已　　牵趣恶道中
　吾今现世间　　拔济令出离　

复次长者。我观世间一切众生。由于十种染污法故。处在烦恼堕烦恼垢中。何谓为十。一者悭垢染污。二者恶戒垢染污。三者嗔垢染污。四者懈怠垢染污。五者散乱垢染污。六者恶慧垢染污。七者不遵尊教垢染污。八者邪疑垢染污。九者不信解垢染污。十者不恭敬垢染污。长者。我见众生以如是等十染污法之所染污。为得阿耨多罗三藐三菩提证于无染无上法故。以净信心舍释氏家趣无上道。尔时世尊。欲重宣此义。而说颂曰

　世多分众生　　十染所逼迫
　乐有为烦恼　　曾不生厌离
　悭垢所染污　　一切愚凡夫
　犯戒非寂静　　不习三摩地
　嗔垢背忍辱　　懈怠退正勤
　其心不专住　　恶慧愚钝者
　于父母师长　　不遵奉言教
　疑见网众生　　不求照世觉
　诽谤于甚深　　佛所说妙法
　被服无明蕴　　圣蕴怀轻贱
　观是染污已　　谁乐处有为
　当勤证寂灭　　无为无染污　

复次长者。我观世间一切众生。为十种缠缚之所缠缚。何谓为十。一者由悭嫉网之所缠缚。二者由无明膜之所覆翳。三者烦恼迷醉堕愚痴坎。四者爱欲驶流之所漂没。五者末摩死节邪箭所中。六者忿恨密烟之所熏[火*孛]。七者贪欲盛火之所烧然。八者过失毒药之所闷乱。九者诸盖毒刺之所遮碍。十者常处生死流转饥馑旷野正勤疲怠。长者。我观众生为如是等十种缠缚所缠缚已。求阿耨多罗三藐三菩提为证无缠无缚法故。以净信心舍释氏家趣无上道。尔时世尊。欲重宣此义。而说颂曰

　老吞少盛年　　老坏净妙色
　老损念定慧　　终为死所吞
　病能摧势力　　劫夺勇猛心
　坏诸根聚落　　羸劣无依怙
　死如罗刹女　　猛健甚可畏
　常随逐世间　　饮竭众生命
　我已厌世间　　老病死逼迫
　为求无老死　　清安法出家
　世为三火烧　　我观无救者
　雨甘露法雨　　灭除三毒焰
　观诸失道者　　生盲痴瞽等
　为与世间眼　　示导故出家
　众生疑乳养　　蕴盖所蔽障
　为彼除悔恼　　说法故出家
　愚夫互违反　　伺隙兴加害
　为和怨憎故　　利世故出家
　于父母师长　　力慢无恭敬
　为摧憍慢幢　　是故我出家
　观贪障世间　　由财相损害
　为得七圣财　　断诸法贫者
　或致相刑残　　利已终非益
　我观定舍身　　求离三有狱
　三有昔未知　　真实利益事
　为开真实益　　是故我出家
　观趣地狱者　　恶业因炽然
　受无边重苦　　为脱故出家
　观诸畜生趣　　互相加杀害
　无依为作依　　悲心故出家
　观焰魔鬼趣　　饥渴大苦逼
　为证妙菩提　　施不死甘露
　人道追求苦　　诸天舍命苦
　观苦遍三有　　为济故出家
　我观耽欲者　　远离诸惭愧
　凌逼于尊亲　　荒淫甚猪狗
　又观诸愚夫　　女媚所吞食
　放逸造非义　　为舍故出家
　观劫浊众生　　恶法娆魔使
　我为摧伏故　　趣成无上觉
　在家众过本　　出家趣菩提
　故舍大地等　　为穷生死际　

尔时五百长者。闻佛所说得未曾有。方知如来是真觉者。即于佛前。异口同声。而说颂曰

　我等怖畏老死逼　　愿宣妙法尽其际
　世尊诸有趣清净　　离有性净超诸有
　愿拔诸有令不有　　及在禁闭有家者
　世雄离染最解脱　　远离尘垢心清净
　调御法中大调御　　愿开微妙甘露门
　备上妙色胜丈夫　　天人世间无等者
　世无等等最胜尊　　愿说妙法济群生
　三垢永灭吐诸过　　慧眼清净翳障消
　净尘离闇开痴网　　愿无等尊宣妙法
　众生苦聚无依怙　　溺大有池无救者
　愿起慈悲广济心　　速拔高升安隐岸
　有河憍慢痴回澓　　斗讼病苦波涛盛
　众生漂没无依救　　愿发慈心济有流
　朗日千亿曜金山　　佛身光盛逾于彼
　愿以胜妙梵音声　　宣布端严最上法
　诸法自性本清净　　体相洞彻等明珠
　无有作者无受者　　不从他闻遍照觉
　自然具足力无畏　　行妙净行称无边
　无边智解如游空　　愿大法王宣妙法　

尔时世尊。作如是念。是五百长者善根已熟堪任法化。我今当为如应说法。令诸长者即于此处。除舍俗相以信出家。断诸烦恼得漏尽慧。作是念已。即升虚空结跏趺坐。诸长者等既睹神变。叹未曾有。于如来所倍生敬重信仰之心

尔时世尊。告诸长者。汝等善听。世有十种逼迫苦事。所谓生苦。老苦。病苦。死苦。愁苦。怨苦。苦受。忧受。痛恼生死。如是十种逼迫苦事。逼迫众生。汝等今者欲解脱不。复次诸长者。世有十恼害事。所谓曾于我身作不饶益。今于我身作不饶益。当于我身作不饶益。于我曾爱作不饶益。于我今爱作不饶益。于我当爱作不饶益。我曾不爱而作饶益。我今不爱而作饶益。我当不爱而作饶益。又于一切不饶益过心生恼害。如是十种恼害之事。汝等今者欲解脱不。复次诸长者。世有十种异见恶见稠林。所谓我见。众生见。寿命见。数取见。断见。常见。无作用见。无因见。不平等见。邪见。如是十种恶见稠林。汝等今者欲解脱不。复次长者。世为十种大毒箭所中。所谓爱毒。无明毒。欲毒。贪毒。过失毒。愚痴毒。慢毒。见毒。有毒。无有毒。如是十种大毒之箭。汝等今者欲解脱不。复次诸长者。世有十种爱根本法。所谓缘爱故求。缘求故得。缘于得故便起我所。缘我所故起诸定执。缘诸定执故起欲贪。缘欲贪故起深耽著。缘深耽著便起悭吝。缘悭吝故起于聚敛。缘聚敛故便起守护。缘守护故执持刀仗。讥谤诤讼起别种语。种种诸苦恶不善法并因斯起。如是十种爱根本法。汝等今者欲解脱不。复次诸长者。世有十种邪性。所谓邪见。邪思惟。邪语。邪业。邪命。邪勤。邪念。邪定。邪解脱。邪解脱智见。如是十种邪性。汝等今者欲解脱不。复次诸长者。世有十种不善业道。所谓害命。不与取。行邪淫。妄语。离间语。粗恶语。绮语。贪恚邪见。如是十种不善业道。汝等今者欲解脱不。复次诸长者。世有十种染污垢法。所谓悭垢。恶戒垢。嗔垢。懈怠垢。散乱垢。恶慧垢。不遵尊教垢。疑垢。不信解垢。不恭敬垢。如是十种染污垢法。汝等今者欲解脱不。复次诸长者。世有十种生死流转大怖畏事。所谓缠缚悭嫉之网。覆翳无明之膜。堕坠愚痴深坑。漂没爱欲駃流。末摩邪箭所中。薰[火*孛]忿恨密烟。焚烧贪欲盛火。迷闷过失毒药。遮障诸盖毒刺。饥馑流转旷野。如是十种。生死流转大怖畏事。汝等今者欲解脱不。尔时五百长者一心同声白佛言。世尊。我等今者愿欲解脱所说十种逼迫苦事。所谓生老病死愁怨忧苦恼害生死。如是广说乃至流转饥馑旷野诸逼迫事。我等皆当愿得解脱

尔时世尊告是五百诸长者曰。汝等善听。吾今当说正法之要。诸长者眼不求解脱。何以故。眼无作无用故。眼不能思不能了别。是故诸长者。眼非是我应如是持。如是耳鼻舌身意意不求解脱。何以故。意无作无用故。意不能思不能了别。是故诸长者。意亦非我应如是持。复次诸长者。色不求解脱。何以故。色无作无用故。色不能思不能了别。是故诸长者。色亦非我应如是持。如是声香味触法法不求解脱。何以故。法无作无用故。法不能思不能了别。是故诸长者。法亦非我应如是持。复次诸长者。色蕴不求解脱。何以故。色蕴无作无用故。色蕴不能思不能了别。是故诸长者。色蕴非我应如是持。如是受蕴想蕴行蕴识蕴。识蕴不求解脱。何以故。识蕴无作无用故。识蕴不能思不能了别。是故诸长者。识蕴非我应如是持。复次诸长者。地界不求解脱。何以故。地界无作无用故。地界不能思不能了别。是故诸长者。地界非我应如是持。如是水界火界风界空界识界。识界不求解脱。何以故。识界无作无用故。识界不能思不能了别。是故诸长者。识界非我应如是持。复次诸长者。诸法不实分别所起依于众缘。无能无力从众缘转。若有众缘假设诸法。若无众缘则无假法。诸长者。一切诸法唯假施设。此中都无生者老者死者尽者起者。唯有永断诸趣。清净寂灭可以归依。是故汝等应如是知。是故诸长者。一切诸法不实分别之所生起。依于众缘羸劣无力从众缘转。若有众缘假立诸法。若无众缘则无假法。诸长者。一切诸法唯是假立。此中都无生者老者死者尽者起者。唯有永断诸趣。清净寂静可以归依。如是诸长者。若有不实分别。则有假立不正作意。若无不实分别。则无假立不正作意若有不正作意则有假立无明。若无不正作意则无假立无明。若有无明则有假立诸行。若无无明则无假立诸行。若有诸行则有假立于识。若无诸行则无假立于识。若有假识则有假立名色。若无有识则无假立名色。若有名色则有假立六处。若无名色则无假立六处。若有六处则有假立于触。若无六处则无假立于触。若有于触则有假立于受。若无于触则无假立于受。若有于受则有假立于爱。若无于受则无假立于爱。若有于爱则有假立于取。若无于爱则无假立于取。若有于取则有假立于有。若无于取则无假立于有。若有于有则有假立于生。若无于有则无假立于生。若有于生则有假立老死。若无有生则无假立老死。如是诸长者。云何为老。所谓情识惛耄。头白发落。皮缓面皱。寿命损减。诸根衰熟。诸行朽故。是名为老。云何为死。所谓丧灭转世。休废堕落。诸蕴散坏。委弃于地。舍众同分是名为死。若老若死合名老死。诸长者。生若是有。有假老死。生若是无。无假老死。云何为生。所谓是生等生趣起诸蕴出现。及得诸处会众同分。是名为生。诸长者。有若是有则有假生。有若是无则无假生。云何为有所谓欲有色有。及无色有。福及非福不动业等。是名为有。诸长者。取若是有则有假有。取若是无则无假有。云何为取。所谓欲取见取。戒禁取我取。故名为取。诸长者。爱若是有则有假取。爱若是无则无假取。云何为爱。所谓色爱声爱。香爱味爱。触爱法爱。是名为爱。诸长者。受若是有则有假爱。受若是无则无假爱。云何为受。所谓眼触所生受。耳触鼻触舌触身触意触所生受。是名为受诸长者。触若是有则有假受。触若是无则无假受。云何为触。所谓眼触耳触鼻触舌触身触意触。是名为触。诸长者。六处若有则有假触。六处若无则无假触。云何为六处。所谓眼处耳处鼻处舌处身处意处。是为六处。诸长者。名色若有有假六处。名色若无无假六处。云何为名色。所谓受想思触作意。四大界及四大界之所造色是名名色。诸长者。识若是有有假名色。识若是无无假名色。云何为识。所谓眼识耳识鼻识舌识身识意识是名为识。诸长者。行若是有则有假识。行若是无则无假识。云何为行。所谓色思声思香思味思所触思法思。是名为行。诸长者。无明若有则有假行。无明若无则无假行。云何为无明。所谓前际无知后际无知。前后际无知。内无知外无知。内外无知。苦无知集无知。灭无知道无知。缘无知缘起无知。于缘生法。若黑若白。有缘无缘。有光影无光影。有罪无罪。可亲近不可亲近。无知无见。无对观无达解。如是等相是名无明。诸长者。不正作意若有。则有假立无明。若无不正作意。则无假立无明。云何名为不正作意。所谓我于过去。是何等性。是何等处。是何等类。我往未来。是何等性。是何等处。是何等类。复于内身多起疑惑。云何名我。我为是谁。为有为无为虚为实。是何等性。是何等处。是何等类。我昔何处住于彼处。起如是等不正作意。从六见中随生一见。执有我见执无我见。或依我故而观我见。或不依我而观我见。又复虚妄起如是见。我即世间或当缘起。为常为恒不转不变。永正住止。如是诸见。是名不正作意。诸长者。不实分别。若有则有假立不正作意。不实分别若无。则无假立不正作意。云何名为不实分别。谓我。有情。命者。丈夫。数取。生者。意生。摩纳婆。作者。受者。是名不实。而诸无闻凡夫。妄起如是我分别。有情分别。命者分别。丈夫分别。数取分别。生者分别。意生分别。摩纳婆分别。作者分别。受者分别等分别故。是为不实分别。诸长者。如是不实分别。若有则有假立不正作意。不实分别。若无则无假立不正作意。诸长者。不正作意若有。则有假立无明。不正作意若无。则无假立无明。无明若有则有假立诸行。无明若无则无假立诸行。如是乃至生若是有。则有假立老死。生若是无。则无假立老死。尔时佛告诸长者。汝今当知。一切诸法不实分别所起。依于众缘。羸劣无力。从众缘转。众缘若有则有假法。众缘若无则无假法。诸长者。一切诸法唯是假立。此中都无生者老者死者尽者及以起者。唯有永断诸趣清净寂灭。可以归依。诸长者。于意云何。譬如大池所生诸鱼水族之属。依何力住。长者白言。世尊。此诸鱼等依水力住。佛言。如是如是。诸长者。此水颇有思念为有力不。长者白言。世尊。此水无力无能。何所思念。佛言。如是如是。诸长者。不实分别所起诸法亦复如是。但假施设无力无能。从众缘转。众缘若有则有假法。众缘若无则无假法。诸长者。一切诸法唯是假立。此中都无生者老者死者尽者起者。唯有永断诸趣清净寂灭。可以归依。是故诸长者。汝等应正观察如是众缘。非安隐处难可保持。深生怖惧逃走远避。复应观察此是何法。因怖何法而来至此。汝等如是正观察时。无法可得无怖无舍。何以故。一切诸法皆不可得。一切种求不可得故。诸法无我离尘垢故。诸法无众生远离我故。诸法无命出过生老病死愁忧苦恼逼迫等故。诸法无数取三世断故。诸法无字一切言音不可说故。诸法无著无所缘故。诸法寂静寂灭相故。诸法普遍虚空性故。诸法性空无定属故。诸法无动无所依故。诸法依实际住。善住无动相应故。诸法不可开阐。离相波浪故。诸法不可显示。无相无形。无有光影。离诸行故。诸法非我所有。离我所故。诸法不可分别。离心意识故。诸法无有爱藏。超过眼耳鼻舌身意道故。诸法不可举移。离生住坏故。诸法无作无用。离心意识故。诸法属缘性羸劣故。诸长者。我说是眼四大所造。无常无住。无恒不坚之法。羸弱速朽难可保信。众苦所集多病多害。汝诸长者。眼为如是不应依止。耳鼻舌身意亦复如是不应依止。当如是观。复次诸长者。眼如聚沫不可撮摩眼如浮泡不得久住。眼如阳焰业惑爱生。眼如芭蕉性不坚固。眼如幻术从颠倒起。是眼如梦唯虚妄见。是眼如响系属众缘。眼如光影业光影现。眼如浮云聚乱散相。眼如流电刹那便灭。是眼无主犹如地。是眼无我犹如水。眼非有情犹如火。眼非寿命犹如风。眼非数取犹如空。眼为不实依藏诸大。是眼为空离我我所。是眼无知如草木土石。是眼无作机关风转。是眼虚假朽秽所聚。是眼浮伪摧散破坏灭尽之法。眼如丘井常为老逼。眼无住际终归磨灭。诸长者。眼为多过应如是观。乃至于意一切诸法亦复如是。复次诸长者。一切诸法唯有妄欲。异生愚夫不知妄欲故。妄谓是眼。妄谓是耳。乃至妄谓是意。诸长者。但有妄欲。异生愚夫不知妄欲故。谓此是色。谓此是声。香味触法亦复如是。诸长者。但有妄欲异生愚夫不知妄欲故。谓此色蕴。谓此受蕴。想行识蕴亦复如是。诸长者。但有妄欲。异生愚夫不知妄欲故。谓此地界。谓此水界。火风空识亦复如是。诸长者。一切诸法唯有妄欲。异生愚夫不知妄欲故。谓此有为。谓此无为。乃至一切诸法亦复如是。诸长者。汝等今者应舍妄欲趣于无欲。于诸妻子家宅财物。深知虚妄不应执著。不执著故。以净信心舍离家法。趣于非家当得无欲。诸长者。何等名为出家无欲。谓住尸罗别解脱戒。具足摄持威仪行处。见于小犯生大怖畏。受学律仪成就戒蕴。诸长者。汝等若能奉持戒已。于是六根六境五蕴六界。深知虚假皆不执著。以不著故是名出家无欲之法。诸长者。若不著眼乃至识界。以不著故则不保护。何者不保护。眼不保护。耳鼻舌身意不保护。色不保护。声香味触法不保护。色蕴不保护。受想行识蕴不保护。地界不保护。水火风空识界不保护。以不保护则无烦恼。若无烦恼则名为轻。云何为轻。谓无所见。若无所见则不依物起嗔害心。由无嗔害则不自害。不思害他。不思俱害。以无害故。则于无余大涅槃界而便入证。诸长者。汝等应知。谁于寂灭而便入证。诸长者。眼不入寂灭。耳鼻舌身意不入寂灭。然因于眼起诸妄执。或计为我。或计我所。若远离者即是寂灭。远离何等而为寂灭。若远离贪即是寂灭。若远离嗔即是寂灭。若远离痴即是寂灭。若离无智即是寂灭。复次诸长者。过去无智不可远离。未来无智不可远离。现在无智不可远离。然要因于远离无智而正智起。诸长者。何等为智。所谓尽智。何等尽智。过去非尽智。未来非尽智。现在非尽智。然诸长者。因离无智而此智生。此智不远离智。因离眼无智而此智生。又诸长者。眼非我所。若非我所则不取著。若不取著即是最上。若是最上即是解脱。何处解脱。于我执所而得解脱。有情执所。寿命执所。数取执所断常执所。一切执所。乃至分别执所而得解脱。行者若能于执解脱。则不分别。若不分别。则非分别非不分别。何等不分别。所谓不分别我及以我所。行者尔时于一切法离散不积。舍而不取。舍故寂灭。解脱除遣。最胜解脱离诸系缚。于何等处名为除遣。一切苦处而得除遣。汝诸长者。若求出离。勿于一法而生取著。何以故。若有取著则有怖畏。若无取著则无怖畏

复次诸长者。眼非寂灭。耳鼻舌身意亦非寂灭。色非寂灭。乃至识界亦非寂灭。然诸长者。因于识界起不实执。或计为我及以我所。若离于此即是寂灭。远离何等而得寂灭。谓远离贪而得寂灭。离嗔离痴及以无智而得寂灭。复次诸长者。过去无智不可远离。未来无智不可远离。现在无智不可远离。然离无智而得智生。诸长者。何等为智。所谓尽智。何等尽智。过去非尽智。未来非尽智。现在非尽智。然诸长者。因离无智而智得生。此智不远离智。因离识无智故而智得生。而此识界非是我所。若非我所则不取著。若不取著即是最上。若是最上是即解脱。何处解脱。于我执所而得解脱。有情寿命乃至于一切分别执所。而得解脱。行者若能于执解脱则不分别。若不分别。则非分别非不分别。何等不分别。谓不分别我及我所。行者尔时离散不积。舍而不取。舍故寂灭。解脱除遣。最胜解脱。离诸系缚。于何除遣。一切苦处而得除遣。汝诸长者。若求出离。勿于一法而生取著。何以故。若有取著则有怖畏。若无著者则无怖畏。尔时世尊。欲重宣此义。而说颂曰

　取著生怖畏　　由斯趣恶道
　观此有怖处　　智者不应取
　汝修诸圣道　　应当善观察
　如是观便得　　异此则不可
　一切处皆空　　虚动非坚实
　爱诳惑世间　　勿于此生乱
　我已知空法　　了诸法不坚
　湛然获安泰　　证无动妙乐
　若如是了知　　诸法唯空者
　彼解脱众苦　　及灭于诤论
　欲摄受一切　　生诸灾横者
　摄受故取著　　著故生诸有
　从有生于生　　由生远寂灭
　生者老病死　　如是大苦逼
　无欲故无取　　无取故无有
　无有故无生　　老病死亦尔
　聚集资生具　　一时皆弃舍
　并舍爱妻子　　趣苾刍威仪
　勿贪亲与财　　咄哉念知足
　勿如旃茶罗　　下贱心来往
　勿自恃持戒　　轻毁犯戒者
　恃戒凌于人　　是名真破戒
　譬如鹿被弶　　若缚若致死
　处魔罥慢者　　缚害亦如是
　慢能坏善心　　又损自他善
　故勿轻毁戒　　况持戒梵行
　当学大仙子　　常住空闲处
　勿顾于身命　　趣寂静解脱
　应离无义本　　顺世尼干论
　爱敬演甚深　　空相应妙法
　内外十二处　　我说心为本
　彼复因业生　　业由思久住
　眼色俱为缘　　而生起于识
　缘阙则不生　　譬无薪之火
　如是生诸法　　和合互相生
　无作无受者　　现作用如幻
　一切内外法　　我已知空幻
　愚夫颠倒执　　分别我我所
　眼中无有情　　外诸处亦尔
　非我作寿者　　诸法类应知
　眼不思解脱　　耳鼻舌亦然
　身意等无作　　诸法观如是
　譬如巨海中　　鼓涛成沫聚
　明眼者察知　　审其非坚实
　如是五蕴体　　达者知非固
　当解脱生老　　愁忧灾横等
　我法中出家　　知诸法如幻
　不虚彼信施　　即名供诸佛　

尔时五百长者。闻是法已。即于此处远尘离垢。于诸法中得法眼净。如无黑净衣置染器中速受染色。如是诸长者法眼清净亦复如是

尔时世尊。复为长者宣说妙法。示教赞善。诸长者。我说此眼自性是苦而复炽然。何等炽然。所谓贪火嗔火痴火之所炽然。生老病死。愁叹忧苦。不安等法之所炽然。如是诸长者。我说此耳鼻舌身意自性是苦而复炽然。何等炽然。所谓贪火嗔火痴火。生老病死愁叹忧苦。不安等法之所炽然。诸长者。我说此色自性是苦而复炽然。何等炽然。所谓贪火嗔火痴火之所炽然。乃至声香味触法亦复如是。诸长者。我说色蕴自性是苦而复炽然。何等炽然。所谓贪火嗔火痴火之所炽然。乃至受想行识蕴亦复如是。诸长者。我说地界自性是苦而复炽然。何等炽然。所谓贪火嗔火痴火之所炽然。如是乃至水火风空识界。自性是苦而复炽然。何等炽然。所谓贪火嗔火痴火。生老病死愁叹忧苦。不安等法之所炽然。是故诸长者。我今不执眼耳鼻舌身意。汝等亦应如是随学。我今不执色声香味触法。乃至不执色等诸蕴地等诸界此世他世。汝等亦应如是随学。诸长者。汝等若于眼耳鼻舌身意。不执著者则不依眼住。不依耳鼻舌身意住。汝等不依色声香味触法时。汝等则不依于一切法住。汝等不依色蕴。乃至不依识蕴住者。则不依色蕴乃至识蕴住。汝等不依地水火风空识界时。则不依地界乃至识界住。汝等不依此世他世。及以一切世间住者。如是汝等不取一切法时。则不依于一切法住。若能不依一切法住者。是则名为非当有非不当有。汝等若悟非当有非不当有者。我说汝等解脱生老病死诸苦。尔时世尊。欲重宣此义。而说颂曰

　生死所炽盛　　烧然诸世间
　受苦无能救　　丧失于圣道
　照世诸如来　　时乃一兴现
　无刹那远离　　当起坚精进
　修习于正行　　慧观应察知
　如慧观当得　　异此非所获
　若于此修习　　应知一切空
　了达空法已　　非心空菩提
　贪嗔及与痴　　是三毒大火
　烧诸世愚者　　长眠而不觉
　生老病及死　　愁叹诸苦等
　知世逼迫已　　勿依诸法住　

尔时五百长者白佛言。世尊。我等今者欲于佛所出家。受具足戒修清净行。未审世尊垂愍听不。佛言。善来苾刍。即名出家具足戒已成苾刍法。尔时世尊。欲重宣此义。而说颂曰

　袈裟执受已　　其发自然断
　一切皆持钵　　即座成罗汉
　知得罗汉已　　于苾刍众前
　及对诸天等　　大师已问说
　昔于世依怙　　广行诸布施
　随其所生处　　常感多安乐
　彼今得见我　　复生清净心
　由彼心清净　　故为说妙法
　闻说得罗汉　　永离于我见
　证空法现前　　解脱诸生死　


大宝积经卷第三十五
大宝积经卷第三十六

　　　　大唐三藏法师玄奘奉　诏译


　　菩萨藏会第十二之二金毗罗天受记品第二

尔时世尊。于彼中道不移其处。令诸长者建立圣果。以如来威势入王舍城。四众围绕容仪庠序。时有护王舍城诸天药叉大善神王。名金毗罗。作如是念。今者如来形相殊异。于世间中最胜难遇。堪受人天之所供养。我等今当应以种种上妙供具奉献如来。作是念已。便以最胜饮食具足香味成就妙色。奉上于佛。尔时世尊。愍其所献故为纳受。时金毗罗王所领大药叉众六万八千在虚空中咸生随喜。以清远音唱言。善哉善哉。时金毗罗即以此义告其众曰。我已奉佛上妙供具。汝等亦应以诸供养施苾刍僧。当令汝等于长夜中利益安乐。诸药叉众受王教已。即以上供施苾刍僧。时诸僧众哀受其供

尔时世尊。为乞食故入王舍城。既得食已将还所止。时有无量千众天龙药叉健达缚阿素洛揭路荼紧捺洛牟呼洛伽。及无量千人与非人。又有无量拘胝那庾多百千众生。随从佛后。尔时如来往彼最胜宽广之地。敷如常座而坐其上。时金毗罗与其部从。即持种种天曼陀罗花殟钵罗花钵特摩花拘贸陀花奔荼利花。复持种种天旃檀末诸供养具。而散于佛。所谓胜散大胜散。妙散大妙散。作如是等殷勤散已。合掌佛前礼敬而住。尔时如来。知金毗罗及其大众心之所念。即便微笑。诸佛常法现微笑时。从其面门出种种无量色光。所谓青黄赤白红色银色及水精色。其光遍照无量无边一切世界。日月威光掩蔽不现。下照地狱令彼悦乐。乃至上踊至于梵世。所应作已而复还来。右绕七匝。或于世尊顶上而没。或从两肩。或从两膝而灭没者。诸佛常法。若授地狱众生记时。尔时光明两足下没。若授畜生光从背没。若授鬼趣从身前没。若授人道从左胁没。若授天趣从右胁没。若授声闻从两膝没。若授独觉从两肩没。若佛世尊授诸菩萨摩诃萨阿耨多罗三藐三菩提记时。尔时光明从顶上没。时长老阿难陀。既睹世尊微笑光明。以七条衣覆左肩已。偏袒右肩。右膝著地。合掌礼足。以颂问曰

　照世依怙者　　何故放光明
　利益世间尊　　何缘现微笑
　谁今下圣种　　为佛菩提因
　今为谁授记　　谁应住解脱
　大雄猛导师　　非无因而笑
　愿牟尼当说　　现光之所为　

尔时世尊。即便以颂。报阿难曰

　金毗罗净心　　奉献诸供具
　救世依怙者　　故现斯微笑
　舍神王报已　　往三十三天
　受彼天福尽　　上生焰摩天
　又生睹史多　　受诸天欲乐
　福尽生人中　　兴为智慧王
　王四洲人主　　自在转轮帝
　舍后人王已　　便生梵世天
　天上及人中　　数往来不息
　二十拘胝劫　　常感诸妙乐
　最后舍王位　　出家求佛道
　众缘具足已　　成究竟菩提
　三万诸药叉　　由奉养于佛
　便舍药叉报　　生三十三天
　后见慈氏尊　　复获阿罗汉
　既蒙授道化　　即各供诸佛
　满千药叉众　　为住大菩提
　由是善根故　　不生诸恶趣
　或有千药叉　　当供佛导师
　求无上菩提　　利益众生故
　或有二三千　　持香花鬘等
　当供养诸佛　　为得佛菩提
　或有千拘胝　　当供诸佛已
　修自体清净　　后证入菩提
　金毗子世罗　　具大神通力
　亦发大愿心　　我当成等觉
　曾供养诸佛　　遍起于弘誓
　今复供养我　　心趣无上道
　由此善根力　　舍诸弊恶趣
　当见慈氏尊　　又献拘胝盖
　献拘胝盖已　　复献拘胝衣
　献拘胝衣已　　尔时便出家
　具满五百岁　　专修行梵行
　求最上菩提　　利益众生故
　当成彼愿故　　修行施戒等
　如殑伽沙劫　　精勤常不断
　如是汝当知　　为示现故说
　彼修行胜行　　倍增过上数
　如前说譬喻　　殑伽沙劫数
　得见彼诸佛　　当修大供养
　奇哉胜妙智　　奇哉无上心
　诸众大导师　　名所不能显
　后当成正觉　　一切众生尊
　号名曰医王　　普闻十方界
　七十拘胝岁　　说法度众生
　其两足世尊　　久当入寂灭
　二十大集会　　调伏众生心
　最后一大会　　经二百亿岁
　如所说大会　　度无量声闻
　如声闻数量　　菩萨众亦尔
　利益众生已　　如来方涅槃
　正法住世间　　经于百千岁
　满五百劫中　　是苾刍成佛
　于彼一一劫　　千如来出现
　诸有智慧者　　当思法水灌
　应生勇猛心　　行多闻正理
　远于非正理　　常修正理法
　应修习多闻　　由此慧增长
　四根本法义　　济度诸菩萨
　施戒闻舍法　　贤善菩提道
　为众说是法　　最胜无上乘
　演布声闻道　　善断诸疑网
　诸有请问者　　我今悉开许
　能说深妙法　　照世者难遇　

尔时金毗罗子世罗。即于佛前闻佛授记。欢喜踊跃得未曾有。作如是念。今者世尊将往鹫峰山王。我当复应于如来所殖少善根。作是念已。告其众曰。卿等当知。如来当发王舍大城升鹫峰山。卿等宜可发勇猛心。随其力能办诸供养。时彼世罗即与官属。从王舍城至鹫峰山。中间道路屏除草秽砖瓦砾石株[木*瓦]毒刺。极令遍净如明镜面。又以香水沾洒其地。敷胜妙衣遍于中路。散布名华量与人等。烧妙坚香顺路普熏。列树幢幡悬诸宝盖。于虚空中张施缯彩。条别间设罗布其上。又作种种天诸音乐。前后充满。其路极广尽一箭道。皆遍覆以水生诸花。所谓殟钵罗花钵特摩花拘贸陀花奔荼利花。又以鸳鸯胜鸟间错其花。行列道侧。于彼道上。又以金缕缯彩而用敷之。上施七宝所成殊妙等网。遍覆于道。时彼世罗。于佛由路。作如是等大庄严已。自化其身极令姝大。与诸官属欢喜踊悦。倍生欣庆发诸胜心。所谓畅适心调善心。柔软心清净心。离盖心充美心。归依佛心归依法心归依众心。不动菩提心不退转心。无等心无等等心。超过一切三界心。于一切众生起大慈心。起大悲心起大喜心起大舍心。起一切佛法器心。坚心固心。不可坏心不朽败心。舍离声闻独觉地心。成立一切菩萨地心。彼住如是诸胜心已。往如来所顶礼佛足。右绕三匝却住一面。合掌向佛。而说颂曰

　我已为世依　　办无上供养
　佛为世间尊　　演最上法者
　十力皆成就　　安住诸无畏
　利益众生事　　如导师所作
　具相三十二　　八十随形好
　世怙犹如日　　流光遍于世
　转于妙法轮　　最胜十二行
　宣布深妙法　　利益群生故
　显示诸神变　　如佛之仪式
　为多拘胝众　　作诸利益事
　未来诸大雄　　祐世间如日
　宣扬彼圣法　　悟成无上智
　为舍为救拔　　为道为归趣
　为诸生盲众　　导之施慧眼
　五趣众生类　　我当作依怙
　解脱诸苦聚　　如先佛所离
　我为两足尊　　天中天日月
　天帝那伽众　　阿素洛奉敬
　所设诸供具　　世无有等者
　我作上妙业　　无有相似者
　如法主世尊　　具足三十二
　上微妙福相　　世无与等者　

尔时世尊。为金毗罗子世罗。而说颂曰

　诸供大师者　　为最上法因
　彼有情中胜　　菩提不难得
　供养照世间　　光性世依怙
　诸天龙及人　　所应供养者
　悟上妙菩提　　坐最胜道树
　摧伏诸恶魔　　为众生说法　

尔时世尊。与无量百千天龙药叉罗刹健达缚紧捺洛牟呼洛伽人与非人。复有无量百千那庾多拘胝诸众生等。前后围绕。佛于其中最居众首。以如来大威德故。大神通故。大宗势故。种种自在大变化故。放大光明震动大地。雨大莲花满虚空中。鼓于百千那庾多拘胝天诸伎乐。时诸大众叹未曾有。既睹神变倍加恭敬。尔时如来。足步莲花大如车轮。随庄严道往鹫峰山王。既到彼已。告长老阿难陀曰。汝为如来敷置胜座。所谓最上之座。法座微妙座。胜过一切三界座。尊胜座佛座。如来之座。我当于此坐。为欲利益一切众生故。说大乘菩萨行所依经。名微妙吉祥大菩萨藏。此经能令一切众生疑山崩堕。此经能令一切众生疑网断绝。此经能令一切众生疑根不生。此大乘经利益安乐诸众生故。哀愍大众及诸天人。是故如来方为开阐。尔时长老阿难陀。如佛所教敷施法座。时彼众中有六十八拘胝天子。各舍上衣。为如来故敷法座上。佛于其上如常敷座。顾诸天子。而说颂曰

　诸天敷衣服　　最胜上微妙
　救世大导师　　安处此法座
　到诸法彼岸　　如来升座已
　大地六种动　　令众皆欢喜
　放光照佛土　　并耀诸山王
　世尊现神通　　济度乐法者
　诸天龙及人　　鸠槃荼饿鬼
　布怛那等众　　互相见无障
　百千那庾多　　拘胝诸天等
　睹佛放光明　　此时甚难遇
　频毗婆罗王　　诸大臣围绕
　来诣世依怙　　最胜如来所
　佛知天龙人　　大众皆坐已
　为利诸众生　　顾视于四方
　告诸有疑者　　当问两足尊
　我将导世间　　善断诸疑网　

尔时三千大千世界所有众生。为听法者皆来集会。既闻如来说是法已。为闻法故静息外缘。心住一境摄念而住。尔时世尊。告长老大目揵连。汝今当知有。谁苾刍。住在远处未来会坐。当召令集。时长老大迦叶。在大雪山南面而住。大目揵连忆念知已。以神通力往彼白言。如来今者在鹫峰山。于大众前为诸天魔梵沙门婆罗门天人阿素洛等。当说妙法。正待仁者可共往彼。勿令我等于法障碍。时大迦叶语大目揵连言。汝且前往吾寻后至。作是语已。时大迦叶不起于座。化神通力入王舍城。将从四部导众而行。往鹫峰山顶礼佛足。于大众中对于佛前。不远而坐。时大目揵连睹斯化已。以神通力来至佛所。乃见迦叶先已处座。白迦叶言。尊者。成就速疾大神通分。乃能不起本座现斯神化。大迦叶言。世尊说汝神通第一。吾今微现未可涉言

　　试验菩萨品第三

尔时长老舍利子。即从座起。以郁多罗僧覆左肩上。偏袒右肩以右膝轮而置于地。向佛合掌恭敬而住。白佛言世尊。我今欲有少问。唯愿如来应正遍知。哀愍听许为我解说。佛告长老舍利子言。恣汝所问。如来今者当为解说令汝心喜。舍利子白佛言。世尊。菩萨摩诃萨成就几法。身业无失。语业无失。意业无失。成就几法。身业清净。语业清净。意业清净。成就几法。身业不动。语业不动。意业不动。不为天魔及魔军众之所娆转。从初发一切智心修行正行。地地增胜善巧方便。为一切众生作胜导师。为普导师。为大照炬。为大梯蹬。为桥为船。为济度者。为彼岸者。为舍为救。为归为趣。而能不舍一切智心。尔时舍利子。欲重宣此义。以颂问曰

　菩萨何等义　　能住大菩提
　何名德及法　　由此悟无上
　又行何等行　　利益诸众生
　修习何法已　　成佛人中胜
　云何伏恶魔　　住最胜菩提
　震动拘胝土　　悟无上正觉
　菩萨者何义　　如是句云何
　云何为菩提　　及无上佛法
　云何行世间　　利益群生类
　不染如莲花　　解脱拘胝众
　云何为天龙　　非人等供养
　我诸所请问　　慈悲愿为说　

尔时佛告长老舍利子。善哉善哉。吾今当为分别解说。舍利子。菩萨摩诃萨成就一法。则能摄受汝所问法及余无量无边佛法。何者一法。谓菩提心及备信欲舍利子。是名菩萨摩诃萨成就一法则能摄受无边佛法。舍利子白佛言。世尊。何等名为信欲具足。复以何义名菩提心。佛告舍利子。信欲具足者。是谓坚实不可坏故。是谓牢固不可动故。言不动者无蹶失故。无蹶失者能善住故。能善住者不退转故。不退转者观众生故。观众生者大悲根本故。大悲根本者不疲倦故。不疲惓者成熟众生故。成熟众生者善知自乐故。善知自乐者无希望故。无希望者不染资具故。不染资具者为众生依故。为众生依者观待下劣众生故。观待下劣众生者为救济故。为救济者为归趣故。为归趣者不卒暴故。不卒暴者善观察故。善观察者无怨嫌故。无怨嫌者善调信欲故。善调信欲者无所存故。无所存者善清净故。善清净者妙鲜白故。妙鲜白者内离垢故。内离垢者外善清净故。舍利子。如是坚实难坏。乃至内离于垢外善清净者。是名信欲具足也

佛复告舍利子。菩提心者何相何貌。舍利子。菩提心者无有过失。不为一切烦恼之所染故。菩提心者相续不绝。不为余乘中所证故。菩提心者坚固难动。不为异论所牵夺故。菩提心者不可破坏。一切天魔不倾败故。菩提心者常恒不变。善根资粮所积集故。菩提心者不可摇动。必能独证诸佛法故。菩提心者妙善安住。于菩萨地善安住故。菩提心者无有间断。不为余法所对治故。菩提心者譬如金刚。善能穿彻佛深法故。菩提心者胜善平等。于诸众生种种欲解无不等故。菩提心者最胜清净。性不染故。菩提心者无有尘垢。发明慧故。菩提心者宽博无碍。含受一切众生性故。菩提心者广大无边。如虚空故。菩提心者无有障碍。令无碍智遍行一切无缘大悲不断绝故。菩提心者应可亲近。为诸智者所称赞故。菩提心者犹如种子。能生一切诸佛法故。菩提心者为能建立。建立一切喜乐事故。菩提心者发生诸愿。由戒净故。菩提心者难可摧灭。由住忍故。菩提心者不可制伏。由正勤故。菩提心者最极寂静。由依一切大静虑故。菩提心者无所匮乏。由慧资粮善圆满故。复次舍利子。菩提心者即是如来尸罗蕴三摩地。蕴般罗若。蕴解脱。蕴解脱智见。蕴之根本也。又菩提心者即是如来十力四无所畏十八不共佛法之根本也。舍利子言。菩提心者谓以此心用菩提为生体故名菩提心。如是舍利子。诸菩萨摩诃萨成就信欲菩提心故。是名菩提萨埵。是名广大萨埵。是名极妙萨埵。是名胜出一切三界萨埵。是名身业无失语业无失意业无失。是名身业清净语业清净意业清净。是名身业无动语业无动意业无动。菩萨摩诃萨以具如是诸业净故。不为天魔及魔军众之所娆转。从初发一切智心修行正行。地地增胜善巧方便。不为一切世法所动。能为众生作大导师。作胜导师。作普导师。为大照炬。为大梯蹬。为桥为船。为济度者。为彼岸者。为舍为救。为归为趣。舍利子。菩萨摩诃萨如是发一切智心故。魔及魔军不能倾动

尔时佛告舍利子。诸菩萨摩诃萨。由具如是净信欲故。发阿耨多罗三藐三菩提心已。心多净信。乐睹贤圣。乐闻正法。乐不悭吝。开舒心手。而行大施。欣乐大舍。乐均普施。于诸众生心无挂碍。心无秽浊。心无愦乱。心不间杂。于业业报深心奉敬。无疑无虑。知黑白法果报不坏。乃至命难。不起诸恶。永离杀生不与取。邪淫行。妄语。乖离语。粗恶语。绮语。贪染。嗔恚。愚痴。邪见。为断如是不善业道。受持奉行十善业道。由具信故于诸沙门若婆罗门。正至正行具德具戒。其心纯净成调顺法。具足多闻勤行咨问。修正作意。调善寂静。亲近寂灭不起诤讼。非不爱语。善知信欲。非不善知。善法相应。远诸恶法。不掉不高。性离躁动。性离粗言。语无浮杂。守念正住。心安妙定。善断有本。不中毒箭。舍离重担。超度疑虑。及以后有诸佛世尊。菩萨摩诃萨。声闻独觉。于如是等善知友所。如实觉已亲觐敬仰奉事将遇。行者如是于善知友身行奉事。复以法施而摄受之。宣说妙法示教赞喜。所谓若行柁那得大财富。若行尸罗得生天乐。若好多闻获得大慧。若修诸定便离系缚。复为开显种种微妙清净胜法。此是布施此布施报。此是悭吝此悭吝报。此是尸罗此尸罗报。此是犯戒此犯戒报。此是忍辱此忍辱报。此是嗔恚此嗔恚报。此是正勤此正勤报。此是懈怠此懈怠报。此是静虑此静虑报。此是乱心此乱心报。此是智慧此智慧报。此是恶慧此恶慧报。此身妙行此身妙行报。此身恶行此身恶行报。此语妙行此语妙行报。此语恶行此语恶行报。此意妙行此意妙行报。此意恶行此意恶行报。此善此不善。此应作此不应作。此若作已感得长夜义利安乐。此若作已感得长夜非义非利非安乐果。舍利子。行者如是为诸善友。宣说是法示教赞喜。已觉知堪任大法器者。即为开示甚深微妙空相应法。所谓空法。无相法。无愿法。无行法。无生法。无起法。无我法。无数取法。无寿命法。无众生法。复为开示甚深缘起。所谓此有故彼有。此生故彼生。无明缘行。行缘识。识缘名色。名色缘六处。六处缘触。触缘受。受缘爱。爱缘取。取缘有。有缘生。生缘老死愁叹忧苦身心焦恼。如是种种生起纯大苦聚。又此无故彼无。此灭故彼灭。谓无明灭故行灭。行灭故识灭。乃至生灭故老死灭。如是乃至纯大苦聚灭。舍利子。又应为说。此中无有一法。是有可得而可灭者。何以故。由彼诸法从因缘生。无有主宰。无有作者。无有受者。从因缘转。又无一法流转旋还。亦无随转。由痴妄故假立三界。从烦恼苦之所流转但假施设。行者如是如实观察痴妄之时。无有一法能作余法。若于是中无有作者。作者不可得故。乃至无有一法流转旋还。流转旋还不可得故。舍利子。行者若闻如是甚深法已无疑无虑。善入诸法无挂碍性。是人不著于色。不著受想行识。不著眼色及以眼识。不著耳鼻舌身意法及以意识。皆不可得故

复次舍利子。菩萨摩诃萨信受如是性空法已。不退见佛。不退闻法。不退奉僧。在在所生不离见佛。不离闻法。不离奉僧面生佛前猛励正勤志求善法。是人住正勤已。不恋居家男女眷属奴婢仆使及诸资具。是人不为淫欲所娆。速于今生舍盛年乐。以净信心于佛法中出家入道。既出家已得善知识善伴善友。善住思惟善住信欲。由善住信欲故。善听闻法坚奉修行。不但言说以为宗极觉慧成就。乐求多闻无有厌足。如所闻法以无染心为他广演。于诸利养恭敬名誉情无希望。不舍正义妄为他说。如其所闻如其所住而为说法。于听法众起大慈心。于诸众生起大悲心。舍利子。行者如是有多闻故。不顾身命。少欲知足。寂静欣乐。易满易养。乐处空闲。如所闻法观察其义。依于实义不依于文。为诸天人阿素洛界之所依止不专为己。为诸众生求于大乘。所谓佛智无等智无等等智。胜出一切三界之智。舍利子。我说是人获得第一不放逸法。舍利子。云何名为不放逸法。所谓诸根寂静。何等诸根寂静。所谓眼见于色不取相貌。如实觉知色味色患及色出离。如是耳所闻声。鼻所嗅香。舌所尝味。身所觉触意所识法。不取相貌。如实觉知法味法患及法出离。舍利子。如是名为心不放逸。复次不放逸者。调伏自心善护他心。除乐烦恼趣乐正法。不行欲觉恚觉害觉。不行贪不善根嗔不善根痴不善根。不行身恶行语恶行意恶行。不行不如理作意。不行一切恶不善法。此则名为不放逸也。如是舍利子。是诸菩萨摩诃萨既不放逸。能勤修习如理作意。若法是有如实知有。若法是无如实知无。观察此中何者是有何者是无。即以慧力如实能知。正修习者圣解脱有。邪修习者圣解脱无。无业报者此则是有。有业报者此则是无。复次眼为是有有眼者无。耳鼻舌身意。意为是有有意者无。复次色为无常苦变异法。此则是有。色为常住不变不坏。此则是无。受想行识无常苦变异法。此则是有。受想行识常住不变不坏。此则是无。复次无明为缘诸行则有。若无无明诸行则无。乃至以生为缘老死则有。若无生者老死亦无。复次施感大财此则是有。施感贫穷此则是无。持戒生天此则是有。犯戒生天此则是无。闻生大慧此则是有。诸恶慧者能生大慧。此则是无。修定离缚此则是有。修定系缚此则是无。复次若如理作意而有系缚。不如理作意离系缚者。此二俱无。若诸菩萨发起正勤菩提则有。若起懒惰菩提则无。若无憍慢出家授记。是名为有。若憍慢者寂灭则无。复次遍一切处空性是有。遍一切处有我数取众生寿命丈夫等类。此则为无。如是舍利子。若诸菩萨摩诃萨行不放逸。能善修习如理作意。世间智者同知是有。施设为有。世间智者同知是无施设为无。舍利子。若定说有非正了知。若定说无是亦名为非正了知。何以故。诸佛世尊所说实义能随觉了故。舍利子。诸佛世尊具大智力总摄诸法。安处四种邬柁南中。何等为四。所谓一切行无常。一切行苦。一切法无我。涅槃寂灭。舍利子。所演一切行无常者。如来为诸常想众生断常想故。所演一切行苦法者。如来为诸乐想众生断乐想故。所演一切无我法者。如来为诸我想众生断我想故。所演寂灭涅槃法者。如来为诸住有所得颠倒众生。断有所得颠倒心故。舍利子。是诸菩萨摩诃萨。若闻如来说一切行为无常者。即能善入毕竟无常。若有闻说一切行苦。则能兴厌起离愿心。若有闻说诸法无我。则能修习于三摩地妙解脱门。若有闻说寂灭涅槃。则能修习无相三摩地。而不非时趣入真际。如是舍利子。若诸菩萨摩诃萨。能善修习如是法者。终不退失一切善法。速能圆满一切佛法


大宝积经卷第三十六
大宝积经卷第三十七

　　　　大唐三藏法师玄奘奉　诏译


　　菩萨藏会第十二之三如来不思议性品第四之一

尔时佛告舍利子。是诸菩萨摩诃萨。善住如是清净信已。复能信受如来应正遍知十种不可思议法。谛奉清净无惑无疑不异分别。倍复踊跃深生欢喜发希奇想。舍利子。何等名为如来十种不思议法。舍利子。一者信受如来不思议身。二者信受如来不思议音声。三者信受如来不思议智。四者信受如来不思议光。五者信受如来不思议尸罗及以等观。六者信受如来不思议神通。七者信受如来不思议力。八者信受如来不思议无畏。九者信受如来不思议大悲。十者信受如来不思议不共佛法。舍利子。是名十种不思议法。若有菩萨摩诃萨。为求法故兴起正勤。不怯不退不生舍离发如是心。我今未得不思议法。宁使风所转身皮肉筋骨受大苦恼。或复血肉干枯竭尽。要必勤行精进中无暂废。如是舍利子。已得信解诸菩萨摩诃萨。若闻如是如来十种不思议法。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　佛身难思议　　为真法身显
　无相不可观　　唯佛子能信
　诸趣杂种类　　音声不可思
　随音为说法　　信诸佛境界
　一切种群生　　三世诸根异
　佛皆能觉了　　信是不思议
　诸佛无边光　　光网不思议
　遍满十方界　　无边佛土海
　佛戒超世间　　不依止世法
　神足不思议　　菩萨能信受
　众生不能知　　如来之境界
　如来常在定　　解脱不思议
　法界不相杂　　唯佛力能知
　大仙诸智力　　犹若空无际
　为利一众生　　住无边劫海
　令其得调伏　　大悲心如是
　一切诸群生　　种种问难海
　一音令悦解　　无畏不思议
　成一切种智　　随觉于诸法
　及不共佛法　　遍智皆能见
　一切难思议　　诸佛法如是
　有能奉信者　　是为善住信　

尔时佛告舍利子。云何菩萨摩诃萨。于如来不思议身。信受谛奉清净无疑。倍复踊跃深生欢喜发希奇想。舍利子。所谓如来身者永断一切恶不善法。何以故。由能成就一切微妙诸善法故。如来身者远离一切不净洟唾。痰癊脓血大小便利。何以故。如来久已解脱一切骨肉筋脉故如来身者自性清彻。何以故。如来久已远离一切烦恼诸垢秽故。如来身者出过世间。何以故。不为世法之所染污故。如来身者无量功德。久已积集福智资粮。一切众生慧命依止。如来身者无量净戒之所熏修。无量等观及无量慧解脱解脱智见之所熏修。如来身者诸功德华之所严饰。如来身者如净镜中微妙之像。如净水中明满之月。又如光影之所照耀。如来身者不可思议等虚空界极法界性。如来身者清净无染远离一切诸染秽浊。如来身者即是无为远离一切诸有为相。如来身者是虚空身。是无等身。无等等身。一切三界无与等身。如来身者无譬喻身。无相似身。如来身者清净无垢。离诸烦恼自性清彻。又舍利子。如来身者不可以前际求。不可以后际求。不可以现在求。不可以生处种姓求。如来身者不可以色求。不可以相求。不可以好求。如来身者不可以心求。不可以意求。不可以识求。如来身者不可以见求。不可以闻求。不可以念求。不可以了别求。如来身者不可以蕴求。不可以界求。不可以处求。如来身者不可以生求。不可以住求。不可以坏灭求。如来身者不可以取求。不可以舍求。不可以出离求。不可以行求。如来身者不可以显色求。不可以相貌求。不可以形色求。不可以来求。不可以去求。如来身者不可以净戒作意求。不可以等观作意求。不可以正慧作意求。不可以解脱作意求。不可以解脱智见作意求。如来身者不可以有相求。不可以无相求。不可以诸法相求。如来身者不可以力增益求。不可以无畏增益求。不可以无碍辩增益求。不可以神通增益求。不可以大悲增益求。不可以不共佛法增益求。舍利子。菩萨摩诃萨欲求如来身者。当应如幻如焰如水中月如是自性求如来身。舍利子。如来身者即是空无相无愿解脱之身。无变异身。无动坏身。无分别身。无依止身。无思虑身。如来身者即是安住善住得不动身。如来身者即是无色色自性身。即是无受受自性身。即是无想想自性身。即是无行行自性身。即是无识识自性身。舍利子。如来身者无有无生无四大身。如来身者即是希有希有法身。如来身者非眼所起。不在色中。亦不在外。不依于耳。不在声内亦不在外。非鼻所知。不在香中。亦不在外。非舌所显。不在味中。亦不在外。不与身合。不在触中。亦不在外。如来身者不依心转。不依意转。不依识转。安住不动。非是旋还。亦不随转。舍利子。如来身者等量虚空。如来身者极于法界。如来身者尽虚空界。舍利子。是名第一如来不思议身。是诸菩萨摩诃萨。闻如来不思议身如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　拘胝那庾劫　　行无量大行
　善净身三业　　获无等佛身
　慈心遍十方　　起大悲行施
　常离邪淫行　　得胜虚空身
　于世尊福田　　佛子广行施
　舍净珍服等　　如无量殑沙
　奉持于净戒　　如牦牛护尾
　假使碎身苦　　于怨大忍生
　正勤波罗蜜　　修行极疲苦
　发弘大誓愿　　求常住佛身
　乐观诸定境　　乐广慧方便
　乐观于法界　　愿等法界身
　于佛行善已　　成无等妙觉
　获大虚空身　　清白离尘染
　无我人性空　　无相不可说
　证是牟尼身　　过诸眼境界
　意净离色声　　本空无起作
　见真如身者　　则见十方佛
　如种种幻化　　象马狂夫等
　诳惑愚倒者　　如是观十方
　三世无量佛　　同处法性身
　无等等虚空　　极清净法界　

如是舍利子。是名如来不可思议身。菩萨摩诃萨。信受谛奉清净无疑。倍复踊跃深生欢喜发希奇想

尔时佛告舍利子。云何菩萨摩诃萨。于如来不思议音声。信受谛奉清净无疑。乃至发希奇想。舍利子。如来出世愍诸含识敷演法化。所发音声齐于众会。由所调伏众生力故。如来音声普遍十方无量世界。令诸众生心欢喜故。舍利子。然诸如来所出音声。虽遍世界不作是念。我为苾刍众说法。我为苾刍尼众说。法。我为邬波索迦众。邬波斯迦众。婆罗门众。刹帝利众。长者众。天众梵众。如是等众。而为说法。亦不作是念。我今演说契经。应颂。记莂。伽他。自说缘起。本事。本生。方广。希法。譬喻。解释。如是等趣十二分教。初未生念为之敷演。舍利子。如来随诸众集。所谓苾刍乃至梵众。如其所闻种种正勤而为说法。是诸众生乐闻法故。各自谓闻如来法声面门而发。然是法声于其所说。种类言词不相障碍。各别悟解自所了法。是则名为不可思议。舍利子。诸佛如来先福所感。果报音声其相无量。所谓慈润声。可意声。意乐声。清净声。离垢声。美妙声。喜闻声。辩了声。不[革*卬]声。不涩声。令身适悦声。心生踊跃声。心欢悦豫声。发起喜乐声。易解声。易识声。正直声。可爱声。可喜声。庆悦声。意悦声。师子王吼声。大雷震声。大海震声。紧捺洛歌声。羯罗频伽声。梵天声。天鼓声。吉祥声。柔软声。显畅声。大雷深远声。一切含识诸根喜声。称可一切众会声。成就一切微妙相声。舍利子。如是等如来音声具足如是殊胜功德。及余无量无边功德之所庄严。舍利子。是名第二如来不思议音声是诸菩萨摩诃萨。闻如来不思议音声具足无量殊胜功德。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　导师演妙音　　所谓梵音声
　由是法具足　　令诸梵欢喜
　牟尼演妙音　　从大悲流涌
　谓与慈相应　　喜舍亦如是
　如是具足音　　灭众生贪火
　息除嗔恚毒　　坏裂诸痴暗
　假使赡部洲　　无量种人声
　纵获遍闻已　　终不悟解脱
　天地虚空声　　不悟亦如是
　若闻圣主声　　必能证寂灭
　二足及四足　　多足及无足
　悉同彼音声　　悟之善恶法
　三千世界内　　下中上音声
　随彼种类音　　化令证解脱
　演无分别声　　无缚无摄受
　处定开真谛　　闻者息烦恼
　无边众生闻　　佛法僧音声
　及施戒闻忍　　如来声如是
　彼声非有量　　声智但无边
　信佛声无疑　　唯聪慧菩萨　

尔时佛告舍利子。云何菩萨摩诃萨。于如来不思议大智。信受谛奉清净无疑。倍复踊跃深生欢喜发希奇想。舍利子。如来无碍智见不可思议。于一切法中依之而起。诸菩萨摩诃萨则能信受谛奉。乃至发希奇想。舍利子。如来为生信故。依如来智波罗蜜多。广说譬喻。诸有智者便得开解。舍利子。假使有人以殑伽沙等世界中所有草木茎干枝叶。下至量齐四指积为大聚。以火焚之乃变成墨。掷置他方殑伽沙等世界海中。于百千岁就以磨之尽为墨汁。舍利子。如来成就如是无碍智见。以是智故。从彼如是大海之中取一墨滴。以智力故。分析了知是某世界。如是树成某根某茎。某枝某条。花果叶等。类别所作皆悉了知。何以故。舍利子。由如来善通达法界故。而能如是了知此墨从某世界某树而来。如是次第乃至广说。舍利子。是名如来应正遍知。具足如是大神通力。具足如是大威德力。具足如是大宗势力。是故舍利子。若有善男子善女人。于如来大智清净信受。又于佛所起爱敬心者。彼善男子善女人。所有善根叵知其边速尽苦际。何以故。舍利子。如来善通达法界故。由通达故。若有众生于如来所起微善者。尽于苦际毕竟不坏。舍利子。我今为汝复说譬喻。令有智者因此喻故于义解了。舍利子。如有男子寿命百年。此人持一毛端。散分以为百五十分。取毛一分沾水一滴。来至我所而作是言。敢以滴水持用相寄。后若须者当还赐我。尔时如来。取其滴水置殑伽河中。而为彼河流浪洄澓之所旋转。和合引注至于大海。是人满百年已来至我所。而白我言。先寄滴水今请还我。舍利子。如来成就不思议智。由是智故。如来应正等觉。知彼水滴在于大海。便以一分毛端就大海内。沾本水滴用还是人。舍利子。此譬喻者义何谓耶。所谓众生曾以一滴微善之水。寄置如来福田手中久而不失。如是舍利子。若有善男子善女人。于如来不思议智。清净信受起爱敬心。缘念如来兴诸供养。又以名花散空奉献。是人所有善根叵知其边速尽苦际。何以故。舍利子。如来善通达法界故。若人于如来所起一念善心者。尽于苦际毕竟不坏

尔时长老舍利子。白佛言。世尊。如来不思议大智离识而转不。佛言不也。舍利子复白佛言。世尊。若如是者云何为智。云何为识。佛言。舍利子。有四识住识。依此住故名识住。何者为四。所谓色识住者识缘于色识住色中。由如此故生喜住著。转加增长坚固广大。受识住者识缘于受识住受中。由如此故生喜住著。转加增长坚固广大。想识住者识缘于想识住想中。由如此故生喜住著。转加增长坚固广大。行识住者识缘于行识住行中。由如此故生喜住著。转加增长坚固广大。舍利子。如是等相名之为识。复以何等名之为智。所谓不住五受蕴中了达识蕴。是名为智。又舍利子。所言识者。谓能了别地界水界火界风界。是名为识。所言智者。若有不住四大界中能善通达识之法界不相离者是名为智。又舍利子。所言识者。谓能了别眼所知色。耳所知声。鼻所知香。舌所知味。身所知触。意所知法。是名为识。所言智者。于内寂静不行于外。唯依于智。不于一法而生分别。及种种分别。是名为智。又舍利子。从境界生是名为识。从作意生是名为识。从分别生是名为识。无取无执。无有所缘。无所了别。无有分别。是名为智。又舍利子。所言识者。住有为法。何以故。无为法中识不能行。若能了达无为之法。是名为智。又舍利子。住生灭者名之为识。不生不灭无有所住。是名为智。舍利子。如是诸相若识若智。是名如来第三不思议大智。若诸菩萨摩诃萨。闻如是不思议大智无障无碍。一切法中依之而起。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　无量殑伽沙　　十方界草木
　尽焚成墨灰　　亿载磨于海
　十力智深妙　　取滴示含生
　如实分别知　　此某界树等
　如是十方界　　尘水示如来
　佛智等虚空　　遍晓无疑滞
　十方众生心　　发贪嗔痴行
　如实悉能知　　无增减解脱
　十力世尊智　　照明于法界
　无分别离思　　佛子能信受　

尔时佛告舍利子。云何菩萨摩诃萨。于如来不思议大光。信受谛奉清净无疑。倍复踊跃深生欢喜发希奇想。舍利子。诸佛如来善通达法界故。不可思议。由通达故一切如来放大光明。遍照三千大千佛之世界而无障碍。舍利子。譬如空中无诸云雾。日轮炎盛放大光明遍照于世。如是舍利子。如来应正等觉放大光明遍照一切。亦复如是。又舍利子。如世间中灯油之光。于萤火光为广为大。显照明净超过最胜。烛炬之耀超胜灯光。庭燎火聚又胜烛炬。药草发光逾于火聚。星宿之光倍过药草。满月流光又过星耀。炎盛日光逾超于月。四天王天身所发光宫殿光。墙壁光。庄严具光。倍胜于前不可为喻。如是展转。乃至他化自在天身。宫殿墙壁身庄严具。皆发光明又倍于上。梵身天光。梵辅天光。梵众天光。大梵天光。如是少光。无量光。光净。少净乃至遍净。广果。有想。无想。无烦。无热。善现。善见。色究竟天。所有身光。宫殿光。墙壁光。庄严具光。比前诸光为最第一。如是色究竟天所有光明。比于如来正遍知光。而如来光超过于彼。微妙显照最胜明净。广大第一不可为喻。何以故。舍利子。如来光者不可思议。从无量戒聚生。从等持聚生慧聚解脱聚。解脱智见聚生。从如是等无量功德之所由生。又舍利子。三千大千世界所有诸光。比如来光百倍。不及其一。乃至优波尼商倍不及其一。如是算数譬喻所不能及。复次舍利子。如赡部捺陀金置凡金中。令彼凡金犹如墨聚失于明照。如是舍利子。于此三千大千世界中所有光明。若于如来光前不能明照亦复如是。又一切世间所有诸光。于如来光前不可说言。有光有净有胜有上有无上也

复次舍利子。汝今当知如来不为怜愍众生摄持此光。令周一寻者但以一分业所生光。则能遍照三千大千佛之世界。令日月光悉不复现。若如是者不可分别有昼有夜。不可分别有月半月。及以时节岁数分齐。但为怜愍诸众生故现周一寻。舍利子。若如来应正遍知。发意欲以光明遍满。无量无数无边世界则能遍照。何以故。舍利子。如来以得第一般若波罗蜜多故。舍利子。我今为汝更说譬喻重明此义。诸有智者倍增显了。舍利子。假使有人以此三千大千世界。碎为微尘置衣襟中往至东方。过尔所微尘数世界乃下一尘。如是展转尽此微尘。而此东方所有世界未尽其边。如是南西北方四维上下亦复如是。舍利子。于汝意云何。颇有人能得是世界诸边际不。舍利子言。不也薄伽梵。不也苏揭多。舍利子。是诸世界所有诸光。无量无边不可思议。而如来光最为第一。彼一切光于如来光百倍不及其一。乃至优波尼啇分不及其一。如是算数譬喻所不能及。舍利子。如来发意。欲以光明遍照一切世界。则能遍照。何以故。由如来得第一般若波罗蜜多故。舍利子。如来光者无有障碍。所有墙壁。若树若木。若轮围山。大轮围山。乾陀摩达那山。目脂邻陀山。大目脂邻陀山。伊沙陀罗山。雪山黑山。及苏迷卢山王。如是等皆不能障。佛之光明悉能洞彻。遍照三千大千世界。舍利子。少智众生不能信解如来光者。或有众生见如来光唯照一寻。次有智者见如来光照于二寻。次有智者见如来光照拘卢舍。次大智者乃至能见如来光明。遍照三千大千世界。舍利子。乃至百千世界主梵天王。能见如来光明遍照百千世界。如是展转。乃至已登上地诸大菩萨摩诃萨。能见如来光明遍照无量无边世界。舍利子。如来为欲怜愍诸众生故。又放光明遍照如虚空等诸众生界。舍利子。是名第四如来不思议光。诸菩萨摩诃萨。闻如来说是大光不可思议如虚空已。无惑无疑清净信受。倍复踊跃深生欢喜发希奇想。尔时世尊。欲重宣此义而说颂曰

　日月等光明　　及诸释梵等
　乃至色究竟　　无光等佛者
　色究竟天光　　遍照三千界
　比佛一毛光　　十六不及一
　如来所放光　　遍满虚空界
　诸大慧众生　　方能见如是
　佛光无有边　　量等虚空性
　随所化众生　　见光有差别
　如有生盲者　　不见日光明
　彼不见光照　　谓日光无有
　下劣诸众生　　不见佛光明
　彼不见光照　　谓佛光无有
　或见光一寻　　或见拘卢舍
　或及一由旬　　或满三千界
　已住于大地　　大慧光菩萨
　或住八九地　　至于十地者
　如来超彼地　　光轮无有边
　不思议佛土　　施作诸佛事
　诸佛不思议　　佛光不思议
　信者及获福　　亦尔难思议　

尔时佛告舍利子。云何菩萨摩诃萨。于如来不可思议净尸罗众及三摩地众。信受谛奉清净无疑。倍复踊跃深生欢喜。发希奇想。舍利子。汝等应知如是正说。若诸含识在于世间。奉持尸罗清净无染。由清净故。当知是人成就清净身业。成就清净语业。成就清净意业。是人虽复常处世间。而不为彼世法所染。当知是人为婆罗门。为离诸恶。为沙门者为寂静者。是名第一修静虑者。得第一三摩地波罗蜜多者。舍利子。如是含识则是如来。如是说者是名正说。何以故。舍利子。我初不见诸天世间。若魔若梵若沙门若婆罗门。及余天人阿素洛等。具有如是无量无边不可思议清净尸罗三摩地众等如来者。何以故。舍利子。如来以得第一尸罗三摩地波罗蜜多故。舍利子。汝今欲闻佛说如来尸罗波罗蜜多譬喻不。舍利子言。今正是时薄伽梵。今正是时苏揭多。世尊。若诸苾刍闻佛所说如来尸罗波罗蜜多譬喻者。如所闻已当共受持。佛告舍利子。善哉善哉。吾当为汝分别解说。舍利子。于汝意云何。诸众生界与大地界何者最多。舍利子言。如我解佛所说义者。众生界多非地界也。佛言。如是如是。舍利子。众生界多非如地界。舍利子。假使三千大千世界所有众生。卵生胎生湿生化生。若有色若无色。若有想若无想。若非有想非无想所有众生。彼一切众生于一刹那顷。或一牟呼罗多顷。或一罗婆顷。假使同时皆得人身。舍利子。彼一切众生得人身已。于一刹那乃至一罗婆顷。假使同时悉成阿耨多罗三藐三菩提。是一一如来复化作尔所如来。是一一所化如来各有千头。是一一头各有千口。是一一口各有千舌。时彼一切诸化如来。皆悉成就如来十力四无所畏四无碍解。又成就佛无障无碍无尽辩才。舍利子。是诸如来以尔所舌。布演无碍无尽辩才。依一如来尸罗波罗蜜多众无量称赞。虽经拘胝那庾多百千大劫。如是称赞而如来戒众犹不能尽。舍利子。如来戒众无量无边。无有穷尽不可思议。是诸如来无上智慧。无碍无障无尽辩才。亦无穷尽不可思议。乃至诸化如来未至。同时入大涅槃。赞说如来戒众亦不能尽。何以故。如来戒众及诸世尊。无上智慧无碍辩才。此二俱是不可思议故。无量无数与虚空界平等平等。舍利子。且置三千大千世界所有众生。假使东方殑伽沙等世界中所有众生。如是南西北方四维上下。十方殑伽沙等世界中所有众生。彼一切众生于一刹那顷。乃至罗婆顷。同时皆得人身。俱成阿耨多罗三藐三菩提。如是广说。乃至如来戒众。及诸如来无上智慧无碍辩才。俱是不可思议无量无数。与虚空界平等平等。何以故。舍利子。由如来证得第一尸罗波罗蜜多故

尔时佛告舍利子。汝今欲闻佛说如来三摩地波罗蜜多譬喻不。舍利子言。今正是时。若诸苾刍闻佛所说。如来三摩地波罗蜜多譬喻者。如所闻已当共奉持。佛告舍利子。假使有时于此世间。劫将欲烧由第七日。彼日出故。三千大千世界一时烧然。如是极然遍极然大洞然。舍利子。当知如来于此大洞然等世界之内。随于一处。假使如来在中若依经行若住若坐若卧。当知此处成就十种甚希奇法不可思议。舍利子。何等名为十希奇法。所谓如来游止之处。不加功力坦然平正犹如掌中。舍利子。是名此处成就第一甚希奇法

复次舍利子。假使如上世界乃至大洞然等。如来在中若依经行若住坐卧。其处自然高踊显敞无杂瓦石。舍利子。是名此处成就第二甚希奇法。复次舍利子。假使如上世界乃至大洞然等。如来在中若依经行若住坐卧。其处自然平博严净。而为如来之所受用。舍利子。是名此处成就第三甚希奇法

复次舍利子。假使如上世界乃至大洞然等。如来在中若依经行若住坐卧。其处自然生诸香草。光色青翠卷软右旋。具细滑触如迦遮邻地。舍利子。是名此处。成就第四甚希奇法

复次舍利子。假使如上世界乃至大洞然等。如来在中若依经行若住坐卧。其处自然八功德水出现于地。所谓一轻二冷三软四澄静五无秽六清净七乐饮八多饮无患。舍利子。是名此处成就第五甚希奇法

复次舍利子。假使如上世界乃至大洞然等。如来在中若依经行若住坐卧。其处自然凉风和畅轻靡相发。此是如来先业所感。舍利子。譬如极炎热时。于日后分有一丈夫。热所逼故奔趣殑河。投于水中沐浴身体。热乏既息清凉悦乐。往返游戏度至余岸。经行往来遥见不远。有大树林枝叶翠盛阴影厚密。便往林中。复见施妙床座敷胜[毯-炎+瞿]毹。上加绵蓐。覆以迦遮邻地之帔。轻妙鲜支重覆其上。排软倚枕置床两头。彼大丈夫升于此床若坐若卧。于床四面清风微动轻扇相续。如是舍利子。如来于此大洞然等世界之中。行住坐卧。自然凉风微扇相续亦复如是。舍利子。是名此处成就第六甚希奇法

复次舍利子。假使如上世界乃至大洞然等。如来在中若依经行若住坐卧。其处自然江河池沼。有水生花种种出现。所谓殟钵罗花。钵特摩花。拘贸陀花。奔荼利花。其花芬馥光彩映发见者悦乐。舍利子。是名此处成就第七甚希奇法

复次舍利子。假使如上世界乃至大洞然等。如来于中行住坐卧。其处自然原陆陵阜。皆生妙花种种出现。所谓阿底目多迦花。瞻博迦花。苏末那花。婆使迦花。阿输迦花。波吒罗花。迦腻罗花。怛罗尼花。瞿怛罗尼花。如是等花开敷鲜荣色香具足。众生见者得未曾有。舍利子。是名此处成就第八甚希奇法

复次舍利子。假使如上世界乃至大洞然等。如来于中行住坐卧。其处自然金刚为体坚固难坏。舍利子。是名此处成就第九甚希奇法

复次舍利子。假使如上三千大千世界劫欲尽时。乃至烧极烧遍极烧然极然遍极然大洞然等。是诸世界如来在中。若依经行若住坐卧。当知其处是佛灵庙诸天世间。若魔若梵若沙门若婆罗门。天及人民阿素洛等。恭敬供养尊重之处。舍利子。是名此处成就第十甚希奇法

复次舍利子。汝今当知如是十种甚希奇法。皆是如来先世业力之所成就。何以故。舍利子。如来善通达法界故。由通达故。如来应正遍知入是三摩地。依此定心受乐不退。虽经殑伽沙等诸大劫住。然如来未曾退起三摩地心。舍利子。如来应正遍知。依此定心经一食顷。或住一劫百劫千劫。或住百千劫或住一拘胝劫。百拘胝劫。千拘胝劫。百千拘胝劫。或复乃至过于上数。何以故。如来应正遍知。成就第一三摩地波罗蜜多故。由成就故。如来具足如是大神通力。具足如是大威德力。具足如是大宗势力。舍利子。如彼非想非非想处。诸天子生识缘一境。经八万四千劫住。乃至三摩地寿命未尽已来。此识不为余境界识之所移转。舍利子。彼诸天子尚以世定之力经尔所时。何况如来三摩地波罗蜜多而无久住

复次舍利子。如来应正遍知。初证阿耨多罗三藐三菩提夜乃至入无余大般涅槃界夜。于其中间。如来之心于三摩地未曾有起。故名此定无回转心。无所行心。无观察心。无动虑心。无流荡心。无摄众聚心。无散乱心。无高举心。无沉下心。无防护心。无覆藏心。无欣勇心。无违逆心。无萎悴心。无动摇心。无惊喜心。无惛沉心。无分别心。无异分别心。无遍分别心。又此定者不随识心。不依眼心。不依耳鼻舌身意心。不依色心。不依声香味触法心。不趣诸法心。不起智心。不观过去心。不观未来心。不观现在心。舍利子。如来应正遍知住三摩地。如是离心无有一法而可得者。于一切法中无碍智见生。以无功用故。又舍利子。如来不起于三摩地。离心意识而能作诸佛事。以无功用故。如是舍利子。是诸菩萨摩诃萨。闻如来不思议尸罗及三摩地已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　无量无等百千劫　　昔有趣中行觉行
　戒闻定忍不放逸　　导师能修妙觉因
　最胜业果净如是　　妙广净戒超诸有
　十力尊戒如空净　　难说无垢譬虚空
　从佛初得菩提夜　　至后入于寂灭夜
　佛心无行无异行　　大静虑定未曾起
　十力戒聚无退分　　解脱神力亦如是
　一心住经无量劫　　大圣无思无异思
　佛智如空非思境　　明达无缘照三世
　无心意思无改变　　唯有佛子能信受　

尔时佛告舍利子。云何菩萨摩诃萨。于如来不思议神力。信受谛奉清净无疑。倍复踊跃深生欢喜发希奇想。舍利子。如来应正遍知所获神通。不可思议不可宣说。今当为汝方便开显。舍利子。如来常说我声闻众中得神通者。所谓长老大目犍连最为第一。舍利子。如是所得神通。若以称量观察声闻神通。不见有与菩萨神通等者。若以称量观察声闻菩萨所得神通。不见有与诸佛如来。神通等者。舍利子。是名如来不可思议神通。是诸菩萨摩诃萨。为欲证得如来神通者。倍应发起上品正勤则能获证。舍利子。汝等今者欲于如来所闻说不思议神通譬喻不。舍利子言。今正是时。若诸苾刍闻佛所说神通譬喻者。如所闻已当共受持。佛告舍利子。谛听谛听。当为汝说。舍利子言。如是世尊。愿乐欲闻佛告舍利子。于汝意云何。尊者大目揵连有大神通不。舍利子言。我昔从佛受持是语。尊者大目揵连于声闻僧中神通第一。佛言。如是如是。舍利子。今当为汝广说譬喻。假使三千大千世界满中声闻。皆得神通如大目揵连。譬如甘蔗竹苇稻麻丛林。是诸声闻以诸正勤。迅速势力神通变化显现之时。欲比如来神通变化。百分千分。百千万分不及其一。拘胝分。百拘胝分。千拘胝分。百千拘胝分不及其一。如是僧佉分。迦罗分。伽拏那分。沤波摩分。优波尼商分不及其一。何以故。如来应正遍知。以得第一神通变化波罗蜜多故

复次舍利子。假使如来以一芥子投之于地。彼声闻众以诸正勤。迅速势力神通变化大显现时。终不能动所投芥子如毛端许。何以故。如来应正遍知。以得第一神通变化故。又舍利子。且置三千大千世界。假使东方乃至如殑伽沙等世界中所有众生。如是十方殑伽沙等世界众生。若卵生若胎生。乃至非想非非想处。一切众生俱是声闻。成就第一神通变化。皆如尊者大目揵连如是声闻以诸正勤。迅速势力神通变化大显现时。终不能动所投芥子如毛端许。何以故。如来以得第一波罗蜜神通波罗蜜多故。舍利子。是名如来具足如是大神通力。具足如是大威德。力。具足如是大宗势力

尔时薄伽梵。复告长老舍利子言。舍利子。汝颇曾闻风劫起时。世有大风名僧伽多。彼风所吹。举此三千大千世界。苏迷卢山王。轮围山。大轮围山。及四大洲。八万少洲。大山大海。举离本处高逾缮那碎为末不。舍利子言。我昔面于佛前亲闻受持如是之事。佛言。如是如是。舍利子。又风灾起更有大风名僧伽多。彼风所吹。举此三千大千世界。并苏迷卢山。轮围山等。及诸大海。举高百逾缮那已碎末为尘。或复举高二百逾缮那。或高四百五百。乃至举高千逾缮那。或高三千四千逾缮那已碎末为尘。乃至或高无量百千逾缮那。已碎末为尘。而此诸尘随风散灭了不可得。何况山石当有存者。此风又上击散坏灭焰摩天宫。乃至诸尘散灭。何况宫殿当有存者。如是展转次第而上。击散坏灭睹史多天。乐变化天。他化自在天。魔罗众天。婆摩天。净光天。遍净天所有宫殿。乃至彼诸微尘。亦皆散灭不可而得。何况宫殿墙壁而可存者。舍利子。假使如上大风卒起摧坏世界。即以此风吹如来衣。一毛端际尚不能动。何况衣角及全衣者。何以故。如来应正等觉。成就不可思议神通。不可思议威仪。不可思议妙行。不可思议大悲故。复次舍利子。假使十方如殑伽河沙等世界。有如是等大风轮起。将欲吹坏此诸世界。尔时如来以一指端。持此世界往至余处。或令风轮无力能吹飒然还返。然于如来神通变化。及一切力无有退减。舍利子。如来神通不可思议难闻难信。唯有诸大菩萨摩诃萨。乃能信受谛奉清净无惑无疑。倍复踊跃深生欢喜发希奇想。尔时世尊。欲重宣此义。而说颂曰

　假使三界诸含灵　　一切变成声闻众
　尽得神通波罗蜜　　譬如尊者目揵连
　获大神通力如来　　以一芥子投于地
　一切声闻现神通　　未能摇转毛端量
　假使十方世界中　　所有殑伽河沙等
　吠岚僧伽大猛风　　吹碎如斯诸世界
　如是诸风大猛盛　　将吹一切智衣服
　尽其势力不能动　　乃至如一毛端量
　大牟尼尊以一毛　　能障彼风令不起
　佛具如斯大神力　　等彼虚空无边际　

如是舍利子。是名如来不可思议大神通力。菩萨摩诃萨。信受谛奉清净无疑。倍复踊跃深生欢喜发希奇想


大宝积经卷第三十七
大宝积经卷第三十八

　　　　大唐三藏法师玄奘奉　诏译


　　菩萨藏会第十二之四如来不思议性品第四之二

尔时佛告舍利子。云何菩萨摩诃萨。于如来不思议力。信受谛奉清净无疑。倍复踊跃深生欢喜发希奇想。舍利子。诸佛如来俱足成就如是十力。由成就故。如来应正等觉。于大众中正师子吼。自称我处大仙尊位转大梵轮。一切世间所有沙门婆罗门。若天若魔若梵等不能如法而转。舍利子。何等名为如来十力。所谓处非处智力。业报智力。种种界智力。种种解智力。种种根智力。一切遍行行智力。静虑解脱三摩地三摩钵底杂染清净智力。随念前世宿住作证智力。死生作证智力。漏尽作证智力。舍利子。如来成就如是十力故。乃至于大众中能转梵轮。一切世间所不能转

复次舍利子。云何如来是处非处智力。舍利子。如来无上智力处非处者。所谓于是处如实知是处。于非处如实知非处。舍利子。何等为是处。何等为非处。舍利子言。非处者无所摄受。谓身恶行语恶行意恶行。能感可喜可乐可爱可意报者。无有是处。言是处者有所摄受。谓身恶行语恶行意恶行。能感不可喜不可乐不可爱不可意报者。斯有是处。又舍利子。言非处者无所摄受。谓身妙行语妙行意妙行。能感不可喜不可乐不可爱不可意报者。无有是处。言是处者有所摄受。谓身妙行语妙行意妙行。能感可喜可乐可爱可意报者。斯有是处。复次舍利子。言非处者无所摄受。谓由悭故能感大富。由犯戒故得生人天。由嗔恚故感得端正。由懈怠故能得对观。谓心乱者入正决定。由恶慧故永断一切相续习气。如是说者无有是处。言是处者有所摄受。谓由悭故能感贫穷。由毁犯戒便感地狱畜生鬼趣由嗔恚故感丑陋报。由懈怠故不得对观。由心乱故不入正定。由恶慧故不断一切相续习气。如是说者。斯有是处又舍利子。言非处者无所摄受。谓由布施能感贫穷。由持戒故堕于地狱畜生鬼趣。由含忍故感得丑陋。由正勤故不得对观。由心一缘不入正定。由圣慧故不断一切相续习气。如是说者无有是处。言是处者有所摄受。谓由布施能感大富。由持戒故得生人天。由怀忍故感得端正。由正勤故能得对观。由心一缘入正决定。由圣慧故永断一切相续习气。如是说者斯有是处

复次舍利子。言非处者无所摄受。谓因杀生而感长寿。不与取者能得大富。行邪欲者感贞良妻。如是说者无有是处。言是处者有所摄受。谓杀生者能感短寿。不与取者能感贫穷。行邪欲者妻不贞良。如是说者斯有是处。又非处者无所摄受。谓离杀者能感短寿。离不与取能感贫穷。离于邪欲妻不贞良。如是说者无有是处。言是处者有所摄受。谓离杀者能感长寿。离不与取能感大富。离邪欲者感贞良妻。如是说者斯有是处

复次舍利子。如是一切善不善业道是处非处。今当略说显示其要。谓妄语者不感诽谤。无有是处。若能感者斯有是处。离妄语者能感诽谤。无有是处。不感诽谤斯有是处。离间语者若能感得不坏眷属。无有是处。不能感者斯有是处。远离间语感坏眷属。无有是处。感不坏眷属斯有是处。粗恶语者若得常闻可意之声。无有是处。闻不可意声斯有是处。离粗恶语闻不可意声。无有是处。若不闻者斯有是处。若怀绮语感说言教令他信受。无有是处。若不信受斯有是处。若离绮语所说言教令他不受。无有是处。若信受者斯有是处。又舍利子。若贪著者感财不散。无有是处。若感散失斯有是处。若离贪著感财散失。无有是处。若不能感斯有是处。若心嗔恚不趣地狱。无有是处。若有趣者斯有是处。若离嗔恚不生善趣。无有是处。若往生者斯有是处。若兴邪见受邪见因能得道者。无有是处。不能得道斯有是处。谓正见者受正见因不得圣道。无有是处。能得圣道斯有是处

复次舍利子。造无间者心得安住。无有是处。若不安住斯有是处。又舍利子。若戒净者心不安住。无有是处。若得安住斯有是处。又舍利子。若住有所得见能得顺忍。无有是处。若不得者斯有是处。若信解空不得顺忍。无有是处。若有得者斯有是处。又舍利子。若住恶作得心安息。无有是处。若不能得斯有是处。若系心者不得心安。无有是处。若能得者斯有是处。又舍利子。若有女人为转轮王。为释天主。为梵自在。无有是处。若丈夫作斯有是处。若有女人出世作佛。无有是处转女身已出世作佛。斯有是处。又舍利子。若第八人未证于果而出受者。无有是处。证果已出斯有是处。若至圣流受第八有。无有是处。即此诸蕴而般涅槃。斯有是处。若一来人受第三有。无有是处。即此诸蕴而般涅槃。斯有是处。若不还人复还于此。无有是处。即于彼处而般涅槃。斯有是处。若阿罗汉更续生有。无有是处。若不更续斯有是处。又舍利子。若诸圣人更求邪师受邪标帜。无有是处。不求邪师及邪标帜。斯有是处。又舍利子。若得无生法忍菩萨有退转者。无有是处。定得菩提无有退转。斯有是处

复次舍利子。言非处者无所摄受。若诸菩萨安坐道场。不证菩提中而起者。无有是处。言是处者有所摄受。若诸菩萨坐于道场。证佛道已而便起者。斯有是处。又舍利子。言非处者。若谓如来习气相续。无有是处。言是处者。一切如来习气永断。斯有是处。又舍利子。若谓如来智有碍者。无有是处。佛智无碍斯有是处。又舍利子。若有能观如来顶者。无有是处。无有能观斯有是处。又舍利子。若有能知如来心住。无有是处。若不能知斯有是处。又舍利子。若言如来有不定心而可得者。无有是处。诸佛世尊心恒在定。斯有是处。又舍利子。若诸如来行不实语。无有是处。若诸如来是真语者。是实语者。是谛语者。不异语者。斯有是处。又舍利子。诸佛如来误失可得。无有是处。由无误失故名为佛及薄伽梵。斯有是处。舍利子。如是四无所畏十八不共佛法。亦应如是广分别说

复次舍利子。言非处者无所摄受。乃至如来于现在世。有障有碍智见转者。无有是处。言是处者有所摄受。佛薄伽梵于现在世。无障无碍智见转者。斯有是处。舍利子。是名如来处非处智力。不可思议无量无边。譬如虚空无边无际。如是如来处非处智力。无边无际亦复如是。若有欲求如来。应正等觉处非处智力边。际者不异有人求虚空际。舍利子。菩萨摩诃萨闻诸如来不可思议。是处非处智力如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　十方虚空无边量　　处非处智亦无边
　如实知处非处已　　为众广宣微妙法
　解脱道器成就人　　佛知其行方为说
　若非解脱道器者　　知非处已便舍离
　假使虚空可移动　　十方大地同时裂
　世出世间大圣尊　　处非处智皆如实　

舍利子。此谓如来第一处非处智力。由成就故。如来应正等觉。于大众中正师子吼。自称我处大仙尊位转大梵轮。于诸世间所有沙门婆罗门。若天魔梵等。一切不能如法而转。复次舍利子。云何如来。业报智力。舍利子。如来应正等觉。以无上智力。如实能知去来今业及于业受。若因若处若诸异报皆能了知。舍利子。云何如来如实知耶。所谓如来应正等觉。如实能知过去业受。得于善因远离不善。于未来世当与善根为因。若于过去业受。得不善因远离于善。在未来世当与不善根为因。如是等相如来于此如实知之。若诸业受于未来世当顺劣分。若诸业受于未来世当顺胜分。如是等相如来于此如实知之。又舍利子。若诸业受于现在世顺下劣分。于未来世当顺胜分。若诸业受于现在世随顺胜分。于未来世顺下劣分。若诸业受于现在世顺下劣分。于未来世亦顺劣分。若诸业受于现在世随顺胜分。于未来世亦顺胜分。如是等相如来于此如实知之。又舍利子。若诸业受于过去世狭劣方便。于未来世广大方便。若诸业受少有所作获大胜进。若诸业受广有所作得少胜进。如是等相如实知之。又舍利子。若诸业受当得声闻性因。当得独觉性因。当得佛性因者。如是等相如来于此如实知之。又舍利子。若诸业受现在世苦。能于未来感乐异报。若诸业受现在世乐能于未来感苦异报。若诸业受现在世苦。能于未来感苦异报。若诸业受现在世乐。能于未来感乐异报。如是等相如来于此如实知之

复次舍利子。如来如实能知过去未来现在。一切有情若业若因。若诸异报。若即若离。若有随顺不异分者。如是等相如来知已。为诸有情如实宣说。舍利子。如来应正遍知去来今业。及业受因处所异报智。无量无边不可思议。譬如虚空无边无际。如是如来业异报智力。无边无际亦复如是。若有欲求如来应正等觉业异报智力边际者。不异有人求虚空际。舍利子。菩萨摩诃萨闻诸如来业异报智力如虚空不可思议已。信受谛奉清净无疑。倍复踊跃深生欢喜发希奇想。尔时世尊欲重宣此义。而说颂曰

　如来善知因异报　　明眼如实了诸业
　最胜三世无有碍　　有情诸行如实知
　一切含灵于五趣　　当得成诸苦乐因
　若能转因所转苦　　明照善逝如实知
　黑白异报一切业　　随其所应因异报
　犹若掌中如意宝　　善逝了观如实知
　诸异报业因虽少　　当来获果无有量
　或无量因感少果　　善逝遍能如实知
　若因当证声闻果　　及当证于独觉果
　能感无上妙智力　　善逝无余如实知
　若业成熟因时苦　　此业当获于乐果
　若业成熟因时乐　　当获苦果如实知
　若业因果皆住苦　　若业因果皆住乐
　若业自体因自体　　善逝相应如实知
　苦果循环于三世　　有情流转五趣中
　最胜圆满菩提智　　皆能不异如实知　

舍利子。是名第二如来业异报智力。由成就故。如来应正等觉于大众中正师子吼。自称我处大仙尊位转大梵轮。于诸世间所有沙门婆罗门。若天魔梵等。一切不能如法而转。复次舍利子。云何如来种种解智力。舍利子。如来应正等觉以无上智力。能如实知彼有情类。彼数取趣非一欲解种种欲解。如来于此能并了知。舍利子。吾更为汝广分别说彼数取者。或住贪欲起嗔恚解。或住嗔恚起贪欲解。乃至住于愚痴起贪嗔解。如是等相如来如实皆能了知。又舍利子。若数取者住于不善起不善解。或住善法而起善解。是亦如来如实了知。若数取者住于下劣方便起广大解。或住广大方便起下劣解。或由此解下劣方便当住胜进。或由此解胜进方便当住下劣。是亦如来如实了知。又舍利子。若由此解当殖邪定种。若由此解当殖正定种。若由此解当殖正定解脱种者。是亦如来如实了知又舍利子。若由此解当趣欲界。或趣色界。或无色界。若由此解遍趣三界。是亦如来如实了知。又舍利子。若由此解顺下劣分当获胜进。或得胜进当住下劣。是亦如来如实了知。又舍利子。若由此解当于来世受种种生。受种种类种种受用。是亦如来如实了知。又舍利子。若由此解当退堕顶。或由此解殖解脱种。是亦如来如实了知。既了知已如其所应。广为有情如法演说。如是舍利子。如来非一解种种解智力。不可思议无边无际与虚空等。是诸菩萨摩诃萨。闻如来种种解智力如虚空不可思议已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　世间种种解　　过现无有量
　彼种种解心　　导师皆能了
　若有贪解者　　复当住嗔恚
　或现住嗔恚　　痴解如实知
　住痴起贪解　　心注不思议
　间杂流转起　　导师悉能知
　诸下劣方便　　而起广大解
　或增上方便　　导师悉能知
　随入于邪性　　复入所不趣
　解脱三界解　　如来悉能知
　种种生及类　　诸受用差别
　若退堕于顶　　两足尊能知
　知种种解已　　导师如法说
　是第三佛力　　最胜子能信　

舍利子。是名如来第三种种解智力。由成就故。如来应正遍知。于大众中正师子吼。自称我处大仙尊位能转梵轮。一切世间沙门婆罗门。及天魔梵。不能如法而转

复次舍利子。云何如来种种界智力。舍利子。如来应正等觉以无上智力。如实了知一切世间种种诸界。由此界故。世间含生集起福行。集非福行。集不动行。或由此界殖出离种。如是等界如来于此如实了知。又舍利子。如来如实了知眼界色界及眼识界。如是等界云何知耶。谓如实知。由内空外空内外空故。乃至如实了知意界法界及意识界。如是等界云何知耶。谓如实知。由内空外空内外空故。又如实知地界水界火界风界。如是等界云何知耶。谓如实知。如空界故。如是欲界色界及无色界如实了知。遍分别所起故。又如实知有为界造作相故。无为界无造作相故。杂染界烦恼所引相故。清净界自体光净相故。又如实知诸行界不顺理无明相故。涅槃界顺理明相故。如是诸界皆能明了。是故舍利子。若界能安立世间。此界世间之所依住。如是若界能发牵引。若界能兴建立。若界能起方便。若界能生意欲。若界能起炽然。若界能为依止。舍利子。如是等界无量无边。是亦如来如实明了。既明了已如其所应。广为有情如法演说。舍利子。如来非一界种种界智力。不可思议无有边际与虚空等。若有欲求如来种种界智力边际者。不异有人求于空际。如是舍利子。是诸菩萨摩诃萨。闻如来种种界智力如虚空不可思议已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　世间诸含生　　依止种种界
　随其所流转　　最胜悉能知
　福非福不动　　及顺于出离
　住如是界已　　证寂静涅槃
　若眼界色界　　及以眼识界
　耳鼻舌身意　　诸界悉能知
　又知于法界　　及以意识界
　内外界悉空　　佛能如实知
　地界及水界　　火界与风界
　四界同空相　　如是悉能知
　若欲界色界　　及以无色界
　遍分别所起　　佛能如实知
　如虚空无边　　界无边亦尔
　佛皆能照了　　不谓我能知
　诸界本无生　　亦无有灭者
　是谓涅槃界　　胜丈夫能知
　如空量无边　　诸佛智如是
　由智能了知　　变异于诸界
　已知种种界　　调伏诸含生
　是佛第四力　　最胜子能信　

舍利子。是名如来第四非一界种种界智力。由成就此力故。如来应正等觉。于大众中正师子吼。自称我处大仙尊位能转梵轮。一切世间沙门婆罗门。及天魔梵所不能转

复次舍利子。云何如来非一根种种根智力。舍利子。如来应正等觉。以无上智力故如实能知。若他有情若数取者。种种诸根差别之相。如来皆能分别了知。舍利子。如是等相云何知耶。所谓了知钝根中根利根胜根劣根。由随遍分别根故。能知众生起极重贪。起极重嗔。起极重痴。如是诸根。是亦如来如实了知。又舍利子。由随遍分别根故。如来能知。或起假立贪嗔痴。或起微薄贪嗔痴。或起颠倒贪嗔痴。或起摧伏贪嗔痴。如是等相是亦如来如实了知。又舍利子。若不善因所生诸根。若由善因所生诸根。若不勤因所生诸根。若出离因所生诸根。是亦如来如实了知。又舍利子。如来如实了知。眼根耳根。鼻根舌根。身根意根。女根男根命根。乐根苦根。忧根喜根。舍根信根。正勤根。念根慧根。三摩地根。未知当知根。知根知已根。如是诸根差别之相。是亦如来如实了知。又舍利子。如来如实知彼诸根。因于眼根当住耳根。而不住彼鼻舌身根。或因耳根当住鼻根。或因鼻根当住舌根。或因舌根当住身根或因身根。当住眼根。如是等根如来于此如实知之

复次舍利子。若诸有情住布施根修戒方便。尔时如来。以胜劣根智为说布施。若住戒根修施方便为说于戒。若住忍根修勤方便为说忍法。住正勤根修忍方便为说正勤。住静虑根。修慧方便为说静虑。若住慧根修定方便为说正慧。如是一切菩提分法。诸根差别如实了知。皆应广说。又舍利子。若诸有情住声闻根而返修于独觉方便。如来以诸根智为说下乘。住独觉根而修声闻智方便者。以诸根智为说中乘。住大乘根而修二乘智方便者。以诸根智为说大乘。住下劣根修大乘行。以诸根智为说二乘。若诸有情无堪任根无堪任相。如来如实知无堪任非法器已而便舍置。若诸有情有堪任根有堪任相。如来如实知有堪任是法器者。即便殷勤郑重说法令其悟入。如是舍利子。如来了知一切有情诸根纯熟及不纯熟。诸根出离及不出离。舍利子。诸有情根如来如实一切了知。住如是相。如是方便。如是信解。如是本因。如是所缘。如是等流。如是究竟。舍利子。如来种种根智。不可思议无边无际与虚空等。若有欲求如来诸根智力边际者。不异有人求虚空际。诸菩萨摩诃萨闻是根力如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　到根彼岸含灵尊　　善达有情意性行
　随诸众生根所堪　　人中师子为说法
　下中上根所堪任　　善逝胜智根中起
　观彼解脱器心已　　知行慧者为说法
　若人诸根能发起　　至极相续微烦恼
　善达彼人所有根　　知行随顺为说法
　若诸丈夫有善根　　随勤信欲广开示
　又随根行相差别　　说诸胜义定慧等
　若人发起于信欲　　慧者随根说净道
　知彼所行众行已　　为说胜法超诸苦
　有定住佛菩提根　　迷倒误转声闻智
　为说大乘成正觉　　此佛难伏第五力　

舍利子。是名如来第五种种根智力。由成就此力故。如来于大众中正师子吼。自称我处大仙尊位能转梵轮。一切世间沙门婆罗门。及天魔梵不能如法而转

复次舍利子。云何如来遍趣诸行智力。舍利子。如来应正等觉以无上智力故。如实了知遍行诸行。舍利子。如是等相云何了知。谓能了知有情性等正定之性。不正定性及邪定性。舍利子。云何名为正定之性。谓由因力先世方便。开智利根之所生故。若诸如来为彼说法。若不说法。如来如实知彼有情前世因果堪任法器。随应说法令速解脱。舍利子。云何名为不定之性。由外缘力而成熟相。若得如法教授教诫。可得解脱。不得如法教授教诫。不得解脱。如来为说随顺缘因相应之法。彼诸有情闻正法已。如理修行证解脱果。为如是等得义利故。诸佛世尊出兴于世。舍利子。云何名为邪定之性。谓有情性烦恼所蔽不修净业。识性薄弱愚痴深厚。住邪见网非正法器。若使如来为彼说法。若不说法。终不堪任证于解脱。如来如实知彼有情非法器已而便舍置。是故舍利子。诸菩萨摩诃萨。愍此有情作利益故。被弘誓铠入邪见军教化摧伏。又舍利子。如来如实了知三种贪行。或净美相起于贪行。或爱恋相起于贪行。或先世因起于贪行。又能了知三种嗔行。或损害相起于嗔行。委练观察起于嗔行。先世随眠起于嗔行。又观了知三种痴行。或有痴行因无明生。或有痴行因妄有身见生。或有痴行因疑而生。如是一切如来如实皆能了知

复次舍利子。如来如实了知诸行。苦乐二行俱能速通。诸根利故。苦乐二行俱是迟通。诸根钝故。又如实知迟行迟通。舍所缘故。迟行速通道不息故。速行迟通勇决进故。速行速通非彼性故。又如实知。或有诸行简择力满非修习力。或有诸行修习力满非简择力。或有诸行简择修习二力俱满。或有诸行简择修习力俱不满。如是诸相如来如实皆能了知。又如实知。或有诸行信欲具足非方便具足。或有诸行方便具足信欲不具足。或有诸行信欲方便俱不具足。或有诸行信欲方便二俱具足。如是一切皆能了知。又如实知。或有诸行身业清净非由语心。或有诸行语业清净非由身心。或有诸行心业清净非由身语。或有诸行非身语心。或有诸行由身语心而得清净。舍利子。如是乃至一切有情所有诸行。或因流转。或因不流转。或因流转及不流转。如来以无碍智见故。于如是等一切处转。如是舍利子。如来遍教行智力。不可思议无边无际与虚空等。诸菩萨摩诃萨闻是智力不可思议如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　善逝如实了诸行　　能知定因有情性
　又知不定成熟相　　及诸根因相应法
　诸行三种贪相应　　及与三种嗔痴合
　无边广惑相应行　　缘因大师如实知
　诸有苦行而根利　　及有此行而钝根
　诸有乐行根利钝　　世大依怙如实知
　诸有钝行及钝修　　或复行钝而修利
　或复行速而修迟　　或有俱速非彼性
　或有诸行简择生　　不由修习道力起
　或修习生非简择　　俱生别异共相应
　或有诸行信欲转　　清净而非方便净
　或有返此俱不俱　　佛遍智者皆明了
　复有净修于身业　　非语非心业清净
　或复语净及身净　　而彼心体非清净
　或有内心常清净　　身语二业非清净
　或复语净及心净　　而彼身业未尝净
　或身语心净不净　　诸行流转及寂灭
　遍智见者如实知　　是为如来第六力　

舍利子。是名如来第六遍趣行智力。由此力故。如来自称处仙尊位转大梵轮。乃至无有如法转者

复次舍利子。云何如来静虑解脱三摩地三摩钵底发起杂染清净智力。舍利子。如来应正等觉。以无上智力故。如实了知若自若他。一切静虑解脱三摩地。及三摩钵底。发起杂染清净之法。舍利子。如是等相云何知耶。谓如实知。由因由缘一切有情能令杂染。又如实知。由因缘故一切有情能令清净。舍利子。何因何缘能令杂染。舍利子。由不称理作意为因无明为缘。令诸有情发起杂染。如是无明为因诸行为缘。诸行为因识为其缘。以识为因名色为缘。名色为因六处为缘。六处为因诸触为缘。诸触为因受为其缘。以受为因爱为其缘。以爱为因取为其缘。以取为因有为其缘。以有为因生为其缘。以生为因老死为缘。烦恼为因诸业为缘。诸见为因爱为其缘。随眠为因诸缠为缘。舍利子。由如此等诸因缘故。令诸有情发起杂染。如是等相是亦如来如实了知。舍利子。何因何缘能令清净。舍利子。有二因二缘能令一切有情清净。所谓由他顺音。及由内自如理作意。又奢摩他缘于一境。及毗钵舍那善巧方便。复有二因二缘能令清净。谓不来智及不去智。复有二因二缘能令清净。谓无生观及证正定。复有二因二缘能令清净。谓行具足及明无明解脱作证。复有二因二缘能令清净。谓修解脱门及性解脱智。复有二因二缘能令清净。谓随觉谛及随得谛。舍利子。如是诸因诸缘能令一切有情清净。是亦如来如实了知

复次舍利子。如来如实知诸有情杂染境界。知诸有情清净境界。或有杂染境界入于清净境界。或有清净境界入于杂染境界。如是皆由如实观故。或有杂染境界入于杂染境界。或有清净境界入于清净境界。如是皆由增上慢执故。如来于中如实智转。又舍利子。如来以如实知。于诸静虑超越间杂差别中转。所谓离欲恶不善法。有寻有伺离生喜乐。具足安止最初静虑。如来安住初静虑已从灭定出。如是乃至入灭定已从初静虑出。又舍利子。如来以如实知。于八解脱或顺次入。或复逆入。或顺逆入。或间杂入。舍利子。如是解脱何等为八。谓有色观诸色。是初解脱。内无色想外观诸色。是第二解脱。于净解脱或于净性起于净解。是第三解脱。虚空想处定。是第四解脱。识想处定。是第五解脱。无所有处定。是第六解脱。非有想非无想处定。是第七解脱。若想受灭。是第八解脱。又舍利子。如来以如实智。或安住一三摩地中。而复示现余三摩地及三摩钵底。又复示现种种观解。而诸如来于诸等持未曾混乱。又舍利子。诸佛如来不缘三摩地故。入于三摩地。或依一三摩地故。成就一切余三摩地。或不起一三摩地。而能遍入诸三摩地。又诸如来心常住定无展转缘。又诸如来无不定心而可得者。诸佛如来住定深妙。无有能观如来所得三摩地者。舍利子。声闻所得三摩地。为独觉三摩地之所映夺。独觉所得三摩地。为诸菩萨三摩地之所映夺。菩萨所得三摩地。为诸佛三摩地之所映夺。如来所得三摩地无映夺者。何以故。以诸如来无映夺智常现转故。舍利子。如来如实了知。如是教授。如是教诫。而能发起声闻独觉诸三摩地。又以如是教授教诫。而能发起诸菩萨等妙三摩地。诸佛如来如实知已。便作如是教授教诫。舍利子。如来静虑解脱三摩地三摩钵底杂染清净发起智力。不可思议无边无际与虚空等。若有欲求如来定力边际者。不异有人求空边际。舍利子。诸菩萨摩诃萨。闻是诸定智力不可思议如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义而说颂曰

　由此有情兴杂染　　由此有情得清净
　大雄如是了知已　　广为宣扬微妙法
　由彼违理作意因　　无明为缘生杂染
　复因无明诸行缘　　乃至展转生诸苦
　违理作意及无明　　为彼有支生根本
　诸佛如实了知已　　随其所应宣妙法
　一切杂染之根本　　所谓业行及无明
　复从此缘生诸识　　如是展转兴诸苦
　由彼所说随顺音　　及由内怀如理观
　如斯二因二缘故　　一切含灵证清净
　由奢摩他如理因　　及由毗钵舍那缘
　如是含灵证解脱　　大师如实皆能了
　行者安住净尸罗　　观察诸法皆空寂
　已善修习解脱门　　远离诸有迫迮苦
　此皆诸佛如实知　　一切有情清净行
　空无相愿解脱门　　善逝随根而显示
　独觉最胜及声闻　　顺逆履游诸静虑
　如来宣示彼所证　　如有毒刺及怨仇
　诸佛所证定解脱　　究竟无怨无毒刺
　当知第七如来力　　不为异证所摧伏　

舍利子。是名如来第七诸定智力。由得此力故。如来自称处仙尊位转大梵轮。乃至无有如法转者

复次舍利子。云何如来宿住随念作证智力。舍利子。如来应正等觉。以无上智力故。随所忆念如实了知。舍利子。如来如是如实了知。若自若他一切有情无量宿住。或念一生十生百生千生。乃至无量拘胝那庾多百千生。悉皆随念而能知之。又随念知劫坏劫成。或劫成坏。或无量劫坏。无量劫成。无量劫成坏。或复随念百拘胝劫。乃至无量百千拘胝那庾多劫皆能了知。又能随念我于先世曾彼彼处。如是名。如是姓。如是种类。如是饮食。如是色。如是相。如是形貌。如是寿量。如是久住。如是苦乐。我于彼彼处终生彼彼处。复于彼彼处终来生此处。如是若自若他并诸形相。处所流类无量宿住。悉能随念而并知之。又舍利子。如来如实了知。一切有情随其往因。以此因故。如是有情来生于此。知此因已随应说法。又能了知一切有情。于过去世诸心相续。此心无间缘如是境如是心生。由是所缘不具足故如是心灭。如是一切如来如实随念了知。又舍利子。若一有情心生展转。从如是心无间次第如是相续。于如殑伽沙劫种种言说不能令尽。如一有情心相如是。一切有情其心亦尔。如来随彼所有一切心相。随念悉能如实了知。又舍利子。如来依诸有情诸心展转尽于后际。拘胝劫数说不能尽而如来智亦无有尽

复次舍利子。如来宿住随念作证智力。不可思议。无有等者。无等等者。无量无数。不可宣说。又不可说有边尽际。舍利子。如来以佛神力。加诸有情令念宿住。而告之曰。汝今应念于过去世。已种如是诸善法根。或于佛所。或声闻所。或独觉所。或于正法种诸善根。如是善根悉当忆念。彼诸有情以如来力随念皆知。舍利子。如是如来以佛神力加彼有情。令知宿住无量善根所缘境已。如其所应而为说法。舍利子。若诸有情。于阿耨多罗三藐三菩提。得不退转。随其欲解而求出离。或依声闻乘。或依独觉乘。或发阿耨多罗三藐三菩提心者。如是如来随念智力如实了知。如是舍利子。如来宿住随念作证智力。不可思议。无量无数。无有边际。与虚空等。诸有欲求如来宿住随念边际者。不异有人求空边际。舍利子。诸菩萨摩诃萨闻是宿住智力不可思议如虚空已。信受谛奉无惑无疑。乃至踊跃欢喜发希奇想。尔时世尊。欲重宣此义。而说颂曰

　不思那庾拘胝劫　　照世明灯悉随念
　亦念过往自他生　　如观掌内五庵果
　随念名姓色分别　　住寿命尽诸生趣
　含灵具足如是因　　知时如应为说法
　诸过去世无边际　　众生所有心心法
　是心无间是心生　　最胜大智皆能了
　善逝了知一有情　　过往无间心相续
　如殑伽沙拘胝劫　　不能说尽其边际
　乃至后际拘胝劫　　演诸含灵往所行
　而不与等智无尽　　是名诸佛智海量
　一切有情善信欲　　已曾供养诸世尊
　佛威神力所加被　　令缘过去修净行
　大师随念彼所受　　过去曾修诸福行
　念彼所住三乘智　　不退解脱所依处
　善逝称往无边智　　诸有情界难思议
　无边名称第八力　　最胜长子能信受　

舍利子。是名如来第八宿住智力。由得是力故。如来自称处仙尊位转大梵轮。乃至不能如法而转

复次舍利子。云何如来天眼通作证智力。舍利子。如来应正等觉。以无上智力。清净天眼超过于人。观诸有情死此生彼。若劣若胜。好色恶色。如其习业或往善趣。或往恶趣。如是等相如来明见如实了知。又能如实知诸含灵所造业行。如是有情成就身恶行。成就语恶行。成就意恶行。诽谤贤圣起诸邪见。彼乘如是邪见业受因故。身坏命终堕诸恶趣。或生地狱。或生畜生。或生鬼趣。如来又知如是有情。成就身妙行。成就语妙行。成就意妙行。不谤贤圣修行正见。彼乘如是正见业受因故。身坏命终往诸善趣。若生天上乐世界中。又复如来以净天眼观于十方。不可宣说过殑伽沙数。尽虚空际穷法界量。诸佛世界种种相状。或复现见诸佛刹土有洞然者。或见刹土有正坏者。或见刹土有正成者。又复现见一切含识死时生时。或复现见诸大菩萨从睹史多天降神母胎。或复现见出母胎者。或观诸方各行七步。或复现见入处内宫。或见出家现修苦行。或见诸佛悟大菩提。或复现见转大法轮。或复现见舍诸寿行入大涅槃。或复现见诸声闻众一切毕竟入般涅槃。或复现见一切独觉示诸神通报净施福而涅槃者。又诸有情非可现见。而为如来天眼所见。亦非彼外五通仙眼之所能见。亦非声闻独觉菩萨等眼之所能见。彼一切如来天眼悉能现见。如是非所现见微细众生如车轮量。如来以天眼观之。多于三千大千世界所有人天。如是一切无量无边不可思议。如来悉能如实明见。舍利子。如来以净天眼观察一切无量佛土诸含灵性。何等众生是如来化。何等众生见如来已方调伏者。如来尔时随应利见。即于前住令彼悟解。非余众生之所能知。如是舍利子。如来天眼随念作证智力。不可思议无有边际与虚空等。诸有欲求如来天眼智力边际者。不异有人求空边际。舍利子。诸菩萨摩诃萨闻如是力不可思议如虚空已。信受谛奉乃至发希奇想。尔时世尊。欲重宣此义。而说颂曰

　善逝天眼净无垢　　净业修治无量劫
　最胜由是观十方　　无垢难思诸佛土
　或坏或成或成坏　　乃至起住火洞然
　或有佛住或无佛　　自然尊眼悉能见
　有情性广难思议　　乃至有色及无色
　若堕恶趣善趣生　　自然尊眼悉能见
　或多拘胝佛现在　　或现如来入涅槃
　并及缘觉若声闻　　自然尊眼悉能见
　或为利生诸菩萨　　或行近妙菩提行
　住诸如来无障处　　自然导师皆能见
　善逝如是眼无垢　　能见极细诸众生
　第九眼力不思议　　最胜聪慧了能信　

舍利子。是名如来第九天眼智力。由此力故。自称我处大仙尊位转大梵轮。乃至一切世间不能如法而转

复次舍利子。云何如来流尽作证智力。舍利子。如来应正等觉。以无上智力。如实了知。为尽诸流无流。心解脱慧解脱自然通慧。作证具足而住。如实了知。我生已尽梵行已立。所作已办。不受后有。舍利子。如来流尽智力清净无垢光洁圆照。永断一切相续习气。诸声闻乘虽复流尽。唯能断除少分习气。诸独觉乘虽复流尽。亦能断除少分习气。而远离大悲及诸才辩。唯有如来诸流永尽。具一切种微妙佛法。断除一切相续习气。大悲所摄无畏才辩之所观察。一切世间诸有含识不能映夺。一刹那心而常具足相应无异。何以故。由如来无业无烦恼无忘失威仪诸习气故。舍利子。譬如清净虚空。不与一切烟尘云雾而共住止。如是如来流尽智力。不与一切烦恼习气而共住也。舍利子。诸佛如来住如是等流尽智已。复能为彼有流有取一切众生说流尽法。及说永断一切取法。一切众生诸流诸取。皆从虚妄遍分别起。如来如实观察是已。欲令一切不复起故。如其所应以诸譬喻而为说法。令如实知诸流虚妄。由知是已不取诸法。由不取故则能毕竟入般涅槃。又舍利子。如来如实了知一切有情诸流起灭诸流趣行。如是知已为诸有情如应说法。如是舍利子。如来流尽作证智力。不可思议无有边际与虚空等。若有欲求如来流尽智力边际者。不异有人求于空际。舍利子。诸菩萨摩诃萨闻如来流尽作证智力不可思议如虚空已。信受谛奉心虑清净无惑无疑。倍复踊跃深生欢喜发希奇想。尔时世尊。欲重宣此义。而说颂曰

　导师流尽智无垢　　无量广大净无障
　由成如是第十力　　故说寂静妙菩提
　诸声闻乘流尽智　　有量习气随系缚
　人中最胜大导师　　无量结习同灰烬
　有证缘觉菩提者　　远离大悲才与辩
　唯薄伽梵诸流尽　　大悲才辩无有量
　诸佛安住流尽智　　了知众生流取相
　皆从虚妄诸法生　　彼未解斯真理趣
　如来起悲为敷演　　无常不净无我法
　彼观诸法空无性　　当证如来寂静地
　无我无寿无数取　　无人摩纳作受者
　虚妄遍入诸法中　　起大悲心说令脱
　善逝慈悲无厌倦　　真智常流无忘失
　由是最胜恒方便　　为利众生开妙法
　能伏他论第十力　　无有边际等虚空
　世尊常住十力故　　无等法轮恒转世　

舍利子。是名如来第十流尽智力。由成就此力故。如来应正等觉。自称我处大仙尊位。于大众中正师子吼转大梵轮。一切世间沙门婆罗门。诸天魔梵。不能如法而转。如是舍利子。诸菩萨摩诃萨。由闻如来功德不可思议故。于如来十力信受谛奉。心虑清净无惑无疑。倍复踊跃深生欢喜发希奇想


大宝积经卷第三十八
大宝积经卷第三十九

　　　　大唐三藏法师玄奘奉　诏译


　　菩萨藏会第十二之五如来不思议性品第四之三

尔时佛告舍利子。云何菩萨摩诃萨。于如来不思议无畏。信受谛奉心志清净无惑无疑。倍复踊跃深生欢喜发希奇想。舍利子。如来应正等觉。有四种不思议无畏。由成就是四无畏故。如来应正等觉。于大众中自称我处大仙尊位。正师子吼转大梵轮。一切世间沙门婆罗门。诸天魔梵。不能如法而转。舍利子。何等名为四无所畏。舍利子。如来应正等觉成就无上智力故。于大众中自称我是正等觉者。此中诸天世间。不见有能于如来前立如是论。汝于此法非正等觉。舍利子。云何如来名正等觉。舍利子。如来能于一切诸法。平等正觉无非平等。若凡夫法。若诸圣法。若诸佛法。若诸学法。若无学法。若独觉法。若菩萨法平等平等。若世间法。若出世间法。若有罪无罪。有流无流。有为无为。如是等一切诸法。如来悉能平等正觉。是故名为正等觉者。舍利子。云何名为平等之性。舍利子。诸见自体与彼空性其性平等。诸相自体与彼无相其性平等。三界自体与彼无愿其性平等。生法自体与彼无生其性平等。诸行自体与彼无行其性平等。起法自体与彼不起其性平等。贪性自体与彼无贪其性平等。三世自体与彼真如其性平等。无明有爱自体与明解脱其性平等。生死流转自体与彼寂静涅槃其性平等。如是舍利子。如来能于一切诸法平等正觉。是故如来名正等觉

复次舍利子。此如来无畏不可思议。又以大悲而为方便。真如平等。真性如性。非不如性。不变异性。无覆藏性。无怖畏性。无退屈性。无违诤性。由如是故光显大众。能令悦豫遍身怡适。心生净信踊跃欢喜。舍利子。世间众生无有能于如来无畏起违诤者。何以故。由如来无畏不可为诤故。如性平等处法界性。流布遍满诸世界中无能违害。舍利子。如如来无畏于一切甚深微细杂可知法。能正等觉。如是如来安住大悲。种种言音种种法门。为彼有情开示妙法。若能依此修远离行速尽苦际。若诸含识实非大师自称大师。非正等觉称正等觉。以如来不思议无畏故悉皆映夺。令彼众生傲慢摧碎逃迸远避。舍利子。如来无畏不可思议无边无际。譬如虚空。若有欲求如来。无畏边际者。不异有人求空边际。舍利子。诸菩萨摩诃萨闻如来说是不思议无畏已。信受谛奉清净无疑。欢喜踊跃发希奇想。舍利子是名第一正等觉无畏。由如来成就此无畏故。于大众中正师子吼转大梵轮。乃至一切世间所不能转。复次舍利子。如来应正等觉。成就无上智力故。于大众中自称我今诸流已尽。此中诸天世间。无能于如来前如法立论。汝有如是诸流未尽。舍利子。云何如来流尽之性。舍利子。如来于欲流中心善解脱。永断一切贪行习气故。如来于有流中心善解脱。永断一切嗔行习气故。如来于无明流中心善解脱。永断一切痴行习气故。如来于见流中心善解脱。永断一切烦恼行习气故。以是因缘故说。如来诸流已尽。舍利子。如是说法依世俗故非为胜义。于胜义中无有一法住圣智前。可遍知可永断可修习可作证者。何以故。舍利子。所言尽者未尝不尽性究竟尽。不由对治说名为尽。如实性尽。如实性尽故无法可尽。无法可尽故即是无为。以无为故无生无灭。亦无有住。是故说言如来出世。若不出世常住法性常住法界。即于其中圣智慧转。虽如是转无转无还。舍利子。由是法门故无有诸流。亦无流尽而可得者。如是如来住大悲已。为诸有情说流尽法

复次舍利子。如来无畏不可思议。复以大悲而为方便。真如平等。真性如性。非不如性。不变异性。无覆藏性。无怖畏性。无退屈性。无违诤性。由如是故光显大众。能令悦豫遍身怡适。心生净信欢喜踊跃。舍利子。世间众生无有能于如来无畏起违诤者。何以故。由如来无畏不可为诤故。真如平等处法界性。流布遍满诸世界中无能违害。如是不可思议无量无数无有边际。妙法成就。由如来大悲熏心。为诸众生说流尽法。欲令永断彼诸流故。舍利子。如来无畏不可思议无边无际。譬如虚空。若有欲求如来无畏边际者。不异有人求空边际。舍利子。是诸菩萨摩诃萨闻如来说是不思议无畏已。信受谛奉清净无疑。乃至发希奇想。舍利子。是名第二流尽无畏。由成就此无畏故。如来于大众中正师子吼。自称我处大仙尊位转大梵轮。乃至一切世间所不能转

复次舍利子。如来应正等觉。成就无上智力故。于大众中唱如是言。我说障法决定能障。此中诸天世间。无能于如来前如法立论。汝说如是障法不能为障。舍利子。云何名为能障碍法。舍利子。谓有一法能为障碍。何等一法。谓心不清净。复有二法能为障碍。谓无惭无愧。复有三法能为障碍。谓身恶行语恶行意恶行。复有四法能为障碍。由贪欲故行所不行。由嗔恚故行所不行。由愚痴故行所不行。由怖畏故行所不行。复有五法能为障碍。谓杀生不与取欲邪行妄语饮酒。复有六法能为障碍。谓不恭敬佛菩提。不恭敬法。不恭敬僧。不恭敬律仪。不恭敬三摩地。不恭敬建立施设。复有七法能为障碍。谓慢胜慢胜上慢增上慢邪慢下慢我慢。复有八法能为障碍。何等为八。谓邪见邪思邪语邪业邪命邪勤邪念邪三摩地。复有九法能为障碍。何等为九。谓于我身去来今世作不饶益生恼害事。于我所爱去来今世作不饶益生恼害事。我所不爱于去来今而作饶益生恼害事。复有十法能为障碍。谓十不善道。是故略说。是十种法能为障碍。为欲止息寂静永断如是障碍法故。如来为诸有情敷演正法。舍利子。乃至一切违罪作意相应诸结。若由诸法住爱味观。颠倒相应违背出离。爱见执著于有味著。有所依事身语意业。彼一切相如来了知皆是障碍。既了知已。如实说为能障碍法。复次舍利子。此如来无畏不可思议。以大悲为方便。真如平等。真性如性。非不如性。无变异性。无覆藏性。无怖畏性。无退屈性。无违诤性。由如是故光显大众。能令悦豫遍身怡适。心生净信踊跃欢喜。舍利子。世间众生无有能于如来无畏起违诤者。何以故。由如来无畏不可为诤故。如性平等处法界性。流布遍满诸世界中无能违害。如是无量无数。不可思议。无与等者。不可宣说。妙法成就。而如来大悲熏心。为诸有情说障碍法。欲令止息寂静永断彼障法故。舍利子。如来无畏不可思议无边无际。譬如虚空。若有欲求如来无畏边际者。不异有人求于空际。舍利子。是诸菩萨摩诃萨。闻如来说是不思议。无畏如虚空已。信受谛奉清净无疑。乃至发希奇想。舍利子。是名第三说障法无畏。由如来成就此无畏故。于大众中正师子吼转大梵轮。乃至一切世间所不能转

复次舍利子。如来应正等觉成就无上智力故。于大众中唱如是言。我说圣出离所修能正尽苦道。若诸有情修习此道必定出离。此中诸天世间。无能于如来前如法立论。汝所说道不能出离。舍利子。云何名为圣出离道。舍利子。所谓一正趣道。能令众生毕竟清净。复有二法。能令众生毕竟出离。谓奢摩他及毗钵舍那。复有三法能令出离谓空无相无愿解脱之门。复有四法能令出离。谓缘身生念缘受生念缘心生念缘法生念。复有五法能令出离。谓信根勤根念根三摩地根慧根。复有六法能令出离。谓念佛念法念僧念戒念舍念天。复有七法能令出离。所谓念等觉支择法等觉支。勤等觉支。喜等觉支。安息等觉支三摩地等觉支舍等觉支。复有八法能令出离。所谓圣八支道。正见正思惟正语正业正命正勤正念正三摩地。复有九种悦根本法能令出离。所谓悦喜安息乐三摩地如实智见厌及离欲解脱。复有十法能令出离。谓十善业道。如是如来为诸有情如实开示离圣出行。舍利子。乃至一切所有正善菩提分法。或戒聚相应。或三摩地聚慧聚解脱聚解脱智见聚相应。或圣谛相应。如是名为能出离行。又舍利子。能出离者。所谓正行。言正行者。于此法中无有一法。若增若减若来若去。若取若舍。何以故。非行正行者行一种觉。若能如实知见诸法皆不二性。是则名为圣出离行。舍利子。此如来无畏不可思议。以大悲为方便。真如平等。真性如性。非不知性。无变异性。无覆藏性。无怖畏性。无退屈性。无违诤性。由如是故光显大众。能令悦豫遍身怡适。心生净信踊跃欢喜。舍利子。世间众生无有能于如来无畏起违诤者。何以故。由如来无畏不可为诤故。如性平等处法界性。流布遍满诸世界中无能违害。如是圣出离行。无量无数。不可思议。无与等者。不可宣说妙法成就。而如来大悲熏心。为诸众生开示演说圣出离行。若有众生如实解了修行正道。必能出离速尽诸苦。舍利子。如来无畏无边无际。譬如虚空。若有欲求如来无畏边际者。不异有人求于空际。舍利子。诸菩萨摩诃萨闻是如来不思议无畏已。信受谛奉清净无疑。乃至发希奇想。舍利子。是名第四说圣出离道无畏。由如来成就此无畏故。于大众中正师子吼转大梵轮。一切世间沙门婆罗门。诸天魔梵。不能如法而转。舍利子。如来如是四种无畏无边无际。譬如虚空。一切众生不能得尽其边际者。诸菩萨摩诃萨闻如来如是不思议无畏如虚空已。信受谛奉清净无疑。倍复踊跃深生欢喜发希奇想。尔时世尊。欲重宣此义。而说颂曰

　自然正觉悟　　诸法平等性
　故遍见如来　　说名正等觉
　若诸凡夫法　　及学无学法
　最胜独觉法　　佛法悉平等
　一切世间法　　及诸出世法
　善不善不动　　涅槃路平等
　若空若无相　　若离诸愿乐
　无生无有为　　悉见平等性
　觉平等性已　　如所应宣说
　解脱诸有情　　大牟尼无畏
　已解脱三有　　复开示解脱
　诸人天圣尊　　显第二无畏
　最胜觉障法　　习不证解脱
　非清净下劣　　不具诸羞愧
　未尝有身护　　及以语意护
　贪嗔痴怖畏　　害命损他财
　行邪欲妄语　　饮酒不恭敬
　七慢八邪支　　悉非解脱处
　九恼害多过　　十不善业道
　不如理思惟　　愚痴无解脱
　颠倒修诸行　　执虚妄放逸
　佛知说障法　　是第三无畏
　清净门无量　　修习证菩提
　佛自然通达　　说趣甘露法
　乃至诸所有　　众多妙善法
　助清净菩提　　最胜所称赞
　若善修习已　　不证诸解脱
　必无有是处　　十力者诚言
　若如理思惟　　息广大烦恼
　观诸法平等　　善修习圣行
　不执著诸相　　是法及非法
　解脱诸忧怖　　大净者所说
　善知种种法　　虚廓如净空
　又如幻如梦　　解脱诸有海
　若放逸造业　　轮回诸有趣
　大悲愍众生　　欲令证解脱
　十力牟尼尊　　处生死化法
　是第四无畏　　清净等虚空　

如是舍利子。是名如来不思议无畏。菩萨摩诃萨信受谛奉清净无疑。乃至发希奇想。尔时佛告舍利子。云何菩萨摩诃萨。于如来不思议大悲。信受谛奉。乃至发希奇想。舍利子。诸佛如来大悲常转。何以故。诸佛如来不舍一切众生故。于一切时为成熟一切众生故。当知大悲常起不息。舍利子。此如来大悲如是无量。如是不可思议。如是无等等。如是无边。如是不可说。如是猛利。如是久远。随诸众生乃至如来一切语业。于是大悲亦难宣说。何以故。犹如如来证得菩提。不可思议。如是如来于诸众生大悲发起。亦复如是不可思议。舍利子。云何如来证得菩提。舍利子。犹如来入如是无根无住故证得菩提。舍利子。何等为根。何等为住。有身为根。虚妄分别为住。如来于此二法平等解了。是故说言。犹如如来入无根无住故。证得阿耨多罗三藐三菩提。一切众生不能解了。如是二法如来于彼发起大悲。我今定当开示令其解了。如是无根无住法故

复次舍利子。夫菩提者其性寂静。何等名为寂静二法。舍利子。于内为寂于外为静。何以故。眼性是空离我我所。如是耳鼻舌身意意性是空离我我所。若如是知名之为寂。如实了知眼性空已不趣于色。乃至如实了知意性空已不趣于法。若如是知名之为静。一切众生于此寂静二法不能解了。如来于彼发起大悲。我今定当开示令其解了。如是寂静二法故

复次舍利子。我证菩提自性清净。云何名为自性清净。舍利子。菩提之性体无染污。菩提之性与虚空等。菩提之性是虚空性。菩提之性同于虚空。菩提虚空平等平等究竟性净。愚痴凡夫不觉如是自性清净。而为客尘烦恼之所染污。一切众生于是自性清净不能解了。如来于彼发起大悲。我今定当开示令其解了。如是自性清净故

复次舍利子。我证菩提无入无出。何等名为入出二法。舍利子。所言入者名执诸法。所言出者名不执诸法。如来明见无入无出平等法性。犹如如来明见无远及无彼岸。何以故。以一切法性离远及彼岸故。能证是法故名如来。一切众生于此无入无出法性不能觉了。如来于彼发起大悲。我今定当开示令其觉了。如是无入无出法故

复次舍利子。我证菩提无相无境。何等名为无相无境。舍利子。不得眼识名为无相。不观于色名为无境。乃至不得意识名为无相。不观于法名为无境。舍利子。无相无境众圣所行。何等所行。谓在三界愚痴凡夫。于众圣所行不能行故。于无相无境不能觉了。如来于彼发起大悲。我今定当开示令其觉了。如是无相无境法故

复次舍利子。言菩提者非去来今。三世平等三相轮断。何等名为三相轮断。舍利子。于过去世心无顾转。于未来世识无趣向。于现在世意无起作。是心意识无有安住。不分别过去。不执著未来。不戏论现在。一切众生不能觉悟。三世等性三轮清净。如来于彼发起大悲。我今定当开示令其觉悟。如是三世三轮平等清净故

复次舍利子。我证菩提无为无性。何故名曰无为无性。舍利子。是菩提性非眼识所识。乃至非意识所识。言无为者无生无灭。亦无有住。三相永离故名无为。舍利子。知无为性当觉有为。何以故。诸法自性即是无性。夫无性者即体无二。一切众生。不能觉悟此无性无为故。如来于彼发起大悲。我今定当开示令其觉悟。如是无性无为故

复次舍利子。我证菩提无差别迹。何故名为无差别迹。舍利子。真如法性二俱名迹。性无别异性无安住名无差别。诸法实际名之为迹。性无动摇名无差别。诸法空性名之为迹。性不可得名无差别。诸法无相名之为迹。性不可寻名无差别。诸法无愿名之为迹。性无发起名无差别。无众生性名之为迹。即体性无名无差别。是虚空相名之为迹。性不可得名无差别。其性无生是名为迹。其性无灭名无差别。其性无为是名为迹。性无行住名无差别。为菩提相是名为迹。其性寂静名无差别。为涅槃相是名为迹。其性无生名无差别。舍利子。一切众生不能觉悟无差别迹。如来于彼发起大悲。我今定当开示令其觉悟。如是无差别迹故

复次舍利子。言菩提者不可以身证。不可以心证。何以故。身性无知无有作用。譬如草木墙壁琢石之光。心性亦尔。譬如幻事阳焰水月。若能如是觉悟身心是名菩提。舍利子。但以世俗言说假名菩提。菩提实性不可言说。不可以身得。不可以心得。不可以法得。不可以非法得。不可以真实得。不可以非真实得。不可以谛得。不可以妄得。何以故。由菩提性离言说故。亦离一切诸法相故。又以菩提无有形相用通言说。譬如虚空无有形处故不可说。舍利子。如实寻求一切诸法皆无言说。何以故。由诸法中无有言说。于言说中亦无诸法。一切众生不能觉悟如是诸法理趣。如来于彼发起大悲。我今定当开示诸法理趣令其觉悟。如是谛实义旨故

复次舍利子。言菩提者无取无藏。何等名为无取无藏。舍利子。了知眼故名无所取。不观色故名曰无藏。舍利子。如来证是菩提无取无藏故。不取于眼。不藏于色。不住于识。乃至不取于意。不藏于法。不住于识。虽不住识。而能了知一切众生心之所住。云何了知。谓诸众生心住四法。何等为四。一切众生心住于识。心住于受。心住于想。心住于行。如来如是如实了知住与不住。一切众生不能觉悟无住实际。如来于彼发起大悲。我今定当开示令其觉悟。如是无住实际法故。复次舍利子。言菩提者空之异名。由空空故菩提亦空。菩提空故诸法亦空。是故如来如其空性觉一切法。不由空故觉法空性。由一理趣智故觉法性空。空与菩提性无有二。由无二故不可说言。此是菩提。此是空性。若有二者则可言说。此为菩提。此为空性。以法无二无有二相。无名无相无行。毕竟不行亦不现行。所言空者远离取执。胜义谛中无法可得。由性空故说名为空。如说太虚名为虚空。而太虚性不可言说。如是空法说名为空。而彼空性不可言说。如是悟入诸法实无有名假立名说。然诸法名无方无处。如名诠诸法。此法无方无处亦复如是。如来了知一切诸法从本已来无生无起。如是知已而证解脱。然其实性无缚无脱。诸痴凡夫不能觉悟此菩提性。如来于彼发起大悲。我当开示令其觉悟。如是菩提之实性故

复次舍利子。菩提之性与太虚等。然太虚性无等不等。菩提亦尔无等不等。犹如诸法性无真实。不可说等及不平等。如是舍利子。如来觉悟一切诸法。其性平等无不平等。如实觉悟无有少法。可为平等及不平等。如是如来如实智量穷诸法量。何者名为如实智耶。谓知诸法本无而生生已离散。无主而生无主而散。若生若散随众缘转。此中无有一法若转若还及随转者。故说如来为断诸径说微妙法。一切众生不能觉悟断诸径法。如来于彼发起大悲。我当开示令其觉悟。如是断诸径法故

复次舍利子。言菩提者。即是如句。何等名为如句之相。舍利子。如菩提相诸色亦尔。同彼真如无有退还而不遍至。受想行识亦复如是。如彼真如无不遍至。舍利子。如菩提相同彼真如。四大之性亦复如是。如彼真如无有退还而不遍至。如菩提性同彼真如。眼界色界及眼识界。乃至意界法界及意识界亦复如是。如菩提相但假施设。一切诸法蕴界处等但假施设。亦复如是。知如是相名为如句。又舍利子。如来一切如实觉悟不颠倒觉。犹如前际中后亦尔。何以故。前际无生。后际无趣。中际远离。如是一切名为如句。如是一句一切亦尔。如是一切一句亦尔。非如性中一性多性而是可得。一切众生不能觉悟此之如句如来于彼发起大悲我当开示令其觉悟如是真如法句故

复次舍利子言菩提者。名入于行及入无行。何等名为行及无行。舍利子。发起善法名之为行。一切诸法即不可得名为无行。住不住心名之为行。无相三摩地解脱门名为无行。舍利子。所言行者称量算数观察于心。言无行者过称量等。云何名为过称量等。以一切处无有诸识作用业故。舍利子。所言行者谓于是处观察有为。言无行者谓于是处证于无为。愚痴凡夫不能觉悟入行非行。如来于彼发起大悲。我当开示令其觉悟。如是入行非行法故

复次舍利子。夫菩提者无流无取。云何名为无流无取。舍利子。离四流性故曰无流。何谓为四。离欲流性。离有流性。离无明流性。离见流性。舍利子。离四取性故名无取。何等为四。离欲取性。离有取性离见取性。离戒取性。舍利子。如是四取皆由无明。而为盲闇爱水隍池之所拥闭。由执我故受蕴界处。如来于中如实了知。我取根本自证清净。亦令众生证得清净。舍利子。如来既证是清净故。于诸法中无所分别。何以故。舍利子。由此分别起不如理思惟。此但如理相应故不起无明。不起无明故不能发起十二有支。若不发起十二有支此即无生。若无生者此即决定。若决定者此即了义。若了义者此即胜义。若胜义者即无人义。无人义者即不可说义。不可说义者即缘起义。诸缘起义者即是法义。诸法义者即如来义。舍利子。若能如是观缘起者即是观法。若观法者即观如来。如是观者离真如外无有所观。此中云何有所有耶。谓相及缘。如是二法。若能观察无相无缘。即真实观如来。觉悟如是诸法平等故平等。愚痴凡夫不能觉悟此无流无取性。如来于彼发起大悲。我当开示令其觉悟。如是无流无取性故

复次舍利子。夫菩提者。其性清净无垢无执。云何名为清净无垢及以无执。舍利子。空故清净。无相故无垢。无愿故无执。又舍利子。无生故清净。无作故无垢。无取故无执。又舍利子。自性故清净。遍净故无垢。光洁故无执。又舍利子。无戏论故清净。离戏论故无垢。戏论寂静故无执。又舍利子。真如故清净。法界故无垢。实际故无执。又舍利子。虚静故清净。无碍故无垢。空寂故无执。又舍利子。内遍知故清净。外不行故无垢。内外不可得故无执。又舍利子。蕴遍知故清净。界自体故无垢。处损减故无执。又舍利子。过去尽智故清净。未来无生智故无垢。现在法界住智故无执。舍利子。如是清净无垢无执之性同趣一句。言一句者谓寂静句。诸寂静者即极寂静。极寂静者即遍寂静。遍寂静者名大牟尼。舍利子。犹如太虚菩提亦尔。如菩提性诸法亦尔。如诸法性真实亦尔。如真实性国土亦尔。如国土性涅槃亦尔。故说涅槃诸法平等。亦名究竟。无边际相故无有对治。离对治相故。如是诸法本来清净无垢无执。舍利子。如来于是色无色等一切诸法。如实觉悟观有情性。游戏清净无垢无执。发起大悲。我今定当开示令其觉悟。如是清净无垢无执法故

复次舍利子。如是如来不可思议大悲。不由功用任运常转。流布遍满十方世界无有障碍。舍利子。如来大悲不可思议。无边无际犹如虚空。若有欲求如来大悲边际者。不异有人求于空际。舍利子。是诸菩萨摩诃萨闻如来不思议大悲同虚空已。信受谛奉清净无疑。乃至发希奇想。尔时世尊。欲重宣此义。而说颂曰

　诸佛证菩提　　无根无所住
　如佛所证已　　为诸众生说
　诸佛证菩提　　寂静极寂静
　观眼等内空　　色等外空性
　有情不觉悟　　寂静极寂静
　如来知句义　　于彼起大悲
　菩提性光洁　　清净等虚空
　是众生不了　　于彼起大悲
　诸佛证菩提　　无去来取舍
　是众生不了　　于彼起大悲
　诸佛证菩提　　无相无境界
　众圣之所行　　非愚夫所履
　诸凡夫不知　　虽知不明达
　如来于彼类　　兴起于大悲
　无为之自性　　无生亦无灭
　于彼亦无住　　三轮长解脱
　愚夫不能觉　　诸有为自性
　于彼起大悲　　开如是理趣
　菩提非身证　　亦不由心证
　身自性无知　　心如幻事等
　愚夫不能觉　　身心自体性
　于彼起大悲　　开如是妙理
　诸佛自然证　　广大胜菩提
　安坐树王下　　观察含灵性
　登上生死轮　　循环种种趣
　如来见彼已　　兴猛厉大悲
　憍慢之所坏　　见网恒缠裹
　于苦生乐想　　无常起常想
　计诤我众生　　命者见所坏
　如来观彼已　　兴猛厉大悲
　一切众生性　　覆障于痴膜
　无有慧光明　　如重云掩日
　如来见彼已　　兴猛厉大悲
　以无垢智光　　当为彼明照
　既入诸恶趣　　常迷失正道
　或堕地狱趣　　畜生鬼趣中
　过去佛已知　　导开前正路
　今佛见彼已　　兴猛厉大悲
　佛知一切法　　真如及实性
　清净等虚空　　证成真解脱
　诸众生不知　　如是净妙法
　如来见彼已　　兴猛厉大悲　

如是舍利子。是名如来不思议大悲。诸菩萨摩诃萨闻是不可思议大悲已。信受谛奉清净无疑。倍复踊跃。深生欢喜。发希奇想


大宝积经卷第三十九
大宝积经卷第四十

　　　　大唐三藏法师玄奘奉　诏译


　　菩萨藏会第十二之六如来不思议性品第四之四

尔时佛告舍利子。云何菩萨摩诃萨。于如来不思议不共佛法。信受谛奉清净无疑。乃至发希奇想。舍利子。如来成就十八不共佛法。由成就故。如来应正等觉。于大众中正师子吼。自称我处大仙尊位转大梵轮。一切世间沙门婆罗门。诸天魔梵。不能如法而转。舍利子。何等名为十八不共佛法。舍利子。所谓如来处世无诸误失。以无失故名为如来。何等名为无有误失。舍利子。如来身业无有误失。以无失故。一切世间若愚若智。不能立如法论。谓如来身有误失者。何以故。佛薄伽梵身业毕竟无误失故。舍利子。诸佛如来游步世间。直视于前转身回顾。若屈若伸服僧伽胝。摄持衣钵进止往来行住坐卧。如来于中无失威仪端严庠序。舍利子。如来若往城邑若旋返时。双足蹈空。而千幅轮现于地际。悦意妙香钵特摩花。自然踊出承如来足。若畜生趣一切有情为如来足之所触者。极满七夜受诸快乐。命终之后往生善趣乐世界中。舍利子。如来被服不著其身。如四指量吠岚婆风不能披动。舍利子。如来身光极照无间。触彼众生令兴乐受。舍利子。如是一切身无过相。故说如来身无误失。如自所证身无误失。亦为众生说如斯法。令其永断身业误失。舍利子。如来语业无有误失。以无失故。一切世间若愚若智。不能如法伺求如来语业误失。何以故。舍利子。如来为迦罗时语者。如来为实语者。为谛语者。为三摩耶时语者。为如语而作者。为善训释词语者。为令众生欢悦语者。为无重述语者。为文义庄严语者。为随发一音皆令信解欢悦语者。舍利子。如是一切语无过相。故说如来语业无失。如自所证语无误失。亦为众生说如是法。令其永断语业误失。舍利子。如来之心无有误失。以无失故。一切世间若愚若智。不能如法伺候如来心业误失。何以故。舍利子。如来不舍甚深定法。而能发起作诸佛事不役神虑。于一切法无碍智见任运而转。故说如来心无误失。如自所证心无失故。亦为众生说如斯法。令其永断心业误失。舍利子。如是身语心业无有失故。是名如来第一诸业无有误失不共佛法

复次舍利子。云何如来所发言音无有卒暴。舍利子。如来以无卒暴发言音故。一切世间若魔若魔眷属。及余天子诸外道等。不能伺候如来便者。何以故。舍利子。如来言音本无卒暴。无随卒暴。何以故。久已永离诸爱恚故。一切众生虽加尊敬而心不高。虽加轻侮而心不戚。又舍利子。如来无有所作过时及不究竟。非由此事而起追悔。及随前事起卒暴音。又舍利子。如来无有与世诤讼。是故如来无卒暴音。如来常止无诤深定无我所执。亦无有取远离诸缚。是故如来无卒暴音。舍利子。如是无量音无卒暴。如来于中悉皆证入。如佛所证音无卒暴。亦为众生说如斯法。令其永断诸卒暴故。舍利子。是名如来第二言无卒暴不共佛法

复次舍利子。云何如来念无忘失。舍利子。如来正念无忘失故。不于一法而生愚乱。何以故。如来住于静虑解脱三摩地三摩钵底中。不痴忘故。观诸有情心行动转无挂碍故。如其所应宣说妙法无忘失故。于诸义法训词辩才无碍解中。无忘失故。于去来今无碍智见。如是无量无忘失故。如自所证去来现在无碍智见无有忘失。亦为有情说如斯法。令其证得无忘失念。舍利子。是名如来第三念无忘失不共佛法

复次舍利子。云何如来无不定心而可得者。舍利子。如来若行若住。若坐若卧。若食若饮。若语若默。常处深定中无出离。何以故。由如来证得甚深三摩地最胜波罗蜜多。成就无障无碍深静虑故。舍利子。无有众生处有情类。若定不定能观如来心及心所。唯除如来威力加被而能得知。如自所证常处定心。亦为有情依三摩地。说如斯法。令其永断散乱之心。舍利子。是名如来第四无不定心不共佛法。复次舍利子。云何如来无诸异想。何以故。舍利子。由异想故可有安住不平等心。如来心常安住平等故。于一切无诸异想。舍利子。如来于诸佛土无诸异想。以彼佛土如虚空故。如来于诸有情无种种想。由彼有情性无我故。如来于诸佛所无种种想。由彼法性无有差别平等智故。如来于一切法无种种想。由离欲法性平等故。如来于持戒者其心无爱。于犯戒者其心无恚。于有恩所无不酬报。于有怨所情无加害。于所调伏无不平等。于住邪定心不轻慢。于诸法中平等安住。故名如来无种种想。如自所证无异想故。亦为众生说如斯法。令其永断种种异想。舍利子。是名如来第五无诸异想不共佛法

复次舍利子。云何如来无简择舍。何以故。舍利子。如来已修圣道而证此舍。非未修道而有证故。如来已修于心。已修于戒。已修于慧而证此舍。非所未修而有证故。舍利子。如来舍者随智慧行不随痴行。如来舍者是出世间不堕世间。如来舍者是圣是出离。非为不圣非不出离。如来舍者能转梵轮。悲愍众生常不舍离。如来舍者任运成就不随对治故。舍利子。如来舍者无高不高。亦无下劣。得住不动远离二边。超过一切思量简择。观待于时。亦不过时。无动无思。无有分别。无异分别。无修无损。无有憍逸。无有示现。真性如性。不虚妄性。非不如性。如是无量。舍利子。如来如是大舍成就。为诸众生舍圆满故说如斯法。舍利子。是名如来第六无简择舍不共佛法

复次舍利子。云何如来志欲无有退减。舍利子。何等志欲而无退减。所谓如来善法志欲复有何义名为志欲。舍利子。如来大慈志欲无减。如来大悲志欲无减。如来说法志欲无减。调伏众生志欲无减。成熟众生志欲无减。兴于远离志欲无减。教导菩萨志欲无减。绍三宝种令不断绝志欲无减。一切如来不随欲行。如来志欲智为前导。如自所证志欲无减。亦为众生说如斯法。令彼证得圆满无上一切智智之志欲故。舍利子。是名如来第七志欲无减不共佛法

复次舍利子。云何如来正勤无有退减。舍利子。何等正勤而不退减。所谓不舍所化众生正勤。于听法众不怀摈遣正勤。以如是等无有退没故。说如来正勤无减。舍利子。假使如来。值遇如是。乐闻法众堪任法器。若能听法经劫无倦。如来亦随经劫不起于座。不缘食饮相续说法中无暂废。又舍利子。如来为众生故。假使过于殑伽沙等诸佛世界。唯一众生是佛化限。尔时如来躬往其所为说法要。令其悟入正勤无厌。舍利子。如来身无疲倦。及以语心亦无疲倦。何以故。如来身语及心常安息故。舍利子。如来长劫发起精进。赞叹精进。为诸众生说如是法。令彼勤修是精进故证圣解脱。舍利子。是名如来第八正勤无减不共佛法

复次舍利子。云何如来于一切一法及一切种一切念。无有退减。何以故。由诸如来念无退故。舍利子。如来证得阿耨多罗三藐三菩提。无间观察一切众生。去来诸心相续知已。如来于中毕竟了知无有忘念。又如实知众生行已。如来于中无复役智。而如来念曾无退减。又舍利子。如来安立三聚众生。诸根悟入意解趣行。审观察已更不忆念。无重思惟不复观察。常为众生宣说妙法无有断绝。何以故。由如来念无退减故。如自所证无退减念。亦为众生说如斯法。令其永断诸念退减。舍利子。是名如来第九念无退减不共佛法

复次舍利子。云何佛三摩地无有退减。舍利子。佛三摩地与一切法。其性平等无非平等。何以故。由一切一法及一切种法无有不平等性故。舍利子。何因缘故佛三摩地复无退减。舍利子。以真如平等故。即三摩地平等。以三摩地平等故。即如来平等。以能证入如是平等性故。三摩地者名为等定。又舍利子。若贪际平等即离贪际平等。若嗔际平等即离嗔际平等。若痴际平等即离痴际平等。若有为际平等即无为际平等。若生死际平等即涅槃际平等。以如来证入如是平等性故。于三摩地而无退减。何以故。平等之性无退减故。舍利子。此佛三摩地非眼相应。亦非耳鼻舌身意相应。何以故。然彼如来诸根无缺故。又如来三摩地。不依地界。不依水火风界。不依欲界色无色界。不依此世及他世间。何以故。由无依故无退无减。是故如来如自所证。诸三摩地无有退减。亦为众生说如是法。令彼证得诸三摩地故。舍利子。是名如来第十三摩地无有退减不共佛法

复次舍利子。云何如来智慧无有退减。舍利子。何等名为如来智慧。所谓了知诸法不缘他知。为他有情及以他人演妙法智。无尽善巧无碍解智。分别一切句智。悟入一句百千大劫说无尽智。如其所闻断疑网智。于一切处无障碍智。宣说安立圣三乘智能遍了达八万四千。有情心行智。如应开示八万四千诸法藏智。舍利子。此如来智慧无边无际无有穷尽。由此智慧不可尽故。随慧而说亦无有尽。故说如来智慧无有退减。如自所证智慧无减。亦为众生说如斯法。令其证得无尽智慧故。舍利子。是名如来第十一智慧无减不共佛法

复次舍利子。云何如来解脱无有退减。舍利子。何等名为如来解脱。舍利子。诸声闻乘随悟音声故得解脱。诸独觉乘随悟众缘故得解脱。佛薄伽梵远离一切执著二边故得解脱。是故说为如来解脱。何以故。舍利子。如是解脱前际无缚。后际无转。不住现在故。又舍利子。眼之与色二执解脱。如是耳声鼻香舌味身触二执解脱。摄受无执依止解脱故。又舍利子。心之与智自性光洁体无瑕秽。是故诸佛由刹那心相应慧故。证得阿耨多罗三藐三菩提。以是如来随所证觉。亦为众生说如斯法。令彼证觉如是法故。舍利子。是名如来第十二解脱无减不共佛法

复次舍利子。云何如来一切身业。智为前导随智而转。何以故。舍利子。由能成就是身业故。一切有情若见如来即便调伏。或闻说法亦皆调伏。是故如来或现默然调伏众生。或现饮食调伏众生。或现诸威仪调伏众生。或现诸胜相调伏众生。或现随形好调伏众生。或现无观顶调伏众生。或现观视相调伏众生。或现神光触照调伏众生。或现游步举足下足调伏众生。或现往还城邑聚落调伏众生。舍利子。以要言之。佛薄伽梵无有威仪而不调伏诸众生者。故说如来一切身业智为前导随智而转。亦为众生说如是法。令其证入如是智故。舍利子。是名如来第十三身业智导不共佛法

复次舍利子。云何如来一切语业。智为前导随智而转。何以故。舍利子。佛薄伽梵不虚说法故以智前导。所有记莂无不圆备。凡所宣说言词显妙。舍利子。如来语言随现而转不可思议。今当略说。舍利子。如来语者易解了语。易明识语。不高大语。不卑下语。非不胜语。不邪曲语。不謇吃语。不繁乱语。不涩钝语。不粗犷语。不隐没语。柔和声语。可欣乐语。不虚羸语。不轻掉语。不调疾语。不繁重语。不迅急语。善断约语。善调释语。极妙和美语。胜妙音语。善唱导语。大清亮语。大雷震语。无遗逸语。饮甘露语。有义旨语。可亲附语。广大之语。可爱重语。无尘染语。离尘黩语。无栽秽语。无垢浊语。无鲁钝语。威严盛语。无障碍语。能教导语。明洁之语。有正直语。无怯惮语。无缺减语。非轻急语。能生喜乐语。令身怡适语。令心踊跃语。寂静贪语。寂静嗔语。坏灭痴语。吞啖魔语。调伏恶语。摧异论语。有表示语。天鼓音语。智者悦语。羯罗频迦音语。上帝音语。梵天音语。海潮音语。云雷音语。地山震吼音语。鸿鹤王音语。孔雀王音语。黄鹂音语。命命音语。鹅雁王音语。鹿王音语。箜篌音语。伐洛迦音语。钵拏缚音语。大[虫*豕]吼音语。长笛音语。易开解语。易了别语。畅明晓语。适悦意语。可听闻语。深远音语。无喑哑语。悦可耳语。生善根语。文句无缺语。善说文句语。义句相应语。法句相应语。时相应语。时捷对语。不过时语。知根胜劣语。庄严施语。净尸罗语。教授忍语。练正勤语。令乐静虑语。悟入正慧语。慈善集语。悲无倦语。清净喜语证入舍语。安立三乘语。令三宝种不断绝语。安立三聚语。净三解脱语。遍修谛语。遍修智语。达者不毁语。圣者称赞语。随虚空量语。一切种妙成就语。舍利子。如是无量无边微妙清净如来之语故。说如来一切语业智为前导随智而转。如自所证如是语业。亦随诸有情而为说法。令其证入如是语故。舍利子。是名如来第十四语业智导不共佛法

复次舍利子。云何如来一切意业智为前导随智而转。舍利子。夫如来者心意与识皆不可说故。舍利子。夫如来者应以智求。智增上故说名如来。此如来智随至一切众生之心。随入一切众生之意。不离一切众生之识。焚荡诸法诸三摩地。不从他缘超过一切所缘境界。远离缘生灭三有趣。超诸慢种。解脱魔业。离诸谄诳。舍我我所。除灭无明痴暗之膜。善修道支。与虚空等无有分别。与诸法界而无差别。舍利子。如来证入如是意业。为如是相智为前导。随众生心而为说法。令彼证入如来意故。舍利子。是名如来第十五意业智导不共佛法

复次舍利子。云何如来于过去世。无著无碍智见转。舍利子。何以此智名之为转。舍利子。如来以无碍智。能知如是无量无边过去世中。所有诸佛国土若成若坏。彼一切事无量无数。如来方便悉能数知。如是乃至诸佛国中。所有卉木丛林众药所摄彼一切事。如来于此悉能了知。如是乃至诸佛国中。诸众生身众生假立。彼一切相悉能了知。又能了知彼中所有若干众生种种性种种色。乃至广说。如来于此悉能了知。舍利子。如是彼中所有诸佛出现于世。彼一一如来所宣正法。如来于此悉能如实分别了知。如是乃至尔所众生。于声闻乘已调伏者。或独觉乘已调伏者。或于大乘已调伏者。是亦如来悉能了知。又诸佛土差别之相。苾刍僧众寿量法住。入息出息受用饮食。如是等类差别之相。如来于此悉能了知。舍利子。一切有情过去世相。若死若生若界若趣。如来于此悉能分别如实了知。又诸有情种种根性。种种行性。种种意解性。如是无量悉能了知。又能了知诸心相续。所谓如是如是心无间。如是如是心生起。彼诸心相若干非一。如来方便悉能数知。舍利子。如来或以现智。或种类智。证得如是过去谢往诸心相续。自既证是智无不备。随众生心而为说法。欲令证入如是智故。舍利子。是名如来第十六过去无碍智不共佛法

复次舍利子。云何如来于未来世。无著无碍智见转。舍利子。何以此智名之为转。所谓未来世中所有如来。或当出现。或当灭度。或复当有。或复当无。彼一切相。如来于此悉能了知。如是乃至当来火劫烧。当来水劫坏。当来风劫坏。乃至一切诸佛国土。当住久近若干等异。如来于此悉能了知。如是乃至当来诸佛国土。所有地界若干微尘。所有卉木丛林众药等事。乃至当来星宿色相若干非一。如来于此悉能了知。如是乃至遍满一一诸佛土中。当来诸佛独觉声闻。及以菩萨出现于世。所有受用若饮若食。入息出息。行住威仪无量等相。如来如实悉能了知。如是乃至一一如来化行差别。观有情性当证解脱。或乘声闻乘。或乘独觉乘。或乘大乘当证解脱。如来一切悉能了知。如是遍满未来之世一一佛土。尔所众生生处差别。诸有情心心所有法。如来一切悉能了知。舍利子。如来如是如实了知。非有来世远心相续。然由如来观于来世如实了知。自既证已亦与众生演说斯法。欲令证入如是智故。舍利子。是名如来第十七未来无碍智不共佛法

复次舍利子。云何如来于现在世。无著无碍智见转。舍利子。何以此智名之为转。舍利子。如来于现在世十方一切诸佛土中。所有三种方便数知如是了知。现在诸佛诸菩萨众。诸声闻众。诸独觉众。若干差别悉能了知。又能了知现在世中星宿色相卉木诸药丛林等事。乃至现在十方一切地界微尘分量。如来如实方便数知。舍利子。十方国土一切水界不可思议。如来以一毛端举滴令尽。如是无量悉能明了方便数知。又十方国土一切火界焰起差别。如来于此方便数知。又十方国土一切风界依色处起。如来亦能方便了知。又十方国土诸大虚界。毛端际量若干非一。如来如实方便数知。舍利子。如来如是了知现在三种众生界。乃至了知现在地狱众生界。彼能生因及彼出因。又知现在畜生众生界。生因出因俱能了知。焰魔界众亦复如是。又能了知现在人间诸众生界。生彼之因及终殁因俱能了知。又能了知现在天趣诸众生界。生彼之因及终殁因俱能了知。又能了知现在众生诸心相续。有烦恼性离烦恼性。及以现在所化众生。诸根差别及非所化。一切众生诸根差别。如是无量。如来如实悉能了知。舍利子。如来如是了知现在一切诸法。非如来智随二识行。为诸众生悟入无二而说斯法。令其觉悟如是之智。舍利子。是名如来第十八现在无碍智不共佛法

复次舍利子。诸佛如来成就如是十八不共佛法故。圆满无余遍十方界。光明流照一切大众。复由是法希有奇特威光名称功德法故。映夺一切天魔众会。舍利子。如来不共佛法不可思议。无边无际犹如虚空。若有欲求如来一切不共佛法边量者。不异有人求于空际。舍利子。是诸菩萨摩诃萨。闻如来不共佛法不可思议如虚空已。信受谛奉志怀清净无惑无疑。倍复踊跃深生欢喜发希奇想。尔时世尊。欲重宣此义。而说颂曰

　导师身语及意业　　无有误失亦无动
　即以此法导众生　　是为如来不共法
　其心不高亦不下　　究竟远离于嗔爱
　常住无诤诤永灭　　是为如来不共法
　导师于法及与智　　解脱所行无忘念
　诸无碍解亦无失　　是为如来不共法
　若住若食若经行　　若坐若卧心常定
　无乱亦无众生想　　是为如来不共法
　善逝于诸佛国土　　有情及佛无异想
　住平等性大意解　　是为如来不共法
　最胜无诸简择舍　　胜决定道善修故
　无有分别异分别　　是为如来不共法
　大师善欲无退减　　常与慈悲方便俱
　调伏众生广无量　　是为如来不共法
　善逝精进曾无减　　观所化众量无边
　三业调伏诸众生　　是为如来不共法
　诸佛大念曾无减　　处菩提座成正觉
　已觉诸法无重觉　　是为如来不共法
　无有分别异分别　　自然住等三摩地
　静虑诸法无所依　　是为如来不共法
　导师智慧最吉祥　　了达一切众生行
　演说妙法随意解　　是为如来不共法
　随声而闻缘独觉　　及与诸佛胜解脱
　无碍离垢譬虚空　　善逝大舍难思虑
　诸佛本来无有心　　自性解脱心相续
　如解脱法为众说　　是为如来不共法
　众生眼见佛威仪　　若住若行入城邑
　相好光明诸所现　　莫不调伏而修善
　真实萨埵放光明　　多拘胝众受安乐
　光现无不度众生　　是为最胜不共法
　自然圣者演法音　　皆得听闻随意解
　所闻法声如响应　　是名最胜不共法
　善逝导师无心业　　诸行业转皆由智
　智入一切众生心　　是名最胜不共法
　诸三摩地及静虑　　善修成满离戏论
　住平等性类虚空　　是名最胜不共法
　于过去世一切法　　种种诸趣解脱智
　善逝妙智无碍转　　是名最胜不共法
　诸佛于彼未来世　　世界当有及当无
　众生国土及最胜　　无有遗余正明了
　善逝观于未来世　　心静曾无散乱时
　众生及法如实知　　是名最胜不共法
　诸有流行现在世　　最胜无障悉能知
　导师境界等虚空　　是名如来不共法
　已说如来不共法　　最胜十八不思议
　真如实性等虚空　　聪慧菩萨能信受　

舍利子。是名如来成就如是十八不共佛法。由成就故。如来应正遍知。于大众中正师子吼。自称我处大仙尊位能转梵轮。一切世间沙门婆罗门。诸天魔梵。不能如法而转。舍利子。如是安住净信诸菩萨摩诃萨。于如来十不思议。及十种不可思议法。信受谛奉志怀清净无惑无疑。倍复踊跃深生欢喜发希奇想


大宝积经卷第四十
