　　No. 800

佛说无上处经

　　　　失译人今附东晋录


如是我闻。一时佛在舍卫国祇树给孤独园。尔时世尊告诸比丘。有三无上处。汝等谛听。当为汝说。诸比丘白佛。唯然受教。佛告比丘。三无上处者。一佛无上处。二法无上处。三僧无上处。若诸众生。两足四足无足多足。若色无色。想无想。非想非无想。如来于中说无上处。诸比丘。若有众生能于佛无上处。起信向心者。于天人中。得无上果报。诸比丘。是名初无上处。复次诸比丘。于有为无为色无色法离欲法。为无上处。诸比丘。若有众生。能于此法无上处。起信向心者。于天人中。得无上果报。诸比丘。是名第二无上处。复次诸比丘。僧无上处者。若僧若群若丛聚若徒众中。如来弟子僧。为无上处。诸比丘。若有众生。能于此僧无上处。起信向心者。于天人中。得无上果报。是名三无上处。时诸比丘。闻佛所说。欢喜奉行佛说无上处经