大智度论卷第八十一大智度论释大方便品第六十九(卷八十二)

　　　　圣者龙树造


　　　　后秦龟兹国三藏鸠摩罗什译


【经】尔时须菩提白佛言。世尊。是菩萨摩诃萨如是方便力成就者。发意已来几时。佛告须菩提。是菩萨摩诃萨能成就方便力者。发心已来无量亿阿僧祇劫。须菩提言。世尊。是菩萨摩诃萨如是成就方便力者。为供养几佛。佛言。是菩萨成就方便力者供养如恒河沙等诸佛。须菩提白佛言。世尊。菩萨得如是方便力者。种何等善根。佛言。菩萨成就如是方便力者。从初发意已来。于檀波罗蜜无不具足。于尸罗波罗蜜羼提波罗蜜毗梨耶波罗蜜禅波罗蜜般若波罗蜜无不具足。须菩提白佛言。世尊。菩萨摩诃萨成就如是方便力者甚希有。佛言。如是如是。须菩提。菩萨摩诃萨成就如是方便力者甚希有。须菩提。譬如日月周行照四天下多有所益。般若波罗蜜亦如是。照五波罗蜜多有所益。须菩提。譬如转轮圣王若无轮宝不得名为转轮圣王。轮宝成就故得名转轮圣王。须菩提。五波罗蜜亦如是。若离般若波罗蜜。不得波罗蜜名字。不离般若波罗蜜故得波罗蜜名字。须菩提。譬如无夫妇人易为侵凌。五波罗蜜亦如是。远离般若波罗蜜。魔若魔天坏之则易。譬如有夫妇人难可侵凌。五波罗蜜亦如是。得般若波罗蜜。魔若魔天不能沮坏。须菩提。譬如军将铠仗具足邻国强敌所不能坏。五波罗蜜亦如是。不远离般若波罗蜜。魔若魔天若增上慢人。乃至菩萨旃陀罗所不能坏。须菩提。譬如诸小国王随时朝侍转轮圣王。五波罗蜜亦如是。随顺般若波罗蜜。譬如众川万流皆入于恒河随入大海。五波罗蜜亦如是。般若波罗蜜所守护故。随到萨婆若。譬如人之右手所作事便。般若波罗蜜亦如是。如人左手造事不便。五波罗蜜亦如是。譬如众流若大若小俱入大海合为一味。五波罗蜜亦如是。为般若波罗蜜所护。随般若波罗蜜入萨婆若。得波罗蜜名字。譬如转轮圣王四种兵轮宝在前导。王意欲住轮则为住。令四种兵满其所愿。轮亦不离其处。般若波罗蜜亦如是。导五波罗蜜到萨婆若。常是中住不过其处。譬如转轮圣王四种兵轮宝在前导。般若波罗蜜亦如是。导五波罗蜜到萨婆若中住。般若波罗蜜亦不分别檀波罗蜜随从我。尸罗波罗蜜羼提波罗蜜毗梨耶波罗蜜禅波罗蜜不随从我。檀波罗蜜亦不分别我随从般若波罗蜜。尸罗波罗蜜羼提波罗蜜毗梨耶波罗蜜禅波罗蜜不随从。尸罗波罗蜜羼提波罗蜜毗梨耶波罗蜜禅波罗蜜。亦如是。何以故。诸波罗蜜性无所能作。自性空虚诳如野马。尔时须菩提白佛言。世尊。若一切法自性空。云何菩萨摩诃萨行六波罗蜜。当得阿耨多罗三藐三菩提。须菩提。菩萨摩诃萨行六波罗蜜时作是念。是世间心皆颠倒。我若不行方便力。不能度脱众生生死。我当为众生故行檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。是菩萨为众生故舍内外物。舍时作是念。我无所舍。何以故。是物必当坏败。菩萨作如是思惟。能具足檀波罗蜜。为众生故终不破戒。何以故。菩萨作是念。我为众生故发阿耨多罗三藐三菩提。若杀生是所不应。乃至我为众生故发阿耨多罗三藐三菩提。若作邪见。若贪著声闻辟支佛地是所不应。菩萨摩诃萨如是思惟。能具足尸罗波罗蜜。菩萨为众生故不嗔心乃至不生一念。菩萨如是思惟。我应利益众生。云何而起嗔心。菩萨如是思惟。能具足羼提波罗蜜。菩萨为众生故。乃至阿耨多罗三藐三菩提常不生懈怠心。菩萨如是行。能具足毗梨耶波罗蜜。菩萨为众生故。乃至得阿耨多罗三藐三菩提不生散乱心。菩萨如是行。能具足禅波罗蜜。菩萨为众生故。乃至得阿耨多罗三藐三菩提。终不离智慧。何以故。除智慧不可以余法度脱众生故。菩萨如是行。能具足般若波罗蜜。须菩提白佛言。世尊。若诸波罗蜜无差别相。云何般若波罗蜜于五波罗蜜中第一最上微妙

佛告须菩提。如是如是。诸波罗蜜虽无差别。若无般若波罗蜜。五波罗蜜不得波罗蜜名字。因般若波罗蜜。五波罗蜜得波罗蜜名字。须菩提。譬如种种色身到须弥山王边皆同一色。五波罗蜜亦如是。因般若波罗蜜到萨婆若中一种无异。不分别是檀波罗蜜是尸罗波罗蜜是羼提波罗蜜是毗梨耶波罗蜜是禅波罗蜜是般若波罗蜜。何以故。是诸波罗蜜无自性故。以是因缘故。诸波罗蜜无差别。须菩提白佛言。世尊。若随实义无分别。云何般若波罗蜜于五波罗蜜中最上微妙。佛言。如是如是。须菩提。虽实义中无有分别。但以世俗法故说。檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。为欲度众生生死。是众生实不生不死不起不退。须菩提。众生无所有故。当知一切法无所有。以是因缘故。般若波罗蜜于五波罗蜜中最上最妙。须菩提。譬如阎浮提众女人中玉女宝第一最上最妙。般若波罗蜜亦如是。于五波罗蜜中第一最上最妙。须菩提白佛言。世尊。佛以何意故。说般若波罗蜜最上最妙。佛告须菩提。是般若波罗蜜取一切善法到萨婆若中住不住故。须菩提白佛言。世尊。般若波罗蜜有法可取可舍不。佛言。不也。须菩提。般若波罗蜜无法可取。无法可舍。何以故。一切法不可取不可舍故。世尊。般若波罗蜜于何等法不取不舍。佛言。般若波罗蜜于色不取不舍。于受想行识乃至阿耨多罗三藐三菩提不取不舍。世尊。云何不取色。乃至不取阿耨多罗三藐三菩提。佛言。若菩萨不念色。乃至不念阿耨多罗三藐三菩提。是名不取色。乃至不取阿耨多罗三藐三菩提。须菩提言。世尊。若不念色乃至不念阿耨多罗三藐三菩提。云何得增益善根。善根不增云何具足诸波罗蜜。若不具足诸波罗蜜。云何得阿耨多罗三藐三菩提。佛告须菩提。若菩萨不念色乃至不念阿耨多罗三藐三菩提。是时善根增益。善根增益故具足诸波罗蜜。诸波罗蜜具足故。得阿耨多罗三藐三菩提。何以故。不念色乃至不念阿耨多罗三藐三菩提时。便得阿耨多罗三藐三菩提。世尊。何因缘故色不念时。乃至阿耨多罗三藐三菩提不念时。便得阿耨多罗三藐三菩提。佛言。以念故著欲界色界无色界。不念故无所著。如是须菩提。菩萨摩诃萨行般若波罗蜜不应有所著。世尊。菩萨摩诃萨如是行般若波罗蜜当住何处。佛言。菩萨摩诃萨如是行。不住色乃至不住一切种智。世尊。何因缘故色中不住。乃至一切种智中不住。佛言。不著故不住。何以故。是菩萨不见有法可著可住。如是须菩提。菩萨摩诃萨以不著不住法行般若波罗蜜。须菩提。若菩萨摩诃萨作是念。若能如是行如是修。是行般若波罗蜜我今行般若波罗蜜修般若波罗蜜。若如是取相则远离般若波罗蜜。若远离般若波罗蜜。则远离檀波罗蜜。乃至远离一切种智。何以故。般若波罗蜜无有著处亦无著者。自性无故。菩萨摩诃萨若复如是取相。则于般若波罗蜜退。若退般若波罗蜜。则是退阿耨多罗三藐三菩提。不得受记。菩萨摩诃萨复作是念。住是般若波罗蜜能生檀波罗蜜。乃至能生大悲。若作是念则为失般若波罗蜜。失般若波罗蜜者。则不能生檀波罗蜜。乃至不能生大悲。菩萨若复作是念。诸佛知诸法。无受相故。得阿耨多罗三藐三菩提。菩萨若作如是演说开示教诏。则失般若波罗蜜。何以故。佛于诸法无所知无所得。亦无法可说。何况当有所得。无有是处。须菩提白佛言。世尊。菩萨行般若波罗蜜。云何无是过失。佛言。若菩萨摩诃萨行般若波罗蜜作是念。诸法无所有不可取。若法无所有不可取则无所得。若如是行为行般若波罗蜜。若菩萨摩诃萨著无所有法。则远离般若波罗蜜。何以故。般若波罗蜜中无有著法故。须菩提白佛言。世尊般若波罗蜜远离般若波罗蜜耶。檀波罗蜜远离檀波罗蜜耶。乃至一切种智远离一切种智耶。世尊。若般若波罗蜜远离般若波罗蜜。乃至一切种智远离一切种智。菩萨云何得般若波罗蜜。乃至得一切种智。佛言。菩萨摩诃萨行般若波罗蜜时不生色。是色谁色。乃至一切种智不生。是一切种智谁一切种智。如是菩萨能生般若波罗蜜。乃至能生一切种智。复次须菩提。菩萨摩诃萨行般若波罗蜜时。不观色若常若无常若苦若乐若我若非我若空若不空若离若非离。何以故。自性不能生自性。乃至一切种智亦如是。若菩萨摩诃萨行般若波罗蜜。如是观色乃至观一切种智。能生般若波罗蜜。乃至能生一切种智。譬如转轮圣王有所至处四种兵皆随从。般若波罗蜜亦如是。有所至处五波罗蜜皆悉随从。到萨婆若中住。譬如善御驾驷不失平道随意所至。般若波罗蜜亦如是。御五波罗蜜不失正道至萨婆若。须菩提言。世尊。何等是菩萨摩诃萨道。何等是非道。佛言。声闻道非菩萨道。辟支佛道非菩萨道。一切种智道是菩萨摩诃萨道。须菩提。是名菩萨摩诃萨道非道。须菩提言。世尊。诸菩萨摩诃萨般若波罗蜜为大事故起。所谓示是道是非道。佛言。如是如是。须菩提。般若波罗蜜为大事故起。所谓示是道是非道。须菩提。是般若波罗蜜为度无量众生故起。为利益阿僧祇众生故起。般若波罗蜜虽作是利益。亦不受色亦不受受想行识。亦不受声闻辟支佛地。须菩提。般若波罗蜜是诸菩萨摩诃萨导示阿耨多罗三藐三菩提。能令离声闻辟支佛地住萨婆若。般若波罗蜜无所生无所灭。诸法常住故。须菩提言。世尊。若般若波罗蜜无所生无所灭。云何菩萨摩诃萨行般若波罗蜜时应布施。云何应持戒。云何应修忍。云何应勤精进。云何应入禅定。云何应修智慧。佛告须菩提。菩萨摩诃萨念萨婆若应布施。念萨婆若应持戒忍辱精进禅定智慧。是菩萨摩诃萨持是功德与众生共之。应回向阿耨多罗三藐三菩提。若如是回向。则具足修六波罗蜜乃至慈悲心诸功德。须菩提。若菩萨摩诃萨不远离六波罗蜜。则不远离萨婆若。以是故须菩提。菩萨摩诃萨欲得阿耨多罗三藐三菩提。应学应行六波罗蜜。菩萨摩诃萨行六波罗蜜具足一切善根。当得阿耨多罗三藐三菩提。以是故须菩提。菩萨摩诃萨应习行六波罗蜜。须菩提言。世尊。云何菩萨摩诃萨应习行六波罗蜜。佛言。菩萨摩诃萨应如是观。色不合不散。受想行识不合不散。乃至一切种智不合不散。是名菩萨摩诃萨习行六波罗蜜。复次须菩提。菩萨摩诃萨应作是念。我当不住色中。不住受想行识中。乃至不住一切种智中。如是应习行六波罗蜜。何以故。是色无所住。乃至萨婆若无所住。如是须菩提。菩萨摩诃萨以无所住法习行六波罗蜜。应当得阿耨多罗三藐三菩提。须菩提。譬如士夫欲食庵罗果若波罗那婆果。当种其子随时溉灌守护渐渐生长。时节和合便有果实得而食之。须菩提。菩萨摩诃萨亦如是。欲得阿耨多罗三藐三菩提。当学六波罗蜜。以布施摄取众生。持戒忍辱精进禅定智慧摄取众生。度众生生死。如是行当得阿耨多罗三藐三菩提以是故须菩提。菩萨摩诃萨欲不随他人语。当学般若波罗蜜。欲净佛国土成就众生。欲坐道场欲转法轮。当学般若波罗蜜。须菩提白佛言。世尊。应如是学般若波罗蜜耶。佛言。菩萨应如是学般若波罗蜜。欲于诸法得自在。当学般若波罗蜜。何以故。学是般若波罗蜜。于一切诸法中得自在故。复次般若波罗蜜于一切诸法中最大。譬如大海于万川中最大。般若波罗蜜亦如是。于一切诸法中最大。以是故诸欲求声闻辟支佛道及诸菩萨道。应当学般若波罗蜜檀波罗蜜乃至一切种智。须菩提。譬如射师执如意弓箭不畏怨敌。菩萨摩诃萨亦如是。行般若波罗蜜乃至一切种智。魔若魔天所不能坏。以是故须菩提。菩萨摩诃萨欲得阿耨多罗三藐三菩提。应学般若波罗蜜。是行般若波罗蜜菩萨。为十方诸佛所念。须菩提白佛言。世尊。云何十方诸佛念是菩萨摩诃萨。佛告须菩提。菩萨摩诃萨行檀波罗蜜时。十方诸佛皆念。行尸罗波罗蜜羼提波罗蜜毗梨耶波罗蜜禅波罗蜜般若波罗蜜时十方诸佛皆念。云何念。布施不可得。持戒忍辱精进禅定智慧不可得。乃至一切种智不可得。菩萨能如是。不得诸法故。诸佛念是菩萨摩诃萨。复次须菩提。诸佛不以色故念。不以受想行识故念。乃至不以一切种智故念。须菩提言。世尊。菩萨摩诃萨多有所学实无所学。佛言。如是如是。须菩提。菩萨多有所学实无所学。何以故。是菩萨所学诸法皆不可得。须菩提白佛言。世尊。佛所说法若略若广。于此法中。诸菩萨摩诃萨欲求阿耨多罗三藐三菩提。六波罗蜜若略若广。应当受持亲近读诵。读诵已思惟正观。心心数法不行故。佛告须菩提。如是如是。菩萨摩诃萨略广学六波罗蜜。当知一切法略广相。须菩提言。世尊。云何菩萨摩诃萨知一切法略广相。佛言。知色如相。知受想行识。乃至知一切种智如相。如是能知一切法略广相。须菩提言。世尊。云何色如相。云何受想行识乃至一切种智如相。佛告须菩提。色如相无生无灭无住异。是名色如相。乃至一切种智如相无生无灭无住异。是名一切种智如相。是中菩萨摩诃萨应学。复次须菩提。菩萨摩诃萨知诸法实际时。知一切法略广相。世尊。何等是诸法实际。佛言。无际是名实际。菩萨学是际。知一切诸法略广相。须菩提。若菩萨摩诃萨知诸法法性。是菩萨能知一切法略广相。世尊。何等是诸法法性。佛言。色性是名法性。是性无分无非分。须菩提。菩萨摩诃萨知法性故。知一切法略广相。须菩提白佛言。世尊。复云何应知一切法略广相。佛言。若菩萨摩诃萨知一切法不合不散。须菩提言。世尊。何等法不合不散。佛言。色不合不散。受想行识不合不散。乃至一切种智不合不散。有为性无为性不合不散。何以故。是诸法自性无。云何有合有散。若法自性无是为非法。非法不合不散。如是应当知一切法略广相。须菩提言。世尊。是名菩萨摩诃萨略摄般若波罗蜜。世尊。是略摄般若波罗蜜中。初发意菩萨摩诃萨应学。乃至十地菩萨摩诃萨亦应学。是菩萨摩诃萨学是略摄般若波罗蜜。则知一切法略广相

【论】释曰。须菩提闻菩萨摩诃萨大利根相。所谓一波罗蜜边能生五波罗蜜。行一波罗蜜即能具五波罗蜜。如上品中说。是事希有。故问佛。是菩萨发心已来为几时能得如是方便。佛答。是菩萨发心已来。除大菩萨于余众生无量亿阿僧祇劫。或有菩萨发心已来。无量亿阿僧祇劫大罪因缘覆心故。不见佛不亲近供养。是故问。是菩萨为供养几佛。佛答。是菩萨为已供养如恒河沙等诸佛。上言无量亿阿僧祇。今言恒河沙者。多数理同故。有菩萨久发心虽多以华香供养诸佛。而未能种善根。作是念我必当得果报。深心行六波罗蜜故。若以深心行六波罗蜜。为阿耨多罗三藐三菩提故作功德。是名种善根。是故第三问种何等善根。佛答。是菩萨从初发心已来。具足行六波罗蜜。一切福德无不作者。一切善法无不修集。须菩提闻已欢喜白佛言。希有世尊。是菩萨能如是行方便。所谓未断诸烦恼未离生死。而能胜断烦恼离生死法者。无始生死已来集诸恶法。菩萨心后来而能用后来心不随先所集恶心。是为希有。一切众生无恩于菩萨。而菩萨常欲利益是诸众生。或欲夺菩萨命割截身体。菩萨欲以第一佛乐。智慧命欲与众生。如是等是为希有。佛可须菩提所说。欲令此事明了故作譬喻。如日月照四天下。若无日月则百谷药草及众生无以生长。月是阴气日是阳气。二气和合故万物成长。是故日月于四天下大有利益。菩萨亦如是。于四生中以大悲心怜愍众生故能随所愿行一切善法。大智慧力故破众生著善法心。如是六波罗蜜等诸善增长成就。直至阿耨多罗三藐三菩提。又复众生虽复有眼若无日月则无所见。众生虽有世俗善根利智。不得般若波罗蜜照明尚不得二乘。何况得阿耨多罗三藐三菩提。又复菩萨虽行五波罗蜜。不得般若波罗蜜。不得名波罗蜜。以不破著心故。若菩萨乃至能自以身命布施。若无般若其心易破。如无夫之妇侵凌则易。若有般若则不可破坏。菩萨虽行种种诸余深法。不得般若不名为行波罗蜜。但名为行善法。有量有尽故。此中说譬喻。转轮圣王虽有千子八万四千小王及六宝。不得名为转轮圣王。不能飞行到四天下。若天遣金轮宝至乃得名为转轮圣王。菩萨亦如是虽有布施等诸善法。不得般若波罗蜜故不名为菩萨。为行六波罗蜜人不能除障碍行菩萨道故。譬如健将善知战法器仗具足不畏怨敌。健将即是菩萨。器仗是般若。增上慢者未得圣道意谓已得。菩萨说毕竟空法。是人行善法心不同故毁坏菩萨。外道梵志等及诸魔民乃至菩萨旃陀罗者。菩萨旃陀罗者如魔品中说。闻魔来称其名字而与受记而生轻慢。复次为般若波罗蜜故说五波罗蜜。若人能直行诸法实相则不为说布施等入般若初门。以人钝根罪重故种种因缘说。以布施破悭。持戒折薄诸烦恼。忍辱开福德门能行难事。精进如风吹火炽然不息。禅定摄心一定。观诸法实相故。是五波罗蜜皆趣向般若波罗蜜。如诸小王朝宗转轮圣王。如一切众流皆入大海。布施等诸善法亦如是。为般若波罗蜜所守护故得至萨婆若。问曰。五波罗蜜如诸川流。般若波罗蜜应如大海。今何以言五波罗蜜为般若波罗蜜所守护故得入萨婆若。答曰。汝不闻先说般若有种种名字耶。萨婆若即是般若异名。五波罗蜜福德入般若波罗蜜中。即得清净般若。般若清净故得佛道变名萨婆若。是故言入萨婆若即是入般若。有人疑诸波罗蜜各各有力。何以独言般若波罗蜜功用为大。是故言譬如人之右手自然稳便。五波罗蜜如左手。不得般若波罗蜜则所作不便。如人开目造事所作皆成。如导师在前余伴随逐进止取舍皆随导师不得自在。般若波罗蜜亦如是。导五波罗蜜所可修集成办皆仰般若。此中佛自说譬喻。如转轮圣王轮宝在四兵前导。轮住余宝则住。轮是般若波罗蜜。常在五波罗蜜前导。五波罗蜜随逐。如般若初品中说。菩萨欲具足檀波罗蜜不见施者受者及财物。先筹量分别断一切著然后布施。是则般若在前导。如轮宝伏四天下已常在王宫住虚空中。圣王是菩萨。轮是般若。破诸魔民烦恼已入萨婆若宫中住。是轮无所分别。我常在前余宝在后。无憎爱心是可来是不可来。般若无分别亦如是。檀波罗蜜随我来。尸罗波罗蜜勿来。如经中广说。此中佛自说因缘。一切法性无所能作。须菩提闻是已白佛言。若一切法性空无所有。云何菩萨行六波罗蜜能得阿耨多罗三藐三菩提。佛答。菩萨行般若作是念。诸法虽毕竟空。众生狂颠倒故深著不解。我若不以方便力则不可得度。方便者所谓金色身三十二相八十随形好无量光明神通变化。能以一指动十方三千大千国土。梵音说法无厌。色身十力四无所畏十八不共法无碍解脱一切种智大慈大悲等。具足无量诸佛法。然后能教化众生。众生必能信受。得如是力假令妄语人犹当信何况实语。如经说我虽知诸法实相能入涅槃。但为众生故行檀波罗蜜等。如经中广说。乃至不可以异事度众生。须菩提白佛言。世尊。若诸波罗蜜毕竟空故无差别。云何般若波罗蜜于诸波罗蜜中最尊。佛可须菩提。毕竟空中诸波罗蜜实无差别。若无般若波罗蜜。诸波罗蜜毕竟空无差别谁能知者。若无般若五法云何得波罗蜜名字。五波罗蜜未入般若时有差别。既入般若则无差别。如诸异色物到须弥山边皆同一色。不得言余物色皆同。何以独称须弥为大。檀波罗蜜等亦如是。虽无差别皆是般若力故不得言。何以独称般若为大。须菩提虽蒙开释犹未善解。复以异涂而问世尊。若实义中无差别。云何般若于五波罗蜜为上。先说未得圣道空。今说得圣道空。是故说第一实义。第一实义圣道是最可信。是中亦无差别。佛可言如是如是。我说六波罗蜜分别。皆为世俗故。何以故。世人不可但为说诸法实相。闻则迷闷生于疑悔。是故以第一义为心。用世俗语言为说。是故说分别有诸波罗蜜教化众生。众生实无有法。皆是空不生不死不退不起。色等法亦如是。是故般若波罗蜜虽空能示如是事故而最上最妙。譬如玉女宝于众女中最为第一而最上最妙。须菩提白佛。佛以何意故。常说般若最上者。须菩提种种因缘说般若五波罗蜜无差别。佛亦然可其所说而复言般若最上。佛言般若波罗蜜守护一切善法。至萨婆若中住者。一切虽空若无般若一切诸善法皆不能至萨婆若。善法者五波罗蜜三十七品大慈悲等诸菩萨法。问曰。若行诸善法亦能至萨婆若。何以但说般若故得至。答曰。虽诸善法和合能破烦恼得阿耨多罗三藐三菩提。而般若波罗蜜于中功力最大。譬如大军摧敌而主将得功名。复有人言。诸善法不得般若。不得至萨婆若。般若不得诸善法。独能至萨婆若。如经说。师子雷音佛国宝树庄严。其树常出无量法音。所谓一切法毕竟空无生无灭等。其土人民生便闻此法音故。不起恶心得无生法忍。如此人何有布施持戒等诸功德。亦有狂人醉人从佛闻四谛即时得道。如是等无有智慧。行余法得道无有是事。须菩提问佛。般若毕竟空。不取圣法不舍凡夫法。云何佛言是般若波罗蜜能至萨婆若住。佛可其言如是如是。是般若波罗蜜无取无舍。虽言取萨婆若以不取法故。取住义亦如是。此中佛自说因缘。所谓一切法不取相。一切法者色乃至菩提。是法虚诳从因缘生。自性无故不取。不取故不舍。以不忆念取相故。须菩提言。若不忆念色等法。云何增长善根。善根不增长云何得阿耨多罗三藐三菩提。佛答。若菩萨能灭一切法中忆念。即是空无相无作解脱门。解脱即是诸法实相。虽有善根以取相著心颠倒故不增长。譬如种谷其苗虽好秽草多故不能增长。此中说因缘。以众生忆念故。生三界善不善处。若无忆念则不著。不著则不生。须菩提从佛闻是已。思惟筹量是法。毕竟空无所有。若行是法亦应无所得无住处。何以故。因果相似故。是故问佛。菩萨作是念行般若。何所住何所得。佛答。色等一切法中不住。乃至不住中亦不住。不取相故不著。不著故则不住。此中佛自说因缘。是菩萨不见法有可著可住著者。住者此中法难破故。但说法不说著者。须菩提若菩萨住是众生空法空。作是念我能如是行者则是失则是离。何以故。般若波罗蜜是不著相。是菩萨以我心外著空内著我。不如般若行故言远离般若。何以故。般若波罗蜜是不著相。以性无故。上以著空故失。今以破空得般若而著。般若无性故失。失故不得受记。若作是念住般若中能生檀波罗蜜等者亦复是失。问曰。上二失因缘可尔。今以何为失。答曰。上二失以著空著无性法故。便不能修檀波罗蜜等功德而生邪见故。作是念若法都空复何所行。是人以不著空不著无性故行檀波罗蜜等。作是念能不著空无性。而能行是功德。是为真道是亦为失。以其心有悕望故。若失般若则不能行檀波罗蜜乃至大悲。何以故。阿耨多罗三藐三菩提是真实法。般若波罗蜜与此相似。檀等诸善法不相似。以其取相著故。若菩萨自忆想分别一切法不取相。诸佛知是已得阿耨多罗三藐三菩提。不取相者名毕竟空。不可取诸相灭故。亦为他开示演说则失般若。是人以求空则失。无性亦失。我是凡夫生死人。诸烦恼未尽云何能得。但随佛语自不分别。而定心为他人说不取一切相。是佛法。种种因缘以此事开示教诏。是亦为失。何以故。诸佛于诸法无所得取。义亦如是。是不取相法乃至假名字不可说。何况有所得。诸佛法寂灭相无诸戏论。一切语言道断故。须菩提作是念。若空有失空空中亦有失。无取法中亦有失。然不可无道。今当问佛。云何行者无是过失。佛答。若菩萨知诸法毕竟空。无所有不可取。是法不可得。知如是行者则无失。菩萨著毕竟空著无性著菩萨所行道。佛说三种皆失。菩萨闻是已则舍著心。今犹著佛所行未息。如佛所行必是真道。我但当随佛行。一切法无所有不取相。是故为失。今能如佛心中所得法。如是法相佛亦无所得。无所得故不贪贵佛不轻贱余人。于一切众生其心平等。此中更问。如是是清净般若无有过失。离自相不著。不离自相是即有相著法。若离自相云何可行。佛答。若菩萨于一切法不生。是名能行般若。是菩萨不说是色若常若无常等。是色谁色是色破色谁色破人。色乃至一切种智亦如是。若法如是毕竟空。推求不可得是不可生。所以者何。性不能生性。无性不能生无性。如是等破颠倒得实论议。皆是般若波罗蜜力。余波罗蜜皆随从。譬如转轮圣王有所至处。四种兵常随从。圣王福故四种兵皆能飞。般若力故诸余法皆是实性同至佛道。复次譬如善御驾驷不失平道。马虽有致车之力。若无御者则不能有所至。布施等亦如是虽有功德果报力。无般若调御不能至佛道。如是种种譬喻。五波罗蜜入般若中虽无差别。以是事故而般若波罗蜜最尊最妙。须菩提闻佛种种因缘说般若最大。又闻不行是行般若波罗蜜。是故问佛世尊何等是菩萨道。何等非菩萨道。佛答二乘非菩萨道。虽有凡夫及诸烦恼非菩萨道。粗故不说。二乘同行空同求涅槃故。说非菩萨道。粗事人不疑细事人疑故。萨婆若是菩萨道。因中说果故。须菩提欢喜赞叹般若作是言。世尊。般若波罗蜜为大事故起。如经中广说。乃至诸法常住故。须菩提难。若般若无所生无所灭。云何行布施持戒等。佛答。以般若无所生无所灭。即是毕竟空。毕竟空故不妨行六波罗蜜。菩萨闻种种因缘赞一切智。为一切智故行布施等法。是法为度一切众生故。回向阿耨多罗三藐三菩提。是六波罗蜜功德安立诸法实相中。回向阿耨多罗三藐三菩提。如是菩萨具足六波罗蜜慈等诸功德。不颠倒正行善根故。须菩提问。菩萨云何应习六波罗蜜。佛答。若菩萨观色等诸法不合不散。色等诸法颠倒烦恼和合故合。以正智慧观故散。菩萨以利智慧深观则无法合。颠倒烦恼皆虚诳故非合。如先破染染者事中说。是故菩萨知诸法本。不合故亦无散。则不生高心。复次菩萨不应作是念。我以真智慧令色等诸法清净而住其中。何以故。色等法无住处。如地住于水。水住于风。风住于空。空无所住。以本无住处故。一切都无住。菩萨应如是住无住法中得阿耨多罗三藐三菩提。此中说譬喻。树是般若波罗蜜。果是阿耨多罗三藐三菩提。若人欲得阿耨多罗三藐三菩提。应当种般若波罗蜜子。人是行者。水是五波罗蜜。如人溉灌树时虽未见果实时至则得。时节和合是具足诸法。如经中说。赞叹般若。若菩萨欲不随他行得诸法实相。若有邪见人来破坏。觉而不随。若欲净佛国土坐道场转法轮。当学般若。须菩提问佛如佛所教。菩萨当学般若。佛言我教令学般若。须菩提作是念。一切法平等相。何以故。但教学般若。佛答学是般若波罗蜜。于一切法得自在故。我教学般若波罗蜜。般若波罗蜜于一切法中最大。如佛于一切众生中最尊。又如万川大海为大。如经中说射师喻。若菩萨能如是一切法中行自在般若。魔若魔人所不能胜。何况增上慢及邪见人。是菩萨为十方诸佛所念。诸佛念义如先说。此中佛说若菩萨行六波罗蜜亦能观六波罗蜜毕竟空。如是人有大功夫故为诸佛所念譬如勇士入阵破贼而不被疮则为主所念。菩萨亦如是。破诸烦恼贼具足六波罗蜜。而不著六波罗蜜。则为诸佛所念。诸佛不取是菩萨色故念。不取受想行识故念。何以故。色等诸法虚诳不实故。诸佛观是菩萨身如实相故念。须菩提欢喜言。菩萨多有所学。亦学俗法亦学道法。亦学诸波罗蜜。亦学毕竟空。亦学起亦学灭。凡夫学起不能学灭。声闻学灭不能学起。菩萨亦学起亦学灭。是故言多有所学。是起灭如幻如梦毕竟空故实无所学。佛可其言自说因缘。菩萨所学皆无所得。须菩提白佛言。世尊。佛所说法若略若广。菩萨所应学。何以故言所学皆无所得。须菩提意。如佛所说八万四千法聚。十二部经若广若略。诸三乘人所学。此中说菩萨欲得阿耨多罗三藐三菩提。应学六波罗蜜若略若广。学者应当受持亲近是法读诵思惟正观乃至入无相三昧心心数法不行。菩萨能如是学。则能知诸法略广相。广者从八万四千法聚已来无量佛法。略者乃至小品。小品中一品。一品中一段。复次略者知诸法一切空无相无作无生无灭等。广者诸法种种别相分别。如后善知识中说。须菩提问。云何菩萨知一切法略广相。佛答。若知诸法如如相者。所谓不生不灭不住异。问曰。若如一相无生相。云何菩萨知是如故知诸法总相别相。总相别相即是略广相。答曰。如名诸法实相。常住不坏不随诸观。菩萨得是如即破无明邪见等诸颠倒。是人得实法故一切世间法总相别相了了知先。凡夫时智慧眼病以无明颠倒覆故不能实知。问曰实法相者所谓空无相无作诸智灭。云何言得如实相故了了知诸法总相别相。答曰我已先答。而汝于如中取相故。复作是难汝若知如不应作是难。是如毕竟无相故。不妨知诸法总相别相。以智慧明了了故。复次譬如人年既长大乃知小时所行皆愚痴可笑。菩萨亦如是。入诸法实相起已还在颠倒果报六情中。念寂灭解脱乐。乃知世间六情所著皆是虚诳可舍法。是名总相。于此中分别不净有上中下。无常苦空无我等亦如是。乃至八万四千种诸错谬。复次知如法性实际故。亦知诸法略广相。如法性实际差别义如初品中说。此中佛说非际是实际。非际者无相可取。无定法可著。得法性故知色等十八性皆是法性。法性相者佛说无分无非分。无分者不可示此示彼。无分别无相无量。无非分者不著是无相无量等。破量相法性。二事妨故不见。一有相有量。二无相无量。有相有量为粗。无相无量为细。是故说法性相无分无非分。菩萨入三解脱门住如等三实法。则能筹量知一切法总相别相。须菩提闻佛答已。欲更问无量佛法异门事。佛答知一切法无合无散故。则知诸法总相别相。问曰。眼见二指有合散。云何言无合散。答曰。我先言肉眼所见与牛羊无异不可信。复次三节皮肉具足为指。指无定法。复次设有指法亦不尽合。一分合多分不合。多分不合故不得言指合。问曰。以少合故名为合。答曰。指少分不名为指云何言指合。若多分不合不名为不合。何以少分合故名为合。是故不得言二指合。复次指与分不异不一故即是无指。无指故无合。入破一异门中则都无合。如佛此中说。一切法自性无。性无故即是无法。无法云何有合散。须菩提闻佛说如法性实际不合不散四门知略广相。是故须菩提言世尊是名略摄般若波罗蜜。略摄闻是安隐道故一切菩萨所应学


大智度论卷第八十二大智度论释大方便品第六十九之余(卷八十三)

　　　　圣者龙树菩萨造


　　　　后秦龟兹国三藏鸠摩罗什译


【经】世尊。是门利根菩萨摩诃萨所入。佛言。钝根菩萨亦可入是门。中根菩萨散心菩萨亦可入是门。是门无碍。若菩萨摩诃萨一心学者皆入是门。懈怠少精进妄忆念乱心者所不能入。精进不懈怠正忆念摄心者能入。欲住阿鞞跋致地。欲逮一切种智者能入。是菩萨摩诃萨如般若波罗蜜所说当学。乃至如檀波罗蜜所说当学。是菩萨摩诃萨当得一切智。是菩萨摩诃萨行般若波罗蜜。所有魔事欲起即灭。以是故菩萨摩诃萨欲得方便力。当行般若波罗蜜。若菩萨摩诃萨如是行如是习如是修般若波罗蜜。是事无量阿僧祇国土中现在诸佛。念是行般若波罗蜜菩萨。何以故。是般若波罗蜜中。生过去未来现在诸佛故。以是故菩萨摩诃萨应如是思惟。过去未来现在诸佛所得法我亦当得。如是须菩提。菩萨摩诃萨应习般若波罗蜜。若如是习般若波罗蜜。疾得阿耨多罗三藐三菩提。以是故菩萨摩诃萨常应不远离萨婆若念。若菩萨摩诃萨如是行般若波罗蜜。乃至弹指顷。是菩萨福德甚多。若有人教三千大千世界中众生。自恣布施教令持戒禅定智慧。教令得解脱解脱知见。教令得须陀洹果乃至阿罗汉果辟支佛道。不如是菩萨修般若波罗蜜乃至弹指顷。何以故。是般若波罗蜜中生布施持戒禅定智慧须陀洹果乃至辟支佛道。十方现在诸佛亦从般若波罗蜜中生。过去未来诸佛亦从般若波罗蜜中生故。复次须菩提。菩萨摩诃萨应萨婆若念行般若波罗蜜。若须臾时若半日若一日若一月若百日若一岁若百岁若一劫若百劫。乃至无量无边阿僧祇劫。是菩萨修是般若波罗蜜。福德甚多。胜于教十方恒河沙等世界中众生布施持戒禅定智慧解脱解脱知见。教令得须陀洹果乃至辟支佛道。何以故。诸佛从般若波罗蜜中生。说是布施持戒禅定智慧解脱解脱知见须陀洹果乃至辟支佛道。若有菩萨摩诃萨。如般若波罗蜜所说住。当知是菩萨摩诃萨是阿鞞跋致。为诸佛所念。如是方便力成就。当知是菩萨亲近供养无量千万亿诸佛种善根。与善知识相随。久行六波罗蜜。久修十八空四念处乃至八圣道分佛十力乃至一切种智。当知是菩萨住法王子地。满足诸愿。常不离诸佛。不离诸善根。从一佛国至一佛国。当知是菩萨辩才无尽具足得陀罗尼。身色具足受记具足故。为众生受身。当知是菩萨善知字门。善知非字门。善于言善于不言。善于一言善于二言善于多言。善知女语善知男语善知色乃至识。善知世间性。善知涅槃性。善知法相。善知有为相善知无为相。善知有法善知无法。善知自性善知他性。善知合法善知散法。善知相应法。善知不相应法。善知相应不相应法。善知如善知不如。善知法性善知法位。善知缘善知无缘。善知阴善知界。善知入善知谛。善知十二因缘。善知禅善知无量心。善知无色定。善知六波罗蜜。善知四念处。乃至善知一切种智。善知有为性。善知无为性。善知有性善知无性。善知色观善知受想行识观。乃至善知一切种智观。善知色色相空。善知受想行识识相空。乃至善知菩提菩提相空。善知舍道善知不舍道。善知生善知灭善知住异。善知欲善知嗔善知痴。善知不欲善知不嗔善知不痴。善知见善知不见。善知邪见善知正见善知一切见善知名善知色善知名色。善知因缘善知次第缘。善知缘缘善知增上缘。善知行相。善知苦善知集。善知灭善知道。善知地狱善知饿鬼善知畜生。善知人善知天。善知地狱趣。善知饿鬼趣。善知畜生趣。善知人趣善知天趣。善知须陀洹。善知须陀洹果。善知须陀洹道。善知斯陀含。善知斯陀含果。善知斯陀含道。善知阿那含。善知阿那含果。善知阿那含道。善知阿罗汉。善知阿罗汉果。善知阿罗汉道。善知辟支佛。善知辟支佛果。善知辟支佛道。善知佛善知一切智。善知一切智道。善知诸根善知诸根具足。善知慧善知疾慧。善知有力慧善知利慧。善知出慧善知达慧善知广慧善知深慧善知大慧。善知无等慧善知宝慧。善知过去世。善知未来世。善知现在世。善知方便善知待众生。善知心善知深心。善知义善知语。善知分别三乘。须菩提。菩萨摩诃萨行般若波罗蜜。生般若波罗蜜。修般若波罗蜜。得如是等利益

【论】释曰。须菩提意以四种门虽安隐。以甚深故利根者乃得入。佛答无不入者。须菩提明智慧利根者能入。佛意但一心精进欲学者可入。譬如热时清凉池有目有足皆可入。虽近不欲入者则不入四门般若波罗蜜池亦如是。四方众生无有遮者。不懈怠者是正精进。不妄念者是正念。不乱心者是正定。如等四门是正见。正见等安住是戒行。此八圣道能得般若波罗蜜。须菩提小乘智短故。但说利根者能入。佛大乘大智故。说虽中根钝根八法和合故能入是四门。佛此中以大悲气故说中根钝根皆可得入。若菩萨能如般若所说六波罗蜜学。不久当得萨婆若。如声闻法中不但以正见得道。以八分合行故。大乘法亦如是。不但学般若故得。萨婆若与五波罗蜜合故得。是故说。菩萨如所说般若波罗蜜当学得一切智。问曰。上说但般若能至一切种智。今何以言与五波罗蜜合故得至。答曰。常说与六波罗蜜合故得至。或时有清净佛国。但闻实相得至萨婆若。不用次第行诸波罗蜜。此中说菩萨得萨婆若则般若功报已足。今但赞行般若人力势。如经中说是菩萨行般若。所有魔事起即灭。从上诸佛所念来至此。皆是赞菩萨行般若功德乃至分别善知三乘善知字门者。如文字陀罗尼中说。非字名如法性实际。此中无文字。略说义是菩萨无量福德力故。善知二法世间及涅槃。若厌世苦则念涅槃。若欲没涅槃还念世间。集诸福德道故善知字。破福德中颠倒故善知无字。语不语亦如是。一语者以是一语能分别多少净语不净语一语二语多语男语女语等音声各异。菩萨善知是事故。能伏诸邪道及诸豪胜。善知色乃至识二种相若常若无常。如先说善知舍道者。菩萨从一地至一地。舍下地不忧得上地。不贪不舍道者。住是地中邪见。次世间正见。一切见学无学等诸见。行者十六行。善知须陀洹者人也。须陀洹道者见谛道也。须陀洹果第十六心心数法及无漏戒等诸法。乃至佛亦如是。善知诸根者。善分别二十二根。有人言观可度众生根有利钝。具足者可度。不具足者未可度。又菩萨亦自知善根具足不具足。如鸟子自知毛羽具足尔乃可飞。慧者一切智慧总相。疾慧者速知诸法。有人虽疾而智力不强。如马虽疾而力弱。有人虽有强智力而不利。譬如钝斧虽有大力不能破物。出慧者于种种难中能自拔出。亦能于诸烦恼中自拔出三界入涅槃。达慧者究尽通达于佛法中。乃至漏尽得涅槃。破坏诸法到法性中。广慧者道俗种种经书论议。于佛法中有无无不悉知。深慧者观一切法无量无相不可思议世间深智慧者能知久远事。利中有衰衰中有利。大慧者总具上诸慧名为大。又复一切众生中佛为大。诸法中般若为大。知佛信法与大法和合故名为大。无等慧者于般若中不著般若。能如是深入更无异法可喻。复次菩萨渐渐行道到不可思议性中。无有与等者故名无等。宝慧者如如意宝自无定色随前物而变。般若亦如是。自无定相随诸法行。又如如意珠随愿皆得。般若亦如是。有人行者能得佛愿何况余者。过去已灭未来未起。不得言有不得言无。于是中能行实相是名善知。现在法念念生灭故不可知而能通达是名善知。现在世方便名欲成办其事能具足因缘多少得所。于中不令有失。如菩萨虽行空不证实际虽行福德亦复不著。待众生者。如估客大将虽乘駃马能疾到所止故待众人。菩萨亦如是乘智慧駃马虽能疾入涅槃。亦待众生故不入。善知众生种种善恶心。深心者现在虽恶其本则好。如父母挝子外恶内善。如佛度鸯崛魔罗。知其浅心虽恶深心实善。菩萨观众生信等五善根从深心中来。是时可度义者有二。亦法亦名。语者语言以名字名物。得义无碍法无碍故。名善知义辞无碍。乐说无碍故名善知语。菩萨住是二善知中。能以三乘度众生。是名善知分别三乘。如是难解故解说。易解者不说。问曰。何以故。先说善知色乃至识。后说知众界入。何以先说善知缘。后说因次第缘增上。答曰。先广说后略说。复有人言先五众有三种善不善无记。戒众等五亦名为五众缘。先略说后广说

　　大智度论释三惠品第七十

【经】须菩提白佛言。世尊。菩萨摩诃萨云何行般若波罗蜜。云何生般若波罗蜜。云何修般若波罗蜜。佛言。色寂灭故色空故色虚诳故色不坚实故。应行般若波罗蜜。受想行识亦如是。如汝所问。云何生般若波罗蜜。如虚空生故。应生般若波罗蜜。如汝所问。云何修般若波罗蜜。修诸法破坏故。应修般若波罗蜜。须菩提言。世尊。行般若波罗蜜。生般若波罗蜜。修般若波罗蜜。应几时。佛言。从初发意乃至坐道场。应行应生应修般若波罗蜜。须菩提白佛言。世尊。次第心应行般若波罗蜜。佛言。常不舍萨婆若心。不令余念得入。为行般若波罗蜜。为生般若波罗蜜。为修般若波罗蜜。若心心数法不行故。为行般若波罗蜜。为生般若波罗蜜。为修般若波罗蜜。须菩提白佛言。世尊。菩萨摩诃萨修般若波罗蜜。当得萨婆若不。佛言不。世尊。不修般若波罗蜜得萨婆若不。佛言不。世尊。修不修得萨婆若不。佛言不。世尊。非修非不修得萨婆若不。佛言不。世尊。若不尔。云何当得萨婆若。佛言。菩萨摩诃萨得萨婆若如如相。世尊。云何如如相。如实际。云何如实际。如法性。云何如法性。如我性众生性寿命性。世尊。云何我性众生性寿命性。佛告须菩提。于汝意云何。我众生寿命法可得不。须菩提言。不可得。佛言。若我众生寿命不可得。云何当说有我性众生性寿命性。若般若波罗蜜中不说有一切法。当得一切种智。须菩提言。世尊。但般若波罗蜜是不可说。禅波罗蜜乃至檀波罗蜜亦不可说。佛告须菩提。般若波罗蜜不可说。檀波罗蜜乃至一切法。若有为若无为。若声闻法若辟支佛法。若菩萨法若佛法亦不可说。世尊若一切法不可说。云何说是地狱是畜生是饿鬼是人是天是须陀洹是斯陀含阿那含阿罗汉辟支佛是诸佛。佛告须菩提。于汝意云何。是众生名字实可得不。世尊。不可得。佛言。若众生不可得。云何当说有地狱饿鬼畜生人天须陀洹乃至佛。如是须菩提。菩萨摩诃萨行般若波罗蜜时。应当学一切法不可说。须菩提言。世尊。菩萨摩诃萨学般若波罗蜜时。应学色受想行识。乃至应学一切种智。佛告须菩提。是菩萨摩诃萨学般若波罗蜜时。应学色不增不减。乃至应学一切种智不增不减。须菩提言。世尊。云何色不增不减学。乃至一切种智不增不减学。佛言。不生不灭故学。世尊。云何名不生不灭学。佛言。不起不作诸行业若有若无故。世尊。云何不起不作诸行业若有若无。佛言。观诸法自相空故。世尊。云何应观诸法自相空。佛言。应观色色相空。应观受想行识识相空。应观眼眼相空乃至意色乃至法眼识界乃至意识界意识界相空。应观内空内空相空。乃至应观自相空自相空相空。应观四禅四禅相空乃至灭受想定灭受想定相空。应观四念处四念处相空乃至阿耨多罗三藐三菩提阿耨多罗三藐三菩提相空。如是须菩提。菩萨行般若波罗蜜时。应行诸法自相空。世尊。若色色相空。乃至阿耨多罗三藐三菩提阿耨多罗三藐三菩提相空。云何菩萨摩诃萨应行般若波罗蜜。佛言。不行是名行般若波罗蜜。世尊。云何不行是行般若波罗蜜。佛言。般若波罗蜜不可得故。菩萨不可得。行亦不可得。行者行法行处亦不可得故。是名菩萨摩诃萨行不行般若波罗蜜。一切诸戏论不可得故。世尊。若不行是菩萨摩诃萨行般若波罗蜜。从初发意菩萨。云何行般若波罗蜜须菩提。菩萨从初发意已来应学空无所得法。是菩萨用无所得法故。布施持戒忍辱精进禅定。以无所得法故修智慧。乃至一切种智亦如是。须菩提白佛言。世尊。云何名有所得。云何名无所得。佛告须菩提。诸有二者是有所得。无有二者是无所得。世尊。何等是二有所得。何等是不二无所得。佛言。眼色为二。乃至意法为二。乃至阿耨多罗三藐三菩提佛为二。是名为二。世尊。从有所得中无所得。从无所得中无所得。佛言。不从有所得中无所得。不从无所得中无所得。须菩提。有所得无所得平等。是名无所得。如是须菩提。菩萨摩诃萨于有所得无所得平等法中应学。须菩提。菩萨摩诃萨如是学般若波罗蜜。是名无所得者无有过失。须菩提白佛言。世尊。若菩萨行般若波罗蜜。不行有所得。不行无所得。云何从一地至一地得一切种智。佛告须菩提。菩萨摩诃萨行般若波罗蜜时。不住有所得中。从一地至一地。何以故。有所得中住不能从一地至一地。何以故。须菩提。无所得是般若波罗蜜相。无所得是阿耨多罗三藐三菩提相。无所得亦是行般若波罗蜜者相。须菩提。菩萨摩诃萨应如是行般若波罗蜜。须菩提白佛言。世尊。若般若波罗蜜不可得。阿耨多罗三藐三菩提亦不可得。行般若波罗蜜者亦不可得。云何菩萨摩诃萨分别诸法相。是色是受想行识。乃至是阿耨多罗三藐三菩提。佛告须菩提。菩萨摩诃萨行般若波罗蜜时。不得色不得受想行识。乃至不得阿耨多罗三藐三菩提。世尊。若菩萨摩诃萨行般若波罗蜜时。色不可得乃至阿耨多罗三藐三菩提不可得。云何具足檀波罗蜜。乃至具足般若波罗蜜。入菩萨法位中。入已净佛国土成就众生。得一切种智。得一切种智已转法轮作佛事。度众生生死。佛告须菩提。菩萨摩诃萨不为色故行般若波罗蜜。乃至不为阿耨多罗三藐三菩提故行般若波罗蜜。须菩提白佛言。世尊。菩萨为何事故行般若波罗蜜。佛言。无所为故行般若波罗蜜。何以故。一切诸法无所为无所作。般若波罗蜜亦无所为无所作。阿耨多罗三藐三菩提亦无所为无所作。菩萨亦无所为无所作。如是须菩提。菩萨摩诃萨应行般若波罗蜜无所为无所作

【论】释曰。听者闻种种赞般若功德。得善知一切事。而贵爱是般若波罗蜜方便欲得。须菩提知众人意。是故问佛。世尊。云何行般若云何生云何修。有人言。行者在干慧地。生者得无生忍法。修者得无生忍法。后以禅波罗蜜熏修般若。佛答。五众是一切世间心所行结缚处。涅槃是寂灭相。菩萨以般若波罗蜜利智慧力故。能破五众通达令空。即是涅槃寂灭相。从寂灭出住六情中。还念寂灭相。知世间诸法皆是空虚诳不坚实。是名般若。行般若无定相故不可得说。若有若无言语道断故空如虚空。是故说如虚空生。又如虚空。虚空中无有法生。虚空亦不能有所生。所以者何。无法无形无触无作相故。般若波罗蜜亦如是。复有人言。有是虚空但以常法无作故。不能生是为定相。摩诃衍中虚空名无法。不得说常不得说无常。不得言有不得言无。非有非无亦不可得灭诸戏论。无染无著亦无文字。般若波罗蜜亦如是。能观世间似如虚空。是名生般若波罗蜜。菩萨得般若已入甚深禅定。以般若力故观禅定及禅定缘皆破坏。何以故。般若波罗蜜舍一切法不著相故。是名修般若波罗蜜。听者作是念。一切法皆有时节。是故须菩提问。般若波罗蜜应几时行。佛答。从初发心乃至坐道场应行。问曰。菩萨从初发心。应行十地六波罗蜜三十七品一切善法。何以但说行般若。答曰。须菩提但问般若故。佛答以行般若。又复是一切法皆与般若波罗蜜和合。以般若大故不说余法。问曰。般若波罗蜜无量无限。何以故以道场为限。答曰。先已答。是般若到佛心中转名萨婆若。理虽一名变故。言至道场应行。菩萨至道场发意已来。所得诸法皆舍得无碍解脱故。皆通达三世。问曰。弹指顷六十念念念生灭。云何一心常念萨婆若。不令余念得入。答曰。心有二种。一者念念生灭心。二者相续次第生。总名一心。以相续次第生故。虽多名为一心。是时不令贪恚等心相续得入。何以故。贪恚等心久住则能障般若波罗蜜。念少则不能为害。此为新发意菩萨故说。复有大菩萨。虽行余诸善法皆与般若和合。能令念念中余心不久。菩萨多于般若中起种种戏论及诸邪心。是故佛教常念萨婆若不令余念得入。常念者心无余向。纵使死急事至不忘萨婆若。般若波罗蜜行相者。所谓心心数法不行。问曰。凡夫人入无想定。若生无想天。圣人住有余涅槃入灭尽定。一切圣人入无余涅槃。心心数法皆不行。是则心心数法不行。菩萨行般若时云何心心数法不行。答曰。是事阿毗昙中说。非大乘中义。小乘大乘种种差别如先说。是故不应以阿毗昙难摩诃衍。复次无相三昧中。色等诸相灭故名无相。以无相故不应生心心数法。此亦非无想定灭尽定。问曰。无相义佛种种说。或名见谛道信行法行为无相。人以疾故或说无色定。想微细难觉故亦名无相。或以三解脱门中缘涅槃故名无相。是故不得。但以无相故名心心数法不行。乃至缘涅槃无相法。心心数法不灭。何况缘有相法。答曰。见谛道中无色定中说无相可尔。若言缘涅槃无相法是事不然。佛常种种赞叹涅槃无相无量不可思议法。即是无相无缘法。汝云何言缘。问曰。灭男女色等相故名无相。不言无涅槃相。行者取是涅槃相生心心数法是名缘。答曰。佛说一切有为生法。皆是魔网虚诳不实。若缘涅槃心心数法是实则失有为法虚诳相。若不实不能见涅槃。是故汝言涅槃有相可缘。是事不尔。问曰。佛自说涅槃法有三相。云何言无相。答曰。是三相假名无实。何以故。破有为三相故。说无生无灭无住无异无为更无别相。复次生相。先已种种因缘破生。毕竟不可得故。云何有无生。离有为相无为相不可得。是故无为但有名字无有自相。复次佛法真实寂灭无戏论。若涅槃有相。即是有定相可取。便是戏论。戏论故而生诤讼。若诤讼嗔恚尚不得生天人中。何况涅槃。是故如佛说。涅槃无相无量不可思议灭诸戏论此涅槃相。即是般若波罗蜜。是故不应有心心数法。如先品说。菩萨行般若。离心非心相。若有非心相应当难言无心相云何行般若。今离此二边故不应难。复次先世无明颠倒邪见因缘故得是身。是身中心心数法虽有善因缘生故无自性虚诳不实。是善心果报受人天福乐。皆是无常故能生大苦。亦是虚诳不实。何况不善无记心。因虚诳故果亦虚诳。般若波罗蜜真故。心心数法不行。须菩提闻是心心数法不行故。问佛。世尊。修般若波罗蜜得萨婆若不。佛言不。何以故。修名常行积集。皆应是心心数法力。是故言修。修尚不得何况不修。修不修者。是般若无为法故不修。能观实相故言修。二俱有过故言不。问曰。若第三中有过。第四有何过复言不。答曰。须菩提以取相著心问故佛言不。以受修不修故有非修非不修。是故佛言不。若以不取相心说非修非不修则无有过。须菩提四种问佛皆不听。心惑故复问。世尊。今云何当得萨婆若。佛答如如相如亦不解。是故佛言如实际。问曰。如品中须菩提自善说如。今云何有疑。答曰。是如无一定相。是故不得不问。若如有一定相者便应已解。是如甚深无量故。须菩提有处解有处不解。譬如大水有人入深者入浅者皆名入水。不得言入浅者不入水。问曰。何以不以如喻实际而以实际喻如。实际有何易解故譬喻。答曰。如实际虽是一物观时异。如是诸法体性实际是行者心取证。佛以须菩提得是实际为证故以为譬喻。问曰。常说法性次如实际次法性。今法性何以在后。答曰。今欲以我性众生性说毕竟空故转次在后。复次从见谛道学道中能观诸法。如无学道中。烦恼尽故定心作证。定心作证故。于一切总相别相中通达名为法性。诸法本生处名为性。是故以法性喻实际。法性有声闻分有大乘分。须菩提于声闻分中不疑。大乘分中有疑故问。佛欲以凡人所可解事为证故。言如我性众生性寿命性。须菩提更无所问。佛欲结句故反问。须菩提于汝意云何。我法相实有不。须菩提得道故言无。须陀洹尚不见我。何况阿罗汉。佛言。汝以小乘钝智。尚不得我何况佛。佛以智慧求我不可得。云何可说。如我不可说有一切法亦如是。菩萨能行是不可说法故当得萨婆若。不可说者。不可分别若有若无。须菩提问世尊。诸法若不可分别。云何分别说有地狱等五道须陀洹等诸圣道。佛答。众生无有定法。但有假名字。云何当分别说有地狱等众生及诸圣人。从分别众生等故有诸道名。众生实不可得。如是须菩提。菩萨应如是学不可说般若波罗蜜。须菩提问。世尊。菩萨应学色等诸法。今何以言学一切法不可说。佛答。菩萨虽应学色等法。但应作不增不减故学。不增不减义如先说。此中佛自说得不增不减因缘。若菩萨学不生不灭法。即是学不增不减。须菩提问。云何学不生不灭。佛答。不起不作诸行业若有若无故。有名三有。欲有色有无色有。无名断灭边。离八圣道强欲求灭。以是二事凡夫人起诸行业若善若不善。是菩萨知诸法实相。所谓不生不灭。是故不作三种业。不起业相应诸法。是名无作解脱门。不生不灭是无相解脱门。复问。世尊。何等方便故能不作不起诸行业。佛答。若菩萨能观诸法自相空。所谓色色相空。乃至阿耨多罗三藐三菩提。阿耨多罗三藐三菩提相空。菩萨尔时能作二事。一能不作不起诸行业。二能于一切法中行自相空。复问。世尊。若色等法自相空。云何菩萨应般若波罗蜜中行。佛答。不行是名菩萨般若中行。此中自说因缘。般若波罗蜜体不可得。行者行法行处不可得。法空故般若波罗蜜不可得。行处亦不可得。众生空故行者不可得。一切戏论不可得故。菩萨不行名为般若波罗蜜行。须菩提问。若不行是般若行者。初发心菩萨云何应行般若。须菩提意。若不行为行者。初发心菩萨心则迷闷。若以行为行者是则颠倒。是故问。佛答。初发心菩萨应学无所得法。无所得法即是无行学名。以方便力渐渐行。所谓布施时以无所得法故。应布施诸法实相毕竟空。毕竟空中无有可得若有若无。菩萨住如是智慧心中。应若多若少布施。布施物与者受者平等观故。所谓皆不可得。乃至萨婆若亦如是。须菩提作是念。有所得故则是世间颠倒。无所得故即是涅槃。是故问佛。云何有所得。云何无所得。佛略答二相是有所得。无二相是无所得。二相者眼一色一两一和合名为二。以眼故知是色。以色故知是眼。眼色是相待法。问曰。若不见色时亦有眼。云何眼不离色。答曰。以曾见色故名为眼。今虽不观色以本为名。是故一切有为法皆属因缘。因属果果属缘。无有定自在者乃至意法。菩萨佛亦如是。凡夫无智各各分别。作善不善业。智者知是二法皆虚诳属因缘。不以是二为二。须菩提问。是二法即是有所得。不二法即是无所得。世尊从有所得法中无所得。从无所得法中无所得。为缘诸法取相行道故。得是毕竟空无所得。为不作缘不取相不行道故。得是毕竟空无所得。若有所得中无所得者。有所得即是颠倒。行颠倒云何得实。若无所得中得无所得者。无所得即是无所有。无所有云何能生无所有。佛以二俱过故皆不听。有所得无所得二事。皆能平等观。平等即是毕竟空无所得。因无所得破有所得事既办。亦舍无所得。如是菩萨于有所得无所得平等般若中应学。若菩萨能如是学。是名真无所得者无有过失。从一地至一地义亦如是。须菩提问。世尊。若般若不可得。菩提不可得。菩萨不可得。云何菩萨学般若分别诸法相。所谓恼相是色苦乐相是受等。若菩萨行般若波罗蜜。色等法不可得。云何能具足檀波罗蜜等诸善法。云何能入菩萨位中。如经中广说。佛语须菩提。菩萨不以得色等诸法相故行般若。复问。为何等事故行般若。佛答。以无所得故行般若。何以故。一切法空无相无作无起。般若波罗蜜菩萨菩提。亦无相无作无起。菩萨为一切法实相故行般若。非以颠倒故。须菩提。菩萨应如是无作般若中行无作无起故


大智度论卷第八十三大智度论释三慧品第七十之余(卷八十四)

　　　　圣者龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。若诸法无所为无所作。不应分别有三乘声闻辟支佛佛乘。佛告须菩提。诸法无所为无所作无有分别。有所为有所作中有分别。何以故。凡夫愚人不闻圣法著五受众。所谓色受想行识。著檀波罗蜜。乃至著阿耨多罗三藐三菩提。是人念有是色得是色。乃至念有是阿耨多罗三藐三菩提。得是阿耨多罗三藐三菩提。是菩萨作是念。我当得阿耨多罗三藐三菩提。我当度众生生死。须菩提。我以五眼观。尚不得色乃至阿耨多罗三藐三菩提。是狂愚人无目而欲得阿耨多罗三藐三菩提度脱众生生死。须菩提白佛言。世尊。若佛以五眼观。不见众生生死中可度者。今世尊云何得阿耨多罗三藐三菩提。分别众生有三聚正定邪定不定。须菩提。我得阿耨多罗三藐三菩提。初不得众生三聚若正定若邪定若不定。须菩提。以众生无法有法想。我以除其妄著世俗法故。说有得非第一义。世尊。非住第一义得阿耨多罗三藐三菩提耶。佛言不也。世尊。住颠倒得阿耨多罗三藐三菩提耶。佛言不也。世尊。若不住第一义中得。亦不住颠倒中得。将无世尊不得阿耨多罗三藐三菩提耶。佛言不也。我实得阿耨多罗三藐三菩提。无所住若有为相若无为相。须菩提。譬如佛所化人。不住有为相不住无为相。化人亦有来有去亦坐亦立。须菩提。是化人若行檀波罗蜜。行尸罗波罗蜜羼提波罗蜜毗梨耶波罗蜜禅波罗蜜般若波罗蜜。行四禅四无量心四无色定五神通。行四念处乃至行八圣道分。入空三昧无相三昧无作三昧。行内空乃至无法有法空。行八背舍九次第定佛十力四无所畏四无碍智大慈大悲。得阿耨多罗三藐三菩提转法轮。是化人化作无量众生有三聚。须菩提。于汝意云何。是化人有行檀波罗蜜乃至有三聚众生不。须菩提言不也。须菩提。佛亦如是。知诸法如化。如化人度化众生。无有实众生可度。如是须菩提。菩萨摩诃萨行般若波罗蜜。如佛所化人行。须菩提白佛言。世尊。若一切法如化。佛与化人有何等差别。佛告须菩提。佛与化人无有差别。何以故。佛能有所作。化人亦能有所作。世尊。若无佛化独能有所作不。佛言。能有所作。须菩提言。世尊。云何无佛化能有所作。须菩提。譬如过去有佛名须扇多。为欲度菩萨故。化作佛已而自灭度。是化佛住半劫作佛事。授应菩萨行者记已灭度。一切世间众生知佛实灭度。须菩提。化人实无生无灭。如是须菩提。菩萨行般若波罗蜜。当信知诸法如化。世尊。若佛佛所化人无差别者。云何令布施清净。如人供养佛。是众生乃至无余涅槃福德不尽。若供养化佛。是人乃至无余涅槃。福德亦应不尽耶。佛告须菩提。佛以诸法实相故。与一切众生天及人作福田。化佛亦以诸法实相故。与一切众生天及人作福田。佛告须菩提。置是化佛及于化佛所种福德。若有善男子善女人。但以敬心念佛。是善根因缘乃至毕苦其福不尽。须菩提。置是敬心念佛。若有善男子善女人但以一华散虚空中念佛。乃至毕苦其福不尽。须菩提。置是敬心念佛散华念佛。若有人一称南无佛。乃至毕苦其福不尽。如是须菩提。佛福田中种其福无量。以是故。须菩提当知。佛与化佛无有差别。诸法法相无异故。须菩提。菩萨摩诃萨应如是行般若波罗蜜入诸法实相中。是诸法实相不应坏。所谓般若波罗蜜相。乃至阿耨多罗三藐三菩提相。须菩提白佛言。世尊。若诸法实相不应坏。佛何以故坏诸法相。言是色是受想行识是内法是外法是善法是不善法是有漏是无漏是世间是出世间是有诤法是无诤法是有为法是无为法等。世尊。将无壤诸法相。佛告须菩提。不也。以名字相故示诸法。欲令众生解。佛不坏诸法法相。须菩提白佛言。世尊。若以名字相故说诸法令众生解。世尊。一切法无名无相。云何以名相示众生欲令解。佛告须菩提。随世俗法有名相实无著处。须菩提。如凡夫说若著名随相。须菩提。诸佛及弟子不著名不随相。须菩提。若名著名相著相。空亦应著空。无相亦应著无相。无作亦应著无作。实际应著实际。法性应著法性。无为性应著无为性。须菩提。是一切法但有名相。是法不住名相中。如是须菩提。菩萨摩诃萨但名相中住。应行般若波罗蜜。是名相中亦不应著。世尊。若一切有为法但名相者。菩萨摩诃萨为谁故。发阿耨多罗三藐三菩提心受种种勤苦。菩萨行道时。布施持戒行忍辱勤精进入禅定。修智慧行四禅四无量心四无色定四念处乃至八圣道分。行空行无相行无作行佛十力。乃至具足大慈悲。佛言。如须菩提所说。若一切有为法但名相者。菩萨摩诃萨为谁故行菩萨道。须菩提。若有为法但名相等。是名相名相相空。以是故菩萨摩诃萨行菩萨道得一切种智。得一切种智已转法轮。转法轮已以三乘法度脱众生。是名相亦无生无灭无住异。尔时须菩提白佛言。世尊。世尊说一切种智。佛告须菩提。我说一切种智。须菩提言。佛说一切智。说道种智。说一切种智。是三种智有何差别。佛告须菩提。萨婆若是一切声闻辟支佛智。道种智是菩萨摩诃萨智。一切种智是诸佛智。须菩提白佛言。世尊。何因缘故。萨婆若是声闻辟支佛智。佛告须菩提。一切名所谓内外法。是声闻辟支佛能知。不能用一切道一切种智。须菩提言。世尊。何因缘故。道种智是诸菩萨摩诃萨智。佛告须菩提。一切道菩萨摩诃萨应知。若声闻道辟支佛道菩萨道应具足知。亦应用是道度众生。亦不作实际证。须菩提白佛言。世尊。如佛说。菩萨摩诃萨应具足诸道。不应以是道实际作证耶。佛告须菩提。是菩萨未净佛土未成就众生。是时不应实际作证。须菩提白佛言。世尊。菩萨住道中应实际作证。佛言不也。世尊。住非道中实际作证。佛言不也。世尊。住道非道实际作证。佛言不也。世尊。住非道亦非非道实际作证。佛言不也。世尊。菩萨摩诃萨住何处应实际作证。佛告须菩提。于汝意云何。汝住道中受诸法故。漏尽得解脱不。须菩提言。不也世尊。汝住非道漏尽得解脱不。不也世尊。汝住道非道漏尽得解脱不。不也世尊。汝住非道亦非非道漏尽得解脱不。不也世尊。我无所住不受诸法。漏尽心得解脱。佛告须菩提。菩萨摩诃萨亦如是。无所住应实际作证。须菩提言。世尊。云何为一切种智相。佛言。一相故名一切种智。所谓一切法寂灭相。复次诸法行类相貌名字显示说。佛如实知。以是故名一切种智。须菩提白佛言。世尊。一切智道种智一切种智。是三智结断有差别。有尽有余不。佛言。烦恼断无差别。诸佛烦恼习一切悉断。声闻辟支佛烦恼习不悉断。世尊。是诸人不得无为法得断烦恼耶。佛言不也。世尊。无为法中可得差别不。佛言不也。世尊。若无为法中不可得差别。何以故。说是人烦恼习断是人烦恼习不断。佛告须菩提。习非烦恼。是声闻辟支佛身口。有似淫欲嗔恚愚痴相。凡夫愚人为之得罪。是三毒习诸佛无有。须菩提白佛言。世尊。若道无法涅槃亦无法。何以故。分别说是须陀洹是斯陀含是阿那含是阿罗汉是辟支佛是菩萨是佛。佛告须菩提。是皆以无为法而有分别。是须陀洹是斯陀含是阿那含是阿罗汉是辟支佛是菩萨是佛。世尊。实以无为法故。分别有须陀洹乃至佛。佛告须菩提。世间言说故有差别。非第一义。第一义中无有分别说。何以故。第一义中无言说道断结故说后际。须菩提言。世尊。诸法自相空中前际不可得。何况说有后际。佛告须菩提。如是如是。诸法自相空中无有前际。何况有后际无有是处。须菩提。以众生不知诸法自相空故。为说是前际是后际。诸法自相空中。前际后际不可得。如是须菩提。菩萨摩诃萨应以自相空法行般若波罗蜜。须菩提。若菩萨行自相空法则无所著。若内法若外法若有为法若无为法。若声闻法若辟支佛法若佛法。须菩提白佛言。世尊。常说般若波罗蜜。般若波罗蜜以何义故名般若波罗蜜佛言。得第一度一切法到彼岸。以是义故。名般若波罗蜜。复次须菩提。诸佛菩萨辟支佛阿罗汉。用是般若波罗蜜得度彼岸。以是义故名般若波罗蜜。复次须菩提。分别筹量破坏一切法乃至微尘。是中不得坚实。以是义故名般若波罗蜜。复次须菩提。诸法如法性实际。皆入般若波罗蜜中。以是义故名般若波罗蜜。复次须菩提。是般若波罗蜜无有法若合若散若有色若无色若可见若不可见若有对若无对若有漏若无漏若有为若无为。何以故。是般若波罗蜜。无色无形无对。一相所谓无相。复次须菩提。是般若波罗蜜能生一切法一切乐说辩一切照明。须菩提。是般若波罗蜜。魔若魔天求声闻辟支佛人。及余异道梵志怨仇恶人不能断坏。菩萨行般若波罗蜜。何以故。是人辈般若波罗蜜中皆不可得故。须菩提。菩萨摩诃萨应如是行般若波罗蜜义。复次须菩提。菩萨摩诃萨欲行深般若波罗蜜义。应行无常义苦义空义无我义。亦应行苦智义集智义灭智义道智义法智义比智义世智义他心智义尽智义无生智义如实智义。如是须菩提。菩萨摩诃萨为般若波罗蜜义故。应行般若波罗蜜。须菩提白佛言。世尊。是深般若波罗蜜中义与非义皆不可得。云何菩萨为深般若波罗蜜义故。应行般若波罗蜜。佛告须菩提。菩萨摩诃萨为深般若波罗蜜义故。应如是念。贪欲非义如是义不应行。嗔恚愚痴非义。如是义不应行。一切邪见无义。如是义不应行。何以故。三毒如相无有义无有非义。一切邪见如相无有义无有非义。复次须菩提。菩萨摩诃萨应作是念。色非义非非义。乃至识非义非非义。檀波罗蜜乃至阿耨多罗三藐三菩提。非义非非义。何以故。须菩提。佛得阿耨多罗三藐三菩提时。无有法可得若义若非义。须菩提。有佛无佛。诸法法相常住无有是义无有非义。如是须菩提。菩萨摩诃萨行般若波罗蜜应离义非义。须菩提白佛言。世尊。何以故。般若波罗蜜非义非非义。佛告须菩提。一切有为法无作相。以是故般若波罗蜜非义非非义。世尊。一切贤圣若佛若佛弟子。皆以无为为义。云何佛言般若波罗蜜无有义非义。佛言。虽一切贤圣若佛若佛弟子皆以无为为义。亦不以增亦不以损。须菩提。譬如虚空如。不能益众生不能损众生。如是须菩提。菩萨摩诃萨般若波罗蜜。无有增无有损。世尊。菩萨摩诃萨不学无为般若波罗蜜。得一切种智耶。佛言。如是如是。须菩提。菩萨摩诃萨学是无为般若波罗蜜。当得一切种智。不以二法故。世尊。不二法能得不二法耶。佛言不也。须菩提言。二法能得不二法耶。佛言不也。须菩提言。世尊。菩萨摩诃萨若不以二法亦不以不二法。云何当得一切种智。须菩提。无所得即是得。以是得无所得

【论】释曰。须菩提复问。世尊。若一切法无作无起相。云何分别有三乘。佛可其意更说因缘。凡夫人未得道。著五众故亦著是空无作无起法故生疑。云何分别有三乘。汝已得道不著五众。亦不著空无作无起云何生疑。佛此中自说因缘。我以五眼尚不得色等诸法。狂人无眼而欲得。须菩提问。若无法无众生。云何说有三聚众生。佛答。我观众生一聚不可得。云何有三。但为欲破颠倒故分别有三。能破颠倒者名正定。必不能破颠倒者是邪定。得因缘能破。不得则不能破是名不定。皆以世俗法故说。非最第一义。问曰。佛实住第一义中得道。何以答须菩提言不。答曰。须菩提为新发意著者故问。是故佛言不。何以故。颠倒有法中尚不可住。何况第一义无所有中住。是故须菩提疑。若二处不住将无世尊不得正觉耶。佛答。实得阿耨多罗三藐三菩提道。但无所住。有为性虚诳不实。无为性空无所有故不可住。此中佛欲明了是事故说化佛譬喻。如化佛不住有为性不住无为性。而能来去说法。问曰。化人来去说法可尔。云何能行檀波罗蜜等。答曰。不言化人能实行。众生眼见似有所行是化事。如经中说乃至须扇多。须菩提意已信伏。种种因缘化佛真佛等无异。今犹少疑问佛。若无分别者供养真佛乃至无余涅槃福故不尽。供养化佛亦尔不。佛答。供养化佛真佛其福不异。何以故。佛得诸法实相故。供养福无尽。化佛亦不离实相故。若供养者心能不异其福亦等。问曰。化佛无十力等诸功德。云何与真佛等。答曰。十力等诸功德皆入诸法实相。若十力等离诸法实相则非佛法。随颠倒邪见。问曰。若尔真化中定有诸法实相者。何以言恶心出佛身血得逆罪不说化佛。答曰。经中但说恶心出佛身血。不辩真化。若供养化佛得具足福者。恶心毁谤亦应得逆罪。恶人定谓化佛是真而恶心出血。血则为出便得逆罪。问曰。若尔者毗尼中何以言杀化人不犯杀戒。答曰。毗尼中皆为世间事摄众僧故。结戒不论实相。何以故。毗尼中有人有众生。逐假名而结戒。为护佛法故不观后世罪多少。有后世罪重戒中便轻。如道人鞭打杀牛羊等罪重而戒轻。赞叹女人戒中重后世罪轻。杀化牛羊则众人不嫌不讥不论。但自得心罪。若杀真化牛羊心不异者得罪等。然制戒意为众人讥嫌故为重。是故经中说意业最大非身口业。如人大行布施。不及行慈三昧。行慈三昧众生无所得。而自得无量福。邪见断善根人不恼众生。而入阿鼻地狱。是故供养化佛真佛以心等故其福不异。复次此中佛说。置是化佛光相具足。有人见石泥像等慈心念佛。是人乃至毕苦其福不尽。佛言。复置泥像。若有恭敬心虽不见佛像。念佛故以华散空中。其福亦得毕苦。复置散华。但一称南无佛。是人亦得毕苦其福不尽。问曰。云何但空称佛名字。便得毕苦其福不尽。答曰。是人曾闻佛功德能度人老病死。若多若少供养及称名字得无量福。亦至毕苦不尽。是故福田无量。故虽濡心布施其福亦无尽。如是种种因缘譬喻故。真佛化佛无异于佛福田供养者其福无量。以一切法实相无别无异故。尔时须菩提问佛。世尊。若诸法实相无坏故二佛无异。今佛分别说诸法是色是受想行识乃至是有为是无为法。将无坏诸法相耶。佛答须菩提。佛虽种种分别说诸法。但以言说欲令众生得解心无所著。若二佛共语不应说诸法名字。以众生无及佛者欲牵引令解故。说是善是恶。如法华经说火宅以三乘引出诸子。但以名相说诸法不坏第一义。须菩提问。虽以名相为众生说无有实事。将无虚妄耶。佛答。圣人随世俗言说。于中无有名相著处。佛此中自说因缘。如凡夫说苦著名取相。诸佛及弟子。口说苦而心不著。若著不名苦圣谛。苦谛即是名相等无有定实。凡夫著者亦是名相无有定实。云何空名相中著空名相。若空名相中著名相者。空亦应著空。无相亦应著无相。无作亦应著无作。乃至无为性亦应著无为性。是法皆如。凡夫苦谛相但有名相。名相亦不住名相中。菩萨入是名相等诸法门中。住是名相般若中。应观一切法无有实。须菩提问。若一切法但有名相。菩萨为何等故发心。如经中说。佛答。若一切法但有名相者。名相中名相亦空。是法皆毕竟空入如法性实际中。是故菩萨能发阿耨多罗三藐三菩提。乃至能以三乘度众生。若诸法有定实非名相者。即是无生灭。无生灭故无苦无集无尽无道。云何以三乘度众生。若诸法但是空名相无实者。亦无生灭。无生灭故无苦集尽道。亦云何可度。今菩萨知一切法名相等空。则离世间颠倒。亦知名相空。亦离名相空。如是离有离无处中道能度众生。佛意菩萨行是中道般若得一切种智。尔时须菩提欲难故。先定佛语乃问。世尊说一切种智耶。佛言。我说一切种智。复问。佛常说三种智。三种智有何差别。佛答。萨婆若是声闻辟支佛智。何以故。一切名内外十二入。是法声闻辟支佛总相知。皆是无常苦空无我等。道种智是诸菩萨摩诃萨智。道有四种。一者人天中受福乐道。所谓种福德。并三乘道为四。菩萨法应引导众生著大道中。若不任入大道者著二乘中。若不任入涅槃者著人天福乐中。作涅槃因缘世间福乐道。是十善布施诸福德。三十七品是二乘道。三十七品及六波罗蜜是菩萨道。菩萨应了了知是诸道。菩萨以佛道自为为人。以余三道但为众生。是菩萨道种智。须菩提问。何以道种智为菩萨事。佛答。菩萨应具足一切道。以是道化众生。虽出入是道未教化众生净佛国土而不取证。具足是事已然后坐道场乃取证。是故须菩提。道种智是菩萨事。须菩提复问。是菩萨住何处实际作证。须菩提意。若住道中作证是事不然。有二过故。一者有结使。人不应有毕竟清净正智。若有则与佛无异。若异者有烦恼习气故应有错谬。二者一切有为法。皆是虚诳和合故有假名无有定实。是故佛言不也。若住道中尚不得。何况非道道。非道亦有二过故。非道非不道。以著心取相故亦言不也。尔时须菩提意。或作是念。佛所得道甚深不可得底。是故复问菩萨住何处实际作证。佛反问须菩提。问曰。佛何以故不直答而反问须菩提。答曰。须菩提自于所得道中了了无或贵尚佛所证故。四句戏论如有著心不了故问。是故佛以须菩提所得证反问。汝得道时住四句中得证耶。答言不也。我无所住而得漏尽。汝以无所住而心得解脱。当知菩萨摩诃萨亦如是。不住四句而证实际。是故佛反问。复有人言。四种答中是名反问答。问曰。须菩提住金刚三昧心得解脱。云何言不住道中。答曰。住名取相定有是法。是人更求无为胜法故不名为住有为法。为不用故不于中住。复有人言住是名相。凡夫法中便有分别。是金刚是解脱。得无相法则无所分别。佛为无相法故反问须菩提。汝不应以名相故问。汝不应以名相为难。一切种智是佛智。一切种智名一切三世法中通达无碍。知大小精粗无事不知。佛自说一切种智义有二种相。一者通达诸法实相故寂灭相。如大海水中风不能动。以其深故波浪不起。一切种智亦如是。戏论风所不能动。二者一切诸法可以名相文字言说了了通达无碍。摄有无二事故名一切种智。有人言。十力四无所畏四无碍法十八不共法。尽是智慧相和合。名为一切种智。复有人言。金刚三昧次第得无碍解脱故。若大小近远深浅难易无事不知。如是等种种无量因缘名一切种智。须菩提闻是已问佛。智慧故有上中下分别。烦恼断复有差别不。佛言无差别。断时有差别。断已无差别。譬如刀有利钝。断时有迟速。断已无差别。如来烦恼及习都尽。声闻辟支佛但烦恼尽而习气有余。须菩提问佛。世尊三种。断是有为是无为。佛答。皆是无为。复问。世尊无为法中可得差别不。佛答。是法无相无量。云何可得差别。复问。世尊若无差别。云何说是断中有余是断中无余。须菩提。是习不名真烦恼。有人虽断一切烦恼。身口中亦有烦恼相出。凡人见闻是相已则起不清净心。譬如蜜婆私诧阿罗汉。五百世在猕猴中。今虽得阿罗汉犹腾跳树木。愚人见之即生轻慢。是比丘似如猕猴。是阿罗汉无烦恼心而犹有本习。又如毕陵伽婆蹉阿罗汉。五百世生婆罗门中习轻蔑心故。虽得阿罗汉犹语恒水神言。小婢止流。恒神嗔恚诣佛陈诉。佛教忏悔犹称小婢。如是等身口业烦恼习气二乘不尽。佛无如是事。如一婆罗门恶口。一时以五百事骂佛。佛无愠色。婆罗门心乃欢喜。即复一时以五百善事赞叹于佛。佛亦无喜色。当知佛烦恼习气尽故好恶无异。又复佛初得道。实功德中出好名声充满十方。唯佛自知。而孙陀梨梵志女杀身谤佛。恶名流布。佛于此二事心无有异亦不忧喜。又入婆罗门聚落中空钵而出。天人种种供养。又复三月食马麦。释提桓因恭敬以天食供养。阿罗婆伽林中棘刺寒风。佛在中宿。又于欢喜园中在天白宝石上。柔濡滑泽。又敷天卧具。于此好恶事中心无忧喜。又提婆达嗔心以石堆佛。罗睺罗敬心合手礼佛。于此二人其心平等如爱两眼。如是等种种干乱无有异想。譬如真金烧磨锻截其色不变。佛经此众事心无增减。是故可知诸佛爱恚等诸烦恼习气都尽。须菩提意。若诸法实相中。若道若涅槃无所有。若无所有何以分别是须陀洹乃至辟支佛习气未尽佛习气尽。佛言。三乘圣人皆以无为法而有差别。虽因无为有差别。而有为法中可得说。须菩提欲定佛语故问。世尊。实以无为法故有差别耶。佛答。世俗法语言名相故可分别。第一法中无分别。何以故。第一义中一切语言道断。以一切心所行断故。但以诸圣人结使断故说有后际。后际者所谓无余涅槃。须菩提问世尊。诸法自相空故。前际不可得。何况后际。何以故。因前际故有后际。佛可其意以众生不知诸法自相空故。说是前际是后际。自相空诸法中前后际不可得。何以故。若先有生则后有老死。若离老死。有生。是则不死而生。是生无因无缘。若先老死后有生者。不生云何有老死。先后既不可得。一时亦不可得。以是故说自相空法中无有前后际。佛言。如是须菩提。菩萨应以自相空法行般若。内外法乃至佛法不著故。问曰。上来常说般若波罗蜜相。今何以更问。答曰。不但问相。人常说般若波罗蜜。般若波罗蜜以何义故名般若。佛言。以第一度一切法到彼岸名般若波罗蜜。第一度者声闻人以下智度。辟支佛以中智度。菩萨以上智度故名第一度。复次烦恼有九种。上中下各有三品。智慧亦有九种。下下智慧从钝根须陀洹来。乃至上下是第一声闻舍利弗等。上中是大辟支佛。上上是菩萨。以上上智慧度故名第一度。声闻辟支佛但总相度于别相少。菩萨一切法总相别相皆了了知故名第一度。复次菩萨度时智慧遍满可知法中。二乘人可知法中不能遍满。是故名第一度。复次第一度者。大乘福德智慧六波罗蜜。三十七品具足满故安隐度。又十方诸佛大菩萨诸天。皆来佐助安隐得度。如人乘七宝船牢治行具上有种种好食有好导师。遇随意好风则为好度。若人乘草筏度恐怖不名好度。复次佛说三乘人。以是般若波罗蜜度到彼岸。涅槃灭一切忧苦。以是义故名般若波罗蜜。复次是般若波罗蜜中。一切法内外大小思惟筹量分别推求。乃至如微尘不得坚实。既到微尘则不可分别。心心数法乃至一念中亦不可分别。是般若波罗蜜中。心色二法破坏推求不得坚实。以是义故名般若波罗蜜。复次般若名慧。波罗蜜到彼岸。彼岸名尽一切智慧边智慧。名不可破坏相。不可破坏相即是如法性实际。以其实故不可破坏。是三事摄入般若中故名为般若波罗蜜。复次般若波罗蜜无有法与法有合有散。毕竟空故是般若无色无形无对一相所谓无相。是义如先说。如是等种种因缘故名般若义。今当说般若力。所谓般若能生一切智慧禅定等诸法。能生一切乐说辩才。以般若力故演说一句。种种庄严穷劫不尽。星宿日月不能照处。般若能照能破邪见无明黑闇故。魔若魔人求声闻辟支佛人。外道恶人所不能坏。何以故。菩萨行般若。此诸恶人于般若中皆不可得故。复次若行者一心信受讽诵。诸恶不能得便。何况正忆念如说行。如是须菩提。菩萨应行般若义。般若义者所谓无常义。苦空无我义。四谛智尽智无生智法智比智世智知他心智如实智义。故应行般若。是般若如大海有种种宝物或大或小唯一是如意宝。般若波罗蜜亦有种种诸智慧宝无常等四圣行十智。唯有如实智。如如意宝。问曰。如先品说。若常若无常等行不名行般若波罗蜜。今何以言行无常等义故应行般若波罗蜜。答曰。我已先答。无常有二种。若著心戏论无常。是不名行般若。若以无著心不戏论无常为破常倒。又不自生著心。是名行般若。问曰。三藏中但有十智。此中何以有如实智。答曰。是故名大乘。大法能受小法。小不能受大。问曰。十智各各有体相。如实智有何等相。答曰。有人言。能知诸法实相。所谓如法性实际。是名如实智相。佛此中说如实智。唯是诸佛所得。何以故。烦恼未尽者。犹有无明故不能知如实。二乘及大菩萨。习未尽故不能遍知一切法一切种。不名如实智。但诸佛于一切无明尽无遗余。故能如实知。问曰。若除佛更无如实知者。二乘云何得涅槃。大菩萨得无生忍。答曰。如实智有二种。一有遍满具足。二者未具足。具足者佛。不具足者二乘及大菩萨。譬如闇室中为有所作故然灯。所为已办后来灯其明益增。黑闇有二分。一分初灯已除。第二分后灯所除。第二分闇与初灯明和合。若不尔第二灯则无所用。如是二乘及大菩萨智慧。虽已破无明。佛智慧所除无明分。是诸人所不能除。不得言初灯无照。如是不得言二乘及菩萨智慧是遍如实智。遍如实智是佛。但如实智二乘及菩萨所共。尔时须菩提问佛。世尊。若深般若中。义非义不可得。云何言菩萨为深般若义故行般若。佛答。贪欲等烦恼非义不应行者。诸法有三分。贪欲等诸烦恼是非义。六波罗蜜等诸善法是义。色等法无记故非义非非义。若人于烦恼及行烦恼者中生怨憎心。于六波罗蜜等诸善法及行善法者中生爱念心。于色等无记法及行无记法者中即生痴心。如经中说。凡人得受乐时生贪心。受苦时生嗔心。受不苦不乐时生痴心。是故说菩萨应作是念。欲贪等非义不应念以为非。如经广说。此中自说因缘。恶法善法无记法一如相无有义非义。如相无二无分别故。复次佛得道时不见一法若义若非义。诸法实相有佛无佛常住不作义非义。若如是知即是义。但破分别心故说义非义不应行。如是须菩提。菩萨应行是离义非义般若波罗蜜。须菩提复问。何缘故。般若非义非非义。佛答。一切法无作无起相故无所能作。云何般若波罗蜜作义以非义。须菩提复问。世尊。若一切诸佛及弟子。皆以无为法为义。佛何以说般若波罗蜜不能作义以非义。佛答。一切圣人虽以无为法为义。不作义以非义无增无损故。此中说譬喻。如虚空如不能益众生不能损众生。虚空无法故无有义以非义。何况虚空如。虚空虽无法。一切世间因虚空故得有所作。般若波罗蜜亦如是。虽无相无为而因般若能行五波罗蜜等一切佛道法。以著心故说般若无义非义。无著心故说第一实义。以世谛故说言义。第一义中无有义。复次般若有二种。一者有为二者无为。学有为般若能具足六波罗蜜住十地中。学无为般若灭一切烦恼习成佛道。今须菩提问佛。世尊。菩萨学无为般若得一切智。云何言无义。佛答。虽得萨婆若不以二法故。得分别取相者是名二法。复问。不二法能得不二法耶。佛答不也。何以故。不二法即是无为。无为无有得不得相。是无为法不可行故。复问。若以不二法不得。可以二法得不二法不。答言不也。何以故。二法虚诳不实故。云何行不实而得实法。复问。世尊。若不以二不以不二。云何当得一切种智。佛答。无所得即是得。此中二不二即是无分别皆无所得。是无所得不以有所得为行。虽行有为法。得是无所得心不取相故无所得。何以故。与空无相无作合行故


大智度论卷第八十四大智度论释道树品第七十一(卷八十五)

　　　　圣者龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。是般若波罗蜜甚深。世尊。诸菩萨摩诃萨不得众生。而为众生求阿耨多罗三藐三菩提。是为甚难。世尊。譬如人欲于虚空中种树是为甚难。世尊。菩萨摩诃萨亦如是。为众生故求阿耨多罗三藐三菩提。众生亦不可得。佛告须菩提。如是如是。诸菩萨摩诃萨所为甚难。为众生故求阿耨多罗三藐三菩提。度著吾我颠倒众生。须菩提。譬如人种树。不识树根茎枝叶华果。而爱护溉灌。渐渐长大华叶果实成就皆得用之。如是须菩提。诸菩萨摩诃萨为众生故。求阿耨多罗三藐三菩提。渐渐行六波罗蜜得一切种智。成佛树以叶华果实益众生。须菩提。何等为叶益众生。因菩萨摩诃萨得离三恶道。是为叶益众生。何等为华益众生。因菩萨得生刹利大姓婆罗门大姓居士大家四天王天处乃至非有想非无想天处。是为华益众生。何等为果益众生。是菩萨得一切种智。令众生得须陀洹果斯陀含果阿那含果阿罗汉果辟支佛道佛道。是众生渐渐以三乘法。于无余涅槃而般涅槃。是为果益众生。是菩萨摩诃萨不得众生实法而度众生。令离我颠倒著。作是念一切诸法中无众生我所。为众生求一切种智。是众生实不可得。须菩提白佛言。世尊。当知是菩萨为如佛。何以故。是菩萨因缘故。断一切地狱种一切畜生种一切饿鬼种。断一切诸难。断一切贫穷下贱道。断一切欲界色界无色界。佛言。如是如是。须菩提当知。是菩萨摩诃萨如佛。须菩提。若菩萨摩诃萨不发心求阿耨多罗三藐三菩提。世间则无过去未来现在诸佛。世间亦无辟支佛阿罗汉阿那含斯陀含须陀洹。三恶趣及三界亦无断时。须菩提。汝所说是菩萨摩诃萨当知如佛。如是如是。须菩提当知。是菩萨实如佛。何以故。以如故说如来。以如故说辟支佛阿罗汉一切贤圣。以如故说为色乃至识。以如故说一切法乃至有为性无为性。是诸如如实无异。以是故说名为如。诸菩萨摩诃萨学是如。得一切种智。得名如来。以是因缘故说菩萨摩诃萨当知如佛。以如相故。如是须菩提。菩萨摩诃萨应学如般若波罗蜜。菩萨学如般若波罗蜜。则能学一切法如。学一切法如则得具足一切法如。具足一切法如已。住一切法如得自在。住一切法如得自在已。善知一切众生根。善知一切众生根已。知一切众生根具足。知一切众生根具足已亦知一切众生业因缘。知一切众生业因缘已。得愿智具足。得愿智具足已净三世慧。净三世慧已饶益一切众生。饶益一切众生已净佛国土。净佛国土已得一切种智。得一切种智已转法轮。转法轮已安立众生于三乘。令入无余涅槃。如是须菩提。菩萨摩诃萨欲得一切功德自利利人。应发阿耨多罗三藐三菩提心。须菩提白佛言。世尊。是诸菩萨摩诃萨能如说行深般若波罗蜜。一切世间天及人阿修罗应当作礼。佛告须菩提。如是如是。是菩萨摩诃萨能如说行深般若波罗蜜。一切世间天及人阿修罗应当为作礼。世尊。是初发意菩萨摩诃萨为众生故。求阿耨多罗三藐三菩提得几所福德。佛告须菩提。若千国土中众生。皆发声闻辟支佛意。于汝意云何。其福多不。须菩提言。甚多无量。佛告须菩提。其福不如初发意菩萨摩诃萨。百倍千倍巨亿万倍。乃至算数譬喻所不能及。何以故。发声闻辟支佛意者。皆因菩萨出故。菩萨终不因声闻辟支佛出。二千世界三千大千世界中亦如是。置是三千大千世界中住声闻辟支佛地者。若三千大千世界中众生皆住干慧地。其福多不。须菩提言。甚多无量。佛言。不如初发意菩萨。百倍千倍巨亿万倍乃至算数譬喻所不能及。置是住干慧地众生。若三千大千世界中众生皆住性地八人地见地薄地离欲地已办地辟支佛地。是一切福德欲比初发意菩萨。百倍千倍巨亿万倍乃至算数譬喻所不能及。须菩提。若三千大千世界中初发意菩萨。不如入法位菩萨。百千万倍巨亿万倍。乃至算数譬喻所不能及。若三千大千世界中入法位菩萨。不如向佛道菩萨。百千万倍巨亿万倍。乃至算数譬喻所不能及。若三千大千世界中向佛道菩萨。不如佛功德。百千万倍巨亿万倍。乃至算数譬喻所不能及。须菩提白佛言。世尊。初发心菩萨摩诃萨当念何等法。佛言。应念一切种智。须菩提言。何等是一切种智。一切种智何等缘。何等增上。何等行。何等相。佛告须菩提。一切种智无所有。无想无念无生无示。如须菩提所问。一切种智何等缘何等增上何等行何等相。须菩提。一切种智无法缘念为增上。寂灭为行。无相为相。须菩提。是名一切种智缘增上行相。须菩提白佛言。世尊。但一切种智无法。色受想行识亦无法。内外法亦无法。四禅四无量心四无色定四念处四正勤四如意足五根五力七觉分八圣道分。空三昧无相三昧无作三昧。八背舍九次第定佛十力四无所畏四无碍智十八不共法。大慈大悲大喜大舍。初神通第二第三第四第五第六神通有为相无为相亦无法。佛告须菩提。色亦无法。乃至有为相无为相亦无法。须菩提言。世尊。何因缘故。一切种智无法。色无法乃至有为相无为相亦无法。佛言。一切种智自性无故。若法自性无是名无法。色乃至有为无为相亦如是。世尊。何因缘故诸法自性无。佛言。诸法和合因缘故。生法中无自性。若无自性是名无法。以是故。须菩提。菩萨摩诃萨当知一切法无性。何以故。一切法自性空故。以是故当知一切法无性。须菩提白佛言。世尊。若一切法无性。初发意菩萨以何等方便力能行檀波罗蜜。净佛世界成就众生。能行尸罗波罗蜜羼提波罗蜜毗梨耶波罗蜜禅波罗蜜般若波罗蜜。行初禅乃至第四禅。行慈心乃至舍心行空处乃至非有想非无想处内空乃至无法有法空四念处乃至八圣道分空三昧无相三昧无作三昧八背舍九次第定佛十力四无所畏四无碍智十八不共法大慈大悲。能行一切种智。净佛世界成就众生。佛告须菩提。菩萨摩诃萨能学诸法无性。亦能净佛世界成就众生。知世界众生亦无性。即是方便力。须菩提。是菩萨摩诃萨行檀波罗蜜修学佛道。行尸罗波罗蜜。修学佛道。行羼提波罗蜜毗梨耶波罗蜜禅波罗蜜般若波罗蜜修学佛道。乃至行一切种智修学佛道。亦知佛道无性。是菩萨摩诃萨行六波罗蜜修学佛道。乃至未成就佛十力四无所畏四无碍智十八不共法大慈大悲一切种智。是为修学佛道。能具足佛道因缘具足佛道因缘已。用一念相应慧得一切种智。尔时一切烦恼习永尽以不生故。是时以佛眼观三千大千世界。无法尚不可得。何况有法。如是须菩提。菩萨摩诃萨应行无性般若波罗蜜。须菩提。是名菩萨摩诃萨方便力。无法尚不可得。何况有法。须菩提。是菩萨摩诃萨若布施时。布施无法尚不可得。何况有法。受者及菩萨心无法尚不知。何况有法。乃至一切种智得者得法得处无法尚不知。何况有法。何以故。一切法本性尔。非佛作非声闻辟支佛作。亦非余人作。一切法无作者故。须菩提白佛言。世尊。诸法诸法性离耶。佛言。如是如是。诸法诸法性离。世尊。若诸法诸法性离。云何离法能知离法若有若无。何以故。无法不能知无法。有法不能知有法。无法不能知有法。有法不能知无法。世尊。如是一切法无所有相。云何菩萨摩诃萨作是分别。是法若有若无。佛言。菩萨摩诃萨以世谛故。示众生若有若无。非以第一义。世尊。世谛第一义谛有异耶。须菩提。世谛第一义谛无异也。何以故。世谛如即是第一义谛如。以众生不知不见是如故。菩萨摩诃萨以世谛示若有若无。复次须菩提。众生于五受众中有著相故不知无所有。为是众生故。示若有若无。令知清净无所有。如是须菩提。菩萨摩诃萨应当作是行般若波罗蜜

【论】释曰。须菩提从佛闻无所得。即是得叹未曾有。白佛言。世尊。是般若甚深。如经中广说。以树为譬喻。叶华果实从薄转厚。如树叶荫热时凉乐。众生因菩萨道树荫。得离三恶道热苦。何以故。遮恶故。如华色好香净柔软众生因菩萨以布施持戒教化故受人天中福乐。如树果色香味力众生因菩萨故得须陀洹等诸圣道果。须菩提闻是欢喜言。是菩萨如佛无异。此中自说因缘。因菩萨故断地狱等恶道。佛可其意更说因缘。须菩提。若菩萨不发心求阿耨多罗三藐三菩提。乃至三界无断时。复次得诸法如故说名如来。乃至名须陀洹。以如故说色乃至无为性。是诸法如皆一无异。菩萨学是如必当得萨婆若。是故言如佛无异。不以我心贪贵菩萨故说言如佛。以得如故言如佛。是如在佛亦在菩萨。以一相故是名菩萨为如佛。离如更无有法不入如者。问曰。若以同如故名菩萨如佛乃至畜生中亦有是如。何以不名如佛。答曰。畜生虽亦有如因缘。未发故不能利益众生。不能行如至萨婆若故。如是须菩提。菩萨应学是如般若波罗蜜。菩萨学是如般若波罗蜜故。则能具足一切法如。具足名得诸法实相。能以种种门令众生得解。以得具足故于一切法如得自在。得是诸法如自在已。能善知众生根。能善知众生根故。能知众生诸根具足。诸根者信等五善根。三乘人各各有能分别。是人有是人无。是人得力是人不得力。具足者信等善根具足。如是人能出世间。信根得力则决定能受持不疑。精进力故虽未见法。一心求道不惜身命。不休不息念力故常忆师教。善法来听入恶法来不听入。如守门人。定力故摄心一处不动。以助智慧。智慧力故能如实观诸法相。得根有二种。一者在大心。人身中则成菩萨根。二者在小心。人身中则成小乘根。得是具足根则可度。或有菩萨见人虽得信等五根而不可度。由先世恶业罪重故。是故言知一切众生业因缘。欲知无数劫业因缘要得宿命通。既知已为众生说过去罪业因缘。众生以是过去罪故不畏。是故求愿智欲知三世事。既知已为众生说未来世罪业因缘当堕地狱。众生闻已则怀恐怖。恐怖已心伏易度。众生若欲知未来世福报因缘。为说已则欢喜可度。是故说知业因缘已愿智具足。愿智具足故得三世慧净通达无碍知过去善恶业。又知未来善恶果报。知现在众生诸根利钝。然后说法教化多所利益不虚。大利益众生故能净佛国土。净佛国土已得一切种智。得一切种智故转法轮。转法轮已以三乘安立众生入无余涅槃。如是利益皆从学如中来。是故佛说菩萨欲得一切功德。自利利人当发阿耨多罗三藐三菩提心。须菩提闻是菩萨功德甚多白佛言。世尊。菩萨能如说行般若波罗蜜一切世间应当作礼如经中广说。分别初发意菩萨功德。尔时须菩提知是甚深般若无忆想非初学所得。是故问佛。初发心菩萨应念何等法。佛答。应念一切种智。一切种智者即是阿耨多罗三藐三菩提。萨婆若佛法佛道皆是一切种智异名。问曰。佛何以答言念一切种智。答曰。初发意菩萨未得深智慧。既舍世间五欲乐故。佛教系心念萨婆若。应作是念虽舍小杂乐当得清净大乐。舍颠倒虚诳乐得实乐。舍系缚乐得解脱乐。舍独善乐得共一切众生善乐。得如是等利益故。佛教初发意者常念萨婆若。须菩提问世尊。是一切种智。为是有法为是无法。何等缘何等增上。何等行何等相。佛答须菩提。一切种智无所有。无所有名非法。无生无灭诸法如实缘亦无所有。念为增上寂灭为行无相为相。问曰。皆是毕竟空念。何以独言增上。答曰。诸法各各有力。佛智慧是毕竟空如法性实际无相所谓寂灭相。佛得一切种智。不复思惟无复难易。远近所念皆得故言念为增上须菩提问世尊。但一切种智无法。色等法亦无法。佛答。色等一切法亦是无法。自说因缘若法从因缘和合生即无自性。若法无自性即是空无法。以是因缘故当知一切法无所有性。须菩提问。初发心菩萨以何方便行檀波罗蜜乃至一切种智。净佛世界教化众生。佛答。无所有法性中学。入观亦能集诸功德。教化众生净佛世界。即是方便力。所谓有无二法能一时行故。所谓毕竟空集诸福德。是人行六波罗蜜时亦修治佛道。如佛心以毕竟空无所有法。行六波罗蜜乃至一切种智。是菩萨行是道。能具足佛十力四无所畏四无碍智十八不共法大慈大悲。行菩萨道时。具足是法坐道场。用一念相应慧得一切种智。如人夜失贯珠。电光暂现即时还得。故烦恼及习永尽更不复生。得佛已以佛眼观一切十方世界中一切物。尚不见无法。何况有法。毕竟空法能破颠倒。令菩萨成佛。是事尚不可得。何况凡夫颠倒有法。是故须菩提。当知一切法无所有相。是名菩萨方便。空尚不可得。何况有。须菩提。菩萨应行无所有般若波罗蜜。是菩萨行是无所有般若波罗蜜。若布施时即知布施物空无所有。受者及菩萨心亦无所有。乃至一切种智得者得法。得处无法尚不知。何况有法。得者菩萨。得法是阿耨多罗三藐三菩提。用得法是菩萨道。皆知是法无所有。何以故。一切法本性尔。不以智慧故异。非凡夫作亦非诸圣人作。一切法无作无作者故。须菩提意。若诸法都是无所有相。谁知是无所有。是故问佛。世尊诸法诸法性离。云何离法能知离法若有若无。何以故。无法不能知无法。有法不能知有法。无法不能知有法。有法不能知无法。世尊。如是一切法无所有相。云何菩萨作是分别是法若有若无。佛答。菩萨世俗故为众生说若有若无。非第一义。若有是实有无亦应有实。若有不实无云何应实。须菩提问。世俗第一义有异耶。若异破坏法性故。是故佛言不异。世俗如即是第一义如。众生不知是如故。以世俗为说若有若无。复次众生于五受阴中有所著。为是众生。离所有得无所有故。菩萨说无所有。世欲法故分别诸法。欲令众生知是无所有。如是须菩提。菩萨应学无所有般若波罗蜜

　　大智度论释菩萨行品第七十二

【经】须菩提白佛言。世尊。世尊说菩萨行何等是菩萨行。佛言。菩萨行者。为阿耨多罗三藐三菩提行。是名菩萨行。世尊。云何菩萨摩诃萨为阿耨多罗三藐三菩提行。佛言。若菩萨摩诃萨行色空。行受想行识空。行眼空乃至意。行色空乃至法。行眼界空乃至意识界。行檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。行内空。行外空行内外空行空空行大空。行第一义空有为空无为空毕竟空无始空散空诸法空性空自相空无法空有法空无法有法空。行初禅第二第三第四禅。行慈悲喜舍。行无量虚空处无量识处无所有处非有想非无想处行四念处。行四正勤四如意足五根五力七觉分八圣道分。行空三昧行无相无作三昧。行八背舍九次第定。行佛十力。行四无所畏。行四无碍智。行十八不共法。行大慈大悲。行净佛国土。行成就众生行诸辩才。行文字入无文字。行诸陀罗尼门。行有为性。行无为性。如阿耨多罗三藐三菩提不作二。如是须菩提。菩萨摩诃萨行般若波罗蜜。名为阿耨多罗三藐三菩提行。须菩提白佛言。世尊。世尊说言佛何义故名佛。佛告须菩提。知诸法实义故名为佛。复次得诸法实相故名为佛。复次通达实义故名为佛。复次如实知一切法故名为佛。须菩提言。何义故名菩提。须菩提。空义是菩提义。如义法性义实际义是菩提义。复次须菩提。名相言说是菩提义须菩提。菩提实义不可坏不可分别是菩提义。复次须菩提。诸法实相不诳不异是菩提义。以是故名菩提。复次须菩提。是菩提诸佛所有故名菩提。复次须菩提。诸佛正遍知故名为菩提。须菩提白佛言。世尊。若菩萨摩诃萨为是菩提。行六波罗蜜。乃至行一切种智。于诸法何得何失何增何减何生何灭何垢何净。佛告须菩提。若菩萨摩诃萨行六波罗蜜。乃至行一切种智。于诸法无得无失无增无减无生无灭无垢无净。何以故。菩萨摩诃萨行般若波罗蜜。不为得失增减生灭净垢故出。须菩提白佛言。世尊。若菩萨摩诃萨行般若波罗蜜不为得失。乃至不为净垢故出。菩萨摩诃萨云何行般若波罗蜜。能取檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。云何行内空乃至无法有法空。云何行禅无量心无色定。云何行四念处乃至八圣道分。云何行空无相无作解脱门。云何行佛十力四无所畏四无碍智十八不共法大慈大悲。云何行菩萨十地。云何过声闻辟支佛地入菩萨位中。佛告须菩提。菩萨摩诃萨行般若波罗蜜时。不以二法故。行檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。不以二法乃至行一切种智。须菩提言。世尊。若菩萨摩诃萨不以二法故行檀波罗蜜乃至般若波罗蜜。不以二法故乃至行一切种智。菩萨从初发意乃至后意云何善根增益。佛告须菩提。若行二法者善根不得增益。何以故。一切凡夫皆依二法不得增益善根。菩萨摩诃萨行不二法。从初发意乃至后意。于其中间增益善根。以是故菩萨摩诃萨一切世间天及人阿修罗无能伏。无能坏其善根令堕声闻辟支佛地。及诸众恶不善法不能制菩萨令不能行檀波罗蜜增益善根。乃至般若波罗蜜亦如是。须菩提。菩萨摩诃萨应如是行般若波罗蜜。世尊。菩萨摩诃萨为善根故。行般若波罗蜜不。佛言。不也须菩提。菩萨摩诃萨亦不为善根故行般若波罗蜜。亦不为非善根故行般若波罗蜜。何以故。须菩提。菩萨摩诃萨法。未供养诸佛。未具足善根。未得真知识。不能得一切种智。须菩提言。世尊。云何菩萨摩诃萨供养诸佛具足善根。得真知识。能得一切种智。佛告须菩提。菩萨摩诃萨从初发意供养诸佛。诸佛所说十二部经。修妒路乃至忧波提舍。是菩萨闻持诵利心观了达。了达故得陀罗尼。得陀罗尼故能起无碍智。起无碍智故所生处乃至萨婆若终不忘失。是法亦于诸佛所种善根。为是善根所护。终不堕恶道诸难。以是善根因缘故。得深心清净。得深心清净故。能净佛国土成就众生。以善根所护故。常不离真知识。所谓诸佛诸菩萨摩诃萨及诸声闻。能赞叹佛法众者。如是须菩提。菩萨摩诃萨应供养诸佛种善根亲近善知识

【论】释曰。上品中。须菩提问。佛经常说般若波罗蜜。何以故。名般若波罗蜜。佛种种因缘答。因此事故此品中复问。世尊经常说菩萨行。何等是菩萨行。是故须菩提问菩萨行。问曰。若般若波罗蜜中摄一切法。又般若即是菩萨行。何以故更问。答曰。一切菩萨道名菩萨行。悉遍知诸法实相智慧名般若波罗蜜。是为异。若般若经菩萨行等共相摄无异。复次有人言。菩萨行者菩萨身口意业诸有所作。皆名菩萨行。以是事故须菩提但欲分别菩萨正行故问。是故佛答。菩萨行者为阿耨多罗三藐三菩提。诸善行是名菩萨正行。菩萨不善无记及著心行善法非菩萨行。但以悲心故及空智慧。为阿耨多罗三藐三菩提行。是名菩萨行。何等是清净行。所谓色空行。受想行识空行。乃至有为性无为性空行。于是诸法不分别是空是实乃至是有为是无为。如阿耨多罗三藐三菩提。灭戏论不二相。是名菩萨行。无能坏者亦无过失。须菩提闻是菩萨行已欢喜问。菩萨行果报得作佛。经常言佛。何等是佛义。佛答知诸法实义故名为佛。问曰。若尔者阿罗汉辟支佛及大菩萨。是人亦知诸法实义。何故不名为佛。答曰。上已说然灯喻。于凡夫为实于佛不为实。以烦恼习所覆故不名为实。不能得一切种智断一切法中疑悔故不名正智。实义如上分别。问曰。知诸法实义。得诸法实相。通达实义一切法如实知。是四有何异。答曰。有人言义无异名字异。有人言。有差别。义名诸法实相不生不灭法相常住如涅槃。知是义故名为佛。是义中常觉悟无错谬。于是义以种种名相法令众生解第一实义。是故四无碍中别说义无碍法无碍。有人虽得诸法实义不能通达。有二因缘故。一者烦恼未尽。二者未得一切智故。如须陀洹斯陀含阿那含。未断烦恼故不能通达。阿罗汉辟支佛大菩萨。烦恼虽尽未得一切种智故不能通达。是故说通达实义故名为佛。如实知一切法者。总上三事亦义亦法。一切法若有若无。种种了了知故如一切种智义中说。亦知寂灭相亦知有为相。复次菩提名智佛名智者。得是智故名为智者。须菩提问世尊。何等是菩提。佛答。空如法性实际名为菩提。空三昧相应实相智慧。缘如法性实际。菩提名实智慧。三学道未断烦恼。虽有智慧不名为菩提。三无学人无明永尽无余故。智慧名菩提。二无学人不得一切智正遍知诸法故。不得名阿耨多罗三藐三菩提。唯佛一人智慧。名阿耨多罗三藐三菩提。复次名相语言文字故名菩提。菩提实义不可分别破坏。复次菩提是如不异常不虚诳。何以故。一切众生智慧转转有胜。至佛更无胜者。诸法亦转转有胜。先者虚妄后者真实。至菩提更无实者。是故菩提名为实。复次如得菩提故名为佛。今以佛得故名菩提。复次有人言。尽智知生永尽是名菩提。有人言。尽智无生智名菩提。有人言。无碍解脱名菩提。何以故。得是解脱于一切法皆通达。有人言。四无碍智是菩提。何以故。佛知诸法实相是义无碍。知诸法名相分别。是名法无碍。分别种种语言使众生得解。是名辞无碍。有所说法教化无穷无尽。是名乐说无碍。以四无碍具足利益众生故名菩提。有人言。佛十力四无所畏四无碍智十八不共法大慈大悲一切种智。如是无量佛法尽名菩提。何以故。以智慧大故诸法皆名菩提。有人言。真菩提名佛。无漏十智。是十智相应受想行识身口业及心不相应诸行皆名菩提。共缘共生共相佐助故皆名菩提。复有人言。菩提义无量无边。唯佛能遍知。余人知其少分。譬如转轮圣王宝藏中诸宝无能分别知其价者。圣王出宝赐人。正可知其所得者。此中须菩提问佛菩提相已更问。世尊。若菩提毕竟空不坏相。菩萨行六波罗蜜诸法增益何等善根。佛答。若菩萨行是菩提实相。于一切法无所增益。何况善根。何以故。般若波罗蜜不为得失乃至垢净故。出毕竟清净故。佛可其意。复更问若无增减。云何菩萨行般若取檀波罗蜜等诸菩萨行。佛答。菩萨虽行是法。不以二法故行毕竟空和合共行。是故不应难。复问世尊。若菩萨不行二法。云何从初发意乃至后心增长善根。佛答。若人行二法。即是颠倒不能增长善根。如人梦中虽大得财竟无所得。觉已所得多少真名为得。佛语须菩提。一切凡人皆著二法故不能增益善根。菩萨行诸法实相所谓不二法。从初发心来乃至后心。增益善根无有错谬。是故菩萨一切天人阿修罗无能坏其善根令堕二乘。及余众恶亦不能坏。余恶者悭贪等烦恼破檀波罗蜜诸善法等。复问世尊。菩萨为善根故行般若耶。佛答。不为善不为不善故行般若。问曰。不为不善根故行般若可尔。云何不为善根故行。答曰。此中佛意贵阿耨多罗三藐三菩提故。虽行诸善根为办事故行。不以为贵。如筏喻经说。善法尚应舍何况不善法。善根是助佛道法。若人不为筏故渡。为到彼岸故渡。此中佛说因缘。菩萨未供养诸佛。未得真知识。不能得一切种智。是故虽种善根不以为贵。但为阿耨多罗三藐三菩提。故须菩提言。云何菩萨虽不为善根。而能供养诸佛。乃至得一切种智。佛答。菩萨从初发心已来供养诸佛。如经中说。供养佛大故但说佛。当知已供养辟支佛乃至住干慧地。凡人为闻法故从其闻说十二部经。以不能常得师故皆当受持。以喜忘故诵读令利。心观者常系心经卷次第忆念。先以语言宣义。后得了达即得陀罗尼。陀罗尼有二种。一者闻持陀罗尼。二者得诸法实相陀罗尼。读诵修习常念故得闻持陀罗尼。通达义故得实相陀罗尼。住是二陀罗尼门中能生无碍智。为众生说法故具足四无碍智。问曰。若菩萨有无碍智与佛何异。答曰。无碍有二种。一真无碍。二名字无碍。此中除佛无碍。余者随菩萨所得无碍。是菩萨读经等因缘故。所生之处乃至得一切种智终不忘失。何以故。深入读诵诸法故烦恼折薄。为善根所护故终不堕恶道诸难。如盲人为有目者所将护故终不坠落沟壑。集善根福德故得深心清净。深心清净者慈爱一切众生。虽怨贼中人亦不加恶。所谓夺命等。复次智慧福德大集故。烦恼微少不能遍覆菩萨善心。复次深心者于众生中得慈悲心不舍心救度心。于诸法中得无常苦空无我毕竟空心。乃至佛不生佛想涅槃想。是名深心清净。深心清净故能教化众生。何以故。是烦恼薄故。不起高心我心嗔心故。众生爱乐信受其语教化众生。教化众生故得净佛世界。如毗摩罗诘佛国品中说众生净故世界清净。为善根所护故终不离善知识。善知识者诸佛大菩萨阿罗汉。略说善知识相能赞叹三宝者如是。菩萨应供养诸佛种善根亲近善知识。何以故。如病人应求良医药草。佛为良医。诸善根为药草。瞻病人为善知识。病者具此三事故病得除差。菩萨亦如是。具此二事灭诸烦恼故能利益众生

　　大智度论释种善根品第七十三

【经】须菩提白佛言。世尊。菩萨摩诃萨若不供养诸佛不具足善根。不得真知识。当得萨婆若不。佛告须菩提。菩萨摩诃萨供养诸佛种善根。得真知识。一切种智尚难得。何况不供养诸佛不种善根不得真知识。须菩提白佛言。世尊。菩萨摩诃萨供养诸佛种善根得真知识。何以故。难得一切种智。佛告须菩提。是菩萨摩诃萨远离方便力。不从诸佛闻方便力。所种善根不具足。不常随善知识教。世尊。何等是方便力。菩萨摩诃萨行是方便力得一切种智。佛言。菩萨摩诃萨从初发意行檀波罗蜜。应萨婆若念。布施佛若辟支佛若声闻若人若非人。是时不生布施想受者想。何以故。观一切法自相空无生无定相无所转入诸法实相。所谓一切法无作无起相。菩萨以是方便力故增益善根。增益善根故行檀波罗蜜。净佛国土成就众生。布施不受世间果报。但欲救度一切众生故行檀波罗蜜。复次须菩提。菩萨摩诃萨从初发意行尸罗波罗蜜。应萨婆若念持戒时。不堕淫怒痴中。亦不堕诸烦恼缠缚及诸不善。破道法若悭贪破戒嗔恚懈怠乱意愚痴慢大慢慢慢我慢增上慢不如慢邪慢。若声闻心若辟支佛心。何以故。是菩萨摩诃萨观一切法自相空无生无定相无所转入诸法实相。所谓一切法无作无起相。菩萨成就是方便力故增益善根。增益善根故行尸罗波罗蜜。净佛国土成就众生。持戒不受世间果报。但欲救度一切众生故。行尸罗波罗蜜。复次须菩提。菩萨摩诃萨从初发意行羼提波罗蜜。应萨婆若念。方便力成就故。行见谛道思惟道。亦不取须陀洹果斯陀含阿那含阿罗汉果。何以故。是菩萨摩诃萨知诸法自相空无生无定相无所转。虽行是助道法。而过声闻辟支佛地。须菩提。是名菩萨无生法忍。复次须菩提。菩萨摩诃萨从初发意行毗梨耶波罗蜜。入初禅乃至入第四禅。入四无量心四无色定。虽出入诸禅。而不受果报。何以故。是菩萨成就是方便力故。知诸禅定自相空无生无定相无所转。净佛国土成就众生。精进不受世间果报。但欲救度一切众生故。行毗梨耶波罗蜜。复次须菩提。菩萨摩诃萨从初发意行禅波罗蜜应萨婆若念。入八背舍九次第定。亦不证须陀洹果。乃至不证阿罗汉果。何以故。是菩萨摩诃萨知诸法自相空无生无定相无所转。复次须菩提。菩萨摩诃萨从初发意行般若波罗蜜。学佛十力四无所畏四无碍智十八不共法大慈大悲。乃至未得一切种智。未净佛国土未成就众生。于其中间应如是行。何以故。是菩萨摩诃萨知诸法自相空无生无定相无所转。须菩提。是菩萨摩诃萨应如是行般若波罗蜜不受果报

【论】问曰。须菩提何以故作是粗问。不供养诸佛。不具足善根。不得真知识。当得萨婆若不。答曰。有人言。若一切诸法无所有性毕竟空。毕竟空中种善根不种善根等无异。若尔者可不供养诸佛不种善根不得真知识得萨婆若耶。复有人疑言。得萨婆若更有种种门。可不须种善根等。是故问佛。佛答若供养诸佛种善根。得真知识尚难得。何况不。须菩提问。以毕竟空中无有福以非福。何以但以福德故得。佛答。以世谛中有福故得。须菩提为众生著无所有故问。佛以不著有法答。所谓精进修福尚不可得。何况不修福。如受乞食道人。至一聚落从一家至一家乞食不得。见一饿狗饥卧。以杖打之言。汝畜生无智。我种种因缘家家求食尚不能得。何况汝卧而望得。须菩提问世尊。有是供养诸佛等因缘。何故不得其果报。佛答离方便故。方便者所谓般若波罗蜜。虽见诸佛色身不以智慧眼见法身。虽少种善根而不具足。虽得善知识不亲近咨受。又佛自说因缘。所谓菩萨从初发意。以有无心行檀波罗蜜。有心者所谓应萨婆若心布施。念诸佛种种无量功德怜愍众生故布施。无心者若施佛乃至凡人不生三想。所谓施者受者财物。何以故。施物等一切法自相空。从本已来常不生无定相。若一若异若常若无常等。是法自相空故不可转。安住如中故如是观即入诸法实相。所谓无作无起相。一切法无所能作。不生高心无所悕望。如是方便力故能增益善根。离不善根教化众生净佛世界。布施若多若少不受世间果报。但欲救度一切众生故。菩萨布施众生有量有限。作是念我先世不行深福德。今不能广施众生。我今当深实多行檀波罗蜜。得是果报已能具足利益。广施无量众生。若今世利若后世利若道德利。无如是方便。菩萨虽供养诸佛种善根得真知识尚不得。何况不供养。余五波罗蜜亦如是


大智度论卷第八十五大智度论释遍学品第七十四(卷八十六)

　　　　圣者龙树菩萨造


　　　　后秦龟兹国三藏鸠摩罗什译


【经】尔时须菩提白佛言。世尊。是菩萨摩诃萨大智慧成就行是深法。亦不受果报。佛告须菩提。如是如是。菩萨摩诃萨大智慧成就行是深般若波罗蜜。亦不受果报。何以故。是菩萨摩诃萨诸法性中不动故。世尊。何等诸法性中不动。佛言。于无所有性中不动。复次菩萨摩诃萨色性中不动。受想行识性中不动。檀波罗蜜性中不动。尸罗波罗蜜羼提波罗蜜毗梨耶波罗蜜禅波罗蜜般若波罗蜜性中不动。四禅性中不动。四无量性中不动。四无色定性中不动。四念处性中不动。乃至八圣道分性中不动。空三昧无相无作三昧。乃至大慈大悲性中不动。何以故。须菩提。是诸法性即是无所有。须菩提。以无所有法不能得所有法。须菩提言。世尊。所有法能得所有法不。佛言不也。世尊。所有法能得无所有法不。佛言不也。世尊。无所有法能得无所有法不。佛言不也。世尊。若无所有不能得所有。所有不能得所有。所有不能得无所有。无所有不能得无所有。将无世尊不得道耶。佛言。有得不以此四句。世尊。云何有得。佛言。非所有非无所有无诸戏论。是名得道。须菩提白佛言。世尊。何等是菩萨摩诃萨戏论。佛告须菩提。菩萨摩诃萨观色若常若无常。是为戏论。观受想行识若常若无常。是为戏论。观色若苦若乐受想行识若苦若乐。是为戏论。观色若我若非我受想行识若我若非我色若寂灭若不寂灭受想行识若寂灭若不寂灭。是为戏论。苦圣谛应见。集圣谛应断。灭圣谛应证。道圣谛应修。是为戏论。应修四禅四无量心四无色定。是为戏论。应修四念处四正勤四如意足五根五力七觉分八圣道分是为戏论。应修空解脱门无相解脱门无作解脱门。是为戏论。应修八背舍九次第定。是为戏论。我当过须陀洹果斯陀含果阿那含果阿罗汉果辟支佛道。是为戏论。我当具足菩萨十地。是为戏论。我当入菩萨位。是为戏论。我当净佛国土。是为戏论。我当成就众生。是为戏论。我当生佛十力四无所畏四无碍智十八不共法。是为戏论。我当得一切种智。是为戏论。我当断一切烦恼习。是为戏论。须菩提。是菩萨摩诃萨行般若波罗蜜时。色若常若无常不可戏论故不应戏论。受想行识若常若无常不可戏论故不应戏论。乃至一切种智不可戏论故不应戏论。何以故。性不戏论性。无性不戏论无性。离性无性更无法可得。所谓戏论者。戏论法戏论处。以是故须菩提。色无戏论。受想行识乃至一切种智无戏论。如是须菩提。菩萨摩诃萨应行无戏论般若波罗蜜。须菩提白佛言。世尊。云何色不可戏论。乃至一切种智不可戏论。佛告须菩提。色性无。乃至一切种智性无。须菩提。若法性无即是无戏论。以是故色不可戏论。乃至一切种智不可戏论。须菩提。若菩萨摩诃萨能如是行无戏论般若波罗蜜。是时得入菩萨位。须菩提白佛言。世尊。若诸法无有性菩萨。行何等道入菩萨位。为用声闻道。为用辟支佛道。为用佛道。佛告须菩提。不以声闻道。不以辟支佛道。不以佛道得入菩萨位。菩萨摩诃萨遍学诸道得入菩萨位。须菩提。譬如八人先学诸道然后入正位。未得果而先生果道。菩萨亦如是。先遍学诸道然后入菩萨位。亦未得一切种智而先生金刚三昧。尔时以一念相应慧得一切种智。须菩提白佛言。世尊。若菩萨摩诃萨遍学诸道入菩萨位者。八人向须陀洹得须陀洹。向斯陀含得斯陀含。向阿那含得阿那含。向阿罗汉得阿罗汉辟支佛道佛道。是诸道各各异。世尊。若菩萨摩诃萨遍学诸道。然后入菩萨位者。是菩萨若生八道。应作八人生见道。应作须陀洹生思惟道。应作斯陀含作阿那含作阿罗汉。若生辟支佛道作辟支佛。世尊。若菩萨摩诃萨作八人。然后入菩萨位。无有是处。不入菩萨位得一切种智。亦无是处。作须陀洹乃至作辟支佛。然后入菩萨位。亦无是处。不入菩萨位得一切种智。亦无是处。世尊。我云何当知菩萨摩诃萨遍学诸道得入菩萨位。佛告须菩提。如是如是。若菩萨摩诃萨作八人。得须陀洹果。乃至得阿罗汉果。得辟支佛道。然后入菩萨位。无有是处。不入菩萨位当得一切种智。无有是处。须菩提。若菩萨摩诃萨从初发意行六波罗蜜时。以智观过八地。何等八地。干慧地性地八人地见地薄地离欲地已办地辟支佛地。以道种智入菩萨位。入菩萨位已。以一切种智断一切烦恼习。须菩提。是八人若智若断。是菩萨无生法忍。须陀洹若智若断。斯陀含若智若断。阿那含若智若断。阿罗汉若智若断。辟支佛若智若断。皆是菩萨忍。菩萨学如是声闻辟支佛道。以道种智入菩萨位。入菩萨位已。以一切种智断一切烦恼习得佛道。如是须菩提。菩萨摩诃萨遍学诸道。具足应得阿耨多罗三藐三菩提。得阿耨多罗三藐三菩提已。以果饶益众生。须菩提白佛言。世尊。世尊所说道。声闻道辟支佛道佛道何等是菩萨道种智。佛告须菩提。菩萨摩诃萨应生一切道种净智。须菩提。何等是道种净智。若诸法相貌所可显示法。菩萨应正知。正知已为他演说开示。令诸众生得解。是菩萨摩诃萨应解一切音声语言。以是音声说法遍满三千大千世界如响相。以是故须菩提。菩萨摩诃萨应先具足学一切道。道智具足已应分别知众生深心。所谓地狱众生地狱道地狱因地狱果。应知应障。畜生饿鬼道畜生饿鬼因畜生饿鬼果。应知应障。诸龙鬼神犍闼婆紧那罗摩睺罗伽阿修罗道因果应知应障。人道因果应知。诸天道因果应知。四天王天三十三天夜摩天兜率陀天化乐天他化自在天。梵天光音天遍净天广果天无想天阿婆罗呵天无热天易见天喜见天阿迦尼吒天道因果应知。无边虚空处无边识处无所有处非有想非无想处道因果应知。四念处四正勤四如意足五根五力七觉分八圣道分因果应知。空解脱门无相解脱门无作解脱门。佛十力四无所畏四无碍智。十八不共法大慈大悲因果应知。菩萨以是道令众生入须陀洹道乃至阿罗汉辟支佛道。乃至阿耨多罗三藐三菩提道。须菩提。是名菩萨摩诃萨净道种智。菩萨学是道种智已。入众生深心相。入已随众生心如应说法所言不虚。何以故。是菩萨摩诃萨善知众生根相。知一切众生心心数法生死所趣。须菩提。菩萨摩诃萨如是应行道般若波罗蜜。何以故。一切诸善助道法皆入般若波罗蜜中。诸菩萨摩诃萨声闻辟支佛所应行。须菩提白佛言。世尊。若四念处乃至阿耨多罗三藐三菩提。是一切法皆不合不散。无色无形无对一相。所谓无相。世尊。云何是助道法能取阿耨多罗三藐三菩提。世尊。是不合不散无色无形无对一相。所谓无相法。无所取无所舍。譬如虚空无取无舍。佛言。如是如是。须菩提。诸法自相空无所取无所舍。须菩提。有众生不知诸法自相空。为是众生故显示助道法。能至阿耨多罗三藐三菩提。复次须菩提。所有色受想行识。所有檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。所有内空外空乃至无法有法空。初禅乃至非有想非无想处四处念。乃至八圣道分三解脱门八背舍九次第定。佛十力四无所畏四无碍智。十八不共法大慈大悲一切种智等诸法。于是圣法中皆不合不散。无色无形无对一相。所谓无相。以世俗法故为众生说令解。非以第一义。须菩提。于是一切法中菩萨摩诃萨以智见如法应学。学已分别诸法应用不应用。须菩提言。世尊。何等法菩萨分别已应用不应用。佛言。声闻辟支佛法。分别知不应用。一切种智分别知应用。如是须菩提。菩萨摩诃萨于是圣法中应学般若波罗蜜。须菩提白佛言。世尊。何以故说名圣法。何等是圣法。佛告须菩提。诸声闻辟支佛法诸菩萨摩诃萨及诸佛。于欲嗔痴不合不散。身见戒取疑不合不散。欲染嗔恚不合不散。色染无色染掉慢无明不合不散。初禅乃至第四禅不合不散。慈悲喜舍虚空处。乃至非有想非无想处不合不散。四念处乃至八圣道分不合不散。内空乃至大悲有为性无为性不合不散。何以故。是一切法皆无色无形无对一相。所谓无相。无色法与无色法不合不散。无形法与无形法不合不散。无对法与无对法不合不散。一相法与一相法不合不散。无相法与无相法不合不散。须菩提。是无色无形无对一相。所谓无相。般若波罗蜜诸菩萨摩诃萨应学。学已不得诸法相。须菩提白佛言。世尊。菩萨摩诃萨不学色相耶。不学受想行识相耶。不学眼相乃至意相。不学色相乃至法相。不学地种相乃至识种相。不学檀波罗蜜相尸罗波罗蜜羼提波罗蜜毗梨耶波罗蜜禅波罗蜜般若波罗蜜相。不学内空乃至无法有法空相。不学初禅相乃至第四禅相。不学慈相乃至舍相不学无边空相乃至非有想非无想相。不学四念处相乃至八圣道分相。不学空三昧相无相无作三昧相。不学八背舍九次第定相。不学佛十力相四无所畏四无碍智相十八不共法相大慈大悲相。不学苦圣谛相集灭道圣谛相。不学逆顺十二因缘相。不学有为性相无为性相耶。世尊。若不学诸法相。菩萨摩诃萨云何学诸法相若有为若无为。学已过声闻辟支佛地若不过声闻辟支佛地。云何入菩萨位。若不入菩萨位。云何当得一切种智。若不得一切种智。云何当转法轮。若不转法轮。云何以三乘度众生生死。佛告须菩提。若诸法实有相菩萨应学是相。须菩提。以一切法实无有相无色无形无对一相。所谓无相。以是故。须菩提。菩萨摩诃萨不学相不学无相。何以故。有佛无佛诸法一相性常住。须菩提白佛言。世尊。若一切法非有相非无相。菩萨摩诃萨云何修般若波罗蜜。若不修般若波罗蜜。不能过声闻辟支佛地。若不过声闻辟支佛地。不能入菩萨位。若不入菩萨位。不得无生法忍。若不得无生法忍。不能得诸菩萨神通。若不得菩萨神通。不能净佛国土成就众生。若不净佛国土成就众生。不能得一切种智。若不得一切种智。不能转法轮。若不转法轮。不能令众生得须陀洹果斯陀含阿那含阿罗汉果辟支佛道。不能令得阿耨多罗三藐三菩提。亦不能令众生得布施福。亦不能令得持戒修定福。佛告须菩提。如是如是。诸法无相非一相非异相。若修无相是修般若波罗蜜。须菩提言。世尊。云何修无相是修般若波罗蜜。佛言。修诸法坏。是修般若波罗蜜。世尊。云何修诸法坏。是修般若波罗蜜。佛言。修色坏是修般若波罗蜜。修受想行识坏。是修般若波罗蜜。修眼坏耳鼻舌身意法坏。是修般若波罗蜜。修色法坏声香味触法坏。是修般若波罗蜜。修不净观坏。是修般若波罗蜜。修初禅坏第二第三第四禅坏。是修般若波罗蜜。修慈悲喜舍坏。是修般若波罗蜜。修无边空处无边识处无所有处非有想非无想处坏。是修般若波罗蜜。修念佛念法念僧念戒念舍念天念灭念安般坏。是修般若波罗蜜。修无常相苦相无我相空相集相因相生相缘相闭相灭相妙相出相道相正相迹相离相坏。是修般若波罗蜜。修十二因缘坏。修我相众生相寿命相坏。乃至修知者见者相坏。是修般若波罗蜜。修常相乐相净相我相坏。是修般若波罗蜜。修四念处乃至八圣道分坏。是修般若波罗蜜。修空三昧无相三昧无作三昧坏。是修般若波罗蜜。修八背舍九次第定坏。是修般若波罗蜜。修有觉有观三昧无觉有观三昧无觉无观三昧坏。是修般若波罗蜜。修苦圣谛集圣谛灭圣谛道圣谛坏。是修般若波罗蜜。修苦智集智灭智道智坏。是修般若波罗蜜。修尽智无生智坏。是修般若波罗蜜。修法智比智世智他心智坏。是修般若波罗蜜。修檀波罗蜜坏。是修般若波罗蜜。修尸罗波罗蜜羼提波罗蜜毗梨耶波罗蜜禅波罗蜜般若波罗蜜坏。是修般若波罗蜜。修内空外空内外空空空大空第一义空有为空无为空毕竟空无始空散空性空诸法空自相空不可得空无法空有法空无法有法空坏。是修般若波罗蜜。修佛十力四无所畏四无碍智十八不共法坏。是修般若波罗蜜。修须陀洹果斯陀含果阿那含果阿罗汉果辟支佛道坏。是修般若波罗蜜。修一切智坏。是修般若波罗蜜。修断一切烦恼习坏。是修般若波罗蜜。须菩提白佛言。世尊。云何名修色坏乃至修断一切烦恼习坏。是修般若波罗蜜。佛告须菩提。菩萨摩诃萨行般若波罗蜜时。不念有色法。是修般若波罗蜜。不念有受想行识。乃至不念有坏一切烦恼习法。是为修般若波罗蜜。何以故。有法念者不修般若波罗蜜。须菩提。有法念者不修檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。何以故。须菩提。是人著法不行檀波罗蜜乃至般若波罗蜜。如是著者。无有解脱无有道无有涅槃。有法念者。不修四念处四正勤四如意足五根五力七觉分八圣道分。不修空三昧。乃至不修一切种智。何以故。是人著法故。须菩提白佛言。世尊。何等是有法。何等是无法。佛告须菩提。二者是有法。不二者是无法。世尊。何等是二。佛言。色相是二。受想行识相是二。眼相乃至意相是二。色相乃至法相是二。檀波罗蜜乃至佛相。阿耨多罗三藐三菩提相。有为无为性相是二。须菩提。一切相皆是二。一切二皆是有法。适有法便有生死。适有生死不得离生老病死忧悲苦恼。以是因缘故。须菩提当知。二相者。无有檀波罗蜜乃至般若波罗蜜。无有道无有果。乃至无有顺忍。何况见色相。乃至见一切种智相。若无修道云何得须陀洹果乃至阿罗汉果辟支佛道阿耨多罗三藐三菩提及断一切烦恼习

【论】释曰。佛说菩萨行六波罗蜜不受世间果报。须菩提叹未曾有。白佛言。世尊。是菩萨大智慧成就。行是深法能作因而不受果。是菩萨为大利故不受小报。佛可其意已更自说因缘。所谓菩萨于诸法性中不动。诸法性者无所有毕竟空如法性实际。菩萨定心安住是中不动。须菩提问世尊。何等性中不动。佛答。色性中不动。乃至大慈悲等性中不动。何以故。是诸法性众因缘生故。不自在无定相。无定相故无所有。诸法者所谓色等法。因是色等法故说无为。是故无为法。亦无所有。何以故。不可以无所有法得所有法。须菩提言。若无所有不能得所有者。岂可以所有法得所有法耶。佛答不。何以故。无所有法一切圣人所称赞。所住处尚不能有所得。何况所有法。所有法得无所有不。佛言不。何以故。所有无所有二俱有过故言不。可以无所有得无所有不。佛言不。何以故。所有法有生相住相。以虚诳故尚无所得。何况无所有。从本已来毕竟空而有所得。此中须菩提更问世尊。若以四句皆不得。将无道无得果耶。佛答。实有得道法。但不以是四句。何以故。四句有如上失故。若离是四句戏论即是道。复问。世尊何等是菩萨戏论相。佛答色等若常若无常是菩萨戏论。何以故。若常则不生不灭。无罪福好丑。无常亦不然。何以故。因常说无常。常既不可得。何况无常。复次若无常定是色等实相。亦不应有业因缘果报。何以故。色等诸法念念灭失故。若业因缘果报灭则不名无常相。如是等种种因缘故。无常非是色等实相。如先破无常中说。乃至作是念。我当断一切烦恼习。是为戏论。色等诸法不可戏论。而凡夫人戏论诸法。菩萨于不可戏论随法不戏论。何以故。自性不能戏论自性。所以者何。性从因缘生故但有假名。云何能戏论。若性不能戏论。何况无性离性。无性更无第三法可戏论。所谓戏论者戏论法戏论处。是法皆不可得。须菩提。色等法是不可戏论相。如是菩萨应行无戏论般若波罗蜜。复次佛自说不可戏论因缘。色等法无性。若法无性即是不可戏论。若菩萨能行是不可戏论般若。便得入菩萨位。须菩提。意无戏论是三乘道。菩萨以何道入无戏论菩萨位。佛答皆言不。何以故。菩萨大乘人故不应用二乘道。六波罗蜜未具足故不能用佛道。此中佛自说因缘。菩萨应遍学诸道入菩萨位。此中说譬喻。如见谛道中八人先时遍学诸道入正位而未得须陀洹果。菩萨亦如是。先遍学诸道入菩萨位。而未得一切种智果。若菩萨住金刚三昧。以一念相应慧得一切种智果。须菩提问世尊。若菩萨遍学诸道。然后入菩萨位。是诸道各各异。若菩萨遍学是诸道。若生八道即是八人。乃至生辟支佛道即是辟支佛。世尊。若菩萨作八人。乃至作辟支佛。然后入菩萨位。无有是处。若不入菩萨位。得一切种智。亦无有是处。我当云何知菩萨遍学诸道入菩萨位。佛可其意已更自说因缘。菩萨初发意行六波罗蜜时。以智见观入八地直过。如人亲亲系狱故入而看之亦不与同著杻械。菩萨欲具足道种智故入菩萨位。遍观诸道入菩萨位。入菩萨位已。得一切种智断烦恼习。佛示须菩提。二乘人于诸佛菩萨智慧得少气分。是故八人若智若断。乃至辟支佛若智若断。皆是菩萨无生法忍智。名学人八智。无学或九或十断。名断十种结使。所谓上下分十结。须陀洹斯陀含略说断三结。广说断八十八结。阿那含略说断五下分结。广说断九十二。阿罗汉略说三漏尽。广说断一切烦恼。是名智断。智断皆是菩萨忍。声闻人以四谛得道。菩萨以一谛入道。佛说是四谛皆是一谛。分别故有四。是四谛二乘智断皆在一谛中。菩萨先住柔顺忍中。学无生无灭。亦非无生非无灭。离有见无见有无见非有非无见等。灭诸戏论得无生忍。无生忍者佛后品中自说。乃至作佛常不生恶心。是故名无生忍。论者言得是忍观一切法毕竟空。断缘心心数不生。是名无生忍。又复言能过声闻辟支佛智慧名无生忍。声闻辟支佛智慧。观色等五众生。灭心厌离欲得解脱。菩萨以大福德智慧观生灭时。心不怖畏如小乘人。菩萨以慧眼求生灭。实定相不可得。如先破生品中说。但以肉眼粗心见有无常生灭。凡夫人于诸法中著常见。是所著法还归无常。众生得忧悲苦恼。是故佛说欲离忧苦莫观常相。是无常破常颠倒故。不为著无常故说。是故菩萨舍生灭观。入不生不灭中。问曰。若入不生不灭。不生不灭即复是常。云何得离常颠倒。答曰如无常有二种。一者破常颠到不著无常。二者著无常生戏论。无生忍亦如是。一者虽破生灭不著无生无灭故不堕常颠倒。二者著不生灭故堕常颠倒。真无生者灭诸观语言道断。观一切法如涅槃相。从本已来常自无生。非以智慧观故令无生得是无生无灭毕竟清净。无常观尚不取。何况生灭。如是等相名无生法忍。得是无生忍故即入菩萨位。入菩萨位已以一切种智断烦恼及习。种种因缘度一切众生。如好果树多所饶益。须菩提白佛言。世尊。何等是菩萨道种智。佛答。菩萨住无生忍法得诸法实相。从实相起取诸法名相语言。既自善解无众生说令得开悟。菩萨福德因缘故。解一切众生音声语言。以是音声遍三千大千世界亦不著是声。知如响相是音声即是梵音相。以是故菩萨应知一切道。遍观众生心知其本末。以善法利益遮不善法。如经中广说。菩萨先知诸法实相故。于二乘道入出自在。观已直过入菩萨位为度众生故起道慧。欲为众生说法。解一切众生语言音声。以梵音声说法。所谓遮恶道开善道。恶道者三恶道。善道者三善道。人天阿修罗。种种因缘呵恶道赞善道。遮恶道者所谓地狱道地狱因地狱果。地狱如先说。地狱道者上不善道。地狱因者三毒。贪欲增长起贪嫉不善道。嗔恚增长起恚恼不善道。愚痴增长起邪见不善道。三毒三不善道因。三不善道是七不善道因。地狱果者以是因故受地狱身。身心受种种苦恼是名果。菩萨应示众生地狱果。然后为说法令断地狱道及因果。十不善道有上中下。上者地狱中者畜生下者饿鬼。十善道亦有上中下。上者天中者人下者鬼神。住十善道能离欲生色界。离色生无色界。三恶道中常受苦故。言应知应遮。天人中有得道因缘。为涅槃故或时应遮以不定故。不说余助道法故。不应说遮乃至阿耨多罗三藐三菩提。菩萨能如是分别已。知众生应以小乘法度者。以小乘法而度之。应以大乘法度者。以大乘法而度之。是菩萨知众生深心数事及宿命业因缘。又知未来世果报因缘。又知众生可化时节。及知处所。诸余可度因缘尽皆知之。是故所说不虚。如是道种慧及诸助道法。皆摄在般若中。是故菩萨当行道慧般若。须菩提白佛言。若助道法菩提是法。皆不合不散无色无形无对一相。所谓无相。是助道法皆空。云何能取阿耨多罗三藐三菩提。空无所有法。应无取无舍。譬如虚空无法故无取无舍。须菩提所说真实无著心故。佛可言如是如是。更说因缘。有众生不知如是诸法自相空故。为分别是助道法。能得阿耨多罗三藐三菩提。须菩提非但三十七品空不合不散。所有色等乃至一切种智。于圣法中亦自相空不合不散。不合不散者是毕竟空义。如此中说一相所谓无相。是法虽空以世谛故。为众生说欲令得入圣法。非第一义。是中菩萨皆应以知见学是法。初知名知后深入名见。知名未了见名已了。问曰。知见有何差别。答曰。有人言。有知非见有见非知。有亦知亦见。有非知非见。有知非见者。尽智无生智。除世间正见及五见。余慧皆名知。是慧非见。见非知者。五见世间正见。见谛道中八忍。是见非知。余无漏慧亦名知亦名见。离是见知余法非见非知。复次有人言。定心名为见。定未定通名为知。如转法轮经中说。苦谛知已应见。知已分别知是法应见是苦谛。是法应断是集谛。是法应证是灭谛。是法应修是道谛。或知烦恼断名为见。如九断知。须菩提闻般若异名字。所谓圣法故问。何等是圣法。佛答。圣法中诸贤圣若佛若辟支佛声闻等。以欲等诸法不合不散。不合者一切烦恼名颠倒。颠倒即无所有。若无所有云何可合。若不合云何有散。不合故不轻凡人。不散故不自高。于一切众生不憎不爱。又复此中佛自说不合不散因缘。所谓是法皆无色无形无对一相。所谓无相。无色与无色法。不合不散乃至无相法与无相法不合不散。何以故。是法皆一性故。自性不与自性合。是名一相无相。般若波罗蜜菩萨应学。学已无法可得相。须菩提白佛言。世尊。菩萨不学色相耶。乃至不学有为无为相耶。世尊。若不学是诸法相。云何经中说菩萨先学诸法相后过声闻辟支佛地。若不过声闻辟支佛地。云何入菩萨位。如此中广说。佛告须菩提。若诸法实有相应当学是相。须菩提。一切法实无相。是故菩萨不应学相。无相亦不应学。以取相故破相事。如问相品中说。有佛无佛诸法常住一相所谓无相。须菩提从佛闻一切法无相。今还问佛。世尊。若一切法非有相非无相。云何菩萨修般若。若有无相因无相可修般若。今相以无相皆无。因何事得修般若。若不修般若不能得过声闻辟支佛地。乃至不能安立于三福田。佛可其言如是如是。而更说修般若因缘。所谓菩萨不以修相故是修般若。修无相故是修般若。复问。世尊。云何修无相是修般若。若无相云何可修。佛答修诸法坏是修般若。以诸法坏故无相相亦坏。譬如车分坏故车相亦灭。又如轮分坏故轮相亦灭。如是乃至微尘。世尊。何等是诸法可破坏者。佛答修色法坏即是修般若波罗蜜。乃至修断一切烦恼习坏。即是修般若波罗蜜。须菩提白佛。云何修色坏。乃至修断一切烦恼习坏是修般若。佛答。菩萨一心念萨婆若。怜愍众生欲得正行般若波罗蜜。不念色是有法。如是修是修般若。以色是定实有相过故。所以者何。佛此中自说因缘。有相者不修般若。般若中无法尚无。何况有法。是人不修般若波罗蜜。亦不修五波罗蜜。是人著有法戏论。不修布施等。如是著者无有解脱。无道无涅槃无三解脱门故。言无解脱无圣人。空法故言无道。无道故言无涅槃。问曰。何以故无道。答曰。是人戏论诸法不厌老病死。著法故生邪见。邪见故不能如实观身不净等。不能观身故不修身念处。不修身念处故不能修受心法念处。不修四念处故不能修乃至一切种智。何以故著有法故。须菩提问佛。世尊何等是有法何等是无法。凡人或于有法中生无想。无法中生有想。欲分别是事故问。佛答。二相是有。不二相是无。复问何等是二相。佛答取色相即是二。如先品中说。离色无眼离眼无色。乃至有为无为性。何以故。离有为不得说无为。离无为不得说有为实相。是故是二法不得相离。凡人谓此为二。是故颠倒。佛略说二相。一切法中取相皆是二。一切二皆是有。适有便有生死。何以故。有中生著心。著心因缘生诸烦恼。烦恼因缘往来生死。生死因缘忧悲苦恼。是故说适有法便有生死有生死不得免老病忧苦。须菩提以是当知二相人无有檀波罗蜜。乃至无有顺忍。何况见色实相。乃至见一切种智实相。是人若不见色等诸法实相则无修道。云何有须陀洹果乃至断一切烦恼习。六波罗蜜有二种。世间出世间。此人无有出世间六波罗蜜故。是故说是有相人无有六波罗蜜。若有者。但有世间波罗蜜。此中不说世间波罗蜜。声闻道果尚无。何况有佛道。问曰。顺忍是何等顺忍。答曰。是小乘顺忍。小乘顺忍尚无。何况大乘。问曰。顶法已能不退。何以说乃至忍法。答曰。声闻法中亦说顶堕。摩诃衍亦说顶堕。汝何以故言顶法不堕。有人言。虽顶法不堕不牢固。不能一定故不说忍。是久住已入正定。虽未得无漏而与无漏同。以随顺苦法忍故名为忍。未曾见是法故见便能忍。是故名忍。是人于诸佛圣人为小。于凡夫为大。见色有二种。一者见色实相了了。二者断系诸色烦恼故名为见。如色乃至一切种智一切烦恼习事亦如是。若人见色修道尚无。何况能得修须陀洹果乃至断烦恼习

　　大智度论释次第学品第七十五

【经】尔时须菩提白佛言。世尊。若有法相者。尚不得顺忍。何况得道。世尊。若无法相者。当得顺忍不。若干慧地。若性地。若八人地。若见地。若薄地。若离欲地。若已办地。若辟支佛地。若菩萨地。若佛地。若修道。因是修道当断烦恼不。以是烦恼故。不得过声闻辟支佛地入菩萨位。若不入菩萨位。则不得一切种智。不得一切种智。则不能得断一切烦恼习。世尊。若无有法是诸法则不生。若不生是诸法则不能得一切种智。佛告须菩提。如是如是。若无有法者则有顺忍。乃至断一切烦恼习。须菩提白佛言。世尊。菩萨摩诃萨行般若波罗蜜时。有法相不。所谓色相乃至识相。眼相乃至意相。色相乃至法相。眼界相乃至意识界相。四念处相乃至一切种智相。若色相若色断相。乃至识相识断相。十二入十八界亦如是。若无明相若无明断相。乃至忧悲愁恼相。忧悲愁恼断相。若欲相若欲断相。若嗔相若嗔断相。若痴相若痴断相。若苦相若苦断相。若集相若集断相。若灭相若灭断相。若道相若道断相。乃至一切种智相。断一切烦恼习相。佛言。不也。须菩提。菩萨摩诃萨行般若波罗蜜时。无有法相非法相。即是菩萨顺忍。若无有法相。无有非法相。即是修道亦是道果。须菩提。菩萨摩诃萨有法是菩萨道。无法是菩萨果。以是因缘故。当知一切法无所有性。须菩提白佛言。世尊。若一切法无所有性。佛云何知一切法无所有性故得成佛于一切法得自在力。佛告须菩提。如是如是。一切法无所有性。我本行菩萨道修六波罗蜜。离诸欲离恶不善法。有觉有观离生喜乐入初禅。乃至入第四禅。于是诸禅及支取相。不念有是禅。不受禅味。不得是禅。无染清净行四禅。我于是诸禅不受果报。依四禅住起五神通。身通天耳知他人心宿命通天眼证。于诸神通不取相。不念有是神通。不受神通味。不得是神通。我于是五神通不分别行。须菩提。我尔时用一念相应慧。得阿耨多罗三藐三菩提。所谓是苦圣谛是集是灭是道圣谛。成就十力四无所畏四无碍智十八不共法大慈大悲。得作佛分别三聚众生。正定邪定不定。须菩提白佛言。云何世尊。于诸法无所有性中起四禅六神通。亦无众生而分别作三聚。佛言。须菩提。若诸欲恶不善法当有性。若自性若他性。我本为菩萨行时。不能观诸欲恶不善法无所有性入初禅。以诸欲恶不善法无所有性。若自性若他性。皆是无所有性故。我本行菩萨道时。离诸欲恶不善法入初禅。乃至入第四禅。须菩提。若诸神通有性。若自性若他性。我不能知是神通无所有性得阿耨多罗三藐三菩提。须菩提。以神通无有性。若自性若他性。皆无所有性。以是故。诸佛于神通知无所有性。得阿耨多罗三藐三菩提

【论】问曰。诸法空一义。何以故。须菩提种种因缘重问。此中问有法相者不得顺忍。乃至若不生。是诸法不能得萨婆若。答曰。是诸法毕竟空义甚深难解。说者尚难何况受者行者。是故须菩提以般若垂讫。恐人多疑多惑。故种种因缘重问。复次所问义虽一所因处异。或问。世尊若一切法空。云何分别有五道。或问。若一切无所有相。云何分别有三乘。或问。世尊有相者乃至不得顺忍。云何当观八地入菩萨位。如是等种种问。异门故义得差别。般若无一定相故。佛可须菩提意如是如是。须菩提先问顺忍者。是小乘顺忍。今须菩提问菩萨顺忍法。若菩萨行般若时有法相不。佛答。菩萨行般若时。无法生相若有若无。何以故。见有无二俱有过故。则是菩萨顺忍。于一切法中不生有相即是修道。须菩提有法是菩萨道。无法是果。有法名有为法。无法是无为法。行有为八圣道断诸烦恼得无为果。复次有人言。五波罗蜜名有法。是菩萨道。般若波罗蜜毕竟空故无有法。是菩萨果。有人言。般若波罗蜜智慧相有为法故是为道。如法性实际不从因缘生常有故名为果。如是等有无法差别。以是因缘故。须菩提当知一切法。皆是无所有性名为无法。复问世尊若一切法无所有性。佛云何于无所有性中。正知得阿耨多罗三藐三菩提。于诸法中得自在。佛可其言。菩萨以无所有智合行一切法能断一切著故。得阿耨多罗三藐三菩提。此中佛自引为证。我本为菩萨时。行六波罗蜜离欲离恶不善法。有觉有观离生喜乐入初禅。离欲者离五欲。离恶不善法者离五盖。将人入恶道名为恶。障善法故名不善。有觉有观初禅所摄善觉观。离生喜乐者舍离五欲生喜乐。喜乐者色界中有二种乐。一者有喜乐二者无喜乐。喜乐初禅二禅中。无喜乐三禅中。初禅二禅俱有喜乐。有何差别。初禅中喜乐从离欲故生。二禅喜乐从定生。问曰。亦离初禅烦恼得二禅。何以不说离生。答曰。欲界中散乱故无定称。行者能离欲故名为离生。初禅中有定。二禅因初禅定生故名为定生。复次欲界烦恼不善相故障初禅。行者欲离大障故是故说离生。色界烦恼名无记。为患微弱以觉观因缘故失禅。是故佛说灭诸觉观内心清净故得二禅。三禅四禅如先说。我于是诸禅支。取相得已不念有是禅。初习禅时取相乃至得。得已恐著味故。观无常不念有是禅。不得是禅定相。亦不受味无染心。行四禅异于外道。于是诸禅修不受果报禅。依四禅住起五神通。亦如禅法不受其味。宿命通故知一切众生本业因缘来生是间。天眼通力故见众生未来世所生之处。随其业行知一切众生本末已心生大悲。云何断众生生死相续苦。尔时心回向入漏尽通。即时以一念相应慧得阿耨多罗三藐三菩提。所谓是苦相。苦因是爱。爱断苦尽为到。苦尽是道。通达四谛故得十力四无所畏四无碍智十八不共法。分别众生作三聚。住三神通度是众生。所谓天耳知他心身通。为众生说法令度生死。须菩提复问。若诸法无所有。云何佛为菩萨时起四禅六神通。若无众生云何分别众生作三聚。佛答。诸欲诸恶若当有性若自性若他性。我本为菩萨时不能观诸欲恶不善法无所有性入初禅。佛意若诸欲不善法有定性实法若多若少。自相者若自身中若有净常等性。性有二种。若自性若他性。自性名自身不净性。他性名衣服等庄严身具。此皆无常虚诳苦恼因缘。内外五欲中无有常乐我净实。若有者我本行菩萨道时。不能观五欲空无所有性入初禅今欲恶不善法无有实性若自性若他性。是故我为菩萨时。离五欲恶不善法入初禅。乃至入第四禅。若诸神通有性。若自性若他性。我本行菩萨时。不能知神通无所有故得阿耨多罗三藐三菩提。须菩提问。若诸法定无所有性空。佛云何于诸法中得自在力。佛答。我以四禅故于诸烦恼得解脱。六神通故于诸法得自在度众生。须菩提意以四禅六神通是有。云何于空得自在力。佛示我观五欲等空。虚诳无定相故不著此禅。而起诸神通。诸禅有相有量故。可舍得阿耨多罗三藐三菩提。初离欲时以无所有性为因。得阿耨多罗三藐三菩提果。亦无所有。若禅定空。阿耨多罗三藐三菩提不空。可有是难。今皆空故不应有难


大智度论卷第八十六大智度论释次第学品第七十五之余(卷八十七)

　　　　圣者龙树菩萨造


　　　　后秦龟兹国三藏鸠摩罗什译


【经】须菩提言。世尊。若菩萨摩诃萨知诸法无所有性。因四禅五神通。得阿耨多罗三藐三菩提。世尊。新学菩萨摩诃萨云何于诸法无所有性中。次第行次第学次第道。以是次第行次第学次第道。得阿耨多罗三藐三菩提。佛告须菩提。菩萨摩诃萨若初从诸佛闻。若从多供养诸佛菩萨闻。若诸阿罗汉。若诸阿那含。若诸斯陀含。若诸须陀洹所闻。得无所有故是佛。得无所有故。是阿罗汉阿那含斯陀含须陀洹。一切贤圣皆以得无所有故有名。一切有为作法无所有性。乃至无有如毫末许所有。是菩萨摩诃萨闻是已作是念。若一切法无所有性。得无所有故是佛。乃至得无所有故是须陀洹。我若当得阿耨多罗三藐三菩提。若不得一切法常无有性。我何以不发心得阿耨多罗三藐三菩提。得阿耨多罗三藐三菩提已。一切众生行于有相。当令住无所有中。须菩提。菩萨摩诃萨如是思惟已。发阿耨多罗三藐三菩提心。为度一切众生故。菩萨摩诃萨所行次第行次第学次第道者。如过去诸菩萨摩诃萨所行道。得阿耨多罗三藐三菩提。是新发意菩萨应学六波罗蜜。所谓檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。是菩萨摩诃萨若行檀波罗蜜时。自行布施亦教人行布施。赞叹行布施功德。欢喜赞叹行布施者。以是布施因缘故得大财富。是菩萨远离悭心布施众生。饮食衣服香华璎珞房舍卧具灯烛种种资生所须尽给与之。菩萨摩诃萨行是布施及持戒。生天人中得大尊贵。以是持戒布施故得禅定众。以是布施持戒禅定故。得智慧众解脱众解脱知见众。是菩萨因是布施持戒禅定众智慧众解脱众解脱知见众故。过声闻辟支佛地入菩萨位。入菩萨位已得净佛国土成就众生。得一切种智。得一切种智已转法轮。转法轮已以三乘法度脱众生生死。如是须菩提。菩萨以是布施。次第行次第学次第道。是皆不可得。何以故。自性无所有故。复次须菩提。菩萨摩诃萨从初发意自行持戒教人持戒。赞叹持戒功德。欢喜赞叹行持戒者。持戒因缘故。生天人中得大尊贵。见贫穷者施以财物。不持戒者教令持戒。乱意者教令禅定。愚痴者教令智慧。无解脱者教令解脱。无解脱知见者教令解脱知见。以是持戒禅定智慧解脱解脱知见故。过声闻辟支佛地入菩萨位。入菩萨位已得净佛国土。净佛国土已成就众生。成就众生已得一切种智。得一切种智已转法轮。转法轮已以三乘法度脱众生。如是须菩提。菩萨以是持戒。次第行次第学次第道。是事皆不可得。何以故。一切法自性无所有故。复次须菩提。菩萨摩诃萨从初以来。自行羼提波罗蜜。教人行羼提。赞叹羼提功德。欢喜赞叹行羼提者。行羼提波罗蜜时。布施众生各令满足。教令持戒教令禅定。乃至解脱知见。以是布施持戒禅定智慧因缘故。过阿罗汉辟支佛地入菩萨位中。入菩萨位中已得净佛世界。净佛世界。已成就众生。成就众生已得一切种智。得一切种智已转法轮。转法轮已以三乘法度脱众生。如是须菩提。菩萨以羼提波罗蜜。次第行次第学次第道。是事皆不可得。何以故。一切法自性无所有故。复次须菩提。菩萨摩诃萨从初以来。自行毗梨耶波罗蜜。教人行毗梨耶。赞叹行毗梨耶功德。欢喜赞叹行毗梨耶者。乃至是事不可得。自性无所有故。复次须菩提。菩萨摩诃萨从初以来。自入禅入无量心入无色定。亦教人入禅入无量心入无色定。赞叹入禅入无量心入无色定功德。欢喜赞叹行禅无量心无色定者。是菩萨住诸禅定无量心。布施众生各令满足。教令持戒教令禅定智慧。以是布施禅定智慧解脱解脱知见因缘故。过阿罗汉辟支佛地入菩萨位。入菩萨位已净佛世界。净佛世界已成就众生。成就众生已得一切种智。得一切种智已转法轮。转法轮已以三乘法度脱一切众生。乃至是事不可得。自性无所有故。复次须菩提。菩萨摩诃萨从初以来。行般若波罗蜜。布施众生各令满足。教令持戒禅定智慧解脱解脱知见。是菩萨行般若波罗蜜时。自行六波罗蜜。亦教他人令行六波罗蜜。赞叹六波罗蜜功德。欢喜赞叹行六波罗蜜者。是菩萨以是檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜因缘及方便力。过声闻辟支佛地入菩萨位。乃至是事不可得。自性无所有故。须菩提。是名初发意菩萨摩诃萨次第行次第学次第道。复次须菩提。菩萨摩诃萨次第行次第学次第道。菩萨摩诃萨从初以来。以一切种智相应心。信解诸法无所有性。修六念。所谓念佛念法念僧念戒念舍念天。须菩提。云何菩萨摩诃萨修念佛。菩萨摩诃萨念佛不以色念。不以受想行识念。何以故。是色自性无。受想行识自性无。若法自性无。是为无所有。何以故。无忆故。是为念佛。复次须菩提。菩萨摩诃萨念佛。不以三十二相念。亦不念金色身。不念丈光。不念八十随形好。何以故。是佛身自性无故。若法无性是为无所有。何以故。无忆故。是为念佛。复次须菩提。不应以戒众念佛。不应以定众智慧众解脱众解脱知见众念佛。何以故。是众无有自性。若法无自性。是为非法无所有。念是为念佛。复次须菩提。不应以十力念佛。不应以四无所畏四无碍智十八不共法念佛。不应以大慈大悲念佛。何以故。是诸法自性无。若法自性无。是为非法。无所念是为念佛。复次须菩提。不应以十二因缘法念佛。何以故。是因缘法自性无。若法自性无是为非法。无所念是为念佛。如是须菩提。菩萨摩诃萨行般若波罗蜜时应念佛。是为菩萨初发意次第行次第学次第道。是菩萨摩诃萨次第行次第学次第道中住。能具足四念处四正勤四如意足五根五力七觉分八圣道分。修行空三昧无相无作三昧乃至一切种智。诸法性无所有故。是菩萨知诸法性无所有。是中无有性无无性。须菩提。云何菩萨摩诃萨应修念法。须菩提。菩萨摩诃萨行般若波罗蜜时。不念善法。不念不善法。不念记法无记法。不念世间法。不念出世间法。不念净法。不念不净法。不念圣法。不念凡夫法。不念有漏法。不念无漏法。不念欲界系法色界系法无色界系法不念有为法无为法。何以故。是诸法自性无。若法自性无是为非法。无所念是为念法。念法中学无所有性故。乃至当得一切种智。是菩萨得阿耨多罗三藐三菩提时。得诸法无所有性。是无所有性中非有相非无相。如是须菩提。菩萨摩诃萨应修念法。于是法中乃至无少许念。何况念法。须菩提。菩萨摩诃萨云何应修念僧。须菩提。菩萨摩诃萨念僧。无为法故分别有佛弟子众。是中乃至无有少许念。何况念僧。如是菩萨摩诃萨应修念僧。须菩提。菩萨摩诃萨云何应修念戒须菩提。菩萨摩诃萨从初发意已来。应念圣戒无缺戒无隙戒无瑕戒无浊戒无著戒自在戒智者所赞戒具足戒随定戒。应念是戒无所有性。乃至无少许念。何况念戒。须菩提。菩萨摩诃萨从初发意已来应念舍。若自念舍若念他舍。若舍财若舍法若舍烦恼观是舍不可得故乃至无少许念。何况念舍。如是须菩提。菩萨摩诃萨应念舍。须菩提。云何菩萨摩诃萨应念天。须菩提。菩萨作是念。四天王诸天所有信戒施闻慧。此间命终生彼天处。我亦有是信戒施闻慧。乃至他化自在天所有信戒施闻慧。此间命终生彼天处。我亦有是信戒施闻慧。如是须菩提。菩萨摩诃萨应念是天。无所有性中尚无少许念。何况念天。须菩提。菩萨摩诃萨行是六念。是名次第行次第学次第道。尔时须菩提白佛言。世尊。若一切法无所有性。所谓念色乃至识眼乃至意色乃至法。是无所有性。眼界乃至意识界。是无所有性。檀波罗蜜乃至般若波罗蜜。内空乃至无法有法空。四念处乃至八圣道分。佛十力乃至一切种智。是无所有性。世尊。若一切法无所有性者。是则无道无智无果。佛告须菩提。汝见是色性实有不。乃至一切种智实有不。须菩提言。不见也世尊。佛告须菩提。汝若不见诸法实有。云何作是问。须菩提言。世尊。我于是法不敢有疑。但为当来世诸比丘求声闻辟支佛道菩萨道者。是人当如是言。若一切法无所有性。谁垢谁净谁缚谁解。是不知不解故。而破于戒破正见破威仪破净命。是人破此事故。当堕三恶道。世尊。我畏当来世有如是事。以是故问佛。世尊。我于是法中信不疑不悔

【论】释曰。须菩提伏受佛语。一切诸法虽空。而能起四禅神通。是大菩萨近成佛者能行。今未知新发意者云何行。是故疑问佛。世尊新发意菩萨摩诃萨。云何于诸法无所有性中。次第行次第学次第道。用是次第行得阿耨多罗三藐三菩提。以次第行次第学次第道故。当知是新发意菩萨虽无量劫发意。未得诸法实相。皆名新学。问曰。若如是人是新学。但应教行布施持戒等。佛何以教令于诸法无所有毕竟空性中行。答曰。今明始入无所有毕竟空法故。令行无所有。而是菩萨以无所有毕竟空。和合布施持戒等行。譬如小儿服药。须蜜乃下。是故虽新发意亦观深空无咎。佛答须菩提。菩萨若初从诸佛闻。若从多供养诸佛者闻。诸佛者若过去若现在。多供养诸佛者。遍吉观世音得大势菩萨文殊师利弥勒菩萨等。四种声闻圣人义如先说。辟支佛不乐说法故不说。诸佛等圣人皆因无所有故有是分别。圣人虽有禅定等诸功德。皆为涅槃故。涅槃即是寂灭相无所有法。是故说诸圣人皆因涅槃有是差别。一切有为作法从因缘和合生起故。有无有实定性乃至如毫末许所有。有为有二种。一者色二者无色。色法破坏分别乃至微尘无有定实。无色法中乃至无有一念定实。破义如上说。是菩萨从诸佛圣人闻是法。余人多以著心说。诸圣人以无著心说。是故但从圣人闻。尔时次第学菩萨闻是法。以比智筹量决定知诸法究竟必空。皆入佛所得实相中。所谓寂灭无戏论相。我若得作佛。若不作佛。一等无异。何以故。诸法实相不增不减。更无新法可得故法亦不失。若度众生。众生毕竟空本末不可得。我所愿所作功德。及成佛时神通力。皆如梦如幻故无一定实相毕竟空。得不得虽同我何以不发心作佛。问曰。若知诸法毕竟空无所有者。云何复言。我何以不发心作佛。答曰。毕竟空无所有无所障碍。何妨发心作佛。复次若说毕竟空灭诸戏论。云何障发心。若障即是有性。云何言无所有性。问曰。若不障发心亦应不障不发心。菩萨何不安住而发心受诸勤苦。答曰。有人言。是菩萨有种种因缘应发心。或以多诸亲属知识皆不闻不知。不得是诸法实相。是故今世后世受诸苦恼。我幸有力。能使是人得离众苦。譬如人得好良药。亲里知识受诸病苦。云何不与。是故菩萨虽知诸法性无所有。因亲里故而发心利益众生。菩萨复作是念。我虽闻诸法实相。心未深入未有禅定。智慧未熟。受诸苦恼。是故发心求阿耨多罗三藐三菩提。集诸功德。以无所有法作证。自为亦为他人。是菩萨复闻大乘深义。住众生等法等中。无别异心可得佛。虽复中人及怨。都无异心。所以者何。是菩萨以毕竟空心。烦恼微薄怨亲平等。作是念。怨亲无定。以因缘故。亲或为怨。怨或为亲。以此大因缘具足忍波罗蜜故得作佛。由何而得。由忍怨故。是以菩萨视怨如亲。譬如欲过险道。应当敬重顶戴导师。又如良医虽贱为贵者所重。如是思惟筹量分别。中人怨家虽于我无用。而是佛道因缘。是故发阿耨多罗三藐三菩提心。是名一种次第行次第学次第道。是故以过去菩萨所行为证。问曰。次第行次第学次第道。有何差别。答曰。有人言。无差别。若行若学若道。义一而语异。有人言。初名行中名学后名道。行名布施学名持戒道名智慧。复次行名持戒学名禅定道名智慧。复次行名正语正业正命。学名正精进正念正定。道名正见正思惟。此八事虽名为道。然分别有三分。正见是道体。发起是道名。正思惟正语正业正命。助益正见故名为行。正精进正念正定。能成就正见使令牢固是名学。复次有人言。檀波罗蜜毗梨耶波罗蜜名为行。初入道故。尸罗波罗蜜名为学。人心常随五欲难禁难制。无须臾停息。渐以尸罗波罗蜜禅波罗蜜制伏其心。是故名学。羼提波罗蜜般若波罗蜜名为道。何以故。忍为善般若为智慧。善智具足故名道。譬如人有眼有足随意所至。如是等名为三事差别。问曰。何以名次第。答曰。以须菩提意。若一切法无所有。初发心菩萨于是空法中。云何能渐次第学。以是故说次第。诸法虽空难解。次第行得力故能得成就。譬如缘梯从一初桄渐上上处。虽高虽难亦能得至。次第行者。四种行六波罗蜜。如经中说。自行檀教人行檀。赞檀功德欢喜赞行檀者。善拔悭贪根深爱檀波罗蜜。慈悲于众生。通达诸法实相。以此因缘故。能四种行檀波罗蜜。或有人自行布施。不能教人布施。或畏他嗔或畏为己教布施以之为恩。如是等因缘故不能教人。或有人教人布施自不能施。或有人种种赞叹布施之德劝人令施。而不能自行。有人自行布施。亦教人布施。称赞布施之德。而见人布施不能欢喜。所以者何。或有破戒恶人。行施而不喜见。有人。喜见施主而不赞叹。以其邪见不识施果故。如是各各不能具足。菩萨大悲心深爱善法故。能行四事如上说。菩萨若但自布施不教他人。但能今世少许利益是众生。随业因缘堕贫穷处。是故菩萨教众生言。我不惜财物。我虽多施汝。汝亦不得持至后世。汝今当自作后当自得。以布施实功德。种种因缘教众生行施。见行施者。虽是破戒恶人。但念其好心布施之德。不念其恶。是故欢喜赞叹。复次见三宝无尽福田中施故施福不尽必至佛道。观其未来无尽功德故。欢喜行是四种布施。世世财富。是菩萨虽不为财富布施。未具足阿耨多罗三藐三菩提六波罗蜜等法。中间而财富自至。譬如人为谷故种禾而稿草自至。菩萨得财物报时。离悭贪心随众生意布施。须食与食等。问曰。是菩萨布施时。先施何等人。答曰。是菩萨虽因众生起大悲心。而菩萨布施必先供养诸佛大菩萨辟支佛阿罗汉及诸圣人。若无圣人。次第施持戒精进禅定智慧离欲人。若无此人。施一切出家佛弟子。若无是人。次施持五戒行十善道及持一日戒三归。若无此人。次施中人非正非邪者。若无此人。次施五逆恶人。及诸畜生不可不与。菩萨以施摄一切众生故。有人言。应先布施五逆罪人断善根者贫穷老病下贱乞丐者乃至畜生。譬如慈母多有众子先念羸病给其所须。又如菩萨为饿虎欲食子故以身施之。问曰。如是种种应先施何者。答曰一切众生皆是菩萨福田。能生大悲故。菩萨常欲以阿耨多罗三藐三菩提施众生。何况衣食等而有分别。又菩萨得无生忍法平等无差。未得无生忍者。或慈悲心多或分别心多。此二心不得俱行。悲心多者先施贫穷恶人。作是念种福田中果报虽大。怜愍众生故先利贫者。如是田虽不良。以慈悲心得大果报。分别心多者作是念。诸佛有无量功德故应先供养。以分别诸法取著佛身故心小。其心虽小福田良故功德亦大。若得诸法实相。入般若波罗蜜方便力中。心得自在二事俱行慈愍众生。又视皆如佛。如是等菩萨随因缘行布施。问曰。经何以不言与衣食等。而言须食与食。答曰。有人须食与饮。须饮与衣以不称受者意故福德少。是故言须食与食。问曰。有人若羞若怖。虽有所须不能发言。云何知其所须。答曰。菩萨观其相貌。随时所须土地所宜。或有知他心者。资生之具随意而与。是人因是布施得成戒众。复作是念。我怜愍众生。以衣食布施。所益甚少不如持戒。常以无恼无畏施于众生。菩萨住是持戒中。为守护戒故生禅定心。不散清净故得成慧众无戏论。舍诸著是慧相。以是慧破诸烦恼缚得解脱众。了了知见证解脱故。名解脱知见众。是人先行布施及五众因缘故。过声闻辟支佛地入菩萨位。问曰菩萨应行六波罗蜜入菩萨位。此中何以说五众。答曰法虽一以种种异名说。是故说五众无咎。是人从一波罗蜜中欲起诸波罗蜜。布施为主。已先说持戒众名尸波罗蜜。定众解脱众名禅波罗蜜。慧众解脱知见众是般若波罗蜜。行诸波罗蜜时能忍诸恶事。是名羼提波罗蜜。能起诸波罗蜜不休不息。是名毗梨耶波罗蜜。问曰若尔者何以不但说诸波罗蜜名而说五众。答曰是人欲入菩萨位。此中不但以持戒禅定得和合众戒清净戒无尽戒。以要言之摄一切戒名为戒众。能破烦恼过二乘入菩萨位。譬如一人二人不名为军和合多人乃成为军能破怨敌。余众亦如是。菩萨自得禅定等众。亦令众生得。是名菩萨教化众生。教化众生已持自功德及众生功德。尽回向净佛国。具此二法即得一切种智转法轮以三乘度众生。是名菩萨次第行次第学次第道。先粗后细先易后难。渐渐习学名为次第。余五波罗蜜亦应随义分别。诸法性虽无所有。而随世谛行为破颠倒故。复次念佛等六念。是初次第行。以易行易得故。问曰六念中亦言。不以色念佛云何言易。答曰有法共行故名为易。譬如服苦药以蜜下之则易。六念义如初品中广说。六波罗蜜六念等。柔软易行不生邪见。是菩萨次第学法。余三解脱门等。思惟筹量或生邪见故不说此中。须菩提难。世尊若实无所有。云何有次第行等。佛反问须菩提。汝以声闻智慧见色等法。是一定实法不。答言不见色等一切法。但从因缘和合假有其名。无有定实云何言有。佛语须菩提。汝若不见实定有。云何以次第等。难空而次第法不离于空。尔时须菩提受解了了。是故说我无所疑为当来世求三乘人。闻佛说空无所有性。以罪重智钝故取空相。便言谁垢谁净。凡夫恶人何以名垢。出家得道人何以名净。是人不解佛语深义。以何事而说。著是空故言何用持戒等。为以是因缘即生邪见破正见破正见故。以少因缘而破戒及威仪无所畏忌。出家人资仰白衣。便妄语求利衣食等。破于正命等。种此罪故堕三恶道。或重于白衣。见有是失故问佛。我已得道于诸法无所受。又常闻佛说空法。云何戏论生疑。又我常修无诤三昧怜愍众生是故问佛

　　大智度论释一心具万行品第七十六

【经】须菩提白佛言。世尊。若一切法性无所有。菩萨见何等利益故。为众生求阿耨多罗三藐三菩提。佛告须菩提。以一切法性无所有故。菩萨为众生求阿耨多罗三藐三菩提。何以故。须菩提。诸有得有著者难可解脱。须菩提。诸得相者。无有道无有果无阿耨多罗三藐三菩提。须菩提白佛言。世尊。无得相者。有道有果有阿耨多罗三藐三菩提不。须菩提。无所得即是道即是果即是阿耨多罗三藐三菩提。法性不坏故。若无所得法。欲得道欲得果欲得阿耨多罗三藐三菩提。为欲坏法性。须菩提白佛言。世尊。若无所得法。即是道即是果即是阿耨多罗三藐三菩提。云何有菩萨初地乃至十地。云何有无生忍法。云何有报得神通。云何有报得布施持戒忍辱精进禅定智慧。住是果报法中。能成就众生。能净佛国土。及供养诸佛衣服饮食香华璎珞房舍卧具灯烛种种资生所须之具。乃至得阿耨多罗三藐三菩提。不断是福德。乃至般涅槃后。舍利及弟子得供养尔乃灭尽。佛告须菩提。以诸法无所得相故。得菩萨初地乃至十地。有报得五神通布施持戒忍辱精进禅定智慧。成就众生净佛国土。亦以善根因缘故。能利益众生。乃至般涅槃后。舍利及弟子得供养。须菩提白佛言。世尊。若诸法无所得相。布施持戒忍辱精进禅定智慧诸神通有何差别。佛告须菩提。无所得法布施持戒忍辱精进禅定智慧神通无有差别。以众生著布施乃至神通故分别说。世尊。云何无所得法布施乃至神通无差别。须菩提。菩萨摩诃萨行般若波罗蜜时不得布施。施者受者皆不可得而行布施。不得戒而持戒。不得忍而行忍。不得精进而行精进。不得禅而行禅。不得智慧而行智慧。不得神通而行神通。不得四念处而行四念处。乃至不得八圣道分而行八圣道分。不得空三昧无相无作三昧。而行空无相无作三昧。不得众生而成就众生。不得佛国土而净佛国土。不得诸佛法而得阿耨多罗三藐三菩提。须菩提。菩萨摩诃萨应如是行无所得般若波罗蜜。菩萨摩诃萨行是无所得般若波罗蜜时。魔若魔天不能破坏。须菩提白佛言。世尊。云何菩萨摩诃萨行般若波罗蜜时。一念中具足行六波罗蜜四禅四无量心四无色定四念处四正勤四如意足五根五力七觉分八圣道分三解脱门佛十力四无所畏四无碍智十八不共法大慈大悲三十二相八十随形好。佛告须菩提。菩萨摩诃萨所有布施。不远离般若波罗蜜。所修持戒忍辱精进禅定不远离般若波罗蜜。四禅四无量心四无色定修四念处乃至八十随形好。不远离般若波罗蜜。须菩提白佛言。世尊。云何菩萨摩诃萨不远离般若波罗蜜故。一念中具足行六波罗蜜乃至八十随形好。佛言。菩萨行般若波罗蜜时。所有布施不远离般若波罗蜜不二相。持戒时亦不二相修忍辱。勤精进入禅定亦不二相。乃至八十随形好亦不二相。须菩提白佛言。世尊。云何菩萨摩诃萨布施时。不二相乃至修八十随形好不二相。须菩提。菩萨摩诃萨行般若波罗蜜时。欲具足檀波罗蜜。檀波罗蜜中摄诸波罗蜜及四念处乃至八十随形好。世尊。云何菩萨布施时摄诸无漏法。佛告须菩提。若菩萨摩诃萨行般若波罗蜜时。住无漏心布施。于无漏心中不见相。所谓谁施谁受所施何物。以是无相心无漏心。断爱断悭贪心而行布施。是时不见布施。乃至不见阿耨多罗三藐三菩提法。是菩萨以无相心无漏心持戒。不见是戒乃至不见一切佛法。以无相心无漏心忍辱不见是忍。乃至不见一切佛法。以无相心无漏心精进不见是精进。乃至不见一切佛法。以无相心无漏心入禅定。不见是禅定。乃至不见一切佛法。以无相心无漏心修智慧。不见是智慧。乃至不见一切佛法。以无相心无漏心修四念处。不见是四念处乃至八十随形好。世尊。若诸法无相无作。云何具足檀波罗蜜尸波罗蜜羼提波罗蜜毗梨耶波罗蜜禅波罗蜜般若波罗蜜。云何具足四念处四正勤四如意足五根五力七觉分。八圣道分云何具足空三昧无相无作三昧佛十力四无所畏四无碍智十八不共法大慈大悲。云何具足三十二相八十随形好。佛告须菩提。菩萨摩诃萨行般若波罗蜜。以无相心无漏心布施。须食与食乃至种种所须尽给与之。若内若外若支解其身。若国城妻子布施众生。若有人来语菩萨言。何用是布施为是无所益。行般若波罗蜜菩萨作是念。是人虽来诃我布施我终不悔。我当勤行布施不应不与。施已与一切众生共之回向阿耨多罗三藐三菩提。亦不见是相。谁施谁受所施何物。回向者谁。何等是回向法。何等是回向处。所谓阿耨多罗三藐三菩提。是相皆不可见。何以故。一切法皆以内空故空。外空故空。内外空故空。空空有为空无为空毕竟空无始空散空性空一切法空自相空故空。如是观作是念。回向者谁。回向何处用何法回向。是名正回向。尔时菩萨能成就众生净佛国土。能具足檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜乃至三十七助道法空无相无作三昧乃至十八不共法。是菩萨能如是具足檀波罗蜜。而不受世间果报。譬如他化自在诸天随意所须即皆得之。菩萨亦如是。心生所愿随意即得。是菩萨摩诃萨以是布施果报故。能供养诸佛。亦能满足一切众生天及人阿修罗。是菩萨以檀波罗蜜摄取众生。用方便力以三乘法度脱众生。如是须菩提。菩萨摩诃萨于无相无得无作诸法中。具足檀波罗蜜。须菩提。菩萨摩诃萨云何于无相无得无作法中。具足尸罗波罗蜜。须菩提。是菩萨摩诃萨行尸罗波罗蜜时。持种种戒。所谓圣无漏入八圣道分戒自然戒报得戒受得戒心生戒。如是等不缺不破不杂不浊不著自在戒智所赞戒。用是戒无所取。若色若受想行识。若三十二相八十随形好。若刹利大姓。若婆罗门大姓居士大家。若四天王天三十三天夜摩天兜率陀天化乐天他化自在天梵众天光音天遍净天广果天无想天无烦天无热天妙见天喜见天阿迦腻吒天空处天识处天无所有处天非有想非无想处天。若须陀洹果若斯陀含果若阿那含果若阿罗汉果若辟支佛道。若转轮圣王若天王。但为一切众生共之回向阿耨多罗三藐三菩提。以无相无得无二回向。为世俗法故非第一实义。是菩萨具足尸罗波罗蜜。以方便力起四禅不味著故得五神通。因四禅得天眼。是菩萨住二种天眼修得报得。得天眼已见东方现在诸佛。乃至得阿耨多罗三藐三菩提。如所见事不失。南西北方四维上下现在诸佛。乃至得阿耨多罗三藐三菩提。如所见不失。是菩萨用天耳净过于人耳。闻十方诸佛说法。如所闻不失。能自饶益亦益他人。是菩萨以知他心智知十方诸佛心。及知一切众生心。亦能饶益一切众生。是菩萨用宿命智知过去诸业因缘。是诸业因缘不失故。是众生在在处处所生悉知。是菩萨用是漏尽智。令众生得须陀洹果乃至阿罗汉果辟支佛道。在在处处能令众生入善法中。如是须菩提菩萨摩诃萨于诸法无相无得无作。具足尸罗波罗蜜。世尊。云何诸法无相无作无得。菩萨摩诃萨能具足羼提波罗蜜。须菩提。菩萨摩诃萨从初发意以来。乃至坐道场。于其中间若一切众生来以瓦石刀杖加是菩萨。菩萨是时不起嗔心。乃至不生一念。尔时菩萨应修二种忍。一者一切众生恶口骂詈。若加刀杖瓦石嗔心不起。二者一切法无生无生法忍。菩萨若人来恶口骂詈。或以瓦石刀杖加之。尔时菩萨应如是思惟。骂我者谁。讥诃者谁。打掷者谁。谁有受者。即时菩萨应思惟诸法实性。所谓毕竟空无法无众生。诸法尚不可得。何况有众生。如是观诸法相时。不见骂者不见割截者。是菩萨如是观诸法相时。即得无生法忍。云何名无生法忍。知诸法相常不生诸烦恼。从本已来亦常不生。是菩萨摩诃萨住是二忍。能具足四禅四无量心四无色定四念处乃至八圣道分三解脱门佛十力四无所畏四无碍智十八不共法大慈大悲。是菩萨住是圣无漏出世间法。不共一切声闻辟支佛。具足圣神通。住圣神通已。以天眼见东方诸佛。是人得念佛三昧。乃至阿耨多罗三藐三菩提终不断绝。南西北方四维上下亦如是。是菩萨用天耳闻十方诸佛所说法。如所闻为众生说。是菩萨亦知十方诸佛心。及知一切众生念。知已随其心而为说法。是菩萨以宿命智知一切众生宿世善根。为众生说法令其欢喜。是菩萨以漏尽神通教化众生令得三乘。是菩萨摩诃萨行般若波罗蜜。以方便力成就众生具足一切种智。得阿耨多罗三藐三菩提转法轮。如是须菩提。菩萨摩诃萨无相无得无作法中具足羼提波罗蜜。须菩提言。世尊。菩萨摩诃萨云何于诸法无相无作无得能具足毗梨耶波罗蜜。佛告须菩提。菩萨摩诃萨行般若波罗蜜时。成就身精进心精进。入初禅乃至入第四禅。受种种神通力能分一身为多身。乃至手扪摸日月。成就身精进故飞到东方。过无量百千万诸佛世界。供养诸佛饮食衣服医药卧具华香璎珞种种所须。乃至阿耨多罗三藐三菩提。福德果报终不可尽。是菩萨得阿耨多罗三藐三菩提时。一切世间天及人勤设供养衣服饮食。乃至入无余涅槃后。舍利及弟子得供养。亦以是神通力故。至诸佛所听受法教。乃至阿耨多罗三藐三菩提终不违失。是菩萨修一切种智时。净佛世界成就众生。如是须菩提。菩萨摩诃萨行般若波罗蜜成就身精进。能具足毗梨耶波罗蜜。须菩提。云何菩萨成就心精进能具足毗梨耶波罗蜜。须菩提。菩萨摩诃萨心精进。以是心精进圣无漏入八圣道分。精进不令身口不善业得入。亦不取诸法相。若常若无常若苦若乐若我若无我若有为若无为若欲界若色界若无色界若有漏性若无漏性若初禅乃至第四禅若慈悲喜舍若无边虚空处乃至非有想非无想处若四念处若四正勤四如意足五根五力七觉分八圣道分若空无相无作若佛十力乃至十八不共法不取相若常若无常若苦若乐若我若无我若须陀洹果斯陀含果阿那含果若阿罗汉果若辟支佛道若菩萨道若阿耨多罗三藐三菩提若是须陀洹斯陀含阿那含阿罗汉若是辟支佛是菩萨是佛不取相。是众生断三结故得须陀洹。是众生三毒薄故得斯陀含是众生断下分结故得阿那含。是众生断上分结故得阿罗汉。是众生以辟支佛道故作辟支佛。是众生行道种智故名菩萨。亦不取是诸法相。何以故。不可以性取相。是性无故。是菩萨以是心精进故广利益众生。亦不得是众生。是为菩萨具足毗梨耶波罗蜜。具足诸佛法。净佛国土成就众生。不可得故。是菩萨身精进心精进成就故摄取一切诸善法。是法亦不著故。从一佛国至一佛国为利益众生。所作神通随意无碍。若雨诸华若诸名香若作伎乐若动大地若放光明若示七宝庄严国土若现种种身若放大智光明令知圣道令远离杀生乃至邪见。或以布施利益众生。或以持戒或支解身体。或以妻子或以国土或以己身给施。随所方便利益众生。如是须菩提。菩萨摩诃萨行般若波罗蜜。无相无作无得诸法中。用身心精进能具足毗梨耶波罗蜜。世尊。云何菩萨摩诃萨行般若波罗蜜住无相无作无得法中。能具足禅波罗蜜。须菩提。菩萨摩诃萨除佛诸禅定。余一切诸禅三昧皆能具足。是菩萨离诸欲诸恶不善法。离生喜乐有觉有观入初禅。乃至入第四禅。以是慈悲喜舍心遍满一方乃至十方。一切世间遍满。是菩萨过一切色相灭有对相。不念别异相故入无边虚空处。乃至入非有想非无想处。是菩萨于禅波罗蜜中住。逆顺入八背舍九次第定。入空三昧无相无作三昧。或时入如电光三昧。或时入圣正三昧。或时入如金刚三昧。是菩萨住禅波罗蜜中修三十七助道法。用道种智入一切禅定。过干慧地性地八人地见地薄地离欲地已办地辟支佛地入菩萨位。入菩萨位已具足佛地。是诸地中行。乃至阿耨多罗三藐三菩提不中道取道果。是菩萨住是禅波罗蜜中。从一佛国至一佛国供养诸佛。从诸佛所植诸善根净佛国土。从一佛国至一佛国利益众生。以布施摄取众生。或以持戒或以三昧。或以智慧或以解脱。或以解脱知见。摄取众生。教众生令得须陀洹果斯陀含果阿那含果阿罗汉果辟支佛道。诸有善法能令众生得道。皆教令得。是菩萨住此禅波罗蜜中。能生一切陀罗尼门。得四无碍智报得神通。是菩萨终不入母人胞胎。终不受五欲无生不生。虽生不为生法所污。何以故。是菩萨见一切作法如幻而利益众生。亦不得众生及一切法。教众生令得无所得处。是世俗法故非第一实义。住是禅波罗蜜一切行禅定解脱三昧。乃至阿耨多罗三藐三菩提。终不离禅波罗蜜。是菩萨行如是道种智时。得一切种智断一切烦恼习。断已自益其身亦益他人。自益益他已。为一切世间天及人阿修罗作福田。如是须菩提。菩萨摩诃萨行般若波罗蜜时。能具足无相禅波罗蜜。世尊。云何菩萨摩诃萨行般若波罗蜜时。住无相无作无得法中修具足般若波罗蜜。须菩提。菩萨摩诃萨行般若波罗蜜时。于诸法不见定实相。是菩萨见色不定非实相。乃至见识不定非实相。不见色生乃至不见识生。若不见色生乃至不见识生。一切法若有漏若无漏。不见来处不见去处。亦不见集处。如是观时不得色性乃至识性亦不得有漏无漏法性。是菩萨行般若波罗蜜时。信解一切诸法无所有相。如是信解已行内空乃至无法有法空。于诸法无所著。若色若受想行识。乃至阿耨多罗三藐三菩提。是菩萨行无所有般若波罗蜜。能具足菩萨道。所谓六波罗蜜乃至三十七助道法。佛十力四无所畏四无碍智十八不共法三十二相八十随形好。是菩萨住空净佛道中。所谓六波罗蜜三十七助道法报得神通。以是法饶益众生。宜以布施摄。教令布施。宜以戒摄。教令持戒。宜以禅定智慧解脱解脱知见摄。教令修禅定智慧解脱解脱知见。宜以诸道法教者。教令得须陀洹果得斯陀含果阿那含果阿罗汉果辟支佛道。宜以佛道化者教令得菩萨道具足佛道。如是等随其所应道地而教化之各令得所。是菩萨现种种神通力时。过无量恒河沙国土度脱众生。随其所须皆化给之各令满足。从一国土至一国土见净妙国土以自庄严己佛国土。譬如他化自在天。中资生所须随意自至。亦如诸净佛国离于求欲。是人以是报得檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜报得五神通行菩萨道。种智成就一切功德。当得阿耨多罗三藐三菩提。是菩萨尔时不受色法乃至识。不受一切法若善若不善。若世间若出世间。若有漏若无漏。若有为若无为。如是一切法皆不受。是菩萨得阿耨多罗三藐三菩提时。国土一切所有资生之物皆无有主。何以故。是菩萨行一切法不受。以不可得故。如是须菩提。菩萨摩诃萨无相法中。能具足般若波罗蜜

【论】问曰。问者答者俱言无所有。云何分别知是问是答

答曰。所言法虽一而心异。问者以著心问。答者以无著心答。须菩提意。谓无所有中不应发心。须菩提为听者著心故作是问。诸法空中不见菩萨发心者。不见众生可利益者。不见阿耨多罗三藐三菩提。是故于无所有法中作难者。若一切法无所有性。菩萨见何利故发心。须菩提于菩萨众生阿耨多罗三藐三菩提中不疑。但问无所有法。佛答正以无所有空故能发心。若无所有空。菩萨众生阿耨多罗三藐三菩提亦皆空无所有。云何起难。若众生菩萨及阿耨多罗三藐三菩提。离无所有空者。可有是难。如先说毕竟空于诸法无所障碍。何妨发心。佛还以无所有空破须菩提所问。亦复自说因缘。须菩提著心者难得解脱。是人从无始生死中来。以一切烦恼故深著诸法。闻有亦著闻空亦著。得失亦著。如是众生难可勉出。是故菩萨发无上道心。自以相好严身。得梵音声有大威德。知众生三世心根本。以种种神通力因缘譬喻。为说无所有法空解脱门引导其心。众生见如是希有事。即时其心柔软信佛受法。是故经说著有者难得解脱有所得者无道无果无阿耨多罗三藐三菩提。须菩提问世尊。若有所得者无道无果无阿耨多罗三藐三菩提。无所得者有道有果不。佛答无所有即是道即是果即是阿耨多罗三藐三菩提。若人不分别是有所得是无所得。入诸法实相毕竟空中。是亦无所得。即是道即是果即是阿耨多罗三藐三菩提。不破坏诸法实相故。法性即是诸法实相。须菩提意。谓法性正行邪行常不可破坏。何以佛言不坏法性是道是果。佛答法性虽不可破坏。众生邪行故名为破坏。如虚空云雾土尘虽不能染亦名不净。如人实欲染污虚空。是人为欲染污法性。无是事故佛说譬喻。若人欲坏法性。是人为欲于无所有法中得道得果得阿耨多罗三藐三菩提。须菩提白佛。若无所有即是道。云何有十地等诸菩萨法。如经广说。问曰。此事佛已先答。所谓若法空。菩萨见何事故发心。今言若法空。云何有初地等。佛皆以空答。今须菩提何以更问

答曰。以众生著心难解故更问。是众中有新发意菩萨。闻是诸法实相空即生著心。佛破其著亦著所破法。须菩提为是人故更问。佛答。须菩提以无所得故。有初地乃至般涅槃后。舍利得供养。有所著中不可说初地及诸功德。亦以无所得因缘故。从布施乃至诸神通无有差别。无有差别故不应难。须菩提复问。云何无所得布施乃至诸神通无有差别。佛答。菩萨从初发心已来。似阿耨多罗三藐三菩提寂灭相。布施毕竟空。所谓不得施者受者财物而行布施。如是布施中无有分别。乃至不得菩提。而得阿耨多罗三藐三菩提亦如是。是名菩萨行无所得般若波罗蜜行是无所得般若波罗蜜。魔若魔天不能破坏。一念中行六波罗蜜者

问曰。须菩提何以故问一念中行六波罗蜜等诸功德

答曰。须菩提从佛闻般若波罗蜜甚深无所有相。于诸法中无碍相。若尔者则无所不能无事不作。云何菩萨一念中能摄六波罗蜜乃至八十随形好。初发心时以著有无心重故。渐渐次第行今有无悉舍故无所不能。是故问。佛答。菩萨不离般若波罗蜜。行布施等诸功德无障碍故。能一念中行。若远离般若波罗蜜则渐渐次第行。须菩提问。云何名不远离。佛答。菩萨不以二相行布施等。复问。云何不以二相。佛答。菩萨行般若波罗蜜时。欲具足檀波罗蜜。于布施一念中摄一切善法。如先说。何等是一念。所谓菩萨得无生法忍。断一切烦恼。除诸忆想分别。安住无漏心中布施一切。无漏心是无相相。菩萨住是心中。不见谁施谁受谁物。离一切相心布施不见有一法。乃至阿耨多罗三藐三菩提尚不见。何况余法。是名不二相。乃至八十随形好亦如是。须菩提更以异事问此义。世尊。诸法无相无作无起。云何能具足檀波罗蜜等乃至八十随形好。佛答。菩萨无相无作法中。不取相故无障碍心布施。须食与食等经中已委悉。又先品中亦广说。是故更不解。无漏无相六波罗蜜有二种。一者得无生法忍菩萨所行。二者未得无生法忍菩萨所行。得无生法忍菩萨所行。如此中所说。何以故。住无相无漏心中。行布施等诸法故。问曰。生身菩萨贪惜未除故。割截甚痛是则为难。得无生法忍菩萨。如化人所作割截无痛。有何恩分

答曰。得无生法忍菩萨。行是六波罗蜜为难。所以者何。得无生法忍寂灭心。应受涅槃乐。而舍此寂灭乐。入众生中受种种身。或为贱人或为畜生等。是则为难。生身菩萨贪爱未除。著佛身故以身布施。是为悕望非清净施。是故不如。复次行无漏无相六波罗蜜。是时能具足有漏有相。则不能具足。是故能具足者有大恩分


大智度论卷第八十七大智度论释六喻品第七十七(卷八十八)

　　　　圣者龙树造


　　　　后秦龟兹国三藏鸠摩罗什译


【经】须菩提白佛言。世尊。云何无相不可分别自相空。诸法中具足修六波罗蜜。所谓檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。世尊云何无异法中而分别说异相。云何般若波罗蜜摄檀尸羼精进禅。云何行异相法以一相道得果。佛告须菩提。菩萨摩诃萨住五阴如梦如响如影如焰如幻如化。住是中行布施持戒。修忍辱勤精进入禅定修智慧。知是五阴实如梦如响如影如焰如幻如化。五阴如梦无相。乃至如化无相。何以故。梦无自性响影焰幻化皆无自性。若法无自性是法无相。若法无相是法一相所谓无相。以是因缘故。须菩提当知。菩萨布施无相。施者无相受者无相。能如是知布施。是能具足檀波罗蜜。乃至能具足般若波罗蜜。能具足四念处乃至八圣道分。能具足内空乃至无法有法空。能具足空三昧无相无作三昧。能具足八背舍九次第定五神通五百陀罗尼门。能具足佛十力四无所畏。四无碍智十八不共法。是菩萨住是报得无漏法中。飞到东方无量国土。供养诸佛衣服饮食。乃至随其所须而供养之。亦利益众生。应以布施摄者而布施摄之。应以持戒摄者教令持戒。应以忍辱精进禅定智慧摄者。教令忍辱精进禅定智慧而摄取之。乃至应以种种善法摄者。以种种善法而摄取之。是菩萨成就是一切善法受世间身。不为世间生死所污。为众生故。于天人中受尊贵富乐。以是尊贵富乐摄取众生。是菩萨知一切法无相故。知须陀洹果。亦不于中住。知斯陀含果阿那含果阿罗汉果。亦不于中住。知辟支佛道。亦不于中住。何以故。是菩萨用一切种智。知一切法已。应当得一切种智。不与声闻辟支佛共。如是须菩提菩萨摩诃萨知一切法无相已。知六波罗蜜无相。乃至知一切佛法无相。复次须菩提。菩萨摩诃萨住五阴。如梦如响如影如焰如幻如化。能具足无相尸罗波罗蜜。是戒不缺不破不杂不著。圣人所赞无漏戒。入八圣道分住是戒中持一切戒。所谓名字戒自然戒律仪戒作戒无作戒威仪戒非威仪戒。是菩萨成就诸戒不作是愿。我以此戒因缘故。生刹利大姓婆罗门大姓居士大家若小王家若转轮圣王家若四天王天处。生若三十三天夜摩天兜率陀天化乐天他化自在天。不作是愿。我持戒因缘故。当得须陀洹果斯陀含果阿那含果阿罗汉果辟支佛道。何以故。一切法无相所谓一相。无相法不能得无相法。有相法不能得有相法。无相法不能得有相法。有相法不能得无相法。如是须菩提。菩萨摩诃萨行般若波罗蜜时。能具足无相尸罗波罗蜜而入菩萨位。入菩萨位已得无生法忍。行道种智得报得五神通。住五百陀罗尼门得四无碍智。从一佛国至一佛国。供养诸佛成就众生净佛国土。虽入五道中生死业报不能染污。须菩提。譬如化转轮圣王。虽坐卧行住不见来处不见去处不见住处坐处卧处而能利益众生亦不得众生。菩萨亦如是。须菩提。譬如须扇多佛得阿耨多罗三藐三菩提。为三乘转法轮无有得菩萨记者。化作化佛已舍身寿命入无余涅槃。须菩提菩萨亦如是。行般若波罗蜜时。能具足尸罗波罗蜜。具足尸罗波罗蜜已摄取一切善法。复次须菩提。菩萨摩诃萨行般若波罗蜜时。住五阴如梦如响如影如焰如幻如化。具足无相羼提波罗蜜。世尊。云何菩萨摩诃萨具足无相羼提波罗蜜。须菩提。菩萨摩诃萨住二忍中。能具足羼提波罗蜜。何等二忍。生忍法忍。从初发意乃至坐道场。于其中间若一切众生来骂詈粗恶语。或以瓦石刀杖加是菩萨。是菩萨欲具足羼提波罗蜜故。乃至不生一念恶。是菩萨如是思惟。骂我者谁害我者谁。以恶言加我以瓦石刀杖害我者谁。何以故。是菩萨于一切法得无相忍故。云何作是念。是人骂我害我。若菩萨摩诃萨如是行。能具足羼提波罗蜜。以是羼提波罗蜜具足故得无生法忍。须菩提白佛言。世尊。云何为无生法忍。是忍何所断何所知。佛告须菩提。得法忍乃至不生少许不善法。是故名无生法忍。一切菩萨所断烦恼尽。是名断。用智慧知一切法不生。是名知。须菩提白佛言。世尊。诸声闻辟支佛无生法忍。菩萨无生法忍有何等异。佛告须菩提。诸须陀洹若智若断是名菩萨忍。斯陀含若智若断是名菩萨忍。阿那含若智若断是名菩萨忍。阿罗汉若智若断是名菩萨忍。辟支佛若智若断是名菩萨忍。是为异。须菩提。菩萨摩诃萨成就是忍。胜一切声闻辟支佛。住如是报得无生忍中。行菩萨道能具足道种智。具足道种智故。常不离三十七助道法及空无相无作三昧。常不离五神通。不离五神通故。能成就众生净佛国土。成就众生净佛国土已当得一切种智。如是须菩提。菩萨摩诃萨具足无相羼提波罗蜜。复次须菩提。菩萨摩诃萨住无相五阴如梦如响如影如焰如幻如化。行身精进心精进。以身精进故起神通。起神通故到十方国土。供养诸佛饶益众生。以身精进力教化众生令住三乘。如是须菩提。菩萨摩诃萨行般若波罗蜜。能具足无相精进波罗蜜。是菩萨以心精进圣无漏精进入八圣道分中。能具足毗梨耶波罗蜜。是毗梨耶波罗蜜皆摄一切善法。所谓四念处四正勤四如意足五根五力七觉分八圣道分四禅四无量心四无色定八解脱九次第定佛十力四无所畏四无碍智十八不共法。是菩萨行是法应具足一切种智具足。一切种智已断一切烦恼习。具足满三十二相。身放无等无量光明。放光明已三转十二行法轮。法轮转故三千大千世界六种震动。光明遍照三千大千世界。三千大千世界中众生。闻说法声皆以三乘法而得度脱。如是须菩提。菩萨摩诃萨住精进波罗蜜中能大饶益。及能具足一切种智。复次须菩提。菩萨住无相五阴如梦如响如影如焰如幻如化。能具足禅波罗蜜。世尊。云何菩萨住五阴如梦如响如影如焰如幻如化。能具足禅波罗蜜。须菩提。菩萨摩诃萨入初禅乃至入第四禅。入慈悲喜舍无量心。入无边虚空处。乃至入非有想非无想处。入空三昧无相无作三昧。入如电光三昧。入如金刚三昧。入圣正三昧除诸佛三昧。诸余三昧若共声闻辟支佛三昧皆证皆入。亦不受三昧味亦不受三昧果。何以故。是菩萨知是三昧无相无所有性。当云何于无相法受无相法味。无所有法受无所有法味。若不受味则不随禅定力生若色界若无色界。何以故。是菩萨不见是二界。亦不见是禅。亦不见入禅者。亦不见用法入禅者。若不得是法。即能具足无相禅波罗蜜。菩萨用是禅波罗蜜能过声闻辟支佛地。须菩提白佛言。世尊。云何菩萨具足无相禅波罗蜜故。能过声闻辟支佛地。佛告须菩提。菩萨善学内空善学外空。乃至善学无法有法空。于是诸空无法可住处。若须陀洹果若斯陀含果阿那含果阿罗汉果。乃至一切种智。是诸空亦空。菩萨摩诃萨行如是诸空能入菩萨位中。须菩提白佛言。世尊。云何菩萨摩诃萨位云何非位。须菩提。一切有所得是非菩萨位。一切无所得是菩萨位。世尊。何等是有所得何等是无所得。须菩提。色是有所得。受想行识是有所得。眼耳鼻舌身意乃至一切种智有所得。是非菩萨位。须菩提。菩萨位者。是诸法不可示不可说。何等法不可示不可说。若色乃至一切种智。何以故。须菩提。色性是不可示不可说。乃至一切种智性是不可示不可说。须菩提。如是名菩萨位。是菩萨入位中。一切禅定三昧具足。尚不随禅定三昧力生。何况住淫怒痴于中起罪业生。菩萨但住如幻法中饶益众生。亦不得众生及如幻法。若无所得是时能成就众生净佛国土。如是须菩提。是名菩萨具足无相禅波罗蜜。乃至能转法轮。所谓不可得法轮。复次须菩提。菩萨摩诃萨行般若波罗蜜。知一切法。如梦如响如焰如影如幻如化。须菩提白佛言。世尊。菩萨摩诃萨云何知一切法如梦如响如影如焰如幻如化。须菩提。菩萨摩诃萨行般若波罗蜜时。不见梦不见见梦者。不见响不见闻响者。不见影不见见影者。不见焰不见见焰者。不见幻不见见幻者。不见化不见见化者。何以故。是梦响影焰幻化。皆是凡夫愚人颠倒法故。阿罗汉不见梦不见见梦者。乃至不见化不见见化者。辟支佛菩萨摩诃萨诸佛。亦不见梦不见见梦者。乃至不见化亦不见见化者。何以故。一切法无所有性不生不定。若法无所有性不生不定。菩萨摩诃萨当云何行般若波罗蜜。是中取生相定相。是处不然。何以故。若诸法少多有性有生有定。不名修般若波罗蜜。如是须菩提。菩萨摩诃萨行般若波罗蜜。不著色乃至不著识。不著欲色无色界。不著诸禅解脱三昧。不著四念处乃至八圣道分。不著空三昧无相无作三昧。不著檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。不著故能具足菩萨初地。于初地中亦不生著。何以故。是菩萨不得是地云何生贪著。乃至十地亦如是。是菩萨行般若波罗蜜。亦不得般若波罗蜜。若行般若波罗蜜时。不得般若波罗蜜。是时见一切法皆入般若波罗蜜中。亦不得是法。何以故。是诸法与般若波罗蜜无二无别。何以故诸法入如法性实际故无分别。须菩提白佛言。世尊。若诸法无相无分别。云何说是善是不善是有漏是无漏是世间是出世间是有为是无为。须菩提。于汝意云何。诸法实相中有法可说是善是不善乃至是有为是无为是须陀洹果乃至是阿罗汉是辟支佛是菩萨是阿耨多罗三藐三菩提不。世尊。不可说也。须菩提。以是因缘故。当知一切法无相无分别无生无定不可示。须菩提。我本行菩萨道时。亦无有法可得性。若色若受想行识乃至若有为若无为须陀洹果乃至阿耨多罗三藐三菩提。如是须菩提。菩萨摩诃萨行般若波罗蜜。从初发意乃至阿耨多罗三藐三菩提。应善学诸法性。善学诸法性故。是名阿耨多罗三藐三菩提道。行是道能具足六波罗蜜。成就众生净佛国土。住是法中得阿耨多罗三藐三菩提。以三乘法度脱众生亦不著三乘。如是须菩提。菩萨摩诃萨以无相法应学般若波罗蜜

【论】问曰。须菩提问佛。若诸法无相无分别。云何差别说六波罗蜜。佛还答。菩萨住是如梦五众中。能具足六波罗蜜。须菩提以空问。佛还以空答。此问答云何得别异。答曰。须菩提问。若诸法空。今眼见菩萨行六波罗蜜作佛。佛答。凡夫远实智慧取相。见菩萨行六波罗蜜作佛。著是空法故难。菩萨虽住五众。住五众如幻如梦空法中。亦以空心行布施。是故虽行诸法具足六波罗蜜不妨于空。譬如云雾远视则见。近之则无所见。凡夫亦如是。远实相故见诸佛。菩萨近实相故见皆空。是故不妨。不妨故能于檀波罗蜜一念中。具足行诸善法。是人常修无漏清净波罗蜜故。转身还报得无漏波罗蜜。报得名更不修行自然而得。譬如报得眼根自然能见色。得是报得无漏波罗蜜已。能变一身作无量阿僧祇身。于十方佛所具足闻诸佛甚深法。度脱十方众生。渐渐净佛世界。随愿作佛。问曰。若诸法空无相。云何分别云何得知行檀波罗蜜等。各各具足余波罗蜜。答曰。行者虽不自分别。而诸佛菩萨说其行檀行尸具足诸行。如声闻人入见谛无漏无相无分别法中。余圣人亦数其所入法。知诸法实相。所谓无相相。是名正见。正见得力已名为正行。是时不恼众生不作诸恶。是名正语正业正命。是时虽无所说亦无所造。而名为正语正业。所以者何。是名深妙正语正业。所谓毕竟不恼众生故。是中发心有所造作是名精进系念缘中是名正念。摄心一处是名正定。见身受心法实相是名四念处。乃至七觉意亦如是。于四念处中亦如八直圣道中诸圣人为数。菩萨亦如是。行是无相檀波罗蜜。能具足尸波罗蜜等诸善法。如檀波罗蜜。尸波罗蜜等摄诸善法亦如是。问曰。上品中以一波罗蜜具诸波罗蜜。此无相摄一切法有何差别。答曰。上以一念中能具诸波罗蜜。此以诸法虽空无相而能具诸波罗蜜为异

　　大智度论释四摄品第七十八

【经】须菩提白佛言。世尊若诸法如梦如响如影如焰如幻如化无有实事。无所有性自相空者。云何分别是善法是不善法是世间法是出世间法是有漏法是无漏法是有为法是无为法。是法能得须陀洹果。能得斯陀含果阿那含果阿罗汉果。能得辟支佛道。能得阿耨多罗三藐三菩提。佛告须菩提。凡夫愚人得梦得见梦者。乃至得化得见化者。起身口意善业不善业无记业起福业。若起罪业作不动业。是菩萨摩诃萨行般若波罗蜜住二空中。毕竟空无始空。为众生说法作是言。诸众生是色空无所有。受想行识空无所有。十二入十八界空无所有。色是梦。受想行识是梦。十二入十八界是梦。色是响是影是焰是幻是化。受想行识亦如是。十二入十八界是梦是响是影是焰是幻是化。是中无阴入界。无梦亦无见梦者。无响亦无闻响者。无影亦无见影者。无焰亦无见焰者。无幻亦无见幻者。无化亦无见化者。一切法无根本实性无所有。汝等于无阴中见有阴。无入见有入。无界见有界。是一切法皆从因缘和合生以颠倒心起属业果报。汝等何以故。于诸法空无根本中而取根本相。是时菩萨摩诃萨行般若波罗蜜。以方便力故于悭法中拔出众生。教行檀波罗蜜持是布施功德得大福报。从大福报拔出教令持戒。持戒功德生天上尊贵处。复拔出令住初禅。初禅功德生梵天处。二禅三禅四禅无边空处无边识处无所有处非有想非无想处亦如是。众生行是布施及布施果报。持戒及持戒果报。禅定及禅定果报。种种因缘拔出安置无余涅槃及涅槃道中。所谓四念处四正勤四如意足五根五力七觉分八圣道分空解脱门无相无作解脱门八背舍九次第定佛十力四无所畏四无碍智十八不共法。安隐众生令住圣无漏法无色无形无对法中。有可得须陀洹果者。安隐教化令住须陀洹果。可得斯陀含果阿那含果阿罗汉果辟支佛道者。令住斯陀含果阿那含果阿罗汉果辟支佛道。可得阿耨多罗三藐三菩提者。亦安隐教化令住阿耨多罗三藐三菩提中。须菩提白佛言。世尊。诸菩萨摩诃萨甚希有难及。能行是深般若波罗蜜。诸法无所有性毕竟空无始空。而分别诸法是善是不善是有漏是无漏乃至是有为是无为。佛告须菩提。如是如是。诸菩萨摩诃萨甚希有难及。能行是深般若波罗蜜。诸法无所有性毕竟空无始空而分别诸法。须菩提。汝等若知是菩萨摩诃萨希有难及法。则知一切声闻辟支佛不能报。何况余人。须菩提白佛言。世尊。何等是菩萨摩诃萨希有难及法。诸声闻辟支佛所无有。佛告须菩提。一心谛听。有菩萨摩诃萨。行般若波罗蜜住报得六波罗蜜中。及住报得五神通三十七助道法。住诸陀罗尼诸无碍智。到十方世界可以布施度者以布施摄之。可以持戒度者以持戒摄之。可以忍辱精进禅定智慧度者。随其所应而摄取之。可以初禅度者以初禅摄取之。可以二禅三禅四禅无边空处无边识处无所有处非有想非无想处度者。随其所应而摄取之。可以慈悲喜舍心度者。以慈悲喜舍心摄取之。可以四念处四正勤四如意足五根五力七觉分八圣道分空三昧无相无作三昧度者随所摄之。世尊。菩萨摩诃萨云何以布施饶益众生。须菩提。菩萨行般若波罗蜜时。布施随其所须。饮食衣服车马香华璎珞种种所须。尽给与之。若供养佛辟支佛阿罗汉阿那含斯陀含须陀洹等无有异。若施入正道中人及凡人。下至禽兽皆无分别等一布施。何以故。一切法不异不分别故。是菩萨无异无别布施已当得无分别法报。所谓一切种智。须菩提。若菩萨摩诃萨见乞匈者若生是心。佛是福田我应供养禽兽非福田不应供养。是非菩萨法。何以故。菩萨摩诃萨发阿耨多罗三藐三菩提心不作是念是众生应以布施饶益。是不应布施是众生。布施因缘故应生刹利大姓婆罗门大姓居士大家。乃至以是布施因缘以三乘法度之。令入无余涅槃。若众生来从菩萨乞。亦不生异心分别应与是不应与是。何以故。是菩萨为是众生故发阿耨多罗三藐三菩提心。若分别简择便堕诸佛菩萨辟支佛学无学人一切世间天及人诃责处。谁请汝救一切众生。汝为一切众生舍一切众生护一切众生依。而分别简择应与不应与。复次若菩萨摩诃萨行般若波罗蜜时。若人若非人来欲求乞菩萨身体支节。是时不应生二心。若与若不与。何以故。是菩萨摩诃萨为众生故受身。众生来取何可不与。我以饶益众生故受是身。众生不乞自应与之。何况乞而不与。菩萨摩诃萨行般若波罗蜜应如是学。复次须菩提。菩萨摩诃萨见有乞者应生是念。是中谁与谁受所施何物。是一切法自性皆不可得。以毕竟空故空相法无与无夺。何以故。毕竟空故。内空故。外空内外空大空第一义空自相空故。住是诸空布施。是时具足檀波罗蜜。具足檀波罗蜜故。若断内外法。时作是念。截我者谁割我者谁。复次须菩提。我以佛眼见东方如恒河沙等诸菩萨摩诃萨。入大地狱令火灭汤冷。以三事教化。一者神通。二者知他心。三者说法。是菩萨以神通力令大地狱火灭汤冷。知他心以慈悲喜舍随意说法。是众生于菩萨生清净心。从地狱得脱渐以三乘法得尽苦际。南西北方四维上下亦如是。复次须菩提。我以佛眼观十方世界。见如恒河沙等国土中诸菩萨。为诸佛给使供养。诸佛随意爱乐恭敬。若诸佛所说尽能受持。乃至阿耨多罗三藐三菩提终不忘失。复次须菩提。我以佛眼观十方如恒河沙等国土中诸菩萨摩诃萨。为畜生故舍其寿命割截身体分散诸方。诸有众生食是诸菩萨摩诃萨肉者。皆爱敬菩萨。以爱敬故即得离畜生道值遇诸佛。闻佛说法如说修行。渐以三乘声闻辟支佛佛法。于无余涅槃而般涅槃。如是须菩提。诸菩萨摩诃萨所益甚多。教化众生令发阿耨多罗三藐三菩提心。如说修行乃至于无余涅槃而般涅槃。复次须菩提。我以佛眼见十方如恒河沙等国土中诸菩萨摩诃萨。除诸饿鬼饥渴苦。是诸饿鬼皆爱敬菩萨。以爱敬故得离饿鬼道值遇诸佛。闻诸佛说法如说修行。渐以三乘声闻辟支佛佛法而般涅槃。乃至无余涅槃。如是须菩提。菩萨摩诃萨为度众生故行大悲心。复次须菩提。我以佛眼见诸菩萨摩诃萨。在四天王天上说法。在三十三天夜摩天兜率陀天化乐天他化自在天上说法。诸天闻菩萨说法渐以三乘而得灭度。须菩提。是诸天众中有贪著五欲者。是菩萨示现火起烧其宫殿而为说法作是言。诸天。一切有为法悉皆无常谁得安者。复次须菩提。我以佛眼观十方世界。见如恒河沙等国土中诸梵天著于邪见。诸菩萨摩诃萨教令远离邪见作是言。汝等云何于空相虚妄诸法中而生邪见。如是须菩提。菩萨摩诃萨住大慈心为众生说法。须菩提。是为诸菩萨希有难及法。复次须菩提。我以佛眼观十方世界如恒河沙等国土中诸菩萨摩诃萨。以四事摄取众生。何等为四。布施爱语利益同事。云何菩萨以布施摄取众生。须菩提。菩萨以二种施摄取众生。财施法施。何等财施摄取众生。须菩提。菩萨摩诃萨以金银琉璃颇梨真珠珂贝珊瑚等诸宝物。或以饮食衣服卧具房舍灯烛华香璎珞。若男若女若牛羊象马车乘。若以己身给施众生。语众生言。汝等若有所须各来取之。如取己物莫得疑难。是菩萨施已教三归依。归依佛归依法归依僧。或教受五戒。或教一日戒。或教初禅。乃至教非有想非无想定。或教慈悲喜舍。或教念佛念法念僧念戒念舍念天。或教不净观。或教安那般那观。或相或触。或教四念处四正勤四如意足五根五力七觉分八圣道分空三昧无相无作三昧八背舍九次第定佛十力四无所畏四无碍智十八不共法大慈大悲三十二相八十随形好。或教须陀洹果斯陀含果阿那含果阿罗汉果。或教辟支佛道。或教阿耨多罗三藐三菩提。如是须菩提。菩萨摩诃萨行般若波罗蜜。以方便力教众生财施已后。教令得无上安隐涅槃。须菩提。是名菩萨摩诃萨希有难及法。须菩提。菩萨云何以法施摄取众生。须菩提。法施有二种。一者世间。二者出世间。何等为世间法施。敷演显示世间法。所谓不净观安那般那念四禅四无量心四无色定。如是等世间法。及诸余共凡夫所行法是名世间法施。是菩萨如是世间法施已。以种种因缘教化令远离世间法。远离世间法已。以方便力令得圣无漏法及圣无漏法果。何等是圣无漏法。何等是圣无漏法果。圣无漏法者。三十七助道法三解脱门。圣无漏法果者。须陀洹果乃至阿罗汉果辟支佛道阿耨多罗三藐三菩提。复次须菩提。菩萨摩诃萨圣无漏法。须陀洹果中智慧。乃至阿罗汉果中智慧。辟支佛道中智慧。三十七助道法中智慧。六波罗蜜中智慧。乃至大慈大悲中智慧。如是等一切法若世间若出世间智慧。若有漏若无漏若有为若无为是法中一切种智。是名菩萨摩诃萨圣无漏法。何等为圣无漏法果。断一切烦恼习。是名圣无漏法果。须菩提白佛言。世尊。菩萨摩诃萨得一切种智不。佛言。如是如是。须菩提。菩萨摩诃萨得一切种智。须菩提言。菩萨与佛有何等异。佛言。有异。菩萨摩诃萨得一切种智。是名为佛。所以者何。菩萨心与佛心无有异。菩萨住是一切种智中。于一切法无不照明。是名菩萨摩诃萨世间法施。须菩提。菩萨摩诃萨因世间法施得出世间法施。如是须菩提。菩萨摩诃萨教众生令得世间法已。以方便力教令得出世间法。须菩提。何等是菩萨出世间法。不共凡夫法同。所谓四念处四正勤四如意足五根五力七觉分八圣道分三解脱门八背舍九次第定佛十力四无所畏四无碍智十八不共法三十二相八十随形好五百陀罗尼门。是名出世间法。须菩提。云何为四念处。菩萨摩诃萨观内身循身观。观外身循身观。观内外身循身观。勤精进以一心智慧观身观身集因缘观身灭。观身集生灭。行是道无所依。于世间无所爱。受心法念处亦如是。须菩提。云何为四正勤。未生恶不善法为不生故。勤生欲精进。已生恶不善法为断故。勤生欲精进。未生善法为生故。勤生欲精进。已生诸善法为增长修具足故。勤生欲精进。是名四正勤。须菩提。云何为四如意足。欲三昧断行成就初如意足。精进三昧心三昧思惟三昧断行成就如意足。云何为五根。信根精进根念根定根慧根。云何为五力。信力精进力念力定力慧力。云何为七觉分。念觉分择法觉分精进觉分喜觉分除息觉分定觉分舍觉分。云何为八圣道分。正见正思惟正语正业正命正精进正念正定。云何为三三昧。空三昧门无相无作三昧门。云何为空三昧。以空行无我行摄心是名空三昧。云何为无相三昧。以寂灭行离行摄心是为无相三昧。云何为无作三昧。无常行苦行摄心是为无作三昧。云何为八背舍。内色相外观色是初背舍。内无色相外观色。是二背舍。净背舍是三背舍。过一切色相灭一切对相。不念一切异相故。观无边虚空入无边空处。乃至过一切非有想非无想处。入灭受想背舍是名八背舍。云何九次第定。行者离欲恶不善法。有觉有观离生喜乐入初禅。第二第三第四禅。乃至过非有想非无想处入灭受想定。是名九次第定。云何为佛十力。是处不是处如实知。知众生过去未来现在诸业诸受法。知造业处。知因缘知报。诸禅定解脱三昧定垢净分别相如实知。知他众生诸根上下相。知他众生种种欲解。知一切世间种种无数性知一切到道相。知种种宿命一世乃至无量劫。如实知。天眼见众生乃至生善恶道。漏尽故无漏心解脱如实知。是为佛十力。云何为佛四无所畏。佛作诚言。我是一切正智人。若有沙门婆罗门若天若魔若梵若复余众。如实言是法不知。乃至不见是微畏相。以是故我得安隐得无所畏。安住圣主处。在大众中师子吼能转梵轮。诸沙门婆罗门若天若魔若梵若复余众实不能转。一无畏也。佛作诚言。我一切漏尽。若有沙门婆罗门若天若魔若梵若复余众。如实言是漏不尽。乃至不见是微畏相。以是故我得安隐得无所畏。安住圣主处。在大众中作师子吼能转梵轮。诸沙门婆罗门若天若魔若梵若复余众实不能转。二无畏也。佛作诚言我说障法。若有沙门婆罗门若天若魔若梵若复余众。如实言受是法不障道。乃至不见是微畏相。以是故我得安隐得无所畏。安住圣主处。在大众中师子吼能转梵轮。诸沙门婆罗门若天若魔若梵若复余众实不能转。三无畏也。佛作诚言。我所说圣道能出世间。随是行能尽苦。若有沙门婆罗门若天若魔若梵若复余众。如实言行是道不能出世间不能尽苦。乃至不见是微畏相。以是故我得安隐得无所畏。安住圣主处。在大众中师子吼能转梵轮。诸沙门婆罗门若天若魔若梵若复余众实不能转。四无畏也。云何为四无碍智。一者义无碍智。二者法无碍智。三者辞无碍智。四者乐说无碍智。云何为义无碍智。缘义智慧。是为义无碍智。云何为法无碍智。缘法智慧。是为法无碍智。云何为辞无碍智。缘辞智慧。是为辞无碍智。云何为乐说无碍智。缘乐说智慧。是为乐说无碍智。云何为十八不共法。一者诸佛身无失。二者口无失。三念无失。四无异想。五无不定心。六无不知已舍心。七欲无减。八精进无减。九念无减。十慧无减。十一解脱无减。十二解脱知见无减。十三一切身业随智慧行。十四一切口业随智慧行。十五一切意业随智慧行。十六智慧知过去世无碍。十七智慧知未来世无碍。十八智慧知现在世无碍。云何三十二相。一者足下安平立平如奁底。二者足下千辐辋轮轮相具足。三者手足指长胜于余人。四者手足柔软胜余身分。五者足跟广具足满好。六者手足指合缦网胜于余人。七者足趺高平好与跟相称。八者伊泥延鹿[跳-兆+專][跳-兆+專]纤好如伊泥延鹿王。九者平住两手摩膝。十者阴藏相如马王象王。十一者身纵广等如尼俱卢树。十二者一一孔一毛生色青柔软右旋。十三者毛上向青色柔软右旋。十四者金色相其色微妙胜阎浮檀金。十五者身光面一丈。十六者皮薄细滑不受尘垢不停蚊蚋。十七者七处满两足下两手中两肩上项中皆满字相分明。十八者两腋下满。十九者上身如师子。二十者身广端直。二十一者肩圆好。二十二者四十齿。二十三者齿白齐密而根深。二十四者四牙最白而大。二十五者方颊车如师子。二十六者味中得上味咽中二处津液流出。二十七者舌大软薄能覆面至耳发际。二十八者梵音深远如迦兰频伽声。二十九者眼色如金精。三十者眼睫如牛王。三十一者眉间白毫相软白如兜罗绵。三十二者顶髻肉成。是三十二相佛身成就。光明遍照三千大千世界。若欲广照则遍满十方无量阿僧祇世界。为众生故受丈光。若放无量光明则无日月时节岁数。佛音声遍满三千大千世界。若欲大声则遍满十方无量阿僧祇世界。随众多少音声遍至

【论】问曰。上来已处处说诸法性空。云何分别有善不善。须菩提。何以从后已来。品品中义无异而作种种名问。答曰。是事上已答。复次众生从无始生死已来著心深难解故。须菩提复作是重问。复次是般若波罗蜜欲说是空义要故数问。复次佛在世时。众生利根易悟。佛灭度五百年后。像法中众生爱著佛法堕著法中。言若诸法皆空如梦如幻何以故有善不善。以是故须菩提怜愍未来众生钝根不解故重问世尊。若诸法皆空。云何分别有善不善等。此中佛自说因缘。凡夫颠倒心故。于法皆作颠倒异见。乃至不见一法是实。凡夫于梦中著梦得梦见梦者。亦著梦中所见事。是人若不信罪福起三种不善业。若信罪福起三种善业。善不善不动。善名欲界中善法喜乐果报。不善名忧悲苦恼果报。不动名生色无色界因缘业。菩萨知是三种业皆是虚诳不实。住二空中为众生说法。毕竟空破诸法。无始空破众生相。住中道为众生说法。所谓五众十二入十八界。皆是空如梦如幻乃至如化。是法中无梦亦无见梦者。菩萨语众生。汝等于空法颠倒心故生诸著。如经中广说。是菩萨方便力故。于颠倒中拔出众生著破颠倒法中。譬如悭贪是颠倒。以布施破悭贪法。而众生著是布施故。为说布施果报无常实空。从布施拔出众生令持戒。持戒及持戒果报中拔出众生。语众生言。天福尽时无常苦恼。拔出众生令离欲行禅定。而为说禅定及果报虚诳不实能令人堕颠倒中。种种因缘为说布施持戒禅定无常过失令住涅槃得涅槃方便。所谓四念处乃至十八不共法。令众生住是法中。若布施持戒禅定是定实法。则不应令远离。如布施持戒等破凡夫法。此则因颠倒而生。虽少时益众生。久则变异能生苦恼故。亦教令舍离。菩萨方便力故先教众生舍罪。称赞持戒布施福德。次复为说持戒布施亦未免无常苦恼。然后为说诸法空。但称赞实法。所谓无余涅槃是。时须菩提欢喜甚希有。菩萨能如是知是诸法实相。所谓毕竟空。而为众生说法令至无余涅槃。佛言。是一种希有问。欲更知菩萨希有法。一切声闻辟支佛。不能报是菩萨。何况余人。须菩提问。何等是更有希有法。佛答如经中说。问曰。经中教令布施持戒禅定。今复更说有何等异。答曰。先说生身菩萨。今说变化身。先说一国土。今说无量世界。如是等差别。问曰。若菩萨知佛是福田众生非福田。是非菩萨法。菩萨以何力故能令佛与畜生等。答曰。菩萨以般若波罗蜜力故。一切法中修毕竟空心。是故于一切法无分别。如畜生五众十二入十八界和合生名为畜生。佛亦如是。从诸善法和合假名为佛。若人怜愍众生得无量福德。于佛著心起诸恶因缘得无量罪。是故知一切法毕竟空故。不轻畜生不著心贵佛。复次诸法实相是一切法无相。是无相中不分别是佛是畜生。若分别即是取相。是故等观。复次菩萨有二法门。一者毕竟空法门。二者分别好恶法门。入空法门则得等观入分别法门。诸阿罗汉辟支佛尚不及佛。何况畜生。为其轻众生不怜愍布施故教不分别。问曰。菩萨身非木石。云何众生来割截而不生异心。答曰。有人言。菩萨久修羼提波罗蜜故能不愁恼。如羼提仙人被截手足血皆为乳。有人言。菩萨无量世来深修大慈悲心故。虽有割截亦不愁忧。譬如草木无有嗔心。有人言。菩萨深修般若波罗蜜。转身得般若波罗蜜果报空心故了了知空。割截身时心亦不动。如外物不动。内亦如是。得般若果报。故于诸法中无所分别。有人言。是菩萨非生死身。是出三界法性生身。住无漏圣心果报中故身如木石。而能慈念割截者。是菩萨能生如是心故。割截劫夺内外法时。其心不动。是为菩萨希有法。复次希有法者。如经中说。我以佛眼见十方如恒河沙等世界中菩萨。入地狱中令火灭汤冷。以三事教化众生。如经中说。问曰。若尔者不应有三恶道。答曰。三恶道众生无边无量。菩萨虽无边无量众生倍多无量。菩萨随众生可度因缘。若于三恶道中有余功德者菩萨则度。重罪者则不见菩萨。菩萨一相见无分别心故。不一一求觅众生。譬如大赦及者得脱不及者则不蒙。问曰。若众生割截菩萨或食其肉。应当有罪。云何得度。答曰。此菩萨本愿。若有众生啖我肉者当令得度。如经中说。众生食菩萨肉者则生慈心。譬如有色声香触人闻见则喜复有闻见则嗔。味亦如是。有嗔者有起慈心者。如毗摩罗鞊经说。服食香饭七日得道者有不得者。非以啖肉故得度。以起发慈心故得免畜生。生善处值佛得度。有菩萨于无量阿僧祇劫深行慈心。外物给施众生意犹不满。并自以身布施。尔乃足满。如法华经中。药王菩萨外物珍宝供养佛。意犹不满。以身为灯供养于佛。尔乃足满。复次人得外物虽多不以为恩。所以者何。非所爱重故。得其身时乃能惊感。是故以身布施。菩萨又为天上诸天说法。如经中广说。人以四事摄之。布施爱语利益同事。布施有二事。如经中广说。问曰。何以略说余四道。而广说人道中法。答曰。三恶道中苦多故众生少疑。若见菩萨大神通希有事。则直信爱著得度。诸天有天眼故自见罪福因缘。菩萨少现神足则解。人以肉眼不见罪福因缘果报。又多著外道邪师及邪见经书。诸烦恼有二分。一者属见。二者属爱。若但有一事则不能成大罪。三毒人得邪见力。能尽作重恶。邪见人得贪欲嗔恚。能大作罪事。如须陀洹虽有三毒无邪见故。不作堕三恶道重罪。是故人中多有三毒邪见。又眼不见罪福因缘故难度。难度故多说。问曰。若尔者于四事中何以多说布施。余三略说。答曰。布施中摄三事故。以财施法施教化众生。则无所不摄。复次四事中初广开布施。则知余三亦如是。问曰。若尔者何以略说财施而广说法施。答曰。财施少法施广故。所以者何。财施有量果报。法施无量果报。财施欲界系果报。法施亦三界系果报。亦是出三界果报。财施能与三界富乐。法施能与涅槃常乐。又财施从法施生。闻法则能施故。复次财施果报但富乐无种种。法施亦有富乐亦有余事。乃至佛道涅槃果报。以是等因缘故广说法施。二施义如经中佛自广说。问曰。经中须菩提何以故言菩萨得一切种智不。答曰。须菩提意。若菩萨时得一切种智则不名菩萨。云何未得佛而能得一切种智。得一切种智故名为佛。若先作佛何用一切种智为。佛答。今得一切种智名为菩萨。已得一切种智名为佛。菩萨时具足佛因缘。生心欲得一切种智。得已名为佛。真实之言菩萨不得。佛亦不得。所以者何。菩萨未得佛。得已竟更不复得。世俗法故说菩萨今得佛得已竟。第一义中则无一切法。何况佛及菩萨。又经中言。佛心不异菩萨。菩萨不异佛心。次第相续不断故有二心。如无异无分别故。问曰。九次第定三十二相八十随形好。此是世间共有法。何以故。名为出世间不共法。答曰。四禅四无色定灭受想名九次第。灭受定但圣人能得。四禅四无色定。从初禅起更不杂余心而入二禅。从二禅乃至灭受定。念念中受不杂余心名为次第。凡夫是罪人钝根。云何能得三十二相。如转轮圣王提婆达难陀所得相。名字虽同而威德具足。净洁得处则不同于佛。如先分别转轮圣王佛相不同中说。又是相圣无漏法果报故。自在随意无量无边。转轮圣王等相。是福德业因缘不能自在有量有限。复次提婆达难陀。有三十相无三十二相。转轮圣王虽有三十二相无威德不具足。不得处与爱等烦恼俱。八十随形好具足。唯佛菩萨有之。余人正可有少许。或指纤长或失腹。有如是等无威德之好不足言。是故说言出世间不共凡夫法无咎

问曰。从初来处处说诸法五众乃至一切种智不说是三十二相八十随形好。今经欲竟何以品品中说

答曰。佛有二种身。法身生身。于二身中法身为大。法身大所益多故。上来广说。今经欲讫故生身义应当说。是故今说。复次是生身相好庄严。是圣无漏法果报。今次第说。上杂诸波罗蜜说四念处等诸法义。如先说十力等。是佛法甚深义今当更略说

问曰。佛十力者若总相说则一力。所谓一切种智力。若别相说则千万亿种力。随法为名。今何以但说十力

答曰。佛实有无量智力。但以众生不能得不能行故不说。是十力可度众生事办。所以者何。佛用是处非处力。定知一切法中因果。所谓行恶业堕恶道。有是处。行恶业生天上无是处。善亦如是。不离五盖不修七觉得道者。无有是处。离五盖修七觉得道者有是处。余九力尽入此力中。佛以此力筹量十方六道中众生可度者不可度者。可度者以种种因缘神通变化而度脱之。不可度者于此人中修舍心。譬如良医观其病相审定知其可活则治之不可活者则舍之。度众生方便者。所谓二力。业力定力。求其业因缘生处。人以业因缘故。受身缚著世间。禅定因缘故得解脱。行者必应求苦。从何而生由何而灭。是故用二力。业力有二分。一者净业能断恶业。二者垢业。净业名禅定解脱诸三昧。不净业者。能于三界中受身。人有二种。钝根为受身故作业。利根为灭身故作业。问曰。若尔者何以不皆令作净业。答曰。以众生根有利钝故。问曰。众生何因缘故有利钝。答曰。以有种种欲力故。恶欲众生常入恶故钝。欲名嗜好。嗜好罪事生恶业故钝。善欲者乐道修助道法故利。问曰。众生何以不皆作善欲。答曰。是故佛说世间种种性恶性善性。恶性者恶欲。恶欲故根钝。如火热性水湿性。不应责其所以。问曰。恶欲即是恶性有何差别而作二力。答曰。性先有欲。得因缘而生。譬如先有疮得触因缘则血出。性在内欲在外。性重欲轻。性难除欲易舍。性深欲浅。用性作业必当受报。用欲作业不必受报。有如是等差别。复有人言。欲常习增长遂成为性。性亦能生欲。是人若今世若后世常习是欲。则成为性。住是性中作恶作善。若住善性则可度。若住恶性则不可度。佛既知众生二种性。已知其果报善道恶道种种差别。恶性者堕三恶道。善性者有四种道。人天阿修罗涅槃道。问曰。一切到处道力与天眼力有何差别。答曰。天眼但见生死时此中未死时知。见因知果天眼。见现前罪福果报。是名一切到处道力。问曰。声闻辟支佛亦得涅槃。亦能化众生。何以无是力。答曰。是故说后三力。三世中众生事尽能通达遍知。以宿命力一切众生过去事本末悉知。以天眼生死智力故。一切众生未来世中无量事尽能遍知。作是知已知现世中众生可度者。为说漏尽法。以是故但佛有此力二乘所无。如有一人即日应得阿罗汉。舍利弗日中时语言。汝无得道因缘舍而不度。晡时佛以宿命神通见。过去八万劫前得道因缘今应成就。晡时说法即得阿罗汉道。复次佛以初力知众生可度不可度相。以第二力知众生为三障所覆无覆者。以第三力知众生禅定解脱净不净者。以第四力知众生根有利有钝能通法性不通者。以第五力知众生利钝根因缘善恶欲。以第六力知二欲因缘种种性。以第七力知众生利钝根善恶果报处七种道。以第八力知众生宿世善恶业障不障。以第九力知众生今世未可度未来世生处可度。以第十力知是人以空解脱门入涅槃无相无作门入涅槃。知是人于见谛道思惟道中念念中断若干结使。以是十力筹量众生。所应度缘而为说法。是故说法初无空言。问曰。佛智慧无量身相亦应无量。又佛身胜诸天王。何以正与转轮圣王同有三十二相。答曰。三十二相不多不少义如先说。复次有人言。佛菩萨相不定。如此中说。随众生所好可以引导其心者为现。又众生不贵金而贵余色琉璃颇梨金刚等。如是世界人。佛则不现金色。观其所好则为现色。又众生不贵纤长指及网缦。以长指利爪为罗刹相。以网缦为水鸟相。造事不便如著手衣。何用是为。如罽宾国弥帝隶力利菩萨。手网缦。其父恶以为怪。以刀割之言。我子何缘如鸟。有人不好肩圆大以为似肿。有以腹不现无腹如饿相。亦有人以青眼为不好。但好白黑分明。是故佛随众生所好而为现相好。如是等无有常定。有人言。此三十二相。实定以神通力变化身。随众生所好而为现相。有人言。佛有时神通变化。有时随世界处生。当生处不得言神通变化。又于三千大千世界中。随可度众生处生则为现相。如密迹经中说。或现金色或现银色。或日月星宿色。或长或短。随可引导众生则为现相。随此间阎浮提中天竺国人所好。则为现三十二相。天竺国人于今故治肩[骨*專]。令厚大头上皆以有髻为好。如人相中说五处长为好。眼鼻舌臂指髀手足相。若轮若莲华若贝若日月。是故佛手足有千辐轮纤长指。鼻高好舌广长而薄。如是等皆胜于先所贵者故。起恭敬心有国土。佛为现千万相。或无量阿僧祇相。或五六三四相。随天竺所好故。现三十二相八十种随形好


大智度论卷第八十八大智度论释四摄品第七十八之余(卷八十九)

　　　　圣者龙树菩萨造


　　　　后秦龟兹国三藏鸠摩罗什译


【经】云何为八十随形好。一者无见顶。二者鼻直高好孔不现。三者眉如初生月绀琉璃色。四者耳轮埵成。五者身坚实如那罗延。六者骨际如钩锁。七者身一时回如象王。八者行时足去地四寸而印文现。九者爪如赤铜色薄而润泽。十者膝骨坚著圆好。十一者身净洁。十二者身柔软。十三者身不曲。十四者指长纤圆。十五者指文庄严。十六者脉深。十七者踝不现。十八者身润泽。十九者身自持不逶迤。二十者身满足。二十一者识满足。二十二者容仪备足。二十三者住处安无能动者。二十四者威震一切。二十五者一切乐观。二十六者面不大长。二十七者正容貌不挠色。二十八者面具足满。二十九者唇赤如频婆果色。三十者音响深。三十一者脐深圆好。三十二者毛右旋。三十三者手足满。三十四者手足如意。三十五者手文明直。三十六者手文长。三十七者手文不断。三十八者一切恶心众生见者和悦。三十九者面广姝。四十者面净满如月。四十一者随众生意和悦与语。四十二者毛孔出香气。四十三者口出无上香。四十四者仪容如师子。四十五者进止如象王。四十六者行法如鹅王。四十七者头如摩陀罗果。四十八者一切声分具足。四十九者牙利。五十者舌色赤。五十一者舌薄。五十二者毛红色。五十三者毛洁净。五十四者广长眼。五十五者孔门相具足。五十六者手足赤白如莲华色。五十七者赍不出。五十八者腹不现。五十九者细腹。六十者身不倾动。六十一者身持重。六十二者其身分大。六十三者身长。六十四者手足净洁软泽。六十五者边光各一丈。六十六者光照身而行。六十七者等视众生。六十八者不轻众生。六十九者随众生音声不过不减。七十者说法不差。七十一者随众生语言而为说法。七十二者一发音报众声。七十三者次第有因缘说法。七十四者一切众生不能尽观相。七十五者观者无厌足。七十六者发长好。七十七者发不乱。七十八者发旋好。七十九者发色好如青珠。八十者手足有德相。须菩提。是八十随形好。佛身成就如是。须菩提。菩萨摩诃萨以二施摄取众生。所谓财施法施。是为菩萨希有难及事。云何为菩萨摩诃萨爱语摄取众生。菩萨摩诃萨以六波罗蜜为众生说法作是言。汝行六波罗蜜摄一切善法。云何为菩萨摩诃萨利行摄取众生。菩萨摩诃萨长夜教众生令行六波罗蜜。云何为菩萨摩诃萨同事摄取众生。菩萨摩诃萨以五神通力故。种种变化入五道中。与众生同事以此四事而摄取之。复次须菩提。菩萨摩诃萨行般若波罗蜜时教化众生。善男子当善学分别诸字。亦当善知一字乃至四十二字。一切语言皆入初字门。一切语言亦入第二字门乃至第四十二字门。一切语言皆入其中。一字皆入四十二字。四十二字亦入一字。是众生应如是善学四十二字。善学四十二字已。能善说字法。善说字法已。善说无字法。须菩提。如佛善知字法。善知字善知无字。为无字法故说字法。何以故。须菩提。过一切名字故名为佛法。须菩提白佛言。世尊。若众生毕竟不可得。法亦不可得。法性亦不可得。毕竟空故。无始空故。世尊。菩萨摩诃萨行般若波罗蜜。行禅波罗蜜毗梨耶波罗蜜羼提波罗蜜尸罗波罗蜜檀波罗蜜时。行四禅四无量心四无色定三十七助道法十八空。行空无相无作三昧八背舍九次第定佛十力四无所畏四无碍智十八不共法三十二相八十随形好。云何住报得五神通为众生说法。众生实不可得。众生不可得故色不可得。乃至识亦不可得。五众不可得故六波罗蜜乃至八十随形好皆不可得。是不可得中无众生无色。乃至无八十随形好。世尊。云何菩萨摩诃萨行般若波罗蜜为众生说法。世尊。菩萨行般若波罗蜜时。菩萨尚不可得。何况当有菩萨法。佛告须菩提。如是如是。如汝所言。众生不可得故。当知是内空外空内外空空空大空第一义空有为空无为空毕竟空无始空散空诸法空自相空性空不可得空无法空有法空无法有法空。当知五阴空十二入空十八界空十二因缘空四谛空我空寿者命者生者养者育者众数者人者作者使作者起者使起者受者使受者知者见者皆空。众生不可得故。当知四禅空四无量心空四无色定空。当知四念处空乃至八圣道分空。空空无相空无作空八背舍空九次第定空。众生不可得故。当知佛十力空四无所畏空四无碍智空十八不共法空。当知须陀洹果空斯陀含果空阿那含果空阿罗汉果空辟支佛道空。当知菩萨地空。当知阿耨多罗三藐三菩提空。须菩提。菩萨摩诃萨如是见一切法空为众生说法不失诸空相。是菩萨如是观时知一切法无碍。知一切法无碍已不坏诸法相不二不分别。但为众生如实说法。譬如佛所化人。化人复化作无量千万亿人。有教令布施者有教持戒有教忍辱有教精进有教禅定有教智慧。有教四禅四无量心四无色定者。于汝意云何。佛所化人有分别破坏诸法不。须菩提言。不也世尊。是化人无心无心数法。云何分别破坏诸法。以是故。须菩提。当知菩萨摩诃萨行般若波罗蜜。为众生如应说法拔出众生。于颠倒地令众生各得如所应住地。以不缚不脱法故。何以故。须菩提。是色不缚不脱。受想行识不缚不脱。色无缚无脱不是色。受想行识无缚无脱不是识。何以故。色毕竟清净故。受想行识乃至一切法。若有为若无为亦毕竟清净故。如是须菩提。菩萨摩诃萨为众生说法。亦不得众生及一切法。一切法不可得故。菩萨以不住法故住诸法相中。所谓色空乃至有为无为法空。何以故。色乃至有为无为法自性不可得故。无有住处。无所有法不住无所有法。所有法不住所有法。自性法不住自性法。他性法不住他性法。何以故。是一切法皆不可得故。不可得法当住何处。如是须菩提。菩萨摩诃萨行般若波罗蜜。以是诸空能如是说法。如是行般若波罗蜜。于诸佛及声闻辟支佛无有过。何以故诸佛菩萨辟支佛阿罗汉得是法已为众生说法。亦不转诸法相。何以故。如法性实际不可转故。所以者何。诸法性无故。须菩提白佛言。世尊。若法性如实际不转。色与法性异不。色与如实际异不。受想行识乃至有为无为法。世间出世间有漏无漏异不。佛言不也。色不异法性不异如不异实际受想行识乃至有漏无漏亦不异。须菩提白佛言。世尊。若色不异法性不异如不异实际受想行识乃至有漏无漏不异者。云何分别。黑法有黑报。所谓地狱饿鬼畜生。白法有白报。所谓天及人。黑白法有黑白报。不黑不白法有不黑不白报。所谓须陀洹果斯陀含果阿那含果阿罗汉果辟支佛道阿耨多罗三藐三菩提。佛告须菩提。世谛故分别说有果报。非第一义。第一义中不可说因缘果报。何以故。是第一义实无有相。无有分别。亦无言说。所谓色乃至有漏无漏法。不生不灭相。不垢不净毕竟空无始空故。须菩提白佛言。世尊。若以世谛故。分别说有果报。非第一义者。一切凡夫人应有须陀洹果斯陀含果阿那含果阿罗汉果辟支佛道阿耨多罗三藐三菩提。佛告须菩提。于汝意云何。凡夫人为知是世谛法是第一义谛不。若知是凡夫人应是须陀洹果乃至阿耨多罗三藐三菩提。须菩提。以凡夫人实不知世谛不知第一义谛不知道。不知分别道果。云何当有诸果。须菩提。圣人知世谛知第一义谛。有道有修道。以是故圣人差别有诸果。须菩提白佛言。世尊。修道得果不。佛言不也。须菩提。修道不得果。不修道亦不得果。亦不离道得果。亦不住道中得果。如是须菩提。菩萨摩诃萨行般若波罗蜜时。为众生故分别果。亦不分别是有为性无为性。世尊。若不分别有为性无为性得诸果者。云何世尊自说。三结尽名须陀洹果。淫怒痴薄故名斯陀含果。五此间结尽名阿那含果。五彼间结尽名阿罗汉果。所有集法皆灭散相名辟支佛道。一切烦恼习断故名阿耨多罗三藐三菩提。世尊。我当云何知不分别有为性无为性得诸果。佛告须菩提。汝以须陀洹果斯陀含果阿那含果阿罗汉果辟支佛道阿耨多罗三藐三菩提是诸果。是有为是无为。须菩提言。世尊。皆是无为。须菩提。无为法中有分别不。不也世尊。须菩提。若善男子善女人通达一切法。若有为若无为一相所谓无相。是时有分别。若有为若无为不。不也世尊。如是须菩提。菩萨摩诃萨为众生说法不分别诸法。所谓内空故。乃至无法有法空故。是菩萨自得无所著法。亦教人令得无所著法。若檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。初禅乃至第四禅。慈悲喜舍无边虚空处。乃至非有想非无想处。若四念处乃至一切种智。是菩萨自不著故。亦教他令得无所著。无所著故无所碍。譬如佛所化人。布施亦不受布施报。但为度众生故。乃至行一切种智不受一切种智报。菩萨摩诃萨亦如是行六波罗蜜。乃至一切法有漏无漏有为无为不住亦不受报。但为度众生故。何以故。是菩萨摩诃萨善达一切诸法相故

【论】问曰。八十随形好是庄严身法。识满足何以在随形好中。答曰。此识是果报生识。世间好丑自然而知。凡人识不具足故学人法乃知。佛一岁具足满乃生故身识皆具足。余人若八月若九月处胎总言十月。菩萨处胎十月总得一岁。身根具足故果报得识亦具足。问曰。足安立住处与安住处何异。答曰。住处安者。如白衣勇士。牢持器仗安据住处则不可动。又出家时魔民恶鬼无能动转令退败者。四十二字义如摩诃衍中说。一字尽入诸字者。譬如两一合故为二三一故为三四一为四。如是乃至千万。又如阿字为定阿变为罗亦变为波。如是尽入四十二字。四十二字入一字者。四十二字尽有阿分。阿分还入阿中。善知字故善知诸法名。善知诸法名故。善知诸法义。无字即是诸法实相义。所以者何。诸法义中诸法无名字。须菩提问。若诸法毕竟空无名字。云何菩萨住果报六神通。为众生说诸法。若毕竟无众生则无有法。佛可须菩提言。如是以十八空故一切法不可得。我众生乃至知者见者。乃至当知佛菩萨皆空。如是知已而为众生说是空法。若众生是有而为说空是则不可。以众生空但从颠倒有。是故菩萨不失于空而为说法。不失者不作诸法皆空所说不空。若以所说不空则为失空相。若口说空而心是有是亦为失。此中佛自说不二。不坏法相故。欲明了是事说譬喻。如佛所化作化人。而为说法。持戒布施诸功德。若以如是方便说法是则无咎。则能拔出众生于颠倒。无缚无解故。第一义中无缚无解。世谛故有缚有解。此中佛自说因缘。色不缚不解。何以故。是不缚不解中无色相故。乃至识亦如是。菩萨如是用不住法故。住空法中为众生说法。众生不可得。众生及一切法不可得故。此中佛自说因缘。所谓无所有法不住无所有。譬如虚空不住虚空。自性法不住自性法。譬如火不住火中。他性法不住他性法。譬如水性中无火性。又他性不定故。若能如是清净说法。是菩萨于诸佛贤圣则无有过。何以故。诸佛贤圣不著一切法。说法者亦不著一切法。诸佛贤圣以毕竟空皆寂灭相。为心所行说法者亦如是。诸佛贤圣入三解脱门。得一切法实性。所谓无余涅槃。说法者随是法故无咎。此中佛自说因缘。诸佛贤圣得是法已。为众生说法不转法性。法性空无相故。须菩提问。若不转法性。色等诸法与法性异不。佛答不也。何以故。色等诸法实相即是法性故。佛意以菩萨说法时亦不坏法性。须菩提问。色等诸法亦与法性不异。何以故。但贵法性。以佛答色不异法性故。故须菩提难。若不异者云何分别有善恶白黑。须陀洹等诸果。佛答。色等法虽不离法性。以世谛故有分别。于第一义中无分别。何以故。得第一义圣人无所分别。闻有所得不喜闻无所有不忧。得空无相证故。乃至微细法尚不取相。何况分别有善恶。未得实相者欲得第一义故有所分别。佛此中自说因缘。是法无言说。亦无生灭垢净法者。所谓毕竟空无始空。问曰。此中何以但说二空名为法。答曰。一切所有若法若众生。若言毕竟空则破诸法。若言无始空则破众生。破此二法已则一切法尽破。此中菩萨为众生说法。是故以二空破二事。虽有余空。不如毕竟空甚深毕尽。余空如火烧木犹有灰烬。毕竟空无灰无烬。有人言。若说十八空无咎。略说故说二空。须菩提言。若以世谛故。分别有善恶白黑及诸圣果者。第一义中凡夫人应有须陀洹等圣果。何以故。若以世谛虚妄中分别有诸贤圣者。第一义中凡夫应作贤圣。须菩提分别实相凡夫为异。佛言。第一义一相。是故须菩提言。凡夫应是圣人。尔时佛答。若凡夫知分别是第一义是世谛者。凡夫人应有须陀洹等诸圣果。以凡夫实不知道。不知分别道不知行道修道。何况得道果。佛言。圣人能作是分别故说是圣果。尔时须菩提自知有失故。言无量无相无动性中。我云何取相欲量无量法。云何强以凡夫法为圣果。尔时受佛语知行道者得果不行道者不得果。是故白佛修道得果不。佛言不。问曰。佛上说分别修道得道果。今云何言不。答曰。佛先说非著心。今须菩提以著心问。欲从道中出果。如麻中出油。若尔者道之与果同为虚诳。是故言不。听者生念若修不得不修应当得。是故佛言修尚不得。何况不修。譬如二人欲有所到。一者住不行。二道失道二俱不到。若不修道尚无少许摄心乐。何况道果。若心取相修道。虽有摄心禅定乐无有道果。若不取相著心。修道则有道果。是故佛说菩萨行般若波罗蜜。不分别有为无为性故。有道果差别。尔时须菩提问。若尔者佛何以故。说断三结得须陀洹。有如是等分别。佛以反问答。于汝意云何。汝以须陀洹果等是有为是无为。须菩提言是无为。佛言。若尔者无为中有差别不。须菩提言。不也世尊。若无分别汝云何作难。又复问。须菩提。若善男子善女人。通达一切法一相。所谓无相住三解脱门中证涅槃时。是时有法分别若有为若无为不。答言不也。佛意唯是心为真实。余时皆虚诳。汝云何作难。菩萨行般若波罗蜜不分别一切法。住内空等诸空中是大清净。自不著亦教众生令无所著。所谓檀波罗蜜乃至一切种智。菩萨道中皆教令不著。譬如佛所化人。行布施等亦不分别布施等。亦不受布施等法果报。但为利益度众生故。菩萨心亦如是。何以故。善通达诸法性故。善通达者不取法性相亦不住法性中。于法性中不疑不闷而说法。无挂无碍无遮。是则通达法性

　　大智度论释善达品第七十九

【经】须菩提白佛言。世尊。云何菩萨善达诸法相。佛告须菩提。譬如化人不行淫怒痴。不行色乃至识。不行内外法。不行诸烦恼结使。不行有漏法无漏法世间法出世间法有为法无为法亦无圣果。菩萨亦如是。无有是事。亦不分别是法是名善达诸法相。须菩提言。世尊。化人云何有修道。佛言化人修道不垢不净。亦不在五道生死。须菩提。于汝意云何。佛所化人有根本实事。有垢有净不。须菩提言不也。佛所化人无有根本实事。亦无垢无净。亦不在五道生死。如是须菩提。菩萨摩诃萨善达诸法相亦如是。须菩提言。世尊。一切色如化不。一切受想行识如化不。佛言。一切色如化。一切受想行识如化。世尊。若一切色如化。一切受想行识如化。一切法如化。化人无色无受想行识。无垢无净无五道生死亦无解脱处。菩萨有何等功用。佛告须菩提。于汝意云何。菩萨摩诃萨本行菩萨道时。颇见有众生从地狱饿鬼畜生人天中得解脱不。须菩提言。不也世尊。佛言。如是如是。须菩提。菩萨摩诃萨不见众生从三界得解脱。何以故。菩萨摩诃萨见知一切法如幻如化。世尊。若菩萨摩诃萨见知一切法如幻如化。为何事故行六波罗蜜四禅四无量心四无色定三十七助道法。乃至行大慈大悲净佛国土成就众生。佛告须菩提。若众生自知诸法如幻如化。菩萨摩诃萨终不于阿僧祇劫为众生行菩萨道。须菩提。以众生自不知诸法如幻如化。以是故菩萨摩诃萨于无量阿僧祇劫行六波罗蜜。成就众生净佛国土。得阿耨多罗三藐三菩提。须菩提白佛言。世尊。若一切法如梦如响如影如焰如幻如化。众生在何处住。菩萨行六波罗蜜而拔出之。须菩提。众生但住名相虚妄忆想分别中。是故菩萨行般若波罗蜜。于名相虚妄中拔出众生。须菩提白佛言。世尊。何等是名何等是相。佛言此名强作假施设。所谓此色此受想行识。此男此女。此大此小。此地狱此畜生此饿鬼此人此天。此有为此无为。此须陀洹果斯陀含果阿那含果阿罗汉果辟支佛道此佛道。须菩提。一切和合法皆是假名。以名取诸法。是故为名。一切有为法但有名相。凡夫愚人于中生著。菩萨摩诃萨行般若波罗蜜。以方便力故于名字中教令远离。作是言。诸众生是名但有空名。虚妄忆想分别中生。汝等莫著虚妄忆想。此事本末皆无自性空故。智者所不著。如是须菩提。菩萨摩诃萨行般若波罗蜜。以方便力故为众生说法。须菩提是为名。何等为相。须菩提有二种相。凡夫人所著处。何等为二。一者色相。二者无色相。须菩提。何等名色相。诸所有色若粗若细若好若丑皆是空。是空法中忆想分别著心是名为色相。何等是无色相。诸无色法忆想分别著心取相故生烦恼。是名无色相。是菩萨摩诃萨行般若波罗蜜。以方便力故教众生远离是相。著无相法中令不堕二法。所谓是相是无相。如是须菩提。菩萨摩诃萨行般若波罗蜜。教化众生远离相令住无相性中。须菩提白佛言。世尊。若一切法但有名相。云何菩萨行般若波罗蜜。能自饶益亦教他人令得善利。云何菩萨具足诸地。从一地至一地。教化众生令得三乘。佛告须菩提。若诸法根本定有非但名相者。菩萨行般若波罗蜜时。不能自益亦不能利益他人。须菩提。诸法无有根本实事。但有名相。是故菩萨行般若波罗蜜时。能具足禅波罗蜜。无相故。毗梨耶波罗蜜羼提波罗蜜尸罗波罗蜜檀波罗蜜。无相故。具足四禅波罗蜜四无量心波罗蜜四无色定波罗蜜。无相故。具足四念处波罗蜜。无相故。乃至具足八圣道分波罗蜜。无相故。具足内空波罗蜜。无相故。乃至具足无法有法空波罗蜜。无相故。足具八背舍波罗蜜。无相故。具足九次第定波罗蜜。无相故。具足佛十力波罗蜜。无相故。乃至具足十八不共法波罗蜜。无相故。是菩萨无相故自具足是善法。亦教他人令具足善法。无相故。须菩提若诸法相。当实有如毫厘许者。菩萨摩诃萨行般若波罗蜜时不能知诸法。无相无忆念得阿耨多罗三藐三菩提。亦教众生令得无漏法。何以故。一切无漏法无相无忆念故。如是须菩提。菩萨摩诃萨行般若波罗蜜。以无漏法利益众生。须菩提白佛言。世尊。若一切法无相无忆念。云何数是声闻法是辟支佛法是菩萨法是佛法。佛告须菩提。于汝意云何。无相法与声闻法异不。不也世尊。无相法与辟支佛法菩萨法佛法异不。不也世尊。佛告须菩提。无相法即是须陀洹果斯陀含果阿那含果阿罗汉果辟支佛法菩萨法佛法。须菩提言。如是世尊。须菩提。以是因缘故当知一切法皆是无相。须菩提。菩萨摩诃萨学是一切法无相得增益善法。所谓六波罗蜜四禅四无量心四无色定四念处乃至十八不共法。何以故。菩萨不以余法为要。如三解脱门。所谓空无相无作。所以者何。一切善法。皆入三解脱门。何以故。一切法自相空是名空解脱门。一切法无相。是名无相解脱门。一切法无作无起相。是名无作解脱门。若菩萨摩诃萨学三解脱门。是时能学五阴相。能学十二入相。能学十八界相。能学四圣谛十二分因缘法。能学内空外空乃至无法有法空。能学六波罗蜜四念处乃至八圣道分。能学佛十力四无所畏四无碍智十八不共法。须菩提白佛言。世尊。云何菩萨摩诃萨行般若波罗蜜。能学五受阴相。佛告须菩提。菩萨行般若波罗蜜。知色相知色生灭知色如。云何知色相。知色毕竟空。内分异虚无实。譬如水沫无坚固。是为知色相。云何知色生灭。色生时无所从来。去无所至。若不来不去是为知色生灭相。云何知色如。是色如不生不灭不来不去不增不灭不垢不净。是为知色如。须菩提。如名如实不虚。如前后中亦尔常不异。是为知色如。云何知受相。云何知受生灭。云何知受如。菩萨知诸受相如。水中泡一起一灭。是为知受相。知受生灭者。是受无所从来去无所至。是为知受生灭。知受如者。是如不生不灭不来不去不增不减不垢不净是为知受如。云何知想相。云何知想生灭。云何知想如。知想相者。是想如焰水。不可得而妄生水想。是为知想相。知想生灭者。是想无所从来去无所至。是为知想生灭。知想如者。诸想如不生不灭不来不去不增不减不垢不净不转于实相。是为知想如。云何知行相。云何知行生灭。云何知行如。知行相者。行如芭蕉叶叶除却不得坚实。是为知行相。知行生灭者。诸行生无所从来去无所至。是为知行生灭。知行如者。诸行不生不灭不来不去不增不减不垢不净。是为知行如。云何知识相。云何知识生灭。云何知识如。知识相者。如幻师幻作四种兵。无有实识亦如是。知识生灭者。是识生时无所从来灭时无所去。是为知识生灭。知识如者。知识不生不灭不来不去不垢不净不增不减。是为知识如。云何知诸入。眼眼性空。乃至意意性空。色色性空。乃至法法性空。云何知界。眼眼界空。色色界空。眼识眼识界空。乃至意识界亦如是。云何知四圣谛。知苦圣谛时远离二法。知苦圣谛不二不别。是名苦圣谛。集灭道亦如是。云何知苦如。苦圣谛即是如。如是苦圣谛。集灭道亦如是。云何知十二因缘。知十二因缘不生相。是名知十二因缘。须菩提白佛言。世尊。若菩萨摩诃萨行般若波罗蜜时。各各分别知诸法。将无以色性坏法性乃至一切种智性坏法性耶。佛告须菩提。若法性外更有法者。应坏法性。法性外法不可得。是故不坏。何以故。须菩提。佛及佛弟子。知法性外法不可得故。不说法性外有法。如是须菩提。菩萨摩诃萨行般若波罗蜜应学法性。须菩提白佛言。世尊。菩萨摩诃萨若学法性为无所学。佛告须菩提。菩萨摩诃萨若学法性则学一切法。何以故。一切法即是法性。须菩提白佛言。世尊。何因缘故一切法即是法性。佛言。一切法皆入无相无为性中。以是因缘故学法性则学一切法。须菩提白佛言。世尊。若一切法即是法性。菩萨摩诃萨何以学般若波罗蜜禅波罗蜜毗梨耶波罗蜜羼提波罗蜜尸罗波罗蜜檀波罗蜜。菩萨摩诃萨何以学初禅第二第三第四禅。菩萨摩诃萨何以学慈悲喜舍。何以学无边虚空处无边识处无所有处非有想非无想处。何以学四念处四正勤四如意足五根五力七觉分八圣道分。何以学空无相无作解脱门。何以学八背舍九次第定佛十力四无所畏四无碍智十八不共法。何以学六神通。何以学三十二相八十随形好。何以学生刹利大姓婆罗门大姓居士大家。何以学生四天王天处三十三天夜摩天兜率陀天化乐天他化自在天。何以学生梵天王住处光音天遍净天广果天无想定净居天。何以学生无边空处生无边识处生无所有处生非有想非无想处。何以学初发意地第二第三第四第五第六第七第八第九第十地。何以学声闻地辟支佛地菩萨法位。何以学成就众生净佛国土。何以学诸陀罗尼。何以学乐说法。何以学阿耨多罗三藐三菩提。学已得一切种智知一切法。世尊。诸法法性中无是分别。世尊。将无菩萨堕非道中。何以故。世尊法性中无如是分别。法性中无色无受想行识。诸法性亦不远离色受想行识。色即是法性。法性即是色。受想行识亦尔。一切法亦如是。佛告须菩提如是如是。如汝所言。色即是法性。受想行识即是法性。须菩提。菩萨摩诃萨行般若波罗蜜时。若法性外见有法者。为不求阿耨多罗三藐三菩提。菩萨摩诃萨行般若波罗蜜时。知一切法性即是阿耨多罗三藐三菩提。以是故菩萨摩诃萨行般若波罗蜜时。知一切法即是法性。已以无名相之法以名相说。所谓是色是受想行识。乃至是阿耨多罗三藐三菩提。须菩提譬如工幻师若幻师弟子多人处立幻作种种形色男女象马端严园林。及诸卢馆流泉浴池衣服卧具香华璎珞肴膳饮食。作众伎乐以乐众人。又复幻作人。令布施持戒忍辱精进禅定修智慧。是幻师复幻作刹利大姓婆罗门大姓居士大家四天王天处须弥山三十三天夜摩天兜率陀天化乐天他化自在天以示众人。复幻作梵众天乃至非有想非无想天。复幻作须陀洹斯陀含阿那含阿罗汉辟支佛。菩萨摩诃萨从初发意行檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。行初地乃至行十地入菩萨位。游戏神通成就众生净佛国土。游戏诸禅解脱三昧。行佛十力四无所畏四无碍智十八不共法大慈大悲。具足佛身三十二相八十随形好以示众人。是中无智之人叹未曾有。是人多能巧为众事娱乐众人。种种形色乃至三十二相八十随形好庄严佛身。其中有智之士思惟言未曾有也。是中无有实事。而以无所有法娱乐众人令有形相。无事事相无有有相。如是须菩提。菩萨摩诃萨不见离法性有法行般若波罗蜜。以方便力故虽不得众生而自布施。亦教人布施。赞叹布施法。欢喜赞叹行布施者。自持戒亦教人持戒。自忍辱亦教人忍辱。自精进亦教人精进。自行禅亦教人行禅。自修智慧亦教人修智慧。赞叹修智慧法欢喜赞叹修智慧者。自行十善亦教人行十善。赞叹行十善法。欢喜赞叹行十善者。自受行五戒亦教他人受行五戒。赞叹五戒法。欢喜赞叹受行五戒者。自受八戒斋亦教他人受八戒斋。赞叹八戒斋法。欢喜赞叹行八戒斋者。自行初禅乃至自行第四禅。自行慈悲喜舍。自行无边空处乃至非有想非无想处。亦教他人行。自行四念处乃至八圣道分。自行三解脱门佛十力。乃至自行十八不共法。亦教他人行十八不共法。赞叹十八不共法欢喜赞叹行十八不共法者。须菩提。若法性前后中有异者。是菩萨摩诃萨不能以方便力示法性成就众生。须菩提。以法性前后中无异。是故是菩萨行般若波罗蜜。为利益众生故行菩萨道

【论】问曰。佛品品中说通达诸法相。今须菩提。何以更问。答曰。是般若波罗蜜无一定相。无言说故虽数闻犹未足具故更问。譬如犊子虽大善母美乳饮犹不止。佛大慈悲犹如善母。般若波罗蜜如美乳。须菩提如犊子。虽数闻诸法相犹未厌足。复次唯佛一切智能通达诸法实相。余人虽达不能究尽。是故问余菩萨未作佛。云何能通达。佛以譬喻答。如幻化人。无三毒诸烦恼结使。无心心数法。内外有漏无漏法中所不摄。不堕凡夫法亦不堕圣果中。不得言是须陀洹等亦能发他心善恶。所为变化事必能令成就。此变化其实不垢不净。六道所不摄。菩萨身亦如是。无三毒等烦恼。知是心心数法。皆是先世虚诳颠倒法。因缘生故不信不随。逐能如是行。是为善通达诸法相。是时须菩提。虽善知空以贵敬尊重佛法不能限量佛法故问佛。世尊。一切色等法皆空如化耶。佛答。一切色等法皆如化。汝贵重佛法故不敢言空。我以一切智故。能说诸法空。如余人贵师子力师子自不贵其力。尔时须菩提言。若一切法毕竟空皆如化。佛何以种种赞菩萨功德。因菩萨故断三恶道。能拔出众生令得涅槃。佛反问。须菩提。于汝意云何。菩萨本行菩萨道时。见定有众生从五道中拔出不。须菩提言无也。佛可其意如是如是。何以故。菩萨得无生法忍时。知见一切法如幻如化。须菩提言。若尔者菩萨以何事故行六波罗蜜等。佛答。若众生自知诸法空如幻。菩萨则无功夫。复次若诸法决定空相。则菩萨无功夫。令诸法非实非空。过诸语言道毕竟空寂灭相。众生不知是事故。生吾我心起恶罪业受无量苦。是故菩萨知诸法实相生大悲心。如长者有子盲而饮毒。长者知其必死起种种方便遮令不饮。菩萨亦如是。见是众生颠倒无明。盲故饮三毒则生大悲心。于无量阿僧祇劫修六波罗蜜。净佛国土教化众生。须菩提闻是已更白佛言。世尊。若一切法空无根本如梦如幻等。众生在何处住而菩萨拔出。须菩提意。谓如人没深泥而得拔出。佛答。众生但住名相虚诳忆想分别中。佛意一切法中无决定实者。但凡夫虚诳故著。如人闇中见似人物谓是实人而生畏怖。又如恶狗临井自吠其影水中无狗但有其相而生恶心投井而死。众生亦如是。四大和合故名为身。因缘生识和合故动作言语。凡夫人于中起人相。生爱生恚起罪业堕三恶道。菩萨行般若波罗蜜时。怜愍众生种种因缘教化。令知空法而拔出之。作是言是法皆毕竟空无所有。众生颠倒虚妄故见似如有如化如幻如乾闼婆城无有实事。但诳惑人眼。复次一切法但从名字和合。更有余名。如头足腹脊和合故假名为身。如发眼耳鼻口皮骨和合故假名为头。诸毛和合故名为发。分分和合故假名为毛。诸微尘和合故名为毛分。亦和合诸分故名为微尘。问曰。微尘第一微细故。不得作分。无分故无和合。此则定法。是故不得言一切空无有定法。答曰。若微尘是色则应有分。何以故。一切色皆在虚空中。皆有十方。若微尘是色则有十分。若有十分云何是极微。若如汝说微尘无分者则非色。何以故。出色相故。又复色名五情可得。若微尘非五情所得者。云何得知是色。是故微尘但有虚名。眼见粗色尚可破令空。何况不可见不可触。问曰。微尘细故五情所不能得。圣人得天眼则见。答曰。天眼见虽细是色相故应当有分。若无分则非色。非色则天眼不见。以是故天眼亦虚诳妄见。是故圣人以慧眼观世间则得道。微尘如先说。但有名无实。微尘无故一切法名字和合故。更有假名无有实定。而众生妄生贪著。贪欲嗔恚因缘故起恶业。无量阿僧祇劫在三恶道受苦。若诸法实定尚不应作贪欲嗔恚罪因缘。何况虚诳无实。若能舍虚诳名相不著空法者。则受涅槃常乐

问曰。名相有何差别。答曰。名者是众物字。如热物字为火。相者如见烟知是火相。热是火体。复次如五众和合中男女。是为名身貌可别男女是为相。见是相故作名字名为男女。问曰。若尔者名相无异。所以者何。见相故得名。知名故得相。答曰。汝不解我所说耶。先见男女貌。然后名为男女。相为本名为末。又复如人眼见色。偏取所好相而生著。于余人则不然。以其能生染著心是名为相。复次此中佛自说名相分别。名者假名以名取诸法。如经中广说。须菩提问。若一切法但有名相。菩萨云何自利利人。佛答。若诸法根本定有。菩萨行般若波罗蜜时。不能自利利人。何以故。若诸法性定实有即是无生。何以故。以性先定有故。若是法从因缘和合生。即是无定性。若性定有则不须因缘和合。若尔者则无生。无生故无灭。无灭故无罪福。以知无常故则舍罪修福。若常则无缚解无世间无涅槃等。是故佛告须菩提。若法定有非但名相者。菩萨不行般若波罗蜜自利利人。不行禅波罗蜜等自利利人。无相故。是菩萨自具足是善法。亦以善法利益众生以无相故。佛告须菩提。若诸法当实有如毫厘许。菩萨坐道场时。不能观一切法空无相无所有得成阿耨多罗三藐三菩提。亦不能以此法利益众生。何以故。是菩萨坐道场时。观一切法第一真实。若小错不应得阿耨多罗三藐三菩提。亦不能为众生说是空无相法。所以者何。法若定有。佛云何诳众生。一切法无漏无相无忆念。问曰。四谛中三谛皆有相。苦谛则有苦相。集谛则有集相。道谛则有道相。唯灭谛无相。亦有忆念是无相涅槃。汝何以言一切无漏法无相无忆念。答曰。摩诃衍法与声闻法异。摩诃衍法中说一切无漏法无相无忆念。复次有相有忆念。皆是虚诳不实。若虚诳不实。即是诸烦恼漏。云何是无漏。复次是三谛皆随灭谛。见苦即舍。见集即断。不言实定见道为趣灭故。亦不住是道中灭尽是主。是灭尽法无相无缘。云何有忆念。忆念皆是缘相著法。是故无漏法皆无相无忆念。须菩提意。若无漏法是第一实无相无忆念。一切法性亦应无相无忆念。但凡夫颠倒故有相有忆念。是故问佛。若一切法无相无忆念。云何数是声闻法是辟支佛法是菩萨法是佛法。佛反问须菩提。三乘法与无相法异不。须菩提答曰。诸烦恼灭即是断。断即是无为法。亦知灭道谛即是无漏无相。是故言三乘不异无相法。佛复问。须陀洹乃至佛不即是无相法耶。答言。是以是因缘故当知一切法皆是无相。若无相汝云何难言有诸道。正以无相故有三乘诸道。佛言。若菩萨能如是学无相法。则能增益诸善法。所谓六波罗蜜乃至十八不共法。此中佛自说因缘。菩萨唯住三解脱门。不以余法为要。所以者何。三解脱门是实法。余四念处等法虽实皆方便说。三解脱门近涅槃。亦能摄一切实善法。是故说菩萨应学。问曰。若菩萨学是三解脱门。即学五众十二入十八界等。是三解脱门皆空无相无分别。是五众诸法皆是有相有分别法。云何学三解脱门故学是余法。答曰。菩萨学是三解脱门。则出三界尽三漏故。于诸法中得实智慧无所不通。先来五众中皆虚妄邪行。今得此三解脱门故得正通达。此中佛自说因缘。菩萨行是三解脱门无相法时。知色生知色灭知色如。乃至识亦尔。如经中广说。须菩提复问。如佛所言。菩萨知色等相。知色等生。知色等灭。知色等如。若如是分别将无色性坏法性耶。佛答。若有法出法性者。色性应坏法性。一切法实相名为法性。是故一切法皆入法性中。色性实相即是法性同一性。云何色性能坏法性。佛更说因缘。诸佛贤圣不见出法性更有法者。不得故不说。诸佛贤圣最可信者。菩萨应如是学法性。须菩提白佛。若菩萨学法性是为无所学。所以者何。法性无性故。佛答。法性无性者。若菩萨学法性为学一切法。若法性当别有性。若无性是性。应但学法性不学一切法。今法性实无别性。亦无无性故。遍学一切法。但诸法实相是法性。是故得实相则正遍学一切法。尔时须菩提白佛。世尊。若一切法即是法性。菩萨摩诃萨以何等故学六波罗蜜乃至陀罗尼门。何以故。诸法实相即是法性。若一切法即是法性。菩萨更何所求。复次法性中无分别是六波罗蜜乃至陀罗尼。今菩萨分别行是法将无堕颠倒中耶。佛可须菩提意而答。若菩萨出法性见有法者。不求阿耨多罗三藐三菩提。何以故。出法性有法者是常颠倒。无明不可转令实。云何断一切法中无明得作佛。菩萨知一切法即是毕竟空常寂灭相。无戏论无名字怜愍众生。以方便力故以名相说。所谓是色是受想行识乃至阿耨多罗三藐三菩提。如经中所说幻喻。幻师即是菩萨。幻法即是六波罗蜜等诸法。虽行是诸法无著心如幻师虽幻作种种物知其无实而不著。智者是佛及大菩萨。无智者凡夫人及新发意。而大欢喜叹未曾有。菩萨行菩萨道虽出法性更不见有法亦不见有一定众生。而大利益自身及众生。如经中说。是菩萨自行布施等。亦教他人赞叹布施法。欢喜赞叹行布施者。乃至十八不共法亦如是。此中佛自说因缘。若法性先无后有。菩萨不能得阿耨多罗三藐三菩提。亦不能以方便力说。所以者何。若法性先无后有。从因缘生者则与凡夫共法无异。若法性先有后无。众生及诸法则堕断灭。以诸法性先空中后亦尔。非智慧力故令空。众生及诸法非以入无余涅槃时乃空。从本已来常空。菩萨教众生。何以不观其实性而著颠倒。若观诸法毕竟空性者。则知从本已来常空今无所失。如是行般若波罗蜜菩萨。则能祐利众生


大智度论卷第八十九大智度论释实际品第八十(卷九十)

　　　　圣者龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。若众生毕竟不可得。菩萨为谁故行般若波罗蜜。佛告须菩提。菩萨为实际故行般若波罗蜜。须菩提实际众生际异者。菩萨不行般若波罗蜜。须菩提实际众生际不异。以是故菩萨摩诃萨为利益众生故行般若波罗蜜。复次须菩提。菩萨摩诃萨行般若波罗蜜时。以不坏实际法立众生于实际中。须菩提白佛言。世尊。若实际即是众生际。菩萨则为建立实际于实际。世尊。若建立实际于实际。则为建立自性于自性。世尊。不得建立自性于自性。世尊。云何菩萨摩诃萨行般若波罗蜜时。建立众生于实际。佛告须菩提。实际不可建立于实际。自性不可建立于自性。须菩提。今菩萨摩诃萨行般若波罗蜜时。以方便力故建立众生于实际。实际亦不异众生际。实际众生际无二无别。须菩提。白佛言。世尊。何等是诸菩萨摩诃萨方便力用是方便力菩萨摩诃萨行般若波罗蜜时。建立众生于实际。亦不坏实际相。佛告须菩提。若菩萨摩诃萨行般若波罗蜜时。以方便力故建立众生于布施。建立已说布施先后际相。作是言如是布施。前际空后际空。中际亦空施者亦空。施报亦空受者亦空。诸善男子是一切法实际中不可得。汝等莫念布施异施者异施报异受者异。若汝等不念布施异施者异施报异受者异。是时布施能取甘露味得甘露味果。汝善男子以是布施故莫著色。莫著受想行识。何以故。是布施布施相空。施者施者空。施报施报空。受者受者空空中布施不可得。施者不可得。施报不可得。受者不可得。何以故。是诸法毕竟自性空故。复次须菩提。菩萨摩诃萨行般若波罗蜜时。以方便力故教众生持戒。语众生言。汝善男子除舍杀生法。乃至除舍邪见。何以故。善男子如汝所分别法。是诸法无如是性。汝善男子当谛思惟。何等是众生而欲夺命。用何等物夺命。乃至邪见亦如是。须菩提。菩萨摩诃萨如是方便力成就众生。是菩萨摩诃萨即为众生说布施持戒果报。是布施持戒果报自性空。知布施持戒果报自性空已是中不著。不著故心不散能生智慧。以是智慧断一切结使烦恼入无余涅槃。是世俗法非第一实义。何以故。空中无有灭亦无使灭者。诸法毕竟空即是涅槃。复次须菩提。菩萨摩诃萨见众生嗔恚恼心。教言。汝善男子来修行忍辱。作忍辱人当乐忍辱。汝所嗔者自性空故。汝来善男子如是思惟。我于何所法中嗔。谁为嗔者。所嗔者谁。是法皆空是性空法。无不空时。是空非诸佛作。非辟支佛声闻作。非菩萨摩诃萨作。非诸天鬼神龙王阿修罗紧那罗摩睺罗伽。非四天王天。乃至非他化自在天。非梵众天。乃至非净居天。非无边空处。乃至非有想非无想处诸天所作。汝当如是思惟。所嗔谁。谁是嗔者。何等是嗔事。是一切法性空。性空法中无有所嗔。如是须菩提。菩萨摩诃萨行般若波罗蜜时。以是因缘建立众生于性空。次第渐渐示教利喜令得阿耨多罗三藐三菩提。是世俗法非第一实义。何以故。是性空中无有得者无有得法无有得处。须菩提。是名实际性空法。菩萨摩诃萨为众生故行是法。众生亦不可得。何以故。一切法离众生相。复次须菩提。菩萨摩诃萨行般若波罗蜜时。方便力故见众生懈怠教令身精进心精进。作是言。诸善男子诸法性空中。无懈怠法无懈怠者无懈怠事。是一切法性皆空无过性空者。汝等生身精进心精进。为生善法故莫懈怠。善男子若布施若持戒若忍辱若精进若禅定若智慧。若诸禅定解脱三昧。若四念处乃至八圣道分。若空解脱门无相无作解脱门。乃至十八不共法中莫懈怠。诸善男子是一切法性空中。当知无碍相。无碍法中无懈怠者无懈怠法。如是须菩提。菩萨摩诃萨行般若波罗蜜时。教众生令住性空不堕二法。何以故。是性空无二无别故。是无二法则无可嗔处。复次须菩提。菩萨摩诃萨行性空般若波罗蜜时。教众生令精进。作是言。诸善男子勤精进。若布施若持戒若忍辱若精进若禅定若智慧若禅定解脱三昧若四念处乃至八圣道分。若空解脱门无相无作解脱门若佛十力。若四无所畏。若四无碍智。若十八不共法。若大慈大悲是诸法汝等莫念二相。莫念不二相。何以故。是法性皆空。是性空法不应用二相念。不应用不二相念。如是须菩提。菩萨摩诃萨行般若波罗蜜。以方便力故成就众生。成就众生已。次第教令得须陀洹果斯陀含果阿那含果阿罗汉果辟支佛道菩萨位。令得阿耨多罗三藐三菩提。复次须菩提。菩萨摩诃萨行般若波罗蜜时。见众生乱心以方便力为利益众生故。作是言。诸善男子当修禅定。汝莫生乱想。当生一心。何以故。是法性皆空性。空中无有法可得。若乱若一心。汝等住是三昧。所有作业若身若口若意若布施若持戒若行忍辱若勤精进若行禅定若修智慧。若行四念处。乃至若行八圣道分。若诸解脱次第定。若行佛十力四无所畏四无碍智十八不共法大慈大悲三十二相八十随形好。若声闻道若辟支佛道若菩萨道若佛道。若须陀洹果斯陀含果阿那含果阿罗汉果辟支佛道。若一切种智。若成就众生。若净佛国土。汝等皆当应随所愿得。行性空故。如是须菩提。若菩萨摩诃萨行般若波罗蜜方便力。为利益众生故。从初发意终不懈废。常求善法利益众生。从一佛国至一佛国。供养诸佛。从诸佛闻法。舍身受身乃至阿耨多罗三藐三菩提终不忘失。是菩萨常得诸陀罗尼诸根具足。所谓身根语根意根。何以故。是菩萨摩诃萨常修一切种智。修一切种智故一切诸道皆修。若声闻道若辟支佛道若菩萨神通道。行神通道菩萨常利益众生终不忘失。是菩萨住报得神通利益众生入生死五道终不耗减。如是须菩提。菩萨摩诃萨行般若波罗蜜住性空。以禅定利益众生。复次须菩提。菩萨摩诃萨行般若波罗蜜住性空。以方便力故利益众生。作是言。汝等诸善男子观一切法性空。善男子。汝等当作诸业若身业若口业若意业。取甘露味得甘露果。性空中无有法退。何以故。性空不退亦无退者。以性空非法亦非非法于无所有法中。云何当有退须菩提。菩萨摩诃萨行般若波罗蜜时。如是教众生常不懈废。是菩萨自行十善亦教他人行十善。五戒八戒亦如是。自行初禅亦教他人令行初禅。乃至第四禅亦如是。常自行慈心亦教他人令行慈心。乃至舍心亦如是。自行无边空处。亦教他人令行无边空处。乃至非有想非无想处亦如是。自行四念处亦教他人令行四念处。乃至八圣道分佛十力乃至八十随形好亦如是。自于须陀洹果中生智慧。亦不住是中。亦教他人令得须陀洹果。乃至阿罗汉果亦如是。自于辟支佛道中生智慧。亦不住是中亦教他人令得辟支佛道。自生阿耨多罗三藐三菩提道。亦教他人令得阿耨多罗三藐三菩提道。如是须菩提。菩萨摩诃萨行般若波罗蜜方便力故终不懈怠。须菩提白佛言。世尊。若诸法性常空。常空中众生不可得。法非法亦不可得。菩萨摩诃萨云何求一切种智。佛告须菩提如是如是。如汝所言。诸法性皆空。空中众生不可得。法非法亦不可得。须菩提。若一切法性不空。菩萨摩诃萨不依性空成阿耨多罗三藐三菩提。为众生说性空法。须菩提。色性空受想行识性空。菩萨摩诃萨行般若波罗蜜时。说五阴性空法。说十二入十八界性空法。说四禅四无量心四无色定四念处乃至八圣道分性空法。说三解脱门八背舍九次第定佛十力四无所畏四无碍智十八不共法大慈大悲三十二相八十随形好性空法。说须陀洹果斯陀含果阿那含果阿罗汉果辟支佛道一切种智。断烦恼习性空法。须菩提。若内空性不空外空乃至无法有法空性不空者则坏空性。是性空不常不断。何以故。是性空无住处。亦无所从来亦无所从去。须菩提。是名法住相。是中无法无聚无散无增无减无生无灭无垢无净。是为诸法相。菩萨摩诃萨在是中发阿耨多罗三藐三菩提心。不见法有所发。无发无住是名法住相。是菩萨摩诃萨行般若波罗蜜时。见一切法性空不转阿耨多罗三藐三菩提。何以故。是菩萨不见有法能障碍。当何处生疑。是名阿耨多罗三藐三菩提性空。不得众生不得我不得人不得寿不得命。乃至不得知者见者。性空中色不可得。受想行识不可得。乃至八十随形好不可得。须菩提。譬如佛化作四众比丘比丘尼优婆塞优婆夷。常为是诸众说法。千万亿劫不断。佛告须菩提。是诸化众当得须陀洹果斯陀含果阿那含果阿罗汉果。得阿耨多罗三藐三菩提记不。须菩提言。不也世尊。何以故。是诸化众无有根本实故。一切诸法性空亦无根本实事。何等是众生得须陀洹果乃至阿罗汉果。得阿耨多罗三藐三菩提记。须菩提。菩萨摩诃萨亦如是。为众生说性空法。是众生实不可得。以众生堕颠倒故。拔众生令住不颠倒。颠倒即是无颠倒。颠倒不颠倒。虽一相而多颠倒少不颠倒。无颠倒处中则无我无众生。乃至无知者见者。无颠倒处中。亦无色无受想行识无十二入。乃至无阿耨多罗三藐三菩提。是为诸法性空。菩萨摩诃萨住是中行般若波罗蜜时。于众生相颠倒中拔出众生。所谓无众生有众生相中拔出。乃至知者见者相中拔出。于无色色相中无受想行识。受想行识相中拔出众生。十二入十八界乃至一切有漏法亦如是。须菩提。亦有诸无漏法。所谓四念处四正勤四如意足五根五力七觉分八圣道分。如是等法虽无漏亦不如第一义相。第一义相者无作无为无生无相无说。是名第一义。亦名性空亦名诸佛道。是中不得众生。乃至不得知者见者。不得色受想行识。乃至不得八十随形好。何以故。菩萨摩诃萨非为道法故。求阿耨多罗三藐三菩提心。为诸法实相性空故求阿耨多罗三藐三菩提。是性空前际亦是性空。后际亦是性空。中际亦是性空。常性空无不性空时。菩萨摩诃萨行是性空般若波罗蜜。为众生著众生相。欲拔出故求道种智。求道种智时遍行一切道。若声闻道若辟支佛道若菩萨道。是菩萨具足一切道拔出众生于邪想著。净佛国土已。随其寿命得阿耨多罗三藐三菩提。须菩提。过去十方诸佛道性空。未来现在十方诸佛道亦性空。离性空世间无道无道果。要从亲近诸佛闻是诸法性空行是法不失萨婆若。须菩提白佛言。世尊。甚希有。诸菩萨摩诃萨行是性空法亦不坏性空相。所谓色与性空异。受想行识与性空异。乃至阿耨多罗三藐三菩提与性空异。世尊但色即是性空。性空即是色。乃至阿耨多罗三藐三菩提。阿耨多罗三藐三菩提即是性空。性空即是阿耨多罗三藐三菩提。佛告须菩提如是如是。若色与性空异。若受想行识与性空异。乃至阿耨多罗三藐三菩提与性空异。菩萨摩诃萨不能得一切种智。须菩提。今色不异性空。乃至阿耨多罗三藐三菩提不异性空。以是故。菩萨摩诃萨知一切法性空。发意求阿耨多罗三藐三菩提。何以故。是中无有法若实若常。但凡夫著色受想行识。凡夫取色相取受想行识相。有我心著内外物故。受后身色受想行识。是故不得脱生老病死愁忧苦恼往来五道。以是事故。菩萨摩诃萨行性空波罗蜜。不坏色等诸法相若空若不空。何以故。是色性空相不坏色。所谓是色是空。譬如虚空不坏虚空。内虚空不坏外虚空。外虚空不坏内虚空。如是须菩提色不坏色空相。色空相不坏色。何以故。是二法无有性。能有所坏。所谓是空是非空。乃至阿耨多罗三藐三菩提亦如是。须菩提白佛言。世尊。若一切法空无分别。云何菩萨摩诃萨从初发意已来作是愿。我当得阿耨多罗三藐三菩提。世尊。若一切法无分别。云何菩萨发心言。我当得阿耨多罗三藐三菩提。世尊。若分别诸法不能得阿耨多罗三藐三菩提。佛告须菩提如是如是。若菩萨摩诃萨行二相者。无阿耨多罗三藐三菩提。若分别作二分者。无阿耨多罗三藐三菩提。若不二不分别。诸法则是阿耨多罗三藐三菩提。菩提是不二相不坏相。须菩提。是菩提不色中行。不受想行识中行。乃至菩提亦不菩提中行。何以故。色即是菩提。菩提即是色不二不分别。乃至十八不共法亦如是。是菩提非取故行非舍故行。须菩提白佛言。世尊。若菩萨摩诃萨。菩提非取故行非舍故行。菩萨摩诃萨菩提何处行。佛告须菩提。于汝意云何。如佛所化人。在何处行。若取中行若舍中行。须菩提言。世尊。非取中行非舍中行。佛言。菩萨摩诃萨菩提亦如是。非取中行非舍中行。须菩提。于汝意云何。阿罗汉梦中菩提何处行。若取中行若舍中行。不也世尊。非取中行非舍中行。世尊。阿罗汉毕竟不眠。云何梦中菩提。若取中行若舍中行。须菩提。菩萨摩诃萨阿耨多罗三藐三菩提亦如是。非取中行非舍中行。所谓色中行乃至一切种智中行。世尊将无菩萨摩诃萨。不行十地不行六波罗蜜。不行三十七助道法。不行十四空。不行诸禅定解脱三昧。不行佛十力乃至八十随形好。住五神通净佛国土成就众生。得阿耨多罗三藐三菩提。佛告须菩提如是如是。如汝所言。今菩萨虽菩提无处行。若不具足十地六波罗蜜四禅四无量心四无色定四念处乃至八圣道分空无相无作解脱佛十力乃至八十随形好。常舍法不错谬法。不具足是诸法。终不得阿耨多罗三藐三菩提。是菩萨摩诃萨住色相中住受想行识相中乃至住阿耨多罗三藐三菩提相中。能具足十地。乃至得阿耨多罗三藐三菩提。是相常寂灭无有法能增能减能生能灭能垢能净能得道能得果。世谛法故。菩萨摩诃萨得阿耨多罗三藐三菩提。非第一实义。何以故。第一实义中无有色。乃至无有阿耨多罗三藐三菩提。亦无行阿耨多罗三藐三菩提者。是一切法皆以世谛故说。非第一义。须菩提。菩萨摩诃萨从初发意已来。行阿耨多罗三藐三菩提。菩提亦不增众生亦不减。菩萨亦无增减。须菩提于意云何。若人初得道时。住无间三昧。得无漏根。若成就须陀洹果斯陀含果阿那含果阿罗汉果。汝尔时有所得若梦若心若道若道果不。须菩提言。世尊。不得也。佛告须菩提。云何当知得阿罗汉道者。世尊。世谛法故分别名阿罗汉道。佛语须菩提。世谛故说名菩萨。说名色受想行识。乃至一切种智。是菩提中无法可得若增若减。以诸法性空故。诸法性空尚不可得。何况得初地心乃至十地心。六波罗蜜三十七助道法空三昧无相无作三昧。乃至一切佛法。当有所得。无有是处。如是须菩提。菩萨摩诃萨行阿耨多罗三藐三菩提。得阿耨多罗三藐三菩提利益众生

【论】释曰。上品中须菩提种种因缘难。若诸法空。云何有五道生死善不善法。今难众生作是言。世尊。若众生毕竟不可得。菩萨为谁故行般若。先难法为众生。今难众生为法故。佛答。为实际故菩萨行般若波罗蜜。须菩提意。谓菩萨为度众生故行般若波罗蜜。佛意众生假名虚诳毕竟不可得。菩萨为一切实法故行般若波罗蜜。实法即是实际。问曰。一切菩萨见众生苦恼。为度众生故发大悲心。今何以言为实际。答曰。初发意菩萨但为灭众生苦故发大悲心。苦者所谓老病死等及身心衰恼。云何灭是苦。寻苦因缘由生故。如佛十二因缘中说。何因缘故有老病死以有生故。问曰。一切众生皆知生因缘是苦。菩萨有何奇特。答曰。众生不知由生有苦。若遭苦时但怨恨人。自不将适初不怨生。以是故增长结使。重增生法不知真实苦因。有人无鞭杖刀兵诸愁恼苦而有死苦。此死从何所来。从生而有。复次鞭杖刀兵愁恼皆由生故有。余法或有苦或无苦。是生法必定有苦。正使大智及诸天。有生必有死有死必有苦。是故知生定是苦本。如草木有生故必可焚烧。若当不生虽有猛火大风无所烧害。菩萨既得苦因缘复推生因缘。生因缘者有。有有三种。欲有色有无色有。著是三有起善恶业。是生因。有因者四种取。取因缘者爱等诸烦恼。小者未能起业故名为爱。增长能起业故名为取。欲取见取戒取我语取取著是四事故能起种种业。爱因缘三种受。受因缘者眼等六种触。触名受等诸心数法。情尘识三事和合故。心中生受等心数法。根本虽三事和合故生触。为六情依止住处故但说六入。六入因缘名色。六入虽即是名色分。成就名六入未成就名名色。色成就名五入。名成就名一入。是胎中时因缘次第名色因缘。是识若识不入胎。胎初则烂坏。识名中阴。中五众是五众细故但名为识。若识不入而胎成者如一切和合时。皆应成胎。问曰。识何因缘故入胎。答曰。行因缘。行即是过去三种业。业将识入胎。如风吹绝焰空中而去焰则依止于风。先世作人身时。然六识故命终时业将识入胎。问曰。上业何以名有。今业何以名行。答曰。上是今世业。为未来有故名为有。今业过去世已灭尽但有名名为行。(天竺语删迦罗秦言行)是行因缘名无明。一切烦恼虽是过去业因缘。无明是根本故但名无明。今世现在著爱取多故爱取爱名。过去世中是疑邪见处故但名无明。今得一切苦恼根本是无明。问曰。无始生死展转甚多。何以止齐无明。答曰。是事先已答。菩萨思惟为人从苦得脱故求苦因缘。众生过去现在老死等苦不可得除。为除未来世老死苦。断相续不令复生。如良医过去病不可治现在病亦不可治。服药但能治应起病破其冷热不复令起。又如失火烧舍不为己过去火故勤灭。亦不为现在火故勤灭。但为未来火不令更烧故勤灭。良医灭火人勤方便亦不虚。菩萨灭众生苦恼亦如是。过去苦已灭无所复能现在苦恼。先世因缘成就故不可却。但破未来世老死等苦因缘故。破是生法老死等苦自然永灭。是故菩萨欲灭未来世老死等苦因缘生。得现在有等八因缘。一名有漏业。二名现在世诸烦恼。所谓四取一爱。是二种烦恼从二心数法生。所谓受及触。触能生一切心数法。受前生故得名。触是受因缘。受虽能生三毒。一切众生爱是旧烦恼。触因缘是内六入。如先说。虽有外六入内六入无故。触等心数法不生。是故内六入得名。名色是六入因缘。如此中说。初入胎识是名色因缘。识名色在胎中。此中虽有六入未成就未可用故未得名字。既生婴孩未能有所作但有六入。转大有六触。如小儿蹈火履冰但有触未知苦乐。转大受苦乐未深爱著。如小儿虽嗔未能起杀等恶业。虽喜未能起施等善业。年及成人得苦生恚得乐生爱求乐具故。取欲等四取。取时能起善恶业。若知先一世无明业因缘则亿万世可知。譬如现在火热。过去未来火亦如是。若无明因缘更求其本则无穷。即堕边见失涅槃道。是故不应求。若更求则堕戏论非是佛法。菩萨欲断无明故求无明体相。求时即入毕竟空。何以故。佛经说。无明相内法不知外法不知内外法不知。菩萨以内空观内法内法即空。以外空观外法外法即空。以内外空观内外法内外法即空。如是等一切是无明相如先品。德女经中破无明广说。复次菩萨求无明体即时是明。所谓诸法实相名为实际。观诸法如幻如化。众生颠倒因缘故起诸烦恼。作恶罪业轮转五道受生死苦。譬如蚕出丝自裹缚入沸汤火炙。凡夫众生亦如是。初生时未有诸烦恼。后自生贪欲嗔恚等诸烦恼。是烦恼因缘故覆真智慧。转身受地狱火烧汤煮。菩萨知是法本末皆空。但众生颠倒错故受如是苦。菩萨于此众生起大悲心。欲破是颠倒故求于实法。行般若波罗蜜通达实际。种种因缘教化众生令住实际。是故住实际无咎。复次经中说。若众生与实际异。菩萨不应行般若波罗蜜。异者实际是毕竟空。众生际是决定有。若尔者应难。若诸法实际相空。菩萨云何为众生故修是实际。若众生毕竟空实际定有。无众生则无所利益。为谁故行实际。今众生际实不异实际故行般若波罗蜜。欲觉悟狂惑颠倒凡夫故行般若波罗蜜。令众生住实际中而不坏实际。是时须菩提更问。若众生际实际不异。云何以实际著实际。自性不应自性中住。如指端不能自触指端。佛可其意菩萨以方便故建立众生于实际。如众生实际不异一亦不可得。若是一则坏实际相。所以者何。得是一性故。菩萨知是二法不一不二亦不不一亦不不二毕竟寂灭无戏论相。菩萨生大悲心。但欲拔出众生离于颠倒故教化众生。又问。云何名方便。佛言。菩萨行般若波罗蜜时。以方便力故建立众生于檀中说是檀。先际后际空中际亦尔。如经中广说。菩萨知实际者到众生边。如先檀品中说。众生闻已发心。折薄烦恼深著布施。菩萨怜愍众生。我从悭中拔出。今复著布施。众生若受布施。福尽受诸苦恼。又受富贵因缘得作大罪则堕地狱。是故愍此众生得少许时乐而受苦长久。是故菩萨为说布施实相所谓毕竟空。作是言。是布施过去已灭。不可见不可得不可用但可忆念。如梦所见无异。未来未生故亦无所有毕竟空。是布施先后际无故中际亦无。如破六尘中破色法中说。现在布施虽眼见。分分破析乃至微尘不可得。布施三世空。施者受者果报亦如是。菩萨语施者言。布施等法是初入佛法门。实际中实际相亦无。何况布施。汝莫念莫著布施等法。若不念不著如布施体相。如是布施者则得甘露味甘露果。甘露味者是八圣道分。甘露果者是涅槃。菩萨虽住实际中。以方便力布施门度众生。余波罗蜜亦如是。如经中广说。须菩提白佛言。世尊。若一切法性空性空中无法及非法亦无众生。菩萨云何住是空中求一切种智。佛答。菩萨安立性空中故能行是布施等诸法。又问。性空破一切法悉尽无余。云何菩萨住性空中能行布施等诸善法。佛可须菩提意而说因缘。菩萨知诸法实相住是中。能得阿耨多罗三藐三菩提。诸法实相者即是性空。若一切法性不空。菩萨不应住是诸法性空中得阿耨多罗三藐三菩提。已为众生说性空法。所谓色性空受想行识性空。乃至为众生说一切种智断烦恼习性空法。复次须菩提十八空。若性不空是为坏空体。何以故。十八空能令一切法空。若自不空则为虚诳。又若不空者则堕常边著处。能生烦恼。性空无实住处。无所从来去无所至。是名常住法相。常住法相是性空之异名。亦名诸法实相。是相中无生无灭无增无减无垢无净。菩萨住是中见一切法性空。于阿耨多罗三藐三菩提不退不疑不悔。何以故。不见诸法能障碍者。以方便力故度众生。方便力者毕竟无法亦无众生而度众生。问曰。若众生及法从本已来无为。谁作方便为度脱谁。答曰。性空名空性亦无。汝何以取是空性相作难。若有性空相应当作难。复次得诸法实相者知是性空。是人则知诸法性空。无法无众生。凡夫未得实相故种种忆想分别。如狂人妄有所见以为实有。为度凡夫狂人故言为众生说狂法中有是诸法分别实法中则无。菩萨欲满本愿故。又不著性空故有度众生。此中则不应难。复次此经中佛自说因缘。性空中众生不可得。知者见者亦不可得。乃至八十随形好亦如是。而菩萨立是法。为众生说是世谛故非是实。此中佛说譬喻。如佛作化人。又化作四部众而为说法。可有得道者不。须菩提言不也。所以者何。无定根本实事。何有得须陀洹乃至得佛者。菩萨说法度众生亦如是。众生无有定实。但欲于颠倒中拔出众生著无颠倒中。无颠倒法亦无处所。是中无众生乃至无知者见者。虽空性一相而颠倒多不颠倒少。是故贵是性空不颠倒法。菩萨住此中但破众生妄想不破众生。又无漏法乃至八圣道分。虽是无漏以生灭故不如第一义。须菩提是性空一切诸佛唯有是道更无异道。何以故。诸佛皆求实智。不坏不异法虽有十力四无所畏诸异法不名为一道。所以者何。此皆是有为法转变无常故。是性空中无众生亦无色等诸法。菩萨不为菩萨道故求阿耨多罗三藐三菩提。但为性空故。问曰。何等是性空何等是菩萨道。答曰。第一义中无分别。世谛中有分别。诸法实相名性空。余布施等乃至八十随形好是菩萨道。虽行是法不为此法为求性空故。是故说不为菩萨道故行是性空。先亦性空中后亦性空。从本已来常空无有作者。非是福德力故使空。亦非智慧力故使空。但性自尔故。诸佛贤圣以大福德智慧方便力故。破众生心中颠倒令知性空。譬如虚空性常清净不著垢闇。或时风云闇翳。世人便言虚空不净。更有猛风吹除风云。便言虚空清净。而虚空实无垢无净。诸佛亦如是。以说法猛风吹却颠倒云翳令得清净。而诸法性常自无垢无净。是菩萨知一切法性空故。能行一切种种道度众生。具足一切道净佛国土教化众生。得阿耨多罗三藐三菩提时。随意寿命。随意寿命者。菩萨得无生忍法入如幻菩萨道。能一时变化作千亿万身。周遍十方具足行一切菩萨道。处处国土中随众生寿命长短而受其形。如释迦牟尼佛于此国土寿命百年。于庄严佛国寿七百阿僧祇劫。佛法于五不可思议中。是第一不可思议。佛告须菩提。一切法性空是诸佛真法。若得是法则名为佛。若说此法名为度众生。三世佛皆亦如是。离是性空则无道无果。道者八圣道分。果者七种果。所以者何。若离性空别有定法则取相生著。著故亦无离欲。无离欲故则无道果。若离性空虽行布施持戒行慈悲等。善法力故虽不堕恶道生天。果尽还堕恶道如本不异。行性空法亦不著性空即是涅槃。行余法生著心有退失。若行此法则无退失。须菩提。欢喜白佛言。甚希有。菩萨行是性空法亦不坏性空相。佛答。若色等法与性空异。菩萨则不得阿耨多罗三藐三菩提。何以故。有空法则不可得离。须菩提今色等诸法实性空。菩萨知是法已得阿耨多罗三藐三菩提。所以者何。此中无有一法定是常。但凡夫生我心故著内外法。不得脱生老病死。是故菩萨行是性空和合六波罗蜜不坏色等诸法相。所谓若空若不空若空不空若非空非不空。不作如是示诸法相是名不坏。所以者何。色实相即是性空。性空云何自坏性空。乃至菩提亦如是。此中佛说譬喻。如内虚空不坏外虚空以同体故。须菩提问。世尊。若诸法性空无别异。菩萨于何处得阿耨多罗三藐三菩提。佛可其意言如是。若分别有二相。则不得阿耨多罗三藐三菩提。阿耨多罗三藐三菩提名实智慧。于色法中不行。所谓不著不染。所以者何。是智慧不为取色故行。是故不行色中。须菩提复问。若菩提不取中行不舍中行当于何处行。取名实法舍名空法。取名著行舍名不著行。取名二行舍名不二行。如是等分别。佛反问须菩提。于汝意云何。佛所化人为何处行。须菩提言。是化人无处行。化人无心无心数法故。菩提亦如是。复问。于汝意云何。阿罗汉梦中菩提为在何处行

须菩提言。阿罗汉尚不眠。何况梦中菩提有行处。问曰。菩提有三种。阿罗汉菩提辟支佛菩提佛菩提。阿罗汉菩提不在有漏心中无记心中行。但在无漏心中行。佛何以故问阿罗汉梦中菩提何处行。答曰。阿罗汉是一切漏尽圣人则无梦。佛以必无处故。问欲明必无行法

问曰。乃至佛犹尚有眠。何以知之。佛尝命阿难。汝四襞优多罗僧敷我欲小眠。汝为诸比丘说法。又萨遮尼干问佛。佛自念昼日有眠不。佛言。春末夏初以时热故小眠息。除食患故。萨遮尼干白佛。余人有言昼日眠是痴相。佛言汝置汝不别痴相。诸漏能生后身相续不断者是名痴相。虽常不眠亦是痴。若是诸漏永灭无余。虽眠不名痴。如是等经中处处说。须菩提。何以言阿罗汉尚不眠。答曰。眠有二种。一者眠而梦。二者眠而不梦。阿罗汉非为安隐著乐故眠。但受四大身法。应有食息眠觉。是故少许时息名为眠。不为梦眠故。须菩提言。阿罗汉尚不眠。有人言。离欲者得禅定。色界系四大入身中。身心欢乐则无有眠。慧解脱阿罗汉。色界四大不入身中故有眠。是故须菩提言阿罗汉尚不眠。是故阿罗汉有眠有不眠。佛以方便力为度众生。受人法故现眠

须菩提复问。若不行者。云何菩萨从一地至十地。乃至得阿耨多罗三藐三菩提。佛可其意。菩提虽无处行未具足六波罗蜜。诸法终不得阿耨多罗三藐三菩提。是菩萨住色相乃至菩提相中住。得阿耨多罗三藐三菩提。不舍色等法亦不著菩提相。知色等法即是菩提。常寂灭无法。若增若减若垢若净若得道若得果。但世谛故说菩萨得阿耨多罗三藐三菩提。第一义中无有色乃至菩提。佛欲明是事故。反问须菩提。于汝意云何。汝断烦恼得道时有所得不。所谓如梦等五众。若道若道果决定一法不。须菩提言。不得也。所以者何。须菩提意。住无相门中入道云何取相。佛言。汝若乃至不得微细少法。云何说汝为阿罗汉。须菩提言。世谛法故说言阿罗汉。凡夫颠倒法中有得有失有众生有法。佛言。菩提亦如是。世谛法故说有菩萨。说有色等乃至菩提。菩提中无有定法。亦无众生亦无菩提。菩萨观是菩提法无有增无有减。所以者何。诸法性如是。菩萨亦不得是诸法性。何况有初发心乃至十地及六波罗蜜。三十七品乃至十八不共法。当有所得。无有是处。所以者何。诸法性是一切法根本尚不可得。何况六波罗蜜等。是作法当有定实。如是菩萨行是诸法性得佛时。能大利益众生


大智度论卷第九十大智度论释照明品第八十一(卷第九十一)

　　　　龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。若菩萨摩诃萨行六波罗蜜十八空三十七助道法佛十力四无所畏四无碍智十八不共法。不具足菩萨道。不能得阿耨多罗三藐三菩提。世尊。菩萨摩诃萨当云何具足菩萨道能得阿耨多罗三藐三菩提。佛告须菩提。若菩萨摩诃萨行般若波罗蜜时。以方便力故行檀波罗蜜。不得施不得施者不得受者。亦不远离是法。行檀波罗蜜。是则照明菩萨道。如是须菩提。菩萨以方便力故具足菩萨道。具足已能得阿耨多罗三藐三菩提。持戒忍辱精进禅定智慧。乃至十八不共法亦如是。舍利弗白佛言。世尊。云何菩萨摩诃萨习般若波罗蜜。佛告舍利弗。若菩萨摩诃萨行般若波罗蜜。以方便力故不坏色不随色。何以故。是色性无故不坏不随。乃至识亦如是。舍利弗。菩萨摩诃萨行般若波罗蜜。以方便力故檀波罗蜜不坏不随。何以故。檀波罗蜜性无故。乃至十八不共法亦如是。舍利弗白佛言。世尊。若诸法无自性可坏可随者。云何菩萨摩诃萨能习般若波罗蜜。诸菩萨摩诃萨所学处。何以故。菩萨摩诃萨不学般若波罗蜜。不能得阿耨多罗三藐三菩提。佛告舍利弗。如汝所言。菩萨不学般若波罗蜜。不能得阿耨多罗三藐三菩提。不离方便力故可得。舍利弗。若菩萨摩诃萨行般若波罗蜜。若有一法可得应当取。若不可得何所取。所谓此是般若波罗蜜。是禅波罗蜜。是毗梨耶波罗蜜。是羼提波罗蜜。是尸罗波罗蜜。是檀波罗蜜。是色受想行识。乃至是阿耨多罗三藐三菩提。舍利弗。是般若波罗蜜不可取相。乃至一切诸佛法不可取相。舍利弗。是名不取般若波罗蜜乃至佛法。是菩萨摩诃萨所应学。菩萨摩诃萨于是中学时。学相亦不可得。何况般若波罗蜜。佛法菩萨法辟支佛法声闻法凡夫人法。何以故。舍利弗。诸法无一法有性。如是无性诸法。何等是凡夫人须陀洹斯陀含阿那含阿罗汉辟支佛菩萨佛。若无是诸贤圣云何有法。以是法故分别说是凡夫人须陀洹斯陀含阿那含阿罗汉辟支佛菩萨佛。舍利弗白佛言。世尊。若诸法无性无实无根无本。云何知是凡夫人乃至是佛。佛告舍利弗。凡夫人所著处色有性有实不。不也世尊。但以颠倒心故。受想行识乃至十八不共法亦如是。舍利弗。菩萨摩诃萨行般若波罗蜜时。以方便力故。见诸法无性无根本故。能发阿耨多罗三藐三菩提心。舍利弗白佛言。云何菩萨摩诃萨行般若波罗蜜时。以方便力故。见诸法无性无根本故。发阿耨多罗三藐三菩提心。佛告舍利弗。菩萨摩诃萨行般若波罗蜜时。不见诸法根本。住中退没生懈怠心。舍利弗诸法根本实无我无所有性常空。但颠倒愚痴故众生著阴入界。是菩萨摩诃萨见诸法无所有性常空自性空时。行般若波罗蜜自立如幻师。为众生说法。悭者为说布施法。破戒者为说持戒法。嗔者为说忍辱法。懈怠者为说精进法。乱想者为说禅定法。愚痴者为说智慧法。令众生住布施乃至智慧。然后为说圣法能出苦。用是法故得须陀洹果。乃至得阿罗汉果辟支佛道。乃至得阿耨多罗三藐三菩提。舍利弗白佛言。世尊。菩萨摩诃萨得是众生无所有。教令布施持戒乃至智慧。然后为说圣法能出苦。以是法故得须陀洹果乃至阿耨多罗三藐三菩提。佛告舍利弗。菩萨摩诃萨行般若波罗蜜时。无有所得过罪。何以故。舍利弗。是菩萨摩诃萨行般若波罗蜜时。不得众生。但空法相续故名为众生。舍利弗。菩萨摩诃萨住二谛中为众生说法。世谛第一义谛。舍利弗。二谛中众生虽不可得。菩萨摩诃萨行般若波罗蜜。以方便力故为众生说法。众生闻是法。今世吾我尚不可得。何况当得阿耨多罗三藐三菩提及所用法。如是舍利弗。菩萨摩诃萨行般若波罗蜜时。以方便力故为众生说法。舍利弗白佛言。世尊。是菩萨摩诃萨心旷大无有法可得。若一相若异相若别相。而能如是大誓庄严。用是庄严故。不生欲界不生色界不生无色界。不见有为性。不见无为性。而于三界中度脱众生。亦不得众生。何以故。众生不缚不解。众生不缚不解故。无垢无净。无垢无净故。无分别五道。无分别五道故。无业无烦恼。无业无烦恼故。亦不应有果报。以是果报故生三界中。佛告舍利弗。如是如是。如汝所言。若众生先有后无。诸佛菩萨则有过罪。诸法五道生死亦如是。若先有后无。诸佛菩萨则有过罪。舍利弗。今有佛无佛诸法相常住不异。是法相中尚无我无众生无寿命。乃至无知者无见者。何况当有色受想行识。若无是法云何当有五道往来拔出众生处。舍利弗。是诸法性常空。以是故诸菩萨摩诃萨从过去佛闻是法相。发阿耨多罗三藐三菩提意。是中无有法我当得。亦无有众生定著处法不可出。但以众生颠倒故著。以是故菩萨摩诃萨发大誓庄严。常不退阿耨多罗三藐三菩提。是菩萨不疑。我当不得阿耨多罗三藐三菩提。我必当得阿耨多罗三藐三菩提。得阿耨多罗三藐三菩提已。用实法利益众生令出颠倒。舍利弗。譬如幻师。幻作百千万亿人。与种种饮食令饱满。欢喜唱言。我得大福我得大福。于汝意云何。是中有人食饮饱满不。不也世尊。佛言如是。舍利弗。菩萨摩诃萨从初发意已来。行六波罗蜜四禅四无量心四无色定四念处乃至八圣道分十四空三解脱门八背舍九次第定佛十力乃至十八不共法。具足菩萨道成就众生净佛国土。无众生法可度。须菩提白佛言。世尊。何等是菩萨摩诃萨道。菩萨行是道能成就众生净佛国土。佛告须菩提。菩萨摩诃萨从初发意已来。行檀波罗蜜。行尸罗羼提毗梨耶禅般若波罗蜜。乃至行十八不共法。成就众生净佛国土。须菩提白佛言。世尊。云何菩萨摩诃萨行檀波罗蜜成就众生。佛告须菩提。有菩萨摩诃萨行檀波罗蜜时。自布施亦教众生布施。作是言。诸善男子汝等莫著布施。汝著布施故当更受身。受身故多受众苦。诸善男子。诸法相中无所施无施者无受者。是三法性皆空。是性空法不可取。不可取相是性空。如是须菩提。菩萨摩诃萨行檀波罗蜜时布施众生。是中不得布施不得施者不得受者。何以故。无所得檀波罗蜜。是名为檀波罗蜜。是菩萨不得是三法故。能教众生令得须陀洹果。乃至令得阿罗汉果辟支佛道阿耨多罗三藐三菩提。如是须菩提。菩萨摩诃萨行檀波罗蜜时成就众生。是菩萨自行布施。亦教他人行布施。赞叹布施法。欢喜赞叹行布施者。是菩萨如是布施已。生刹利大姓婆罗门大姓居士大家。若作小王若转轮圣王。是时以四事摄取众生。何等四。布施爱语利行同事。是四事摄众生已。众生渐渐住于戒四禅四无量心四无色定四念处乃至八圣道分空无相无作三昧。得入正位中。得须陀洹果。乃至得阿罗汉果。若得辟支佛道。若教令得阿耨多罗三藐三菩提。作是言。诸善男子。汝等当发阿耨多罗三藐三菩提心。是阿耨多罗三藐三菩提易得耳。何以故。无有定法众生所著处。但颠倒故众生著。是故汝当自离生死。亦当教他离生死。汝等当发心能自利益。亦当得利益他人。须菩提。菩萨摩诃萨应如是行檀波罗蜜是行檀波罗蜜因缘故。从初发意已来终不堕恶道。常作转轮圣王。何以故。随其所种得大果报。是菩萨作转轮圣王时。见有乞者作是念。我不为余事。故受转轮圣王果。但为利益一切众生故。是时作是言。此是汝物汝自取之莫有所难我无所惜。我为众生故受生死。怜愍汝等故具足大悲。行是大悲饶益众生。亦不得实定。众生相。但有假名故可说是众生。是名字亦空如向声。实不可说相。须菩提。菩萨摩诃萨应如是行檀波罗蜜。于众生中无所惜。乃至不惜自身肌肉。何况外物。以是法故能出众生生死。何等是法。所谓檀波罗蜜尸罗波罗蜜羼提波罗蜜毗梨耶波罗蜜禅波罗蜜般若波罗蜜。乃至十八不共法。令众生从生死中得脱。复次须菩提。菩萨摩诃萨住檀波罗蜜中布施已。作是言。诸善男子。汝等来持戒。我当供给汝等令无乏短。衣食卧具乃至资生所须尽当给汝。汝等乏少故破戒。我当给汝所须令无所乏。若饮食乃至七宝。汝等住是戒律仪中渐渐当得尽苦。成于三乘而得度脱。若声闻乘辟支佛乘佛乘。复次须菩提。菩萨摩诃萨住檀波罗蜜中。若见众生嗔恼。作是言。诸善男子。汝等以何因缘故嗔恼。我当与汝所须。汝等所欲从我取之。悉当给汝令无所乏。若饮食衣服乃至资生所须。是菩萨住檀波罗蜜中教众生忍辱。作是言。一切法中无有坚实。汝等所嗔是因缘空无坚实。皆从虚妄忆想生。汝无有根本。汝嗔恚坏心恶口骂詈刀杖相加以至害命。汝等莫以是虚妄法起嗔故堕地狱畜生饿鬼中及余恶道受无量苦。汝等莫以是虚妄无实诸法故而作罪业。以是罪业故尚不得人身。何况得生佛世。诸人佛世难值人身难得。汝等莫失好时。若失好时则不可救。是菩萨摩诃萨如是教化众生。自行忍辱亦教他人令行忍辱。赞叹忍辱法。欢喜赞叹行忍辱者。是菩萨令众生住忍辱中。渐以三乘得尽众苦。如是须菩提。菩萨摩诃萨住檀波罗蜜。令众生住忍辱。须菩提。云何菩萨摩诃萨住檀波罗蜜。令众生精进。须菩提。菩萨见众生懈怠。作如是言。汝等何以懈怠。众生言。因缘少故。是菩萨行檀波罗蜜时。语诸人言。我当令汝因缘具足。若布施若持戒若忍辱。如是等因缘令汝具足。是众生得菩萨利益因缘故。身精进口精进心精进。身精进口精进心精进故。一切善法具足。修圣无漏法。修圣无漏法故。当得须陀洹果乃至阿罗汉果辟支佛道。若得阿耨多罗三藐三菩提。如是须菩提。菩萨摩诃萨行檀波罗蜜时。住精进波罗蜜摄取众生。须菩提。云何菩萨摩诃萨行檀波罗蜜时。教化众生令修禅波罗蜜。佛告须菩提。菩萨见众生乱心。作是言。汝等可修禅定。众生言。我等因缘不具足故。菩萨言。我当与汝等作因缘。以是因缘故。令汝心不随觉观亦不驰散。众生以是因缘故。断觉观入初禅二禅三禅四禅。行慈悲喜舍心。众生以是禅无量心因缘故。能修四念处乃至八圣道分。修三十七助道法时。渐入三乘而得涅槃终不失道。如是须菩提。菩萨摩诃萨行檀波罗蜜时。以禅波罗蜜摄取众生。令行禅波罗蜜。须菩提。云何菩萨摩诃萨行檀波罗蜜。以般若波罗蜜摄取众生。须菩提。菩萨见众生愚痴无有智慧。作是言。汝等何以故不修智慧。众生言。因缘未具故。菩萨住檀波罗蜜中。作是言。汝等所须得智慧具从我取之。所谓布施持戒忍辱精进入禅定。是因缘具足已。汝等如是思惟。思惟般若波罗蜜时。有法可得不。若我若众生若寿命。乃至知者见者可得不。若色受想行识。若欲界色界无色界。若六波罗蜜。若三十七助道法。若须陀洹果。若斯陀含阿那含阿罗汉果辟支佛道。若阿耨多罗三藐三菩提可得不。是众生如是思惟时。于般若波罗蜜中。无有法可得可著处。若不著诸法。是时不见法有生有灭有垢有净。不分别是地狱是畜生是饿鬼是阿修罗众是天是人是持戒是破戒是须陀洹是斯陀含是阿那含是阿罗汉是辟支佛是佛。如是须菩提。菩萨摩诃萨行檀波罗蜜时。以般若波罗蜜摄取众生。须菩提。云何菩萨摩诃萨住檀波罗蜜中。以尸罗波罗蜜羼提波罗蜜毗梨耶波罗蜜禅波罗蜜般若波罗蜜。乃至以三十七助道法摄取众生。须菩提。菩萨摩诃萨住檀波罗蜜中。以供养具利益众生。以是利益因缘故。众生能修四念处四正勤四如意足五根五力七觉分八圣道分。众生行是三十七助道法。于生死中得解脱。如是须菩提。菩萨摩诃萨以无漏圣法摄取众生。复次须菩提。菩萨摩诃萨教化众生时。如是言。诸善男子。汝等从我取所须物。若饮食衣服卧具香华。乃至七宝等种种资生所须。汝当以是摄取众生。汝等长夜利益安乐莫作是念。是物非我所有。我长夜为众生故集此诸物。汝等当取是物如己物无异。教化众生令行布施持戒忍辱精进禅定智慧。乃至令得三十七助道法佛十力乃至十八不共法。亦令得无漏法果。所谓须陀洹乃至阿罗汉果辟支佛道阿耨多罗三藐三菩提。如是须菩提。菩萨摩诃萨行檀波罗蜜时。应如是教化众生令得离三恶道及一切生死往来苦。复次须菩提。菩萨摩诃萨住尸罗波罗蜜教化众生。作是言。众生汝等少何因缘故破戒。我当与汝作具足因缘。若布施乃至智慧。及种种资生所须。是菩萨住尸罗波罗蜜利益众生。令行十善远离十不善道。是诸众生持诸戒。不破戒不缺戒不浊戒不杂戒不取戒。渐以三乘而得尽苦。尸罗波罗蜜为首。如檀波罗蜜说余四波罗蜜亦如是

【论】问曰。先说菩萨行六波罗蜜等诸助道法不具足菩萨道则不能得阿耨多罗三藐三菩提。今须菩提应自知行六波罗蜜等具足菩萨道应得阿耨多罗三藐三菩提。何以更问。答曰。须菩提不疑。云何得阿耨多罗三藐三菩提。今但问。云何具足菩萨道得阿耨多罗三藐三菩提。佛答。若菩萨用六波罗蜜等诸法。以方便力和合故能行。是时具足菩萨道。方便力者。不决定得是布施等三事。亦不离是三事行檀波罗蜜。是时照明菩萨道。照明具足是一义。若菩萨决定得布施等三事。直堕常颠倒取相著法等过罪。若不得是三事则堕断灭边著空。还起邪见等诸烦恼便离菩萨道。若菩萨离是二边。因空舍是施等假名字虚诳法。因诸法实相离是著空无施者无受者。如阿耨多罗三藐三菩提相。观是布施亦尔无异。如是布施名为具足。乃至十八不共法亦如是。舍利弗在会中闻佛与须菩提说般若甚深果报大有利益。虽有利益无决定性云何可习。佛答。菩萨行般若波罗蜜时。不坏色不随色。如是名习般若波罗蜜。菩萨初发心为知实法故。常行般若波罗蜜。次第随其所宜行布施等诸法。是故常说菩萨行般若波罗蜜时行布施等诸法。色不坏者。不言是色无常。不言是色空无所有。是名不坏色。不随色者。不如眼见色取相生著。复次不说是色若常若无常若苦若乐等。是名不随色。常无常等皆非色实相。复次不说是色根本从世性中来若从微尘中来从大自在天中来。亦不说从时来。亦不说自然生。亦不说无因无缘而强生。如是等名为不随不坏。此中佛自说因缘。是色性无故不随不坏。性无者。是色从一切四大和合假名为色。是中无定一法名为色。如先破色中说。是色从因缘和合生故即是无性。若无性即是性空。若得是色相性空。即是习般若波罗蜜。乃至十八不共法亦如是。复问。世尊若诸法无自性可坏可随者。云何菩萨习般若波罗蜜。不学般若波罗蜜不得阿耨多罗三藐三菩提。佛可舍利弗意自说因缘。若菩萨用方便力行六波罗蜜。是人虽知诸法空而能起般若波罗蜜。舍利弗若菩萨求一切法。若得少许定性则可取可著。今菩萨实求觅一切法不得定实。所谓是般若波罗蜜是禅波罗蜜。乃至是十八不共法。是诸法皆不可得。不可得故何所取。舍利弗。是名菩萨无取般若波罗蜜。菩萨应学无取般若波罗蜜。无取尚不可得。何况般若等诸法。一切法无性故。舍利弗复问。若一切法无性云何知是凡人乃至佛。佛答。一切法虽无根本定相。但凡人颠倒故著。菩萨行般若波罗蜜时。以方便力故见一切法无根本。而发阿耨多罗三藐三菩提心。是菩萨深行诸法性空故不见一切法有根本。不见故不懈不退。了了知一切法无我无所有性性常空。但众生愚痴颠倒故著是阴界入。是时菩萨思惟筹量诸法甚深寂灭相。而众生深著虚诳颠倒。菩萨自立如幻师。种种神通变化说法度人。如幻所作。无憎无爱等心说法。所谓悭者教施等六法复为说转胜法令出生死得须陀洹果乃至阿耨多罗三藐三菩提。问曰。六波罗蜜外更有何法为胜。何以言更为说胜法。答曰。此中不说波罗蜜。但为悭者说施。乃至痴者为说智慧。诸佛菩萨法有初有后。初法所谓布施持戒。受戒施果报得天上福乐为说五欲味利少失多。受世间身但有衰苦。赞叹远离世间断爱法。然后为说四谛令得须陀洹果。此中菩萨但说欲令众生得佛道故先教令行六法。此中善智慧不名为三解脱门所摄。是善智慧能生布施等善法。能灭悭贪嗔恚等恶法。能令众生得生天上。何以知之。更有胜法故。胜法者所谓四谛圣法。出法一切圣人所行法名为圣法。出三界生死名为出法。以是四谛说法故随众生根因缘令得须陀洹果。乃至得一切种智。此中虽不说初六法说布施等当知已摄。复次菩萨为佛道故说是六法。但众生意劣故自取小乘。是故不说布施持戒生天受报等初六法。舍利弗白佛言。世尊。先说菩萨是毕竟不可得法。今为无所有众生说法。令得无所有法。所谓须陀洹果乃至一切种智。世尊。菩萨今得无所有法故能令众生得无所有法。无所得是有所得。佛答。菩萨行般若波罗蜜时。无有有所得过。何以故。菩萨行般若波罗蜜时。不见众生及法。但诸因缘和合假名众生。菩萨住二谛中为众生说法。不但说空。不但说有。为爱著众生故说空。为取相著空众生故说有。有无中二处不染。如是方便力为众生说法。众生现在我身及我尚不可得。何况当得阿耨多罗三藐三菩提。舍利弗欢喜白佛言。世尊。旷大心是菩萨。旷大心者。此中自说因缘。所谓无有法可得若一相若异相如人市买必须交易。大心人则不然。无所依止而能发大庄严。大庄严故不生三界。亦拔众生令出三界。而众生不可得。不缚不解故一切法空。从久远以来烦恼颠倒皆是虚诳不实。是故名无缚。缚无故亦无解。缚即是垢。解即是净。无净无垢故无六道分别。不分别六道故无罪福业。罪福业无故无烦恼。能起罪福业者不起罪福业。亦不应有果报。如是诸法毕竟空中而作大庄严。是为希有。譬如人虚空中种树树叶花果多所利益。佛可舍利弗意。舍利弗难是空故佛亦答亦可。以其说空故可。以其难空故答。所谓舍利弗若众生及诸法先有今无。诸佛贤圣有过罪。过罪者所谓令众生入无余涅槃永灭色等一切法入空中皆无所有。以断灭众生及一切法故有过罪。舍利弗。众生及一切法先来无。若有佛无佛常住不异。是诸法实相。是故无六道生死。亦无众生可拔出。舍利弗。一切法先空。是故菩萨于诸佛所闻诸法如是相故发阿耨多罗三藐三菩提心。作是念。菩提中亦无有法可得。亦无实定法令众生著而不可度。但众生痴狂颠倒故著是虚诳法。是故菩萨发大庄严。不转于阿耨多罗三藐三菩提。作是念。我必当得阿耨多罗三藐三菩提。非不得得已用实法利益众生。利益众生故众生从颠倒得出。欲明了是事故经中说幻师譬喻。幻师即是菩萨。幻师所作园林卢观。即是六波罗蜜等度众生法。幻师所作象马男女。即是菩萨所度众生。如幻师一身以幻力故幻作众生园林卢观等娱乐众生。若幻师以所幻作事为实。于所幻人求其恩惠即是狂人。菩萨亦如是。从诸佛闻一切法性空如幻。而以布施等利益众生欲求恩惠福报即是颠倒。问曰。幻法咒术实有。幻所作物可虚。如众生空菩萨亦空。菩萨不化作众生何得为喻。答曰。诸法实相中法尚无。何况众生。众生异名名为幻师。幻师实无何以言幻师有而所幻者无。如汝以幻师实有所幻者无。圣人观幻师及所幻物不异。以明了事故说譬喻。取其少许相似处为喻。何以尽取为难。如师子喻王。师子于兽中无畏。王于群下自在。无难故以为喻。复何可责四脚负毛为异也。佛说性空法。诸法皆空犹有众生。是故说幻为喻。我今说喻以破众生。汝云何复以众生为难。尔时须菩提白佛言。世尊。何等是成就众生净佛国土道。须菩提虽知菩萨道。以中说甚深性空故听者生疑。是故发问。佛答。菩萨从初发心行六波罗蜜乃至十八不共法。是菩萨道行是道。成就众生净佛国土。须菩提复问。云何行是法成就众生。须菩提意。若是法性空众生亦性空。云何可得成就。佛答。菩萨以方便力故以布施法教化众生不教令著布施以为真实。方便者。菩萨语众生。汝曹善男子来布施莫著是布施。如经中说。众生以布施生贵乐处。贵乐因缘故生我憍慢。我憍慢增长故破善法。破善法故堕三恶道。是故菩萨先教言莫著布施。但因是布施修持戒等善法。皆回是法向涅槃。所以者何。是性空。诸法实相不可取相。如是菩萨方便力故。教化众生令得须陀洹果乃至佛道。是菩萨自行布施亦教众生布施。若不自施。或有人言。若施是好法何不自行。是故菩萨先自布施。复次菩萨深爱善法布施是初门。是故行是布施。又菩萨深慈悲众生。以慈悲心虽大而不能充满众生。是故先行布施令其心濡可以引导。布施因缘生于四姓。及作转轮王以四摄法摄取众生。渐渐以三乘法令得涅槃。教他布施赞叹布施法欢喜赞叹行布施者。是深爱布施。见同行故欢喜赞叹。复次怜愍心于众生。若见修福则为之欢喜。如慈父见子行善心则欢喜。是人四种行布施。生刹利等贵姓中。以布施摄已渐渐教令持戒禅定等。乃至令得辟支佛道。或见众生有大心者。有少许慈悲心。是人怖畏生死长远故其心懈退。菩萨方便力故语是众生。咄众生阿耨多罗三藐三菩提易得。汝等何以为难。众生所著处此中无有定实法能遮者难解者。汝等当发阿耨多罗三藐三菩提心。既自得度复当度脱众生。度脱众生者。菩萨自乘大乘得度。以三乘随众生所应度而度之。既自利益复利益他人。利益他者。既自作佛而以三乘度脱众生。若菩萨能如是行般若波罗蜜者。从初发心终不堕三恶道。常作转轮圣王者。菩萨多生欲界。何以故。以无色界中无形故不可教化。色界中多味著禅定乐。无厌恶心故难化。亦不生欲天。所以者何。著妙五欲多故难化。在人中世世以四事摄众生故作转轮圣王。此中佛自说因缘。随其所种得大果报等。如经中说布施相。复有菩萨行檀波罗蜜时。见众生破戒作是言。汝曹以因缘不具足故破戒。我当给汝所须令无乏少。破戒人有二种。一者持戒因缘不具足故。如贫穷人饥寒急故作贼。二者持戒因缘虽具足以习恶心故。好行恶事贫穷破戒者。菩萨语之言。汝但持戒我当给汝所须。汝等住持戒中渐渐以三乘而得度脱。是名因布施生戒。众生以不如意事故嗔。若以求物不如意故嗔。人不称意故嗔。菩萨住檀中随其意而给足之。问曰。若贫乏者。给施令不嗔可尔。人不得称意恼之令嗔复云何。答曰。以如意珠施之则使人皆称意。珠之威德故人无嗔者。如行者入慈三昧故人无嗔者。是故说少。何因缘故嗔。我当令汝所少具足。复次一切法性皆空无所有。汝所嗔因缘亦皆虚诳无定。汝云何以虚诳事故嗔骂加害乃至夺命。起此重罪业故堕三恶道受无量苦。汝莫以虚诳无实事故而受大罪。如山中有一佛图。彼中有一别房。房中有鬼来恐恼道人故。诸道人皆舍房而去。有一客僧来。维那处分令住此空房而语之言。此房中有鬼神喜恼人。能住中者住。客僧自以持戒力多闻故。言小鬼何所能我能伏之。即入房住。暮更有一僧来求住处。维那亦令在此房住。亦语有鬼恼人。其人亦言。小鬼何所能我当伏之。先入者闭户端坐待鬼。后来者夜闇打户求入。先入者谓为是鬼不为开户。后来者极力打户。在内道人以力拒之。外者得胜排户得入。内者打之外者亦极力熟打。至明旦相见乃是故旧同学各相愧谢。众人云集笑而怪之。众生亦如是。五众无我无人空。取相致斗诤。若支解在地但有骨肉无人无我。是故菩萨语众生言。汝莫于根本空中斗诤作罪。斗诤故人身尚不可得。何况值佛。当知人身难得佛世难值好时易过。一堕诸难永不可治。若堕地狱烧炙屠割何可教化。若堕畜生共相残害亦不可化。若堕饿鬼饥渴热恼亦不可化。若生长寿天千万佛过著禅定味故皆不觉知。如安息国。诸边地生者。皆是人身愚不可教化。虽生中国或六情不具。或四支不完。或盲聋喑哑。或不识义理。或时六情具足。诸根通利而深著邪见言无罪福不可教化。是故为说好时易过。堕诸难中不可得度。余波罗蜜如经中广说故不复解之。问曰。住檀波罗蜜行五波罗蜜讫。何以复更说六波罗蜜。答曰。上一度中次第具足五。今则一时总说。复次先但说六波罗蜜。今通说三十七品及诸道果。问曰。三十七品自从心出。云何是因缘可与。答曰。菩萨供给坐禅者衣服饮食医药法杖禅鞠禅镇。令得好师教照。令得好弟子受化。与骨人令观。与禅经令人为说禅法。如是等三十七助道法因缘。又令人为说摩诃衍法。汝等所须衣服饮食尽来取之。便是汝物莫自疑难。汝等得是物已。自行六波罗蜜亦教化他人令行六波罗蜜。是布施性皆空。汝等莫著是施及以果报。众生得是性空。渐渐得阿耨多罗三藐三菩提入无余涅槃。如布施为首生五波罗蜜。余波罗蜜亦如是


大智度论卷第九十一大智度论释净佛国土品第八十二(卷第九十二)

　　　　龙树菩萨造


　　　　后秦龟兹国三藏鸠摩罗什译


【经】尔时须菩提作是念。何等是菩萨摩诃萨道。菩萨住是道。能作如是大庄严。佛知须菩提心所念告须菩提。六波罗蜜是菩萨摩诃萨道。三十七助道法是菩萨摩诃萨道。十八空是菩萨摩诃萨道。八背舍九次第定是菩萨摩诃萨道。佛十力乃至十八不共法是菩萨摩诃萨道。一切法亦是菩萨摩诃萨道。须菩提。于汝意云何。颇有法菩萨所不学。能得阿耨多罗三藐三菩提不。须菩提。无有法菩萨所不应学者。何以故。菩萨不学一切法。不能得一切种智。须菩提白佛言。世尊。若一切法空。云何言菩萨学一切法。将无世尊无戏论中作戏论耶。所谓是此是彼。是世间法是出世间法。是有漏法是无漏法。是有为法是无为法。是凡夫人法是阿罗汉法。是辟支佛法是佛法。佛告须菩提。如是如是。一切法实空。须菩提。若一切法不空者。菩萨摩诃萨不能得阿耨多罗三藐三菩提。须菩提。今一切法实空故。菩萨摩诃萨能得阿耨多罗三藐三菩提。须菩提。如汝所言。若一切法空。将无佛于无戏论中作戏论。分别此彼。是世间法是出世间法。乃至是佛法。须菩提。若世间众生知一切法空。菩萨摩诃萨不学一切法得一切种智。须菩提。今众生实不知一切法空。以是故菩萨摩诃萨得阿耨多罗三藐三菩提已。分别诸法为众生说。须菩提。于是菩萨道从初已来。应如是思惟。一切诸法中定性不可得。但从和合因缘起法故有名字。诸法我当思惟诸法实性无所著。若六波罗蜜性。若三十七助道法。若须陀洹果。乃至阿罗汉果。若辟支佛道。若阿耨多罗三藐三菩提。何以故。一切法一切法性空。空不著空。空亦不可得。何况空中有著。须菩提。菩萨摩诃萨如是思惟。不著一切法而学一切法。住是学中观众生心行。是众生心在何处行。知众生虚妄不实中行。是时菩萨作是念。是众生著不实虚妄法易度耳。是时菩萨摩诃萨住般若波罗蜜时。以方便力故如是教化言。汝诸众生当行布施可得饶财。亦莫恃布施果报而自高。何以故。是中无坚实法。持戒禅定智慧亦如是。诸众生行是法。可得须陀洹果乃至阿罗汉果辟支佛道佛道。莫念有是法。如是教化行菩萨道而无所著。是中无有坚实故。若如是教化是名行菩萨道。于诸法无所著故。何以故。一切法无所著相。以性无故。性空故。须菩提。是菩萨摩诃萨如是行菩萨道时无所住。是菩萨用不住法故。行檀波罗蜜亦不住是中。行尸罗波罗蜜亦不住是中。行羼提波罗蜜亦不住是中。行毗梨耶波罗蜜亦不住是中。行禅波罗蜜亦不住是中。行般若波罗蜜亦不住是中。行初禅亦不住是中。何以故。是初禅初禅相空。行禅者亦空。所用法亦空。第二第三第四禅亦如是。慈悲喜舍四无色定八背舍九次第定亦如是。得须陀洹果亦不住是中。得斯陀含果阿那含果阿罗汉果亦不住是中。得辟支佛道亦不住是中。须菩提白佛言。世尊。何因缘故不住是中。佛言。二因缘故不住是中。何等二。一者诸道果性空无住处。亦无所用法。亦无住者。二者不以少事为足。作是念。我不应不得须陀洹果。我必应当得须陀洹果。我但不应是中住。乃至辟支佛道我不应不得。我必应当得。我但不应是中住。乃至得阿耨多罗三藐三菩提不应住。何以故。我从初发意已来更无余心。一心向阿耨多罗三藐三菩提。须菩提。菩萨一心向阿耨多罗三藐三菩提中远离余心所。作身口意业。皆应阿耨多罗三藐三菩提。须菩提。是菩萨摩诃萨住是一心能生菩提道。须菩提白佛言。世尊。若一切诸法不生。云何菩萨摩诃萨能生菩提道。佛告须菩提。如是如是。一切法无生。云何无生无所作无所起者。一切法不生故。须菩提白佛言。世尊。有佛无佛诸法法相不常住耶。佛言。如是如是。有佛无佛是诸法法相常住。以众生不知是法住法相。为是故菩萨摩诃萨为众生故生菩提道。用是道拔出众生生死。须菩提白佛言。世尊。用生道得菩提。佛言不也。世尊。用不生道得菩提。佛言不也。世尊。用不生非不生道得菩提。佛言不也。须菩提言。世尊。云何当得菩提佛言。非用道得菩提。亦不用非道得菩提。须菩提。菩提即是道。道即是菩提。须菩提白佛言。世尊。若菩提即是道。道即是菩提者。今菩萨未作佛。应当得阿耨多罗三藐三菩提。云何说诸佛多陀阿伽度阿罗呵三藐三佛陀有三十二相八十随形好十力四无所畏四无碍智十八不共法大慈大悲。佛告须菩提。于汝意云何。佛得菩提不。不也世尊。佛不得菩提。何以故。佛即是菩提。菩提即是佛。如须菩提所问。菩萨时亦应得菩提。须菩提是菩萨摩诃萨具足六波罗蜜三十七助道法。具足佛十力四无所畏四无碍智十八不共法。具足住如金刚三昧。用一念相应慧。得阿耨多罗三藐三菩提。是时名为佛。一切法中得自在。须菩提白佛言。世尊。云何菩萨摩诃萨净佛国土。佛言。有菩萨从初发意已来。自除身粗业除口粗业除意粗业。亦净他人身口意粗业。世尊。何等是菩萨摩诃萨身粗业口粗业意粗业。佛告须菩提。不善业若杀生乃至邪见。是名菩萨摩诃萨身口意粗业。复次须菩提。悭贪心破戒心嗔心懈怠心乱心愚痴心。是名菩萨意粗业。复次戒不净是名菩萨身口粗业。复次须菩提。若菩萨远离四念处行。是名菩萨粗业。远离四正勤四如意足五根五力七觉分八圣道分空三昧无相无作三昧。亦名菩萨粗业。复次须菩提。菩萨摩诃萨贪须陀洹果。乃至贪阿罗汉果证辟支佛道。是名菩萨摩诃萨粗业

【论】释曰上来须菩提常种种问空法以时会疑。其己体寂灭无戏论法犹复多问。是以不问而心念。复次有菩萨及诸天。深入禅定不好语言。而欲得法利。是故须菩提不发言而心念。问曰。须菩提虽无言而世尊以言答。答曰。佛身色视无厌足。如色无厌。声亦如是。虽语而不妨细禅定行。是故佛以言答。复次佛安立寂灭相。于阿耨多罗三藐三菩提中住。不分别一切法若善若不善等。众生有疑而问。佛随所问所念而答。是故不与须菩提同。须菩提闻是六波罗蜜等诸法甚深义。不能得其边。是故问何等是菩萨道。行是道如清净无所著。六波罗蜜等诸善法庄严。佛知其意。于须菩提所益虽少。为增益诸菩萨故答。六波罗蜜等是菩萨道。六波罗蜜是菩萨初发心道。次行四禅八背舍九次第定及三十七道品。但求涅槃十八空佛十力等。微细但为求佛道。六波罗蜜道多为众生故。三十七品等但求涅槃。十八空等于涅槃中。出过声闻辟支佛地。入菩萨位道。是三种皆是生身菩萨所行。所以者何。分别诸法故。今又一切法皆是菩萨道。是法性生身菩萨所行。不见诸法有好恶。安立诸法平等相故。此中佛自说因缘。菩萨应学一切法。若一法。不学则不能得一切种智。学一切法者用一切种门思惟筹量修观通达。须菩提白佛。若一切法一相。所谓空。云何菩萨学一切法。将无于无戏论相法中作戏论耶。所谓此彼诸法略说是戏论相。此东彼西是上是下是常是无常是实是虚是世间是出世间。乃至是二乘法是佛法。佛可具说。一切法空相。若法实定有不空者。即是无生无灭。无生无灭故无四谛。无四谛故无佛法僧宝。如是三宝等诸法皆坏。今诸法实空。乃至空相亦空。众生愚痴颠倒故著。是故于众生中起悲心欲拔出故求佛身力。欲令众生信受其语舍颠倒入诸法实相。是故菩萨虽知诸法空而为利益众生分别说。若众生自知诸法空。菩萨但自住空相中。不须学分别一切法。菩萨行菩萨道时。从初发意已来。如是思惟一切法。无定实性但从因缘和合起。是众因缘亦各各从和合起。乃至到毕竟空。毕竟空唯是一法实。余者无性故皆虚诳。我从无始世来。著是虚诳法。于六道中厌受苦恼。我今是三世十方佛子。般若是我母。今不应复随逐虚诳法是故菩萨乃至毕竟空中亦不著。何况余法。所谓檀波罗蜜等。尔时菩萨照明菩萨道。其心安隐自念。我但断著心道自然至。知是事已。念众生深著世间而毕竟空。亦空无性无有住处。众生难可信受。为令众生信受是法故学一切法。修行生起是度众生方便法。观众生心行所趣。知好何法念何事何所志愿。观时悉知众生所著处。皆是虚诳颠倒忆想分别故著。无有根本实事。尔时菩萨大欢喜作是念。众生易度耳。所以者何。众生所著皆是虚诳无实。譬如人有一子。喜在不净中戏聚土为谷。以草木为鸟兽而生爱著。人有夺者嗔恚啼哭。其父知已此子今虽爱著此事易离耳。小大自休。何以故。此物非真故。菩萨亦如是。观众生爱著不净臭身及五欲。是无常种种苦因。知是众生得信等五善根成就时即能舍离。若小儿所著实是真物。虽复年至百岁。著之转深不可得舍。若众生所著之物定实有者。虽得信等五根著之转深亦不能离。以诸法皆空虚诳不实故得无漏清净智慧眼时。即能远离所著大自惭愧。譬如狂病所作非法醒悟之后羞惭无颜。菩萨知众生易度已。安住般若中以方便力教化众生。汝等当行布施可得饶财。莫恃是布施果报而自憍高。此中无有坚实皆当破坏。与未布施时无异。持戒等乃至十八不共法亦如是。是诸法虽清净大有所益。皆是有为法从因缘生无有自性。汝等若著是法能生苦恼。譬如热金丸虽是宝物捉则烧手。如是菩萨教化众生行菩萨道自无所著。亦为众生说无所著。以无著心行檀波罗蜜故。于檀中不住。不住者所谓布施时不取三种相。亦不著果报而自高生罪业。布施果报灭坏时亦不生恼。尸罗波罗蜜乃至阿耨多罗三藐三菩提亦如是。此中佛自说不住因缘。有二种。一者菩萨深入空不见诸法性故不住。二者不以小事为足故不住。是菩萨无有异心。但一向能生菩提道。须菩提白佛。若一切法无生。云何菩萨能生菩提道。佛可须菩提意。一切法无生。我实处处说诸法无生。非为凡夫说。但为得无作解脱不起三种业者说。复问。世尊佛自说有佛无佛诸法法相常住。如圣人法相空。凡夫亦如是。佛可其所说诸法实相常住。以众生不知不解故起菩提道。但为除凡夫颠倒法故名为道。若决定有道可著者即复是颠倒。道非道平等即是道。是故不应难。须菩提复问。云何可得菩提。用生道故得耶。佛言不也。何以故。生道者菩萨观是有为法。生灭相谓是实。是故言不。如先说热金丸喻。不生法即是无为无作法故亦不可以得菩提。生不生二俱有过故。非生非不生得菩提耶。答言不也。问曰。若生不生二俱有过。非生非不生复不应有过。何以言不得。答曰。若分别非生非不生是好是丑取相生著故。故言有过。若能不著则是菩提道。须菩提问。若不以四句得者。云何得道。佛答。不以道不以非道则得菩提。何以故。菩提即是道。道即是菩提。菩提名诸法实相。是诸佛所得究竟实相无有变异。一切法入菩提中。皆寂灭相。如一切水入大海同为一味。是故佛说菩提性即是道性。若菩提性道性异者。不名菩提为无戏论寂灭相。是故说菩提即是道道即是菩提。复次是二法异者行道。不应到菩提。诸法因果不一不异故。须菩提复问。若尔者菩萨行道应便是佛。所以者何。道即是菩提故。又佛应是菩萨。何以故菩提即是道故。今何以说有差别。佛有十力等三十二相八十随形好。须菩提为新学菩萨故分别难佛。菩萨应即是佛。佛以反问答。佛得菩提不。答言不也。何以故。菩提不离佛。佛不离菩提。二法和合故。是佛是菩提。是故不应难言菩萨即是佛。此总相答。问曰。佛是众生。菩提是法。云何言佛即是菩提。答曰。先有三十二相庄严身。六波罗蜜等功德庄严心。而不名为佛。得菩提故名之为佛。是故言佛与菩提不异。微妙清净五众和合。假名为佛法。即是五众。五众不离假名。菩提即是五众实相。一切法皆入菩提故。是故佛即是菩提菩提即是佛。但凡夫心中分别有异。问曰。汝先论议中说言。菩提与道不一不异。经中何以说道即是菩提菩提即是道。佛即是菩提菩提即是佛。答曰。一异虽俱不实而多用一故。此中说菩提即是道道即是菩提无咎。如常无常。是二边常多生烦恼故不用。无常能破颠倒故多用。事既成办亦舍无常。此中亦如是。若以观种种别异法故多生著心。若观诸法一相若无常苦空等。是时烦恼不生。著心少故。是故多用是一。于实义中一亦不用。若著一即复是患。复次别异无故一亦不可得。相待法故。但以不著心不取一相。故说无咎。一不实故。菩萨不得即是佛。复次今佛更答。须菩提自说因缘。菩提虽寂灭相而菩萨能具足六波罗蜜等诸功德。住金刚三昧。以一念相应慧得阿耨多罗三藐三菩提。尔时于一切法中自在得名为佛。菩萨虽知道及菩提不异。未具足诸功德故不名为佛。又佛诸事毕竟愿行满足故。不名为菩萨。得者是佛法是菩提。求菩提者是菩萨。须菩提从佛闻菩提相道相成就众生已。今问净佛国土事。诸阿罗汉辟支佛无有力知净佛国事。是故问。问曰。何等是净佛土。答曰。佛土者百亿日月百亿须弥山百亿四天王等诸天。是名三千大千世界。如是等无量无边三千大千世界名为一佛土。佛于此中施作佛事。佛常昼三时夜三时。以佛眼遍观众生谁可种善根谁善根成就应增长谁善根成就应得度。见是已以神通力随所见教化众生。心随逐外缘得随意事则不生嗔恼。得不净无常等因缘则不生贪欲等烦恼。若得无所有空因缘则不生痴等诸烦恼。是故诸菩萨庄严佛土。为令众生易度。故国土中无所乏少。无我心故则不生悭贪嗔恚等烦恼。有佛国土一切树木常出诸法实相音声。所谓无生无灭无起无作等。众生但闻是妙音不闻异声。众生利根故便得诸法实相。如是等佛土庄严名为净佛土。如阿弥陀等诸经中说。佛答。菩萨从初发意来。自净粗身口意业。亦教他人净粗身口意业。问曰。若菩萨净佛土。是菩萨得无生法忍住神通波罗蜜。然后能净佛土。今何以言从初发意来净粗身口意业。答曰。三业清净非但为净佛土。一切菩萨道皆净此三业。初净身口意业。后为净佛土。自身净亦净他人。何以故。非但一人生国土中者。皆共作因缘。内法与外法作因缘。若善若不善。多恶口业故地生荆棘。谄诳曲心故地则高下不平。悭贪多故则水旱不调地生沙砾。不作上诸恶故地则平正多出珍宝。如弥勒佛出时。人皆行十善故地多珍宝。问曰。若布施等诸善法得净佛土果报。何以但说净三业。答曰。虽知善恶诸法是苦乐因缘。如一切心心数法中。得道时智慧为大。摄心中定为大。作业时思为大。得是思业已。起身口意业布施禅定等以思为首。譬如缝衣以针为导。受后世果报时业力为大。是故说三业则摄一切善法。意业中尽摄一切心心数法。身口则摄一切色法。人身行三种福德具足则国土清净。内法净故外法亦净。譬如面净故镜中像亦净。如毗摩罗诘经中说。不杀生故人皆长寿如是等。问曰。身口意粗业是事易知。须菩提何以故问。答曰。粗细不定故。如求道人中布施是粗善。于白衣为细。如小乘中不善业为粗。善业为细。摩诃衍中取善法相乃至涅槃皆名为粗。以粗细不定故问。佛次第为说粗业相。所谓夺命乃至邪见。是三种身业四种口业三种意业。皆名为粗。复次破菩萨六波罗蜜法悭贪等。皆名为粗。问曰。先说十不善道已摄悭贪等。何以复别说。答曰。是六法不入十不善道。十不善道皆是恼众生法。是六法不但为恼众生。如悭心但自惜财不恼众生。贪心有二种。一者但贪他财未恼众生。二者贪心转盛求而不得则欲毁害。是名业道。以能起业故。嗔心亦如是。小者不名业道。以其能趣恶处故为道。是故别说六法无咎。问曰。六波罗蜜中已说戒。今何以复说戒不净。答曰。破戒法是杀生等粗罪。戒不净是微细罪。不恼众生。如饮酒等不入十不善道。复次破五众戒名为破戒。不破所受戒常为三毒覆心不忆念戒。回向天福邪见持戒如是等名为戒不净。复次若菩萨心远离四念处等三十七品三解脱门。是名粗业。所以者何。此中心皆观实法。随涅槃不随世间。若出四念处等法。心则散乱。譬如蛇行本性好曲若入竹筒则直出筒还曲。复次若菩萨贪须陀洹果证是为粗。如人闻佛说须陀洹果不堕三恶道尽无量苦如五十由旬池水余在者如一渧二渧。则生贪心。以其心不牢固。本求作佛为众生。今为自身而欲取证。是为欺佛。亦负众生。是故名粗。譬如人请客欲设饮食而竟不与。是则妄语负客。菩萨亦如是。初发心时作愿。我当作佛度一切众生。而贪须陀洹。是则负一切众生。如贪须陀洹果。乃至贪辟支佛道亦如是


大智度论卷第九十二大智度论释净佛国土品第八十二之余(卷第九十三)

　　　　龙树菩萨造


　　　　后秦龟兹国三藏鸠摩罗什译


【经】复次须菩提菩萨取色相受想行识相眼相耳鼻舌身意相色声香味触法相男相女相欲界相色界相无色界相善法相不善法相有为法相无为法相。是名菩萨粗业。菩萨摩诃萨皆远离如是粗业相。自布施亦教他人布施。须食与食须衣与衣。乃至种种资生所须尽给与之。亦教他人种种布施。持是福德与一切众生。共之回向净佛国土故。持戒忍辱精进禅定智慧亦如是。是菩萨摩诃萨或以三千大千国土满中珍宝施与三尊。作是愿言我以善根因缘故。令我国土皆以七宝成。复次须菩提。菩萨摩诃萨以天妓乐乐佛及塔。作是愿言。以是善根因缘愿我国土中常闻天乐。复次须菩提。菩萨摩诃萨以三千大千国土满中天香。供养诸佛及塔。作是愿言以是善根因缘令我国土中常有天香。复次须菩提。菩萨摩诃萨以百味食施佛及僧。作是愿言。以是善根因缘故。令我国土中众生皆得百味食。复次须菩提。菩萨摩诃萨以天香细滑施佛及僧。作是愿言。以是善根因缘故。令我国土中一切众生受天香细滑。复次须菩提。菩萨摩诃萨以随意五欲施佛及僧并一切众生。作是愿言。以是善根因缘故。令我国土中弟子及一切众生皆得随意五欲。是菩萨以随意五欲共一切众生回向净佛国土。作是愿言。我得佛时。是国土中如天五欲应心而至。复次须菩提。菩萨摩诃萨行般若波罗蜜时。作是愿言。我当自入初禅。亦教一切众生入初禅第二第三第四禅。慈悲喜舍心乃至三十七助道法亦如是。我得阿耨多罗三藐三菩提时。令一切众生不远离四禅。乃至不远离三十七品助道法。如是须菩提。菩萨摩诃萨能净佛国土。是菩萨随尔所时行菩萨道。满足是诸愿。是菩萨自成就一切善法。亦成就一切众生善法。是菩萨受身端正。所化众生亦得端正。所以者何。福德因缘厚故。须菩提。菩萨摩诃萨应如是净佛国土。是国土中乃至无三恶道之名。亦无邪见三毒二乘声闻辟支佛之名。耳不闻有无常苦空之声。亦无我所有乃至无诸结使烦恼之名。亦无分别诸果之名。风吹七宝之树。随所应度而出音声。所谓空无相无作如诸法实相之音。有佛无佛一切法一切法相空。空中无有相。无相中则无作出如是法音。若昼若夜若坐若卧若立若行。常闻此法。是菩萨得阿耨多罗三藐三菩提时。十方国土中诸佛赞叹众生。闻是佛名必至阿耨多罗三藐三菩提。是菩萨得阿耨多罗三藐三菩提时。说法众生闻者无有不信而生疑言。是法是非法。何以故。诸法实相中皆是法无有非法。诸有薄福之人于诸佛及弟子不种善根。不随善知识。没在我见中。乃至没在一切种种见中。堕在边见若断若常。如是人以邪见故。非佛言佛佛言非佛。非法言法法言非法。如是人破法故。身坏命终堕恶道地狱中。诸佛得阿耨多罗三藐三菩提时。见此众生往来五道。令离邪聚立正定聚中。更不堕恶道。如是须菩提。菩萨摩诃萨净佛国土中。众生无杂秽心。若世间法若出世间法。若有漏若无漏。若有为若无为。乃至是国土中众生。毕竟至阿耨多罗三藐三菩提。须菩提。是为菩萨摩诃萨净佛国土

【论】释曰。复有粗业。于诸法毕竟空中取相生著心。所谓取色相受想行识相眼相乃至意相色相乃至法相男相女相三界善不善有为无为相等。问曰。男女相可是虚妄不实。余色等善不善法若不取相。云何能厌色等成就善法。答曰。佛法中有二种空。一者众生空。二者法空。以众生空破众生相。所谓男女等相。以法空破色等法中虚妄相。如破一切法空中说。能观色等善法如幻如化不取定实相。得厌心则舍戏论常无常等。是不名为取相。又色等及善法皆和合性空行故。不生诸烦恼。问曰。一切有为法假名和合故不应取。无为法是真实法。所谓如法性实际。何以不取。答曰。以不取相是无为法无相名为无为法门。若取相便是有为。如是等一切虚诳取相不实。远离粗身口意业。菩萨欲行净佛土。远离如是等粗身口意业。自行六波罗蜜亦教他人令行。共清净因缘故则佛土清净。上总相说下别相说。是菩萨满三千大千世界七宝施佛及僧。作是愿。我以是布施因缘令我国土皆七宝庄严。问曰。若满三千大千世界珍宝从何处得。又诸佛贤圣少欲知足。谁受是者。若凡夫无厌足。何能受三千世界物。答曰。是菩萨是法性生身。住具足神通波罗蜜中。为供养十方佛故。以如三千世界珍宝供养。又此宝物神通力所作轻细无妨。如第三禅遍净天六十人坐一针头而听法不相妨碍。何况大菩萨深入神通所作宝物。或有菩萨变身如须弥山遍十方佛前。以为灯炷供养于佛若佛塔庙。而作愿言。令我国土常有光明。不须日月灯烛。或有菩萨雨诸华香幡盖璎珞以为供养。复作是愿。令我国土众生端正如华身相严净无有丑陋。如是等种种好色因缘。复有菩萨以天伎乐娱乐于佛若佛塔庙。是菩萨或时以神通力故作天伎乐。或作天王转轮圣王伎乐。或作阿修罗神龙王等天伎乐供养。愿我国中常闻好音。问曰。诸佛贤圣是离欲人。则不须音乐歌舞。何以伎乐供养。答曰。诸佛虽于一切法中心无所著。于世间法尽无所须。诸佛怜愍众生故出世。应随供养者令随愿得福故受。如以华香供养。亦非佛所须。佛身常有妙香诸天所不及。为利益众生故受。是菩萨欲净佛土故求好音声。欲使国土中众生闻好音声其心柔软。心柔软故易可受化。是故以音声因缘而供养佛。或有菩萨满三千大千世界香。供养诸佛若塔。根香茎香叶香末香。若天香若变化香若菩萨果报生香。作是愿令我国土中常有好香无有作者。或有菩萨以百味供养诸佛及僧。有人言。能以百种供养。是名百味。有人言。饼种数五百。其味有百。是名百味。有人言。百种药草药果作欢喜丸。是名百味。有人言。饮食羹饼总有百味。有人言。饮食种种备足故。称为百味。人饮食故百味。天饮食则百千种味。菩萨福德生果报食。及神通力变化食。则有无量味。能转人心令离欲清净。是四种食菩萨随因缘供养佛及僧。是故国土中自然有百味饮食。或有菩萨以天涂香。天竺国热。又以身臭故以香涂身供养诸佛及僧。以此因缘故。令我国土众生受天细滑。问曰。沙弥戒乃至受一日戒。尚不以香涂身。云何以香供养佛及僧。答曰。是菩萨以身所贵物。随所须时用以供养。或以涂地涂壁及行坐处。又以随意五欲供养诸佛及僧及余众生。是菩萨以好车马妻妾伎直幡盖金银衣服珍宝。出家人所不受则施诸众生。作愿言。令我国土众生常得随意五欲。问曰。此五欲佛说如火如坑如疮如狱如怨如贼能夺人善根。菩萨何以愿使众生得五欲。又佛说弟子应纳衣乞食坐林树下。菩萨何以为众生求得五欲。答曰。天上人中五欲是福德果报。若今世若后世。贫穷薄福者不能自活。则行劫盗或为物主所害。或为财杀他或被诘问妄言不作。如是次第作十不善。皆由贫穷故作。若人五欲具足则所欲随意则不行十不善。菩萨国土众生丰乐。自恣无所乏少。则无众恶。但有爱慢等软结使。若闻佛所说。或闻弟子所说。以心柔软故闻法易可得道。虽著心多利根故闻无常苦空等即便得道。譬如垢腻之衣则以灰泥淹之经宿以水浣之一时都去。菩萨不欲令众生著故。以五欲施但欲令一时舍故与之。如汝先说。佛教弟子纳衣乞食。宿罪因缘生在恶世。染著心多。若得好衣美食著心则深。又为求好衣食故妨废行道。是菩萨净佛国土。众生无量福德成就。五欲一等故不复贵著。亦不更求故无所妨。又复若行者离五欲修苦行则增长嗔恚。又复忆念五欲则生烦恼。尔时则无所向。是故佛言。舍苦乐用智慧处中道。是故净佛国土。五欲施无妨。问曰。若尔者毗尼中何以一比丘言。我知佛法义受五欲不妨道。是比丘应呵乃至三。不止摈出。答曰。佛法有二种。小乘大乘。小乘中薄福之人三毒偏多。如婆差经中佛说。我白衣弟子非一非二乃至出五百人。受赤栴檀涂身及受好香花。妻子共卧使令奴婢而断三结得须陀洹。尽三结薄三毒得斯陀含。是阿梨吒比丘闻是事即言。虽受五欲而不妨道。不知是事。佛为谁说。佛为白衣故说。此比丘持著出家法中说。是须陀洹斯陀含等不作是言我尽形寿不犯欲。以有余三毒故。时时忘道而发淫心。出家人于僧中口自誓言。我尽形寿不犯淫欲。佛言。若出家人犯欲则弃。是比丘自誓而犯。是一罪。知佛所制而故违犯。是二罪。是比丘见白衣得道故。而以自身同彼。是故堕罪。净佛国土有二种众生。若出家若在家。在家者虽受五欲无罪亦无所妨。如兜率陀诸天及郁单曰人。虽受五欲不起重罪。出家众生随佛所听。出家五欲亦无过咎。小乘法中为阿梨吒比丘说。薄福重罪之人心多悔故。净佛土者世世习行六波罗蜜三解脱门。虽得五欲亦不染著。如经中说。所谓菩萨摩诃萨行般若波罗蜜作是念。我当自入初禅。亦当教化众生入初禅四禅四无量心。乃至三十七品亦如是。是菩萨作是愿。我作佛时尽行四禅乃至三十七品。如是福德故众生虽受五欲不能为妨。是菩萨作无量阿僧祇愿。随尔所时行道尽具足是愿。是菩萨一切善法皆成就。及所成就众生一切善法成就故。得身端正见者无厌。亦成就众生令得端正。须菩提。菩萨应如是净佛土。复次净佛土者。乃至无三恶之名。何况有三恶道。问曰。诸佛以大慈悲心为苦恼众生故出世。若无三恶道何所怜愍。答曰。佛出为度众生故。而三恶道众生不可度。但可令种善根而已。是故佛名天人师。若无天人但有三恶道可应有难。应作是问。问曰。佛怜愍众生净佛国土中。何以无三恶道众生。答曰。怜愍一切众生平等无异。此中说清净业因缘。是国土中无三恶道。又佛非但一国土。乃有十方恒河沙国土。佛有清净国土有杂国土。杂国土中则具有五道净佛国土。或有人天别异。或无有人天别异。如过去天王佛国土中。唯佛世尊以为法王。是故名为天王佛。复有国土无三毒邪见。问曰。诸佛但为除众生烦恼故出世。邪见三毒即是烦恼。若无烦恼出何所为。答曰。有人言。是中大福德因缘故。邪见三毒不发故言无。复次有人言。是中诸菩萨皆得无生法忍。常修六波罗蜜等诸功德。常游十方度脱众生。于诸佛所修习诸佛三昧胜教化无数声闻辟支佛。亦胜教化阿鞞跋致菩萨成就众生菩萨净佛土菩萨。为近佛道故利益转大。是国土无二乘之名者。问曰。余佛有三乘教化岂独劣耶。答曰。佛出五浊恶世。于一道分为三乘。问曰。若尔阿弥陀佛阿閦佛等不于五浊世生。何以复有三乘。答曰。诸佛初发心时。见诸佛以三乘度众生。自发愿言我亦当以三乘度众生。亦无无常苦空无我之名者。以众生深著常乐等颠倒故为说无常等苦法。是中无常乐等倒故不须无常苦。若无病则不须药。亦无我所有乃至无诸烦恼结使亦如是。无二乘故亦无须陀洹等诸果。但一向著诸法实相。先得无生法忍者得诸三昧陀罗尼门。转复增益诸地等功德。风吹七宝之树随所应度而出声者。是菩萨欲使众生易闻法故。七宝之树出法音声。宝树遍满国土故。众生生便闻法。余心不生但生法心。问曰。诸佛有无量不可思议神通力。何以不变化作无量身说法度众生。何须树木音声。答曰。众生甚多。若佛处处现身众生不信。谓为幻化心不敬重。有众生从人闻法心不开悟。若从畜生闻法则便信受。如本生经说。菩萨受畜生身为人说法。人以希有故无不信受。又谓畜生心直不诳故。有人谓畜生是有情之物皆有欺诳。以树木无心而有音声则皆信受。所谓空无相无作。有佛无佛一切法常空。空故无相。无相故无作无起。如是等法昼夜常出。余国土以神通力口力种种变化。此中常自然音声净佛国土。佛常为诸佛所赞大作功德故。能得如是净国。若闻净国佛名则毕定作佛。问曰。余佛种种勤苦说法。众生尚不得道。何以但闻佛名便得道。答曰。余处佛种种说法。众生或得道或得善根终不空说。若闻是佛名毕至阿鞞跋致不言今得。问曰。一切佛若人好心闻名皆当至佛。如法华经中说。福德若大若小皆当作佛。何以独说净国佛。答曰。人闻余佛名字。谓受生与人无异但有一切智得道。为异心不敬重故。虽种善根亦不能深。是中是法性身佛身无量无边光明说法音声遍满十方国土。国中众生皆是近佛道者。无量阿僧祇由旬众中说法。胜无量亿阿僧祇日月光明。常从身出。佛令众生见则得见若不听则不见。是佛一一毛孔边常出无量无边阿僧祇佛。一一诸佛等无异。于化佛边展转复出。随应度众生。见佛优劣。根本真佛无有分别大小之异。如是等若见若闻名若闻如是功德。深信敬重故。所种善根云何不毕定作佛。复次是佛说法时无有疑者。乃至无一人言是法为非。佛口所说悉皆是法。问曰。人从释迦文尼佛闻法生疑者多。答曰。佛此中自说因缘。有人薄福不种善根不得善知识故。生疑著我见边见邪见等。诸烦恼覆故非佛言是佛。是佛言非佛。不深种善根不顺善师。三毒邪见一时发起无所依。随任意自恣若见邪见。顺其意故言是一切智。见诸佛说毕竟空。不顺其意便言非佛。非法言法。法言非法。如是人于诸佛所多生疑。多生疑故心悔。是净佛国中无如是罪人故不生疑。佛言。如是罪人破诸法实相故死堕地狱恶道中。诸菩萨得阿耨多罗三藐三菩提。见诸罪人往来生死中。以佛神通力拔出众生令住正定聚中。不堕三恶趣。是名净佛土。是佛土中无如是诸过无不具足。于世间出世间有漏无漏有为无为等中无有障碍。所谓国土七宝众生身端正相好庄严无量光明常闻法音。常不远离六波罗蜜乃至十八不共法。是中众生皆毕竟至阿耨多罗三藐三菩提。问曰。上闻佛名毕定至佛。此于诸法无碍必得作佛。有何差别。答曰。此中众生常见佛常闻法。深种善根多集佛法故疾得作佛。闻名者虽俱毕竟定而小不如。如是等名为净国土相。如十地中庄严菩提树说

　　大智度论释毕定品第八十三

【经】须菩提白佛言。世尊。是菩萨摩诃萨为毕定为不毕定。佛告须菩提。菩萨摩诃萨毕定非不毕定。世尊。何处毕定。为声闻道中为辟支佛道中为佛道中。佛言。菩萨摩诃萨非声闻辟支佛道中毕定。是佛道中毕定。须菩提白佛言。世尊。为初发意菩萨毕定。为最后身菩萨毕定。佛言。初发意菩萨亦毕定。阿鞞跋致菩萨亦毕定。最后身菩萨亦毕定。世尊。毕定菩萨堕恶道中生不。不也。须菩提。于汝意云何。若八人若须陀洹斯陀含阿那含阿罗汉辟支佛生恶道中不。不也世尊。如是须菩提。菩萨摩诃萨从初发意已来。布施持戒忍辱精进行禅定修智慧。断一切不善业。若堕恶道。若生长寿天若不得修善法处。若生边国若生恶邪见家无作见家。是中无佛名无法名无僧名。无有是处。须菩提。初发意菩萨于阿耨多罗三藐三菩提。以深心行十不善道。无有是处。世尊。若菩萨摩诃萨有如是善根功德成就。如佛自说本生受不善果报。是时善根为何所在。佛告须菩提。菩萨摩诃萨为利益众生故随而受身。以是身利益众生。须菩提。菩萨摩诃萨作畜生时。有是方便力。若怨贼欲来杀害。以无上忍辱无上慈悲心。舍身不恼怨贼。汝诸声闻辟支佛无有是力。以是故。须菩提。当知菩萨摩诃萨欲具足大慈悲心。为怜愍利益众生故受畜生身。须菩提白佛言。世尊。菩萨摩诃萨住何等善根中受如是诸身。佛告须菩提。菩萨摩诃萨从初发意乃至道场。于其中间无有善根不具足者。具足已当得阿耨多罗三藐三菩提。以是故。菩萨摩诃萨从初发意应当学具足一切善根。学善根已当得一切种智。当断一切烦恼习。须菩提白佛言。世尊。云何菩萨摩诃萨成就如是白净无漏法。而生恶道畜生中。佛告须菩提。于汝意云何。佛成就白净无漏法不。须菩提言。佛一切白净无漏法成就。须菩提。若佛自化作畜生身。作佛事度众生。实是畜生不。须菩提言。不也。佛言。菩萨摩诃萨亦如是。成就白净无漏法。为度众生故受畜生身。用是身教化众生。佛告须菩提。如阿罗汉作变化身。能使众生欢喜不。须菩提言能。佛言。如是如是。须菩提。菩萨摩诃萨用是白净无漏法。随所度众生而受身。以是身利益众生亦不受苦。须菩提。于汝意云何。幻师幻作种种形。若象马牛羊男女等以示众人。须菩提。是象马牛羊男女等有实不。须菩提言。不实也世尊。佛言。如是须菩提。菩萨摩诃萨白净无漏法成就。现作种种身以示众生故。以是身饶益一切。亦不受众苦。须菩提白佛言。世尊。菩萨摩诃萨大方便力得圣无漏智慧。而随所应度众生身而作种种形以度众生

【论】问曰。上阿鞞跋致品中说如是相。是阿鞞跋致如是相非阿鞞跋致。阿鞞跋致即是毕定。须菩提。今何以更问。答曰。是般若波罗蜜有种种门。有种种道。阿鞞跋致是一门中说。今问毕定更问异门。复次佛心中一切众生一切法皆毕定人以智不及故名为不毕定。佛知虽无量阿僧祇劫积大功德必退作小乘者。亦知微细昆虫虽未有善心。过尔所劫发心后当作佛。定知一切法皆如是。从是因得是果。是故名佛一切法中无碍。以毕定知故。复次须菩提。闻法华经中说。于佛所作少功德。乃至戏笑一称南无佛。渐渐必当作佛。又闻阿鞞跋致品中有退不退。又复闻声闻人皆当作佛。若尔者不应有退。如法华经中说毕定。余经说有退有不退。是故今问为毕定为不毕定。如是等种种因缘故问定不定。佛答。菩萨是毕定。须菩提。心以入涅槃为毕定。是故问为何道中毕定。佛答非毕定二乘。但于大乘中毕定。求佛道者有上中下。是故问。为初发意为阿鞞跋致为最后身毕定。须菩提意。谓为阿鞞跋致已上毕定。住佛道中故。佛答三种菩萨皆毕定。毕定者必当作佛。问曰。如上品中说。佛以佛眼见十方菩萨。求佛如恒河沙。得阿鞞跋致者若一若二。今何以言三种菩萨尽皆毕定。答曰。我先已说般若甚深有无量门。有说诸菩萨退而不毕定。有处说菩萨毕定不退如阿鞞跋致品中。须菩提问佛。菩萨退者于何处退。为从色为从受想行识乃至十八不共法。毕竟空故诸法皆不退。此中佛何以更说不退。问曰。是二义何者是实。答曰。二事皆实。佛口所说无不实者。如佛或说诸法空无所有。或说布施持戒等是有为。初发心者说诸法有为。久学人著善法者说诸法空无所有。懈怠于阿耨多罗三藐三菩提不牢固者。如是人应从声闻道得度而不求声闻久于生死中受苦。是故说发心如恒河沙得阿鞞跋致者若一若二。众生闻是已能堪受众苦者。毕定阿耨多罗三藐三菩提。若不能者取声闻辟支佛道。有人堪任得佛。而大悲心薄自爱身重。此人闻佛难得多有退者。作是念。我或不能得佛不如早取涅槃。何用世世受勤苦为。为是人故说一切菩萨乃至初发心皆毕定。如法华经中说。问曰。若菩萨皆毕定佛。何以故。种种呵二乘。不听菩萨取二乘证。答曰。求佛道者应遍知法性。是人畏老病死故于法性少分取证。便自止息舍佛道不度众生。诸佛菩萨之所呵责。汝欲舍去会不得离。得阿罗汉证时不求诸菩萨深三昧。又不广化众生。是则迂回于佛道稽留。问曰。阿罗汉先世因缘。所受身必应当灭。住在何处而具足佛道。答曰。得阿罗汉时。三界诸漏因缘尽。更不复生三界。有净佛土出于三界。乃至无烦恼之名。于是国土佛所。闻法华经具足佛道。如法华经说。有罗汉若不闻法华经自谓得灭度。我于余国为说是事。汝皆当作佛。问曰。若阿罗汉往净佛国土受法性身。如是应得疾作佛。何以言迂回稽留。答曰。是人著小乘因缘。舍众生舍佛道。又复虚言得道。以是因缘故。虽不受生死苦恼。于菩萨根钝不能疾成佛道。不如直往菩萨。复次佛法于五不可思议中最第一。今言漏尽阿罗汉还作佛。唯佛能知论议者正可论其事不能测知。是故不应戏论。若求得佛时乃能了知。余人可信而不可知。毕定菩萨堕三恶道中不者。须菩提闻佛说无量本生因缘或象鹿龟鸽孔雀鹦鹉等受种种苦。是故问佛。世尊若菩萨受如是等畜生身。云何言一切菩萨毕定。毕定者即是阿鞞跋致。阿鞞跋致者不堕三恶趣。佛反问答。于汝意云何。八人等圣人为堕三恶道不。须菩提思惟。是诸圣人入圣道故无堕三恶道因缘。思惟已。答言。不也。佛言。菩萨亦如是。堕三恶道因缘尽故云何堕三恶道。堕三恶道因缘者。所谓诸不善法。是菩萨从初发心已来修习布施持戒等诸善法。断诸杀生等十不善道。若是人堕三恶道。无有是处。何以故。灭诸恶法增益善法故。不善道有上中下。上者堕地狱中者堕畜生下者堕饿鬼。是菩萨三种已尽。深心悲念众生。是故不堕。问曰。若尔者三恶道可不于中生。是菩萨福德多。何以不于长寿天中生。答曰。是菩萨怜愍众生行六波罗蜜。虽能入禅波罗蜜。和合慈悲行不著禅味。命欲终尽念欲界法故退禅道。以彼中无苦恼深著禅味难可得度故。不生长寿天。以边国障碍不得修善法故不生。所以者何。是菩萨拔出吝法根本。吝法因缘故生边国不知法处。复次是菩萨常好中道舍离二边故。不生边国。边国者无三宝之名。不识七众。但贵今世现事。不贵福德道法故名边地。不但生边国故名为边地。若识三宝知罪福相续因缘。解诸法实相。是人虽生阎浮提外不名为边。何况生阎浮提中。是菩萨常乐为他说法。亦深爱善法故得随意善众生共生。所谓为中国人。于中国不生邪见家。何以故。是菩萨世世常自行正见。亦教他正见。赞正见法。欢喜赞叹行正见者。是故不生恶邪见家。问曰。是菩萨大福德智慧力。应生边地邪见家而教化之。何以畏而不生。答曰。菩萨有二种。一者成就大力菩萨。二者属因缘新发心菩萨。大菩萨为众生随所应度受身。不避边地邪见。新发意菩萨若生是处。既不能度人又自败坏。是故不生。譬如真金在泥终不败坏铜铁则坏。邪见者所谓无作见。虽六十二种皆是邪见无作最重。所以者何。无作言不应作功德求涅槃。若言天作。若言世界始来。虽是邪见而不遮作福德。以无作大恶故不生。又初发心菩萨深恶心行十不善道。无有是处。何以故。是菩萨一心回向。贵重阿耨多罗三藐三菩提。不贵世间法。是人未离欲因缘故。虽起诸烦恼终不深心作恶。虽加杖楚终不夺命。不取他财令其失命。是菩萨断一切不善法。修集一切善法故。不生八难处常得八好处。须菩提问。若菩萨有如是善根成就。云何本生因缘作鹿马等。佛答。菩萨实有福德善根成就。为利益众生故受畜生形。亦无畜生罪。此中佛自说因缘。所谓菩萨在畜生中慈愍怨贼。阿罗汉辟支佛所无有。阿罗汉辟支佛怨贼来害。虽不加报不能爱念供养供给。如菩萨本身作六牙白象。猎师以毒箭射胸。尔时菩萨象以鼻拥抱猎者。不令余象得害。语雌象言。汝为菩萨妇何缘生恶心。猎师是烦恼罪。非人过也。我得阿耨多罗三藐三菩提。当灭除其烦恼罪。譬如鬼著人咒师来但治鬼而不嗔人。是故莫求其罪。徐问猎者。汝何以射我。答言。我须汝牙。象即就石罅拔牙与之。血肉俱出不以为痛。供给粮食示语道径。如是等慈悲。阿罗汉辟支佛所无有。如是好心云何受畜生身。当知是变化度于众生。问曰。何以不作人身而为说法而作此兽身。答曰。有时众生见人身则不信受。见畜生身说法。则生信乐受其教化。又菩萨欲具足大慈悲心。欲行其实事。众生见之惊喜皆得入道


大智度论卷第九十三大智度论释毕定品第八十三之余(卷第九十四)

　　　　龙树菩萨造


　　　　后秦龟兹国三藏鸠摩罗什译


【经】世尊菩萨摩诃萨住何等白净法。能作如是方便力而不受染污。佛言。菩萨用般若波罗蜜作如是方便力。于十方如恒河沙等国土中饶益众生。亦不贪著是身。何以故。著者著法著处。是三法皆不可得。自性空故空不著空。空中无著者亦无著处。何以故。空中空相不可得须菩提是名不可得空。菩萨住是空中。能得阿耨多罗三藐三菩提。世尊菩萨但住般若波罗蜜中。得阿耨多罗三藐三菩提。不住余法中耶。须菩提。颇有法不入般若波罗蜜者不。世尊。若般若波罗蜜自性空。云何一切法皆入般若波罗蜜中。世尊空中无有法若入若不入。须菩提。一切法一切法相空不。世尊空。须菩提。若一切法一切法相空。云何言一切法不入空中。须菩提白佛言。世尊。云何菩萨摩诃萨行般若波罗蜜时。住一切法空中。能起神通波罗蜜。住是神通波罗蜜中。到十方如恒河沙等国土。供养现在诸佛。闻诸佛说法。于诸佛所种善根。佛告须菩提。菩萨摩诃萨行般若波罗蜜时。观是十方如恒河沙等国土皆空。是国土中诸佛亦性空。但假名字故。诸佛现身所假名字亦空。若十方国土及诸佛性不空者。空为有偏。以空不偏故。一切法一切法相空。以是故一切法一切法相空。是故菩萨摩诃萨行般若波罗蜜。用方便力生神通波罗蜜。住是神通波罗蜜中。起天眼天耳如意足知他心智宿命智。知众生生死。若菩萨远离神通波罗蜜。不能得饶益众生。亦不能得阿耨多罗三藐三菩提。是菩萨摩诃萨神通波罗蜜。是阿耨多罗三藐三菩提道。何以故。用是天眼自见诸善法。亦教他人令得诸善法。于善法亦不著。诸善法自性空故空无所著。若著则受味。是空中无有味。是菩萨摩诃萨行般若波罗蜜时能生如是天眼。用是眼观一切法空。见是法空不取相不作业。亦为人说是法。亦不得众生相。不得众生名。如是菩萨摩诃萨用无所得法故。起神通波罗蜜。用是神通波罗蜜。神通所应作者能作。是菩萨用天眼通过于人眼。见十方国土。见已飞到十方饶益众生。或以布施或以持戒。或以忍辱或以精进。或以禅定或以智慧饶益众生。或以三十七助道法。或以诸禅解脱三昧。或以声闻法或以辟支佛法。或以菩萨法或以佛法饶益众生。为悭者如是说法。诸众生当行布施。贫穷是苦恼法。贫穷之人自不能益。何能益他。以是故。汝等当勤布施。自身得乐亦能令他得乐。莫以贫穷故共相食啖。不得离三恶道为破戒者说法。诸众生破戒法大苦恼。破戒之人自不能益何能益他。破戒法受苦果报。若在地狱若在饿鬼若在畜生。汝等堕三恶道中自不能救何能救人。以是故。汝等不应随破戒心死时有悔。若有共相嗔诤者。说如是法。诸众生莫共相嗔。嗔乱心人不顺善法。汝等今共相嗔乱心。或堕地狱若饿鬼畜生中。以是故。汝等不应生一念嗔恚心。何况多。为懈怠众生说法令得精进。散乱众生令得禅定。愚痴众生令得智慧。亦如是行淫欲者令观不净。嗔恚者令观慈心。愚痴众生令观十二因缘。行非道众生令入正道。所谓声闻道辟支佛道佛道。为是众生如是说法。汝等所著是法性空。性空法中不可得著。不著相是空相。如是须菩提。菩萨摩诃萨行般若波罗蜜时。住神通波罗蜜中。为众生作利益。须菩提。菩萨若远离神通。不能随众生意善说法。以是故。须菩提菩萨摩诃萨行般若波罗蜜时应起神通。须菩提譬如鸟无翅不能高翔。菩萨无神通不能随意教化众生。以是故须菩提。菩萨摩诃萨行般若波罗蜜。应起诸神通。起诸神通已。若欲饶益众生随意能益。是菩萨用天眼见如恒河沙等诸国土。及见是国土中众生。见已用神通力往到其所。知众生心随其所应而为说法。或说布施或说持戒或说禅定。乃至或说涅槃法。是菩萨用天耳闻二种音声。若人若非人。用天耳闻十方诸佛所说法皆能受持。如所闻法为众生说。或说布施乃至或说涅槃。是菩萨净他心智。用他心智知众生心。随其所应而为说法。或说布施乃至或说涅槃。是菩萨宿命智忆念种种本生处。亦自忆亦忆他人。用是宿命智念过去在在处处诸佛名字及弟子众。有众生信乐宿命者。为现宿命事而为说法。或说布施乃至或说涅槃。用如意神通力到种种无量诸佛国土。供养诸佛从诸佛种善根还来本国。是菩萨漏尽神通智证。用是漏尽神通智证故。为众生随应说法。或说布施乃至或说涅槃。如是须菩提。菩萨摩诃萨行般若波罗蜜时。应如是起诸神通。菩萨用修是神通故。随意受身苦乐不染。譬如佛所化人作一切事苦乐不染。菩萨摩诃萨行般若波罗蜜时。应如是游戏神通能净佛国土成就众生。复次须菩提。菩萨摩诃萨不净佛国土。不成就众生。不能得阿耨多罗三藐三菩提。何以故。因缘不具足故。不能得阿耨多罗三藐三菩提。须菩提白佛言。世尊。何等是菩萨摩诃萨因缘具足已得阿耨多罗三藐三菩提。佛告须菩提。一切善法是菩萨阿耨多罗三藐三菩提因缘。须菩提白佛言。世尊。何等是善法。以是善法故得阿耨多罗三藐三菩提。佛告须菩提。菩萨从初发意已来。檀波罗蜜是善法因缘。是中无分别是施者是受者。性空故。用是檀波罗蜜能自利益。亦能利益众生。从生死拔出令得涅盘。是诸善法皆是菩萨摩诃萨阿耨多罗三藐三菩提因缘。行是道过去未来现在诸菩萨摩诃萨得度生死。已度今度当度。尸罗波罗蜜羼提波罗蜜毗梨耶波罗蜜禅波罗蜜般若波罗蜜。四禅四无量心四无色定四念处。乃至八圣道分十八空八背舍九次第定陀罗尼门。佛十力四无所畏四无碍智十八不共法。如是等功德皆是阿耨多罗三藐三菩提道。须菩提是名善法。菩萨摩诃萨具足是善法已当得一切种智。得一切种智已当转法轮。转法轮已当度众生

【论】释曰。尔时须菩提问。住何等善根故能受此身。佛答。菩萨摩诃萨一切善法具足。乃至须菩提大欢喜白佛言。菩萨摩诃萨大方便成就力。住何等圣无漏法能受此身。而不为畜身所染。譬如幻师亦如变化住何等白净法能作如是方便。佛答。菩萨以般若波罗蜜力故能成就如是方便。作种种身能利益十方国土中众生。亦不贪是身。佛此中说因缘。是菩萨三法不可得。一者是菩萨身。二者所作鹿马。三者所用法。何以故。是法皆性空。空亦不著空。空中亦无贪著。法无故众生无。众生无故法亦无。此中佛说因缘。空中空不可得。不可得故菩萨云何贪是智慧。是名无所得空般若波罗蜜。菩萨住是中能得阿耨多罗三藐三菩提。以无障碍故易得。须菩提问。菩萨住六波罗蜜乃至十八不共法。今何以但说住无所得般若波罗蜜中得。佛答。须菩提。何法不入般若中。一切法皆入般若波罗蜜中。若住般若波罗蜜则住一切法。复问。若般若波罗蜜性空。云何一切法皆入中。此中须菩提自说因缘。一切法性空中无有法出无有法入。佛告须菩提。一切法一切法相空耶。世尊空。须菩提。若一切法一切法相空。一切法应入空中。汝云何言空中无有法出入。尔时须菩提心伏受解。闻是菩萨化身度众生。今问。世尊。菩萨云何住一切法空中。能起神通波罗蜜到十方如恒河沙国土供养佛听法种甚深善根。善根者诸陀罗尼三昧门。无碍解脱之根本。须菩提意般若波罗蜜性空。云何菩萨安住性空波罗蜜中能行是神通有法。佛言。空故能行。所以者何。须菩提。菩萨行般若时。观十方如恒河沙国土皆空。是国土诸佛亦空。问曰。若国土空佛亦应空。何以别说。答曰。佛以无量阿僧祇实功德得是身。能以一足指动十方如恒河沙国土。又菩萨世世来。深爱重佛不能疾观使空。是故不共国土合说。此中佛自说因缘。若十方国土及诸佛不空者空为有偏。有偏名有空不空处。今实不偏故。一切法一切法相空。菩萨行般若波罗蜜一切法无碍。以肉眼观色不通。见上不见下。见前不见后。通见障不见。昼见夜不见。知肉眼力少故。以方便更求天眼。方便力者令他界四大来在身中。用天眼义如先说。生天耳如意足他心智宿命智。知众生生死所趣等。菩萨若无神通不能得饶益众生。何以故。若无神通云何能令多众生发心。菩萨有神通犹尚不能尽令众生发心。何况无。是故神通波罗蜜是菩萨所行道。菩萨自见善法。亦令他人得见善法。亦不著是善法。何以故。是法性皆空故。问曰。天眼可见色。云何见善法。又言。见一切法性空。答曰。因中说果以天眼见。自见己身及见十方众生。然后用他心智宿命智。求其今世后世善根。是善根及果报久皆磨灭。磨灭故见空。是善根皆是有为法无自性。无自性故空。空故不可著亦不可受味。不可受味故不著。譬如蝇无处不著唯不著火焰。众生爱著亦如是。善不善法中皆著。乃至非有想非无想著故不能入涅槃。唯不能著般若波罗蜜性空火。所以者何。般若波罗蜜般若波罗蜜相空。若般若波罗蜜不空。即是味是可著处。菩萨住是智慧中不起有漏业。为众生说法。亦知众生假名不可得安住是无所得般若波罗蜜中。而能具足神通事。若菩萨不得是无障碍般若。则不能得无碍神通。菩萨得是无障碍空神通。飞到十方国土利益众生。如经中广说。或以布施或以持戒等。悭者为说布施等六波罗蜜义。如此中佛自广说。如此中说譬喻。如鸟无翅不能飞翔。菩萨亦如是。无神通波罗蜜不能教化众生。菩萨以天眼见十方国土诸佛及一切众生。以天耳力从诸佛闻法。以如意神通力放大光明。或现水火作种种变化现奇特事。令众生发希有尊重心。以他心智力故。知他心心数法所著所厌可度不可度是利是钝是善根成就是未成就。如是等知他众生心。摄取善根成就者有可度者。以宿命智生死智观其本末何所从来。种何善根所好何行。从此终当生何所。何时当得解脱。如是筹量思惟知可度者。过去业因缘未来世果报。复以神通力。是人应以恐怖度者。以地狱示之。汝当生此中。应以欢喜度者示以天堂。眼见是事心怀惊怖欢喜厌患世间。尔时以漏尽神通说漏尽法。众生闻是法破其著心。以三乘而得涅槃。譬如白鹭欲取鱼时筹量进止不失期会知其可得即便取之终不空也。菩萨亦如是。以神通力故观众生本末应度因缘国土时节。知其信等诸根增利诸因缘具足而为说法则不空也。是故说菩萨离神通不能饶益众生如鸟无翅。余神力如佛自说。以天眼见十方众生生死。亦知众生心随意说法。乃至善修神通力。而为众生受身。不为苦乐所污。是菩萨于众生中。或为父或为子或为师或为弟子或为主或为奴。或为象马或为乘象马者。或时富贵力势或时贫贱。于此诸事亦不为染污。譬如佛所化人作一切事不染苦乐。一切事者如先作种种阿僧祇身度众生。苦乐不染者乐中不生爱。苦中不生嗔。不如生死众生随处起烦恼。菩萨应如是游戏神通成就众生净佛国土。问曰。菩萨神通力有所作。何以名游戏。答曰戏名如幻师种种现变。菩萨神通种种现化名之为戏。复次佛法中三三昧空名为上行。何以故。似如涅槃无所著无所得故。诸余行法皆名为下。下如小儿。是故说神通力名为游戏。于成就众生净佛土中最为要用成就众生。如是中说净佛土共修善根。问曰。何必要用成就众生净佛国土。答曰。佛自说因缘。不成就众生净佛国土不能得无上道。何以故。因缘不具足则不能得阿耨多罗三藐三菩提。因缘者所谓一切善法。从初发意行檀波罗蜜乃至十八不共法。于是行法中无忆想分别。是施者是财物是受者。乃至十八不共法亦如是。若菩萨不著心无所分别。行六波罗蜜乃至十八不共法。是为阿耨多罗三藐三菩提因缘。以是道得阿耨多罗三藐三菩提。亦能自度又能度众生。问曰。菩萨若著心布施有何等过而不名具足。著心布施受者恩重。答曰。虽有小利而有大过。如美食杂毒虽有美利而自丧命。问曰。何者是过。答曰。若著心布施有不称意事则生恚怒。若受者不感其恩即成怨嫌。若著心供养善人有少凶衰则嫌。布施无应悔惜所施。若布施心悔所受果报则不清净。复次著心布施者深心贪著财物。若有侵夺则便加害。自念我为福德好事集财。汝何故侵夺。先贪财物为今世事。而作布施为后世事爱惜转深。以染著故若有侵夺能为重罪。重罪因缘故受三恶道苦。复次贪著因缘故生嗔恚。嗔恚因缘故加刀杖。刀杖杀害受诸苦恼。复次人起愚痴业大不安隐。行此虚诳不实事故后必致大患。十方诸佛皆说无相解脱门。诸法无相相是为实。若人取是财物虚诳不实相。然后心著。心著故期大果报而能施与。譬如人欲求多收故大用谷子。如是著心布施果报少而不净。终归于尽受诸忧恼不可称说皆由取相。故有如是过。若以如实相行布施。无有如是过。无量阿僧祇生死中受诸福乐而亦不尽。乃至得阿耨多罗三藐三菩提。复次若人以著心行善法。是人若闻诸法毕竟空。即时舍所行法著是空法取相以此为实。先者为虚诳。是人则失二种法。失先善法而堕邪见。著心者有如是过。譬如重病之人虽有众药疗之无损药复作病。著心行诸功德有如是等过罪。菩萨舍于著心不取空相如如法性实际。于布施等法亦如是。见为一切众生回向阿耨多罗三藐三菩提。复次菩萨布施时作是念。如十方三世诸佛。毕竟清净智慧知诸法实相。亦知是布施相。我亦以是性回向。复次是菩萨一切五情心心数法中。不用不行不能知诸法相故。是法皆是因缘边生。虚诳无有自性故我今欲知诸法实相。回向是诸虚诳入实相中皆无有异。我今未能得诸法清净实智慧故。有所分别是虚是实。以清净智慧知之则皆作第一义谛。入第一义谛中皆为清净无有别异。如是布施等回向直至佛道。是故说无所分别心能行布施等。是名真菩萨道

　　大智度论释四谛品第八十四

【经】须菩提白佛言。世尊。若是诸法是菩萨法何等是佛法。佛告须菩提。如汝所问。是诸法是菩萨法何等是佛法者。须菩提。菩萨法亦是佛法。若知一切种是得一切种智断一切烦恼习。菩萨当得是法。佛以一念相应慧。知一切法已得阿耨多罗三藐三菩提。须菩提是为菩萨佛之差别。譬如向道得果异。是二人俱为圣人。如是须菩提。菩萨摩诃萨无碍道中行。是名菩萨摩诃萨。解脱道中无一切闇蔽是为佛。须菩提白佛言。世尊。若一切法自相空。自相空法中云何有差别之异。是地狱是饿鬼是畜生是天是人是性地人是八地人是须陀洹人是斯陀含阿那含阿罗汉人是辟支佛是菩萨是多陀阿伽度阿罗呵三藐三佛陀。世尊。如诸人不可得。业因缘亦不可得。果报亦不可得。佛言。如是如是。如汝所言。自相空法中无众生无业因缘无果报。须菩提。众生不知是诸法自相空。是众生作业因缘若善若恶若无动。罪业因缘故堕三恶道中。福业因缘故在人天中生。无动业因缘故色无色界中生。是菩萨摩诃萨行檀波罗蜜乃至十八不共法时。尽受行是助道法。如金刚三昧得阿耨多罗三藐三菩提。得已饶益众生。是利常不失故不堕五道生死中。须菩提白佛言。世尊。佛得阿耨多罗三藐三菩提已。得五道生死不。佛言。不得也须菩提。世尊。得业若黑若白若不黑不白不。佛言不也。世尊。若不得云何说。是地狱饿鬼畜生人天须陀洹乃至阿罗汉辟支佛菩萨诸佛。须菩提。若众生知诸法自相空。菩萨摩诃萨不求阿耨多罗三藐三菩提。亦不拔众生于三恶趣乃至五道往来生死中。须菩提以众生实不知诸法自性空故。不得脱五道生死。是菩萨从诸佛所闻诸法自性空。发意求阿耨多罗三藐三菩提。须菩提。诸法不尔。如凡夫人所著。是众生于无所有法中。颠倒妄想分别得法。无众生有众生。相无色色相。无受想行识受想行识相。乃至一切有为法无所有。用颠倒妄想心作身口意业因缘。往来五道生死中不得脱。是菩萨摩诃萨行般若波罗蜜时。一切善法内般若波罗蜜中。行菩萨道得阿耨多罗三藐三菩提。得阿耨多罗三藐三菩提已。为众生说四圣谛。苦苦集苦灭苦灭道。开示分别一切助道善法。皆入四圣谛中。用是助道善法故分别有三宝。何等三。佛宝法宝僧宝。不信拒逆是三宝故。不得离五道生死。须菩提白佛言。世尊。用苦圣谛得度。用苦智得度。用集圣谛得度。用集智得度。用灭圣谛得度。用灭智得度。用道圣谛得度。用道智得度。佛告须菩提。非苦圣谛得度。亦非苦智得度。乃至非道圣谛得度。亦非道智得度。须菩提。是四圣谛平等故。我说即是涅槃。不以苦圣谛。不以集灭道圣谛。亦不以苦智。不以集灭道智得涅槃。须菩提白佛言。世尊。何等是四圣谛平等。须菩提。若无苦无苦智。无集无集智。无灭无灭智。无道无道智。是名四圣谛平等。复次须菩提。是四圣谛如不异。法相法性法住法位实际。有佛无佛法相常住为不诳不失故。是菩萨摩诃萨行般若波罗蜜时。为通达实谛故行般若波罗蜜。须菩提白佛言。世尊。云何菩萨摩诃萨为通达实谛故。行般若波罗蜜时。如通达实谛故不堕声闻辟支佛地。直入菩萨位中。佛告须菩提。若菩萨摩诃萨如实见诸法。见已得无所有法。得无所有法已见一切法空。四圣谛所摄。四圣谛所不摄法皆空。若如是观。是时便入菩萨位中。是为菩萨住性地中不从顶堕。用是顶堕故堕声闻辟支佛地。是菩萨住性地中能生四禅四无量心四无色定。是菩萨住是初定地中分别一切诸法。通达四圣谛。知苦不生缘苦心。乃至知道不生缘道心。但顺阿耨多罗三藐三菩提心。观诸法如实相。世尊。云何观诸法如实相。佛言。观诸法空。世尊。何等空。佛言自性空。是菩萨用如是智慧观一切法空。无法性可见。住是性中得阿耨多罗三藐三菩提。何以故无性相。是阿耨多罗三藐三菩提。非诸佛所作。非辟支佛所作。亦非阿罗汉所作。亦非向道人所作。亦非得果人所作。亦非菩萨所作。但众生不知不见诸法如实相。以是事故菩萨摩诃萨行般若波罗蜜。以方便力故为是众生说法

【论】问曰。佛法菩萨法大有差别。佛是一切智。菩萨未是一切智。须菩提何故生疑而问佛。何等是诸菩萨法。何等是佛法。答曰。此中佛教菩萨如佛所行。应如是行六波罗蜜等乃至一切种智。是故须菩提问。若如佛行与佛何异。佛可其意应如是问。色等诸法行处是同。但智慧利钝有异。此中佛自说因缘。菩萨虽如实行六波罗蜜而未能周遍。未能入一切门。是故不名为佛。若菩萨已入一切种智门。入诸法实相中。以一念相应智慧得阿耨多罗三藐三菩提。断一切烦恼习。得诸法中自在力。尔时名为佛。如月十四日十五日虽同为月十四日不能令大海水潮。菩萨亦如是。虽有实智慧清净。未能具足诸佛法故。不能动一切十方众生。月十五日光明盛满时。能令大海水潮。菩萨成佛亦如是。放大光明能动十方国土众生。此中佛自说譬喻。如向道得果虽同为圣人而有差别。菩萨亦如是。行者名为菩萨。从初发心乃至金刚三昧。佛已得果。断一切法中疑无所不了故名为佛。须菩提复问。自相空法中差别不可得。所谓是地狱乃至天。是性人八人是须陀洹乃至佛。世尊。如地狱等众生不可得业因缘亦应不可得。何以故。作业者不可得。业不可得故果报亦不可得。佛云何说佛与菩萨有差别。佛可须菩提意。还以所问答。须菩提。众生不知自性空法故能起善恶业。如经中广说。众生者凡夫未入正位人。是人我心颠倒烦恼因缘故起诸业。业者有三种。身口意。是三种业有二种。若善若恶。若有漏若无漏。恶业故堕三恶趣。善业故生天人中。善业复有二种。一者欲界系。二者色无色界系。色无色界系生业名不动。不动业故生色无色界。若众生自知诸法性空。即时不生著心。著心不生故不起业。乃至不生色无色界。以实不知故生。以是事故菩萨摩诃萨尽受行布施等法乃至十八不共法。无所失无所少。乃至用如金刚三昧。得阿耨多罗三藐三菩提。大饶益众生。众生得是利益故不复往来五道生死。须菩提复问。佛得阿耨多罗三藐三菩提时。实得是五道不。佛言不得。问曰。佛先说大利益故不堕五道。今云何言不得。答曰。决定取相邪见。堕邪见五道生死不得。但凡夫人以颠倒因缘起业。假名有生死五道。其实如幻如梦。复问。得黑白等四种业不。佛言不。黑业者是不善业果报。地狱等受苦恼处。是中众生以大苦恼闷极故名为黑。受善业果报处。所谓诸天。以其受乐随意自在明了故名为白业。是业是三界天。善不善业受果报处。所谓人阿修罗等八部。此处亦受乐亦受苦故名为白黑业。无漏业能破不善。有漏业能拔众生令离善恶果报中。问曰。无漏业应是白。何以言非白非黑。答曰。无漏法虽清净无垢。以空无相无作故无所分别不得言白。黑白是相待法。此中无相待故不得言白。复次无漏业能灭一切诸观中分别故有黑白。此中无观故无白。须菩提复问。若不得是四种业。云何分别是地狱乃至阿罗汉。若无黑业云何说是地狱畜生饿鬼。若无白业云何说是天人。若无黑白业云何说是阿修罗道。若无不白不黑业云何说是须陀洹乃至阿罗汉。佛答。若一切众生自知诸法自性空者。菩萨不发阿耨多罗三藐三菩提意。亦不于六道中拔出众生。何以故。众生自知诸法性空则无所度。譬如无病则不须药。无闇则不须灯明。须菩提。今众生实不知自相空法故。随心取相生著。以著故染。染故随于五欲。随五欲故为贪所覆。贪因缘故悭虚诳嫉妒嗔恚斗诤。以嗔恚故起诸罪业无所识知。是故寿终随业因缘生于彼处。续作生死业。常往来六道中无复穷已。是故菩萨于诸佛及弟子所。闻说诸法空而慈愍众生。众生以狂愚颠倒故生著。我当作佛破众生颠倒令解诸法空相。所以者何。诸法不尔如凡人所著。众生法无有定实。但自于无所有中忆想分别望有所得。无众生中起众生想。无色中起色想。无受想行识中起识想。以狂颠倒故是人能起身口意业。于六道生死中不能得脱。若但生众生法想结缚犹轻易可得度。生贪欲嗔恚于是中起诸重业是为重缚。受此业果报则难可得度。譬如积微尘成山难可得移动。菩萨为是众生故欲破其生死因缘果报故。于般若中摄一切善法。行菩萨道得阿耨多罗三藐三菩提。为众生说四圣谛。所谓苦苦集苦灭灭苦道。种种因缘开示敷演。问曰。佛无量阿僧祇劫来习微妙法。所谓十八不共法。乃至无碍解脱诸甚深业。何以但说苦集灭道。答曰。众生所畏急者无过于苦。为除苦已然后示以佛道。如人重病先以除病为急。然后以宝物衣服庄严其身。苦者受五受众身。是一切苦本。性即是苦。是苦略而言之。是生老病等。如经中处处广说。苦集者爱等诸烦恼。爱是心中旧法。以是故佛说爱能生后身故是苦因。苦因即是集。若人欲舍苦先当断爱。爱断苦则灭。断爱即是苦灭。苦灭即是道。观是五众种种因缘苦及苦集过罪。所谓无常苦空无我。如病如疮如怨如贼等。于八圣道分中为正见。余七事助成发起。能断一切法中爱。如以酒发药。此人于一切世间无所复贪。得离苦火。然后示以妙法。复次此中佛自说因缘。所谓于四圣谛中摄一切善法。有人言。佛何以但说苦等四法。以是故佛说。一切助道善法。皆摄在四谛中。助道善法因缘故分别有三宝。众生不信三宝故不得离六道生死。问曰。须菩提何以作是粗问言为以苦灭以苦智灭以集灭集智灭。答曰。此非粗问。今问见苦等四谛体故灭。为用智故灭。爱等诸烦恼灭故名有余涅槃。若以苦谛得道。一切众生牛羊等亦应得道。若用苦智得道。离苦则无智。离苦智不名为苦谛。但名为苦。苦谛苦智和合故生。不得言但以苦灭但以智灭。乃至道谛亦如是。佛答。不以苦谛灭。亦不以苦智灭。乃至道谛道智亦如是。我说是四谛平等即是灭。不用苦谛灭。不用乃至道谛灭。何以故。是苦等四法皆从缘生。虚妄不实无有自性故不名为实。不实故云何能灭。问曰。二谛有漏凡夫所行法故。可是虚诳不实。道谛是无漏法无所著。虽从因缘和合生而不虚诳。又灭谛是无为法不从因缘有。云何言四法皆是虚诳。答曰。初得道知二谛是虚诳。将入无余涅槃亦知道谛虚诳。以空空三昧等舍离道谛。如说筏喻。灭谛亦无定法。如经中说。离有为无无为。因有为故说无为。苦灭如灯灭。不应戏论求其处所。是故佛说不以用苦乃至用道得灭。须菩提问佛。何者是四谛平等。佛答。若无八法处。所谓四谛四谛智是则平等。复次须菩提。四谛如实不诳不异。如法性法相法住实际。若有佛无佛法相常住。不用心心数法及诸观。但为不诳众生故。住一切余法皆颠倒妄著。颠倒果报生故虽能与人天喜乐。久久皆虚妄变异。但有一法所谓诸法实相。以不诳故常住不灭。如是菩萨行般若波罗蜜通达诸法实谛。须菩提复问。云何菩萨通达得实谛过声闻辟支佛地入菩萨位。佛答。若菩萨思惟筹量求诸法。无有一法可得定相。见一切法皆空。若在四谛若不在四谛。非四谛者虚空非数缘尽。余在四谛。若观如是法空。尔时入菩萨位。问曰。何以不说空亦空观入菩萨位。答曰不须是说。何以故。若说诸法空即是空。空亦空。若是空不空。不名为一切空。是故行是空得入菩萨位。菩萨住是性地中不堕顶性地者。所谓菩萨法位。如声闻法中燸法顶法忍法世间第一法名为性地。是法随顺无漏道故名为性。是中住必望得道。菩萨亦如是。安住是性地中。必望作佛。能生四禅四无量心四无色定。是菩萨住在禅地中。摄心分别思惟筹量诸法。通达四谛。所谓知见苦亦非缘。苦生心知苦是凡夫受身。著苦因缘故受诸忧恼。是人身皆如贼如怨无常空等。得是已即时舍不取苦相。亦不缘苦谛。菩萨法位力故。乃至道谛亦如是。但一心回向阿耨多罗三藐三菩提。知是四谛。药病相对。亦不著是四谛。但观诸法如实相。不作四种分别观。须菩提问。云何如实观诸法。佛言。观空。须菩提。若菩萨能观一切法若大若小皆空。是名如实观。复问。用何等空。佛答。用自相空。问曰。十八空中佛何以但说自相空。答曰。是中道空内外空等是小空。毕竟空无所得空等是甚深空。自相空是中空。自相有理破故而心不没。而能入甚深空中。是菩萨得如是法。观一切法皆空。乃至不见一法有性可住。得阿耨多罗三藐三菩提观诸法。如阿耨多罗三藐三菩提。阿耨多罗三藐三菩提亦自性空非佛所作。非大菩萨所作。非阿罗汉辟支佛所作。常寂灭相无戏论语言。众生不能知见如实相。是故菩萨行般若波罗蜜。以方便力为众生说法。方便力者菩萨得无生忍法入菩萨位。通达菩萨第一义谛观。是道相甚深微妙无得无舍。用妙智慧不可得。何况可得口说。大悲心深念众生。以空事故堕三恶道受大剧苦。若我直说是法则不信不受。则破坏法堕于地狱。我今当成就一切善法庄严身三十二相。引导众生。起无量无边诸佛神通力。得成佛道。一切众中主。于诸法得自在。若赞恶法众生犹尚当受。何况实法。是菩萨如所愿思惟行。为众生说使皆度脱


大智度论卷第九十四大智度论释七喻品第八十五(卷第九十五)

　　　　龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。若诸法性无所有。非佛所作。非辟支佛所作。非阿罗汉所作。非阿那含斯陀含须陀洹所作。非向道人非得果人非诸菩萨所作。云何分别有诸法异。是地狱是畜生是饿鬼是人是天。乃至是非有想非无想天。用是业因缘故知有生地狱者。是业因缘故。知有生畜生饿鬼者。是业因缘故。知有生人中生四天王天乃至生非有想非无想天者。是业因缘故。知有得须陀洹斯陀含阿那含阿罗汉辟支佛者。是业因缘故。知是诸菩萨摩诃萨。是业因缘故。知是多陀阿伽度阿罗诃三藐三佛陀。世尊。无性法中无有业用作业因缘故。若堕地狱饿鬼畜生。若生人天乃至生非有想非无想天。以是业因缘故。得须陀洹斯陀含阿那含阿罗汉辟支佛。菩萨摩诃萨行菩萨道。当得一切种智。得一切种智故。能拔出众生于生死中。佛告须菩提。如是如是。无性法无业无果报。须菩提。凡夫人不入圣法。不知诸法无性相。颠倒愚痴故。起种种业因缘。是诸众生随业得身。若地狱身若畜生身若饿鬼身若人身若天身若四天王天身。乃至非有想非无想天身。是无性法无业无果报。无性常是无性。如须菩提所言。若一切法无性。云何是须陀洹乃至诸佛得一切种智。须菩提于汝意云何。道是无性不。须陀洹果乃至诸佛一切种智是无性不。须菩提言。世尊。道无性。须陀洹果亦无性。乃至诸佛一切种智亦无性。须菩提。无性法能得无性法不。不也世尊。佛告须菩提。有性法能得有性法不。不也世尊。须菩提。无性法及道。是一切法皆不合不散无色无形。无对一相所谓无相。须菩提。是菩萨摩诃萨行般若波罗蜜时。以方便力见众生。以颠倒故著五众。无常中常相。苦中乐相。不净中净相。无我中我相。著无所有处。是菩萨以方便力故于无所有中拔出众生。须菩提白佛言。世尊。凡夫人所著。颇有实不异不著故起业。业因缘故五道生死中不得脱。佛告须菩提。凡夫人所著起业处。无如毛发许实事但颠倒故。须菩提。今为汝说譬喻。智者以譬喻得解。须菩提。于汝意云何。如梦中所见人受五欲乐。有实住处不。须菩提白佛言。世尊。梦尚虚妄不可得。何况住梦中受五欲乐。于汝意云何诸法若有漏若无漏。若有为若无为。颇有不如梦者不。世尊。诸法若有漏若无漏。若有为若无为。无不如梦者。佛告须菩提。于汝意云何。梦中有五道生死往来不。世尊无也。于汝意云何。梦中有修道。用是修道若著垢若得净不。不也世尊。何以故。是梦法无有实事。不可说垢净。于汝意云何。镜中像有实事。能起业因缘。用是业因缘。堕地狱饿鬼畜生。若人若天四天王天处。乃至非有想非无想天处不。须菩提言。不也世尊。是像无有实事。但诳小儿。是事云何。当有业因缘。用是业因缘当堕地狱。乃至非有想非无想处。于汝意云何。是镜中像有修道。用是修道若著垢若得净不。须菩提言。不也世尊。何以故。是像空无实事。不可说垢净。于汝意云何。如深涧中有向。是向有业因缘。用是业因缘若堕地狱。乃至若生非有想非无想处不。须菩提言。不也世尊。是事空无有实音声。云何当有业因缘。用是业因缘堕地狱。乃至生非有想非无想处。于汝意云何。是向颇有修道。用是修道若著垢若得净不。不也世尊。是事无实。不可说是垢是净。于汝意云何。如焰非水。水相非河。河相是炎。颇有业因缘。用是业因缘堕地狱。乃至生非有想非无想处不。不也世尊。焰中水毕竟不可得。但诳无智人眼。云何当有业因缘。用是业堕地狱。乃至生非有想非无想处。于汝意云何。是焰有修道。用是修道若著垢若得净不。不也世尊。是焰无有实事。不可说垢净。于汝意云何。揵闼婆城如日出时见揵闼婆城。无智人无城有城想。无庐观有庐观想。无园有园想。是揵闼婆城颇有业因缘。用是业因缘堕地狱。乃至生非有想非无想处不。不也世尊。是揵闼婆城毕竟不可得。但诳愚夫眼。云何当有业因缘。用是业因缘堕地狱。乃至生非有想非无想处。于汝意云何是揵闼婆城有修道。用是修道若著垢若得净不。不也世尊。是揵闼婆城无有实事。不可说垢净。须菩提。于汝意云何。幻师幻作种种物。若象若马若牛若羊若男若女。于汝意云何。是幻有业因缘。用是业因缘堕地狱。乃至生非有想非无想处不。不也世尊。是幻法空无实事。云何当有业因缘。用是业因缘堕地狱。乃至生非有想非无想处。于汝意云何。用是幻有修道。用是修道若著垢若得净不。不也世尊。是法无有实事。不可说垢净。须菩提。于汝意云何。如佛所化人。是化人有业因缘。用是业因缘堕地狱。乃至生非有想非无想处不。不也世尊。是化人无有实事。云何当有业因缘。用是业因缘堕地狱。乃至生非有想非无想处。于汝意云何。是化人有修道。用是修道若著垢若得净不。不也世尊。是事无有实。不可说垢净。佛告须菩提。于意云何。于是空相中有垢者有净者不。不也世尊。是中无所有。无有著垢者。无有净者。须菩提。如无有著垢者。无有净者。以是因缘故。亦无垢净。何以故。住我我所众生有垢有净。实见者不垢不净。如实见者不垢不净。如是亦无有垢净

【论】问曰。佛已处处答是事。今须菩提。何以复问。答曰。义虽一所因事异。所谓一切法若有佛若无佛。诸法性常住空无所有。非贤圣所作。般若波罗蜜甚深微妙难解难量。不可以有量能知。诸佛贤圣怜愍众生故。以种种语言名字譬喻为说。利根者解圣人意。钝根者处处生著。著于语言名字。若闻说空则著空。闻说空亦空亦复生著。若闻一切法寂灭相语言道断而亦复著。自心不清净故。闻圣人法为不清净。如人目翳视清净珠见其目影便谓珠不净。佛种种因缘说。见有过罪而生于疑。作是言。若一切法空。空亦空。云何分别有六道常生。如是等疑难故。须菩提以经将讫。为众生处处问是事。是故重问。佛可须菩提意。问曰。须菩提以有难空。佛云何可其意。答曰。佛可其说。诸法空常住有佛无佛不异不可其难。云何分别有六道等。何以故。以其难欲破空故是中佛解其所难。所谓凡夫人不入圣法。未得圣道。不知无所有性。不善修习空三昧故。颠倒者四颠倒。愚痴者三界系无明。虽不说余烦恼。而此二法虚诳不实颠倒即是妄语虚诳。若从颠倒所生业及果报。以根本不实故。众生虽深著亦无定实。以是故五道皆空但有假名。又汝难诸贤圣。是诸贤圣以断颠倒差别故有异名。以颠倒不实故无所断。又复灭失无所有故名为断。若实有法可断。尚无断法。何况颠倒。是故一切贤圣果。皆是无所有。断颠倒即是圣人果。果即是断为果。所修道亦同无所有。是故修道时必当用空无相无作。道果分别故贤圣有差别。今实无所有法不能得无所有。云何有差别。是故不应难。须菩提意。若但颠倒故有世间。若有颠倒亦应有实。虚实相待故。是故问世尊。凡夫所著颇有实生。著起业业因缘故。六道生死不得解脱。佛答言不。何以故此中佛自说因缘。但颠倒故生著。若无颠倒云何有相待实法。乃至无毫厘许实事。毕竟无故。问曰。诸佛所行实义。所谓毕竟空。此非实耶。答曰。是第一义空亦因分别。凡夫颠倒故说。若无颠倒亦无第一义。若凡夫颠倒少多有实。第一义亦应有实。问曰。若二俱不实。云何得解脱。如人手垢还以垢洗。云何得净。答曰。诸法实相毕竟空第一义实清净。以有凡夫颠倒不清净法故有此清净法。不可破坏不变异故。以人于诸法实相起著欲生烦恼。是故说是法性空无所有。无所有故无实。虽二法皆不实。而不实中有差别。如十善十不善二事。皆有为法故虚诳不实。而善不善有差别。杀生法故堕恶道。不杀故生天上。如布施偷盗二事。虽取相著心是虚诳不实而亦有差别。如众生乃至知者见者无所有。而恼众生有大罪。慈念众生有大福。如慈能破嗔施能破悭。虽二事俱是不实而能相破。是故佛说诸法无有根本定实如毫厘许所有。欲证明是事故。说梦中受五欲譬喻。须菩提意。若一切法毕竟空无所有性。今何以故现有眼见耳闻法。以是故佛说梦譬喻。如人梦力故虽无实事而有种种闻见嗔处喜处。觉人在傍则无所见。如是凡夫人无明颠倒力故妄有所见。圣人觉悟则无所见。一切法若有漏若无漏。若有为若无为。皆不实虚妄故有见闻。又如梦中见六道生死往来。见须陀洹乃至阿罗汉。梦中无是法而梦见。梦中实无净无垢。业果报六道亦如是。颠倒因缘故起业。业果报亦应空。除却颠倒故名为道。颠倒无实故道亦不应实。镜中像向焰乃至如化亦如是。佛反问须菩提。于是法中有垢者有净者不。须菩提意。一切法中无我。云何当说有垢有净者。是故言无。佛言。若无受垢受净者。垢净亦无。问曰。若分别诸法。阿毗昙等经中有垢有净。但受垢净者无。三毒等诸烦恼是垢。三解脱门诸助道法等是净。答曰。虽有是说。是事不然。若众生法无所属亦无作者。若无作者亦无作法。无缚无解如人为火所烧。畏而舍离非火离火。众生亦如是。畏五众苦故舍离。非苦离苦。若无垢净者无有解脱。复次佛此中自说因缘。所谓我我所法中住。众生受垢受净。我毕竟无故。垢净无住处。住处无故。无垢无净。问曰。我虽无我见实有凡夫人住此中起诸烦恼。答曰。若无我我见无所缘。无所缘云何得生。问曰。虽无我于五众中邪行。谓有我生我见。五众是我我所。答曰。若以五众中定生我见因缘。于他五众中何以故不生。若于他五众生者则为大错乱。是故我见无有定缘。但颠倒故生。问曰。若颠倒生。何以故但自于己身生见。答曰。是颠倒狂错。不应求其实事。又复于无始生死中来。自于相续五众中生著。是故佛说。住我心众生受垢受净。又实见者无垢无净。若我定有实见者应有垢净。如实见者不垢不净。以是因缘故无垢无净。无垢无净者见诸法实相。又于诸法实相亦不著。是故无垢。诸法实相无相可取。是故无净。复次八圣道中不著。是名无净。除诸烦恼不著颠倒。是名无垢

　　大智度论释平等品第八十六

【经】须菩提白佛言。世尊。见实者不垢不净。见不实者亦不垢不净。何以故。一切法性无所有故。世尊。无所有中无垢无净。所有中亦无垢无净。世尊。无所有中有所有中。亦无垢无净。世尊。云何如实语者不垢不净。不实语者亦不垢不净。佛告须菩提。是诸法平等相我说是净。须菩提。何等是净是诸法平等。所谓如不异不诳法相法性法住法位实际。有佛无佛法性常住是名净。世谛故说非最第一义。最第一义过一切语言论议音声。须菩提白佛言。世尊。若一切法空不可说。如梦如向如焰如影如幻如化。云何菩萨摩诃萨用是如梦如向如焰如影如幻如化法。无有根本定实。云何能发阿耨多罗三藐三菩提心。作是愿。我当具足檀波罗蜜。乃至具足般若波罗蜜。我当具足神通波罗蜜。具足智波罗蜜。具足四禅四无量心四无色定四念处。乃至具足八圣道分。我当具足三解脱门八背舍九次第定。我当具足佛十力。乃至具足十八不共法。我当具足三十二相八十随形好。具足诸陀邻尼门诸三昧门。我当放大光明遍照十方。知诸众生心如应说法。佛言须菩提。于汝意云何。汝所说诸法。如梦如向如焰如影如幻如化不。须菩提言。尔世尊。世尊。若一切法。如梦乃至如化。菩萨摩诃萨云何行般若波罗蜜。世尊。是梦乃至如化虚妄不实。世尊。不应用不实虚妄法能具足檀波罗蜜乃至十八不共法。佛告须菩提。如是如是不实虚妄法。不能具足檀波罗蜜乃至十八不共法。行是不实虚妄法。不能得阿耨多罗三藐三菩提。须菩提。是一切法皆是忆想思惟作法。用是思惟忆想作法。不能得一切种智。须菩提。是一切法能助道法。不能益其果。所谓是诸法无生无出无相。菩萨从初发意已来所作善业。若檀波罗蜜乃至一切种智。何以故。知诸法皆如梦乃至如化。如是等法不具足檀波罗蜜乃至一切种智。不能得成就众生净佛国土得阿耨多罗三藐三菩提。是菩萨摩诃萨所作善业。檀波罗蜜乃至一切种智。知如梦乃至如化。亦知一切众生如梦中行。乃至知如化中行。是菩萨摩诃萨不取般若波罗蜜。是有法用是不取故得一切种智。知是诸法如梦无所取。乃至诸法如化无所取。何以故。般若波罗蜜是不可取相。禅波罗蜜乃至十八不共法是不可取相。是菩萨摩诃萨知一切法是不可取相。已发心求阿耨多罗三藐三菩提。何以故。一切法不可取相。无根本定实如梦乃至如化。用不可取相法不能得不可取相法。但以众生不知不见如是诸法相。是菩萨摩诃萨为是众生故。求阿耨多罗三藐三菩提。是菩萨从初发意已来所有布施为一切众生故。乃至有所修智慧。皆为一切众生不为己身。菩萨摩诃萨不为余事故。求阿耨多罗三藐三菩提。但为一切众生故。是菩萨行般若波罗蜜时。见众生无众生。但众生相中住。乃至无知者无见者。知见相中住令众生远离颠倒。远离已置甘露性中。住是中者无有妄相。所谓众生相乃至知者见者相。是时菩萨动心念心戏论心皆舍。常行不动心不念心不戏论心。须菩提。以是方便力故。菩萨摩诃萨行般若波罗蜜时。自无所著亦教一切众生令得无所著。世谛故非第一义。须菩提白佛言。世尊。世尊得阿耨多罗三藐三菩提时得诸佛法。以世谛故得。以第一义中得。佛言。以世谛故说佛得是法。是法中无有法可得。是人得是法。何以故。是人得是法。是为大有所得。用二法无道无果。须菩提白佛言。世尊。若行二法无道无果。行不二法有道有果不。佛言。行二法无道无果。行不二法亦无道无果。若无二法无不二法。即是道即是果。何以故。用如是法得道得果。用是法不得道不得果。是为戏论。诸平等法中无有戏论无戏论相。是诸法平等。须菩提白佛言。世尊。诸法无所有性。是中何等是平等。佛言。若无有法无有无法。亦不说诸法平等相。除平等更无余法离一切法平等相。平等者若凡夫若圣人。不能行不能到。须菩提白佛言。世尊。乃至佛亦不能行亦不能到。佛言。是诸法平等。一切圣人皆不能行不能到。所谓诸须陀洹斯陀含阿那含阿罗汉辟支佛诸菩萨摩诃萨及诸佛。须菩提白佛言。世尊。佛者一切诸法中行力自在。云何说佛亦不能行不能到。佛告须菩提。若诸法平等与佛有异。应当如是问。须菩提。今诸凡夫人平等诸须陀洹斯陀含阿那含阿罗汉辟支佛诸菩萨摩诃萨诸佛及圣法皆平等。是一平等无二。所谓是凡夫人。是须陀洹乃至佛。是一切法平等中皆不可得。须菩提白佛言。世尊。若诸法平等中皆不可得。是凡夫人乃至是佛世尊凡夫人须陀洹乃至佛为无有分别。佛告须菩提。如是如是。诸法平等中无有分别。是凡夫人是须陀洹乃至是佛世尊。若无分别诸凡夫人须陀洹乃至佛。云何分别有三宝。现于世间佛宝法宝僧宝。佛言。于意云何。佛宝法宝僧宝与诸法等异不。须菩提白佛言。如我从佛所闻义。佛宝法宝僧宝与诸法等无异。世尊。是佛宝法宝僧宝即是平等。是法皆不合不散无色无形无对一相所谓无相。佛有是力能分别无相诸法处所。是凡夫人是须陀洹是斯陀含是阿那含是阿罗汉是辟支佛是菩萨摩诃萨是诸佛。佛告须菩提。如是如是。诸佛得阿耨多罗三藐三菩提不分别诸法。当知是地狱是饿鬼是畜生是人是天是四天王天。乃至是他化自在天是梵天乃至是非有想非无想处天。是四念处乃至八圣道分是内空乃至是无法有法空。是佛十力乃至是十八不共法不。须菩提言。不知也。世尊。以是故须菩提。当知佛有大恩力。于诸法等中不动而分别诸法。须菩提白佛言。世尊。如佛于诸法等中不动。凡夫人亦于诸法平等中不动。须陀洹乃至辟支佛亦于诸法平等中不动。世尊。若诸法等相即是凡夫人相即是须陀洹相乃至诸佛即是平等相。世尊。今诸法各各相。所谓色相异。受想行识相异。眼相异。耳鼻舌身意相异。地相异。水火风空识相异。欲相异。嗔痴相异。邪见相异。禅相异。无量心相异。无色定相异。四念处相异。乃至八圣道分相异。檀波罗蜜相异。乃至般若波罗蜜相异。三解脱门相异。十八空相异。佛十力相异。四无所畏相异。四无碍智相异。十八不共法相异。有为法性异。无为法性异。是凡夫人相异。乃至佛相异。诸法各各相异。云何菩萨摩诃萨行般若波罗蜜时。诸法异相中不作分别。若不作分别。不能行般若波罗蜜。若不行般若波罗蜜。不能从一地至一地。若不从一地至一地。不能入菩萨位。不能入菩萨位故。不能过声闻辟支佛地。不能过声闻辟支佛地故。不能具足神通波罗蜜。不具足神通波罗蜜故。不能具足檀波罗蜜。乃至不能具足般若波罗蜜。从一佛国至一佛国供养诸佛。于诸佛所种善根用是善根能成。就众生净佛国土。佛告须菩提。如汝所问。是诸法相亦是凡夫人。亦是须陀洹乃至佛世尊。是诸法各各相。所谓色相异。乃至有为无为法相异。云何菩萨摩诃萨观一相不作分别。须菩提。于汝意云何。是色相空不。乃至诸佛相空不。世尊实空。须菩提。空中各各相法可得不。所谓色相乃至诸佛相。须菩提言。不可得。佛言。以是因缘故当知诸法平等中。非凡夫人亦不离凡夫人。乃至非佛亦不离佛。须菩提白佛言。世尊。是平等为是有为法为是无为法。佛言。非有为法非无为法。何以故。离有为法无为法不可得。离无为法有为法不可得。须菩提。是有为法无为法。是二法不合不散无色无形无对一相所谓无相。佛亦以世谛故说非以第一义。何以故。第一义中无身行无口行无意行。亦不离身口意行得第一义。是诸有为法无为法平等相。即是第一义。菩萨摩诃萨行般若波罗蜜时。第一义中不动。而行菩萨事饶益众生

【论】释曰。须菩提思惟。佛答实见者妄见者无异。垢净见无故。思惟已问佛。见实者无垢无净。见不实者亦不垢不净。一切法性无所有故。无所有中无垢无净。所有中亦无垢无净。无所有断灭见故不应有垢净。所有无常见故不应有垢净。所有若决定是有。则不从因缘生。不从因缘生故常。常故无垢无净。须菩提白佛。实见者不实见者是义云何。佛答。垢净虽无别相。可说诸法平等故是名为净。若分别说垢净相是事不然。一切法平等故我说名净。佛告须菩提。诸法实相如法性法住法位实际是平等。菩萨入是平等中心无憎爱。是法有佛无佛常住。作法皆是虚诳。是故说无作法有佛无佛常住。听者心即取相著。是诸法平等。如人以指指月不知者但观其指而不视月。是故佛说诸法平等相亦如是皆是世谛。世谛非实但为成办事故说。譬如以金贸草。不知者言何以以贵易贱。答曰我事须用故。是平等义不可说。一切名字语言音声悉断。何以故。诸法平等是无戏论寂灭相。但觉观散心中有语言故有所说。须菩提从佛闻诸法平等相解其旨趣。为诸新发意菩萨故问。世尊若一切法空不可说如梦乃至如化。云何菩萨于无根本法中而生心作是愿。我当具足檀波罗蜜。乃至为众生如应说法。佛以反问答。须菩提布施等乃至陀罗尼门说法等。此诸法非如幻如梦等耶。须菩提言实尔。是诸法虽有利益不出于如梦法。须菩提复问。世尊梦等法皆虚妄不实。菩萨为求实法故。行般若波罗蜜得佛道。云何行不实法。不实法不能行檀波罗蜜等。佛可须菩提言如是如是。布施等法皆是思惟忆想分别作起生法。不得住如是法中成一切种智。即时众中听者心生懈怠。是故佛说是一切法皆是助道因缘。若于是法中邪行谬错是名不实。若直行不谬即是助道法。是法为助道故不为果。是布施等是有为法。道亦有为同相故相益道果者。所谓诸法实无出生一相无相寂灭涅槃。是故于涅槃不能有益。如时雨能益草木不益虚空。是故菩萨知是助道法及道果。从初发心来所作善法布施等。知皆是毕竟空如梦乃至如化。问曰。若菩萨知诸法实相。何用行布施等为。答曰。佛此中说布施等不具足不能成就众生菩萨庄严身及音声语言得佛神通力以种种方便力能引导众生。是故菩萨为成就众生故行檀波罗蜜。亦不取檀波罗蜜。若有若无相亦不戏论。如梦等诸法直行。乃至得阿耨多罗三藐三菩提。何以故。般若波罗蜜不可取相。乃至十八不共法亦不可取相。知一切不可取相已。发心求阿耨多罗三藐三菩提。作是念一切无根本不可取相如梦乃至如化。以不可取法不能得不可取相法。但以众生不知是法故。我为是众生求阿耨多罗三藐三菩提。是菩萨从初发心来所有布施为一切众生。所谓布施等诸善法为一切众生故修。不自为身。此中佛自说因缘。不为余事故求阿耨多罗三藐三菩提。但为一切众生故。所以者何。是菩萨远离怜愍众生心。但行般若波罗蜜。求诸法实相。或堕邪见中。是人未得一切智。所求一切智事心未调柔故堕诸边。诸法实相难得故。是故佛说菩萨从初发心怜愍众生故。著心渐薄。不戏论毕竟空若空有此过。若不空有彼过等。问曰。如余处菩萨自利益亦利益众生。此中何以但说利益众生不说自利。自利利人有何咎。答曰。菩萨行善道为一切众生。此是实义。余处说自利亦利益众生是为凡夫人作是说。然后能行菩萨道。入道人有下中上。下者但为自度故行善法。中者自为亦为他。上者但为他人故行善法。问曰。是事不然。下者但自为身。中者但为众生。上者自利亦利他人。若但利他不能自利。云何言上。答曰不然。世间法尔自供养者不得其福。自害其身而不得罪。以是故为自身行道名为下人。一切世人但自利身不能为他。若自为身行道。是则断灭自为爱著故。若自能舍己乐但为一切众生故行善法是名上人。与一切众生异故。若但为众生故行善法。众生未成就。自利则为具足。若自利益又为众生是为杂行。求佛道者有三种。一者但爱念佛故自为己身成佛。二者为己身亦为众生。三者但为众生。是人清净行道。破我颠倒故。是菩萨行般若波罗蜜时无众生。乃至无知者见者。安住是中拔出众生著甘露性中。甘露性者。所谓一切助道法。何以故。行是法得至涅槃。涅槃名甘露。住是甘露性中我等妄想不复生。是菩萨自得无所著。亦令众生得无所著。是名第一利益众生。问曰。上说但利益众生故行道。今何以故自得无所著。令众生得无所著。答曰不得已故。若自无智慧何能利人。以是故先自得无所著。然后教人。若是功德可得与他。如财物者诸佛大菩萨所有功德皆应与他。乃至调达怨贼皆可与之。然后更自修集功德。但是事不然。不可我作而他得。是亦世俗说非第一义。何以故第一义中无众生。无一无异。等分别诸法相。此中说亦无所著处。复次如先说不可说相。是第一义。此中可说故是世俗。尔时须菩提问佛。于道场所得法为用世谛故得。为用第一义谛。须菩提意若以世谛故得。即是虚妄不实。若以第一义故得。第一义中无得。无得者。不可说不可受。佛答以世俗语言故。说佛得阿耨多罗三藐三菩提。是中无得者无有得法。何以故。若是人得是法即是二法。二法中无道无果。二法者是菩萨是得阿耨多罗三藐三菩提。如是二法皆是世谛故有。若二者佛法何得不虚妄。若有人不得第一义。但以二法分别诸法是则虚妄。诸佛大菩萨得第一义故。为度众生令得第一义。虽分别诸法非是虚妄。须菩提复问。世尊若用二法无道无果。今以不二法故有道有果耶。佛答。二法无道无果。不二法亦无道无果。问曰。余处说二法是凡夫法不二法是贤圣法。如毗摩罗诘经不二入法门中说。答曰不二入是真实圣法。或有新发意菩萨未得诸法实相。闻是不二法取相生著。是故或称赞不二法或时毁呰。又佛遮二边说中道。所谓非二非不二。二法名各各别相不二名一空相。以是一空相破各各别异相。破已事讫还舍不二相。是即是道是果。何以故。诸贤圣虽赞叹无二法。为不著故用是法得道得果。用是法无道无果。即是戏论无戏论是平等法。须菩提白佛言。若诸法无所有性何等是平等。佛答。若离有性无性假名为平等。若菩萨不说一切法有。不说一切法性。不说一切法相等。显示亦不说无法无法性无法相等。显示亦不说离是二边更有平等相。一切处不取平等相。亦不言无是平等。不妨行诸善法。是名诸法平等。复次诸法平等者。所谓出过一切法。问曰。先处处说诸法即是平等相。平等即是诸法实。名异而义同。色如非色非离色。今何以说平等出过一切法。答曰。一切法有二种。一者色等诸法体。二者色等法中行。凡夫邪行贤圣正行。此中说平等。于凡夫行中出。不言色等中出。复次平等无能行无能到。于是须菩提惊问。佛亦不能行不能到。须菩提谓是法虽甚深微妙难行是事佛应当得。佛答从须陀洹乃至佛。皆无能行无能到。佛意三世十方佛不能行。不能到。何况一佛平等性自尔。故须菩提复问。佛于一切法中行力自在。佛无碍智慧无处不到。云何言不能行不能到。佛答。若佛与平等异应有是难。何以不能行不能到。今凡夫平等须陀洹平等佛平等。皆一平等无二无分别是凡夫乃至佛。自性不能自性中行。不能自性中到。自性应他性中行。是故佛说若佛与平等异。佛应行平等。但佛即是平等故不行不到。非以智慧少故。须菩提白佛言。若平等凡夫乃至佛不可得异。今凡夫圣人不应有差别。佛可须菩提问。平等中无差别。世谛故凡夫法中有差别。复问。若凡夫乃至佛无有差别。云何三宝大现于世间大利益众生。佛答。平等即是法宝。法宝即是佛宝僧宝。何以故。未得法时不名为佛。得平等法故名为佛。得是平等法故分别有须陀洹等差别。须菩提受佛教。是法皆无合无散无色无形无对一相所谓无相。唯佛有是力于空无相中分别是凡夫是圣人。佛告须菩提。如是如是。若诸佛不分别是法。云何当知有地狱乃至十八不共法。问曰。诸佛如日出。不能令高者下下者高。但能照明万物令有眼者别识。诸佛亦如是。亦不转诸法相。但以一切智照为人演说令知。汝何以故言若佛不分别诸法云何知有地狱乃至十八不共法。如今畜生等现目所见人皆识知何须佛说。答曰。佛虽不作好丑诸事而演说示人。知有二种。一者凡夫虚妄知。二者如实知。知畜生等相是凡人虚妄知。佛为知实相故言佛不分别诸法云何知有地狱等。复次诸佛法寂灭相无戏论。此中若分别有地狱等相。不名为寂灭不二无戏论法。佛虽知寂灭不二相。亦能于寂灭相中分别诸法而不堕戏论。离诸法实相者。虽眼见畜生等亦不能如实知其相。如牛角足尾等诸分边和合更有牛法生。是为一。诸分多。牛法一。一不作多。多不作一。有人言。此说非也。除此诸分应更有牛法。力用可见。牛法众分和合生。而牛法不异众分。何以故。见此众分合故名为见牛。更不见余物为牛。异者破一一者破异。不一不异破一异。若无一异云何有不一不异。若入是诸法平等中。尔时始如实得牛相。是故言若佛不分别诸法相不说二谛。云何善说畜生等。所谓于平等不动而分别诸法。不动者分别诸法时不著一异相。须菩提白佛。如佛于诸法等中不动。辟支佛乃至凡夫于诸法等中亦不动。何以故。诸佛平等相。乃至凡夫亦平等相。世尊若尔者。佛云何分别诸法是色异色性异受性异乃至有为无为性异。若不分别诸法。菩萨行般若波罗蜜时。不得从一地至一地乃至净佛国土。佛答。于汝意云何。推寻色等相为是空不。世尊。实空。空中有异相法不。答言不。何以故。是毕竟空以无相智慧可解。是中云何有异相。佛语须菩提。若空中无异相空便是实。是故汝云何于空中分别诸法。作是难毕竟空中空亦不可得。各各相亦不可得。汝云何以空各各相为难。以是因缘故。当知诸法平等中无分别故无凡夫人。但凡夫人非实相不离实相。凡夫实相即是圣人相。是故言不。但凡夫不离凡夫。乃至佛亦如是。须菩提以平等相大利益。欲知平等定相。是故问为是有为为是无为。佛答非有为非无为。何以故。若有为皆是虚诳作法。若无为无为法无生住灭故无法。无法故不得名无为。因有为故有无为。如经中说离有为无为不可得。如离长无短。是相待义。问曰。有为法是无常。无为法是常。云何言离有为无为不可得。答曰。无为法无分别故无相。若说常相不得言无相。破有为法故名无为。更无异法。如人闭在牢狱穿墙得出破壁是空更无异空。空亦不从因缘生。无为法亦如是。有为法中先有无为性。破有为即是无为。是故说离有为无为不可得。是有为无为性皆不合不散一相所谓无相。佛以世谛故说是事非第一义。何以故。佛自说因缘。第一义中无身口意行。有为无为法平等。即是第一义。观是有为无为法平等。亦不著一相。菩萨于第一义中不动而利益众生。方便力故种种因缘为众生说法也


大智度论卷第九十五大智度论释涅槃如化品第八十七(卷第九十六)

　　　　龙树菩萨造


　　　　后秦龟兹国三藏鸠摩罗什译


【经】须菩提白佛言。世尊。若诸法平等无所为作。云何菩萨摩诃萨行般若波罗蜜。于平等中不动而行菩萨事以布施爱语利益同事。佛告须菩提。如是如是如汝所说。是诸法平等无所作。若是众生自知诸法平等。佛不用神力于诸法平等中不动而拔出众生吾我想。以空度五道生死乃至知者见者相。度色相乃至识相眼相乃至意相地种相乃至识种相。远离有为性相令得无为性相。无为性相即是空。须菩提言。世尊。用何等空故一切法空。佛言。菩萨远离一切法相。用是空故一切法空。须菩提。于汝意云何。若有化人作化人。是化颇有实事不空者不。须菩提言。不也世尊。是化人无有实事而不空。是空及化人二事不合不散。以空空故空。不应分别是空是化。何以故。是二事等空中不可得。所谓是空是化。所以者何。须菩提。色即是化受想行识即是化。乃至一切种智即是化。须菩提白佛言。世尊。若世间法是化。出世间法所谓四念处四正勤四如意足五根五力七觉分八圣道分三解脱门佛十力四无所畏四无碍智十八不共法。并诸法果及贤圣人所谓须陀洹斯陀含阿那含阿罗汉辟支佛菩萨摩诃萨诸佛世尊。是法亦是化不。佛告须菩提一切法皆是化。于是法中有声闻法变化有辟支佛法变化有菩萨摩诃萨法变化有诸佛法变化有烦恼法变化有业因缘法变化。以是因缘故。须菩提。一切法皆是化。须菩提白佛言。世尊。是诸烦恼断。所谓须陀洹果斯陀含果阿那含果阿罗汉果辟支佛佛道。断诸烦恼习皆是变化不。佛告须菩提。若有法生灭相者皆是变化。须菩提言。世尊。何等法非变化。佛言。若法无生无灭是非变化。须菩提言。何等是不生不灭非变化。佛言。无诳相涅槃是法非变化。世尊。如佛自说诸法平等。非声闻作非辟支佛作非诸菩萨摩诃萨作非诸佛作。有佛无佛诸法性常空性空即是涅槃。云何言涅槃一法非如化。佛告须菩提。如是如是。诸法平等非声闻所作。乃至性空即是涅槃。若新发意菩萨闻是一切法皆毕竟性空乃至涅槃亦皆如化。心则惊怖。为是新发意菩萨故分别生灭者如化。不生灭者不如化。须菩提白佛言。世尊。云何教新发意菩萨令知是性空。佛告须菩提。诸法本有今无耶

【论】问曰。是事佛先已答。须菩提今何以更问。所谓世尊若诸法平等无所作为。云何菩萨于诸法平等中不动而大利益众生。答曰。以是事难解故虽先说而更问。又经将讫佛说深空。凡夫圣人所不能行所不能到。是故须菩提知一切法平等相定空。云何菩萨住是法中而能利益众生。平等法无作相利益是有作相。佛可须菩提意。还以须菩提问而答。可其平等答。其利益众生所谓若众生自知诸法平等毕竟空。佛无恩力。若病人自知将适则药师无功。须菩提复问。若诸法实相毕竟空无所能作。菩萨何以住是中而利益众生。若菩萨用是平等利益众生则坏实相。佛答。菩萨不以诸法实相利益众生。但众生不知毕竟空故菩萨教诏令知。菩萨教化众生是为对治悉檀。须菩提以第一义悉檀无利益为难。佛答。众生颠倒不知。佛但破其颠倒不言是实。是故菩萨住是平等相中。远离我相乃至知者见者相。是名众生空。以是一切无吾我法教化众生。众生有二种。一者爱多二者见多。爱多者得是无我法则生厌心离欲。作是念若无我何用余物。见多者虽知无我法于色等法中戏论若常若无常等。是故次说色相五众十二入十八界。乃至远离有为性相令得无为性相。无为性相即是空。是名法空。问曰。须菩提何以作是问。用何等空故一切法空。答曰。空有种种。如火中无水水中无火亦是空。五众中无我亦如是。或有众生空或有法空。法空中或有人言。诸法虽空亦不尽空。如色空中有微尘根本在。是故须菩提问以何等空故一切法空。佛答。以无所得毕竟空故远离一切相。是故此中说众生空法空。是二空故一切法无不空。问曰。若尔者此中何以说离一切法相。答曰。一切法不可尽坏。但离其邪忆想。一切法自离。如神通人坏色相故则石壁无碍。如佛说汝等当于五众中修正忆念断贪欲得正解脱。是故说离相。须菩提闻是已心惊。云何一切法若大若小都无本实。凡夫人虚妄可无实事。圣人应有少许实。须菩提虽是阿罗汉深贵佛法。亦为新发意菩萨故问。佛知须菩提意欲明了是事故说譬喻。反问须菩提。于汝意云何。如化人复作化。是化有本实不空不。答言不也。是化无有实事而不空者。空及化人二事不合不散皆空故用空空故空。问曰。何以名为空空故空。答曰。为破十八事实故有十八空。破众生心中变化空法故用空空。世间人皆知幻化法不久住无所能作故名空。是故言空空故空。不应分别是空是化。凡夫人知变化是空不实。谓余法为实。是故以化为喻。当知余法与化无异。如圣人所解不得以化为喻。以无所分别故。一切法名为五众。佛言。色受想行识无不是化以空故。须菩提白佛言。世尊。凡夫法虚妄应如化。出世间法亦如变化耶。所谓四念处乃至十八不共法若四念处法等。从因缘边生故如化。是法果所谓涅槃。亦复如化耶。若能起是行者。所谓须陀洹乃至佛。亦复如化耶。佛答。若有为若无为及诸贤圣皆是化。毕竟空故是义从初品已来处处广说。是故言一切法空皆如化。问曰。若一切法皆空如化。何以故有种种诸法别异。答曰。如佛所化及余人所化。虽不实而有种种形像别异。梦中所见种种亦如是。人见梦中好恶事。有生喜者有生怖者。如镜中像虽无实事而随本形像有好丑。诸法亦如是。虽空而各各有因缘。如佛此中说。是化法中有声闻变化有辟支佛变化有菩萨变化有佛变化有烦恼变化有业变化。是故一切法皆是变化。声闻变化者。三十七品四圣谛乃至三解脱门。何以故声闻人住持戒中。禅定摄心求涅槃。观内外身不净。是名身念处。如是等法为涅槃故。勤精进生起是法。本无而今有已。有还无。是为声闻变化。辟支佛变化者。所谓观十二因缘等诸法。所以者何。辟支佛智慧深于声闻人故。菩萨变化者。所谓六波罗蜜及二种神通报得及修得。佛法变化者。三十二相八十随形好。十力一切种智等无量佛法。烦恼变化者。烦恼起种种业。善不善无记业毕定业不毕定业善不善无动业等无量诸业。问曰诸烦恼是恶法。云何能生善业无动业。答曰有二种因。一者近因二者远因。人有我心为后身当常乐故修布施是近因。为离欲界衰恼不净身故修禅定是为远因。复有人言一切凡夫皆以我心和合故起业。有人言无有离我心起第六识住我心故起第六识。我心即是诸烦恼根本。问曰烦恼是垢心。善心是净心。垢净不得和合。何以言住我心中能起善业。答曰不尔一切心皆与慧俱生。无明心中亦应有慧。慧与无明相违法。而一心中起净。垢亦如是。凡夫未得圣道云何能得离我心而行善。嗔等烦恼中则不得行善。我心无记柔软故。是故烦恼心中生善业无动业无咎业。变化者生一切果报法所谓六道。恶业果报是三恶道。善业果报是三善道。恶业有上中下。上者地狱中者畜生下者饿鬼。善业亦有上中下。上者天中者人下者阿修罗等。上善业有种种轻重等分别。上恶业亦有轻重差别。次第轻重如地狱中说。余道亦如分别业品中说。问曰若从业有何以言变化。答曰凡夫人见诸法不如化。圣人知毕竟空相故以天眼观众生皆无有终始中间。如化主远处作变。化业亦如是。在过去世中作。今身变化如变化事。能种种令人生忧喜怖畏。智者观之皆无有实而人横生忧喜是人可笑。业亦如是。是故说业变化。问曰是诸变化皆业所作。何以不但说业变化。答曰业有二种净业垢业。净业者声闻变化乃至佛变化。垢业是烦恼变化。复次有二种业。凡夫业圣人业。凡夫业是烦恼变化。圣人业须陀洹乃至佛。是故虽皆是业变化而广分别无咎。是故须菩提当知一切法空皆如化。须菩提复问。世尊是诸圣人烦恼断。所谓须陀洹果乃至阿罗汉果辟支佛道断一切烦恼习。是诸断皆如化不。须菩提意有为法虚诳故如变化。无为法真实无作故不应是化。是故问。佛答。一切法若生若灭皆如化。何以故本无今有今有后无。诳惑人心故。佛意一切从因缘生法皆无自性。无自性。故毕竟空。毕竟空故皆如化。须菩提求诸法实相意犹未息故问。佛何等法不如化。须菩提意谓有一决定实法不如化。可依是法而精进求。佛答。有若法无生无灭即是非化。何者是所谓无诳相涅槃。是法无生故无灭。无灭故不能令人生忧。佛分别一切有为法毕竟空皆如化唯有涅槃一法非如化。尔时须菩提白佛。如佛说平等法非佛所作。非声闻辟支佛所作。有佛无佛诸法常住性空相。性空相即是涅槃。须菩提意谓。深入般若波罗蜜中涅槃亦空。上品中处处说。今佛何以说唯一涅槃不如化。是故引佛语为难。诸法实相性空法常住。诸佛但为人演说。性空者即是涅槃。今何以于生灭法中别说无诳相涅槃不如化。佛答。诸法平等常住非贤圣所作。若新学菩萨闻则恐怖。是故分别说。生灭者如化不生灭者不如化。问曰唯佛一人是无诳人。一切人皆于佛所欲求实事。今佛何以说一切法都空或说不都空。答曰佛此中自说因缘。为新发意菩萨故说涅槃不如化。问曰可为人故转诸法相耶。答曰此中佛说诸法相者性空。性空云何可转。佛初得是诸法实相时。心但趣向涅槃寂灭。是时十方诸佛诸天请佛莫入涅槃。一切众生苦恼当度脱之。佛即受请。佛但为度众生故住。以是故知有可利益众生随事为说。观诸有为法虚诳故涅槃为实不变不异。有新发意菩萨著是涅槃。因是著起诸烦恼。为断是著故说涅槃如化。若无著心是时则说涅槃非如化。复次有二道。小乘道大乘道。小乘论议以涅槃为实。大乘论议以利智慧深入故。观色等诸法皆如涅槃。是故二说无咎。须菩提复问。云何教化新发意菩萨令知平等性空。须菩提意谓。性空是凡夫人大怖畏处。闻性空无所有如临深坑。何以故。一切未得道者。我心深著故怖畏空法。作是念佛教人勤修善行终归入无所有中。以是故须菩提问。以何方便教诲是新发意者。佛答。诸法先有今无耶。佛意以新发意者怖畏后当无故。说诸法先有今无耶。须菩提自了了知诸法先自无今亦无。但以新发意者我见心覆故生惊怖。为除颠倒令得实见竟无所失。知诸烦恼颠倒实相所谓性空。是时则无恐怖。如是等法应教新发意者。若诸法先有以行道故无。应当恐怖初自无故不应恐怖。但为除颠倒耳

　　大智度论释萨陀波仑品第八十八

【经】佛告须菩提。菩萨摩诃萨求般若波罗蜜。当如萨陀波仑菩萨摩诃萨。是菩萨今在大雷音佛所行菩萨道。须菩提白佛言。世尊。萨陀波仑菩萨摩诃萨。云何求般若波罗蜜。佛言。萨陀波仑菩萨摩诃萨。本求般若波罗蜜时。不惜身命不求名利。于空闲林中闻空中声言。汝善男子从是东行。莫念疲极。莫念睡眠。莫念饮食。莫念昼夜。莫念寒热。莫念内外。善男子。行时莫观左右。汝行时莫坏身相。莫坏色相。莫坏受想行识相。何以故。若坏是诸相则于佛法有碍。若于佛法有碍便往来五道生死中。亦不能得般若波罗蜜。尔时萨陀波仑菩萨报空中声言。我当从教。何以故。我欲为一切众生作大明。欲集一切诸佛法。欲得阿耨多罗三藐三菩提故。萨陀波仑菩萨复闻空中声言。善哉善哉。善男子。汝于空无相无作之法应生信心。以离相心求般若波罗蜜。离我相乃至离知者见者相。当远离恶知识。当亲近供养善知识。何等是善知识。能说空无相无作无生无灭法及一切种智。令人心入欢喜信乐。是为善知识。善男子。汝若如是行不久当闻般若波罗蜜。若从经卷中闻。若从菩萨所说闻。善男子。汝所从闻。是般若波罗蜜处。应生心如佛想。善男子。汝当知恩。应作是念。所从闻是般若波罗蜜者。即是我善知识。我用闻是法故疾得不退转。于阿耨多罗三藐三菩提亲近诸佛。常生有佛国中远离众难。得具足无难处。善男子。当思惟筹量是功德。于所从闻法处应生心如佛想。汝善男子。莫以世利心故随逐法师。但为爱法恭敬法故随逐说法菩萨。尔时当觉知魔事。若恶魔与说法菩萨作五欲因缘假为法故令受。若说法菩萨入实法门以德力故受而无所染。又以三事故受是五欲。以方便力故。欲令众生种善根故。欲与众生同其事故。汝于是中莫生污心当起净想。自念我未知沤和拘舍罗。大师以方便法为度众生令得福德故受是诸欲。于智慧无著无碍不为欲染。善男子。即当观诸法实相。诸法实相者。所谓一切法不垢不净。何以故。一切法自性空无众生。无人无我一切法如幻如梦如响如影如炎如化。善男子。观是诸法实相已当随法师。汝不久当成就般若波罗蜜。复次善男子。汝当复觉知魔事。若说法菩萨见欲受般若波罗蜜人意不存念。汝不应起心怨恨。汝但当以法故恭敬。莫起厌懈意常应随逐法师

【论】释曰。上品中说。新发意菩萨云何教性空法。性空法毕竟无所有空难解难得故。佛答。法先有今无耶。佛意性空法非难得难知。何以故。本来常无更无新异。汝何以心惊谓为难得。是性空法虽甚深菩萨但能一心勤精进不惜身命。作如是一心求便可得。此中说萨陀波仑本生为证。佛法有十二部经。或因修妒路偈经本生经得度。今佛以本生经为证。若有闻者作是念。彼人能得我亦应得。是故说萨陀波仑菩萨本生因缘。佛告须菩提。菩萨求般若波罗蜜应如萨陀波仑。问曰。若般若波罗蜜无相毕竟空。行禅定犹尚难得。何况忧愁啼哭散心求觅而当可得。答曰。为新发意菩萨说萨陀波仑。问曰。若萨陀波仑是新发意。十方诸佛云何现在其前得诸三昧不惜身。又见昙无竭复得无量阿僧祇三昧。云何名新发意。答曰。新学菩萨有二种。一者深心著世间乐软心发意。二者深心发意不著世间乐。软心发意者。佛不以为发心。深心发意者。乃名为发心。如声闻法中。佛语二比丘。于我法中乃至无如毛厘暖法。佛观是暖法最为微小。凡人观之以为大。譬如国王见一张[疊*毛]不以为多。贫者见之以为多。以一心不惜身故说萨陀波仑为证。问曰。若萨陀波仑菩萨能作如是苦行。从昙无竭得诸三昧应当作佛。今何以故。在大雷音佛所修菩萨行。答曰。佛法无量无边。若千万阿僧祇劫修勤苦行尚不可得。何况萨陀波仑一世苦行。复有菩萨具足菩萨道十力四无所畏等。为众生故住世间未取实际。如文殊师利等。萨陀波仑或能如此故未作佛。菩萨三昧如十方国土中尘数。萨陀波仑所得六万三昧何足为多。大雷音佛者。应如大龙王将欲降雨震大雷音。乌雀小虫悉皆怖畏。是佛初转法轮时。十方众生皆发心。外道邪见皆恐怖慑伏。是故天人众生称佛为大雷音。是佛今现在。须菩提问。萨陀波仑菩萨摩诃萨云何求般若波罗蜜。问曰。萨陀波仑未得阿鞞跋致。何以故。名菩萨摩诃萨。答曰。以有大菩萨故小者亦名大。又以其虽未得实智慧而能深念般若波罗蜜故不惜身命。有大功德故亦名菩萨摩诃萨。

问曰。何以名萨陀波仑。(萨陀秦言常波论名啼)为是父母与作名字。是因缘得名字。答曰。有人言。以其小时喜啼故名常啼。有人言。此菩萨行大悲心柔软故。见众生在恶世贫穷老病忧苦为之悲泣。是故众人号为萨陀波仑。有人言。是菩萨求佛道故远离人众在空闲处求心远离。一心思惟筹量勤求佛道时世无佛。是菩萨世世行慈悲心。以小因缘故生无佛世。是人悲心于众生欲精进不失。是故在空闲林中。是人以先世福德因缘及今世一心。大欲大精进。以是二因缘故闻空中教声不久便灭。即复心念。我云何不问。以是因缘故忧愁啼哭七日七夜。因是故天龙鬼神号曰常啼。佛答须菩提。过去世有萨陀波仑菩萨。不惜身命不贪财利求般若波罗蜜时。在空闲林中闻空中声到空林中如上说。问曰。空中声为是何声。答曰。若诸佛菩萨诸天龙王。怜愍众生故。见是人不著世间法一心求佛道。以时无佛法。欲示其得般若因缘。故空中发声。有人言。是萨陀波仑。先世善因缘人。在此林中作鬼神见其愁苦。以其是先世因缘故。又是神亦求佛道。以是二因缘故发声如蜜膊婆罗门。为须达多至王舍城诣大长者家求儿妇。时蜜膊于王舍城大婆罗门众中。饮食过度腹胀而死作鬼神。于王舍城城门上住。须达多闻是婆罗门已死自往长者家宿。长者于后夜起办具饮食。须达多问言。汝有何事为欲娶妇嫁女。为欲请大国王。为是邑会何其匆匆营事乃尔。长者答言。我欲请佛及僧。须达多闻佛名惊喜毛竖。长者先得道迹。为其广说佛德。须达多闻已爱乐情至。甚欲见佛乘。念佛心。而小睡以念佛情至故须臾便觉。夜见月光谓为日出。即起趣门见城门已开。王舍城门初夜未闭为客来故。后夜早开为客去故。既见门开即直向佛。佛时在寒林中住。于其中路月没还闇。须达多心悔踌躇欲还入城。时蜜膊神放身光明照诸林野。告言居士。居士。莫怖莫畏。直去莫还去得大利。如彼经偈中广说。须达多见佛得须陀洹道。请佛及僧于舍卫城尽形供养佛。令舍利弗为须达师。于舍卫作精舍。如须达知识神示导萨陀波仑知识示导亦如是。是故见其愁苦而示导之。作是言。善男子。汝从是东行。行时莫念疲极等。问曰。疲极饥渴交来切身云何不念。答曰。大欲精进力故。一心爱乐佛道不惜身命。休息饮食等皆是助身法。是事虽来不为乱心。知皆虚诳无常无实如怨如贼。但为身乐故何足存念。莫为饥渴疲极等故而舍佛道。莫念昼夜者。莫念昼是行法夜应止息。实无昼夜。所以者何。日依须弥影翳故名夜。莫念内外者。众生多著内法。内法名身外法名五欲。内外法不定性空故不应著。莫观左右者。人散心行道故左右顾看。行者无缘观后。当前则不得不视。故但言莫左右顾看。复次恶魔常惑乱行者。或作种种形或作好色或作畏兽。在道左右故言莫观。是皆止其粗念莫坏身相色等相者。五众和合故假名为身。若说别更决定有身法。是则坏身相。若著无身法是亦坏身相。离是一异有无等边行于中道。则疾得阿耨多罗三藐三菩提。是故说莫坏身相等。此中佛自说因缘。若坏是诸相则于佛法有碍。佛法有碍者。则往来五道生死中。不能得般若波罗蜜。萨陀波仑报空中声言。而自说因缘。所谓萨陀波仑见一切众生堕在无明黑闇中。我欲为然智慧光明。一切众生有一切烦恼。我欲设一切佛法药。一切众生皆堕邪道。我为是众生故求无上道。是三种愿得般若波罗蜜则能具足。是故言受教。问曰。萨陀波仑不见其形但闻其声。何以便言受教。答曰。人所求事急故闻声则应。萨陀波仑亦如是。复次闻其所说理好则知其人亦好故不须眼见。如黑闇中有种种。众生眼虽不见闻其声则知其种类。尔时空中声复赞言善哉。以其虽不见形而能信受善语故。又复以其欲度一切众生故。求阿耨多罗三藐三菩提心不懈息。如是等因缘故赞言善哉。于三解脱门中应生信心者。是门诸法实相所入门。离是三门皆是虚诳无有实者。汝虽未得应生大信根力。信根力故渐具诸根。以离相心求般若波罗蜜者。所谓观诸法毕竟空。离众生相离法相。问曰。三解脱门摄在般若中不。若摄何以别说。若不摄云何经中说一切助道法皆摄在般若中。答曰。一切法皆入般若中。人皆畏苦故求解脱。是故于般若分中前说三解脱门。以何因缘得此解脱离诸二边。所谓众生相法相行般若波罗蜜。问曰。初教精进后教三解脱门般若。今复欲为何事故教亲近善知识。答曰。虽有好法若无教者行时多错。譬如虽有好药亦须良医。又萨陀波仑是新发意菩萨。般若波罗蜜甚深。云何但闻空中略教而能自具足。是故教语亲近善知识。善知识义如先说。今略说二相是善知识。一者教一心向萨婆若。二者教空无相无作无生无灭等般若波罗蜜法。若能如是行不久得般若波罗蜜。如药师为病者说服药法。汝能如法服病则得差。若从经卷闻从菩萨说闻者。遣萨陀波仑至昙无竭菩萨所。彼中二处有般若。一宝台上金牒书。二昙无竭所说。若人福德多者从昙无竭所说闻。福德少者从经卷闻。于师生佛想。以能教佛道因缘故。世间小人因缘事讫则忘其恩义。作是念。如人乘船度水。既到彼岸何用船为。是故说汝当知恩。应作是念。所从闻般若者即是我善知识。一切诸利中般若利最胜。行是般若疾得阿耨多罗三藐三菩提不退转。又复行般若因缘故亲近诸佛。常生有佛国中。离于八难值佛在世。菩萨应作是念。我得如是等诸功德。皆从般若得。般若波罗蜜从师而得。是故视师如佛想。有人能说般若波罗蜜者。有大福德多知识多得供养。弟子初为般若故随逐。后渐渐为供养利。是故说莫以世利故随逐法师。问曰。何以不但说亲近善知识。而说是种种因缘。答曰。有人既得善知识不得其意。反成仇隙而堕地狱。更相谤毁故。唯佛一人无有过失。余人谁能无者。若弟子见师之过。若实若虚其心自坏不复能得法利。是故空中声教若见师过莫起嫌恨。汝应作是念。我先世福德不具足故不得值佛。今值是杂行师我不应念其过失。而自妨失般若。师之过失不著于我。我但从师受般若波罗蜜法。如狗皮囊盛好宝物不应以囊故而弃其宝。如罪人执烛照道不可以人罪故不受其明自坠沟壑。又如行遣小人导道不可以人小故不随其语。如是等因缘不应远离于师。师若实有罪尚不应离。何况此中魔作因缘令说法者有深妙五欲。令弟子不染著法。说法者以方便故现受。方便者。所谓欲令众生种福德因缘。亦为同事摄众生故。复有诸菩萨通达诸法实相故。无所障碍无有过罪。虽作过罪亦无所妨。如人年壮力盛腹中大热虽食不适饮食不能生病。又如有好药虽被恶毒不能为害。如是等因缘故汝于师所莫起嫌恨而自失般若。如经中说。复有说法者。持戒清净离于五欲。多知多识有好名闻。威德尊重。弟子受法而不顾录。汝于是中莫生怨恨。当作是念。我宿世罪故今为小人。师不轻我我自无福不能得道。又我于师所应破憍慢。以求法利有如是等种种诸师。菩萨为求般若波罗蜜故。但一心恭敬不应念其长短。若能如是忍辱于师一心不起增减者。汝于师所尽得妙法。如完牢之器所受不漏。萨陀波仑闻空中声已从是东行。如经中广说


大智度论卷第九十六大智度论释萨陀波仑品第八十八之余(卷第九十七)

　　　　龙树菩萨造


　　　　后秦龟兹国三藏鸠摩罗什译


【经】尔时萨陀波仑菩萨。受是空中教已。从是东行不久。复作是念。我云何不问空中声。我当何处去。去当远近当从谁闻般若波罗蜜。是时即住啼哭忧愁作是念。我住是中过一日一夜。若二三四五六七日七夜。不念疲极乃至不念饥渴寒热。不闻听受般若波罗蜜因缘终不起也。须菩提。譬如人有一子卒死忧愁苦毒。唯怀懊恼不生余念。如是须菩提。萨陀波仑菩萨。尔时无有异心。但念我何时当得闻般若波罗蜜。我云何不问空中声。我应何处去。去当远近当从谁闻般若波罗蜜。须菩提。萨陀波仑菩萨如是愁念时。空中有佛语萨陀波仑菩萨言。善哉善哉。善男子。过去诸佛行菩萨道时。求般若波罗蜜亦如汝今日。善男子。汝以是勤精进爱乐法故。从是东行去此五百由旬。有城名众香。其城七重七宝庄严。台观栏楯皆以七宝校饰。七宝之堑七宝行树周匝七重。其城纵广十二由旬。丰乐安静人民炽盛。五百市里街巷相当端严如画。桥津如地宽博清净。七重城上皆有七宝楼橹。宝树行列以黄金白银车磲马瑙珊瑚琉璃颇梨红色真珠以为枝叶。宝绳连绵金为铃网以覆城上。风吹铃声。其音和雅娱乐众生。譬如巧作五乐甚可悦喜。其城四边流池清净冷暖调适。中有诸船七宝严饰。是诸众生宿业所致。乘此宝船娱乐游戏。诸池水中种种莲华青黄赤白众杂好华遍覆水上。是三千大千世界所有众华皆在其中。其城四边有五百园观。七宝庄严甚可爱乐。一一园中各有五百池。池各纵广十里。皆以七宝校成杂色庄严。诸池水中亦有青黄赤白莲华弥覆水上。其诸莲华大如车轮。青色青光黄色黄光赤色赤光白色白光。诸池水中凫雁鸳鸯异类众鸟音声相和。是诸园观适无所属。是诸众生宿业所致。长夜信乐深法。行般若波罗蜜因缘故受是果报。善男子。是众香城中有大高台。昙无竭菩萨摩诃萨宫舍在上。其宫纵广一由旬。皆以七宝校成。杂色庄严甚可喜乐。垣墙七重皆亦七宝。七重栏楯七宝楼阁宝堑七重。皆亦七宝。周围深堑七宝累成。七重行树七宝枝叶。七重围绕其宫舍。中有四种娱乐园。一名常喜二名离忧。三名华饰。四名香饰。一一园中各有八池。一名贤二名贤上。三名欢喜四名喜上。五名安隐六名多安隐。七名远离八名阿鞞跋致。诸池四边面各一宝。黄金白银琉璃颇梨玟[王*回]为池底。其上布金沙。一一池侧有八梯陛。种种妙宝以为严饰。诸梯陛间有阎浮檀金芭蕉行树。一切池中种种莲华。青黄赤白弥覆水上。诸池四边生好华树。风吹诸华堕池水中。其池成就八种功德香。若栴檀色味具足。昙无竭菩萨与六万八千婇女。五欲具足共相娱乐。及城中男女俱入常喜等园贤等池中。五欲具足共相娱乐。善男子。昙无竭菩萨与诸婇女游戏娱乐已。日三时说般若波罗蜜。众香城内男女大小。于其城中多聚人处敷大法座。其座四足或以黄金或以白银或以琉璃或以颇梨。敷以綩綖杂色茵褥。垂诸帏带以妙白[疊*毛]而覆其上。散以种种杂妙花香。座高五里张白珠帐。其池四边散五色花。烧众名香泽香涂地。供养恭敬般若波罗蜜故。昙无竭菩萨于此座上说般若波罗蜜。彼诸人众如是恭敬供养昙无竭。为闻般若波罗蜜故。于是大会百千万众诸天世人一处和集。中有听者。中有受者。中有持者。中有诵者。中有书者。中有正观者。中有如说行者。当是时中众生以是因缘故。皆不堕恶道。不退转于阿耨多罗三藐三菩提。汝善男子往趣昙无竭菩萨。当闻般若波罗蜜。善男子。昙无竭菩萨世世是汝善知识。能教汝阿耨多罗三藐三菩提。示教利喜。是昙无竭菩萨本求般若波罗蜜时亦如汝。今汝去莫计昼夜。莫生障碍心。汝不久当得闻般若波罗蜜。尔时萨陀波仑菩萨摩诃萨。欢喜心悦作是念。我当何时得见是善男子得闻般若波罗蜜。须菩提。譬如有人为毒箭所中更无余念。唯念何时当得良医拔出毒箭除我此苦。如是须菩提。萨陀波仑菩萨摩诃萨更无余念。但作是愿。我何时当得见昙无竭菩萨。令我得闻般若波罗蜜。我闻是般若波罗蜜。断诸有心。是时萨陀波仑菩萨于是处住。念昙无竭菩萨。一切法中得无碍知见已。即得无量三昧门现在前。所谓诸法性观三昧。诸法性不可得三昧。破诸法无明三昧。诸法不异三昧。诸法不坏自在三昧。诸法能照明三昧。诸法离闇三昧。诸法无异相续三昧。诸法不可得三昧。散华三昧。诸法无我三昧。如幻威势三昧。得如镜像三昧。得一切众生语言三昧。一切众生欢喜三昧。入分别音声三昧。得种种语言字句庄严三昧。无畏三昧。性常默然三昧。得无碍解脱三昧。离尘垢三昧。名字语句庄严三昧。见诸法三昧。诸法无碍顶三昧。如虚空三昧。如金刚三昧。不畏著色三昧。得胜三昧。转眼三昧。毕法性三昧。能与安隐三昧。师子吼三昧。胜一切众生三昧。华庄严三昧。断疑三昧。随一切坚固三昧。出诸法得神通力无畏三昧。能达诸法三昧。诸法财印三昧。诸法无分别见三昧。离诸见三昧。离一切闇三昧。离一切相三昧。解脱一切著三昧。除一切懈怠三昧。得深法明三昧。不可夺三昧。破魔三昧。不著三界三昧。起光明三昧。见诸佛三昧。萨陀波仑菩萨住是诸三昧中。即见十方无量阿僧祇诸佛。为诸菩萨摩诃萨说般若波罗蜜

【论】问曰。萨陀波仑何以忘不问空中声。答曰。萨陀波仑大欢喜覆心故忘。如人大忧愁大欢喜。以此二事故忘。问曰。空中声已灭。何以住此七日不更求问处。答曰。如本于空闲处一心求般若故空中有声。今亦欲一心如本冀更闻声断其所疑。复次萨陀波仑于世乐已舍深入佛道爱乐情至。空中声告少为开示竟未断疑。其声便灭。如小儿得少美味著是味故更复啼泣而欲得之。萨陀波仑亦如是。得般若波罗蜜因缘味不能通达。不知那去。是故住而啼泣。问曰。何以乃至七日佛身乃现。答曰。譬如人大渴故乃知水美。若二日三日精进欲未深。若过七日恐其忧愁妨心不任求道。是故七日忧愁。如譬喻经中说。问曰。萨陀波仑何以愁忧乃尔如丧爱子。答曰。般若波罗蜜于诸法中第一。实是十方诸佛真实法宝。萨陀波仑得少气味未具足故。忧愁如丧爱子。念其长大多所成办冀得其力。菩萨亦如是。念增益般若波罗蜜力。得阿鞞跋致已成就佛事。如子于父孝行终身无有异心。般若波罗蜜于菩萨亦如是。若能得入乃至成佛终不远离。如父见子心即欢悦。菩萨虽得种种诸法。不如见般若波罗蜜之欢喜。如子假为其名。般若波罗蜜亦如是。空无定实但有假名。如是等是总相因缘。父虽爱子不能以头目与之。菩萨为般若波罗蜜故。无量世中以头目髓脑施与众生。子之于父或不能报恩。若能报恩正可现世小利衣食欢乐等。菩萨于般若波罗蜜中无所不得乃至一切智慧。何况菩萨力势世间富乐。子之报父恩极一世。般若之益至无量世乃至成佛。子之于父或好或恶。般若波罗蜜无诸不可。子但是假名虚诳不实之法。般若波罗蜜真实圣法无有虚诳。子之报恩虽得现世小乐。而有忧愁苦恼无量之苦。般若波罗蜜但得欢喜实乐乃至佛乐。子但能以供养利益于父。不能免其生老病死。般若波罗蜜令菩萨毕竟清净无复老病死患。子但能令父得世乐自在。般若波罗蜜能令菩萨于一切世间为天人主。如是等种种因缘譬喻差别相。世人皆知丧子忧愁故以此为喻。问曰。空中佛现是何等佛。先何以但有音声而今现身。佛既现身何以不即度。方遣至昙无竭所。答曰。有人言非真佛但是像现耳。或诸佛遣化或大菩萨现作。以先善根福德未成就故但闻声。今七日七夜一心念佛功德成就故得见佛身。佛所以不即度者。以其与昙无竭世世因缘应当从彼度故。有人应从舍利弗度。假使诸佛现身不能令悟。佛赞言善哉者。以萨陀波仑至意求知去处闻般若因缘故。佛现身而赞善哉。过去诸佛行菩萨道时求此般若亦如是种种勤苦。以初发心先罪厚重福德未集故。佛安慰其心。汝求般若波罗蜜。虽勤苦莫懈怠莫生退没心。一切众生行异因时皆苦受果时乐。当思惟诸佛无量功德果报以自劝勉。如是安慰已作是言。汝从是东行去此五百由旬。有城名众香。乃至不久当闻般若波罗蜜。问曰。众香城在何处。答曰。过去佛灭度后但有遗法。是法不周遍阎浮提。众生有闻法因缘处则到。尔时众香国土丰乐。多出七宝故以七宝作城。时萨陀波仑虽同在阎浮提而在无佛法无七宝处生。但传闻佛名般若波罗蜜是佛道。是人先世广集福德。烦恼轻微故闻即信乐厌恶世乐。舍其亲属到空林中住。欲至有佛法国土。音声示语者。恐其异去不得到昙无竭菩萨所。是故语之次后佛为现身示其去处。问曰。萨陀波仑因缘已具闻于上。今昙无竭因缘为云何。答曰。郁伽陀秦言盛。达磨秦言法。此菩萨在众香城中。为众生随意说法。令众生广种善根故号法盛。其国无王。此中人民皆无吾我。如郁单越人。唯以昙无竭菩萨为王其国难到。萨陀波仑不惜身命。又得诸佛菩萨接助能到。大菩萨为度众生故生如是国中。众生无所乏短。其心调柔易可得度。故问曰。昙无竭菩萨为是生身。为是法身为度众生故以神通力化作此身。若化身者何用六万婇女园观浴池种种庄严而自娱乐。若是生身云何能令萨陀波仑供养具皆在空中化成大台。入诸三昧乃至七岁。答曰。有人言是生身菩萨。得诸法实相及禅定神通力故。欲度是城中众生。如余菩萨利根故能入禅定。亦能入欲界法。为摄众生故受五欲而不失禅定。如人避热故在泥中卧还洗则如故。凡夫钝根故不能如是。是故以神通力化作华台七岁入定。又以方便力故能受五欲。如先义说菩萨不但行一道。为众生故行种种道引导之。如龙起云能降大雨雷电霹雳。菩萨亦如是。虽是生身未离烦恼而能修行善法。为众生故不尽结使。有人言。是菩萨是法性生身。为度众香城人故变化而度。若是生身云何能令十方佛称赞而遣萨陀波仑。令从受法得六万三昧。是故知是大菩萨变化身。譬如大海中龙死相出时如果熟应堕金翅鸟则来食之。众生亦如是。行业因缘熟故大菩萨来度之。尔时萨陀波仑闻空中佛教大欢喜大欲心生故。我何时当得见昙无竭菩萨说般若波罗蜜者。能令我心中爱见等诸烦恼箭出。欲明是事故。此中佛说毒箭譬喻。如人毒箭在身更无余念。一者苦痛急。二者毒不疾出则遍满身中而失命。萨陀波仑亦如是。诸邪疑等箭入心。贪欲等毒涂箭。闻昙无竭菩萨能拔出此箭。是人以邪见箭毒伤心。人畏贪欲等毒遍入身中夺智慧命与凡人同死。是故急欲见昙无竭菩萨无复余念。此中说断诸所有心。所有心者取相著。乃至善法中亦有是病。萨陀波仑目睹佛身。先所未见从佛闻教。得法喜故离五欲喜。即得一切法中无碍知见。无碍知见者如萨陀波仑力所得无碍。非佛无碍。是时得入诸三昧门。诸法性观三昧者。能观一切诸法实性。实性者如先种种因缘说。诸法性不可得三昧者。初得三昧所谓空无生无灭。今得是三昧则不著是性。不得其决定相。破诸法无明三昧者。诸法于凡夫人心中以无明因缘故邪曲不正。所谓常乐我净。得是三昧故常等颠倒相应无明破。但观一切法无常空无我。问曰。若是菩萨破一切法中无明。此人尚不须见佛。何用至昙无竭菩萨所。答曰。破无明不唯一种。有遮令不起亦名为破。有得诸法实相故破无明。又无明种数甚多。有菩萨所破分有佛所破分。有小菩萨所破分大菩萨所破分。如先说灯譬喻。又须陀洹亦名破无明。乃至阿罗汉方是实破。大乘法中亦如是。新发意菩萨得诸法实相故亦名破无明。乃至佛无明尽破无余。是故萨陀波仑于佛法中邪见无明及我见皆尽。故得名破无明三昧无咎。诸法不异三昧者。得是三昧观一切法一相。所谓无相诸法。不坏自在三昧者。得是三昧观一切法如法性实际无为相故名不坏。得是法已得自在。了了知诸法。为佛道故不证是法。诸法能照明三昧者。以总相别相知一切法。诸法离闇三昧者。无明有二种。一者厚二者薄。薄者名无明。厚者名黑闇。破厚无明故名离闇。先破薄无明故名破诸法无明。诸法无异相续三昧者。五众念念灭。相似相续生。死时相续生而不相似。得是三昧知诸法念念相续法不异。诸法不可得三昧者。即是一切法空相应三昧。散华三昧者。得是三昧者。于十方佛前能以七宝华散佛。诸法无我三昧者。观一切法无我。如幻威势三昧者。得是三昧者能种种变化身如大幻师。能引导众生发希有心如大幻师。以幻力故能转一国人心。得如镜像三昧者。得是三昧者观三界所有。如镜中像虚诳无实。得一切众生语言三昧者。得是三昧故能解一切众生语言。一切众生欢喜三昧者。入是三昧能转众生嗔心令欢喜。入分别音声三昧者。入是三昧中。皆能分别一切天人音声大小粗细等。得种种语言字句。庄严三昧者。得是三昧者义理虽浅能庄严字句语言。令人欢喜。何况深义。无畏三昧者。得是三昧者。不畏一切魔民外道论师及诸烦恼性。常默然三昧者。入是三昧者。常默然摄心。为度众生故随所应闻而出音声。如天妓乐应意而出。得无碍解脱三昧者。得是三昧者。于一切法中得无碍智慧离尘垢三昧者。得是三昧者。诸烦恼结使尘垢皆灭。即是无生法忍三昧。名字语句庄严三昧者。得是三昧者。能种种庄严偈句语言。说法见诸法三昧者。入是三昧者。以见世谛及第一义谛知诸法。诸法无碍顶三昧者。如人在山顶遍观四方。菩萨住是三昧中。普见一切诸法无碍。如虚空三昧者。入是三昧者。身及外法皆如虚空。皆得自在。如金刚三昧者。如金刚能破诸山。是三昧亦如是。能破障碍。六波罗蜜法直至佛道。不畏著色三昧者。得是三昧者。乃至天色尚不著。何况余色。得胜三昧者。欲有所作皆能得胜不负。转眼三昧者。得是三昧者。魔及魔民欲见菩萨短者。转之令作好见。毕法性三昧者。得是三昧者。见一切法毕入法性中。能与安隐三昧者。得是三昧虽往来六道回转。自知必当作佛。安乐无忧师子吼三昧者。入是三昧者。皆能降伏一切魔民外道无敢当者。胜一切众生三昧者。得是三昧于一切众生最胜。一切有二种。一者名字一切。二者实一切。于三界著心凡夫及声闻辟支佛及初发意未得是三昧者中胜故言一切。花庄严三昧者。得是三昧者。见十方佛坐七宝莲花上。于虚空中雨宝莲花于诸佛上。断疑三昧者。得是三昧者。虽未得佛能断一切众生所疑。随一切坚固三昧者。诸法实相名坚固。得是三昧者。随诸法实相不随余法。出诸法得神通力无畏三昧者。得是三昧者。过出一切凡夫法。得菩萨六神通十力四无所畏。能达诸法三昧者。得是三昧者。乃至诸法如法性实际中通达不住。乃至诸法平等。诸法财印三昧者。财名善法。印者名相如人得印绶无敢陵易。菩萨得善法财印亦无能为作留难者。诸法无分别见三昧者。若分别诸法即生憎爱心。得是三昧者。见一切法不作分别。离诸见三昧者。见者六十二邪见。及色等法中取相。乃至佛见法见僧见涅槃见。皆名为见。所以者何。取相能生著心故。离一切相三昧者。即是无相解脱门相应三昧。离一切著三昧者。离一切相故于一切法亦不著。除一切懈怠三昧者。得是三昧者。如此中说乃至七岁不坐不卧。菩萨得是三昧常无懈怠心。乃至得佛初不止息。得深法明三昧者。深法名诸佛法一切智慧等。菩萨得是三昧故能遥见佛法。思惟筹量知深妙无比。不可夺三昧者。得是三昧者。行菩萨法无能夺其志者。破魔三昧者。得是三昧力魔虽是欲界主。菩萨以人身能破魔事。不著三界三昧者。得是三昧身虽在三界中心常在涅槃故。不著起光明三昧者。得是三昧者。能放无量光明照于十方。见诸佛三昧者。得是三昧虽未得天眼天耳。而能见十方诸佛。闻十方诸佛所说法。咨问所疑。萨陀波仑住如是等三昧中。即见十方无量阿僧祇诸佛在大众中。为诸菩萨说般若波罗蜜


大智度论卷第九十七大智度论释萨陀波仑品第八十八之余(卷第九十八)

　　　　龙树菩萨造


　　　　后秦龟兹国三藏鸠摩罗什译


【经】是时十方诸佛。安慰萨陀波仑菩萨言。善哉善哉善男子。我等本行菩萨道时。求般若波罗蜜得是诸三昧。亦如汝今所得。我等得是诸三昧。善入般若波罗蜜。成就方便力住阿鞞跋致地。我等观是诸三昧性。不见有法出三昧入三昧者。亦不见行佛道者。亦不见得阿耨多罗三藐三菩提者。善男子是名般若波罗蜜。所谓不念有是诸法。善男子我等于无所念法中住。得是金色身。丈六光明三十二相八十随形好不可思议智慧无上戒无上三昧无上智慧一切功德皆悉具足。一切功德具足故。佛尚不能取相说尽。何况声闻辟支佛及诸余人。以是故善男子于是佛法中倍应恭敬爱念生清净心。于善知识中应生如佛想。何以故。为善知识守护故。菩萨疾得阿耨多罗三藐三菩提。是时萨陀波仑菩萨。白十方诸佛言。何等是我善知识所应亲近供养者。十方诸佛告萨陀波仑菩萨言。汝善男子昙无竭菩萨。世世教化成就汝阿耨多罗三藐三菩提。昙无竭菩萨守护汝教。汝般若波罗蜜方便力。是汝善知识汝供养。昙无竭菩萨若一劫若二劫若三劫乃至过百千劫。顶戴恭敬以一切乐具三千世界中所有妙色声香味触。尽以供养未能报须臾之恩。何以故。昙无竭菩萨摩诃萨因缘故。令汝得如是等诸三昧。得般若波罗蜜方便力。诸佛如是教化安慰。萨陀波仑菩萨令欢喜已。忽然不现

是时萨陀波仑菩萨从三昧起已不复见佛。作是念。是诸佛从何所来去至何所。不见诸佛故。复惆怅不乐谁断我疑。复作是念。昙无竭菩萨久远已来。常行般若波罗蜜。得方便力及诸陀罗尼。于菩萨法中得自在。多供养过去诸佛。世世为我师常利益我。我当问昙无竭菩萨。诸佛从何所来去至何所。尔时萨陀波仑菩萨于昙无竭菩萨生恭敬爱乐尊重心。作是念。我当以何供养昙无竭菩萨。今我贫穷无华香璎珞烧香泽香衣服幡盖金银真珠琉璃颇梨珊瑚虎珀。无有如是等物可以供养般若波罗蜜及说法师。昙无竭菩萨。我法不应空往昙无竭菩萨所。我若空往喜悦心不生。我当卖身得财为般若波罗蜜故供养法师昙无竭菩萨。何以故。我世世丧身无数无始生死中。或死或卖或为欲因缘故。世世在地狱中受无量苦恼。未曾为清净法故。为供养说法师故丧身。是时萨陀波仑菩萨中道入一大城。至市肆上高声唱言。谁欲须人谁欲须人谁欲买人。尔时恶魔作是念。是萨陀波仑爱法故自欲卖身为般若波罗蜜故供养。昙无竭菩萨。当得正问般若波罗蜜及方便力。云何菩萨摩诃萨行般若波罗蜜。疾得阿耨多罗三藐三菩提。当得多闻具足如大海水。是时不可沮坏得具足一切功德饶益诸菩萨摩诃萨为阿耨多罗三藐三菩提故。过我境界亦教余人出我境界得阿耨多罗三藐三菩提。我今当坏其事。尔时恶魔隐蔽诸婆罗门居士令不闻其自卖声。除一长者女魔不能蔽。尔时萨陀波仑卖身不售忧愁啼哭。在一面立涕泣而言。我为大罪卖身不售我自卖身。为般若波罗蜜故供养昙无竭菩萨。尔时释提桓因作是念。是萨陀波仑菩萨爱法自卖其身。为般若波罗蜜故欲供养昙无竭菩萨。我当试之。知是善男子实以深心爱法故舍是身不。是时释提桓因化作婆罗门身在萨陀波仑菩萨边行问言。汝善男子何以忧愁啼哭颜色焦悴。在一面立答言。婆罗门我爱敬法欲自卖身为般若波罗蜜故。欲供养昙无竭菩萨。今我卖身无有买者。自念薄福无财宝物欲自卖身供养般若波罗蜜及昙无竭菩萨而无买者。尔时婆罗门语萨陀波仑菩萨言。善男子我不须人。我今欲祠天。当须人心人血人髓。汝能卖与我不。尔时萨陀波仑菩萨作是念。我得大利得第一利。我今便为具足般若波罗蜜方便力。得是买心血髓者。是时心大欢喜悦乐无忧。以柔和心语婆罗门言。汝所须者我尽与汝。婆罗门言。善男子汝须何价。答言随汝意与我。即时萨陀波仑右手执利刀刺左臂出血。割右髀肉复欲破骨出髓。时有一长者女。在阁上遥见萨陀波仑菩萨自割身体不惜寿命作是念。是善男子何因缘故困苦其身。我当往问。长者女即下阁。到萨陀波仑所问言。善男子何因缘困苦其身。用是心血髓作何等。萨陀波仑答言。卖与婆罗门为般若波罗蜜故。供养昙无竭菩萨。长者女言。善男子作是卖身欲自出心血髓。欲供养昙无竭菩萨。得何等功德利益。萨陀波仑答言。善女人是人善学般若波罗蜜及方便力。是人当为我说菩萨所。应作菩萨所应行道我学是法学是道得阿耨多罗三藐三菩提。时为众生作依止。当得金色身三十二相八十随形好大光无量明大慈大悲大喜大舍四无所畏。佛十力四无碍智十八不共法。六神通不可思议清净戒禅定智慧。得阿耨多罗三藐三菩提。于诸法中得无碍一切知见。以无上法宝分布与一切众生如是等诸功德利我当从彼得之。是时长者女闻是上妙佛法。即大欢喜心惊毛竖。语萨陀波仑菩萨言。善男子甚希有。汝所说者微妙难值。为是一一功德法故。应舍如恒河沙等身。何以故。汝所说者甚大微妙。汝善男子汝今所须尽当相与。金银真珠琉璃颇梨虎珀珊瑚等诸珍宝物及华香璎珞涂香烧香幡盖衣服伎乐等供养之具。供养般若波罗蜜及昙无竭菩萨。汝善男子莫自困苦其身。我亦欲往昙无竭菩萨所。共汝植诸善根为得如是微妙法如汝所说故。尔时释提桓因即复本身。赞萨陀波仑菩萨言。善哉善哉善男子。汝坚受是事其心不动。诸过去佛行菩萨道时。亦如是求般若波罗蜜及方便力得阿耨多罗三藐三菩提。善男子我实不用人心血髓。但来相试汝愿何等。我当相与萨陀波仑言。与我阿耨多罗三藐三菩提。释提桓因言。此非我力所办。是诸佛境界。必相供养更索余愿。萨陀波仑言。汝若于此无力。汝必见供养。令我是身平复如故。是时萨陀波仑身。即平复无有疮瘢如本不异。释提桓因与其愿已忽然不现。尔时长者女语萨陀波仑菩萨言。善男子来到我舍。有所须者从我父母索之。尽当相与。我亦当辞我父母。与诸侍女共往供养昙无竭菩萨。为求法故。即时萨陀波仑菩萨与长者女。俱到其舍在门外住。长者女入白父母。与我众妙花香及诸璎珞涂香烧香幡盖衣服金银琉璃颇梨真珠珊瑚虎珀及诸伎乐供养之具。亦听我身及五百侍女先所给使共萨陀波仑菩萨。到昙无竭菩萨所为供养般若波罗蜜故。昙无竭菩萨。当为我等说法。我当如说行当得诸佛法。女父母语女言。萨陀波仑菩萨是何等人。女言是人今在门外。是善男子以深心求阿耨多罗三藐三菩提。欲度一切众生无量生死苦。是善男子为法故自卖其身供养般若波罗蜜。般若波罗蜜名菩萨所学道。为供养般若波罗蜜及供养昙无竭菩萨故。在市肆上高声唱言。谁须人谁须人谁欲买人。卖身不售。在一面立忧愁啼哭。是时释提桓因化作婆罗门来欲试之。问言善男子何以忧愁啼哭一面立。答言婆罗门我欲卖身为供养般若波罗蜜及昙无竭菩萨摩诃萨故而我薄福卖身不售。婆罗门语是善男子。我不须人我欲祠天。当用人心人血人髓。汝能卖不。是时是善男子不复忧愁。其心和悦语是婆罗门言。汝之所须我尽相与。婆罗门言汝须何价。答言随汝意与我。即时是善男子右手执利刀。刺左臂出血。割右髀肉复欲破骨出髓。我在阁上遥见是事。我尔时作是念。是人何故困苦其身。我当往问。我即下阁往问善男子。汝何因缘故自困苦其身。是善男子答我言。姊我为法故欲供养般若波罗蜜及昙无竭菩萨说法者。我贫穷无所有无金银琉璃车磲马瑙珊瑚虎珀玻梨真珠花香伎乐。姊我为供养法故自卖其身。今得买者须人心人血人髓。我用是价供养般若波罗蜜及昙无竭菩萨说法者。我问是善男子。汝今自出身心血髓。欲供养昙无竭菩萨。得何功德。是善男子言。昙无竭菩萨当为我说般若波罗蜜及方便力。此是菩萨所应学。菩萨所应作。菩萨所应住。菩萨所行道。我当学是道。得阿耨多罗三藐三菩提。为一切众生作依止。我当得金色身三十二相。八十髓形好大光。无量明大慈大悲大喜大舍四无所畏。四无碍智。佛十力十八不共法六神通不可思议清净戒禅定智慧。得阿耨多罗三藐三菩提。于诸法中得无碍一切知见。以无上法宝分布与一切众生。如是等微妙大法。我当从彼得之。我闻是微妙不可思议诸佛功德。闻其大愿。我心欢喜作是念。是清净微妙。甚大希有。乃至如是为一一法故。应舍如恒河沙等身。今善男子为法能受苦行难事。所谓不惜身命。我多有妙宝。云何不生愿勤求如是法。供养般若波罗蜜及昙无竭菩萨。我如是思惟已。语萨陀波仑菩萨。汝善男子莫困苦其身。我当白我父母多与汝金银琉璃车磲马瑙珊瑚虎珀颇梨真珠花香璎珞涂香末香衣服幡盖及诸伎乐。供养般若波罗蜜及昙无竭菩萨说法者。我亦求父母与诸侍女。共汝俱去供养昙无竭菩萨说法者。共汝植诸善根。为得如是等微妙清净法。如汝所说。父母今听我并五百侍女先所给者。亦听我持众妙花香璎珞涂香末香衣服幡盖伎乐金银琉璃供养之具。与萨陀波仑菩萨共去供养般若波罗蜜。及昙无竭菩萨说法者。为得如是等清净微妙诸佛法故。尔时父母报女言。汝所赞者希有难及。说是善男子为法精进大乐法相。及是诸佛法不可思议。一切世间最为第一。一切众生欢喜因缘。是善男子为是法故大庄严。我等听汝往见昙无竭菩萨亲近供养。汝发大心为得诸佛法故如是精进。我等云何当不随喜。是女为供养昙无竭菩萨故。得蒙听许。报父母言。我等亦随是心欢喜。我终不断人善法因缘。是时长者女庄严七宝车五百乘。身及侍女种种宝物供养之具。持种种水陆生华。及金银宝华。众色宝衣。好香捣香泽香璎珞。及众味饮食。共萨陀波仑菩萨五百侍女。各载一车恭敬围绕渐渐东去。见众香城七宝庄严七重围绕七宝之堑七宝行树皆亦七重。其城纵广十二由旬。丰乐安静甚可喜乐。人民炽盛。百千市里街巷相当端严如画桥津如地宽博清净遥见众香城。既入城中。见昙无竭菩萨坐高台法座上。无量百千万亿众恭敬围绕说法。萨陀波仑菩萨见昙无竭菩萨时心即欢喜。譬如比丘入第三禅摄心安隐。见已作是念。我等仪不应载车趣昙无竭菩萨。作是念已下车步进。长者女并五百侍女皆亦下车。萨陀波仑菩萨。与长者女及五百侍女。众宝庄严围绕恭敬。俱到昙无竭菩萨所。尔时昙无竭菩萨摩诃萨。有七宝台赤牛头栴檀以为庄严。真珠罗网以覆台上。四角皆悬摩尼宝珠以为灯明。及四宝香炉常烧明香。为供养般若波罗蜜故。其台中有七宝大床四宝小床重敷其上。以黄金牒书般若波罗蜜置小床上。种种幡盖庄严垂覆其上。萨陀波仑菩萨及诸女人见是妙台众宝严饰。及见释提桓因与无量百千万诸天。以天曼陀罗花碎末栴檀磨众宝屑。以散台上。鼓天伎乐于虚空中娱乐此台。尔时萨陀波仑菩萨问释提桓因。憍尸迦。何因缘故。与无量百千万诸天。以天曼陀罗花碎末栴檀磨众宝屑。以散台上。鼓天妓乐于虚空中娱乐此台。释提桓因答言。汝善男子不知耶。此是摩诃般若波罗蜜。是诸菩萨摩诃萨母。能生诸佛摄持菩萨。菩萨学是般若波罗蜜。成就一切功德。得诸佛法一切种智。是时萨陀波仑菩萨即欢喜悦乐。问释提桓因。憍尸迦。般若波罗蜜诸菩萨摩诃萨母能生诸佛摄持菩萨。菩萨学是般若波罗蜜。成就一切功德。得诸佛法一切种智。今在何处。释提桓因言。善男子。是台中有七宝大床四宝小床重敷其上。以黄金牒书般若波罗蜜置小床上。昙无竭菩萨以七宝印印之。我等不能得开以示汝。是时萨陀波仑与长者女及五百侍女。取供养具华香璎珞幡盖分作二分。一分供养般若波罗蜜。一分供养法座上昙无竭菩萨。尔时萨陀波仑菩萨。与五百女人。持华香璎珞幡盖伎乐。及诸珍宝供养般若波罗蜜已。然后到昙无竭菩萨所。到已见昙无竭菩萨在法座上坐。以诸华香璎珞捣香泽香金银宝华幡盖宝衣散其昙无竭菩萨上为法故供养。是时诸华香宝衣于昙无竭菩萨上虚空中化成华台碎末栴檀宝屑金银宝华。化成宝帐。宝帐之上所散种种宝衣化为宝盖。宝盖四边垂诸宝幡。萨陀波仑及诸女人见昙无竭菩萨所作变化。皆大欢喜作是念未曾有也。昙无竭大师神德乃尔。行菩萨道时神通力尚能如是。何况得阿耨多罗三藐三菩提时。是时长者女及五百女人清净信心敬重昙无竭菩萨。皆发阿耨多罗三藐三菩提心作是愿言。如昙无竭菩萨得菩萨诸深法。如昙无竭菩萨供养般若波罗蜜。如昙无竭菩萨于大众中演说显示般若波罗蜜义。如昙无竭菩萨得般若波罗蜜方便力。成就神通于菩萨事中得自在。我等亦当如是。是时萨陀波仑菩萨及五百女人华香宝物供养般若波罗蜜及昙无竭菩萨已。头面礼昙无竭菩萨合掌恭敬一面立。一面立已白昙无竭菩萨言。我本求般若波罗蜜时于空闲林中闻空中声言。善男子汝从是东行当得闻般若波蜜。我受是语东行。东行不久作是念。我何不问空中声。我当何处去。去是远近当从谁闻。我是时大忧愁啼哭于是处住七日七夜。忧愁故乃至不念饮食。但念我何时当得闻般若波罗蜜我如是忧愁。一心念般若波罗蜜多见佛身在虚空中语我言。善男子汝大欲大精进心莫放舍以是大欲大精进心从是东行。去是五百由旬有城名众香。是中有菩萨摩诃萨名昙无竭。从是人所当得闻般若波罗蜜。是菩萨世世是汝善知识常守护汝。我从佛受教诲已。便东行更无余心。但念我何时当见昙无竭菩萨为我说般若波罗蜜。我尔时中道住于一切法中得无碍知见得观诸法性等诸三昧现在前住是三昧已。见十方无量阿僧祇诸佛说是般若波罗蜜。诸佛赞我言。善哉善哉善男子我本求般若波罗蜜时。得诸三昧。亦如汝今日。得是诸三昧已。遍得诸佛法诸佛为我广说法要安慰我已。忽然不现。我从三昧起作是念。诸佛从何处来去至何所。我不见诸佛故大愁忧复作是念。昙无竭菩萨供养先佛植诸善根久行般若波罗蜜。善知方便力于菩萨道中得自在。是我善知识守护我。我当问昙无竭菩萨是事。诸佛从何所来去至何所。我今问大师。是诸佛何处来去至何处。大师当为我说诸佛所从来所至处令我得知。知已亦常不离见诸佛

【论】释曰。萨陀波仑渴仰欲闻般若故。见十方诸佛为大众说法。其心欢喜其意得满。诸佛以其信力坚固精进难动故。安慰其心赞言善哉。我本初行菩萨道求般若时。亦如汝今。汝莫忧愁自谓福薄。尔时萨陀波仑大得诸三昧力其心深著。是故诸佛为说求诸三昧性不见实体。亦不见入三昧出三昧者。众生空法空故。诸佛为略说般若波罗蜜相。不念有是法。所谓一切法无相故不可念著。我等住是无所念法中能具足六波罗蜜。具足六波罗蜜故得佛金色身。如经中说。诸佛教化利喜安慰其心。问曰。上化佛已为说昙无竭是汝世世善知识。今何以复问何等是我善知识。答曰。以佛敕于善知识中倍应恭敬爱念故。又以欲于十方佛所闻昙无竭功德。欲自令信心坚固不疑故问。十方佛答如经中说。萨陀波仑是昙无竭所度因缘人故。诸佛佐助示导。或有诸菩萨佐助佛所应度者令至佛所。问曰。上闻虚空声。不问故七日啼哭。今不见十方佛。何以不大忧愁更求见佛。但欲于昙无竭所问诸佛去来事。答曰。萨陀波仑。先时但有肉眼未得三昧。以深心信著善法故大啼哭。今得诸三昧力。又见十方佛。诸烦恼微薄。著心已离故。但一心念。我当何时见昙无竭。问曰。若萨陀波仑得是三昧力。何以不还入三昧问十方诸佛从何所来去至何所而欲见问昙无竭。答曰。十方佛上以种种因缘赞昙无竭。世世是汝师。是故欲问。是时萨陀波仑念昙无竭菩萨。是我先世因缘。是故生恭敬尊重心。以有大功德故尊重。是先世因缘故恭敬爱乐。问曰。先说萨陀波仑不大著世间事。深爱般若波罗蜜故愁忧啼哭。今何以自鄙贫穷无以供养但以好心随师意则是法供养。何用华香为。答曰。法供养虽上。而世间众生见远来求法。而空无所有。则不发喜心。以世法故求供养具。复次五波罗蜜为助般若波罗蜜法。助法中檀波罗蜜为首。萨陀波仑思惟。我得尊重福田。昙无竭菩萨当以助道法根本供养。亦欲为起发众人。萨陀波仑是智人善人。贫穷而能供养。何况我等。复次诸善法行时思惟时。其味各异。萨陀波仑欲行布施味。是故求供养具。问曰。萨陀波仑是大菩萨。能见十方佛又得诸深三昧。何以贫穷。答曰。有人言。此人舍家求佛道。虽生富家道里悬远。一身独去不赍财物。有人言。虽是大人宿世小罪因缘故生贫穷家有。虽是小人先世少行布施因缘故生大富家。如苏陀夷尼陀等是诸天所供养人而生小家。贫有二种。一者财贫。二者功德法贫。功德法贫最大可耻。财贫好人亦有法。贫好人所无。无有华香者。无有上妙宝华。又以少故言无。我若空往。师虽不须我心不得大喜。是故欲卖身。问曰。若卖身与他谁买此物往供养师。答曰。舍身即是大供养。去住无在。有人言。是人卖身取财因人供养。我为供养故卖身为奴。又人言。尔时世好人皆知法。虽自卖身主必能听供养而还。复次是人发深心欲行檀波罗蜜。为供养法及法师。而无外物唯有己身。是故卖是内物。于外内物中内施为重惜之深故。是故欲不破布施愿故卖身供养。此中自说不悔因缘。我世世丧身无数。未曾为清净法故。今为供养说法者故。丧是身大得法利。萨陀波仑定心断贪惜身意。于道中入一大城。欲得卖买如意故入此大城。一心欲卖身除羞愧破憍慢故。唱言谁须人。问曰。魔何以欲破其意。答曰。魔常为诸佛菩萨怨家故欲来破。复次诸小菩萨未得诸法实相。魔及恶人能坏。若得无生法忍住诸菩萨神通力无能破者。如小树栽小儿能破大不可破。复次此中自说魔破因缘。所谓是萨陀波仑爱法故。自卖身供养般若波罗蜜及法盛菩萨。当得正闻般若波罗蜜。如经中广说。问曰。若魔欲坏萨陀波仑。先来闻空中声。及见十方佛时何以不坏。今方隐蔽诸婆罗门居士。令不闻其声。答曰。萨陀波仑先心未定。惜身未尽见十方佛。已得诸三昧。其心乃定。今定心相现。是故魔惊。若菩萨心未定。未能动魔。若大菩萨其心已定。魔亦不来。萨陀波仑今欲定心出魔境界。是故魔来。譬如负债人未欲远去债主不遮。欲出他界则不听去。问曰。魔有大力。何以不杀此菩萨而但破坏。答曰。魔本不嫉其寿命。但憎其作佛心。是故欲坏。又复诸天神法人无重罪不得妄杀。但得坏乱恐怖。若神无此法则人无活者。是故不杀。婆罗门性中生受戒故名婆罗门。除此通名居士。居士真是居舍之士。非四姓中居士。除一长者女者。以其为佛道世世集功德故魔不能蔽。复有人言。是萨陀波仑不应死故令一女人闻。有人言。是昙无竭菩萨神通力故令长者女得闻。如是三唱无人买者便大愁忧。问曰。萨陀波仑既不惜身。虽无人买亦不应愁。答曰。既发大心不满其愿。是故大愁。释提桓因作是念。萨陀波仑欲卖其身无有买者。如经中广说。问曰。释提桓因报得知他心。应知萨陀波仑心已决定。今何以来试。答曰。诸天但知世间人心。作佛不作佛心非其所知。除佛无有能知其为佛道故与授记。复次释提桓因欲多所引导故来试之。令闻见者皆发心求佛。又如金银等诸宝不以轻贱故烧锻磨打。菩萨亦如是。若能割肉出血破骨出髓其心不动。是正定菩萨。是故天帝来试。问曰。帝释是大天王。何以妄语作是言。我欲祠天须人心血髓。答曰。若以悭贪嗔恚烦恼欲求自利故妄语。是故为罪。帝释若作实身实语。菩萨则不信。是故如其国法天祠所须为其信受故。是时萨陀波仑信其语而大欢喜我得大利。大利者阿鞞跋致地。第一利者是佛道。大利者五波罗蜜。第一利者般若波罗蜜。大利者般若波罗蜜。第一利者般若波罗蜜方便力。大利者菩萨初地。第一利者十地。大利者从初地乃至十地。第一利者第十地。大利者菩萨地。第一利者佛地。如是等分别虽未具足。已住具足因缘故言便为具足。问曰。若释提桓因化身来。何以言汝须何等价。答曰。知其欲供养昙无竭菩萨满其愿故。又复释提桓因苦困萨陀波仑。畏其所索者大。是故言须何等价。随汝意与我者言于汝不大贪惜不致悔恨者与我。萨陀波仑无力势故不能得使旃陀罗故自捉刀。婆罗门亦畏罪故不能破。是以自执刀破身。问曰。若长者女闻声。何以不来问。汝何以自卖身耶。答曰。但空言卖身事轻。破身出心随事重。故长者女发心。长者女住在阁上见是人自割刺作是念。一切众生皆求乐畏苦贪爱其身。萨陀波仑而自割刺是为希有。又以先世福德因缘所牵故即往到其所而问。萨陀波仑答欲供养昙无竭菩萨。复问。得何等利。答言。般若波罗蜜名菩萨所学。当从彼闻我学是道。当得作佛与一切众生作依止。譬如厚叶树多所荫覆。又如热时旷野险道清凉大池。为说佛功德现事可以发心者。所谓金色身三十二相大光无量光大光。为阎浮提恶世众生。诸佛真实光明无有限量。大慈乃至六神通义如先说。不可思议清净戒禅定智慧。如佛戒等五众中说。于诸法中得一切无碍知见者诸佛有无碍解脱。是解脱相应知见。一切法中无所碍知见分别如先说。萨陀波仑言。我得如是无量佛功德。以无上法宝分布与一切众生。无上宝者。有人言。三宝中法宝。有人言。一切八万四千法众是为法宝。得是故除诸烦恼灭诸戏论得脱一切苦。有人言。无上法宝即是阿耨多罗三藐三菩提。更无过上者故。有人言。涅槃是无上法宝。何以故。一切有为法皆有上。如阿毗昙言。一切有为法及虚空非数缘尽名为有上法。数缘尽是无上法。数缘尽即是涅槃之别名。有人言涅槃道虽是有为以其为涅槃。故于有为法中为无上。如是等法宝分布为三乘与众生。如是等无量佛法当从师得。是故我舍是老病死所住处不净臭秽之身。为供养般若波罗蜜故。当得佛身金色等。如先说长者女世世供养诸佛种善根智慧明利。闻是法其心深入大得法喜。乃至心惊毛竖语萨陀波仑言。甚为希有。汝所赞法大微妙。为是一一法故应舍如恒河沙等身。何况一身。长者女不知何因缘故。困苦其身而怜愍之心谓不可。今闻是无量无边无比清净佛法。以是因缘可得故大欢喜。是故说为是法故应舍如恒河沙身。女言。汝以贫故自苦困其身。于今可止。恣汝所须当以相与。我亦随汝而求是道。问曰。是菩萨既自割截身体。云何能与长者女多说佛法。答曰。是菩萨心力大虽有身苦不能覆心。是菩萨始以刀割肉流血方欲破骨出髓。而长者女来未大闷故能得说法。释提桓因知其心定试之而已。故无所言。即复本身赞言善哉。汝心坚受是事者。帝释意如汝今生死肉身未得佛道。能如是不惜身。汝不久当于一切法中得无所著。住无生法忍中疾得阿耨多罗三藐三菩提。以过去佛为证。如是等种种因缘安慰其心。我是天王。爱乐佛道故来相试。欲知汝心坚软云何。欲令汝信故言须人心髓祠天。实不须也。汝愿何等当以相与。汝是好人为是佛种当相拥护。萨陀波仑直信心善软深著佛道故不分别众生。闻帝释语便言。与我阿耨多罗三藐三菩提。帝释言。此非我力所能办。是佛境界。复次有人言。帝释大苦困萨陀波仑。今以此语谢之。帝释意谓求金银宝物。不知乃索阿耨多罗三藐三菩提。既不能与愧负而已。复更语言。必相供养更索余愿。帝释语意我既大相苦困不得直尔而去要相供养。萨陀波仑虽不惜身欲以此身供养昙无竭闻般若波罗蜜。是故语言。若汝无此力。令我身体平复如故。帝释言。如汝所言。疮即平满与本无异。问曰。先已割肉云何令得平满。答曰。佛说有五不可思议。龙事所作尚不可思议。何况天。又虚空中微尘充满。帝释福德生心便能和合平满。如诸天及地狱中身非是三生身。罪福因缘故和合便有。是时帝释知其心坚与愿已即时灭去。尔时萨陀波仑宿世微罪已毕福德明盛。是故长者女将归。有所须者从我父母索之。如经中广说。问曰。是女先言汝所须物尽从我索之。今何以言从我父母索。答曰。今既将归到舍。以萨陀波仑目见入舍从父母得之愧不称前言。是故先自说从我父母牵之。又女虽力能得宝以子女法故从父母索之。女既入舍如先所许。从父母索与。其国无有佛法。是故问女阿谁是萨陀波仑菩萨。女如所见如所闻尽向父母说萨陀波仑事。今父母当听我与萨陀波仑菩萨俱及五百侍女并供养具供养昙无竭菩萨。父母闻其言即听。如汝意。问曰。长者贵而有力。云何先不识萨陀波仑。闻其功德故便能令女及其眷属宝物与之俱去。答曰。长者亦植德本以少因缘故生无佛国。暂闻佛德发其宿识心即开悟故能发遣。譬如莲花生长具足见日开敷。父母知女心淳熟无不净行持操不妄不乐世乐但求法利。知其心至不可制止。若违其意恐其自害。思惟筹量已既全其意。自得功德欢喜令去。世间因缘深著难解。爱之至故尚不能违。何况为佛道。故其心清净无所染著而不听之。女以父母为法见听不惜宝物。亦以随喜心为之欢喜。尔时众心既定庄严七宝之车。与大众围绕稍稍东行。是时五百女亲属及城中众人。见是希有难及之事皆亦随去。人众既集欢悦共行。渴仰众香城如渴者思饮。渐渐进路遥见众香城。乃至与长者女及五百女人恭敬围绕。欲往昙无竭所。问曰。昙无竭是大菩萨。得闻持等诸陀罗尼。般若波罗蜜义已自通利忆持。何用七宝台书般若经卷著中供养。答曰。虽有种种因缘。略说有二义。一者众生心行不同。或乐见经卷。或乐闻演说。二者昙无竭身为白衣现有家属。钝根众生或作是念。此有居家必有染著。何能以毕竟清净无著般若波罗蜜利益众生。自未无著。何能以无著法教化。是故书其经文著七宝牒上众宝供养。诸天龙鬼神皆亦共来恭敬供养花香幡盖雨于七宝。众生见者增益信根。则以此法示传佛语。案文演教劝发一切宝台庄严之具及萨陀波仑。问释提桓因如经中说七宝印。印者是昙无竭真实印。常自手执以印于经。有人言七宝印者有求佛道七大神。是执金刚杵。常给昙无竭菩萨使守护经文。不令魔及魔民改更错乱。为贵敬般若故。有人但闻演说而发心者。有人见其庄严文字而欢喜发心者。是故庄严宝台用金牒书七宝印印。问曰。台上书写般若。昙无竭菩萨口所演说般若。虽二处俱有而书写处不能益人。何以先至台所。答曰。所书般若入法宝中。佛宝次第有法宝故应先供养。昙无竭一人故僧宝所不摄。是故先供养法宝。又昙无竭菩萨所说者虽是法而众生取人相故多生著心。若见所书般若不生人相。虽取余相著心少于著人生患。是故先供养经。经法诸佛尚供养。何况昙无竭及萨陀波仑。昙无竭因般若波罗蜜故得供养所因之本。何得不先供养。是故分所供养具为二分。问曰。昙无竭有六万婇女五欲宫殿。云何能以所散花物化为花台。答曰。有人言诸佛神力因萨陀波仑所供养物作此变化。有人言昙无竭是大菩萨法性生身。为度众生故受五欲。如昙无竭菩萨名字义中说。问曰。菩萨法先于众生中起悲心。欲度众生苦故。求阿耨多罗三藐三菩提。今但见昙无竭神力威德。云何发心。答曰。发心有种种。有闻说法而发心者。有于众生起慈悲而发心者。有见神通力大威德而发心者。然后渐渐而生悲心。如智印经中说。依爱而断爱。依慢而断慢。如人闻道法爱著是法。故舍五欲出家。又有闻某甲得阿罗汉道而生高心。此人无胜我事。彼尚能尔。我何不能。而生大精进得阿罗汉道。佛道中亦如是。长者女等及五百女人常深贪势力自在乐。闻往古有人神力变化宝物具足人中受天乐后。见昙无竭台观宫殿在大法座上坐。天人供养。又见所供养物于虚空中化成大台心即大喜。发难遭想知皆从福德因缘可办是事。是故皆发作佛心所闻发心者行皆次第行。如毗摩罗鞊经中说。爱慢等诸烦恼皆是佛道根本。是故女人见是事已生爱乐心。知以福德因缘可得是事故皆发心。因是爱慢后得清净好心故言佛道根本。譬如莲花生污泥。发心已作愿。如昙无竭所为。我等亦当得是。时萨陀波仑等头面礼昙无竭菩萨。花香等供养不贵故先。以供养身贵重故后礼拜。礼拜已说本求般若因缘。如经中说。我本求般若时。闻空中声。乃至我今问大师诸佛从何所来去至何处。问曰。萨陀波仑得诸大三昧。所谓破无明观诸法性等。云何不知空而取佛相深生爱著。答曰。若新发意菩萨虽能总相知诸法空无相。于诸佛所深爱著故。不能解佛相毕竟空。虽知空而不能与空合。何以故。诸佛有无量无边实功德。是菩萨利根故深入深著。若佛不为是菩萨说空者。是菩萨为爱佛故能自灭亲族。何况余人。但以解空故无是事。萨陀波仑深著诸佛故不能知而问大师。今为我说诸佛来去相。我见佛身无厌足故。常不离见诸佛


大智度论卷第九十八大智度论释昙无竭品第八十九(卷第九十九)

　　　　龙树菩萨造


　　　　后秦龟兹国三藏鸠摩罗什译


【经】尔时昙无竭菩萨摩诃萨语萨陀波仑菩萨言。善男子。诸佛无所从来。去亦无所至。何以故。诸法如不动相。诸法如即是佛。善男子。无生法无来无去。无生法即是佛。无灭法无来无去。无灭法即是佛。实际法无来无去。实际法即是佛。空无来无去。空即是佛。善男子。无染无来无去。无染即是佛。寂灭无来无去。寂灭即是佛。虚空性无来无去。虚空性即是佛。善男子。离是诸法更无佛。诸佛如诸法如。一如无分别。善男子。是如常一无二无三出诸数法。无所有故。譬如春末月日中热时。有人见焰动。逐之求水望得。于汝意云何。是水从何池何山何泉来。今何所去。若入东海西海南海北海耶。萨陀波仑言。大师。焰中尚无水。云何当有来处去处。昙无竭菩萨语萨陀波仑菩萨言。善男子。愚夫无智为热渴所逼。见焰动无水生水想。善男子。若有人分别诸佛有来有去。当知是人皆是愚夫。何以故。善男子。诸佛不可以色身见。诸佛法身无来无去。诸佛来处去处亦如是。善男子。譬如幻师幻作种种若象若马若牛若羊若男若女。如是等种种诸物。于汝意云何。是幻事从何处来。去至何所。萨陀波仑菩萨言。大师。幻事无实。云何当有来去处。善男子。是人分别佛有来有去亦如是。善男子。譬如梦中见若象若马若牛若羊若男若女。于汝意云何。梦中所见有来处有去处不。萨陀波仑言。大师。是梦中所见虚妄。云何当有来去。善男子。是人分别佛有来有去亦如是。善男子。佛说诸法如梦。若有众生不知是诸法义以名字色身著佛。是人分别诸佛有来有去。不知诸法实际相故。皆是愚夫无智之数。是人数数往来五道。远离般若波罗蜜。远离诸佛法。善男子。佛说诸法如幻如梦。若有众生如实知。是人不分别诸法若来若去若生若灭。若不分别诸法若来若去若生若灭。则能知佛所说诸法实相。是人行般若波罗蜜。近阿耨多罗三藐三菩提。名为真佛弟子。不虚妄食人信施。是人应受供养为世间福田善男子。譬如大海水中诸宝。不从东方来。不从南方西方北方四维上下来。众生善根因缘故。海生此宝。此宝亦不无因缘而生。是宝皆从因缘和合生。是宝若灭亦不去至十方。诸缘合故有。诸缘离故灭。善男子。诸佛身亦如是。从本业因缘果报生。生不从十方来。灭时亦不去至十方。但诸缘合故有。诸缘离故灭。善男子。譬如箜篌声。出时无来处。灭时无去处。众缘和合故生。有槽有颈有皮有弦有柱有棍。有人以手鼓之众缘和合而有声。是声亦不从槽出。不从颈出。不从皮出。不从弦出。不从柱出。不从棍出。亦不从人手出。众缘和合尔乃有声。是因缘离时亦无去处。善男子。诸佛身亦如是。从无量功德因缘生不。从一因一缘一功德生。亦不无因缘有众。缘和合故有。诸佛身不独从一事成。来无所从。去无所至。善男子。应当如是知诸佛来相去相。善男子。亦当知一切法无来去相。汝若知诸佛及诸法无来无去无生无灭相。必得阿耨多罗三藐三菩提。亦能行般若波罗蜜及方便力。尔时释提桓因以天曼陀罗花与萨陀波仑菩萨摩诃萨作是言。善男子。以是花供养昙无竭菩萨摩诃萨。我当守护供养汝。所以者何。汝因缘力故。今日饶益百千万亿众生。使得阿耨多罗三藐三菩提。善男子。如是善人甚为难遇。为饶益一切众生故。无量阿僧祇劫受诸勤苦。萨陀波仑菩萨摩诃萨受释提桓因曼陀罗花。散昙无竭菩萨上。白言。大师。我从今日以身属师供给供养。如是三白已。合手师前立。是时长者女及五百侍女白萨陀波仑菩萨言。我等从今日亦以身属师。我等以是善根因缘故。当得如是法。亦如师所得。共师世世供养诸佛世世常供养师。是时萨陀波仑菩萨语长者女及五百女人。若汝等以诚心属我者。我当受汝。诸女言。我等以诚心属师。当随师教。是时萨陀波仑菩萨及五百女人。并诸庄严宝物上妙供具及五百乘七宝车。奉上昙无竭菩萨。白言。大师。我持是五百女人奉给大师。是五百乘车随师所用。尔时释提桓因赞萨陀波仑菩萨言。善哉善哉。善男子。菩萨摩诃萨舍一切所有。应如是如是布施。疾得阿耨多罗三藐三菩提。作如是供养说法人。必得闻般若波罗蜜及方便力。过去诸佛本行菩萨道时。亦如是住布施中得闻般若波罗蜜及方便力。得阿耨多罗三藐三菩提。尔时昙无竭菩萨欲令萨陀波仑菩萨善根具足故。受五百乘车长者女及五百侍女。受已还与萨陀波仑菩萨。是时昙无竭菩萨说法日没。起入宫中。萨陀波仑菩萨摩诃萨作是念。我为法故来。不应坐卧。当以二事。若行若立。以待法师从宫中出说法。尔时昙无竭菩萨七岁一心入无量阿僧祇菩萨三昧。及行般若波罗蜜方便力。萨陀波仑菩萨七岁经行住立不坐不卧。无有睡眠。无欲恚恼。心不著味。但念昙无竭菩萨摩诃萨何时当从三昧起出而说法。萨陀波仑菩萨过七岁已。作是念。我当为昙无竭菩萨摩诃萨敷说法座。昙无竭菩萨摩诃萨当坐上说法。我当洒地清净散种种华庄严是处。为昙无竭菩萨摩诃萨当说般若波罗蜜及方便力故。是时萨陀波仑菩萨与长者女及五百侍女。为昙无竭菩萨摩诃萨敷七宝床。五百女人各脱上衣以敷座上。作是念。昙无竭菩萨摩诃萨当坐此座上说般若波罗蜜及方便力。萨陀波仑菩萨敷座已。求水洒地而不能得。所以者何。恶魔隐蔽令水不现。魔作是念。萨陀波仑菩萨求水不得。于阿耨多罗三藐三菩提行乃至生一念劣心异心。则善根不增智慧不照。于一切智而有稽留。尔时萨陀波仑菩萨作是念。我当自刺其身以血洒地。令无尘土来坋大师。我何用此身。此身必当破坏。我从无始生死已来数数丧身。未曾为法。即以利刀自刺出血洒地。萨陀波仑菩萨及长者女并五百侍女。皆无异心。恶魔亦不能得便。是时释提桓因作是念。未曾有也。萨陀波仑菩萨爱法乃尔。以刀自刺出血洒地。萨陀波仑及众女人心不动转。恶魔波旬不能坏其善根。其心坚固发大庄严。不惜身命。以深心欲求阿耨多罗三藐三菩提。当度一切众生无量生死苦。释提桓因赞萨陀波仑菩萨言。善哉善哉。善男子。汝精进力大坚固难动不可思议。汝爱法求法最为无上。善男子。过去诸佛亦如是。以深心爱法惜法重法。集诸功德。得阿耨多罗三藐三菩提。萨陀波仑菩萨作是念。我为昙无竭菩萨摩诃萨。敷法座扫洒清净已讫。当于何处得好名华庄严此地。若昙无竭菩萨摩诃萨法座上坐说法时。亦当散华供养。释提桓因知萨陀波仑菩萨心所念。即以三千石天曼陀罗华与萨陀波仑。萨陀波仑受华以半散地。留半待昙无竭菩萨摩诃萨。坐法座上说法时当供养。尔时昙无竭菩萨摩诃萨。过七岁已从诸三昧起为说般若波罗蜜故。与无量百千万众恭敬围绕往法座上坐。萨陀波仑菩萨摩诃萨见昙无竭菩萨摩诃萨时。心净悦乐。譬如比丘入第三禅

释曰萨陀波仑菩萨。虽知诸法空无来去相。未能深入。亦不能解种种法门。于诸佛身恭敬深重故不能观空。如大海水波其力虽大到须弥山边则退而无用。萨陀波仑亦如是。虽有大空智力。到佛所则亦无用。是故昙无竭菩萨。今为说诸佛无所从来去亦无所至。此中昙无竭自说因缘。所谓诸法如不动相。诸法如即是佛。问曰。何等是诸法如。答曰。诸法实相。所谓性空无所得空等诸法门。问曰。摩诃般若波罗蜜。于佛法大乘六波罗蜜中第一法。若无佛则无说般若者。三十二相八十随形好十力四无所畏等。色无色法等净妙五众和合。是故名为佛。如五指和合名为拳。不得言无拳。名字既异形亦异力用亦异。不得言无拳。是故知有佛。答曰。不然。佛法中有二谛。世谛第一义谛。世谛故言佛说般若波罗蜜。第一义故说诸佛空无来无去。如汝说清净五众和合故名为佛。若和合故有。是即为无。如经中佛自说因缘。五众非佛。离五众亦无佛。五众不在佛中。佛不在五众中。佛非五众有。何以故。五众是五。佛是一。一不作五。五不作一。又五众无自性故虚诳不实。佛自说一切无诳法中我最第一。是故五众不即是佛。复次若五众即是佛。诸有五众者皆应是佛。问曰。以是难故我先说第一清净五众三十二相等名为佛。答曰。三十二相等菩萨时亦有。何以不名为佛。问曰。尔时虽有相好庄严身而无一切种智。若一切种智在第一妙色身中是即名为佛。答曰。一切应智般若中说是寂灭相无戏论。若得是法则名无所得。无所得故名为佛。佛即是空。如是等因缘故。五众不得即是佛。离是五众亦无佛。所以者何。离是五众更无余法可说。如离五指更无拳法可说。问曰。何以故无拳法。形亦异力用亦异。若但是指者不应异。因五指合故拳法生。是拳法虽无常生灭不得言无。答曰。是拳法若定有。除五指应更有拳可见。亦不须因五指。如是等因缘离五指更无有拳。佛亦如是。离五众则无有佛。佛不在五众中。五众不在佛中。何以故。异不可得故。若五众异佛者。佛应在五众中。但是事不然。佛亦不在五众。所以者何。离五众无佛。离佛亦无五众。譬如比丘有三衣钵故可得言有。但佛与五众不得别异。是故不得言佛有五众。如是五种求佛不可得故。当知无佛。佛无故无来无去。问曰。若无佛即是邪见。云何菩萨发心求作佛。答曰。此中言无佛。破著佛想。不言取无佛想。若有佛尚不令取。何况取无佛邪见。又佛常寂灭无戏论相。若人分别戏论常寂灭事。是人亦堕邪见。离是有无二边处中道。即是诸法实相。诸法实相即是佛。何以故。得是诸法实相名为得佛。复次色等法如相即是佛。色等法性空是如相。诸佛如亦性空。以是故不来不去不生不灭法性实际空无染寂灭。虚空性亦如。无来无去如。乃至虚空性如佛如。是如一无二无三等别异。此中自说因缘。何以故。出诸数法无所有故。如等法是实。是中无有忆想分别取相故有名字名字中有数。此中自说因缘。空非实无所有故。问曰若是法无所有。云何可见可闻有苦有乐有缚有脱等分别诸异。答曰。此中昙无竭自种种分别譬喻说。所谓如春末月见焰。乃至是人不分别诸法若来若去。如焰等中虽无实事亦能诳人自生苦乐事。诸法亦如是。虽空无所有亦能令人得苦乐忧喜事。梦等法亦如是。复次佛有二种身。一者法身。二者色身。法身是真佛。色身为世谛故有。佛法身相上种种因缘说诸法实相。是诸法实相亦无来无去。是故说诸佛无所从来去亦无所至。若人得诸佛法身相是名近阿耨多罗三藐三菩提。未得一切智故名为近。以相似故般若波罗蜜名诸法实相。若能如是行是为行般若波罗蜜。真佛弟子。真佛弟子者得诸法实相名为佛。得诸法实相差别故。有须陀洹乃至辟支佛大菩萨。须陀洹等乃至大菩萨。是名真佛弟子。不虚妄食人信施者。布施畜生虽得百倍果报。而此福有尽有量。不能度众生生死故名为虚食。须陀洹等乃至佛诸贤圣受人信施。此福果报乃至涅槃无尽无量。是故说不虚妄食人信施。是人应受一切众生供养。若须陀洹应受一切凡夫人供养。斯陀含应受凡夫人乃至须陀洹供养。阿那含应受凡夫人及须陀洹斯陀含供养。阿罗汉应受凡夫人须陀洹斯陀含阿那含供养。辟支佛应受凡夫人及须陀洹乃至阿罗汉供养。近成佛大菩萨。应受凡夫人及声闻辟支佛供养。为世间福田者。如植种良田成收必多。持戒禅定智慧福田。众生植福获果无量。上说诸佛无来无去。萨陀波仑及诸听者意谓。诸佛尚无。诸法亦应皆灭。则堕断灭。是故今说因缘法譬喻。昙无竭示萨陀波仑。如汝所著意谓实有者。无为度众生故从因缘和合则有像现。欲证明此事故说譬喻。如大海中生宝。不从十方来。灭亦无所去。亦不无因缘而生。以四天下众生福德因缘故海生此宝。若劫尽灭时亦无去处。譬如灯灭焰无所至。佛身亦尔。从初发心所种善根功德皆是佛身相好因缘。佛身亦不自在皆属本因缘。业果报故生是因缘。虽久住性是有为法故必归无常。散坏则无身。譬如善射之人仰射虚空箭去虽远必当堕地。诸佛身亦如是。虽相好光明福德成就名称无量度人无限亦归磨灭。问曰。若众生福德因缘故海生珍宝。何以不近众生处生。而乃在大海难得之处。答曰。海中亦有众生。龙阿修罗等用是宝。复次若宝生人中浊世。贪者覆藏不令人得。若好世时珍宝自生。人间无有惜者。如弥勒佛时珍宝如瓦砾。以懈怠懒惰人惜身强作愿求乐。是故宝在大海不能得。若大心不惜身命勤求者乃得。大海水喻十方六道国土。诸珍宝即是诸佛。如珍宝为一切众生故生。而懈怠懒惰者所不能得。诸佛亦如是。虽为众生故出世门。懈怠小心贪身著我者不得度。所以者何。诸法皆从众缘和合生。众生有二因缘。故得度。一者内有正见。二者外有善说法者。诸佛虽善说法。众生内正见不具故不能尽度。如宝物虽为众生出而有贫穷众生。诸佛亦如是。虽为众生出而众生内正见少故亦不得度。复有箜篌譬喻。有槽有颈有皮有弦有棍有人以手鼓之。众缘和合而有声。如声亦不在众缘中。离众缘亦无声。以因缘和合故有声可闻。诸佛身亦如是。六波罗蜜及方便力。众因缘和合边生佛身。不在六波罗蜜等法中。亦不离六波罗蜜等法。如声不以一因缘亦非无因缘。佛身亦如是。不从无因缘亦不从少因缘。诸善法因缘具足故生诸佛身。如镜中像众因缘和合故有。众缘离故无。诸佛亦如是。有诸因缘故出现。诸因缘散故灭。善男子。应如是观诸佛来去相。一切诸法相亦应如是知。昙无竭语萨陀波仑。善男子。汝能知诸法相不来不去。必得阿耨多罗三藐三菩提不退转。亦必能行般若波罗蜜及方便力。何以故。一切法无障碍故。问曰。释提桓因何以化作文陀罗华与萨陀波仑。答曰释提桓因爱乐佛道故常供养诸菩萨。复次释提桓因欲摄众生令入佛道故现天王身以华与萨陀波仑。萨陀波仑一心求佛道故。诸天来供养。众生见者皆亦发心释提桓因为引导众生故。供养萨陀波仑。有人言。释提桓因深爱敬萨陀波仑。上品来试已令身体平复。今复以华与之。释提桓因力能与一切人华。以众生无福力故。设当与者华即变坏。萨陀波仑福德成就故得必不变。是故与。若一切菩萨供养师时。不尽与应守护供养者。先已说因缘。所谓割肉出血试以成亲旧故守护。复次释提桓因此中自说因缘。所谓汝因缘力故饶益百千等众生。萨陀波仑取华如其意供养昙无竭。萨陀波仑初闻师名。后眼见闻法断疑故以身供养。长者女等亦效萨陀波仑。以身施萨陀波仑。问曰。萨陀波仑以身供养昙无竭。昙无竭福田大。女何以不以身供养而与萨陀波仑。答曰。女人智短著多故不用舍本师而供养他又以女身罪秽心虽清白为外有讥谤故。问曰。长者女初舍父母已属萨陀波仑。今何以复以身施。答曰。初舍父母共萨陀波仑诣昙无竭。为法故供养。亦不自以身施。父母亦不以施萨陀波仑。今见萨陀波仑问甚深义。昙无竭为解说。释提桓因欢喜供养。是故发欢喜心以身供养。以自在心故。又一切女身无所系属则受恶名。女人之礼。幼则从父母。少则从夫。老则从子。是长者女等虽道路共来不得久无所属。是故自以身施而作是愿。如师所得。我等亦当得之。尔时萨陀波仑欲以此女供养昙无竭。虑其嫌恨故问。汝等实以诚心供养我当受。汝诚心者不自用心随所处分如无心物。诸女人等言实以诚心。即时萨陀波仑以长者女并诸侍女及五百乘车奉上昙无竭。萨陀波仑欲除世人常疑。谓其欺诳长者将诸女来。是故尽以布施明已无著。复次萨陀波仑如空中声所闻得解欢喜。如世人所贵内外物尽以供养。欲深入檀波罗蜜门故。释提桓因知萨陀波仑爱贪等烦恼未尽而能尽舍内外布施无复遗余故赞言善哉。以过去佛为喻。行难事故得难得果报。所谓阿耨多罗三藐三菩提。问曰。若昙无竭欲令萨陀波仑善根具足故受。善根者所谓具足檀波罗蜜。何以故还与萨陀波仑。答曰。昙无竭大智方便。令萨陀波仑大得福德而无所失是谓上受萨陀波仑至诚心施。断诸贪著不望还得福德具足。昙无竭思惟。萨陀波仑远来而于五欲心不染著。旧人供养为善。是故还与。又闻诸女先以身上萨陀波仑。人非财物欲遂其本意故。又是诸女世世为萨陀波仑弟子如是等因缘故还与萨陀波仑。问曰。诸大菩萨说法不应疲极。何以入宫。答曰。随世人法故。又众香城中众生不常求道。或时厌息受五欲乐。诸天常受五欲故妨废求道。有菩萨所住国常勤精进不受五欲。是众香城众生本愿杂受。昙无竭随其志愿欲引导之故生其国。是故以众生听法疲惓起入宫中。又未得道者。法虽微妙常闻故生疲厌心。是众中有是人故。又昙无竭在是中受富乐人法故日没应息。是时萨陀波仑作是念。我为法来不应坐卧。问曰。为法故何以不应坐卧。答曰。无是定法。此人大欲大精进恭敬法故自作是念。我若坐卧则是懒惰。我初求法时身尚不惜何况疲惓。是故不坐卧。大欲大精进与坐卧相违故。又坐卧则不勤力。行立则勤力精进。是故常住二威仪以待师出。问曰。萨陀波仑先知师七岁不出不。答曰。初来不知故。不复昙无竭亦常七岁不出。以因缘故。自誓七岁入定。萨陀波仑自誓师未出终不坐卧。又大人世间法尚不自违。何况为道法。又以初求法时尚不惜身今立七岁。何足为难。问曰。人身软弱。何能七岁不坐不卧。答曰。是时人寿命长。虽复七岁如今七日。又好世人身福德力大。虽立七岁不以为难。如勤比丘年六十始出家。而自结誓我胁不著席要尽得声闻所应得事。乃至得六神通阿罗汉。作四阿含优婆提舍。于今大行于世。此人于恶世尚尔。何况萨陀波仑生于好世。又身力虽弱以心强故能办其事。复次一心求佛道者。十方诸佛所念诸大菩萨及求佛道诸天益其气力。围绕守护。是故虽住立七岁而不疲极。问曰。昙无竭入三昧。何以乃至七岁。答曰。先已答。好世人寿长。虽七岁不以为久。又昙无竭宫殿婇女微妙五欲与天相似。萨陀波仑等新发意者心未柔软疑昙无竭。虽说空法赞叹离欲。谓其心未能舍。是故七岁三昧欲以除众疑故生贵敬心。闻昙无竭七岁三昧心口相应能说能行。则信受其语易可得度。譬如痈疮未熟医则不破但以药涂令熟熟则易破。复次欲受心生实乐故入无量三昧。复次说法有二种。一者口说法。二者身现法。今欲以身现法故入无量三昧。令众生知摄心入慧得如实智。菩萨三昧者如菩萨义中说。行般若方便力者如方便品中说。萨陀波仑于七岁中三恶觉观不生不味于味。是人虽未破烦恼而集诸善法故。制诸烦恼不令得生。但一心念昙无竭。何时当出。我当从闻般若。过七岁已作是念。我当为昙无竭敷坐处扫洒庄严。问曰。萨陀波仑云何得知过七岁已昙无竭当出。答曰。有人言。先曾七岁展转闻知。有人言。昙无竭初入三昧时自说七岁为限。如释迦文尼佛告阿难。我欲一月二月入禅定。阿难以告四众。萨陀波仑深爱佛法敬重昙无竭故。供养庄严说法处。出家菩萨但庄严其心诣师受法。在家菩萨则庄严说法处华香供养。复次萨陀波仑作是庄严。欲令昙无竭知其爱法欲法相。深心信乐故现是事。是故生心共五百女等展力扫洒。自以其金银珍宝敷座。萨陀波仑等虽自有妙好茵褥。为爱法情至故。以身所著上衣敷座。求水洒地。魔隐蔽故求不能得。此中自说因缘。魔作是念。若萨陀波仑求水不得其心则劣。志愿不满故。又令自鄙其身。我薄福德故。为供养法求水不得。以自轻忧愁覆心故。福德不增智慧不照不明者。诸忧愁烦恼覆心故。诸福德智慧不能照明。譬如日障蔽故其照不明。魔知其心大不可沮坏但小沮坏令其稽留。尔时萨陀波仑自刺其身。出血洒地欲以淹尘。人血肉虽臭以其至心求水不得。意不分别香臭好恶。为欲淹尘不惜身命。又萨陀波仑深心爱著般若波罗蜜故无所爱惜。有人言。多有诸天龙鬼神等。常随逐萨陀波仑佐助守护。是故所出之血变为香水。如羼提仙人被割截时血化为乳。又以无量福德成就故随愿即成。问曰。若福德成就随愿即得。魔不应隐蔽其水。答曰。是菩萨新发意能成小愿未能却魔。此中萨陀波仑自说出血因缘。我从无始生死已来。数数丧身未曾为法。问曰。若萨陀波仑爱法刺身出血。若其身死谁复听法。答曰。是事如破骨出髓中答。又此中诸天大菩萨守护故令其不死。又复恶魔知其心不可沮坏。水则还出。萨陀波仑等皆无异心者。如人初习慈心。欲为众生及为般若波罗蜜故不惜身命。既得利刀割身以痛自逼故心生悔恨。是名异。是菩萨信力大故。欲得阿耨多罗三藐三菩提果报故不计是苦。又以深悲心爱念众生。虽受种种苦恼不以为难。譬如慈母爱子。虽为子长受勤苦不净不以为恶。又复见诸法实相毕竟空故。知是身但是虚诳和合。破是虚诳故。割截身时。不妨阿耨多罗三藐三菩提。魔不得其便者。如人有疮则受毒。菩萨若有贪欲忧愁疮者。魔得其便。以出血洒地心不忧愁故魔不得便。如萨陀波仑心五百女人心亦如是。敬重萨陀波仑故。见其刺身应有忧愁。以其愿得满故不以为愁。尔时释提桓因见是事已叹未曾有者。是人未得无生忍。诸烦恼未断。为供养法故不惜身命。如诸离欲人无异。割截其身如断草木。初心既尔。后心转增。复次未曾有者。此中释提桓因自说因缘。萨陀波仑爱法乃尔。以刀自刺等。释提桓因作是心欢喜已赞言善哉。赞其爱法乐法勤心精进。以过去佛为喻。非但汝今辛苦。过去诸佛求般若亦尔。萨陀波仑闻释提桓因安慰其心已。如火得酥转更炽盛。作是念。我既敷座洒地。当于何处得好名华庄严法处。问曰。不见水时何以不作是念。当于何处得水洒地。答曰。萨陀波仑以先有水处即时皆无知魔所作。是故自于四大分中刺水分洒地。身中水种虽多。血是命之所在。是故刺以洒地。华不自有。昙无竭出时欲至不容远求。又所须复多。当以遍覆其地。是故生念欲得。帝释知其念即以天华中妙者。名曼陀罗。三千石与之。足以周事。帝释所以不以人华与者。欲令发希有心故。萨陀波仑受华已分作二分。好者留以说法时散。余者覆地。其国俗法以华覆地。令行其上以为供养。尔时昙无竭如其先要。满七岁已从三昧起。与无量百千众恭敬围绕直趣法座。为说般若故。问曰。若诸菩萨入微妙三昧中谁能令起。答曰。行者初入时自作限齐。然后入定时至。其心自在从三昧起。悲心故而生觉观。如一比丘。入灭受定三昧时。自期闻犍捶时当起。既入已时僧坊失火。诸比丘惶懅不打犍捶而去。尔时过十二岁已檀越更和合。众僧欲起僧坊方打犍捶。闻犍捶声起即身散而死。后诸得道者说其如此。复次有人言。法性生身大菩萨。如诸佛常入三昧无散乱粗心。以神通力故能说法。飞行度脱众生。世俗法故有出入三昧相。是故虽入微妙三昧而能还出。以大悲心牵故。譬如咒术出龙。大众围绕者。是内眷属恭敬。散华烧香随从而出。为说般若波罗蜜故。说般若波罗蜜者。因世谛名字语言欲示众生第一义不动相故。萨陀波仑见昙无竭即得清净欢喜乐遍其身如比丘入于三禅。所以者何。多欲众生虽非净妙得犹喜乐。何况得见真功德庄严身者。萨陀波仑从空中佛闻昙无竭即生大欲得诸三昧见十方诸佛。复闻十方诸佛说先世因缘。唯有昙无竭能度汝耳。闻是已增益其心渴仰欲见。是故中道欲卖身供养。今于众香城七岁不坐不卧。欲见昙无竭。如是渴仰欲乐来久。如人热渴所逼。得浊暖潦水犹尚欢喜。何况得清冷美水。既以渴仰情久。又昙无竭功德大。是故悦乐。问曰。乐有四种。何以但说第三禅乐而不说上地定乐及解脱乐。答曰。以欲界众生于三受中多贪乐受。闻涅槃乐无所有则心不乐喜。以上四禅中断苦乐故心亦不乐。第三禅中乐乐之极。复有人言。萨陀波仑新发意未入细深妙定故。见昙无竭发大欢喜似如三禅乐。萨陀波仑自觉我大欢喜故。即时舍喜得清净法性遍身安乐。是故以三禅乐为喻


大智度论卷第九十九大智度论释昙无竭品第八十九(卷第一百)

　　　　龙树菩萨造


　　　　后秦龟兹国三藏鸠摩罗什译


【经】尔时萨陀波仑菩萨摩诃萨及长者女并五百侍女。到昙无竭菩萨摩诃萨所。散天曼陀罗华头面礼毕退坐一面。昙无竭菩萨见其坐已。告萨陀波仑菩萨言。善男子谛听谛受。今当为汝说般若波罗蜜相。善男子诸法等故当知般若波罗蜜亦等。诸法离故当知般若波罗蜜亦离。诸法不动故当知般若波罗蜜亦不动。诸法无念故当知般若波罗蜜亦无念。诸法无畏故当知般若波罗蜜亦无畏。诸法一味故当知般若波罗蜜亦一味。诸法无边故当知般若波罗蜜亦无边。诸法无生故当知般若波罗蜜亦无生。诸法无灭故当知般若波罗蜜亦无灭。虚空无边故当知般若波罗蜜亦无边。大海水无边故当知般若波罗蜜亦无边。须弥山庄严故当知般若波罗蜜亦庄严。虚空无分别故当知般若波罗蜜亦无分别。色无边故当知般若波罗蜜亦无边。受想行识无边故当知般若波罗蜜亦无边。地种无边故当知般若波罗蜜亦无边。水种火种风种无边故当知般若波罗蜜亦无边。空种无边故当知般若波罗蜜亦无边。如金钢等故当知般若波罗蜜亦等。诸法无分别故当知般若波罗蜜亦无分别。诸法性不可得故当知般若波罗蜜性亦不可得。诸法无所有等故当知般若波罗蜜亦无所有等。诸法无作故当知般若波罗蜜亦无作。诸法不可思议故当知般若波罗蜜亦不可思议。是时萨陀波仑菩萨摩诃萨即于座上得诸三昧。所谓诸法等三昧。诸法离三昧。诸法无畏三昧。诸法一味三昧。诸法无边三昧。诸法无生三昧。诸法无灭三昧。虚空无边三昧。大海水无边三昧。须弥山庄严三昧。虚空无分别三昧。色无边三昧。受想行识无边三昧。地种无边三昧。水种火种风种空种无边三昧。如金钢等三昧。诸法无分别三昧。诸法不可思议三昧。如是等得六百万诸三昧门。尔时佛告须菩提。如我今于三千大千世界中与诸比丘僧围绕。以是相以是像貌以是名字说般若波罗蜜。萨陀波仑得是六百万三昧门。见东方南西北方四维上下如恒河沙等三千大千世界中诸佛与诸比丘恭敬围绕。以如是相以是像貌以是名字。说是摩诃般若波罗蜜亦如是。萨陀波仑菩萨从是已后。多闻智慧不可思议如大海水。常不离诸佛生于有佛土中。乃至梦中未曾不见佛时。一切众难皆悉已断。在所佛土随愿往生。须菩提。当知是般若波罗蜜因缘能成就菩萨摩诃萨一切功德得一切种智。以是故。须菩提。诸菩萨摩诃萨若欲学六波罗蜜。欲深入诸佛智慧。欲得一切种智。应受持是般若波罗蜜。诵读正忆念广为人说。亦书写经卷供养尊重赞叹香华乃至妓乐。何以故。般若波罗蜜是过去未来现在十方诸佛母。十方诸佛所尊重故

【论】释曰。昙无竭既出至法座所。遍观无胜己者于是而坐。尔时萨陀波仑菩萨知坐已定。到昙无竭所头面礼足一面坐。礼有三种。一者口礼。二者屈膝头不至地。三者头至地。是为上礼。人之一身头为最上。足为最下。以头礼足恭敬之至。昙无竭见其坐已。知从远来不惜身命种种勤苦为欲闻法。初相见时日垂欲没。少时闻法。昙无竭以日没故起入宫中。今为法故七岁渴仰不生异心。垂欲出时以血洒地。知其为法不惜身命其心不退决定无疑堪受教化。是故告言。善男子一心谛听。上疑诸佛来去已断。今但欲闻甚深般若波罗蜜。是故为说般若波罗蜜相。般若波罗蜜相者。如先诸法平等义中说。或有人言。般若波罗蜜力故观诸法皆平等。非诸法性性自平等。是故昙无竭言。诸法平等故般若波罗蜜平等。所以者何。因果相似故。初观诸法平等。是因。决定心得般若波罗蜜。是为果。问曰。观诸法平等即是般若。般若即是平等。何以分别为因果。答曰。般若及诸法虽一相无二无别。行者初观时是因。观竟名为果。如须陀洹道得向。又如有漏五众。因时名集。果时名苦。色等一切法平等。即是般若波罗蜜平等。问曰。应说般若波罗蜜相。今何以说平等。因不平故有平等。因平故有不平。于般若中亦不一相亦不异相。汝何以故欲取一相。答曰。般若波罗蜜甚深微妙不以方便说则无解者。是故若分别不等则生诸烦恼三毒增长。所谓憎怨爱亲爱善。憎不善。菩萨住是二等中观一切法皆平等。住众生等中怨亲憎爱皆悉平等。开福德门闭诸恶趣住法等中。于一切法中忆想分别著心取相皆除灭。但见诸法空。空即是平等。有人得是诸法平等空直趣菩萨道。于空不戏论。有人虽得平等而生戏论。若观都空有如是失。如是人于平等即是不等。是故此中为真平等。故说般若波罗蜜等。非是戏论离平等不平等二边。是般若波罗蜜相。问曰。平等者于般若波罗蜜相已具足。何以故。更说离等是般若波罗蜜相。答曰。经中但说诸法等故般若等。行者取是平等相而生著。是故说般若波罗蜜平等相。自性离色等诸法自相离故。离义如相无相品中说。得此诸法平等。又于平等离安住空中。空中则不动。戏论不能动。诸烦恼山亦不能动。无常时亦不能动。所以者何。于一切法得实相故。菩萨住是二空。得不动般若波罗蜜。是则究竟。若有念即是有相著处。是故说诸法无念故。当知般若波罗蜜亦无念。无动相是般若波罗蜜。般若波罗蜜诸相灭故。若不念是般若。或迷闷无所趣向。有戏论者在大众中则生怖畏。或于涅槃中不了故亦生怖畏。是故说无怖畏相是般若波罗蜜。是人虽不决定取诸法相。而深入法性故。于大众中有难论诸相者。心无所畏。于诸法得无相故。又入无生法忍时。知一切法不可得。于是中亦无所畏。所以者何。是菩萨善通达一切法故。复次一切法一相所谓性空。是故般若波罗蜜随一切法故亦性空一味。问曰。上已说诸法平等。今何以更说一味。答曰。空或时有味或时无味。若行者为诸见取相分别好丑筹量。尔时。得是诸法平等空心大欢喜故名为味。如人为热渴所逼。得清冷水以为真味无比。随时用故名味。真实毕竟空则无味不味。复次一味者菩萨行般若波罗蜜时。所缘所观皆为一味。空智力大故余法皆随而为空。譬如煮石蜜欲熟时。虽异物和合皆为石蜜。又如大海百川归之皆为一味。所谓毕竟空味。色等诸法亦如是。凡夫心中各各别异。入般若波罗蜜中皆为一味。边名为相。若有若无实观色等诸法非有非无故无相。无相即是无边。观是已即是无边般若波罗蜜。复次有人言。边有二种。常边断边世间边涅槃边恶边善边等。此中无如是等诸边故名为无边般若波罗蜜。复次有人言。边名前际后际。世间无始故无前际。入无余涅槃故有前际。不复更出故无后际。如是等分别诸边。著世间故畏涅槃。是故般若波罗蜜中无是一切边。但闻诸法实相无入无出。问曰。诸法平等诸法离。皆是无边。何以复别说。答曰。有人知诸法平等。知诸法离。则不须说。若有人取相著是一味故说无边。昙无竭非但为萨陀波仑故说。萨陀波仑亦不但自为故问。但为众生有种种心种种行故。于般若波罗蜜相中略说无生无灭。如先种种因缘破生灭中说。虚空无边。如摩诃衍。虚空譬喻中说。大海水无边。须弥庄严先未说。故今当略说。问曰。虚空无为常法故无得其边者。可言无边。大海水在四天中绕须弥山有由旬数量。有人能渡。何以言无边。答曰。无边有二种。一者实无边。二者人不能到故无边。海亦有二种。一者可渡。二者绕须弥山在九宝山里。广八万二千由旬。世间人不能得边故言无边。如小海船力可渡。大海水船力不可渡。唯有神通者能度。如外道凡夫能生禅定船。度欲界色界海。无色界如大海深广。则不能渡。以不能破我心故。诸贤圣人智慧禅定翅力。破诸法邪相。得实相故能度。是故说大海譬喻。问曰。须弥山一色何以言庄严。答曰。外书说须弥山一色纯是黄金。六足阿毗昙中说须弥山四边各以一宝成金银颇梨琉璃庄严。若诸鸟随所至方各同其色。难陀婆难陀龙王兄弟以身围绕七匝。山顶有三十三天宫。其城七重名为喜见。九百九十九门。一一门边皆有十六青衣大力鬼神守护城中。高处作殿名曰最胜。四边有四大园。四天王在四边。有山名游乾陀。各高四万二千由旬。四天王治其上。四大海水诸阿修罗宫及诸龙王宫殿游乾陀等九宝山日月五星二十八宿及诸余星围绕庄严。如是等种种杂饰以为庄严。视之无厌。般若波罗蜜亦如是。六波罗蜜果报故。作转轮王梵释天王净居天王大自在天。如是等果报行般若波罗蜜未具足时。受此果报庄严。般若波罗蜜具足时。则有须陀洹果斯陀含果阿那含果阿罗汉果辟支佛道阿毗跋致菩萨诸佛道果庄严。如须弥山上下皆有庄严。般若波罗蜜庄严亦尔。未具足时。诸天王等庄严。具足已诸道果庄严。如须弥山者劫初立时四边大风吹聚地之精味积为须弥山。更有风吹令坚而成宝。般若波罗蜜亦如是。一切善法中第一坚实牢固和合以为般若。如须弥山。四边大风吹。大海水波所不能动。般若波罗蜜亦如是。邪见外道戏论及诸魔民所不能动。如须弥山顶四园。诸天到者受种种乐。般若亦如是。行者能登般若顶到四禅等诸定园中受种种乐。复次有人言。须弥山众鸟到者皆同一色。般若波罗蜜亦如是。诸法入中皆同一相。所谓无相如虚空无分别者。虚空无分别是内是外是远是近是长是短是净是不净等。般若波罗蜜亦如是。诸法入般若中亦无内外善不善等分别。如五众无边者。五众常遍满世间。般若波罗蜜亦如是。不远离于五众。五众实相即是般若波罗蜜。复次如色等法。分析破裂乃至微尘则无方。无方故无边。无色法无形故无此彼。无此彼故无边。般若波罗蜜亦如是。于一切法分别色。乃至微尘分别无色法。乃至一念中不见决定有常乐我净。是故说色无边故般若无边。乃至虚空六种亦如是。如金钢等者如天王所执金钢无憎无爱。随所用处无不摧碎。诸佛一切智前心。此心中三昧能断一切结使烦恼颠倒。及习皆灭故名为如金钢。如金钢三昧相应智慧观一切法皆平等。般若波罗蜜观诸法平等亦如是。何以故。般若先观诸法平等。然后得是三昧。诸法无分别者。世间凡夫烦恼力故种种分别诸法。得诸法实相则皆破坏变异。是故圣人得般若波罗蜜。不随忆想分别诸法。入空无相无作三昧中。若得诸法变异时则不忧愁。以先来不分别取诸法相故。诸法性不可得者。一切法皆从因缘和合生无有无因缘。若少因缘而起者。若从因缘生则无自性。性者名本有决定实事。若性从因缘和合边生。当知未和合时则无。若先无今从因缘和合有者则知无性。若从因缘而生性者。性即是作法。性名不相待不相因。常应独有。如是有为法则无。是故言一切诸法性不可得。般若波罗蜜性亦尔。诸法无所有等故者。诸法性不可得故众因缘亦不可得。众因缘亦不可得故皆是无所有。入无所有中故则皆平等。所以者何。有故有分别。无故无分别。如草香栴檀香烧时有分别灭时无分别。诸法无作者。众生空法。空故则皆无作。众生所作者。所谓十善十不善等法。作者所谓火然水流风动。识能识智能知。如是法各各自有力。无众生乃至无知者见者。无色等乃至一切种智先已破。破众生故无作者。破法故无所作。但凡夫人颠倒覆故言我有所作。诸法不可思议者。色等一切法不得决定。若常若无常若苦若乐若实若空若我若无我若生灭若不生灭若寂灭若不寂灭若离若不离若有若无等。种种门分别亦如是。不可得思议。所以者何。是法皆从心中忆想分别生。亦不可决定。一切法实性皆过心心数法。出名字语言道。如前品说。一切诸法平等。一切贤圣不能行不能到。是故不可思议。般若波罗蜜亦尔。观是法故生。是时萨陀波仑即于坐上得诸三昧。问曰。萨陀波仑先已知诸法空相。今种种勤苦住立七岁。见昙无竭得何等利益。答曰。萨陀波仑先见诸佛得诸三昧。贵重般若波罗蜜生著相。今昙无竭七岁从定起。为说般若破其著心。一切法性自空。非般若波罗蜜令其空。是故说诸法等故般若波罗蜜等诸法离相。乃至诸法不可思议故。般若不可思议。不令轻贱余法贵重般若。何以故。不令因般若故更生垢著。般若波罗蜜虽毕竟清净多所饶益。复不可取相而生著心。如热金虽好不可手捉。萨陀波仑得是教化断般若中著心。即得诸法等诸三昧句句解说。散乱心中但有智慧不名三昧。今从师闻已一心思惟名为三昧。摄心不散智慧变成三昧。如风中灯不能照明在静室闭门明乃遍照。先已欲界心散乱故智慧力未成就。今入摄心中所闻诸法皆名三昧。能破诸烦恼等及魔人民。如水寒风未至未成为冰则无坚用若成冻冰能有所蹈。得如是等六百万三昧门。萨陀波仑得闻昙无竭所说法。得诸法中大智慧明。所谓种种诸法实相门诸法平等。平等是智慧。入萨陀波仑禅定心中变为三昧。今欲说三昧智慧。今世后世果报故。尔时佛告须菩提。如我今在大众中说般若。以是相以是像貌以是名字说般若。萨陀波仑从昙无竭得是三昧。于三昧中见十方佛。在大众中说般若亦如是。须菩提。萨陀波仑从是以后深爱乐法故多集诸经。广诵多闻如阿难佛所说皆能持。萨陀波仑亦如是。多闻智慧不可思议如大海水。即于是世常不离佛。如是等名为今世果报。舍身常生有佛国中。好修行念佛三昧故。乃至梦中初不离见佛。地狱等诸难皆已永绝。随意往生诸佛国土。以其深入般若波罗蜜集无量功德故不随业生。萨陀波仑从一佛土至一佛土。供养诸佛度脱众生。集无量功德。譬如豪贵长者。从一会至一会。乃至今在大雷音佛所净修梵行。若有欲求般若波罗蜜若。当如萨陀波仑菩萨坚正一心不可倾动。是故当知般若波罗蜜因缘故。能成就一切功德者。诸菩萨等得般若者。贪欲嗔恚等。在家罪垢邪疑戏论等。出家罪垢皆悉除灭得心清净。心清净故得一切功德成就。得一切种智者。所谓得阿耨多罗三藐三菩提。六波罗蜜者。从初地乃至七地得无生忍法。八地九地十地是深入佛智慧。得一切种智成就作佛。于一切法得自在者。皆应受持乃至华香妓乐。须菩提虽常乐空行。佛共说般若。又得无诤三昧故不应嘱累。阿难得闻持陀罗尼。又常亲近世尊故广嘱累

　　大智度论释嘱累品第九十

【经】尔时佛告阿难。于汝意云何。佛是汝大师不。汝是佛弟子不。阿难言。世尊。佛是我大师。修伽陀是我大师。我是佛弟子。佛言。如是如是。我是汝大师。汝是我弟子。若如弟子所应作者汝已作竟。阿难。汝用身口意慈业供养供给。我亦常如我意无有违失。阿难。我身现在汝爱敬供养供给心常清净。我灭度后是一切爱敬供养供给事当爱敬供养般若波罗蜜。乃至第二第三以般若波罗蜜嘱累汝。阿难。汝莫忘莫失莫作最后断种人。阿难。随尔所时般若波罗蜜在世。当知尔所时。有佛在世说法。阿难。若有书般若波罗蜜受持读诵正忆念为人广说恭敬尊重赞叹华香幡盖宝衣灯烛种种供养。当知是人不离见佛不离闻法常亲近佛。佛说般若波罗蜜已。弥勒等诸菩萨摩诃萨。慧命须菩提舍利弗大目犍连摩诃迦叶富楼那弥多隶耶尼子摩诃俱絺罗摩诃迦旃延阿难等。并一切大众及一切世间诸天人犍闼婆阿修罗等。闻佛所说皆大欢喜

【论】问曰佛已断法爱。乃至一切种智涅槃不著不取相。今何以种种因缘嘱累是法似如爱著。答曰。诸佛大慈悲心从初发意已来。乃至到涅槃门常不舍离。于娑罗双树间。以金钢三昧为众生碎身如麻米。何况经法多所饶益而不嘱累。又阿难是未离欲人。未尽知般若波罗蜜力势果报多所利益。是以殷勤嘱累汝。当好受持无令忘失。是故佛虽于一切法无憎爱常寂灭相。而嘱累是般若。问曰。阿难是声闻人。何以以般若波罗蜜嘱累。而不嘱累弥勒等大菩萨。答曰。有人言。阿难常侍佛左右供给所须。得闻持陀罗尼。一闻常不失。既是佛之从弟。又多知多识名闻广普四众所依。是能随佛转法轮第三师。佛知舍利弗寿短早灭度故不嘱累。又阿难是六神通三明共解脱。五百阿罗汉师。能如是多所利益。是故嘱累。弥勒等诸大菩萨佛灭度后。各各分散至随所应度众生国土。弥勒还兜率天上。毗摩罗鞊文殊师利亦至所应度众生处。佛又以是诸菩萨深知般若波罗蜜力不须苦嘱累。阿难是声闻人随小乘法。是故佛殷勤嘱累。问曰。若尔者法华经诸余方等经。何以嘱累喜王诸菩萨等。答曰。有人言。是时佛说甚深难信之法。声闻人不在。又如佛说不可思议解脱经。五百阿罗汉虽在佛边而不闻。或时得闻而不能用。是故嘱累诸菩萨。问曰。更有何法甚深胜般若者。而以般若嘱累阿难。而余经嘱累菩萨。答曰。般若波罗蜜非秘密法。而法华等诸经说阿罗汉受决作佛。大菩萨能受持用。譬如大药师能以毒为药。复次如先说。般若有二种。一者共声闻说。二者但为十方住十地大菩萨说非九住所闻。何况新发意者。复有九地所闻乃至初地所闻。各各不同。般若波罗蜜总相是一而深浅有异。是故嘱累阿难无咎。问曰。先见阿閦佛品中嘱累。今复嘱累有何等异。答曰。菩萨道有二种。一者般若波罗蜜道。二者方便道。先嘱累者为说般若波罗蜜体竟。今以说令众生得是般若方便竟嘱累。以是故。见阿閦佛后说沤和拘舍罗品。般若波罗蜜中虽有方便。方便中虽有般若波罗蜜。而随多受名。般若与方便本体是一。以所用小异故别说。譬如金师以巧方便故以金作种种异物虽皆是金而各异名。菩萨得是般若波罗蜜实相。所谓一切法性空无所有寂灭相。即欲灭度以方便力故不取涅槃证。是时作是念。一切法性空涅槃亦空。我今于菩萨功德未具足不应取证。功德具足乃可取证。是时菩萨以方便力过二地入菩萨位。住菩萨位中知甚深微妙无文字法引导众生。是名方便。复次有方便。菩萨知一切法毕竟空性无所有。而能还起善法行六波罗蜜不随空。若能生四种事。若疑若邪见若入涅槃若作佛。以般若有如是分别。若能除邪疑不入涅槃是为方便。有人言。般若波罗蜜多所饶益。于大珍宝聚中最胜。佛知灭度后多有怨贼欲毁坏者。品品嘱累犹尚无咎。何况二处。问曰。若嘱累何以乃尔殷勤郑重。答曰。佛随世俗法引导众生。譬如估客主欲远出他国。虽以财宝嘱累于子大价妙宝偏独殷勤以其子未识妙宝价重故。余人以估客主是识宝价人而殷勤嘱累必知其贵。若闻其子赞说宝价则不信之。佛亦如是。复次若于余人异众中赞叹般若嘱累人则讥佛自称赞法。疑而不信。自于弟子中嘱累则无嫌。复有人言。佛上品中说寂灭相无戏论。是一切智是中无有决定法可取。则人以为无所可贵。今殷勤嘱累。则知佛不著空法。一切众生中爱念般若无过佛者。佛知般若恩深故。贵重是般若而殷勤嘱累。有人言。佛欲现中道故嘱累。先说诸法空以遮有边。今殷勤嘱累则破无边。是则中道。若人谓佛贪心爱著此法。佛以种种因缘说般若波罗蜜空相。若人谓佛堕断灭中。是故殷勤嘱累。如是则离二边。问曰。佛知阿难是弟子。何以故。问阿难汝是我弟子不。我是汝师不。答曰。佛有恶弟子须那刹多罗等。有少因缘故作弟子。欲于佛所取射法。佛不为说。于是反戒言。我非佛弟子。又如须尸摩。为盗法故作弟子。如是等是名字弟子。又复外道等谓。阿难不得已而在佛边。阿难曾作外道弟子。著草衣求神仙。今以佛是其亲族尊重故给侍。以如是等事故。于大众中问。阿难。汝是我弟子不。若言是真弟子当随我敕。是故阿难为欲令人信故重答。佛告阿难弟子所应作法汝尽具足。弟子法者所谓以善身口意业供给师。有弟子心好身口业不称。有弟子身口业好而心不称。若弟子以善心深爱乐师。身口相称不惜身命不难勤劳。自舍其心随师教敕。阿难尽具足此事。佛告阿难。汝今现在恭敬于我。我灭度后恭敬般若亦当如是。问曰。般若是诸佛师。而阿难何以不恭敬其师而恭敬佛。答曰。阿难虽得初道漏未尽故。不深知法实如佛所知。是故佛告阿难。汝恭敬般若如恭敬我。复次众生见佛三十二相八十随形好大光明金色身多爱敬。般若波罗蜜微妙甚深无形无色。智者能知佛身相好。愚智视之皆无厌足。是故佛以身喻般若。佛在世时能自遮魔。是故佛告阿难。我灭度后好守护般若。问曰。一嘱累则足何以至三。答曰。佛深爱般若波罗蜜故三嘱。问曰。若深爱者何限于三。答曰。诸佛常法语不过三。若过三不从。执金钢神则以杵拟之。又执金钢神意。若过三不从则是逆人便当杀之。是故佛问不过三。复次若一说犹缓。过三太急。似如凡夫贪著者。复次受者心有三种。钝根者至三乃生善心。阿难虽复利根心向声闻。但一身求度。是故三告。所以嘱累者为不令法灭故。汝当教化弟子。弟子复教余人展转相教。譬如一灯复然余灯其明转多。莫作最后断种人者。世人有子若不绍继则名断种最为可耻。佛以此喻告阿难。汝莫于汝身上令般若断绝。问曰。如先品中明般若波罗蜜说亦不增不说亦不减毕竟寂灭相。今何以言莫令断灭。譬如虚空谁能灭者。答曰。般若波罗蜜虽寂灭无生无灭相如虚空不可戏论。而文字语言书般若波罗蜜经卷为他人说。是此中般若于此因中而说其果。凡人闻般若波罗蜜微妙。即生著心取般若相分别诸法所谓是善是不善是世间。是涅槃等。以分别故于是法中生著心。著心故斗诤。斗诤故起诸罪业。如是人名为灭般若波罗蜜。佛告阿难。汝当如般若波罗蜜相。莫著文字语言教化众生。是名不灭。阿难随般若在世几时。则知尔许时佛在世。如经中广说。佛殷勤嘱累。在会众生有疑。是故佛说嘱累因缘。所谓有般若在世则为佛在。所以者何。般若波罗蜜是诸佛母。诸佛以法为师。法者即是般若波罗蜜。若师在母在不名为失利。所以者何。利本在故。是故说若般若在世佛亦在世。又法宝不离佛宝。菩萨有三十二相八十随形好不名为佛。得法宝故名为佛。法宝即是般若波罗蜜。如人从佛得利乃至得解脱涅槃。若人于般若中能信行。亦以三乘法而入涅槃。是故说般若在世如佛在世说法无异。阿难。若有人听受般若及书持等。当知是人不离见佛闻法亲近诸佛。问曰。有人重罪三不善业成就。听受书持般若。是人云何当得不离诸佛闻法亲近佛不。答曰。是事先品中已答。所谓听法者有二种人。一者但听而不信受行。二者听而信受奉行。如弟子不听不信受行师语是名不听。若以一心听闻信受奉行。厌世爱涅槃离小乘乐大乘。作如是听受。是名真听。诵读亦如是。正忆念随如佛意。离有无二边。行于中道如所闻受持。及其义解。为他人解说。恭敬尊重供养赞叹花香等。初始微薄。乃至正忆念为他人说。其心转厚功德转多。牢固不动。若闻师说若见经卷。花香等供养。若智者知般若功德。供养者福德重。不知者供养福德微薄。福德纯厚者。转身不离见佛闻法亲近诸佛。福德微薄者。不言转身得三福报。偿众罪已久后亦必当得佛。此中佛总说福德纯厚微薄渐渐皆当见十方佛闻佛所说渐渐具足六波罗蜜皆得作佛。佛以佛眼见。般若有如是大利益众生故。殷勤嘱累。问曰。是诸大阿罗汉已证实际无复忧喜。小喜尚无何况大欢喜。答曰。诸大阿罗汉虽离三界欲未得一切智慧故。于诸甚深法中犹疑不了。是摩诃般若波罗蜜中。了了解说断除其疑。是故大欢喜。复次此诸大弟子已证实际。实际者即是空无相无量无所分别。佛以此寂灭法种种分别名字语言譬喻广说亦不坏法性。又不与世间相违。诸阿罗汉是法中证故大欢喜。佛善说是空无相无量寂灭法。诸余大众未悉漏尽。信力深故。亦大欢喜言。此法能尽我等生死苦令得佛道。如是等无量因缘故大众皆欢喜。问曰。若佛嘱累阿难是般若波罗蜜。佛般涅槃后阿难共大迦叶结集三藏。此中何以不说。答曰。摩诃衍甚深难信难解难行佛在世时有诸比丘闻摩诃衍。不信不解故从坐而去。何况佛般涅槃后。以是故不说。复次三藏正有三十万偈。并为九百六十万言。摩诃衍甚多无量无限。如此中般若波罗蜜品有二万二千偈。大般若品有十万偈。诸龙王阿修罗王诸天宫中有千亿万偈等。所以者何。此诸天龙神。寿命长久识念力强故。今此世人寿命短促识念力薄。小般若波罗蜜品尚不能读。何况多者。诸余大菩萨所知般若波罗蜜无量无限。何以故。佛非但一身所说。无量世中或变化作无数身。是故所说无量。又有不可思议解脱经十万偈。诸佛本起经宝云经大云经法云经各各十万偈。法华经华手经大悲经方便经龙王问经阿修罗王问经等诸大经。无量无边如大海中宝。云何可入三藏中。小物应在大中。大物不得入小。若欲问应言。小乘何以不在摩诃衍中。摩诃衍能兼小乘法故。是故不应如汝所问。复次有人言。如摩诃迦叶将诸比丘在耆阇崛山中集三藏。佛灭度后。文殊尸利弥勒诸大菩萨。亦将阿难集是摩诃衍。又阿难知筹量众生志业大小。是故不于声闻人中说摩诃衍。说则错乱无所成办。佛法皆是一种一味。所谓苦尽解脱味。此解脱味有二种。一者但自为身。二者兼为一切众生。虽俱求一解脱门。而有自利利人之异。是故有大小乘差别。为是二种人故。佛口所说以文字语言分为二种。三藏是声闻法。摩诃衍是大乘法。复次佛在世时无有三藏名。但有持修多罗比丘持毗尼比丘持摩多罗迦比丘。修多罗者是四阿鋡中经名。摩诃衍中经名修多罗有二分。一者四阿含中修多罗。二者摩诃衍经名为大修多罗。入二分。亦大乘亦小乘。二百五十戒如是等名为修多罗。毗尼名比丘作罪。佛结戒应行是不应行。是作是事得是罪。略说有八十部。亦有二分。一者摩偷罗国毗尼含阿波陀那本生有八十部。二者罽宾国毗泥除却本生阿波陀那。但取要用作十部。有八十部毗婆沙解释。是故知摩诃般若波罗蜜经等在修多罗经中。以经大事异故别说。是故不在集三藏中

究摩罗耆婆法师。以秦弘始三年岁在辛丑十二月二十日至长安。四年夏于逍遥园中西门阁上。为姚天王出此释论。七年十二月二十七日乃讫。其中兼出经本禅经戒律百论禅法要解。向五十万言。并此释论一百五十万言。论初品三十四卷。解释一品是全论具本。二品已下法师略之。取其足以开释文意而已。不复备其广释。得此百卷。若尽出之。将十倍于此


大智度论卷第一百