　　No. 1736 [cf. Nos. 279, 1735]

大方广佛华严经随疏演义钞

　　大方广佛华严经随疏演义序

　　　　唐清凉山大华严寺沙门澄观述


至圣垂诰。镜一心之玄极。大士弘阐。烛微言之幽致。虽忘怀于诠旨之域。而浩瀚于文义之海。盖欲寄象系之迹。穷无尽之趣矣。斯经文理。不可得而称也。晋译幽秘。贤首颇得其门。唐翻灵编。后哲未窥其奥。澄观。不揆肤受。辄阐玄微。偶溢九州。遐飞四海。讲者盈百。咸扣余曰。大教趣深。疏文致远。亲承旨训。仿佛近宗。垂范千古。虑惑高悟。希垂再剖。得睹光辉。顺斯雅怀。再此条理。名为随疏演义。昔人云。人在则易。人亡则难。今为解释。冀遐方终古。得若面会。然繁则倦于章句。简则昧其源流。顾此才难。有惭折中。意夫后学。其辞不枝矣

大方广佛华严经随疏演义钞卷第一

将释此疏大分为四。一总序名意。二归命下。归敬请加。三将释下。开章释文。四疏末一偈谦赞回向。为顺经文有四分故。若顺序正流通判者。则合前二为序分。开章为正宗。谦赞为流通。为疏三分。今初。总序名意。即是疏序。亦名教迹。粗分为四。细科为十。言有四者。一通序法界。为佛法大宗。二剖裂下。别叙此经。以申旨趣。三是以菩萨搜秘下。庆遇由致。激物发心。四题称大方广下。略释名题。令知纲要。亦为顺经四分故。言细科为十者。顺无尽故。一标举宗体。二剖裂下。别叹能诠。三故我下说主难思。四湛智下。说仪周普。五虽空空下。言该本末。六其为下。旨趣玄微。七若夫下。成益顿超。八真可下结叹宏远。九顾惟下。感庆逢遇。十题称下。略释名题。今初。往复无际至其唯法界欤。文有五句。言意多含。略为四意。一约三大释。二约本末释。三明法界类别。四总彰立意。今初。约三大释者。意明法界具三大故。初句明用。次句明体。次句明相。次句融拂。末句结属。今初。即往复无际是也。往者。去也。起也。动也。复者。来也。灭也。静也。无际有二。一约广多无有际畔。此就事用。二约绝于边际。据即事同真。何法往复。略有三义。一双约迷悟说。二唯就妄说。三返本还源说。今初。谓迷法界而往六趣。去也。动也。悟法界而复一心。来也。静也。皆法界用也。迷则妄生。悟则妄灭。然真有二义。一约随缘。迷则真随于妄。则真灭妄生。悟则妄灭归真。则真生妄灭。二约不变。迷悟生灭来往纷然。真界湛若虚空。体无始故即无初际。悟绝始终。即无后际。二唯约妄说。复有二义。一竖论去来。过去无始。未来无终。无初后际。二约横说。妄念攀缘浩无边际。上二皆约广多无际。若约绝际。妄无妄源。竖无初际。既无有始。岂得有终。故绝后际。中论云。大圣之所说。本际不可得。生死无有始。亦复无有终。若无有始终。中当云何有。是故于此中。先后共亦无。横寻妄心。不在内外故亦无际。是以远公云。本端竟何从。起灭有无际。一毫涉动境。成此隤山势。惑相既相承。触理自生滞。因缘虽无主。开途非一致。即其义也。三约返本还源说。对其初义。初义是总。第二约妄惟往非来。今此唯复。复本源故。斯即静义。故周易复卦云。复其见天地之心乎。然往必复。易泰卦云。无往不复。天地际也。就此一义。自有往复。故文殊师利所说不思议佛境界经中。善胜天子问文殊师利言。云何修菩萨道。文殊初说双行之行。次云。复次天子。有往有复名修菩萨道。云何名为有往有复。观诸众生心所乐欲。名之为往。随其所应而为说法。名之为复自入三昧名之为往。令诸众生得于三昧。名之为复。自行圣道名之为往。而能教化一切凡夫。名之为复。如是自得无生法忍为往。令诸众生得无生忍为复。自以方便出于生死为往。令诸众生出离生死为复。心乐寂静为往。常在生死教化众生为复。自勤观察往复之行为往。为诸众生而说斯法为复。自修空无相无愿为往。为令众生断于三种觉观心故而为说法为复。坚发誓愿为往。随其誓愿拯济众生为复。发菩提心愿坐道场。名之为往。具修菩萨所行之行。名之为复。是为菩萨往复之道。释曰。上来十对。皆上句自利为往。往涅槃故。下句利他为复。复于生死化众生故。虽有往复。总为返本还源复本心矣。此中无际。亦有二义。一菩萨行海广多无际也。二一一称理深无边际也。然上三义。皆法界用矣。二动静一源者。法界体也。对上三义约迷悟者。动即往也。静即复也。动静迷悟虽有二门。所迷真性一源莫二。莫二之源即是体也。二对唯妄者。动即往复。有去来故。静即体虚。相待寂故。不释动以求静。必求静于诸动。必求静于诸动故。虽动而常静。则动静名殊。其源莫二。莫二之源。即一体也。三对返本还源说。自利静也。利他动也。二利相导化而无化。则不失一源。为法界体也。若对上二种无际者。广多无际动也。际即无际静也。动寂无碍为一源也。际与无际当体寂也。三含众妙而有余者。法界相大也。谓杳冥之内众妙存焉。清净法界杳杳冥冥。以为能含恒沙性德。微妙相大。以为所含。相依乎性。性无不包。故称为含。性体无外。相德有名。有名之数不能遍无外之体。故云有余。则恢恢焉犹有余地矣。故阿僧祇品云于一微细毛孔中。不可说刹次第入。毛孔能受彼诸刹。诸刹不能遍毛孔。即斯义也。以手约称性。刹约不坏相。是故广相不能遍小性也。然此相大略有二义。一约不空具恒沙性德故。此是同教意。二约事事无碍。十玄之相。本自具足。即是别教之意也。然众妙两字。亦老子意。彼道经云。道可道非常道。名可名非常名。无名天地之始。有名万物之母。常无欲以观其妙。常有欲以观其徼。此两者。同出而异名。同谓之玄。玄之又玄。众妙之门。释曰。然彼意以虚无自然。以为玄妙。复拂其迹。故云又玄。此则无欲于无欲。万法由生故。云众妙之门。今借其言而不取其义。意以一真法界为玄妙体。即体之相为众妙矣。四超言思而迥出者。融拂上三也。融则三一互收。拂则三一双寂。云何超耶。谓理圆言偏。言生理丧。法无相想思则乱生。并皆超之。故云迥出。故肇公云。口欲谈而词丧。心将缘而虑亡。则迥出于言象之表矣。何者。欲言相用即同体寂。欲谓体寂相用纷然。即一而三相不同。即三而一体无二。三一无碍互夺双亡。存泯莫羁。岂言象之能至。故云迥出。又借斯亡绝以遣言思。非有无言可为栖托。故下经云。虽复不依言语道。亦复不著无言说。况言相本寂亡绝亦亡。斯则言与亡言相待亦寂故。假迥出之称。以拂言与亡言之迹矣。五其唯法界欤者。结法所属属法界也。谓具上诸德独在于法界矣。第二约本末释者。此上五句。初句从本起末。即不动真际建立诸法。次句摄末归本。即不坏假名而说实相。第三句本末无碍。则性相历然。第四句本末双寂。则言思无寄。末句结属通四义焉。第三明法界类别者。略有三意。一者约三法界。初句事法界。次句理法界。第三句无障碍法界。第四句融拂上三。第五句结属上三法界也。二者约四法界。往复无际事也。动静一源具三义也。动即是事。静即是理。动静一源。即事理无碍法界也。含众妙而有余事事无碍法界也。超言思而迥出。融拂四法界。其唯法界欤。亦结属四法界也。三者约五法界。往复与动。皆有为也。静即无为。一源有二。若互夺双亡为一源。则非有为。非无为法界。若互融双照为一源。则亦有为亦无为法界。含众妙而有余。即无障碍法界。超言思而迥出。总融五法界。其唯法界欤。结属五法界。第四总彰立意者。所以最初叙法界者。应有问言。诸家章疏多先叙如来为物应生先小后大。或无像现像。无言示言。今何最初便叙法界。故今答云。以是此经之所宗故。又是诸经之通体故。又是诸法之通依故。一切众生迷悟本故。一切诸佛所证穷故。诸菩萨行自此生故。初成顿说故。不同余经有渐次故。然最后一意正答初问。而前诸意共成后意耳。第二剖裂玄微昭廓心境。下别叹能诠意。明此经诠于法界故。难思议。文有七句。于中分四。初二句总明能诠。次二句别显深广。三有二句结叹深广。后一句结法所属。今初言玄微者。即指前法界多义也。谓幽玄微妙之旨。剖判分裂在乎此经。谓于无障碍法界。剖为心境二门。故下句云昭廓心境。云何剖裂。谓一真法界。本无内外。不属一多。佛自证穷知物等有。欲令物悟义分心境。境为所证。心为能证。故下引裕公云。心则诸佛证之以为法身。境则诸佛证之以为净土。则二皆所证。智为能证。所证之境即大方广。能证之心则佛华严也。文中广说故云剖裂。言昭廓心境者。心境即上所开。昭廓即是此经。昭者。明也。照也。廓者。空也。张小使大也。云何明心境耶。谓此经中。昭明显著。若凡若圣若因若果。能观之心所观之境。无不毕备故。如出现品说佛境界。即佛境也。说如来心即佛心也。诸位心境例此可知。云何照心境耶。谓此经中教人观察若心若境。如云欲知诸佛心。当观佛智慧。佛智无依处。如空无所依。此令观佛心也。云何空廓心境耶。如云法性本空寂无取亦无见。性空即是佛。不可得思量。即空心境也。无取即无境。无见即无心。又云。若有欲知佛境界。当净其意如虚空。远离妄想及诸取。令心所向皆无碍。亦空心境也。又云。若有欲得如来智。应离一切妄分别。有无通达皆平等。疾作人天大导师。亦空心境义也。云何张小使大。谓若张于心则无心外之境。张境则无境外之心。以随举其一摄法无遗。即无涯故。故下经云。无有智外如为智所入。亦无如外智能证于如。上句张心。下句张境也。真心真境。本自无涯。即妄同真。则张小使大矣。经云。如来深境界。其量等虚空。佛境大也。又云。佛智广大同虚空。真心大也。知妄本自真。见佛则清净。如心佛亦尔。如佛众生然。心佛与众生。是三无差别。皆张妄心。即无涯也。因果万法心境普收。随一一事皆可张廓疏穷理尽性彻果该因者。二有二句。别叹深广也。理谓理趣。道理广也。性为法性。心性深也。若穷其理趣。则尽其体性。今此经中。意趣体性皆穷究也。此借周易说卦之言。彼云。穷理尽性以至于命。昔者圣人之作易。将以顺性命之理。注云。命者生之极。穷理则尽其极也。即以极字解性。性者极也。若穷其理数。尽其性能。则顺于天命。故次云。以顺性命之理。今借语用之。取意则别。言彻果该因者。兼于深广。彻究五周之果。该罗六位之因。则广也。故广说地位因果。莫逾此经。若云因该果海果彻因源。二互交彻则显深也。初发心时便成正觉。因该果也。虽得佛道不舍因门。果彻因也。上约广义。彻果属果。该因属因。即明能诠之教该彻彼因果也。今约深释彻果属因。以因彻彼果故。该因属果。以果彻彼因故。即因果自相。该彻唯属所诠。而其能诠。具明斯义。然因该果海。果。彻因源。是古人之言。今欲具含深广之义。云彻果该因耳

疏。汪洋冲融广大悉备者。三有二句结叹深广也。上句明深广之相。下句出深广之由。汪汪深貌也。洋洋广貌也。冲亦深也。亦云中也。亦曰冲和。故老子云。道冲而用之。或似不盈。融者。融通兼深广也。故肇公云。汪哉洋哉何莫由之哉。八师经中梵志阇旬云。吾闻佛道厥义弘深。汪洋无涯。无不成就靡不度生等。即深广义也。亦如冲和之气。生成万物而不盈满。融通万法令无障碍。言广大悉备者。即出深广之由。以无不备故。此言亦出周易系辞。彼云。易之为书也。广大悉备。有天道焉。有人道焉。有地道焉。兼三才而两之故六。六者非他也。三才之道也。今若取意就经。亦可喻三世间。天道智正觉也。人道有情也。地道器世间也。此经广说三世间故。亦可天道深理也。地道事相也。人道诸佛菩萨修行者也。此虽配之。本意但取包含而已。谓此根本法轮之内。何法而不备。未有一事一理而不极。一因一果而不备。五周因果。则五十二位之昭彰。九会玄文。则难思教海而可睹。说真妄则凡圣昭昭而交彻。语法界则事理历历而相收。法华佛知见一偈必开示而无遗。大涅槃。涅槃一章必尽其体用。六百卷般若。不出三天偈文。一大藏经文并摄于七字之内。是谓罄诸佛之智海。竭性相之洪源。故云广大悉备矣

疏。其唯大方广佛华严经焉者。四结法所属也。上之胜事唯我华严。第三故我世尊下说主难思文有六句。义分为四。初二句标果满。二一句语因深。三一句明体玄。四二句彰德备。初云故我世尊十身初满者。总标十身。该下两段。正明难思。以是十身无碍。佛说非三身故。而言故我者。由上能所诠。深广玄妙为诸教本。故我世尊始成正觉。顿说此经。言十身者。次下当列。言初满者。成正觉时。身方满故。故经云。尔时世尊处于此座。于一切法成最正觉。智入三世悉皆平等。其身充满一切世间。其音普顺十方国土等。是初满也。正觉始成者。别语菩提之身。以是总故始觉同本觉。无复始本之异。故曰始成。下当广释

疏。乘愿行以弥纶者。二有一句语因深也。乘因有二一乘愿因。经云。毗卢遮那佛愿力周法界。二乘行因。主山神偈云。往修胜行。无有边等。乘昔愿因弥纶果用。即是愿身。言弥纶者。周遍包罗之义。亦出周易。系辞云。易与天地准故。能弥纶天地之道。释曰。圣人既准天地而作易。易中所说与天地理同。故能弥纶天地之道。以况如来本起愿行意欲周遍。利物今得如其愿行之力故。周遍法界是曰弥纶

疏。混虚空为体性者。三有一句明体玄也。然有二义。一约世尊身上自具十身。即法身也。以法性身为法身故。故下经云。性空即是佛。不可得思量。又云。佛以法为身清净如虚空。二者约外虚空。以融三世间而为佛身。则外虚空是虚空身故。故云混虚空为体性。混融无碍故

疏。富有万德荡无纤尘者。四有二句彰德备也。上句德无不备。下句障无不寂。万者总相之大数也。实具无尽之德。故下经云。刹尘心念可数知。大海中水可饮尽。虚空可量风可系。无能尽说佛功德。无尽之德。总名万德。尘沙无明。种现习气。总皆断尽。故云荡无纤尘。总即二障。二障有三。一现行。二种子。三习气。习气微细况之纤尘。细中之细尚无。况余粗中之细等。若总配三德。万德含于智恩。下句即是断德。又混虚空为体。即法身德。万德即般若德。无尘即解脱德。万德之句为总。上下诸句皆是别德。上之二句。并福德身。十身之中已具四矣。余之六身在后段中。第四湛智海之澄波。虚含万象。下说仪周普。文有七对。即为七义。一明所依定。二明能说身。三说经处。四说经时。五所被众。六说经本。七别示说仪。今初。说经所依三昧者。如说法华依无量义处三昧。说般若经依等持王三昧。说涅槃经依不动三昧。故说诸经多依三昧。今说此经依何三昧。即海印三昧。海印是喻。从喻受名。贤首品疏。当广说之。今略示其相。谓香海澄渟湛然不动。四天下中。色身形象。皆于其中而有印文。如印印物。亦犹澄波万顷晴天无云。列宿星月炳然齐现。无来无去。非有非无。不一不异。如来智海识浪不生。澄渟清净至明至静。无心顿现一切众生心念根欲。心念根欲并在智中。如海含象。故下经云。如海普现众生身。以此说名为大海。菩提普印诸心行。是故正觉名无量。非唯智现物心。亦依此智。顿现万象普应诸类。贤首品云。或现童男童女形。天龙及以阿修罗。乃至摩睺罗伽等。随其所乐悉令见众生形相。各不同行业。音声亦无量。如是一切皆能现。海印三昧威神力。然此文中言含法喻。智即是法。海即是喻。识浪既停云湛智海。无心顿现。故曰虚含。能应所应皆为万象

疏。皎性空之满月。顿落百川者。第二对明能应之身。此之两句。惟性字是法。余皆是喻。以性该之。皆含法喻。谓若秋空朗月皎净无瑕。万器百川不分而遍。性空即所依法体。满月即实报智圆。百川即喻物机。影落便为变化。故佛之智月全依性空。惑尽德圆无心顿应。故出现品云。譬如净月在虚空。能蔽众星示盈缺。一切水中皆现影。诸有观瞻悉对前。如来身月亦复然。能蔽余乘示修短。普现天人净心水。一切皆谓对其前。智幢菩萨偈云。譬如净满月普现一切水。影象虽无量。本月未曾二。如来无碍智。成就等正觉。普现一切刹。佛体亦无二。此则水亦喻刹。若准离世间品云。亦喻菩提。偈云。譬如净月轮。皎镜在虚空。影现于众水。不为水所杂。菩提净法轮。当知亦如是。现世间心水。不为世所杂。则亦以月喻所说法。上皆空月不同。若以相归性。则空亦名佛。故一切慧菩萨云。法性本空寂。无取亦无见。性空即是佛。不可得思量。则空色照水影落晴天。天犹空也

疏。不起树王。罗七处于法界者。第三明说经之处。意取七处故。言树王者即菩提树。谓毕钵罗树。此树高耸独出众树。故称为王。言不起者。谓不起菩提树。而升忉利天等。故下经云。尔时世尊不离一切菩提树下。而上升须弥向帝释殿。法慧菩萨偈云。佛子汝应观如来自在力。一切阎浮提。皆言佛在中。我等今见佛住于须弥顶。十方悉亦然。如来自在力。三天皆有不起而升之言。故彼成四句。一不起一切菩提树而升一天。如前经文。二不起一处而升一切处。三不起一处而升一处。四不起一切处而升一切处。二四两句取其结例之文。谓十方悉亦然。取前一切阎浮提对忉利亦然。则是第四句。但取一阎浮对一切忉利是第二句。其第三句易故文无。义必合有。是则不起法界菩提树。遍升法界七处。今言罗七处于法界者。略有二意。一令遍法界中皆有七处。二令一一处皆遍法界。且初义者。若约自狭之宽说遍应。如下说处中。十重之内遍于中八。以初一是能遍七处。十是例余佛故。然下十重是约佛遍于处。今明处遍于处。自有二义耳。所依之处既遍法界。能依之身居然遍也。今直就遍法界言。略有五重。一遍法界同类刹中。皆有七处。二遍法界异类刹中有七处。三遍法界微尘中刹亦有七处。四遍法界虚空容尘之处亦有七处。五遍法界帝网刹中。亦有七处。二令一一处遍者。如菩提场遍法界。则普光明中亦有菩提场。忉利天中亦有菩提场。夜摩兜率等七处。一一皆有菩提场。如遍七处。亦遍非七处之处。如化乐四王色界十八等非说经处。今菩提场亦遍于彼。如菩提场处遍其七处。一一皆遍七处乃至法界。此亦有五。一者一遍同类刹。二遍异类刹。三遍法界尘。四遍虚空容尘之处。五遍法界帝网刹。更细而论。非但一一处遍。随一一尘。皆遍法界五重之处。是则一处中有一切处。上二重释遍皆遍五类。五类之中前三约事法界。次一通事理。理空事空故。后一事事无碍法界。由事即理事理无碍故。以理融事遍于重重。皆是如来说经之处

疏。无违后际。畅九会于初成者。四明说经时。即始成正觉时。然有两说。各是一师之义。以无违两字会通。谓菩提流支。则以前五会。是初成即说。以经初云始成正觉故。三天皆云不起而升故。第六会已下是第二七日后说。以别行十地经初云婆伽婆成道未久第二七日故。例此则第九一会在后时说。以有身子祇树等故。贤首则以初成顿说九会之文。今会取贤首。既指归云。常恒之说前后际而无涯。则在后时无过。故云无违后际。后际即通第九会。在后时说故不妨后际。而宣畅九会在于初成。上来分于三时约所表故。初成顿演约圆融故。又分三时者。以法就机故。能顿说者约佛德能。能顿演故。以初后相即故。故云无违后际。不妨初成顿彰九会。经云。一念即无量劫。无量劫即一念。故晋经十住品云。过去无量劫。安置未来今。未来无量劫。回置过去世。非长亦非短。解脱人所行。多劫不乖刹那。初成岂妨后际。上之二段。广如教缘中辨

疏。尽宏廓之幽宗。被难思之海会者。五明所被众也。然上句略明经义。以为能被义。在旨趣之中。今为成所被故。略举能耳。宏者大也。廓者空也。幽者深也。下句所被。云被难思之海会者。以深广故。谓普贤等众行德齐佛。数广刹尘故称为海。深超情表。是不可思。数广难量。亦不可思。即深而广不可作深思。即广而深不可为广思。真应权实类例多端。又不可思。该彻果海尤不可思。故初会云。有十佛刹微尘数菩萨所共围绕。略列四十二众。皆以刹尘无量而为其量。况口光所召。一一菩萨各领世界海微尘数菩萨以为眷属来至此会。毛光重现周入刹尘。依正作用该摄三际。诸大菩萨尚不能思。岂况凡情测其涯际。故云难思之海会

疏。圆音落落。该十刹而顿周者。六明说经本也。本即圆音。落落者。疏远声也。十刹者。谓树形等异类之刹。经列二十结有十佛刹尘。举十以彰无尽故。故十刹圆音之义。下当广说。略而言之。一音之中具一切音。名曰圆音。一切音声即是一音。亦名一音。一多无碍总曰圆音。经云。佛以一妙音。周闻十方国。众音悉具足。法雨皆充遍。一切言辞海。一切随类音。一切国土中。恒转无上轮。皆圆音义也。十刹齐闻无有前后。故名为顿。法界十刹无所不闻。故名曰周

疏。主伴重重。极十方而齐唱者。七别示说仪也。谓是通方之说。举一为主。十方为伴。诸佛菩萨皆有主伴。递互相望尽于十方。随一为主。十方为伴。邻次相压。故曰重重。然相犹难明。今复略示。言诸佛菩萨皆有主伴者。略有三句。一果主果伴。谓遮那为主。十方佛为伴。十方佛为主。遮那为伴。二因主因伴。谓此方法慧菩萨为主。十方法慧菩萨为伴。十方菩萨为主。此方菩萨为伴。三果主因伴。谓如来为主。普贤等为伴。此一亦名辅翼。亦得称伴。彼佛为主。此方菩萨为伴。如法慧说法十方佛证。但名证法诸佛。不名因主果伴。设尔为伴自望本佛而为主。故言邻次相压故曰重重者。略有二义。一此彼互望。如遮那为主十方诸佛为伴。此界之东阿閦如来为主。此土遮那与十方诸佛为伴。次东第二佛为主。遮那与东第一佛及十方佛为伴。则随一佛有法界诸佛重数。如十人为主伴。递互相望。便为十重主伴。如一佛既尔。佛主菩萨伴亦然。因主既尔因伴亦然。此一义中自有三义。二者遮那一佛为主。十方菩萨为伴。主佛既遍。伴亦随遍。谓遮那处普光堂。东方十佛刹尘数界外。有金色世界文殊而来为伴。十方菩萨皆去十刹而来。若此主佛向东一界坐莲华座。金色文殊来亦不相近。还去十佛刹尘数外。如长空明月列宿围绕万器百川星月炳现。月如主佛。列宿如伴。一一水中远近皆现。义当金色近东一界。其西莲华色世界财首菩萨。亦移近东一界。余之八方皆移近东一界。如是主佛。至东十佛刹尘数界外。坐莲华藏师子之座。正当本金色界处。由主佛至彼其金色界。近东亦十佛刹尘数界外。其西方莲华色界。则正当娑婆之处。如是主佛极于东方。金色等伴刹亦极东方。终不见文殊从西向东来近主佛。如是主佛极于西方。亦不见有西方菩萨从东过西来近主佛。十方皆尔。如人以十钱布地。钱心为主。钱缘为伴。第一钱当中。以第二钱压第一钱上。近东一缘之地。则开元通宝等。皆亦近东一缘之地。如是钱钱重重相压皆渐近东。如近东既尔。更十钱近西亦然。说一十信。则已重重周于十方。如是第三会说十住时。亦如说信重重遍于十方。行向地等皆然。则九会为九重重。如第一会重重遍法界。第二会重重。还在第一会重重之上。则九会自为九个重重。若四十八会。为四十八重重。若无尽会。有无尽重重。此一佛为主。余菩萨为伴。重重如是。十方佛为主。十方菩萨为伴。重重亦然。如是诸佛重重复互相遍故。云主伴重重极十方而齐唱。余义至教起因缘中辩。然上七对有其六身。初所依海印三昧。即是智身。湛智海故。二说法之身为化身。谓如水分千月故。三说经处是意生身。随意遍于法界处故。四说经时。即力持身。持令永久故。五被难思海会。即威势身。菩萨众中威光赫奕故。六圆音。七主伴。皆相好庄严身。圆音即一相。主伴即坐莲华藏师子之座。具相好故。此段有六。前说主难思。已有四身则十身具矣。意云。十身初满即说此经。然疏本意正示说仪等异。含具十身故。有三两身名全不昭著。第五虽空空绝迹。而义天之星象灿然。下言该本末也。文有两重本末。一理事相望而论本末。二诸教相望而论本末。今初也。亦是遮于伏难。恐有难言。夫大象无形。大音无声。希微绝眹。乃是难思之境。岂有形言者哉。则心绝动摇。言忘戏论。自入真趣。何用广陈言相。翻欲扰人故。今释云。非言何以知乎无言。非相何以显乎无相。十忍经云。了法不在言。善入无言际。而能示言说如响遍世间。斯则以言显无言也。又云。佛以法为身。清净如虚空。所现众色形。令入此法中。斯即以相显无相也。又云。色身非是佛。音声亦复然。亦不离色声。见佛神通力。具上二也。法华亦云。诸法寂灭相。不可以言宣。以方便力故。为五比丘说。斯亦以言显无言也。金刚经云。若见诸相非相即见如来。此亦以相显无相也。净名云。夫说法者。无说无示不言不说。故云。当如法说。又云。无离文字说解脱也。又云。虽知诸法不生不灭。而以相好庄严其身。虽知诸佛国及以众生空。而常修净土教化诸群生等。皆是言与无言。相与无相。不相离也。十住品云。欲以寂静一妙音。普应十方随类演。如是皆令净明了。菩萨以此初发心。一切众生语言法。一言演说无不尽。悉欲了知其自性。菩萨以此初发心。世间言音靡不作。悉令其解证寂灭。欲得如是妙舌根。菩萨以此初发心。皆即言无言其文非一。今疏文中。但略明其无碍之义。文有二对初对无相不碍相。后对无言不碍言。今初对也。虽空空绝迹。诸法性本空。空无诸相。缘生之法。无性故空。复有何相。借空遣有。有去空亡。故曰空空。净名云。唯有空病。空病亦空。中论云。诸佛说空法。为除于有见。若复见有空。诸佛所不化。故知非有非无也。非有即空。非无即空空也。经云。无中无有二。无二亦复无。三界一切空。是则诸佛见。此即空空也。次云。凡夫无觉解。佛令住正法。诸法无所住。悟此见日身。则空亦无所住矣。又上无中无有二空也。无二亦复无空空也。三界一切空成真空也。又回向品云。法性本无二。无二亦复无。皆空空也。言绝迹者。空有斯绝。心行处灭。行处灭故。迹不可寻。谓若有有可有。则有无可无。今无有可有。亦无无可无。以无遣有。无即是迹。以空遣空空亦是迹。以有遣故遣之。又遣之。以至于无遣。若以无遣无无遣亦是迹。有所得故如鸟履砂。若无所得当句即绝。故出现品云。了知诸法性寂灭。如鸟飞空无有迹。故云空空绝迹。以空空不碍于相。故致虽言。虽字生下义天之星象灿然也。谓依于晴空不碍星象灿烂。晴空即是义天。依第一义天不碍法门星象。又以不碍星象。方知是空。不碍法门。为真第一义空矣。上即以空为本。法门为末也

疏。湛湛亡言。而教海之波烂浩瀚者。二约无言不碍言也。则以无言为本。言即为末。湛湛者。即是海水澄凝之相。意明动依于静。无言不碍于言。故下经云。虽复不依言语道。亦复不著无言说。若碍于言则身子被呵。不碍于言。则文殊攸赞。况文字性离即言亡言。故虽无言而教海之中波澜浩瀚。大波曰澜。是以佛证离言。流八音于听表。法本非说。演大藏于龙宫。故知至趣非远。心行得之则甚深。言象非近。虚怀体之而目击。言绝之理而非绝。繁兴玄籍而非兴。故即言亡言也融常心言无所遣矣

疏。若乃千门潜注。与众典为洪源。下诸教相对而论本末。即以华严为根本法轮。文有二对。上对为开渐之本。谓千门异义潜注众经。如海潜流四天下地。有穿凿者无不得水。则知众流依海水故。海为众水之源。华严为诸教之本源矣。下对为摄末归本。则万德交归。若百川归海。海能普收即为本故。昔人云。九流于是乎交归。众圣于是乎冥会。彼约会归涅槃。此约会归法界。故地论云。无不从此法界流。无不还证此法界故。故法华云。于一佛乘分别说三。一乘即三乘之本。一佛乘者即华严也。会三归一即摄末归本故。第五经云。始见我身闻我所说。即皆信受入如来慧。即指华严为根本也。除先修习学小乘者即所流也。我今亦令得闻是经入于佛慧即摄末归本也。是经即是法华。法华摄于余经。归华严矣。是则法华亦指华严为根本矣。其义分明余如下说。第六其为旨也下。旨趣玄微。此句标举疏。后冥真体下。正显旨趣。于中有二。先明理事无碍。后显事事无碍。虽此经中广说于事及说于理。而皆无碍故。以无障碍法界而为旨趣。此门即义分齐中意。就初理事无碍中亦二。先示三大。后融真妄前中问曰。初往复无际等。已明三大。今何重说。答有三义。与前不同。一前直就法界宗上。约义以明三大。今约能诠经中。具说三大。故不同也。二前辩三大之相。今明三大所在。谓体在何处。所谓万化等。三者前明三大融拂。为成己宗。此明三大互在为遮异释。辩不相舍离为无碍义。如昔人云。其为体也。则不生不灭无去无来。以不灭为无生。以不生为无灭等。其为相也。则同异类之殊体。则微细容持。同异类之别质。则展转重现。微细之理难见况之以芥瓶。重现之相易观喻之以帝网等。其为用也。不分而遍。不去而臻。一多大小而互为延促静乱。而相在等斯则别显三大之相。今但明其不离。则是深玄。名理事无碍。初句明体。体在万化之中。非事外也。故云冥真体于万化之域。冥为冥契。亦是冥寂。万化乃事法之总名。故晓公起信疏序云。原夫大乘之为体也。翛然空寂。湛尔冲玄。玄之又玄。岂出万象之表。寂之又寂。犹在百家之谈。非象表也。五目不能睹其容。在言里也。四辩莫能谈其状。释曰。此明真体与一切法。非一非异。今疏但云无碍。则与诸法非一异矣。故肇公云。道远乎哉。触事而真。亦体即万化矣

疏。显德相于重玄之门明相不碍体也。重玄即是理体。明德相只在体上。若离体有相。相非玄妙。胜德之相名为德相。言重玄者。亦即空空。语借老子。老子云。玄之又玄众妙之门。彼以有名无名同谓之玄。河上公云。玄者天也。天中复有天。庄子云。天即自然。则自然亦自然也。依此而生万物。故云众妙之门。今以空空之中无德不备耳

疏。用繁兴以恒如者。明用不离于体也。繁多兴起而常。即如。上体相用三。不相舍离。皆是所证所观

疏。智周鉴而常静者。即能证能观。若当句明即止观无碍。周鉴观也。理事遍观。常静止也。惑相皆寂。亦权实无碍。周鉴权也。常静实也。对上三句。为境智无碍由所观境既体用无碍故。能观智亦寂照双流。若别对三大。则各具体用。皆有止观。如体上冥真体。体也止也。万化之域。用也观也。显德相。观也。重玄门。止也。用繁兴观也。以恒如止也。若作三观释者。以智鉴体空空观也。鉴用假观也。鉴相中观也。三谛齐观。故云周鉴。对此三观。常静之止。亦有其三。一体真故静。二方便随缘无取故静。三离二边分别故静。三止三观融为一心。契同三谛无碍之理。则心境融即。而常历然

疏。真妄交彻。即凡心而见佛心下。融真妄也。文有二对。初对正明双融。后对不碍双现。今初。真谓理也。佛也。妄谓惑也。生也。亦生死涅槃。言交彻者。谓真该妄末。妄彻真源。故云交彻。如波与湿。无有不湿之波。无有离波之湿。若论交彻亦合言。即圣心而见凡心。如湿中见波。故如来不断性恶。又佛心中有众生等。若依此义。合云真妄交彻。凡圣互收。今不尔者。若约理融实。即真妄互有。今约有不坏相。但明凡即同圣。以即真故。而圣不同凡。无烦恼故。如波即湿而湿未必即波。有净水故。故净水说波有动之性。无动之事。如波中说湿。动湿俱有。又说凡即是佛。于凡有益。佛即是凡。令人妄解。是故但云即凡心而见佛心耳。然其真妄所以交彻者。真妄二法同一心故。妄揽真成。无别妄故。真随妄显。无别真故。真妄名异。无二体故。真外有妄。理不遍故。妄外有真。事无依故。然或说妄空真有。或说妄有真空。俱空俱有。双非双是。虽有多端并皆交彻。此义云何。且说何法为真。何法为妄。真妄自有二义。一约三性说。圆成是真。遍计为妄。依他起性通真通妄。净分同真染分为妄。二约二谛说。真谛为真。俗谛为妄。二谛多门。下当广说。今且约理事二门理为真谛为真。事为俗谛为妄。设净分之事。妄未尽故。问真妄二法。孰空孰有。如唯识论。约遍计为妄。则妄空真有。若染分为妄。则真妄俱有。若涅槃说空者所谓生死。不空者谓大涅槃。则依他染分为空。净分圆成皆有。若依三论。以世谛故有。真谛故空。若以妄为俗谛。以真为真谛。则妄有真空。若约随俗说二谛。则真妄俱通空有。若约触物皆中。则真妄俱非空有。问真妄交彻行相如何。言并皆交彻者。约相宗以明。唯识等宗不得交彻。今就华严。则前诸义皆得交彻。以具前即一心等义故。如约遍计为妄者。情有即是理无。妄彻真也。理无即是情有。真彻妄也。若染分依他为妄者。缘生无性。妄彻真也。无性缘成真彻妄也。若约生死涅槃说者。生死即涅槃。妄彻真也。涅槃即生死。真彻妄也。故中论云。生死之实际。即是涅槃际。涅槃之实际。即是生死际。如是二际者。无毫厘差别。即交彻也。此下经云。有诤说生死。无诤说涅槃。生死及涅槃。二俱不可得。亦俱空俱有。交彻义也。若依二谛。以妄为俗谛。以真为真谛。言交彻者。即俗而真。即真而俗故。故影公云。然统其要归。则会通二谛。以真谛故无有。以俗谛故无无。真故无有。则虽无而有。俗故无无。则虽有而无。虽有而无则不累于有。虽无而有则不滞于无。寂此诸边故名中道。即真妄交彻也。真故无有则虽无而有则。真彻妄也俗故无无。则虽有而无则。妄彻真也。余可思准。若约随俗说真妄。本虚居然交彻。真妄皆真。则本末一味。居然交彻。若触物皆中。居然交彻。次明交彻所以。问真妄相乖。其犹水火。何得交彻答此有多义。一真妄二法同一心故。以一贯之故得交彻。故起信云。依一心法有二种门。一心真如门。二心生灭门。然此二门。皆各总摄一切法尽。以此二门不相离故。故云。不离一心。故得交彻。二妄揽真成无别妄故。亦是起信胜鬘等意。真如随缘成一切法。故真彻妄也。言真随妄显无别真故者。妄彻真也。若无有妄。对何说真。如无缘生则无无性故。三真妄名异体无二故者。如向所引。有诤说生死。无诤说涅槃等。俱不可得。则体无二也。故下经云。若逐假名字。取著此二法。颠倒非实义。不能见正觉。明以无二为实也。岂非交彻。四真外有妄理不遍故下。反成二义。此句真彻妄也。五妄外有真妄无依故。即妄彻真也。此亦法性宗义。一切法皆如。岂妄外有真。真如遍一切。岂真外有妄。是知。真妄常交彻。亦不坏真妄之相。则该妄之真。真非真而湛寂。彻真之妄。妄非妄而云兴

疏。事理双修依本智而求佛智者。二不碍两存。上来交彻不碍之义。恐人误执。谓泯二相故举此言。亦由惑者执禅。则依本性无作无修。镜本自明不拂不莹。执法之者须起事行当求如来。依他胜缘。以成己德并为偏执故。此双行。依本智者约理而说。无漏智性本具足故。而求佛智者。约事而论。无所求中。吾故求之。心镜本净。久翳尘劳故。恒沙性德。并埋尘沙烦恼中故。以顺法性无悭贪等。修檀施等故。诸佛已证。我未证故。又理不碍事。不妨求故。事不碍理。求即无求故。若此之修。名为无修。无修之修。修即无修。为真修矣

疏。理随事变则一多缘起之无边下。第二明事事无碍法界。为经旨趣。义分齐中当广分别。今但略明。亦分为二。初一对明无碍所由。所以事事不同而得无碍者。以理融事故。于中初句。明依理成事。故一与多互为缘起。此犹是事理无碍。蹑前起后。故举之耳。由事理无碍。方得事事无碍。若事不即理。事非理成。则互相碍。今由即理故得无碍。下句以理融事。故云事得理融。则千差涉入而无碍。此正辩事事无碍。所以由上事揽理成则无事非理故。以理融事。理既融通。事亦随尔。故得千差涉入而无碍。由即事故。故有千差。为理融故。重重涉入。即当十玄所以之中。理性融通门也。余至下明

疏。故得十身历然而相作下。正显无碍之相。具十玄门。以随文语便故。小不次。如下次第者。一同时具足相应门。二广狭自在无碍门。三一多相容不同门。四诸法相即自在门。五秘密隐显俱成门。六微细相容安立门。七因陀罗网境界门。八托事显法生解门。九十世隔法异成门。十主伴圆明具德门。今文之次。在文可知。唯主伴一门。前说仪中。文理已具。故不重出。诸藏纯杂。今古多异。今文重出。故亦有十门。今初。即诸法相即自在门。文有两句。上句总明三世间相成故。故得十身历然而相作。言故得者。由前事得理融之故。便得具下十种玄门。故得二字文虽在初。义贯下十。言十身者。即八地云。此菩萨远离一切身相分别住于平等。此菩萨知众生身国土身业报身声闻身独觉身菩萨身如来身智身法身虚空身。言相作者。次经云。此菩萨知诸众生心之所乐。能以众生身作自身。亦作国土身业报身乃至虚空身。又知众生心之所乐。能以国土身作自身。亦作众生身业报身乃至虚空身。又知诸众生心之所乐。能以业报身作自身。亦作众生身国土身乃至虚空身。又知众生心之所乐。能以自身作众生身国土身乃至虚空身。随诸众生所乐不同。则于此身现如是形等。释曰。上之四类别显。末后结例。即十身相作也。言历然者。不坏相故。坏相而作。非不思议。其由芥纳须弥。须弥本相如故。故下七十七经云。是以一刹入一切刹。而不坏其相者之所住处。又云。是以一佛入一切佛。而不坏其相者之所住处等。五十六经云。所谓以众生身作刹身。而不坏众生身。是菩萨游戏。以刹身作众生身。而不坏于刹身。是菩萨游戏。如是佛身与二乘相作。菩萨行身与成正觉身相作。于涅槃示生死等。皆不坏其相。故云历然而相作。言六位不乱而更收者。六位即三贤十圣等妙二觉则因果。皆悉相摄。如初发心便成正觉。不坏初心之相。若无初心何名初心便成正觉。故十信摄于诸位。诸位十信历然。十住摄于诸位。诸位十住不乱。不乱则行布。更收即圆融。如下说因中辩此句亦是相入门。下有相入故。故此一句但为相即。如乳投水废己同他。故名相即



大方广佛华严经随疏演义钞卷第一

大方广佛华严经随疏演义钞卷第二

　　　　唐清凉山大华严寺沙门澄观述


疏。广大即入于无间尘毛包纳而无外者。第二广狭自在无碍门。上句大能入小。下句小能容大。虽有即入意取广狭。无间谓小。小之则无内。以无内故无有中间。无外谓大。大之则无外。无外即是广大之身刹。即入无内之尘毛。故名广狭无碍。若即若入。皆得广狭无碍。经云。金刚围山数无量。悉能安置一毛端。欲知至大有小相。菩萨以是初发心。至大有小相。即广狭无碍也。又云。能以小世界作大世界。大世界作小世界等

疏。炳然齐现犹彼芥瓶者。即第三微细相容安立门。一能含多即曰相容。一多不杂故云安立。炳者明也。微细有三。一所含微细。如琉璃瓶盛多芥子。炳然齐现。不相妨碍非前非后。此即如来不思议境界经说。然有两本。一本云白芥子。一本即但云芥子。今依此本。谓一法称性。含容皆尽故。一切法随所含理。现在一中亦是缘起。实德无碍自在。致使相容。非天人所作。乃得安立。如八相中一一相内即具八相。名为微细。二约能含微细。三约难知微细

疏。具足同时方之海滴者。第四同时具足相应门。如大海一滴。即具百川之味十种之德。故随一法摄无尽法。及下九门以此一门为其总故。同时明无先后。具足所摄无遗。言十德者。十地经云。一次第渐深。二不宿死尸。三余水入中皆失本名。四普同一味。五具无量珍宝。六深难得底。七广大无量。八大身所居。九潮不过限。十普受大雨。涅槃经云。如人入大海。浴则为己用诸河之水。称此而修。一行之内德不可尽

疏。一多无碍等虚室之千灯者。第五一多相容不同门。由一与多互为缘起。力用交彻故。得互相涉入。是曰相容。不坏其相故云不同。如一室内千灯并照。灯随盏异。一一不同。灯随光遍。光光涉入。常别常入。经云。一中解无量。无量中解一。了彼互生起。当成无所畏。此之灯喻亦可喻于相即。直就光看。不见别相唯一光故

疏。隐显俱成似秋空之片月者。第六秘密隐显俱成门。如八九夜月半隐半显。正显即隐。正隐即显。不同晦月隐时无显。不同望月显时无隐。以一摄多。则一显多隐。以多摄一。则多显一隐。一毛摄法界。则余毛法界皆隐。余一一毛互相摄入。隐显亦然。然其半月。非但明与暗俱。而亦明下有暗。暗下有明。如东方入正定。为一半明。西方从定起。为一半暗。而东方入处。即于东起。如明下有暗。西方起处即于西入。如暗下有明。故称秘密隐显俱成门

疏。重重交映若帝网之垂珠者。第七因陀罗网。境界门。如天帝殿珠网覆上。一明珠内万像。俱现诸珠尽。然又互相现。影影复现。影重重无尽故。千光万色虽重重交映。而历历区分。亦如两镜互照。重重涉入。传曜相写。递出无穷

疏。念念圆融类夕梦之经世者。第八十世隔法异成门。即离世间品。菩萨有十种说三世。谓过去说过去。过去说现在。过去说未来。现在说过去现在说平等。现在说未来。未来说过去。未来说现在。未来说无尽。三世说一念。前九为别。一念为总。故名十世。以三世相因互相摄故。一念具十。以显无尽故。一念即无量劫。无量劫即一念。普贤行品云。无量无数劫。解之即一念。知念亦无念。如是见世间。如一夕之梦经于数世。摄论云。处梦谓经年。觉乃须臾顷。故时虽无量。摄在一刹那。离世间品云。如人睡梦中。造作种种事。虽经亿千岁。一夜未终尽。故庄生梦蝴蝶假寐百年。事类广矣

疏。法门重叠若云起长空者。第九托事显法生解门。言重叠者。意显一多不相碍故。随一一事有多法门。以随一事即是无尽法界。法界无尽故事亦无尽。回向品云。此华即从无生法忍之所生起等。意明一切因生一果。一果即具一切因故。非是托此别有所表也

疏。万行纷披比华开锦上者。第十诸藏纯杂具德门。至相十玄中。有此名也。然有二意。故贤首改为广狭自在无碍门。一者若以契理为纯。万行为杂即是事理无碍。非事事无碍。设如菩萨大悲为纯。尽未来际唯见行悲。余行如虚空。若约杂门即万行俱修者此二门异。亦不成事事无碍。二者。如一施门。一切万法皆悉名施。所以名纯。而此施门。即具诸度之行。故名为杂。如是纯之与杂不相障碍故名具德。则事事无碍义成。而复一中具诸度。诸度存即名相入门。若诸度泯。复似相即门。故不存之。改为广狭。今以至相但约行为小异。此段略无主伴故。复出之以成十义耳。言比华开锦上者。意取五彩之线。华色虽异一一之线。皆悉通过。通喻于纯。异喻于杂。故常通常异。名为无碍。不同绣画但异。不通上之十玄略陈大格。广如向下义分齐中

疏。若夫高不可仰。则积行菩萨曝鳃鳞于龙门下。第七成益顿超。文有十义。初有二义。总显高深。明权小莫测。后八正明成益顿圆。又前二高深。反显成益。明权小不测。由昔无因反劝众生令信仰故。后八顺显成益。谓能顿能圆令必受故。今初即第一明高远。若泰华倚天岷峨拂汉。难仰其顶故。论语云。仰之弥高。钻之弥坚。积行菩萨者。出现品云。设有菩萨。于无量百千亿那由他劫。修行六波罗蜜。修习种种菩提分法。若未闻此如来不思议大威德法门。或时闻已不信不解不顺不入。不得名为真实菩萨。以不能生如来家故。若得闻此如来无量不思议无障无碍智慧法门。闻已信解随顺悟入。当知此人生如来家等。如鱼登龙门。若得登者即化为龙。如入华严之机也。若登不过者。曝鳃鳞于龙门之下。如假名菩萨。即权教次第修者

疏。深不可窥则上德声闻杜视听于嘉会者。第二彰深妙也即法界品。初舍利弗等五百声闻。彼叹德云。悉觉真谛皆证实际。深入法性永出有海。依佛功德离结使缚。住无碍处。其心寂静犹如虚空。于诸佛所永断疑惑。于佛智海深信趣入。释曰即上德也。在逝多林如来嘉会而不见闻。名杜视听。杜犹塞也。在目曰视。在耳曰听。虽在会下如聋如盲。故云杜视听也。故经云。尔时上首诸大声闻舍利弗。大目犍连。摩诃迦叶。离波多。须菩提。阿[少/兔]楼驮。难陀。劫宾那。迦旃延。富楼那等。诸大声闻在逝多林。皆悉不见如来神力。如来严好。如来境界。如来游戏。如来神变。如来尊胜。如来妙行。如来威德。如来住持。如来净刹。亦复不见不可思议菩萨境界。菩萨大会。菩萨普入。菩萨普至。菩萨普诣。菩萨神变。菩萨游戏。菩萨眷属。菩萨方所。菩萨庄严师子之座。菩萨宫殿。菩萨住处。菩萨所入三昧自在。菩萨观察。菩萨频申。菩萨勇猛。菩萨供养。菩萨受记。菩萨成熟。菩萨勇健。菩萨法身清净。菩萨智身圆满。菩萨愿身示现。菩萨色身成就。菩萨诸相具足清净。菩萨常光众色庄严。菩萨放大光明宝网。菩萨起变化云。菩萨身遍十方。菩萨诸行圆满。如是等事悉皆不见。何以故善根不同故。本不修习见佛自在诸善根故。本不赞说十方世界一切佛刹清净功德故。本不称叹诸佛世尊种种神变故。本不于生死流转之中发阿耨多罗三藐三菩提心故。本不令他住菩提心故。本不能令如来种性不断绝故等。上来先列人。即是上德声闻。次明不见等。即杜视听也。何以故下。释不见因劣者。不见犹未为深。上德不知方为玄妙

疏。见闻为种八难超十地之阶下。文有八段。正显成益圆遍之相。此第一段明见闻益。亦名为种益。即随好品。地狱天子三重顿圆及初地云。虽住海水劫火中。堪受此法必得闻。其有生疑不信者。永不得闻如是义。不信不闻翻显信。闻则成利益。海水是龙。畜生趣摄。劫火是天。火灾及初禅生在二禅光音等天。长寿天难。于此得闻。兼上地狱天子。已有三难。佛会神鬼亦闻三涂足矣。火灾之时兼佛前佛后。人天道异已兼办聪。亦不拣北州聋者目视。盲者耳闻故。八难具矣。皆容闻经为种之义。超十地之阶。正在地狱天子。举重摄轻。阿鼻地狱尚得顿圆。忝在人伦岂不留听。故随好光明功德品。佛告宝手菩萨言。佛子。菩萨足下有千辐轮相。名光明普照王。此有随好。名圆满王。常放四十种光明。中有一光。名清净功德。能照亿那由他佛刹微尘数世界。随诸众生种种业行欲乐皆令成熟。阿鼻地狱极苦众生遇斯光者。皆悉命终生兜率天。既生天已天鼓发声。广为说法。乃至云。尔时诸天子闻说普贤广大回向得十地故。获诸力庄严三昧故。以众生数等清净三业。悔除一切诸重障故。即见百千亿那由他佛刹微尘数七宝莲华。一一华上。皆有菩萨。结跏趺坐。放大光明等。乃至以华散菩萨上。又云。其诸香云普雨无量佛刹微尘数世界。若有众生身蒙香者。其身安乐乃至云灭八万四千诸烦恼。结云。如是知已成就香幢云自在光明清净善根。释曰。此即一重得十地。次云。若有众生见其盖者。种清净金辋转轮王一恒河沙善根。释曰。此即第二重得十地也。后文云。是菩萨摩诃萨住清净金辋转轮王位。放摩尼髻清净光明。若有众生遇斯光者。皆得菩萨第十地位。成就无量智慧光明。得十种清净眼乃至十种清净意。具足无量甚深三昧。释曰。此即第三重得十地也

疏。解行在躬一生圆旷劫之果者。第二解行益。七十八经。慈氏赞善财云。余诸菩萨于无量百千万亿那由他劫。乃能满足菩萨愿行。乃能亲近诸佛菩萨。此长者子。于一生内则能净佛刹。则能化众生。则能以智慧深入法界。则能成就诸波罗蜜。则能增广一切诸行。则能圆满一切大愿。则能超出一切魔业。则能承事一切善友。则能清净诸菩萨道。则能具足普贤诸行。及大威光太子。亦是一生圆多劫之果。上二皆明证速。又此经宗。明三生圆满。一见闻生。二解行生。即上二句。三证入生。即下二句

疏。师子奋迅众海顿证于林中者。第三顿证益也。第六十经初云。尔时世尊知诸菩萨心之所念。大悲为身。大悲为门。大悲为首。以大悲法而为方便。充遍虚空。入师子频申三昧。旧经云奋迅。奋迅之义。就师子说。其义便故。至第六十一经。初普贤开发后。如来眉间放光照故。时逝多林菩萨大众。悉见一切尽法界虚空界一切佛刹。一一微尘中各有一切佛刹微尘数诸佛国土。种种名。种种色。种种清净。种种住处。种种形相。如是一切诸国土中。皆有大菩萨。坐于道场师子座上成等正觉。菩萨大众前后围绕。诸世间主而为供养等。乃至云。是故皆得入于如来不可思议甚深三昧。尽法界虚空界大神通力。或入法身。或入色身。或入往昔所成就行。或入圆满诸波罗蜜。或入庄严清净行轮。或入菩萨诸地。或入成正觉力。或入佛所住三昧无差别大神变。或入如来力无畏智。或入佛无碍辩才海。即顿证林中。广说以十能入入此所入

疏。象王回旋六千道成于言下。即第四超权益。即六十一经。末会之初。六千比丘会。身子令六千比丘观文殊十德。六千请往欲见文殊。身子令见。尔时文殊师利童子。无量自在菩萨围绕。并其大众。如象王回观诸比丘。故云象王回旋。言六千道成于言下者。比丘兴愿。文殊令发十种无疲厌心。时诸比丘闻此法已。则得三昧。名无碍眼见一切佛境界。得此三昧故。悉见十方无量无边一切世界诸佛如来及其所有道场众会。皆悉见彼十方世界一切诸趣所有众生。亦悉见彼十方世界种种差别。亦悉见彼一切世界所有微尘。亦悉见彼诸世界中一切众生。所住宫殿以种种宝而为庄严。及亦闻彼诸佛如来种种言音演说诸法。文词训释悉皆解了。亦能观察彼世界中一切众生诸根心欲。亦能忆念彼世界中一切众生前后十生。亦能忆念彼世界中过去未来各十劫事。亦悉见彼诸佛如来十本生事。十成正觉。十转法轮。十种神通。十种说法。十种教诫。十种辩才。又即成就十千菩提心。十千三昧。十千波罗蜜。悉皆清净。得大智慧圆满光明。得菩萨十种神通柔软微妙。住菩提心坚固不动。尔时文殊师利菩萨。劝诸比丘住普贤行。住普贤行已入大愿海。入大愿海。已成就大愿海。以成就大愿海。故心清净。心清净故身清净。身清净故身轻利。身轻利故得大神通无有退转。得此神通故不离文殊足下。普于十方一切佛所悉现其身。具足成就一切佛法。释曰。此即道成也。一三昧中有十通用。皆圆益也

疏。启明东庙智满不异于初心者。第五成智益。启明东庙者。即第六十二经云。尔时文殊师利菩萨劝诸比丘发阿耨多罗三藐三菩提心已。渐次南行经历人间至福城东。住庄严幢娑罗林中。往昔诸佛教化众生大塔庙处。释曰。此即东庙。时福城人闻文殊师利童子在庄严幢娑罗林中大塔庙处。无量大众从其城出来诣其所。下别列中。有五百优婆塞。五百优婆夷。五百童男。五百童女。善财是一。下文殊师利独观善财。既观察已安慰开喻。而为演说一切佛法。乃至云说此法已。殷勤劝喻增长势力。令其欢喜发阿耨多罗三藐三菩提心。又令忆念过去善根。作是事已。复于其处为诸众生随宜说法。然后而去。尔时善财童子。从文殊师利所闻佛如是种种功德。一心勤求阿耨多罗三藐三菩提。随文殊师利而说偈言等。即启明东庙也。言智满不异于初心者。即第八十经初。智照无二相。经云。是时文殊师利。遥申右手。过一百一十由旬。按善财顶。作如是言。善哉善哉。善男子。若离信根心劣忧悔。功行不具退失精勤。于一善根心生住著。于少功德便已为足。不能善巧发起行愿。不为善知识之所摄护。不为如来之所忆念。不能了知如是法性。如是理趣。如是法门。如是所行。如是境界。若周遍知。若种种知。若尽源底。若解了。若趣入。若解说。若分别。若证知。若获得。皆悉不能。释曰。了知法性下。即是智满。若离信心则不能得。反显前义由信心故。则得不离初发之心。则信智无二。若约不动智为初。即前后二智无二也

疏。寄位南求因圆不逾于毛孔者。第六成位益。谓其善财初见文殊。寄十信位。德云至瞿波寄三贤十圣位。摩耶已下并寄等觉。后见普贤便得因圆不逾毛孔。文云。时善财童子。又见自身在普贤身内。十方一切诸世界中教化众生。又云。是善财童子。从初发心乃至得见普贤菩萨。于其中间所入一切诸佛刹海。今于普贤一毛孔中一念所入诸佛刹海。过前不可说不可说佛刹微尘数倍。如一毛孔一切毛孔悉亦如是。又云。善财童子。于普贤菩萨毛孔刹中。或于一刹经于一劫。如是而行。乃至或经不可说不可说佛刹微尘数劫。如是而行。亦不于此刹殁于彼刹现。念念周遍无边刹海。教化众生令向阿耨多罗三藐三菩提。当是之时善财童子。则次第得普贤菩萨诸行愿海。与普贤等。与诸佛等。一身充满一切世界刹等。行等。正觉等。神通等。法轮等。言辞等。音声等。力无畏等。佛所住等。大慈悲等。不可思议解脱自在悉皆同等。释曰。此即毛孔中因圆也

疏。剖微尘之经卷则念念果成者。第七显因成果益。即出现品大经潜尘喻。经偈云。如有大经卷。量等三千界。在于一尘内。一切尘亦然。有一聪慧人。净眼悉明见。破尘出经卷。普饶益众生。佛智亦如是。遍在众生心。妄想之所缠。不觉亦不知。诸佛大慈悲。令其除妄想。如是乃出现。饶益诸菩萨。又经云。应知自心念念常有佛成正觉。何以故。诸佛如来不离此心成正觉故。念念相应则念念成矣

疏。尽众生之愿门则尘尘行满者。第八成就行愿益。谓菩萨发心化尽生界。生界若尽大愿方终。生界无穷大愿无尽。故十地品云。若众生界尽我愿乃尽。而众生界不可尽故。我此大愿善根无有穷尽。今众生界虽无有尽。而等有经卷故。普贤开之。要令尽无尽之众生为大愿矣。言尘尘行满者。菩萨大悲不可尽故心量难思。为一众生于一尘中经无量劫。修行万行心不疲倦。尘尘皆尔。生生尽然。方显愿行无穷尽也。文殊菩萨赞善财云。汝遍一切刹微尘等诸劫。修行普贤行成就菩提道

疏。第八真可谓常恒之妙说下。结叹宏远。于中分二。先当相显胜。后对他显胜。今初四句。初句。佛说明常恒之说。前后际而无涯故。二通方之洪规者。明其普遍。无有一国不说此法故。明是通方不同随宜之教有说不说。三称性之极谈者。显其深也。一一称理故。一文一句不可尽故。普贤大士语善财云。我法海中未有一文一句非是舍施无量转轮王位而求得者。四一乘之要轨者。明其要妙。谓于一乘之中是别教一乘。不共之旨。圆因之门。成佛之妙故

疏。寻斯玄旨却览余经下。二对他显胜。先法后喻。初法可知。后喻之中文有二喻。初其犹之日丽天夺众景之曜者。即智明映夺喻。初升谓日。谓之杲日。丽者著也。此经犹如杲日。杲日既升。众景夺曜。景犹明也。即大明流空。繁星夺曜。斯经大阐。众典无辉。后须弥横海落群峰之高者。即高胜难齐喻。须弥即是此经。群峰即是余经。设七金铁围。方余高广比妙高之出海。并落其高。以俯望群峰如培塿故

疏。第九是以菩萨搜秘于龙宫下。感庆逢遇。于中二。一明弘阐源由。二正明感遇。今初。谓龙树菩萨五百年外。方入龙宫搜求得斯玄奥之典。事如别传及纂灵记。言大贤阐扬于东夏者。正取觉贤兼余大德。谓智严。法业。日照。实叉等。阐扬斯典。言于东夏者。谓葱岭之东。地方数千里。谓之神州大夏。而上云是以者。由上深妙故。搜以阐之。故龙树入于龙宫广见。无数偏诵此经者。以玄妙故。故智论詺。为大不思议经。而诸大德皆见此经。一文一句竭海墨而莫书。一偈一光破地狱之剧苦。是以诸师尽命弘传耳

疏。顾唯正法之代尚匿清辉幸哉像季之时偶斯玄化等者。二正明感遇。于中亦二。先对昔自庆。后对今自庆。今即初也。谓五百年前即当正法。斯经清辉。隐匿龙宫之内。时人不闻。何幸像法垂末之年。遇斯玄微之化。生居像末应合悲伤。反顾前不闻经。未惭正法之代。故自庆也。此依不灭正法一千年故。今为像末。以今去大师涅槃一千八百六十年故。又按。大集月藏分。第一五百年解脱牢固。第二五百年禅定牢固。第三五百年多闻牢固。第四五百年塔寺牢固。第五五百年斗诤牢固。今居塔寺之末。将邻斗诤之时。翻闻难思之经。碎身莫酬其庆

疏。况逢圣主得在灵山竭思幽宗岂无庆跃者。第二对今自庆。此庆有三。一庆时。二庆处。三庆所修。初即况逢圣主。谓明时难遇。今值圣明天子。敷陈五教高阐一乘。列刹相望钟梵交响。故得闲居学肆探赜玄门。斯一幸也。二得在灵山者。庆处也。清凉灵山三千之最。文殊大圣诸佛祖师。金色虽在东方。住处即为金色。大圣虽周法界。摄机长在此山。感应普周。若百川影落。清凉长在。犹素月澄空。万圣幽赞于五峰。百只传庆于千古。况大孚灵鹫标乎圣寺之名。一介微僧得在居人之数。此之庆幸爰愧多生。斯再幸也。三竭思幽宗者。庆所修也。大方广佛华严经。即毗卢遮那之渊府。普贤菩萨之心髓。一切诸佛之所证。一切菩萨之所持。包性相之无遗。圆理智而特出。不入余人之手。何幸捧而持之。积行菩萨犹迷。何幸探乎幽邃。亡躯得其死。所竭思有其所归。幸之三也。岂无庆跃结上三也。其犹溺巨海而遇芳舟。坠长空而乘灵鹤。庆跃之至手舞何阶。是故感之庆之。唯圣贤之知我也

疏。第十题称大方广佛华严经者。即无尽修多罗之总名。下略释名题。以下第九门中广释。故此云略。于中有三。先双标经品二目。二双释二目。后双结上二。今初。先标经目。谓若从略至广。展演无穷。难思教海不离七字。故云无尽修多罗之总名。标经题也。后世主妙严品第一者。即众篇义类之别目者。标品目也。众篇即三十九品。品者。义类不同。今当其一故云别目

疏。大以旷兼下。二双释二目。先释总题。后释品目。今初。下有十门。释其七字。字各十义。今但略举。当字释之。然此七字略有六对一经字是教。上六字是义。即教义一对。二严字是总。上五是别。即总别一对。三华为能严。上四皆所严。即能所一对。四佛是所严所成之人。上三皆所严之法。即人法一对。五广者是用。上二皆体。即体用一对。六方者是相。大者是性。即性相一对。故此七字即七大性。大者体大。方者相大。广者用大。佛者果大。华者因大。严者智大。经者教大。则七字皆大。七字皆相等。今各以二义释之。大以旷兼无际者。旷兼明其包含。约广遍释大故。涅槃云。所言大者。其性广博犹如虚空。故下经云法性遍在一切处。一切众生及国土。三世悉在无有余。亦无形相而可得也。二无际者。约其竖论则常故名大。涅槃云。所言大者。名之为常。故下经云法性无作无变易。犹如虚空本清净。诸佛境界亦如是。体性非性离有无。然渊府不可以拟其深妙故。寄大以目之。实则言思斯绝。故下经云。法性不在于言论。无说离说恒寂灭。诸佛境界不可量。为悟众生今略说

疏。方以正法自持亦二义者。一方者正也。二方者法也。并持自性。通上二义。谓恒沙性德即是相大。并无偏伪。故称为正。皆可轨持。目之为法。故下经云。凡夫无觉解。佛令住正法。诸法无所住。悟此见自身

疏。广则称体而周者。此即用大。用如体故无不周遍。然亦二义。由体有二义故。一者能包。二者能遍。犹如虚空包含万象遍至一切处今用称体之包。则一尘受世界之无边。二称体之遍。则刹那弥法界而无尽。上之三字。即体相用无有障碍。为所证之法界也

疏。佛谓觉斯玄妙者。亦有二义。一者能觉。佛陀梵言。此云觉者故。二者所觉。即上大方广。斯为玄妙之境故。云觉斯玄妙。斯即此也。即此上大方广耳。若别说者。觉上用者。觉世谛也。觉上体者。觉真谛也。觉上相者。觉中道也。三谛相融三觉无碍。为妙觉也

疏。华喻功德万行者。此亦二义。一感果华。喻万行。因成佛果故。或与果俱。或不与俱。俱如莲华表因果交彻故。不俱如姚李。不坏先因后果故。二严身华喻诸位功德。必与位位果俱故。故下经云。若见华开。当愿众生神通等法如华开敷。若见树华。当愿众生众相如华具三十二

疏。严谓饰法成人者。严亦二义。一以万行饰其本体。即严上大方广。如莹明镜。镜虽本净非莹不明。二以万行功德。成佛果之人。若琢玉成器。又饰本体。似铸金成像。以行成人。如巧匠成像

疏。经乃注无竭之涌泉下。唯经举四义。然亦唯二。谓贯与摄。涌泉即是所摄义味。常乃通于上三。一注无竭之涌泉者。此言犹通诸教。二贯玄凝之妙义。以总就别。别贯华严玄妙义故。凝谓凝湛。严整之貌也。三摄无边之海会者。即是摄义。无边海会局此经众。拣余众故。四作终古之常规者。即是常义。余处释云。常乃道轨百王。今亦以通就别。别属此经。法眼常全无缺减故。常恒之说非随宜故。终古无忒可得称常。释题竟

疏。佛及诸王并称世主下。释品名。此释世主。世谓世间。即三世间。一谓众生世间。二器世间。三智正觉世间。主谓君主。即佛及诸王。地神水神林神山神。即器世间主。天王龙王夜叉王等。即众生世间主。如来即智正觉世间主。亦总化上二。遍统前三。故云并称世主

疏。法门依正俱曰妙严者。此严亦说三种世间法门为能严。唯局于主。依正所严通三世间。众生及佛俱通正故。谓诸世间主。各得法门自严己众。即众生世间严并用。严佛亦智正觉严。佛成正觉是自法门。是故能令其身充满一切世间。其音普顺十方国土菩萨众中。威光赫奕等。即智正觉世间严。其地坚固金刚所成。上妙宝轮及众妙华。清净摩尼以为严饰等。即器世间严。器世间严通二法门。一佛力令严。是佛自严。二能感者观见。即是众海法门严。是故总云法门依正俱曰妙严。三世间严并胜余教。故标妙严以为品目。后斯经下。双结二目。上文明不释。已上用当同诸经之序分。余如下说

自下第二。归敬三宝。请威加护。有十六句。大分为三。初有八句。正归敬三宝。次有六句。请威加护。后有二句。回施众生。初中分二。初句总明。余皆别显。今初。归命二字。显能归相。三业普周。归向依托无尽三宝。但云命者。以人所宝重莫过身命。今将仰投。十方已下所归分齐。十方横遍。三际竖穷。极通横竖。就别显中三宝即为三别。初三句归佛。次二句归法。后二句归僧。初中又二。前之二句总归诸佛。后之一句别归本师。初中尘刹有其二义。一所依处。谓一一尘中诸刹土故。佛所严刹等尘数故。又尘约微细。刹通粗细。二即尘数如来。圆谓圆寂。明谓智明。即菩提涅槃。亦无德不圆。无法不照故。上二字自利。调御师者。通利自他。十号之一。巧摄有情号。法界亦二义。一成上依处。上云尘刹。似当约事。今云法界义兼事理。佛身充满于法界故。又充满法界无穷尽故。二者该后称。法界之功德大悲云故。功德者。亦圆明中别义。即十力无畏十八不共。百四十种无尽之德。大悲普覆。无心含润。故喻于云。毗卢一句别归本师。乘恩重故。四字标名。三字赞德。上云功德。总该无尽。今云大智。别语最胜。顺于光明遍照义故。大智深广故喻于海。又诸佛举悲。本师语智。影略以明。悲智深广故。悲亦称海。大悲深广故。智亦如云。含润法雨故。又前云功德。此云大智。成二严故。无尽功德不出二故。所住下二句归法。言所住者。蹑前起后。所以蹑者。显同体故。但归别相不会理故。然三宝有三相。一同相。二别相。三住持相。今通依之。初同相者。此有三义。一约以事就义门。则别相之上。各有三宝。一佛体之上。有觉照义。名为佛宝。轨则义边。名为法宝。违诤过尽。是名僧宝。即以无漏法界功德为体。二法上有三者。法有觉性即是佛宝。轨持即是法宝。法体无违即是僧宝。三僧上三者。观智为觉为佛宝。轨则为法宝。在众无违。无违众生故名为僧。今举佛所住以明法者。即约佛上论同体也。理是佛所住。教从佛所流。两重相依。二约会事从理门。三宝皆依真故。今举佛法皆归真性。略不言僧。三约以理融现门。心性本觉。即是佛宝。恒沙性德。皆可轨持。即是法宝。此恒沙性德。性相不二。和合名僧宝。由此一门故。令如来住真法性。若无此者何所住也。三门虽异并称同体。故净名云。佛即是法。法即是众。是名三宝。皆无为相与虚空等。是故若就觉义并称佛宝。轨则而言无非法宝。冥符和合莫不皆僧。义说有三。不可为一。然无别体。岂为异耶。故云同相。二别相者。即如前科。佛则横该一切竖彻十身。法则通四。略举理教。上句是理。下句是教。僧虽该摄偏语大乘。是故但举文殊普贤。三住持三宝者。十身之中有力持身即住持佛。其修多罗即住持法。住持之僧含菩萨中。然三三宝。通于诸乘有其胜劣。以义料拣。归胜非劣。一理统之。三三无异。故并皆归敬。显敬无遗。三一一。下二句归僧。初句明处。一一微尘中。有一切诸佛。菩萨众围绕故。况一一佛所难思。普贤住普贤位。莫不皆尔。下句举人。偏举二者。以是海会之上首故。表理智故。诸言不一则无所不该。第二我今下。请威加护。六句分三。初二句请归之意。意欲释经故。然通显归意。乃有众多总相而言者。三宝吉祥。一切众生最胜良缘。有归依者。能办大事。生诸善根。离生死苦。得涅槃乐故。又一切经。初有六成就。令物信故。佛灭度后。凡诸弟子所有著述。皆归三宝示学有宗。不自专己。离过失故。请威加护令契合故。上句自谦智劣。等彼一毛。下句赞法广深。同真法界。一毛度空。乍可知量。凡智测法何能穷尽也。次愿承下。二句愿加护相。上句明加。下句明益。今初。未能深入三昧。外感佛加。但请同体之慈。希沾胜益。下句益中句句冥符。愿始末无违。而言冥者。亦谦辞也。末得显加。且希冥契。使凡心凡笔暗合圣心。三俾令下。二句著述所为。使令法眼圆满化尽含生故。贤首品云。彼诸大士威神力。法眼常全。无缺减也。第九回向不愿成佛。唯愿等于普贤者。良以普贤该因彻果。佛前佛后皆悉有故。普贤即是诸佛根本故。法界体故。故金刚顶经。十方诸佛礼普贤者。亦斯义矣。然著述所为。但愿大法弘通众生利乐。即悲智大意。曲论别为。乃有多缘。以斯经乃诸佛所证。根本法轮。诸教标准。此方西域无不仰遵。而圣后所翻文词富博。贤首将解。大愿不终。方至第十九经。奄然归寂。苑公言续于前疏。亦刊削之。笔格文词不继先古。致令后学轻夫大经。使遮那心源道流莫挹。普贤行海后进望涯。将欲弘扬。遂发慨然之叹。若有过不说。是非浑和。岂唯掩传者之明。实乃拥学人之路。若指其瑕类出彼乖差。岂唯益是非之情。实乃黩心智之境。余故抚心五顶。仰托三尊。不获已而为之也。以斯别意略有十焉。一圣旨深远。各申见解故。二显乎心观。不俟参禅故。三扶昔大义。不欲掩人故。四剪截浮词。直论至理故。五善自他宗。不妄破斥故。六辨析今古。新旧义殊故。七明示法相。显经包含故。八广演玄言。令悟心要故。九泯绝是非。不妄破斥故。十均融始末。首尾可观故。初一为总意。后九为别意。指昔瑕疵。疏中欲掩是非。传者须知得失。诸徒诚请。难以违之。长时弘宣。不繁数述。恐迷宗滞迹。竞作是非耳

第一圣旨深远各申见解者。此为总意。谓佛法冲深。随人智慧有深浅故。斯亦为遮外难。恐有难言。世路以多岐亡羊。学者以多途丧志。纯源莫二。枝派转多。旧疏新章。益汨真性。何以屋上枷屋。床上安床。昔已有之何要改作。故下十意皆通此疑。今之初意正答斯难。特由圣旨深远随见不同。各呈其能以光法施。昔可尚也。安更有词。故五百比丘各说身因。佛许无非正说。三十二菩萨共谈不二。异见同归。故下经云。无边海会。各入解脱之门。境界万差。同趣如来智海。故海慧菩萨云。如来境界无有边。各随解脱能观见。是以西域东。夏释论解经。经有多家论文。论有诸师解释。如析金杖。金体不殊总收百川。溟渤弥大。故或登地菩萨。或加行贤人。或当代时英。或如来悬记。皆思拔群伍。智出众情。而所见不同。并传于世。各申其美。共赞大猷。依之修行无不获益。今亦仰攀胜德。以尽专精。握管窥天。滴流足海。复何怪焉

第二显示心观不俟参禅者。以经虽通诠三学。正诠于定。皆是如来定心所演。故经云。汝所说者。文语非义。我所说者。义语非文。况华严性海不离觉场。说佛所证海印三昧亲所发挥。诸大菩萨定心所受。昔人不详至理。不参善友。但尚寻文。不贵宗通。唯攻言说。不能以圣教为明镜。照见自心。不能以自心为智灯。照经幽旨。玄言理说。并谓雷同。虚己求宗。詺为臆断。不知万行令了自心。一生驱驱。但数他宝。或年事衰迈。方欲废教求禅。岂唯抑乎佛心。实乃翻误后学。今皆反此。故制兹疏。使造解成观即事即行。口谈其言。心诣其理。用以心传心之旨。开示诸佛所证之门。会南北二宗之禅门。撮台衡三观之玄趣。使教合亡言之旨。心同诸佛之心。无违教理之规。暗蹈忘心之域。不假更看他面。谓别有忘机之门。使彰乎大理之言。疏文悬解。更无所隐。难可具陈



大方广佛华严经随疏演义钞卷第二

大方广佛华严经随疏演义钞卷第三

　　　　唐清凉山大华严寺沙门澄观述


第三扶昔大义不欲掩人者。谓晋译微言。幽旨包博。玄义全盛。贤首方周。故讲得五云凝空六种震地。而刊定记主师承在兹。虽入先生之门。不晓亡羊之路。徒过善友之舍。犹迷衣内之珠。故大义屡乖。微言将隐。破五教而立四教。杂以邪宗。使权实不分。渐顿安辨。析十玄之妙旨。分成两重。徒益繁多。别无异辙。使德相而无相即相入即用之体。不成德相不通染门交彻之旨宁就。出玄门之所以。但就如明。却令相用二门无由成异。以缘起相由之玄旨。同理性融通之一门。遂令法界大缘起之法门一多交彻而微隐。如斯等类其途实繁。非是重古轻今。不欲欺诬亡殁。今申上古之义。新疏翻多。有同刊定之文。皆是古义今同用耳

第四剪截浮词直论至理者。且文华尚犹翳理。繁言岂不乱心。科文过碎已杂尘飞。重叠经句但盈纸墨。等闲会于梵语。无益经文。次第数于经文。更无理观。如烟郁火云翳长空。今并剪而削之。若长风卷雾。然经多十句。若过半已上。难者则具而释之。难则曲尽而非繁。易则略陈而不阙。若五六句已下难者。则摘句而释之。易则不释。若文义全易者。大科而已。若文易意难者。总相收束。文难意易者。但细消文。若文义俱难者。先出意而后释。使质而不野。简而必诣。是本心也

第五善自他宗不妄破斥者。谓昔人所引经论及破他义。无问性相多不穷于始末。辄引辄破。或多用法相。而复尽呼为权。引权释实。又不分通局。疑误后学。或以昔正为非。或复以权为实。今亦反此。若破若引。先示彼义。使性相无亏。尽其意态。后申此理。对决分明。使学者不滞迹迷宗。不谬非古义。亦无劳周览。更复傍求

第六辨析今古新旧义殊者。谓探玄本记但释晋经。大旨虽同在言有异。但引彼疏须观所释。如发心品晋经云。以是发心即得佛故。唐经云。以是发心当得佛故。即当既别。岂得将昔之即。释今之当。其类皆尔。然昔人十行已前。多依贤首新修略疏。回向已下并用探玄。三地已下多唯古录。二经小异舛互相参。文亦非一

第七明示法相显经包含者。然性之与相。若天之日月易之乾坤。东夏西方。分宗开教。学兼两辙。方曰通人。是以释经。事须明示。然此经法相。名义兼广。或有名无义。或有义无名。昔人苟见一名。广引论释。随名解义。义乃无穷。如释净行品百四十一愿。以诸门料拣。释梵行品四果。广引婆沙。问明品。贪嗔全抄唯识。十行品三倒广据诸宗。虽则皆是法门。而甚深观行翳于名相。今皆略陈而已。古人若有义无名。则莫知所以。今则引诸经论。以名管之。使经中法相昭彰于众论。至如兜率品二十一种功德。则有义无名。离世间品初则有名无义。今于兜率品。广引经论而释之。至离世间品略陈而已。又如离世间品具舍诸位。一一位内摄义无遗。或名异义同。或前后广略。然于四十二位次第无差。今并具引六会经文。对前释之昭然可见。使七卷之经句句有据。翻验昔解臆说尤多。然性相二宗。法相有同有异。如五眼十眼六通十通等。并各示之使无余惑。如初卷叹德。释以十身。则法性宗之法相也。释智入三世广引四智。即法相宗之法相也。以众海解脱之门。释众海之名目。法性宗之法相也。以九门之六度释经十度。即法相宗之法相也。如十通十忍会六通五忍。十身十智融三身三智。十门涅槃。以会通四种涅槃。十种佛智。而一智融于四智。即性相二宗无违之法相也。触类非一。又诸经疏所明法相。多是傍来。如法华经。但云如来知见力无所畏禅定解脱三昧深入无际。斯乃通赞佛智深远。逢力一字立十力章。无所畏字立四无畏章。禅立四禅。定立八定。解脱三昧并立章门。若此之流千章万章。释一卷经亦不得尽。若为成种智之境。应须更学多门。取法华玄宗。但示众生等有知见。先所出内是子所知。非是十章五章能尽斯妙。若华严经有异于此。如十度十力。一经数十处明故。须总撮一章顿晓玄旨。如十地品内以法相为观门不了三聚。岂知离垢之名。不晓八禅宁知发光之行。四地道品。成无生之慧光。五地诸谛。穷真俗以化物。六地般若要观缘生。星罗十门月满三观。研穷性相般若现前。七地穷一切菩提分法。权实双行。八地七劝该罗。方见无功之道。九地居法师之位。药病须知。不得四十辩才。何以广能化物。得第十地方尽种智之深玄。四十二位之昭彰并称观行。九会五周之因果。佛道方圆故。若相。若性。若因。若果。无不成观。无不契真。依经修行并是圣意。若不了法相。岂唯不知圣旨。亦非弘阐之人。寻文自知

第八广演玄言令悟心要者。谓经多有玄言妙旨。昔不广明。或指在别章。或略陈不具。今应具者毕在疏文。文易意深。广申体势。如始成正觉。以诸宗始成而会之。智入三世。以二智三智四智而释之。如幻喻中引兔章以尽之。如影之喻。分三影以别之。第七回向刹平等出诸句以拣之。第八回向历境起愿。以横竖位次而彰之。三天偈赞离相回向。以般若等深经中百等论玄妙而通之。九会五周皆以性相而广之。普贤三昧。穷妙中之妙。出现一品尽玄中之玄。至如法界华藏之深观旨归关脉之妙章。尽关键之幽微。穷义理之分齐。如关中系表三玄格言。有美斯经必尽其奥。亦有指别章者。皆非正要。知与不知无乖弘赞耳

第九泯绝是非不妄破斥者。昔人胜负气高是非情厚。上古妙义用而不言。先贤小瑕广申破斥。如娑婆形如虚空。便云良由译人不闲经论。谬预译场。误累圣教。一朝至此。先师在其译内。斧凿太深。纤芥在于珠中。何须击破。又如十行品内释不住中流。广申异释。晋经失旨致古释枝辞今文分明何须叙昔。若斯之类。其事颇多。终日是非。岂合大道。凡破义者。其犹毒蛇螫手不得不斩。毒树生庭不得不伐。若邪解乱辙。事须决之。若易知其非。略而不述。若似正不正。则并决分明。如欲识真金须明鋀石。盖不获已情忘是非。设有破斥须存礼乐。不得自尊己德。下视先贤。须知草创者难。因循者易。纵有举非显是。不是自炫自媒。故今疏文是非全少

第十均融始末首尾可观者。然造疏大体。皆初重后轻。若更广开门庭。消文疏略。至于弘阐。圣旨多沈。今以大经九会始末深玄。逢义即明不拣初后。但初已释。后不重明。故义科章门落落星布。使初中后善始末可观也。略述制疏有斯十意。故忘躯灵境。仰述玄猷。本意皆为众生得同普贤诸佛耳。第三二句回向众生者。前之二句作疏所为。为于众生。此段通回归依之益。及所成德。制疏之功。傥一句冥合圣心。尽为众生得大觉圆明涅槃常乐也。将释下。第三开章释文。十门之内。前八义门。后二正释以经题目即是文故亦可。九门皆义。题目通于一部文故。十门生起。如是次第者。夫圣人设教。言不虚发。动必有由。非大因缘莫宣斯典。故受之以教起因缘。二者。因缘既兴有所起教。佛教虽广不出三藏十二分教。未委此经三藏教中何藏教摄。故举藏教之总名。含摄华严之别教。故受之以藏教所摄。三已知此经修多罗摄。具十二分。然其藏教皆通权实。拣权取实唯圆教收。未知圆义浅深宽狭。故受之以义理分齐。四既知圆教包博冲深。未审此经被何根器。故受之以教所被机。五知甚深义理正被圆机。未知其诠何为体性。故受之以教体浅深。六能所文义已知该罗。未审所宗尊崇何义。故受之以宗趣通局。七既知旨趣冲深。未委能诠文言广狭。故受之以部类品会。八既知部类广则无尽略乃百千。未知传译何年有何感应。使宗承有绪。知胜益可归。故受之以传译感通。九大旨既陈随文解释。先明总目包尽难思。故受之以总释名题。十总意虽知在文难晓。使沉隐之义彰乎翰墨。宗通之理见乎百千。故受之以别解文义

疏。因缘者下。疏文有二。一生起大意。二先因后缘下。开章别释。前中有三。一正释。二引证。三解妨。今初。先法。次若须弥下喻。后今摇如来下合。如来合山。智慧合海。此文意出智论。今转势用之。智论中问曰。佛以何因缘说般若波罗蜜经。诸佛不以无事及小事因缘而自发言。譬如须弥山王。不以无事及小事因缘故动。今以何等大因缘故。说般若波罗蜜经。此中论意。即以说般若为动须弥。今开须弥。约能说人。智海通能所说。动能说之佛智。说如来之智海。并即不共般若。又于经中广说佛身及与佛智。故佛身及智并通所说。疏故下经下。二引证也。疏。出现本为下。三解妨也。有伏难云。非一缘等。乃明出现之缘。今将证说。岂为惬当。故今通云。出现本为一大事因缘。一大事因缘。即华严佛智。明知出现之缘。即华严缘也

疏。先因后缘各开十义者。此下第二开章别释。于中二。初双标。二双释。双标可知

疏。因十义下双释先因中亦三。初列。次释后因。上十义下。结属会释

疏。言法尔者下释也。即为十段。今初。法尔。疏文分四。一正释。二引证。三结释。四解妨。初文可知

疏。故不思下。引证。此即第四十七经。第五大那罗延幢勇健法云。佛子一切诸佛能于一身等。乃至已下中间。应云法界众生靡不皆闻一一音声演尔所修多罗藏。一一修多罗演尔所法。一一法有尔所文字句义。如是演说尽尔所劫。尽是劫已复更演说尽尔所劫。如是次第乃至尽于一切世界微尘数劫。尽一切众生心念数量。未来际劫犹可穷尽。如来化身所转法轮无有穷尽。所谓智慧演说法轮。断诸疑惑法轮。照一切法法轮。开无碍藏法轮。令无量众生欢喜调伏法轮。开示一切诸菩萨行法轮。高升圆满大智慧日法轮。普然照世智慧明灯法轮。辩才无畏种种庄严法轮。如一佛身以神通力转如是等差别法轮。一切世法无能为喻。如是尽虚空界。一一毛端分量之处。有不可说不可说佛刹微尘数世界。一一世界中念念现不可说不可说佛刹微尘数化身。一一化身皆亦如是。所说音声文字句义。一一充满一切法界。其中众生皆得解了。而佛言音无变无改无有穷尽。是为第五大那罗延幢勇健法。今疏略引耳。上钞中尔所字。经中皆是不可说不可说佛刹微尘数字

疏。斯则处以毛端下。三结释也。结释经文。成初正说。于中初二句正结。后处则下。覆释。法界齐起为顿。如月入百川。非从东向西等。故长时不断曰常。无间断故。既常既遍故不待别因

疏。但随见闻下。四解妨。有伏难云。既横竖该罗。说穷时处。何有初成之始九会之终。故为此通。于中二。先正解妨可知。后令寻于此下。重通再难。难云。略本至少。安穷无尽之理。故为此通。以见理圆融故。少见能穷无尽。有法喻合。以一处下。释成上义。时处既一多相即法。岂一不含多

疏。二酬宿因等者。疏文分五。一标举章门二何以下。蹑前起后。三夫根深下。摽因深广。四深大云何下。释成深广。五宿因虽多下。开章别释。于中先标章。后别释可知

疏。三顺机感者。文中分六。一标章。二蹑前起后。三其犹下。约喻显相。四故兜率下。引经证成。五广显下。指略在广。六然此下。拣定于机。言今之闻者是未来机者。望说经时是未来故。故发菩提心品中。十方法慧同白佛言。我等悉当护持此法。令未来世一切菩萨未曾闻者皆悉得闻。亦是未来机也

疏。四为教本者。文三。初标章。次总彰大意。然后亦有二下。开章别释。大意中。初二句立理。故出现品云。譬如大海潜流四天下地。有穿凿者无不得水。彼喻佛智普入一切众生身中。今借用之。斯即喻也。非本无以垂末者。法说。如无海本不能流末。无其本月。则无月影入于百川。无有法身。岂能垂于应化。故无有根本之法。何有随宜之谈。后将欲下。两句正释。为本之义。故天台指为乳教。乳是酪等诸味本故

疏。出现品云。如日初出先照高山者。彼文云。譬如日出先照须弥山等诸大山王。次照黑山次照高原。然后普照一切大地。日不作念我先照此后照于彼。但以山地有高下故。照有先后。如来应正等觉亦复如是。成就无边法界智轮。常放无碍大智光明。先照菩萨摩诃萨等诸大山王。次照缘觉次照声闻。次照决定善根众生。随其心器示广大智。然后普照一切众生。乃至邪定亦皆普及。为作未来利益因缘。令成熟故。而彼如来大智日光。不作是念。我当先照菩萨大行。乃至后照邪定众生。但放光明平等普照。无碍无障。无所分别。释曰。始成便说华严。是照菩萨山王。此明是先大后小

疏。二为摄末之本者。于中二。初标名也。为华严未有未之可摄。以法华摄末归本归华严故。故为本也。疏。如日没时还照高山故者。二义取出现经意以证。而无此文。即是法华所明。先小后大及三时五时之教。后后胜于前前。法华涅槃唯闻一极。为照菩萨

疏。无不从此法界流下。二双证上二。先引摄论。后引法华。初引摄论。无不从法界流。即证开渐之本。无不还归此法界故。即证摄末之本。此乃义证教。谓论所明。报化身等。皆从法身生。还归于法身。法身等即义。今以法身类于华严故。云以义证教也

疏。法华亦云下引法华证。故下。吉藏引此立三种法轮。第一名根本法轮。第二名枝末法轮。第三名摄末归本法轮。文中便引便释。三节具也。疏。斯则法华亦指此经以为本矣者。结成本义。若自立为本。恐义未明。法华指此为本。本义方显。始见我身入于佛慧。即华严。亦令得闻法华入于佛慧。岂非指初为本。又法华第一云。于一佛乘分别说三。亦是从本流末。即指华严为一乘。分别说昔之三。三即鹿野四谛等。若也。不指华严为本。鹿野之前。以何为一乘耶

疏。五显果德者。疏文分二。初总明大意。有法喻合可知。后然果德有二下。开章别释。于中亦二。先正释可知。后然依正无碍下。融通于中三。初约用互在。以明六句。次约体相即。以明四句。后随举一门下。双结体用

疏。然依正无碍。通有六句。至其文非一者。初二指事令晓。余但列名。然相即相入相在之义。义分齐中即当广明。而相入各有分圆。若约圆说。应言刹中有刹。今欲显胜。举尘毛之分。以摄刹身之总也。言其文非一者。谓第六经。法界普明慧菩萨偈云。佛刹微尘数。如是诸刹土。能于一念中。一一尘中现。第一句也。成就品云。一一尘中难思刹。随众生心普现前。一切刹海靡不周。如是方便无差别。亦第一句也。现相品云。如来一一毛孔中。一切刹尘诸佛坐。菩萨众会共围绕。演说普贤之胜行。回向品云。一毛孔中悉明。见不思议数无量佛。一切毛孔皆如是。普礼一切世间灯。僧祇品云。于一微细毛端处。有不可说诸普贤。如一毛端。一切尔。如是乃至遍法界。皆第二句也。又云。于一微细毛孔中。不可说刹次第入。毛孔能受彼诸刹。诸刹不能遍毛孔。现相品云。如来安坐菩提座。一毛示现多刹海。一一毛现悉亦然。如是普周于法界。亦第三句也。普贤偈云。如于此会见佛坐。一切尘中亦复然。佛身无去亦无来。所有国土皆明现。现相品云。一切刹土微尘数。常现身云悉充满。普为众生放大光。各雨法雨称其心。亦第四句也。又云。一一尘中无量身。复现种种庄严刹。一念殁生普令见。获无碍意庄严者。即第五依内现依正也。僧祇品云。一微尘中悉能有不可言说莲华界。一一莲华世界中。贤首如来不可说。亦第五句也。世界成就品云。一毛孔内难思刹。等微尘数种种住。一一皆有遍照尊。在众会中宣妙法。即第六正中现正依。现相品云。一切诸佛土。一一诸菩萨。普入于佛身。无边亦无量。成就品云。一切刹土入我身。所住诸佛亦复然。汝应观我诸毛孔。我今示汝佛境界。皆第六句也

疏。又有四句等者。第二约体相。相即明四句也。相即互亡。故无有二。一佛即刹者。佛体即是法性土故。废己从他。佛体虚故土外无佛。法性无二故。二刹即佛身者。刹体即是法性身故。废他从己。刹体虚故佛外无刹。法性无二故。由性无二故。以性融相故。身刹相即三俱者。谓有身有土不坏相故。若无身无土无可相即故。四泯者。谓佛即刹故非佛。刹即佛故非刹。以互夺故

疏。随举一门即摄一切者。三双结体用。以即入二门无二体故。体外无用。唯相即故。用外无体。唯相入故。无有镜外之明明外之镜故。言并如下说者。即指义分齐中

疏。六章地位者。疏文二。初总彰大意。后开章别释。前中二。先顺明来意。后夫圣人下。立理反成。圣人之大宝曰位者。即周易下系辞云。夫天地之大德因生。圣人之大宝曰位。注曰。夫无用则无所宝。有用则有所宝也。无用而常足者莫妙乎道。有用而弘道者莫大乎位。故曰圣人之大宝曰位也。疏。若无此位行无成者。即反成须位也

疏。此亦二种下。二开章别释也。于中三。一正释。二会融。三引证。初中先释行布。言行布者。行位分布。阶降浅深。如第二会明信。三明住。四明行。五明向。六明地。七明等妙。前非是后。后非是前。故言行布。后释圆融。言圆融者。圆满融通。疏释有二。初正释。二引证。前中自有二义。一者疏云。一位即摄一切位故者。此总辩相摄。谓四十二位之中。随举一位。即摄一切。如初发心住即摄余九住及摄行向地等。二者疏云。一一位满即至佛故者。此别明五位互摄。如初住摄于初行初回向初地。第二住摄第二行第二回向第二地等故。第十住满。则十行满十向满十地满故。十住满称灌顶位。第十地满时。亦称灌顶。而成佛故。十行智度圆。十地智度满。海幢比丘顶出诸佛说法。灌顶住后。即明佛者。即其事也。前唯约理行圆融。此兼明行证相似

疏。初地云下。二引证也。文即为三。一云。一地之中具摄一切诸地功德者。此约当地之中。自互相摄。一地摄十地。以一例诸位位皆然。上正引文。二云。信该果海者。此明五位互摄。贤首品中。乃至则得灌顶而升位等。此即义引为证。三初发心时便成正觉者。正明以初摄后。通于二义。若住满成佛。即是当位。以初摄后。若究竟成佛。即异位相望。以初摄后。如四十二字门。初阿字门具后荼字也。上来总有三义。一举一位。总摄五十二位。二举一位摄五位。三举初摄后。复应有后摄初。初后摄中。中摄初后。一摄一切。一切摄一。一摄一。一切摄一切。如理思之。上云初发心时便成正觉。即是正引经文。梵行品云。若诸菩萨能与如是观行相应。于诸法中不生二解。一切佛法疾得现前。初发心时。即得阿耨多罗三藐三菩提。知一切法即心自性。成就慧身不由他悟。今略引耳

疏。然此二无碍下。会融也。于中二。初辩定其相。二正明会融。前中有二对。行布圆融。以教对理。以相对性。下正圆融。但融相性。初对。谓约能诠教道。则行布不同。约所诠之理。则圆融无碍。第二对。就所诠中。约相则深浅不同。约性则融通无二。言德用者。即德相业用也

疏。相是性之相故下。正明融会。文有三番。第一番。直明无碍。第二番。则互相成。谓无量本是约相行布。圆融本是一理平等。今圆融既不碍行布。故成无量之德。下句反此可知。第三番。从无量为一故。融通隐隐下。明相成而不失本相。无量为一故。融通而不失本相故。隐隐然似有二。一为无量故能重重。不失一相故能涉入

疏。故世亲。以六相圆融下。第三引证。此引论证。即总别同异成坏。由此故得举一全收。至下广明。次云上下之文非一者。双引经疏。若望经则唯是下文。若望疏文。通指一经上下耳

疏。七说胜行者。疏文亦二。先明大意。后开章解释。前中初二句依教正释。后二句引外事证。即论语第二。彼下二句云。不患莫己知求为可知也。包氏注曰。求善道而学行之则人知己。今引证此。求为可知。及所能立。皆是行也。上两句行成得位。下两句行成得名。今为证位故。但引前耳

疏。行亦二种下。开章释也。先释后融。前中明顿成中。先正明。后引证。言一断一切断等者。等取一障一切障一修一切修一证一切证故。普贤行品。初说十句。若成此十。则顿成五十二种胜行。一念嗔心起。百万障门开。故偈中云。不可说诸劫。即是须臾顷。莫见修与短。究竟刹那法。皆以圆融也。故妙严品云。一法门中无量门。无量千劫如是说。所演法门广大义。普运光天之所了

疏。二遍成诸行下。释行布从始迄终。故云乃至。则五位所行。皆此摄也。菩提心为始。体即三心。谓一直心。正念真如法故。即是大智无所执著。二深心。乐修一切诸善行故即是大愿。谓四弘等。三大悲心。救护一切苦众生故。七十八云。菩提心灯。大悲为油。大愿为炷。光照法界。光即直心。炷即深心。油即大悲心。多以三心为体。上求下化。照理起行。不出此故。言相者。即无相为相。同法界相。无分量相。无齐限相也。言功德者。无德不收故。发心品十种大喻。百门较量。亦不及少分。七十八卷。广以喻叹。亦不能尽。贤首品云。若有菩萨初发心。誓求当证佛菩提。彼诸功德无边际。不可称量。无与等。发心品云。发心功德不可量。众智共说无能尽。又云。菩萨发心功德量。亿劫称扬不可尽。以出一切诸如来。独觉声闻安乐故等。皆发心功德也。又云。欲见十方一切佛。欲施无量功德藏。欲灭众生诸苦恼。宜应速发菩提心。此上三事。皆是发菩提心。为万行之本。故首明之。即此发心。便名为行

疏。此二无碍下。第二融通可知

疏。八示真故下。文亦有二。先总明。后别释。文含多义。不异分齐中教因总该故。此略举义深理要。故别为一门

疏。九开因性者。文亦先总后别。总中先蹑前起后。良以下。总相解释。于中有三。初明因义。本有恒沙性德。本觉佛智无二体故。以此为因。二但相变下。覆彼因义。是以须开。所以相变体殊者。迷真如以成名相故。情生智隔者。失正智而成妄想故。上对约境。下对约心。五法具矣。三今令下。正明开义。知心空寂。则名相泯而真体合。达本无住。则妄想亡而正智生。真本不可以功成。要亡功而本就。深源不可以行得。必行尽而源成。若寂照双流。则因性开矣。性即知见。知见性相并皆显现。故谈已下结成开义

疏。亦有二下。别释。以言显示令其知有者。唯明示义。如示贫女宅中宝藏。未见未得。二使其修行者。义通开示。不知令知。名之为悟。未证能证。称之为入。显现之言。对于开义。如下破尘下。引经证成。经云。如有大经卷。量等三千界。在于一尘内。一切尘亦然。有一聪慧人。净眼悉明见。破尘出经卷。广饶益众生。佛智亦如是。遍在众生心。妄想之所缠。不觉亦不知。诸佛大慈悲。令其除妄想。如是乃出现。饶益诸菩萨等。即其义也。疏。唯以一大事因缘故者。即引他经。大乘法师。但云事物体事事义。道理随应皆得。今略释之。无二无三故名为一。佛因佛果故称为大。因果干能。令物解脱。并称为事。言因缘者。如来因此缘此。故出现耳。又因缘者。属于大事。正因佛性为因。缘因佛性为缘。了因所了为因。生因所生为缘。斯则大事。通因通果。因缘但语于因。因即种性之义故。彼经云。佛种从缘起。万行为缘起。斯佛种成菩提故。疏。所谓开示下。义引彼经。具云舍利弗。云何名诸佛世尊。唯以一大事因缘故出现于世。诸佛世尊欲令众生开(无上义)佛知见使得清净故。出现于世。欲示(同义)众生佛之知见故出现于世。欲令众生悟(不知义)佛知见故出现于世。欲令众生入(因义)佛知见道故。出现于世。广释如别。略释如下。疏。众生等有故言唯一者。随难而解。唯解一字耳

疏。十利今后者。文中亦二。先蹑前总辩。后此亦下。开章别明。又分为三。初约时分二。可知。次此益复二下。约行分二。后又此利益下。对前成异。二中。疏云。终竟不销等者。等取余句。余句云。要穿其身出在于外。何以故。金刚不与肉身杂秽而同住故。于如来所。种少善根。亦复如是。要穿一切有为诸行烦恼身。过到于无为究竟智处。何以故。此少善根。不与有为诸行烦恼而共住故

疏。二令起行成证入故下文二初证释后。良以有作下。释成。今初。疏云。乃至深入如来等者。中间经云。随顺一切如来境界。具足一切诸菩萨法。安住一切种智境界。远离一切诸世间法。出生一切如来所行。通达一切菩萨法性。于佛自在心无疑惑。住无师法。深入如来无量境界。故云乃至

疏。又此利益下。先对前辩异。所以辩异者。亦为拣滥故。利今后义似顺机感。机感亦有二世机故。故上文明约行分二。已是异。前但约时故。又顺机多约于所。利益多约于能。又顺机但是别义。利益通于十义。即总别之异故。对前九别。成斯十益也。于中二。先别对前。后亦可已下。通申本义。今初。文中。此十种益出于指归。但次第不同耳。彼次第云。一见闻益。二发心益。三起行益。四摄位益。五速证益。六灭障益。七转利益。八造修益。九顿得益。十称性益。此依从浅至深。自利利他等。而为其次。今疏顺前九门。展转相生。后能成前。以为次第耳。然见闻等。实通十因。欲显别义。随便逐胜。以别配耳。一以法尔常说遍说。便能触目对境。一切时中常如法见。所引经文如前总中。又出现品云。佛子。譬如雪山有药王树名曰善见。若有见者眼得清净。若有闻者耳得清净等。佛子。如来应正等觉无上药王亦复如是。能作一切饶益众生。若有得见如来色身。眼得清净。若有得闻如来音声。耳得清净等。又云佛子。我今告汝。设有众生。见闻于佛。业障缠覆不生信乐。亦种善根。无空过者。乃至究竟。入于涅槃。上虽明见佛。佛是华严佛。故舌根尝法味。故贤首品云。此法希有。甚奇特。若人闻已能忍可。能信能受能赞说。如是所作甚为难等。兜率偈赞品云。设于念念中。供养无量佛。未知真实法。不名为供养。若闻如是法。诸佛从此生。虽经无量苦。不舍菩提行。一闻大智慧诸佛所入法。普于法界中。成三世导师。明知。见闻其益深矣。疏。发心益者。若不闻此。不能发心。设有发心不得尊胜。以初发心时便成正觉等故。义如前引。疏。造修益者。谓闻此普法。便能造修一行一切行故。如前引出现品云。多劫修行。不闻此法非真修故

疏。顿得益者。如下六千比丘。言下获于十眼。善财童子一生便能顿圆诸位。法界品初。菩萨顿证等。并如教迹中引。疏。灭障益者。即一断一切断。如随好品天鼓教云。汝等应发阿耨多罗三藐三菩提心。以等法界三业悔过。结云。若如是知。是真实忏悔。一切罪恶悉得清净。说此法时。百千亿那由他佛刹微尘数世界中。兜率陀天诸天子。得无生法忍。又诸天子以香华等供佛而成大益。又云。其诸香云。普雨无量佛刹微尘数世界。若有众生。身蒙香者。其身安乐。譬如比丘入第四禅。一切业障皆得销灭。若有闻者。彼诸众生于色声香味触。其内具有五百烦恼。其外亦有五百烦恼。贪行多者二万一千。嗔痴等分亦然。了知如是悉是虚妄。如是知已。成就香幢云自在光明清净善根等。皆灭障益也。疏。摄位益者。如前位中具明。疏。起行益者。如普贤行品云。菩萨摩诃萨。得闻此法少作方便。疾得阿耨多罗三藐三菩提。以一行一切行故。如前行中具引。疏。称性益者。谓依此普法。一切众生无不皆悉称其本性。佛果海中旧来益竟。故出现品云。如来成正觉时。于其身中普见一切众生成正觉。乃至普见一切众生入涅槃。皆同一性。所谓无性。若不称性。岂得然也。疏。转利益者。如第一重地狱天子得益竟。展转成三重之益。后二即转利益也。如上灭障即第二重。亦是转利益。所望处别。故为灭障。第三重云。若有众生见其盖者。种清净金辋转轮王位一恒河沙善根。佛子菩萨住此转轮王位。于百千亿那由他佛刹微尘数世界中教化众生。乃至云。若有暂得遇斯光明。必获菩萨第十地位。以先修行善根力故。皆转利益。疏。速证益者。如前教迹中辩。一生圆旷劫之果中说。疏。故前九因皆为今益者。结也

疏。亦可一一门皆成十益者。此第二意却是正意。上但随宜耳

疏。因上十义故。此教兴下。第三结属。会释也。此上结属。下会释经文。彼经具云其说法者。同名法慧。悉以佛神力故。世尊本愿力故。为欲显示佛法故。为以智光普照故。为欲开阐奥义故。为令证得法性故。为令众会悉欢喜故。为欲开示佛法因故。为得一切佛平等故。为了法界无有二故。说如是法。十因举二。故有等言。疏。因缘相参者。神力是缘。余皆是因。故。云相参。今略举二。即有因缘。以疏对彼。因缘易知。故云可以意得

疏。第二明说经缘等者。疏文分二。先引例总明。后今有十缘下。开章别释。前中谓六成就中。信闻二种属于阿难。在佛灭后结集时安。不为经缘。余四成就。为经缘起。说必依时。要有方处。人通说听。即佛及众四义足矣。问智论云。说时方人令生信故。何以今言为缘起耶。答六中初二。唯属证信。后四义有两兼。阿难引之为生物信。当时无此教不得兴。故为缘起。今十缘中具有此四

疏。今有十缘下。开章解释中。先列后释

疏。今初。依时依文分四。一大意。二开释。三融会。四广如旨归。一句出法源。今初二。先拂迹显实。后就德显圆。前中疏。夫心冥至道。则浑一古今者。此约人显实。心与理冥契。则无今古之相。故肇公云。古今通始终。同穷本极末。浩然大均。生公法华疏云。古亦今也。今亦古矣

疏。法界无生等者。就法显实也。有生则属三世。便即有时。无生则无三世刹那。安有时分。故出现品云。真如离妄恒寂静。无生无灭。普周遍等

疏。下经偈云。下引经证。略举人证耳。即兜率宝幢偈也。彼具云。众生如是说。某日佛成道。如来得菩提。实不计于日。法界品云。菩萨智慧妙法轮。远离一切分别网。超越一切障碍山。不可以生死长短。染净劫数显示等。其文非一

疏。况无涯之说等者。二就德显圆。无涯之说。竖约长时。故旨归云。常恒之说。前后际而无涯。念劫圆融者。约一念即不可尽。一念即无量劫。无量劫即一念等。故云尔也。念即多劫。何定时之长短哉

疏。今以无时之时。略显十重时别者。此下第二开章解释也。就中三。初上二句标。次初唯下释。后于下结。二释中初唯一念者。谓于一刹那顷。遍无尽之处说无边法。二尽七日者。谓初成道一七日中。自受大法乐。大法乐者。所谓智慧寂静乐。第二七日。顿说此经。何以初成便说此经。此经胜故。若以初成表胜。初七最初何故不说。论云。思惟行因缘行故。因者能说之智。缘者所化之机。将欲说所得妙法以逗物机。故云思惟行行。疏。三遍三际者。谓尽前后际各无边劫。常恒周遍。演说此经。初无暂息上三易故

疏。但列名而已。疏。四摄同类劫下。以义稍隐故并加字。旨归但云。四摄同类。五收异类劫。六以念摄劫。七劫念重收。八异类界时。九彼此相入。十以本收末。今加一字。义则易见。故并不释。唯释第十耳。言摄同类者。于前无边劫各摄同类。如长劫唯摄长劫。短劫唯摄短劫等。疏。五收异类劫者。谓长劫摄短劫等。疏。六以念摄劫者。于一念中即摄无边同异类劫。念念皆尔。疏。七劫念重收者。此上念所摄劫中。各以念成劫。一一念亦各摄诸劫。是则念念既其不尽。劫劫亦复不穷。如因陀罗网重重无尽也。疏。八异类界时者。上之七重。且约一类世界。如今娑婆一类。今辩树形江河形等。无边异类之刹。刹既同处。而有不同时亦同时。而各别分齐。尽彼时分常说此经。疏。九彼此相入者。即彼异类界。所有时劫。亦各别相收。或同异类界时。互相摄入。若念。若劫。重重无尽。同前四五六七。于彼诸时。常说此经。疏。谓以非劫为劫者。第十难见故。以此句释之。以非劫为本。劫即为末。言非劫者。离分限故。如华藏世界。以非劫为劫。劫即非劫。念等亦尔。以时无长短离分限故。以离时分说彼劫故。以时无别体依法上立。法既融通时亦随尔故。离世间品云。菩萨摩诃萨知一切劫即是非劫。而真实说一切劫数。是为第六无碍住。故云非劫为劫。于前无量时劫。常说华严

疏。又此十种随一圆收者。此下。第三融会也。于中三。初此上二句。正融会。二依此说时则无始终下。通妨难。此上牒疑情。既无始终。何有初成之始九会之终。亦随见闻下。会释也。故疏指前通。又此一部。即是无边法海。以下皆结通无分齐故。一部即是一切说故

疏。若依此时下。三显胜能。于中又三。初拣他显胜。次而余教下。会他显胜故。或说下。再通妨难。难云。彼有三七六七等殊。云何不出于此。故今通云。皆是此经之时。随见闻故



大方广佛华严经随疏演义钞卷第三

大方广佛华严经随疏演义钞卷第四

　　　　唐清凉山大华严寺沙门澄观述


第二说经处文有四。第一总彰大意。第二叙昔顺违。第三句数圆融。第四别明处异。初中有三。初拂迹显实。二融通显圆。三依义建立。今初。至而非国土。即拂迹显实中。谓既亡能所。何有能依之佛所依之处。普贤三昧品云。普贤身相如虚空。依真而住。非国土。犹是假说。以真无能所无可依故

疏。况刹尘即入下。第二融通显圆。无能所依。尚通实顿二教。实教顿教尚离处所。况于圆教耶。刹尘即入即下。通局交彻。二种四句。染净参融。即下染净无碍。二种四句圆满。教下总结难思

疏。然真非下。第三依义建立。不坏相故不妨立时。然旨归约处。先已有处。依此说经。后辩其时。疏家顺六成就之次第故。先明时耳

疏。然有言下。第二叙昔顺违。于中先正叙。后上之下决断。前中第一师云。既七处九会。人三天四。并居娑婆欲界之中。明是秽也。第二师云。说此经时。华藏世界六种震动。又言。其地坚固金刚所成。娑婆乃是土石诸山。岂得将此而为秽也。第三师云。但合上二无碍。谓感娑婆者。对华藏而见娑婆。感华藏者。对娑婆。而见华藏。亦如螺髻所见如自在天宫。身子所见丘陵坑坎。华藏品云。譬如见导师种种色差别。随众生心行。见诸刹亦然。后决断。言后一近宗者。且知刹该净秽。即二四句中之一句。未穷玄妙故云近宗

疏。然说此经处下。第三句数圆融。于中有三。一双标。二双释。三以粗例细。初标可知

疏。初净秽中下双释。先释染净二种四句。前一四句。以本刹末刹相望成四句。华藏为本刹。世尊修因所严净故。刹种所持世界为末刹。应众生有故。然末刹即狭。本刹则宽。末通净秽。本刹唯净。若宽狭相望。自属通局。今论净秽故。但取末中染刹。前二句可知。第三句。双明本末故。得称俱者。不同前二说华藏即不言娑婆。说娑婆即不论华藏。今要明华藏之内娑婆。如一庄严城中举一小室耳。上三皆。约事明。第四句唯约理说。若理事相望。则前三句皆末。第四句复为其本故。华藏品云。华藏世界海。法界等无别。庄严极清净。安住于虚空等

疏。又或唯染下。第二四句。随取一刹即有四句。不论本末染净。今正约娑婆染刹上。论四句也。即前三约净秽亏盈。后一约相尽理现。若约机说者。染就劣机见故。净就胜机见故。俱约二人同见故。刹体自在故。俱非约顿机故。亦唯约体故

疏。次明通局。二四句等者。先标后释。释中前四句。约一重平漫以论。后四句。约重重相摄以说。又前四约以人望处论通局。后四唯约说处论通局。前中初二句。唯约相说。一谓此界七处说经。二谓十方诸刹齐说。三以相随性故。即一能遍。如光明觉品。彼云。如于此处见佛世尊。坐莲华藏师子之座。十方一切诸世界中。各有百亿阎浮提。百亿如来。亦如是坐。此明一会即遍一切。非是彼处各别有佛。四即归理平等。后四句中。初一约广容门。事含于理事理无碍故。令一界即理能摄一切。二约普遍门。事如理遍。令此一界随所依理入一切刹。三广容即普遍故。正摄之时便能入。彼以此二门无异体故。四泯同平等门。法界之中。俱不可得故

疏。又以一尘例刹。亦有四句者。三以粗例细也。引文如前依正融通中说

疏。若从狭至宽略显十处下。第四别明处异中。文分为六。一标数。二初此下。列释。三然上下。总结。四然说十住下。释妨。五十余佛同者下。随难重标。六又上十处下。总融十义。二中。然其十名与旨归小有不同。旨归云。初此阎浮二。周百亿。三尽十方。四遍尘道。五通异界。六该刹尘。七归华藏。八重摄刹。九犹帝网。十余佛同。今疏所以不同彼者。以归华藏。即前染净无碍故。不立之故。旨归文云。事尽理现。染相尽故。其该刹尘。与遍尘道。并皆是尘故。第七中摄。八重摄刹者。亦名华藏中尘一一摄余刹海。亦不异于第六该诸刹尘故。并略之而加四五六。以成十义。此亦贤首略疏之中。光明觉品中意。参而用之耳。疏。如升须弥品者。此文为证七处而周法界之言。文云。尔时世尊不离一切菩提树下。而上升须弥向帝释殿下。云十方世界悉亦如是。法慧偈云。一切阎浮提。皆言佛在中。我等今见佛住于须弥顶。十方悉亦然。如来自在力。皆遍法界之文也。七处皆尔。文中但三贤三天。言不起而遍。义如下疏。疏。如光明觉品者。此证百亿遍法界。皆有同类一界。言同类者。同有须弥大海铁围四洲二十八天。各有百亿故名同也。彼经云。如是无数无量无边无等。不可数不可称不可思不可量不可说尽。法界虚空界。所有世界。南西北方。四维上下。亦复如是。彼一一世界中。皆有百亿阎浮提。乃至百亿色究竟天。其中所有悉皆明现。彼一一阎浮提中。悉见如来坐莲华藏师子之座。十佛刹微尘数菩萨所共围绕。拣唯阎浮。故云百亿。拣下异类。故云同类一界。疏。三遍异类树形等刹者。上二皆略释。下八唯列名目而已。而言等者。等取江河回转形等。经列二十形。结有不可说不可说佛刹微尘数异类。一一流类皆遍十方虚空法界。与前须弥界等互不相碍。各于其中转斯法轮。疏。四遍刹种者。向明异类。且举百亿中异类故。今方明刹种。然异类言虽通华藏。言总意别。言遍刹种者。即取最中无边妙华光。香水海中普照十方。炽然宝光明世界种。其中摄二十重佛刹微尘数世界。结有不可说佛刹微尘数世界。于中布列。今遮那亦遍其中。疏。五遍华藏者。谓遍华藏一界。有前十不可说佛刹微尘数世界种。既皆如来修因之所严净故。常处其中而演说法。疏。六遍余刹海若种若刹者。即华藏之外十方无间。穷尽法界之刹海。例如华藏也。如第六现相品说。华藏世界海东。有世界海名清净光莲华庄严。南方名一切宝月光明庄严藏。西名可爱乐宝光明。北名毗琉璃莲华光圆满藏。东北名阎浮檀金颇梨色幢。东南名金庄严璃琉光普照。西南名日光遍照。西北名宝光照曜。下方名莲华香妙德藏。上方名摩尼宝照曜庄严。结云十亿佛刹微尘数等是也。疏。七遍前六类刹尘者。前之六段。各是一类。此上诸刹皆以尘成。一一尘中。皆有佛刹。如来于彼尘内刹中说经故。华藏品云。华藏世界所有尘。一一尘中见法界。法界尚见。何况刹耶。又云。一一尘内难思刹。随众生心各别住。又云。如于此会见佛座。一切尘中亦复然。其文非一。疏。八尽虚空界容一一毛端之处。各有无边刹海者。此不论成刹之尘。但取容尘之处。兼于空矣。如二界中间空无有物。亦是容尘之处。今取遍法界虚空界。有刹无刹有尘无尘。但可容尘之处。即有无边同类异类一切刹等。如来于此常转法轮。阿僧祇颂云。一毛端处所有刹。其数无量不可说。尽虚空量诸毛端。一一处刹悉如是。又云。彼毛端处诸国土。无量种类差别住。有不可说异类刹。有不可说同类刹。不可言说毛端处。皆有净刹不可说。种种庄严不可说。种种奇妙不可说。如是等文。成证非一。而言于中说法者。彼次颂云。于彼一一毛端处。演不可说诸佛名。出妙音声不可说。转正法轮不可说。于彼一一法轮中。演修多罗不可说。于彼一一修多罗。分别法门不可说。于彼一一法门中。又说诸法不可说。于彼一一诸法中。调伏众生不可说等。疏。九犹常网者。彼一一微尘。既各摄无边刹海。即此刹等复有微尘。彼诸尘内复有刹海。是则尘尘不尽。刹刹无穷。如帝释殿网重重。重重不可说其分量。而毗卢遮那亦重重无尽常演说法。疏。十余佛同下。文自释

疏。然上十类一一各遍法界等者。第三总结也。由上十门。初二。有遍法界之言。从三至十。皆略此言故。今总结皆遍

疏。然说十住下。第四释妨。谓有问言。若忉利天说十住法。既遍虚空周于毛道。未知夜摩天等亦说十住不。设尔何失。二俱有过。若彼不说。则说处不遍。若彼亦说处。则杂乱。何以经中唯云忉利说十住法。夜摩天处说十行等耶。故为此通。于中三。初总答前问。次重通再难。后一一品下。以一例余。初中即隐显门。谓一门显时。余门则隐。如以十住为门。唯言十住遍。十行为门。唯明十行遍等。故云为门不同。亦无杂乱

疏。若约十住至彼此互有同遍法界者。即第二重通再难。谓更有问云。若约为门不同。为互相见不互相见。若相见者。还成杂乱。若不相见。何以知遍。今答此问。明有见不见。谓若约相即。即不相见。若约相入。则许互见。言若约十住与十行等。全位相摄。则彼此互无。各遍法界者。是相即门。谓若以十住摄于余位。则唯有十住。余位如虚空。以余位废已同十住故。余位亦尔。十住遍时。非十行等遍。是故互无各遍法界。言若约诸位相资。则彼此互有同遍法界。者。是相入门。若以约力用更资不坏自他。如两镜相照故。东镜动时西镜中之影亦动故。得同遍法界。而有主伴故非杂乱。如十住为门。带十行等。同遍法界时。但名十住遍。不名十行遍。若十行等为门亦然。则有力能摄者为主。无力被摄者为伴。前相即门中。正十住遍时不妨余遍。但隐显不同耳。十住遍时十行等即隐。十行遍时余隐亦然。依相即门亦名纯门。遍周法界尘毛。唯有十住等故。依相入门亦名杂门。以诸位一时相资遍故。则十住中有十行等。余义至义理分齐中广辩

疏。十余佛同者下。第五随难。重释中二。先正显同遍。后然主主下。释通妨难。前中以竖穷三际横遍十方。佛佛德用说法皆同故。故经云。三世诸佛已说。今说。当说。疏中引经我等诸佛亦如是说。即横论也。即证法佛言也。十地经云。我不见有诸佛世界彼诸如来不说此法。即金刚藏证法菩萨言也

疏。然主主下。二通妨中。谓有问言。余佛说处与遮那佛。为相见不相见。设尔何失。二俱有过。谓若相见。即乖相遍。若不相见。即乖主伴。故为此通。谓见与不见。二义俱成。二互相见。主伴义成。见与不见。遍义皆成。但各遍同遍。以为异耳。文具四句。言主主不相见者。遮那为主时。十方余佛但得为伴。不得为主。若余佛为主。遮那亦即为伴。不得为主。故云主主不相见。二伴伴不相见者。如诸佛为遮那伴时。遮那更不得为伴。故云伴伴不相见。非谓彼诸伴佛自不相见。疏。主伴伴主则互相见者。即第三第四句也。三主伴得相见。如遮那为主见余伴佛。伴佛亦见遮那故。四伴主相见者。如遮那为伴余佛为主。则得相见。然三四二句。义则不异。但约一人。互通主伴。故成四耳。言无杂乱者。结为门别故。言亦无障碍者。约常融摄故

疏。又上十处下第六。总融十义。于中分三。初正显十义融通。次而随下。对时显处。后此犹约下。三进显甚深。谓上十重。但是器世间耳。未说佛毛孔及众生毛孔中事。一一皆悉重重无尽。言普贤众生一一皆尔者。普贤若望如来。亦名众生世间。若望众生。亦名智正觉世间。又举普贤。则摄一切菩萨也

第三依主。疏文分五。一总彰大意。二今说此经下。假难征起。三故说此经下。总相会通。四今先明下。开章别释。五是知或说下。会通余教。今初。谓如来唯一无障碍身。随机教异耳

疏。夫真身寥廓与法界合其体者。若以法界为身。法界即身。不言合体。今以无障碍智与如冥一。故言合体。故金光明云。唯如如及如如智。独存则以如智共为真身。既智合如。则令色相功德无不合如。疏。包罗无外与万化齐其用者。体既合如。如无不在。如无不包故。令佛身亦无不包矣。万化云云。即是法身大用。而言齐者。以如来得一切法量等身故。假言齐耳。上二义明佛身体用同法界体用。故浑万化。即真会精粗一致。圆融无碍也。故次疏云。穷源莫二。谓若据本以适末。则一源有万派。若寻流以讨源。则千途无异辙。若三江之浩淼。并源出于岷山也。执迹多端者。即据本适末。不知多端是应迹耳。疏。一身多身经论异说者。出执迹之由也。由经论中一多异说故。经随物异。论逐经通。人随教执。若识其源。一多无碍。故光明觉品云。一身为无量。无量复为一。了知诸世间。现形遍一切。此身无所从。亦无所积聚。众生分别故。见佛种种身。即其义也。言异说者。或说唯一。即如此经云。十方诸如来。同共一法身。一心一智慧。力无畏亦然等。或说二身。佛地论说。一生身二法身。谓法身实报。皆名法身。实功德法故。他报化身。俱名生身。为物生故。智度论中意亦同此。又般若论说有二佛。一真佛。二非真佛。初是法身。后即报化。下经之中。亦多说二。文云。诸佛真身本无二。应物分形满世间。又云。佛以法为身。清净如虚空。所现众色形。令入此法中等。或分为三。即法报化。亦言法报应。应即化也。或说四种。楞伽经说。一应化佛。二功德佛。三智慧佛。四如如佛。初是化身。中二是报身。后一是法身。金光明经又说四种。一化身非应佛。谓为物所现龙鬼等形。不为佛身。名化非应。二应身非化。谓地前菩萨。所见佛身。依定而现。非五趣摄。名应非化。即四善根所见。一大千界一应身也。三亦应亦化。谓诸声闻所见佛身。见相修成。故名为应。人见同类。故名为化。四非应非化。谓佛真身。前三并是化身。后一法报二身。佛地论中亦说有四。一受用非变化。谓自受用身。二变化身非受用。谓变化身。化地前类。三亦受用亦变化。谓他受用身。化十地菩萨。四非受用非变化。所谓法身。是则前金光明。约三身上论四。合法报而开化身。今约三身谓四。三身俱开。复重开于报故。虽有四义理不乖三。或说五身。如大通经说。然睿公维摩疏释云。所谓一法性生身。二亦言功德法身。三变化法身。四虚空法身。五实相法身。详而辩之。即一法身也。何者言其生。则本之法性。故曰法性生身。二推其因。则是功德所成故。是功德法身。三就其应。则无感不形。是则变化法身。四称其大。则弥纶虚空。所谓虚空法身。五语其妙。则无相无为。故曰实相法身。五所以能妙极无相。四大包虚空。三遍应万化。无感不形者。就机而明。何者三有之形。随业而化。故有精粗大小万殊之差。二如来法身。是妙功德果。功德无边。果亦无边。功德无相。果亦无相。功德方便。果亦方便。无边故量齐虚空。无相故妙同实相。方便故无感不形。是为如来真妙法身。阴界不摄非有非无。一以有此身。为万化之本。故得于中无感不应。如冥室曦光随孔而照。光虽万殊之本之者一。所谓真法身也。若直指功德实相名为法身。此乃以法深理假名为身。非色像之谓也。上皆五身义。若以三身摄之。初二是报。次一是化。后二是法。又有义说有于九身。以三身各三故。法身三者。一真法界以为法身。本有三大故。故为三耳。修成为报身。同体大悲。名为化身。报身三者。真智所证故名法身。智德圆满即是报身。为十地所现故曰化身。应身三者。化必有体即是法身。故经云。吾今此身即是常身法身。三十二相八十种好等。修因所成即是报身。感而必形即是化身。或说有十。自有二义。一约十地所得十身。如胜天王经说。一平等身。二清净身。三无尽身。四善修身。五法性身。六离寻伺身。七不思议身。八寂静身。九虚空身。十妙智身。二约佛身之上。自具十身。即如下明。故疏云。一身多身经论异说。略示异义无厌繁文

疏。今说此经佛。为真为应为一为多。下第二假问征起。于中二。先问起后。若言真者下。征难。今初。但有两对。已含前后诸义。征难中先难真应。后难一多。初中有三。一约名。二约处。三约机。言为一为多者。二难一多。言多处别现者。如光明觉品云。如于此处见佛世尊。坐莲华藏师子之座。十佛刹微尘数菩萨。所共围绕。彼一一世界中。皆有百亿阎浮提。百亿如来百亿佛刹。亦如是坐等文是也。又云。如于此处见佛坐。一切尘中亦如是。佛身无去亦无来。所有国土皆明现等。疏。何以复言。而不分身者。出现品云。譬如梵王住自宫普现三千诸梵处。一切人天咸得见。实不分身向于彼。诸佛现身亦如是。一切十方无不遍。其身无数不可称。亦不分身不分别

疏。故说此经佛并非前说下。三总相会通也。于中二。上即遮非。后即是法界无尽身云下。显正。于中三。初总相显相。次对难会融。后结成难思

疏。真应相融一多无碍下。第二对难会融。于中分二先二句双标。后即卢遮那是释迦故下。双释。亦二。先释真应。后释一多。前中二。先此两句。唯释真应。通前约名为难。谓余教遮那是真。释迦是应。故经云。清净法身毗卢遮那佛。千百亿化身释迦牟尼佛。今既相即。明是真应相融故。名号品云。或云毗卢遮那。或名释迦牟尼。但名异耳。又华藏品中明。第十三重有世界。名娑婆。其佛即是毗卢遮那。故知融也。疏。常在此处亦兼通前。约处为难。谓常在此处。即他处故。远在他方。恒住此故者。二有二对。正明真应。兼显一多。而含有身土对。前约处为难。初作真应释者。以约应故在此。约真故周遍法界。故经云。佛身充满于法界。普现一切众生前。随缘赴感靡不周。而恒处此菩提座。初句即真。余三皆应。第四句常在此处。余三句即他处也。言兼显一多者。在此处即一。在他处即多。如不起一处遍一切处。处此菩提座一也。普现众生前多也。言含土者。此处即娑婆。他处即兼华藏

疏。身不分异亦非一故下。二释一多也。身不分异故非多。多不碍一也。亦非一故虽一。一不碍多也。上唯释一多。疏。同时异处一身圆满。皆全现故者。正释一多兼该真应。言一多者。以一身全现故。非一非多也。一身现多故。一不碍多。多现而常一故。多不碍一。如上已引。一身为无量。无量复为一。了知诸世间。现形遍一切等。又云。唯一坚密身。一切尘中现等。出现品云。如来于一成正觉身。普现一切众生数等身。成正觉等。而言同时异处者。若异时异处。容许一身次第遍游。今明同时异处决是多身。而是一身全现故非多矣。其犹一月一刹那中百川齐现。皆即一即多。又普现故非一。一月故非多故。智幢菩萨偈云。譬如净满月。普现一切水。影像虽无量。本月未曾二是也。故下光明觉品疏中。明有同时同处见。异时异处见。同时异处见。异时同处见。同异时处一人顿见等。言兼真应者。一身圆满即是真身。皆全现故。即是应身。又言全现者。非分现也。言分现者。如一身中现多头。头中有佛。腰现仙人等。即分现也。今言全现者。即此佛身。即一切身。即诸类身。全菩萨身。是佛身等

疏。一切菩萨不能思故者。结成难思也。兼对前约人为难。菩萨尚不能思。况人天能见耶。以离心缘相故。二十一种功德中。有无能测身。第八十经云。如来清净妙法身。一切三界无伦匹。以出世间言语道。其性非有非无故。虽无所依无不住。虽无不至而不去。如空中画梦所见。当于佛体如是观。由非真非应非一非多故。不可作真应一多等思也。故光明觉品云。佛身无生超戏论。非是蕴聚差别法。故难思也。又云无染无所著。无相无依止。体性不可量。见者咸称叹。其文非一。既云菩萨不能思。明唯佛境

疏。今先明十身。后彰无碍。下第四开章解释也。于中三。初上二句标。次言十下释。后以此身云下。总结周遍

疏。广显其相如第八地及离世间品辩者。如第八地中明。前十身各有十相。第二十身。即是前十之中第七。如来身之十相。又明前十身相作。谓随众生心之所乐。能以众生身。作自身。国土身。业报身。声闻身。缘觉身。菩萨身。如来身。智身。法身。虚空身。如上教迹中引。及一一释相。并在下文。言离世间品者。彼五十三中有十佛。即前第二十身。而名小异。彼亦会释。言十佛者。所谓成正觉佛。愿佛。业报佛。住持佛。涅槃佛。法界佛。心佛。三昧佛。本性佛。随乐物。第五十八中。又明十种见佛。即见前十佛文云。所谓安住世间成正觉佛。无著见愿佛。出生见业报佛。深信见住持佛。随顺见涅槃佛。深入见法界佛。普至见心佛。安住见三昧佛。无量无依见本性佛。明了见随乐佛。普受见。然无著等。复有十义。并至下当明

疏。一切尘中亦如是等。其文非一者。等取下半云佛身无去亦无来。所有国土皆明现。此即第五经普贤菩萨偈也。言其文非一者。遍于一经。如第六经云。毗卢遮那佛。愿力周法界。一切国土中。恒转无上轮。又云。一一微尘中。能证一切法。如是无所碍。周行十方国。又云。佛演一妙音。周闻十方国。众音悉具足。法雨皆充遍等。如是等用。无量无边。谓或现摄生。或现威仪。或现八相。或现三乘形。或现五趣形。或现六尘境。差别名号。业用多端。不可称说。法界微细。无不皆遍。故云周遍也

疏。二相遍无碍。谓上差别用中。各摄一切业用者。如上所明。摄生威仪行住坐卧。如不思议品云。如来一坐食已。结跏不动。遍于十方经一切劫。今明即此坐中便具行住及卧也。又如前现八相相遍者。岚毗尼林神。说如来受生云。善男子。当知我见佛于此四天下。阎浮提内岚。毗尼林园中。示现初生种种神变时。亦见如来于三千大千世界百亿四天下。阎浮提内。岚毗尼园中。示现初生种种神变。亦见三千大千世界。一一尘中无量佛刹。亦见百佛世界。千佛世界。乃至十方一切世界。一一尘中无量佛刹。如是一切诸佛刹中。皆有如来。示现受生种种神变。如是念念常无间断者。但是一重之遍。今此明一一相中皆具八相。如三十一经云。菩萨在母胎中。自在示现一切法界道场众会甚微细。菩萨在母胎中。示现一切佛神力甚微细。又离世间品云。佛子。菩萨摩诃萨。有十种甚微细趣。何等为十。所谓在母胎中。示现初发菩提心。乃至灌顶地。二在母胎中。示现住兜率天。三在母胎中示现初生。四在母胎中示现童子地。五在母胎中示现处王宫。六在母胎中示现出家。七在母胎中示现苦行。往诣道场成等正觉。八在母胎中示现转法轮。九在母胎中示现般涅槃。十在母胎中示现大微细。谓一切菩萨行。一切如来自在神力。无量差别门。佛子。是为菩萨摩诃萨。在母胎中十种微细趣。释曰。母胎一相之中。八相皆具。万德斯圆。故云相遍也。又上示三乘。今一乘具三。上示五道。今一道具五。例可知也

疏。三寂用无碍无私成故者。若取义显。应作思惟之思。今用无私之私。则表不偏为故。亦以无心于物故。谓常在三昧为寂。无方利物为用。即定即用故云无碍。如摩尼天鼓无心雨宝及出声。故不思议品云。一切诸佛于一念中。悉能示现一切三世诸佛。教化一切众生。而不舍离诸佛寂灭三昧。是为诸佛不可思议境界。又第一经云。身遍十方而无来往。第三经云。如来境界不可量。寂而能演遍十方。第四经云。广大寂静三摩地。不生不灭无来去。严净国土示众生。此树华神之解脱等

疏。四依起无碍无心顿现海印力故者。谓虽寂用无心不妨皆依海印之力。又正依定即起用故。贤首品云。或现童男童女形。天龙及以阿修罗。乃至摩睺罗伽等。随其所乐。悉令见众生形相各不同。行业音声亦无量。如是一切皆能现。海印三昧威神力等

疏。五真应无碍应即同法一味平等故者。释迦遮那无二佛故。吾今此身即法身故。第五经。云真如平等无相身。离垢光明净法身。智慧寂静身无量。普应十方而演法。又云。如来真身本无二。应物分形满世间。光明觉品云。如来非以相为体。但是无相寂灭法。身相威仪悉具足。世间随乐皆得见等

疏。六分圆无碍者。支分不碍全身。全身不碍支分。谓遮那一一身分。手足眼耳乃至一毛。皆有舍那全身。法界品云。如来一一毛孔中。一切刹尘诸佛坐。妙严品云。佛身一切相。悉现无量佛。普入十方界一一微尘中。以一毛之性不异全身故。故出现品云。佛子。菩萨摩诃萨。应知如来一毛孔中。有一切众生数等诸佛身。何以故。如来成正觉身。究竟无生灭故。如一毛孔遍法界。一切毛孔悉亦如是等。又如来眼等。皆遍法界。若分与圆异。分既有多。应有多个法界。合成一身。以分圆无碍故。一遍一切遍也。又法界品中。普贤毛孔支节亦然

疏。七因果无碍不碍现因故者。谓一一毛孔。现自遮那往昔本生行菩萨行。所受之身及所成事。亦现十方一切菩萨身云。及下经中眉间出胜音等尘数菩萨。又第一经云三世诸佛所有神变。于光明中靡不咸睹。第五经云。佛以本愿现神通。一切十方无不照。如佛往昔修治行。光明网中皆演说。第六经云。一一佛身中。亿劫不思议。修习波罗蜜。及严净国土。如是等文。其处甚多

疏。八依正无碍者。如上说因中释。又此身云即作一切器世间故。故经云。或作日月游虚空。或作河池井泉水。又或时作地水。或复作风火。相入相即六句。并如前释

疏。九潜入无碍等者。文中二。先标章。后入众生界下。释释。释有二义。一明佛入众生。二又亦摄下。明众生入佛。皆众生不知。故云潜入。今初有三。初一句正释。次如来藏下引喻。后故出现下。引证。喻中。众生真心名如来藏。随无明等缘作诸众生流转三界。而此真心自性不失。故胜鬘经云。不染而染难可了知。染而不染亦难可了知。若转以喻显者。如大海水因风成波。而不失湿性。佛亦如是。随众生感现万类殊形。而如来身不失自性。此以众生自法身作自众生。喻如来真身入一切众生

疏。故出现品下。引证。引其二文。初佛智潜入者。此以智身通证佛身。佛身随化文处盖多。今取潜入之义。故引出现耳。彼经云。譬如大海其水潜流四天下地及八十亿诸小洲中。有穿凿者无不得水。而彼大海不作分别我出于水。合佛智海水亦复如是。流入一切众生心中。若诸众生观察境界修习法门。则得智慧清净明了。而如来智平等无二无有分别。但随众生心行异故。所得智慧各各不同。今所引者。正取潜入之义耳。疏。又云众生心中等者。亦是彼品前文已引

疏。又亦摄下。上辩潜入。佛入生身生不知故。今明摄他。正摄他时不碍入他。故称无碍

疏。十圆通无碍等者。文中二。先别明。后总结。今初。以遮那佛融大法界。而为其身故。无不即。不待现身方名即事等。以法界之体无不包故。无不即故。令身亦然。若指相别说者。佛身色相即事也。全同法身即理也。即一即多乃有二义。一法身为一。应化为多。真应既融。故相即也。二此一处应即多处。应亦以体融。又即此一应为多应故。故光明觉品云。一身为无量。无量复为一。了知诸世间。现形遍一切。此身无所从。亦无所积聚。众生分别故。见佛种种身等。即依即正者。亦有二义。一以法性身土融无二故。二者有国土身故。即依。有智正觉等身故。即正。即人者。证法成人故。即法者。佛以法为身故。即此即彼者。不离菩提树而遍一切处故。既亦不离一切处而坐菩提树。可言即彼即此也。二义小异。彼此相即是同。又即此佛是他佛故。他亦是此。即情者。异木石故。即非情者。同色性作河池等故。非情即佛体故。蕴界入等若虚空故。即深即广者。无形绝相故。深量无不包故广。又量同空故广。离空相故深。故问明品云。如来深境界。其量等虚空。一切众生入。而实无所入。出现品云。譬如虚空遍至一切色非色处。一切如来亦复如是等广也。非至非不至深也。又如虚空宽广非色。而能显现一切诸色等。皆深广也。又妙严品云佛身普遍诸大会。充满法界无穷尽广也。寂灭无性不可取深也。为救世间而出现。具深广也。即因即果者。因无异果之因。果无异因之果故。十身之中。有如来身有菩萨身故。即三身即十身者。若以佛身上十身者。菩提身。愿身。化身。力持身。意生身。即三身中化身摄也。相好身。威势身。福德身。义通报化。法身即法身。智身义通三身。局唯报身故。即三是十。即十是三。若约融三世间十身。即三身者。如来身通三身。智身亦通三身。法身虚空身即法身。余六通法化。法身体故。随物应国土等故

疏。同一无碍法界身云。二总结成也。即以无障碍法界为体。含四法界何所不具。故无不即耳。则未有一法非佛身也

疏。以此身云遍前时处常说华严者。第三总结周遍也。上来第四开章释竟

疏。是知或说报身在色究竟约摄报说等者。第五会释余教也。文中三。初别会。二总非。三拣滥。今初。略会五文。一会起信唯识等文。起信论云。又是菩萨功德成满。于色究竟处。示一切世间最高大身。谓以一念相应慧。无明顿尽。名一切种智。自然而有不思议业。能现十方利益众生。藏和尚疏。引地论释云。一者现报利益。受佛位也。二者后报利益。摩醯首罗智处生故。自问云。何故他受用报身在此天耶。一义云。以寄报十王显别十地。然第十地寄当此天王。即于彼身示成菩提。故在彼天。余义如别说。天宫钞释余义云。二即四智圆满。唯识即实报成佛。此示高大身。即他受用。唯识为引摄二乘。令知菩提树下非是报身。且指彼为实报也

疏。今亦据二文之意及十地经文通之。故云约摄报果说

疏。或说报身在余净土约引摄者。即第二通涅槃央掘等经也。涅槃二十四。高贵德王菩萨品。明十功德中。第四功德。高贵德王难云。若有菩萨修大涅槃。悉作如是十事功德。如来何故唯修九事不修净土。佛答具修。末云。善男子。西方去此娑婆世界。度四十二恒河沙等诸佛国土。彼有世界。名曰无胜。彼土何故名曰无胜。其土所有庄严之事。悉皆平等无有差别。犹如西方安乐世界。亦如东方满月世界。我于彼土出现于世。为化众生故。于此界阎浮提中现转法轮。非但我身独于此中现转法轮。一切诸佛亦于此中而转法轮。以是义故。诸佛世尊。非不修行如是十事。善男子。慈氏菩萨以誓愿故。当来之世。令此世界清净庄严。以是义故。一切诸佛。所有世界。无不严净。释曰。既言为化众生居此阎浮提。无胜国土。是我严净。明指报身在余净土。言央掘经者。经文稍广。今略义引。谓佛答央掘云。我住无生际而汝不觉知等。央掘难云。若住无生际。何以生于此土。佛答云。东方有佛。汝往问之。当为汝说。央掘与文殊同往问佛。彼佛答言。彼释迦者即是我身。大意明余净土中佛。是证无生际者。今生娑婆是化现耳。故云在余净土。而疏言约引摄说者。不言严净华藏及周法界帝网之刹。不言此身周满法界。而言在于东方等。明是随宜引摄娑婆杂恶众生。令修净土之行耳

疏。或说舍那坐千叶华摄二地说者。第三通梵网等经。彼云。我今卢舍那。方坐莲华台。周匝千华上。复现千释迦。一华百亿国。一国一释迦等者。即以莲华台上。为本源卢舍那。千叶释迦复是大化。一释迦更有百亿。方为小化者。亦不言其身充满一切世间。普贤莲华。有不可说叶。量周法界。十地菩萨之华。尚量等百万三千大千世界。况如来耶。明知亦是他受用身。摄二地耳。以二地戒度圆满故为说戒以初地化百佛刹。则有百叶之华。二地化千佛刹故。华有千叶。若至三地应见万叶。四地亿叶。五地千亿。六地百千亿。七地万亿那由他。八地百万三千大千世界微尘数。九地百千万亿阿僧祇国土微尘数。十地不可说百千亿那由他佛刹微尘数。据上十地。百万三千尚犹略说。故知非显真极之身

疏。或说登地方见约胜机说者。即四通他受用身。登地之机为胜机耳。前别约二地。今通约十地也

疏。或分三异约体相用说者。第五通会三身也。若直说者。法身约体。报身约相。化身约用。然起信立义分云。所言义者则有三种。一者体大。谓一切法真如平等不增减故。二者相大。谓如来藏具足无量性功德故。三者用大。能生一切世间出世间善因果故。藏和尚释相大云。二种藏中。唯取不空如来藏也。用大者。谓随胜业约自体大用。报化二身约粗细之用。令诸众生始成世善。终成出世善也。释曰。依此解者。体相二大俱名法身。以性功德本自有故。用即报化。亦是约三大说。若各配者。一以不空之藏修成方显。为真报故用大中报。他受用故。显胜名报。若应约登地之机。亦是化故

疏。俱非此经真实之义。第二总非也。以十身圆融为实义故

疏。设分三十第三。拣滥也。云何拣耶。粗相约教而说。三身为权。十身为实。若不知三身即是十身。为不融前。权外立实故失经宗

第四依三昧。疏文分二。先立理正明。后对文略释。今初。先别显。后结成。初中下十住

疏。明入定意总有六义。一此三昧是法体故。即十地论意。二非证不说故。若不证而说。则是生灭心行说实相法。三总显法体非思量境故。明要忘心方契上义。前约显实。此约遮过。然上三义后后释于前前。大同小异。四观机审法故。须药病相当。方可说故。五为受佛加故。上四内因。此一外缘。因缘和合方能说故。六成轨仪故。即一向为生。上五自利。此一利他。今疏含具。初之二句。总相立理。非唯入定为物。出定亦然。宜见出者则出。宜见入者便入。故云唯物。圣无定乱故。云圣岂然乎。故净名云。不定不乱

疏。示轨后徒下。别显意也。此即第六意。疏。明将有说必须净鉴前理者。含前四意。静者离思量也。鉴者证法体也。静鉴前理者。观机审法也。前字兼机故。佛加可知。从定起而发言下。亦明非证不说。亦总显前六之胜用也

疏。故于诸会下。总结成也。九会说经。八会入三昧。第二不入故名为多。第一会普贤菩萨。入毗卢遮那如来藏身三昧。第三会法慧菩萨。入菩萨无量方便三昧。第四会功德林菩萨。入菩萨善思惟三昧。第五会金刚幢菩萨。入智光三昧。第六会金刚藏菩萨。入菩萨大智慧光明三昧。第七会如来自住刹那际三昧。第八会普贤菩萨。入佛华严三昧。第九会如来。自入师子频申三昧。第二不入者。未入位故。有云盖文漏耳。说世间法。尚须入定。况十信耶。若约所表前义无失

疏。有不入下。第二对文略释。不入之义。已如向说。其所入下。显胜超劣。寄位优劣所入不同。人法俱胜故。一一三昧皆尽法源。非如入初禅时。不入二三等故。以尽法源故。并感诸佛三业加等



大方广佛华严经随疏演义钞卷第四

大方广佛华严经随疏演义钞卷第五

　　　　唐清凉山大华严寺沙门澄观述


第五依现相。疏文分四。一总明大意。二显相不同。三别明放光。四料拣同异。今初。应有四句。一者随相。二者无相。三者无相不碍相。四者相即无相。法性寂寥。即第二句。无相之相。即三四句。下别明中有初一句。故应莫执无相。以斥诸相也。故下经云。如来非以相为体。但是无相寂灭法。身相威仪悉具足。世间随乐皆得见。十地经云。佛住甚深真法性。寂灭无相同虚空。而于第一实义中。示现种种所行事。所作利益众生事。皆依法性而得有。相与无相。无差别。入于究竟皆无相等。即其义也

疏。起教多端下。第二显相不同也。由所起教异故。能起相殊。如说法华。以放光动地雨华为相。将说涅槃。以声光遍照普告为相。如说般若。以散金华为相。今经具有诸相。华藏世界六种震动。雨于华云香云盖云鬘云璎珞云等。皆其相也。又现相品。现五种相等

疏。故诸会下。第三别明放光。于中文三。初总明。次然有二下。别显后随处放异总有十光各有所表至文当知者。重释随相。三中言十光者。第一会放于二光。谓现相品初。于如来众齿之间放种种光。二亦于此品放眉间光。第二会放足轮光。第三会足指放光。第四会足上放光。第五会膝轮放光。第六会亦眉间放光。第七会初不放光。而出现品放二种光。谓放眉间光加于妙德。放于口光加于普贤。第八会总。不放光。第九会亦放眉间白毫光明。初会七会各二光。八会不放故。故九会共有十也。言各有所表者。初面门众齿放者。表教道遐舒。金口所流。从佛口生。真佛子故。以是义故。于总处放也。又表咀嚼法味滋法身故等。眉间放者。通表一乘中正之道。足轮最下表信四义。一自下而上。信最初故。二最卑微故。三为行本故。四信该果海已满足故。第三会足指安住故。四足上依行故。五膝轮屈伸可回向故。六十地眉间。表所证十如具足中道故。七出现眉间。表出现中道。不住生死涅槃之二边故。又口放光。表佛口生真长子故。第八会不放。行依解发依解光故。或略无故。第九眉间。表证穷法界之中道故。广如下疏。故云至文当知

疏。其动地等下。第四料拣同异。庆前起后。二义不同。故取起后。不取庆前言如十地等者。九地初云。说此菩萨八地时。如来现大神通力。振动十方诸国土无量无数难思议等。既牒八地。明是庆前赞竟。便请第九地故。义兼起后

第六依说人。疏文分二。先总显来意。后开章别释。今初。先立理。然法有四种。教理行果。理法湛然无兴废。龙宫教海亦多长在。修行克果。则在于人。故般若论云。法欲灭者。修行灭故。然弘有二义。一者自行。二者转化。今取转化。下文云下。引证也。即第十六卷胜慧菩萨偈。具云。譬如暗中宝无灯不可见。佛法无人说。虽慧莫能了。故说者如灯。能照众生心宝故

疏。今此能说通三世间下。开章别释。于中三。初总明说人。次指文显说。后说仪不同。今初。总有四种。一明有三。二开三为五。三开五为十。四开十为无量

疏。开即为五者。开三世间中智正觉一。为三乘故。众生世间及器世间。仍旧不开。故为五也

疏。更开为十等者。以三世为三。微尘说为四。毛孔说为五。疏。器及有情各有分圆下。出为十所以。直语世界说。是器家之圆。若言微尘说。即器家之分。但言有情说。是有情家圆。若云毛孔说。即有情家分。言有情者。即含前佛菩萨声闻众生也。疏。此上诸说通三世者。上之七说。并通三世也。谓过去佛说。现在佛说。未来佛说等。疏。故普贤下。引证。言如是说等者。等取下句种种悉了知也。亦等余文

疏。广则无量法界品中类非一故者。法界品中。略明五类法界。皆有说义。五类之内一一复多。故云无量。言五类者一法法界。二人法界。三俱融。四俱泯。五无障碍。初中有十门。一事法界。二理法界。三境。四行。五体。六用。七顺。八逆。九教。十义。二人法界亦有十门。一人二天三男四女五在家六出家七外道八诸神九菩萨十佛。又事有多事。天有多天。神有多神。百一十城。三千知识等。故云类非一也

疏。如僧祇下。指文显说。言菩提树等。即器世界说。至文当知者。经云。其菩提树恒出妙音。说种种法无有尽极。而言等者。等取余文师子座说等。又等取尘毛之文。如善慧地云。或时心欲放大光明演说法门。或时心欲于其身上一一毛孔皆演法音。或时心欲乃至三千大千世界。所有一切形无形物。皆悉演出妙法言音。乃至云。或时心欲令不可说无量世界。地水火风四大聚中。所有微尘一一尘中。皆悉演出不可说法门。如是所念一切随心无不得者。上之所引。即器界尘毛等说也

疏。其能说下。三明说仪不同。指下文耳

第七依听人。疏文有二。先明大意。后即下诸众下。略指类别。疏。子期云丧者。列子云。伯牙善鼓琴。钟子期善听。伯牙鼓琴志在高山。子期曰。善哉。峨峨兮若泰山。志想流水。钟子期云。善哉。洋洋兮若江汉。伯牙所念钟子期必得之。伯牙游于泰山。又遇天阴卒逢暴雨止于岩下。心悲乃援琴而鼓之。初为霖雨之操。更造崩山之音。音曲每奏。钟子期辄穷其趣。伯牙乃舍琴而叹曰。善哉。子之善听。夫志想像犹吾心也。吾于何处以逃声哉。庄子加云。钟子期死。伯牙终身不复鼓琴。文选云。士为知己者用。女为悦己者容。明人之道术在遇知音。知音即听者

第八依德。本文三。初明大意。次略。有二类下别释。后若感者下拣滥。初中疏。川有珠下喻。内无得下合。后然唯约说者。拣定

第九依请人者。文二。先举无显有。后然有二下。别示请仪

第十依能加者。亦二。先总明大意。后然若佛下。别释所以。今初先立理。后指陈。前中借尚书意故。彼第四云。民罔常怀。怀之有仁。鬼神无常享。享于克诚。心冥至极下。指陈也。以入定契理故佛加耳。故下文中。以三昧力故。感十方诸佛现前等。别释中四。一总彰有无。二所以加者下。出加所以。三若尔僧祇随好下。释通妨难。四加有下。就类彰别。二中先征后释。释有三意。疏。欲显诸佛同加即同说故者。即第一意。若佛自说即不可言加。即但名自说耳。今由同加皆与智劝说。则显同说也。疏。一说一切说故者。第二意也。上显通方之法。此显圆融之教。然一经中。总具四句。今但举一以顺同加义。故言四句者。一者一说如僧祇等。二者一说一切说。如向所明。三者一切说是一说。如一切处文殊遍周法界同声说偈。显法无异故。四者一切说是一切说。如十方来证皆自叙云。我等诸佛所亦如是说。余三不顺同加故。疏不明耳。疏。亦显果海下。第三意也。佛表果海。菩萨表因故。故十地经云。此处难宣示。我今说少分。论经云一分。论释云果分不可说。但说因分。因分于果分为一分耳

疏。若尔僧祇下。三释通妨难。于中三。初设难。二释难。三遮难。今初也

疏。表微细下。二释难也。略举二意对前三意。言微细难知者。对前同说及一切说。前菩萨说。以受加故表佛同说。今以僧祇数量重重微细。唯佛能知。随好光明功德。一好一光能破地狱。三重顿圆故亦难知。唯佛能了。故佛自说。疏。超出因果故者。对前果海不可说也。前难中意云。若以菩萨表因。今佛自说应可。表果可说故。今答云。对果说因言因可说。因无果外之因。没同果海故。因亦叵说。如鸟迹同空迹亦叵说。因既非因。果亦非果。欲拂前因果之相。故佛自说

疏。然施设不同不应一准者。三遮难也。恐有难言。若今佛说。即表微细。余应是粗。此言超出前应系著故。此遮云。圣教施设。千差万别。各取一表不应克定。受加表于同说。亦非粗非著。佛说表细显超。亦不碍于同说。约表小异大旨全同。何不亡言触途生滞。故云不应一准

疏。加有二种下。第四就类彰别。于中二。先显别。后指文。前中显有三业者。口业劝说以益辩。意业冥加以益智。身业摩顶以增威。然意与智虽则是冥。以与身语同时。此二显彰以少从多故。三皆称显。冥唯与智故有不同

疏。普光法界下。后指文也。普光摄三会。谓二七八也。法界即是第九会故。此四会并唯有冥。由二七两会不入定故。故无显加。而文殊师利普贤菩萨。皆言承佛神力故是冥加。第八会普贤虽入三昧无有加分。但有作用发起故无显加。亦云承佛神力故有冥加。法界品。如来自入三昧不可有加。下普贤文殊有说无定故阙显加。皆承佛力故。能说能证故有冥加。疏。余皆具二者。即余五会。显必有冥者。释具所以。冥即未必有显。显即必有于冥。以如来有力有慈常冥加故。未定缘阙。不容有显故唯有冥。显加之时冥常不舍。又有意加故言必有。疏。余至下明者。谓冥显加相有多义门。随文具显也

第二藏教所摄。疏文分二。先总。后别。总中亦二。先总科后。今初下。牒释总名。引世亲摄论者。然摄大乘论。本论即无著菩萨所造。释有多家。此方有二本。即世亲无性。二菩萨也。大唐三藏俱译二本。各有十卷。梁朝真谛译。世亲释论。有十五卷。今称梁摄论。是释义大同小异。疏家随便引之。恐滥三本故。各以异名拣之。然依古德多引梁论。若今自取多引无性世亲。疏。谓摄一切所应知义者。即彼论自释摄义。所应知者。然论无别释。下广显论所明。即十胜相。谓一应知依止胜相。二应知相胜相。三应知入胜相等。十相皆言应知。即理事等法皆应知也

疏。摄即包含者。疏家转将摄义复释于舍。以前标云以舍摄故。故牒释也。疏言三藏下。第二别释分二。先三藏。后二藏。前中三。初总列。次初中下。别释。后然此三藏下。总显所诠。二中三藏即为三别。皆先标。后释。疏。今初亦名下释也。于中四。一会梵音。二叙古释。三叙古破。四会顺违。今初。言梵音素怛缆者。唐三藏译云。是中天之语。什公多译为修多罗。亦云修妒路。多通诸天什公是龟兹人近于东天。实叉三藏于阗国人多近东北。然什公亦游五天。随时所受小有轻重。语其大旨理则无乖。然前后三藏。多云修多罗也。梵音楚夏者。秦洛谓之中华。亦名华夏。亦云中夏。淮南楚地。非是中方。楚洛言音呼召轻重。今西域梵语有似于斯。中天如中夏。余四如楚蜀。西来三藏。或有南天。或有北天。或有中天。东西各异

疏。古译为契经下。第二叙古释也。于中五。一标名。二智论下。引证。三契谓契理下。会义。四即契理合机之经下。会六释以契对经。即名依主。以契经对藏。便名持业。五复云下。会傍正。疏有云。按五印度至斥于古德。经非敌对者。第三叙古破。此古即是静法寺苑公刊定记中义也。但言有云。即是刊定记主。若云古德。多是藏和尚。亦有此前诸德。此中总举先古诸德。又此中疏撮略刊定之意耳。刊定记叙古义竟。便云。今详诸论及以梵本。良恐不尔。所以者何。此中通辩。有三失故。一敌对翻名失。二以义为名失。三总别不分失。今疏所明即第一失。谓修多罗一名既含四实。线既敌对。经何得非。经亦是敌对。言非敌对。故云敌对翻名失。故今疏云斥于古德经非敌对。二以义为名失者。意云。经字是名。契字是义。以经有契理合机之义故。借契义。以助经名。而呼契经两字全作名者。即是以义为名失也。若是全名者。应云欲底修多罗。欲底之言。有其三义。一者契义。二顺古所行。三依正道理。今取契义。既无欲底之言。明知名无契字也。又举例云。如质多名心。集起为义。讵翻集起亦作名耶。意云。集起既非心名。契理岂是经目也。三总别不分失者。彼云。但藏部立名。各有两重总别。一谓三藏十二部为总名。修多罗等为别称。二谓修多罗为总号。毗奈耶应颂等为别目。古来相传。唯辩前门不论于后。今修多罗依藏部中总相业用。而立其名。余藏部名依藏部中别相业用。所以者何。修多罗业能贯摄故。余藏余部所诠所化。由此贯摄彼方成故。故涅槃十五云。始从如是我闻。终至欢喜奉行。一切皆名修多罗故。释曰。刊定记文犹似难见。今更为释。言各有两重总别者。如三藏中两重者。一云三藏是总。经律论为别。二修多罗是总称。调伏对法为别称故。三藏中修多罗即是总名。虽标总称即受别名。故云今修多罗依三藏中总相业用。古人不知此从总相得名。但谓为别。故云总别不分失也。又如十二部亦有两重总别者。一云。十二部经是总名也。谓修多罗祇夜等。即为别称。二云。修多罗是总名。祇夜等十一为别称。不取修多罗。以修多罗为总故。亦虽标总称。即受别名。是则三藏中修多罗。通于二藏。十二分中修多罗。通余十一故。若不通者。修多罗既称契理合机。余无此名应不契理合机。既俱契理合机。明知修多罗是从总相立名耳。三藏十二部。皆有两重总别。故云各有也。刊定之意亦有理在。今谓若十二部中修多罗。则通十一及于三藏。若三藏中修多罗名。唯通十二不通二藏。二藏之中有契合者。自属十二分中修多罗耳。思之以非苦要故

疏。略不叙。唯明初一。恐欲知根本故钞具叙耳。彼复破于远公三修多罗。至十藏品当说

疏。今更详之者。第四会顺违也。于中三。初全纵。次半夺。后出古意。今初。言古如所破者。经线俱为敌对而言线是经非故如所破

疏。若兼顺义下。二半夺也。纵其经是敌对。夺其不名圣教。是故一名含于多实。应须顺义立名。如仙陀婆一名四实。若译经中五味之处。应译为盐。若译经中王之所乘。仙陀婆者。应译为马。不可言水言器。今译佛经云修多罗。合名圣教也。言线言索非全惬当。故云经自属于席。经敌对应名圣教。梁摄已下。引文为证。即第一论。然此所引上两句全是论文。为成圣教下。乃取义释。以彼本论云摄大乘论即阿毗达磨教及修多罗。释论云。此言大乘者。欲拣小乘阿毗达磨。何不但说阿毗达磨名。复说于修多罗名。有阿毗达磨非是圣教故。此中意云。若但言阿毗达磨。拣滥不尽故。加修多罗言。拣异凡夫所造之论。明是圣教之论故。今引意者。本论牒修多罗。释论之中乃云圣教。明是译修多罗为圣教也

疏。古德见此方儒墨皆称为经。下出古意也。席经不顺本义。是故借耳。儒即儒教。夫子为主。墨即墨教。墨翟为主。亡身益物。是其所宗。如夏禹之勤用斯意也。儒有九经五经等。皆称为经。经者。常也。典也。圣人之言方得称经。此方既以圣人之言为经故。译圣教亦名经也。言双含二义者。即圣教及经纬义也。俱顺两方者。顺此方夫子等经。顺西域经纬圣教之经也。恐滥席经故。加契字以拣之耳。古人既以敌对为线。明知亦未了契经。半从义耳。故为允当

疏。二显相下。此中大意。取其一名四实。以会杂心五义。便是显修多罗之相。文中三。初总举包含。二故杂心下。正会五义。三总上五义下以义贯通。二中即杂心。第八修多罗品云。修多罗者。凡有五义。一曰出生。出生诸义故。二曰涌泉。义味无尽故。三曰显示。显示诸义故。四曰绳墨。辨诸邪正故。五曰结鬘。贯穿诸法故。如是五义。是修多罗义。今疏引初二义不次者。依古疏引。取义便耳

疏。总上五义不出贯摄。于中二。先总释贯摄。后彰所贯摄。前中有三。初标义。二引证。三释所引。疏。故佛地论第一者。二引证也。全引论文。更无所少。而次下对所诠云。应知此中宣说佛地。饶益有情。依所诠义。名佛地经。如缘起经。如集宝论。意云皆从所诠也

疏。此或贯摄通所说所化下。三释所引论也。释有二义。一通。二局。上即通也。言二义通所说者。谓贯穿所说之法。摄令不散故。故下疏引瑜伽。云摄取圣语。言二义通所化者。贯穿所化众生心行。摄取不舍故。局义可知

疏。又世亲摄论下。第二彰所贯摄之法。于中二。初引摄论正释。后例同指余。前中即彼论第一。文中亦二。先引论总标。后依者下。引论别释。释标四义则分为四。初释依中。举其三事。一于是处者。即说经处。如佛在摩竭提国等。二由此者。即说经因缘。即所被机等。如十地经。由十方佛加。解脱月请等。三为此者。即说经意。如发心品云。为欲显示佛法故。为以智光普照故。为欲开阐实义故等。故梁论云。是处是人是用。疏。相者。谓世俗谛相。胜义谛相者。谓世尊说法。有何相貌。诸佛唯依二谛为众生说。更无余相。疏。法者。谓蕴界处等者。即所诠法门轨持之法。一一皆通二谛。蕴即五蕴。界即十八界。处即十二处。缘起即十二因缘。谛即四谛。食即四食。如世亲论第十初说。静虑即四静虑。无量即四无量。无色即四无色。解脱即八解脱。胜处即八胜处。遍处即十遍处。菩提分即三十七品等。无碍解即四辩才。无诤即无诤三昧。等者。等余法数。并下经文广有其相。疏。义者随顺密意说等者。义名所以。世尊说法。或显了说。或密意说。如说一切皆空。此就第一义说。凡夫不解谓无俗谛等。亦如四意趣四随等。梁论释义云。义者所作事故名义。生道灭惑是事。此意云。佛所说经。但令众生生道灭惑。以为其义耳。亦佛之意趣也

疏。瑜伽二十五。显扬二十等者。二例同指余。先例同。谓彼二论皆云素怛缆者。谓佛世尊于彼方所。为彼有情。依彼所有诸行差别。演说无量蕴相应语。乃至广说。结集法者。摄取圣语为法久住。以美妙言次第结集。贯穿缝缀。能引义利。能引梵行真妙实义。是素怛缆。疏。余义至十二分中当明者。下有异名有四。一依仁王二谛品名为法本。二依梁论名为圣教。三依成论名直说语言。四依智论第二。但名为经。四中疏文已有二四。初三二名在十藏品。又三局十二分中修多罗。故此不释。又远公立三修多罗。一总相。二别相。三略相。刊定记。破于后二。并在十藏品中。故云余义等。第二毗奈耶藏

疏。文分二。初总科。后前中下。别释。于释名中二。先正释。后辩异名。今初

疏。此翻为调伏者。准刊定记云。义翻为调伏。若敌对翻。正称为律。若素律师疏云。梵曰毗尼。或云鞞泥迦。毗那耶。鼻那夜。此等皆由梵音轻重不同。传有讹略不得正名。正曰毗奈耶。此云调伏

疏。毗尼或翻为灭下。二辩异名。于中有四。今初。名灭者东塔。又云毗腻多。此云已调伏。当其灭义故。母论第一云。灭诸恶法。故名毗尼。释曰。若依此释。则毗尼但是毗腻多之言略耳。则与毗奈耶。调伏之义有乖。而上又云。毗尼。鞞泥迦等皆梵音轻重。则毗尼亦是毗奈耶略称。含其调伏与灭二义耳。故疏云。毗尼或翻为灭。疏。灭有三义等者。释义。一灭业非者。不杀盗等故。律中有犯毗尼。有诤毗尼。二灭烦恼者。是发业之本故。律云为调伏贪嗔等令尽。是故世尊制增戒学。三得灭果者。即无为果故。戒经云。戒净有智慧。便得第一道。疏。或名尸罗等者。第二名也。即双从因果得名

疏。亦名波罗提木叉等者。第三名也。言拣异定道者。非是定共道共二戒。是远离羁缚业缘。名为解脱。疏。亦翻为随顺解脱者。即第三名中别义也。故遗教经云。戒是正顺解脱之本。故名波罗提木叉。又相续解脱经云。五分法身。名为解脱。梵云。毗木叉。若涅槃解脱。梵云木叉。依此亦可双从因果得名。随顺是因故。又刊定记云。离过无障。名无木叉。业用无碍名毗木叉。又云。复有异名。名优波罗叉。此西域外道律名。又名刺阇尔地(地字音提)此西域王法律名

疏。后显相者下。显相文二。先指前总说。谓制伏过非及灭恶等。即行止行调练三业。性善守信等。通于止作。毗尼以止恶作善为宗。律宗其唯持犯故。以止作总为显相

疏。若别说者下。二论别释。言广如彼论者。论云犯罪者。谓五众罪。等起者。为无知故。放逸故。烦恼盛故。不尊敬故。而犯诸罪。还净者。谓由意乐不由治罚。如受律仪。出离者有七种。一各各相对说悔所犯。二誓受治罚。谓受学等。三等有妨害。为先制学处。后由异门。还复开许。四别立止息。谓僧和合还舍所制。五转根。谓苾刍苾刍尼转男女形故。舍不共罪。六由真实观。谓作殊胜法嗢拖南等。诸行相观。七由法尔得。谓由见谛法尔而得谓无小随小罪。应知毗奈耶。复有四义。一补特伽罗故。世尊依彼制所学处。二制立故。谓告白彼补特伽罗所犯过已。大师集僧制所学处。三分别故。谓制学处已。更广解释先所略说。四决择故。谓于此中决判所犯。云何有罪。云何无罪。然明了论。释无小随小罪。自有二说。一云小谓第二篇罪。随小谓二种方便罪。一云小谓性罪。随小谓诸戒中制罪。问今明大乘。那引小教有。答云。理实三藏大小不同。今且就引接教说。古来同此。今更一解。谓持心虽异名意大同。故得引小。又上所引论名。分明易晓故。又上云如受律仪者。梁论云。如本受持对治。第三阿毗达磨藏文中二。先标。后释。释中三。初辩名。二显相。后异名。初中二。先得名。后释名。前中先释法。后释对。前中即取俱舍意释。故论云。能持自性故名为法。若胜义法唯是涅槃。若法相法通四圣谛。是善是常故名为胜。即释彼论也。相者性也状也。二俱名相者。亦释彼论也。以四圣谛中灭谛是理。而皆云相者。灭谛之相。即体相也。余三约相即相状也

疏。法既有二下。释对。亦取论意。彼论云。此能对向。或能对观故。为此属之

疏。其能对者下。出对法体。亦取论意。故论颂云。净慧随行名对法。论曰。慧谓择法。净谓无漏。净慧眷属名曰随行。如是总说。无漏五蕴名为对法。疏。由对果对境分二对名等者。释疑。疑云唯一净慧。何有二对之名。故为此通。疏。慧但是对而非是法。非所对故者。拣滥。此是古德解释。意云为分能所故。言慧但是对。若据法能持自性。慧何非法。故今拣云非所对故

疏。言对法者下。二释名也。即会六释。法之对者。依主释也。疏。故对法藏特名慧论者。若据所对所依。应名法论。慧依于法。慧为其主。故名慧论。故所诠中诠于慧学。疏。旧译已下出其异名。兼成上慧义

疏。世亲摄论云下。第二辩相。于中二。先总。后对。义同前下。别释数者。数字通去入二声。此取去声。数数宣说者。数即入声。自相者。如色变碍为相。受以领纳为相等。共相者。共有无常苦空等。广如十地疏明。疏。论处所等者。即瑜伽论说。论有七例。颂云。论体论处所。论据论庄严。论负论出离。论多所作法。亦如初地中辩。言能胜伏他论者。胜约能立。伏约能破。故梁论云。伏者此法能伏诸说。立破二能。由正说依正等方便故。云通者梁论名解。由阿毗达磨。通修多罗义。易解了故。亦名已下。三辩异名。文处可知。问曰。三藏前二。是佛所说。后一论藏。是菩萨说。是则如来不说三藏耶。答婆沙最初即有此问。问曰。谁造此论。答佛世尊。谁问谁答。或云舍利弗问。或云诸天问。乃至或云化比丘问。佛答。若尔何以云迦多演尼子造。答。造彼讽诵耳。有云。亦是彼说。是则论藏。有是佛说。有是菩萨说。取经中义广以释之。以本统末。亦佛说三藏耳

疏。然此三藏约其所诠下。第三总显所诠也。疏。如摄论说者。亦是世亲摄论第一。论云。又能说三学故。立素怛缆藏。能成办增上戒增上心学故。立毗奈耶藏。谓具尸罗。即无悔等。渐次能得三摩地故。能成办增上慧故。立阿毗达磨藏。谓能决择无倒义故。梁论亦同。疏。兼各通三者。经中戒慧其文非一。毗尼增三文云。云何增戒学。所谓增心学增慧学。是名增戒学等

疏。第二明二藏等。疏文有四。一标二即。由前三下。释三故。庄严下引证。四此就二乘下。出所以。于中分三。初正出为二所以。次若约教行别故下。出三乘三藏不同。后又由缘觉下。重成二藏之义。疏。即大小半满不同者。诸经论中多以大小相对故。分大小经律论。别大乘之中有大乘经律论。小乘之中有小乘经律论。别华严般若等为大乘经。菩萨戒善戒经等为律。瑜伽智度等为论。小乘四阿含等为经。五部律为戒。婆沙等为论。故大小三藏迢然不同。言半满者。即出涅槃。北经第四。如来性品文云。善男子。譬如长者唯有一子。心常忆念怜爱不已。将诣师所欲令受学。惧不速成寻便将还。以爱念故。昼夜殷勤教其半字。而不教诲毗伽罗论。何以故。以其幼稚力未堪故等。下合云。所言一子者。谓一切众生。如来视于一切众生犹如一子。教一子者。谓声闻弟子。半字者谓九部经典。毗伽罗论者。所谓方等大乘经典。以诸声闻无有慧力。是故如来为说半字九部经典。而不为说毗伽罗论。方等大乘。善男子。如彼长者子年既长大。堪任读学。若不为说毗伽罗论何名为藏。乃至云。今我亦尔。为诸弟子说于半字九部经已。次为演说毗伽罗论。所谓如来常存不变。上即经文。半满是喻。大小是法。余义可知。又西方三藏之外加一杂藏。谓陀罗尼五明论等为四藏。大小俱有则有八藏。若六波罗蜜经说有五藏。小乘三藏及杂藏为一藏。大乘为一藏。故为五藏。若大开为三即有七藏。三乘各三便是九藏。加一杂藏便为十藏。三乘各四应十二藏。疏中。第二明所摄下。文中有二。初明彼摄此经。后若约下。明此摄彼藏。文并可知。上来藏摄竟

第二明教摄中

疏。二者诸宗立教等者。由前经藏有权实等。故有此门。于中三。一标举将说。二总辩深玄。三开章别解。今初可知

疏。夫教海冲深下。二总辩深玄。有标释结。今初。教海总含深广。文略语深。法云智光略明深广。下经云。一切诸佛云雨说法。唯十地菩萨。能安能受能摄能持。佛刹微尘法门海故。云雨说法故。夜摩偈赞品。胜林菩萨云。譬如孟夏月。空净无云翳。赫日扬光辉。十方靡不充。其光无限量。无有能测知。有目斯尚然。何况盲冥者。诸佛亦如是。功德无边际。不可思议劫。莫能分别知。故云智光无际。妙辩叵穷者。法华云。诸法寂灭相。不可以言宣。是法不可示。言词相寂灭。故四辩八音。不能谈其状也。普贤行愿云。如来功德。假使十方一切诸佛。经不可说不可说佛刹微尘劫。相续演说不可穷尽

疏。以无言之言至无穷之机者。二释即出叵穷所以。全依体上起大用故。非是无言非在言故。然能说之妙。谓无言之言。所说之深。谓言绝之理。故经云。了法不在言。善入无言际。而能示言说。如响遍世间。法华云。以方便力故。为五比丘说等。以无变之变者。能说多端故。下经云。一法门中无量门。无量千劫如是说。所演法门广大义。普运光天之所了等。应无穷之机者。所感非一故。故九地云。如是乃至不可说世界所有众生。一刹那间。一一皆以无量言音而兴问难。一一问难。各各不同。菩萨于一念顷悉能领受。亦以一音普为解说。各随心乐。令得欢喜等。菩萨尚尔。何况如来。出现品云。如来音声亦复如是。普入一切处。一切众生。一切法。一切业。一切报中。而无所住者。即无变之变也。又云。佛子。如来随一切众生心行欲乐。无量差别出若干音声。而转法轮者。即应无穷之机也。广如下说。是知如来教法。能深能广能高能远。其犹大海周天虽涉而难越。孤峰四绝可仰而叵升也

疏。极位所承凡情难揖者。三结成难思。揖由测也。九地已下。皆测量不及。唯十地菩萨位极能承故。十地经云。譬如娑竭罗龙王所霔大雨。唯除大海余一切处。皆不能安。不能受。不能摄。不能持。如来秘藏大法明大法照大法雨。亦复如是。唯除第十地菩萨能安能受能摄能持。余一切众生声闻独觉。乃至第九地菩萨。皆不能安不能受。不能摄不能持。第五经云。佛子众会广无限。欲共测量诸佛智。诸佛法门无有边。能悉了知甚为难。喜目云。诸佛法海无有边。我悉一时能普饮等。证上可知



大方广佛华严经随疏演义钞卷第五

大方广佛华严经随疏演义钞卷第六

　　　　唐清凉山大华严寺沙门澄观述


疏。今承理教之力略启四门。下第三。开章别释也。于中先标。后释。今初也。应有难云。既极位方知。何以凡情辄窥大教。故此云耳依凭教理。圣教许故。故涅槃云。具缚凡夫。能知如来秘密之藏。毗卢遮那品云。如因日光照。还见于日轮。我以佛智光。见佛所行道。即因佛教能了教也。即仰推之智。信解而知耳

疏。今初西域下。释第一门。于中三。初双标开合。次且不分下。双释开合。后以斯多义下。双结开合。今初也。西域开合者。如龙树之释大品。无著之解金刚等。皆合而不分也。而智光戒贤。各分三时。皆开而不合也。东夏开不开者。如僧肇之解净名。僧睿之释思益等。皆合而不分也。生公之立四轮。智者之立四教等。皆开而不合也。故诸德见开有失则合。见合有失则开。不应局执也

疏。殊途同归者。周易云。天下殊途而同归。百虑而一致。谓若千迳九逵王城不二。九流百氏大道宁差。今疏借用。乃通三义。一约教。始随机异故殊途。终归显实故一致。二约机则异。就理常一。三体外无权。权即是实故。殊途同致也。疏二。一音普应一雨普滋者。一音即是净名。一雨即法华药草喻品。谓三草二木不同。同承一雨之润。五性三乘不一。法雨一味无差故。彼经云。如来知是一相一味之法。所谓解脱相。离相。灭相。究竟涅槃。常寂灭相。终归于空等。疏。三原圣本意为一事故者。亦是法华中意。故彼经云。过去诸佛以无量无数方便。种种因缘譬喻言词。而为众生演说诸法。是法皆为一佛乘故。一佛乘者即华严矣。又云。我此九部法。随顺众生说。入大乘为本。以故说是经。皆为一事也。疏。四随一一文众解不同者。此通明诸经。如经说一无常。或有解者以生灭代谢故云无常。或云无彼常故名为无常。或云。不生不灭名为无常。或即无法可常也。或云。真如一法随染净缘。转变不常故名无常。或闻无常便知对常。以说无常。非常非无常。以为中道等。明知随人解不同也。又苦集灭道四名。则同随机解殊。乃有四种。又涅槃云。十二因缘下。智观者。得声闻菩提。中智观者。得缘觉菩提。上智观者。得菩萨菩提。上上智观者。得佛菩提。又如一乘五教机解不同三谛差别。中论偈云因缘所生法。我说即是空。亦名为假名。亦是中道义。即有多人解不同也。或云。既言因缘所生。那得即空。要须析因缘尽。方乃会空。呼十方空为即空。亦名为假名者。有为虚弱。势不独立。假众缘成。从缘故假。非施权之假。亦是中道义者。离断常故名为中道。非佛性中道。若作此解者。虽三句皆空。尚不成即空。况即假即中。此生灭四谛中义也。或云。因缘所生法。不须破灭。体即是空。而不得即假即中。设作假中。皆顺入空。何者诸法皆即空。无主宰故。假亦即空。假施设故。中亦即空。离断常二边故。此三番语异。俱顺入空。退非二乘析法。进非别圆。乃是三兽度河之意耳。或谓即空即假即中。三种逦迤。各各有异。三种皆空者。无主故空。虚设故空。无边故空。三种皆假者。同有名字故假。三种皆中者。中真中机中实故。谓空名中者。约真谛故。假名中者。就机设化。不住化不。化故。中名中者。约一实谛之中道故。此得别失圆。或谓即空即假即中。虽三而一。虽一而三。不相妨碍。三种皆空者。言思道断故。三种皆假者。但有名字故。三种皆中者。即是实相故。但以空为名。即具假中。悟空即悟假中。余亦如是。是知随闻一法起种种解。圆机受教无教不圆。偏机受教圆亦偏矣。既随一文异解。何须分判不同。疏。五多种说法成枝流者。上义亦傍该诸经。今正引当经立理。法界品云。法欲灭时有千部异千种说法等。何不寻条以得根。便欲派本而为末。浑纯源之一味。成浇薄之枝流

疏。以斯五义下。三总结也。夫子云。攻乎异端斯害也矣。何得执异迷同是非竞作

疏。其分教者下。释分教中乃有十意。前五对前五义。后五显过于前。疏。一理虽一味等者。谓今欲分教非欲分理。迷于权实。宁契佛心。二中一音但是教本。非即是教。教乃在机。随机不同。今分彼教故。净名云。佛以一音演说法。众生各各随所解。今分随所解耳。其犹长风是一。百窍异吹。岂以一风不殊。便谓百窍齐响。一雨亦就佛说。三草即就机殊。今分三草教殊。非析一雨令异故。经云。虽一地所生一雨所润。而诸草木各有差别。以一音一雨义相不异故。但说一音。三中本意未申者。如佛本。为一大事出现于世。四十余年。未显真实。今分一代时教。岂妨判有浅深。言随他意语者。佛有三语。一随自意语。说自所证一实等故。二随他意语。一向方便引众生故。三随自他意语。半称自证。半随机故。今分后之二语。不分初一随自意也。四中言有通别者。如前所引。此通随闻异解有不通者。就此分之。如说人空法有。斯即小乘。不可名大。若说二空。此可名大。不得名小。说有五性非是一性。说一性处非是说五。如是等文。无容异解故须分之。五中有二义故。虽分权实不成枝派。一善会佛意。所说权教乃是随宜。所说实者称理究竟。二有开显者。说彼权教是方便门。说于实教是真实相。不谓方便为真实。则方便门开知实理之普周。则真实相显故。法华经云。此经开方便门示真实相。今能开显故。不滞枝派。约佛施张故。须分权实

疏。又王之密语所为别故下。有五意。显过于前不分。此一初也。涅槃第九。说先陀婆一名四实。一者盐。二者器。三者水。四者马。释中。一水二盐三器四马故。彼文云。如是四法皆同此名。有智之臣善知此名。若王洗时索先陀婆。即便奉水。若王食时索先陀婆。即便奉盐。若王食已将欲饮浆索先陀婆。即便奉器。若王欲游索先陀婆。即便奉马。如是智臣善解大王四种密语。是大乘经亦复如是。有四无常大乘智臣应当善知。若佛出世为众生说如来涅槃。智臣当知。此是如来为计常者说无常相。欲令比丘修无常想。或复说言。正法当灭。智臣应知。此是如来为计乐者。说于苦相。欲令比丘多修苦想。又复说言。我今病苦。众僧破坏。智臣当知。此是如来为计我者。说无我相。欲令比丘修无我想。或复说言。所谓空者是正解脱。智臣当知。此是如来说正解脱无二十五有。欲令比丘修学空想。以是义故是正解脱。则名为空。亦名不动。谓不动者。是解脱中无有苦故。是故不动。是正解脱亦为无相。谓无相者。无有色声香味触等。故名无相。是正解脱常不变易。是解脱中无有无常热恼变易。是故解脱名曰常住不变清凉。或复说言。一切众生有如来性。智臣当知。此是如来说于常法。欲令比丘修正常法。是诸比丘。若能如是随顺学者。当知是人真我弟子。然彼经疏。不释不次所以但案次配释而已。前四彰权隐实。后一彰实隐权。今谓前别喻中。即无常苦空无我。而为其次。以水方圆任器。是无常故。盐是苦故。器当其空。有器之用故。马由人策。不自在故。合中无常苦无我。是三修法。属生死故。四合空者。是正解脱。而解脱中空无我苦不净及无常。即是常故。故一空中明有四义。并以器喻。而最后佛性彰其妙有。即合前马。然空中四义。遮无常等。佛性一义。显是真常。亦应具说我乐净等。含在正解脱中。不动是乐。无相是净。无变热恼即是常义。马又我义。是则此中具彰八行。由于生死无常等中。密显常等故为密语。又初标中盐在初者。亦是苦空无常无我。而为其次。如常所明。故此释不同古师之义。然引此文意。令随所说言。须善得意。岂可浑然不分权实。疏。不识权实以深为浅等者。第二意也。如言初发心时便成正觉。而谓但是如来方便说者。是以深为浅也。不能正修。高推圣境。即不能速证无上菩提。故云失于大利。离世间品云。修此法者。少作功力疾得菩提等。言以浅为深虚其功者。犹如世尊为止乱想。令数息看心。为厌苦者令出三界。众生不了耽味为真。勤苦不已。多用功力所获至微。不得涅槃一日之价。故云虚其功故。即虚废功力也。疏。庄严圣教令深广故者。第三意也。谓分析权实空有。取舍偏圆迟速。方知佛法微妙深玄。无不包摄。譬犹不泛大海岂识边涯。不识土石安知真宝。故智论释法施云。依随经论广作义理。为立名字皆名法施。又若不分权实。则谓三教大同。今明大乘尚有权实。何况小耶。小乘比大。由若萤光方于日照。小是佛教尚被斥诃。况于儒道比之佛法。则天地悬隔矣。以此重重拣之。方知佛法深奥。疏。诸圣教中自有分故者。第四意也。如解深密。立三时不同解节。金光明立三轮之异。涅槃自分半满。又约五味之差。皆佛自分也。疏。诸大菩萨亦开教故者。第五意也。若无著之扶五性及与三时。龙树之判四门共与不共。皆拣权实有取舍也

疏。以斯多义下。第三双结离合。而舍合从离。第二古今违顺中。先叙此方。后明西域。前中先总标。后别释。一一师中多分为二。先叙昔义。后辩顺违。一音中疏上之下辩顺违。先出彼意。言各得圆音一义者。言含纵夺。纵之则顺下出现品。明如来圆音有其十义。十义之后。复六句融通。今但得十义中之一耳。初师则顺善口天女一声之中。与百千种乐而共相应。则佛一音之中有多音也。后师则顺如水一味随器成异。则如来本无多音。故云各得一义耳。又此二义。若不会释。敌体相违。互不相许。则齐楚俱失。并应夺之。若取各自所宗故。各得一义而与之耳。然并为教本下。又都夺耳。疏。二立二种教。隋远法师亦同此立者。彼涅槃疏。初云。圣教虽众。略有二种。一声闻藏。二菩萨藏是也

疏。斯则文下。二辩顺违。先明其顺。顺于至教。涅槃半满。前已广引。疏。盖是对小下。辩违。上云顺者。但顺通相之意。未知佛之深旨。半满之言。显在小大密意而说。复有以权为半以实为满。则大乘中有半满矣。亦犹缘觉声闻开之有异。则成二乘。合之有同。总称为小。权实亦尔。开之有异。权可称半。合之大同。故并称满。是则实教唯满。小教唯半。权大乘者。亦半亦满也

疏。此虽约机下。辩顺违。直出其立意不离半满。半满顺违。即此顺违也。言不出半满者。顿即前满。渐具半满。以具有三乘。二乘是半。大乘是满。故以机就教有直有曲。故分渐顿耳

疏。三唐初印法师下。第三师先叙昔义。中有三。初总标。二屈曲下。正立。三又此下。拣异

疏。此约化仪以判下。辩顺违。先顺后违。顺中三。初一句总出立意。第二遮破释成。第三结成昔义。今初。第一半满。约所说法立。第二渐顿约机以立。今此一师约化仪立。谓佛以法化生。有曲直故。即化法仪式不同耳

疏。然华严下。第二遮破释成。谓刊定记不许此师立义。先破总名。后破四异。今为昔通。则遮其破耳。文即分二。先救总名。后救四异。今初。至故云屈曲。是救其破于总名。彼疏破中。先牒义竟云。若尔涅槃法华维摩楞伽密严胜鬘佛藏经等。皆释迦说。应不明于如来藏性实相法界等(此破屈曲以有平道故)华严梵网。既舍那说。何故华严说于四谛。普贤行等品中。皆云随诸众生所应调伏。作如是说。又问。明净行梵行三贤十地。离世间入法界等。诸品之中。不应皆说对治行法等(此破平道以有屈曲故也)今疏云虽有随诸众生各别调伏者。此牒其破平道教中屈曲之文。疏。皆是称性一时顿演者。释成是其平道之义以称性之巧。无边差别皆是平道。又一时顿演不同屈曲说权之时不说实。说实之时不说权。说四谛唯为小乘。说六度唯被菩萨。故一切并陈尤显平道。又说随众生者。说于世尊余处随机。非此经中是随机说。疏。涅槃等虽说一极者。此牒其破屈曲教中有平道之文。疏。或对权实下。释成是屈曲之义。言屈曲者。非是有真如法性。即非屈曲。但取随机隐显为屈曲耳。此上二句是约法华。明是屈曲。昔权今实。破三显一。明权则未说实。说实必废于权。不同华严权实齐彰一时顿用。故名屈曲。疏。或会异归同下。约涅槃经以明屈曲。涅槃会昔有余之义同归一味涅槃。先异后同。亦成屈曲。不同华严若同若异。空不空等一时顿演。又云一切如来或说不说者。古德共云。日月灯明佛。晨旦说法华。中夜便灭度。则法华之外。非是别时更说涅槃。谓人根利故闻法华竟。不复须说涅槃。则涅槃或说不说。谓或有国土。唯说三乘究竟不破。或有国土唯说一乘无三可破。则知法华亦有说不说。不同华严云我不见有一佛国土。其中如来不说此法。明是平道

疏。约释迦为主下。第二救破四异。彼疏破云。又四异中。众处两异皆违经说。七处并是娑婆界故(上破处异)又云。出现品云。十方诸佛赞普贤言。能说此法。今此会中有佛刹微尘众生。发菩提心故。发心品中云。亦同此说。准此故知有地前器。(此上破众异)是故此师所立。多违教理。甚难依也(此结破也)。彼破二异。今疏通二异。后一是救刊定破处异。初一是遮有余师破其主异。谓恐有破云下。经既云。或名释迦牟尼。或名毗卢遮那。明知二主不异。何言主异。故今通云。释迦为主。但是三身中化身。遮那为主。则十身具显。化身乃是十身之一。故云必具释迦。是则总别异也。何言不异

疏。娑婆之处未融华藏。华藏之处必融娑婆者。此通刊定破处异也。余处王城舍卫。未言即是华藏娑婆。今云七处自有二义。故同华藏一。约本末分岐故。七处亦是华藏界中。第十三重之内。二约净秽该彻。则摩竭提国其地金刚。说初品时。华藏世界六种震动。彼疏序云。刹该净秽。娑婆震而华藏动。岂不华藏之处融耶。故知破其处异。自违己说也。所以不救破众异者。由刊定破最不当故。彼众异中但云。释迦经中通被三乘。遮那经中唯被菩萨。则通局之殊而破彼义。乃引凡夫发心。岂非菩萨之器。况此经发心。又甚深故。其说异一种。他人不破故此不救

疏。略云四异下第三结成昔义。言异实有多者。更举十条。一教门仪式异。于中复有多义。谓全依海印曾无出入。一时顿演与前后次第不同。放光集众一多通局。请答言念现相等殊。道场庄严胜劣不等。故云教门仪式异也。二所诠理致异。圆融历别多义不同。十十法门有多差别。如义分齐中。三成佛迟速异。谓或唯一念或无量劫。念劫圆融长短自在。不局三祇及应化故。四见佛通局异。无论凡圣。许见十身。不局地前地上之别故。五说教时分异。始成即说时有十重。念劫圆融不局三七等故。六见境宽狭异。地狱天子。六千比丘。肉眼远彻周法界见。不局三千有分限故。七因果行位异。具足圆融行布。性相交彻故。八立乘多少异。或说一乘或无量乘。不局三乘五乘定故。九利益胜劣异。地狱天子三重顿圆。尘尘刹刹无尽利益故。十流通付嘱异。尽未来际长流不断。诸佛亲护非小乘故。历别细求过此更有。故云异实有多。诚如所判者。结成昔义也

疏。但以下。第二辩违。既不判屈曲之浅深。便令多法浑同无别。不能令人善识权实故不依之

疏。四齐朝隐士等者。于正立中。约于化仪及时。以立渐说顿说。即是化仪顿。在始成。渐有五时即约时说

疏。然此经下。二辩顺违。先顺后违。顺中由依化仪故成顺理。便引当经为其证成。所引二喻并出现品文。前来已引。疏。然渐约下。辩违也。以约时局教有诸妨难故成违理。指在后破。第三立三种教中先总标。后一南中下。别说三师。初即诸师同立。于叙昔中二。先总明。后别明渐义。前中分三。初正立。次由渐中先小下。立三之意。后谓别有下。出不定相。言偏方者。谓大体而言。渐中先小后大。而不妨说小之时亦有说大。如人十年弘律不妨私房时说大乘。故曰偏方不定。指经云如胜鬘金光明者。胜鬘经初云。波斯匿王末利夫人。信法未久。既言未久明是初说。金光明经既非第一顿教。又非第二渐教。末后而明常住。明是不定。言佛性常住者。胜鬘经说二种如来藏。即佛性也。又叹佛三身。即今梵音之文云。一切法常住。是故我归依。即常住义也。金光明经三身品中。广说法身常住故

疏。渐中开合下。第二别明渐义。开渐成别自有四种。从二至五。于分三中。初自有三师。初有师正立。后二师指同。即唐三藏及真谛三藏。初云武丘。即苏州山寺。于第三师中二先指同初师。后而时节下。指异别立。疏文稍略。彼云。谓佛二月八日成道。四月八日于波罗柰国鹿野苑中。为声闻众转四谛法轮。后于成道第七年中在舍卫国。去祇园五里智慧河边。为诸菩萨及二乘众说般若等经。此时具二。谓转照法轮。又于成道三十年后。未涅槃前。在毗舍离国鬼王法堂中。为真常菩萨说解节等经。此时具有转照及持三种法轮也

疏。即宋朝岌法师下。第三分四于中文二。初双标。后双显。疏家不欲繁文故。但于前师之外。加其异名应具列之

疏。道场慧观者。即上元道场寺僧。言五教者。一有相教。二无相教。三抑扬教。四同归教。五常住教。言抑扬者。谓抑挫声闻褒扬菩萨故。刘公五者。一人天教。二有相教。三无相教。四同归教。五常住教

疏。上来诸师下。第二辩顺违。于中三。第一总明顺违。第二别破违理。第三结成违顺。初中以上来诸师从二至五。皆先小后大故。不加不定。招初有大乘之难。虽加不定犹有妨者。加不定免初有大乘之难。而于所立名义之中。皆有难也。言略显五时之妨者。从后破之。既破五时。四三二时皆已破竟。故云余可例知

疏。初明十二年等者。第二别破。别破二家五时。即为二别。今初破道场五时。即分为五。疏。成实论云。我今正明三藏中实义。实义即空者。破第一时。引其三文。此即第一引小乘论。以成实论意云我今成立小乘中实义。故云成实。以三藏即小乘教故。既言实义即空。明小乘已说空竟。何言见有得道。不可不见实义而得道也

疏。又阿含中云下。第二引小乘经。然经文相续云无是老死无谁老死。此即明十二因缘人法空义。是老死者。指老死法体。谁者即人也。故无是老死。即老死法空。无谁老死。即我人空也。然诸经论多明小乘。但有人空未明法空者。有二义故。一从少分说小乘。多分但明人空。二从显了不显了说。虽说法空未全显了。故言不说法空耳。若从不显了说及少分说。则亦明法空。今从此义

疏。三藏中明法空为大空者。第三引大乘论。彼释十八空。拣二宗大空之异。今但取三藏明法空之言。三藏亦即小乘教耳。皆显已下。四结上三文

疏。若云第二时中下。破第二时。于中三。一破说空。二破不相常住。三结立正义。初中又二。第一引制戒。明十二年后说有。故戒经云。善护于口言。自净其志意。身莫作诸恶。此三业道净。能得如是行。是大仙人道。此是释迦如来于十二年中。为无事僧说是戒经。从是已后广分别说。明知十二年后。始制广戒。广戒即是明有

疏。又智论云。从得道夜下。第二引论通说般若。明十二年前已说于空。非局十二年后。般若明性空之智故

疏。若云第二时中未显常住者下。第二破不明常住。于中四。初反质破。实相即常住故

疏。涅槃亦说佛性亦名般若者。第二显正破。上即现量。此即圣言量。般若既即佛性。佛性是常。般若常矣

疏。是知实相般若下。第三会义破。谓会释二经。使第二时同第五时。以义同故。谓二种般若。即二佛性。在名则异。在义不殊。言实相为正因者。即第一义空。名为佛性。第一义空。即实相异名。观照为了因。如灯了物

疏。又般若离四句下。第四纵夺破。先夺则拂迹入玄理绝百非。言亡四句。若但以空为般若者。非真般若也。故经云。般若非有相非无相。亦非有无相。亦非非有无相。离一切诸相何得存空。故智论云。诸佛说空法。为离于有见。若复见有空。诸佛所不化。疏。般若不坏四句岂无妙有者。此即纵也。纵其是空。亦须是有空。尚是四句。何况有耶。故般若经云。般若不坏色。不坏受想行识。即不坏有也。余文可知。故智论云。一切实。非实。亦实亦非实。非实非非实。是名诸佛法。则四句皆实。又因缘所生法。即空即假即中。有遮有表。即下二句。是知失意则四句便成四谤。得旨则四句便成四德。下说正义。蹑此而起

疏。是知小大各有四门下。第三结立正义也。此则纵而夺之。纵其初有次空。则各得一门之意。夺其不识四门之意。则初有次空之旨全乖。言四门者。小乘以阿毗昙为有门。毗昙即今俱舍。遵一切有部故。成实即是空门。实义是空故。以昆勒论即亦有亦空门。其非有非空门。未见论文。即是恶性车匿见此入道。有云。犊子部亦计我非有非无。恐未指定。大乘四门者。如涅槃云。一切众生皆有佛性。如乳有酪性等。斯即有门也。又云。石无金性。乳无酪性。众生佛性犹若虚空。迦毗罗城空。大涅槃空。即空门也。又云。众生佛性亦有亦无。何以为有。一切众生悉同有故。何以为无。为从善方便而得见故。即亦有亦无门。又云。众生佛性即是中道。非有如虚空。非无如兔角。百非斯遣。此即非有非无门也。若取经论。唯识多明有门。掌珍多辩空门。辩中边论多辩亦有亦空门。中百论多辩非有非空门

疏。若云第三时中但名抑扬等者。破第三时。文二。先双标。后净名云下双破。先破第三时中不明常义可知。后般若亦云下。破独得抑扬之名。以第二时中亦抑扬故。二乘萤光抑也。菩萨如日扬也

疏。若云第四时下。第四时但破不明常住。不破同归之义

疏。五以涅槃为常下。破第五时。许其涅槃是常住义。责其涅槃无有小乘。以至涅槃皆有大小故。阿含说如来涅槃之相者。彼说如来于纯陀家乞食。因食栴檀木耳羹。得患背痛。于拘尸那城娑罗双树间。逆顺出入。超越三昧。于第四禅中入火光三昧。烧身灭度。唯留舍利为人天福田。身智俱灭。入无余涅槃是也

疏。若以人天为初下破第二家。即刘公之义。言提胃虽说戒善等者。彼说如来在树王下成道。于七日中。无人知佛得阿耨多罗三藐三菩提。唯提胃波利此二居士。明究阴阳知佛成道。名为树神。提胃献糗。四天王奉钵。如来受已。始为提胃说世间因果。此约小乘相不妨为大。谓彼经又云。五百贾人得受五戒。先自忏悔五逆十恶谤法等罪。得四大本净。五蕴本净。六尘本净。五根本净。提胃长者得不起法忍。三百贾人得柔顺忍。二百贾人得须陀洹果。四天王得柔顺忍。三百龙王得不起法忍。自余天等无量众生。发无上菩提心。又普曜经云。第二七日。提胃等五百贾人。施佛糗蜜。佛与授记。汝于来世当得作佛。皆同一字名曰齐成。明非独人天也。然提胃塔现在土火罗国。上所引经。皆明初时已说大也。疏又违密迹经中第二七日说三乘故者。既第二七日。已说三乘。那言最初唯人天之教。此经即大宝积密迹力士。第三会卷当第八。是初竺法护译

疏。然上五时等。皆以约时克定。则有所乖等者。第三结成违顺也。上结前违而言等者。等取四三二时。疏。拣去不定从多分说。亦有理在者。结成顺也。有二义故。故得顺理。一拣去不定。则无克定之失。不违密迹等经。二从多分说。不违自所立义。故有理在

疏。二后魏光统等者。第二师先正立中二。先明所承。后显立义。今初。言承习佛陀三藏者。佛陀是西域人。同学五人。四人皆得道。其欲亡身求之。友曰。道须缘会。不可强也。汝与东土有缘。彼有二弟子。汝若度得必当得道。佛陀初至于此。当后魏孝文。始在云州投之见重。初至一康家供养。夜见火光满室。及孝文移都洛阳。佛陀亦随之。彼为立少林寺。知后为则天所取。遂指水令西山透陇而流。其二弟子。一是稠禅师得道。二是光统。故云。稠公解虎于东谷。佛陀指水而西流

疏。亦立三教下。显立义也。于中渐约不具。顿约具说。不同远公大小相望成渐顿也。言具说者。即如涅槃说。空者所谓生死。不空者所谓大涅槃等。又云。若空不空若常无常等。皆令广闻。即时顿也。三圆教者即是华严

疏。此亦约化仪说有前后下。辩顺违。此师所立义。多顺理故不辩违。于中先出立义。后解妨难。今初。是约化仪说。有前后者。顿中化法无异渐中。别说空不空。即名为渐。同时说空不空。即名为顿。故是化仪。其第三亦约化法。拣异前二。从多分说。故云此亦约化仪

疏。意明今时下。二解妨难。中谓刊定记主。有其二难。一合难渐顿。二别难于圆。第一难云。若渐根生熟俱渐。顿根生熟俱顿。则渐顿可分。既云未熟名渐。已熟名顿。此则于一渐根。但生熟为异。无别顿义。或应彼一有渐顿二根。生必至熟。熟必从生故。或应一切时皆是渐根。无有不从生至熟故。释曰。此第一难其渐顿自有三难。第一渐顿不分难。第二一根具二难。第三无有顿根难。初一是总。后二是别。今初。为此一通。三难皆遣。如第一难。刊定以根定于渐。顿则有此难。今不以根定于渐顿。何有此难。谓为其根生。渐说法门。名之为渐。为于根熟。顿说法门。则以为顿耳。何得以生熟俱顿难耶。则第一难遣矣。既不约根。何得以生必至熟熟必从生等难耶。则第二第三难遣矣。又为此难遣下自所立教。彼立四教云。第三教当初心菩萨。第四教义当终心识如来藏者。又自通云。初心者约机胜劣。名其初终。非约修行初终时位。汝既以根胜劣为初终。何妨此师亦以根胜劣为生熟耶。故为此难。失古意也。疏。上达之言义兼地前等者。通彼第二难于圆教。彼难云。既云分阶佛境。则地前无有堪闻此经。则违出现品佛刹微尘数众生发菩提心。释曰。彼以上达分阶佛境。合为一义故为此难。今为此通。则上达为地前。分阶佛境为地上。故不违出现品文。亦不失于大理。况初发心时便成正觉。岂非分阶佛境之人。疏。隋末唐初下。第三师先正立中。皆依法华经第五。即从地涌出品。以彼中涌出菩萨问讯云世尊少病少恼安乐行不。所应度者受化易不。不令世尊生疲劳耶。故佛答云。如是如是。诸善男子。如来安乐少病少恼。诸众生等易可化度。无有疲劳。所以者何。是诸众生世世已来。常受我化。亦于过去诸佛。供养尊重。种诸善根。此诸众生。始见我身闻我所说。即皆信受入如来慧。除先修习学小乘者。如是之人。我今亦令得闻是经入于佛慧。今疏引经。便以义隔成于三轮。此师以根本法轮。是华严经。始成正觉顿宣说故。其枝末法轮。是以根本化之不得。便于一佛乘分别说三。为枝末者。即指华严已后法华已前。并为枝末。三即法华。以为摄末

疏。此判全约化仪等者。第二辩顺违。于中此句。出彼立教所依。依化仪立。非是约法及约根等。而言全者。对前光统。光统三教。一约化仪。二约化法。三约对根。今此师立唯约化仪。疏。据法但有大小下。正辩顺违。唯有大小则无殊半满。亦摄义不周。疏。然法华为于一类开显本末者。此段通经意。以释妨难。恐有难言。依于法华立义。乃是一极之说。如何不依。故今释云。自是立教之人。不得法华之意。法华别为一类滞小之人。故为此说。谓执三疑一。执小疑大故。为开方便门显真实相。真实相者。唯是佛慧。执小乘者。是方便门。非欲会通一代圣教。若以法华之前。皆为枝末法轮。则般若净名胜鬘等经。皆在法华之前。前为枝末则抑诸大乘。又经但云除先修习学小乘者。明知经意。不指般若等为枝末也

疏。又无量义下。上引法华破之。今引他经破之。既云一切时中皆有大小。则先后非独大乘。中间非独小乘也。此皆直破。而不收之者下。开宗立教之中收于此义。故此略无。又前出经意。已是收竟。第四立四教有四。第一光宅中二。先叙昔。后顺违。前中三。初正立。二出所以。三结成。初中四衢即四谛。余可知

疏。以临门牛车下。二出所以。有三所以。故三乘是权。而义势连环。一亦同。羊鹿俱不得故者。羊鹿是虚指。出门不上车。牛车若是实。出门合上车。又并羊鹿是虚指。出门不上车。牛车亦虚指。同彼羊鹿。不上车。上明三皆虚指。约法说者。昔指三乘三界门外。二乘出三界。无有真实证。菩萨出三界。岂有真实证。俱无实证。名不上车。明知三乘皆是权设。二并无体者。既不得车。明皆无体。以无可得故。长者虚指。三车实无。界外三乘。明是方便尽无生智是二乘车体。丈六浅智。是牛车体。二乘之智既非真实。丈六浅智岂有实耶。然上不得约人就法。今明无体直就法明。三诸子皆索故者。复成上义。向若有体。即不合索。诸子皆索。明皆无体。不见羊鹿故索羊鹿。今索牛车。明无牛可见。故彼经云。尔时诸子各白父言。父先所许玩好之具。羊车鹿车大牛之车。愿时赐与。既索牛车。明同无体。故牒索耳。索车是喻。约法云何。古有多释。略要有二。一者机索。二者口索。言机索者。三乘之人。以佛教门出三界苦。谓为究竟不解索三乘。已被淘练。一乘机熟。冥机叩圣。义言索耳。佛知机熟。灵山集会。为说法华一极之旨。即是各赐诸子等一大车。二口索者。已集灵山。三乘三根皆悉启言。求法求记。即是索车。为说与记令其修证。即是等赐。弥勒序品陈四众疑。征佛定因。已是索义。文殊云。诸求三乘人。若有疑悔者。佛当为除断令尽无有余。已许等赐。方便品初云。告诸声闻众。及求缘觉乘。我令脱苦缚。逮得涅槃者。佛以方便力。示以三乘教。众生处处著。引之令得出。已是开权。又云。舍利弗当知。诸佛语无异。于佛所说法。当生大信力。世尊法久后。要当说真实。即是显实。开权显实。已是等赐。亦是许与。身子三请法说。索车。譬喻品初腾疑白佛。说诸喻车。踊出品中弥勒陈疑。请说果车。开示知见。说佛寿量等。即是等赐。三根求记即是索车。佛皆与记即是等赐。菩萨闻是法。疑网皆已除。即时大欢喜。千二百罗汉。悉亦当作佛。皆是赐义。故合喻云。令诸子等日夜劫数常得游戏。与诸菩萨及声闻众。乘是宝乘直至道场。由是故知。三乘皆索。三乘皆赐

疏。是知三皆虚指以为方便者。三结成上义也。由上三段展转相成。以证三乘皆是方便无有实体。故古人云。虚指三车而群子竞驰。火难既夷。乃无有二。岂合有三实以为一。又非殊途而异获哉。故经云。如彼长者初以三车诱引诸子。然后但与大车。宝物庄严安隐第一。然彼长者无虚妄之咎。如来亦复如是。无有虚妄。初说三乘引导众生。然后但与大乘而度脱之。何以故。如来有无量智慧力无畏等诸法之藏。能与一切众生大乘之法。但不尽能受。以是因缘。当知诸佛方便力故。于一佛乘分别说三明。三皆虚指也。由皆虚指即无体故。后得大车。并非本望。若昔大是实。今得牛车何非望耶

疏。此则前三是三乘下。辩顺违。于中有四。一总辩顺理。二明其有违。三会通教旨。显违顺之由。四结成昔义。四乘无失。今初可知

疏。若唯说法华下。第二明其有违。所以违者。以抑昔大乘了义之经皆成权故

疏。是知下。会通教旨。于中又三。一明会不会之意。二明会二会三之意。三明取昔废昔之意。上三段展转通难。谓初有难云。既许昔三皆权。何言抑诸圣教。故今释云。非不许其四乘但昔大不分权实故。成抑诸实教耳

疏。若约会权下。第二会二会三之意。谓有问言。若尔为是会三。为是会二。设尔何失。二俱有过。若会三归一。昔应无实。若会二归一。昔应无权。无权则四乘之义不成。无实乃不抑昔时圣教。此是光宅之意。若作北宗难者。应云昔既有实。会二归一义则明矣。故为释云。会二会三。二俱有理。昔之权实二义亦存。故云尔耶

疏。若开权显实下。第三明取昔废昔之意。谓有问言。若会三归一者。为会昔三而为一耶。为会昔三归今一耶。故今释云。明俱上二义。先明会三为一。则会取昔三。后明会于昔三归今之一。以废昔三立今之一故。约会取则昔小亦取。况昔大耶。以其理不可分行是佛因故。若约废昔。则昔大亦废。况于小耶。以其约教虚设。果亦虚指。故并废也。然开废等言。有通有局。若约局者。约教则废三立一。三教虚设故。约理则开三显一。言有三理覆于一极。开元无三理一极自彰。约行则会三为一。三乘之行皆佛因故。约果则会三归一。三乘之因同归一果故。三乘之果非究竟故。若约通者。唯废一种。则约于教。开会等言并通四种。今疏。从此言约开三显一。则三即是一者。若约理者。昔说三理谓各别证。今会法身是同更无异味。昔言有三是方便门。则闭于一实。今云无三。则一理自显。故云。此经开方便门示真实相。若约行者。昔说三乘之行。行各不同。谛缘度等随修各异。今并得为佛因。谓三行别。则方便之门闭于一实。今会为一。则方便门开。一实显矣。故云。汝等所行是菩萨道。若约果者。昔说三果不同。是方便门闭于一实。今云三果虚设。唯有极果无上菩提。心生欢喜自知作佛。则实相显矣。今疏。先明会三为一。于中二。先正明。后故彼经云下。引证。引二文证。一引药草喻品。证小行即是佛因。二引信解品。证大行是其所有。良以小乘昔有二种下劣之心。一谓自行不成佛。故法华云。我等同入法性。云何如来以小乘法而见济度。又云。金色三十二。十力诸解脱。同共一法中。而不得此事。皆名小行不得佛也。故今引药草以会之。二谓大行非己分故。故净名云。一切菩萨闻此法者应大欣庆。一切声闻皆应号泣声振三千。又云。我等何为永绝其根。于此大乘已如败种皆明大行非己分也。故今引信解以示之。今初。引药草喻中文云。迦叶当知。以诸因缘种种譬喻开示佛道。是我方便。诸佛亦然。今为汝等说最实事。诸声闻众皆非灭度。汝等所行是菩萨道。渐渐修学悉当成佛。释曰。诸声闻等皆非灭度者。是废小果。渐渐修学悉当成佛。是归实义。今但引汝等所行是菩萨道会行之言者。欲明三即是一之义。若约果者。三果皆成佛因。而非佛果。不得云三即是一。又皆非灭度。是下废权之意耳

疏。先所出内是子所知者。即第二引信解品文。文云。复于少时父知子意渐已通泰。成就大志自鄙先心。临欲终时而命其子。并会亲族国王大臣刹利居士。皆悉已集。即自宣言。诸君当知此是我子。我之所生。于某城中舍吾逃走。伶俜辛苦五十余年。其本字某。我名某甲。昔在本城怀忧推觅。忽于此间遇会得之。此实我子。我实其父。今我所有一切财物皆是子有。先所出内是子所知。释曰。此上即委付家业。当说法华经也。一切财物。即万行万德。先所出内者。指于前文。我今多有金银珍宝仓库盈溢。其中多少所应取与汝悉知之。此即是喻慧命须菩提说般若。取与即是出内。以法外化。名之为出。化功归己故称为内。即自利利他之行。皆如般若等中。今法华中。但示如来知见是其所有不广诸行。今疏。欲会三因同为一因。故引二文皆明会行。余略不引

疏。若废权立实义说为四下。第二明会于昔三归今之一。于中二。先会昔成今。二彰今异昔。前中有法喻合。法云。义说为四者。以但废昔三教。言三是权。一实便显。三外无别一实之法。云义说为四。但三为别。一为总耳。如揽三点下喻。斯借涅槃第二三点成伊。彼喻三德。以成涅槃。阙一不可故。彼经云摩诃般若亦非涅槃。解脱之法亦非涅槃。如来法身亦非涅槃。三法若异亦非涅槃。如世伊字。此喻至出现品。当广分别。今借其喻不取其法。谓以三点喻于三乘。以成一伊喻为一乘。别说三乘三皆是权。合三为一故得称实。非三点外更有一点。合云。昔三既别。实不兼权。此合上点别非伊。纵昔日有实实亦不兼于权。今一全兼者。合上伊具三点。成四无爽者结成正义。三别有三。总合为一。故成四也。岂差通途三虚既废故成一实。故经云。唯此一事实。余二则非真。十方佛土中。唯有一乘法。无二亦无三。除佛方便说。又云。吾从成佛已来。种种因缘种种譬喻。广演言教无数方便。引导众生令离诸著。明昔皆方便也

疏。若依昔未显说下。第二彰今异昔。前但合三为一。一无别法。已成四乘。今辩一乘别有法门。则四义昭著。是为昔所未说。而今说之。闻所未闻未曾有法也。谓昔日虽有大乘亦说如来藏性涅槃法身真常之理。未曾显说一切众生皆悉具有如来知见。唯为一事出现于世不为于余。则一乘三乘。昔权今实。于理昭著。故睿公云。至如般若诸经。深无不极。故道者以之而归。大无不包。故乘者以之而运。然其大略皆以适化为本。应劝之门不得不以善权为用。权之为化悟物虽弘。于实体不足。皆属法华固其宜矣。疏。根败之种今并说成者。引净名经证。大迦叶自责云。譬如根败之士。其于五欲不能复利。如是声闻诸结断者。于佛法中无所复益。斯则二乘自知不成佛也。岂非不兼权耶。又云。我等何为永绝其根。于此大乘已如败种。此显烦恼已断不能生也。佛名经云。我等今者犹如败种。虽逢春阳无希秋实。并是声闻不作佛义。今法华三根声闻。皆与受记。一切声闻不在此会。令转宣说。一切众生皆是吾子。则唯实非权。故言今并说成。明今昔有异。上云根败之种。乃有二意。一即根败两字。收净名根败之士。二即败种二字。双收净名及佛名二经败种之义

疏。于文有据下。第四结归昔义也



大方广佛华严经随疏演义钞卷第六

大方广佛华严经随疏演义钞卷第七

　　　　唐清凉山大华严寺沙门澄观述


疏。二陈隋下。天台四教中二。先叙昔。后顺违。前中亦二。先师宗。后立教。师宗言陈隋者。故天台传云。陈隋二代。三帝门师。谓陈朝一帝。即是后主。隋有二帝。即文帝炀帝。炀帝为晋王时。即请为菩萨戒师。终于炀帝之时。故云陈隋二代。天台山名。举处辩人。僧名智顗。而言智者。帝为立号。美其德也。承南岳者。故韦虚舟传云。自佛教东流。秘密斯阐。思大师之所证。智者大师之所弘。故思大师一见。便云。昔日灵山同听法华。宿缘所追今复来矣。又入道场澄心云。非汝不证。非我不知。师资传芳。故并序耳

疏。立四教云下。正立中二。先正立四教。后通相料拣。前中四教。即为四别。每教皆有三节。一立名。二所证。三所被。其四教所诠。即四种四谛。一生灭四谛。二无生四谛。三无量四谛。四无作四谛。广如四谛品。今初。一三藏教者立名。至下当释

疏。此教明因缘下。辩所诠理。其因缘之言。通于四教。因缘故生灭。因缘故即空。因缘故假名。因缘故中道。因缘为主故。四教皆带之。言生灭四真谛理者。苦以逼迫为义。集以增长生死为事。道以除患为功。灭以累尽为名。有苦可知。有集可断。有灭可证。有道可修。迷则苦集生。而真道灭。悟则苦集灭。而正道生。有可生灭。故云生灭四谛。苦定是苦等。故得名真

疏。正教下明所被。鹿苑初转法轮。俱邻五人见谛成道等。但有小乘得道。未有大乘得道。故言傍化为菩萨。智度论云。佛于阿含中虽为弥勒授记。亦不说种种菩萨行。故菩萨为傍也

疏。二者通教等者。文分为三。初正立。二引证三解妨。初中亦有三段。初名即以同释通。故法华云。我等同入法性。肇公云。三乘同观性空而得道也。即三兽度河。一水无二耳

疏。此教下。辩所诠。从缘生法。无性即空。非色败空。不要析破。故云即空。若约中论偈明四句。初教即因缘所生法。此教即我说即是空。第三亦名为假名。第四亦是中道义。故此云因缘即空。言无生四真谛者。第二种四谛也。谓解苦无苦。名为苦谛。解集无和合。名为集谛。解灭无灭。解道无道。四谛性空本无生灭。不同初教有可生灭。疏。是摩诃衍初门者。拣非深极。言初门者。以空遣有。未彰妙有中道义故

疏。正为菩萨下。所被机。双明二空。故云正为菩萨。言傍为二乘者。初以空门遣荡小乘执心。令渐通泰。故云傍通。疏大品下。二引证。此双正名及所被机。既三乘当学故。是通教三同禀也。二乘既学即傍为也。云何欲得三乘。当学般若。如云了法无生名般若者。当声闻学无生。便云一切诸法皆悉空寂。无生无灭。无大无小。无漏无为。如是思惟。便于严土利他不生喜乐。但欲趣寂故成声闻乘。若闻无生。知从缘生故无生。从缘灭故无灭。无生无灭因缘之理。如是学者成缘觉乘。若闻无生。便知一切诸法。本自不生今则无灭。即生灭而无生灭故。不碍于生灭。灭恶生善。悲智兼济。成菩萨乘。同学一无生而成三乘故。若欲成自乘。当学无生般若。又如无所得是般若。罗汉得之。实无有法名阿罗汉。缘觉得之不得缘相。菩萨得之心无挂碍。以无所得能得菩提。故言三乘同禀般若。以此义推。则二乘人同学二空也。而云等者。具云欲得缘觉乘。当学般若波罗蜜。欲得菩萨乘。当学般若波罗蜜。此明般若能成一切道果也

疏。然教理智断下。解妨难。谓有难云。此通别教名。皆智论中。共般若不共般若。以立。何不二名共教。三名不共教。而云通别耶。故今释云。通则上通别圆。下通二乘。远近俱通。共但共小。得近无远。故名通耳。别有二义。不名不共。次下当释。又言皆通者。上之八字。字各一义。一教通。二理通等。一教通者。三乘同禀因缘即空之教。二理通者。同见偏真之理。三智通者。同得巧度一切智。四断通者。菩萨界内惑断见思同也。五行通者见修无漏行同也。六位通者。从干慧地乃至辟支佛地。位法同也。七因通者。九无间同也。八果通者。九解脱二种涅槃界同也。通义虽八。因教方知。故名通教。余教例知。疏三别教者下。文中分二。先正释。后不名下。通妨难。初中亦三。立名可知。此教下。二明所诠。因缘假名当中论第三句。无量四真谛理。即第三四谛。言无量者。苦有无量相。非诸声闻缘觉所知。集灭道各有无量相等

疏。的化菩萨下。三明所被机。即华严法界品意

疏。不名不共下。二通妨难。初牒疑情。谓有难言。既言别即不共。便是智论不共般若。何不名为不共教耶。疏。兼欲下。解释以别有二义。一不共二乘义。如上说。二历别不融。故名为别。若云不共不兼后义。故云兼欲拣非圆故。疏。以一因下。出非圆之相。一因迥出者。对他显别。不同通教。三乘通修。今一道出离。迥超二乘。亦离二边。以显中道故。一果不融下。当法明别。一果不融者。果别谓三德。三身各不融故。不能一德一切德等故。历别而修者。当体以明因别。修布施时。非戒等故。初地不知二地功德等故。疏。不德因果圆融者。因果互望不融。不能因该果海果彻因源故

疏。四圆教下。文中亦二。先正立。后对前结成。前中又二。先释义。后引证。前中亦三节。释名可知

疏。此教下辩所诠。略无无作四谛之言。言不思议因缘二谛中道者。即论第四句。亦是中道义。而言不思议者。佛性中道故。又因缘即空故。不可作因缘思。即假故不可作空思即中道故不可作二思。即一而三。即三而一。为不思议。因缘二谛。即真俗二谛。中道即第一义谛。三谛义也。又融二谛即是中道。不似通教多约真谛。别教多约俗谛。言事理具足者。通多约理。别多约事。圆中举事乃是即理之事。举理乃是即事之理。无理不明无事不具。言不偏不别者。不偏。谓非偏真。不滞一边故。不别者。谓不历别。必须融摄故。余如大意合离中辩

疏。但化下。三所被根也。最上利根。即圆融之机也

疏。华严经云下。引证。即晋经。今当七十三。经云。佛为说修多罗。名圆满因轮。偈中云。彼佛知众根将熟。而来此会化群生。显现神变大庄严靡不亲近而恭敬。佛以一音方便说法灯普照修多罗。无量众生意柔软。悉蒙与授菩提记。义则大同。名有小异耳

疏。别则教理等下。对前结成。谓别圆各有教等八事。别教八者。一教别。谓恒沙佛法。别教菩萨不通二乘。二理别者。藏识有恒沙俗谛之理也。三智别者。道种智也。四断别者。尘沙无知界外见修无明断也。五行别者。历劫修诸波罗蜜。自行化他之行也。六位别者。谓三十心伏无明。是贤位。十地发真断无明。是圣位。是谓别也。七因别者。无碍金刚之因别也。八果别者。解脱涅槃四德。异二乘也。圆教八义者。一教圆。正说中道。言教不偏也。二理圆。中道即一切佛法也。三智圆。一切种智也。四断圆。不断而断。无明惑断也。五行圆。一行一切行也。六位圆。从初住一地具足诸地功德也。七因圆。双照二谛。自然流入也。八果圆。妙觉不思议三德之果。不纵不横不并不别也。故云圆则教等皆圆

疏。又此四教下。第二通相料拣。于中三段。一立教所因。然依中论三观之偈。而用此偈。有三重不同。一则一教之中各成三观。如前大意合离中辩。二四句各配一教。如向立教中明三离合。用之。以成四教。如今文是。如云从假入空。义同因缘所生法。我说即是空。从空入假者。义同亦为是假名。以连第二空句故。从假入中者。义同亦是中道义。以连上假名句故。今合初二句。成初二教。通用四句。为别圆两教。从假入空析体异者。谓观因缘假有之法皆悉空寂。云何知空。若云色者唯五根五境及无表色。此十一色合成色蕴。色蕴故空。又于此中一一推征。谓一眼色。从八微生。假合成色。析至极微。都无实色。故曰色空。此名析法成藏教也。若云因缘所生。即无自性。举体即空。不须析破。如净名云。色性自空。非色灭空。体达此色。有来即空。故云体法明空通教起也。从空入假等者。即三观逦迤故成别教。谓先观真谛本来空寂。出观入俗涉有化生。净佛国土等。故云从空入假。由入俗。故又多流散。次观中道动寂无二。远离空有动寂二边。三观不在一时。故名别教。三观一心等者。即空即假即中。即一而三。则三而一。非先非后。非一非三。亦如前大意合离中第四义辩

疏。又此四教下。第二辩其所释。拣异余师。余师或云。般若是空教。法华是中道教。涅槃是常住教。此是圆教。此是偏教。局定一经。今则不尔。故云一部之中容有多故。而言容有者。不必具多。或一或二或三或四。故彼师云。三藏但。谓明小故。方等对。谓呼净名等为方等教。对小说大。般若带。谓带小说大。华严兼。兼别说圆。法华无复兼但对带。唯说圆教。但者唯一教。对则具四。如净名云。诸仁者。是身无常无强无力无坚。速朽之法不可信也等。即藏教也。迦延章云。不生不灭是无常义等。即通教也。富楼章云。无以秽食置于宝器。无以琉璃同彼水精。大非小分。即别教也。如须菩提章云。不断淫怒痴亦不与俱。不坏于身而起一相。不灭痴爱起于明脱等。皆即圆教。故具四也。般若部中唯有三教。无前藏教。已被诃破。不为彼故。华严兼者。以寄位修行。行布罗列。兼斯一分故。法华唯此一事实故更无余教。而涅槃十仙果证罗汉者。具于四教。若尔宁异方等。虽有四教而皆知常住。故得异前。垂入涅槃。意欲普收。故得具四。如文有之

疏。又更以四种下。第三用四仪式。复成八教。谓一顿教。二渐教。三不定教。四秘密教。初即华严经。初成顿说故。二即始从鹿苑终至鹤林三乘一乘。并称为渐。若约化法顿教摄二。谓圆及别。渐教具四。谓藏通别圆。然此二教。本是刘蚪初立。以南中诸师加于不定。三教渐中初开有三。即是岌公。故云渐顿如岌公。后二即于不定教中开出。而与前不定不同。谓从一音异解中分成此二。净名云。佛以一音演说法。众生各各随所解。普得受行获其利。斯则神力不共法。释曰。各闻不同。即所说不定。谓闻大者知彼闻小。闻小者知彼闻大。即名不定。故云若互相知名为不定。若闻小乘。不知彼人闻大。闻大乘者。不知此人闻小。即名秘密。故云互不相知。谓闻大不知彼闻小。小即于闻大者为秘密。闻小不知彼闻大。大即于闻小者为秘密。此之二教所说化法。俱通藏通别圆故。顿中唯二化法。余三具四教法。是故以化仪取法。华严之圆。是顿中之圆。法华之圆。是渐中之圆。渐顿之仪。二经则异。圆教化法。二经不殊。大师本意判教如是。又詺圆教亦名为顿。故云圆顿止观。由此。亦谓华严名为顿顿。法华名为渐顿。以是顿仪中圆顿渐仪中圆顿故

疏。此师立义下。第二辩顺违。复二。初聪明顺违。初顺。后但三藏教下。辩违。以名滥故。故静法与作四种过。一滥涉大乘失。以大乘亦有三藏。应名三藏教故。二大无三藏失。以彼不名三藏故。三特违至教失。彼云不得亲近小乘三藏学者。有小乘言拣异大乘故。明知三藏不唯属小。四有不定失。以小乘诸部有不立三故。如经量部。但立经律二藏故。有立五藏。成实三外立于杂藏及菩萨藏故。以有此四失故。总许其破。云名似小滥。正许初失。然下皆为通

疏。所以尔者下。别为会释。于中三段。初别释藏教难。文有四节。以通五难。谓上四失之外。第五云何不立小乘。难言四节者。一出三藏名之所据。通违至教之失。及滥涉大乘失。谓大小乘论同立此名故。滥涉之失不在于己。若有难言。智论之内小乘之名随自宗语。三藏之称随他宗言。非共名也。故今释云。智论是随他名。成论小乘。云何亦名三藏。岂随他宗耶。即由上义不违至教。以罗什译经多依智论。小乘三藏为欲成文。二言双举。小乘之过不在三藏。但责其心小耳。故诃小乘。不责所诠三藏

疏。初对旧医者。第二明立三藏所以。四教之初。敌对旧医之三故。须特立三藏。三又条然不同故。无滥涉大乘。所以偏从立号。亦犹五尘皆色。而色独得总名。故三藏虽通标总名。便为小乘别称。言旧医者。即涅槃第二。新旧二医之喻。旧医即喻外道。戒定慧者。然各有二。一邪。二正。旧邪戒者。谓鸡狗等。正戒者。谓十善道。旧邪定者。九十五种所说鬼神之法。或能知世吉凶现神变相也。正者。即四禅四无量四无色发五通是也旧邪慧者。因身边见。发诸邪智拨无因果。食粪裸形等也。正者。即因身边见发诸世智。说有因果诸善法也。今佛说三藏教。所明戒定慧。即是新医从远方来。晓八种术。如来所说。一戒者。即五种得戒。发一切律仪无作有作。如五部毗尼是也。二定者。即依八背舍入九次第定等。发六神通是也。三慧者。即是生灭四谛。破身边二见六十二见。发真无漏。成十一智三无漏根是也。此戒定慧。一切外道尚不闻名。况有其分。故云初对旧医等。言三事条然不同者。上对旧医下对通别圆教。由不同故立三藏名。即由此义诸部多明三藏。从多立名。非不定失

疏。通教融三故下。第三明后三不称三藏所以。即正通大无三藏失。谓大乘虽有三藏。各有融拂等义。故不立名。非无其体。言通教意融三者。融至空寂故。故法句经云。若说诸持戒。无善无威仪。戒相如虚空。持者欲迷倒。若学诸三昧。是动非坐禅。心随境界流。云何名为定。无智无得方。名真智般若。无知如智双寂等。皆是意融三也

疏。别教依一法性而显三者。以一法性统之。亦不得迢然有别。一一法门不离法性。故云。以知法性离五欲过故。随顺修行尸波罗蜜。以知法性无乱想故随顺修行禅波罗蜜。以知法性本有智慧光明无痴暗故。随顺修行般若波罗蜜等。疏。圆教三一无障碍者。即三而一。即一而三。非唯一体统之。一学之中摄三。皆尽。一行尚具一切。何况三耶

疏。所以不名小乘下。第四明不名小乘所以。通第五难。谓有难言。何以不名小乘。强立三藏而招多失。故今通云。以有大乘故。不得名小。彼教之中亦有菩萨。谓是大乘。大乘之中望之。皆称三藏小教。言六度菩萨者。谓三僧祇耶别修六度。各有满时。皆是有漏未入见道。以无常狼伏贪爱羊。令烦恼脂消功德身肥。直至菩提树下。三十四心一时断结。以见谛十六心八忍八智。及非想一地修惑分为九品。各有九无间九解脱。成其十八。故有三十四耳。广如俱舍涅槃等说。言成真佛者。大乘说此断惑成佛。乃是八相化身。小乘谓为实成故。属小教。故涅槃中詺此执实。以为二乘曲见

疏。故藏通别圆之义下。第二总释四教难。谓有难言。三藏教亦有通别圆义。乃至圆教亦有藏通别义。何以不得互名而局定耶。故今答云。四教虽皆四义互有余三义。傍不成本义。如三学大德禅师。虽有戒定慧但成禅义。以禅长故余但兼故。不尽妙故不名律法。余二亦然。言互有者。三藏教中亦通有无。常三乘同禀。亦别为菩萨说四弘六度。亦为菩萨说一切种智故。故藏教有三矣。通教有三者。亦说三藏故。应名三藏。亦说道种智故。应名别教。亦说一切种智。应名为圆教别教具三者。亦说三藏故。亦说无生空理故。亦说中道一切种智故。圆教亦说三藏故。亦说真空之理故。亦说历劫阶位修行故。亦应得有余三名。故总答云。虽则四教各傍兼有。核定不成。云何不成。初藏教通等不成者。虽有同禀无常。二乘一生得发真断结。菩萨三祇不证。故通义不成。虽为菩萨别说四弘六度。不诠别理不断别惑。由约生灭四谛而起于见。岂得称别。虽说一切种智者。菩萨因中不得即具种智。又此种智唯照二谛。不照中道。岂得称圆。是则核后三义不成。但成当教三藏义耳。通教三不成者。虽说三藏。一相无相故。又云。已得故虽说道种智。秖照界内俗。非如来藏恒沙功德故。虽说一切种智。秖照二谛。非照中道不思议二谛故。故核三教之义不成。但成通教义耳。别教三不成者。虽说三藏恒沙佛法。无量戒定慧。异生灭三故。虽说无生空理。是不可得空。非但是空二乘同见故。虽说中道一切种智。非初住发心即具一切种智故。故藏通圆三义皆不成。但成别义耳。圆教三不成者。虽说三藏。皆约真如实相佛性涅槃故。虽有真空之理。即佛性真空。二乘不知。何况得入。虽说历别阶位法门。无不与实相相应。一摄一切故。是则藏通别三义皆不成。但圆教义耳。故云核其定实。余三不成。但成当教中义耳

疏。但判华严下。第三重通圆别二教。定其去取。以彼判诸经。云华严兼。谓兼别教。是则迷其行布。谓为别教。但取圆融。以为圆教。离成二教各失一边。合而融通方成了义。顺华严宗。由行布圆融二互相摄故。如前行位中辩。若与之者。则名异义同。故无大过。若夺之者。则失华严本意。故今不取。是故此段名定其去取。余义广在四教。要略已备

疏。三唐初海东中。先正立。后顺违。前中二。先正立。然后三乘共学下。解释。是则未明法空成别。非四谛十二因缘等别。具明二空为通不取三乘共学故。前二依天台而有小异。以不共释一乘。非合三为一

疏。然此下。辩顺违。先出义本。自言下。正辩顺违。良以自谦非摄一切故得无失。若有别理推在摄不尽中故

疏。四贤首弟子下。亦二。先正立。后顺违前中五。一总以标举。二论云下。引论为据。三言四教下。正明所立。四初教谓下。别示其相。五广如下。结广从略。彼疏又明。此所立教。依所诠法性。以显能诠。初教法性全隐。次一法性分显。三即分隐。四即全显。法性虽一显有不同。故成四耳。若约乘收其第二教即是小乘。三即三乘中大乘。四即一乘。此亦多同光宅四乘

疏。然今下辩顺违中。先别破。后结非。前中又二。先破初一。后破后三。今初。有邪正混杂过。若对教主下。遮救。恐有救言。若不识邪。安能知正。邪正对辩。则是皂白分明。故今遮云。若欲尔者。应总分邪正。然后于邪正中。方可分其大小等耳。故为立式如此。方先分三教。于儒教中方辩九流七经。于道教中方论道德之别。于佛教中方论大小权实。则无混滥。不然即如西域先分内外。外中方分六师或十宗等。等者。等取内教之中分大小等。言六师者。净名云。一富单那(名也)迦叶(姓也)。二末伽梨(名也)俱奢梨(母名也)子。三删阇夜(名也)毗罗胝(母名)子。四阿蓍多(名也)翅舍钦婆罗(弊衣也)。五迦罗鸠驮(名也)迦旃延(姓也)。六尼揵陀(名也)若提(母也)子。此六各起一见。一起断见言。一切法空。无君臣父子忠孝之道。二末迦梨俱舍梨子。起常见言。一切苦乐不由行业。性自有之。三起自然见。执道不须修。八万劫苦尽。即自然解脱。如转缕丸于高山顶。旋尽自止。立解脱因。谓解脱为因。非因计因。是邪因也。拨道不须修。是邪见也。四即苦行外道。自拔头发。五热炙身。即得解脱。非道计道。亦戒取也。五起边见。执一切法亦有亦无。不同佛法因缘故有无性故无。由执有即定性之有。即是常见。执无即定性之无。即是断见。断常乖中。合成边见也。六谓一切苦乐果报。皆由过业不藉现缘。前世业尽即苦尽。纵现修道亦不能断。此人信有前世业为因。非邪见拨无现缘。即是少分邪见。道能尽苦拨无不能。道计非道。亦是邪见。六师之计。具如涅槃。此六各起一见。如第六地引

疏。又依涅槃为半满下。破后三教。然彼师之意。以真如有二分。具说二分为具分。唯说不变为一分。但明生空为半。具显二空为满。今难半满乃有二义。一若约第二义已称为满。不合唯得一分。若满中有一分义者。涅槃满字亦唯一分。则亦未满故云不应复有一分之言。一分之言。意在第三教也。二有救言。涅槃但约二空论半满。不约真如等者。则违涅槃。涅槃既云空者。所谓生死。不空者。所谓大般涅槃。何得言唯约二空。而论半满。是知二空。犹是涅槃半字。双照空不空。方为满耳。故彼经云。声闻之人但见于空。不见不空。菩萨见空及与不空。故疏云。岂彼不说妙有而诃空耶。故其所立下。总非也

疏。一波颇三藏者。据般若灯论序云。中天竺三藏。波颇蜜多。唐言朋友。学兼半满。博综群诠。丧我怡。神搜玄养性。游方在念。利物为怀。故能附杙传身。举烟召侣。冒冰霜而越葱岭。犯风雪而渡沙河。时积五年。途经四万。以大唐贞观元年岁次娶嘴。十一月二十日。顶戴梵文至于京辇。昔秦征童寿苦用兵戈。汉请摩腾远劳蕃使。讵可方兹感应道契冥符。家国休祥德人爰降。有司奏见殊悦帝心。其年有敕。安置大兴善寺。仍请译出宝星陀罗尼经。般若灯论庄严论等。疏。阿含具云阿爰摩。此云教也

疏。此释名局下。辩顺违。以上立义各指一经。一经之中。皆有四谛观行等。诸如华严涅槃皆有四圣谛品。广显其相。大乘等经非无观行等故

疏。二贤首所立等者。以下文依之。故今略指。然昔来更有耆阇法师。立六种教。一因缘宗教。二假名宗教。三不真宗教。谓说诸法如幻化理。四真宗教。谓说诸法真空理故。五常宗教。说真理恒沙功德常恒等故。六圆宗教。如诸师今不序者。前四名即衍公四宗义。在立宗之初。第五同第五时。第六同诸师圆教。故略不引。又真宗说真空理。常宗说真理恒沙功德常恒。既真宗真理非常宗。应同无常。又三与四。但法喻之别。故并不引。上来此方立教竟

第二序西域中。文分为二。先正序。后顺违。前中贤首起信论疏。初义理分齐中序之。于中二。一总序源由。二双释所立。今初。然真谛笈多波颇三藏。皆是西域。而躬亲在斯分教。故属此方所收。下二大德。本是西方分教。故云西域耳。那烂陀者。此云施无厌。然案唐三藏传。似智光乃戒贤弟子。而今云同时者。或恐名同人异。或是师资。不妨立义所宗复异。又准无行禅师书亦云。西方有二宗并行。一宗无著天亲。一宗龙树提婆。龙树之宗。玄标才举。则无著牵羊。翎羽暂腾。则陈那乱辙。则同时定有二宗。又案西域记。唐三藏初遇龙树宗师。欲从学法。师令服药求得长生。方能穷究。三藏自思本欲求经。恐仙术不成辜我夙愿。遂不学此宗。乃学法相之宗。若藏和上义分齐云。法藏于文明年中。幸遇中天竺国三藏法师地婆诃罗。唐言日照。于西太原寺翻译经论。躬亲问之。故有凭矣

疏。戒贤远承下。第二双释所立。即为二别。二中文皆有五。一师资相承。二所凭经论。三正显所立。四彰了不了。五结成所凭。今初。戒贤中初。师资相承中。弥勒位极此为上古。无著初地此为中古。护法难陀未有得圣之文。但是当时英彦。化世未久故云近踵

疏。依深密等者。二所凭经论。等取佛地等经瑜伽。等取对法显扬等法相之论。余并可知

疏。立三种教下。三正显所立。于中先总后别。总中以法相大乘为了。则显法性为不了。唐三藏师宗者。具如西域记及三藏传广说

疏。谓佛初下。别显三教。即为三别一一教中各有三定。一时定。谓有初时等故。二法定。谓有空等故。三经定。谓指阿含等故。三性等义至下当辩

疏。具说三性三无性等者。此有两重。一约三性。则初时约依他说有。二约遍计说空。三具说三性。则遍计是空。依圆是有。以为中道。二者约三性皆有。约三无性皆空。第一时中说三性皆有。第二时中总说诸法皆悉无性者。约三无性密意说耳。故唯识云。即依此三性。立彼三无性。初则相无性。次无自然性。后由远离前所执我法性故。佛密意说一切法无性。谓若显了说。则双明三性三无性方是中道。故为尽理

疏。是故于彼下。第四明了不了。然二宗义别。下说十种。且就深密。略有四义。一约三性三无性。二约心境空有。三约一乘三乘。四约成佛不成佛。即五性一性义。此中且约三性空有。论了不了。前第三时合约三性三无性论。余二门义略不明之。下别会中。隐显而出疏。此依深密下。第五结成所凭

疏。二智光下。疏文亦五。同前标列。初师宗中文殊对弥勒。龙树对无著。青目清辩对护法难陀。护法难陀注唯识论。青目注中论。清辩亦注中论。造掌珍论

疏。依般若等下。二所凭经论。般若等经等取涅槃法华等经。中观等论等取门论百论智论

疏。亦立三下。三正立可知。疏。又初渐下。第四明了不了。上约心境空有。以立三时之教。今约三性空有。以明了不了义。盖影略耳。言以彼怖畏此真空者。小乘闻空。谓无物为空。如空泽之空。则毕竟都无。恐成断灭。若必无者。何有因果生死涅槃。徒事勤苦修有何益。故经云。宁起有见如须弥。不起空见如芥子许。故生惊怖。今存假名。但除其病而不除法。故存依他之假有。以接小心之劣机

疏。后时下。第三时教缘生即空者。缘生即依他。依他即空。不存依他空遍计也平等一味者。空有一味。非空外说有。有外说空。空有相即故无异味。见空即是见有。见有即是见空。空有二体既同。何要偏留依他但空遍计

疏。此三次第下。五结成所凭。般若灯论本颂。即中论五百偈。题云分别明菩萨释曰。分别即智。明即是光。人译异耳。释论称为般若灯者。照了般若。般若无此不可见故。又体即般若。照物如灯。大乘妙智经。未见经本。但依贤首引耳。或云即般若经。般若是智。摩诃是大。亦可妙故。又波罗蜜亦同妙义

疏。然此二三时下。第二辩顺违。然藏和尚起信疏。问云。此二三时可和会不。自答云。无会无不会。无会者。各各为人悉檀。悉檀者。智论云义宗也。诸佛说故。并是圣教。随缘益物。何须会之。故云无会。言无不会者。即可会也。今会此义有其二门。一约摄生宽狭。言教具阙。以明了不了。二约益物渐次。显理增微。以明了不了。初中二。一约摄生宽狭者。深密宗中。初唯为小。次唯为大。此二时中狭故非了。第三时中普为发趣一切乘者。宽故为了。二约言教具阙者。初唯说小。次唯说大。各有所阙故非了义。于第三时具说三乘。具故为了。第二门内亦有二意。初约益物渐次者。谓妙智经意。初唯益小故非了义。次虽通益大小。不能令趣寂二乘得大菩提故。非了义。第三时中普得大益。方为了义。二显理增微者。初说缘生实有。次说假有故非了义。第三时中显理至空。会缘相尽故。为了义。依此会释二宗。各有了不了义。此贤首意。谓约初门。则法相宗为了。法性宗非了。若约后门。则法性宗为了。法相宗非了。既皆二义了。二义不了。于理则齐。今观贤首之意。多明法性。何者。有二义故。一以摄生宽狭。对益物渐次。则摄生宽为了。不及益物唯大为了。以言教具阙。对显理增微。则言教具为了。不及显理相尽为了。思之可知。二者言中虽云各有二了有二不了。深密宗中二种了义。亦成不了。何者。如摄生中。以第二时唯摄大为不了。第三时具摄为了者。则得纯金。何如杂铁。纯菩萨众。何如凡小同居。法华唯为菩萨。何如昔日被三。是故应云唯摄大机为了。总摄三根为不了。又如言教具阙中。以第二时不具为不了。第三具说三乘为了者。言皆阙典。应为不了。杂以无稽。应当是了。纯卖真金。应为贫士。瓦木杂货。应为富商。法华唯说一乘。何如昔开三异。是故应云唯说一极方为了义。杂说三乘即为不了。上二本是法相宗为了。今皆成不了。后二又或法性是了。则四不了皆属前宗。四种了义皆在法性。恐法相者。是非心生故。疏不引之。乃别谓和会耳。疏文分二。先总明顺违。后各别会释。今初分三。初总非前立。谓既俱圣教。不可受一非余。二互相违。不可二文双取。故云不能。二深密经意下。会释二经。恐有问言。若并不许。其如二经。有文如何会释。故今为显二经之意。各有所为。不可偏执。偏执则互相违。三得斯意下。结成和会。若得经意二家俱得。受一非余则二家俱非故。离之则两伤。合之则双美

疏。然欲会二宗下。第二各别会释。于中三。初标列章门。次广会初二。后通略会释。今初十对。句各一对。皆先明法性。后辩法相。如云一乘三乘对。则一乘是法性。三乘是法相。余九例知。初二次下。广明。后八义分齐中具显

疏。且初二义下。第二广会初二也。于中二。先双标二义。后别显二相。所以双明者。以初二义互相成故。谓若立五性为了。则三乘为了之义自彰。以有声闻缘觉二定性故。则成二乘。有菩萨性成菩萨乘。不定性人通成三乘。无种性人三所不摄。则人天乘收。则五乘亦具。若以一性为了。则一乘义成。等有佛性。故名一乘无不成佛。故涅槃云。佛性者名为一乘

疏。如法相下。第二别显二相者。先法相宗中二。先标所宗。后故深密三时教下。引文成立。总为二段。一明三乘为了。一乘为不了。后明五性为了。成前三乘。前中引其二经。初引深密。虽明有性无性意成三乘。言初皆不成者。小乘中说独佛一人有大觉性。余不说有故皆不成佛。次一向成者。是第二时中唯说一乘。一切众生皆得成佛。为一向成。尽成则太过。尽不成则不及。故皆方便并为不了。以初未堪闻大一向抑故。第二时中劝令欣佛。一向扬故。第三时中依理正说。有性皆成非不及也。无性不成非太过也。故称实为了。上明三乘是了之证。又初二卷下。证一乘是权。后引胜鬘。亦但证一乘是权耳

疏。大般若下。第二明五性为了。成前三乘。则显一性一乘皆非了。也。于中总五段。引经而三论附出。即分为五。一引般若说有五性。虽无第五。前四既有。无性必然。前三可知。第四云虽未已入正性离生者。谓不定性人未入见道。则容不定。若入见道。则名正定聚。不容不定。如入声闻见道。终无回心作菩萨人。言离生者。见惑过患。如生食在腹。若入见道。能离彼生。故云离生。至下更释

疏。深密第二下。引深密经。于中二。初指同前文。后又云一切趣寂下。证有趣寂。若有趣寂。则五性义成

疏。又十轮下。第三引十论。明定有三乘。以成五性。若无五性无三乘故

疏。故楞伽下。第四正明五性。庄严瑜伽二论例同

疏。善戒下。第五引善戒地持。立有二性以成前无性。故彼论云。种性有二。一有种性。二无种性。彼论释云。种性者。无始法尔六处殊胜。展转相续等。而言亦云者。全同楞伽。以前不引彼经所释故。今例释。不欲繁文耳

疏。若法性宗下。疏文亦二。先标所宗。后法华下。引证成立。长分十段。一引法华。双明一乘一性。二引涅槃。明乘性相成。三重引法华。明无趣寂。四引涅槃第九。明无无性。五引经释论。结成正义。六广引诸经。遮救定性。七引涅槃。遮救无性。八引法华。遮救趣寂。九释胜鬘。会一乘方便。十以法华。结成破立。今初分二。先正立一乘。后立一性释成一乘。今初。十方佛土中等者。即第一方便品偈。上三句正立第四句释疑。言无二亦无三者。古有多说。大乘法师云。二即第二。三即第三。以菩萨乘胜故为第一。此即生公意。而未尽其旨。生公云。二者第二乘。三者第三乘。亦应无第一。第一不乖所以大故不无之。既无二三。一亦去矣。意云。今日一乘深有玄致。所以称大。所以大者。义理深也。昔三乘中大乘既未融。余二则立为权。若约悲智。万行不乖今日之一。故云不乖所以大故不无之。言既无二三一亦去者。昔说有三。二既不立。大岂独存。以不收二乘故。又权指故。亦同羊鹿。俱不得故。如光宅四乘中说。若天台等意无二者。无有声闻缘觉之二乘。无三者。总无昔日三乘。以皆非实故。宗说不同。任情去取。若望经意。但立一实为真趣。举二三皆悉不许。不论大小。如说世间此人独立。更无与比。非要别指张王二人。下句释疑。疑云。若唯有一。昔何说三。又华严经云。或有国土说一乘。或二或三或四五。如是乃至无有量。故今释云。若以如来方便。则多少皆得。十方国土及昔说有三。是方便耳。非真实也。又次下经云。但以假名字。引导于众生。疏。又云初以三乘等者。此引第二经。重成三皆是权。若具引者。经云。如彼长者初以三车诱引诸子。然后但与大车宝物庄严安隐第一。然彼长者无虚妄之咎。如来亦复如是。无有虚妄。初说三乘引导众生。然后但以大乘而度脱之。释曰。此文皆明先三是权。后一为实。纵饶会二归一。亦是三为方便。唯一为实耳

疏。以性唯一下。引其二文。明唯一性证成一乘。此句总以一性成一乘。若有多性容有多乘。既唯一性并同作佛故。唯一乘耳。疏。故云诸佛两足尊下。引证。初引第一未来佛章。故彼偈云。未来世诸佛。虽说百千亿。无数诸法门。其实为一乘。诸佛两足尊。知法常无性佛种从缘起。是故说一乘。是法住法位。世间相常住。于道场知已。导师方便说。今但引两句。显诸法无性。成一性义耳。然上三偈。诸释不同。今直解经文。初一偈明当佛开权终归一实。故云其实为一乘。次偈释说一乘所以。以唯一性故。谓若有二性容有二乘。既唯一性故说一乘耳。知法常无性者。知即能证知。法谓所证知。法即色心等一切法也。常无性者。所证理也。即是真如无性之理。觉诸法故。云何常无性。谓色心等。从本已来性相空寂。非自非他。非即非离。湛然常寂。故曰无性。而言常者。谓本来即无。非推之使无。故曰常无性耳。佛种从缘起者。然有二义。一约因种。因种即正因佛性。故涅槃云。佛性者。即是无上菩提中道种子。此种即前常无性理。故涅槃云。佛性者。即是第一义空。无性即空义也。缘即六度万行。是缘因佛性。起彼正因。令得成佛。是故说一乘者。唯以佛性起于佛性。更无余性故说一乘。称理说也。体同曰性。相似名种。故关中云。如稻自生稻不生余谷。此属性也。萌干花粒其类无差。此属种也。二果种性。关中云。佛报唯佛其理不差。即性义也。说法度人类。皆相似此种义也。果之种性。缘真理生。故云从缘。故释此偈云。佛缘理生。理既无二。是故说一乘耳。意云。证理成佛。称理说一。此中知法常无性偈。全同出现。出现品云。如来成正觉时。于其身中普见一切众生成正觉。乃至普见一切众生入涅槃。皆同一性所谓无性。乃至云知一切法皆无性故。得一切智大悲相续救度众生。谓知无性。佛性同故。准于下经。以知无性。尚得一成一切皆成。况无不说一乘而度脱之。后偈又云。是法住法位等者。重释前偈。言是法者。即前所知之法。所以常无性者。由住真如正位故。由缘无性。缘起即真。由即真故。故上云无性。言法位者。即真如正位。故智论说。法性法界法住法位。皆真如异名。世法即如故。皆常住。谓因乖常理。成三界无常。若解无常之实即无常而成常矣。则常与无常二理不偏。故涅槃经况之二鸟。今于道场证知一切世间无常即真常理。犹悬镜高堂万像斯鉴。二而不二不可言宣。以方便力假以言说。一尚假说况有二三。故知前偈即一性之文。疏中略要但引一句耳。疏。又第三下。此引药草喻品证一性义。故彼经云。众生住于种种之地。唯有如来如实见之明了无碍。如彼卉木丛林诸药草等。而不自知上中下性。如来知是一相一味之法。所谓解脱相离相灭相。究竟涅槃常寂灭相。终归于空。今但略引二句。以此证知。则明三乘之人不知差别即一。唯佛究之无三无二。言解脱者。真解脱也。故第二经偈云。为灭谛故修行于道。离诸苦缚名得解脱。是人于何而得解脱。但离虚妄名为解脱。其实未得一切解脱。释曰。一切解脱即真解脱。真解脱者即一解脱味。故无二味安有三乘。故又云。常寂灭相。即性净涅槃。是上世间相常住也。故皆一性

疏。涅槃亦云下。第二引涅槃明乘性相成。非但唯一性。故说一乘。经明一性即一乘也。即第二十七经云。善男子。毕竟有二种。一者庄严毕竟。二者究竟毕竟。一者世间毕竟。二者出世间毕竟。庄严毕竟者。六波罗蜜。究竟毕竟者。一切众生所得一乘。一乘者。名为佛性。以是义故。我说一切众生悉有佛性。一切众生实有一乘。以无明覆故不能自见。释曰。以皆有佛性故唯一乘。又佛性者。即是第一义空之理。理能运载。即是乘义耳。疏。师子吼者名决定说者。亦即第二十七经。师子吼品。释曰。若不宣说一切众生皆有佛性。则是野干鸣。设千万年在于佛法。终不能作师子吼也。疏。三十三又云下。引证佛性即是一乘。非但因同果亦同也。亦师子吼品。彼明海有八德。下具合之。此合第三一味之义。经中但加标云三者一味。释如疏文。一甘露者。正显一味。甘露以喻涅槃



大方广佛华严经随疏演义钞卷第七

大方广佛华严经随疏演义钞卷第八

　　　　唐清凉山大华严寺沙门澄观述


疏。又法华第三云下。第三明无趣寂。既无趣寂。则无定性二乘。一乘之义亦已显矣

疏。引三文。谓法华智论及法华论。今初。即化城喻品。结会世尊所化弟子。经云。尔时所化无量恒河沙等众生者。汝等。诸比丘及我灭度后未来世中声闻弟子是也。我灭度后下

疏。全同。言余国者。有云。随举娑婆之外一国。即是若天台云。余国者。方便有余土也。彼立四土。一凡圣同居土。即法相中变化土也。二方便有余土。三实报无障碍土。即是法相中报土。通自他受用。四常寂光土。即法性土。方便一土。法相所无。天台依凭智论而立。智论即下所引。九十五文。论曰。阿罗汉先世因缘。所受分段身。必应当灭。住在何处。而具足佛道。答。得阿罗汉更不生三界。有净佛土出三界外。乃无烦恼之名。于是国土佛所闻法华经具足佛道。如法华经说。有阿罗汉我于余国等。引文全同前疏。又云。若尔罗汉受法性身。应疾得菩提。何以稽留。答云。以舍众生及舍佛道。又复虚言得道。虽不受生死。于菩提根钝。不能疾得。不如直往菩萨。释曰。智论之文昭然。与法华符会。定知虽出三界不趣寂也。故疏结云决定回心

疏。法华论中四声闻内等者。引论成上无趣寂义。先引后释。今初。然论云。言声闻受记者。声闻有四种。一者决定声闻。二者增上慢声闻。三者退菩萨心声闻。四者应化声闻二种声闻如来与记。谓应化声闻退已还发菩提心者。若决定者。增上慢者。二种声闻根未熟故。如来不与记。菩萨与授记。菩萨授记者。方便令发菩提心故。疏文略引耳。言退菩萨心得记者。即如身子二万亿佛所。已曾受化。又次下云。我今还欲令汝忆念本愿所行道故。则非独身子。又四大声闻。自陈舍父逃逝。则已先化。第三周中引大通智胜佛所曾已广化。皆是退菩提心。言应化者。如富楼那内秘菩萨行外现是声闻。又言。是故诸菩萨作声闻缘觉。又阿难自忆本愿。偈云。方便为侍者。罗睺罗偈云。罗睺罗密行。唯我能知之。现为我长子。皆应化声闻也。故知夫能对扬圣教。影向其迹。靡不是权。而独言富楼那是应化者。亦抑法华诸罗汉耳。言菩萨与记者。论主次前自云。如下不轻品中应知。礼拜赞叹作如是言。我不敢轻于汝等。汝等皆当作佛者。示诸众生所有佛性故。此上皆论。而安国法师不许此义。云何有昔时菩萨。预记今日会上声闻。即诸弘法菩萨。谓药王等当与记也。释曰。既是论主自言菩萨与记。亦论自释。何得不依

疏。既云未熟下。释上所引论文。若决定声闻定不成佛。则应言余二声闻根不熟。故佛不与记。既言未熟。非永不熟也。若大乘法师云。合言不熟。译者之误。言未熟耳。故疏结弹云。不可不顺己宗。定有趣寂。便判论文为错耶。又上言方便令发心者。彼论次前。有问云。彼声闻等。为实成佛故与授记。为不成佛与授记耶。若实成佛者。菩萨何故于无量劫修习无量无边种种功德。若不成佛者。云何与之虚妄授记。答曰。彼声闻授记者。得决定心非谓声闻成就法性故。如来依三平等说一乘法故。以如来法身与彼声闻法身平等无异。故与授记。非即具修功德行。故菩萨之人功德具足声闻之人功德未具足。释曰。由此论文是故上云方便令发心耳。言三平等者。一乘平等。无二乘故。二生死涅槃平等。三法身平等。今即第三平等

疏。入楞伽下。亦成无越寂义。言入楞伽者。即后魏菩提留支所译。文有十卷。世尊入楞伽王城。故云入也。同引三卷经文。皆说无实涅槃。明知定无趣寂。若尔何以言得涅槃。望其当分。谓是无余涅槃。以大乘望之。但是深入三昧。沈空多时假言涅槃。以引劣器耳。疏法华论中意亦同此故。同无实涅槃也。论释七譬喻中第四。为有定性人。说化城喻。论云四者实无。而有增上慢人。以有世间有漏三昧三摩跋提。实无涅槃而生涅槃想。如是颠倒取。对治此故。为说化城譬喻应知。释曰。既言无实涅槃。明知是假说耳。故与前同。又法华云。我虽先说汝等灭度。但尽生死而实不灭。次引胜鬘。亦成上来涅槃不实耳

疏。又无上依经。宝性佛性二论。皆说入灭二乘等者。无上依第一说云。阿难。一切阿罗汉辟支佛。未自在位菩萨。为由四种障。不得如来法身四德。一者生缘惑。二者生因惑。三者有有。四者无有。何者是生缘惑。即是无明住地。生一切行。如无明生业。何者是生因惑。是无明住地所生诸行。譬如无明所生诸业何者有有。缘无明住地。因无明住地。所起无漏行。起三种意生身。譬如四取为缘。三有漏业为因。起三种有。何者无有。缘三种意生身。不可觉知微细堕灭。喻如缘三有中生念念老死。由无明住地一切烦恼。是其依处未断除故。诸罗汉辟支佛。未自在位菩萨。不得至见烦恼垢浊。习气臭秽。究竟灭尽大净波罗蜜。又因无明住地轻相惑有虚妄行。未灭除故。不得至见无作无行极寂大我波罗蜜。缘无明住地。因微细虚妄。起无漏业。意生诸阴未除尽故。不得至见极灭远离大乐波罗蜜。若未得一切烦恼诸业生难。永尽无余。是诸如来为甘露界。则变易生死断续流灭无量。不得至见极无变异大常波罗蜜。阿难。于三界中有四种难。一者烦恼难。二者业难。三者生报难。四者过失难。无明住地所起方便生死。如三界内烦恼难。无明住地所起因缘生死。如三界内业难。无明住地所起有有生死。如三界内生报难。无明住地所起无有生死。如三界内过失难。应如是知。阿难。四种生死未除灭故。三种意生身。无有常乐我净波罗蜜果。唯佛法身是常是乐是我是净波罗蜜。汝应知之。释曰。据上经文。明于二乘及未自在菩萨皆受变易。三界之外有业惑苦甚为昭著。如何断言永灭无余。下疏明于四种生死。可检于此论。下文中。又广说常乐我净之相。亦可知之。所归下。言宝性佛性二论者。大意同无上依经。宝性论当第四。佛性论当第二。此卷亦广论四种生死

疏。如是经论下。结成无定性声闻也

疏。涅槃第九下。第四明无有无性。彼经广说阐提无善根竟。即云。复次善男子。譬如莲华为日所照无不开敷。一切众生亦复如是。若得见闻大涅槃日。未发心者皆悉发心。为菩提因。是故我说大涅槃光所入毛孔必为妙因。彼一阐提虽有佛性。而为无量罪垢所缠。不能得出。如蚕处茧。以是业缘不能生于菩提妙因。流转生死无有穷。已上皆经文。今疏。但取中间。意在虽有佛性之言。既言虽有。则非无也。但未得其用耳。故疏结云。此则有而非无。疏又云。或有佛性一阐提有等者。即涅槃第三十六。南经三十二。皆迦叶菩萨品。具有四句。今但引第一句者。是证阐提有性。经云。善男子。或有佛性一阐提有。善根人无。或有佛性善根人有。一阐提无。或有佛性二人俱有。或有佛性二人俱无。善男子。我诸弟子若解如是四句义者。不应难云一阐提人定有佛性。定无佛性。若言众生悉有佛性。是名如来随自意语。如来如是随自意语。众生云何一向作解。此一段经近远皆释。大同小异。今依荐福故。彼疏云。今准经明佛性略有五种。谓善不善无记及理果等。今言一阐提有善根人无者。此是不善佛性也。然善根人有其二种。一是离欲善根人。离欲断一切不善故。二是五性。五住已上无不善性故。此之二人俱无不善性也。善根人有。阐提人无者。此是善佛性也。阐提断一切善。故云无也。二人俱有者。理及无记性也。二人俱无者。俱无果性。此中有者。是现有。非当有也。然有人执此经文。谓一分善根人。及一分阐提。无有佛性。以经说有善根人及一阐提无故。善根人无者。是无性不断善人。阐提人无者。是断善无性。二人俱有者。俱是有性。二人俱无者。俱是无性。此释违经故。涅槃上文云。如来佛性则有二种。一有二无。有者。所谓三十二相。乃至无量三昧。是名为有。无者。所谓如来过去诸善不善无记。业因果报。烦恼五阴十二因缘。是名为无。乃至阐提佛性亦尔。是则上从乎佛下至阐提。皆有有无二性。无全无性。由善根人与一阐提有无二性异故。得有四句。此中明佛性多种有无不同。不明众生多种有性无性。所以得知者。经言。或有佛性。善根人有阐提人无等。故不言或有善根人有佛性。阐提人无佛性。故谈文尚不识颠倒。尚能解义。今此善不善因果理性。无一众生悉具一切。无一众生悉无一切。始末以明一切众生具一切也。佛与阐提亦有四句。佛有非阐提者。谓果性。阐提有非佛者。谓无明诸结性。二人俱有者。是理性。二人俱无者。善因性。故阐提决有佛性。又上经云。若言众生中别有佛性。是义不然。何以故。众生即佛性。佛性即众生。直以时异有净不净。解曰。生之与性既二互相即。明有众生即有佛性矣

疏。况前引楞伽五性。自迷其文等者。破其所引不晓经意。彼之所引证无性义。今释其所引。还成有性。非无性也。何者以彼经言非焚烧一切善根者。常不入涅槃。则有入义也。疏。此意则明下。疏释经意。疏。况经自下。引经结成。疏。庄严论下。引论重成。同前楞伽。非毕竟无性

疏。是知前来下。第五释所引经论。结成正义。于中二。初释般若深密经意。意明长时定性。长时无性。多劫之外。定性回心。多劫之外无性说有。故云非永定永无。非永定者。结上声闻。非永无者。结阐提也

疏。诸论随佛下。二通妨难。谓有难言。诸大菩萨造论释经。言永定永无。岂是菩萨不了佛意。故今释云。菩萨能知随教弘阐耳。故世亲造于小乘论。则无预大乘。说般若宗。则性空寂灭。建立唯识。则性相历然。及释法华一乘昭著。解十地论。则六相圆融。余诸菩萨例此可了。佛随众生机缘立教。菩萨随佛亦显浅深。故次下。引宝性佛性。即符一性

疏。若谓法华是第二时下。第六引诸经论。遮救定性。于中二。先正牒破。后结成前非。今初又二。先牒救词。后何以下。难破。今初。言是第二时者。彼不立为第二时教。由谓一乘是密意说。义当深密第二时教。又以法华盛破三乘说于一乘故。当第二时耳。言为引不定者。彼引摄论第十偈云。为引摄一类。及任持所余。由不定种性。诸佛说一乘等者。彼有十意。此偈有二。一为引摄一类不定性声闻故。二为任持不定性菩萨恐退精进故。今但取初意。故云为引不定性故。一切悉成。即一乘义。既未说定性不成故是密意。若作此说者

疏。何以自判法华为第三时者。难破也。彼法华疏引经。云我等今日得未曾有。非先所望而今自得。第三时教也。又下结云。为显第三时真实之教故说此经。据上二文。则判法华为第三时。约明一乘是密意说。则成法华复为第二。一宗自立义语相违。疏。谁敢判于法华为不了耶者。即遮救也。恐彼救言。设依密意为不了者。复有何过。故便难云。谁敢判为不了。以判不了即是谤经。恐招苦报。但由不信皆当作佛。即是谤经。岂要不信文字经卷故谤不轻。但由不信汝等皆当作佛言耳

疏。妙智经等者。此双引经论。妙智经者。即上西域三时教中。第二时中明于三乘。第三时中即明一乘。故言一乘居三乘后。次引梁摄论成立正法中者。即第八卷末论曰。佛说正法善成立。释论释曰。一切三世诸佛共说此法。所说理同不相违背。故名正法。又欲显说者胜。故言佛说。由所说道理胜。及所得果胜。故名正法。如来成立正法有三种。一立小乘。二立大乘。三立一乘。于此三中。第三最胜。故名善成立。释曰。既彼论亦云第三最胜居三乘后。则三非了矣。疏。真谛三藏部异执记者。即宗论之异名耳。疏。故经云临欲终时者。即引法华第二信解品文。经云。复经少时。父知子意渐以通泰。成就大志自鄙先心。临欲终时而命其子。并会亲族国王大臣刹利居士。皆悉已集。即自宣言。诸君。当知此实我子我实其父。今我所有一切财物。皆是子有。先所出内。是子所知。斯即会无性定性之父子意。明法华会中。明一切声闻皆佛真子。临欲终时者。喻临涅槃时也。第三经末亦云。若如来自知涅槃时到等。明皆临涅槃时也

疏。若不信下。又遮其救。恐彼救言虽言临终说于法华。临终言宽。容后更说其余经故。若作此救。且致法华。涅槃即云二月十五日临涅槃时。晨朝唱灭中夜涅槃。斯为最后。居然可信。此后必定不说别经。而涅槃经亦说一乘。以破三乘。一性破五性。则一乘一性亦居最后矣。那言居第二时为不了耶

疏。若以般若为第二时下。复重遮救。恐其救云。我对般若为第二时。故立法华为第三时。以般若但明于空。法华显中道故。若作此救。且纵可尔。以从多分一义说故。即自违于深密三时。深密三时三乘为了。破第二时说皆成不了故。今说法华以一破三。岂得同于第三时教

疏。明知深密下。第二结成前非。欲将深密三时。定断一切佛法。理不尽故。以未居最后故者。以约时判未是穷终之极唱故。如世后敕破于前敕。涅槃法华居于最后故。能决了有余义耳。若尔不信深密。岂不谤于深密经耶。故下释云。深密别为一类之机故非无理。以诸余经虽未终极各随一类。皆不相违。义如前说者。如前叙西域中。最后会通也

疏。若谓佛性有二下。第七遮救无性。于中二。光牒救辞。后辩差当。今初。彼法华疏云。然性有二种。一者理性。胜鬘所说。如来藏是。二者行性。楞伽所说。如来藏是。前性皆有。后性或无。故今许云。斯言可尔。故涅槃云下。引经为证

疏。然涅槃依于理性下。第二辩其差当。涅槃明有心作佛。有心未必有行。既皆作佛。明约理性。何以趣寂。趣寂定不成佛。有心定当作佛。岂得相成

疏。是知下。结示正义。谓阐提实不作佛。今言阐提作佛者。以发心之后方能作佛。从其未发大心前名阐提耳。故云以作佛非阐提故。亦如女身不得成佛。今言龙女作佛者。当作佛时。忽然之间变成男子。岂是女身作佛耶。阐提成佛亦复如是。此约成佛。若约佛性。理本有之。疏。乃抑扬当时言阐提无者。扬则令其发心。抑挫令其莫作。若言阐提有佛性者。显扬理性令不自欺。若已作阐提令速回心。若速发心。得佛无异。是故言有。未必总有果行二性。言无未必总无理等。故生公云。扬当时诱物之妙。岂可守文哉。以法显三藏翻六卷泥洹经云除一阐提皆有佛性。生公云。夫禀质二仪。皆是涅槃正因。阐提含生之类。何得独无佛性。盖是此经来未尽耳。由唱此言。被摈武丘。后大经既至。圣行品已下。果云一阐提人虽复断善犹有佛性。于是诸公轻舟迎接请唱斯经。每至阐提有佛性之文。诸德莫不扼腕。何以至今犹存无义

疏。若谓法华入灭下。第八遮救趣寂。于中先牒救辞。谓彼救云。上法华第三云。我于余国作佛更有异名。是人虽生灭度之想入于涅槃。而于彼土求佛智慧。得闻是经入于佛慧者。是应化声闻。非定性入灭声闻也

疏。权必化实下。次正破也。于中又二。先总夺云。化有无用之失。如有定性声闻。故菩萨化为声闻诱令回心。此则化而有益。今汝宗中定性决不回心。何用化于定性而受一乘耶。故无所化之机。能化便成无用

疏。又岂不误下。纵其有化。化翻成损。言岂不误。一类怯弱等者。谓一类人厌生死苦。又闻佛道长远。心生怯弱。常欲且趣寂灭界中。若知一灭永沈。彼则不敢趣寂。今见变化之者从灭得起。此怯弱人便谓有真趣灭得起。便即趣灭希后得起。汝宗一灭。决定不起。便成误彼令其永沈。故云尔也

疏。是知趣寂下。三结成正义。法华已前有二意。故说有趣寂。一为好灭之者。且顺其心。谓彼念言。大患莫若于有身。故灭身以归无。劳勤莫先于有智。故绝智以沦虚。然则智以形倦。形以智劳。轮转修途。疲劳莫返。不如寂灭诸患永亡。故顺彼机。言有永寂二者。为恐怖不定小乘怯弱菩萨。倦于广利且欲息心。便闻永寂声闻。一沉涅槃永不复起。便生怖畏惧见小乘。由此策心还行大道。有斯二益权说有之。不晓随宜执为究竟。故法华之会广破昔非。三根声闻皆与记别。不在此会亦为宣陈。若实是声闻。必信一乘之说。若不信者增上慢人。第一周中。犹云除佛灭后现前无佛。以佛灭后解一乘义者难得其人。故许不信及第三周。即言余国决定受化。明文若此。何用偏执。故言皆是法华前意耳

疏。又胜鬘经云下。第九会一乘方便之言。意云若随欲说。不是方便。是真实者。即定有三乘。既随欲说。是方便说非真实者。则明唯有一乘。故云即是一乘。则随彼所欲而方便说。便为一句。此是一乘所以下云。即是一乘无有二乘。此意正显一乘之义。诸公错读。乃云而方便说即是一乘。故谓一乘而为方便。斯定误矣。若以名中一乘大方便者。此是巧化摄物运济方便。非是真实假设方便。故生公云。理本无言。假言而言。即是方便。疏。又彼经中更引胜鬘余文。证成一乘真实可知。疏。设有方便之言者。复纵破之。莫论胜鬘无一乘方便之言。设纵有一乘是方便之言者。亦是法华之前方便说耳。及至法华。亦复破三归一也。况复经无此言。何须强执

疏。法华云。此经难信难解下。第十结成破立。意云以四十余年皆说三乘。唯至法华独说一乘故难信解。此即法师品文。文云。佛告药王。我所说经典无量千万亿。已说今说当说。而于其中此法华经。最为难信难解。药王此经是诸佛秘要之藏。不可分布妄授与人。诸佛世尊之所守护。从昔已来未曾显说。而此经者如来现在。犹多怨嫉。况灭度后。今疏。略引言已说者。法华之前谓般若等。言今说者。即无量义经。言当说者。即涅槃等。所以方知诸经不及法华。难信解者。以法华是会三之始归一之初。信解者难耳。昔经虽妙犹带三乘。曾未明言说唯一实。涅槃之中虽明一极。法华在前已破三乘。后说一极。便易信受。法华犹如先锋。涅槃如于大军。先锋已破于贼。后军用力不多耳。又破三显一。法华如收获。涅槃如拾穗。故涅槃三十六云。昔于灵山说法华。八千声闻得受记别。如秋收冬藏。更无所为。即其义耳。若依难信之义。设将已说该著华严。若比法华亦为易信。始成正觉便说一极。上根所受。不对昔权。故比法华诚易信耳。疏。诚哉斯言者。结定前经。若保执下。结成破立。三乘五性即是所破。一乘一性以为所立。疏。百喻经下。更引他经证成一义。彼经第二云。昔有一聚落。去王城五由旬。村中有好美水。王敕村人。常使日日进其美水。村人疲苦。悉欲远移避此村去。时彼村主语诸人言。汝等莫去。我当为汝白王。改五由旬作三由旬。使汝得近往来不疲。即往白王。王为改之作三由旬。众人闻已便大欢喜。有人语言。今三由旬。与彼本来五由旬量。更无有异。虽闻此言。信王语故。终不肯舍。世间之人亦复如是。修行正法。超度五道向涅槃城。心生疲倦便欲舍离。顿驾生死不能复进。如来法王有大方便。于一乘法分别说三。小乘之人闻之欢喜以为易行。修善进德求度生死。后闻人说无有三乘但是一道。以信佛语终不肯舍。当知彼人亦复如是。此经即是金口良断。权实显然。可息诸说耳

疏。上约二宗。下第三通会二宗令不相违。然此会者。恐于后学各计是非。以生过患故复会通。虽复会通权实不失。于中有三。先总标。后谓就机下。正会。言约法则一者非佛化法。化法亦有权说三乘。故今言法者。佛之知见一乘可轨之法耳。疏。新熏则五本有无二者。然准法相。立新熏者。亦说有五。立本有者。亦说有五。今借其言不依其义。谓众生遇缘熏习三乘种性及不定无性。故有五耳。何者唯习近声闻。成声闻定性。唯习近缘觉。成缘觉定性。故法华安乐行中。不许亲近声闻者。恐被熏习成其性故。若唯习近菩萨则成菩萨定性。若俱习近三乘。则成不定性人。亦如今人偏习禅戒慧等。即成定性。三学俱习成不定性。不定偏执故。若都不习近三乘者。则成无性。卒难教化。故知熏习成五种性者。依其长时故说各别。言本有无二者。本有佛性理不容差。故说有心定当成佛。非是本有五种性也。疏。若入理等者。真理寂寥不属诸数。借一以遣三。三亡则一遣。言穷虑绝何实何权。体本寂寥孰三孰一。故法句经云。森罗及万像。一法之所印。此以一遣多也。又云。一亦不为一。为欲破诸数。浅智著诸法。计一以为一。此以非一遣一也。故须三一两亡。疏。若约佛化仪。则能三能一者。随物机宜则说三乘。淘练已久。则便说一。故下经云。或有国土说一乘。或二或三或四五。如是乃至无有量。释曰。尚有无量况三一耶

疏。是故下。令物除执。常说权实亦莫执之。此即求那跋摩遗文偈也。谓有偈云。诸论各异宗。修行理无二。竞执有是非。达者无违诤。亦如胁尊者。对迦腻色迦王云。如析金杖。况以争衣。争衣则衣终不别。析金则金体不殊。是故依之修行。无不获益耳。疏。大集五部虽异者。谓五部僧。故涅槃三十三。亦云五部互生是非。长没三恶道。疏。涅槃各说身因者。即第三十五经云。善男子。如来所说十二部经。或随自意说。或随他意说或随自他意说。云何名为随自意说。如五百比丘问舍利弗云。大德。佛说身因。何者是耶。舍利弗言。诸大德。汝等亦各得正解脱。自应识之。何缘方作如是问耶。有比丘言。大德。我未获得正解脱时。意谓无明即是身因。作是观时得阿罗汉果。复有说言。大德。我未获得正解脱时。谓爱无明即是身因。作是观时得阿罗汉果。或有说言。行识名色六入触受爱取有生饮食五欲。即是身因。尔时五百比丘各各自说己所解已。共往佛所稽首佛足。右绕三匝礼拜毕已。却坐一面。各以如上己所解义。向佛说之。时舍利弗白佛言。世尊。如是诸人谁是正说。谁非正说。佛告舍利弗。善哉善哉。一一比丘无非正说。舍利弗言。世尊。佛意云何。佛言。舍利弗。我为欲界众生说言。父母即是身因。如是等经。名随自意说(云云)释曰。意取各随自说者。为随自意。今疏所引。不取随自意义。但取皆正说言。五百虽异皆为正说。二宗小别并合佛教。故不应是非。故海东晓公云。如言而取所说皆非。得意而谈。所说皆是则贵在得意亡言耳。余可知

第三立教开宗中。疏文分二。先标章。后今初下。别释分教。于中三。初总辩源由。次言五教下。正立五教。后若约所说下。约诠辩异。二中先列名。后初即天台下。解释。初小乘教易故不释。以见天台立名招难故。改名小乘。所摄法门不异于彼。故指同也

疏。二始教等者。文二。先正立。后释名。今初。言二乘不成佛者。其言犹略。应云阐提二乘皆不成佛故。下终教有二乘阐提悉皆成佛言。以趣寂难成。故偏举耳

疏。此既未尽下。二释名也。谓何名初教。复称分耶。由合二三两时。皆未尽理故。言未尽者。第二时中但明于空。空即初门。第三时中定有三乘隐于一极。故初教名并从深密二时以得。云何空为初门。法鼓经中以空门为始。以不空门为终。故彼经云。迦叶白义言。世尊。诸摩诃衍经多说空义。佛告迦叶。一切空经是有余说。唯有此经是无上说。非有余说故。若尔彼第三时既不明空。何得名初。以未显一极故。特由此义加分教名。故云有不成佛。故名为分

疏。三终教等者。疏文有三。初立名。次第。性二乘下立理释名。后上二下。结前生后。二中亦对第二教二义。由前定性二乘及一阐提皆不成佛。故名为分。亦名为始。今既尽理所以名终。立实教名双对前二。非唯说空复说中道妙有。故称实理。既非分成亦名称实

疏。四顿教等者。初正立。次释名。后解妨。今初。言一念不生即是佛者。即心本是佛体。妄起故为众生。一念妄心不生。何为不得名佛。故达摩碑云。心有也旷劫而滞凡夫。心无也刹那而登正觉。下经云。法性本空寂。无取亦无见。性空即是佛。不可得思量

疏。不依地位下。二释名。先正释。下引二经。思益经文文显易了。楞伽经语略而未周彼经第四先长行云。大慧。于第一义无次第相续。说无所有妄想寂灭法。颂中有七偈。后二偈。明不立地位。十地则为初。初则为八地。第九则为七。七亦复为八。第二为第三。第四为第五。第三为第六。无所有何次。解曰。初之七句以义配同。最后一句据理都泯。十地则为初者。同证如矣。初则为八地者。初地不为烦恼所动。同不动矣。第九为第七者。第九同第七无生忍矣。七亦复为八者。纯无相观与八同矣。第二为第三者。同信忍矣。第四为第五者。同顺忍矣。第三为第六者。第三地中获三慧光。第六地中得胜般若。同慧义矣。无所有何次者。结上经文。于第一义无次第相续等。今疏上句略举约义同中一句之要。下句即据理都泯。义已略周。正意在于下句。而言等者。等余经文

疏。不同前渐下。上约当法立名。此下对他受称。不同二三之渐教。不同第五之圆教。故立此名。则圆顿义异。不同天台圆即是顿

疏。顿诠此理下。解妨难。此有二难。一者刊定记难和尚云。上所引经。当知此并亡诠显理。复何将此立为能诠。若此是教。更何是理。今为通此。故云顿诠此理。故名顿教。谓所诠是理。今顿说理。岂非能诠。夫能诠教。皆从所诠以立。若诠三乘即是渐教。若诠事事无碍即是圆教。岂以所诠是理。不许能诠为教耶。何得难言更何是理。迷之甚矣又复难言。若言以教离言故与理不别者。终圆二教岂不离言。若许离言总应名顿。何有五教。若谓虽说离言不碍言说者。终圆二教亦应名顿。以皆离言不碍言故。今疏不救者。以贤首不如此立。何用救耶。但用一句之言。诸难皆破。故知形虽入室。智未升堂。亦由曾不参禅。致使全迷顿旨。疏。天台所以不立下。通第二难。谓有问言。此之五教摸榻天台。初即藏教。二即通教。三即别教。第五名同天台既不立顿。何用此中别立。故今释云。若全同天台何以别立。有少异故所以加之。天台四教皆有绝言。四教分之故不立顿。贤首意云。天台四教绝言。并令亡筌会旨。今欲顿诠言绝之理。别为一类之机。不有此门。逗机不足。即顺禅宗者。达磨以心传心。正是斯教。若不指一言以直说即心是佛何由可传。故寄无言以言。直诠绝言之理。教亦明矣。故南北宗禅。不出顿教也

疏。五圆教下。文中有二。先正立。后指经。既是当经。义理分齐。一门广说。故不释耳。又亦大同诸师圆教故



大方广佛华严经随疏演义钞卷第八

大方广佛华严经随疏演义钞卷第九

　　　　唐清凉山大华严寺沙门澄观述


疏。若约所说法相者下。第三约所诠辩异。然贤首义分齐内。第二卷广明。今但略说。于中上一句标。下皆别释。初小乘中四。一约法数多少。二约二空差别。三约所依根本。四结成有余。今初。言七十五者。谓五类法中有多少故。谓一色法十一。俱舍颂云。色者唯五根五境及无表。二心法一。即是意识。三心所有法。有四十六。谓遍大地有十。俱舍颂云。受想思触欲。慧念与作意。胜解三摩地。遍于一切心。大善地有十。颂云。信及不放逸。轻安舍惭愧。二根及不害。勤唯遍善心。大烦恼有六。痴逸怠不信。昏掉恒唯染。大不善有二。谓无惭及无愧。小烦恼有十。颂云。忿覆悭嫉恼。害恨谄诳娇。如是类名为小烦恼地法。不定有八。谓悔眠寻伺贪嗔慢疑。上之六类有四十六。四者。不相应行法。有十四种。一得。二非得。三同分。四无想异熟。五无想定。六灭尽定。七命根。八生。九住。十异。十一灭。十二名。十三句。十四文。故颂云。得非得同分。无想二定命。及生住异灭。并名句文身。五者无为法有三。一择灭。二非择灭。三虚空。总上五类之法。合七十五法。比于大乘欠二十五。次下当明

疏。但说人空下。明二空差别。以其根劣未堪闻说二空真理故。智度论四十一云。小乘弟子钝根故。为说众生空。起信云。计我见者。依二乘根钝。如来但为说人无我等。纵说二空少未明显

疏。但依六识三毒下。明所依根本。然小乘计生死根本。虽有多义。略举其三。一计识心。如顺正理论第八说。经部师计以现在色心等。为染净因。意云如大乘中第八为所熏故。二者三毒为因。义如大乘能熏故。今引阿含但证三毒耳。而云等者。谓以三毒为因缘故。起于三业。三业因缘故起于三界。是故有一切法。中论十二因缘品颂云。众生痴所覆。为后起三行。以有此行故。识受六道身等。即其义也。三者合取上二义。同有能所熏方流转故。若尔焉异大乘。然似参经意而不同者。但六识非第八为所熏。纵说赖耶但有名字。能熏又非七识。故全不同

疏。未尽法源下。第四结成不了。可知

疏。二始教中下

疏。文分三。初总。次别。后结。今初分二。先对后彰劣。后对前显胜。前中以相多性少故。言法相宗。言所说法性即法相数者。说真如法性。乃是百法之中六无为数。后说有百法下。对前彰胜。言百法者。谓心法有八。心所有五十一。色有十一。不相应行有二十四。无为。有六。故成百数。于前七十五中。加二十五。谓心法加七。小乘唯一意识故。心所加五。不相应行加十。无为加三。并如彼说

疏。说有八识下。第二别明。文有九节。即前会二宗。中十对之内。法相宗中十义。而皆如次对前。唯第一当第三。第二当第一。及第二者。以第三唯心真妄为对。六识三毒为所依故。今初。第一云何对前说。有八识为所依故说八过前教。唯是生灭明其劣后。依生灭识。建立生死及涅槃因者。不同前教以明三毒六识为因。不同终教不生灭与生灭和合。故摄论第一云。无始时来界。一切法等依。由此有诸趣。及涅槃证得。界即因义。谓种子识等。下文广说

疏。法尔种子下。即第二对一性五性别中。五性之义。含前第一对。一乘三乘别中。三乘之义以乘性相成故。但明五性。则有三乘。而三乘但是化法。非所诠中别义。故略不明含在五性之中。言法尔者。此明本有拣异新熏。故瑜伽云。种性略有二种。一本性住。二习所成。本性住者。谓诸菩萨六处殊胜。有如是相。从无始世展转传来。法尔所得等。习所成者。谓先惯习善根所得。显扬论云。云何种性差别。五种道理。一切界差别可得故。五中前四为有。后一为无。故云有无永别

疏。既所立识唯业惑生等者。第三明真如随缘凝然。别中凝然义。上一句蹑前生灭识起。言业惑者。以现行第八名异熟识。由过去烦恼及业熏习成种。招此识果酬引业故。其前六识酬满业者。从异熟起名异熟生。不名异熟有间断故。故其八识皆业惑生。故所立真如下。正明不变之义。若识从真如如来藏起则有随缘之义。识既从于业惑辨生。明知真如不变。故唯识释真如名云。真谓真实。表无虚妄。如谓如常。表无变易。若随缘变。岂得称如

疏。依他起性下。第四三性空有即离别中。不即之义。言三性者。一遍计所执性。二依他起性。三圆成实性。故唯识论第八云。由彼彼遍计。遍计种种物。此遍计所执。自性无所有。依他起自性。分别缘所生。圆成实于彼。常远离前性。此中二颂。初一释遍计。次二句辩依他。后二句明圆成。初中一偈有多师义。今从护法。初句能遍计。次句所遍计。后二句明所执。其能遍计正义。唯六七二识所计有多。故云彼彼。其所遍计正唯依他。为亲所缘依展转说。亦通圆成为疏缘故。此非凡境故非亲缘其所执性。若安慧师。三界心及心所。由无始来虚妄熏习。虽各体一而似二性。谓见相分即能所取。如是二分情有理无。此相说为遍计所执。其所依体实托缘。生此性非无。名依他起。若护法师。一切心及心所。由熏习力所变。二分从缘生故。亦依他起遍计。依斯妄执定实有无一异俱不俱等。此二方名遍计所执。二句依他起性者。众缘所生心心所体。及相见分有漏无漏。皆依他起。依他众缘而得起。故颂言分别缘所生者。应知且说染分依他。净分依他亦圆成故。或诸染净心心所法。皆名分别。能缘虑故。是则一切染净依他。皆是此中依他起摄。二句圆成者。二空所显圆满成就诸法实性。名圆成实。显此遍常体非虚谬。拣自共相虚空我等。释曰。遍释圆满。常释成就。体非虚谬。释实性义。此一体言贯通三处。遍拣自相。常拣共相。非虚谬言。拣于空我。若尔净分依他体非常遍。如何亦是圆成实耶。故次论云。无漏有为。离倒究竟。胜用周遍亦得此名。然今颂中说初非后。释曰。此中离倒名实。究竟为成。胜用周遍以释圆义。是则圆成。有其二种。一约理说。二约果德。故论拣云。今此颂中说初非后。以约三性。通一切故。上来论文方释圆成实言。次释余文云。此即于彼依他起上。常远离前遍计所执。二空所显真如为性。说于彼言。显圆成实与依他起不即不离。常远离言显妄所执能所取性理非恒有。前言为显不空依他。性显二空非圆成实。真如离有离无义故。上来所释。一依唯释。今疏语意。拣法性宗。法性宗中依他。无性即是圆成。即依他无性。无性即空。空即圆成。今言似有不无。非即空也。语则但释依他。影出圆成名耳。说经空义。但约所执者。三性之中遍计所执。此一则空。二性不空。故云但约所执

疏。既言三性下。第五生佛不增不减别中。不减之义。此但义别而言全同。不同前后一乘三乘。但取三乘之义等。谓五性之中无种性人。决不成佛故。有此众生守众生界如何可减

疏。真俗二谛迢然不同下。即第六对二谛空有即离。别中离义。于中含有二义。一但明二谛别。二兼明中道别。言二谛别者。依唯识第九。有四种胜义。一世间胜义。谓蕴处界等。二道理胜义。谓苦等四谛。三证得胜义。谓二空真如。四胜义胜义。谓一真法界。依瑜伽论六十四。有四世俗。一世间世俗。谓军林等。二道理世俗。谓蕴处界等。三证得世俗。谓预流等。四安立世俗。即安立真如。以四世俗。对前唯识四种胜义。则有四重二谛。一世俗二谛。谓军林为世俗。蕴等为胜义。二事理二谛。谓蕴等为世俗。苦等为胜义。三胜义二谛。苦等为世俗。安立真如为胜义。四安立非安立二谛。谓安立真如为世俗。非安立真如为胜义。又真俗各四。便成八谛。一世俗四者。一名假名无实谛。二名随事差别谛。三名方便安立谛。四名假名非安立谛。谓二空理依诠而说。但有假名不得体故。胜义四者。一体用显现谛。二因果差别谛。三依门显实谛。四废诠谈旨谛。然上八谛名则小异。义不殊前。又四重中初一世俗唯局世俗。后一胜义唯局胜义。中间六谛各通世俗胜义二谛。如第一胜义。望前为胜义。望第二为世俗故。既四重二谛一一差别。故云迢然不同。不同法性二谛相即。疏。非断非常果生因灭者。于二谛门中曲开此义。此则于俗谛中明非断常。不同法性二谛互融明非断常。言果生因灭者。因灭故不常。果生故不断。故唯识第三云。此阿赖耶识恒。转如瀑流。释云。恒言遮断转表非常等。意云。若因不灭迁至于果。则名为常。若果不续因无所生。则堕断灭。今常相续故无断常。广如唯识

疏。同时四相灭表后无者。即第七四相一时前后别中。前后义也。成唯识第二云。然有为法因缘力故。本无今有。暂有还无。表异无为。假立四相(标也)本无今有。有位名生。生位暂停。即说名住。住别前后。复立异名。暂有还无。无时名灭。(别明相也)前三有。故同在现在。后一是无故在过去(拣异小乘生在未来余三现在)如何无法与有为相(难也)表此后无为相何失(总答也)生表有法先非有灭表有法后是无。异表此法非凝然。住表此法暂有用(别释表义)故此四相。于有为法虽俱名表。而表有异。此依刹那假立四相(结也)。今疏但举灭者。唯此一句异于法性。不许同时故

疏。根本后得下。第八能所断证即离别中。不即义也。因明断证。复说缘境。根本缘真。后得缘俗。义说双观者。亦言了俗由于证真。二智双观真俗。以其宗中二智不融。二境不即故。正双观时而常别照。言断惑别者。根本智断迷理随眠。后得智断迷事随眠。护法云。不亲证故无力能断迷理随眠。而于安立相。无倒证故。亦能永断迷事随眠。故瑜伽说。于修道位中有出世断道世出世断道。相传释云。正体能断迷理迷事二种随眠。后得但断迷事随眠。断迷理时即观理境。断迷事时即观事境。故不即也。既言根本有双断义故说双观。后得既不断于迷理还成别照。不同法性一断一切断也。此中疏文影略而说。若约断惑。应云义说双断而实别断。言以有为智证无为理者。唯约根本断惑而说。上明断惑。此辩证理。前缘境断惑。但就所观以论不即。今此证理。就能所证。心境相对。明不即义。能证之智。则是有为。所证之理。即是无为。故不即也

疏。既出世智依生灭识下。第九明佛身无为有为别中。有为义也。佛地论第三云。大觉地中无边功德。略有二种。一者有为。二者无为。无为功德净法界摄。净法界者。即是真如。无为功德皆是真如体相差别。有为功德四智所摄。无漏位中智用强故。以智名显一切种心心所有法及余品类。若就实义具摄一切功德。若就粗相摄妙观察等。明知四智皆有为也。唯识第十云。四所转得。此复有二种。一所显得。谓大涅槃。二所生得。谓大菩提。此虽本来有能生种。而所知障碍故不得生。由圣道力断彼障故。令从种起名得菩提。起已相续穷未来际。此即四智相应心品乃至云。故此四智总摄佛地一切有为功德皆尽。以斯二论明皆有为。今疏。初两句出有为所以。以从种生。生则有为。况能生识。体是生灭。所生之智。安非有为。既是修生有为必有有为之相。谓生住异灭。故云为相所迁。四智摄于三身。大圆镜智成自受用。故说报身有为无漏

疏。如是义类下结也

疏。三终教中少说法相等者

疏。亦有三。初总。次别。后结。今初。对前始教互有少多可知。言所说法相亦会归性者。如说五蕴。五蕴即空。空即法性。下文云。三世五蕴法。说名为世间。彼灭非世间。如是但假名。又云。有诤说生死。无诤说涅槃。生死及涅槃。二俱不可得等。又如说心。心即离念。法界一相。华藏世界海。法界无差别等。其文非一。故此宗中非不有相。宗意显性以为玄妙。令物达此速证菩提。故光明觉云。如来所转等

疏。所立八识下。别明文亦九段。如次对前成十段义。亦第三当其第一。以对前次故。今初。即唯心真妄别中。明具分唯识真心成故。然法性宗十义。即此经同教中义。至下广引本文释之。今且略引他经释耳。通如来藏者。如来藏即不生灭。拣异前教唯生灭识故。楞伽第一云。譬如巨海浪。由斯猛风起。洪波鼓溟壑。无有断绝期。藏识海常住。境界风所动。种种诸识浪。腾跃而转生。既言体即常住。明非唯生灭。常住即如来藏。言不生不灭与生灭和合者。即起信论文。具云不生不灭与生灭和合。非一非异名阿赖耶识。既二和合名为阿赖耶。则知赖耶非独生灭。谓唯真不生。纯妄不成。真妄和合方成藏识。广如问明品辩

疏。一切众生平等一性者。即第二明一性五性别中一性义。兼一乘义。对前五性三乘。广如前说

疏。但是真如随缘成立者。第三真如随缘不变。别中通随缘义也。楞伽经云。如来藏为无始恶习所熏。名为藏识。又云。如来藏受苦乐。与因俱若生若灭。皆明随缘成一切法也。起信亦云。自性清净心。因无明风动。成其染心等。而疏云但是者。蹑上而起。谓上众生但是真如随缘成也。由此成立不失一性。对上始教但说凝然。故云随缘。非谓此宗无不变义。由不变故始能随缘。由随缘故方能不变。何者。谓若变自体。将何随缘。如无湿性。将何随风。而成波浪。即由此我经中说言真如随缘。若不能随缘。体则不遍缘中。缘中既无。何成不变。是以二义及覆相成。故胜鬘经云。不染而染。难可了知。染而不染。难可了知。此经二对。上对即不变随缘。下对即随缘不失自性也

疏。依他无性即是圆成者。第四明三性空有。即离别中。相即之义也。谓依他是因缘所生之法。缘生无性。无性故空。空即圆成。更无二体。此中无性。即无遍计妄执之性。法相宗中无于遍计。无即是空故。但空遍计。法性宗中。则依他性上无遍计性。故依他即空。空即无性之理。无性之理即是实性。故密严经云。名为遍计性相是依他起。名相二俱遣。是为第一义。中论云。因缘所生法。我说即是空。亦名为假名。亦名中道义。一因缘上。三义具足。无前无后。故即有即空不相拾离。若释三性之名。大意不殊前教。但融不融故分性相之二宗耳

疏。一理齐平故说生界不增不减者。第五生佛不增不减别。此但义异。名乃不殊。谓法性既同。设令一切众生一时成佛。生界不减。佛界不增。以生佛界既是法性。不可以法性增法性。喻如东方虚空是众生。西方虚空是佛。不可以东方虚空。添西方虚空。令东减西增。故不增不减。大般若等经。皆约一性平等而说

疏。第一义空下。第六明二谛空有即离别中。相即义也。虽有不即不离。对前成即。故仁王二谛品云。波斯匿王言。第一义谛中有世谛不。若言无者。智不应二。若言有者。智不应一。一二之义其事云何。佛言。汝今无听。我今无说。无听无说是即名为一义二义。即说偈云。无相第一义。无自无他作。因缘本自有。无自无他作。法性本无性。第一义空如。诸有本有法。二假集假有。有无本自二。譬如牛二角。照解见无二。二谛常不即。于解常自一。于谛常自二。通达此无二。真入第一义。涅槃十三云。文殊师利白佛言。世尊。所说世谛第一义谛。其义云何。世尊。第一义谛中有世谛不。世谛之中有第一义不。如其有者。即应一谛。如其无者。将非如来虚妄说耶。佛言。善男子。世谛者。即第一义谛。世尊。若尔则无二谛。佛言。有善方便随顺众生说有二谛。善男子。若随言说则有二种。一者世法。二者出世法。善男子。如出世人之所知者。名第一义谛。世人知者。名为世谛。善男子。五阴和合称言某甲。凡夫众生随其所称。是名世谛。解阴无有某甲名字。离阴亦无某甲名字。出世之人如其性相而能知之。名第一义谛。以上二经对前二论。二宗有殊。前教则八谛区分。初一唯世俗。后一唯胜义。中间六谛上下相望。各通二义而皆约事。令第八谛独居事外。今此二经。仁王则虽有二谛。智照无二。涅槃则本唯一谛。解惑分二。斯则二而不二。不二而二。一二自在为真二谛。故昔人云。二谛并非双。恒乖未曾各即其义也。生公云。是非相待故。有真俗名。生一谛为真。二言成权矣。即涅槃经意也。梁论亦云。智障甚盲瞑。谓真俗别执。然法相务欲分析。法性务在融通。各据一门。勿生偏滞。然疏云。第一义空该通真妄者。真妄俱空非独真空。妄有妄空真有也。而言第一义空者。非无物为空。乃即妙有之空也。真非俗外者。明不异也。影取俗非真外。即俗而真者。明相即也。影取即真而俗。而不云俗非真外即真而俗者。一则影取如上所明。二则以妄必是其真。亦有真非妄故。如波即湿。有湿非波。即静水故。即佛已证故。但言随顺观察世谛。即入第一义谛。无有随顺观察第一义。即入世俗故。故上涅槃中。文殊双征。如来但云世谛即第一义。疏。虽空不断等者。由上二谛既融。令不断不常。中道妙旨不唯约事。此即中论及智论文。且约空为真谛。有为俗谛者。空是即有之空故。虽空不断。斯乃即俗之真也。不同始教如龟毛兔角。方说名空。虽有不常者。有是即空之有故。此有非常。斯乃即真之俗也。若执有定是有。便堕常见。故中论云。定有则著常。定无则著断。是故有智者。不应著有无。非断非常即是中道。若灭故不常。续故不断。但俗中一义耳。上则不坏有无。而离有无。有之与无。非一非异。故成中道。若其一者。有无之义俱坏。若其异者。便堕断常。何者若法定有有相。则终无无相。如说三世有者。未来中有。迁至现在。转入过去。不舍本相。是则为常。又定有者。应不从缘。不从缘者堕无因常。若法定无。先有今无是则为断。若不融三谛明空有者。决不能祛断常之见

疏。四相同时体性即灭者。第七四相一时前后别中。一时义也。以性灭为灭故得同时。故楞伽云。初生则有灭。不为愚者说。一切法不生。我说刹那义。净名云。汝今即时亦生亦老亦灭故。又云。过去已灭。未来未至。现在无住。三世皆空故体性即灭。乃会相归性也。故起信论云。若得无念者。则知心相生住异灭。以无念等故。而实无有始觉之异。以四相同时而有。皆无自立。本来平等同一觉故。前教假立四相故不同时。此教以所相法体随法性而融通。故能相之相。亦生灭而无碍

疏。缘境断惑下。第八能所断证即离别中。相即之义故。十地经云。非初非中后。论释义云。是断结相。此智尽漏为初智断。为中。为后。非初智断。亦非中后。偈言。非初非中后。故云何断耶。如灯之焰非唯初中后。前中后取故。谓唯取一时。则不能断。三时总取方说能断假三时。断则无定性。何者初若能断。不假中后。后若能断。不假初中。既假三时故知无性。一一推征。三皆不断。是故经言非初非中后。由三时无断方能断结。是故论云前中后取。故论主总取三时。方显三时无断。经论言反。意乃相成。经则约性。论则约相。性相无碍。方能断结。大意如此。而疏有二节。初总明无断之断。后别明内证之相。今初。文亦影略。若约缘境。不二而二有能所照。二而不二即智证如。若约断惑不二而二。有能所断。以能断是智。所断是惑。惑体智体无二体故。故名不二。故涅槃云。明与无明其性无二。愚者谓二。智者了达知其无二。无二之性即是实性不坏相故。有能所断即名为二。二而不二。说为内证。证者以能合所故。惑即如故。疏。照惑无本下。别明内证之相。谓智有二能。一能断惑。二能证理。上说断惑。今明证理。照惑无本即是智体者。寻此妄惑。都无根本。非内非外亦非中间。三世推求都不可得。从无住本颠倒妄生。既以无住而为其本。则无本矣。无住之本即实相异名。故此惑本便是智体。智体惑体无二体也。照体无自。即是证如者。即此智体。本唯无念。不能自立。因惑说智。智不自名。智无自性。即是如体。无心存智。是曰证如。若以智合如。非证如矣。疏。非智外如为智所证下。反成上义。智即是如。如即是智。法界寂然曰如。寂而常照曰智。岂离寂外别有智耶。上二句举智收如。智外更无如矣。下二句举如收智。如外岂有智耶。若智外有如。智则收法不尽。若如外有智。真如则不遍智中。举一全收。不容相并。此即回向经文。更有文云。无有少法与法同住。则显法性无容并真。二既不存。一亦奚立。如斯断证唯实教宗。不同前宗决有断证

疏。世出世智依如来藏下。第九佛身。无为有为别中。无为义也。文中有二。先出所以。若法相宗从生灭识生则是有为。今依如来藏。所依常故。能依亦常。始谓始觉。本谓本觉。本觉理有众许是常。始觉修生。义同无常。今以始觉同于本觉。无复始本之异。岂无常耶。若是无常。何得而言无有始本之异。以一常一无常故。今言不异。明即是常。疏。则有为无为非一非异者。以约修生义同有为。全同藏性故。即无为本觉义同无为。始觉即是有为。今说始本。明其不一。始本无二。明其非异。化身已下。正显无为。化身最劣。尚是常住。报身更胜。安得无常。化身即常。此义乃是涅槃经文。故彼经云。吾今此身。即是常身法身。恐人谓言但是不断之常。非凝然常。凝然常者。即是法身。今云即是常身法身。明知化身即法身。凝然常也。不堕诸数。即净名经弟子品云。佛身无为不堕诸数。以诃阿难谓佛化身有小疾故。上举二经明化身常。下况于报体。即体之智者。若体外有智体常。智无常即体之智。体既四相不迁。智亦无能迁矣。智若可迁。体亦可迁。以相即故。故涅槃第二云。若有善男子欲护正法。勿说如来同于诸行。不同诸行。唯当自责。我今愚痴未有慧眼。如来正法不可思议。是故不应宣说如来定是有为。定是无为。若正见者。应说如来定是无为。何以故。能令众生生善法故。生怜愍故。如有女人在于恒河。为爱念子而舍身命。善男子。护法菩萨亦应如是。宁舍身命不说如来同于有为。当言如来同于无为。以说如来同无为故。得阿耨多罗三藐三菩提。如彼女人得生梵天。何以故。以护法故。云何护法。所谓说言如来同于无为。善男子。如是之人虽不求解脱。解脱自至。如彼女人不求梵天。梵天自至。乃至(云云)文殊师利。外道邪见可说如来同于有为。持戒比丘不应如是于如来所生有为想。若言如来是有为者。即是妄语。当知是人死入地狱。如人自处于己舍宅。文殊师利。如来真实是无为法。不应复说是有为也。如是等文诸经皆有。涅槃中意。初则为与无为。二俱双遣。后于此二中宁说无为。不应宣说是有为也。今明三身既得相即。为与无为本融。如此解于如来。是为真实观佛。余义至下当明

疏。如是义类下。结广从略。兼示法源。令知有据

疏。四类教中总不说法相。唯辩真性等者。意云但诸经中。一向辩真性之处。即属顿教。疏。亦无八识差别之相等者。八识心王尚无差别。况心所变岂当有耶。心生即种种法生。心灭即种种法灭。故起信论云。一切诸法唯依妄念而有差别。若离心念则无一切境界之相。是故一切诸法从本已来。离言说相离名字相离心缘相。毕竟平等无有变异。唯是一心故名真如。以一切言说假名无实。但随妄念不可得故。故疏云。一切所有唯是妄想。疏。一切法界唯是绝言者。又拂前真性。辩离言真如。故起信论次文即云。言真如者。亦无有相。谓言说之极。因言遣言。此真如体无有可遣。以一切法悉皆真故。亦无可立。以一切法皆同如故。当知一切诸法。不可言说不可思念。故名真如。故疏云。皆是绝言也。言一切法界者。界者性义。以一切法性皆离言故。亦通四种法界。皆不可说故。名无得物之功。物无当名之实故。理本无言故。事理交彻。不可作事理说故。事事相即。不可作一多等说故。名名不尽。不可以一名詺故。理圆。言偏。言不及故。无有一法非实相故。疏。五法至双遣者。即如楞伽。虽明五法。名相妄想正智如如五皆空寂。何者谓迷真如以成名相。妄想是生。悟名相之本如。妄便称智。则无名相妄想。唯如如智矣。智因如立。智体亦空。如假智明。本来常寂。故并空矣。况八识约事。皆缘生性空。因有我法。说二无我。我尚叵得。无我宁存。故中论云。诸佛或说我。或说于无我。诸法实相中。无我无非我。故双遣也。诃教者。谓以心传心不在文字故。劝离者。乃有二义。一令离教。成上诃教。二令离法。法虽无量不出色心。离心心如。离色色如。故今皆离。则契心体离妄念矣。毁相约境。凡所有相皆是虚妄故。泯心约智。了境相空。假称为智。相既不有。智岂有真。心境两亡则皆泯绝。心无心相即是真心。故说生心即妄。不生即佛。言生心者。非但生于余心。纵生菩提涅槃观心见性。亦曰生心。并为妄想。念想都寂。方曰不生。寂照现前。岂不名佛。故达磨碑云。心有也旷劫而滞凡夫。心无也刹那而登正觉。言心无者。虽了心空。不生于了耳。故下经云。一切法不生。一切法不灭。若能如是解。诸佛常现前。言如是解者。如不生解而无解相。非谓空解于不生耳。疏。亦无佛无不佛。无生无不生者。重拂前迹。为迷众生。言即心即佛。既无众生。何曾有佛。故经云。平等真法界。无佛无众生。执佛言无佛。非谓是无佛。故云无不佛矣。则遣之又遣之。若少有所得。皆是妄想。故佛藏经第一云。舍利弗。乃至于法少有所得者。则与佛诤。与佛诤者。皆入邪道。非我弟子。是吾法贼。又只詺无佛以为真佛。故言无不佛矣。故下经云。性空即是佛。不可得思量。若有生心。生心是妄。故说不生。佛尚不有。何有无生。作无生解。还被无生之所缠缚。故云无不生矣。又一切法不生。则般若生故。云无不生则生与不生。反覆相遣。亦反覆相成。唯亡言者可与道合。虚怀者可与理通。冥心者可与真一。遣智者可与圣同。故引净名默住。以显不二是也。然净名第二入不二法门品。前有三十二菩萨。各说不二法门。后问文殊师利云。何等是入不二法门。文殊师利曰。如我意者。于一切法无言无说。无示无识离诸问答。是为入不二法门。于是文殊师利。问维摩诘言。我等各自说已。仁者当说。何等是入不二法门。时维摩诘默然无言。文殊师利叹曰。善哉善哉。乃至无有文字语言。是真入不二法门。然此经意。前后相成。共显深旨。若辩优劣。或三重四重。言三重者。一诸菩萨以无二遣二。则是以言显法。似有不二可说。便是对二明不二。非绝待也。二文殊以言遣言。明无不二可说。令亡言会旨。三维摩诘以无言显理。谓本自无言。不须更遣。故为三也。而言四者。文殊师利以言印彼。又明言即无言。非要离耳。若欲合者。然后三段反覆相成。但为一义。初文殊以言显无言。次净名以无言印言。后文殊以言印无言。三段二人共显绝言之理。故前三十二菩萨以无二遣二。后二大士以无言遣言。则但有二节。若更合者。若无诸菩萨以言遣二。空有绝言何由显理。是则前诸菩萨假言显理。后二大士以无言显理。言与不言双亡。皆真不二矣。故虽三节一致无违。今取最后。故云如净名默住也

疏。五圆教等者。义广理深。非略可尽。故彰其宏奥。别立一门。然在立教之终。故须略举。言十十法门者。一一法门。一一法中。多明十故。十身十忍十眼十通十种玄门。出十所以表义无尽。彰异余宗。故文文之中多皆十句。一一十句。六相圆融方显教圆。广如下辩。如经宗辩者。即是第六宗趣门也。第四总相会通中。文多易了。随难则释。疏。三者三四二教下。虽则泯二异前者。三即终教。四即顿教。此之二教俱明一乘。故云泯二。则异前始教存三乘也。而言虽者。虽明一乘。由是对三显故同前二教。亦入屈曲之数。则前四教皆屈曲收。后之一教方是平道。故顺印公

疏。此三亦顺四乘者。初一小乘。次一三乘。此二皆是三乘教。摄以初小乘。即三乘中之小乘故。后三是一乘故。为四乘也。又梁论下。证成三一之义。前会三乘一乘文中已引。及妙智经部异执记。并如前引

疏。一中间三教存三泯二别者。始终顿三名为中间。以初有小乘。后有圆教。故名中间。而始教存三故。别为一教。终顿二教泯二是同故为一乘。即合终顿二教也

疏。二约历位无位别者。始终二教皆悉历位。顿教不历。故合始终以为渐教。余皆如名者。一小乘教。二渐教。三顿教。四圆教。则渐是新加余三如本名也

疏。然取多分下。遮外难也。恐有难云。既破昔人不许指于一经以为一教。如何前立教中。亦云如法华等。故今通云。从多分说所以略指。实不局判一经以为一教故。下出所以云。以一经中容具多故。上来开合遍收。理无不尽。依此亦可总判教言。若唯为一难见浅深。非判教也。若欲判者。当渐开之。且分为二。一方便教。二真实教。故法华云。开方便门示真实相。亦即半满。又方便即随他意语。真实即随自意语。又方便是三乘。真实是一乘。然诸经中对小显大。即以二乘为方便。大乘为真实。若对权显实。则以三乘为方便。一乘为真实。则于方便之中更分为二。一小乘。二大乘。就真实中亦分为二。一行布。二圆融。行布即始终之教。圆融即是圆教。又小乘居然是别。大乘之中有多差别。一直显一乘。如华严。二开权显实。如法华。三会权归实。如涅槃。四斥权赞实。如净名思益。五权实双明。如诸般若。六带权说实。亦如般若。七带实明权。亦如般若。胜鬘小似法华。央掘小似涅槃。于上七中有似其类之经。各以类摄。若就大乘分宗。亦可有四。一法相差别宗。多说相故。二相想俱绝宗。多约性故。三性相无碍宗。事理相即故。四圆融具德宗。以理融事故。故如来圣教意趣无边。不可局执。今且依于古势。如疏明耳

疏。本末同时始终一类者。本是一乘。末即小乘。三乘然非前后。从初得道。迄至涅槃。此三类教。同时并行。故云本末同时。言始终一类者。若小始终俱小。若三则始终俱三。若一则始终俱一。故云始终一类。各无异说。然有三位下。别出其故

疏。然此三类依于此世下。拣滥。恐有执言。小乘始终定者。岂非定性声闻。故云谓非一人多世同闻一类。以容转根器故。亦非通取不定性人。要约一世一类定者

疏。如出现品日照下。文甚分明。此应广引

疏。约机各是一类之机者。拣滥也。非是一人先大。后小故。若一人身则明先小后大。乃摄末归本门中有之。故摄末归本门有二类人。一者一人备历小大。如四大声闻等。二者先禀小人。未必后时禀大。以小性定故。而闻后时说大故。异前始终俱小。后禀大人未必要从小来。以有顿悟机故。而知先来说小故。非始终俱大

疏。法华亦云初转四谛者。即第二经诸天说偈云。昔于波罗奈转四谛法轮。分别说诸法五众之生灭。今复转最妙无上大法轮。是法甚深奥。少有能信者等

疏。上之四门者。通结上也。所以此中结者。前之四门义已略周。藏和尚立但有前四。今疏顺彼且将略毕故。此结之下之六门复傍收异义。以显玄奥

疏。更有一类机下。上来牒列前之四门。生起第五。明第五门非前四摄也。疏六显密同时者。是天台八教中。秘密不定之二教也

疏。七一时顿演者。如来于一语言中。演说无边契经海。无论小大三一显密。一刹那中皆具演耳

疏。八从初得道等者。即寂寞无言门。谓涅槃楞伽等经皆有此说。涅槃二十六云。若知如来常不说法。是人名为具足多闻。大般若四百二十五云。我从成佛已来不说一字。汝亦不闻。五百六十七云。众生各各谓佛独为说法。而佛本来无说无示。净名第一云。其说法者。无说无示。其听法者。无闻无得。佛藏经第一念佛品云。佛告舍利弗。不能通达一切法者。皆为言说所覆。是故如来知诸语言皆为是邪。乃至少有语言不得真实。上所引经。但明不说。未出不说所以。若楞伽经兼出所以。故第三云。大慧复白佛言。如世尊所说。我从某夜得最正觉。乃至某夜入般涅槃。于其中间不说一字。亦不已说当说。当知不说是为佛说。大慧白佛言。世尊。如来应正等觉。何因缘故。说言不说是为佛说。佛告大慧。我因二法故作是说。云何二法。谓缘自得法。及本住法。是名二法。因此二法故。我作如是说。云何缘自得法。若彼如来所得我亦得之。无增无减。缘自得法。究竟境界。离言说妄想。离文字二趣。云何本住法。谓古先圣道如金银等性。法界常住。若如来出世。若不出世。法界常住。如趣彼城道。譬如士夫行旷野中。见向古城平坦正道。即随入城受如意乐。彼有偈云。我某夜得道。至某夜涅槃。于此二中间。我都无所说。缘自本住故。我作如是说。彼佛及与我。悉无有差别。有云佛无色声。总有五义。一遮过显德。二真俗二谛。三传古非作。四悲愿所成。五本质影像。初者为遮过患。故云不说。约显实德故说非无。如十卷楞伽第八云。如来不说堕文字法。若人言如来说堕文字法者。此即妄语。佛性论第二云。如来无有色声粗相功德可得。兜率偈云。色身非是佛。音声亦复然。亦不离色声。见佛神通力。此上皆显有过失之色声。则佛非有。无过失之色声。则佛非无。二真俗二谛者。真谛离相故明无说。俗谛随机故非无说。仁王观空品云。若有修习说听。即无说听。如虚空故。法同法性。一切皆如也。三传古非作者。谓佛所说。但是传述古佛之教。非自制作。般若论云。须菩提言。如来无所说。此义云何。无有一法唯独如来说。余佛不说故。四悲愿所成者。谓佛所有无尽三业。应众生者。皆是旷劫悲愿。为因顺众生感。非自所有故。说佛果无有色声。然则以他为自故亦有说。下经文云。如来不出世。亦无有涅槃以本大愿力。显现自在法。亦此意也。五本质影像者。谓佛三业平等普应。无彼差别影像色声。故说非有。然即与彼差别闻见为增上缘。因质有影故说非无。下经云。诸佛无有法。佛于何所说。但随其自心。谓说如是法。由上五义会诸圣教。说默无碍。皆悉有理。然上五义刊定记有而引文杂乱。今上所引颇为改易。所以疏不引者。以不出楞伽二因故。谓初一即缘自得法。自所得法即是证道。证法在己。离过显德。次三即缘本住法。本住即古先圣道。二即所证。三四即教道。传古非作。即古先圣道。悲愿所成即兼因果耳。其本质影像但通相说。本质无者顺自所证故。影像有者顺古圣人。即体妙用故。故云宗通。自修行说通示未悟。不说之义小有异相。故今叙之。上虽说所默之由皆兼有说之意。故思益第三云。如佛所说。汝等集会当行二事。若圣说法若圣默然。何谓说法。何谓默然。答言。若说法。不违佛不违法不违僧。是名说法。若知法即是佛。离相即是法。无违即是僧。是名圣默然。又善男子。因四念处而有所说。名圣说法。于一切法无所忆念。名圣默然。斯皆正说之时。心契法理即不说耳。明非缄口名不说耳。余可知。藏教所摄竟



大方广佛华严经随疏演义钞卷第九

大方广佛华严经随疏演义钞卷第十

　　　　唐清凉山大华严寺沙门澄观述


第三义理分齐中。疏文分二。先总明大意。后今显别教下。开章别释。前中分三。初结前生后。二总显深广。三结属所摄。今初两句。前句结前。谓前教摄中不别明摄者。以五教中第五圆教。指于此经义当已摄。况诸师立教。皆以华严为圆故知圆摄。后未知下。一句生后

疏。然此教海下。第二总明深广。有法喻合。令初至方显深广。法说也。初二句总标。宏大也。即是广义。色空交映德用重重。释深义也。然上二句言含法喻。如海傍无边涯连天一色。空彻海底。海映空天。即下四门之二。总摄归真。并皆空净。理事无碍。即色空交映。色不碍空。空不碍色也。德用重重。即唯明深义。具十玄门。重重无尽。即事事无碍。如海十德互相周遍

疏。语其横收下。释上广也。如下二地中。说人天十善等。即其文也。总无下。双结深广。疏。其犹下。喻明可知

疏。前之四教下。法合。以四教合于百川。圆教合于大海。于中先正合。后解妨。今初。言尚非三四况初二者。合前故随一滴迥异百川。即举胜显劣。三即终教。四即顿教。初二即小乘及与始教。虽有戒善。是圆教戒善。尚不同终顿之胜。以彼不能事事无碍故。况初二之劣。以彼尚不得二空。及事理无碍等故。其犹大海尚异江河。况于沟洫

疏。斯则有其所通。无其所局者。二释妨也。谓有难言。先则总收。后则总拣。二义天隔何以会通。故为此释。总收者。约其所通。如圆教中有小乘戒善之法四谛因缘。有始教中十地十如八识四智。有终教中事理无碍。有顿教中言思斯绝等。如海有百川之水。水义同也。后总拣者。约无其所局。如小乘唯人空自利。始教五性三乘。终教不说德用该收。顿教一向事理双绝等。如彼百川不同咸味。不具十德。海则具之。一次二不宿三余水入中四普同五无六深七广八大身九潮十普受大雨

疏。故此圆教下。结属所摄。于中三。初总显深广。次一乘有二下。别释深义。后通妨。二中言同教者。谓终顿二教。虽说一性一相无二无三。不辩圆融具德。事事无碍故非别教。而别教中有一性一相事理无碍。言思斯绝。同彼二教

疏。以别该同下。三通妨难。谓有难言。既同顿同实。何异顿实。故此通云。即此同中必有别义。如事理无碍。必有事事无碍耳。犹彼江水入海亦咸

疏。今显别教下。第二开章别释中二。先标章。后初中下。依章别释。释初章中三。初具列。次略释。后结广从略。疏教即能诠下二略释也。但释教义理事．二对。言乃至光香等者。谓诸法显义体。但能诠理并为教体。如下教体中明。有以光明而为佛事等是也。义即所诠。即五教等一切义理者。如前立教中约所诠。差别七十五法八识等义。十对法等皆是义也。疏。理即生空等者。具五教理。生空所显。是小乘教理。二空所显。是始教理。无性真如。是终教理。而言等者。等余二教之理。谓顿教理亦即无性真如。体绝安立。如性双遣。亦不离如。圆教之理。总融诸理。无有障碍耳

疏。事即色心等者。等取其余事类。如身广有多义。谓六道四圣等。若事门中无不此摄

疏。余可思者。即余八门。谓三境智者。即五教所观之境。能观之智。总收不出二谛二智。别即初小乘四谛涅槃为境。无漏净慧为智。及他心等十智。始教亦通四谛二谛等为境。加行根本后得等智。终教则是三谛等境。权实无碍等智。顿教则无境为境。绝智为智。圆教则无尽之境。无尽之智。四行位者。五教。修行不同得位差别。位通因通果。五因果自互不通。如七方便等为因。须陀洹等为果。等觉已下皆因妙觉为果等。六依即国土。正即佛身等。七体则法报。用则应化等。八人则觉者等。法则菩提等。九逆则婆须无厌等。顺则观音正趣等。十应即赴感。佛及菩萨等。感即当机。菩萨众生等。各随五教以辩差别。诸教具有故云可思。又此十对初一为总。后后渐略。若辩次第者。如来说能诠之教。所诠之理。则无法不尽。法有教理行果。行果并在所诠理中故。二就所诠理。虽复众多不出事之与理。即性及相无法不摄。三理该下八。且置而勿论。就其事中不出境智。四智观于境。便有造修之行。所成之位。五行位。未极总属因收。极则为果。六果中多法不出依正。因亦有之。七随依正中皆有体用。如正中体者法报。用者应化。依中体者法性等刹。用者应物随现。交入无碍因门例然。八正中自有人法不同。以法成人。以人弘法。九于人中逆化顺化。十人之逆顺必有感应。宜逆化感之。则婆须等应之。宜顺化感之。则文殊等应之。若依后后开一成二。则法弥多矣。谓如果分依正为二。因亦如之。则有四矣。正有体用。依亦如之。则成八矣。如是相望展转成多。不必全尔。是故疏中不为此释耳。又此十对。就其正意总相该收。以为十玄所依体事。若以义取。随一事中即有十对。如下胜音莲华处说。故下但约一尘即具十对

疏。第二摄归真实者。疏文有三。初标章。次真空绝相者。即指法之本后。后经云下。引文证成。二中。然杜顺和尚法界观中。总有三观。一真空绝相观。二事理无碍观。三周遍含容观。即是今疏四门之中。后之三门。初摄归真实。即真空绝相观也。于中自有四句十门。一会色归空观。二明空即色观。三空色无碍观。四泯绝无寄观。此为四句。前二各四。故为十门。初句四门者。前三同言色不即空。以即空故。释则不同。一色即空。明不即断空。以即真空故。二色不空。明青黄等不即真空。以青黄无体故。即是真空。三色不即空。空中无色可即。故云不即空。以会色归空。无有体故。即是真空。上三以法拣情。四色即是空。以无性故。如色既然。万法皆尔。第二明空即色观亦四门。前之三门。准前释言同释别。但翻云空不即色。以即色故。亦有三义。一空不即色。断空不即色。以真空必不异色故。二空不即色。以空理非青黄故非色。青黄之真。必不异青黄。故云即色。三空不即色。空是所依故不即色。必与能依为所依。故云即色也。上三拣情。四空即是色。凡是真空。必不异色故。第三空色无碍观者。谓色举体是真空故。色不尽而空现。空举体不异色故。空即色而空不隐。是故二法无碍一味。第四泯绝无寄观者。谓此真空不可言即色不即色即空不即空。一切法皆不可。不可亦不可。此语亦不受。迥绝无寄。言解不及。以生心动念乖法体故。以前八门拣情显理。第三门解终趣行。第四门正成行体。由解成行。行起解绝。上皆法界观义。所以疏中。不广引者。以第三色空无碍。滥于第二事理无碍观故。彼所以立者。以第四泯绝无寄。泯前三故。故名真空绝相。今但取一门总意。亦即泯绝无寄。又欲令四门成四种法界故。初门即事。次门即理。三即事理无碍。四即事事无碍。故第三事理无碍观中。疏文分三。初总标。二一理遍于事下。别释。三上之十事下。总结。今初。言十对皆无碍者。谓一教义无碍。二事理无碍。三行位无碍。乃至十应感无碍。今且约事理者。事理是所诠法中之总故。又诸处多明理事无碍故。为成四法界故

疏。一理遍于事下。第二别释十门即为十别。一一门中多先正释。后会前义。即前性相。不同中十对之义。或一门会一义。或二门同会一义。或一门以会多义。至文当知。又十对中唯会法性。以是同教一乘义理分齐故。如前云三乘一乘别。今但会一乘五性一性别。今但会一性。十对皆然。今初。第一门不会。至第二门。一时会故。疏中三。初标门。次谓无分限下。正释。谓理不可分故无分限。事随缘别故。分位历然。而不相杂。故得相遍。今明理不异事故遍事中。后故一一纤尘下。结成遍义。若不全遍则理可分。事不全摄亦不即理。如一纤尘。事事皆尔。正遍此时。不妨遍余。故亦非余处无理。全此全彼。亦非二理

疏。二事遍于理门者。文中二。先正明。后会前。前中所以要全同者。以事无别体。还如理故。若不全同。则不如理。色不异空义不极成。然相遍二门超情难见。何者。谓事既有分。理即无分。如何得遍。若尘遍法界。尘应非小。理遍同事。应如小尘。今明由事与理。有非一非异义故。以非异故全同。以非一故不坏。分别则事理两分。如海之波。一波全遍大海。以同海故。大海全在小波。以海无二故。全在一波。亦全在诸波。同一海故

疏。由上二义下。二会前义。于中二。先会一性。后会一乘。前中三。初明一性五性。二明成佛不成佛。三明无性即佛性。初中先正明。后引证。前中谓事有分限。理无分限。五性约事。一性约理。今理遍事。则一性之理。全在五性之中。事遍于理。五性即是一性。故云互该彻故皆同一性

疏。故出现下。二引证。此文释通二义。一正是事事无碍义。以众生及佛皆是事故。今取释文皆同一性之义故。证事理无碍。由理遍事故众生随理而在佛中

疏。理遍事故一成一切成下。第二明成佛不成佛义。谓理无二实。故该多事而皆成也。理如虚空故事同理而无成矣。经云。譬如虚空下。引证。亦出现品成正觉中义引之耳。文云。佛子。譬如虚空一切世界若成若坏。常无增减。何以故。虚空无生故。诸佛菩提亦复如是。若成正觉不成正觉亦无增减。何以故。菩提无相无非相。无一无种种故。即无所成义由上二义。欲成则念念常成。欲不成则十方三际无成佛者。故成与不成自在无碍

疏。一性无性即是佛性者。第三会佛性义。先正会。后故涅槃下。引证。以第一义空即佛性故。大意秖尔。欲穷法源。故复略引。然此经二十七。师子吼品。问于佛性。总有六问。一问云何为佛性(一问体性)二以何义故。名说佛性(二问性名义)三何故复名常乐我净(三问性德)四若一切众生有佛性者。何故不见一切众生所有佛性(四问众生不见所以)五十住菩萨住何等法。不得了了见于佛性。佛住何等法而了了见(五问住法差别)六十住菩萨以何等眼不了了见。佛何眼而了了见(六问用眼不同)答中答第一问经云。佛性者。名第一义空。第一义空名为智慧。所言空者。不见空与不空。智者见空及与不空。常与无常。苦之与乐。我与无我。空者。一切生死。不空者。谓大涅槃。乃至云。无我者。即是生死。我者。谓大涅槃。见一切空。不见不空。不名中道。乃至云。见一切无我。不见我者。不名中道。中道者。名为佛性。以是义故佛性常恒无有变异。无明覆故。令诸众生不能得见。荐福释云。然佛性有二。一性得。二修得。佛性名第一义空。第一义空名为智慧。智慧者。即性得中道智慧觉性。如密严云。如来清净藏。亦名无垢智。常住无始终。离四句言说。亦如下经云无相智无碍智。具足在于众生身中等。非是从缘智慧。名智慧也有自性遍照法界光明义。故名智慧也。从所言空下。明修得性。修得觉性。观第一义空。不见空与不空。离有无相故。从智者见空下。明见中道之人。智者即佛及菩萨也。从空者下。明空有等法也。空即遍计依他。不空即圆成实性。下文云。一切诸法皆是虚假。随其灭处。即是第一义空等。故知第一义空。是不空如来藏。非空如来藏。诸佛菩萨真俗双观。有无齐照。故名中道。又准下文云。佛性云何为空。第一义空故。云何非空。以其常故。云何非空非非空。能与善法作种子故。准此经文。第一义空。不是空如来藏。上即荐福意。亦有深理。今正释者。与上少异。初云佛性者。名第一义空。第一义空。名为智慧者。即双标空智。以第一义空该通心境故。明即是智慧。拣异瓦砾非情。从所言空者下。经自双释二义。所言空者。即是牒上第一义空。以空有双绝。方名第一义空。故云不见空与不空。智者见空及与不空下。释上智慧。经文稍略。若具应云所言智慧者。能见于空及与不空。故此中者字。非是人也。秖是牒词。此中言见。非约修见。但明性见。本有智性。能了空义及不空故。若无本智。谁知空不空耶。我无我等亦尔。约修见者。自在下经。佛答第五六问中。及无明覆下。方论见不见耳。今以即智明空。故名第一义空。即空之智。方是常恒智性。不生故常。不灭故恒。古德引下经空等二门。证成第一义空。非空如来藏。今观所引。正证是空如来藏义。云何非空已下。方证名为智慧之义。空智相成方为真佛性义。则知。二藏亦不相离。以其佛性妄法不染。故名为空。具恒沙妙德。故名不空。要空诸妄方显不空之德。故不相离思之。又言第一义空者。第一义谛上论空故。明知空性智性无二性也。故初言即是第一义空。又云。见一切空。不见不空。不名中道。中道者名为佛性。若尔双见。方有佛性。不双见时。应无佛性。故知一切空不空等言含于能所。约其所见空与不空。即是中道佛性。约其能见即是智慧。若不双见不识佛性。若见中道名见佛性。余如彼经及疏

疏。又出现云。无一众生下。第二会一乘无不有者。释成一乘之义。若有一人无智慧性。即有二乘三乘耳。三依理成事门中二。先总释。后会前。前中言要因理成者。以诸缘起皆无自性故。由无性理事方成故。故中论云。以有空义故。一切法得成。又离真心无别体故。疏于中有二下。第二会上二义。由前离真心外无别体故。成初具分唯识。由前无性理成。故成真如随缘之义。今初。言具分者。以不生灭与生灭。和合非一非异名阿赖耶识。即是具分。以具有生灭不生灭故。不生灭即如来藏。即会前唯心真妄别中即通真心也。若不全依真心。事不依理故。唯约生灭。便非具分。有云。影外有质为半头唯识。质影俱彰为具分者。此乃唯识宗中之具分耳。次引证言觉林偈。即夜摩宫中偈赞品。先有喻云。譬如工画师。分布诸彩色。虚妄取异色。大种无差别等。疏所引偈。即合上半。初句合譬如工画师。下三句皆合分布诸彩色。次引证具分偈亦合分布诸彩色。并如夜摩偈赞品释

疏。二明真如随缘成故者。即会前真如随缘凝然别中随缘义也。缘从真起。故依理成。离如来藏一切诸法不可得故。如问明品释

疏。四事能显理门中分二。先正明。后引证。前中谓由事揽理成者。蹑前第三门也。故事虚而理实者。由揽理成事。离理无事故。事即虚理则实也。以事虚故能显实理。事若有实。实理则隐。以事虚故。全事中之理。挺然露现。如波相虚令水现也。以波揽水成。故波虚而水实。是故波能显水。若离波说水。即事外明空。疏。依他无性等者。释成上义。即是会前依他空有即离别中即义。既云无性即是圆成。明非但无遍计妄性。别有圆成。是所显理。后夜摩下。引证。总引三文。初夜摩偈。即力林菩萨偈。三偈连绵。二引十忍品。即如向忍。三引须弥偈。即胜慧菩萨偈。下半云。如是解法性。即见卢舍那。此前有一偈。反释云。迷惑无知者。妄取五蕴相。不了彼真性。是人不见佛。其中深旨如随经疏文

疏。五以理夺事门等者。于中分二。先正释。后会前。今初。言事既全理即事尽无遗者。以离真理外无片事可得故。斯则水存。已坏波矣

疏。故说生佛不增不减下。二会前也。于中三。初正会。次引证。后非约一分众生下。拣异权宗

疏。出现品云下。引证。略引二经。初引出现云。乃至云设一切等者。其乃至中合云。菩提无相无非相。无一无种种故。佛子。假使有人能化作恒河沙等心。一一心复化作恒河沙等佛。皆无色无形无相。如是尽恒河沙劫无有休息。佛子。于汝意云何。此人化心化作如来。凡有几何如来性起。妙德菩萨言。如我解于仁所说义。化与不化等无有异。云何问言凡有几何。普贤菩萨言。善哉佛子。如汝所说。设一切众生下同疏。末后云皆以无相平等故者。义引合云等无有异。何以故。菩提无相故。若无有相则无增减

疏。不增不减经下。二引他经。言虽小异而文义多同

疏。六事能隐理门。即随缘之中别义。以随缘成事。此事遍于真理故。事显理隐也

疏。故法身下。引证。即法身经。疏。财首偈云者。即问明品。未曾有一法得入于法性。释曰。妄想体虚无可入故。七真理即事门者。以事必依理虚无体故。是故此理举体皆事。方为真理。如水即波。无动而非湿。故水即波也

疏。法性不违法相等故者。等字。等于余文。具云法性不违相。法相不违性。生不违法性。法性不违生。此两对明事理无违相。不违性。生不违性。自属事能显理。及第八事法即理门故。但略引性不违相一句。即第二十九经

疏。上之二门下。并合七八二门。会前五义。一会二谛空有即离别中相即义也。湿喻真谛。波喻俗谛。夜摩偈者。即精进林菩萨偈。彼初偈云。诸法无差别。无有能知者。唯佛与佛知。智慧究竟故。次文即云。如金与金色。其性无差别。法非法亦然。体性无有异。然法非法。有其二义。一善法为法。恶法为非法。此顺标中诸法无差别。二者法相为法。法性为非法。即金喻法性。色喻法相。今文正用后意。故证事法即理。二谛相即

疏。此亦喻于如来之藏。与阿赖耶展转无别者。二重会前唯心真妄别中通真心义。即金喻如来藏。色喻生死等。故密严云。如来清净藏。世间阿赖耶。如金与指环。展转无差别。由前第三门中已会故。致亦言

疏。又由事即理下。会不断常亦是二谛门中开出

疏。又由理事相即故。起灭同时者。会四相时一前后别中一时之义。事全同理。故事即灭也。以事虚无体故引偈。即善慧菩萨

疏。亦令究竟下。会能所断证。即离别中相即义也。然引十地断惑经文。但初一句是断惑相。三时无断方说断故。后之一句是般若相。今以般若亦为能断故。因便引之。故论释此句云。即是观行相。谓无分别智体绝名言。真智内发。不同声闻依声而悟。故既为真智。故可断惑。疏。回向品云无有智外如者。亦证断惑能所不二。义如前说。上所引经。皆至下本文自当晓了

疏。九真理非事门者。谓即事之理而非是事。以真妄异故。实非虚故。所依非能依故。如即波之水非波。以湿非动故。是则不异有之真空。空存也

疏。十事法非理门者。谓全理之事。而恒非理。以性相异故。能依非所依故。是故举体全理。而事相宛然。如全水之波。波恒非水。以动非湿故。是则不异空之幻事。事存也疏。上七八二门下。用前四门会前佛身无为。有为别中无为义也。然大品亦云。须菩提白佛言世尊。若是法平等无有高下。为是有为为是无为。佛言。非有为法。非无为法。何以故。离有为法。无为法不可得。离无为法。有为法不可得。须菩提。有为无为不合不散。皆其义也

疏。上之十事下。第三总结。即结释十门。于中二。先总标。后约理望事下。别束十门以成八字。理望于事有成有坏有即有离者。一有成者。即第三依理成事门。二有坏者。即第五以理夺事门。既夺彼事事则坏也。三有即者。即第七真理即事门。四有离者。即第九真理非事门。疏。事望于理有显有隐有一有异者。亦有四门。一有显者。即第四事能显理门。二有隐者。即第六事能隐理门。三有一者。即第八事法即理门。四有异者。即第十事法非理门。此上言成坏等者。就功能说如有成者。是理成事。非理自成。则一一门。皆有事理无碍。故云约理望事。约事望理。余可思之。上来相参。故有四对八义。而初相遍二门。今不会者。以相遍之义。义皆相似。非如一成一坏等故。故不显之。又相遍者。即后八门之所以。故谓由相遍方有成坏等耳。若欲摄者。即事理相即二义所。收后之不即二门。即不坏能所方有相遍。有相遍故。方论不即。疏。逆顺自在等者。事理相望。各四义中。皆二义逆。二义顺。谓依理成事。真理即事顺也。以理夺事。真理非事逆也。事能显理。事法即理顺也。事能隐理。事法非理逆也。欲成即成。欲坏即坏。故云自在。成不碍坏。坏不碍成。显不碍隐。隐不碍显。故云无碍。正当成时即是坏等。故得同时。四对皆无前后。故云顿起。又上四对。何以约理望事。但云成等。不云显等。约事望理。但云显等。不云成等。深有所以。何者事从理生。可许云成。理非新有。但可言显。事成必灭。故得云坏。真理常住。故但云隐。其即之与一。离之与异。大旨即同。细明亦异。理无形相。但可即事。而事有万差。故可言与理冥一。理绝诸相。故云离事。事有差异。异云异理。上约义别。有此不同。若统收者。应成五对无碍之义。一相遍对。二相成对。三相害对。四相即对。五不即对。五中前四。明事理不离。后一明事理不即。又五对中共有三义。成显二义一对。是事理相作义。夺隐及不即二对。是事理相违义。相遍及相即二对。是事理不相碍义。又由第二相作故。有第四相即。由相即故。所以相遍。由有第三相害故。有第五不即。又若无不即。无可相遍。故说真空妙有。各有四义。约理望事。即真空四义。一废己成他义。即依理成事门。二泯他显己义。即真理夺事门。三自他俱存义。即真理非事门。四自他俱泯义。即真理即事门。由其即故。而互泯也。又初及三。即理遍于事。门以自存故举体成他。故遍他也。后约事望理。即妙有四义。一显他自尽义。即事能显理门。二自显隐他义。即事能隐理门。三自他俱存义。即事法非理门。四自他俱泯义。即事法即理门。又初及三。即事遍于理门。以自存故而能显他。故遍他也。故说约法存亡无碍真空隐显自在。第四周遍含容观。于中二。先标举章门。后依章别释。今初。然此观名。即法界观中之名。以当事事无碍。以理有普遍广容二义。融于诸事。皆能周遍含容。众多义门。皆悉由此二义而有。然法界观立十观名。与十玄不同。故今疏云。且依古德显十玄门。即依藏和尚也。至相已有而小有不同。于中文二下。开章。疏今初一同时下。二依章别释。释其二章。即为二别。今释初章。疏文有三。初列名总显。二指事别明。三结例成益。今初十名全依贤首。是故上云。且依古德就列名中。其第二广狭自在门。同法界观中广容普遍之义。而名小异此门。贤首新立以替至相十玄。诸藏纯杂具德门。意云一行为纯。万行为杂等。即事事无碍义。若一理为纯。万行为杂。即事理无碍。恐滥事理无碍。所以改之。主伴一门至相所无。而有唯心回转善成门。今为玄门所以。故不立之。而列名次。亦异于彼。彼云。一同时具足相应门。二因陀罗网境界门。三秘密隐显俱成门。四微细相容安立门。五十世隔法异成门。六诸藏纯杂具德门。七一多相容不同门。八诸法相即自在门。九唯心回转善成门。十托事显法生解门。今此十门不依至相者。以贤首所立有次第故。一同时具足相应门。以是总故。冠于九门之初。二广狭门别中先辩此者。是别门之由。由上事理无碍中。事理相遍故。生下诸门。且约事如理遍故广。不坏事相故狭。故为事事无碍之始。三由广狭无碍故。所遍有多。以一望多故。有一多相容。相容则二体俱存。但力用交彻耳。四由此容彼。彼便即此。由此遍彼。此便即彼等故。有相即门。五由互相摄。则互有隐显。谓摄他时。他可见故。有相入门。又摄他时。他无体故。有相即门。摄他他虽存。而不可见故。有隐显门。以为门别故。故此三门皆由相摄而有。相入则如二镜互照。相即则如波水相收。隐显则如片月相映。六由此摄他。一切齐摄。彼摄亦然。故有微细相容安立门。七由互摄重重故。有帝网无尽。八由既如帝网。随一即是一切无尽故。有托事显法生解门。九由上八皆是所依。所依之法既融。次辩能依。能依之时亦尔。十由法法皆然故。随举其一。则便为主。连带缘起。便有主伴。广如下释。然刊定记。则分德相业用。各有十玄。德相十者。一同时具足相应德。二相即德。三相在德。四隐显德。五主伴德。六同体成即德。七具足无尽德。八纯杂德。九微细德。十因陀罗网德。二业用十者。一同时具足相应用。二相即用。三相在用。四相入用。五相作用。六纯杂用。七隐显用。八主伴用。九微细用。十因陀罗网用。其德相门中。无业用门中四五二门。业用门中无德相六七二门。彼师意云。业用是应机施设故。有相入相作。以本不入今见入故。本来众生非佛。今生佛相作故。故是业用。德相不尔。故无相作相入。其德相本具故。有同体即一切法德。及具足无尽德。业用不尔。故无此二。此四互出故各有十。历门备举。便成二十。今明德相业用虽异。不妨同一十玄。无不该摄。德相。亦有相入相作故。故彼相在。即相入也。彼相作者。乃相即也。名异义同今见出入。即业用门。常相涉入如镜互照。即德相门。以众生为佛。生即佛也。以佛作众生。佛即生也。故知相作即是相即。若约对机而作。名业用门。本来相即。是名德相门。依此而分。非无小异。统其体事。更无别也。是知相即相作。二名虽异。而无两门。入在小殊始终一致。又德相不能入作。真如则阙此德。不应有普摄诸法之德。及遍一切法德亦应无有能安立德及能持世间。成就一切诸佛菩萨之德。故常作入于理无违。如有颂言。诸佛犹如净明镜。我身一似摩尼珠。诸佛常来入我体。我身遍入诸佛躯。即常入也。又真如随缘成一切法。何无作耶。若随情见作入。则但有业用义也。其同体成即德乃是。此中托事显法生解门。但名异耳。故彼自释云。一一即是一切诸法也。故与下释托事义同。其具足无尽德。即帝网门。亦微细门摄。并如下会。又彼不存广狭而存纯杂。亦如下会。而彼无十世隔法异成门。彼以时为所依体事故。故彼体事。亦有十种。谓色心时处身方教义行位。则摄法无遗。斯亦有理。今明时无别体故。不为所依。但依法立故入玄门耳。亦如下会

疏。今且于前十中下。第二指事别明。分二。先总辩所依。即于前彰无碍中一事法。后如下文中。一莲华叶下。别显十门。即为十别。初即同时具足相应门。以近初列故不标次。文中先正明。后引证。前中又二。初明当门中具。后明具余九门。疏。则具教等十对。同时相应具足圆满者。初当门中具也。此中正意。则明具前教义。理事境智行位因果等十对之法。前十对法无法不包故。此顿具则无所不具。所以具者。广有十因。略而言之。法界融故。然古德就一华之上义有此十。探玄记云。此一莲华。表令生解为能诠教。则是所诠乃名为义。如下胜音菩萨莲华处说。二华相为事。华体为理。三华是所观。亦即是能观。以此经中可以内行为外事故。四行事之华。结成位故。如净行品。五因事之华。揽成果故。六华台所依亦入正故。如国土身等。七华体同真。用应机故。八全揽为人。恒是法故。九逆同五热。顺同十度故。十应赴群机。亦能感故。如一华事既尔。余一切事准以知之。如事法既尔。余教义等一切皆然。准思可见。如具自十对既尔。彼一华叶具十门亦。然。释曰若依古德。此义则一事华上。已有此十义。前十对上。复各有十。令一事华顿具十十。亦有斯理。今此疏意。但令顿具前十。已无不收耳

疏。亦具后之九门及彼门中所具教等。以是总故者。此第二明具余九门。亦释成总义。若唯具当门。不成总故。而言所具教等者。下九门各有教义理事境智等故。今能具门既全在初门。门门所具。居然在此。然九门具教等虽同。于义各别。谓如广狭门。则十皆广狭。谓教广狭。义广狭。理广狭。事广狭等。若相入门。则十皆相入。下七例然

疏。故下文云下。第二引证。于中有二。先引妙严品。即普智眼广果天王偈。彼偈下半云。如是法性佛所说。智眼能明此方便。此明一门中具无尽法。则无不具足也。后引华藏偈下半云。宝光现佛如云集。此是如来刹自在。今但引于尘含法界。便是总义以教义理事境智。及广狭相入等即法界故。问但言法界。宁知非是理法界耶。答曰。以下半云宝光现佛如云集。此是如来刹自在。明知是含事法界耳。疏。一尘尚具况一叶者。举细况粗。释成玄妙耳。又妙严品。喻佛身云。譬如虚空具含众像。此举佛身具足诸法也。人晋经性起品云。三世一切劫佛刹及诸法。诸根心心所。一切虚妄法。于一佛身中。此法皆悉现。是故说菩提无量无有边。亦约佛身心具也。又普贤三昧品云。能令一切国土所有微尘。悉能容受无边法界。据能令之言。但以业用。总由德相。本自具足。即是德相。令物见之。即为业用。下业用准之。第十行云。此菩萨于其身中。现一切刹。一切众生。一切诸佛。八十云。善财见普贤一一身分。一一毛孔。皆有十方一切世界。三千界中地水等轮。诸山河海人天宫殿。种种时劫。诸佛菩萨。如见现在世界。如是前际后际。一切世界中悉亦明见。乃至十方刹尘中。现三世一切境界。一切佛刹。一切众生。一切佛出兴一切菩萨。及闻佛菩萨众会言音。斯并同时具足相应门也

疏。二即彼华叶普周法界而不坏本位下。二广狭自在无碍门。于中二。先正明广狭。后会通纯杂。前中有三。初正明。次引证。后句数。今初。上二句出广狭相。言以分即无分无分即分者。出其所以。由华是事分限历然。而即同真性。故无分限。便广无际。以事如理故。无分即分者。明广即狭。以不坏相故

疏。十定品下。二引证。即第十无碍轮三昧之文。当四十三。有一莲华尽十方际。即是经文。然其犹略。具云佛子。菩萨摩诃萨有一莲华。其华广大尽十方际。以不可说叶不可说宝不可说香。而为庄严等。次云而不妨外有可见者。乃是义引。彼经具云。众生见者无不礼敬。故知亦有外相可见也。七十七经。善财叹楼阁云。不动本处而能普诣一切佛刹者之所住处。七十六经。摩耶夫人云。又善男子。彼妙光明入我身时。我身形量虽不逾本。然其实已超过世间。所以者何。我身尔时量同虚空。悉能容受十方菩萨受生庄严诸宫殿故。如是等文。皆广狭自在也

疏。是故或唯广下。三句数分别。初事如理故广。二不坏本相故狭。三此二同时。故有即广即狭。四同时互夺。故有俱泯。五具前四一时照了。故云解境行起解绝。故有第六。总绝前五。谁复以广狭存泯当其方寸

疏。然此广狭亦名纯杂下。二会纯杂门。以古十玄有此名故。贤首意云。万行纯杂。有通事理无碍。及单约事说故废之耳。谓同一法界故纯。不坏事相故杂。此即事理无碍也。一行长行故纯。不妨余行故杂。此但约事也。故昔废之而立广狭。今欲会取即事同理而遍故纯。不坏一多故杂。则亦有事事无碍义耳。如以入门取之。则一切皆入故纯。入中有多法门。故名为杂。如妙严品说。诸众海各各唯得一解脱门纯也。普贤菩萨得不思议解脱门杂也。六十五经慈行童女云。我于三十六恒河沙佛所。修得此法。彼诸如来各以异门。令我入是般若波罗蜜普庄严门。即纯杂无碍也。又善财童子所求诸善知识各言。我唯知此一法门故。又云多劫唯修此一门者。即纯门也。诸善知识皆推进云。如诸菩萨种种知见。种种修行。种种证得者。此杂门也。自言知一推他有多。自他虽异然属一义。此亦纯杂无碍门也。又善财普获诸善知识解行德证。亦杂门也。然上所引数处经文。多皆约行。一行多行为纯杂故并通。及单约事明。然通德相。若准无著无缚解脱回向云。以无著无缚解脱心。于一门中示现。经不可说不可说劫无有穷尽。令一切众生皆得悟入。以无著无缚解脱心。成就普贤自在力。于种种门示现。经不可说不可说劫无有穷尽。令一切众生皆得悟入。其身普现一切佛前者。即约用纯杂也

疏。万行例然者。即约行说纯杂。通于事理事事无碍。及单约事行也。约事事无碍者。如一施行一切皆施名纯。施中具于诸行名杂。第三一多相容不同门。于中有三。初正明。次引证。后重料拣。初中有二。先正释。即如理之遍。如理之包。后舒摄同时下。句数料拣。例上广狭。故云思之。若具作者。一或唯入。以一入一切故。二或唯摄。以一摄一切故。三即入即摄。同时无碍故。四非入非摄。以入即摄故非入。摄即入故非摄。五或具前四。以是解境故。六或绝前五。以是行境行起解绝故。疏下云。以一佛土满十方。十方入一亦无余者。引证。即德相之文其下半云。世界本相亦不坏。无比功德故能尔。上即晋经依贤首引。即当华藏偈云。以一刹种入一切。一切入一亦无余。体相如本无差别。无等无量悉周遍。第八回向云。此菩萨于一毛孔中。普能容纳一切国土。第九回向云。于一身中悉能包纳。尽法界不可说不可说身。而众生界无增无减。如一身乃至遍法界一切身。悉亦如是。十定品第二定云。三千大千世界微尘数三千大千世界。悉入是菩萨身。是菩萨身亦入是诸世界。第七定云。菩萨自见其身往彼众会。亦见自身普入诸地。普贤行品。有十种普入。谓一切世界入一毛道。一毛道入一切世界等。上来经文。并通德相业用。离世间品十种无碍用中。亦说。众生一多相入。六十经云。上方菩萨以自在力。令一切世界展转相入。六十一经云。此诸菩萨入一切无诤境界。乃至能令大小相入。以一切方普入一方等。十行品云。能于一一三昧中。普入无数诸三昧。无量无边诸国土。悉令共入一微尘。如是等文。多约业用。明相入义。或通德用。或各局一。可以意得

疏。若一与一切对辩下。三重料拣。谓上来约一华叶望余。但有一入一摄。多入多摄之义。故今更对余一多等。皆有摄入。于中有二。先明相入。后辩相摄。初中言一入一切者。如前初句。第二一切入一者。即以多法来入此一华。第三一入一者。即以一华随对一法。如一华叶入一佛身。第四一切入一切者。独用一华此句不成。即将多华及诸佛诸菩萨等。别入余华诸佛等也

疏。互摄亦然者。后例辩相摄也。上之四句。但明入义。今摄亦四。第一句一摄一切者。谓以一华普摄一切诸法。第二句一切摄一者。谓以余一切华。摄此一华等。第三句一摄一者。即以一华但摄一佛等。第四句一切摄一切者。即以多华多佛等。摄余多华多佛等也。此二种四句相隐。故疏说之。随一四句中。复应更有具四绝五。皆以成六句。例前可思。故略不显。然相入门。刊定记主。德相不立。谓业用则有。德相之中即有相在。此公意谓。相入相在二相别故。今明入即在义。如一镜影在多镜中。岂非入耶。若常相入。即属德相。今见相入。即是业用。曾何大殊



大方广佛华严经随疏演义钞卷第十

大方广佛华严经随疏演义钞卷第十一

　　　　唐清凉山大华严寺沙门澄观述


第四相即门。于中有三。初正释。次句数。后引证。初中言废己同他者。是相即义。以上相入。则此彼互存。如两镜相照。但约力用交彻明耳。今此约有体无体。故言废己。废己。即无己体也。同他。他有体也。亦如事理无碍文中。废波同湿等。摄他同己。即他无体己有体也

疏。一多相即混无障碍。解行境别六句同前者。二句数料拣也。于中初句结前。含于四句。应云一者一即多。二者多即一。三者亦一即多。亦多即一。合上二故。故三句皆是一多相即。四非一即多。非多即一。亦由一多相即互相夺故。谓由一即多故非多即一。由多即一故非一即多。成俱泯句。五或具前四。以是解境并明照故。六或绝前五。以是行境言亡虑绝故。疏云解行境别。即下二句。然约同一类。法即有一多相望。如一华叶望诸叶等。若约异类。谓华望刹等。例此可知。复应例前亦有四句。谓一者一即一。二者一即一切。三一切即一。四一切即一切。以今但约一华故。略不言。故下结例。该一切法明具四也。或应有六。此四句后有解行境故。复或有六。谓前四句。后加一即多。一多即一多故。复应成八。加多一即一。多一即多。以并不出前四句故。故不例耳。多一既尔。大小长短等。一一相即例知。然刊定记。将相即门拣异同体成即德故云相即。据此彼相望同体相即。约此体即是一切法故。若尔则是托事显法门。今疏正意。但以相即门。摄同体成即。同体成。但是一即多耳。疏下云下。三引证。即十住品长行文。若偈云。一即是多多即一。文随于义义随文。如是一切展转成。此不退人应为说。既言展转成者。即异体异类相望也。不思议法品云。诸佛知一切佛语。即一佛语。此同类相即也。初发心品云。以发心故。即与三世一切诸佛体性平等。乃至云真实智慧等者。此显位上下相即也。七十八经云。弥勒告大众言。诸仁者。余诸菩萨经无量百千亿那由他劫。乃能满足菩萨行愿。乃能亲近诸佛菩萨。此长者子。于一生内则能净佛刹。则能化众生。则能以智慧深入法界。则能成就诸波罗蜜。则能增广一切诸行。则能圆满一切大愿。则能超出一切魔业。则能承事一切善友。则能清净诸菩萨道。则能具足普贤诸行。此则行位。皆相即也。又如菩萨曾不分身。即遍一切。亦一即多也

第五秘密隐显俱成门中。疏文分四。一正释。二句数。三引证。四喻显。初中华能摄彼等者。亦蹑前起。由上言摄他同己故。若摄他他现。即相入门。若摄他他尽。乃相即门。若摄他他不尽不现。即隐显门。如前列名中已会。故至相十玄云。犹如十钱一摄十时。一即名显。二三至十即名为隐。亦如见此不见彼。彼名隐此名显。亦如一人身上六亲。互望虽各不同。然各全得亦不杂乱。由此隐显体无前后。不相妨碍。名秘密俱成。疏。显显不俱等者。以显俱则无隐。隐俱则无显故不得具。然隐显同时。故得俱成。隐显无碍。故云秘密

疏。全摄俱泯存亡俱成者。二句数料拣。全摄即初二句。此全摄彼。即此显彼隐为一句。彼全摄此即彼显此隐。为第二句。俱成者第三句。谓此正摄彼时。不妨彼摄此故。则亦隐亦显。泯者。即第四句。此摄彼为显时。即是彼摄此故非显。则显泯也。彼摄此为隐时。即是此摄彼故非隐。则隐泯也。故是非隐非显存者。四句皆成。是解境。亡者。五句并绝。即是行境。言俱成者。总结上六句也。疏下云东方入正定下。引证。东方入正受为显。西方从定起为隐。以此但见入定不见起故。古十玄亦云。于眼根中入正定即是显。于色尘中三味起即是隐。例上可知。疏如八日月等者。四以喻明。即取明处为显。暗处为隐。而必同时故云俱成。不同十五日唯显月晦日唯隐。又暗处非无明。明处非无暗。但明显处暗隐。暗显处明隐。亦得云隐显俱成。亦如夜摩偈云。十方一切处。皆谓佛在此。或见在人间。或见在天宫。则见处为显。不见处为隐。非佛不遍。十定品云。或见佛身其量七肘。或见佛身其量八肘。或见佛身其量九肘。乃至见佛身不可说。不可说佛刹。微尘数世界量。则见七肘时七肘显。余量皆隐也。余显例然。故彼喻云譬如月轮阎浮提人见其形小。而亦不减。月中住者。见其形大而亦不增。释曰。见大则大显小隐。见小则小显大隐。而不增减。则是秘密俱成。余一切法。类可知也。摩耶夫人云。于此一处。为菩萨母三千世界。为母亦然。然我此身。非一处住。非多处住。亦隐显义。此处为母。此显彼隐等。非一处住。即是一隐。例有多显。非多处住。即是多隐。例有一显。亦是双夺俱泯之句。非隐非显秘密之义。然若约智幻。即业用门。约极位成。即德相门

第六微细相容安立门。于中分二。先正明。后引证。前中炳然齐现者。炳然者明也。如琉璃瓶盛多芥子隔瓶顿见。然微细言。总有三义。一约所含微细。犹如芥瓶。以毛孔能受彼诸刹。诸刹不能遍毛孔故。以毛据称性。即如琉璃之瓶。刹约存相。故如芥子在内。二约能含微细。以一毛一尘。即能含故。如下引证。三约难知微细。微尘不大。刹亦不小。而能广容。即难知义。一能含多即曰相容。又法法皆尔。故云相容。一多不坏。故云安立。疏下云。于一尘中下。引证。略引二文。初即晋经。又于一毛端处有不可说诸如来者。第十回向云。一毛孔中悉明见不思议数无量佛。一切毛孔皆如是。普礼一切世间灯。即其文也。然此二文。正唯德相。六十八云。一一毛孔内。各现无数刹等。即业用门。又德云比丘云。住微细念佛门。于一毛端处。有不可说如来出现。悉至其所而承事。故通于德相业用。第九回向云。彼菩萨于一念中。现一切众生各不可说念心。即业用门。十微细趣中。通于德相业用。然刊定记。开此微细以成二门。第三名相在德。第九名微细德。而自拣云。此不同前相在之义。彼约别体别德。相望相在。此但当法即具一切。炳然齐著。若尔此中一切法。为是法界中有法耶。为一法中别自有耶。若是法界中法。则同相在。若是别有。为示为真。示则复是业用门收。以彼立业用德相别故。德相之中则无微细。若是真者。何异同时具足相应门耶。故彼自释微细门云。此门亦可名为普门。七十一中寂静音海夜神。谓善财言。此解脱者。即是普门。于一事中普见一切诸神变故。既言普门。即同同时具足相应门也。若言唯摄同类一切法者。如十微细中八相之中。一一各具余之七相。岂要同类。况一尘中一切诸法旷然安住。明知相在。即是微细。是故古德有相容言。设此不摄。即是相入门中所收。如前已会。故知新立多有相滥。设有小异。皆本门收之。十门即足

第七因陀罗网境界门。疏文分四。一正释其相。二以喻释名。三引文证成。四重以喻显。今初。一华一尘以称性故。能摄一切。余尘余法亦皆称性。何有一法而不摄耶。应以尘对余尘。以辩重重欲令易见。且以一尘望余尘说。谓一尘之内所含诸刹。彼所含刹亦揽尘成。此能成尘亦须称性。尘既称性亦须含刹。第二重内所含诸刹亦揽尘成。尘复称性亦须含刹。第三重尘含第四重刹。第四重尘含第五重刹。重重尘成重重称性。无穷无尽犹如镜灯。故下疏文。重举镜灯以喻帝网。令于常情见近知远。疏如天帝下。以喻释名。十门唯此从喻受名。若就法立。应名重现无尽门。一珠之内顿现万象。如一尘内顿现诸法。但是一重一珠现于多珠。方成重重之义。珠皆明净如尘称性。一珠现于多珠。犹如一尘现多刹尘。所现珠影复能现影。如尘内刹尘。复现刹。重重影明。重重互现。故至无尽。疏下文云。如因陀罗网世界者。三引证。即是初地承事愿中文云。又发大愿。愿一切世界广大无量。粗细乱住。倒住正住。若入若行。若来若去。如帝网差别。十方无量种种不同。智皆明了。现前知见。论释云。如帝网差别者。即真实义相。意明常称实理。故不可尽。又阿僧祇品云。一尘中刹不可说。如一一切皆如是。此不可说诸佛刹。一念碎尘不可说。念念碎尘悉亦然。尽不可说劫恒尔。此尘有刹不可说。此刹为尘说更难等。不思议法品云。诸佛有十种知。一切法尽无有余。第十云。诸佛知一切法界中如因陀罗网差别。尽无有余等。此约德相。若约业用。普贤三昧品云。佛身所现一切国土。及此国土所有微尘。一一尘中有世界海微尘数佛刹。一一刹中有世界海微尘数诸佛。一一佛前有世界海微尘数普贤菩萨。此亦重重义。然刊定记。于此开出第七具足无尽德。谓一一自体皆无穷尽。如水中纹。此不同帝网互在重重。但就当体即具无尽耳。又亦不同微细。微细约一中多法齐现。此约一一即无穷尽。妙严品云。佛身普遍诸大会。充满法界无穷尽。又云。其菩提树恒出妙音。说种种法无有尽极。十住颂云。欲具演说一句法。阿僧祇劫无有尽。而令文义各不同。菩萨以此初发心。六十五说。具足优婆夷。于一小器之中。出一切资具饮食等。毕竟无尽然不减少。彼自释云。此明体德自在。非约解脱等业用。古德所以不开者。一重无尽。与重重互望无尽。同无尽故。若微细顿现。现于法界。法界无尽故微细亦无尽。纵出生无尽亦不出法界。若细分别非无小异。统其大意。但取无尽。故依古德不分为二。疏亦如下。四重以喻显。以重现之理深远难测。帝网之喻世不见形。故以近事。以况远旨

第八托事显法生解门。疏文有三。初正释次拣滥。三引证。今初。既言即是无尽法界。明知即是事事无碍。古立第七具足无尽。不异于此

疏。非是托此别有所表者。二拣滥。谓拣余教以事表义。但是一事以表一法。如衣表忍辱。室表慈悲等。今明一事。即法即人。即依即正。具无尽德。从无尽因之所生故

疏。下文云。此华盖等者。三引证也。即升兜率天宫品中。彼有三段。文含四义。谓初一段。文有十句。明于多因以成多果。谓并列多因复说多果。故经云。百千亿那由他不可说。先住兜率宫诸菩萨众。以从超过三界法所生。离诸烦恼行所生。周遍无碍心所生。甚深方便法所生。无量广大智所生。坚固清净信所生。增长不思议善根所生起。阿僧祇善巧变化所成就。供养佛心之所现。无作法门之所印。释曰。此上并出因也。下云。出过诸天诸供养具。供养于佛者。即说多果也。次八句一因成一果。经云。以从波罗蜜所生。一切宝盖。于一切佛境界清净解。所生一切华帐。无生法忍所生一切衣。乃至解诸法如梦。欢喜心所生。佛所住一切宝宫殿。既以无生忍唯生于衣等。故云。一因唯生一果。后有九句。一因成多果。谓但举无生为因。总生诸果故。经云。无著善根无生善根所生。一切宝莲华云。一切坚固香云。一切无边色华云等九云故。应有多因成一果。摄在初段。谓以多因一一成故。谓共成一盖。共成一衣等。今约多因成一果时。则随一衣则是盖等。以其多因别别所成。并在一衣上故。故随一事即是无尽法界。况此一事皆是称性故。皆即是无尽法界。但随一义。以名目之如显可重圆明之义。即名为宝。若云自在即称为王。若为润益即名云等。故金色世界即是本性弥勒楼阁即是法门。胜热婆罗门。火聚刀山。即是般若无分别智等。皆其事也。故一一事即具无尽之法故。故立具足无尽之德。不出于此

第九十世隔法异成门。疏中三。初正释。次引证。后拣滥。今初。三世区分。名为隔法。而互相在即是异成。而疏文中。但作十世言三世各三等者。取意以立。即离世间品意。文云。菩萨有十种说三世。何等为十。所谓过去说过去。过去说现在。过去说未来。现在说过去。现在说平等。现在说未来。未来说过去。未来说现在。未来说无尽。又三世一念。总成十世。上言无尽即是未来未来。欲彰无穷故云无尽。现在平等即现在现在。以可目睹。例同过未。故云平等。不言一念。亦名九世。摄归一念。故云十世。然若依旧解。如以五日而为九世。初一二三为过去三世。中二三四为现在三世。后三四五为未来三世。义当正在第三日。前望取二。后望取二。故有五日。成三三世义。似进无九世之体退过三世之数。今但用三世互为缘起。便成九世。不离一念故为十世。谓如因过未而有现在。则现在中已有过未。法从因出不异因故。余二因二例此可知。即中论时品。破于执时立无穷过。今无所执。故以其过成称性缘起。广如离世间品。疏文释之

疏。以时无别体下。出十世融通所以。如见华开知是芳春。茂盛结果知是朱夏。凋落为秋收藏为冬。皆因于物知四时也

疏。晋经下引证。引晋经不释者。以文显故等者。等取次半云。非长亦非短。解脱人所行。即当今经普贤行品。如下所引

疏。普贤行云。过去中未来。未来中现在等者。等取下半云三世互相见。一一皆明了。即同向引晋经偈也。此偈前文复有偈云。无量无数劫。解之即一念。知念亦无念。如是见世间

疏。无量劫即一念。一念即无量劫。即晋经初发心功德品。今经云。不可说劫与一念平等。一念与不可说劫平等。而言等者。等取余经。若此之类皆可引证。如十地品第十地云。菩萨知种种入劫智。所谓一切入多劫。多劫入一劫。乃至云。长劫入短劫。短劫入长劫等

疏。时无别体故不别立。以为所依者。三拣滥也。以刊定记不取十世以为玄门。意云。以时是所依体事十中之一。若长劫入短劫等。即相入门耳。若云长劫即短劫。即相即门。故知十世非别玄门。斯亦有理。古意以余十对有体可得。得为所依。时依法有。无别自体。何能与他为所依耶。又缘外道计时为常故不存之以为体事。是故依古别立玄门

第十主伴圆明具德门

疏。文分三。初正明。二引证。三重以例释。今初。理无孤起者。即主伴所由。疏下云此华即有下。二引证。即十地受位处文。文云。其最后三昧名受一切智胜职位。此三昧现在前时。有大宝莲华。忽然出现。其华广大。量等百万三千大千世界。下广叹德竟云。有十三千大千世界微尘数莲华。以为眷属。即华眷属。又现相品中。佛眉间出胜音菩萨。与无量诸眷属俱时而出。即入眷属。佛放眉间光明。无量百千亿光明以为眷属。即光明眷属。又法界修多罗以佛刹微尘数修多罗。而为眷属。即法眷属。故随一一皆有眷属。若以余经望此。但为眷属。不为主伴。今言眷属者。约当经中事以为眷属。眷属即伴。故证主伴。疏。又如一方为主下。亦是义。引经文约方。明主伴如此方法慧菩萨说十住时。余方菩萨皆悉来证言。我等佛所亦说此法。文句义理与此无别。即主伴义

疏。是故主主伴伴下。三重以例释。谓此方法慧为主之时。不得为伴。十方法慧为伴之时。不得为主。故此为主时。不得与彼为主相见。彼为主时。此须为伴。故亦不得见此为主。故云。主主伴伴各不相见。言主伴伴主则得相见者。此方为主。与彼方为伴相见。此方为伴。即与彼方为主相见。若主伴义成。则圆明具德。余如教迹钞说

疏。举华既尔下。第三结例成益。于中二。先举一例。余后结劝修益。前中文有四节。初以华例事。二以事例余所依。三以所依例能依门。四结成重重以至无尽。今初又二。先正明。以华事例于余事。故云举华既尔。一尘等事亦然。后如此事华既带同时下。类结成门。谓上广说十门唯约事说。谓华事上说。一切事同时具足。事广狭无碍。事一多相容。事一多相即乃至主伴。故云此事华既带同时具足等十义。后而此事等具余教等十门者。谓事上有教义同时具足。教义广狭。教义一多。教义相即。乃至教义主伴。复为二十也。一境智同时具足。广狭相容乃至主伴。复为三十也。三行位同时具足。广狭乃至主伴。复为四十。四因果同时具足相应等。复为五十。五依正。六体用。七人法。八逆顺。九感应。各有同时等。添为百门。故云而此事等具余教等十门。则为百门

疏。事法既尔下。第二以事所依。例余所依教等九。谓事法既有百门。二教义为百门。三境智为百门。乃至感应皆具百门。故有千门

疏。如教义等有此千门下。第三以所依法。例能依玄门。亦成千门。谓前以所依体事为首。今以能依玄门为首。谓同时门中。具同时教义。同时事理。同时境智。乃至同时感应。故有十门。同时门中具广狭等。其广狭等。有广狭教义等。故成百门。二广狭具百例同时耳。三相容门具百。四相即门具百。乃至第十主伴门具百。故成千门。然其后千不异前千。但互举为首而成异耳。又前分总别。则同时门中具下九门。下之九门不具同时。今约不相离说。故得九门例前同时。亦具九门。成二千门

疏。若重重取之亦至无尽者。四结成无尽。言重重取者。谓如初一门中具十。十中取一。此一亦须具十具百具千。以不相离故。如一既尔。千门各十义类亦然。则具十千。十千之中随取其一。亦具十千。如一千钱共为缘起。一钱为首。则具一千。余亦如是。则有千千。千千之中。随取其一。亦具千千。故至无尽。又重重者。一事之中有多事故。一境之中亦有多境。一智之中复有多智等。更相涉入亦无尽也

疏。于此十门下。第二结劝修益。以是德相无尽法门。唯普眼境界上智能入。故当勤修必成大益

第二德用所因。疏文分三。初问答总明。二初唯心下。随门别释。三由上十因下。总结所属。初中有四。一标举章门。二问有何因缘下。假问生起。三答因广难陈下列数总答。四十中随一下。总相会通。于中有三。初总标功能。次十中前六下。料拣差别。谓前十玄门则通德相业用。今出所以。则有通局耳。三从前十门下。会通德用。遮其异释。谓由刊定记。别立德相业用二种十玄故。今通之。明但一重自含德用不须分二。于中有二。先别明。后结成。前中亦二。先以互通释非两别。后通染净辨二双融。今初。先两句标。后约佛下。释。谓佛体上之用。即德相故。如有音声词辩之用。即是德者相故。若令众生见于即入无有障碍。故相名用

疏。即用之相下。第二会通染净辩二双融。亦由刊定立二别云。德相纯净。业用通染。即令众生作佛身等。故通染也。今明在佛德相。染净二相皆尽。而现染用。举用同体故。师子座中顿现众生居处屋宅。德相岂不能现染众生耶。相若不现。何有微细门也。微细顿现一切染净。但现而常虚。如镜中像。故云双融耳。又相作相入。彼德相所无。今明法尔常入。常能作故。如十定品山间山上日影喻中。虽能互照或说日影出七山间。或说日影入七山间。如此出入。即湛然不动常入出矣。岂要对机方有入耶。相作即是相即之义。义如前会

疏。故相及用不分两别下。第二结成也。非是德用二义不分。但不别立二种十玄。唯一十玄通德用耳

疏。如大海水举体成波者。心能变境。境须似心。心既无碍。境亦无碍。况真心所现。拣异妄心。真法具德故。能即入重重无碍。言举体者。全真成妄也

疏。法无定性等者。文中有三。初约大小正释。次引证。三例释余法。今初也。疏。有何难哉者。以小尘有大却如太虚。广刹有小。却如小尘。广大之尘含于小刹。故无难也

疏。旧经十住品者。二引证也。所以引旧经者。以文显故。今经云。无量无数轮围山。欲悉令入毛孔中。如其大小皆得知。菩萨以是初发心。若依当经则无定性之理义非显著。岂如晋经欲知至大有小相耶

疏。一非定一下。三例释余法。言中边者。乃有二义。一边方中土。此则事事无碍。如名号品极轮围边。有四天下亦有十方则知边非边矣。递相围绕故。中亦是边。明是事事无碍也。若云中道者。二行不同中边相即。亦是事事无碍。亦通事理无碍耳。延促者。一念为促。长劫为延。即念劫圆融也。静乱者。入定出定二行别故。由无定相亦得相即。亦如东方入正定。西方从定起。尤是事事无碍也

疏。三缘起相由者。疏文有三。初总。次别。后结。今初又三。初总彰多门。谓大缘起者。拣于内外染净一事缘起也。如外水土人工时节为缘。则有芽起。内无明行等为缘。有识等起。今则不然。总收法界为一缘起。故云大也。又即一缘起具多义门。全同法界。即大缘起。不同三乘但明因缘生法无性而已。疏。约就圆宗下。二标举章门。疏。谓缘起法下。三彰十所以

疏。一诸缘各异义下。第二别释也。十门之中。初三是本。后七从生。谓四五六从初门生。七八及九从第二生。其第十门从第三生。第三但合前二门。故唯生一门。就初三门。初一是异体门。二即同体门。三即同异合明。所以有同异体者。以诸缘起门内有二义故。一不相由义。谓自具德故。如因中不待缘是。二相由义。如待缘等是也。初即异体门。后即同体门。若尔何以初异体门中云诸缘各别不相杂乱。第二同体门中。云互相遍应方成缘起。释曰。谓要由各异。方得待缘。要由遍应。方自具德耳。所以前之二门各生三者。有三义故。一互相依持。有力无力故。二互相形夺。有体无体故。三体用双融。无前后故。已知大意。次正释文。第一门即异体门。于中有四。初正释。次若杂乱下。反成。三此则诸缘下。结示。四文云下。引证。即光明觉品。更下半云。如是二俱舍。普入佛功德。上半即相成并立义。下半形夺两亡义。今非下半形夺之义。故不引之。然由相成方各有体

疏。二互遍相资义。即同体门文中亦四。初正释。言则具多个一者。如十钱为缘。一钱当体自是本一。应二之时乃詺初一。以为二一。应三为三一。乃至应十为十一。故有多一

疏。若此一缘不具多一。则资应不遍不成缘起者。第二反成也。若无十一。本一不能应余九故

疏。此则一一各具一切者。第三例余也。一既有十。二三四等亦各有十。故云。一一各具一切。如十钱为喻。其法界差别无尽法中。各各遍应故。随一一各具法界差别法也

疏。文云下。第四引证。即忉利宫中偈赞品。真实慧菩萨偈文下半云。诸法无所依。但从和合起。此证第三门义故。今但引上半

疏。三俱存无碍义等者。双融同异也。文中亦四。一正释。二是故唯一多一自在下。句数料拣。于中有二。先总明。欲多常多。欲一常一。故云自在。二一或举体全住下。别释。初二句可知。三或俱存者。俱存住自及遍应也。亦俱存唯一及多一也。四双泯者。即第四句由俱存。则相即夺故住一。即遍应非住一也。遍应即住一。非遍应也。五或总合者。合前四句为解境故。六或全离者。全离前五成行境故。三文云诸法下。引证。如前已引。意取和合起义。四此上下。总结三门大旨

疏。四异体相入义等者。疏文有五。一总释。二引证。三反成。四结成正义。五别示其相。今初。递相依持者。以是缘起一多等。非定性一多等故

疏。如论云因不生缘生故等者。二引证也。然论有二意。一显无生之义。则上句以缘破自。中论云。如诸法自性。不在于缘中。以若有自性。不合假众缘。既假众缘。则自性应在缘中。缘中求自性。不可得故。无自性生下句。以自破缘。故云缘不生。自因生故。谓若他生则但有缘即应能生。不合假于自因。今假于因。明非他生也。上来显无生之义耳。二者显缘起义。因不生者因全无力。缘生故者缘全有力。下句例知。今正用此意。证成上义

疏。若各唯下三反成上义。亦是解妨。谓有问言。因缘各自不生。和合共力有生。复有何过。斯即立共生义。故先通云。若尔则有多果过。释云。一一各生故。如谷子为因。水土人工时节是缘。应生五果。谓谷芽水芽土芽等。故云多果。次有问言。若尔总皆无力。合而能生。复有何过。此亦立共生义。故复通云。有无果过。谓金石火等于芽无力。不能生芽。水土谷等。于芽无力。安能生芽。故同火等非缘。不能生果。云无果过也

疏。是故缘起下。四结成正义。谓既全有力全无力。缘起不成。要一有力一无力。缘起方成。疏。如阙一缘下。指事别明也。如无一即无二三等。亦如无柱即无梁无椽等。以阙一事。余皆不成舍等缘故。言余亦如是者。若无二亦无一无三等。若无三亦无一二等。乃至若无十亦无一二等。若无梁亦无柱等。随举一法阙缘不成。今法界中随阙一事。一切法界不成缘起也

疏。是故一能持多下。第五别示其相。于中有三。初明以一望多。二例多望一。三结成句数。初中复二。先明一持多依。后例多持一依。今初又二。先正明依持之义。后由一有力必不与多下。释成。亦通妨难。恐有难云。一之与多俱有有力无力二义。云何一能摄多。故此通云。由二有力与二无力。必不俱故。以能为缘边。即是有力。要对所起是无力故思之

疏。如一持多依下。二例多持一依也。多是能起。能为缘故。一是所起。是所成故

疏。如一望多有依有持下。第二例多望一也。于中有二。先结前。即是举于能例。二多望下生后。即是正释。问既前门之中。先明一持多依。后例多持一依。义已圆足。何得更有此多望一耶。答此有深旨。谓前一望多中。一为持。边一能摄多。一为依。边一能入多。虽复多上有持。但取一为能入。是故并属一望于多。所以疏文。欲释后段多望于一。先结前段云。如一望多有依有持等。有依者。即前多持故成一依也。有持者。即前一有力为多依故。言全力者。成上一持。言无力者。成上一依。言常含多在已中者。一有力为持。能摄多故。言潜入已在多中者。一无力为依。便入多故。故此二句皆属一望多也

疏。多望于一当知亦尔者。二生后。正释也。若总释者。但改前一字为多字多字为一字。则义自现。如恐不晓。更为具作应云多能持一。多是有力。能持于一。一依于多。一是无力。潜入多内。由多有力。必不与一有力俱。是故无有多而不摄一也。由一无力。必不与多无力俱。是故无有一而不入多也。如多持一依既尔。一持多依亦然。反上思之。是则能摄亦是多。能入亦是多。虽多摄一即是一入多。然名多持多摄耳。虽多入一即是一摄多。而名多入耳。则前之二门摄入皆属一。后之二门摄入皆属多。则二义天隔。非繁重也

疏。俱存双泯下。三结成句数。谓上一摄多是第一句。多摄一是第二句。俱存即第三句。谓一摄一入时。即多摄多入故。双泯者即第四句。谓一摄一入。即多摄多入故。便一摄一入泯。多摄多入。即一摄一入故。则多摄多入泯。故云双泯。对前别明二句。则有四句亦可成六。五俱照前四。成解境故。六顿绝前五。成行境故

疏。五异体相即义者。此中但即。与前入异。文势大同。五段之文。唯阙引证耳。于中有四。一立理略明。二反显前理。三结成正义。四别示其相。今初。为能起边即是有体。为所起边即是无体。如云从缘生法是法即空。意取所生空也。空即无体义。言形夺者。以能起之缘。形对所起。夺彼所起。令无体也

疏。若阙一缘余不成起。故缘义则坏者。二反显前理。成有体义也。如无一缘。二三四等皆不成故。则知一有体也

疏。得此一缘下。三结成正义。既然一切全由于一。故一有体也

疏。是故一缘是能起下。四别示其相。于中有三。初明一望多。次则多望一。后结成句数。今初亦二。先明一有体。后例多有体。前中文二。先正明可知。后由一有体不得与多有体俱下。释成。亦是解妨。谓有难言。一之与多。俱有有体无体二义。云何独言一有体耶。故今通云。由有无二义不得并故。今一为能起。边多为所起故。若不尔者。能所不成缘起亦坏。言是故无有不多之一者。此一即是多故。无有不一之多者。此多即是一故。问。一不即多有何过耶。答。有二过故。一不成多过。谓一既不成多。余亦不成多。故如一不成十。二三四等亦不成十。故无十过。二多不成一过。谓若一不成十。此十即不成一。由十不成故。一义亦不成。以无于十是谁一故。一不即多成过既尔。多不即一成过亦然。又若不相即。缘起门中空有二义。即不成立。便有自性断灭等过故

疏。一多既尔多一亦然。反上可知者。反上一有体却为一无体。多无体却为多有体。更无别义

疏。如一望多下。第二例多望一也。于中亦二。先结前。即是举于能例。大意全同前相入门也。但即入别耳。言有体无体者。有体即前一。是能起故有体也。无体者。即前举例中多一亦然。明一无体也。故能摄他同己者。成上一有体摄他多也。即前无有不一之多耳。废己同他者。成前一无体也。故废己一同他多也。即前无有不多之一耳。虽有有体无体二义。皆属一望于多。故云摄他同己。废己同他

疏。多望于一下。二生后正例。全同前门但改一为多。改多为一耳。若结应云。摄他一同多己。废多己同一他耳。前一望于多。摄之与废。皆是一也。此中多望于一。摄废皆是多。则二义悬隔矣。余如相入门思之

疏。俱存双泯者。第三结成句数。俱存谓正一摄他同己。废己同他时。即是多摄一同己。废己同一也。双泯者。以一望于多二义。即是多。望于一二义故。则一望于多二义泯矣。多望于一二义。即是一望于多二义故。则多望于一。二义泯也。旨不异前故令思之

疏。六体用双融义等者。文中有三。初立理略释。次是故圆通下。开章别释。成六句故。初一以体就用。二以用就体。三体用双存。四体用双泯。以体用交彻形夺两亡即入同源故。圆融一味。五成解境。六成行境。并显。可知。疏。此上三门等者。后结所属也

疏。七同体相入义等者。释中有三。初别释同体义。二双释即入所以。三正解此门。今初。言谓前一缘者。即指前第二门。以第二是此门本同体门。故如一本自是一则为本一。应二为二一。应三为三一等。只是一个。一对他成多。亦如一人望父名子。望子名父。望兄为弟。望弟为兄等。同一人体。而有多名。今本一如一人。多一如诸名也

疏。又由此一缘下。二双释即入二义所以。谓同体即入由异体成。异体相入故。令同体相入。异体相即故。令同体相即。此有二义。一若直说者。如异体二即是本一。其同体二。岂非即本一耶。异体三即本一。则同体上三亦本一矣。正是今意。二者本一自与多一互为缘起。例同异体相由故耳。次疏具之

疏。先明相入者。三正释此门也。此亦有二。初明一望于多。后余义下。例多望于一。前中亦二。先明一有力多无力。言一能摄多多便入一者。多即余九。一即本一也

疏。一入多摄。反上应知者。二例多一有力本一无力也。以由我多一。方詺本一。为本一故。故多一有力便摄本一。本一入多一也

疏。余义余句下。二例多望于一也。亦全同前异体相入门中。言余义者。谓上明本一望多一。有持有依全力无力故。能常含多一。在己一中。潜入本一。在多一中。无有障碍。今明多一望于本一。亦有全力无力故。能常含本一。在多一中。潜入多一。在本一内。亦无障碍。故云余义也。言余句者。即俱存双泯四句六句。例前异体故不繁说

疏。八同体相即义等者。疏文亦二。先明以一望多。后余义下。例多望一。前中亦二。先明本一有体。后例多一有体。今初又二。先言亦有有体无体之义者。总出所以。亦同异体门。能成有体。所成无体也。后以多一无体下。正释本一有体。在文可思

疏。如一有多空既尔下。二例多一有体也。由有多一方詺本一。为本一故。多一有体。本一无体也。多一有体故。能摄本一。本一无体。潜入多一也

疏。余义下。第二例多一望本一也。谓上本一有有体无体故。能摄多一同己。废本一同他。同时无碍。今多一望本一。亦有有体无体。能摄本一同己。废多一同他。同时无碍。全例前异体中文。故云余义也。余句者。亦即俱存双泯。四句六句耳

疏。九俱融无碍等者。疏文亦二。先正释本门。后此上下。结前三门所出。前中言亦同前者。同前异体门也。即前第六门也。寻前第六于义分明。但有同体与前别耳。恐不晓者。今当具说。谓同体缘起法中。力用交涉。全体融合。方成缘起。是故圆融亦有六句。一以体无不用故。举体全用。则唯有同体相入。无相即义。二以用无不体故。举用全体。则唯同体相即。无相入义。三归体之用不碍用。全用之体不失体。是则无碍双存。亦即亦入。自在俱现。四全用之体体泯。全体之用用亡。非即非入。圆融一味。五合前四句。同一同体。缘起无碍俱存。六泯前五句。绝待离言。冥同性海。故云准前应知

疏。十同异圆满等者。疏文有三。此上一句标名。次谓以前下别释。后此第十下。结属引证。今初。谓前来异体四门。同体四门。及第三同异俱存。并不出同异。今合一处不偏一门。故云圆满。二别释中具足十玄。今初。从以前九至具足也。即同时具足相应门。言多种义门者。有本有末。有同有异。有入有即。四句六句等。合前九门为同时门也。以是总故。随阙一义缘起不成。故下之九门。各先释义。后结属矣

疏。由住一遍应故。有广狭自在门者。即前本门第二门也。住一故狭。遍应故广。言就体就用者。就体故相即。就用故相入。并通同体异体二门

疏。由异体相容者。即别取前第四异体相入门中一半之义。然入通能入所入。多就能说。容亦有能容所容。亦就能说。然所入即是能容。所容即是能入。今微细门。但取容义。不取入义。故云一半。疏。异体相即具隐显门等者。释此隐显。疏有三重。此即初也。若尔相即应同隐显耶。答。上来九门。但有即入同异四义。用斯四义。以成十玄故。一义中容有多义。此中由此即彼故。此隐彼显。由彼即此故。彼隐而此显。由相即故。成隐显义。成门已竟。义则不同。谓相即要此彼合一。隐显则彼此皆存。如东方入定。定身在东。西方定起。起身在西故二不泯。况具下二义。尤异相即也。疏。又就用下。第二番释隐显也。谓正论入门。即义如虚空故。谓若更存即。则入义不成。谓即则泯一。入则存二。义不坏故。正即无入。例上可知

疏。又由异门下。第三番释隐显义。由同异二体义乖。故二门不得并立。事须隐显可知。疏。又由异体相入。带同体相入故具帝网门者。同体相入。一中已含于多。而更入于异体。故有重重之义。同体相入。如一镜已含多影。更入异体。如含影之镜更入余镜。故有重重无尽义也。余门可知

疏。此第十下。三结属引证。先结属。后引证。今初。由第三本门之中融同异故。今则近融前六门。则异体中三门。与同体三门相成。无异体同体不成。无同体异体不成故。六门相成。后之七门。从前三生。前三融故。后七必融。故十门一揆也。例前第三。融通亦有六句。一或举体全异。具入即俱。二或举体全同。亦具入即俱。三或具同异。双现无二体故。四或双非同异。以相夺俱尽故。谓同即异故非同。异即同故非异。五或具四为解境故。六或绝前五。成行境故。故约智显理。诸门不同。废智忘筌。一切叵说。说与不说无碍难思。没同果海。唯言亡遣照。庶几玄趣耳

疏。故下文云下。引证。略引二文。一即十忍品。二又云下。光明觉品。然所引文。乃是总意。由第十门义是总故

疏。上来缘起下。第三总结



大方广佛华严经随疏演义钞卷第十一

大方广佛华严经随疏演义钞卷第十二

　　　　唐清凉山大华严寺沙门澄观述


第四法性融通门者。谓真如既具过恒沙德。如所起事亦具德无尽。以真法性融通诸事故无碍也。文中二。先总。后别。总中二。一拣非中。谓理事抗行。不得事事无碍故。是知有言。须弥元不有芥子。旧来空。将空纳不有。何处不相容者。斯言未当耳

疏。今则理事下。第二显正。于中亦二。先标举。后谓不异理之一事下。别示其相。于中四。一顺明。以一切诸法皆依于理。无离理者。今一事全摄于理故。带一切事。入一事中。二若一中。摄理不尽下。反立。谓若摄理不尽。则真理可分。则有一理二理乃至多理之失。今真理湛然。故不可分。一味平等。故无二理。若遮此过。云摄理尽。而其多事不入一事者。则不入之事。在于理外。便令理离于事。而自入一事之中。事离于理。不来一事之内。然离理有事。事成定性。离事有理。理同断灭。过尤深矣。三今既一事之中下。三结成正义。既离可分之过。故全摄理尽。又无事理相离之过故。事随理而顿现一事之中。四华藏下。引证。可知

疏。斯即总意别亦具十玄门者。第二别明也。于中二。先结前生后。后一既真理与一切法下。正显别相。十门之义。皆依真如别德而立下。第八回向。明真如具百门之德。今略举十四种德。成十玄门。一譬如真如与一切法而共相应。不相舍离。德成第一同时具足相应门。二譬如真如性常平等故广。及譬如真如普摄诸法故狭。二德成广狭门。三无所不在。德成相入门。四譬如真如不离诸法。及与一切法同其体性。二德成相即门。五譬如真如无有分限。及恒守本性。二德成隐显门。六譬如真如普摄诸法德。成微细门。七毕竟无尽德成帝网门。八譬如真如与一切法同其体性德成托事门。九遍在昼夜及遍在年劫二德成十世门。十性常随顺及与一切法恒共相应二德成主伴门。疏中密用经意。以经文对疏。一无差失。设有不具经文。意亦有之。文中先别明十门。后一理融通。十门具矣者。结也。文并可知。五如幻梦中二。先幻。后梦。前中先喻。后合。前中先正释。后经云下。引证。此晋经贤首品等取下句云。幻力自在悦世间。今经云。譬如幻师知幻法。能现种种无量事。须臾示作日月岁。城邑丰饶大安乐等。普贤行品云。譬如工幻师示现种种事。其来无所从。去亦无所至。幻性非有量。亦复非无量。于彼大众中。示现量无量等。四十二云。佛子。譬如幻师持咒得成能现种种差别形相。咒与幻别而能作幻。咒唯是声而能幻作眼识所知种种诸色等。十忍品云。譬如幻非象非马。非车非步。非男非女。非童男非童女。乃至云非一非异。非广非狭。非多非少。非量非无量。非粗非细。非是一切种种众物。种种非幻。幻非种种。然由幻故。示现种种差别之事。如是等文其处非一。疏一切诸法业幻所作故。一异无碍者。合也。华藏品云。如幻师咒术。能现种种事。众生业力故。国土不思议。明知业即喻幻师。又如中论偈云。譬如幻化人复作幻化人。如初幻化人。是则名为业。幻化人所作。是名为业果等。又十忍品云。佛子。此菩萨摩诃萨。知一切法皆悉如幻。从因缘起。于一法中解多法。于多法中解一法等。偈中云。众生及国土。种种业所造。入于如幻际。于彼无依著。又偈云。诸业从心生。故说心如幻。若离此分别。普灭诸有趣。斯则显业自如幻矣。又云。度脱诸众生。令知法如幻。众生不异幻。了幻无众生等。其文非一。疏言如梦等者。疏文分二。先喻。后引论证。便当于合初中言。所见广大未离枕上者。六十经。梦游天宫喻云。譬如有人于大会中昏睡安寝。忽然城乃梦。见须弥山顶帝释所住善见大。至云。其人自见著天衣服。普于其处住止周旋。其大会中一切诸人。虽同一处不知不见。何以故。梦中所见。非彼大众所能见故。释曰。天宫广大岂离枕上。余类此知。昔人云。枕上片时春梦中。行尽江南数千里等。亦时非离须臾也。普贤行品云。了达诸世间。假名无有实。众生及世间。如梦如光影。于诸世间法。不生分别见。若离分别者。亦不见分别。无量无数劫。解之即一念。知念亦无念。如是见世间。无量诸国土。一念悉超越。经于无量劫。不离于本处等。如是自在皆由如梦。故十忍品。譬如梦中见种种诸异相。世间亦如是。与梦无差别。又云。譬如梦中见长短等诸色。如是等文。其处非一。皆以如梦长短。即无长短故。不碍长短也

疏。故论云。处梦谓经年。觉乃须臾顷等者。二引证。便当合文。即无性摄论第六所引。但言如有颂云。斯即引经耳。案西域传云。昔有隐士结庐并迹。博习伎术。究极神理。能使瓦砾为宝。人畜易形。但未能御风云陪仙驾。阅图考古更求仙术。闻其方曰。夫神仙者。长生之术也。将欲求学。先定其志。筑建坛场。命一烈士。执长刃立坛隅。屏息绝言。自昏达曙。求者中坛而坐。手按长剑。口诵神咒。收视反听。达明登仙。是人既得仙方。而访烈士。营求旷岁未谐心愿。后得烈士先与人佣力。艰辛五年。一旦违失遂被笞挞。又无所得悲号巡路。隐士既见。命以同游。来至茅庐。以术力故化具肴膳。已而令入池浴服以新衣。又以五百金钱遗之曰。尽当来求幸勿外也。自时厥后数加重赂。潜行阴德感激其心。烈士嘱求效命以报知己。隐士曰。我求烈士弥历岁时幸而会遇。奇貌应图非有他故。愿一夕不声耳。烈士曰。死尚不辞。岂徒屏息。于是设坛场受仙法方行其事。坐待日昏。昏暮之后各司其务。隐士诵神咒。烈士案铦刃。始将晓矣。忽发声大叫。是时空中火下烟焰云蒸。隐士疾行引此人。入池避难已。而问曰。戒子无声。何以惊叫。烈士曰。受命后至夜分惛然若梦。变事更起。见昔事主人躬来慰谢。感荷厚恩忍不报语。彼人震怒遂见杀害。更受中阴身。自顾叹息犹愿历世不言以报厚德。遂见托生南印度大婆罗门家。乃至受胎备经苦厄。荷恩荷德忍而不言。暨乎受业冠婚丧亲生子。每念前恩忍而不语。家中亲戚眷属咸见怪异。年过六十而有一男。妻谓曰。汝可言矣。若不语者。当杀汝子。我时惟念。已隔生世自顾衰老。唯此稚子。因止其妻令无杀害。遂发叫耳。隐士曰。我之过也。此魔娆耳。烈士感叹。悲事不成。愤恚而死。此即未经半宵。已历二生。况年月耶。此类甚多。故知时处等皆如梦自在

疏。亦如影像等者。文亦有二。先正释。后引证。前中然约镜像喻。镜不是像。像不是镜。故无镜之能。此但取像。以况性空虚无之义。今取即入自在。故明一切具于镜像二义。故疏结云。如镜互照。则一一法上有镜有像也。疏下经云下。即十忍品。彼云。然诸众生知于此处有是影现。亦知彼处无如是影。远物近物虽皆影现。影不随物而有远近。菩萨摩诃萨亦复如是。能知自身及以他身。一切皆是智之境界。不作二解。谓自他身别。而于自国土于他国土。各各差别一时普现。释曰。若不如影何得诸处一时顿现。故引远近之言。意取自在。偈中譬如水中影非内亦非外。菩萨求菩提。了世非世间。不于世住出。如影现世间。入此甚深义。离垢者明彻。不舍本誓心。普照智慧灯。世间无边际。智入悉齐等。普化诸群生。令其舍众著。释曰。不了如影。安能普入无边之世。七因无限者。谓因多德远。因果相称故。但修一缘起之因。则果中尚如缘起无碍。况有无限之因无边行海皆备修耶。况一一行自复无尽。如一慈门即有佛刹尘数。况于余门。疏。无性等观者。一近等上四。谓唯心所现观。法性融通观。如幻梦观。如影像观。兼能等缘起无性观。故总收前六。菩萨因中皆为此观。观法唯心。乃至观法如影像。故用此六观该一切法。谓若染若净。若依若正。若因若果。同类异类。是法所摄。皆用六观贯之。故令成果。如于六观自在无碍。二者等余诸因齐佛所知。普贤所行。十方三世无尽。无尽所有因门皆此门摄。故云及余无量殊胜因耳。其大愿回向称法界修。亦该通法界诸因。今如所起果者。如于昔因所得果故。八佛证穷者。文中二。先正释。但得成佛法尔能尔。经云下。引证。无比功德。即佛德也。普贤行品云。世间及如来。种种诸名号。经于无量劫。说之不可尽。何况最胜智三世诸佛法。从于法界生。充满如来地。明佛地德用不可说也。又下偈云。其中人师子。修佛种种行。成于等正觉。示现诸自在。此亦明因圆果满。故有大用耳。前即德相。此即业用。九深定用中。先正释。言海印定等者。如下第六十一经。略说一百门三昧及智论五百三昧等。贤首品下。引证。而云等者。有二义。一只等此偈余文。文云。于一普现难思刹。彼一尘内众多刹。或有有佛或无佛。或有杂染或清净。或有广大或狭小等。即是三昧所现自在也。二等余经。即彼次前偈云。众生形相各不同。行业音声亦无量。如是一切皆能现。海印三昧威神力。如是等文。其处非一。疏由上十因下第三总结所属。正结周遍含容。以是事事无碍故。该取前三。故皆别教一乘分齐。第四教所被机中二。先总后别。前中。初蹑前起后。后若明下。约法拣定

疏。今直彰下。第二别也。于中先标二门。后前中下。别释其相

疏。随声取义有五过失者。即十地论释示说分齐中文。论云。一不正信。随言生解。不称实故。二退勇猛。不能亡相趣实理故。三者诳他。以己谬解为人说故。四者谤佛。指己谬解是佛说故。五者轻法。以浅近解解深旨故。下文具释。疏下经云。设有菩萨等者。即出现品。如前已引。地狱天子即随好品。大海劫火即十地品。故彼偈云。虽住海水劫火中。堪受此法必得闻。是也。疏。约未悟入故名为兼者。通外难也。恐有难云。既有顿超之益。即是当机。何名兼为。通意可知

疏。权教极果无实事故者。如有五教唯圆教中因果俱有实事。前四因中则有。至果皆无。由修权因。若入地后即入实故。犹如百川浩荡千里。亦无究竟归处。究竟归处即是海故

疏。或在法会而聋盲等者。释其示相。略有二类。上即五百在本会中或示在道。下即末会初。六千比丘也

第五远为中。疏文有四。一立理正明。二出现品下。引证。三初三非器下。会释。四又彼品下。明恶是所为。初一可知。二即彼品见闻利益中文。疏云。前三非器者下。三会释也。一不信。二违真。三乖实。然初一正是邪见。二三非是邪见。而皆配入邪见中者。然邪见有二。一轻二重。初一深重邪见。二三即浅近邪见。谓但违真乖实皆邪见故。又以经中但拣二处。欲配前非器令尽。故合入邪见之中。第四非器。即前狭劣二乘。今四及五者。即所为中。四是权为。五即远为。此二即曾无厌舍

疏。又彼品中下。第四明恶是所为。于中二。初正明为恶。后况出圆融。前中亦二。先引二经。明其为恶。后引二经。明等有性。前中初云彼品。即当第十见闻利益中文。经云。佛子。我今告汝。设有众生见闻于佛业障缠覆。不生信乐亦种善根无空过者。乃至究竟入于涅槃。疏。谓谤虽堕恶下。释成上义。谤既有益。应可谤耶。释云。为远益故。非无罪也。故地狱天子。或由谤故。堕于地狱。法华谤常不轻菩萨。千劫于阿鼻地狱受大苦恼。毕是罪已。方受常不轻教化故。愿诸后学勿见谤益便生诽谤。又大般若中。广说谤法之罪。谓此方堕阿鼻地狱。此方劫坏罪犹未毕。移置他方阿鼻地狱中。他方劫坏罪亦未尽。复移他方。如是巡历十方阿鼻。各经劫尽。还生此土阿鼻狱中。千佛出世救之犹难。若欲说其所受之身。闻者当吐血而死。故善现请说所受之身。佛竟不说。是知谤方等大经。非可轻也。又入大乘论第一偈云。诽谤大乘法。决定趣恶道。此人受业报。实智之所说。生堕地狱中。大火炽然身。焚烧甚苦痛。业报罪令尔。炽然大铁犁。具满五百数。而耕其舌上。遍碎身苦恼。故疏云。谤虽堕恶道。疏由闻历耳者。谓恶道罪毕。由昔谤时经目历耳。熏成其种故得益耳。言终自醒悟者。即五十八经云。但以曾发菩提心故。终自醒悟。疏。又云。如日亦与等者。出现身业中长行文广。今当引偈。偈云。譬如生盲不见日。日光亦为作饶益。令知时节受饮食。永离众患身安隐。无信众生不见佛。而佛亦为兴义利。闻名及以触光明。因此乃至证菩提是也

疏。又如大海水潜流下。引二经明性等有。初明具有。后明皆见。二经皆是出现意业之中。前亦已引

疏。此皆明有自性住性等者。二正立理显被。圆融相。举况以释。然有二意。一举前况后。明其普度。谓但依生等有佛性。尚皆普为。况事事无碍。何有非所被耶。二者举后况前。谓约圆融一即一切。则无情之境亦是所被。况前等有佛性。而拣之耶。言被非情者。以所被情即非情故。一即一切无情。岂非情耶。况色性智性本无二体。无有情外之非情故思之

第五教体浅深中。疏文分三。初总。次别。后结。总中亦三。初摽举。言浅深者。十体之中前前浅。后后深。故下释云。从浅至深。虽有浅深。融通并为无尽教体。二一音声下。列名。至文自显

疏。十中前五下。三料拣。总有四重。一体性料拣。相举于外。性主于内。体者性相之通称故。若言体者通其事理。若云性者唯约于理。由后五中摄境唯心。若约真心即通性故。七所入实体即是性故。八中理是性故。九中必有理融事故。十中无不具故。是则约性。亦体亦性。约事但可称体。二又前四下。大小乘料拣可知。三前七下。三乘一乘料拣。以会缘入实归一实理。即一乘故。下三皆是一乘。于义可知。四前八约同教下同教别教。相对料拣。谓七八虽是一乘。第七多明顿教中义。第八乃是终教中义。故属同教。前八皆同于义可知。同教皆有故。事事无碍。海印炳现。若非别教一乘无此义也。于后三重料拣。则前前无后后。后后兼前前可知

疏。就前三中下。第二别释。于中二。先合释前三。后别释后七。今初。以大小共同故合释之。于中三。初双摽。次双释。后双会

疏。小乘三者下。第二双释。先释小乘中二。先总征。疏一云下。后别释三释。即为三别。今初。语业为体。是标语即声也。谓佛语言下。别显其相。谓唱号言词评量论说言语音者。谓如宫商角徵羽等。亦如西方十四音。即阿上声也。阿去声等也。言语路者。言所行处。瑜伽九十三云。有情增语。即是语路。然瑜伽释增语。有二义。一云增语是名。名能诠表。增胜于语。二云有说。意识名为增语。今小乘不取于名。正用意识。是语行处。亦是唇舌等。言语业者。即有业用。如恶言既为恶业用。佛之善言即善业用。故梵行品云。若语是梵行者。梵行则是音声风息。唇舌喉吻吐纳。抑纵高低清浊。此即语音语路。又云。若语业是梵行者。当知梵行。则是起居问讯。略说广说。喻说直说。赞说毁说。随俗说。安立说。显了说。斯即语业。言语表者。表亦是业。然业有表无表别。故今但云表者。婆沙一百二十六。亦云。但言语表而非无表者。令他生正解故。耳识所取故。又二识所取。无表唯一故。又三无数劫求此表故。疏。是谓佛教者。结也。正出其意。今知教体而云佛教者。一依根本故。二依相似故。三依随顺故。佛依如是名句文身四法而说。今亦随之故

疏。其名句下。拣法。亦通妨难。故彼论中自有难云。若尔如次所说。当云何通。谓如说佛教名为何法。谓名句文身次第行列。次第安布。次第连合等。为答此难故。论有此通。此难但牒后段之文。故疏略耳

疏。二名等为体等者。此句摽。谓名身下。列名。次第下。释相。次第释上三名。谓行列于名。安布成句。文为二所依故云连合。名等别相次下当释

疏。声但下。拣法。亦通妨难。谓论有问言。若尔此文所说当云何通。如说佛教云何答。谓佛语。言唱词评论。语音语路。语业语表。是谓佛教。为答此难故。论有此通。尔亦以此难但牒前文故

疏。略耳声但依于展转因故下。论有喻云。如世子孙展转生法。意云。从父生子。言是某父之子。虽语父名意在子体。又子生孙。孙是某孙。虽举其翁。意在孙子。孙如于义。子如于名。父如于声。则有三重。中是教体故。下合云谓语起名。名能诠义。是即名为展转因也

疏。评家意取语业为体者。评论家释云。如是说者。语业为体。佛音所说。他所闻故。言评家者。婆沙。是诸罗汉同集。而有四大罗汉为评家正义。一世友。二妙音。三法救。四觉天

疏。杂心论同俱舍者。以彼论第一有此偈。而文小异耳。论偈云。广说诸法蕴。其数有八万。戒等及余蕴。悉是五蕴摄。长行释云。八万法阴。皆色阴摄。以佛语是语业性故。有说。名性者行阴摄故。又戒阴色阴摄。定慧等行阴摄。故与俱舍同也。疏。俱舍论云下。引俱舍文。何以当于名等教中而引此证。以其俱舍情无去取。二义随用故。于此处引双证前二。既许俱通故。下第三取为四法之体。在文易了

疏。正理论中意符名等者。正成第二义也。故彼论第三。释前颂竟者。以正理论总释俱舍六百行颂文。但义顺婆沙正理故。立顺正理名。然正释上颂无异俱舍。俱舍则情无去取。正理则断属于名。此中疏略。彼有问曰。语教异名。教容是语。名教别体。教何是名。注中释问意云。教是言教。语为教体。则异汝名别有其体。若以名为体。名是不相应行。非言教体。何得以名等为教体耶。论自答云。彼作是释。要由于名。乃说为教。是故佛教体即是名。所以者何。诠义如实。故名佛教。下与疏全同。此答意云。虽名声教。若无名等诠其自性差别。独用于声。岂成于教。故定用名等。疏家存略。但申正意。足显论旨

疏。故正理十四破彼师云。汝不应立。名句文身即声为体者。引此为成上来经部立声为体。论文繁广。今当略引令知其源。论云。此中经主作如是言。岂不此三语为性。故用声为体。色自性摄。如何乃说。为心不相应行。此责非理。所以者何。由教及理知别有故。教谓经言语身文身。若文即语。别说何为。又说应持正法文句。又言依义不依于文。释曰下。广引教证。大意则同。故论结云。由此等教证知别有能诠诸义名句文身。犹如语声实而非假。理为现见有时得声而不得字。有时得字而不得声。故知体别。有时得声不得字者。谓虽闻声而不了义。现见有人粗闻他语。而复审问汝何所言。此闻语声不了义者。都由未达所发文故。如何乃执文不异声。有时得字不得声者。谓不闻声而得了义。现见有人不闻他语。睹唇等动知其所说。此不闻声得了义者。都由已达所发文故。由斯理证文必异声(下文广说大意同也)论下又云。随思发语。因语发字。字复发名。名方显义。由依如是展转理门。说语发名名能显义。如斯安立。其理必然。又次下云。或如树等大造合成。非不缘斯别生于影。影由假发。而体非假。如是诸文。亦应总集别生名句。而彼名句。虽由假发。而体非假。此为善说。理极成故。又下结云。故知离声别有名等。又下云。故不应立名句文身。即声为体。是故于我所说离声有名等三。能显义理。今疏但引后结文。已显正义耳

疏。大乘有三下。疏文分三。初标。次释。后以余下。料拣。疏一云摄假从实以声为体下。第二释也。大乘通意以声为实。名句文但声上假立。经部师义。参预大乘故。亦谓名等依声假立。疏。一契经等者。此引稍略。具引应云。佛告曼殊室利菩萨曰。善男子。如来言音略有三种。一者契经。二者调伏。三者本母。下广释其相。今疏所引。但意在言音两字耳。疏。杂集论云。成所引声谓诸圣所说者。亦证唯声为教体也。既言圣说是声。明非名等为教体也。即彼论第一释外六界声尘界云。声者四大种所造。耳根所取义。若可意。若不可意。若俱相违。若因执受大种。若因不执受大种。若因俱大种。若世所共成。若成所引。若遍计所执。若圣言所摄。若非圣言所摄。如是十一种声。由五种因之所建立。谓相故。损益故。因差别故。说差别故。言差别故。相者。谓耳根所取义。说差别者。谓世所共成等三。余如其所应。因执受大种者。谓语等声。因不执受大种者。谓树等声。因俱者。谓手鼓等余声。世所共成者。谓世俗语。所摄成所引者。谓诸圣所说。遍计所执者。谓外道所说。圣言非圣言所摄者。谓依见等八种言说。今疏。但引成所引声。以证声为教体。然上五因摄十一者。初一是总。余四是别。损益摄初三。可意是益。不可意是损。俱相违通二。因差别摄次三。说差别摄次三。言差别摄后二。思之可知。言八种言说者。即八种圣语。一见言见。二不见言不见。三闻言闻。四不闻言不闻。五觉言觉。六不觉言不觉。七知言知。八不知言不知。斯即为圣言所摄。若见言不见等。则非圣言。疏二云。以体从用名等为体者。义引论文。然唯识第二。破于小乘名等实有。故彼论云。复如何知异色心等。有实诠表名句文身(论主问也)契经说故。如契经说佛得希有名句文身(外人答也)此经不说异色心等有实名等。为证不成(论主总非)下广破竟。便结云。语不异能诠。人天共了。执能诠异语天受非余。下申正义云。然依语声分位差别。而假建立名句文身。名诠自性。句诠差别。文即是字。为二所依。此三离声虽无别体。而假实异。亦不即声。由此法词二无碍解。境有差别。声与名等。蕴界处摄。亦各有异。上即论文。准彼论疏。萨婆多虽有名由声显生二义。论主取生破显。正理师救云。声上屈曲。是名句文。体异于声。而定实有故。上论文广破异声实有名等。故彼疏破竟。结云。故知但由无始惯习。前前诸声分位力故。后生解时。谓闻名等其实。耳等但能取得声之自性刹那便谢。意识于中诠解。究竟名为名等。非别实有。是故汝等。宁知异语别有能诠。次假外问云。既声体即是能诠。何有名等三种差别。故论下申正义云。然依语声分位差别等。于中有四。一从初至假建立名句文身。显假差别。此论主解。依声建立名句文身。如梵音斫刍。此翻为眼。若但言斫。或唯言刍。未有所目。说为字分位。若二连合能诠法体。诠于眼体。说为名分位。然未有句位。更添言阿萨刹缚。名为眼有漏。说为句分位。故依分位。以立名等。依一切位。非自在故。外人难言。分位差别何者是也。论从名诠自性至为二所依。述曰。二显二用殊。名诠诸法自性。句诠诸法差别。文即是字。为名句之所依。不能诠自性及差别故。文者彰义。与二为依。彰表二故。又名为显。与二为依。能显义故。而体非显。字者。无改转义。是其字体。文是功能。功能即体。故言文即是字等。或字为初首。即多刹那声。集成一字。集多字为所依。次能成名诠诸法体。多名已后方成句身。诠法差别。即杂集。云自性差别。及此二言。如是三法总摄一切。此二言者。即是字也。字即语故。说之为言。名句二种。所依止之言也。瑜伽论云。名于自性施设。句于差别施设。名句所依止性。说之为字。又显扬言。句必有名。名不必有句。名必有字。字不必有名。如枢要说。此下广论自共相义。略不录之。疏无性论下。可知

疏。成唯识下至法词无碍境应无别者。述曰外人问言。若名等即声。法词二无碍解。境有何别。答曰。即缘此故。二境有异。法无碍解。缘假名等。词无碍解。缘实声等。故说境差别非二俱。缘实虽二自性互不相离。法对所诠。故但取名。词多对机。故但说声。耳闻声已。意了义故。以所对不同。说二有异。非体有异也。又此二境及名等三。与声别者。蕴处界摄亦有异故。色蕴行蕴。声处法处。声界法界。如其次第。摄声名句。问曰。声上屈曲假即言不相应。色上屈曲假应非色处摄。答声上为有教名等不相应。色上为无教。故是色处摄。问曰。声上有屈曲。即得以为教。色上有屈曲。即亦应得为教。故论复云。且依此土说名句文依声假立。非谓一切。诸余佛土。亦依光明妙香味等假立三故。述曰。四会相违释义可知。所引即净名经。而言等者。等取触思数等。皆得假立名等三种。亦是不相应。摄此三法故。以众生机欲对待故假。又梵云便善那。此有四义。一者扇。二相好。三根形。四味。此即是盐。能显诸物中味故。味即是文。如言文义巧妙等。目之为便善那。此中四义总是一显义故。古德说名为味。对法云。此文名显。能显彼义。故为名句所依。能显义故。恶刹那是字。无改转义。如对法说。钵陀是迹。如寻象迹以觅象等。此名为句。理应名迹。义之迹故。寻此知义也。顺古所翻。称之为句。今疏总略。以疏对论。于义分明。疏唯识论云。此三离声至亦不即声。述曰。三明不即声不离声。论主答难谓。先有问言。上来虽言名等即声。若名等是不相应行者。色上屈曲。非不相应。声何故尔耶。故此答曰。此三离声虽无别体。名等是假。声是实有。假实异故。故名等三非即是声。非声所摄。但是差别之声。义说名等。以诠义故。是不相应无别种子生。故言不即声。疏深密第四至而能说故者。彼无故字。其说字下云。是故我依般若波罗蜜多。能取诸法无自性性。意云。由文字般若。能显实相般若。既双牒言说文字。明知通用四法。下引净名。亦是第三香积品文。十地论中音声即声。音字即名句文。故下引风画二喻。风喻音声。画喻名句文。义如下释。疏以余之意下。第三料拣双会。于中二。先双会大小四法。后会大小不同。今初分二。初直出正意。意在双取。二若就下。会通前二。于中五。一正明去取。二良以下。出所以。三书虽是色下遮妨难。恐有难云。疏不善相书之竹帛。非名句文。名句文身。是不相应。翰墨简牍。但是色法。何得为体。故此救云。色与名等亦为所依。何异声为名等所依。声是色蕴所摄。书字之色。岂非色摄耶。故前唯识之中例于余方。亦依色等有名句文。亦同诸法显义之体。显无方理故。不取常规。四前净名下。会通前文。但言所用者。用此四法。何必要四。问曰。若四中随取但取名等。岂不违于唯识之文离声别有非正义耶。答。彼不离声假实合说。今不离色假实亦存。未爽通理。疏仁王云下。五引证成立。既然但言名句味。不云音声。明唯取名等。此即仁王观空品。而文少略。具云大王。是经名句味。百佛千佛百千万佛。说名句味。于恒河沙三千大千国中。盛无量七宝。施三千大千国土中众生。皆得涅槃四果。不如于此经起一念净信。何况解一句者。句非句非非句故。今但意在有名句味。无声之言。故不全引

疏。然大小诸宗下。第二会通四法。大小不同。或四皆非实者。即初教义名等假有。声是心变故。或四法皆如空者。然有二意。一空为初门。即属初教。二顿寂诸相。即属顿教。今正当顿。而引三经。皆成顿义。初引净名。即弟子品须菩提章。以其被呵便置钵欲出其舍。维摩诘言。唯须菩提。取钵勿惧。于意云何。如来所作化人。若以是事诘。宁有惧不。我言不也。维摩诘言。一切诸法如幻化相。汝今不应有所惧也。所以者何。一切言说不离是相。至于智者不著文字。故。无所惧。何以故。文字性离。无有文字。是则解脱。解脱相者。即诸法也。此明即言亡言。通圆顿意。二引十地经论。以风画合空皆不可取。以此言教皆与证智而相应故。不同风在树叶画存于壁。但就教道则可见闻。三引佛藏经。亦证顿义。即彼经第一念佛品中。取意引耳。经云。舍利弗。诸法若有决定体性。如析毛发。百分中一分者。是则诸佛不出于世。亦终不说诸法性空。舍利弗。诸法实空。无性一相。所谓无相。如来悉知见。如来以是说有念处。舍利弗。念处名为无处非处。无念无念业。无想无分别。无意无意业。无思无思业。无法无法相。皆无合散。是故贤圣名无分别者。是名念处。上显无念承便故来。下又云诸法毕竟空等者。亦是取意。引彼经云。何以名为诸法实相。所谓诸法毕竟空无所有。以是毕竟空无所有法念佛。复次如是法中。乃至少念。尚不可得。是名念佛。即其义也。疏有说。四皆事理无碍。即终教意。下即圆教意。第四通摄所诠体

疏。依于六文以显十义者。瑜伽云。六文者。谓一名二句三字四语五行相六机请。十义者。一地义二相三作意四依处五过患六胜劣七所对八能治九略十广可知。上证辩通所诠。疏此门下。出通所诠所以。疏又瑜伽下。后又通收能所。则有三重能所。一以佛为能说人。则声等皆所说。二唯语为能说。则名等为所说。以依语显屈曲故。三四法皆能诠。则前义为所诠。故皆通取。下对前拣别。此中有二义。第一通所诠则向下取。第二通说者则向上取。故说皆通不同前义。克取名等。故云所说。疏第五诸法显义体中三。初标。二引证。三结释。今初。摽举略释。声名能显义。声名皆为教体。六尘能显义。六尘皆教体

疏。净名第三下。二引证。略引二经。净名即第三卷菩萨行品。因阿难闻香。自昔未有。便问世尊。世尊为说。是净名取于香积佛饭。因问久如当销。佛为广说。乃至灭除一切诸烦恼毒。然后乃销。因即致问。阿难白佛言。未曾有也。世尊。如此香饭。能作佛事。佛言。如是如是。阿难。或有佛土。以佛光明而作佛事。有以诸菩萨而作佛事。有以佛所化人而作佛事。有以菩提树而作佛事。有以佛衣服卧具而作佛事。有以饮食而作佛事。有以园林台观而作佛事。有以三十二相。八十随形好。而作佛事。有以佛身而作佛事。有以虚空而作佛事。众生应以此缘得入律行。有以梦幻影响。镜中像。水中月。热时炎。如是等喻。而作佛事。有以音声语言文字而作佛事。或有清净佛土寂寞无言无说。无示无识。无作无为。而作佛事。如是阿难。诸佛威仪进止诸所施为。无非佛事。阿难。有此四魔八万四千诸烦恼门。而诸众生为之疲劳。诸佛即以此法而作佛事。是名入一切诸佛法门。菩萨入此门者。若见一切净好佛土。不以为喜。不贪不高。若见一切不净佛土。不以为忧。不碍不没。今疏。但撮略引耳。然生公云。若投药失所。则药反为毒矣。苟得其会毒为药也。是以大圣为心病之医王。触事皆是法之良药也。苟达其会。众事皆毕矣。菩萨既入此门。便知佛土本是就应之义。好恶在彼。于我岂有异哉。所贵唯应但欲应生之寄耳

疏。又十卷楞伽者。文言稍博。大意无殊四卷中义。若四卷经。当其第二大慧白佛言。世尊。非言说有性。有一切法耶。世尊。若无性者。言说不生。世尊。是故言说。有性有一切法。佛告大慧。无性而作言说。谓兔角龟毛等。世间现言说。又云大慧。非一切刹土有言说。言说者。是化故耳。或有佛刹瞻视听法。或有作相。或有扬眉。或有动睛或嘘或吹。或謦咳。或念刹土。或动摇。大慧。如瞻视及香积世界。普贤如来国土。但以瞻视。令诸菩萨得无生法忍及诸胜三昧。是故非言说有性有一切法。大慧。见此世界故蚊蚋虫蚁。是等众生无有言说。而各办自事。释曰。以上所引证知皆教。然楞伽意。兼又遣言及遣诸法。思之可知。十卷经中大同于此。疏又香积下。第三结释大意。于中有三。初引例总收。次结成说听。后况出此经。今初。含有内外典据。香积世界餐香饭。而三昧显者。亦是净名经意。而是香积品中。又与前文影略。前说色触等。今辩香之与味欲。令六尘皆作佛事。故经云。尔时维摩诘问香积菩萨。彼土如来以何说法。彼菩萨曰。我土如来无文字说。但以众香。令诸天人得入律行。菩萨各各坐香树下。闻斯妙香。即获一切德藏三昧。得三昧者。菩萨所有功德皆悉具足。释曰。此即以香显三昧也。又前文云。与诸菩萨方共坐食。有诸天子皆号香严。悉发阿耨多罗三藐三菩提心。即食味之益也。又下菩萨品中。明饭久如当消云。未入正位食此饭者。得入正位然后乃消。又云。已发大乘意食此饭者。得无生忍然后乃消。释曰。此即味为佛事故。疏统收经意。含于二处经文也。疏。极乐国土听风柯而正念成者。即弥陀经云。舍利弗极乐国土。微风吹动诸宝行树。及宝罗网出微妙音。譬如百千种乐同时俱作。闻是音者。自然皆生念佛念法念僧之心。舍利弗。极乐国土成就如是功德庄严。以经对疏。文义可知。疏。丝竹可以传心者。即史记中事。含其多事。谓漏月传意于秦主。果脱荆轲之手。相如寄声于卓氏。终获文君之随。帝释有法乐之臣。马鸣有和罗之伎。皆丝竹传心也。疏。目击以之存道者。即庄子中事。夫子欲见温伯雪子。久而不见。及见寂无一言。及出子路怪而问曰。夫子欲见温伯雪子久矣。何以相见。寂无一言。夫子曰。若斯人者。目击而道存。亦不可以容声者矣

疏。既语默下。第二结成说听。语默视瞬皆说。结前文也。见闻觉知尽听。显后义也。觉收鼻舌身之三根。上既六尘皆说。今则六根皆听。疏苟能下。释其听义。上则但能显法为说。此则但能得法为听也

疏。况华严下。第三况出一乘。上通三乘内外二教。皆有此理。况复华严一乘圆宗。何法非教。于中四节。一明事物说法。云台宝网者。即十地经。尔时世尊从眉间出清净光明。乃至云。又亦照此娑婆世界佛。及大众并金刚藏菩萨身师子座已。于上虚空中成大光明云网台。时光明台中以诸佛威神力故。而说颂言。佛无等等如虚空。十力无量胜功德。人间最胜世中上。释师子法加于彼等。即其文也。又宝网者。即第一经云。其师子座。摩尼为台。莲华为网。下云。复以诸佛威力所持。演说如来广大境界。亦其文也。又言云者。第六经。初于一切供养具云中。自然出声说法等

疏。毛孔光明皆能说法者。即上十地经亦光明说。又第九地云。或时心欲放大光明演说法门。或时心欲于其身上一一毛孔皆演法音。又现相品云。尔时诸菩萨光明中。同时发声说此颂言。诸光明中出妙音。普遍十方一切国。演说佛子诸功德。能入菩提之妙道等。又法界品初。诸来菩萨下方菩萨。名破一切障勇猛智幢王。与世界海微尘数菩萨俱来诣佛所。于一切毛孔中。出说一切众生语言海音声云。出说一切三世菩萨修行方便海音声云等。其文非一

疏。华香云树即法界之法门者。第二明即事是法更何论说。以有托事显法生解门故

疏。刹土众生本十身之正体者。第三明即事是能说人何但显法。刹土即国土身。众生即众生身。十身略举其二。以二是劣尚即十身。况余胜者。于何非教者。正结成也。尚即能说。况非教体



大方广佛华严经随疏演义钞卷第十二

大方广佛华严经随疏演义钞卷第十三

　　　　唐清凉山大华严寺沙门澄观述


疏下云第四引证。初引普贤行品。如前教缘中辩

疏。第六摄境唯心体等者。疏文分二。先总明。后然有下。开章别释。前中亦二。先正明。后引证。今初。前之五体皆心所变。心外无法如声是色。即心所现影。况依声上假立名等。其教所诠。及诸法显义。并离心无体

疏。唯识等云下。第二引证。此引三文含于四教。初引唯识。即是初教。故彼论云唯遮外境。识表内心。离识之外更无别法。彼引多教。成立唯识。亦引华严。广如彼论。而言等者。等有二意。一等余论。二等余经。今初。谓瑜伽杂集摄大乘等。故无性摄论第四论曰。其中有未得真智觉者。于唯识中云何比知。由教及理应可比知。此中教者。如十地经。薄伽梵说。如是言三界皆唯有心。又薄伽梵解深密经。亦如是说。释论中云。十地经者。于彼经中宣说菩萨十种地义。此即安立十地行相名句文身。识所变现。聚集为体。谓彼圣者。金刚藏主。净识之上所变影像。为增上缘。闻者。识上现影似彼法门。如是展转传来于今。说名为教。故诸论中皆引华严。成立唯识。所引之经。即是第六地中一心所摄门。经云。佛子。三界所有唯是一心。如来于此分别演说十二有支。皆依一心如是而立。今由诸论皆已引之。故下疏但引梵行。二又此等者。取楞伽等经顿教中义。八识虽空而说唯识。疏。起信亦云下。即终教中证。此即彼论解释分中。显示正义之文。然其立义分中云。摩诃衍者。总说有二种。云何为二。一者法。二者义。所言法者。谓众生心是。心即摄一切世间出世间法。依于此心显示摩诃衍义。此即已明唯心义讫。今取解释分中。显心性相真妄交彻。知是终教。案彼论贤首疏云。一心者。即如来藏心。含于二义。一约体绝诸相即真如门。二随缘起灭即生灭门。此义至问明品。当广分别。今但略证教体是唯心耳

疏。梵行品下。即引当经。以证圆教唯心之义。知一切法即心自性。非但相宗心变而已

疏。然有下。开章别释中。先开章。后别释。释中先释本影。中四句为四。第二句中分二。先正明俱有。后说聚集显现。前中亦二。先引佛地论。各别成立。后引二十唯识。双证前义。前中初即如来实有说法。故名本质。文通六文。义通十义。皆是已下显文义本。因位说听由于意识故。果位中亦唯意识。故云妙观察智相应净识。以果位中智强识劣故。说此识与智相应。此智能于大集会中雨大法雨。故能说法。智所依王即是第六。故云净识之所显现。而言净者。纯无漏故。唯识疏云。既无漏心现。即真无漏文义为体。是故世尊实有说法。言不说者。是密意说。疏佛地论第一云。有义下。引证可知

疏。若闻者识上下。明影像教托佛本质。自心变故。有漏心变。则名等有漏。佛地论下。引证有影。亦是前卷以佛为缘。自心影像文义为果。疏。此文义相下。解释。亦通妨难。恐有难云。若尔是自心变。何名佛说。故牒释云。自善为因。佛力为缘。影像为果。今从于缘名佛说耳

疏。故二十唯识下。第二引论双证前二。则本质影像。二教齐有。谓若闻者。为增上缘。则佛心上文义相生。若佛为增上缘。则闻者心上文义相生。故云展转增上力。如来之识及闻者识。名为二识。决定成立本影之教。疏。护法论师等者。唯识诸师。皆同此立故。大乘法师疏云。然此论主无不说法。故取此解

疏。然云文义相生复说五心集现等者。第二明聚集显现。于中二。先总明聚集之相后然西方下。别释五心多少。言然西方多释者。相传略有四解。今疏。即是第一。唯识疏中。亦唯此解。斯乃总意。故疏存之。疏。余如别章下。有三师释。一云初说诸字时。率尔耳识。同时意识。但缘其声。是现量故。寻求心中唯寻耳识所缘境故。亦但缘声不缘字名。此之三心所变。声上虽有字名。如生等相而不缘之。至决定心缘声字名。有三相现。二说行字时。率尔耳识。同时意识。及寻求心。亦但缘声。至决定心缘声字名。有六相现。为前之二字。各有声字名故。三说无字时。率尔耳识。同时意识。及寻求心。亦但缘声。至决定心缘声字名。有九相现。为前之三字。各有声字名故。四说常字时。率尔耳识。同时意识。及寻求心。亦但缘声。至决定心缘声字名。经十二心有十四相。谓四声四字四名并句及义。名为聚集。若不散乱。则起染净等心及等流心。若散乱时生心不定。一云率尔耳识。同时意识。但缘于声是现量故。寻求心中缘声字名。非现量故。由此极少经十二心。有三六九十四相现。名为聚集。若不散乱。决定心生。若散乱时。生心不定。一云率尔耳识。但缘于声。同时意识缘声字名。若不尔者。寻求意识寻何等名。此中曲有二解。一云四率尔耳识但缘其声。四同时意识缘声字名。是其现量。以缘常声时。不缘诸等声及字名故。五识同时意识随声等。皆现量故。下四寻求心方得圆满。经十二心有三六九十四相现。名为聚集。一云同时意识容非现量。得缘过去缘于八心。谓四率尔耳识。四同时意识。有三六九十四相现。名为聚集。问同时意识既是现量。何得缘字名耶。答。现量亦缘名等自相。如理门论说。不缘者。不缘名义相系属故。上约诸行无常四说之。以辩五心名字多少。疏文是其总义。于相可知。但云由前字力。展转熏习连后字生者。然呼诸字时。行等三字皆在未来。呼行字时。无常二字亦在未来。其诸一字虽谢过去现无本质。由熏习力唯识变力。仍于此念说行字时。心上显现。下言连带。准此可知。然此聚集。依法苑中约诸恶者莫作五字。一句则有一百五相。谓唱诸字时。有其二相。谓一字一名。次唱恶字时。有其七相。谓二字二名。并一个一字身为五。取上二相故有七相。次言者字时。有十六相。三字三名。并两个一字身。一个二字身。此有九相。并取上七故有十六。次唱莫字时。有三十相。谓四字四名。有三个一字身。两个二字身。一个三字身。有十四相。并上十六故有三十。后唱作字时。有五十相。谓五字五名。四个一字身。三个二字身。两个三字身。一个四字身。总此二十相。并上三十故有五十相。五位总数。有一百五相。此上一百五相。但约字名二事。上言十四相者。兼声句义。又但当字故。言四字四名。今约连带成一百五相。若约四字但有五十五相。然十二心不约连带。然此五心初后通六识。中三唯意识。又前三是无记。后二通善恶。又率尔五识。后必有寻求心。后或散或不散。散即复起率尔耳识。不散即起第三决定。乃至等流。又意识率尔。自有二种。一五识同时率尔意识。缘现在境。二独头率尔意识。唯缘过去。此中且说同时。余义广如别章。然此皆约未自在位。以显五心聚集显现。若自在位。于一念中具足显现。如理思之

疏。三唯影无本者。唯识论疏。指无性论。作如是说。不取为正

疏。龙树等宗多立此义者。等取顿教般若。言多立者。不必全尔。有三观故。此但明空之一义故

疏。此前四说下。融为一味方顺圆宗。若约摄生则浅深有异

疏。第二说听全收等者。文中有三。初标。次释。后结融通。今初标中所以成二四句者。以真心融二。则似事理无碍。故复分之。初同教中初二句。但以生佛同一真心故互相收。三即互不相碍故得双存。四乃互相即故。所以相泯。并易可知

疏。二约别教等者。别教四句。则唯约事事无碍。由生佛两相宛然互相在故亦可。前是相即门。后是相入门。以相即门中含于理事无碍故。且名同教耳。疏一众生全在佛中等者。第一句有二。先正立。后引证。今初。此以佛果称性故。摄法无遗。无有一法出法性故。全性为佛故无法不摄

疏。故出现下。后引证也。初引当经。如前已解。至下本文重明。后又佛性下。引论证成。然此品中说如来藏。乃有三义。今是其一。言三义者。论云。复次如来藏义有三种应知。何者为三。一所摄藏。二隐覆藏。三能摄藏。此中疏引。即第一所摄藏也。以为如来之所摄故。名如来藏。故彼论云。一所摄名藏者。佛说约住自性如如。一切众生是如来藏。言如如者。有二义。一如如智。二如如境。并不倒故。名曰如如。言来者。约从自性来至得果。是名如来性。虽是一因名应得果名至得。其体不二。但由清浊有异。在因位时违二空理故。起无明而为烦恼。所杂乱。故名为染浊。虽未即显必当可现故名应得。若至果时与二空合。无复惑累。烦恼不染。说名为清。果已显现故名至得。譬如水性体非清浊。但由秽不秽故有清浊名。应得至得二义亦尔。云云所言藏者。一切众生等。与疏全同。次下论即云。复次藏有三种。一显正境无比。离如如境。无别一境出此境故。二显正行无比。离此智外。无别胜智过此智故。三为现正果无比。无别一果过此果故。故曰无比。由此果能摄藏一切众生故。说众生为如来藏。今疏中所引。但取佛含众生之义故。略引其初后耳。下更略引次之二藏。二隐覆为藏者。道前犹为烦恼所覆众生不见故。三能摄为藏。果地之中一切功德应得。性时摄之已尽。故今取果摄。故亦不引后之二藏。疏。又下出现下。三又引当经况出摄听。诸法皆摄。何独听法众生。于中又二重举况。一明一身顿摄众生。二明智广同空。一切情器本居智内。何由用摄耶。然第一文。即出现偈云。如三世劫刹众生。所有心念及根欲。如是等身皆现显。是故正觉名无量。今疏上二句。但略如及二字耳。言尚皆一身顿现者。即长行中意。经云。如来成正觉时。以一方便入善觉智三昧。入三昧已。于一成正觉广大身。现一切众生数等身住。其身中。如一成正觉身。一切成正觉广大身。悉亦如是。然彼经长行。以身摄身。偈颂之中明其总摄。今但取长行之一身。对偈中之广摄。以显难思耳。故言尚皆一身顿现者。此一尚字。即是举况。一听法人下况佛智。更彰广大。即第八十经普贤。普贤赞佛偈初。经云。佛智广大同虚空。普遍一切众生心。悉了世间诸妄想。不起种种异分别。今疏引者。意通前半。正取大智以况一身。故但引初一句而已

疏。二佛在众生等者。众生即因。因称法界。法界摄法无遗。故众生亦摄无遗矣。次故出现下。引证。后此明佛证下。解释。谓如来何以不离生心。释云。众生心中真如。是佛所证故。若尔但是平等之理。何足为玄。故复次云。本觉无异故。谓佛本觉与众生本觉无有二体。同一觉故。本觉即法身故。法身同故。以始下。若尔法身体同众生未证。佛证法身复何相预。故次云。以始同本。总在众生心中。谓起信既言始觉同本觉。无复始本之异。生佛本觉既同。今佛始觉同本时。全同众生本觉。是故全在众生心中矣。复有问云。约体虽同相用自别。岂得全同。故次云。从体起用。用不异体。体既众生之体。用岂离于众生。故依体起用。即是众生心中真如用大。更无别佛。若尔起信论中已有此义。何以独名华严为别教耶。故次释云。起信虽明始本不二。三大攸同。而是自心各各修证。不言生佛二互全收。是则用起信之文。成华严之义妙之至也。疏文可思

疏。三由前生佛互相在下。但合前二并实非虚。成此句耳。谓初佛摄生时即全摄。无前无后故实非虚。生摄非虚。教在生心。佛摄非虚。教在佛心耳

疏。故众生心中佛下。显双存相。谓虽互相摄。不妨说听宛然。在文似隐。义极分明。请以喻况。略举二喻一者如一明镜。师弟同对说听。以师取之。即是师镜。弟子取之。是弟子镜。镜喻一心。师弟喻于生佛。是谓弟子镜中和尚。为和尚镜中弟子。说法和尚镜中弟子听弟子镜中和尚说法。诸有智者。请详斯喻。虽设此喻。犹恐未晓。又如水乳和同一处。而互为能和。所和且顺说听。以能和为说。所和为听。且将水喻于佛。乳喻众生。应言乳中之水。和水中之乳。乳之与水虽同一味。能所宛然。虽能所宛然。而互相在。相遍相摄。思以准之。更消疏文。众生心中佛者。此明众生称性普周。而佛不坏相。在众生心内。言为佛心中众生说法者。此明佛心称性普周。而众生不坏相在佛心内也。但明能说之佛。即是众生心中佛。但语听法众生。即是佛心中众生。下对反上。更无别理。但说听之异耳

疏。四由生全在等者。此句双泯。义更易了。于中先正明。是以贤首下。引证。即第十五经。但证第四双非之义。因缘所生无有生。生泯也。诸佛法身非是身。佛泯也。下半云。法性常住如虚空。以说其义光如是。正要前二句。故不引此耳。又偈赞品亦证双非。大般若文。前已释章

疏。是故此四下。总结融通。随举一句。即须具四。故随一文一句。若大若小必具此四。摄理周圆

疏。第七会缘入实体等者。疏文分二。初总明。后亦有下。开释

疏。摄论中名为真如所流十二分教下。引证。此引无性摄论第七。梁摄论第十。次引唯识第十。彼论释十真如中第三地。如彼疏释云。由此地中得于三慧。照大乘法观此法教根本真如。名胜流真如。或证此如说法胜故

疏。彼宗虽不立下。释妨。谓有问言。彼宗真如凝然。何有流义。故疏通云。而说佛证体等。此中逆顺总有四法。展转相依。若逆推者。此之教法从何而立。答。从佛后得智立。此后得智。复依何生。由根本智。故论云。了俗由证真故。说为后得。此根本智。从何而立。由冥真如故名真如。最为根本。若顺说者。梁论第十释云。真如于一切法中最胜。由缘真如起无分别智。无分别智。是真如所流。此智于诸智中最胜。由此智流出后得智。后得智所生大悲。此大悲于一切定中最胜。因此大悲如来欲安立正法救济众生。说大乘十二部经。此法是大悲所流。此法于一切法中最胜。菩萨为得此法。一切难行能行。难忍能忍。由观此法得入三地。在文可知

疏。二会相显性者。上说如为教本。而教非即如。今说教即是如。则摄十二分教之相。即如之性也

疏。如来言说下。重释教即如义。上明教从缘生无有自性。故教即如。今明说主称如是故言教皆如。金刚三昧。证成此义。言义语者。皆契如故。下引仁王证成前义。言乃至者。文中略故。若具经云。波斯匿王白佛言。云何十方诸如来一切菩萨。不离文字而行诸法相。大王。法轮者。法本如。重颂如。授记如。不诵偈如。无问而自说如。戒经如。譬喻如。法界如。本事如。方广如。未曾有如。论义如。是名味句音声果。文字记句一切皆如。若取文字者。不行空也。大王。如如文字。修诸佛智母。上即经文。其中云。戒经者。即因缘经。因事制戒。故乃因缘经中一义。又言法界如者。即本生经。界即因义。故余可知。十二分名义。十藏品说

疏。此经明教即是如下。复辨通局。谓但言十二分教即如。此如局在十二分中。若云如即佛教。则一切法皆如也。则一切皆佛教。斯义则通。故次疏云。若取诸法显义体。即明一切皆教。既一切皆如。如皆佛教也

疏。第八理事无碍体等者。在文可见

疏。第九事事无碍下。疏文分三。初双标。次正显文。后例释义。今初双标文义。拣义取文耳。次文即下。正显文圆。文即名句文。而言圆音者。有二义故。一例上名等离声无体。今圆音体文亦依之。二者既言圆音。则文句皆足方称圆耳。若一直声。昔义非正下。引诸经成斯教体具十玄门。疏。佛以一妙音等者。经文略有三节。初则一音周闻。但彰其遍。次言众音悉具。则即前一音顿具多音。谓万类殊音。如善口天女。三法雨皆遍者。则随一一音。具说一切大小权实无尽法门。又一一法皆充法界。三节以含四义。三则展一普遍。二则一收一切。展卷无碍。皆悉同时。何音何法而不具足。彼经次下云。一切言辞海。一切随类音。一切国土中。恒转无上轮等。则重数更多。今但引其一偈。足显同时具足。疏。譬如书字等者。即如来转法轮中取意。略引故有等言。若具引者。经云。佛子。如来法轮悉入一切语言文字。而无所住。譬如书字。普入一切事一切语一切算数。一切世间出世间处。而无所住。如来音声亦复如是。普入一切处一切众生一切法一切业一切报中。而无所住。一切众生种种语言。皆悉不离如来法轮。何以故。言音实相。即法论故。佛子。菩萨摩诃萨应如是知。如来转法轮。即此经文法喻之中。亦自影略故。疏取意略引耳。疏。此亦相入即相容也者。据所引文即相入义。即此相入。是一多相容不同门。能入名入。所入名容。能容即所入。所容即能入。随义名异。容入一义耳。疏。道场皆闻不出众外者。即出现音声中。梵王及众喻。若具引者。经云。复次佛子。譬如大梵天王住于梵宫出梵音声。一切梵众靡不皆闻。而彼音声不出众外。诸梵天众咸生是念。大梵天王独与我语。如来妙音亦复如是。道场众会靡不皆闻。而其音声不出众外。何以故。根未熟者不应闻故。其闻音者。皆作是念。如来世尊独与我语。佛子。如来音声无出无住。而能成就一切事业。是为如来音声第五相。释曰。众会闻者。即以根熟为众内。未熟为众外耳。余并可知。应闻者得闻。此即显也。不应闻不闻。斯即隐也。疏。各各随解者。闻中复有差别。若闻大乘。大乘则显。不闻二乘。二乘即隐。若闻小乘。大隐小显等。可知。疏。又云如来言音等。即彼次下。第六相也。经云。佛子。譬如众水皆同一味。随器异故。水有差别。水无念虑亦无分别。如来言音亦复如是。唯是一味谓解脱味。随诸众生心器异故无量差别。而无念虑亦无分别。然此一文证其两义。若取诸器各受互不相知。即是隐显。若取一味随器即是纯杂。善口天女亦即彼品。经云。复次佛子。譬如自在天王有天采女。名曰善口。于其口中出一音声。其声则与百千种乐而共相应。一一乐中复有百千差别音声。佛子。彼善口女从口一声。出于如是无量音声。当知如来亦复如是。于一音中出无量声。随诸众生心乐差别。皆悉遍至悉令得解。即第四相一中顿具。即微细也。疏。阿僧祇品至不可说等者。等余经文。经云。一一佛法不可说。种种清净不可说。出妙音声不可说。转正法轮不可说。于彼一一法轮中。演修多罗不可说。于彼一一修多罗。分别法门不可说。于彼一一法门中。又说诸法不可说。于彼一一诸法中。调伏众生不可说。此上经文已有数重。而但说一法。法法皆尔。互入重重故成无尽。又彼中云。清净实相不可说。说修多罗不可说。于彼一一修多罗。演说法门不可说。于彼一一法门中。又说诸法不可说。于彼一一诸法中。所有决定不可说。于彼一一决定中。调伏众生不可说。不可言说同类法。不可言说同类心。不可言说异类法。不可言说异类心。不可言说异类根。不可言说异类语。念念于诸所行处。调伏众生不可说等。亦是其类也。疏。一念顿演者。一念顿演无量劫法。何有十世不互相融。第五经云。树下诸神尘刹数。悉共依于此道场。各各如来道树前。念念宣扬解脱门等

疏。此且约下。例文释义。初句结前。余皆释后

疏。以上十门下。第三总结。可知教体竟

第六宗趣通别中。疏文分二。先释名标章。后前中下。依章别释。前中宗者。崇也。故云所尚。亦云尊也主也多也

疏。前中通论下。第二依章别释。于中二。先释通宗。后释别宗。前中三。初总标大意。二叙昔辩违。三申今正解。今初。言诸部异计。即二十部。言十八本二者。十八部名。次下当列。本二者。即上座部及大众部。故文殊问经云。十八及本二。皆从大乘出。无是亦无非。我说未来起。以义相从者。合二十部兼诸大乘为十宗故

疏。然隋朝下。第二叙昔辨违。于中二。先叙昔。后辨顺违。前中又二。先正立。后异名。前中各从所立得名。四中各有二句。上句立义。下句指教。疏。又此四宗下辨异名。不出性相而前三从所破。后一就所显疏。初二小乘下。辨顺违。于中文二。先顺释明顺理。后约局明违文。今初。言各初浅后深者。以初显正因缘。立有因果之性。故为浅也。二破于定性但从缘有。故为深也。万法从缘故无定实。如铁之坚。遇火则镕。如水之湿。遇寒则坚。明知从缘则无定性。假名而已。故为小乘深。早已参涉大乘。故云经部三是大乘之浅。望其第二亦是次深。以二但破性而有其相。如会指成拳。虽无定性非无拳相。今复破之。明性相俱空为法空矣。而言浅者。但除妄计以显空义。未彰妙有不空真性。故名为浅。第四方显妙有真性。故四为深。言此亦有理者。自浅之深。先小后大。一代佛教大意尔故。又第一宗。是因缘所生法。第二宗。我说即是空。第三宗。亦为是假名。第四宗。亦是中道义。故无大违。疏。但收义不尽下。第二约局明违。言但判二者。唯明有部及经部。故除本二部。故云十八部中

疏。今总收一代时教。以为十宗者。第三申今正解。于中三。初总摽。二别释。三料拣。疏。第一我法俱有宗等者。第二别释也。释第一宗中。先立理。后谓犊子部等者。等取余四部。谓此计中总有五全或一少分。言五部全者。一犊子部。二法上。三贤胄。四正量。五密林山。故总为五部同计。泰法师云。更等取经部中根本经部。不等末经部。以本经部亦执有胜义。我非即非离即。计菩提出离生死。故名胜义

疏。二法有我无等者。疏文有二。先正立。后显功能。今初。言等者。等取余二部半。谓此计都有三全。一少分。谓一一切有部。二雪山部。此即上座部。宗轮论云多同说一切有故。亦等取也。三多闻部。宗轮叙多闻部云。余义多同一切有部。并不立我计法有实故。言一少分者。化地部末计彼云。过去未来并皆实有。亦于中有一切法所知所识故。名法有我无

疏。又于有为下。第二辨教功能。于中有五。一总显功能。二广显所破。三举正折邪。四指广从略。五结功超胜。今初因缘能破无因。正因以破邪因

疏。然西域邪见下。二广显所破。于中三。初叙西域。二叙此方。三双就结过。初中亦三。初束九十五种为十一宗。二束十一以成四计。三结诸计以归二因。今初。九十五种。如第六回向引。然至妙虚通目之曰道。心游道外即称外道。故唯佛正道余悉名外。故此总非。所以成十一者。以约现有教文传习西域故。疏。或计二十五谛从冥性生等者。即十一中之一计也。此即数论师计。案金七十论中。谓有外道名劫毗罗。此云黄赤色。髭发面色并黄赤。故时世号为黄赤色仙人。其人计从冥而生自然四德。一法二智三离欲四自在。得此智已依大悲说。先为阿修和仙人说。次阿修和传般尸诃。般尸诃传与褐伽。褐伽传与优楼佉。优楼佉传与跋婆和。跋婆和传与自在黑。般尸诃广说此智。有六十千偈。其自在黑姓拘式。见大论难受。略抄七十偈。此婆罗门初入金耳国。以铁鐷鐷腹。头戴火盆。声王论鼓。求僧论义。因诤世界初有后无。谤僧不如。遂后造此七十论。申数论宗。王意朋彼。以金七十斤赐之。外道欲彰己令誉。遂以金七十摽名。唯识疏云。其后弟子之中上首。如十八部中之部主名伐理沙。此翻为雨。雨时生故。即以为名。徒党名雨众者。即义当自在黑所受跋婆和。梵音不同耳。梵云僧佉。此翻为数。数即慧。数数度诸法根本立名。从数起论名为数论。论能生数。亦名数论。其造数论。及学数论者皆名数论师。本源即是迦毗罗造。金七十论。即自在黑造偈。长行即天亲菩萨解释。言二十五谛者。准百论云。从冥生觉。从觉生我心。从我心生五微尘。从五微尘生五大。从五大生十一根。神我为主。常觉相处中。不坏不散摄受诸根。斯则五大亦为能生。今依金七十论释之。二十五谛总略为三。处中为四。广为二十五。言略为三者。谓一自性。二我知。三变异自性。是第一谛古称冥性。亦名胜性。未生大等。但住自分名为自性。若生大等便名胜性。用增胜故。智论云。谓外道通力观至八万劫。八万劫外冥然不知。谓为冥谛。从此觉知初立故名冥谛。二言我知者。即第二十五谛。即神我也。三变异者。中间二十三谛自性所作。名为变异。故有三位。言处中为四者。彼论云。外问曰。云何分别本性变异及知者。答曰。性本无变异。大等亦本变十六。但变异知者非本变。谓本性能生大等故名为本。不从他生故非变异。二大我慢五尘。此七亦本亦变异。大从本性生。是故变异。能生我慢故得为本。慢生五唯。五唯生五大及五知根。故皆亦变亦本。三五大五知五作业及心平等根。但从他生故唯变异。不能生他故不名本。四知者。即我知为体故。不从他生。亦不生他故。非本非变异。若准百论五大生十一根。则五大亦本亦变异。唯变异中则唯十一根变。言广有二十五者。如上引百论。然都有九位。就其中二十三谛。自有七位。一大。二我心。三五唯量。四五大。五五知根。六五作业根。七心平等根。兼其初后故二十五。问曰。自性不可见云何知有。答。有法体故。有微细相故不可见。如热气散空。岂得言无。若不见云何知有。答。因大等事。从自性生有三德故。问自性云何能与诸法为生因。答。三德合故。其三德在冥性中眠伏不起。若在大等二十三位。便有觉悟故。二十三一一皆以三德合成。言三德者。梵云萨埵剌闇答摩。萨埵此云有情。亦云勇猛。今取勇义。剌闇此云微。牛毛尘等皆名剌闇。亦名尘坌。今取尘义。答摩此云闇。即闇钝之闇。三德应名勇尘闇。若傍义翻。旧云染粗黑。新云黄赤黑。旧名喜忧闇。新云贪嗔痴。旧名苦乐痴。新云苦乐舍。敌体而言。即是三毒能生三受名苦乐舍。黄赤黑者。是其色德。贪多轻光故色黄。嗔多动躁故色赤。痴则重覆故其色黑。由此自性合三德故。能生诸法故。自性是作者。我非作者。若非作者何用我为。答为证义故。义之言境。证于境故。谓二十四谛。是我所知故。我是见者而非作者。余不能知。问自性是作。我非作者。何用和合。偈答云。我求见三德。自性为独存。如跛盲人合。由义生世间。谓我有如此意。我合当见三德自性故。或与自性合。自性为独存者我是困苦人。唯有能见知。今当为彼令得独存。以是义故。自性与我合。如人与王合。亦如盲为跛合。则以我为跛。不能作故。自性为盲。不能见故。此二合故。能生世间与我受用。盲跛达其所在。各得分位。我见自性时。即得解脱令我独存。问曰。已说和合能生。是生次第云何。答曰。自性次第生大我慢十六。十六内有五。从此生五大。谓自性先生大。大者增长之义。自性相增故。或名觉。或名想。或名遍满。或名智。或名慧。大即是智故。大得智名。大次生我执。我执者。自性起用观察于我知。我须境故亦名我慢。亦名五大初。或名转异。或名炎炽。次慢生十六者。即五唯量。五知根。五作业根。及心平等根。此十六内意总明皆从慢生。就十六中应先生五唯。五唯生十六故。云十六内有五。从此生五大。即百论中从我心生五微尘。从五微尘生五大。从五大生十一根。初生五唯量者。一声二触三色四味五香。五各有体。有能缘量故。唯亦定义。唯定用此成五大故。五唯无差别。以微细寂静故。从此生五大。大尘有差别。五唯无差别。即是大尘。大无忧痴。唯以喜乐故。五大具三毒故差别。从声唯生空大。慈恩疏云。别有一物名之为空。非空无为。触唯生风大。色唯生火大。味唯生水大。香唯生地大。金七十论但各一生。有说。藉尘有多少。从声一尘成空大。声触二尘生风大。色声触三生火大。色声触味生水大。总用五尘生地大。藉尘多者力弱。藉尘少者力强。故四轮成世间。空轮最居下。次五大生十一根者。先生五知根。次生五作业根。后生心平等根。云何五大生五知根。谓声唯生空大。空大成耳根。是故耳根还闻于声。触唯生风大。风大成身根。是故身根还受于触。色唯生火大。火大成眼根。是故眼根还见于色。味唯生水大。水大成舌根。是故舌根还知于味。香唯生地大。地大成鼻根。是故鼻根还嗅于香。而金七十论。但云耳根唯从声生。唯与空大同类。是故能取声。若优楼迦仙人。则计遍造义。谓五大造眼根。而火大偏多。色是火家求那故。眼根唯能见色。余四例知。皆用五大成。各一偏多耳。次生五作业根者。金七十论即总用五大成。谓一语具二手三足四小便处五大便处。此中语具。谓口舌等。手足即分皮根少分。彼谓身根为皮根。又男女大小遗等。各有用故。故偈云。唯见色等尘。是五知根事。言执步戏除。是五业根事。言心平等根者。金七十论分别为体。故论云。分别为心相。即心事亦具五唯成。通缘诸境故。又论云。大我慢心事。三自相为事。心能遍取差别境故。有说。以肉团心为体。二十五我知者。以思为体。唯识因明。皆云数论。执思为我。若金七十云。云何知有我。颂曰。聚集为他故。异三德依故。食者独离故。五因立有我。一如人聚床席等。必为于人。如是大等聚集。即知有我。二异三德者。前二十四皆有三德故。三依故者。如人依身。身则有用故。四食者。如人见味。知有别味。人见大等所知。必知有能知。五独离故者。离身有我。若唯有身。圣人所说解脱则无有用。故知有我。我有何相。然金七十论。将自性望变异。有九不似。有六相似。我翻似不似。言九不似者。一无因。二常。三多人共一。四遍一切。五无事。六不没。七无分。八不依他。九不属他。自性有此九德不似变异。变异则有因等。我有八义。同于自性不似变异。但多人共一。义不同自性。谓人人各有我故。自性有六义。似变异者。谓一同有三德。二不相离。谓三德不可分。三皆为我所受用之尘。四平等俱。为一切我受用。如一婢多主使。五无知者。本末同无知。唯我知故。六能生。自性能生。大等亦能生故。而我知亦无此六相似故。总云我翻似不似。谓亦无三德。不能生等故。我有八不似变异乃成八德。无六似于变异。但成二德。谓一无三德。二是我知者。余之四似是自性变异之德。非我之德。余义可知。有云。由三德是生死因。由所转变扰乱我故。不得解脱。若能去。彼二十三谛转变无常。生厌修道。自性隐迹不生诸谛。我便解脱。金七十云。人无缚无脱。无轮转生死。以无三德故。无变异故。无作者故。若尔谁得解脱。答。轮转及系缚。解脱唯自性。由自性变异故缚。若得正遍知即得解脱。意明知二十五谛为正遍知。明缚与脱不由于我。言我解脱者。约自然脱耳。论总结云。此秘密智。应施设五德婆罗门。一生好地。二好族姓。三净行。四有能。五离欲。上依金七十论。略叙其计。其间不同。兼智论意并已具释。若广破者。如唯识中百等论下。疏略总破耳。疏或计六句者。即卫世师计。新云吠世史迦萨多罗。此云胜论。吠世亦云鞞世。吠世为正。立六句义最为胜故。或是胜人所造论故。其能造人即成劫之未。人寿无量。外道出世名嗢露迦。此云鸺鹠。昼避声色匿迹山薮。夜绝视听方行乞食。时人以为似鸺鹠鸟。故名鸺鹠仙人。即百论中优楼佉也。或名羯拏仆。羯拏此云米脐。仆翻为食。先为夜游。惊他稚妇。乃不夜乞。遂收碾场糠秕之中米脐而食。故时号为食米脐仙人。多年修道遂获五通。谓证菩提。便欣入灭。但嗟所悟未有传人。愍世有情痴无慧目。乃观七德授法令传。一生中国。二父母俱是婆罗门性。三有般涅槃性。四身相具足。五聪明辩捷。六性行柔和。七有大悲心。经无量时无具七德。后经多劫。波罗痆斯国有婆罗门。名摩纳嚩迦。此云儒童。其儒童有子名般遮尸弃。此云五顶。顶发五旋。头有五角。其人七德虽具。根熟稍迟。既染妻奴卒难化道。经无量岁伺其根熟。后经三千岁因入园游。与其妻室竞华相忿。鸺鹠因此乘通化之。五顶不从仙人具返。又三千岁化之不得。更三千年两竞尤甚。相厌既切。仰念空仙。仙人应时神力化引腾空。迎往所住山中。与说所悟六句义法。一实二德三业四大有五同异六和合。实者。诸法体。实德业所依。名之为实。德业。不依有性等故。德者道德。业者作用。动作义也。一实有九种。一地二水三火四风五空六时七方八我九意。二德有二十四。一色二香三味四触五数六量七别性八合九。离十彼性十一此性十二觉十三乐十四苦十五欲十六嗔十七勤勇十八重性十九液性二十润二十一行二十二法二十三非法二十四声。三业有五种。一取二舍三屈四申五行。四大有唯一。实德业三同一有故。离实德业外。别有一法为体。由此大有有实等故。五同异亦一。如地望地有其同义。望于水等即有异义。地之同异是地非水。水等亦然。亦离实等有别体实。六和合句者。谓法和合聚。由和合句。如鸟飞空忽至树枝住而不去。由和合句故令有住等。上已略叙。广出体相。及广破斥并如唯识及疏。并百论等疏。或谓自在梵天等生者。此有三计。一即涂灰外道。并诸婆罗门。共计自在天是万物之因故。唯识第一云。有执有一大自在天。体实遍常能生诸法。谓彼计此天有其四德。一体实二遍三常。四能生诸法。又计有三身。一者法身。体常周遍。量同虚空。能生万物。二受用身。在色天之上。三变化身。随形六道教化众生。复计彼天有二住处。一在雪山。二在南海末剌耶山。昔摩竭国有兄弟二人事自在天。同往雪山求见彼天。至山忽见一婆罗门云。大自在天。是汝国释迦牟尼佛。何不礼事。兄弟报云。我先承习但事天神。时婆罗门变为天形。面上三目。复现四臂或现八臂。告兄弟曰。汝可还国。菩提树东造释迦降魔之像。菩提树后可穿一池济渴乏者。彼宗因此计二住处。以为不谬。瑜伽第七云。彼作是思。世间诸物。必应别有作者生者及变化者。为彼物父谓自在天。或复其余如论广破。显扬第十亦同此说。十二门论亦广破之。二。言梵天等生者。即第四围陀论师计。及第五安荼论师。围陀明。此师计那罗延天能生四姓。此计梵天能生万物。提婆菩萨破外道小乘涅槃论云。从那罗延天脐中生大莲华。莲华之上有梵天祖公谓梵天为万物之祖。彼梵天作一切命无命物。从梵天口生婆罗门。两臂生刹帝利。两髀生毗舍。两脚生首陀。故瑜伽第七云。婆罗门是最胜种类。刹帝利等是下种类。婆罗门是白净色类。余种是黑色类。婆罗门种独得清净。非余种类。婆罗门是梵王之子。从大梵腹口所生。梵所变化梵王体胤。广破如彼。显扬亦同。故上等言等取那罗延天。以那罗生梵。梵为物祖故。正云梵王生。等取那罗延。又等梵王。是第五计安茶论师计本际也。言本际者。即过去之初首谓计世间最初。唯有大水。时有大安茶出生。形如鸡卵。颜如金色。后为两段。上则为天。下则为地。中生一梵天。能作一切有命无命物。是故梵天是万物因。以四五两计。一计那罗延为始。一计安茶为始。并次生梵王。梵王生万物。故疏云。梵天等生。则等取安茶及罗那也。其安茶计。亦似此方有计天地之初。形如鸡子混沌未分。即从此生天地万物。疏或谓时方微尘虚空宿作等。而为世间及涅槃本者。此有六计。一时者。即时散外道。执一切物皆从时生。是故时是常。是一。是万物因。是涅槃因。广百论云。复次或有执时是真实常。以见种植等众缘和合。有时生果。有时不生。时有作用或舒或卷。令彼条等随其荣悴。此所说因。其有离合。由是决定知实有时。广破如彼。百论亦云。如是时虽微细不可见。以节气华实等故知有时。此则明其见果知因。次言方者。即第七方论师。计从方生人。人生天地。灭后还入于方。故方是常。是一。是万物因。是涅槃因。故百论云。外曰。实有方常相有。故曰合处是方相等。言微尘者。即第八路迦耶论师。计色心等法皆极微所作。路迦耶此云顺世外道。计一切色心等法。皆用四大极微为因。然四大中最精灵者。能有缘虑即为心法。如色虽皆是大。而灯发光。余则不尔。故四大中有能缘虑。其必无夫。故唯识云。有外道。执地水火风。极微实常。能生粗色。不越因量。虽是无常而体实有。释曰。谓从四大生。后还归四大。言粗色者即是子微。不越因量者。因者父母。微最初极微名为父母。聚生诸色故。所生者名曰子微。子微虽是无常。不越父母故是实有。亦广如彼破。但是随情虚妄计度。显扬第九云。又计极微是常住者。以依世间静虑起如是见。由不实知缘起法故计有为先有果集起。离散为先。有果坏灭。由此因缘。彼谓从众微性粗物果生。渐析粗物乃至极微。是故粗物无常。极微常住。瑜伽同此。言虚空者。即第九因力论师。谓彼虚空为万物因。别有一法是实是常。是一。是一切万物因。从空生风。从风生火。火生暖。暖生水。水生冻。冻坚作地。地生五谷。五谷生命。命殁还归空。是故虚空能为一切万物因是涅槃因。百论亦云。外曰。定有虚空。法亦常亦遍亦无分。一切处一切时信有故等。广如彼破。言宿作者。即第十宿作论师。计一切众生受苦乐报。皆随往日本业因缘。是故若有持戒精进。受身心苦能坏本业。本业既尽。众苦亦灭。众苦尽灭。即得涅槃果。是故宿作为一切因。瑜伽论云。何因缘故。彼之外道作如是见。立如是论。答彼见世间虽具正方便而招于苦。虽具邪方便而招于乐。彼如是思。若由现法士夫作用。为彼因者彼应颠倒。由彼所见非颠倒故。是彼诸法皆以宿作为因。由此理故。起如是见。立如是论。涅槃三十五。广破此见。而疏云。等者。等取第十一无因论师。计一切万物无因无缘。自然而生自然而灭。故此自然是常。是万物因。是涅槃因。此计一切无染净因。如棘刺自纤。乌色非染。鹤色自白。大乘法师云。别有一法是实是常。号曰自然能生万物。与下此方计有同义。瑜伽第七云。何因缘故。彼诸外道。起如是见立如是法。答谓见世间无有因缘。或时欻尔大风卒起。或时一日寂然止息。或时忽尔暴沙弥漫于一时间。顿即空竭。或时郁尔果木敷荣或一时间。飒然衰悴。由如是故。起无因见立无因论。显扬亦同此。则无因为自然。非别有物。若广分别上诸异计。如瑜伽六七。显扬九十。婆沙十一二。及金七十。广百论等



大方广佛华严经随疏演义钞卷第十三

大方广佛华严经随疏演义钞卷第十四

　　　　唐清凉山大华严寺沙门澄观述


疏。统收所计不出四见下。第二统收十一为四计。即百论意。于中二。先正明计。后若计一下。对因果明。皆广如百论

疏。虽多不同下。第三结归二因。即收上十一宗计。乃至九十五种。皆不出二因。无而忽有。是曰无因。所计处谬。是曰邪因。如乳生酪。乳曰正因。令乳生席。即曰邪因。从无明行而生此身。是曰正因。从冥性等生。皆曰邪因。一切诸法缘会而生。缘离则灭。未有一法不从因生。情非情境并从因生。而言无因。乃成大过。谓不应生物则合常生。石女则应生儿。龟毛亦应生物。不修万行应得涅槃。则世出世法。一时俱坏。故无因过。过莫大焉。配属可见。离佛法外。非唯九十五种。设千般异说。皆不出于邪因无因故。说一正因缘。无计不破

疏。此方儒道下。第二叙此方。疏文分二。初指同二因。后如庄老下。略出诸计。然此方儒道玄妙不越三玄。周易为真玄。老子为虚玄。庄子为谈玄。今疏有二。先合引庄老。后别引周易。前中亦二。先引文。后断义。今初。正引老子。及引庄子。故云皆计自然。此句标也。故庄子云。不知所以然而然故曰自然。谓人法地下。即老子道经。有物混成章。此先有言云。有物混成先天地生。寂兮寥兮。独立而不改。周行而不殆。可以为天地母。吾不知其名。字之曰道。强为之名曰大。大曰逝。逝曰远。远曰返。故道大天大地大王亦大。注云。因所大而明之。得一者天地王也。天大能覆。地大能载。王大能法地则天行道。故云亦大。又云。域中有四大。王居其一焉。注云。正者人灵之主。万物系其兴亡。将欲申其鉴戒。故云而王居一。欲警王令有所法也。次文云。人法地。地法天。天法道。道法自然。注云。人谓王也。为王者。先当法地安静。既尔又当法天运用生成。既生成已。又当法道清净。无为令物自化。人君能尔者。即合道法自然之性也。又上释道大云。以通生表其德字之曰道。以包含目其体。强名曰大。此文相蹑故委引之意在道法自然耳。德经又云。道生一。一生二。二生三。三生万物。前则逆推。此则顺辩。注云。一者冲气也。言道动出冲和妙气。于生物之理未足又生阳气。阳气不能独生。又生阴气。积冲气之一。故云一生二积阳气之二。故云二生三。阴阳合孕。冲气调和。然后万物阜成。故云三生万物。次下又云。万物负阴而抱阳。冲气以为和。上来皆明万物自然生也。即老子言。若引庄子者。庄子太宗师篇云。夫道有情有信。无为无形。注云。有无情之情。故无为也。有常无之信。故无形也。又云。可传而不可受。注云。古今传而宅之。莫能受而有之也。又云。可得而不可见。注云。咸得自容。而莫见其状也。又云。自本自根。未有天地自古以固存。注云。明无不待有而无也。又云。神鬼神帝。生天生地。注云。夫无也岂能生神哉。不神鬼帝而鬼帝自神。斯乃不神之神也。不生天地。而天地自生。斯乃不生之生也。故夫神之果不足以神。而不神则神矣。功何足有。事何足恃哉。又云。在太极之先。而不为高。在六合之下而不为深。先天地生而不为久。长于上古而不为老。注云。言道之无所不在也。故在高为无高。在深为无深。在久为无久。在老为无老。无所不在。而所在皆无也。又云。狶韦氏得之。以挈天地。伏羲得之。以袭气母。维斗得之。终古不忒。日月得之。终古不息。堪坏得之。以袭昆仑。冯夷得之。以游大川。肩吾得之。以处大山。黄帝得之。以登云天等。注云。道无能也。此言得之于道。乃所以明其自得耳。又云。知天之所为。知人之所为者至矣。注云。知天人之所为者。皆自然也。则内放其身。而外冥于物。与众玄同任之。而无不至也。意云。但有知有为。皆不为而为。故自然也。疏若以自然为因等者。断义也。通其两势。初即老子意。由道生一。道是自然。故以道为其因。是邪因也。疏。若谓万物自然而生下。出庄子意。则万物自然无使之然。故云自然。即无因也。疏。如乌之黑等者。即庄子文亦涅槃经意

疏。周易云下二引周易等者。文中亦二。先引文。后断义。今初。即系辞也。系者系属也。亦纲系也。此上应加是故二字。注云。夫有必始于无。故太极生两仪也。太极者无称之称。不可得而名。取其有之所极。况之太极者也。孔云。太极天地未分之前混而为一。即是太初太一也。老子云。道生一。即此太极之谓。混元既分。即有天地。故云太极生两仪。即老子一生二也。不言天地者。指其物体。下与四象相对。故云两仪。谓两体容仪也。释曰。若准列子。有太易太初太始太素。太易者。未见气也。太初者。气之始也。太始者。形之始也。太素者。质之始也。彼注云。质性也。又释太易指周易太极。此则太初非太易便成。太极在初。若准易钩命诀说有五运。前四同列子。第五名太极。则太极非初。释与列子大同。运则运数。易谓改易。元气始散。谓之太初。气形之端。谓之太始。形变有质。谓之太素。质形已具。谓之太极。虽小异同。皆是元气生天地耳。疏。两仪生四象等者。孔云。谓木金水火禀天地而有。故云两仪生四象。土则分王四时。又地之别故唯四象。四象生八卦者。谓震木离火兑金坎水。各主一时。又巽同震木。干同兑金。加之以坤艮之土为八卦也。八卦定吉凶者。八卦既立。爻象而相推。有吉凶故吉凶生。大业者。万事各有吉凶广大悉备故。能生天下大事业也

疏。太极为因等者。二断义也。谓若用太极为因。故是计无为有。亦是邪因。疏。若谓一阴下。通显邪因无因。易云。一阴一阳之谓道。阴阳不测之谓神。一阴一阳谓之道者。注云。道者何无之称也。无不通无不由也。况之曰道。寂然无体不可为象。必有之用极而无之功显。故至乎神无方而易。无体而道可见矣。故穷变以尽神。因神以明道。阴阳虽殊无一以待之。在阴为无阴。阴以之生。在阳为无阳。阳以之成。故曰一阴一阳之谓道。孔疏云。孔疏非孔子。乃孔颖达也。一谓无也。无阴无阳乃谓之道。一得为无者。无是虚无。虚无是太极。不可分别。唯一而已。故以一为无也。若有境则有彼此相形。有二有三不得为一。故在阴之时。而不见为阴之功。在阳之时。而不见为阳之力。自然而有阴阳。自然无所营为。此则道之谓也。故言之谓道。以数言之。谓之一。以体言之。谓之无。以物得开通。谓之道。以微妙不测。谓之神。以应机变化。谓之易。总而言之。皆虚无之谓也。圣人以人事名之。随其义理以立称号。释曰。若以阴阳变易能生万物。即是邪因。而注及疏。皆云一者无也。故是无因。故云若计一为虚无。自然则亦无因也。以虚无亦通邪因。故致亦言

疏。然无因邪因下。第三双就结过。言生应常生者。人自然生应常生。人不待父母等。众生菩提亦自然生。则一切果报不由修得。此正无因之过。若以虚无为因。亦邪因过。随计各异。略不言之。上来广破异计竟

疏。以不知三界由乎我心下。第三举正折邪。于中三。初总明迷倒因缘。次况出深旨。后拣滥显邪。初中三界由乎我心。即唯大乘下十地有文。唯识等论皆引成立。谓心法刹那。自类相续。无始时界展转流来。不断不常。凭缘凭对。非气非禀。唯识唯心。岂同儒道气变为神。神由气就。气非缘就。出于自然。自然而成其性自化。非由修习耶。岂况心外别有冥性微尘等耶。况梵天等为能生耶。疏。从痴有爱流转无极者。即净名经。义通大小。大乘有二义。一无明发业爱能润业。二过去无明现在爱取。小乘则唯有后义。虽由三毒。此二胜故。涅槃亦说生死本际凡有二种。一者无明。二者有爱。此二中间。即有生老病死。其文非一。小乘立三毒为生死根本者。中论染染者品云。经说贪欲嗔恚愚痴是世间根本。乃至云三毒因缘起于三业。三业因缘起于三行。是故有一切法。十二因缘品云。众生痴所覆。为后造三行。以有此行故。识受六道身。皆是三毒为根本义。然外道虽立三德。不知是己心之所有故。又计从冥而起用故。故为邪见

疏。迷正因缘等者。唯心痴爱。即正因缘。若大乘说唯心为因。痴爱为缘。小乘亦以痴爱为因。业等为缘。大乘亦以业种为缘故

疏。安知因缘性空等者。第二况出深旨。因缘有相浅义尚迷。性空真理安测涯分。性空通于初顿终教。妙有即是实教。若通于空有二文交彻。具德即是圆教

疏。言有滥同下。三拣滥显邪。谓易云。寂然不动。感而遂通天下之故。礼云。人生而静天之性也。感物而动性之欲也。老子云。杳兮。冥兮。其中有精。其精甚真。庄子云。有真君存焉。如是等文。后儒皆以言词小同。不观前后。本所建立。致欲混和三教。现如今时成英尊师作庄老疏。广引释教以参彼典。但见言有小同。岂知义有大异。后来浅识弥复惑焉

疏。同于涅槃盗牛之喻者。即涅槃第三答迦叶问。经云。尔时迦叶菩萨白佛。言。世尊。出世之法与世间法。有何差别。如佛言曰。佛是常法不变易法。世间亦说梵天是常。自在天常无有变易。我常性常微尘亦常。若言如来是常法者。如来何故不常现耶。若不常现有何差别。何以故。梵天乃至微尘世性。亦不现故。佛告迦叶。譬如长者多有诸牛。色虽种种同共一群。付放牧人令逐水草。但为醍醐不求乳酪。彼牧牛者构已自食。长者命终。所有诸牛悉为群贼之所抄掠。贼得牛已无有妇女。即自构捋得已而食。尔时群贼各相谓言。彼大长者畜养此牛。不期乳酪但为醍醐。我等今者。当设何方而得之耶。夫醍醐者。名为世间第一上味。我等无器。设使得乳无安置处。复共相谓。唯有皮囊。可以盛之。虽有盛处不知钻摇。浆犹难得况复生酥。尔时诸贼以醍醐故加之以水。以水多故。乳酪醍醐一切俱失。凡夫亦尔。虽有善法。皆是如来正法之余。何以故。如来世尊入涅槃后。窃盗如来遗余善法若戒定慧。如彼诸贼劫掠群牛。诸凡夫人虽复得是戒定智慧。无有方便不能解说。以是义故。不能获得常戒常定常慧解脱。如彼群贼不知方便丧失醍醐。如彼群贼为醍醐故加之以水。凡夫亦尔。为解脱故。说我人众生寿者士夫凡天自在天微尘世性。戒定智慧及与解脱。非想非非想天即是涅槃。实亦不得解脱涅槃。如彼群贼不得醍醐。是诸凡夫有少梵行。供养父母。以是因缘得生天上受少安乐。如彼群贼加水之乳。而是凡夫实不知因修少梵行供养父母得生天上。又不能知戒定智慧归依三宝。以不知故说常乐我净。虽复说之而实不知。是故如来出世之后。乃为演说常乐我净。如转轮王出现于世。福德力故群贼退散牛无损命。尔时转轮王即以诸牛付一牧人多巧便者。是人方便即得醍醐。以醍醐故一切众生无有患苦。法轮圣王出现世时。诸凡夫人不能演说戒定慧者。即便退散如贼退散。尔时如来善说世法及出世法。为众生故令诸菩萨随而演说。菩萨摩诃萨既得醍醐。复令无量无边众生获得无上甘露法味。所谓如来常乐我净。以是义故。善男子。如来是常不变易法。非如世间凡夫愚人。谓梵天等是常法也。此常法称。要是如来。非是余法。迦叶。应当如是知如来身。释曰。以法对喻。文相可了。是知儒道言同。皆佛法出。疏。况抨驴乳下。即智论第三文。意谓佛教如牛乳。修得解脱。如抨得酪生熟酥等。不解修行尚不得酪。况外道教犹彼驴乳。佛喻于牛。外道如驴。驴乳本非出酪之物。外道之教无解脱味。故抨驴乳但成屎尿。依外道教行。但招苦果无所成益

疏。广明异计下。第四指广从略。恐繁故略。欲知源故指所出耳

疏。今但说下。第五结功超胜。言佛法之浅浅者。以其十宗前前浅于后后。后后深于前前。前二望第十。有八重之深。已能总破一切外道况第三宗。况第四宗。乃至第十展转深妙。然上所引皆是外宗甚深玄妙。今以第二并能超之。故云佛法之浅浅。已胜外道之深深。然西方外道。明说三世多信因果。知厌生死欣求涅槃。但真源小差。致去道悬远。况此方儒道善止一身。纵有终身之丧。而无他世之虑。虽齐生死强一枯荣。但以生死自天。枯荣任分。天乃自然之理。分乃禀之虚无。聚散气为生死。归无物为至道。方之释氏不合同年。略辨释道之殊。以举十条之异。一始无始异。谓释立生灭因缘。无定初始。儒道有太初太始。为物之先。太初为万物之先。物自造化。因缘为万法之本。兴灭由人。二气非气异。释以心为法本万行凭缘。道以气变为神。无为自化。自化则无修无习。弃智绝圣。凭缘则必假修成。万行会本。三三世无三世异。释以禀质色心灵契相续。随缘起灭。三世迁流。儒道以聚气为生散气为死。死则归夫天地。不续不存。既止一身宁知三世。四习非习异。释以善恶由业。愚智习生故。积劫熏修灵识玄妙。儒道以善恶由分愚智自天。禀纯和则至圣至神。禀浑浊则为愚为暗。纵言慎习止在一身。岂说积功能资他世。五禀缘禀气异。释以参罗万象并由缘生。儒道以富贵吉凶皆由气命。禀气者不可改易。禀缘者则可增可修。六内非内异。释以天地万物。内识变生。儒道以人物蠕飞。皆由天地所变。在我则可变染令净。所变在天任彼高底。七缘非缘异。释以四相迁流。浮虚变灭。皆由缘力非曰自然。儒道以日化月移趣新更故。力皆自尔。非由我心。八天非天异。儒道以祸福吉凶派流为二。一者天。二者地。地而所为可得闭绝。故谋未兆而散脆微。天之所为不可遁避。故受而喜之。忘而复之。是以安乎天者弃于人。绝于圣者从乎道。斯老氏之旨。释以果报因缘。宗源斯二。一者苦集。二者灭道。灭道者。不住不染离断离常。高出空有之颠。迥超生死之外。苦集者。因心回转逐业高低。往来六趣之中。留连三有之内。是以厌乎苦者断于集。忻乎灭者修于道。此释氏之旨也。二家之理皎若掌中。户则千门殊归异贯。较之于一其可得乎。九染非染异。老以仁毁于道。绝仁而道自停。不在于为也。欲害于性。去欲而性自得。不在于修也。利累于生。屏利而生自成。不在于益也。礼出于乱。弃礼而乱自除。不在于作也。理由于道。有道而理自至。不在于圣也。得在于时。时来而位自成。不在于争也。是以不求而自得。不为而自成。为之者必败。求之者必失。此老君之教也。释以善为福道之本。修善而受福人天。不善为恶道之根。积不善而沉沦三恶。慈为无害之径。欲为生死之源。绝欲而生死必除。行慈而寿命长远。是以为善者必得。为不善者必失。离欲者必超欲。不离欲者必陷欲。此释迦之教也。教方既辩。异乃条然。譬彼寒温理难并合。十归非归异。释以生死苦也。从妄想而形。贪爱垢也。因无明而起。因无明而起。则可剪可除。从妄想而生。则可搴可拔。搴拔缘乎性假。除剪由乎体妄。知体妄者。息妄而证涅槃。达性假者。弃假而归寂灭。于是控御一乘。浮航六度。越生死苦海。出火宅烦笼。迥登般若之台。妙入涅槃之苑。湛然常乐与虚空而并存。嶷尔圆明混境智而双寂。此乃释教之所归也。老以生与死命也。悉是道之所为。圣与不肖性也。但是天之所与。天与不可逃。道为不可捍。知天道不可迷捍者。则能安处生死。而守全性情。性情全而天不坏。死生处而道不亏。道不亏则悦恶之虑消。天不坏则喜怒之心灭。于是出嚣尘之域。游道德之乡。理孤劭于寰中。神独凝于方外。澹然玄寂。而累害不能千。怕尔无为而邪气不能袭。可以长生。可以尽年。此老教之所归也。所归既异。发轸复殊。相去渺然千里非远。此上十异。即冀审思慎之深衷。多以小乘因缘以破外宗玄妙。况乎真空妙有事理圆融。染净该罗一多无碍。重重交映念念圆融哉。无得求一时之小名。浑三教之一致。习邪见之毒种。为地狱之深因。开无明之源流。遏种智之玄路。诫之诫之。传授之人善须拣择

疏。三法无去来宗。谓大众部等者。先标宗。说有现在下释而云等者。等取七全一少分。谓都八全一少分。同有此计。一大众部。二雪山转部。三鸡胤部。四制多山部。五西山住部。六北山住部。七法藏部。八饮光部。宗轮论序制多西山北山云。余义多同大众。叙法藏亦然。叙饮光云。余义多同法藏故。上八部类同此计。言一少分者。取根本化地部。彼云。过去未来世无。现在无为是有。叙雪山转云。余义多同说一切有部。亦无去来也。北京素公云。以前义故。四分律法藏部义。及四阿含僧祇律大众部义。并是第三法无去来宗也

疏。四现通假实宗等者。一全一少分。一全者。即说假部。一少分即末经部。以根本经部是第一宗摄故。其成实论。先是数论弟子。以所造为能造。后出家入佛法时经部摄。故三藏云。经部细实而粗假。实义同故现通假实摄。此说假与一说。说出世别。此谓真谛中有假实。蕴门明义是实者。实积聚故。界处门明义是假者。假积聚故。今疏云。其成实论。即是少分末经部也

疏。五俗妄真实宗等者。以世俗是假。假故妄也。出世为真。真非是假故。是实也。少似中论一半向前

疏。六诸法但名宗者。则显出世亦假名耳。故云。一切我法亦如中论。若有世间则有出世间。既无世间何有出世间等

疏。七三性空有宗者。即是大乘法师所立。应理圆实宗

疏。八真空绝相宗。即是大乘法师胜义。俱空宗

疏。九空有无碍宗等者。谓互融故。有是即空之有。空是即有之空。语空必摄有。言有必摄空。故曰互融。双绝者。有即空故有绝。空即有故空绝。言不碍两存者。不坏相故。有即空而有不泯。空即有而空不亡。真如随缘者。上言空有容滥但空故。说真如即空空即真如。又异但凝然。故云随缘。非无不变。具恒沙德者。唯法性宗非唯空寂而已。上皆实教中义。如前立教中辨

疏。十圆融具德宗。广如义分齐

疏。然此十宗后后深于前前下。第三料拣。于中二。先通料拣十宗。后会通妨难。前中有五。一通明浅深故后后深于前前。然此十宗前六全同大乘法师。大乘则有八宗。七名胜义俱空。八名应理圆实。即以法相为应理圆实。法性为胜义俱空。今回七为第八。八为第七。如前西域中。二宗不同。今符法性。又加后二以显甚深。疏。前四唯小。五六通大小。下二大小乘料拣。然五六立在小乘。义通大乘。故云五六通大小。疏。七即法相下三。权实料拣。疏。又七即始教下。四以五教料拣。但举四教。前六小乘。即当第一小乘藏教。以前已有大小料拣故略不言。疏。又第七亦名二谛俱有宗者下。五二谛料拣。亦是随难别释。唯料拣三宗。以含异义故重释之。初宗二谛俱有可知。疏。如掌珍颂者。即清辩菩萨所造一论唯释此偈。此中有两重比量。前半有为法比量。谓立云有为是有法。定空无性。是宗法因。云从缘生故。同喻云。如幻法。幻法从缘生。幻法空无性。有为从缘生。有为空无性。此中因喻前却。或回文不尽。而言真性者。即有为性。亦合言有为真性空。二无为比量。云无为是有法。定无实故。是宗法因。云不起故。同喻云。如空华。空华无有起。空华无有实。无为无有起。无为亦无实。故中论云。若有有为法。则有无为法。既无有有为。何得有无为。广如彼论

疏。即般若三论中一分之义者。以三论中四谛品前以空遣有。四谛品中以空立有。故偈云。以有空义故。一切法得成。若无空义者。一切则不成。又标名以中论意。显不滞空有。非但明空。又偈云。因缘所生法。我说即是空。亦名为假名。亦名中道义。则三观齐驱。三谛无碍。岂独空耶。故有言学龙猛宗堕恶趣空。斯言可怖。故云一分之义。即三观中一空观义疏。九二谛无碍宗者。即真不碍俗。俗不碍真于谛常自二。于解常自一。通达此无二。真入第一义。二谛并非双。恒乖未曾各。亦其义耳。今略其旨。故指前文。所以不会第十宗者。第十亦可名二谛无尽宗。然必融于前。故不别立耳。又上三宗诸师各立。故今叙之。其第十宗非彼所竞。故不言耳

疏。然十宗五教下。第二释通妨难。谓有难云。十宗何异五教。而重辩耶。故为此通。然有二义。一则通局不同。二乃体式有异今初。先双标。后教则下。双释。显明二通。影出二局。上句。言教则一经容具多教者。显明教通也。如一维摩则具五教。涅槃般若等亦具五教。故而影出宗局。维摩但是事理无碍宗。不通三性空有等宗故。言宗则。宗容具多经者。显明宗通。以一事理无碍宗内该法华维摩涅槃等故。而影出教局也。如一经中具有五教。不相通故

疏。又夫立教必须断证等者。二明体式有异也。亦重通妨难。难云。若各有通局。何以不得以宗为教。以教为宗。故为此通。教有断证阶位等殊故。但有五宗。约所尚各别故有十宗。故前六所尚不同。而成六宗而断证等齐。但为小教。则教宗无违也

疏。第二显别宗下。二释别宗。疏中分二。先总明立意。二开章别释。今初又二。先正立诸经。各自有宗故。此别明斯经宗也。如法华以一乘为宗。涅槃以佛性常住等为宗。故云各自有宗。虽互有兼通。就其偏重故。标为别宗

疏。然楞伽下解妨。妨云。楞伽第二云。大慧。一切法不生。不应立是宗。故今通云。斯言遣滞耳。若一向不立宗者。何以彼立宗通说通。故经云。宗通自修行。说通示未悟。昔人云。宗通说不通。如日被云曚。宗通说亦通。如日处虚空。既有二通。则非无宗矣。是为无宗之宗。立而无立。为宗说兼畅。是日处空耳

疏。略以二门分别下。第二开章别释。于中亦二。先标章。后前中下。依章别释

疏。初品中无尽平等等者。即是晋经第二。善光海大自在天王偈。下半云。无取无起亦寂灭。为一切归故出世。即今经妙焰海天王偈云。佛身普遍诸大会。充满法界无穷尽等。疏。缘起相即入故者。即缘起相由门意

疏。十贤首以前下。就此一师。疏文有二。先出意总立。后谓前之二师下。为其解释。即释互阙之言。出其新立之意。于中又二。先出互阙。后故贤首意下。彰其立由。虽依光统师而更添之。于中三。初总标。二由光统师下。出光师意。不安缘起法界之由。三贤首下。出贤首加之所以。于中有二。先总明所以。以彼得别而阙总故。以法界下。二出总别之相。法界有四。理实是一。故云别也。缘起是总而有二义。一本有缘起。如大方广。方广是业用。周遍是本有故。佛华严是因果即修成缘起。又缘起是义。因果是位故

疏。二申今解下。疏文有二。先总明建立。后今释前义下。开章别解。前中五。一总相标立。二显其包含。三彰加所以。四释通妨难。五重显异门。今初意云。略则第十师其言则多。既光统别不摄总。应言法界缘起。总则摄别。不应复存因果理实之言。若取广说。又阙不思议。故云若取前义。应言因果缘起。理实法界不思议为宗。若取次第。应言法界理实缘起。因果不思议为宗

疏。此则摄一总题下。第二显其包含。方字两用。向上则大方。大方无隅即法界故。向下方广。业用是缘起法界故。故云法界总该前二

疏。而法界等言下。第三彰加不思议之所以。拣异余经。故兼引文证

疏。净名但明下。第四释通妨难。即蹑迹为难。谓若加不思议。欲异余经。尚同净名。曾何成异。故为此通彼得业用。不得德相故。故彼经云。有解脱名不思议。菩萨住是解脱。能以须弥之高广。内芥子中等。曾不说言真如具无尽德。佛身不分而遍尘毛之德不可尽等。故彼而为一分。故龙树呼此经为大不可思议经。则显彼为小不思议。不思议虽无大小教中彰之有广狭故

疏。若就题中下。第五重显异门。上来所辩。但明题中已具经宗。若准天台智者释法华经。于一题中有体宗用。今取例释故有三也

疏。互用皆通者。谓不坏性相。则理法界性义名界。若事法界分义名界。若性相交彻。相既即性。分即名性。性即相故。无分即分。故言互通

疏。二显义中曲有四门等者。此门有三。初总标。二别释。三总结。初标可知。别释四章即为四别

疏。第一别开法界等者。此一段疏文有四别。一标章略明。二于中十事下。开章别释。三而此因果互为宗趣者。会通宗趣。然有二意。一者五周。皆以因果为其宗趣。若以修因为宗。得果为趣。举果为宗。令修因为趣。二者所信因果为宗。令得差别因果为趣。举差别为宗。成所信为趣。举差别为宗。令得平等为趣。举平等为宗。融差别为趣。举平等为宗。令成行为趣。举顿成诸行为宗。令信平等为趣。举成行为宗。令证入为趣。举证入为宗。令忘证修行为趣。故言互为。疏。一经始终下。第四结成因果。收前五六七八四师之义。彼皆不出因果故。故此因果不违法界。以是法界成因果故

疏。第二会融因果以同法界下。疏亦有四。一标章。二法界门中下。开章解释。三五对别明下。会通六释。谓不坏因果。及交彻故。四上五周因果下。结归法界。收前衍裕二师。就结归法界中有二意。一归事理法界。谓第五因果即前因果。又前之四对。皆通因果。因果皆有境智等故。又第三对中一种是理。余之九事皆是事摄。故五周因果不出此十。二况因果无性下。会上归于理法界也

疏。第三法界因果分明显示。文亦有四。一总标。二亦有十义下。别释。三此上五对下。会宗趣。如举在缠法界为宗。令得出缠清净为趣。余四例知。四又上五中下。结示法界因果之相。收前光统师。唯初一对。是法界理实。余皆缘起因果

疏。第四法界因果双融下。此门但二。一先标。二别释。今初。由双融故俱离。由双融故混然。离不碍存故云无碍。能存能离故云自在。法界虽通事理。今取理实。故法界为性。因果为相

疏。一由离相下。别释中初二一对但明俱离。三四一对不碍两存。然性则叵坏。但云不泯。相则可坏。故言不坏。五即合其初二。六即合其四三。皆由性相相即故。二对皆不相异。七复合其五六。谓六是于存。五是于泯。正存即泯。故复不异。八即融前因果令同法界。九由同法界因果互摄。十令因果差别之法。一一别摄。已知大意。次随难释。疏。此即相为宗等者。举相意欲令亡。不在相故。后对合上离相。并为其宗。令亡因果者。前离于相。明因果之相本离。今亡因果。令离取相之心。言下九准思者。二中应云举性为宗。令离性为趣。离性为宗。令亡法界为趣。三即离性为宗。不泯性为趣。以性本自离不待泯故。又离性不泯性为宗。令亡法界不碍法界为趣。四以离相为宗。不坏相为趣。相本自离不待坏故。又离相不坏相为宗。令亡因果不坏因果为趣。五离相为宗。不异离性为趣。由性相不异故。若异离性。非真离相故。又离相不异离性为宗。令双融性相俱泯为趣。六不坏相为宗。不异不泯性为趣。若离不泯有不坏者。是定有故。又不坏不异不泯为宗。令俱存现前为趣。七双存为宗。不异双泯为趣。以即泯而存方是存故。又双存不异双泯为宗。令超视听绝思议。不碍见闻言念为趣。然超视听之妙法。则约相说。绝思议之深义。则约性说。八法界性融不可分为宗。令因果各摄法界为趣。九因果各全摄法界为宗。令因果互在为趣。十二位差别皆摄法界为宗。一一行位无尽为趣

疏。上之四门下。第三总结。于中有四。初以体用收之。体即前性。用即前相。二又初即因果下。以宗中十一字收之。三既以第四融前。则四门一揆者。总融四门。四故即照下。会归心观。在法为离。在心为遮。在法不坏。在心为照。遮即初之二门。照即三四二门。然初遮是即照之遮。次照是即遮之照。五即双遮。六即双照。七即正双遮。而正双照。八即四门一揆。圆明一观。九十随一句中。具摄前四。亦同一观。又十门齐鉴曰照。无心于十曰遮。双照照前照遮。双遮遮前遮照。言亡虑绝。了了分明。故上十门圆明一观。方契十门之旨。合上四门之宗。希领文系之表也



大方广佛华严经随疏演义钞卷第十四

大方广佛华严经随疏演义钞卷第十五

　　　　唐清凉山大华严寺沙门澄观述


疏。第七部类品会下。此章有二。先辩来意。后于中四下。开章解释

疏。摩诃衍藏是文殊等者。即结集法藏经说。有三阿难。一阿难。此云庆喜。持声闻藏。二阿难跋陀。此云喜贤。持独觉藏。三阿难伽罗。此云喜海。持菩萨藏。但是一人随德名别。由此阿难多闻。闻持其闻。积集三慧。齐备文义。并持于三藏教总持自在。于铁围山间者。纂灵记说。然此记本是藏和尚制。后经修饰。其间经论所无。皆问日照三藏。乃西域相传耳。而纂灵记及刊定记。皆言智度论说。未见其文。金刚仙论亦同此说。云佛记铁围山外二界中间。召集阿罗汉八十亿那由他。菩萨无量无边恒河沙等结集。疏。龙树菩萨往龙宫。见此大不思议经。有其三本等者。纂灵记引真谛三藏西域记说。龙树别传亦说入龙宫见经之缘。广如别说。然龙树案七卷楞伽经。如来记云。大慧。汝应知善逝涅槃后。未来世当有持于我法者。南天竺国中大名德比丘。厥号为龙树。能破有无宗。世间中显我无上大乘法。得初欢喜地。往生安乐国。唐三藏西域记。亦广说其行迹。疏。遮拘槃国有其具本者。案隋开皇三宝录。其于阗东南二千余里。有遮拘槃国。彼国王历叶相传。敬重大乘。诸国名僧入其境者。并皆试练。若小乘学者即遣而不留。摩诃衍人请留供养。王宫内有华严摩诃般若大云等经。凡一十一部并十万偈。王躬受持亲执户钥。香华供养种种庄严。悬诸彩幡。间以时果。诱诸王子使入神拜令其回向。又此国东南可二十里有山。其内置华严大集。方等宝积。楞伽方广。舍利弗陀罗尼。华聚陀罗尼。都萨罗藏。摩诃般若。大云等经。凡一十一部皆十万偈。国法相承传宝守护。初东晋有沙门支法领。志乐大乘。捐躯求法。裹粮抗策。以至遮拘槃国。竭诚请祷。遂得华严前分三万六千偈。赍来至此。即东晋朝所译是也。然而龙树具本以从上升。法领半珠遂行东土。圣凡证异。华梵音隔。修途阻绝。妙旨沦湑。落简遗编。仅传兼半。又案今于阗所进。盖逾四万偈。其晋经第一会所说。华藏世界文多阙略。取悟无由。至八十卷烂然可见。虽十万之偈未全。已四万之文多具。即上略本也

疏。即海云所持者。是善财第三善友。如六十二经

疏。不思议法品者。教起因缘法尔因中已引

疏。色与非色言与非言等者。色与非色对声名等。谓为体中。以声为体。即色蕴摄。名等为体。即非色蕴故。今并不可定之。言非言等。兼对诸法显义体。声名句文并属于言。诸法显义功即非言等。今异界类别故不可定之

疏。七十三名圆满因轮者。晋经。但名圆满修多罗。此是大愿精进力夜神叙昔为善伏太子救于狱囚。半月行施就戮时临。如来入会为说此经。第二品会差别中二。初总明。后今经九会下。别辩。于中先明会别。后今有三十九品。下彰品不同。今初言九会者。下随文释。中具列。今当略示。谓初三会各有六品。四有四品。五有三品。六有一品。七有十一品。八与九各唯一品。故三十九。言九会者。第一菩提场会(从第一经至第十一)第二普光法堂会(从第十二至第十五)第三忉利天宫会(从第十六至第十八)第四夜摩天宫会(从第十九至二十一)第五兜率天宫会(从第二十二至三十三)第六他化自在天会(从第三十四至三十九)第七重会普光法堂会(从第四十至五十二)第八三会普光明堂(从第五十三至五十九)第九逝多园林会(从第六十尽第八十)其九会名至下疏辩。疏。言三十九品者。以会会之。中各有序正等故。次第云何。第一会有六品者。一世主妙严品。二现相品。三普贤三昧品。四世界成就品。五华藏世界品。六毗卢遮那品。第二会六品者。第七名号品。八四谛品。九光明觉品。十菩萨问明品。十一净行品。十二贤首品。第三会六品者。第十三升须弥山顶品。十四须弥顶上偈赞品。十五十住品。十六梵行品。十七初发心功德品。十八明法品。第四会四品者。第十九升夜摩天宫品。二十夜摩宫中偈赞品。二十一十行品。二十二十无尽藏品。第五会三品者。第二十三升兜率天宫品。二十四兜率宫中偈赞品。二十五十回向品。第六会一品者。即第二十六十地品。第七会十一品者。第二十七十定品。二十八十通品。二十九十忍品。三十阿僧祇品。三十一如来寿量品。三十二诸菩萨住处品。三十三佛不思议法品。三十四如来十身相海品。三十五随好光明功德品。三十六普贤行品。三十七如来出现品。第八会一品者。即第三十八离世间品。第九会一品者。即第三十九入法界品。所以前后次第尔者。夫圣人设教。必有其渐。将欲命乎微言。先说三种世间严事。为九会之都序。起大法之原由。故受之以世主妙严品。同诸经之序分。二由致既彰。将陈正说。众海兴念。举其问端。如来将酬。先现瑞相。口光远召菩萨来仪。毫光普烛示说法主。震动刹网。以警群机。佛前现华。表说依果。白毫出众彰教从佛流。总为说法之端倪。故受之以如来现相品。三现相既著。法主将宣。如来长子。即普贤菩萨。毫光既示。悬解圣心。欲显难思。先明入定。内观事理外鉴根宜。上感佛加下为物轨。故受之以普贤三昧品。四既入至定。诸佛赞扬。定起发言。言必真当。先陈如来依报。总说刹海源由。故受之以世界成就品。五成就乃总明刹海。次别彰本师昔所严净。安布成立。无尽庄严。量等虚空。尘含法界。故受之以华藏世界品。六依报殊胜必有所因。其犹源远。流长根深果茂。故说昔为太子历事难思。备修胜因。严净刹海。即举人显法。故受之以毗卢遮那品。上之六品。总明所信因果。为第一会。亦名举果劝乐生信分也。次第二会有六品者。七由上所信方举依果。欲起深信复须识正。故先明如来三业正报。谓身语意。身是其总故先明之。应物成身随宜立号。故受之以如来名号品。八言随物欲广说法轮。展四谛之法门。名周法界。一一世界各有四百亿十千之名。故受之以四圣谛品。九身语既彰。意业将显。意玄叵测仍带身明。故足轮放光照事警物。文殊普遍说智光明。双照事理警令悟入。身智二照合为一光。令二觉齐圆。故受之以光明觉品。十上之三品。复为所信正报之果。次当正说十信法门有解行德。先明解穷玄智。谓十甚深十首菩萨。互相激扬。故受之以菩萨问明品。十一既有正解。复须正行历境造修。悲智双运无障不寂。故受之以净行品。十二解行既圆。便成胜德住于圆位。以圆功德而自庄严。以圆力用建立众生。贤首说此。故受之以贤首品。上之三品。明十信法。第三会六品者。第十三由上十信已周。将说十住。故不动觉树而升释天。体用无方赴于物欲。其犹澄江一月三舟共观。一舟停住二舟南北。南者见月千里随南。北者见月千里随北。停舟之者见月不移。是为此月不离中流而往南北。如来应现类此可知。即体之用无不普周。去住在缘佛无动静。不动而遍。以赴彼机。故受之以升须弥山顶品。十四既至彼天。菩萨云集赞扬佛德。显住体深玄。故受之以须弥顶上偈赞品。十五感应已交。正陈所说。明信满入位得正定心。以深般若住于真理。故受之以十住品。第十六十住。是位别行不同。若欲通修。皆须净行。故观十种境入甚深观。观法尽也。正法当兴。惑智亡也。真智方起。修佛十力。起四等心悲智双流。初发心时便成正觉。故受之以梵行品。十七行位既具。次彰胜德。十住之德后后过前。但明初住以况于后。初发心住德已难量。由无分齐等虚空界。举斯胜德劝物发心。故受之以初发心功德品。十八自分已圆。将趣十行。说于明门。以为胜进。故受之以明法品。第四会四品者。第十九上之六品十住已圆。将欲说行。亦须赴感。故受之以升夜摩天宫品。二十佛既赴感助化赞扬。显十行体。皆依佛智故受之。以夜摩宫中偈赞品。二十一由致既彰。正说中贤十行之位。故受之以十行品。二十二自分已终欲阶后位。蕴积众行。拟将回向。故受之以十无尽藏品。第五会三品者。二十三前第四会行德既具。将说回向说主赴感。故受之以升兜率天宫品。二十四十方云集助化赞扬。显回向愿。皆依佛智。故受之以兜率宫中偈赞品。二十五由致既彰。正说上贤十向之行。谓回向三处而无障碍。大悲普覆故回向众生。大智上求故回向菩提。入理双寂故回向实际。三无前后大愿普周。故受之以十回向品。上之三品已周。上贤离进趣相更无胜进。第六会一品者。即第二十六十地一品。谓上之三会三贤既具。解行愿周。亲证真如。有十重胜德。如地普载生成万物。若四河入海同趣佛智。宝珠十德渐渐增修。大地十山嶷然高出。大海十德。德德该通。为诸如来微妙智业。故受之以十地品。第七会十一品者。第二十七十定品。谓十地既满将成正觉。十地胜进立等觉名。等觉法门量同法界。略申数义以显深玄。先明十定穷尽法源。能为通用智慧之本。故受之以十定品。二十八依定之用量周法界。故受之以十通品。二十九定通难量特由智极。故终明智慧玄奥宏广。故受之以十忍品。忍即智也。三十定通智用一一难量。若欲校量非数能数。故须历数至不可说。积不可说以至十重。校量等觉功德难知。以况妙觉位德微细。阿僧祇为大数之首。故受之以阿僧祇品。三十一僧祇所说微细难知。念劫圆融刹那莫穷其际。尘刹该摄一尘。有无尽普贤。今略陈指事。明穷一切时。故受之以如来寿量品。以劫为日。后后倍前。刹劫难穷。佛寿亦尔。故云寿量品。三十二复明遍一切处。上就实。说尘尘皆是诸佛菩萨所居。今指事就粗。令归心有在。故受之以诸菩萨住处品。三十三佛不思议法品者。上之六品辩等觉法门。等觉义周。终明妙觉。妙觉之果略有二义。一名不可说。二可寄言。寄言之中复有二义。一差别说。二平等说。差别说者。即次下三品酬前诸因。因果别故。初总明佛德迥超言念。故受之以佛不思议法品。三十四次辩身相普周。总有十莲华藏世界海微尘数相。一一相用遍周法界深广难测。故受之以如来十身相海品。三十五大相既尔。随好更多。一一好中有多光明。一一光明用周法界。破地狱苦生兜率天。三重顿圆十地速满。彰其功用。故受之以随好光明功德品。三十六上皆差别因果。次有二品明平等因果。谓因无异果之因。果无异因之果。因果交彻。平等不二。不二而二。因果历然。因即普贤行门。故受之以普贤行品。三十七明果。即十门出现性起圆融。故受之以如来出现品。上之六会。总辩修因契果。生解分竟。第八一会。唯一品者。即离世间品。由上差别平等因果生解既终。今摄解成行。六位顿修辩二千行门一时齐起。而处世无染。故受之以离世间品。第九会唯一品。即入法界品。近望上文。大行既具。则证法界。远取诸会。信解行愿本在于证。依人证入。故次辩之。如来自入师子频申三昧。即果法界。令诸大众顿证法界。善财历位渐证法界。渐顿该罗。本末融会。皆证法界。故受之以入法界品。是知无尽教海。唯证相应。无尽法门自此略毕。故末偈云。刹尘心念可数知。大海中水可饮尽。虚空可量。风可系。无能尽说佛功德。此则言思道断矣。故三十九品条贯真诠。令无尽法门宛如在目。故云今经有三十九品。疏。初会六品彼经唯三十四下。辩晋经有阙开合可知

疏。第三明支类等者。支即支流。支者分也。亦如树枝从一树身分出枝分。本即华严故。此中言流。如从一池流出诸泒。大部如池别行如泒故。类即流类。此中言流。取相似流类之义。谓余别行经。不从大部分出。义势相似。即今经流类故

疏。小十住经者。以古德译十地亦云十住。或云十住地。今言小者。即地前十住。今言大者。即十地经。非以卷少为小等。疏。渐备一切智德者。一切智即佛智。十地即佛智中十德。如海十德。以十地之法。后后深于前前。故云渐备。故地影像中。明十地行相。次第现前能趣入一切智。智即渐备义。又如阿耨达池。流出四河。复更增长乃至入海。又如宝珠十德后后过前。皆渐备义。疏。无边功德经者。以前刹之劫。为后刹之日。后后胜前前。明功德无边矣。疏。罗摩伽即入法界之梵语。罗者此云离垢染。摩者转义。伽者一合义。谓离垢染转。即净法界。一合即入义

疏。二明流类等。疏文有二。先正明是类非本部之支泒。后或是别行彰有支义。古德见今经所无。将为流类。本部来既未尽。是此别行复何可定。多闻阙疑。故云未敢详定

疏。三北齐刘谦之等者。及与灵辩并如纂灵记。下当重出。但今云行道一载。即是传文。若准论序不言年数。又但云于悬瓮山嵩岩寺。顶戴华严经。勇猛行道足破血流。膝步殷勤。精微感悟。不言清凉。多是随方之人欲美其处。故取太原当处明之。传既云在清凉。必托胜境。况传中所明。经历数处方终百轴。第八传译感通

疏。佛度跋陀罗。此云觉贤等者。案纂灵记。本姓释氏。迦维罗卫国人。甘露饭王之苗裔。觉贤三岁而孤。八岁丧母。为外氏所鞠。从祖鸠摩利闻其聪敏。乃度为沙弥。同学一月诵习。贤乃一日当之及受具戒。博览群经多所综达。少以禅律驰名。尝与同学僧伽达多游处积年。知其已证不还果。常愿游方以弘至化。会秦沙门智严至罽宾国。问彼国僧谁可流化东土。咸云贤可。贤本受禅业于佛大仙。佛大仙时亦在罽宾国。智严求人东化亦谓严曰。可以振维僧徒宣授正法。即贤其人也。严即披诚至请。贤遂默而许焉。于是辞师东迈。涉路三载。寒暑备经艰危罄受。或层岩四合鸟道跻云。或连冰千里。风行雪卧。每清晖启曙即潜伏幽林。皓月良霄乃奔波永路。飞梯架迥扪索凭虚。危惧日寻。资粮时绝。至于交址渐达夷途。附舶海行。备经危险。方达青州东莱郡。闻罗什在长安。欣然而诣。后游东晋。至安帝义熙十四年。吴郡内史孟顗。右卫将军褚叔度。请译此经别造净室。其年三月十日起首。贤乃手执梵文。共沙门法业慧严等百有余人。于道场寺诠译。指文会理通言适妙。故道场寺犹有华严堂焉。永嘉六年卒。时春秋七十有一。手屈三指明得阿那含果。余广如传。业公未详氏族。风格秀整。学无常师。遍阅群教。每以为未能探微照极。常怏然不足。后遇觉贤请译华严筹咨义理。数岁之后廓然有所通悟。因顾其友人曰。圣教司南于是乎在。遂敷弘幽旨郁为宗首。著旨归两卷。见行于世。今不见本者。以希声初启未遑曲尽。时月淹久故多废替。慧严慧观。即什公八俊之二。笔格高简经论深博。备于僧史

疏。谢司空寺者。即道场寺。从檀越呼之。严观二德并此寺僧。疏。今润州兴严寺者。晋时称南扬州。其境广阔。今分出为润州耳

疏。日照三藏者。住摩诃菩提及那烂陀寺。风仪温雅。神机朗逸。负笈研精。琢玉成器。属玄奘三藏传教东归占风圣代。以永隆初至自京师。高宗弘显教门。诏会龙象。道成律师薄尘法师等十大德于魏国西寺。翻译经论。时有贤首法师。先以华严为业。每叹大教阙而未圆。往就问之。果云赍第八会文来至此。贤首遂与三藏对校。果获善财求善知识。天主光等十善友文。乃请译补阙。复译密严等经十有余部合二十四卷。垂拱年中。右胁而卧。无疾而终。门人等建塔于龙门山伊水之右。后梁王武三思奏请置伽蓝。制以香山为名。月殿陵烟。波涵倒景。珠幡散迥。影入飞云。工不日成。乃回天眷。法门盛事。今古莫俦

疏。三证圣元年于阗三藏实叉难陀等者。具如开元释教录第九。证义译文僧。总一十三人。俗官五人。弘景禅师有表。案经序中。本于大遍空寺亲受笔削。故表云。陛下亲临法座焕发序文。自运仙毫首题名品。七曜垂象。景丽于三明。八体成文。光敷于五义。法宝分行而错落。净华入贯而昭彰。九会真诠。词中悉现。百城奥旨字下皆明

疏。其文之要至下当辩者。八十卷初。疏中具明。意云。第七十七末。善财自云。我以文殊故。见诸难见者。彼大功德尊。愿速还瞻近。七十九末。弥勒广示后友。赞文殊德。令往问文殊。又云善男子。汝当往诣文殊师利善知识所。而问之言。菩萨云何学菩萨行。云何入普贤行门。云何成就。云何广大。云何随顺。云何清净。云何圆满。善男子。彼当为汝分别演说。何以故。文殊师利所有大愿。非余无量百千亿那由他菩萨之所能有等。广赞竟。次结云。善男子。汝应往诣文殊之所莫生疲厌。今既无彼文殊。案顶十五行经。则令弥勒记言为虚。善财。不依弥勒之教。先来拟往。复违昔心。又阙智照无二相文。则令后见普贤亦无因起。故今有之。诸过皆离。故云其文之要。文续义连

疏。二明传通感应下。此段疏文分三。初正辩感应。二出感应所以。三感庆逢遇。初中有六。一翻译。二造论。三书写。四读诵。五观行。六讲说。今初。晋译微言双童现瑞者。谓初于道场寺译经。堂前池内。每日有二青衣童子。从池中出捧香散华。举众皆见。又以此经久在龙宫。龙王庆此传通故。令龙子给侍。亦有善神护诸左右。故下云冥卫昭然。疏。唐翻至教甘露呈祥。则天梦。普天降甘露。故经序云。甘露流津。预梦庚申之夕。膏雨洒润。后覃壬戌之辰。以其十四日辛酉初译。前后各有一日感微。疏。冥卫昭然下。成上二译。此句成上晋译。如上已引亦有善神执戟卫护左右故。言亲纡御笔者。即成上唐译。然事即因讲。以则天序云初译之日。梦甘露以呈祥。又是讲新译华严经。故入译经之中。传云。新经初译之后。佛授记寺诸大德。请藏和尚讲。敕令十月十五日开讲便即入文。至十二月十二日晚上讲。讲至华藏世界海震动之文。其讲堂内及寺院中。忽然震动。于时道俗数千共睹。叹未曾有。三藏法师实叉难陀。及当寺大德明诠律师德感法师。述兹灵应具以奏闻。都维那慧表署状为首奏闻则天。以圣历三年腊月十九日。则天后亲运御笔批云。省状具云。昨因敷演微言。弘扬秘赜。初译之日。梦甘露以呈祥。开讲之辰。感地动而标异。斯乃如来降迹。用符九会之文。岂朕庸虚。敢当六种之应。披览来状。欣畅盈怀。宜付所司颁示天下。此批及状具如别录。故云亲纡御笔

疏。论成西域等者。即世亲菩萨西域记云。世亲菩萨是无著之昆弟也。性与聪敏良缘未具。遂以小乘为业。三端妙耸峻若霜峰。四辩横分。利如星剑。无著知小乘权教接引下机。慰疲俗而置化城。诱穷子而持粪器。遂设方便托病在床。令唤世亲示将去世。世亲闻已。不日至焉。无著见之。广说病源。因开大教云。及吾未死之间读吾所习经典。世亲即读华严。乃见毗卢法界普贤行海。如日光而总照。若帝网之相含。因生信悟叹曰。可取利剑断吾舌根。用明裨赞小乘之失。兄止之曰。如人因地而倒。亦因地而起。昔日以舌毁于大乘。今可将舌以赞大乘。遂入山披览大乘。造十地论。论成之日大地遍震光明洞然。国主自谒曰。得阿罗汉等果耶。答曰未得。既未得圣果。何以地动。答曰。贫道小年不信大乘。今者良为造大乘论。而得地动。故云地震光流

疏。志彻清凉感通玄悟者。此有二人。一刘谦之。二灵辩法师。初中传云。北齐太和年中。第三王子。于清凉山。求文殊师利菩萨。烧身供养。其王子下有阉官刘谦之。自叹形余。又睹王子焚躯之事。乃奏乞入山修道。既谐所欲。遂赍此经一部。昼夜精勤礼忏读诵。心祈妙德以希冥祐。绝粒饮水垂三七日。形气虽微而丹恳弥著。忽感髭鬓尽生复丈夫相。神彩通悟。洞晓幽旨。覃思精修。爰造斯经之论。始终纶综。凡六百卷。遂以奏闻。高祖敬信有倍常日。华严一教。于斯转盛。言灵辩法师者。传云。后魏沙门灵辩。太原晋阳人。宿殖胜善常读大乘。及见车严偏加钻仰。乃顶戴此经。入清凉山寺求文殊师利潜护。凡历一岁足破血流。肉尽骨穿。忽闻空中谓之曰。汝止汝止。但思惟此经。于是披卷豁然玄悟。后熙平元年岁次大梁正月内于清凉寺。敬造华严论。演义释文一百卷。穷微洞奥。至二年初。徙居悬瓮山嵩岩寺造毕。余具如传。若准论序。但云在悬瓮感通。今据传文故。亦清凉感通玄悟也

疏。其书写则经辉五色者。后魏安丰郡王延明。中山王元熙。并以宗室英灵博通归一。虔心无上稽首圆宗。以香和墨。写华严经一百部。金字华严一部。皆五香为藏。七宝为函。静夜良辰清斋行道。即放神光五色照曜堂宇。众所咸睹因而发心。不可胜纪。疏。楮香四达者。即僧德圆。不知氏族。天水人也。常以华严为业。读诵受持妙统宗极。遂修一净园种诸谷楮。并种以香草杂以鲜华。每一入园必加洗濯。身著净衣溉以香水。楮生三载香气四达。后别立净室书写此经。才书数行。每字光发照明院宇。又神人执戟现形警卫。又有青衣梵童无何而至。手执天华亦申供养。余如传说。疏。冬葵发艳者。即邓元爽。华阴人。证圣年中。爽有亲故暴死。经七日却苏。说冥中欲追爽。爽甚危惧蒙彼使命令写华严。写竟。爽母坟侧先种蜀葵。至冬已悴。一朝华发璨然荣茂。乡闾异之。乃为闻奏。则天皇帝为立孝门。疏。瑞鸟衔华者。僧法诚隐居蓝谷。后于南岭造华严堂。藻洁中外庄严既毕。乃图画七处九会之像。乃屈弘文馆书生张静敬写之。诚亦亲执香炉专精供养。后感瑞鸟。形色非常衔华入室。旋绕供养再三往复。经成之后精心转读者。多蒙感祐

疏。读诵则眇然履空者。隋禅定寺僧慧悟。京兆人。常与一僧同在终南栖隐。慧悟受持华严。一持涅槃。木食岩栖各专其业。忽有一人。无因而至。拜跪问讯。问讯既讫云。请一师就宅赴斋。二人相推。彼曰。请华严。法师悟因随往。乃是山神。请千罗汉皆推之于上。食讫皆飞空而去。神呼一童令侍。乃入师口中。因便得通还归取经。辞其友僧眇然而去。广如传说。疏。焕若临镜者。即僧辩才。不知何许人。幼事裕法师。以华严为业。久而不悟。乃护净造香函盛经。顶戴行道。凡经三载。遂梦普贤指授玄义。因忽成诵焕如临镜。疏。每舍舍利者。即樊玄智。安定人。弱岁修道于京城。南投杜顺和尚。顺令诵华严为业。劝依此经修普贤行。每诵经时。口中频获舍利。前后数百粒。疏。适会神僧。即苑律师。京兆延兴寺僧。以贞观初。途经[溧-木+(革*月)]桥舍于逆旅。日既将夕。因而寓宿。俄有异僧仪服粗弊同至。主人别房而止。遂命醇醪良肉快意饮啖。律师持洁。勃然秽之。其僧食已乃嗽以灰水。闭户而诵华严。俄终一轴。苑乃束身抱愧侧听玄音。未至五更便终六帙。苑深自悔责。悲泣交怀。入房礼忏。因而分袂。不告名字。莫知所之。疏。踊地现金色之身者。即慧祐法师。京崇福寺僧。戒行精苦。事俨和尚。专以华严为业。每清景良宵焚香专诵出现一品。后时忽见十余菩萨从地踊出。现金色身皆放光明坐莲华座。合掌敛念听诵此品经。经了便隐。疏。升天止修罗之阵者。即般若弥伽。于阗国沙弥也。甚有戒行每诵华严为业。忽有一人合掌窃谓曰。诸天令弟子奉请法师。请师闭目。遂至天上。天王跪而请曰。诸天今与修罗斗战。屡被摧衄。今屈法师。诵华严经。希望法力加护。弥伽如其所请。乘天宝辂。执天幢幡。心念华严。以诸天众对彼勍敌。修罗见之。忽然溃散。须臾送归。身染天香。终身不灭

疏。观行则无生入证偈赞排空者。即解脱和尚。姓邢氏。岱州五台县人。七岁出家志业弘远。初从介山抱腹岩慧超禅师处。询求定舍。超有知人之鉴。识其才器。告众曰。解脱调习融明。非尔辈所邻。未几而大启悟。后于五台西南佛光寺立精舍。读华严。复依经作佛光观。屡往中台东南华园北古大孚寺。求文殊师利亲承言诲。菩萨告曰。汝今何须亲礼于我。可自悔责必当大悟。后因自求。乃悟无生。兼得法喜。遂慨兹独善思惟广济。祈诚大觉请证此心。乃感诸佛现身说偈曰。诸佛寂灭甚深法。旷劫修行今乃得。若能开晓此法眼。一切诸佛皆随喜。解脱更问空中寂灭之法。若为可说得教人耶。诸佛即隐但有声告曰。方便智为灯。照见心境界。欲究真实法。一切无所见。又尝本州都督请传香授戒。法事既毕。将俟东归。都督及众送至城东。日云暮矣。思欲焚香。乃闻城上空中声曰。合掌以为华。身为供养具。善心真实香。赞叹香烟布。诸佛闻此香。寻声求救度。众等勤精进。终不相疑误。故云。偈赞排空。余广如传。然或即大圣化身事难详究。德广化博未之有也。疏。海神听而时雨滂沱者。即僧道英。姓陈氏蒲州人。年二十二亲为之婚娶。五载同居。誓不相触。后于并州炬法师筵下。听华严经。便落[髟/米]入太行山柏梯寺。修行止观。曾属亢旱。讲华严经以祈甘泽。有二老翁各二童侍。常来在座英每异之。后因问由绪。答云。弟子并是海神。爱此经故共来听受。英曰。今为檀越讲经请下微雨。神乃敕二童。童便从窗孔中出。须臾滂霈。远近咸赖焉。二翁拜谢。倏然而灭。故云海神听而时雨滂沱。其行迹绝多。亦广如传说。疏。天童迎而大水弥漫者。即隋朝僧灵干。姓李氏狄道人。依衍法师出家。年十八能讲华严。住兴善寺为译经证义沙门。后遇疾而死。数日乃苏云。住兜率天见休远二法师。并坐华台光晖绝世。谓干曰。与我报诸弟子。后皆生此。干志奉华严。常依经作华严观及弥勒天宫观。至于疾甚目睛上视。若有所见。沙门童真问之。答曰。向见青衣童子。引至兜牵天宫。而天乐非久终堕轮回。莲华藏。是所图也。言终气绝。须臾复苏。真问何所见耶。干曰。见大水遍满华如车轮而坐其上。所愿足矣。言绝而逝。故云尔也

疏。讲说则华梵通韵者。即宋朝求那跋陀罗。唐言功德贤。中天竺人。初学五明诸论。靡不该通。后崇佛法深入三藏进学大乘。大乘师试令探取经匣。即得华严。师喜之。令其讲说。元嘉十二年至广州。刺史车朗奏闻。太祖遣使迎接。南谯王义宣等。并师事之。集义学沙门七百余众。谯王欲请讲华严经。以华言未通有怀愧叹。即朝夕礼忏。虔请观音以求冥应。遂梦有人执剑持一人首。来至其前曰。汝何忧乎。于是具陈上事。即刎却陀首。便置新头语令回转得无痛耶。答曰。不痛。豁然便觉。备悟华言。遂讲华严至数十遍。余如传说。疏。人天共遵者。即魏勒那摩提。此言宝意。中天竺人。博闻赡学通诵一亿偈经。尤明禅性。以正始初。至洛阳译十地等论二十四卷。意神理摽峻。慧悟绝伦。领受华音。妙穷清切。帝每令讲华严经。精义频发。尝处高座。忽有持笏。执名者。形如大官云。天帝令来请法师讲华严。意云。法事所资独不能逮。都讲焚香。维那梵呗。咸亦须之。讲席众僧悉皆同见。意熙怡微笑告众辞诀。奄然卒于法座。都讲等僧亦同时殒。故云人天共遵。疏。洪水断流者。即僧法顺。俗姓杜氏。京兆杜陵人也。操行高洁。学无常师。以华严为业。尝居山日将欲种葵。地多虫蚁。乃巡疆定封。虫便外徙。尽力耕垦。一无所损。三原县人自生聋哑。顺乃召之与语。应言便愈。因诣南山属黄渠泛溢。止之断流徐步而过。将终之日。普会有缘声色不渝。言终而逝。葬在樊川北原。今全身塔。在长安南华严寺。事迹颇多。别传云。是文殊化身。疏。神光入宇者。即藏和尚。僧法藏字贤首。俗姓康氏。康居国人。初贤首母梦异光而孕此。为一光。及生而志慕无上。年十七辞亲。求法于太白山。后慈亲不愈归奉庭闱。绵历岁时能竭其力。时俨法师于云华寺讲华严经。贤首至中夜忽见神光来烛庭宇。贤首叹曰。当有异人发弘大教。及明乃遇俨和尚。自是伏膺深入无尽。此为二度神光入宇。又后于云华寺讲。有光明现从口出。须臾成盖众所知见。又是神光正取言同。即第二节神光入宇。取其讲时即第三节。语其生瑞兼第一节。故云神光入宇。余如别传

疏。良以一文之妙摄义无遗下。第二明感应所以。于中四句。初上一句正辩所以。以一文一偈摄义无遗。极圆妙故。故普贤菩萨告善财言。我此法海中无有一文。无有一句。非是舍施转轮王位而求得者。非是舍施一切所有而求得者。释曰。以一是一切之一故。称性之一也。疏。故一偈之功下三句。辩其功能。亦是感通之事初一偈之功能破地狱者。纂灵记云。京兆人。姓王名明干。本无戒行。曾不修善因患致死。被二人引至地狱。地狱门前见一僧云。是地藏菩萨。乃教诵偈云。若人欲了知三世一切佛。应当如是观。心造诸如来。菩萨授经已。谓之曰。诵得此偈。能排汝地狱苦。其人诵已遂入见王。王问。此人有何功德。答云。唯受持一四句偈。具如上说。王遂放免。当诵此偈。时声所至处。受苦之人皆得解脱。后三日方苏。忆持此偈。向诸道俗说之。参验偈文。方知是华严经。夜摩天宫无量菩萨云集所说。即觉林菩萨偈也。今经偈云。若人欲了知三世一切佛。应观法界性一切唯心造。大意是同。意明地狱皆由心造。了心造佛地狱自空耳。既一偈之功能破地狱。何况一卷一品一部之玄微。愿思此言勉夫传诵。疏。盥掌之水尚拯生灵者。即长耳婆罗门。僧弥伽多罗者。师子国第三果人也。麟德年初来仪震旦。高宗大帝甚加尊重。处于禁中岁余供养。多罗请寻圣迹。遂往清凉山礼敬文殊师利。因出至西太原寺。时属诸僧转华严经。乃问曰此是何经。答是华严。多罗肃然改容曰。不知此处亦有是经耶。合掌欢喜赞叹久之。言曰。此大方广功德难思。西国相传。有人读此经以水盥掌。所沾虫蚁而舍命者。皆得生天。何况受持读诵观察思惟者欤。故云尔也。疏。读诵思修功齐种智者。上辩盥掌之水。今明读诵思修功至齐佛。即十地经。解脱月先问也。初金刚藏云。佛子。此集一切种一切智功德菩萨行法门品。若诸众生不种善根不可得闻。解脱月菩萨言。闻此法门得几所福。金刚藏菩萨言。如一切智所集福德。闻此法门福德如是。何以故。非不闻此功德法门。而能信解受持读诵。何况精进如说修行。是故当知要得闻此集一切智功德法门。乃能信解受持修习。然后至于一切智地。释曰。闻尚齐于种智。何况读诵思修不可量也。经虽举闻为显胜故。意通思修故。疏云。读诵思修功齐种智耳

疏。宿生何幸下。第三感庆逢遇可知。余诸感通具于传记者。上来所引。粗举数条耳



大方广佛华严经随疏演义钞卷第十五

大方广佛华严经随疏演义钞卷第十六

　　　　唐清凉山大华严寺沙门澄观述


第九总释名题中。初总标章

疏。今初总题下。别释。于中二。先释总题中三。初标举。二一通显下列章名。三今初诸经下别释。于初章中有二。先总举诸经体式。二别明今经得名。前中疏或以人为目。或以法为名者。总说也。以人为名。约明法之所由。以法为目。乃举经之本体

疏。人有请说等殊下。别释人中举其二类等取所为。所说言请者。一从请人得名。如思益梵天所问经贤护经等。二就能说人。如无尽意菩萨经等。三依所为人。如须达拏忧填王经等。四依所说人。如金色童子经等

疏。法有法喻等者。所言等者。等取法中有多义故。法之多义次下当辩。喻者如大云经宝积经等

疏。或体或用或果或因者。即法中别义也。体者如般若经等。用者如神足经等果者如涅槃经等。因复多义。一者因行。如正恭敬经等。二者因位。如十住经等

疏。乍复乍单者。复中略有四义。一法喻双题。如妙法莲华经等。二人法双举。如胜天王般若经等。三体用双明。如十住断结经等。四因果双举。如渐备一切智德经等。言或乍单者。通上诸义。谓法单喻单体单用单因单果单。言其类繁广者。即上所明已是繁广。更有从所说时为名。如时非时等经。或从所说处为名。如密严经等。上收余义。故云其类繁广。并非正要故疏略言

疏。今经受称下。第二别明今经得名。于中复二。先举异名。后彰今称前中四义。一数二喻三法四义。用并可知。言梁摄论十胜相者。论曰。谓依大乘诸佛世尊有十相殊胜殊胜语。一者所知依殊胜殊胜语。二者所知相殊胜殊胜语。三者入所知相殊胜殊胜语。四者彼人因果殊胜殊胜语。五者彼因果修差别殊胜殊胜语。六者即于如来修差别中增上戒殊胜殊胜语。七者即于此中增上心殊胜殊胜语。八者即于此中增上慧殊胜殊胜语。九者彼果断殊胜殊胜语。十者彼果智殊胜殊胜语。由此所说诸佛契经诸句。显于大乘真是佛语。今当第十相中

疏。如下离世间及出现品。各有十名者。离世间品十名。经云。佛子此名一切菩萨功德行处(一)决定义华(二)普入一切法(三)普生一切智(四)超诸世间(五)离二乘道(六)不与一切诸众生共(七)悉能照了一切法门(八)增长众生出世善根(九)离世间法门品(十)应尊重听受。应诵持。应思惟。应愿乐。应修行。若能如是。当知是人疾得阿耨多罗三藐三菩提。言出现品十名者。经云。佛子。此法门名为如来秘密之处。名一切世间所不能知。名入如来。印名开大智门。名示现如来种性。名成就一切菩萨。名一切世间所不能坏。名一向随顺如来境界。名能净一切诸众生界。名演说如来根本实性不思议究竟法。即十名也

疏。依今梵本下。第二章。今目也。于中三。初正释今名。二拣前说。三结成今义。疏中一时并举梵言。一时译就此语。若别对者。摩诃言大。毗佛略云方广。勃陀云觉者。即是佛字。佛字略存梵音故。健拏云杂华。骠诃云严饰。修多罗云经

疏。前三异名下。二拣前说。言二品十目多从别义者。不得总该。不可具举故。又局当品者出现十名局于出现。离世间十名局离世间。岂得通为一部总称

疏。故今译者下。结成今义。明其具足。前通辩类中即是复义。而具前四对之复。故理尽义圆也

疏。大方是体。大方无隅故者。大方广三字。总有三义。一三字别释配体相用。如下广说。二方广两字属之为用。对上大字为体。三者大方为体。方字属大。便成无方。言大方无隅者。语出老子德经云。上德若谷。大白若辱。广德若不足。建德若偷。质真若渝。大方无隅。大器晚成。大音希声。大象无形。道隐无名。夫唯道善贷且成。意云。小则有其圭角。大即绝其方隅。隅即角也。借其言用。今大方即法界。等于虚空。何有隅角

疏。若合以华严。则亦喻上之四字者。即是上文二就义中。法喻一对。以严通能所。华为能严。大方广即所严。佛是严成之果。又以因望果。佛亦所严。故华严两字。通喻大方广佛之四字也。言至下当明者。即释严中疏。一体大下别释十大。初体大中二。先总后别。以二义释大而。云即是大字者。古人亦各十义释其七字。不知以七字更互相释。今明大义。则七字皆大。方则七字皆方。广则七字皆广。佛则七字皆佛等。故以体大配于大字。若总举七字。大者体也。方者相也。广者用也。佛者果也。华者因也。严者智也。经者教也

疏。涅槃云所言大者。下证上二义。先证常义。即涅槃第三。名字功德品云。佛告迦叶。是经名为大般涅槃。初语亦善中语亦善下语亦善。义味深远其文亦善。纯备具足清净梵行。金刚宝藏满足无缺。汝今善听。我今当说。善男子。所言大者。名之为常。如八大河悉归大海。此经如是降伏一切诸结烦恼及诸魔性。然后要于大般涅槃放舍身命。是故名曰大般涅槃。释曰。彼经具释大般涅槃。今但取其大字。约体不变故名为常。以性出自古非造成故。故生公序云。夫真理自然。悟亦冥符。真则无差。悟岂容易。不易之体湛然常照。但从迷乖之事未在我。苟能涉求。便返迷归极。归极得本而似始起始。则必终。常以之昧。若寻其趣乃是我始。会之非照今有。照不在今。即是莫先为大。既云大矣。所以称常。常必灭累。复曰般泥洹也。正顺今意。涅槃第二十五。亦云所言。大者。大名不可思议。以体绝常境故。言如人最长者谓无一法先法界故。故老子云。有物混成先天地生。寂兮寥兮独立而不改。可以为天下母。吾不知其名。字之曰道。强为之名曰大。释曰。彼以虚无为道。理异释门。言可证此。疏又云大者。其性广博下。二证上遍义。即涅槃第五。如来性品。南经四相品文云。佛告迦叶。所言大者。其性广博。犹如有人寿命无量名大丈夫。是人若能安住正法。名人中胜故。远公分此一文成二种大。一广故名大。二胜故名大。今但取广遍之义。义便引来彼更有多故名大。如藏多珍宝。复有高故名大。如大高山难至其顶。复有深故名大。犹如大海。即上不思议义。今以多即约用。高即约果。故但用常遍二义。于常义中已含深胜。如人最长即是胜故。又言犹如虚空。复是别文二十三云。又无不遍者。譬如虚空。解脱亦尔。彼虚空者。喻真解脱。真解脱者。即是涅槃

疏。二相大等者。有二意。恒沙性德与起信同。互相即入下。即显圆教事事无碍亦性具矣。然远公释涅槃。亦明体相用。体约性净涅槃。相约方便净涅槃。用约应化涅槃。此通因果。今明所证法中有三。故不同彼

疏。三用大等者。文中三。初正释用大。二涅槃又云下。引证。亦是第五经。南经四相品。以迦叶复问。如佛言曰。我已久度烦恼大海。若佛已度烦恼海者。何缘复纳。耶输陀罗。生罗睺罗。以是因缘当知。如来未度烦恼诸结大海。唯愿如来说其因缘。佛告迦叶。汝不应言如来久度烦恼大海。何缘复纳耶输陀罗。生罗睺罗。以是因缘。如来未度烦恼大海善男子。是大涅槃能建大义。汝等今当至心谛听。广为人说莫生惊疑。若有菩萨摩诃萨住大涅槃。须弥山王如是高广。悉能取令入于芥子。其诸众生依须弥住者。亦不迫迮无往来相如本无异。唯应度者见是菩萨。以须弥山内芥子中。复还安置本所住处下广说作用竟。结云善男子。是菩萨摩诃萨住大涅槃。即能示现种种无量神通变化。是故名曰大般涅槃。是菩萨摩诃萨所可示现。如是无量神通变化。一切众生无能测量。汝今云何能知如来。习近爱欲生罗睺罗。善男子。我已久住是大涅槃。种种示现神通变化。彼经即约果用。今意。明是即体之用。本有之用下佛果有相用者。皆由本自有故

疏。良以涅槃无广。广与大同。下释妨谓有问言。涅槃此义本释大字。何得以广配之。故今通云。涅槃但言大般涅槃。无有广字。以大字含广故。以能建大义。即广家之义。以释大字。今经大字对体。广字对用。故字别释因便。便通方广之经。谓十二分教中有方广经无有大字。而用大字释方广言。即如下合释方广云。宣说广大甚深法故。能生无量广大果故。皆以大释广也

疏。五因大等者。谓发菩提心即十信发心。起解即十住。行即十行。愿即十向。证即十地。精勤匪懈通策于前。以成诸位。所以广说因中差别者。欲收摄论七大性故。次文当知

疏。如摄大乘等。七种大性不离于此者。结会他文。而言等者。等取杂集瑜伽般若。大同小异。摄大乘第一。释大乘云。若广释者。七种大性共相应故。不广说之。瑜伽四十六云。一法大性。二发心大性。三胜解大性。四增上意乐大性五资粮大性。六时大性。七圆证大性杂集十一。说七大性者。一者境大性。二者行大性。三智。四精进。五方便善巧。六证得。七业。彼论云。何等名为七种大性。一者境大性。以菩萨道缘百千等无量诸经广大教法。为境界故。二行大性。正行一切自利利他广大行故。三智大性。了知广大补特伽罗法无我故。四精进大性。于三大阿僧企耶劫。方便勤修无量百千难行行故。五方便善巧大性。不住生死及涅槃故。六证得大性。证得如来十力无畏不共佛法等。无量无数大功德故。七业大性。穷生死际示现一切成菩提等。建立广大诸佛事故。若般若无著论七大性者。一法二心三信解四净心五资粮六时七果。此与瑜伽大同。若与对法会者。一法。即杂集境大性。缘大教法而为境故。二心。即是行大性。即由净心行二利行故。三信解。即智大性。信解与智。于境印持。于境决断。大意同故。四净心。即精进。由精进练磨令心净故。五资粮。即是方便善巧。由大悲般若而为方便。与无住涅槃为资粮故。六时。即杂集第七业大性。穷生死际尽未来时。建立佛事而为业用故。七果。即杂集第六证得大性。谓证佛功德而为果故。杂集据依体起用得果。不舍行因证居其先般若论中约时通因果。故果居时后。余之次第。二论意同。谓依教起行达甚深理。精进长时不滞二边证大胜果。穷生死际建立佛事。故名为大杂集。即是对法瑜伽大同般若。今疏总会上十大义。为七种大性摄。一体大。即第三智。大之中所知无我之理。二相大。亦所知摄。亦法大性即境摄故。三用大。即方便大。而是即体之用。亦境摄故。四果大。全同五因大。摄其五大性。一发菩提心。即是心大。二起解者。摄胜解大。三行愿证。并是行大。是十地因证非果证故。四精勤匪懈。即净心精进大。五成就诸位。即摄资粮大。六智大。全同而义小异。通了性相因果等故。七教大。即是境法大性。八义通前六。但除教故。九名同杂集初一。而义同时大及与方便善巧。十同第六。而具含二论时业二名。为对题中七字摄十故有开合。及次第不同。而义无违。故云七种大性不离于此。或相大一种二论略无理。亦无失。又通约十大。教旨小殊。不妨有异

疏。谓体法相等者。等取下八谓用法果法因法智法教法义法境法业法等。法是轨。持能持自性。故十皆法

疏。三广十义等者。疏文有二。先离释广字。后合释。顺诸经论。释方广经。于中二。先正释十义。后此之十义下结示本源。言前四即杂集第十一中四义。者。彼论云方广者。谓菩萨藏相应言说。如名方广亦名广破亦名无比。为何义故名为方广。一切有情利益安乐所依处故。宣说广大甚深法故。为何义故名为广破。以能广破一切障故。为何义故名为无比。无有诸法能比类故。此方广等。皆是大乘义差别名。释曰。此论标以三名。释成四义。以方广中有二义故。对疏前四次第无差。疏后六即入大乘论。第一中六义者。彼论云。毗佛略者。是摩诃衍。何以故。名毗佛略经。为诸众生说对治法。名毗佛略。亦有众多乘故。名毗佛略。亦以多庄严具故。名毗佛略。亦能出生无量大果报故。名毗佛略。非是称量所能知故。名毗佛略。断除一切诸邪见故。名毗佛略。释曰。次第与疏全同。但以毗佛略隔之。以成六义。然其第一说对治法。似杂集。第三广破。杂集约所破。此约能破。故亦不同。五非是称量。似于集论第四无比。集论约法不可比类。此约心不能知。故并不同。而刊定记云。集以对治。与入破障是同。乃除入论第一加集论菩萨藏相应言说为五者。殊失论意。以菩萨藏相应言说。是总拣小故。总拣已竟。方标三名。释成四义耳。若欲以集论之四。摄入论之六者。一即第二广说义。二即三四广德广生。皆深法故。三即一六对治破见。皆破义故。四即第五广超广绝。大意同故。今取小异。并开为十。则二论不同。谓集论一约言教。入论二约所摄。集论二约通辩甚深。入论别开三约二严通因。四约能生唯果。集论三约合明对治。入论别分一。治烦恼。六破智障。杂集第四似入论第五。已如前会故成十义。然为顺二论之次。故不依题之次。若欲配者。一广绝是大。体绝众相不思议故。二广超是方。妙法无类故。三广摄是广。摄无边故。四广知是佛。具种智故。五广破。六广治。七广生。三皆华字。并是因故。八广德是严。具二严故。九广依是经。依言教故。十广说是义。甚深法是所说故。即总上六字亦可通七

疏。四解佛十义等者。文有三解。初依本经。言如八地及离世间品辩者。上教缘中已广其义。今更略明八地。明十身即离世间品十佛。八地云。知如来身有菩提身。愿身。化身。力持身相好庄严身。威势身。意生身。福德身。法身。智身。离世间品五十三中说十种佛。所谓成正觉佛。愿佛。业报佛。住持佛。涅槃佛。法界佛。心佛。三昧佛。本性佛。随乐佛。十佛即是十身。若欲会者。正觉佛。是菩提身。愿佛即愿身。业报佛即相好庄严身。住持佛即力持身。涅槃佛即化身。法界佛即法身。心佛即威势身。三昧佛即福德身。本性佛即智身。随乐佛即意生身。今疏为顺经题故。不依彼二经之次。言大即法界佛者。大即法界体故。方即是本性佛者。即是本有智性故。广即涅槃佛者。化周遍故。亦随乐佛者。随自他意无不生故。佛即成正觉。佛者佛是梵音。此云觉者故。自觉觉他觉行圆满故。华即愿佛。及三昧佛者。并是因故。严即业报佛者。谓万行之因严成相好庄严身故。经即住持佛者。教法住持法不坠故。总不离心。七字皆是心佛者。是威势身心伏胜故

疏。又佛地论第一下。第二引佛地论者。论无别释。今当略辩。摄此十句。以为五对。一能证智。二所断障。三所证理。四所成益。五显觉相。前四法说。后一喻明。然此五对一一相属。一能证智者。即具一切智是根本智。一切种智是后得智。二所断障中。以一切智断烦恼障。一切种智断所知障。种类而知故。三所证理中一切法者。即真谛法也。一切种相者。俗谛法也。以一切智总相。观法之性。以一切种智别相观法之相。由证法性除烦恼障。由达法相断所知障。四所成益者。一则自利。二者利他。上之三对。俱通二利。若取别义。以一切智自证法性。便是自觉。以一切种智觉法之相。故能觉他。五显觉相者。如睡梦觉者。以一切智觉诸法之性。顿破无明烦恼睡眠故。如莲华开者。以于种智觉法之相。开悟法门。如于华开得见莲故。前即觉察。后即觉悟。此五无缺方称觉满。名曰妙觉。离觉所觉而尽觉故。上之解释未见经论。理必应然

疏。又真谛引真实论。亦有十义恐繁不引者。即真谛三藏七事记中引言十义者。谓觉胜天鼓(一)不由他悟(二)离二无知(三)已过眠梦(四)譬如莲华(五)性净无染(六)具足三义(七)具足三德(八)具三宝性(九)自知令他知(十)初言觉胜天鼓者。天鼓有四德。今并过之。一能觉悟诸天。贼来云来。贼去云去。佛即不尔。能令众生觉三烦恼。若生知生。若灭知灭。二天鼓能护天众。能破修罗。佛即不尔。能救三苦。能破四魔。三天鼓能令诸天受五欲乐。佛即不尔。能令众生受出世乐。四天鼓能令诸天生贪著心。佛即不尔。能令众生生出世心。具此四过。故云觉胜天鼓。二不由他悟者。无师自然智故。三离二无知者。即是烦恼无知。所知无知。四已过眠梦者。凡夫眠而不梦。唯烦恼故。二乘亦眠亦梦。以有无明及妄解故。佛不眠不梦。无有无明舍妄解故。五犹如莲华者。日光照触莲华即开。十地行成佛智自发。六性净无染者。因时虽有烦恼。五义不染。一佛无相故。譬如烟雾不能染空。二是对治故。譬如镕铁不停蚊蚋。三非处所故。譬如大石不能住空。四无转异者。譬如白玉涅而不缁。五妄不染真。譬如幻刀不能斫石。因时有惑尚不能染。果时惑尽岂当有染。七具足三义者。即是三佛。一假名佛。谓六神通。二寂静佛。谓惑不生。三真实佛。谓即真如。八具足三德者。谓摩诃般若解脱法身。九具三宝性者。谓同体三宝。十自知令他知者。即是二利。谓佛智慧力照真如境。名曰自知。复以慈悲力。说十二部经。令他知也。释曰。以此十义有同佛地故恐繁文

疏。五释华十义下。疏文有二。第一别释十华。第二总相料拣。前中即如次配于十佛。如一含十义。表法界佛。含性德故。为对十佛故。为此次亦可配于十度之因。而不依次为顺题故。一即般若。二即智度。三即方便。四即尸罗。五即忍辱。六即是愿。七即禅定。八即是檀。九即是力。十即精进。此意如下普眼长者。以十度因成十身果。故彼经云。为欲令其具佛相好。称扬赞叹檀波罗蜜故。即成相好庄严身。二云。为欲令其得佛净身。悉能遍至一切处故。称扬赞叹尸波罗蜜。即意生身。三为欲令其得佛清净不思议身。称扬赞叹忍波罗蜜。即菩提身。四为欲令其获于如来无能胜身。称扬赞叹精进波罗蜜。即威势身。五为欲令其得于清净无与等身。称扬赞叹禅波罗蜜。即福德身。六为欲令其现于如来清净法身。称扬赞叹般若波罗蜜。即是法身。七为欲令其现佛世尊清净色身。称扬赞叹方便波罗蜜。即是化身。八为欲令其为诸众生住一切劫。称扬赞叹愿波罗蜜。即愿身。九为欲令其现清净身。悉过一切诸佛刹土。称扬赞叹力波罗蜜。即力时身。十为欲令其现清净身。随众生心悉使欢喜。称扬赞叹智波罗蜜。即是智身。末云。为欲令其获于究竟净妙之身。称扬赞叹永离一切诸不善法。即圆净十度八万四千波罗蜜门。万行顿具该上十华。是故梵本名为杂华。上约相显。别配十度。若约圆融。一一行门皆具十义。可以意得

疏。然华有二种下。第二总相料拣。其引果华。亦喻生因。其严身华。亦喻了因。此二无碍。言或与果俱者。如莲华等。因该果海。果彻因源。圆融行故。或不与俱者。杏柰等华。因果区分行布行位不相杂故。此二无碍。是此中华

疏。神通众相等者。净行品云。若见华开。当愿众生。神通等法。如华开敷。若见树华。当愿众生。众相如华具三十二。神通等相。果上用故云与果俱。然神通虽乃通因。且就金玉之华与身俱说

疏。六释严者下。疏文。有三十八义。且为三节。初十总释。次十别释。后十八句互严。今初言为严不同者。如以十宝严一金佛。一真珠严二珊瑚。严等一佛十严。历于十佛。便成百严。约圆融修故

疏。又上十华如次严于十佛者。第二别释义。同一度成一佛。故总别无碍者。总融上二。行布圆融二无碍故。疏更有十义下。第三约互严说。于中有二。一别约十义五对。以互相严。二收成四句。以显互严。今初十义。在文可知。然亦是于别释得名。又释名中。释名之义。若约圆融。皆持业释。若约当相。皆依主释也。如第一用因严果。是华严之佛故。二即佛之华严故。三即佛华严之大方广。四即大方广之佛华严。五即大之方广。六即方广之大。七即大之方。八即方之大。九即大方广佛华严之经。十即诸因互严乃含多义。谓。施之戒戒之施。定之慧。慧之定等。前四成对。后一非对。但可以大等严经。不可以经严大等。故不成对。又为欲显诸因互严故

疏。禅非智无以穷其寂等者。举一为式。余可类取。谓禅无智。但是事定。若得智慧观于心性。为上定故。智不得禅乃为散善。分别慧故。慧若有定。如密室灯寂而能照。离动分别成实慧故。所言等者。等余万行。如施不得戒。非是真施。破戒行檀。非真福故。戒不得施。亦非真戒。悭贪不息。非真戒故。不舍财法。正犯戒故。余并可知

疏。又上来互严下。第二收成四句。于中二。先总标。后初相资四句下。别释

疏。无不从此法界流者。即从本起末证行从理发。无不还证此法身者。摄末归本证理由修显

疏。三理行俱融不二而二下。此句有三节。一此上正释以互融故不二。不坏两相故而二

疏。非真流之行下。第二反成上义。上句反上成行融理。次非起行之真。不从行显者。反上成理融行

疏。良以体融行下。三正成前义。言体融行而因圆者。行即是因。以体融行故因行圆满。行该真而果满者。正成上行融理也。行不该真。何由行得果耶

疏。四理行俱泯。此句易了。然上互融。行融理而行在。理融行而理存。故不二而二。今理行相夺。故云二而不二疏。相即四句下。但例前释。若力用交彻。即说相资。有体无体。即言相即。若具作者。一者唯理。无不真故。二者唯行。理废己故。三者俱融。即行即理。为一味故。四者俱泯。理即行故非理。行即理故非行。故双绝也。言法喻交映者。如人以华严像为喻。喻以因行严佛故

疏。七释经十义。言杂心五义。已见上文者。即藏摄中。谓一出生。二显示。三涌泉。四绳墨。五结鬘。余可知

疏。第四别释得名等者。此中得名。各取前七字别义例。皆二义释之。类前可知。此中释名。即前对辩开合中。五对之中。但除法喻一对。用余四对。以法喻一对华之一字已属因门。故略无之。四对之中望前有二异。一前则从宽至狭故。先明教义。今从狭至宽故。先明体用。又前从下释上故。先明教义。今从上释下故。后明教义。而前五对中。后明人中因果者。以因是华字。借喻中华故在后明。前从宽至狭义已尽故

疏。四教义相对亦通二释者。以易知故不出。若具释者。应云大方广佛华严之经。拣非涅槃等经。故经之大方广佛华严。拣非论中之所明故。而四对皆具二释者。约行布则依主。约圆融则持业

疏。教望于义下。谓四对之中。后二对中通于三释。谓经中有大方广佛华严故。如对法藏论。全取他名以目经故。佛华严有大方广故。故云可思

疏。第五展演无穷等者。然此下四门。皆关中意。然此门中彼有二义。一展一为多。二类结成本。类结成本。不异前第七部类品会中本部故。故此不明。又此展中并皆略示。而有十重。一展法界为理智二门。理即大方广。是所证法界为涅槃。智即佛华严为能证即菩提。虽有六字但是二法。二又展理智为题目。即大是体性包含。方广是业用周遍。故云理开体用。佛即是果。华严是因。故云智开因果。三又展此目为初会。于中自有二重。一但世界成就品。初牒问许说中。已具题目。二通就一会以示品目

疏。十海之中含于体用者。即初会也。十海者。一一切世界海。二一切众生海。三一切诸佛海。四一切法界海。五一切众生业海。六一切众生根海。七一切诸佛法轮海。八一切三世海。九一切如来愿力海。十一切如来神变海。七九与十。此三是用。余皆是体。此十本具皆是所证。故名为理。十之相差是事法界。十之真性是理法界。理事相融。并为所证之理。故云十海是理

疏。智分因果者。上言十智者。知上十海即是十智。而名小开合。经云。佛子。诸佛世尊知一切世界海成坏。清净智不可思议(一)知一切众生业海智不可思议(二)知一切法界安立海智(三)说一切无边佛海智(四)入一切欲解根海智(五)一念普知三世海智(六)显示一切如来无量愿海智(七)示现一切佛神变海智(八)转法轮海智(九)建立演说海智(十)此上皆有不可思议之言。唯愿海是因。余皆是果。若约所知。一三四八九十皆果。余三为因。三世通因果

疏。又华藏世界下。二通就一会。以示品目。则题目该于一会。言遮那遍中者。非唯遍于华藏。亦遍法界。以世界成就品。亦说毗卢遍严净故。彼偈云。所说无边众刹海。毗卢遮那悉严净。世尊境界不思议。智慧神通亦如是。况第六经云。毗卢遮那佛愿力。周法界一切国土中。恒转无上轮。第五经云。佛所庄严广大刹。等于一切微尘数。清净佛子悉满中。雨不思议最妙法。又华藏品云。华藏世界海。法界无差别。又云。一一尘中见法界皆普遍义。故遮那遍中之言。亦已摄于世界成就品矣

疏。彼二所证所观。即大方广者。果证法界大方广。因观法界大方广

疏。又展此会以成后八者。即第四节。展成一部

疏。又展九会周遍十方者。即第五节。言如第二会光明觉品者。举一会文以为体式。谓光明觉品。总有二十六箭放光。最后遍周法界虚空界。皆云彼一一世界。皆有百亿阎浮提。乃至百亿色究竟天。其中所有悉皆明现彼一一阎浮提中。悉见如来坐莲华藏师子之座。十佛刹微尘数菩萨所共围绕。悉以佛神力故。十方各有一大菩萨。一一各与十佛刹微尘数诸菩萨。俱来诣佛所等。释曰。此即遍十方文。既周百亿阎浮等。故是一类世界。言余会亦尔者。下之七会及第一会。皆遍十方。如第二会。故诸会末多结周遍

疏。又展此诸会各有主伴者。即第六节也。上来但明主经之遍。今辩伴经之遍。而引第三会文。则前遍法界之会。各有重重主伴者。此言例上遍法界之九会也

疏。乃至遍于尘刹者。即第七节也。上但遍国。今则遍尘

疏。异类界等者。即第八第九节也。上来七节。但遍同类。八遍异类树形刹等。而疏言等者。等取第九节异类刹尘。谓异类之刹亦以尘成尘。亦有刹。于中说经尤更多矣

疏。无尽时会者。即第十节。谓上同类异类若刹若尘。皆悉重重犹如帝网。时会与法。皆无尽也

疏。皆不出大方广佛华严。举题总收也清净法界。举本总收也。明从一法界无名无相中。展成无尽

疏。第六卷摄相尽者。相字去声呼。乃至无字法界之相亦不存故。然但解上展。则解此卷。故云从后渐卷。言乃至不出九会者。乃至二字略后五重。不出九会。是第四节耳。若具应云。一卷无尽时处。归异类界尘。二卷异类界尘。归异类界。三卷异类界。不出同类界尘。四卷同类界尘。不出同类刹主伴经。五卷主伴不出主经。结遍十方。六卷遍十方不出九会。七归初会。八归总题。九归理智。十归清净法界

疏。非理不智下。是第十节。卷理智归法界。而有二意。一者理智之中随举其一。即摄于二。但成一味。二者以智为用。以理为体。但摄智归理。不摄理归智。初摄二为一。唯一理字。理体性离。一亦不存。故云无字。又准前展。亦合云总题。不出体用因果。因果虽殊。不出一智。体用虽异。不出一理。然后方融理智。但不异前故略示耳。若从七字倒收者。摄教从义。但有大方广佛华严。摄人从法。但有大方广。摄用归体。不离于大。古人云。一言无不略尽。殊说更无异盈又大体性离言。言思斯绝。唯证相应耳

疏。第七展卷无碍者。谓说有前后实在一时。随门不同。故有三门耳

疏。无量无边法门海。即展时也。一言演说尽无余。即卷时也。如来于一语言中。即卷时也。演说无边契经海。即展时也

疏。第八以义圆收者。疏文有二。先以法摄后以人摄前。中又二。先指前不出总题。后或以教义下。重释摄义。疏文略举。若具说者。应增数明。谓或于无字中一字摄尽。谓或教或义。或性或心。或二字摄尽。疏有三节。亦更应言。或法界字摄尽。或三字摄尽。疏又有一义。顺于后段表三圣。故亦应云入法界摄尽理行果摄尽。从所诠故。或四字摄尽。谓教理行果。教即经字。理即大方广。行即华严。果即佛也。或教义成处摄尽。谓文虽浩瀚。唯一教字。即题中经字。观虽无量。但一缘起。义摄题中大方广三字。成谓行解因果德相用等。虽各缘起不同。据其成立。唯一成字摄尽。即题中佛华严也。处谓一切重重无尽同类异类。重重尘刹唯一处字故总卷之。义唯一性。教唯一文。成唯一念。处唯一尘。此一即是一切之一故。或信解行证摄尽。经有四分。初会是信。次六明解。八约成行。九唯证故。如下当知。或五字摄尽。谓加理字。成信解行证。理是所信所解所行所证故。或六字摄尽。即题中除经上之六字。是所诠故。或理信解行愿证。理即所信等。解行愿三即是三贤。证通地上及极果故。或七字摄尽。即全取一题。一题通目无尽法故。或八字摄尽。即法界缘起理实因果故。或九字摄尽。谓无障碍法界缘起因果故。或十字摄尽。谓体相智用因果教义及境业故

疏。或唯普贤文殊下。第二以人摄也。然有二重。前约人法对辩二圣。后于人法中。各有二圣。佛字当中。两重总收可思。第九摄归一心者。于中二。先指前总明。谓上八门已是一心上说。故云上来诸门不离一心。而诸禅流皆欲弃文而修观行。故复接之以辩此门

疏。心体即大下。后正约观心以释。谓心体离念。离念相者。等虚空界。岂非大耶。心之本智。即方广者。上大是即智之寂。方广乃即寂之智。故云寂照。运无涯之照即心。体相用三。融为所观也。观心起行即华严者。观体照而即寂。止也。观用寂而常照。观也。一心六度万行。皆起觉心性相。即是佛者。一念相应觉也。故经云。佛心岂有他正觉。觉世间。觉性无觉。即根本智。觉相历然。即后得智。此二不二。是无障碍智

疏。觉非外来全同所觉下。上明安立六字。今明卷摄相空。此上融成一味。此下互夺双亡。则一不为一。如斯观行未曾一念不契华严

疏。第十泯同平等者。此门总融前九。八是法师所知。九即禅师所尚。故今会之。于中三。初法说。二余曾莹两面镜下喻明。即借帝网之喻。以喻心境。三见夫心境互照下。合喻。意唯一而文有四节。初取两镜及灯合之。一镜喻境一镜喻心。灯喻本智。但取明了之义。言本智双入者。智性色性本无二故。智知一切法。即心自性故。故此智性入心入境。言心境重重者。合两面镜互照。智照斯在。即合一灯双入。是则以本智为能照。心境二法皆为所照。由斯本智令心境互融

疏。又即心了境界之佛下。第二取两镜及一尊容。以合尊容喻真佛。故今学人。只解即心即佛是心作佛。不知即境即佛是境作佛。今明以如为佛。心境皆如。心如即佛。境如焉非。又心有心性。心能作佛。境有心性。安不作佛。以心收境。则心中见佛是境界之佛。以境收心。则境中见佛是唯心如来。心佛重重者。即两镜之重重。而本觉性一者。即尊容之双入。疏皆取之不可得下。第三双融前二。以成止观心境。两亡即止。理智交彻即观

疏。心境既尔下。第四结例一切。境有多境心有多心。各自相对一一互相融也。万化皆然即总结例。唯证相应。则泯同果海也

疏。第二释品名。疏文有四。一会梵音。二释义理。三立名所以。四会释晋经。今初。疏中一时总对。若别对者。萨婆一切也。噜鸡世间也。印拏徕主也。骠诃庄严也。柰耶法门也。钵攞叵婆威德也。[言*那]忙名也。钵里勿多品也

疏。世者时也下。第二释义理也。于中二。先释世主。后妙谓下。释妙严于中三。初正明三世间严。次众生不严下。出立严所以。后复由佛严下。明二严相成

疏。诸经无此下。第三显立名所以。彰异余宗不名序品

疏。旧云世间净眼品下。第四会释晋经。所得法眼。即今法门威德也。自下第十。别解文义。中二。先释经序。后释经文。今初序之题目。备如音义。直解序文。然此一序。大分为六。一明佛日未兴群生沉溺。二明如来出世德用难思。三自庆逢遇。得闻声教。四别彰此典旨趣玄微。五传译古今。感庆逢遇。六总彰序意。赞理自谦。初中三。一明化法域中。二能化浅近。三所化迷沦。今初有二对。前对明混元之初。后对明三才已著。今初。即盖闻造化权舆之首。天道未分是也。盖闻者。发语之端也。造化者。造作变化。易系辞云。刚柔相推而生变化。又云变化者。进退之象也。权舆者。尔雅云。初哉首基肇祖元胎俶落权舆始也。二皆是始言天道未分者。谓元气混沌未分天地。下云人文始著。即有三才。始分天道。今云未分。即五运之时也。故易钩命决云。天地未分之前。谓之一气。于中则有太易太初太始太素太极。为五运也。运即运数。谓时改易。取易义也。元气未分谓之太易。元气始散谓之太初。气形之端谓之太始。形变有质谓之太素。质形已具谓之太极。转变五气故称五运。皆是天道未分也

疏。宗趣中已明言天道者。易系辞云。易之为书也。广大悉备。有天道焉。有人道焉。有地道焉。说卦云。昔者圣人之作易也。将以顺性命之理。是以立天之道曰阴与阳。立地之道曰柔与刚。立人之道曰仁与义。兼三才而两之。故易六画而成卦。又云。在天成象。在地成形。变化见矣。注曰。象况日月星辰。形况山川草木。又易云。易与天地准故。能弥纶天地之道。仰以观于天文。俯以察于地理。是故知幽明之故。原始反终。故知死生之说。注云。幽明者。有形无形之象。死生者。始终之数也。疏云。天有悬象。而成天文也。地有山川原隰各有条理。故云地理。此上皆是已分之相。因释天道故便举之。此对正在未分之前耳。序曰。龟龙系象之初。人文始著者。第二对明三才已著之相。略如向说。易系辞云。是故天生神物。圣人则之。天地变化。圣人效之。天垂象见吉凶。圣人象之。河出图洛出书。圣人则之。孔疏云。如郑康成之义。则依春秋纬云。河以通干出天苞。洛以流坤吐地符。河龙图发。洛龟书感。河图有九篇也。洛书有六篇也。孔安国云。以为河图则八卦是也。洛书则九畴是也。音义云。尧有神龟负图而出舜感黄龙负图而现。言人文始著者。系辞云。古者庖牺氏之王天下也。仰则观象于天。俯则观法于地。观鸟兽之文与地之宜。孔疏云。此下明圣人法自然之理而作易象。次易又云。近取诸身。远取诸物。于是始作八卦以通神明之德。以类万物之情。释曰。上云图出八卦。今云观乎天地者。或见龟复象天地等。于理无违。音义云。观乎天文以察时变观乎人文以化成天下。此非正意。后人用之耳。君臣父子尊卑上下。谓之人文。龟龙举三皇之时。斯为上古。系象举于夫子。即为下古。然其文王为中古。既有卦爻之辞。已有象矣。则总该三古。又上。云天道即言未分。今云人文则言始著。则二言影略。则初分之时亦皆未著。直至系象已具。方曰著明。故先有者即易。有太极是生两仪。两仪生四象。四象生八卦。八卦定吉凶。吉凶生大业。即三才具矣。上明法化竟。序曰。虽万八千岁。至无边之义。第二明能化浅近也。按帝王甲子记云。天皇氏治万八千年。地皇氏治九千年。人皇氏治四千五百年。有本云。三皇皆治一万八千年。故云万八千岁也。言同临有截之区者。毛诗注云。有截者。齐整也。区者域也。谓四海域内率服齐整。言七十二君。讵识无边之义者。司马相如封禅书云。继昭穆受谥号。略可道者。七十有二君。故管子云。昔者封太山。禅梁父者。有七十二家。梁父即太山下。小山名也。讵者何也。明上七十二家。贤明之君。何能识于称性玄理无边之义。序曰。由是人迷四忍至三途之下。第三明所化迷沦也。言由是者。上明化主及法二皆浅近。盖是域中一身之化。不能令所化免沈苦海。于中上对迷理轮回六趣。下对缠妄没溺三途。言四忍者。即思益经第一四法品中。佛言梵天。菩萨有四法。善出毁禁之罪。何等为四。一者得无生法忍。以诸法无来故。二者得无灭忍。以诸法无去故。三者得因缘忍。知诸法因缘生故。四者得无住忍。无异心相续故。是为四忍。言人迷者。人人皆迷故。但迷四忍容漂人天。故云轮回于六趣之中。家缠五盖。则溺三途矣。五盖者。一贪欲二嗔恚。三惛沈。四掉举。五疑也。言家缠者。家家缠也。上三皆明佛未兴世。群生沉溺竟。序曰。及夫鹫岩下。第二明如来出世德用难思。于中四。一总叹化主高深。二明能化时处长广。三别叹如来胜德。四结德归于如来。初中四句分二。前二句总序佛教兴流后二句寄对显胜。今初。上句明主出西天。故云鹫岩西峙。峙者立也。此约处叹人。后句即化法东被也。故云象驾东驱。言象驾者。略有二义。一一千年后像法之时。佛教方被故。二者象驮经故。初虽白马来仪。本用象故。为对鹫岩故用象驾。宋公题安国寺诗云。为龙太子去。驾象法王归。序曰。慧日法王下。第二寄对显胜。初句出域。后句超因。今初。慧日法王超四大而高视者。出域中也。则异前化在域中。慧日者。以佛为日。略有四义。一破闇如慧。二照现如智。三轮净如解脱。四上三不相离。如同法界。于法自在故称法王言超四大而高视者。即老子道经云。道大天大地大王亦大。域中有四大。而王居其一焉。人法地地法天。天法道。道法自然。释曰。然其说道。乃是清净虚通。故云道法自然。自然者。不知其所以然而然故。即世界始成。域中近事不达业因。故曰自然。今佛出现。善证真常妙穷二谛。天地造化。乃俗谛业因。域中之事耳。后句超因。言中天调御。越十地以居尊者。十地菩萨时经三祇。已断十障已证十如。成十胜行化周十方。今比世尊。犹一块土以方大地。况于四大何足越哉。序曰。包括铁围延促沙劫者。第二明时处长广。初句约处。略举三千大铁围内以为化境。岂同上说有截之区。后句约时。多劫促为一念。一念延为多劫。岂同上说万八千岁。序曰。其为体也则不生不灭下。第三别叹如来胜德中。即双明化主化法。略就三大叹之。上二句明体大也。经云。佛身无生超戏论。非是蕴聚差别法。又云。佛以法为身。清净如虚空。故又云。一切法无生。一切法无灭。若能如是解。斯人见如来。序曰。其为相也无去无来者。第二叹相大也。经云。如来。非以相为体。但是无相寂灭法。身相威仪悉具足。世间随乐皆得见。既无相为相故湛无去来。又德周法界。亦无来去。序曰。念处至多绪。即第三叹用大也。于中二。一约化法为用。二约化体明用。今初。化法玄妙。异前化法域中。即行唯造品。心唯四等。方便多门圆应难测。并如经说。言圆对者。身则圆回普应。若月落百川。音则称物普闻。若风吹万籁。意则刹那顿觉。若海印炳然。故云多绪。序曰。混大空而为量下。二约化体明用。谓大之则无外。细之则无内。经云。譬如虚空。遍至一切色非色处。亦如虚空具含众象。刹尘为量不可数知。故云岂算数之能穷。后句入纤芥之微区。匪名言之可述者。经云。如于此会见佛坐。一切尘中亦如是。尘中有刹。刹复有尘。尘复有刹。重重无尘。非是心识思量之境。故绝名言之表。表义名言难述。即言语道断显境名言不知。即心行处灭。亦是前句明化处普周法界。后句细无不入。经云。一一毛端。悉能容受无边世界而无障碍。示现调伏无量众生。序曰。无德而称者。其唯大觉欤。即第四结德归于如来也。谓上之三段皆属如来。则叹不可尽。论语云。泰伯其可谓至德矣。三以天下让。民无德而称焉。故经云。刹尘心念可数知。大海中水可饮尽。虚空可量风可系。无能尽说佛功德。即其事也。序曰。朕曩劫植因叨承佛记下。第三自庆逢时得闻声教。于中三。一蒙佛记。二荷太平。三万国朝宗重译来贡。今初。久远种因。故得大觉亲记。叨者忝也。从金山下别明记相。初明大云经或有疑伪。后玉扆下明宝雨经。郑氏注周礼云。扆屏风也。天子屏风以玉为饰。宝雨经有十卷。入开元正录。第一卷中云。尔时东方有一天子。名日月净光。乘五色云来诣佛所。右绕三匝顶礼佛足。退坐一面。佛告天子曰。汝之光明甚为希有。天子。汝于过去无量佛所。曾以种种香华珍宝。严身之物。衣服卧具。饮食汤药。恭敬供养种诸善根。天子。由汝夙种无量善根因缘。今得如是光明显曜。天子。以是因缘故。我涅槃后第□五百年法欲灭时。汝于此赡部洲东北方。摩诃支那国。位居阿鞞跋致。实是菩萨。故现女身为自在主。经于多岁正法治化。养育众生犹如赤子令修十善。能于我法广大住持建立塔寺。又以衣服饮食卧具汤药供养沙门。于一切持常修梵行。又一切女人犹有五障。此天子不为二障所障。一者轮王。二者不退菩萨。余如彼经。释曰。此时更无女主弘建若是。斯言不虚。序曰。加以积善余庆下。二荷太平也。易云。积善之家必有余庆。积不善之家必有余殃。今由积善故。得地平天成河清海晏。晏犹安也。序曰。殊祯绝瑞下。第三万国朝宗重译来贡也。于中二。初两对标。后两对释。前中谓万。方仰德殊异祯祥。奇绝瑞应日日而至。月月而书。书史册也。贝牒灵文亦时臻而岁洽。岁岁沾洽。二逾海下。两对释成。初成上祯祥而至。后架险下。成上贝牒臻洽。逾海航深。皆水行也。越漠架险。皆陆路也



大方广佛华严经随疏演义钞卷第十六

大方广佛华严经随疏演义钞卷第十七

　　　　唐清凉山大华严寺沙门澄观述


序曰。大方广下。第四别叹此典旨趣玄微。于中二。先总叹。后别叹。今初。先二句标其深广。后视之者下。成上二句。既为秘藏故视之不见。称为性海。安测边涯。挹者。珠丛云。以器斟酌于水也。故文选头陀寺碑云。盖闻挹朝夕之池者。无以测其浅深。仰苍苍之色者。难以知其远近。故今测量者。以管窥天用蠡酌海也。序曰。有学无学志绝窥觎下。第二别叹。于中三。初约人叹。二约法叹。三约处叹。初中二。先对劣显胜。后当体显胜。前中初句通三乘。后句别说。然二乘在座如聋如盲。三乘菩萨积行多劫。不能测故。窥者。左传云。谓举足而视觎者。珠丛云。谓有所冀望。后最胜种智下。当体显胜。上句约果满。以满二严成种智也。下句云普贤文殊等者。纳因圆。普贤之行文殊之愿。二皆圆也。亦得行愿通上二圣。序曰。一句之内下。第二约法叹。于中上句约能诠深广故。一句之义竭海墨而不尽。后一豪之中下约所诠。事事无碍故。一豪之中置刹土而非隘。序曰。摩竭提国下。三约处叹。举摩竭者。九会本故。不起觉场而周遍故。举普光者。近菩提场。又说信门该于果海。故云爰敷寂灭之理。序曰。缅惟奥义下。第五传译古今感庆逢遇。于中二。先明前译多阙。后明今译多具。今初。缅者远也。惟者思也。六代。即晋宋齐梁陈隋也。言惟启半珠未窥全宝者。即涅槃圣行品。雪山童子闻化罗刹。云诸行无常是生灭法。惊而愿视。唯见罗刹。问罗刹云。大士。汝于何处得是过去离怖畏者。所说半偈。大士。汝于何处而得如是半如意珠。释曰。欠下半偈义未全故。若得闻下生灭灭已寂灭为乐。即全宝也。今明先译既多阙略。为半宝也。序曰。朕闻其梵本下。第二明今译多具。即全宝也。文中有六。一邀迎。二正译。三感征。四事毕。五赞益。六庆遇。今初。事如玄谈。序曰。粤以证圣元年下。第二证译也。月旅姑洗者。正当三月。言亲受笔削者。则天躬自刊削。言笔削者。汉书卫青传云。削则削。笔则笔。削谓删去。笔谓增益。有云理书勘受削而注之。良以古人书竹木简。以刀削故序曰。遂得甘露流津下。三感征也。十四日是辛酉。庚申即十三日。壬戍即十五日。前后一日各有感征。谓则天于十三日夜梦。见遍天之内皆降甘露。十四日覃开译经。十五日天降甘雨。覃者。尔雅云。及延也。郭璞注云。谓蔓延相被及也。式开下成上征祥。此二句亦可通上二瑞。皆一味之泽。亦可式开实相成上甘露。不死之药况实相之常住故。一味之泽成上膏雨。一云一雨无异味故。式者用也。序曰。以圣历二年下。第四事毕己亥取于乙未丙申丁酉戊戌己亥首。涉五年缮写方毕。缮者。说文云补也。珠丛云。治故造新。皆谓之缮。序曰。添性海之波澜下。第五赞益。于中二。先明益教理。大波曰澜。玄言曰。廓者张小使大。郑玄注。礼云。疆者界也。说文云。域者封也。谓玄言既加。添足性海。开廓法界矣。后大乘顿教下。二辩益物机。序曰。岂谓后五百岁下。第六庆遇也。于中先庆遇。后发愿。今初。前句约恶时得闻。是一幸也。后一句约恶处得闻。此二幸也。初言后五百者。如来灭后有五五百年。第一五百年解脱坚固等。今当第四五百年。故云后也。在三五之后故。故金刚经中。于后五百岁信受者难得。言俄启珠函之秘者。即智论第六十四云。般若是如意珠。舍利如函箧。舍利之中虽无般若。而为般若所熏故。得一兴供养千反生天。今用此事。则如来如函。华严经是如意珠也。序曰。所冀阐扬沙界下。二发愿。于中二。先雨句横遍沙界。粗相遍也。尘区者。明微细遍。遍微尘中之区域故。后并两曜而长悬下。二句明竖穷长悬永布故。两曜即日月。喻如来根本后得智也。序曰。一窥宝偈下。第六总彰序意。赞理自谦。于中三。先两句正制序由。以披寻玩味庆喜深故。毛诗注云。复谓反复。珠丛云。复谓重审察。即是南容三复白圭。疏中已引二虽则无说无示下。赞理离言要假言显。无说无示。则净名目连章之文。不二之门。即净名不二法门品。亦如疏说。因言而显言者。若无文殊赞默之言。安知无言之为妙。故寂灭之相假以言诠。言大千之义者。即出现品。尘含经卷喻。疏中已引。故大千经卷潜尘无益。聪慧者开便能益物。今假言显义。当开尘示于经卷有成益也。三辄申下。谦己结成。上己略释序竟。其中有与理相应者。随时取舍耳

疏。第十别释文义者。疏文分二。先总科。后释经。前中三。谓标彰。列名。解释

疏。初本部三分者下。解释十重三。初分中分二。先明序正。后流通。有无下。别释流通。于中三。一序昔说。二序昔义。三申今解

疏。此上七解下。二会昔义也。复会前七师融成四句。一即第七师。三即前六师。二四义加。二唯正宗者。意取悟入显理。为正宗故。故河西道郎云。若因初分以得悟。则初分为正。若因后分以得悟。则后分非傍即斯义也

疏。今依具三下。第三申今正解。谓上显义理包含。纵成四句。依文释义三分可依。若无流通。序正安立。若唯有正起尽不明。若约无言如何解释。就疏文四。一立取源由。二所以三者下。辩三之相。三非唯一部下。例成前义。谓会品之文尚须三分。何况一部不立三耶。四虽六解皆通下。辩定流通。于中三。先取正义。次辩前顺违。后结正释

疏。初之一解下。二辩前顺违。出前不取五释所以

疏。令正宗中阙证入者。此即光统以法界品为流通。法界是证入因果众海大问。新众远集。佛自入定。众海顿证。判为流通。已抑经文。况正宗中但有信解行三而无证入

疏。第三但属善财一相者。此即裕公以法界后偈为流通。但是善财五相之中。显因广大相之一半。故非一部流通

疏。后二偈下。但言有云。即刊定记主意用此义。言但结偈中佛德者。以普贤向赞如来。言不能尽。故总结云。刹尘心念可数知。大海中水可饮尽。虚空可量风可系。无能尽说佛功德。若将此结叹佛德。判为流通。则一部之中无菩萨德

疏。十行等末类有此偈者。上以义破。此以文破。彼非经终而有此偈。故今此偈。非是一部用为流通。但当会当品流通意耳。言十行末偈者。偈云。菩萨功德无有边。一切修行皆具足。假使无量无边佛。于无量劫说不尽。何况世间天及人。一切声闻及缘觉。能于无量无边劫。赞叹称扬得究竟。释曰。法界偈末。结佛德无尽。此结十行菩萨之德不可尽耳。而言十行等者。等取十向十地。十向末云。一切众生由可数。三世心量亦可知。如是普贤诸佛子。功德边际无能测。一毛度空可得边。众刹为尘可知数。如是大仙诸佛子。所住行愿无能量。此结回向行愿无尽。十地末云。十方国土碎为尘。可于一念知其数。豪末度空可知量。亿劫说此不可尽。而言此者。明此上十地德无尽耳。是知位位品品德德之末。皆结无尽。故非一部之流通也

疏。经来未尽未必在后者。破第五师言未必者。容许后有但不必定耳。如毗卢遮那品末。或随好品末等。既不必有。故难取定

疏。眷属流通但约义故者。即第六师以约义理。于一佛乘分别说三。根本法轮摄彼眷属故云摄群经为眷属。何必将彼为此流通。此中有序不用彼序。何独用彼为此流通

疏。故依远公。三结归正义

疏。古云此九会中大位问答总有五番者。疏意存四故举古释。以第五无大位问答故。于中二。先叙昔。后古德以善财下。密示今意。意有其二。故但为四。一五无大位问故。二第五属流通故。故云今既判入流通。则前唯四。第四应名依人证入成德分

疏。兼取流通以为五分者。顺于古义。第一分中既摄一部序分。不于正宗之内分为五分。故取流通为第五分。理亦无违。但无大位之问。故疏合为四耳

疏。三以文从义科谓据现文但有其四。四位大问故。就第二分中。有差别平等二义。故分为五周因果

疏。初五位明因。后八相明果者。且依一相。以八相是应现故。故属果摄。若克实而言。成如来力下四门。方是其果。前一百九十六门。皆属因摄。若以八相为果。果有一十九门。余皆属因。言名出世因果者。品名离世间故。言亦名成行因果者。废于位名意在行故

疏。四前后褶叠科者。虽有十重总为二分。从后倒褶节节。除后就前分二故

疏。初位前十信行者。以四十二位明义。十信未成位。但为住因。故仁王詺十住为十信。故取能成信詺所成住故

疏。五前后钩锁科者。即是新意。文中二。初总标。二正释

疏。一第一会为依报因果下。第二正释也。然文有十节。谓一经初五品。二毗卢遮那品。三名号下三品。四问明至住处。有二十三品为一节。五不思议至随好三品为一节。六普贤行品为一节。七如来出现品为一节。八离世间品为一节。九入法界品为一节。初后不重用。但合有八重因果。以第九离世间及第十法界。各自为一重因果。故得为十

疏。五取不思议品下。此一因果。疏文有四。初正明。二解妨。三引证。四结成。初文可知

疏。以不思议等与前为果下。二解妨。谓有问言。差别圆融二义非一。如何前差别果。得为圆融果耶。故通意云。虽不思议等经文是一。所望异故。果别于因。成差别因果。果自圆融。得成圆融之果。言圆融者。以一一德周法界故。三十六门。门门之中。含十句故。所说之相难测量故。品名标为不思议故

疏。然有六义下。三引证。证成不思议等三品。为普贤行之果。普贤行品。是不思议等因

疏。一因果相属科中多先果后因者。五周因果。所信证入二果居先。差别因前。亦先有果。故云多先果也。今亦先果后因。为例同也。而言因果相属科者。即前第三以文从义科也。谓从因果相属之义。科成五故

疏。二四十八后未有证成等者。若不思议至随好。唯属差别果。因果既终。合有现瑞证成。今却无证。普贤行品既唯属出现之因。既未说果。何得有证。明知普贤行竟有证结属前来不思议等故

疏。三普贤品初无别发起者。若不属前此品之初。应合别有发起。既无发起明是属前

疏。四以义等者。果德难思。不可但为差别果故

疏。五前虽有问等者。即第二会初之问。而复问者。欲显不思议下难思。是圆融因果之初故

疏。六第二会初已有三业等者。前若无果。要用不思议等为差别果。前既已有此不思议等全属于后。前段差别因果亦足

疏。由斯六义下第四结也。三通释中

疏。成佛涅槃亦因现故者。此遮外难。恐有难云。离世间品自有因果。那得总为出现家因。故为此通

疏。由离世间下释为出现因义

疏。八离世间等者。当会自成因果。九全合两会为一因果。十以入法界当会自成因果。然第八会虽不钩前。前出现品已曾钩此第十因果不钩第八会。第八会已曾钩第九。故并得名钩锁因果

疏。其善财已下等者。善财历事为因。普贤说佛德为果故

疏。六随品长分科者。不约会分总为直科。三十九品以为十分耳

疏。二现相品下。明佛果无涯大用分者。现相品大用在义可知。普贤三昧言大用者。同加普贤不来而至。一多延促皆无碍故。毛光赞德无不周故。成就华藏。皆说如来遍净法界遍应刹海。令依正相入尘含法界。皆无涯大用也

疏。十善财下善友教证分者。若据标云随其本会科。会各一分。只成九分。欲显圆十故开后一。据实合有十会表圆。或经来未尽。且案文释耳

疏。若开诸龙及三乘会等者。前为百二十分。则诸龙三乘。皆属善财会。以初至福城本为善财故。故不别开诸乘等会。今约虽至福城。城中善财等二千四众尚未出城。先说普照法界修多罗。利益诸龙及三乘人故别乘之。余可知

疏。上来十例各显一理。然亦无尽者。第二正释经文。于中三。初总结前义二依三分。三依四分消经

疏。若依常用下。二依三分略科。于中二。先总科三分。后序中就文分二下。别释二序。于中三。初总科。二结通者。文在第五卷末。彼文有三。初结此界。次结华藏内。后结华藏外。次然此二序下。总指在余。三初证信者。下文分为三。初立序原由。二立序所以。三略释序文。今初。文略言阿难请问等者。智论第二云。佛涅槃时。于拘尸那国娑罗双树间。北首而卧一心欲入涅槃。阿难亲属爱心。未除未离欲心。心没忧海不能自出。尔时长老阿泥楼豆语阿难言。汝是守佛法藏人。不应如凡夫自没忧海。一切有为法是无常相。汝莫忧愁。又佛首付汝法。汝今愁闷失所付事。汝当问佛。佛涅槃后。我等云何行道。一谁当作师。二恶性车匿云何共住。三佛经初首作何等语。四如是种种未来要事应当问佛。阿难闻是事已。心闷小醒得念道力助。于佛末后所卧床边。以是事问佛。佛告阿难。若今现在若我过去。复自依止念处。莫依止余。乃至广说身受心法。以除世间贪爱。又云。从今日后解脱戒律经。是汝大师。如解脱戒经说。身口意业应如是行。又车匿比丘如梵天法治。若心软后应教迦旃延经。即可得道。复次是我三阿僧祇劫所集法宝藏。是藏初首。应作如是说言。如是我闻。一时佛在某方某国土。某处树林中。是我法门初首。应作如是说。何以故。三世诸佛法经首皆称是语。今我经初。亦应称此如是我闻一时佛在等语。故云如智度论

疏。及大悲经说者。案大悲经第五云。佛告阿难。我今以是正法宝藏付嘱于汝。勿令毁灭。阿难白佛言。我今云何修行法眼。乃至复云云何结集法眼。佛告阿难。我灭度后。有诸大德比丘僧众。集法毗尼时。彼诸大德摩诃迦叶最为上首。阿难。彼诸大德诸比丘众。应如是问。世尊何处说大阿波陀那。何处说摩诃尼陀那。乃至云何处说声闻藏缘觉藏菩萨藏。阿难。时诸比丘如是问已。汝应答言。如是我闻。一时佛在摩伽陀国菩提树下。初成正觉。如是我闻。一时佛在伽耶城。如是乃至云。如是我闻。一时佛在拘尸那城力士生地。阿利罗跋提河边。娑罗双树间。乃至云佛说经已。一切大众皆大欢喜顶戴奉行。阿难。汝应如是结集法眼。余可例知。上皆原由。即出其原本事由

疏。若核其所以意有六焉者。第二立序所以也

疏。今废我从闻下。上智论文。此下生公意成上论义

疏。若准佛地论下。第三略释序文。于中二。先引二论开合不同。后然信闻二事下。料拣通局。谓如是我闻。唯经初有而义通九会。为如是法义我皆得闻。时主俱通者。会会之初。皆云尔时世尊等。处众俱局者。摩竭非忉利天等处局。十佛刹菩萨列名异故。新旧菩萨亦不同故

疏。随相则尔等者。一会即一切会。何有众等而不通耶

疏。上来略依三分。下第三用四分科以释文。疏文有二。先总明。后就第一下别释于中二。第一序昔

疏。若以义从文且分为三下。第二辩今。已闻中

疏。如是一部经义等者。疏文有二。先序昔解。二明去取。前中又二。先合释信闻。后离释信闻。前中二。先总明。后如是等言依四义转下。别释其相。一言依譬喻者。如有说言。富贵如毗沙门。如是所传所闻之法。如佛所说。此则以佛所说如毗沙门。我今所传如富贵人。则以佛说为喻也。亦有说言。如是文句如我昔闻。此则以昔闻喻今闻也。故云譬喻。故有释如是云。两法相似谓之如。一法无非谓之是。相似即譬喻耳

疏。二依教诲者。谓如是当听我昔所闻。此即传法者之教诲也。亦有云即佛教诲。谓如是是我佛说。应当谛听。如有人言汝当如是读诵经论

疏。三依问答者。谓众问言。汝当所说昔定闻耶。故此答言。如是我闻

疏。四依许可者。谓结集时诸菩萨众咸共请言。如汝所闻当如是说。传法菩萨便许可言。如是当说。如我所闻如是说言。我当为汝。如是而思。如是而作。如是而说等。又许可者或信可言是事如是。谓如是法。我昔所闻。此事如是。齐此当说。定无有异。由四义故。经初皆置如是我闻。然上总意遍此四义。非别义也

疏。余更有释意不殊前者。刊定记。别开有九意。一以总释为一义。次用上四别。如次成五义。六以许可中第二释云又许可者或信可言为第六意。此是大乘法师。重释第四许可。非别义也。设有异释大同许可。又引功德施论。为第七释云。如是我闻者。显示此经是佛世尊现觉而演非自所作。此亦同佛地总意耳。八引长耳三藏依三宝释。若大乘法师用之乃是离释如是。下文当引。九引梁朝云法师。云如是我闻者。将传所闻之法。先当标举一部。谓如是经教。我于佛所闻者。此亦全同佛地总意。故云更有异释。意不殊前

疏。若离释者下。第二离释信闻。于中有二。先依智论合如是二字通释。是信顺之辞。然论具云。佛法大海信为能入。智为能度。如是者即是净信也。若人心中有清净信。是人能入佛法。若无净信。当知是人不入佛法。不信者言是事不如是。是不信相。信者言是事如是。是信相

疏。故肇公云者。此下肇公释。但是用智论意。非是别理。是以疏言故肇公云也。复有人于肇上加云。信为入法之初基。智为究竟之玄术。信则所言之理顺。顺则师资之道成。由信故所说之法皆可顺从。由顺从故说听二途师资建立。此亦后人傍于智论肇公。复后加言。则虽多亦非异理故

疏。收其异义。立为别释。意同言异并略不存。后人不知重重因循。皆列为异解

疏。有云圣人说法下。此下自狭之宽以释。此第一最局唯取如故。即刘虬洼无量义经释

疏。若云如斯之言。此下即梁武帝释。此约能诠而通诠事理

疏。有云如者当理之言者。通能所诠含于事理。理者道理非唯真如。即生公释法华经

疏。此明说事如事下。此即于生公解释中。傍出远公约法以释。意明生公即远公意。然彼具云。一约法解。阿难道彼如来所说。如于诸法故名为如。说理如理说事如事。说因如因说果如果。如法之言是当道理。故曰如是。良以乖法名为非故。如法之言得称为是。其言虽多但是道理之言耳。故不异生公

疏。融云如是者。感应之端也。谓以如字为佛应。是字为机感故渐宽前。从经以感应下。通妨难。恐有难云如即是应。是即为感。何不名为感应我闻。故为此通。有引此为注法华释者。注是刘公用融公义耳

疏。上来诸释下。第二申今去取。于中二。先且总许。后正申去取。前中言更有诸释。言异意同者。谓长耳三藏。就三宝释云。一就佛。三世诸佛共说不异。故名为如。以同说故称之为是。此大同梁帝。二约法。云诸法实相今古不异。故名为如。如来为说故称为是。此同刘公。圣人说法但为显如。三约僧。释云以阿难闻望佛所教所传不异。故名为如。永离过非故名为是。此同佛地总意。故云言异意同。又宝公约离五谤释云。第一句如是。此经离执有增益谤。故云如是。第二句如是。此经离第二执无损减谤。第三句如是。此经离第三执亦有亦无相违谤。第四句如是。此经离第四执非有非无愚痴谤。第五句如是。此经离第五执非非有非非无戏论谤。此上五谤。当理之言即皆摄尽。又真谛三藏约二谛释。既离有无。则离俱及俱非等。故亦不异前释。故云言异意同。略序数条更有多释。亦言有异意则大同。恐繁不序

疏。若依生物之信下。第二正申去取。于中文二。先总取三义。后以宗拣定。中文并可知。言敌对外道阿优者。百论云。外道立阿优为吉。智论云。梵王昔有七十二字。以训于世教化众生。后时众生福德转薄。梵王因兹吞啖却七十字。在口两角。各留一字。是其阿优。亦云阿呕。梵语轻重耳。余可知

疏。若华严宗下。第二以宗拣定。即约教以释。上通诸教。今先举圆宗。后应随教门下。依五教以释。既如是为当理之言。明于二谛。则小乘人法为俗。生空为真。始教之中四重真俗抗行。终教事理真俗二相交彻。如真谛所解。四顿教则真俗两亡。亡言绝虑方称当理。如无常经。应以生老病死定可厌等。称为当理之言。异此所明不得称是等。余教可知

疏。二我闻者释闻成就等者

疏。文有三。初总明立意。次我即阿难下。略释。后云何称我下。解妨重释。于中有二。先征释我闻。后释所闻。前中先征释我。诸蕴假者通于诸教。后此用何闻下。征闻重释。通于我闻。于中先征。后若依大小乘下。约教别释。于中三。初法相二无相三法性。初法相中含于小乘及与始教。于中二。先王释。后解妨。今初言小乘三者。萨婆多宗自有三义。一法救论师。耳闻非识。谓虽自分识依根方闻。然闻体是根非是于识。如闻既尔。见等亦然。故杂心云。自分眼见色。非彼眼识见。非慧非和合。不见障外色故。二妙音师。识闻非耳根无觉故。三成实师。和合能闻。上三并如俱舍界品。及婆沙第十三说。言大乘三者。一耳闻非识。如杂集第二云。耳界有何相。谓能闻声。瑜伽三十五云。数数于声。作意至能闻故。二识闻非耳。梁摄论云。闻有三义。一闻体谓耳识。二闻资粮谓音声。三闻果谓即闻慧。唯此耳识以为正闻。三和合能闻。佛地论云。闻谓耳根发识领受声尘。瑜伽论云。闻谓听闻即是耳根。发生耳识闻受教故

疏。然或具四缘八缘者。通释大小乘和合闻义。上言和合。但合根识。今取具缘。故云四八。然其四八是生识缘。若取能闻兼所发识。则或五或九故

疏。云等言或四者。即是小乘。一空二根三境四作意。故智论云。尔时耳根不坏。声在可闻处。作意欲闻。情尘意合即耳识生。随耳识生即意识生。方能分别种种因缘。方得闻声。释曰。声在可闻处即空。二即作意情即是根故。中论内詺六根品。为六情品。古云。根含识义目之为情。尘即是境。意即意根加此为五发生耳识。言随耳识生即意识生。即同时意识分别。非是缘也。若约分别声尘。则同时意识。亦是缘也。种种因缘得闻。总结上也。言八缘者。于前四上复加于四。谓一空二根三境四作意。五根本依第八识。六染净依第七识。七分别依第六识。八种子。种子为因缘依诸有为法皆托此依。离此因缘必不生故。分别依者即第六识。染净依者即第七识。根本依者即第八识。根即同境依故。唯识第四云。由此五识俱有所依。定有四种。谓五色根六七八识。随阙一种必不转故。同境分别染净根本所依别故。如有偈云。眼识九缘生。耳识唯从八。鼻舌身三七。后三五三四。若加等无间。于前各加一。释曰。眼九缘者。复加于明。闇中无见故。耳已除明。七更除空。此三合中知故。后三即六七八。六识五缘。更除染净及与分别。分别即所发识。染净即所依根。第七识或三或四。四谓除染净。染净即所发识故。前六识中约为根故除。此第七中约为识故。复除第八。第八即总故。或三者更除于境。境即根故。言三者即第八。但有种子作意及根。或四即更加境。此上诸释因便故来

疏。虽因耳处下。第二解妨。此有二妨。一有问言。现是耳闻。云何言我闻。故为此通。明我为总。总该眼耳等诸根故。即佛地论文。二有问言。一切佛教诠于无我。阿难已是入理圣人。那同凡夫而称我闻。故此通云法虽无我是牒问意。后言语便易下。即是通释。于中先显正。后非邪慢下拣非。此中通是二论之意。谓智论第一有三复次。以释无我说我。一云复次世间法中说我。非第一义中说。以是之故。诸法空无我。世间法故虽说于我。无实体故。二云复次世间语言有三根本。一邪二慢三名字。前二不净。后一是净。一切凡夫具三种语。见道学人具二种语。谓慢名字。诸圣人具一种语。谓名字。内心不计实法。随世间人共传是语。诸佛弟子顺俗故说我无咎。三云复次若人著无我相。诸法是实余皆妄语。是人应难。此一切法实相无我。云何言如是我闻。今诸佛弟子。知一切法空无所有。是中心不著。亦不著诸法实相。何况无我中心有所著。以是义故。不应难言何以说我。释曰。上三复次。一随世间故。三破邪见故。三不著无我故。二者依瑜伽论第六云。略由四义故称我闻。一为世间语便易故。二为随顺世间故。三为断除决定无我怖畏故。四谓宣说自他得失。令生决定信解心故。显扬第九。杂集十三。皆同此说。释曰。此与智论大同。瑜伽第一智论略无易故不出。二即智论第一。三即智论第三。谓著无我。即无我怖者。谓若定无我为谁修学。若不说无我。著即令怖不著。故不说无我。此怖自除。四即第二。谓随世流布。即能令他生决定信解之心。已知二论言异意同故。今疏明含于二论。取其言同。言语便易。即瑜伽第一意。随顺世间。即瑜伽第二智论第一。非邪慢心而有所说。即智论第二意中。所拣二语。然大乘法师傍智论意。立三种我。一妄执我。即此邪我。二者假施设我。谓大涅槃乐净常我。除二乘倒。强施设故。此亦即是智论名字中收。而智论于世间假名。此依出世法假名。三世流布我。正同智论三语之中名字我耳。然此中更有问言。为佛说法而言我闻。为不说法而言我闻。即本质影像之义。已见教体中。故疏不问

疏。若依无相下。第二无相宗含于三教。谓始教顿教实教。谓若但云我既无我闻亦无闻。即大乘初门为始教意。若云能所双寂无闻不闻。亦无我不我。离念顿显即顿教意。其从缘空故。向上成前二教无我所以。二者向下成不坏假名。即不闻之闻。为实教意。谓事理无碍故。闻即不闻无二义故。故智论云。闻者云何闻。用耳根闻耶。用耳识闻耶。用意识闻耶。若耳根闻耳根无觉知。故不应闻。若耳识闻。耳识一念不能分别。故不应闻。若意识闻。意识亦不能闻。何以故。先五识识五尘。然后意识识。意识不能识现在五尘。唯识过去未来五尘。若意识能识现在五尘者。盲聋人亦应识色声。何以故。意识不破故。答曰。非耳根能闻。亦非耳识亦非意识。是闻声事。从多因缘和合故得闻声。不得言一法能闻声。何以故。耳根无觉故不应闻声。识亦无色无对无处。故亦不应闻声。声无觉亦无根。故不能知声。释曰。此上皆明相离不能闻。下云尔时耳根不坏等。即辩和合能闻。已如前法相宗中引。今明和合而闻。闻即无闻。皆实教意。若刘公注法华云。阴入非主为我。听受非情曰闻。深照缘起悟解法空。若斯人也顾命之所因。然后传而无执。物我同致。释曰。此初亦始教意。从深照缘起下。即实教意。然皆属无相宗摄。又言不闻闻者。即涅槃十九。十地品中当引大意。但明事不碍理故不闻。约理不碍事故为闻

疏。若约法性下。第三约法性宗辩而但明圆教中意。言以我无我不二之真我者。含两经意。一者净名云。于我无我而不二。是无我义。二者涅槃云。无我法中有真我。是故敬礼无上尊。正当今意。即口顺世间。心造真境。真自在我

疏。根境非一异之妙耳者。以根与境共为缘起。因根说境因境说根。互相融即故曰非异。两相历然故曰非一。斯为妙耳。何所不闻

疏。然阿难所不闻经下第二释不闻难。谓有问言。阿难是佛得道夜生。年满二十方始出家。年至三十如来方命以为侍者。自三十年前如来所说。阿难不闻。何以经初皆言我闻。故为此答。答有四意。大为两节。前三带权。后一显实。一或云展转闻者。自有数说。一报恩第六云。阿难所不闻经。从诸比丘边闻。或有诸天向阿难说。二依涅槃四十云。我涅槃后。阿难比丘所未闻者。弘广菩萨当广流布。阿难所闻自能宣通。三智论第二云。迦叶阿难于王舍城结集三藏。是时长老大迦叶谓阿难言。佛嘱累汝令持法藏。汝应报佛恩。佛在何处最初说法。佛诸大弟子能守护法藏者。皆已灭度。唯汝一人在。汝今应随佛心怜愍众生故。集佛法藏。是时阿难礼众僧已坐师子床时大迦叶说此偈言

　佛圣师子王　　阿难是佛子
　师子座处坐　　观众无有佛
　如是大德众　　无佛失威神
　如夜无月时　　虚空不清净
　如大智人说　　汝佛子当演
　何处最初说　　今汝当布现　

是时长老阿难。一心合掌向佛涅槃方。如是说言。佛初说法时。尔时我不见。如是展转闻。佛在波罗柰。佛为五比丘。初开甘露门。说四圣谛法。苦集灭道谛。阿若憍陈如。最初得见道。及八万诸天。闻是得见道。以是等文明是传闻。故云或展转传闻

疏。或如来重说者。报恩经第六明阿难佛命为侍者。阿难从佛请求三愿。一者不受佛故衣。二者不受佛别请。三者所未闻法更请重说。如来将入涅槃前。更为阿难重说

疏。或得深三昧自然通达者。金刚华经云。阿难得法性觉自在王三昧故。如来前所说经。皆能忆持。与亲闻无异涅槃亦云。阿难多闻士。若在若不在。自然能解了常与无常义。法华得受记竟云。世尊甚希有。令我念过去。无量诸佛法。如今日所闻。我今无复疑。安住于佛道。方便为侍者。护持诸佛法。既云得记竟。方悟亦带方便。据方便为侍者。即密显实矣

疏。上皆就迹而说下。显实。于中上一句是结前。此下正显实义。言如不思议境界经斯良证者。彼经云。尔时复有千亿菩萨现声闻形。亦来会坐。其名曰舍利弗目犍连。乃至云阿难提婆达多跋难陀等。而为上首。皆已久修六波罗蜜。近佛菩提。为化众生于杂染土现声闻形。释曰。是大菩萨方便显本。故为实说。如法华五百弟子品云。诸比丘谛听。佛子所行道。善学方便故。不可得思议。知众乐小法。而畏于大智。是故诸菩萨。作声闻缘觉。即其文也。又阿难章中云。方便为侍者。护持诸佛法。即大权明矣。后去取中

疏。但随机教别者。此亦含多义。一成上诸说。但随机教故。二者即约三种阿难受持三藏。故云随机教别见闻不同。三种阿难。即大乘集法经说玄中。已引金刚仙论。及真谛般若疏。引阇王忏悔经等。并同此说

疏。第二标主时处下。释一时中文二。先唯就一时说。后感应合说。今初。言亦随世假立者。谓佛法中时不可得。中论云。因物故有时。离物何有时。物尚无所有。何况当有时。今随世俗说有一时。智论意同。言拣异余时者。谓趣举一时耳。疏即法王启运嘉会之时者。即肇公语意亦可知。启者开也。嘉者善也。易云。元者善之长也。享者嘉之会也。谓佛开大运演说真乘。即嘉善之会也

疏。亦可机教一时下。二感应合释。即生公意可知

疏。佛者主成就下。疏文有二。先略释。后义见下指广。前中若言菩提但称为觉。若云佛陀此云觉者。然觉有三。一自觉。谓双觉事理。如睡梦觉。如莲华开。此拣凡夫。二者觉他。拣异二乘。三者觉满。拣异菩萨。故云自他觉满之者。若禅观说。亦云离心名自觉。离色名觉他。色心俱离为觉满。以依起信心体离念。名为本觉故。题中总有此义释之

疏。真身无在而无不在故次辩之者。总显大意。言无在者。体相寂寥离能所故。无不在者。体圆遍故。故下经云。譬如虚空遍至一切色非色处。非至非不至。何以故。虚空无身故如来亦尔。遍一切法。遍一切众生。遍一切国土。非至非不至。何以故。如来身无身故。为众生故示现其身。又无在即体。无不在即用。体用无碍故为真身。此亦净名身子答天女意。女身色相无在无不在也

疏。为表所说下。释处所。以表自心中所证。非是随宜故不移证处

疏。第三别明时分中分二。先蹑前生起。谓说法时及成佛时。双标二时。后此教胜下。双释二时。于中二。先明说时。后释成佛。前中三。初释其所以。次初言尚总下。二假问征起此有二征。一征初近远。二征初通局

疏。略为三解下。第三解释。此上总标三义。即为三别。三解之中初之一解征初远近。近在一念。答初通局。局初五会。第二解初在二七之后而通九会。第三解取前师。即一念之初。取后第二师通于九会。就初解中三。初正明时分。二遮伏难三会论文。初中明九会。分为三时。非总初也

疏。以祇园身子皆后时故者。出后时所以。祇园在后者。佛成道后在王舍城。因长者为子娶妻。至于此城。闻佛发心方造精舍。故知在后。身子等在后者。案报恩经初度五人。次度耶舍门徒五十人。次度优楼频螺门徒五百。次度伽耶门人三百。次度那提门人二百。次度鹙子门徒一百。次度目连门徒一百。合有一千二百五十五人。十二游经初成道第一年度五比丘。第二年化迦叶兄弟三人。第五年度身子目连。五人者。一抲邻。二頞湿鞞。亦云马星跋提。三摩诃男。四十力迦叶。五拘利太子。二是母亲。三是父亲。释曰。既身子等在后。今第九会有此等五百。及祇园则在后矣

疏。常恒之说下。第二遮伏难。总有四难。一云华严教旨时处圆融。要历三时。岂通玄趣。故此释云。常恒之说。说无息时。后时不谈。岂名常说。二有难云如来圆音。顿演何要。三节方尽幽微。故此通云。虽能顿演表法浅深故须三节。三有难云。若表三节。三七日中一七一节。足得成表。何要后时。故此答云。三七未有声闻。不得显于不共之教。故须后时。故疏云亦显二乘绝见闻故。四有难云。处历秽土时不相融。岂顺华严圆融之旨。故此答云。正为融于异时及与秽土。即一刹那即是净故。故疏。云虽异处别时亦不相离等

疏。若尔世亲下。第三会论文。言思惟行因缘行者。因谓自所得法。缘谓所化之器。欲将已所证法为众生说。名为行因缘行。故法华经云。我所得智慧。微妙最第一。众生诸根钝。著乐痴所盲。如斯之等类。云何而可度等。是也。彼思不得一乘机。今思即得一乘机为异耳。余文可知

疏。二顺论释可知

疏。三约实圆融。即贤首国师意。于中四。初正释。二应机出现下。立理。谓若机熟不应便为失人。未熟而应虚心有待。二俱失时

疏。祇园身子下。三通妨难。谓有问言。若初成顿说。初成未度身子等众。何处得有五百罗汉。故今答云。九世相收。次有难云。祇园身子等纵许九世相融。一念一时何有重会。前时后时方有重故。故今通云。重会之言。亦犹灯光涉入如点灯盏。似有前后光。无前后而相涉入。今重会义但似灯光。一时之中不妨两会。法则有重。时不重也

疏。故法界放光下。第四引文为证。于中有三。初引法界品文。证是初成。法界品内见坐道场初成正觉。明知法界同初会时。二故此经十地下。引十地经。证无二七故。三故诸经论下。后会诸教时。明二七言非为楷定并随机故。密迹三乘玄中已说。普曜说十二因缘。而三乘俱益。十二因缘通三乘故。三乘既益明通说三

疏。法华过三七日方云说小者。经云。我始坐道场。观树亦经行。于三七日中。思惟如是事等。初欲说一而无一机。次念说权诸佛皆赞。乃至云舍利弗当知。我闻圣师子。深净微妙音。称南无诸佛。复作如是念。我出浊恶世。如诸佛所说。我亦随顺行。思惟是事已。即趣波罗柰。诸法寂灭相。不可以言宣。以方便力故。为五比丘说。是名转法轮。便有涅槃音等

疏。时既不定下。结成随宜

疏。约佛就机下。会于权实。劝令善知

疏。上显时分下。第二释成佛义。于中二。初结前总标。二小乘已下。别明五教。一小乘三十四心者。如婆沙八十二说。俱舍根品云。传说菩萨三十四心便成佛故。言三十四心者。见道一十六心。谓八忍八智离有顶贪有十八念。谓断有顶惑。有九无间九解脱道。如是十八足前十六。成三十四。一切菩萨决定。先于无所有处。已得离贪。方入见道。不复须断下地烦恼。唯断有顶一地之惑。但三十四心一坐成佛

疏。五分法身初圆者。即戒定慧解脱解脱知见。如十藏品。是实非化。拣异大乘

疏。大乘之中下。第二始教

疏。据实即古今情亡下。第三终教。古今情亡即观行意。但当无念为始成故。心无初相。即起信论云。菩萨地尽觉心初起心无初相。以其远离微细念故。得见心性。心即常住名竟究觉。今疏杂其语用

疏。无念而照名之曰正者。若唯无念寂而失照。若但照体照而失寂。并称不正。正在双行

疏。见心常住称之曰觉。即上所引起信论文。得见心性心即常住名究竟觉

疏。始本无二目之为成者。起信云。谓始觉同本觉。无复始本之异。名究竟觉即是成义

疏。约法身下。第四顿教意。言无成无不成者。经云譬如世界有成坏。而其虚空不增减。一切诸佛成菩提。成与不成无差别。既无有成何有不成。又体湛寂故曰无成。不碍随缘故无不成。即成终教意

疏。若依此经下。第五圆教。言以十佛法界之身云者。即成正觉等。十佛义并如前。言念念初初为物而现者。即体之应。应无尽时生感即成。念念机感念念成矣。成既不已故曰初初。一成一切成者。事事无碍故。故出现品云。如来成正觉时。于其身中普见一切众生成正觉。故如来成。即众生成矣。况佛佛平等一切成佛。又于一处成即一切处成。故十地中第十愿云。愿于一切世界成阿耨多罗三藐三菩提。不离一毛端处。于一切毛端处。皆悉示现等。又云。如于此处见佛坐。一切尘中亦如是。佛身无去亦无来。所有国土皆明现等。无成不成义不异前疏。一觉一切觉者。若觉一法一法之中一切具足。无觉者远离觉所觉故。无不觉者。朗鉴在怀亦不存于不觉相故。余可知



大方广佛华严经随疏演义钞卷第十七

大方广佛华严经随疏演义钞卷第十八

　　　　唐清凉山大华严寺沙门澄观述


疏。第四别显处严中。文亦有二。一通释前后。二别释器界。前中疏。即如来依正者。别显处。严是依教主。难思是正众。海云集是众。而言辅翼不空者。菩萨即十八圆满中辅翼。圆满不空。即眷属圆满。谓净土中无有四趣。龙鬼等众是佛现有。欲示净土不空故

疏。今初器界下。第二别释器界。文中五。初总科。二然此诸严下。示释仪式。谓各三故。三然或一因下。通妨难。谓有问言。因果圆融。何以就因各别所表。故今释云。实具四句为约所表。故别属因耳。然通别无碍。四然各摄无尽下。总科四事

疏。今初心地十句下。第五释本文。言彻华藏者。以华藏世界。海大莲华地面。金刚所成故。此依本经。若依观佛三昧海经第二。亦异常说而未尽源。彼云尔时菩提场地化以金刚。满八十里其色正白不可具见。此相现时菩萨眉间白毫相光。端洁正直矗然东向。长一丈五尺有十楞现。释曰。既有里数。又言化以故非极说。四因中

疏。或于树中现者。以上别中第四宝树行列故。言或诸严具及地中现者。以是叹地尊胜故。二树严疏长耸等者。谓长耸为高。迥露释显。圆妙释殊胜。故独出为特。然案西域记。长一百尺。即毕钵罗树

疏。表神通等法者。即净行品云。若见华开。当愿众生神通等。法如华开敷

疏。下经云。菩萨妙法树等者。等取下文。云信种慈悲根。智慧以为身。方便为枝干。五度为繁密。定叶神通华。一切智为果。最上力为鸟。垂阴覆三界。释曰。此五十九经所以引者。意明表法。皆有文据。非是臆说

疏。菩提智放教智光者。菩提即是证智。教谓差别之用。乃至言教即教证二道。十地广明

疏。无心成行等者。陶隐居云。云无心而出岫。鸟倦飞以知还。凡举云义虽有多种。多明无心

疏。即明涅槃众圣冥会者。无有一圣不证涅槃。犹如百川皆归大海。故肇公云。恬然而夷。怕然而泰。九流于是乎交归。众圣于是乎冥会矣

疏。染违性净等者。即通外难。谓有问言。涅槃既无不包染净同在其内。何以果用即言出生。居处屋宅不言出生。故今释云。染净之法涅槃实包。净则顺体染则违体。证会涅槃方有大用。故曰出生。染既违净。非此出矣。而体不离故云依现耳

疏。然上充遍等下。上直消经文。此下会成无碍

疏。十种宫殿此应说之者。亦约表法之宫殿耳。亦同上文妙法树矣。即五十四经。经云佛子。菩萨有十种宫殿。何等为十。所谓菩提心是菩萨宫殿。恒不忘失故。十善业道福德智慧是菩萨宫殿。教化欲界众生故。四梵住是(云云)教化色界众生故。生净居天是(云云)一切烦恼不能染故。生无色界是(云云)今诸众生离难处故。生杂染世界是(云云)今诸众生断烦恼故。现处内宫妻子眷属是(云云)成就往昔同行众生故。现居轮王护世释梵是(云云)为调伏自在心众生故。一切菩萨行游戏神通。皆得自在是(云云)善游戏诸禅定解脱三昧智慧故。一切佛所授无上自在。一切智王灌顶记是(云云)住十力庄严作一切法自在故。是为十。若诸菩萨安住其中。则得灌顶一切世间神力自在。释曰。从第三是下。皆有菩萨宫殿之言

疏。空乃高而无上等者。疏有三义。释师子座。今唯约表法释高广妙好。事则可知。下多就表

疏。诸觉诸通者。净名。云觉意净妙华。净行品云。神通等法如华开敷

疏。即菩萨妙法树随化分枝者。释宝树枝果周回间列。菩萨妙法树。即前文所引。前云方便为枝干。今以权实为枝。随树不同分枝差别。随枝有华各各成果。随因有异感果不同。并依无相不离法空之座

疏。一一智中知一切法等者。如一实智知遍法界理。如一权智穷事法界之边。则二智圆明无不知也。言一一法体显一切智者。如于一尘能显实智权智中道智。证智教智无边智门

疏。智论云轮王宝珠等者。即第十二论说。宝有三种。人宝天宝菩萨宝。人宝力少。唯有清净光色。除毒除鬼除闇。亦除饥渴寒热种种苦事。天宝亦大亦胜。常随逐天身可天使今。亦可共语轻而不重。菩萨之宝胜于天宝。兼能有人天宝用。又能令一切众生知死此生彼因缘本末。譬如明镜见其面像

疏。如文殊师利冠中毗楞伽宝者。即文殊般泥洹经说。文殊身如紫金山等。其文殊冠毗楞伽宝之所严饰。有五百种色。一一色中日月星辰诸天龙宫。世间众生所希见事皆于中现是也

疏。用此严座者下。出严所以。言寂照照寂皆莹净照烛者。准璎珞经妙觉方称寂照等觉照寂。今菩萨宝义同照寂。如来宝珠即当寂照

疏。佛境如空故云广大者。即问明品云。如来深境界。其量等虚空。一切众生入。而实无所入

疏。显教皆从法空下。上就事说。此下约表。无有一法不从法界流。无有一法不归于法界。故从座流还周法界。第五教主难思

疏前但云佛下。疏文有二。先彰大意。后文分下。开章。前中二。先蹑前征起。对前二文。一对标主。二对别明时分。后谓具十种深广下。总答。初答前佛。后遍于法界成正觉者。答其成相

疏。今初总辩即菩提身下。疏文有三。初当相以辩。即菩提身总示所属具无尽下释世尊。次座相现时下释尔时。次于一切下牒释余文。于中二解。先当相解。后寄对明。言开悟称觉者。二谛中道理本湛然。妄惑所翳久迷不见。今二障既寂。若云卷长空故名为开。了了分明若晴天廓彻故称为悟。悟即觉悟如睡梦觉。开即开发如莲华开矣

疏。若拣别者下。第二寄对以释。仍含二意。一对凡名觉。对小名正。对因名最。对位极名成。二者对凡名觉。对邪名正。对小名最。对因名成。一时双牒如文思之

疏。但悟我空未知我有等者。谓敌体与菩萨相反。二乘知我空法有。菩萨知法空我有。然二乘所空之我菩萨亦空。谓是我执。若无我法中有真我。菩萨知有二乘不知。若但约二空了我空与菩萨同。不了法空与菩萨异

疏。有厌生死空该涅槃者。此出上空有之过。由谓法有故厌生死。不如菩萨了生死之本空无可厌故。故净名善意菩萨曰。生死涅槃为二。若见生死性。则无生死无缚无解不生不灭。如是解者。是为入不二法门。又宝印子菩萨曰。乐涅槃不乐世间为二。若不乐涅槃不厌世间。则无有二。所以者何。若有缚则有解。若本无缚其谁求解。无缚无解则无乐厌。是为入不二法门。二乘不能如是解故。故厌生死。言空该涅槃者。即涅槃经意。涅槃云空者。所谓生死。不空者谓大涅槃。今二乘谓生死却为不空。以涅槃无余永寂却是于空。故云空该涅槃

疏。颠倒未除者。倒有八种。外道谓世间为常乐我净。为四颠倒。二乘永寂计为涅槃。则无常乐我净为四颠倒。若谓世间无常乐我净。涅槃乃有常乐我净。则名八行皆非颠倒。是则二乘但有无常乐我净之四倒。此约与之。若夺二乘。二乘既不能知涅槃常乐我净。则于无常乐我净亦不如实知以其漫该。如虫食木偶成字故。况不了生死实性即是涅槃。安离八倒。故云颠倒未除岂得称正。余如涅槃四倒品说

疏。设许称正亦未名最者。此对邪名正。对小名最。以上与之。能知我空异乎外道。故得名正。不能双觉二空及不空义。故不名最

疏。菩萨虽正下。亦有二意。初对二乘不名正义。今对菩萨方得名正。有上者。上有佛故。有修者。未绝学故

疏。设位极下。对上二乘得名正义。则菩萨许得最名。但未成故佛方成耳

疏。我佛独能下。第三结归就佛。具有成最正觉四字之义。谓如量如理下。对上所觉境中。以释觉义。如量觉俗。如理觉真。三谛中道亦如理摄。亦是合上二智觉于中道。了了究竟。拣异菩萨。故涅槃云。十住菩萨见不了了。唯佛世尊名为了了。故阇王云。了了见佛性犹如文殊等

疏。已出微细下。释上了了究竟之言。二障有三种。一现行。二种子。三习气。习气种子名为微细。佛已尽故。然二障习气。通障菩提及大涅槃。若就别说。断烦恼障显于涅槃。今成正觉略言所知耳。后别中

疏。一三业普周等者。十中后五。全十身名。前五无有身言而义具之。一即菩提身。前总中已示。二即威势身。三福德身。四意生身。五相好庄严身

疏。今初意业下。疏文有二。先总标。后前云于一切下。别释。于中复二。先略释。后智即二智下。广释。于中亦二。先标能入之智。后二智者下。别明智入之相。即为四段。一释二智。二释三智。三释无障碍智。四释四智。以无障碍智约义即圆故列在后。因三谛成故释居四前

疏。一以如量智达俗等者。然入有二义。一达二证。故以达入俗。以证入真。然二智相者。摄论云。如人初开目。是名加行智。如人正闭目。是无分别智。即彼复开眼。后得智亦尔。应知如虚空。是无分别智。于中现色像。后得智亦尔

疏。如其胜义觉诸法故者。证第二义。上则二智别觉二境。则三世为俗。平等为真。今觉俗即真。是故三世即是平等。胜义是真。诸法是俗。今以真智而觉于俗故。令诸法即真胜义。以其性相非一异故

疏。一真俗互泯双遮辩中者。俗即真故非俗。真即俗故非真。非真非俗即是中道。则三世即平等故非三世。平等即三世故非平等。为两亡也

疏。真俗虽即而不坏相者。谓即有之空方是真空。即空之有方为妙有。空有不二两相历然。如波即水而恒动。水即波而恒湿。故云双照疏。此二觉三谛之境者。结成也。在境为一谛而三谛。在心为一观而三观。在果为一智而三智。如一圆珠。珠相喻有。珠净喻空。圆明喻中。三无前后。此喻一谛而三谛。若以明镜照之。珠上三义一时顿现。即喻一观而三观。若就镜中观珠。珠之与镜非一非异。则喻心境二而不二为真觉也

疏。境既双泯而双现下。第三仍前三智释无障碍智。谓合前二种中道为无障碍。然前三智圆融已为无碍。而未明遮照无碍故。复双融明无障碍。然双泯即前双遮。双现即前双照。若境双泯。则无心于真俗为寂也。若境双现。则心权实双鉴为照。故云智亦寂照而双流。二种中道既无障碍。二种二谛居然相融

疏。谓无障碍智下。结成疏。言四智者下。第四释四智。疏文有三。初总标。二会释经文。三通妨难

疏。通缘三世下。第二会释经文。然四智广义次下。喻中广引论释。今此但取其中同义。言通缘三世者。四智皆缘三世之境。果位八识相应之智皆缘三世。故云并入三世。下释平等。言镜智离分别故依持平等者。论云。此智心品离诸分别。所缘行相微细难知。故云离诸分别。又云。不忘不愚一切境相。性相清净离诸杂染。纯净圆德现种依持。故云依持平等。意云。虽言现行功德之依种子功德之持。由无分别故得平等

疏。平等性智证平等性者。论云。谓此心品观一切法自他有情皆悉平等。大慈悲等恒共相应。随诸众生所乐。示现受用身土影像差别。既云自他有情皆悉平等。即是所观平等故。云证平等性

疏。妙观察智观察平等者。论云。谓此心品善观诸法自相共相无碍而转。摄观无量总持定门。及所发生功德珍宝。能现无边作用差别。皆得自在雨大法雨。断一切疑令诸有情皆获利乐。既云善观诸法自相共相无碍而转。此即明平等能遍观一切诸法。故云观察平等

疏。成所作智普利平等者。论云。谓此心品为欲利乐诸有情故。普于十方示现种种变化三业。此即普利之义。不拣怨亲岂非平等

疏。四智圆融一句摄尽者。叹胜也。下身语皆四智之现者。明此中用四智之意。以观下文佛德。与唯识论释四智同。故云皆是四智之显现。所以总中宜用四智释也

疏。四智圆融无二性故下。第三通妨。谓有难云。四智菩提有为无漏。非我经宗何得参杂释此玄旨。故今通云。四智菩提性相二宗皆具有之。但义小异耳。用之无爽。谓圆融无二是其一义故。彼宗说四不得相杂。今明一智便具四智故。下出现以四宝珠喻其四智。经云。复次佛子。譬如大海有四宝珠具无量德。能生海内一切珍宝。若大海中无此宝珠。乃至一宝亦不可得。何等为四。一名积集宝。二名无尽藏。三名远离炽然。四名具足庄严。佛子。此四宝珠。一切凡夫诸天龙神等悉不得见。何以故。娑竭罗龙王以此宝珠端严。方正置于宫中深密处故。佛子。如来应正等觉大智慧海亦复如是。于中有四大智宝珠。具足无量福智功德。由此能生一切众生声闻独觉学无学位。及诸菩萨智慧之宝。何等为四。所谓无染著巧方便。大智慧宝(一大圆镜智离诸分别名无染著所缘行相微细难知不忘不愚一切境相巧方便故)。善分别有为无为法。大智慧宝(二平等性智观一切法有为无为自他境相名巧方便利他平等名善分别)分别说无量法而不坏法性。大智慧宝(三妙观察智此智善观察诸法自相共相无碍而转故说无量法而不坏法性无量法者即摄观无尽总持定门而言说者雨大法雨断一切疑)知时非时未曾误失。大智慧宝(四成所作智知机知时作所应作故若诸如来大智海中无此四宝有一众生得入大乘终无是处此曰智宝薄福众生所不能见何以故置于如来深密藏故)其一一智。皆云平均正直端洁妙好。即具四智之德故。况同一性居然融通。言修生本有非一异故者。第二意不同彼宗。彼宗四智修生涅槃本有。今即四智是本觉智。修生之四非别有体。如金成像金像不殊故

疏。然上能觉下。第三总结。所以结者。欲明一菩提身已具法报二身。况具下九

疏。二其身下身业等者。疏文有二。先总明。后法身普周下。别释。于中二。先随相各别遍。二圆融总摄遍。今初。且寄三身以明下。明摄十以为三故。今明法身本体遍。智身修成如体而遍。色身即体之用遍。法身如虚空遍。智身如日光遍。色身如日影遍

疏。并是圆遍下。别示遍相。三身皆如下说。故云并是。言并是圆遍者。若大若小皆圆满故。非分遍者。非是分析散布令遍。谓一切下示圆遍相。纤尘亦圆粗则可了。总看亦现者。遍法界内唯是一佛。佛身充满于法界故。言别看亦现者。则向一一国土一一尘中。皆见全身。故下经云。如于此处见佛坐。一切尘中亦如是。佛身无去亦无来。所有国土皆明现。是也。又总别看者。总则一身处处皆有。别则支分眼耳鼻等各遍法界。故现相品云。佛眼云何无有量。耳鼻舌身亦复然等

疏。又国土等即是我身下。二圆融总摄遍。谓前明能遍三身非所遍土。今明能遍即是所遍。能所互融故。又明一一身相融和杂遍故。又上约佛身上十身。谓菩提愿化力庄严等。今明三世间无碍之十身。谓国土众生等故。十身相作于何不融。故云犹如灯光。经云。譬如冥室百千灯。一一灯光遍室内。诸佛身智亦复然

疏。譬如下喻显下。疏文中二。先总明大意。后开章别释。今初。言佛三业非喻能喻者。八十卷末云。三界有无一切法。不能与佛为譬喻。譬如山林鸟兽等。无有依空而住者。虚空真如及实际。涅槃法性寂灭等。唯有如是真实法。可以显示于如来。即其文也。又佛地论第四云。如契经言。乃至所有施设譬喻。喻诸如来所有功德。一切皆是谤诸如来。唯除一喻。所谓虚空。可喻如来。戒等无量功德同虚空故

疏。然虚空为喻有同不同等者。上两句标。下释二相。先释不同。即第五回向之文。此明佛有自利之德。不同虚空不能自利。而言等者。等取次下经文。云于一切处令诸众生积集善根悉充足故。此明如来有利他之德不同虚空

疏。今分取同下。二释同义。但是分同。言同义多种如下十忍品者。即第十如空忍经云。佛子。此菩萨摩诃萨了一切法界犹如虚空。以无相故。一切世界犹如虚空。以无起故。一切法犹如虚空。以无二故。一切众生行犹如虚空。无所行故。一切佛犹如虚空。无分别故。一切佛力犹如虚空。无差别故。一切禅定犹如虚空。三际平等故。所说一切法犹如虚空。不可言说故。一切佛身犹如虚空。无著无碍故。释曰。上所引文。若取总通。无相无起等。皆是虚空多义。若取别相。唯取无分别无差别无著无碍。以喻于佛佛力佛身故。又彼忍下文云。譬如虚空一切法依不生不没。又云不可破坏。又云一切世间之所依止。而无所依。又云无生无灭。能持一切世间生灭。又云无方无隅。而能显现一切方隅。又云非行非住。而能示现种种威仪。又云非色非非色。而能示现种种诸色。又云非久非近。而能久住现一切物。又云非净非秽不离净秽。又云一切世间皆现其前。非现一切世间之前。又云普入一切而无边际等。皆喻菩提经具有合。今略不引。例喻于佛亦具上诸义。以十忍位是等觉故。故可同佛。疏今有二喻下。第二开章别释。于中有三。一总显喻相。二喻其所喻。三结示有归。今初可知

疏。以此四喻喻意业下。喻其所喻。别喻三业。即为三段。古人唯将前喻。喻于意业。后喻身语。普遍喻身。随入喻语。今并喻三业。但引文证居然可知。今初喻意业。中文分为二。初引经总释。后随相别明。今初。言佛智广大同虚空者。通于二智四智。然下三句云。普遍一切众生心。悉了世间诸妄想。不起种种异分别。了世妄想即是量智。不起分别即是理智。而今但取广大同空。则二四皆广。故云总也

疏。量智包含而普遍下。第二随相别明。于中二。先喻二智。后喻四智。前中取前喻中包含之义。及后喻中普遍之义。以斯二义并喻量智。量智知差别故似包含义。无法不知是普遍义。言理智无分别而证入者。取前喻无分别义。后喻平等随入义。总取二义以喻理智。理智即无分别智。方能证入真如故

疏。又大圆镜智下。第二以喻喻四智。于中二。先以初喻。喻于圆镜及平等智。后以后喻。喻后二智。前中复二。先别释喻相。后总结喻意。前中复二。先喻镜智。后喻平等。前中又二。先引唯识。证包含义。后引当经。双证二义。今初唯识第十云。一大圆镜智相应心品。谓此心品离诸分别。所缘行相微细难知。不忘不愚一切境相。性相清净离诸杂染。纯净圆德现种依持。能现能生身土智影。无间无断穷未来际。如大圆镜现众色像。释曰。纯者无杂。净者离染。圆者满义。现种依持者。现行功德之依。种子功德之持。能现能生身土三智之影。余文可知

疏。下经云菩提智普现下。第二引当经双证二义。一经云。譬如大海普能印现四天下中一切众生色身形像。是故共说以为大海。诸佛菩提亦复如是。普现下同疏

疏。无所现言无有分别者。上现心欲等。即证含摄义。今证无分别义。然唯识镜智。亦有无分别义。前疏总中已引用故。故今略之。然无所现有其二义。一所现即空。二无心而现。今取后义

疏。平等性智等者。疏文亦二。先引唯识。后引当经。今初。论云。二平等性智相应心品。谓此心品观一切法。自他有情皆悉平等。大慈悲等恒共相应。随诸有情所乐。示现受用身土形像差别。妙观察智不共所依。无住涅槃之所建立。一味相续穷未来际。释曰。由昔因中执有我故。自他差别。今我执既无故皆平等。随十地有情所乐。中无住涅槃所立。此识恒共悲智相应一味无漏

疏。亦无分别者。然唯识论平等智中。无有无分别言。今言亦无分别乃有二意。一依唯识。四智通缘真如境。故是无分别。二者约境无差。名无分别。今初论云。大圆镜智缘真如故。是无分别。缘余境故后得智摄。其体是一随用分二。了俗由证真故说为后得。余三分二。准此应知。释曰。准此论文四智各通二智。并通缘真俗。今且约于增胜。而说增胜二喻。各配二智

疏。无分别言显无差别者。即此第二意。然所观二境无分别故。能观之智亦无分别。故无分别言显无差别。此显平等性智无分别义与镜智不同。镜智无分别。若明镜之无心。平等性智无分别。如日合空空无异相。名无差别。谓不分别差别相故。故摄论第八云。应知一切法本性无分别。所分别无故。能分别亦无

疏。故下经云。于一切义无所观察等者。二引当经。即出现品菩提相中。经云佛子。如来成正觉时。于一切义无所观察。而言等者。等取余经。云于法平等无有疑惑。无二无相无行无止无量无际。远离二边住于中道。出过一切文字言说。释曰。无所观察证大圆镜无分别义。于法平等下证平等性无分别义。余义兼具

疏。是以太虚下。第二总结喻意。在文可了

疏。二普遍喻下。第二以第二喻。喻妙观察及成所作智。疏文有四。一引唯识。二引当经。三结成喻意。四总结难思。今初。言妙观察者。论云。三妙观察智相应心品。谓此心品善观诸法自相共相。无碍而转。摄观无量总持定门。及所发生功德珍宝。于大众会能现无边作用差别。皆得自在雨大法雨断一切疑。令诸有情皆获利乐。释曰。神用无方称之曰妙。缘自共相。名为观察。自即色心等别。共即同无常等。又摄论云。圆成实性为共相。依他起性为自相。言摄观者。摄即藏义。观即观察。六度道品为功德宝。诸神通等为作用差别。既观有情自相共相等。明无不遍知也

疏。成所作智曲成无遗。即随入义者。论云。四成所作智相应心品。谓此心品为欲利乐诸有情故。普于十方示现种种变化三业。成本愿力所应作事。释曰。既云种种三业。成所作事岂非委曲。成就于物无所遗漏。此言即周易系辞云。范围天地之化而不过。曲成万物而不遗。注云。范围者。拟范天地而周备其理也。曲成者。乘变以应物。不系一方者也。则物宜得所矣。此说易之德。今借况佛之德耳。唯识结云。如是四智相应心品。虽各定有二十二法。能变所变种现俱生。而智用增以智名显。故此四品。总摄佛地一切有为功德皆尽。会二宗义已如上说

疏。下经云佛智广大下。第二引当经释。于中二。先释普遍。后释随入。前中有四种遍。一约智体遍。二约智用遍。此二即第八十经。已如前引。三约契证通。心与境冥。即出现品菩提章文。四约理遍者。即义引起信论云。问曰。若诸佛法身离于色相者。云何能现色相。答即此法身是色体故能现于色。所谓从本已来色心不二。以色性即智性故。色体无形说名智身。以智性即色性故。说名法身遍一切处。所现之色无有分齐。随心能示十方世界无量菩萨无量报身无量庄严各各差别。皆无分齐而不相妨。此非心识分别能知。以真如自在用义故。释曰。此文亦可证下身遍。今但取其二性不异之义。以明智性之遍。上言智体以智为体。今是理性与前悬隔

疏。云何遍入下。二释随入之言。今先正释。言不坏能所者。由前普遍之言。有其二义。一有能所遍。谓约体遍。众生却是智中物故。二无能所。若约理遍。所遍全是能遍体故。则能所不二故。今此义不坏能所。所证能证二相容差

疏。故下经下引证。即问明品。佛境甚深中答佛境入文。然彼中意入有二义。一者色身入。二者智身入。今取智入。身入可见。智入唯智。智能知故。故云非彼所能见

疏。由随于如下释平等。入言此乃义。引净名目连章云。法随于如无所随故。谓若有所随。所随则在能随之外。能随之法乃在所随。如外所随之如。不遍能随。由无所随当体如矣。若约观行。随如之心不生真顺如矣。下问明亦云。如来深境界。其量等虚空。一切众生入。而实无所入。即其义也

疏。是以虚空遍入国土下。第三结成喻意。于中先结喻。后法合。前中先结遍入。后虚空之于国土下。结平等随入义

疏。虚空可喻佛智下。二法合。于中复二。先合遍入。后合随入。今初。言三世有处。佛智必在其中者。佛智通达染净无碍。一念普观无量劫故。则知佛智无不遍知。如来定慧无边际故。前观无始。后无终故。言佛智知处三世或无其体者。谓真如实际涅槃法性。是佛智证。彼无三世故

疏。佛智之于三世下。二释随入之言可知

疏。此犹约不二而二说等者。第四总结难思也。于中三。初就随入义结。次例普遍。后总结二喻。今初。由上随入之言。约不坏能所。故云不二而二说耳。则喻中虚空为能入。国土为所入。法中佛智为能入。三世为所入。所入不得为能入。今皆互相入。则国土亦入虚空。三世亦入佛智。故云举一全收。疏普遍亦然者。二例普遍也。上但佛智遍三世。今三世亦遍佛智也

疏。三世间圆融等者。兼结上来包含之义及无分别。皆悉圆融故云不可思议。疏故名下。总结二喻

疏。次以二喻喻身业。即第二段亦具四义。初义引经文举况。以释含摄之义。故云一毛尚容法界全分必含众像。世界成就品云。一毛孔内难思刹。等微尘数种种住。一一皆有遍照尊。在众会中宣妙法。出现品云。如人持尺量虚空。复有随行计其数。虚空边际乍可得。佛一毛孔无涯限。次下文云。一一毛端悉能含受一切世界而无障碍。皆即一毛含法界义也

疏。出现身业第二下。引此一喻。证前含摄兼无分别。但合文未具。具云如来身亦复如是。以智光明普照明故。令一切众生世出世间诸善根业皆得成就。而如来身无有分别亦无戏论。何以故。从本已来一切执著一切戏论。皆永断故。对文可知

疏。佛身充满于法界者。即现相品。下三句云。普现一切众生前随缘赴感靡不周。而恒处此菩提座。此四句皆普遍义。今但用初句足已为证

疏。又云譬如虚空遍至一切等者。引此一文亦证二义。诸普遍随入二喻。喻中次释经云。何以故。虚空无身故。合中略引。具云如来身亦复如是。遍一切处。遍一切众生。遍一切国土。非至非不至。何以故。如来身无身故。为众生故示现其身。今但略引足证遍义。亦非至非不至。是平等随入者。谓无身故非至非至。即平等非不至。即不碍至是随入义

疏。次以四义喻语业等者。即第三段如次证四义。言如来于一语言中。具一切语言故者。即证含摄义。亦是义引。即出现语业中。第四善口天女喻合云。当知如来亦复如是。于一音中出无量声。随诸众生心乐差别。皆悉遍至悉令得解。释曰。据其末句。可证遍至。今但取前。即含摄义。又妙严品云。如来于一语言中。演说无边契经海。亦即含摄义也

疏。舍支天鼓无心出故者。即证第二无分别义。此有二喻。一舍支者。即十忍品如响忍云。如帝释夫人阿修罗女。名曰舍支。于一音中出百千种音。亦不心念令如是出。菩萨摩诃萨亦复如是。入无分别界成就善巧随类之音。于无边世界中恒转法轮。天鼓即出现语业第三。天鼓觉悟喻。结云佛子。彼天鼓音无主无作无起无灭。而能利益无量众生。下法合竟结云。而如来音不住方所无有言说。即无心出义。又如随好品天鼓为诸地狱天子说法云。诸天子。如我说我而不著我不著我所。一切诸佛亦复如是。自说是佛。不著于我不著我所。即无心义故。诸论皆云。佛身如摩尼珠无心现色。佛口如天鼓无心出声。皆无分别义

疏。如来音声无不至故。亦出现语业第一相云。应知如来音声遍至普遍无量诸音声故。此证第三普遍义

疏。应知如来音声无断绝普入法界故。此全证平等随入之义。以普入故法界平等故

疏。又云如来音声无邪曲下。引于二文。别证平等随入二义。彼文具云。应知如来音声无邪曲。法界所生故。言随其信解令欢喜者。具云应知如来音声。随其心乐皆令欢喜。说法明了故。上来四文皆出现语业

疏。以空下喻下。第三结示有归谓既明文具有故。应不可唯以初喻喻意业。及将后喻喻身语也

疏。第二身恒下。此段疏文有三。初标章。二谓随诸下。引论总释。后言一切道场下。牒文别释二中即唯识论平等性智之用以四身明义。此当他受用身故。虽语于土。意正取身。唯识第十云。一他受用身。谓诸如来由平等智。示现微妙净功德身。居纯净土为住十地诸菩萨众。现大神通转正法轮。决众疑网令彼受用广大法乐。释曰。彼唯据净土。今十身圆融染净交彻。与彼小异耳。疏言一切道场下。牒经别释。上就别义配受用身。为顺法相。此中据实故说十身皆坐道场。而言此四义便故来者。为顺十身别故。若将十身配十道场。初二可知。三即福德身愿身相好庄严身。以福德云三世所行众福大海。是万行故。愿是众行之本。以行填愿方能遍周故。相好庄严由行成故。故十佛中名业报佛。由万行事业报得相好故。如云不可思议大劫海供养一切诸如来。普以功德施群生。是故端严最无比等。皆约因成相好也。然法门之言。是天台依智论立名。即功德法身。四幻化身。即化身意生身及力持身。此三皆属化身摄故。菩提身为总。亦此化身摄。此四具九。兼后威势则十身具矣。上约别说。既十身圆融。随举一身即十身具故。坐一道场即坐十类。今就相显。故说不同耳。已知十身所坐之处。次当别释遍坐之义

疏。智身遍坐法性道场者。法性是所证。以能证智安处理故

疏。法身非坐而坐道场者。法身既无能所。故曰非坐。非坐之坐湛然安住。名坐道场

疏。三法门身等者。即净名经光严童子章云。佛告光严童子。汝行诣维摩诘问疾。光严白佛言。世尊。我不堪任诣彼问疾。所以者何。忆念我昔出毗耶离大城。时维摩诘方入城。我即为作礼而问言。居士从何所来。答我言。吾从道场来。我问道场者何所是。答曰。直心是道场。无虚假故。发行是道场。能办事故。深心是道场。增益功德故。菩提心是道场。无错谬故。布施是道场。不望报故。持戒是道场。得愿具故。忍辱是道场。于诸众生心无碍故。精进是道场。不懈退故。禅定是道场。心调柔故。智慧是道场。现见诸法故。广说乃至云。一念知一切法是道场。成就一切智故。如是善男子。菩萨若应诸波罗蜜教化众生。诸有所作举足下足。当知皆从道场来住于佛法矣。释曰。光严谓事道场故。问道场何者是。净名以法表示故。万行为得道之处即是道场。故曰法门身坐万行道场耳

疏。四幻化身安坐水月道场者。涅槃云。吾今此身是幻身矣。则所得道之处。如水中月。故昔人云。修习空华万行。安坐水月道场。降伏镜像天魔。证成梦中佛果。意云。若因若果皆从缘生。如幻梦故。二引疏若正约威势下。别辩十身之一。坐六类道场。但自狭之宽。威势既通变化他受用身故。约诸刹渐宽周遍法界。乃至重重

疏。言如名号品等说者。等取四圣谛。光明觉品。及升忉利天宫品。谓遍法界虚空界。皆有百亿四天下等。一类相似佛皆遍故。已如前引其名号四谛。皆先列百亿。后结周遍。皆有百亿十千名等。故知皆是同类界也。下之五类至下当见

疏。菩萨众中等者。即以此文显是威势身也。映蔽菩萨。疏映山出没等者。谓映山出没如化身坐道场。无隐显者。即法身坐道场。处处全现下。即报身坐道场。以即应即真故。随处即全皆无异体

疏。大明流空下。正释威势。大明即日。余辉谓星月等。日喻如来。月喻菩萨。星等以喻余众生。正取映夺。是威势义。兼菩萨不测。亦威势义。言赫日之照难究其涯者。即夜摩会胜林菩萨偈云。譬如孟夏月。空净无云翳。赫日场光辉。十方靡不充。其光无限量。无有能测知。有目斯尚然。何况盲冥者。诸佛亦如是。功德无边际。不可思议劫。莫能分别知可见

疏。既云照世下通妨。谓有问言。既十身圆融则普应一切。何为唯处菩萨众耶。故义取喻中如日轮出之言。则无所不益。故云终益生盲及照高山。皆是出现品。并如前引。疏今三际已断者。此下释清净义。若有三世相福非清净。称法界修故无三际。谓不从前际来。非向后际去。不于现在住。法身已净为断三际。福岂可量。万行之上垢习斯亡。故云清净。谓恒沙等烦恼皆已尽故

疏。第四而恒下随意受生者。即意生身。然意生有二义。一者是喻。犹如意去速疾无碍故。二者是法。自有二义。一随自意。二随他意。总谓随意速疾而成故。余义至回向品辩

疏。谓慈悲般若恒共相应等者。此即唯识平等性智之用此下配属于化身。略举一相。实则此身亦通他受用。随十地菩萨意所生故。又悲智相导通化用故。化身即是无住涅槃之大用故。疏感而遂通者。即周易系辞云。夫易无思也。无为也。寂然不动感而遂通天下之故。非天下之至神。其孰能与于此。注曰。至神者。寂然而无不应。斯盖功用之母象数之。所由生。意明亡象方能制象。遗数方能极数。非动方能应动。彼取易之虚无。无动故能无不动。今借此言。以况如来内体圆寂外应群生。蹑上众福已净之体寂。便言而恒示生。故云寂然不动感而遂通。即法身无生。无所不生耳

疏。即愿身演法等者。此文有三。一标示。谓雨大法雨断一切疑。即引唯识妙观察智之文。释成此义。二故下经云引文证成。疏三然经二句下。牒经委释。三中总有五意。一云喻法身。雨喻说法。法喻影略者。然出现语业第十。娑竭罗龙王降雨喻中。广说诸处云色不同。雨亦各别。合中云。佛子。如来应正等觉无上法王。亦复如是。欲以正法教化众生。先布身云弥覆法界。随其所欲为现不同。所谓或为众生现意生身云。或为众生现化身云。或现力持身云。色身云。相好身云。福德身云。智慧身云。诸力不可坏身云。无畏身云。法界身云。皆有或为众生现言。次复云此相现已。一切众生身之与心皆得清凉。然后从如来大法身云。大慈悲云。大不思议云。雨不思议广大法雨。令一切众生身心清净。所谓为坐菩提场菩萨。雨大法雨。名法界无差别等。故知云为现身。雨为说法。言法喻影略者。法中但有法说。喻中但有兴云故。若具应云广现化身演一切法。如布大云雨大法雨

疏。又先兴慈云后注法雨者。亦即上出现所引之文

疏。一云一雨所润不同者。即法华药草喻品云。一云所雨称其种性而得生长。华果敷实虽一地所生一雨所润。而诸草木各有差别。喻也。合云迦叶当知。如来亦复如是。出现于世如大云起。以大音声普遍世界天人阿修罗。如彼大云普覆三千大千世界。释曰。上即合云。次云。如来于时观是众生诸根利钝精进懈怠。随其所堪而为说法种种无量。皆令欢喜快得善利。释曰。上即合雨。何以知是一耶。次云。如来知是一相一味之法。所谓解脱相离相灭相。究竟至于一切种智。即一云一雨之义也。偈云。其云所出。一味之水。草木丛林。随分受润亦一云一雨所润不同下云。为大众说甘露净法。其法一味解脱涅槃。以一妙音演畅斯义。乃至云正见邪见利根钝根。等雨法雨而无懈倦。一切众生闻我法者。随力所受住于诸地。或处人天转轮圣王释梵诸王。是小药草等。皆一云一雨所润不同也

疏。亦随物机宜云雨各异者。亦出现意。上引法华云雨则一所润不同。喻佛身说法曾无有差异。在于物。今明佛能具异。谓现十种差别身云降十法雨。如娑竭罗龙王兴云。或现阎浮檀金光明色。或毗琉璃光明色。或白银光明色。或玻璃光明色等。即云不同也。次云。所谓于大海中雨清净水。名无断绝。于他化自在天雨箫笛等种种乐音。名为美妙等。即雨不同也。故云云雨各异

疏。掩尘蔽日普覆无心者。即十地经。及法华意。法云地云。佛子。此地菩萨以自愿力。起大悲云震大法雷。通明无畏以为电光。福德智慧而为密云。现种种身周旅往返。于一念顷普遍十方百千亿那由他世界微尘数国土。演说大法摧伏魔怨。复过此数于无量百千亿那由他世界微尘数国土。随诸众生心之所乐。霔甘露雨灭除一切众惑尘焰。是故此地名为法云。释曰。此即掩尘及普覆义。无心之义乃是通说。即出现云。复次佛子。譬如海中有大龙王名大庄严。于大海中降雨之时。或降十种庄严雨。或百或千或百千种庄严雨。佛子。水无分别。但以龙王不思议力令其庄严。乃至百千无量差别。如来应正等觉亦复如是。为诸众生说法之时。或以十种差别音说。或百或千或以百千或以八万四千音声。说八万四千种行。乃至或以无量百千亿那由他音声各别说法。令其闻者皆生欢喜。如来音声无所分别。但以诸佛甚深法界圆满清净。能随众生根之所宜。出种种言音皆令欢喜等。即无心义。即娑竭兴云喻中亦云。虽彼龙王其心平等无有彼此。但以众生善根异故而有差别。亦是无心之义。法华亦云。我无贪著亦无限碍。又云等雨法雨而无懈倦。皆无心义

疏。谓于大众会下。即引唯识妙观察智之用。释成化身

疏。先明广容者。然法界如空有二义。一广容。二普遍。今一尘如法界之包含故。即是广容

疏。以广容不碍普遍下。出毛内调生所以。谓广容。则收法界入于一毛。普遍则展一毛遍于法界。今毛正容无边刹时。即普遍故。便遍所容刹内

疏。若广遍十方示现下。二举况以释。谓尚遍毛内何况外耶。疏文即是成所作智之妙用也

疏。法身弥纶者。标章。弥纶即周遍包罗之义。以法为身等者。先明法性法身遍无来往。后依法现色下。约应化法身明无来往所以。用此释者。由下以三身收之。以此属化身故

疏。力持等者。疏文有二。先正。释力持此经分二

疏。上约十身下。第二以三身收束也。于中五。一正以三身四身收之。二出收所以。三拣权实。四融国土等身。五结叹难思。今初。然则十身望三有通有局。菩提为总。亦是化身。余九身中愿化力持。此唯化身。意生威势通他受用及与变化。福智相好通于二报及变化身。法局法性。今且取顺次故为此配。所以前菩提身复明真身。向来法身复明色身。欲顺今次第配故耳。二中疏。以诸教中三身等者。二出收所以。谓有问言。何用更以三身收束十身。故今释云。以诸教三四迢然不同。今明圆融一身具三。则权实有别。言三身成异者。法身无成。但出障为成。报身四智创圆为成。化身八相菩提树下为成。三身说异者。法身无说。报身佛佛相见亦无有说。化身有说。若摄末归本应化非真佛。亦非说法者。即报身说。报同所证是法身说。言四身成说异者。于报身中开自他受用。自受用遍法界成。则无所说。他受用为十地成。为十地说。若依楞伽。四佛皆说而说不同。言四佛者。一化佛。二报生佛。三如如佛。四智慧佛。初化次报后二皆法。如如及如如智为法身佛。亦可智亦是报。自受用故。言说异者。化身说施戒等因缘法。报佛说三性法。谓为地上菩萨。说令成佛故。法佛唯说离心自性。则以无念会于法界。是故法佛唯说法性。智佛说者。依净法界了相智觉。如说而解故名为说

疏。十身为正下。三拣权实

疏。又毛内调生下。第四融国土等十身。毛内调生。则有众生身声闻身缘觉身菩萨身及业报身。光中持刹是国土身。如空普遍是虚空身。上菩萨众中亦菩萨身。如来居然可见。言三世间圆融岂报化之云别者。十身中众生业报。即众生世间。国土虚空。即器世间。余是智正觉世间。此三情非情异。染非染异。尚得为一。岂一如来身上。而分报化之殊。明知权说隔历难可比此圆融



大方广佛华严经随疏演义钞卷第十八

大方广佛华严经随疏演义钞卷第十九

　　　　唐清凉山大华严寺沙门澄观述


疏。是知略以下。第五结叹难思。可知。第六众海云集中

疏。一为影响为主伴故者。此集意中十意。皆闇取下经。此初意引。即诸大菩萨及下。证法如来皆互为主伴。若影之随形响之应声故

疏。二为作辅翼等者。亦是义引

疏。三为守护等者。经云。皆于往昔无量劫中。恒发大愿。愿常亲近供养诸佛。又下经云。一切诸佛化形所在。皆随化往一切如来所住之处。常勤守护

疏。常为严净佛宫殿故者。此即主城神德下经云。皆于无量不思议劫。严净如来所居宫殿。所以标道场神。及释却引主城神者。此中等字。等城神故。然道场神合严道场。以道场神所叹德中。但云皆于过去值无量佛。成就愿力广兴供养。释曰。由无严饰之文故。等取城神之文耳。五为供养等者。以义繁重重故。总相引。偈赞下妙严品。其华幢等。即第二十二经升兜率天宫品

疏。六为发起即解脱月等。七亦总引八九十并显可知。疏第二集因亦十等者。因谓因由。疏一曾与毗卢等者。即菩萨德中。云。此诸菩萨往昔皆与毗卢遮那如来。共集善根修菩萨行。二蒙佛四摄曾摄受者。即第二经初。总叹众集文云。如是皆以毗卢遮那如来往昔之时。于劫海中修菩萨行。以四摄事而曾摄受。三即义引入法界品。诸声闻等往在生死不曾闻此故不见闻。反显菩萨昔曾闻故。四即夜叉王德云。皆勤守护一切众生。此亦义引。如海云言发哀愍心有怖畏者。咸守护故等。即其文也。五即身众神德文云。皆于往昔成就大愿。供养承事一切诸佛。六即是足行神德文云。皆于过去无量劫中。亲近如来随逐不舍不舍即无厌足。七即乾闼婆王德文云。皆于大法深生信解。欢喜爱重勤修不倦。八即主风神德文云。皆勤散灭我慢之心。亦阿修罗德文云。悉已精勤摧伏我慢及诸烦恼。九即菩萨德文云。一切如来功德大海咸入其身。一切诸佛所在国土皆随愿往。亦通就义说。具二严者。方能周遍至诸佛所。十亦菩萨德文云。皆从如来善根海生

疏。中有集因亦通集意者。谓即五六七八。五约往愿。承愿而来。即是集意由愿得来。即是集因。六约随逐。心乐随逐即是集意。由乐随逐故得来集。即是集因。七约乐闻大法而来。即是集意。由乐得来即是集因。八约散我。为叹散我。即是集意。由散我故方得在会。即是集因。初四后二但是其因由。同集善等故得在道场。但为集因非为别来。为同集善等故非集意

疏。及随诸众各有别因者。即下经文。随名叹德。然上所引即是其文。然经随便宜叹德不同。如风神云散灭我慢之心。语其大意。总此十因遍通多众故。此别说随众别因

疏。第四定数者。疏文分三。初随相别明。次然此诸众下会释。后此犹约相别下融通

疏。第五权实等者。疏文分二。先通辩权实。后对前十类下。对前别辩。云互为主伴非权非实者。然权实有其二类。一本高迹下。如佛为菩萨。二本下迹高。如菩萨为佛。今既是佛则非迹下实是如来。又非本下则是实非权。既无权可对故。亦非实同果海故。疏昔为释迦等者。此有二经。一即放钵经。但云昔为释迦之师。二正是菩萨处胎经。第四经云。计我成佛身。此刹为最小。座中有疑故。于胎现变化。我身如微尘。今在他国土。三十二相明。在在无不现昔为能仁师。今为佛弟子。佛道极广大。清净无增减。我欲现佛身。二尊不并立此界现受教。我刹见佛身。下取意引。佛刹名无碍。佛名升仙尊。结云我身濡首是。又云。刹土名究竟。佛名大智慧。亦结属已云我身濡首是

疏。当机唯实者。上至等觉下至地前。俱有听义。并皆称实。余八通权实。可以意得

疏。将此对前权实等者。此第八门疏文分二。先正明。此下对前料拣。初对第五门料拣。若对前十类。即对第三门料拣

疏。第七前后等者。谓约列众。余经或从胜。先列菩萨。后列声闻。或从微至著。或先列声闻。后列菩萨。今此众海何者为先

疏。文分三。一正明。二解妨。三结成表法。今初。列与赞德前后不同。然以菩萨为本。杂类为末。下赞德中。先三卷明杂类赞。后第五卷方明菩萨赞。故云寻末归本

疏。又从本流末下。通妨。谓有难言。就先列中。既菩萨为本。杂类为末。先本后末。即合诸天之内。从自在天次明广果。次列三禅等。何以先明欲界。后列初禅二禅等耶。是则先小后大矣。故今答云。菩萨为本犹如一乘。杂类为末如流三乘。三乘之中初于鹿苑转于四谛。渐次归大故。先列欲界。后列色界。如次而上。故云先小后大故自在为末。末即末后耳。摄末归本者。又有难言。赞德之中表寻末归本。后明菩萨者。则合先明日月天赞。末后方明自在天赞。何以杂类之中。先明自在赞耶。故今答。云摄末归本。必从深至浅。谓菩萨是所归之本。杂类是所摄之末。摄末必须从胜。是故先摄大乘权教。如海摄百川。必先摄江次摄大河。次摄小河。次摄沟洫。故摄归一乘先摄权大。次摄缘觉。次摄声闻。次摄人天。一毫之善无不皆摄。故先明自在天赞。表是所摄之中先摄胜也。后明日月天等。表所摄之中后收劣也

疏。然皆显法界下。第三结成表法。又二。一结成自在。二又表四十二位下。结成交彻

疏。第八有无等者。文中二。先别明。此中分三。初通明前三。次别辩第四。后合解余六。后上十且随相下圆融

疏。四约乘无二乘不共教故等者。此段有四。一正明。二下为显法下。通妨。谓有难言。若无二乘。第九会中何得有耶。答云。为显法耳。次又难云。若为显法则有二乘。答云。亦不见闻与无同故。三智论云下。引证云。明无小乘是不共义。四或大乘经下。四重通妨难。正通智论。兼通正义。谓有问。言现有唯列小而是大乘如金刚经。那言前列小但是小乘经耶。答云。为引摄故。智论就其大略故唯列小乘。是小乘经。如金刚经等别是一理耳。言或唯列大亦非一乘。谓主伴不具者。即如楞伽等是也

疏。第九闻不等者。于中三。初正明。次纵不起前下。通妨。谓有问。言若约实众不互闻者。如来说法既不起前而趣于后。如何听众不得互闻。故今答云。约佛前后圆融。约根互不知觉。故法慧云。一切阎浮提皆言佛在中。我等今见佛住于须弥顶。则知各不相知也

疏。上之九门下。三总结义门。十中。疏云。余释云云不符论意者。谓有释云。声闻为同。菩萨为异。谓小乘断惑同故。有云。出家菩萨声闻为同。余并为异。此约形相同。故上之二解俱非论意。以经八会无声闻故。论释地经。经亦无故。初成正觉无出家故。或云登地为同。同证真故。余皆是异。是以地前名异生性故。有云。八地以上为同。同无漏相故。上之二解亦违论文。论主但云解脱月是同生众。本不曾言约地位。故又论明大众请云有同生众请。有地前故。所以知有者。由金刚藏云。有行未久解未得。随识而行不随智。闻此生疑堕恶道。我愍是等故不说。大众承此便请。明大众之中有行未久。即地前故。复有释云。杂类为同。以受彼彼同类身故。菩萨为异。不约同彼众生类故。此亦违论解脱月为同。故又有释云。菩萨杂类俱为同。法界无二故。余俱为异。法界义差别故。此约实义。岂得为释同异之殊。明知上来并非正解。故疏。云余释云云不符论意

疏。云何名为下。上出同异生体。今释同异生义。然其二释。前约事相。后约表法。又有将此四十众以配地位。同生众中开之为二。谓十普菩萨即是圆因。对前菩萨以为所信。从海月光下及执金刚为十住。复将一一位中十名。如次配于十度。海月光等十菩萨配初发心住。此住位本即是檀。其十菩萨复配檀。中具十则令十住自有百波罗蜜。历于五位有五百波罗蜜。以等觉位亦有十位故。主稼神下十众配十行。修罗已下配十向。三十三天下配十地。前十普菩萨是等觉地。作此配者则似生情。然文势多端。配亦无失。但不俟如此不次。谓四十众以配三贤十圣。下师子座众以配等觉。眉间出众以配妙觉。则四十二众配四十二位。于理甚直

疏。今初夫圣人无名等者。此先总彰大意。于中有三。初总标。无名立名故。庄子云。至人无己。神人无功。圣人无名。今约利生而于无名强立名耳。次虽得名千差下。总辩立名所以。此下辩立名别因。言多依行德者。亦有因姓。因父母等故。后行德皆具下。通妨。谓有难云。既依行德。而诸菩萨德行皆具。何以成别。故云随宜别标。随便宜故。谓如有偈云。弟子坚固菩提心。从师以受灌顶位。妙修定慧恒观察。深入业用善巧门。即普贤菩萨。又云。导诸有情胜菩提。以四摄法而摄取。即金刚王菩萨。无厌大悲未曾舍。即金刚爱菩萨。见行小善便称美。即金刚善哉菩萨。无住檀施等虚空。即金刚宝菩萨。亦虚空藏菩萨别名。能以慧光破愚冥。即金刚日菩萨。亦云金刚光。有所乐求恒不逆。即金刚幢菩萨。发言先笑令心喜。即金刚笑菩萨。能于妙法无染中。即金刚法菩萨。善用般若断诸使。即金刚利菩萨。亦即文殊师利是。无上法轮恒不退。即金刚因菩萨。亦云金刚转法轮菩萨。四辩演说无所畏。即金刚语言菩萨。诸佛众生事业中。即金刚业菩萨。恒被坚誓慈悲甲。即金刚护菩萨。亦云金刚甲胄菩萨。摧破魔罗胜军众。即金刚药叉菩萨。亦云金刚牙菩萨。坚持诸佛所秘门。即金刚拳菩萨。又如乘声济物。即曰观音手中雨华便名华手菩萨等。皆随德随宜也

疏。今初十名之普是别之总者。应有难云。前云十普既显法界总相之德。何得更有普德普光等殊故为此通

疏。此是古今下。明先列所以可知。然其释名。皆取下文所得法门以成会释。由得解脱。各随所得以立其名。所以前云依德行立。此若不了。但寻下经自当分明。疏又毗者种种下。第二释毗卢名。以梵语多含故有此释。于中二。先总明。后故普贤观经下。引经别解。然彼经由普贤令行者忏悔。行人问云。我于何所忏悔。故有此教。今以疏间经。当总引经云。释迦牟尼名毗卢遮那遍一切处。其佛住处名常寂光。常波罗蜜所摄成处。我波罗蜜所安立处。净波罗蜜灭有相处。乐波罗蜜不得身心相处。不见有无诸法相处。如寂解脱乃至般若波罗蜜。是色常住法故。但观经文自分经疏

疏。主伴有三者。一回向主伴。所修善根互相回向故。今成佛递为主伴。二同行者。同修禅戒等行。三二俱称性居然相收

疏。谓佛德无边等者。释为海义。即金光明意。彼经偈云。佛德无边如大海。无限妙宝积其中。智慧德水镇恒盈。百千胜定咸充满。即同海故

疏。从自佛善根海生者。由普贤等自圆十身。十身之中有如来身。依于佛身起菩萨用。云从彼生

疏。以夫大士必崇德下。先彰叹意。先两句标。崇德广业者。周易上系云。子曰。易其至矣乎。夫易圣人所以崇德而广业也。注云。穷理入神。其德崇也。兼济万物。其业广也。次复云。智崇礼卑。崇效天。卑法地。注云。智以崇为贵。礼以卑为用。又云。盛德大业至矣哉。富有之谓大业。日新之谓盛德。虚心外身者。即老子意。彼云。虚其心实其腹。弱其志强其骨。又云。后其身而身先。外其身而身存。今借其言。谓菩萨虚旷其心智绝能所。亡身为物一向利他。故下经云。菩萨所修功德行。不为自己及他人。但以最上智慧心利益众生故回向。即斯意也

疏。崇德故下。第二释上四事可知

疏。五眼之中慧眼观理者。五谓一肉眼二天眼三慧眼四法眼五佛眼。释相如离世间品。今唯取慧眼。十眼者前五眼外更加五眼。而业用多异。文云。所谓肉眼见一切色故。天眼见一切众生心故。慧眼见一切众生诸根境界故。法眼见一切法如实相故。佛眼见如来十力故。智眼知见诸法故。光明眼见佛光明故。出生死眼见涅槃故。无碍眼所见无障故。一切智眼见普门法界故。释曰。见诸根境界即是见事。即五眼中法眼见同。则明彻之言。明配十眼中智。彻配五眼中慧

疏。竖则深入无际者。故法华云。禅定智慧解脱三昧深入无际

疏。即应摄受者下。即胜鬘经文。由此具行入正法故者。即取意结之。彼云。折伏摄受令正法久住。多分折伏刚强摄受柔弱

疏。依佛性论说有五藏者。即彼论第二卷辩相分。第四自体相品。第一中有二义。第一自体相。牒释云。自体相者有二种。一者别相。二者通相。别相有三种。何者为三。一者如意功德。二者无异性。三者润滑性。言如意功德相者。谓如来藏有其五种。何等为五。一如来藏。自性是其藏义。一切诸法不出如来自性。无我为相故。故说一切诸法为如来藏。二者正法藏。因是其藏义。以一切圣人四念处等正法。皆取此性作境。未生得生。已生得满。是故说名为正法藏。三者法身藏。至得是其藏义。此一切圣人信乐正性信乐愿闻。由此信心故。令诸圣人得于四德乃至过恒沙数等一切如来功德。故说此性名法身藏。四者出世藏。真实是其藏义。世有三失。一者对治可灭尽。故名为世。此法则无对治。故名出世。二不净住故名为世。由虚妄心果报念念生灭不住故。此法不尔故名出世。三由有倒见故。心在世间则恒倒见。如人在三界心中决不得苦法忍等。以其虚妄故名为世。此法能出世间故名真实。为出世藏。五者自性清净藏。以秘密是其藏义。若一切法随顺此性。则名为内。是正非邪则为清净。若诸法违逆此理。则名为外。是邪非正名为染浊。故言自性清净藏。故胜鬘经云。世尊。佛性者。是如来藏。是正法藏。是法身藏。是出世藏。是自性清净藏。由说此五藏义故。如意功德而得显现。为显此义故说如意宝喻。譬如有人以宿业故。感得如意宝珠。得此珠已能随其意。有所乐事自然得成。佛性亦尔。由事善知识修诸福慧。感得此性。便随修行者意。各各自得三乘之果。故如意功德是其前相。释曰。然疏引五藏。即贤首疏其第五藏。即论第二正法藏。是名则小异。大旨则同。取其最后。顺经法界藏义。故当第五复名法界藏耳。然论正法藏。云因是其义。今疏云通因果者。谓能与因果诸位功德为因故。论云一切圣人四念处等而为因故

疏。所证之藏平等要无分别方契下。释智无差别。于中分二。先正释。后解妨。前中然有三释。连成一义。第一智自无差。如以圆盖称于圆函。今但论盖圆耳。谓所证平等故。须无差别智方证于理。若差别智即不能证此。二即由上义下。是第二义。能所不殊云智无差。如鱼符相合。三又此能证下。明一味无差。如水和乳。言此复有二者。前即真空一味。后即妙有一味。前即无相。后即法性

疏。若皆一味下。第二解妨难。于中先问。后古德下答。答中二。先举昔答。后申今意。于中三。初正释。谓智相尽故不有。则同如一味。能令智相尽故不无。则智有功能反照智空。不取于智斯为真智。故不无智。二不尔下。反释。反成不有一味之义。三是故于境不碍真而恒俗下。结成。于中二意。先以寂照对真俗二境。辩非一异。后境则空有下。结成无差

疏。上来所释下。二申令意。于中有三。初成昔解。次未尽下。辩顺违。后今正下。申义。今初。成昔解者。明有文据。出于起信。为出论意。则令昔解未尽其源。谓前结成之中。于境不碍真而恒俗。智则不碍寂而恒照。虽明不碍。若别对者。意以心寂对于境真。心照对于境俗。以照对俗。则心境非一。以寂对真。则心境非异。明是唯照对俗唯寂对真。次虽双融空有二境。寂照二心终不得言。境则不碍俗而恒真。心则不碍照而恒寂。则心境非异。明知本意相对别也。故今疏取其意。示论意。云真理寂寥与止寂相顺。俗谛流动与观照相顺。言起信等中且为此释者。出其所据也。等取瑜伽及别经论。言起信中者。即彼修行信心分中云。云何修行止观门。所言止者。谓止息一切境界相。随顺奢摩他观义故。所言观者。谓分别因缘生灭相。随顺毗钵舍那观义故。云何随顺。以此二义渐渐修习不相舍离。双现前故。若修止者。住于静处端坐正意。不依气息。不依形色。不依于空。不依地水火风。乃至不依见闻觉知。一切诸想随念皆除亦遣除想。以一切法本来无想。念念不生念念不灭。亦不得随心外念境界。后以心除心。心若驰散即当摄来住于正念。是正念者。当知唯心无外境界。即复此心亦无自相。念念不可得。若从座起去来进止有所施作。于一切时常念方便。随顺观察久习淳熟。其心得住。以心住故渐渐猛利。随顺得入真如三昧。释曰。上皆论文。止中则知无相不生不灭。观中常念方便及分别因缘生灭。明是止顺于理观顺于事。又论下文云。复次若人唯修于止。则心沉没。或起懈怠不乐众善远离大悲。是故修观。修习观者当观一切世间有为之法。无得久停须臾变坏。一切心行念念生灭。以是故苦等。释曰。上亦多就事明观。又下论云。唯除坐时专念于止。若余一切。悉当观察应作不应作止观俱行。所谓虽念诸法自性不生。而复即念因缘和合善恶之业苦乐等报。不失不坏。虽念因缘善恶业报。而亦即念性不可得。释曰。此之双行。亦明念自性不生是止。念因缘和合是观。故疏出论意云真理寂寥。与止寂相顺。俗谛流动。与观照相顺。而上云等。等取瑜伽七十七中。亦说禅定有于三品。一奢摩他品。二毗钵舍那品。三双运品。大旨与起信多同。故致等言

疏。未尽其源下。辩顺违。文虽顺论。不知诸论。且约一相。便将寂照敌对真俗故。是有乖疏。以令照真不得名照。照俗之时不得即寂故者。出其有乖所以。由以寂对真故。单照真时无照。以照对俗故。单观俗时无寂。故统收经论中意。或以理观对于事止。谓契理止妄是也。或事观对于理寂。谓无念知境是也。或事观对于事寂。谓观于一境心不动摇是也。或理观对于理寂。忘心照极是也。略举其四。广如贤首品。此由约单观。若约双融事理。如下疏文。若依古释。则全无事止。亦无理观。云何更得三观一心三止齐运。若云约真则境智无二。约俗则境智非一。斯则有理。而其结云境则空有无二智则寂照双融。明知。还融前照事之观契理之寂耳。更请细详

疏。今正释者下。第三申今正义。于中四。初约证理。以释境智非一异义。二约照俗以明。三双融事理以释。四约三观圆融以释。今初。即肇公般若无知论中之意而便以疏间而释之。彼论先有难云。圣智之无。感智之无。俱无生灭。何以异之耶。答曰。圣智之无者无知。惑智之无者知无。其无虽同。所以无者异也。何者夫圣心虚寂无知可无。可曰无知。非谓知无。惑智有知故有知可无。可谓知无。非曰无知也。无知即般若之无也。知无则真谛之无也。是以般若之与真谛。言用则同而异。言寂则异而同。同故无心于彼此异故不失于照功。是以辩同者同于异。辩异者异于同。斯则不可得而异。不可得而同也。何者内有独鉴之明。外有万法之实。万法虽实。然非照不得。内外相与以成其照功。此则圣所不能同用也。内虽照而无知。外虽实而无相。内外寂然相与俱无。此则圣所不能异寂也。是以经云诸法不异者。岂曰续凫截鹤。夷岳盈壑。然后无异哉。诚以不异于异故。虽异而不异耳。故经云。甚奇世尊于无异法中而说诸法异。又云。般若与诸法亦不一相亦不异相。信矣。释曰。但观上来所引论文。则疏之中自分主客。但观疏文中间释论。则论旨趣居然可知

疏。若约照俗下。二约照事可知

疏。若约融真俗下。三约双融。所以辩此者。自有二意。一者古德自科入法界藏云。一证理法故。于止义唯就理明。今此别明事理无碍。二者即所证理。是即事之理。不遮双融。但上双融。唯取权智对于真止故为非耳。故今不要以止对真。而智自有权实双融。对真俗双融。以与昔别。况云而不失止。则二智之上自有二止。权智之上有随缘止。实智之上有体真止。二止亦融对上二智。即止观双融。若融智境方为一味

疏。若约三观下。第四约三观说。谓空观假观中道观。在心则空假中一心。对境无谛有谛中道第一义谛。三谛之境三观自有三止。空观有体真止假观有随缘止。中观有离二边分别止。三止三观六法。一时以契一谛。三谛之境。境智一味。则有九法皆成一味。更有异门等并如下说

疏。总有十种广如彼说者。即第四十七经末云。佛子。诸佛世尊有十种无碍解脱。何等为十。所谓一切诸佛能于一尘现不可说不可说诸佛出兴于世。二一切诸佛能于一尘现不可说不可说诸佛转净法轮。三众生受化调伏。四诸佛国土。五菩萨受记。六现去来今一切诸佛。七现去来今一切世界种。八现去来今一切神通。九现去来今一切众生。十现去来今一切佛事。十句之首皆有一切诸佛。能于一尘等言。前五句下。皆有不可说不可说言。同初二门也

疏。然有引梵本下。因释此句。便弹古人有无益之文。意云。如不获已须引梵文。若无异辙何要繁引。因示体式。言译梵为唐诚乃不易者。案道安法师云。译梵为秦有五失本三种不易。即睿公摩诃般若经序所明。言五失本者。一梵语尽倒而使从秦。一失本也。二梵经尚质。此方好文。传可众心非文不合。二失本也。三梵经委悉至于叹咏叮咛反覆。或三或四不嫌其繁。而今裁斥。三失本也。四梵有义说正似乱辞。寻说向语。文无以异。或千或百刈而不存。四失本也。五事已全成将更傍及。反誊前辞已。乃复今说。而悉除之。此五失本也。又三种不易。何者。然般若迳三达之心。覆面所演。圣必因时。时俗有险易。而删古雅以适今时。一不易也。愚智天隔圣人叵阶。乃欲以千载之上微言传合百王之下末俗。二不易也。阿难出经去佛未久。尊者大迦叶令五百六通迭察迭书。今虽千年而以近意裁量。彼阿罗汉乃竞竞若此。此生死人而平平若此。岂将不知法者勇乎斯。三不易也。涉兹五失本逮三不易译梵为秦讵可不慎乎。今用此意。故云诚乃不易

疏。苟文小左右下。示译方轨。先二句总令取意。即什公意。睿公摩诃般若波罗蜜经序云。执笔之次。三惟亡师五失三不易之诲。惕焉若厉。忧惧盈怀。虽复履薄临深未足喻也。辛冀宗匠通鉴。文虽左右而旨不违中。遂谨受案译敢当此任。故会意译经秦朝罗什为最。若敌对翻译。大唐三藏称能

疏。若理不可通下。别示方轨。如下万字非字虚空无形。引梵以正斯引得矣。译人意近则会之以晋经者。如今经云。以是发心当得佛故。引晋经云。以是发心即是佛故。译人意谓即佛。恐滥果佛。故云当得。若尔上云初发心时便成正觉。何异即佛。况下复云即得如来一身无量身等。岂唯当成为是。是知即佛。约圆融门。当成但是行布之意。今以行布释于圆融。故言意近。须引晋经以成正理。又如出现品菩提章云。于一切义无所观察。但得寂义。故引晋经。解一切义。则止观具矣。如是等文其类多矣。许可引斥。今此文中广引梵本。言异意同故成繁长

疏。大乘同性经说等者。经云。一甚深难知广明地。二清净身分威严不思议明德地。三善明月幢实相海藏地。四精妙金光功德神通智德地。五火轮威藏明德地。六虚空内清净无垢焰光开相地。七广胜法界藏明界地。八最胜普觉智藏能净无垢遍无碍智通地。九无边亿庄严回向照明地。十毗卢遮那藏海智地。释曰。此上十地同是佛地。约用成别。广有其相。具如彼经

疏。转不退法轮。不退有四等者。此有两种四不退义。前义即十地论。一向约利他大用而说。后四不退如常所辩信谓十信。已满十千劫故。亦是第六不退心也。位即十住。第七不退住。不退堕声闻辟支佛地。故名位不退。证谓初地。已证真如已得不退念。即八地已上。念念入法流。心心趣寂灭。故得不退

疏。无德而称也菩萨之德焉者。此借论语泰伯篇言。子曰。泰伯其可谓至德也已矣。三以天下让民无德而称焉。意云。德既至深。故不能称叹也。谓泰伯即武王伯祖。文王之伯。弟名季历。即文王之父。合当泰伯长子承嫡。知弟季历必生圣子让而不受。托采药于吴故为至德。第二异生众

疏。一那罗延者。此云坚固。见佛妙色等者。取下得法以释此名。下经云。妙色那罗延执金刚神。得见如来示现无边色相身解脱门。偈云。汝应观法王。法王法如是。色相无有边。普现于世间

疏。二见佛身毛犹如日轮等者。故下经云。日轮速疾幢执金刚神。得佛身一一毛孔。如日轮现种种光明云解脱门。偈云。佛身一一毛。光网不思议。譬如净日轮。普照十方国。举此为例。下皆准之。欲具释者。但看下经名义俱了。余三十八众例此可知

疏。众即同生同名者。谓左右肩童子

疏。第十一主河神。即河伯之流者。外典说为河伯故。庄子秋水篇云。秋水时至百川灌河。泾流之大。雨涘渚涯之间。不辩牛马言其广也。于是焉河伯欣然自喜。以天下之美为尽在己。顺流而东行至于北海。东面而视不见水端。于是焉河伯始旋其面目。望洋向若而叹曰。野语之曰。闻道百谓万分之一。以为莫己若者。我之谓也。释曰。向若者。即海神名也。如下引之。皆此章具今但取名河伯亦名冯夷。故洛神赋。云冯夷鸣鼓如娲清歌

疏。即东方青帝等类者。此主五方有五帝。东方甲乙木。其色青故。东方为青帝。南方丙丁火。其色赤为赤帝。西方庚辛金。其色白为白帝。北方壬癸水。其色黑为黑帝。中央戊已土。其色黄为黄帝。若十二神。即一方有三故。故成十二。大集经说十二兽。皆是大菩萨示迹为之。广如彼说

疏。阿毗昙亦鬼趣摄者。若依杂心第八修多罗品。亦畜生趣摄。有言阿修罗与天同趣。是故说言汝先是天。问若然何不见天帝耶。答谄曲所覆故。有说是大力饿鬼。天趣不摄故。问若尔。释天云何与相习近耶。答天贪色故。胜负多故。鸠槃茶勒叉亦饿鬼趣摄。紧那罗毗舍遮醯鲁娑迦阇罗颇来罗。皆畜生趣摄。上皆论文。因便引来。疏化食四生者。化最胜故。则湿生鸟。食湿胎卵三生龙。胎生鸟食胎卵二生龙。卵生鸟唯食卵生龙。然劣不能食胜。若有食者其鸟即死。而可食者。日食一龙王五百小龙。绕四天下周而复始。次第取食。其鸟命将尽时至海取龙。为龙吐毒复不能食。饥火所绕耸翅入海。直下至风轮际。为风所吹还复却上。如是七返无处停足。逐至金刚山顶命终。以食龙故其身毒气发火自烧。难陀龙王恐烧宝山。降雨灭火滴如车轴。其身肉消散唯有心在。大如人髀绀琉璃色。轮王得之用为珠宝。帝释得之为髻中珠。疏略不言

疏。亦表菩萨摄生下。约表以释。引文云乃至者。彼经具。云菩萨迦楼罗。如意为坚足。方便勇猛翅。慈悲明净眼。住一切智树。观三有。大海。搏撮天人龙。安置涅槃岸

疏。而龙受三归者。菩萨处胎经。佛自说。昔为金翅鸟七宝宫殿等。时乃入海求龙为食。时彼海中有化生龙龙子。八日十四日十五日受如来斋八禁戒法。时鸟衔得龙出海。金翅鸟法。若食龙时先从尾吞。求尾不得已经日夜。明日龙出尾示金翅鸟云。化生龙者我身是也。我若不持八关斋法者。汝可食我。我奉齐戒。汝屈灭我。故金翅闻已。悔过自责云。佛之威神甚深难量。请龙入宫龙即随入。乃请龙受八戒

疏。又出现云。取善根熟众生等者。即彼如来行中金翅辟海喻。喻如来无碍行。经云佛子。譬如金翅鸟王飞行虚空回翔不去。以清净眼观察海内诸龙宫殿。奋勇猛力以左右两翅。鼓扬海水悉令两辟。知龙男女命将尽者。而抟取之。如来应正等觉金翅鸟王。亦复如是。住无碍行以净佛眼。观察法界诸宫殿中。一切众生若曾种善根已成熟者。如来奋勇猛十力。以止观两翅。鼓扬生死大爱海水。使其两辟而撮取之。置佛法中令断一切妄想戏论。安住如来无分别无碍行。释曰。观前经文。自知广略。下释救摄。引出现品亦是此文

疏。亦云歌神。即唐三藏译

疏。亦令爱见罗刹不害法身慧命者。涅槃十一。浮囊喻中罗刹乞浮囊。合以爱见罗刹。谓一切众生或因贪爱烦恼破戒。如有人明信因果正见在怀。但为惑缠遂破禁戒。名爱罗刹。二者以见不正。拨无因果起诸邪见断常等见。便破禁戒。谓破无罪名见罗刹。但彼令破戒。此害慧命。以之为异罗刹义同

疏。须弥藏经等者。有两卷。此即下卷。功德天自叙云。我与世尊往昔于因陀罗幢相王佛所。同时发誓愿。今愿悉满心意满足。是故如来出现于世。我今得住功德之处。我今虽复住功德处。犹未圆满昔本誓愿。何以故。此处多有象龙。下即义引。谓诸恶龙恼害众生请佛除灭。佛告须弥藏龙仙菩萨云。汝于往昔然灯佛所。为化诸龙起大勇猛。今四生龙。有于恶毒气毒见毒触毒啮毒贪嗔痴毒。云何当令如法除灭。彼菩萨答我。入其窟入深三昧。彼当降伏。广说竟云。我从阿僧祇劫勇猛精进。故能教化一切众生。此诸龙王于大乘法精进修行。谓此善住龙王为一切象形龙主。此难陀龙王为一切蛇形龙主。此阿耨达龙王为一切马形龙主。此婆楼那龙王为一切鱼形龙主。此摩那苏婆帝龙王为一切虾蟆形龙主。如是等诸大龙王。能与众生作诸衰恼。自余诸龙。自力不堪作上衰患。此五大龙安住大乘有大威德。是大龙王各各佛前率诸眷属。不令起作如上灾祸。于佛法僧三宝种性。久住于世不令速灭

疏。德中云行雨施者。语出周易乾卦。彖曰。大哉乾元万物资始乃统天。云行雨施品物流形。大明终始六位时成。时乘六龙以御天。乾道变化各正性命。保合大和乃利贞。首出庶物万国咸宁。释曰。干为龙也。六爻皆龙。今释于龙宜取乾德。况云行雨施

疏。余如音义者。前后不多引音义。以鸠槃茶此译为阴囊。其状稍隈故。指在音义耳。旧云冬菰鬼。亦以状翻

疏。然诸天寿之长短等者。俱舍世界品云。人间五十年。下天一昼夜。乘斯寿五百。上五倍倍增。色无昼夜殊。劫数等身量。无色初二万。后后二二增。言身量者。颂云。欲天俱卢舍。四分一一增。色天逾[跳-兆+善]那。初四增半半。此上增倍倍。唯无云减三。释曰。俱卢舍即二里。逾[跳-兆+善]那即十六里。以八俱卢舍为一逾[跳-兆+善]那故。则四天王天身长半里。至第六天身长三里。以半里半里增故。有引三法度经云忉利天身长一由旬。衣二由旬。广一由旬者。以彼误译里为由旬。不知彼失故妄引耳。四天王天半里。忉利天则一里。余可例知。上云劫数等身量者。色界梵众天身长半由旬。则人寿半劫。余可例知。云初四增半半者。二梵辅天则一由旬。三大梵则一由旬半。四少光则二由旬。此上诸天皆倍倍增。唯无云天减三由旬。所以减者。略出一意。唯无量光天四由旬。光音则八。少净十六。无量净三十二。遍净六十四。至无云天合有一百二十八。减却三由旬。有一百二十五。此上七天倍倍增之。至色究竟天欲成一万六千劫。故则身长一万六千由旬。又云。少光上下天。大全半为劫。谓少光已上大全为劫。谓八十中劫为一劫也。自下诸天大半为劫。即四十中劫为一劫也。言中劫者。即一增一减劫也。言衣服轻重者。四天王衣十二铢。忉利六铢。夜摩三铢。兜率一铢半。化乐一铢。他化半铢。上皆减半也。言宫殿等殊者。月天。长阿含云。其城正方一千九百六十里。高下亦尔。有分为二。一分真金。一分琉璃。王座二十里。遥看似圆。而实正方。日天同此。但量加半由旬。三十三天中宫名善现。周万逾[跳-兆+善]那。高一半。金城杂饰。其地柔软。中有殊胜殿。周千逾[跳-兆+善]那。此上诸天皆倍倍胜。可以意得。今但略消名意。故指广在余

疏。又日以阳德月以阴灵。即文选月赋中言

疏。更有异释如音义者。彼云释迦。正云铄迦罗。此云帝也。因陀罗。此云主也。古来释同佛释种族。望之称谬之深矣。又楞伽大云疏云。天帝名有一百八。今略举三。一因陀罗。此云尊重。三十三天共尊重故。二云释迦。此云勇猛。威德勇猛胜诸天故。三名不兰陀。此云降伏。以能降伏阿修罗故

疏。犹惧修罗之敌者。修罗嫉天有甘露味。诸天求修罗之女色。因起诤竞。广有因缘

疏。若修善者。即下正法念经说。帝释知修罗欲求。遽遣天使。令观阎浮之人。为修善多为作恶多。若修善多知战必胜。故生欢喜。若为恶者多。不孝父母不敬三宝。则生忧悴知战不胜。今言减少者。兼辩余时。为恶必堕三涂故。人天减少

疏。况受佛付嘱者。则净名大品等。皆属天帝。疏大权应为者。小乘中说是须陀洹。若准此经。例是大权菩萨疏。至如下。引事证成。坚常啼之心。大品般若施雪山之偈。即涅槃十三。成尸毗大行。即方便报恩经。破卢志巨悭。即卢志长者经。谈般若等者。大品广说。扬大教等者。净名大品等。其类非一。恐厌文系。不能具出



大方广佛华严经随疏演义钞卷第十九

大方广佛华严经随疏演义钞卷第二十

　　　　唐清凉山大华严寺沙门澄观述


第七称扬赞德分。初标章有二。一对十分之名。称扬赞咏本师功德。二云亦是发起序者。对三分科经。谓序正流通。一品是序。常途分二。一证信。二发起。今以前六分。皆为证信。此下四分。总为发起。赞扬发起佛德。出众显于佛用。正发起大经不同。古德但用天地祯祥为发起也

疏。第二总显德行因缘。疏文有二。先总彰大意。后科判解释。今初正释科文。何名总显德行因缘。先释总显自有二义。一望前为总。前四十众各随所宜以显胜德。所显则局。如显海神云。佛功德海充满其身等。今总显四十众德。二望后为总。下四十众得法各异。今总显具德。从前同生下。蹑迹成难。谓有难云。前显同生。云皆与毗卢遮那共集善根。岂非总耶。故今答云。前局同生。今该同异。四十众德方得名总。又前明共集。下重通所难。非唯总别不等。实亦文意有殊。前云共集。与佛德齐故为主伴。今曾摄受。唯为佛摄故为眷属。为分二义。前略摄受此略共集。可互影取。故云影略其文

疏。此文多势下。二科判也。言多势者。或可分三。或可分二。二中立名。亦可有异。于中三。初科为三。二初后是因下科拣。三又初段下对前且字。今为二故久摄。今见下亦是科拣。上三分中二即是缘。初后是因者。约自行为因。佛摄为缘。今得见佛由昔曾摄。摄即亲因。因缘既著为感。昔既曾摄故应

疏。言一切者。谓分别俱生若种若现者。谓二障各二。一者分别。谓因邪师邪教及邪思惟。此见道断。入初地时便永断尽。二者俱生。不由上二生而便有。此修道断。地地断之。此又二种。一者现行。二者种子。若所知现行地地断之。若烦恼现行亦地地断烦恼种子直至金刚定。断疏。二障气分粗重。粗重者。二障气分。即熏习所成。拣异现障故云习气。然习气有二。谓因与果。于现起障能为因者。亦名种子。此因习气根本智断。断此因已现不起故。不起现因。但粗重者。唯名习气。此果习气后得智断。断现粗重知现无故。言粗重者。违细轻故。然粗重有三。一现起粗重。贪嗔痴等令行者心无堪任故。二种子粗重。烦恼种子障诸智故。三粗重粗重。实非烦恼。似烦恼故。如身子嗔习毕陵慢习等。今即第三。以经言余习故。又位极故。前二即是一切中摄。故疏释。云若种若现。上言已断。即有能断之道。拣异伏道故云已断。断道有二。谓一根本无分别智。亲证二空所显真理。无境相故。能断二障种子现行。二后得无分别智。虽不亲证。无力能断迷理随眠。而于安立非安立相。明了现前无倒证故。亦能永断彼修所断迷事随眠。上来皆是唯识论意。更有释者。所知障中亦有二种。一于所知境而能为障。即是不染污。无知而非法执。如于五明处有所未解。但是无知。何曾有执。然唯识云。由我法执二障俱生。若证二空彼障随断者。据见道分别障说。以证空理而断障故。言是障而非执者。据修道断俱生障说。以遍知有成种智故。上来所知之障。二所知即障名所知障。此体即是善心心所。以彼空有二相未除。带相观心有所得故。前据了俗。此据证真。说名智障。此障对治亦有二种。一者解有。二者达空。空有俱明名遍知故。然唯识正义。唯所知之障。今就理通故亦用之。问永断习气唯是如来。云何此亦皆云已断。答此有二释。一约法相。全分离尽唯是如来。若据分离亦通菩萨。以经中说三种粗重。三位断故。解深密经说三粗重。一者在皮。初地即断。二者在肤。八地方断。三者在骨。唯佛地断。虽则余位亦断粗重。而三位显。是故偏说初地。舍凡入圣位故。八地无漏常相续故。佛地果满顿得舍故。又此即是八地菩萨故云断也。二约圆融。如疏文显

疏。布施是摄缘等者。略示四摄之相。然瑜伽说各有九门。至贤首品当略明之

疏。已超七地殊胜善根者。以七地有空中方便慧。有中殊胜行功用行满。故云无量

疏。一道无量道者。一道者。一切无碍人一道出生死故。离世间品说。一道是菩萨道。不舍独一菩提心故。二道是菩萨道。谓方便智慧故。三道四道乃至十道。又云。菩萨有无量道无量助道无量修道无量庄严道。各略列十句。则万行触目皆菩萨道

疏。尘毛刹海下。上是通相般若之意。此是华严一乘玄旨

疏。此一段文望前是别下。总显文意。以总具德中文有三节。第三德行圆备中自有七句。今但是二故云别也。既言得于诸佛解脱之门。则是四百余门之总标也。义虽两向科且属前

疏。初乘因入果者。以胜解力即是乘因。入于如来功德大海。即是入果。冲者。和也深也虚也高也升也。今正是升义兼虚高

疏。亦是胜解印持果德者。前则印言即比知二严。与慈悲皆教道也。今云印果。则心冥果海为证道也。疏言解脱门者。先总释。后圆融。前中三释。初解脱门三字。皆属于佛。二解脱属果。门属众海。三三字皆属众海。于中有二。一就因中自分能所。二将已解脱望果为门

疏。然总别下。二圆融。融上三义。总别圆融。融第一义。因果交彻。融后二义。重重无碍。通上三义。且如总具于别。别亦具总。则一解脱门中。有一切解脱门等思之。疏约观心者。疏中初正释。次若以门下拂迹。先返成。后正入下。顺结能所双寂故曰双亡。门理历然称为正入。正入则理无不契。双亡则过无不寂

疏。及空有称真之理者。此空是外空。若以理空对外空。外空离法是断灭空。理空即事名为真空。若以外空亦心所现。亦由对色灭色方显。则此断空从缘无性。即性空也。故十八空明大空者。谓十方空。即十方虚空。亦是性空矣。是故疏云空有称真之理。即有之空皆性空也

疏。一明前大用。用无用相等者。此二义中。一用同体寂。二用同体遍。言方便二者。一由忘寂故不碍用。二由依寂故能起用

疏。三自相解脱者。以一切法各各不同色非心等。故名自相。今皆不生故名解脱。此明无彼生相。则法体不生。故名自相。若直遣生住灭相。亦共相耳。疏文有四。一略科释。二然不生下。开章门。三别释下。随门别释。四斯为正法下。结劝。三中有三释。一别释。二通释。三展转释。今初文二。先释不生灭。后释不来去。今初。自有五重者。前三别据三性文同。四即合前三而义别。五即融四句而无碍。就别约三性中各三释者。初一通就当性说。二约当性二义说。三对三无性说。唯圆成二义小异。云何三性各二义耶。遍计二者。一情有。二理无。依他二者。一缘生。二无性。圆成二者。一性有。二相无

疏。一就遍计下。遍计三义也。一遍计无体如绳上蛇。故无可生灭。二约二义者。情有合是生。理无体是灭。今此情有即是理无。何有生耶。正理无处。方是情有故。非灭也。下例可知。三对无性者。由无遍计。方显无相故。唯识云。即依此三性。说彼三无性。是知若无遍计。安知无相。下亦例然

疏。二就缘起性者。一通说因缘之法依他而起。因缘所生无有生故。故经云。一切法无来。是故无有生。以生无有故。灭亦不可得。二明二义中又缘起无性故者。缘生即无性也。无性缘起者。无性即缘性也。前句即因缘故空。此句即无性故有故。引中论以有空义故一切法得成。唯证后句也。三显无性中。若无因缘不知无性。故论四句推之。诸法不自生。亦不从他生。不共不无因。是故知无生。若不推此安知无生。无生即是生。无自性性也

疏。三约圆成。初义可知。二约二义中小异前二耳。谓二三皆约二义。二即法相宗二义。于此二义显无性义。谓非妄心境故。即相无义。圣智所证故。即性有义。而非妄心境故。远离我法所执。便能显得胜义无自性性。三云又体非迁变下。即约不变随缘。法性宗中二义。既不变故不生。由此不变方能随缘。则不生是不灭义。既以随缘为不灭。由随缘不失自性。方知不变则不灭。是不生义。故云为一物也

疏。四通就三性等者。即合前三而义全别。理实具合。三性三无性。以成四句。如一念心刹那瞥起。即具六义。谓一念之心。是缘起法。是依他起情计有实。即遍计所执。体本空寂。即是圆成。三性备矣。既即依三性说三无性。故六义具矣。今于三性成其三句。三无性上共成一句谓一念之上既理本无故。遍计为不生。本无之理。即是圆成故不灭。依他即无性故亦不生。而不坏相故亦不灭。三句备矣。言就三无性非不生非不灭者。上约遍计故不生。今遍计即无性故。无彼不生为非不生也。上约圆成故不灭。今圆成即是胜义。无自性性。故非不灭。上约依他亦不生亦不灭。今依他即生无自性性故。何有亦不生亦不灭。故上三性不出不生不灭。今翻彼三性。以成三无性。故双非也。五中融四句而无碍。以一念心上一微尘上即有六义故总融合。言合四句者。非第四门中四句。合前总别二种四句耳

疏。一不来不去下。有三义释。初唯约体。二依体起用。三摄用归体。初中背舍。是去而云不去者。智照妄空无可舍故。照惑无本即智体故。向证真理合是来义。如如来故。而云不来者。真不可得故。照体无自。即真理故。故经云。如来者。无所从来

疏。又依体起用等者。第二双约体用说也。依体起用故是去。以即体之用故不去。应机现前合是来。以应不离体如月之影故不来

疏。又往应群机而不去等者。第三唯约用说也。往应合是去。应无应相故不去。恒归寂灭合是来。灭不可得故不来。又即体之用往而不去。用即体故归而不来。然前对于佛上明去机上明来。此对于机上明去佛上明来。又前对机见佛来。此对佛见机来。然三义虽殊。皆显不来即不去也。疏由此下。释无功用。摩尼约身。天鼓约口无思约意。文意可知也。疏二通释者。然既言不生灭约行。不来去约境。此亦是局。何名为通。已上是贤首意。不生灭局境而不通行。不来去。局行而不通境。今翻其不通令通。则四义俱通境行。故名为通。于中先总。后谓妄念下别。亦约三性以成观行。初即遍计。契同无相何有生灭。二又虽起大用下。约依他起观。三又常称真下。约圆成观。此约行释下结属。约境释不来下。亦约三性。初即遍计。二又缘会下约依他。三又诸法即如下。约圆成。而并从拣略各出一义。例前不生亦可具五。亦应前三。别说四五融通。如遍计上。亦应云情有即是理无故不来。理无即是情有故不去等。但改生灭二字。为来去二字。余准前思

疏。三展转释。所以为此释者有三意。一则上来但当句释。今显互相释。故如经云一切法无来。是故无有生等。即此亦名相因释也。二又既无来无去则非一异者。次正是展转释。欲明不生灭等四含义无尽。故略举八不。即中论宗。论云。不生亦不灭。不常亦不断。不一亦不异。不来亦不去。而青目释之。有展转相因释。今取此势故为此释云何不来不去。则得非一非异耶。谓若有来去则有能所。能所为异。对此为一。今无来去故无一异。云何不生不灭。则得不常不断。谓若许有生。生即是有定有则常。若许有灭灭则是无。定无则断。今无生灭。何有断常。故中论问云。不生不灭已总破一切法。何故复说此六事耶。答为成不生不灭故。谓有人不信不生不灭。而信不常不断。若深求不常不断。即是不生不灭。故知二义相成。从智契下释无功用。三是则不生之生下。生与不生展转相成。上来诸不相成。总显不生之理。今则性相相成。以此不生不同断灭故。不碍于生。若碍于生。非真不生故。不碍生成不生也是则缘生故无性。无性故缘生。二义相成。真不生也。余可例知

疏。尚不造善等者。然邪说空。谓豁达无物。或言无碍不妨造恶。若真知空。善顺于理恐生动乱。尚不起心恶背于理。以顺妄情岂当更造。若云无碍不碍造恶。何不无碍不碍。修习善行而断恶耶。厌修善法恐有著心。恣情造恶何不惧著。明大邪见恶众生也

疏。尚不依佛者。意同前义入理观佛。恐怀观心。更造业思。特违至理

疏。此离二取相者。唯识第八有四二取。一相见。二名色。三王所。四本末。本即第八异熟。末即前六识异熟。今当相见。所觉是相。能觉是见。远离觉所觉。名自觉圣智。故楞伽云。一切无涅槃。无有涅槃佛。无有佛涅槃。远离觉所觉。即斯义也。上是第一经。第二又云。佛告大慧。前圣所知转相传授。妄想无性。菩萨摩诃萨独一静处。自觉观察不由于他。离见妄想上上胜进。入如来地。是名自觉圣智之相

疏。十地论中承佛力等者。论但云示无我慢无偏心故。昔人或将通配二句。疏意以别配为正故便配之

疏。结集取此者。以昔人皆云颂长行故

疏。然此中长行下。相对料拣者。示说偈仪式。然上举四种明偈体式。次明八义。即立偈之由。然通重颂及与孤起。华藏品亦有十例五对。唯约祇夜。今此料拣。唯局此文。虽是孤起而经家广列。故须会释。总有六对。一因果者。如第十偈云。佛于无边大劫海。为众生故求菩提。此举因故。长行即。云自所悟处。此显果也。第二体用者。第二偈。云能然照世妙法灯。用也。长行云普观一切悉自在。体也。第三影略者。长行云知一切法不生不灭不来不去。偈中但。云了相无有。即偈中略也。第四偈。云永灭众生痴暗心。长行但有现见一切法。即长行略也。第四难易者。如初天王。长行但云得法界虚空界。寂静方便力解脱。不见偈文难为解释。第五法喻不同者。长行第二但。云观一切法。偈云能然照世妙法灯。是也。第六能所递举者。初天王但。云法界虚空界是所遍处。偈中则云佛身普遍诸大会。则长行阙能遍。且就初段具有六对。况下诸段显文甚多。言传授之者善消息之者。易丰卦云。天地盈虚与时消息。释云。消者尽也。息者生也。谓可加则加。可减则减。可出则出。可没则没。故言消息

疏。二文相映者。长行不了则观偈文。偈文若难见。则观长行则易了也

疏。一出现无尽等者。然还源观说有三遍。一一尘普周法界遍。即经充满法界无穷尽。二一尘出生无尽遍。即疏前意。三一尘含容空有遍。即疏后意

疏。不可取为一异俱不俱等者。普遍诸会此应有异。充满法界此应唯一今性相俱寂故皆叵得。若有一异则合此为俱。一异既亡俱从何。有若有俱句遣此双非。俱句已无双非宁立。故四句皆遣百非俱亡。寂乎唯寂而言等者。亦不可说有无等四。真应等殊。唯证相应耳

疏。因灭无明则得炽然三菩提明者。即涅槃二十一。南经十九。高贵德王菩萨品。因琉璃光菩萨欲来放光。佛问文殊。文殊初入第一义。答云世尊。如是光明名为智慧。智慧者即是常住。常住之法无有因缘。云何佛问何因缘故有是光明。广说无因缘竟。末后云。世尊亦有因缘。因灭无明。则得炽然阿耨多罗三藐三菩提灯。今略义引耳。第二四禅

疏。只由真空能立因果下。答上疑念。此句明其以有空义故一切法得成。若无有空义因果定有。便堕于常。言因果立故乃是真空者。即因缘故空义。若离因果以明空者。是断空故。第三三禅

疏。光影之言略有二者。贤首更有一义。今不存之故云略也。彼释云。谓如明净物得日光曜。于屋壁上有光影现。如来应机现身亦尔。然有多义。一缘集义。谓大智明净悲愿日照。于众生阴室之内。现于佛影。二速疾义。无远不至故。三无碍义。不可执持故。四有用义。能破暗故。五无生义。无所有故。广如十忍品说。此义似有穿凿。故略不存。今疏所明二影者。然摄论影略有三。一映质影。二水月影。三镜像影。广如十忍品。今是前二今云光影故略镜像。正是初义。所日喻如来身。树等形质以喻众生。日无异体。质有万差。树侧影斜形端影正。影不现于日内。但在质边。弄影多端随心万品。二水月影。以月有光亦名光影。影多似月者。如月圆缺故。少似水者。随动静故

疏。或折或摄等者。胜鬘云。应摄受者而摄受之。应折伏者而折伏之。摄受折伏则正法久住

疏。谓众生界等者。瑜伽有五无量界。此前例四。后言以方便界者。即调伏方便界故五具矣

疏。爱见罗刹甚可怖畏者。即涅槃第十一。罗刹乞浮囊喻。因贪等造恶。即爱罗刹。若拨无因果成破戒事。即见罗刹。乞浮囊也。己如前引。第四二禅中

疏。经论共说乐有五种等者。论即瑜伽等经。即善戒经第二。自利利他品。释真实义中快乐义。经云。云何名快乐。快乐义者。有五种。何等为五。一者因乐。二者受乐。三者断受乐。四者远离乐。五者菩提乐。云何因乐。因内外触。因触因缘故有受乐。是名因乐。因行善法得他世乐。是名因乐。云何受乐。从因因缘身得增长心得安隐。是名受乐。受乐者。有二种。何等为二。一者有漏。二者无漏。无漏有二。一者学地。二者无学。有漏有三。欲界色界无色界。三有有内外入故有六触。六触有二。一者身乐。二者心乐。五识共行名为身乐。意识共行名为心乐。修习圣道断诸受故。道得增长无有诸受。名断受乐。永断烦恼身心无患。名远离乐。受常乐故名菩提乐。或有说言无想定者名为断乐。是义不然。何以故。不断受乐故。远离乐者。有四种。一者出家乐。二者寂静乐。三者断乐。四者菩提乐。世间之人多有忧苦。永断是苦名出家乐。断欲界贪名寂静乐永断烦恼名为断乐。受常乐故名菩提乐。菩萨常能施众生乐。名菩提乐。菩萨摩诃萨自受常乐转施众生。名菩提乐。何故名为因乐。是乐因故名为因乐。不名受乐。受乐者。不名因乐名为性乐。断乐者。不名因乐不名受乐。以断多乐故名为断乐。远离乐者。不名因乐。不名受乐。不名断乐。以观生死众过患故。名智慧乐。菩提乐者。不名因乐。不名受乐。不名断乐。不名远离乐。无边常故名菩提乐。名无胜乐。名无边乐。名无上乐。亦名常乐。名寂静乐。菩萨摩诃萨能以如是五种之乐施于众生。是名因乐义。今疏望彼经数名不同。若欲会者果及苦对除。即是受乐开出无恼害者。即远离乐。及菩提乐。经中远离有四。今云出家远离乐。含其二种出家即第一远离。兼得第三断乐。复开菩提为菩提涅槃二乐。若瑜伽九十六。说乐有二种。一者欲乐。二者远离。远离复有三种。一劣谓无所有已下。二中谓第一有。三胜谓灭受定。然世尊依第一义。说有三种最寂静乐。谓等解脱故总摄为三。一应远离。二应修习。即前三上中下远离。名有上远离。三最极究竟解脱无上住乐。即前贪等解。五初禅中

疏。以一言说尽故者。释此一偈。疏文有二。一正释。二解妨。前中自有二意。一佛法对说。前句一言说尽。显佛胜德。后句劫说不明法无尽穷。约能包下。总就佛说。是叹佛故。前二句能包。后一句能久。疏然一言但说刹尘下。通妨。谓有问云。前言说尽。后云不穷。岂不相违。答有二意。一顺文通。二约理通。今初经。云佛刹微尘法门海。一言演说尽无余。刹尘法外更有无尽之法。何妨劫海演说不穷。故反成之。设欲一言尽者。则二三两句相违。初明前违于后。后更有所演下。后违于前。从若欲通者下。约理会通。则前二句直是说尽一切诸法。后之一句不妨无穷。若一言不尽者。佛非不思议故。故总说则尽。成于前句。隐映无尽。成于后句。兼以喻显。皆遗忘集意。第二欲界

疏。芥子之空投刃之地者。芥子之空即十定品。四十一经云。佛子。譬如虚空于虫所食芥子孔中亦不减小。于无数世界中亦不增广。其诸佛身亦复如是。见大之时亦无所增。见小之时亦无所减。今但取能喻。投刃之地者。即庄子中。庖丁为文惠君解牛十九年。而刀刃若新发于硎。君问其故。答云。臣始见牛为全牛也。今见非全牛。彼节者有间。而刀刃者无厚。以无厚之刃。入有间之节。恢恢乎其于游刃。必有余地矣。故文选云。投刃皆虚。目牛无全。今借其骨间小空。以对上小空。为真俗之况耳

疏。余皆威力自在者。大集经云。孩子以啼为力女人以嗔为力。外道以见为力。波旬以生死为力。菩萨以慈悲为力。佛以智慧为力。故以说法皆为威力

疏。攀取缘虑是惑病之本者。即净名问疾品意。经云。何谓病本。谓有攀缘。从有攀缘则为病本。何所攀缘。谓之三界。云何断攀缘。以无所得。若无所得则无攀缘。何谓无所得。谓离二见。何谓二见。谓内见外见。是无所得故。今疏。云心境无得则舍攀缘

疏。涅槃经中有闻赞佛等者。即三十八经。南经三十五。诸婆罗门欲与佛捔力。尔时复有一婆罗门。作如是言。诸仁者。瞿昙沙门。成就具足无量功德。是故汝等不应与诤。大众答言。痴人云何说。言沙门瞿昙具大功德。其生七日母便命终。是何得名福德相耶。婆罗门言。骂时不嗔打时不报。当知即是大福德相。其身具足三十二相八十种好无量神通。是故当知是福德相。心无憍慢先意问讯。言语柔软初无粗犷。年志俱盛心不卒暴。王国多财无所爱恋。舍之出家如弃涕唾。是故我说沙门瞿昙。成就具足无量功德。大众答言。善哉仁者。瞿昙沙门实如所说。成就无量神通变化。我不与彼捔试是事。释曰。文甚昭著。今但义引。略不引相好者。前已有故非功德类言。然与前义相成者。第二义慈为相因。此义慈即是相果。果由因致。复相显因故云相成

疏。以开摄示等者。此有二释。前即嘉祥意。四句虽殊不出能所。开示约能化。悟入约所化。全彼疏文。彼更释云。能化有大开之与曲示。所化有始悟之与终入。意云。但说有性名为大开。言此是凡夫性。此是圣人性。因果理行即名曲示。豁然了知即为始悟。修行契证目为终入。则始浅终深。下引论意则初深终浅。以入约因故。彼论云下。即第二释。彼论先释如来知见云。佛知见者。如来能证如实知彼义故。疏意云。如实即法性所证也。知彼义即能证大智也。能所知见皆名知见。正同今经开示正觉境界。正觉即能证。境界即所证。今疏但出开等四句。开者无上义。此即标名也。谓除一切智智更无余事者。释所开即一切智智。一切智是根本智。重言智者。是后得智。根本名知。后得名见。除此二事更无有余。能胜过此故名无上。即双开菩提涅槃者。释所开一切智智也。谓以知见之性下。释双开义。众生本有下。疏释开义。大乘法师释开云开者。出生显证之义。谓出生菩提显证涅槃故。即法相宗意。故下释悟云。令悟知见性相。本有种子以成报身。今疏意不然。知见性相并皆本有。本有大智光明遍照法界义。故涅槃云。佛性名第一义空。知见性也。第一义空名为智慧。知见相也。在因为性相。在果为菩提涅槃。故云众生本有障翳不现耳。智障菩提惑障涅槃。二障俱无。菩提涅槃一时俱显。故云佛为开除则本智显现

疏。示者同义别。示知见之性以成涅槃悟者。不知义别示知见之相以成菩提。言不知唯一实事者。经云。唯此一事实余二则非真。一实事即是知见。上三皆果。断德智德以总别故而成三句。入即因义。未知何可能证。故示与无量智业。无量智者。即果中一切智智体用。而言业者。是彼因也。所以要举初地已上为因者。登地证如为涅槃因。能证地智为菩提因。故十地论。释经究竟如虚空尽未来际云。即因善决定。究竟如虚空。即菩提因。如依空生色。色不尽故。尽未来际为涅槃因。常果无穷故。二果即智性相也。又开者即般若。故论云除一切智智。更无余事。示即法身。悟即解脱。三德涅槃即是三句。入是三德之因。上有三意。一约佛性释。二约菩提涅槃释。三约三德涅槃释。会之并同佛性有果。有果果即菩提涅槃故。三德涅槃摄菩提故。亦佛性故。余如前后释。禅宗之解如问明品

疏。五求不得等者。即中论观如来品偈云。非阴不离阴。此彼不相在如来不有阴。何处有如来。即五求也。由诸外道妄计有我。我为如来。计有五故。五者。一谓即阴是如来。二谓离阴有如来。三谓如来中有阴。四谓阴中有如来。五谓阴能有如来。今并非之若阴即如来。阴生灭故佛应生灭。故云非阴。二若谓离阴有如来者。以何相知又如来堕常过。离阴生灭故故云不离。三若谓如来中有阴。如器中有果。则亦是异如来亦堕常故。四若阴中有如来。如床上有人。亦有别异过。故云此彼不相在。五若如来能有五阴。阴属如来者。则如人有子。亦有别异过。异则如来堕常等故。然后四句皆成异过。初即是一。总合但是一异过耳。故观法品破我。但云。若我是五阴。我即为生灭。若我异。五阴即非五阴相。今细推寻故有五求皆不可得。上之五求但能破有。今四句并非故。言谓佛有耶常见为惑。谓佛无耶邪见深厚。此且双破有无。而有过则微。无过则重故云深厚。彼论偈云。邪见深厚者。则说无如来。如来寂灭相。分别有亦非。如是性空中。思惟亦不可者。亦遣有无。然则四句百非所不能加故无所有者。结归经文准中论中。略说三种四句。皆不能加。初偈云。空则不可说。非空不可说。共不共叵说。但以假名。说此一四句。共即俱句。不共则双遮。若别说者。一空。二非空。三亦空亦非空。四非空非非空。此皆双遮辩中。以第二四句云。寂灭相中无常无常等四。第三四句云。寂灭相中无边无边等四。今并拂之。非唯此四。泛尔随相皆悉非之。然百非有二义一约十恶说。如下当明。二约通相说。谓离一切分别之相耳。故论结。云如来过戏论。而人生戏论。戏论破慧眼。是皆不见佛。谓起心动念并为戏论。非观如来。应如净名观阿閦品。故疏结。云真则无缘佛尚应舍。何况余境。即借用金刚。法尚应舍何况非法。疏相好者。经云尽人中福等者。等取善生经云一切世间福不及如来一毛功德。一切毛功德不及一好。一切好功德不及一相。故名福相。云不及如来一相等。等取瑜伽四十九。亦如是说

疏。毛孔过空。疏有三段。说二种过。一如来灵智能证真理虚空不能证。二如来称真理空。超过事空。事空即断灭空故。三无限理智下。双结上二皆不可分。理无分限智契于理。亦无分限。智结灵智。理结真理。既不可分一毛。称真则重重融摄。此处之空。岂不能摄于余处之空

疏。寻影之月月体不分者。此中法喻影略。若具更云。以月随影万流异见。寻用之体体本寂然。为寂静光也

疏。慢是根本等者六。根本中之一也。憍逸随惑者。二十随烦恼中之二也。憍是小随。放逸是大随。并如初发心品。今略释之。以经有意故从。慢谓下释三惑相。以顺经文故。唯识云。慢谓恃己夌他高举为性。能障不慢生苦为业。谓若有慢。于彼有德心不谦下。由此生死轮转无穷受诸苦故。故疏。云慢能长沦生死。论云。云何为憍。于自盛事深生染著醉傲为性。能障不憍染依为业。故疏。云憍为染法所依论云。云何放逸。谓于染净品不能防修纵荡为性。障不放逸增恶损善所依为业。故疏。云放逸即是纵荡。余可思准

疏。十魔并离者。即五十八经。一蕴魔。二烦恼魔。三业。四心。五死。六天。七善根。八三昧。九善知识魔。十菩提法智魔。下广有释

疏。疑自疑他等者。然疑略有二。一通相说。于诸谛理犹豫为性。能障不疑善品为业。二者五盖中疑。略有三种。一疑自。谓己不能入理。二疑师为彼不能善教。三疑法。谓于所学为令出离为不出离。如有病人疑自疑医疑药病终不愈。今言疑自疑他疑理疑事。即五盖中之三种也。合其事理皆所疑法。通相说也。从如闻空疑断者。略示疑理事之相。亦通一切疑也。此疏有二势。一当句生疑。谓闻空疑断等。不了真空将谓断灭等。二又闻空疑有者。即空有互疑。而云等者。等取闻双是则疑双非。闻双非则疑两是。今开之可思。更略示其义。谓闻空莫疑断。是即事之空非断灭故。闻有莫疑常非定性有。从缘有故。闻双是莫疑两分。但双照二谛无二体故。闻双非莫疑无据。以但遮过令不著故。又闻空莫疑于有。是即有之空故。闻有莫疑于空。是即空之有故。闻双是莫疑双非。是即非有无为有无故。闻双非莫疑双是。是即有无方是非有无故

疏。又但以世俗下。即净名第二。唯改菩提为如来耳

疏。经云藏识海常住等者。此疏义引。具云。譬如巨海浪。斯由猛风起。洪波鼓溟壑。无有断绝期。藏识海常住等。同此义。至下问明品。当广分别

疏。又言此二不二者。融上性相二空也。云何融耶。谓若不达者。性相二空俱非了义。何者。谓法若性空相不空故。若云相空性又不空。以性相异故。犹如画火无有热性。而似火相。如木中火不见其相而有其性。如角峰垂[古*頁]即是牛相。负重致远。是其性故。性主于内。相据于外。若一空者。彼一不空。若得意者。此二相成。谓由从缘无性名为性空。故令体相无不空寂。即相空也。此以性空成于相空。由诸相荡尽是故空中无色无受想行识。方显法性本自空耳。此以相空成性空故。二空相成云不二也。又说性空总有三义。一法无定性名空。则相未空。二法之真性本空。则相亦未空。三若说从缘无性故名为空。则一切法性自空矣。非推之使空。则悟真如成正智火者此中具五法三自性。三性文显。五法相者。谓遍计无物。故亡名也。妄计无相。故绝妄想也。起缘无相。故绝相也。悟真如即圆成。成正智火。五法具矣

疏。若以生灭八识。即彼第八亦名为转者。以起信中则生灭与不生灭和合故。有藏识海常住之言。如长行辩今取唯识宗八识。唯是业惑辨体生故皆生灭。言以恒转故者。即引证也。论释第一能变即阿赖耶。于中因果法喻间之恒转。如瀑流。论有问。云阿赖耶识。为断为常。论答云。非断非常。以恒转故。恒谓此识无始时来一类相续常无间断。是界趣生施设本故。性坚持种令不失故。转谓此识无始时来念念生灭前后变异。因灭果生非常一故。可为转识熏成种故。恒言遮断转表非常犹如瀑流因果法尔。疏云念念殊者。即以论恒转之言。会同经文。新新已下。义引上论。从念念殊故下。会法性宗与如来藏非一非异故。起信云。谓不生不灭与生灭和合。非一非异。名阿赖耶识。由念念殊是生灭故与藏非一。即此生灭心恒沙性德本来具足。故名不离不即不离即不一不异。言如彼瀑流者。即向所引唯识后文云。如瀑流水非断非常。相续长时有所漂溺。此识亦尔。从无始时来生灭相续非常非断。漂溺有情令不出离。又如瀑流虽因风等击起诸波。而流不断此识亦尔。虽遇众缘起眼等识。而恒相续。又如瀑流漂水上下。鱼草等物随流不舍。此识亦尔。与内习气外触等法。恒相续转。释曰。但观上引于疏自明。而疏文中二宗合释。如瀑流水即唯识文。离水无流。通二宗义。若成法相。离第八识无眼等识。若依法性。离如来藏无有八识。广如问明。又如海波涛。即起信论云。如大海水因风波动。水相风相不相舍离。海即藏识。如长行说。恒常住故是如来藏。此即成上离水无流。亦乃生下有所漂溺。即唯识上生人天犹如漂草。下沉三涂犹如溺鱼。多畜养故。又兼法性。此中具有恒沙性德。一切至宝自此而生。若取法相阿陀那识甚微细。一切种子如瀑流。我于凡愚不开演。恐彼分别执为我。亦多畜养义。义兼二宗言法合思之已如上说玄文。又明至问明品当广分别二宗之异

疏。谓此识微细。即如向引偈文。即唯识第三。引解深密偈

疏。次句示心海性即是佛智者。上句佛智为能了。故八十经。云佛智广大如虚空。悉了世间诸妄想。故今此即出现品。云一切众生无不具有如来智慧。如大海水潜流四天下地。故云即是佛智。不令外求者。即净名云。诸佛解脱当于众生心行中求。称彼圆机故生欢喜

疏。圣智涅槃本有今无者。约法相说。涅槃本有圣智本无。故无菩提觉法之乐。今约法性。涅槃圣智皆有。性净即法性门。是则真乐本有。失而不知云无有耳。故初地云。诸佛正法如是甚深。而诸凡夫心堕邪见。既失真乐妄苦本空。得而不觉是故沉迷。若觉本性不沉迷故。故第三句。示其性有。令其觉性了彼苦性。真寂静乐。云乐非苦外。是以长行名不思议

疏。见性得乐性即是门者。若约解。苦无苦苦。为见性之门。今约见性成佛故。性为圣乐之门

疏。依光有影等者。疏开影像二字。以为两喻。影谓光影喻像谓镜像喻。然此二喻有通一切。今取别义。光影之喻。喻佛现多端。故云有动静。质动影动。质静影静。镜像喻现身胜劣。如丈六三尺三十二相等随机见故(第二经终)



大方广佛华严经随疏演义钞卷第二十

