　　No. 491

六菩萨亦当诵持经

　　　　失译附后汉录


师子戏菩萨　师子奋迅菩萨　师子幡菩萨师子作菩萨　坚勇精进菩萨　击金刚慧菩萨

　巍巍十方佛　　堂堂圣中王
　妙相三十二　　众好八十章
　身出妙光明　　普照诸十方
　愿身自归命　　稽首诸法王
　巍巍十方佛　　无极大慈悲
　兴立诸大誓　　济度诸群黎
　多闻欢喜者　　功德叵称载
　愿身自归命　　稽首诸大哀
　巍巍十方佛　　功德不可量
　慧如无量海　　灌泽诸十方
　其有闻名者　　除咎消诸殃
　归命大智慧　　稽首正觉王
　巍巍十方佛　　国土甚清净
　七宝为庄严　　妙香栴檀形
　悉纯诸菩萨　　亦无二乘名
　唯说不退转　　般若之道英
　巍巍十方佛　　三世道之珍
　其闻信乐者　　疾成无上真
　游于菩萨道　　坚住不退转
　所生常见佛　　速值诸世尊
　巍巍十方佛　　三世之导师
　志心怀恭敬　　信乐无狐疑
　所生常端正　　颜容甚光晖
　辩才慧独远　　愿礼天人师
　别有四菩萨　

此四大士。皆过去十方诸佛之师。此四大士。初始造行之时。发大誓愿言。我当度一切众生。至其都得涅槃。然后当取佛。以是故应诵念诵持。得无量无边功德至不退转。譬如三千世界尽虚空满中紫磨黄金。用之布施。不如一须臾之间诵念此四大士名。其所得功德。出过尔所黄金施上。千亿万倍。其名曰

弃阴盖菩萨　寂根菩萨　慧威菩萨　不离菩萨六菩萨亦当诵持经