止观辅行传弘决卷第五之四

　　　　唐毗陵沙门湛然述


即起下正明起誓中。初约众生起于初誓。次约烦恼起于次誓。若己若他并缘无始经历之境。故并约事以辨悲心及论发誓。并须缘理。故下诸誓皆约三谛。三谛复须寄别显总。下慈誓意比此可知。次众生下正明誓相。亦寄次第以辨不次。初文即是空观誓相也。次虽知下假观誓相也。次虽知下中观誓相也。一一观相皆有两誓。誓愿既广苦集亦长。何者下重释誓相。兼斥偏小。初斥三藏。次若偏下斥于通教钝根菩萨。次若偏见下斥别教教道。亦兼通教出假菩萨。未得真应犹同见爱。二观犹为无明所缚名非解脱。今则下显正中先法次譬。法中正明中道故双非毒伪。毒伪者如前已释。次譬中飞空不住空。譬即空而假。虽不住去。譬即假而空。虽空而度下合譬也。度即是假。即是空假不二故也。是故下更以斗空帖合前譬。次明慈誓者。亦初明誓境境中亦初总牒前妙境不思议乐。道灭二谛俱名为乐。义摄四教秖在一念。故云一乐一切乐。不说妙境一念三千。如何可识一摄一切。三千不出一念法性。是故唯有乐因乐果。由知法性秖是无明。是故起慈。我及众生下别明誓境明无道灭。言昔虽等者。但求人天二乘之乐明无灭也。而不知发菩提之心。习诸佛法为究竟乐因。明无道也。前悲誓中明无道灭。义兼于此。故此文略但举譬云如执瓦砾譬不识灭。妄指萤光譬不识道。妄谓世间及小因果。以之为实。今方始解下正依境发誓。初约道谛起于初誓。次约灭谛起于次誓。虽知下次明誓相。亦寄次第以辨不次。初文即是空观誓相。次虽知下假观誓相。次虽知下中观誓相。画空种树并思益文。中观文中法门是标初誓佛果是标次誓。非修等者释初誓也。非证等者释次誓也。中道之体虽非修证亦可修证。是故发誓自为为他。是名下显正也。此中圆教真正发心。应约三教以简毒伪。所谓非空及非爱见也。三教菩萨未证中道通名为毒。两教二乘及九非心。通名为伪。两教二乘及以通别入空菩萨。俱名为空。三教出假通名爱见。从初发心常观中道。故永不同毒伪空假。如此下结束也。初明誓愿与境智相即。次慈悲下明智慧与慈悲相即。智秖是解。依境生解依解起愿。境为所缘誓为能缘。以无缘慈悲缘不思议境。境名无缘誓名无念。运此慈悲遍覆法界。故能任运拔苦自然与乐。不同下重总斥前次第慈悲也。前二文后虽各斥竟。今二文竟复更总斥。是名下亦总结之。义不异前故还指上。此中应具云慈悲。单云悲者随语便耳。又此四弘更互相资。一念具足无前无后。具如第一及下诸文(云云)。观心者。约一念心无作四谛。寄于弘誓略明观心。亦应可解。如前誓相即其相也

○三明安心中初文释名也。善以法性自安其心。故云安心。上深达下结前生后。既自达妙境结前正境深也。故云渊奥。次博运去结前弘誓广也。故云亘盖博广也。国语曰。东西曰广南北曰运。即横遍也。亘亦遍也。境摄诸法非不横广。依理发心非不竖深。且寄事理释名为便。正境是理理深也。慈悲属事事广也。具如前说故云若此。虽有事理但是空愿。从须行下即是生后。若不安心无所克获。故次正愿而明安心。初妙境中一念具足无作四谛故四弘中依无作谛而发弘誓。今以能安安于所安。能所相称名为妙行。既安心已广能利物填初誓也。欲利众生先须断惑填次誓也。欲利众生复须习法填第三誓也。分分证实填第四誓也。至究竟位四誓方满。若尔。从此安心乃至正助通名填愿。若有解无行名枉死人。如譬喻经云。如一母二子。一善习浮。二不习浮。不习浮者堕水而死。其母不哭。先习浮者堕水而死。其母大哭。人问其故。答云习浮者死名为枉死。是故哭耳。愿如习浮无行如死。大文有二。于中先总明安心。次别明安心。总别俱是依于妙境。以随人故总别不同。惑重观微应须随事。故使行相若信若法。四悉回转。人不见之。便于别安而生异计。则失大师逐宜之能。初总安中秖是止观。于中先重明法体。以为所安。法体者何。即妙境也。先法次譬。初法文中但指无明即是法性。但观法性不观无明。故大论六十九云。若以常无常等求之皆错。若入法性则无有错。九十一云。法性即是实相。实相秖是法性。如寒来下为体举譬。寒譬无明水譬法性。无明法法性名寒结水。眠覆于心准水水说。水本是水梦不异心。寄事引迷云覆云结。今当下次示能安止观安于法性。观前无明秖是法性。如融水为水觉无明眠。于中先止次观。初正明用止。如旋下举譬。但信其火不信于轮。不信去合。以法性念法性。文似于观但成止义系之与念俱止法性故也。体达下止成相。观者下次明用观。譬如下火空水三共譬于观。初劫火者劫如前释。三灾者略如通释十境中说。虚空藏海慧此二并是大集经中菩萨。彼经广集十方诸佛诸大菩萨于欲色二界大空亭中。故云大集。此菩萨欲来于众会中先现此相。凡诸菩萨皆从德立名。故入众现相亦随其德。所以空藏现空海慧现水。并不见大众唯见空水。修观亦尔法外无法。介尔下明观成相并结二空。亦先法次譬后合。初法说中言介尔者。非缘妄境但生一念。谓我观成名为介尔。介者助也。助谓微弱之念。此念起时念与念者。随念即亡名为性空。空无空相名不可得。即是相空。所念谓法性。念者谓介尔。此中且指观行未论入真。如前下举譬。能所俱烧可以譬于亡能亡所。能空亦空故也。法界洞朗去合也。不可得亦不可得。止秖是下明止观体一。即不二而二寂照无殊。故云止秖是智。为令下文别安可识。故今预辨止观别相。故知此中别而不别。下文别中不别而别。不动下重释相即。初明止即是观。不动智下明观秖是止。不动智照法性下。双明止观同照法性。止观得法性故方始名安。故云观智得安亦是止安。不动于法性下更却。覆释也。上句观安故止安。此中止安故观安。并由法性故无二无别。故金光明第一云。依于法身大智大定。法身者即法性。智定者即止观。即是法界系缘一念。若俱不安下欲明别安。先序别意。俱谓止观。俱不得安则总非其宜。虽以法性自安其心。弥增暗散。既俱不安当复云何者。问生后别。夫心神下欲明别安。先辨不定之相。为别安之由。冥昧者是观不安。梭利者是止不安。梭字应作[這-言+坐]。疾也。息和反。汨为笔反。去貌。亦疾亦流急也。字从曰于月反。若从日是亡的反。此音即是屈原所沈之水。非今所用。倏者驶也。亦惊也。亦可作倏。楚辞云。往来速疾也。敌强下引事以况不安之相。明须事安。礼云。知天文鸟也说文云。水鸟能知天雨。暗散如敌强观微如力弱。事在六国时。六国者韩齐楚魏燕赵。并秦以为七雄。赵将伐燕。苏代为燕说赵王曰。今者臣从外来遇小水。蚌方出暴而鹬啄其肉。蚌合而夹其啄。鹬曰。今日不雨明日不雨必见蚌脯。蚌亦谓鹬曰。今日不出明日不出必见死鹬。两者不舍渔次得而并擒之。今赵且伐燕燕赵相支以弊其众。臣恐强秦为渔父也。故愿。大王熟计之。赵王乃止。出春秋后语。今文但取相扼义边。不用强秦得便意也。凡用俗书皆取少分非全其意。如总修止观而非其宜但增暗散。不可常与暗散相扼。应誓以别安破其暗散。如苏说赵也。当殉命等者。总示事安之仪。以生从死曰殉。如魏时有人发周王冢。得殉葬女子。今以生从死不舍精进。荐献也。肌皮也。假使皮骨销尽尽命奉道。专修止观誓死不休坚志别安以令入品。故云誓巧。乃至入位谓初住也。安心下正明别安。乃是望总名别。不得以为次第之别。若望下文结会数中。别仍成总。总即是圆下之一心即指此圆也。以于法性分于信法及四悉檀回转相资故别。还用总中一止一观对法对信。自他并然。于中先明教他者。菩萨运怀利他为本。故先他后自。圣师三力者。中道空慧名为慧眼。慧眼鉴机名为法眼。任运逗药名为化道。此是不可思议之三力也。故于一眼以分二名。如鞠多下次引鞠多化弟子相。以证圣师。鞠多虽在罗汉之位。既在付法圣师之类。故知即是四依人也。教弟子上树者如第四卷引。以食悟者。有一比丘性嗜饮食。由此嗜欲不得圣果。鞠多请令就房以香乳麋与之。语言。待冷可食。比丘口吹寻冷。白尊者曰。麋已冷也。尊者曰。麋虽冷汝欲火热。应以观水灭汝心火。复以空器令吐食出。还使食之。比丘曰。涎唾已合。云何可食。尊者语云。一切饮食与此无异。汝不观察妄生贪著。汝今当观食不净想。即为说法得阿罗汉。应以诃责等者像者似也。文选海赋云。仿像其色。鞠多现者似女人故。多弟子中有一比丘信心出家。获得四禅谓为四果。鞠多方便令往他处。于路化作群贼复化作五百贾客。贼劫贾客杀害狼藉。比丘生怖即便自念。我非罗汉应是第三果。贾客亡后。有长者女语比丘言。唯愿大德与我共去。比丘答言。佛不许我与女人行。女言。我望大德而随其后。比丘怜悯相望而行。尊者次复变作大河。女人言。大德可共我渡。比丘在下女在上流。女便堕水。白言。大德济我。尔时比丘手接而出。生细滑想起爱欲心。即便自知非阿那含。于此女人极生爱著。将向屏处欲共交通。方见是师生大惭愧低头而立尊者语言。汝昔自谓是阿罗汉。云何欲为如此恶事。将至僧中教其忏悔。为说法要得阿罗汉。故知习圣教者薄知次位。纵生逾滥亦易开解。曾闻有人自谓成佛。待天不晓谓为魔障。晓已不见梵王请说。自知非佛。仍便自谓是阿罗汉。他人骂之心生异念。自知非是阿罗汉。仍谓是第三果也。见女起欲知非圣人。此亦良由知教相故。不待不过者。非未熟而化名不待时。非机熟不化名不过时。故金光明第一释化身云。以自在力随众生心行。随众生界多种了别。不待时不过时。处相应时相应行相应说法相应。现身而度。今但引两句。摄经意尽。故知圣师位在初住。初住得法身之本。能起应化也。盲龟下譬圣师难遇。如大海中有一盲龟。尔时海中复有浮木。木唯一孔可立龟身。此龟三千年方得一出。亿百千出何由可值浮木之孔。故大经第二云。生世为人难值佛生信难。犹如大海中盲龟遇浮木。亦如针锋竖阎浮提。以一芥子从忉利天投阎浮提。何由可得贯针锋上。佛去世后非无四依。众生薄德何由可值。次明凡师施化。劣于圣师无三力故。譬如下譬有三力而亦无益。故令凡师施化。如世医法。上医视色中医听声下医诊脉。犹如圣师观诸众生三业之机现三轮化。视色如观身业。听身如观口业。诊脉如观意业。障重无机虽是圣师亦不能化。故云亦不能起死等也。若不解下明无三术或亦有益。但牒不能观于意业。但观余两。依语作方亦有得益。则大师自斥我为凡师。众生既无值圣之缘。遇此凡师亦遇然得益。故云挑脱。即大师自谦被物不周也。兼示后代勿废化道。皆问病者故云依语。如下诸文皆云师应问言。及其人若言等。即是其相。身子下举小乘中善说法者。转法轮将智慧第一尚自差机。大经三十四云。虽有身子目连非真知识。生一阐提心因缘故。如我昔于波罗奈时。舍利弗教二弟子。一令骨观。一令数息。经历多年皆不得定。以是缘故皆生邪见。言无涅槃无漏之法。若其有者我应得之。我能善持所受戒故。我于尔时见是二人生邪见心。唤舍利弗而诃责之。云何乃为此二弟子颠倒说法。汝二弟子其性各异。一主浣衣。一主金师。金师之子应教数息。浣衣之子应教骨观。以错教令生邪见。我即为其如应说法。二人闻已俱得罗汉。是故我为众生真善知识。庄严论云。浣衣渐净白如骨。能调鞴囊善知息。凡夫具缚者。若通论者六根五品皆属凡师。未破无明通皆具缚。若别论者。五品位也。六根清净离二缚故。相似圣师。准第一卷料简文中。通取六根以为凡师。前指圣师在初住故。六根尚称为病导师。况三藏菩萨一切未断。次结示。如文。他有下判行。萨婆多下泛引二论以出同异。非用论意。彼在小宗各依一门。未为通方遍被之道。如毗昙十五云。钝名信行利名法行。信行者少观察故。法行者多观察故。与萨婆多同。彼但判位在于见道。少观察者正当因门。今引昙无德两行俱在世第一前。故云方便。然数下从容和通。数据行成故在见道。论据根性故在方便若多论云所因不同。即似今家一向根性。德宗多少不同。即似今家相资根性。是故为会而复两存。又阿毗昙使楗度中云。坚信人有如许慧。坚法人有如许信。何故一人但名坚信。一人但名坚法。答各随所因从胜立名非不互有。此亦似于相资意也。毗昙又云。定入名信慧入名法。若据初文定慧并以内思为法。闻定慧者名之为信。是故今文止观各立信法二行。今师下正明今师二行之相。则以久因为现种子。明现有者必藉久因。久因异于德宗方便。现在亦异多论行成。是故今家但论由宿种故。现堪修观及以闻法。验今知昔得二行名。大经二十云。如有咒术若有一闻。后二十年不中毒药。若有诵持。乃至命终无有众病。是大乘法亦复如是。若有众生一经于耳。却后七劫不堕恶道。思惟其义必得菩提净见佛性。经耳即是信行种也。思惟即是法行种也。法华云。若有闻解思惟修习。又大经云。一听闻正法。二思惟其义。经论此类并是久远信法种也。若论下今家判利钝也。更互得名不同两论一向判之。已说下结前生后。师应下欲为说法先审根性。定秖是止。慧秖是观。汝于此二为志闻耶。为志思耶。其人下述彼根性所尚之相。既知下既知根性病相定已。于一人所依语作方。止观各四故旦为八。一一文中各有三意。一示法相。二指广。三结成悉檀。初文初意。咄男子下正为说法。说法之相随有相应。即便引用或儒或小或偏或渐。言近意远。且为助成圆教圆观。四悉信法止观之相。为后来者作于化他说法之式。乃至据下结文。于一一文有次与不次。意且在圆。文中所列四教及似次第三观语者。意在闻咸欢喜。是善并生恶无不破。见一切理。故遍列耳。故知至下结文。方开次第。次第则历于三谛。不次唯约一心。一一番中以后望前皆成四意。谓次第三观有三。一心三观为一。一其意者。老子曰。天得一以清。地得一以宁。侯王得一以为天下正。老意但以合阴阳之道。以为天地得一。合君臣之道为侯王得一。今废彼理但借彼名以证今理。苦集得一谓灭谛。因缘得一谓无明灭则行灭等。六蔽得一谓至彼岸。凡引俗典例皆如此。一是三乘之最。故云唯此为快。快故适其乐欲。如天亢旱等者。亢亦旱也。万之与百并小数之极。随便互彰。卉是草之总名。举彼不生欲显降雨以成于生。生即生善。娑伽龙者华严文也。长含又云。阿耨达龙王身心降雨满阎浮提。今文云四方霔雨者。是也。言七日者。是摩那斯龙王欲降雨时。先七日布云。令一切众生究竟诸业。渐降微雨恐损物故。人亦如是下合譬。而不合七日及以四方。但合通途霔雨意耳。合河兼池加道品树。既非全出正经盈缩随时。初反合善根不生。若能下正合善根生也。可对三观四教释之。发诸禅如雨者。禅定若发。无量善法一切法门并因禅发。燸顶等三藏也。眼智等见道中位也。苦法忍为眼。苦法智为智。苦比忍为明。苦比智为觉。顺忍等通教中诸善根也。外凡为信内凡为顺。余文并略。寂灭无生是别圆中善根也。此等并因禅静而生。即生善义。缘喻等者。种种因缘种种譬喻。因缘秖是广引今昔共成此义。下去例然。醉象如卷初释。穴驼出大论三十三。第七又引。亦同无钩意也。五翳等者经论大同。成论云。譬如天日月其性本明净。烟云尘雾等五翳则不现。等者等取阿修罗手。尔雅云。阴而风曰翳。翳谓障光。今则通取五皆能障通名为翳。又风动尘起曰埃。烟云雾起曰霭。霭谓云等掩也。曜灵者日名也。谓日被掩。亦可曜谓七曜。七曜图云。日月五星名为七曜。日是阳精月是阴精。五星者东岁南荧惑西太白北辰及中央镇。所言灵者大戴礼云。阳之精气曰神阴之精气曰灵。尔雅云。八方神为八灵。五翳翳于八方故也。是故俗典凡释神灵变化精微及道性等。不出阴阳。彼教未知出世道故。又大经譬日月又为烟云尘雾及修罗手因缘故。令诸众生不能得见。既为烦恼翳之所障。故须对治。睫近霄远等者。霄者近天赤气也。云得日光虽赤色可见。云无实体而可见也。中论大经大同小异。大经二十六云。有因缘不可见者如空中鸟迹。近不可见者如眼睫。坏不可见者如根败。乱不可见者如不专一。细不可见者如微尘。障不可见者如云外月。多不可见者如稻中麻。相似不可见者如豆中豆。中论加远不可见者如霄。则无根败。今文意者。由烦恼故故不可见。远不可见如不见中。近不可见如不见俗。从夫散心来至皆不可见者。举彼诸恶显此修定。以为所治。故膜尘等皆是所破。密室中灯除外风也。破内暗也。金錍等者。大经第八如来性品迦叶问佛。云何佛性难见难入。佛言。如百盲人为治眼故造诣良医。良医即以金錍决其眼膜。一指示之。问言见不。答言不见。复以二指三指示之。问言见不。答言。少见。合喻云。无量菩萨虽具足行六波罗蜜。乃至十住犹未能见。如来既说则便少见。此乃别教十住故云未见。疏引他释。一云。三指譬三乘。二云。譬三慧。三云。譬三教。初譬小乘初教为一。般若至法华为一。涅槃为一。四云。信顺无生为三。章安云。既譬佛信不应余解。即以三谛而为三指。初指如空观故云不见。三指如十住故云少见。即圆十住也。金錍如教。故下文云。如是菩萨位阶十地尚不了了。今从决膜除惑义边。故云对治。心若等者。世间是生灭法。出世是不生不灭法。由定能了故云也。亦可世间生灭是界内俗。出世不生不灭是界外真。界内略真界外略俗。内外真俗即三谛也。三谛是理。理即第一义意也。如来成道即第一义意。犹尚乐定。入定复是第一义意。况诸凡夫。凡夫理合修第一义。佛示凡故。故诸经中多处有文明佛入定。有禅定者等者。电光者如第九卷释。见道即是第一义意也。虽成论中本譬欲定今通用之。凡初见谛理皆名电光皆名见道。破无数等者。意以一切种智为第一义。破恶之言因便来耳。其人若言下信行约观四悉。前双问故今但出答。我闻等者斥法行也。三恶等者举世间苦况出世苦。烧然是地狱。驼驴是畜生。如是等苦苦有期限。痴暗无明障三谛苦。终至实报故云大苦。方隅可譬权实理也。四方曰方四维曰隅。隅如权方如实。尔雅曰。西北隅谓之屋漏。东北隅谓之宦。宦音怡。郭云。未详。麻杲云。养养万物也。东南隅谓之突乌钓切。西南隅谓之隩。谓屋中隐隩之处。亦可以生灭四谛如隅。无生四谛如方。界外两教方隅亦然。多闻分别等者。据此四句皆以乐为名。初句云多闻等者。乐即乐欲闻即信行可对世界。攻恶等言相从来耳。若尽一偈文意四悉义足。四句次第以对四悉可见。如教至道非道者。四种道品名之为道。分段变易名为非道。界内以三途为坑坎。界外以分段为坑坎。若作陷字(户忏切)非今所用。分别苦乐道非道等间隔不同。即世界意。月开等者。青莲华因月而开。赤莲华因日而开。有人云。白莲华因日。并取开生。是为人义。大经第九云。譬如莲华为日所照无不开敷。日兴等者。大经第九云。譬如营作至暗皆息。若未成就要待日明。义同于月。主胶火导并譬于观。商画坯盲并譬于行。行即善也。从胜别举一切种智亦推于观。种智即是善中之最故也。自余诸善但是庄严观耳。怨即是恶。识即能治观也。武将有谋者。如秦将王剪。魏将吴起廉颇。李牧张良樊哙之徒。善破阵故。以譬破恶。并须委释破三惑恶。次云热火暗并譬所破之恶。薪缚例之可以意得。井中七宝等者。大经十九。佛告德王。如暗室中井种种七宝。人亦知之暗故不见。有善方便然大明灯持往照了悉得见之。是人终不念言是水及宝本无今有。涅槃亦尔。不可说言本无今有。瓶盆亦尔。今云日明者。举明中之盛。众生如井佛性如宝。众生如室佛性如瓶。并以无明如暗灯日如智日照如见。今此文中以日替灯。须以智慧去。般若偈文。能见于宝及观法实。即第一义意也。等观入者至第一义故名为入。知诸法实及等观入。般若为最。故须用观入第一义。默复默者明思不移。损之又损之等者。周易云。以至于无损。肇公改用。今且依肇。以真理极名为无损。烦恼损尽亦名无损。斥信行闻属有为故。坐驰等者。庄周贵坐亡故云驰无益。今借彼意忘闻观理。随文曰驰。思理之外余皆曰驰。又外篇云。敬孝易爱孝难。爱孝易亡亲难。亡亲易使亲亡我难。使亲亡我易兼亡天下难。兼亡天下易使天下亡我难。注云恣之使天下自得。安得不亡我耶。以是而言。秖是庄生无亡他之智。反斥他不亡。而令天下亡己。注家云恣未足释亡。今之天下可由不恣。恣若是亡何曾不亡。而展转比云最后难耶。故知汝之所恣非他之亡。他之所亡何关汝恣。是则坐亡有言无行。今借语成理依理曰亡。当为下诸句皆须知。是诸法是止。随四悉意。话(户夬切)何法不备下止具十度。一一度中一切法足。善虽无量不出此十故是生善中最。前六可见。因止等者。止为双非之方便故。故云也。止中具诸愿亦遂众生愿。是故云一切。有除惑功故名为力。此是中智故云无二。止具一切即总结也。且约当机故云何用别修。壁定者。室有四壁则八风不入。若得止已离界内外违顺恶觉。八风秖是四违四顺。书中八风者。尔雅曰。南为凯风东为谷风。北为凉风西为泰风。从上下为颓风。从下上为飙风。与火俱为庉风。庉字(徒昆切)回转为旋风。室壁亦免此之八风。故以为喻。亦是四方四维之八风也。朝露见阳者。露如散阳如止也。晞干也如定。止是大慈等者。慈定治嗔。大明咒如释签。大明咒是般若故。能除恶觉贪淫恚怒痴疑朝露之恶。止即是佛等者。念佛治障道。今修于止如法佛故。治障妙道。阿伽陀及妙良药。并咒枯起死之术等。并举能治之止。止即体真等者。用彼释名中次第之名。以成不思议理。止是佛母等者。实母权父共生佛子。父母相即准上可知。即净名经意。理体寂照是佛师也。止是佛身即法应二身也。亦可三身具足。因名止果名眼。定慧能严今止属定。故名相好。具一切法故名为藏。为诸法依故名住处。何法不具牒前便宜。何法不除牒前对治。乃是见理故恶灭善生。正觉等者。在因名观在果名觉。正大遍等。借用果上之称。能生等者。信戒等五即五分法身。既能生于五分即生善中最。化道大行者。即应病授药也。能照道者亦取破暗之意。能得宝者除贫苦之恶。但当勤观开示悟入等者。此四皆是无生观也。具如疏中约观心释故第一义也。次明回转者。先序二论中言始终者。二论并以始钝终利。今言须臾故不同彼。次明自行则止观并说。亦先标二行。教他以说法为本。故先信后法。自行多在于思惟。故先法后信。前教他中十六番各属一人。故止观离明。今自行中并在一人。故止观合明。又前非不合今非不离(云云)。次乐寂下正释法行。于四悉中各一止一观。乐欲中初是止。若欲下观。并依世界以赴乐欲。以在初故未论过生。故但直举一止一观。次其心下明为人等三。皆先明因前生过次用止观。初文是因世界中用观生过。过谓毫善不生。次即当下用止。若凝停下因止生过。次当校计下用观。若念念下对治中一止一观。初文是因为人中用观生过。过谓长恶。即当下以止治之。次若静下用止生过。即当下用观治之。修止下次第一义中一止一观。初文虽上治中用止用观理不开发。初文用止不开。即是过也。本为见理理既不发。故名为过。次即应下用观令开。次修观下过生。次宜更下用止令开。信行下。次信行中四悉各一止一观。初乐欲中亦如前意。但直赴乐欲。明一止一观。听观下次为人中一止一观。先明生过等。初文生过。即应下听止令益。或听下生过。即应下听观令益。或时下对治中一止一观。初听观生过。即应下听止治之。或沉下听止生过。即当下听观治之。或听下第一义中一止一观。不语生过。直云豁豁朗朗得益之相。前之三悉如世医治。此第一义如如来治。故不生过。次回转。可见复次下相资先标来意。如法行下正示相资之相。若法多信少名信资法。若信多法少名法资信。亦曰正助。初明信资法。既云相资乃是信法二行俱有益也。初止中四悉。言法行者。既信资法。以法为正从法行立名。故云如法行者。初总明信以为能资。冠下四悉。若具广说应一一悉上皆云随闻一句乃至皆遣。为避烦文故标初一句。还坐下法行乐欲。次下有三个又闻。即法行中为人等三。又闻下观中四悉。信资于法即初二悉有闻观之言。下二悉略例止可知。破恶即对治。欲悟即第一义问。何不云悟而云欲悟耶。答。此四悉中第一义者。何必证理名第一义。但取非前三悉之相。附理气分即属第一义故。前文但云豁豁朗朗等耳。此乃下结信资法。信行下法资信。比前法行可以意知。是为下结法资信。夫心地下结安心意。以总安中唯止唯观。今以四悉等故云逐愿加以饮食丸散阴阳三双譬之。一一双中皆遍前意。合成四悉意也。随其所愿乐欲也。饮食生善也。丸散对治也。阴阳云见性即第一义也。一种下明偏修之失。故知二师非但止观偏用。亦乃并无信法等中一止一观故也。二师引偈并未见正典。各随一门得入。以自行所禀未遇通途。便以偏门遍令他学。致令学者彼彼相非。若尔。则人天之善尚无。安克至真之妙。故引大经一向服乳。经第三中佛告迦叶。譬如长者(佛也)多有诸牛(教也)色虽种种(随机)同共一群(理一)付放牧人(弘教)令逐水草(被机)唯为醍醐(常住)不求乳酪(人天二乘)时放牧人[穀-禾+牛]已自食(弘者自益)长者命终(佛灭)所有诸牛悉为群贼之所抄掠(盗佛教法)贼得牛已无有妇女(无慈)[穀-禾+牛]已自食(利养)群贼相谓。长者畜牛唯为醍醐不求乳酪。当设何计而得之耶(钦慕)我等无器(非根)虽复得乳无安置处(设复持戒非常住本)复共相谓唯有皮囊可以盛之。(人天阴果)虽有盛处不知钻摇。浆犹难得况复酪酥(无定慧方便名不知钻摇。似道尚无况复真常)尔时群贼为醍醐故加之以水(起见)以水多故一切皆失(起见堕恶失人天果)今此二师偏执大理寂照定慧。义当群贼不知钻摇等。佛何故说种种耶者。引诸四悉重斥偏迷。若就下更历三种止观以结前数。言若就者别立之辞。文虽唯顿若更别约次第三观。则一一各有百二十八。故著若就之言。次第三合故立一心。依前重举故云又耳。人见三番之后更云一心。便谓顿等三止观外。更立一心。谓此一心不关前顿。今安心者依前妙境及前妙愿。故前文云须行填愿。则愿行相称。故向安心若总若别。并是圆顿填圆顿愿。更开对于次第三观。一一观中皆具前来一百二十八。对本一心乃成四番一百二十八。合五百一十二。人不见之妄生穿凿。况复空假中三。不异顿渐不定之三。故前不思议未会异名中所发为三观。观成为三智。教他为三语。归宗为三趣。三趣即是顿等三也。以一部文共成一意。尚恐疏漏。岂有潜于结数之中秖云一心即令妙行成之于此。此则上下诸文便为繁芿。具如卷初及第四第三中撮说文旨。不见此意自失安心。自安既无。教他何在。应从初已来钩锁相承横竖高浚。前后冠带方成行仪。岂有辄尔立斯异计。如破遍中一一句见。一一品思。尘沙无明皆云信法相资回转。即是见品思品无知无明。各六十四番。横竖不二即是一心。故自他相对亦各须有一百二十八。此云五百一十二番者。且从合说随谛言之。若作相显说者。即以次第显不次第。具如前后诸文料简。又何但约于不次第义。后立三个一百二十八。秖约不可思议一中之三。以为三番。三中之一而为一心。三一共论亦有五百一十二也。问。圆人那得三观别论。有此信法相资等别。答。如后第六云多入空少入假中等。既许偏入亦可偏观。又破遍初。无生为首无生即空。空门既尔余门亦然。随宜乃成七句不同。尚成七番一百二十八。何啻三耶。故知自他皆有七句。若次第观唯得为三。三悉下判前四悉。虽复五百一十二番。但语信法。或以止观无不摄尽。为判权实须约四悉。所言世医等者。借大论中文以成今意。故但属世谛判为世医。如世界后复须生善。善若不生复须破恶。恶去不去皆须见理。故云三悉差已更生。至第一义纵未无生。于斯必契。故云差已更不复发。况复结云世出世法互相成显。故一一行皆历四悉。虽行三悉必须见理。若入第一义见理未深。还须更以三悉成之。况复三悉本为期于第一义故。故云相显。况开权显实次第四悉。尚皆入于不次第四。况此本是不思议悉四中之三。况不思议中三皆第一义。若离下重示前妙境。为所安处。止观四悉但是能安之方法耳。若心安下释疑。疑云。为一一行者。必须如前诸句安耶。故今释曰。若心安于谛一句即足。如前总安但安法性。如其不安则置总用别。别中或唯一悉即足。以观世界即第一义故。或用二句乃至多句。乃至具用六十四番。乃至用多六十四番。故云巧用方便令心得安。一目下举譬也为逗多人或一人初后故须广设。若随其得入则不须多。故云得鸟罗之一目。言一目者。乃据最后入法之言。一生行之岂唯一目。是故或一人用多。或多人用一。况一人始末非一可辨。故下合云如为众多。一人亦尔。罗者。尔雅云。鸟罟曰罗。兔罟曰第。亦曰罝。众生下合。捕者陆猎也。逐也。四破法遍者。初略明来意中。初征起设问。即约上不思议境正设问也。故云法性清净不合不散等。即是境中一念三千离四性计。是故略云不合不散。合谓一念散谓三千。但众生下答中意者。约不思议理之与惑。不当一异破不破等。随迷妄故事须设破。众生无始全体颠倒谁论多少。但曾解境发心安心。心既未安故云少耳。全未破故故复云破。前以定慧处于法性。故名为安。今以准教四句推责不安之心。故名为破。破非不安安非不破。得名随事心境唯一。上善巧下约上安心对辨破否。若已安于谛定慧已发。彼即是破。何须至今更须论破。次若未下正明破意。由未安故。若未破故今更论破故云若未相应等也。言有定之慧等者。然安心破遍并是绝待。咸具定慧。今据初心欲入未入。随事调熟用与不同。或宜有慧之定如前安心。或宜有定之慧如今破遍故从行立名名不虚说。又前安中先推法性以多从定。是故云安。今此破中先准教门义多从慧。是故云破。二文兼具法体无遍。故前信法莫非法性止观故也。今此无生亦由同体止观故也。然破法下欲明无生破法之门。且先通举诸门不同。从广之狭以指无生。故先列经论所出诸门。谓教行智理。文字即是教为门也。大品四十二字大论广释。南岳大师分为二解。一通约三乘。二别约圆顿。今废通从顿。大品云。菩萨摩诃衍所谓语等字等。诸字入阿字门。阿字门具一切法。乃至荼字尽诸法边。究竟穷底不终不生。过荼无字可说。不可说不可尽。一切法如虚空。或观行下明行为门。三昧是行。大论云。菩萨修三三昧名诸三昧门。能通至实相。是故能为实相作门。若十六行为三三昧门。但为真谛作门。非今文意。或智慧下以智慧为门(云云)。或理下以理为门(云云)。依教下且生起前所列教等四门次第。教既居初故今依教。复为令知教有功能。能通至于观智理等。是教光显。是故生起。三门下明去取。三藏下教中复简藏等三教。言三藏先破见等者。若佛弟子必先破见或慧行欣厌。或闻善来等成罗汉者。或佛三十四心等。并俱断也。通教大同。但俱破之言不在佛耳。别但次第从浅至深故云竖遍。且寄教道故云竖遍。依实但断一十二品。竖尚未遍况复横耶。言横不遍者。如初观见思具摄诸惑。能观之智摄一切智。位位皆然故云横遍。别教不尔故须简之。今不思议下示圆门相。一境一切境指前不思议境。一心一切心指前发心安心。依此论破故名破遍。余门下正明简意正用圆门。所谓下正列圆门。今于圆门复论去取。理虽相即初心从易。及随便宜多用无生。故于圆门去三存一。无生门下正示无生横竖破遍摄法功能。于中先略次广。初中先明竖门者。初标能通光显二意。何者下释。通释二意。先释到因。净名下引证也。净名大品皆以教门通行至因。并以无生为首。故彼净名三十二菩萨中。初法自在云。生灭为二不生不灭为不二。不生不灭即圆无生。大品四十二字亦无生居首。故今亦然。文列虽以有门居首。依前诸意且用无生。止观下明止观能显。虽有此教必须行显。故前生起云依教通行。若无教者行无所克。以有教故令行智门通至于理。初住见理外用自在。令无生门一重光显。故云纵横无碍触处皆通。故生起中云虽无所通。遍通一切。譬如下举譬也。人谓行人位谓入住。若空有其门教何所被。空有其人行何所禀。禀教行行得至于理。故云有人有位。如人入相门方荣显。次通果者。初出所通之果即涅槃不生。次定慧俱满故名不生。智断俱满故名不生。故定慧二法至果方满。大品文者。无生理满故云不来不去。至佛方名无生故也。法华文意例涅槃可知。止观下明能显果。由果满故。自他依正一切俱满。巍巍等者。巍巍高出貌。堂堂者尔雅云。堂堂容也。白虎通云。堂堂明也。如月高明即是果智。诸明中最如月在星。灌顶经云。巍巍堂堂如星之月。销除生死之云。今明果满能益他也。照十宝山等者。华严二十一云。佛子。菩萨十地因于佛智而有差别。如因大地有十宝山。谓雪香轲黎罗仙圣由乾陀。马耳尼民陀斫迦罗宿慧。并及须弥山。一一皆云王雪集一切药。香集一切香。轲黎罗集华。仙圣集五通。由乾陀药叉。马耳集妙果。尼民陀集龙。斫迦罗自在。宿慧集修罗。须弥集诸天。言自在者。谓诸大力。即以十山所集功能。对于十地。初地已上心证佛智阶降不同。唯佛能知。此地亦尔。故云因于佛智而有十地。今文用喻与经稍别。经以十山譬于十地。十山依地地喻智果。今亦以十山喻于十地。月喻佛智。下照十山譬佛果智起于诸地。故合喻云。功高十地。影临四海喻起应也。果亦下合也。汲引四机者。水如机影如应。四教四门四悉并是垂应设教。金光明经佛礼骨塔者。新译第十云。尔时世尊为诸大众说十千天子本缘已。于座上结跏趺坐。告诸比丘。汝等乐见菩萨本身已不。诸比丘言。我等乐见。尔时世尊即以百福庄严手按地。即便开裂。有七宝制多忽然踊出。众宝庄严尔时世尊即从座起。作礼右绕还就本座。告阿难言。汝开塔户。阿难如教开已见七宝函。见有舍利白如珂雪。告诸比丘。汝等礼拜菩萨本身。阿难白佛。如来世尊出过一切。为诸有情之所恭敬。何因缘故礼此身骨。佛告阿难。由此速能证得菩提。为报法恩我今敬礼。因为大众说萨埵本缘。彼萨埵者即我身是。故知佛地因果由止观教。虽得佛果敬禀教身。是故佛今而礼身骨。无生下次明横摄。此即先结前生后。大品下正示横门。问。前无生竖门。亦见四十二字之初。何故而今乃以字门为横。答。前于无生一门竖入。故有因果相望浅深。所以名竖。今以二十四字各各相望。已自成横。又各各摄于四十二字。则一一字中所摄又横。故知横竖备摄其中。此亦非横非竖而论横竖。此意下欲广示相释义功能。故先提起。但云因果横竖无生意犹难见。是故更须约佛藏等。今此文中释佛藏义。先事次观。事释中先正引经以明外用。次合无生门。言外用者。经上卷云。无名相中假名相说。皆是如来不思议力。譬如有人嚼须弥山飞行虚空。石筏渡海。负四天下及须弥山。蚊脚为梯登至梵宫。劫尽烧时。一唾劫火即灭。一吹世界即成。以藕丝悬须弥山。手接四天下雨。如来所说一切诸法。无相无为无生无灭。令人信解甚为难有。甚为希有。若少有所得与佛法僧诤。入于邪道不听出家受戒。饮一杯水。当知经明无生外用。以显妙理因果无生。是则不了一体三宝常住。不听出家。言不听者。若不解此戒不具足。此即同前第三卷末胜鬘后解。彼经下内合无生者。吹唾秖是智断之用。智断不二故吹唾同时。若有自言得无生者。请验外用。须识下次明观心释佛藏义。观心即是修智断因。是故更须约观心释。一刹那起名一众生。即起即灭名为一期。念念之中恒起三毒。即当劫尽三灾义也。三毒贪为首。三灾火为端。以不思议止观。观此三毒(云云)。


止观辅行传弘决卷第五之四


止观辅行传弘决卷第五之五

　　　　唐毗陵沙门湛然述


大经下以涅槃释义。然无生义散在诸教。名相委悉不过大经。故引四句六句释无生义。不出自他智断能所事理思议不思议。悉无生也。即是因果光扬能显义也。并在第十九经也。初释四句言不闻闻一句。有种种义者。经初列不闻闻等四句。次以不生生等四句。释不闻闻等。复以不至至等四句。释不生生等。故云不闻闻等有种种义。今处中说又顺无生。故用不生生等释无生义。然古人以不闻闻不生生等四句在前。下一一但是转释而已。故多释不闻闻等四句。余句但例。有云。闻不闻即俗而真。不闻闻是即真而俗。闻闻但俗。不闻不闻但真。又云。不闻闻从真起应。闻不闻摄应还本。不闻不闻法身凝然。闻闻是应迹不已。不生生等古亦多解。兴皇以雪山偈销。不生生是诸行无常。生不生是是生灭法。生生是生灭灭已。不生不生是寂灭为乐。又将四出偈销。言四出者此偈四处出之。古人名为涅槃四柱。谓九十五二十五二十六。不生生本无今有。生不生本有今无。生生三世有法不生不生无有是处。又云。如来证涅槃等四句对之。章安云。准下文云我因是事即得解于一句半句。得见佛性入于涅槃。当知并是见佛性句。不闻闻了因性。闻不闻缘因性。不闻不闻正因性。闻闻境界性。例此以释不生生等。亦应可见。虽古多释未会经旨。依章安解复是一途章安云。并不如此智断因果俱无生也。但为销经别作一途。彼经佛欲说此不闻闻等。放光照于十方世界。时东方有琉璃光菩萨。初来之时。一切大众非青见青。乃至非白见白等。诸菩萨等见此光明。皆相问言。此是何光。皆默不答。次问文殊。文殊答言。光明者即是智慧。智慧者即是常住。乃至即是如来即是大慈。佛言。汝今莫入甚深第一义定。应以世俗而为解释。文殊言。东方去此二十恒沙有世界名满月。彼有菩萨名琉璃光。于彼见光而问彼佛。彼佛答言。西方去此二十恒沙有世界名娑婆。佛名释迦。为诸菩萨说不闻闻等。彼菩萨而白彼佛。欲来此听不闻闻等。从彼发来先现此相。如古诸释各自一途。将何以表光召之旨。将何以生十方大疑。将无枉辱彼佛遣命。何足以补远来之情。偈虽广摄诸师意略。故知不可聊尔而释。欲了此文须晓大师用经文意。若释余文及下为他。则以生生居初用对四教。以随生等义便故也。此中销经释无生义。是故具依经文次第。初列四句。次案此下略举摄相。不生生者自行因也。即初住位。不生不生自行果也。位在妙觉。生不生者即化他能。生生者即化他所。若不尔者。何名为遍。故破遍门义同一部。一部秖是自他因果能所故也。不生生者下次释四句。自为四文。然诸句中凡云经释。并是大经佛自释也。凡云今解。即是大师释佛所解。皆引佛藏吹唾结之。初句阙结义亦应有。初不生生者。牒经初句。安住下经解也。今解下大师释也。欲明所安故先释世谛。次明能安故后释安住。理本不二非共非离。约事且云无明共等。能生所生能安所安亦复如是。以止观安故世谛方成不思议境。安即观也。此观初成名观行位。以圆观解托于世谛。观是圣孕。圣托胎故名托圣胎。又圣种中生名托圣胎。若入初住名出圣胎。圣出胎故名出圣胎。从圣生故名出圣胎。契一分理故言不见。不见即不生智德成也。此释不生。获佛知见下次释生字。论云下引论证者。诸法即是无明世谛。般若生是佛知见开。此说下结示。经释不生不生下牒第二句也。次不生不生下经解也。名大涅槃总标也。生相下释两不生。生相尽故即智断德满。修道得故明果由因契。今解下大师释。二德已圆释生相尽。即指妙觉为寂灭果。因果下以佛藏结。结谓结同。经释下列第三句。世谛下经解也。今解下大师释也。由无明故与法性合出生诸法。故名无明以为根本。但破根本诸法不生。死是不生之异名耳。此释下重明此句所用义旨。以此断德释初智德。若无断德智不成就。是故须以断德释智。若初句中智德成即初句中下生字也。若此句中断德成。即此句中下不生字。不生名同等者。简两句中不生字也。初句上不生字。此句下不生字。两处不生其名虽同事理则异。初句智德缘理名为不生。此句破事惑尽得不生名。以理望事事则为下。故云下破。以事望理理则是上。故云上缘。次初句下简两句中生字也。初句下生字属智。此句上生字属惑。两处生字其名虽同。初句生字属智智即是脱。此句生字属惑惑即是缚。故云大异。两处俱有生与不生。是故须简名同义异。智断二德既无前后。若以第三释于第一。亦可第一以释第三。以智断同时故也。体虽不二必先运智以断于惑。岂惑自断而方智生。是故且以第三释初。又假使第三列在于初。亦可第一以释第三。言不累书且依文次。又从义便是故尔耳。初句下佛藏结。此既释初。是故结中亦望初句相即而结。文似前后用必同时。故云一时不可前后经重释下述经重释第三句也。此初牒经重释也。今解下大师释经重释义也。经文但云一生不生。经前后释自分两义。故今大师判出两文不同之相。先谓前解。既云断德知是自行之惑灭也。此中重释既云四住菩萨。即是菩萨断四住已能自在生。先断四住即如通教菩萨。尚能自在利益众生。况入初住真因分开。以通教人断四住劣。显于圆人断五住胜。惑灭下亦以佛藏重结两解。惑灭显唾以结初释化兴显吹以结重释。经释下牒第四句经也。一切下经解也。今解下大师释。菩萨何意下牒向重释。以为能化。有漏是生。相续不断故名生生。生生即是所化之境。是故下重牒能化示生之意。意在所化。是为下结成无生功能故也。前之三句并是化他之能。因果智断。此句即是化他所也。四住下大师重以地持六住中之四住。释佛重释四住菩萨也。地持六住即当别义。向佛尚以通劣而显圆胜。岂无以别显于圆耶。况复幸有地持别文。是故引之以显圆妙论六住者从十住去方受住名。若人无有种性等者。指十信菩萨故云虽生善道等。不在六人数中者。即六住所不摄故也。以此六人皆不退故。故名为住。复言究竟者乃是菩萨地穷。非永究竟。种性成就即十住满。已断见思故云无退。得在一人者六中初人也。乃至行向并由住中。断见思已方能进行。故云数数增进。即第二住亲为初地方便故也。前种性中已入空观。非不亦为别地方便。去地遥故。至回向中亲修中观。故云方便。净心是初地者。破同体见故云离我地前凡夫并未断故。即是别教见道位也。行道迹者。别修道位破同体思。决定究竟并破思也。经称下以论判经。至行道迹名真出假。带教道说故立见思。次第至此尚能大益。况复圆教五住尽耶。况复一体智断成耶。经又下次释六句。经中所以重明六句者。前之四句直明因果能所无生。无生之名虽即是破。未破无生。是故今明皆不可说。又前四句虽云无生。未知为是何等无生。故六句中思议不思议。生与无生一切俱破。是故六句皆不可说。乃显今文破遍正意。先正释六句皆不可说以明自行。于中初列经句。案此下略明句意。若破下大师先且销经本句。一一句下皆云不可说者。即是破义。初文是略判也。言思议不思议惑者。应云思议不思议解惑。文中存略但云惑耳。次第解惑即是思议。不次第解惑是不思议。解是能破。惑是所破。故解惑相从。同名思议不思议也。惑之与解俱须遍破。尚不可作不思议说。况思议耶。故一一句下皆云不可说。问。思议须破不可思议何用破耶。答。理非遍圆故皆须破。若破圆者破圆异偏。不破圆理故云不破圣人心中所得涅槃。为未得者执成戏论。是故破耳。何者下释。先释四句思议解惑。于中先破惑。次破解。初惑中两句。初释成可思议。次释成不可说。初句云界外惑者。理体不生而惑是生。故云不生生。界内之惑言枝末者。界外之惑已是于生。从生惑上复生于惑。故云生生。界外即是无明惑也。界内即是见思惑也。有粗细故有内外故。是故判为可思议惑。此惑下示相待相。初明生生是所化境。所言并者。凡是生生皆所化故。因所有能故成相待。所化既不可得下释不可说。明能化所化皆不可说。犹如幻人为幻人说法。问。能化既是别惑。何故乃云自在。答。已断通惑。即于通惑名为自在。若于别惑仍是系缚。枝之与本并是法性。即观法性而亡于惑。名不可说。次若破下破思议解者。亦初释两句成可思议。次总释成不可说也。界外之解言双遣者。从前得名。亦是异时相望名双。应言破惑。今言破分段变易者。因中说果。以惑破故生死必破。破界内惑令生不生。故云生不生。问。界外之惑既是能化。与界内解有何差别。答。界内之解破界内惑。而得解名。生界外已于彼具缚。名界外惑。虽当分名惑而能化于界内之惑。体虽不别得名处殊。此解下示相待相。十六门异故云种种。从浅至深皆属自行。前后次第及化他位。望四教说。乃成多种因果不同。如第一卷四弘中说。理尚下释不可说。四种道谛是能趣行。灭理法性是所趣理。理体尚无何得种种能趣所趣。故皆不可说。次破不思议中亦先惑次解。此之解惑但点无明对于圆理。不分内外枝本之殊。是故名为不思议也。初破惑中先且释成不可思议。故云秖是无明。无明不可得下明不可说。不可得者秖是不可说耳。次破不可思议解者。亦先示于不思议相。故云秖是圆解。于此判出圆因圆果。理不偏圆下明不可说。理非偏故不可偏说。理亦非圆何可圆说耶。将彼下明用句意。佛自下次明大师释佛所释。故句句中皆先举佛自释。次今解下明大师所释。意扶佛释但小广耳。一一句中皆云依佛此旨者。大师自云。已申佛意。重述佛旨以符己见。生即颠倒下明不可说也。次释第二句亦先举经释。今解下明大师释又二。先释生生。八相所迁全是有漏。八相所迁具如前释。问。八相中云小生生大。此中何以大生生小。答。由有大生引起小生。故令小生能生于大。生生故不生等者明不可说。有漏之生即是空中。空中不可言思所得。故不可说。但云空中者。且以法性空中对幻假说。其实须云幻假即是不思议假。何者。今但以此假即是空中。此假任运成不思议。故不别说。前第一卷四弘文中意亦如之。次释第三句者亦先牒经释。次今解下明大师释亦二。先释生不生。生即名为生者释上生字。般若生时由诸法不生。生不自生下释不生字。即以四句推破诸法。诸法破已尚无无句。何有四句。是故般若非四句生名为不生。又般若生时下重释也。反以不生生而释生不生。生即无生者。良由般若生时世谛已死。故得虽生而生自在。即是生不生也。若般若生下释成不可说也。若般若生牒上初解中第二解。又次解中初解。云般若生时。若自在生牒上第二释中后解也。言而生三界也。此之两生皆不可作生而说者。体非次第故也。次释第四句。亦先牒佛解。今解下大师释亦二。先释不生不生。尚非下明不可说。据此下判句也。既云极果知是界外解也。次释第五句。亦先举经。今解下大师释。亦先释于生。界内外生秖是无明者。览前两句思议之惑。秖是一念从缘生惑。此惑秖是障中无明。缘生即空即中下明不可说。界内外生生义虽殊。今观同是一念缘生。即空即中。何者。以见一念即毕竟空。即法性中。前对生生是可思议。见此思议是空是中。今见一念即具三惑。名不思议惑。道理即是即空即中。大意同前。次释第六句。亦先牒经今解下大师释也。亦二。先释不生者。亦览前两思议之解。即是此中不思议解。故云及界内外解并皆是得。得即诣理。理绝心口下明不可说。不可复作圆理而说。理无说故名不可说。佛以下随结破遍也。偏圆解惑悉皆不生。皆不可说故名为遍。依佛藏下总以佛藏。通结前来四句六句。言前四句亦吹亦唾者。结初四句。初四句中初句即吹而唾。次第三句即唾而吹。次第二句者吹唾成就。第四句者吹唾所化。当知前三句中。句句之中有吹有唾。第四句者。若单约所化则义属于吹。吹不独用义须即唾。若以所显能。全是吹唾之功用也。后两句者。谓六句中后两句也。以此两句两向用之。在六句末同名为唾。唾秖是破。破者秖是不可说耳。故六句中句句皆云不可说也。若将结前四句文者。二句既是不思议之解惑。解惑相即智断不二。与吹唾义同。故用结前四句智断。此乃但用上生不生。不论二句下不可说也。故用生字以结前吹。用不生字以结前唾。若兼后二句下不可说亦结前者。结前吹唾皆悉相即。亦不可作相即而说。又楞伽云下复以楞伽释成六句。先释楞伽。次结大经与楞伽同。初释楞伽义者。彼经第四无常品云。大慧白佛。如佛所言。我于某夜成最正觉某夜入般涅槃。中间不说一字。不已说。不当说。不今说。是佛说。世尊。依何密语。作如是说。佛言。依二密语谓自证法及本住法。然一代施化岂无权智被物之教。但约此二未曾有说。故云不说耳。今云自法但约自证耳。自法者下释向经中所列二法。亦先列经释也。初释自法中。云彼如来者。谓过去诸佛及以现在十方诸佛。与彼佛证一体无殊。不多不少名不增减。离言说等者。重释自证所离之法。释曰下今释经意。离言说等者。彼经第七云离言说者。不可议也。离妄想者。不可思也。离文字者。离假名文字也。凡能诠教无非假名。约自证法有何文字。言二趣者。复疏释前言说假名。恐情妄计但离能说能思能名。即以所说所思所名。谓为真体。故复疏云二趣俱离。何者。于自证中不见能所名离二趣。本住下次释本住法也。谓佛自行所行之道。及佛本若实相之理。并非修成非作法故遍一切处。不可改易故名为住。理是所至道是所行。故举譬云并非行者至者所作。故本有道为人所行。岂行者作。本有理城由本道至。亦由行人而能至理。故并不由至者能作。经初又云。本住法者。如金在矿及所至城。矿似兼别城必从圆。经曰下引彼经助释也。彼经次文即以古城为喻。佛问大慧。彼城及道并城中物。是彼入者之所作耶。答曰。不也。士夫行人但随本有常住之道。至实相城得于万德秘藏之物。以受如意涅槃之乐。本期涅槃故云如意。当知下总结前意。非口言者。不可议也。非分别者。不可思也。称本法故不可变异。此义下会同中。乃以生生为本法者。前释生生指有漏法。今指有漏体全是理。问。前释何故云是所化。今何故云是本法耶。答。一切所化无非本法。故晓法师云。水穷波末波彻水源。生随顺缘生不可说者。结前生生不可说。故前文释云。生即空中故不可说。今亦如是。随顺缘生不可说生即空中故。第二三句准前可知。不生不生即究竟者。智断究竟也。余并同前。大经云十因缘下次明可说。凡诸文中不可说后。必明可说者。先自证已必化他故。十二因缘中不云生死者。此属未来。今明从过至现。以成机根故不取也。故大经中续前不可说文后。即云十因缘法为生作因。所言十因为生作因者。以宿种子在无明行中。来至今世。复依本习起爱取有。复由现在闻法发习。此中因缘且语众生十因缘边。亦应义兼感应因缘。谓感佛四说即因缘义。彼地持文立四种性。于中声闻种性谓永入灭者。非今所用。然瑜伽论解深密经等。并方等部摄。挫云永入策发令起。如净名中迦叶自叙云。于此大乘已如败种。败种岂有更生之理。至法华会中根获记。是故今文且附方等。但以四性对于四教义味泯合。问下料简中初文令立第四句也。赴机是立六句是破。前四句中有智有断。即是义当亦破亦立。答中亦以大经文答。彼文释五行竟。次明十功德云。十事功德不可思议。非难非易等。当知十德皆证中道。此五行十德自古多释。瑶亮云。五行是略十德是广。各以二德对于一行。宗师破云。初六对三相貌可尔。后四对行全不相应。光宅云。行与功德一体异名。并从因以至果。开善云。五行浅十德深。五行者。始从初心终至地前。十德者。始从初地至金刚心。若作别义开善最亲。若依圆义光宅似当。具如玄文明圆五行。然亦不是全用彼经。但彼经文兼圆带别。十地证道虽与圆同。地前教道未曾闻故。故云不可思议闻者惊怪。河西云。若准梵本应云希有奇特。钝根小智闻则惊怪。译者略之。但云不可思议等。章安释云。深无底故惊。广无边故怪非分别智能知故非难。泥洹智不洎故非易。非真故非内。非俗故非外。非色故非相。非心故非非相。无去来今故非是世法。无中边故无有相貌。绝四离百故世间所无。疏中不释非方圆尖邪。今助释曰。非别故非方。非通故非圆。非空故非尖。非有故非邪。若作非破非立为言者。非破故非难。非立故非易。非破故非内。非立故非外。非立故非相。非破故非非相。非破故非圆。非立故非方。非立故非尖。非破故非邪。次问者。圆有四门若无生摄尽。何用诸门。答意者。今说无生则云无生摄尽。若说余门则应一一各云摄尽今从行便且云无生。乃至开为三十二门。何但四耶。既云从于智断二德以立门名。三十二门未尝别异。随举一门摄三十一。月无增减等者。譬不异而异。约惑智边说有增减。见有增减月体常圆。诸门依于智断二德。但从能入差别不同。而其理体未尝生灭。大经云。因须弥山故有亏盈。俱舍复云。近日自影覆。诸小乘经多云白银琉璃渐渐互现。故有增减。今取此意譬无增减。意甚便也若无生下以门结遍。问无生门门称无生等者。门称无生则应一切悉称无生。前诸句中何故复云无生生等。无生生是初四句中第一句。生生是第四句。生自在故是第三句。引三生句以难无生。答意者。三句明生。并是无生功能故也。次正明破法遍中初列三章。一一章门皆云从始至终尽其源底者标中探说章中之意。尽源故横周。尽底故竖穷。竖破灼然有始有终。于一一见一一品思无非法界故也。横门一一亦各复有从始至终。不二门中不无横竖。如是皆悉横竖不二。若欲且从三章各说者。三惑各遍名为横周。通至实相名为深穷。一一惑智理非横竖。横中一一亦复如是。又横摄一切名为横周。一一至极名为竖深。不二门中具摄诸横名为横周。无不圆极故云竖深。虽有三文但成二义。谓次不次。横竖但成次第故也。虽有二义共成一心。当知竖中具足有横及以不二。余二类之。故云竖则论高。乃至无竖而不广也。法华大车意亦如是。当知秖是高广大车。故知横竖但论相入不得不二未免纵横。虽横竖皆遍须识不二。故次释云非横非竖。随文见者奈何迷深。故一家释义前总次别。后还结撮归于元意。意虽若是为显不二。还依章门横竖解释。则于一中。横竖甄分浅深不乱。一无生门下先列竖章。亦先列竟。次如此下述竖章意。此文分明寄三显一。如何弃此漫指偏文。大论下引论证于寄三显一意也。是故此中文三义三。意在度入归于不二一心中破。故知下文句句之中。皆有一文一义一意。不烦文故且立六处。华严下重引华严意。以显今文。彼经二根而分两意者。此亦先次后论不次。故似于彼。彼说次者。意亦为成圆顿不次。与今似同。若论今文约观但是借别显总。全非别教意复成异法华唯一则开钝成利。人无不开法亦无二。正当今意。今欲下显文元意。诸教既尔。今亦依之。故示读者。预于文前遥点六处结撮要意。一破见位后二破思位后。三四门料简中。四出假利益位五结破法遍文后。六修中观文初。频此六文殷勤指的。显露彰灼读者尚昏。傥沉密隐映如何取解。故逆提纲领至文重示。此仍不论标章指意等直指文内有此六重初释从见假入空中。先明从解得名。次释当体受称。初文中且通释云见惑等者。明见所从而生及以能障功能。如焰下举譬。焰梦者见惑也。空觉者真体也。此惑下合。然见则见理下释从解得名。见惑下列释。单四见中亦先列四见。于一下先明有见中利钝十使。初利中。谓有于我者。外人计我。或如麻豆及母指等。或计遍身神身四句及一异等。计我不忘名为我见。计我断常名为边见。由计断常不信因果。复计此我以为自然冥初世性世性即是二十五谛及六谛等。或计从于父母微尘梵天等生。皆名邪见。执邪为道名非因计因。名戒取见。谓因此见通至非想。信此非余名为见取。是己法者爱下。明因见惑起于钝使。如是下历三界四谛结八十八使。如文可见。三界合有五十二钝三十六利钝五十二者。谓欲界二十。四谛各五。上界无嗔但一十六。上二界合成三十二。并欲二十合五十二。利三十六者。三界各十二故也。如欲界中苦下具五。道下有三除身边。集灭各二除身边戒取。合十二也。上二界亦然。三十六及五十二。合八十八。问。四谛下惑依何理教。减不同耶。答。依阿毗昙上界不行恚。问。何故身边唯在苦耶。答。此见依身故名身见。依于身见而起边见。余三非身故无此见。又见苦断故故在苦下。问。戒取何故唯在苦道。答。唯彼所起。问。戒取计因苦谛是果。何故在苦。答。计多苦行望为实因。故在苦下。非出道故妄谓出道。是故复于道处能起。集灭异此故无身见。无身见故亦无边见。集灭非道不生戒取。又复戒取在于苦道二谛下者。本是内道见苦能断。本外道者见道能断。故唯在二。问。八十八中初果所断。既唯见惑。何故中有五十二思。答。此思依见见为根本。但断于见根坏条枯。若迷事思此中不摄。故文云是己法者爱。即指五见为己法也。问。修所断中何故无疑。答。见道已断理合无疑。余三见下但例于有则三见可解。但以无等而为根本。如计我是无乃至非有非无也。若历下明历六十二各生八十八。澜(力旦反又力丹反)澜漫游波也。漫亦散漫。纵逸也。言此倒惑如波之逸。五十校计下明生百八也。此经是后汉安世高译。所立法相稍异诸经。经云。佛在王舍。十方菩萨问佛。何故诸行因缘不同。佛言。校计五根及以意识。为一切法本得十方佛智。问。云何具足行道。谓常守根识修校计者。为黠菩萨。若不修校计者为痴菩萨。问。云何不修校计为痴修校计为黠。佛以五十法答。一一法中皆云校计。故云五十校计。一一法中皆有百八。初尽百八痴次尽百八欲。乃至得百八真证百八尽力。诸菩萨问。云何百八。佛言。有所念不自知心生心灭中。有阴有集。不知为痴。转入意地亦如是。识亦如是。是为意三。见好色中色恶色。不自知著不自知灭。有阴有集。乃至触亦如是。彼经但列六根各六。虽无三世之语。而结云百八。故知是约刹那而为三世也。既以心意识三为意地三。故通三世。如云集起名心。筹量名意。别知名识。意三既尔。故使所依五根亦尔。三世三个三十六故。故有百八经又问云。我设知百八痴灭为痴为黠。佛言。未黠。诸菩萨言。何故尔耶。佛言。犹有百八痴乃至未得百八尽力。以念念中不离六根刹那三世。故一一见皆一百八。乃至五十个百八烦恼。故彼经云。举心动念生死无尽。若准大论六根各三受。三受对三尘。三世为百八。此则约果报以论三世。若诸论中。复以十缠加八十八为九十八。加十思惟合一百八。言十缠者。论云。缠八无惭愧。嫉悭并悔眠。及掉举昏沉。或十加忿覆。故知念念有多百八。理含义别。大论又总以十四难而摄六十二见。谓三世各四句。并根本二句。有此难者不应为答。当知下结也。心昏眼盲。盲故不见。昏故不觉。即是无明心昏。智慧眼盲。故不见不觉真谛之理。世讲者下斥谬也。以彼不知俱是见故。谬生去取。讲者私解也。此语下明其谬见违经负心。世人但云初三是见。二四非见。则六十二中但有其半。故云欠少。是故违经。言负心者。若实作此见。但有违经之失。若隐知虚说则有负心之过。中论下且证有无俱是性计。计即是见也。无既成见。当知第四句悉亦是见。又此下验无非证。故知属见。诸外道下是邪人所得。验知是见初文通举外道所计。以辨人非。言本劫本见等者。长阿含十三云。佛告善念梵志。此本末见不出六十二也。本劫本见一十八。末劫末见四十四。合六十二。言十八者。有四四句及根本二。初四句者。一见二十劫成败。二见四十劫。三见八十劫。四以捷疾智说(一一句皆云神及世间常)第二四句者。一我及世间。半常半无常。二计由戏笑。三计失意生。四以捷疾智说(广如初句)第三四句者。一神及世间有边。二无边。三上下方有边。四方无边。四以捷疾智说(广如初句。此三四句初皆云。或有沙门婆罗门。以种种方便定意。观见二十劫等)第四四句者。一我不知不见善恶有报无报耶。二我不知不见有他世无他世耶。三我不知不见何者善何者恶耶。四愚痴暗钝随他问答(此四句头皆说异问异答)根本二句者。一定意知众生未来无因缘而有。二者捷疾智说。次末劫末见四十四句者。初四四句中第一有想四句。一我此终后生有色有想。二生无色有想。三生有色无色有想。四非有色非无色有想(广如初句)第二四句者。以有边无边对有想作四句。第三四句者。以有乐无乐对有想作四句。第四四句者。一有想。二若干想。三少想。四无量想。第二有二四句。初四句者。以有色无色对无想作四句。如初四句。唯以无想替有想。次四句者。以有边无边对无想为四句。如初文中次四句说。但改无想以替有想。第三有二四句。初四句者有色无色对非有想非无想为四。次四句者。有边无边对非有想非无想为四句。此两二四并前四四。合三十二句。复有断见七句。一若沙门婆罗门作是论。我身从父母乳哺衣食长养而生。终归磨灭。二者欲界诸天生。具足断灭。三者色界诸天生。具足断灭。四者空处。五者识处。六者不用处。七者非想非非想处(广如欲界句说)次常见有五句。计一切众生现在涅槃。一计现在五欲自恣得涅槃。二初禅。三二禅。四三禅五四禅(并计得涅槃)合十二句。并前三十二句。合四十四句。经释甚广。数虽六十二不出单四句见也。捉头拔发者。即六十二见中有无等见互相是非。如大经十八。耆婆为阇王作外道譬中云。见二小儿相牵斗诤捉头拔发。章安释云。二小儿者断常有无。互相是非如捉头拔发。因既不善果苦无边。故生死浩然。如长爪等者。次举长爪亦不出四句。大论第一云。有外道梵志名长爪。亦名先尼。亦名婆蹉。亦名萨遮迦。亦名摩楗提。是大论师计一切论可破。一切语可坏。一切执可转。故无实法可信可敬。如舍利弗本末经中说。舍利弗母即是其姊。姊梦见一人。具如法华疏舍利弗缘中(云云)。学讫还国。觅甥不见。往难世尊云。一切论可破等。佛以一句责云。汝见是忍不。思惟于久不得一法入心。乃云沙门瞿昙著我置二负门中。若我答忍是负门粗。众人皆知。云何自言不忍而今言忍。现见妄语。若答言我见不忍是负门细。无人知者。即便答言。是见亦不忍。佛言。不忍是见将何破他。众人无异。何用自高而生慢为。长爪于是不能答佛。自知堕负。世尊不彰我过不言是非。心调柔软得法眼净。即属单四句中非有非无见摄。若准下文并此中意。长爪义当单四见中。后之三见及无言见。若言一切不受即似无见。高著下举况释也。即指长爪为外道中高流上辈。所学已著尚未出单。况余暗钝随时问答者耶。今判下今家判前本末见等。并不出单。次明复见。句别具二故名为复。一一并缘法尘而起(云云)。于一一下明复见生惑。具足下明具足句。句法至四。今一中具四故名具足。虽复单复不同。并以四为句法。故并云四。但三四中单复具异。得三四句名耳。单则四人。复则八人。具十六人复中一往列句。虽似单四句上各加有无。然有有同单有无无同单无。但于有上加无无上加有。第三第四各加两句。句法应云亦有亦无有。亦有亦无无。非有非无有。非有非无无。今文开于两亦双非。合有无也。此开合者或写误。或别有意。第二本中都不列句。但直标云复具而已。此乃修补时添。应是元听具闻列释。今加不云私谓故也。是则四单之上。更加六句以为复句。具足四句一往亦似于单四上。各加四句。然亦有有同单有无无同单无。两亦之上虽加两亦。同单两亦。双非之上虽加双非。同单双非。是则于前单上。成加一十二句。于前复上但更加六。并前单复则成十六。是则于一四句之上。离之乃为二十八人。计但成于十六句耳。故六十二中并无复具。次一句下具所生惑。次明绝言见。一一下诸四句后。各有绝言各生若干。诸惑不已故云一一。又约下次明依于佛法生见。亦有绝言并所生惑。余并如文。复次下当体名见见秖是假。假者秖是不实为义。得名虽殊见体不别。所以重于当体立假名者。欲于一一立三假义。知见体是假。是故先云见体是假。假谓三假。又前文云。从解得名见理方断。云何见理必推三假。是故复云当体名假。应以四句破假。假破故见理。亦应合云假所生惑。此释三假为破惑故不应生惑。若无四句及性相空还生于惑。故此未明出在后文。法尘下释三假相中。先约心释。因内因外和合方成。故所生法名因成假。念不实故。故前念灭。灭已复生。生者必灭。计能相续。名相续假。他待于己故立他名。己待于他假立于己。相待不实名相待假。若竖待者意亦如是。言三无为者。一虚空。二择灭。三非择灭。旧名数缘非数缘也。俱舍颂云。此中空无碍。谓太虚空无碍为性。非谓所见空一显色及窍隙等。颂云。择灭谓离系随系事各别。随三界系见见品品皆名为系。所系不同名为随事。离一系故得一择灭。择力所得灭名为择灭。择谓断智。推度令灭故名择灭。非择灭者。颂云。毕竟碍当生别得非择灭。此非择灭。二类不同。谓根尘阙缘及所证位。诸无知惑不得续起。名碍当生。如缘一色时。于余诸色及余四尘得非择灭。为正缘色碍余色等。当不生故名碍当生。三皆无心待我为有。故有是假。开善下此明他解。后文当破。次约色者。四大色身体全不实。是三假故。前念灭时假后念续。故名为假。待中亦应具有横竖。待往灭身名为不身。竖待也。他非我身名为不身。横待也。夫相待文皆有二义。并须思知。次约依报者。正报既假依报亦然。依必随正如影随形。委释如论师者。如成论师委明三假。今文虽释义犹似略。已明色心依正三假。足晓破见故无旁及。但此下明随理三假。言大乘者。即衍门三教。无明幻化其名并通。外四大柱既从四微和合所成。外四大柱复现镜中。镜中岂有能成四微。能成尚无岂有所成镜中幻柱。镜柱如幻故云幻柱。以幻喻像故复云幻。镜柱无者本是外柱。由镜明故像现其中。镜是外柱现像之缘。若尔。外柱亦尔。柱体则由外四大种而令木现复由工匠假立柱名。当知外柱亦复如是(云云)。言四微者色香味触。由四大和合造此色柱。于外即是所造之柱。于像即是能成之柱。由有四微所造柱故。而令镜中所成柱现。故于镜中推能造微及所成柱。永不可得。因成既无安有续待。故但况云况历时节者。即以相续况也。以幻化长短者。即以相待况也。故总结云宁复可得。以一况字冠下二句。大论四十六。广明衍门三假之相虽云随理理有权实。通教随权理。别圆随实理。今云三假附无明起。故知无明亦通深浅。今既破见且从竖义。且通教三假也。别圆三假在第六卷修中观中三番是也。故有次第三不次第三等(云云)。又通论虽尔。若别论者。如章安云。声闻观因成。缘觉观相续。菩萨观相待。虽此为首后必具三。举易况难者。如向镜柱以例外柱。即其相也。言不实者。但以诸法从因缘故。念念不住故待他假设故。当知镜柱与外柱等。无非三假不实义同。虽同不实像等易解外柱难解。故大乘经共立十喻。言十喻者。大论第七云。如幻者。譬如幻师幻作种种。虽无有实然是色法而可见闻。诸法亦尔。无明幻化而可见闻。二如焰者。以日光风动尘。故旷野中犹如野马。无智谓水。诸法亦尔。结使光诸行尘忆想风。生死旷野中转。无智之人谓之为实。三水月者。月在空影在水。实相之月在实际空。于凡夫人心水之中。我所相现。四虚空者。空但有名而无真实空不可见。远视光转令见缥色。诸法本无远无漏智。故见诸相。五如响者。深山中语及打木声从声有声。无智谓有。一切语言亦复如是。但是口中优陀那风触于七处。和合有声。六如城者。日初出时见城楼橹行人去来。日高则灭。无智谓实。诸法亦尔。妄计吾我。七如梦者。梦中无实谓之为实。觉已知无而还自笑。诸结眠中无而生著。得道觉已乃知无实。八如影者。见不可捉。诸法亦尔。虽情谓实求不可得。九如镜像者。非镜非面四句叵得。但有名字。诸法亦尔。非自等四但有名字。十如化者。诸天圣人能有所化所化无实。诸法亦尔。皆无生灭。犹如化人本自无生。何有老死。又释论下会异也。谓会三有及三聂提与三假同。大论四十六。广释三有三聂提义。并在三假品中明之。故得会同。然论文三有与三假名义有同有异。则相待名同。余二名异。二异名中法同因成。假名但览法假而立。故不同相续。文中但释而不见会。今文列释意者。本在会同故须会之。假名即当相续假也。何者。以于法上假立名故。则谓诸法相续名住。今文初释相待有中。全用彼文。如五寸之物待一尺为短待三寸为长。彼此亦尔者。在此则以彼为彼。在彼则以此为彼。物东等者。如彼人在物东则以此物为西。故云则以此为西。在西则东者我在物西则以此物为东。一物未尝异。由人在于物之东西。却谓物之在我东西。当知物上假名东西。次释假名有中。云虽有不同因缘等者。和合法上立一假名。此之假名是有是无。能诠故有。不实故无。是故不同因缘实有及兔角无。何者。如酪四微非酥四微。方有酪名。故知酪名不同兔角。如瓶等名下。则有实瓶。兔角名下。无实兔角。龟毛亦尔虽有复不同于实法之体体则有实名则假立。是故假有不同实有。言色等四事因缘和合者。此非和合造酪因缘造酪。应以乳因人缘方名为酪。因缘所成必具四事。故名四事为和合法。和合具四假立酪名。又如下重约端[疊*毛]立重重实法重重假名。释假名有。论中广破端[疊*毛]无常无我。如坐禅人观于端[疊*毛]。作地水火风青黄赤白等。或复都空。是故端[疊*毛]但有名字。今文略撮论文甚广。从一极微色香味触以为实法。假名毛分。毛分者。毛中小分名为毛分。故极微微等皆名毛分。合聚故名为毳。毳即细毛。尚书云。皆生濡毳细毛以自温也。故知七水为一兔。兔亦细毛之类也。乃至成衣。衣是假名。[疊*毛]是实法。如是展转迭为假实。假名有无例如前说。论又云下次会三聂提。聂提西音翻假施设。欲会令同故先问起。答下先会名。次释义。法中既云五众和合。故与因成义同。次受假中受谓领纳。由根茎枝叶故树可领纳。领纳树故有树始终。即名相续是故与前假名有同。用是名字下会相待假。用于树名及枝叶名。取二名下二种之法。树名之下枝叶为法。枝叶名下四大为法。二名二法若待非树有树名生。一切诸法乃至心所亦复如是。论云。行者先坏名至受。次坏受至法。以坏法故得诸法实相。依论次第。即先破相待以至相续。后破因成。若论三假起之次第。则必先因成乃至相待。展转生计展转破之。故破相待以至因成。得实相空次第稍异。文意各别善须思择。璎珞下引证三假。初引璎珞者。彼经具有。故总证也。彼本业下卷云。诸法缘成假法无我。有法相待一切相虚。相续名一空不可得。皆上句明其假相。次句明其总破。以破因成故求我叵得。破相待故一切相虚。破相续故空不可得。次第复不与大论文同。佛旨深远我别有意。大品下别引三经各证一假。此即衍门三假义也。大品者。有外缘故令内思生。思生即是所生之法。大经文者。第十二释外道计常中云。如读诵法。从一阿含至一阿含者。如人欲诵四阿含经。能从一部以至一部者。由相续故。阿含此云无比法也。食法亦尔。相续故饱。外计实故。谓相续常。故今破之。相续是假具如后破。净名等者。从破边说云不相待。四句破已。待不可得无一念住。引此衍文者。为欲显于小衍同有故也。所谓下具列小衍各具三假。前文虽明小门三假。未云四门各具三假及所生惑。今对衍门故重列之。如来下明生惑之由。由生著故。佛教本意示人无诤。诤者人过何关法非。但三藏门拙易生诤耳。然大论文本斥三藏以为诤法。即以衍门为无诤法。故论云。佛法有二。一者诤处。二无诤处。余经已说诤处。今欲示人无诤法。故说摩诃般若波罗蜜经。乃至有相无相有依无依有对无对有上无上。以分二门亦复如是。今则通以佛法大小。皆本示人无诤之法。故云生语见故。于十六门而起假也。如天甘露本令长生。愚食不消反令寿促。佛教亦尔。本令通至常住涅槃。以生诤故反入三途。言语见者。语谓言教。依门各计随生一见。既不能达语下之旨。名为语见


止观辅行传弘决卷第五之五


止观辅行传弘决卷第五之六

　　　　唐毗陵沙门湛然述


次明破假观中文自为两。谓略广二破。初略破者。略秖是总。先序略境次明略观。境四观二合为六略。言境四者。一者见略。不列有等四句。但云必属一见。二者假略。不明三假之相。但云虚妄无实。三者所生惑略。不列八十八等。但云浩浩如前。四者所防过略。不出生过之相。但云具如后说。言观二者。一止观略。不云推至性相二空。但云双寂不二。二者结略。不云眼智无生。但云从假入空。此六略意。并通此下四见首也。后广此六故名为广。言如前者。具如五十校计所明。言如后者。如此卷末得失中说。前之四略。次第在文可以意得。应当下明止观略。初文是止。从又观去是观。此中亦是止观总用。亦是别而不别。乃至为成下文六十四番不别而别。故知直用四性以推三假。具含止观。初文云飏依焰者。飏字弋障弋彰二反并通。风飘曰飏即焰之动转也。必依于焰方有动故。焰必依空实处无故。焰飏俱是动转之法。如见及无明俱是动法。如动依焰。焰依于空。空无所依。如见依无明。无明依法性。法性无所依。何者。法性无体全是无明。故云空无所依。眠喻同焰。何者。眠心如法性。昏眠如无明。梦事如诸见。无明为本诸见为末。无明无依诸见无住。故云双寂。次释观中云无明既即是法性。不二秖是不异。亦可不二从性不异从相。法性本来下释上不二不异。无明既其即是法性。法性不为无明所染。名本清净。在无明时法性不灭。出无明时法性不起。又在无明时法性不起。无明破时法性不灭。无明与法性其体一故。故无明体亦不生灭。故云无明亦复如是。故知无明无始不起。今即法性亦复无灭。无人计人故并云谁。若谓此下重释无明同法性故。法性无起下重以法性之体。以释无明。能观等者。无明法性并是所观。即空之观即是能观。非但所观无明法性。体性不二。能观观智即无明是。无明如空故观智亦空。如此下略结。以明通故共立无明法性之名。今依次第。且约破见之无明真谛之法性。故云从假入空。次广释中先破有见者。虽对四见离总名别。据未分信法回转等别。仍名为总。初立利根信法两行。如前略破其文已足。为未解者更须后广。其钝根下欲明广观先述广意及用广法。若不用广则增众失。故云今依中论广观之法。中论正被末代之人。世观心者何为弃之。龙树不任为师。知复师于谁乎。故此下文并是龙树中论观法。故云今亦如是。今亦下依论立观。若一念下重述前来所明三假。为所破之假。当观下正明用观。初文先以四句破因成假。于中先列四句。若心下次正推破。初破自生中。云前念为根后念为识者。根无别体。还指无间灭意为体。根名能生。由前意灭生后意识。故俱舍云。由即六识身无间灭为意。身者体也。无间灭时为意根体。尔时五识亦依无间灭意。以为亲缘。用五色根以为疏缘。而生五识五识无间分别生时。即名意识。今此文意不是五识。是第六识。缘于有见以为法尘。即名为识。即以此识对根研责。故云根为有识故生识。根为无识故生识。大论问曰。前念若灭何能生后。答。有二义。一念念灭。二念念生。有此二故。故灭得生。恐生断见是故须立。今为破故。是故须责。生灭虽殊根之与识俱是自心。从根从识俱属自性。于自性中根识互责求不可得。又心之与识俱对于尘。以立心名。是故文中两名互用。终不得以法相。分别心意识异而拘此文。故此初立皆云生心。下句难中并云生识。故此文意两名无在。为从根生问灭生也。为从识生问生生也。若根生下先破上句。小宗虽许根能生识。今破灭生是故须责。若从识生则前识不灭。复生一识。为妨最大故不俟责。是故文中但破根生。从根为下先双定之。根若有下双责也。初责有识。根若有识则有二妨。谓根识并及能所并。则有生生无穷之过。若无能所生义不成。云何言生。又无间灭方名生识。根若有识生灭相违。故并有过。根若无识下责下句也。即类无识能生识也。根虽下责有识性。此是纵破。亦先立二句。有已是下责也。有还同有亦成并生。无还同无同无情生。又识性下作一异责。若一者先责一句。凡言性者。后方能生。识与性一故无能所。若异者责异句。性若异识则同外境。外境能生识即同他。如何计自。若言下次破他性。如前责已毕定知心不从自生。故许不自生云。虽言心不自生。由有外尘而来发心。尘望于根尘名为他。引经云下引大品文证他性者。尘是外缘来发内根。生思即是所生之法。佛赴一机作他性说。计者不了引经助执。若尔下判属他生。今推下用观也。亦先定两句。尘若是下责也。先责是心则有三妨。一尘非心妨则心不名尘。二尘非意外同自生妨。三并生妨。尘若非心容计尘生。尘若是心还成心处生心。即名并生。子若生苗则有能所。子还生子则二子并生。有何能所。尘若非心下次责非心句也。与前根中无识义同。责意亦尔。故云如前破。尘有识性例前可知。若根下责合生也。单计自他既并推破。故计合生拟免自他。亦先立两句。若各各下责也。若各各有还同前文两句中有。故云堕自他性。何名共生。若各各无如二砂无油和合亦无。亦不名共。譬如下举譬。亦先立两句。若各有下次责两句。具如法中若镜面合一者。各有各无恐计异方不能生像。和合同处方能生像。故结责云实不合一。若镜至面方名合一。今取像法不近不远。则能见像。若尔。自是不近不远而能生像。何关镜面。离复不可故知无像。根尘离合下但合若镜面合已下文耳。已上文者。法中已具故也。应一一更将根尘合镜面合为一已上文也。又根尘下责性及一异。并如前自生中说。若根尘下责计离生。前三被推既不得生。故于三外别计于离。于中先判属无因缘无因不生。次亦先定两句。若有下责。先责有离。离即是缘即同他生。何谓为离。若无下责同无心。若言下责性也。亦先定二句。次难二句。有亦同他无同无心。中论下次引中论总证四句。总不应生何故各计。若推下结成性相二空。此中初示二空相。但无性计名为性空。亦不不住下性既破已。但有色心内外之相。既不住于无四句中。故相亦叵得名为相空。言不在内外等者。内秖是因。外秖是缘。中间是共。常自有者。秖是无因。无此计故即无四性。此之二空言虽前后。意不异时。若四句下复以二谛结成二空。若有性执世而非谛。破性执已乃名世谛。故云世谛破性。性执破已但有名字。名之为假。假即是相。为空相故观于法性。观理证真。名真谛破相。空非前后二谛同时。为辨性相前后说耳。思之思之。不见此意徒谓即空。故大品中历一一法。皆云不在内外中间等。此则三乘通观二空。次劝学品中。云菩萨摩诃萨等皆应修学。此之三假即是空所破假。次集散品一一句中。皆云但有名字是字不住亦不不住。言集散者。散所集故名性相二空是则诸菩萨等皆学此二空。得是二空具十八空。性相俱空等者。总结示于总别空相也。此中言总但指二空名之为总以此二空遍空一切。故名为总。若望初文此总仍别。以于四句句句破故。若一句得入亦具二空。非必四句方名二空。文言四者。为转计者。极至无因。故云破四名性相空耳此中总者。望下六十四句复名为总。故中论等者。前引此文证四俱性。性并须破破已名空。即是性空。此中引者证无自性乃至无无因性。亦复无名名为二空。故云用观与中论同。若根检下具二空故。即具十八。此内外等并是所空。空十八事得十八名。若历一一空皆识能所。销之可见。法界次第中亦略销释。意甚分明。以此望彼言虽小异意亦大同。问。从有法至无法有法空。既对三句。何故不空非有非无句耶。答。前毕竟空破不生不灭。即是破第四句也。故下文无。问。前之六空已明二空须更说次七空空耶。答。以向性相重历诸法。故更明七。问。内至毕竟破诸法尽。何须后五。答。大论云。十三破尽。后五重说耳。此十八空大论三十四广释相状。又九十二云。是十八空性亦自空。即是能空亦复皆空。大经十一空及二十空。亦何出此十八空耶。楞伽但列七空。一者相空。分析自他共不生故。二者自性空。空于诸法自性不生故。三者无行空。阴本涅槃故。四者行空。阴入和合离我我所故。五者不可得空。诸法妄计无可说故。六者第一义空。自证圣智离过习故。七者彼彼空。空中最下无复彼此。亦是合十八为七空耳。然彼经意与大论不无小异。故知楞伽七空多在藏通。以自证中云离过习故。从容取之稍通圆别。如大品十八亦通三教。次明相续比因成说。亦应可见。然须细销以出相状。此中云堕断常者。即定有定无也。于相待中先辨相待与二假异。初若不得下明异之由。由计有心待无心故。因成下正明异相。指相续中为别灭者。别在有情心所灭故。异于虚空在生灭故。异于择灭是有为故。于非择中又不与彼阙缘义同。于所缘处心生灭故。故但与彼生灭义同。唯对此灭后念心生。名为相续。若相待中言对通者。三无为法通是无生。无生之名义同于灭。对彼三灭知我有心。言虽不并是者。谓三无为虽不并是生灭之灭。而得是无生者。三无为法同是无生故也。生灭之灭义似无生。彼三无为是无生故。无生是灭。故对灭知生。言虚空等者。举一例二。上既下借于开善因兼之名。以释相待。初牒开善旧解者。旧是开善寺藏法师所立。因上兼此故云因兼。上但二重今至第三。故曰过之。又因兼下今解异旧。上因成中及相续中。惑虽未破缘无生解以此无生对意根生。即相待中因成相也。因上假心来续相待。即相待中相续相也。因上至此故名为因。此具上二故名为兼。是则释因大意同旧兼与过之与旧释殊。开善但以共起名兼。不云具二。上惑不除复起此惑。是故名兼。不云通灭名为过之。释既下结斥。虽用他名义与彼异。但借旧名显相待义。即以今义还破于彼。今检下正释如是四下结成二空十八空等。上文阙于慧眼言者。略也。又亦应云一切智等。文无者略。非但下例破诸见。而此见惑由见理故破有见。见理之时单中余三。复具绝言一切俱破。是名下结也。止观能显光扬并由见破。故教门光显。但破于见尚是光扬。况破诸思尘沙无明。况一心破具如前说。但前约圆门。此寄破见。得意何别。妙旨如初。于此有见亦名总修。若不悟下对于信法六十四番。复名为别。还离前来初总止观。以对四悉二行故也。下去例然。具如前文安心中说。于一一见并作此结。故知前文离开三谛及以一心。犹名为总。用此总别有见即伏。望小同于四善根位。故且结为善有漏阴。以被下见度计转以不起故便起无见。有见犹在谓心起无。亦成见也。夫破见下欲破无见。先明破由即二行三根。依无起计已成下根。如前总后。亦判利钝二行不同。下去亦尔。或但文略。明三根中。闻观于生等者生即有见。谓有为无谓无为实。是故此见应须委破。又当下正破。先标也。总谓直修观破别谓三假四句。故此等总即同初文。前于单见名之为总。虽对四见名总今文重述。故于一见对别名总。又亦不同有见因成末文总别。若对信法六十四番。此之总别复成于总。总破者下正明破无。先引二经明破之相。初引大品者。以识了别于生即有见无生即无见。有无俱破故互相况皆云不可得。即是举深况浅。举浅况深也。思之思之。次引楞伽者。彼经第四云。若起空见名为坏者堕于自共。彼前后文破见非一。次然无生下斥夺也。舍有著无何殊步屈。次别破者。亦先序见由。由前有见三假惑伏。成今无见所执之境。总别二破名用止观。不见三假似性相空。故云泯然入定。不见内外似因成破。亦无前后似相续破。无相形待似相待破。寂然下正明无见所计之相。而起见著下责见过相。故论偈云。诸佛说空法。为破诸见故。而复著于空。诸佛所不化。释论下比决简异。大论十八云。外道爱慢多故。不舍一切法。论问云。外道观空则舍一切。云何不舍。答。外道虽观空而取空相。虽知诸法空不知我空。爱著观空智慧故。若爱著者便成我见。我见即具八十八使。论又问云。外道既有无想等定。灭心所法应无取著观空智慧。答。无想定力非智慧力。如是下出见过由结成空见。佛弟子下显正辨异。明知过由。由谓著心。著心若生知过故离。离即修观。岂更谓此为真无生。云何下示无见中三假具足。良由有见来入此中。无生法尘下出无见中三假之相。当推下次正用观。先破因成。当知下结成二空十八空等。非但下例破诸见。意如前说。者未下别约六十四番。如前说。勤修下见度计转。次破亦有亦无见。亦先牒前见为此见体。或进下辨此见相。如长爪下引例也。一切能破是亦无见。计有此见是亦有见。又见心谓无破他成有。言得悟者。示计是见因示得悟。若非见者云何被破。发见下指同。云何下广示见心是苦集之相。言五不受者。第三行相品云。菩萨摩诃萨行般若波罗蜜时。行亦不受。不行亦不受。亦行亦不行亦不受。非行非不行亦不受。不受亦不受。舍利弗问须菩提。何故不受。答。般若波罗蜜空故。自性不受。不受尚不受。汝受是亦有亦无。即受第三句也。汝云何下示见心中苦。即污秽五阴。又我下示见心中集。又此下点示此亦有亦无见心中三假。今破下正破也。如是下亦结成二空等。即是下结成眼智。若不入者下别明六十四番。此见初文亦应有总。文无者略。亦有下见度计转。次破下略示见由。所以者何下略释见由。由惑不破故成此见。若不定下正示见体。何以故下见者引论以证己执。法正人邪名同义异。坚著下见成起计。即见相也。亦是责过。略以四德证法责之。世人谁不自云常等。咸计所得起爱恚痴。虽非六师定属见计。若不云证粗免夷愆。自谓高深真为上慢。我心生故下示见所生苦集之过。言宁起等者。楞伽第四无常品云。宁起我见如须弥山。不恶取见怀增上慢。此乃少分与而言之。乃至应云宁起我见遍于法界。不恶取空如微尘许。不识此见毒草药王者。毒草譬苦集。药王譬道灭。世有草木可治病者。于中为最称为药王。如耆婆经云。耆婆童子于货柴人所大柴束中。见有一木光明彻照名为药王。倚病人身照见身中一切诸病。道灭亦尔。能照众生烦恼诸病。略过有十者。如向所列十使是也。广不可尽。谓由十使生一切过。又一一等者。此一切过各具三假。用观如文。复次下结示向文不出四谛。夫一切下明示四谛所以。如来下引证。谓初转法轮正在破见。初转虽未尽具四含。四含并是生灭四谛。义同初转。故云阿含四谛之力。如中含云。舍利子问拘絺罗言。颇有事因此得见谛耶。拘絺罗言。有。谓知食知食集知食灭知食灭道迹等。具如释签中引。生灭尚尔。况后三番三种四谛。何所不破。若非有下例破诸惑。兼结成眼智。故云发正智慧。名从假下结成空观。若不下六十四番别破。此见下见度计转。所以下结劝。言不杂者。见见之中俱云三假。所计不同一一假异皆四句破。破体各别。四句之后并结二空。所空义殊。复皆各修六十四番。番番显异。一往似杂章节自分。能了等者。深劝深诫。若能了者则可与论观行之道。不识一句如何能识真谛之乳。况横竖不二一心诸番。次破无言。亦初明见由。由用观破上之四句。复起下正明见体。谓出下责过。略有下复以众多绝言通责。若谓下别判。判其不出复具四句。何谓绝言。所言不出复见第二句者。谓无无句。汝此绝言与无无不别。所言不出具足见初句者。即初四句中第四句也。谓有非有非无及第四句中初句也。谓非有非无有。故知下结其见惑难出故也。法华云下引证也。此文通譬见网蒙蔓。经中鸠槃茶下别譬见惑。玉篇云。山神为魑魅。水神为魍魉。西京赋云。山神虎形为魑。宅神猪头人形为魅。通俗文云。木石变怪为魍魉。以向二例摄鬼神尽。故以此鬼譬一切见。次复具中亦应复具。各各先明略境略观。次广以四句一一责之。乃至亦以二空之总。以对四句之别。一一结成二空十八空等。但例前可知故不烦文。下绝言见虽无别相可对为总。应但用别。具如有见。乃至先出见相。次出绝言。今文存略。亦先略出复具之见。于中略出见由见体。见相正破。结成转计等。又复下出复具下绝言之相。亦略出见由见体。如此下正判属见。何以故下释判也。何故判此而属见耶。待对生故。言不绝故。四句本绝。何须避句别求于绝。空譬可知。又竖下更复竖破绝言之计。前以诸绝相望故横。又以不绝对破于绝。绝还不绝故名为横。今以因果前后相望。故名为竖。因不绝故果亦不绝。上来下重判前来单复等见所破横竖也。如一有见中三假四句。相望成横展转度入。至四名竖。于一见中因成内外相望故横。相续念念相望故竖。相待待于前灭名竖。待三无为名横。一一见初皆有总破。直以空破未分横竖。大途秖是横破者。若曲分委判如向所说。大概而言但成横破。何者。诸见体横。还以三假四句破之。是故大判能所俱横。今当下次明竖破者。以竖法责故云竖破。言竖法者。有浅深故。始自三藏五停。终讫圆教妙觉。此等位发名之为生。汝若言生为何等生。又此竖破不同次第三谛之竖。次第三谛依谛破惑。前后不同故名为竖。此中但以竖法往责。责其成见。见故须破。故云竖破。如前释假。还约佛法四教明假。假皆须破。今明破假。还约佛法四教辨位责其见心。诸教全无非见何谓。定属有见终非位生。为是五停下三藏位生。言苦忍等者。无漏十六心此居其首。乃至道比第十六也。为是干慧下通教位生。为是三贤下别教位生。为是铁轮下圆教位生。别无信位圆无五品者。秖是略耳。言重虑者。虑谓思虑。见道观真已发无漏。今复重观故云重虑。言神通等者。入位菩萨道种智明。游戏神通净佛国土。大论九十三问云。神通所作何名游戏。答。犹如幻师种种变现。菩萨亦尔。故名为戏。复次三三昧中空名为上。诸余行法皆名为下。下如儿戏。故名为戏。论第七又问云。菩萨但当出生三昧。何须游戏。答。菩萨心已出生三昧欣乐出入。亦名游戏。既不同于结使游乐。欣乐出入即是出假。言誓扶习者。大品云。留余残习以誓愿力。及扶余习。而生三界利乐有情。若计下竖破无生。初文正约无生以破。次从有人下。难中论师寄非辨异。初文征起。为是下正责也。于中初约三障以明不生。见思等三属烦恼障。为行下约事理破。为破三障须约行理。是故次明行穷理满。名为不生。世人下约三佛破。于中先破世人误释。言不生者即是法佛。虽甚会理若唯法佛。未是通方。然此中不生不生。不得作重语读之。应须间书。上不生字为上句末。下不生字为下句头。今解下正释。文存四解。初约事理隐显释。法身本有名之为隐。报应二身破惑方显。故以三惑并对二身。破无明尽究竟智满。故名报身。尘沙障法门见思障化道。此惑俱为应身家障。故二惑不生名为应身。二者对治三惑释。故将三身以对三惑。无明障中理中显法身现。见思障空理空显报身现。尘沙障俗理。俗显能垂化。三约能治所显释。业行位智以为能治。真如实相以为所显。复由业行及位智故。三烦恼尽。烦恼尽故报应成就。报应成故本有理显。此则法身本有报应修成。四者别对三因释。修性皆尔。故用对之。此之四解义通圆别。意唯在圆。故初三两解义扶于别。二四两解义扶于圆。以别助圆共成责义。又初之三解皆约诸法不生而三佛生。第四一释。约诸法生而三佛生。三佛下约理结。当知四释总论诸法不生而三佛生。故总结云生即无生。无生即生。他解不生唯在法佛。尚不见法佛不生即生。况见四重三佛生无生耶。然今文意本责无生。解三佛义因破他解故论相即故知三佛生则俱生。若也无生悉皆无生。是故须立相即义也。若闻阿字下引证也。闻一不生解一切义。如闻不生即知三佛皆生无生。乃至四解三佛无生。云何秖作法身一解。若如今解三佛体遍。不生亦遍。将诸下结责。责汝执心并不入此诸不生中。非见是何。有人下约中论师被破之义。而广辨非。初述他人破中论师。论师转释不生不灭。虽作多意而不明破深浅分齐。故被他人约破惑责。但成入空。言秖不者。不者破也。非也。中论下论师不晓被他破已。便加不字令使会中。若尔。非向烦恼之生。非向迁灭之灭。似显中道何殊见真。此解下正破。初略斥。今且与其不不生边。故云此解扶中。责其不周故云伤文失义。何者下释也。先释失义次释伤文。初言失义者。谓失兼通含别之义。论之圆宗有此兼含。如何被破伏无中道。如汝被破正当论文所兼通藏。即此初文是也。若生若灭下为出论文含别之义。若生灭下正显论文圆宗本意。初言破二十身见等者。此果破见。经论列数多少不同。毗昙云。如须陀洹喻经说。断无量惑名须陀洹。何故大经但断三结。或随病故或随根故。为钝根者说八十八。为利根者说断三结。今此即是大论之文。约处中说言破二十。又或时为钝但说断三。婆沙云。如昔一时有毗黎子佛法出家。时佛已制二百五十戒。令族姓子随作乐行。彼人闻已乃生忧虑。谁能守护如是诸戒。便诣佛所头面礼佛。白佛言。我不堪护如是诸戒。尔时世尊现亲善相而不诃责。以软美语而慰喻之。善哉善哉。为能善持三戒不耶。谓戒心慧。彼人闻已即大欢喜。我能善持如是三戒。断惑亦尔。若世尊说断八十八使及无量苦。名须陀洹。则受化者心生忧虑。何能拔除八十八树。度八十八大河。竭八十八大海。摧八十八大山。修八十八对治。若佛但说断三结者。则受化者生大欢喜。言二十者。五阴各四。谓色大我小我在色中。我大色小色在我中。即色是我离色有我。四阴亦尔。故此二十名为身见。八十八使具如前释。案文下结也。兼二谓通藏。龙树下推功论主。解释自我论意本然。如何弘论受他暗破自惬无中。若开唇下释伤文也。吃者不利也。寄事以斥论师如吃。即论语第九有楚狂接舆。见孔子领徒而行。乃为歌曰。凤兮凤兮。何德之衰。尔雅云。雄曰凤。雌曰凰。意斥孔子秖如凤兮。出不遇时。周道若斯欲行礼教。亦如凤兮出非时也。故邓艾对魏主以此为讥警。魏主令其破蜀。艾为性吃。对魏主时频称艾艾。魏主戏曰。艾艾为有几艾。答曰。凤兮凤兮秖是一凤。今以此意斥彼论师。秖如邓艾以凤兮凤兮酬于吃讥。当知不下加不如重吃声。虽云不不秖是一不。纵欲显中失论兼意。此则斥其所说伤文。抽笔下正斥著述伤文。伤者损也。已损圆文徒加点淰。既能著述从錔抽笔。染毫于砚不能开拓演其深致。而于不下加点淰乎。徒增不不之声。却失兼含之富。秖得双非但中一意。全失通藏及论圆宗。悬疣下重约喻责。疣者肉之余也。横生一肉著体为赘。赘又生疣不字加点如赘生疣。被破无中意欲补助还成却失圆及藏通。今解下兼约彼非以显今是。为扶含显存本不生。依汝加不。亦有多种不生不不生也。故今责彼见心。为是何等不生不不生耶。故初标云。且略出其十种。于中分为三意。第一第二明非但破生不生。不生须破。故更加不不生。此乃以正而破于邪。第三至第九皆以两不破两惑生。故云不不生。即是以一生字对上两不。义而言之开为两生。故上不生是一不不见生。次一不生是一不不思生。及论结句一一但云不不生者。还存略故。故以下句不字次前不下。故云不不。下去诸句准此可知。故云正习乃至别圆。第十约妙觉位。智断永满两生不生。名不不生。此中三释同在妙觉。初但标十意在于此。又从第三至第九一一文中。皆释前竟次生后句。前虽不生望后犹生。如释三藏二乘。不见不思两不生竟。即生后云习气犹生。若不尔者。后何所破。初文长爪成第四句及绝言者。一切能破。义似双非。语皆可转义似绝言。是则一计前后四出。谓无见亦有亦无。非有非无及以绝言。今总判之似一不生。不生邪见是故须破。名不不生。如非想下复引须跋非想无生。无生须破名不不生。犊子例此。言第五不可说藏者。大论第一云。佛法中亦有犊子道人。说四大和合故有眼。五众和合故有人。如犊子阿毗昙中说。五众不离人人不离五众。五众不是人人不是五众。人在第五不可说藏中所摄。故一切有道人皆言。一切种一切时。一切法门中求不可得。如龟毛兔角其体常无。阴界入等无有自性。此是一不生。犊子所计犹违小宗。故此不生犹更须破。故云不生亦不生。次意中三藏菩萨未得不生。是故不论。缘觉侵习习未都尽非不不生。故亦不论。言体不见思者。巧智所观故云体不。通教菩萨空同二乘假同别教。故今文中亦不说之。别人两不不通不别。而上地犹生者。别惑未穷故也。别佛约教且云究竟。故大论第九云。小小因缘能惑大果。况闻般若波罗蜜实相。不生不灭。不不生不不灭。言小小因缘者。谓如少施少戒之流。远愿导之尚感大果。况闻圆中不不生等。第三意及结斥如文。竖破第三第四句。如上菩提心中者。第一卷发大心中。非九缚故非有。非一脱故非无。若尔。第三句云何。答。双非即第四双照即第三。若历推理乃至起过闻法开四。是则五十六重双非双照。更加四弘六即。是则六十六重双非双照。况复通教八地已上。及以别圆地住已上。位位无不双非双照故也。我今将诸第三四句。勘汝执心。汝是何等第三第四耶。释名绝待者。先破横竖中。各有第三第四句。及绝待与绝体。体是双非双照句也。虽即略指复更历教一一委释。二文各三。初征起。次正释。三结。尘妙不生通用生者。破一一惑即得无量俗谛三昧。利物自在名通用生。内外业报者。秖是约界论内外也。析断常者。二乘亦得不名双非。双非之义具如第三卷中。通教三乘亦离断常。意如三藏。通教菩萨八地已上。道谓化道。观谓空观。带空出假故曰双流。入空非有。入假非空故名双非。别圆地住妙中双非。初地去是别。文中应剩得字。双遮之言顺第四句。理不异时。次竖破绝者。初列外外等六绝责之。言婆罗门受哑法者。彼外道中有计哑法。不共言说以为至道。三藏去复以佛法多绝责之。初正责。四教皆以四门通理。得理方绝。杜者如前解。不可说众多下况责。为此下明过患。更重下复以十种四句外责。初标也。十种者下列句也。一往者下释也。直立四句故云一往。四上复四故曰无穷。如前四见一一见上。复以三假四句破之。见各十二成四十八。见复起见乃至复具无言等见。皆以四句三假破之。故曰无穷。从门得悟门有四故。名得悟四句。言摄属者。如诸四门皆名有等。随人修习为入何法。若真若中以法摄门。门属于法。问。摄属与褶亵何别。答。褶亵则摄法入句。摄属则摄句入法。权实者。权实各四。为是何等四句外耶。开显者。一切皆实。汝为出此实四句耶。若实若开句外无法。云何言出。一期佛教毕于法华故云齐此。今依法华亦但齐此。灭后起诤是故失意。作论通经故云得意。若不下结责。惬者伏也。前横破等者判横竖文。具如前广约外外及附佛法。乃至佛法。一往成十。既从外外至佛灭后故名为竖。今世多有下斥伪释疑。初邪人邪教邪正相滥。初约人释以正滥邪。言恶魔比丘者。谓曾出家还家破戒。复作道士破灭佛法者是。又何但比丘越济名为恶魔。如大品十六。天魔波旬亦作比丘。为菩萨说相似道。所谓骨想乃至亦说阿罗汉法。语菩萨言。汝用此道尽苦。何用于生死受种种诸苦。今四大身尚不欲受。况当来身。又大经第九云。有一阐提作罗汉像住空间处诽谤方等。凡夫见之谓真罗汉。此等即是作比丘身破灭佛法。若退戒还家如卫元嵩等。即以在家身破坏佛法。言越济者。报恩经第六云。贼住越济断善根人五逆等人。受戒不得。此即正以破内外道。名为越济。济者道也。越谓违越。即当破义。先破外道来投出家中途背此却复邪宗。若更重来成难障戒。今文不论重来成难。且以彼此俱破义故。名为越济。此人偷窃正教助添邪典。淮南子云。偷者天下之大贼。邀者(古辽反)要也。遮截也。不可图胜且求平等。押高等者。平斗之木曰概。以道士心为二教概。使邪正等义无是理。曾入佛法偷正助邪。押八万十二之高就五千二篇之下。用释彼典邪鄙之教。名摧尊入卑。如安法师著二教论。引班固九流。道教则是九中之一。谓道流也。若使道流立为一教。则余之八流法尔分源。若其九流合为一儒。是则对释唯存二教。尚不合独为教主。况复翻欲混和。自古先贤久判真伪。近代名德仍困是非。不如儒俗犹分清浊。如李思慎十异等文。又牟子曰。尧事尹寿舜事务成。丘学老聃旦师吕望。四师虽圣比之于佛。犹白鹿之比麒麟。比其教也犹乌鹊之与鸾凤。比其形也犹丘垤(徒结反蚁封也)。之与华恒。他又问曰。盖诸道丛残凡九十六。澹泊无为莫尚于佛。神仙之术仆以为尊。殆佛法之不如乎。牟子曰。指南为北自谓不惑。引东为西自谓不迷。如汝所言。似以鸱枭而笑凤凰。执蝘蜓而嘲龟龙。然世人有背日月而向灯烛。深沟渎而浅江河。岂不谬乎。汝背佛法而尊神仙者。此之谓也。以道可道下斥其以邪滥正。如新注云。若称可真常之道。非常人所行之道。旧注云。可说之道非真常之道。名可名例之可知。虽有二解望理惑智行位因果。无可以拟别圆四德常乐之道。故云不可均齐佛法不可说等。何者下引例结责。诸法下重广解释不齐之相。如道士李仲卿著十异论。琳法师立十喻论。以喻其异而异于彼。喻犹晓也。晓彼迷故以今文望彼。似彼七异。复加威仪及族位不齐。合为九异。一者理本不齐。亦指向来所滥之法。道可道等将真如常住之法望之。云何得齐。然聃虽有无为无欲之语。语下无旨。虽有常名常道之说。说无所归。若言常无欲观其妙。妙理众多。欲非一揆。为是何等欲妙者乎。故不可以常道之名。均于实相。教相下二明教相不齐。今文但略举一不齐之言。然五千之文。但去奢去泰自约自俭。守雌守弱患智患身。是故聃化以虚无为本憺怕为先。岂与八万法藏十二分教。逗大逗小若偏若圆。四悉赴机五乘接物。冥益显益逆化顺化。欲校优劣安可同耶。况以下三以苦集不齐况之。老虽患身去欲未达患原。弊智劳形不穷弊本。苦集增长去道弥遥。岂与夫舍三界系离六趣果同耶。况三惑二死四智五眼。彼无其名安知其义苦集彰露具如前说。况将下四以道灭不齐况之。故三十七品彼典无名。四德涅槃归乎释教。徒施患身之说信无不净初门身念既无。道品安在。生灭道品尚已天隔。况复衍门彼无毫厘。本既下五示迹不齐。灭理为本应化为迹。俗以三十年为一世。今但以前王后王而为一世。居五天中故云正也。天竺身毒印度并是梵音轻重。三世诸佛皆降迦维是故名正。言金轮者王四天下。故俱舍颂云。金银铜铁轮一二三四洲。律中从劫初来次第相承。八万四千二百五十二帝。有十轮王余皆粟散。悉王天竺。悉达生彼净饭王宫。当此周昭王甲寅之岁。若不出家当为轮王。不绍王位夜半逾城志求大道。既成道已现胜劣应说权实法。乃至入灭利益无疆。老在桓王之年托牧母之野合居陈州之苦县厉乡曲仁之里。字伯阳谥老聃。吝柱史处小臣。庄任漆园德位可识。言边地者。望彼五天此居边地也。即如严观法师与何承天论中边事。具如释签。佛以下六相好不齐。如来聚日融金之色。既彰希有之征。卍字千辐之奇。诚标圣人之相。况分身百亿光照十方。化及泥黎声振尼吒。李氏之形凡庸丑蔑。手把十文足蹈二五。语其同年终不可得。佛说下七化境不齐。先老次庄。老子窃说。说字音税。述也。宣意也。非私曰公。灼明也。隐窃私说尹喜一人。是故非为彰灼公道。列传云。喜谓周大夫善星象。因见异气而东迎之。果得老子。请著书五千有言。喜亦自著书九篇。名关令子。准化胡经。老过关西喜欲从聃求去。聃云。若欲志心求去。当将父母等七人头来。乃可得去。喜乃从教七头皆变为猪头。然俗典孝儒尚尊木像。老聃设化令喜害亲。如来教门大慈为本。如何老氏逆为化原。又漆园下述庄。庄子蒙人也。名周。梁惠王同学。著书十余万言而皆寓言。今宋州北故蒙城是其处也。现有漆园乡于彼著述。改足句治点笔题简。岂同众圣结集。轧轧若抽岂同圆音梵响。自规显达岂同无缘大悲。无闻无得岂同尘界获记。轧轧车声。迟貌也。复次下第八威仪不齐。九族位不齐。颙颙仰也。尔雅云。颙颙昂昂君德也。诗云。万人颙颙。盲人下结斥。复次下单明所滥之法。先辨同异。前既已明多种绝言。绝言之前应有多种四句。中论不生不灭。乃是别圆第四句相。即真中道正绝言也。故正绝言句外无法。如何以外外绝言破他圆别。外外尚为三藏所破。何客此见辄破衍门。次问答料简中初问意者。既不许以外见而破中论不生不灭。若于中论不生不灭起见如何。答中更开六句。分别判释。释中意者。本以中论不生不灭而为难辞。故今还以中论意答。中论兼含既具四意。亦以四意不生不灭。对彼外人绝言之见。复以四种不生灭见。对四教下四正绝言。故有相破相修相即。且如三藏对外简者。三藏不生不灭破绝言见。三藏绝言破不生不灭见。绝言见更修三藏不生不灭。不生不灭见更修三藏绝言。三藏绝言即三藏不生不灭。翻到亦尔。次以外外对衍说之。是则复成三个六句。又除外外但于教教。自以绝言破不生不灭等。复成四个六句。又以藏对通对别对圆。复成三个六句。复以通对别圆。复成两个六句。复以别对圆。复成一个六句。如是都成十四六句。若论答问一个破邪六句即足。准楞伽文中广明破见。及以此文依教起见。是故须此委悉论之。故楞伽第四。大慧白佛。外道亦说不生不灭。与佛法何别佛言。不同。如幻而生如幻而灭。名不生灭。此即通以大乘不生不灭。破外不生不灭。举一例诸他皆准此。又如向所说相破相修。破中皆以大破于小。若准起见皆以藏破之。复应以藏对三以藏破三。修中亦以小修于大。助中亦以大修于小。次约一切凡夫无非见也。鱼王等者。此二行时众鱼众贝皆悉随从。尔雅云。贝居陆者曰贆(卑遥切)在水者曰蜬(古含切)大经十一云。如转轮王主兵大臣。常在前导王随后行。亦如鱼王蚁王螺王商主牛王。在前行时诸众随逐。芜蔓者草滋长曰芜。藤滋长曰蔓。又曰。木藤草蔓。当知下示见过患劝勤修观。且约外外故云避具入绝。若约佛法亦应云乃至避别入圆。皆以止观逐而破之。具足如向一十四番六句。故云无远不届。乃至如金刚刀等。此约破见以成伏道。若得下明成断道。以见望思名之为多。故云从多为言。且约破见竖论名遍。望横望后及以一心。不名为遍。下去例然。言三结者。问。见惑既有八十八使。如何但说断三结已即令得果。答。论云。此三种结是三三昧近对治法。身见是空近对治法。戒取是无愿近对治法。疑是无相近对治法。复次三结生惑增上。身见生六十二。戒取生一切苦行。疑于过未一切处生犹豫。是故经中但说三结。大经三十三云。须陀洹人所断烦恼。犹如纵广四十里水。略言三结此三重故。譬如大王出游巡时。虽有四兵世人但言王去王来。问下释疑。先释能破疑。初问意者。能破止观既有三种。空观已云破无量见。后之二观更何所破。言无量见者。如前所列单复乃至圆门绝言。圆绝尚破况复余耶。当知后观无所复破。答中意者。初观所破谓见及思。束此二破但成破有。见虽无量尚未破思。且言见遍耳。若其通途以见为名。后之二观破于无见及以双非。各有所以何虑无破。故释论下引证者。中道双非方尽二见。故知诸见下结意也。通以诸惑同作见名。界内诸见虽复纵横。但为初观之所破耳。故云尚不为第二观所破。云何而言第三观无所破耶。云何下兼责前诸见横计也。诸见尚在未得初观。况第二第三。云何诸计自谓真道。故大论中若有若无通皆是见。汝尚未出有见况复无耶。即大论序中归敬偈文也。又通以诸见而名有者。为斥二乘为无见故次问者。有之与无同斥为见。有既无量无岂不然。答意者。大论颂文。一往斥小且通名见。妄计已断故不纵横。大段第二得失中。问意者。所破之见是失非得。能破止观从单至具。乃至圆门随逐不舍。为唯是得有失不耶。答中。分为四句。先列四句。次举譬。前二下判。且从末说。所以下释。初之两句外道得失。亦言修止观者。本是佛弟子。因观起见过同于外。于中复辨事感伏者且名为得。事惑未伏者。唯起诸恶名之为失。又以外道中有断常二见。常见之人断钝使者。名之为得。断见之人拨因果故。名之为失。此且寄外论得失也。次佛弟子两句论得失中。虽复用观见惑未断。位在方便名之为失。惑断入真方名为得。若望外道失却成得。何者。外道虽得仍起见故。是故外道得翻成失。以此四种判前破假观者得失异耳。即如前文破一一见三根不同。上根是佛弟子中得者是也。中根是佛弟子中失者是也。下根即同外计得失者是也。若成外得失及佛法得失。并应更观(云云)。三明位者。列位可见。文虽具列四破见位。今文所用既观三假四句不生。即是次第衍门之初。为欲遍知存文旨故。断伏下判同异。次料简中次问意者。若兼示文旨。须存次第以显不次。即应直明别圆之位。以次第意似别位故。故双为问。若直论文旨。何不直明圆破见位。何须用前三教位耶。若单存次第秖应明别何用三耶。此是止观正文读者尚暗。或销文者唯云次第。或修观者别求圆融。但观答文义理自显。前第一卷发心文末。已约四悉料简三教菩萨发心。今于此中复申四意。一从上明下恐修观时发宿习故。须识诸教断见次位。二从又欲下为令行者识半满位。如其不识权实互滥。三从又半下明识前三教。并为圆顿助道法故。若不识者圆乘倾覆。侍者承事也。卫者护也。四从又岂下显同。见为法界无位不实。若畏分别何异避空。言是菩萨无生忍者。借大品语。语通意圆善须得意。体假下次以止观结之。见息入空名止。达见二空名观。通结前来一切诸见悉达即空。此是第一节示妙旨也


止观辅行传弘决卷第五之六

止观辅行传弘决卷第六之一

　　　　唐毗陵沙门湛然述


次明破思假。初列思假名。云亦名正三毒者。思惑有四慢入痴摄。故但云三。一非背使二非习气。故名为正。历三下头数也。三界九地下品数也。欲四上二各三。上界无嗔故三界但十。欲界六天地狱洲异。同是散地。故但为一。四禅合处大意亦尔。无色无处由生有四。言九品者。以智断惑智分分明惑渐渐尽。何啻有九。立教判果且略为九。如判往生据行优劣。何啻九品。亦为接凡大略而说。皆能等者明惑功能。于未断位一一皆能与力润生。随其何果断尽不生。初果七反者与见辨异。极至于七定不至八。故名七反。不必一切尽至于七。故楞伽第三云。下者至七中者三五上者即生入般涅槃。成论云。于七世中无漏智熟。如服酥法七日病销。如迦罗逻等七日一变。如亲族法限至七代。如七步蛇四大力故行至七步。蛇毒力故不至八步。惑力至七道力非八。婆沙云。应云十四何故云七。答。中有本有数不出七。故但云七。又七处生故人及六天。又修七道故断七使故。言七使者。一欲爱二恚三有爱四慢五无明六见七疑。又总论生。应云七人七天。十四中有。合二十八生。且依前说不出七故。故但云七。如灯灭方盛者。如前随自意中引出曜经。虽复有欲等者。道共戒力性离邪行。他境自妻一切不犯。以于自妻亦离非时非处等故。虫常任运离刃四寸。已断见惑得人空智。虽有事中独头相应。了法从缘不计性实。以于三毒无邪曰正。虽能润生不招四趣。不同下简异见惑。见是著心随境生著。以能造四趣因故。故正三毒在于具缚圣者身中。非但不为四趣作因。起亦离合有取有舍。故不同见澜漫生著。称思惟下释名也。此惑因于重虑思惟。方能断故。故名思惟。数人下明二部同异。成论难数人者。初以上贪下爱相对并难。次若言下以名异义同为难。不应轻重而分贪爱。言一并者。准彼论师复应更以嗔恚为并。上界既以轻贪名爱。何不上界轻嗔名恚。而言上界不行恚耶。故彼阿毗昙心使品中。亦列七使如前所列。唯改第一名贪。此之七使界行分别有九十八。贪恚二使界种分别各有五使。谓欲界五部各有一故(贪不通上)爱以界种分别有十。谓上二界五部各五(爱不通下)慢及无明界种分别各有十五。谓三界五部各一故也。见使种有五。谓五利也。四谛分别合有十二。谓苦下具五。集灭各一。道下有三。合有十二。三界合三十六。疑四谛各一三界有十二。都成九十八。以明贪爱上下互不相通。故招论师二并难也。但佛有时下和通。但令下明立名之意。为令识境何劳苦诤。举譬示本论结本意并如文

○二明体观者。空兼析体故须标列。破见亦尔衍门初故。今复更明析门用智者。明彼始终俱是析故。辩异故来非正用也。正明观法中初标。欲惑下且总标一品各有三假。初释因成。引女六欲以为外缘。对心为因。所起欲想名所生法。六欲境者。大论二十一。释九想中云。此九种者。能治行人七种染欲。一或有人染著于色。谓青黄赤白。二或有人纵不著色。但染形容细肤纤指修目高眉。三或有人不著形容。著于威仪进止坐起行住。礼拜俯仰屈伸扬眉。顿睫亲近案摩。言恣态者。美容貌善进止。四或有人不著威仪。但著言语软美辩捷随时而说。应意承旨能动人心。五或有人都不著此。但著细滑柔肤软肌。热时体凉寒时体温。六或有人皆不著如上。但著人相若男若女。七若有人虽得上六无所著人犹无所解。舍世所重五种欲乐而随其死。此中第七所著人欲。既总于六求所著人。今置总存别故但云六。以九治七具如禅门。此六下至贪相外现。即是向六对内意根成所生法。举初果况及无学况如文。难陀欲习如前所引。法华欲想等者。为欲深防欲过故也。尚不起想况复形交。言欲相者。俱舍云。六受欲交抱。执手笑视淫。地居形交。但忉利天。以风为事。夜摩抱持。兜率执手。化乐视笑。他化但视。尚不生想况复视笑。乃至婆沙又辨四洲人欲轻重。此洲最多不复可数。东洲极至十二度中下或十。西洲多至七八少者四五。北洲极多至五少者三四。亦有修梵行者。故多欲者不及畜生。此洲亦有少欲之人乃至梵行。如是多少粗细想相。若取下正明因成。取前六相内动意根。即是所生。相续中云致行事者。为防行事制内相续。非谓相续已有行事。假虚下总知不实。言道理者。对境生心尚知虚假。岂更计于以礼婚聘还精益寿。一月二时通神养生。西方外道为求非想无想等定。尚除下界一切贪欲。况计此理以为正道。次正修观推因成中亦先例四句。若从下用观推。四句下断惑证真结成二空。无欲性空无句相空。利根下结利钝根二行不同。利根二行如上破见中说。上根之人破有见竟即得入真。若未相应亦须用于六十四番。从设未下明六十四番。若钝下标相续示观法。例因成说。次二空中云四句无欲即性空。亦无于四即相空。前破见中破三假后各结二空。此中一一假后。亦皆结无生及以二空。文异意同。初品下明余品亦有三假。例初品说。破贪下余使亦例。九品下结成无生破遍也。问下料简。初问如文。答中明两论判品。由用道异故品不同。故阿毗昙造论缘起中云。问。何故名阿毗昙。答。谓分别未分别者故也。是方便道是胜进道。是无碍道是解脱道。下诸楗度文中但云两道伏两道断。若从下判两道不同。次破色界思中先明所用智不同。言世智者。依于世禅六行欣厌。依无漏理名无漏智。俱解脱人俱得二智。断惑之时随用一智。若初习下判事性两障。如欲入初禅。若犹见有欲界定中床铺等事。名为事障。欲惑未除性障仍在。此惑若破即发初禅。二禅亦尔。觉观未除不发中间。初禅惑破方发二禅。三四两障准说可解。于初禅中初文即是初禅发相。次其中下明初禅惑相。次品品下明初禅中三假之相。若不下明破意。今用下亦明六十四番。次二禅去明因成者。并以下地定体为因。相续相待比初禅说。第三禅中云此乐乃至为难者。圣人及佛弟子修此禅时。于地地中有圣种观。故舍为易。凡夫以于诸地生爱故舍为难。无想定至禅境中略释。五那含者。若以地为名但名第四禅。此禅九处。五是圣居名正含天。无想唯凡。三通凡圣。生五含者。然由修熏禅有五阶差。大品九定通熏九地。此中唯熏第四禅地。先修得已更以多念无漏相续现起。从此引生多念有漏。从此复生多念无漏。如是后后渐渐减少。乃至最后二念无漏。次复引生二念有漏。无间复生二念无漏。名熏加行成相。次唯一念无漏。次复唯有一念有漏。无间复生一念无漏。名根本成。故俱舍云。成由一念杂。言五差者。谓下中上上胜上极。一品有三后品兼前。故第五品合成十五。如是五品如其次第。三六九等生五净居。言夹熏者。谓前后无漏中间有漏。使多念等漏俱成一念无漏。故名夹熏。言五天者。谓无烦无热善现善见色究竟。从此已上皆无烦杂。无烦之始得无烦名。伏烦恼故名为无热。果易彰故名为善现。见清彻故名为善见。色中无上名色究竟。下之三禅复各三天。若依有宗但十六处。于初禅中高胜之处名为梵王。故不别立。次破无色中言有对等三种色者。从第四禅欲入空处。必作方便灭三种色。大论二十一四十一云。三种色者。一可见有对。二不可见有对。三不可见无对。大品云。为过一切色相灭有对色相。不念种种相。入无边空处。过一切色灭可见有对色。灭有对色灭不可见有对色。不念种种色相灭不可见无对色。一切色法唯十一种。谓五根尘法入少分。少分者无表色也。阿毗昙云。一可见。谓色是。二有对有十。谓五根尘。若云不可见有对。应但云五根四尘。三不可见无对。谓法入少分。大经二十一云。眼见色坏名为过色。五根尘坏名过有对。于二种余及无教坏名过异相。此之三色并在色界。欲入无色故灭此三。今此应云及背舍胜处一切处中八色等也。若无表色虽非今文空观所过。得空观时必定离于表无表色。又于可见有对等中。复应明于三有对义。非今正意是故不论。灭色方便具如禅门。先想此身如甑。如笼如网乃至渐空。大论十九云。如鸟在瓶瓶破得出。问。无色界中为定有色为定无色。具如释签。又曾闻有一比丘得无色定定起摸空。他问。何求。答。觅我身。旁人语言。身在床上。于此得定尚不见身。故生彼界于小乘定判为无色。若大乘中如大经诤论中云。无色界色非诸声闻缘觉所知。今且依小。是时下正修观以入空处识处。次无所有处中先破古谬。如禅门中。问。彼无所有处取少许识缘之入定。此事云何。答。不然。应云一切时中但缘无所有处。说有少识者。但以意根对无所有法尘。生少识想。非取少识缘之入定。今文因此便破所有及有用等。先识处下次明非想非非想处。依八圣种此中文略。应云空处如病识处无所有处如文。非想非非想处如刺。今不云者且寄有漏。谓此为极故云胜定。若其通途依圣种观。用病等四及无常等四。前四对治后四缘谛。故以此八缘于无色有总有别。总者。总以八观观彼四阴和合不实。别者。前之四种治四阴事。受如病想如痈。行如疮识如刺。以无常等治四阴理。无常观识苦观于受。空观于想无我观行。以有此八心易生厌。疾能舍离修习无漏。问。四禅但以苦粗障三而为方便。空等四处何须用八。答。空处定细不说八过。过患难识。凡夫亦有依六行者。不及圣种离之速疾。阿毗昙下释非想名。引文存略。立世云。非如四色及以三空故名非想。非无想天及无心定。名非非想。文引婆沙仍不尽语四禅。人师尚不许引色无想天。况总引四禅。既是论文取亦无失。人师释义亦未全非。今家俱存故无破斥。望前三空展转离患。以为释名。故知非想。依同界释不无其义。不破人师意在于此。大论云一常有漏者。小乘经论非想一地并唯有漏。故婆沙云。漏是何义。答。住是漏义。凡夫至此被留住故。浸渍是漏义。至三有顶常浸渍故。流出是漏义。垂尽三有还出下故。持义醉义在内义放逸义并是漏义。准初意释。是故有顶专受漏名。论云。何故非想及以欲界无无漏耶。答。非由器故。无漏之法住中道故。又欲地不定非想愚騃。圣法反此故二处无。若准大论成论。非想同无欲界则有。此定下明非想具惑。言细法者。彼地犹有四阴二入三界故也。所言十种者受乃至慧。受谓识之所受。想谓识之所想。行谓法行。触谓意触。思谓法思。欲谓欲入定。解谓法胜解。念谓念三昧。定谓心如法住。慧根慧力。此之十法及无色爱无明掉慢。心不相应诸行。苦集因缘和合得生于彼。欲入灭定先灭此等。应知下明用观意。既知彼地具细烦恼即有三假。用观破之使入无生。烦恼尽故名事无生。真谛理穷名理无生。故不由地而住有漏。若用下次判二智得名不同。是名下结遍也。此即破思假遍也

○三明破假位中初明三藏位。先出异部者。成论之外并属异部。诸阿毗昙并明见道在十五心。次正释中先释声闻。且依修道至尽等者。若释家家应须先辨欲惑九品能润七生。断品多少对果高下。谓上上能润二生。上中上下中上各润一生。中中中下共润一生。下之三品共润一生。断多少者。俱舍云。断欲三四品。三二生家家。断至五二向。断六一来果。释曰。断上三品则损四生。余三生在为六品润名三生家家。进断中上又损一生并前损五。余二生在名二生家家。更断中中未损一生但名二向。更断中下兼前中中成损六生。余下三品但润一生名为一来。问。何缘无断一品二品及断五品名家家耶。答。必无断二不至第三而命终者。亦无断五不至断六而命终者。谓由圣者起大加行。必无不断大品惑尽。而命终者。言大品者谓三品也。离三成九故三名大。若断至二必至于三。是断初大品也。若断至五必至六者。是第二大品。又无一品能障于果。是故断五必至于六。此次断义与今文同。问。若无不断大品而命终者。何故断八不至于九而有命终。答。断九二义故异三品。一者得果。二者越界。第九一品以有障果及能越界。故断至八有命终者。六唯得果无越界义。是故断五必至于六。二三品中全无二义。断二必三于理不疑。今文中言超断者。即是下文小超之人。本在凡地未得色定。或修欲定欲惑未断。此人至十六心超断五品。名为家家。此之五品同四品故。随其本断品之多少。而得名为家家种子及以无学向果等名。然大师所用并准旧婆沙。若欲知者更检彼文。又家家者。有二不同谓人及天。天谓欲天二三家生而证圆寂。人谓人处或三二家或三二洲而证圆寂。若天三生天三人二。若天二生天二人一。人生三二反此可知。故天家家先于人中得见道已。若超若次进断三四。后于天中三二处生。人中反此。天家家者。于最后生天中余残结断名得圆寂。人中家家准此说之。六种那含位在其中者。大论三十三云。五那含者。谓中。生。行。不行。上流。复有六种。五如上加现。复有七种。六如上加无色。俱舍不立现般但取无色般并五为六。颂曰。此中生有行。无行般涅槃。上流若杂修。能往色究竟。超半超遍没。余能往有顶。行无色有四。住此般涅槃。释曰。不还有五。一中。谓欲界没于色中阴而般涅槃。二者生般。生色界已而般涅槃。三者有行。生色界已长时修行方般涅槃。但有勤修无速进道。四者无行。生色界已不经久修无功用行而般涅槃。勤修速进二道俱无。五者上流。于色界中要转经于四禅天处方般涅槃。上流又二。一者杂修。即乐慧是。二无杂修。即乐定是。有杂修者往色究竟。无杂修者往于有顶。颂中余字是不杂修。又有三种。一全超者。谓在欲界于四禅中已遍杂修。遇缘退失。从梵众没生色究竟。中间尽越故名全超。二者半超。梵众没已中间渐受十四天处。或超一二乃至十三。后乃方生色究竟天。皆名半超。非全超故通受半名。全不能超名为遍没。无杂修者生无色界。唯不能生五净居天。从广果没生三无色。后生有顶方般涅槃。故此那含纵生无色犹属色摄。若欲界没生无色天即无色摄。复有九种中生上流各三种故。如释签引。此六九中未入般前。或得名为罗汉向摄。在色界时或有勤修速进故也。第九无碍等者。从断九惑各一无碍及一解脱。断名无碍证名解脱。阿毗昙中加二如前。三界下结成无生。言尽无生者。毗昙云。尽智者。谓我知苦乃至知道。无生智者。言我知苦已不复更知。乃至我修道已不复更修。又云。我漏已尽不复更生。又云。世智无漏智断。又云。慧解脱人俱解脱人。并从此等得二智名。分别相状等广如诸论。次释通位中初列经正判。言共声闻等者。通教二乘七地已前与菩萨共名共声闻。若尔。八地已上过二乘地。何故亦名共菩萨耶。答。以初名后从本立名。不同别圆始终别故。三藏教中虽有二乘菩萨行远。始终伏惑永异二乘。故不名共。不闻别理复非不共。问。七地思尽何故六地名共声闻。八名支佛地何故七地名共支佛。答。通位从容具如后简。所言下略释也。此意正言三乘共地。何故诸教判断惑位高下差别。何故三乘惑断前后。智行不同。虽复不同而涉共位。以由此故而得共名。干慧下正释也。初释声闻中五停四念。略如玄文及释签引。并望三藏立内外凡。若论观行巧拙虽别。总别等相何妨稍同。未有理水故名为干。薄有理解故名为性。忍者因也。见谓见谛。欲惑稍轻故名为薄。欲惑全亡故名为离。智断功毕故名为办。三别名名通位中。先破立序旧明断见思位皆不同。今核下先总破其断见位殊。秖是不解通教义耳。何者下别责也。通位断见两地不同。断见复应不出入观。人师下人师不晓推过与经。故今折言不解经意。今言下略示。别见下略释。然名下判断。例如下引例。此十六心同是一位。尚判两道。何妨断见二地不同。问。当通教中判断见位。自分二地。何须破他自立借别。立断见位还同通教。答。秖缘同通故得名通。通虽二地断时仍促。三乘共故虽促复长。是故须分三地四地。或时借别别见更长。仍有二意。若约理说通至佛地。若约教道云三四地。虽二意各别见义并长。以别长故故借教道用判两地断见无爽。若依通义云不出观。若依别义但云地地皆能破见。以此为异。以别长故故后两番。通用四地皆断见位。人多不见谓通义足。何须借别。此是大师通申经论。有此判者属借别名名通位也。何者。若定属通不应地前而立伏位。若定属别不应行向属四善根。乃至四地共断见惑亦复如是。故立北式示后学者。使古今异说冷然可见。言借别下正明借位。先借别教始终名通。通教地前无位可论。故借别教内外凡位。但名通教初地二地。通教地后亦无复位。故但以别教法云佛地。以名通教九地十地从容不定。故有或言。大品既云十地如佛。当知即是别名名通。故楞伽第七偈颂品云。远行善慧法云地是佛种性。余者悉是二乘种性。此亦别名名通位也。若是别位岂远行已前属二乘耶近代释位地前伏惑正是斯例。若借下次单借别十地名通十地。则彼此地前通为伏惑。通虽无位即未断惑不入地故。四别名名通菩萨位者。此单约菩萨故。修观断见不定。如此下。略以菩萨断见之位。斥前旧师三地四地断见义也。薄即去菩萨断思位。旧云下重序旧师六七两地为断思位。但六地下今家难也。先难六地。六地离欲。止离欲惑。如何即云与罗汉齐。次纵云。纵带三果行四果向。余一品在亦名为向。如何复得与罗汉齐。若七地下次难第七地。若最后品尽名第七者。此则可然。前六地中既但名离欲将向来属果。初禅初品亦属已辨。断初一品实未办故。故亦不可与罗汉齐。今若下。今为申之则不取通十地之名。但用十度对果名便。以别教义多以十度对于十地。故亦依此以申今意。立此意者。亦恐后人不晓经论对果高低不识别教名通之意。次此皆下谦退推功。次问者。三乘共位借义已成。别立菩萨恐无诚证。次答意者。经论各有两处明文。意并独语菩萨智断。初引大论三处焦炷者。意引干慧别在菩萨断惑之位。若共二乘不名初焰。初焰即是断位故也。论别立菩萨故以初地而为断位。故大论七十八灯炷品云。十地有二。一菩萨初地为初焰。二声闻见地为初焰。若独菩萨地即欢喜地为初焰。论文既以菩萨初地而为初焰。故今取之以为况释。于共伏道尚得以为菩萨初焰。今但退取共断位者。为独菩萨初焰。有何不可。故知此文别判通教菩萨位也。下文自有独菩萨位。即别菩萨位也。所言三种菩萨者。即共地菩萨中根之人。亦同二乘三四地断。又大品下次引大品况释也。第十佛地尚名菩萨。况前诸位无菩萨耶。故云岂得无中及以初耶。言邻极者。以别佛地过十地故。今借别名乃云十地邻极故也。若无下重引大品。从初地来。皆云菩萨修治地业。故大品云。初十。二有八。三五。四有十。五十二。六六。七二十。八五。九十二。十佛(今略为颂)彼文一一具列释之。当知此亦独开菩萨。次引大论。于菩萨边别得忍名乃至游戏神通等名。故知此名别属菩萨。大品忍名亦复如是。如此下正申今意。依向所引尚得别开菩萨地位。准此以为借别名通。别对菩萨何咎。次问者。断欲九品那制两果。答意者。圣制果名休息疲怠。散地惑重名为多难。恐为难退立两果名。次问者。凡禅为治散。欲散既多应多立治。答意者。禅从地立定散相违。岂可于欲而多立禅。次问意者。前别为菩萨立忍名者。六七地前所有智断与二乘同。何故菩萨别立忍称。答中有三义故菩萨名忍。初引十五十六心例。如十五心。虽已有于七智八忍。未入果位故道比忍犹名为因。菩萨虽断诸地见思习未尽故。位未满故。故但名忍。余二意可见。次约别教破思假者。前借别名但显通义。今正在别复显竖义。故次明之。问。开章之初不列别圆。何故至此便释别圆。答。但论空位正在藏通。为显通义更借别名。若论始终竖义似别。若论文旨须知圆融。故于此中明别圆位。言十行出假不复关前者。此中竖意从假入空。故别十行不关前空。但列藏通意在于此。故显体中云。若论三人则有诸位大小。次圆位中。但云八信至第十信断习尽者。习通界外尘沙无明。例亦应云不复关前。此不云者。从初已来三谛圆修。与次第义永不相关。此论粗惑任运断处与次第齐。是故不须云不相关。引华严者。恐人不了粗惑先除。初证初住却望十信故云界内习尽。次华严下证初住位。近代释义地前咸伏。云何销通住过牟尼。此是第二番示文圆旨。云何下释华严意。初文略释。若尔下征难。既有菩萨过佛。岂无声闻过菩萨耶。然以下答。佛道属于别圆地住。尚能过于藏通牟尼。灼然过于藏通菩萨。此约当分作此比决。复次下辨同异。同断见思得名功用。巧拙不同。此虽辨前破思假位智用各别。亦是遥判诸经论中智断异同。初文且列四教断思智用各别。次若言下判向所辨同异文也。初文是当通教三乘自相比望。次若言下即以别圆菩萨比望。通藏二乘同断见思而智各异。亦可云智断俱异。即是通教不断别惑。此中未论断于别惑。故不论也。又通三乘自相望者。亦可云智同断异。习有尽与不尽异也。次问下料简超果等四。初问可解。答中初明有超。虽不下明果虽超而品数不失。如神通人及常人行迟疾不同。岂无里数。次问者。夫论超者。应是利根。身子利根何不超耶。初闻三谛但得初果。答中言七日或十五日者。大论三十八云。身子见舅与佛论议。有云。闻頞鞞说三谛。或云。经七日。或云。经十五日得无学果。阿难为侍者者。大论云。佛求侍者心在阿难。如东日照西壁。至结集时至法会中。迦叶诃云。汝如驴入马群。阿难闻已。于闲静处精勤修习。未得无学。放身欲卧将头就枕。未至枕间得阿罗汉。故知尔前非无智力。以阿罗汉不合为侍。故不取证。如罗什入天竺。国人敬重以沙弥五人为侍。据此降佛已还。并不应以大僧为侍。通教菩萨下一往且明不超之义。故云亦应有超。菩萨无不荷负众生故不论超。论超自约人行不同思假不得不破故也。超果下四种论超。言本断者。本在外道修世禅时已断思惑。名为本断。随本时断品数多少。故使于今入十六心超果不同。本得非想即是已断下八地思。至十六心应名阿罗汉向。但名那含者。以凡地时用有漏智智力弱故但名那含。得那含时此十六心起无漏得替前有漏。名印持定。本得初禅至二三四。比说可知。欲界九品随以世智断之多少者。若本断九今名三向。若七八品得名二果。断六品等名二果向。断五四等但名初果。不同次断意如向说。或三两品名家家者。应云三四品。或恐文误。或婆沙不同。善来者如第四说。正习尽者秖是三藏佛耳。圆人云最超者。问。前云荷负是故不超。云何不同。答。此言超者。以圆望别故得超名。故引璎珞证超不超。彼本业经敬首菩萨白佛言。诸佛菩萨以大方便平等大慧照诸法界。为顿等觉为渐渐觉。佛言。我昔法会有一亿八千无垢大士。即于法会达法性源顿觉无二。一切诸法皆一合相。各于十方说此璎珞。大众皆见一亿八千顿觉如来。故知彼经唯有顿觉。玄文第五判为初住。龙女亦尔。并名顿觉。言无垢者。且约六即以明无垢。净名者。虽成佛道。明初住超。行菩萨道。此即不超。实相理下即第四句

○三四门料简者。初文者明须门意。为通理故故十六门并破见思。今明入空破见思竟。应须更简能入之门。为是义故须明诸门。诸门虽即俱有智断有次不次。见思并障故须明门。若即门通中是今文正意。余三能所为显圆极。彼此乃成一十六门观于是思。又若识诸门。观诸经论冷然可见。以诸经论不出十六故也。初释三藏四门。初明有门中。初引论起观。如此下用观破惑。鹿苑下明得益之人。言俱邻五人者。谓陈如頞鞞跋提十力迦叶拘利太子。佛初成道欲度二仙。以初出家于二仙所习世间定。欲报往恩故欲先度。空声报曰。二仙已死。次思度五人往到其所。五人立制。佛到制破。五人恭敬为敷具等闻法得道阎浮提中五人得道。最在一切人天之前。并是有门之力故也。又頞鞞说三谛者。如论偈曰。一切众生智唯除佛世尊。欲比舍利弗。智慧及多闻。于十六分中。犹尚不及一。因见頞鞞威仪庠序而就问之。汝师是谁。谁之弟子。頞鞞答曰。悉达太子舍生老病死出家修道得三菩提。是吾师也。身子又问。师说何法。答。我年尚幼稚。学戒日初浅。岂能演至真广说第一义。身子言。略说其要。頞鞞曰。诸法从缘生。是法说因缘。是法缘及尽。我师如是说。身子闻已而得初果。初頞鞞晨出佛已告之。今日所见必是利人。应略说法。是故略说四谛中三。诸法从缘生苦谛也。是法说因缘集谛也。是法缘及尽灭谛也。身子闻已还其所止。目连见之先起迎逆而谓之曰。汝得甘露应可共尝。身子便为如闻而说。目连闻之亦得初果。二人见佛。佛命善来并得罗汉。千二百人者。三迦叶千人。优楼迦叶五百。二弟各二百五十。目连身子二百五十。今文阙五十。大论问曰。此诸比丘何故常随世尊。答。如病者得差常随大医。如众星绕月显佛德尊高。大论下明用门者善须方便。言方便者。般若以无著为宗。若无方便于门起著。用有则堕有中。乃至诸门亦复如是。大集下引佛世人依门得益。次明空门。故彼下证门体。云是老死谁老死者。大论引杂含云。十二因缘从无明至老死。若有人言是老死。若言谁老死。皆生邪见。乃至无明亦复如是。若说无谁老死当知虚妄。是名生空。若说无是老死当知虚妄。是名法空。乃至无明亦复如是。彼经佛在调牛聚落。告诸比丘。初中后善乃至梵行清净。所谓大空经。若有问言。彼谁老死老死属谁。彼即言。我即老死今老死属我。老死是我所。若无明离而生明者。彼谁老死老死属谁。老死则断。断其根本则无明灭。无明灭则诸行灭。具二空故名为大空。故知小乘空于我所。名为法空。空于我人名众生空。若诸菩萨以空涅槃恒沙佛法。名为法空。人谓小乘不明法空者。未晓经意。纵有诚教云声闻人但得生空。且让菩萨与夺之言

须菩提空智偏明等者。虽得罗汉何废偏长。石室观空者。佛在忉利一夏安居。佛以神力制诸人天。不知处所。夏受岁已。佛摄神足欲还阎浮。尔时须菩提于石室中住。自思惟言。佛忉利下当至佛所礼佛耶。为不至耶。复自思惟。佛常说法。若人以智慧力观佛法身。是名见佛中最。佛时已从忉利下阎浮提。四众皆集人天相见。座中有佛及转轮王诸天大集。众会庄严先未曾有。须菩提念。今此大众虽复殊特势不久停。磨灭之法皆归无常。因此无常观之初门。悉知诸法空无有实。作是观时即得道证。时一切众皆欲先见如来礼拜供养。有莲华色比丘尼。常为他人呼为淫女。欲除恶名便化为轮王。七宝千子。众人见之皆悉避座。化王见佛还复本身。为比丘尼最先礼佛。佛告尼言。非汝先礼我。唯须菩提最初礼我。所以者何。须菩提观诸法空为见法身。得真供养供养中最。非供养生身名供养也


止观辅行传弘决卷第六之一


止观辅行传弘决卷第六之二

　　　　唐毗陵沙门湛然述


大品被加等者。凡言加者加于可加。以须菩提空与般若空相应相似。是故佛加令其说空。般若是智故亦加身子。所以但加此二人也。故云欲以大空并小空等。以般若中盛明此二。是故但加此二人也。法华云。我等虽为诸佛子等说菩萨法。大品中佛告须菩提。汝当为诸菩萨说般若波罗蜜。如诸菩萨所应成就。须菩提说已。时诸菩萨声闻四众天龙八部作是念言。为须菩提自力。为是佛力。须菩提知大众心念语身子言。岂佛弟子有所说法。皆是佛力。佛说法相不相违背。二乘之人无力能说。大论五十三云。尔时须菩提作是念。三世诸佛从般若波罗蜜生。须菩提小人。佛云何赞言欲说般若。当如汝所说。答。须菩提说皆承佛旨。正使诸大菩萨大梵王等不承佛意。尚不能说。况须菩提在于佛前能自恣说。身子有说亦复如是。大论下善用方便。意亦同前有门中说。斥非中荡(狄朗切)第三门比说可见。第四门中言车匿者。引人简滥。佛临涅槃阿难心没忧海。阿泥楼豆言。如来不久当入涅槃。若有所疑今悉可问。何以忧愁以失法利。阿难因是前白佛言。一切经初安何等字。乃至恶口车匿云何摈治。佛言。一切经初皆安如是我闻等字。恶口车匿依梵法治。若心调柔软当为说那陀迦旃延经。离有离无乃可得道。言离有无者即是双非。若观境者。亦应云假无同前。非前实法有无俱是。是故双非此即境也。作此观者即名为观。如此下明门中得益之位。言沟港者。古来翻译方言未通。便以预流译为沟港。通水曰沟隈水曰港。四门下明门异理同。初正明门异理同。有法譬证。依理通诤中初正通。跋摩者。宋文帝时来至此土敕住祇洹。临终遗书自说已证。传与此土及外国僧众。偈有四十六行。先归敬三宝已。次说不净观。后说得二果。末后云。那彼阿毗昙说五因缘法。实义修于智名者莫能见。诸论各异端修行理无二等。求那依毗昙得道。故斥成论不得道者。但计异端无行契理。然真谛寂寥等非偈文也(寥亦寂也。空无人也)。祛者去惑也。论主者。诃黎跋摩造成实论。何故下辨诤有无。论文虽分大小辨诤今通用之。顺理必无失理故诤。菩萨无诤中。释迦初值至三祇等者。俱舍云。于三无数劫各供养七万。又如次供养五六七千佛。释曰。初僧祇初供养七万五千佛。二僧祇七万六千。三僧祇七万七千。颂曰。三无数劫满。逆次逢胜观然灯宝髻佛。初释迦牟尼。释曰。第一僧祇初值释迦牟尼。第一僧祇满值宝髻佛。第二满值然灯佛。第三满值胜观佛。大论第二僧祇名罽那尸弃。第三名毗婆尸者。彼此音异。六度具如第三卷引。论因则指释迦等者。彼婆沙中释菩萨义。明因则指释迦三祇百劫。明果则指弥勒当成。何故尔耶。释迦果已成是故指因行。为令慕果而行因故。弥勒因已满是故指当果。皆使观因以知果故。故诸圣教并明释迦之因。如说菩萨昔苦行等。并明弥勒之果。如说弥勒下生经等。龙树难云等者。大论二十七问。观诸法实相及修慈悲令三毒薄。薄故能集清净功德者。如离欲人断下地结犹有上惑。故名为薄。又如初果见尽思存。尚未名薄。如佛所说断淫怒痴名斯陀含。故名为薄。如是等义薄即是断。汝何未断而名为薄。论云。若得无生忍时断正烦恼。得佛果时断余残习。是真实说。此仍存通以破于藏。又大论第五。广斥六度菩萨云。是迦旃延子辈不读衍经非大菩萨。不知实相。自以利根于佛法中作诸论议。作结使智根等楗度。尚处处失况菩萨论。故此初文云释论引迦旃延子明菩萨义。当知大论为破故引。故论斥云。如小人尚不能跳小渠。况度大河岂不没失。云何没失。如云昔菩萨。为大萨他婆度大海水恶风吹船。语贾人言。汝捉我发我当度汝。诸人捉已以刀自杀。大海水法不宿死尸。即时疾风吹至岸边。大慈如是而言不是菩萨。受然灯记身升虚空见十方佛。于空立赞。然灯记言。汝于来世作佛号释迦牟尼。得记如是如何言未是菩萨。三僧祇未有相好。亦无种相因缘。见然灯佛身升虚空见十方佛。岂非大相。为佛所记当得作佛。亦是大相。舍此大相而取三十二相。三十二相轮王魔罗亦能作之。调达亦有三十相。余人各有少。多如青目长臂等。汝何以重相。何经说三祇菩萨不种相好因。如难陀因浴毗婆尸佛。以青黛涂支佛塔作支佛像。愿得端正金色之身。世世受乐处处受生。恒得端正。是福之余。生迦毗罗释种之中。得三十相出家得无学。佛说五百比丘中难陀第一。是相易得。云何九十一劫中种。余一生中得。是为大失。又初僧祇不知作佛不作等者。若藏若衍何处说是语耶。迦旃延子言。佛口虽三藏中不说。义理应然。毗昙婆沙作是说耳。如首楞严说四授记中。有未发心与记。有适发心与记。他人尽知己不知。有他己尽知。云何二僧祇不知作佛。又云。种相好唯在欲界。色界何故不得种耶。如诸梵王常请佛转法轮。云何言上界不得。又不惜身命名檀。不知三空故不名净。乃至般若亦须知三事皆空。言分地息诤者。云二乘及菩萨尚不能分。分地为七分是算数法。是世俗般若中少许耳。又云。要在人中种相因者。如婆伽度龙十住菩萨。阿那婆跋达多龙王七住菩萨。罗睺阿修罗王亦是大菩萨。何故云余道不种相耶。言一思一相者。是心弹指顷六十生灭。一心不住不能分别。云何能种大相。不应不了心中种。多心和合乃能种。犹如重物多人能担。一人不能担。若云释迦弟子机熟者。藏衍等经亦无此说。出自汝心。如是种种破三藏相好。若尔。衍相云何。答。大论二十九云。云何名为衍中相好。十方三世诸佛皆悉无相。何故说相。一相尚无。何故说三十二相。答。佛法二种世谛第一义谛。世谛有相。第一义谛无相。又福道慧道。又生法二身。又相好严身无畏不共严众生。又为二种众生故现二身。著名字者为说相好。知法假名不为说三十二相。问。力无畏亦有相好。云何说法身无相。答。一切诸法悉皆无相。现色身者为见色生喜发道心者。说相无咎。于前多解一一皆开为三教意。以斥三藏方称经旨。问。何故不多不少。唯说三十二相耶。答。丈六身边少则庄严不周。多则杂乱。问。何名为好。答。相大庄严身好小庄严身。若说大者则已说小。复次相粗好细。众生见佛则见佛相好则难见。问。佛断众生吾我。何故相好自严其身。答。既有妙法庄严其心。身无相好或恐度者心生憍慢。谓佛身相不具。不能一心受道。如器不净盛好美食人所不喜。如臭皮囊盛好宝物。取者不乐。是故相好自严其身。又心庄严开涅槃道。相好庄严开人天路。又心庄严三界心息。身庄严者三恶心息。然此中明三祇百劫。与俱舍小异。俱舍则道树已前四波罗蜜满。至佛果位二波罗蜜满。故颂云。但由悲普施。被析身无忿。赞叹底迦佛。次无上菩提。六波罗蜜多于如是四位。一二又一二如次修圆满。初一谓布施。次二谓戒忍。次一谓精进。次二谓禅智。如次对四句。由赞叹底迦其超九劫。故从毗婆尸佛九十一劫禅智二波罗蜜满。若准大论三阿僧祇六波罗蜜满。不相违耶。亦无相违。大论三僧祇但是事禅事智满耳。若至树王下亦是缘理禅智始满。俱舍云。因时已断八地惑者。既未断有顶但用有漏。故大论没前有漏之名至树王下。方云用三十四心断三界见修之惑。故知尔时方得无漏。今文且以大论所斥立三藏菩萨义。故且存之名为伏道。半字者。引证唯小。第五云。譬如长者唯有一子心常爱念。将诣明师。惧不速成。寻便将还。以爱念故昼夜殷勤。教其半字而不教诲毗伽罗论。力未堪故。合喻云。言半字者谓九部经。毗伽罗论谓方等典。释云。此论是字本。河西云。世间文字之根本也。典籍音声之论宣通四辨。诃责世法赞出家法。言辞清雅义理深邃。虽是外论而无邪法。将是善权大士之所为也。故以此论喻方等经。法华称二十年等者。约人即权同二乘。约理即真俗二谛。约惑则见思俱破。问。二义可尔二十云何。答。二乘各有十智。又断见一无碍一解脱。断思九无碍九解脱。贫所乐法等者。如耕夫无帝王之念。织妇绝皇后之窥。二乘亦尔。法华已前虽闻虽说。自鄙绝分而无希取。次通教四门。初是有门。云而有幻化即有门正体。如是下破惑结成。若言假实下空门正体。如此下破惑结成。若明一切法下空有门体。如是下破惑结成。既言下非空非有门体。如此下破惑结成。初有门中云诸法不生而般若生者。大论六十二先引经云。身子白佛言。云何生般若波罗蜜。佛言。色不生般若波罗蜜生。乃至一切种智不生般若波罗蜜生。身子问。云何色不生等。佛言。色不起不生不得不失。乃至种智亦如是。是为般若生。生即是有故证有门。虽具三教今意在通。空门中云乃至涅槃亦如幻化者。大论五十三引经云。诸天子念。谁应闻须菩提说。须菩提知诸天子念。语诸天子云。如幻如化如是闻法。乃至涅槃亦如幻化。论释云。佛于一切众生中第一。涅槃于一切法中第一。以二法名字从因缘生故。假令有法胜涅槃者能令如幻。何况涅槃。以无有法胜涅槃故假设言之。斥三藏如文。体而论破者。此通伏难。难云。通人既观诸法如幻。幻本不生今无所灭。名之为体。体则非破。今何故云体破见思名破法遍。答。此约即体而论破也。不破而破故云体破。次引证中云火焰等者并证四门不可取也。乃至释第一义中。云一切实等四句。四门入池等。并此意也。故赞般若偈云。般若波罗蜜譬。如大火聚四边不可取。无取亦不取。一切取悉舍。是名不可取。不可取而取。是即名为取。释曰。初句明实相般若。即是所通。次句譬所通也。第三句譬能通不可取也。第四句门观俱亡。第五句能所俱亡。第六句总结。第七八句明无取故名为得八义亦兼三且释成通。若不下明门体离诤。问答下与三藏辨异。挡字(丁朗切)谓朋挡也。有门挡有而拨空。空门挡空而拨有。亦名如实巧度等者。大论第七作巧拙二医譬云。如用针药名为拙度。用咒术者名为巧度。亦如二渡若用草筏名为拙渡。用方舟者名之为巧。双舟曰方。声闻化人苦行头陀。初中后夜勤心禅观。苦而行道名为拙度。菩萨化人观诸法实。无缚无解心得清净。名为巧度。巧如喜根拙如胜意。巧拙相形虽复若是。揣心量行无令滥非。此斥小宗事相头陀专根本禅无常等观。苦励身口不知诸法毕竟清净。此以衍教用斥拙度。行道之人善自斟酌。三兽渡河者大经譬也。三人如兽真如水底。象虽得底仍分二别。小象得泥通菩萨也。大象得实即见不空。见不空者。复有二种。谓但不但。今文且用得泥菩萨以共二乘。次别四门中初略辨异。大经下辨行相。经云闻大涅槃有无上道等。具如释签明圣行中。今云事相次第不殊三藏者。且如戒定及生灭慧。此三圣行全如三藏。若无生等三慧圣行则异三藏。今从初说故云不殊。复约教道初不知圆。余如释签次第五行也。初门中云解脱者即是不空等者。是大经第五百句解脱中文。彼百解脱总而言之不出四门。而多明非有非无。当知百句是能通门。三德涅槃是所通理。以彼百句义兼圆别。故使今在别门引之。如来藏十喻者。二文不同。诸文引用。或云佛藏者随语便耳。文在方等如来藏经中。彼经一卷佛为金刚藏菩萨说。文虽有十义但似九。以初二文同一义故。初文云。我以佛眼观一切众生。诸烦恼中有佛智眼有如来身。结跏趺坐俨然不动。善男子。譬如天眼观未敷华中有如来。除却华已便得显现。佛见众生亦复如是。已下九譬总有九番长行偈颂各四五行。今略从要各取一行令知喻相。初云。譬如萎变华其华未开敷。天眼者观见如来身无染。二云。譬如岩树蜜无量蜂围绕。善方便取者先除彼群蜂。三云。譬一切粳粮皮糩未除荡。贫者犹贱之谓为可弃物。四云。如金在不净隐没莫能见。天眼者乃见即以告众人。五云。譬如贫人家内有珍宝藏。主既不知见宝复不能言。六云。譬如庵罗果内实不毁坏。种之于大地必成大树王。七云。譬如持金像行诣于他方。裹以弊秽物弃之于旷野。八云。譬如贫女人色貌甚丑陋。而怀贵相子当为转轮王。九云。譬如大冶铸无量真金像。愚者自外观但见焦黑土。文中各以佛性合喻。若尼楗经云。有城名郁阇廷。王名严炽。有大萨遮来入其国。王出远迎。其见王已坐一树下。王见致敬。因为王说治国之法。乃至为王说佛身相及种性等。乃至令王观如来身云。大王当知依烦恼身观如来身。依阴界入观如来身。何以故。此身即是如来藏故。一切烦恼诸垢藏中佛性满足。如石中金。木中火。地中水。乳中酪。麻中油。子中禾。藏中金。模中像。孕中胎。云中日。是故我言烦恼之中有如来藏。尼楗经中虽亦有于如来藏名。十喻亦与今文大同。然既引弊帛萨遮中无。故知应是引方等经也。涅槃非有等者。涅槃非是能名所名。故云非有。因俗施设名涅槃有。既非色声云何而言见妙有色闻涅槃名。如水酒酪瓶等者亦百句文。彼文云。又解脱者名曰不空。如水酒酪苏蜜等瓶。无水等时犹故得名为水等瓶。如是等瓶不可说空及以不空。若说空者则不得有色香味触。若说不空而实无有水酒酪等。非有非无门中言绝四等者。意指中为所证之理。理无四故。尚无四句焉有百非。此第四门虽四句摄。今约理说故云绝四。乃至有门亦复如是。故引大经非常非断名为中道。以证于理复是双非。如此下判得失也。若得意者得入初地名为见实。若不得意但成地前方便位耳。若准前明三藏四门。一一门后各明得失。为离烦文于此总明。次明圆四门中初辨同异。云何下总征起。观见思下正释也。初明有门。即指见思为不思议因缘生法。生法即假。假是有门。以无空中而不假故。故云乃至第一义亦是因缘。大经下引证也。三菩提法尚是因缘故知一切无非有也。次空门中云三谛者。亦是三谛皆空故也。亦是假中皆空故也。言我及涅槃此二皆空者。我即是俗涅槃即真。二谛俱空唯有中空。中空亦空故云空病亦空。此即三谛俱空故也。次亦空亦有门者。一中一切中约双照说名第三门。无有真实亦空也。分别不尽亦有也。次引多文以为证也。一微尘中亦空也。大千卷亦有也。第一义亦空也。善分别亦有也。大地一亦空也。种种芽亦有也。无名相亦空也。假名相亦有也。乃至佛亦空也。但有字亦有也。既约中道双照二谛。一切无非亦空亦有。次非空非有门者。亦是一中一切中约双非说名第四门。空有乃至非空非有余三门中。皆云一有一切有等。唯第三门言虽稍隐意实周具。云何下明门互融。且寄四门别说其相。三谛之理一一无亏。所以者何下释也。何以故。一门即是三门故也。初举因缘。因缘即空。空即是假。假即法界。今论行相四悉随便根性各别随依一门。初依教门途辙大体。一切且以无生为首。今明教旨辨十六门俱断见思。故料简之出其元意。意在圆门故通列四。又教教虽四随教曲论。一一教中初入复别。故四念处云。藏多用有通多用空。别教多用亦空亦有。圆教多用非空非有。又但以空有相对说者。藏别两教多依有门。通圆两教多依空门。但须分别界内界外。偏用虽尔复顺大途。是故今文无生为首。文中复须具足列四。为偏简故是故通列。如上下结成无生。若尔下开权也。先征起。次正开。三引证。若尔。秖应引法华文以证显实。何须复引大品净名。答。彼部中实不殊法华。所显实同故得为证。既引法华开诸权已。净名大品何权不开。故开彼权还入彼实。即是法华权意本实。他人不说此十六门。将何以为能通之路。破假不同混然难晓。将何以简诸空诸有。乃至诸教非空非有。如上所说且寄一法以之为式。若睹诸教准例可从。又此十六门藏通圆三。随所列门即可为观。唯别闻门稍异前后。如今所列。但是且论初心断见思异。若论远理直在教道。期心极果缘理生信。即以所信立为四门。众生理具为惑所缠。初心顿闻而修渐行。至十行后方始造修。向末地初薄证少分。信后习观初断见思具如藏通。故云次第不殊三藏。从初至后历十六门。自行化他或横或竖。若得下开说即理以结门意。引证如文。上无生下总结用门本意。此言依无生门者。即前大经圆无生门竖破见思。即竖而非横竖皆摄一切。若秖竖破未涉余惑。若得元意本在圆融。故于此中具列诸门破见思位。先简后会。故圆四门皆达见思即是法界并具三谛。恐人迷旨故于此中即示门意。若得意者。终日次第意非次第。故云非方便门。此即第三示文旨归。若销文势不可于一一句见。一一品思频论文旨。若修观者。及寻文旨。不可一句迷于妙体。故四念处中问曰。若尔。应直说大何故先小。答。经具二意。若先大者如照高山纯被于大。仍兼利钝二机不同。若先小者如初鹿苑。然今先小其意有十。一为用故。亦如净名中先为俗众。二为破故。先弟子之砧。后净名之椎。三为摄故。如净名室内先说无常。四为会故。大品会宗皆摩诃衍。五为开故。如法华中决了诸法。六为学者识内外典离邪曲误。七为知故。知佛方便不应辄破。八示末代坐禅内证。邪正空别。九为学者识于内外孟浪行说。十为学者识大小门成遍习故。今约自行似阙前三。兼于利他全须十意。为此意故应遍立门。应以此意该通上下

○次明入假破遍。初文意者大悲利物。是故二乘但住于空。不能从空出假利物。简小正明出假意如文。善巧下示假观相。空中种树者譬出假相。既以大悲为利众生。应于生死善巧方便。如空中种树知病识药。大论二十八引网明菩萨经云。舍利弗白佛。是菩萨所说有能解者。得大功德。何以故。是菩萨乃至得闻其名得大利益。何况闻其所说法耶。世尊。如人种树不依于地而欲令其华果枝叶成果实。者。是难可得。诸法行相亦复如是。不著一切而得菩提。今亦如是。菩萨证空而不住空。能于空中分别药病。虽知不实而常运怀。筈筈相拄者大论云。菩萨虽行诸法未具佛法故不取证不取证者谓不住空。如佛所说。譬如仰射虚空箭箭相拄不令堕地。菩萨摩诃萨以般若箭射三空门。后以方便箭射般若箭。不令堕于涅槃之地。大悲心厚为利众生。此即入假之本意也。若住下结意

○次入假缘中初云同体哀伤者。且约出假。见众生苦同于己苦。名为同体。非谓无缘同实体也。忆本誓者。本拟利生策发令忆。故引二乘以励先志。利智者。应知住空有弃他过不习法过。善巧者。既出假已不为假污。令假智牢强。精进者。誓填本愿无使一念生畏惮想。次引净名三慰喻者。此是大师判释净名问疾品中为三慰喻。所言三者。亦名三观亦名三教。言入空者彼经云说身有苦等。此约通教。亦以三藏助成于通。于两教中但在菩萨。二乘无悲将何慰喻。于彼文中初约果次约因。初约果中谓苦下四行。说身无常不同凡夫计之为常。不说厌离不同二乘自谓满足于身生厌。说身有苦不说乐于涅槃。说身无我而说教导众生。说身空寂不说毕竟寂灭。并如初释。次约因者即约集谛。说悔先罪者。菩萨为他理须悔罪。二乘抵债不同凡夫顺罪不悔不同有部计于罪性从现入过。故云不说入于过去。令诸众生观此因果。并是三假俱顺入空。下入中文云。今我病者非真非有。众生病亦非真非有。入假文在空中中间。故云中间即是入假慰喻。亦名别教慰喻。彼入假文五意具足。故引别教证次第假。彼文三观并约利他。是故三观皆云慰喻。今入空即属自行。虽不引彼意亦大同。言入假五意者。经云。以己之疾悯于彼疾。证今文中同体大悲等者。自悲悲他。我昔有惑生死轮回。是故起悲利彼含识。同体义者具如前释。若以文旨释同体者。见诸众生体性同己。与十方佛体性无殊。我既知已众生不知。非誓而誓观己利彼下之四意准此应知。问。以己之疾悯于彼疾。自既有疾何能利他。既先入空复不应有。如其无者以己悯彼。义云何通。答有二意。一四住已断犹有无明故生念云。我无明尚尔。况众生见思。四轻悯重是故出假。二者无明轻四住重。何得以轻而悯于重。但以昔苦悯彼今苦。故第二意引经云。当识宿世无数劫苦。第二意者。如布衣登极知人苦乐。忆昔四弘以饶益彼。故第二意正当今义。次引经云当念饶益诸众生者。入空则弃他。人假则念彼。次引经云忆所修福念净命者。此语明具福慧二严。福是福严。净命是慧。言净命者。无四邪五邪。乃至不见中理。皆名邪命。故以慧严判属净命。当念于慧忆福利生。次引经云勿生忧恼等者。劝起勇健心也。应如经云。菩萨于生死而有勇。若有忧恼或堕二地。故劝勿忧常起精进。若无精进则生退没。从空下料简也。有法譬合。初法中云利根钝根住空出假等。四句不同。譬与法文前后互列。法中利钝两根。入空在前入假在后。譬中入假在前入空在后。又法说中入空入假。并利前钝后。譬中入空利前钝后。入假钝前利后。随文语便应无别意。又法说中乃以利根对于住空。而料简五事者。利根即是利智。住空即无四事。故将利根以对四事而为料简。有阙四事。未必钝根。具四事者未必利根。次譬中身力譬利智。胆勇譬精进。余之三事并须有进。故且举进以摄余三。亦可胆勇总譬四事。以对身力五譬具足。何能有功者。秖是钝根声闻五事都无。何能有利他之功。今住空下合五缘也。还牒向譬来此帖合。初文总云住空出假各两种者。具如法譬即以利智对四事说。次具五缘者。释第二句五事具足。若对前五少不次第。有亲如天性即同体也。有约谓要约即本誓也。有策谓奇谋即善巧也。有力谓勇健即利智也。有胆谓勇捍即精进也

○次入假观中列三法者。阙一不可。如大经二十三释第七功德中云。善男子。佛及菩萨为大医故。名善知识。何以故。知病知药应病授药。譬如良医善八种术。先观病相后授以药。大经教道真位故在七地。今论似位故在地前。释知病中初列。次释。释初根本先起次息。初又三。初明见根本。次从此下明从本起见。三从为此下起成苦集。自上沉下名为堕坠。升沈更互名之为回。结业为集堕坠为苦。苦集更互如旋火轮。如旋火轮下明息。先譬。知心下合。知起因缘中初标。次释中先以能辨所。所谓内外相。次正释。先释外相。产者养也。育者收也。蓄字应作蓄谓积也。散弃也。贫者无福无财也。富者福也。周礼云。丰财也。形貌下内相。伟大肥也忽荣弃位者。如诸经中舍国城妻子及此方先代。若庄子云。古之所谓得志者。非轩冕之谓也。今之所谓得志者。轩冕之谓也。轩冕在身非性命之有。物傥来寄不可却。其去也不可止。故不可以轩冕肆其意。破曰。庄斥今人庄岂非今犹云来寄而不可却。虽似斥彼意在苟求。求之未会反斥求者。与负鼎等曲直天别。与忽荣等是非倍隔。樵渔自乐者。樵如郑弘。渔如渔父此则安贫以自处也。叩牛干相者。非理造求为干。辅佐王者曰相。如宁戚邀齐桓公。乃于城旁饭牛。至夜叩牛角而歌曰。南山岸白石璨。下有寒泉文章焕。中有鲤鱼长尺半。生不逢尧与舜膳。短褐裈衣齐至骭(故旦切。亦下晏切胫也)从朝守牛至夜半长夜漫漫何时旦。黄犊黄犊伍官。何时用汝为国相。桓公夜闻之召为国相。负鼎等者。指事求利曰邀。亦古尧反。伊尹邀相常负鼎而语曰。若使以我为国相者。如鼎调味。鼎者。说文云。三足两耳调五味之宝器也。尔雅云。绝大者曰鼐(奴戴切)汉书郊祀志云。昔太昊兴一鼎象一统。黄帝作三鼎象三才。夏禹作九鼎象九州。故伊尹负之以邀汤也。太公亦以钓而邀文王。专文专武等者。嗜好不同。俗古贤良偏嗜非一。文武可知。如尼干经云。有黑王子多财疾妒。有胜仙王子为性多杀。有无畏王子大悲太过有婆薮天子行事太迟。有天王子轻[跳-兆+參]戏笑。波斯匿王为性贪食。有严炽王子为性大暴。严炽问尼乾子云。有谁无偏过耶。答。唯佛无过。出假菩萨应须渐习。使知众生偏病不同。设药治之。如此下结意。如文。久近如文。知重数中本文多有不同。但依算法合之。应知文中。有直尔合数。有带根本数合。寻之可知。派者别水也如于大水派为小流。今亦如是。此见思重数。文文皆有止观信法等者。正是出假六十四番。但文存略无相资耳。病相下结苦集。言此彼者。以有望无乃至无言。言深浅等者。从有乃至非有非无。单复乃至绝言故也。言轻重者。于一一见皆有轻重。又诸重中皆由能治治于所治。所治未破。破法未尽。有诸重生。又入空下于成入假方便。初正示。言薄修则明者。由初有方便及见思已破。下诸意例然。二乘下斥小。而菩萨下观成破遍。知思病中初列。次略例。释重数中初正释。次举广况略。三准例。并如文。此缘一谛。谛字应从言。四十里水既是四谛下惑。断思但直缘一真谛。或四谛中随缘一谛。如十里水故。称之一谛者字应从水。故大经云。须陀洹所断如四十里水。其余在者如一毛渧。思惑虽多不横起故。二乘直入等者。次明入假方便。并须先预分别。以作后时出假方便。诸教皆尔。但要期克果。长短不同。而分教异。如此习者岂与习法相者意同。故先总知之。后以观助发。别修各有方法者。修观结成。于一一法通以止观研之。况复俗谛恒沙三昧。修各不同。如此修习助开法眼。岂与扶顺宿惑苟遂现情。读春秋诵左传。终朝心游战阵口演诈谋。云助佛法者远矣。又如向说者仍顺教道。若从实义略此预知。但专三昧至六根净。则遍见闻三千色声。欲说一偈不可穷尽。况至初住不思议发。上见思下结劝。五部不填胸者。劝令预作助法眼因。举知五部以为况喻。言五部者。若遗教三昧经。因罗旬喻比丘乞食不得。佛令分僧五部以验僧福。与佛灭后五部名同。其事则别。一昙无德部法名四分。二萨婆多部法名十诵。三弥沙塞部法名五分。四婆粗富罗部律本未来。五迦叶遗部法名解脱。僧祇为根本部。分出前五。如是五部习之在心。岂填胸臆。习止观者亦复如是。广习诸句作不思议开发之由。于理弥明于智弥显

○次明识法药者。楞伽亦云。智有三种。第五又云。五度有三。并云世间乃至上上。但彼经分属三人。大品明逗机设药。即如下文授药是也。此中令习之在心。故与二经为异。初明世间法药中。初引大论。次引大经金光明。并云世法即出世法。然两经语同而有显密。大经在法华后。已开权竟。是故显说。金光明中但云世间皆因此经。此乃密示。又大经虽云是佛所说。仍不云所说即是妙理。显密虽尔顺次第意。且引文证世法是药。亦为治于众生世病。以为出世之梯渐也。深识世法即出世法。一一世法无不为令众生出世。以五戒为出世法者。以佛出世方制此戒。世即出世。故引五行五常及十善法。即是五戒。问。知病中但云见思不说尘沙无明之病。次识药中何故乃云出世及以出世上上法耶。上上法药应治尘沙无明之病。何故药病不相对耶。答。通论药病应如所问。今明知病识药及授药法。并是菩萨从空出假破尘沙惑。应须遍识世法等三。故此菩萨初入空时。先用一门破见思病。后出假时亦先分别众生见思。令其先破。破已亦令广习法药。后入中道。方复自以上上法药。治无明病。故无明病非入假正意。若众生有宜用上上药。亦应为说此上上法。令修假中二种观法。中道亦属假观摄也。言五常似五戒者。如提谓经中长者问佛。何故但五不说四六。佛言。但说五者。是天地之根太乙。之初。神气之始。以治天地制御阴阳成就万物。众生之灵。天持之和阴阳。地持之万物生。人持之五藏安。天地之神万物之祖。是故但五。又云。所持五戒者。令成当来五体顺世五常五德之法。杀乖仁盗乖义淫乖礼酒乖智妄乖信。悯伤不杀曰仁。清察不盗曰义。防害不淫曰礼。持心禁酒曰智。非法不言曰信。此五不可造次而亏。不可须臾而废。君子奉之以立身用无暂替。故云五戒。又云。不杀过于二仪。不盗如太素。不邪行如虚空。不妄语如四时。又五行似五戒者。略以白虎通博物志意。会释其相。木主东方。东方主肝。肝主眼。眼主春。春主生。生存则木安。故云不杀以防木。金主西方。西方主肺肺主鼻。鼻主秋。秋主收。收藏则金安。故不盗以防金。水主北方。北方主肾。肾主耳。耳主冬。淫盛则水增。故不淫以禁水。土主中央。中央主脾。脾主身。土王四季。故提谓经云。不妄语如四时。身遍四根。妄语亦尔。遍于诸根违心说故。火主南方。南方主心。心主舌。舌主夏。酒乱增火。故不饮酒以防于火。五经似五戒者。已略如前释。此中开礼乐为二。不语春秋。又与提谓对义少别以五行名与五经不同。故使尔也。礼云酒者因祭祀而用之。非谓常饮。非祭而饮尚违世礼。况佛制耶。古制礼乐以防淫乱。今习郑卫反增邪浊。故古乐器但吹[(大/云)*包]击缶叩磬鸣钟而已。故魏文侯问于子夏曰。吾端冕而听古乐则惟恐卧。听郑卫之音则不知倦。敢问。古乐于彼如何。新乐于此如何。子夏曰。夫古乐者始奏以文复乱以武。修身及家均平天下。此古乐之发也。夫新乐者獶杂子女不知子父。此新乐之发也。夫乐者天地顺而四时当。民有德而五谷昌。疾疹不作而无妖祥。故曰乐以防淫。诗防杀者。谓毛诗刺上专防暴杀。谓上以风化下。下以风(去声)刺上。尚书防盗者。专明帝王义让之德。故防于盗。易测阴阳等者。如孔子有三备卜经。上知天文。中知人事。下知地理。使诈者不行。如是下结劝。入假下示修观处。欲知此法等者。如向所对未为善修。若通明观以三昧力。知此身中具仿天地。知头圆像天足方像地。身内空种即是虚空。腹温法春夏。背刚法秋冬。四体法四时。大节十二法十二月。小节三百六十法三百六十日。鼻息出入法山泽溪谷中风。口息出入法虚空中风。眼法日月。开闭法昼夜。发法星辰。眉法北斗。脉法江河。骨法玉石。肉法地土。毛法丛林。五藏在天法五星。在地法五岳。在阴阳法五行。在世法五常。在内法五神。修行法五德。治罪法五刑。谓墨劓剕宫大辟。主领为五官。五官如下第八卷引博物志。谓句芒等。升天曰五云。化为五龙。心为朱雀。肾为玄武。肝为青龙。肺为白虎。脾为勾陈。又云。五音五明六艺皆从此起。亦复当识内治之法。觉心内为大王居百重之内。出则为五官侍卫。肺为司马。肝为司徒。脾为司空。四支为民子。左为司命。右为司录。主司人命。乃至脐为太乙君等。禅门中广明其相。大悲下明眼智开发。然世下次判浅深中。云漏器等者。禅法如水。心性如器。心行如漏。世禅如彩衣。心行如雨雨。退失如色脱。次识出世法药者初通列诸法。意通两教。次又如下约增数。具如玄文约教增数中前二教数。即其相也。今文无约教。但有通途以教判之便同约教。此中人天亦可三藏摄。如增一中亦以增数明人天教。今且不论。今增数法遍大小教。且如增一阿含偈云。以此方便了一法。二从二法三从三。四五六七八九十。十一之法无不了。从一增一至诸法。义丰慧富不可尽。一一契经义亦深。是故名为增一含。三藏教化无差别。乃至一切诸大乘经。亦从一法增至无量。又如大经二十八文。亦从二法乃至十法。是一一下明习法药意。为欲下破惑结成。次出世上上法药中有法譬合。初明法中凡约增数者。文遍摄故。一一数中虽至无量。该摄行要莫过二法。如即行人若能总识十重二法始终无阙。方可论道。谓真俗教行信法乘戒福慧权实智断定慧悲智正助。此之十双阙一不可。以摄一切诸增数尽。应细思之以为行相。然此法药文相名目。虽与出世法药名同。释义皆须归于圆别。如四念处六念等文。文相自显自余诸文名犹兼含。如八正九想十智等文。不可聊尔违于深致。如九想中即以四见为污秽阴等。如是四见。凡夫之人谓之为净。得观而变名为不净。乃至白骨即是见真。进至烧想实相无相。初后既然中间比说。十智亦尔。必不可依小乘十智而销此文(云云)。譬如下譬知法药之相。初总譬增数也。为病用药故有增减。又世出世莫不皆为治见思病。故言近而意远。入假下合如文。又如下别譬也。初譬依于佛经以明法药。皮肉汁果如其次第以对四悉。根茎枝叶如次以对信戒定慧。山海水陆以譬四门。以四门中各有四悉及信等故。四方土地以譬四教。于一一教各四门故。如一一方各有山等。采掘干湿。通譬四教各有权实真俗定不定等。有定如顿渐。不定如秘密不定。有入假菩萨用佛正教于定不定用与不同。用苗为采。用根为掘。用权为苗用实为根。根苗各有干湿不同。用真如干用俗如湿。又知下明用药所治不同。善知授法适时不差。入假菩萨虽未能作真秘密化。相似位中亦有分似秘密之义。如一卷明或得不得等是也。入假菩萨下合中。但合四悉。四悉在初遍入诸教。举初摄后咸在悉中。故下信等略而不合。欲治下明法药体遍。大医者别出假位。即十行是。又如大下次譬开权。即是菩萨法药所依依于大地。以随病故。故有增减。地无分别而用药不同。法药下合也。文似于一说多。正当于多会一。何者。若未开权不说多一。观合大地。止合大河。又如下复以四谛譬者。止观所开不出四谛。乃至前来世出世及上上等。不出四谛。故一一谛皆云种种。汤饮等者复譬四谛设治不同。一一四谛各有定慧。即是止观。定慧是道。举道即知具足四谛。谓慧汤定饮。生灭中二。慧吐定下。无生中二。定炙慧针。无量中二。定丸慧散无作中二。则应须以教意释出。入假下合。合中先合四谛。苦集不同集谛也。苦家之集名为苦集。苦果不同即苦谛也。道灭如文。种种下合四止观具四四谛。设治不同故云种种。复次下明出假菩萨造论通经。先譬。次合。譬中先总举譬。所以者何下释。初文云神农者。是黄帝时医。后虽有妙医并则于神农。华他者。列传云。字文化。沛国谯人也。专游学举孝廉。避而不就。晓养生之术。时人以其年且百岁。貌如二十。精于方药心解分剂。不假秤量。若针药不及则饮以麻汤。须臾如醉开腹取病。若在肠中则便断肠湔洗缝肠。膏傅二三日便复。此例甚众。扁鹊者。后语云。越医也。因过齐见桓侯云。王有疾在腠理。桓侯曰。寡人无疾。如何欲治无疾为功。五日后复见王云。有疾在血脉。五日后见云。有疾在肠胃。五日后扁鹊退走。桓侯使人逐之问其故。扁鹊云。疾在腠理可汤熨。在血脉可针炙。在肠胃可酒药。过此后在骨髓。司命所及不可治也。神农如佛。华他等如出假菩萨。依经造论名为作方。次释中乡土等者。诸土不同设药亦异。如似中边机见各别。西方则大小乘局诸部抗行。此土则所习互通以小助大。行事不壅稍顺化仪。人有儜健等者。利钝根也。诸土各有利钝故也。儜病也。食为病缘故咸淡各异。利根钝根病因各别。如大经云。或因解义而生憍慢。或因读诵而生憍慢。贵性颜貌。饮食利养。住处新友。生慢不同。生慢既然。诸惑亦尔。药有浓淡者。顿渐也。渐中圆浓三淡。亦可展转迭为浓淡。病有轻重者。一贪一嗔各有厚薄。良由过现缘习不同。此中并释造论意也。佛初出下合神农。后代下合华他等。释论下引证造论意也。菩萨下明请佛加意。为成法眼大悲利物故也


止观辅行传弘决卷第六之二


止观辅行传弘决卷第六之三

　　　　唐毗陵沙门湛然述


三授药中。亦先总举药病。众生下别明授药。先明授世法药中。如孔丘等者。姓孔名丘字仲尼。周公姓姬名旦。制礼作乐五德行世。佛教流化实赖于兹。礼乐前驱真道后启。元古混沌未宜出世者。佛教明劫不须此名。且寄此土化初而说。我遣三圣等者。亦云震旦具如前说。清净法行经云。月光菩萨彼称颜回。光净菩萨彼称仲尼。迦叶菩萨彼称老子。天竺指此震旦为彼。准诸目录皆推此经以为疑伪。文义既正或是失译。乃至今家所引像法决疑妙胜定等意亦如是。如涅槃后分本在伪目。至大唐刊定始入正经。岂以时人未决便推入伪。大师亲证位在初依不应错用。次授出世中。初总明随根授药。乃与上上法药合说。虽合二文仍离四教。故知应以藏通而为出世法药。别圆以为上上法药。故销前文须用四教一十六门。门门四悉。若不尔者将何授人。次明别中以四教相望。作下中上上上之名。如大经中四人观因缘智。于一根中皆具四义。秖是四悉。初三藏中初明佛经。虽是下明菩萨论。并有标释结。余之三根准此可知。菩萨论中乐闻即世界。生善即为人。破浊即对治。见真即第一义。下之三教准此可知。下去文略但有二段。先明四悉即是佛经。次明四门即是论也。纵无偏申一门之论。或兼或具。比望可知。若入下总明授药当宜中。初法。云十六道灭者。一十六门。门门四谛。故有一十六道灭。治一十六苦集。门门之中论四悉者。以十六门有佛本经。菩萨出假更于四门。各申佛意以利于他。即是假智之正意也。言随其类音等者。且以出假赴机善说名为妙音。非谓法身一音异解。乃至一云亦复如是。若从文意则是妙益。此之妙益。犹在下文利益中明。是故此文且从竖说。如一云下云现身也。雨说法也。天雨无私所禀各异。三草二木得益不同。随其见闻莫不蒙益。故云生长。应知此中若全不兼文之元意。如何次第出假之位。即能授他圆教四门

○次明入假位者。释中先明位意。若专用前三教下根破假之位。则使凡夫望崖自绝。入空之时先见后思位行长远。如七生思尽若一往来。乃至如上破见破思重数无量。则入空之位尚不可至。何况入假。故云迢递。是故须识诸教明位。权位下根入假未期。实位上根一生可到。一思一见尚即法界。况出假耶。崖者岸也。尔雅云。水滨也。又云。崖重者曰岸。今当下正释。初明三藏。于中先二乘。次菩萨。初文先法。如文。譬如等者譬二乘人。故大经二十六。师子吼难云。众生若有佛性。何故有退有不退耶。佛以喻答。譬如二人俱闻他方有七宝山。山有清泉其味甘美。若有能到永断贫苦。饮服其水增益寿命。唯路险难。其二人者一则庄严一则空往。路值一人多赍七宝。二人便问。彼方审有七宝山耶。答言。实有。我已获得。唯患路险多有贼盗砂砾荆棘乏于水草。往者千万达者甚少。闻是事已一人即悔。一人复言。有人能到我亦能到。如其不达以死为期。于彼多获如愿服水。多赍所有还其所止。供养父母供给亲族。时悔还者见彼心热。彼达已还我何为住。便涉路去。行人下合。涅槃之山有佛性水。二人者。如二菩萨行行不同。生死如险。逢人如佛。贼如四魔。沙如烦恼。乏于水草如不修道。还喻退转。往喻不退。退者二乘人是。退大已后鹿苑取小。至方等中见诸菩萨不思议事。皆应号泣声振三千。于此大乘已如败种。至法华中方生忧悔。悔不对前悔不待后。匆匆取证今方得闻若依此义法华已前无出假事。但于般若义似出假。次明菩萨中。云心又一转者。不待经历渐教座席。本习所熏即能修习。次明通教中破他解云一途之说者。于诸经中有此一往随机之说。未可遍该通方之意。古人不达是故偏执。但佛下正释也。谓二乘人钝根菩萨。至法华中方开入实。入实已后方运大悲。名为出假。若不来至法华座席。如是之人多取灭度。唯识所计即是其流　而于彼土求佛智慧。则非彼论之所修也。若复有人谓此法华偏被下根。判为渐教。若尔法华玄文释用中云。迹门正为生身未入者入。旁为生法两身已入者进。本门正为生法两身已入者入。旁为生身未入者入。又本门增道损生文后。有八世界微尘数人。初始发心。既未游渐此即顿人。岂从数千二乘之人及钝菩萨。而判妙教。况两门得益数倍余经。何不推寻经之本文。正直舍方便。但说无上道。无二亦无三。除佛方便说。已今当说最为第一。不闻此经不名善行。开方便门示真实相。等赐诸子各一大车。草木皆依一地一雨。如是等文不可具述。何不凭兹为顿教耶。若七地下引经斥下根人。大品所诃何必思尽方始出假。思尽即与第七地齐。故引大品。若入七地已堕二乘。故为诸佛菩萨所诃。有大鸟下举譬也。大论七十二问云。行空无相愿。何以一人作佛一作罗汉。答。所谓萨婆若心行于空等。是故作佛。自度心修故成罗汉。言大鸟者金翅鸟也。能从一须弥至一须弥。在于诸天如人间孔雀。所以不来人间者。翅有毒风令人失眼。是鸟初出两翅未成。意欲飞去堕阎浮提。若死若死等苦中道心悔我欲还天奢摩黎树。以身大故翅翼未成不能自举。论合云。鸟身者菩萨也。身大者多习六度。无翅者无方便智。须弥山者三界也。虚空者无量佛法也。未应飞而飞者。功德未满欲从菩萨三解脱门。游于无量佛法空中而欲退没。虽欲作佛而不能得。若死者。罗汉果也。死等苦者。支佛也。痛恼者。失菩萨本功德也。今文两释并是大师随义转用。谓苦等于死名为死名为死等。而犹未死故名为等。故以方便及断见位。名为死等以初果之人思惟全在。义同未死。是鸟下借譬帖合。如人下重举譬以显法华之功。先序所治病重。言不能五欲者。以不能男者。通为不能五欲。用譬二乘根败心死。阉者掩也。掩闭门也。亦曰黄门。黄者主中。中谓圣人居天下中而通理万民。主黄家之门故曰黄门。亦曰黄昏闭门故曰黄门。华严下欲显法华。先序余经。华严已来至于大品。如世间药不能治于被阉之人。诸大乘经融通诸法。菩萨观门愿行该括。而不能令二乘发心。等是融通何不融令二乘作佛。但云在座如聋如哑乃至自悲败种渴仰上乘。而不为我说斯真要。唯至法华得记生喜遍寻法华已前诸教。实无二乘作佛之文。及明如来文成之说。故知并由带方便故。若不尔者。岂部圆妙独隔二乘。问。若言方等不记二乘。何故楞伽第二变化品中。大慧问佛如来何故授声闻记。佛言。三意故记。一为入无余界者。密劝修菩萨行故。二为此界他土菩萨乐求声闻涅槃者。劝舍此心修大行故。三变化佛授声闻记非法性佛。大慧。授声闻记是秘密说。判曰。今闻法华是显露记。不同方等隐密与记。若据斯理净名大品皆应有之。何独楞伽。故方等云。第二第三授我等记。初意自为已入灭者。次第二义但为斥于钝根菩萨。对彼说记何关二乘。第三判非法性佛者。此是以实而隔于权。未若法华显久远本。我土不毁而众见烧。况法性之佛尚不记菩萨。何独声闻。故知三义并异法华。当知大慧发起密说。是故发问授记之事。故知彼经义属方等。与法华异岂待固论。数数斥夺二乘等故。故法华中三周授记偏语声闻者。为显余经所不说故。是故委授劫国之名。菩萨授记处处有文。故但通途云当作佛。乃至本门某生当得。法华称妙斯言可凭。又阐提下更将涅槃对法华教。彼亦能治断善阐提。而但名大不名妙者。一有心易治无心难治。难治能治所以称妙。二者法华已开功非彼得。大阵既破余党不难。虽同醍醐非无斯别。然复涅槃偏被末代。带方便说故复稍殊。别教可见。圆教六根名下根者。出假名同功逾十向。此是相似圆融三谛。不同次第出假之位。又五品下中根也。又初心下上根也。初心即是五品之初。大品下引大品文证上根者。且约通说。五品之初亦约观行论坐道场度众生等。更约六即良由于此。上来下结判如文。次料简中五重问答。初问意者。以空例假。谓情下答中。先分别三根以例出假。以情为上似中真下。情在五停四念处位。似在燸等四善根位。真在见道已上位也。情入者下重释上根。言触人者。于似真前念处位中缘苦谛观。未发相似。所缘之境全同法尘。与此空想法尘相尘。亦得名为情入空也。非谓尔前凡情名入。然此四念人皆能入。故曰触人。恐滥外凡已前。故云非谓散情。或云发八触人方名情入。未审此意(云云)。若尔下更难。但是情入于空何益。此有下答。亦但情益。虽未证空与散情异。即此名益何必似真。为通前难以辨三根。于实入空未为真益。若益下更难。凡云益者。应异退人。既云有益应当不退。不并退者答也。虽未名为不退之位。此位何必一切尽退。设下纵释。设使有退亦能数修。何以故。是人以用五停治法。深重惑谢。故能数修四念处观。次问者。通别上根初心之时。即能入假。当知即假复能入空。是则空假二观相即。以圆空假相即何别。答中列出三人不同。通人虽即正出假时似即入空。此教始终不能入中。故知不同圆教相即。别人虽亦初心出假复即入空。教体终须先空次假。习佛法备后方修中。故名次第。故此两教与圆永乖。况通别入空但照六界。两教出假长短不同。尚未能出佛法界假。岂能九界见即中耶是故两教与圆不同。况复初心空假并用。一往似即二俱未满。纵带此空即十界假。既无法性的非圆融。何须难云与圆何别。从圆人去辨圆异别。而言一心亦能作别者。谓胜能兼劣能别能圆。谓多入下次释圆人次第之相文列五句但成四句。以第五句与初句同。但是文误应无别意。义推应有六句不同。前四如文。除初同句更加假中与空相对。以为两句谓多入空少入假中。多入假中少入空。文无者略。若尔下难向六句。虽有多少三观俱时。何名圆人能观次第。故云则非次第之别。然下答。如向六句即是胜别。别教次第名为劣别。圆观自在胜劣俱能。是故以胜而况于劣。二明出假利益者。欲明出假真实利益。必在别圆初地初住。是知三根虽益而微。此是第四示文妙旨。故知明益正示文意。次第假相利益非无。于中且先总序真应。于中先明真应之由。文云真应复云法眼。故此法眼必非地前。以不思议假为法眼耳。次应以下略明应益以格藏通。验知此益定在法身。三藏下历教正释。判前两教菩萨之人。非真起应。纵约佛者尚非真应况复菩萨。言佛非者。亦且约于当分教道。准彼教门未明法身。是故当教无真应义。若开显说即是法身。与谁相形云无真应。即是玄文跨节义也。应有下明真应相以斥藏通。如释迦过去过去久得法身。于六道中与物结缘。今于王城出家成道。是故名为应有始终。别教地前尚非真应况复藏通。别教下正明真应。即登地已上乃至妙觉。深水曰渊。水本曰源。见众生病知病根本。如人见水知水源底。睹诸法药识药内实。如人见药知药体性。印谓符印。以铜为之使天下同。今亦如是。使用诸教与机不差。故名为同。是则无明为病渊源。中道为药府藏。真种智知如印不差。不思议眼所见无失。和光下释现身也。同四住尘处处结缘。作净土因为利物之始。众生机熟八相成道。见身闻法终至实益。仍存教道以约初地。次明圆教。证道不别。是故但云乃至亦复如是。若得下对邪料简。魔亦能为故须决择。所以者何下释简邪也。言以有漏形作无漏像者。如优波鞠多调伏魔竟。欲见如来在日之形。谓魔曰。汝为我现。魔曰。如教。但现相之时莫为作礼。便于林中放大光明。八部导从乘空而出。鞠多见已生希有心。不觉作礼以偈赞曰。快哉清净业。能成是妙果。非自在天生。亦非无因作。面如紫金色。目净若青莲。端正超日月。奇妙胜华林。湛然若大海。不动逾须弥。安步犹师子。顾视同牛王。无量百千劫。净修身口意。以是故获得如此殊妙身。怨见尚欢喜。况我不欣庆。魔被作礼更复本形。大经四依品云。若魔变为佛形。三十二相八十种好。如是庄严来向汝者。汝当检挍定其虚实。世尊。魔等尚能化作佛形。况不能作阿罗汉像。邪正品云。天魔波旬为坏法故。作四众像四果佛像。老子等者。彼化胡经乃是道士王浮伪造今且纵之。借使老子化作佛者。亦是以有漏形作无漏像。亦同天魔化身之例。况复彼经自化十胡。何关五印。变释为羊等者。大经三十五文。具如释签第三所引。尚非三藏五通者。未断惑故无无漏通。所得神通亦依根本期心异故通用亦胜。彼诸外道尚无念处暖顶等法。故云世智。如是现者。但是如意身通少分。如何得比三藏五通。尚劣三藏岂同别圆。化语下责夺也。雷同者。如阴阳发雷同生万物。亦作雷字字义同前。故知下示真应益。三结破法遍者。准文次第破无明尽方可云遍。亦是取意不次第说。先寄三谛以意斥文。次举要以结示。初三谛中先约真谛。前明文相。于文相中又先出凡情。未破见位尚未次第入真。况不次第入实。初独举见意则兼思。故此次文见思并举。譬中略引三譬。如盲问乳。具如前引。若绳若杵者。大经如来性品云。譬如有王令一大臣牵一白象示诸盲人众盲各各以手触象。王问众盲象为何类。其触牙者言象如莱茯根。其触耳者言象如箕。其触鼻者言象如杵。其触脚者言象如臼。其触脊者言象如床。其触腹者言象如瓮。其触尾者言象如绳。次合喻云。或有说言色是佛性或有说言受是佛性。想行识我亦复如是。各执俱非故云何关。离此无象方知各是。是故总云不即不离。不即故凡夫岂是。不离故离凡复无。是故各计皆名为见。以色等六合牙等七。故七喻通不须的对。呓言等者应作此寱。睡中言也。大经第十八云。譬如二人共为亲友。一是王子(能化)一是贱人(所化)如是二人互相往反(感应相)是时贫人(邪我名贫)见是王子有一好刀净妙第一(佛性)心中贪著(爱乐佛法)王子后时执持是刀逃至他国(菩萨舍应也。感应事密故云逃至。转化余方故云他国)贫人于后寄宿他舍(受五道身)即于梦中寱言刀刀(无明暗寱妄谓有我。从此已下声闻施化。即以似一名为旁人)旁人闻已收至王所。时王问言。汝言刀者。为何所似可以示我。是人具以上事白王(初果)王今设使屠割臣身分裂手足欲得刀者。实不可得(析观)臣与王子素为亲友(曾受小化)共在一处(机感相应)虽曾眼见(闻慧)乃至不敢以手棠触(思慧)况当故取(修慧唯得闻慧无思修故)王复问言。卿所见刀相貌何似。答言。大王刀者如羖羊角(刹利计神黄色)王闻是已欣然而笑。语言。汝今随意所趣勿生忧怖。我库藏中都无是刀。况汝曾于王子边见。王问群臣汝曾见不言已便终。寻立余王绍继王位。复问诸臣汝于库藏曾见刀不。臣答。曾见。问言。何似。答言。如羖羊角。如是展转至第四王登位(即第四果)复问诸臣皆答言见。王复问言。相貌何似。答言。如优钵罗华(婆罗门计神白)复有说言其色红赤如火聚(毗舍计神赤色)有言。犹如黑蛇(首陀计神黑色)王闻大笑。卿等悉皆不见我刀真相。已上注文并是章安疏释。经自合云。说已舍去如王子逃。凡夫说我如彼暗呓。声闻缘觉问诸众生我有何相。或有说言如母指。或言如粟米等住在身中炽然如日。如来出世为断我相言无是刀。贝粖雪鹤摸象呓言并喻邪常。虽云佛性而皆执我故属见摄。故今引之。破见思遍但是入空。就文字下说意也。附文但是破见思遍故云如此。若论元意一见一思无非法界。不同次第故曰意则不然。见思即是下正出文意。若从文说见思障真无明障中。若从意说。见思之外无别无明。无明体性既即法性。当知见思亦即法性。若见见思无明法性。是约名等五即论遍。若取见性应唯第五第六。今通论破何须必至分证究竟名遍。次寄从空出假者。亦先明文相次显文意。故云亦尔。初文相中既是次第。且约法眼论遍不遍。六根已下次明文意。文意本在不次第假。不次第假虽即从初不次第破。复约不次而论次位。即是六根粗惑先除。发得相似不思议假。相似即是中道前相。即是遍位之气分也。障通下约中道观以示破遍。中道既是破遍之法。是故直约双照论遍。不须复于文外论意。即指无明为障不思议化道神通之惑。此惑若破任运双照。虽复文中不论文相。然此中道居二观后。复当次第文相故也。故举要下更总明文旨。谓不次第。具如前文。即观见思即见法性。不复更论三惑三观前后次第。如此结要乃名遍耳。前观法下示结遍意。结遍应在中道文后。如何于此预明破遍。但后文明遍理数而然。秖恐见前空假二观观法重沓。迷于文旨。言文旨者。向之重沓不出一心。故于此中且先略示。见思尚乃即是法性。岂有尘沙在见思外。岂有无明在二观后。三惑既即三观必融。此是第五示文旨也

次释中道四门不同。于中先更牒前空假举后入中。三文相对以显圆妙。生不生等者。次第非实并云一往。自他及以双照自他。并非文旨。言同意殊故皆名似。生不生更牒前从假入空。即不生生等是述文意。自即不自等者。重述前文次第行意。意本在于不次第也。依文次第空是自行。即此自行即是化他。即非自他。不生生更牒前出假。不生不生引后入中。假中二文比入空说。可以意得。故以三文展转相即。使空成妙空乃至假中成妙假中。此即第六示文旨也。种种下结前说意　意虽若是还且附文次第而说。故释中道复开四章。四章初文明中观意者。于次第中初文复先说于文旨。今虽次第即是圆教二惑先除。除非本意意在初心圆修三观。故历四教简其观相前之两教但中尚无。何况圆妙。别虽闻中如眼暗者。是故三教非今所论。三藏可见。次通教中初明理同三藏故无别理可观。虽无等者。此教无中假立中号。亦云不生不灭故也。故知他约缘生色心作三谛名。不能出此。亦得下虽明远通论被接者。是故当教终无第三。次别教中初约谛离合中。言元知中者。但知而已。初虽未观然异通教后心方知。故云元知。照此二谛等者。既以有无(止)为俗谛以佛法中而为真谛。有异于小故曰从容。虽合真俗以之为俗真谛不出中道理体。通教虽作三谛之名。实无中体。此理下约观譬显真因分齐。初法。次譬。如眼暗等者初标也。云何下释也。亦是合喻。虽标心本眼。以眼暗故但穿旁眼。旁实无眼谓旁有眼。别教菩萨亦复如是。虽初知常而行次第。中理之外实无真俗谓有真俗。名为旁眼。是故此教先破二惑。边外无中期心边外。当知三谛俱名旁眼。例如下举例也。方便如二谛见谛如见中。次明圆教有法譬合。初法中云。先破两惑等者。秖是圆观粗惑先除。故知一生初住可获。故南岳云。望入铜轮领众太早。但净六根。次第行者。借使一生两惑先除。虽不经历亦成次第。或圆接别或别圆接通或解圆行渐。并两惑先除俱非今意。今意一向专在于圆。次譬中初约用兵以譬能所。次以治铁别譬于能。器械譬止。身力譬谛。智谋譬观。械者兵器通名。兵即五兵也。设弓刀槊戈殳也。殳音殊。长丈二两刃。戟有柄也。故淮南子云。用兵如决积水于千刃之堤。转圆石于万丈之壑。即兵利也。今以身壮譬圆三谛。兵利譬圆三上也。权多譬圆三观也。智械并依身力故也。一日者一生也。两铁譬者。约教说之乃有种种烧治故也。次修中观缘者。初正释五缘。五名虽同义与假异。一者假中五事具足方能出假。今此为具五事应须入中。又期心五事方可修中。入空五缘意亦如是。次释中初云无缘慈悲者。具足三慈方名无缘。此慈下结成双非三谛相也。大经十四梵行品文。品初云。慈有三种。一缘众生。二缘于法。三者无缘。众生缘者。缘一切众生如父母亲想。法缘者。见一切法皆从缘生。无缘者。不住法相及众生相。大论二十亦云。慈有三种。众生缘者。谓缘十方无量怨亲中人。法缘者。谓缘无漏罗汉支佛诸佛圣人。破吾我相。但观四缘空五众法。无缘者。不住有无唯诸佛有。与大经文。文意大同须释出之。大论第五明悲亦有众生等三。故知将三慈悲以对三谛义甚显子。今从胜说但云无缘。若得无缘必具前二。故知明于究竟慈悲。不辨此三实未周具。上两与菩萨共者。比斥。乃与藏通两菩萨共也。法缘亦与二乘共也。是故更须第三观也。慈若有无等者。结成三谛。大经梵行品云。慈若有无非有非无如是之慈。非诸声闻缘觉境界。非不异于诸偏菩萨。但偏菩萨闻法易转仍有少分。二乘全阙故独对之。乃至十二因缘七觉八正。十力无畏诸佛神通。无不皆以慈为根本。是故经中遍历诸法皆悉结云。慈即如来如来即慈。迦叶下明慈具德。上慈下结成。手出师子等者。明慈有折伏之用。梵行品云。提婆达多教阿阇世。放护财醉象。欲害如来及诸弟子。尔时踏杀无量众生。象闻血气狂醉倍常。见我翼从被服赤色。谓呼是血。复来奔趣我弟子中未离欲者四散驰走。城中人民谓我终没。调达欢喜快哉适愿我于尔时即入慈定舒手示之。即于五指出五师子。是象见已而生怖畏。失大小便投身礼我。善男子。我于尔时手指实不出五师子。慈善根力令彼调伏。乃至下文举石空中。力士惊怖。现作庄严降诸外道。令狂女人见如己子。患疮女人得药平复。如是皆是无缘慈力。如磁石等者。明无缘慈有摄受用。故大经三十师子吼中。明无缘慈任运能吸犹如磁石任运吸铁。经举六譬以譬慈义。犹如猛火不能烧薪。火然薪坏故名为烧。葵藿随日芭蕉因雷等。其义不别。即是异法相应如磁能摄。夫铁下释修中意。今明慈等具破立义。所言破者。石本不吸火本不烧。如来亦尔本不度生。所言立者。无情尚能异法出生。况复法身依本誓力。不能任运吸众生耶。若无明未破。理虽具足如石隔障不能吸铁。如水生火等者。明慈有能断惑之用。大论三十五释火性不定中云。若火实热云何有人入火不烧。人身中火不烧人身。云中起火以龙力故。水不能灭。以火照之其火则灭。今无明亦尔。因于二观而生无明。二观之水所不能灭。还用中道智火灭之。为灭无明。是故须明第三观也。又大论四十九云。若心著善破者则易。若心著空破者则难。是故著空还须有破。如火起草中得水则灭。若起水中无物能灭。是故还须以火灭之。今亦例尔。若著二惑二智能灭。若著二边二智所不能灭。又律云。本谓水能灭火。不意水中生水。今亦如是。本谓二智灭惑。不意二智生惑。是故须用中智之火灭二智火。次满本誓誓即四弘。四弘亦依四谛而起。枝叶即譬前之二观所断苦集。所未知断即是无明。故以无明譬于根本。次以灯炬譬前二观所修道灭次虽修下。斥遍四谛以显无作。百川者如前二观所修四谛。娑伽下显正。一霔者如今无作所修四谛。中道下合譬无作体遍义也。三求佛智中初明智体。智必有眼故兼明眼。眼智即是能显广大。能显既广所显必深。深竖远横皆以眼智觉了周遍。从因至果究竟具足。上两下以譬比斥。若修下以譬兼合。即是中观之功能也。目足者譬圆解行也。形前两观眼智盲跛。解行阙故终不契中。到池等者。解行所契形前堕坠等也。饮服等者。亲餐理味四德之水。水体不异而有冷等四性不同。佛性理一而有常等四德差别。见池相等者。遍池是水全水是池。池涅槃也。尽果德边穷佛性底。名见池相。见法横周名见方圆。见理竖极名见深浅。同体权实名为方圆。四即不同故云深浅。见即佛眼见也。饮即佛智知也。知见体一。池水不二。法性无染名为清净。四学大方便者。初文通序依体起用。无谋等者大智也。不假先念故曰无谋。住首楞者。大定也。不可思议下总叹智定善巧之用。善巧秖是体内方便。应理称机适时化用。示空风等者。借事显用。风界无色示令可见。世间之火尚能烧草。能入劫火而令不烧。得中体故有斯巧便。故此方便名之为大。为大用故学斯方便。如弥勒下寄于二圣以显善巧。净名弹诃弥勒受折。二圣皆依同体善巧。何者弥勒蒙佛授一生记。若记一生定生兜率。故彼天子预来修敬。弥勒位居偏教不退。天子宿发圆菩提心。弥勒以偏诫诸天子。不鉴天子圆机方成。故感净名正熟诸天。旁折弥勒。先约三世折云。过去耶未来耶现在耶。三世无住。如何自谓得一生记。净名次以如理而诃。如无生灭云何言得菩提记耶。注云云者。经中有并。谓以众生草木圣贤而为并诘。如通凡圣及情非情。若弥勒如得授记者。一切众生小乘贤圣无情草木。亦应记耶。若众生等不得记者。弥勒亦然。何独众生及贤圣等有得不得。如不应同。如体既同记何不等。却覆并决理妙辞穷。所化机成能化久鉴。默受弹折状似招讥。是故讥云。勿起此见。三教菩提见心既破。净名为说圆实菩提。随要略明二十五句。遍一切法无非菩提。故云寂灭是菩提等。应约六即以释发心。而明寂灭及不二等。是诸天子闻菩提已。咸悟无生。是二大士更叩等者。弥勒用权以隐实。大士用实以隐权。故弥勒以说不退转行。如槌叩净名之砧。净名以诃一生补处。如槌叩弥勒之砧。互为槌砧成天子器。故得法忍由闻菩提。令难悟者等者。诸天著乐名难悟者。妙理微密。名难悟法。难悟之人悟偏渐法已自为难。闻圆菩提得无生忍。若非二圣槌砧之巧。焉令天子妙位斯获。岂独高位初心例然。以此而观弹诃不易。泛尔贬挫伤他善萌。等不知机应顺安乐行。犹须待问答以大乘。深爱法人尚诫多说说必有轨无违化仪。初寂忍衣。居大慈室。坐妙空座。方可能为善巧利他。如是利他名字位中已有巨益。何待五品乃至无生。又如来等者。次寄佛化小以明善巧。且据鹿苑而为渐初。一往称为不即说大。言种种者。四时七教盈缩不同。引导皆令离偏小著。无不咸使归会一乘。乃可名为大巧方便。文中语略但云种种。意该鹿苑至法华前。离著之言通七方便。故云然后开佛知见。是故已下更述化意。种种方便意在真实。真实得显方有所归。更以等者重述善巧用权之意。故前三教是异方便。莫不皆为显于法华。佛智等者。叹佛同体权谋叵测。权中之实难可思议。实权体融无能逮者。故以去重牒前文用方便意。结令钝根菩萨来至法华皆悉入实。是则弥显善巧之功。言寰中者。谓法界为域法王所都。法王无偏理性无外受化契理。名悟寰中。若作此环如庄子注。以圆环内空体无际。名为环中。今亦如是。如理无相无始无终。会此环空故云妙契。上二下。次寄文殊化外以明善巧。宝箧经下卷。因舍利弗叹文殊师利神力智慧不可思议。时富楼那语舍利弗。我亦曾见彼之所为。一时佛在毗舍离城。时尼乾子有六万眷属。我入三昧见百千尼干应当受化。往为说法。反见轻笑出粗恶言。于三月中无受化者便舍之去。尔时文殊化为五百异道师徒。往尼干所顶礼白言。我承名德自远而至。汝是我师我是弟子。愿。见哀纳。令我不见沙门瞿昙。不闻彼法。答言。善哉。汝已纯熟不久当解我调伏法。尼干告众。与此摩纳和合共住。互相问讯。彼有所说汝专听受。次第而坐用尼干法。文殊师利威仪殊特。于时赞说三宝功德。亦赞尼干所有功德。令彼亲附。后于异时知众已集。即便语言。我等所行咒术经书。若赞诵时瞿昙所有功德。入我经中来者。是瞿昙实功德。何以故。是瞿昙父母真正转轮王种。百福严身。生时地动梵王扶侍。自行七步口自宣言。一切众中唯我为尊。乃至广赞一代化物。渐次开解示其正法。五百外道得法眼净。八千外道发无上心。时文殊所化五百弟子五体投地言。南谟佛陀南谟佛陀。彼外道中未信解者。亦皆相效供养文殊。文殊领来至佛所已。佛为说法无不得益。如文殊鉴机先同后异。方得名为大巧方便。五明大精进者。初文略出。即以佛乘名为佛事。依乘起行名大功力。法华下引证也力能趣实故云勇健。依理起进故云难事。令佛轮王解权赐实。不动下引金光明果上精进。以况于因。不为二边所动。永不退入三恶不失实相正理。方名菩提萨埵。萨埵者。萨埵王子也。彼经本缘能投身饿虎不惜身命。况余财物以此为因成无上道。虽得佛果精进不休。故于众中起礼身骨。故云虽得菩提犹尚不息。况余凡下端拱成耶。故不共法中有精进无减。上两观下。重约赐珠比决开权以明精进妙功能也。故佛轮王见小乘众破见思贼有微功者。赐事禅定无漏田宅。若见大士应破大惑获大智勋。故云功盖天下。于实法界顶开同体权髻。与实相明珠得法王记莂。法赐之极极在佛记。故云赏穷。施化之意意在开权。故云解髻。如此皆由大精进力


止观辅行传弘决卷第六之三


止观辅行传弘决卷第六之四

　　　　唐毗陵沙门湛然述


第三正修中观者。初文先举难知难观。若云初心直令观中。破细无明显于实相。凡尚不识欲界无明。故云悬绝。非前四眼二智所及。岂肉眼见情虑知耶。文中隔字故云眼虑见知。二智四眼既未知见中道之理。是故斥之非眼虑等。例如下例释。例易况难引难从易故以空假二观况于中观。何但中道难观。二观应知不易。虽曰不易亦由观成。故知中观亦可例之。初举真况云。观真之时。亦无色像方所可观。但观现在粗阴入心。止观研穷三假四句。渐生燸解发真无漏见真分明。名真智发。如是所见良由观阴。次以假况者。恒沙佛法无量三昧。云何可观。为发眼智但观真空。于空心中渐思诸法。诸法渐发渐深渐广渐利渐明。洞晓药病种智开发。故俗智发但由研真。今观下正举中观。例前二观今使可观。但研二智渐见中理。何者。夫见中道须识无明。二智之体既是无明。以观研之中理可显。即下三重观法是也。但观二智体是无明。无明法性非一非异。观之不已。自然双亡自然双照。如此竖说。中尚非遥。况观阴入一切皆实。故知二智能破所破。并是中道所观之境。于中先释智障。言智障者。有三重释。初重释者。二智即是中智家障。故名智障。次又此智障下。明中智被障名为智障。次又能障下。明能所相对得智障名。初重释者。智障两字全属能障。次重释者。智障两字全属所障。后重释者。障字属能智字属所。至此卷末引达磨郁多罗虽有多解不出此三。准文合在此中引释。彼解稍烦恐妨文旨。故在后明。云何下欲观中道先审观意。云何观此二智无明。以观审之知非智相。既非智相即是无明。故下用观虽分三别。秖是为破无明显中。观此下正明用观。先列三番。三番秖是三假异名。一一假中亦用四句推检研核。初观无明即成因成假。言空假之智与心相应者。法性为因二智为缘与心相应。名所生法。法即无明。即重立无明以为观境。观此下正用观也。四句推检二智叵得。问。既云二智即是无明。应以自他推此无明。何故复云为从无明为从法性。答。中智望之名为无明。今观无明但推二智。为从法性为从无明。乃至共离复推双责。具如破见因成中说。作此等者。次明能推止观之相。初明观相有法譬合。法说可见。至此亦应结成二空二谛等也。止文亦尔并是文略。次譬如下譬说中。云遥望等者。大论十四云。如夜见杌谓之为人。是不实中能令心生谓之为人。人又疑无六分动相。杌如法性人如无明。人之与杌俱未审定。故云不了。起四句下合。既云起于四句执等。故知即是初心观中为成次第。故二观后明于中也。若执四句不会中理。故成无常。若离性执即于无明见于中道生法二空。故名为常。前见思等者。更重述于所破不同。二观但破见思尘沙。故今所破唯二观智。即是无明。言金刚者。亦用大经利钁斸地。唯至金刚不能穿彻。即喻无明非前二观之所能破。能破即是中智龟甲白羊角也。观破下结名也。二观如文。此理不可下即不观观。故云非智非不智。复次下明三止也。初总明用止。亦用四句推检无明。乃至二空与观不别。故略引而已。但体是即寂与前为异。故须辨相。如持下举譬也。故大经第八云。譬如持戒比丘观无虫水见尘似虫。即作是念。此中动者虫耶尘耶。久观不已虽知是尘亦不明了。十住见性亦复如是。今全未见义同不了。故得借用彼十住喻。无明如虫法性如尘。虽用四句推检叵得。亦未了了见于法性。前人杌喻意亦如之。若谓下合喻可知。前生死下结名。可知。复次下用六十四番。如是下重示四句方法之相。句即是门门名能通。由一一句皆能通理。随用一门咸应见实。为不了者及以多人施设多门。虽立多门见必随一。即以四句为修观处。非所观理名之为处。故第五卷中正以四句为修观法。法谓方法。即是能通入理之法。是故此法亦可名处。因能通处至所通处。故云因门。二处名同能所别也。随用一句既得见理。无复余句故名为融。自行既尔化他亦然。他机不同随句见理。即名得入。以之为融。故须诸句一一研试。会有相应相应即融。若执等者更判用观得失之相。虽破四句必离能执。执即门坏故名为烧。次观法性即相续假。何者。由观无明谓无明灭但有法性。虽作此解未破无明。当知此是情想之解。是故更观法性之计为从何生。无明为前念。法性为后念。于中先牒前法性解。此解成惑为所观境。先法。次譬。譬中云尘杌等者。双指前来观无明譬。前观无明即是法性。如观尘杌虫人叵得。今观法性如观尘杌复非明了。即当下正示观法。应须观破不了之相。所以移观而推法性。具如破见相续假中。准前亦应结成三观三止等相。文略不说。如是下用六十四番。亦应如前明得失等。文略不说。虽未等者劝于行者勤用止观。虽六十四不出止观。故劝常学不得余途。三观真缘即相待假。初明自行。先出待相为所观境。即前观于无明法性之观智也。为智为非智者总立也。应知此智未见中理即是无明。无明非智。此之非智待谁得名。故有自他横竖二待。诸佛在现对我为横。我悟在当望今为竖。如是下次列句观法。若缘修下约句破执。但破真缘共离自坏。缘在地前故云无常。非谓分段生死无常。若言缘修生智明者。义当无常生于常也。无此理故故云云何生常。若彼诸佛及我将来是真修者。真即是证证不名修。释此下寄彼异释以辨性过。真自下正判。四句下略明观成无四句计。求横竖相皆不可得。故智障亦不可得。何以故下释也。何故无明体不可得。待诸佛智说为无明。佛智本无无明叵得。所观无明既不可得能观观智亦复非有。故云亦无。若执下辨得失也。初判属智障即是失也。次若不执下即是得也。初云四门即能通门。以成门故名能通得。若得契下明所通理。契此理。故名所通得。虽观四句理实非四。此中阙六十四番者但是略耳。若有下次明化他。问。观前二假何故不明化他相耶。答。前观法未周自行未满。是故至此方名利他。初文总举。所谓下别释。初释缘修中。先法次喻。初法中云无常生常如前所说。前为破故故云不应无常生常。今明随机宜闻得益。语同意异不可一准。无常望常无常是他。故大经破十仙中云。如汝法中因是常果是无常。何妨我法因是无常而果是常。今亦如是。因于缘修无常因故。生于真修常住果也。又云下譬他生。伊兰如无明栴檀如法性故。是故大经阇王闻法得授记已。自述叹云。我见世间从伊兰子生伊兰树。不见伊兰生栴檀树。我今得见从伊兰子生栴檀树。栴檀树者。即是我心无根信也。言无根者。我初不知恭敬如来。今蒙生信故曰无根。如来望我如来为他。法王种性自也。从谷生谷故名为种。谷种不变。故名为性。从我身中法性而生义之如种。无始至今其种不变。故名为性。不同从佛而生信心。故名为自。因灭等共生也。由内法性及外观智无明灭已。即得菩提。故名为共。或言下离生也。非内谓非法性。非外谓非缘修。离此二故名为无因。而得是等者。虽非内外不无所得中道之智。言云云者。一一句末皆应结云得是智慧。以离执故名为得智。无得等者结释前文以成三观。离性过故名为无得。离过得智故云之得。证无得故名得无得。即此无得假名为得。得与无得皆不可得。义兼双遮复能双照得与无得。诸菩萨下次明菩萨作论利他。即是菩萨作论申门。天亲地论法性依持。即属自生。是论正意故云正主。他共无因例此可知。中论申空。空为正主。余有等三准此亦尔。岂离四门者摄教显门。一切诸教四门摄尽。四门虽殊通理不异。若得此意无所乖违。牟楯者。牟字应作矛。或作矛。兵器也。长二丈建于兵车。楯字应作盾。亦是兵器。即旁牌也。此楯是栏楯字耳。此牟是牛鸣也。并非文意如楚有卖矛及卖盾者。有来买矛。语买者言。此矛坏千盾。有来买盾者语买者言。此盾坏千矛。买矛者犹在。买盾者复至。买矛者语卖者言。还与汝矛而坏汝盾为得几盾。卖者无答自相违故。若用下用四门中四论四悉。以修止观。经论下明门功能。如此下明门中观行之功能也。允亦合也。明眼下举得辨失。问下料简也。初问中无明法性既其相即。法性即无明。故应当俱破。无明即法性故应当俱显。二法不二故俱破显。二法若二为理不成。答意者。二法无体但有假名。虽俱假名必无并住。故法性显无明已倾。无明倾时法性尚无。况复更立无明之名。故无破显而破而显。次问意者。如向所答。无明既其即是法性。但唯法性何有无明。而前文云。二法相即。若相即者。何但无明即是法性。复有法性即是无明。今文但举一边为问。故云无复无明与谁相即。亦应更云。法性即无明。无复法性与谁相即。所以不论后一边者。于迷示理明理不二。是故相即。推不二理一对即足。何须重并下一对耶。若示迷性应存后对。答中二喻。初喻意者具用二对。无明如水法性如水。如为不识一句冠下两句。为迷水者指水为水。为迷水者指水为水。如迷法性即指无明。如迷无明即指法性。若失此意俱迷二法。故知世人非但不识即无明之法性。亦乃不识即法性之无明。犹如湿性本无二名。假立二名以示迷者。为计二名不了无二。故以二法更互相即。恐迷水水更引珠喻。珠非水火遇缘故生。理性非二从缘故说。次明位者。初释中位修相证相。亦为且存次第文故。故云两观以为方便。地相体真及以随缘。能为入地双遮方便。故至初地任运双遮。地前空假能为入地双照方便。故至初地任运双照。故体真止以止见思。即以空观。而照真谛。假观随缘准此可知。是故初地名中道位。次修此下斥权位也。先立三位。谓通教八地别教初地圆教初住。若别接下兼序通别修证之位。欲斥于权。是故重序。初明通教以别接者。方乃得云七地论修八地论证。问。第三卷明别接通中。何故乃云八地闻中道。九地伏无明。十地破无明。方得名为佛。以何义故。与此不同。答。始从四地终至九地咸受接名。三根不同故位不等。四地为上六七为中八九为下。文从中说故云七地。前为销经故从下说。故大品云。十地菩萨为如佛。经从下者其位定故。故诸经论多从下说。言如佛者。通第十地名为佛地。被接之人能破无明。无明破已。如彼佛地同得八相。故名为如。如此下斥权位也通别二意虽破无明。权位犹高故须斥破。问。干慧正是初心所修。云何斥言初不得修。答。举劣况胜一往斥之。如干慧中总含三贤。初心但可修五停心尚无念处。况有八地道观双流。即今被接破无明耶。又初心下次斥别教初立信心。尚未入信岂论回向。文中但云至回向者文略故也。故彼权位凡夫无分。言修中者亦寄次第。实而言之三观圆修。以二观心修于中道。是故至此即名圆修。故四念处云。别向圆修即此意也。次今明下正显圆位。初立五品。引法华经释成三观。空座中衣假室。复以定慧助释忍衣。座毕竟故所以空圆。衣寂灭故所以中圆。室慈大故所以假圆。又室衣座三皆云如来。是故圆也。始从下相似位也。见鹤下举譬似也。大经十四云。见有二种。一相貌见二了了见。相貌见者。如远见烟名为见火。虽不见火实非虚妄。空中见鹤便言见水。若见莲华便言见根。篱间见角便言见牛。见女怀妊便言见欲。若见身口便言见心。一一句下广如初句。如是并名相貌见也。了了见者。如眼见色菩萨见道。菩提涅槃亦复如是。及观掌果义亦同之。如是并名了了见也。若相貌见名相似见。了了见者名究竟见。分证亦得分了之名。故此似位引彼相貌者相似见。实非见性。虽未见性不同凡夫虚妄称见。故诸譬云。实非虚妄。五品尚得观行名见。况复相似而非见耶。例如下次引例释成。今五品下正明中位。次引华严以证初住。六根净位界内惑尽。且名无余。进破无明方过牟尼。三藏牟尼未断别惑。教门观行复劣于圆。故初住心过牟尼也。始自下显观功能。不待等者。重斥通教七地方接。何暇欢喜者。斥别初地始证中者。故楞伽第五云。菩萨摩诃萨住如如已升欢喜地。如是次第乃至法云。故知并是初地已上教道之说。前教下正判权实。教弥实。位弥下。教弥权。位弥高。故通在八地别在初地。圆在初住。法华下引证权实也。方便证权实事证实。我即释迦。诸谓十方三世等也。借彼发迹之语。以成开权之文。复次下更历教判也。前但列二双流入中。今更通说故兼三藏。其教更下其位极高。故双流位唯在于佛。应明当分跨节二义。虽言去至略语者。明圆实位。其位虽下破惑功多。至初住时一摄一切。虽云一品品实无量。次举譬如文。次又下引例释也。如四禅是一入者不同。以是而言。品不啻九。故知初住破品应多。前两观后等者。准文次第。至此方可结竖破遍恐迷远文。故预于前二观后结。今至此中正当结处。故但略结还却指前。今中道观下更略结前三番中观。以成二空。名破法遍。无明是结前初番。法性是结前次番。不依等结前第三。不依四句结成性空。无倚无著结成相空。准前破见在三假后。方结二空。故今亦应然。次引净名以证二空。佛具二空故稽首礼。具二空故尽净诸法。以空喻空故曰如空。无复性相故曰无依。若入初住摄一切住。住既破惑是故一破摄一切破。从初至后皆除一分。故名一破一切破也。次约横门者。初明来意。先法。次譬。从浅至深故名径直。门门意等故名为齐。俱列意等故名为并。若横等者次说门意。横竖虽异无不见实。亦是类通。通一切行皆至于极

○横门者下正释横门。先列八不。一论具列故先明之。故论第一归敬序云。不生亦不灭。不常亦不断。不一亦不异。不来亦不去。能说是因缘善灭诸戏论。我稽首礼佛诸法中第一。此之八不。明佛所说第一义谛。一论下举例指广。中论下引论摄相。以二摄六及垢净等。论问曰。诸法无量。何故但以此八破耶。答。法虽无量此八破尽。当知诸文所列门相不出此八。赴缘名异是故广明。故论云。言不生者一切邪计及四性等。生与无生皆不可得。不生无生何得有灭。灭无生故。故生本无。余之六句准此说之。问。不生不灭既已总破一切诸法。何须更列余六句耶。答。为成初二故列余六。又信乐不同随宜说异。故本业璎珞下卷。大经大论第六。明破诸法并列八不与中论同。故璎珞云。八不相即圣智不二。不二故是诸佛菩萨母。诸佛皆说八不故也。故知八不摄门义尽。又今竖门三谛义足。度入横门门门三谛。故使横门无横不竖。以竖望横无竖不横。从始至终并有横故。如一无生一切无生。乃至不出亦复如是。摄此横竖皆入一心。具如后说。此八既尔诸门例然。是故今文度入诸门。具如中论初二入六。是故今文先以诸法悉入无生。余七展转更互相入乃至一切横门亦然是故且明无生度入。初云若无生门至亦如是者。是将无生门中阴入界境十双互发。来入诸门。次若无生门观心下。是将无生门中十法成乘初文。及不思议境。境中十如十界三千。来入诸门。此中存略但云种种五阴。即是略举五阴世间。一性相等即是略举三世间中十如文。来入诸门。次若无生门发真正等。是将无生门中发菩提心。来入诸门。若无生门安心下是将安心止观来入诸门。此前法三列文并略。唯至破遍文相稍广者。正约破遍明度入故。自余诸文相承来耳。既相承来。无住无行理亦应具。彼二门中或时无者是阙略耳。次若无生门识有无等下。是将破遍中竖三观中入空文来。但是空中破见文耳。犹略破思及以诸位四门料简等。若无生门破见等下。是将入假中知病。知病中重数。重数中知见重数文来。余知病中诸义及识药授药等文并略。若无生门观智障等下。是将入中初观无明文来。前文既以四句推破。破已乃云。若于一观得悟。余句即融。故知一句得悟。悟即三观现前。带前二观修中故也。余三句如文。从自灭下是将入中观法性文来。从自待下是将入中观真缘文来。初无生门中明因成假。约无明法性以为自他共无因等。今入中道。中道文初揽前空假与中相即。已具三谛。故今四句一一句内皆结三谛。相续相待亦复如是。又一一假中皆初明自生次明三句。在文可见。相续文中言自灭等者。前观法性中云。为当无明灭法性生等。故此文中以灭为名。无明灭生。无明即是自灭。法性生。即是他生。不灭而生。即是他灭。法性名自。灭不灭生。即是共。灭离灭不灭。即是无因。法性亦尔。何者。不灭生是自。不灭望灭灭即成他。今通无明言之。故皆云灭。相待中云自待等者。前相待中。云待智说无智待于诸佛。名为他待。待我当来名为自待。共与无因例此可知。若无生门三观结成下。是将结破法遍文来。前于二观后结竟。至第三观后。但指前结之。今度入文。既于第三观后说之。第二观后故略不出。故知结遍正应合在第三观末若无生门如上等者。总结若得下次明二经。初通明入相。次所以者何下正明二经。先明无行。次明金刚。初无行中云谛无行者。即是妙境。智是依境起解。菩提是发心。安心如文破见思等者即是破遍生死涅槃中间即是通举始终。行位教等指下文中通塞道品及以正助。位是次位。通摄安忍及以离爱。并在位中。过离爱已入初住位。必有起教故云教也。次金刚者。初且引经六尘不住。次境智下明十乘也。不住境智乃至见思无明等者。且举十乘初三文也。以破遍文是元度入故也。不住地等者。更引经中不住之文。入地尚乃云不应住。以未极故。况复住于初心境智。乃至若未破遍故不应住。即是无住而住。是则亦名不应住。故云虽诸法不住以无住法住般若中。是则三谛复通初后。六即皆得名无住住。此无住下更判位也。故仁王下释判也。通途言之。此之三处皆破无明。是故分得金刚无住。释迦下明究竟金刚。若尔下释疑常途所释但云金刚唯在伏道。故云断道无金刚耳故以等觉为金刚位。妙觉唯断无金刚也。仁王既云释迦所入。故今引之。佛有金刚通至初住极在于佛。无非金刚不住义也。为破他解故引佛有从容释之。有无无在用在等觉。功归妙觉。二论所说亦不出于十乘不住。言度曲者。曲谓音曲。以无生义度入余门。如世弦管。弦管不殊而曲各异。弦管如横。诸曲如竖。初章根本妙慧旨归。度曲之功旷大若是。入道为理余三属事。千从之解少分为言。次更料简者。初问可知。答意者。无生对余名为二义。初正示自行能通之门。故云三十二菩萨。各各说己所入之门。若言下出他解。今解下出今家正解。初示能通之门。此菩萨下明自行。又他缘下次明化他。前明诸菩萨各自说己所入之门。故成自行。此中明三十二菩萨各各说者。非独述己亦为利他。他缘不同故须各说。是则等者。叹门无量无不益他。云何等者。结酬前难。复次下更于门门以明四悉。得四悉益即是其宜。若无四悉应须度入。叹喜即世界。信善即为人。执破即对治。欲悟即第一义。当更下次明无灭等门有四悉益从喜生下八字即四悉门也。譬结如文

○次明一心者。初明来意。始从外外终至佛法。皆有邪执及以诸思。并皆观破。破立兼申一切经论。故见思破位大小不同。四门料简所入各异。出假药病及授药等遍历一切。入中复有诸位不同。度入横门门又无量。是故一一皆云一切。其相既广。欲修观者厝心难当。故须结撮示其正意。名为一心。此即正明一心无生门之来意也。从若无生门千重等者。次明横竖诸门。度入一心。虽种种下结成一心。但一心下分门解释。先释总门。对下贪等一一相别。故名为总。利者举总已了于别。为未了者下更别云。于中初略示观法。若不得等者。次明度入意。寻文可见。言悬超者。一心中具无复次第。不同前竖故曰悬超。出假度入中云复疏到入者。自行虽破未委分别。故名为疏。次为利他更广分别。故名为复。破已复来故名到入。亦名却入。未前进故。如是等相亦入一心。故云妙空乃至双照等。一切双非意亦如是。言双照二谛之假者。以假即中故也。何以故下释结。如是等者。次约一心开佛知见。既于念念止观现前。约此心念名为众生。何者。总撮前来若横若竖既入一心。凡一念起不离于我。我即众生。违念念心而寂而照。寂故名止照故名观。一心既尔。诸心例然。止观为因眼智为果。一一念中无非止观眼智故也。何必初住方名开耶。如开三乘但是开彼执近之谓。谓即众生亦是点示谓情寂照。即是三乘佛知见开。今此但是开许开通之开。未是开发开见之开。故下文云此观成等。以判开位。故法华云下引证六根净中。但引意根者。由意净故诸根清净。故但引意以摄余根。三贤十圣等引仁王者。贤圣居因故有果报。佛无报故。故名为净。今通论之净秽既殊。有报义别可证究竟。大经亦云下借小明大证妙觉报。小乘亦以有现报故。名为有报。故二十七云。众生系缚名色。名色系缚众生等。师子吼难言。若有名色是系缚者。诸阿罗汉未离名色。亦应系缚。佛言。善男子。解脱二种。一者子断。二者果断。言子断者诸阿罗汉已断烦恼诸结烂坏。未断果故名果系缚。不得说言名色系缚。虽未断果必定断故。烦恼即是果家之子。阴果即是子家之果。大乘虽不同彼小乘入无余时永断于果。但有现报无生后报。其义稍同故得相显也。有报身故同于子果。不招后报名无果子次引金光明亦证报身虽同名报报义复别。不同小乘隔世报故。故重引之。境名法身。智名报身。境智相应能起化用。名为应身。准彼经意应字平呼。智应于境名为应身。彼经即以报身为应。起化用者可去声呼。即化身是。故彼经三身品云。化身应身法身。随诸众生现种种身。名为化身。相应如如如如智愿力故。得现具足相好。名为应身。断一切烦恼具一切法。唯有如如如如智也。如如法身为如如智所应依故。次引宝性释金光明

○次历余一心者。以向横竖不二一心。历于诸心。一切诸心无非无明。是故初且总观无明。总既非宜开总出别。无明心中具诸心故。问。前文但云观于识阴。何故得有欲等心耶。答。一者诸心不出于识。二者为对便宜之人。故须兼列。问贪等即是烦恼所摄何名观阴。答。虽是烦恼善恶阴摄。况此但观欲等心王。若尔。与烦恼境有何别耶。答。此是烦恼非烦恼境。彼由观发昔此过现习生。与下不同故合在此。其实烦恼非报阴也虽即属阴摄阴不尽。是故下文复例余阴。所言历者谓巡检也以别望总故名为余。不出无明故云一心

○次前来下例余阴入等者。问。应在第七卷末明十乘竟例余阴入皆修十乘。何故于此即例余耶。答。以义便故。从初至此单约识心。从此已去乃至离爱。具约五阴方成法相。故通塞中既检校谛缘。谛缘必须具足五阴。道品念处不可独明一识阴故。正助秖是助于道品。下三秖是明于观阴次位等耳。故须于此例余阴入。将余阴入共为观境。问。历余一心与四阴何别。答。有同有异具如向简。又历余一心。以心对心而论总别。若例余阴以阴对阴而论粗细报非报异。法相别故。故须别明。虽复别明应知同异。阴不出心心不离阴。阴从能覆。心从能造。造亲覆疏并心为境。次问答料简。问如文。答中先答入空因缘。于中先总答。何者下别列。夫生死下释也。初文释为自脱。自既有下释为脱他。贤圣以下释为慧命。诸神通下释为无漏。又法位下释为法位。然须思择例同出假因缘相者。自脱同大悲。脱他同本誓。慧命同利智。无漏同方便。法位同精进。一一细会令义相当。假在空后故云例后。欲以前后一例五缘故亦五耳。夫空观下次答入假无四门。意。空通大小等者。小藏大衍偏三圆一。此等皆破见思入空。能破之观依门不同。故列十六门使析体不滥。如体空中诸空复别。见思断处三乘共有。别教入空虽独在菩萨。智断复同。标心永异。今文明竖相似别教。文意复殊。故今文云所为处别。故对别简使与别异。以立次第本显不次。故云料简闲也。恐人迷故寄四教简。文意本在唯一圆融。智障者下寄此文后以引达磨郁多罗释智障义。达磨郁多罗此云法尚。佛灭度后八百年出。是阿罗汉于婆沙中取三百偈以为一部。名杂阿毗昙。此论主凡有释义文多委悉。大师引用全无破斥。亦如玄文释十二部经。虽不正用具存彼意。今文初从烦恼至云何说智为障。即征起也。智有二种云。答也。既述彼义且顺彼宗。勿将今文以杂彼意。初征可解。答中言证智者。是佛菩萨智。言识智者是二乘智。二乘之智虽得智名未顺实相。义当于识。能破烦恼义当于智。言体违等者释识智。识顺于想性是分别。此智违体故曰体违。此智顺想故曰想顺。顺二乘智违于佛智。与佛菩萨智而作障故。故云智障。又佛于二障等者。佛烦恼障先已除竟。无明复尽名离二障。故引涅槃证二解脱。心谓无漏智谓证智。智不被障名智解脱。次引地持释涅槃意。地持名慧涅槃名智。名异义同。次若以下转释地持慧解脱也。地持中云。于一切所知知无障碍。名为智净。故释云。以无明故于知有碍。若破无明知无障碍。即是无明障于证智。名为智障。破无明故得智无障。次引入大乘。以证无明是智障义。然无明名同是故须简。出世无明方名智障。二障俱是烦恼下。更转难也。无明与爱俱是烦恼。何故独以无明烦恼。而为智障。从无明下释也。爱是烦恼烦恼异智。无明虽亦名为烦恼。烦恼即智。是故无明不同于爱。所以分于二障不同。次引例释智障。分段是生死生死非无为。若无为生死生死即无为。无明亦如是。即体得名智。是故说无明得名为智障。爱即四住下释烦恼非即智之惑。故有智慧时则无烦恼。有烦恼时则无智慧。是故文云。解惑不俱。烦恼即障名烦恼障。言无为生死者。摄大乘立七种生死中。有方便生死即无为生死。有因缘生死即法界生死。此二生死在变易土。故彼生死即是无为。故借例今即智之惑。复次爱能令诸有相续去。更重释出爱与无明。其体不同。爱从果起能续后果。故云能令诸有相续。此明爱之功能。能令心烦下释爱功能秖是烦恼。虽无明覆蔽下。出无明功能以望烦恼。招生强者不过于爱。故从强受名。是故爱但名为烦恼。不名智障。无明不了下。正释无明功能是智障义。无明与爱俱违解脱。而无明与爱枝本不同。无明为本正违解脱。违即是障。次爱性下明爱是枝。本既已受智障之名。是故爱但名为烦恼。次无明性迷下。重释无明亲能障智。体性复迷。迷即是障。亲障智故。是故名为障智义显。次无明有二种下。重简无明名同体异。以辨二障体相不同。先问云。虽有迷事迷理之殊。二既同得名为无明。云何无明得名智障。次引地持答。若通论者。所障既其俱名智。故使能障俱名障。今别论者。所障智体既不同。故令能障无明别。是故二乘人无我智。而为所障。即以烦恼而为能障。诸佛菩萨法无我智。而为所障。人无我智而为能障。以二乘之所障。为佛菩萨之能障。于二乘人得名为智。于佛菩萨但名为障。此亦即智是障名为智障。若尔下判向地持。人法无我俱是所迷。人法无我二俱名理。二无我智俱名净智。烦恼及智俱是理智家障。从又智所知去。即是事智被障为智障。次若尔下征向所解。迷事迷理俱名智障。何者为定。从照事照理去。会向二解并有道理。以古人释有二不同。或以诸法被障。名为智障。或以无明障于佛智。名为智障。论主俱许故云虽二二无二也。何者。秖是一智能照事理。事理虽殊智体无别。又心智为障下又出异解。有人云。心智为障者。心是分别。分别为事。事碍如实。此释即取以迷理者。名为智障。以灭想灭心去。举小乘法对释于大。如小乘人入灭尽定灭想灭心。亦名灭智。此是断灭。今灭智障心不可灭。即舍分别入无分别。故知分别实不可舍。又非条然下重释智障与中道智。非条然别。智障是无明无明是法性。是故智障不可断也。次是以下引经为证。福尚一毫无不趣极。当知分别智体无舍。为助道故先破烦恼。烦恼若破。此破惑智。体是证智。是故无失。人作一向下次破执见。见者自谓有断不断之别。论其智体体本无殊。如上众释意显无明虽云智障。障体即智。又前来诸解亦不出前释中观初明智障义。开为三释。初云说智为障。即是智为能障。智障两字俱属能也。次云从所障故。名为智障者。即是证智被障。名为智障。智障两字俱属所障。次云又智所知碍。名为智障者。即障字为能智字为所。次问答者重释妨也。初问意者。璎珞经中列位始终。唯云初地三观现前前双流文。何故得有三处双流。答意者。借义相成于理无失。借别八地成通教下。借别初住成圆教高。不可专执璎珞别位定在初地。明位委悉不过璎珞。是故借之以成高下。此一问答拾遗故来。文亦非次


止观辅行传弘决卷第六之四


止观辅行传弘决卷第七之一

　　　　唐毗陵沙门湛然述


次释通塞中先列异名。次明来意有法譬合。就初法中先正明来意。亦是结前生后。前破法遍者结前也。应入等者生后也。俱用三名以为生后。故云应入不入。当寻得失必滞是非。得失秖是有著无著。若同外道名著名失。当用此门检校除失。若无失者但依前门破塞存通。是故今门意在检校。恐于通中翻起于塞。次不得下诫劝也。若一向作解唯用破遍。恐于通起塞于塞无通。所以立此通塞一门。检彼破遍令塞得通。使彼破门于通无塞。次何者下正明来意。于能生著同彼外道。宜用通塞四句遍破。故知前破遍中但用能破破于所破。犹未悟者必于能所心生塞著。于能生著观法虽正著心同邪。是故须破。故云爱著观空智慧。是故须以四句三假破能著心使无立处。破能著智如所破惑。故云能破如所破也。虽不爱著能破之观。而犹爱著所破之惑。故云若不爱著观空智慧。则能破不如所破。是故但用破遍破惑。是故须以二句分别。则使此文与前永异。一者通途通塞则以所破为塞能破为通。二者别相通塞则以于能起著为塞破塞无著为通。故下文云。法相浅深任有通塞。况复于中起苦集等。上句即是通途通塞。下句即以别相况之。然今此中总有四义。一横通塞。二竖通塞。三横别通塞。四一心通塞。文四义二。前三为成一心故也。一一皆须四句检校若于四通而起塞著。皆须破塞以存于通。如是展转以破为期。故下文云。于一一能一一所。一一心皆悉检校。为是义故立通塞门。所以复须四句分别。一者塞中得通。二者通中有塞。三者塞自是塞。四者通自是通。初之二句即是今文别相通塞。后之二句若塞已破即属破遍。若塞未破度入今文成前二句。又第一句兼于两句。谓通相别相两意故也。次举譬中先譬。除膜养珠但成分喻。若破贼护将便成遍喻。何者。除膜养珠不可珠复为膜。即滥第三第四两句。是故更喻破贼护将。将若为贼此贼亦破。贼若为将此将亦护。如是展转将皆为贼。节节破之。即是此文之正意也。所言膜者皮间薄膜。此膜覆眼名为眼膜。若尔下合譬。若能如是方能导人至于宝所。于中先正合譬。次通五百由旬义也。亦通塞之正意也。破塞存通至宝所故。是故路经五百由旬。经云导师善知通塞。故用法华将导譬也。是故须破古今诸释。方了今文一心通塞。于中总有六师不同。破初家云二乘之道非七八地者。问。二乘正当七地八地云何言非。答。此中用释论意以破彼计。彼释既云六地见思尽以为三百。七地八地以为四百。是故今文以论破之。论以二乘而对四百。汝以六地对见思尽。正当二乘不为四百。却以七八二地而为四百。故汝所释与彼大论通教义违。此师用通义而不识通意。是故还引大论破之。大论通意至后更释。后之二家皆约烦恼为五百者。而前家不数尘沙后家不数于见。是故并失。后辨失中略不更破也。此之名义下通今经也。先正通经。经具三义故知诸师不与经会。诸师下次辨失也。先总次别。初言总者用别如太方。用通如太圆。二乘擅行如太动。界内立城如太静。又约烦恼而不数见及尘沙。约生死而不数有后无后为太静。故知诸师各随一见。或得通而失二。或用别而违圆。或至三百而不立化城。或有擅行于四百五百。或约烦恼而摄或不尽或约生死而取舍不周。欲判圆经恐未可也。如持一孔等者。不可以一师偏解。能释兼三之文。初家下别判。但判四师不判第五第六师者。略无易见。判初家云四百立城者。若约通义七八二地正属二乘彼师七八对于四百。故成四百以立化城。摄家割二死于荒外者摄大乘师。立七种生死。一分段谓三界果报。二流来谓迷真之初。三反出谓背妄之始。四方便谓入灭二乘。五因缘谓初地已上。六有后谓第十地。七无后谓金刚心。汝既自立七种生死释五百义。何故舍二但用方便及以因缘足于三界为五百耶。如汝所释宝渚之外更有有后及以无后。舍而不用故名为割。荒为八荒八极之内亦云四海之外。亦曰九州之外。亦云荒服之外。故曰荒外。如第一卷所引。尔雅云。九夷等四此次荒之国也。觚竹等四此极远荒之国也。今以地极名为远荒。即以所极譬于宝渚。宝渚之外不应有地。摄师犹有二种生死阙而不论。是故破之。次判地家界内立城者。既将住位以对二百。住位复是见思断位。二百对界秖是色界。故知即是界内立城故不可也。次家即以二乘足为五百。经过三百以立化城二乘至此即应入城。何故将对四百五百。故知擅行四百五百唯至法华开权显实。方可出城进四五百。若开权已成大菩萨。那得复云犹是二乘。而云二乘足为五百。言径廷者。二乘本是被覆之权。辄自开权故云径廷。至法华会佛为发权。不名擅行亦非径廷。廷者(他定切)越次之义。又开权竟二乘同八。亦非二乘各对一百。是故不用。城者盛也。盛于所住即行人也。人师过如此下释疑。先征起。次正释。恐人见论疑破初家。论以二乘而为四百。何故不许四百立城。于中先序论文。言论有二文者。大论六十八云。譬如欲过一百二百三百四百由旬旷野险道。言险道者即世间也。一百欲界二百色界。三百无色四百二乘。复次四百欲界三百色界。二百无色一百二乘。菩萨摩诃萨当知不久得菩提记。当知不畏堕于二地。是过四百近菩提城。论文无五百之言者。既云通意过于四百旷野近菩提城。城即五百。今通之下即是今家判于论文但属通义。是故但以二乘对于四百。菩萨至此与二乘齐。仍约钝根未见中者。是故不明五百由旬。故指三乘共得解脱。名为涅槃。复以二乘为一百者。如前引论。寻文可知。今明下今家正解。正显今家依法华明通塞义也。经文既云过于五百。今家准经以为三释。若约生死及以烦恼。不应云过。若约观智即得云过。过前生死烦恼二五。即至涅槃一切种。智故云空观智知三百等。知即是过。初约生死者。五百皆是生死故也。是故不以寂光对于五百。次约烦恼者。见通三界故合为一。下分系欲故合为一。俱舍云。由二不超欲由三复还下。二谓贪嗔上通名类。故合为一。下分有五。谓身见戒取疑贪嗔。言上分者上分有五。谓掉慢无明色染。以此三释即是一念能所无著。方名善知。又诸师下结非显正。斥诸师释唯依权教判位太高。于权位中又释不了。故下正以横竖判权及横别等。方晓权人所行之法。若横若竖俱破五百但非一念。故判属权。辽亦远也。远而又迥。故名为辽。二边之外别立五百故名辽远。此即通结诸师判位大高。初师以十地为五百。摄师在初地地师在十地。如此判者凡下绝分。化城非冀宝所望崖。凡既望崖为谁说教。若其此教唯为圣人。经不应云为令众生。又若定在十地等者。二乘被会尚亦未至。何况凡夫。今明圆门实相宝所凡圣通具六即甄分。旧依权门判位太远。今依实教是故不用。今论下正以由旬释通塞意。先纵横。次一心。初有三义谓一横二竖三者横别。初横。如文。次竖文中先正明竖。次横织竖。竖三如经横三如纬。织之令成三谛文章。若三谛中有苦集等三谛不成故也。如入空时具谛缘度检校心法及以能所。令无苦集无明六蔽。假中检校亦复如是。初入空中析体不同。初明析空中先言三塞者。初是苦集。既不识下是十二缘。次不灭下是六蔽。于六蔽中但举一悭。余五并略。次引大经以证六蔽。蔽即是塞。第十一云。如婆罗门幼稚童子为饥所逼。见人粪中有庵罗果即便取之。有智之人即诃责之。汝净行种。云何取此秽果而食。童子闻已赧然有愧。即答之言。我实不食净洗弃之。智者诃言汝大愚痴。若拟弃者本不应取。章安解云。婆罗门者即譬初修般若净道。幼稚以譬解行浅弱。三途苦逼譬之如饥无常之中有人天果。如彼秽粪有庵罗果。深行诃浅故曰智诃。童子去浅行怀愧。非贪天乐。为欲于中修道弃舍。故云洗弃。智者语言去。菩萨劝令一切俱舍。不须受已复观而舍。故知经意正譬三藏菩萨。观生受生名洗已弃。故知三祇百劫之内。有漏心中修事六度。度与惑俱义同于蔽。若于下次明二通。即谛缘度。谛缘度相寻文可见。当用下次明检校言一一者。不问能所及以心法。有塞咸破如前破贼。故知通塞咸须检校。三谛之中言心等者。心谓体析见思之心。法谓假观知病等三。及中观中无明等三。此等皆有能所故也。又心谓能缘之心。法谓所缘之法。若观若境俱有心法咸须检校。下去例然。复次下次明体空。文亦先明通塞之相。如罗汉下以圣况凡。圣尚名阴凡何得无。若计下次示苦集。结业即集生死即苦。若不识下次明十二因缘。若爱下次明六蔽。亦但举一悭余五并略。用即空慧下检校入空。从于病法等下次明检校入假。并可见。问。前入空中云一一心。今入假中云一一法者何耶。答。三观所观无非心法。初破见思作心名便。入假习法作法名便。以己他心所习成法。入中之时并是法界。从法又便。文略可见。次检校中道正观者还检竖破中观三番。此中存略。但云观于无明法性真缘三假。以示通塞。一一下示检校相。若作如此下至塞乃得通者。明权位太高。通教六地别教初地如是两教经于劫数。乃到实相宝所之位。此位乃是竖三谛相。次引大经以证权位经于劫数。大经前后总有四文。大同小异。第十云。经尔所劫当得菩提。第十九云至菩提。第二十云得菩提。第二十一云住菩提。住者秖是住于初住菩提住处。当谓经劫方得菩提。至之与得名异义同。至谓从于方便中来。得谓得于发心处所。言须陀洹等者。从本为名。经七生已任运入般。生彼复经八万劫竟方发大心。一来六万不还四万。无学二万支佛一万　比说可知从根利钝故使出界经劫长短。发心已后修中道观。断无明惑得见佛性。乃可名为过于五百。此语三藏入灭二乘。通教多分即生能发。如此论者无益初心。然向五人皆云发心若到若得。是故不与唯识义同。长时乃发教尚是权。况计永灭宁非方便。若执权论破佛实经招过既深。良恐未可。此之竖相虽本为成非竖非横。与彼权教次位同故。故须斥破下横亦尔。次明横别者。先法次喻。初明法中先寄三人以明观相。一一文中皆先出观相。次明检校。此三观者依大品文。经云。有菩萨摩诃萨。初发心时行六波罗蜜。上菩萨位得阿鞞跋致。有菩萨摩诃萨。初发心时便成阿耨多罗三藐三菩提转法轮。与无量众生化益厚已入于涅槃。有菩萨摩诃萨。从初发心时与萨婆若相应。与无量百千万亿。从一佛国至一佛国净佛世界。今文所引开彼第三为第一第二。以第二为第三。又经列前深后浅。今列从浅至深。依随义便于理无失。第一文云六波罗蜜即是举行。第二文云便成菩提。即是举位。行位虽殊同显一意。是故今文略于第一。第三文中初云萨婆若。又云净佛土。虽同一文既具二义。是故开为第一第二。余文所引并拟三教初发心也。通虽有假意多在空。别虽有中文多在假。圆虽三观从初观中。是故今引以对三观。同初发心故名为横。分属三人故名为别。如此下斥权异实。圆中虽云从初心修。彼般若部带二教权。犹未开显。是故斥云三法各别。大论下次引论文三喻。亦证横别。于中先喻次合。故大论四十三云是三菩萨未发心前。闻佛说大发菩提心。譬如道行或乘羊去或乘马去。或乘通去。是故到彼有迟有疾。初者钝根次者渐行后者即到。又云。初者罪多福少。次者福多罪少。后者无罪唯净。今此文中以步替羊者以羊迟故不异于步。故知今文用法华意。故得破彼权部纵横。论五十六又云。如三人行。一人避走。一人钱求。一人随王。破意亦尔。横别义意如向所释。次明一心者。初斥横竖。次正明一心功能破权。初斥横竖中。先重列出通相通塞。是即空假两观能破见思尘沙。于当位中虽得为通望于中观仍具无明。故名为塞。若后中观胜下二观。虽得名通隔于空假。故名为塞。横中通塞寻文可知。法相下况出今文横竖别相通中之塞。横竖法相已有通塞。况复于通起著成塞。当知横竖通别并塞。故云皆塞无复有通。欲出通相一心为通。故先辨于横竖之塞。若一心下正明一心。即是检校一心破遍。前破遍中既已结成出其元意。秖应立于一心检校。于义即足。又为成就前横竖门。故更节节以论检校。复引法华善知通塞显今检校须破诸师。论其正意秖在一念。故前之三种为显一心举破遍等。例之可见。又前三种望于破遍但成于竖。至下度入方始以竖而入于横。如谛缘度横织竖成竖横别之横三俱初发。虽名为横。三观望之终名为竖。今破权功能正显一心。初破横竖中破竖者。竖通渐入虽属一人。前后次第三时各异。以各异故。故非一三。今一心具三破次第之三。故云一心三观破竖通塞。三观一心能破横者彼横三观离属三人并在初心。故三不合一。今以三秖是一破彼分张之三。故云三观一心破横通塞。应知一心三观与三观一心。言互理同。为破横竖翻对而说。如此横竖一一谛中。具谛缘度若通若塞。横竖若破。谛缘度中通塞随破故不烦破谛等通塞。故向文云。况复于中起苦集无明蔽等。况出此塞以圆破之。有人云破谛缘度横名为破横。深不见文旨。故前文中先明竖竟。次横织之。一一皆具谛缘度三。况复于通复起苦集无明等塞。故知破竖苦等自破。不须更指苦等为横。空即三观等者。次圆三观。观观具三以破横别。一一所破各别不同。故云空即三观乃至中即三观。有人云。破神通者。破第一卷圆顿止观通者腾空。腾空被破知前非顿。如此说者殊乖文义。论文神通近在目前。何须远求序中之说。又若破彼顿更何所传。师资不成付法安在。祖乎龙树其言徒施。又彼顿譬文在序中。说止观时未有此序。岂得将己正说预破弟子序耶。又序中所述师资所传。若破所传便成自坏。良以下正叹功能。能破横竖及横别者。良由一心圆妙故也。众魔等者。众魔者即天魔也。群道者即外道也。又群道者偏小通名。故以一心皆能对破。终不等者若步涉乘马避险从夷。若神通腾空从虚避下。是故初修二观先破二惑。次修中观更破无明。今三观一心初后无碍。不同三譬。故云终不等也是故去下陵高斥前腾空。空假如下中道如高。避山从谷斥前步马。终不两字冠下两句。若于下明一心中用通塞意。一心不当横竖通塞。于此一心复起塞著。而生苦集无明蔽等。此苦集等即是见思。见思既生即空尚失。岂复更有去边求中。故云非但失于中道神通。亦失空假步马。此是一心别相之塞。尚须检校令塞得通。若于下令检校此一心通塞。是为下正判也。如此释者。一切众生理性五百。乃至诸佛究竟五百。不同旧义令凡望崖。次问答料简。初一问答料简异名。问文可见。次答文者先通次别。既云一意故名为通。亦有差别故名为别。别中分为三意不同。言约解者。解圆无著是名为通。解偏起著是名为塞。言约行者。解为行本行从解生。由解偏圆令行得失。言约字者。字即教也。有名有实名为知字。有名无旨名为非字。如虫蚀木偶得伊名。是虫不知是字非字。况知是字有旨无旨。次引金光明者。总证三名。即散脂品文也。次一问答料简通塞。问中四者。约此卷初立横竖义。而为此问。更列前文令此可解。四谛因缘六度名为横通。苦集无明六蔽名为横塞。先空次假后中名为竖通。见思尘沙无明名为竖塞。横竖通塞更互相对。以为四问。问出圆意以显文旨。然此问意虽以三惑三智为竖。别指无明以为竖塞。最细极故。别指中道以为竖通。最高远故。若横织竖及以检校谛缘度三。虽至中道若不织竖。但在即空。故下答文指于界内苦集等三。别为横塞。即空真谛别为横通。问则通途泛问。答则分于两途。先立两途。次释两意。初然者下先释一往。然谓然可。如向所问横竖皆悉更互通塞。此即圆顿不次第意又前既具明次与不次。问中一往似问不次。而实通问次与不次。是故答中分为两意。以所治惑有即有离。故使能治亦有即离。若次第修通塞俱别。如后二往。若不次第一体无殊。如前一往。言一往者。无明无别体全指于见思。见思障谛缘无明亦能障。谛缘既被障亦作横中塞。此但据初心三惑全未破。故真谛谛缘亦被无明障。中智治一切者。圆人修中智非独破无明。亦治真谛障界内之苦集。是故名竖通亦通于横塞。亦据初观中得作如此说。文中若准前问文。仍阙余二句。是故应更云横通通竖塞。所谓谛缘度非但治见思。亦破于无明。一空一切空故三惑俱破。横塞障竖通所谓苦集等。非但障真谛亦障于中道。一苦一切苦故障于三谛。所言二往者。见思中苦集及无明六蔽。唯障于真谛不能障中道。真谛谛缘度但能破见思不能破无明。无明自障中故不关真谛。中智破无明亦不关见思。是故今文云竖义对当别

○次明道品调适者。先通列释四道品相。文四义四意在调停。此四通论俱通大小。别而言之第三唯小余三在大。言当分者互不相假。既云当依念处得道念处既而当知余品并为所依皆能得道。故云当分。又云下引证。亦得将念处以例余品。故云亦然。此从别义故引念处是道场及以衍等。若从通义。教教七科无非当分。言相摄者。大小乘教凡论道品随其科品。皆互相收。次引论证。文意可知。言约位者。如大师自有四念处文。四教各以念处为位判在外凡。故诸教位并对道品。此文从小且对小位。若从通论。诸教皆得以内凡为燸顶等。言相生者。如文云念处生正勤乃至生八正。由此相生。故下七科次第调停。亦名相生。调停乃是诸品调试。何者相应可入法性。故此七科初心可修。虽有四文亦但二义。前三为成第四故。次所以下次明来意。于中初文略明来意。于上破遍及以通塞。若不悟者由无调停。真法下释向道品所证之法。初住已上分得无漏。自尔已前皆名有漏。是故初心调停道品。能为初住无漏作因。如酿酒下举譬也。此方即以麦麴为酵。西方或用草华等酵。真法在迷犹如水米。道品调停犹如酵燸。调停得所变有漏米。成无漏酒。调停失度理味不成。次引大论证须道品。能为无漏作近因故。如大论云。不净开身念处。身念开四念处。四念开道品。道品开三脱。三脱开涅槃。涅槃是无漏。是故有漏能为无漏而作因缘。论文虽以不净为首。语且约小正在衍门。随教不同理观各别。皆是有漏为无漏因。及道品后次明三脱。次问答料简中初料简大小。问答具在大论二十一中。今文答中先用论意。次引净名大经大集。助论答意。净名由之成佛。得道之处及摩诃衍。大经见性及譬醍醐。大集是名菩萨宝炬。宝具诸法炬能破暗。摄一切法名陀罗尼。故总结云皆不云小。若大经下既折不许专在于小。次复纵云通于大小。故云无量助菩提法。是大涅槃因。亦是释疑。恐人疑云。更有无量助菩提法。方得名为大涅槃因。故知道品非大乘因。故即释云。道品之外无别道品。虽云无量不出道品。是故道品是大乘因故复更引大经四谛而为例释。四谛之外无别四谛。三十七品既是道谛。故道品外无别道品。故四含中所明四谛云为声闻。如殃掘中及诸大乘所明四谛。并为菩萨故知通也。故殃掘云。云何名为四。所谓四谛法。此是声闻宗。斯非摩诃衍。大乘无量谛。言如爪土者。大经三十一迦叶品中。佛取少土置于爪上。告迦叶言。是土多耶。十方世界地土多耶。迦叶答言。爪上土者不比十方。今借此文校量四谛。三藏四谛如爪上土。所未说者如十方土。即余三教四谛法也。若未说者如十方土。应有五谛。佛言。无第五谛。但言四谛有无量相。非诸声闻缘觉所知。且指别教四谛以为无量。故殃掘云。大乘无量谛。言十六门者。虽借别教始终十六。意实通于四教十六。又有漏下约五味判。由向申难一十六门俱有道品。故云无量。而不无浅深。故以五味判其优劣。初言有漏者既属界摄随其多少并有漏摄。今之所用意在醍醐。二十二等者。大论十九云。欲界二十二除七觉八正。未到三十六除喜觉。初禅三十七。二禅三十六除正行。正行即是正思惟三禅四禅及以中间。并三十五除正行及喜。三无色三十二除喜觉正行正语业命。有顶二十二除觉道。若婆沙中不辨欲界。于无色中但三十二。不辨下三与非想异。大论云正行。婆沙云正觉。余文并同大论。婆沙。又复分别几法现前。问曰。诸地之中各有几法现前。答。未到三十六。三十三法一时现前。初禅三十七。三十四法一时现前。中间三十五。三十二法一时现前。三四三十五。二禅三十六。无色三十二。并除三念以缘异故。三念者谓身等不俱。故无量之文须兼五味。次或言下料简正助。释大经疑。前引大经乃云无量阿僧祇助菩提法。是大涅槃因。及五味中有正有助。今文何故复以为正。故引两文或正或助随其深浅。皆以前前助于后后。教文意兼故皆云似。故今文意须有正助。此文即正。助道即助。是故引教两文俱存。前五味中具引诸经。故并有正助。文若言下料简有漏无漏者。由前五味中。云有漏道品欲界二十二等。初文征难。准婆沙文。七觉既是修道之位。何得总判道品有漏。故引法华证成无漏。云何下又难。婆沙七觉既是修道之位当知八正在七觉前。即是见道依此问之。何故八正在七觉前。此应下答也。由前二文相违不定。故须开为三句解释。先列三句。如大论下解释。先略释有漏。云何下释三十七品是有漏相。皆是下释三十七品皆是无漏。从来下重更印许前引大论之文。而婆沙去释第三义。何以故下释婆沙文。若八正在七觉后。八正已前虽是有漏。若至八正入无漏故。故此道品亦漏无漏。若言八正在七觉前是无漏者。如常所说。经论皆尔。故云可解。即属第二意。又婆沙五十三云。四念处有二种。谓有漏无漏。乃至八正亦复如是。是则始终俱属第三。又杂含第六云。七觉八正一一皆有漏及无漏。是则婆沙及以杂含。具有三义。俱属第三。今文但列初义证成。引婆沙证成二意者。亦漏无漏及以无漏。及亦漏无漏是对位者。重以对位释前八正在七觉前。世第一前是亦有漏。见道已去是亦无漏。是则八正在七觉前。具于二义。谓第二第三。诸道谛下次正释于无作道品。今文正意也故且置余三。初明来意亦是去取。此之七科文七义七。意在随益顺机不同。此但通论文义及意。于七科中各论文义。具如下列。于七科中先明念处有总有别。下之六科别别而用。今初释念处。文四义四同显一境。境一品四随何相应。于中初正释。次结前生后。初正释者。且引三经而以后后释于前前。初引大品释于念处。使成三谛。次引华严以释大品。明四念处具一切法。即念处境也。如大地一具种种芽。次引法华结华严意。云何种种谓相性等。正用十如以为观境。故最后结凡言一切。不出百界千如故也。又下释中皆先约一界次以九例。一中皆云一切等者。以一界中复十复百三千故也。常途云下次斥旧解。第一经中。一切诸法相性体等。秖是第三经一相一种。及第三一地实事。种相体性秖是一种。故此一种云是佛性。次卉木下即是正解。卉是草之总名。木是树之通称。众草成丛众木成林。卉木秖是三草二木。三草二木譬七方便。此七方便本是一实。今一念去正释念处。先更牒前不思议境。为念处境。既一一界各具十界。故不相妨。前总立阴名观既不悟。故离为四而调停之。法性因缘去示念处观。委悉具如四卷别行圆念处说。四文皆以一念百界千如三千世间摄成三谛方得名为无作念处。故知前来境等五法。并依于阴。乃至觉道亦复如是。今一一念处皆先趣举一界为境。次以余九例之可知说之则四法先后。观之则不出一念。于一念中有总有别。又为约法相令具足故。及示识心以为境首。故先于破法遍后例于余阴。以为通塞道品之本。若欲显于不可思议还须约于一念心辨。则具观于阴入界等。一切皆然。如是下总结念处。义意兼广破倒显理。下释兼广文自有四。一一念处皆悉先明空假破倒。次以中道结成秘藏自他俱满义兼大小。言俱破者。既以中道显秘密藏。故四念处咸皆破倒。何者。以即空故即破常倒义兼于小。以即假故破无常倒义兼于大。中道为正故曰义兼。以即中故双照大小双非大小。即是双照双破八倒。三谛相即兼无前后破无次第。即破即立即照即遮。言枯荣等者。大经云。东方双者喻常无常。南方双者喻乐无乐。西方双者喻我无我。北方双者喻净不净。四方各双故名双树。方面皆悉一枯一荣。荣喻于常等。枯喻无常等。如来于中北首而卧入般涅槃。表非枯荣荣即表假枯即表空。即是于其空假中间而入秘藏。后分云。东方一双在于佛后。西方一双在于佛前。南方一双在于佛足。北方一双在于佛首。入涅槃已东西二双合为一树。南北二双亦合为一。二合皆悉垂覆如来。其树惨然皆悉变白。常无常等二即不二。常乐我净遍覆法界。故二二合垂覆如来。即是如来契于秘藏。亦是念处无非寂灭。白者即是众色之本。常等称本故名为变。言北首者。增一阿含云。表于佛法久住北天。长含第四云。佛告阿难。安我头南首面向北。则使佛法久住北天。机见不同不须和会。小乘经文尚表佛法久住不灭。况涅槃终极不表秘密藏耶。然一代教门凡诸所表文义显著莫过双树。以四念处能为大小观行初门。是故尔也。殷勤遗嘱意在于斯。治倒已下释念处名。一切下结成三谛。三谛秖是秘密之藏。即是释成释名义。祗一等者。总结成行相。劝行者观之。能如是观即义。同如来于双树中而入秘藏。是故念处是得道之场。场是所依。所依即理。治于四处无明之糠。显于四德实相之米。依此境故从因至果。境为乘体智为白牛。空假破倒名庄严具。发心起观名为乘始。故云若能深观。究竟至果名为乘终。故云入般涅槃。法界非四而不离四。以无所住住此四法。非始而始非终而终。诸法具足故不余修。但为未入故进后品。自行化他始终具足。念处既尔余品亦然。名异义同。用为调试。随所宜乐得入不同。次若不下结前生后。次明正勤。秖是于前念处精勤除恶生善。故此四文义唯善恶。意在四品次第竖进。文从语便。先除二恶次生二善。据行必以已生善恶居先。未生善恶居次。并先灭恶次明生善。虽云已生未生善恶。文似次第意实圆融。故云前四勤而观之。但粗惑浮疏细惑沉隐。故分已生未生之相。先以三观勤观已生令速不生又更勤令未生不生。是以粗惑任运先除。且得名为已生不生。入六根净进修三观。复伏细惑名为除断。粗惑先去真谛先成。即名真谛为已生善未得无生名未生善。次明如意足者此之四法文四义四。意在随入随何相应。此四属定。六神通中身如意足藉兹而显。又通因定生。亦可六通因兹并发。当是不勤等者。此四正勤是有定之慧。慧观不勤。念处不成反招散动。故释欲中云如风中灯。今修如意如加密室。于此四法一一调试。定慧若等。方可名为有慧之定。三智圆发三惑圆除。是故此四通名断行。四法皆是断惑之行。名为断行。言成就者从果立名。故四正勤四法同观。二二异时位相别故。今如意足四法各用。初云欲者。希向慕乐庄严彼法言彼法者。谓念处境。言庄严者。修希向心令法端美。凡所修立一切诸法。若无乐欲事必疏遗。言精进者。唯专观理使无间杂。无杂故精无间故进。凡所修立一切诸法。若无精进事必不成言一心者。专注彼境一心正住。若无一心观法断绝。言思惟者思惟彼理。由思惟故心不驰散当知四法是入定方便。次明五根者。此之五法文五义五意亦随入修前诸品。纵善萌微发根犹未生。根未生故萌善易坏。今修五法使善根生。故此五法皆名为根。释此五法一一具二。一释根当体。二摄后归前。又此二义前后不定。初释信中先释当体。谓信三谛。次从但念处修下摄后归前。谓此信根必依念处。若无信境根何能生。问。前修念处既不得入。何须更依念处境耶答秖为念处未能得入。更于此境修令根生。是故五根咸依念处正勤如意所依亦然。次释进中先摄进入信。故云信摄诸法。次信诸法故下释进当体。次释念中先释当体。必依念持无使邪妄偏小得入。从又此法者下摄念入进。念进不遗。故云不忘。次释定者。先释当体。一心恬寂故名为定。从而行精进下先摄定入进。从又此法下正摄定入念。有念故不忘有进故不动。次释慧者。先摄慧入定。从内性下释慧当体。有定之慧照本有性。是故名为内性自照。结前生后中言遮诸烦恼者。即以中慧破于三惑。次五力者。文义及意。准根可知。问。名同为根何须更立。答。善根虽生恶犹未破。复更修习令根增长。是故此五复受力名。根成恶破。故名为力。故大论二十一云。天魔外道不能沮坏。是故此五复名为力。若自若他皆得力名。信力信谛不为偏小诸疑所动。进力观谛必无间杂。本求极果未证不休。念力持谛破边邪想。不令三惑之所破坏。定力若成。能于诸禅互无妨碍。不同单修根本之相。言破散者。能破欲界一切诸散。或复虽用欲界语法而不碍于初禅支林。或住初禅觉观之法。而不碍于二禅内净。或住二禅与喜相应。而不碍于三禅乐受。或与四禅舍受相应。而能教化一切众生。纵妨四禅不妨诸定。妨谓妨碍碍谓遮止。纵有因缘不入四禅。不妨一切禅定自在。总而言之。秖是诸定互不相妨。所言不舍不随等者。不舍世禅不随禅生。故经云。虽行禅定解脱三昧。而不随禅生是菩萨行。总而言之。正用中定是故方能不舍不随。次释慧者。能破一切偏圆等慧。能破一切权实等执。而能双照执慧实相。次释七觉者。文七相三义二。意亦随入。通一别二。故曰相三。不出定慧故曰义二。还以寂照除等进等而调停之。复以寂照安之起之。定慧各三。各随用一。得益便止无假遍修。若全无益方辄后品。念能通持定慧六分。是故念品通于两处。次释八正。文八义八意亦不定。品位既极无复生后。初二如文。释正语者。听法说法俱得解脱。化功归已故益自他。释正业中先列四业。次释四业。言小乘可解者。若小乘中则不得云非白非黑而有来报。具如第一卷中料简有无。今云有者。约大乘说则无漏为因无明为缘。生于界外受法性身。酬于此因名之为报。文中更约三观释业。不次第者名圆正业。言邪命者。自圆之外皆名为邪。迦叶自述即其意也。问。何故释业而云邪命。答。缘理义通故得互释。圆业不正常命成邪。破无不遍故名为尽。依遍而行方名为正。见他得利已下。文虽附事例前亦应以为理释。且约事者。圆修之人必离四邪方名正命。见他得利事解可知。若理释者。若偏若小名为他利。具三谛益名为己利。终日圆修不起圆想。而于无想不生染著名知止足。善故名精入故名进。得中名正。心不动等者。不动故正直不失故不忘。上句为因下句为果。不动中道于念不忘。故名正念。正住释正字决定释定字。正住于理决定不移。因是下结八正。如是下通结道品。初结示道品在一念心中。初心可修未论深位。大论下。引证道品并在念处。是故道品初心并修。故知等者。明修道品功能故也。如此下结判


止观辅行传弘决卷第七之一


止观辅行传弘决卷第七之二

　　　　唐毗陵沙门湛然述


次举譬者。婆沙大论并依树譬道品。故名道树。二论并与今文大同。但今结果位在初住。与婆沙异。于中又二。初别约无作道品。次通约三观。初文有譬合结。譬及合文并阙如意。譬中应云茎干上耸即如意足。法性下合。先正合。次明果上异名。道品善知识下结前合譬。准方便中有三知识。从初引导令至宝所。即同行也。由是道品令行无误。即教授义。诸品防护妄误不侵。即外护义。忍辱为衣法喜为食。资于慧命益以定身。并外护义。由三知识。令入初住三身正觉。能与众生真善知识。通途下通约三谛。前但约圆别别对位。此通约谛谛谛各辩。于中先别对。次总对。总别二对但寄喻文。非约修行。又约竖位以譬圆者。观行为叶。相似为华。分真为果。若通约四教准说可知。次明三脱门者。明道品功能。大论二十一问。涅槃唯一门何故三耶。答。法一义三。三秖是一。又随人不同故分三别。见行从于空。爱行从无作。见爱等者从于无相。论局三藏今通三教。别教初心同二教故。诸教并以证道为无漏城。唯圆义通。六即辨异。是故今文释道品竟。次明三脱。若准文正意。秖应但明无作三脱。亦为比决使识无作。是故具明诸教三脱。于中先明来意列名。次正释中先总释。次历教。初文先辩王臣旁正亲疏。次约伏断。三约名体。以总冠别。诸教各各三义不同。准望圣教不可专一。故并云或。下约教释。但注云云不复别辩。应随其教出其相状。初王臣中先明三昧为王。次明三脱为王。三脱从慧三昧从定。于空等上立二名者。由二种人入无漏异。故有三昧三脱不同。以亲入无漏者为王。旁助发者为臣。见与思惟属慧。即是从慧发定。从定发慧准此可知。断伏名体寻文可见。次历教者。初三藏教约十六行以分三门。俱舍婆沙诸文皆尔。但分三昧及以三脱。互为王臣。诸论未辩。故三藏中由观此行。上忍发真。故以此行而为三门。又此行相但取与其三门类同判属门耳。通教从初但观幻化。是故不复依十六行。但约空观以辩三相。还约定慧以辩王臣。空等三义虽皆观幻。不妨亦有王臣不同。亦由入道根异故尔。初空门中具引古今释论本者。既是古今互出不同。今双引之以证假实。此教三门不同三藏三门体殊。此中得空即无相愿。次明别教先通约三观。次别约出假。初文意者。即以三观为三三昧。三脱亦然。一一谛中止即三昧。观即三脱。王臣伏断等准三藏说。即以初地为无漏城。次别约出假者。约此一谛既义立三。当知亦具王臣等义。于别教中立二释者。约教始终虽具三谛。不得意者但在于假。是故此教应须两释。又一教始终虽具三谛。若入证道不复名别。是故别教但在于假。凡释别义悉皆准此。既约出假以释三门。亦通行向为无漏城。故大集云。欲度众生修于空。护持诸法修无相。不舍诸有修无愿。岂非纯于出假以立三门。出假尚尔。余任运具何假义求。次明圆教者。前释三教直尔释之。今明圆教云别约者。当知前三通途泛列。此文正意别在于圆故圆三门与前永异。圆王臣等亦复天隔。故圆教中空即无相无作故也。语似道教意复永乖。定慧体一圆伏圆断。圆名妙体二义融通。于中先引论文总比决之。次正解释。初比决者。所缘不同能通门异。所缘即是初住无漏。故使能通近远亦异。智者等者。明空体不同。智者之言亦通别教及以接通。今唯在圆成圆三脱。空即不空皆能通极。故并名中皆能见性。又所见之空空无大小。以智异故大小名生。是故此中以智判空。智既圆融二空则合。合故名中复能见性。又二乘下因辩大小十八空异。若得此空必具十八。是故次此辩十八空。空若不同余门自别。所以二乘观十八空。如观梦事。今圆下大十八空。圆人观之如观眠法。法如无明梦事如取相。取相枝末无明为本。是故梦事必依眠法。故观无明即见实相。但观取相唯见真理。若与二乘辩空异者。则两教二乘及通别入空。任运可识。纵使别教诠于不空。非初心观何须比决。故并不与圆教空同。故但约二乘不论诸教。以此文中义犹含隐。是故下文更重简之。如前下正示门相。先寄前修中观中三假以辩三相。故云如前。既用四句观破无明。即具二空皆不可得。即是空门不见四门之相。即相续假破。尚无法性岂有无明。是故不分四门之异。即无相门。门秖是句即四句也有真有缘故有能所。有能所故故有作者。今非真缘故无作者。即无作门。虽寄三假实无前后。前通教中尚空即无相及无作等。况复圆妙更立次第耶。王臣云云者。亦具三义与前不同。如是等者。明三门相即。又四门下明门门三脱一一互通。如此下重更约教以辩空异。初结成圆门。故云三门意非次第。别虽下仍许别教亦缘实相。以次第故与圆不同。又异等者。尚不同别况复藏通。能知异相方可观同。是故劝物须善识之。又华严下约五味判。初文正约五味以判。明四念处秖是观阴。若至涅槃成五解脱。解脱秖是秘密之藏。念处既居道品之初。双树枯荣复表念处。是故还约枯荣以判。初华严中虽具二义文多明别。故云偏多四荣。所以住前十种梵行全明别义。初住虽即略明圆义。二住已去乃至十地多明别义。虽行向中辩于普贤行布二门。而诸位中普贤义少。入法界品唯见弥勒文殊普贤广明圆融。余诸知识多明别相。是故今云偏多四荣。三藏可解。方等般若文中处处虽有圆义。多为调于钝根菩萨及二乘人。故净名中弹斥声闻贬挫菩萨。念座致屈去华招讥。闻不思议事犹如根败。睹大士现变自鄙如盲。方信摩诃衍甚深。伏诸菩萨志大。至般若会乃堪委业。故佛加之以说二空。所以两时教意多调枯以入荣。使二乘之辈稍成通别。虽未显说义已成荣。至法华时会诸枯荣入非枯荣。尔乃方堪授作佛记。且顺大经越而未说。即云鹤林施化已足。二经同味虽越而兼是故判云为极钝根来至双树。方等般若显入密入。故云菩萨处处得入。既引涅槃逢指法华。故知法华为醍醐正主。所以经喻秋收冬藏。至涅槃时犹如捃拾。故大经第九云。譬如暗夜若诸营作一切皆息。其未讫者。要待日明。学大乘者。要待无上大涅槃日。是经出世如彼果实多所饶益安乐一切。能令众生见如来性。如法华中八千声闻得授记莂如秋收冬藏更无所作。一阐提辈于诸善法无所营作。八千声闻即是持品八千人也。此据五时相生以说。若论教旨法华唯以开权显远为教正主。独得名妙意在于此。又云下约人结成所表正意。秖是结成念处功毕耳。所言六人及如来者。二十八云。尔时师子吼菩萨白佛言。世尊。何等比丘能庄严娑罗双树。佛举六人及以如来。六人在因如来居果。因果俱得庄严之名。因果始终四德具足。所表义显故云庄严。因六人者。经云。若有比丘受持读诵十二部经。正其文句。如是比丘乃能庄严娑罗双树。师子吼言。如我解佛所说义者。阿难比丘即其人也。得净天眼指阿那律。少欲知足指大迦叶。无诤空行指须菩提。善修神通指目犍连。得大智慧指舍利弗。于一一人广如阿难。后举果人云。若有比丘能说众生悉有佛性。得金刚三昧具足四德八自在我。如是比丘最能庄严娑罗双树。师子吼言。如我解佛所说义者。唯有如来乃能庄严娑罗双树。如其无者则不端严。唯愿如来常住于此。佛言。一切诸法性无住住。云何请住。前之六人虽曰多闻乃至大智。要必宣说一切众生悉有佛性。已于法华闻得记已。非不能说但不及果人。故云如来最能庄严。因人果人皆具四德。因人始入故云唯佛。声闻尚尔下举劣况胜。若入涅槃成五解脱者。结四念所表以成秘藏。秘藏秖是涅槃。涅槃秖是解脱四念处观。既观五阴念处既成中间涅槃。即是五阴成五解脱。故经云。色解脱乃至识解脱。不即等者。次结四念及以解脱成三佛性。此三佛性与计六法不即不离不即故非不离故是理具故是本迷故非。言六法者。谓五阴神我。故大经三十。作盲人摸象譬竟。即合譬云。或有说言。色是佛性。乃至说言。我是佛性。当知佛性与彼六法不即不离。三佛性者。准第三卷意。念处中文。正因不即不离于色。了因不即不离于识。缘因不即不离受想行及我。当知六法秖是三因。故此三因与五阴等不即不离。转于五阴以成四德。三德三因。具如第三卷三德文末。彼具圆别。今但在圆。大同小异各有意旨。前之二解以五阴四念对三德四德。今对五阴复加神我。置于四德唯对三因。是故开合有少同异

次释对治助开。初明来意中。先克出所助之体。故云为一切三昧作本。故四三昧必依圆教不思议三三昧为本。此即前六名为正行。正行不显良由有遮。当分说者。当教三昧即为当教诸行之本。今文唯约无作三昧为诸行本。若入下别明为今文行本。根利下正约根遮以简助意。四句之中三句不须。唯根钝有遮用此对治。次句中云但专三脱者。但专修前无作道品以开三脱。夫初果下况释。斯须二果为根利有遮。及世智断结。虽非出世根利。亦是无遮之限。言两条者。二果为一条。世智为一条。如此两条初条尚有事惑。次条无事为理成障。破事理障义当用治。况根钝遮重不修对治。第三果人欲结尽故不说须治。世智虽断下八地思。以计我故犹须治道。故五停中著我多者。尚须对治为说界法。若准此意。唯根利无遮根钝无遮。及无漏智尽欲结者。不须对治。然初二果但缘理治惑。名为用治。实不同于凡夫治相。当知无遮但专上来境等六法。若有遮根钝等。治道不成三昧安克。助道无量下明用治所依。助道无量但用六者为对六蔽。故且立六以示治相。准下文意。虽复初教展转为治。此科正为治于重蔽。是故且立事六为治。问。前通塞中。塞有横竖。此中治塞何故但将横中六度。以辨治相耶。答。横则事理俱障。六则摄事略周。况复苦集无明名略对治不足。及竖中尘沙等惑非治正意今明事治故不论之。又若有苦集即具无明。具无明故六蔽具足。但治六蔽余二则去。此之蔽相复重于阴境所历余心。是故别生此文用观。若人下初治悭中。云若人修四三昧至脱门不开。此文冠下五度之首。下五但云修三昧时。余文并略。激者水冲也。次破戒中。云穬者芒稻也。粗涩貌也。防过曰制限分曰度。淳谓淳朴。亦渍也。沃也。悖者此非字体。谓背逆也。应作[愍-民+孛]字。乱也。事字托跋正应作懒。儢者。玉篇云。心不力也。谓懈怠也。春蛙者虾蟆之流。面墙者无所见也。诸蔽下总结也。前六蔽中各有厚薄(云云)。若用下具辩四随回转治相。前之对治已用四中一对治竟。忽非其宜。应须转用。或兼或具若第一义。是故总云当依四随。初总举。次别示中如治一悭者。略于一蔽示四随相。问。文中若是已明对治。此中秖应更明三随。何故约悭具列四耶。答。前虽明对是直尔用治。未辩用治有益以不益。谓恶破善生等也。今示随相教其回转。是故具列四随之相。又于四中若乐不乐以明转相者以不乐檀即转用尸乃至般若。若善心生乃至开等。是转兼具及第一义。又于对中破即是对不破。即是转兼具等。故总举之为转等式。所言转者。或转用尸乃至般若。或次或超超一至四。逆顺间杂病去便止。五度为头但越本位。余同于檀。此病不转而治转也。一度转用余之五度即成五句六度合有三十句治若乐病俱转名亦对亦转。成三十句。是转非对亦三十句。又是转是对是转非对。一往且立为三十句。若超杂等句相不定。行者自知。岂可具记。又一度转用至二三四。亦可名转亦可名兼。若至五度名转名具。不得具名者以转用故。若言具者不得云转。但具用六以治一蔽。亦以转故复失兼名。故虽兼具但名为转。故转至五不名具者。转则单用具则兼俱。故不同也若病转药不转。不名转治亦非兼具。或第一义名一向治。亦有超顺逆间等也随其病转以为五蔽。亦成三十句一向治也。所言兼者。药兼一两乃至三四。至五名具是故但四。度别四句成二十四。一度至五但成六句。正名具治。今文无具者。但是文略。第八卷有。此约圆人用事治相。若藏通别初心为四念处等。用事治相准此可知。言第一义者。唯观无相真如寂理。若约教者。各以当教真理为治。乃至圆人亦用三教理而为对等。又四教初心皆须事治。如向所说。若以四教展转为治以前助后者。还以前六转望后教六蔽之相。为对转等。如通教人用三藏六。别人则用藏通两六。圆人用三并有转等。如治一悭看悭何等。财身及命所悭不同。既知悭已用事为治。别人用二例此可知。圆人用三者。如用事治悭。悭虽似破因兹乃计三舍为实。但增生死无正可论转用即空治其计实。实计若破即应得与法界相应。破实存空则应转用恒沙佛法。舍身命财十界无知。作此观时计假为实。但得名为爱见大悲。则应转用观身命财悉是法界。圆教观法得对治名良由于此。此中唯有药病俱转终无病转而药不转。亦可得有药转而病不转何以故。计实不转而亦容用后之三药。兼具比说思之可知。又此转治始从生灭终至无作。名为渐转若从无作转至生灭。及以互转名为不定。若第一义名为顿转。一蔽既尔余蔽亦然。是则于一病中转用藏教五及以三教六。成二十三度。六蔽合有一百三十八治。俱转名对及亦名转。各有一百三十八治。兼具等相思之可知。若见其意方了此文。于助六度下。次更总明合行式中。明其治相其事非一。于一一事皆有合行。非此可具。故指后文相摄中说。有人下欲明合行先出异解。然后破异明须合行。是故今家下文则有四种六度。初文正出异解者。显十与六但是开合。古人不见开合之意。滥用楞伽宗教之文。彼楞伽云。二乘菩萨有二种。一者宗趣法相。谓自所证离分别相入无漏界。二者言说。谓说九部离于四句令众生入。然彼通举二乘菩萨所证及说。成共三乘理教之相。古师不了谓宗无说为理为大。以属菩萨。谓教有说为事为小。以属二乘。宗教有无具如法华维摩玄文所破。次引大经大品。以证六度摄一切法。故知六外无复余法。如前四谛但云四谛有无量相。不云四外更有余法。何故云六但在通教。次若得下略示文意。若六若十既是开合。不应以此而判大小宗教等别。如禅下正示开合。合故即是事理合明。开之则是事理别说。又明六则通于大小。明十则唯在于大。又此十中通则通于四教。别则唯在别圆。如三藏菩萨即以伏惑为一切智。以三祇假为道种智。佛果以为一切种智。能起神通有胜愿用。故三藏菩萨亦得有十。若据未断惑边则般若亦无。非从空出种智不成。未得法身无愿智力。且以分地而为般若则但有六。通教菩萨从但空边开出方便佛果种智及愿智力。以为十度。未得法身与三藏同。已断通惑从空出假。从容进退多少不同。是则两教或六或七或八或十。今文且约别圆义边。开六为十。余诸增减文中未论。又存教道且兼于别。意本在圆。泥滓与愿婆罗与力方音异耳。言定守禅度者。若开禅为三则根本定守第五度名禅度也。余所开者。名力名愿。空智守于第六般若。余所开者名沤和等。沤和出假智也。阇那入中智也。亦是方音不同也。次明摄法者。正示合行故能摄法。若不达于一切诸法。皆入此之对治门中。如何对治摄一切法。初明六度摄道品者。下文广释。意虽可见今预通说。至文易明。何者。檀摄二觉谓除舍也。文中阙一下文具列。尸摄三谓正语业命。忍摄四。谓念根念力念觉正念。进摄八。谓四正勤进根进力进觉分正精进。禅摄八。谓四如意定根定力定觉正定。慧摄十。谓四念处慧根慧力择觉喜觉正见正思合三十五。余有二信通三十五。一切诸法信为本故。若准婆沙以实体十一摄三十七。故婆沙中先以七觉收余六科。余不入者。谓二信为一及正思惟一。以语业命三实体但二。足成十一。俱舍唯十。以合戒支故也。言入七者。谓四念处。及慧根。力。正见。入择法觉分。四正勤进根力及正方便方便。是进入进觉分。四如意足及定根力正定入定觉分念根力正念入念觉分。是则二十四法摄入七觉。并本七觉合三十一。并信等六合三十七。今于七中摄喜入择摄除入舍。则合七成五。以念为忍语等为尸。择喜属慧除舍是檀定等是禅。二信依前以为通入。所以七觉六度义足。故今开合与论不殊。开合虽尔义与论别。今此六文义通四教各含十故。即此六度文为六段。一一段中皆有六义。初三藏文是事治正意。故文稍广。初明事檀摄二。文相可见。若三藏下。正明事舍仍举理以况之。虽未成理檀有事治之益。次引论征问。舍能下答。又舍下明檀能成五。通别如文。次明圆舍中。圆是今文与事合行正意故也。复顺今文正修之体。是故引文广明其相。初正明圆舍中。言十法界色身等者。但观三事。心冥法界则十界三事冥然自亡。正报是身依报是财。所言命者。连持为义。即诸界中各有连持。如六道中报命不同。及四圣中有慧命常住命等。即此三事在一念心三谛具足。能除三惑故名为舍。入不二边者。秖是中道不二之舍。此约最后理观檀义。若辩合行应具事理。故下文中结偏失云。理观深微而不存事行。即却举三藏事治之相。事治文竟又复斥云。而不存理观。即以度品六句料简。是故当知修理观者。重惑若起必须事助。事与理俱名为合行。是故六句正显度品俱有事理。故有相破相修相即。人不见之秖谓泛尔分别而已。若如是者何益修行。何以故下释也。先明不二之舍。次引殃掘以证圆舍。于中初列经文。从有边下解释经意。言不坏者。即于百界生死之身达常住理。于悭成治复显法身。法身既尔财命亦然。次引金刚者四句是教。依教修观观教即具三种般者。故实相般若资于法身。舍一切身。观照般若资于慧命。舍一切命。四句文字资常住财。舍一切财。复以修三资于理三。故理显时一切能舍。又文字能诠三种般若。观照修得三种般若。实相本有三种般若。故古人云。日舍三恒未免有生。四句般若累灭道成。是故当知。四句功深三恒力劣。故知四句与舍身。岂可校其优劣耶。如此下斥偏也。初文即是互失之相。故云两皆有过。或唯修圆观事行全无。或专修事度圆理绝分。是故二失并阙合行。檀度既然余五咸尔。又二失相望不无优劣。今劝并行是故俱责。言剜身等者。仍是三藏菩萨之事。报恩经云。释迦菩萨为轮王时剜身千灯以求半偈。偈曰。夫生辄死此灭为乐。得此偈已令诸大众读诵书写石壁要路。令凡见者发菩提心。身灯光明亦说此偈。闻者皆悉发菩提心。其光上至忉利天上。诸天光明悉皆不现。诸天相问此光因缘。即以天眼见此轮王。以大慈悲为众生故求于半偈剜身千灯。此光是彼身灯光明。天帝因即至菩萨所。问菩萨言。作此供养为求天帝等耶。答言。为众生故求菩提故。天帝问曰。以何为证。答曰。若使不虚身当平复。言已其身平复如故。具如彼经广明。亦如月光菩萨经。有王名曰智闻。剜髀肉以救病比丘。大论月光太子出血髓以救癞人。出胁肉以贸猴子。露脊骨以济跛兔等。舍国城者。如大论中鞞施伽王为邻国所伐。四兵垂至安然不惊。诸臣白曰。何法却之。王曰。有法。如是至三皆云有法。贼既至已王语诸臣。汝等事主有何彼此。汝可事彼吾今去矣。乃从后门逃走而出。后王坐已即便敕云。若有能得前王者。当加重赏。后时他人先知此王为性好施。来诣王乞。不知此王弃于国城。道逢此王而复不识。遇便问曰。我闻鞞施伽王其性好施。我欲诣乞。王乃语言。汝可缚我将送新王。必得重赏。其人闻已生大恭敬。不敢诺之。王云。随去至城汝可缚进。至已诸臣见王大哭。新王问之诸臣具答。兼从乞者亦说其事。新王下阶拜为兄弟。递知国事。救鸽饴虎舍身兼命。今明下明得相。若人下广明失相。抚者击也。臆谓胸臆。循心自责知行不周。保护下不能舍财。辞惮下不能舍身。贪惜下不能舍命。触事下总结无三。今于道场等者。立行请加。自行教他等者。大论五十六云。菩萨摩诃萨自不杀生。乃至种智。教人不杀赞叹不杀法。亦欢喜不杀者。乃至种智。是菩萨爱佛法。知身口意无常故。不说无益之语。以令善法得增益故。令诸烦恼不能覆心。行者作是行时。结使虽起智慧思惟不令覆心。若恣结使失于今世后世善财。妨于佛道。设使心起不令口起。设若口起不令身起。设使身起不令作大罪如凡夫人。是菩萨虽复卑陋鄙贱。以行胜法得在胜人数中。是人深乐功德故。能行四种胜行。二乘不能具足四种。以不深乐佛法故也。是菩萨自既不杀以慈悲故。教人不杀。慈悲是一切贤圣善法。故须赞叹。菩萨常欲令人得乐故。见他不杀心生欢喜赞叹。乃至种智亦复如是。若不自行何能利他。若不利他何能成就一切众生。若不成就一切何能净佛国土。何以故。众生净故世界即净。又八十八云。此四种行是菩萨摩诃萨初心之要。不可不识。何以故。此四不具。不名菩萨摩诃萨故。何者。或能自行不能化他等(云云)。四法交互为句广辩互相。始从不杀不盗乃至种智。以不具故不成极果。心若真实等者蒙加得益。能感乃至思益等者。彼经佛放一切法光。今文且引六文以证六度。经云。又如来光名曰能舍。佛以此光能破众生悭贪之心。能令行施。又如来光名无悔热。佛以此光能破众生破戒之心。令持禁戒。又如来光名曰安和。佛以此光能破众生嗔恚之心令行忍辱。又如来光名曰勤修。佛以此光能破众生懈怠之心令行精进。又如来光名曰一心。佛以此光能破众生妄念之心令行禅定。又如来光名曰能解。佛以此光能破众生愚痴之心令行智慧。乃至四仪一切诸法亦复如是。下诸文中不复更引。以蒙光故。至一一须释出之者。既蒙光已随其宿缘及现加行。得与四种行相相应。文中语略但云舍若遗芥。而不委明观行浅深。故令后人一一释出四种檀相。以对四教。令蒙益者识益知加。若以释之。应云若与三藏檀舍相应。能舍事中身命财也。与通相应知三事空。与别相应达施诸法。与圆相应见施法界。过现和合与四相应。檀度既然余五亦尔。能毕竟下明理具事成。若无因缘等者。我此身等无益物缘。权寄臭躯以进己道。忽若于他有微利益。舍此身等犹如草芥。俗中尚能杀身成仁。岂出世高士而迷臭躯。是为等者。总结得益正助行成。以斥不成。正智如火阴境如炷事度如油。火若不明炷则不焦。乃由事行油竭故也以油竭故。无明大暗何由可灭。若如上去次明尸度摄三。初明摄法列教斥失。如文。请加中云瑕玷者。瑕玉病也。玷玉缺也。毁重如玷破轻如瑕。毒龙等者。大论十三云。如释迦菩萨本身曾为大力菩萨毒龙。若触嗅视。弱者便死强者气嘘乃死。此龙曾受一日一夜戒。入静林中独坐思惟。坐久疲怠而便卧睡。龙法若睡形状如蛇。文章七宝。猎者见之便惊走曰。如此希有难得之皮。若上大王不亦宜乎。以杖按头以刀剥皮。龙自思惟。我力如意倾覆此国犹如反掌。此之小人岂能困我。我今持戒不计此身。当从佛语。于是自忍眠目不视闭气绝息。怜愍此人。一心受剥不生悔意。既失皮已赤肉在地。时为日炙宛转土中。欲趣大水。见诸虫蚁唼食其身。为护戒故复不敢动。自思言。我今此身以施诸虫蚁。为佛道故今以肉施用充其命。后成佛时当以法施以益其心。如是誓已身乾命绝。即生第二忉利天上。猎师者调达六师等是。诸小虫辈今初转法轮八万诸天得道者是须陀等者是大论中名。仁王名为普明王。经云。为班足王而捉将去。从其乞愿。一日行施。饭食沙门顶礼三宝。班足许已还国依七佛法请百法师。一日二时讲仁王般若。第一法师为王说偈云

　劫烧终讫　　乾坤洞然　　须弥巨海
　都为灰飏　　天龙福尽　　于中雕丧
　二仪尚尔　　国有何常(一)　　神识无主
　假乘四蛇　　无明保养　　以为乐车
　神无常主　　形无常家　　形神尚离
　岂有国耶(二)　　有本自无　　因缘成诸
　盛者必衰　　实者必虚　　众生蠢蠢
　都如幻居　　三界皆尔　　国土亦如(三)
　生老病死　　轮转无际　　事与愿违
　忧悲为害　　欲深祸重　　疮疣无外
　三界皆尔　　国有何赖(四)　

偈意皆悉劝王舍身及国土等。大论中云。尔时法师说此偈已。王还至天罗国班足王所。于大众中告九百九十九王言。就死时至。人各诵过去七佛仁王经偈。诸王皆诵。班足闻已问诸王言。为诵何等。普明以偈而答班足。班足闻已得空平等三昧。诸王同证。班足因兹而放诸王。心诚下蒙加护益。二世罪者。谓过现罪。亦应一一释出四尸罗相。三藏可知。凡通教中云非持非犯者。不见持相故曰非持。持相尚无犯相本灭。故大论云。若见持戒人喜见破戒者嗔。如是持戒名罪因缘。亡持犯相方名不见。故尸文后云与理观正业等相应者。事中正业即是事尸。此尸若与圆理相应。方名具足。别圆二尸例檀可见。此后四度结文不同。忍度文后但云相应。不云一一释出者但是文略。故进度文后即具列生生等四。禅度文后但云得与四观相应。数存义略。是故重引大论五门禅相。于门门之后具云四种。般若文末列四倒者。且出三藏三乘故也。后文即具列云四种十慧。虽互存没须知一准。又施戒中直明度相。不明蔽相。忍中先委明蔽次方明度。进中略示蔽相。禅中具列。随文逐要故此不同。若释义者。应须一一具存蔽度及四种相。结得益相如文。下分文大同。次释忍者。即以四忍为四教者。诸经论中明五忍义多约别教。以别教中。竖具四义。今借义用且除信忍。即以余四用对四教。但依于义而不依语。又以忍为名但在菩萨。此意唯在大乘故也。三藏不断故宜名伏。通在衍初。扶顺于理。故宜名顺。别教后心亦破无明。宜名无生。圆理本寂宜名寂灭。次斥失中但出嗔相。而但有理解无事忍故。事嗔具如第二卷释。言屑屑者不安之相。亦云琐琐小陋貌也。郭璞云。往来貌也。亦碎貌也。即小嗔也。隆者高也。尔雅云。宛中隆。郭璞云。山中央高也。谓嗔起时如高可见。既知下立行请加。一切行中嗔害尤甚。故忍最难。大论云。如天帝问佛。若行忍者。唯有一事最不可耐。小人轻慢谓为怖畏。故不应忍。佛言。若以小人轻慢谓为怖畏。欲不忍者。不忍之罪甚于此也。何以故。不忍之人贤圣善人之所轻慢。忍辱之人而为小人之所轻慢。二轻之中宁取何轻。故知宁为小人之所轻。不为贤圣之所贱。何以故。无智之人轻于不可轻。贤圣之人贱于可贱。为是义故弥须行忍。如富楼那等者。增一云。其成道已欲还本国利益村人。佛言。彼国土中人多弊恶。于汝云何。答言。我当修忍。若毁辱我我当自幸不得拳欧。拳欧时自幸不得木杖。得木杖时自幸不得刀刃。刀刃时自幸早离五阴毒身。佛言。若如是者。乃得利益可还本国如揩金等者。忍力如金如镜。违境如揩如摩。故弥揩弥摩转益明净。羼提等者。具如第三卷所引。割截是强。王悔是软。强软不变故身平复。二境不变名曰俱安。次明进度中大论下列教。文略。前三易行等者。具如第一第三卷引。此则举别知通。若无通者则二俱不成。阿难说精进觉等者。准大论三十。佛告阿难。我今背痛小息。以郁多罗敷以僧伽梨枕。令阿难为诸比丘说法。阿难乃说七觉。佛时问言。说精进觉未。阿难云。已至。如是三问三答。佛即惊起告阿难言。汝赞叹精进由是得菩提。若第十七即云。佛闻说已即从座起。又长阿含中有八精进八懈怠。于四种事各有前后生于进怠。谓乞食执作行李病患。如乞食时若不得时。即作是念。乞食不得身体疲极。不能堪任坐禅读诵。精勤行道。宜令且息。二者若乞食得复作是念。身体沉重不能堪任。是为乞食前后生于懈怠。设少执作便作是念。我今疲极不复堪任。若欲执作便作是念。明当执作必有疲极。设少行来便作是念。我朝行来身体疲极。设欲少行复作是念。我明当行必有疲极。设遇少患便作是念。我今重患因笃疲极。所患差已。复念病差未久身体疲极。一一句下皆云未得欲得未获欲获未证欲证。由此八故皆不成就。故名懈怠。八精进者。若乞不得。念我身体少于睡卧堪行精进。若乞得食。念今饱满气力充足。堪行精进。我向执作废我行道今宜精进。若明当执作念当妨行道须预精进。若行来时。念朝行来废我行道。若明当行念当废行道。若得重病当念命终。若少病患或恐更增。一一句下皆云宜应精进。未得者得未证者证。此意宜对随自意意。大施抒海如第三卷。抒者除也。苍颉篇云。酌取也而今下斥失。如穴鼻等者。大论三十三云。如驼穿鼻一切随人。有为法中若有智慧上圣所亲。若无智慧犹如穴鼻。翻倒一切所有功德于生死中。无钩醉象者。大经二十三云。譬如无钩醉象狂逸暴恶多所杀害。有调象师以大铁钩用拓其顶。即时调顺恶心都息。婆沙广有调象因缘。喻八解脱。薳者本是草名。亦是人姓。今以过度之言。借用此字以替方言。稆者自生稻耳。恐应作此儢。心不力故空度时日。当发下立誓请加。刻骨等者。誓身精进如刻至骨。誓心精进如铭其石。铭者名也。书之为诫刻石纪功。今亦如是。誓要其心。如刻石纪功使永不昧。为法输身名为许道。唐者虚也。无复等者。无复难心。结上行法匪懈不以行为难行。无复苦心结上端直其身。不以身为疲苦。感佛下蒙加获益。以生生等对四精进者。进是发起策励之相。故以生等释成四进。三藏三祇进犹润生。故曰生生。通亡进相名生不生。别已入空为生故进。故不生生。圆理本寂。进亦不生。故不生不生。又于进境亡能亡所。次释禅中先总约禅度。但是等者列教。初云根本即三藏也。越中二教故云乃至。虽云无作楞严不成。中间应云虽云无生理定不成。虽云恒沙佛法。俗谛三昧不成。若无下斥失中。云无定等者。引大经况释。如世间人。若无十大地中心数定者。世路平地尚亦颠坠。况修出世无定岂成。为是下总标请加。略举应须修禅。故总云一心。至下方乃别出五门。感佛下蒙加。此总明禅。阙结文者下五门中具明故也。为避烦文故互存没。次大论下明五门禅中。初明来意。以禅门中门户多故。故更明此五门禅相。若禅下正释也。初明数息。至第九卷中更释。言七依定者。成论七三昧品云。谓依初禅得无漏。乃至依于无所有处得无漏。依此七处得圣果故。故名七依。有人自谓有漏为足。是故佛说七依无漏。问何故依禅得无漏耶。答。得初禅时观初禅阴。起八圣种心生厌离。乃至无色观于四阴亦复如是。问。何以不说欲界为依。答。如须尸摩经说更有无漏。所谓欲界。故知亦有少故不说。问。何故不说非非想处为无漏耶。答。彼不了故。定多慧少故不说依。问。七想即七依耶。答。外道无真是故云想。圣人破想是故说依。故今文中且云发得欲定乃至七依。未判有漏及无漏等。准论分别二义并通。请观音下明助益行成。次明不净治贪欲中。酖者尔雅云。久乐也。从酉者酖酒耳。非此文意。亦可以酖酒喻淫。故作酖字。亦与湎字义同。湎者酖于酒也。亦可作湎。故大经云。若常愁苦愁遂增长。乃至贪淫嗜酒亦复如是。不净观者。即假想观。如求证人经说。佛在舍卫。有比丘至冢间路游他田。田主骂言。此何比丘不修道业。常游我田。便往问之。比丘答言。我有诤事来求证人。田主问言。证人是谁。比丘即唤。田主随去见尸狼藉。比丘言。此诸虫鸟是我证人。田主问故。比丘答言。心之漏患观已还房。观身亦尔。我今欲识心之本源。是故观之。田主闻已垂泪哽咽。彼田主者于迦叶佛法中。千岁修习是不净观。比丘及田主俱得初果。九想在第九卷。引大论中言八背舍等。因便兼列非文正意。但言皆由九想而成。故云皆以九想而为初门。此明九想功能故也。若实观者如撰择长者缘(云云)。次以慈治嗔者。上释忍中但通途云如桥地等。故云通治。未治重嗔。今专修慈以治嗔恚。是故云别。因明慈定兼说余三。恐修慈心非己所宜。故云余之三心或乐欲等。等取余三。是依四随修四无量也。对转兼具准上可知。释治愚痴文相最略。应例诸文。毗昙以界方便破我等者。我及断常并计性三并属痴故。初破我者经论不同。故杂阿毗昙云。著见行者以界方便。愚夫不了宿业烦恼积聚五阴。于缘计我。当于自身以界方便。观察种种性种种业种种相。谓地等六界。彼地界者为水所润。而不相离。彼水界者为地界持。故不流散。火界成熟故不淤坏。风界动故而得增长。空界空故食得出入。有识界故有所造作。由众缘故故知无我。又观此身不净充满。如吹散[卄/積]沙。于无色法前后相续。如是观者则得空解脱门种子。于彼生厌得无愿解脱门种子。正向涅槃得无相解脱门种子。是名界方便。若准大经云。著我多者。则为分别十八界法。此与六界总别之异。论四大界是十色界半。论识界是七心界半。但合色为四。合心为一。更加空界。教门随机离合不定。今准禅经。因缘破我。大集亦以二世破我。为简异故故俱列释。言三世破断常者。三世相续故不断。三世迭谢故不常。又过去破常。未来破断。现在因果双破断常。二世破我者。现未二世具十二缘。于父生爱于母生嗔。名为无明。父遗体时谓是己有。名之为行。从识支去至老死支。与三世同。言一念者。具如玄文第三卷境妙中说。念佛治睡如文


止观辅行传弘决卷第七之二


止观辅行传弘决卷第七之三

　　　　唐毗陵沙门湛然述


般若度中初明摄法。此理下斥失如文。应当下请加。文二。先立行。次请加。立行中先总明念处有破倒之功。如文。次别明四念。初不净有五。初列五种不净者。大论二十一广说之。初言种子者。如论偈曰。是身种不净非是妙宝物。不从白净生。父母邪想忆念风吹淫欲之火。肉髓膏流热变为精。业因缘故识托种子。在赤白精中。故云揽他遗体。吐泪等者。大论云。身内欲虫人和合时男虫白精如泪而出。女虫赤精如吐而出。骨髓膏流令此二虫吐泪而出。生处不净者。如论偈曰。是身为臭秽不从华开生。亦不从薝卜又不出宝山。今云住处者。所居曰住。从出名生。是故二文秖是一意。猥者杂恶也。亦众也。厮者贱役也。自相不净者。衣服澡浴种种华香。饴以上馔众妙美味。经宿之间皆为不净。假令衣天衣食天食以身性故。亦成不净。何况衣饴人间衣食。如论偈曰。地水火风质能变除不净。倾海洗此身不能令香洁。譬如死狗以海水洗。余一尘在亦如初臭。粪秽亦尔。[月*寧]者饤[月*寧]也。耳垢也。眵目汁凝现也。淋尿者应作此麻。即病也。其尿臭故。自性不净者。大小便道目泪涕睡常流不息。如论偈云。种种不净物充满于其身。常流出不止如漏囊盛物。脓者。玉篇云。痈疽血也。身肉所有与彼不异。膏者身滑泽也。说文云。有角曰脂无角曰膏。身中不净以类于彼。礼云。大膏[月*參]。鸡膏腥。羊膏膻。若云鱼臭应云腥臊。肪者肥脂。[月*冊]者亦脂肪。今云腥[月*參]如犬鸡等也。故四念处云。外十二物名相不净。内十二物名性不净。中十二物名性相不净。今文但分相性二种。不共立为相性不净。应合中间以属于性。究竟不净者。如论偈曰。审谛观此身终必归死处。难语无反复。背恩如小儿。剧者甚也。如是下结。蜣螂亦曰蛣蜣。即丸粪虫者是也。此虫唯知美粪。而不辩欢喜丸味。次明苦观者。论云。复次此身一切皆苦。屈伸俯仰无非苦者。如初坐为乐坐久则苦。行住卧等亦复如是。如淫为乐求女色时。得之逾多患生逾重。如疥病得火乐为苦因。行者知身但是无常苦不净者。不得已而养之。譬如父母生于恶子。子虽极恶从己生故。要必养育令使成就。身实无乐。何以故。不自在故。如风病人不能俯仰行来去就。如病咽者不能语言。以是故知身不自在。故云于下苦中横生乐想。准诸论文应以三途为苦苦。名为上苦。诸天五衰相现。天乐坏时生于大苦。名为坏苦。人间为行苦。念念常苦故名为下。凡夫横计以之为乐。故俱舍云。如以一睫毛置掌而不觉。若置眼睛上为损及不安。凡夫如手掌不觉行苦睫。智者如眼睛缘极生厌怖。望三途苦为下苦耳。今文从义直约人间以立三苦。虽是下苦具三苦故。不应于中横生乐想。故大经十一迦叶难云。若于下苦生乐想者。于下生苦。乃至于下五盛阴苦。亦生于乐想耶。下生者三恶。中生者人。上生者天。又亦应云于下乐中生于苦想耶。佛言。如汝所言是故昔为释摩男说于三受三苦。一一受中皆悉三苦。故今文中于行苦中立三苦义。次明无常观中。云如系鸟等者。如论偈云。鸟来入瓶中罗[縠-士+十]掩瓶口。縠穿鸟飞去神明随业走。释曰。乘业受报如鸟入瓶。为业所系如罗縠掩。果谢随业如縠穿鸟去。去必逐业故名随走。今此文中以笼喻果以瓶喻因。言得绳者准于有部。立以得得。渐以后得得于前得。故使往业能至未来。故有部中业入过去。得至未来。身死得谢未来报起。如一业成以一大得得于业法。又以小得得于大得。第二刹那以三大得。得前二得及以业法。初念之得俱成法故。又三小得得前三大。并初刹那九法成就。第三刹那二十七法。此之得义出自法相。释作无作引论云。初念作现在成。第二念过去成。若无作者。初念现在成第二念二世成。所言作者。第一念中但有法俱。第二念中唯有法后。言法俱者。谓初念本法及大小得。言法后者。第二念去前前之念转成法故。故后后念大小得得。言无作者。初第一念亦但有法俱。亦如作中初念说也。至第二念有法俱得及法后得。言法后者。亦如前作中第二念说。言法俱者与法后得。同时而起一无作法及大小得。是则第二念中有三大得及三小得。得初三法。同时复有三法俱起。故第二念九法俱生。并初念三成十二法。所以第二念中六得得于过去。名过去成。又有二得得现在法。名现在成。故云初念无作现在成。第二念无作二世成。凡云大小得者。皆以大得得于本法。复以小得。得于大得。还以大得得于小得。故大小得更互相得。故知第三念去。如是展转得遍虚空。凡有所作善恶诸业若下劣心。唯有于作则无无作。若增上心则有于作及以无作。作与无作各起得得。业入过去得至未来。能招后报。作无作得但与形俱。是故得名得非色心。故俱舍论不相应行有十四种。谓得非得同分无想二定命相名身等类。是则一生之中于一业思之所起得。尚已无量。况无量生无量业得以至来际。若经部宗得既是假。但云意与身口和合成业。假立为种至未来生。又复业名通于方便根本后起。今对根本立以业名。若大乘中藏识盛持以至来世。虽有此异凡受报处。必为精血四大所笼。未得择灭非得已来。常为得绳之所连缚。连缚未断去已复还。现阴若坏名为去已。复受生有名为复还。至无学果方名笼破。生有业尽名为不返。阴质不续名空笼存。此坏等者复斥凡夫。此五阴坏生有阴成。出阴入阴现生后等(云云)。印坏文成等者。重显笼瓶文仍少异。笼瓶二喻但喻因果。此蜡印喻更加中阴。故大经二十七云。如蜡印印泥印与泥合印灭文成。文非泥出不余处来。以印因缘而成是文。经合喻云。现在阴灭中阴阴生。是现在阴终不变为中阴五阴。亦非自生不从余来。因现阴故生中阴阴。提譬合云。如印印泥印灭文成。名虽无差而时节各异。是故我说中阴五阴非肉眼见天眼所见。释曰。现阴如印。中阴生处义之如泥。现在阴灭。名为印坏。中阴阴起名为文成。于此复以中阴为印。业逼受胎名为印泥。中阴阴灭名为印坏。未来阴起名为文成。业种未断文复为印。印复为文。文印相成。不可穷已。中阴生阴俱名为阴。此等灭时俱名印坏。此等成时俱名文成。生灭名同故曰无差。生处不同故云各异。若文不为印名为因灭。印不为文。文亦自坏。名为果亡。故大论云。先世业自作转为种种形。虚空不受害无业亦如是。毗昙命是非色非心法者。亦属十四不相应行摄。大集等者引证命也。一期为寿连持曰命。一期连持息风不断。故出入息名为寿命。比丘不保七日等者。大论二十五。佛为比丘说死想义。有比丘白佛。我能善修死想。佛言。汝云何修。答言。不过七年。有云。不保七月。有云。七日乃至六五四三二一日。佛言。是名放逸。不得名为善修无常。有比丘言。不保从旦至食。有云。食顷。佛言。皆是放逸。有一比丘言。出息不保入息。佛言。是名精进善修无常。殃者咎也。罪也。尔雅云。肉烂也。若遭殃时义如肉烂。无父何怙无母何恃。理性法身犹如婴孩。若无二智父母所养。是故当知必死不疑。云何安然而生常想。溘者去也。冥者北方幽冥即是阴方幽道故也。或精进灭火者。精进之水破懈怠火。犹如救火不可少息。懈怠火灭故云灭火。虽不少息与道尚乖。身虽精进不悟无常。不得名为身心精进。大论十八云。菩萨摩诃萨行精进者。四仪不废。宁失身命不废道业。譬如失火瓶水投之。唯存灭火不惜于瓶。诸行如舍懈怠如火。身如水瓶心如盛水。身心精进如合瓶投。是故精进以心为本以身为助。所以应须正助具足。若以空瓶投火拟灭。而不知水堪能灭火。徒自疲劳火终不灭。但身精进亦复如是。又精进者。亦如野雉见大树林为火所烧。恐众鸟无依。以自身力飞入水中。渍其毛羽来灭大火。火大水小往来疲极。不以为苦。是时天帝来问之曰。汝作何事。答言。我为众生以此林树阴育处广清凉快乐。我诸种类诸宗亲族及诸众生。皆依仰此。我之身力岂敢懈怠。问曰。汝此精进当至几时。答言。以死为期。天帝言。汝言虽尔谁当信汝。即自立誓。若不虚者火当即灭。是时净居诸天知菩萨誓广。即为灭火。自古及今唯有此林。独常滋茂不为火烧。喭云等者。喭传也。应作谚字。若作喭者吊也。凡诸谚言皆似圣语。故自昔来用为实录。颜氏家训往往引之。可怜如精进五媚如道心。媚者好姿也。山海空市等者。法句经第二云。有梵志兄弟四人各得神通。知后七日一时皆死。自共议之。我等四人五通之力翻覆天地扪摸日月。宁不避死。一云。吾入大海。下不至地上不出水。一云。入须弥腹还合其山。一云。轻举空中。一云。入大市中。各云。如是处避无常杀鬼岂知我处。议讫辞王述其去意。过七日已。各各命终如熟果落。市监曰王有一梵志卒死市中。王云。有四人避对。一人已死余三岂免。王即问佛。佛告王言。有四事不可离。一者已在中阴不可不生。二者已生不可不老。三者已老不可不病。四者已病不可不死。白驹日也。乌兔月也。又俗典中云。月中有兔日中有乌。如野干等者具如第四卷引。次又复当下无我观也。忽闻赞骂等者。如人持瓶闻骂持者或赞持者。揽他彼说云赞骂己。一切事业亦复如是。况复骂己全是骂他。以身属他四大造故(云云)。心性如手执如涂胶。取境名为随执随著。酷者虐也。赫者盛貌。隆者如前。如彼夜房等者。大论九十三云。嗔者本无一切皆虚妄事。故生嗔恚如于逆害。乃至夺命起重罪业。因兹重业必堕三恶。慎勿无事受大苦恼。如一山中有一佛图。中有别房常有鬼来。故诸道人皆舍此房。有客比丘暮投其宿。维那处分令住此房。而谓之言。此房有鬼喜来恼人。能住不耶。此客比丘自恃戒力及多闻力。而不畏之。谓此小鬼有何所能。我能伏之。即便入房。至暮复有一客比丘求觅住处。维那亦令住此鬼房。亦如前说。客僧亦复如前人说。先住比丘闭门端坐伺待鬼来。后来比丘夜已黑闇打门求入。先者谓鬼不为开门。后者复以极力打门。内者复以极力拒之。外者得胜排门得入。内者以极力打外者。外者亦以极力打之。如是相打以至明旦。相见乃是故旧同学。各相愧谢。众人聚而怪之。众生亦尔。五阴本来无人无我。空取其相生于斗诤。若披在地但有骨肉。无复人我。当尔之时谁论彼此。是故菩萨语众生言。汝慎勿于本空之中起斗诤罪。二鬼争尸等者。大论十三云。如人远行独宿空亭。夜中有鬼担一死尸。来著其前。复有一鬼从后而来。嗔骂前鬼云。是我尸何以担来。前鬼复言。本是我物我自担来。二鬼各以一手争之。前鬼语曰可问此人。后鬼即问。是谁死人谁担将来。是人思惟。此之二鬼皆有大力。实语虚语皆不免死。我今不应妄语答鬼。便答后鬼前鬼担来。后鬼大嗔拔其手足。出著地上。前鬼愧之。取尸补之补之便著。臂手足等举身皆易。于是二鬼共食所易活人之身。各各拭口分首而去。其人思惟。父母生身眼见食尽。我今此身尽是他肉。为有身耶为无身耶。如是思惟心怀迷乱不知所措。犹如狂人。天既明矣寻路而去。至前国土见有佛塔。凡见众僧不论余事。但问己身为有为无。诸比丘问。汝何人耶。答曰。我亦不知是人非人。即为众僧广说上事。众僧皆云。此人自知己身无我易可化度。即语之言。汝身本来恒自无我。但以四大和合聚集。计为本身。如汝本身与今无异。时诸比丘度为沙门。断烦恼尽得阿罗汉。是故有时于他人身亦计为我。以无我故。有时于我谓为他人。故文殊问经云。有老人夜卧手捉两膝。而便问云。那得有此两小儿耶。身若有我云何不识谓为小儿。故知横计皆无定实。若修下结成三乘行异。初声闻。先法中云如为怨逐等者。四倒如怨逼心如逐。身如怨国观如叛出。不出五阴而于中行。若至见道方有出路。獐闻下譬。三乘之人虽复观于谛缘度别。通而言之俱观念处。虽同念处自行化他。有悲无悲宿福不同。故分三别。故于此后分出三乘。初文譬者。声闻观法义之如獐。生老病死犹如猎围。三界五欲犹如水草。不遑视听如不暇饮啖。希离二缚如志在免脱。次支佛行相中支佛观法义之如鹿。观因缘智犹如透围。断结侵习如小免难。自智如驰愍他如顾。悲智兼行故名为并。部行说法名为悲鸣。但赞出苦名为呦咽。呦呦鹿鸣也。咽字应作噎。饮食不下也。悲心愍物如食不进。自厌有余名之为痛。亦悲他人名人为恋。昔同彼苦名为本群。欲去念住恐非永益。名虽踟蹰。言踟蹰者行不前貌。有少悲心似住生死。利物事微名为何益。说已入般。名为茹气。教法不住名为吞声。茹者饮也。虽愍而逝如衔悲前进。从自出下合譬。文略。悼者哀也。矜也。次明菩萨者譬文可知。次合譬中。文相皆是事助之益。是故当须事理合行。故下文若全无下。更说合行之意。若不见之如何进行。前声闻中。先法次喻。次支佛中。先喻次合。此二合文。文相并略不委对合。是故于喻扶文委销。今菩萨中合喻文足。故直合之不复别释。大象合菩萨。从无常去至水火者。合虽闻围合。从又起慈悲去至独去者。合不忍独去。从安耐生死合自知力大等。从以智去至俱安者。合令群安隐。事度为功德。五分为法身。伏道为慧命。后后为增长。三祇为大象。从若小象子去抑扬也。小不及大抑也。初心可叹扬也。初僧祇初名小菩萨。虽未免退实异凡小。故可称叹。次引证中不住不调等者。初心菩萨事度誓愿异凡夫故。名不住不调。异二乘故名不住调。虽知已去三句例此。而不取证故并云虽。但以伏道为无我等。不同通别二种菩萨。多修下结行成也。狼者兽也。似犬而狼。此三藏中三乘之智。同观无常苦空无我。为三乘行异。并可以为助道事智。自行下正请加。蒙如结益并如文。若全下明合行之意。先斥失。次辩得。佛印者。印谓印可。可谓称可。事理相称故可圣心。为圣冥印障去理显。既具众失又迷理观。印无是处。次所以下引昔化事。释成助意。有法譬合。初法中二。初引昔化。谓昔曾系珠义如正道。退大轮回义如重蔽。以小起之义如用助。初曾禀大。退大流转不堪大化。先小导之方堪入大。是故名为以小起之。次从又佛初欲下。引现化仪以证助意。本是大缘义之如正。大机未熟义如重蔽。寻用方便义如用事。以当宜故如梵音赞。十方诸佛尚赞助道。况今重蔽而不助耶。如富家子下次举譬。若论观蔽应用无生。事不获已用事助者。如大经十九云。譬如有人闭在囹圄从厕孔出。譬如有人惧于冤家依旃陀罗。如婆罗门病食不净药。菩萨摩诃萨行于事度亦复如是。为是义故应须事助。况复今文正助合行。一切助行无非法界。合譬可见。此六度文并在大论第十五至第二十一。每于一度众释不同。然亦不出此之四意。次以六句料简事理者。先问意者事度属三藏。道品是无作。本以无作正行道品。通至无作三三昧门。今此乃云不修事度。无作三昧不成就者。事度应胜无作道品。次答意者。度之与品俱有事理。况复度品更互相摄。是故胜劣亦互受名。但作度名于治义便。所以对治从度为名。今文以事而助于理。故上文云。无事理定不成。前文已约佛今昔化。及以大经诸譬之文。足显以事助理之意。为显行门何论胜劣。为欲更显通别治相。是故更为三对六句。于中先列六句。次释。释中先别次通。所言别者三对不同。且以事度对理道品。生灭道品对圆六度。以明相破相修相即。言相破者。文云如上道品不能契真。指前第六正修道品。故知即是无作道品。若修六度即能破蔽。即是今文对治助开。即是六度破道品也。若修圆六度不能契真。修事道品即能破惑。是名道品破六度也。六度之下云波罗蜜。故云彼岸。相修者。修事六度为对治竟。更须进修无作道品。治道成就。故云任运。若修生灭道品为对治已。更须进修无作六度。言如上所说者。如上六度摄生灭道品中。即是生灭道品破事蔽竟。而理观全无毫末。必须进修无作六度。言相即者。生灭六度即圆道品。生灭道品即圆六度。约事须有生灭等别。据诸法体本来相即。故引经云皆摩诃衍。檀度举六度之初。念处举道品之首。故知相破相修约判权实。而成助道。相即即是约开权实。而成合行。若且一往为无作故。修事为治如向所说。若以四教递为助者。应以通教对事六度。别教对事圆教对事。别教对通圆教对通。圆教对别。总合六重度品不同。通论下次通论诸法。皆得相对以辩六句。文中略举四谛因缘。言有无等者。有谓有益。无谓无益。非有无者。即是相即。人见有无及以双非作三谛释。甚失文旨。若不论助则于当教随所宜乐。以论有益无益等也。是故当教亦有相破相修相即。次明摄调伏诸根者。初正明调伏中四教不同。一一教中皆具六度。一一度中皆调六根。即是一一根中皆具六度。四教乃成二十四番六度。亦是二十四番道品。若望随自意中更对六作。又成度品各二十四。乃成度品各四十八。于一助治丰富若此。世人不识读者尚迷。今文既云调伏诸根。即是置作论受。一一教中皆悉。先释次结。今初檀中不复论财者。且从调根。具足应如随自意中。但约六作六受以明六度。度既有四以四种度调伏诸根。故调伏诸根亦有四别。即是助道遍于作受。治于六根六蔽之相。而于六根显究宽六。故此因门已摄诸法。此之四教六度六根。若消释者。必须顺于当教教意。皆以后教展转融前。方名助道展转为治。次明戒中言不伤者。伤秖是破。护戒无缺故曰无伤。言习应者如是修习使得相应。故大品习应品中。舍利弗问。菩萨摩诃萨。云何修习般若波罗蜜。与般若波罗蜜相应。论释云。舍利弗知般若波罗蜜难行难得难可受持。故作是问。大品云。佛告舍利弗。菩萨摩诃萨习应色空乃至一切种智空。是名与般若波罗蜜相应。论问云。习应是何义。答。习谓随般若波罗蜜修行不息不休。是名为习。譬如弟子随顺师教不违师意。是名相应。随顺般若不增不减。如函盖相称是名相应。圆教中先引经。殃掘云者。准殃掘经。其杀千人唯少一人。欲害其母。佛随至来复欲害佛。初缘具如第二卷引。佛徐行不疾。殃掘疾走趁佛不及。说偈唤言。住住大沙门等三十六偈。佛以二百七十六行偈答。每三行偈结成一答。合九十二答。其三行内但换第二行初句。余句并同。初云

　住住殃掘摩　　汝当住净戒
　我是等正觉　　输汝慧剑税
　等住无生际　　而汝不觉知
　汝殃掘摩罗　　我是等正觉
　今当输汝税　　无上善法水
　汝今当速饮　　除汝生死渴　

余第二行初句者

　我住无作际　　我住无为际
　我住无老际　　乃至无病际　

无染际等。殃掘惭愧犹如盲人为毒螫脚。佛说偈已复告殃掘云。云何名为学。殃掘答言。一切众生命皆依饮食存。此是声闻宗斯非摩诃衍。所谓摩诃衍离食常坚固。云何名为一。谓一切众生皆以如来藏毕竟恒安住。如是增数至增六中云。云何名为六。所谓六入处。此是声闻宗斯非摩诃衍。若言摩诃衍。所谓彼眼根于诸如来常。明见来入门具足无减修。所谓彼耳根明闻来入门(已下并略第二第四句也)所谓彼鼻根明嗅来入门。所谓彼舌根明尝来入门。所谓彼身根明触来入门。所谓彼意根明说来入门。乃至增数以至十力。答竟佛命善来成阿罗汉。经中不云了了。今文义说一念眼根具权实理。故云了了及分明也。又今意根与经不同。亦是随义。是故尔耳。经从外用故云明说。今从内证故名为知。经从外用名为说者。如法华中释意根云。月四月至岁分别无穷尽。即是意根以说辩用。如是助者方助圆极。即名合行。彼九界下释经。自谓等者。九界自谓当界为极。不知理体究竟真实。是故名为自谓非真。又具下释六度举例结成眼智。次例六尘总结。此则下合行。当知下结遍。并如文。大品云下。次引大品证也。云亡三者。此圆亡三语似通教。须简同异使教相别。通教但以能所财物为三。别教约三亡于十界药病授药等三。圆教约三亡于空假中三。又若以能所财物之三。而为所亡。三教能亡观行别者。义亦可然。通教即空而为能亡。别虽缘中用空不别。圆教即用不思议空。即此正是亡于三谛。常亡常照论亡论照。乃至无著亦须料简。如是名为事理合行。应是具足者下正释合行之相。先略立。次自他下释也。具足事理自行化他。方名具足。然理通三教且从胜说。以圆对事方名具足。事则破其悭法等者。略语舍财。准例亦应释舍身命。应云摩拭保重毫力不施名悭身法。资具长养不能倾生。名悭命法。封闭藏隐不欲人知。名悭财法。今不惜身命而行事施。身如聚沫命若电光财如粪土。名破悭法。虽能事施犹滞远理。不能遍舍十界依正。悭义犹存名为悭心。心观渐明不见十界身命财相。常与法界理檀相应。故云理则破其悭心。心悭若破则是遍舍一念十界百界依正。故入位时遍能逗会十界机缘。是故名为而能舍法。财施助法。法施融财。正助合行斯之谓也。结中二破谓破法破心。二舍谓舍财施法。事理二圆二舍周备。理施为体事施为用。此约自行以论体用。故云体用事理具足。度二死海至三德岸。名波罗蜜。作此观时名为观行。六根若净名相似位。具如法华六根清净。若入铜轮具如华严十种六根。次明摄佛威仪者。前之二科略摄因行。此去十科略摄果德。佛以无缘慈悲摄物。不动法性现诸威仪。必依不共力无畏等。故十力等名佛威仪。初文总标来意。今逐已下别明摄相。既以六度而为助道。即应六度摄佛威仪。六度名陕摄义不周。故随名便以道品摄。前既六度以摄道品。当知道品不异六度。又道品秖是四谛之一。若有道谛方有四谛。若无道者苦集非谛。何况灭耶。道名复陕故具用四。文中虽分四种十力。十力之外无别十力。亦如四谛无量相等。故引殃掘力有无量。非诸声闻缘觉所知。如处非处声闻经中。即以六道而为非处涅槃为处。今摩诃衍约四四谛十界四土。辩处非处。故大乘力如十方土。大经既对二乘四谛以明无量。今亦且对二乘经力以明十力。于中初正摄四种十力。故一一力中皆须四义。初释处非处中。言乃至无作者。中越二教。若欲例知。即以无生例于生灭。无量例于无作。巧拙虽殊所缘理等。下九力中一一皆须诸教对辩。方晓四种广陕浅深。应知后之三力即三明也。大论二十七广明十力。须者往寻。问。十力既不出四谛。何不但明四谛。何须明力。答。谛通所观之境力明如来胜能。四谛在因十力唯果。四谛通小力唯在大。故须别说。是一法门等者。释疑也。初释四种疑。力必利生。生机不同能被必别。故须四种药病相对以辩四法。不令等者。显露法轮利益不等。同一座席所禀各殊。小不闻大令不谤大。大得密闻是故不抑。能仁者。亦曰能儒。直林。度沃焦等。具如华严名号品明。菩萨智臣等者。明五时中诸大菩萨知佛口密扣机而问。如王但云先陀婆来。智臣善知盐水器马。于一言音密被四类。机应主伴不差毫厘。郑者亦重也。故汉书云。皇天所以郑重。即频降命也。菩萨亦尔。为众生故频烦扣圣。问十力去释因果疑。初问意者。助道但在初心十力唯居果位。何得初心而摄果力。答意者。引三处文。以证初心可修十力。况助门遍具摄始终。十力既然诸法例尔。故但难力余不复论。是故下文但直尔释乃至不共及相好等。初引大论者。引论二释并是初心已修十力。引初文者。既许菩萨修般若时十力不应住。初心若住望佛有过。非初心无故云初心。但未究竟。为是义故。故不应住。当知初心已有力分。又菩萨下释是分得。若尔下次引华严。先更难论。论中但云初心许修岂名为得。此斥初解云多生著。故知即是修而未得。言后语入位者。次难后解云未究竟。应在初住方名入位。何关初心。准此二义不名初心具足十力。若依下正引经答。住前已得十力之分。是故当知非初心无。后云乃至如是观者便成正觉。即是初住分证十力。言先当分别十种法者。自古讲者。云十梵行。既在住前义当十信。文言三业及佛法僧戒者。此中语略。应云身身业口口业意意业及佛等四。旧经十七云。法慧菩萨承佛神力说十住竟。次正念天子问。具如今文所引者。是法慧答云。此菩萨一向专求无上菩提。先当分别十种之法。身乃至戒应如是观。观此十法皆同法界。且从皆非梵行而说。以此菩萨弃俗出家修梵行故。为无上道。复观事行不可得也。何者。具清净戒名为梵行。从缘方具。缘谓三业三宝戒法。对于心因方能成就。今初推因缘皆无自性同法性理。故云如空。故彼经云。若身是梵行。当知梵行则不清净。则为非法。则为混浊。则为臭秽尘垢谄曲八万户虫。一一皆如初句说之。若身业是梵行。当知四仪即是梵行。余如今文。一一皆云应是梵行。若口是梵行。当知舌动即是梵行。唇齿和合即是梵行。若口业是梵行。当知语言为梵行。所说作无作称讥毁誉。即为梵行。若意为梵行。当知觉观忆念不忘思惟梦幻等为梵行。若意业为梵行。当知想是梵行。寒热饥渴是梵行。苦乐忧喜是梵行。若佛是梵行。为色受想行识。为三十二相八十种好神通变化等。是梵行耶。若法是梵行。为正法邪法寂灭涅槃生非生实不实等法为梵行耶。若僧是梵行者。为四果向。为初果乃至阿罗汉果僧为梵行耶。为三明六通八解脱时不时解脱为梵行耶。若戒为梵行者。具在今文。又约三世五阴种种推求。梵行叵得。观此十已。次修十力。既初心许修即是有分。次引地持。言菩萨知如来藏者。义通别圆今意在圆。故前后文引九大禅。或通证二或唯证圆。故今藏义应从圆释。若尔。何故复云在初地耶。答。义兼别故寄教道说。别教次第初心尚具。何况圆耶。故引地持助成华严。闻思前位既是十信。信中已修出生十力。故准华严不须疑也。二乘除入者。除者舍也。入者解也。舍烦恼故而得解悟。悟即是入所入是处。即八胜处也。故大论仁王并云八除入也。故知初地自性禅中摄得一切大小诸定。岂非等者。十信心修初地有分。三据明矣者。结前三文。道品下结摄如文。十住下释名。诸佛菩萨如实智用通达一切了了分明。无能坏者无能胜者。又无过失。是故究竟乃名无过。故云得胜。方便化物故曰堪能。又至果时化用最胜名胜堪能。今明摄法义虽通初。且约极果以释力名。故毗昙婆沙问云。何故如来身中之智以立力名而非余耶。答。无障碍义是力义。了见三界是力义。名虽在小义意通大。广陕为异比说可知。言扶助者有此力能扶于法身。用无穷尽。地持中意有自行故。外用无穷。然佛力下重释疑也。言此二释者。此十化生足为一释。殃掘无量力为一释。此力云十。复云无量。当知一一皆无量也。虽云无量不出于四。故云弥显。此之十力及下九科。大论法相卒不可尽。今略存名目以显摄法。次摄四无畏者。诸十力智内充明了。故对外缘而无所畏。故次十力而摄无畏。如释力名中第二释也。全从化用得无畏名。于中初正释。次道品下结成。次引大论释名。通名无畏者。谓于大众广说自他及智断等。决定无失。无恐畏相名为无畏。以于内心诸德具故。故于大众广说无畏。言大众者。谓若人若天。若沙门婆罗门。若魔梵等及以余众。十住下次引十住释疑。初文难起。于四事中下正释。佛应于一切下重难。举大要下重释。初文以略而难于四。次文以广而难于四。故知四是处中之说。此四次第者。大论云。初如药师示一切药。第二如示一切病灭。第三如示药法禁忌。第四如示所应食物。应随四教分别相状。今文存略例力可知。大论第七问曰。菩萨无畏与佛何别。答。有二意。一者一切处。二非一切处。非一切处是菩萨法。故知初心亦修无畏。大论二十八广解无畏。次摄十八不共法者。初文正明摄者。既十力内充外用无畏。显所有德超过物表。异于一切凡圣所得。故次无畏摄不共法。文阙释名。应云通言不共者。极果之法不与下地等共。若别解者。应云圆果不与偏小因等共也。大论二十四问曰。迦旃延子复以十力四无所畏大悲三念。为十八不共者何耶。答。以是故名迦旃延子所说。若释迦子所说。应如今文所说者是。又十力等二乘有分。十八不共二乘无分。又云。十八不共二乘有分但有过失。当知无失方名不共。文云凡十二法者。恐此文误。准文会数但阙十一。初文七法已属三度。谓身口无失此二属戒。无不定心无不知已舍。此二属定。欲进念无减此三属进。余十一者。谓慧无减。解脱无减。解脱知见无减。三业随智慧行。此六已列在文。余五谓智慧知三世意无失无异想。此之五法文虽不列已。合在于慧无减解脱无减中明。以十一法同属慧故。是故合说。其相云何。论云。于诸众生等心普度。名无异想。如来意业不须更观。常无漏失名意无失。佛智穷了达去来今。名知三世。论释慧无减。但云十力无畏圆极故也。今文释慧无减中。云常照至而为说法属无异想。不失先念一句属意无失。此之二义十力无畏圆极故也。余三合在解脱无减中。何者。论释解脱无减中。但云具足有为无为二种解脱。有为者谓无漏智慧相应。言无为者谓烦恼都尽。今文中云忆三世事不忘属智慧知三世。以解脱具故能知三世。以义同故故得合说。六度之中但出三学及进度者。以此三学略摄六度足。加精进者。以此三学非进不成故加精进。阙施忍者。如前引论料简易行故也。又可但是文略。若义取者应以念为忍也。无不知已舍为檀也。即六度义足。结成摄法中。云意如上说者。略结不共。与前诸义展转相摄结成助道。准道品末比说可知。次摄四无碍者。诸佛于此四法智慧自在。捷疾无碍了了通达。故名无碍。法界次第中判为菩萨法者。法身菩萨皆具此四。此亦是通途大概判之。即如十力义通因故。此之四法初二是识药。第三是知病。第四是授药。故释第一即约四教。第二同入一实咸是法药。释第三法即约十界病相。释第四法还约四教以明授药。故知授四法药。被十界生用乐说辩。令他知名说前第一。令他知义说前第二。故用第四说于前二授与第三。次重释云。辞约四种苦谛不云十法界者。据机缘说。应委悉约十法界中四机不同。故初略释。次对四谛。次总结乐说。故乐说中令他闻说一切字一切义等。用前二也。赴一切音辞即是赴于第三十界音辞。又为对谛是故重释。与前少异。次摄六通者至下禅境释六通中说。璎珞释名云。神名天心通名慧性者。天然之慧彻照无碍。故名神通。眼耳如意指调伏诸根中者。随何等通指入何教调伏诸根。余之三通指十力者。他心即是欲力。余二名同。亦应随依何等漏尽。而知何等他心宿命。亦应皆有结成摄法。文无者略。次摄三明。言如六通中者。六中天眼宿命漏尽此三属明。故婆沙中问。何故余三不立明名。答。身通但是工巧而已。天耳但是闻声而已。他心缘他别想而已。是故不立此三为明。余三立者。宿命知过去苦生大厌离。天眼知未来苦生大厌离。漏尽能作正观断诸烦恼。复次前世智证明知过去相续。未来因果智证明知如散微尘。又前世智证明知自身衰。未来智证明知他身衰。复次前世智证明治常见。未来智证明治断见。无漏智证明治二边。又前世生空门。未来生无愿门。无漏生无相门。问。在无学人何故立明。在于学人何故不立明名耶。答。从胜立故。又无学无无明不杂无明。故立明名。大论第三问曰。通明何别。答。直知过去名通。知过去因缘行业名明。直见死此生彼名通。知因缘际会名明。直云漏尽名通。知漏尽不复生名明。此明即是大罗汉所得故也。若尔。与佛何别。答。满不满别。是故通通于六。明唯局三。小乘中诸阿罗汉皆能得之。今此文中云佛菩萨之所得者。异于偏小故也。所依别故观智异故。又小乘唯修大乘发得。应简四教广陕不同。次摄四摄中同事者。又亦应云同其苦集。为令断故。先同后异。陀罗尼者。别则唯在于大不通于通。通则尚通三藏菩萨。况复通教后心。如毗尸王得归命救护陀罗尼。即三藏义也。大论第六云。陀罗尼者能遮能持。一切善法持令不散。如完器承水。故名为持。一切欲恶遮令不作。故名为遮。又或心相应。或不相应。或全有漏。或是无漏。若云无色不可见。行阴法入。九智除尽智。意识所识等。并阿毗昙中陀罗尼义。若但云或相应或不相应等。则通于大小。若云菩萨摩诃萨得陀罗尼。一切时一切处常相随逐。则唯在大。若别论者。如文所指。唯在无作正勤。若通论者。但云遮恶持善。则可以通四教释之。苦集为恶道灭为善。溉者灌水也。次摄三十二相者。应具明四教相好不同。初三藏中。引婆沙云阿毗昙相品者。十住婆沙引小乘中相体业果。以为初心菩萨立观法故。具如第二卷记。从还用至终不出施戒慧者。取六中三以摄相因。施戒生人天以慧导诸行。略举此三摄相亦足。次通教中云不同上者。即空心修。岂三祇后方百劫耶。故知通教相体业果并与藏异。故引般若相即非相。及引十住空为相体。既异三藏不同相海。故知属通。故大论十三。初以一施生三十七品。次以一施而为相因。复云。一一度各为相因。此并属于通教意也。复次前两道品下欲明别圆。更重比决有本无本如铜如镜。以分前后。次从无量寿观下。正明别圆法身现相。萨遮华严等者。萨遮尼干经中。此尼乾子为严炽王说。无过人者唯有瞿昙。因此广说如来相好种性化物。华严广列八十四名。于一一名。皆云相好云等。初云。如来有大相好名庄严云等。有十莲华藏海微尘数佛大人相好。又小相光明功德品明十种菩萨从兜率下放大光明。名幢王普照。照十世界微尘数佛刹。令彼十种众生六根清净。如是相好岂与丈六三十二空慧等同耶。故知前二但是教门权说之耳


止观辅行传弘决卷第七之三


止观辅行传弘决卷第七之四

　　　　唐毗陵沙门湛然述


次明知次位者。先明来意。既用前七以为所修。二世善发入位不定。或未入位未得谓得。恐极下根生重罪故。故须明位令行者识之。四教各有真似二位。在贤名似入圣名真。真位究竟名为解脱。证已了位能为他说。名为知见。知见秖是智眼异名。次举喻云朱紫等者。朱正色如真位。紫间色如似位。如赤黑合以成于紫。真妄尚杂故名为似。终不下正释次位。于中具释四教不同。初文通列四门明一一教位意。意在断惑以证真故。故三藏中四门名异。谓空有等四门。位别即七贤七圣二十七贤圣等。故云有殊。一一门中皆断见思缘真谛理。故云断及谛理孱然不异。孱者现也。二乘多论一生等者。辩门门中二乘不同。言一生者。虽有百劫三生种解脱分等。从念处去乃至一生。或二或三或七生等。论其元意即生取证。元意虽尔非皆一生。是故云多。虽有四门明位小异得果大同。如判第十六心见修不同。故云小异。自余三果多分楷定。故云不过迭动。菩萨三祇百劫故曰时长。六度百福名为行远。不同二乘一生断结。故云亦别。奢促不同名径路殊。咸趣真谛名归途一。菩萨之人望于圆教。虽权实异。心愿易回不同于小。五功德者。具如第三卷引。次此教下斥滥也。此科正谓简滥故来。是故须斥。次明通位中云简名别义通。如玄文第五卷初十义料简名通义圆。名别义圆等。次明别位中。先明别位意。次略指经论。摄论华严。多明次第四十二位。言一往者诸教不同。且指此教以为大略。然华严中有别有圆非专一教。如经列位位位皆有行布普贤二门故也。又诸经论别位多途。故云一往。但别下示别位相。初示经。次示论。通论者如中摄等。通释大乘。别论者如智论地论等。别释一经。那得等者破执也。论申当门为引偏好。晚人不达抑有扬无。失有方便。毁无赞有失无通途。三四二门亦复如是。虽欲引进翻为哽塞。今明等者次述论意。意在通理。阡陌等者。南北为阡东西为陌。经如阡。纬如陌。四门如纬诸位如经。门门位殊皆至极果。故云一也。此方等者准此望彼。文举通别意兼藏圆。此中正明别教次位。故且举别以望通教。辩于所通真中不同。是故未云藏圆两教。若以四门通理摄教。借使西方诸论尽度。门理勘之则易可识。诤论自息矛盾不生。经言等者。证向门异理同故也。开权显实。三教诸门尚归一实。岂况当教诸门不融。世不达者。谓智者大师多好破斥。而不见融会令归一乘。况十意融通除疑释滞。销通经论教法不壅。结及指广如文。次以十意融通经论者。人见十意之初有谛理之言。便将十乘以对十意。深不便也。若以境对理稍似相当。如何发心用对八教。况下八义对意永殊。如四悉销经翻译胡汉。将对安忍甚为不类。又第四文虽云破遍。乃与通塞共为一文。况今文中通塞之名。与十乘中通塞意别。况复自云融通佛法。佛法则指一期佛教。故十法成观且在行门。故知定不得用十乘释此。又圆教诸位经论易同少生诤计。别教既是界外析法。所明次位附近教道。文多互异故有多途。是故因以十意融通。今之次位即是十中之一意也。然此十意一一皆遍一切经论。所以前之六意借用释经五重玄义。后之四意用附文意。于前六中初五正对五重玄义。第六即是今家开拓用义方法。令后学者识一法多含无量归一。就前五中第一云道理乃至开合等者。一期佛教并以所诠而为教体。教既半满偏圆不同。体亦随教权实不一。诸谛离合随智随情。归会法华唯一实相。具如境妙中说。此用显体意也。第二意者。先举譬。次即是下合譬。便将合义以释譬意。纲谓纲纪如纲之外围。格谓格正如物之大体。以教判释得教远度。故云纲格。教随机异如纲目也。外正曰匡内实曰骨。四门外正一理内实。横周为盘竖。穷曰峙。门门诸行各有横竖。又用渐顿秘密不定如匡。用藏通别圆如骨。横用诸门如盘。竖归一理如峙。以此八教收摄无外。名为包括。八中秘密为密。余七显露名露。然余七中皆有密露。又秘密不定名密。显露不定名露。泾清渭浊。顿教如清渐教如浊。顿中别浊圆清。渐中藏浊余清。又法华唯清。鹿苑唯浊。方等般若有清有浊。又此八教用各有意。藏等四教是教门法式。顿等四教是敷置引入。如来权巧善达物机颁宣藏等以为顿等。或开或合。宜盈宜缩。名虽有八用必不俱。具如法华玄文第一卷释。及第一卷释签中明。此用判教意也。第三意者。一代教法首题名字。名该一部。部内义兼大小时节因果互形。如是等相莫不相违。或一义多名。或多义一名。或离或合或但或兼。言义相乖一多违诤。不可以世情和会。不可以文字博解。自古迄今。无能达者。得四悉意无处不通。诸法相望互为彼此。于赴机教情何所疑。此用释名意也。第四意者。祛执遣迷。有执咸破。单复具足无言等见。渐顿诸教破立不同。计能计所执性不等。用法华意。遍破遍立。情无滞碍能所适然。此用明用意也。第五意者。凡有所说结成法门。以对真似渐顿诸位。位是所阶行是能修。能所相带则方便与证因果不混。一切权位皆归实果。此用明宗意也。第六意者开拓法门使佛意不壅。虽广开拓乃符本文。仍使不失部中正意。纶者绳索也。绪者丝头也。纵横开合不失次第。亹亹者文彩顺也。亦犹风之偃草也。谓声韵义理无烦杂过。第七已下附文意中。开章等者。如诸义疏凡开章段。无不生起如钩锁也。如今止观十章十乘。无不前后次第生起。八帖释等者。虽文前撮要义门玄解。横竖并沓总别离合。或广张旁布。或一辙竖深。复须附文次第帖释。不广不略有事有理。总用前七法据理销释。无涉华辞意存文旨。九翻译等者。前朝诤轻未多纷竞。怛是西语。咸曰胡音。后因黄冠虚构伪制。近代方始胡梵甄分。葱岭已西并属梵种。铁门之左皆曰胡乡。言梵种者。光音初下展转出生。是故五天并云梵种。近代著述特讳胡音。第十意者。附文成观文不虚设。观与文合名为印心。如释法华。一一句经皆为四解。一者因缘。二者约教。三者本迹。四者观心。若释他经唯阙本迹。三意咸通。事理存焉。行解具足。又如玄文一一科义。亦为四解。一者分别。二者粗妙。三者开显。四者观心。玄释附文无不成观。非数他宝等者。华严偈云。譬如贫穷人昼夜数他宝。自无半钱分。多闻亦如是。譬如盲瞽人本习故能画。悦彼不自见。多闻亦如是。譬如聋聩人善奏诸音乐。悦彼不自闻。多闻亦如是。此斥偏闻之人。唯翻译下谦退斥夺。方音不同非关义理不可卒备。故云未暇。文字法师者。内无观解唯构法相。事相禅师者。不闲境智鼻隔止心。乃至根本有漏定等。一师唯有观心一意等者。此且与而为论。夺则观解俱阙。世间禅人偏尚理观。既不谙教以观销经。数八邪八风为丈六佛。合五阴三毒名为八邪。用六入为六通。以四大为四谛。如此解经伪中之伪。何浅可论。纵以心王解王五阴释舍。念一体为持钵。离二见为洗足。将解般若持钵之名。终不可也。用释法华王舍之称。殊无所拟。既无分别浅伪何疑。是故今家观心销经随经部别。义势不等。以理为本。诠行各殊。次位者下正示十乘次位一意。即彼十中次位之一。为明别教次位难会。故演十意指一通之。若是十乘何不但云此之十法是十乘耶。至此但指十中之一。次释圆教次位者。先明五悔为入位之方。他人圆修都无此意。将何以为造行之始。但云一念即是如来。空谭举心无非法界。委捡心行全无毫微。若修四种三昧至重作方便者。明方便来意。四种三昧通用二十五法。为通方便。若行法华别加五悔。不通余行。故云唯也。若方等中以求梦王为别方便。常行常坐及随自意。直尔行之。逆顺十心一切通具。先知下明五悔意为入观之方。是故重牒前文观法。但心理下明用向观法不能发真。是故应须更加五悔。此之五悔为圆位初因。若复悠悠道法安克。忏名下次正明五悔。虽有劝请等四不同。莫非悔罪。故名五悔。具如下文明悔意中各有所治。今僧常仪前四出十住婆沙。愿文在大涅槃。若占察经亦但列四。南山云。占察不须更加发愿。以其四悔皆是愿故。若尔。经论皆四。今何故五。答。如弥勒问经云。昼夜六时勤行五悔。不假苦行能得菩提。故必须愿。此五次第者。若皆名悔莫非治罪应无次第。若准婆沙占察次第并同。若如是等长悔之文。亦五悔义足。初如是下即忏悔也。次今诸佛下即回向也。次众罪去一偈。即重举忏悔略例余三。次一偈重举世尊以为归礼。故无次第。且依次第为生起者。若旧罪不除徒施劝请。既劝请已睹相闻教依教修行。若嫉妒不除自善微劣。尚不喜他何能回向。四法具足以愿导之。如此五法尚能入位。况灭罪耶。比来行人都无介意。徒劳赞者急诵未与耳识相应。一生若斯枉招信施。业不他受试为思之。初忏悔者。初文释名。陈露者。陈列也首也。悔者伏也。金光明疏释忏悔品。彼广释名云。忏名白法。悔名黑法。白法须尚黑法须舍。又忏名改往悔曰修来。又忏名披陈悔名断续。五体者如前所释。又今文但是说其忏意。忏辞具在法华三昧。亦可随己智力任意广陈。次劝请者。大为二意。一者请住于世。二者请转法轮。大论至云云者。大论十五具释。问。诸佛之法。法应说法。何须劝请。又若诸佛现见在前请佛可尔。今乃不见云何可请。答。佛虽必说而不待请。请者得福何得不请。犹如大王虽多美膳若有请者必得恩福。录其心故是故有益。如修慈心令众生乐。众生虽无得乐之者。念者得福。请佛亦尔。复次佛法待请为说。又众生虽不面见诸佛。诸佛何尝不见其心闻其所请。假令诸佛不闻不见请亦得福。何况闻见而无益耶。又破外道作如是言。道法常定何须多言。防其谤故。故须待请。又外道言。诸佛不应贪寿住世。为防此谤。是故须请。又若不请谓佛爱著。令知无著故须待请。又诸外道皆无请说。故今须请。次谓转下至住世者。尽是论文。有此诸意故须二请。若佛初成先转四谛。今为求圆是故通请。夫命至得住等者。明劝请所指。所言请者为请何等。谓请佛大悲非请色阴。若大悲不息身则久住。故举命业以譬请住。报命如佛我心如业。又报命如色身业如大悲心。我心请佛不息。愿佛大悲住世。变化亦尔。作意神通随心所期。期心未息变化不止。我心如心佛身如化。我心不息愿佛莫灭。又佛身如化大悲如心。愿莫息大悲则色身不灭。我今请佛如大炬火为破无明。我心不息愿佛勿灭。次随喜者。佛转法轮众生得三世益。我助彼喜者。喜前劝请也。过去下种。现在重闻得成熟益未曾下种。现在成种未来方益。故三世益皆因法轮。故我随喜众生得益。大论六十一云。随喜者有二种。一者世间。二者出世。若人无有出世善根。我今随喜众生世福。是故随喜通于有漏无漏。俱名为福。又福德者是菩萨摩诃萨根本。能满菩提。圣人赞叹。智者行处无智远处。是福因缘能得轮王诸天乃至一切种智。知如是等得正知见。是故见福而生欢喜。复次我应与众生善。其自修福是故我喜。复次众生有善与我相似。是我同伴。是故我喜。复次菩萨摩诃萨于十方三世佛及菩萨二乘一切修福者。而生欢喜故名随喜。若无福德畜生无异。但同饮食淫欲斗诤。修福之人众生尊敬。犹如热时清凉满月。是故随喜。大论三十二云。如卖买香等。问。云何随喜心过二乘上。答。以随喜善回与众生故。观众生至正缘了等者。如法华中常不轻品。不轻菩萨见诸众生具足三因。皆当作佛。故不敢轻。此但敬其正因故也。正因之中三因具足。况无始时曾闻一句即了因种。弹指合掌即缘因种。故此菩萨凡见众生皆悉与记。乃至身行不轻之行等(云云)。毒鼓者。大经第九云。譬如有人以新毒药用涂大鼓。于大众中击令出声。虽无心欲闻。若有闻者远近皆死。唯除一人不横死者。谓一阐提。才闻即能破无明惑。名为近死。闻未即益作后世因。名为远死。诸教诸味及经时节。以论远近。四念处云。若有闻者远近不死。谓但破于见思尘沙。法华随喜法等者。随喜品中从法座起。至于余处为他人说。他人闻已复随喜转教。如是展转至第五十。校量闻法而生随喜。故云随喜法。大品随喜人者。经云。若声闻人能发心者我亦随喜。声闻是人随喜其人。名随喜人。人必有法法必藉人。故云互举。回向者。以随喜福与众生共及向菩提。菩提如文。施众生者。然修因福不可得共。若得果时则以此福施于众生。是故菩萨得世四事利益众生。又自以福净其身口。人见欢喜所说信受今得十善乃至种智。乃至舍利能令一切众生得道。是故果报与众生共。今因中说果故云与共。若言福因与他共者。从初发心所修善根尽与众生。后时将何以为成道之因。以善法体不可与人。故今直以无畏无恼。以施众生。用无所得故至菩提。故净名云。回向心是菩萨净土。回向为大利等。故法华梵天施宫殿时。皆发愿云。愿以此功德等(云云)。如回声入角等者。大论三十二云。回向者。如少物上王。如回声入角。问。菩萨功德胜于二乘。有何奇特。答。今此不以功德比之。但以随喜回向心比。如巧匠指示倍得价直。执斧之人倍用功力。直不足言。声闻自行如执斧者。菩萨教他而行回向犹如大匠。大论问曰。何故名二乘为自调自净自度。而不回向。答。戒为自调禅为自净慧为自度。二乘唯自修此三故。不取等者。释上断三界等四。谓不取苦不念集。不见灭不得道。于此四中而不分别世及出世因果等相。名不分别。如是名为正回向也。实相无取乃至无有分别故也。能回向至妄想等不生者。大论云。菩萨心空檀波罗蜜乃至种智。一切皆空。一相无相如佛所说。如是回向如箭射他无不中者。以见无相不见不得一切诸法故尔。能谓回向之心。所谓众生佛果。如是能所及一切法。一心推求皆不可得。亡能亡所。如是一切所回向之法。无不归实故不可得。无已今当等者。三世推求此之能所生灭不住。又发心为已。回向为今。所回向处为当。又所回向中极果为当众生为现。又众生者亦有当现。即诸众生名之为现。共福当得名之为当。如是三世毕竟叵得。如三世诸佛所知等者。唯一实相是佛所知所见所许。于中能知即种智。能见即佛眼也。能许即是本时弘誓及一切行。是名真实等者。如佛所知方名真实。非向权果。权果虚妄即对破藏通所期之果。言最上者非上中下之上。即指圆教名为最上。最上故具足。此破别教也。则不谤佛等者。计佛果为有乃至非有非无。皆名谤佛。何以故。佛果非有乃至非有非无。非苦故无过咎。非集故无系著。有道故无毒。有灭故无失。此依无作四谛为回向也。言无苦集唯有道灭。且约事说。理即苦集本是道灭。何但等者。前三谓忏悔劝请随喜。后一谓发愿。前后皆例今回向意。依无作谛而不见谛。名真五悔。能发真位。故引婆沙证成圆意。故知五悔并依无作。方令忏悔见罪性本空。劝请知法身常住。随喜了福等真如。发愿达能所平等。次明发愿者。初释名云如许人物等者。卷者约也。亦契也。说文云。券别之书以刀判其旁。故谓之契。故字从刀。御者侍也。主也。一切诸法以愿侍之。以愿为主。亦名下至盛物者。四弘誓中众生烦恼为恶。法门佛道为善。遮恶为遮持。持善为总持。诸行如坯誓愿如火。坯者瓦未烧也。堪任利他名为盛物。四弘为总愿等者。一切诸愿四弘摄尽。故名为总。法藏等者。观经悲华并云。弥陀因名法藏。于自在王如来所。闻说二百一十亿佛刹发愿又观经云。法藏比丘为欲摄取诸佛土故。发四十八愿发是愿已地为六动。为佛所记。大阿弥陀经云。为菩萨时发二十四愿云。不得是愿终不作佛。愿数不同部异见别。不须和会。悲华经中则无别愿。但云为取佛土故发四弘誓愿。故知一切菩萨凡见诸佛。无不发于总愿别愿故大论第八问曰。菩萨修行自得净报何须发愿。答。福若无愿。如牛无御则无所至。如佛所说。不知法人闻天中乐心便念著。问。若无愿者不得报耶。答。虽得不如有愿。有愿则少福而得大果。华严者。新经第十四。历事别愿。又如梵网发十大愿十三誓等。大经圣行愿文大同。又第十四梵行品云。若施食时令诸众生得大智食法喜食般若食。若施浆时令诸众生趣涅槃河。饮八味水得甘露味。准如此例及华严等随境发愿。随其智力。何必如文。若有文者幸依佛说。如此等文并别愿也。今五悔中义兼总别。故知五悔非小行所宜。如弥勒问经。佛告阿难。弥勒往昔不修苦行。但修善巧方便安乐之道。积习无上正等菩提。阿难言。云何名为善巧方便。佛言。弥勒昔行菩萨道时。但昼夜六时勤修五悔而得菩提。彼经悔文有二十三行。亦无别列五悔辞句。但数数请佛数数说悔。余三亦然。如云有罪悉忏悔。是福皆随喜。我今请诸佛。愿成无上智。若准此例未必各说。但修行者智力微弱。缘心难当。故须一准。如婆沙四悔虽僧常仪。亦须善其意以为运念。具如南山正行仪中注解。从令于道场等者。总结悔意。皆为破罪故也。昔作大恶三业俱重。故今忏悔三业并运。发大勇猛方破大恶。劝请破谤法罪者。亦应先云忏悔破于三业遮性等罪。文阙义足。次文者。昔闻诸法而生诽谤。今请佛说令一切闻。是故能翻谤法之罪。随喜破嫉妒罪者。昔对境生嫉。今随喜一切。故得翻破昔嫉妒心。回向破为诸有罪者。昔所作福但顺生死。为诸有因不能自免。岂能令他离于有因。今具二回向自免免他。是故回向。顺涅槃门故云顺空无相等也。亦应更云发愿者破邪愿罪。即导前四令至所在。若能下正释圆位。于中初明五悔功能能入品位。由此五法助开初品。乃至入住远由此五。一一品文皆先正释。次引证释。初品引文。据疏分文乃是现在四信之文。言四信者。一者一念随喜。二者解其言趣。三者广为他说。四者深信观成。与佛灭后五品之初。两处随喜文义大同。故今互引以证初品。第三品引文中。云不须复起塔寺等者。此第三品观行犹弱。且以说法增其观心。观心成就方行第四。第四未能事理相即。故云旁行。至第五品事理不二。即云若人起立僧坊。供养赞叹声闻众僧。乃至具六。岂执第三永令舍事。岂执第五一概令行。故修行者应善教意。入第五品营事未迟。初心行人必以此五善自调御。委识进否应止应行。又此五品品品之中令修五悔。况常人乎。以品品中各有障故。故四念处中以此五品拟五停心。防初心故。其相云何。初三藏教以数息停散。今以随理除于疑散。三藏以不净停贪。今以读诵除于杂染。三藏以慈心除嗔。今以说法治秘法恚。三藏以因缘除痴。今以六度治无明暗。三藏以念佛除障。今以理观除于事相。若尔。通别云何。答。别教中但以戒定二行而停其心。通教中五。应观息等不生不灭而为停心。若尔下辩同异。复次下约阴界入以明次位。前虽约教以明圆位今复约凡圣明五阴位。言五种人者。果地二乘及后三教断惑菩萨生界外者。此位之后既对四德以为佛位。故知降佛皆是三种菩萨所摄。是故次品而明其位。于中次明十信位者。五品已能圆伏五住。岂至此位别断见思。但是圆修粗惑先断。犹如冶铁粗垢先除(云云)。人不见之。便谓法华六根为圆。仁王长别三界为渐。既云法华部是渐顿。云何释位即是顿顿。况所引仁王本证法华。如何离开分属两种。又除圆位已一切诸位无有十信破见思者。委释圆信具如四念处文。今文但略释初信而已。今依菩萨戒疏以十法成乘竖对十信。复以十法横入十信。言竖对者。今文初信以对于境。次修慈悲以对念心。善修寂照以对进心。善修破法即入慧心。善修通塞即入定心。善修道品入不退心。善修正助入回向心。善修诸位入护法心。善修不动即入戒心。善修安忍即入愿心。今止观文少不次第及名不同。今云陀罗尼即彼不退也。余不次第者但将向列戒疏之文。对之可见。言横入者一一信心各具十法。故璎珞云。一信有十十信有百。又四念处云。五品各有十法成观。五品尚尔。何况十信。所以十信各具十法。故至初住转名十大。次入下真位。四念处中及菩萨戒疏。并略明初住已上圆教圣位。亦略录之。何者。初发心住三种开发即正缘了。谓境智行三法相应。是故名为分证三德。故华严云。初住所有功德三世诸佛叹不能尽。初发心时便成正觉。了达诸法真实之性。所有闻法不由他悟。净名云。知一切法是为坐道场。大品云。初发心坐道场。阿字门等。并是圆教十住位相。若别教位十地方与圆十住齐。故璎珞云。初地一分无相法身。智行成就。百万阿僧祇功德双照二谛等。具如第三卷引。乃至等觉功德难思。但约化道以辩功用。如初地百界二地千界乃至万亿等界。现身亦尔。十住之后实相更复十倍增明。更十番智断破十品无明。念念流入平等法界海。诸波罗蜜任运生长。名为十行。十行之后无功用道。真明复更十倍开发。愿行事理自然和融。回入平等法界海。更破十品无明。名十回向。向后复破十品无明。无功用道犹如大地能生一切功德。荷负一切佛法。荷负法界众生。入三世佛智地。地后观达无始无明源底。边际智满究竟清净。断最后微细穷源无明。登中道山顶与无明父母别。是明有所断者名有上士名等觉位。此位后心究竟解脱无上佛智。无所断者名无上士。十法至此方受大名。谓理大愿大。庄严大智断大。遍知大道大。用大权实大。利益大无住大。次第以对十法成乘。释名对义亦应可解

○第九安忍中初亦先法。次譬。后合。初法中云。爽者明也。次喻中云锋等者。又以飞霜喻于锋刃。聪善于听心敏于事。睿者说文云。深明也。智也。喻过也。越也。疏者记也。洞者疾流也。即彻过也。亦深邃也。怀者安也。诗云。怀我好音。术者道艺也。邺洛禅师者。邺在相州即齐魏所都。大兴佛法。禅祖之一王化其地。护时人意不出其名。洛即洛阳。群者友也。辈也。武津叹曰者。南岳大师。陈州项城武津人也。武津是所居地名。传中不云领众太早。但云有智断师咨疑禅要。思因为说十地法门。惊异心目。智断曰。恐师位阶十地。师曰。吾是十信铁轮位耳。应是习传者异闻。著愿文者其文现行。然文引四择者。有人将此以对三术。非但数不相当亦乃文意永别。三术是天台密意。四择是南岳愿文。引彼对此多恐未便。今言大师所引意者。用诫后学善须决择。勤勤不已四度言之。故天台大师指南岳为高胜之人。垂于深诫以为后轨。后代学者可以为镜。镜可以照不整之形。次引大论菩萨深山等者。大论十九释禅度中。问云。菩萨摩诃萨应教化众生为事。云何深山自静。弃舍众生违于慈悲利他之行。答曰。身虽远离心不远离。犹如病人服药将身身康已后方可复业。康者安和也。菩萨亦尔服般若药烦恼病损法身康复。为化未晚。若至六根等者。此语初依最后极位。通前五品并属初依。故大经云。具烦恼性能知如来秘密之藏。无明全在名具烦恼。大象捍格等者。即以久行名为大象。不同前文对治文中。但以三祇名为大象。不惮生死名为捍格。捍者卫也。格应从土(户白切)。礼云。发然后禁则捍垎而不胜。注云。捍垎者坚不可入也。从木从手并非今意。前既以五品为小象。今且以六根为大象。既离界系自在堪能。烦恼不染如刀箭无施。种智化物如日光照世。物无始苦犹如长水。机熟获益名为自治。象喻现身应世利物。若被名誉等者。为此三事之所动坏。前二如妨蠹令观法散灭名为内侵。眷属若集令诸行破坏。名枝叶外尽。犹如大树外集众鸟内抱虫蝎树必死坏。蠹者害物之虫也。亦云。食桂虫也。言三术者。如上文自列。一莫受莫著。二缩德露玼。三一举万里。内三术者。谓空假中。外障是软贼谓名誉等。内障是强贼谓烦恼等。是故内外用术不同。沦者没也。毗岚者猛风也。此风在大铁围山外。若无铁围吹须弥山犹如腐草。故引为况。文举片禅少恶为违顺之端。故知违顺未堪不应领众。如弥沙塞律佛因调达领众。乃引事云。往古有仙在山中诵刹利书。有一野狐而便诵之。自思惟言。我解此书足为兽王。因出游行。逢一困狐而欲杀之。困狐曰。何以见杀。答云。我是兽王。汝不伏我故当杀汝。彼困狐云。汝勿杀我我当随汝。如是展转伏众师子。师子伏已便作是念。我今不复以兽为妇。乃将诸兽绕迦夷国百千万匝。王令使问。使回答意。诸臣皆许。唯一臣言。自古及今。未曾见人王以女嫁兽。臣要当杀令此狐走。王问如何。此臣答曰。遣使克求从期一愿。必令师子先战后吼。彼谓吾等畏师子吼。必令师子先吼后战。师子若吼诸兽必散。王如其计。至日出军事果如计。狐等才闻师子吼声。心破七分堕象而死。群兽皆走。佛说偈言

　野狐憍慢盛　　求欲爱眷属
　行到迦夷城　　自称是兽王
　人憍亦如是　　现领于徒众
　在于摩竭国　　法主以自号　

早领众者亦复如是。名成损己益他盖微。庄子云。名者功之器不可多取。坯器庵华者并在大论。喻以初心。堆者聚土也。若作堆字义亦通于堆阜也。庵罗华者多华少实。若得此意不须九境者。若能于此阴境安忍。必得入于六根清净。尚离二乘菩萨二境。况复烦恼等七。故约此人不须更明下九。不忍违顺故九境生。违即是恶。顺即是善。具如前文互发中判善恶等相。故知上根唯观阴境。故于阴安忍不顺下九

○十无法爱中。行上九事过内外障等者。内外如向分别。安忍此已。已入六根。不得发真良由住著。著相似法名为顶堕。应通历四教明顶堕义。初文且寄三教顶堕。从既不入位去。正明今文顶堕之义。初明三藏顶堕。具如毗昙中说。文中先简非顶堕位。谓燸一向退不名顶堕。忍位过顶复不名堕。于三位间住顶名堕。何者。五根忍位不复出观。上忍发真是故不堕。于顶位法中多生爱心。则应入顶而不得入。由退顶故造于重逆。故名为堕。通教顶堕例此可知。别教顶位在十行中。故无堕义。于行向中纵起著心。但未地之名为顶堕。终无造过。大论云下出圆似位有爱。今人下今论圆教至十信时。若生爱心不入初住。而六根净位定不堕小。则以住顶名之为堕非谓退堕。以六根中无退义故。况复更有造重逆耶。故此顶堕异前通藏。故大论三十。明顶堕义二种不同。一者顶退名之为堕。二者住顶名之为堕。小乘教中虽具二义住顶多退。故今圆位见思已落但有住顶一堕义耳。故大论四十三问曰。顶不应堕。云何言堕。答。垂近应得而便失者。名之为堕。若得顶者智慧安隐则不畏堕。此约初义以退为堕。若第二义但以住顶不进不退。名之为堕。是则十信初心犹名为燸。今止观下总结示之。初从妙境终至离爱。行解具足正助不亏。已送行者至于初住。入无功用自堪进道。入住已去今文不论。故云齐此。故诸经论初住已去。多明辅佛化他之相。不复委悉论于自行。是故今云入住功德今所不论。今意且赴末代修行。后当重说者。至菩萨境中应更广辩。夏终不说下无所论。始从第五卷初来至此中。正当法说。明于阴境十法成乘竟。是十下次引法华大车。以譬十法。初略标。次列经文。次合。次结。且顺经次第不复依于十法次第。今以十法随对整足。大车高广不思议境也。幰盖慈悲。宝绳交络即发心也。安置丹枕。枕有内外。若车内枕休息众行。即安心也。若车外枕或动或静。动静秖是通塞义也。破塞存通即塞而通。其疾如风即破无明。是破遍义也。大品云。法爱难断。故处处说破无明三昧。始自白牛终至平正。道品义也。又多仆从即正助也。颂中云傧从。礼云。导也。又云。侍边也。游于四方。即次位也。安忍离著在次位之初。是故更加复次结位。始从初心终讫究竟。安忍秖是忍于五品违顺二境令入六根。离爱秖是离六根中相似法爱。綩綖者。埤苍云。綩者衣绣裳也。綖者席也。应作莚字。此綖字是天子覆冠曰綖。亦可通用。又次位者秖是行之所阶。恐行者生滥。故于次位中别出五品六根清净。劝励行者令离障离爱。故知前七正明车体及以具度。后三秖是乘之所涉。若无所涉运义不成。是故十法通名乘也。次结位者。夫有心者悉具三轨。此之三轨通于六即。理性车体。具度资成。白牛观照。在一念心即是理性。闻名起观名为等赐。诸子乘乘入位不同。故有观行相似等别。乃至四方直至道场。道场犹受果乘之号。是故因果乘义不无。今人下斥邪也。设谓假设。借字(子谢切)设使借之与乘名者。但是邪乘。乘者本以运载为义。邪法无运故名为借。既是邪法不出诸见。诸见即具六十二也。从正法下显正也。不同恶空故云正法。正法御邪故云大城。不可坏故名为金刚。具足诸法名为宝藏。具足者释宝藏也。无缺者释金刚也。如此妙乘岂同恶空。与而言之但有车体。既无具度故名为秃。夺而言之体用俱非。故名为秃。故引大经乘坏驴车。非但阙于白牛般若。为驴所乘。任运非正故非高广。又复言坏全无庄严。况复起见入三恶道

○端坐观阴界入境。所云端坐者。岂隔余仪。四三昧中常坐居首。是故先明。常行等三亦可通用。历缘对境自摄余三。是故且判以为端坐。问。五阴尽在端坐观耶。答。阴通三性不隔余义。前文且明端坐用观。余义在后历缘对境。次明历缘对境。者先序来意。次下正释。正释文中先明历缘。次明对境。就历缘中初于行缘具明十法。次是约下结意也。次行缘既尔下例余五缘。次三三昧下释疑。次昔国王下引证。故大论二十云。昔有国王园中游戏。朝见华林茂盛可爱。食已卧息。夫人采女皆共取华毁折林树。觉已见之。悟一切法皆悉无常。如是思惟悟辟支佛。宿福既厚。藉少因缘易得圣果。次对境中亦先约眼色具足十法。次例余根等。初境中次结数引例引证结非。若观下不思议境。初引经总立三智五眼。次别释三观。假观中云外道打髑髅作声者。增一阿含云。佛在耆阇崛山与五百比丘俱。从于静室下灵鹫山。与鹿头梵志俱行。至大畏林。取死人髑髅授与鹿头。而作是言。今此梵志明于星宿兼善医药。善解诸声知死因缘。问云。此是何人髑髅。答曰。男子。问。云何命终。答。众病皆集百节酸疼。故命终也。何方治。答。呵梨勒和蜜治必不终。又问。生何处。答。生三恶道。又打一髑髑问之。答。女人。何病死。答。怀妊死。何方治。答。服好酥醍醐。生何处。答。畜生中。又取一髑髅打。问曰。何故死。答。食过差死。何方治答。三日绝食。生何处。答。生鬼中。以想水故。又取一髑髅打之。问曰。何人。答。女人。何死。答。产死。生何处。答。人中。又打一髑髅。问曰。何死。答。被人害死。生何处。答。生天。佛言。为人害死必生三恶。更打之。答云。此人持十善。又夫饿死者生人天中。无有是处。凡一一答佛。佛皆语云。如汝所言。香山南有优陀延比丘。入无余界。佛申手取髑髅来。问。生何处。答。无本。非男非女不见生处。不见周旋往来八方。都无音声。未审是谁。佛言。止止。又重问佛。佛具答。鹿头叹曰。此未曾有。我观蚁子尚知来处。鸟兽音声尚别雌雄。观此罗汉不见生处。如来正法甚奇甚特。九十五道我皆能知。如来之法不识趣向。唯愿世尊听在道次。佛言善来。得无学果。听声既尔。余尘亦然。外道之法听死骨声能达远事者。良由声中本具诸法。故使外道得其少分。冥依其本日用不知。况今妙观直观本理。理具诸法不足置疑中观如文。虽无下释成五眼。次引二经证。次结成一心次明互用。问答并如文。引证中净名云不来相等。举六作中初行缘也。不见相等举六受中初见色也。当知根尘无非法界。故云不来而来等。如四念处中引唯识云。言唯识者唯是一识。复分二种。一者分别。二无分别。分别识者名为识识。无分别者名似尘识。一切世间皆为似尘识之所成。三无性等色心之法本来不二。彼既分于二识。例亦分于二色。问。色之与识如何同异。答。若色心相对则有色有心。论其体性则离色无心离心无色。若色心相即二则俱二。一则俱一。故圆说者亦应得云唯色唯声唯香唯味唯触。何但独得云唯识耶。若合论者。无不皆悉具足法界。复次若从末说。一切众生二种不同。上界多著识下界多著色。若约识为唯识揽外向内。令观内识皆是一识。识既空已十界皆空。识若假者十界皆假。识若中者十界皆中。专于内心观一切法。观外十界即见内心。是故当知若识若色皆是唯色。若识若色皆是唯识。虽说色心但有二名。论其法体秖是法性。如是即是心地法门。不动寂场现身八会。诸佛解脱于心中求。心为佛种心即菩提。当用此意通一切心通一切教。理行位等准此说之。识次位中若渐见等者。普贤观云。行者若能随普贤教正心正意。渐以心眼见东方佛黄金色身端严微妙。见一佛已复见一佛。如是遍见东方诸佛。心想利故遍见十方一切诸佛。顿见者。不轻品云。彼比丘临欲终时于虚空中。具闻威音王佛先所说法华经。二十千万亿偈。悉能受持即得六根清净。经文不云渐见一佛乃至诸佛。故名顿见。次譬大车结成佛事。若眼入等者即自行也。次引净名或有佛土光明等者。自行化他皆名佛事。若云或有佛土等者。即化他也。如楞伽第三云。不瞬世界。妙香世界。令诸菩萨瞪视不瞬得无生忍。即眼为法界也。更有诚教准此思之。次例中先例余受。次例余根。次明大车。如文。若能下劝修。初总中先法。次引譬斥中。云黑蚖秖是长蛇。绮文互说耳。不修止观如长蛇。善解止观如怀珠。解而不用为无益。大论第十释因不同故果不等中云。有一黑蚖怀摩尼而卧。有罗汉乞食不得。论明破戒而犹有福。故使堕蚖尚怀宝珠。今借斥之。以譬有解而不能行。如蚖怀珠于蛇何益。次别引三譬者。皆先譬次合。初譬中云。赐者与也。亦惠也。禄者。尔雅云。福也。孝经注云。食廪曰禄。杨承云。上古无禄。人食野禾因朝阙食。猎者赐鹿以当于食。故变为禄字。匹夫所得薄禄也。械是兵器总名。戟者短戈。钩子槊也。郭璞注方言云。戟中有小刺谓雄戟也。若为麴蘖等者。尚书殷高宗聘傅说于傅岩之野云。若济巨川用汝作舟楫。若岁大旱用汝作霖雨。若作酒醴尔惟麴蘖。若作和羹尔惟盐梅。帷帐者。说文云。旁曰帷上曰幕。帐者。说文云。四合象宫室张之曰帐。淮南子云。将军帱帐也。折冲者。折者截也。冲者。说文云。通道也。广雅云。突也。弋击也。用而屡北者。说文云。北者乖也。又军走曰北。又北主阴方。阴主杀也。即被杀者为军败也。解髻等者。尚书云。德懋懋官功懋懋赏。懋者勉也。今圆破烦恼得实相赏。赏中之极如解髻与珠。如诸声闻来至法华。功之极也。故譬轮王解以权髻显实相珠。野巫者。男师曰觋。女师曰巫。谓阴神也。说文云。巫者祝也。祝者祭主申赞辞者也。三事不办者。不能破魔军。不能除烦恼。不能显法性。对前三喻如文可知。区区者踦区屈曲终日故也。军者众也。万二千人曰军。今之魔军何必定数。但言众耳


止观辅行传弘决卷第七之四


止观辅行传弘决卷第八之一

　　　　唐毗陵沙门湛然述


释烦恼境者。自此以下现文六境及略三境。咸是发得。此九境外所起烦恼。乃至四弘但属阴境三阴所摄。是故寻常非无烦恼乃至发心。亦并须观非不名境。今文谓辩观阴发得。故须辩异。读者行者无惛本宗。如前七只分别中。云此之十境是三障摄。非即现在所起三障。现三障者。如大经第十云。菩萨摩诃萨求种智者。为除众生三种障故。烦恼障者。所谓三毒缠盖八慢四邪等。业障者。谓五无间报障者。谓三恶道诽谤正法及一阐提。故知举恶能障。故名为障。今以流类摄彼后两。初总明来意中。先结前生后。上阴下结前。而观察下生后。次前诃欲下正明来意。先且与上诸文辩异。有法譬合。初明与上方便中诃欲弃盖辩异。次与上阴境辩异。上之欲盖及阴入中。虽有惑相未过增盛非烦恼境。故诃欲中且知五尘是生行者贪欲之缘。生欲是过。因过生罪是故须诃。盖中但是缘落谢尘妨于入观。应须舍弃。又此二五若诃若弃。但成方便未正用观。前观阴入观于报阴。报阴无记于彼阴上求于妙解。故彼阴境未名烦恼。又前别历一心文中。虽观贪嗔非今境意。但是现起善恶诸惑。皆阴入摄。是以因阴所起烦恼。皆名阴境。今境必须因观阴发。发重贪等方名今境。从今观去。正举今境异阴盖等。故云起重贪嗔。从如铁下举譬也。铁如阴火如观。阴未遇观宿惑冥伏。故云但黑。因观阴境阴解未生。习起异前故曰赫然。又报法下次辩难易。更牒欲盖及以阴入。与今烦恼总辩难易。故欲盖之体通属阴入。故与阴入通名寻常。何者下别释也。与前三法对辩难易。初正明相对中先法次譬。法中出前三毒与今对辩。前是报法及现烦恼。是故易息。今发既重是故难制。倒想是痴。贪者可见。言死马者。十诵初戒天魔欲坏难提。变为女人诱至马所。便隐形去。是人欲盛乃至不简。此惑下更辩助缘。所发烦恼已过于常。复加外缘致令狂逸。譬如下举譬也。流水如阴法。用观如概木动习如[泳-永+豹]起。涟漪等者。风行而流水成文。今以木概彼风行急流蹙水[泳-永+豹]起。又涟漪者重波也。波上又波故曰重波。[泳-永+豹]者本音豹字。即豹变也。今是水起借从水作。健人譬意与水大同。烦恼下合譬也。如触卧师子下更重以譬释成前譬。若不下结劝令识。非唯下明因境起过。如第五卷云随之牵人向恶。即此意也。次正释中初释相者。先释名中有二解。初合字释者。三毒是能烦。心神是所烦。次分字解。烦为能烦恼为所恼。当知通名通于见思。此一往分下明钝中有利。如虫兽凡夫亦能起我。我即是利虽利属钝。故云实不推理乃至自大。蠕者小虫有识能动者也。举螫等者蟹类也。埤苍云。其一螫遍大。名为拥剑。亦名执火以螯赤故。亦如螳螂拒辙等是。鬐者项毛也。说文云。马鬐鬣也。如狼等嗔必张鬐怒曰。此举虫等劣类以况于人。此尚计我何况人耶。底下凡劣下举钝使凡夫而亦有利。五利至何尝等者。次明利中有钝。如诸外道依于诸见而起嗔恚。若未发禅来等者。问。如佛弟子次第修人亦未发禅。何故名为须陀洹人所断见惑。答。今判利钝约现发见见所起惑。如未得禅来纵起宿习所有烦恼。及因现阴起于我见。仍属钝使。初果所断凡夫共有。冥伏在身障真无漏。若见谛理此惑自除。故名此惑以之为见。故不同于禅后所起。若诸外道由未见谛。得禅定已虽断钝使。仍未曾断一毫见惑。见惑现行。故不同于未发禅来所有见惑及冥伏者。是故不以八十八使中见惑为例。故八十八使义属阴境所摄。对简利钝方受见名。复异禅后见惑之相。今但对禅后见简。故云若得禅起见。纵有贪嗔同属于利。如两学人下举例也。得语如钝得意如利。二俱得语得意诤强。二俱计我得禅见盛。若发下简示境体。身中虽具八十八使。然所起者但属钝使而在今境。若利中下次判根条。先且征起也。若利中有钝。断见惑人但名断利。利中之钝此惑应在。若不尔者。利中有钝不名为钝。故次引毗昙释云。利虽有钝此钝属利。从于利使背上而起。底下之人虽起于利。此利属钝。从于钝使背上而起。故云思惟亦如是。若开等者次明开合。开为八万合但三毒。八万既不出于三毒。今观三毒即观八万。为是义故须辩开合。三毒下明为障不同。初明四分俱能障定。唯有无记不属善恶。即不障定。是即不障定者仍属阴境。若为障者两属不同。谓发不发。如前简也。经云下引大品证无记不障。即师子等定所入散心。此并依毗昙意也。次依成论人意亦许毗昙四分俱散。而不云四分俱障。但云散中无不并有相应痴惑。故云散兼无知。能障定者则在于痴。若尔下难成论人。四分俱散。散兼无知。痴能障定。此相应痴。痴必嗔欲。痴既障定。痴有嗔欲何不障定。而独立云痴能障定。今释下今家正解。言别意者。如上释盖随人不同。若贪重者贪即为盖。嗔痴为障亦复如是。故今为障准彼应知。故毗昙家所引大品以为证者。是义不然。彼大品经明超越三昧。从灭定起入散心中。故言此散而不障定。今所论散障与不障。应辩凡夫所有三毒。如何引于罗汉胜定出散等相。但烦恼下明今辩相为所观境。但云四分相实未周。若论自行足得为境。故引法华明观境意。意在除弃分别非急。言二十年者。疏有多解。见思未除大机未熟。故二十年且令除粪。又破见惑用一无碍一解脱。破思惟惑用九无碍九解脱。合为二十。又二道中断结总名二十。又上分下分总名二十。又依二使人共断见思。亦名二十。初解即以离系得数而辩二十。后解并以二义而为二十。若尔下释疑。疑云。若意在除弃。五百罗汉岂非除弃。而婆沙中种种分别耶。为持下释疑。五百本于一门入道。亦未分别得罗汉已。为持佛法使久住故。既为众首须通外难。是故五百广演分别。若不为众首纵成罗汉。非入假位亦未必须种种分别。复次下。明此惑相。正为十观所观之境。是故须辩是通是别思议不思议等。既云各具四分。今境但是钝中四分。今文语略不暇简之。但且简通别等耳。若委简者。属阴利钝非今所观。所发利钝是今所观。所发复二。禅后之利属下见境。见慢业外是今所观。初辩通别中。云利钝合各为四分者。为对前开为八万故。故今云合但有四分。界外既立四分之名。开合之义义同界内。但是别惑异界内耳。若作相关等者。次辩思议不思议等。明向通别随教不同。若作相关即是别义。不明相即故曰相关。通惑如枝枝谓枝叶。别惑为本本谓根本。枝本但得相关而已。即别义也。若作不思议者。应云通惑如华法性如空。以眼病故于空见华。若能体病知华即空空华体同。即圆义也。已如第一卷以三止观结发心中说。故知思议不思议二皆观界内通惑为境。以所发者必非别惑故也。下起观中先明思议。故今预辩亦双明之。意在相即。于通惑上二义俱通。故云若作。次释因缘有三。如后说者。谓习等三。起相下先以四句判其起相。于中先列四句。次判境相。前文虽复辩其离合通别等义。而未明内心起之相状。故于此中重辩起相。故知今起异于欲盖及阴入等。因缘下正明因缘。集因谓因熏习相续为缘。意业为因身口恶行为缘。魔行为因十军摄擒为缘。有此三故今修道品。此三复发又名为缘。初集有法譬合也。言道品者。秖是正观阴入境耳。顺流曰沿。不修观故顺生死流。若修道下即现在观阴复发宿种。逆流曰溯。有即二十五有。谓四域四恶趣。六欲并梵王。四禅四无色。无想五那含。嵬谓崔嵬高起貌也。嵬字(五回五非五韦三切)惑被观制是故嵬起。次明业中。那者何也。卓者高也。业相已起名为成就。品位不成名为不立。譬中云如河等者。湉水定也。无水者非也。波如连山者。庄子云。白波如山。文选海赋云。波如连山。阴境如河湉。修观如风起。惑发如大波。纵身口如掷帆。失一心如放柁。由此放掷行船破坏。若心柁决断正身口帆。则正观船必免业败。过烦恼河至涅槃岸。次明魔中言十军者。大论释四魔中问曰。何处释烦恼为魔。答。如杂宝藏经中佛说偈语魔言

　欲是汝初军　　忧愁为第二
　饥渴第三军　　渴爱为第四
　第五睡眠军　　怖畏为第六
　疑为第七军　　含毒为第八
　第九利养军　　著虚诳名闻
　第十军自高　　轻慢出家人
　诸天世间人　　无能破之者
　我以智慧力　　摧伏汝军众
　汝虽不欲放　　利汝不到处　

今烦恼起由魔为缘。以此十军遮逻行人。不令出界故即属下魔境所摄。是故所起虽是烦恼非烦恼摄。但名十军。并由魔立故曰魔军。喻海等者。纵无前二魔能击动。流如习种风如业力吸如魔扇。吸者内息也。水随息入故曰吸水。大论第七云。五百贾客入海采宝。值须摩竭鱼王开口。船去甚疾。船师问楼上人。何所见耶。答言。见三日及大白山。水流奔趣如入大坑。船师云。三日者。一是实日二是鱼目。白山是鱼齿。水奔是入鱼口。我曹了矣。时船中人各称所事都无所验。中有优婆塞语众人言。吾等当共称佛名字。佛为无上救苦厄者。众人一心共称南无佛。是鱼先世曾受五戒得宿命智。闻佛名字即自悔责。鱼便合口众人命存。魔扇如摩竭吸水。重惑如水流奔趣。身口散善所不能制。如不可以力拒。唯寂照止观能达。如专称佛名。次总以火譬者如文。魔业下简示境处。虽通列三今唯观集。次明治法。初明大小两乘治法不同。次约四悉以判大小。初文先小次大。初明小中先略标列。次示阙文处所。将五门禅对治四分。唯阙治障道一故指在下文。即业境中六蔽及障不障等是也。对治等五具如助道记中。此但更加不转一种。彼治六蔽此对四分。句数多少准说可知。今对治中云十二者。此下文中十法成观第七对治文中具释也。不净实观如上第七助治摄法中说。亦如华首选择长者。假想如下禅境中说。但彼发今修以此为异。余慈心等具如禅境。初病不转而治转者。如不净境转为亲想。即指亲想以之为净。不应于亲起欲想。故。即此不净而生亲想。名为慈观。慈若转为不净观者。即见父母膀胀烂坏亲不应嗔。况令烂坏。痴中修因缘为治。痴若不破却用邪慧思边无边。此独头痴心多沉没。故用思惟以为对治。此边无边是六十二中未来四句。本是邪慧今翻成治。若用数息不能治散。应思出世无漏法相。缘于杂境散乱便息。四药互转为十二句。俱转为转亦名为对。准前可知。次明大乘非对等者。唯第一义如阿伽陀药。此且一往夺小以明治相。未论具用诸教互治。及以对治治摄法等。在下修观第七门中。今此且用第一义治。名为阿伽陀治。此大乘治具如上文随自意中观贪欲等。故下诫言。善取其意。若失意者。具如随自意中师资之失。次云小乘中多用下。以四悉判治。大论云。余经多用三悉檀。即指三藏经名之为余若通论者。大小俱四。今舍通从别故且依论。前阴入中意亦如是。虽复通具但在通圆。藏别必无用第一义而为治也。空无生中等者。正宗无生第一义相。如梦中救火能所俱无。次修止观者。从此已下讫菩萨境。观法同前。但对境有殊随病别说。今先正明十观。次会异名。先十法者。先思议境中。畜以无惭为本。故使亡于礼度。礼度在人。故失礼度名失人种。亦悭他家者。非但己境不欲人侵。亦不欲人侵他欲境。鬼以悭贪为本。复以谄故悭他。鸩陷者。陷他如鸩故也。郭注山海经及广雅云。其鸟身有毒。大如鹗紫绿色。颈长嘴赤。长七八寸而食蛇。雄名运日雌名阴谐。以其尾历食食则杀人。故以言之。婚者昏也。昏时行礼故曰婚也。尔雅云。婿名为姻妇名为婚。娉者娶也。周礼曰。众来曰俯寡来曰娉。俯字(土调切)娉者。谓执玉帛而趣问也。撙节者。有礼仪也。礼云。君子恭敬撙节。鄙人欲粗者。如难陀等。又观欲心诃弃等者。弃如弃盖中。呵如呵欲中。以呵弃故发得初禅。虽胜难陀尚未出色。又若观欲是蔽而行于舍。乃至痴者。略举六中初后二蔽。次不思议中。先正释。次销诸经意以释成妙境。初正释中先引经立境。次释。释中初略明进不。次引净名不断等释不随等。次引不住等释不断等。初文正以净名转释无行者。不断痴故起于三明。痴即无明无明即明。不同二乘断于无明起小三明。不断爱故起八解脱。爱是系缚系缚即脱。不同二乘断贪爱已起小八脱。于明于脱诸法具足。是故不同凡夫二乘。及教道中诸教菩萨。次引不住等释不断等者。先列句。次所以者何下释。初释经意开为四句。次从今言下。开为八句。初四句者。初释经斥过。彼经本立不思议意。正为菩萨兼斥偏邪。今欲明不思议境。亦先斥偏邪。次立妙境。故判凡小住于第一第二句失。次从不断烦恼下斥于邪伪。即是住于第三第四句失。初凡夫下斥凡夫中云很戾等者。很者诤讼也。亦戾也。戾者曲也。如犬出户而身曲。此悷字悲吟也。非今意。驯者。字林云。性行调驯。驯字(余轮切)亦旬音。二乘下次斥小。阿罗汉者下重辩小失。三界惑尽无惑可调。此释不调意也。不同大乘不生不生名为不调。以用拙智分断通惑。通惑尽处分明不调。此之不调正名为调。从焦种去更斥小失。故净名云。如焦谷芽。亦如迦叶见诸菩萨不思议事。乃自鄙云。我等于此已如败种。菩萨下举胜况劣以辩于得。初双立。次双释。释中先释有勇中。云如华在泥等者。经云。高原陆地不生莲华。卑湿淤泥乃生此华。故知涅槃高原不生菩萨大悲之华。生死泥中乃有菩萨利他胜用。虽在生死而生死不染。医譬大同。又华譬菩萨身轮。医譬菩萨意轮。亦可俱譬菩萨三轮。故大论云。佛如大医王。经教如药方。僧如看病人。故知至佛方名大医。又云。菩萨化生虽见众生种种烦恼不肯受化。反嗔菩萨。菩萨尔时犹如大医治人鬼病。病者反骂医于尔时不责病者同其嗔恚。即知其人为鬼所使。菩萨亦尔。知诸众生为烦恼鬼之所驱使。次释不味中。云如鸟飞空等者。菩萨摩诃萨断惑入空而不住空。必应出假利益众生。初淤泥喻喻苦不能污。次疗病喻喻集不能染。后鸟飞喻喻不著灭道。文中虽对出假菩萨。正意为成不思议境。即成出假不思议用。故以菩萨异于二边。正显真常中道妙境。前引净名。初文既云不断痴爱起于明脱。当知此文须约无作以明菩萨真应自在。不断烦恼下斥邪伪也。初正斥不住第三第四句失。于中初正辩第三第四句失。次重辩第四句失。初辩第三第四句者。先标出所迷句相。次以结前兼生后失。次今末代痴人下斥失。言刻核太过者。大经第十云。善男子。譬如有人食庵罗果吐核置地。而复念言。是核甘味。即便还取破而尝之。其味甚苦。心生悔恨恐失果种。即便收拾种之于地。勤加修治以酥油乳酪。随时溉灌宁可生不。不也世尊。假使天降无上甘露犹亦不生。不生者名一阐提。尝者试味也。末代痴人亦复如是。闻不断等以为双非。谓此双非不碍双住。以为无碍。便背二边行于无碍。背调伏法如失甘味。背不调伏如失果种。菩萨不尔。得明脱故。故曰双非。双照二边化益无穷。故曰双住。故知痴人但背如来伏惑方便。名不住调。纵于生死不住观察。名不住不调。故知此人二种俱失。失第四句谓不碍于调不调也。闻于双非谓不碍双住。广行非法而为双住。故知即是失第三句。此是下以譬结失。斥前无碍恶空。啖盐太过者。盐者。此土齐灵公臣煮海为盐。彼方久有。言不识者应是有盐之始。或是假设为譬。故大论十八云。如田舍人初不识盐。见人种种菜肉之中而皆著盐。问他人言。何故尔耶。答曰。此盐能令诸味皆美。是人便念。盐既能令诸味皆美自味必多。便空器满口食之。咸苦伤口。而怪他言。汝何故言盐能作美。他言。痴人。此当筹量多少。和之令美。云何全食。无智之人闻空解脱门。不行诸功德但欲得空。是为邪见断诸善根。若解空三昧则知诸义不相违背。能知是事即般若力。若得般若入一切法皆不邪见。又论九十九云。譬如有人食酱太过。譬不行五度但行般若。有欲著故但生邪见。不能增进一切善法。应以五度和合功德。具足义味方名无碍。今文失于双非等意。义亦同之。当知失意之人行于无碍。非但失于诸法中味。亦乃伤于常住之口。如贪盐酱失味殒身。经云下引证也。初引无行证乖法之失。次引大经以非修往验。此人下总斥。复有行人下重辩第四句人。同第二句失。不住调与不调望求中道。虽求中道此但成住于第二句故。是故名失。次北方下结北方双具三四句失。文中虽结成住第一第二句失。此失本从第三第四句生。又初学中观下结失之相。初结双住即成失者。一切经论不云初心断于贪欲。又云修中非圆非渐。是故相违。况复尔后恣行无碍。周家下引事为验。如前随自意中引宇文邕等。皆第四句失。亦是住不调及住调者。是住双住及双住失。初学中观断于贪欲似住于调。住调无益放心入恶。名住不调。是人执中以为不住调与不调。后复纵心成住不调。并前乃成住于调不调失。何关不住等者。正斥双非之失。是名大碍等者。斥前住第三第四句无碍之失。此并失于净名无行经意。如是下总结前文四句。复成住第二句失故云不调。是故皆失不思议意。从今言下广开八句摄一切法成不思议。先列两四句。何以故下释也。先释不住四句。初之二句可解。次第三句云即中故不住两亦者。两亦即是中道双照。双非即是中道双遮。以双照故不住双非。以双非故不住双照。总而言之。秖是非一二三而一二三。次虽不住下明住四句与不住四句相入相即。住不住中各但举初二两句。等取余二。准文具义。亦应更释住四句已方与不住四句。相入相即。为避烦文故便明相即。准不住义释住四句者。即空故住调伏。即假故住不调伏。双非故住第三句。双照故住第四句。问。住与不住俱有第三第四两句并是遮照。二文何别。答。不住是不住遮照。住中是住于遮照。虽有住与不住并是中道体用。住是中道之用。不住是中道之体。若准此意亦应更问。住与不住俱有第一第二与第三第四何别。应云初二单明住与不住。三四双明住与不住。此仍别对故作此说。若通论者。八句并是中道体用。以边即中故。故有两重三四二句。中即边故。故有两重初二二句。既观贪欲即是八句。当知贪欲即是法界。何以故下释法界也。次用此下结贪欲。遍一切法随其所属。或复于此相即句中作随宜说。是则随顺方便教意及迷法者。并为八句摄尽故也。依此而说乃得名为自在说之。故知依于观境之妙。方可穷劫说不出此。如是体达等者。寄能乘人释住不住得失之相。于中先得次失。初明得中先明近益以释于得。于中又先明住不住得益。次云何下释也。文中引和须蜜者具如第二卷。此住四句俱云益者。以一一句皆具诸句。虽复或云住调乃至俱观等。以一一句中皆不思议。是故俱益。亦应更云不住调等无不得益。文无者略。如喜根下次明远益。大论第七释巧拙二度中云。草筏为拙。方舟为巧。拙谓声闻。巧谓菩萨。如文殊白佛。昔过无量劫佛号师子音王。及诸众生寿十万亿那由他岁。以三乘化人。宝树常出不生不灭之音。闻者得道。诸菩萨众皆得无生法忍陀罗尼三昧。新入道者不可称计。佛涅槃后树无音声。时有二比丘。一名喜根。二名胜意。喜根容仪质直不舍世法。亦不分别善法恶法。喜根弟子聪明乐闻深义。其师不赞少欲持戒行头陀等。但说诸法实相。语弟子言。淫欲痴相即是实相。无所挂碍。以是方便于众人中。无嗔无悔得无生忍。于意法中不动如山。胜意持戒头陀四禅。弟子钝根多求分别。胜意异时至喜根弟子家。赞说持戒头陀闲静毁訾喜根。此人教他入于邪见。说淫怒痴无所挂碍。是杂行人非纯清净。而是弟子已得法忍。问胜意言。大德。是淫欲法名何等相。答。烦恼相。又问。内耶外耶。答。是烦恼不内不外。若在内者不应待缘。若在外者于我无事。居士言。若如此者烦恼非内非外。非在十方求不可得。即不生灭。云何能作烦恼事耶。胜意闻已其心不悦。不能加报。从座起去言。喜根诳惑诸人令著邪见。胜意未得音声陀罗尼。闻佛说便喜。闻外说便嗔。闻三善则喜。闻三恶则嗔。从居士家诣林树间。至精舍中语诸比丘。当知喜根诳惑诸人入邪见中。其言淫欲是无碍法。是时喜根作是念言。是人大嗔恶业所覆。当堕大罪。我今当为说其深法作后世因。即集众僧一时说偈云。淫欲即是道。恚痴亦复然等。七十余行偈。三万天子得无生忍。八千声闻皆得解脱。胜意即时见身陷入地狱受千万亿岁苦。出生人中七十四万世常被诽谤。无量劫中不闻佛名。是罪渐薄得闻佛法。出家为道而复舍戒。如是六万二千世常舍于戒。无量世中作沙门。虽不舍戒诸根暗钝。喜根菩萨今于东方。过十万亿佛刹作佛。土号宝严。佛号光逾日月。尔时胜意即我身是。文殊白佛。人有求三乘道者。不应著相而怀嗔恚。佛问文殊。汝闻诸偈得何等利。答。我闻诸偈得离众恶。世世利根得诸法根本。巧说诸法。于菩萨法得最第一。巧观下结得益相。近谓居士闻喜根说得无生忍。远谓胜意久方得益。得益不出八句之相。若不下反以失结得。自行必依于妙境。教他必位在法身。方可称于八句体用。若一念等者正明八句成不思议境。先法。次喻。喻中云暗中树影等者。初譬理性暗中有明。次譬智障明中有暗。三譬神珠中道智光。此三意明明暗不二。以成不可思议境也。初文意者。大经第三释三宝常住中云。譬如因树则有影生。若有三宝即有归依。迦叶难言。暗中有树而无有影。佛言。暗中之树非无有影。但非肉眼之所能见。如来智眼乃能见耳。初佛立喻云。若有树必有于影。若有三宝必有归依。迦叶难者暗树无影。应有三宝而无归依。佛转答云。暗树有影当知三宝悉有归依。今云凡有树处必障光明。若障光明必有影生。暗亦有明是故生影。但非肉眼之所能见。如无明中有法性明。但非四眼之所能见。故烦恼体本不思议。但非偏小之所能了。今示烦恼即是法性。故知暗体与明不二。是故名为不思议境。智障下明明中有暗。二智之体智虽曰明。体是无明。故知明体与暗不二。是故名为不思议境。亦如下次为智障作初灯譬。灯如智障暗如无明。如是下观明暗性。先喻。次合。喻中先立。何以故下释。释中意者。暗体即明。明体即暗。秖指智障即是无明。义云暗来。暗实不来。秖指二智即是无明。故云灯灭。亦指二智能破二惑。义云暗去暗实不去。从求暗无暗去。正譬用智而起于照。照于明暗。从虽无去合。合中先正合也。体虽不二破盖宛然。破谓破暗盖谓盖明。不受等者。重显妙境行相故也。初不受等先列四句。次新起下释也。中智为新无明为旧。理性为内诸法为外。若以十二因缘根尘为新旧等。自是三藏通教等意。从若世智灯去。复以神珠喻显中智。中智常明不同二智兼明兼暗。始从树影终至神珠。由识智障及灯喻等。故识中体智光不二。即指烦恼以为妙境。故总结云。观烦恼暗即大智明。显佛极果无明永尽。方名不来。准上等者。阴境不异无明故也。如是观时下二明发心。还约烦恼以为明暗。约此明暗而起弘誓。约明起慈约暗起悲。即是约于无作四谛具发四弘。故云俱起。具如阴境。为满下次明安心。先寄次第三种止观。次善巧下示于总别安心之相。如前五百一十二番。以明一心智眼成就。若眼智未开下。次明破遍。准依前文唯阙授药及三假中无明法性。但是文略。于即空中下次明通塞也。言翻构者于通起塞。故曰翻构。此则正当别相通塞


止观辅行传弘决卷第八之一


止观辅行传弘决卷第八之二

　　　　唐毗陵沙门湛然述


又观下次明道品。文相既略。便结枯荣及以三脱。若遮障下次明对治来意。但列事治不暇明于合行之相。外贪欲等一十二治。前文所指即此文是。四分各三故成十二。次释文中。观于他身成九想故。故治外贪。背舍先观自身骨锁。故能治内。胜处因于自身骨人。观成渐见十方依正。是故能治自他贪欲。违法嗔者嗔他顺理。故观众生作己亲想。顺法嗔者嗔他违理。事虽顺理嗔违观心。故观诸法及众生空。乃至涅槃亦不可得。戏论嗔者。横于诸法而计性实。或执权破实。或执实破权。如净名云。若言我当见苦断集。是则戏论非求法也。二乘执权尚成戏论。况今凡下诤计是非。当观法性无权无实绝诸名字。二世三世具如第七。言一念者。非谓极促一刹那时。谓善恶业成名为一念。异于三世二世连缚等相。故名一念。皆是无常故无性实。具如法界次第中释。名义俱舍婆沙委论。具有四种十二因缘。一者刹那。二者连缚。三者分位。四者远续。后三秖是三世因缘。以约能顺生后等受。故开三耳。论中仍阙二世因缘。大论问。佛说因缘甚为难解。云何令于痴人观耶。答。非如牛等令观因缘。求实道者生于邪见名为痴人。于未开顷下次明次位中。云鼠唧等者。不达谛理谬说即名。何异怪鼠作唧唧声。即声无旨滥拟生死即是涅槃。亦如怪鸟作空空声。岂得滥同重空三昧。故下合云所以成怪。叨者贪也。若内外下安忍。得是下离爱。以大车譬如文。下去诸十法后皆譬大车。岂可不信是法华妙乘。次是名下结也。一切诸法不出十乘。故以十乘结摄总示。亦名等者会前烦恼十乘观法异名令同。前观烦恼即是法界。亦名行于非道乃至不断而入涅槃等。即是会前十观异名。广说下广说异名。总有三番三十六句。初三十六既言涅槃。涅槃即是解脱德也。此开净名不断烦恼而入涅槃一句。为三十六。此会异文准大论意。大论云。若如法观佛般若与涅槃。是三则一相其实无有异。虽复不异不异而异。此中且属解脱德故。今初标但言三十六者。且从一种根本而说。准初列文。即是出入各作根本。故初根本但作入名。至出涅槃十六句初。即自列出根本四句。故下结云。若各立两根本四句成四十句。问。何故立两根本四句。答。所生各别。又可但是开合异耳。开者即是出入各四。合者共为一个根本。即以出入相参为四。如云断入不断入断出不断出。若开此为两根本四句相者。于两入句更加第三第四句也。于两出句亦加第三第四句也。故有三十六四十不同。然根本四不须预释。至下释文两根本句各在入出两十六句中。故知实句但三十二。问根本并在十六句中。何句是耶。答。同者即是。文列并在四句之初。今亦略释。次别释中细寻诸句。文甚分明无劳委释。今约其文相稍隐略者出其相状。初四句中并以凡夫具缚名为不断。第二四句去并约体照。名为不断。第二四句中。亦断亦不断者。义须两兼。一者析法名断体名不断。二者既是学人已断名断。余名不断。所言入者。惑即未尽分得有余。亦名为入。亦可应云析体无学。恐文误耳。非断非不断者。理体双非其性冥真。得名为入。第三四句中。第一句者。不得准前作两兼释。即应先将亦断亦不断为析体竟。次将已断之惑名为亦入。余残未尽名亦不入。余之三句例此可知。第四四句中。第四句者。义亦兼两。例前第二四句中两兼义释。此十六句凡云入者。意并在于从假入空为对令成十六句故。以凡夫外道为第一四句。故初四句并是空观所观所破。后十六句皆云出者。并是从空入假名出。亦是为成十六句故。对入空说。此之空假正在藏通。义兼别圆。如后问答料简中具出其意。又前十六句初四根本句。虽并以义而属对竟。至下释中复属对者。为示同相故重对耳。出中例入亦应例前。为知同故。故但直列根本四句。而不释相。次明出者。第一四句中。第三句者。此是中根出假菩萨。分断烦恼名亦不出。复能出假名为亦出。若下根者断见思尽方能出假。则不应云亦出不出。第二四句中初句者。初鹿苑中已入无学。不入涅槃而常辅佛。以至方等及般若中。亦得义云二乘出假。第三四句中。初句者。此是体门兼用析者。析为亦断。体为不断。初入空时名亦不出。后必出假名为亦出。非谓正用三藏析法。故皆云兼。二乘亦尔用体兼析。第三句中有析有体。故云亦断不断。并是二乘故云不出。第四四句中。凡言理者。即是双非。初句应云析体真理。云体法者但是语略。下之三句皆应云理。谓体法出假菩萨理。以出假故名之为出。出假之时已有真理。纵是上根亦先缘理。第三第四句准第二句说。次问答料简中。云体法意通通三教故对析成四。又云更约别圆四门分别者。四门如文。故前文中义在藏通。所以更对后之两教。若还准前作于析体入空出假冥真等名。销别圆意义亦可矣。但是界外空假之别。及冥中道不思议理。以此为异。文以别圆四门。一一门中四门四悉。随其相貌不无阶差。初明入中根本四句者。既以别圆共为四门。故四门中言不断者。界外圆体体惑性空。义当空门。空无所断亦复无入。言断入者。界外析法次第断惑。既有所断义当有门。有所断故则名有入。第三门者兼用析体。第四门者谓析体理。次于一一下明于四门开成十六。复以一一门中各具断等四义。复以四义随顺四悉。以十六悉成十六句。如空门中虽体达惑。名为不断。世界既无生善灭恶及以见理。故名不入。下之三悉不断如上。若为人中善既已生。义之如入。若对治中约治病边。名之为入。不对病故名为不入。第一义中理性不当入与不入。余之三门其门虽异。对四悉边其义不殊。次又更下。置前四悉于一一门复开四门。以十六门为十六句。即以空等对不入等。具足如前根本中说。其根本句虽名空等。以空等中又有空等四义不同。故以所开空等四义。亦可对于不断等四。故析体二教并皆具于入不入等四义不同。入谓诣理必然。不入谓理无所入。第三句以理双照二义。第四句还以理为双非。然以即与不即以分析体。并以三德为涅槃也。所言出者起用故也。所言入者冥理故也。断及不断四义同前。一门既然三门亦尔。出中虽即但对四门。准例亦应更对四悉。但是文略。次此则下复以别圆该通通藏。以由出入体析名同故也。应细思之不能具记。次明三十六句般若等者。虽因涅槃准论问起。答者。此中亦是即同而异属般若德也。言生等者。此准大品照明品中。舍利弗问佛。云何应般若波罗蜜。佛言。色不生般若生。乃至一切种智不生般若生。虽历诸法但成一句。今准此句开为三十六句也。经从色心以至种智为摄经意。不可委历但云诸法。诸法既远般若通深。故约三智以释般若。亦约三谛以释诸法。若作与前名异义同。诸法秖是烦恼。般若秖是涅槃。涅槃从断般若从智。智断虽殊共破诸法。故得称为名异义同。且从智断不同义边。复名为别。又此般若诸法一十六句。各摄前来两处三十六句。此乃句句从圆说也。若从次第即如前明烦恼涅槃出入。先约藏通入空出假。义兼圆别摄在衍门。依此则应诸法诸智生不生等。俱通四教。是故前文三十六句。次因料简方复别出别圆之相。今般若中即对三智三境。则一切智中已含析体。余之二智。即是假中。三智宛然不须重问。是故则无料简之文。又前名烦恼及以涅槃。而论出入。宜且先约前两教以明。今云般若。般若本通。是故即约三智俱释。又前烦恼一向约于显露定教。是故但论断与不断入空出假。今般若中乃以显露不定对说。故有境智对发不同。根本开合准前可知。于中先明互发一十六句。次明互照一十六句。所言发者。发有二义。一约不思议中不别而别以论相发。发智既尔照境亦然。又若境互发智可论宿习。若智互照境则有二义。若转智互照不论发习。若逐境互照亦是发习。又若空假二智互照两境。则通通别。义亦通于三藏菩萨。中智照二惟在别圆。义亦通于圆别接通。若立中名无中体者。亦通通教八地及三藏佛。唯不通于空假照中。照中但在别圆及接四处故也。又若从别说。二乘犹可互照真俗。三藏菩萨至菩提树方乃照真。是故应以诸教诸位。谛智高下。观实有无。若次不次。断位伏位。上中下根。若单若复。以立境智。自在说之。义有通别故须遍说。若得此意例释诸句诸义可从。总此诸文互发互照。大括文旨及以开权。秖是妙智及以妙境相照相发。成于圆教十法成乘。是故得是十法异名。般若既然。涅槃及身亦复如是。不复委明甚有深致。次明三十六身者。准前引论为问答中。如法观佛。佛即法身。法身义当涅槃般若。所应所照义当烦恼诸法。故得名为是三一相。若不别而别。此中正当法身德也。身身相望成三十六。若名异义同不劳分别。具如第二卷末以三般若而对三身。境智既其互发互照。故使身亦互起互入。照境如入发智如起。今若更约别义分别直于佛身作三十六。从应更开出于化身。以对法报故得为四。言出入者。化兴为出化息为入。问。但闻三身从法身起。不闻余三从化身起。及以法报从应身起。答。从胜起劣即是施权。从劣起胜即是开权。跨节明义不可思议。无非法界。故得相起相入无妨。其相云何。如化应自说吾今此身是法身。况不是报能起既然。相入例此。理无起入约化缘明。岂可从缘而亡于理。又应以玄文三十六句感应对之。化应报三名之为显。法即是冥。又报身者。亦得是冥亦得是显。报身分于自他受用不同故尔。是故今文与论冥合。论云是三一相是故义同。虽一而三故复别说

○次释病患境者。先总明来意中。初文略明权实二病。初明实病中。云四蛇者以譬四大。于中复以鸱枭性升以譬火风。蟒鼠居穴以譬地水。此并金光明文。枭者食父母不孝鸟也。蟒者大蛇也。毒器重担苦薮。此三并譬阴苦。薮者大泽也。此中无人唯聚水草。故可以譬苦无主宰众法聚集。若一大违反能造诸恶。故大经二十一云。四蛇害人不堕诸恶。四大害人定堕三恶。四大相违故造诸恶。名为害人。毒器重担思之可知。四国为邻等者。邻者近接也。四大和合即邻近义。此亦金光明文也。虚者弱也。乘者接也便也。休者美也。否者衰也。故空品云。业力机关假伪空聚。地水火风共相残害。犹如四蛇同共一箧。四大蚖蛇其性各异。二上二下诸方亦然。心识二性躁动不安。诸佛问讯等者。问者命也。此以上问下。故郑玄云。小聘曰问。又以下启上为问。今文意者同辈相问。汉书云。令问休预。讯者亦问也。亦广辞也。广以己意宣其问辞。如法华中分身佛集。皆遣侍者问讯释迦少病少恼等。大论广解佛问讯辞云。佛示同人故但云少。病有二义下次分权实。若偃卧下初明权疾。即如净名托疾方丈。国王长者大臣人民皆往问疾。因以身疾广为说法。即凡俗众也。言斥小者如弟子品。言呵大者如菩萨品。又因文殊传如来旨问果疾竟。即自问云。居士。是疾何所因起其生久如。当云何灭。问因疾也。净名因为广说因疾。因兹以明三观调伏四教慰喻。广说因疾及以果疾。他云净名弹呵声闻。是故经初不欢声闻。若尔。下文亦呵菩萨。何以经初亦叹菩萨。有叹无叹自是经家或存或略。此乃不关呵与不呵。又古人云。净名经意折挫声闻褒扬菩萨。失意同前。今家但云折小弹偏叹大褒圆。同用八字得失天隔。故今略云斥小呵大。三观折伏等。已如前说。寄灭谭常者。大经文中寄应迹灭度谭法身圆常。故于序中因纯陀请住与文殊往复。已开常宗。至第五卷云。我为声闻诸弟子等。说毗伽罗论。谓如来常存无有变易。若有说言如来无常。云何是人舌不堕落。文中处处研核问答。显于佛性常恒不变。若不因于唱灭请住。无由谭于斯身不灭。因病说力者。现病品中迦叶问佛。如来往昔已于无量万亿劫中。修菩萨行常行爱语。利益众生不令苦恼。施诸病者种种医药。何缘于今自言有病。世尊。世人有病。或坐或卧不安其处。或索饮食教诫家属修治产业。何故如来默然而卧。不教弟子声闻人等。何缘不说尸罗诸禅及解脱等。何缘不说大乘经典。何故不以无量方便。教大迦叶人中象王。令其不退菩提之心。又不治于诸恶比丘。云何默然右胁而卧。如经广说(云云)。又云。如来四大无不和适身力具足。迦叶又以三牛十四象。力士钵健提。八臂那罗延。后后十十增较十住一节。是故菩萨力为最大。况如来成道初坐道场逮得十力。今者不应如彼婴儿。如来因即放大光明种种神变已。语迦叶言。我于往昔无量无边亿那由他百千万劫。已除病根永离倚卧。是诸众生不知大乘方等密语。便谓如来实有病恼。如是说者并因现病迦叶请问。又因疾者三惑也。果疾者二死也。实疾者。众生实惑及断未尽者。权疾者诸大菩萨随断何惑。则能示现权同实疾。如是权实并非今所观。从今所观下判也。今所观境是凡夫四大实疾。仍因观阴及烦恼等。四大增损。即前所引金光明经所明病相。为今境也。上智利根等者。正明来意。先法次喻。初法中云上智等者。上智之人解前阴入境中安忍不随强软。已入十信不须至此。故前文云。若安忍者不须余九。谓安于内外烦恼病患。是则病患前已安竟。如躄树等者。躄者倒也。斫者如第三卷释。钝根病重故须重重辩于观行。如大树巨石非一下一斧可穿可断。故重于此更辩十乘。如亿下万斧。夫长病等者。通举经中病能为障。今此文意未必须长。但能障禅即须观察。故阿含中四法能退阿罗汉果。谓长病远行谏诤营事。今非全尔。下结云四悉者。初文即世界。从经云下证为人。既明三学即生善意。戒定如文。从起邪倒下即是失慧。以失显得得即生善。戒定亦然。从复次下即对治意。从又下即第一义意。次正释中文自为五。初病相中先略明辩脉所以中云。诊者候脉也。云今不须精判等者。不须如向上中下医委论脉法。今略明之。脉者血气所行道也。夫脉法者本在医道。非可具知。今须略知五藏之相而用治法。四时脉相者。春弦夏洪秋浮冬沈。土王四季。用对五行五藏相生相克。以辩脉相。略明候法者。从鱼至贯名为尺泽。即大拇指后大横文前名之为鱼。大横文后名之为贯。贯后三寸名为寸口。尺后寸前名为关阳。肝心出左脾肺出右。左肾为命门。右肾为命根。肺脉来时如顺榆叶曰平。如风吹毛曰病。如连珠者曰死。心脉来时如管曰平。如连珠曰病。前曲后直如带钩曰死。肝脉来时薄弱曰平。如张弓弦曰病。如鸡蹈地曰死。脾脉来时阿阿如綖曰平。如鸡举足曰病。如鸟啄水漏曰死。肾脉来时微细而长曰平。如弹石曰病。如解索曰死。诸脉暂大复小为阴。暂小复大曰阳。然诸候体文中易了。而指下难明。今且略知未烦委悉。今文明五藏相者。非是相生亦非相克。但当藏太增而成于病。如木性多直今太洪直。次大性升今多轻浮。金性坚利今太尖锐。水性流注今则滴沥。土性坚涩今太沉重。或性过分致病或衰弱故而致患也。若相克者准五行可知。从面无光泽下。五藏体减故致成病。木主肝。若枝叶枯燥是木之病。故无光泽等如木无润。火主心也。火若失色不赤是火之病。故面青葩而成病也。金主肺肺色白而今色黑。是肺病也。水主肾。流处壅滞令体无力。故肾病也。土主脾。如堆阜不平即脾病也。从肝上有白物去。五行相克故五藏病生。故用六气治于五藏。治法应在下治法中。今文对此略明为便。故预列之。后文治中不复更出。然此六气但取呼吸带声出气为治。亦不全用字体为义。如吹者亦云冷气。次嘘气者云出气。呼者暖气也。[口*熙]呵[口*詩]此三全无此之字体。但有嘻字即痛声也。但须呼吸。声似五音即属五藏还治五藏。用者应于牙齿唇舌调停出声使不失五音。呵属商吹呼属羽。嘘属征[口*熙]属宫[口*詩]属角。五行对之以属五藏。今并用本藏上气以治本藏。所以用本藏者。既克他藏令他藏病。故用本气牵归本藏。不令害他。如肺害肝是金克木。还用肺气收取金行。余之四藏准此可知。淋字亦应作麻。其病鬼如窖君者。秖是黑色耳。肾被脾害即成肾病。病鬼还随本藏之色。故如窖君。第一本中具约五色明五藏鬼。今文但略于肾藏明之。准文次第应在病因缘中。即鬼病也。文随便故寄此中列。次释脾云其色笼桶者。应云黄笼桶也。从有多惛惛去。是六神病相。此准俗说。故一神各守一藏王于六根。阴是身之根本。通于五藏五根。如经律异相中云。昔有国王令人觅师子[豸*童]。如其不得当断汝命。惧王命故处处求觅。得师子[豸*童]送来上王。中道睡卧。六根六神各诤其功。目神言。由我视故知师子[豸*童]处。耳神言。由我听故知师子[豸*童]处。足神言。由我至故能取是[豸*童]。手神言。由我捉持得师子[豸*童]。鼻神言。由我嗅故得师子[豸*童]。诸神皆言舌最无功。舌神不伏倍索其功。有一罗汉因行遇见是人神诤。恐王错杀即随[豸*童]者以至王所。[豸*童]者前至。王问[豸*童]者。为是师子[豸*童]不耶。答云。不真。王令杀之。罗汉具为大王说之。其人免死。彼文本喻处众之人。各伐其功则无德之人最为尤害。此喻虽似各有根神。非他有情。次明病因缘中文自为六。次食不节以成病者。亦如博物志云。若杂食者百疾妖邪之所钟。食逾少心愈明。食逾多身逾损。故食不可过度。故要览云。夫病从口入祸从口出。故君子慎言语节饮食。次明损益相。云从腰三孔入四支者。大论二十六释十想中云。譬如酿酒。滓浊为粪清者为尿。腰有三孔。风吹腻汁散入百脉。与先血合凝变为肉。从于新肉生膏脂骨髓。从此生者名为身根。乃至生于五情诸根。如此并以资长为生。癖者水不能行也。又身火下教调食法。次引世谚。次食五味下约藏增损。可见。次坐禅不节成病中。初明身仪不正。心增怠慢招病来魔。次与发触相违中。云重如沉下等者。明八触相。此八触者四上四下去。明对息辩触。触顺四大故顺八触。若发重触下明违触成病。又但下明用止观以动病也。初用止中过分太增故病。次明用观不调。五尘五藏五行相生相克。一一尘中复各有五。应须善知相生相克主对之相。初五色者。如白虎通博物志云。东方木。其帝太皞。其佐句芒。执规而治春。其星太岁。其兽青龙。其音角。其日甲乙其味酸。臭膻。南方火。其帝炎帝。佐祝融。执衡而治夏。其星荧惑。鸟朱雀。音征。日丙丁。味苦。臭焦。西方金。帝少皞。佐蓐收。执矩而治秋。星太白。兽白虎。音商。日庚辛。味辛。臭腥。北方水。帝颛顼。佐玄冥。执权而治冬。星辰星兽玄武。音羽。日壬癸。味咸。臭腐。中央土。其帝黄帝。佐后土。执纲而制四方。星镇星。兽黄龙。音宫。日戊己。味甘。臭香。佐者主五行之官。具如前授世法药中说。故五声亦属五行五音。呼唤属角木。语言属征火。哭属商金。吟属羽水歌属官土。五触中。木体实火性暖。若对四大西方属风故轻。如文。此准大集经意。若准俗文如博物志等。[月*參]腥等气如前释。婴儿者。婴颈饰也。苍颉篇云。男曰儿。女曰婴。今言婴者通男女也。故释名云。人之初生曰婴儿者。胸前曰婴。接之婴前而乳养之。故曰婴也。如国王等者。第二本无此文。拱者合手也。亦如张华治李子预病。病鬼在膏肓不肯治之。华乃走避。预自乘马逐之。华乃下道隐。闻草中有鬼。而相问言。弟何不隐去。答。我住其膏肓针灸不至。何须隐去。但惧其用八毒丸耳。须臾子预至。华便以八毒泻之。其鬼叫唤而走。出本草郭注。鬼亦不谩病人下明有病之由。由行者邪念。亦如譬喻经中。有清信士初持五戒精进不杀。后时衰老多有废忘。尔时山中有渴梵志。从其乞饮。田家事忙不暇看之。遂恨而去。梵志能起尸使鬼召得杀鬼。敕曰。彼辱我往杀之。山中有罗汉知。往诣田家语言。汝今夜早燃灯勤三自归。口诵守口身莫犯偈。慈念众生可得安隐。沙门去后主人如教。通晓念佛诵戒。鬼至晓求其微兀欲杀之。睹彼慈心无能得害。鬼神之法人令其杀。即便欲杀。但彼有不可杀之德。法当却杀其使鬼者。其鬼乃恚欲害梵志。罗汉蔽之令鬼不见。田家悟道梵志得活。不获杀罪。田家专注念佛全一门之命。当知正念鬼不得便。此等亦可比诵戒序防鬼魔之文。正是观音经中还著于本人之文。亦如太公为灌坛令龙神尚不以暴风疾雨至其境。况佛法之人长心正念者耶。当知邪鬼得入者。皆由邪念。兜醯罗鬼等者。即前文中五色之鬼。能病五藏者是。五魔病中初与鬼病辩异。次辩有病之由。亦由行者生邪念故。六业病中若杀罪等者。此破五戒之病病属五藏藏属五根。与前不杀防木等意同也。若欲治者随何藏病。知破何戒以增治损。若持戒者动宿业病。随根判戒以验罪灭。然后用治者。六治之中观心治也。次明治法。先示同异中云不可操刀把刃等者。用治失宜如操刀失柄把刃伤手。旧疾不除反增新病。次正用治中。初止齐中云令气调恂。恂者均也。带系在脐者。脐既为诸肠胃之源。在胎之时以母之脐注子之脐。故母所食从脐而入。以资于子。气息亦尔。子初在胎依于母息。故俗名子以之为息。膂者脊也。次止心丹田等可知。心多上缘等者。上热助火。火销诸食五藏易调。下分属阴。太阴伤冷少火故乱。蒋吴毛者谓蒋添文。吴明彻。毛喜。此陈朝要官。皆禀息法脚气获除。具如百录。此等亲承智者大师以禀法训。得事治之益。是故引之。引皇帝五行相生相克者。皇匡正也。帝者德像天地曰帝。初从金化而水生下明相生。从火得水下相克。水遇土而不行。行字(户郎切)与五行义同。为取韵故借此音耳。如金克木下正明用治。如金克木则肺强而肝弱。名为肝病。则止心于肺。故知不必止心病处。又用止治四大者。此中即是相翻对为治也。如水性宽以急治之。余大准此。六气治者。文但略明。先列。次释。释对四大病中。痰癊者正体作阴。五藏如前病相中已说。言平常吐纳等者。吐谓散除粗气。纳谓内入安息。如平常坐禅。皆须长吐身中粗气。但一两度为之即足。非专为治病故也。用息中言依息者。假想十二息也。依于报息而起假想。如嗔由心变而使息粗盛。故知皆是心转报息。令报息粗。今假想息亦复如是。次假想中云辩师治瘿者。第一本云。如高丽辩师治瘿病法。假想此瘿如露蜂窠。蜂子在巢须臾蜂子穿巢而出。脓溃膏流蜂子俱去。众孔娄娄如空蜂巢。想心成已瘿病消差。如患症人用针法者。应作症字。第一本云。如人患症症结在腹。想作金针入腹刺之使症对过。如是数数为之不休。一过相值症结便去。从是得差而常患痛耿耿。然后更问他人云。此患已差而耿耿常痛。他人答言。汝想针破症症破而针犹在应更作想除其金针。依语即差。如阿含用酥者。第一本云。想燸酥在顶滴滴入脑。灌注五藏流润遍身。治人劳损当有验也。若准杂阿含都有七十二法。以想为治乃非末代钝根所宜。其一云。佛在给孤独。有比丘夏五月在林间修三昧。琉璃王子与五百释子。乘象而戏。诸象斗。有黑象声如霹雳。复有细声如猫子。释子比丘入于风观发狂痴想。从定起如奔醉象。诸比丘闭门恐为所伤。有一比丘往舍利弗所问。唯愿哀愍救诸释子。身子起牵阿难至佛所。白佛言。诸释子五事发狂。一因乱声。二因恶名。三因利养。四因外风。五因内风。云何能治。佛因为阿兰若比丘七十二患。说修阿那般那法。外恶声触内心根。四百四病脉持心急故。一时动乱。风力强故一时入口。应教服酥蜜及呵梨勒法。谓系心一处先想颇梨镜。自观己身在彼镜中见诸狂事。见已更教。汝于镜中除声举舌著上腭。想二摩尼在两耳中。想于珠中如乳滴流出醍醐。润耳根使不受声。如膏油润终不动摇。此想成已次想九重金刚从摩尼出覆行者身。下有金刚华行者坐上。有金刚山四面围绕。绝于外声。一一山中出七佛座。说四念处。尔时寂然不闻外声。随于佛教。汝当修习慎勿忘失。今且依第一本用酥有益。又云。春时入火三昧太温身成病。入地三昧见身成无石山。须急治之。入水三昧见身如大水泉。入风三昧见身如九头龙。须急治之。余文广如经说。如吞蛇法者。第一本云。如人啖食吞于蛇影。谓为蛇也。因而为病。他人问之知病源已。即以下药密以死蛇。著其痢盆。唱言蛇出。病即差也。壁画蛇影入酒杯中亦复如是。如阿含云。舍卫有一长者名晨居。有一婢极丑。常外使役令刈樵草汲水等事。野外有泉泉上有树。树上有一端正女人。自缢而死。影现泉中。婢见之谓为己影。便嗔大家。我端正如此使我田园。乃扑瓶破归家入堂宝帐中坐。大家谓其狂病乃问之。婢以前事答。云何大家不别不见敦遇。即与镜照之乃见丑形。犹尚不信乃谓镜丑。大家先知彼泉水处而有死女。乃送至泉处。见是死女影心解惭愧。观心治者。亦如南岳大师苦肿满病。用观力推病则消差。次明方术中先用世治。云如治哕法者。第一本云。以畏怖之即差。杂含云。用心息太急。又眠处单薄因外风寒。动胃管肾等上逆胸塞。节节流水停住胸中。名之为哕须急治之。治法如经甚广(云云)。如治齿法者。第一本云。向北斗咒云。齿牙疼北斗治之。痛差自知。痛即差也。又以狗牙从阴地向阳地咒云。令人牙痛差。不差暴汝。差还本。痛即差也。如捻大指治肝等者。五指主五藏。故大指主肝。头指主肺。中指主心。无名指主脾。小指主肾。次用中邀者亦(邀居遥切)咒不翻者。如法华疏。以四悉因缘故不翻也。今文多是对治意也。命出入息言者。口令为命诵此咒已。仍须命云阿那般那。痛打四五十者。令心止痛处故也。如江乡人卒患。皆以手打臂至一二百下。患即差也。次明损益中。心利病轻顿益。心利病重渐益。心钝病轻渐损。心钝病重顿损。又虽复心钝善解观法。亦得成于益中渐顿。

世间下伤叹。言庸者等者。庸者凡常辈也

无奇人也。广雅云。愚也。韵高等者。如匠伯辍釿于郢人。伯牙绝弦于子期。故僧彪诗云。钟期不可遇谁辩曲中心。钟期若闻伯牙抚山曲曰。巍巍乎焕然其高。闻弹水曲云。洋洋乎盈耳哉。故知声韵若高和者必寡今治法妙故信者亦希


止观辅行传弘决卷第八之二


止观辅行传弘决卷第八之三

　　　　唐毗陵沙门湛然述


次明十法中有列释结。释中云如癞人信血为乳者。乃至信骆驼骨为舍利者。亦如荆根得戒羊骨放光等。轸者枕也。若修四三昧至而不调差者。此有四意故无病不差。一者道力。二者冥加。三者治法。四者不惜身命。陈针大师兄也。开善寺藏法师。此举罪灭障转之人。陈针年在知命。初得相师张果占之。死在晦朔。后时大师令行方等忏见天堂上有牌云。陈针之堂。至年六十五。此乃一行方等增十五年寿。后再遇张果。张果问云。作何福力。此非一两百万钱福。计君必无如此等钱。为何方便。答云。有小行法不向君说。故知应死之业。行能转之。如帝释下举例也。勇进之心如帝释。别行道场如释堂。道场神护如辅将。小横诸非如小鬼。故知道场神护诸病不侵。城主等者。恇怯也。忧惶也。忙遽也。城如身。主如心。守者如身神。与身同名与身同生。名为天神。自然有故名之为天。虽常护人必假心固神守则强。身神尚尔下以后况前。身两肩神尚常护人。况道场神。大论精进鬼等者。第十六云。释迦先世曾为商主。将诸贾客入险难处。中有罗刹以手遮之言。汝住莫动。商主以右手击之。拳即著鬼挽不可离。又以左拳右脚左脚。如是次第皆被粘著。复以头冲其头复著。鬼问。汝欲作何等心休息未。答。虽击五处心终不休。以精进力与汝相击。要不懈退。鬼闻之生欢喜心。念是人胆力极大。语言。汝精进必不休息。我今放汝。行者于善法中初中后夜身心不懈。亦复如是。次明修止观者。思议境中亦应有上中下罪。文中已有地狱罪竟。若因病故谄诳求活即鬼界也。或求眷属将养病身。即畜生界也。造三善界者。文中乃是通总之言。虽知因果而常猜忌不病之人。谓我善心胜于健者。是修罗界。善心无改是为人界。誓持十善是为天界。怖畏生死是声闻界者。亦如毗昙婆沙云。差摩比丘病极重。诸比丘令陀摩比丘往问讯。差摩言。我病不差犹如壮士取于劣者。绳系其头两手急绞。我之头痛亦复如是。又如屠者以刀割牛腹。我之腹痛亦复如是。亦如壮者取一劣者。悬著火上火炙其足。我之足痛亦复如是。陀摩还具白诸比丘如上诸事。诸比丘复令重往语言。佛说五受阴。汝能少分观察非我非我所不。答言。能观。后复更令陀摩问之。能观五阴得阿罗汉果不。亦如教。如是观故得漏尽平复痛差。又增一中均头比丘病怨如来不看。佛及诸比丘往看。问言。何如所苦损无。佛又问。汝修七觉意不。比丘言。病。佛言。药中之要不过七觉。令比丘受持。次从又观此病去。缘觉界。此文难见须分为五。初推现果知往因。次推现因知现果。三从狂渴人下。观现果息现因。四从若不随下。现因息故十二支息。五从既不得下。结成支佛界。初如文。次文又二。初观有支以至名色。次从观此根大下。推现名色以至于识。初如文。次文又二。先推现色。次推于识。初文又二。初推色从缘生故无自性。次推色从心生故无自性。初文又二。初推五行。次推五藏。初文又二。先横次竖。次推五藏亦二。先横次竖。从如是下次推色从心生故无自性。于中先横次竖。初横者。明由心持四大故四大不坏。识生诸心故识如地。想取像貌如风动转。受性领纳如火坚物。行心为作如水去来。次此之下竖推四心展转相生皆无自性。次识从下次推现识从往业生。如狂渴下次推现果息现因中。先譬推。次亦复不得四字譬息。南走下合推。如是下合息。次若不随下因息。既不得下总结十二支灭。故云不得也。异于渐破名为不得。为成十界义故。是故三藏但出声闻。通教但出缘觉。又观下三藏菩萨。先列六蔽。次今以下明愿行。初六蔽中初是悭。亦是持戒下破戒。亦是心志下嗔恚也。亦是精进下懈怠。言补禳者。有精进者内则补助正道外则禳于灾难。亦是无禅下乱意。既有病已唯专爱身。忘于正念故云所动。亦是少智慧下愚痴。不达苦空。次愿行中先愿次行。愿即四弘。行即六度。初之四字是檀。顺理两字是尸。安忍两字是忍。勤加两字是进。正意两字是禅。觉悟无常四字是智。次通别菩萨。如文可见。菩萨界中既为三别。由发心所期。智愿各异。同怀利物并名菩萨。两教二乘有离有合。智异界一。思应可知。又初标十界皆名思议。今此释中但至别教。佛界亦可指别初地。以别初地证道同圆。亦可一教总名菩萨。以别教道通始终故。具如第二卷中已料简竟。次明不思议中。云直闻等者。彼经第三治病品云。佛告菩提树神。过去有佛名曰宝胜。灭后有长者名曰持水。善知医方救诸病苦。持水有子名流水。是时国内天降灾变。流水见已自思惟言。我父年迈不能至彼城邑聚落。便至父所问医方已。因得了知一切方术。遍至城邑作如是言。我是医师。我是医师。善知方药疗治一切。一切众生闻许治病。直闻是言所患即除。譬闻妙境得入初住。言初观者。即是初观不思议境。复有下次譬下九。经云。复有无量百千众生。病苦深重难除差者。至长者所授以妙药。亦得平复。今文从义即譬观境无明未除。如是发心乃至离爱。故云众药。如是用观亦得入于初住位也。纵未入位得入五品。名小除差。一切下次明发心。初文明总发心之相。亦先寄次第三观。一一观中皆有四文。初以誓自调。次慈悲现生。三现生得益。四结教观名。如是下结成一心。唯彼下引人为证证今依病起于弘誓。即同净名住常寂光。而三土现化。故知法身菩萨一切皆然。唯彼文殊等者。净名既依不思议化。若非文殊道力相亚。焉能扣机承旨问疾。先传如来无量之旨。次自设于起等三问。答云下居士答。初答病因起。众生病故下答病久如。众生病愈下答当云何灭。菩萨初发菩提心时。即名大悲。当知此疾与发心同有。众生无始有因果病。菩萨亦念无始之病。是故菩萨自念念他。故知此病与发心同起。菩萨遍缘一切众生。于诸众生悉皆有病。故一切众生病菩萨亦病。众生病愈菩萨亦愈。从夫众生下。即以所化显于能化。方丈等者。皆是承昔依病起誓。故成道已有斯胜能。言茅城背痛者。茅城俱尸城也。翻名具如第一卷释。言背痛者。如前因病说力中引也。准兴起行经。佛告舍利弗。昔久远时罗阅大城。国节会日。国王有病力士。一刹利姓。一婆罗门姓。俱来在会自共相扑。婆罗门语刹利言。卿莫扑我当与钱宝。刹利便不尽力令其屈伏。二人俱获王赏。婆罗门竟不报所许。至后节日复来相扑。婆罗门复如前求许。刹利复饶亦不相报。如是至三。刹利念彼数欺于我。便语之言。卿三诳我我不用物。便以右手捺头左手捉腰。蹙折其脊如折甘蔗。擎之三旋令众人见。然后扑地。堕地即死。王大欢喜赐钱十万佛告舍利弗。刹利力士我身是也。婆罗门者调达是也。我以嗔故扑杀力士。由是堕地狱中烧煮榜治经数千岁。今虽成佛以残缘故患于背痛。此约迹说用病法门。以利于他。大经云。吾今此身即是法身。为度众生示同毒树。以疾利物即此意也。誓愿去明初心誓广。后心方称即誓体也。慈悲下明誓功能。云法喜等者。此是章安私语。第一本云。如喜禅师天台大师。发心真实随念即除。若望差心即不真实。此再修补移真诚文。为后得失。喜禅师者。初从光州与法喜等二十七人同至建业。即其人也。喜师年逾耳顺。大师时年二十有七。毛喜戏曰。尊师何少弟子何老。喜曰。所敬在德不在年也。问曰。何者是德。喜曰。善巧说法即后代之富楼那。降魔除障即后代之优波鞠多。毛喜善其识人。谭之朝野以为口实。尝行方等雉来索命。神王遮曰。法喜当往西方次生得道。岂偿汝命耶建业咸睹天下共知。若发心下判得失。言不真实要三宝等是也。要谓要勒。亦遮亦约也自无专志要佛加持云。佛若不加大慈何在。故俗云。要君者无上。言规者或求近果。或求速差。具斯二失名诳众生。若能真诚翻前二过。尚有至于初住之力。乃至极果何但除病而已。次安心中云体解等者。夫欲安心。必先了境次起弘誓。故合安心先牒二法。体解者。识境也。发心者起誓也。唯止唯观者。唯寂唯照更不余求。次善巧下用五百一十二番。言大药者。第一义治。兼无缘慈悲。是名大药不须纷扰对转兼具。次破法遍中。从初至此病推病由心。从今观去正明用观。于中从初至如幻故。破因成也。不得病心生灭者。破相续也。余之相待及假中等其文并略。初因成中云非地大不离地大等者。病由心造故非地大。病实病身故不离地大。举地为首余亦复然。四大无病故非身合。心既如幻幻本无病。通塞如文。次道品中云非四大等意亦同前。言非净等者。约破倒说。有真等者。约谛境说。即前文云。我病众生病并非真非有。亦是观病以为中道。共在此中说之。空假等者。约观智说。枯荣等者约所表说。具如前文义兼大小。枯荣双立等。秖是一念圆四念处。助道中云若修正观者。即是正行。正行即是道品等六。但观前六障若不除。当借前来止观气息想术六治。以之为助。正助合行具如第七。尚入初住得无生忍。况四大病而不销差。释次位中云如彼琉璃等者。水清故见深故未得。虽观即是而未入位。应约六即以辩始终。不免众灾者。即三小灾。谓刀疾饥。若三大灾谓火水风。六根虽净实果缚身。在欲色界或遇三小。纵逢劫末法尔离灾。若入无生如昙无竭尚有果身名为果疾。我今不证如上诸位。岂得自谓齐彼上人。次大车譬如文

○次明业境者。先明来意中云今修止观等者。止观如日光。业相如万像。疑者云下料简也。初引二经以证大小悉皆有相。次引法华。由深达故见十界相。次引净名。由第一义善分别业。四经明文大小有相。如何疑云大乘无相。次开章别解者。初因缘中先示内外因缘。内因缘中云心渐明净者。亦可云明静。明净语通通于止观。若云明静即以两字别对止观。以止观故善恶有生灭者。由二世善恶。恶有轻重善有邪正。及修止观动过去业。又因止观善恶生灭者。但是因于止观见生灭相。非谓止观令善恶生灭。故举譬云。如镜被磨等。理性如镜暗散如尘。止观如磨业如像现。次明外缘者。诸佛菩萨望己为外。文中示相虽即内外二缘各说。据理必须内外和合。文别说者。从强受名。如第一卷释感应中。亦因缘各说。此亦如是。修观是显机。诸佛是显应。亦得是亦冥亦显机。亦冥亦显应。亦有不修而感。修而不感。不修不感以判机应冥显四句众生等者。有四悉机能令诸佛不起灭定。示善恶相。禅力能示名善恶禅。示相显了如华示人。若得等者。明识相已自益益他。今但等者明立境所以。次正明业相发中言六意者。第一第二单发习因报果。第三第四因果互发。第五俱发。第六间杂。总而言之。秖是习因报果发相。此六种发通冠于下善恶二相。至下释文但明二相。余但略指此文云前后俱杂可以意知。初文先释习因习果。次释报因报果。习果报因文虽不立。有二义故亦须释之。一者相对故释。二者或互受名。是故文中引论通释。言习因是自分因等者。新经论中名同类因。故俱舍云。能作及俱有。同类与相应遍行并异熟。许因唯六种。今且依大论略出六因相。次销今文。论三十二云。言六因者。所作因共因。自种因遍因。相应因报因。言四缘者。谓因缘次第缘。缘缘增上缘。新译次第缘名等无间缘。缘缘名所缘缘。余二名同。然龙树立名什公翻译。虽小不同应非全失。以大论是一家承用。名字稍同。故且依之。大品云。欲知四缘当学般若。大论释云。般若中四缘皆不可得。云何说言欲知四缘当学般若。答。汝不知般若相故。是故云般若无四缘。般若于一切法无舍。毕竟清净无诸戏论。如佛所说言四缘者。但说少分。无智之人著于四缘而生戏论。为破著故说诸法实相空无所有。破此诸心如梦如幻。故知四缘非为深极。复是般若诸法少分。是故虽说应知离著。何等为著。谓为究竟是则名著今为明于事度事蔽善恶相发。是六因中四因所摄。四缘之中多少不同。是故略明四因及以六因。若下修观应观因缘即是法界。欲知四缘先明六因。所作因者不碍于他。相应因者心心数法。同相同缘。以心心法共相应故。名相应因。心心数法以心相应为因。名相应因。如亲友知识和合成事。共因者。一切有为法各共生因。以共生故更相佐助。如兄弟同生互相成济。自种因者。过去善法与现在善法为因。现在善法与未来善法为因。恶无记法亦复如是。一切各各有自种因。遍因者。苦集谛下十一遍使名为遍因。报因者。行善恶因得善恶报。名为报因。言四缘者。如上五因名为因缘。心心数法次第无间相续而起。名次第缘。心心数法托缘生故。名为缘缘。诸法生时不生障碍。名增上缘。复次心心数法从四缘生。无想灭定从三缘生。除于缘缘。诸余心数不相应行及色从二缘生。除次第缘及缘缘。余有为法劣故。无有从于一缘生者。报生心心数法从五因生。除于遍因。无漏心心数法从三因生。谓相应共及无障碍。成论但应三因四缘。具如玄释签第十记。今业相发属习报两因。习因者自种因。文兼释于习果报因。因于前世前念善恶。故后世后念善恶得起。并名习因。既心心数法共相因依。亦得名为相应因也。不障碍故亦得名为所作因也。俱有助作故亦名共因。若蔽相起亦名遍因。以此习因未能招报。不名报因。言报果者。亦但四因。所作。自种。共因。报因。当果相现故云报果。据理实是报因而已。不与五部染法为通因故。非遍行因。非心心所无相应因。若以习因对四缘中。得是因缘等三。不托缘而起无所缘缘。习因起时亦有增上及有无间相续之义。亦名次第。报果但在增上因缘。夫因缘之义佛法根本背邪向正之始。入道修观之源。故习佛法者。不可全迷。今为判业相未及广辩。亦于修观广辩非急。故依大论略出名相。文从云何下先释。次明发相。初先明习因习果。于中先正释。次判三性。言习果是依果者。依于习因而有习果。即等流果。以约刹那释习果故。故约前念后念明之。次从此义下判三性者。从刹那说耳。若始终说者。即无漏果不通三性。次从论家下释习因习果不通三性。次明报因报果者。既合习因习果。以为报因。当知名虽有四但成三义。但以二习望于来报。复受因名。次就今下论家复释习因习果。隔世所起同类习果。以此二习望后名因望前名果。是则因果之上复立因果。望前因之与果俱名为果。望后则因之与果。俱名为因。此亦有漏故约三世。此与毗昙二释不同。彼论二释俱不望于三世故也。次数家下更明数家与论。判报果习果小异。虽判多淫所属不同。释义亦与论家不别。数依毗昙论依前释。又今生下论家重释稍异前解。二因二果悉皆隔世。约于成业未成业等。以判习因报因。约于隔世重起以为习果。酬前世报名为报果。此之四名则有四义。不同前释但成三义。从若坐禅下次明相现。初明报果相现中。云互受名者。此相起时即名果相。由昔报因应招来果。故名报果。亦得名报因者。此之报果亦得名因。未酬因故。故又能下明此报果相现之时。即是能起之因故也。此因必定招于当果。是故此相亦得名为报因。今但下判相也。后报果相预于今现。是故名为报果相现耳。所以名为互受其名。次若于坐下明习因发相。于中亦云互受名者。此有漏因心习起时。名为习因。能牵下能作后时成就习果也。亦得名习果者。明此习因心起之时。由昔曾起故云酬昔。则名此相亦得名果。名为互受名也。应知此中习因报果并约相现。名互受名。若如毗昙。当世习果望报为因。及隔世习果望后为因。虽亦名为互受其名。与今相现义意则别。若将此意以判蔽度。善恶虽殊其相可见。从善相众多下别明发相。初六度中先明施相。诸相不同随见一种。即表报相。其中虽有见人而不见物。或有见物而不见人等。但使见相与习因别即名报相。下之五度准此可知。次都不见下明习因发中。直尔起心名之为习。表过表现其相不殊。下之五度亦准知之。言法门者。过现二世或单分别布施法门。或欲施时先简邪正偏圆等心。故此心现总名习因。此度既然诸文例尔。次戒相中言十师者。且寄中国一法而言。言衣裳者。上曰衣下曰裳。故古人服饰如道士无帔者是。至魏朝时。道士方始加于横帔。今出家人亦以袈裟涅槃僧等。以例衣裳。第一本云。陈留一人坐禅发习忽然讲律。忍进禅等相略可知。智相中云菩萨境者。通论通取三教菩萨。若论现相多在于事。三藏菩萨亦有无常伏惑之智。乃至别教住前望理。亦得名事。若二乘智通取亦应寄在般若文中。别论六度唯在大乘。虽此分别通别去取。其相定属二乘菩萨境中。是故但指在于后境。六度习报下劝诫。前第五卷已劝诫云。慎之勤之重之。但细寻六意无事不了。诸方等师下次明判须偿不同中。贷字应作貣。求物也。曾于三宝借物未还。即(他得切)若作贷字。先曾借与他。即(他代切)非此中意。小乘取果尚许不偿。况今大乘本为利他。近期无生远趣极果。广能益彼供养三宝。故知大小两乘正为入道并未偿责。旧责虽然终无新造。抵字亦可作抵。抵者拒也。次明六蔽相现者。悭中云惙者疲也。诟者(许遘乎遘居候三切)耻辱也。次明破戒中唯举七支性戒之相。遮戒非一略出一酒。通例诸遮。嗔故即杀贪故是淫。此二并盗及口四过。即七支也。若口过同一妄者。即五戒也。复次内心下略举四分习因之相。余略不论。次料简者。初约障不障料简中。先列四句。次释。次判。初约事生灭判。次约三谛中言初善者。总约有漏及以三谛。故以有漏名为初善。次约作无作中言性与无作者。习因既以内心验之。但依心判善恶易知。报果相现于禅心中。忽见外境不由于心。是故难判若善报相下正判也。今以性之善恶。因时必假相扶而起。故后相现亦须相扶。若无作善恶一发已后未舍失来。任运恒有。故今相现不假内心。此且据发得形俱无作。若作俱无作亦假内心。以作事时必须于心。是故若有外相复有内心。或是因时作俱无作。既成无作。后时违教及违本要。名违无作。故无作后复以十法三相往验。复次诸恶下更约三时。以判善生恶灭之相。文云初嗔后喜则恶灭相。以此例知初喜后嗔即善灭相。初后俱嗔即恶生相。初后俱喜即善生相。谏者。字书云。以道训人名之为谏。又云。谏有五。谓讽顺窥指陷。此中即讽谏也。天发心下约解行简。若自正正他下约师证简。谓他判相实不容易。故须自证方可彰言。所言证者。非谓入位。但是曾感以自证他。若全未感卒无师氏。应以此文及禅门中验善恶相。并大师口决此附略知。若不尔者。但以不思议观观之。令成不思议境。一切诸障无如之何。即如向文观解者是。文中所以诫者。恐后学辈自无微行倚傍少解。徒占师氏之位。辄[(伭-〦+工)*(白-日+丁)]判断之能。翻为自沈益他无几。若近师氏理须咨疑。仍须善用观力抵拒。氏者族姓也。古人从师为姓。是故自古名为师氏。自安公来同称释种。问下简现相疑。问中本问诸恶业相现。答中不非相现之问。故初文但云实尔者。凡道场神非护怨责。如军虞候。但业是实责非神所防。所言防者。防于横扰耳。言虞候者。军中游逻伺候之官。虞者助也。专也。备也。候者伺也。亦云掌山泽之官。候于山泽非常之过。觇亦候也。亦窥见也。复次诸业下释阙略疑。云彼二家互有所阙者。毗昙阙观法。中论阙业相。今略明业相足辩邪正。竖明观法入门深诣。自行入道诚为有余。若望二家虽曰未足。二论但横明法相而已。约法成观彼论疏遗。次正明修观中。初思议六界之文。略列而已。次总结。云如是等业招于色心者。善恶等业不出界内分段生死。故曰色心。色心尚摄十界善恶。何但六界。今且列六。具如阴入境初所引经论。次声闻观业是集。缘觉观业是行。并不云无常与幻化者。意通两教声闻等故。通教不云菩萨者。通三乘故。又此文中不列三藏菩萨者。前所发度义当三藏菩萨次明不思议境。初重比决。引于法华遍照十方等者。下文既云依正二报。此之十方即具二意。若作正报即以十方表于十界。虽曰百界千法等不出十界。若作依报。三千世间亦不出十方。能照即是不思议观。所照即是不思议境。十界依正二意具足。其致甚深。次正明中先出境。次引证。问。证中所引华严者。与前别教引经既同。今成圆教如何辩异。答。前明别教但云地是能生。能所不同故成别义。今明圆教地体生性一切具足。况复牙坚全是地坚。能生所生无非法界。既深达业下发心也。为对业故。下一一文皆约善恶。亦先寄于别相三谛。次方总约一心三谛。一一皆云非违非顺。当知并寄次辩不次。次安心中从业空去。亦奇次第以明不次。一一谛中皆云善顺恶息者。善顺即观恶息即止。次破法遍中先引二论。虽复各计共成三世。三世即是所观之境。次从今观下即能观观。亦且约次第故先观空后结成三谛。三世相望名之为竖。次若言下于过现中。以时与者相对为横。者谓宰主。主者我也。一一世中皆推四句。复名为横。三世下结成空观。而言下假观。所以下中观。次通塞中四句者。业即有漏非业即无漏。亦业非业即出假也。先已入空得名非业。又复出假名为亦业。双非即是中道非漏非无漏业。于一一句捡挍能所具如阴境。次道品中从成论至身念处者。是念处也。意业单起是心念处。意得实法者。领纳名得是受念处。想得假名是想阴。行则同缘是行阴。想行两阴共成法念。并身口业名身念处。总成四念处。依经部宗次第而起。得作此说。毗昙如文。此且略述三藏念处。从今观去。正辩无作四念处也。言同类者。虽十界别。同名五阴故名同类。余如阴境中说。次明助道中。念佛治障障即是业。故用念佛以为对治。念三十二相及报佛功德。共破习因恶业者。是恶习因也。恶业粗重须加色相。是故须念应佛三十二相。复念报佛所有功德。方可为治。若单善习因心起。则但念法门佛。以为对治。若善报果相现。报是色法。故但念应佛色相为治。若恶报果相现令念法门佛者。准例习因恶业。既念三十二相及以报佛无量功德。今但令念法门佛者。文从胜说。若本缘理不能治恶。言恶业障转者通论善恶俱皆是障。六蔽业重最能障故。故从恶说

○次明魔境者。言魔事者。天魔正以顺生死贪五欲退菩提。嫉眷属为事。行者宿行魔业。今违宿因宿事来遮。故云魔事。大论魔以破人善法为事。具如魔事品中说。初来意中具破四悉。言修四三昧者。重牒前来通修阴入。从恶将欲谢去。牒前业境。前观业境为不思议。事恶将谢理善将生。魔恐出境作损坏事。是故须观魔事境也。故有此境次业境来。言出境者破世界意。从又当去。恐生理善破为人意。从又虑其去破对治意。得大神通止也。得大智慧观也。彼止观或必能坏我。是故我今应预破之。遽及也。言坏善根者。夫魔唯忌菩提之善不忌有漏。有漏同魔故魔不忌。言当界者。近以欲天为界。远以非想为界。若知众生不出生死不慕佛乘。魔于是人犹生亲想。戍者。尔雅云。遏也。守以止贼故字从人执戈。故佛于魔如怨贼也。经云去。大品魔事品文。所言罪者。因魔有事因事生罪。故名魔罪。又但顺生死皆名魔罪。大品云。教菩萨离六波罗蜜皆名魔事。又有恶知识亦名魔事。又魔罪者。菩萨摩诃萨不语众生作是言。魔作佛菩萨像僧像来教言。用是六波罗蜜为。或云。汝无真菩提非不退行。亦不得菩提。或云。空中无一切法用是菩提为。或云。空中亦无三乘用是菩提为。不名菩萨皆名魔事魔罪故也。大论八十云。有微细魔事者。未得跋致诳言已得。准今文中即是魔罗能作如上等事。故须略知如是等事。若不为他善分别者。名恶知识皆名魔罪。若达下略示观境破恶之相。恶若已破怀抱憺然。知魔界如下即第一义意。魔佛理一故名为如。首楞严云。说此经时佛记众中二百魔女。已曾五百佛所深种善根。过七百阿僧祇劫。当得作佛同号净王。魔闻诸女得记作佛。来白佛言。我今于自眷属不得自在。是时天女示怯弱相而宣妙理。便语魔言。汝莫愁恼我等今者。不出汝界所以者何。魔界如佛界如不二不异。我等不离如是魔界。魔界即佛界故。魔界无有定法可示。佛界亦无定法可示。一切诸法皆无定性。无定性故无有眷属及非眷属。次别释中初辩异同者。与前四境对辩异相。业境文中略无对辩。从然四倒去。与四倒辩异。文云四倒秖是烦恼魔者。如前烦恼境中所引十军。此十军中具足四倒。若望四魔虽但烦恼。由烦恼故生后三魔。若前十军是魔所置。复属今境。若界外下约界辩异。依涅槃第二十文既以无常等四。为界外四魔。此乃通途立魔名耳。非今魔境。若且以涅槃。而例此文。界内烦恼亦为四倒。对余阴死天子等三。合成七魔。准例界外亦成七也。内外合成一十四魔。故须料简内外阴死天子三魔。今言异者。但不得以无常四名以对阴等。若各论者。界内名为常等四。界外名为无常等四。此之四魔名体俱异。内外阴死天子等三。体异名同。是故应须辩同异也。大论第六问。何处说阴为魔。答。佛在莫拘罗山教罗陀云。色是魔乃至识是魔。此即且据界内说也。言乃至等觉三魔已过等者。此璎珞经教道说也。若从实说过则俱过。言无第六天魔等者。既至等觉三魔已过。唯有一分死魔在耳。此仍从教。故等觉已前四魔具足。问。尔前秖应有烦恼阴及变易死。如何得有天子魔耶。故文释云。实无第六天天子魔也。但是赤色三昧未穷。于中义立天子魔耳。是故名为具足四魔。故知凡界内名通至界外。并是义立体不得同。故赤色三昧观于他化自在天有。破彼天有三惑未尽。是故通名天子魔也。大经十三具列二十五三昧名。玄文第四委释。次引经文以辩同异者。新经五十八离世间品云。菩萨摩诃萨有十种魔。一者阴魔。生诸取故。二者烦恼魔。生杂染故。三者业魔。能障碍故。四者心魔。起高慢故。五者死魔。舍生处故。六者天魔。自憍纵故。七者善根魔。恒执取故。八者三昧魔。久耽味故。九者善知识魔。起著心故。十者菩提法智魔。常不舍故。若将彼十以望今文。有通别二意。所言通者。十魔一一通界内外。谓界内阴及界外阴。乃至二乘菩提法智。别教菩萨菩提法智。若别论者。六唯界内。余通内外。界内六中初一五六。界内三魔。第二三四。合为界内烦恼魔也。余四通者如前通释。故与界内四明。同者。则从别释。若名异者。即从通释别义复通。故如前释虽有通别仍不出四。余四摄在烦恼魔中。是则内外俱十各四。亦如前文俱七各四。彼经复有十种魔业十离魔法。具如彼经不能委引。又大品十三魔事品文。并是第六天子魔摄。大论六十七六十八魔相甚广。何但于三昧中现。乃至一切事业中恼乱行者。经云。若魔若魔民恶因缘故。入人身中娆乱人心。或令书者疲极。国土事起。或书者不得供养。若读诵时师徒不和。若大众中说。有人来说法师过失。言法师不能如说而行。何足听受。或言虽能持戒。而复钝根不解深义。听之何益。或言大乘是空灭之法无可行处。或时作好敬信沙门。云般若波罗蜜空无罪福名。无有道理等。如下发相中云令堕恶者。即其意也。或云可取涅槃。即发相中令堕二乘者是也。又云。或法师不受弟子信施。或师好施弟子不受。论释云。弟子法应供养于师。何以言师施于弟子。然弟子作是念。师少物尚不舍何能舍身。虽赞布施乃是欺诳。名不和合。是故师须布施弟子。弟子复以四事供师。师少欲故而不肯受。便羞愧言。如卖买法是故不受。或师多知识无乏。能养弟子。弟子自念。人当谓贪师之衣食。是故受法。或云德薄不胜师施。如是等心虽好。不成般若波罗蜜。亦是魔事。此等即前发相中令堕善者是也。虽非因观而发。或当亦是宿缘相关。或行三昧师与弟子有上诸事。妨三昧故不可不觉。此等既尔诸行例然。故略记之以示后学。次明发相中初辩民主。可知。次开释中初文可见。啾[言*祭]者。楚词云。啾[言*祭]虫鸣。又云啾啾鸾声。[言*祭]者小语也。魔似彼声故云也。次时媚中初辩权实。大集十二时兽者。若五行中名十二肖。肖者似也。此十二神似彼故也。大集二十四云。东方海中有琉璃山。高二十由旬中有虎兔龙。南方海中有玻璃山。高二十由旬中有蛇马羊。西方海中有白银山。高二十由旬中有猴鸡犬。北方海中有黄金山。高六由旬中有猪鼠牛所住之窟(经各有窟名)东方树神南方火神。西方风神北方水神。一一方各有二罗刹女及五百眷属。随其方命。各自供养其方三神。其窟皆云是菩萨住处。一一兽皆云修声闻慈。昼夜常行阎浮提内人皆恭敬。已曾于过去佛所发愿。一兽每一日一夜遍阎浮提。余十一兽安住修慈。从七月一日鼠为其首。二日牛乃至十三日还从鼠起。是故此土多有畜兽能行教化。故他方恭敬。经云。若此佛四部弟子欲得大智大定大神通。欲受一切所有典籍。增进善法。应作白土山。方广七尺高一丈二尺。种种香泥以金薄薄之。四面二丈。散薝卜华以铜器盛种种非时浆。安置四面。清净持戒日三洗浴敬信三宝。去山三丈正东立诵如是咒(云云)。经十五日当于山上见初月像。即知已见十二时兽。见已所有愿求随意即得。此十二兽或时作鬼鸟等像。行阎浮提教化同类。菩萨秖作人天等像是未为难为兽则难。此兽既云一日一夜行阎浮提。故知即是权化者耳。今下文言随其时来恼行人者。乃是支流实行之辈。若邪想下正明发相。今欲下以时验之。此九属东方木等者。如东方九兽但三为正。故以三正而对孟仲季。言前后者。孟者首也。正兽则在三中之后。仲者中也。正兽则在三兽之中。季者末也。正兽则居三中之初。余之三方亦复如是。居初之后居末之初。故云传作前后。欲使九座均调。孟仲季等。是故传作前后分之。余五行法并但十二。唯六壬式中列三十六。准彼文者。已有三。谓蝉鳝蛇。今文云鲤。多恐字误。又列子云燕鼠伏翼。今文云猫。仍恐彼误。余诸兽名并与式同。豺者犬足。貉者应作貉(胡各切)尔雅云。雌者曰[豸*(止/(止*止))](乃老切)今江东呼为狯[狂-王+吏]。羭字从豸。猰貐类貙虎爪食人迅走。貙(敕俱切)若更开为一百八兽。但为时分犹宽。恐在时间不识。故更开为一百八也。随其时分还以十二收之。随其时来但称十二兽名。或称三十六名。其媚则去。故知鬼法惧人识名。识名尚不敢来。况复识形。故识其形名。不敢为非。次魔罗发者。初明破意及破方法。前堆愓时媚并波旬远属。今魔罗者。皆波旬近属。或天主自来最为难伏。二善二恶者。四弘为已善诸行为未善。见思为已恶无明为未恶。大论云下引证。言华箭等者。大论问曰。何名为魔。答。魔者破慧命坏道法。是故名魔。诸外道辈云是欲主引人生著。复名为华。从五根入破坏五根。复名五箭。破佛法善法故名魔罗。复次作世间结使因缘。亦魔王之力。为诸佛怨仇破一切圣人。逆流人事。不喜涅槃法。又云。是魔有三种事。能破行人。谓戏笑语言歌舞邪视等。是从爱生。缚打鞭拷斫刺。破截等。是从嗔生。五热灸身自饿投岩等。是从痴生。此等即是三贼之流也。乃至贪染世间皆是魔事。又云。或作种种形恐怖菩萨。或作上妙五欲恼乱菩萨。或转世间人心作大供养。贪供养故则失道法。或转人心令恼行者。随前人趣向因而恼之。论文甚广随要而记。五根各一刹那者。五根取尘必为魔罗之所得便。魔罗得便良由失念。失从于根故曰五根各一刹那。故婆沙第九云。佛著衣持钵入城乞食。波旬作是念。当坏其道。便作御车人类把鞭觅牛。著弊坏衣头发蓬乱。往至佛所问佛见我牛不。佛念是魔乱我。即语魔言。恶魔何处有牛用是牛为。天魔作是念。沙门知我是魔。即白佛言。眼触入处是我乘。乃至意触入处是我乘。沙门何所之。佛言。我到彼无六触处。汝所不到处我当往彼。波旬意以我如御者。六触如乘。能御此乘运诸众生。至于三界。所以涅槃非其到处。故佛语言。我到无六触。及汝所不到处。即涅槃也。故大品诸文魔罗作恼。不出六触。故今文中外扇内恼。不出六触。天魔波旬尚以色等恼乱于况佛。悠悠行人者耶。令云五触意即兼六。以从五根转入意故。即有法触。故云共坏。根尘相对即有十八。复次下广释外来。初令堕恶次令堕善。若本是出世高士得作此说。若本是散善之人元是魔属。何所论堕。如此之人若废善法却成魔事。次令堕二乘中。言行当者指示也。次令堕无方便空等者。恶空假也。不先观于缘生四句。不了诸法皆无自性。不解诸法性空相空。虽生空解不损烦恼。名无方便空。若不为菩提无大悲心。虽云化物但增生死。如是名为偏事邪假。尚不及三藏菩萨之假。况余教耶。乃至亦能令人入于三藏之假。如为阿难亦似别教。但非从空故云偏耳。阿难下举深况浅。阿难如来临涅槃时在娑罗林外。为六万四千亿魔之所恼乱。佛问诸大众。阿难今者为在何许。答曰。今在娑罗林外十二由旬为六万四千亿魔之所恼乱。诸魔皆自变形为如来像。或说诸法从因缘生。或说不从因缘而生。或说从缘生者皆是无常。或说是常。或说阴入是实。或说是虚假。或说十二因缘有四种。或说如幻化。或说因闻因思因修。或说不净观出入息。四念处四善根。三空门无学。初地乃至十住。十二部经三十七品。现十八变八相成道。阿难念言。如是等相昔所未见。谁之所作将非如来作耶。欲起欲语都不从意。魔入骨故。复自念言。佛于今者所说不同。我于今者为受谁语。阿难今者极大苦恼。佛令文殊以咒术力破坏诸魔。然诸魔所说。唯不能说圆顿法门。以圆顿法非其境界故也。言笈多者于魔突罗国半月说法。所谓施论戒论生天之论。欲为不净出要第一。魔王波旬便生愁恼。而作是念。忧波鞠多作大集会。必当教令出我境界。我今当往坏其众意。于说法处。雨真金华璎珞华等。化作白象七宝庄严。化为七人端正殊特。举会观察无听法者。于三日中演说深法。无有一人得道果者。魔王欢喜深自庆幸。鞠多即入三昧观之。谁之所作。即知波旬魔王所作。复以璎珞著尊者顶上。知已便作是念。恶妒弊魔坏乱正法。如来何故而不调伏。即观佛心知佛令已而调伏之。即以三尸蛇人狗等。化为璎珞。感魔令至而谓之曰。汝与我鬘深感厚施。令还以此用酬赠汝。魔大欢喜舒颈受之。至其颈上还见死尸虫蛆欲出。魔见是已深生厌恶。语鞠多言。汝今云何以此死尸而系我颈。答曰。比丘不应以华鬘庄严。汝先何以为我著之。今为汝著正得其宜。魔以神力欲去。不得。此尸在颈如须弥山不可动转。踊身虚空请求诸天为脱此尸。诸天皆言。此是大圣之所为作。非我庸下之所能脱。诣梵王所求为脱之。梵王言。十力弟子所作我不能脱。假使劫风旋岚所吹。亦不能动。如因地倒还从地起。若能归依优波鞠多。容有得脱。魔受梵王教至鞠多所。深生敬重五体投地白言。大德。佛初成道我率官属而逼恼之。未曾一言而见轻辱。汝阿罗汉少慈悲力。于人天前见陵毁我。鞠多言。汝大愚痴无有智慧。以声闻人用比如来。欲以芥子比须弥山。萤烛之光齐辉日月。我今陕劣故相毁辱。又如来使我调伏于汝。汝因斯故。有善心生不堕恶道。魔闻欢喜生希有心。今可为我除此三尸。尊者答言。汝于正法莫作恼害。然后乃当为汝脱之。魔言受教。乃至令为现如来相等(云云)。宁免自他三十六箭者。一根有三三五十五。转入意地又有三箭。故成十八。魔自作恼名之为自。扇动檀越名之为他。自他各有一十八箭。故三十六。若知下正约理调。违实际故见魔异佛。若入实际魔佛不二。魔不为违佛亦无顺。大经下引证。小乘断惑故说调魔如鞠多等。大乘体法魔为法界。如楞严中说三昧时。魔欲为恼自见被缚。无人调之。又小乘人既未能破。但名为伏。大乘之人无魔可调。乃名为断。次明妨乱中。对空等十法简二十邪法。文望正法皆名太过。其实若过不及各各有十。至禅境中当辩。次结数中云三百邪法者。且约邪从外来。故云三百。若兼度入意地则三百六十。故文中云。而其初入必因五根。故且从因以明三百。治堆惕中云偷腊等者。盗增法岁意避僧役。希利贪食故得此名。腊者猎也。于此月中猎取禽兽以祭其祖。从事而立故名为腊。或曰腊者接也。史记云。始皇名腊夏曰嘉平。殷曰清祀。周曰大蜡(锄架切)自汉后为腊以至于今。吉支者鬼名也。此鬼本由破戒所致。故闻戒序犹生愧心。况戒神为护今破戒鬼去。亦如前所引五戒缘起则一切鬼神皆惧戒法。俗有相传云。请僧禳灾。僧诵戒序尸被戒神移之旷野。即其事也。治魔罗中。云一切物莫受者。空无所得也。具如玄文第四卷初引。增一二十七云。魔有五力所谓五尘。佛圣弟子一力能拒。谓不放逸。大论问。新学菩萨道力尚弱。云何能使魔不得便。答。诸菩萨护故。又云。是人善修空故魔无如之何。如身无疮毒不得入。是故修空魔不得便。次明修观者初三恶者(云云)。大经云。有四善事堕三恶道。一者为胜他故读诵经典。二者为利养故受持禁戒。三者为他属故而行布施。四者为非想故系念思惟。言他属者施物本为摄他从己。今以他属为三善者。且据施边从事而说。若从心说则属三恶。虽生善道世世相染等者。意令他属而反属魔。是故世世为魔所娆。经云下大品文也。大论八十一云。阿难问佛。魔为都娆一切菩萨。亦有不娆者耶。佛言。有娆不娆。阿难白佛。何者被娆。佛言。或有菩萨先世闻般若不能信解。远善知识亲近恶友。离般若行恶法。闻深般若语他人言。我尚不得其底汝何用学。又轻余菩萨言。我行般若汝无是行。又有菩萨恃姓轻他。天魔欢喜云。我宫殿不空益三恶道。又有菩萨与求声闻者诤。魔言。秽萨婆若。或与求萨婆若。者诤。魔言。两失萨婆若若无是事甚深清净者则无魔恼。虽在善道与魔相关。如是菩萨为魔所恼言拙度者通至别教。如魔为阿难说法等(云云)。次不思议境中言一魔一切佛等者。魔既即理故一魔即一切佛。如此下明妙观功能。言治魔显理者。降魔是道场。即是治于魔糠显于理米。魔为侍者者。夫为侍者随顺人意。故观魔界随顺实相。缘修不能寂照等者。即净名中持世菩萨住于静室。天魔波旬从万二千天女状如帝释。鼓乐弦歌至持世所。持世谓是释提桓因。而慰之言。善来憍尸迦。次复责言。虽福应有不当自恣。当观五欲无常以求善本。魔言。受是万二千天女可备扫洒。意以闻法用申供养。因兹作恼坏菩萨心。持世未晓故但答言。无以此非法之物。邀我沙门释子等。时维摩诘为调魔属。诃持世言。是为魔来非帝释也。时维摩诘即语魔言。可以此女与我。如我应受。大士意言。我是俗流正应受之。彼出家之人非所应也。今文便释经意云。持世但是别教菩萨。缘修出观不觉魔娆。净名是圆教菩萨真修寂照。观无出入。故斥持世不能寂照为魔所谋。从魔界即佛界去发心也。慈与众生魔界即佛界之乐。故云慈无量佛。悲拔众生佛界即魔界之苦。故云悲无量魔。从欲满此愿去安心。文中寄事故约悉达降魔。以明止观。从但以下结成行人用安心相。次随魔下破遍。初总。次历教。历教中三藏伏四在三祇百劫。坐道场时三十四心破烦恼魔。尔时乃名为菩提道。入无余后名法性身。由菩提满故成佛果。由成佛故。故入无余。入无余故破于阴魔。由破烦恼及得法性身故。永无分段故也。是故此两共破死魔。故三藏佛虽降天魔断烦恼魔。有余身在仍未免阴。八十入灭仍未免死。故得菩提。及入灭已至法性身。方免阴死二魔。文中存略但言死耳。得不动三昧等者。具如大集云。天主初令诸军。次遣太子。次遣三妃。皆不能坏。后自领军为佛所降。大军退败王颠倒堕冠盖剑三各在一处。此并大论第六文也。今文义通至后三教。通教见位同三藏伏。至六地时得菩提道。同三藏断。两教声闻不破天子魔故初为所恼。修得神通。虽复调伏亦不名断。据教全未识于赤色三昧。别依教道故前后断。是则前之三教并属教道。若不尔者。岂有断通惑伏利惑而能破魔。圆教俱破无复前后。应约六即以辩浅深。初住俱破八魔者。大论二十云。若欲修习首楞严定。须破八魔。应当亲近大般涅槃。谓阴等四及无常等四。义通内外如前所说。从于上一一下通塞。道品如文。从门若未开下助道。此之六种于魔成度。于行人成蔽。为生死故即成魔度。违菩提道所以成蔽。今以依理而斥事度。以此事六治于魔六。此六蔽者虽似六度不为菩提。皆属魔摄。前之四度灼然生死。所得禅定与鬼交通。所得船若不离见著。言正度者。四教六度皆名为正。具如助道摄法中说。兼治者。以魔中兼二故须借用。若杂烦恼及业如前两境中用治。杂业借念二佛者。谓色身法门身。杂中有恶当用念色。杂中有善当念法门。闻慧者。四教并在外凡。故今圆教在于五品。黜者退也。贬去也。此十法后亦应以大车为譬。文无者略。但云直至道场。复次通用一意为观下。结观通别。十乘观法有通别二意。一以阴境十法冠下九境。名之为通。秖是一法不思议观。人根钝故开对十法。先了通意节节入别。境境皆然观法易了。故引中论通别为例。次料简中问如文。答中先违问答。故云缘别。次引论文证者。即顺问答。虽顺问答此成不定。故不同于寒去春来。魔若去已好法来者。不必全尔。是故不同。大论云。乐法梵志于十二年。遍阎浮提求知圣法。而不能得。时世无佛佛法亦尽。有婆罗门言。我有圣法一偈。若实乐法当以与汝。答言。实乐。婆罗门言。若实乐法。当以皮为纸。以骨为笔。以髓为水。以血为墨即如其言书得佛偈。偈言。如法应修行非法不应行。今世若后世行法者安隐。又有说云。魔来诳乐法令剥皮等者。意欲退乐法心。乐法心坚即便剥皮等。魔便隐去。感下方佛为其说偈。后释与文合。与论稍别


止观辅行传弘决卷第八之三


止观辅行传弘决卷第九之一

　　　　唐毗陵沙门湛然述


初释禅境中先释来意。长病等者。准诸部阿含。总有五法退罗汉果。一长病。二远行。三谏诤。四营事。五多读诵。尚能退果况复退禅。文虽在小意则通大。如四三昧人有此五事。非唯妙境不成。亦不发宿习诸定。是故引之。文殊问经三十六垢未检。次从上诸境下正明来意。到池者初住也。入流竟者。初住已去无功用故。若此位兼发一切事禅。任运即理不须更观。今令观者在于假名五品位中。故云入流不须观也。问。若入流已何得事禅。答。如九禅初自性等禅。并是事禅即对初地。亦如南狱发得相似。亦与一切事禅俱发。但此位发不同下位。故不须观。若魔事等者。魔事既过无境可对。故无别修。依前观阴故云通修。释中云垢腻日增者。诸禅既发。若不于禅更修观法。烦恼日增起见起爱。乃至因禅能起重过。如诸外道及调达等。并是因禅起过之人。为是义故须观禅境。从若谓是道至方便者。又更从容进退判之。若存而不观。即如下文无所知人。得欲界定未到定等。谓为无生。若弃而不习还入散心。散心为境用观则难。若以禅为境用观则易。若用世禅为妙境方便。多入五品故不可弃。但禅支等者引教叹美。明大小乘皆修事禅。地持九禅虽非今境。且引大小通显修禅。况九禅中通有事禅。但约自行化他。而分大小。故知事禅大小称赞。言四禅八定者。四在八数重兼列者。若色无色二界相对。则色界名禅无色名定。若总以上界望于下欲。则上二界俱名定地下欲为散。自性等九。地持十地二论俱约六度明九。九名皆同。如彼广解。法界次第略注销释。若直发九禅即属菩萨境摄。今对引称叹非为辩发。次开章别释中。初明开合者。先列今文十门。次以五门及十五门。征问同异。言五门者。即小乘中七方便初五停门也。大小两乘初皆因入。故名为门。远为对治入理之由。是故今文以为对辩。十五门者。于五停门各开为三故成十五。则大小事理诸禅并足遍摄一切大小乘教。今明修发但在事禅。理属通修及后二境。故下文云。若五门者有所不收。若取十五义滥于理。今演略令广故开五为十。去理存事故撮十五为十。恐人不晓诸门多少。若开若合去取之意。故今以十而对广略问答料简。故云十门与五门等。云何同异。答中先总。次别。别中开五门以为十门。但对五中事不足者。则从事更开。若无事可开者。则存事守本。所以数息不净所开属事。随开合取。故此两门并本各三。慈心因缘念佛。此三无事可开。但存事守本故但各一。念佛毗昙云界方便者。如第七助道中引。神通先非五门之数。但从禅起用。九门咸有故须明之。是则前二开而不合。次三合而不开。神通一门非开非合。总指五门亦开亦合。次明合十五为十者。初之六门开而不合。次有九门但合为三。慈心有三但取众生缘一。没余二者。以法缘无缘属理故也。若开即属二乘菩萨境者。即开法缘以属二乘。开无缘属菩萨。文不别对但通指两境。以二乘境独在法缘。菩萨则通法缘无缘。故不别对。问。无缘应在圆菩萨。何故云在菩萨境耶。答。一者别教初地亦属无缘。二者圆教亦寄在菩萨境后明之。又别地前属众生缘法缘。通八地前亦复如是。三藏菩萨三祇全是众生缘慈。今据菩萨初异二乘及诸凡夫。是故法缘无缘通指在彼二境中说。次因缘门[日*隹]存三世者。二世一念细故附理。言果报者即是二世。一念即是刹那。具如前第七第八卷引。此两因缘虽非即理细义顺理。故亦属理。若开亦属二乘境中。念佛中法报属理。此意易知故不别出。神通若取无漏通者。亦属二乘境中所摄。若但下。结前十五门中简理。五门中开事。神通既依事禅而有。故亦属事。虽开合等者。若合为五治障义足。可得通为入道方便。开为十五为摄事理大小观法。合为十门为判法习。习虽通于有漏无漏内外邪正。今为简异后之两境及异阴等。是故须辩。次判漏无漏者。先略斥二论。二论俱判事禅有漏。谛智空心方名无漏。今小下总判。今非全夺故云小异。今明事禅是有漏者。如二论说。不缘谛智则异二家。故云胡瓜能为病缘。有漏亦尔为无漏缘。如根本禅。本是有漏不为无漏。但修根本。故云专修即属有漏。乃至自行化他等四。俱名有漏。具如下文。非一向有漏故云小当分别。四十八年者。引证有漏。自行等四各十二门。故四十八俱是有漏。彼第二经旧医语新医言。卿今若能随我走使四十八年。然后乃当教汝医法。此四十八古有多解。宗师云。法华已前犹是外道弟子。故云四十八年。开善云。八禅各有六行。故云四十八。章安云。四见各三假一假各四句。是故三假合四十八。若阿含中外道必先四十八年。供给走使然后与法。今文正当旧医之法。新医权同旧医之法。名随走使。若尔者。阿含经及今所引两四十八总当其意。故今文云。自行等四合四十八。十二门者。四禅四空四无量心。然本业璎珞上卷明第十地入如幻三昧中。亦明十二门禅。于中亦云圣人现同凡夫法故。如迦絺那下。引证事禅皆属无漏。如禅法秘要经云。阿难问佛。此迦絺那比丘。何因缘故随转法轮者。五百比丘为其说法都无益耶。佛言。此比丘过去然灯佛所出家。名阿纯难陀。聪明多智憍慢放逸。不修念处。身坏命终堕黑暗地狱。地狱出已五百身为龙。五百身为猴。以前持戒力故复得生天。天寿既尽来生人中。前读诵三藏力故今得值佛。以放逸故今不觉悟。佛因为说不净观法。先从脚起初指一节。如是具如八背舍观之次第。九十日中不移心念。至僧自恣时得第四果三明六通。既因此观成阿罗汉。不应称为有漏禅也。故知二论未为全当。次引大经等者。第十一圣行品中。明戒定慧。并是事戒及以事禅。既是菩萨圣人之行。经文仍云非是声闻缘觉所知。二论云何判属世间有漏。又戒圣行末云。诸佛菩萨圣人所行。名为圣行。戒行尚尔况复定耶。佛说等者。慧圣行末云。如是开示演说。二乘及诸菩萨闻己奉行。故云佛说此法二乘行之。尚名圣行。况复此法。元是诸佛菩萨之法。复云非是二乘所知者。二乘但行少分自谓真极。是故斥云二乘不知。此指生灭慧圣行也。生灭之慧属佛菩萨。二乘行之亦名圣行。故诸事禅亦属菩萨。云何判言是有漏耶。引大品者。既是出世法施。复是涅槃初门。验此事禅非唯有漏明矣。所引大品九想等者。九想能开诸不净开。故大小不净大小背舍乃至胜处一切处等。皆用九想而为初门。不净成故身念处成。身念成故余三念成。四念成故三十七品一切俱成。是故不应唯是有漏。譬二石者譬诸事禅能发无漏。如南石性冷。北石性热。此二石膏虽同名石。而冷热不同。故事禅虽同而有漏无漏异。若无漏缘下次通他难。难云。若九想等为无漏缘。故称九想为无漏者。依根本禅六地断见七地断思。此地亦为无漏作缘。应当根本亦名无漏。何但独在九想等耶。言六地等者。此准婆沙六十一云。云何得天道为得决定。为得漏尽。答。若决定者但应六地。谓未到中间及四根本。俱舍文同。成论无未到。故取欲定中间四根本为六地。若漏尽者应云九地。于前六地更加三空。亦以此得决定亦以此得无漏。得初果时名为决定。得至无学名为漏尽。故俱舍云。道展转九地。言七地者有余师说。不取未到及以中间。若大论中。以随人故并有欲定未到中间。婆沙妙音亦同此说。言中间者。或言唯在初禅。或言唯在初禅之上二禅之下。有言。八定节节皆有。且从初意故但为一。虽诸说不同皆从根本而得无漏。云何独判为有漏耶。次从六地下答。前言事禅单能作缘。若六七地必依谛智。义既不例何须此疑。故单根本非无漏缘。所以下次明去取。所以不取十想等者。十想断惑故不属事。何者。如法界次第及禅门中。依大论意并云此十想者前三断见中四断思后三无学。彼禅门中明修次第。是故具列事理诸禅。此明发习故唯在事。次慈心下判从所依。慈心等者。始慈心禅终至神通。并约他阶级者。根本禅中非无慈等判属根本。余禅亦尔故随他判也。次来意不同等者。先问。何故有此十门禅来。而此禅境与次第禅门中明诸事禅。及与五门对治事禅何别。答者。先与次第禅门对辩。各有利钝故次第不同。彼禅门中列章次第。至第六章明方便中云。方便有二所谓内外。外谓二十五法。内有五门不同。一者止。二者验善恶根性。三安心。四治病。五魔事。止门又三。一系缘。二制心。三体真。体真止后。明发五轮。五轮禅后方始验于善恶根性。故云禅门先发后验善恶。又禅门发已。一一复将善恶门验。善恶是业。并病患魔事等。并在五轮禅后。今文先阻烦恼境业境魔境。后方发禅。是故当知利钝不同。此且据文前后发相。则成利钝两处意别。若也今文先观阴入。即发诸禅还成禅利。若彼修禅先发烦恼业魔等相。然后发禅还成禅钝。据不观阴终成智钝。是故得与今文对辩。次对治中下。与五门对辩可见。次明深浅者。即是十门生起次第。初明根本。何故特胜次根本来。乃至神通次念佛来。前浅后深故云深浅。亦名十门各有来意。初言凡圣共者。以通共故得根本名。如树枝叶通共一根皆由而生。故云根本。外道佛法一切皆修。故云世出世之根本也。特胜禅中有念处观得净禅名。根本但味唯闇证故。故次味后而明净禅。特胜虽净见相犹总。通明细故故名为别。故次总后以明于别。此三同是根本者。根本特胜通明。此三通约根本而有。九想已去不假根本。治惑又强故次三后。问。特胜通明佛未出时凡夫亦修。何殊根本。答。佛虽未出。以宿习力能知诸阴苦无常等。是故特胜不同根本。然佛未出无念处名。以念处名在道品故。道品即是四谛法轮。故知其名佛出方有。如佛未出虽得神通。故亦无有通明之号。从此已下通名不净。故此九想名为初门。九想之中治于外境。未治自心谓从外治内。今之背舍专从内治。故云治心。虽破内外者。九想已治于外背舍复治于内。况复背舍渐至海际。无非白骨。对治自他故云内外。虽总别者九想但总。大不净别。十二因缘名世正见者。能观三世破断常故。既破断常亦除人我。前对治中从别说故。故云二世破我。今从通说。三世皆破断常人我及以性等。凡为下因圣为上果。次明互发不同中。初文中云八种者。前阴境中九双七只。七只但是义摄十境。三障四魔不出十故。故今不论三障四魔。于九双中又除作意。前以九境对于阴境。阴境作意修习。烦恼下九咸是任运发得。今唯发得是故不论。故十双中但唯八种。故知九境唯不作意。无可对故。故全不列

○大章第二禅发因缘者。内种为因外加为缘。初明内种。法譬各二。初文先发。次譬。初引大经。一切众生皆有初地味禅等者。一切众生皆曾两缘得根本定。从近情下释上劫尽不修而得。火灾起时一切有情任运皆得第二禅定。水风次第准火可知。此劫初成始经九减。去前劫尽经时未遥。名为近情。从久远下释曾修得。纵非劫尽无始亦曾修得初禅。是故名为离欲五盖。故知众生莫不皆有根本种子。故因通修发得不定。次譬习近远。次明习因不同。初法次譬后合。初法中。云当知昔有等者。次不次。是八双之初。乃至事修事发者。即是修不修。修即作意。不修即是不作意也。修不修门虽非最后略却余七。又取作意故云乃至。欲辩过去曾修事理诸禅今发不定。是故复取修不修门。如初修阴入即是非事非理修。发得诸禅名为事发。彼禅门中具列四修。谓有漏无漏。亦漏亦无漏。非漏非无漏。漏即是事。无漏即是真理。第三即是两兼。第四即是中理。中理即是非事非理。事理修发。相对合为一十六句。今止观文。则无事修理发事发等十二句。但有非事非理修事发等四句。故更泛论事修等句。今文四句者。事发正在此中。理发在二乘境中。亦事亦理发半在此中。非事非理发在菩萨境及阴境中。次譬中云梅四等者。此四树性虽同禀天雨熟时不等。如发不同。次宿习去合中。总言八种者。互发八双也。昔曾修习名内因缘。今发不同有八差别。又虽有下次明外加。先明所加。次明能加。初所加中。有法有譬。初法文者。虽有宿种现修因缘。必假诸佛冥加外护。次譬文者。心性地中虽有宿昔诸禅种子。必假止观之雨圣加之日。方可成于诸禅枝叶果实。次能加中。有法譬合。初法中次第不次第。自在众生。佛常普被不谋而应。次譬中云鸿者大也。故大者曰鸿小者曰雁。次合如文。大论下引证感应。次引净度经者。彼经下卷云。如是人辈亿佛不能度。况一佛耶。是故人为自度佛不度人。净度菩萨云。众生须闻十二部经等。同是一经二文似异。今家意者。言乖意顺皆共成一感应意耳。秖缘众生自度为机。则感佛说十二部经。故知秖是感应一意。即与大论必加意同

○次正明发相。先明根本发中。初文略约四种三昧。以判多少。应云三三昧。独云般舟者。常行最少常坐最多。故对辩也。亦非全无故但云少。如前引经明三昧住处。即约根本二三四禅等。当知常行亦发根本。但不及于常坐多尔。次今且下正明发中九地不同。初欲界中辩欲定有无。二论不同今依成论。成论十善相应等者。十善是欲界善法。发得欲定与十善法相应。正判如文。次正明久。次引证。云遗教电光者。彼经云。初入法者闻佛所说。即皆得度譬如电光。正当初果也。初得无漏故云初入。次引大论阿难者。未得无学至结集处。迦叶诃言。汝未得无学。入结集众如驴入马群。阿难言。佛记我言。若取无漏如掷石空中。未至地顷。即得无学。便于空间之处而修习之。未得之间放心就枕。头未至枕便得无学。当知电光非但独发初果。亦能漏尽。是故电光亦名金刚。从金刚下释疑。疑云。如何欲定名金刚三昧。释云。此是尽无生智名为金刚。此用欲定断最后品。入无漏疾。故名金刚以为电光。非全欲定得金刚名。次明定法经时如文。从是下明未到定相冏者光也。月圆明也。苍颉篇云。大明也。无所知下斥伪中有法譬。譬中云如灰覆火等者。有漏如火未到如灰谬计如蹈。大经第九云。愚人作恶不知受报如乳成酪。如灰覆火上愚者轻蹈之。今借用之。愚人不知未到粗浅。妄计此定以为无生。计成堕苦若依下辩未来有无。先出二论。论家唯明欲定。即指毗昙所明未来。秖是欲定意者。斥他毗昙无未来禅故也。毗昙有者。指尊者瞿沙所说。非无凭据。释论下次引释论准佛意说。不同二论随物偏伸。今则下判佛意也。机缘不同不可偏计。若节节下明上界八地。初以诸禅对欲界。辩难有无。次通判四分。初标。云通有四分者。即四种相分位不同。欲取进分为今文相。禅门名达分此中云护分。达谓体达护谓防护。以达自防故名为护。余三名同。言退分者。有因缘退名缘触退。无因缘退名任运退。二十五法等者是外缘触退。吐者去也。纳者取也。五缘五法为取。诃欲弃盖为去。调五事中有去有取。除不调等名之为去。使调停等名之为取。于静心下内缘触退中。三障四魔者。通论既各摄十境故。得以三障摄于三魔。加天子魔即四魔也。若尔。亦可四魔摄于三障。次护分中。云善以内外方便者。如前所引禅门明二十五法中内外之相。住分者从于初心以至上地。或守护住或任运住。横竖者。如第五卷辩互发中说。于四分中分分皆具四者。辩四分互通也。禅门中云退分中退分者。从九品至初品并失也。退住者。至初品便住也。退进者。至初品已更能策进至二品。乃至九品亦能更进。退护者。退已将护使从初品以至九品。勿使更退。余之三分例说可知。次正解释中四分之中。且明进分者。意欲通辩诸禅发故。于进分中除勤策进。且从任运进至非想者说也。初明初禅中。先辩八触。次明十功德。次五支。次品数。初正辩触相中。初明外发。次若言下。明触内发。言一切众生皆有初地味禅者。上八地中初。故云初地。既云众生皆有。何必外来。故大经二十三云。如欲界众生。一切皆有初地味禅。若修不修必定当得。彼二家者各据内外未为应理。故今评云。若定执自出外来堕自他性。准根本禅未应破自他性。今取衍门之意破其互执。故三藏学者尚未破性。况根本耶。又八触下判体用。言体用相添者。轻暖冷重是体。动痒涩滑是用。若动下次约八触以四分判。或从头发等者。既知三发是三种相。宜应作意以防退相。动触下次明十功德。前魔境中未暇委辩。今此正明故应广释。问。何故前文以解脱为爱憎。以相应为祸福耶。答。名异意同。言解脱者。秖是离盖以太过不及故。不能离盖但生爱憎。相应秖是与初禅相应。亦以若过若不及故。不得相应。不相应故名之为祸。若相应时亦名为福。释善心中。云信一切贤圣具深妙法者。意亦如前简性过说。故知根本即是贤圣之行。或是过现皆以大乘心修此根本故也。[怡-台+龍]悷者不调之貌。出字书。如脑等者熟皮之药名脑脑者头中髓也。次或一下明触功能。次判横竖。次结五支。次示不得俱成。并如文。次此下明不同。初法。次譬。沸羹热臛等者。明一一触皆具十德。虽是一触十德不同。沸羹与热臛同一热触。而热味不同。鲭鱼与沈李同一冷触。而冷味各异。余六亦尔。当知一触十味不等。若欲下略示邪正。次释中初劝识。云如开门等者。带欲界心如开门。邪法得入如贼进。邪法若入鬼随邪入。名为鬼禅禅实非鬼。次示邪触相。次示二十邪法相。结数判有无并如文。若单下判处所可见。次明邪法功能中。云大论有风等者。大论二十三释三觉云。谓贪嗔恼。此三粗觉能坏于禅。如风坏雨。有三善觉能成于禅。如风成雨。即无贪等。今借以喻邪正二触。东北等者。第一本云。东北风云屯而雨。西南风云散而晴。释上风譬也。若一下明主伴如文。次明五支中。初明支相中。云恬愉者。恬静也。庄子云。无为也。愉者悦也。乐也。和也。毗昙下辩方便正体。二十三心数者。婆沙第四云。云何有觉有观禅。谓通大地十。大善地十。及心。云何无觉有观禅。谓通大地十。大善地十。及心。云何无觉无观禅。谓亦如是。心者第六识。余识不能次第入定。故不说之。觉观并二十为二十二。欣厌随一为三十二。中间已上随义减一。谓中间无觉。第二已上觉观俱无。今辩五支故在初禅二十三心。故五支起时非无余数。但二十三中五支强故。得五支名。婆沙中问。初三何故五。二四何故四。答。自古相承释云。欲界五欲为外乱。初二禅喜为内乱。二禅治外乱之始。三禅治内乱之始。故各有五。二禅外乱息。四禅内乱息。是故二四但立四支。又初禅五支治欲界五欲。为治二禅喜故。三禅立五。二四无如是事故。但立四支。大集默然支者。大集于四五支外。各更立一默然支也。有人云下明判支处不同。初出他解。言欲界第九心等者。欲定九品。他云。至第九心即属五支。若云在欲定前。即指粗细住以为五支。此大落漠。次今家正释如文。次明强弱中。初总明五支。初法中云五支同起等者。依毗昙门。若依成论。五支前后次第相生。次如一下举譬。初下槌时名为大声。非无中细但初粗声翳于中细。粗声若过中细方现。初从强受名。名为大声。五支亦尔。初从强受名名为觉支。觉支息已。观等方现。五支下别明五支。亦初法。次譬。次如初开宝藏等者。次第相生而显一心。故大论十九偈云。离欲及恶法有觉并有观。离生得喜乐。是人入初禅。如贫开宝藏大喜觉动心。分别则为观。入初禅亦然。今此文意觉是宝物。名为觉支。觉支成已。亦知珍贵是已有观支。喜乐是已有喜乐支。定想是已有一心支。虽于觉支已有余四。为觉所翳而未成就。未受四名。观等未现亦复如是。次分别去譬于余支成就之相。分别是观成。生喜至一心是三支成。次如人下别显一心。如人食时譬前四支。若足食已无所复须。譬于一心。亦如下重更以譬别显一心。对欲虽乐久则疲睡。故大论十九偈云。譬如人大极安隐睡卧时。若有呼唤声其心大恼乱。摄心入禅时以觉观为恼。大论则以呼唤之声喻于四支。今文以五欲喻四支。故四支虽安不如一心。故四支后明入一心。如五欲后疲极则睡。论中明入一心不须余四。故入一心以四支为恼。用譬虽别两意不殊。若四禅下释疑。疑如文。次今分下释。若进下释别支之意。次释五支名义者。今文指在修证中。彼文具列五支名义也。婆沙问。支是何义。答。随顺义。圆满义。成就大事义。坚固义。别异义。最胜义。言随顺者随顺彼地而立支也。诸义比说亦应可知。又问。禅支十八实体有机。答。实体十一。初禅有五。二但内净。三有四支。四唯不苦不乐。复有说者。实体唯十。初二三禅同一乐故。不应别说。四空无支不得名禅。若修证中始从初禅。一一皆以三门分别。一释名。二修习。三证相。修习中二。一修方便。二证中间。证相中六。一明禅支。二明支义。三明因果体用。四明浅深。五明进退。六明功德。四空处中余文。悉同。唯至第二明支义中。辩有支无支。是故四空无支可立。又禅支。是触有一十六。四大名。四故也。地大四者。重沈坚涩。水大四者。凉软滑冷。火大四者。暖热猗痒风大四者。动调轻浮。问。四大何故各四触耶。答。互相兼故。火兼水故暖。兼地故猗。兼风故痒。热是火体。风中地调火轻水浮。水中风凉地软火滑。地中风重水沈火涩。婆沙又以四句分别。问曰。初禅支是二禅支不。答。有初禅支非二禅支。谓觉观。有二禅支非初禅支。谓内净。有亦初禅支亦二禅支。谓一心。有非初禅支非二禅支。谓除尔所事。即三四禅支。次以初禅对三禅。次以初禅对四禅。次以二禅对三禅。次以二禅对四禅。次以三禅对四禅。此等例初皆为四句。言五支者为是何义。答。觉悟名觉。细心分别名观。庆悦名喜恬愉名乐。寂然名一心。为对五欲名为五支。若对善法名为五法。复次下明品数。初明品数之由。次正明品数。次举譬。言应对者应作[(應-心)/言]字。若作应者感应意耳。出散下功能。若欲下次明二禅。先设方便。言但诃觉观者。亦应云总诃五支。但此二为首诃此二已余者随去。又此二难断故但诃之。言即发中间单定者。诃离初禅即灭五支。名为单定。前虽一心一心从于四支后得。今此单定从于一心支后而得。一心支后复更一心。故云转寂。言退禅者。以舍为退非谓退下。无前功德故云蔑屑。若不下明发二禅。言混四大色者。若在初禅八触四大体用各别。若入二禅同成一色。故名为混。照心下释。言四支者。离觉观垢依内净心皎洁分明。名为内净。此内净定与喜俱发。名庆名喜。受于喜中胜上之乐绵绵美快。名之为乐。受乐心息。名为一心。若欲诃喜准初禅说。故第三禅亦先设方便。如初禅法。忽发下正明发相。言五支者。乐生舍喜名之为舍。护令增长名之为念。善巧离著名之为慧。快乐遍身名之为乐。此乐不同二禅中乐。二禅中乐猗喜而生。又亦不同觉观生乐。此受乐息名为一心。次引教如文。次明四禅亦先设方便。次正发中言四支者。与不苦不乐相应。名不苦不乐。舍下胜乐不生忧悔。名之为舍。等智照了名之为念。无下地染名为清净。定体无动名为一心。次明空界四处相者。灭三种色如第六卷。又诸经论。唯大璎珞说四空处各有五支。名字并同。深浅各异。一想。二护。三止。四观。五一心。天台云。支名虽同处既四别。恐是修时方便既用八圣种等。致有五支之别。大论十九问。应明禅波罗蜜。何事明事禅定。答。以众生但于五欲求乐不知禅乐。菩萨知故。示其乐相。次即令其入于道味。今虽明发兼示人知。若不知者则有二失。一不知禅乐。二滥谓何疑


止观辅行传弘决卷第九之一

止观辅决传弘行卷第九之二

　　　　唐毗陵沙门湛然述


次明亦漏无漏禅。初明来意者。准禅门中根性有三。故慧多定少为说六妙。此六妙门多于欲界发无漏故。是故未必备须上地。又历一切因缘六度。是故判属慧多定少。若定多慧少为说特胜。特胜禅中慧性少故。故至上地方发无漏。若定慧等为说通明。通明禅中定慧性等。观慧深细具发根本。从下至上皆发无漏。此是随机顺习之说。若对治者。沈多应修慧多定少。散多应修定多慧少。沈散等者应修等观。彼明法相则辩随机对治之说。今此明发但随发判。问。今文何故不明六妙门耶。答。初数及随在前根本中说。后四入理非今所论。况俱是修相。故此不论。言来意者。问。何名特胜。答。修九想起过。是故佛令修于特胜。此观特出胜于九想。故名特胜。如律云者。十诵律云。佛在跋耆国婆求河上。四分律云。婆求园。园在河上故也。令诸比丘修不净观。诸比丘如教修习。于身生厌。如人以蛇而系其颈。或有诸比丘发心欲死。叹死求刀自杀。或服毒药自系自坠。或转相害。有一比丘。便往鹿杖梵志所赞言。善人。汝能杀我与汝衣钵。时彼梵志即以利刀断其命根。有血污刀至河上洗。时有天魔从水中出。住水上立赞梵志言。善人。汝得大福。是沙门释子未度者度。未脱者脱。兼得衣钵。如是乃杀六十比丘。因半月说戒。佛问阿难。不见诸比丘。阿难具答。因斯立制等。尔后改观令修特胜。问。若尔者。何不在不净观后列之。答。若依对治应如所问。今依深浅故在前列。故大品广乘品。九想等禅皆在特胜后列。是则经亦依于浅深。大黄下明爱策。初譬者。无漏观如身。贪欲如热病。九想如泻药。自害如太过。未知尽漏名为身弱。唯专厌身如弊之。药本治病令身康复。今病虽去令身困弊。故云弊之。更修特胜如并补。犹带不净如并下。进发无漏如身复。策胜下判。有观下明假实。初法。次譬。云如廉食人者。即治贪欲人也。存身修观如啖猪猪。念处观身如著粪物。不即自害如犹强食。九想观成犹如臭猪。雇人自害如不复食。廉字非体应作此馅。即薄食也。合如文。特胜发者下正明发相。此十六法对四念处及四根本。一一念处中皆云若对道品者。念处属道品此从通说。故指道品。从初知息出至除诸身行。有五特胜名身念处。初云入出息者。入至脐出至鼻照之不乱。乃至知于入轻出重。入粗出细。入滑出涩。入冷出燸等。知息长短者。大论五十三云。如旋师旋师弟子知绳长短。而根本暗证下。举前根本与此辩异。如灰覆火等三譬。并譬前根本无观慧也。火食妇如有身。灰夜盲如根本。今有观慧如除灰白日眼开。故知特胜并异根本。前八触触身去。亦斥根本。仓者谷藏也。谷等即五谷也。谷即五之通名。谷者实也。五种成实名之为谷。五谓黍稷麦稻麻。次从心受喜下。三特胜对受念处。次心作喜下。三特胜对心念处。大集等者。此引大集证无内净。今但云心作喜。即似无内净故同大集。从观无常下。五特胜名法念处。言余处亦观。未为别治等者。从知息出入来。并观无常。此但通相知无常耳。至第四禅此禅息断。故外道计之以为常也。故观无常偏治此地。又至四空弥须辩异。故空处文其言犹略。应云空散是欲识其欲散。故名离欲。又以观慧观此离欲。应云离是离欲。名观离欲。无所有处言若多若少者。识处为多无所有处为少。今有观慧离是多少。故云皆无。少即是灭故云观灭。此十六下总结也。横对念处理异根本。竖对根本复依念处。依念处故异单根本。故举譬云如食无盐等。单发根本如食淡。特胜有观如加盐。根本浅深故云竖。念处法等故云横。文初虽不列数。名义已足不须别释。唯初身念五法。名相稍隐。一知息入。二知息出。三知息长短。四知息遍身。五除诸身行。余文可见。禅门中问特胜依何地。答。解者不同。有师云。但在欲界未到乃至初禅。上地非不得之。以观法不足故。如第四禅无出。入息及以喜乐。以明念处不便故也。又有一师。具如今文及法界次第禅门中说。并依经故作此释也。有一师云。对四念处可尔。但分之不调。应如无漏十六行相一谛各四。于一念处各四特胜。身行者何必指出入息。必须心受乃能造行。是故第五入受念处。此师对地亦与今同。但对念处小不定耳

○次明通明者。初来意中。言见三十六物者。前特胜中明三十六与此不异。又诸文皆云内外中间各十二物。唯禅门中但分内外。外有十物。内二十六。于中二十二是地。十四是水。而不分名相所属地水。应云发毛爪齿薄皮厚皮筋肉骨髓(十)脾肾肝胆肺大肠小肠心胃胞(十)屎尿垢汗泪涕唾脓血脉(十)黄痰白痰癊肪[月*冊]脑膜(六)此三十六中发毛爪齿垢汗泪涕唾屎尿。此十属外。余者属内。十中除发毛爪齿加脓血肪[月*冊]黄痰白痰癊髓脑。此十四属水。余者属地。若各分十二随相可知。华严等者。禅门中问何名通明。答。此禅观法无别名目。北国诸师修得此禅欲以示人。既不知名立名不定。试欲安置根本禅中。而法相迥异。若对特胜名目全殊。始对背舍观行条别。所以诸师名为通明。又有二解。初云。修时三事通观。故名为通。此法明净能开心眼。观一达三所见无障。故名为明。此释与今文异。又更一释与今文同。所以得通明名者。因中说果故云通明。问。若尔。余禅亦得何但此耶。答。余禅虽得不如此疾。是故诸师以之为名。问。大集中释名为如心乃至住大住等。何不依之而名通明耶。答。大集经中但云宝炬。名犹通漫未足可以与诸禅辩异。请观音中观于心脉亦似此禅。故云是此意也。亦未足释此禅名也。从当知下既无的判。是故但以通明为名。次正明发中。初约大集五支。先列。次释。释文且依大集宝炬以释其相。禅门虽云无的名目。释义必依大集之文。不同诸师云无安致处。初释觉支。经有五句合而为三。初别约二谛释二觉。次合约真俗释二思惟。三约三谛以释心性。初释如心可见。次又识俗谛下释大觉。准禅门释九十九等者。大小骨三百六十。髓九十九重。此骨间复有诸虫。四头四口九十九尾。其数非一。脑有四分分有十四重。五藏叶叶相覆如莲华。孔窍空疏内外相通。各有九十九重。亦有八万户虫。于中住止互相使役。音声言语去来动息等。具如禅门修证中说。从思惟去所言真俗者。秖是向所明真俗耳。乃至定支渐深细故。辩异如文。心行下释观支。言上觉支是解者。上根本支直觉八触。暗证无观故斥云解。心住下释定支。不释喜安二支也。指广如文。发此下明诸地位。言初禅如泡。乃至第四如镜像者。展转相望渐渐深细。故约喻体以辩相貌。入无色界无色可喻。是故喻支但至四禅。无色但云三事空等。灭非想三种受想者。若法行比丘作是思惟。若有识想触想及虚空想。若修无想永灭此想。想虽有三并是所灭。又灭大地通心所中受想心所。是故通名灭受想也。婆沙云。是定亦灭余心所法。何故但云灭受想耶。答。有云。唯灭此二。有云。此二胜故。有云。亦灭余心所且从胜说。又云。此二极为行者作疲极故。受于色作疲劳想于无色作疲劳。又此二法于二界中为胜故。受于色胜想于无色胜。又能生于二种惑故。受生爱想生见。又问。此定为是有心为是无心。答。尊者陀提婆说云。有心若无心者。云何说从彼定起名死耶。如有比丘于日初分欲乞食去。时天大雨恐损衣色。立誓入灭定乃至雨止。雨经两月乃止。比丘定起即死。色界不须段食入则经久。问。入时不立誓何法而起。答。如有心定法自应起。又问曰。三业之中何业先起后灭。答。若入定时先灭口次灭身后灭意。起则逆次先起于意。不可身起而意不起。问。灭定何别。答。灭是一刹那定是久相续。问。心不动名定。此定无心云何不动。答。虽无心不动。有四大相续。次有俗观下判漏无漏者。此中判前如心等行大行等中真俗及漏无漏也。仍带皮肉等相。故名为俗及有漏等。有深细如空之观。名之为真及无漏也。此禅等者斥成论师。有漏名事无漏名理。故知此禅一一地中。皆有观慧真俗相即。况过非想至灭受想。尚过特胜况根本耶。故斥论师不知用之为八解脱。而但以根本为事禅耶。道谓道共。定谓定共。次引毗昙斥成论师。毗昙明义不失义理。如汝所解。但有无漏理定。无八解脱事禅。当知汝论无俱解脱。约外道下破成论师。还将彼论戒慧难彼论师。是则下结难。客医等者既无八解则无客定。将何以异外道禅耶。言八术者。大经第二云。复有明医晓八种术从远方来。经文自解八术有八复次。一一复次皆自结喻云。除一阐提。古人共云。喻于八正以治八倒。章安云。有十种医。但除圆教后心即是如来。余有十人。并须治之。果未满故。谓圆初心中心。三教菩萨两教二乘。断结外道苦行外道。空见外道。此十医中二是圆医。善下八法名晓八术。当知成论既无客定。但有断结苦行等三。又云。三达五根名为八术。又云。无常常等各四为八。据此二义则成论人八术全无。无常等四尚自不成。云何异于断结等三。余在释签中明

○次不净下明无漏等。禅门明修故通列九。谓九想八念。十想背舍。胜处一切处。九次第师子超越。今文无者。八念十想已如前简。胜处一切处合在背舍中明之。九定等三是果地法。若昔已得不复生此。是故此三今亦不论。今文加彼大不净慈心因缘念佛神通者。大不净与九想但是粗细总别之殊。慈心彼文合在根本为十二门。念佛彼文在八念中。神通既是诸禅之用。彼但明修是故不列。今恐习发故须列之。故知所列法相广略。各有其意。今初九想者。若欲修习应往禅门。委寻其相。然此行者必须戒净念心不悔。易受观法能破贪欲。初标二人。次明二人发相。先明坏法人者。初此人下明坏法意。既无骨人可观。是故进至第九烧想。既无下辩异。愿智顶禅者。此坏法人不修背舍乃至超越。此超越禅最为高上。故名为顶。此禅又能转寿为福。转福为寿名为愿智。大论十九云。欲知三世事随愿即知。亦名无诤。能令他心不起诤故。此超越禅亦具四辩。俱舍二十七云。以愿为先引起妙智。如愿而了故名愿智。虽言烧灭等者。身想虽无而身实在。如灭受想。受想虽灭而身实证。此人下辩坏法人有退无退。如毗昙等者。婆沙中问。阿罗汉退。不应二三两果亦退。答。阿罗汉退牵二果退。犹如沙井上下有砖中间唯砂。上砖若颓。从上至下。其中间砂。岂得不颓。四果如上砖。二果如中砂。初果如底下。若至底竟不复得去。问。若至初果亦应言退第二第三。答。如人堕于三层之屋。彼亦如是。虽即不言退第二三。二三实退。复次二三是第四因。其果既退其因亦退。若尔。初果亦是第四果因。亦应说退。答。初果之前更无有果。若彼退时更无住处。若许初退则有多妨。本是见谛今非见谛。本是得果今非得果。本是决定今非决定。本是圣人今非圣人。离如是过故不说退。问。退经几时。答。经少时乃至自不知退。若自知退当修胜进方便。复次彼烦恼现在前时。心生惭愧速作方便。如明眼人昼日平地颠蹶。寻即还起四方顾视无见者不。彼亦如是。若佛若圣弟子善人无见我者不。亦如暖身体人有小火堕在身上。寻即除却。问。既退两果。两果不应作者为作不耶。答。不作也。果人所行异凡夫故。然慧解脱亦不并退。有退义故故说有退。阿含下引第三果退以为类例。亦是不得事禅之人。此人虽退不失道共。此生还得。故知阿含与婆沙意同。既言欲饱自来。即是于初果身中。作初果人所作事也。皆不失道共故得为例。若然下判无事禅成慧解脱。并依世道用欣厌断。故名世智。若无漏道随依一地。断自上下三界诸惑兼得灭定。是故不退。若不坏下次释不坏法人。初明不坏法相。言观练熏修者。具如法界次第中说。言练禅者即九次第定。具如摩耶经云。入初禅已次入二禅。如是次第至灭受想定。依于九处次第而入。故得名也。又入无间故名为次第。言熏禅者。即师子奋迅。犹如师子奋诸尘土。谓奋迅入出。所言入者具入九定。从下以至灭定为顺。所言逆者。从灭定起复入非想。如是次第复至初禅。所言出者。逆顺皆经入一散心。言修禅者即是超越。谓超入超出各有若逆若顺及以逆顺。顺者。离欲入初禅。从初禅超入非想处。非想处超入灭定。灭定超入二禅。二禅超入灭定。如是乃至非想。所言逆者。从灭定起入初禅。初禅起入非想。非想起入初禅。如是无所有处乃至二禅。言逆顺者。从上超下从下超上。相对交过还至灭定及以初禅。三种出者如入无异。但逆及顺。皆须经一散心中已次入诸定。委在法界次第及大品大论。若依涅槃后分练熏义同。修禅稍异。经云。有二种。一者与此文同。二者超一超二。或至全超。言一二者不能远超。言远超者必能一二。若修时下对修辩发。爱多等者。今此并约九想自身他身以为内外。广如大论二十一释背舍中说。又云。初习观时俱观。习熟除内。亦可爱多观外谓九想。见多观身谓背舍。内外俱观谓胜处。于坐下正明发相。不坏法人但至第八。[月*曾](粗邓切)溃者散也。[泳-永+柴][泳-永+柴]者汁流貌。字无正体。滂沱者亦流貌。未见下明功能。初明治欲功能。初法二譬明观成生厌。如捉净法婆罗门者。大论二十二释十想至食不净想中云。如一婆罗门修净洁法。有因缘事至不净国。念言。我当云何离此不净食得清净食耶。见一老母卖白髓饼。便语之言。我有缘住此百日。常作此饼来送与我。多与汝直。老母日日送之。婆罗门欢喜贪著饱食。后时作饼日渐无色无味。即问之言。何缘尔耶。老母答言。痈疮已差。婆罗门言。此何语耶。答言。我大家夫人隐处有痈。以面酥甘草傅之。痈热脓出和合酥饼。日日如是。是故饼味及色俱好。今夫人痈差。何处更得。婆罗门闻之。以拳自打槌胸干呕。我当云何破此净法我为了矣。弃舍缘事驰还本国。行人亦尔。著好饮食观见不净。不复可贪。今借喻假想意亦如是。身如痈饼谓之为净。若知不净还于涅槃清净本国。若证下观成。尚不下举况厌相。呜字应作歍。口相近也。若作呜呜呼字耳。如是想者下与特胜辩异。如贪食人等者。爱身如贪食秽身如猪猪。实观如审知。存身如强食见虫如假想。厌强如不食。前特胜下合喻。特胜是实观。九想是假想。故下引证。六贼者六欲也。此九通能治于六欲。若别治者。死想治威仪言语二欲。胀坏啖三治形貌一欲。血涂脓烂青瘀三治色一欲。骨烧二治细滑一欲。九想又复通治所著人欲散治人相欲。能动九十八使山故。所治最强。言怨诈者。爱如怨家诈为亲友。令人起贪如诈亲。牵人入恶如怨家。具如大经二十一。如是下明助大小乘功能。初正释。次引证。初文者。或随本习或随现观。故大小乘同为贪欲之所障碍。障去习发遂本所期。今时行者言虽尚深宁免爱缚。不信此观岂会真理。释论下破谬。兼证九想能发大乘。故知诸师不体论意

○次释背舍。初重判浅深。前三是根本是有漏名根本味。特胜通明名根本净。九想已去观练熏修名四事定。今于事定但说观禅。于观禅中文犹未尽。次九想后以明背舍。复应简云练熏修三非今所明。文在后简大小别故。言总别者。总与不坏人共。别在菩萨行。又背舍下判因果以释名。言因中说果者。有人云。背舍即是解脱异名。今以衍门往验意则不然。大品云。菩萨依背舍入九定。及身证那含虽得九定。亦复未受八解之名。故知因时厌背舍离烦恼。名为背舍。后时具足观练熏修。发真无漏三界结尽。尔时背舍转名解脱。故知背舍在因解脱在果。若名背舍为解脱者。即是因中说果义乃至果中说因义。亦可通。若言异名乃成大妨。故婆沙中问。背舍是何义。答。背舍是弃义。初二弃色爱心。第三弃不净心。从第四去至非想处。弃下地法。灭受想法弃一切有缘。尊者和须蜜云。得脱义是解脱义得脱烦恼故也。又虚想得解名为解脱。故知论文亦是背舍从因解脱从果。故今文中从背者已下。重述从因义边以释背舍。言净洁五欲者。禅门中云。欲界凡夫迷情贪著不净之法。以为净妙。名不净五欲。从欲界定乃至非想虽有著心。犹名净洁五欲。今以背舍无漏对治厌离不著。故名背舍净洁五欲。若破下次明对治。外约九想。内约背舍。随人不同故立观各异。一内有去。略列初后二名。释中一一标名解释。故不烦预列。所言下正明。初背舍发中初略释。次若修下广释。于中先对禅门辩异。次行者下正明发。初内有色中先正释。云忽见自身等者。以初修时皆从足起。今发亦然。又从足起易成故也。如发八触足发多进等。[聲-耳+空]者亦作[害*空]。深山谷也。此不净尸如空山谷。故曰也。萨埵等者。明此观法能助大乘菩萨之行。故令萨埵自厌其身。即金光明萨埵王子。投身饿虎者。并由得此背舍观故。大经下引正。圣行品云。依因指骨以拄足骨。依因足骨以拄踝骨。依因踝骨以拄膞骨。依因膞骨以拄膝骨。依因膝骨以拄髀骨。依因髀骨以拄臗骨。依因臗骨以拄腰骨。依因腰骨以拄脊骨。依因脊骨以拄项骨。依因项骨以拄颔骨。依因颔骨以拄牙齿。上有髑髅。复因项骨以拄肩骨。依因肩骨以拄臂骨。依因臂骨以拄腕骨。依因腕骨以拄掌骨。依因掌骨以拄指骨。如是三百三十六骨展转相依。一一谛观皆悉遍知。今此文云指[(爾/虫)*皮]如泡乃至顶者。先想坏皮肉从下向上。一指二指乃至头顶。乃至逆缘从上向下至骨想成。次明外观色中初欲定。次未到。此法增进等者。经论不同。或云青黄赤白。光随向上等者。此是光未成相。渐至成就则遍十方。如须弥等者。如须弥山四方土地有情海水。皆随山面而为一色。今此四色亦复如是。皆遍十方各同其色。一一色处复不相妨。如是下发初禅。初正明定相。薳久等者更却牒前。光初发时但久观骨光应自发。次一色下明支林功德。初总标列。初色下释五支。言八色者。见地色如黄白净洁之地。见水色如深渊清澄之水。见火色如无烟清净之火。见风色如无尘回净之风。见青色如金精山。见黄色如薝卜华。见赤色如春朝霞。见白色如珂贝雪。见色分明而无质碍。复练骨人从头至足。逆顺数缘使速成就。玄文释背舍中。云光中见佛者彼明圣行衍门故也。今且明事故略不论。忽发宿习准彼应知。黮黮者(他感切)应作[黑*敢](乌敢切)忘也。但此下辩异。云彼带皮肉者。彼特胜通明犹带三十六物九十九等。若论下明邪相。暗证下辩异。次明大小。初小中言若三藏等者。真谛三藏也。若准三藏意触从外来。此依下今家判三藏释。但在有漏。从大乘去明大者。今文探取衍门开权意说。故下结云界外法也。文中先举三学况释八色。故知三学之中非但慧道经生不失。戒定亦然。何者。戒是有为色法。定是有为心法。命朽之时形俱无作。戒体虽谢无作戒业得得不灭。以随业道至未来故。由诸事定能伏结惑。如蛊残藏。由伏故断如蛊害命。以无漏慧得初果已。慧道势分流至未来。经于七生以尽残惑。是故当知以戒例慧。小乘事法尚至无漏经生不失。故知实说一切事法并属界外。当知此法本如来藏中不思议法。覆相赴机以为权说。二乘不了以为近计。故知不得专依有漏。若发下结位如文。次明异解。此中所引成实毗昙。成论同昙无德。毗昙同萨婆多。然毗昙云。初二在未到中间及二禅。此中云欲界及二禅者。准妙音师说。复有人云。又更一释。并前二论三意不同。今依下正释。今依大论并异三释。前三虽异各有所以。成论据不净边。前二在欲第三既净故通四禅。毗昙前二两向说之。据骨人边应在欲界。据放光边应在色界。后师据第四禅既证舍受无厌背义。虽各一途终非通允。故今家解依大论文并破三解。此一位既然。已下余位并准大论。次内无色相等者。明第二背舍。于中先明内无色相。仍先明析灭。次明体灭。体灭中又二。先法。次喻。喻如好马等者。欲灭骨人骨人即灭。名任人意。好人亦尔。用此析体二种观者。依于藏通二种门故。准前文云是界外法亦可通于别圆法也。亦恐宿曾修此门故。若但用小不须衍门。若通教事禅亦可用衍。有此众意故用两门。骨人去已新法未发者。位在中间未发内净。以不净下明外观色。初简示色体。次释所以。若修下辩发不同。忽见下正释前文中间定相。又见下发二禅相。次明五支结位。如文。三明净背舍中初出异释。成论四禅共净背舍者。前云成论判第三背舍在于色界。故知四禅共净背舍。今以两禅下今文正判。用此一意尽破前三。何者。以极净故在第四禅。胜处一切处非第四不成。有身证故在第三禅。仍约初后以分三四。若定结位应归第三。故准此解前三俱坏。缘净故净者。以第四禅为极净缘。此色起时莹于八色者。三四起时莹练初二。故名三四以为初二色之净缘。是故三四独得净名。是故更开四句释之。前三属初二第四属第三。初句者。实是不净上更加假想故也。禅门云。不净有三。一者出处不净。谓骨人。二者所照不净。谓外不净境。三者光体未被净缘莹练故也。故初二禅虽有光明未名为净。今言净净离三不净净义具足。名净背舍。空处中云过一切色等。具如第六卷略释。但彼依根本今在净禅。以此为异。又根本亦灭有对等三。今此背舍可见不可见有对。前二背舍已灭。第三唯有不可见无对。故至空定但灭无对。以此为异。若凡夫等者斥根本。圣人等者立圣斥凡。然背舍者实通凡夫。又识生灭下释无所有。前空识处具有能所。今无所有灭于所缘。故云无所有。次释非想者。能忘前三故云舍识无识。无识即是不用处也。故名非想非非想。言识处如痈等者。八圣种观亦具如第六卷说。次此无下释灭受想中。言犹有细烦恼者。细惑有十。谓受想行触思欲解念定慧。此斥非想有惑故也。今舍能缘之受想等者释灭受想名。依名出体。非想地中犹有能缘非想之心。今灭受想中灭彼能缘。复灭能灭方得名为灭自他地。言水鱼者取命根在例如蛰虫。蛰者藏也。易曰。龙蛇之蛰以藏身。从若以所灭为名去。正破旧解。若但灭他地何殊根本。从今从下正解释。释前初解舍能缘等。即灭他地。无复能灭即灭自地。故不同旧单从所灭。次叙二论。如文。斥成论师云后四等者。缘成论人执无客定。但以无漏依于根本。是故文中以背舍中前三背舍以难论人。然此难辞有纵有夺。八中且除灭受想一。于前七中后四空处已灭骨人。唯缘空等。既无别法。但以无漏之心修此四空。此则可然。是则以四空背舍纵之。若前三背舍观不净境。八色光明异于根本。名为背舍。此则正是俱解脱义。何意弃此而不肯用。但约外道根本禅耶。此即夺也。故知成论但用世禅实为违理。若过下判习。前七解脱摄得八定。故约八定以论发习。灭受想定不论发习。是故前文不以为难。又第八定不关根本。故不为难。九次第定等者。释九想初既以具列四种事定。未暇简出。故今重释。准于小乘则无发于练熏修义。大乘或有。如南岳大师通名背舍一时俱发。即其相也


止观辅行传弘决卷第九之二


止观辅行传弘决卷第九之三

　　　　唐毗陵沙门湛然述


次明大不净。初标异名。前所下辩异。云约此等者。前小不净后明背舍是。总共二乘别在菩萨。今大不净亦复如是。次正释中初示相。丘者聚也。小陵也。墓者冢也。礼云。凡葬而无坟谓之墓。白虎通云。天子坟高三仞。一仞七尺。树之以松。诸侯半之树之以柏。大夫八尺树之以栾。栾者说文云。似木栏。士四尺树之以槐。庶人无坟树之以杨柳。是知坟墓俱通贵贱。汪者水深也。广雅云。万顷陂也。羹作秽汁等者。大经十三。因迦叶难佛言。如是思惟无有实利。亦如比丘观不净时。见所著衣悉如皮想。而实非皮。所可食啖皆作虫想。观好美羹作秽汁想。观所食物犹如髓脑。观骨碎粖犹如于糗。于坐下正明发相。次譬。如文。初观下对修辩发。如文。复次诸下明境转所由。由心转故。故引二缘以例想境感果不同。如观不净等。感果是过去心力。不净是现在心力。今明发相亦由宿因。过现虽殊同皆心造。是故得以二种为例执石等者。如大经中释摩男执诸瓦砾皆悉成宝。亦是过去心力所致。僧护所见意亦如是。彼经云。舍卫有五百贾客欲入海采宝。有一长者告众人言。我有门师名为僧护可请为师。咸共往请。僧护曰。可白和尚舍利弗。便至舍利弗所白舍利弗。舍利弗复至佛所以事白佛。佛便听去。即共入海未至宝所。有一龙王从海而出。众人言。汝是何神。龙王现身云。与我僧护。贾人等即便与之往采宝所。还至失师所作如是言。至世尊所当何所言。龙王知贾人还即以僧护还诸贾人。贾人于是共僧护归。贾人贪近从陆路还。贾人夜发误弃僧护。失伴独行而去。至一僧蓝即见僧温室地狱。僧入火然。问曰。是何人。答。阎浮提人难信汝可问佛。如是次第见五十三狱。至已问佛佛为解说。温室狱者。迦叶佛时恣用僧器。楗槌狱者。不打楗槌。用僧物故。肉地被烧狱者。私耕僧地故。肉[土*瓦]地狱者。为僧中上座无有禅律。饱食而睡说世言论。好食自啖恶者僧中行。净人先自啖粗者僧中行。所受苦相亦复如是。肉瓶火烧狱者。为僧当厨朝食留晚。晚者复留以至后日。檀越送食隐待客去亦复如是。不均行僧果亦如是。刀劓鼻火。烧狱者。唾僧净地故。栓打肉狱者。钉僧壁上悬己衣钵故。火烧肉台狱者。当生卧具将户钩游行。妨僧受用故。自住好房余与不好者。苦亦如是。烧房狱者。住僧房如己有。不移不依次分故。火烧床狱者。用僧床不依法分故。破僧木然火。苦亦如是。火烧敷具狱者。脚踏僧具故。火烧肉厕狱者。净地大小便故。身坐高座火烧狱者。颠倒说律故。为利说法。苦亦如是。火烧果树狱者。私啖僧果及与白衣故。四肉树火烧狱者。无德断事故不均等。与僧卧具。苦亦如是。二沙弥被中火烧狱者。沙弥相抱卧故。彼经仍为利益檀越及比丘故。乃云如是比丘虽不持戒。四事供养犹得大果。况复供养四方僧众。如是等狱于海洲畔随处而有。或身为床林瓶等也。当知色法皆随人感。色无定体随心所变。观法若成皆能转色。若执下明由境转故。有破结之功。言此观契转变之道者。假想若成。实见诸境转为不净。如神通人令物实变。假想变境如彼得通。故云契转变之道。又诸物中一切皆有可转之理。故神通人及修观者而能转之。此理元是如来藏中不思议法。随心取著成外成小。汝等所行是菩萨道。平等法界方寸无亏。若根本下辩漏无漏。若根本一向有漏已如前说。小大不净及背舍等。是无漏缘未即无漏。若正用智以断于惑。随依一地故云自上皆除。故俱舍云道展转九地。若人下约大不净以明背舍。若人等者。始终俱破依正二报。若论下约于背舍。以明胜处及一切处。先标。婆沙云。胜于烦恼名为胜处。以于依正俱不著故。故于依正转变自在。大论云下引论辩根。禅门中云。修背舍竟别修胜处。下根也。若处中说具如今文。更不别明初修胜处。但于第三背舍中。却观前二背舍成四胜处。次于第三成后四胜处。是故不须更别修也。若上根者。亦不须待至第三竟时。方更重修前二背舍作前四也。于初背舍。即能分别若多若少好丑知见。成二胜处。次于此后成余胜处。此仍准教辩上中下。犹约背舍以明观法。若上上利根又不须依向三根之法。如育王经第十八摩偷罗国有一男子从鞠多出家。闻说不净观法自谓已作所作。后往犍驮罗国见于女人而生欲想。即便自取钵中之糗以与女人。女人见之露齿而笑。亦于比丘而生欲想。比丘见已乃至观身如见齿骨。骨想成已得阿罗汉。从若多若少乃至好丑皆不净者。正明发相。初正明发相。次判位。初文者。约初背舍立二胜处。大千为多减者为少。如此多少皆有好丑。乃至最后好丑皆悉不净。前背舍中虽观净色皆是不净。未能展转比决好丑。今善观知故云胜知等。又复直尔约小不净。但依正报以明好丑。若依大不净起胜处者。亦于依正二报得胜知见。具如别教四念处中说。若内下约第二背舍立二胜处。初明发相。次释知见。次判位。若胜处下明功能。上古下引事。推位让国者。如吴太伯为太王长子。次弟仲雍。幼弟季历。太王有疾让弟承嫡。故托采药入于东吴。余如助道中说。还牛等者。尧聘许由为九州长。由闻之诣河洗耳。巢父因饮牛而见之。问曰。夫人洗者先洗于面。子何洗耳。答曰。尧聘我为九州长。恶闻其声故洗之也。巢父曰。吾闻豫章之木生于深山之巅。上无通车之路。下无涉险之迳。工匠虽巧而不能得。子欲避世何不深藏。而浮游人间苟求名利。吾欲饮牛污吾牛口。乃牵牛上流而饮之。又婆沙中问。胜处依何身得。答。依欲身得。问。能于佛身作不净不。答。能作。但唯佛能非余声闻等。佛身无垢。一切不净观者。不能于佛身作不净想。三明后四胜处。初对位。次明大小。次辩假实。大论青黄等者。后四胜处但有四色。今列八色其意云何。答。经论不同今文双列。是故判之。青等从实地等从假。此约三昧意缘色判。非是五根所得之色。故三昧所见十方遍皆四色。故四色是实。若见地等亦是四色。而更立地等四名。故是假也。以十一切处见八色故。若但言八色则俱从实说。若判五根所得之色。应云青等从假地等从实。如俱舍云。大种谓四界即地水火风。能成持等业坚湿暖动性。此明实四大种也。能成持等明四大用。谓地能成持。等谓等取余水等三。即水能成摄火能成热风能成长。次云。地谓显形色随世想立名。水火亦复然。风即界亦尔。既云世想故形显色悉皆是假。显色者谓青等也。形色者谓方等也。水火亦具形显二色故云亦然。风者。论云。风界者无色可见。有言。亦尔者亦如水火。谓黑风等及团风等。此假实色。于五根中假色则为眼识所得。实色则为身识所得。若三昧所见并非身眼二识所得。故判假实有此不同。况三昧所见青等地等。各见不混。若如俱舍秖于地等实法之上。有显形色无别地也。是故不同。故四念处云。大论但云青等璎珞云地等。此亦无在。四色是名地等是体。名即假名体即实体。彼文仍云有对之色。作如是说。而不云三昧所见。故知止观从三昧所见边说。若三昧成则遍见十方无形色也。若光势未成有显有形。若从成判故应唯显。今文虽即假实俱列。必须存四以没于四。四兼前四名八胜处。此四下辩法有无。内外色尽者。自骨人为内。他骨人为外。既无内外唯有八色故无好丑。但有多少者。骨人虽尽非八色尽也。言多少者八色广陕也。次明十一切处者。初略判位。八胜处中除前四已。于后四中假实俱观。故得云八。更加空识故得为十。皆遍十方故名遍处。唯不动念慧者。至第四禅不为内外诸灾所动。即初支也。并念慧即三支也。且约小乘如此分别。次以青下正明发中。先明十一切处。次明十一切入。教有二文恐人不了。故兼释也。遍一切处于十方界。处处皆遍。故名遍处。十法相入复得入名。从此乃下破他人解。云八胜处者缘外八色。今意不然。此是骨人自放。以内心法自有色故。若内无色安能变外令遍十方。故前文判为界外色。意亦如是。故知不必缘欲粗尘。次引大论。云取优钵罗华等者。青莲华色也。恐人不解内心放色。是故借外以喻内心。此文又兼通申伏难。恐人引论而为难曰。若不缘业何故论文缘优钵罗。故引论文销其伏难。从若通明观者下。为其辩异更却纵之。若通明观后即修胜处。通明无色容借外色。今背舍后方修胜处。净背舍中自有八色。故云不坏法人内自放也。复次菩萨下更明菩萨修发。胜处尚冥诸度。况复八色。故后结云随心即成。此以通别初心菩萨为况。文中六度初檀可见。次尸中略明三戒。害彼下是杀。引物下是盗。欺诈下是妄。乃至慧中云不生不灭者。故知不是三藏菩萨。一切下何但具足六度而已。一切法门无不具足。道秖是慧定慧所摄。一切诸行胜处中足。如快马等者譬于胜处。心于诸法去住自在。是时下明胜处功能。初明有调魔功能。行四三昧人去。有入位功能。圆人发已转此为境。多入五品。由五品故乃至六根。近于初住故云近池。齐此等者。言齐此者。且明分齐所发。亦得是摩诃衍者。具如前文所破诸师不达论意。即此意也。尚得入品乃至六根。况后通论摩诃衍耶

○次明慈心定。初略辩前后。次正明所发。云善修得解者。寄修辩发。准教修习故名为善。修成就已名为得解。所缘有三者。谓怨亲中人约处即是广大无量。缘此三人乃至十方令得上乐。即是慈心成就之相。婆沙云。怨亲各三。中人一品。大经梵行文意大同。经论二文各有修相。禅门中亦明修法。谓初修时令上亲人得于下乐。次修令上亲得中乐。中亲得下乐。次修令上亲得上乐。中亲得中乐下亲得下乐。次修令中亲得上乐。下亲得中乐中人得下乐。次修令下亲得上乐。中人得中乐下怨得下乐。次修令中人得上乐。下怨得中乐中怨得下乐。次修令下怨得上乐。中怨得中乐上怨得下乐。次修令中怨得上乐。上怨得中乐。次修令上怨得上乐。是名修慈成就之相。悲喜二心亦复如是。若修舍心从中人起。若先舍亲恐生爱著。若先舍怨恐生嗔恚。是故应须先舍中人。于怨亲中怨易舍故。次舍怨人。于怨人中先上次中次下。次舍亲人先下次中次上。若舍心成就。等无分别。修既不等。发时准知。问。何人不能修四无量心。答。有二种人。求过人者不能修之。不求过者而能修之。求过之人乃至罗汉亦求其过。求善人者而能修之。求善人者乃至阐提亦求其善。现在虽无。过未或有。婆沙中广明其相。言广大无量等者。约三人如文。三人虽遍处若未遍不名成就。故又约方。故婆沙云。为缘一众生为缘多众生。答。初修之时缘多众生。成就之时或一或多。方所亦尔。大论二十一广明修相。言隐没等者。若依根本。内外俱隐没。及外隐没内不隐没。余则内外俱不隐没。因缘已下例同此判。若先下明与诸禅互发。初明发初禅。初标先后。次明发五支。释观支中。云或得人中天上乐等者。婆沙问。为与众生何处乐。答。有说。与三禅乐乐中胜故。有说。与四事乐已曾得故。有说。与曾经行处所有乐。至所住处思惟令得。愉者亦乐。论语云。愉愉如也。此名同根本等者辩同异。支名触名并同根本。根本如水慈如蜜和。若发等者。亦是寄修以辩功能。梵民为梵众梵臣为梵辅。婆沙问。梵福云何。答。有云。一切众生福。有云。轮王福。有云。帝释福。有云。自在天福。有云。梵天福。有云。除近佛菩萨余一切人福。有云。梵王请佛转法轮福。评家云。梵福无量。如上所说皆称美耳。有说。四种得梵福。一未起塔处以舍利起塔。二未有僧坊处起僧坊。三和合僧破。四修四无量。故净名云。修四无量开梵天道。次明初禅发慈定。次明慈定发二三四禅。如文。次但慈心下判大小。佛或时等者。婆沙云。佛说慈定报不过遍净。乃至舍心不过无所有处。具如今文。婆沙小乘尚至不用处。况复菩萨法耶。当知小乘具有二说。从菩萨恒与慈悲俱下方属大乘。地地皆有四无量心。婆沙中又问。余三无量心。何故在无色。答。此事弥勒始知。当知教权赴机而说。未穷实理。故云一往。从若先得根本下。明二三四禅发慈定。但云根本者从略。具足应须明位及判大小等。若依特胜下。次约根本净禅发慈定。云所依之定自是一边等者。特胜已去既有观慧与慈相别。又与慈心俱起及前后等。故得名为自在一边。不净取众生破坏相等者问也。观其破坏与得乐反慈定不成。虽无下答。破坏之相。顺涅槃乐即与法缘慈义相应。况复涅槃乐中之极。故知且以法缘慈答。此因通难此无漏定似于涅槃。故权立法缘。法缘应在二乘境中。问。慈缘众生等者。重问意者。二义相违云何相发。答意者。定法难思但须深信。大乘尚得诸禅俱发。今但慈心与不净禅。更互相发未足为妨。慈定亦能下。重作庄严义释。何但直尔相发而已。二种更互慈定益美。慈心既尔。悲喜亦然。或互相发此之四字。明大小不净发于慈心。今文存略。云相发者。语虽兼前此文正明不净发慈。余三无量心准慈可知者。例余三心准慈心说。又婆沙问。四无量中何心胜耶。答。舍心最胜。大经十四亦名四等。四等从心无量从境。境既无量慈亦无差。等心对四。故云四等。若四无量下判漏无漏。即从所附以判漏等。因缘不同等者。明慈定所依。依因何禅而发慈定。所用既多慈亦无量。故云百千不可称说。次譬者非但直言有漏等异。于一一禅一一地。一一品一一功德。支相味殊不可具说。故以欲界依正为譬。譬中又为二番不同。初譬法体深广。次譬法妙难信。初譬如文。次合中初正合慈。次兼合四。次释合如文。次譬有法有喻有合。譬云山左等者。如太华已东名为左儿。不识京畿珍羞之味。有作修字者非也。羞者。周礼注云。备百物曰荐。置滋味曰羞。珍者明滋味中之贵者。井蛙等者。井字应中心著点。四边像栏中点像瓶。尧臣伯益造也。世云市井者因井造市。故云市井。今但云井。井中所居欲非海族。蛙者小虾蟆也。言海若者海神名也。非者斥也。欲斥海陕而炫井宽

○次明因缘禅者。此因缘门。行者立观之要境。翻邪向正之始行。况能成就摩诃衍乘。体即三因佛性正种。故于此门广明乘相。此中既明三世因缘。辩十二时等。广如玄文引婆沙释。现在是苦。识名色六入在胎内。触受在胎外。爱取有三亦属现在。初二是惑。次一是业。生老死属未来亦是苦。于中初辩内外。云有大功勋内习力也。诸佛赐者外加力也。次正明发中初推现三支。云能缘所缘等者。观十二缘凡有二种。一者推果知因。如先推受以至无明。既知无明生于受等。则不起爱等起于当果。具如玄文释因缘境。二者推因知果即如今文。文明发得还寄修辩。于定心中所缘善恶能所和合。得名为业。业必招果故名为含。业即有因故有能含果。次推此业还由于取。取于善恶乃至无明。故息现因令灭当果。爱因下推现五果。六疱者。头身二手二足。又云。眼耳鼻口及二十指为二十四疱。识由下推过去二因。次推过至未。次结。次如是下明互发。初正明发根本。此因缘下明发之由。惑根本下辩同异。次判隐没。次明十功德。次结。乃至下发诸禅。若因下根本发因缘。则根本诸禅皆属因缘。初通明九地有支。何者。始自粗住终至非想。皆是因缘。因缘和合名为所成。即以欣慕定心为因。禀教为缘。定体成就为所成法。即名因缘以为能成。推此定体从因缘生。生即有支。随何地定成何有支。言诸定者。既且约根本。但约根本竖论诸定。此粗细下别明九地有支。如是等至取初禅相者。明九地发十一支。应云乃至取非想相。初禅在初从初而说。文中虽有粗细住等。非所期心。但因期心求于初禅。而发此等。是故不论粗细住等。如前二十五方便者。修初禅人本为初禅设二十五法。乃至非想亦复如是。故用前二十五而为行法。具如第四卷释五法中。约初禅释五法者。即其相也。言种种希望者。即五法中欲为希望。若通论者。初修净戒乃至一心。皆为希望初禅等故。又知此受由入触等者。此约观境立触入等名。不同诸论十二时等。上至非想等者。既约观境以明十二。但属界系皆具因缘。不同婆沙约界料简。云无色界无色有名等。此是根本发因缘竟。如向因缘发根本者。初发因缘。谓推三世增减四生不同。具如玄文因缘境中。及俱舍婆沙等文。又复亦有于胎生中不因精血而生者。义同湿化染香处故。支义亦足。如分别功德经第五云。如昔长者有女名善施。未嫁因向火暖气入身怀妊。父母责之乃至达王。女言。更无改异。王许之以死。女言。今乃有此无道之王。枉杀无罪之人。我若不良可以保试。王即验试果如其言。王语父母欲娶此女。父母言。用此死女为。即内宫中后生子。端正出家得罗汉果。复有多缘得胎不同。一一善达。并于定中所见分别。乃至三世相异立十二名。推根本等以成十二。复从十二发根本等。乃至特胜通明等例者。明诸禅发因缘。应云特胜等因因缘发。以因缘等多依根本。今从所依故云因根本发。又因等者。亦同慈依心依根本发。判属有漏。特胜通明亦同慈心。故云例此可知。次此观下明受名不同。禅经及五停立名不同。五停名慧禅经即作三昧之名。故云因缘三昧。三世等者。次判事理。此因缘观虽云慧性而不能破惑。如密室下举譬。五停如密室念处如明灯。由五停故能作理慧。当知五停虽名为慧。但是事观不能破惑。如富那下。证闻因缘即能破惑。方得名为理观因缘。言闻慧者。正指四念处位。言富那领解者。大经三十五。外道富那。佛问之曰。汝见世间有常耶。乃至世间有边无边等。若言世间是常是实。余皆妄语。是名为见名业名著。乃至边无边亦复如是。又问。若汝然火是火灭时汝知灭不。答言。如是。又问。是火然时从何而来。灭至何处。答言。赖缘而生缘尽则灭。灭时不至一切方所。佛言。若五阴爱生故然。若爱灭故二十五有灭。富那领云。如有一树死来百年。枝叶脱落唯有贞实。佛言善来成阿罗汉。然十仙中凡有领解。多云我已知已。我已解已。富那文中虽无此言既得罗汉。亦可通用领解之言。此因缘观者。判今因缘既属事观。是故不及富那有破惑之力。次引经论所出因缘不同。并可得为今文观境。璎珞十种十二缘者。上卷明第十地中。十种观法。第六观缘起智观十种因缘。具如第二卷引

○次明观者。若此十禅别别修观。则始自根本终讫神通。一一皆论十乘观法。若通总作者。即后所列者是。今于因缘禅后别立观者异九禅故。九禅唯待发方可观。因缘一禅义虽须发。亦可即观。况因缘门所摄宽广。若偏若圆若正若助。若因若果若自若地。无不摄在因缘观中。是故于此别立观法。于中初龙树下引龙树明用观意也。龙树中论通申大小。论意亦观因缘为宗。论师下明诸师谬解。但以二谛为中论宗。今言下破古诸师。言论宗者应明此论别显宗致。若言二谛此属通途。言何品者且指此论品品。无非二谛意也。况复二谛遍诸教门。故不可二谛为中论宗。言而皆破尽者。论诸品题皆破为名。如云破六情品破染染品等。品内观法破皆尽净。六情是俗破尽是真。故二谛破非论别宗。论初下正示论宗。若通若别皆观因缘。是故此论因缘为宗。故论初文名因缘品。通观下文故名为通。下诸品中虽随义别。而实不出观于因缘。此师下重斥旧解。北师虽以因缘为宗。不了一部通别之意。而却指后品小乘救义。小乘非正救义又旁。如何用此而为论宗。故论后文立因缘品及邪见品。申于三藏二乘观法。故立六因四缘用救小宗。论云。已闻摩诃衍今明二乘义。是故次列因缘等品。况取品内救义为宗。论虽明小小是所破。如何即用所破义为宗。故不可也。佛去世下正出中论用观之意。若佛在世利根之人。闻即得益。是故不须广明观法。佛去世后。若闻因缘反计三世定有轮转。是故龙树广作观法。但破因缘不事分别因缘之相。今既下次明今文用中论意。广立观法十乘入道。广破发得修得之相。故知论语通总不出十乘。次思议下正明观法。初明境中引大经四种观因缘义。则前三为可思议。后一为不可思议。故前诸文明思议境。或有至别教而止。即同今文。或有至圆教者。意则少殊。具如前简。言下智等四智者。初六道因缘正当四智所观之境。下智观故得声闻菩提等者。即是能观之智。智有差别。故大经二十五师子吼品云。十二因缘凡有四种。谓下中上上上。具如第一卷引。此文别教十住位中。言不了者即全不见。圆教即约六即位判。皆名了了。故四智当体复是今文四圣界也。并前六界即十法界十二因缘也。声闻乃至上上皆云若转者。今通约大乘意说。秖转惑为智智无别体。声闻中言七种学人者。三果四向也。随其余思生数多少生欲色界。故云善界。此下智中若从教判应有缘觉。今文且从声闻判之。次明缘觉中云结业尽不尽同前者。前是声闻有尽不尽。今明缘觉不应隔生。既摄属通教。亦约教论有声闻义。故得断惑例前声闻。尽则出界。不尽同前七种学人。次若转下明六度菩萨者。前下中智声闻缘觉器类异同。故可互摄。菩萨发心不与小共。又复为成十法界故三教菩萨同为一界。是故诸文多少皆尔。六度菩萨虽云般若犹在伏惑。通菩萨中云转无明为即空慧等者。空慧已成般若度竟。又云转行有为六度者。六中即是生灭助观以为般若。还以即空之慧导彼生灭。此通菩萨八地已上。则应随愿利物受生。八地已前惑既未断。是故今文随惑判生。故云同前。以即空心行于五度。故云福胜。即空胜拆故云慧胜。福慧既胜报生亦胜。但能胜彼三藏二乘。不及别圆初心菩萨。故名为小。应言八九地前。何故但云六七地前。八九是断后位。六七是正断位。举正断边以望未断。故云六七。次若转为上智者。既云历别即别义也。转见思等三种无明。为一切智等三种智明。此中但至行向者。且约不得意边。复让初地去以为佛界及上上智。又显证道无差别故。言同前者。住中见思同前二乘。界内尘沙同前藏通两教菩萨。界外尘沙虽不同前。同是尘沙故且同前。次若转下明上上智。先明上上智观为不思议境也。次重释不思议境。初中先总立三佛性。次若通下辩通别。虽有通别共成圆义。所言通者。一一支中皆三佛性。次若别下别对三佛性。何以故下判别对意。以此三道即三德故。故别对之。若尔。何故复有前通解耶。答。若别对者翻对义便。若通对者据理通故。是故别对三佛性中。一一无不具正因故。次性德下释前三德不纵不横初后不二。净名下证初后不二。众生是初。即是佛故。故知不二。若五品下判佛性位。言未断同学人者。同初果向。铁轮同无学者。且从总说。若从别论。应从初信乃至第十。节节依惑以判浅深。故六信已前犹同学人。所言同者智虽分于下中上别。据通惑断齐是故云同。若伏别惑一向不同。是故下文三贤十圣即与两教三乘不同。虽复变易等者。六根净位据通惑尽。虽同二乘受变易身其处亦等。依正胜劣永异二乘。五根属福故云生福。内智巧拙从初永别。释论下引证二乘变易身劣。既云根钝即是五根劣于圆人。若别圆下更明别圆福胜前教。此即圣位不与前同。证道同圆是故合说。仍随教道立本别名。若三贤下证圣因位始终皆胜。是故前文明别教位但在行向。初地已上摄在此中三贤位内。是故约证不分别圆之异。但语三贤十圣位耳。若最后下次明果位。于中先明三德。次三涅槃。净名云下证前善恶成方便净。善恶是缚。即缚以论不缚不脱。恶中举极故云五逆。极恶之理。理是极善。是故名为即缚论脱。复次下对不思议十如十境等。及问答料简。即是显前因缘三德不可思议。初对十如。文中两番对者。以十二缘两重因果故也。次对十境者。若通论者境境无非十如之理。今从名便故复别对。文虽别对正在一念。十二因缘摄于十境。问。若尔。十界阴等属苦烦恼。及业魔禅属行有者。此可然。如何十界行有亦摄二乘菩萨境耶。答。若通论者。二乘菩萨具有三道。今从别义故二乘菩萨不属苦等。问。若从别义四圣亦应不属苦及烦恼。何故从通。答。虽俱通通别。二乘菩萨从别义便故一往且然。夫对当义不可尽理

○次十二因缘下摄十如十境以入一念。具如前文阴入境中不思议说。华严大集等者。经文但云一念心具不云十界。故知存略。凡诸大乘云一念者意皆如是。若不尔者。云何遍收一切诸法。此犹下举略摄广。问。十二门等者释疑也。缘谓因缘法谓所生。因缘生法悉皆无生。此以论中问意而问今文。今文处处皆云缘生在一念心。论中云为在一心为在异心。论问意者。为在一人之心。为在众多人心。为在一人多人一念心耶。如是一念异念。并在今文一念心中悉具足耶。答中初引华严一多相即总答论意。多人一人于今一念悉皆具足。多人一人所起之心不出百界。百界为多一念为一。一多相即非一非多。次引大品以释相即。一切诸法皆趣因缘。百界因缘不出一念。是故名为是趣不过。故得名为一念具足。今说下翻破前难。且直尔云十二因缘者。指前华严大集两文。并云一念具十二缘。其实两经意兼十界。复次下定前一念以成观境。又有二义。一者以禅为境不同世心。二者即此境心复须离著。向辩禅心既言一念一多相即。为是何等一心能具。故简示言不得同于妄计一念。能了妄念无一异相。达此无相具一切心。三千具足方能照于一多相即。此据初心习观之人。恐滥托于妄情境观。是故应须简示入门。若据理论无非法界。亦何隔于取著妄情。此中一文及第一卷佛法界属可思议。第三卷初地即是初住。第四卷以思议释不思议。第五卷不思议初明一心任运具于三千。及下约十禅修观中云。行人观法极至正助。及魔境后明阴入十乘度曲入别。如是七文检验诸部唯一处出。若寻文者请以例诸。譬如下举譬。具如阴境三喻中说。故指法华安乐行等。真正下次明发心。初简偏中。还约不思议一念十二因缘。而分因果以论悲境。转此因果以明慈境。故简生灭无生假名。假名即是别教。即是简却藏等三教。次引华严者三教皆是菩提心魔。仍于别教须简教证。次若因下显正。拔苦下明誓境。次约此下正明发誓。约一念心生此十境。还翻此境以发弘誓。次安心中即以十界一念心中而分三道。苦即法性非止非观。业即解脱解脱是止。烦恼即般若般若即观。结业烦恼不离一念。当知此二亦即法性。故约法性而论寂照。心安法性名为安心。次破遍中与阴入境宽陕异耳。彼文宽故先明横竖。次非横竖。此中文略。即于双非以论横竖。若横若竖并推一念。次通塞文中亦先寄次第以明不次。出假文中云不通不塞者。不通秖是塞。不塞秖是通。随文便故是故语异。次从于番番下明检校能所。亦是一心以论能所。约有作等四及通别惑也。三假等者并是且寄次第而说。次道品中亦先明道品。次明三空。道品既以念处为初。故以因缘先对念处。于中复约通别二番。初约通中初身念处。已约十界。故下三念但云一切。十界皆四故名为通。次别明中复有二义。秖是二义两番对耳。初番阙受念处。应云无明行名色生死。爱取有支中受阴。受念处摄。然别中两番同立十二支。皆具五阴而取义少异。初番但取现文当体以属念处。或时下次文即以当位及以现在望于过未。二义不同。故过去二支及未来二支堕世。故属法摄也。若当位者与前大同。次料简中先问中。云云何三念者。依数人生死是不相应行。属法念处摄。云何通释皆具四念者。故毗昙俱舍十四不相应行。生死属四相。故不相应行摄。及初番别释中生死支何以并云具三念处耶。谓身心法。答中意者。于前通释恐义不了。故引大经释成通义。经文既云若生若灭皆具五阴。即是生死各具四念。如俱舍中十二因缘。一一皆以五阴为体。不同经部。于别对二义一一支中并立五阴。即是从胜。虽借彼权文寄事相说。而分位别。并须约于一念十界。当知是约一念之心通别二对。一切色分即身念处。一切心分即三念处。故与阴入境中道品义同。若通别等者。指前通别二对结成四德。并须观为不思议境。次此四下结非枯荣中道佛性。次通例余品。并如文。观根本下结成三空。在文可见。准前阴境可以意得。是故还约观无明等三假以说。不取法性四相者。先列不受等四。次列新旧等四。即是不受新不著旧。不念内不分别外。新谓爱取旧谓无明。内谓内心外谓外境。于一念心十界法性亡此四相。无依倚等者。不依四句即四相。无所见者。不见四句不见无句。不住亦尔。理本非修亦非造作。无因可修无果可得。次明对治者。于中初文略明来意。前道品等者。前道品中虽观十界念处。并是一向观理故且云转无明何以故下释用治意。无明行有各通浅深。今从别说。即以障中无明为理恶。事中行有为事恶。理恶已覆于理慧。事恶更助而覆之。故举譬云贼多我一。事理两恶为贼多。理慧非多为我一。如贼多将一应须索助。真理如王理慧如将。两恶如贼故加助破。开前道品之后三解脱门。三空即是涅槃之门。道品正行即是我一。六蔽所覆名为贼多。准前诸文亦应须用转兼具等及第一义四教展转递为治等(云云)。若起下正明用事。若有下判进否。六种俱重六皆名蔽。若一重余轻。但治一重轻者自去。若六俱重。事须遍治。助道下次明摄调伏诸根等。初摄前十二科。又佛威仪下重明不尽之法。如前十力不共法等。初列成道等四以为威仪。前文但明不共功德。不别显示三密四仪利物之相。故今更引大品是名坐道场。释成法华诸佛于此而坐道场转法轮入涅槃等。言于此者。秖是三德实相一乘。三德秖是十二因缘。此等四法依于因缘故得用此释佛威仪。是故四佛坐道场时。并观因缘而成正觉。道场是所依。觉智是能依。能契所故而成正觉。大品下释。一一文中有标释结。释成道中有四不同。并于同居现此四相。亦应结云此是同居成道之相。文无者略。故一代教法不出此四成道之相。次转法轮中亦标释结。释中具有八教之相。初顿教。次四教。次不定。次秘密。四佛成道本为利生。是故次明转法轮义。此文既依法华经意。不明八教无以显妙。是故于此委悉明之。前已料简今更略明。然藏等四教遍收一切大小乘经因果显了。各立教主各被机缘。始终备足不过此四。顿等四教但是如来不思议力。布措藏等盈缩调停。成熟物机破邪立正。引小归大废偏显圆。会权入实。故有诸部五味相生。利物无方适时出没。若寂灭道场为别圆机。此一座席未曾经渐。名之为顿。即此文引华严是也。此乃约部约味得名为顿。部内之教教仍兼渐。约教乃成有渐有顿有权有实有粗有妙。故法华独显望此为粗。华严尚尔。况复方等及以般若带二对三是故两味及以鹿苑俱名为渐。况法华显本诸部所无。具如玄文第一广释。若尔。岂得顿部在初。兼粗带别。文具两教谓过四教。可不误哉。故知不可于斯妙经生乎异计。然此八教非但直为判教而已。观行明义亦假斯八。收摄行仪使行周备。前偏圆中虽明八教。文仍间杂又阙秘密。今于此中文相委足。略谭大旨竟。次销文相者。初华严是顿。次若鹿苑下是渐。法华涅槃非渐顿摄。但是会渐而归于顿。故所会之顿与华严中圆顿不别。但彼部兼别且总判为粗耳。涅槃中云如乳有醍醐性者。譬涅槃中凡夫阐提之乳尚知佛性。况复余耶。故云乳有醍醐性也。藏等四教处处说之。故今但云四教两字。五味不同去。总收前来若渐若顿。乃开显之。此五味者。前文虽用并是施设。今文正是五味本意。大经释二十五三昧竟。尔时有菩萨名无垢藏王。白佛言。如佛所说。诸佛菩萨成就智慧功德。百千万亿实不可说。我意犹谓不如此经能生诸佛阿耨菩提。佛印可竟。佛言。譬如从牛出乳。譬从佛出十二部经。从乳出酪。譬从十二部经出修多罗。从酪出生酥。譬从修多罗出方等典。从生酥出熟酥。譬从方等出般若波罗蜜。从熟酥出醍醐。譬从般若波罗蜜出大涅槃。醍醐者譬于佛性。佛性者即是如来。如是皆由观因缘得。又复置毒下不定教。又复下引证秘密教。此是大经第三迦叶设三十六问竟。佛赞迦叶。善哉善哉。汝今未得一切种智。我已得之。然汝所问如一切智等无有异。善男子。我初坐道场菩提树下初成正觉。尔时无量阿僧祇恒河沙等。诸佛世界有诸菩萨。亦曾问我如是深义。然其所问句义功德。亦皆如是等无有异。如是问者。即能利益无量众生。故知渐初已有菩萨密闻斯义。所以者何下至意也者。此是今家依中论文。用大经意立此因缘生灭等名。证密闻义也。次约因缘明入涅槃。亦标释结。释中云假名中道者。前之两教已明空竟。故略不说。为辩异故唯论住后。故云假中。约证道同别教唯假。具如前说。此是至出像法决疑经者。彼经云。成见此处娑罗林地。悉是土沙草木石譬。或见金银七宝清净庄严。或见乃是三世诸佛所游居处。或复见是诸佛境界。乃至现身闻法亦尔。次例二土中方便实报至可解者。若转法轮准第一卷横竖对谛。及净名疏明诸土说法用教增减。比说可知。若入涅槃二土相者。方便土中通佛涅槃。不可亦同界内通佛灰身入灭。唯留舍利等。彼法性佛机息应转。名之为灭。若于彼土别机起时。即见无量相好之身。圆机即见虚空之身不生不灭。方便既尔实报准知。是名下文中语略。应云十二因缘助道摄法义也。次明次位者。亦约因缘证悟浅深。初有漏。次四教。迦罗可知者。既以迦罗例二解脱。即以有通名大如俱解脱。无通名小如慧解脱。大论二十一云。迦罗此翻因缘觉。亦云独觉。出值佛世闻因缘法。名为缘觉。出无佛世自然得悟。名为独觉。此二各有大小之别。若七生初果值无佛世名小迦罗。百劫种相名之为大。种相不同。或三十相二十九八。乃至一相。此独觉大小也。又若七生尽值佛出世。名之为小。种相修福。直佛闻教名之为大。此缘觉大小也。又两大中各有现通不现通。现通者大。不现通者小。现通中说法者大。不说者小。从翻五度至三祇位。三藏菩萨也。翻五度等者。准下句意。应云翻无明以为般若。翻行有为五度。文似倒。若翻无明至下也者。通教也。四忍者。伏忍信忍干慧位。顺忍性地位。无生忍八人见地等位。仁王用五忍以判别位。即加寂灭忍也。次从无明至六轮位行高下者别也。前明智行但论出假。虽云无明但是障俗之无明耳。至结位中则具列六轮者。明智行则简于向后等。具如前简。言六轮者。依璎珞中明位有六。六位展转从浅至深。故名为轮。又一一位皆破结惑。故约轮义以明摧碾。谓十住十行十向十地等觉妙觉。如次对于铁铜银金琉璃摩尼水精轮。经有多六以释六位。今明因位退加十信。以为六轮不取妙觉。从翻无明至高下者。明圆位即有六即不同。初理即。云一人一念悉皆具足者。即先立理境也。痴如虚空等者。痴即无明无明即法性。法性如虚空老死亦如是。空即法性法性无尽。次又转释空云。何故不可尽空体无有尽与不尽。次又转释空既无有尽与不尽。当知此空即是大乘。何故得知空是大乘。故引十二门论为证。次以普贤观证者。又以能乘之人所乘之理。证空是大。空若非大何故能乘之人是普贤等。能乘大故所乘必大。大故理遍。故引大品不动不出。以证理遍。若人下复以大品况释理遍。法性实际本不动出。设使能令法性动出。而此大乘亦不动出。法性即是大乘之理。还以其体而为设况。故今文中不动出义独在于圆。若通论者。共菩萨中。动谓柔顺忍出谓无生忍。若共声闻乘。动谓学人出谓无学。若别菩萨。动谓出假出谓登地。故今圆人不断烦恼为不动。不破生死为不出。是故动出通于诸教。不动不出唯在于圆。七番者。明次位前七重观法。故知前七即是所行。故云行处。今明次位即是所阶。第四品中云戒少急者。前之三品非全不持。但正尚理观事相非正。所以自护止作必无亏点。众法作行或当稍缓。又止持中双持双犯。事必须具。单持别犯作中无止。或当未具。又止作中自行从制。事必不废。为物从开或可未具。又理全事阙名之为宽。故前四品通名为缓。入第五品事理不二。众行别行。若作若止若性若机。一切具足。分证中初总释。次别以月爱结成三德及究竟即。如文。大小诸位皆约十二因缘者。小位明七八法界十二因缘即六道法界藏通等位高下也。大位明九十法界。即别圆等四菩萨位。又藏通菩萨或六或七或八九十。未断惑故六。入空故七八。弘誓故九。果满故十。果头无人一切俱九。以实形权一切七八。开权显实一切俱十。别教或九或十分教证故。圆教始终不二而二。此等各有断伏高下。若寂灭下释疑。先立疑。疑云。诸地相即如无分别。况复众生即是涅槃。众生极下涅槃极高。高既即下有何次位耶。次不生不生至有因缘等下释。如虽无位位约事生。事谓惑智因果等也。是故见如诸位随生。凡夫迷如岂有诸位。见如惑灭如实无灭。见如不等有诸位生。真无生灭俗有生灭。真俗不二生灭义一。自行既满能为他人遍说如位。是故名为为生作因。如画虚空等者。自行真满犹如虚空。大悲益物如画如种。是故菩萨为众生故。不谋不作而画而种。乃得名为方便善巧。若人下结斥。菩萨旃陀罗者。旃陀罗此翻杀者。自滥上位杀常住命。若为他说害他慧命。以此而推斯困者众。安忍者。初明所忍之境。即三障也。三障秖是十境。具如第五卷说。业下明能忍之相。今又别对。业魔禅三别属业障。见慢二境别属烦恼障。二乘菩萨既有正助两行。是故分对烦恼及业。报障可知。还以十界因缘对于十境。即一念心具足十界。一一界中无非三障无非十境。若似解未发。应于十境若违若顺而生安忍。结如文。住忍辱地等者。证安忍也。亦是观行寂灭忍也。即是中道寂忍安三谛地住于真谛。名为柔和善顺。住于俗谛名为而不卒暴。安住俗谛而不为俗动。名为心亦不惊。由是得入相似三谛。如声闻下辩异。如文无法爱中言有真似者。初泛标二位。次释二位。初释似位。先列相似三法。以智下诫勿于似法而生爱著妨入真位。若于下示顶堕相。云何下示起爱相。若不著下示无法爱得入真位。真位尚不著。况复著似位。入理下正示真位离爱之相。从此下明入位。次引大论明证真位。又于真法起爱名为法爱。爱名虽同真似义别。是故住前未入无功用道。不名自然。非真法性不名流入。若得初住无生百界作佛。九道垂形。分身九界辅佛行化。化功归己不假勤修。故名任运

○次明念佛者。初略明与诸禅有前后。次明发相。经论称叹不可具列。今文且明发得之相。神力从解脱德起。智慧从般若德起。福德是相因从法身德起。念佛起时因见诸相。具知三法从三德生。复知三法能益他人。益他不等亦分三别。亦识相好修因不同。故云如是相好从此功德生等。如是相好有如是福。即是识相用相体业果。具如前说。言深解相海者。但是色身相好无边。故名为海。非谓报身不思议海。定心下明发根本五支。念佛根本各是一边者。念佛与根本禅各不相妨。如是下明不同所以。但佛下正明不同。是为下结略诸位。特胜下明念佛发诸禅。次诸禅发佛中。初明初禅发念佛。三种法门者。即感动相好善业。感动是相用。相好是相果。善业是相因。次略明诸禅发念佛。如文。次判邪正。初列二门。次释中初正次邪。初言三念自他等者。大论释六念中云。佛僧天三是他。法舍戒三是自。论判所念分于自他。今明所发具自他义。大论第八问。云何名为念佛三昧。答。有二种不同。声闻法中于一佛身心眼渐开。满于一方。菩萨法中于十方三世佛土。诸佛常现在前。论问。于六念中何故但赞念佛。答。念佛三昧能除种种烦恼灭种种罪。善有大福能度众生。今发宿习义亦同之。若得下明念佛意。现丈光等者。大论第九云。一丈光者众生少福少智。若受多光眼根不堪。若利根福厚见无量光。今此文意通于利钝。既明发得须寄事说。故云丈光。丈光者示端正人耳。意正密明无量光明。所以得约四悉说之。随诸众生宜乐不同。岂直丈光。或复更劣于丈光者。如见杂类身等是也。所喜是世界。所宜是为人。对治如文。得度是第一义

○次明神通中诸不委论。但略知相状以备发得。初举数列名。大经二十二。略明大小。经释第二功德云。通有二种。一外二内。外与外道共。内有二种。一者二乘。二者菩萨。菩萨修行大般涅槃。所得神通不共二乘。是故菩萨昔所不得。而今得之(身如意)昔所不闻而今得闻(天耳)昔所不见而今得见(天眼)昔所不知而今得知(他心宿命漏尽)今明发通不论无漏。经中广明修通之相。大论亦略明修相。并非今正意。今略明之以拟发者。天眼通者如前释五眼中辩天耳者。得色界清净四大造色。闻六道声。所闻多少远近等。例眼可知。修法者忆念种种音声。识宿命者大罗汉知八万劫佛知无量劫。修法者常忆日月年岁乃至胎中。及过去世中千万亿世。他心者知他心所垢无垢生灭等。修法者常忆诸人喜怒怖畏。见相知心。身如意者有三种。一转变。二圣。三能到。能到又四。一身飞行。二移远令近不往而到。三此没彼生。四一念能至。所言圣者。外六尘中不可爱物不清净物。能令可爱清净。唯佛独有故云圣也。转变者。大小一多更互能作。乃至能作一切诸事。若外道变化极不过七日。若佛弟子不论久近。修法者依四如意足作身轻举想。然诸神通未得圣果并不许修。是故不合广明修相。况今文中为明发得。略辩大道令识其致。又诸曾得无漏通者。如大菩萨大小罗汉支佛诸佛。不复论发。今言发者。但是过去曾修事通。既非无漏则未出界。今因止观发过去习。大论又广明生得报得如诸天鬼神等。发得如无生忍菩萨等。修得如诸圣等。并非今意。唯得下明互发有无。若通论下依神通别判发。初略辩神通不同。云特胜通明多发身轻举等者。以此两禅存身观故。见身息心三事微细。息性轻举。心如镜像身如云影。是故身通从此两生。于理稍便。余非不发是故云多。背舍胜处多发身如意通。转变自在者。既于好丑得胜知见。心能胜色故于转变而得自在。多义如前。次辩通明中。云但非无漏明者。三明之中容发余二定非无漏。有无之意如前分别。第七卷中已广料简。是故此中但得五通二明者。明是通中胜者。所发既细名之为明。实未得明。况无量下合。一一通中皆五支者。此略语耳。应言一一通中种种五支。以通从于多种禅故

○正明修观中初明来意。言贪著禅味等者。彼经本斥菩萨住禅。不能利物义当于缚。故云以方便生是菩萨解。今亦例之。得上九禅不能观察令成佛界。随禅受生。是则自阙出要。何能利他。况复因禅起六法界。胡瓜之譬良有以也。次正修观中初明思议境。先以胡瓜譬禅为十界之由。由得禅故依倚于禅生过生德。故有十界差别不同。是故得禅应须观察。为成二乘尚须观察。况无上乘。故云观察十意。次初虽下正释中。四禅比丘至喜根是地狱界。飞狸是畜生。名利是鬼界。胜意堕狱如前巧拙二度中说。谤喜根者。良由著于根本事禅而谤大化。飞狸者大论十九如第四卷释。若用禅观熏十善等者。上二界禅。或熏性戒或熏无作。今且从熏性善为语者。以无作戒至解脱故。若根本未发即指欲天。以为天业。于欲天中空居四天。以粗细住等熏于十善。如是节节不同名上界业。文阙修罗但是略耳。为修胜他等大意可知。如大通至一百八十等者。彼劫诸梵及今不来者。即戒急及得世禅乘宽之人。三恶即乘戒俱宽。故知诸梵来者。虽得世禅乘戒俱急。叙昔俱宽及乘宽边。故云了无一人见佛得出生死。从若专修不净等去至声闻法界。明依九想等无漏禅故得声闻界。所言等者。等特胜通明及大不净等。以特胜禅兼有漏故。故不标初。从若观至菩萨法界者。更作两义释之。若约能观破蔽边说。名菩萨界。若约具于四谛边说。名声闻界。文既两具故云亦是六度菩萨界也。从又禅必弃去。别明六度菩萨界。前四谛中虽即破蔽成六度义。但成声闻法界总相破蔽。菩萨依禅别别破蔽。时长行远又加弘誓。故更别明六度菩萨。若尔。两兼释意与声闻何别。答。约出苦边即属声闻约悲誓边即属菩萨。若别释者准此可知。承向两兼释义便故且释菩萨。又观禅是因缘去。两教缘觉界。何故尔耶。既不别辩生无生异但云因缘。又文中已列居在三藏菩萨声闻之后。通教菩萨声闻之前。前三藏文中。又未辩缘觉但云声闻菩萨两乘。通教中言等者亦等取缘觉。次别教者。三谛文中虽皆云即。约次论即非谓融即。即名既混故别判云十界从禅有生有灭。何以故下释生灭相。有五节文。若初生六灭四。若生无生共灭六界。则不得云无生灭七。今文且从传传灭边。故从无生灭七法界。乃至一实巧度灭九法界。从第八去展转秖是灭一法界。以一如前故云灭七乃至八九。成王下若入证道无复生灭。同归一实。又前虽云生生还复灭。若至第十成无生灭。是故地前诸法若至初地。摄末归本同一咸味。致使事禅至此会实。案位入实不须改途。摄成初地乃至果德。结成五行中云举要言之至婴儿行者。本是次第五行。来至初地王三昧内。悉皆成一不思议法。言九法界戒定慧者。菩萨亦在九界中收。故云九界。又在九界皆修三学。唯在地狱纵无现行。亦容发习。至此通收咸入五行。梵行以慈悲为体。不得偏说。余并如文。秖是一行而立五名。一五相即非一非五。名一五行。仍由本因故成次第。次以是五行生十功德者。约次第边由五行满得入初地。故云五行生十功德。初地即是第一功德。五行文末虽复重释第一功德。乃是重显初地功德之相。乃至第十以对十地。若作总别解者。始从初地至第十地。恒具五行及十功德。十德对地又复宛然。如释签中说。次是名下结成思议。次明不思议境中。言无量定散者。明一念禅心具十界定散。从何以故下释。若未识法性则十界俱散。若解法性十界俱定。如此定散非迷非解。故知一念定散不二。法性无明不一不异。名不思议。虽超越下释句法性无明定散即离等。非二乘所知。二乘不知亦是常情所摄。亦应云。三教菩萨皆不能知。理性本寂故云超越。无始未显故云不离。经言下引大经证。虽即下释经意。灭尽本是小宗事定。经文既云即众生。是故不得以小乘而云即是。当知即指众生心性。理本灭尽故不非不是。何以故下转释。理虽本灭。若以此理望于众生。非即非离。性尚无性何有众生。恐迷理境故未始非。恐凡滥圣故未始是。以不即故未始是。以不离故未始非。言未始等者谓无始等也。此中语略故但云始。即无始未是无始未非故也。故云不即不离。是故须以六即判位。六故不即。即故不离。常作是观一切妙定不出众生。难量若空者。显究竟即唯佛能了。不杂毒等如前第五发心中简。安心中云善巧等者。即六十四番。若观去明不次第三止三观。寄显体中三止三观之名。一一止观三谛具足。如体真中云二边寂灭者。当知三谛俱寂名为体真。故体真义不与次第体真同也。空观中云照法性净。当知三惑为不清净。照三谛空名为空观。初止初观尚具三谛。余二止观准例可知。为令识知不思议止观。不别而别。是故初观但云即空假云即空即假。中方具三。恐涉次第故后结云在一念心。为破二边名一名中等者。三谛之体本无一三中边之异。约破二故名一。为破边故名中。为破偏故名圆。为破生灭故云寂灭。为破次第故名一心。妙理实无如是等别。从何意不悟去。约禅治蔽。六治不同广如前文。味著十禅望真谛理。尚自是蔽故云随禅受生。况望妙理而非蔽耶。问。九想已去既云无漏。云何名蔽。答。此但能为无漏作缘。秖指无漏尚为中障。何况于缘及于缘生著。是故名蔽。若委释者。历一一禅一一位。皆须别识六蔽之相。并以六治而治诸蔽。故以不舍十禅名悭。檀中尚舍十界依正。何但事相十禅而已。若著禅味尚破空假道共自在等戒。况复随道具足戒耶。余之四蔽准例可知。黑齿梵天者。随禅生彼尚自有嗔。况发薄禅宁免嗔恚。皆云当苦到等者。禅体是蔽尚须苦到。况烦恼业魔纵而不悔。世人自谓无罪不须悔者谬矣。一一治中皆用事度治于事蔽。使生理度。故云破随道戒等。次结中具如第七卷中事理摄法。行人观法极至于此等者。始从观境终至助治观法已足。下之三番意如文说。又次位者止谓防滥。余之二法策浅令深。当知并非正观之体。余文准望阴入亦应可见


止观辅行传弘决卷第九之三


止观辅行传弘决卷第十之一

　　　　唐毗陵沙门湛然述


初释见境中。先总释。次开章别释。初言诸者。自解云非一者众也。所起虽多不出一百四十。起不当理名之为见。又解知下重释见字。于一百四十中。各起一见皆推理不当。故名为邪。夫听学等者。辩失非见。听学之人自谓有凭。义之如生。斥修观者名为无证。义之如死。庄子云。有说则可。无说则死。夫习禅下明习观者内观观理。自谓情通以为妙悟。斥学问者名为守株。彼言情者所谓情性非谓妄情。言守株者。如宋有耕者。于野有兔触株而死。后遂废耕恒守此株。冀复有兔。旁人喻之逾不肯止。故俗相传以执迷者谓之守株。此之二人本是信法二种根性。以不晓通意而互相非。复未成见。故判被破及能破者。并非见发故各有滞。今乃评之谓为俱失。若见解去。略示见发。问之与答并无穷尽。初是问无穷也。若解释下是答无穷也。言曲射者喻发问无穷。书云。如羿善射。尧九年洪水。七日并出。羿射落其六。此亦书家过分之说。又云。如养由基善射。去树叶百步射之百中。与楚襄王出猎见群猿绕树。王命左右射之。群猿腾跃更甚。王命由基射之。猿乃抱树长啼。见解是禅所发见。名字是闻所发见。具此二故。故不同前学问坐禅无见之辈。是故问他如曲射绕鸟。随文语便且举一边。具足应云如曲射以绕禽兽使飞禽走兽无不失路。以此发见谙名之人。能破习禅无见之人。如令飞者失路。能破学问无见之人。如令走者失路。一百四十一一皆然。绰者。郭璞云。宽裕也。诗云。绰绰有裕。如射太虚喻答无穷尽。此即辩异无见之人。坐禅学问之人并由学成。不同发见从定而生。此见下明所因不同。例如下举例。信行如因闻。法行如因禅。闻思准知。聪辩问答者。发见之人善能问答全似四辩。有如妙达者。所有破会如达妙理。此二属见不关辩悟。南方习禅者寡等者下。正辩非。旧陈齐地隔指陈为南。此约处辩发见之人多少有无。言真道者。因禅发见者滥也。言陀罗尼者因闻发见者滥也。闇于知人等者。彼无识辈为闇于知人。判发见者以著高位。乃至谓为无生佛地。或复不信判为鬼狂。二判俱非。今言下判结非狂非圣。从夫鬼著下释非狂非圣。见属慧性故云见慧。通论下正明见境来意中。言两义则多者。禅已发见及禅见俱发。此两则多。若先发见后方发禅。此义则少。不是全无故但云少。今此文意不论前后。是见皆观兼辩不同。故云多少。例如诸禅下例释禅见前后不同。所言诸禅通发等者。通举欲色无色。即六地九地发者。如前两义。未到亦有发无漏义。但不及依禅发多。是故云少。故将此例见已发禅。六地者。四禅中间欲定。九地者。于前六上更加三空。此依成论以判。非今文意。若准毗昙则取未到而除欲定。应云六地九地通发无漏。而未到发少。余地则多。然此引例稍似未齐。若云禅与无漏俱发。及禅后发无漏。此两义多。若云得无漏后发禅此义则少。则稍似齐。义虽似齐亦是一往。禅与无漏虽有先后。亦不全同禅与见发。定有多少前后不同。若人下明损益。能自裁整等者。谓寻经论遇善知识。皆能自整执见之过。但除执性非除见体。见既因禅发禅者寡。得禅发见又能自裁。故云难得。养见研心即此意也。真法等者。引大论文证难得之人。真法证所寻经论。说者证善知识。听众证自裁之人。真法说人已自难得。况著见者而为听众禀受真法。以邪入正改执研心。是名难得。稠林等者曳牵也。亦可作拽。字林云。卧引也。生死如稠林。邪画如曲木。由不值师又不自整。见心不息难出生死。如曲木也。故大论三十八云。心若邪曲难得免济。如稠林拽木曲者难出。次开章解释中。三人宗计者。一切外人所计不过二天三仙。言二天者。谓摩醯首罗天毗纽天。亦云韦纽天亦韦糅天。此翻遍胜亦遍闷亦遍净。阿含云。是色天。俱舍云。第三禅顶天。净影云。处住欲界之极。大论云。遍净天者四臂捉贝持轮骑金翅鸟。有大神力而多恚害。时人畏威遂加尊事。劫初一人手波海水千头二千手。委在法华疏中。疏云。二十四手千头少一化生水上。齐中有千叶莲华。华中有光如万日俱照。梵王因此华下生。生已作是念言。何故空无众生。作是念时他方世界众生应生此者。有八天子忽然化生。八天子是众生之父母。梵王是八天子之父母。韦纽是梵王之父母。远推根本世所尊敬。故云世尊。譬喻经云。诸外人计梵王生四姓。口生婆罗门臂生刹利。胁生毗舍足生首陀。中含云。刹利梵志居士工师。名为四姓。长含云。刹利婆罗门居士首陀。事业皆同名少异耳。摩醯首罗天者。此云大自在色界顶天。三目八臂骑白牛执白拂。有大威力能倾覆世界。举世尊之以为化本。大论云。大自在天有菩萨居名摩醯首罗。华严云。是第十地菩萨。乃至四天王天是初地菩萨。当知诸天迹为凡下本是大权。言三仙者。第一迦毗罗此翻黄头。头如金色。又云。头面俱如金色。因以为名。恐身死往自在天问。天令往频陀山取余甘子食可延寿。食已于林中化为石如床大。有不逮者书偈问石。后为陈那菩萨斥之。其书偈石裂等。得五通前后各知八万劫。遍观世间谁堪度者。见一婆罗门名修利人间游行。问言。汝戏耶。答曰。然。又过二千岁。问。能修道不。答。能。因为说三苦。一者内苦谓饥渴等。二者外苦谓虎狼等。三者天苦谓风雨等。说经有十万偈名僧佉论。此云数术。用二十五谛明因中是果。计一为宗。言二十五谛者。一者从冥初生觉。过八万劫前冥然不知。但见最初中阴初起。以宿命力恒忆想之。名为冥谛。亦云世性。谓世间众生由冥初而有。即世间本性也。亦曰自然。无所从故从此生觉。亦名为大即是中阴识也。次从觉生我心者。此是我慢之我非神我也。即第三谛从我心生色声香味触。从五尘生五大。谓四大及空。尘细大粗合尘成大。故云从尘生大。然此大生多少不同。从声生空大。从声触生风大。从色声触生火大。从色声触味生水大。五尘生地大。地大藉尘多故其力最薄。乃至空大藉尘少故其力最强。故四轮成世界空轮最下。次风次火次水次地。从五大生十一根。谓眼等根能觉知故。故名为根名五知根。手足口大小遗根能有用故。名五业根。心平等根。合十一根。心能遍缘名平等根。若五知根各用一大。谓色尘成火大。火大成眼根。眼根还见色。空尘成耳根。耳根还闻声。地成鼻。水成舌。风成身。亦如是。此二十四谛即是我所。皆依神我名为主谛。能所合论即二十五。二者优楼僧佉计云遍造。但眼根火多乃至身根风多。具如金七十论说。此外道中有一众首至金地国。头戴火盆铁叶其腹。声王论鼓命僧论议。有东天竺僧与彼论议。彼立世界是常。僧难云。今必有灭以世界坏时世界必灭。故证知今灭。彼云。必不灭如金山等。彼王彼时朋彼外道。遂令此僧乘驴受辱。王重外道以七十斤金遗之。因此造论名金七十。后世亲造七十论广破其宗救前僧义。王重前僧复令国人广行世亲所造之论。发外道尸及证义者。以鞭其骨。彼宗又计自在天有三身。具如第三卷引。优楼僧佉此云休留仙。其人昼藏山谷以造经书。夜则游行说法教化。犹如彼鸟故得此名。亦云眼足足有三眼。其共自在天论议。彼天面有三目以足比之故得其名。其人在佛前八百年出世亦得五通。说论亦有十万偈。名卫世师。此云无胜。以六谛为宗。一陀骠谛此云主谛。谓五大及时方神意。此九为万物所依。故名为主。二者求那此云依谛。谓色等五尘一异离合数量好丑愚智爱憎苦乐勤堕。此二十一依前九法。故名依谛。三者羯磨谛此云作谛。谓俯仰屈伸出入去来等。故名为作。四者三摩若谛此云总相谛。谓总收万法为一大有。故名总谛也。五者毗尸沙谛此云别相谛。谓森罗万像各各不同。故名别相。六者摩婆夜谛。谓尘成瓶不相妨碍。于求那中计一日三洗再供养火。以为善法。又计恒水能灭罪障。故须三洗。又谓火为天口。天因此食故云天口。两时烧香苏等。令气上天以为供养冀求福灭罪。三者勒沙婆此云苦行。未知出时节。以算数为圣法。造经亦有十万偈名尼乾子。此人断结用六障四浊为法。计因中亦有果亦无果。亦一亦异为宗。大论中具四计。三如前更加若提子。末知出世时节及所造经多少。计因中非有果非无果。非一非异为宗。尼乾子云六障者。如方便心论云。一不见障。二愚痴障。三受苦障。四命尽障。五性障。六名言障。言四浊者。谓嗔慢贪谄。又方便心论云优楼僧佉迦毗罗所计。与此不同。彼论复有那耶摩计十谛。又约闻思二慧。闻慧有八。一天文。二算数。三医方。四咒术及四韦陀。是为八。思慧有八。一长寿天。二星宿天。三四天王天。乃至他化自在。是为八。苦行即是长寿天行。五热炙身等总有六行。一自饿。二投渊。三赴火。四自坠。五寂默。六持鸡犬等戒。有人云。意谓胜沙门故有苦行。沙门袒肩其即裸形。沙门剃头其即拔发。如此说者深为不鉴。彼以苦行为宗是苦皆行。不论胜彼沙门等也。今言自相胜。以见诸师苦未切故。故拔发等。彼未投岩故我投岩。见彼三洗故我赴火。见彼五熟故我自坠。若准外道元由经说。有一比丘遇贼偷衣。有婆罗门见皆效之。裸形乃至自坠等。如后说。因此故成外道宗也。又计马祀以为常福等。故文殊问经云。杀马四千除去五藏。内以七宝施婆罗门。杀人内宝亦复如是。又箭射四方若走马极处布宝以施婆罗门。若杀尔许地内众生。若烧一切。若礼一切树木。若礼一切山神。如是总有二十六邪。又外人有计五种为常。一空理非无故常。二时非生灭故常。三者方谓十方皆有故常。四者微尘以极细故不可分故常。五者涅槃以无变故常。问。何故不计非数缘灭。答。是佛法内义。以小乘中有三无为。如是等计不可不识。若不识者自行难分。秖如虚空及以涅槃与佛法计。有何殊异。次明入大乘论四宗。作与作者一者。大论云。身手足等名之为作。妄计神我能有所作。名为作者。若计手等与神我一。是计神与作业一也。义同计于色即是我。相与相者一等者。相谓身色四大生等四相。相者即是神我。此计神我与四相一。分与有分一者。分谓手足头等身之少分。有分谓身身有手足等分故也。计身即是头手足等。虽有前来三种不同。前二秖是计身与神一。后一秖是计于身分与身一耳。若优楼佉计异。乃至泥中有瓶等。亦复如是。细历四见(云云)。秖是神与身异。相与分等准前可知。三四两句例亦可知。又破四宗论云。僧佉计一毗世计异。尼干计一异。若提计非一非异。又准破涅槃论。有二十师所计不同。各计一种而为涅槃。此之二论若提所造。准殃掘经明立异元由者。佛问文殊。汝闻有外道不。过去时有佛名俱留孙。彼佛出时无有外道唯一佛乘。佛涅槃后有一比丘住阿兰若。名曰佛慧。有人施其无价宝衣。为猎师所劫夺。将此比丘去至山中。坏身裸形悬首系树。有婆罗门见而叹曰。先著袈裟而今裸形。必知袈裟非解脱服。因此效之自悬裸形。以为真道。此比丘自解得身。以赤石涂身。树皮自障结草以拂蚊虻。见者复谓著如此衣捉如是拂。是解脱道。即便效之。出家外道婆罗门因此而起。比丘至暮入水洗疮。以衣覆头取牧牛人弊衣缠身。见者复效。一日三洗被发苦行外道。因此而生。此比丘洗己身疮复为蝇蜂所唼。白土涂疮。见者复效。涂身外道从此而起。此比丘然火炙身。见者复效。五热炙身外道因此而起。炙身转痛不能堪忍。投岩自害。见者复效。投岩外道从此而起。乃至九十五种皆是诸婆罗门。效此比丘至今未绝。次列七师者。元祖即是迦毗罗等。支流分异遂为六宗。今先列什公所释。次列大经辩异。初言富兰那者。什曰。迦叶母姓也。富兰那母字也。计一切法犹如虚空不生不灭肇云。其人计一切法断灭如空。无有君臣父子忠孝之道。末伽梨者。什曰。末伽梨字也。俱赊梨母也。计众生罪福无有因缘。肇云。其计众生苦乐不由因断。自然而尔。删阇夜者。什曰。删阇夜字也。毗罗胝母也。计要经生死弥历劫数。然后任运自尽苦际。肇曰。计其道不须求。如缕丸转于高山之上。缕尽则止。何假须求。阿耆多翅等者。什曰。阿耆多翅舍字也。钦婆罗粗衣也。非因计因著粗衣拔发烟熏鼻等。以诸苦行而为道也。肇曰。今身苦行后身常乐。迦罗鸠等者。什曰。外道字也。其人应物起见。若人问言有其即答有。无等皆然。肇曰。迦旃延姓。余是字。计诸法亦有亦无。尼乾陀等者。若提母也。计罪福苦乐尽由前世。要必当偿。今虽行道亦不能断。此之六师皆悉裸形。自称一切智人。又此四宗六宗并不出于本劫本见。末劫末见等六十二句。具如第五中说。比之可知。肇曰。尼干是出家外道总名。如佛法中沙门名也。此之六师佛未出时。皆道王天竺。至佛出世其宗已盛。故云至佛出时。次引大经以辩同异中。言出罗什疏等者。什公无别净名疏。但有与生肇等诸德注经。今文所用义兼生肇。将彼所释以望大经。六人名同所计则有三同三异。三异者。谓二四五彼此文异。言三同者。谓大经初与什公初同。三与六同。六与三同。经中因阇王障动遍身生疮。又无良医能治身心。有六大臣各白王言。若常愁苦愁遂增长。如人喜眠眠则滋多。贪淫嗜酒亦复如是。今有大师各在某城。为诸弟子说如斯法。富兰那说无黑业无黑业报。无有上业及以下业。此与注经初文同也。注经云。一切诸法犹如虚空。无有业报等。二者末伽梨说一切众生身有七分。谓地水火风苦乐寿命。如是七法不可毁害。安住不动如须弥山。投之利刀亦无伤害。无有害者及以死者。故大经文与注经第二异。彼注经第二云。苦乐无有因缘等。三者删阇夜说。诸众生中。王者所作自在如地净秽等载。三大亦然。等洗等烧等吹。如秋髡树春则还生。以还生故当有何罪。此间命终还生此间。苦乐等报不由现业。由于过去。现在无因未来无果。以现持戒遮现恶果。此与注经第六文同。彼注经第六师云。罪福苦乐皆由前世。四者阿耆多翘舍钦婆罗说。若自杀若教人杀。盗淫妄等。亦复如是。若杀一村一城一国恒河已南布施众生。恒河已北杀害众生。无罪无福。此与注经第四异。彼注经第四云。今身受苦后身受乐。五百迦罗鸠驮说杀害一切。若无惭愧不堕地狱。犹如虚空不受尘水。有惭愧者即堕地狱。一切众生悉是自在天之所作。自在天嗔众生苦恼。自在天喜众生安乐。此与注经第五异。彼第五云。亦有亦无随问而答。六者尼乾陀若提子说无施无受。无今世后世。经八万劫自然解脱。有罪无罪悉皆如是。如四大河悉入大海。更无差别。此与注经第三同。彼第三云。计一切众生道不须求。如缕丸极。又饰宗所引律文与此复异。而开为十人宗但有六。一迦叶富兰那。二末伽梨。三劬奢离。四阿夷头。五翅舍钦婆罗。六牟提移婆休。七迦旃延。八训若。九毗罗吒。十尼乾子。乃会云。涅槃第一当此第一。涅槃第二当此二三。涅槃第三当此八九。涅槃第四当此四五。涅槃第五当此六七。涅槃第六当此第十。然罗什三藏亲至五天。翻译焕然流行当世。如何以母显子。饰宗分为二人。未审此意。又诸外道姓虽多种。多在婆罗门中。通计婆罗门姓。姓中最胜。如长阿含第十云。有梵志名阿昼。与五百弟子来至佛所。作如是言。刹利等姓常尊敬婆罗门。佛念言。当调伏之。便语言。汝姓何。答。姓声王。佛言。汝是释奴种。五百弟子皆举手言。此摩纳真族姓子。颜貌端正辩才具足。能与瞿昙共论。佛告五百弟子。若汝师不如汝当舍师与汝共论。若师胜汝汝当默然。于是五百弟子便默。佛告摩纳。过去久远有懿摩王生四子。一名光面。二名象食。三名路指。四名庄严。四子少有所枉摈出雪山。懿摩王有青衣名曰方面。与一婆罗门交通。遂便有娠生一摩纳。堕地能言故名声王。从是已来婆罗门种。遂以声王为姓。又问摩纳。汝昔曾闻先旧大婆罗门说种姓因缘以不。彼便默然。再问皆默。佛言。吾三问不答。密迹持金刚杵在汝左右。即当破汝头为七分。时力士持金刚杵。在摩纳顶上虚空中立。若不时答即时下杵。佛告曰。汝仰头看。即便仰看便见。见已恐怖。即移座近佛依怙世尊为救为护。即白佛言。世尊。当问我当答。佛即问。答言。亦曾闻先旧诸婆罗门说。五百弟子皆举手大声言。摩纳是释奴种。佛复作是念。恐五百弟子憍慢称彼为奴。今当方便灭其奴名。即告五百弟子。汝等诸人勿谓摩纳以为释奴种。婆罗门是大仙人有大威德。伐懿摩王索女。王以畏故以女与之。由此佛言得免奴称。次明附佛法外道者。亦因佛经以为生计之由。此二宗计出大论第一。二宗通云龟毛兔角无常无我。方广复计空幻为宗。言犊子所计我在第五藏者。出四句外。问。论明四句何故与今文异。今文与五阴各四合二十句。即是外计二十身见。先列四句竟。次引论证。论文并与毗昙不同。答。文异义同。论第一释犊子中云。如犊子阿毗昙四句云。五众不离人人不离五众。不可说五众是人。不可说人是五众。人是第五不可说藏中所摄。故知毗昙前之二句。即摄身见二十句。二十句秖是四句。约于五众成二十耳。毗昙后之两句。明我在于四句之外。故云不可说五众是人等也。今犊子下辩同异。今犊子计我与外外道总有四异。一外外计我在四句内。今犊子在外。二者外外从本四人开成二十。今犊子计但是一人。三者外外计我为真或常或断。今犊子计仍为俗谛。四者外外计于神我。今犊子但是人我。为是义故名附佛法。异于六师。所以今文引二十身见。正当犊子所破之我。我即四句一异大小。又云三世及无为者。三世可解。无为即是虚空无为。以外道亦计虚空是常等。故今犊子谓我过于四句之外。必不以数缘为第四句及不可说藏。犊子亦用数缘而破于我。次释方广道人者。初出所计。言读佛十喻等者。前犊子所计依于小乘。今方广所计依于大乘。故因十喻而生计也。十喻如前释。应知方广亦具四义非大乘门。一者不识所依真理。二者不识所起惑相。三者不识能计生使。四者观法不能破计。是故宗虽附于佛法犹名外道。故龙树于大论中引来斥之。三学佛法中先小次衍。初引大论不得般若方便等者。犊子失于小乘方便。方广失于衍门方便。论文意云。学佛法者尚堕有无。乃至衍门失意亦为邪火所烧。况复犊子方广等耶。言方便者。谓通真之门计以为实。失能通门名失方便。况犊子等能所俱失。宁非外道耶。中论云执非有非无等者。引大喻小。衍门虽胜若执双非以破空有。尚成愚痴。况复小乘执第四门而非见耶。故百论等者。此中诸意正斥论师破小为外。若生执见大亦成外何独小乘。若无执见小门亦是何独大耶。如何顿破同彼外人。初明百论正意。大乘论师下明谬破之失。所言炎者。如火之炎炎即是旁。立大破小为正。破小为外是旁。亦云。论师名炎作如是破。若破二论师能计之心。起爱起恚。实同外道。今大乘论师直破他二论为计有无外道。故成失也。所以下文救云。论起之处人皆得道。乃至不可雷同迦毗罗等。若大破小秖可巧拙偏圆相形。一往贬挫引进而已。不应顿尔同彼外道。故大乘师此破成谬。从然成论云下。引论文救。实是空义不同外计。言似无者。正空之无似于无见。而实显理永异邪无。若以小无似于邪无。而便破者。大乘亦似何独小乘。又同百家之是等者。次评家判于论师与百论宗破立同异。二家并以论宗为是所破为非。论师与百论同宗大乘。故云同百家之是。论师破小百论破外。故云异百家之非。次出破宗似小似外。捉义出没等者。若论大体百家破外亦应破小。今但破外。即是没于破小而出破外。论师破小亦应破外。今但破小。即是没于破外而出破小。所以楞伽宗于大乘。文中处处破外破小。即是双存双破故也。又似因中等者。此责大乘论师。破他二论同彼外道。何异勒沙破于因中有果无果。自立亦有亦无计耶。亦非全同故但云似。又似昆勒者。重更与之。何但似于勒沙所计。亦似小乘第三门计。亦非全小故亦云似也。当时下正斥炎师谬破之失。正救二论不同三外。流行论处。入道者众。如何顿斥同彼外宗。纵执者成非何关正法。故云此应从容。有执则非。无执则正。住小则非。通入为正。故云不可雷同等也。等取优楼。若以大破小等者。此通伏难。难云。若云二论不同外计。何故净名斥须菩提云。外道六师是汝之师。彼师所堕汝亦随堕。是故通云。此且斥其不见中道挫同六外。非是夺其小为大门。次明邪人执法不同中。初引关中疏云一师各有三计者。什曰。一师有三。谓一切智神通韦陀。六师各三合成十八。一切智神通如前三仙及第五卷本劫本见等说。又神通中言变城为卤等者。卤碱土也。扪手摸也。余如释签第二卷记。言韦陀者。即是外人一切典籍。如摩蹬伽经上卷云。有旃陀罗名帝胜伽。求婆罗门女以为子妇。诸婆罗门及诸人等悉皆毁訾旃陀罗姓。帝胜伽言。汝婆罗门姓。若因韦陀名婆罗门者。如昔梵天修学禅道。有大知见造韦陀论流布教化。其后有仙名曰白净。造四韦陀。一名赞诵。二名祭祀。三名歌咏。四名攘灾。一一韦陀各四万偈。偈三十二字。复有婆罗门名曰拂沙。有二十五弟子。于一一韦陀广分别之。遂成二十五韦陀。于后展转弟子别造。遂成一千二百一十六韦陀。当知韦陀分散之时。婆罗门种亦应分散。若韦陀坏时。婆罗门种不散坏者。如何得名婆罗门种因于韦陀。今言韦陀且从根本以四为定。谓赞诵等。星医等者。说文云。万物之精以为列宿。多在攘灾祭祀二韦陀中。此土亦有。彼如摩蹬伽中。又有莲华实婆罗门。问帝胜伽言。汝知星不。答言。密要尚知。况此小术。广说二十八宿及七曜等。然经列四方七星与此方稍异。此方者。西方七。奎娄胃昴毕觜参。南方七。井鬼柳星张翼轸。东方七。角亢氐房心尾箕。北方七。斗牛女虚危室壁。经所列者。西方从昴星起。终至柳星。如是递迁一方各七。应是地异故星移三座。经中一一各出其星名数。星之形状及以星姓。祭法所须。日行度数。又有六宿一日一夜共月俱行。谓毕井氐翼牛壁。言七曜者。日月及五星。五星者。谓荧惑星镇星岁星太白星辰星。复有罗睺星彗星通为九星。复云因于星行离日近远。辩所生人善恶之相。复占诸宿离月近远。辩于起立成坏之相。复占月在某宿。天雨多少并日月薄蚀所主诸事。复占日月所在地动吉凶之相。后乃为佛广破其相。大论第十亦略辩星法。谓若月至昴张氐娄室胃地动。属水地神。是岁无雨不宜麦。若至柳尾箕壁奎危地动。属龙神。灾同前。若至参鬼星轸亢翼地动。属金翅鸟。灾同前。若至心角房女虚井毕觜斗地动。属天帝。安隐丰乐宜五谷。余如星书非今所要。医法者。如此方华他岐伯。扁鹊神农。黄帝葛仙。公张仲景等所集。西方如耆婆持水流水等。兵法者。如黄石公太公白起等六韬所明。次对三种念处。文在大论二十一三十七广明。共谓事理俱得。事谓得灭尽定。理谓无漏缘理断惑。缘谓当教四门文字教法。教法皆以所诠为境。境即所念之处谓身受等。故云境法。次引如毗昙云烦恼障解脱等者。烦恼是能障。解脱是所障。禅定障解脱者。禅定即解脱解脱是所障。一切法亦如是。若障破已。即得禅定及一切法。是故云也。且寄三藏分别如是。次执下衍门三种。准四念处四教各三种念处。三藏如前。正是今文三宗翻对。若通教者。以自他等四句观破爱见四倒。皆如幻化。名为性念处。亦以九想等一切事禅。名共念处。见生无生等四谛。一切佛法。名缘念处。别教三种有通有别。通则位位皆有三种。别则十住为性。十行为共。十向为缘。登地三种分分而发。性显法身共显般若缘显解脱。圆教三者。性谓观十界色一色一切色一切色一色。了达色中非净非不净性。余三亦如是。名性念处。观十界色非垢非净双照净不净。其性不二。不二之性即是实性。余三亦尔。是名共念处。观此身受心法。起无缘慈悲。寂而常照不动而运。普覆法界名缘念处。三种念处一心中具。以智慧观名为性念处。定慧均等名为共念处。所有慈悲缘九念处名为缘念。后三即是衍门三种破见。后三教四门是也。前言唯佛得第三者。问。前何故云千大罗汉并是无疑。今云唯佛。答。罗汉非不得。但推佛为最


止观辅行传弘决卷第十之一


止观辅行传弘决卷第十之二

　　　　唐毗陵沙门湛然述


次明见发中有标。有双释两因。有开释两缘。有譬有合。初双譬两因。决却下双譬两缘。浚者深也。暗障下合。不合两因但合两缘。如是下明见发之由。次明见发之势举譬。次明见成不。从此下正明见发。外等六人并三藏四门及结。并如文。骏者马之美称。亦速疾也。何但下衍门中。初生起引同。今于下正释。初通教见真四门。初释。次结。次若于下明入中四门。正门既有利根见中。今明发见亦有利根生于中见。此见起时亦谓障中幻化。从障中无明眠法而生。此之无明亦即法性。或言下别教。初正明四门。次结。初圆发中初正明四门。次明互融。所破下重明见发之相以简滥云谓是无生忍。者。得未到定尚谓无生。况圆门起见而生谬解。是知时代罕有识者。次结如文。大乘下总结成内邪。实语是虚语等者。大乘实教本是实语。以其依语各生见故。故成虚语。涅槃是生死等者。举例以释语见之相。生死之法本是涅槃。今成生死者。由生著故。多服甘露等者。举譬重释语见之相。佛教如甘露起见如多服。失理如夭命。夫四见为诸见本等者。明破立枝本。如单四见并为复具无言等本。但破于单复等自破。如单四句中有见若破。余三自破。故第五破见中云。此见破已一切皆除。自他复为共无因本者。然自等四句亦与有等四句义同。亦与因中有果等同。是故今文彼此互用。如计泥中有瓶。亦名为有。亦得名为因中有果。亦名计自。初句既尔余句亦然。是故今文约自等四而为破立。既识自等四句枝本。余二四句准此可知。何故自他为共等本。由自他合故得有共。由破共故故立无因。故知自他为共等本。次引龙树证者。但广破自他。共生既以自他为本。若破共生是故但云若言共生。俱有自他二过。是故不可复计自他。无因既以共生为本。若破无因是故但云从因缘生尚不可。况无因缘而有生。所以但云无因则不可。当知单四但破自他。共无因见。随例而破。本倾枝折即此意也。今大小乘下次以佛法例释。内外虽殊枝本义一。若欲推破。但破根本枝条自去。此但通例。次若三藏下约教释相。于中先明藏通。次明别圆。初藏通中先明两教。次判自他界内外别。若通而言之。四教各有四性义也。若别论者。如第三卷即以四句各对一教。三藏为自乃至圆教以为无因。今此文中复非通别。即以四句中之二句。约枝本说。故以四教但对界内界外自他根本。根本若破界内外破。共及无因例亦可知。故搜前后诸文。不出此之三意。然知所对虽即不同。名下之意各有所以。次释别圆先正释。次判君臣。言强弱等者。君者可以理天下。亦尊也。即是教主可理万机。臣者助也。下也。今言互有强弱者。藏别两教方便道中主未有功。故云君弱。主既无功功归于臣。故云臣强。通圆两教生之与灭并由法性。法性是君故云君强。生之与灭非关方便。方便是臣故云臣弱。此中且判别圆二教。前谓别教。别教人谓生之与灭。既由黎耶及缘修智。缘修黎耶既非正主。名之为臣。虽非正主生灭由彼。故云臣强。真即是君既不由真。故云君弱。今即圆教。圆教人谓迷悟由理。不关黎耶及缘修智。故云臣弱。生灭由真故云君强。言余二者谓藏通两教。虽不见中以真为君。三藏生灭既不由真。故云臣强。通教君强比圆可见。君臣强弱虽即若是。判自他性意则少殊。由界内外对惑对真自他翻倒。故使所对自他交互。次从夫因闻下略明多少。次明发异所伏。结前生后如文。次行者下正明见发。虽云因闻必须先有禅定。禅定未能发见。于此禅后复藉少闻力。故云因闻。非全散心得为因闻。以散心中无发见义。初外外中云余三亦如是者。依初三祖但云余二。依入大乘故云余三。次附佛法中应具列二人文但列一。所言等者等取方广。第五不可说是犊子法。及以幻化是方广法。次明佛法。先小。次衍。衍中初正明发。虽发此解下判见体性。此见虽依大乘门发。见生执盛。不成大乘入道方便。故云非大方便。故知此见不名衍门三教贤位。亦复不入三藏内外凡中。故云不入小贤中耳。震旦有二福者。一无罗刹二无外道。傥使此土有得通外道。此方道俗谁不归之。如姚秦时有天竺外道。来至此土。颜容可畏眼光外射。姚主见已请求角试。帝问什公。什公曰。恐此土无人能对此外道。又云。于此众中融公应得。命来问之融受斯命。乃令姚主请此外道师徒。七日入内供养。融窃读其书七日之内究其宗旨。便克日论议。才登论席。融先叙其宗而广破之。次引此土经书问之。默无言对。什公嘲之曰。君不闻大秦学海而欲以蚊嘴倾之。于是外道便还天竺。若使此时不破其宗。此土学宗皆为所坏。验知此地有不受邪人之福也。又西方外宗及大小乘经论所载。此土咸谙。故彼方外宗多不敢至。次寄此以辩于彼者。此方既无外道宗计。泛将庄老以例韦陀。次结数者。一种有三约人成七合二十一。准入大乘亦应合有二十八人。次依佛法不同中初小次衍。初云通慧自在者。通谓通神慧谓一切智。下通韦陀等者。迦毗罗见尚自窃读三藏及行。今人信他所引经论。谓为有凭。不寻宗源谬误何甚。次别明不同中。初一切智中云论力者。大论云。有外道名论力。自谓论议无与等者。其力最大故云论力。受五百梨昌募撰五百明难。来难世尊。来至佛所而问佛云。为一究竟道为众多究竟道。佛言。唯一究竟道。论力言。我等诸师各说有究竟道。以外道中各各自谓是毁訾他人法互相是非故有多道。世尊其时已化鹿头成无学果。在佛边立。佛问论力。众多道中谁为第一。论力云。鹿头第一。佛言。其若第一云何舍其道为我弟子。入我道中论力见已惭愧低头归依入道。神通中引大论云所因处等者。如禅境中根本九地。并有通用。以诸外人不得特胜等故。依所因地用通则广。非所所因处用通则陕。九地展转迭为强弱。此则从禅以判强弱。乃至佛法内邪或因特胜等。但发轻举身通等。具如第九卷中简。韦陀中云治家济世等者。如孔丘姬旦经籍三皇五帝之书。孝以治家。忠以治国。辅国利民。故云济世。结会中先叙意。次如迦罗下出法相。次正示。云验之以元始等者。问一切智由何而得。观其所计从何宗来。故云元始。观其所引为证何等。以此而推识其归趣。故云察之以归宗。复以旧惑新惑勘之。则正之与邪宛然可识。菽豆也。清浊自分如菽麦异一一见别如清浊异。故云殊类。何意下结责邪正。既以混和等者。邪正尚自不分何能简大异小。拔谓简出不令混同

○次明过失中先释。初约此方。言周弘政释三玄者。广雅云。玄黑色谓幽寂也。此三似幽而不出阴阳等道。初易中云易判阴阳等。约有明玄者。如云太极生两仪。分而为天地变而为阴阳。故曰是生两仪。两仪既立变化生乎其中。又云。天地变化能生能成。君臣变化能安能理。故知君臣父子之道不出于阴阳。八卦六爻亦不出于阴阳变化。变化相易吉凶生焉。吉凶虽生穷理尽性。以至天命。故知即是约有明玄也。又复周易但论帝王君子之道。卜筮阴阳之理。故并不出于有。老子守雌保弱去泰去甚。如云有生于无不可名焉。复归于无。如是等并约无明玄。庄子内篇自然为本。如云雨为云乎。云为雨乎。孰降施是。皆其自然。又言有无者。内篇明无外篇明有。又内篇中玄极之义皆明有无。如云夫无形故无不形。无物故无不物。不物者能物物。不形者能形形。故形形物物者。非形非物也。夫非形非物者。求之于形物。不亦惑乎。以是而言虽有变非之言。亦似四句而多在不形而形等。即有无也。又云。有信有情无为无形。如此等例其相非一。故知多是约有无明玄。礼制下明破果不破因。许有卫身安国等。是不破因。但立德下释不破因。但立德卫身不言招报。即是亦无。庆流后世即是亦有。次斥行相中初斥善行。于中初如云下明行相。次得有下斥。斥中初判属初禅。次以小涅槃难。又法下大涅槃难。云妙此等者。即以此妙妙此诸欲。唯妙无欲。是欲皆妙。妙不可得。故云皆无。妙谓涅槃。欲即界系。故证真者欲妙皆无。不得彰言了义说者。纵是菩萨迹在彼教。未得彰灼显了而说。说彼教主即是大权。世人常云。孔子是儒童菩萨。故三教殊途而同归。此约释教开迹而说。方有此言。若开未开。教终是俗。秖缘教法犹是有漏世间之法。是故教主未得彰言名为殊途。但息下结行相。诐者险也。佞谄不忠也。次明无记中先明行相。次斥。如文。明恶行中初明行相略斥。次引例。云如庄周斥仁义等者。庄谓孔子为仁义贼。以行仁义虽防小盗。不意大盗。大盗者谓竭仁义以谋其国。竭字非应作揭(去列切)高举貌也。如负建鼓而求亡子。讵可得乎。亡者逃也。负鼓击之以求逃者。未之得也。谓孔子负仁义而求自然。未可得也。本以下结斥。斥孔子揭仁义为恶。不意庄周揭自然而为恶也。次明西方。初叙来意。次例外见为三者。破因不破果者。不说往因名为破因。犹存现果名不破果。立现因故名不破因。不言当果名为破果。第二俱破不破一切法者。往因现果现因当果。并破云无故云俱破。而不能破三无为法。名不破一切法。以外道中立虚空常。若择灭非择灭。外道法中本无此二。犹存不破故云不破一切法。若复不许立三无为。名破因果及一切法。第三外道与佛法何异者。以第三师难佛法。佛法亦破世间因果。如断三界一切见爱。亦破三无为。何者。数缘灭处尚自非真。但因此灭而会于真。证位非数亦复如是。此二尚非况复余一。故知佛法亦破因果及三无为。又大乘亦破小乘因果及三无为。当知第三与佛法不异。大论去。答邪正不同。我正法中虽体析殊。并是正法。外道亦有下重难。外道邪因缘下重答。邪正既别体析不同。有人下复出他难。他人云。外道但云破因破果破但是析。不名为体。当知外道唯析无体。今明去正释也。破语意通兼于体析。若邪若正俱有破名。如佛法中大乘名体。中论大乘首尾皆破。岂以名破则非体耶。故知破名兼于体析。是故但依大论邪正因缘。以判大小及邪正等。次明行相自三。初释恶行。先举况。云真观空人等者。出世观于无漏真空之人。尚不作于有漏诸善。况作有漏三途恶耶。故知作恶非出世士。起空下明空见为惑所依。同我下正释空见三法。初一切智中初明空见生使。云人不知空等者。见他一切不解空人。慢他如土。次引六师为例。云若有惭愧等者。此指六宗迦罗鸠驮。具如前说。背脍等者。无惭之人以木像背用切鱼脍。将佛经论用糊屏风。天雷之时而井中尿。佛法因果隔世方现。岂以现在未报而谓无碍。次自行下斥失。次是人直发下明神通。空见既盛但成鬼通等三。又广寻下明韦陀以韦陀见广破于他。啀犬斗也。喍者齿不正也。嗥者犬怒也。吠者犬鸣也。兼略释疑使。次明化他亦三不同。自恶劝善。既以恶为实以善为权。下文自行善自行无记。还以善及无记。以之为实余则为权。次明内邪。先小次大。初文先标门相。次明四门行相。初明有门自行中。初略明三行。九十下引证邪门。次明正法本意。次斥人成失。次略例化他。次例三。次大中初自行。次化他。次斥失总结。并如文。并决中初举四譬。初云金铁二锁者。大论二十五云。譬在囹圄桎梏所拘。虽复蒙赦更系金锁。人为爱系如在囹圄。虽得出家更著禁戒如系金锁。今借譬此内外生著。在狱铁锁如外计。逢赦金锁如内计。金铁虽殊被缚义等。佛法虽胜见系无差。玉鼠二璞者。璞者玉也。郑重玉璞。若有得者与其厚赐。周人闻之规其厚赐。周人风俗名死鼠为玉璞。乃将诣郑。郑人笑之。其人悟已答郑人曰。楚人凤皇其实山鸡。以楚王重凤有不识凤者。路行见担山鸡者。问之曰。此何鸟。担者知其不识。乃戏曰凤皇。其人谓实便问担者。贩耶。答。贩。问。几钱。答。万钱用价买之。拟欲上王得已便死。楚王闻之愧而召问。王亦谓实乃以十万赐之。故知周郑之体净秽永殊。无著如郑起见如周。名同体异。此之谓也。有于三藏乃至圆教四门之名。义之如璞。起于见爱其如死鼠。牛驴二乳者。大论二十云。余处或有好语。亦从佛经中出。若非佛法初闻似好。久则不妙。譬如驴乳其色虽同抨但成粪。故佛法外语同有不杀慈悲之言。搜穷其实尽归虚妄。今此亦尔。外计虽有有无等言。研核其实尽归虚妄。佛法大小一十六门。虽云有无。但破执心自归正辙。故云有成不成。于外起计如驴乳。藏等起计如牛乳。乳名虽同其体永别。见名虽等所执各异。外虽除执无理可成。藏等离著自入正辙。研练者谓核归本宗。迦罗镇头等者。大经第六四依品简田中云。善男子。如迦罗林其树众多。唯有一株镇头迦树。二果相似。是果熟时。有一女人悉皆拾取。镇头迦果唯有一分。迦罗迦果乃有十分。女人不识持来诣市。凡愚不识买迦罗迦。啖已命终。有智人辈闻是事已。问是女人。汝于何处得是果来。女人示处。诸人即言。彼方多有迦罗迦树。唯有一株镇头迦树。诸人知已笑而舍去。经譬僧蓝恶众清众。今借以譬内见外见。二见名同有害不害。如外见发说无因果。归于邪无。若内见起。犹执大小经论所诠。害谓损其善根。次广斥中初约神我斥。各执下总斥非谛。自谓下斥有苦集而无道灭。自言下斥非正解。虽起下约愿行斥。次约三法斥。根本变化者。依于根本十四变化。所谓初禅初禅化。初禅欲界化。二禅三变化。三禅四变化。四禅五变化。上能兼下通成十四变化不同。十八变者亦属身通。一右胁出水。二左胁出火。三左出水。四右出火。身上下出水火为四。并前为八。九履水如地。十履地如水。十一从空中没而复现地。十二地没而现空中。空中行住坐卧为四。十七或现大身满虚空中。十八大复现小。凡如意通皆名变化。又瑞应经中佛为迦叶。作十八变。亦是如意通相。所读韦陀至非法界流等者。既是世智则非法界任运流出陀罗尼总持之力。非不思议三轮化益。虽断钝使下。通约邪道斥。既计非想等以为涅槃。但能断于下八地惑。厌下欣上犹如屈步。非想寿尽。顺后受业之所牵生。随道受报。二约所依中。初三外下斥失。此虽下开权。次引况。举无情华叶尚悟支佛。故如发见能助正道。所以见发不须卒断。然支佛下比所依法邪正不同。华叶虽非正法能令悟理。外见亦尔。纵因外见令入正法。然所依见体终是邪。末代痴人闻密得见意。复闻华叶为支佛因。便以己见谓为真实。故重斥云。皆由著心故法非正。若三藏下次内法中。先约四教。初三藏中先经。次论。引妙胜定经等者。彼经佛告阿难。吾却后二月于拘尸城灭度之后。八十年中多有众生端坐树下。观除入舍。十亿众生九亿得四果。二百年时百亿众生十亿得四果。三百年后五百年前。我诸弟子渐著恶法。心怀嫉妒邪命自活。五百亿人作沙门。一亿人得沙门果。五百年后我诸弟子身著俗服。畜养猫狸驴马积聚谷米。自作自啖畜养奴婢。当知尔时十万亿人出家。一万人得沙门果。八百年后千年之前。亿亿人出家作沙门。百人得四沙门果。今初举百即八十年也。总举大数故云百年。故知去佛世远。人根转钝得道弥少。若以著心闻无著法。亦皆起著。如辟支佛以无著心缘于华叶。尚得悟于无著之果。当知下结意。譬如下斥依法起计。知门下合。速出下劝进。复次下斥能计者阙行之失。初法。如文。譬云久住城门等者。正法所都为城。通法之教曰门。四门相望互有精粗及巧拙等。巧拙秖是重明精粗。以著心故习四门法积岁方成。修习时过第一义谛。此生非冀。谓南是北非者。略举二门。即是四门互相是非。不能入道。著者下合。媒者和合之主。炫者行卖其身。今以自身为主行卖其见。自媒自炫以求显达。宣媒炫言故云打自大鼓。处众自高故曰竖我慢幢。方等问桥等者。譬长时之失。彼方等陀罗尼经第三云。我于往昔作一居士。受性憍慢不求出世之典。有一比丘来诣我所。从我乞求济身之具。我时问言。沙门释子汝从何来。何所求索。为姓何等。学何等律。习何等经。三业之中常求何业。如是重重问无穷已。得患便死。是故施时不须分别莫择上下。又我于往昔作一比丘。时有居士设大施会。施于一切沙门婆罗门贫穷下贱。所须珍宝衣服饮食。我时贫穷故诣会所。于其中路见有大桥。于其桥上见众多人匆匆往来。时诸人中有一智者。我以愚意问彼人言。是桥何人之所作耶。是河从何来。今向何处去。此木何林所生。何人所斫。何象所载。此木为是青松白松。如是次第设于七千八百问已。尔时智者便语我言。咄痴沙门。居士请汝但涉路去。至于会所可得悦意。汝今徒问如是等事。于身无利。咄痴沙门。今且速去。还当语汝。我时闻此便到会所。食已荡尽财物无余。见已懊恼结恨嗥叫。是何苦哉。却到桥上见向智人。智人问言。汝为憔悴多不吉耶。答言。我向徒问无益之言。使我果不值于饮食财物。智人语我。夫为沙门。于身无益理不应问。应观诸法于身利者。宜应须问。云何为利。谓不赞己不毁他。观平等法。自既利己复能利他。是时有九十亿诸忉利天。听智者说发菩提心。是故当知正法四门皆可入道。然于一门为己所入。三门非宜尚非己利。况复世间有漏法耶。人亦下合。老无三味者大经十一云。譬如甘蔗既被压已。滓无复味。壮年盛色既被老压。无三种味。一者出家。二者读诵。三者坐禅。次通教中先判同异。有法譬合。天门直华等者。以直对曲以华对陋。此以通教为直为华。不假观于无常苦等。径观于理故名为直。巧拙如前二医之譬。华谓华整。观幻空等不同析有龟毛之拙。别圆相望亦复如是。天门者皇城正门。余门者偏门也。前之两教见真谛王。后之两教见中道王。若法华玄中。则以真谛如见使君。复次下依门起见。有法譬合。利根下叹失。别圆中先辨同异。次斥失。并如文。以此而观下结劝。须辨内外大小能所是非巧拙曲直。能知此者。如明眼人自晓清浊。清浊者。诸教诸门有著无著展转相形。次明见起所由。初通标头数。云五番者。总以外见及犊子等。为邪宗一番。四教为四。言广论无量者。如上九禅禅中地地皆能发于一百四十。又因禅发为百四十。若更因闻又百四十。是则无量二百八十。良以下判所因通别发法不同。云通修止观者。观阴入境也。通修之时止观体一。凡有所发必有所依。故见是慧性。发必依观。禅是定性。发必依止。次判难易中初法。次譬。如人久别等者。名如一切智。智则难忘。面如通等故事易忘。若先世下明邪正。有鬼缘等者。发心邪僻与鬼交往。名为鬼缘。是故今世鬼则加之。则能发鬼神通。圣加亦尔。可以比知。复次先未识下。明见境意。初法。次譬。初法者。恐不识之随见造行。或匆匆卒断失于方便。如蛊等者。蛊字应作蛊。谓事毒也。谷之久积变为飞蛊。因食入腹而能害人。如本有蛊病复患寸白。则不须先治寸白。且养之以啖蛊病。其虫色白身长一寸。故曰也。蛊病差已方治寸白。钝使如蛊见如寸白。养利啖钝钝尽方更治于利使。翰珠者薏苡子也。以根为汤可泻寸白。亦可治螝。所以下合。先明所以。次正合。雷者阴阳荡动也。震者霹雳也。今以法音如彼雷震。而无机钝使如聋不闻。若入下明教观不同。初观次教。初文先明养见意。小乘卒断名为动见。大乘达见即是道品。且养见惑以啖钝使如由破贼。后方达见即是道品。名为勋成。是故达见即道品也。故举譬云如对寇破贼等。勋者功也。是为下结。以见为侍者。夫为侍者出入随人。今以养见如出。观成如入。此养外见为侍。外见尚然。况佛内见不为侍耶。次历教。初三藏及通教中。先明见境助道力大。次引证。先引大论。三恶亦有得道等者。论第三释天人教中。如来为度诸道众生故。亦在余道中生。何故但云天人师耶。答。余道少天人多。如白人黑黡不名黑人。三恶如白人得道如黑子。三恶得道良由有慧。见属慧性故悟道甚疾。诸经不说三恶道中有慧性者。以少故耳。福德生天不悟道者。良由无慧。故知带见沉沦。纵堕三恶闻法易悟。胜于人天。如诸下引佛化仪。[豸*爪]獠等者。此则通举边鄙无礼教者。尚不解于人间世语。何况出世妙理之教。故佛于此等则未出世。[豸*爪]獠等类亦堪感佛。况复西方本无[豸*爪]獠之名。但是举此以拟彼耳。今文意者举于四远。如前所引。分形等者。佛既未出。明如来权巧尚教其见。令诸菩萨先同其见为师为导。后示受破俱入正道。法华下引证权人先同后异。引况如文。若先下约别圆教断不断以判。言过同三外者。但谓所起之见增长新惑。云同三外。非谓所依别圆之门言先世已断通惑等者。或是断见或侵少思。云同二乘。若见思都尽亦不生此。既分断见思。当知起见不同凡下。外外见等尚养。况二乘见耶。净名乃至进退解之等者。引证二乘不可一向名见。挫同诸见为进。依本二乘为退。二乘被斥同诸见者。取其不见中理边。外见尚以为侍何况二乘。若拨若取。乃是抑扬之言。是故不可一向名见。今生下明功能如文

○若作宗等者。比决宗途。今之见境有一百四十宗。且依佛法内门。亦有一百一十二宗。比地摄等论彼论但是当教一门。如中论中。虽具大小两乘观法。委论其门门则不足。言邪正途辙等者。今家所辨若邪若正。邪是见正是观。邪正各有一百四十。如是途辙与彼诸论优降天殊故云几何。夫佛下引佛化为例。两说等者。谓摄及折。摄谓养见研心。折谓破无遗芥。故引二经以证折摄。大经执持刀仗等者。第三云。善男子。护正法者不受五戒不修威仪。应持刀剑弓箭矛槊。护于清净持戒比丘。文中广说觉德比丘昔缘。于过去欢喜如来灭后。此比丘广说九部制诸比丘。不许畜八不净物。为破戒者执持刀剑之所逼切。尔时有王名曰有德。往说法所共破戒者极生斗战。命终生于阿閦佛国。觉德亦同生于彼国。而为彼佛声闻弟子。下文又云。护法优婆塞应持刀仗。拥护如是持戒比丘。若有受持五戒不得名为大乘人也。不受五戒执持刀仗为护正法。乃名大乘。乃至下文仙豫国王等文。又新医禁乳云。若有更为当断其首。如是等文并是折伏破法之人。一切经论不出此二。见心亦尔。如前进退二种解者。亦是折伏摄受二义。又一切圣教不出四悉。故四悉中世界为人即摄受意。对治即是折伏意也。药珠二身破法立法二种方便。如是等例即此二义。若诸见下次以今文破见例之。约多下明见不俱起。唯一事实者。空见既成谓已为实。约一一见等下今家分别见相。如上百四十见。一一各作十乘观法。种种巧说皆可经夏。次束成观门。一一见等者。束向百四十见。共作一番十乘观法。亦不可尽。诸见下正示观境。次正明修观自具十法。境中初思议境。先标空见为十界因。次引二论。次以见境例论。今此空见亦具二义者。亦似成实毗昙两门意也。何者通论秖是不善。义同成论。别论亦得名为因等起心。一切善恶因之而起。能生十界义同毗昙。由空造恶即三途界。义同成论。由空下正示境中十界。地狱中云阐提尚存等者。犹有怜妻爱子之善。不同空见逆父慢母。故知空见不及阐提。尚不及极恶阐提。况大经通明一阐名信。提名不具等悭贪破斋等者。因无净命果时啖秽。因时破斋果常饥饿。次声闻界中初总斥空见云其实不识等者。先举不识。以显于识。凡夫于见增长流转。非唯不识道灭二谛。亦乃不识苦集二谛。所以者何下释出四谛相也。初文先明苦谛。五阴具足故名为苦。初文是色。纳受是受。取空是想。缘空起行是行。分别空心是识。次从空见是嗔处等下。是集谛先明五钝。五钝阙痴应云不了空见因果名痴。次明五利。非鸡狗等戒者。简戒取不同。谓空为道岂同啖粪等。次结成八十八使。集迷下举过劝识。次道谛文中四念为四。初身念。如文。次受念文中。云受第二句者。依大品中受有四句。谓受不受亦受亦不受。非受非不受。既受不受即是受于四句之中第二句也。但诸下总明念处。从勤破下略明余品。小乘亦得通约观行而论道品。如第七卷初。相生相摄等文是也。灭谛中先灭五钝。次灭五利。次灭八十八。次灭果缚。若于下结成功能。云单复等者。此见若破。第五卷中诸见皆破。缘觉文中初略明十二支灭。言毕故不造新者。以不造新能所故毕。若造新者新还为故。中论云。云何声闻观十二缘乃至不相应等者。彼中论观十二缘中。初文设问。即问十二因缘。至答文中。即答六十二见。何故问答殆不相应。殆者滥也。此问意者问彼论文。论文初十二因缘品。及下文观因缘品。并指云如毗昙中广说者。广说破六十二见。故邪见品属观因缘。一往观之似不相应。是故问出令知不别。令云秖此是答者。正以邪见答观因缘。非不相应。即破三世二世并是邪见。故净名云。深入缘起断诸邪见。故因缘观正为破邪。故非不相应。从又观刹那空见去。正明起于十二缘观。先明十二缘生中。初推现三因。有支中云有能含果等者。且约初迦毗罗等说。亦应遍约附佛法起。乃至佛法一十六门随所计者。皆是有支。次推现五果。次推往二因。无明下推往至现。若知下推灭。初明灭十二支。次例灭诸见。若于下明得失。先得。次失。鼻隔者。无深观行唯止心鼻隔。因此观故发得空见。此人尚不识小乘真谛。岂能观于空见之心令成妙境但随见转堕于见网。散心法师置而不论。暗证等者。尔雅云。龟有十种。一神。最神明故。二灵。边如玳瑁可卜者是。三摄。腹下折食蛇者是。四宝。五文。甲有文负河图。六筮。在蓍丛下。七山。八泽。九水。十火。其犹火鼠。故知摄山水泽等皆凡龟也。暗证无智其犹凡龟。散心不了其犹盲吠。故知散心尚自不能善分别空见相状。及空所起苦集无明。岂论发得。故云稆吠。稆者野也。菩萨界中初三藏文。先明起誓之由。誓即愿也。既识空见谛缘即知病识药。识苦集是知病。识道灭是知药。因缘六度准此可知。虽自欣识药愍彼有病。然须入三昧修习令知。既识空见谛缘者。牒前二乘所观之境。以为起誓之由。即以此由用为誓境。次明四谛誓境。如一空见等下。正约空见而起弘誓。文自为四。此中四弘义兼内外。内即内心。约一空见刹那之心。名为五阴。五阴即是众生故也。一人一生凡几刹那。此约内也。一人尚尔去。约一有情以为况释。别别有情众生尚多。况复刹那为一众生。即是约外。若内若外众生无量。下三弘誓准说可知。烦恼为因众生为果。因果无量对治法门理须无量。一一刹那一一无不开佛知见成无上道。问。因之与果既约刹那。如何分于二弘誓别。答。空见依色领纳取像行空了别。揽此五法以成众生。一人既尔多人亦然。还约多念论此众生而为弘誓。有空见故违嗔顺喜等。乃至生于八十八使六十二见。名为烦恼。此则因中一人尚尔。多人亦然。还约多人辨此弘誓。此则自成两弘誓别。若众生下明誓愿之意。观空下约空起行。即是六度。初结前生后。若执下释。自为六文。初言魔施者。空心虽即属于外道。以此施心顺生死故。故名为魔。此诸境中修观之文。唯至此中一时总明三藏三乘。方明通教。是则三藏三乘通属声闻界也。与上诸文欲辨总别二种对十法界。俱通故也。若有下结果满。观空见即是无明去。明通教二乘界也。无明标缘觉法界。生苦集标声闻法界。谛与因缘但开合异。准第一卷。是故今文得作此说。次从二乘知空下。次明通教菩萨。于中重牒二乘与菩萨辨异。次虽度下正明菩萨依境行愿。言如前如后者。前谓前境中及第三前诸圆文等。后谓此文不思议中圆教是也。从复次见惑下。因此广明四教之人治见不同。当知见惑是一。能治四异。前诸文中四教之人皆治见惑。即是此意。次示任运者。且约见断不入三恶。非谓初地初住任运之位。成论去。斥成论文空能治见。今见从空起则空不能治。当知此见则非成论之所能治。故云当设何治。从如水生火去。举喻斥论不能治空。从今知空见去至治之。即是今文四教治见不同。成论但是三藏一门而已。三藏下明四教治见前后。藏通两教智虽小异缘谛同故。是故结云皆先除见。别缘谛异故云别亦先除。圆教可知。然教虽有四。若辨初心不过有二。一者前三教人治见入空。二者圆人见为法界。二意自显勿生异途。更于二外别立疣赘。除坚牢见去。结四教文以斥成论。云何四教共治一见下释疑。如何一病而设四治。从如患冷去引世治释。先譬。次合。一理如身力。空见如冷病。姜桂如无常。见真如复力五石如即空。见色即空名为益色。言五石者。白[王*央]紫英石膏钟乳石脂。故神农经曰。上药养命谓五石炼形六芝延年。中药养性谓合欢蠲忿萱草忘忧。下药治病谓大黄除实当归止痛。重娄如观法。加寿如假智。能飞如入假本草云。重娄者蚤休也。亦名黄精。博物志云。皇帝问天老曰。天地所生有食者。令人不死乎。天老曰。太阳之草名曰黄精。食可长生。太阴之精名曰钩吻。入口则死。钩吻者野葛也。若不信黄精之益寿。亦何信钩吻之杀人。金丹者圆法也。初发心时成佛大仙。准龙树法飞金为丹。故曰金丹。治见既尔下举例。且以思及界内尘沙。故云亦然。若界外尘沙及障中无明。则不关前二。此四下总明念处有出宅之功。举佛遗嘱通四治故。所以者何下释遗嘱意。四人有见不出六道。故举见所造果名为苦具。见之结业以譬鬼神。故法华中以虫鸟譬钝鬼神譬利。竞共下通举三车皆能出宅。三车下历教以释三车同异。此中四教总有九种念处。三藏三一乘各。以谛缘度不同故也。支佛束十二缘为四念处。菩萨行虽六度。观念伏惑还用二乘所观念处今从人别故成三种。故玄文云三因大异。故得为三。通教三乘同一念处。同观无生故也。故玄文云三因大同。故得为一。别教地前名为方便。入空位中体析二种。入假位中但用无量。初地入中名为真实。圆教始终唯用一种。故如三车义兼藏通及别方便。经文出宅正指三藏。故云即是。三乘义通通于通教。故云亦是。别教方便无三乘名。观行不殊藏通两教。故云又是。故知即亦又三不无亲疏。故对三教示不同相。别教入地即是真实。圆教始终与前永乖。故亦云又而不言是。若将别教入地证道。及以圆教始终。名同大车。故下文从但释迦去。约化仪释一代教门。只是先与三车后赐一大耳。次明广略不同。言略说为念处者。念处即是道谛。三十七品七科之一。故云略也。全说七科即是道谛。故名为中。既有能治必有所治。能所俱举即是四谛。故云广也。结意如文。从释迦去。更叙化仪以判权实。且从渐至顿诸教念处虽复不同。各有其意。鹿苑正用三藏。方等旁用三藏。正用三教以斥二乘。令二乘人密成通教故云三人同一念处。次至般若旁用通教。正用别圆加于二乘。密成别益。故指大品名为不共。来至法华会八归一。若除教道但须会七。约此空见去。至不违背者略示妙境。不思议治一治一切治。不违诸教从一开诸。如思议中亦不违诸教。故以一尘喻不思议兼于思议。空见如尘诸治如经。不思议中初总立。从净名去正证。空见心中十界五阴。名为众生。众生即解脱。解脱不出六十二见。是故三法不得相离。一切众生下释上解脱心行中求。谓三解脱。佛解脱下释上诸佛解脱。又观下复释上心行中求。求谓用观观见心已。唯有法性无复见心。能一色下结成不思议境。即是五阴众生两世间也。但阙国土准例可知。不纵不横结成三谛。乃至如意珠等譬。此境下发心。从究竟说。故但举无明法性。亦应愍伤事中苦乐。观此下安心。本性空寂总相止也。净若虚空总相观也。善巧下别相六十四番也。见阴等者破遍也。只此八字摄得横竖及一心等。单复下通塞。唯出别相通塞故云句句。文列似横。实摄横竖及一心等。若不入下正助。昔以空见而行六蔽。今须舍空见复修事度。方乃成治。故一一文中皆举空见及以一蔽。如桥地海等者。具如大论屈如桥梁人马践之等。地海例此亦应可见。释文略讫。故序中云。才至见境法轮停转。后之三境比望可知。增上慢者。如得未到谓无生忍四禅比丘等。乃至遍于大小诸位。未得谓得并名增上。两教二乘三教菩萨。前诸文中处处有之。即后两境一一皆以十观观之。后三大章具如五略后三是也。既云将送行者至彼萨云。后三大章并无生忍已后之相。故略不论。大品法施品云。化恒沙众生令得六通。不如书般若令他读诵。又以此令他读诵般若之福。不如正忆念般若波罗蜜。又此忆念般若之福。不如为他说令易解。云何易解。谓不二相观不入不出。说不共般若波罗蜜功德尚尔。况说法华开权妙教。况复今文即是法华显实妙观。故法华云。施四百万亿阿僧祇世界六趣四生。以四事供养令得四果。不如初随喜人百千万倍。是故愿说令他得闻。生随喜心其功若此。此第五十人随喜之心。亦何必须即是五品之初随喜位耶。准大品文说犹胜于自生忆念。况复能说而能修行。以如说行起于多闻。即此意也。故劝后学勤说勤行


止观辅行传弘决卷第十之二终