　　　　　乙巳岁分司大藏都监开板花严经探玄记卷第十六(此尽性起品)

　　　　魏国西寺沙门法藏述


　　佛小相光明功德品第三十

初释名佛者。标人表德。小相者形大辨体。光明者依体起用。功德者用所成益。此则依人显德。体用为名

二来意者。前品大相各有光明。皆照法界而未显所照利益之相故。今此品正明益事。为大相难明故辨小相。小相复多。但论一相。一相有多时之益。且说一时。此一时益复难明故佛自说也。以此而论。前大相业用无边无边。极难知耳。又依前大相流出形好故次来也

三宗趣者。宗明如来相德利用。略作二门。一定分齐者。既三十二相有八十随好以严。则知十莲花藏微尘数相一一各有尘数等好。又此大相既一一深广与三十二中诸相不同。则知随好亦甚深广大不可量也。二辨业用者。如八十随好但严形佛生净信。今此明小相。佛为菩萨时相轮随好最下位处用。谓放一光照十世界尘数刹。地狱众生皆得生天。成就十地十眼耳等。即此天子毛孔香普熏众生。亦得十地白净轮王。又此轮王放光复令无量众生复得十地十眼等。如是展转尽于未来傍无边际。皆不可说。菩萨小相既尔。如来大相之海。利用自在不可说不可说也

四释文中二。先略。后广。前中亦二。先明果用摄益。后又菩萨下明因用摄益。前中何故佛自说者。古人释云。前僧祇品明因究竟。此品明果究竟。故但佛说。又释明相极至小。用极广大。此事难明故佛自说。告宝手者能采取故。海王随形好者是足下相轮处。大相边。随好之小相也。以余大相业用难明故说最下相轮之用。又以相轮大相犹难明故说随好。随好犹多故说海王一好。此是果用犹亦难明故。说在兜率为菩萨时之摄益。就此因用二。初令离苦生天成安乐行。二生天上已以下令不著天乐成饶益行。亦是前身光益。后是空声益。前中令净十眼等者。以彼众生宿有见闻普贤法种。复遇舍那法界光触故得十眼普贤之益。二天上益中初示声名不可乐者不令著乐故。下正说法有四因缘得生天上。初不放逸者厌恶对治。二宿植胜善。三曾遇善友。四今佛加持由此生天。示此因果不应放逸

第二广辨中亦二。先广前光救恶道。后广前声益天处

前中亦二。先明放光。后明照益。前中普照王光是相轮大相中光。于彼者于彼大相处有此海王随好小相。一名清净者简去多光。今但说一。普照下明照益中。随众生境界者所住差别亦是所观不同。随善根者随其宿种何乘善根。随意者意乐差别。亦是欲愿不同。皆称根成益。越于余益故云乃至阿毗等。以此下文但说彼照地狱生兜率天一益故越余也。第二广天上饶益中有六。初因劝释疑。二汝等应当下正劝报恩。三时诸天子闻是音声下依劝兴供。四是故诸天子下教发心悔过。五说是法时下闻教获益。六尔时诸天子于一一毛孔下明得益传通成无尽行

初中三。先劝次疑后释。初中善哉者叹其所得明有重恩。次显舍那所住。劝不忘恩故令敬念。二尔时诸天子下正生疑怪。何由者由何也。谓从何因由出此音声。三尔时音声下释疑显法。于中亦三。初总次别后结。总释云此声是善根功德所成。亦无来处。二诸天子如我下别释中有六门。一空声无我喻。喻佛离二我。复疑云若实无我谁来成佛。二释天声无从来喻。喻佛胜果无来处。复疑云佛果证理可无来。凡愚苦报应有体。三犹如汝等下苦报无本喻。喻善起天声亦无方处。复疑云胜报劣报可俱无体。佛果大用岂不有耶。四如普照王下明果用无作喻。喻天声是定慧所起无作成益。复疑云若尔何故现有所益天报。五譬如须弥下明天乐无来喻。喻天声应无方面。复疑云少益可无来。多用应有倦。六诸天子譬如下明天声广益无疲喻。以此天声则称性故。常无所有故。所益众生亦如是故。是故无疲。于不可化众生不生厌恶。于难受化众生不生疲倦。于易心化众生不生放逸。于已化竟众生不生憍慢。此上六种是喻况。亦即是法说。末后结辨。舍那者以是初门总劝故。离垢三昧有二位。一约因终。如第十法云地菩萨所得。离自二障微细垢故。二约果初。如此文是。将现成佛在此天上。住此三昧能利众生令离垢故。二乘不能知者结用深广故也

第二大段从汝等应当下明依前正劝。于中分四。初明报恩大益。劝其修行。于中有法喻合结四文可知。二诸天子其有众生下明背有损。劝其舍离。三诸天子汝昔下明昔受重恩。今应长善。四譬如下示以正法劝令修学。亦是示天乐空令究竟不著。于中初举无我有用喻。喻天报依正似有实无义。五欲具等依报五蕴等明正报。以缘起无作即有常空故不生灭也。若如是下结成破执之定

第三大段时诸天子闻是音声下明依劝兴供中二。先随相事供养亦二。初兴供天宫不见菩萨。遂生无见。后观见阎浮将欲往供。复生有见。二时天妙音下示平等慧。于中有四。谓法喻合结。不命终者令离无见。不生彼间者令离有见。以体实普遍。非眼所见而能起用。化不失时。舍离等结离执也

第四大段是故诸天子下正教发心悔过法。于中二。初举法总教。二问答别示。初中先教发心者。以是众行本故。佛正因故。正法器故。次教住三业净戒。威仪是身语戒。意净是意业戒。次教忏四障。业报约因果分二。烦恼及见约利钝分二。以增上耶见能断善根故别分出也。后以法界等教忏悔方便。此是普贤广大忏悔甚深忏悔故称法界也。二时诸天子下问答别示中。先问后答。问意云。既以如是三业为忆念四障对佛忏耶为若为耶。答意但观罪空非直障灭。亦乃即此成于大行故。以此门教令忏也。答中先显答起所由。谓外缘内因二力。次正答中有十。初推障无体但由倒起。经云一切业障海皆从妄想生。此之谓也。二天声随说无我喻。喻业所作虽有因果而求不得。经云若欲求除灭端坐观实相。此之谓也。前中总说因果名随业报行。别随三学故云随戒等。喜是慧也。三少福不闻受化者。闻喻喻业不作不受作已定受。四声非生灭喻。喻业感报故不灭缘成故不生。又释业性即不生灭而不失业报。五天声无尽喻。喻业若不忏灭受报无尽。又释业即空无可尽也。六天声不堕边见喻。喻业性离断常。七天声随应喻。喻业作善恶即有苦乐报应。八镜舍万像喻。喻业影现本识而实无来去。九幻师眩目喻。喻业体本性空似有诳凡夫。十若如是知下结成真忏悔

第五大段说是法时下明闻法获益。于中有四。一余兜率天子得忍益。或当初地或是八地。二六欲天子发心益。三天女益。此二地前益。四尔时下益当机天子。以是普贤五位相摄大善巧法。是故创得出地狱已闻此普法。即得十地。明与三乘渐次教不同也。于中初得位益。二成行益。三胜报益。四灭障益。五见佛益。六结益分齐。谓虽得十地因满。简不同果故云犹未能见等也

第六大段尔时诸天子于一一毛孔下明展转通成无尽行。于中有二。先于毛孔出法界供具供养于佛。二显供具所成利益。于中有三。先花益广见诸佛故。二香益广灭惑障故。三盖益广成大行故。就香益中。一法二喻三合四结。又释此四中。初二闻香得乐。次一灭障。后一成善。前中身心快乐者定香熏故也。灭障中于五尘内外各五百烦恼者。四分律中虽有五百结总数。亦无别列名。既不见经论。古来诸德皆作解释。有一师释云。众生烦恼根本有十使然。一惑力复各有十。即为一百。计应分为九品。但上品重故开为三品。中下轻故各为一品。合为五品。即为五百。于内外境起合为一千。此是根本使然。以自五尘为内。以他五尘为外。一一各千即为五千。别迷四谛即成二万。并本一千即有二万一千。依三毒等分故有八万四千。又有释云。以十恶为本。展转相成。一一各十故成一百。迷自五尘为五百。迷他五尘为五百。合为一千。正迷十谛法门。谓四谛三谛二谛一实谛。或迷说诚谛等十谛。或迷十善故成一万。然迷十谛空有不同。分成二万。或迷十善二谛亦是二万。并本一千总二万一千。依三毒等分故。有八万四千诸尘劳门也。若依贤劫经别有八万四千。如上九地释。此诸烦恼皆悉除灭者。现种使习一切皆尽。以普灭非别故。何位灭者通五位故。云何灭者如虚空故。本来尽故。三见盖利益中三。初明见此法门之盖故。得一恒沙轮王善根。皆如白净宝网等。此是世界性中万子已去轮王。如爱见善慧王等。非是金轮千子王四洲等。谓一恒沙个白净宝网轮王善根。暂见此盖。顿得成就。二菩萨摩诃萨下明得此王位所化利益。于中初所化广多有法喻合。二放曼陀罗下明所益殊胜。亦有法喻合。遇光得十地者此中有三重益。初明佛光普照。诸天子令得十地。二此天子毛孔所出香花盖等。复益众生令得轮王。亦是十地。三轮王放光照余众生。亦令得十地。此之三位皆悉齐等同时顿成。各尘数多类。以此却推。总是如来一小相中一光明力。一光既尔。余光亦然。一小相既尔。余小相亦然。小相既尔。其余大相海等即不可说不可说也。文意如此。思之。言此等众生悉先修善者。明宿有见闻一乘修普贤善根。故喻中如在欲界已得初禅。身虽未转得彼天乐。如是众生遇此光明顿得十地。身犹未转。令本身肉眼而得普见。是法力故也。是即三祇可以念届者明一摄一切也。尘劫不穷一位者明一切摄一也。如是迟速无碍自在。是此圆教非余宗也。三如是成就清净下释显所得利益之相。既言即此身上得十眼等。未知分齐故。今于十眼中肉眼最粗。释其分齐。余眼深妙。可以类知。于中二。先明见世界广大。后亦于念念下见佛广多。前中四。初明一重广大。于中并取下尘点尽处已来刹并本尘。总合为一广大之刹。二问答辨难。三佛告宝手下重积数显。谓以如上一广大刹复数至此千亿等。复末为尘。此一一尘各与一切佛刹之尘数等。菩萨取此诸尘经八十反。种一一生得一切佛刹微尘等果。四菩萨下结肉眼见。谓如此数量。如此广大。是此肉眼所知所见分齐境界。明知此眼深广无边。智论云。五眼中肉眼但见三千大千世界内事。若见大千界外即何用天眼为。解云彼约三乘渐次教说故不同也。二亦于念念下明见佛身。如锭光珠照瞩广大复明净故。下辨珠分齐。亦非余位所见故。结属轮王。如是广大肉眼是第三重益者。通释向上轮及天子皆有十眼等。准释可知。小相光明品竟

　　普贤菩萨行品第三十一

初释名者。先辨义名。就第二修因契果生解分中有二。上来明修生因果竟。自下二品明修显因果。亦是上明差别因果。下显平等因果。若就五周因果中。此是第三明自体因果。二品名者德周法界曰普。用顺成善称贤。摄德表人名为菩萨。对缘造修目之为行。普贤之行。普贤则行可知

二来意亦二。先分来。谓会前差别因果令归平等。即会前从第二会至菩萨住处品来差别因。归此普贤圆因故。性起品会不思议品来三品差别果归平等性故。是故来也。又释上来差别明三乘因果。此下明一乘因果。明与上三乘为所依故也。又推前差别至此本位故来也。又前明修生此明修显故也。二品来者。前品明前位修果。此品辨后位了因。义次第故是故来也

三宗趣者有二。先宗后趣。宗明普贤行略有十种。一达时劫。二知世界。三识根器。四了因果。五洞理性。六鉴事相。七常在定。八恒起悲。九现神通。十常寂灭。此上十种各有十门。如时劫中。一陀罗尼门。一念中有多劫等。二相即门。三世即一念等。三微细门。多在一中现等。四帝网门。重重显现等。五不思解脱门。随智自在现修短等。六一身普遍门。身遍即入三世劫等。七一身普摄门。三世劫海在一毛孔等。八现因门。遍前后际常行菩萨大行愿等。九现果门。普于三世现成正觉等。十现法门。普于劫海云雨说法等。前五意业自在。后五身语自在。如约时劫有此十门。余九亦各十。准之即略辨百门普贤行。余义具如文显。第二趣者。明此普行意在对显性起果用。问此与性起何别。答有三别。一此约因彼就果。二此是能发彼为所发。三此通修生彼唯性起。余如性起品说

四释文者。就后二品中。先此品明普贤圆因。后品显性起满果。就此品中分二。谓长行与颂。就长行中亦二。谓正说及瑞证。就正说中亦二。初序说所因。后正显所说。又释亦可为三。初举略显广。释成普义。二从菩萨起一嗔下举恶显善。亦是举刚显柔。释成贤义。三从佛子是故下辨六十行门。释成行义。是故名普贤行也。就初中二。先总标小说。二何以下释小所因。前中如向说等者释有二义。一约近如前小相品所说。令诸天子成普贤行。是微小说。以随所化愚痴众生惑业障重堕恶道者。显小相用故尔也。若约障轻智慧众生。辨大相业用即广大不可说不可说也。二约远即五周因果中如前第二周。是微小说。以前五位渐次因三德差别果。虽诸门内亦有普贤圆融之义不同三乘。然其门相阶降同彼三乘。逐机就病不尽法源名微小说。此下二品明普贤因果。逐于法性。不就染机以分阶降。名广大说。文意如此。就释中先征后释。释中先总释。一切如来者。谓如此随病就机小说。三世诸佛皆悉同尔故也。二别释中。所随众生惑染虽多略显十种。一无明。二诸缠。三计我所。四著我见。五四倒。六耶见。七横计。八欲缚。上备苦因。九具足苦果。十远离出道。三为如是下结。既为如此具缚众生。如来出世说法。岂能具尽法性。第二明普贤行中先明所治广大有百千障。后显能治广大有六十行。前中三。谓标释结。标中虽诸烦恼皆悉遍障一切圣道。然嗔一种亲障菩萨大悲摄物。是故偏举于嗔以例余惑。又释以嗔障最重故偏说之。决定毗尼经中菩萨宁起百千贪心不起一嗔以违害大悲莫过此故。菩萨善戒经亦同此说。释中言百千等是总举。何等下别辨百门。于中寄位分五。初障十信行。二不乐佛法下明障十住行。三菩萨清净诸根下障十行。四诽谤佛法下障十回向大愿行。五不乐菩萨共住下障十地真证行。菩萨万行不过五位。起一嗔心一切顿障。又以所障法界如帝网重重令能障同所亦皆无尽故。起一嗔成百千障。理实无尽。结中有结有释可知。第二辨释普贤能治行中。先正显后结劝。初中有六位。皆依前起后。初中佛子是故者。是前一嗔成于百千邪法障故。劝令修习十种正法。用以翻之。然此十法非直翻前耶嗔。亦乃疾得菩提故也。正辨中十句摄为五对。初二约人。一不舍下。二不慢上。次二约法。一不谤教。二不迷事。次二约心行。一乐行。二坚心。次二约因果。一果智。二因辩。后二约悲愿。一悲。二愿。第二清净中。初依前正法明行成离染故云清净。十中亦为五对。初三于教法净。一信二求三护。次二于理法净。一广二甚深。次二于化法净。一了器二增善。次二于时劫净。一不著二观察。后一结成性。第三正智者由离染障令智明净故云正智此十亦为五对。初二了所化智。次二知化法智。次二知持辩智。次二具身语智。后二照依正智。第四巧随顺入者。以得正智能回转所知互相顺入故也。此十亦为五对。初二身土无碍。次二时法无碍。次三根境无碍。诸入是境也。又释智入所知也。非根是真理。又亦是境。次二言相无碍。后一三世无碍。第五直心者以回转自在令正趣真实故云直心。此十亦为五对。初二念机设教次。二住深广法。次二住教义法。次二住行法。后二住果法。并正心趣向故名直心。起信论云。直心者正念真如法故。第六巧方便者依前正直起此巧便。初三依证起说。一照深理。二出胜智亦是显理性。三巧设言。次二证真达俗分别别相。是俗谛法也。后五入法自在。于中前四入法。谓一入理法。二入果法。三入行法。谓行巧便能一入一切。四入教法。谓多门善巧故也。后一于上所入自在不转故。第二佛子是故下结劝。初劝听受。何以下释显要胜。以普贤行必一摄一切故。是故以少功力疾得菩提。此方便者是功用也。正说竟

第二感证中二。先感瑞。后证成。此二各二。谓此土结通。初感中三。初所因谓佛力法力。二动地。三雨供。问此会在他化天说。何因结通乃云如此四天下佛坐道场耶。答以菩提树下本故结归彼也。又虽升天以不离觉树故。若尔何故前十地等皆不同此。答前约同教。通结天宫及彼觉树。本末合说。此就别教。会末归本。唯据道场意存于此。下性起品等皆同此释。二证成中亦三。初所由。二力同前。二来人数量。三作如是言下赞述证成及结通等。并可知

第二偈颂中二。先序意。后正颂。前中二。初示相。谓自他二力是所因也。观十方是设教分齐也。观法界是显义理深广也。二欲明下述意。谓为欲述此十种意故说此偈颂。一明因行。二显果德。三说大愿。四行起时处。五机熟现佛。六称根授法。七所说利益。八修因得果。九果现净身。十语业开觉。此十种义。下偈颂中并具显之。正颂中有一百二十一颂分二。初二十二颂显说之分齐。余九十九颂正辨普贤行相。此等并不是重颂前文但与前绮共显普贤行用。谓前略此广。前体此用故。亦有诸德。将配前长行。文无相当故。知意异。不可抑度。就前中四初二颂诫听许说。二一切诸劫下八颂明此菩萨于过去佛弘誓愿行。三于一贤劫下十一颂明于现未佛修三轮行。于中初七举现未佛。后四于成三轮净行。四行者下一颂结说分齐。自下第二正显普贤行相中亦二。初有六十九颂明自德大智行。二度无量众生下三十颂明外化大悲行。前中明普贤十种大智行。一初七颂明善入帝网大智行。二深入微细下十七颂明深入时处微细智行(云云)。三世界及如来下五颂明了三世佛心秘要行。谓世界名及佛名。此等最粗犹于多劫说不能尽。况佛心中所知境界。谓真妙法界等。然此菩萨亦能了知成普贤大智行。四如是未来世下四颂了未来摄化业行。五现在十方下四颂通达现在佛境界行。六菩萨具出下五颂明六根化用行。七深入智境下十颂明器世间自在行。八菩萨知诸法下六颂明智正觉世间自在行。九清净法身下五颂明非身不身法身行。十譬如工幻下六颂明非量不量净心行。上来自德智行竟。就第二外化大悲行中亦十行。初六颂化物令发菩提行。二如来净身下二颂赞叹现佛摄生行。三有一颂分布过佛舍利行。四有一颂能知未来佛德行。五如是三世下四颂明法轮深入行。六无量无边心下五颂了物心器染净行。七一切众生下三颂了物业报缘起行。八如是诸根下五颂了达根境无碍行。九有一颂了知五种说法行。十末后二颂明三世相是自在行

　　宝王如来性起品第三十二

初释名者。宝王是摩尼宝珠。最可珍贵故名宝也。以能出宝自在故。宝中最胜故。众宝所依故。故名王也。喻性起法亦具三义。谓出智义。最胜义。所依义。佛性论如来藏品云。从自性住来至来至得果故名如来。不改名性。显用称起。即如来之性起。又真理名如名性。显用名起名来。即如来为性起。此等从人法及法用题品目。又别翻一本名如来秘密藏经。又一本名如来兴显经。又此下文具有十名。并可知

二来意者。前品明能发之因。今辨所显之果故次来也

三宗趣者。明性起法门。即以为宗。分别此义略作十门。一分相门。二依持门。三融摄门。四性德门。五定义门。六染净。七因果。八通局。九分齐。十建立

初分相者。性有三种。谓理行果。起亦有三谓理性得了因显现名起。二行性由待闻熏资发生果名起。三果性起者。谓此果性更无别体。即彼理行兼具修生至果位时。合为果性。应机化用名之为起。是故三位各性各起故云性起。今此文中正辨后一兼辨前二也

二依持门者。一行证理成。即以理为性。行成为起。此约菩萨位。以凡位有性而无起故。二证圆成果。即理行为性。果成为起。此约佛自德。三理行圆成之果为性。赴感应机之用为起。是即理行彻至果用故起。唯性起也

三融摄门者。既行依理起。即行虚性实。虚尽实现。起唯性起。乃至果用唯是真性之用。如金作镮等。镮虚金实。唯是金起思之可见

四性德门者。以理性即行性。是故起唯理性起。此与前门何别者。前约以理夺行说。今约理本具行说。问理是无为。行是有为。理显为法身。行满为报身。法报不同为无为异。云何理性即行耶。答以如来藏中具足恒沙性功德故。起信论中。不空真如有大智慧光明义遍照法界义等。涅槃云。佛性者名第一义空。第一义空名为智慧。解云此即无为性中具有有为功德法故。如来藏经模中像等。及宝性论真如为种性等皆是此义。是故藉修引至成位名为果性。果性赴感名为性起

五定义门者。问。下文云非少因缘成等正觉。此乃是缘起。何故唯言性起耶。释云有四义。一以果海自体当不可说不可说性。机感具缘。约缘明起。起已违缘而顺自性。是故废缘但名性起。二性体不可说。若说即名起。今就缘说起。起无余起。还以性为起。故名性起不名缘起。三起虽揽缘缘必无性。无性之理显于缘处。是故就显但名性起。如从无住本立一切法等。四若此所起似彼缘相。即属缘起。今明所起唯据净用。顺证真性故属性起

六染净门者。问一切诸法皆依性立。何故下文性起之法。唯约净法不取染耶。答染净等法虽同依真。但违顺异故。染属无明。净归性起。问染非性起。应离于真。答以违真故不得离真。以违真故不属真用。如人颠倒带靴为帽。倒即是靴故不离靴。首带为帽。非靴所用。当知此中道理亦尔。以染不离真体故说众生即如等也。以不顺真用故非此性起摄。若约留惑有净用。亦入性起收。问众生及烦恼皆是性起不。答皆是。何以故。是所救故。所断故。所知故。是故一切无非性起

七因果门者。问菩萨善根亦顺性而起。何故下文唯辨佛果。答以未圆故不辨耳。若约为性起因义及眷属义皆性起摄。如下文药树王生牙时一切树同生等。若从此义。初发菩提心已去皆性起摄。唯除凡小。以二处不生牙故。若据为缘令彼生善。亦性起摄。如日照生盲等

八通局门者。问此性起唯据佛果。何故下文菩萨自知身中有性起菩提。一切众生心中亦尔。答若三乘教众生心中但有因性无果用相。此圆教中卢舍那果法该众生界。是故众生身中亦有果相。若不尔者则但是性而无起义。非此品说。文意不尔。以明性起唯果法故。但以果中具三世间。是故众生亦此所摄。问既局佛果。何故下文通一切法。答若三乘教真如之性通情非情。开觉佛性唯局有情故。涅槃云非佛性者谓草木等。若圆教中佛性及性起皆通依正。如下文辨。是故成佛具三世间。国土身等皆是佛身。是故局唯佛果。通遍非情

九分齐门者。既此真性融遍一切故。彼所起亦具一切。分圆无际。是故分处皆悉圆满。无不皆具无尽法界。是故遍一切时一切处一切法等。如因陀罗网无不具足

十建立门者。问法门无涯。何故下文唯辨十种。答显无尽故。何等为十。一总辨多缘以成正觉。二正觉身。三语业。四智。五境。六行。七菩提。八转法轮。九入涅槃。十见闻恭敬供养得益。此十略收佛果业用故不增减。此十义通前九位。皆具准之。余义下文当现

四释文者。此品长分为七。一加分。二本分。三请分。四说分。五显名受持分。六表瑞证成分。七偈颂总摄分。就初分中有二。先毫光加请主。二口光加说主。前中亦二。初光加。后加益。前中有十。初明出处。眉间者表证道离二边故。白毫者表性起。是诸教之本故。二显光名。明如来法者欲表说佛性起法故。三因业。四舒业。五敬业。六觉业。七止业。八降伏业。九示现业。十卷业。入妙德顶者正明加相。何故加此菩萨者如名表说性起法故。入顶是加持之相故。二尔时下辨加益。于中二。先大众益。初心喜等成法器益。二念法益。二妙德益中。以光入顶三业改仪。以成请相初身仪袒跪。二意无异念。三语偈赞请。赞请中十偈分六。初一叹佛申礼。二有五颂叹佛放光。三有一颂叹前光益。四有一。颂叹众有堪闻之德。五有一颂叹佛有开示之德。六末后一颂请佛示说主。何故不请佛乃求余说主。以光入身时已令知觉非佛自说。又同上多例。知非佛说故别求说主也。二口光加说主中。前既请示故。今示之亦二。先加后益。加中亦十。初明出处。口放光者表教道传通也。二光名无碍者表辩才无碍故。言教自在故。无畏者不惧理深故。处众无畏故。余义同前。入普贤口者令说如佛说故。又是口传故。又若出口入耳为令闻也。今出口入口为令说也。何故唯加普贤。表此所说是普法故等是加相。何不入顶。以兼教故。又涅槃经中。佛自口放光还入自口。表收灭故。彼经云如来光明出已还入。非无因缘。必于十方所作已办。将是最后涅槃之相与此别也。二尔时下明加益中。过百倍超过同类以表法胜。恐滥同佛故对简之。加分竟

第二本分中二。先问。二尔时普贤下答中三。先引古事。二类今答。三闻名益。初动地者。明本分提名表此大法将兴之感。出论难光者。明此妙德闻名发生请问之觉故能请问十门性起。若不尔者知何所请

第三请分中亦二。谓长行与颂。长行中三。先举法请。二叹众请。三叹说请。就叹众中三。初标众大。二善学下叹德具。三成就如是下结众集。就叹德中略叹十德。一净戒业。二念慧成。三满二严。四住佛仪。五具佛行。六正念下大定德。七大悲德。八决定下大智德。九胜通德。十住果德。三结可知。三仁者下叹说者有堪说德。亦显十德。一殖多善。二成妙行。三定自在。四证深密。五善除疑。六达教法。七善知根。八随器说。九顺佛智。十结无尽。善哉下结请。善哉有三种。一法要妙。二众堪闻。三仁堪说故云愿说也。二偈请中有十九颂分三。初一颂半标叹说听。二正请十门性起。三清净真下叹德劝说。就正请中。初二句请。初总门。二次句别请身业。三次句语业。四次句意业。五次句所知境。六次句所行行。七次句示所得果。有本此中更有二句。谓修习等。八次二句所转法轮。九次二句所入涅槃。十佛子下四颂半请第十见闻敬养益。并如下答中广释。三清净下叹德劝说中有六。初一请普贤说深广境。二次一叹众乐闻德。三次二劝以巧言因喻说。四次二重举三业以请说。五次二叹众会希有以劝说。六次二结请显众乐

第四说分中答前十问即为十段。一一各二。长行与颂。十中

初答性起正法者是总相故。身业等九种是别相故。皆是性起。同异成坏皆准可知。又释此初是所依之法。余九是能依之德。依法成德同名性起。又此十门皆约缘显性。性从缘现故名性起。亦有诸德。将此十中初一为因。后九为果。文相非顺

就初长行中三。先约法略说。二就喻广陈。三据法通结。此三各有十门。于中初之十门有将配十地一一别释。恐不顺文。有将此十于下广说一一别配。文亦不顺。今释此略一一皆通十广释中。下十结文亦一一通结十广释。是故此中因缘数总有四种。一云十种者据初略也。二云百者约初略十入广十中。一一具十故有百门。三云千者就后十结一一结百故有千门。四无量阿僧祇等者。彼广等中一一各有多门。如四智风轮十光明等。又亦通摄身等九中诸因缘故无量等也。释文中二。初告众。二显释显释中二。初总叹甚广故云不思。二所以下释成。初总释有二义。一以因缘广多无量名为不思。故下云非少因缘等。二甚深微妙名为不思。故下云无有作者亦无成者等。此二并非下位测量故云不思也。二以十种下正显。于中有标释结。释中初一是行本。由此大心长劫熏习不舍众生。是故于今现成正觉。二久修众善。正直深心引此善根现成正觉。三以慈悲救生无限尽故现成正觉。四积行广多大愿无竭。尽于未来现成正觉。五虽积德成满。而度生增善情无厌足故现正觉。如与盲比丘贯针等。六二利德圆是以成佛。七巧智多端。应机出现故成正觉。八福藏圆。九智严具。是故出现正觉不可穷尽。十若不成佛。无由宣说无尽法义故现正觉。此十皆是果成之处说彼因缘。但是为生现佛之因不取自德。又亦即以为生现佛为其自德。更无别自。是故摄因无不皆尽。如是因缘既无自性。无自性理为本起用故名性起。结文可知

第二就喻说中亦十。一一中皆三。先喻次合后结。前请中言因缘及譬喻为我分别说。前十辨因缘。此下明譬喻。亦有因缘义。初是大千兴造喻。喻佛众缘共起性起德。于中喻内。初总举多缘。二别辨云雨。三因雨起风。一名能持者。众生业力于空劫处。世界将成。于上空中先起云雨。若无风持。雨水无停。坏余世界。是故业力起初风轮。水若不减。无由得起诸天宫殿。是故业力起次风轮。虽能消水处起无由。是故业力起第三风。减一节水起一天宫。如是渐下至成须弥山及大地等。虽起总处。不能办彼别类庄严故。彼业力起第四风。令此世界方得圆满。此器世间先成。众生世间后成。广如俱舍论辨耳。四结业因中。言菩萨善根者同受用故。地前菩萨生秽土故。五结多缘。此四为首。理实无量故云如是等无量也。六法如是故下明缘起法尔水无自性。无有作者。明能作体空。亦无成者。明所作性空。二法合中。于上六句略无第五。余次第合。此中四智有人将配闻思修证。文相不顺。今释四中一总持细法智。次二依法起行智。一灭惑。二成德。后一依因得果智。前三既因。何故皆言如来智耶。释以在果位说彼往因故云曾于过去等也。果中但取摄化之果故云令众生等也。四如来无漏下结。余并可知。第二洪澍大千喻。此即是前风所持雨以喻佛深广难知德。谓得无尽陀罗尼力名成就诸力。若约一乘。十信已去菩萨是也。若三乘八地已上能受此法。问此门但显法之难知。何成因缘。答以彼大水是众生业感令成世界。彼大菩萨机所感故。如来兴世说此法雨故。是因缘。第三大雨无从喻。此亦是前所说大雨众生业力。从云所澍本无停伫。后消灭时亦无去处。况性起赖缘无来去德。谓于佛无从。入机无去。由此佛兴故。是因缘。第四大雨难知喻。亦名摩醯知滴喻。此亦是前劫初大雨况佛性起大机堪受德。谓已具修十地行力。是故器大方堪受此。古人释云以性起有四。一教广。二行大。三因深。四果远。是故二乘不能知也。第五大雨成败喻。况佛灭惑成智德。各有五种。初能灭炎炽。二能起处所。三能坏大水。四能成海中一切诸宝。五能庄严分别大千界处。法中初二灭障成福。次二灭障成智。后一以法照机可知。第六一雨随别喻况佛一味随器德可知。第七有二喻。初先成色界喻。况佛胜缘先济德。下一喻释疑。谓二先成由业力。二法异由机别故也。第八喻中三。初莲花表佛喻。二风轮起处喻。三是为结。初中依五卷大悲经第三云。何故名贤劫。阿难此三千大千世界劫欲成时。尽为一水时。净居天以天眼观见此世界。唯一大水。见有千枝诸妙莲花一一莲花各有千叶。金色之光大明普照香气芬熏甚可爱乐。彼净居天因见此事心生欢喜。乃至赞言。奇哉希有。如此劫中。当千佛出世故号此为贤劫也。解云此中花名如来起者。为表佛出世。又此中应云生千莲花。故下云知如花数诸佛出世。同大悲经也。又一节水减。一风轮起。成一处所。十风次第成处满足。法合况佛成办大事德。初佛出世合上大水。先授菩萨记。合上花生表佛。又能善知下合上知如花数佛出。二复有光名离垢下合十风。亦有诸德。将配十地次第别释。文似少顺恐非其意。但知各是一义皆表佛德。应感不同。如来大悲下合上结文。佛子如来性起下释疑。初辨正理。二众生念言下举疑情。三此非如来下释疑。四外疑云既非佛造。佛复何用。释云佛但为善友。因缘所成无作无性。是故还同性起本法。第九四轮相依喻。况佛体用依持德。然水轮所依之风有四义。一持水名安住。二性无移改名为不动。三相续一期名为常住。四体性密彻名为坚固。依俱舍论厚十六洛叉等。法合中初合四风。后合四轮。前中一摄取。二授法。三守护。四照实亦有配四摄合四风。并可知。合四轮中。饶益众生合前地轮。慈悲合水。方便智合风。如来合空。依持可知。第十大千饶益喻。况佛兴世利生德。令得三学益。慧中一内得真实。二外用照明。余并可知

第三结劝知中十句。一一皆通结前十门。谓一皆多故。二皆广故。三皆深故。四皆妙故。五皆大故。六皆常故。七皆遍故。八皆续故。九皆等故。十皆益故。上来略辨。总显千门性起因缘竟

第二偈颂中有六十五颂分二。初二十八颂叹深许说。颂上总答。二譬如大千下三十七颂颂上十喻。前中二。初二十四颂叹法难量甚深。后是故下四颂明许说分齐。前中亦二。先二十二颂叹所知甚深。后如来甚深下二颂显能知器净。前中亦二。初二总显佛德深广难量。后一切诸如来下二十颂别显佛德十门难量。各二颂显佛一德。初二显佛难思德。先总举。后别辨可知。下约喻中各先喻后法。二末尘喻喻佛无限德。三量空喻喻佛广大德。四数心喻喻佛无量德。五法界喻喻佛甚深德。六如如喻喻佛离相德。七无际喻喻佛无碍德。八性空喻喻佛性净德。九离言喻喻佛无比德。十鸟迹喻喻佛体用德。又释此十即是颂前结文十句。于中唯第九门却颂前第七句。余并依次配释可知。次二显能知净中。初颂总劝净意。后一别辨。上半令离想。见颠倒下结净意乐。下四许说中。初二诫听总许。后二别举下九门以明许说。于中如来深境界一句中摄如来行及菩提。余门依文皆具。自下别颂十喻中。初有九颂颂初喻。于中初五颂总后四颂别。二有四颂颂第二喻。三有三颂颂第三喻。四有三颂颂第四喻。五有三颂颂第五喻。于中但颂法合略不颂喻。六有二颂颂第六喻。七有四颂颂第七喻。八有二颂颂第八喻。九有二颂颂第九喻。十有三颂颂第十喻。末后二颂叹益结说。上来答总门性起正法竟

第二别答性起九门中。先明身业。以是所依本故。就长行中二。先总告标门。二此菩萨下释显义相。此中有五百门分别。初约法总显有五门。二就喻别辨有十身。即为五十。三通结能知亦十门。即为五百也。准例亦应有千。但以总中略故也。初中二。先总标德广。二何以下释成。先反释后顺释。各有五。谓法是行所依。行是能依身。是行所成。刹是身所依。众生是所化。各尽法界。皆言无量。二就喻别辨中。略辨如来性起十身。一无边周普身。二周遍无著身。三大用成益身。四平等应机身。五潜光密用身。六圆回自在身。七一多无碍身。八无思成事身。九体用益生身。十随念满愿身。况此十身亦举十喻。一一中各三。谓喻合结。就初中明虚空周遍喻。以虚空无形状故。非能行至诸处故云非至。然此无碍一切处遍故云非不至。况佛无边周普身。言随应现身者释疑也。第二虚空离染喻喻周遍无著身。各有标释可知。第三日光饶益喻喻大用成益身。各有总别释成合。中别内十益。一灭恶生善益。二发解除惑益。三与乐拔苦益。四授法长道益。五信成遣障益。六见理顺事益。七照境无遗益。八无缘慈善益。九开发心花益。十行成究竟益。下释成可知。第四中有二喻。初日光等照喻喻佛平等应机身。合中有六位机感。谓三乘及三聚无念而照益。后喻释疑。谓若但机感有异法不异。何故现见圣教不同。释随彼悕望教亦不同故也。第五日照生盲喻喻佛潜光密用身。喻中初无见后密益。合中有二。先略合。后佛子下广显。就略中初生盲不信。生盲有四。一耶见。二犯重。三愚痴。四耶命。各无信眼故是生盲。后佛子下慧日潜益。初息苦益。后断集益。二广显中二。初辨能益光明。后显所益众生。前中先列十光。初一发戒。次二成定学。次二成闻慧。次一成思修。次二成证智。后二成后得智。下结广有千。古人云。五百照下者是五位自分行。五百照上者五位胜进行。二所益中有四。初利益菩萨。先令得普贤位十十之德。后因得彼法。成就种智。于中诸入者是前十眼耳等也。二利益二乘。以不求种智不能利生故但灭自惑。三利益生盲凡夫。一令身乐。二心调。三成行。谓四念处也。四利益恶道众生。于中二。先身光救恶道。二慈音破耶见。又释有七。一拔苦得乐。二因起耶见。谓初迷佛力。后执梵作。三尔时下慈音示正。四彼诸下救成正见。五欢喜已下起报恩行。六佛与授记。七结光利益。第六日光奇特喻喻佛圆回自在身。合中明佛此身有四奇特。一无相现超过。二常身即延促。三住体恒现影。四一身普对现。菩提器者。古人云。以心海澄清离诸妄念故佛影现。今更释。谓是成菩提之器故也。又随所闻法者是地前机随解脱地者是证地器也。第七梵身普应喻喻佛一多无碍身。亦无起念等可知。第八医王巧术喻喻佛无思成事身。喻中二。先显医王现德。二彼大医下明殒后持身如本救物。合中亦二。初合医王现德。二无量亿下合中咒药持身合殒后持身。于中三。初到彼岸者正合命终。以生死永尽故云到岸也。二善学等者合药涂咒持令随有起化住持不绝。三如来以少方便等合虽无思念具四威仪疗治众病。第九摩尼利益喻喻佛体用成益身。合中二。先体后用。大福智藏者福智是体以能出生故云藏也。合摩尼藏能出众宝。二光用中初令诸外道舍耶同正色。二成净因。三得乐果。合前雨宝也。目佉者此云面。即宝名也。第十宝王称念喻喻佛如意满愿身。除佛神力下释疑可知。第三结劝知中亦十。一信心多。二入深等证法广。三住真等住理玄。四无生等结体常。五三世等圆三际。六悉能等舍妄情。七入未等达彼岸。八正法等化用遍。九一切法界者化体周。正法充满之言贯下二句。十一切佛等果德圆。以此十种知前十身故成五百门也

颂中四十二偈颂前十身。于中第四第八各有五颂。余门各四颂应知。答身业竟

第三性起语业。谓前明身。次明语。前色。次声。义次第故。释中长行内三。初总略说十。二别广辨十。各具前通故成百门。三后以十门通结前百故亦有千门。分别音声细取各各无量。如下结中皆言无量也。就初总说中二。先辨所知音声有十种。一体广。二德妙。三悦机。四演法。五开悟。六应时。七增戒。八增定。九增慧。十称性故云如响无主也。下显能知益相。以此能知如所知故。是故同彼。极无边也。略论五种各有列名释义。知见出生者列名也。此有二义。一此知见即是出生长善根者释出生也。二知见佛声能出生长养众生善根故。余四各二释。一约能知。一约所知可知。又此五中。一约多。二深。三广。四常。五实。并可知

二广辨中显如来十种音声亦以十喻。第一劫尽唱声喻喻佛平等说法声。谓无主平等说法无废。于中三。初法说中。量约分齐。主约体性。智约业用。非量等者。一云以普遍故不可量。成诠表故非无量。二量亦不可得。无量亦不可得故云也。非主等皆同二释。二喻中。先征。次辨。后结。依俱舍论生无色界有二因。一因力。谓近习及数习。二业力。谓上界后报业果报欲至故。若生色界有三因。谓加法尔力。但器坏时法尔有声。又不得越次生二禅等。仍待火至初禅始生二禅。乃风至三禅始生第四。合中明佛欲坏生死世间亦出四声说四乘法。声体平等无主无作。余并可知。第二响声随应喻喻佛无方应现声。第三空声开觉喻喻佛教诫放逸声。合中五。先总。二别说二乘法。三出生无量下别说大乘法。四众生闻下正答所益。五如来妙音下明声绝相离言。而有闻机说法故也。大乘庄严论云。若诸佛六十种音声是有法非无法者。诸佛不能以音声遍至十方无量阿僧祇国土。以音声无法非法故。诸佛能以音声遍至等。乃至广说。第四宝女妙声喻喻佛法蠡圆音声。谓一音出多音。一一说多法。各随异类解故也。第五梵声各闻喻喻佛根熟独闻声。不出众外者以根未熟故。第六水随器别喻喻佛一异无碍声。第七龙王降雨喻喻佛长养善根声。不从外来者离佛无声故。不内出者离机无声故。第八龙王渐降雨喻喻佛渐次说法声。亦是审根授法声。合中二。一先现身云七日思惟不即说者待根熟也。后渐说法又亦不烦说深法故也。第九龙王连注喻喻佛种种差别声。谓声异说异。并从净法界流故。无异之异也。第十龙王遍降喻喻佛普雨法界声。喻中有六。一云。二电。三雷。四风。五雨。六结合中亦六。先合十身云。初总九别。别中初四约外相。次四约内德。后一称性。二合依身云放十电光。三合雷震中言三昧者明依定起说。从所依为名。十种可知。四合风。谓将说法时。先从慈悲起后智。警觉加被令身心柔软以成法器。然后说法。五合十法雨。初坐道场菩萨者是现坐道树临将成佛。雨不坏法者有三。一是金刚三昧微障莫沮故云不坏。二出缠真如故云不坏。三降诸魔军不令得坏。二后身菩萨者是已处胎出生。未坐道场。雨密教者是佛秘密之教即入密智也。娱乐自在者是大神通法也。上二是等觉位。三一生菩萨者是未处胎。前同弥勒等智位普照大法云雨也。四得记者是第八地雨大庄严法者是九地上大法也。五得忍者是初地至七地。雨功德等者。福贵如宝。智敷犹花。二行相续名为不断。以七地已还有间断故。雨此不断行法也。六向行者是地前三贤位。以趣向正证故云向也。雨不退等者。以得位故。利他不疲。名入化门。自行不厌。名入甚深。七初发心者是十住位。初发心住雨。如来定等令修止行。大慈等令修观行。止观双。修二利俱起。八为缘觉雨深等者。知无明行感识等果名离断见。果起因流故离常见。又顺观离断见。逆观离常见。虽离断常而亦不坏。得解脱果。九令得四谛智藏降四住惑怨。十为三聚众生。初正定。二耶定。三不定。各顺已根令得法益故欢喜。六结中正觉心等合龙王心平等也。但以下合众生根不同感说有异。第三通结十声。先总。次别。后结。别中十种无量一一各通结前十声。于中各先列无量名。后释无量义。义皆可见。上来相乘总以一千门分别音声竟。颂中有四十颂颂前十段。一一各四颂如次应知。答音声竟

第四性起意业。先身语。次明意。故从粗渐细明次第也。于中标门释义。释义中先约法总辨。二就喻别显。三总结所知。初中言心意识非即如来者此辨定法体。谓此文中欲明佛心。然佛心等并转依成智。是故就智叹佛意业故云但知智无量等也。此文意明佛无心意但是智故。摄论第八云。谓无分别智所依非心非思义故。亦非非心为所依止。心种类故。以心为因。数习势力引得此位名心种类。解云非谓此位而有心也。若尔岂此智数无所依王。释有多义。一云理实佛地有净八识。但云智者就强胜说。论云如来无垢识圆镜智相应故也。言智无量故心亦无量者约数例王。举能依显所依。佛地论等具明此义。当知此约初教辨。一云理实佛地唯是大智。不说八识及余心法。经云佛无心意识等。论云唯如如及如如智独存。余一切皆绝等。并此经文及摄论等同显此义。当知此约终教而说。一云佛地大智内同真性。以照即寂故。十藏品中如来大智不生不灭等者是此义。当知此约顿教说。一云佛地大智即理即智即王即数。或开或合以前三说不相离故。无障无碍具十智故。当知此就圆教说耳。二就喻别显中略举十种大喻。喻如来十种大智。一虚空无依喻喻佛平等无依智。谓能与他作增上缘故。能为他依。自不依他故无所依也。又释以位满故更无所依也。又释因智依果果智无依。又释世间智是加行。离世间智是后得。同依根本。本智无依。何故不言依真如耶。释依是悕求义。证真圆满更无趣求故名无依。又释智性自离故。更无所依。若尔余智岂不尔耶。释此智证理极故。第二法界无改喻喻佛性无增减智。如三乘能证自有浅深所证法界无有增减。合能依后得随世亏盈。所依真智性无增减。第三大海润益喻喻佛益生无念智。谓加持众生资其念力故云润泽心也。第四大宝出生喻喻佛用兴体密智。合中一合佛海有智珠。二合出宝之用。三列四名。辩法师云。此即能生四乘智慧。一能生声闻乘。二能生缘觉乘。三能生菩萨乘。四能生人天乘。衍英等云。初证道智断惑障。二名助道智断于智障。三不住道智舍于报障。上三自利。四利益众生智即利他行。今释一无住著智。谓无染不著有。方便不住无。二分别法相智。谓剖折有为无为差别。三称法开演智。谓说异不碍同故云不坏法界也。上三约法。四化不失时智。此约机四。合深胜有标释可知。同法花中王髻明珠唯有功勋臣方得见等五合方正可知。第五宝珠消海喻喻佛灭惑成德智。喻合中各有三义。一总举。二列名。三显功能。若俗书中大海有沃燋石消大水。又云注于尾庐令海不增。又小乘中以阿毗地狱在大海下。火气上吞以消海水。今此文中为究竟说故不同前。合中四智。有古德将配四三昧智。初是大乘光明三昧智。二是集福德王三昧智。是贤护三昧智。四是首楞严三昧智。又英云。初是禅定智除不善障。二是方便智除著禅障。三如理智除烦恼障。四如量智除所知障。今更释初能除流散染业障。二能除昧定著净障。三能除根本无明障。四障尽成果智。此四皆从粗渐向细。佛子下结要胜可知。第六虚空含受喻。喻佛依持无碍智。释中云如来智无所不至者。谓以佛智遍于一切众生心中。是故众生从自心内种性生智即是从佛智生。还依佛智住。而于佛智无有迫迮。第七药王生长喻喻佛种姓深广智。喻中有六。初明树处及名。二明从生因深。三树功广大以此树能生一切诸树故云也。四释显树名。五简非生处。六不失生性。合中亦六。初举法同喻故云亦如是。二从一切下合从生因深。谓初是本性住性。于过去等是习所成性。三世无量下明所生果满。于中有四句。初内德圆。二皆悉下外化广。三除灭下益不虚。四巧方便下辨果相有六事。末后云持无增减者。谓果德生已尽于来际。用歇无减。新起无增也。三佛子下合名及释名。谓得果不舍因故名不断菩萨行。四彼如来下合功用广大。亦六事成利他行。谓由佛因地慈悲为根。今根坚不断故生菩萨慈悲行也。二以巧便为本名为茎。此能策成菩萨勤行。三净法界界是分齐义。义名枝流也。流出菩萨十度之行。四禅解脱成荫之叶生他戒等叶行。五七觉内敷之花成他善严之相。六无上果力令得记果。亦由佛智为本能生菩萨行位。是故佛智为性。能成菩萨行等名起。五合二处不生者以彼二处无起义故。问准上文。依佛智生三乘善根。皆是性起。何故此中简去二乘。答前据性起所益非是性起自体。以彼但是能依故。若尔菩萨亦是能依。何故取耶。释以彼二乘无大菩提心。不顺性故不名为起。菩萨不尔故不同也。此中二乘涅槃合地狱深坑。以火烧灰断故。犯戒等合水轮处。有四过失。一犯戒约不忏悔者。二耶见约为断善之因。三贪著据不可转改者。四非器就无出世道器。戒此亦是通结上三。若直看此文。似初约定性二乘后约无性凡夫。是故二处不可生也。若据后文合不舍生性。即知非毕竟无。以此二位约现在说。若约当来皆悉能生也。以于二处不生不名为减余处能生不名为增。故知定有也。第八劫火烧尽喻喻佛知无不尽智。合中略举四境无不知尽。释中言不可破坏者能知之力无竭故也。第九劫风持坏喻喻佛巧便留惑智。谓授与菩萨令留随眠或满菩萨行至于佛果。第十尘含经卷喻喻佛性通平等智。于中三。法喻合。初中二。先标谓佛果智与众生中因性本觉无差别故。是故即在缠之因具出缠果法。以圆教中因果无二。余圣教中未见斯义。二何以故下释因具果。既言无众生身如来智不具足者。即知若有不具者彼非众生数。何得更有无性有情。若俱有者何故不知。释以颠倒故。若颠倒不知者何以知有。释若先无者离倒之时何处得有。既云离倒智起。明知不无。一切智者是始觉智。无师智者是本觉智。无碍智者是始本无二智。喻中亦五。初尘藏经卷。二天眼见经。三伤无饶益。四作念破尘。五出经饶益。合中六句。初智在众生中合尘内有经。一切尘者是一切众生也。以妄念无体细末如尘。性德圆满如太经卷。迷妄覆真如尘藏经。二以倒故不能比知。不能证见。复不信此教。三佛眼观见。四伤无饶益。五我当下教除妄染合作念破尘。六如来即时下如念而作合出经饶益。第三大段总结可知。颂中三十七颂。初一颂前总说。余颂十喻于中初二各三颂。三四各四颂。五六亦各三。第七有五颂。第八亦有三。余二各四颂。是故三十六如次颂十喻。答意业竟

第五明性起境界。前既有能知大智。今明所知境也。于中先征问后显释。显释亦三。先举能知。二显所知。三总结彼知。初中若不得此无量无边智。无由得说广大境也。下辨所知中二。初当相明广。二约智辨广。初中亦二。先辨列十境。二显其广大。前中有五义。一约二谛境。初五约俗量智境。后五约真理智境。言非境界境界者非是识所变境故云也。二约三性境初五依他性。次四圆成实。后一遍计所执。三约五海境。初一众生海。次二及第九世界海。次二是根欲性海。次三是法界海。后一是佛海。谓佛智是非境故。四约前明难品佛境十种相摄可知。五释文中。初一是所化。二是化所依时。三世劫等。三所化处。四化所用法。五化所成行。六法界体不坏。七法界用无碍。八体用俱实。又释此三初真如体大。次相大具恒沙功德名法界。迭不相妨名无碍。后体相无二名实际。又释此三如次即三无性真如。九虚空是事无为境。十境智不二名非境界。以不异智之境名为非境。即以此非境为如来境。二佛子下显境广大可知。第二约智显广中三。先法次喻后合。初中以当相难明故。约智海以显境深广。然智必依心故云心境界也。恐迷此事故。释云随心无量生智亦尔也此同前门初心意非即如来等准之。又释如来所智之境并是如来智海中事。是故下文广说智海。即是释境界也。又释境界有二义。上来十种约所缘明境。此下约分齐明境。即以如来智慧大海为分齐境。喻中有三。初龙王心雨喻喻佛依心无本智。二海从龙愿喻喻佛心愿所起智。三海水宏深喻喻佛深广无涯智。此喻中先明海水深广。一四洲河水多。二龙王雨水多。三龙王池水多。后结四种无量。三佛子如是下法合中亦二。先合海深广。谓显法过喻非此所比即为合也。后合大海中有四种无量。初发心等合海中水无量。二道品等合海中末尼等宝无量。三无量众生等合海中众生无量。四大地等合海中有大地无量也。三佛子是为下总结所知。颂中十偈。初二颂法说。次四颂初二喻。后四颂第三喻。可知。答境界竟

第六性起行者。前明智所依境。今辨依境所成之行故次明也。就辨释中。长行内三。谓标释结。初中标二行。古人释无碍行者明俗谛行。二如如行者明真谛行。今更释初是会事同理。理不碍事。是无碍行。二事尽理现名如如行。又释初是量智于外事用无碍。二是理智内证如如也。二如如过去下释中有五喻。一真无迁变喻喻佛至绝三际行。即释如如行也。下四释无碍行。二此法界无形喻喻佛体无限碍行。三飞鸟翔空喻喻佛圆无分齐行。四金翅搏海喻喻佛胜用济生行。五日月行空喻喻佛无功成事行。皆以后释前可知。三结文可知。颂中十偈颂五喻。各二颂颂一喻。可知。答行竟

第七明性起菩提。前既对缘造作。必有示现菩提故次明也。于中略作五门。一释名。菩提此云觉。谓大智开悟故以为名。旧云道者非也。二体性。摄论云二智二断为菩提体。若依此经通一切法。如文知之。三种类有五。一菩提有二。谓性净菩提及修成菩提。出大品经。二有三菩提。一声闻菩提。二缘觉菩提。三诸佛菩提。出十地论。三有五菩提。一发心菩提。二伏心菩提。三明心菩提。四出到菩提。五无上菩提。亦出大品经。解云五中初一是十住初位。二是三贤位。三是初地见道。四修道满。五是佛果究竟道。四有十菩提如离世间品说。五通一切法。经云一切法即菩提等。解云三菩提约初教。二五约终教。一切法就顿教。十种据圆教。通即可知。第四业用者。谓缘二谛断二障。证二空起二智。印群机现万像。具十身遍十方。周于毛端微尘等处。通因及果业用无边。如此文中具足。五释文者。就长行内辨释中。释菩提义略有十门。一明体性。二显业用。三辨甚深。四显广大。五现因果。六离亏盈。七无增减。八依定起。九周法界。十遍心中。初亦以十门明菩提体性。一觉解为性。言一切义者真俗境义也。二断障为性。灭除疑或者断二障也。三证理为性。谓证离能所故云不二等。四别举离所取相故云无相。五离能取见故云无行。六令此相见永不再起故云无退。又释四当体离相。五性不迁流。六随流不变。七具多功德故云无量。八尽于未来故云无边。九性净为性。谓在缠无缚出障无脱。十中道为性故云离二边。上来亦是内证平等。第二知处非处下明业用门。谓随缘外照故成业用。于中三。谓法喻合。初法中亦十门。一知处非处即十力中初也。二知字。三语。四他心。五根。六烦恼习。七性。八宿命知过去。九天眼见未来。十漏尽知现在。此三世同一念知也。此十所知境现菩提智中故说知也。非谓有能所等。二喻中明大海印现喻。喻此菩提现机洞照德。三合中心念诸根等略举前十境也。而无所现者。与能现不殊故即自体显照故名为觉。起信论云。诸佛如来离于见想无所不遍。心真实故即是诸法之性。自体显照一切妄法。有大智用乃至名一切种智。解云此即无思显照同体之境名菩提业用。不同余位有能所取也。第三佛子一切下明甚深门有四义。一离名故深。二绝言故深。三无譬故深。四不滞寂故深。故云但随等也。又释此是释疑。谓既非言譬所及。何故上下皆以言喻说耶。释显如文。即无说之说。非喻为喻可知。第四佛子如来下明广大门。于中有三。初举身广大。二类显语意。三总结多门。初中言成菩提时住佛方便者明此菩提由方便对机说有成也。此增数十身故有十三种耳。初一是众生世间身。谓得能同一切众生身之身也。等犹同也又释等犹遍也。即遍以一切众生而作自身故云也。下皆二释准之。二同一切染净之身亦即可知。三同器世间国土身也。亦即以国土为身。四同于一切九世十方诸劫之身。亦即以彼为身。五同一切佛证道之身。六等一切佛智觉之身。亦前如道平等。此是觉道平等。上二智正觉世间身。七以彼能诠言教为身。即如论中名言说法身。八以所诠法界为身。九同大虚无为之身。十同因陀罗网法界之身。互相涉入故云无碍。十一用无不起身故云出生也。十二德无不备身故云一切行。十三体无不寂身故涅槃也。又此十三摄为六对。初二人法一对。次二时处一对。次二境智一对。次二教义一对。次二理事一对。虚空为事也。次二因果一对。行是因也。后一总结平等。二类显中依身辨语意。语意亦十三。同身可知。三总结中。身等一一各等法界故皆云无量也。第五佛子如来身中下明现因果门。于中三。谓标释结。标中以菩提身等众生故。是故众生悉于中现。以彼所现同能现故。是故众生无不成佛。此文是大节。幸不轻之。问此中所现众生成佛为是约事。为是约理。若是约事何故下释皆悉一性以无性故等。若是约理何故标中乃云有发心修行等。答此是别教中义。若不约诸宗分别无由得解。何者然诸众生若于人天位看具足人法二我实物。若小乘教中看此众生唯是一聚五蕴实法本来无人若大乘初教唯识所现如幻似有。当相即空无人无法。若约终教并是如来藏缘起。举体即如。具恒沙德。乃是众生故。不增不减经云。众生即法身法身即众生。众生法身义一名异。解云此宗约理众生即是佛。若约顿教众生相本来尽。理性本来显。挺然自露。更无所待故。不可说即佛不即等也。如净名杜默之意等。若圆教即一切众生。并悉旧来发心亦竟。修行亦竟。成佛亦竟。更无新成。具足理事。如此经文。问若尔何故现有众生不即佛耶。答汝今就初人天位中观彼众生。当相即空犹亦不得。况复得见圆教中事。是故汝见现有众生。我不约彼说此成佛。但令情见若破。法界圆现一切众生无不成佛。问若尔何故诸佛更化众生。答教化众生亦有浅深。今即此菩提身中现众生成佛者。名究竟教化。不同余宗故。下结中名如来无极大悲度脱众生也。问既总成佛。何故亦有发心等耶。答若成佛门中总成。若修行门总修行。若发心门总发心。若离此等总即。空无所有。准大缘起门思之。言乃至涅槃者。于八相中举乃至末故也。二皆悉下释成中。云何现。同一真性故。如是现。何以众生同菩提性。略以十因释成此义。一以众生依于菩提无自性故。是故同于菩提成正觉等。二无自染相故。三无所尽故。四本来不生故。五亦无新灭故。上四同为一句。六我性自空故。七众缘之生非是生故。八设起觉智无所觉故。九所依法界亦无性故。十本性空界无体性故。三如是等下总结中。无尽智者照用无限故。自然智者不待功用故。无极大悲者同体摄化故。问准此释结。似约理性说众生成佛。何故标中有发心等五位因成佛等八相果。答此是以法性融通门释。谓事随理以融通故。得相即相入故也。又余教中观无生唯照理性。此圆教中具足一切佛菩萨法。依宗准之。第六佛子譬如下体离亏盈门。于中二。谓喻合。初虚空常性喻喻菩提性无增减德。以体常满成无不成。性无二故。第七佛子设有下明用无增减门。于中三。谓喻合结。初化现无形喻喻菩提成不平等德。喻中初化多心者喻各各修多因也。心化如来者喻成多果也。以此因果俱无色相。是故化与不化等无有异。合结可知。第八佛子如来应供下明依定起用门。于中三。初举一定门。谓顺理警机名为善觉。依此定门出众生数等菩提之身。二类显。如一定既尔余一一定各出尔所身。如多三昧既各如是。余一一法门。谓大悲大智大总持等一切法门。各如是出。即知菩提之身无尽无尽不可称说也。三结可知。第九复次佛子下明周遍法界门。于中三。先标中亦三。初一毛道者谓于空中容一毛处名为毛道。即于此处见前门中众生数等菩提之身无不圆满。二类显一切毛道一一皆尔。三类显一切法界处悉重重普遍。二何以下释成周遍义。三如来下结法属人。谓此卢舍那佛于菩提树下成菩提时。究竟具足如是等类。周遍法界。重重菩提。是故佛身不思议不思议也。此即遍于非情一切处也。第十复次佛子下明遍心中门。于中二。先举自。二例他。初自中先标。此明佛地果德。菩提遍在菩萨及诸众生身心之中。非是菩萨有菩提因性佛文中正辨佛菩提故。二何以下释成。以菩萨心既无自性无自性法即佛菩提故云不离。若尔无自性理即性净菩提何必要是佛果位法。释以佛果大智内契真原融同一性。是故如理普遍众生。众生心中菩提之性既与果法无有差别。则众生身中有果德菩提。非唯因性。此亦诸教不同。若小乘宗总不辨佛性。若三乘宗一切众生位中但有因性。如涅槃云。佛性是因而非果。若一乘宗亦具果法。如此经文。问此菩萨心不离如来菩提者。似是发菩提心缘菩提为境故云不离。何必即是心之自体。答若尔众生既未发心。不缘菩提为境。不应例观彼亦有菩提故。不约所缘也。二例他中。先例。二无量下结德。无处不有者明普遍也。不可坏者虽遍在染不为惑业所坏。亦不为治道所破。不可思议者同染而非坏。是不思也。同因而是果。亦不可思也。三结中方便门者结前十门。知见菩提并是善巧之义也

颂中十二偈。初二颂初体性门。次二颂第二业用门。次二颂第六体离亏盈门。次二颂第七用无增减门。次二颂第八依定起用门。后二颂第五显现因果门。及颂初门业用中法说也。余门略无颂。答菩提门竟

第八明性起转法轮。谓前得菩提次转法轮。以为次第。长行中三。标门辨释结知。释中有七门分别转法轮义。一体相。二深广。三无尽。四无住。五分齐。六出生。七知益。初中略以十义明其体相。一一切愿者是法轮所依。二一切法者是所转之法。三转无所转者会相明体。四本无所起者称性辨体。五三转圆满者德相圆满。谓示相劝知引证为三也。六皆悉清净者是梵轮故。性净故。经云三转法轮于大千。其轮本来常清净。此之谓也。七悉能等者离障故。破见故。业用故。八离欲等者离无所离故。九一切诸法等者离言故。十一切法等者离相故。此第十中故字。通上九义一一皆有准之。第二菩萨摩诃萨下明深广门。于中有四义。各有标释。初一广。次一深。后二亦深亦广。初中先标广大。如来下出因释成佛如来音声于一切世间文字语言无不至故。皆转法轮也。二中先标甚深实性故者释成深义。三中先标深广。佛转法轮无主故者释成。以各从缘成无自体故。同为一性。悉是法轮。四中先标。无流故深也。无尽故广也。内外无所有者释成也。第三佛子譬如文字下明无尽门。于中先文字无尽喻。后合法轮无尽可知。第四如来法轮悉入下明无住门。于中有法喻合三也。字母无住喻喻入缘无住德。于中一切处是总也。别举五处可知。第五一切众生诸语下明分齐门。于中二。先标后释。若小乘一说五音是法轮声。余问阿难天雨等皆非法轮摄。若三乘中佛一切音声等皆是法轮。余即皆非。若一乘一切众生言音等亦入法轮。约用皆得成法轮故。第六复次佛子下明出生门。于中四。一标门。二何等下征起。三如来下总举。四何以故下别释。别释中先通辨。谓欲转法轮入此三昧者是所依门故也。无碍者是辩才也。无畏者言无怯惧。二如来入此下正显出生多音。释成总中众生念心等音也。悉令众生等者称根授法故令喜也。第七佛子若如是下显知法益。明如上而知顺大菩提。不尔即非。三结文可知

颂中十偈。初一颂初体相门。次一颂第三无尽门。次二颂半颂第四无住门。次三颂半颂第六出生门。末后二颂却颂第二深广门。第五第七略无颂。答转法轮竟

第九明性起涅槃。谓转法轮既讫。次辨涅槃以为次第。涅槃之义略作五门。一释名。二体性。三种类。四业用。五释文。前四如别说。释文中。长行内释中。长分有八门。释大涅槃。一体实真常。二简异灰断。三不碍出没。四随器亏盈。五起尽随缘。六存亡常湛。七用穷来际。八总结所知。就初门中三。先举法劝知。当云何知。谓如如般涅槃等当如是知。二如如下正辨所知。先标一如门以会涅槃。谓即此双林北首涅槃。即同真如平等一味不生不灭故。云犹如真如涅槃亦尔也。下九例然。并是如之异名。意显涅槃同彼真性令明净。故约此多门说也。三何以故下释法同喻。亦是释事同理。何故不约彼性净门说此真如即是涅槃。乃言犹如耶。释云若约真如实际即涅槃者。此即但是性无有起义。若但取彼化现涅槃。即但是起无有性义。今显起同不起。明是性起。即是约会事同理说性起。涅槃下喻说中此义弥显。第二简异灰断门。于中有标有释标中不为菩萨说究竟永灭者是约人显实。谓于二乘亦说如来永断灭故。今就大机实教尽理故不说也。下释中有二。初欲令菩萨称实见彼三世诸佛总无涅槃。前门同理性而常住。今辨实德亦无灭度。何故不云总无涅槃。乃云不说究竟涅槃。释云为诸菩萨亦说方便示现涅槃。但非究竟。十住断结经第六卷云。佛告最胜。三世诸佛世尊有名号已来。吾未见泥洹者。此经下文善财知识长者。开栴檀佛塔见三世诸佛无涅槃者。二出生妙色应机不绝。然无分别用常寂故。不令菩萨见有起用入灭之二。亦不令著此无二处。标释可知。第三佛子但如来下明不碍出没门。于中先标。谓应机有出没。不碍实不迁。二何以故下释显无碍可知。第四佛子设有日出下明随器亏盈门。于中先喻后合。谓举日影随器现不现喻。喻佛随器有亏有盈故。无性摄论第十云。问若如来是常住者于一切时何故不现。答众生界罪不现。如月于破器。以破器中水不得住月影不现。此非月过。是器之失。众生身中无奢摩他清润定水。佛影不现。非如来过。是众生失。解云梁论中器喻持戒也。又摄论明显现甚深有现不现。由于机非如来咎。此经明灭度甚深有灭不灭。由器全不全亦非佛过。又此中涅槃亦是器感故云应见等也。第五譬如大火下明起尽随缘门。于中有三。喻合结。初举火随薪有无烧不烧喻。喻佛随彼化缘有起尽故。摄论第十云。或涅槃如火者。如世间火有处烧燃有处息灭。诸佛亦尔。于诸善根未成熟者。现等正觉。令其成熟速得解脱。于诸善根已得成熟已解脱者。现般涅槃无所为故。解云此上二喻摄论并依此经而作。第六复次佛子如大幻下明存亡常湛门。于中亦三。谓喻合结。先举幻师随舍不舍喻。喻佛随机此灭彼存本智常湛。言如来幻身常住如法界者明佛修生之身亦同法界为常故也。第七复次佛子如来示现下明用穷来际门。于中有十。初定力现身。二光现花座。三依座现佛。四数齐所化。五具德满愿。六应机化益。七化穷来际。八体离有无。九明常住所由。十正结知见。此等并是如来双林北首入涅槃之时有此事也。第八复次佛子此菩萨下总结能知相。于中十句。一无量无边者。结上简异灰断门明大涅槃功德无边。二究竟法界者。为万德所依结存亡常湛门。故上云如来幻身常住如法界也。三无障碍者。结起尽随缘门。明灭与不灭无有障碍。四不生灭者。结随器亏盈门。故上云其实如来不生不灭也。五净如虚空者。结不碍出没门。故上云其实如来无有出世亦无涅槃是故同虚空也。六安住实际者。结前最初体实真常门。谓上文实际等十义可知。七随其所应示现者。通结诸门内应机现用文也。八本愿所持不舍众生。九不舍刹。十不舍法。此三结末后用穷来际门。谓愿力持故尽穷来际等可知

颂中初二颂第四。次二颂第五。次二颂第六。次四颂第七。后二颂初门。余三略不颂。答涅槃竟

第十明性起见闻敬养善根。前既示涅槃。今明供养。余迹成益不虚故次明也。长行内释中三。先就法。二约喻。三简喻异法。初中先总辨。所谓于佛。若见佛及像。若闻名及称念。若三业恭敬。若四事供养。于此四位所种善根。广多无限不可称说故云功德无尽。下别显中略举三种果。一断灭惑障果。二于一切下德穷来际果。三起诸佛下成大菩提果。又初唯断果令得涅槃。后唯智果令得菩提。中间通二。谓弃有为随顺无为故也。第二喻中亦三。初吞少金刚喻。喻前第二德穷来际果。谓微少善根性不可尽也。二小火能烧喻。喻第一断灭惑障果。谓少善根性能灭惑。又释前灭所知障。后灭烦恼障。三药王多益喻。喻第三成大菩提果。合中二。初以佛合药树。见闻等明佛在世作六根境。故宝性论云。诸佛如来身如虚空无相。为诸胜智者作六根境界。示现微妙色。出于妙音声。令嗅佛戒香。与佛妙法味。使觉三昧触。令知深妙法。大同此经也。二若有得经卷下合地土等明佛灭后益。上来明广饶益。二佛子乃至不信下明深饶益。如来秘密藏经骂药服之得力等。骂沈烧已还香等。骂佛犹胜敬外道等。五卷大悲经但出家人袈裟著身。假令左手携男右手携女。从一酒家至一酒家。佛言我记此人。不出贤劫当般涅槃。如是等文同明如来法不思议也。第三简喻异法。有标有释。以非世喻所能类故云过思议也。但随下明方便说喻。非是比类。是为下结可知。偈颂在下。显其钩锁故也。上来说分竟

第五大段显名受持分。于中二。先兴二问。后还两答。何故此中辨名持者。显义实故。以性起是法体故。要妙故。答中先答名。依光统等总作十名。一名诸佛秘密藏经。以是诸佛内证法故。二名世间不能思议经。以凡小莫测故。三名如来所印经。以此深广是如来所印之法故。四名大智光明经。佛智垂光令得明故。五明开发示现如来种性经。性起品名从此而立。又释令佛种性起用现前名开示也。六名长养菩萨功德经。前依种性发心起行。今令此行随修渐长。七名世间不能破坏经。明彼行体常在世间。非八法所坏。又释非四相所迁故也。八名随顺如来境界经。以彼行因能顺果故。九名令众生皆清净经。令于佛果生净信故。又利他令离杂染障故。十名分别说佛究竟经。上约义。此句约教。以所说佛果性起是究竟法故。又义上十名皆以后释前可知。二佛子如是经典下答奉持。于中有四。初辨定法器。二举益劝信受。三信顺成益。四明劝修成益。初中三。谓法喻合。初法中二。先总标器非器。二何以下释成。前中先标器乘不思议乘。乘者运载义。但运载有二种。一次第运载。谓从微至著。阶位渐次。以至究竟名可思议乘。二一运载即一切运载。谓十信满心即摄诸位。圆融无碍名不思议乘。一向专求者非直所乘之法相摄无碍。能乘之行亦不杂余念。如下法界品云一切菩萨无量劫修善财一生皆得。皆由直心精进力故。二不为余人者简非器。但余有三种。一凡夫。二二乘。三权教中初住菩萨。谓乘可思议菩萨。如此下文亿那由他劫行六波罗蜜不闻不信等。二何以下释中一乘深广普该群品。何故不为余人说耶。释只为深广普该。非狭机所受故也。不入众生手者。手有七义。一约位。谓修学此经。必定超出众生境故名不入手。以此非是世法摄故。二约心。谓若不发起大菩提心非此经器。云不入手。是故若不发心终日执卷未曾入手。三约行。谓此经是行菩萨道者之所要。若起惑造业。名众生行。经非彼要故不入手。是即若为名闻利养讲读此经。篇数纵多。未尝入手。四约智。谓诸世间执见之智名众生智。经超彼见名不入手。是即若受持此经。执见不破。无与此经曾不相见。是故要须违众生见顺此法者方名入手。十地云。若闻即迷闷者。论释闻作闻解。不得不闻等。五约信。谓虽未能破见正入。于此情外难思议事能决定信。亦名入手。若不信者名不入手。故法集经云。是经虽行阎浮提。于诸佛所护众生中行。于能信深法者常住。如是众生心手中行。解云。信能采纳。同手义故。贤首叹信云。为清净手受众行斯之谓也。六约二乘人亦不入其手。七约权教菩萨亦不入手。以虽闻不信故。唯除菩萨者。既言不入一切众生手。此言有滥故。今简除翻前七种简取法器。则是乘不思议乘菩萨。喻中五句。合中亦五。一此经合七宝也。二不入手合无堪持也。三唯除真子从种姓中生者合第一夫人所生太子。四种如来相等者合具圣王相。五若无此等者合若无太子七宝散灭。以无修行教法不行故名经灭。般若论云。法欲灭时者修行灭故。何以故。下释无真子经灭所由可知。第二举益劝信中二。先明闻信之益。有标有释。少作方便者以依普门互相摄故。一得一切得故。如善财一生龙女速疾等。二明闻信难得。谓若菩萨依于三乘渐次教中。纵经尔所劫修习六度道品等行。以根未熟故不闻不信此一乘经。若不尔者。璎珞经等十千劫中修信成满。岂可无量亿那由他劫修行六度。犹不信此经。既非二乘。更是何等菩萨也。此同法花中若不信此法。当于如来余深法中示教利喜。亦同上文求大乘者犹为易。能信是法为甚难。问所许劫行犹未能信。今诸凡愚云何得信。答宿有种性。闻便信受。若不尔者多劫难入。今时有人。多不信者不足怪也。问此等不信。是何位菩萨。答文无正断。准其劫数。十千已过僧祇未满。应是三贤位人。问更至何位则能信此。答极至此位。必定信入此一乘法。终无证地而不信此。问何故二乘纵得罗汉亦未信入。三乘菩萨不至地上而能信耶。答以三乘胜故。是近方便故。不同二乘也。是故若入此法。则于十信满心具一切位。同时而得也。言假名菩萨者但依权教。修行未得一乘实行也。不从种性生者。方便非是佛正因故。未顺三世佛本性故。第三佛子若菩萨下明信受利益。于中十句。一成真子。二顺佛境。三具因法。四住上境。五背下位。六长佛行。七因位满。谓十地终极为菩萨彼岸。八入果法。谓于佛秘密自在神通难测量处能善达也。九得果位。谓唯佛无师也。十穷果际。故云深入也。于此十中初三成三贤益。次四成十地益。后三成佛果益。信受此法成此等益应知。第四佛子菩萨闻此下明修行益。于中亦十句。一悲智心。谓平等是智无量是悲也。二远离下背向心。谓直心向理也。三面对下念慧行。谓念对面现慧照平等。四分别下达因行。五具足下成果智。六远离一切下离染行。七发清净下广大行。八深入下其深行。九平等观下观果行。十深入此等下证玄行佛子下结益相可知。颂中但颂前第十见闻等益。不颂名持等。八偈分四。初二颂法说。余六颂三喻。各二可知

第六表瑞证成分中二。先表瑞亦二。先此土。谓动地雨供表法真实。后如此下结通十方。即显一说一切说也。此亦通结前所说法。皆顺根成益故。令菩萨皆大欢喜。二证成中亦二。先果。后因各有一证一切证。就佛果证中亦二。初现身证有三。初现身。二赞说。三引证。二说此经时下举益证。于中五。初菩萨位满益。一切明是智也。二众生发心益同号胜境者。以缘性起胜法为境。发心因立此名。三是故下明佛护持意。四如此下结通普遍。谓乃至法界虚空等世界一一各有所许菩萨所许众生。各得斯益。五出遍所因略出八因。是减数十也。初二能说所说为一对。次二能感所感为一对。谓善力是能感也。次二能化所化为一对。谓缘根熟。化不失。即时缘会故也。后二能成所成为一对。谓普贤行是能成因也。第二菩萨证成中。何故此品有因果二证者。显性起玄妙故。为因果本故。佛果所得故。菩萨所学故。此经上下证有四句。或唯佛证。如发心品。以初心成佛事恐难信故。二或唯菩萨证。如前诸会。以诸位所行菩萨得故。若尔何须证耶。释以一一行位摄于一切。事越常规。是故须证。三或俱。如此品。所由如前。四或俱非。如第一会等。以彼文未尽故。就此文中二。先一证。后一切证。初中有五。一菩萨来此充满法界。二示现下十门辨其德用。三时彼下叹此所说。四佛子下述已显同。谓名同处同主同行同说同句同字同义同理同。五显已来意为作证故。佛力法力。略出二因也。下结通一切证可知

第七重颂分中二。先序意。后正颂。序中先观众。后显意。显意中有十一句。欲重显前十门性起。初性起正法是前初门。二无量功德明身业。三正法不坏明音声善说。四智慧同。五具佛法超辨如来行。六群生心是境界。上云心境界是如来境界。七化不失时。是应时示得大菩提也。八分别一切等。是转法轮也。九变化是示现涅槃。十身无异是法身常住。上二显涅槃。十一出生一切等。是见闻敬养。广生胜善。下正颂中七偈。初二颂前说分。次三颂前显名受持分。后二叹胜劝持。就初中。所成就威仪者。明佛动止所作非言能说非譬能况。此显佛果性起当相难明故也。若尔何故上文十门性起。并是如来所成威仪。广以言喻而辨说耶。释为益众生令得解故。方便影响以少分喻说。巧显真实令其悬会。非谓彼法即如此喻。故云以非喻等。此约缘方便以显性起。次三颂颂显名受持分。中初一明现在具德方堪得闻。谓精进颂前一向专求等。智慧颂前乘不思议乘等。微密及如来藏颂前经名。次一颂明具宿因力。闻便生喜颂前种如来善根等。次一明天佛赞护显闻益相。后二叹胜劝持中。初一约人叹法。上二句显此经是佛胜人之内藏。次句显佛以此内藏被大菩萨令其欢喜故。上结通云令诸菩萨皆大欢喜。此之谓也。后偈中上二句约用叹胜。明诸菩萨缘此胜法出生普贤无流圣道。下二句结劝奉持。释性起品竟。总第六会了

花严经探玄记卷第十六

　　　　　乙巳岁分司大藏都监开板
华严经探玄记卷第十七(尽此第□会)

　　　　魏国西寺沙门法藏述


　　离世间品第三十三

将释此文四门同前

初释名有三。一者分名。谓此明第三名托法进修分。即依托行法修成正行故立斯名。二会名者。约处名普光重会。今何故于此而重会者。以前普光是生解之初。今明依解起行故重会之。若尔何不三四等处亦重会邪。释前是生解之法。可寄多处。今但依前法成行故不多会。三品名者有四。一下文有十义。至彼当辨。二别翻一本名度世经。三更有一本名普贤菩萨答难二千经。四此品名离世间亦有四义。一约妄执为世间。即空为离故。上文云一切诸世间皆从妄想生。是诸妄想法其性未曾有。二约缘起为世间。无自性故名为离也。上文云三世五阴法说名为世间。斯由虚妄有。无则出世间。三约行。谓常在世而非世摄故云离也。四约位。人天是世。二乘为离。二乘为世。菩萨为离。菩萨分段变易俱为世间。佛果究竟方以为离。今此所辨。六位行故。因果二位俱即世而非世故云离也。品内明此故以为名

二来意者亦三。初分来者。上明修因契果生解分。则于法起解。今明托法进修行德分。则依解起行。义次第故。是故须来。二会来者。前第六会明修因契果生解周圆。次显正行处世无染故次来也。三品来者。前性起品明显性果殊胜。今明依彼所起行用故次来也

第三宗趣者二。先约类。二约义。前中亦二。先约人。后约法。人有化主助化。化主以内证行海为体。助化以入定动地为相。余并同前准之。二法中教事内。以略标二百问为本。广答二千为相。赞成益物为用义。理中平等性海为体。尘算行德为相。与教相应为用。余相即等并准之。二约义者有四。一法。二行。三俱。四泯。初中二。先明世间。后明离。前中有三类。一约事相世间有二。一器世间。二五蕴世间。此就依正分之。如余论说。二约粗细亦有二。一有为世间。二无为世间。此据分段变易为二。以变易非是三有摄故名为无为。胜鬘云。有为生死无为生死者是此义也。三约染净有三种。一器世间。二众生世间。三智正觉世间。初是所依。次是所化。后是能化。如地论说。二明离者有二。初明世间即是离。二明世间之离。前中有三种。一不同故名离。如智正觉名为世间。而不同世故名为离。二相望离。如无为世间望于分段。亦名为离。三性自离。如诸世间皆无自性。本来无生故亦名离。论云世间与涅槃无有少分别。是故世间即为离也。二超出世间名为离。中亦三。初不同离及相望离。皆超出他世名为离。性离之理亦非世摄。是故俱名超出世间方为离也。二约行中亦三。一行从缘起名为世间。自性无生即名为离。二行能灭惑令背于世故名为离。三行成妙果永超二死故名为离。此三如次同前三离。又同三种佛性等思之。三约俱辨中。以世间为境。悲智为行。以悲故常行世间。以智故恒离世间。又以世间与性离无二为境。悲智无二为行。境行通融亦有三句。一智无不悲故世无不离。是故常在世间未曾不出。二悲无不智故离无不世。是故恒超世表无不游世。三双融故动静无二。唯是一念。谓无念也。是故菩萨无念不智念。常行世间。常出世间无障无碍。四俱非中亦三。一约境世间与离形夺两亡。二悲智俱融。二念双泯。三境行相由形夺齐遣。绝待离言不可说也。思之可知。下文二千行相是此等义。思以准之

第四释文者。此会之中长分为八　一序分　二三昧分　三起分　四请分　五说分　六结劝分　七表证分　八偈颂分

就序分中有三。初明器世间圆满。二显智正觉世间圆满。三众生世间圆满。初义如前释。第二中成等正觉等者。此是受用身二十一种功德。如摄论第五及佛地论第二并广此文。今依彼二论略示少分。初一句是总。余二十句是别。初中具后二十殊胜德故名为正觉。即称正理而开觉。又离邪障之觉故名也。又正觉约理智。等觉约量智。可知。论名不二现行。别中二不二念者是一向无障殊胜功德。以离二障故。异凡小。住二处故。又释于远时方等境无知不知二念故。即由此故名等正觉。三无相念者。彼论名趣无相。是调化方便功德。令他趣证无相涅槃故。又释名能入无二功德。谓自能入离有无相清净真如。亦令他入故。四住佛住者。是观所调化功德。谓住大悲常观世间故。又是任运佛事不休息功德。恒住圣天及梵住故。五等一切佛者。是得一切佛相似事业功德。又于法身中所依意乐作业无别功德。谓所依智同。益生意同。报化业同故云等也。六到无碍趣者。是永断所治功德。谓证得二障习灭。及修彼治道成就现前故。七得不还法者是伏外道功德。谓证教法彼不能转。伏彼显已正道法故。八无碍境者。是伏魔怨德。谓违顺中境不能碍心。及世八法不能拘碍。九住不思议者。是安立法教功德。谓诸胜教出过寻思非余能测故。十离三世者。论名游于三世平等法性是记别三世功德。谓记别去来皆如现在。分明无倒故名平等。此中离者离于三世。记不明了故也。十一于一切世界普现身者。是同时普于一切世界。示现受用化身功德。十二知一切法者。论名于一切法智无疑滞。是断一切疑功德。谓于诸法自断疑。得决定智。令他亦得。十三具足成就一切妙行者。论名于一切行成就大觉。是入种种行功德。谓随所化有情所宜。现同类身。令彼入故。十四永灭疑或者。是达当来法生智功德。谓过二乘境微细善种。如瓦石中细金种子。如是等境无倒遍知故。十五离虚妄身者。论名不可分别。是自身无染德。谓非惑业苦杂染分别所起故。又随其胜解。如应现身如末尼珠。虽无分别。增上力故现金色身等。十六能与菩萨无量智慧者。论名一切菩萨正所求智。是成就佛种不断方便功德。谓诸菩萨依诸有情调伏方便。皆由如来增上力故。得闻法思修。次第获得妙智。异类菩萨摄受付属展转相续无间而转。十七住佛无二彼岸者。论名得佛无二住胜彼岸。是诸身诸度极成满德故。谓法身无二。度行满故。十八具足乃至法门者。论名不相间杂。如来解脱妙智究竟是受用身及土。随机应现互不杂等。此不可沮坏是彼不间杂也。十九究竟无量无边者。论名证无中边佛地平等。是三身方处无有分限功德。又是证真如离有为无为中边相故。远离方处中边相故。此佛地在后句中。又释世界无中边故。佛现亦无中边。无中边故。即总无边也。二十法界等者。论名极于法界。是证得果相功德。谓穷清净法界故。又是穷生死际。常现起作一切有情利乐功德。谓依净界流起经法益生故。二十一虚空等者。论名尽虚空性。穷未来际。虽经劫成坏。而空常无尽。此同自实德也。未来际无尽。期利他胜用。常无休也。第二会初唯有初十句。准此释知之。问佛地经及解深密经辨十八圆满受用土中。叹受用身有此二十一种功德。今此佛身在摩竭国。即是变化。何因亦得具此功德。设此化身约地上见具此德者。何故见佛而不见土。又此见化即为报者。岂地上菩萨不得兼见变化身耶。答是知此中约十佛功德。见通五位。处该染净。以二千法中亦有地前四十位故。地前地上同所见故。摩竭花藏融无二故。余如前说

第三众生世间圆满中有二。初举数叹德。二列名叹德。亦是前举数总叹。后是列名别叹。前中二。初举数简定。二具足下叹显胜德。前中一举数。二简大异小。三简终异始。四简客异主。二叹中二。先别叹。后总结。前中亦二。初十句叹因位自分德。二于一念下叹果位胜进德。前中亦二。初五句叹巧惠德。后五句叹摄生德。前中初句总标。谓此中夫一菩萨即已具成一切菩萨所有方便智慧故也。下四别显中二。初释前二义。后双显功德。前中二。初释成方便。谓具此调生入法之巧故云方便也。不令众生堕二乘地故。纵入者亦令起故。要当令住菩萨法中故。名善巧胜方便也。二释上智慧中二。先量智知世界染净差别。二理智观达解脱真境。又释前句知世界相不同。后句知相入相即为解脱境。如十解脱等。二显功能中二句。一灭障德。二成行德。谓由前巧惠故。障无不尽。行无不具可知。二摄生行中亦五。初一句总标。谓善摄等者巧识根器也。深入无量等者深解法药也。下四别释亦二。初二释上二义。后二显化归体。前中二。先释识器中。一了众生报类差别。二知心之所念。三知彼烦恼使有轻重。四知根机有生熟软中上等。五知其所缘境界差别。六知彼入法方便所宜。又亦知是起行方便。二三世下释上深解法药。谓三世佛说显法胜也。善闻者巧听故。受者领纳故。持者不忘故。广说者授群机故。下二释化归体。一虽能游入无边世间教化众生而常超出世间之表。二何以处世而恒出耶。释以解有为即是无二法界故也。第二胜进中十一句。初一总。谓速成佛果。依新译花严不思议佛境界分中。普贤文殊等。并是他方诸佛为欲与毗卢遮那佛为众会故现菩萨身。故知此等并实是诸佛。故云得一切佛智。下别显果用。一自现佛身。谓念念无间尽未来际。当现成佛。自为法主。常作菩萨。为他助化。二能令他成佛。谓以殊胜巧便之力回转众生。要合当得大菩提时。必当得故。三得自在智。谓一切众生心所行境无量无边。直尔遍知。已为希有。况今入一而知一切。明其智德极自在也。四得自在身。谓不离果位现因身故。五得自在位。谓虽现因身而不转果智。以因果无二故。六得自在行。谓不舍随事行而入于无行。以约境理事无碍故。约智寂用无二故。七得自在悲。谓虽已成佛。为众生故。更于无量劫常修菩萨行。未曾休息。八显自在德。谓此自在希有之宝难值遇故。九摄化自在。谓转法轮明化法体。调伏者显法胜用。令逮得等者显所成益。见理深彻故云明净。又令离所知障故云明也。令离烦恼障故云净也。智照法界名为法眼。十结同诸佛。谓同三世诸佛所有清净功德及所住位地。所成行相所起大愿。此诸菩萨皆悉成就。与彼无二故。二具足下结德无尽可知。第二列名叹德中三。初列名中。行相遍周。备满法界。同名普也。二结数可知。三叹德十句。初一总。谓具得普贤无边之行及普贤无障碍愿。此叹普贤德也。别中一摄法上首行。二受持正法。上二叹普正法德行也。三化诸众生令佛种不断。此普化德也。又释次后更有佛兴故云佛种不断。四了知诸佛与诸菩萨次第受记之法。又释知诸佛灭后次第受记诸佛兴世。此普惠德也。五随诸下成佛说法行。此普眼德也。六随处现佛行。此普光德也。七令离惑染行。此普观普照德也。八能除业行。此普幢德。高出业障也。九令证法界行。此普觉德也。此上九种。若望宿誓今成即是普贤愿摄。如十大愿等。准配知之。若望现缘所作即是普贤行摄。是故此文亦愿亦行。序分竟

第二尔时普贤正受下明三昧分。于中有二。先入定。后辨益。前中普贤入者。以是会主故。表此行法普周遍故。从此出彼无边行故。花严定略作四门。一释名者。以因行花严感果相令显著故。二体性者。法界行门心海为体。以等持广大无限量故。三明业用者有二。一依此显说花严法故。无量寿经叹菩萨德中。言得佛花严三昧宣说诸佛经典。二依此显示花严行故。上云施戒忍辱精进禅方便智慧诸功德一切自在难思议花严三昧势力故。解云以诸行法深广多端。不能别说故云一切自在等。即下文二千行法也。四明位地者有四句。一若摄始归终。在第十地方得。如法云地说。二若摄终归始。在信位满心得。如前贤首品说。三若始终无碍。遍一切位。如前二说不相离故。以彼始终括中间故。四若超绝始终总不依位。如此文。但约行法以辨其相故。二益相中二。先动地以惊悟机缘故。后出声令闻法音故。即此亦是三昧业用。何故此中无加分者。以所显行法依前解起无别法故。若尔何故更须入定。谓摄解成行故。次入定。法不异前故。不须加。三昧分竟

第三起分以三昧事讫故。说时至故。定无言说故。是起也。安祥者审谛之状。谓从定起已。念不乱故云安祥也

第四尔时普惠下明请分。于中有三。初总举问意。二正辨问辞。三结请愿说。何故前诸会入定前问。此不尔者。以前诸会从相入实以成正解。此中依体发起以成正行故不同也。又未入定前。众则不知谁为说法。故先入此定。令众知主而起问故。何故普惠问者。表满法界之惠堪发起故。何故一人问者。表此行法各独成。故知诸菩萨云集者。知问时至。故知显法之缘已具故。此明问所依也。问普贤者以无尽行法从遍[上/口]法界而流出故。二明所问法中有二百句。其别行度世经。彼中别作六翻问。还作六翻答。古来相传皆依彼文。用科此经。即为六段。初二十句问十信行。二从何等发普贤心下二十句问十住行。三从何等为持下三十句问十行位。四从何等为宝住下二十九句问十回向行。五从何等身业下五十句问十地证行。六何等为观察下五十一句问因圆果满究竟位中行。此经上下总有三遍。说六位中。此当第二约行说六位。以普贤行该六位故。是故度世经云。唯为解说诸菩萨行。从始至终。令无疑也。彼经六段虽不配于信等六位。既云从始至终。次于末后明成佛果为终。故知最初信行为始。此不待言。故知决定约六位耳

第五大段尔时普贤下明说分中。初总告。二正答。于前二百门。一一皆以十门答故有二千行法。释此二千普贤行法略作五门　一约因果　二分行位　三显普别　四明互摄　五辨行相

就初中有四句。一约大位以分前五位等。总为因行。后成佛等总为果行。二细克而辨二百门行。一一皆悉彻于佛果。是故诸文之末悉皆结云即得佛等也。是则皆通因果二位。三或总属因位。以普贤位中亦现成佛摄生等故。四或总属果。以下文多云虽得成佛而不断菩萨所行。是故此行皆是果行

二分行位者。谓二千是行。实称位。位揽行成。位虚行实。亦有四义。一束行成位。束此二千分成六位。二总属位收。以行并是位中行故。三总属行摄。以普贤行体不依位故。唯有自分胜进即为究竟。四一行遍六位。一位该二千。如是无碍而不坏前后故。是普贤行也

三显普别者。谓一行相必遍一切。然恒不杂。不杂故别义元分。必遍故。普义该收。犹如锦文朱紫窠别故得成文。朱紫綖通织而非绣。当知此中行相亦尔。即普是别。即别为普。皆无障碍。思之可见。若尔此则普别具足。何独名为普贤行耶。释非谓守普而不能别。亦非作别而失于普。实谓能别而不坏普者是普贤也

四互收摄者有四重。一以位收位。六位之内一一各收一切位故。是故一位即具二千为万二千也。上云在于一地普摄一切诸地功德。此之谓也。二以门收门。即二百门中一一各收一切门故。即成二百个二百为八万行也。三以行收行。即二千行内一一各摄一切行故。即成二千个二千也。过亿兆名等也。四以略摄广。如此所说二千行等。下颂结云如大地一尘之说也。以此一尘之略说不离十方之广地。是故摄广亦无不尽。此乃等无极之法界超无际之虚空。下云虚空可度量。菩萨德无尽。斯之谓也

五辨行相者。随文解释应知。就此二千行中。依前六位即分为六。如前应知

初二百句答前二十信问。明信位行中。于中分三。初九十句明自分行满。二从十种入下八十句明胜进行圆。三从十种不可坏智。下三十句明二行究竟。就初中。何故最初明依果者。以是行起所依寂居首故。文中有四。一举数总标。二列名释义。三结说分齐。四叹胜劝学。下诸文中多皆具此亦有不具。至文当知。言依果者简非从因所生之果。亦非世界依报之果。但是诸行。或依前起后。或互相依。各得增长故以为名。即相依之果名为依果。又释如世界依果是众生所依。依果若增即失所依正报不立。今菩萨亦尔。以此十法为所住依果。此若断绝则失所依非为菩萨。如忘失菩提心即非菩萨。是故文中取不忘失以释成也。十中皆先标名后义。初句是总以菩提心是万行之本。是故二千之首。唯此建初。谓依此不忘菩提之心方令余行悉得生长。二虽内有胜心。若外无善友行亦无成。若不顺同善友无功。即非依果。是故要以随顺和合释成依果也。三虽遇善友。若宿无善根不能顺修。又亦病等余障碍故。是故要依宿善更增新行。四虽有宿善。若不得所行诸度之法无所造修。五虽得行法。若不达于理法虚通。即触途皆碍。是故依一切法皆得出也。六虽得理法。若无大愿即便滞寂不增菩提。七虽有自分之行。若不胜进广修无由究竟。八虽内具二行。要须外依胜侣。以一生菩萨于余菩萨为兄为长。方堪为依。此据极说。九虽依菩萨。理宜兴供于佛以成坚信。十要唯如来是究竟所依。以于菩萨能正教授令离倒故。又能正教授故。离倒教授故。第四叹胜劝学中。佛以无上果智为所依果。菩萨住此十法。当亦得彼故云也。又释菩萨未曾不依菩提之心。以恒不忘故。二菩萨未曾不依善友。以常随顺与和合故。三菩萨未曾不依善根。以常长养故。余亦如是准之。第二十奇特想者。前依因缘以成诸行。今依胜想以摄善根。十中初以随喜他善根作己善根故云奇特。二凡小等善皆堪成佛故云种子。三下至阐提皆菩提器。以悉有佛性故。四以一切菩萨愿同己愿故。五以一切法性净非生死故。六他同己体。他行即己行。又他所行是己行法故生自想。七一切法即是真如故。又一切法悉堪成觉故云佛法。八一切语言皆堪作法轮故云道也。九知菩萨善根皆是诸佛慈悲体分故云慈父也。十知一切如来悉同一体故云无二。此十皆超意外之想故云奇特。若得此想即得能转一切法之想。以一切法皆随想转此是佛德也。第三十种行者。以依胜想之解起此大行故次明之。十中初四戒行。于中初二摄众生戒。次一律仪。后一摄善。次一三昧行。次二智慧行。一加行。二正证。次一严佛土行。后二报恩行。第四十善知识者。以行起必示依善友故次明也。初一令发坚心。二令习修善。三令满度行。四令得智行。五令成悲行。六具辩才行。七无染著行。八无厌倦行。九成普行。十入佛智。第五有十精进者。虽遇善友。若不策勤无由进行故次明也。此中意为何义故修此精进。为欲作此十种所作。于中入一切法者智证入也。令众生灭恶者灭其苦因也。余如文显。第六有十正悕望者。由前精进。悕欲自他。令行究竟故次明也。于中初一约行本。次二约离过。次二约成行。一行因。二行果。次三约证入。一证位。二证法。三证道。谓由证法故离谤也。后二约胜进佛果。一佛愿满。二佛智圆。言无上平等大智悕望者。是佛地无功用故云平等。摄生无尽亦云悕望。第七有十法成就众生者此有二义。一以此十法通用成就一切众生。二各别成就一类众生。别中一成悭贪贫穷众生。二憍慢众生。三愚痴众生。四佷悷众生。五贪爱众生。六乐二乘众生。七不厌世间众生。八不欣佛果众生。九耶归依众生十耶智狡滑众生。以此十法。如次教化。令其入道故云成就。第八有十戒者。依前十法成就众生故。恶无不离。善无不积故次明也。此十中初者。若失坏菩提心即是破菩萨戒。乃至第十若取著如来身。即是犯戒。余亦如是准之。此十随其所应三聚所摄。第九有十种自知受记者。依前离过德成自验己行。必当得果决定无疑故云自知受记。一自验菩提心一向不回故。二自验所修菩萨苦行无厌足故。三设多劫修谓若须臾故。四自验不违佛教法故。五自知于佛所说深法决定信故。六自知所修善根悉具足故。七自知能令众生住菩提心故。八自知于善友不违其教同善根故。如善财等。九自知于善友起佛想成故。十守大菩提愿常不忘故。于此十行自验有一即知定当得佛受记。又瑜伽菩萨地中菩萨由六相佛受记。一安住种姓未发心位。二已发心位。三现前住。四不现前住。五有定时限。谓尔所时证菩提。六无定时限。谓不说时限与授记。又善戒经云。非但种姓人得受记。非种姓亦得受记。解云如不轻菩萨敬四众与受记者。约非种姓人。远亦当得故亦受记。如十信中记是种姓人。以约种姓决定故。如发心已去决定不退故。是三贤位。如梁论第六。十行菩萨名受记者是也。初地已上证理成就故受记。如地论。如第八地中受记是无功用行成故。如燃灯佛边得记等。此中十种约圆教。通诸位。据始。在十信中。余义如别说。上来九十句明自分行竟。下第二从十种入下即八十句辨胜进行。于中初十入者。既自分行成。次明胜进入诸所入之处。入犹证也得也。初二入大愿行。三入八万四千法聚等。四入十度等。五入行位圆满故云具足。六入差别大愿。七证入真性。八入严刹。九随心现神力。十入于一切世界示现出生。第二十种深入如来者。前明入因境。今明转胜入果境也。初一示成菩提。次八以三轮摄化。后一示入涅槃。前八中初四语业。一总举法轮。二所转巧便法。三能转之妙音。四正调众生。次二身业。一依身现通。二现多异身。后二意业。一定。二慧。又以三世诸佛悉亦同作如是作用故云亦共入也。此中信内亦得此法者。是圆教中普贤行相故也。第三有十种入众生心行者。前即上入佛境。此辨下入众生故也。初三总明入三世众生心行。次二别入善不善众生。六明入欲乐心行。七入根利钝。八入其种姓差别。九烦恼轻重。十起治不同。谓根未熟者待时故。已熟者不待时。又释时者待其熟时调伏故。非时者方便开觉不待时故。又因此十入。则普入一切同佛果也。第四有十种入世界者。前知众生正报。今知其依报故也。于中初二约染净。次四约粗细。次二约形状。谓伏者向下。仰者向上。后二约佛有无。又普入一切者以不离此十故。第五有十种入劫者。前明入处。今辨入时故也。于中前五入别劫。后五入相摄劫。前中初三别入三际劫。次二别入多少劫。后五相摄中。一以少摄多故云可数不可数。二以多摄少。三以会事入理劫入非劫。四从理起事非劫入劫。五二事相即。谓前可数等约缘起相由门。非劫等约法性融通门。此一切劫即一念者。通约二门无碍自在故。又由皆是数识所现故得自在也。第六有十种说三世者。前约劫。此约世故明也。于中前九别说。后一总显。别中未来说未来。既是无尽。过去说过去何不亦同耶。释以未来续起故云无尽。过去不起故不云也。又现在说现在。即与现不殊故云平等。过未说过未。何不亦同耶。释以过未之过未是无故。现在是有故不同也。余义如十世章辨。第七有十种入三世间者。前既达时劫无碍。今明入时中之法故次明也。于中初一总明所入。余九别明所入。此中一以语言为道。显所诠义故。二性者文字性。类即字界等。三施设者言教假施设故。四想者依想立名等。即名等异名如论云阿毗达摩想为标帜等。五名字者正显名句字身体等。六语言者明音声语业。与前何别者。前成能诠。此中通举。如恶阿等声。七无尽者明上诸门。并是虚假施设无有尽故。八离欲者体不可得故。九寂灭者性清净故。明此十法皆通过未等三世之中故云入三世间也。又释前语言道是所诠法。以是语言所游路故。二性是理性亦是所诠。此义理世间。次四是言说世间。后三是实相世间。又释十中初一器世间。次六众生世间。后三智正觉世间。虽有三释初释顺文。第八有十种舍离忧恼等者。前既达解时法。起行摄心故离忧等。谓行成遂志。舍离忧恼。时无空过。心无厌悔。于中初四供佛近友。求法闻法。此四自利行。次三摄生。一说法。二调令离过。三令住佛道。次一重明自行广。次一重辨化他广。后一明二行满足出生佛果。上来八十句明信中胜进行竟

自下第三从十种不可坏智下有三十句。明前二行究竟。于中初十种不可坏智者。谓称法而知更无改易故云不可坏。于中知众生等约染法。知三宝等约净法。知世界等约亦染亦净。知法界约非染非净。并可知。第二有十种陀罗尼者。前既知法不坏。此明持法不失故也。智论以定慧为体。佛地瑜伽增上念慧为性。以慧照法。念忆持故。智论中正翻云持。能持种种善法令不散失。如完器盛水等。或云遮。能遮诸不善心等不令生故。瑜伽等有四。谓法义咒忍与此十种不可相摄。以类别故。此中初二持教法。一持修多罗法。二持阿毗达摩法。三持理法。四持慧法。五持定法。六持异方语法。七持三世异义。八持辩才法。九持无碍耳根法。十持果法。安住者与相应故。第三分别说十佛者。前明持法。今辨解佛故也。又此信满明得佛果故明也。若尔后解位满亦得佛果。何不明耶。释以信初故。解准此故。此十佛义具如别章。今略释名。一自然开悟名为正觉。正觉即佛。二自体无碍大愿成满。愿即是佛。三万行因感故云业报。四万德积成任持不失。五应机化现。六称理普周。七唯心所现。八常恒在定。九真性不变。十无功大用名如意佛。如末尼珠等。又释同下十种见佛处。以彼释此应知。上来二百句答前二十句问。明十信十行相纯熟竟

自下大门第二从十种发普贤心下有二百句。答前二十句问十住中行法。于中粗分为四。初六十句别明十解中。初位发心住义。二从十种波罗蜜下六十句明余九住中所成内德行。三从十种说法下三十句明诸住位中外化摄生行。四从十种胜法下五十句明无碍殊胜行。就初中。创得住位以大心为本。是故最初明发普贤心。于中初三下救护众生心。次三上求佛果心。后四厌离有为心。具此三心乃名大菩提心。又释初六护小乘心初三护狭心。后三护小心余四护烦恼心。是故异于凡小名菩提心也。又此十心各是一行。亦不相收。以显无尽。各先标后释可知。二有十种普贤愿行法者。谓依前大心起广愿行故次明也。于中前九因行广。后一成果广。以普贤通因果故也。前中初二自行广。次一益生广。余通二行广。皆广立大无限之誓愿故同云普贤愿。依愿成行名愿行法。三有十种大悲者。依前普贤行法中别辨大悲。以深要故次明也。是故论云。菩萨以大悲本故别显也。用此悲心缘念众生无曾暂废故云常观。于中一苦逼无归。二设欲求依乃倒求耶道。三设欲向正乃贫无宿善。四设有小善乐著生死不能开觉。五设欲求觉唯倒行不善。六设有修善不能离欲。七设求离欲还复轮回。八无始无明久远所病。九不欲佛因。十失佛果法。又释此十初二颠倒众生。一无真。二逐伪。次四欲求众生。一乏出因。二无出果。三具缚因。四处缚果。次二有求众生。一深。二远后。二梵行求众生。一异道求。二求异脱。菩萨缘此起大悲心。要当救拔。四有十种发心因缘者。悲愿行起必赖所因故次明也。又前明所发心体。今辨发心所因故也。或四缘发心如瑜伽地持等。或七缘如智印经起信论等。并如前说。今显十缘以明无尽。于中前五下以众生为缘。后五上以佛果为缘。论云菩萨以菩提萨埵为所缘境此之谓也。前五中初一总。后四别。别中初二除苦与乐。后二除愚与智。后五中亦初一总。后四别。别中初二顺教见相。后二顺义显德。余义可知。五有十种亲近善知识者。既发心已。理宜近善知识。具菩提心。而得增长。故次明也。又释此上五十门行悉并同时说有前后。以依善友方能发心等故。于中有五。一标意。二征责。三总释。四别辨。五结数。别中十内。一身业走使。二语顺教命。三意不乖隔。四身心俱悦。亦庆见善友。五情无异求。六唯期出道。七同其胜行。八同彼要期。九敬师如佛。十同果圆成。又前六事友。后四同修。六有十种清净者。依前发心得此净报故也。此是发心家近果。于中初六三业净。谓前三体净。后三用净。次眷属下二明伴主净。后二明愿行净。并可知。上来别明初住位竟

下第二从十种波罗蜜下有六十句通明余住中所成内德行。于中初十正明诸住所行之行。于中十度并约深胜以释。是故檀中不云舍财等。乃云舍一切有净佛戒具佛忍等应知。第六般若约正体智故以如如为境。后四多并是后得智。第七应名方便。以能深入佛力故立智名。第十应名智。以能领摄诸佛法故从境为名。余并如前十行处说。二有十随顺觉知者。由前行成。能于所知无倒了达故云随顺觉知。于中一知依报染净差别多门。二知众生正报异类难思。三知缘起之法一异无住。四知真如法界平等离相。五知虚空无为无际。六七八知三际世界。又亦知一切俱是过去俱是现未。九知诸佛具万行在一念中。十知诸佛同一行以遍三际。三有十决定智者。由前随顺无倒觉知故能得此决定智成。于中初二知法分明。一知在于一念者显能知迅速也。二以无碍智知者显能知自在也。以无所知障故云无碍耳。次五知众生。一知心乐欲。二知根同真性。亦同是菩提根。三知烦恼细习。四知正使之行。五知所化善恶。后三知菩萨及佛可知(欠一门检余本)。四有十种力者。由智既决定多有堪能故明力也。于中初一总。余九别。别中初二解依他性如幻化。三解圆成性。四解所执性即空故无染也。五求行法。六敬养善友力者。以法从彼。得求力无坏故也。七由回向力能令善根至佛果故。八由信解力能于甚深佛法免诽谤也。九于求大果心坚强不退。又释前五解力。后五行力。五有十种平等者既有智力堪能故。能于诸事作平等真观故次明也。于中一情绝怨亲。二真俗一味。三染净理均。四一道无二。五同会一性。六果法岂殊。七因无异愿。八十度齐备。九行契理原。十法身等无二。又释前五行等。一等悲。二等智。三等净。四等行。五等修。后五德等。一果德等。二愿行等。三六度等。四因行等。五法身等。六有十种方便佛法句者。前既平等正证理。宜起于后得巧便设教故次明也。于中初知一切法。但有言说。此约遍计性。二似有如幻。三速灭犹电。四无性从缘。五缘作本净。六言有但名此上约依他性。七无生真。八无相真。九无性性真。上约空如来藏。十具德法界是不空如来藏。由以佛法句显此十义故同立此名。上来内德成讫

下第三十种说法下有三十句明外化摄生行。于中初十于教能说。次十于法能持。后十于言能辨。初十中初二说理法。一深一妙。次四说行法。一具德法。二佛智法。三顺度法。四生果法。后四说因果法。初一说三世染法因果。后三说净法因果可知。二有十种受持者。前既宣之于口。今此蕴之于心故次明也。于中初七记因法。后三记果法。前中一记持行法。二记持教法。三记顺法之喻法。四巧令生解法。五令生总持法。谓少文摄多义等。六答难断疑法。七菩萨行位法。后三中一佛定法。二佛慧法。三佛通法。三有十种辩者。前明记持在心。今明巧宣于口故也。于中一不取情谓故名为辩。是知若在性执。纵巧言百端未足为辩。二顺法无行。三显无著法。四此辩亦空方为辩也。五体无无明。六辩同佛持。七辩法令他自悟。八于无名相法。巧以名言说令他于言不作言解。九说众生义门辩。上应机令喜辩。又前五是无作净辩。后五有作净辩。上来外化摄生行竟

下第四说十种胜法下有五十句。明无碍殊胜行。亦是当位成满行。于中初十胜法者。前以辩才无滞遂显德相挺过凡小故云胜法。于中一悲胜。二智胜。三修胜。四行胜。五戒胜。六回向胜。七策勤胜。八降魔胜。九因行胜。十成果胜。二有十无著者。前行德超升故。今于境无执故云无著也。又前即行高殊胜。今即下离染著。此十皆是自心显现意言所作。是故智慧于中不著。初于化处不著。二于所化不著。三于化法不著。四正作化业不著。五化所成善不著。六应机受生不著。七于自本愿不著。八于所行行不著。九于因不著。十于果不著。由自安住此无著智。即能速转异念众想。得佛无上智无著。三有十平等心者以成无著智故。于众法中心无分别故云平等心也。此与前十平等何别者。前约法辨平等。此约心辨故云平等心也。于中初八约因等。后二约果等。前中一于所长养。二于所发言。三于所化生。四于所化因果。五于所知法。六于染净土。七于好丑人。八于所行行。后二中一功德智。二正证智。于此十中皆不生异念故云平等心也。四有十种出生智慧者。从前平等体寂出生后得胜智故云也。于中初入众生性者证入众生真性也。出生智者入已出生后得智也。余文入出皆准知。二刹无一异者约体俱绝故。又摄相从体故明无异。以体从相故明无一。又多则一故无异。一即多故无一也。三知世界如帝网。四知土形相。五巧入法体无一无异。三释同刹应知。六知异类之身报。七知倒惑身之因。八知究竟一乘通同别也。九知法界自在德。十知佛种不断德。五有十种变化者。前依正证起后得。今依后得起自在用故次明也。谓转变本无。化现令有故云变化。于中初一变他众生身。如文殊变鹙子等。二变自身作异类等。三变染刹为净等。四变现香花等。五化现言声等。六化现愿行。七化现调生如满足王等。八化现成佛。九化现转法轮。十化现舍利等。又释此十亦是以实用化显其平等。上来四段二百句文总是释十住位竟

自下大门第三从十种持下有三百句。答三十句问十行位中行法。于中分三。初六十句明大志旷远行。二从十种不思议下九十句明定慧业用行。三从十种园林下有一百五十句。明德备成满行。就初中有二。先有二十句明依起大欲行。后四十句明依起胜念行。前中初十持标行所依。谓依此任持力方能起大志。此中通摄地持中三持及地品中十持准辨应知。于中初三则三宝力持。众生是僧宝也。四大悲所作名业持。五十大愿力令行相续。亦由佛力持故。佛果化用尽未来际。六十度行力住持所余。七众生及菩提为所缘境持。起菩萨悲智行心。八以真如理为妙也。九福。十智。各有胜力故云持也。问此持与前十陀罗尼及十种受持各何别耶。答陀罗尼是总持文义等。受持约领纳忆持等。此中据加持等故不同也。二有十种大正悕望者。依前持力起此广大无边欲乐名大正悕望。与前正悕望何别者。前约自分故不言大。今据胜进故不同也。何故起此大欲愿者。以行成由此故也。上文云智慧王所说。欲为诸法本。应起清净欲志求无上道。此之谓也。于中一定望顺佛令喜。二定望供佛令尽。三定望同法成行。四定望长时修行。五定望离畏。六定望令众生先已成佛。七定望尽严刹海。八定望令众生灭恶因果成善因果。九定望直心见佛闻法。十定望尽穷来际转大法轮。第三有十种深入佛法者。明悕望不已便能深入。是故依前大欲能尽佛法深远边际故云也。下四十句中初二十为所依。后二十为所起。前中初此十深入内证。于中初四入器世界佛法。一切世界一一各别入一切世界。故云一切世界悉分别入一切世界也。次二入众生世间佛法。次三入智正觉佛法。后一总就法界入于佛法。以理就行分故云于无一异而说一异。谓五乘位异成佛为一。行同归理故云入无所入。二有十种依止者。前显行深入。今辨所托缘。于中一依善友教授。二依多闻熏力。三依善住处资缘不乏。四依悲力。五深证大行。六依满本愿力。七依本菩提心。八依佛果。是所求故(脱第九第十须检余本)。三有十种发无畏心者。前既有所依。道令行心深胜。于可畏事。能无所畏。以无有难作而不能作故也。于中一以奋大勇猛故。能于十种难作事中而悉能作。一恶业难灭。二遗法难护。三恶魔难降。四身命难舍。五外道难伏。六物心难称。七大众难喜。八八部难调。九下乘难离。十上行难修。于此十难皆无畏也。又智论第六云。菩萨有四无畏。一以闻持善说。二知根欲说令得解脱。三一切方中不见有难而不能答。四不见有疑而不能释。四有十种发无疑心者。前以于难无惧。由此自知所作皆易故无疑也。于中一以十度摄生。二三供佛严土。四大心无疲。五满本大愿。六定作世灯。七巧说诸法。皆堪摄生。俱是佛法。八定成正觉。九会事即理。十灭倒显智。上来六十句明大志旷远行竟。下第二从十种不思议下九十句明定慧业用行。于中分三。初三十句明融慧超情行。次十三昧下二十句明深定普周行。后十法门下四十句明业用自在行。就初中。初十约行。次十约语。后十约智。约行中有十种不思议者。由前心决无疑故令所修无测也。于中一乃至一念善根悉至佛果故云不思。如尼俱陀子小树大。二由本愿力无思任运果用无尽。如灭定前愿力等。三如幻法不有而有。四依无住而不失善。五得理不舍事。六在因能现果。七得果不舍因。皆不思议也。八解法无碍。于中五对十句。一约迷悟境。谓凡于无相妄见有相。圣于凡有悟见无相。又即相是无相。无相即是相。一事双离故难思也。余对准之。九解发心等菩提。以始齐终。次句以终等始。后心佛及众生是三无差别。解心不错故无三倒。三倒如前发心品释。十中四句。初尽流不尽流而无二。二佛法世法一而不杂。三摄事同理入而无入。四释成无二。不变者一味故无二也。是故俱难思也。二有十种巧方便微密语者。正以内行难测遂令发言巧密。泛论密语有五种。一说彼深密法故名为密语。如上性起中名如来密藏等。二以一言说一切法等为密语。三以近而不闻。如鹙子如聋等。远而无限。如目连寻声等。名为密语。四言近意远。如说三乘为究竟等。亦名密语。五以异言说异法。如说觉不坚为坚等。今此文中唯约初义说。于中初一约教法。得意玄故。会同异故。二示同涅槃密现受生。三如东方入定西方密出等。四巧说众生善中有恶等苦中有乐等。五巧说众生不染而染为垢。染而不染为净。六巧说一中有一切等。七坏处有成。如法花中天人见劫尽此土常安稳等。八于佛普遍现生入灭。见此密处而发言故。九解众生。即涅槃不复更灭。而不舍大愿摄生。以为巧密。十自悟不由他。而求善友不息。以为巧密。三有十种巧方便分别智者。前既巧说密处。今智达明了故云也。初二知世界一净一染。次三知众生机器。次三知三乘行相。后二知世出法。又释初二器世间。次七众生世间。后智正觉。又释初二何处化。次三何所化。次三化置何处。后二以何法化。上来三十句明融惠超情行竟。第二有十种三昧下二十句明深定普周行。于中初十明定体。后十明业用。又初明深定。后显普周。前中一明入定处。谓遍一切种种刹。二明入定身。谓以一切众生身而入定故。如童子身入正受等。三明定照法实。四定中见佛。五定持多劫。如十明品第十智明说。六定出身云。如海幢比丘等。七或以佛身示现入定。八为觉悟众生入定。后二各于一念中得一切菩萨定慧。具足二行入定。又初一入定处。次一入定身。次六入定用。后二入定时。二有十种一切处者。前明入定。今辨从定起用遍一切处也。一悲托处。二身依处。次三起解处。一解正报根性。后二解依报劫坏。三灾中略无风灾。次一是所供处。次二所成处。一依一正。后二是所作处。一惠一福。上来深定普周行竟。第三有十种法门者下四十句明业用自在行。于中初十明自在现法门。初一身普现。二多处异现。三令多入一。四不失住持。五上同果现。六无处不遍。七无时不遍。八一刹现多身。九一身现多处。十一念普示现。此等并是法性融通门等故名法门也。二有十种神通者。正以身现法门。业用无限故云也。一宿命。二天耳。三他心。四天眼。次五神足。一现神力。二示多身。三速往来。四能严刹。五现化身。后一流尽示成菩提。此十皆以通慧为体故名智通。悉从定起齐名出生。三有十种明者。前以无壅曰通。今委显为明。于中初一知众生业果差别。二知众生于寂灭境起净信心。三知众生证入理智。上三知所化。四语业。五意业。六身业。此三显能化。七于境转分别想为正智因。八知理平等起行无碍。初知三性理不碍起行成佛。九知众生真心称理随缘显事不失化用。于中初知称理现事不失化用。二何以故释成无碍。初中又初一向化他。二不失自行。三何以下释成。前中初四句知众生真体。二知因下八句知众生缘起相事者。是从因缘所生报也。三知愚痴下六句三对知众生染净差别。四知生死下八句四对知众生理事无碍。五知转下八句四对知众生道器差别。初知转依未转。二知治道起未。三知惑灭道立。四知行成根报别。下句总结成化。谓称缘起而观察也。十中有七。初善能离著。二不见下善起行愿。三见一切下善植德本。四自在下善起胜通。五知种种说下善能照境。六永断下善益自他。七除灭下善能得果。并可知。余义如前十明品说。四有十种解脱者。前大智明起。今辨无明障尽故云解脱。解脱有二种。一作用自在名为解脱。如上不思议法品十种不思议解脱等。二于缚离系名解脱。如此所说。于中初四于凡夫得脱。初二脱惑障。一钝使。二利使。次一脱业障。后一脱报障。五于小乘得脱。六于地前得脱。七于地上因位得解脱。八于微细著微细碍得解脱。亦是道累外自在故云解脱。脱后二门也。上来四十句明业用自在行竟。下第三从十园林下一百五十句明德备成满行。于中分四。初四十句明报德圆满行。二十种发不动心下二十句明心住坚深行。三十种智慧观察下五十句明智德殊胜行。四从十种不可称量下四十句明德重高深行。就初报德圆满行中。初十游赏园林。次十栖止宫殿。次十于中娱乐。后十将出束带故曰庄严。就初十园林中。一一皆初举园林名体。后以义释成。谓游观适悦故也。前七自分因行。后三胜进果行。前中初二利他行。后五自利行。一时。二处。三违。四顺。五修行。以道品等从佛流出故云慈父境也。后三中一念果法。二现法轮。三示正觉。二有十种宫殿者。前园林外游。今宫殿内安故次明也。亦皆先标名体。后释显义相。谓若妄失菩提心。即令正行无所栖止故云也。此一为行本。次七明利他行。初四化三界众生。色界中分二故。四梵者四无量也。无色是难处。为灭彼难菩萨生中也。次三中一通化。二化眷属。三化憍慢。后二自行成满。一修因。二得果。三有十种乐者。既住宫殿情忻胜利故云乐也。于中初八因法中乐。后二果法中乐前中初六自利法。后二利他法。第四有十种庄严者。既乐心成以胜德自严故次明也。于中初二力无畏。次二义法辩。次二愿行严。次二摄刹雨法。后二持行现化。上来报行竟。第二有二十句明心住坚深行。于中初十心坚。后十深入。初中一舍有心坚。二向法。三供佛。四悲观。五慈摄。六专求。七常修。八信坚。有根信者生佛果故。不浊信者不杂无明故。离垢信者不求世有故。明净信者正证理故。供佛信者向果故。不退者因行坚故。不坏者外缘不动故。九穷果。十行圆。二有十种不舍深心者。以行坚不动乃穷达深理故云也。又令此心不离殷至。故云不舍深心也。于中一智。二悲。三显化意。四近友。五供佛。六求法。七持净戒。八摄同行。九持佛法。十修愿行。下第三有十种智慧观察。下五十句明智德殊能行。于中初十者。以能心殷不舍。遂令智慧巧观所作。于中一观教法。二观行法。三观通力法。四观巧便法。五佛持者。若约用明佛神力加持。若约体法身住持万德。上观法自在。六内持。七外说。上说法自在。八观深。九观广。十观多。十一观无碍。上观法深广。是增数十故。剩一门也。二有十种分别者。既能观察。遂能简择诸法故云分别也。于中初二分别依他起性。一法一喻。次一知遍计性无所有故无可诤也。后七分别圆成实性。一知恒沙功德。二体实无依。三坚若金刚。四则是法身如来。五法身体寂。六证道所摄。七体相一味。三有十种无垢者。由简择深法除障离垢故也。此中离十种垢。一无异求垢。二无疑惑垢。三无邪见垢。四无所知障垢。五无不欲佛果垢。六无讷言垢。七无怯弱垢。八无障大悲垢。以悲是菩萨所住故。又无障十地之无明。以十地是菩萨所住故。九无散动垢。十无微细碍著垢。又释初三约心净。一深心。二信心。三解心。次一约境净。次五约行净。后一约果净。四有十种智印者。以离垢障令德坚固揩定不动故次明也。于中一于安受苦境。忍智不动故明印也。变易苦者是坏苦也。二于他不饶益忍行决定。三于深佛法信忍决定。即法思忍也。四决定成佛当度众生。五决定解教等诸佛故。六大欲决定有十一句。初善欲是总。余十是别。七决定不惜身命求佛果。八于善根未熟众生令生长。九已熟众生令入法。十因圆果满。五有十种智慧光明者。既行能决定遂令照用无碍故也。于中皆先明所照。后显能照。初二求果见佛。次二见机授法。次二依友示佛。次二摄生说法。次二佛持行满下第四有十种不可称量下。四十句明德重高深行。于中初十明尊重行。次十勇修行。次十高胜行后十深广行。初十中明行用难测。凡小莫窥故云也。于中一住真不证难。二成善不取难。三解理不疑事难。四长劫无怠难。五得灭不住难。又释四不厌生死。五不住涅槃。六无劫说劫难七非行起行难。八解了唯心难。三界是处识。三世是数识也。心无边者通摄余一切法也。九悲广无限难。十得果不受难。由此难测故过凡小。言不能称。智不能量故云也。二有十种发无懈怠心者。既行用超过。遂令勇猛无间故也。于中初三破邪授正。次二满行摄生。次二成果调物。次一多刹现佛次一一切广施。后一一念顿解。于中有五。初举所解之法有九门。二如是等下对辨能解之相。三于一切下略明解不颠倒。四无二智下广显无倒解相。五法界等下辨无倒智业用。三有十种须弥山王正直心者。正以勇猛中成大心决定。正向菩提不可倾动故云也于中初一修能证智决定。二观所证理决定。三决定令此福慧趣入所证无垢白净真如。四决定成熟求法之行。离盗法者。谓从他闻法言我自解。不称赞师。准观佛三昧经。堕地狱如箭射也。起一切施心者欲拟法施于一切众生故也。五大忍度生行如如舍者观如舍相故。大忍法者大智现前故。六成就超魔境界行。于中四。初成就胜法。二不味此胜。三但求正法。四举因释成。七精进勇修行摄。论云愚修虽小时怠心疑已久。佛于无量劫勤勇谓须臾。八不舍恶人行。九孤子勇修行。十即空成有行。于中。初无有一法等。正明见理实无。二而菩萨下明不舍悲愿。三举法释成。谓即此无所有。出生菩提故。四而此菩萨下明称理造修。亦不生如是恐怖。若一切空我有何义求无上道也。四有十种入深智慧大海等者。前明志山坚耸。今显智海宏深故次明也。谓以如大海之智慧。深悟证入此十种法。成无上菩提故名也。非是入此智慧海中。以别显中云入无量众生界等故得知也。一入众生界无量。二入世界无量。三入虚空界。四入法界。五入三世佛无边善根界。六七八入三世诸佛界。九能供多佛。十能求多法。上来总答第三十行位行相竟

自下大门第四从十种宝住下有三百句。答前二十九问。明十回向位中行相差别。以十自在中章门十句不在问中故。有三百答二十九问也。于中分三。初一百一十句明回向位中行体坚固义。二从十自在下一百二十句明行用自在义。三从十种游戏神通下七十门明行位圆备义。就初行体中分二。初四十门明行体成就高栖彼岸。二从十不坏信下七十门明行体离障摄诸胜德。就前中初十种宝住者。住于正法可贵之所故云宝住。又以无住为住。亦名宝住。于中一近佛。二闻法。三自在受生。四知法自在。谓总别无碍。五智断自在。谓资粮道息。加行道离。无间道断。而不证实际者。异二乘故。留惑故。到实际岸者。到法无我际故究竟也。六悲智自在。谓知众生空而行化度。七知理事无碍法。八知理无不碍起行。九于空善巧所愿不虚。十闻多佛异说善解会通。谓以四意等而决故也。以佛智不思故多异说。法体不殊故云言无二也。二有十种发金刚心者。既所住可贵。能于大乘无限齐法。以坚固心穷尽其际故名庄严等也。于中一知三世无际法。二引多菩萨自策励已。三严无际世界。四福惠治及无际众生。五以善根供无际佛。六深解无际佛法。谓释中云一切摄取者。谓无相不坏相为摄取。以无相摄相故。相摄无相故。云一切摄也。七能忍无际苦恼级者。俗书云。斩贼首为级。赐爵一级。因以为名。住不二法者。苦及我不二。即法思忍也。八无际无际时。于无际无际处行菩萨道。九以心要成无际大行。十即寂起用行。于中四。先住空寂。二而亦不舍下明起事用行。三何以故下举大愿释成。四善知是法下明双融大愿行。三有十种发大事者。于所作大事令发起现前故云也。于中初三福业大。次三化业大严土为摄生也。次二明胜进摄福。九成佛。十说法。四有十种究竟大事者。前于大事但能起现前。今明所作成满故云究竟。于中一供尽佛境。二满本所请。三求尽正法。四次二增因出果。次二愿行成满。后三供人闻法。第二有十不坏信下有七十门。明行体离障摄诸胜德。于中初四十门明信惠善巧。后三十显心行摄位。就前中初明十种不坏信者。于深入法净信不坏。破不信障。初六信行缘。后四信行体。前中信众生者。信是所化悲境故也。又信其有如来藏佛性等故。二有十种受记者。既内怀坚信。外蒙记别故有受记。前明自知受记。今明诸佛与记故为别也。于中一种解脱分善根闻法毛竖等。二得初地见谛名谛满等。三于修位中广行诸行。四对现众前。五对众不现前。六因悟自心本之觉义。七法忍位成。八化功已立。九劫数已满。十位至自在。余如前说。三有十种善根回向者。以已善根顺同善友故云也。初二同心。次一同行。次二同修。次二同治。谓正念能治现前。清净所治已离。次一同位。后二同证。则无异。同者谓此菩萨善根回向与善知识善根。一体无异故名为同。非是别体相似名同。四有十种得智慧者以回向德熟得智能自在故明也。于中初四自分。一解施。二乐法。三入佛境。四能遣疑。后六胜进。一悟实。二入权。三解小善生佛。四具德。五往佛。六悟法。由解此等故得智自在也。第二有十种发无量无边广心者。下三十门明心行摄位。于中初于无限之境发称境之心故云也。一广念所求。二广念所度。次二广念所显。一会事。二显理。次二广念因果位。七广了业报。八广严刹。九入大众。十观圆音。二有十种藏者。既以大心普周故。令德穷海奥故次明也。一字藏。二义。三持。四辩。五惠。六通。七巧。八见佛。九入劫。十喜敬。此等皆有含摄蕴积同名藏也。三有十种调顺者。既积德盈满刚犷斯尽故。次明也。一离谤。二离疑。三舍慢。四舍自见。五背下乘。六离散动。七舍异见。八离三不善。九降魔怨。十离六弊此约遮释。若就表言。所作行熟至顺调柔故也。上来释行体坚固竟

下第二十自在下有一百二十门明行用自在。于中初十总明自在。后一百一十别显自在。前中十自在者。作用无碍延促由已故云自在。此中十自在同第八地中释。此中庄严彼名财物自在。此中解脱彼名信解自在。准梵本应名胜解。此中神力彼名如意自在。一一皆标名后释义。同前可知。法集经第二卷中亦明此义。第二别显中。初列十章。后以百门次第解释。列名中第九约身力。第十约智力。余如下释。后次第释中。先辨众生自在。以是所化故。于中初五于众生中转变自在。后五于众生中作上首自在。又释初一总。余九别。别中起其愿。乐想不断名持。二依物授法。三令得益名变。四令入法界。后五上首身可知。二刹自在中。初三以粗入细自在。渐次深入乃至无尽。次三身上无碍自在。一身满刹。二刹满身三撖令动。次二严刹自在。后二现佛现刹自在。何故皆得如是自在者。释略有五义。一了达缘起相由门故。二达法性融通门故。三定力自在起胜通故。四得解脱力能回转故。五智力了如幻梦法。随自心现得自在故。并由所知障尽故得然。余上下文皆同此释应知。三法自在中。一一多自在。二要由智出。三理事无碍。四总别善巧。五无言之言。六巧转一乘。七多劫说一。八即染成净。九巧现多端。十体不碍用。四身自在中。初二自他无碍。次二果德无碍。次二依正无碍。次二定慧自在。后二理事自在。亦是染净自在。真妄自在也。五愿自在中。一因愿同求故。彼即自也。二果愿同现皆为众生。三愿令得果。四常愿不息。五无身现身。谓离凡夫识身不著二乘智身。又离取相识身。亦不著无相智身而能现身。由愿力也。次二同事教化。八修因多时。九成果多处。十普雨法雨。并由愿体无障碍愿力不待作意。自然成就故名愿自在。六境界自在者。于分齐境界回转无碍。于此十种胜劣相违境中。皆得胜现劣故称自在。一理事相违。二耶正。三染净。四因果。五静乱。六真妄。七凡圣。八悲智。九体用。十大小。谓处大现小故也。七智自在者智。不自显。约所知显之。初二能化智。一说。二持。次三知所化智。一知根。二知欲。三知惑治。六亦上入十力。七下知三世。八示正觉。七知根业。十达音声。八通自在中。一神足。二天耳。三流尽。亦是应成。四语业。五宿命。六幻通。七义法智通。八教法智。九敬护。十理法智。九神力自在中。初二幻通力。尘中现者尘内先有非是外入。次三如意通力。初二正中现依。谓毛孔是正报故。后一毛系围山。次三于劫自在。一多少自在。二示现三灾不恼众生。三劫灾坏时持其资具不令坏损。后二于处自在。一远掷。二解空。十力自在。是悲智之力故不同前门。一调生力。二严上力。三法身力。四常修力。五开觉力。六摄行力。七度生力。八自觉力。九种智力。十大悲力。各先标名后释义。皆业用不屈称为力也。下通结可知。上来行德自在竟

下第三十种游戏神通下七十门明行德圆备。于中初二十门明行德殊胜。后五十门明行德圆满。前中初十明住志行成游赏自在故云也。于中初二以染正报对净依报以明相作。此中有四种自在。一依正相作。二染净相作。三染正净依相作。四此上相作已甚希有。况各不坏不杂故为极自在。名游戏通也。下并准之。次二以佛身对二乘明相作。问佛是果人。菩萨因人。何故因人能令佛身作二乘耶。答此是普贤位中菩萨与佛齐故。又释是佛下就容其作故。次二因位果位相作。次二生死涅槃相作。而不著涅槃者生死不染涅槃也。亦不究竟无余者明生死不亡也。此中唯是果位方便净涅槃。此中非是性净涅槃。性净涅槃与生死相作不足为奇。后二明定用相作。二十胜行者。以游履自在故。令所作皆悉精微故云胜行。于中初三摄生行。前二以法就机。后一摄机同法。次三知法行。一因果相出。二有为无为相出。三生死涅槃相出。后四三业行。一语业。次二身业。后一意业可知。第二有十力下五十门明行德圆满中。初十力者。正以德胜智用堪能故云力也。皆有标释。于中初七自分因力。一不染三界。二不坏四信。三巧修行上三自行。四知物心。五满物愿。六常化。七现乘。上四利他行。后三胜进果力。一现佛身。二悟菩提。三转法轮。二有十种无畏者。正以智力功强外无所惧故云也。于中初二具持文义答难不畏。三了达二空不畏妄念。四威仪无缺畏。五三业无失畏。六不畏魔等。七无有不能闻持畏。八悲愿不畏生死涅槃。九示同二乘而不畏二乘。十不畏机感而不能现。三有十不共法者。正以智力雄猛凡小莫窥故云不共。又释既皆云不由他悟。即知行起。自心非他所共故名不共。一自己行。二化他行。三回向行。四巧便行。于中有三。先巧离二乘。二于生死中下巧顺世间。三于世间下巧穷彼岸。五智慧行。于中三。先总举定慧。二常在涅槃下别辨十门自在智慧。三菩萨成就下总结叹胜。六三业随智行。七悲代他苦行。八慈受他供行。九自净净他行。十位满常修行。四有十种业者。正以内德不共令所作必然故云业也。于中初一约处。次三约人。次一约时。次二约用。一身行。二身光。后三约护持。一护法。二说法。三愿持。此等多约境事为名。各有标释可知。五有十种身。由业因既备身果现前故也。此亦是回向位满所得十身。初二约体以不来入趣故。后于趣中亦无可出去故云也。次五约用。一顺同世。二不失真。亦是世间所知真实。三用尽来际。四五正以随缘不变故得坚固不动也后三约相。一福相。二理相。三果相。此十身与前十行品中第九行内十身有同有异。相摄可知。上来有三百答十回向中行相竟。此上十业十身自古诸德多将入后十地位中收。然别行度世经六翻问答中。此在第四末。今依彼经。科判此文入回向摄。自下大门第五从十种身业下有五百句答前五十问。十地位中行相。于中分四。初一百二十门明十地中三业殊胜行。寄在于初地。二从十种方便下九十门明造修离障行。寄二三地。三从十种离生下九十门明造修纯熟行。寄在四地已上位。四从十种足下二百门报相圆满行。寄八地已上位

就初中分三。初二十明身业行。二次四十明口业行。后六十显意业行。就初中先依身起业。一遍一切处。二趣一切机。三同一切生。四游一切刹。五诣一切佛。六擎一切土。七碎一切山。八现一切事。九覆一切生。十现一切佛。皆是身之作用同名身业。二有十种身者。准前问应名净身业。下口业中亦同此。又此是行法为身故不同前。于中初二六度四摄。次二慈悲。次二福智。次三体用。后一成果。第二有十种口下四十明口业。初十明口业体应名语业。以口是身分摄故。于中一离恶口。二离两舌。次二离妄语。一粗二细。余六离绮言。此并约遮释。若约表十种各显一德。如文可知。二有十种清净业庄严菩萨口业者。显语业净因以严其语故云也。于中初二摄法行。次二离过行。次二摄善行。次二法施行。后二闻法行。由此十行使语业严净也。三得十守护者。由发言诚谛。幽灵悬鉴故加守护。于八部之外。加梵王众及佛法王为十可知。四成十大事者。由内因诚实。外缘加护。致令语力广大成其所作故也。一能断疑。二能普至。三动其根。四入其性。五拔其使。六除其习。七生净信。八起深乐。九令证理。十得大果。第三有十种心下六十门明意业。于中初十明意业体。后五十显意业用。就前中一广心。二深心。三胜心。四净心。五利心。六坚心。七无染心。八希有心。九智慧心。十无边心。此并是意乐之心也。二有十发心者。心体既满理。宜发起胜用故也。于中初六明利他心。次二自利心。后二胜分中利他。又释初一总。余九别。并是利他心可知。三有十种满心者。前既发心修成所作遍满法界故云也。于中一悲心广。二智契深。三解脱用。谓是九世即一念名为解脱。四满八相。五遍知器。六了真谛。七解俗网。八满无生。九达心界。十现等觉。四有十根者。由前心满堪为法器。能出生故名根也。一信根。二乐根。谓信增为乐。三精进根故不退也。四定根住位。五慧根。六悲根。七坚智。八明慧。九为法身器。十作报身根。五有十种直心者。以生后体立正向所作故云直也。于中初二直背下。次二直顺上。五于违不动。六于顺无染。七随法能持。八悲不择处。九入深义。十习广教。第六有十深心者。由前正向令信乐殷至故曰深心。于中初二深离障。次二正入法。一行二解。五知法无碍。六入异方便。七成辨所作。八定深。九愿深。十悲深。上来初地行相竟

下第二十种方便下九十门明二地已上行相。于中分三。初三十句明智慧方便行。二从十种入众生下三十句明慈悲方便行。三从十种趣下三十句明悲智究竟行。就前中初十方便者。巧修正行故。初六是舍相方便。巧修六度可知。后四是摄生方便。一慈与乐。二悲代苦。三授智。四与法。二有十种乐修者。正以善巧无碍而能欣求诸行故云也。一乐胜善。二乐异严。三乐广大。四乐甚深。五乐四无量。六乐持戒。七乐慈忍。八乐明解。九乐神通。十乐听法。上辨因。后一显所成果。三有十种解脱深入世界者。谓乐修不已。能以解脱胜力令一切世界相入等故以为名。于中初以多入一。二以一入多。三一佛满十方。四示界全空。五同佛庄严。六一菩萨满一切。七入毛孔。八入众生中。九一果处遍。十一妙音满。第二有十种入众生下三十明悲方便中。初十明无缘大悲。巧会物性故名入众生性。又令众生界有所入故名入众生性。性亦名界。界有二义。一分齐义。二为因义。文中前五明相入自在。一摄事入理。次二多事入一。四摄末入本。五多界入一。后五回入化用。初一入所化器。后四入能化相。初一入随类相化。余三可知。二有十习气者。由善入物性令成串习气分。以为行因。即熏成习气也。一行本气。二成行气。三下化。四上见。五受生。六大行。七十愿。八十度。九理智。十量智。三有十炽燃者。前习因既立。能发生现行繁兴大用故名也。初二严土摄生。次二依缘成善。次二慈悲。次二行巧。后二因果。第三有十种趣下三十句明悲智究竟行中。初十趣者到行到果名为趣也。初二六度三学。次二妙智真境。次二依法成善。次二依人起行。后二成佛说法。前八趣因。后二趣果。二有十种事能具佛法者。由此十事现前。令诸佛法无不成满故云也。初二信人法。次二离过失。次二信入胜境。次二住正离耶。后二念佛信果。于此十中遂作一种。如教成就。即令佛法皆悉具足。况具十事。三有十种退失应远离者。既能具足佛法。便能修道在缘不退故云也。初四失利他行。后六失自利行。观令远离

下第三有十种离生。下九十句明四地已上至七地来出世间行。于中分三。初三十句明因行体广。二从十种名号下二十明行用殊胜。三从十种无量下四十显行德成就。前中初离生者是舍有为行故名离生。又得无生故名离生。又显行熟纯离生涩等过患故名离生。广释如婆沙中。又大小乘同辨离生位在见道。今此寄在四地已上出世间位。于中初二约智悲。次二就舍著。次三离惑就生。若二乘舍惑离生。不能随有亲近众生。菩萨反此。八离而不离。九不离而离。十得果不舍因。二有十种决定法者。正以离生之患能得法决定。初五自分行。一生佛种中。二入佛境界。三解。四行。五成善。后五胜进行。一住果体。二得果用。三顺果位。四同果身。五同佛住。三有十出生佛道者。于法既决。能从缘出生圣道故云也。于中初二顺人信法。次二愿善不虚。次二时处广长。次二无间普遍。后二愿行摄生。第二有十名号下二十句显行用殊胜中。初十正以实德内充。嘉名外响故云也。菩提是所求。萨埵是能求之士。以从所求名菩提萨埵。于中初四约所求菩提境为名。一总举菩提。二约过小乘。三约过因位。四约体胜殊。次二约自行为名。一惠无比。二上精进。次二约所知解为名。一能示上法于众生。二能知十方于诸佛。后二约德为名。一福高。二惠深。又如瑜伽第四十六云。一切菩萨随德假名有十六种。所谓名为菩提萨埵摩诃萨埵。乃至十六名为法师。显扬第八。庄严论第十二皆同此说。庄严论云。此十六名皆依义立。一切菩萨总有此名。又商主天子经有五义立名。一于菩提分住持入故。故名菩萨。二入大乘故。满大智故。故名摩诃萨。三不可求法智德入故。故名最胜萨埵。四不与烦恼共住。为诸众生灭烦恼故。发精进故。故名净萨埵。五令诸众生行净道故。故名极净萨埵。二有十种道者。以名德称实遂得行解虚通故云道也。于中约增数以明十种。初一约行本。以菩萨万行皆菩提心为本故。二约实惠方便惠。亦是正助二行。三约三空定。游出三界故云道。四约四行。除四障。一业障。二嫉妒障。三谤法障。四乐世有障。亦是异求障。智论云。行是悔过等四行。疾至阿毗拔致地。五约五根。六约六通。七念中于六念上加念众生。是悲心也。八正道可知。九次第定者并是寂用双行故。是菩萨道摄。于中初禅可知。二从喜悦者是二禅利益支也。离退过者是二禅离觉观障也。三息喜悦者是三禅也。四离世苦乐者是第四禅也。见佛等明定用。并四无色定及灭尽定为九也。十力道中知欲乐。先知。后为说法现身等。余并可知。第三有十种无量道下四十句明行德成就。于中二。先总标四名。后各别显释。初无量道者。谓是菩萨智所游路无边际故。一事空。二理性。三正报。四依报。五时劫。六施设。后四是佛三业力用。净识为体。二道具者以前染净等无际限。菩萨起道之缘亦同无际故云也。约前所知十种广大。显能知集起亦同无际更无别法。三修道者对缘造行故名修道。非是见修等修。又摄论中总集修亦在地上。同此也。初三别约三无性修。一无相观中不见所执染法可著。亦不见净法可依出离。由此能令三业无失。二于无生观中。不见染分可减净分可增。以无生理实故。三于无性性观中。不见前二性为有。不见三无为无。又真如相非有体非无。上约正证智。四约后得智中。别就依他性以成修行。观唯识如幻等成不颠倒行。五作三空不离三界。为欲在中长善根故。六于教法不著。七于理中恒沙法不坏。八于真体平等。九起行勇猛。十于佛德平等不疑。四庄严道者。谓修道行互相交饰故名也。又释皆以逆行用严道。于中初五自行无染。一在乱常定。次二处小常大。次二在欲行禅。次三随有摄化行。一化乐世。二化耶道。三化犯戒救苦。九自行成满。于中三。初得法满。二为一切众生下巧便示现。三何以故下释成善巧。十因圆果满。于中三。先因圆得果。二而亦不断下明得果不舍因。三何以故下释成行相。可知

下第四从十足下二百门明八地已上报德纯熟行。于中分五。初二十句明手足外用行。二从十腹下三十句明内德盈满行。三从十庄严下二十明外相严备行。四从十头下七十明六根业用行。五从十行下六十明四威仪动止行。就初中。十足行用进涉表其脚足。从下为初。是故先辨。于中初二约行。一戒一进。次二约通。一总一别。次二约心。一信一愿。次二约法。一护一听。后二约德。一福一断。二有十手者行用取授表其身手。于中初四自行。一取。二与。三恭下。四敬上。次四利他。一除疑网。二拔欲泥。三济四流。四授正法。后二明二行满。一除惑病。二破无明。第二有十腹下三十句明内德盈满中。初腹者如世人腹含容不净。今明菩萨行腹。反彼说净。于中初三约戒净。一持戒心。二正护戒。三不覆过。次一约定净。谓定心无著也。后六约惠净。一断惑障。二灭业障。三纳实法。谓如食满腹之想。四悟缘起。五觉八正。六破耶见。二有十藏者。前总举其腹。今明前腹内五藏相。似有摄藏义故次明也。于中初六下摄众生。后四上摄佛果。前中初三总摄。一授解。二令行。三成德。谓成僧宝也。后三别摄三聚众生。耶定众生令得生善根者。此约菩萨为外缘力也。涅槃经一阐提人虽断善根。由佛性力故。未来善根还得生长者。彼约内因力也。后四上摄中。一摄佛十力。二摄四无畏。三摄不共法。四摄佛证智。三有十心者。前通明腹内诸藏。今别明心藏。为最胜故。五藏主故。中实故。集起故。于中初二摄善心。一勇。二勤。次二破恶心。一破恶缘。二破恶因。次二成行心。一坚。二净。上六自行。次二摄生心。一令悟。二慈救。谓梵住是慈也。后二成德心。一深。二固。第三从十庄严下二十明外相严备行。初十犹同世人服饰严身。初二慈悲严。次二愿求严。次三摄生严。后三摄德严。二有十器杖者。前既束带严身。今固执持器杖。显行能除障故。初五以顺杖破障。次三以违杖破障。如夺贼器杖还用害贼。后二成德建功杖也。第四有十头下七十句明六根业用行。先明头者以身之上故。于中初一断德深。次三福德高。次一悲德坚。次二智德广。次二摄生德。后一护法德。二有十眼者。行德净胜照了于缘故同眼也。十眼义略作四门。一释名。二体性。三诸门。上三如别说。四释文中。智论中。无常肉眼畏大风故不见他方。此经是真常肉眼见十方色故。无量寿经慧眼见真。又法眼观察究竟诸道。与此不同准释可知。此中皆从根境立名可知。后五中智眼分别事法。无碍眼见事不碍理也。普眼见五事平等。余并可知。三有十耳者如理听闻故。依闻起行故。初二离违离顺。次二弃小欣大。次二愍苦离乐。次二求佛究法。后二了俗至真。四有十种鼻者。饮嗅行香依鼻增道故云也。于中初四闻香体。杂集论唯有三种。此文有四会释可知。次三闻香表用。瑜伽等中上二界既无鼻舌两识。亦无香味二尘。此中闻非想等香者明其不无微细香等。以菩萨鼻识过人天故能了知也。后三闻出世人法香。五有十种舌者明语业自在。依之增善故也。于中初五约辩说显德。后五约顺用显位。六有十身者明身业自在。应机现形故。于中初三现凡身。次五现三乘身。后二现体用身。一用一体。七有十意者明意业自在。于中一信。二闻。三思。四修。五止。六观。七总调。八调内思。九调外境中。十明佛定。第五有十种行下六十门明四威仪动止行中。初十行者。谓发动游行故。初二能听能说。次三自调化物。次一成己净惠。次二下化上敬。后二得果存因。二有十种住者。行有止息故明其住。若小乘令住四念等。今明菩萨住。此十行初一住行本。二住行相。三住正慧。四住定处。五住戒处。次二顺人法。次二智忍圆。后一住果满。三有十种坐者。住戒有疲故明安坐。菩萨处此。而成行摄生故也。初四同世坐以摄物。后六以法坐而成德。一辨。二持。三定。四慈。五悲。六力。四有十种卧者坐亦须卧显憩息归静故云也。初二定加行。一息諠。二趣定。次一得定。后七定果。一起慈。二离悔。次二惠悟。次一如愿。后二作满。又如经中不得仰伏左胁等卧唯以右胁思明相等。今此菩萨就法以明摄用归体故为卧也。五有十种住者明智有栖止故云住也。前明能住。此辨所住。又前明身住此明心住。是故前属四仪。此约心行也。于中初四住四等。次一住六度。次三住三空。后二行位满。六有十种行者。远师释。前明利他行此明自利行。又正云前明始终方便故以乐闻等为行。今此明淳熟修故以正念等为行。又厚云。前是四威仪中行住之行。此说始终起行之行。今谓亦是前约身仪。此约心行。若尔何故前十亦有心起行耶。释此经菩萨身外事。并就内行以显其相。例皆如是故不疑也。于中初四自行。一加行。二觉法理趣。三后智顺佛。四起六度行。次四摄生行。一总举。二同事。三爱语。四利益。谓示同贪等而觉悟彼也。后二二行成满。上来总五百二十句明上第五大段十地位中相竟

自下大门第六从十种观察下五百一十句答上第六因圆果满行。于中分二。初三百二十句明因圆究竟行。亦是等觉位相似。二从十种住兜率天下一百九十明现果圆满行。亦是妙觉位相似

就前中分三。初有一百四十门明因行体性。二从十种义下八十门明方便造修行。三从十种魔下一百门明因行除障。就前中二。初四十明起行方便。二从十种施下明十度行体。就前中初二十明意业观察。次十身业奋迅。后十语业哮吼。前中初十种观察者。观解方便故。善达所行通塞相故。于中初三观所化。一知业。二知报。三知根。谓能不迷理性无根而能观随事根别。次六觉法宝。一理法。二果法。三教法。四行法。五六观位法。一灭障。二得记。后一定法。亦是所成果用。二有十种周遍观察者。谓审察穷尽故。解能起行故。又释亦得前是审虑筹度。此明举目周察故也。初六令众生得六度行故。后四令他得四丈夫法。一近友。二闻法。三思惟。谓不舍悲也。四修行。令得菩提故。又释后四是自利。一重人。二顺法。三悲。四智。三有十种奋迅者。谓实行内充。威德外溢。又建功玄极。威肃勇健故名奋迅。初一身胜。二心大。三教威。四行用。五破耶。六灭惑。七达法。八广持。九具辩。十圆果。四有十种师子吼者。既勇健无畏。即能决定宣唱故名也。依涅槃经师子吼有十一事具如彼说。此中一觉心吼。二大悲吼。三报恩吼。四大誓吼。五净戒吼。六积德无厌。七积智无足。八证理决然。后二果成决定。此皆先显所成决。后结能成之行可知。第二有十种净施下一百门明十度行。初十施者辍己惠人故。一舍心施。二满愿。三一心。四了田。五无简。六不著。七舍身财。八求大果。九益众生。十净三轮。二有十种戒者防三业非具止作故。于中初七自分中。初三律仪戒。次三摄善戒。一过凡。二背小。三顺大。次一摄众生戒。谓巧拔犯禁故名微密。后三约胜进。亦三聚可知。三有十种忍者。情安于法故。初三耐怨害忍忍他三业所恼故。次五安受苦忍。一不害他。二不惜命。三不轻小。四受割截。五忍苦恶。后二法思惟忍。一离惑。二得法。四有十精进者顺理勤策故。初五明三业精进。身语初二。意业三心。亦是勤勇精进。六无足精进。七难坏精进。八成事精进。九入理精进。十用进。五有十禅者摄心不散故。初四方便。一出俗。二近友。三在静。四离闹。次二正定。一初得。二坚成。次二发惠。一起智。二断惑。上八是现法乐住禅。九利益众生禅。十引起神通等禅。六有十慧者正解照理故。初三解法慧。一解因不即果。二解缘不离果。三解果不断常。次四摄生慧。一拔邪。二知器。三授法。四降魔。后三证理慧。一见法身。二摄胜德。三觉平等。又释初三加行。次四后得。后三正体可知。七有十慈者与乐意故。初一离怨亲。二令得实益。非但口言。谓令离苦因也。三救苦果。四授乐因五令得断果。六令求智果。七身放慈光。八心广如空。上八缘众生慈。九法缘。十无缘。并可知。佛地论中法缘慈缘。五蕴假法与此不同。八有十悲者拔苦意故。于中初总显。余九别辨。别中初六对物起悲。后三授其所益。一愍其容妄故为灭。二伤其真隐故为显。三念彼不知故令悟。九有十喜者庆物获益。于中一庆自发心。二庆舍所有。三庆救毁戒。四庆和诤讼。五庆护正法。六庆乐正法。七庆物同行。八自庆供佛。九庆他得定。十庆他智满。十有十舍者情无取著故。一舍贪嗔。二舍世法。谓八法中利衰依身。称讥毁誉依口。苦乐依意。又利及称誉是生乐因。衰及讥毁是生苦因。以因果通说故有八也。三舍非器。谓于法器众生知时授法。于非法器舍而不嫌。四舍二乘。五舍惑染。六舍背有。七舍异语。八舍非时。谓根未熟待时且舍。九舍非缘。谓有众生应受佛化。非是菩萨所化。亦不强化。是故舍之。十舍异见。上来明因行体性竟。第二有十种义下八十门明造修方便行。于中初四十明自分行。二从十种明足下四十显胜进行。前中初十义者所诠旨故。依义成行故明也。一如教旨。二解俗谛。余八解真谛。一离相。二离染。三绝言。四平等。五一味。六证得。谓正智证理顺如而来故名如来。七真。八灭。并可知。二有十法者。自性执持故以法成行也。初一实行法。次四离障法。次三离相法。后二果法。三有十功德具者。成福之缘故云具也。一谓不断三宝。是功德法由何成。此由劝众生发菩提心。是故此劝名功德之缘具也。余句例然。二巧回向。三正惠教他。四悲心不倦。五能舍身财。六勤修相好。七不轻小善。八不蔑小人。九敬养大人。十舍心广大。四有十种智具者。成智因缘故云具也。于中一近胜人。能得智故名具也。下并准之。二内调心。三住念惠。十智显无尽。如前说。四乐真法乐。五六度四等自折伏故。六出家守心欲恚痴为三觉也。七观法空净。如因陀罗陈者是帝释与修罗战时。列兵在空。影现大海故也。八深解二空。九到无相彼岸。十因渐得智。谓五重渐次相资得也。自分行竟。第二有十种明足下四十明胜进行中。初十明足者委解曰明。周备称足。又惑闇尽故。智用满故。初七解行。后三别显三明可知。二有十种求法者。依求正法以成胜行。初五深心求法。谓自有实心不能勤求。自有勤不能舍命。有能舍命不能为他舍。菩萨不尔故。皆能也。后五广心求法。初二为智深法住。次二为授法断疑。后一为满足正法。三有十种明了法者。既求得法委解照达故云也。于中以普贤法了知三乘凡圣差别法。初一约外凡法。二内凡之始名信行。三内凡之终名法行。四住圣之初名八人。有人释约八忍为八人。今释大般若中名第八人。谓从阿罗汉却数至须陀洹向为第八也。五正得初果灭众结者。灭八十八结见所断惑断恶道生死流。六得第二果观欲味是患尽。余三品惑未尽故。润一受生故云还来受生。七得第三果。三果唯舍欲界。此约实法。通离三界。八罗汉。九缘觉。十菩萨。四有十种向法者顺向普贤法界故。一若违善友即背法门。是故反此名为向法。余皆准此。二觉悟诸天不令著乐名向法也。三常怀惭愧恒向法门。四背二乘名向法。五实心办事。六舍小。七舍耶。八背染因缘。九称根说法。十内住法界。上来造修行竟。第三有十种魔下一百门明离障行分二。初五十明离障成行。后五十明离障加持。前中初二十明所离障体。次十明离障方便。后二十显见佛成行。前中初十魔者于道有障。初一简去无取五蕴故云贪著也。以彼非魔故。二简不染无知等故云染也。以所知障等非是魔故。三简善业故云障碍。四是第六识心慢非是余识。五蕴坏名死故云舍离受生。六他化天魔陵妒故。七作罪不悔令善皆失。又退失善根心不生悔故名为魔。八味定废道。九曲情相附。如依人不依法等。十迷于所求不起大愿。此十种魔皆持业释。谓蕴即魔故。乃不知即魔。问此十魔摄四魔不。答或摄。谓阴天死各一。余皆烦恼收。或不摄。彼四与六各是一门故。以显无尽故。彼据别门。此约普故。二有十种魔业者。前据魔体。今辨所因故云也。又此十业招感天魔。一既忘觉心所修善根唯感人天。岂非魔业。此是耶善根故。二求世报名恶施。业报差别经若有行布施。急性多嗔怒死作大力龙。三厌舍恶人。弃大悲故。四内有四门。一悭法。二呵法器令退学。三求利说。四非器说深。五不如闻行。六乐小乘。七心嗔口说。身恶眼视。八谤法轻人。九文词世论。十舍危就安。十一慢法散动。剩一是增数十也。三有十种舍离魔业者。对障修治故云舍。一他力舍。二自力舍。三诚信力。四忆本力。五离放逸。六求本法。七乐深法。八归佛。九念佛。菩提树者以善根回向。要于此树成菩提故。十善根同性。又同一果也。四有十见佛者行障既离。佛境斯现故云见佛。十中各标名释义。初一安住世间者。示于涅槃无著也。成正觉者。示于世间无著故名无著佛。又释无著是不滞义。谓不滞体寂。现于世间示成正觉。此是总句。下九别显。一由愿力出现故。上云佛愿力故皆悉见。二示往善业得此妙果。令他信知业不虚。又释以胜福业感此相好之身。令物生信故。三净识体住持善根顺成正觉。又持净土等。四虽现世间而常住涅槃故。前即持令顺起。此即欲度常灭。无碍故也。问此岂成总句释。若不尔何成正觉。五即是理法界故。遍一切有为行处。又此现觉之身即遍一切处故名法界佛。如结通处佛。如上即佛身充满诸法界也。六佛虽普遍机感心中。方乃安住心即是佛。上云应受化器。悉充满也。又是净心缘起集成故云安住。七虽现心中常在深定。以于多处皆无著故。八体性不变故云决定。此通在缠等。由此等乃成正觉。不尔即非也。九如能化意普覆群机故。又如所化意皆普覆故。又如末尼珠。普覆应机无思念故。又释如意是自在大用故。此中十佛六相总别等准之。又此十佛摄为五对。初二能所一对。谓初是所出后是能出。次二依正一对。谓初是正报。后持是依报。次二常遍一对。谓涅槃常恒法界普遍。次二现住一对。谓应现心中住定无著。后二体用一对。初体性不动。后用充法界。余门如别说。又法集经云。菩萨入十种法能知诸佛。何等为十。所谓习气佛。果报佛。三昧佛。愿佛。心佛。实佛。同佛。化佛。供养佛。形像佛。乃至广说。五有十种佛业者。前明所见佛体。今辨得佛之因。又此起行顺佛故名佛业。各有标释。初一总约化生。次二显自利行。次二约别化生。一化悔缠者。二化凡小心。次二于恶时护法行。一正法难时。二魔事起时。八不取小果。九不断本愿。十成无碍行。于中七句。一求道不碍离。二于如来下无染不碍求。三令一切下严刹不碍空。四教化下化生不碍无。五诸通下具果不舍因。六示现下示圆不舍分。七现大下现寂不碍生。上五十句明离障成行竟。第二有十种慢业下五十明离障加持行。于中初二十内成离障行。后三十辨外加持行。前中初十举障。后十现治。前中慢业者。执我自高陵他为业。初轻人。次二慢法。四自举。五妒他。六谤法。七自恃。八求师过。九不能问。十明慢障道。二有十种智业者显对治行也。谓既识障惑不令增长。成情从理。敬重法行故名智业。初二信法念佛。次二近人乐法。次二敬他自净。次二顺理重行。后二成德灭惑。并此智之作用故名也。第二有十魔所摄持者下三十辨外加持行。初十明怨障加持。即所离障也。后二十明佛法加持。即能治行也。前中由内行乖理。外魔得便故名摄持。又行乖理即是魔摄。初二怠心舍法。次二起贪自度。次二舍愿起断。次二成小舍大。后二舍悲谤法。二有十佛摄持者既离魔摄。即佛加持远耶入正。理宜故也。初二约心摄。次二约起行摄。次二约悲智摄。一悲。二智。次二约巧惠。一巧。二惠。后二约智断。一断。一智。并此佛力摄持令成此等行也。三有十种法摄持者。舍过从法故为摄持。初四即四法印法。次二十二缘生法。次二即三乘法。后二此净法。一性净。二断净。并由法力。成此等行故名摄持。上来总三百二十门明因圆究竟讫

第二住兜率有十事下一百九十门明果用圆满行。此等多约八相现化。明于佛用者。以此亦通普贤等用。不向净土实报处说也。又释此唯菩萨作用故。唯示八相成佛非余实成。又释彼实成佛无成不成。不可说故。就八相说也。于中分六。初二十在天行。二从十种降神下二十明入胎住胎行。三从十种生下十明出胎行。四从十种大庄严下四十明在家同俗行。五有十种出家下六十辨出家期道行。六有十种觉如来力下四十明成佛果德行。初中前十在天行。后十现终行。前中一生菩萨在彼天时作何等事。谓作如此十种事业。一谓于彼化欲界天。二化色天。三化三千界生。四为十方同类说下生法。五授彼十方同处法化。六说法降魔。七眷属乐声化欲诸天。八诣佛闻法。九供养多佛。十多身益生。二命终示十事者。所作既了将欲下生现兹十明。大乘方便经下卷中。菩萨如其本愿处兜率天宫。能得阿耨菩提转于法轮非为不能。菩萨思惟。阎浮提人不能至此兜率天上听受法教。兜率天人能下阎浮提听法。是故菩萨舍兜率天于阎浮成佛。一轮光灭苦。觉彼令知。二毫光惊觉宿世有缘。三手光严界。并除非器。四膝光觉天。令辨供随侍。五心光觉力士。六毛光觉助化。七堂光照处眷属同生。八楼光照母胎内现阁。九足光延寿。十小相中光应现八相。余结百万等可知。第二有十事降神下二十。初十明入胎。后十明住胎。前中何故入胎。为十事故。一化小根。二摄眷属。三念不乱。四现奇广益。五称物本愿。谓彼应在胎中化故。六同人类故。七机宜见故。八同类共集。九定力现奇。十供佛闻法。问据此上文兜率命终即入胎等。何故梁摄论明化身二十年在中阴中。答真谛三藏金光明疏中释云。有少乘别部师云。听待父母受生竟故。二十年在中阴。今释并是机感现形。所见各别故也。二有十微细趣者明胎中广摄。幽密难知故名微细。初一现本因行。次八现八相。后一现神力。并在胎内同时齐现。第三有十生者。于右胁出时有此十种。一内离痴闇。二外放大光。三未来更无此最后边。四称理而生。五如幻似生。六顿现十方。七内智具。八外光用。九定慧满。十震动益。第四有十大庄严下四十明在家行。初十明初生未行之前。大誓自严故也。一拔欲泥。二开慧眼。三得胜身。四摧憍慢。五接退屈。六令大益。七见佛力。八觉同行。九救疲顿。十蒙光触。皆奋起大志用以自严。二有十事行。七步者创起游行。显自在之貌。初一示有俱生力故。二若在家有轮王七宝。出家七圣财宝。三满他本愿。四自现超过。五现大人行相。六履地现金。七加他与力。八同数相表。九示现自悟。十称己最尊。后身菩萨为化众生。同卅七数故不增减。三有十事现童子地者。幼稚无染现学摄生故也。初三符同世务。次二常无过失。次三色力救生。后二供佛受法。四有十事现处中宫者彩女围绕显行无染。一以同行在彩女中故如下文监惠女等。二以不同二乘舍欲之善故云欲明菩萨善也。如文殊在龙女宫坐夏等。三处彼能舍以化著乐。四顺同浊世。五在欲而行禅等。六七应本期。谓受化在此故。八以世乐供佛。九现定力自在。十为守护法。上来在家行竟。第五有十事出家下六十门明舍家期道行。于中初明出家内。初二令厌舍染。次二显胜令欣。次二令其舍惑。次二现于挺出自在之德。后二顺果同因。二有十事现苦行者。明示同异道摧诸邪见。初一有小乘机众生。谓菩萨生在王宫未经苦行练神。何能得道。故示化彼也。二外道耶见以自饿为道。菩萨示饿。六年而不得道。食乳糜后方觉菩提。是故破彼见邪。三化无业报邪见者。如大乘方便经第二卷中。佛于往昔迦叶佛时。为化外道五人令得无生忍故。须为五人骂迦叶佛言秃头道人。何有秃人能得菩提。实以般若观空而发此语。示现此业。得报不失。苦行六年令余众生信知。一生菩萨方便之业犹有此报。况我等耶。乃至广说。四顺五浊者。谓五浊众生皆有重罪。忧恼覆心不得解脱。为除彼忧示此业报。令彼念言。菩萨谤佛尚得解脱。况我等耶。即当悔除。亦如彼经说。五策懈怠。六令求法。七令离我乐。八显殊胜者示此苦行。非此正故对显菩萨之胜行也。九策未来。十待根熟。三有十事诣道场者。明舍邪趣正。亦是因圆趣果。于中初二现处。次二现身。次二严处。次二见佛入定。后二爱供观佛。并于趣向道场行路之时有此十事。四有十事坐道场者处此受道故。初四约处现相。次三约三业现相。后三成德相。一满金刚喻定。二受古佛所坐。余经受吉安草坐。三纳所应化生。五有十种奇特者。大果将临。奇相先现故名也。初二佛加赞。次二人物归向。次二得定总持。次二通慧具。亦是上供诸佛。下识化器。后二明身业体用。一体二用。六有十种降魔者。彼对魔怨显胜幢独绝故云也。依方便经下卷。若非佛力召来。彼等恶魔莫得近佛。为欲界中此最尊胜。尊胜若降余皆随伏。波旬四兵满三十六由旬。围菩提树欲作留难。菩萨住慈悲智慧。以手指地。一切散坏。八万四千八部大众发阿耨菩提心。广如彼说。此化魔眷属也。诸天本见魔王自在。将谓胜佛。为决彼疑故云降也。四示征以入道。五显己德力。六起他信力。七八为未来轨则。谓修行之时未免魔障不宜放逸。九显惑劣德胜故。十顺恶世法故。第六有十种觉如来力下四十门明成佛摄化。于中初十成佛。次二十转法轮。后十入涅槃。初中觉如来力者。前降魔当无间道断障也。此当解脱道证果也。初中魔是恶缘。烦恼是恶因。此二是所离障也。究竟行是治道成也。次二得定自在。次二二德满。一自德圆。二化德备。次三三业具。后二同诸佛。一三业同。二十力同。是故结名如来。不名菩萨也。二有十转法轮者。大觉既圆机熟时至。理宜开甘露门授以正法。余经此中有梵王请。于中初十明所转法轮。后十显能转之因。就前中若小乘等法轮四谛下各有见智明觉等四行。今此十行以显无尽。又彼四行既在谛下。今此亦在十谛之下。各有十行成百行法轮。并如前法轮章辨。于中初三可知。此等并是所转之法非能转者。具此等也。四顺入佛果无碍之法。五悲心普覆法。六教法不虚。七显宿因法。八显教声至一切处。九说尽一切时。十转该一切法。三因十白净法等者。显能转之因是佛无流清净法界故云白净。由此转入众生心中成闻熏种子也。出生无相者。依此种子出生无相圣智也。决定不虚者。更无异因故。摄论中。多闻熏习从最清净法界等流生无流现了。是此义也。一由佛过去弘誓愿力。令此法入众生心中。出生无相。决定不虚。余亦如是。二宿世大悲所任持故。三现在不舍众生故。四称根说法。五不差时故。六不令生厌。又非不足。七知三世智。后三殊胜三业。四有十义示现大涅槃者化缘既毕。息用归真故名示现大般涅槃。初二显有为失。次二显涅槃德。五令求法身。六无常决定。七明爱必有离显不自在。八总举三界皆不坚牢。后二显涅槃体相。一体二相。佛子一切如来下总结三世诸佛化仪齐等。上来一百九十句明第六究竟位中行法竟。上来总辨二千行门六位差别。明大门第五普贤说分竟

第六大段从佛子是为菩萨清净下明结劝修学分。于中二。初结义劝修。二从佛子此经出生下结名劝学。前中亦二。先结义。后若有众生下劝信修行。前中初总结。二引证。结中障尽名净。德高曰胜。用广称大。理深为妙。此四之中净胜是行。大妙为法。二诸佛所说下引证。谓如上所说并是三世诸佛所说。令有智等明说有益。二佛子若有下劝信修行中三。先标益。二何以下释成。三佛子下结劝。第二佛子此经出生下结名劝学中亦二。先结名。二是故下劝持名中有十。一生诸行。二出妙德。三入深智。四摄法门。五离世间。六远二乘。七显不共。八普照法。九长善根。十度众生。前中功德义花者。是功德妙行。间错如花。以成严饰。如上功德花聚十行相似。花严之名依此而立。此十并是所诠之义。从义立名也。二劝持中先总劝。若菩萨下举益劝持可知。上来结劝分竟

第七大段从说此出生下明表瑞证成分。于中二。先明说经表瑞。谓动地放光。二尔时下诸佛证成。于中四。一总赞善说。二佛子汝已下别叹说德。此中久已善学。中间决定证知。今时临机快说。三我等下显已同说。明现说不殊故。四是故下述已护持。令未来不断故。上来表瑞证成分竟

第八大段从尔时普贤下明偈颂分。于中有二百三十一颂分四。初有一十六颂显德广难说。二从持众生善根下一百三十三颂半明略示行德差别之相。三从常依如来下四十三颂正略颂前二千行相。四从菩萨修诸下三十八颂半颂前结劝修学文。就初十六颂中。各二颂为一结。则为八事。一叹供佛摄生行。二于上二事皆无染行。三摧魔灭惑行。四现化为物行。五救生求果行。六六度四等行。七舍自存他行。八总结广多许说少分。第二持众生下一百三十三颂半略示行德差别之相中。总分为二。初六十七颂明托事表法。显行相殊胜。二从一身无边际下六十六颂半明行用广大。就前中有十五种行相。初八颂明法树鸟兽行。二生死下四颂导迷治惑行。三菩萨为法王下四颂明法轮王行。四甚深智慧海下四颂明大海须弥行。五深心下四颂明金刚法雨行。六白净下四颂半明法城金翅行。七净戒下四颂明日月照临行。八自在下四颂辨法王梵主行。九远离下四颂离过成德行。十无量方便下四颂明四大珠宝行。十一菩萨功德下四颂明花香幢盖行。十二菩萨无上下四颂明龙象希灯行。十三菩萨功德河下四颂明河船园药行。十四菩萨等如来下六颂等同佛果行。十五菩萨悉成下四颂半明障尽德圆行胜行。略示结劝。令听行相殊胜竟。第二一身无边下六十六颂半明行用广大中。分为十行。初六颂明三业深广行。二菩萨现如是下五颂半明供佛受法定慧行。三示现种种下四颂明逆顺行成德满行。四或现声闻下五颂半明随类现身难思行。五或在天宫下八颂半明八相念劫法印行。六如是知众生下七颂明了众生根欲行。七菩萨一念中下七颂半明身心迅用甚深行。八犹如人梦下六颂半明智悲广大玄绝行。九观色如聚沫下十一颂明智德圆明照法行。十广入甚深下五颂明结德殊胜无尽行德用。略示结所说。但以功成德立行该法界。其旨深奥。讵可言哉。聊举一尘之说以拟玄趣也。三常依如来下四十三颂正颂前二千行法。于中颂前六位则为六段。初四颂前十信位中二百门行。二一切妙功下四颂前十住位中二百门行。三住持一切劫下六颂前十行位中三百门行。四金刚妙宝住下六颂前十回向位中三百门行。五清净身身业下十颂前十地位中五百门行。六观察善逝智下十三颂前因圆果满究竟位中五百门行。第四菩萨修诸行下三十八颂颂前结劝修学。中分三。初一颂总结所说。谓结前二千名举小分。二无量劫下三十三颂半别结德用。三末四颂结广劝修。就前别中二。先二十一颂半别结德用广大。二净身下十二颂结别行德殊胜。前中分五。初五颂半明于刹自在。二无量金刚山下六颂明三业自在。三过去一切劫下三颂明三世间自在。四深知下五颂明身智自在。五示现如是下二颂结自在无尽。二净身下十二颂别结行德殊胜。中分三。初六颂半明轮王七宝宫殿器杖。二陀罗尼下三颂半明林泉游观饮食乘御。三此等下二颂结上诸行多劫修得。三末后四颂中。初二结德无尽。后二举益劝修。离世间品竟

花严经探玄记卷第十七花严经探玄记卷第十八(此尽十住知识)

　　　　魏国西寺沙门法藏述


　　入法界品第三十四

将释此品。四门同前

初释名有三。一分名者。谓广依胜友。深证法界故名依人入证成德分矣。二会名。约处名祇洹重阁会。谓表此法济物摄生故在给园。又显悲依本智重出之相故在重阁。三品名者。入是能入。谓悟解证得故也。法界是所入法有三义。一是持自性义。二是轨则义。三对意义。界亦有三义。一是因义。依生圣道故。摄论云。法界者谓是一切净法因故。又中边论云。圣法因为义故。是故说法界。圣法依此境生。此中因义是界义。二是性义。谓是诸法所依性故。此经上文云法界法性。辩亦然故也。三是分齐义。谓诸缘起相不杂故。初一唯依主。后一唯持业。中间通二释。心境合目故云入法界也

二来意者。初明分来。谓前显托法进修。今辨依人入证。义次第故是故来也。会来品来。亦同此说

三明宗趣者。亦分会品同。既明入法界。即以此为宗。于中分别作三门。一约义。二约类。三约位

初中先明所入法界义有五门。一有为法界。二无为法界。三亦有为亦无为法界。四非有为非无为法界。五无障碍法界。初有为法界有二门。一本识能持诸法种子名为法界。如论云。无始时来界等。此约因义。二三世诸法差别边际名为法界。不思议品云。一切诸佛知过去一切法界悉无有余。知未来一切法界悉无有余。知现在一切法界悉无有余等。二无为法界亦有二门。一性净门。谓在凡位性恒净故。真空一味无差别故。二离垢门。谓由对治方显净故。随行浅深分十种故。三亦有为亦无为者亦有二门。一随相门。谓受想行蕴及五种色并八无为。此十六法唯意识所知。十八界中名为法界。二无碍门。谓一心法界具含二门。一心真如门。二心生灭门。虽此二门。皆各总摄一切诸法。然其二位恒不相杂。其犹摄水之波非静摄波之水非动。故回向品云。于无为界出有为界而亦不坏无为之性。于有为界出无为界而亦不坏有为之性。四非有为非无为者亦二门。一形夺门。谓缘无不理之缘故非有为。理无不缘之理故非无为。法体平等形夺双泯。大品经三十九云。须菩提白佛言。是法平等。为是有为法。为是无为法。佛言非有为法非无为法。何以故。离有为法无为法不可得。离无为法有为法不可得。须菩提是有为性无为性。是二法不合不散。此之谓也。二无寄门。谓此法界离相离性故非此二。由离相故非有为。离性故非无为。又由是真谛故非有为。由非安立谛故非无为。又非二名言所能至故。是故俱非。解深密经第一云。一切法者略有二种。所谓有为无为。是中有为非有为非无为。无为非无为非有为。乃至广说。五无障碍法界者亦有二门。一普摄门。谓于上四门随一即摄余一切故。是故善财或睹山海。或见堂宇。皆名入法界。二圆融门。谓以理融事故全事无分齐。谓微尘非小。能容十刹。刹海非大。潜入一尘也。以事融理故全理非无分。谓一多无碍。或云一法界。或云诸法界。性起品云譬如诸法界分齐不可得。一切非一切。非见不可取。此明诸则非诸也。舍那品云。于此莲花藏世界海之内。一一微尘中见一切法界。此明一即非一也。是故善财或暂时执手。遂经多劫。或入楼观。普见三千。皆此类也。上来五门十义总明所入法界。应以总别圆融六相准之。二辨能入亦有五门。一净信。二正解。三修行。四证得。五圆满。此五于前所入法界五门之内有其二门。一随一能入通五所入。随一所入。通五能入。二此五能入如其次第各入所入五中之一。又此上心境二义十门。无碍圆融总为一团。无障碍法界亦以六相准摄思之

第二法界类别亦有五门。谓所入能入存亡无碍。初所入中亦五重。一法法界。二人法界。三人法俱融法界。四人法俱泯法界。五无障碍法界。初中有十。一事法界。谓十重居宅等。二理法界。谓一味湛然等。三境法界。谓所知分齐等。四行法界。谓悲智广深等。五体法界。谓寂灭无生等。六用法界。谓胜通自在等。七顺法界。谓六度正行等。八违法界。谓五热众鞞等。九教法界。谓所闻言说等。十义法界。谓所诠旨趣等。此十法界同一缘起无碍镕融。一具一切。思之可见。二人法界者准此下文亦有十门。谓人天男女在家出家外道诸神菩萨及佛。此并缘起相分。参而不杂。善财见已。便入法界故名人法界也。三人法俱融法界者。谓前十人十法同一缘起。随义相分。融摄无二。思之可见。四人法俱泯法界者。谓平等果海离于言数。缘起性相俱不可说。五无障碍法界者。谓合前四句。于彼前人法一异无障。存亡不碍。自在圆融如理思之。二明能入亦有五重。一身。二智。三俱。四泯。五圆。谓入楼观而还合身证也。鉴无边之理事智证也。同普贤而普遍俱证也。身智相即而两亡俱泯也。一异存亡无碍自在圆融也。又发心品云。甚深真法性妙智随顺入无边佛土中。一念悉周遍。案云前二句智入法界。后二句身入法界。由身智无碍故。智入理身遍土也。余准可知。三能入所入混融无二。际限不分。就义开异。理仍不杂。此五能所如次反通。如理思摄。四能所圆融形夺俱泯。五一异存亡无碍具足。上来约类辨竟

第三约位明入法界者。准下文中。所入法界大位有二。所谓因果。于前人法无不皆是佛果所收。即如来师子奋迅三昧所现法界自在是也。又于前人法无不皆属因位所收。即文殊普贤所现法界法门是也。此因位中曲分有五。则信等五位之法界也。准摄可知。二明能入。准文亦二。对前果位明诸菩萨顿入法界。对前因位寄显善财渐入法界。因果既其无碍。渐顿亦乃圆融。但以布教成诠寄斯位别耳

四释文者。此一品中大分有二。初明本会。二尔时文殊从善住楼阁出已下明末会。亦则前明果法界后明因法界。又前明顿入法界。后明渐入法界。又前总后别。则本末圆融无碍思之

就前本会中长分有十。一序分。二请分。三三昧分。四现净土分。五集新众分。六举劣显胜分。七偈颂赞德分。八普贤开发分。九毫光示益分。十文殊述德分

就初序分有三。初尔时佛在明智正觉世间圆满。舍卫城等器世间圆满。与五百等众生世间圆满。初文可知。器中有三。谓一城。二园。三阁。城名具言名室罗伐悉帝。讹略称舍卫。此翻云闻者城。谓昔有古老仙人住于此处。复有少仙名为闻者。于老仙所听受法要。老亡已后。少于此处建立城郭。因以为名。园在城南可三四里。只是太子之名具言誓多。此云战胜。又无父曰孤。无子曰独。须达长者惠施资给名给孤独。然长者侧金买地。太子施树同成。二人共立伽蓝故俱以名焉。园内别阁宣法之所。名曰讲堂。体无不周曰大。德无不备曰严。用依体起故曰重阁。第三众中亦三。谓一菩萨。二声闻。三诸天王。初菩萨中亦三。谓一举数。二列名。三叹德。名中先标上首二人。以其是助化主故。释有三义。一普贤当法界门。是所入也。文殊当般若门。是能入也。表其入法界故。二普贤三昧自在。文殊般若自在。三普贤明广大之义文殊明甚深之义。深广一对故标上首。次列名中有一百四十一大位。十十有十四位。初十同名幢。显行德高出故。二十同名端严。表福智二严故。十中欠一是减数也。三十同名藏显德备含摄故。四十同名眼明照法界故。十中剩二是增数故。五十同名天冠表净德冠于心顶故。六十同名周罗。此云顶髻。表德重尊高故。七十同名光十四位中各以二义释妙光。具身智光照内外故。八十同名幢者。幢有二义。前明独出义。今辨降伏义。九十同名音明美音悦机故。十十同名上德过众表故。十一十同名妙德吉祥显胜故。十二十同名王于法自在故。十中剩一亦是增数也。十三十复同名音者。音有二义。前明音体美妙。今显巧诠妙法。十中剩一亦增数可知。十四十同名觉鉴理察机故。十中欠二亦是减数可知。如是等结也。就叹德中十句有二义。一此十句德遍通上诸菩萨。一一皆具。二别叹前十五位德。谓初句叹前二上首德。以普行普境皆通一切。彼二同成此德故。二持无量等叹前十幢十严二位菩萨。谓身幢独出。具德端严。能遍至故。三具足无碍等叹十藏十眼二位菩萨。谓具无碍藏净眼见佛故。四至无量等叹十天冠十周罗菩萨谓天冠顶发以自严身。同梵王形。至诸佛成道之所。观佛无休。请说法故。五无量智光等叹十光十幢菩萨。谓智光普照甚深法故。又伏痴闇故。六于无量等叹十音菩萨。谓美音清辩说无尽故。七究竟等叹十上十妙德菩萨。谓同虚空之上智极净境之妙德也。八无所依等叹十王菩萨。谓无依现色自在。为王亦现王身故。九除灭等叹后十音菩萨。谓内离智障。巧说分别众生界故。十虚空智等叹十觉菩萨。谓放阿含光善觉照故。又释此十句摄为五对。初二一对。初行德内充。后多身外遍。次二一对。初净眼观佛。后观无厌足。次二一对。初内智照法。后辩说无尽。次二一对。初内智同空。后现身普应。次二一对。初内离智障。后外演慧光。又释此十句中初句为总。余九是别。莫不皆显普贤行故。一身诣佛普。二遍见佛普。三见无休普。四智照理普。五辨多劫普。六理智净普。七量智现身普。八断障普。九光照普。并准释可知。二声闻众中亦二。举数叹德。言声闻者。佛地论云。闻佛言音而入圣道故曰声闻。又瑜伽八十二云。从他听闻正法言音。又能令他闻正法声故曰声闻。大者是第四果故。又是不动种姓故。诸声闻中最尊大故。如鹙子等。又此等并是回向大乘之声闻故云大。佛地论云。如实义者。皆不定种姓声闻得小果已。趣大菩提故名为大。解云以其未入圆教一乘普贤法故。是故下文如聋盲也。如上性起品云声闻缘觉不闻此经。又云若菩萨亿那由他劫。行六波罗蜜种道品善根。不闻此经。虽闻不信。是等犹为假名菩萨。此之谓也。又释此等并是大菩萨示现作声闻。如新译花严不思议境界分中说。以显此法深胜故示现如聋盲也。二叹德中十句分四。初四句证涅槃舍生死。谓觉真谛者见道也。证实际者修道也。深入性者无学道也。由此证理满足故。舍离分段故。云离生死海。又由怖畏生死故云离也。又由无方便慧故证实际也。由无大悲故舍离生死也。二次二句住空断结。初住空者。谓此人空之理亦是如来二空之一故云如来境也。唯契此分故云安住。后句由住人空断离四住之惑。谓九结十使相应缠缚。三次二句通力自在。谓于世无染故云不著一切。神通遍游故云游行虚空。四次二句疑尽信坚。谓成就不坏信故也。又释此并信佛甚深自在果法。明知是大菩萨。三诸天中亦二。举数叹德。叹德中十句摄为五对。初二一对叹宿因德。谓已供过去佛。久已益众生。自下皆叹现行德。次二一对叹行慈入智德。谓慈念无间救生入智。次二一对叹在染显净德。谓不舍染众生出佛真净法。次二一对叹护持德。谓护于果法使正教流通。持于因法证性决定。又外能守护持法之者。内自受持佛真性法。后二一对叹家业德。谓生于佛家作求佛业。一切智因名为智门。以能通至佛智故云门也。上来序分竟

第二请分中有三。初众念请。二念所请。三念请现。问准下声闻皆如聋盲。何故此中而同疑念。答意法师释曰。理处不隔故得同疑。未积大心故不应其次。又释表同在祇洹故同念请。普眼未开故如盲等。又释实是菩萨。是以同念迹现声闻。是以如盲(云云)。所请中总有六十句。古德释云。初三十明佛自入法界。后三十明佛令他入法界。今释六十中初十念请果法。何以得知所请是果。谓次十明下位不能测量故。既下不能知。云何今欲请。谓次十明因缘力具。或亦得知。虽力具得知未知。此众有知力不。谓次十显此众根器力具。虽众器具。若无佛力亦无能知。谓次十明佛利他因具。虽利他因满。若无现起利他果用亦无由令知。次十辨果用摄生。既此缘具故。结请云唯愿现等。又释此中初三十句念法请。后三十句念德请。前中初十正念所请果法。次十明深玄难测。后十明缘会可涉。初中一问悲智无碍无功用行。如性起品说。二问佛智所知真俗无碍。亦如性起境界中说。三佛地总持无边念惠又如十佛中持佛所辨。又如不思议品说。十持等。四是处非处等十力。又那罗延幢等十种大力。亦如彼品。五四无畏十无畏。六师子奋迅等不可称量诸三昧海。七理及功德并诸刹土。皆是如来身智所住。亦如不思议品说。八殊胜功德。初二会问中名佛胜法者。彼就通辨。此中别约福德显胜。九三身十身圆满之相。十四智十智理量融照。又有经本此中更有一句。名如来法。或是剩来。或是结上诸句。又此十问与前初会所问果德多分是同。以彼摄门于此宜用。又十中初一是总。余九是别。别中初一所智德。次三智用德。次一大定德。次一所依德。次一胜福德。后二身智德可知。第二非下位测量中。谓于前十种如来法中。高故不能知。广故不能度。深故不得底。多故不能受。此四非闻慧境界。玄故不能思。妙故不能观。此二离思修境。称法界故不能分别。一即一切故不能闻发因智。不证故不能宣明。超过言议故不能解说。又前六离三慧。后四超四辩。谓法辩不能分。义辩不能开。辞辩不能宣。乐说不能说。又释此十配前十种。次第显示甚深之义。可准知之。又释于前一义则有此十。于此一门亦有前十。准成百门等可知。第三缘会可知。中初四佛力为缘。后六根力为因。方可得知。初中佛持力者是佛加持力。如加持青莲花菩萨令知佛功德说不思议品等。二自在力者是回转无碍力。如文殊转鹙子令知说深理等。三威神力者密以威加令知德。如令迦叶知如来心等。四本愿力者是佛往昔本誓愿力。是故令他知佛深德。下六中初宿世多生种善根力。二多生亲近一乘善友力。三现在深彻净信心力。四于上胜法欲愿求力。五不杂无明真法所发大菩提心力。六深心专求一切种智。不杂二乘心力。于此十中随一种力可分得知。或二或三乃至十种以显无尽。第二三十句念德请中。初十叹机堪受德。后二十叹佛能说德。初中思量是意多故种种也。从思起欲欲增名解。则胜解印持也。依解发言方音亦异。所住行位优劣不同故云地也。受法根器利钝生熟三品不同故云根。依根作业造修不同故云方便作业。所缘境相非一故云境也。皆依佛果为缘。差别而得入法。或依佛光。或因说法等。乐闻所说浅深广略。各多少不同故云乐闻法也。二叹佛能说中。初十念佛说因圆满。后十念佛说果德备。前十中初一明昔初发菩提心愿。二依愿起行故云净波罗蜜。三行成入位故云诸地。四依位成行故云满足行。五总说诸行皆具二严故云菩萨庄严。六别辨一行巧摄一切。互相严饰故云方便严。七别显自利行摄同前名道庄严。道是因义通至果故。八别明利他行巧多端。故云出方便海。严义同前。九二利无碍双融究竟。各摄一切成普贤行故云自在庄严。十多劫受身。恒修胜行故云本生海。显本生身多故。如海多身修行行亦广多也。后十明佛说果备中。初前既因圆。有何所得。谓菩提自在也。二既得菩提。有何所用。谓自在转法轮也。三于何处转。诸净刹也。四转何所益。谓严众生界。五转何法。谓法王法。六以何智转。谓道明之智。七佛智照法机何由悟。谓自在能入众生处故。八入至机处作何所益。谓作福田故。九以何成福。谓说成功德之达榇。达榇者尊婆须论作檀嚫。此云财施。律云施之法名曰哒嚫。导引利他亦名达西域记云。正言达榇拏。或云驮器尼。此云右也。以用右手受他所施。为其生福故从之立名。今明佛施与众生功德故云功德达榇。十用何摄生。谓三轮。身业神通轮。破疑成信。语业正教轮。破惑成解。意业忆念轮。破结成行。下结请可知。请分竟。第三三昧分中。何故入者。前问愿具现故。今入定为其现法。何故前诸会集众后入定。此乃居先。释前明从相入实。今辨依体起用。又前因人入定。今果位自在故不同也。何故此会佛自入定。为表法界解脱自在唯佛穷原故。文中有四。一入定缘。二入定因。三正入定。四入定意。初中知心念者。以他心智领前疑念。即入定之缘。二以四种大悲明入定之因。谓入定益物。要以大悲为本故以为因。一身者利物之身。积悲而立。即三昧所依之身也。二门者然佛有大智大定大悲等门。今欲益生故唯依大悲门也。又亦开此悲门以摄群品故也。三首者即明益物诸所造作皆以大悲先导故为首也。四随顺方便法者虽悲为首。若无巧便悲法随物根缘。无以令其同入法界。此四亦从佛向机之渐次也。三正入三昧者明定业用。从喻为名。谓如师子奋迅之时诸根开张身毛皆竖现其威势。哮吼之相令余兽类失威窜伏。令师子儿增其雄猛身得长大。今佛亦尔。一奋大悲法界之身。二开大悲之根门。三竖悲毛之先导。四现应机之威。吼法界之法门。令二乘诸兽藏窜聋盲。菩萨佛子增长百千诸三昧海及陀罗尼海。如是相似故以为喻。又离世间品十种师子奋迅于此具论。四令一切下明入定意。谓现此法界清净之法。令众睹入名乐法也。三昧分竟

第四现净土分中有三。初现器世间圆满。二智正觉世间圆满。三众生世间圆满。初中二。先明此祇洹现严净土。后类结十方同现净土。前中亦二。初正显庄严。后出所因。前中三。初重阁庄严。二园林庄严。三虚空庄严。光统云。严空表无为缘起。严园表有为缘起。严阁显自体缘起故也。初中二。先广处无边匆然广博者。谓案权显实破情显法故。二正显庄严。于中有十种。一金地。二一切摩尼下明地上布宝。三琉璃下明阁柱。四阎浮下正明成阁。五摩尼下于阁上安网。六建宝幢。七悬幡盖。八放光照法界。九杂宝庄外。十四边阶道令可登涉。二严园中佛神力是所因也。忽然广等显广处也。众宝下亦十种庄严。一总句。二以宝布地。三宝墙。四宝树。五香河。六多阁楼。七光照。八宝庄地。九出妙香。十建宝幢有十七种。三庄虚空亦有十种。一天宝宫。二香树。三须弥。四宝乐。五宝树。六宝座。七宝像。八珠网。九楼阁。十解脱音乐。第二出严因中有二。先征谓何以有此不思议严故。二释中有十句。一由是如来不思议善根之所生故此约因也。二由是佛果无流法故此约果体。下明果用。三总举神力。四别举身通。五六二句明身土无碍微细相入。七八现过去佛照现在刹。九十出佛现刹。此上庄严并是如此佛果体用非余位能知。是故皆云不思议也。上来一方祇洹竟。二类结中。如此祇树等举此也。一切法界类通法界。同此现土。此处随粗。是须达所造。然其据细。乃称周法界该于十方尽于三际。以通不碍局故须达新造。以粗不异细故。所造则微细而周法界。如常在灵山及案足所现。皆此类也。二如来满等明智正觉世间圆满。此并于斯所现刹内各有如来。俱来诣此满祇洹中。三众生世间中二。初菩萨充满。二雨十种供养云。上来现净土分竟

第五集新众分中有二。初明所集之众。后皆是如来威神力故者释集所由也。前中亦二。初别集十方。后总叹其德。前中十方则为十段。于中初二及第六各有九门。余方有十。先东方九义。一集处远近。谓过不可说刹尘界表法深远也。二有世界海名金刚等。表所依之法界也。金刚有二义。一坚。二利。云亦二义。一遍。二润。明净亦二义。一普照。二离染。今勘梵本但此名明净之言。皆梵名毗卢遮那也。灯亦二义。一破闇。二照现。庄严亦二义。一饰事。二严理。三佛号等表能依之圆果。谓明净同前。妙德梵名室利。则吉祥之胜德也。王显自在。四标上菩萨名显能依之分因。明净同前。愿是自体大愿也。光明破无明照法界也。五眷属俱来。六兴供养云。谓天花等事供满虚空。七诣佛礼供。八本方化作楼阁花座结跏而坐。九宝网覆身。显胜德自严。若准下余方加第十。或髻珠或天冠。显其胜相为标帜故。余方世界佛名等。准释可知。南方供中。妙香等杂事充满一切佛世界者。此并称法界法门成此供故。是故或云满虚空。或云遍法界。或遍一切刹。或充众生界。皆无障碍。参而不杂。西方供中同名须弥山云者。显妙高具德之相。皆充法界者行同理性故。一切如来相好为须弥山者。明果德妙高故为菩萨所行。须弥山者因行高成故。此等并以人同法。以正同依。以果同因。无碍法界自在之德。北方供中同以衣供。显惭愧严身之相故也。亦通人法教义等。东北方中同以楼阁为供者显重成高出阶级之相。亦通理事等。东南方同以圆满光云为供者。是身所佩表具德胜用故也。虽通内行及外事。文中以佛无见顶相为供具者显尊贵之极。明以佛供佛方穷际故。西南方同于毛孔出诸炎云者。显烧惑薪而照理故。身出此炎。乃照三世者明九世缘起贯通故。以遍一切处该一切时也。西北方同于相好及毛孔出三世十身通三世间。明身业胜能。同法界佛果大用以为供具。下方同于毛孔出十音云明语业自在。同佛果德应机设法无碍之相。上方同于六处之内出三世佛十度等行。因果圆融。明意业自在。此上十位供具。亦从初至末显渐深之相。并是圆满教中菩萨同佛果而自在。是故非下位及二乘等所能知见也。第二叹德中有四十句分三。初一句总叹。二成就三世下三十八句别叹。三此诸菩萨下一句结叹。别中亦三。初明摄佛三业。二于大众中下明摄化之智。三知世界智。初中亦三。初四句明语业自在。一得佛眼见法。二能转佛所转。三摄佛圆音。四超因至果。二于念念下六句明身业自在。一念念无间诣诸佛所无有休息。二明法界身云一遍一切。三能于佛众现净法身。四幻通之力尘中现刹。五虽常在佛所而化众生恒不失时。六于身毛孔出法雷音。如密严经中。金刚藏菩萨遍身毛孔同时发声演妙法。亦同此也。三知众生界下七句明意业自在。一知众生缘集如幻。二知诸佛有用如电。三知有趣现实如梦。四知起果酬因如镜像。五知生相有体无如焰。六知广器显现如变化。七具足等结能知具果智也。上来同佛三业竟。二摄众生三业中十句分三。初五句明语业摄生。一决定宣说。二辩海无尽。三同物言音。四于理不碍。五于诤斯尽。二有二句身业摄生。一具通智者。通以惠为性故名妙智也。二勤行摧魔者。以精勤力故魔久摧伏。又以神通力故伏耶归依众生故也。三安住下三句明摄生意业。一三达殊胜智。二处世无染智。三得佛圆果智。三知一切有下十一句明世界自在智。于中初二明真谛智。一了妄空。二深入等证真性。三量智普入。谓不改真而入俗故云不坏智也。四入已回转现身自在。五同时示现多处受生。六知方圆等形类差别。七八二句明广狭自在智。亦是知微细世界智。九得佛持刹智。身能住于佛住。即器世间身也。十净惠照十方。十一自在普周遍。结文可知。如来神力者集众所因。此文应在前。但为顺西方语法故。在此后辨。上来集新众分竟

第六举失显德分中有三。初显能不见人。二明所不见境。三释不见所由。初中前文通列大数五百。今此别标上首故举十大弟子。舍利弗者此云鹙子。梵正音云奢唎补呾啰也。奢唎此云鹙。即当百舌鸟之类也。吴僧会法师六度集中译为鹙鹭子也。此是母名。以其母有辩才峻捷似同彼鸟。眼转明利亦如彼鸟故。从喻为名。补呾罗此云子。以儿从母为名矣。古译为身子者。以梵语中名身为舍利。如佛身分为舍利。非此所用也。智论中。亦是过去发愿。为释迦佛弟子而立此名。以能论义亦名优波提舍。二摩诃目连者。梵正音摩诃没特伽罗。此云大采菽氏。上古有仙居山。静处常采绿豆而食以为姓。尊者之母是彼之族。取母氏姓而为其名。得大神通。简余此姓故云大采菽氏。此与鹙子二人因缘如别说。三摩诃迦叶者。梵音具名摩诃迦叶波。此云大饮光。饮光是姓。婆罗门姓中上古有仙。身光饮夺日月之光。迦叶是氏之族故以为名。是迦叶身光亦能饮夺日月之光。又是大富长者之子。舍大财姓。出家能行少欲头陀大行。为大人所识。简余迦叶故名大矣。四离波多者具云颉丽伐多。此云室星。即北方星也。祀之得子。因以为名。又名阿唎波多。此云所供养也。有云名假和合。即智论中二鬼食事显之也。五须菩提者正云苏蒱底。此云善现。亦云善实。古云善吉非也。六阿泥嚧豆者正云阿泥嚧陀泥嚧陀。此云灭。阿云无。即名无灭。是佛堂弟也。七难陀者此云喜本。是牧牛人。因问佛牧牛十一种法知佛具一切智。得阿罗汉果。性极聪明音声绝妙。令人闻喜故以为名。八金毗罗者正云劫比罗。此云黄谓上古有黄头仙。因以为姓。亦从姓为名。九迦旃延者具云摩诃迦多衍那。此是姓名。此云大剪发种男。婆罗门姓。上古多仙。山中静处年岁既久。须发稍长无人为剔。发婆罗门法恶为剔发。时一仙有二子。俱来觐父。少者乃为诸仙剔发。仙愿护。后成仙贵。尔来此种皆称剪发。尊者身是男子威德特尊。简余此种故云大剪发种男。又西方取母姓者。今显是父姓故置男名。十富楼那弥多罗尼子者。富楼那者正云补剌拏。此云满也。弥多罗者正云梅呾唎曳。此云慈也。尼是女声也。弗呾罗此云子。即满慈女之子。从母以立其名。如鹙子等。如是等结其不见。等二所不见中二。先明不见法界佛果。后显不见法界菩萨。前中十句。与上众人所念请法多分是同。问若全无器前不能同念。若有器能念。何故今乃示之不见。答有悕法心前能同念。眼未开故示之不见。又前但念自三乘佛果。今示一乘故不得见。十句中初一总。谓显如来障尽作用无碍故云自在。下别。一胜果位二严。二果位分齐及佛所知。三作用多端。四圆音决定。五离粗相之德。六无思利物。七威力自在。八持诸佛所作。九所依净刹。此等并是前后所现身土等事。如是下结其不见。二亦复下明不见菩萨众中亦十。初不见大会者是总也。下九别。别中一是境界业用集来之相。二不见眷属来处及坐此中宫殿。则前化作楼阁是也。三不见跏坐三昧观察。四不见菩萨所作供具等。五不知受记长善等。六不见菩萨所受之身有五身可知。七不见菩萨圆光等。八不见菩萨充满一切十方等。九不知菩萨所有德行。又释此上九中。初四句中细开有十句。释前云集菩萨众。后五句内亦有十句。释普贤等本众。并可知。如是下总结不见。三释不见所由中二。初法后喻。前中亦二。先明因时不修其见因是故不见。二亦无三昧下明果时绝无其见分是故不见。前中有四。初明行劣不逮胜。二是诸功德下显胜以过劣。三何以故下释胜以非劣。四是故下结劣不见胜。初中先征问云。若无善根不应在会。若有善根不应不见故云何以故也。下释成中。初总释云。有善行故得在会。以是别异善行故不见也。又由不同凡故有善根。不同菩萨故不同善根也。下别释中十九句。初十二句别释前不见佛果。于中初二句略释。谓释初以本不修习大菩提善根故。云本不修习能见如来自在之善根。故名别异。是故无因不能见佛也。自在是前佛果十句中初句是也。二但修入趣涅槃之行故云不修净佛土行。净土是前十中末后。是故举初举后。中即可知。下广释中。初七句不修利他行。后三句不修自胜行。亦即初是狭心。后是劣心。文释可知

二不求菩萨下别释不见菩萨所由中七。一不求通明。二不修彼善。三不生彼愿。四五不知法空。六不入彼位。七不得普眼。二显胜过劣中。明上二十种所不能修功德之法超过二乘不与共故。是故彼法非此能修。不能修彼为因缘故。是故于彼不能见等。谓眼不能见。耳不能闻。证不能入。比不能知。察不能觉。虑不能念。智不能观。意不能思。三释中先征问云。何以如此。总不能知。为是总不可知故不能知。为二乘总无智故不能知。故云何以故也。下释云菩萨智境者。非是总不可知。以深智能知故。非声闻智境者。亦非声闻是无智慧。但智浅境深故不能知。四是故下结不知可解。上来不修因故不见竟。第二明果时绝分故不见者。谓得小果故。于此法绝分无入。是故前文但言不能修习等。今此文中乃至云无三昧眼等。故知前约因时不能修行。今就果位总无分也。文中有三。初总举。二征释。三结不见。初中十句。一无深定眼。二无所得法。三无大悲功德。四无是处智。五无大智眼。此上无自胜德。下五句无利他德。二征释中。征云声闻因果岂可不是佛境界中一分所摄。何以总言无彼法耶。若总无彼与凡夫何别。故云何以故。释意以出三界故不同凡夫。以住权乖实故无彼法。又由有四失故。是故总无。一出粗而不离细。谓但出分段三界不离变易生死故。二得权而不得实。三滞寂而失悲。四自调而不救物。又初离过不尽。二得法不深。三无大悲心。四无四摄行。三是故下结不见。上来法说竟。问如有经云。声闻缘觉若智若断皆是菩萨无生法忍。既亦彼菩萨所得。何故此中而言总无。答二乘是菩萨法忍。非菩萨是二乘所知。问若尔何故经云汝等所行是菩萨道耶。答由回心故。是渐悟菩萨道非是顿圆。此约顿圆故非彼分。问只可闻而不信。如文殊行经中五百声闻闻不信受等。何故此总不闻见。答彼是三乘逐机说今得故亦闻。今此一乘逐法高出故。不能闻。其犹重阳丽空发雷振音。蚁子等类不能闻见。问若尔二乘应非法界所摄。答法界广故摄于二乘。二乘狭故不摄法界。问法界缘起一尘犹能摄于一切。何故二乘狭而不摄广耶。答广狭相摄是菩萨所知。二乘无此故非此摄。问二乘岂不亦是菩萨所知法界。何故不摄答是此摄故彼不知见。如聋盲也。问若是此摄应得知见如菩萨众。答法界缘起略有二门。一顺缘门。如成法因等。即佛菩萨要是知见方得摄耳。二违缘门。如相违因等。即二乘众要不知见。方乃摄耳。此二缘门望所起法悉有功力。是故同此。缘起所收见不见异。问若尔凡夫外道亦是违缘。何不此摄。答彼无德人不堪于此。如聋盲故。设余声闻犹恐不堪。是故要以鹙子等类诸大声闻。或是菩萨变化所作方显法胜。是故辨之。问若尔此声闻等得此法不。答并得法。何以故如聋盲入缘起故。以此为得。思之可解。问若得应知见。答若知见即不得。以非是相违缘起摄故。不名得也。菩萨不同此故不例也。正由二乘问二乘高德尚如聋盲。如今凡夫岂得受持。答往昔凡时不受持故。今时对面如聋如盲。今若不受还亦同彼。是故只为高德二乘如聋盲故。故须受持。增长信力令后得之。第二喻况中有十喻况之。远法师等诸德皆将十喻配前所迷佛果十句功德。唯第九二天喻。喻上第二如来庄严。余皆次第配释可知。又就此十中见不见分别有三义。一第一第五第十此三喻二乘不见佛果功德。二第二第三第四此三喻菩萨能见佛果德。余四喻如来自见果德亦见二乘等法。又释此十别相者。一鬼对恒河喻。喻二乘有所知障故不见殊胜境。辨法师云。如饿鬼者。喻二乘人不得菩萨法界行食故云饿也。鬼者似人非人。喻二乘所得涅槃似而非真也。裸形者以无菩萨惭愧行服。饥渴者以不得无二理观沾其神故。举身烧燃者四相所迁不息也。毒兽所逼者。不知生死是自心所作。乃怖而舍之也。往诣恒河求水饮者。趣祇洹处求解脱味水也。或见枯竭等者。唯证断涅槃不见法身净土法界之德水也。由罪业障者喻法执无明之所障也。下合喻可知。二觉对梦境喻。喻二乘人守劣乖胜故不见。于中先喻后法。法中先总次别后结。别中菩萨睹见出九种因故可知。三愚对雪山喻。喻二乘人狭心无悲故不见。四咒见伏藏喻。喻彼二乘无净慧眼故不见。五盲人至宝洲喻。喻二乘无净眼故不见。六涂眼隐身喻。喻彼二乘无深智故不见。七遍处定境喻。喻彼二乘无深定故不见。喻中天者是空处识处也。众生境界者是青黄赤白也。八曀身自见喻。喻彼二乘无深行故不见。九二天随人喻。喻彼二乘无密智故不见。十灭定无见喻。喻彼二乘住位息求故不见。上来总举劣显胜分竟

第七偈颂赞德分。于中十方菩萨说即为十段。初段中十颂分二。初九明述前三昧用。后一结用所依。即显是前师子奋迅定也。前中初五欢佛身土无碍。于中初一自在。次二甚深。后二广大。后四叹菩萨众德。于中一显前云集。二愿行深。三超二乘。四定惠坚。第二颂中分六。初二叹众具德。初位满后德深。次二叹处众集。次一断障证理。次二不动普遍。次一结归佛力。后二了达佛法。初义后教。第三颂中分二。初三法说。一叹佛说法应时。二叹佛力用摧耶。三叹佛法超情表。后七喻况中。一智达三际喻。二无漏德圆喻。三自在遍知喻。四德无限碍喻。五法轮荷戴喻。六无碍速遍喻。七智轮为本喻。第四颂中。一德山益物喻。二悲海除炎喻。三行高深证喻。四五二颂明智海出生喻。六巧现应机喻。七随愿毕遂喻。八种智普照喻。九随方现法喻。十见佛净根喻。又释此十中一大福。二大悲。三大定。四五理智。六量智。七悲用。八种智。九镜智。十慈用。第五颂中分四。初一叹见益。次三益菩萨。一总叹。一别令得法。一别令成行。次一现三世间。次三现法成益。一举能。一广现。一成智。后二法轮益物。第六颂中分三。初三明凡小不能知。次四明所不知之德。一智深。一福广。一巧化。一德法。后三显能知之德。一修行。一破我。一愿满。斯等能知非是佛德总非可知。第七颂中分三。初五叹佛体德圆备。于中初一总叹身净。次二万行为因。次二灭障成德。次三叹妙用难测。于中初一色用。后二智用。末后二总结。一不思。一不议。第八颂中分三。初二出智德。一依闻出。一依心出。次三坚固行。一精进行。一信智行。一回向行。后五断德行。于中初二离染成自行。后三离染成利他。第九颂中分四。初二叹佛语业利益。次二身业利益。次二身语双益。后四利益见闻。第十有十一颂分四。初二叹佛益菩萨。一现德令见。一转法令闻。次五叹佛为生忍苦。是大悲深厚也。次一释忍苦所以。余三明见佛成益。上来偈赞分竟

自下第八明普贤开发分。令众生信故。于中二。初长行后偈颂。前中三。初明说意。二显能说方便。三辨所说分齐。初中欲重等者。前明教主自入此定广现其事。开现法界未有言说。今明普贤以言广说。更重开前定。用法界使显现照明。令诸菩萨同入此法故云重开等也。二以法界等下明能说方便有三。初总次别后结。别中十一种方便言以者是用也。用此等法界等诸方便而得十种广说如来三昧德也。一法界等者。谓如法界既无边尽。此能说方便亦同法界故云等也。余皆如是。何以尔者。以奋迅定业用广大。用余方便不能显故。是故十一皆将无分齐法。以用类之。此一是总句。余十皆是法界别句。于中悕望约始。欲据终。法光是能化法。随时约就根生熟时等。余门可知。三为诸菩萨下结成显意。谓以法界等方便。为诸菩萨。十种广说师子三昧。虚空界等方便亦十种说。余并准之。三何等为十下明所说之法亦有十门。望前能说有二门。次第配前十一方便。谓以前方便如其次第说此所说。是故各配一种。唯第十中摄后二方便。准释可知。二前十一方便一一皆有十种广说。则成一百一十门也。细思准释义理可见。此十何别。一多佛出。二多时说。三多处现。四摄多众。五一念此一与前念请中初十可计会思之摄九世。六一身充法界。七依报境中现佛德位。八依报微尘中现佛自在。与前何别者。境粗尘细故别也。九正报毛孔出音恒作。十遍坐道场常转法轮。此十并师子奋迅三昧之德。犹是略说。佛子下显未说者更复广多。唯如来智境者明更有广多非菩萨能知。第二尔时下明其重颂。文中亦二。初序意。后正颂。意中承佛力者显非自能故。观如来者明有所承故。观大众者明有所为故。余句观其所说故。此等并是佛果差别德故。正颂中于前十法次第颂之。初中一一毛孔中颂前一切法界中也。余三句颂佛兴等。二中净法轮颂前一切佛所说。三中最胜加坐等颂前现成正觉。四中菩萨云集等颂前大众皆往诣等。五中说诸法界等颂前充满一切法界也。六中显现诸佛刹入法界智海等颂前充满一切世界海等。七八二颂半颂前第七法。安住于如来一切诸境界者颂前一一境界也。亦有本作一切诸世界。世界亦是依报境也。安住如来地者颂自在功德地也。中间并是三世佛功德法。九中初二句颂前第九法。后二句却颂第八法。末后颂中初二句颂前遍坐。后二句颂常说。上来开发信分竟

自下第九毫光示益分令众证入法界故。于中有三。初举佛放光为示法之缘。二时祇洹下明众依缘见法。三其有众生下辨见法得益。正入法界。初中五句先标意。欲令菩萨因人随分亦得此三昧故。又此三昧中所显现事即是大众前所疑问故。佛答问而入此定。令众亦得方为益也。二放白毫光者显中道平等白净法界。是前三昧摄生之用。三名照法界者依义立名。谓照现三世法界法门。令诸菩萨得入此门故云也。四摄眷属明具主伴故。五照十方等者辨摄化分齐也。二令众见法界中二。先举能见人。谓普云集通新旧二众也。二明所见法中亦二。初见此方法界。后类见十方法界。初中亦二。先见一切世界中现身说法。二或见天宫下明见一切宫殿中现身说法。前中先举所现之处。如是等下正明现身说法。具三世间可知。二天宫等中亦二。先所现处即于前世界中更取微细十种宫殿。二现种种身下正明现身说法亦有十种。于中种种持者义持也。教持是法持也。此等所现并是通答前十句疑问。谓佛自在等可准思释。二类见十方中二。初举此类彼。二显自在。类彼中初粗类十方世界。诸业所起者彼十方中器世间及众生等。并是实报显现故名也。三细类毛孔中可知。二显自在中初一句不坏广事。谓虽在毛孔微细之中。而亦不坏三世九世广大无边众生界等。差别宛然。次三句明业用。一照其心。二为现身。三开示法。后一句结神力三明见法得益中二。先辨见法因缘。后辨所得之益。前中亦二。初约佛有缘。宿缘得见。二约行已修。具德方入。三句。一利他。二自利。三摄成入法方便。二明所得益中有三。初明因见得法。二彼诸菩萨下明因法成德。三尔时下明因德起用。初中二。先逮得下一句标其所得。谓得佛地广大三昧。以此众并是普贤位中诸菩萨故。是故所得无有渐次故即究竟。二或得下辨其所得。于中三。先总标所得略列十门。于中初六明得菩萨行位究竟。后四明得佛果自在成满。二此诸菩萨下结略显广。于中初结数后结名。名中十一句者是增数十也。何以知者。以结数中云十不可说等故知也。种种道者结前。法身是智所游处故云道。然有多类不同故云种种也。理实无二。何以言多。谓摄生异故。能游之智有浅深故。二种种门者结前色身异类。标别故云门。三种种入者结具诸行能有证入故。四种种度者结诸波罗蜜度到彼岸故。五方便者结前净行巧能圆故。六至者结得菩萨究竟地故。七方者结菩提自在遍十方故。八光明者结三昧业用起光明故。九功德及具者结诸行智力故。十自在者结无碍辩才故。三深入菩萨下释但广前。初句所得三昧一门余类准之。就中二。先明因显广义。于中二。初深因位明自分终极。后入如来海下妙契果海显胜进圆满。前中三。初一句总标。二所谓下百门别辨。三如是下结略显广。此百三昧于上十句种种之中。一一各有如此百门及后结广。以彼十种是标大门故。所谓已下是别辨故。是上文结数云十不可说。此中下结直云不可说。故此是十中一也。又释此百但是前十之中种种门之一门也。何以得知者。以下结云不可说刹尘三昧门。不云道等故得知。又上文但云十不可说等妙功德。不唯言三昧故也。问此种种门内含有陀罗尼门等无量诸门。何以此中唯辨三昧门耶。答以初标云逮得如来不思议自在三昧。是故就此以广显之。又前云为欲令诸菩萨安住师子奋迅三昧。是故偏显此门。理实诸门无不皆具。如下文云。一一皆得不可说等大悲法门。亦是此类也。又百门并由业用异故差别立名。准释可知。于中初一明所依之本。以无尽行海用类平等法界。使出缠结究竟圆明具德故。以为名。末后一明摄归其位故。名观察师子奋迅菩萨三昧。上诸三昧皆为趣向此三昧故云观察。然此不同佛地所得故云菩萨也。中间诸名随义思释。二入佛果者由前所得因位终尽。是故果海方能趣入可知。上来因见得法竟。第二因法成德中二。初令座广大。二现大自在下正显所成德。于中二。先别显后总结。别中有十门显德。初成就深智德。二悉为众生下了法为师德。三乐寂灭下随缘无著德。四安住庄严下成就众生德。五解一切众生下解深具行德。六具足十力下得法智能德。七巧妙方便下巧便胜智德。八得一切法无碍下理智契真德。九放净法光下摄生见佛德。于中初摄生成益。后常见下见佛得益。以分别了知诸法自在大小相摄故。是故于一切法得无诤境界也。十决了如来下照法圆融德。于中先总持转法德。二成就如来下妙穷佛境德。二彼诸下总结可知。上来所成竟。第三明因德起用中三。初总次别后结。初中深入等结前也。身中等起用处也。乐法力等用因也。于念念等总举用相也。别中十事差别可知结中法力者是此所得法界法门力也。上来大段第九示法成益分竟

自下第十文殊述德分。于中二。先述赞。后显德。前中二。先序意可知。后正颂有十三半颂分二。初五叹祇洹中所显示法。于中初二叹祇洹中器世间自在用。次二叹菩萨众生世间自在用。次一智正觉世间自在用。二余颂叹诸菩萨等得法业用。于中初一颂前境界等中所出妙用之内初句叹三世佛功德。次一颂叹前第二句说众生净业果报等。次一超颂出佛化身云等。次一颂于一切佛刹赞佛功德。次一超颂末后转法等。即方便度生是也。次一却颂愿行庄严等。次一颂三世佛严道场云等。末后一颂半颂所叹普贤行等。此等并是祇洹林中当时所现之事。今文殊颂中述赞辨矣。第二显德益中有三。初明所得行体。二一一毛孔下明所得行相。三随其所应下明行胜用。初中由佛三昧照故得此大悲。为利他行体。毛孔光所出尊重身云明大悲之相。就第三胜用中二。初总辨大用。以满法界。二现不可说下别显悲用。于中有五门。一以欣厌二门化。二或于一切世下以十度门化。于中三。初明现处。二为一切众生下正明所现十度。于中初六可知。七从善知时会下明方便度。八悉能供养诸佛菩萨此一句是愿度。九降伏下是力度。十知一切下是智度。三以如是下结法成化。三或现天宫下明以三轮门化。于中四。初明化处。二大悲智下明化心。三或以名号下明化行。于中光明等是身业神通轮。余二可知。四现处处下明化实。谓此菩萨虽遍法界化用摄生。而本不离此佛众处阁内座上。此显不动而普遍繁兴而恒寂静也。四或放化身下以三世间身化。于中初以智正觉身化。无二者为无为无二也。又一身即一切故无二也。二或现声闻下明以众生世间身化。三或现一切城邑等像是器世间身。随其所应结成化用。五或现种种下以三业门化。于中初明身语化。次种种巧术下明意化。后悉现下结成化处。上来从会初至此十段不同。总明本会竟

第二从尔时文殊下明其末会。于中前则不异末之本故。虽卷而恒舒。则后文是也。后则不异本之末故。虽舒而恒卷。即前文是也。是故本末无碍同为一品。意存于此

今通释。此下文略作十门　一叙诸古说　二会数开合　三会主多少　四定会名义　五二位统收　六分成五相　七圆摄始终　八明法界人类　九法界事义　十随文解释

初叙古中诸说极多。难以备举。且叙一二。一家云。此中知识有四十五人。后文殊不立只有四十四人。初一是十信知识。次四十是十住等。四十位知识。次二为等觉位知识。后一是妙觉位知识。以旧无补阙文故但辨四十四五耳。光统等诸德并多同此说。更依一家。总不配位亦不悬科。但随诸会依文散释。即如五台论及意法师等并同此释。此二之中前说于文小违。后说于义无妨。准思可见

二明会数开合者于中有六。一若约所摄之机唯有三会。一摄比丘会。二摄龙王会。三摄善财会。功德云已去并同第三会摄。以所摄之机无差别故。二若就能化之主有五十二会。谓初三及后第五十四普门城会。俱是文殊无别主故。余五十一各别人会。是故约主唯五十二也。三若约能所通辨有五十五会。谓善财有五十三。比丘及龙各有一故。四若约主伴别分有一百一十会。如下文辨。五若约散说所依有三千大千世界微尘数会。如后文殊处说。此约引彼三乘机辨。六若约普贤德有十方世界微尘数会。如下结通处辨

三明会主多少者有二重。一若唯就人说有五十四人。谓于五十五会中四会唯一人。谓文殊。又有两会各二人。谓遍友众艺并童子童女。是故会有五十五主有五十四。二若约会显人有五十七人。谓于五十五会中二处各加一。谓遍友等可知

四定会名义者。问此等诸会并无佛说。何得为经。答此等并是传法菩萨。结集当时求法说法诸菩萨事。同上本会所现祇洹自在等法。令彼大众睹已入法。虽无佛语岂亦非经。问前本会中佛虽无说。诸所现事并在佛会之中。今此乃在远方异处说。非佛说。复不对佛。岂得为例。答虽在远处而不离本会。是故常在佛前。如上文中祇洹林内。一一境界尚摄十方一切佛刹。况此诸处而不摄耶。是故此五十五会不出本故名为一会。谓入法界品也。问既此诸处并在祇洹。下文善财应见普贤及佛大众在此重阁。何故乃见在金刚道场。答以觉树金刚为八会本故。是故不动觉树遍诸会处。寻末见本。还在此故。又此会初普贤及佛在祇洹中。更无移动见之觉树。即此祇洹亦在树下。思之可见

五摄二位者。此五十五会二主统收。初文殊至后文殊。是文殊位属般若门。后普贤一位属法界门。非般若无以入法界。是故善财创见于文殊。非入法界无以显般若。是故善财终见于普贤。是故二人寄二位以明入法界。又前文殊即法界甚深义。后普贤显法界广大义。是故二门相影具德。问前中亦有功德云等余善知识。何故乃云总是文殊。答皆是文殊摄化德故。悉从文殊智慧大海所出世故。是故下文或云文殊教我相黡法等。弥勒亦云。汝今得见诸善知识来我所。皆由文殊师利之所摄受(勘之)是故有形文殊作开觉之初缘。无相妙德结终之妙趣。于中有三。初一明始起于先际。二从功德云下明善修于中际。后文殊明终归于后际。此亦是一周之行相耳。就中际中。初四十人明位内行缘则寄四十心位。后十明位后行缘即位外所修等也

六分五相者。长科此文总为五相。一寄位修行相有四十一人。二从摩耶夫人下有九会十一人明会缘入实相。三弥勒一人明摄德成因相。四后文殊一人明智照无二相。五普贤一位明显因广大相。又此五相亦是菩萨五种行相。一高行。二大行。三胜行。四深行。五广行

七圆摄始终者。谓此诸会差别位中一一各摄一切诸门。是故一位即有五十五及百一十并刹尘等。如一一切亦尔。重重准之。但为寄法显异布之前后。思之可见问若一即具一切。善财何须广历诸位。答此之所历。并是一中之一切故不出一也。问若是一中之一切者得一即得。彼何须更历耶。答得一即是历多。是故同时无有障碍。思之可见

八法界人类有二。先辨类别。后显义相。前中虽总通论有五十七人。收摄流类但有二十。一菩萨二比丘。三尼。四优婆塞。五优婆夷。六童男七童女。八天子。九天女。十外道。十一婆罗门。十二长者。十三博士。十四医人。十五船师。十六国王。十七仙人。十八佛母。十九佛妃。二十神。二显义相中有四句。一约果摄化。总是佛智摄生之用。海印三昧之所显现。二约因成行。总是菩萨成行摄生。但随愿力现形差别。以应群机。三约义显德。总是缘起法界之中人法门摄四约相辨异。即是菩萨。五生所收。一息苦生。二随类生。三胜生。四增上生。五最后生。于中菩萨有六。三处现身。一初文殊为佛母故。本有缘故。初位劣故。唯一人也。二中间渐进现于二人。谓观音正趣也。后位成满显德胜故。具有三人。谓弥勒文殊及普贤。余人寄显位别。至文当辨

九法界事义中通下诸位总有十门。一正报法界。二依报法界。三现相法界。四表义法界五言说法界。六义理法界。七业用法界。八说往因法界。九结自分法界。十推胜进法界。然此十门同一缘起互融无碍。随一皆具。于下文中有具不具。随文准之

十释文者今依五相科释此文。就初寄位修行相中有四十一知识内。初文殊一人寄当十信知识。以信不成位故不辨十人。余四位成故各有十。就初中分二。先明发起能化之缘。后尔时尊者承力下明成彼化事。初中三。先主伴出阁明依本起末也。证如离念名善安住。法界数重名为楼阁。从此正证起后妙智名从阁出。同行者智眷属故。以文殊表是吉祥智故。菩萨是内眷属。余力士等外眷属。十天者梵云提婆。此云天。亦云神。同上初会中地神河神等。并是法门之神。如名准释。此显内报离染。次有八王表法自在可知。此并显文殊之威德耳。二俱到佛前。三设敬辞去。明就机救济故二成化事中有三会则为三段

初摄比丘会中有二。初明身仪摄益。则令根熟起欲。二尔时文殊告诸下明语业摄益。则正授法门。前中有七。初睹胜缘。二起胜念。三摄胜机四示胜境。五得胜益。六诣胜人。七蒙胜摄。初中鹙子向会如盲。何故此中乃云得见。释以出本会故。承佛力故。二见已等者以根熟故作此胜念也。三尔时下摄胜机。于中初总辨。六千比丘是所被机。从自房出者表舍小涅槃也。向文殊者表趣一乘道也。又文殊出阁辞佛南游为化主故。鹙子出房辞佛南游从为助化。引摄六千正为所化。问若尔鹙子亦是大菩萨。何不同在阁。答寄迹是声闻故不在彼。二此六千下别显所被机。于中三。先标数位。共行者同鹙子行。如上文殊同行菩萨。此亦如是。又释同彼鹙子相示声闻。德实菩萨之行故云共也。新出家者未得罗汉果故。染习未深。明易回故。又释新出小乘分别心家。已入三乘位。以鹙子是三乘之中法将故。引之新出。文殊是此一乘法将。方便引之。二其名曰下列名。比丘者梵有三名。或云比呼或云苾刍或云比丘。此无正译。义翻有三。谓怖魔破恶及乞士。释相可知。三已曾下叹德。于中有八句。初二句明宿有大因。三性乐下现有深信。四现行大愿。五观佛胜境。六了法实相。七大悲益物。八乐求佛果。此等皆是下结德由缘。谓明过去已蒙文殊摄护。是故今时还为救济也。四尔时下明示胜境。于中二。初劝观自分境有六。一令观身光胜。二眷属胜。三威仪胜。四行处胜。五依果胜。六供养胜。二海智下劝观胜进境。谓加持胜也。五尔时下明得胜益。于中初闻赞悉喜是总句。下别有十三句益故欢喜也。于中分五。初五句明离障益。二现见下二句发心益。三逮得下二句成器益。四长养下三句增行益。五悉见下一句见佛益。六时诸比丘下明诣胜人。于中二。先白尊者等起胜欲乐也。二往诣等告来意也。七尔时文殊下明蒙胜摄。于中三。初象回顾视者明摄受之相。二比丘礼足明归诚之相。合掌而立明伫闻说相。三作如是念下显胜愿熏心方堪受法。初愿知法以得涅槃。后愿身相等以得菩提。前中如舍利弗者约生空实相。释迦者约法空实相也。又释如舍利弗所依之释迦。此则举舍利而取释迦也。上来文殊身仪摄化竟。自下第二语业授法中文有二。先授自分法。二尔时文殊下授胜进法。前中亦二。先授法。二彼诸比丘下明益。前中三。初警告总标。二何等下别示行法。三若善男子下举益劝修。别中十门以显无尽。摄为五对。初二为一。谓大心敬佛。次二为一。谓求法修行。次二为一。谓依定起用。用者则是大悲方便。随有受生不失正念。能于生死久处摄生。此即翻彼二乘怖生死见也。次二为一。严土摄生。后二为一。谓自行化人。又释前八自分。后二胜进可知。三举益劝修中。举十种益以劝修学。一生善益。二离染益。三超出等出小益。四生如来等入大益。五具足等大愿益。六行菩萨行成行益。七住位益。八成果益。九降魔益。十制外益。二彼诸下正明闻法得益中有二。先明闻法得定益。二得此下明因定行成益。前中亦二。先明所得定体。谓所见彻过故云无碍。能见离曀故云净眼。下明业用亦二。先见现在无碍。后又能下见过未无碍。前中初见正觉及众生。二见器世间。谓明所见境界广大无边故云如来十眼境也。三闻前所见诸佛说。四他心通等知前所见众生根欲。五以生死智通知彼受生等。二知过未中八位各言十者。以应圆数显无尽故。二明因得此定令行成立。初句标所得心。具十者广无边故。实际者深无底故。二主伴定。三主伴戒。四主伴智。五十明是智用。如十明品说。此是圆教摄机顿成大益故。创立大心乃得十地之后十明之用。以始摄终。如上发心功德品及小相品等说。余教中则无此事。第二胜进中亦二。先教劝后得益。不死通明者。大悲为因离业系故。又释离分段故。又释通明作用无休息故。不离此处等有二。一不动此因出生果故云生如来等。二不离一处能出佛身满十方界。此是不死通明之力。具一切佛法者明成果德之法。上来明摄比丘令入法界一会竟。此中明二乘回心义。略作三门。一明回之有无。二明回心身位。三辨回心至得(云云)。自下第二摄龙王入法界会中有四。初结前起后。二辨说法处。三辨所说法。四所得益处中。辨法师释云。觉城者本觉也。东者始觉也。大塔庙者始觉觉本觉也。则于此处说普照法界者。则于始觉觉本觉处。觉心无初从本已来遍照法界故。又日照三藏云。此城在南天竺。城东大塔是古佛塔。佛在世时已有此塔。三藏亲到其所。其塔极大。东面鼓乐供养西面不闻。于今现在。此处诸人处处唱善财歌词。此城内人并有解脱分善根。堪为修道之器。有觉分者在此城内故云觉城也。此则觉者之城名为觉城。又释文中既云是过去诸佛所游止处。佛既名觉故知亦是觉者之城。又准释下文。城山处所有名义皆是法门之所表也。谓觉者表于生死有觉察故。城者防敌外难内守德故。即觉用也。东者开明之始。表是发觉之初简终位之觉故云也。塔庙者显此觉德是归宗之所故也。若余教中托处表法。非处即法。此圆教中所托之处即是所表之法。名义即事义故也。思准之。下文处意并同此

三所说经从所诠立名。谓智用宏舒名为普照。所照深广称为法界。即是入法界经也。具足主伴是圆教法门。四获益中。初舍恶身。后坚胜心。此亦同前比丘住不退转普贤菩提心位也。第二会竟

自下第三摄善财会。今通辨下。文相别不同。略作十门。一明赴求差别。二修入众别。三示方差别。四示处差别。五教问差别。六叹不叹别。七推不推别。八结不结别。九去不去别。十释文

初中有三句。初文殊自就觉城。以物机初劣未发心故就之方摄。二功德云已去有善财往求。显位成故。根渐胜故。已发心故。知识不就。显法重人尊故。三末后普贤中知识不就善财不往。明法界位满无来去故

二修入众别者。于中唯初位内有三会四众。以是修故。余位唯善财一身以行别在人故

三示方差别者大位有三。初地前知识多在南方。地内无方。地后亦有南方之者。其南有四义。一是正义。如指南之说等。表所向非耶故。二是背闇向明义。表舍障向理故。三是离增减义。如日东出西没是增减相。南离二边表中道法界。四是生义。谓南主其阳。是其生义。北主其阴。是灭义。此表善财因行渐增故显生义。如来涅槃金棺北首表其灭义。于此四中前二后一地前表之。其离增减义地后表之。地中正证离相故不可南表。地后显业用。不同地内也。后文殊有示无方。表般若有加行证无二也。末后普贤无示无方。表法界德圆普遍故也

四示处者有四句。初三贤未证散在诸处。二地上证真生在佛家故。多佛众中等。三地后起用亦散随缘。四普贤表因圆克果。亦在佛所

五遣不遣中有二。初后二位无教遣而自往至。初谓文殊自往就故无人教。后普贤遍故。眼开自见又至。后文殊般若智成自见法界故不待教。余位无此二义皆有教遣。又若不教遣。即诸知识独著于己。何成自行。又唯言知一。若不遣余求何成圆备之益。又若不遣。岂合一位不进升后

六叹不叹中三。初文殊亦叹亦不叹。谓善财未发心。但劝令发心故不叹。后劝令发心已方乃叹之。中间知识皆有叹。以发修进故。有不叹者应是略也。后文殊普贤不叹以位成满故

七推不推中二。谓诸位知识皆有结自分仰推胜进唯初一。后三无结无推为显人尊德满故。尔何以有遣。谓表令位增故。显法门别故。余位有结有推。以因行未圆故。若尔普贤等何以不推佛。以非因位善友摄故

八结不结中前诸文皆无结通。以行未究竟故。唯后普贤有结通十方等于尘刹。以普遍故。行满故。事究竟故

九去不去中唯末后二位无辞去故。文殊以离相故无去。普贤以德满故无去。余位非此。皆有辞去。若不辞去封守一师。何得遍求法界知识。何成升进之行十释文中。就觉城摄善财会令成十信行中文别有四。初明众集显所被机。二明观机辨授说方便。三正说所授之法。四引起胜进之行。初中二。先总举。二时有下别显。别显中。四众优婆塞者古翻名善宿男。今译名近事男。谓亲近比丘而承事故。女亦同之。又修达多此名善施。婆须达多此名财施。跋陀罗此云贤。余名准释可知。第二文殊知觉城人下。明观机为授说方便中有二。初通标说意可知。二观察下别观善财。于中亦二。初观其现生胜事。二此童子者下察其宿因德行。初中三。初总标。二别显。三善明相师下总结。别中由此福报财宝相起。立善财名。即善为因财为果。又得此顺道之财故曰善财。又生时宝现为财。后叹其行德为善亦如善现空生等。又智论释常啼名等。准此可知。二叹其德行中十句为五对。初曾供佛种善。明此善财已曾宿种解脱分善根也。二乐净近友。三三业净修。四求修果法。五心净具行。以心无异念故净如空。又无现烦恼等故。

问此善财是何位菩萨。答经无正断。位相难明。或有判为地上菩萨。设后发心则是四种发心中后二位也。又是论中三发心内证发心也。或有说是实报凡夫。但有信心能求善友。今更准释。应善趣信中行人。依圆教宗有其三位。一见闻位则是善财次前生身。见闻如此普贤法故。成彼解脱分善根故。如叹德中辨者是。二是解行位顿修如此五位行法。如善财此生所成至普贤位者是。三证入位。即因位穷终潜同果海。善财来生是也。若尔善财定是何位。谓是何位。以在信是信位在住是住位。一身历五位。随在则彼位遍一切故如普贤位。余义准宗思释。第三文殊如象回下明正说所授之法中二。先明摄机许说。身首俱回如象王。现身摄受相。观察自视明意摄受相。告而许说明语摄受相。二则为下正宣所说。说佛果法。令成信故。令彼发心求此果故。八句之中初一总。后七别。别中初三妙用摄生德。一明为机出世。二放光集众法。三正说所说法。后四明体相圆备德。于中前二后二。各先相后体可知。第四尔时文殊下明引成胜进行。于中有三。初文殊南行引发。二善财随逐求救。三文殊象回摄受。初中先结前后游行。南方生后也。前中令成信位菩提之心。故云欢喜等也。显明过去善根者。令彼过去所修善根由今菩提心故更得增长。使不失没故云显明也。不舍本座等者明不离觉城而遍游故也。同上不起觉树至六天等。如上已释。若尔童子亦如文殊不去而遍诸位准之。二善财随逐中有二。先经家叙事。二善财说偈求救。于中有三十四颂分二。初四伤已迷沦不能自出。后三十叹文殊德请求救济。前中四颂通皆具有惑业苦三别分。三初二起惑。次一造业。后一苦转。初中三有等起惑处也。痴闇等起惑因也。恶魔等起惑缘也。三毒等正起惑也。就造业中初二句失正行。后二句成耶行。就苦报中悭等举饿鬼因。下结成苦果可知。就第二三十颂中亦二。初九叹文殊德求其救厄。悕离生死之苦。后二十一叹德求其与法。悕成行得果。又前希离凡地苦。后望离二乘乐。又前望得涅槃。后望得菩提。初中九颂叹文殊九种功德。一悲智德。二慈惠德。三法化德。四愿满德。五救苦德。六自在德。七力用德。八善净德。九净眼德。又前八及后颂。皆初三句叹德。下一句求救。二远离下求菩提法中分四。初二求示果法令知所求菩提。次一求见三世诸佛成菩提行缘。次十七正求能得菩提因行。是故皆云乘。或云道也。后一结请。就因行中分四。初五叹智悲定摄德。次三叹十度行圆德。次四叹二利灭障德。后五叹随事摄生德。第三文殊摄受中分五。初回视叹善明受之相。二是故善男子下教近善友问菩萨行。三说偈叹德令其喜修。四指示后位令其趣入。五时善财下庆闻辞退。依教趣求。就第二教近友问行中。初教近善友。二教请问行。于中十句。初一句总后九句别别中一问创修行法。二问行成满法。三问净治行法。四问净已圆成法。五问从行出行法。六问念持所行道。七问缘彼差别境界道。八问增长法用。九问摄成普贤行。亦是摄别成普行。此上九种皆依前起后可知。三偈颂中十颂分二。初一叹善财已成行令喜。后九叹普贤行令修初。一教发大愿为行之本。次二举普贤行。劝彼令求。一举行。一劝求。后六辨普贤行令修。一多闻法行。二多见佛行。三顺教修行。四一切处行。五一切时行。六成大益行。谓有众生闻彼普贤名号者还成彼行得大菩提。上来明信位成满竟。就第四指示后位第五庆闻辞退此二段文。若约会分即属前会。以是前位善友说故。若约法分即属后位。以是后位之方便故

今通辨下文诸善知识略作四门。一明求善友意。二显善知识义。三料简文段。四消释本文

初中何故文殊不即为其一切宣说。而令善财广历多处求善友者。释云意乃多端。略论八种。一为轨范故。谓诸菩萨于佛圣法恒修二行。谓求法说法。经云明诸菩萨求法不懈说法无吝。此中显斯二行示诸众生。是故善财成求法之妙轨。善友现说法之良规。使诸众生轨此躅成行。即佛花常敷广严恒著者也。二行缘胜故。谓成行之要莫不以良友为先。如阿难言。善知识是半梵行。佛言不尔是全梵行。经云阿阇世王若不用耆婆语者。来月七日定堕地狱。是故我言得道之来莫若善友。又如论说。迦旃延令应入地狱。弟子而得圣果等。又经言。善知识者是大因缘。能令汝等当得见佛。又下文云。善知识者是奇特法等。由是要用是故善财求之无足。三破见慢故。令善财等新学菩萨破自憍慢及执见故。令其求法。不简男女长幼贵贱道俗尊卑神天外道。但卑身屈辱。务存得法。经云有知法者若老若少应当恭敬犹如诸天奉事帝释。四。寄成行故。问此善财得一法门足成修行何不修习。乃游历无厌。答即此广求成就菩萨事善友行及求法行。纵不得法此已成行。况皆得彼未曾得法。慧眼开明见真法界。如花手经中求法千岁而不得闻。因兹舍命生佛土等。此即是其所得之法。谓得行法故也问何不观空入理。乃随事諠諠。岂成菩萨甚深之行。答即此随事常见理故。是故遍游而未尝有去。问若未尝有去仍有遍游。何不未尝有去而不去也。答亦相似。以去不去无二相故。若尔何不座而有去外去坐。亦相似。以俱无性故五寄现位故。谓广寄善友显信等五位差别之相。文处可见。问何故善财不向佛所求法。答表因行未圆未至佛故。不到佛所也。六显深广故。谓表显佛法广无边故。诸知识虽有位极法云。犹称我唯知此一法门。岂能了知诸大菩萨无量行相。表显佛法深无底故。善财纵位至登地。犹云而我未知云何菩萨行菩萨道等。况今具缚少善凡夫。微有所解。便自谓解一切佛法起慢。自高陵蔑他人耻。有不知便臆断经论自陷陷人。何悲之甚。八显缘起故。善财与善友同成一缘起。以能入所入无二相故。是故无善友之外善财故彰一即一切。明善财历诸位也。无善财之外善友故显一切即一。明多位成在于善财也。由是卷舒自在相融无碍。思之可知

第二释知识义者有二。先通后别。通论真善知识有其三类。一人。二法。三人法合辨。初人中有六。一有人虽能济其现苦。而不劝修善。非真善友。二虽劝修世善免于恶趣。而不劝修向出世路。亦非真友。三虽修二乘出世善行免三界苦。而不劝行菩萨之道。亦非真友。四虽劝修菩萨道免于二乘。犹存相善。亦非真友。五要劝众生修无相行。方为真善知识。此依佛藏经及智论等辨。六要劝令具普贤行愿。方名究竟真善知识。此上并是行善知识。以行引机故。唯属人。二法善知识亦有六重。一人天法。二二乘法。三初教法。四终教法。五顿教法。六圆教法。依此等法以成正行故名善友。但随教权实辨真善友。三人法合辨中亦六重。谓于上六位法各说一门。以授机缘即人法双辨也以此是解善知识说法授人。不同前位真善友等。准之可解。今此下文于上三位六门之内有通有别。通即六门皆有。别唯未后。以并成就普贤行故。又离世间品有十种善知识。亦于此叙之。二别辨下文诸善知识。皆具前三。此三位中各有三义。且人中三者。初闻名等为方便。二正见人为得法界。三问法等彰其德。二法中三者。初言教为方便。二智眼所得为得法界。三通明业用以显其德。三人法合辨中。初闻名至处为方便。二见人得法为得法界。三说往因及推胜进以显其德。下诸知识皆准此知

第三明科文分齐。增数有十。初总为一。谓各一位故。二依远法师分二。初亲近善友。后告言下结听闻正法。其系念思及如说行并摄在闻中。就近友中有四。初闻善友。二求善友。三见善友。四请问法。就初闻善友中亦四。初列国名。是通处。二山名。是别处。三善友名。四教往诣。二求善友中有三。一初闻心喜。二礼足辞去。三渐行访友。三见善友中二初往见。后设礼退住。四请问中三。一向已发心明已有机。二而未知等问行法。三我闻等叹德请近善友竟。二闻正法中二。初叹其发心。后正为说法。说法中初说证量法门。后仰推等说教量法门。此上科文诸位多同。少有不同者。三依辨法师分三分。初闻名求觅等是加行位。二受其所说是正证法界。三仰推胜进是后得位。四依衍法师等分为四量。一初闻名等是教量。二依教寻求是信量。三见彼依正是比量。四闻彼所说为现量。此四即是闻思修证也。五有诸德分五于上第四现量中开出自分胜进二位。余同前辨。六依意法师等分作六分。一明求诣心行。二明敬咨问。三赞说己知以授善财。四说己未知。五更示知者劝令往诣。六辞退造彼。七或分为七。于此六中第二内。先见。后敬故也。八或分为八。于此六中第三内。先赞发心。后说己法。九或分为九。于此八中第五内。先指示。后劝往。十或分为十。于上九中第六内。先致敬。后辞去。谓一求。二见。三礼。四问。五赞。六说。七推。八指。九敬。十去。此上增数十种科中。初五约位科。后五约会科

第四释文中。今且依位五分科释。一举法劝修。二依教趣入。三推求简择。四正得法界。五仰推胜进

就此初位发心住知识内五分中

初举劝内有四。一处名。二人名。三教问。四叹德。初处中国者表摄生分齐之义。但此十住之。初是信地所欣故名可乐。山者随相闲静。贤圣所居。亦是修三昧之所。若约法即表住位高出信门之上。名和合者。比丘在中得三昧。相应故云和合。又令善财与住位相应亦名和合。又辨法师云。闻熏与解性和合。转成圣人依故入发心住也。二人名中比丘义如前释。为创出外凡故。以比丘表之。勘天竺本。梵名迷伽室利。迷伽此名云。室利此云德。顺彼应名云德比丘。但云有四义。一普遍义。二泽润义。三荫覆义。四注雨义德亦四义。一定德。二福德。三悲德。四智德。于云四义如次配释可知。又定眼普开如云见佛好德。境智立名。又普眼见佛多故如云。有斯德故以立其名。此经是于奠本。翻名功德云义。亦相似可知。三汝诣彼下劝往教问问中。十问同前。是故举初二乃至十也。四善男子下叹彼比丘德。令其喜去。举法劝修竟

第二依教趣入中。闻法欢喜者知有所向故。悲恋者荷深恩故

第三推求简择中二。初登山者明见心陟位故。二于彼下明寻求实义。七日者古说表度七方便方见本位。又亦应是于彼山处先净身语七支之失然后得见真善知识

第四尔时善财见彼下明正得法界。于中五。初见人。二设礼。三咨问。四赞问。五正说。初中见在山顶者表兹住位不退之际。静思经行者明修般舟三昧等故。亦是一行三昧故。又静思修止。经行成观。又是贤护等经。思惟诸佛现前三昧之相状也。二礼中右绕是极尊敬相。三咨问中二。先白已发心显有法器。令其易说。二问所未知彰已渴法。令起悲速说。下文诸处皆同此释。问中虽前教十问下诸位内多存此二。依勘梵本。应云而未知菩萨于菩萨道应云何学应云何行。此即先解后行。文处可解。我闻大师善能宣畅者。依梵本。应云我闻大师于诸菩萨善能教授善能教诫。此即由教授成前解。由教诫成前行。传译存略故。总云宣畅。下诸文皆同此释四赞问中。二先总后别。别中九句。同前所教。初二句正同。余句不次。三入菩萨境是前缘菩萨境也。四出生等亦同。五广心是前增广等。六具足等是前具普贤行。七随顺等是前满足等。八于生死等是前究竟等。九有为等是前清净及正念等。此并以他心智称根而叹。五善男子下正示法界。于中有二。先示义。后我唯下结名。前中二。先明所得法体。二普照下明其业用。前中解脱力者。正法师云。此是发心住体。谓本解性由大乘闻熏习故。转凡夫依令其得脱故。名解脱。依此所证。能证智名之为力。今释此是依定所发作用无碍称为解脱。如不思议解脱等。于一尘处见多世界。今此亦尔。不离此处见十方佛依正差别。是此解脱之力用耳。言逮得慧眼者。然此解脱有能小处容致广大。有于一处而见一切。今于二中偏取能见。不取能致故云于彼逮得此也。此别简定所得法体。二明用中二。先通后别。通论此眼见一切世界等。非但见佛。普照等释慧眼也。境界无碍释方便也。除一切障释清净也。二一切佛化下别辨见佛。先明能见之力。谓陀罗尼此云总持。以念惠为性。然有多种。或法持或佛等持。今简法等持故云佛也。然佛中亦有法身报化。今简法报但取化佛故云一切佛化也。是故所见之佛种种形色等并是化身佛也。二正明所见佛中。先见佛身。初东方后类九方。二种种下见佛作用。于中先见佛随机现种种依正。二见佛于众决定说法。二善男子下结名分齐中。普门者简异别门故。谓别门中或见一方二方一佛二佛等。皆不称十方。今不依彼故云普门。此门若开普见十方尘数诸佛。如文所显。光明者显所见分明故。此普门光明是前普照也。观察者所见审细故。是前观察也。正念者见时不乱故。是上除障等也。上是能见。诸佛是所见。三昧是彼见所依定。创入住位光明念佛三昧广见佛者。以佛是究竟所依本故。自分竟。依佛方成余行故

第五岂能了知下明仰推胜进中二。先总后别。前中岂能了知等者显己于彼实不能知。不知何法。谓菩萨圆满等。即名为智行。障无不尽故云清净。德无不备故云圆满。二诸大菩萨下别显有二十一门。各先举所得定门。后辨业用差别。初十明念佛胜德圆备。后十一念佛妙用自在。前中初一具见佛主伴依正故名圆满普照。二念佛令众生离倒之德故名清净。总中圆净依此应知。三念佛是处非处等十力之德亦是大力那罗延等十力。四念佛于法无倒。能说能授亦是菩萨心于法无倒故。能见佛已闻法受持。五以达佛海智分别如来。约能念智为名。六念佛微细境。谓一念具八相等。如前后说故云自在。下位菩萨总不能见上位菩萨。虽见不能证入故名也。七以念佛常住故云无倒。八念佛应机未曾断绝故云随时等也。九念佛依土现身。十念穷三际佛。第二明妙用自在门中。初一念佛遍满一切差别境中。二念佛涅槃相故云寂静。三念佛超时不离时。四念佛身满法界故云广大。五念佛毛孔重现。六念佛于一切处现成正觉故名庄严。七念佛光照离染转净法轮。八唯心念佛。九由念佛故见所作业。由如镜像。无体有相离执著染故云净业。十念佛修生功德严真如法界。十一念佛大智等功德遍照法界等。十住第一位竟

第二治地住位中五门同前

初举法劝修中。前既推己不知。谁能知耶。故今指示后位劝令修入。于中言海门者。此国近在南海。城门向海故名也。又表观海门开见治地法界故以为名。比丘同前。海云者。此比丘常在海岸。观缘起大海及彼海上人法庄严遍覆如云。从所观为名。如菩提萨埵等。又表此比丘内具胜德深广如海。外应群机雨法若云。又所观法界深广如海。能观大智周遍如云。故从境智为名。劝往教问。同前可知。二善男子下叹彼胜德有十句。初一总余九别。具因善者地前善也。大地是地上。大力是佛地。次二能叹因令增广。次二令行愿净现。次二令二利德满。三时善财下设敬辞去

第二尔时善财下明依教趣求中。先心念法门显无散动故。温前所得故。悕望后位故。长养净心故。二身步渐进至于后位

第三见已敬请中二。先设敬后申请。于中先申己意乐。二而未知下正请所要十句。初五句问自行。后五问利他行。一一各二。谓背凡向佛。舍生死向佛果。初一约转位。余多约喻。准释可知

第四尔时海云下明示法界中二。初叹法器为授法方便。后正示法界令其修学。前中亦二。先问答审定。二善男子下正叹其德。于中初总叹。二得普门下别叹。别叹中初十句叹能发之德。谓具此德者方能发心。二大悲心下十句叹所发心德。谓具此十德是菩提心。前中初得字贯下九句。后者字亦通前九门。其初普门普照等多是前功德云处所得之法。亦是宿有普贤种性故也。十心中增数有十一。初四摄生心。一救现苦。二授现乐。三灭当苦。四除彼因。谓恶业也。次二灭障心。一断烦恼障。二除所知障。次二证理心。一正证。二后得。后三赴佛心。一见佛身。二顺佛量智。三究佛理智。二善男子下示已法界。于中有五。初观察大海为证门方便。二得见法界无碍依正。三领受所流无边教法。四传授众生同入法界。五结己所知。唯一非余。初中十二年者。有人释观十二因缘大海故。有云住菩萨十二住故。有云此是十住之第二故云十二也。观海中初二句是总举所观能观。下十句别显观相。此中十种与十地品中大海十相有同有别。准释可知。善男子我如是下重更研核令海门开。二从作是已下明海门既开见法界依正。于中先见依报。后见正报。前中四。初见莲花出明依真法界净土集成。二百万下明外相庄严有二十句。初十一明众生世间庄严。后九器世间庄严。三彼宝莲花下明出所因。亦是智正觉世间庄严。于中亦十句可知。四随顺世间下结叹无尽。谓据实唯佛境故。总不可说。若约方便顺于世间说亦不尽。二见彼花上下明见正报佛身有二十句。初十明佛果德备。后十明妙用自在。并可知。三时如来下明受所流教。于中有五。初摩顶身加显摄受之相。二说普眼下明所说经法。普眼者从所诠为目。此是总名。唯如来境下十种别名。准释可知。三善男子我从下总显己闻。四假使下别辨所闻法广。五我于佛所下别显己有广闻持力。此十持力中皆先举所闻广法。后辨能持大力。以大海等墨等书一品不尽。于一日中以此十持受尔所阿僧祇品。如是于千二百岁一一日新受。以此普眼经是一乘无尽修多罗故也。四其有十方下明传授众生同入此法可知。五善男子下结己所知

第五岂能尽知下仰推胜进。于中二。先总举。二何以故下十句别辨。初五自分行。后五入佛果行。皆云海者。以此比丘但知自一海更有多海非己能知故皆推也。第二治地住竟

第三修行住位中亦五

初举法劝修中。六十由旬者。古人云。修六度行故。海岸国者此国在海滨故。天竺梵本名海岸楞伽道。解云此国通向楞伽山故也。又到胜流法界之岸故。又前入于海门今达到海岸故也。善往者巧入理住。又身住。虚空。行路无碍名为善住。劝往教问敬绕辞退。并可知。略无叹德

第二尔时善财下依教趣入中。先忆念前法。随路而行有十句中。初念彼教法。次思惟彼义。次修习法行。后入深正证摄法除障

第三见已敬请中四。初至彼推求见其依报。二见彼下明见正报。以智住无相身游虚空。下天等供养有十句。明眷属行。三尔时善财下亲临设敬。四白言下申己请意。初十句问于法起行。后我闻大圣下十句问行起胜用。前中十种皆从微至著。准释可知。后十中初二句明不离三宝行。次不舍大愿下二句明二利行。次不舍佛刹下二句明摄佛依正行。次不离有为下二句明悲智无住行。后常闻下二句明摄法行

第四尔时善住下正示法界中二。初叹其发法器。二我已成就下示已法界。于中四。初总标法门。谓证法界无障碍义。能令随事用亦无碍也。二我已修习下释上法门。初释上成就义。谓修习明了故也。逮得下释无碍义。谓照达所作名无碍慧光。则十二句是照用自在无碍之相。刹那者此云念顷。于一弹指顷有六十刹那。一百二十刹那名一呾刹那。同此间瞬息顷。六十呾刹那名一罗婆。三十罗婆名一摩睺妒路。此云须臾。三十摩睺妒路名一日一夜。何以下释成无碍义。无所有者称理性故。无作者无功用故。天竺本名无体性。无作神力。三善男子下显法门业用中三。初总举通用。二于一念下明速至十方见佛供养闻法等行。三若有众生下明利物不空行。四结名可知。天竺本云得普速疾不空超度究竟无尽菩萨解脱。解云速至十方名普疾超度。供佛利生名不空。此用无限故云究竟无尽

第五仰推胜进中二。初别辨二十门净戒。善男子下总无量。皆不能知说。第三修行竟

第四生贵住中五分同前

初举法劝修中。国通城别。名自在者良医于此摄化自在故以为名。又表此位中种姓尊贵生在佛家。是故国名自在。城名咒药者。谓于此城中放三昧光破无明闇。如咒除鬼病。说轮字法破余烦恼。如药疗余病。以此良医者天竺本名达闭多。解云此是种类之号。在南天竺。如此方吴楚等类。但此类中此人善医故。能以法药善治惑病故以为名。以此寄当无流位故。灭障义显故。以表之。弥加者此翻名云。谓能注法雨润益众生故名也。略无叹德。余同前辨

第二尔时善财下依教趣人中。思念前法使纯熟成满。十句中初二句念所得所具。次正念佛下二句念所归所离。次念善知识下二句念所求所度。次于一切下二句明护烦恼行。后悉能下二句护小乘行。以此熏心增其正行。渐至等明进至后处

第三见敬申请中四。先入见依报。二见正报法堂显其正位。说轮字庄严光经者明所说教法。有本错作论字。诸德种种解释。近勘两本梵经皆名轮字。请则改正谓三藏解云。轮有多义。一约字相。楞伽中字轮圆满如象迹等。二约所诠。尽理周备如轮满足。三约用。谓下所言不虚等有传授义灭惑义。如法轮等。即轮字教法诠示。庄严光行。除障为光。证理为严。三时善财下亲近设敬。四白言下申情请问。问中初二句为总。后十句为别。并准释可知

第四尔时良医下明示法界中。二初敬叹法器。后授己法门。前中四。初审其发心。二敬礼供养。何故礼者。古释云。显敬法重人故。明诸弟子修行法时敬法具。显师即不尔已有过教之德。是故于弟子常有敬法之必。但身事不得起礼。今此以心行难明故。现相表之。又云敬其道器也。又云不轻末学也。今更释以菩提心是佛因故重其果。而敬其因。此敬则是行菩萨行故。示此轨则令众仿学。又释佛果大心不足为难。创起大心此则为难。是故经云发心毕竟二不别。如是二心前心难。自未得度。先度他故。我顶礼初发心。又释此心希有。能广出生。是故敬礼。如新翻法界无差别论中。敬礼菩提心者如世间人礼白分初月不礼满等。以希现故。满月由此故。三敬重下明言中叹德。中三。初十叹大心功德能。初二为佛果依正性。性者因也。以菩提心是因法故皆云性。次二成所化因。次二成业行因。次二愿智因。谓愿常随有。智恒离欲。后二为大果因。谓菩提涅槃也。二为一切佛下十句为十王敬护。三彼为安慰下明得敬护之因。亦十句可知。四善男子下泛明一切菩萨胜德中二。初法说。二菩萨为大风下十三句约喻显德。准释可知。二尔时良医下示已法界中二。初口光集众说法广益。二还升本坐方示已法界。问前既敬礼。今何故复坐。答前未与法。非弟子故。致敬无咎。今现师位。是故还坐。所言不虚者言必饶益故。天竺本名得妙音陀罗尼法门。解云即是此中分别知天龙等语言是也。业用及结名可知

第五云何能说下仰推胜进中三。初一句总举。二彼诸菩萨下别显。十句悉是言音字句施设等繁广如海。胜进深入非已能知。三逮得下结彼所得深妙之法。第四生贵住竟

第五方便具足住中五分同前

初举法劝修中。住林者行德建立名林。安固不动称住。又此长者栖薄大林长道之所。因以为名。又住三昧身内。广现佛境依正因果如林。长者名解脱者。有财有德名为长者。身内容现无边佛境。定用自在名为解脱

第二尔时善财下依教趣入中。初念法熏修也。二如是念已下明身游涉。前中初一句总念前法。二入菩萨下六句明利他行。三坚固菩萨下十句明自分行成。四逮得普眼下十句明胜进行立。二身游中十二年者。古人云。自分胜进各修六度故以表之。后渐至后处

第三正敬请中三。先推求简择见已设敬。二作如是念下生胜欲乐。起难遭想。以悕望多年今方见故。九句可知。三白言下申意请问。诸文皆先述己力发菩提心。然后请法。以此文验即知。欲受大法。要须发菩提心。若不发此心非此法器。是故诸文皆先定发心。或善友重问。然后为说此为佛法之大辙。应思记。之请中三。初申自欲乐。二我闻大圣下叹德劝说。三唯愿下结请令说。前中四。初十句欲穷佛宝境界。二欲闻一切佛法下十句欲穷尽法宝僧宝境界。各五句可知。三欲得一切诸佛菩萨因缘下十句明欲穷尽十藏源底。四欲满诸愿下十句明欲令万行圆备。欠一句。二白言我闻下叹德劝说中。初叹能善教令余菩萨离障得果。二其心下叹其自心常净具德。三唯愿下结请可知

第四时解脱长者下示法界中三。初入定默示。二出定告示。三结唯知此一。初中亦三。先具缘入定内文殊忆念力者善财善友不舍之力。摄刹从境为目。旋持从智为名。摄彼刹随己智转含摄总持故为号。二入已下明法界业用无碍之相。于中初身内现佛。三种世间实报因果。二或于一刹下明现佛八相权化摄生。三善财悉闻下明善财入前法界闻彼身内佛所说法。又见彼身内佛神力等。二尔时解脱下明出定告示中亦三。初举法门体二正辨业用。三劝修令入。初中无碍有四义。一者一一如来各具一切无碍庄严。二者一一如来互遍无碍。三者一切如来庄严悉皆入此长者身内。四长者彻见十方佛海。此文具四故云无碍。二得此法门下正显业用中四。初略见十方各方刹尘佛。二若欲见安乐下随心广见一切诸佛。皆佛不来此而令此见。此不往彼而常见彼。如是无碍。三知一切下释不来往知见所由中。先标有五对。初一对标下释。何以无从至。以能见所见俱在梦中各无自体。何所来至。以梦无处所故。此约体释。二对中如电等约佛大用有四种义。一照水现影以应机故。二破闇见道灭众生障故。三不可执持。以离相无碍故。四速灭不住。以非世摄故。心水定澄能现彼像。水亦不去电亦不来。而像无不现故也。三如幻对中以幻心无碍故能现无碍之幻佛。于幻身内现多幻佛。无所障碍。此是缘起相由门中自在之义。思准之。四如响对中释上闻佛说法音声等。如是知下结知。证入故得自在。四善男子当知下通结。所作皆由自心。以诸佛境界遍满一切。但以心垢对之不见。若修治自心令离障得定诸佛境界当处便现故云也。三是故善男子下劝其修学。是前所说由自心得故。劝以十法修治息心。谓一以善长心。二以法润心。三于境炼心。四以勤策心。五以定摄心。六以智洗心。七以惠反照心。八法纯熟心。九等佛果心。十十力照心。下结己唯一可知

第五仰推胜进中。初一句总。次五句别显行体无碍。次于一切诸方下明行用自在。然诸文仰推有二类。一即于自己法门之内更有深细。非己能知。即如此文及前位等。二推异类法门非己能知。如前第三住中推菩萨戒等。上下诸文皆此应知。第五住竟

第六正心住中

初举法劝修内。国名顶者此在阎浮最南畔处故云顶也。表第六般若终极故也。海幢者。古人云。定深如海。智胜若幢。又释定身独出名幢。业用繁多云海。设敬辞退中叹德。悲泣者伤已无始不逢善友。今遇会心原故也。又指示般若门。荷恩深故

第二尔时善财下依教趣入。谓念前趣后念中。初二句总。下十句别。一能入慧。二所证理。三所摄德。四所起用。次四了知刹海。后二受持行愿。皆是解脱业用难知。同名不思议也。三渐趣至后

第三见敬请中。初见彼依报推求简择。二见正报静处安禅

第四从三昧正受下正示法界。于中七。初辨法体。二示法界业用。三令善财观证法界。四出定叹德。五问答现名。六问答现用。七结唯知一。初中身安不动。心寂无觉。七转已息唯第八持身。定前加行誓愿力故。令于定身起诸业用。若圆教中融摄法界自在无碍故。业用无方未曾起念。总有十四门。初足下出长者等众。明修行之初以施为首。二从两膝出刹利等者。具云刹帝利。刹此云土田。帝利此云主。则王种。王种以福化人。婆罗门以智化导。三从腰出仙人者以多著断常故。两边出也。三岐杖于上安居。持瓶洗净用也。西域外道多执此瓶杖。四胁出龙。五胸德字出阿修罗。六背出二乘者。与大乘正面相背故也。此是贪他财故。慈观治也。嗔无情物故教缘起观。是耶见愚故教巧观。法体无二我也。七肩出夜叉。八腹出紧那罗等。九口出轮王。十两目出日。十一眉间出帝释。十二额出梵王。十三头出菩萨。以十波罗密教化众生。十四顶上出佛者明极果尊胜故。于中二。先十二位摄菩萨众。后二十事摄杂类众。前中初平等法者令道场菩萨速成佛果。齐诸古佛也。二普门法者。因位既满令摄别归普。三普庄严法者。以灌顶受职普严法门授第九位。令其修学。四坚固山法者。第八住中成三业离过不动故也。又令不舍此不动而进受第九无碍说法。是故方云坚固如山。五海藏者。以第八住无生藏海授与第七。令其修学故。六普境界法者。以七住中善巧周遍所缘境法住与第六。令其修学。七自性地音声法者。六住中赞毁自性但有言声授与五住。令其修学。八随顺世间法者。令第四住进修五住随于世间五明等法。九厌离法者。令第三住厌离世间向于第四出世住故。十长养法藏者。令此受持第三住闻持陀罗尼甚深法故。十一精进法者。策此初心令更进修至后故。十二信行者。住前信中菩萨何以不言菩萨者。以不成位。但是行故。言无尽法者令修普贤无尽行故。问准依此文。十住满后即至道场。成佛而不说十行等。者何也。答此是普贤十住摄后诸位。皆在此中。显一位即一切位故。是故一位满后即至佛地如上十行等后成佛同此也。此是以位摄位门。若以行摄位。即十信满心成佛。如贤首品说。此之一辙非此圆教余处总无。正是一乘宗之大例。自下二十门。为诸天并是入法界之器非是世法。一以色究竟天虽是长寿终归有尽。今为说法身平等无尽法。二者初禅梵王有慈不普。为说大慈普覆众生。三者自在天虽世中大力终归灭尽。为说法身生善根力。四者建正法幢降彼耶心。此亦是他化天摄。五者化乐自念化作乐具。为说净念令念法门。六者为说出世净意乐故。令其远离执手染心。七者夜摩喜乐终竟无常。为说出世真法欢喜。八者彼著地居有为庄严。为说福智庄严性空。九者令此夜叉舍离恶护众生命故云欢喜。十者彼属诸天而不自在。为说出世法乐圆满不系属他。十一者修罗大力为天所伏。为说出世法身大境物莫能过。十二者彼金翅鸟虽有大力只游一界故。今为说法身金翅覆无量世界。十三者紧那作乐愚著无益。为说出世胜智益生自他俱乐。十四者人王乐著世间五欲。为说欲过名不可乐。十五者龙有热沙金翅等忧。为说无我令彼欢喜十六者摩睺恶性事中好静因。则为说甚深寂静。十七者地狱苦逼心乱。为说法安心令得正念。十八者说智治痴。十九者阎罗王处苦具可畏。说法除之故云无畏。二十者饿鬼饥渴常恶悕望。令说法翻之。言悉令众生下结上所说。皆向出世贤圣之门。明放光利益可知。第三尔时善财下明善财观见得法中二。初观比丘身明证人法界。二念彼三昧下证法法界中四句。初一句念彼法体。二思业用难测。三思其大用深广。言无量者明前十四处所出广多故。言无作者明不作功用。显其甚深。四观察法界下明法起所因。谓法界严智是因力。依佛智等是缘力。出生等现所作事。明善财委得其本故具知也。第四出定叹德中二。先出定者利益事讫。六月六日者是第六住故。二尔时善财下明言中叹德。于中二。初十句叹三昧体深广具德。二大圣其有下叹业用。于中初叹上救三途人天等。二发菩提心叹上益菩萨用。谓从信行终至道场等。第五问答显名中。答有三名。初一总名普眼平等法门。见法界故。障无不尽云舍。理无不证名得。二净般若约智离障。三净严约境证德。善男子下释立所由。良以此德当其第六般若位故。第六大圣下问答辨业用。答中有二十三句。初六句明于器世间自在。二见一切佛下十一句明于智正觉世间自在。三大悲摄下六句明于众生世间自在。第七结已唯一可知

第五仰推胜进中三。初一句总推。二皆悉深入下别。三我尚不能下结不能知。以积行成德行尚不知。况所成德。第六住竟

第七不退住中

初举法劝修中。海潮者显别住处。近大海侧潮浪至之。处表此第七巧便就机用不过限故。园林者众行建立栖止之所。普严者胜德圆备。优婆夷者是慈悲之貌。休舍者智论第八名呼舍罗。勘天竺本名阿舍。此翻名意乐。亦名满愿。以能满一切众生愿故。二劝往教问。三时善财下庆己所得。设敬辞退

第二尔时善财正念下明依教趣入。于中二。先敬念人法。二又作是念下见其胜德身渐游行

第三至海潮下明见已敬请。于中四。先见依报。二见正报。三设礼。四申请。初中有十三事严此园林。初宝墙。二花树。三堂。四阁。五殿。六池。七有大宫殿。八殿内有十种座。九宝帐覆座。十宝网覆帐。十一光明普照。十二有十种电光。十三百种云严。二时优婆夷下辨正报庄严。于中三。初胜德严身。吉由罗者此云臂印。庄严也。二眷属围绕。三其有见下明利物不空。三尔时下明善财正设礼。四白言下申请可知

第四答言下正示法界。于中有四。初举法门体用。二明因缘厚薄。三来果久近。四显法门名字。初中四。初一句举法门体。二若见闻下明其胜用。三东方下显佛被益。四我此大众下明眷属行成。二往因厚薄中。先问后答。答中二。初举过去所事诸佛。涅槃中八恒佛所。此位中多于彼也。二了知下十句明所成法界行德。三来果久近中亦先问后答。答中三。初不为限齐故发心。二欲教化一切下正为作无齐限事故发心。于中各有十四事相。翻可知。三是故下结自修行。无限齐故不辨自身成佛期。问若尔岂可成耶。答菩萨阐提亦不成故。众生须成。亦现成故。望自证理无成不成故。四显法名字中。先问后答。言离忧安稳幢者大心多劫遭苦无忧。造修正行安稳无倦。大志独拔。是故云幢。天竺本名无忧建立幢。我唯下结已可知

第五仰推中二。初一句总举。二诸菩萨心下九句别显行德。我当下总结。第七住竟

第八童真住中

初举法劝修中。国名海潮者虽起潮浪海无增减。表此位得无增减法界。又证理起悲如海起潮。同前处者表第七已上同是菩萨故。仙人者表第八童真清洁之貌。又表纯无漏故。又表唯变易身故同八地等也。毗目多罗者。天竺本名毗目多罗涅惧沙。此翻名最上无恐怖声。上文叹佛处。云以一切智微妙音安慰无边众生界。此名得也。二叹德劝往教问可知。三善财荷恩敬辞中十一句。初一句总余十句别。一大乘真友暂逢亦难。二况得同止多时。此二善友难遇值之。三若自无大乘根器亦不成故云得菩萨根难。四虽得根器。正直真心此发亦难。五虽具此因。得同行同愿。伴善知识亦复更难。此三法器难辨。六正得法身难证。七正说法身难闻。此二法义难得。八生大心难。九求果智难。十长大行难。此三心行难备

第二尔时下依教趣入中。初念前法。初句总。心能长养下十句别显所念。皆言心能者。心若净则行无不成。是故顺教念心法功能也。初二心为行缘。次二心能起行。次二心能摄法。次二心能成定慧。后二心能除障。二渐游下正趣后位推求简择

第三见敬请中五。初见依报。二尔时善财见彼下明见正报。树皮衣等明少欲之相。三设礼中五体投地敬之极也。四念善知识下起胜念想十句。初五句念彼能作成之因。后五句念彼悲智巧运度故。五作是念下敬绕申请

第四时彼仙人下明示法界中二。初叹发心为授法方便。于中三。初仙人叹有十句。明善财大志所作德。二眷属供礼叹亦十句。明善财广益众生。三时彼仙告大众下结叹大心当成大果。二告善财下正授法界。于中四。初示法门名体。以此位中高出功用之表故云幢。然不为相惑所动故云无坏。智慧是其法体。是故天竺本名无能胜幢菩萨解脱。又此仙人定慧作用胜出无屈故以为名。二辨其业用中。先问中境界者问其业用分齐也。则申右手下示用现答。摩顶执手是加持之相。于中三。初入广处见佛。闻法以修大行。二或自见下复多时以修胜行。三明法门照得益之相有十句五对。初一总后四别。能照皆是无坏幢之别义。因照所得。皆是明净藏异德。以此明净梵本名为毗卢遮那藏。是故该摄也。三放手下明息用归本。放手者令其出观。还在本处者不移此处而见十方故。处既还本时亦未经一日。是故于一时一处顿修成十方多劫行成者。皆善友圆教法门力也。是故善财一生至究竟位者良由此等也。下文云一切诸佛无量劫修善财一生皆得者亦由是也。是故普贤位中或无量不可说劫修非唯三祇。如法力加持所经时劫。或一生一念如本时等。皆无定限。可准通之。汝忆念者问观中事。唯然者正忆不忘。知识力者是胜位加持。显非自力。则答所由。四我唯下结己所知。明授法即尽。更无遗惜故

第五仰推胜进中三。初总推。二诸大菩萨下别。于一切时轮自在者。古人云。于一切时机三轮自在。又可于一切时劫回转自在故说轮也。三我岂能下结非己分。第八住竟

第九法王子住中

初举法劝修中。国名进求者反道之相。人皆背舍既成顺用。故令进求。又在反道之位。不宜怠慢故以为名。依天竺本名伊舍那。此云旷野。亦名悕求。婆罗门者梵志净行。方便命者随事以方便为命故。刀火不能损也。又刀火返道以为方便。正行相续故称为命。天竺本是野人也

第二尔时善财下依教趣入中亦。先念前。二渐渐等趣后。此等亦得总属前位。谓初见敬申请。是亲近善知识。二告言等总是听闻正法。三念前法门是系念思惟。四进至后处是如说修行。是故总成四亲近行。念前法中四。初念前因无坏幢照所得三昧等法。于中声闻忍是人空。无生忍是法空。善财此处得无生忍者。以是前第八住位之益故同第八地也。二常行菩萨行下念前游诸佛所成胜行。三于一念顷下念前游诸刹海行。四又知无量下念前所见诸佛化众生行。是即诸文成益皆悉在此忆持法门。使纯熟明净证会究竟。二到处可知

第三见敬请中三。初见苦行相。二礼。三问。初中四面火聚者。正法师云。四无碍智能烧惑薪。刀山者真无分别出妄解也。从彼山上自投火聚者。加行相应意言。分别缘。真望证真显妄灭故也。又解火聚者是根本般若故。智论云。般若波罗蜜犹如大火聚。四边不可触。远离于四句。解云此智火有四义。一烧烦恼薪。二破无明闇。三成熟善根。四照现证理。刀山者加行智趣证疾利故。高峻者非即正证故。投下者从彼入此故。又刀是断德。障无不割故。火是智德。理无不照故。投下者障尽证理故。此火聚刀山即法门。更无表示。若尔何故有刀火相。解云即以此相即是法门。甚难解者是。此文意。设敬申请可知

第四答言下示法界中有六。初示法劝修。二善财作如是念下对此生疑。三作是念时下菩萨加劝。四童子闻奇特下除疑悔过。五登刀山下如说修行正证法界。六我唯成此下结己唯一。就初中。言若能登刀入火者劝其舍分别入正证法界也。菩萨行净者。分别尽故离障清净。证法界故。菩萨行成。何故要以如此法劝。为破其见故。令解菩萨深密法故。顺相易解。逆相难知故令知也。如是反道。上下文中总有三类。一此位同耶见。二满足王同嗔恚。三婆须密同贪爱。是故三毒相并有正法。然有四义。一以当相即空故。诸法无行经云。贪欲即是道。恚痴亦复然。于此三事中有无量佛法。解云此约即空是佛法。非谓三事即是佛法。二约巧摄生说为佛法。非谓即是。如净名云。先以欲拘牵后令入佛智等。三约留惑润生长菩萨道说有佛法。非谓即是。如净名一切烦恼为如来种。四约当相则是不同前三。此极难解。不思议故。如此文是也。二生疑中。初十二句念现得生疑。恐坏道缘失正行故。二此将非下念当得生疑。坏我应得不令得故。恶菩萨者实是恶魔。诈现菩萨。又是初心菩萨已退本心。欲妒害者名恶菩萨。如驴菩萨狗菩萨等。三加劝中有三。初色界梵天劝。二欲界六天劝。三龙神八部劝。初中三。告善财莫作是念者总劝莫疑。二别叹炙身本意德。三时诸梵天下明因此通化摄生德。四种道者四无碍智道也。二一万魔等六天中。一万诸天者是夜摩天。与忉利四天等同说。曼陀罗花等者大小白花也。伊那槃那龙者。伊那是树。槃那是叶。以过去坏树叶故。堕在龙中立此名也。难陀等名欢喜极欢喜龙也。余劝等可知。四除疑悔过中三。初起真心。二礼谢悔过。三说偈受忏开导。善财是大人。何故疑者。以相是反道。理须疑也。若不尔者无以甄别耶正。何故劝者显示实德故。若不尔者亦无以简真伪。是故拒其耶相。劝故受其实德。问若是魔王作此。岂亦不能现此劝耶。答亦如前善知识指示此人。固非误也。况劝中正说非魔所能。善财已得超魔之眼。岂不见之。若尔知非是魔。何故生疑。以大菩萨境未能知故。法须疑故。如前说也。偈中初一劝顺教除障。后一劝因得果。五如说修行中三。初得安住三昧者加行定。谓无散动智。以刀应割断。反此故安住也。二既至者到正证位。寂静是所证理。安乐是能证智。照明是证相应。亦是破无明也。入火应烧苦。反此故寂静安乐。三白言者明后得智说证中。事触者是证智与理融故云快乐。六我唯下结名。无尽者智依大定遍照法界故云也。又反道之用普周法界故云无尽。天竺本名得普摄道场菩萨解脱。解云普摄无尽诸众生界。如上加劝中显。皆令向佛果故云道场。梵本名毗目叉。此云解脱。旧翻名法门。但依得出离名门。则此名解脱。亦有业用自在可知

第五仰推胜进三。初明净法王等一句是总。二满足下别。三如是等下结。推可知。第九住竟

第十灌顶住中

初举法劝修中。城名师子奋迅者谓三昧德用自在之相。童女者位满离染贞洁之相。弥多罗尼者此云慈女。谓智德内圆慈相外彰故名也。天竺本名弥多罗衍那。此云慈救物也。彼本亦云此女父名师子幢。即是王女也。以位满故

第二尔时善财下依教趣入中。先念前法。后至后处。前中初念自分境中观真际等。二决定了知佛下明念胜进分中。果法等渐至后处可知

第三见敬请中五。初推问。二指示。三入见殊胜依正。金色者可贵之貌。位满显彰。四设敬。五申请可知

第四答言下示法界中四。初示法令观。二观已显名。三辨法业用。四结己唯一。初中三。先一句举法劝观。则业用自在依止法界二见一一下明正观证法界。略辨十句一一理实无边下文普贤毛孔现尘刹等即正报现依。此中则依报现正。皆是无碍法界自在故也。又此亦是器世间内现智正觉。亦是因位中现果法。亦是体中现用。有法喻合。三皆是彼女下结法属人。亦是结果由因。二尔时善财正念下显法门名。先问后答。答中名般若者。第十住位智度满故。即智自在。依止法界。普庄严者依智起用。具德圆备。如法云所显则其事也。彼诸如来以异门令我入者摄别归普故。一切成一故。显一甚深故广多故。三白言下辨业用中。先问后答。答中二。先举法总标。生平等时者明正证相应时。明得法门之体也。得普门等者总明所得业用也。以此中得陀罗尼门三摩提地门依止法界故。以十住十地境位同故。得法亦相似也。二所谓下别显所得。于中略举。总有一百一十六门。分作十位。初八门明所知理事持。二功德下十门明行持。三从业陀罗尼下八门明业持。四从善行三昧下六门明定用持。五心海下五门明知他心持。六发起众生下十一门明知所化持。七大悲下十五门起能化持。八世界起下十七门知刹海自在持。九分别佛身下二十七门知佛海自在持。十菩提心色下十门知色海无碍持。我唯下结已何知

第五仰推胜进中三。初一句总推深广之德。二安住下十句别显。于中初二句明行深。次离痴下二句明惠广。次得无碍下明眼智无碍。次一切世间下二句明行坚固。后善巧下二句明摄化自在。三如是下结非己分。上来十住总明十住竟

花严经探玄记卷第十八花严经探玄记卷第十九(尽第六地知识)

　　　　魏国西寺沙门法藏述


自下明十行善知识有十人。各当一位

初欢喜行中亦五分。初举法劝修中。国名救度者常以法财施一切故也。又行能济物故名为救。令得出世。复名为度。比丘善现者行相超升比丘。表示施行内成胜报外现故名善现。劝往教问等可知

第二尔时下依教趣入中。先思念前法。后渐至后位。前中初一句总念前般若普庄严门。下十一句别。一所证。二所依。三所度。四所行。亦是有为诸行无性。五刹那离生灭心。六幻现如光。七念理真性。次二念语义。后二念因果。第三于城下见敬申请中。初推求简择。于都市等求表无著之行随缘造修也。二见彼比丘下明见胜相。言在林经行者表出世之相。亦显修行之所。次正报殊胜。表行顺佛果故相同佛也。地品云。如说行者乃得圣法。斯之谓也。次天龙下明胜眷属兴诸供养。三尔时下设敬申请可知。第四答言下示己法界。于中三。初示依缘得法。二善男子下显法之业用。三我唯下结法门名。初中亦三。初年少出家日近者。初入行位故名年少。创离十住之家故云日近。二自我下明所供诸佛。前位三十六。此中渐增故三十八恒也。又云自我生来者似于一生经尔所劫供彼诸佛。此何义也。释云或报命极长。或以一生摄于多劫。如念摄劫等。或入佛法为生。谓云自我生此菩提心来。经尔所劫供尔所佛。又涅槃供八恒佛摄因位等(云云)。三彼诸佛所下明成行得法。一句总。二庄严下别中标三种。一定愿。二叹行。三具足下德备。三严净下释出三因。如次可知。二就业用十一句。皆先辨业用。后出所因故。初三是前定愿庄严力。次一是前普贤行力。余七是前菩萨行愿力。于中初二供佛闻法。是前知菩提护法轮等。次二行定深。后三所知广。三结名者远照显焕名曰灯明。则十不可说等。常用无竭。名为随顺。天竺本名不休息智灯菩萨解脱

第五诸金刚下仰推胜进中。此是同类仰推。初显生族胜。二报命胜。前虽一生到不可说劫。未得不死故今推也。三报体胜。谓内智无尽外色无坏。四普观下明业用胜。五我当云何下结非己分。第一欢喜行竟

第二饶益行中

初举法劝修内。初国名输那者。此名净亦名善。是大江名也。谓国有此江。从事为名。诸外道世人皆云。于此江中洗浴。悉灭罪增福故以为名。表持戒行舍离业非。童子名释天主者。童子以表戒行清洁于戒自在故名天主。又准天竺本。应名诸根自在。以梵名因陀罗此云帝释名也。因达唎此云根也。湿筏罗此云自在。亦名主也。以释天及根梵言相近故。各据一名也。二劝往教问

第二时善财下依教趣入中。初明起胜念。二设敬辞退。三与众同至

第三见敬申请中。初推求告示。善城亦是输那名也。天竺本名城善。而言城外者表戒行外防故也。河水侧者表发定水故也。河水即是彼江水也。二见其所作弄沙戏者明三聚戒数方便集起也。三设敬。四申请可知

第四答言下示己法界。于中三。初举法门体。二善男子我因下明业用。三我唯下结其名。初中文殊教者表明人能护戒故知相。十善是吉。十恶是凶。戒相非一故云算数法。智论云。菩萨戒品微尘数也。善恶因果理决定故名印法。又有人释云。初相凶除断律仪戒也。次算善恒修摄善戒也。后印机救疗摄生戒也。因此得一切巧术等者巧知世法转成出世之用。是天竺本我得巧能转变一切法智。二明业用中二。初显相印二法功能。以相知善恶印除灾故。是故同辨。二复次下现算法巧能。罗叉此云万也。三结己分可知

第五诸大菩萨下仰推胜进中。初总举所推。后我当下正推非己分。第二饶益行竟

第三无恚恨行中

初举法劝修内城海住者。若随相释此城近南海而住。若准下文。出于财法施不可尽故云海住。优婆夷名自在者约行。则忍离嗔痴故云自在。若约德用。则作用任志故云自在。即下所显是也。天竺本名真实富满。解云以财法遍充故也

第二时善财下依命趣求中。初明得熏修。二设敬辞退。三恋慕叹德有十对可知

第三见敬申请中。初推求等明入法方便。二进入下明见正报。除严具素服者表忍相故。三于其宫下见依报。开四门者四摄摄生故也。四一万女下见眷属胜。于中语音身香智大益物。设礼申请

第四答言下正示法界中有三。初举法门体。二以一器下辨业用。三我唯下结法属己。初中以出生业用无穷竭故名无尽藏。所出利物。具胜德故名功德庄严。二业用中三。初明法门业用。二汝见我此下令见同益。三且待下举现验成。前中三。初施众生食等益。二施二乘等益。三施菩萨益。初中一器食者。古释云。胜流所依一味真如也。随其所欲等者称机说法也。而无增减者用而无尽也。又释只是一器饭。即融同法界无尽缘起。是故无不应机。应无不益。益无不称本位法界故。故云随欲而无增减也。二现同益中二。初举己眷属报行等同有二十八句。初十句名自分方便行。次同境界下四句所修法同。同具菩萨下十四句自他行满同。二此诸菩萨下显己摄成相。三善男子且待下举现事验成。三我唯下结名可知

第五仰推中初别举所推。二结非己分。第三无恚行竟

第四无尽行中

初举法劝修内。城名大兴者精进炽然故云也。又广以财法起。成大施故以为名。长者如前。释精进行味之中最胜故名甘露。行德胜出表之如顶

第二时善财下依教趣入中。先设敬辞退。二尔时下忆念前法。三渐渐下至后位处

第三周遍下见敬申请中。初推求。二乐求下起胜欲。三正见殊胜依正及胜眷属。四设敬。五申请问行

第四长者答言下示己法界中。初发心。二善男子汝见我下法摄眷属令成十种饶益可知。三标己法门。谓财法无尽蕴在虚空。随意给施故以为名。四随其所须下明法门业用中。初总举功德宝藏如意益生。二且待下举事验成。先见众集。次观空雨物。此同破虚空器三昧。正是十行所得。后授法令喜。五结己法门

第五仰推胜进中。初总推。二谓下别有十句。三我当下结非己分。第四无尽行竟

第五离痴乱行中

初举法劝修内。城名师子重阁者十德叠起状类重阁。诸佛菩萨雄猛之士处在彼位故云师子。此宅在彼城。城依宅号故以为名。长者法宝周罗者周罗此云顶髻则以法成人。宝为顶髻。天竺本云有法长者。名宝周罗。显其定用可贵尊极之相

第二依教趣入中。初设敬辞退。二念前法门熏修长养。三渐至后位。并文处可见

第三周遍推求下明见敬申请中。于中于道遇见者明道力随缘触物便应

第四时彼长者下授己法界。于中四一。执手等是授方便。则加行也。二遍观等正见法界。则正证也。三问法因缘。则后得也。四我唯等结己所知。即立名也。初执手将归者表摄归所证。且观我家者以法正授。二善财遍观下证见法界。先总观。二其宅广大下别观。谓此宅十重者向上重也。此相难定。略作三释。一依古师云。十重即十地也。以八圣道通游入故以为八门。或四摄四无量亦为八门。初施食者谓初地檀行。二施宝衣者二地惭愧戒衣服。三施宝严具者三地忍行。用以严身。四施内眷属者四地道品助行。五结集正法等者五地得五明论等。六得波若菩萨充满等者六地得般若大智现前。于中三。初总显深智。二所谓下别显十门。一照则寂。二寂即照。三外缘不转。四内照离染故。五体坚。六用广。七含胜德。八见法界。九多巧便。十称物机。十一约喻显。是增数故也。三结集如是下结广显略。七响忍菩萨等者七地得有中殊胜行。知种种教法无别异义成于响忍八常住菩萨等者此中有二德。八地证得无增减法界。神通刹等者于三世间自在故也。诣一切等者明九地受持佛法也。九补处等者明十地受职位等亦是等觉位。十一切如来者妙觉位。从初发心等明摄因成果。第二更释此上十重。即总是此十行之位。始从施食名欢喜行。乃至第十如来充满是真实行。以于一位摄一切位故。此有二重。一以十行前摄十住及十信行后摄回向及十地位。二既以十行摄诸位尽。于自十内复以一位摄一切位。是故于此第五行中具斯十行。前海幢比丘在十住位。顶佛说法。还此以十住门摄一切位。今此长者在十行位。所居之宅还以十行门摄一切位。是即两处摄义齐也。但以前寄第六住说。此约第五行辨。又前寄顶佛此约居宅者。并为表胜劣不同故也。第三又释总不约位。但此菩萨以行就机。现居胜躅。依则说十以显无尽。初四以物施。初易后惭难。次二集法施。初浅而后深。次二领受法。初狭而后广。后二现胜德。先因而后果。总此十位皆从粗渐细可知。又此长者具摄因果行位等法。总为所依故以为宅。三后得中显法本因。于中先问后答。答中善根回向三处。谓初灭除贫苦者。即十重中初四是其报也。二见佛菩萨等。三恒闻正法。此二即五重已上是其报也。故获斯报者回求三处满十重也。四我唯下结法名字。谓宿愿所求之三处称。遂成满之十重故名满足大愿法门。天竺本云得菩萨解脱。名无碍愿庄严道场。解云十重之宅名严道场。宿愿彻微名无碍愿。则以彼无障碍愿力严此宅处名道场也

第五仰推中初别辨十句。皆云不可坏者德穷满故。无进升故。不为缘动故。我当下结非己分。依梵本云。我当云何能知彼功德能说彼行。解云是则于彼已成之德不能了知。现行之行亦不能说。上下诸文皆同此应知。第五行竟

第六善现行知识中

初举法劝修内。国名实利根者国者境位分齐也。般若离倒称理名实。明照生后故名利根。此是托处显第六行。城者防外守内。是妙智用。简狭取广故云普。通入游涉故。复称门。普则是门。普门即城。皆持业释。此约法辨。又释城摄眷属为多所趣故名普门此约事释也。长者普眼妙香者智照根药。普熏众生故以为名

第二依教趣入中。一辞。二念。三到念中十句。初一句总念前法。次二句明因念所得。次一句乐求无厌。次三句成就菩萨解脱根力。次二句行愿随心。后一句得智体用

第三见敬申请中。初求趣作念。二见胜依正。三设敬。四申请

第四授己法界中三。初叹发心为授法方便。二我知一切下授法门业用。三我唯下结法名体。就业用中有二。初疗病通化下益众生。二我又善知下因香起行。上供诸佛。前中有四。初除其身苦。二与其身乐。三然后为说下疗其心病。四称扬下正授大行。此四中初二共安乐众生。亦是摄化方便。后二是利益众生。亦是正授法行。就第四中有十四句。初三是授菩提心法以是行本故。一赞佛功德令发求一切智心。二大悲救众生心。三诸度净智是厌离有为心。亦是广修胜行。心说诸大愿下十一句正授所修十度行法。初因大愿施行摄生。乃至末后二句显于智度。二因香起行中。初知诸香体。二烧香起愿。三如愿普熏成大供养。文处可见。以梵本中是卖香人故。三结名体中。令众生欢喜者如前所说。利乐众生故。普门者如前所说。烧香普熏严法界故。见一切佛者是所供诸佛故。天竺本云得令一切众生喜足普门见佛供养香身法门

第五仰推胜进分中。初一句举其人。次一句总推大益。三其有见下别推见益。我当下结非己分。第六行竟

第七无著行知识中

初举法劝修内。城名满幢者方便境备胜出为名。王名满足者善巧智圆违顺自在故。以其王复表斯号

第二依教趣求中。初辞。二念。三到就念中初一句总念。以此无著是善巧位故。总摄已前诸位之法故云次第忆等。此则念其教法。二复作下念其人力。三如是下明因思念得胜进。大心有十六句。初九自分行心。二见诸佛下得胜进心

第三见敬申请中七。初问答指示。二遥见彼王下见胜依正。三睹其逆相。四以生疑怖。五空天为决。于中二。初举前教真实令不生疑。二菩萨方便下明后行玄密令其信入。初中谓前善知识教汝至此。彼教不虚。何以致疑。问善财岂不自忆前教。何故生疑。答以对嗔嗔害障道相故。理须要疑。方乃显知菩萨道中反道顺道二行差别。不尔耶正无以甄别。梁论戒学中释甚深云。菩萨由如此方便胜智行杀生等十事。无染浊过失生无量福德。速得无上菩提。要大菩萨堪行此事。此有二种。一实行。二变化。实行者了知前人必应定作无间等业。无别方便令离此恶。唯可断命使不作恶。又知此人若舍命已必生善道。又菩萨自念。我行杀业。必堕地狱为彼受苦。彼虽现受少轻苦恼来世必受乐果报也。解云此同瑜伽菩萨地中戒品内说。二变化者如那罗王及善财童子。或见可爱事。或见可畏事。各令众生生于善处。解云彼引此经是变化作。那罗是梵语。此云满也。或见可爱事者引此前文。初见依正生于可爱。后见犯王法等生于可畏。皆为益生故也。二明菩萨所作玄密之中。初二句巧智难思。后五句业用难思。谓迹违行顺。非下位测量故云也。六设敬。七申请

第四时满足王下明授己法界。二初授法方便。谓执手将入等。摄彼加行令趣真证。二善男子汝观下正示法界令证相应。于中五。一举果令入。二见我此报下示因令修。言幻化法门者出所修因。谓逆相不实故以为名。天竺本名住幻三昧。三我此下举幻用。四当知下辨实行。五结己自分

第五仰推胜进中。初一句总推。谓后第八位当无生忍故。此推之。下九句别显幻等甚深。后一句结非己分。第七行竟

第八尊重行善知识中

初举法教修中。城名善光者。谓顺理益物业用为光。王名大光者大慈定光照益群品。摄化自在故以为名

第二依教趣求中三。谓敬辞念前至后。就念中熏修前法令更增胜。谓例知世间一切法幻同入法界

第三善财作如是念下明见敬申请中有五。初起胜念作必见想。二见胜依报有十种庄严。一七重池堑。二七重宝墙。三十亿街巷。四巷僧祇众。五僧祇宝阁。六纯宝帐。七宝盖覆。八建幢幡。九别阁王住。十善财无染。谓知如幻故。往求善友无异念故。三见胜正报具大人相。以十种喻叹美其德。二十八者现因位未满故。四彼王殿前下见主伴摄生。先施资具后摄众生故。下十门辨施意欠一句。五设敬申请可知

第四授己法界中五。初示己法门。谓慈胜出离染圆满备故以为名。二我于下明得法因缘。谓于多佛所闻此法。观察者思惠故。清净者思己明净故。修习者修惠故。庄严者证得故。三我住此下显法门业用。于中四。初以法摄生。谓授法令得慈心等益。二我以如是下以财益物。三随行异见。四为我宿世下简定机器。四此城众生下明慈定功力中二。初说彼定用。二且待下对现其用。于中先入定后显用。情与非常咸成胜益。五结己自分

第五仰推胜进中。初一句总推慈益深广。二七句约喻显德。三我当云何下结非己分。第八行竟

第九善法行知识中

初举法劝修内城名安住者契合实法不为缘坏故以为名。优婆夷名不动者。初发心时不为二乘烦恼所动。因以为名

第二依教趣求中六。一设敬辞退。二念前法门修习增长。三作是思惟下因思得益。四复作是念下念知识功能。五善财如是悲心下因念感赞。随菩萨天者是已业行之神。如来使天者是佛为摄生神。但修菩萨行位著已去皆有二天。常随其人。既见善财深悲入定。于定现身加赞安慰。六出定渐至等可知

第三推问下见敬。申请中有四。初推问知处。二尔时善财欢喜下见依报得益。谓光触得定。以是法门之宫殿故。寄光触身得五百三昧。三前诣下见正报益中六。初见身胜。二宫殿胜。三香严胜。四眷属胜。五离染胜有二句。先伏后断。六牒见总叹。颂中上半略叹三行。下半举喻总显。四偈赞已下申请可知

第四尔时彼女下授己法界。于中五。初答言下叹美为授法方便。二我成就下授法门体。三白言下辨得法因缘。四我入此下显法门业用。五我唯知下结己自分。就第二授法体中。无坏法门者所修大行非缘能坏故以为名。此总标也。修学下四句释成。一以行坚是故无坏。二以持妙。谓总持称性故。三以证玄。谓证理无二故。四以定深。谓远离诸有庄严三昧故。是故名为无坏法门。就第三因缘中。四先问。二略答显难。三重请。四尔时优婆夷下广答。于中有六。初举往见佛为发心缘。谓先见佛后起求念。二时彼如来下教发十心令便不坏。三我于尔时下闻法发心以求佛果。四我发是心时下明心坚离障。五若有众生下明利他摄益。六我初发心来下总结自他行位满足。就第四法门业用中四。先举法总告。二善财愿见。三入定显示。谓三昧力故。六种动世界。八相如来周于法界。四出定印述。及结自分可知

第五诸大菩萨下仰推胜进中三。初一句总推。二如金翅下约喻叹深。三我当下结非己分。第九行竟

第十真实行善知识中

初举法劝修内。国名不可称者所观玄妙故。城名知足者般若尽相故有出家外道。名随顺一切众生者巧智顺机方便反道。天竺本云外道名一切处常行

第二依教趣求中亦三。谓辞念及到。就念中十句。初句念人。次二句念法。次二句念往发心等。次四句念彼坚行及示业用。后念彼修习等念其修定照理。渐到中日没入城者表行位终极故也

第三周遍下明见敬申请。于中四。初推求。二于中夜下见其依报。谓表所依法光破二边闇故也。三尔时善财下见其正报。天明者障尽位显故。登山者得位相应。故见外道者证人法界故。一万梵等者主伴具足故。四设敬申请可知

第四答言下授己法界。于中有四。初叹发心。二我已安住下示己法门体德。三以平等下显法业用。四我唯下结己自分。初中至一切处者明十行满故也。第十智度遍知故也。有二义。一依定发智普照法界。二依定发通遍至一切。下二句释此二义。如次应知。三业用中亦二。初明普观智用。二无作通用。前中三。初举平等惠光。二观察下照机差别。三以妙智下说法被益。复次下第二无作通中二。一机莫能测。二类显十方。种种智是意业。色像音声是身语。亦如是者此有二义。一明彼无作神足所现色像。亦如巧智用遍十方故云亦复如是。二以知足城类阎浮。以阎浮类三千界。以三千界类十方界故云亦复如是。此则双结智通三业具也

第五诸大菩萨下仰推胜进中十句。初身等众生数者显至一切处神足过于己也。次一句所依定过。次二句所发通过。余句所发智过。我当下结非己分。第十行竟

自下大段第四有十知识。明十回向德

初甘露味国等明第一救护众生离众生相回向。于中五义同前。初举法劝修中。甘露味者救生善巧之胜味也。长者同前。德相净胜名曰青莲。巧知诸香故复名香。从相及智名青莲花香

第二时善财下依教趣求中四。初设敬辞退。二尔时下起胜欲乐。于中四。初于世不著。二常乐下专悕大行。三专求此等下结其意乐。四渐游等明至后位

第三见敬申请中三。初设敬。二白言下申意十句。初五上求果德。后五悕成因行。三而未知下请问所要

第四答言下示己法界。于中二。初叹发心。二正授法界。中先举所知法门。后结名字。前中三。初列所知香体有三十种。于中先知世间依正香熏习。二除灭烦恼下知出世间正行香熏习。菩萨以此饶益众生。二彼香生起下明知香法义有十种。一知所因起。二知香气至处。三知至已成益。四所作圆满。五能令喜悦清净。六令离恼安隐。七巧便入法。八所知分齐。九所作行业。十究竟根本。三善男子下知香业用略举十种。初内以十义知之。龙斗生者知生起也。光云覆甘味国者知所行也。降香水者知成就也。著身金色者知具足也。闻香欢乐者知清净也。灭一切病等者知安稳也。专向等者是方便也。我知彼等者是境界也。为说法者是行业也。令发心不退者是根本也。牛头香等九种皆各有十义。文中存略故。或二或三等准之。先陀婆此云石盐名也

第五仰推中先举所推。于中初离障。二智慧下成出世。三学位香。后我当下结非己分。初回向竟

第二不坏回向知识中

初举法劝修内。城名楼阁者大悲依智胜出之状。海师自在者。于佛法海及生死海能善通达及运度故以为名。教问可知

第二依教趣入中三。初设敬辞退。二在路起胜念。于中初观法真正。二复作下念法由人起于求心。先总念。后何以下释成。三作是念下至彼推求

第三见敬申请中三。先见所在。谓海岸等者是说法所作之所也。二设敬。三申请并可知

第四答言下示己法界。于中二。先叹发心能问。二我成就下举法授与。前中三。初叹问行体。二逮得下明行用。三萨婆若下明行得果。二授法中亦三。初举名体。二在此下明业用。三我唯下结己分齐。初中大悲幢净行者。以殊胜大悲于生死海拔出众生名为净行。二业用中二。初在此城中因苦行度生。二我知海中下善知海相。因入海度生。前中三。初授法方便。二广为说下正明授法。三我住下结。就授法中。起其宿善发菩提心此是总。下三心是别。起信论云发菩提心者发三种心。一者直心正念真心法故。二者深心乐修一切诸善行故。三者大悲心救拔一切苦众生故。除生死下显三心业用。初是直心离苦。二摄取下悲心摄物。三得一切下深心得法。下结城中益生。二知海益生中二。初明智知海。二我已成就下正显益生。前中初十句知宝。次知龙宫等难。大身应是修罗。以四位修罗俱在海下故。次知水色时风等。二正益生中。成就如是智者牒前所解。遂为入海导师。则说法海以度众生故。云为益众生故入海等。悉令下别显益相有十法海。初四自利海。后六利他海。下结中二。先结益用不虚。二结唯一法

第五诸大下仰推中二。先举所推初推自行海。二以善方便下推利他海。后我当下结非己分。第二回向竟

第三等诸佛回向知识中

初举法劝修内。城名可乐者已境界等佛土可愿乐也。长者无上胜者以得胜通更无加过故以为名

第二依教趣入中三。初设敬辞退。二在路念法。三至后推求。念法中初增广自分。二修习下修八胜进

第三城东下明见敬申请中三。初明依报所在。城东林等者于城摄化栖托之便也。在彼说法。正明摄化之相。二尔时下见已设敬。三白言下申请中。前五体良久以身表心。重称己名以语表心显愍重之极。又显已是修行之器悕其说法也

第四示己法界中二。先叹其发心为授法方便。二我成就下正授己法。于中三。初标名总现。二何等释法义用。三我唯下结法归人。初中神力遍到众生之所名至一切趣于中说法益生名净行庄严。此至一切趣。不由功用。任运遍至故云无依无作。非他力持故云无依。非自加行故云无作。此则称法性而普遍也。释中先征问后正释。正释中先至此三千界一切趣。说法益生成净行严。种种论者五明等也。二如此下至十方界一切趣成净行严。我唯下结己分齐

第五诸大下仰推胜进中。初明身业遍。谓身等于刹不待神力。是故过前是所推也。二逮得下明语业。三分别下明意业。我当下结非己知。等诸佛回向竟

第四至一切处回向善知识中

初举法劝修中亦三。先指处。二示人。三教问。国名难忍者表能证难证也。迦陵迦者此云斗诤时也。婆提者正云婆那。此云林也。谓彼菩萨在此林中说法破障故云斗诤。斗诤显理亦名难忍。比丘尼者显慈悲净惠名师子奋迅者净惠无畏决定说法

第二依教趣入中三。先设敬辞去。二至后推求。三指示所在。准律中尼投陀皆在王园。以藉外护方得长道

第三见敬申请中亦三。一见。二敬。三请。初见中亦三。初见依报。二见正报。三总结奇特。初中依报净土略显六义。一见大树庄严略举八种。二复见彼园泉流下宝池庄严。八功德水者。一轻。二冷。三软。四美。五净。六不臭。七饮时调适。八饮已无患。三从一一树下下敷座庄严。四无量庄严下明杂种庄严。五善财见下出其所因。谓皆是出世善根及如幻智之所成就。六三千下明果用自在无障无碍。二见正报中二。初见遍坐诸座。胜德显彰。于中先遍坐。后约十喻显德。婆楼那者此名水。应是水天。佛见已成益故也。二见处一座下明见处遍坐广说法要。于中有五。初为八部众说法。二乐声闻下为二乘说法。三为乐大乘者下为菩萨说法。四见处如是下总结化益。五何以故下释其所由。初为净居天说无尽者。彼天形中最净无常有尽。为说出世无尽性故。为梵说普妙声者。彼于世中自谓好声。为说法界胜流普妙音也。为他化天翻世自在故说菩萨自在也。为化乐天说净行法具德庄严。为兜率天说心藏旋复者说大回向不退转也。为夜摩天翻其有量庄严为说无量严也。为释天说令厌离五欲也。为龙王说方便救护众生者。方便降雨济众生故。又以法救龙金翅等苦。提头等。等取余三天王。为说无尽行法。为摩睺等说理智巧严。为迦楼等说法舍世海中大力。令于生死海中以悲智力令无畏也。为紧那说佛正行智光令破著乐。为摩睺说佛喜者。以蛇性多嗔闻佛则喜也。为人说出世胜趣。为罗刹说慈悲不令夺命故也。下为二乘中。初为乐声闻说胜智光者令舍小惠乐大乘智光也。为乐缘觉说令舍劣乐佛殊胜功德故也。下明为大乘人。初为地前说定惠之光。次为地上初地发心说十大愿。余九地可知。为金刚力士说智慧金刚者。此是十地满后说金刚喻定智破微细著等也。此比丘尼既为第十地菩萨等说法。明非是小人为寄位故当回向位也。四见如是下总结化益。五何以故下释所由中。以此尼成百万等中。略举十门般若。则是前所说之法门等。三善财见下总结见闻奇特可知。二五体下明设敬中。以根缘相称故。自见己身遍尼所在。同皆右绕等彼所入故也。又亦即是至一切处回向随心自在故也。三白言下申请可知

第四我成就下正示己法界。于中有四。初标名。二显体。三辨用。四结位。初中菩萨一切智底者有三义。一位居菩萨得百万僧祇般若智用尽佛一切智之原底。谓如上文。乃至为等觉地菩萨说法。非下地能尔故得斯法。二智光顿照三际。穷种智之境故以为名。三广兴供养尽佛八相智之原底故得此名。二大圣下明体。于中先问后答。智光等者明般若具德也。于一念者顿照也。普照三世者广照也。则以广智具德为其体性。三大圣下明业用中亦先问后答。答中先辨业用所依。谓此法门境用之前处有此法林三昧。今入此定已现斯业用。下正显业用中三。先上供八相诸佛。二若有众生下明下救众生。三我不起下远离二相显无思业用四我唯下结自分位

第五诸大下仰推胜进。于中十事五对。一穷法无著。二约身外广遍内包容。三外速往内含力。四外遍举内广容。五一念广摄生后摄于多劫。则知一一念中摄生无尽。我当下结非己分。至一切处回向竟

第五无尽功德藏回向知识中

初举法劝修内亦三。谓贪相违道得险难名。实行内备名宝庄严。婆须密多此云世友。亦名天友。以巧能引摄诸世间故

第二依教进入中亦三。谓敬辞念法及至后位。就念法中。初因前尼惠照其心故令长养佛智。二一心下因思念前法后更增长悲智愿行。就至后位推求中四。初推问胜故。二为浅智疑怪。三为深智叹善。四指示所在。问何故前示嗔及耶见善财自疑。今现贪相乃令他疑。答以前二亲障菩萨道故。贪爱顺悲障行劣故。是故决定毗尼经菩萨宁起百千贪心不起一嗔等。又释善财于前嗔及耶见已为调伏。是故于此更不敢疑。指示中在深宫内者依三法度经。国是智慧境。城是神通境。宫殿是说法境。今此女人正证欲如故在深宫。往诣门者加行位终至正证三昧门也

第三善财闻下明见敬申请于中三。谓见敬请。就见中二。先见依果。后见正报。依报中。古释云。十重宝墙者是十地位。十行树者是十度行。十重堑者是十地中戒行。八功德水者是八定水盈满也。敷以觉花楼阁者后得依正体重成故也。二见正报中二。初见三业胜相。二大众下显眷属殊胜。设敬申请可知

第四答言下示己法界。于中有四。一标名显体。二若天见下辨其业用。三白言下得法因缘。四我唯下结己自分。前中离欲实际清净法门者有二义。一约自行。虽悲愿留惑示现欲处。然大智照欲则体性空名实际净也。如净名在欲而行禅等。又诸法无行经云。贪欲则是道恚痴亦复然。二约利生。谓虽留惑示现在欲。令处欲众生要当离欲得此实际清净法也。如掩提遮女等。二明业用中二。初身同器现。二若有众生下以法益生。于中有十种三昧。皆是以欲化处欲众生令得如此甚深三昧。阿梨宜者此云抱持摩触。是摄受之相故。得彼三昧也。阿众毗者此云呜口。得言教密藏之定。如是下总结。并是极位大菩萨所作非下位所知。如摄论定学中说。三明得法因缘中二。先问后答。答中先答于何所种善。后善男子下答修何等业。并可知。四我唯下结已唯知此一方便

第五诸大下仰推胜进诸大菩萨有无量广大方便。我岂能知。无尽功德藏回向竟

第六随顺平等善根回向知识中

初举法劝修内。首婆波罗者此云善妙到彼岸。安住者谓得佛法身。常住供养故。又准天竺本应名摄持。或名执持摄入摄取诸善法故。常供塔者以于塔处常见法身故

第二依教趣入中略无念法

第三见敬请中。略无见敬。故云乃至也

第四答言下示己法界中四。一标名。二辨体。三业用。四结德。初诸佛常身名不灭度。因位照达名菩萨法门。二住此下显体状中二。初见佛功德身常除化众生者。但变异他心令见出殁。其实常身无出无灭。又佛月常住。但众生心水影有现灭。二开塔户下见佛法身常。以见佛体性无限尽故。以开塔者开其事相也。得定者见理性也。得妙法者得理中恒沙功德法也。三白言下明业用中。先问后答。答中二。初见此界三世诸佛。后类结十方。前中初见过去佛因果等事。二类未来现在。四我唯下结自分位

第五诸大下仰推胜进中。长者虽知三世佛不灭。然未能以能知之一念与所知之三际平等无二也。二未能即能知智住所知佛位。三知前后一切劫不能知无劫想。四虽见佛不灭不能知此佛则彼佛平等义。五如来下亦不能以染净能所平等无二。谓心佛及众生是三无差别。六净庄严下虽照三世不能则智摄德。七成就下虽知佛未能同佛威仪。八分别下不能于法自在。我当下总结已不能坚固。善根回向位竟

第七随顺等观一切众生回向知识中

初举法劝修内。光明山者彼山树花常有光明表大悲光明普门示现。此山在南印度南边。天竺本名逋多罗山。此无正翻。以义译之名小树蔓庄严山。又十一面经在此山说。观世音者。有名光世音。有名观自在。梵名逋卢羯底摄伐罗。逋卢羯底此云观。毗卢此云光。以声字相近是以有翻为光。摄伐罗此云自在。摄多此云音。勘梵本诸经中有作摄多。有摄伐罗。是以翻译不同也。观世音经中即时观其音声皆得解脱。解云等观世间随声救苦名观世音。彼经中具有三轮。初语业称名除七灾。谓水火等。二身业礼拜满二愿。谓求男女等。三意业存念除三毒。谓若贪欲等。并如彼说。若偏就语业名观世音。以业用多故。若就身语名光世音。以身光照及故。若具三轮摄物无碍名观自在

第二依教趣入中亦三。就念法内十句皆。是依前教力增修行。余并可知

第三见敬申请中亦三。初见中二。先善财见观音。后观音叹善财。前中四。初见胜依正。住山西阿者。谓据山阿面东而住。是向明之相也。二为众说法。三谛观不瞬。四作如是念下胜念熏心。于中初八句别显。后二句总结。二时观音下叹善财德中十句。初叹心胜。谓具三心。二向普贤下叹行愿胜。三欲闻下叹持法胜。四增长下增善无厌。五顺友教命。六从文殊下所依最胜。以赖彼发心故云从彼海起。又释从本觉所流故云从彼智起。七成就下叹成善根故得佛加被力定也。八离懈怠下叹求法专诚。九叹见佛成行。十智慧下叹智满圆证。尔时下敬请可知

第四答言下示己法界中二。先叹发心明授法方便。二我已下正示己法。于中四。一标名。二辨德。三显用。四结位。初中大悲者是同体悲也。又是无缘悲也故名大悲。又具三悲故名大悲。光明之行者以悲光益物故以成行。天竺本名一切佛悲密智藏解脱。解云以巧悲密摄众生故也。二教化下辨其德。于中二。初不离佛所现众生前。二或以下以四摄等成摄化之益。三善男子下明其业用。于中三。初行法立誓。二令离怖畏有十八种。三复次下令行不退。四我唯下结己自分

第五诸大下仰推中四。先推普贤愿行。二不断下行业流续。三知一切下明摄生相续。四我当下结非己分。随顺等观一切众生回向竟

第八如相回向善知识中

初举法观修内二。初正趣东来。二观音指示。三教其问道。初中东方来者表如相。证智开明之状。名正趣者神力速至十方诸趣。以正法摄生故以为名。天竺本云有一菩萨名不行余道。解云唯行佛道不行余二乘等道。即当正趣。谓趣正故也。梵本约遮。汉本就表。住金刚山顶者则是此光明山也。表住于如相不可破坏故也。下明动地宝严。放光雨供。来诣观音者明智就悲。亦是随化有缘示导善财。二时观音下对审指示。三汝诣下教问可知

第二时善财下依教趣入中二。初礼。二念法至后。位何故不念观音悲门。以悲不离智故。令悲深入于智海方为究竟

第三辞诣下见敬申请。前已见故但有诣敬申请

第四我已成就下示己法界。于中三。初标名。二辨义。三结位。初中十方无际名为普门。一念遍至号曰速行。二白言下辨义中。先兴三问。后还三答。一问得法之处。二问来处远近。三问来时多少。答中三。先叹深简器。唯精进等者则是善财正当其人。以根缘相称。欲为说故。二唯愿下起胜欲乐。三答言下正释所问。妙藏刹者答所从来处也。佛所等答得法处也。从彼发来下答来时久如也。亦显是远近也。二于一念下释尔许劫中行之分齐。正显速行义。三所经诸国下辨速行成修行义。谓上供诸佛下救众生。非直不废速行而成妙行。亦乃则以速行成此胜行。四乃至下结通十方。谓从东既尔十方亦然。三我唯下结己自分

第五诸大下仰推中。初一句总推。二别推。所住境界无量无坏不同正趣唯此住一金刚山顶。三别推速行。谓以法身本来满法界不待速行。四分别下推其所作。谓说法度生皆等三世无著等也。五我当下结非己分。如相回向竟

第九无缚无著解脱回向中

初举法劝修内。城名婆罗波提者正云堕罗拔提。此云有门城。谓城有端严之门故以为名也。大天者无缚净报胜出自在故立斯号

第二依教趣入内四。初礼辞。二念法中三。初思求前法。二出生下因思得法。三得不思议下出所得之法。三渐渐下至后推问。四有人指示是伴善知识也

第三善财往诣下明见敬申请

第四尔时大天下示己法界。于中二。初授法方便。后正授己法。前中亦二。初身业。后语业身中以四长臂者四无碍解方便用也。取四海水者与法界胜流义相应。洗其面者净己应机之面。古来皆谓洗善财面。今勘梵本。以四长臂于四方处各取一海水自洗己面。是则水洗净己能对。花散善财就其所。二作如是言下语业叹机。初一句总。奇特法者世间所无故。二别叹为归摄以正道。三别叹为师护以正法。四别叹为将引至智城。五具足下结离过应机。二我成就下正示己法中三。初标名体。二显业用。三结自位。初中云网者六度行法有润益义遍覆义。喻之如云有涝漉义隐映义。况之以网。则以六度行为体。二白言下明业用中。先问后答。答中三。初教行施行。于中初积物。二教施。三类余众生。二复次下教行戒等。三如是等下总结行成。三我唯下结己自分

第五仰推中约五喻显五行。初二自利。后三利他。我当下结非己分。无缚无著回向竟

第十法界无量回向知识中

初举法劝修内。前诸位并是南天竺。今指中天竺摩竭国。道场神者欲表二义。一约因。表地上证真同于佛位。回向位终。是以成向此处。二约果。表佛临机方便现身是善巧之相。属回向位满。是故于此辨成道之处。良由五位终极各有成佛。树下现成属此位故。又神者表是智德玄密义也。然守道场神。有道场树神。有道场地神。今是地表所依心地。以心中得道为道场地。名安住者摄诸善根回向菩提。安在道场地处。住持不失要令成果。故以为名

第二时善财下依教趣入中二。初设敬辞去。二至后位处

第三一万地天各作是言下见敬申请四。初地天叹善财德。二时安住下严土摄生。三告示宝藏。四设敬申意

第四时彼地神则以下示己法界。于中五。初示体。二显名。三业用。四因缘。五结位。初中以善财宿世善根悉皆回向大菩提故。是故在此道场菩提树下。藏中安住则是菩提心藏也。今欲证地。加令总现。则一切善根皆在此处。二我已成等显法名者。以住持不失成佛决定名不坏藏。三我于下明其业用。于中十句。初一句总。谓常护者持彼所行故。下九别显。内一智深证。二满大愿。三净妙行。四出胜通。五具德力。六成坚法。七闻佛说。以守护行增是故闻佛与记之法。八下以法化。九上受佛力。四乃往下明得法因缘。于中三。初往古时处。二修习下得法增广。三于其中下更遇诸佛。皆于道场成正觉处恒作供养等。以其主当此门故也。五我唯下结己自位

第五仰推中。一常能随侍者以此地神唯道场处见佛不能常随故仰推也。二悉闻下推广闻。三深入下明深闻。四于念念下明顿闻。五一切佛影下明因出果不可坏等。六我当下结非己分。上来十回向位竟

自下从婆娑婆陀至瞿夷有十善知识。明十地位行

第一欢喜地知识内亦为五分。初举法劝修中。正云迦毗罗婆窣堵此云黄物城。则往古黄头仙人先在此处。后于此作城故立斯号。亦名寂静住处。何故在此城者表初地已上生佛家故在佛生城也。婆娑婆陀者正云婆罗婆萨那。此名依止不畏。即下文广与怖畏众生而作依止故也。天竺本婆僧多此云春也。谓表能生长万行如春时也。夜天者同初会中主夜神等。谓在于夜中耀光救物故以为名。表证智妙离众相破闇障故也。此九种夜天依梵本皆是女天表是慈悲之状也

第二时善财下依教趣入中。一敬辞。二念法十句。初一总。余九别。皆是无坏法门之德。又释以此九行入彼法门。三渐游至彼从东门入者是开明之初。入证之始故也。中城住者表离边也

第三尔时善财日没下明见敬申请中。先见内三。一推求言日没者表息地前分别智尽也。又以是夜天非昼日所见故。于闇夜方乃得见。二见彼下明正见身。古人云。城者谓初地教道。上空中住者谓证道。身如金者实德显彰也。服朱衣者表证智光明也。三于其身下见其业用。于中三。初身现星光等者闇夜摄生也。二毛孔现法以益众生。三随所经下于一毛孔中见闻菩萨教化众生。二善财见闻下设敬。三白言下申请。言一切智道者明十地是佛正因道故

第四夜天告下示己法界中二。先叹其发心顺知识益。二正显己法。于中四。初标名体。二显业用。三得法因缘。四结自分。初中光明普照诸法者正证法界也。坏散等者破异性障遣二愚也。又释普照诸法者明其大智。坏散众生愚者明大悲用。又释前自利后利他。又释普照等是能化之智。坏散等是对机化益。二我于恶众生下明业用中。先长行后偈颂。前中二。初起救物之心有九种可知。二我常下正对缘救摄。于中有十门。初一总辨。后九别显。前中初明救时亦是释夜天义。以主当世间夜中摄化。亦表地上变易闇中以摄众生。次城邑等明救处。后于此众生以种种等成救事。若有遭海下别显九门救处难众生。皆有二救。一以世间救。二以出世救。一救海难中。先明所救难状。后显能救方便。虽救世海亦欲救拔生死海中众生。此初段中略此文。二救陆地众生为作光明等。是世中救。二发如是心下以惠光灭烦恼闇。是出世救也。三救在山众生作果树等是世间救。令众生越生死山者出世救也。四救旷野众生令离饥渴等是世中救。二复作是念下令究竟智道是出世救也。五见乐著下救著国土众生令灭其乐著。是世中救。二作如是念下亦令除五阴著住佛境界。是出世救。六见著聚落下救著聚落众生说法令厌。是世间救。二复作是念下令离六入空聚入一切智城。是出世间救。七复次下救迷或众生令其解脱。是世间救。二发如是心下明出世间救令灭痴闇止诸恶逆。于中先显所救众生。后如是下明能救之德。八我见贫苦下救老病众生方便救济是世中救。二复作是念下令得法身常住是出世间救。九我见诸恶众生下救外道耶见众生令住正见。是世间救。二复作是念下令得出世佛果等。此上九门于前九种众生起九种心等。应准此知之。二偈颂中二十一颂分四。初一颂法门名体。二有四颂明四无量心。是能救生心。三有十颂明六处殊胜。初三眼。次二耳。次一鼻。次一舌。次一身。次二意。四末后六颂明业用广大。初一神通广。次三智慧广。后二所见广。第三善财白言下明得法因缘。先兴二问。后还两答。答中先答发心时节。二复次善男子过此下答得法久近。前中八。初总明过时劫佛兴。二显过去父王。三初佛兴出。四辨本生身。五善友告赞佛兴。六供佛及众。七结会古今。八显善力不虚。二答得法久近中五。初总明时处佛兴。二显本生身。三彼净月下明善友劝导。四诣佛闻法。五明得三昧。于中四。初得方便三昧。二得此下明正得法门。三放光下明光照见佛增长法门。四一身下明身广遍刹见佛增法。此上所说明此一法门根芽深远迹至于此。四我唯下结自分位

第五仰推中初推其自行。二于念念中教化下推利他行。我当下结非己分初欢喜地知识竟

第二离垢地知识内

初举法劝修中。女夜天名者。最胜法界称曰甚深。正智证入名为妙德。戒无误犯之垢。智有照俗之功故云离垢光明也

第二依教趣入中四。一叹前。二辞去。三念法。四到后。初中以十偈叹德。初二叹身智甚深。次二叹身智广大。次二叹毛光化用。次一叹本因庄土。次二见闻获益。后一结叹无尽。就念法中。初思前有二。一思其初发心时。二思其得法圆满之时。下明由思得益中有十句。行相可知

第三见敬申请并可知

第四答言下示己法界。于中有五。初叹法器。二示法方便。三显法名体。四辨法业用。五结己自分。初中叹发心能问依地之行及行所依地。二示法前方便行。于中三。谓标辨结。辨释中十行内。初一总谓依定见佛。余九别。一见佛色身。次知佛功德身。次知佛光明身。次见佛毛光益物身。次见佛毛孔现光身。次见佛身业化。次二语业化。一广。一深。末后一总结神力。三我已成下显法名体中。寂灭定乐本智内证也。精进者后智策修也。准下以四禅四勤为其体性。四悉见三世下明业用中三。初释寂灭义。二禅乐义。三精进义。初见佛无著释寂灭义。于中初十句见佛依正主伴无著。二何以下征责释成亦有十句。于中初三妙绝三际。次一回超言表。次二性离虚实。次二体无改变。后二一性无性。此明所见色身等则如此平等是故不著也。二我如是了知下明得禅定业。于中初牒前起后。二正受下正显得定乐。正受初禅明定体。灭意业者明所离。灭意业中欲恶等也。得寂智等是所得乐也。二禅中灭生死觉观不废摄生。三禅中灭烦恼苦故得真乐也。依第四禅增长大菩提心。出生下增成余行。三我如是修习下释精进义。一菩萨依禅化众生故名精进。又化众生令离放逸亦名精进。初化在家令离放逸有十二种想。二化出家离放逸。三又复下叹近善友。令勤断二恶勤修二善。五我唯下结己自分

第五仰推中六。初推普贤行愿。二离障具善。三成佛智境。四处染无染。五摄佛及法。六灭闇照夜。我当下结非己分。离垢地竟

第三明地知识中

初举法劝修内二。初指示后位。后偈颂前文。初中三。先示处者不远者。二三邻次故。如来右面者证理同果。摄生之便故在右也。喜目观察众生者。内证深理。外现慈眼以视众生故立斯号。天竺本名喜目光明照触众生也。二颂前法中十三。初正颂前法。后一颂指示后位。前中初二颂颂前依定见三世佛。次十颂明见舍那佛。于中初三颂明体德圆备。后七颂佛妙用自在。于中初三身业自在。次二语业自在。后二意业自在

第二依教趣入中三。初设礼辞去。二起胜欲乐。三往至后位。就起胜欲中三。初十句自力思念赞知识德。次十句喜目加持转起胜念。三则时了知下明因前胜念得增长法

第三段中略无致敬申请

见彼夜天下则是第四示己法界。于中有四。一体状。二业用。三出因。四结名。初中身安宝座智处法门。谓依法界身现普光幢差别人法。以益众生。令其喜悦为法门之状。二一切毛孔下明业用。于中有三。先现大业用。二明善财睹见。三善财偈赞。初中有三。初毛孔出身云行十度以化众生。二从又于一切毛孔显现下明于毛孔夜天自现所修本行。以任持不失故。三从又一切毛孔出无量身云下明现诸趣身云说夜天本行。初中三。先总。二所谓下别辨十度。三如显现下类通余法。别中十度即为十段可知。就第二现夜天本中。初总。二行檀下别显十度。前六可知。方便愿力中各五句。一标行体。二修行身。三所修行。四行离障。五行本因。智波罗蜜中先举智度分齐。二随顺下显所知法。就第三现诸趣身云说夜天本行中有四。初明所出身云。二明所说本行。三明以种种声说。四明说法利益。初中先总举。二所谓下别显。别中始从阿迦尼吒下至金刚力士有六十类众充满法界可知。二为一切众生下显所说功德有三。初明积劫之行。二得诸三昧下明所得通明。三得诸菩萨下明所得行位。三如是等类下明以声说中三。初总举。二所谓下别辨二十四种音声。三以如是下结说。四彼一一身云下明说法利益中。初严土益。二无量下利生益。有六位渐次益可知。第二善财见闻证入法界于中三。先辨所见闻。二正念下正证法界。三何以下释成证因。有十种所由可知。第三善财偈赞中。先明说偈所因。后正以偈赞。十偈分五。初二叹依胜因现用益。次二叹依法身现化益。次二益物无著。次二叹依定现奇益。后二总结现身说法益。第三叹已白言下明得法因缘。于中二。先兴二问。一问发心时。二问得法久近。答二。初偈颂。后结会。前中有八十九颂半分为二。先有七十七颂半答发心时节。二从功德幢佛下十二颂答得法久近。前中有十复次。初寂静音劫中有五。初八颂显夜天本身。二从日没下十一颂明见最初佛。三从我时下三颂明往到佛所。四从时彼如来下三颂明闻法发心。未曾忘失者明不退也。五从是后下五颂明发心。后于彼劫中所供诸佛略列十佛以显本数。未得惠眼者明在信位中。未得十解正惠眼故。二天胜妙劫中四颂半。未离五欲者。未得正解犹著欲乐。三庄严梵音劫中有五颂半。犹未了真实者。未到十行位中如实而行真实行故。四欢喜德劫中有五颂半。犹未得妙智等者。未得巧便十回向智称法界等无量回向。五寂静惠劫中五颂半。犹未解真法等者。未得地上本智证解真如法。亦未得后得智游刹供佛等。六香灯云劫中有五颂。成八正道者得初地见道故也。七明净坚固劫中有六颂。严净最胜道者明二三四五地中胜道行成。未得六地缘生深顺忍也。八胜王劫中有五颂。于彼正道者在于六地修缘生中道观。九千功德劫中有五颂半。在七地位未得八地无生忍故也。十无著庄严劫中有五颂。明供佛。二功德幢如来下十二颂正明得此法门。初陀罗尼念力等者明九地得四无碍解及持成就领受如来所说法雨。二我得明净眼三昧陀罗尼者明得十地法门。一一见佛者摄报果中见佛也。心净如空者明微细障亦尽也。得佛力者则十地受位堕在佛数也。观察下明大悲摄物德。法云波罗蜜等结位名也。佛子下二颂结成普贤行位。该通一切也。二结会古今中。初法会人。二显己发心益。三乃至下明得法益生。第四我唯下结己自分

第五大段诸大下仰推中二。先别辨十重可知。后我当下结非己分。三地竟

第四焰地善知识中亦五

初举法劝修中。同在证位故云此佛众中。吉祥胜智名为妙德。摄物起行名救护众生

第二依教趣入三。初拜辞。二思念中二。先思前所现法有五句。一总举法门。二分别者剖折其门。三深入者证入尽原。四开发者探其所隐。五显现者露其体状。二随顺下念前所指人。三往至后位

第三见敬申请

第四示己法界。此二合辨。于中有四。初现法加证。二见用礼赞。三显得法因缘。四结已自分。初中三。先示己法门身。二眉光加证。三善财则得法门。离垢者眼瞙尽故。圆满者净智具故。能见法也。二得此三昧下明见用礼赞中四。初见彼大用。二善财设礼。三天服本形。四善财偈赞。初中三。先明用所依处。二正明所现用相。三出用起所因。初处中亦三。一先微尘中见世界显因陀罗网重重之相。二世界中见众生生死流转。三分别尘内世界形类不同。此中世界趣净者众生在染土中修净土行故。趣不净者作不善业向恶道故。又释趣净者是劫增向净故。趣不净者劫减向秽故。净不净者净多秽少。不净净者秽多净少。又释前净中有秽。后秽中有净。二如是等下正明所现用相。于中二。先总显。二为地狱下别辨。则辨中二。一为救苦。二为教化。前中三。初救恶道众生苦。二救欲界天苦。三救人趣中苦有二十种畏。非时受生畏者是不值佛世生也。二又复教化下授之以法。谓四生三界通收一切也。三满足大愿故下十七句释成化所由。谓何因菩萨遍诸尘内。于五趣四生常现其前。拔苦与乐。释云为满足大愿故。一一皆是一所由。准释可知。二尔时下明善财喜敬设礼。三夜天则舍下明现本形。谓隐其实德现夜天形。四善财偈赞中二十颂半。初一总颂。余下别中。初九颂半叹夜天身光利益。二喜目下十颂述前所见。前中四。初三颂半叹身光益物。次二叹香宝光益。次二叹口眼光益。次二叹身普益物。二喜目下述前中四。初二述前指后光加证法。次一述所得三昧。次三述前夜天遍诸尘刹救摄众生。后四颂述前夜天遍尘佛刹敬养如来。第三明得法因缘中二。先问后答。就前问中初总叹深奇。下别问法门有三问。一问法门名字。二问得法久近。三问法门因行。二善男子下答中有二。初叹深难说。二谛听下承力许说。前中二。初下位非分。二何以下征显上境。又初凡小不知。二责不知所以。满普贤下示不知所由。以唯是修普贤行已成满者大菩萨所知境故。非二乘等所知。文中略举八句显难知。明善财亦具此知可得为器。谓以事广故理深故时远故。是此法门根芽深厚之相也。二许说中二。先诫听许说中。谛听者诫听不谬故。承力者显说所依故。二佛子下正说中。先长行后偈颂。前中有三大段。初于离垢圆满劫中供佛修行。二从其后有劫下于大光明劫中供佛修行。三从如是等下总结尘等劫中供佛修行。就初段中有十。一总举本事。二显本生处。三本生。父母。四本生之身。五佛兴利益。六普贤引导。七德女兴供。八闻经得益。九宿因坚固。十结会古今。就本生处中三。初通举世界。二彼世界东际下于彼界中别显一四天下。三彼阎浮下别显一王都。三时彼城中下明其本生。父母。四彼有一女下明本生之身。下明时人起恶是佛兴所因。五时彼城北下明佛兴利益。于中先明道场处。二最初妙德幢下明佛兴摄化。于中有四。一放光警觉放光有十二重。渐次各令表知已后佛兴。佛子彼佛下总结光益。二满七日下动地集众。三一切金刚下赞颂兴供。四时彼三世下明会众说法。于中三。先菩萨众会。二佛转法轮。三令无量下明众得益有二。先明益众。后何以下释能益所由。前中初得人天益。二得二乘益。三立众生于勇猛下明菩萨益。于中有十六句。初十令住十信位。发菩提心者令进入十住位。以彼初是发心位故。菩萨道者是十行位。净波罗蜜者是十回向中令前十度行净也。次令得初地乃至十地可知。大愿殊胜是等觉位中行。普贤愿行者是一乘无障碍普遍五位之行愿也。何以下征释可知。六尔时普贤下明普贤引导。于中四。一身光映夺。二语告佛兴。三时彼众生下大众归心。四时彼圣王下明轮王趣诣。于中三。初升身在空二十偈普告。于中分四。初一总劝往诣。次五叹佛积德出世难值。次三明佛已出大利现前。后一令辨供供佛。三往佛设供。七尔时妙德眼女下明德女兴供。于中三。初解严具奉佛。二变成宝盖。三女见欢喜初者。若随事言。以重佛故解身重服以散佛也。若表行言。以己所修福惠二严回求佛果故奉佛也。二时庄严具下明佛纳受变成宝盖。于中初显盖庄严。如明净楼阁者举下文弥勒楼观为喻。二于其盖中下明盖内所现。于中四。初现卢舍那佛及菩萨众等。二又见一切诸劫下明现余刹余佛。三见普贤业用。四见重重帝网世界种种佛兴异异说法。三时彼女见下明见闻欢喜以增善根成于法器。八尔时妙德幢佛下明闻经得益。于中初举佛所说主伴经。法轮约义。妙音约教。二明所得益。于中三。初得三昧益。先总次别后结。别中略辨十二种。二复得净心下明得净心益。文略列三十四心。三如是等下明得法门初如是等心出生者明法门所依总举。次别显九种。后如是等总结可知。九善男子下明宿因坚固。复于是前者是离垢圆满劫前曾造像已发坚心。十结会古今中三。初正会古今。二善男子我以下结所成益。三恭敬供养下明转修胜行净前法门。第二大段其后有劫下明大光明劫中供佛修行。于中三。先总举。二其最初下别辨九佛各转生供养闻经受持。三佛子如是等下最后佛边所得法益。第三大段佛子如是等世界微尘下总结尘数劫中供佛修行。于中四。初供佛闻法。二于一一下得法摄行。三于念念下见佛行成。四何以下释成行所由。以所说法多故。依法成行亦广也。第二重颂中三十八颂半。初二颂与所得法门诫听许说。余正颂前文。于中初二颂离垢劫中总数。二三十一颂半别显。略列所供一百一十佛。三如是等下三颂结得法劝令速具。四我唯下结己自分。天竺本名现一切世间。前教化众生对见法门

第五仰推中十句。初行广。二悉从等行深。三正身心。四满根海。五具愿门。六具广定。七成胜通。八修多智。九入证原。十结非己可知。炎地竟

第五难胜地知识中

初举法劝修中。同佛证如故在道场。亦与前地同证真如故云去我不远。五地禅增故名寂静音。处宝等明列位主伴

第二时善财下依教趣入

第三头面下礼敬申请

第四尔时夜天告善财下示己法界。于中先叹法器。后正授法。略作七门。一显法名体。二辨法业用。三明所观法境界四善巧方便五得法所由六根深浅七结名归己。初标名体中无量欢喜庄严法门者。一以庄严法化无量众生令欢喜故也。二见佛因果庄严之法生无量欢喜故也。下文具此二故作二释。即以悲智适悦为性。天竺本名起广爱乐心刹那速疾庄严菩萨解脱。二辨业用中先问后答。此中通问四法门。一问法门所作正显业用。二问法门境界明其所观。三问法门方便显其善巧。四问法门因行正显所因。下答中答上四问则为四段。初答所作业用中三。初能净众生心海。二能为众生灭障成德。三总结所作。初中先十心欠一。初一总。谓授以教法令闻熏心海。令息妄念现净心体故也。八心别辨可知。二善男子我为众生下灭障成德中二。初总明拔苦与乐。二若见众生在家下别显灭障成德。于中有三十三种分五。初十四门分十度化十四种众生。初施戒有五门。愿度有二门。谓初不求大果心。后舍化众生心。二为无色者下三门化厌色乐无色众生。三为苦恼者下二门化有苦众生。四为园观者下七门化著处众生。五为贪欲多下七门化惑障众生。三我以如是下总结成前法门名也。此则化众生令庄严德成生欢喜故也。第三复次善男子下答境界问。于中二。先辨观察菩萨境界。后又善男子下明观察如来境界。前中初举所观境释显庄严。后我见下辨无量欢喜。前中有二十四句种种。初自分德中差别德。从种种方便入如来下明胜进入果差别德并可知。就观佛境界二。先有十门观佛境相用。各先见佛果庄严。后生无量欢喜。初三身光严。次二光云严。次二行相严。后三出众严。二起者非起下明所见身光相用等。起则非起明用而常寂故。能喜所喜俱平等无性也。于中先标。二何以故下释不起所由。佛子下结境界。第三佛子此法门者下答法门方便善巧之义。于中有三十二门。初一是总显方便。次八约法说方便。后二十三约喻显方便善巧。后结。以非喻为喻者理实此法非世喻能譬。略举少分喻也。第五善财白下明法门因行。以去前问远故。是故重问发起。答中三。初总标数。二别列行相。以修十波罗蜜行故得此法门。三佛子是为下结行得果。第六善财白言下明法根深浅。先问后答。答中二。先长行后偈颂。前中四。一明知过去普照幢劫中发心修行。二于彼刹下二佛世界尘数劫修行。三最后命终下明于此贤劫中修行得法。四善男子汝所问我下结答所问。初中有三。一明于最初佛边发心得定。二彼道场上下明转生更值余佛得法。略举十生值于十佛得十三昧。三如是次第下总结十刹尘佛及受生得法。上明一劫中所见诸佛。二于彼佛刹下明二刹尘劫中各供佛修行及所经受生。显此法门根无极深远也。三最后命终下明此贤劫中供佛修行。于中三。初值拘楼孙等三佛得定。以此忍土在花藏中举本统末故云生此等也。二今复下明见舍那佛正得此法门体。三得法已深入下得法门用。于中有十。初总举所得善巧之海。二以此下九门别显业用。一见尘中诸佛。二见舍那普遍。三见彼诸佛。一一毛孔下明见化身诸佛充满法界。四观察三世下明同佛入证故。观佛体同故。出生等依证起用差别故。初总持出生门。谓依平等出一切方便此一切中各一出一切。如是重重出生至十一重一一故也。此是无尽无尽法门海也。五得圆满智地下明照过去佛十度行海。六普照如来过去无量下明照过去佛所得地位。七知无量佛下明知过去佛菩萨时二利行海。八普照如来一切智下明持法照佛。九于念念下总结所知。结答中五。一总结答。二如此界下以四佛类贤劫千佛。三如供养贤劫下类十方一切世界。未来一切劫诸佛悉皆供养。四彼离垢界犹在者以是十世中过去现在则现在现在故。又是净土无灾坏故。五汝当等结劝令学。二颂中十偈分五。初一诫听劝学。次二明修因旷远。次二供报恩田。次四救众生苦难。后一显己大愿。四我唯下结己自分

第五仰推中先举所推。谓善知时处。后非己知。难胜地竟

第六现前地知识中

初举法劝修中。道场佛众并同前释。妙德守护诸城者依证智总持智名妙德。常入一切城故云守护。又以观智守护心城令离妄念故名也

第二依教趣入中四。初偈赞中十颂。初一辞已受教来见此希境。二虚妄不知。三妙观无厌。四无著现力。五不动见佛。六惠光照机。七知业现身。八知世佛平等。九离相说法。十修广大行。二设敬辞退。三思念前法。初智慧分别者简择其义。随顺等趣证相应修广身证者正证在身现露相应也。四往诣等至后位也

第三见彼下见敬申请中三。先见胜依正中。一见依报眷属。二见正报身云有十一种身。二善财下设礼敬。三白言下申请

第四时彼夜天告下示已法界。于中二。先叹法器。二我已成下正显已法。于中有四。一标法名体。二显法义用。三辨法根深浅。四结唯自分。初中正证法界名曰甚深。后智蕴辩名为妙德。宣教随机广略无碍名自在音声。二是故佛子下显义用。于中有二。先总后别。初中六。一胜大师化。二调御师化。三明净日化。四平等心化。五我常以法施下正显法施摄生。六我以如是下总结智慧益。二复次佛子下别辨中四。初释甚深义。二释妙德义。三释自在音声义。四总结上三义。初中三。初举数总标。二所谓下别名释义。三佛子我以下总结业用。初总中观察者智照故。随顺者趣向故。摄取者正证故。别中举法界中十种义。约十种行显之。以行必称理理由行显故也。二佛子我如是思惟下释妙德义。初总举。二所谓下别辨十门。总持胜智妙德备具故名圆满。三以如是下总结益生。三复次佛子我或下释自在音声义中。初别显有二十三句。初三句约三慧。辨法。后二十句以十法约广略辨法。二佛子以如是下总结可知。四佛子我深下都结前法。谓入无坏法界者结初甚深义也。悉究竟如来正法者结妙德总持也。以无上法施等者结自在音声也。佛子我已成下结自分法体。念念下结业用。三尔时善财下辨得法久近明法根深浅。于中先问后答。答中二。初明离垢光明劫中供佛修行。二复次佛子下明于佛刹尘数劫中供佛修行。前中三。先于最初佛所得法门。二次有佛下略列所值九十八佛。三佛子于离垢下总结须弥山尘等佛。初中六。一举往时。二时有世界下显往处。三于彼城外下明往佛兴。四时有转轮王下明父王修行。于中三。初王闻法出家。二见恶毁法。三护法令兴。五时有比丘尼下明夜天本身发心得法。六佛子时轮王下结会古今。及得法利益。二次有如来下略列九十八佛。三佛子于离垢下结须弥尘等佛各供佛修护法门。二复有佛刹尘等劫中供佛修行是故佛子下显夜天名可知。四我唯下结自分第五仰推中十句。一了语。二知心。三入语音。四善设语。五分别法。六摄总持。七巧出法。八摄众生。九顺净智。十吼法施。我当下结非己分。现前地竟

花严经探玄记卷第十九
华严经探玄记卷第二十(尽法界品)

　　　　魏国西寺沙门法藏述


第七远行地知识内

初举法劝修中三。先指后位次。颂前法。三善财得利益。初中开敷树花者。若约位此地是有行有开发无相住故名也。约事此天在香树楼阁中故立此名。二颂前法者临去殷勤嘱付令修学故。于中十四颂半初二总颂境智法。次十一颂离垢光劫中供佛修行。于中初三总举。次五别颂于初佛边发大心等。次三颂明已后须弥尘等佛边修行得法。后一颂半结转刹尘劫中修行净治此法。三尔时善财下明闻偈得益。于中二。先长行得法有六句。一总举法体。二三昧。三总持。四通明。五辩海。六深法。后五是用。二偈赞夜天。于中十四颂分五。初四颂悲智甚深。次四颂度生广大。次二离障摄德。次三见时众除妄。后一用同佛果

第二依教趣入中。初敬辞。二念法。三往后位可知

第三见敬请中。初见依正主伴。二设敬。三申请并可知

第四答言下示己法界。于中有五。一显法义。二立法名。三明业用。四辨根深。五结自分。初中二。先明安乐众生行。光救夜中众生。谓日没等夜中放光是夜天之义。令免世险路求一切智道。若于山等救难中众生释光明义。二又善男子下明利益众生行。初化放逸众生令修知足行。次授与十波罗蜜。令破十障释成欢喜行可知。二我已成下立法名。依上三义遂立此名。天竺本名生广喜处知足光明菩萨解脱。三业用中先问后答。以是业用分齐故云境界。答中二。先举佛果力用益生彰己所学。于中先总后别可知。二我入此法门下明知菩萨因行业用显已同成。于中二。先总显。后我知下别辨。别辨中三。初知卢舍那佛本发心时修益生行。二知行菩萨行时修益生行。三通结一切所修行。初中五。先明大悲救物行。于中初见众生苦。二起悲救摄。三结成慈悲。二以知足法下明大智益生行。三成就菩萨下成神通利物行。四以无上净法下严土说法益生行。五分别一切未来下广摄时处修摄生行。二佛子卢舍那下明行菩萨行时益生行中二。先见众生具苦因苦果。谓初显集因。常于生死等是苦果。二发起大悲等明救令出离授乐因果。谓初教修道因。灭不善下令得灭果。三佛子以如是下结中二。初结前初发心时益生。二以如是下结修行菩萨行时益生。并可知。四善财白言下明法根深浅厚薄之义。于中先问后答。答中二。初叹深难辨承力许说。二乃往古下正显承力所说之法。前中亦二。先长行后偈颂。长行中三。初叹境难辨非但久远故难知。亦是当时发心即得深法满佛境故是故难知。此中难者一非闻惠能知。二非思慧能信。三非修慧能入。上心行处灭。四言语路绝。五非二乘智能证得。若尔岂可善财亦不可得知耶。二除佛神力下明有因缘亦可得知。初一句佛力加持为缘。依善知识等明内行高胜为其因方可得知。善财正是其人故云能须佛力方能信等。翻难也。三何以故下责何因要须佛力方能知耶。释以是佛境界故。若尔夜天云何得说。释亦我承佛力说。颂中二十一颂半有五。初一举境甚深颂前难说等。二有四颂明所不知人。颂前非诸天等能知。三有十四颂半颂前除佛神力等。于中初二颂前佛神力及依善知识成善根。次一颂前净正直心。次一颂前哀愍众生等。次六颂六度行及颂前拔烦恼树等。次二颂半颂前灭诸染污得普照等。次二颂得如来乐入佛功德等。四有一颂劝善财学。五有一颂前我当承力说也。二正说发心久近中有二。先长行后偈颂。前中三。初明过去大王起行即是本事。二有童女下明夜天本生同修胜行。三结会古今。初中有五段。一总举时处尘数佛兴。二佛子彼世界海中。有世界性下别举本处明轮王兴化。以是铁轮王故。云彼阎浮提。三彼大劫中下明有恶劫起。于中五浊炽然者总举也。谓劫浊见浊烦恼浊众生浊命浊具如别章。行十恶等造苦因也。死入恶道明受异熟果也命短等明受等流果也。以诸贪著下明增上果。四彼时人民下明苦人于王上诉求救为大悲之境。五时彼大王闻下对境起心成大悲之行。于中三。先心得大悲法。谓百万僧祇等。二口发大悲语。谓十种悲语等为愍众生十种苦故。一地狱苦。二烦恼苦。三老病死苦。四恐怖苦。五见疑苦。六愚痴苦。七悭嫉苦。八生死苦。九生盲苦。十障碍苦。十种对治如文可知。三时彼大王下明身行大悲事。于中五。先宣敕普告。二时城东下设大施会。三尔时阎浮下大众普集。四时王见已下明见乞者现前王大欢喜。是适悦意乐。于中四。一法说校量。二喻。三合。四何以故下释大喜所由。文并可知。五复次佛子时彼大王下正起胜想普施所须。第二时彼会中有一童女下明本生身同修胜行。于中六。初叹女德胜。二作如是念下顺善知识舍物。同愿脱庄严具者示背世间荣华之报。置王前而发愿者悕同出世菩萨大行。三时彼大王告此下王施与女者明菩萨摄受同行故也。四女人说偈赞王德者贺恩报故。五十二颂分二。初二十五颂总显大王兴世利益。后二十七别明本生利益之相。前中四。初六颂明王未兴时损二。次二偈明王兴益。三有十颂显王兴世翻捐成德。四有七颂明大王声教利益。二从王父名净下二十七颂别显本生中五。初四颂明前王世末。二有八颂明王兴先相。三有三颂父王游池。四有五颂明童子出生益。五末后七颂明王出利益。五尔时等明女赞已设礼。六王赞女德以衣授之主伴同益。第三结会古今中。略不结云尔时彼童女者今则我身是。第二重颂中十偈。初二天眼。次一天耳。次一他心。次一宿命。次四广知诸佛因果等事。后一结劝修学。五我唯下结自分可知

第五仰推胜进中五句。初明行广。二大愿满。三摄多德。四行无碍。五法自在下结非已分。远行地竟

第八不动地知识中

举法劝修内。愿勇光明守护众生者以此地中愿波罗蜜增上故云勇也。又准梵本是精进勇猛之义。非是勇出之状。以此愿勇之光饶益众生故云守护。教问八地净佛刹等行也。余同前释

第二依教趣入中二。初辞前。二趣后。略无念法

第三见敬申请中三。先见。二礼。三观。略无申请。以理法于身见已无请。初中二。先见身所在下显身相。于中二。初光明普照等总明身光深广。谓称理法界故遍事法界故。一切日月下别辨二十种身云自在。于中初八是应机摄化身。二诣诸佛所下八是应法成行身。三离炽燃下四是应理平等身。二善财见下礼敬念观。三于善知识下因观得胜心。初总次别后结。别中十心皆先举所得心名。后释心义并可知

第四尔时善财一心下明现证法界。于中四。初证得法体。二显法名义。三辨法根深。四结法本位。初中三。先得共法。二得正直心。三偈赞德。初中三。先观此天。身得尘数等是总举。若约自分是极位菩萨。共所得故名为共法。若约胜进同诸如来。共所得法故云共法。望下皆是不共。衍法师云。菩萨共法通论有四。一人法无二。与一切法界共。二因果无二。与一切诸佛共。三自他无二。与一切菩萨共。四染净无二。与一切众生共。二所谓下别列八十四种。一一中皆初标名后释义。并如文可知。三得如是下结。二尔时善财入如是下明因此共法更得直心无边可知。三颂赞中十偈分二。初三颂前法。余七请后行。前中初一颂所起十心标初心统于后也。次一颂所得共法。后一颂所得正直心。二唯愿下请后行。初三请授法。次三请授行。后一结重恩。第二尔时善财说偈下显法名义。先问后答。此中亦问法根深厚相通有三问。一问名义。二问发心久近。三问几时成佛。答中不答后问故唯二答。初答名义中。先名者身随应化智善开觉令物增善故云长养。二我入此下显义用中四。初释觉悟义。谓了法平等是正证故。二解一切下依证现用。释随应化义于中三。先无边现色是总句。谓摄论等名土自在依止法界。当此地也。二所谓下别有一百种色。检文欠二句。三于念念中现如是等总结。以是起信论中第八地名色自在地此之谓也。三或见或念下随机灭不善法安立善法等。释长养善根义。四佛子我住下结法门业用广大。第三如汝所问下明法根深厚。于中二。一叹深许说。二正说所说。前中三。初牒问许说。二菩萨圆满下叹显甚深。于中约五譬喻以显深义。初一日性无闇喻喻菩萨智无妄能破妄。二日光遍照喻喻菩萨寂而常用义。三虚舟济物喻喻菩萨无住摄生义。四空性无碍喻喻菩萨无功益物义。五化无形质喻喻菩萨用而常寂义。三佛子菩萨智慧下明结承力许说。二乃往下正说所说中二。先长行后偈颂。前中三。先明善光劫中供佛修行。二明日光劫中供佛修行。三结尘数劫中供佛修行。初中有二。初明于最初佛所修行得法。二转生值余佛。初中有十四段。一古佛出世。二昔人造恶。三佛正开导。四王力治罚。五太子悲救。六臣议令死。七请代囚命。八王怒令诛。九母请王审。十太子确救。十一代狱放囚。十二王许修福。十三正设施会。十四佛救太子。于中有八。一国人已集。二佛众云赴。三见佛威光。四敬礼申请。五说法益众。六太子得法。七结会古今。于中有四人。一太子。二恶臣。三狱囚。四大王。八出家得法。第二我于尔时下明转生值余佛略举八佛。通结一万。第二次复有下明日光劫中供佛修行。于中三。先总举数。二别列十佛及转受十生。三我诸趣受身下总结六十亿佛一一得法。第三如一劫下总结尘数劫中供佛修行修此法门。二重颂中三十六偈分九。初一颂承力许说。次六颂古世佛兴昔人造恶。次七颂太子悲救代命。次五颂初佛说法利益得法。次一颂结一万佛。次一颂结尘数劫等。次四颂结会得法。次八颂法门业用。后三颂长时益物下结自分仰推胜进。并可知。不动地竟

第九善惠地知识内

举法劝修。初指处。此园在迦毗罗城东二十余里。是摩耶生太子处。流弥尼者无正翻。义翻云花果等胜妙事具足也。二示人。名妙德圆满林天者谓善妙之德内备。发愿守护此林故以为名也。天竺本云有留弥尼天女。名妙圆光胜爱乐也。三教问中以是生佛处故教问生佛家等

第二依教趣入中亦三。一敬辞。二念法。三至林推觅

第三见坐下明见敬申请中。初见。二敬。三请可知

第四答言下授己法界。于中作五门分别。一显法义。二立法名。三明业用。四辨法根五结自分。初中二。长行与颂。长行中有四。初总标叹德。二列十名。三释十义。四结叹益。初中三。先总叹能行生如来家。二于念念下别显修法成行。三具足下明行成趣果。二列十名者有诸德释将配十地。一一别释。今就通释。一供佛愿。二觉心支者依菩提心出生余行名支也。三观寂灭。四净直心。五智普照。六生佛家。七佛光力。八达佛智。九严法界。十勤至佛。由行此十行令诸菩萨得生佛家故也。三提名别释中。十种即为十段。一一各三。谓标释结。初可知。二中有十种菩提心。皆有标名释义。支者差别义有十种故。又是因义为余行本故。三中有九种心。与前十心何别者。前是行本心。此是现行心故生佛家也。四中亦以十句释成直心。谓正直趣法坚心不动故生佛家也。五中亦以十行释成普照。初六可知。无碍眼者是方便。深入等是愿力。智者等是智度。由十行普照得佛家。六中亦以十句释生如来家。一随佛教生证深法门。二同佛大愿。三行同。四体同。五背向同。六长善同。七住法同。八得佛定。九摄众生。十闻持法。七中以九句释显佛光明力。谓知诸法如幻等故成就如化通明之力。同佛光力遍游十方故也。八中亦十句释分别萨婆若。一总观。二于无量劫下别显分别果智及智所知境等。并分别可知。九中亦有十句释庄严法界。谓严刹土化身严。起行严。摄生严等并准可知。十中亦有十句。释勇猛精进至佛。一总。二一切世界下别显三世佛智所知及示成正觉教化众生故也。四住是法下结成利益。于中先显十种利益行成。后以一切法下随应成佛。结生如来家。二重颂中十颂如其次第。各颂一受生法。文显可知。菩萨具此下结二我成就下明立名。言无量境界自在者明菩萨为物现生故云自在。奇瑞非一名无量境。天竺本云。我成就菩萨解脱名无量劫执持一切菩萨受生自在显现。三善财白言下明法门境界。先问后答。答中有三。初明下生有十瑞应。二明生时有十光明。三明受生有十自在。初中三。先天神自显本愿生此。二菩萨下生所现十瑞相。三此相现时下见瑞知菩萨生。二佛子摩耶夫人出迦毗罗下明生时有十光明。有举数列名总结可知。三摩耶于此毕利叉下明受生。于中有四。一总标。二别显。毕利叉者具云钵刺叉。义翻云高显树也。有处名阿输迦树。此云无忧树也。又阿说他树此云无罗树。谓绕三匝能灭罪障。此是菩提树非是生处树也。又名毕钵罗树。此云樒树。在岭南亦有此类可知。十自在者。一八部云集光照息苦。二腹受三千遍坐百亿。三毛孔现佛过去行法。四毛孔现佛过去本事。五毛孔现佛过去形色。六毛孔现佛往昔本施。七身中出佛本严土事。八身出八部宫殿满林。九身出菩萨赞叹舍那。十金刚地轮生大莲花以承菩萨。三摩耶生时下显相状。于中五。一朗耀挺特如空中日现。二威光赫奕如雷电光。三应机现身如山起云。四现破无明如闇中灯。五虽生不生用常寂故。四我于一念下明夜天结自所知受生分齐。四尔时善财下明法根深厚。先问后答。答中二。先长行后偈颂。前中十。一古世佛兴。二出往佛母。三攀树生佛。四授与乳母。五乳母得定。六得此法门。七结会古今。八广见受生。九知本大愿。十供佛持法。二颂中二十三颂半分四。初一诫听许说。二有八偈半明初佛所发心得法。三我于亿刹下十三偈明更供多佛净修增广。四末后一偈结叹无尽。下结自分及推胜进。并可知。善惠地竟

第十法云地知识内

初举法劝修中。城名如前释。瞿夷者古译名明女。又勘诸梵本或名峤比。此云覆障。谓在家父母所护。不令人见等。或名瞿婆。此云守护大地。佛为太子时有三夫人。瞿夷第一。耶输陀罗第二。摩奴舍第三。又瞿夷是王女宝。今表因位终极慈悲之相显著故取第一也。又以证法既满法喜适悦是妻义也

第二依教趣入中。一敬辞。二念法。三至后

第三见敬申请中三。先方便推求。二见其胜报。三致敬请问。初中四。先天众迎赞。二善财印述。三天众供叹。四升堂推觅。初中二。先迎二白言下赞。此是守堂神赞中四。初赞行究竟。二我观下赞精进得果。三我观下叹精进得法。四何以下释成可知。二善财答言下印述中二。初一句印其所说。二欲令下述自所作。于中四。初于恶众生起大慈行。有法喻合可知。二于修善众生起大喜行。三何以下释成所由。四若有菩萨下结行利益。于中十六句皆有标释可知。天神下总结可知。三善财将升下明天众供叹中。先供散其身。二颂叹其德十偈分四。初三叹利生行。次一求友行。次三无碍行。后三勇猛行。四尔时下升堂推觅可知。二即见下明见胜报。于中一见正报。二见眷属。三显眷属同行德。于中有十句。一本行同。二四摄同。三大悲同。四大慈同。五大智同。六不退同。七行满同。八离障同。九普行同。十成果同。三致敬请问中。皆问悲智等。逆顺无碍行有九句。一在染不污。二得理不证。三得果住因。四出世恒入。五处理现事。六无言现说。七知空摄化。八知寂恒供。九知真行俗

第四尔时瞿夷下示己法界中二。初叹问许说。二正示己法。于中作五门分别。一法义。二法名。三法用。四法根。五法位。初中二。先长行后偈颂。前中亦二。先十法显因陀罗行。有总标别辨及结可知。二勤修十法值善知识。亦有标释结可知。二颂中十三偈。初二颂前依善知识。次九颂余九行。后二结叹行用。二我已下立法名者。谓一切菩萨三昧深广以胜智观察分别。天竺本云成就菩萨解脱。名观一切菩萨三昧海境界。三善财白言下明法用中。先问后答。答中三。初知此娑婆世界中境。二知十方世界中境。三卢舍那下释能知所由。初中四。先知众生善恶耶正。二彼诸劫中下知佛因果。三知二乘眷属。四知彼眷属菩萨下明知菩萨众及其行位。亦是知菩萨三昧海。有诸句可知。二如此娑婆下知十方界。各十十世界者是无尽故也。三卢舍那下明能知所以中。有标征释并可知。四善财白言下显法根中。先问后答。答中有四。一明于初佛修行闻法。二更值六十百千亿那由他佛修行供养。三于最后佛所得此法门。四后于尘数劫中修治此法。初段中长分有十五段。一古世王都。二太子福报。三宝女端严。四太子求娉。五时彼园下明佛兴女梦。六天劝诣佛。七女求天子。十偈分二。初三自述己德堪为行侣。后七偈叹太子德请其纳受。八太子问女说十一偈分二。初四彰己离过。后七劝成胜行。九女母偈答。女有胜德。愿为纳受。有二十四颂分六。初二总说女缘。次六说女生处。次五具胜色声。次四智德过人。次二远离世患。后五具出世行。十太子答母。能不障道我当纳受。于中先长行有九句。一发心积德。二净修度行。三供佛护法。四严净刹土。五利乐众生。六修行具地。七行檀。八出家。九汝莫障我。二偈中七颂半。初一颂初行。次一起颂第六。次一颂第二。次一颂第四。次一颂第五。次半却颂第三。次一颂第十。后一颂第八九可知。十一时女答言下顺命同志幸唯见纳。有十四偈分三。初三求慕心坚。次六悕同胜行。后五说佛劝诣。十二太子闻佛欢喜赠宝。十三女母遂意重叹女德。十偈分四。初三叹德同太子。次三叹身业胜。次一语业胜。后三意业胜。十四时太子下相与诣佛。于中三。初见佛胜相。二致敬供养。三闻经得益。十五还告父王。于中八。初总白佛兴。二问答所闻。三王喜告言。四舍位诣佛。五闻法获益。六出家得法。七太子绍位弘其佛法。八结会古今。于中一会太子。二会父王。三会女母。四会眷属。五会女身。第二彼佛灭后下更值六十百千亿那由他佛。文中略列四十佛名。悉皆敬养。第三其最后佛下明于末后佛所得法因缘。第四我得此法门下更于已后尘数劫中值尘数佛修治此法。于中四。初供养多佛行犹未满。二佛子下闻多佛法未至普贤。三何以下释非普贤所以。四何以故者重责云既未能知普贤所行。何以得知齐佛境界。释以于彼毛孔中念念悉见等故。此则彰己但能见彼所现不能作彼现事。于中三。先见器世间及智正觉世间。二复次下见众生世间。三我于菩萨一一下总结所见。下结自分及推胜进并可知。法云地竟。上来总四十一人明大段第一寄位修行相竟

第二大段摩耶夫人下明会缘入实相知识。谓会前诸位差别之缘。令归平等一实法界。生于佛果如摩耶生佛故次明也。此中有十人分之为二。初一是总。余九是别。以初摩耶得智幻法门末后童子童女亦得幻住法门。以始终相会总别相融无二故也

就初中亦五义同前

初举法劝修中二。初长行指后。次说偈颂前。就长行中。摩耶者此云幻生菩萨。夫人者梵名提婆多。正翻应名天后。古人就义名曰夫人。问余经论说。摩耶生佛七日命终生忉利天。云何此中指迦毗罗城。答化相示灭。实报常存。若尔迦毗岂非化处。释此亦深非常人可见。如菩提树下即莲华藏等。又如双林示灭常在灵山等。又摩耶等诸眷属。若小乘中是实非化。若始教大乘中是化非实。若终教中亦实亦化。谓实是大菩萨示现为化故。若顿教中非实非化。以即相无相故。若圆教中并是法界实德。是人亦是法门故。又是舍那海印定中所现故属佛实德摄也。余并准之。二汝诣彼问下教问可知。二偈颂前法中三十三偈分三。初一总显己行。次十七偈远说前劫事佛因缘。前长行所无。次于后所过劫下十五偈正颂前长行所说因缘。于中先十颂前于诸佛所所得法门。次我于菩萨身下五颂前于菩萨毛孔所见等事。第二依教趣入中六。初辞前。二念后。三引导。四见胜。五致敬。六申请。就念后中三。初总念知识德。二具净法身下别念其身有十九种。三如是等下结成难见起四种念。一云何见。二云何亲近。三云何知其相。四云何闻法受持。三作是念已下明伴善知识方便引导。于中三。初城天教守心城。二妙德天赞德加持。三罗刹王教令起行。初中三。先供养善财。二教守心城有二十四种。一一各初劝所作。后释作所以。初中应守护心城者忍不起妄念也。离生死者由无妄念不起惑造业故云离也。又云应修无坏心城者以信法不坏故。又持法不妄故。又云应放心城普照光明者。以根欲性力智光照达群机故。余并准释可知。三菩萨摩诃萨下释成利益。于中先总标。二何以下释所以。三佛子下结

第二尔时有天下明妙德天赞德加持中。一赞叹摩耶令其欣乐。二放光加持。三善财获益。于中得十种眼。一一各先标眼名。后显眼义。并准释可知

第三时有守护下明罗刹王教令起行。于中三。初教十法得近知识。初总次别后结。别中一直心。二悲心。三智心。四不退心。五坚信心。六深心观性故。七大心普覆故。八广心了法界故。九巧心应病与药故。十常心行不断故。二复次下教十三昧。见善知识者以入三昧知佛菩萨平等法身故。又依三昧得见诸佛菩萨故。又以摩耶是三昧境故。初总次别后结。并可知。三尔时善财答下明教求善知识。先善财领前问后。二答言下正教求处。以摩耶所在遍十方故令礼十方求也

第四尔时善财随顺下明见胜依正。于中先见依报中。古德云。见大莲华从地出者是所诠法界名大莲花。如从心显名地涌出。又释前城天等三位。调炼善财令心至彻。慧眼得开方见摩耶实报境界故。云地涌出等有四。一莲花。二楼观。名摄取法界方藏者。摄取十方各尽法界蕴在其中故云藏也。古德云。五位自分胜进故名千柱也。三师子座。四于金铃中下出音声等九种法门流化。二善财见此下明见正报身有二。初见身故。二见身业用。初中三。初总举。次正见法界身云。后结胜。就正见中有五十七种法界身云分三。初二十种直列身名。二从不去色身下三十种皆先出身名后释身义。三如是色非色下七句简非世间五蕴所摄。三善财见摩耶下结其所现殊胜身云。第二善财见如是等下明身业用。谓此身云能增长众生十波罗蜜行。然不次第。初长其檀行。二出生下明精进行。三知一切下明忍行。四具足下明禅行。五皆悉严净下明方便行。六以明净下明般若行。七净佛道下明戒行。八得净法身下明愿行。九一念充下明力行。十如来智下明智行

第五善财见摩耶下明见已致敬中四。初牒前所见。二变身等彼。三礼已得定。四起已绕住

第六白言下申请中二。先申其本情。二愿为下请其为说。以此门是都会于前诸位法故。是故举初文殊教发。乃至于今至大圣所。总叙始终。欲同会平等故也。第四大段答言下示己法界。于中四。一标名体。二明业用。三辨根原。四结自分。初中大愿者宿愿力。由此生生常为佛母。如悲花经说也。大智者即般若为母也。幻者是愿智所作生佛之义。谓于己身不坏小。而广容于佛身。实无生而现生。天竺本云。我住菩萨解脱名大愿智幻庄严矣。二得此法门下明其业用。于中二。初为舍那佛母。二总为贤劫千佛母。前中长分有十。一得法生佛。二光入我身。三因见八相。四身容十方。五众同入胎。六胎内游行。七又念念下十方同入。八悉皆容下明大小无碍。九于此世界下结通十方。亦不分身者以此处身即是彼身故不须分也。十何以故下释所由。谓摄用归体也。二总为贤劫千佛母中二。先略列二百七十九佛。佛子如是下总结千佛。二亦于十方下明此处。为佛母不废自身。于十方界教化众生。三辨得法根原中。先问后答。答中六。一往时轮王。二临欲成佛魔来恼乱。三轮王降魔菩萨成佛。四愿为其母复供多佛。五结会古今。常为其母。六广显过现为十方佛母。四我唯下结自分。第五推胜进可知。会缘入实相知识中总门竟

第二明幻智念力知识者。自下九位知识皆是旧翻于奠本所欠。应是西域觉贤之所略耳。余共日照三藏。勘天竺诸本及昆仑本并于奠别行本并皆同有此文。是以于大唐永隆年。西京西太原寺三藏法师地婆诃罗。唐云日照。共京十大德道成律师等奉敕译补。沙门复礼亲从笔受

文中亦五。初举法劝修中。初示处内。何故此中上三十三天者。显是摩耶

后所住故。人间诸位会相尽故。二示人内。正念天者显大智自在。入理不忘故。童女者慈悲离染故。天主光者。显净义光明义是天义。最胜义自在义是主义。破闇义照现义是光义。即显悲智胜用以立斯名。三教问可知

第二依教趣入。及第三见敬申请并可知。言诱诲者。依梵本应云善能教诫教授诸菩萨等愿为我说

第四天女答下示己法界。于中四。初标法名体。二显法根深。三明法业用。四结己自分。初得菩萨解脱者以人简法。不同佛解脱。解脱即是法门。名无碍念者随所忆念无不现前。名为无碍。所念分明名为清净。念佛境具德名庄严。以宿命念智为体。二善男子我念过去下明法根深固。于中二。初明所供诸佛有三。初忆青莲劫中。先总明供佛。二又彼下别记八相。念力分明。二又忆下略列九劫中所供诸佛。三善男子下总结恒沙劫中常不离佛。二从彼一切下明所得法门。于中二。先总举所得。二受持下明修治明净。三如是先劫下明业用中。谓以此念力忆前诸劫及佛法。明了现前。无有闇障故以立此名。四我唯下结己自分。第五仰推可知。念力知识竟

第三幻智师范知识中。初举法劝修内。童子师者显教导师范故也。名遍友者。谓遍于一切学类众生悉为师训故以为名。二依教趣入中。先得法利益。二礼足辞退。三见敬申请可知。四答言下应示己法界。为与童子法门同故。是故示彼童子令往问之。又释此童子则是法门以名。无二故。人法无碍故

第四幻智转艺门知识中。初三可知。四时彼童子告下示己法界。于中三。一标名体。二显业用。三结自分。初名善转众艺者。众艺者是所知所解世间技艺则文字等也。善转者是能知巧智善。谓善巧转。谓转变以善巧智转世众艺成出世般若故以为名。以善巧量智为体。二我恒下明业用。于中三。初总举根本。二唱阿字时下别显四十二门。初唱阿字时入般若门名威德等者。梵语威德名阿答摩。是故唱世阿字时便即转入般若威德。以阿声同故。即此得彼以为难故。余门并皆多悉如是准释可知。三善男子下总结多门。言根本字者有二义。一以此等字并是世字之中根本字故。依此以入般若门故云为首。理实无量。二以此等字为所依根本。仗之以显般若法门。三我唯下结自分。第五如诸菩萨下仰推胜进中二。初总标通达世及出世二位章门。二别释二门。先明世法有十门。一知文字。前约此方。此通殊方故。是所推也。二知医疗。三别珍宝。四相住处。五观天地。六能相人。七解畜音。八别云霞。九知丰德。十识安危。如是下总结世法。皆是于此而显般若。非但文字知是推也。上来诸位善财所求。于此世法并皆舍弃。令此悉成般若法门为甚难故。是故示之。二又能下释出世法。初总与所知之法。谓释名出体。言随顺修行者明说法之意。二智入下明能知深证故无过失也。我当下总结非分

第五幻智无依门知识中

初举法劝修内。婆咀那者此云圆。谓具德圆备。出生无尽故以为名。又以调柔至顺超过余位故名贤胜

二三可知

第四答言下示己法界。于中亦三。一标名体。二显业用。三结自分。初中法门依梵名那阿赖耶蔓茶罗。那云无也不也。阿赖耶云依处也依止也。蔓茶罗云道场也圆场。谓无阿赖耶染分依处而有净分圆满道场。出生胜德不可穷尽。即转依究竟显德无尽也。二业用中。初一句标业用意为利众生故云既自等也。二得无尽三昧等总举。三以能下别显十种无尽。初六六根。后四胜德。一明。二通。三德。四光。三结自分。五推胜进并可知

第六幻智无著门知识内。初举法劝修中。城名沃田者。是南天竺近水下湿田稼甚茂故以为名。与下海涧国同。亦名贤陂城。又于所得解脱坚固安住故云坚固解脱。又一得永脱故云坚固。又所得菩萨真实解脱更无所求故以为名。四示己法界中三。一标名。正念现前离所知障故云无著。离烦恼障故云清净。谓顺理之念不杂二障故以名焉。二我自下明法具德备足无求。既是因人何得乃尔。释设更所解不异于此。但须修行故。无复求下结自推胜并可知

第七幻智光明门知识内。初中妙月者悲德清凉故以为名。上文云菩萨清凉月游于毕竟空。此之谓也。宅有光明是法门之用。四示己法界中标名。内证离障为净智。后智摄物故曰光明。又光明者对治无明故。净者治惑染故。余文可知

第八幻智无尽门知识内。初中城名出生者。城中出生人物故。长者无胜军者行德超过名为无胜。当体具德从喻如军

下示己法界中三。初标名。无尽相者所成德相无尽穷故。二我以下明业用可知。三结自分及推胜进并可知

第九幻智诚语门知识内。初中聚落名法者。在此弘法故。表此即法故。尸毗最胜者梵本具言名达磨湿毗阿羯。达磨云法。湿毗云空营。谓如军众去后空营之所也。阿羯云最上。应云最上法空营。营则是聚落处也。从处以立人名

下示己法界中三。初标名。诚愿语者此有二义。一从初发心立弘誓言。后必如言而行。不乖先言故名也。二菩萨行行时如施眼时有问悔不答言不悔。此言谁信。则立誓言。若实不虚令眼平复。如言则善故云诚愿语也。二过去下明业用中释上二义。先释初义。二我以住于下释后义。以能成满行故。下结自分推胜进可知

第十幻智归幻门知识内。初中城名妙意花者梵名苏满那也。以彼城门之侧有此花故立以为名。此亦在南天竺。童子童女表智悲相资。智则依德而起。悲则蕴德以成。旧本名妙德。当此德生也。妙德惠当此有德也。以本语名室利末此云有德。室利末底此云德惠。以声字相近故。二译不同也

下示己法界中三。初标名。幻住亦二义。一明所知诸法依缘虚立名为幻住。二能知之智住幻境中。此则住幻故云幻住。二以斯下明业用中二。初略知十种幻住。一一皆先标名后释。初六知世间法幻住。一总知。次二知人法幻。次二知三界生灭幻。次一知国土幻。后三知三乘幻。初一二乘。次一菩萨后一菩萨所作。下结幻境。自性不思者则有则空无二故不思议。又以自性亡二边亦不住于中故云不思议也。下结推可知。下利益善财亦可见。上来十人总明第二大段会缘入实相知识竟

大段第三。弥勒位是摄德成因相知识者。前既会缘入实。定堪成佛故。辨一生补处成因之义。五分同前

初举法劝修中亦三。初指处。二示人。三教问。初指处中此是南天竺近海岸故名海涧国。天竺本名海岸门国。园林具德名大庄严。林中有楼观显耀名明净藏。梵本毗卢遮那庄严藏。次菩萨往昔下出楼观因。二彼园林下示正报。弥勒者梵语具言名迷帝隶。此云慈。是其姓也。以姓为名。名曰慈氏。然有三缘。一由本愿。谓过去值大慈佛。因则发愿。愿我成佛亦得斯名。二由三昧名。下云见弥勒。初得慈心三昧。因以为名。三就相立名。母怀时有慈心。相师占曰由所怀子慈令母慈也。如母怀鹙子能论义等。又名阿逸多。此云无胜。以生具相好更无过者故云无胜。下叹其所作中四句。初化亲眷属。二化余人。三为善财。四通为一切。三汝诣下劝往教问中三。初教起十问。二何以下释广问所以。于中二。初明所求弥勒德广。二善男子下劝彼能求。亦起广心。前中二。初通显弥勒德成位满。二别辨弥勒是汝真友。以设若德满非己有缘亦不可求也。二劝善财广心中。初略举十事中不应足想。二何以故下释所以。既不于一善根生足。未知作几许耶。释云无量等也。文中总有八十句无量分七。初二十句明救生断障行。二净修无量下十句成己心志根欲行。三发起无量大精进下九句明力用自在行。四悉分别下十句明摄法治惑行。五诣佛刹下十句明供佛摄生行。六不惜寿命下十句明求法摄生行。七摄持下十句摄成菩萨深愿行。三略说下九句一切结显无尽。三是故善男子下正劝求善知识。于中七。初总劝敬求。二何以故下明行因善友。三何以故下释友能成行。四复次下显善友要胜。五又善男子下教起胜心。六何以故下释胜想所由。七善男子略说下明顺友成益。初中由前劝起广心。是故劝敬求善友也。第二何以故者但起广心。何须敬求善友。释以因善友广行方成。于中四十句行。初十句明愿行坚心行。二一切菩萨总持下十句明备具胜德行。三出生一切下十句明摄法益生行。四远离恶道下十句明殊胜超过行。第三何以故者何以此行皆因善友成耶。释以善知识能令行人除障起行故。于中三。初能灭障碍。二示导下能成行位。三灭一切下能令得果。第四复次下显善友要胜。于中十句约喻显德。皆有标释可知。二是故下结劝。第五又善男子下教起胜心。于中三。初二十二句教于善友起此胜心。皆有标释。明心下下堪见善友堪为法器。二又善男子应于下明于三处顺于法想。于中初有十句。一一皆有三想可知。三善男子诣善知下结劝。第六何以故下释胜想所因中先征。但求善友则得成行。何须起此心想。释因净此直心方堪见善知识。顺教增善故也。于中十句。一一皆法喻双举。第七善男子略说下明顺友成益。于中三。初得十重十不可说愿行。二略说下九句一切结因善友满。三如是等下八句明依善友起行之义可知

第二善财闻如是下明依教趣入中。略无敬辞念法。至后可知

第三以过去际下明见敬申请。于中三。先见。二礼。三请。初见中二。先见依报后见正报。前中三。初起胜念。二礼观察。三绕念赞。初中亦三。先念胜愿行。二作是念下明信智转增。三善财如是下结观胜境。二五体等明身礼智观。观中四。初于法界楼观起三宝福田想。二作是念下明等观楼观照三无性法界。初观圆成性。次等观如如来除妄等明观遍计性。后等观如影等明观依他性。三深心信下明观成得益。于中二。先总信解。谓观见无性平等理而不失缘起业果故云信解也。此中有七句。皆空无性而因此起彼。二解了回向下别辨解益中五。初解回向法。二舍离下明离倒执。初从自在而生者是外道执梵天自在天等生诸法也。本有实性次第生者有二释。一是外道冥谛之中本有其性后次第出也。二是小乘一切有部未来藏中。先有体性次第待缘而生也。三离我我所下明大乘正缘起法。四见有为下明见空有无碍法。五悉知下明见法称实。多喻证成。四善财礼未起下结益分齐。三稽首毕下明身绕念赞念赞。于中有三。初身业绕旋。二意业念观。三语业偈赞。就第二念有八十句。一一皆举能住者德叹所住处楼观。以初二句具显余并略之。于中分十。初约境显胜。二住甚深下约德显妙。三以一劫下约用显自在。四普照下约行显胜。五可尊重下约对治显胜。六住四禅下约定自在。七一切烦恼下约利他行。八得九次第下约护小乘行。九观阴下明染净无二行。十如是下结德住处。三语业偈赞中有五十五偈分七。初二偈总显弥勒德胜。二有八偈叹自行胜。三有九偈叹利他胜。四有八偈叹功德胜。五有九偈叹方便胜。六有十一偈叹三昧胜。七后八偈叹愿行胜。二见正报中三。初欲见。二遥见。三叹德。言从外来者摄化就机故。还来归本故。威德下叹德中。初挺特普照。二超世魔染。三深入下德齐因果。四住大智下叹受位灌顶。二致敬。三请问并可知

第四尔时弥勒下授己法界。于中二。初叹善财法器利益。二正令入己法界。前中有六。初为己眷属叹善财德令人仿习。二正为善财叹德令喜。三劝归文殊弥勒摄受。四善财自庆重请弥勒。五弥勒以偈重叹善财。六具叹无尽大菩提心。就初段中文有八。初指示大众。二叹善财精进德。频陀伽罗是犹觉城也。百十者。古师有三释。一云上来至此应有一百一十。但文中脱漏故不具列也。一云上来所列是正善知识。若通取主伴方便导引等则百一十也。是故上文未欠。满足王及大光王等。前皆云渐经人众聚落城邑旷野等。故知通取所经处有一百一十也。一云信等五位则为五十。后摩耶弥勒文殊普贤及佛为五此五十五。各有自分胜进故有一百一十也。此等并为旧经不足有此诸释。今既文具。不劳异释。此是总括前后知识有五十四位。分德生童子及有德童女则为五十五人。各有自分胜进故有百一十也。三如是童子下叹善财直学大乘德。文中有十句。文可知。四如是之人下叹行胜希有德。于中二。先标。二何以下释成。释成中三。初总释。二度无智海下别释。于中化二十一种众生。三救护下总结释可知。五诸善男子下叹善财菩提心希有德。六诸善男子若有菩萨下叹善财堪为胜轨德。七此童子者入威仪下叹善财如海深广行。八显现一切下明一切处遍修行。第二善财汝今得下正为善财叹德令喜。于中四。初叹善财本见文殊益。于中先总。二所谓下别远离恶导等入十信益。过童蒙地者入十住益。住功德地者入十行十回向益。具智惠地者十地益。下明入胜进佛智益。二若能如是下叹善财见功德云等已后诸善知识益。于中初总辨见胜人益。二随彼下别显闻妙法益。三善财汝应发大下叹善财超劫速成行。于中初总举得果速。次别显修因速。谓进行超群也。余菩萨约随位差别说。一生皆具者约普门该摄说。又此一生亦摄多劫。如上仙人执手成多劫行等。又此普贤法虽圆融相摄一位则一切故一生皆得。然亦要由直心精进方得速成。直心者心中不杂异念故。趣入猛盛故。精进者称心而作故。后其有下叹成利益。四善财当知下叹普行希逢德亦二。初叹行希成。谓过去佛往修行时。无有于一生身得逢尔许善知识者。是故汝今极为希有。二其有众生下亦叹利益。第三尔时弥勒下劝归文殊。弥勒摄受于中五。初劝往文殊。二善财悲泣以念深恩故。三文殊授璎。四善财奉散明以智导令成福行故也。五弥勒摩顶明加持摄受之义也。第四尔时善财下明善财自庆重请中。先说偈自庆。后设敬重请。于中三。初总敬请。二大圣下叹德请。于中初叹行位成满。次为烦恼下叹摄生济物德。三唯愿下结请。第五弥勒以偈重叹德中有六十八颂分六。初一总叹专求。次有十偈别叹善来。次有八偈叹其来意。次有十偈明行位成立。次有二十二偈叹利他兼自行。下有十七偈只结自他行。第六尔时弥勒下广叹菩提心无尽德。中有四。初结前生后。总叹发心。二汝得善利下叹得十种善利。三何以故下广显发心功德有二百一十八句。初一百一十五句明菩提心殊胜功德高齐佛果。二譬如有人得自在药下一百三句明菩提心自在功德广多无量。前中依光统师。分配十二住科为十二段。今谓此中一一各显菩提心中。一种胜德皆通始终。此亦不可别配诸位。一一皆约世喻显德准释可知。天德瓶者于中所索悉皆得故如如意珠也。恒娑者此云鹅毛。以此为衣水浇不著。喻菩提心尘垢不染。七使者贪等五钝使。复取身边二见故为七也。波罗提毗叉药者此云灯照药。毗楼那风者应是毗岚风。此云旋猛风也。次佛子菩提心者如是下结其功德等。于因果下释以菩萨诸位功德及佛果功德并皆从此心中所出生故。是故此心等彼所出。第二善男子譬如有人得自在药下明菩提心功德广多无量。于中一百三句。亦有诸德配十地分之。今亦通辨。一一各显一德。皆先喻后合。准释可知。以此说者听者俱是大人皆广见故。是故所举譬喻多非人间所有。频伽陀药者具正云毗笈摩。此云除去。谓能除去毒恶刹故。删陀那大药王树者此云续断药。谓此树药能令所伤骨肉等皆得后续故云也。药草名阿蓝婆者具云阿罗底蓝婆。此云得喜药。谓得涂身令身患心恶皆止生悦故以为名。忧陀伽婆罗栴檀者具云地毗乌罗伽娑罗也。地毗此云妙。乌罗伽此云腹行。即龙蛇之类。娑罗此云胜。亦云坚固。谓此栴檀坚固胜生在龙宫故以为名。波利质多树正云波唎耶咀罗拘毗陀罗此云香遍树。谓此树枝华实一切皆香故立此名。又此树香气于忉利天处一切普熏故名香遍。那利罗树者具云奈唎罗吉唎。此云茎等有用树。奈唎此云茎也罗是多声。谓茎等枝叶花果也。吉唎此云能作。谓此树茎等悉有用益众生故。此树出海中。其形甚高。似多罗树。其果甚美。于中有汁。似椰子树。阿罗娑药者具云呵吒迦阿罗娑。此云金光汁药。呵吒迦云金光明。阿罗娑云汁药。出于山中井内。诸龙守护。若有得饮皆成仙人。迦毗伽鸟者具云迦罗频伽。此云美音言鸟。谓迦罗云美音。频伽云语言。谓雪山中一切鸟声皆悉不及。又在卵中则能出声。阿夜健多铁者具云阿夜塞建那。谓阿夜此云铁。塞建那此云胜伏。谓此铁能伏碎余铁故名胜伏铁。摩伽罗鱼者此云极大之鱼。谓是巨鳖鱼也。四善男子下结前功德广多无量。初通举。后别结。善财何故在此广叹菩提心者。以是位终极故。功成德立。由本大心故须叹也

第二大段善男子汝先所问下正授己法界。于中有四。一授法体。二显法名。三辨来处。四明生处。初中五。先明摄入方便。于中二句。所牒问劝入令其趣证。二请其开门为求证方便。二弥勒弹指下加令入证。谓若就因力即是善财修无间道断除妄想。所证理现名曰门开。解脱道中正证法界名为即入。若就缘力即是弥勒加持。今约缘力说也。证已反顾本来性满非新得故。更无入处之门故云还闭。又以一证永得无有退失。更无复出故云还闭。三尔时善财观察下明证所见境。于中五。一见依报。二见正报。三见诸佛。四闻法音。五见出生。初见依报净土。中先见后益。见中此是弥勒实报所成楼观。次于内具百千楼观者明一土则一切土主伴具足也。二尔时善财睹见下明得益。于中先心喜障除益。后身遍楼观益。二又见无量下明见正报因果。于中有六。初总举本缘。初发心时。二或见初得慈心下明发心已后修行得记时。三或见为轮王下见本生随类生身有十三种。四或为四天王眷属下明见本生说法益物有十种。五或见满足下明本行成满德。六或见正受下明见业用自在德。于中先毛孔出身云。后复见下明毛孔出法门。三或于楼观见诸如来下明见诸佛摄化之德。于中三。先总通见。后尔时善财诸楼观中下别见八相成道摄生之相。以自在力无障碍故一中见也。三善财自见下结所见利益。四又闻下明闻法音。于中二。先闻五种法音声。一总辨所闻行法音。谓金铃中声及余严具亦闻此音。二闻初发心声。三闻成正觉声。四闻财法二施声。五闻成佛摄生声。二闻如是等下结闻声益得十种行门可知。五见宝镜中下明见出生。于中有六。初见宝镜中三世间。初见智正觉。次净世界下器世间。次又见下见众生世间。二又见宝柱中放光网。三见珠璎珞琉璃出水及光。四见花中人物。五见宝树中凡圣。六见半月像中行用。于中有十四种。一放光。二见弥勒本行施行。余十二种现身化导可知。又释通前总有七种法门。一铃现音声法门。二镜现形相法门三柱现住持法门。四璎现庄严法门。五花现开敷法门。六树现建立法门。七半月现住位起行法门。四弥勒告下问答辨定中三。先问。次唯然答。三譬辨定其见。于中有十喻显示。一梦见山海喻喻善财超妄见胜境。二临终业现喻喻难思境冥现。三非人所持喻喻加持见胜法。四龙宫奄久喻喻长劫谓须臾。五宝藏广现喻喻一中现多事。六遍处定境喻喻胜境随心现。七干城无碍喻喻所见无碍法。八升天见人喻喻见法得自在。九海现三千喻喻所见明了德。十幻现无碍喻喻威力现奇德。五尔时弥勒下摄威令起。于中三。初摄威警起。二先问所见。三称实而答并可知。授法体竟。第二显法名中。先问后答。以摄前后际故云入三世智。此即九世中三现在也。正念思惟者显能见之智明了无倒。庄严藏者明所见之境具德含藏。即楼观中摄一切劫一切刹各具胜德。皆有出生故立此名。又以此人位极不言我唯知此又是法行成满故云得如是等不可说法。第三大圣下辨来处。于中二。先明依报。初问后答。问意云。此小楼观内有尔许奇特事为是从外入来为不尔耶。答中有二喻。先明神力出生无从喻。二智愿所现无本喻。二善财白言下显正报。于中二。先问后答。问意前见弥勒从外来不知来处故问也。答中有三。初就实无趣。二从行说有。三随事辨来。又释初约法身。次就报身。后约化身。又初体。次德。后用。就初中有十句无趣。趣者是处义。谓无从来处亦无所至处。又趣是趣向义。亦无来去发趣故。二善男子下从行说有中。明法身随缘从行说趣同。净名云。吾从道场来。相似有七句。一悲。二戒。三愿。四通。五体。六用。七化可知。三汝所问下随事说来中。以海涧楼观是修道处摩离国是本生处。暂住生处。化人故从彼还此也。摩离者具云摩罗底数也。摩罗此云鬘。底数此云中。谓鬘中国此近摩罗耶山故名相同也。瞿波罗此云守护地。第四明生处中二。先问后答。问意前既云前生处来。未知何者是菩萨生处。答中二。初明依法家生行德处。二依事家生化身处。前中有五。一显所生处。二生缘眷属。三校量显胜。四所知自在。五体用广大。初中十种俱是生起行处故。一行因。二行缘。三行相。四愿扶。五化他。六观理。七随事。八益物。九无住。十顺古。二善男子下明生缘眷属中二十句。初七明生育。次四为长益。余九为成立同太子可知。三如是菩萨超凡下明校量显胜有十句。初一句超凡证性是总。生如来家下别九句可知。四摩诃萨生如是家下明所知自在。于中七句。一知趣空现受生。二了趣如化在有不著。三达无我化众生。四了生死能长时。五知阴幻。六了一切法。七得法身离染。五善男子我净法身下明业用广大有十句。初一法身充法界。余九德身满法界。二若诸同行下明依事家生化身处。于中有三。初生人中。拘提聚落者具云拘吒迦罗。此云楼观。即次前文名楼观聚落也。为三类众生。一为同行。二为灭慢。三为父母等。二生兜率为四种众生。一为化彼天。二集一生说法。三化宿世同行。四开佛所化。谓释迦遗法所化众生根未熟故如花未开。又利益未得亦如花合。待弥勒佛令其开发故也。三下生成佛汝及文殊俱见我者释有三义。一云我当来成佛时亦说此花严。彼时亦有文殊善财所说之法故云也。二云我成佛时汝与文殊俱来。助我宣扬法化。三为表法。谓善财何故上于佛会但求诸善知识而不求佛者。以善财此生是修因之身未成果故不至佛所。非谓不求。但成果隔因故说当见佛。以是满位故无仰推等也。上来摄德成因相知识竟

第四智照无二相知识者。显前因法生果体无分别绝境智等诸二相故

初举法劝修中。初劝往教问。以位极故教问。具足普贤行也。二彼当下叹德劝往。于中有二。初通显胜德。先征责后十句释成。一能满他行。二为佛母。三菩萨师。四勤化生。五大名闻。六大法师。七佛所赞。八住深智。九多劫修。十满普行。二善男子下别叹其是善财本缘。于中三。初明善财所成功德皆文殊力。二是故下结劝令往。三何以故下释显所由。是故上来所见所成皆是文殊也

二时善财下明依教趣入。于中三。初设敬辞退二尔时下造诣其处。今从弥勒却向文殊还行百一十城。故知从初至弥勒定经百十故也。至普门者摄别归普故。谓摄前诸差别位归此文殊普门故也。三观察下起念推求。此中汉本经欠十七行文。今勘梵本并翻补讫

三作是念时下明正证法界以表智照无二平等义故。无见敬申请等也。于中初申手摩顶。言过一百一十由旬者彻过如前差别之位至此平等普门之所。摩善财顶者示以普法灌其顶也。二而作是言下明语示教悔。于中二。先举所作行阙。后显不能入理。则显善财无此失故能得斯法。前中十句。一无信根者以阙行本故。二心没忧海者行心不发故。三功行不具者不修加行故。四已起精进并退失故。五不期多行故。六于一住著故。七不善发起菩萨行愿者此中二句。一不发愿。二不起行。九善友不护。十如来不念。二是等下明不能入理有十二句。初四举所知理法。二若周遍下显不能知分齐。三是文殊下明所成益。于中二。初赞慰令喜。二令得下明得法。于中初令得广多差别法有七句可知。二复令得入下令得普贤广大法。四既置下明摄用归本。以普贤道场是文殊自所住处。还安善财置于此处。同己所得。所作既毕。是以不现也。五于是善财下明成德究竟。于中初广见胜友。皆能顺教明其行缘。行缘既多。明成德非少。增长下显所成德有十句。一成悲智德。二寂用德。三深广德。四正勤德。五证教德。六行愿德。七照境德。八破障德。九成位德。十修普德也。智照无二相知识竟(又亦上来总是文殊当般若门竟自下普贤当法界门故也)

第五显因广大相知识以前照理无二显其甚深方堪成佛广大之因故。于中三。初举法劝修。二依教趣入。三正证法界

初中闻普贤名等者是何处闻。谓前文殊言声说故。又亦是前文殊所置善财于普贤道场。是故于彼闻此名等。于中初总显普贤德位。二地具下别辨普贤地位有十句。一地具者助道法等。又释信等行为成地法。二地法者诸地所行法如初地十愿二地戒法等。三地得者诸地所得果。谓调柔等。四地次第者诸地连接等。五地修者诸地中不住道仰修上地等。又是摄论中五修等。六地住处者功德住处故。又证智相应故。七地境界者二谛为境故。又遍行真如等为所证境故。八地持者任持所余诸功德故。又瑜伽三持中是圆满持故。九地共者三种同相智。诸地同行故。十地正道者根本后得二智为体故

二尔时善财下依教趣入中四。初起胜心。二见瑞应。三见光相。四结所见。初中起十种心者此十心之境并是普贤境界。是故起心还称彼境。方可得见普贤故也。二见十瑞应中先明得见所因有自他二力也。十瑞相者谓见普贤依报也。于中摄为五对中。先明土净。后住处众生净并可知。三见十光相者谓见普贤正报相。又前但直见。此中重见。又前粗相见。此中微细见。又前但见其体。此中见业用。于此十中初二但放光明。次四放光粗供具。后四人物利益可知。四结前所见必见普贤

三尔时善财下明正证法界。于中有八。一见身得益。二摩顶得益。三因深果厚。四举益劝观。五观见奇特益。六校量所得。七结齐佛果。八偈颂因果

初中二。先明所见法身。后明见已得益。前中有四。一总见普贤。二别观毛孔。三重观支节。四结遍十方。初中依前十心所念称境而见。初依前第一心见在道场如来前者表普贤齐佛果故。因果位同故。二心如虚空者依第二心见。三无染著者依第三心见。四除障净刹者依第四心见。五以无碍法者同前心。六充满十方亦同。七住一切智者是第七得萨婆若境心。八入诸法界者是深入法海心。九教化众生者是教化成就众生广心。十于一切劫下明前末后具因果心。亦摄前庄严道场心。二明见毛孔业用者前亦初总见净土。后见尘中业用今亦先总见正报。后见毛孔作用。于中二。十种分五。初一光救法界众生。次五出法界供具供养诸佛。次四出法界身云利益众生。次三出法界土调伏众生。后六出法界菩萨诸佛云。三重观支节等中。初见一三千界。次十方下通现十方世界风轮等。皆悉现显。四如此娑婆下结通十方中有四重普遍。初举舍那结贤首。二举贤首结东方三举东方结十方。四举十方结微尘。是故当知。前即身中苞容法界。广无边故显其普义。今即明此含法界身潜入微尘调柔无碍。明其贤义。是即内外周遍限量斯尽故名也。二尔时下明善财得益中。初总举因见所得。以究竟位中智故云不可坏也。下别显十智中。初四身遍见闻。后六智内充实。初五是佛智。后一是普贤智并可知

第二摩顶得定中二。初明此处一世界中摩益。先摩顶。次得定中三。初举定。二摄眷属。三明定用成益。有八句所益可知。二如此下结通十方世界佛所摩益同之。以善财等普贤故周遍十方也

第三尔时普贤下明因深果厚中三。先问答审见。二明因深远。三明结因成果。就因中初明所修之行有四句。初总明多劫修。二明修起大心。三在家修施行。四出家修道行。二善男子下结十句行。明说不可尽可知。三善男子我得下结因成果。于中先结因有成果之功故云力。有十句可知。二得是力下所成果德。于中初由了因得法身果。后由生因得色身果

第四汝且观我下明举益劝观。于中二。初总明难闻见。二别成不退益。于中五句。一闻名益。二见等益有七种相可知。三思念益。先约时后约生。四以如是下总结益用。五明转生益二句。一闻修因生净土。二见闻身生法身

第五汝复观我下明观见奇特。于中二。初身分之内见三种世间。并各无边。二又见下明见从身所出佛果业用

第六尔时善财迳由下明校量所得。于中二。初正校量显多。二何以故下释显多义。于中六句。一所入多。二所得多。三所知多。四所度多。五所修多。六不此没等明平等普遍同普贤境

第七尔时善财能自下明位满齐佛。于中有十六句。初一句总显因圆。二不久下总明等果。三一身充满明得普贤身。下有十三种等于诸佛。此是因位圆满更无所修。是故但云与诸佛等。不辨更求知识修因。普贤位竟

第八偈颂中有九十九偈半。问既云重颂未知颂何处文。答有人释。此是颂前善财当得十三种所等佛境。即科此文亦为十三段次第配释。此释不便。前善财所得是结集者说。非是普贤说。何因乃为重颂。又有释云此颂前普贤说自往因所事诸佛等。此亦难用。以偈文中总无此意。今释前长行中唯明因行。未说果用。今明重颂说果非因。文绮互显故也。又释今颂举果显因。是显发释故也。何故唯显佛德者为善财因行穷满不为可说因门。是故说佛果业用。又为普贤对佛前坐承力摄化其用究竟。推功在佛。偈中分六。初有五偈。诫听许说。略叹佛德。二时诸菩萨下三偈明众领劝叹说听受。三诸佛微妙下二十偈半通叹十方报佛胜德。于中五。初三明大智无著照机德。次四叹形言随感隐显德。次七叹主伴严土自在德。次五半叹遍转法轮微细德。后一总结十方诸佛德。四或见释迦下别叹释迦化身功德。于中四。初二十半叹佛意业作用。二安住下十九叹佛语业作用。三具足智功德下十五叹佛身业作用。四譬如工幻师下八偈半喻显无碍。就初意业作用中有五。初五明六度行智用。次三天身八相用。次二常在恒灭用。次四巧化随机用。次六半用身光寿刹用。第二语业中四。初五明转三乘法轮。并业用无生等是大乘法也。次五明六度觉品对治法。则释前三乘唯一圆音也。次五明五乘总别乃至多乘。次四明平等语业而应一切。第三具足下十五偈明身业作用中五。初三示凡身。次二现声闻身。次三现外道身。次三现示大力身。后四现诸天身及结。第四譬如下八偈半喻显三业中。初五偈明喻身业。一幻师喻二月现四德喻。一体圆净。二示增减。三应净心。四映二乘。三海现二能喻。一出宝。二现影。次一喻前意业。谓智日灭闇喻。后二半喻语业。谓法雨无从喻。化身竟。第五如来净法身下六偈叹法身德。于中四。初二明法身相。先法说后喻况。前中摄论法身具五种故。此中同彼。谓初句是白净法身为相。以是果圆满转故。二次二句是不思议相。谓于世间无物比故。三非有无者是无二为相。以非有为无为故。四次一句是无依为相。谓无所依故。五次一句是常。住为相。以无来去常住故。次二句举梦见及空画为喻。二有一偈明法身离相。亦先法说三句。一约用。二约德。三约体下一句喻显如空也。三有二偈明法身用无积聚。初一举二喻。谓摩尼出宝喻。二光明无体喻。谓诸天菩萨等皆名众生。悉有光明故云众生诸光明也。辨此等光各无停积处。同摩尼所出宝。亦无本相似。下一偈合法可知。四大仙下一偈圆法身。即相常寂。于中大仙现者明佛出现。于世虚空下举七喻以显。一空。二如。三自性。四实际。五涅槃。六离欲。七寂灭。谓佛现世则同此七义。是故即寂以显法身也。第六末后二颂即结说劝持。先举四喻可知。以显佛德深广。一心虑无限喻。二微尘难量喻。三海滴难知喻。四虚空无际喻。此下一举益劝信。谓信此普贤自在法者。究竟要当终齐佛果如善财与诸佛等等也。上来于下本十万偈花严内释前分三万六千偈竟

花严经探玄记卷第二十