　　No. 1735 [cf. Nos. 279, 1736]

大方广佛华严经疏

大方广佛华严经疏卷第一(并序)

　　　　唐清凉山大华严寺沙门澄观撰


往复无际。动静一源。含众妙而有余。超言思而迥出者。其唯法界欤。剖裂玄微。昭廓心境。穷理尽性。彻果该因。汪洋冲融。广大悉备者。其唯大方广佛华严经焉。故我世尊十身初满。正觉始成。乘愿行以弥纶。混虚空为体性。富有万德。荡无纤尘。湛智海之澄波。虚含万象。皦性空之满月。顿落百川。不起树王。罗七处于法界。无违后际。畅九会于初成。尽宏廓之幽宗。被难思之海会。圆音落落。该十刹而顿周。主伴重重。极十方而齐唱。虽空空绝迹。而义天之星象灿然。湛湛亡言。而教海之波烂浩浣。若乃千门潜注。与众典为洪源。万德交归。摄群经为眷属。其为旨也。冥真体于万化之域。显德相于重玄之门。用繁兴以恒如。智周鉴而常静。真妄交彻。即凡心而见佛心。事理双修。依本智而求佛智。理随事变。则一多缘起之无边。事得理融。则千差涉入而无碍。故得十身历然而相作。六位不乱而更收。广大即入于无间。尘毛包纳而无外。炳然齐现。犹彼芥瓶。具足同时。方之海滴。一多无碍。等虚室之千灯。隐显俱成。似秋空之片月。重重交映。若帝网之垂珠。念念圆融。类夕梦之经世。法门重叠。若云起长空。万行芬披。比华开锦上。若夫高不可仰。则积行菩萨曝腮鳞于龙门。深不可窥。则上德声闻杜视听于嘉会。见闻为种。八难超十地之阶。解行在躬。一生圆旷劫之果。师子奋迅。众海顿证于林中。象王回旋。六千道成于言下。启明东庙。智满不异于初心。寄位南求。因圆不逾于毛孔。剖微尘之经卷。则念念果成。尽众生之愿门。则尘尘行满。真可谓常恒之妙说。通方之洪规。称性之极谈。一乘之要轨也。寻斯玄旨。却览余经。其犹杲日丽天。夺众景之耀。须弥横海。落群峰之高。是以菩萨搜秘于龙宫。大贤阐扬于东夏。顾惟正法之代。尚匿清辉。幸哉像季之时。偶斯玄化。况逢

圣主。得在灵山。竭思幽宗。岂无庆跃。题称大方广佛华严经者。即无尽修多罗之总名。世主妙严品第一者。即众篇义类之别目。大以旷兼无际。方以正法自持。广则称体而周。佛谓觉斯玄妙。华喻功德万行。严谓饰法成人。经乃注无竭之涌泉。贯玄凝之妙义。摄无边之海会。作终古之常规。佛及诸王。并称世主。法门依正。俱曰妙严。分义类以彰品名。冠群篇而称第一。斯经有三十九品。此品建初。故云大方广佛华严经

　　世主妙严品第一

　归命十方极三际　　尘刹圆明调御师
　法界功德大悲云　　毗卢遮那大智海
　所住甚深真法性　　所流圆满修多罗
　一一尘方佛会中　　普贤文殊诸大士
　我今欲以一毛智　　测量无边法界空
　愿承三宝同体慈　　句句冥符诸佛意
　俾令法眼常无缺　　尽众生界如普贤
　回兹胜善洽群生　　速证菩提常乐果　

将释经义。总启十门。一教起因缘。二藏教所摄。三义理分齐。四教所被机。五教体浅深。六宗趣通局。七部类品会。八传译感通。九总释经题。十别解文义

初因缘者。夫圣人设教必有由致。若须弥巨海大因方为倾摇。今摇如来融金之德山。动深广之智海。非小缘矣。故下经。云非以一缘非以一事。如来出现而得成就。出现本为大华严故。先因后缘各开十义。以显无尽因。十义者。一法应尔故。二酬宿因故。三顺机感故。四为教本故。五显果德故。六彰地位故。七说胜行故。八示真法故。九开因性故。十利今后故。言法尔者。夫王道坦坦千古同规。一乘玄门诸佛齐证。故一切佛。法尔皆于无尽世界。常转如是无尽法轮。令诸众生反本还源。穷未来际。无有休息。故不思议品中明。一切诸佛能于一身化现不可说不可说佛刹微尘数头。一一头化尔所舌。一一舌出尔所音声。乃至文字句义。一一充满一切法界无有穷尽。斯则处以毛端横该法界。时以刹那竖穷劫海。处则顿起时则常起。不待别因。但随见闻说。有初成九会之别。诸慈悲者。于无尽中略此流传。令寻于此见无边法。如观牖隙见无际空。而此时处即同无尽。以一处即一切处。一时即一切时故。二酬宿因者。何以法尔如是转耶。宿因深故。夫根深则果茂。源远则流长。宿因既深教起亦大。深大云何。我佛世尊。创蹑玄踪栖神妙寂。悲智双运行愿齐周。是以妄想弗翦而廓彻性空。灵鉴匪磨而顿朗万法。乃以无障碍解脱阐斯沙门。宿因虽多略有二种。一者大愿力故。现相品云。毗卢遮那佛愿力周法界一切国土中。恒转无上轮。兜率偈云如来不出世。亦无有涅槃。以本大愿力。示现自在法。诸会佛加皆言愿力。及余诸文成证非一。二者昔行力故。谓无量劫依愿起行。行成得果方能顿演。故主山神偈云。往修胜行无有边。今获神通亦无量。法门广辟如尘数。悉使众生深悟喜。三顺机感者。谓昔因法尔虽能常遍。约可流传皆由机感。离机说法无所用故。其犹上有白月下资澄潭。潭清影现。机感应生。故兜率偈云。见佛亦复然。必假众善业。十方诸佛告功德林。言及诸菩萨众善根力故。解脱月云。此众无诸垢志解悉明洁等。皆是机感。广显机感。如第四教所被机中。然此机感通于现未。诸会当机即是现在。今之闻者。是未来机。四为教本者。谓非海无以潜流。非本无以垂末。将欲逐机渐施末教。先示本法顿演此经。然亦有二。一为开渐之本。出现品云。如日初出先照高山故。二为摄末之本。如日没时还照高山故。无不从此法界流。无不还归此法界故。法华亦云。始见我身。闻我所说。即皆信受。入如来慧。此渐本也。次云除先修习学小乘者。即开渐也。又云。我今亦令得闻是经入于佛慧。即摄末归本也。斯则法华亦指此经以为本矣。五显果德者。谓此本法中显佛胜德。令诸菩萨信向证故。不识宝玉不得其用。不知此德安能仰求。然果德有二。一依果。谓华藏世界海等。二正果。如来十身等。此二无碍以为佛德。然依正无碍通有六句。一依内现依。如尘中刹海。二正内现正。如毛孔现佛。三正内现依。四依内现正。五依内现依正六正内现正依。其文非一。又有四句。一或唯依。佛即刹故。二或唯正。刹即佛故。三俱。四泯。思之可知。随举一门则摄一切。并如下说。六彰地位者。为显菩萨修行佛因。一道至果有阶差故。夫圣人之大宝曰位。若无此位行无成故。此亦二种。一行布门。立位差别故。二圆融门。一位即摄一切位故。一一位满即至佛故。初地云。一地之中。具摄一切诸地功德。信该果海。初发心时便成正觉等。然此二无碍。以行布是教相施设。圆融是理性德用。相是即性之相。故行布不碍圆融。性是即相之性。故圆融不碍行布。圆融不碍行布。故一为无量。行布不碍圆融。故无量为一。无量为一。故融通隐隐。一为无量故涉入重重。故世亲以六相圆融。上下之文非一。七说胜行者。欲登妙位非行不阶。故君子不患无位。患己不立。行亦二种。一顿成诸行。一行一切行。故十住品云。一即是多多即一等。普贤行品说。一断一切断等故。二遍成诸行。此即行布。谓自大菩提心体相功德。乃至等觉中行。此二无碍例如位说。八示真法者。欲成行位须解法理。不体理事行亦非真。故兜率偈云。不了真实法。诸佛故兴世。此亦二种。一显事理无碍法。二显事事无碍法。并如义分齐说。九开因性者。谓上因果理事。皆由众生性有。若性非金玉虽琢不成宝器。良以众生包性德而为体。依智海以为源。但相变体殊。情生智隔。今令知心合体达本情亡。故谈斯经以为显示。亦有二种。一以言显示令其知有。二使其修行悟入显现。如下破尘出经卷等。亦如法华云。唯以一大事因缘故出现于世。所谓开示悟入佛之知见。众生等有故言唯一。十利今后者。既等有其分。故广利无边。此亦二种。一利今。即佛在当机。二利后。即今之见闻。发心品云。我等诸佛护持此法。令未来世一切菩萨未曾闻者。皆悉得闻。此益复二。一令得见闻为坚种。故出现品云。如人食少金刚终竟不消等。二令起行成证入故出现。又云。设有菩萨。无量百千亿那由他劫。行六波罗蜜。修习种种菩提分法。若未闻此如来不思议大威德法门。或时闻已。不信不解不顺不入。不得名为真实菩萨。以不能生如来家故。若闻此法信解随顺悟入。当知此人生如来家。乃至深入如来无量境界。良以有作之修。多劫终成败坏。无心体极一念便契佛家。贤首品云。十刹尘数如来所。悉皆承事尽一劫。若于此品能诵持。其福最胜过于彼等。又此利益别对前九成十种益。谓一闻法尔。则知常遍成见闻益。二闻本行。愿学佛发兴。成发心益。三闻机感。知法由善起。成造修益。四闻为本。知其义圆。成顿得益。五闻果德。则信乐愿齐。成灭障益。六闻位。期心证入。成摄位益。七闻行。发意修行。成起行益。八闻法。决须解了。成称性益。九闻因。知一切皆同。成转利益。十总具前九成速证益。故前九因皆为今益。亦可前一一门皆成十益。可以意得。因上十义故此教兴。发心品中有十所因。彼云。以佛神力故。世尊本愿力故等。因缘相参。对会因缘。可以意得。二明说经缘者。一切经首说时方人等。皆是缘起。今有十缘。一依时。二依处。三依主。四依三昧。五依现相。六依说者。七依听者。八依德本。九依请者。十依加者。今初依时。夫心冥至道则混一古今。法界无生。本亡时分。下经偈云。诸佛得菩提。实不计于日。况无涯之说。念劫圆融哉。今以无时之时。略显十重时别。初唯一念。二尽七日。三遍三际。四摄同类劫。五收异类劫。六以念摄劫。七劫念重收。八异类界时。九彼此相入。十以本收末。谓以非劫为劫故。于前十时。恒演此经。又此十种随一圆收。依此说时则无终始。亦随见闻说初成等。如前法尔中辩。若依此时则迥异余教。而余教时不出于此。或说三七六七等。随见闻故。广如旨归。第二依处者。夫智穷真际能所两亡。假说依真而非国土。况刹尘即入染净参融。圆满教之普周。难以分其处别。然真非事外。不坏所依。以上无时之时遍非处之处。然有言。此经在秽土说。居摩竭等故。有云。处净土说。在华藏故。有云。如实义者。二种身土无定异处。即于一处见闻异故。上之三义。后一近宗。然说此经处。净秽无碍通局交彻。各二四句。初净秽中。谓或唯染或唯净。如前二义。或俱华藏内娑婆故。或泯染净相。尽同一法界故。又或唯染。摩竭等覆净相故。或唯净。其地金刚染相尽故。或俱。隐显无碍故。或俱非。各相形夺二相尽故。次明通局交彻二四句者。谓或局。此一界故。或通。该十方故。或俱。即此即遍故。或泯。二相尽故。又或局。此界摄一切故。或通。此入一切故。或俱。即摄即入故。或泯。形夺相尽故。又以一尘例刹。亦有四句可知。若从陕至宽。略显十处。初此阎浮七处九会而周法界。如升须弥品。二周百亿同类一界。亦遍法界。如光明觉品。三遍异类树形等刹。四遍刹种。五遍华藏。六遍余刹海若种若刹。七遍前六类刹尘。皆有同异类刹。八尽虚空界。容一一毛端之处。各有无边刹海。九犹帝网。十余佛同。然上十类一一各遍法界。而前九正是遮那说法之处。然说十住等处。虽复各遍法界乃至尘毛。为门不同。亦无杂乱。若约十住与十行等。全位相摄。则彼此互无。各遍法界。若约诸位相资。则此彼互有。同遍法界。一一品会准此知之。十余佛同者。此佛既尔余佛亦然。故诸会结通皆云。我等诸佛亦如是说。然主主不相见。伴伴不相见。主伴伴主则互相见。若互不相见。即各遍法界。互相见故。同遍法界。亦无杂乱。亦无障碍。又上十处共为缘起举一全收。以一一处称法性故。而随前一一时皆遍此诸处。又随一一处皆具前时。顿说此经。此犹约器世间说。若约智正觉及众生世间。即一一佛身支节毛孔。皆摄无尽重重之刹。普贤众生一一皆尔。并是遮那说经之处。第三依主者。夫真身寥廓。与法界合其体。包罗无外。与万化齐其用。穷源莫二执迹多端。一身多身经论异说。今说此经。佛为真为应为一为多。若言真者。何名释迦。居娑婆界人天同见。若云应者。那言遮那。处莲华藏大菩萨见。见佛法身。若云一者。何以多处别现。若云异者。何以复言而不分身。故说此经佛并非前说。即是法界无尽身云。真应相融一多无碍。即卢遮那是释迦故。常在此处。即他处故。远在他方恒住此故。身不分异。亦非一故。同时异处。一身圆满。皆全现故。一切菩萨不能思故。今先明十身。后彰无碍。言十身者。自有二义。一约融三世间为十者。一众生身。二国土身。三业报身。四声闻身。五缘觉身。六菩萨身。七如来身。八智身。九法身。十虚空身。二就佛上自有十身。一菩提身。二愿身。三化身。四力持身。五相好庄严身。六威势身。七意生身。八福德身。九法身。十智身。广显其相如第八地。及离世间品辩。言无碍者。略有十义。一用周无碍。谓于上念劫刹尘等处。遮那佛现法界身云。业用无边悉周遍故。经云。如于此处见佛坐。一切尘中亦如是等。其文非一。二相遍无碍。谓于上差别用中。各摄一切业用故。三寂用无碍。无私成故。四依起无碍。无心顿现。海印力故。五真应无碍。应即同法一味平等故。六分圆无碍。一一身分即具全身故。七因果无碍。不碍现因故。八依正无碍。不碍现依故。九潜入无碍。入众生界。如如来藏。虽作众生不失自性故。故出现品云。佛智潜入众生心。又云。众生心中有佛。成正觉等。又亦摄一切众生。在一毛孔善化。天王云。汝应观佛。一毛孔。一切众生悉在中等。十圆通无碍。谓此佛身即理即事。即一即多。即依即正。即人即法。即此即彼。即情即非情。即深即广。即因即果。即三身即十身。同一无碍法界身云。以此身云。遍前时处。常说华严。是知或说报身在色究竟。约摄报说。或说报身在余净土。约引摄说。或说舍那坐千叶华。摄二地说。或说登地方见。约胜机说。或分三异。从体相用说。俱非此经真实之义。设分三十不同。亦权实对说。若不融前义。亦失经宗。第四依三昧者。夫动静。唯物圣岂然。乎。示轨后徒。明将有说。必须静鉴前理。受诸佛加。从定起而发言。言必真当。言必真当故。受者之心。自然笃矣。故于诸会。多明入定。为说经缘。有不入者。至文当说。其所入定。皆尽法源。业用难思。第五依现相者。谓法性寂寥。虽无诸相。无相之相。不碍繁兴。起教多端。相非一准。或放光动刹。或华雨香云。皆为发起。故诸会之内。将欲说法。多先放光。通表智光。以被物故。然有二种。一不坏次第光。随位增微故。二圆通无碍光。随一一光。皆结通故。随处放异。总有十光。各有所表。至文当知。其动地等。多在说后。则但是庆闻。如十地中。虽是庆前。义兼起后。则是教缘。第六依说人者。法无废兴。弘之由人。下文云。佛法无人说。虽慧莫能了。今此能说。通三世间。开即为五。谓佛菩萨声闻众生及器。更开为十。谓加三世。微尘。毛孔。器及有情。各有分圆故。毛孔微尘即是分说。此上诸说。通三世故。故普贤行品云。佛说众生说。及以国土说。三世如是说等。广则无量。法界品中类非一故。如僧祇随好。即是佛说。余会多菩萨说。法界品初有声闻说。诸善友等多菩萨说。亦名众生说。菩提树等即器界说。至文当知。其能说人用法不同。或用音声。或用妙色等。如教体中辩。第七依听人者。子期云。丧百牙辍弦若无听者。终无有说。即下诸众略有十类。至文当明。除当机众。余皆是缘。第八依德本者。川有珠而不枯。山有玉而增润。内无德本。外岂能谈。然唯约说者。前人此法故。略有二类。一者智慧最为首故。十方诸佛。告金刚幢言。及由汝智慧清净故。告金刚藏言。亦是汝胜智力故。二者余行愿力。十方诸佛。告普贤言。亦以汝修一切诸行愿力故。十方诸佛。告法慧言。及汝所修诸善根力。令汝入是三昧。而演说法。若感者善根。若化主行愿。皆属说因。第九依请人者。若约慈悲深厚。亦有无问自谈。若约敬法重人。要须诚请后说。初心识昧。未解咨求。上智慈悲。腾疑启请。然有二类。一者言请。二者念请。诸会有无现相品当辩。第十依能加者。夫圣无常应。应于克诚。心冥至极。故得佛加。然若佛自说则不俟加。如第九会。因人有说。要假上加。其第八会。行依法修。不异前故。略无有加。二七不入定。故无有加。余皆具有。所以加者。欲显诸佛同加即同说故。一说一切说故。亦显果海无言因相可说故。若尔僧祇随好应非一切。表微细难知故。超出因果故。然施设不同。不应一准。加有二种。一者显加。具于三业。二者冥加。但与智令说。普光法界。无显有冥。余皆具二。显必有冥故。余至下明。教起因缘竟。第二藏教所摄中二。先藏摄后教摄。前中亦二。先藏后摄。今初。藏谓三藏二藏。通称藏者。以含摄故。世亲摄论第一。庄严论第四。皆云彼三及二。云何名藏。答云。由摄故。谓摄一切所应知义。摄即包含。言三藏者。一修多罗藏。二毗柰耶藏。三阿毗达磨藏。初中先辩名。后显相。今初。亦名修妒路。亦名素怛缆。此皆梵音楚夏。古译为契经。智论之中。名为经藏。契谓契理。契机。经谓贯穿摄化。即契理合机之经。依主受名。契经即藏。持业释也。复云。正翻名线。线能贯华。经能持纬。此方不贵线称。故存于经。有云。案五印度。呼线席经井索。圣教。皆曰修多罗。则经正是敌对。斥于古德。经非敌对。今更详之。若一名四实。皆为敌对。则古如所破。若兼顺义。经自属于席经。敌对应名圣教。故梁摄论。译为圣教。彼论云。有阿毗达磨。非是圣教。为成圣教故。加修多罗名。古德见此儒墨皆称为经。遂借彼席经。以目圣教。则双含二义。俱顺两方。借义助名。更加契字。拣异席经。甚为允当。二显相者。西域四名。所目虽殊。意义相似。故同称修多罗。而圣教多含具上三义。故杂心云。经有五义。一曰涌泉。二曰出生。三曰显示。四曰绳墨。五曰结鬘。涌泉则注而无竭。出生则展转滋多。义同井索。有汲引故。显示正是圣教。显事理故。绳墨则揩定正邪。亦是绳之为经。能持于纬。同席经义。结鬘同线。线能贯华。结成鬘故。总上五义。不出贯摄。故佛地论第一云。能贯能摄故名为经。以佛圣教贯穿摄持所应说义所化生故。此或贯摄通所说所化。或贯穿法相。摄持所化。又世亲摄论释贯穿云。谓能贯穿依故相故法故义故。依者谓于是处由此为此而有所说。相者谓世俗谛相胜义谛相。法者谓蕴界处。缘起谛食静虑无量无色解脱胜处遍处菩提分无碍解无诤等。义者随顺密意说等。瑜伽二十五。显扬二十。大同此说。余义至十二分中当明。第二毗柰耶藏。初名。后相。前中亦名毗尼。梵言之略耳。此翻为调伏。谓调练三业。制伏过非。调练通于止作。制伏唯明止恶。就所诠之行彰名。即调伏之藏。或能诠藏。有调伏之能。即有财释。契经藏中类有此释。毗尼或翻为灭。灭有三义。一灭业非。二灭烦恼。三得灭果。或名尸罗。具云翅怛罗。此云清凉。离热恼因。得清凉果故。亦名波罗提木叉。此云别解脱。此就因得名。然有二义。一拣异定道。名之为别。二三业七支各各防非故名为别。亦翻为随顺解脱。此据果立。随顺有为无为二种解脱果故。亦名性善。如十诵律。亦名守信。如昔所受实能持故。后显相者。前名之中已含止作。即毗尼相。若别说者。世亲摄论云。毗柰耶有四义。谓犯罪故。等起故。还净故。出离故。广如彼论。第三阿毗达磨藏。阿毗名对。达磨云法。法有二种。一胜义法。谓即涅槃。是善是常故。名为胜。二法相法。通四圣谛。相者性也。状也。二俱名相。法既有二对亦二义。一者对向。谓向前涅槃。二者对观。观前四谛。其能对者皆无漏净慧。及相应心所等。由对果对境。分二对名故。慧但是对而非是法。非所对故。言对法者。法之对故。故对法藏。特名慧论。旧译为无比法。以诠慧胜故。世亲摄论云。阿毗达磨有四义。谓对故。数故。伏故。通故。对义同前。数者于一一法。数数宣说。训释言辞。自共相等无量差别故。伏者由此具足论处所等能胜伏地论故。通者此能通释素怛缆义故。亦名优婆提含。此云论义。亦名磨怛理迦。此云本母。谓以教与义为本为母。亦云依藏。生解。藏为解母。本即是母。亦名摩夷。此云行母。依藏成行故。行之母故。然此三藏。约其所诠。略有二门。一者克性则经诠三学。戒唯戒心二学。论唯慧学。如摄论说。二约兼正则三藏之中经正诠定。毗尼诠戒。论诠于慧。兼各通三。第二明二藏者。一声闻藏。二菩萨藏。即由前三藏。诠示声闻理行果。故名声闻藏。诠示菩萨理行果。故名菩萨藏。故庄严论第四云。此三藏由上下乘差别故。复为声闻藏及菩萨藏。摄大乘同此。此就二乘理果同故。合之。若约教行别故。即开三乘以为三藏。如普超等经。又由缘觉多不藉教。出无佛世。佛在世时摄属声闻故。但分为二。即是大小半满不同。第二明所摄者。此经三藏之中。正唯修多罗摄。兼诠余二。十藏等品广显戒故。问明等品显论义故。若就修多罗中以义拣教。则唯十藏摄。具足主伴显无尽故。教义融故。二藏之中唯菩萨藏。若分权实。但菩萨藏一分所摄。权不摄故。若约此摄。乃至声闻。亦此经摄。此能包含。无量乘故。拣于权实。至下立教中明。已辩藏摄。第二明教摄者。教有二种。一者通相。十二分教。亦分大小。至下十藏品辩。二者诸宗立教不同。今当略释。夫教海冲深。法云弥漫。智光无际。妙辩叵穷。以无言之言。诠言绝之理。以无变之变。应无穷之机。极位所承。凡情难挹。今乘理教之力。略启四门。一大意合离。二今古违顺。三分宗立教。四总相会通。今初。且西域东夏弘阐之流。于一代圣言。或开宗分教。或直释经文。以皆含得失故耳。且不分之。意略有五焉。一则理本一味。殊涂同归故。不可分也。二一音普应。一雨普滋故。三原圣本意。为一事故。四随一一文。众解不同故。五多种说法。成枝流故。以斯五义。故不可分。分之乃令情构异端。是非竞作。故以不分。为得。其分教者。亦有多义。一理虽一味诠有浅深。故须分之使知权实。二约佛虽则一音。就机差而教别。三本意未申。随他意语而有异故。四言有通别。就显说故。五虽分权实。须善会佛意。有开显故。又王之密语。所为别故。不识权实。以深为浅。失于大利。以浅为深。虚其功故。庄严圣教令深广故。诸圣教中。自有分故。诸大菩萨亦开教故。以斯多义。开则得多而失少。合则得少而失多。但能虚己求宗。不可分而分之。亦何爽于大旨。故今分之。第二古今违顺。曲分为二。先叙此方。后明西域。今初。诸释虽众。略叙数家。勒为五门。一立一音教。谓如来一代之教。不离一音。然有二师。一后魏菩提流支云。如来一音同时报万。大小并陈。二姚秦罗什法师云。佛一圆音平等无二。无思普应。机闻自殊。非谓言音本陈大小。故维摩经云。佛以一音演说法。众生各各随所解。上之二师。初则佛音具异。后则异自在机。各得圆音一义。然并为教本。不分之意耳。第二立二种教。自有四家。一西秦昙牟谶三藏。立半满教。即声闻藏。为半字教。菩萨藏。为满字教。隋远法师。亦同此立。斯则文据涅槃。盖是对小显大。通相之意。未于大中显有权实。亦含半满。二隋远法师。立渐顿二教。谓约渐悟机。大由小起。所设具有三乘。故名为渐。若约顿机。直往于大。不由于小。名之为顿。此虽约机。说有渐顿。而所说法不出半满。三唐初印法师。亦立二教。一屈曲教。谓释迦经。以逐机性随计破著故。如涅槃等。二平道教。谓舍那经。以逐法性自在说故。如华严经。又此二教略有四异。一主异。谓释迦化身。兴虑舍那十身异故。二处异。谓娑婆界木树草座。与华藏界中宝树宝座等异故。三众异。谓为声闻及菩萨说。与唯菩萨及极位同说异故。四说异。谓局处之说。与该通十方之说异故。此约化仪以判。然华严虽有随诸众生各别调伏。皆是称性善巧。一时顿演。涅槃等虽说一极。或对权显实。或会异归同。一切如来。或说不说。故云屈曲。约释迦为主。则未显十身。十身为主。必具释迦。娑婆之处。未融华藏。华藏之处。必融娑婆。略云四异。异实有多。诚如所判。但以屈曲之内。未显法之权实耳。四齐朝隐士刘虬。亦立渐顿二教。谓华严经名为顿教。余皆名渐。始自鹿苑。终于双林。从小之大故。然此经。如日初出先照高山。即是顿义。慈龙降雨。以证渐义。于理可然。渐约五时。次下当辩。第三立三种教。亦有三家。一南中诸师。同立三教。谓于前渐顿。加不定教。由渐中。先小后大。而央掘经六年之内即说。为遮此难故立不定。谓别有一经。虽非顿摄。而明佛性常住。即胜鬘金光明等。是为偏方不定教也。渐中开合。诸师不同。或但分为二。即是半满。或分为三。即武丘山岌法师。谓十二年前。见有得道。名有相教。十二年后。齐至法华。见空得道。名无相教。最后双照。一切众生佛性。阐提作佛。名常住教。此与唐三藏三时之教。大同。至叙西域中说。真谛三藏。依金光明。立转照持三轮之教。亦大同此。而时节小异。谓七年前说四谛。名转法轮。七年后说般若具转照二轮。以空照有故。三十年后具转照持。以双照空有持前二故。或分为四。即宋朝岌法师。谓于前三时。无相之后。常住之前。指法华经。为同归教。以会三归一。万善悉向菩提故。或开为五。然有二家。一道场慧观等。于无相之后。同归之前。指净名思益等。为抑扬教。二者即前刘公。不开抑扬。而有教之初。取提胃经。为人天教。上来诸师。皆于渐中。约时开异。若不加不定之教。则招难尤多。以初有大故。虽加不定。犹有妨难。略显五时之妨。余可例知。初明十二年前为有相者。自违成论。成论云。我今正明三藏中实义。实义即空。又阿含中云。无是老死。即法空也。无谁老死。即生空也。又智论云。三藏中明法空为大空。摩诃衍中明十方空为大空。皆显小乘已有二空。若云第二时说空者。十二年后。方制广戒。岂唯说空。又智论云。从得道夜。乃至涅槃。常说般若。岂前不说空。若云第二时中未显常住者。实相般若岂无常耶。涅槃亦说佛性。亦名般若。是知实相般若即是正因佛性。观照即为了因。又般若离四句。何曾存空。般若不坏四句。岂无妙有。是知小大各有四门。而但言初有次空者。各得一门之意耳。若云第三时中但名抑扬亦非常者。净名云。佛身无为不堕诸数。观身实相观佛亦然。岂无常耶。般若亦云。二乘智慧。犹如萤光。菩萨一日学智。如日之照。岂非抑扬。若云第四时中但显同归亦未明常者。寿量品云。常住不灭。又方便品云。世间相常住等。岂无常耶。五以涅槃。为常住者。当教可尔。而涅槃之时。亦有小乘之见。如阿含中说如来涅槃之相故。若以人天为初者。提胃虽说戒善。得道。皆通三乘。故彼经云。提胃得不起法忍。又违密迹经中。第二七日说三乘故。然上五时等。皆以约时克定。则有所乖。拣去不定。从多分说。亦有理在。二后魏光统律师。承习佛陀三藏。亦立三教。谓渐顿圆。初为根未熟者。先说无常。后方说常。先空后不空等。如是渐次。故名为渐。二为根熟之辈。于一法门。具足演说常无常空不空等。一切具说。更无由渐。故名为顿。三为于上达分阶佛境之者。说于如来无碍解脱究竟果德圆满秘密自在法门。故名为圆。此亦约化仪。说有前后耳。意明今时堪受顿者。必昔曾受化故。云根熟。上达之言。义兼地前。分阶佛境。即谓地上。于理亦通。三隋末唐初吉藏法师。依法华第五。立三种法轮。一始见我身。闻我所说。即皆信受。入如来慧。即根本法轮。二除先修习学小乘者。即枝末法轮。三我今亦令得闻是经入于佛慧。即摄末归本法轮。此判全约化仪。据法但有大小。然法华为于一类开显本末。若将定判一代圣教。收义不尽。以法华之前。亦有大故。岂般若等皆为枝末。又无量义云佛一切时说大小故


大方广佛华严经疏卷第一
大方广佛华严经疏卷第二

　　　　唐清凉山大华严寺沙门澄观撰


第四立四教者。略有四家。一梁朝光宅法师。依法华第二。立四乘教。谓临门三车。即是权教三乘。四衢等赐。即实教大乘。以临门牛车亦同羊鹿。俱不得故。并无体故。诸子皆索故。是知三皆虚指。以为方便。此则前三是三乘。后一是一乘。无乖教理。若唯说法华为实。则抑诸般若及诸大乘了义之经。是知昔大亦有权实。法华但会昔权。故说三皆虚指。昔实不滞方便故不会之。若约会权归实。即是会三为一。若破小显大。即是会二归一。若开权显实。则三是一。更无别一。故彼经云。汝等所行是菩萨道。先所出内。是子所知。若废权立实。义说为四。如揽三点以成一伊。点别非伊。伊具三点。昔三既别。实不兼权。今一全兼。成四无爽。若依昔未显说一切具有如来知见。根败之种。今并说成。则今昔有异。于文有据。义亦极成。二陈隋二代天台智者。承南岳思大师。立四教。云一三藏教。此教明因缘生灭四真谛理。正教小乘旁化菩萨。二者通教。通者同也。三乘同禀故。此教明因缘即空无生四真谛理。是摩诃衍之初门。正为菩萨。旁通二乘。大品云。欲得声闻乘。当学般若波罗蜜等。然教理智断行位因果皆通。浅深不同。于共般若。唯共于浅。三别教。别即不共。不共二乘人说故。此教正明因缘假名无量四真谛理。的化菩萨。不涉二乘。故声闻在座如聋如盲。不名不共而云别者。兼欲拣非圆故。以一因迥出。一果不融。历别而修。不得因果圆融故。四圆教。圆以不偏为义。此教正明不思议因缘。二谛中道。事理具足。不偏不别。但化最上利根之人。故名为圆。华严经云。显现自在力。为说圆满经。无量诸众生。悉受菩提记等。别则教理等皆别。圆则教等皆圆。又此四教由三观起。从假入空。析体异故。有初二教。从空入假。从假入中。有别教起。三观一心中得有圆教起。又此四教。不局定一部。一部之中。容有多故。又更以四种化仪收之。谓顿渐不定秘密。顿渐同前岌公。后二。谓一音异解。若互相知。名为不定。互不相知。即名秘密。此师立义。理致圆备。但三藏教名义。似小滥。以余三教亦有三故。所以尔者。良以智论之中多詺小乘为三藏故。成实论中亦自说云。我今欲说三藏中实义故。初对旧医戒定慧故。立此三事。迢然不同。异后三教。通教意融三故。别教依一法性而显三故。圆教三一无障碍故。所以不名小乘教者。此教亦有大乘。六度菩萨。三十四心断结成真佛故。故藏通别圆之义。四教互有。而核其定实。余三不成。唯成当教中义耳。但判华严兼于圆别。以就登地已上。约寄位行布。为别义故。名异义同。亦无大过。三唐初海东元晓法师。亦立四教。一三乘别教。如四谛缘起经等。二三乘通教。如般若深密经等。三一乘分教。如梵网经等。四一乘满教。如华严经等。然三乘共学。名三乘教。于中未明法空。名别相教。说诸法空。是为通教。不共二乘。名一乘教。于中未显普法。名随分教。具明普法。名圆满教。然此大同天台。但合别圆。加一乘分耳。自言且依乘门。略立四种。非谓此四遍摄一切。故无有失。四贤首弟子宛公。依宝性论。立四种教。论云。有四种众生。不识如来藏。如生盲人。一者凡夫。二者声闻。三者辟支佛。四者初心菩萨。言四教者。一迷真异执教。当彼凡夫。二真一分半教。当彼二乘。三真一分满教。当彼初心菩萨。四真具分满教。即当彼识如来藏者。初教谓诸外道迷于真理。广起异计。二谓小乘。于真如随缘不变二分义中。唯说生空所显之理。故名为半。如涅槃半字。三谓但得不变。不得随缘。故名一分。而双辩二空。故名为满。四由具随缘不变二义。故名具分。广如彼说。然今判圣教。那参邪说。若对教主。应如此方先立三教。或如西域。分内外及六师等。又依涅槃。为半满者。后二既满。不应复有一分之言。既但得不变一分。岂名为满。又涅槃半满。岂唯约二空。岂彼不说妙有。而诃空耶。故其所立。未为允当。第五立五教。略有二家。一波颇三藏立。一四谛教。谓四阿含等。二无相教。谓诸般若。三观行教。谓华严经。四安乐教。谓涅槃经。说常乐故。五守护教。谓大集经说守护正法事故。此释名局。以观行等皆互有故。二贤首所立五教。至下当知。第二叙西域者。即今性相二宗元出彼方。故名西域。谓那烂陀寺同时有二大德。一名戒贤。二名智光。戒贤远承弥勒无著。近踵护法难陀。依深密等经瑜伽等论。立三种教。以法相大乘而为了义。即唐三藏之所宗师。谓佛初于鹿苑。转四谛小乘法轮。说诸有为法皆从缘生。以破外道自性因等。又缘生无我翻外有我。然犹未说法无我理。即四阿含等是。第二时中。虽依遍计所执。而说诸法自性皆空。翻彼小乘。然于依他圆成犹未说有。即诸部般若等经。第三时中。就大乘正理。具说三性三无性等。方为尽理。即解深密经等。是故于彼三时。初堕有边。次堕空边。俱非了义。后时具说遍计性空。余二为有。契会中道。方为了义。此依深密。所判。二智光论师。远承文殊龙树。近禀青目清辩。依般若等经中观等论。亦立三时教。以明无相大乘为真了义。谓佛初鹿苑说小。明心镜俱有。次于中时。为彼中根。说法相大乘境空心有唯识道理。以根犹劣。未能全入平等真空。故后第三时。为上根说无相大乘辩心境俱空。平等一味为真了义。又初渐破外道自性等故。说因缘生法决定是有。次渐破小乘缘生实有之执故。说依他似有。以彼怖畏此真空故。由存假名。而接引之。后时方就究竟。而说缘生即空平等一味。此三次第。如智光论师般若灯论释中引大乘妙智经说。然此二三时。并不能断一代时教。以各有据互相违故。各别为于一类机故。深密经意。为于一类餐般若者。闻平等空。拨无因果。不了空有无二故。第三时。为其分析于一法上空有之义。其妙智经。则以一类闻说三性迷唯识者。未能忘心观缘起者。定谓似有故。令总忘心境。即事而真。得斯意者。则不相违。然欲会二宗。须知二宗立义。有多差别。略叙数条。一者一乘三乘别。二一性五性别。三唯心真妄别。四真如随缘凝然别。五三性空有即离别。六生佛不增不减别。七二谛空有即离别。八四相一时前后别。九能所断证即离别。十佛身无为有为别。且初二义者。由性有五。一不同故。令乘有三。一权实。如法相宗意。以一乘为权。三乘为实故。深密三时教中。初皆不成。次一向成。是为若过若不及。皆非了义。第三时中。有性者成。无性不成。方为了义。故云普为发趣一切乘者。又初二卷中。皆云一乘是密意说。故知是权。又胜鬘经。以一乘为方便故。大般若五百九十三中。善勇猛菩萨言。唯愿世尊哀愍我等。为具宣说如来境智。若有情类。于声闻乘性决定者。闻此法已。速能证得自无漏地。于独觉乘性决定者。闻此法已。速依自乘而得出离。于无上乘性决定者。闻此法已。速证无上正等菩提。若有情类。虽未已入正性离生。而于三乘性不定者。闻此法已。皆发无上正等觉心。深密第二大意同此。又云。一切趣寂声闻种性补特伽罗。虽蒙诸佛施设种种勇猛加行方便化导。终不能令当坐道场证阿耨多罗三藐三菩提。又十轮第九亦说。三乘各定差别。皆以性定五故。故楞伽中。佛告大慧。有五种种性。一声闻乘性。二辟支佛乘性。三如来乘性。四不定乘性。五者无性。大庄严论及瑜伽论。皆同此说。善戒地持。虽但说二种性。一有种性。二无种性。亦云无种性人。无种性故。虽复勤行精进。终不能得无上菩提。但以人天善根。而成熟之无性。瑜伽亦同此说。若法性宗意。则以三乘是权。一乘为实。法华经云。十方佛土中。唯有一乘法。无二亦无三。除佛方便说。又云。初以三乘引导众生。然后但以大乘而度脱之。以性唯一故。故云诸佛两足尊知法常无性。又第三云。一相一味究竟涅槃常寂灭相。涅槃亦云。佛性者名为一乘。师子吼者名决定说。决定宣说一切众生皆有佛性。凡是有心定当作佛。三十三又云。一切众生同有佛性。皆同一乘一解脱一因一果同一甘露。一切当得常乐我净。是名一味。又法华第三云。我灭度后复有弟子。不闻是经。不知不觉菩萨所行。自于所得功德生灭度想。当入涅槃。我于余国作佛。更有异名。是人虽生灭度之想。入于涅槃。而于彼土求佛智慧。得闻是经。唯以佛乘而得灭度等。智论九十五亦同此说。明知。趣寂决定回心。法华论中四声闻内决定及增上慢。此二根未熟故。菩萨与记方便令发心。既云未熟。明必当熟。方便令发。即菩提心。不可不顺己宗。判为论错。入楞伽第二第四第七。皆同说二乘无实涅槃。但是三昧力故。后必当得无上菩提。法华论中。意亦同此。皆是假说涅槃。故云三昧。胜鬘亦云。言诸二乘得涅槃者。是佛方便。又无上依经宝性佛性二论皆说。入灭二乘。于三界外。更受变易。密严经中。二乘毕无灰断永灭。如是经论。其文非一。永寂声闻。必无明矣。涅槃第九菩萨品中。广明阐提断善不能发心。当文即云。彼一阐提虽有佛性。而为无量罪垢所缠。不能得出。如蚕处茧。此则有而非无。又云。或有佛性一阐提有。善根人无等。则知无有无种性人。况前引楞伽五性自迷其文。彼经第五性云。五者无性。谓一阐提。此有二种。一者焚烧一切善根。即谤菩萨藏。二者怜愍一切众生界。即是菩萨。若有众生不入涅槃。我亦不入。大慧白言。此二何者常不入涅槃。佛言。菩萨常不入涅槃。非焚烧一切善根者。以知诸法本来涅槃。不舍一切诸众生故。此意则明菩萨入而不入。既云菩萨常不入。非阐提者。则明阐提后必入矣。况经自云复以如来神力故。或时善根生耶。庄严第五。无性亦有二种。一是时边。二者毕竟时边。谓暂时之无即前阐提。毕竟谓永无。即大悲菩萨。是知前来所引大般若深密等经皆是未说法华之前。就其长时云定性无性非永定永无。诸论随佛方便成立故。云定无耳。故宝性佛性等论皆说。以一阐提谤大乘因。依无量时说无佛性。非谓究竟无清净性。若谓法华是第二时教。为引不定二乘故。说一切悉皆成佛。而犹未说定性不成。故名密意。非了义者。何以自判法华为第三时教。谁敢判于法华。为不了耶。妙智经中。及梁摄论成立正法中。皆以一乘居三乘后。故真谛三藏部异执记云。三十八年后。说解节经等。无量义云。四十年后。说法华经。明知法华居后。故经云临欲终时。若不信法华居后涅槃临终。居然可信。岂不亦以一乘一性破三五耶。若以般若。为第二时。法华为第三时。于理即通。复自违深密第三时中。普为发趣一切乘者。以法华破三故。明知深密三时。不能定断一切圣教。以未居最后故。且约显一类义。故分三耳。义如前说。若将法华。望之应有四时。以一乘教。破前三乘故。若谓佛性有二。一者理性。二者行性理性定有。行性或无。斯言可尔。故涅槃云。或有佛性善根人有阐提人无。即是行性。或有佛性二人俱有。即是理性。然涅槃依于理性明其等有。故云凡是有心定当作佛。不言凡是有行定当作佛。若谓理性定有。容趣寂不成。则违教理。是知阐提不作佛者。以作佛非阐提故。乃抑扬当时耳。若谓法华入灭后信一乘。即是变化权声闻者。权必化实。无实化谁。又岂不误于一类怯弱。好灭众生。是知趣寂。皆是法华前意耳。又胜鬘经云。若如来随彼所欲。而方便说。即是一乘。无有二乘。二乘入于一乘。一乘者即第一义乘。此意明随欲方便而说二乘。明知即是一乘。无有二矣。不晓此意。将上方便。连下一乘而读之。辄断一乘。以为方便。惑之甚矣。又彼经中。广破二乘。云无涅槃。又云。此经断一切疑。决定了义入一乘道。岂说一乘。以为方便。设有方便之言。尚在法华之前。况复无耶。法华云。此经难信难解。佛现在世。犹多怨嫉。况灭度后。诚哉斯言。若信执三乘五性。不信一乘一性者。深为可愍。故百喻经第二中。王改聚落。五由旬为三由旬喻。以喻方便于一说三。后人但信于三不信于一。即其事也。上约二宗各别所据。则互相违。反若会释者。亦不相违。谓就机则三。约法则一。新熏则五。本有无二。若入理双拂。则三一两亡。若约佛化仪。则能三能一。是故竞执。是非。达无违诤。大集五部。虽异不离法界。涅槃各说身因。佛许无非正说。余义次下当会古今违顺竟。第三立教开宗。分二。一以义分教。二依教分宗。今初以义分教。教类有五。即贤首所立。广有别章。大同天台。但加顿教。今先用之。后总会通。有不安者颇为改易。言五教者。一小乘教。二大乘始教。三终教。四顿教。五圆教。初即天台藏教。二始教者。亦名分教。以深密第二第三时教。同许定性二乘俱不成佛。故今合之总为一教。此既未尽大乘法理。故立为初。有不成佛。故名为分。三终教者。亦名实教。定性二乘。无性阐提。悉当成佛。方尽大乘至极之说。故立为终。以称实理。故名为实。上二教并依地位渐次修成。故总名为渐。四顿教者。但一念不生。即名为佛。不依地位渐次。而说故立为顿。如思益云。得诸法正性者。不从一地。至于一地。楞伽云。初地即为八。乃至无所有何次等。不同前渐次位修行。不同于后圆融具德。故立名顿。顿诠此理。故名顿教。天台所以不立者。以四教中皆有一绝言故。今乃开者。顿显绝言。别为一类。离念机故。即顺禅宗。五圆教者。明一位即一切位。一切位即一位。是故十信满心。即摄五位成正觉等。依普贤法界帝网重重主伴具足。故名圆教。如此经等说。若约所说法相者。初小乘中。但说七十五法。但说人空。纵少说法空。亦不明显。但依六识三毒。建立染净根本。故阿含云。贪恚愚痴是世间根本等。未尽法源。故多诤论。部执不同。二始教中。广说法相。少说法性。所说法性。即法相数。说有百法决择分明。故少诤论。说有八识。唯是生灭。依生灭识。建立生死及涅槃因。法尔种子。有无永别。是故五性决定不同。既所立识。唯业惑生故。所立真如。常恒不变。不许随缘。依他起性。似有不无。非即无性真空圆成。说经空义。但约所执。既言三性五性不同故。说一分众生决不成佛。名生界不减。真俗二谛。迢然不同。非断非常。果生因灭。同时四相。灭表后无。根本后得。缘境断惑。义说双观决定别照。以有为智。证无为理。义说不异而实非一。既出世智。依生灭识种故。四智心品。为相所迁。佛果报身。有为无漏。如是义类。广有众多。具如瑜伽杂集等说。三终教中。少说法相。多说法性。所说法相。亦会归性。所立八识。通如来藏。随缘成立。不生灭与生灭和合。而成非一非异。一切众生。平等一性。但是真如。随缘成立。依他无性。即是圆成。一理齐平。故说生界佛界不增不减。第一义空。该通真妄。真非俗外。即俗而真故。虽空不断。虽有不常。四相同时。体性即灭。缘境断惑。不二而二。有能所断。二而不二。说为内证。照惑无本。即是智体。照体无自。即是证如。非智外如。为智所证。非如外智。能证于如。世出世智。依如来藏。始本不二。则有为无为非一非异。故佛化身即常即法。不堕诸数。况于报体。即体之智。非相所迁。如是义类。亦有众多。次第对上。如楞伽等经起信等论。若会上二宗。广如别说。四顿教中。总不说法相。唯辩真性。亦无八识差别之相。一切所有。唯是妄想。一切法界。唯是绝言。五法三自性俱空。八识二无我双遣。诃教劝离。毁相泯心。生心即妄。不生即佛。亦无佛无不佛。无生无不生。如净名默住显不二等。是其意也。五圆教中。所说唯是无尽法界。性海圆融。缘起无碍。相即相入。如因陀罗网重重无际。微细相容。主伴无尽。十十法门。各摄法界。义分齐中。当具宣说。二依教开宗。宗乃有十。如经宗中辩。第四总相会通。曲分为二。先通会诸教。后会化仪前后。今初。诸德立教。各自所据。今虽立五。亦会取诸说。略有五重。一或总为一。谓唯是如来一大善巧。摄生方便。一音所演。则前之二师立一音者。不失道理。二或开为二。此更有三。一对小显大。初是半字。后四皆满。则无违二藏等言。二对权显实。前则二是三乘。后三为一乘。则不违法华四乘。三者三四二教。虽则泯二异前。而对三显一。曲巧顺机。后一直显本法。一向不共。如智论说。此同印公平道屈曲。三或分为三。初一小乘。次一三乘。后三一乘。或唯后一是不共一乘。智论指此以为不共。大品等经。共二乘说故。此三亦顺四乘。又梁论第八云。如来成立正法有三种。一立小乘。二立三乘。三立一乘。第三最胜故。名善成立。此亦同妙智经。真谛三藏部异执疏第二卷中。亦同此说。四或分为四。此亦二门。一中间三教。存三泯二别。故开之为四。一别教小乘。如四阿含等。二同教三乘。如深密等。三同教一乘。如法华等。四别教一乘。如华严经。二约历位。无位开渐及顿。故分为四。总合二三。以为渐教。余皆如名。五或分为五。如前所立。以渐中有始终故。然取多分。略指数经。实非局判。以一经中容多教故。第二化仪前后者。今辩如来一代时教。略启十门。一本末差别门。二依本起末门。三摄末归本门。四本末无碍门。五随机不定门。六显密同时门。七一时顿演门。八寂寞无言门。九该通三际门。十重重无尽门。初中本末同时始终一类。各无异说。然有三位。一若小乘中。则初度陈如。后度须跋。中间亦唯说小益小。如四阿含经及五部律。二若约三乘。则始终说三通益三机。如密迹经等。三若约一乘。则始终唯为圆机说于圆极。如华严等。其中不通小乘。复摄九世该于前后。更无异说。然此三类。依于此世根性定者。常闻如上一类之法。故佛所演各通始终。更无前后。二依本起末门。此有五类。谓初为菩萨说大。二为缘觉。三为声闻。四为善根众生。五为邪定。如出现品。日照高山及三千。初成喻中广辩其相。皆明先大后小。约法名从本起末。以于一佛乘分别说三故。十八本二皆大乘出故。约机各是一类之机。非约一机前后大小。三摄末归本门者。依无量义初时说小。次说中乘。后时说大。故法华亦云。初转四谛深密妙智虽复二时三一不同。皆先小后大。四本末无碍门者。谓初举照山王之极说。明非本无以垂末。后显归大海之异流。明非末无以归本。故本末交映与夺相资。方为摄生之善巧矣。是故通论总有五位。一根本一乘。如华严经。二密意小乘。三密意大乘。四显了三乘。上三如深密。五破异一乘。如法华。上之四门圆通无碍。是则前后即无前后。无前后之前后耳。五随机不定门者。此上四门。初门明三类机始末常定。次门明五类机异时常定。第三门明一类机自浅之深。第四门明二类机。初机闻顿后机从浅至深。更有一类不定之机。或从小乘次入三乘。后入一乘。亦有从小直入一乘。或多类机随闻一句。异解不同。六显密同时者。若异闻互知是显不定。若互不相知即是秘密密显同时亦无前后。七上来诸门。一时顿演。八从初得道乃至涅槃。不说一句。九此上诸门尽通三际。十上之九门。随处随时重重无尽。皆无前后。后之二门。正是华严境界。融取前八。亦不离华严之用。第三义理分齐。已知此经总属圆教。未知圆义分齐云何。然此教海宏深包含无外。色空交映德用重重。语其横收全收五教。乃至人天总无不包。方显深广。其犹百川不摄大海。大海必摄百川。虽摄百川同一咸味。故随一适迥异百川。前之四教不摄于圆。圆必摄四。虽摄于四圆以贯之。故十善五戒亦圆教摄。上非三四。况初二耶。斯则有其所通无其所局。故此圆教语广名无量乘。语深唯显一乘。一乘有二。一同教一乘。同顿同实故。二别教一乘。唯圆融具德故。以别该同皆圆教摄。今显别教一乘。略显四门。一明所依体事。二摄归真实。三彰其无碍。四周遍含容。各有十门。以显无尽。初中十者。一教义。二理事。三境智。四行位。五因果。六依正。七体用。八人法。九逆顺。十应感。教即能诠。即前五教。乃至光香等。义即所诠。即五教等一切义理。理即生空所显。二空所显无性真如等理。事即色心身。方等事。余可思准。第二摄归真实者。即真空绝相。经云。法性本空寂。无取亦无见。性空即是佛。不可得思量。亦有十义。如法界观。第三彰其无碍。然上十对皆悉无碍。今且约事理以显无碍。亦有十门。一理遍于事门。谓无分限之理。全遍分限事中。故一一纤尘理皆圆足。二事遍于理门。谓有分之事。全同无分之理。故一小尘即遍法界。由上二义互该彻故。皆同一性。故出现品云。如来成正觉时。于其身中。普见一切众生成正觉。乃至普见一切众生入涅槃。皆同一性。所谓无性。理遍事故。一成一切成。事遍同理。故说都无所成。经云。譬如虚空无成无坏。一性无性。即是佛性。故涅槃云。佛性名第一义空。第一义空名为智慧。又出现云。无一众生不具如来智慧。无不有者。即一乘义也。三依理成事门。谓事无别体要因理成。如揽水成波故。于中有二。一明具分唯识变故。觉林菩萨偈云。心如工画师能画诸世间。五阴悉从生。无法而不造。此明唯心义也。何以得知是具分耶。次颂云。如心佛亦尔。如佛众生然。应知佛与心。体性皆无尽。既是即佛之心。明非独妄心而已。二明真如随缘成故。问明品文殊难云。心性是一。云何见有种种差别。即缘性相违难。觉首答云。法性本无生。示现而有生。即真如随缘答。又云。诸法无作用。亦无有体性。明随缘不失自性。即同胜鬘。依如来藏有生死。依如来藏有涅槃等。四事能显理门。谓由事揽理成故。事虚而理实。依他无性即是圆成。如波相虚令水现故。夜摩偈云。云何说诸蕴。诸蕴有何性。蕴性不可灭。是故说无生。分别此诸蕴。其性本空寂。空故不可灭。此是无生义。众生既如是。诸佛亦复然。佛及诸佛法。自性无所有。又十忍品云。譬如谷响从缘所起。而与法性无有相违。须弥顶偈云。了知一切法。自性无所有。如是等文遍于九会。五以理夺事门。谓事既全理则事尽无遗。如水夺波波相全尽。故说生佛不增不减。出现品云。譬如虚空。一切世界若成若坏。常无增减。何以故。虚空无生故。诸佛菩提亦复如是。若成正觉不成正觉。亦无增减。何以故。菩提无相故。乃至云。设一切众生。于一念中悉成正觉。与不成正觉等无有异。皆以无相平等故。不增不减经亦同此说。非约一分众生不成佛者。说无增减耳。六事能隐理门。谓真理随缘而成事法遂令事显理不现也。如水成波动显静隐故。法身流转五道。名曰众生。财首偈云。世间所言说一切是分别。未曾有一法得入于法性等。七真理即事门。谓凡是真理。必非事外。以是法无我理故。空即色故理即是事。方为真理。第七回向云。法性不违法相等故。八事法即理门。谓缘集必无自性。举体即真故。上之二门。正明二谛不相违义。如湿不违波波不违湿。举体相即故。夜摩偈云。如金与金色其性无差别。法非法亦然。体性无有异。此亦喻于如来之藏与阿赖耶。展转无别。又由事即理故。虽有不常理即事故。虽空不断。又由事理相即故。起灭同时。须弥偈云。一切凡夫行。莫不速归尽。其性如虚空故。说无有尽。智者说无尽。此亦无所说。自性无尽故。得有难思尽等。则同时四相不待后无。亦令究竟断证离于能所。十地品云。非初非中后。非言辞所及。回向品云。无有智外如为智所入。亦无如外智。能证于如等。九真理非事门。即妄之真异于妄故。如湿非动。十事法非理门。即真之妄异于真故。如动非湿故。惭愧林偈云。如色与非色。此二不为一。又云。如相与无相。生死又涅槃。分别各不同等。上七八二门。明事理非异。九十二门明事理非一。故为无为。非一非异。第四回向云。于有为界示无为法。而不灭坏有为之相。于无为界示有为法。而不分别无为之性。上之十事。同一缘起故。云无碍。约理望事。则有成有坏有即有离。事望于理。有隐有显。有一有异。逆顺自在。无障无碍。同时顿起。深思令观明现。以成理事圆融无碍观也。第四周遍含容。即事事无碍。且依古德。显十玄门。于中文二。先正辩玄门。二明其所以。今初。一同时具足相应门。二广陕自在无碍门。三一多相容不同门。四诸法相即自在门。五秘密隐显俱成门。六微细相容安立门。七因陀罗网境界门。八托事显法生解门。九十世隔法异成门。十主伴圆明具德门。此之十门同一缘起无碍圆融。随其一门。即具一切。今且于前十中。取一事法明具后十门。如下文中。一莲华叶或一微尘。则具教等十对。同时相应具足圆满。亦具后之九门。及彼门中所具教等以是总故。故下文云。一切法门无尽海。同会一法道场中。华藏颂云。华藏世界所有尘。一一尘中见法界。一尘尚具况一叶耶。二即彼华叶普周法界。而不坏本位以分即无分无分即分。广陕自在无障无碍。十定品云。有一莲华尽十方际。而不妨外有可见。是故或唯广无际。或分限历然。或即广即陕。或广陕俱泯。或具前四。以是解境故。或绝前五。以是行境故。下皆准此。然此广陕亦名纯杂。普周法界故。纯一无二不坏本位。则不妨于杂。万行例然。三即此华叶舒已遍入一切法中。即摄一切。令入己内。舒摄同时。既无障碍。是故镕融。或有四句六句思之。下云。以一佛土满十方。十方入一亦无余。若一与一切对辩。则摄入各具四句。谓一入一切一切入一。一入一一切入一切。互摄亦然。四此一华叶废己同他。举体全是彼一切法。而恒摄他同己。令彼一切即是己体。一多相即混无障碍。解行境别。六句同前。下云知一即多多即一等。五华能摄彼则一显多隐。一切摄华则一隐多显。显显不俱。隐隐不并。隐显显隐同时无碍。全摄俱泯。存亡俱成。句数同前。下云。东方入正受。西方从定起等。如八日月隐显同时。六此华叶中微细刹等。一切诸法炳然齐现。下云。于一尘中一切国土旷然安住。又于一毛端处。有不可说诸如来。及第九回向微细中说。七此华叶一一微尘中。各现无边刹海。刹海之中。复有微尘。彼诸尘内。复有刹海。如是重重不可穷尽。非是心识思量境界。如天帝殿珠网覆上。一明珠内万像俱现。珠珠皆尔。此珠明彻互相现影影复现影。而无穷尽。下云。如因陀罗网世界等。亦如镜灯重重交光。佛佛无尽。八见此华叶。即是见于无尽法界。非是托此别有所表。下文云。此华盖等从无生法忍之所起等。九即此一华。既其遍一切处。亦复该一切时。谓三世各三。摄为一念故。为十世。以时无别体。依华以立华既无碍。时亦如之。是故晋经云。过去无量劫。安置未来今未来无量劫。回置过去世等。普贤行云。过去中未来。未来中现在等。又云。无量劫即一念。一念即无量劫等。时无别体故不别立。以为所依。十此圆教。法理无孤起。必摄眷属随生。下云。此华即有十世界微尘数华以为眷属。又如一方为主十方为伴。余方亦尔。是故主主伴伴各不相见。主伴伴主圆明具德。举华既尔。一尘等事亦然。如此事华既带同时等十义。具此十门。而此事等具余教等十门。则为百门。事法既尔。余教义等具百亦然。则为千门。如教义等有此千门。彼同时门中。亦具百门。余广陕等例尔。亦有千门。若重重取之。亦至无尽。于此十门。圆明显了。则常入法界重重之境。第二明德用所因。问有何因缘。令此诸法得有如是混融无碍。答因广难陈。略提十类。一唯心所现故。二法无定性故。三缘起相由故。四法性融通故。五如幻梦故。六如影像故。七因无限故。八佛证穷故。九深定用故。十神通解脱故。十中随一即能令彼诸法混融无碍。十中前六通约法性为德相。因法尔如是。后二皆是业用。义通因果。七约起修。义通德相业用。八约果德。唯是德相故。前之十门。通德相业用。约佛则用亦德相。德上用故。约机则相亦称用。令知相故。即用之相。染净双融。即相之用。能染能净。故相及用。不分两别。初唯心现者。一切诸法。真心所现。如大海水举体成波。以一切法无非一心故。大小等相。随心回转。即入无碍。二法无定性者。既唯心现从缘而生。无有定性。性相俱离。小非定小故。能容太虚而有余。以同大之无外故。大非定大故。能入小尘而无间。以同小之无内故。是则等太虚之微尘。含如尘之广刹。有何难哉。旧经十住品云。金刚围山数无量。悉能安置一毛端。欲知至大有小相。菩萨以是初发心。一非定一故。能是一切。多非定多故。能是一。边非定边故。能即中。中非定中故。能即边。延促静乱等。一一皆然。三缘起相由者。谓大法界中。缘起法海义门无量。约就圆宗。略举十门。以释前义。谓缘起法要具此十义。缘方起故。阙则不成。一诸缘各异义。谓大缘起中诸缘相望。要须体用各别。不相杂乱。方成缘起。若杂乱者。失本缘法。缘起不成。此则诸缘各各守自一位。文云。多中无一性。一亦无有多。二互遍相资义。谓此诸缘要互相遍应方成缘起。如一缘遍应多缘。各与彼多全为一故。此一则具多个一也。若此一缘。不具多一。则资应不遍不成缘起。此则一一各具一切。下文云。知以一故众知以众故一。三俱存无碍义。谓凡是一缘。要具前二。方成缘起。以要住自一。方能遍应。遍应多缘。方是一故。是故唯一。多一自在。无碍镕融。有其六句。一或举体全住。是唯一也。或举体遍应。是多一也。或俱存。或双泯。或总合。或全离。皆思之可见。文云。诸法无所依。但从和合起。此上三门。总明缘起本法竟。四异体相入义。谓诸门力用递相依持。互形夺故。各全有力全无力义。缘起方成。如论云。因不生缘生故。缘不生自因生故。若各唯有力无无力。则有多果过。一一各生故。若各唯无力无有力。则有无果过。以同非缘俱不生故。是故缘起要互相依具力无力。如阙一缘一切不成。余亦如是。是故一能持多。一是有力能持于多。多依于一。多是无力。潜入一内。由一有力必不与多有力俱。是故无有一而不摄多也。由多无力必不与一无力俱。是故无有多而不入一也。如一持多依既尔。多持一依亦然。反上思之。如一望多有依有持。全力无力常含多在己中。潜入己在多中。同时无碍。多望于一。当知亦尔。俱存双泯。二句无碍思之。五异体相即义。谓诸缘相望全体形夺。有有体无体义缘起方成。若阙一缘。余不成起故。缘义则坏。得此一缘。令一切成起。所起成故。缘义方立。是故一缘。是能起能成故有体。多缘是所起所成故无体。由一有体不得与多有体俱。多无体必不得与一无体俱。是故无有不多之一。无有不一之多。一多既尔。多一亦然。反上思之。如一望多有有体无体故。能摄他同己。废己同他。同时无碍。多望于一当知亦尔。准前思之。俱存双泯二句无碍。亦思之可见。六体用双融义。谓诸缘法。要力用交涉。全体融合。方成缘起。是故圆通亦有六句。一以体无不用故。举体全用则唯有相入。无相即义。二以用无不体故。举用全体则唯有相即。无相入也。三归体之用不碍用。全用之体不失体。是则无碍双存。亦入亦即自在俱现。四全用之体。体泯。全体之用。用亡。非即非入圆融一味。五合前四句。同一缘起无碍俱存。六泯前五句。绝待离言冥同性海。此上三门。于初异体门中显义理竟。七同体相入义。谓前一缘所有多一与彼一缘体无别故。名为同体。又由此一缘应多缘故。有此多一。所应多缘既相即入。令此多一亦有即入也。先明相入。谓一缘有力能持多一。多一无力依彼一缘。是故一能摄多多便入一。一入多摄反上应知。余义余句准前思之。八同体相即义。谓前一缘所具多一。亦有有体无体之义。故亦相即。以多一无体。由本一成多即一也。由本一有体能作多一。令一摄多。如一有多空既尔。多有一空亦然。余义余句。并准前思之。九俱融无碍义。谓亦同前体用双融。即入自在。亦有六句准前应知。此上三门。于前第二同体门中辩义理竟。十同异圆满义。谓以前九门总合为一大缘起。令多种义门同时具足也。由住一遍应故。有广陕自在门。由就体就用故。有相即相入门。由异体相容具微细门。异体相即具隐显门。又就用相入为显。令就体相即为隐。即显入隐亦然。又由异门即入为显。令同体即入为隐。同显异隐亦然。又由异体相入。带同体相入具帝网门。由此大缘起即无碍法界故。有托事显法门。显于时中故。有十世门相关互摄故。有主伴门。此第十圆满一门。就前第三门中。以辩义理。故下文云。菩萨善观缘起法。于一法中解众多。众多法中解了一。又云。一中解无量。无量中解一。了彼互生起。当成无所畏等。皆其义也。上来缘起相由门竟。第四法性融通门者。谓若唯约事则互相碍不可即入。若唯约理则唯一味。无可即入。今则理事融通具斯无碍。谓不异理之一事。具摄理时。令彼不异理之多事。随所依理皆于一中现。若一中摄理不尽。则真理有分限失。若一中摄理尽。多事不随理现。则事在理外失。今既一事之中全摄理尽。多事岂不依中现。华藏品云。华藏世界所有尘。一一尘中见法界。法界即事法界矣。斯即总意。别亦具十玄门。一既真理。与一切法而共相应。摄理无遗。即是诸门诸法同时具足。二事既如理能包。亦如理广遍。而不坏陕相故。有广陕纯杂无碍门。又性常平等故纯。普摄诸法故杂。三理既遍在一切多事故。令一事随理遍一切中。遍理全在一事则一切随理。在一事中故。有一多相容门。四真理既不离诸法。则一事即是真理真理即是一切事故。是故此一即彼一切事。一切即一。反上可知故。有相即自在门。五由真理在事各全非分故。正在此时彼说为隐。正在彼时此即为隐故。有隐显门。六真理既普。摄诸法。带彼能依之事。顿在一中故。有微细门。七此全摄理故。能现一切。彼全摄理同此顿现。此现彼时。彼能现所现俱现此中。彼现此时。此能现所现亦现彼中。如是重重无尽故。有帝网门。以真如毕竟无尽故。八即事同理故。随举一事即真法门。故有托事门。九以真如遍在昼夜日月年劫皆全在故。在日之时不异在劫故。有十世异成门。况时因法有。法融时不融耶。十此事即理时不碍与余一切恒相应故。有主伴门。故一理融通十门具矣。五如幻梦者。犹如幻师。能幻一物以为种种幻。种种物以为一物等。经云。或现须臾作百年等。一切诸法。业幻所作故。一异无碍。言如梦者。如梦中所见广大。未移枕上历时久远未经斯须。故论云。处梦谓经年。觉乃须臾顷。故时虽无量摄在一刹那。六如影像者。一切万法。略有二义。一皆如明镜含明。了性一心所成故。二分别所现如影像故。由初义故为能现。由后义故为所现。故一切法互为镜像。如镜互照。而不坏本相。下经云。远物近物。虽皆影现。影不随物。而有远近等。七因无限者。谓诸佛菩萨昔在因中。常修缘起无性等观。大愿回向等。称法界修。及余无量殊胜因故。今如所起果具斯无碍。八佛证穷者。由冥真性得如性用。故经云。无比功德故能尔。九深定用者。谓海印定等诸三昧力故。贤首品云。入微尘数诸三昧。一一出生尘等定。而彼微尘亦不增等。十神通解脱者。谓由十通及不思议等解脱故。不思议法品十种解脱中云。于一尘中建立三世一切佛法等。由上十因。令前教义等十对。具上同时等十门。以为别教一乘义之分齐


大方广佛华严经疏卷第二
大方广佛华严经疏卷第三

　　　　唐清凉山大华严寺沙门澄观撰


第四教所被机者。夫教因机显离机无言。上说义理弘深。未委被何根器。若明能应者十身圆音。今直彰所被。通有十类。前五拣非器。后五彰所为。前中一无信非器。以闻生诽谤堕恶道故。二违真非器。依傍此经以求名利。不净说法集邪善故。下经云。忘失菩提心修诸善根。是为魔业。三乖实非器。谓如言取文超情至理不入心故。论云。随声取义有五过失。上三皆是凡愚。故下文云。此经不入余众生手。四陕劣非器。谓一切二乘。出现品云。一切二乘不闻此经。何况受持。故虽在座如聋如瞽。五守权非器。谓三乘共教诸菩萨等。随宗所修行布行位。不信圆融具德之法故。下经云。设有菩萨无量亿那由他劫行六波罗蜜。不闻此经。或时闻已。不信不解不顺不入。不得名为真实菩萨故。后五显所为中一正为。谓是一乘圆机故。出现品云。此经不为余众生说。即通指前五。唯为乘不思议乘菩萨说。即正为之机。谓一运一切运。圆融行位即深不思议。又能遍达诸教。即广不思议故。文云。非余境界之所知。普贤行人方得入等。二兼为。谓即时虽未悟入。而能信向成种。如出现品食金刚喻故。地狱天子十地顿超。大海劫火不能为障。约未悟入故名为兼。三引为。即前权教菩萨。不受圆融之法故。十地之中寄位显胜。借其三乘行布之名。彼谓同于我法。后因熏习方信入圆融。以离此普法无所归故。权教极果无实事故。四者权为。即是二乘。谓既不闻。况于受持。故诸菩萨权示声闻。或在法会。而聋盲彰其绝分。或示在道而启悟知可回心。五远为谓诸凡夫外道阐提悉有佛性。今虽不信后必当入故。出现品云。如来智慧大药王树。唯除二处。不能为作生长利益。所谓二乘堕无为坑。及坏善根。非器众生溺大邪见贪爱之水。然亦于彼曾无厌舍。前三非器。是溺邪见。第四非器。是堕深坑故皆拣之。今四及五明佛无厌舍故。示而诱之熏其成种。又彼品中。明不信毁谤亦种善根。谓谤虽堕恶道。由闻历耳终醒悟故。又云。如日亦与生盲作利益故。又如大海潜流喻中明。无不具有如来智慧故。又破尘出经卷喻中。若除妄想皆见佛智故。此皆明有自性住性。即是所为。况法性圆融感应交彻。无有一法而非所被。第五教体浅深者。无尽教海体性难思。从浅至深略明十体。一音声言语体。二名句文身体。三通取四法体。上三皆能诠体。四通摄所诠体。五诸法显义体。六摄境唯心体。七会缘入实体。八理事无碍体。九事事无碍体。十海印炳现体。十中前五唯体。后五亦体亦性。又前四通小。后六唯大。前七通三乘。后三唯一乘。前八约同教。后二唯别教。就前三中。大小乘中通用四法。一声。二名。三句。四文。取舍不同。各有三说。小乘三者。婆沙一百二十六云。如是佛教以何为体。一云。应作是说语业为体。谓佛语言。唱辞评论。语音。语路。语业。语表是。谓佛教。其名句文。但显佛教作用。不欲开示佛教自体。发智论中亦同此说。二云。名等为体。谓名身句身文身。次第行列次第安布。次第连合故。声但依于展转因故。谓语起名。名能显义。评家意取语业为体。杂心论同俱舍。俱舍论云。牟尼说法蕴数有八十千。彼体语或名。此色行蕴摄。谓若语为教体即色蕴摄。名为教体。即行蕴摄。此乃双存前二。情无去取。故致或言。正理论中意符名等故。彼第三释前颂竟。又云。诠义如实故名佛教。名能诠义故教是名。由是佛教定名为体。举名为首。以摄句文。显宗第三亦同此说。三者然俱舍意。情无去取。若取其双存。即合四法以为教体。若经部意亦唯取声。故正理十四破彼师云。汝不应立名句文身。即声为体。大乘有三。大意同前。一云。摄假从实以声为体。离声无别名句等故。深密第五云。如来言音略有三种。一契经等。既云言音有三。明以声为教体。杂集论云。成所引声谓诸圣所说。二云以体从用名等为体。能诠诸法自性差别。二所依故。故无性论破经部云。诸契经句语为自性。不应理故。成唯识第二。亦破彼云。若名句文不异声者。法辞无碍境应无别。唯识云。此三离声虽无别体。而假实异。亦不即声。三云。声名句文合为其体。由前二说皆有理教。为定量故。深密第四云。不可舍于言说文字。而能宣说故。净名云。有以音声言语文字。而作佛事故。十地论云。说者以二事说。听者以二事闻。谓善声善字故。以余之意亦应双取。若就前二有去取者。宁依名等。良以音声一种。正就佛说容为教体。流传后代书之竹帛。曾何有声。岂无教体。书虽是色亦与名等为所依故。亦色蕴摄。前净名十地通取四者。但言所用非正显体。仁王云。是名句味诸佛所说故。然大小诸宗。虽通用四法而理不同。谓萨婆多宗四法皆有实体。经部声有实体。名等是假。若大乘中。或有四皆非实。或有四皆如空。俱不立故。净名云。文字性离。无有文字是则解脱。十地论释空中风相等云。风喻音声。画喻名字。皆不可取。佛藏经云。诸法如毫厘不空者。则诸佛不出世。又下云诸法毕竟空。无有毫末相。有说四皆事理无碍。或说四皆圆融故。宗不同也。第四通摄所诠体者。瑜伽八十一云。谓契经体略有二种。一文。二义。文是所依。义是能依。如是二种总名一切所知境界。即依于六文显于十义。此明教义相成。若不诠义教文何用。故通取所诠成契经体。又十住品云。文随于义义随于文。文义相随理无舛谬。方为真教。又瑜伽云。佛菩萨等是能说者。语是能说相。名句文身是所说相。故皆通取。不同前义克取所说。第五诸法显义体者。谓但能显义理。一切诸法皆为教体。净名第三云。有以光明而作佛事。有以诸菩萨而作佛事。有以佛所化人而作佛事。有以佛菩提树衣服卧具。乃至八万四千诸烦恼门。众生为之疲劳。诸佛即以此法而作佛事。又十卷楞伽第四云。大慧非一切佛土言语说法故。有佛国土。直视不瞬。口无言说名为说法。乃至云。有佛国土动身名说。又香积世界餐香饭而三昧显。极乐佛国听风柯而正念成。丝竹可以传心。目击以之存道。既语默视瞬皆说。则见闻觉知尽听。苟能得法契神。何必要因言说。况华严性海云台宝网。同演妙音。毛孔光明皆能说法。华香云树即法界之法门。刹土众生本十身之正体。于何非教耶。下云刹说众生说。三世一切说。又云。一切世间诸境界。皆悉能令转法轮等。其文非一。第六摄境唯心体者。总收前五并不离识。唯识等云。一切所有唯心现故。起信亦云。依一心法有二种门。一心真如门。二心生灭门。然此二门。皆各总摄一切法。以此二门不相离故。梵行品云。知一切法即心自性故。唯心现。然有二门。一本影相对。二说听全收。前中通就诸教以成四句。一唯本无影。谓即小乘不知唯识故。二亦本亦影。谓大乘初教。谓佛自宣说。若文若义。皆是如来妙观察智相应净识之所显现。名本质教故。佛地论第一云。有义。闻者善根本愿增上缘力。如来识上文义相生。此文义相。是佛利他善根所起。名为佛说。若闻者识上所变文义。名为影像。佛地论云。如来慈悲本愿增上缘力。闻者识上文义相生。此文义相。虽亲依自善根力起。而就强缘名为佛说故。二十唯识论云。展转增上力二识成决定。护法论师等。皆立此义。然云文义相生。复说五心集现。谓如说诸行无常即有四声四字四名。一句及所诠义。此十四相。于闻者识上聚集显现。然西方多释。今略举其一。谓如说诸字。有率尔寻求二心。然未定知诸字所属。无决定心。次说行字。由先熏习连带解生。有三心起。谓率尔寻求决定。以决定知诸字所属一切行故。闻诸行字。虽知自性然未知义。为令知义复说无字。但有二心。谓率尔寻求。未有决定。以未定知无字所属。后说常字。由前字力展转熏习。连后字生具起五心。谓率尔寻求决定染净等流。于最后时。四字周圆方能解义。总十二心。初二。次三。次二。后五。故有十四相。义如前说。余如别章。三唯影无本。谓大乘实教。离众生心佛果无有色声功德。唯有如如及如如智。独存。大悲大智为增上缘。令彼所化根熟。众生心中现佛色声说法。是故圣教。唯是众生心中影像。夜摩偈云。诸佛无有法。佛于何有说。但随其自心。谓说如是法。龙军坚慧诸论师等。并立此义。四非本非影。如顿教说。非直心外无佛色声。众生心内影像亦空。性本离故。亡言绝虑即无教之教耳。须弥偈云。法性本空寂。无取亦无见。性空即是佛不可得思量。净名云。其说法者。无说无示。其听法者无闻无得。龙树等宗多立此义。此前四说总合为一。圆融无碍。自浅之深摄众生故。第二说听全收成二四句。一约同教以成四句。谓一佛真心外无别众生。以众生真心即佛真心故。则唯说无听故。所说教唯佛所现。二众生心外更无别佛。以佛真心即众生真心故。则唯听无说故。所说教即众生自现。梵行品云。知一切法即心自性等。三佛真心现时。不碍众生真心现故。说听双存。二教齐立。四佛即众生故非佛。众生即佛故非众生。互夺双亡则说听斯寂。故净名云。其说法者无说无示。其听法者无闻无得。二约别教以明四句。谓由不坏相生佛互在故。一众生全在佛中故。则果门摄法无遗。生尚在佛心中。况所说教不唯佛现故。出现品云。如来成正觉时。于其身中普见一切众生成正觉。乃至普见一切众生入涅槃。又佛性论第二如来藏品云。一切众生悉在如来智内。故名为藏。以如如智称如如境故。一切众生决定无有出如如境者。并为如来之所摄持。故名为藏众生为如来藏。又下出现品中明。三世劫刹众生所有心念根欲。尚皆一身顿现。况佛智广大如虚空耶。二佛在众生心中故。则因门摄法无遗。佛尚在于心中。况所说教非众生心现。故出现品云。菩萨摩诃萨应知。自心念念常有佛成正觉。何以故。诸佛如来不离此心成正觉故。如自心一切众生心亦复如是。悉有佛成正觉。此明佛证众生心中真如成佛故。本觉无异。以始同本。总在众生心中。从体起用。应化身时。即是众生心中真如用大。更无别佛。如起信中多明此义。而是自心体用。今以此经心佛众生无差别故。佛证众生之体。用众生之用。三由前生佛互相在时各实非虚。则因果交彻。随一圣教全在二心。故众生心中佛。为佛心中众生说法。佛心中众生。听众生心中佛说法。四由生全在佛则同佛非生。佛全在生则同生非佛。两相形夺二位齐融。即随一圣教俱非二心。则佛心中众生无听。众生心中佛无说。是以贤首品云。因缘所生无有生。诸佛法身非是身。又偈赞品云。如来不说法。亦不度众生。大般若四百二十五云。我从得道来不说一字汝亦不闻等。是故此四于一圣教圆融无碍。方为究竟甚深唯识道理。第七会缘入实体者。前来六门同入一实故。亦有二义。一以本收末。二会相显性。前中以诸圣教从真流故。不异于真。故摄论中名为真如所流十二分教。唯识第十释胜流真如云。谓此真如所流教法。于余教法最为胜故。彼宗虽不立真如随缘。而说佛正体智证最清净法界。而于后得安立教法。名为如流。以本收末。亦名如为教体。二会相显性者。谓彼一切差别教法。从缘无性即是真如。是故虚相本尽真性本现。如来言说皆顺于如故。金刚三昧经云。如我说者义语非文。众生说者文语非义。仁王二谛品云。大王法轮者。法本如应颂如。乃至论议如等。此经明教即是如。不说如皆是教。若取诸法显义皆为教体。一切法皆如也则无如非教。第八理事无碍体者。谓一切教法虽举体即真。不碍十二分等事相宛然显现。虽真如举体为一切。不碍一味湛然平等。由如无碍。佛之音声亦顺如无碍。皆与如智而相应故。如前义分齐中广明。第九事事无碍体者。文义皆圆。文即圆音。此中亦具十种玄门。现相品云。佛演一妙音周闻十方国。众音悉具足。法雨皆充遍。即同时具足相应体。十住品云。欲具演说一句法。阿僧祇劫无有尽。而令文义各不同。菩萨以此初发心。即广陕无碍。体亦名纯杂教。一句不坏陕也纯也。文义不同广也。杂也。又云。于一法中解众多。众多法中解了一等。皆一多相容教也。出现品云。如来音声普入一切。譬如书字等。此亦相入即相容也。十住又云。一即是多。多即一。文随于义义随文。即相即教体。出现品云。道场皆闻不出众外。各各随解。即隐显教体也。又云。如来言音唯是一味。随诸众生心器异故。无量差别。亦隐显教体。亦纯杂教也。又云。如来于一语言中。演说无边契经海。如善口女等即微细教也。阿僧祇品云。于彼一一修多罗。分别诸法。不可说。于彼一一诸法中。又说诸法。不可说等。一法既尔。余法亦然。交映重重无尽无尽。即帝网教也。触事皆法。即托事生解教也。一念顿演。即十世教也。如诸会中此方所说十住等。十方亦尔。即主伴教也。若随说一法一门。皆有无量修多罗为眷属等。即眷属教。虽不得为主亦是伴类。此且约言说。若类通诸法皆为教体。即所诠义。义即普法具十玄门。如义分齐。第十海印炳现体者。如前差别无尽教法。皆是如来海印定中。同时炳现。设所化机亦同缘起炳现定中。是故唯以三昧为教体。如出现品辩。此约果位。若约因位。圆信亦得印现。贤首品云。如是一切皆能现海印三昧神通力。以上十门该罗收摄。未有一法而非教体。然后二门正是经宗。融取前八无所遗矣。第六宗趣通别者。语之所尚曰宗。宗之所归曰趣。先明其通后显于别。前中通论一代佛教。诸部异计各是一宗。谓十八本二各不同故。以义相从更复合之。然隋朝大衍法师。总立四宗。一因缘宗。谓萨婆多。二假名宗。谓即经部。三不真宗。谓诸般若。四真实宗。谓法性真理佛性等教。又此四宗初名立性。二名破性。三名破相。四名显实。初二小乘。后二大乘。各初浅后深。此亦有理。但收义不尽。以十八部中但判二故。今总收一代时教。以为十宗。第一我法俱有宗。谓犊子部等。彼立三聚。一有为。二无为。三非二聚。非二即我。又立五法藏。谓三世为三。无为为四。第五不可说藏。我在其中。以不可说为有为无为故。然此一部。诸部论师共推不受。呼为附佛法外道。以诸外道所计虽殊皆立我故。二法有我无宗。谓萨婆多等。彼立诸法不离色心。或立三世无为。或分五类皆无有我。以无我故。异外道计。又于有为之中立正因缘。以破外道邪因无因。然西域邪见虽九十五种。或计二十五谛从冥生等。或计六句和合生等。或谓自在梵天等生。或谓时方微尘虚空宿作等。而为世间及涅槃本。统收所计不出四见。谓数论计一。胜论计异。勒沙婆计亦一亦异。若提子计非一非异。若计一者。则谓因中有果。若计异者。则谓因中无果。三则亦有亦无。四则非有非无。余诸异计皆不出此。虽多不同。就其结过不出二种。从虚空自然生。即是无因。余皆邪因。此方儒道二教亦不出此。如庄老皆计自然。谓人法地地法天。天法道道法自然。若以自然为因能生万物。即是邪因。若谓万物自然而生。如鹤之白如乌之黑。即是无因。周易云。易有太极是生两仪。两仪生四象。四象生八卦。八卦定吉凶。吉凶生大业者。太极为因即是邪因。若谓一阴一阳之谓道。即计阴阳变易能生万物。亦是邪因。若计一为虚无自然。则亦无因。然无因邪因乃成大过。谓自然虚空等生应常生故。以不知三界由乎我心。从痴有爱流转无极。迷正因缘故异计纷然。安知因缘性空真如妙有。言有滥同释教者。皆是佛法之余。同于涅槃盗牛之喻。乳色虽同不能善取醍醐。况抨驴乳安成酥酪。广明异计。如瑜伽第六。显扬第九第十。婆沙十一十二。及金七十论说。中百等论亦广破之。今但说正因缘已总破诸计。是如佛法之浅浅。已胜外道之深深。三法无去来宗。谓大众部等。说有现在及无为耳。其过未之法体用俱无。四现通假实宗。谓说假部。就前现在之中法在蕴为实。在界处为假。其成实论经部师即是此类。五俗妄真实宗。即说出世部等。谓世俗是假以虚妄故。出世反上。六诸法但名宗。谓一说部等。一切我法唯有假名。无实体故七三性空有宗。谓遍计是空。依圆有故。八真空绝相宗。谓心境两亡直显体故。九空有无碍宗。谓互融双绝而不碍两存。真如随缘具恒沙德故。十圆融具德宗。谓事事无碍主伴具足无尽自在故。然此十宗后后深于前前。前四唯小。五六通大小。后四唯大乘。七即法相宗。八即无相宗。后二即法性宗。又七即始教。八即顿教。九即终教。十即圆教。又第七亦名二谛俱有宗。谓胜义真实故不无世俗。因果不失故是有。如深密瑜伽等第八亦名二谛双绝宗。谓胜义离相故。非有世俗。缘生如幻故是无。如掌珍颂云。真性有为空如幻缘生故。无为无有实不起似空华等。即般若三论中一分之义。九二谛无碍宗。如维摩法华等。义如前显。然十宗五教。互有宽陕。教则一经容有多教。宗则一宗容具多经。随何经中皆此宗故。若局判一经以为一教。则抑诸大乘。又夫立教。必须断证阶位等殊。立宗但明所尚差别。前之六宗执法有异故分六宗。断证次位不离八辈合为一教。余义如前立教中辩。第二显别宗者。一切诸经各自有宗。今此别明此经宗趣。然楞伽云一切法不生。不应立是宗者。斯言遣滞。若无宗之宗则宗说兼畅。略以二门分别。先叙异解后申今义。前中略举十说。一衍法师以无碍法界为宗。二裕法师。以甚深法界心境为宗。谓法界门中义分为境。诸佛证之以成净土。法界即是一心。诸佛证之以成法身。是故初品中云。无尽平等妙法界。皆悉充满如来身。末后明入法界品。故知唯以法界为宗。三有说。以缘起为宗。法界缘起相即入故。四有云。以唯识为宗。经说三界唯一心现心。如工画师故。五敏印二师同以因果为宗。谓此经广明菩萨行位之因。及显所成果德。下文不离此故。六远法师以华严三昧为宗。谓因行之华能严佛果故。七笈多三藏。以四十二贤圣观行为宗。说其行位令成观故。八有说言。以海印三昧为宗。逆顺理事乃至帝网。如海波澄一时现故。九光统律师。以因果理实为宗。以因果是所成行位。理实是所依法界故。十贤首以前各互阙故。总以因果缘起理实法界以为宗趣。谓前之二师。但得所依法界。三四二师但明缘起。五六唯明因果。七唯因修八唯果用。并皆互阙。故贤首意。取光统而加缘起法界之言。由光统师以因果即缘起。理实即法界故不开之。贤首以因果是缘起中别义。理实是法界中别义。故加总名。以法界有事理及无碍故。缘起体上之用故。所以加之。二申今解者。依后二师而颇为改易。若取言略摄尽。应言法界缘起不思议为宗。若取言具。于第十师加不思议。此则摄一总题。理实即大方。缘起即方广。法界总该前二。因果即佛华严。观其总题已知别义。而法界等言。诸经容有。未显特异故。以不思议贯之。则法界等皆不思议故为经宗。所以龙树指此为大不思议经。斯良证也。净名但明作用不思议解脱。盖是一分之义。未显法界融通等不思议故。不同也。若就题中分体宗用。则以理实为体。缘起为用。因果为宗。寻宗令趣理实体故。法界总摄上三。今释前义略分为二。一释名。二显义。今初。法界名体。广如本品。今略申其二。一事法界。二理法界。二法俱含持轨二界。则性分不同互用皆通。二显义中曲有四门。第一别开法界以成因果。谓普贤法界为因。遮那法界为果。是故因果不离理实法界。于中十事五对即五周因果。一所信因果。二差别因果。三平等因果。四成行因果。五证入因果。下当指文。而此因果互为宗趣。一经始终不离因果故。但因果为宗。不违所依法界。第二会融因果以同法界。法界门中。亦有十事五对互为宗趣。一教义相对。谓举教为宗显义为趣。或以义为宗显教为趣。以辩义深令教胜故。二人法相对。举人为宗令知法为趣。举法为宗令得人为趣。三理事相对。举事意令趣理故。举理意在融事故。四境智相对。举所观境令成观智故。举修成智令证同真境故。五因果相对。举彼修因令证果故。举其胜果劝修因故。五对别明是宗之趣。五对相即为宗即趣。上五周因果。不离此五对之法。即事理法界。况因果无性当体同真。所以但用法界为宗。亦不违因果。第三法界因果分明显示。亦有十义五对。一无等境。此有二位。一在缠性净法界。为所信境。二出缠最清净法界为所证境。二无等心此亦二义。一大菩提心。为普贤行本故。二信悲智等随行起故。三无等行。此亦二义。一差别行。各别修故。二普贤行。一即一切故。四无等位。此亦二义。一行布位。比证别故。二圆融位。一证一切证故。五无等果。此亦二义。一修生果。今始成故。二修显果本自具故。此上五对。各初句为宗。后句为趣。又上五中。初一真法界。二即缘起。又二三四皆缘起因。后一缘起果故。光统具用二义为宗。无所违矣。第四法界因果双融俱离性相。混然无碍自在。亦有十义。一由离相故因果不异法界。即因果非因果也。此即相为宗离相为趣。或离相为宗。亡因果为趣下九准思。二由离性故。法界不异因果。即法界非法界也。三由离性不泯性故。法界即因果时法界宛然。则以非法界为法界也。四由离相不坏相故。因果即法界时因果历然。则以非因果为因果也。五离相不异离性故。因果法界双泯俱融。迥超言虑。六由不坏不异不泯故。因果法界俱存。现前烂然可见。七由五六存泯复不异故。超视听之妙法。无不恒通见闻。绝思议之深义。未尝碍于言念。八由法界性融不可分故。即法界之因果各同时全摄法界。无不皆尽。九因果各全摄法界时。因果随法界。各互于因果中现。是故佛中有菩萨。普贤中有佛也。十因果二位。各随差别之法。无不该摄法界故。一一法一一行。一一位一一德。皆各总摄无尽无尽帝网重重诸法门海。是谓华严无尽宗趣。上之四门。初一即体之用。次一即用之体。三即体用双显。四即体用镕融。又初一即因果缘起。次一即理实法界。三即双明。后一即不思议。既以第四融前。则四门一揆。故即照而遮。即遮而照。双照双遮圆明一观。契斯宗趣矣。第七部类品会者。既知旨趣冲深未审能诠文言广陕。于中有四。一彰本部。二显品会。三明支类。四辩论释。初中性海之诠。常说遍说。言穷法界难可限量。今自陕之宽略为十类。一略本经。即今所传八十卷本。及旧译六十卷。皆是十万偈中之略译未尽故。二下本经。谓摩诃衍藏。是文殊师利与阿难海。于铁围山间结集此经。收入龙宫。龙树菩萨往龙宫。见此大不思议经。有其三本。下本有十万偈四十八品。龙树诵得流传于世故。智度论名此为不思议经。有十万偈。梁摄论中名百千经。西域记。说遮拘槃国有此具本。三中本经。即彼所见。有四十九万八千八百偈。一千二百品。四上本经。即彼所见。有十三千大千世界微尘数偈。一四天下微尘数品。此上二本。非阎浮提人心力能持。故不传之。五普眼经。即海云所持。以大海量墨。须弥聚笔书此普眼法门一品中一门。一门中一法。一法中一义。一义中一句不得少分。何况能尽。但是入深法界菩萨陀罗尼力之所能持。已下诸经。并非凡力能受。六同说经。谓约一类须弥山形世界。遍于虚空容毛端处。以言声说无有穷尽。如不思议法品云。如一佛身。以神通力转如是等差别法轮。一切世法无能为喻。如是尽虚空界。一一毛端分量之处。乃至一一化身。皆如是说。音声文字句义一一充满法界等。又阿僧祇品云。光中见佛不可说。佛所说法不可说。乃至于彼一一修多罗。分别法门不可说等。此意但约一类音声说法。已不可结集。岂下位能持。七异说经。谓树形等世界既异。其中众生报类亦别。如来于彼现身立教施设不同。不可定其色与非色言非言等。则部类难量。八主伴经。谓遮那所说。虽遍法界然与诸佛互为主伴。如说十住时。十方来证。皆言我国皆说等。则前七经皆有主伴。九眷属经。谓余根器不能闻此通方之说。随宜说教令入此门。皆为此经胜方便。故名为眷属。故下经云。普眼修多罗。以佛刹微尘数修多罗为眷属等。则前八皆有眷属。十圆满经。谓此上诸本。总融为一无尽大修多罗海。随一会一品一句一文。皆摄一切无有分限。故现相品云。毗卢遮那佛愿力周法界一切国土中恒转无上轮等故。七十三中名圆满因轮此之谓也。第二品会差别者。即显今经与晋译同异。今经九会。以晋经第七会初阙十定品重会普光。故唯八会。今有三十九品。初会有六品。彼经唯三十四。由初会中唯有二品。一世间净眼品。即今世主品。二卢舍那品。即今现相已下五品。初会阙四兼阙十定。故唯三十四品。余诸品会大同名有小异。至文当显。第三明支类者。于中复二。先显支流即别行经。藏中兜沙经一卷。是名号品。菩萨本业经一卷。是净行品。小十住经一卷。是十住品。大十住经四卷。及渐备一切智德经四卷。并是十地品。等目菩萨所问三昧经二卷。是十定品。无边功德经一卷。是寿量品。如来性起微密藏经二卷。是出现品。度世经六卷。是离世间品。罗摩伽经三卷。是入法界品。此等并是随器受持大本支出。二明流类。谓修慈经一卷。金刚鬘经十卷。如来不思议境界经一卷。并是华严流类而非本部别行。或是别行来未尽者。未敢详定。余如纂灵记辩。第四论释者。略举其四。一龙树既得下本。遂造大不思议论。亦十万颂备传西域。此方十住毗婆沙论十六卷。即是彼论释十地中初之二地。二世亲菩萨。造十地论释十地品。魏朝勒那三藏。又菩提流支各翻一本。光统奏请。令二三藏参成一本为十二卷。即今见传。三北齐刘谦之。于清凉山感通造论六百卷。备释一经。四后魏僧灵辩。于五台山顶戴此经。行道一载。遂悟玄旨。造论一百卷。亦传于世。第八传译感通分二。先明翻译年代。后明传通感征。前中此经前后通唯二译。并其补阙四本不同。一晋义熙十四年。北天竺三藏。佛度跋陀罗。此云觉贤。于杨州谢司空寺翻梵本。三万六千颂成晋经五十卷。或六十卷。沙门法业笔受。慧严慧观润色。谢司空寺者。即今润州兴严寺是。由兴华严故。二大唐永隆元年中。天竺三藏地婆诃罗。此云日照。于西京大原寺。译出入法界品内两处脱文。一从摩耶夫人。后至弥勒菩萨前中间天主光等十善知识。二从弥勒菩萨后至三千大千世尊微尘数善知识前中间。文殊申手过一百一十由旬按善财顶。十五行经。大德道成律师薄尘法师大乘基法师等同译。复礼法师润文。依六十卷本为定。三证圣元年。于阗三藏实叉难陀。此云喜学。于东都佛授记寺再译旧文。兼补诸阙。计益九千颂。通旧总四万五千颂。合成唐本八十卷。大德义净三藏。弘景禅师圆测法师神英法师法宝法师贤首法师等同译。复礼法师缀文。四即于前第三本中。虽益数处却脱日照三藏所补文殊。按善财顶之文。即贤首法师。以新旧两经勘。以梵本将日照补文。安喜学脱处。遂得文续义连。其文之要至下当辩。今之所传即第四本。其第三本先已流传。故今世上之经。犹多脱者即第三本。愿诸达识见阙而续之。二明传通感应者。自晋译微言则双童现瑞。唐翻至教则甘露呈祥。冥卫昭然亲纡御笔。论成西域则地震光流。志彻清凉则感通玄悟。其书写则经辉五色。楮香四达冬葵发艳瑞鸟衔华。读诵则眇然履空。焕若临镜。每含舍利适会神僧。涌地现金色之身。升天止修罗之阵。观行则无生入证。偈赞排空。海神听而时雨滂沱。天童迎而大水弥漫。讲说则华梵通韵人天共遵。洪水断流神光入宇。良以一文之妙摄义无遗。故一偈之功能破地狱。盥掌之水尚拯生灵故读诵思修功齐种智。宿生何幸感遇斯文。其事迹昭彰备于传记。第九总释名题中。先解经题后明品称。今初。总题包于别义。该难思之法门。无名之中。强以十门分别。一通显得名。二对辩开合。三具彰义类。四别释得名。五展演无穷。六卷摄相尽。七展卷无碍。八以义圆收。九摄归一心。十泯同平等。今初。诸经得名有其多种。或以人为目。或以法为名。人有请说等殊。法有法喻等别。或体或用或果或因。乍复乍单其类繁广。今经受称亦多种不同。一从数彰名。如梁摄论第十胜相中云。百千经者。是华严经有十万颂是也。二从喻受名。如涅槃及观佛三昧经。名此经为杂华经。以万行交杂缘起集成故。三从法彰名。如智论释嘱累品。名此经为不思议解脱经。四从义用受名。如下离世间品及出现品。各有十名者是。依今梵本。云摩诃毗佛略勃陀健拏骠诃修多罗。此云大方广佛杂华严饰经。今略杂饰字耳。前三异名义多总略。二品十目多从别义。又局当品。故今译者具以六字为名。则人法双题。法喻齐举。具体具用有果有因理尽义圆故标经首。二对辩开合者。题中七字有十事五对。一教义相对。谓经之一字是能诠教。大等六字是所诠义。二就义中法喻一对。谓大等是法。华严是喻。三就法中人法一对。谓大方广是所证无障碍法。佛是能证之人。亦名境智一对。四就法中拣持一对。大之一字是拣方。广是持。即拣大异小。拣实异权。拣果异因。亦是体用一对。大方是体大方无隅故。广即是用。五就人中。借下华字以喻其因。即因果一对。佛是果故。是以单用华字则但喻因。若合以华严。则亦喻上之四字。至下当明。三具彰义类者。谓大等七字义皆无量。并略以十义释之。初明大十义者。一体大。谓若相若用等。皆同真性而常遍故。即是大字。涅槃云。所言大者名之为常。此明体不变易。如人最长故名为大。又云大者。其性广博犹如虚空。此明体遍。二者相大。谓恒沙性德无不具故。互相即入微细重重等。具十玄门。皆其相故。即经方字方者法也。三用大。谓业用周普如体遍故。即经广字。涅槃云。又大者。能建大义即是约用。良以涅槃无广。广与大同故。以广释大。方广无大。大与广合故。以大释广。今经具有故各配之四果大。谓智断依正普周法界故。即经佛字。五因大。谓发菩提心起解行愿证。精勤匪懈成诸位故。即经华字。六智大。谓大智为主。运诸万行遍严一切无所遗故。即经严字。七者教大。谓一文一句无不结通。遍于一切十方三际重重无尽故。即是经字。八者义大。谓所诠法尽穷法界。乃至帝网无所遗故。即总是六字。九者境大。以上法门。普以无尽一一为化境故。十者业大。谓尽三际时穷法界处。常将此法利益众生。无休息故。如摄大乘等七种大性。不离于此。二方十义者。方者法也。即前十大皆名为法。谓体法相法等。三广十义者。广者多也。用多繁兴。包无不尽故。则前十皆多。即明一遍一切名之为大。一摄一切名之为广。亦可反此。此约离释。若合释方广二字。亦有十义。一广依义。谓言教繁广为生依故。二广说义。宣说广大甚深法故。三广破义。破一切障无有余故。四广超义。无有诸法能比类故。五广治义。具摄无边对治之法。为能治故。六广摄义。通摄无边异类法故。七广德义。具摄二严诸胜德故。八广生义。能生无量广大果海故。九广绝义。非是心识称量所能知故。十广知义。具足种智破邪见障无有余故此之十义。前四即杂集第十一中四义。后六即入大乘论第一中六义。四解佛十义者。即是十佛。大即法界佛。方即本性佛。广即涅槃佛。及随乐佛。佛即成正觉佛。华即愿佛。及三昧佛。严即业报佛。经即住持佛。总不离心。七字皆是心佛。释十佛义。如八地中及离世间品辩。又佛地论第一说。佛亦具十义。谓具一切智一切种智。离烦恼障及所知障。于一切法一切种相。能自开觉。亦能开觉一切有情。如睡梦觉如莲华开。故名为佛。又真谛引真实论。亦有十义恐繁不引

五释华十义者。一含实义。表于法界含性德故。二光净义。本智明显故。三微妙义。一一诸行同法界故。四适悦义。顺物机故。五引果义。行为生因起正觉故。六端正义。行与愿俱无所缺故。七无染义。一一行门三昧俱故。八巧成义。所修德业善巧成故。九芬馥义。众德住持流馨弥远故。十开敷义。众行敷荣令心开觉故。然华有二种。一草木华喻万行因。然或因与果俱。或不与俱。二严身华通金玉等。喻于神通众相等。唯与果俱。前十义中。一五九十局于草木。余通二华。六释严者。即上十华同严一佛为严不同。亦是十义。又上十华。如次严前十佛。即是十义而总别无碍。更有十义。一用因严果以成人是佛华严。果由因得故。二以果严因。以显胜成果之后。令一一因行皆无际故。三以人严法而显用。谓佛旷劫修因。方显法之体用故。四以法严人以显圆。若不得法之体用。因果不能圆妙故。五以体严用。以令周。谓用不得体不周遍故。六以用严体而知本。若无大用。不显体本之广大故。七以体严相而知妙。谓相若有体。便即入重重故。八以相严体以明玄体。若无相不显体深玄故。九以义严教超言念。由所诠难思能诠言离故。十诸因互严以融摄。如禅非智无以穷其寂。智非禅无以深其照等。又上来互严。皆有相资相即四句。今且约理行互严。以明。初相资四句者。一理由修显故。以行华严理。二行从理发。则以理华严行。梁摄论云。无不从此法界流。无不还证此法身故。三理行俱融不二而二。非真流之行。无以契真。非起行之真不从行显。良以体融行而因圆。行该真而果满。是故标为佛华严也。四理行俱泯二而不二。以理之行故非行。行之理故非理。是则能所两亡超情绝相。非严非不严。是谓华严。相即四句。理行全收准思可见。则法喻交映昭然有在。七释经十义。杂心五义。已见上文。佛地论有二义。一贯穿所说。二摄持所化。即杂心结鬘一义合之应除结鬘开成六义。依此方训复有四义。一常二法并如前辩。三经义。即众生径路四典义。令见闻正法故。宝云经中亦有十义。恐繁不引。第四别释得名者。先得后释。先得名者。大以当体受名。常遍为义。常则竖无初际。遍则横该无外。方以就法得名。轨持为义。双持体相轨生物解故。广以从用得名。包博为义。包则广容博则广遍。佛以就人得名。觉照为义。照则朗万法之幽邃。觉则悟大夜之重昏。华以从喻得名。感果严身为义。感果则万行圆成。严身则众德备体。严以功用受名。资庄为义。谓资广大之体用。庄真应之佛身。经以能诠得名。摄持为义。持性相之无尽。摄众生之无边。后释名者。一就法中体用相对。大之方广。谓有体之相用故。方广之大。有相用之体故。皆依主释。若相即者。即持业释。二就人中果行相望。佛之华。非因位之行故。华之佛。非余行之佛故。亦通相即。三以人法相对。大方广之佛华严。非小权乘之佛等故。佛华严之大方广。非因位所得法故。相即可知。四教义相对。亦通二释。教望于义。及前人望于法。兼通有财。并可思准。第五展演无穷者。谓初于最清净法界。开为理智两门。即涅槃菩提之异。又理开体用即大方广。智开因果即佛华严。总连合成诠。即题中经字。又展此目以为初会。初会总故。十海是理。十智是智。十海之中含于体用。十智之中亦含因果。又华藏世界及遮那遍中。即依正二果皆是佛字。大威光太子略示因华。彼二所证所观即大方广。即总成一会。所信因果体用。又展此会。以成后八四周因果。各因是华果即是佛。其所修所证之体用。即大方广。又展此九会遍周十方。谓如第二会光明觉品辩一类之会已遍十方。余会亦尔。又展此诸会各有主伴。如说十住。十方菩萨皆来证云。十方国土皆说此法。则前遍法界之会。各有重重主伴。乃至遍于尘刹异类界等。无尽时会。皆不出大方广佛华严清净法界。第六卷摄相尽者。谓从后渐卷乃至不出九会。九会不离初会。初会不离总题。总题不出理智。非理不智故理外无智。非智不理故智外无理。则理智不二。亦摄智从理。离体无用摄用归体。体性自离。故体即非体。本来清净强名之清净法界。是以极从无尽乃至一字无字。皆摄华严性海。无有遗余。第七展卷无碍者。谓正前展时即后常卷。正后卷时即前常展。展时即卷故。无量无边法门海。一言演说尽无余。卷时即展故。如来于一语言中。演说无边契经海。第八以义圆收者。上来诸门。或以七字摄尽。如前已辩。或以教义摄尽。或以理智摄尽。或以人法摄尽。或信解行证摄尽。或唯普贤文殊毗卢遮那三圣摄尽。谓大方广即普贤。普贤表所证法界故。华严即文殊。文殊表能证故。佛即遮那具能所故。又大即普贤。普贤菩萨自体遍故。方广即文殊。文殊表即体之智故。华即普贤。普贤行故。严即文殊。文殊以解起行故。佛即圆解行之。普贤文殊证法界体用之普贤文殊。成毗卢遮那光明遍照。第九摄归一心者。上来诸门乃至无尽。不离一心。一心即法界故。起信云。所言法者。谓众生心。心体即大。心之本。智即方广。观心起行即华严。觉心性相即是佛。觉非外来。全同所觉故理智不殊。理智形夺双亡寂照。则念念皆是华严性海。第十泯同平等者。为未了者令了自心。若知触物皆心方了心性故。梵行品云。知一切法即心自性。则成就慧身不由他悟。然今学法之者。多弃内而外求。习禅之者。好亡缘而内照。并为偏执俱滞二边。既心境如如则平等无碍。余曾莹两面镜。鉴一盏灯置一尊容。而重重交光佛佛无尽。见夫心境互照本智双入。心中悟无尽之境。境上了难思之心。心境重重智照斯在。又即心了境界之佛。即境见唯心如来。心佛重重而本觉性一。皆取之不可得。则心境两亡。照之不可穷则理智交彻。心境既尔。境境相望心心互研。万化纷纶皆一致也。唯证相应名佛华严矣。第二释品名者。梵云萨婆噜鸡印拏徕骠诃柰耶钵攞叵婆娜忙钵里勿多。此云一切世间主庄严法门威德名品。今文存略。世者时也。即是世间主者君也。谓即诸王及佛。然世间有三。一器世间即是化处。二众生世间即所化机。三智正觉世间即能化主。主则唯二诸王及佛。主于器界及众生故。佛非世间。从所统受称。妙谓法门体用深广难思。即主之所得。严谓严饰。乃有多义。一器世间严。谓其地坚固等。二众生世间严。谓众海各具法门威德故。三智正觉世间严。谓于一切法成最正觉。三业普周法门无尽故。所以长行诸王之严。偈颂赞德皆显严佛。众生不严不感佛兴。正觉不严不能为主。器界不严非真佛处。复由佛严显遇者有德。众生严辅显佛超胜。如是互严亦为妙严。诸经无此广严故。但初名序品。今明序已兼正。故广赞诸严。以为华严之由序。旧云。世间净眼品者。谓所得法眼能净世间。故净即严义。余如前说


大方广佛华严经疏卷第三
大方广佛华严经疏卷第四

　　　　唐清凉山大华严寺沙门澄观撰


等十别解文义者。然此经。文富义博。势变多端。况一义一文包摄法界。是以古德明十例科判。欲显难思。其第一名本末部类。但显此经无尽非科今文。前已具明。故今略之。加前后钩锁亦有十例。一本部三分科。二问答相属科。三以文从义科。四前后褶叠科。五前后钩锁科。六随品长分科。七随其本会科。八本末大位科。九本末遍收科。十主伴无尽科。初本部三分者。谓序正流通。初品为序分。现相品下为正宗。流通有无古有七释。一光统律师。以法界品为流通。由入法界广无边故。二隋远法师。以法界品内善财下属流通。寄人显法故。三裕法师。以法界品后偈为流通。以叹德无尽故。四有云。末后二颂为流通。以结说无尽叹益劝修故。五或云。经来未尽。故无流通。六或云。以余眷属经为此流通。以彼是此所流出故。七或云。此经总无流通。以法无尽说无休息故。故诸会各无流通。不同大般若诸会皆有流通故。此上七解各是一理。而前六皆有第七独无。若义会之应成四句。一有序正无流通。如第七。二唯正宗无二分。由自初暨后。皆显玄微并悟物故。初虽列众而叹佛德。后虽寄人有修相故。三具三分。四俱不可说。即言亡言故。约义包含不可局取。今依具三以分三分之兴。弥天高判冥符西域。今古同遵所以三者。夫圣人设教必有其渐。将命微言先彰由致。故受之以序分。由致既彰当机受法。故受之以正宗。正宗既陈务于开济。非但笃于时会。复令末叶传芳。永耀法灯明明无尽。故受之以流通。非唯一部当会当品等。皆容有之故依三也。虽六解皆通。今依第二。以奇人进修示物有分流通相故。故慈氏云。若有敬慕心。亦当如是学。初之一解。令正宗中阙于证入。第三但属善财之一相故。末后二偈。但结偈中佛德。非通一部。十行等末类有此偈。经来未尽。未必在后眷属流通。但约义故。故依远公。二问答相属科者。古云。此九会中。大位问答总有五番。第一会中。大众起四十问。或当会答尽。名举果劝乐生信分。二从第二会初有四十问。至第七会末答尽。名修因契果生解分。中间虽有诸问。并是随说随问。非是大位问答。不思议品不问因故。三第八会初起二百句问。当会答尽。名托法进修成行分。四第九会初起六十句问。如来自入师子频申三昧。现相答名顿证法界分。五福城东善财求法等别问别答。名历位渐证分。古德以善财犹属正宗。故今既判入流通。则前唯四兼取流通。以为五分未爽通涂。三以文从义科者。此经一部有五周因果。即为五分。初会中一周因果。谓先显舍那果德。后遮那一品。明彼本因名所信因果。二从第二会至第七会中随好品。名差别因果。谓二十六品辩因。后三品明果。亦名生解因果。三普贤行品辩因。出现品明果。即明平等因果。非差别显故。亦名出现因果。四第八会初明五位因。后明八相果。名出世因果。亦名成行因果。五第九会中。初明佛果大用。后显菩萨起用修因。名证入因果。因果二门俱证入。故各分因异果亦为十也。四前后褶叠科者。一部分二。谓前九会是本会。亦是佛会。佛为主故。从文殊至福城东已后。并是末会。亦是菩萨会。以诸善知识为会主故。二就前中亦二。初八会明所成解行。后一显所证法界。三就前中复二。初七会明历位修成行。后一明圆融周普行。四前中复二。初明修生因果。后普贤下二品。明修显因果。五就前复二。初明修生因。后不思议法等三品。明修生果。六就前复二。四明位中因行。后十定下。六品明位后之行。七就前复二。初明地前比行。后第六一会。明十地证行。八就前亦二。初明位前十信行。后第三会已去三会。明入位三贤行。九就前亦二。初明所信佛果法。后问明品下三品。明能依能信菩萨行。十就前中复二。初会明佛依报果。后名号下三品。明佛正报果。五前后钩锁科。亦分为十。一第一会为依报因果。前明依报果。后毗卢遮那品辩因。二更取毗卢遮那。及第二会初三品。为正报因果。前因后果。三以名号至菩萨住处。名依起因果。依于本有而修起故。前果后因。四从问明品至随好品。明差别因果。前因后果。五取不思议下至普贤行品。为圆融因果。前果后因。以不思议等与前为果。果别于因。与后为果则一一融摄。然有六义证成。一因果相属科中。多先果后因故。二四十八后未有证成。普贤行后有证成者。结属前故。三普贤品初。无别发起。便即蹑前云。略示如来少分境故。四以义明之。不思议法显佛德难思。一一圆融故。五前虽有问不思议品初重念问故。六第二会初已有三业。为差别果故。由斯六义故。普贤行品得属前因。六取普贤行及出现品。为平等因果前因后果。七取出现及离世间品。为出现因果。前果后因。成佛涅槃亦因现故。非说真成由离世间为因方能现世。八离世间品为成行因果通辩行故。具因果故。九取离世间品及法界品。为法界因果。前因后果由离世间称法界故。故因不依位果唯证入。十法界一品自为证入因果。先果后因。其善财已下亦为无尽因果。先因后果故。历事至普贤一毛因则无尽。普贤说佛德过虚空。而果无尽以为流通。故不明之。六随品长分科者长分为十。一通辩教起因缘分。二现相品下明佛果无涯。大用分三。毗卢遮那品举彼往因证成分。四名号下三品。明大用应机普周分。五问明品下至十地品末。明诸位差别令修分。六十定品下至随好品末。明差别因圆果满分。七普贤行品下二品。明普行因成现果分。八离世间品明因果超绝世间分。九法界品中前分。明大众顿证法界分。十尔时文殊下。明一人历位渐证分。七随其本会科者。亦为十分一初会名举果令信分。二第二会明能信成德分。三第三会初贤十住分。四第四会中贤十行分。五第五会上贤十向分。六第六会圣位十地分。七第七会因圆果满分。八第八会普贤大行分。九第九会初行成证入分。十善财下善友教证分。八本末大位科者。本会为九。末会有五十五。总为六十四分。九本末遍收科者。先九会为九分。文殊为六千比丘说法。为第十分。及善财历一百一十善知识。总一百二十分。若开诸龙及三乘会。及弥勒后文殊普贤三人。便成一百二十五。以慈氏云此长者子经由一百一十善知识已然后而来至于我所。则弥勒已前已有一百一十故。及三千大千世界微尘数善友。其分数弥多。若合为一则一百二十六分。十主伴无尽科者。一一会一一品一一法。皆结通十方。如此间说十方虚空法界一切世界。乃至一切尘中皆如是说。此结主经也。又彼一一会等。皆有他方尘数菩萨来证法。此结伴也。即主伴相与周遍法界。重叠无尽。是则段数亦无尽无尽也。上来十例各显一理。然亦无尽。若依常用应依三分。谓初品为序。现相品下正宗。法界品内尔时文殊师利从善住楼阁出下明流通。序中就文分二。初此土序。二结通十方无尽世界序。初中复二。初证信序。后尔时如来道场下发起序。然此二序广如常解。今但略陈。初证信者。若原其所由。则阿难请问如来令置。如智度论及大悲经说。若核其所以意有六焉。一为异外道故。外道经首。皆立阿优以为吉故。此约如是。二为息诤论故。智度论云。若不推从佛闻言自制作。则诤论起。故今废我从闻。闻从佛来故经传历代妙轨不辍。此局我闻。三为离增减过故。佛地论云。应知说此如是我闻。意避增减异分过失。谓如是法我亲从佛闻。文义决定非谓传闻有增减失。四为断众疑故。真论引律云。结集法时。阿难升座变身如佛。众起三疑。一疑大师涅槃重起。二疑他方佛来。三疑阿难转身成佛。说此如是我闻三疑顿断。既言我闻即非佛明矣。上二义通约信闻。五为生信故智论云。说时方人令生信故。此局后四。六为顺同三世佛故。此通六种。若准佛地论科为五事。一总显已闻。二教起时分。三别显教主。四彰教起处。五显所被机。今依智论开初总显已闻。作信闻二种为六成就。一信。二闻。三时。四主。五处。六众。然信闻二事。文局初首义通九会。时主二种文义俱通。处众二事文义俱局。随相则尔约实互融。上来略依三分二序。然此经体势少异。故依五分释文。而合后二名依人证入。就第一举果分中。或科为十。一教起因缘分。即初一品。二大众同请分。三面光集众分。四毫光示法分。五眉间出众分。已上在第二品内。六普贤三昧分。七诸佛同加分。八法主起定分。九大众重请分。已上在第三品内。十正陈法海分。在后三品内。若以义从文。且分为三。一教起因缘分。二现相下说法仪式分。三世界成就下正陈所说分。就初分中亦分为十。一总显已闻。二一时下标主时处。三始成正觉别明时分。四其地下别显处严。五尔时世尊下教主难思。六有十佛世界下众海云集。七从尔时如来道场下称扬赞德。八尔时如来师子座下座内众流。九尔时华藏下天地征祥。十如此世界下。结通无尽。今即初也。如是我闻者。谓如是一部经义。我昔亲从佛闻故。佛地论云。谓传佛教者。言如是之事我昔曾闻。如是总言依四义转。一依譬喻。二依教诲。三依问答。四依许可。具如彼论。余更有释意不殊前。此上总合信闻。若离释者。先释如是信成就也。智论云。佛法大海信为能入。智为能度。信者言是事如是。不信者言是事不如是。故肇公云。如是者。即信顺之辞也。信则所言之理顺。顺则师资之道成。经无丰约。非信不传。故称如是。有云。圣人说法但为显如。唯如为是故称如是。此唯约所诠之理。次真谛三藏云。真不违俗名之为如。俗顺于真称之为是。真俗无二故称如是。此约所诠理事。若云如斯之言是佛所说。则唯约能诠。有云。如者当理之言。言理相顺。谓之如也。是者无非之称。此明说事如事说理如理。明能诠之教。称于事理也。融公云。如是者。感应之端也。如以顺机受名。是以无非为称。众生以无非为感。如来以顺机为应。经以言教出于感应。故云如是。此兼对机。上来诸释各是一途。更有诸释。言异意同。若依生物之信。应如智论及佛地合释。若取敌对阿优。应如真谛所释。今当广之。外谓阿之言无。优之言有。万法虽众不出有无。此即断常之计。今云。如即真空。是即妙有。既无俗外之真。故空而非断。无真外之俗。故有而非常。即对破邪宗以彰中道。一代时教不出于斯。故云如是。若华严宗□无障碍法界曰如。唯此无非为是。应随教门深浅。以显如是不同。二我闻者闻成就也。将欲传之于未闻。若有言而不传便是徒设。不在能说贵在能传故。次明我闻。我即阿难。闻谓亲自听闻。云何称我即诸蕴假者。此用何闻。若依大小乘法相。各有三说。一耳闻非识。二识闻非耳。三缘合方闻。然或具四缘八缘等。虽因耳处废别从总。故称我闻。法虽无我言语便故。随顺世间故称我闻。非邪慢心而有所说。若依无相。我既无我。闻亦无闻。从缘空故而不坏假名。即不闻闻耳。若约法性。此经旨趣。传法菩萨。以我无我不二之真我。根境非一异之妙耳闻无碍法界之法门也。然阿难所不闻经。或云展转传闻。或云。如来重说。或云。得深三昧。或自然能通。上皆就迹而说实。是大权菩萨影响弘传。如不思议境界经。斯为良证。但随机教别。故见闻不同。上来总显已闻竟。第二标主时处者。即三成就。言一时者时成就也。时者亦随世假立时分。一者拣异余时。如来说经时有无量。不能别举。一言略周。故云一时。如涅槃云。一时佛在恒河岸等。即法王启运嘉会之时也。亦可机教一时。谓上言如是言。虽当理若不会时。亦为虚唱。今明物机感圣圣能垂应。凡圣道交不失良机。故云一时。佛者主成就也。具云勃陀。此云觉者。谓自他觉满之者。虽具十号佛义包含。故偏明之。义见题中。三在摩竭下处成就也。真身无在而无不在。故次辩之。摩竭提国者。通举说处。此云无毒害。以国法无刑戮故。表能化法。或云遍聪慧。聪慧之人遍其国故。表所化机。阿兰若法者。别举说场也。阿兰若者。此云无諠诤。即事静也。法者所证真理。二障业苦諠杂斯尽也。事理俱寂故加法言。菩提场者。菩提云觉。即能证大智圆明究竟也。场者证菩提之处也。然事处即天地之中。王舍城之西二百里。金刚座上。约法则万行皆是道场。理智相会之所。故为表所说如所证。故不移其处说之。若圆融时处等。并如前说。第三别明时分者。前标一时未知何时。故今别显是初成佛时。亦彰大师出现时也。此教胜故众教本故。在于初时。初言尚总几日之初。九会之文同此初不。略为三解。一约不坏前后相说。才成初七说前五会。第二七日说十地等。第九一会乃在后时。以祇园身子皆后时故。常恒之说不妨后时。虽能顿说有所表故。初五信解行愿最在初故。故皆云不离道树。第六会因地证位居其次深。故无不起菩提树言。法界极证最在于后故。亦显二乘绝见闻故。虽异处别时亦不相离。为寄秽土以显净故。须前后耳。若尔世亲那云初七不说但思惟行因缘行耶。世亲才见十地。即为论释。或则未穷广文。或则知见有异未全克定。菩提流支意大同此。二顺论释。九会皆在二七日后。二七非久亦名始成。三约实圆融释。皆在初成一念之中。一音顿演七处九会无尽之文。海印定中一时印现以应机出世机感即应。应即有说无非时失故。祇园身子。盖是九世相收。重会之言亦犹灯光涉入。故法界放光。亦见菩萨遍坐道场成正觉故。此经十地之初无二七之言。二七之言顺别机故。故诸经论。显初说时有多差别。谓普耀密迹二经。第二七日即说三乘。法华过三七日方云说小。四分律中六七。兴显行经七七。五分八七。智论五十七日。有云。与十二游经一年大同。时既不定说亦不同。皆根器所宜见闻有异约佛赴机无时不说。望器无感未曾有说。登地恒见常说一味之经。就佛而言无说不说。若摄方便。皆一乘之印现差别耳。无涯之说不应局执故。应总摄以为十重。如前已辩。上显时分。次释成正觉义。约教不同。小乘三十四心断结。五分法身初圆。名成正觉。是实非化。大乘之中约化八相示成。约报十地行满四智创圆。名曰始成正觉。据实即古今情亡心无初相。名之曰始。无念而照。目之为正。见心常住称之曰觉。始本无二目之为成。约法身自觉圣智。无成无不成。若依此经。以十佛法界之身云。遍因陀罗网无尽之时处。念念初初为物而现。具足主伴摄三世间。此初即摄无量劫之初无际之初。一成一切成无成无不成。一觉一切觉无觉无不觉。言穷虑寂不坏假名。故云始成正觉。如出现品及不思议法品广显。摄前诸说。皆一乘之所现也。第四别显处严者。然此下处主及众。即三世间严。三中前二即如来依正。众即净土辅翼不空。今初器界严者。即广于前场之严。显成前觉之妙。异于余经之处。于中四事各十种严。明即染显净即为四别。第一地严。第二树严。第三宫殿严。第四师子座严。然此诸严各具三释。一约事可知。二表法。谓地表心地法身。树表菩提。宫殿表无住涅槃。座表法空等。三就因行。谓一以穷心地法身之因。报得增上金刚之地。二以般若为因。三以悲智相导为因。四亦以法空为因。然或一因行成一切严或一切行成一严。或一行成一严。或一切行成一切严。以通融别纯杂无碍。今但明一行一严显所表故。然各摄无尽之德故。四事皆有十句。初总后别。今且就文各分为四。今初心地十句分四者。第一总显地体。二四地相具德。三四地上具严。四一举因结用。今初标以坚固释以金刚。诸教或云。木树草座。多云座是金刚。今全地金刚。则权实斯显彻华藏故。广如彼品次上妙下地相具德。约因释者。一宝轮者。一摄一切圆行致故。二及众宝华开觉悦他故。三清净摩尼圆净明彻故。以上三行用严心地故。结云以为严饰。上皆形色四即显色。谓青黄等殊。名诸色相种种重叠深广如海。互相映发。等彼波澜或诸色俱生。或更相摄入。含虚莹彻。现势多端。名无边显现。此由隐显自在定散无碍。随机利行之所致也。三摩尼下。明地上严者。一宝幢曲有五句。一摩尼为体。二三光音明用。四五网缨辩饰。就因行者。降魔伏外为幢。智光常照慈音外悦愿行交罗戒香芬馥。四摄周垂故。二摩尼雨宝表神通如意。随机变现雨法宝故。三妙华散地。亦多因行遍严心故。四宝树行列者。德行建立故。四佛神力下举因结用。佛力者出所因也。严具多门别说难尽故。总云一切悉现。或于树中现。或于上诸严具及地中现。明一一行中皆道场故。第二觉树严者。即大智因感有十一句分四。初一总显高胜。长耸迥露圆妙独出故。约因即智超数表为高。本性不昧为显。成物具德曰殊。更无二真为特。约果树即菩提。二金刚下六句。明体摄众德。一身是金刚金刚三昧本智因故。正行成立为树身也。二干是琉璃。本智发解内外明彻故。三杂宝枝条。解随境差故。四条假叶以为严。智资定而深照。宝叶虽异共成一荫。百千定门同归一寂。自荫荫他也。五宝华异色在树。分枝承光色。同于地布影。表神通等法依定有差。俱承智光影现心地。六华虽不同。果皆如意无边行海。同趣菩提。若自利果成内则含辉。若身心湛寂外便发焰。若触境斯明。若利他果立未熟。则含辉解生佛相。已熟则发焰还流教光。体如之行所成果。无异因之果故。与华间列故。下经云。菩萨妙法树。生于直心地等。三其树下三句。明妙用自在展转成益。初依菩提智放教智光。次依智光雨圆明法宝。后教成悲智。即菩萨现前。无心行成。故如云出。四又以下一句。举因结用。谓佛力为因。流音演法以如如力。则智演法音。音还如性故。无尽极广多故。无尽竖长故。无穷无间故。称恒也。第三如来所处下。明佛宫殿严十句分四。初一总明分量。宫可覆育即是慈悲。殿可朝宗。所谓圆寂。悲智相导。若楼阁相依。广者无边法无外故。博者不隘法内空故。严者。庄饰具众相故。丽者。华美法义备故。充十方者。称法性故。二众色下二句。体相圆备

一体是摩尼积德镕融之所成故。二相严多种。神通等法悲寂用故。三诸庄严下六句。妙用自在。一众行发光洒法如云。云更多义至下当辩。二光幢独出。萃者聚也。即承光聚影而成。谓悲寂交际承智起应降魔超出故。三内容众海无边菩萨。即道场外者亦在其中。即依中有正。亦果中有因。即明涅槃众圣冥会。四声光宝网网者。为防禽秽以益殿严。犹大教网。外防恶见内益悲寂。教皆圆妙以宝而成。故能出佛智光。圆音妙说言不思议音。略有四义。一音声繁广。二所说难量。三声即无义。四一具一切。五出生果用。即正报大用在此依中。依正混融参而不杂。明依大涅槃能建大义。故曰出生。六无染现染。众生是正居处。是依染违性净不言出生。妄无自体还依真现。四又以下举因显广。谓德广难陈故。今总结由佛力故。一念顿包事理染净一切法界。况多念耶。然上充遍十方。即通局无碍。集菩萨众出佛神通。即摄入无碍。现生含宅即染净无碍。悉包法界广陕无碍。一念即能延促无碍。又集菩萨因果无碍。出佛神通依正无碍。十种宫殿。此应说之。第四其师子下。师子座严十句分四。初一总显形胜。师子座者。人中师子处之。又说无畏之法故。得法空者何所畏哉。空乃高而无上。深不可测。广而无外边不可穷。妙乃即事而真。好谓具德无缺。二摩尼下六句体德圆备。一座台。摩尼即处中正可依处。摩尼随映有差。法空随缘成异。中道妙理正是可依。二周座华网。即外相无染交映本空。三净宝为轮。轮谓台之处中周匝。轮围即具德周遍。四华缨周垂。诸觉诸通垂化周摄。五宝严填饰堂等略举。凡诸总包无处不严。故云备体。显于法空全收万像。无事非理故。六宝树间饰间上物象也。即菩萨妙法树。随化分枝随因感果。并依无相义曰周回。凡圣相资名为间列。三摩尼光下二句。妙用广大。一净宝出光如云。涉入法空亦尔。一一智中知一切法。一一法体显一切智。为互照也。二主伴宝用互相发挥。谓佛化摩尼能作佛事。智论云。轮王宝珠但随人意能雨宝物。天宝堪能随天使令佛宝十方能作佛事。菩萨宝珠亦能分作。如文殊师利冠中毗楞伽宝珠。十方诸佛于中显现。今菩萨髻珠即是其类。下文云集菩萨髻珠亦尔。用此严座者。凡初成佛。皆一切诸佛现形灌顶一切菩萨亲授敬养。故因果宝珠俱来莹烛。如来从果起用。故云化现。理圆解满义曰珠王。菩萨心顶智照圆净。故曰髻中妙宝。寂照照寂。皆莹净照烛。四复以下一句。佛加广演佛境如空。故云广大。有感斯至为无不及。显教皆从法空所流。是故所流还周法界。非智不显故云佛力。显处严竟。第五尔时世尊下。明教主难思。前但云佛。未显是何身佛。又但云始成正觉。未知成相云何。故今显之。谓具十种深广功德。即是遮那十种无尽法界身云。遍于法界成正觉也。非权应身。文分为二。先总后别。今初总辩。即菩提身具无尽德为世所尊。座相现时身即安处。智处诸法无前后故。于一切法示所觉境。即二谛三谛无尽法也。成最正觉示能觉智。开悟称觉离倒为正。至极名最获得名成。此当相解。若拣别者。凡夫倒惑佛觉重昏。二乘虽觉不名为正。但知法有未知法空。但悟我空未知我有。有厌生死空沈涅槃。颠倒未除岂得称正。设许称正亦未名最。菩萨虽正有上有修。不得称最。设位极称最亦未得名成。我佛独能故。云成最正觉。谓如量如理了了究竟。已出微细所知障故。后智入下。别中。即约十德别显十身。文即分十。一三业普周。二威势超胜。三福德深广。四随意受生。五相好周圆。六愿身演法。七化身自在。八法身弥纶。九智身穷性相之源。十力持身持自他依正。今初。即别显菩提身之相也。以成菩提时。得无量清净三轮故。文中先法后喻。法中三。先意次身后语。今初意业。即释上成正觉。言前云于一切法。此云三世。乃横竖影略耳。智入平等是正觉成也。智即二智三智四智。无障碍智。二智者即如理如量也。此复有二。一以如量智达俗。名入三世。以如理智证真名悉平等。故佛地论云。以二智觉二谛是也。二者证差别性即无差别故。三世即平等。瑜伽云。如其胜义觉诸法。故名等正觉。言三智者。即俗智真智中道智也。此亦二义。一真俗互泯双遮辩中则三世平等二相两亡。方为智入二真俗虽即。而不坏相即双照明中。此二觉三谛之境。境既双泯而双现。智亦寂照而双流。为无障碍智。觉无障碍境为正觉也。言四智者。即圆镜等四智也。通缘三世境故。并入三世。言平等者。镜智离分别。故依持平等。平等性智证平等性故。妙观察智观察平等。成所作智普利平等。四智圆融一句摄尽。下身语等皆是四智之所发现。四智圆融无二性故。修生本有非一异故。不失经宗。然上能觉即成上菩提。就其所觉即法身也。理智无二为真法身。二其身下身业也。通三世间故云一切。此正觉身以是十身之总故。此其身通于三身十身无不充满。法身普遍世所同依故。智身证理如理遍故。色身无碍亦同理遍。并是圆遍而非分遍。谓一切世间一一纤尘等处。佛皆圆满。总看亦现别看亦现。又国土等。即是我身土等。体外无别我故。我即土等。我之体外无土等故。余一一身互望融摄。犹多灯光各互相遍。三其音下语业也。顺有三义。一顺异类言音。经云。一切众生语言法。一言演说尽无余故。二顺所宜说法。如来于一语言中。演说无边契经海故。三则顺遍佛以一妙音周闻十方国故。二譬如下喻显。通喻三业。然佛三业非喻能喻。唯虚空真如略可显示。更以余喻便为谤佛。然虚空喻有同不同。故下经云。解如来身非如虚空。一切妙法所圆满等。此显不同。今分取同义。同义多种如下十忍品。今有二喻开成四义一含摄喻。兼无分别义。二普遍喻兼遍入义。以此四喻喻意业者。下经云。佛智广大同虚空故。此总喻也。量智包含而普遍理智无分别而证入。又大圆镜智纯净圆德。现种依持能现能生身土智影。即含摄义。下经云。菩提智普现一切众生心念根欲等。而无所现。无所现言无有分别。平等性智观一切法自他有情。悉皆平等亦无分别。无分别言显无差别故。下经云。于一切义无所观察等。是以太虚能含众像。众像不能含太虚。太虚不分别众像。众像乃差别。太虚以况我法不能容佛智。佛智乃能容我法。有我法者分别如来。是如来者不分别我法。二普遍喻中。妙观察智无不遍知。即普遍义。成所作智曲成无遗。即随入义。又下经云。佛智广大同虚空。普遍一切众生心。此即体遍。悉了世间诸妄想。此约智遍。又云。得一切法界等心。此约证遍。智性全同于色性故。此约理遍。云何遍入不坏能所。有证知故。故下经云。世间诸国土。一切皆随入智身无有色。非彼所能见。由随于如即入无所入故云平等。是以虚空遍入国土。国土不遍入虚空。有国土处。必有虚空。有虚空处或无国土。虚空之于国土。平等随入。国土之于虚空。自有彼此。虚空可喻佛智。国土可喻三世。三世有处佛智必在其中。佛智知处三世或无其体。佛智之于三世平等随入。三世之于佛智。自有始终。此犹约不二而二说耳。若二而不二。国土虚空三世佛智同一性故。皆互相入举一全收。普遍亦然。三世间圆融。则言思道断。故名佛智为不思议也。次以二喻喻身业者。一毛尚容法界全分。必含众像出现身业第二喻云。譬如虚空宽广。非色而能显现一切诸色。而彼虚空无有分别。亦无戏论。合云如来身亦复如是。一切众生诸善根业皆得成就。即含摄义。而如来身无有分别。即第二义。佛身充满于法界。即普遍义。又云。譬如虚空遍至一切色非色处。非至非不至。如来身亦复如是。遍一切法一切国土等。即普遍义。亦非至非不至。即平等随入义。次以四义喻语业者。如来于一语言中。具一切语言故。舍支天鼓无心出故。如来音声无不至故。应知。如来音声无断绝。普入法界故。又云。如来音声无邪曲。即平等义。随其信解令欢喜故。即随入义。以空一喻遍喻三业。故云正觉得无量清净三轮。明文昭然。非是穿凿。菩提身竟。第二身恒下。威势身超胜。谓随诸有情所乐。示现受用身土影像差别。无不周遍。言一切道场者。略有十种。一智身遍坐法性道场。二法身非坐而坐道场。三法门身安坐万行道场四幻化身安坐水月道场。此四义便故来。若正约威势身。略辩六类道场。一遍一切同类世界道场。如名号品等说。二一切异类世界。谓树形等。如世界成就品。三一切世界种中。四一切世界海中。并如华藏说。五一切微尘中。文云。如于此会见佛坐。一切尘中亦如是等。六刹尘帝网无尽道场。并前十种故云一切。言菩萨众中威光赫奕者。正显威势超胜胜于胜者故。独言菩萨非不超余。如日轮出照明世界。约喻以显映山出没无隐显故。处处全现无异体故。喻遍坐道场。大明流空余辉掩辉。赫日之照难究其涯。喻彼威光超映菩萨。菩萨不能测也。既云照世则终益生盲。先照高山独言菩萨。第三三世下。福德身深广。三世佛德昔皆遍学。今三际已断垢习斯亡。故众福皆净。第四而恒下。随意受生。一随他意处处受生。二随自意能无不生。谓慈悲般若恒共相应感而遂通。穷未来际。第五无边色下。相好庄严身色无尽。故名色无边。十莲华藏微尘数相名相无边。而皆称真则一一无边。诸相随好放光。常光皆称法界故云圆满。广处陕处皆圆现。故名无差别。第六演一切法。如布大云即愿身。演法谓雨大法雨断一切疑。故下经云。毗卢遮那佛愿力。周法界一切国土中。恒转无上轮。然经二句上法下喻。文含多意。一云喻于身雨为说法。法喻影略。又先兴慈云后霔法雨一云一雨所润不同亦随物机宜云雨各异掩尘蔽日普覆无心等。第七一一。下化身自在。谓于大众会能现无边作用差别。皆自在故。文中二。先明广容谓于如来身一一毛头。容一切刹而无障碍。无碍有二义。一以一小毛现多大刹。则一多大小无碍。二此毛多刹。与彼毛多刹参而不杂。则隐显无碍。后各现下。普遍以广容不碍普遍故。还于前毛内刹中神力调生。若广遍十方示现种种变化三业成所作事。居然易了。第八身遍下。法身弥纶以法为身。本来湛遍故无来往。依法现色还如法身在此即是在彼。亦不待往来。第九智入下。智身穷性相之源。相别曰诸性皆空寂。性静故寂。相无故空。第十三世诸佛下。力持身。能持自他依正。于中先持正报。神谓妙智。变谓现身。转变变现俱名为变。皆能持之。尚持于他况于自事。后段亦然。后一切佛土下。能持依报。横尽诸土竖穷诸劫。所有严事常持令现。上约十身。若约三身者。则初三段皆名报身。而恒下化身。身遍十方下法身。就报身中。前一自受用报。后二即他受用报。故云处菩萨众。以诸教中说三身四身。成说等别。今皆圆融。于一始成无不顿具十身为正。三四义兼。又毛内调生光中持刹。如空普遍等。亦即国土等十身三世间之圆融。岂报化之云别。是知略以十德叹于教主。其一一德无不圆融。当去情思之矣


大方广佛华严经疏卷第四
大方广佛华严经疏卷第五

　　　　唐清凉山大华严寺沙门澄观撰


第六有十佛世界下。明众海云集。众虽深广难测略启十门。一集意。二集因。三辩类。四定数。五权实。六地位。七前后。八有无。九闻不闻。十释文。今初。来至佛所。何所为耶。有十义故。一为影响为主伴故二。为作辅翼得圆满故如普贤等常随之众。三为守护如来。如执金刚等。诸佛住处常勤护故。四为庄严。如道场神等。常为严净佛宫殿故。五为供养。如偈赞即正行供养。华幢等即财供养故。六为发起此经。诸请难者即其事故。七为闻法获益。当机领悟即其类故。八为表法。诸首诸林表信行等。皆同名故。及座出菩萨等显奇特故。亦通表万行俱成佛故。九为顺证。佛菩萨等证说不虚故。十为翻显。即声闻不闻显法不共故。为斯多意所以众海云集。非唯证信而已也。第二集因亦有十因。一曾与毗卢遮那如来。同集善根故。二蒙佛四摄曾摄受故。三往在生死闻圆法故。四曾发大心护一切故。五往发大愿愿事佛故。六随逐如来无厌足故。七乐闻正法心无倦故。八善能散灭我慢心故。九福智已净身周遍故。十同一法性善根大海之所生故。为此多义得预斯会。中有集因亦通集意。及随诸众各有别因。可以思准。第三辩类。即上集意便成十类。一影响众。二常随众。三守护众。四严会众。五供养众。六发起众。七当机众。八表法众。九证法众。十显法众。准前可知。第四定数者。称法界众焉能数知。即文而言。九会都数。总有一百七十五众。都序之中有四十一众。谓同生有一。异生三十九。师子座中一。若兼取前菩提树中所流。及宫殿中无边菩萨。总四十三众。此四十三遍于九会。第一会中有二众。谓新集十方众。佛眉间众添成四十五。第二会有新旧二众。第三四会各有四众。谓新旧及证法众天众。第五会一百一十一众。谓新旧众升天品内供养众。有一百七并天众证法众。第六会四众。谓天众同生异生证法众。七八两会。各唯一众。谓普贤等旧众。第九会三众。谓菩萨声闻及天王等旧众。旧众虽重随会别故并皆取之。然此诸众或总为一。一乘众故。或分为二。以有实众及化众故。或可为三人天神故。或为四。佛菩萨人非人故。或五非人开天神故。或六加畜生故。或七天分欲色故。或八菩萨有此界他界故。或九他方有主伴故。或十加声闻故。或一百七十五如前说故。或无量无边义类多方故。一一或以佛刹尘数等为量故。又如新集菩萨。毛光出众。例上皆尔。故一一众皆无分齐。此犹约相别。若融摄。一一会中皆具一百七十五众。以称法界缘起之会。互相在故。上且约一界。若通十方及异类刹尘。帝网无尽无尽。是为华严海会众数。第五权实者。夫能对扬圣教影响其迹。靡不是权。当机之流多皆是实。诸教所明秽土之中。杂类菩萨声闻皆通权实。地前是实地上是权。法身无生生五道故。净土菩萨唯实。实报生故。杂类声闻是权。摄论云。欲令净土不空。化作杂类众故。若依此经。同生异生皆通权实。海印定现实德摄故。随缘随位而示现故。第二会初云。莫不皆是一生补处故。对前十类辩权实者。影响一众自有二类。一果德众。谓能加证法。诸佛互为主伴非权非实。若位极菩萨影响一向是权故。有经云。昔为释迦师。今为佛弟子。二尊不并化故。我为菩萨等当机唯实。余八通权实。第六地位者。有说。一切皆是果位。以是舍那海印现故。或说。一切皆因果海。非可见闻。世尊亦是因者。识所现故。或皆通因果。果得不舍因随类现故。因位愿力助佛化故。当机之流正修趣故。或俱非因果。缘起大众因真性故。将此对前权实。则果位一向权。因位通权实。若对前十类影响证法通因果。余八唯因。因位高下难以准定。第七前后者。初列菩萨后列余众者。表从本以起末。下赞即后明菩萨者。表寻末归本。良以本末无二故。二文互举。又从本流末。必先小后大故。自在天为末。摄末归本必从深至浅故。先明自在。然皆显法界缘起逆顺自在故也。又表四十位。一一皆彻因门。并该果海故。互举前后。令物不作优劣之解故。第八有无者。亦有十类。一约界无无色。二约趣无地狱。此二非器故。若约转生有地狱天子。若约所益亦通无色。三界皆益故。三约洲但列阎浮。余三略无故。或成难故。四约乘无二乘不共教故。下为显法亦不见闻故。智度论云。若小乘经初唯列声闻。若大乘经初具列菩萨声闻。若一乘经初唯列菩萨。故指此经为不共教。或大乘经唯列小者。为引摄故。如金刚经或唯列大亦属大乘。主伴不具故。主伴具者。必是一乘。五约部无四众。未说小教故。六约主无人王王未知故。七约三聚无邪定。彼障隔故。生盲之流但冥益故。八约内外。无外道非彼测故。九约诸天。无无想入邪定故。十约善恶。无恶魔不为违害。天中摄故。上十且随相说。圆融应有即无所不具。第九闻不闻者。约权前后皆互得闻。约实当会自闻。纵不起前而趣于后。亦各不相知。若约顿机。许一时顿领。上之九门且从显著。略为此释。中本广本。或隐或显不可执文。第十释文。第一会中前总四十众。大分为二。初一同生余是异生。故论云。解脱月是同生众故。又云。同生众请。则知兼有地前。明知不约地位。余释云云。不符论意。云何名为同异生耶。然有二义。一谓杂类。作诸异生种种形故。菩萨得法性身。同人作一类菩萨形故。二菩萨为同者。通诸位故。神等为异。法界差别德故。其四十众文皆有三。一标数辩类。二列名总结。三摄德周圆。今初同生众中。第一标数辩类中。先辩数。佛世界者下辩世界。略有三类。一世界。二种。三海。今云世界则非种非海。权实共许。一三千界一佛化境故。或名佛刹佛土。皆准此也。微尘者。七极微量也。谓抹三千界并为微尘。一尘为一菩萨。则数已难量矣。况举十数表无尽耶。菩萨摩诃萨者。辩类也。即拣非余众。具云菩提萨埵摩诃萨埵。今从略耳。然有三释。一菩提是所求佛果。萨埵是所化众生。即悲智所缘之境。从境立名故名菩萨。二菩提是所求之果。萨埵是能求之人。能所合目故名菩萨。三萨埵此云勇猛。谓于大菩提勇猛求故。摩诃云大。大有四义。一者愿大。求大菩提故。二行大。二利成就故。三时大。经三无数劫故。四德大。具足一乘诸功德故。前二通地前。后二或唯地上。更有诸大亦不出此。此等并是舍那佛内眷属。动止常随。故云所共围绕。二其名下列名结数。先列其名后结略显广。今初。夫圣人无名为物立称。虽得名千差而多依行德。行德皆具而随宜别标。先十同名普者。显具法界总相德故。后十异名者。显具法界别相德故。总别相融同一法界。今初十名之普是别之总。普下十异显即普能别。普义方成。此是古今诸佛。同行普贤之行。随于诸位差别不同。纵成正觉。亦普行摄故。先明之。言普贤者。体性周遍曰普。随缘成德曰贤。此约自体。又曲济无遗曰普。邻极亚圣曰贤。此约诸位普贤。又德周法界曰普。至顺调善曰贤。此约当位普贤。又果无不穷曰普。不舍因门曰贤。此约佛后普贤。位中普贤悲智双运。佛后普贤智海已满。而运即智之悲。寂而常用穷未来际。又一即一切曰普。一切即一曰贤。此约融摄。所以先列者为上首故。法门主故。法界体故。一切菩萨无不乘故。无一如来非此成故。令诸闻者见自身中。如来藏性行普行故。上虽多义离释。今从别称合释。无处不贤名曰普贤。即体普也。此一为总。余九为别。二德普。谓称性之德充于法界。以为最胜。委照无遗如灯之光。三慧普。遍照严刹决定高出故。四行普。内行圆净智焰外烛。故称为妙。五音普。具一切音。演佛净土深广高出之行故。六智普。照佛法界无尽境故。七心普。智宝严于心顶。通行等华高出物表故。八觉普。遍觉性相声皆悦机。故无不归者。九福普。障无不净称真无尽故。十相普。无光相之光相。遍益众生故。六相圆融思之。二海月下。十异名菩萨。一海月光大明者。十德十山皆依大海。十地十度皆依佛智。海中看月净而且深。依智严刹深而且净如海。即大如月即明。故以名也。二讲如雷震故曰云音。辩才汛滟犹如海光。又海上有光天涯无际。佛智起用一念普周。净惑无穷名无垢藏。三修治二严犹如净宝。秘密高显故有髻言。四法王出现作用自在。二严圆满为功德光。五勇猛化生不染化相。雨法玄妙如解髻珠。六慈云智日互相资映。长劫普应高出如幢。七坚利智慧与精进俱。故得称大智为行本。若齐为寿因。八戒等行发是为香焰。种智高直故曰光幢。九智光遍照是大明德。称真适物名深美音。十大智发光遍照佛境。令福非福相福亦称大。二如是等下。结略显广。第三此诸菩萨下。摄德圆满中二。初别叹胜德。后总结多门。初中亦二。初二句就缘叹。余就行叹。今初。初句往因同行显主伴有由。后句从德海生明生为辅翼。言毗卢遮那者。毗即遍也。卢遮那光明照义。回就方言应云光明遍照。然有二义。一身光遍照尽空乃至尘道。二智光遍照真俗重重法界。身智能所合为一身。圆明独耀具德无边。故立斯号。又毗者种种义。卢遮障义。那者尽义入义。即种种障尽。种种德圆。故普贤观经云。释迦牟尼名毗卢遮那遍一切处。即身亦遍非唯光遍。又云。其佛住处名常寂光。即土亦光矣。又云。常波罗蜜所摄成处。我波罗蜜所安立处。即德圆义。又云。净波罗蜜灭有相处。即障尽义。又云。乐波罗蜜不住身心相处。不见有无诸法相处。即证入义。又云。如寂解脱乃至般若波罗蜜是色常住法故。明皆即应即真为本师矣。此经文证本品当辩。言共集善根者。即备道资粮。言修菩萨行者。即作所应作。云何共集。互为主伴故。主伴有三。一回向主伴。二同行主伴。三如相主伴。皆称共集。后句言善根海生者。谓佛德无边。积妙法宝智定盈洽。故称为海。从生有四。一从自佛善根海生。谓已圆十身故。二从本师海生。佛为胜缘曾已摄受授法。令行得成满故。三与遮那同于余佛海生。以上云共集故。四从法性佛海生。以上德海诸佛共同。平等一味。但称性修即是从生。不拣自他故。梵本云与佛同一善根海生。第二诸波罗蜜下。就行德以叹。夫大士。必崇德广业虚心外身。崇德故进齐佛果。广业故行弥法界。虚心故智周万法而不为外身。故功流来际。而非已。故德难名矣。略分为三一明自分因行德。二胜进果行德。三二行无碍德。初中亦三。一自利行圆。二利他行满。三证理位极。今初有三句。一诸度行满。谓六度十度八万四千。多劫积集究尽事理。故云圆满。二慧眼下。十眼明彻分别名慧。照瞩称眼。障医斯尽智无不瞩。故云明彻。五眼之中慧眼观理。理无异味。故云等观。十眼之中慧眼观事。事无不见故名等观。是则委见其事为明。深达其性为彻。欲以一眼含诸具通事理。但举其慧。三于诸下。深定已满。三昧者此云等持。远离沉掉平等持心。趣一境故。而云诸者。其余诸缘亦一境故。真如三昧为其定体。随境入别尘数多端。故云诸也。横则无定不穷。[監-皿+豆]则深入无际。故云具足。定障永亡故云清净。第二辩才下。利他行满有三句即三轮化益。一语含四辩即正教轮。辩谓巧显深理。才谓巧应机宜。万法咸演则广大无涯。千难殊对则无竭尽。故如海也。又海遇风缘则洪浪云涌。智逢机请则口辩波腾。请者既许。无边辩亦广大无尽。二具佛下。身业神通轮。谓三业无失智深叵挠。为具佛功德故。得外仪俨若。肃然可敬。三知众生下。意业记心轮。根义总明文含性欲。言如应者。根有生熟化不失时。器有大小授法无谬。化谓教化。即应摄受者而摄受之。伏谓调伏。即应折伏者而折伏之。由此具行入正法故。第三入法界藏下。证理位极。亦三句。一证理法。谓以大智证入平等真法界藏。依佛性论说有五藏。一如来藏。谓在缠含果法故。二自性清净藏。谓在缠不染。三法身藏。谓果位为功德所依。四出世间上上藏。谓出缠超过二乘菩萨。五法界藏。谓通因果外持一切染净有为。故名法界。内含一切恒沙性德。故复名藏。此义宽通故今证入。言智无差别者。所证之藏平等。要无分别方契此。则智自无差。即由上义能所不殊。又此能证智与所证藏冥合一味。无有境智之异。故云无差。此复有二。一同无相故。下经云。无有少法为智所入。亦无少智而入于法。二同法界故。则能所各互摄尽故。下云无有智外如为智所入。智摄如尽故。亦无如外知能证于如。如全摄智故。若皆一味。岂令智同于境而无智耶。古德释云。智相尽故。不有能令智相尽。故不无。不尔岂令诸相皆尽而智独存。是故于境则不碍真而恒俗。于智则不碍寂而恒照。即境智非一。境则不碍俗而恒真。智则不废照而恒寂。即境智非异。境则空有无二。智则寂照双融。故云无差别也。上来所释。约真理寂寥与止寂相顺。俗谛流动与观照相顺。起信等中且为此释。未尽其源。以令照真不得名照。照俗之时不得即寂故。今正释者。谓言用则同而异。由境不能照智有照故。言寂则异而同。境智无异味故。同故无心于彼此忘心契合故。异故不失于照功。智异木石故。故名真智证理。境则唯寂智则寂而常照。若约照俗。则以后得智照差别之境。若约融真俗者。境则真俗不二。智则权实双行。亦为一味而不失止。以虽双行而即寂故。若约三观及融境智。至下当辩。二证佛下。明证果法。言解脱者。谓作用自在。如不思议法品说。于一念中建立三世一切佛事等。总有十种广如彼说。即用而真故。甚深用无涯畔故。广大上穷彼际故云证也。三能随下。明得位极。谓普贤身遍于六位。随在一位。以愿海力持于一切。故旧经云在于一地。普摄一切诸地功德。今此文顺西国。若顺此方。应云能以方便随入一地。以愿海力摄持一切地也。然有引梵本广明此中句数开合不同。不必应尔。何者夫译梵为唐诚乃不易。苟文小左右贵于旨不乖中。若理不可通。则正之以梵本。译人意近则会之。以旧经言异意同。何必广引。言恒与智俱者。明智穷来际文含二义。一望前。谓虽在因中一地。而愿力持一切地功德。皆与智俱尽未来际。不离一地。如一地余地亦尔。是故因门尽于未来。恒是一一诸位菩萨不见作佛时。二望后。以尽未来之大智。入如来之果海也。虽有二义顺前义胜。第二了达下。明胜进果行。分二。一得果法。二起果用。今初有四句。一入佛密境。此有二意。一佛即密境。以三业业具非余测故。谓非色现色。摩尼不能喻其多。非量现量。应持不能穷其顶。不分而遍。一多不足异其体。全法为身。一毛不可穷其际。此身秘密也。佛言声也非近非远。目连寻之无际。身子对而不闻。非自非他。若天鼓之无从。犹谷响而缘发。无边法海卷之在一言。无内圆音展之该万类。是谓佛口密也。意则无私成事。等觉尚不能知。密之至也。皆广大无涯超绝奇特。故云希有。二佛之密境即谓一乘。如来知见禅定解脱。深入无际帝网之境时乃说之。故云希有。久默斯要甚为秘密。又权实隐显唯佛方知。故云秘密。今洞见其源故云了达。二善知下。入佛平等亦有二意。一佛佛平等。谓一切诸佛体性平等。法身无二故。智慧平等德无增减故。内用平等悲愿普应故。二者佛所证法平等。即第一义。此二无二。称此而了。故名善知。三已践下。明得佛位。谓佛有十地。如大乘同性经说。一甚深难知。广明地。乃至第十名毗卢遮那藏海智地。此十同是佛地。约德用成别。今普光明当其第一。普即广义。光明即明甚深难知。此文虽略。义在普中。举初摄后。理实皆践。又普光明亦十地之总。总不出于普法智光故。四入于下证佛三昧。谓海印等定。皆深广如海。并通一实故得称门。第二于一切下。明起果用。文有三业。一现佛身业遍世同事。二同佛意业总持大法。三得佛语业能转法轮。不退有四。一称理不退。无改说故。二应机不退。无虚发故。三利益不退。闻已必定故。四调伏不退。天魔外道不能动故。复有四种不退。谓信位证念。今当第四念不退也。第三一切如来下。二行无碍德。谓引摄佛德不碍修因故。文有五句。一引摄佛德。然有二义。一则行成摄果。二则诸佛同加。二一切下。随佛遍生不拣净秽也。三已曾下。供佛集福。十方无边三世无际。此一切佛皆供养故。欢庆有遇不住福相故。长时无厌。四一切下。长为辅翼义通真应。五恒以下。悲愿调生。不以偏小利物。唯以同体普愿摄物令证菩提。方显智体圆足。第二成就下。总结多门无得而称也。菩萨之德焉言不可周。宜以类取。故云如是无量。第二大段异生众中。总三十九众相从为三。第一杂类诸神众。第二阿修罗下。八部四王众。第三三十三天下。欲色诸天众。今初有十九众。通名神者灵只不测故。文皆三段。第一标数辩类。第二列名结数。第三摄德圆满。今第一金刚神众。初辩类中。以执持此杵守护佛故。然一一类皆通有所表。如地表心地。海表德海等。观其叹德则知通意。今此表般若坚利导于众行到彼岸故。二所谓下列名结数。然诸众立名。皆随所得法门为物立称。一那罗延者。此云坚固。由见佛妙色皆不可坏。故受此名。二见佛身毛犹如日轮现种种光速摧障恼。故名曰幢三见佛身光映蔽一切。犹如须弥显于大海。神通等法如华开敷故。四圆音随类如雷震故。五现为世主。以美妙根令物悟故。六智光演法令爱乐故。七宝饰妙相如华严树。方便警物如雷震音。八福深相妙炳著光明。如师子王处众无畏。九慈眼视物为吉祥目。神通之焰密现物前故。十雨此严具及光明故。下诸众皆类此知。至得法处名当自显。恐厌繁文。下略不释。第三皆于下摄德圆满。十句分二。初二句总彰愿行。由昔愿力得预法会。常为亲侍。由今行满故能遍侍。后积集下别显满相。一福积净业。二智达定境。事定之境随事百千。理定之境即真如实相不思议定则以无碍而为其境。今皆智照故云明达。三通随佛住。四入用难思。五处众超绝。六应物调生。七随佛化形。八护佛住处。文并可知。第二身众神文三。同前初辩类。有二义。一身谓神之自身。众即同生同名。及所随者。凡有其一必更有二。共有其三。三故名众。能所合目。名身众神。二约所主。谓此类神。专以变化多身为佛事故。二名三德。文并可知。第三足行神亦有二义。一谓依止足行众生及守护故。如下善见比丘足行之神。持华承足故。下德中恋仰如来二足所行处。即道路神。通表修行履佛所行故。第四道场神。从所依所守得名。下诸神众类皆同此。言道场者。非唯护佛道场。但有庄严道场之处。即于中护故。下德中愿供养佛。表护万行道场及修行者故。第五主城神。表行德防御法城心城故。如摩耶处说。德中以己德行严佛宫殿者。一佛殿为所守之最。莹饰为尊佛故。二主伴善根互融摄故。三莹饰自心佛安处故。第六主地神。表深重愿荷负行德故。亦表心地为依持故。第七主山神。通表万德高胜性皆闲寂。别表智德最高故。德中云。得清净眼。名中多有光称。第八主林神。表以无漏智导于众行。森耸建立故。德中云。皆有可爱光明。第九主药神。表行德伏惑资益法身。若约利他则三业不空。如药树王故。下德中性皆离垢。即伏惑去病也。仁慈祐物。即进善补益也。名中总名主药。药既不同。神神各别。吉祥者主香茅之类也。清净光明谓乳石之流。名称普闻。如药树王雪山忍草等。明见十方谓眼药等。约法准之。第十主稼神。稼者树五谷也。表万行法味资益自他。他自益称心故。德中大喜成就。十一主河神。即河伯之流也。表法河流注润益群品。又于生死瀑流拯彼漂溺。江河淮济清浊俱河故。生死法流此神皆主。德中勤益生者。谓遇沿流则平波息浪。逢溯泳则微风轻动。水性之属。深止而住居。陆行之流富生而应采。导百川而去害。灌万顷而开利。为勤作意利益众生。约所表法随意消息。十二主海神。即海若之辈。表具含万德一一深广也。名中三。名远尘离垢者。瑜伽八十六云。现断烦恼离故远尘。彼随眠离系故离垢。今约近事。尘谓尘境垢即烦恼。六根对境。了彼性空故曰远尘。众惑不行诚为离垢。心境相藉离垢由于远尘。十三主水神者。通上河海等水。及雨露霜雪等也。表法水含润等多义理故。德中。拯溺为救济危为护。谓已溺邪见贪爱水者救之。将沈者护之而为利益。即云雨等润发生万物也。法合可知。十四主火神。即宋无忌之流也。以显智慧火烧烦恼薪。成熟善品破无明闇耳。德中。夫火有二能。一能为益。二能为损。今用益止损表法亦尔。示慧光以去闇用益也。除惑苦之热恼止损也。十五主风神。通表方便无住无所不摧。别表如下十六主空神。表法性空别即离染周遍等。亦各如名辩。德中若情尘乱起翳本性空。智日高升则情云自卷。空有日而廓尔无际。智合理而杳然无涯。故云尔耳。十七主方神。即东方青帝等类也。表显邪正方隅。使行无迷倒。德中身智教光无不引摄名普放也。无时不放所以称恒。如日周天故相续不绝。十八主夜神。表于无明黑闇生死长夜。导以慧明令知正路。德中。夜分亡寝是曰勤修翻彼长迷故以法为乐。十九主昼神。于昼摄化显行德恒明也。德中。先修正解后勤正行。有信无解增长无明。有解无信还生邪见。信因解净解藉信深。昼之义也。上来多主器界故但名神。准梵本除金刚神。余皆女神。表慈育故。菩萨同于彼类以摄众生。自下摄领有情。皆受王称。并是丈夫。第二八部四王众。文有八段。前四杂类。后四能统是天王。所统是八部。今初。阿修罗亦云阿素落。梵音楚夏耳。婆沙译为非天。佛地论云。天趣所摄。以多行谄媚无天实行。故曰非天。依阿毗昙亦鬼趣摄。谄曲覆故。正法念经鬼畜二摄。以罗睺阿修罗是师子子故。伽陀经天鬼畜摄。具上说故。由此或开六趣。或合为五。多好斗诤怀胜负故。或居众相山中。或居海下。如正法念说。然有大力者。广修福故。今之修福有怀胜负谄媚心者多生其中。罗睺此云摄恼。以能将手隐摄日月。令天恼故。二毗摩此云丝也。质多罗种种也。谓此王能以一丝幻作种种事故。德中。实者因果俱慢故。权应偏摧非不断余。故云及也。二迦楼罗昔云金翅。正云妙翅。以翅有种种宝色庄严故。此就状翻。若敌对翻此云大嗉项。以常著龙于嗉中故。此鸟能食消鱼龙七宝。然鸟及龙各具四生。谓卵胎湿化。后后胜前前。劣不能食胜。谓卵生鸟不能食胎等。胜能啖劣。化食四生。如增一辩。以化食化暂得充虚。亦表菩萨摄生故。离世间品云。菩萨迦楼罗如意为坚足。乃至抟撮人天龙。安置涅槃岸。大速疾力者。增一中说。此鸟食龙。从金刚山顶铁杈树下。入海取龙。水未合间还至本树。是为速疾。大海处摄持力者。即是摄彼命将尽者食之。而龙受三归及袈裟一缕在身则不可取。菩萨亦尔。如前引离世间品说。又出现云。取善根熟众生。置佛法中。此为命尽。若心有邪归。断见所覆则不可取。普观海者。即周四天下求命尽龙。德中。大方便力。即虽了众生空。而能入有。是十力止观也。普能救摄即鼓生死大爱海水。取善根熟者也如出现品说。三紧那罗者。此云疑神。谓顶有一角。形乃似人面极端正。见者生疑。为是人耶为非人耶。因此立称。依杂心论畜生道摄。亦云歌神以能歌咏。是天帝执法乐神。即四王眷属。表菩萨示众生形而非众生。常以法乐娱众生故。德中。要勤观察则得法乐怡神。自他兼乐为自在游戏。四摩睺罗伽者此云大腹行。即蟒之类。亦表菩萨遍行一切而无所行也。德中。此类聋騃故。令方便舍痴。五夜叉王。初一是北方天王。即毗沙门是也。若从能领是天众摄。今从所领为名。然四王各领二部。从一立称。夜叉此云轻捷。飞空速疾故。亦云苦活。此天又领一部名罗刹。此云可畏。名中云毗沙门者。此云多闻以福德之名闻四方故。此一是天夜叉之王。余九是夜叉。夜叉即王。虽一是天又从所领。况九皆夜叉故非天众。下三例然。如龙中娑竭罗王。岂是天耶。德中。此类飞空啖人。故菩萨示为其王翻加守护。亦令爱见罗刹不害法身慧命也。六龙王亦初一是天。即西方天王。毗楼博叉。唐三藏译云丑目。毗楼丑也。博叉目也。日照三藏译云。毗遍也多也。楼者具云噜波。此云色也。博吃叉此云诸根也。谓眼等诸根有种种色。故以为名。此不必丑也。此王主二部。谓龙及富单那。富单那者。此云热病鬼也。娑竭罗此云海也。于大海中此最尊故。独得其名。德叉迦旧云多舌。以嗜语故。正云能害于所害德叉者能害也。迦者所害也。谓若嗔嘘视人畜皆死也。无热恼者。即阿耨达池之龙也。诸龙有四热恼。今皆离故。四热至下当释。智论云。此龙是七地菩萨。须弥藏经云。是马形龙主。又一切龙总有五种形类。一象形。善住龙王为主。二蛇形。难陀龙王为主。三马形。阿那婆达多龙王为主。四鱼形。婆楼那龙王为主。五虾蟆形。摩那斯龙王为主。德中。外则云行雨施散去炎毒。内则慈云广被法雨普沾。散业惑苦之热恼。七鸠槃茶王。初一是南方天王。即毗楼勒叉。此云增长主。谓能令自他善根增长故。此王更领一部。谓薜荔多。薜荔多者此云魇魅鬼。余如音义。德中。此类障碍深重故。偏明无碍。自学权实无碍。法界智光以利众生。八乾闼婆此云寻香。谓诸乐儿不事生业。但寻诸家饮食香气。即往设乐求食自活。因此世人号诸乐人为乾闼婆。彼能执乐故以名焉。亦云食香。止十宝山间食诸香粖。即帝释执乐神也。帝释须乐。此王身有相现。提头赖吒即东方天王。此云持国。谓护持国土安众生故。此从所领为名。更领一部名毗舍阇。此云啖精气。谓啖有情及五谷精气故。德中。大法即大缘起法也。信解故。欢喜深心故。爱重既欢既重故。不替修行。第三月天子下。十二段明欲色诸天众。天者自在义。光明义。清净义。智论云。天有三种。一人天谓帝王。二生天谓欲色等。三净天谓佛菩萨第一义天。今通后二。然诸天寿之长短。身之大小。衣服轻重宫殿胜劣。俱舍十一。及瑜伽等论。起世等经皆广辩之。恐繁不叙。文中先有七段。明欲界天。后有五段明色界天。前中即分为七。今初。月天子。月者缺也。有亏缺故。下面颇胝迦宝水精所成。能冷能照。表菩萨得清凉慈照生死夜。如云菩萨清凉月等。名中初一是总。虽标总称即受别名。下皆准此。德中。显发众生心宝者。水珠。见月则流润发光。净心遇缘则慈流智发。生了既发正因显然。生由性成则了非外入。生与不生无二发乃发其本心故。显发双辩。二日天子。日者实也。常充实故。下面亦颇胝迦宝火精所成。能热能照。表菩萨智照故。又日以阳德月以阴灵。一能破暗。表根本破惑。一能清凉表后得益物。又依宝性论。法日有四义。一破暗如慧。二照现如智。三轮净如解脱。四上三不相离如同法界也。名中可畏敬幢者。为恶者畏其照明。为善者敬其办业。以斯超出故以名幢。德中。居者办业成就本行等利益也。生长谷稼开敷觉华等。为增长善根。如出现品。三三十三天者。佛地论等皆云妙高山。四面各有八大天王。帝释居中故有三十三也。下释天名皆依佛地。名中言释迦等者。释迦能也。因陀罗主也。具足应云释迦提桓因陀罗。提桓天也。即云能天主。抚育劝善能为天主故。更有异释如音义说。德中。言发起广大业者。令修普贤行故。以此天居地天之顶。总御四洲。虽胜事颇多犹惧修罗之敌。若修善者众即天侣增威。苟为恶者多即诸天减少。故多好劝发。况受佛付嘱大权应为。至如坚常啼之心。施雪山之偈。成尸毗大行。破卢志巨悭。谈般若于善法堂中。扬大教于如来会下等。皆是发起广大业也。四须夜摩天。须者。善也。妙也。夜摩时也。具云善时分天。论云。随时受乐故名时分天。又大集经。此天用莲华开合以明昼夜。又云。赤莲华开为昼。白莲华开为夜。故云时分也。随此时别受乐亦殊。故大论云随时受乐也。德中。心恒喜足者。喜足在于第四。今慕上而修。五兜率天王。此云喜足。论云。后身菩萨于彼教化。多修喜足之行故得少意悦为喜。更不求余为足。德中。彼天是诸佛上生之处。故令修念佛三昧也。召体曰名。响颁人天为号。通号别名皆悉念也。不计一方故云一切。以诸如来同一法界体德均故。念即明记而慧逾增持而不忘。故无间断。以佛为境何五尘之能惑哉。六化乐天王。论云。乐自变化作诸乐具。以自娱乐。又但受自所化乐不犯他。故名为善化也。变谓转变。转粗为妙。化谓化现无而忽有。德中。以出世化故得解脱。七他化自在天王。论云。令他化作乐具以自娱乐。显己自在故。名中寂静境门者。境为入理之处。即是门也。根无躁动故称寂静。根即门也。根无取著方见境空。合为门也。故鸯掘经云。明见来入门具足无减修。德中。物我自在即广大法门。第二色界。诸天众有五众。以第四禅有二众故。然四静虑摄天多少。下经频列。至十藏品当会释之。多依十八。初静虑四。二三各摄三天。皆举最上以胜摄劣故但列一。下文说颂遍观诸天。第四静虑自摄九天。上五小乘圣居非此正被异生位中。广果至极。故今列之。大自在天三千界主。所以别列。今初大梵天王众。佛地论云。离欲寂静故名为梵。具云梵摩。此云清洁寂静。谓创离欲染故名清洁。得根本定名为寂静。尸弃此云持髻。谓此梵王顶。有肉髻似螺形故。亦名螺髻。或云火顶。以火灾至此故。貌如童子。身白银色。衣金色衣。禅悦为食。德中。本修慈心得生梵世。等流相续还愍众生。好请转法轮。故智光照物不为污行。故身光发挥。若有遇之身心悦乐。第二光音天。二禅第三天也。智论亦云。第二禅通名光音。彼天语时口出净光故。有云。彼无寻伺言语亦无用。光当语故名光音。瑜伽名极光净。谓净光遍照自他处故。德中。定生喜乐离寻伺。故得寂静名。然凡得之舍动求静。故非广大味定之喜。非无碍法。今菩萨即动而静。不散不味是为广大无碍法门也。第三遍净天。此天离喜身心遍净故。德中。身心遍净未为广大。物我无二普益世间。方为广大也。第四广果天。即第四禅第三天。于异生善果此最广故。所有功德胜下三故。德中。此天离八灾患世中最寂。今以实智住本寂之宫。第五大自在者。梵云摩醯首罗是也。于三千界最自在故。智论第二云。此天有八臂三目。乘白牛执白拂。一念之间能知大千雨滴。下经同此。准智论第十一。过五净居有十住菩萨住处。亦名净居。号大自在天王。又三乘中立此为净土。是报身所居。约实但是第十地菩萨摄。报之果多作彼王耳。德中。三界之顶非无相不超。非离相求故所行平等。然上释名叹德。多从义便以顺类殊。若约实德无不互有。皆可虚求众海云集竟


大方广佛华严经疏卷第五
大方广佛华严经疏卷第六

　　　　唐清凉山大华严寺沙门澄观撰


　　世主妙严品第一(从第二经尽第五经)

自下大文第七称扬赞德分。亦是发起序。文中有三。第一总结威仪住。第二此诸众下。总显德行因缘。第三所谓下。别明得法赞佛。前中有三。初结众集。次明相异。后显意同。今初。数广德深故名众海。起于自地集空道场。多数大身重重无碍云之象也。又浮云无心龙吟则起。菩萨无住佛现爰来。二无边下相异也。不唯上列。故云品类无边。旋环不空故云周匝遍满。大小等形妍媸等色。部主徒从各有区分。故云差别。三随所下意同也。随所来方参而不杂。皆得见佛各对目前。其犹百川各全睹月。同无异念。故曰一心。谛瞩钦承瞻而且仰。不唯直睹丈六。乃彻见法界身云。第二总显德行因缘者。以上列中随宜别叹。今方总显德行齐均。又与下。别得法门以为总故。前同生众中共集善根亦是别故。又前共集明主伴所由。今曾摄受显眷属所以。影略其文。此文多势且分为三。初明离障见净。二如是下受化根深。三种无量下德行圆备。初后是因中一是缘。以因夺缘。大众自见以缘夺因。佛力令见因缘和合。无定亲疏故因缘间说。又初段德行现深。后二因缘宿著久摄。今见即缘成因。感应道交故常居佛会。今初离障见净者。烦恼即烦恼障也。心垢即所知障也。此障翳心迷所知故。言一切者谓分别俱生。若种若现。言余习者。二障气分粗重。粗重如毕陵上慢迦叶不安。今皆位极菩萨智现情亡。证理达事心镜莹净。故云已离。若诸位圆融。一断一切断。亦通初位。言摧重障山者。通以喻显。以能摧道摧二障山。障体坚厚崇耸如山。又别则智障菩提惑障圆寂。通则俱障及一切佛法。故名为重。言见佛无碍者。断障果也。然有二义。一就能见以明无碍。由断二碍智明理显。理显故见法性身。智明故见佛智身。理智冥一见无碍身。无碍亦即涅槃。二约所见明无碍者。具十无碍已如上说。第二如是下。受化根深。于中初总后别。初中如是者。指前断障之众。劫海者。明摄时旷远。言四摄者。即摄化之方。谓布施爱语利行同事。布施是摄缘与彼资持故。爱语是摄体。正示损益故。利行是摄处。安住善处故。同事谓释疑。令彼决定故。后一一下别示摄相。于中向言劫海曾摄。何所摄耶。谓一一佛所。何时摄耶。种善根时。将何法摄。谓种种方便。摄相云何。谓教化成熟。教化约始成熟。就终摄意云何。令其安立一切智道。道者因也。谓唯为佛果修佛因耳。第三种无量下。德行圆备。前摄何益。令德圆故。于中先辩因圆。后入果海。今初文有五句。一种无量善。已超七地殊胜善根故。二悉已下。已超八地大愿满故。三所行下。已超十地行满障净故。四于出离下。前明德圆。此具出道一道无量道。已超生死不住涅槃。故云善出。五常见下。结成见佛。谓德高十地是以常见。非比量见故曰分明。不取色相名为照了。又尘毛刹海佛遍重重。有德斯睹名分明照了。二以胜解力下。入果海也。此一段文望前是别。总具德中别入果故。望后是总。四十众中解脱标故。今且属前。于中二。初乘因入果。是比智知。如见鸾翔知太虚可冲。瞩龙跃知宏海可泛也。谓以胜解力印可佛言知福慧之深远。以信解力赡仰佛化。知慈悲之广大。是入如来功德大海。亦是胜解印持果德。二得于下。明分得果用。言解脱门者。佛果障寂大用无碍。故称解脱。真解脱者。即是如来通智。游入故号门也。众各证契故名为得。此解脱即门。佛得其总众海得别。又佛解脱但名解脱。众所得法称之为门。以能通入彼果用故。此解脱之门。又众所得法。离障自在名为解脱。智所入处亦名为门。以因解脱入果解脱。亦称为门。此解脱即门。然总别圆融因果交彻。重重无碍方为真解脱门。故下或叹佛果德。或叹因行。或约天等所得欲影显。故次游戏神通。正明入相。游戏者出入自在。神通者难测无壅故。约观心者。心境无碍称为解脱。由此入理故号为门。若以门为门非能通矣。门即如实。何所通耶。正入双亡为真门矣。如此入者。则本觉湛然名穷果海。真非妄外则因果圆融。心境无涯则解脱无际矣。第三所谓下。别明得法赞佛。四十众中。各先长行得法。即经家序列。后说偈赞即当时所陈。然众集偈赞并在一时。文不累书故编之作次。而各得一者。显佛德无尽故。乘别入总。尽众不能及故。故海慧云。如来境界无有边。各随解脱能观见。而普贤得十者。显等佛无尽故。文中先异生众。后同生众。前中三。初诸天。次八部。后诸神。今初分二。先色天后欲天。前中有五。今初自在天。长行十法第一法界等者。即法身解脱也。法界虚空界即用。所遍处空即事空。法界之言义兼事理。谓非但遍空。亦遍空内色心等事。及空有称真之理。又但言空则一重遍。今云法界则重重皆遍。何者。谓空界容一一尘处及彼事物一一尘中。皆称真故。各有无边刹海。佛身大用皆悉充满故。下颂云无穷尽也。言寂静者体也。然有二义。一明前大用。用无用相不碍常寂。二由此智用即寂同真。是故随一一用遍一切处也。言方便者用也。亦有二义。一明前寂无寂相不碍大用。二内同真性不碍外应群机。故云方便寂用无碍。所以称力。二普观一切法悉自在者。智身解脱也。此有三义。一以普眼于一切法。无不能观。二观一切法不坏事而全理。三于一法中见一切而无碍。并名自在。三知一切法不生等者。自共相解脱也。亦有二义。一知不生等内证真理。二无功用行外应群机。然不生等佛法之体。释有多门略申一两。一别释。以不生灭约境。不来去约行。初不生灭略有五义。一就遍计。由是妄执无法可生灭也。又情有即是理无。故不生也。理无即是情有。故不灭也。不灭不生是一法也。又求遍计相。不可得故。不生能显无相性故不灭。不灭即不生。亦一法也。二就缘起性。谓法无自体揽缘而起。即生无生。既本不生故。无可灭也。又缘起无性故不生。无性缘起故不灭。中论云。以有空义故。一切法得成。是故不生即不灭。不灭即不生。为一物也。又推缘无起故不生。能显无生性故不灭。三约圆成性。谓非是有为。故无彼生灭相也。又非妄心境故不生。圣智所证故不灭。又体非迁变故不生。随缘令法起故不灭。不灭即不生。为一物也。四通就三性混融。于一法上。就遍计故不生。就圆成故不灭。就依他故。亦不生亦不灭。就三无性故非不生非不灭。五然此四句合为一聚。圆融无碍顿思可见。二不来不去者。约行谓正智背舍妄执而无去。向证真理而不来。又依体起用而不去。应机现前而不来。又往应群机而不去。恒归寂灭而不来。不来即是不去无二为一味也。由此大智无念应机。如摩尼天鼓无思成事。故云无功用行也。二通释者。不生不灭亦可约行。不来不去亦可约境。谓妄念斯寂犹若虚空。何生何灭。又虽起大用见心无生。用谢归寂了本无灭。又常称真理寂照居怀。于此心中有何生灭。此约行释不生灭也。约境释不来去者。犹如空华无可去来。又缘会即来。来无所从故无来。缘谢而去。去无所至故无去。又诸法即如如岂来去。三展转释又何以不生灭。由无来去故。何以不来去。由无生灭故。又既无来去。则非一非异。不生不灭则无断无常。智契前理故无功用。不碍生等故云行也。是则不生之生。生之不生。无功用故常寂行故。常用寂用无二。是于功用得解脱也。斯为正法之要。义味难尽无厌繁文。四现见一切法等者。观义解脱也。现见之言拣比知故。真实相言。略有三义。一以智观事实事不虚故。故下经文。观有为法如实相故。二以慧观理实。所谓无相。无相不相名为实相。三以无碍智知无二实。穷实故深尽边故广。称智慧海。不为相缚是解脱门。五与众生等者。慈障解脱也。离诸危怖曰安。适悦身心为乐。见佛则获二利故安乐也。烦恼不生故得定也。佛德难思故乐。定无边斯为大方便也。六令观等者。悲障解脱也。众生痴故造业。造业故受苦。闇故不见未来。不见未来即颠堕。故大怖之极莫越愚痴。令观本寂则痴相本空。尚不造善。岂当为恶。七善入等者。业障解脱也。佛现十方是无边境。了无依性称为善入。尚不依佛宁造业思。八普往十方等者。即无相解脱门也。虽身应十方寂然不动。智宣诸法怕尔无依不取于相。如如不动故。九入佛等者。即名相解脱也。佛智契如名入寂境。寂而能应故。普遍十方身智发光。又令物入无相故静。无名故寂。十中此天王名。与前列中少倒。前名极精进名称光。上下诸文多有此例。或义存名异。或广略参差。皆译者不善会耳。法门名住自等者。此离二取相能益自他解脱门。自悟处者。即离觉所觉。自觉圣智常现前也。而以无边等者。谓缘无边法界。度无边众生。得广大菩提也。二上首说偈中二。先彰说仪。后明正说。今初。焰海是当众上首。仰承佛力为众申心。十地论云。承佛力者显无我慢。普观十方示无偏心。今观己众通局小异耳。然颂总有四种。一名阿耨窣睹婆颂。此不问长行与偈。但数字满三十二。即为一偈。二名伽陀。此云讽颂。或名不颂颂。不颂长行故。或名直颂。谓直以偈说法故。三名祇夜。此云应颂。四名嗢驮南。此云集施颂。谓以少言摄集多义。施他诵持故。今此即伽陀颂也。下皆准之。为何意故经多立颂。略有八义。一少字摄多义故。二诸赞叹者多以偈颂故。三为纯根重说故。四为后来之徒故。五随意乐故。六易受持故。七增明前说故。八长行未说故。今此正唯前二。义兼五六。二正说中。十偈次第。各一法门结集。取此以为长行。非此颂前也。然此中长行。与偈有多不同。谓偈字则定长行多少不同。而长行则约天得法。偈中即是叹佛。此必然也。若二文互望。或因果之殊。或体用有别。或互相影略。或难易更陈。或法喻不同。或能所递举故。传授者善消息之。二文相映于义易了。今初天中初二句。即前所遍法界虚空。兼明能遍。佛身。则十身皆遍。无穷尽者。一出现无尽。若高山之出云。二非灭尽法。犹虚空之常住。次句寂静也由无性故。不可取为一异俱不俱等。后句方便合二为力。此偈是说者自法故不结天名。下并准知。二中初句是上自在佛为法王。于法自在故。次句观也第三句普也。后句结法属人为他说故。然其结名义同法门。恐繁不配。他皆仿此。三中初句无功用也。不思议是标。离分别是释。次句即不生等。相即生等无即不义。第三句即行也。长行约要先知法无生。方得成无功用。偈则要无分别。方能见法无生。内证与外用同时。所以二文前后。四中初句明广。次句明深。即上智慧海也。第三句自见法实。故能令物不迷事理。五中初句方便定也。次二句与安乐也。六中初句即前痴闇。谓长迷妄境镇覆真心也。次句即令观寂静。次句因灭无明。则得炽然三菩提明。是前灭义。七中初二句。即善入无边境。无边境即所应处也。无有比善也。次句无性者感而应故。无依者思念寂故。由此能令物不造业八中初二句即普往十方说法。次一句即不动无依。九中初句。即入寂静境。次二句即普现光明。十中初十一字。即无边境为所缘。求菩提即自所悟处。次句既缘其境。必起通化。前文略耳。第二明第四禅广果天。长行十法中。一普观等者。此应根授法。明于不知根说法无果障中得解脱也。断疑生信是说法果故。谓观机识病称根说法。药病无谬故疑除疾愈。二中随忆念言。略有二意。一随念何佛如名应之。二随念有浅深。令见佛有粗妙。此于现身得解脱也。三中法性平等者。唯一味也。无所依者。离能所也。庄严身者。证真庄严即非庄严。故虽现世间还如法性。不依诸有。此于有依得解脱也。四中知世间法者。谓众生世间心法各异。知已随宜现通说法。故云安立。一念速安。非人天外道所能思议。以此庄严如来教海。此于安立教法迟钝障得解脱也。五一毛等者。约偈不思议解脱力也。无碍有二义。一唯就所现。则毛中多刹自互无碍。二双就能所。一毛不大而多刹不小。一多大小皆无碍也。又由无大小相故。此于取著障得解脱也。六普门者。一门摄一切门。名为普门。随一一门。各全收法界故。于其中观察法界。深智契达故名为入。此于随相中得解脱。七中众生无边根器各异。应形说法种种不同。既根熟不休故穷劫长现。此于畏苦不化生障得解脱。八中观一切等者。谓观事入理理超情表。云不思议。此于诸业报得解脱。九中法门无边出者。为要根器万品故。出要难思。此于著相得解脱。十中种种方便。但随所应终成种智。名入佛法。以大悲出现皆等雨故。此于不欲利生得解脱。上云出要令离妄苦。今云入法令得真乐也。颂中观己众内三类天者。上五净居非所被故。十偈次第一如长行。初中前二句。即所疑境界。境界之言。通分齐所观。普令者观根为说故。生信解者断疑也。信佛大用分齐难测故。断佛上疑生其正解。信佛所观之境。则断法上疑。亦生正解。谓如有疑云。为存因果非真空耶。为是空故无因果耶。今明只由真空能立因果。因果立故乃是真空也。第四句释一切之言。佛以利生为意乐故。既该一切故广大无尽。二中初句即忆念。次二句令见佛。三中初句。则法性平等无依。次二句即庄严身。谓如法性为严。故无依处。四中初一句。即了一切世间。次二句。即一念安立不思议庄严海。五中初二句。即毛孔现刹。上云不思议佛刹。但以横多。今云过去。乃竖穷前际。皆示现者。如镜现像。次一句是无障碍。令应度者见即佛神通。依佛镜智而观。乃法性恒尔。六中初二句即普门。次一句即法界。末句义兼于入。七中初二句。即为一切众生种种出现。次句即无边劫常现前。谓约机隐显佛无去来。故常现也。八中初句。即观一切世间也。次二句。即入不思议法也。若约理论深。是深非甚。今不坏事而即理。故曰甚深。全揽理以成事。名为幽奥处。兼上二法常寂然。释上义也。以诸法即寂故。不可以理事思也。九中初二句。示一切众生。次一句显出要法。十中初二句。即观应化众生。次句令入佛法。第三明三禅长行十法。第一门即寂普现名为方便。说即是道。由说入佛解脱海故。此于体用有碍得解脱也。又方便言。亦通入解脱之方便也。第二门随一切等者。谓不能普现得解脱也。光影之言。略有二释。一谓因光发影。影但似质而不似光。依智现形形随众乐。不随自智。随乐即应名普示现。二水中之月亦名光影。谓佛月不来影现心水。影多似月少似于水。谓水动则流光荡漾。水浊则似晦魄。临池若止而且清。则圆璧皎皎。此亦随自他意也。此就天王且随天众所乐。偈就于佛无不应也。第三门佛境界有二。一如如法性是佛证境。二十方国土是佛化境。严净亦二。离相息妄则严如境万行回向则严化境。此二无碍大方便也。此于无巧庄严得解脱也。第四随诸等者。谓大悲深厚故。随入生死众生无边故。永流转而示导也。此于无大悲舍众生障得解脱也。第五门佛调众生。或折或摄或兼二行。虽悲愿多门。皆令趣无上道。若忆念此。居然受化不滞于权。此于胜所缘有忘念障得解脱也。第六得普门等者佛以称法性之总持。包摄一切总持故。云普门。复能流演无尽故。得称海。此于闻思有忘失障得解脱也。第七门。谓佛出难值引之令值。信心难生劝之令生。信含众德。所以名藏。下经云。信为宝藏第一财故。此于嫉妒邪见障得解脱也。第八能令等者。上令信佛此令信法。仰依即信领解便喜信可趣入喜则奉行。因得解脱名而出离。此于迷覆众生障出离道。得解脱也。第九门。谓众生界法界。调伏界虚空界。皆无边无尽。菩萨悲智以方便界。开示法界。行调伏界等虚空界。于有限碍障中得解脱故。第十观众生等者。由悲故怜愍。由智故观察。观察烦恼知病行。已化而度之。此于无悲无方便障。得解脱也。颂中十一颂。初十次第如前长行。依梵本列名中。此长行阙第十一天。彼名星宿音妙庄严天王。下言妙音者略而未回。第一颂中初二句。是了达方便。依法性而现故。后二句说即是道。说不思议解脱。令众同归。二中初二句。明光影普现无依故如影。第三句成上二义。以无生故如影无依。略不明随天所乐。三中初句标方便。无量劫修兼显大义。次二句。正明方便严佛境界。四中初二句。即众生永流转。谓无明所盲覆本净心。造业受身故恒居生死。次句即随而示之。五中总相颂佛调生行。初句高次句深后句广。六中初二句即普门陀罗尼。次一句即所流出。示教者示其善恶教。使修行称性无偏。故遍而无尽。七中初二句值佛。次句生信藏。不信则佛难值。正信唯佛能生。既值佛生信。反覆相成今之一遇。何得不信。八中初二句。即所闻之法。以无性为法之真性。次句即令众生信喜。出离净则出不信浊。成无漏故。九中初句能调伏人。前因此果耳。化众生界即调伏行。无边无尽为不思议。思惟悦生是名为入。十中初二句。即众生无量烦恼。谓利钝二使。爱见罗刹皆甚可怖也。次一句。以悲愍之以智令离。十一中既阙长行。对名略显。初二句星宿庄严义也。谓佛光流于法界。粲若星罗。次句即妙音庄严化众生事。不出三轮。上云妙音。举一立称耳。若长行立名。应云得放光现佛三轮摄化解脱门。第四二禅长行十法。初中二义。一内证真乐。经论共说乐。有五种。谓一因。二果。三苦对除。四断受。五无恼害。无恼害乐更有四种。谓出家远离乐。禅定适悦乐。菩提觉法乐。涅槃寂静乐。今当第四。若通取受字兼禅定菩提则含因果。言恒受者。以无所受受诸受故。若待境界即非恒也。二而能降下。外建大义。降神现相除苦因果。此于涅槃体用障。得解脱也。第二门。谓无缘大悲与性海相应。拔世忧患故出生喜乐。无尽名藏。此于恼害心得解脱。三一念等者。修福德因。感依正果福之力也。虽多人多劫所感念劫融之顿现。此于时劫得解脱也。第四门。谓以佛力不动成住坏三皆如空劫。常清净也。此于迁变得解脱也。五爱乐等者。谓信乐佛菩萨法。敬奉修行。则二障得解脱也。第六门。地谓地智义。谓证净。即离念超心地也。方便者。教导及入地之由。入住出等也。以无尽辩演无尽法。故能经劫。七一切等者。通有二义。一现多身兴多供供多佛。皆称真故名大方便。即长行意。二一念八相遍法界。故名大方便。即偈中意。于上自在名为解脱。八于定慧障得解脱。九果满应机。是于现身化生。无堪任性得解脱。十见佛大愿云爱乐随学。此于自轻障得解脱。二颂中十偈次第依前。今初前三句。明寂静乐。通举因乐以显果乐。后句降现之用。二中初句即所相应海。次句即能应大悲。大悲荷物故名为地。次句即生喜藏。忧除故。喜患除故乐。三中初句能现。次二所现。四中初二句。即普使成住等。次一句颂如虚空清净。以三灾弥纶。而净土不毁故。然三四二偈似如前却。且顺文释耳。五中初二句。咸敬奉是爱乐。余是圣人。次一句。即上法及信受也。六中初句经劫住。次二句即地义。方便无边。是一切也。七中通颂八相普周。略无供养。八中初句是前智慧。次句神通。次句无尽及海。以随根令净是深广故。九中初二句。即德海满足。次句出现世间。十中三句。通明前昔誓愿力。第四句。结中便显深信爱乐藏。以文云大欢喜故。第五初禅长行十法中。一普住等者。大用应机故普遍说法。用而常寂故行净无染。得心无行故行净。了境无相故无染。二佛为定境。住定则所见深故。三普入等者。法海难量名不思议。一言演尽名为普入。四圆音随类名音声海要无分别方入佛声。五能忆等者。化生即是趣菩提行故。以宿住智明记。六众生报异随业有差。佛示现受令生正信。七于法自在方能随类调生。八佛身无相。等法性之清净。现而同化。为寂灭之行矣。九不著诸有故。能常现三业。无边更无可依。十观性无相犹如虚空。何有可尽。察用随宜。如击水文随击随生。复何可尽。偈中先上首观众。开成四天合则梵身。即众亦有。经云梵众梵身梵辅。梵眷属身即是众。辅即眷属。十偈。初中初句。法身普遍道场。次句智光说法。次句行净无染。境相智行既亡。则大用影像亦寂。后句通以喻显。云不离空空不碍云。以况寂用。二中初二句。入禅之境。如来法身即是心性。若能观之为上定故。次句示入方便。虽多同入一寂。三中初句即不思议法。次二句明普入义。以一言说尽故。一言说尽之辩。劫海亦不能穷。显法无尽也。约能包则一言说尽。约能久则劫海莫穷。然一言但说刹尘。未是无尽。设欲一言尽者。则二三两句相违。一言说尽。劫海更何所演而得无穷。更有所演前则不尽。又不可重说。若欲通者。总望则可说尽。隐映重重则不可尽。如击水文小击大击遍击。各随文生。尽未来际击尽未来文生。为难思法也。四中圆音之义。文略有三义。一广无边。二别诠表。三无分别。如次三句。余如出现品辩。五中初二句。即教化众生方便行。三世诸佛皆以利他为向菩提。自清净业故。次句前就梵王。故云忆念。今据如来故身现耳。一毛尚现何况全身。六中初句业相差别。次句报相差别。次句现同世间。七中前二句。即随类调生。调法自在故。能随类广遍。次句显明前义无思成事故。八中初二句。明佛体性。即前清净寂灭。不可尽下略显四义如空。次句佛用应现为行。既皆如化不失寂灭。九中初二句。所现无有边。次句勤现无依著。十中初二句。常思大用无尽。谓安住大悲宫。能现大事故。次句常观法体无尽。自下第二欲界诸天。文有七段。第一他化天王。长行十法中。一谓现众生前自在调伏。使其成熟化法无尽。故名为藏。二观世乐相。皆苦故应舍。观世乐性即入圣乐。三随乐断疑令起正行。四一言普摄诸义。遍于时处为物而说。五仿佛修慈。六示现等者。大悲十力摧彼慢高。而无摧心。故云示现。七以智慧光照诸世间。令离三毒之闇。则无恶趣之果。嗔痴障重故。与偈互陈。八十方等者。为念佛三昧纯熟故。随念何佛即能得见。如休舍解脱等。九应念现成。十普入等者。寂用自在现世调生。总名威力。偈中亦十。初中初句体遍。次句用周故能现前。次句教藏能成。后句所成自在。开于法藏悟深法门。即成熟也。二中初二句二乐。次句令入。三四可知。五中三句。共显如来大慈。初二句举劣显胜。次句以喻正显。谓世慈有相。若须弥之高大海之广。终可倾尽。佛慈称性。若芥子之空投刃之地。即不可尽。又如空有普覆常摄。广容无碍难坏无尽。略举一无尽耳。六七与八文亦可知。九中初二句。明佛体普遍无成不成。次句随众生心现成正觉。十中普现十方。即普入一切世间。余皆威力自在。第二化乐天长行十一法中。一为物开示诸业。如化化虽体虚而有作用为力。业亦从缘无性而报不亡。二舍离等者。攀取缘虑是惑病之本。若心。境无得则舍攀缘。三闇灭智生如月盈缺。四示现等者。梵声微妙故云悦意。应遍十方故云无边。五知一切等者。此有三义。一福德之相。有十莲华藏世界微尘数。故无有尽。二谓清净慈门等无限因所生故。一一因果皆称真故。一一即无有尽。皆同虚空。三大慈悲行是福德相。使盲聋视听等。皆慈善根力故。涅槃经中。有闻赞佛为大福德。怒云。生经七日母便命终。岂谓大福德相。赞者云。年志俱盛而不卒暴。打之不嗔骂之不报。是故我言大福德相。怒者闻而心伏。故慈为无尽福相。然与前义相成。六三达圆智了三世劫。此就天王且言宿住耳。七开悟等者。此门阙偈。上下文中屡有开悟。即同法华开示悟入。以开摄示以悟摄入。谓开示约能化。悟入约所化。彼论云。开者无上义。谓除一切智智更无余事。即双开菩提涅槃。谓以知见之性为涅槃。知见之相为菩提。众生本有障翳不现佛为开除。则本智显故。示者同义。三乘同法身故。悟者不知义。不知唯一实事故。今令知成报身菩提故。入者令证不退转地故。即是因义。为证初地已上为菩提涅槃因故。广如彼释。八称性之光有阿难遍。九一切等者。谓契理具修长劫无倦。故众魔外道所不能摧。十善恶等殊苦乐等异。皆知性相。十一示现等者。无边品类一毛顿现。更无来去尤显难思。偈中脱于第七。唯有十偈。初中初句总。次句开示。后二句显如化力。差别业者果不亡故。二中初句所攀缘。后二无得。然缘境有二。一真二妄。真佛有缘亦成妄惑。况于妄耶。种种观者五求不得故。谓佛有耶常见为惑。谓佛无耶邪见深厚。四句百非所不能加。故无所有。非唯一佛十方亦然。应化示现非真实。故求实无得即见真身。真即无缘佛尚应舍。何况余境。三四可知。五中初二句福德相。次句无尽相。相好者经云。尽人中福不及一天。乃至云尽世间福不及如来一相等。六中约天之智普知。约佛一毛能现。七中初二句。明毛孔过空。谓灵智证理非如虚空。真理超事故亦非比。无限理智不可分析。随其少分即融摄重重。故一毛之量便越虚空。次句别示越相。谓毛孔不大而无涯。即广陕无碍故。杜绝思议之境。前即一光外展。今即一毛内广。文绮互耳。一毛本自遍空十方。岂得难满。八中初句长时修。次句无余修。次句无间修。具此三修故进力难坏。而言广大波罗蜜者。至第五经释。九中初句。总显业之性相即缘生。果报之不亡。便是无性之非有故。不可有无思也。次句。佛如是说天如是知。次句以法性示业性。十中初二句。小一现大多为一难思。次句现时不来不现不去。又难思也。第三知足天长行十法中。第一天得总相法门。诸佛将兴皆生彼天。下生之时普应法界。顿阐华严为圆满法。二尽虚空等者。光明色身皆遍空界。了不可取故云清净。三以净愿力灭惑业苦。四五可知。六普化等者。普即无偏。常即无间。示其真乐即如来藏。七自觉智境佛已入之。故示物同悟。八以净福坚菩提心。九谓仰观下化。十即照现迅疾也。偈中。初偈前半即出世义。上句体智俱遍。下句悲用皆普。后半即圆满教轮。前句即实之权为妙门。后句会权入实为圆满。二中可知。三中初二句。以行净愿。次句杂染本空故。前令灭佛法本具故。今令满妄尽真显。二言相成。四初中二句。依体普现。若月入百川。寻影之月月体不分。即体之用用弥法界。体用交彻故不思议。次句称根说法。五中前半。即所净之众生。具三杂染故。于中上句标。下句略示惑相。慢是根本憍逸随惑。憍谓染自盛事。慢谓恃己陵他。放逸即是纵荡。憍谓染法所依。慢能长沦生死。放逸众惑之本。故偏举此三。荡者动也。谓境风鼓击飘荡驰散。次句能净法门。谓不取于相当体寂故。六七及八文并可知。九中通显上既亲近必当敬养闻法以闻调他。为真供养。列名中云星宿幢。今故庄严与长行互出。十中前半。所知众生心。上句标深广。下句显相。念虑不住多于草。故广也。深者有三义。一恒转如流故不住。二本体寂然故不动。三从缘妄起无别所依。次句即一念悉知。第四时分天十法。一善根若发忧恼自除。二以无限方便。普证法身之境。三悲摧惑苦故名为轮。四以三达智知机授法。五陀罗尼等者。总持入理故名为门。以慧为体。故云光明。若取助伴则兼念定。念即明记故能忆持。定乃心一常无忘失。四无碍等。一切诸法。皆是所持。六可知。七转法等者。转法示菩提之道。即是成熟众生之方便。八十眼圆见随宜往调。九超出等者。超出业障使离恶因。不随魔作舍恶缘也。十等雨法雨诱令进善。使彼受行。诲令断恶得心清净。此就于天偈通一切。偈中亦十。初偈通显。前半彰已已离。后半开发能离善根。二三四五文并可知。六中初句即业性。言广大者。一念造一切故。无穷尽者。未得对治无能止故。有多门故。次句善入智了。自入开示令他入。次句入门多种。七八亦可知。九中初句见佛为缘。次二见佛二益。一正智生必内超业障。二佛为真导岂外逐魔缘。既不随魔安造魔业。十魔并离故致诸言。十亦可知。第五三十三天众长行。有十一法。初中承力故忆念。念过去佛者。曾入此天故。三世有二。一亦念未来。二过去。自互相望亦有三世。生大喜者境殊胜故。庆自福故。二能令等者。然佛身无染净大小。亦无胜劣犹若虚空。云屯即闇日朗即明。色昏即劣物隔言小。今妄云尽而智光照。故清净。性空现故。广大妙色显故无比。皆解脱力故曰能令。三大慈不拣怨亲。若云无心而普覆。四恒见等者。人天世主多恃威德。故佛现超之令其敬喜。五知其因果差别。使物勤修。因果并得名福。六开示等者。示佛调生令菩萨仿习。七初成后坏住时转变。乃至毛孔细刹。皆悉知之。言转变者。福人出世则琳琅现矣。薄福者出则荆棘生焉。八忆念等者。佛毛现因调行。天忆则能思齐。九一切诸乐以佛为因。具胜德故。就乐增胜说诸天耳。十开示等者。受生善根即念佛力。开示令不迷惑。则去放逸而进修。十一疑自疑他疑理疑事。有多种种。如闻空疑断闻有疑常。闻双是则疑其两分。闻双非疑无所据。又闻空疑有闻有疑空等。互相疑也。今开之使悟。偈中亦有十一。初中云平等者。化仪同故。又但以世俗文字数故说有三世。非谓如来有去来今。二中初句广大。次句无比。次句清净。然古德明通有六义。一广谓总法界为身故。二遍全遍一尘至十方故。三妙色即无色。无色之色故。四胜无有比故。五益利物无涯故。六用光破闇故。三中前半即慈云。上句果大。下句因深。一切佛法依慈悲。慈悲又依方便立。俱称深广故致海言。次句即普覆也。次后六偈文并可知。十中初二句。即前善根少功德者。以少况多彰因为胜。次句即人天受生。故离三恶怖。十一中初句。即能开之法是寂灭智通。次二句由普应故。疑皆断也。第六日天长行十一法。既为日天多辩光益。初一名及法门。皆是总也。谓佛身智光。犹如彼日无私而照。是曰净光此光体也。次辩光用略有四义。一约心高下齐明。故名普照。二约处则穷十方界。三约时尽于未来。四约功用常无间断。如斯利益即大智之功。二以一切等者。众生本有佛智。如海潜流。今佛以随彼彼类身设种种方便。务在开悟令其证入。三众生爱染漂泊无依。佛德无碍应为其主。随修绝染名净功德。一行契理即曰无边。况其具修耶。四修一切等者。以智导悲为物受苦。故深欢喜。五谓体离障惑用而遂通。故云无碍。若身若智俱得称光。周而不偏故云普照。身心明利是益精爽。爽明也。大集经云。国王护法。增长三种精气。一地精气。谓五谷丰熟。二众生精气。谓形貌端严无诸疾疫。三善法精气。谓修施戒信等。今文正在第三。益其福智义兼前二。法力远资故。六净光等者。身智二光净物身心。信解深广于何不喜。七昼则勤心修善业故。八大悲海等者。谓无缘大悲坐于道树。出多奇宝故。色相宝者。应言宝色相圆明可贵故。以宝为体。宝庄严故具十莲华藏

故云种种。一一色相用周法界。名现无边境。如是皆从大悲海流。悲海包纳不拣贤愚故。九慧除痴翳法眼则净。净见法界法界即藏。藏如前说。十发生等者。谓于佛所发生清净心。曾一供养能令其福续至菩提故。如出现品食金刚喻。况相续耶。十一使物居业莫越日光。令人进德宁过法义。偈中亦有十一。初中前半净光普照。后半常为利益灭恶生善。破愚为智等为多方便。二三可知。四中前半即一切苦行。此有四难。一背己利世难。二行相唯苦难。三处经诸有难。四时劫无量难。于此具行故云一切。次句明深心欢喜。亦有四义。一为物苦行满本愿故。义在初句。二智照苦性本空寂故。即光明照空。三遍净无染非杂毒故。即遍净如空。四自他有果非无利故。即第三句全。五六可知。光网之义如贤首品。七中通明举劣显胜。以辩难思。故能成办诸妙功德。言世不及者。世虽多光益非究竟。佛光虽少必彻真源。不可尽故以一况诸。八九与十文亦可知。十一中初句。即能照法门。犹一日宫千光并照。随举一法有无量门。然有二义。一约相类。如一无常门有生老病死聚散合离。得失成坏三灾四相。外器内身刹那一期。生灭转变染净隐显。皆无常门余亦如是。二就性融不可尽也。次二句普运照义。一日周天则日日无尽。一门历事则劫劫难穷。方便多门终归一极。广者无边。大者无上。第七月天长行十法。初名法亦总。谓光有身智二殊。法界亦事理两别。事即机之身心及所依刹。身光照身令觉照刹令净。智光照心破痴照理令显。身智二光相即。则所照四法亦融。以之称普。并除惑障俱得净名。二观察等者。悲心普观授以多法。令入无边法界。三众生藏识皆名心海。前七转识名攀缘转。转谓转生。亦流转也。缘境非一立种种名。故经云。藏识海常住。境界风所动。种种诸识浪。腾跃而转生。喻云。洪波鼓溟壑。无有断绝期。既知机殊随应授法。四与一切众生等者。谓示物圣乐令得初地。此乐本有染而不染。为不思议。五谓以菩提心为家。二利为作业。并以身口为牛利智为犁。耕于心地下闻熏种。生信解芽起正行茎。开诸觉华获菩提果。自利则以不放逸随时守护。利他则以能化大愿守护。不令魔惑禽兽侵犯。从因至果得成就也。六慈悲等者。谓慈护现乐悲救其苦。令见因果断恶修善。名真救护。七以佛智风持大悲月。使明见正觉离苦清凉。八开示等者。一切法有二种。一足所迷。谓缘起不实故如幻。缘成故无性。二是能迷。谓遍计无物故如空。妄计故无相。又缘起法有二义。一无相如空。则荡尽无所有。是相空也。二无自性如幻。则业果恒不失。即性空也。此二不二为一缘起。是故两喻共显一法。既不迷能所则悟真如。成正智火。九悲愿为物现相好形。是大业也。十普断等者。毛光普演何疑不断。偈中亦十。初二可知。三中初句。即心海攀缘转。若以生灭八识。即彼第八亦名为转。以恒转故云念念殊。恒故非断转故非常。新新而生。念念而灭。念念殊故体恒不即。彼如来藏功德常具义亦不离。如彼瀑流。离水无流离流无水。又如海波涛有漂溺故。多畜养故。法合思之。次句明了知谓此识深细唯佛智知故。次句示心海性。即是佛智不令外求称机故喜。四中初二句。明失圣乐。圣安乐者。即圣智涅槃。本有今无故沉迷妄苦。次句明与示其性有。乐非苦外名不思议。见性得乐性即是门。五中但是法说。如来即田主也。悲佃物田为利入有。是所作业。为利同于求果入有似于耕犁。说法即是下种。劝善正当守护令熟可知。六中前悲救护。语其本心。此明智光彰其所用。悲智相导能真救也。七中初句。佛为福依月为凉本。次句应言大风持宫。而今云尔即是转喻。大地如佛宫室如福。次句即照现义。亦清凉义。八中可知。九中初句。佛如虚空。大业性也。次句大业体也。不利众生非大业故。次句大业相依光有影。可以知动静。依镜有像可以辩妍媸。然彼影像无自性相。如来相好当知亦尔。十亦可知天众竟


大方广佛华严经疏卷第六
大方广佛华严经疏卷第七

　　　　唐清凉山大华严寺沙门澄观撰


(已下入第三经)自下第二有八段。明八部四王众。初四段皆初一是天义如前释。今初乾闼婆王长行十法。初一即东方天王。谓摄受折伏逆顺多端。善巧应机故名自在。二普见等者。谓令众生见佛一切功德严。佛一毛而为利益。一一皆尔。故云普见。三以慈愍方便除忧则喜生。忧苦既如海广深。喜乐亦难尽名藏。然则世之忧喜生乎利害。利害存乎情伪。苦乐存乎吉凶。吉凶存乎爱恶。爱恶尽则吉凶苦乐皆亡。情伪息则利害忧喜永断。如此方为永断忧苦。喜乐生焉。四永断等者。谓得决定智光。则邪惑永断。五谓慈云普荫。材与不材皆凉。慧泽广沾。三草二木咸发。六现广等者。现身益物也。称性普应故广大。具相清净故妙好。七佛出说法是大名称。佛法众僧俱称为宝。令此远闻义云普散。八现一切等者。身光普照尘不能染。见者必欢。智光悦机惑累不生。又欢喜也。故云大喜。九法水遍滋菩提实行。行既树立见者必欢。无复二乘一切皆菩提树也。十善入等者。一多无碍名为佛境。天王智达故云善入。偈中亦十。前五可知。六中初句现身。次二句一切获安乐也。世间即一切也。无尽乐总显也。谓佛现于世足履影覆。若在人天现增快乐。若在下苦七日之中身心安乐。乃至终获涅槃之乐。故云无尽。次句别示出世因果之乐。先因后果。先世后出世皆次第义。又总取偈意。佛身清净是解脱因。生无尽乐是解脱果。世无尽乐又解脱因。能现净身又解脱果。又佛身清净是乐见因。乐见即为清净身果。众生乐见是安乐因。无尽安乐是乐见果。无尽安乐是净身因。能现净业是无尽果。如是展转因果名次第成。七中初二句。宝所济机。坚谓难坏密谓无隙间。无空处智不得生。次句正散宝也。八中结句。应云普放宝光如是见。而云妙音译者之误。妙音属前师子幢故。九中初二句。法水普滋。次句道树普荣也。又方便多门是开权也。入菩提行是显实也。种种方便但为一乘是普滋也。十中初二句佛境也。次句安乐也。佛力能现无所动者。遮妄见也。非促多劫就一刹那。非展刹那受于多劫。本相如故名无所动。随应度者佛力令见。第二鸠槃茶王长行十法中。初即南方天王。谓内惑外仇皆名怨害。安住忍力并能伏之。二修习等者。二利之行趣果曰门。深广难穷名无边海。三知其现欲如应化伏。四普成就等者。钝识者现之以通。利智者示之以法。遍世多劫名普成就。并如虚空故云清净。俱能照世即是光明。三轮化生是所作业。五世间惑苦可畏不安菩提涅槃安隐无畏。万行为其因。道则无畏灭果成矣。六消竭等者。爱欲漂流深广如海。智日赫照则妄竭真明。七谓于诸趣普现身云。耀通明等之电光也。八普放等者。身智光明遣除二障。九多劫修悲究竟灭苦。为不退转。悲多方便故复名藏。为安众生所以开示。十普现等者。称性神通。无来去而流转。偈中初偈。通显明佛已灭怨。怨之大者莫越憍慢。有之则卑陋。灭之则端严。次四偈可知。六中初句。欲海欲为苦本。云具众苦。次二句消竭。既欲恶止当说善行。七中初句普现身云。次句明等电光故云种种。次句兼明雷雨。雷有二义。一远震二发生。谓蛰虫发动草木发萌。圆音之雷可以思准。余三可知。第三龙王众。准偈及梵本皆有十一。长行脱第五。但有十法。初一即西方天王法门。及第二如偈当释。三与偈文通有六义。一诸趣是化处。二净音是化具。三佛名是化法。四神通是化本。五众生是化机。五随乐是化意。四普现等者。谓一毛普现无边依正。以毛称性能广容故。广容即是普遍。故能现之佛还自住于毛孔。所现刹中能所无杂。依正区分大小宛然。名建立差别。五静法云。准梵本有焰龙王。得一切众生嗔痴盖缠。如来慈愍令除灭解脱门。谓大慈居怀则三毒俱灭。六开示等者。佛大慈悲是福德海。二资粮满然后得。故众生慈福即是百川。佛毛示现以表同体。既知同体自然朝宗。因示悟入故得大喜乐。七慈音智俱故云清净。净无贪爱何畏何忧。八示现等者。谓于身中现身土也。九观佛昔行深广。故爱乐欢喜。海言通二。谓欢喜供养。十示现等者。谓为众演音故云示现。音有四义。一类多谓一切。二普遍谓平等。三称根清雅故云悦意。四一音随类故云无碍。无碍即方便也。十一谓此无热龙住清凉池出香美水。流注四海导引百川。时布慈云降澍甘泽。是故能灭诸世间苦。偈有十一。初中诸龙有四热恼。名炽然苦。今并有治。一金翅所食苦。初句为治。以观佛法同三归故。二行欲时复本身苦。三鳞甲细虫苦。并第二句为治。学佛等利故。四热砂著身苦。后二句为治。以不堪虫痒热砂中[馬*展]。今大悲哀愍故能治之。有说四苦无鳞甲细虫。而有风吹宝衣露身之苦。亦以第二句治之。就龙且说龙趣。末句约佛通拔畏涂。二中此就佛论示现。前约龙云能转。又前一念时促。今一毛处小。二文影略。余九可知。但第五偈即前所脱。第四夜叉王众长行十法。初一即北方天王。得以无边等者。谓善者自乐不待加哀。恶者必苦心则偏重。巧救多门故云无边。又此天能伏恶鬼。令不犯众生是救护也。二普观悲救。救苦护善不滞空有。故云方便。三恶业障重名甚羸恶。又羸无善力。谓一阐提。恶即弊恶。谤方等者。明示妙理是谓资益。四仿佛叹佛。得名闻果。五悲智二照合为一心。与法身俱故恒观察。六妙音说法利益多端。唯应度者声暨能益。七教广理深。一句能演即是普入。八令物离邪则能住。正为守护矣。然住正道者。则不分别是邪是正。云不思议。九集福德因受快乐果。由身智光得增长也。十念佛修因生十力果。天未证极故云随顺。偈中亦十文显可知。第五摩睺罗伽众十法。一普现威光名为神通。不动性净示涅槃因。故云方便。依因集德。必得无依涅槃。二除惑契寂是清净因。清凉悦乐是涅槃果。三善者善之。不善者佛亦善之。善不善觉亦亡。乃入本净。四福非福相深不可著。非福现福名自在相。佛佛无二是平等相。五无智黑因如灯开示。怖畏苦果如幢为归。六以知佛德同空齐己一性。故欢喜也。七见理决断。闻深不怖闻浅不疑。闻非深非浅意而有勇。八风不倾为勇猛力。既以自正必能正他。为救护主。八往修喜因故见念皆喜。九见理智成则缘不动。智为行本诸度悉圆。亦犹海纳百川。更不流矣。十开生等理示佛等应。破情不等令悟性等。为平等道。十偈如次文显可知。第六紧那罗王十法。一世喜乐业。皆因佛生。二闻深适神故法喜无上。终得涅槃无尽安乐。三佛德深广信亦包含。四音演真法令闻。故妄忧除而意悦。五达境唯心而本空。则安立众生于觉悟。六难遇益生所以示现。相严常住名为妙色。七大智普慈是二严果。一切智因。是能生业。八业细难穷自观示物。九神通益物无间称恒。十知机巧化谓摄心。正智御心如境。十颂次第文并可知。第七迦楼罗王。依贤首静法。皆云准颂长行脱第五执持王。一智无著故见无碍。悲普观故通悉调。二遍坐觉树名住法界。现通说法名为教化。三进策诸度往修故成。四境界如偈文。难思则入方为勇猛。五诸本多脱。遇一本有文。云大海处摄持力迦楼罗王。得能竭众生烦恼海解脱门。多是古疏本脱。今依有本。然偈约能竭说佛福智。六众生无边故成就智多。七城有三义。一防外敌。二养人众。三开门引摄。今言法城通教理行果。行契理教则无不俱严故。各有三义。谓了心城之性空。则众惑不入。见恒沙性德则万行爰增。道无不通则自他引摄。便能契果。绝百非以成解脱。养众德以全法身。开般若而无不通矣。方显教城无非养所诠旨。句句通神。有斯多义故。偈云广大叵穷。重重四门故无数量究竟能阐唯我世尊。八法身无相故不可坏。体即真如凡圣平等。无分别智安住证会。名成就力。九现同类形方便调伏。十众生殁生皆由行业。佛生死智方能普入。颂文如次配释可知。但第五偈。或有前脱故略释之。初二句甚深广大。次句福智相严。行通因果因深果远。已不思议复有一行。是如来行。所谓大乘大般涅槃。则行为果果皆绝言道。佛行。如出现品。第八阿修罗王十法。一修罗尊胜等须弥之高。如来威光蔽十方大众。众生各见真胜主也。二彼能以一丝作种种事。今一刹那。现于多劫调生等事。三以多法门入佛境界。则苦灭心净。种种法门亦如幻也。下云。苫末罗即巧幻梵音。四多劫多苦为物非己。如尸毗救鸽萨埵投崖。已是丈夫最胜严饰。况终克寂智万德以严。翻显无利勤苦诚为可丑。既为物而行。故有大眷属。五以大幻通力动刹悟机。不怖众生斯为大力。大力婆稚华梵异耳。六开种种权门。安众生于一极之乐。权为入大之本。故皆佛智因权实不迷斯为遍照。七万善顺理普不可坏。斯解脱处。何染不亡功归正觉。故偈云。佛力如是修者坚固妙严。八悲用智故普令无疑。主斯事者广大因慧。九供事修善有胜德故。十普入诸趣。明处无不遍。偈云三世时无不均。同有佛性名为决定。具上三义平等行焉。不宣实义非善音也。此上一段及后夜神。皆结归名。上下例然。恐繁不释。颂文如次可知。自下第三诸神众。有十九众。今初主昼神十法。一智了物心如空入色。光照身器如日合空。身遍器中如像在镜。世间主力能摄此身。此身之性等世间。故皆入观机故名普入。所入之处即为宫殿。二义圆称机故满心成益。三身法二光皆可爱乐。四法雨润种。已含实者解开。善未芽者信发。五无法不悟名普明力。旷劫修集成智庄严。六方便开示世乐亦苦。令其悟入。见理法乐如欢喜地也。七如来身云。就体则非有无。约机则差别遍于十方。不可谓之无。约佛则称真法界。不可谓之有。此则随缘非有之法身。恒不异事而显现。以化寂灭非无之众生。恒不异真而成立。即无差别之差别也。八处危者护之令安。有苦者救之令乐。九众生闇于多欲。故沉沦长夜。以法开晓喜足为先。喜足智俱是功德力。能令离苦得安乐故。十有觉德行故名称普闻。既福广名高故不虚其益。偈文可知。第二主夜神十法。初七夜神。是善财十地善友。见解深广。弥显众海法门难思。一普德净光。即善财离垢地善友。彼名全同法门。名寂静禅定乐普游步。普游步言。即大勇健也。寂静禅定乐。即是定体。现法乐住。故名为乐。大勇健者。即是定用。健则堪能勇则无畏。谓见佛净机游戏神通。故名勇健。亦游步也。勇健广大。故称普德。无惑智俱可谓净光。二即发光地善友。彼名喜目观察众生。解脱名大势力普喜幢。谓此解脱德无不备化无不周。名大势力。即今广大身。惑俱净无不乐见。故云普喜。悲为德相。即幢义也。观察普喜名为喜目。三即焰慧地善友。彼名普救众生妙德。护世精气方是救生。由护生故显德之妙也。法门全同。次第又当。谓感必现前。调令清净故。四即难胜地善友。彼名寂静音海。法门名念念出生广大喜庄严。念念出生即积集义。见佛利生故生大喜庄严。二义。一见佛修欢喜。因严。乐见果故。二积集此喜神自庄严。由定发音名寂静音。深广如海。五即现前地善友。彼云守护一切城增长威力。偈云尸利。以梵音含于二义。一云吉祥。二翻为守故。下译跋陀室利以为贤首。又以首字音同义别。彼为头首。法界品中乃为守护。皆译者方言少融耳。若以义会。增长威力即是普现吉祥正当次第法门又同彼云甚深自在妙音解脱。妙音故悦意。悦则意净。即寂能演。故名自在。六即远行地善友。彼云开敷一切树华。一切开敷即普发也。法门彼云菩萨出生广大喜光明。文少倒略耳。旧经云。菩萨无量欢喜知足光明。知足满足文相近也。谓能知如来巧智。示法大福威光。故曰光明。佛以福智满足物心。则含喜名藏。七即不动地善友。彼名大愿精进力救护一切众生法门名教化众生令生善根。教化开悟文异义同。令生成熟始终异耳。谓现通示相。皆为调化。一切善根皆令生长。平等护育即救护一切。精进大愿故能为之。今文略耳。八念念久修恒遍救护。是无边慈也。此与善财欢喜地善友。似同而文多异。又非其次。故但直释。九于三毒难坏众生。以大悲门现庄严身故。石室留影毒龙革心。况现身耶。十本为众生。故成自德令他乐满。偈中十偈如次。初中初句。解脱之力能观。次句即寂静乐。神以此定观佛此体。故下经云。普见三世佛而无取著。以知如来无相性相本空故。故云寂静虚空相也。次句即大勇健。准下经则自他兼净也。次句定果也。上约佛说。若约天说。即四句皆是定用。以住此解脱。能见佛体用因果故。二三可知。四中称理遍喜。为广大无边。纵内心不摇而外现威怒。更深难测。五以寂故能遍。六以众生本来自尽故是寂灭。是以智穷妄末理无不显。妄彻真源惑无不尽。喜方满足余四可知。第三主方神十法。一现身说法令悟得果。皆救护力。二神通示相。是能成办业。众生出苦。是所成办业。三法光破闇。闇断智生。智与法喜俱生。断以寂灭为乐。四普现说法。闻必惑灭故不唐劳。五圣人无名随物立名。贵在生德及灭惑耳。六七可知。八业同性空并不失报。俱无差异。性相无碍为自在力。说能感报令除恶业。说业性空善业亦亡。九前约说业性相。令物绝业。此约知业差别拟随机化。十世人靡不有初。鲜克有终。今圣人有志有能故。所作究竟。世人以人随欲不能兼亡。今有慈有愍故令物喜。谓十波罗蜜无不究竟。四无量心令物欢喜。颂中次第配释可知。第四主空神长行十法。一智慧造理。则十眼广照日月。合空则万像历然。二身智二光遍入法界。三佛身如空是无边境。无生无染为吉祥风。四广说圣道。则离三障安住二空。五上求下化名广大行。为安众生如妙髻焉。六沉生死之厄难。悲智光以济之。七不碍福智相导。是谓胜力八惑由智遣。九妙音善说。十不坏本处。而称周十方。偈中十颂如次。三中空有四义含于五法。一离能取生即绝妄想。二离所取相无相无名。三境无自性即是如如。四心无所得是为正智。迷如以成名相。妄想是生。悟名相之本。如执翻成智。如外无智智体即如。此二犹空寂照无碍。如斯见佛是曰吉祥。四中。长行及列。并名安住。今云圆光。圆光表智。安住表定。二事相资前后互举。并能灭障于理无违。六中生死海者。瑜伽七十云。五法相似生死得大海名。一处无边相似故。二甚深故。三难度故。四不可饮故。五大宝所依故。释曰。由前四义众生流转。由第五义菩萨入之。且约分喻。第九十云。由三相故不同水海。一自性不同分。谓水海唯色一分。二沦没不同。唯人畜故。唯没身故。三超度不同。未断欲者亦能度故。生死海反上可思。余七偈可知。第五主风神十法。一以方便风合智日光。智入深法而无障碍。身入世间而无影像。二菩萨以求菩提之大心。持称真之供具。等虚空之广大。不碍事之繁多。而以全法之身。一念供无边之佛。如彼风力无不成也。三长风忽来浮云散灭。慈风忽起惑苦病亡。四福智庄严之风。摧坏如山之障。五十力降魔。十军皆殄。独名竭水者欲爱为初故。六毛孔慈音灭除五怖。若百窍异吹遍吼悦机。七智入实相故妙辩如海。如风击树故能下垂。八调生方便为智所入。故名为藏。九禅定宫殿必定慧双游。故能灭痴闇。约佛则动寂无二。见必灭痴。十日月明照非风不运。智行无碍方便力焉。十偈可知(已下入第四经)第六主火神长行十法。有云。准梵本此脱第四。一以进力现世除物无明。以最初故偏从火义。二惑有二义。一漂二恼。善巧回转则能息之。三称性之福相惑不动。与大悲合自利不动。俱能摄德无尽名藏。四有云。准梵本神名胜上蕊光普照。法门名普能除烦恼尘。谓劫海行满故。今能现通灭惑。偈云。众妙宫神同前列名。众妙即胜上义耳。然诸本多无。或有本。则具云众妙宫殿主火神得大慈悲广荫众生解脱门。恐是传写脱漏耳。五光明照耀等者。日光合空等空无际。智符实相称实无边。虽旷劫修成全同本有。穷灵极数妙尽难思。实为惑本。即是正因。智照心源即是了因。如空与日。今略申十义。以辩难思。一谓日与空非即非离。二非住非不住。三而日善作破闇良缘显空之要。四虽复灭闇显空。空无损益。五理实无损。事以推之闇蔽永除。性乃无增。空界所含万像皆现。六而此虚空性虽清净。若无日光则有闇起。七非以虚空空故自能除闇。闇若除者必假日光。八日若无空无光无照。空若无日闇不自除。九然此闇性无来无去。日之体相亦不生不灭。十但有日照空则乾坤洞晓。以智慧日照心性空。亦有十义准喻思之。非唯释此文。亦乃远通众经该罗前后。六体寂发照名寂静光。以斯成福庄严身相七八可知。九分别法相永离不了愚痴。悟法实性便无执著之见。十以行扶愿故能现世。作师子吼。颂加第四余并可知。第七主水神长行十法。一无缘大慈是曰平等。二无边行法庄严自他。三寂然不动以观机。感而遂通以随摄。若冬则积雪凝白。夏则无处不流。四妙音演佛深旨。令悟妙法旋澓。五身智二光遍觉开化。大充法界清净无垢。六清净法界性相俱绝。德无不见则大用不亡。七众生不穷故大悲无尽。满而不溢有知足义焉。流止从缘斯为自在。八处处见佛。故大喜无穷。喜从佛生即佛名藏。若聆泉流之响无不悦也。九性相无碍之福。故能普现神通。若空色相映之流。威光荡漾。十调生行广如空无边。用靡暂停。如空无尽。偈中第一偈。前半辩一相因果。次句例余。后句辩益。初言清净者。离过无缘故。门如尘数者随宜利乐故。以慈为因得妙相果。以相为因得无厌果。然如来相有纯有杂。此就纯门。若以杂门则随一相一毛。皆收如来法界行尽。亦相相皆尔。纯杂无碍因果相融。圆成非分成故。佛一相一毛即同法界无有分量。今此神从一慈门。入无尽相耳。此约十身之相。若三十二相之因。但说一相一因。如智度瑜伽等论。涅槃大集等经。至相海品当引第五偈。初言无尽以显光常。次充法界以辩光遍。不思议者以显光深。非色现色。非青黄而青黄故。其第三句是显光用。余九可知。第八主海神十法。颂脱第三。一为物供佛。是等施福得众宝相。以庄严身。二巧随根欲说法护善。使其长成。三谓演深广法体烦恼空。梵本偈云一切世间众导师。法云大雨不可测。消竭无穷诸苦海。此离垢尘入法门。若准此文。乃竭苦海。四若见佛境则惑亡苦息。准现经文。三是烦恼。四是于苦。若依梵本前苦后惑。既译人脱漏。致使文义参差。故古德云。脱第四颂。结名既同故知脱第三。恒住波浪者。即是普用水为宫殿。五以智灭痴。六为行所迁一切皆苦。菩提因起则生灭苦亡。便得涅槃寂灭安乐。七将智灭痴。未免于见。了痴见性痴见自亡。真妄等观是佛境也。八一切众生有佛种性。圆明可贵具德称宝。佛眼普观佛智普示。正因令显如出金藏。大心若起如种生芽。故云出生。缘了二因为能悟之妙道。九了如不取则心不摇动。湛如停海。万德攸归故须弥可倾。魔岂能娆。一念降魔如本行集。十入法界定。如法界遍偈可知。第九主河神十法。一行成雨法。若霈然洪霔灭惑生德。若悬河迅流无所滞碍。二现身息恼若泉涧洗心。三真实涤垢慈智相资。若碧沼澄潭空色交映。故名离尘净眼。四圆音遍益若崩浪发响。五拯救漂溺。六善根无惑可谓清凉。若阿耨达池永无热恼。七施门无量令彼无悭。若蕴藻菱莲普令物喜。八行福契实故见无不欣。若深湖广陂是为广德。九方便慧力杂染皆净慈。彼怨害嗔反成欢。若万顷波澄光映天下十总收万善令会涅槃。若彼百川咸会大海。会海由智名海德光明。偈亦可知。第十主稼神十法。一功德智慧。二种法味资成佛身。二喜乐由于苦除。三众生为所净之境。四悲深故通广。五下种物田必至果无坏。六智敷物信获果称华。七慈眼视物故福聚无量。慈则恬和怡悦。偈云胜道。八以行成佛故始成即宣。九懈于修习忧恼。是生勤策诸根众恶清净。十随根为说遂求故喜。偈文可知。第十一主药神十法十颂。一顺情则易摄。逆意则难调。故普观之。二三可知。四始学者以名为实宾。大士以名为佛事。五以慈善根力。放月爱等光。身心两病才念便灭。六迷理迷报。二愚盲冥起惑造业。备受众苦。佛以正法金[金*畀]开其智眼。令明见三谛。故云清净。七八可知。九无爱见之大悲生物德故名藏。十世医疗治虽瘥还生。永灭生德无先念佛。因病因光皆是方便。谓佛有无边相。相有无边好。好放无边光。光摄无边众。言随念者佛德齐均。随缘随乐趣称一佛。三昧易成。敬一心浓余尽然矣况心凝觉路闇蹈大方。颂可知。第十二主林神十法十颂。一佛德无边皆依智海。含德流光所以名藏。二等众生悲是为广大。一一离障名普清净。三一切胜因皆为佛道。各各心净则种种芽生。四一切功德庄严一毛。一一皆然。故佛为德聚。良以佛果缆因。皆圆成非分成。是故一因生一切果。一果收一切因。皆圆融无碍耳。五智通万法是曰普门。客尘不生故曰清净。悟如日照顿周法界。功如拂镜说智渐明。明是本明渐为圆渐。六知遍趣行如应布法。七了音声性皆同佛音。故无不可意。能令世间皆闻佛音。方云清净。八昔行称周法界是广大境。神通普令物见仿。而行之。如下喜目即其事也。九众生谄佞自不修德。宁有进贤之心。今福智益他。则物我兼利。偈云譣诐即谄佞也。十敬念则佛兴。佛兴则庄严德藏。障重者。不念不见于佛岂无常哉。故应见常见也第十三主山神十法。一寂而常照故光无不阐。二相光熟机。皆慈善根力。如涅槃广明。三修因严根本为顺物故。瞩莲目而欣乐。睹月面而欢心。或见诸根一一皆周法界。喜益深矣。四如空不染故长劫无怠。五痴故长眠。唯福智之能觉。次三可知。九若睡若寤皆令闻法进行。斯为佛业。如大璎珞经说过去有佛凡欲说法。令大众眠梦中说法。令增善根觉得道果。涅槃亦云。其人梦中见罗刹像等。亦表万法皆梦。大梦之夜。必有大觉之明。十称性法门无边大义。一音能演是出现也。第十四主地神十法。一念念无间平等普观。修慈护法故得金刚之体。金刚即内照之实也。二一毛福力顿现众福。三证入无生不碍严刹。四一向为他。五观机出现名为游戏。六现净惑身方调物惑。七内具德海现威力身。如地含海润发生百谷。百谷苗稼皆地香毛故。八长行一言尽摄无余。偈颂则一言普遍无极。九焰云普遍。令物离垢为性。十法能摄持心行。如金刚之轮。佛则不动现世。若须弥出海。此下颂中。亦有二句结法属人。可以意得。第十五主城神十法。有云。脱第九法。十颂具足。一光等方便成熟利益。二应病与药令得服行。三护法法存则物受福德。教理行果皆有护也。四悲救无尽名藏。五了佛大智。六方便现身。七同修佛德。八迷真俗理故云愚闇佛出开示令其悟入。本迷无始犹若生盲虽闻譬喻竟不识乳。唯佛出世方能晓之。九准梵本。云香幢庄严髻主城神。得破一切烦恼臭气。出生一切智性香气解脱门。谓正使为臭物。残习为臭气。智性为香体。利物为香气。香气若高山之出云。称智性而无尽。臭气若香风之卷雾。等性空之无边。烦恼则尘习双亡。智慧则自他兼利。有本亦具云。香髻庄严主城神。得开发众生清净妙智解脱门。亦恐传写之脱漏耳。义不异前。偈云现梦中者。梦是神游。亦见闻之气分也。梦中尚调况于觉悟。如迦旃延为弟子现梦境界等。十二障五盖重叠如山。非智光明莫之能破。第十六道场神十一法。十一偈。一出现字两用。谓有佛出现。即出现庄严具。而为供养。佛昔如是神以大愿仿之。二对物成行令物仿之。施为行先故偈偏举。三梦觉皆化则时处俱遍。四外宝内眼重重难舍。为物说行故云能雨。五清净焰形神。前列中无。谓色相道场俱妙庄严。并为熟物。六疑境界者。以唯心为正念。疑法性者。以无得为正念。实则无正无邪。方称曰正。无念不念是真念矣。诸念不生正念方生耳。故随根雨法断疑生智。七辩才雨法称根故喜。八深广赞佛。故名实双美。九树王眷属并如经初。十即前身遍十方。而无来往。智入诸相了法空寂也。十一种种力者。佛有无量力故。因行亦然。皆严具显示。既是道场之神故。得道场事中解脱。第十七足行神十法。初二可知。三内则念念安于理事。外则处处建立道场。四举足下足海印发辉。诸有威仪无非佛事。五以华以光雨宝雨法。六众生无边是佛化境。见佛闻法故生欢喜。七圆音警物。等栴檀之香风。暂一熏修觉身心之调顺。余三可知。第十八身众神十法。一净喜境界神者。初列处。名华髻庄严。或是名广略举其半。或梵音相类。译者之误未勘梵本。法门初三可知。四相即无相。故如空遍住。空非独虚亦遍于色。住非分住一尘亦周。如芥子空即不可尽。身与法性不可分故。五威仪施化无心顿现。斯即佛境难以言思。六佛为良田出世难遇。一兴微供果获五常。略言色力。亦有常命安乐辩才。此五皆常方云满足。受报无尽故悉离贫穷。七齿光除垢。表所说净故。八有染于五尘。无慈于六趣者。愚痴魔业也。体五欲性虚己兼亡。彼业斯转而名云守护。摄持者。善守根门摄散持德。则远魔矣。然魔事惑。不出三毒及慢。魔恼众生不出三事。谓上妙五欲及诸苦。具为说邪法。则三毒是生。三毒内著即为魔业。今守护觉察魔如之何。即偈中解脱道也。九有三意。一身虽周于法界。多示为王摄御自在故。二八相处于王宫俯接物故。三法界。菩提树下法王宫故。十迷于本空故有妄苦。无漏本有是净善根。第十九金刚神长行十法。一见如来身普现非别。岂唯凡现之处即无边相。亦随一一色相。皆无有边。次四可知。但第五神。初卷中名诸根美妙。今但云妙臂。文义俱阙。又加天主。以现为世主故。六法海深奥槃节差别。巧说令现无有遗余。七约神且说宝饰为严。巧摄己众。约佛方便相好为严无不摄也。八因深故大福为能严。果胜故德相皆明足。九恶谓十恶。险者恶之因也。能陷自他及险道故。十若以现文则摩尼髻是所雨。若以义取此神名摩尼髻亦得髻是能雨一切菩萨严具是所雨。表菩萨智光圆满故。偈中第六云漩澓者水之漩流洄澓之处。一甚深故。二回转故。三难渡故。法海漩澓亦然。一唯佛能究故。二真妄相循难穷初后故。三闻空谓空则沈于漩澓。闻有谓有等皆类此知。故云一切差别义也。余并可知。上来异生众竟

(已下入第五经)自下第二同生众。文分为三。初明普贤菩萨得一切法门。次十普菩萨各得一门。后十异名菩萨各一法门。此三各有长行及颂。就初普贤长行中二。初总标所入。二别显十门。今初二句先指陈法体。次辩法功能。今初言不思议者。谓数过图度理绝言思。故言方便海者谓不动真而成事。巧以因门契果。故云方便。后入如来下。辩法功能。谓证入因圆趣入果海故。然前后但明以别入总。故各得一解脱门。犹如百川一一入海。今明以总入总如海入海。故得难思解脱门复称能入为方便海。以普贤是同异二众之上首故。二所谓下。别显十门以彰无尽。一严土调生调随所化众生取佛土故。一切佛土者。竖通四土横该法界。横竖相融故。一尘一刹皆广大严净。故云一切。演最妙法故。令所调究竟出离。二佛遍尘道诣彼修德。乃了彼境。三通辩安立菩萨六种功德。一位。二愿。余四在偈。四身普应机演所证法。五国土不同所敬各异。故随宜立称成益不空如名号品。六尘中现身说菩萨行境。七以时随法融。令三世劫及劫中成坏一念中现。无所障碍。然事通能所。能成坏事谓火水及风。所成坏事天地万像。八菩萨根海虽繁广多类。但能入自所知境界。岂能测量佛无边法。则显前来众海未测佛德。普贤能知此理。九明如来身体同虚空用周法界。第十摄因成果。故云一切菩萨行入一切智也。妙音宣此故云显示。此亦别释标中第二句。颂中次第如前十门。第一偈。前半严净佛国。后半调伏众生。兼显人法为严之义。佛子有三。一者外子。谓诸凡夫未能绍继佛家事故。二者庶子。谓诸二乘不从如来大法生故。三者真子。谓大菩萨从大法喜正所生故。此言清净意显第三。最妙法者。拣非权少。昔以妙法净所化心。故所感土亦有清净佛子来生其国还雨妙法。二中前半明总遍别中后半明体用无碍。亦是总遍总中三中四句即前四义。一修十胜行。二起十方便。三所证十如。四正证法界。成萨婆若地位为总。余五为别。四中前半普现身。后半演所证。次四偈可知。九中初句智身。次句智身等法身后二句。化用等法身之周遍。略举正觉实通一切。故上云种种。十中三句摄因后句成果。第二十普菩萨各得一门。第一菩萨前列名中无。以前与普贤共为十普。今普贤别说故加为十。以表圆足。然偈文具十。长行中第七菩萨及法门俱脱。又脱第八菩萨法门。及第九菩萨名至文当知。十中第一严处说法。皆名为严。二尘尘皆成正觉。已为无尽。方是正觉一门。有如是等无量成正觉门。如出现品辩。随所成正觉门调生亦尔。故云成熟不思议众生界。三修行福海严出刹海。四以深妙智观难思境故。多处不迷多劫不厌。五如一逝多林会。顿现一切净土。会会皆尔。念念现殊。六法界舍摄无尽。故名为藏。观佛法界之身。一毛即无分限。七梵本中名普觉悦意声菩萨。得亲近承事一切佛。供养藏解脱门。谓佛昔行因无佛不供。今成佛果无众不归。犹如百川驰流趣海。八准梵本。应云普清净无尽福威光菩萨。得出生一切神变广大加持解脱门。谓遍刹充尘劫穷来际。皆佛加持之力。九梵本中。即普宝髻华幢菩萨。得普入一切世间行。出生菩萨无边行门解脱门。即今经中威光菩萨法门。是由脱第八法门及第九菩萨之名。遂令第九法门系于第八之下。译者之谬也。谓若无大悲不入生死。则不能出菩萨行门。如不入海安能得宝。此即化他成己。十即依体起用。颂文前已配释。欲表菩萨法门互入。故不结法属人后段亦然。第三十异名菩萨。亦各一法长行中。一得成菩萨四种方便。一地位。二度行。三调生即行位所作。四严刹通二利因果也。或一地一度满。或地地诸度满。此一为总下九皆别。然不出上四多显调生。谓二遍转法轮。三普示灭惑。四普严场会。五以法随机。六为物永存。七法印悟物。八顿显终始。九同佛往修。十光显如来难思之境。以偈对释文并可知。唯第六偈略须开示。初句所证性净法身。言无相者。示真如相。身即体义在缠不染。出障非净。凡圣必同故云平等。次句出缠法身也。真如出烦恼障。故云离垢。出所知障故云光明又尘习双亡。故云离垢。真智圆满故曰光明。净法身者拣于在缠。后半体用无碍身。由出缠故应用无方。约理即是体用无碍。约用则止观双运。故得果则寂照为身。即用之体故寂。即体之用故智。体用既无不在佛身何有量耶。故能普应十方。此句正显化用故。经云。水银和真金。能涂诸色像。智慧与法身处处应现。往即斯义也


大方广佛华严经疏卷第七
大方广佛华严经疏卷第八

　　　　唐清凉山大华严寺沙门澄观撰


自下第八。明座内众流分。于中长分十段。一明出处。二显众类。三列众名。四结众数。五兴云供。六供众海。七敬绕佛。八座本方。九叹德能。十申偈赞。今初座即是总。宝等为别。如是已下结广从略。非独轮等故云一切。所以此能出者。良以。座该法界依正。混融一一纤尘。无不广容普遍。座所遍刹恒在座中。故从中出。非是化也若约法空之因。及法空之座。则万行为严能生菩萨。二一一下。显众类皆菩萨故。三其名下列众名。出处既多名亦多种。略举上首十名耳。即如次十方。四如是等下结众数。严具非一故。有众多刹尘。五此诸菩萨下兴供云。六彼诸下供众海。众多菩萨各兴刹尘供云。已重叠难思。况相续不绝。而诸供具皆称云者。乃有多义。谓色相显然。智揽无性从法性空无生法起能现所现。迥无所依应用而来故。来无所从。用谢而去故。去无所至。而能含慈润霔法雨。益万物重重无碍。有云像焉。上下诸文云义皆尔。七现是云已下。明敬绕佛。顺向殷重瞻望不足。乃至百千。八随其下。坐本方参而不杂也。如师子子亦师子故菩萨座亦名师子。自化自坐者。自心智现还自安处故。诸佛菩萨坐多跏趺者。为物轨故。智论引偈云。若结跏趺坐身安入三昧等。九是诸菩萨下。叹其德能者。有十二句。初总余别。别显一一各是一种清净广大。略束为三。初三明三业清净广大。一智证普法。二身随佛行。三语入辩海中。一义求亦通三业。次三明得法清净广大。一获自分解脱。二住胜进果位。三遍具诸持。普门地言即同经初已践如来普光明地。后五福智清净广大。初二正明。后三重显。今初中一智安理事故云善住。二福无不修故生信喜。然三世平等经初已明。今更略示。谓依生及佛善住平等。且依佛说佛佛平等。法身智身无增减故。若依众生。生生平等烦恼业苦有支皆等。若生佛相望者。凡夫现在等佛过去。进修得果等佛现在。成佛究竟等佛常住。此约三世互望。烦恼佛则本有今无。众生则本无今有。菩提则众生本有今无诸佛则本无今有。约迷悟异则说本今。涅槃之性非三世摄。故知三世有法无有是处。若以性净而说。则佛与众生现今平等。而不妨迷悟之殊。是故三乘亦有差别。亦无差别。众生寂灭即是法身。法身随缘即是众生故。寂灭非无之众生。恒不异真而成立。随缘非有之法身。恒不异事而显现是故染净三世一切诸法。无不平等。况称性互收。如是解者。名为善住一切智地。如地能生终归于地。万法依于佛智究竟。还至一切智也。后三重显中。一净前福障故。令诸福无边清净。二成上智慧。由观法界虚空。三近胜缘故成前二十。尔时下说偈赞佛中。十菩萨各别说偈。即为十段。就初海慧颂中。叹佛身座。初五叹佛身具德。一赞智慧。二赞功德。三神通。四因深。五果胜。后五叹所坐严丽。此众既从座现。故多叹座。文并可知。第二雷音菩萨十颂叹座及地。文分三别。初四直叹座可知。次三叹于场地。即转显座严。于中初一总显因深德广。故严事难思。金刚下别显。末后一句结莹宝座。后三偈叹地上之严。于中前二地神兴供严。后一佛力展转严。第三众宝光髻菩萨赞中。独赞场地殊异德。十颂分二前五德用圆备。后五法化流通。言如佛座上所应演者。九会五周之文。一化随宜之说。已具演于场地之中。第四大智日颂叹佛所处宫殿。十颂分二。初一总明。次段赞处彰人。故此偈标人显处。凝者严整之貌。睟者视也。谓肃然而视。后九别明。于中二。前四明宫殿体摄众德。即广其前半。后五明妙用自在。即广其后半。今初。初一宫殿虽耀佛坐增明。即广前炳然照耀宫殿中也。次二颂略辩七严。结以智海。广上凝睟处法堂也。谓内持宝柱檐垂金铃。外列门阶上罗华帐。宝树交映宝璎周垂。为七严也。闼小门也。洞达也。如云布者。重重无量次次相承也。上云凝睟则目视不瞬。特由内无识浪故云智海湛然。次一颂。罗以宝网列以香幢。布以焰明覆以严具。结云超世。即广上世尊处法堂也。光如云布者。若彩云向日上下齐明也。后五中。一罗身云以调生。正显前文现十方土。二宝树现三世之严。三略举多严。四即上诸严卷摄多严重重佛坐。五结叹无尽主伴云会。第五不思议菩萨。通赞场树自在德。十颂分二。初一总显。谓宿因愿力深广难思。神通现缘生果严净。后九别显分三。初五叹树具德严场。于中初二身干森耸。次二枝叶荫映。后一华果芬辉。二有一偈。叹场地。莲网谓莲华布地则下转光轮。宝网罗空则云间响发。三有三偈。叹树自在。初一收入。后二出生。第六百目菩萨颂中。双叹场树备德。自在法化宣流。前九偈各一门。后一结严周遍并显可知。第七金焰颂。叹佛十方功德。一颂一力下。诸经文屡明十力。是佛不共之德。佛佛等有菩萨缘此发心。梵行品云。复应修习。一一力中有无量义。悉应咨问。故不可不知。然大般若五十三。显扬第四。对法第十四广辩。今略以七门分别。一立意。二释名。三自性。四作业。五次第。六差别。七释文。然了其名则知作业。对文料拣差别易见。故将作业差别。并释别名。并于释文中显。今初立意者。智论意云。显佛大人有真实力。令外道心伏。二乘希向菩萨仿之。能成办大事。终获其果故须辩之。如来唯一诸法实相智力。此力有十种用。故说为十。谓于十境皆委悉正知故。由时品类相续分别。有无量力。度人因缘故但说十。足办其事。谓以初力。知可度不可度。次业力。知有障无障。以定力知味著不味著。以根力知智多少。以欲力知所乐。以性力知深心所趣。以至处力筹量众生解脱门。以宿命力分别先所从来以生死力分别生处好丑。以漏尽力知众生得涅槃佛以此十度生审谛故但说十。第二释名。初总后别。今初总名力者。能摧怨敌义。不可屈伏义。故说名力。瑜伽云。与一切种。饶益一切有情。功能具相应故。毕竟胜伏一切魔怨。大威力故。说名为力。对法云。善除众魔善记问论。故十名力。十者是数。带数释也。别名至文当释。三自性者。瑜伽五十七云。佛具知根慧根为体。对法论云。若定若慧。及彼相应诸心心所为性。菩萨地。总以五根为性。统其文义应具六种。一最胜体故。决择分中慧根为性。二引生体。对法兼定。三克实体。菩萨地云。五根为性由慧胜故。且说十力慧为自性。所以但言处非处等智力。不言信进等力。四相应体。对法兼取相应心法。四蕴为性。五眷属体。五蕴为体。定共道共无漏色等。助为体故。此虽无文理必应尔。遮犯戒垢助摧怨故。六依此经。融一切法以为其性。无碍法界理应尔故。四作业者。即是辩相至文当显。五次第者。诸文或有前。却各有所由。此文所列次第。与十住全同。净行品则界在解前。梵行品禅定解脱当其第三。宿命居天眼之后。余同此。次瑜伽四十九。及智论二十七。亦禅居第三。余同此次。且依论明次第者。智论云。初力为总余九为别。于初力中分别有九故。初一力通知万法。下九展转开之。谓初令知因缘果报。故起业力。次业烦恼故缚净。禅定解脱故。解令去缚就解。次根有利钝。钝者为有造业。利者为不生故。集业由善恶二欲成上下根。此二种欲由二种性。以有种种性因缘故。行二种道。谓善道恶道。次知其过去审彼未来。次以方便坏其因缘果报相续。故说漏尽。瑜伽有多门次第广如第五十说。上来依论次第。而今禅居第七者。二论梵行。为对自业。有离欲不离欲。故禅居第三。此经十住为对遍趣行。有清净不清净。故居第七。若习欲成性即界居欲后若由性起欲则界居欲前。若执常者先说宿住。若为执断先辩其天眼。余无别理故经论皆定。六差别者。谓此十力展转相望。亦有差别。亦无差别。至文当明。七释文。然此经宗异义。皆融摄故。一一力中具摄十力。乃至包尽法界。是以宿命乃云智包三世。天眼则见尽法界。非唯见尽。佛眼如空即是法界。非唯智包。亦能毛孔顿现。业力即观法性。岂唯但是有为。约门有殊故他宗不坏。第一偈即处非处智力。谓善因乐果斯有是处。善因苦果无有是处。恶因苦果等例上可知。处者建立义。依义起义。能建立果与果为依。能起果法故立处名。于此正知故名智力。其作业者。即如实知因之与果。及能降伏无因恶因种种诤论。既遍知已可度者度。不可度者为作因缘。文中上半往因。下半显智力。于诸境界正解明了。即辩此力通知一切法也。第二偈。即过未现在业报智力。瑜伽名自业智力。今言一切业者。谓于三世中善等三业。及顺现等皆名自业。于自所作受用果业。如实知故。与初何别。若正了知所造善等业感爱等果。此由初力。若了能造善恶等业感爱等果。是自业力。文中上半往因。下半现果。第三偈。即根胜劣智力。谓信等五根。此软中上名为胜劣。于此正知。及能于彼如应如宜。为说正法。即是作业。偈中三句往因。一句今果。四即种种解智力。亦名胜解。谓若从他起信以为其先。或观诸法以为其先。成软中上爱乐名种种胜解。亦名为欲。欲谓信喜好乐。如或贪财利或好名闻。好定好慧种种不同。如来正知。令舍不净。增长于净。此与前根何异根约宿成智有多少。解约现起好乐不同。论云。若照诸根为先。彼彼法中种种意乐。是根智力。若正分别意乐差别。是解智力。在文可见。五即种种界智力。界即性也谓或一二三四五乘性等。或贪嗔痴等分行等。乃至八万四千行名种种性。性即种子即解现行。故智论云。性名积集相。又九十云。性内欲外用性作业必受果报。欲或不尔。瑜伽云。若照胜解所起相似种子。此由解力。若照即彼种子差别。由界智力。若习欲成性。复云何别。欲唯大地一数。性通诸数。即宽陕不同也。智论云。习欲成性性名深心。事欲名随缘起。若性即种子与根何异。根唯信等优劣。性通善恶不同。以信等望果宽长。能生人天三乘圣道。为道之根。三善根但是翻对不望果义。尚不名根。况性通于恶。岂得同耶。偈云悉能显现毛孔中者。谓非唯佛智如空包纳众生之性。毛孔内空亦现众生之界耳。六即一切至处道智力。论名遍趣行智力。遍即一切。趣即至也。行即道也。谓诸众生种种所行。若出离行不出离行。各能至果。如行有漏行生五道中。行无漏行至涅槃果。名遍趣行。若知如是种类行迹趣入。此由界智。若知即彼行迹一切品类。如是行迹能令杂染。如是行迹能令清净。此由遍趣智力。初力处对非处。此中但明至处。又初力指因。为得果之处。此约果是酬因之处。故不同也。经中初句总标。次一念即能知迅速。下十二字。所知时处。后一句委悉开示。七即禅定解脱三昧智力。净行品中。加于染净通漏无漏故。佛皆善知。及知依此所得诸果。故名智力。此与自业智力何别。若了诸有能修诸定。即彼能入而非所。余名自业力。若了依如是静虑等定。现三神变。无倒教授所化有情。此由静虑智力。偈中上半所知。下半善用。言佛为示现者。示其诸定现三神变。令有情喜使涤烦恼。即令去染而得清净。八即宿住随念智力。谓过去境本生本事住宿世。故名为宿住。于此宿住而起随念。念俱行智名宿住智力。瑜伽云。若知前际随念一切趣因。是遍趣力。若知前际名姓。苦乐等事名宿住力。此与智论云何会释。谓彼论云。但知宿命所经。不知诸业因缘相续。但名为通凡夫亦得。若兼知业因缘相续则名为明。二乘能得。若知上二无量无边则名为力。斯则力亦知因矣故应通云。若但知因是遍趣力。若双知者。即宿住力。瑜伽为对遍趣之因。故但云果耳。文中初句标。能念智包三世者。三世全在佛智之中。况于随念。不知三世从门别。故但云宿住。刹那悉现即包现之时极促现毛孔中。即能现之处至微。第三句。即所现所念之事广。第四句结归智力。非唯能念亦能现也。九天眼智力。独此从所依以立名也。若从境者。瑜伽名生死智力。谓死此生彼堕善恶趣。大小好丑皆能正知。知前际生死。名为宿住。要知后际得此力名。今文乃云佛眼者。若约五眼。余眼在佛皆佛眼故。此非经宗。今依十眼。佛眼能见如来十力故。故此一力即摄十力。举一为例余九皆然。文中初句体大。次句用广。次句用胜。以无等故。后句结其甚深。故唯佛能演。既言普见法界非局未来。约宗别故。于未来门普见法界也。十漏尽智力。于自解脱无惑无疑。亦知众生漏尽涅槃。于此正知名为智力。文中。初二句所断。诸结即现行。随眠即种子。习气即余习。二乘不能尽习亦不能尽他漏。故不名力。后半显佛能灭。然上十力智即是体。力即是用。然智即力更无别性。此中宿住随念相应智力。是邻近释。自余从境皆依主释设天眼从所依。亦依主释。若宿住是境。随念相应智力。亦依主释。然此十力望于自事。各于自事中。大如水能净如火能烧。各有自力。若约总摄初力为大。若约办得涅槃漏尽为大。若以无碍解脱而为根本。则平等平等。第八法界颂中。叹佛往修十度行满。今得果圆。十一颂分二。初一总余十别。今初也。佛威神力略有三类。一者俱生力。谓风不动衣等。二者圣威力。谓通明等种种功德。三者法威力。谓波罗蜜圆满法力。令五根中无诸非净。四支百节有无量力。故名坚固不可坏法身常身无边之身。言遍十方者即无边身。广大示现谓变化身。无分别者。平等智身。大菩提行者。波罗蜜身。昔所满足者。众行先成。皆令见者。大果今出。二有十颂别显二颂一度。皆上半往修因。下半今得果。十度之义。十行十地一经始末亦多辩之。须粗识其相。略启十门。一释名。二出体。三辩相。四建立。五次第。六相摄。七修证。八约教。九观心。十释文。今初又二。先通名后别称。今初。通称波罗蜜多者。唯识云。要七最胜之所摄受。方可建立波罗蜜多。一安住最胜谓要安住菩萨种性。二依止最胜。谓要依止大菩提心。三意乐最胜。谓要慈愍一切有情。四事业最胜。谓要具行一切事业。五巧便最胜。谓要无相智之所摄受。六回向最胜。谓要回向无上菩提七清净最胜。谓要不为二障间杂。即三时无悔。若七随阙非到彼岸。故此十度应各四句分别。其别称及出体。三辨相至文当释。四建立者。为十地中对治十障证十真如。故但有十。为对六蔽渐修佛法。渐熟有情故但说六。六中前三增上生道。感大财体及眷属故。后三决定胜道。能伏烦恼成熟有情及佛法故。又前三饶益有情。施财不恼忍彼恼故。后三对治烦恼。勤修加行永伏永灭故。又由前三故不住涅槃。由后三故不住生死。能为无住涅槃资粮。后唯四者助六令满。方便助前三。愿助精进。力助静虑智助般若。如深密说。五次第者。谓由前前引发后后。及由后后持净前前。又前前粗后后细。易难修习次第如是。六相摄者。此十一一皆摄一切波罗蜜多。互相顺故。般若论云。檀义摄于六。资生无畏法等。智论云。有未庄严波罗蜜即不摄者。有已庄严波罗蜜即相摄者。今此经文必具摄十。若但说六六摄后四。若开为十。第六唯摄无分别智。后四皆是后得智摄。七修证者。五位通修佛方究竟。十约因位总有三名。谓初无数劫。施等势力尚微。被烦恼伏。但名波罗蜜多。第二劫去势力渐增。能伏烦恼。名近波罗蜜多。第三僧祇势力转增能毕竟伏一切烦恼。名大波罗蜜多。故上下文中。屡言广大波罗蜜也。八约教者。诸教可思此教要须一一融摄。彻果该因。九观心者可以意得。十释文中。第一偈明施度。辍己惠人名之为施。即以无贪及所起三业。而为其性。此有三种。谓财法无畏。止半因中大悲行施。已该此三。此悲亦是七最胜中前三最胜。下半果中财能资身。无畏益心。法资法身。故得果身身最殊妙。三皆悦物故见者必喜。亦由具七最胜故。身殊妙也。二戒度。防非止恶名之为戒。即受学菩萨戒时。三业为性。戒有三种律仪摄善得净身果。摄众生戒能除物苦。遍十方者。无作戒身等众生故。三忍者。堪受诸法未能忘怀名之为忍。此约生忍。又忍即忍可。忍即是慧。双忍事理。即以无嗔精进审慧及彼所起三业为性。忍亦有三。谓耐怨害忍。安受苦忍。谛察法忍。偈云。信解真实即谛察法也。色相圆满前二忍果。放净光明第三忍果。四精进者。练心于法名之为精。精心务达目之为进。以勤及所起三业为性。亦有三种。一被甲。二摄善。三利乐。初句通前二。以被甲精进。瑜伽释云。设千大劫为一日夜处于地狱。唯为脱一众生故。次句即第三。下半通三果也。因既离身心相故。果能身遍十方。五禅者梵云禅那。此云静虑。即以等持为性。亦有三种。谓安住引发办事。既引起神通办利生事。故见者深喜。现法乐住诸惑不行。又资慧断惑。故见者惑灭。六般若者。般若梵言。此翻为慧。推求谛理名之慧也。此及后四。皆择法为体。亦有三种。一生空无分别。二法空无分别。三俱空无分别。摄论以加行正体后得为三。约六度说。璎珞以照有照无及照中道。而为三者。唯约法空。三观之义至下当明。慧导万行。故云修诸行海。言具足者。具上三也。因如有目。故果获身智二光能灭诸闇。七方便者。即善巧也。方谓方法便谓便宜。下四但各二种。今初谓回向方便。拔济方便。文云。种种化生。即拔济善巧。所修成就。兼于回向菩提。所化无边。果得十方而横遍。为物取果竖穷来际而不休。八愿者。即希求要誓。有义。即以欲胜解及信为性。亦有二种。谓求菩提愿利乐他愿。由初愿故出现世间。由后愿故救生不息。九力者。不可屈伏故随思随修。任运成就。亦有二种。谓思择修习。今言法力。即思择诸法而修习故。摄论由此二力。令前六度无间现前。经云成自然力。即无师而成。不习而无不利。何能坏哉。十智度。决断名智谓如实觉了。亦有二种。谓受用法乐智。成熟有情智。无性论云。由施等六成此智。复由此智成立六种。名受法乐。由此妙智能正了知此施戒等。饶益有情。经云普门智。总含二智。别配即初句成熟有情。次句即受用法乐。此二无二故。成无碍力舒光普照。第九云音颂。述菩提树摩尼果中。叹佛往修十地行果。十一颂分二。初一总举。谓佛果大用。由昔地行及结说处。余十次第各述一地。地义当品广明。今皆略述而已。初地略述四义。一加行多劫。诸论皆说地前为一僧祇。已为无量。更有异说恐厌繁文。二标入地名。三出生广智。谓生如来家见法实性。得妙观察平等性智故。四普见佛海。同下愿智果中。二地四义。一举法标名。二别地行相。三修行时分。四供佛多少。三地四义。一举法标名。世间中极云积福德。二修诸禅定。三忍度偏多。四闻持广博。四地四义。一叹慧标名。世无等故二了道品境异凡夫故。二起慈悲异小乘故。四净身土离身见故。五地四义。一标入地。谓积集福智故云普藏。十平等心故曰等门。三标地名。三真俗极违会令相顺。四谛法俗境无不等观。六地有四。一叹行。二标名。三正显行相。即了缘起法。四明地用。得十空三昧故。七地有四。一先标果用。二照达群机。三双行巧摄。四寄行标名。八地四义。一别地行相。二明净土果。三略释地名。四叹地结说。九地四义。一标地作用。二善达教法。三标示地名。四广行多劫。十地有四。一标起地名。二含藏法雨。三能蔽如空粗重。四深广难测。故云佛境。诸偈多有结说文并可知。第十善勇猛说颂仪中。前文多皆观众会。此观十方者。观众表无偏心。观方表说周遍。二文影略。十颂叹佛体用应机自在德。文分为三。初一总显。次八别明。后一结叹归佛。一一颂中各有四义。今初总叹佛令物悟入福智。有四义者。一多众。二心异。三悟智。四了福庄严即福也。亦通二严。皆佛令尔故显众德即为叹佛。别中一见佛体用。亦四义。一起愿。二具行。三见体。四见用。二见法身。一胜故无等。二净故无碍。三大故周遍。四深广故包含。三见佛色身。一色妙。谓如金等。二相具十华藏相等。三光盛。谓常放等。四随机变。谓三尺无边等。四见佛智身。一无碍。无二碍故。真俗无碍故。二等空称法性故。三知根。四巧现。五了佛音声。一音普遍。二说应器。三言同类。四应无碍。六见佛光明。一多种。二遍照。三见佛。四现变。七见佛毛光。一显光名。二明出处。三示往因。四令信悟。八见佛福相。一见福相。二了福因。三示因体。四明见处。后一结叹德广。一数多。二深广。三用普。四结说。谓推功归佛谦己无能。上来总明第八大假座内众流竟。自下第九明天地征祥。谓动地兴供即是显证。上来佛成正觉。众海云集。各申庆赞显佛高深。而下称机情上协佛愿。故世主为之兴供。天地为之呈祥。就文分二。先动地后兴供。前中三。一动处。二动因。三动相。今初自陕之宽。且云华藏。约下结通。实周法界。诸天重重并华藏之内。故云其地何所不该。又染净融故。虽标摩竭而地震华藏。二动因中就主显胜。但明佛力感应道交。亦由物机。然泛明动因。总有其十。今当转法轮亦兼成道余如别章。三动相者。其地下是震即是声。动即是形声兼吼击。形兼起踊。故有六种。此六各三成十八相。摇飏不安为动。自下渐高为起。忽然腾举为踊。隐隐出声为震。雄声郁遏为吼。砰磕发响为击。十八相者。唯一方动直尔名动。四方若次第。若一时动者名为遍动。若八方次第。或一时动名普遍动。又四方八方十方如次名三相动。又一方独动。十方次第动。十方同时动。又为三相。余五例之。然动何所为。依胜思惟梵天经。所为有七。一令诸魔怖故。二为说法时。大众心不散乱故。三令放逸者生觉知故。四令众生知法相故。五令众生观说法处故。六令成熟者得解脱故。七令随顺问正义故。此上七缘正是今经所为。地论有四。非当此文。上约外器。若心地圣贤地法性地。亦有震动等义可以虚求。二兴供中三。一标数。同生之众亦得称主。为物依故。二所谓下略列。三此诸下结遍。第十如此下结通无尽。文分有二。一结华藏内。二结华藏外。前中亦二。先举此界。二其华藏下。类华藏中一切世界。于中三。初类众海兴供。一切世界者。谓华藏中有十不可说佛刹微尘数世界种。一一种中。各有不可说不可说佛刹微尘数世界。彼等一切诸世界中悉有世主而为供养。二其一切下。类佛坐道场。然有二义。一彼诸世主。各供当处之佛。二彼诸世主。亦供此佛。此佛亦坐彼界道场。三一一下类结大众得法。于中有十一句。为闻法得益。得益有三。一闻益。各各信解故。谓信其言而解其义。二思益。谓于所对审缘虑故。三修益。修益有七。一修门。谓三昧方便故。二修法。谓资粮助道故。三修果契理成就故。四修益。随有所得成法喜故。五修转。各各趣入无量乘门。及众生界故。六修同悟解法门。合先圣故。七修极。修极有三。一大悲极。入佛神通境。入佛神通境。但为益生故此成恩德。二大智极。入佛力境。如来力境悲智超绝。无能及故成佛智德。三自在极。入如来解脱门。尽一切障心境自在。成佛断德。亦即是前诸解脱门。二如于此下。结华藏外谓以华藏例于法界。各有此会同为一大法界会。方是华严无尽说耳。上来十段。总明教起因缘分竟


大方广佛华严经疏卷第八
大方广佛华严经疏卷第九

　　　　唐清凉山大华严寺沙门澄观撰


　　如来现相品第二(此下第二正宗分从第六经尽第十一)

将释此品四门分别。一来意。二释名。三宗趣。四释文。然下诸品多用此四。若有增减至文当辩。今初来意中二。先分来后品来。今初三分之中自下正宗。由致既彰正宗宜显故次来也。四分之中。已明教起因缘。次辩说法仪式。故次来也。二品来者。曲有二义。一前辩众集。今显疑现相。二前明旧众今辩新集。故次来也。二释名者。一分名者。正宗正陈宗旨。拣序流通。若四分中。名举果劝乐生信者。举依正果劝物信乐。是故亦名所信因果。亦名说佛依果会。以从多说故。二品名者。如来是能现之人。相是所现之法。现通能所能所合说。体用双陈以立其称。然如来现相各有五义。以成其十。如来五者。一就理显。谓法性名如。出障名来。二唯就行。瑜伽云。言无虚妄故名如来。涅槃三十二亦同此说。三理智合说。转法轮论云。第一义谛名如。正觉名来。正觉第一义谛。故名如来。此与成实大同。四离相说。般若云。如来者。无所从来亦无所去。故名如来。五融摄说。谓一如无二如。若理若智若开若合。无不皆如。故名为如。如外无法来亦即如。如是来者是真如来。现相五者。一现面门光相。召十方众。二现眉间光相。示说法主。三振动刹网以警群机。四佛前现华表说依果。五白毫出众表教从佛流。如是等相。是如来现相品中辩此。故以为名。三宗趣者。亦二。一分宗。三分正宗。已如上说。四分之宗。即以佛果无边刹海。具三世间无尽自在。故以为宗。令诸菩萨发生净信修行涉求。以之为趣。二品宗者。以光相表示为宗。令上智玄悟为趣。四释文者。此下二品。说法仪式是当分方便。即分为二。初现相品为远方便。后三昧品为近方便。今初一品大分为六。一众海同请。二光召有缘。三所召云奔。四现瑞表说。五称扬佛德。六结通无穷。今初先以五门料拣诸会请问之殊。一问之有无。二所问法异。三能问人别四仪式不同。五疑之权实。初中前二后二。此四有问中五皆无。谓初会标果起因故问。第二会寻因至果故问。但因有升降寄六会以答之。果无差别。第七当会答也。然诸会更有问者。并当会别义以总收之。或重明于前非大位问。第八会明因果纯熟。故须有问。谓行修无碍。六位顿成。故当会答。第七会明称性因果。故别有问。谓俱入法界无差别故。亦当会答。四处都有三百一十句问。谓初及第二。各四十问。第八二百。第九三十。中本广本问则难思。二所问异者。初两会问果广因略。为成信解故。第八会问因广果略。为成行故。第九会问全同初会。而因举主佛之因。明因是果因显唯证故。三能问人异者。初及第九。皆同生异生二众齐问。以所问法众同依故。第二会中唯同生问。以所入位同生胜故。八唯同生。一人自问。以造修之行各自成故。四请问仪式。复有二义。一约言念。二约通别。初中请有二种。一言二念。答亦有二。一言答二示相。交络相望应成九句。在文唯四。初会之中具二问答。谓现相品长行念请供声言请。初光示法主现华表义。现众表教。即示相答。三昧品中以言重请。下之三品亦以言答。第二会唯念请。如来初相答。菩萨言说答。佛心自在不待兴言。佛力殊胜现相能答。第八会言请言答。此显菩萨不同佛故。第九会念请示相答。显以心传心。唯证相应离言说故。二通别者。初后二会别问通答。二八两会别问别答。又初会。亦得是别问别答。次文当明。第五疑之权实者。问诸王菩萨位皆圆极。何得有疑。有云。为众生疑故有云。希佛果故。又显因果悬隔故。然上二解初权后实。并皆有理可通余教。然此经中。若实若权。无非法界之疑。以疑为有力。与所说证为缘起故。此事旧尔海印顿现。疑之与答念念常疑念念常断。其犹像模因模之高成像之下。因模之下成像之高。缘起法界理应尔故。次正释文。文分二别。先长行念请。后供声偈请。前中亦二。先举人标念。谓尽于众海皆希佛境。并欲利生成缘起门。故标同念。二云何下。正显问端。有四十句。且分二别。前二十句直尔疑念请。后二十句引例举法请。准义二文皆应具举。互有影略不欲繁辞。故下偈中。更不引例。合二处文直尔请说。第二会中亦有此二。而引例中问同此直请。正欲显于诸佛道同影略之义。又四十句中。初二十句问果。后十问因。中间十句明化用普周。通问依正染净因果。前是所求后是所行。中是所知故。分是举果故先问果。据斯义类亦可分三。今以两段皆有结请。故但分二。前中亦二。先正疑念后明结请。今初前十句问。德用圆满。后十句问。体相显著。今初十句文唯有八偈。有神通及自在二问。世界成就品初答中亦同此。有今文阙者。或是脱漏或是义含。无能摄取之中。摄此二故。故下法界品中。阙无能摄取及与神通。唯有自在。故此三事合则可一。开则为三故出没不同。言佛地者。即智德分位。然此经宗通收万德故。广则无量。略有十种。如上所引同性经说。然体不出五。谓清净法界及与四智。以斯五法摄大觉性具。如佛地经。及彼论说。然要唯有二。无所不摄。谓真理妙智融而无二。是诸佛地。并有生成住持功能。故名为地。此句为总该摄诸德。下明佛果。皆答斯问。二佛境界下。诸句皆别明佛地之德。言境界者悲智所缘故。亦分齐故。广亦无量略有十种。如出现及问明不思议品广说。然出现多明体遍。不思议品。以辩超胜故云十种无比境界。问明该其因果体用。小有不同至文当知。若准瑜伽。如来境界谓五界差别。一有情界。二世界。三法界。四调伏界。五调伏加行界。或说要唯有四。一所缘真俗。二所住刹海。三所起业用。四所应摄化。并如下说。此与瑜伽大同。总唯有二。谓佛即境约分齐说。或佛之境。约所观化等。今文多显佛之境也。三佛加持者。谓佛胜力任持。令有所作。广亦无量略有十种。如不思议法品及法云地说。离世间品。十种佛所摄持亦其例也。然不出三类。一如加持化身及舍利等。二如加耆婆入火不烧等。三如加非情。作佛事等。此与神通宽陕不同。谓六通中。唯神境一有加持故。今此加持即是神力。四所行者是佛所作。或说十种。如不思议品云。诸佛世尊有十种化。不失时等。亦是所行之行。如出现品。谓无碍行。是如来行等。或大悲摄生。或大智造缘无思成事。方便善巧所作究竟。皆名为行。然约人望行。标云所行。既是所作实通能所故不同彼境界之中。彼智所观所应摄化但就所故。况所望不同。故不相滥。若准瑜伽七十八中引深密经佛答文殊。此二别相云所行。谓一切种如来。共有不思议无量功德庄严净土如来境界。谓一切种。五界差别。五界如前。五佛力者。即佛大力自在广有无量。略说有十。即处非处等。又有十种。谓广大力等。如不思议品。六无畏者。无诸畏惧故。离世间品说有十种无畏。或说四种如常所明。昔云。前四是异二乘功德。佛力是破魔功德。无畏是伏外道功德。未必全尔。十力无畏亦不共二乘故。然上来多明大智功德。七佛三昧者。谓佛果等持数过尘算。如师子颦申等。略说十种。如不思议品说。佛有无量不思议三昧等。八准答及颂名佛神通者。谓依定发起无碍神用。或说有十如十通品。不思议品云。一切诸佛有无边际无碍解脱。示现无尽大神通力。十通唯局菩萨。或说有六如常所辩。然名通大小。九准答及颂名佛自在。谓所作任意无碍成就故。广有无量或说百种。谓于众生自在等。各有十故略有十种。谓命自在等。并如离世间品说。不思议品亦说有十。谓诸佛世尊于一切法。皆悉自在等。十无能摄取者。颂名无能制伏。答中名无能毁坏。谓佛所作无有天上人中。沙门魔梵。及诸二乘大菩萨等。神力能制。是故旧经翻为佛胜法也。略有十种。如不思议品。诸佛有十种最胜法等。若取无能毁坏即十种大那罗延幢勇健法。是上之十问。多在不思议品。至下当知。二云何是诸佛眼下。十句问体相显著。谓六根三业。于身业中开常光为身光。放光为光明故有十句。不思议法品。诸佛有十种法。普遍无量无边法界。谓无边际眼等。离世间品一一各以十门辩释。又出现品说佛三业。各具十义。然诸经论。说佛常光一寻。准不思议品常妙光明不可说不可说。种种色相以为严好。为光明藏。出生无量圆满光明。普照十方无有障碍。然放光则有时不放。如诸会面门毫相所放之类。然相海品。其一一相常放光明。斯即放光亦通常光。而分别者。常即湛遍。放则见有去来故。言佛智者。广即无量。略说有十。体不出五。谓清净智及大圆镜等四智。要唯有二。谓根本后得。总摄唯一。诸法实相无障碍智。此之十句多如相海及随好品。二惟愿下结请。将欲引例故。且结请。二又十方下。引例举法请。亦分为二。初引例后结请。今初分二。前十句问化用普周。后十句问因德深广。今初文唯有九阙安立海。一世界海者。是化用处。如华藏品。二众生海是所化机。即刹中所持。三准答及颂名法界安立海。如世界成就品。通明法界所安立海。起具因缘等故。若因缘者。贤首云。所化生法也。亦是前二。于法界中施设安立故。诸经论皆说世谛。为安立谛。然安立言。梵云柰耶而义多含。或云理趣。或云方便。或云法式。或云法门。或云安立故。知即安立法式也。四佛海者。能化主也。如华藏品广举其名。亦如不思议等。品五波罗蜜海者。化所成行如离世间品。六佛解脱海者。化所得果如法界品。七佛变化海者。临机神变化难化众生。即身业化也。如诸会不起而遍。光明觉品长行身业阿僧祇等。皆是其文。八佛演说海者。称根说法语业化也。如四谛品。九佛名号海。随机立称如名号品。十佛寿量海者。随器所感住世修短。如寿量品。二及一切下。问因德深广中。一创于生死立大誓愿。二胜进大心趣求佛果。三积集菩提福智资粮。四运诸菩萨从因至果。五慈悲喜舍。四菩萨行。六谓永背业惑证契真理。余四可知。然此十句有通有别。别则初二寄十信。次二十住。次一十行。次一十向。以向出离故。次三登地已上。后一等觉。此约横论一切菩萨。若约通说各通始终。即竖论一切菩萨也。故此十句文通行位。然皆普摄法界深广无边。故云海也。并如下诸会说。二愿佛下结请。既是引例故致亦言。此四十句答文在何问有通局。答亦如之。通即诸会与此相应皆是答此。上所引者居然当之。谓前众海既是九会常随。岂得此问局于初会。岂复众海问不尽耶。故知。初会为总九会同答此问。而为分意别故诸分初皆重举诸问。则显分分之中皆通因果等故。则从此尽光明觉答十海问。问明已下答十因问。不思议品下。答二十句果。至下当知。又就四十问。十海为总九会同答十海。一世界成就品。答世界安立海。二华藏品。答世界海。遮那但引因释成现相三昧。但是说法由致。并非别答海问。三名号品。答如来名号海。四四谛品答演说海。五光明觉至十忍品。别答十句因问。通答众生海。修因之人即所化生故。六阿僧祇品。答变化海。长行举数。欲显化用难量故。偈中广明变化重重微细难说。七寿量住处。皆答寿量海。八不思议等五品。别答二十句果问。总明佛海。就德深广以显佛故。九第八会答波罗蜜海。总摄诸位皆成行故。十第九会。答解脱海。证入法界起大用故。问中为次与答异者。问约本有修成自行化他。而为次第。谓先有世界众生。则有佛出修因得果故。波罗蜜海是因。解脱是果。余四皆大用。谓临机变化随宜说法称物立名。随物修短。答中先人后己故。大用四海居先。自利因果二海居后。又众生一海。亦可通在。九海皆为生故。种种随宜。显生多故。若约局言当会答尽。此复有二。一现相答。下文当示。二者言说答。此亦有二。一经来未尽。二答二兼余成就品当引。第二尔时下。供声偈请中分二。先明因缘。后正说偈。今初前请在念。佛虽已知今请彰言使大众同晓。前既为法兴供。今乃以供宣心。不因拊击。故曰自然。非无因缘。即菩萨威力。同异生众皆菩萨也。又表身口为供具故。供具皆即法界体故。二正说偈中。十颂分二。初三叹德请。后七举法请。前中亦二。初二叹佛明具说因。后一叹众明具说缘。今初也。前偈即悲之智已满。为物现身。后偈即智之悲已圆。能断疑除苦。有悲必普。有智必能。故应说也。后一叹众请中。前半叹众显无异念。后半结请明说则断疑。后举法请中分三。初四述前初十句问。小有不次。但取文便。及余一切广大法者。结例所余。谓二十句外佛无边德。亦愿说之。不思议品广说余门。诸说果处皆答此也。次一颂。述前体相显著十句。略示可知。后二颂述化用普周十句之问。现文唯七。以佛海中。舍于神变寿量名号。以此三海不离佛故不问因者。长行名通诸会故列因疑。今彰初分请当会答。又显此会因略果广。第二会果略因广故。第二尔时世尊下。明光召有缘分。长分为十。一放光意。以领念故。供声易了故。略不明念但疑法。何以放光现相答故。答相云何。谓佛三昧力加持放光。令菩萨来远远能为。此即佛地境界。是佛所行无摄无畏故。此为总意。若别明者。如文思之。又召来菩萨。亦是言答。上之十问。至文当知。二即于下。明光依处。面门即口。言众齿者。表四十问。教道遐舒。口生真子故。咀法滋味益法身故。总处放者。此会总故。三放佛下。显光体随机多演故。四所谓下列光明。略列十名。皆从体用立称。五如是下结光数。六一一下彰眷属。七其光下。辩色相。众宝隐映表教道含容。八普照下。明光应远。九彼世界下。彼众感通。十以佛下。偈声命召即通举十号示为所归。十偈在文且分为五。初六偈自彰因果已圆。劝同观礼。于中初一总明二利因满。成正遍知。次一毛光开觉。是明行足。次一颂往来诸趣。是世间解。一念解脱可谓善逝。次一云成正觉。即佛义焉。次一大音演寂。谓无上士。随心开觉。是调御丈夫。次一诸力皆圆。即天人师也。二有一颂明众海已集。引例劝归。既云已雨诸云为供。是应供也。为对引例故不当次。三一颂圆音随机见必蒙益。结云两足尊。即世尊也。四一颂义海顿演。宜速及时。如三世佛大愿而来。故结云如来也。五一颂特命有缘。是光本意。第三尔时十方下。所召云奔。文分为三。第一同会道场。第二现自在用。第三声光自述。今初。亦三。初总明。二所谓下别显。三如是等下总结。别中十方即为十段。一一方中皆有十事。一定方。二土海。三世界。四佛名。五主菩萨。六眷属数。七至佛所。八兴供云。九申礼献供。十化座安坐。此中应有世界种。名略不说耳。其东方供云应有十种。而但九者。涂香烧香二文合故。言各现者。主伴一一皆现也。重重无碍各遍虚空。一一可观名不散灭。十方化座体相各异。而皆同名莲华藏师子之座者。师子之义已见上文。莲华藏言。通有三意。一约菩萨表含藏开敷故。二约所诠将说依报故。三约诸会通显华严故。上下还于本方坐者。佛圆回身皆见面故。异于余宗但八方故。三总结中文有其八。一略示前文云如是等。二总明海数。谓十亿刹尘。以上来所列是华藏鳞次之海。口光各照一亿十方。故有十也。上二段前别中所无。三结主。四结件。五结来至。六结兴供。七结礼献。八结安坐。既为总结故阙定方。已至会中。故阙初海等三事。第二如是坐已下。现自在用即为叹德。谓尘尘近佛念念益生。文有其八一明诸菩萨毛孔现光。二光现菩萨。三菩萨入尘。四尘含广刹。五刹有如来。六菩萨往供。七助佛扬化。八所化成益。初二可知。三中言安立海所有微尘者。略有二义。一一切施设依正等尘。一一称真故。二约观心。众生意识所缘。即是法界。例依名相分别而转。是谓安立妄故为尘。体皆可依是名大刹。皆有觉性是曰如来。此明菩提证入众生性海。四中可知。五随世俗故说有三世。全称性故并在尘中。六中供养者。通财及法。七于念念下。助佛扬化。及第八念念中下。所化成益。于中贤首对前开悟。以三义释之。一别配释。二圆通释。三各别释。初者谓以前十法门。对后所成十益。一门得其一益。二三前却余并如次。一以梦自在门。梦中警觉造恶众生。令得断恶免苦益故。二以菩萨行门令人正定。三以现诸天殁生门。令生天受乐。以放逸则殁。克念便生故。上三人天乘。四以动刹现无常令厌。以叹佛神变令欣成二乘益。下皆大乘。五以严刹大愿令修福求向。六以摄生言词令发大心。以佛音声即同体大悲故。七以佛云雨法。令入菩萨不退之位。已上三位在地前三贤。八以照遍满法界土及神变令得初地已上智眼见平等法。九以佛普现遍法界解脱力。令得八地已上大力大愿无尽智净国土益。十以普贤建道场。令住佛果大愿海。言生如来家者。入佛果位故生。非是初地已上生佛家也。二圆通者。此上十法。于此十益一一遍通。谓或一法成十益或十法成一益。如是亘遍无所障碍。三各别者。谓前十法门。各自开悟世界海微尘数众生。此以法为益。后十益但言须弥尘数。不言刹尘之国。则是己身以人为益。既各别释则梦自在门。亦显一切皆如梦故。延促等无碍故云自在。余并可知。此上菩萨法化。始从放光终于得益。顺数八段。若逆推十二金叠无尽。一其十须弥尘数众生。得益方在一国。余一切土皆尔。故云一一国土各令等也。二此一切土益在一念时中余一切念时皆尔。故云念念中也。三如是念念之益。方是一法门。所开悟一一法门皆尔。四彼多法门。方是一念所用。余念念所用法门亦尔。五彼多念法门方论一广刹。如一广刹。如是十刹尘数广刹皆尔。六彼多广刹方论一尘内。如一尘一切安立中诸尘亦然。七如上诸尘。方是一安立海。如一安立海遍法界诸安立海亦然。八遍法界安立海中业用。方是一化菩萨所化。如一化菩萨。十世界海化菩萨。一一皆然。九诸化菩萨。方是一光所现。如一光一一光亦然。十彼十刹尘数光明。方是一毛孔现。如一毛孔遍身。一一毛孔皆然。十一彼遍身毛孔。方是一菩萨。如一菩萨。有如是十亿佛刹微尘数。各世界海微尘数菩萨。遍身毛孔皆尔。十二上来所明。十一重作用。方论来此一会。如此一会。于余佛会亦复如是。此后一段偈文具之。又上十二重。一一开之为二。便成二十四重。且如一念望一切念。即是二义。类例相似合之为一。余十一重准此思之。如是重叠无尽。各周法界。唯智顿观非心识境。华严海会大用皆然。第三光声自述。前既光声召命。今亦光声自述。菩萨位极用穷深广。若非自述时众难知。十颂分二。初一总明。兼陈说处。后九别显德用殊胜。文分为三。初三通显体用自在。初偈悲智相导。度众生而不疲。次偈空有双观。入法门而常寂。后偈物我无滞。故化他而自清。次五颂。别叙前现自在与前影略。一身遍十方智观寂灭。即显不唯来此会也。二身光普入智眼遍观。三住一毛端遍动诸刹。况乎于上处宝莲华。四尘尘多身。门门化异。举一殁生门可以例诸。五念劫无碍结由证深。念劫既融故。于念念能作法性无碍者。分与无分皆无碍故。谓证理不唯无分。故在一切处而全在一法。一切法亦然。各有四句身等不唯分。故常在此而无不在思之。后一偈结广有归。普贤胜行皆入。非独向来所陈故。能光中演斯自在。大文第四现瑞表法。上所现相。但召有缘众集。将陈故重现斯瑞。瑞文有三。初光示法主。二现华表义。三现众表教。法藉人弘故先明主义。为教本故在教前。今初示主。文分为六。一意。二体。三名。四相。五展。六收。今初可知。二放眉间光即光体也。眉间者。表离二边故。于体不计有无二边。于义不著常无常等诸法相边。于行不习苦乐二边。于道不住邪正二边。于人不执因果二边。于教不说世出世二边。于谛不见真俗二边。于化不定权实二边。是故为众放眉间光。三此光下辩光名。菩萨智光者。令得能知智也。普照十方藏者。令照所知境也。藏有三义。一智光含德无尽故。二以十方刹海各于尘内重含诸刹故。三亦通于五藏。以言智光故。照初二藏令菩萨证。照次二藏令菩萨成。证则得于涅槃。成则得于菩提。照第五藏令化令净。三中后二如下业中。四其状下显相。谓色如灯云犹日月。洞照周遍润泽雨法雨故。具如相海品。五遍照下展即光业用。于中分五。一所照分齐。谓尽十方一切佛刹。二光所现。谓土及众生。三动刹网。以诸世界重叠影现。交互相当。犹如网孔。四尘现如来。五随机雨法。略举三法皆下所显。初法轮云示其所行。二出离云示其所度。三大愿云示说法主。谓将说普法。令知法主大愿。普周刹尘内故。第六作是下。收则示有终归。证从佛流。眉间出光修因顺果故须右绕。自下升高故从足入。履佛所行方证入故。第二尔时佛前下。现华表义文有二别。一总标华现为坐。所现中方众。故通表所诠佛华严故。别表华藏佛所净故。故于佛前出此莲华。既通表华严亦具同时具足等十门及教义等。而其本意正表义耳。忽然现者。依理起事难测量故。二其华下显具德严。文亦有二。先标十种显德无尽。后所谓下。别列十句。前六体备众德。后四妙用自在。今初。莲子住处。有含藏之义。故名为藏表示法门。一含一切。华藏之名由此而立。后妙用中。一念况多摩尼宝王。即前藏体。影现佛身。即依正无碍。既发多声声皆演法。第三此华生下。现众表教。文略有三。一现众时。言一念者华生无间表教义相应。二现众处。谓白毫中表教从所证净法界所流。为众教源。如白为色本。三有菩萨下。正明众现。亦分为三。一主属齐现遍诠诸法。故云一切所诠圆满。是曰胜音圆教法门。必摄眷属故。下文云。世界海微尘数修多罗。以为眷属。权实无碍故曰俱时。二右绕下。申敬就座。主伴虽殊并修因顺果。故右绕如来。文义相随故。依华坐。正助不等台须有差。上义依理明故忽然而现。今教由人立。故众从佛流。亦如涅槃从牛出乳。三其一切下。彰其德业。主教是宗故偏叹主。文有十句。略为二解。一竖配十地。此明普摄十地功德。一句一地。初地欢喜得智证如。二地性戒。是佛所行。三地多闻入法身海。四行道品。善友是依。五地总行现通利物。六观法界般若现前。七功用已终。故佛与力。八无生无动住三昧心。九为法师见无边法。十具于大尽三昧等圆。初地尚摄诸地功德。况于后后不具前前。二横就极位释者。一理智了真。二量智入行。三证穷法身。四常观受用。五毛现神变。六念观法门七外感佛加。八内安身定。九竖见来际。十横无不圆。故此十句摄为五对。若横若竖能证必具。故为二释


大方广佛华严经疏卷第九
大方广佛华严经疏卷第十

　　　　唐清凉山大华严寺沙门澄观撰


大文第五称扬佛德。既现既至任力称扬。自申罔极之情。显佛无涯之德。文分为二。初一眉间菩萨赞。后十十方菩萨赞。新众才集佛便现瑞。文不累书故编成次。以赞德相类结集。并之一处。乘现胜音之次。先举胜音之偈。后十菩萨即如次十方。昔人不晓斯文。便将后十为胜音眷属。非唯章疏之失。亦乃翻译有违。何者。且眉间出众。即主伴皆赞。十方来众寂无一言。主伴礼仪一何疏索。况准法界品例来者皆有赞词。细寻菩萨之名。与前十方如次相似。但由译人不审致。令名小乖差。至下文中一一对辩。今初。胜音文分二。先说偈仪。后正说偈。下十例然。偈中总相赞佛。亦舍诸问思之可知。十颂分三。初三直就佛叹。次六约众叹佛。三有一偈双结主伴。初中三偈。皆叹如来体用无碍。于中初一不动本而周遍。则十身圆融遍四法界。后二不坏小相而广容。上则事如理故。此则事含理故。于中前一偈半。一毛摄三世间。后半类余。谓遍法界内皆有佛身。无有一毛不含刹海。又一毛表解脱门。诸佛菩萨智所住故。现多刹海者。门门皆是净土因故。次六偈约众叹者。圣贤辅翼显主胜故。六偈总明主伴皆遍于中。初二总身总相遍。后四总身遍别中。既微细难思故。唯普智方知普行方立。三双结可知。第二十方菩萨赞德。十方即为十段。今初。东方。言众中者。大众海中前列名处。名观察胜法莲华幢。幢相高出。王是超胜。此喻相似。光慧即是所喻幢体偈中赞佛真应二身。密答上佛地。如来智等摄佛地故。十颂分二。初三赞真后七赞应。赞真必体用双美。赞应唯约用明。欲显门差实非体外。今初也。于中初一赞智身。次一赞法身。后一双结智。含四智法即法界五法具矣。智中上半正体证真。下半后起随俗。又句各一智。初句大圆镜智。行相深细故。次句平等性智。自他平等即法界故。次句妙观察智。于自共相无碍转故。末句成所作智。成就利他导世事故。二赞法身中。上半体相皆同。同有二义。一本性法身体同。言无依者。无住本故。无差别者。体无二故。二已证法身相同。力无畏等皆无异故。此则无碍慧身不依一切。离诸分别是无差别。下半用同。能现能生身土智影皆无二故。即法身无色应物现形。三双结者。上半结智。上句根本下句后得。下半结法。但举其用体通上下。以智契如故。金光明说如如及如如智。为法身故。后七赞应分三。初一随乐现应。不思议者随缘无边故。光明觉云。亿那由劫共思量。色相威德转无边等。次四身光演法。初一化身演法。望前应身即重化也。次二毛光演法。后一结叹难量。法轮义如别说。后二偈成道起通。上皆圆融亦有十身。且从一义耳。第二南方。法喜菩萨。前云集中。名普照法海慧。会义亦同。光明即照法故。十颂叹佛寂用应机德。答前境界。法身显现即分齐境。无生无体。即所观境。众生国土皆所化境。于中分三。初四依真起应。于中分二。先一偈显真。佛身常者第一义。常出三世故。智符于理湛然常照。显者离二障故。现者常在前故。不同众生自体常也。法界悉充满者。诸根相好一一无边无限。福智所庄严故。次二句音恒用普。恒自受用广大法乐故。下三偈起用。初一普随物乐。次一感应道交。后一法光无际。二有三偈体用无碍。于中初二句。约相无生现生。次二句约性无住而住。次一偈约用无去住而普周。后偈体用双拂。谓无体拂上无生。无生为佛法体故。今体即非体。无住处者拂约性二句。亦无生可得拂示生句。下半拂前第二偈约用。用如影故。三有三偈明真应无尽。一法云无尽。二众会无尽。三身相无尽。无尽相言兼真身故。终不尽者全同体故。第三西方香焰菩萨。前名月光香焰普庄严。此中光即月光。明慧即是智慧庄严。十颂赞佛身含众海。即答加持问。由加能入故。于中前九赞众海。则佛德可知。后一结德归佛。前中初一总余八别。别中二。前四平遍一切。于中初一智身入刹尘。次一色身普现用。后二释成前义。一普贤行圆故。二身心平等故。后有四偈。明微细入于毛孔刹中。而作用故。后一结中非唯一会。一切菩萨皆入佛身。方为赞佛。第四北方菩萨。此同本名但加慧字。然此十颂。叹佛依体起用转大法轮。答前佛行。佛以转法化生。为其行故。文中分三。初二句总。次八偈半别。后一偈结。别中赞佛十化。初二句现受生化。处处受生身云遍故。次一偈赞神通化。末句虽云转法意在通用。三有三句赞业果化。一切诸刹名号不同者。示同趣类业报名字。故上三依身。四随应演妙法者。即辩扬化。随应则能断彼疑故。五一偈劝赞励化。妙音赞励故。六一偈庆慰化。普雨法雨。令彼进修无生法故。上三语业。七有一偈。领受意化领问受取。演昔行故。八有一偈决择意化。决择有情心行差别。及拣诸法性相不同。方能普化故。九一偈发起意化。发起宿善及三乘大行。为善调故。十有一偈造作意化。建立佛法事义。种种皆令见故依实起用即是化身故。说化身无别心色。此之十化。与佛地经次第无违。但令相融不违经旨。末后一偈。结归斯会可知。第五东北方法海菩萨。前众集中。名最胜光明灯无尽功德藏。法海可当最胜光明。义与慧同。功德藏名前后无别。无尽二字前有后无。十颂赞佛摄胜眷属。答佛力问。寄赞菩萨。实由佛力故。结云住力地中文中。初一智满得法。即为总相。如是方便门者。此有二意。一指前。谓具前三轮之化故。能周遍一一国土。二即下九别为如是方便也。余九别相共赞七事。一赞普演大音。有三种大。一者处大。一一国故。二者义大。说佛所行故。三者体大。周闻十方故。二赞时无空过。念念观法证真实故。三能入胜处。诸佛身中修净国故。四于染无碍。尘中证法而周行故。五能入佛境。见佛神力入行处故。行处有二。一智行处。谓十力境。二佛化处。谓器及众生。六有三颂。善入音声。初入大音。次入妙音。后入一切音。七一颂善知诸地。言从地者即出心也。而得地者即住入也。力地中者即佛地也。所获法者结上方便也。第六东南方慧灯菩萨。名全同前。十颂赞诸菩萨悟入深广。由三昧力见佛三昧。即答三昧问也。于中分四。初二叹见佛真体。一见佛离相。二见佛自在。言离众相者。般若云。离一切诸相。则名诸佛。慈氏论云。但离四相即离一切。谓名义自性及差别也。言自在者。由菩萨定慧双运。故见佛自在也。次四颂明悟法。一证深理法愿力而现。二悟多行法福智成形。三达果法体无不遍。四了教法深广难知。三有二颂叹身业普应。一深二广。云坚密者齐佛体用。坚即金刚之身。密谓三密之一。即一而多。故遍一切。即大而小。故现尘中。无功之应。故无相而现。若约法门。此身即如来藏性也。不可破坏故坚。深而难见故密。众生尘心无不皆具。本自有之。故曰无生。体绝百非。故曰无相。众生六根是谓诸国。四后二颂。叹得佛加持。一此佛力。二余佛力。第七西南方。前列名处。云普华光焰髻。少同多异。十颂叹佛摄生自在德。答前自在问。文分为三。初六摄生无遗。次二寂用无碍。后二大用无涯。今初文二。初二能摄。谓身语深广。前偈语后偈身。身中上半体。客尘不染故。下半用。随物见异故。亦是释疑。为物现相不乖如空。后四偈所摄。初偈何人能了内信外摄者。次偈以何眼见唯胜非劣。次偈了见何法。谓一切法地地三心。后偈何位究竟菩萨地尽。至入佛海。次二寂用无碍中。初偈用遍出兴。体无来往。后偈即用恒寂随解自差。后三大用无涯者。初一一毛皆普现通。后一一身各遍转法。第八西北方菩萨。前名无尽光摩尼王。此云威德慧即摩尼王。法喻异耳。十颂叹佛出现说法皆周遍德。答无畏问。说法无异故。于中分三。初二总显身光遍应。次七辩其所作。后一结用归本。辩所作中分二。初三明光照无遗。后四演法周遍。一遍尘内外法界刹中。二遍佛身中一切刹内。三明所转性相。四明能转圆音。后一结用归本。不可得故。第九下方菩萨。前名法界光焰慧。此云普明。即前光焰。十颂赞佛境胜用菩萨能入。答神通问。文云。各各现故。于中二。前三显佛境胜用。先半偈标其体。谓妙身色相。后二颂半辩其用。后七菩萨能入。谓入佛境界。于中三。初二具德故知见。次三知见成益。后二结用速疾。并可知。第十上方菩萨。此与前名颠倒而已。十颂赞佛圆音现身神变自在。答无能摄取问。谓此愿力普周。无能令不取故。于中分三。初三颂叹佛圆音雨法德。然具十义。一唯一妙音一梵音故。二遍闻一切称法性故。三此一即多事理融故。四彼一一音雨多法雨。五彼法各具一切文词。六各同一切众生之音。七此音各各遍一切处。八所说各显性净之理。九各令一切普得见闻。十各各皆得究竟之益。上之十义。从一妙音展转开之。具十无尽。方曰圆音文处可见。次四叹佛现身无碍德。初偈解脱力故。现处周细。次偈法身力故。现相即虚。后二偈。以般若德发挥前偈。初偈释下半。言影像者显无方所故。谓光东则影西。光西则影东。质对像生来无所从。质谢像亡去无所至。故此影像即空无体。后偈释上半。言如空者。不可取等故。故虽现形犹如水月。平等如空。后三叹佛神变自在德。一则毛孔广容。二则愿能普遍。三举少况多。又上略配十句。其中具有四十句。意不能繁指。第六大段。结通无穷分中分二。初举此。二应知下类彼。言四天下者。意在阎浮言总意别。既以结通菩萨云集尤显上叹。是彼十方。远方便竟

　　普贤三昧品第三(入第七经初)

将释此品四门同前。初来意者。前众既集光示法主。今将说法。是故法主入定受加为近方便。故次来也。二释名者。普贤明说法主。以说普法故。三昧是业用。以非证不宣。故此则人法合举。普贤之三昧。亦此三昧是普贤所有。又三昧境界名为普贤。一切如来藏身为普贤故。此则普贤即三昧。拣余定也。若准梵本普贤三昧威德神变品。威德神变皆定之用。摄用从体。但云三昧也。纵佛加光赞皆因定故。余会入定受加起定即说。同为一品。今此开者。文多义广劝修学故。言义广者。建立普贤之行愿故。故此比余粗相。而说四同六异。言四同者。入住加出。言六异者。一数异。余会入起唯一。此会入起俱多故。二者类异。类余方故。三利益异。定起多人益故。四光赞异。如来毛孔光明赞故。五众请异。从定起已待众请故。六证相异。余会经终方有证相。此品益已即便地动雨云等故。四五二种十地虽有而不具六。今此具六故别立品。以此说果余皆因故。又为诸会本故。总故。七八九会虽是果定。说通因果。又非总故。三宗趣者。入法界定法界佛加为宗。令法界众成法界德为趣。望于后品。亦说世界海为趣。四释文者。文有六分。一三昧分。二加持分。三起定分。四作证分。五毛光赞德分。六大众偈请分。初中有二。一明此界入定。二类通十方。就初分三。一承力入定。二彰定名字。三明定体用。今初有六。一时。说偈竟时。二主。显佛普德。唯普贤故。三处。依如来者常对佛故。四所依座。大集云。菩萨得莲华陀罗尼故。说法处皆有莲华表所入三昧自性无染含果法故。五所依因。谓所入深广要承力故。六正入三昧心境冥故。二此三昧下。彰定名字。毗卢遮那前已广释。复有释言。广大生息。具此三义名如来藏身。身即体也依也。此有二种。一者修成。二者本性。本性者凡圣俱成。修成者唯诸佛有。诸佛有者。慈悲无边故名为广。智慧无上故称为大。生相已尽故云生息。涅槃云。离有常住故名如来。万德含摄是谓藏身。即是出缠之法身也。言本性者。谓即藏识包含种子。建立趣生故名为广。本觉现量与佛等故。名之为大。新新生故名之为生。染净苦乐所不能动。故名为息。即上法身在缠名藏。谓空不空。空为能藏。藏不空故。若以光明遍照。解毗卢遮那。毗卢遮那即是能观大智。如来藏身即所观深理。凡虽理有佛智方照。又毗卢遮那亦通本有。本有真实识知遍照法界义故。斯即本觉迷而不知不得其用。唯佛觉此能无不为。故云一切诸佛。拣非凡也。亦非因也。显于依正离如来藏无别自体。故入此也。贤首释云。诸佛遍于一切。即显诸佛无不周遍法界刹海。及彼尘中所有诸刹。诸刹尘中复有诸刹。如是重重不可穷尽。言如来藏身者。明即此遍刹之身。包容所遍法界刹海。无不皆在如来身中。故名藏身。是故融通总有四句。一身遍刹海。二刹在身中。三身遍身内刹。四刹入遍刹身。即内即外依正混融。无碍无障。是此三昧所作。故以为名。将说此法故入兹定。三普入下明体相用。此定相用无量无边。皆悉依于如来藏说。略举其要。句有十三门乃有十。以后二门。收五句。故摄为六对。后之二门各一对故。文有四节。义唯有三。至下当明。言六对者。初二句明体用一对。谓无分别智证平等性。以为定体。影现法界为胜用也。谓以因因性证彼因性。成彼果性显果果性。如是佛性则具七义。一真二实。三善四常。五乐六我。七者清净。生佛之性本末不殊。况佛果。果岂不平等。佛平等性即如来藏。是故但入如来藏身。即是已入佛平等性。此为第一契合佛性门也。言胜用者。即示众影像门。谓能现能生身土智影也。次二深广一对。广者无边。不在内外故。大者无上究竟实际故。无碍者无所障故。同于虚空。成上三义。通为广大无碍门。后句即入法海漩澓门。漩即深也。三有二句出纳一对。初出生三昧门。谓若自相若共相等。一切三昧皆从此生。此为诸定本故。后摄受法界门。终归此故。法界体性故。四有二句境智一对。初句能成佛智门。谓不体此理非佛智故。后示现诸境门。然安立言总有三种。一者世界安立依报。二者圣教安立妙义。三者观智。安立谛相。皆法界藏显示现前。五有二句。即依正含容门。为内外含容对。谓内含因果智力。外令尘容法界。由尘全依法界藏现。同真性故。六有三句。即成就摄持门。为成持人法对。谓初成果人功德大愿。后持法轮令不断绝。由斯玄理法眼常全故。上言四节者。初四句明无幽不入。释上毗卢遮那遍照之义。次四句无德不生。释上一切诸佛之义。次二句内外含容。释上藏义。后三句。成德持法释上身义。言义唯有三者。体相用也入平等性是定体也。广大同空是定相也。余皆定用。此三圆融总为无碍普贤三昧。二如此下。类通十方及诸尘道。于中有二。初举此。后如是下类彼。类彼中二。初明平遍法界。后明重叠无尽。前中十一句。初一总明。谓尽穷法界。后十别指以彰曲尽。一尽虚空界。二于空中尽十方处。三于十方中遍三世时。四于三世中微细物处。谓毛端等。五凡诸小隙无碍之处。六或广大百千由旬等处。七人天日月光明等处八尽佛眼见处。九尽神力到处。十佛身能现之处。此第十句有二义。一者结上国土之言。通十一段。二者成下。以是身内之刹为微细故。二及此下。重叠遍中略有四重。一尽法界尘。言及此国土者。指前十处之国也。二尘中多刹。三刹中多佛。四一一佛前有多普贤。于上诸处皆入此定故。普贤身不分普遍粗细。深广平满重叠。此处入定。类通既然。法界入定类通亦尔。故约主定。佛前唯一普贤。一切一故。若就类通。佛前各有尘数一一切故。第二尔时一一下。加分有三。初口加。次意加。后身加。初中有四。一诸佛现前以此口加后无结通故。此总举重重时处。一一普贤前也。二彼诸下。赞其得定。此虽果定菩萨门入。故云菩萨三昧。三佛子下。明得定所由。所由有三。一伴佛同加。佛佛道同故。二主佛本愿。此二为缘。三自修行愿是入定因。又上三义。前前由于后后。余岂无斯行耶。法门主故。表说普法故。四所谓下。辩加所为。此文二势。一辩加所为。二显上行愿之相。故云所谓也。所为谓何。为转法轮故。有十一句。初总余别。别中初一总摄十智。余九即是十海。一即安立海。二即众生及业海。三即世界海。四即佛海。五即名号寿量。及解脱海。变化大用皆功德故。六即波罗蜜海。到实相岸故。七即转法轮海。八即根海。九即演说海。与下十智令知此十。二尔时下。明意加。于中有二。先加后释。前中亦二。先此土后类通。前中与十种智。初一总。谓与果海之智。而言与者。佛力灌注令增长故。一切智性即果海也。智性即力无倾动故。具十力故。末后智字即能入也。余九为别。即是成就品中十智。由与此智故。后能说彼智观彼十海。而文少不次。一即第三法界安立海智。安立无边量故。二即第四佛海。佛海唯佛分齐之境。三即第一。四即第二。众生业海。业因微细故云广大。五含二句。一即第八佛神变海。解脱作用即是神变。神变依定加三昧言。二含三世智。下文一念知三世。由佛不思议解脱力故。由加总句故。合此二六即第五。七即第九。八即第七愿海以愿力故。入法界中一切世界。九即第十建立演说。又菩萨根更有多义。修十善道有三善根。修诸地度。精进为根。摄受正法。信慧为根。摄养众生。慈悲为根。为成佛道。悲智为根。种种差别善知故。二如此下类通可知。第二何以故下。释所因中二。先征。意云诸佛有力能与。有慈能普。何以十智偏加普贤。释云。普贤得此三昧法尔应与。三是时下。身加中亦二。初此土。后如此下类通。前中复二。先佛手摩顶。明加彼摄受。又准梵本明十方佛身皆不来此舒臂不必长。而同时摩顶。各全触顶互不相碍。皆是如来自在业用。二其手下。辩手相用。于中十句。以显无尽。前五德相圆备。谓佣纤直等。故云相好庄严。后复出下。五句明妙用自在。意明此手亘十方。而包三世。收因果而该人法。深广体用无边自在。非言能说也。后结通可知。第三尔时下。起定分。所作事竟故。于中二。初此界后类通十方。前中亦二。初起定后众益。前中亦二。初起主定。二起眷属定。于中亦二。初总谓一起一切起。由此妙定。即是一切三昧海故。余定为门皆入此故。彼全同此。亦受海名。二所谓下别辩尘数既多略列其十。一即能知智三昧。谓无一念暂差。故云念念无差。而不废遍知为善巧智。二即所知尘境。上能所一对。三现广刹。四现居处。即于世界总别一对。楞伽经云。如来藏识。顿现一切身器。及诸受用器。即广刹。受用即是舍宅。五知心念差别。六知身相名字。即众生色心一对。七知广处。八知广身。即依正一对。虽说微尘。意彰佛广虚空无方。有物处则现。唯如来藏是实物有。依此建立处所各别。随菩萨行。刹有净秽。随众生业趣类别故。微尘中佛复有一义。谓如来藏是真佛身。其体广大无能知者。恒在六七微尘之中。一一有情各有藏识。故云各有无边大身。九从知一切法理趣者。上八约事别别门显。此约理趣总该诸法。故云一切。大般若经理趣分。说诸法皆空。无生无灭无自性性。离一切相不可愿求。然第一义湛然常住。当知即是此如来藏。思益经说。处处避空皆不离空。深密经说理趣有六。一者真义理趣。谓二障净智所行真实。二证得理趣。谓于真义得如实知。三教导理趣。谓自证已开示众生。此三为本后三解释。四离二边理趣。谓有问言。云何名为真义理趣。应答彼言。非有非无非常非断。五不思议理趣。谓有问言。云何证得。应答彼言。谓不思议。若于诸法远离戏论。尔时证得真胜义性。故知言说皆非真义。六随众生所乐理趣。谓有问言。云何教导。应答彼言。随诸众生意乐各异。顺彼所欲方便开示。彼真义者。即此藏身。彼不思议即此三昧。无著菩萨说四意趣。释一切经亦理趣也。如摄论辩。上来九句。唯第三四从现得名。余七皆从所知立称。如此等类。有一切世界海微尘数。合为一定。即知此定是一切定耳。二普贤下。大众得益。初标益时分。亦是得益所由。后其诸下。正明得益。减数说九。初五得菩萨法门。句各一义。皆以前定含此诸义故。又此五句后后成前前。后四得佛果法。即如来三业。一得照藏身之实智。二得藏身力用之权智。三身毛现刹。四应垂八相义兼口转。亦以藏身含此义故。普贤出定他人益者。感应道交故。如春萌芽阳气久满。东风一拂众蕊齐敷。诸菩萨众积善以深。久同行愿才观胜境。万德顿圆。冥显双资。于何不可。二如此下类通可知。第四尔时下。现相作证分。然得益心喜。喜则地动及有诸瑞。诸会闻竟得益。故现相居后。此会虽即未闻。已先得益。故先现瑞。以此会辩果显殊胜故。文中有四。一世界微动。兼出瑞因由。因果二力。言微动者。是前相故。二众宝庄严。三出音说法。四佛会雨宝。略举十种以显无尽。前三事相宝。后七法化传通宝。并是出世善根所生。第五普雨如是十种云已下。毛光赞德分。于中二。初结前生后。后正显偈词。词中十颂分三。初一总述前定。次八别显遍相。后一结赞所由。别显中二。前二偈半直述前遍。后五偈半举因显遍。于中二。初半偈缘力遍。后五因力遍。于中四。初偈即体而用故遍。前半体后半用。身相如空法性身也。依真而住法性土也。随机普应受用化也。问法性身土为别不别。别则不名法性。性无二故。不别则无能依所依。答经论异说。统收法身略有十种。土随身显。乃有五重。一依佛地论。唯以清净法界。而为法身。亦以法性而为其土。性虽一味。随身土相而分二别。智论云。在有情数中名为佛性。在非情数中名为法性。假说能所而实无差。唯识云。虽此身土体无差别而属佛法性相异故。谓法性属佛。为法性身。法性属法为法性土。性随相异故云尔也。今言如虚空者。唯识论云。此之身土俱非色摄。虽不可说形量大小。然随事相其量无边。譬如虚空遍一切处。故如虚空言通喻身土。二或唯大智而为法身。所证真如为法性土。无性摄论云。无垢无挂碍智为法身故。若尔云何言相如虚空。智体无碍同虚空故。三亦智亦如而为法身。梁摄论及金光明皆云。唯如如及如如智独存。名法身故。此则身含如智上则唯如。四境智双泯而为法身。经云。如来法身。非心非境土亦随尔。依于此义。诸契经中皆说如来身土无二。此则依真之言显无能所。方曰依真成如空义。五此上四句。合为一无碍法身。随说皆得土亦如之。六此上总别五句。相融形夺泯兹五说。迥然无寄以为法身。土亦如也。此上单就境智以辩。七通摄五分及悲愿等所行。恒沙功德。无不皆是此法身收。以修生功德必证理故。融摄无碍。即此所证真如体大。为法性土。依于此义身土迥异。今言身相即诸功德。言如虚空即身之性。下经亦云。解如来身非如虚空。一切功德无量妙法。所圆满故。八通收报化色相功德。无不皆是此法身收。故摄论中。三十二相等皆法身摄。然有三义。一相即如故。归理法身。二智所现故属智法身。三当相并是功德法。故名为法身。其所依土。则通性相净秽无碍。我此土净而汝不见。众生见烧净土不毁。色即是如相即非相。身土事理交互依持。通有四句。谓色身依色相土色身依法性土。法身依法性土。及依色相故。又以单双互望。亦成五句。谓色相身依法性色相土等准以思之。此上犹通诸大乘教。九通摄三种世间。皆为一大法身。具十佛故。其三身等。并此中智正觉摄故。土亦如之。即如空身而示普身。于何不具此唯华严。十土分权实唯有第九属于此经。若据融摄及摄同教。总前九义为一总句。是谓如来无碍身土。普贤亦尔。义随隐显。不可累安。达者寻文无生局见。上言土有五重者。一唯法性属前三身。二者双泯属于第四。三具性相五六七八所依。四融三世间属于第九。五总前诸义即第十依。二普贤安住下。一偈半大愿故遍。兼显遍于正中之依也。重重皆遍。今不见者机不应故。不见即是虚空身故。亦遍不见处故。三有一偈半。明所现超胜。四有一偈。果德已满不舍因门。第三一偈。结赞所由者。自在难思现无不普。标入一定实则普游。非佛光云安能赞述。第六大众赞请分。前众问。佛佛示法主众睹定起故。赞请普贤。前但旧众。此通新旧故云一切。所问同前故。但略举。十颂分三。初八叹主请。彰其能说。次一举法请。正陈所疑。后一叹众请。明有堪闻之器。前中二。初五颂叹普贤因果深广德。明有说因。后三叹能遍尘刹雨法德。明有说果。今初偈各一义。初一赞己净法身。三句明因一句明果。因有三义。一因修法生义通缘了。二由大愿起即是缘因。三依如来藏证真平等。此为正因。真如即是不空。虚空即是空藏。平等与藏通上二义。二赞遍住佛刹。第三句遍因余皆遍相。因中具智庄严故。能等照具功德严令无不睹。三赞近佛。四赞常定。实境中者。不随想转故。曹者辈也。五赞度生曲尽。微尘者。细处有多众生故。二有三颂。说法果中。初一赞常演大法。如空之言下喻广大。前喻无尽无差。次一赞说无等法。无等有二。一能说力胜具二严故二。所说无等。说佛所行故。后一颂举因结果。显德有由旷劫因圆故。故能云雨说法。二一颂举法请中。前品所问虽有多门。统其要归。莫过三种世间故。今三句各显其一。又前问总该诸会。此令当会答故。末后一颂叹众请。亦名自述此有二义。一恭敬一心内堪受法。二诸佛随喜。外有胜缘故应说也。说则上顺佛心。下随物欲


大方广佛华严经疏卷第十
大方广佛华严经疏卷第十一

　　　　唐清凉山大华严寺沙门澄观撰


　　世界成就品第四

初来意者。前说缘既具。此下正陈所说。总明果相别答法界安立海问。故此品来。二释名者。世谓三世。堕去来今故。界谓方分有彼此故。又世谓隐覆界亦分齐。谓诸有为可破坏。世即隐覆无为不可坏。法从真性起同无为法即隐覆有为可破坏。世各不相杂。是其分齐。是故感娑婆者。对华藏而见娑婆。感华藏者对娑婆而见华藏。成就者。即能成之缘。谓十缘等。能所合目。若以世界之成就。即依主释也。准梵本中。云世界海成就。下文辩海译人略也。意云。佛果依正闻修方起。众生业报本自有之。故但标世界耳。三宗趣者。标列无边胜德。广释所知世界海为宗。然其意趣乃有多种。一令诸菩萨发大信解悟入为趣。谓令知佛及菩萨大悲行海广覆无边尽众生界。仿而行故。世界无边悉严净故。众生无边悉化度故。刹由心异。当净自心及他心故。世界重重无尽无尽。以大行愿悉充满故。佛界生界非一非异。能正了知成大智故。未能了者。熏成种故。皆意趣也。亦为显此深意故此品来。故下颂云。离诸谄诳心清净。常乐慈悲性欢喜。志欲广大深信人。彼闻此法生欣悦。若不闻此无边无尽无二之境。滞于权小。普贤行愿何由可成。故普贤自说为令众生等文。皆是此品之意趣也。四释文者。三品正陈法海。于中分二。初二品明果。后一品辩因。然有二意。一约兼明则前二品。通答前三十句果问。后一品答前十句因问。说因为欲成果。从多而说分明举果。二将前二品。望前品末三问。通答依正。若望下广文。正明于依傍显于正。留其正报后分广故。于中初品通辩诸佛及诸众生所有刹海。后品别明本师之所严净。又此品明成刹之缘。后品别辩果相故。此品答安立之问。其中虽明形等亦是缘故。今初分二。先总标纲要。即为本分。后正陈本义。即是说分。前中亦二。先承力遍观。后牒问许说。今初。上入三昧内契其源。今云遍观外审其相。十海之义已如问释。但小不次耳。但观于十已含余三十佛海之中具身等故。大愿之中含因等故。第二如是观察已下。牒问许说。于中分四。一牒问略叹。二许说分齐。三说所成益。四赞胜诫听。今初分二。先结前生后。后佛子下正牒称叹。即从后向前。牒上果问三十句也。初十句。牒上世界海等十问。观乃观海叹乃叹智者。智之与海反覆相成。谓前自智观海微细难知。知唯佛智方能究尽。海难思故佛智难思。佛智难思故海为深广。若尔何不说智。而但说海。智离海境安知其相。又表唯所证知故但说海。十智望海与问开合小异。名或小差。谓一中前问及观。但云世界海。今加成坏望前与智中亦有成坏之言。此乃广略之异耳。言清净智者。离所知障决断分明故。初句贯下置清净言。余皆略也。然皆以多故。广故深故细故。重叠难知。迥超言念皆云不思议也。二知众生业海者。众生即报类差别。业即善恶等殊。从此别义观中开为二句。而因果虽殊。同是所化众生故。此及问并与智中。并合为一。三即世界都称。或化众生法。谓安立施设方便轨则等也。四能化诸佛数量无边。五即所化根欲差别难知。而问中合在后之五海。五海皆须知根欲故。六即所应之时。前就所观但云三世。今就佛智故云一念能知其问及与智。皆云佛解脱海者。以一念普知三世。是佛不思议解脱故。七称性大愿为现身说法。遍化之因故。前问是名号海及寿量海。与智之中名普入法界。一切世界海智。皆由愿力故也。八应机作用神变无方。九转称性大法轮海。若据问中。摄法轮海在演说中。若约向观。摄演说海在法轮中。今此开二演说。第十谓随方施设言音差别。及法轮随机故。与智中亦开名佛音声智。二清净下十句。牒上六根三业十问。向十约智明不思议。此下直就法体为不思议。又望前问开合影略。显无尽故。以总收别。但广身光等。一应机之身修短难测。二现金银等色类无边。三十莲华藏刹尘数相好过于此。四圆光大小随机无尽。五随缘放光色类非一。六常光如焰具众宝色。七圆音无尽深广难测。八三轮摄化。谓神足等。九调令成益得果不空然。其调伏曲有三种。一者始终软语应将摄者而将摄故。二者始终粗语。应折伏者而折伏故。三者有时软语。有时粗语。应成熟者而成熟故。由具此三故无空过。三安住佛地下。十句牒上最初德用圆备十问。前问中。略无变化及自在二句。以摄在无能摄取句中。义如前会亦以前文十海有故。神变属身自在属智。余并可知。第二如是等下。许说分齐。谓具足说故。承佛力者当会佛也。若言具者。何以下文唯说安立及世界海耶。经来不尽故。又虽说二世界海。亦已通具三十句问。谓界必有生而依住故。有佛现故。安立异故。行业感故。余可意求。第三为令下。说所成益。十句摄为五对。一证智成福对。二严刹绍种对。亦即时处对。三显义演教对。四生善灭恶对。五净业普愿对。文并可知。此亦通为一经教起之所因也。此十亦对前十海十智。恐繁不会。第四是时普贤下。赞胜劝听中文二。初长行辩意。后偈颂正显。今初十一句。初一总标。谓令闻法必生喜故。余十别显喜义。亦为五对。初二乐法生信对。二证性立愿对。三了真入俗对。四持法示佛对。五开法增智对。如文并显。二正颂中。十颂分二。初八赞后二劝。前中亦二。初二明佛出现意。后六辩定法器。于中初一拣非器。次四示法器。后一结归佛力。及后二劝文并可知。然通此十偈。亦是牒问以赞。前长行总显难思。此下略示难思之相。而三十句间列不次。含义并足。欲委配释。恐厌繁文。第二广陈本义分中分二。初结集生起。二诸佛子下。普贤显说。于三十句果问中。广释世界安立海问。余并摄之。文分为二。初标举章门。后依章别释。今初分三。一立数显同。二征数列异。三结略显广。今初。先告佛子者。使时情注其耳目也。世界广深目之为海。谓积刹成种积种成海。海无别体世界都名。然事类。广多略举其十。以表无尽。三世同说彰其要胜。又显说决定无改易也。二微列中。一明揽缘成立。二成已依住。三外状区分。四内体差别。五宝等庄校。六垢秽不生。七佛出差殊。八劫住修短。九随业改变。十包容必均。此十亦摄十八圆满。后品当会。三诸佛子下。结略显广。言世界海尘者。智犹难测。言岂具陈。非证法云安受兹说然上十事。于一一刹多少不定。具缘一种。或一或二或三或多。或成四句。谓一成一。一成一切等。清净一种或一或多。或亦无之。以有纯秽刹故。其次七事各各唯一。谓依空住者。非依光等故。余准思之。其无差别一切皆具。以约体性平等。佛力融摄故说无差。所以染净皆具也。有云。一切世界相望。互同名无差者。则违下经文。经云。一一世界海。有世界海尘数。无差别故。若依相望互同。则无有差别之事。若将此十望刹种者。具缘一种多少不定。不得云一。以其种中含有多类刹故。清净一事不得定言有无。以其种中必含净秽故。其无差别多少亦均。佛出劫住随业转变。不得云一。依形体严不得云多。以其刹种别有体等故。若以此十。独望刹海形体依住庄严等四。许其唯一。余必兼多故。经云。一一世界海有种种形故。今言。有世界海尘数者。约融摄无尽之说也。有云。约一一刹海中所有诸刹。各各一因等故。有刹海尘数者。孟浪之甚。何者。且如刹海中刹虽多。岂如刹海尽末为尘之多。若欲相同。即一尘一缘方得相似。何得以一刹一缘。充一刹多尘之数。况积具缘等十。有刹海之尘。其一具缘。自有刹海尘数。是则通有刹海微尘数个刹海微尘数矣。一刹一缘一依一体。安得充耶。亦不得言通一切世界海说。以下依住云一一世界海。有世界海尘数。所依住故。第二依章。别释者。十事不同则为十段。一一皆有长行与偈。长行中各三。谓标释结。今初。起具因缘。标中略举十种通成三世一切佛刹。二何者下释。然佛土之义。虽有多种不出其三。一法性土。二受用土。二变化土。若开受用有自有他则成四土。统为二种。谓净及秽。或性及相。融而为一。有异余宗。又此净土一质不成。净秽亏盈。异质不成。一理齐平。有质不成。搜源则冥。无质不成。缘起万形故。形夺圆融无有障碍。土既不等因缘亦殊。今文十中。初三通显。次四别明。后三则融摄转变。言初三者。一如来神力者。谓一切净秽等土。皆是如来通慧力成。为物而取。拟将普应。佛应统之。皆称佛土故。莲华藏海佛所严净。而内含净秽。然就佛言之。故无国而不净也。既即秽而净故不思议。二法如是者。梵云达磨多。此云法尔。或曰法性。若是法性。即以本识如来藏身。为所依持。恒顿变起外诸器界。若云法尔者。谓有问言。何以诸佛众生起于刹土。答云。法应如是不可致诘。若会此二。谓法应如是藏识变起。三众生业力者。业有善恶国有净秽。故净名以万行为因。又云。众生之类是菩萨佛土。谓法性虽一随业成异。佛随异类取土摄生。涅槃微善。观经三心等其类非一。上三。初因二缘三因。次四别明者。有因有缘。初一自受用土因。大圆镜智之所成故。二变化土因。谓众生菩萨共构一缘。各随行业来生其国。凡圣同居。三四二种他受用土因。然初即初地以上。如十大愿中修净土愿是也。后即八地已上功用。不退行之所成故。八地中有净土分。后三融摄者。通于因缘。初一即八地已上。搅大海为酥酪。变大地为黄金。以染为净以净为染。自在摄生故。十自在中有刹自在。穷其因者。清净胜解。胜解印持随心变故。次一谓成正觉时。其身充满十方世界微尘刹土。念劫圆融一时成立。由二种因。一善根所流语因中也。二成道势力。明果用也。此一受用变化相融也。即如经初。即摩竭陀地坚固等。后一无问。成与不成常能融摄。又前是妙觉。此是等觉。其法性土。通为诸土之体。穷其因者。有正有助。谓法尔为其正因。以一切智。及总以诸因而为缘因故。其后三亦融前土。非有别体。又此十事展转生起。谓诸佛土总由佛力。何以由之。法如是故法尔云何而有异耶。业不同故。众生由业。佛复由何成。一切智之所变故。生佛有异。何以凡圣同居同构一缘故。何以复有纯菩萨国。菩萨愿行力故。既由行业何可转变。胜解自在故。云何复得融摄重重。佛及普贤自在力故。结略显广如前已释。第二偈颂。多以果显因。文有九偈束为八段。第一偈颂佛神力。据此无边刹海。皆遮那严净。则下严华藏犹是分明。理实而言愿周法界。次一超。颂众生菩萨同集善根。三一颂。颂第四成一切智自受用土因。前半因后半果。成唯识云。大圆镜智相应净识。由昔所修自利无漏纯净佛土因缘成熟。从初成佛尽未来际。相续变为纯净佛土。周圆无际众宝庄严。配经可见。四一颂。颂第六严净愿力。及第七不退行愿。修诸行海无有边者。论云。谓平等性智。大慈悲力。由昔所修利他无漏。纯净佛土因缘成熟。随住十地菩萨所宜变为净土。或小或大。或劣或胜。前后改变。上经。虽云愿力非无有行。为分功用有无。长行成其二句。皆他受用故。偈为一。初句颂第六。次句颂第七。以八地已上念念入法流。心心趣佛境故。后之半偈。通其二文。五一偈。却颂第三众生行业。加造业因烦恼所扰。造于秽刹。欲乐非一感土有殊。前与菩萨同修。必多善业故。此明于烦恼。六一颂颂菩萨胜解。七一颂。超颂普贤愿力。以普贤有三。一位前普贤。但发普贤心。即是非今所用。二位中普贤。即等觉位故。此居佛前。三位后普贤。谓得果不舍因行故。长行居后。八有二偈。却颂如来自在。前偈颂果用。后偈颂善流。略不颂法尔。法尔即是法性通故略之。又第七偈依中有依。第八偈正中有依。第九偈融于三世故。三共显融摄无碍。然其无碍通有十种。诸教说土。或谓但是无常。或云心变。理事悬隔。多一不融故。今经宗要辩无碍。一理事无碍。谓全同真性而刹相宛然。经云。华藏世界海。法界无差别。庄严悉清净故。二成坏无碍。谓成即坏坏即成等。三广陕无碍。不坏相而普周故。经云。体相如本无差别。无量国土悉周遍等。四相入无碍。下文云。以一刹种入一切。一切入一亦无余。及此文云。身包一切等。其文非一亦是一多无碍。五相即无碍文云。无量世界即一界故。六微细无碍经云。清净珠玉布若云。炳然显现诸佛影等。七隐显无碍。谓染净异类隐显等殊见不同故。八重现无碍。谓于尘中见一切刹。刹内尘中见刹亦然。重重无尽如帝网故。九主伴无碍。凡一世界必有一切。以为眷属。下经云。毗卢遮那。昔所行种种刹海。皆清净。种种刹即眷属也。十时处无碍。谓或于一刹现三世劫。或于一念现无量刹。如今第九偈文。又下文云。三世所有诸庄严。摩尼果中皆显现。此十无碍同时具足。自在难知散在诸文。可以六相融之。第二段。所依住通染净也。长行释中。十事文并可知。然依异者。由于心乐有差别故。谓一依庄严住者。乐饰好故。二乐无碍故。三乐即质光故。四怖众苦故。五爱离质光故。光作宝色非宝发光。六奉圣教故。七求神护故。八求天护故。九菩萨愿力所任持故。十普安众生故。如何广大世界。依有情等小类而住。此有二义。一外由内感故说依身。此复有二。一宿因力。颂云。业力之所持故。二现在转变力。即世主菩萨神力。任持摄属己故。二由无漏体事。大小无碍得相依住故二颂有二十二文分两别。初一总显一切世界。依佛神力而住故。梵本云。一切依佛神通现。长行不列者。若列则余九非佛神通故。偈以此文该于前十皆佛神力。后二十一偈。别颂前文。分之为九。初一颂依庄严住。举能显所。庄严之具皆宝成故。二半偈颂依空。三半偈颂依宝光明。四一偈。颂佛光。禀佛教光成世界故。五一偈。颂宝色光明住。以严及覆影显依住。六二偈。颂佛音声。谓妙善所感。音声有威神故。七一偈。颂七八二住。兼显说法。八有六偈。颂依菩萨身住。若树若水皆菩萨身菩萨现故。长行但云菩萨。此中兼依佛身。此中虽有愿力。是上宿善所持。非普贤愿。九余八颂。皆颂普贤愿所生住。于中三。初二偈明广大国土。周法界故。前偈明净识所生。心外无体故如影像。后偈难思业起起不离空。次四偈。明微细国土调生自在。然佛力现。此亦普贤愿收故。二段文皆兼佛力。末后二偈。彰刹体性结归有在。初偈明刹依性有。有即非有。次半成坏更起。犹若寻环。后半结归普愿。兼显广业。第三形相亦通染净。长行释中。非圆方者。三维八隅皆非圆方。故云无量差别。山焰形者。如山似焰皆取上尖。对上方圆等故。余并可知。三结颂中。十偈分二。初一总赞劝观。余皆正颂前义。兼举因显果。于中初二颂前十段。后七颂前无量差别。今初。摩尼轮者。即水旋之类。净焰庄严。颂上山焰门闼竞开义兼宫殿。后七中分二。前三彰刹由因异。后四明自在由佛。一毛孔内难思刹者。更有一理。谓修行者。居自报土各各不同。佛摄众生所现国土。以彼报故。重重而现不离一毛。第四刹体。唯约净刹。长行略辩二十种体。然其刹体诸教不同。或以八微为体。或以唯心为体。或法性为体。或一切法为体。今皆具之。谓众宝等即是八微。加之佛音声。即九微也。一念心现是唯识顿变。佛变化者或通果色。或一切法。令三世间亘相作故。又融上诸说为无碍刹体。言日摩尼轮即日轮也。香通质气。佛言为体者。无碍体事故。又依如来说力起故。颂中十偈。初偈颂三谓初二及第六不可坏金刚。次一偈。颂第三第四。三有一偈。颂第五一切庄严光明。四有一偈。颂二种体。愿力生者。颂佛力持。如影像现。颂妙宝相。若兼二事颂佛变化。五有一偈。颂二种体。上半颂日轮。下半颂微细宝。第六偈颂宝焰殊妙之言亦兼香也。第七偈颂宝冠。宝冠亦佛变化。非正颂佛化也。第八偈。颂一念普现境界。第九偈。颂一切宝庄严示现。及颂后三体。摩尼光者。颂菩萨形宝及宝华蕊。佛光明者。颂佛音声。声光成刹故。第十偈结归普贤。第五段刹庄严中。唯明净刹。其中或宝为严。或人或法。或说法修行示现融摄。皆为严刹。以人法为宝故。又由说法因等得庄严果。以果名因为庄严也。十颂分二。初一总显刹严。后九别颂上文。于中初一偈。颂初妙云。次一偈颂第二菩萨功德。及第四菩萨愿海。次一偈。却颂说众生业报。后六偈。如次颂后六事。第六段明刹清净方便者。唯约净也。若约随宜摄物。佛应。统之则净秽皆称佛土。若就行致唯净非秽。然净有二种。一世间净离欲秽故。以六行为方便。上二界为净土。二出世间净。此复二种。一者出世。所谓二乘以缘谛为方便。权教说之无别净土。约实言者。出三界外别有净土。二乘所居。智论有文。二出世间上上净。此谓菩萨即以万行而为方便。以实报七珍无量庄严。而为其土。今此正明菩萨。兼显二乘。然出世上上净中。复有二种。一者真极佛自受用。相累兼亡而为方便。二者未极。等觉已还。故仁王云。三贤十圣住果报。唯佛一人居净土。未极之中复有二种。一八地已上一向清净。以永绝色累照体独立。神无方所故。其净土色相难名。二七地已还。未出三界。无漏观智有间断故。非一向净。若依瑜伽入初地去。方为净土。三贤所居皆秽非净。此分受用变化别故。约此经宗。十信菩萨即有净土故。今此文始自近友终成佛力。皆净方便。故通万行。然净方便即是净因。长行亦可为等流果。如云久近善友。得生有善友之刹中故。即十事皆净相也。然望庄严有同约门别故。望具因缘当知亦尔。又起具因缘通于染净。此则唯净。庄严多约其果。清净多约其因。又前多修善此多治恶。故于世界。此如洗涤彼如粉绘。别释中。一近善友。同善根者。如善财夜神处广说。二智导慈云大弥法界。三法门胜解。皆已净治。约位地前也。四即初地证遍行如故。云观察一切境界。生如来家。故云安住。五修治等者。见道之后修道位故。余虽未满一切皆修。若约圆融亦得称满。六初地胜进遍学十地行法。后后但是依法行故。上三皆初地。七初地发愿顺行。至第八地。一切皆成故名出生一切愿海。而言净者。纯无漏故。八即九地。二乘出要唯止与观。菩萨出要唯无碍辩。令众出故。九一切庄严者。十地二严皆成满故。十净方便力。即是普贤佛功德也。十中前三变化净因。后七受用净因。上欲总收诸土故。依次竖配。若约横修。初心即可圆具其十。颂中。九偈分二。初一总明能所净。前半方便。后半清净。皆上句果下句因。后八别颂前文。于中初四。如次颂上四净。初地慈悲为首。故云为生修行。遍满真如故云广大。第五偈。颂修治净。及超颂第七愿净。以愿通初地八地。此据初地故超颂也。第六偈。颂前第八出要。第七偈。颂第九。及却颂观菩萨地。地义通前后故。第八偈颂方便力。上来且配长行。其间亦兼余义。第七段。佛出差别者十事五对。于海及种有此差别。五中初二随彼类故。次一缘广陕故。次一随机宜故。五熟未熟故。十颂分三。初一颂总标。次五偈别释。如次颂前五对。后四颂总结。既随心总遍故。刹海尘数未足为多。第八段劫住不同。谓刹住经停时分也。随能感因有长短故。长行略列有十大数更有多少不同。如标结中及颂所显。并通诸刹不谓净长。如大地狱其寿更长。人趣却促故。极恶极善受时即多。更约异门亦不可定也。十中唯九者欠不可说不可说也。并如阿僧祇品。偈中十颂。然劫但时分无别义理。故此偈文转势颂之。略分为三。初二总标许说。颂上标也。次有一偈。通颂上列。兼显修短之因。以愿力故。余七颂总结。偈各一义。一明修短通于染净。结以心想。二净劫住久释以因深。三列诸劫名。染净相摄。四佛兴愿异故。入劫不同。五一多互融齐摄双现。六时法相摄普入无边。七结由想心示以方便。一方便者。即了唯心也。一念与劫并由想心。心想不生长短安在。非长非短是谓清净。不坏于相则劫海无边。第九段劫转变故差别者。此有二种。一者但约感成住坏。劫皆名转变。二唯约住劫之中居人善恶。令染净转变。释中具二初一即是前义。故云无量成壤劫转变。言法尔者。法尔随业转也。若尔何异起具因缘。因缘意在于因。转变意彰于果。又因缘通有唯成不坏。如自受用因是也。余九释后义。一遇恶缘故净变为染。下文云。泉池皆枯涸等。二修人天大福。令世界多染少净。故先云染。如下文云。粳米自然生等。三即地前。以未断障故非纯净。以净多故。故先云净。经多云染净与前何别。或译人之失。或传写之误。四即证发心居受用土故。但云纯净。五各各游者。即二地至十地诸菩萨。游戏神通以多庄严而严一刹。或以一严而严多刹。所至染刹则能庄严也。六大庄严者。即普贤位。严于微尘内刹。如上口光召众等。是七庄严灭者。此明失善缘而恶现。谓如来示灭。能事随灭。佛灭百年乳不及水。况今之世。况于减极。稗为上味铁为上严。八如弥勒来也。九以佛神通于何不净。净名足指案地。法华三变净土即其类也。上之十事初总余别。不出业故。又初二属凡。次四菩萨后三属佛。又约佛菩萨。即染令净。约于凡夫即净成染。十颂如次颂前可知。第十无差别者。谓前九辩诸世界。约相不同随业染净。由于众生有差别故。今云无差性无二故。故偈云业性起也。又约权设则种种差别。今约实说则一切无差。如教法中或说三乘。即是差别。说华严时一切无差。又皆是诸佛之所用故。一一融摄等无异故。故前九差别。是此无差之差。今此无差。即是前九差之无差也。故法华云。众生见烧净土不毁。二皆相即。由依此义说净土中十八圆满一一称真皆周遍故二释中十事。一海中包数同。则尽海之尘。一尘一刹。已是含摄之义。二佛示威力同。三道场同同真性故。四众会同常随众故。五光明。六名号。七音声。八法轮方便。上七皆约不动一而普遍无差。九尘含刹海。十尘容佛境。此二约不坏相而广容无差。颂中十颂如次。颂上十义。但第六约身与前名体异耳。而前但约平漫无差。今显尘内重叠融摄无差之义。若云约共同事者。何以不言染同业苦同。岂世界海中都无此耶

　　华藏世界品第五(已下入第八经)

初来意者。前品通明诸佛刹海。今此别明本师所严依果。答世界海问。故次来也。二释名者。准梵本。具云华藏庄严严具世界海之遍清净功德海光明品。译者嫌繁。乃成太略。处中应云莲华藏庄严世界海品。谓莲华含子之处。目之曰藏。今刹种及刹。为大莲华之所含藏。故云华藏。其中一一境界。皆有刹海尘数清净功德。故曰庄严。世界深广故名为海。有云。世界依海故。立海名者恐非文意。以下云华藏庄严世界海住在华中故。其梵云严具即是能严。其遍清净功德海光明。即显严之相用。依体有用故致之言。今文举体摄用。但云华藏。约事可尔何因刹海相状如斯。略举二因。一约众生如来藏识即是香海亦法性海。依无住本是谓风轮。亦妄想风。于此海中。有因果相恒沙性德。即是正因之华世出世间未来果法。皆悉含摄故。名为藏。若以法性为海。心即是华。含藏亦尔。然此藏识相分之中。半为外器不执受故。半为内身执为自性。生觉受故。如来藏识何缘如此。法如是故。行业引故。二约诸佛。谓以大愿风持大悲海生无边行华含藏二利。染净果法。重叠无碍故所感刹相状如之。是以出现品中。多将世界以喻佛德。细寻文意。乃由佛德世界如之。三宗趣者。别显本师依报。具三世间。融摄无尽为宗。令诸菩萨发生信解。成就行愿为趣。余如前品。但总别异耳。融摄之相亦见前文。贤首立华藏观。复有十德大同小异。如彼文说。第四释文。一品分三。初明华藏因果自体。二明藏海安布庄严。三明所持刹网差别。三段如次。释华藏庄严世界之名。今初分二。先长行后偈颂。长行亦二。初举果属人显因深广。二彰果体相辩其宽容。今初也。谓指此刹海是我本师修因所净。然因深广有三胜相。一长时修刹海尘劫故。不唯三祇。二于多劫。一一遇多胜缘。不唯胜观释迦等佛。三于多胜缘。一一净多大愿。愿净国等不唯净一无生等。由上三重。故云深广。然瑜伽起信等。约三乘教。一方化宜一类世界。定说三祇。今约一乘该通十方及树形等界。故云刹海尘数。是以宝云经言。我为浅识众生。说三僧祇劫修行。然我实经无量阿僧祇劫修行。又时无别体。依法上立。法既无尽。时亦无穷。况念劫圆融不应克执。第二诸佛子下。彰果体相者。植因既深果必繁奥。然所依刹量诸教不同小乘但一娑婆。三乘有大小之化。或色究竟为实。或他方别有净邦。今一乘十佛之境。大小无碍。净秽相融。且依一相说有边表。实则一重横寻无边。况复重重尘含法界。然准下别显。应有十事。一所依风轮。二风持香海。三海出莲华。四华持刹海。五绕台轮山。六台面宝地。七地有香海。八海间香河。九河间树等。十总结多严。今文之中唯阙一河。文且分四。第一能持风轮。第二所持香海。第三海出莲华。第四华持刹海。然其刹因有其总别。已见上文。为显别义。且明一因成于一果。今初风轮之因。即大愿等亦如前释。于中文三。初总标数。二略列名。三别举最上。列中名平等住者。一遍持诸位故。二称实性故。余文可知。风并在下宝在台面。以力遥持。三举最上者。胜力能持香海。故立其名。第二能持下。所持香海。以摩尼发光。普照一切严海底岸。及宝色香水故立此名。又藏识名海。具德深广故。流注名水刹那性故。又佛性名水。远熏名香闻未证故。涅槃亦云。有人闻香。第三此香水下。所出莲华蕊放异光。又发胜香高出降伏故。立此名。又所发万行。一一觉性故曰光明。皆能普熏即香义也。第四华藏下。所持刹海四方均平。总显形相。清净坚固彰其体性。金刚围等别明所有。即下别显此为其本。一山二地。三海四树。各别区分即总显多严。但阙一河。以下有别显故。此略明下亦略颂。第二偈中。然长行偈颂。有十例五对。谓有无广略离合。先后为八九。或超间十。或颂已重颂。故释颂文不可一例。上下准之。此文略有四例。一宿因现缘。经离颂合。二所成果相。经略颂广。三现缘风轮。经广颂略。四山地海树。经有颂无。十偈分二。初二颂上因相。即辩因招果。余颂果相。于中分四。初一偈半颂风轮。皆上句所持。下句能持。初半偈以果持果。后偈兼明能成之因。前半离障愿令清净故。后半无碍。愿依空住故。二有一偈。颂香海寻此了名。三有三颂半。颂莲华。初一偈半。释种种光明蕊。则显此华以宝为体。次一偈释香义。就法以明宝中出佛。佛出世主如从质发香远熏之义。后一释幢义。演佛是高出义。调生是摧伏义。四有二颂明刹自在。总颂上所持刹海。初偈自在。一一称性故。即同时具足相应门也。心尘准思。宝光现佛者。依正互融故。后偈结归普因。故能含摄。第二别显安布庄严。文分为六。第一四周轮山。二宝地。三香海。四香河。五树林。六总结。各别有偈。今初。轮山则清净戒德。内摄外防之所成也。长行中三。初总举所依。二栴檀下别显体相。三如是下结德无尽。今初山所依处即地面四周。日珠王者。所依处地故。旧经云依莲华日宝王地住。亦有言大华之上别有此莲。为山所依义。似不顺。所以地受此名者。前华名种种光明蕊。偈中云光焰成轮。又云。一切宝中放净光明。知此华以宝为体。是则如日轮之珠王为莲华也。斯即总华之称。二别显中。前取坚利且云金刚今明具德略有十相。前四自体圆满。后六外相庄严。一身为总形。摩尼圆明栴檀芬郁。皆戒之德也。二山峰。谓秀出孤绝威伏诸恶。三山轮。古有二义。一山弯曲之处。二山腹跳出如师子座。半月为轮。准下偈文轮居山下。为山所依四成山之缘。上举三事各别有体。今显金刚内含光焰遍成其体。如世土石杂而成山。金刚遍故得金轮名。余六文显并在山间。应颂有十文分为二。前六明山体相庄严。颂前别显。后四辩山妙用自在。亦显依正无碍。即颂前结文。前中五。初一总颂围山。初句所围。次二句能围。后句出因。言无边者有其二义。一但总相显多故云无边。实有边表。二说有围山外者。是无边之边。不碍理而即事故。今云无边者。是边之无边。不坏相而即理故。二有一颂颂前山轮。三一颂山体四。一颂成山之缘。五六二偈颂前水等诸严及加衣等。后四妙用自在。并显可知。第二台面。宝地即体心性定之所成也。长行文三。初标所在。二一切下。别显体相庄严。三总结。二中十句。初一地体标以金刚。释以坚固不坏。遍华藏地尽是金刚。故上菩提场地彻华藏也。二地相平净。余八皆庄严。谓三饰以宝轮。四畜以宝藏。五间以异宝。六散以宝末。七布以莲华。八分置香摩尼。九充以庄严具。但云诸严严有多少。三世佛国之严。而为严者。显无尽之严具也。十覆以宝网隐映庄严。网有何用普现佛影。此网何相。如天帝网而布列也。又此帝网重现无尽。成上普现如来境界。及上一一境界皆无尽也。偈有十颂分二。前七颂前别显。后三颂总结。前中三。初四颂前八段。而小不次者。显前无优劣故。或重或广者显义无方也。恐繁不配。可以意得。次二颂严具如云。后一偈颂如天帝网。谓一宝既收一切。则彼刹诸尘复摄一切即重重也。后三偈颂总结者。结其所属。初偈结属道场。次属佛力。后结能知之人。第三地面香海者。上之大海既是藏识。今明心华之内摄诸种子。一一种子不离藏识海故。有多香海。然一一具于性德故。皆有庄严。长行分二。初总举数。准下刹种及梵本中。皆有十不可说。今阙十字。或是译人之漏。或是传写之失。下标种处亦然。二一切下。别显庄严。准后总结。应云一一香海各有若干庄严。今文略无。若案文取义。一切之言即一切海。总以妙宝而为其底等。文有二十句。前十明海体状。一底二岸。三网四水。五华六垽。七声八光。九人卫现通。十结广无尽。后十宝下。十句摄异庄严。唯白莲华当于水中。余皆在岸。言十宝者。有云。金银琉璃砗磲码瑙珊瑚琥珀真珠玫瑰瑟瑟为十。十中前七即是七宝。芬陀利者即白莲华。亦是正敷荣时。尸罗幢者应云试罗。此云美玉。若言尸罗此云清净二义俱通。余并可知。以法门合之。可以意得。颂中菩萨持盖。经有颂无。日焰光轮经无颂有。且分为二。初三颂初十句。一颂底。二颂岸及网。缨即网类。三颂余七细寻可见。余七偈。颂后十句而小不次。谓一颂阶陛栏楯。二颂树林。三颂华敷。四颂幢相。五颂城珠。六颂墙阁。缭者缠也。七颂结严属佛。一昔因二现力。第四海间香河。即随一一心。同时相应功德流注也。长行亦三。初举数。二一切下辩严。三若广下结广。严中严事并无差别。故云一切皆以。谓并用宝体宝严圣灵游集。光云相映万象浮辉。十句可知。三结广中。既绕小海之小河。已有刹海尘数之严。弥显诸标。结文非唯约事皆是一多无碍耳。偈中初半偈颂岸体金刚。次一偈半。颂摩尼严岸。三一颂光云言音。次三皆颂漩澓出影。七颂网铎垂覆。及总现诸严。前现事严。此说道行。八颂现佛依正。九颂浪出妙音。十颂水出光云。更有影略可以意得。第五河间华林。长行有三。初总标。次一一下别显。后其香水下总结。别显二事。谓华及树。水陆各一实有多事。然此一段文势少异。不列十事以显无尽。而但举二展转明多。谓初一。白莲后一宝树。于此一树出五业用。一出庄严云。二宝王照耀。三华香盈满。四出音演法。五雨宝遍地。于中文有总别及结。别有八事通三世间。初六现器。次一现正觉。后一现众生世间。初剑叶林等。现恶业报。天意树等即善业报。男女林中朝生暮落。皆业报海。如是等下。且结树之雨宝已有刹海尘数。例上出云等四。一一皆然。一树之中已有多刹海之严矣。次例芬陀利华。亦同于树。其华与树各有四天下尘。一一皆尔。如华树等类。复应有刹海尘数之物。故为无尽之严也。后应颂不次。文分为三。初六颂宝树。次一颂白莲华。后三结严所因。谓由佛等力。明体用无碍现而常如。然此三偈有多意趣。一者初一偈则器世间。次一智正觉。后一众生。欲明一一事中皆现三世间严。影略其文耳。又初明一果能现。次例一切庄严。后明尘尘皆尔。从略至广从粗至细。又初明佛力。次彰愿力后随乐力。又初果后因愿通因果。又初自后他愿通自他。又初明即性无性体本不生。次明即相无相现无来去。后明不坏于相各见不同。方显华藏之严。皆言亡虑绝非可情求也。第六辩总结庄严。上来诸段。虽说庄严犹未能尽。故今总显一一之境。若说不说。皆具刹海尘数功德庄严。是以文云一切境界。长行文二。先标庄严难测。二何以下。征释所由。清净功德文含二义。一谓众多果严。即是清净功德。二谓一一果严。从多清净功德因生。以因望果应成四句。谓多因一果。一因多果等故。随一一事即曰难思。是以颂云。但由如来昔所行神通愿力而出生。斯即因也。若语果严略有五相。一者令多周给一切。二者令常永无乏绝。三者令妙悦可众心。四者称性无生无相。五者自在镕融无碍。偈文具之总斯五义。故曰难思。况因果相即。偈文有十大分为二。前六果严用胜。后四对因辩果。前中分三。初四别明严用。次一结属现缘。后一总结多类。后四对因辩果中。一由行愿神通为因故。获变化如镜像果。二以普行胜智为因。故得一尘净众刹果。三由长时近友为因。故得刹那顿现之果。四彰净国之意使仿而行之。前半智境严即无严。谓自受用土周遍无等。法性之土体性无生。二皆无相。后半悲应无严之严。严遍法界。无住之住常住刹中。上释庄严竟。第三明所持刹网。释品目世界之言。又前明本刹今辩末界。故兼染净。文分三别。第一告众许说。二诸佛子此不可说下。双标二章。三诸佛子彼诸世界种下。广释二章。标二章者。谓种及刹。然刹种依刹海。诸刹依刹种。则宽陕可知。名从何得。欲明世界无边方便显多。故立此名。谓积多世界共在一处。摄诸流类故名为种。如是种类复有众多。深广无边故名为海。如积多鱼以成一种鱼龙龟鳖山泉岛屿。乃有多种并悉摄在一大海中。而言世界无边者海外有海海海无穷也。若尔种无别体揽界以成。何以下文说有形体。虽依种类以立种名。何妨此种别有其体。如多蜂孔共成一窠。岂妨此窠别有其体。上举鱼龙盖分喻耳。即依后义。亦得名为种性。依于此种能生世界。如依一禾有多谷粒。旧经云。性多取此义。恐滥体性故。改为种。言有不可说者。若准下文香海及种。皆有十不可说。梵本亦有今脱十字。多是传写之漏耳。三广释二章中。文分为二。初通明刹种不同。释刹种章。二别明刹种香海。双释二章二段各有长行与偈。今初长行文二。初列十门。后随门广释。今初也。然此十门刹种之异。并悉不离所依华藏。故云于世界海中。所列十事。与成就品都望全异。彼通一切海。此明一海中种故。若别别相望。互有互无。起具因缘。清净佛出劫住转变。彼有此无。方所分齐行列趣入力持等五。彼无此有。依住形体庄严无别。彼此名同。前后互出都有十五。皆显十者俱表无尽。而或异者彰义多端。复有同者恐滥全别。何以起具前有此无。前段总明成立因果。此中正辩何等世界住故。余可思准。然与前同已如前释不同。五事今当说之。各各方所者。若圆满方所周满法界。无处不有。不即三界不离三界。若随宜方所随十方中。向背各别各各趣入者。依门趣入。约法门者谓三解脱。又互相现入而无来去等。各各分齐者。约事随宜广陕异。故约佛分齐则十方无际。各各行列即是道。路约事可知。约法。谓大念慧行以为游路。各各力加持者。即约食能令住。约法广大法味喜乐所持。又此互出显佛净土十八圆满十五摄故。言十八者。显色形色分量方所因果。及主辅翼眷属任持事业摄益无畏住处路乘门及依持。云何摄耶。此具因缘即因圆满。依住即是依持。形状即当形色。体摄二种。一摄显色。七宝光明为体性故。二摄果满。随类之果可知。约佛大圆镜智相应净识之所变故。故上偈云。或一念心普示现。为体庄严摄三。谓一摄住处如来庄严为住处故。二摄辅翼菩萨严故。三摄眷属有余众故。清净摄三。一摄事业。谓作有情之义利故。二摄摄益。谓现证解脱灭彼烦恼及灾横故。三摄无畏。谓内无灾横外无怖畏故。此中佛住摄二圆满。一摄主二摄乘。或说一乘等故方所分齐二名全同。行列即路趣入即门。力持为任持。劫住转变十八中无。义同于果及事业。摄亦可成二十圆满。于理无违。谓劫住。穷未来故。转变即如来神通变化。世界海普清净转变即圆满义。其无差别彼文虽无。即由此故方显圆满。余皆随宜故云各各。无差既同。云何各各所无差事有多种故。若将此十对成就品。十亦得相摄。恐厌繁文。又上诸文。一一段中具多圆满。一一融摄故异余宗。二随门广释。但释其三。谓依住形体。余七虽略义上已说。今初依住中。初列后结文并可知。二形状中。初列二十种后结尘数不同。今初回转形者。褶亵往来之形也。坛墠形者。筑土为坛除地为墠。佉勒迦者。梵音此云竹篅也。三明体中先别后结列中亦二十种。前十色相。后十是声。会释如前。应颂有十分为六段。初一颂依住。次一形状及布列安住。次三体性。次三颂于五事谓初偈初二句。颂所入门。次句方所。第四句庄严。余二偈中。广大刹之本相。即是分齐广陕。此彼相入亦颂趣入。初偈以多入一。后偈一多互入。皆入而无入。入则坏缘起。不入坏性用。又要由不入方能入耳。又约体本空故。无来无入约相不坏故。如本无差以性融相。故得互入。次一颂无差。谓尘容佛海等无差故。后一颂力持。主伴皆是神力任持。普化之言兼于法味


大方广佛华严经疏卷第十一
大方广佛华严经疏卷第十二

　　　　唐清凉山大华严寺沙门澄观撰


第二别明种刹香海。双释二章者。谓香海依刹海。刹种依香海。诸刹依刹种。亦有长行偈颂。长行分三。初总举诸海所依。二次第别显海种及刹。第三总略结释。今初也。上来虽复但标刹种及刹二章。而释依住中。皆云依海故列海数。此多香海。并在刹海地面故云所依。言如帝网者。大都分布则似车轮。其有别者。谓帝释殿网贯天珠成。以一大珠当心。次以其次大珠贯穿匝绕。如是展转递绕经百千匝。若上下四面四角。望之皆行伍相当。今此香海。虽在地面分布相似。又有涉入重重之义。故云如也。第二诸佛子此最中下。次第别显诸海种刹。文分为三。初辩中间一海。次辩右旋十海。后明十海所管之海。然十海各管不可说佛刹尘数之海。总显则有十不可说佛刹尘数。次第说者。但有一百一十一海。余皆略指。今初中央一海。文分为二。先明香海出华以持刹种。后有不可说下。明所持世界。前中有三。初香海名。以多华发光故。亦由菩萨行华而为因故。二华名。谓以香摩尼严此华故。又从摩尼底而出生故。约法即万行圆明之所成故。海能有华故受华名。华依于海。取海底称。三种名约事宝光远照故约法。其世界种。正是所含种子。一一皆有大智光明遍照法界义故。性德互严故。第二所持世界中三初总举大数。次其最下方下。别辩二十层大刹。后诸佛子下类结所余。初文可知。第二别辩中。准标及结。皆有不可说刹尘。其别辩中。但列十九佛刹尘数。为二十重。其能绕刹。但有二百一十佛刹尘数。下当会释。二十层即分二十段。最下层中文有七事。一举名。二辩际。谓世界所据之际。如金刚际。三依住。若准此名大同刹种所依莲华。而旧释云。于前无边香海所出华上。更有此华。持此一界者。以例上诸层别有依住故。为此释何妨最下依于总华思之。四形如摩尼者。为摩尼状有于八楞。似方不方似圆不圆。故异下八隅。五上覆。六眷属。七本界。佛名离二障垢。智眼清净照世如灯。然佛德无边。各随一义。二层已去或有八事。谓加去此远近故。或有九事。加纯净言故。准此若无此言即通染净。此上眷属渐加刹数中间。诸事可以准知。五中云普方者。都望即方。而一面之中。亦有多角隅。隅即是角文体容尔。其第十三主刹即此娑婆。言形如虚空者。静法云。大小乘经。并说虚空体无形质。不可见相。今云有形者。回文者误。梵本云。三曼多(周圆)第缚皤嚩曩(天宫)伽伽那(虚空)阿楞迦罗(庄严盖覆)僧塞恒那(形状)回文应以形状置周圆之前。虚空安天宫之上。然后合缀饰云其形周圆以空居天宫庄严之具而覆其上。静法此正深有理致今依经通之。亦有理在。谓空虽无形随俗说故。以俗典指空为天。谓天为圆穹其形如[金*敖]。故说天势围平野。亦如法华云。梵王为众生之父。亦随俗说耳。第十五云形如卍字者。静法云。室离靺瑳本非是字。乃是德者之相。正云吉祥海云。众德深广如海。益物如云。古来三藏。误译洛刹。曩为恶刹攞遂以相为字故为谬耳。今义通此相以为吉祥万德之所集成。因目为万。意在语略而义含。合云万相耳。余并易了。第三类结所余。此中非唯结数。兼总显上文所依住等。文分为四。一总结都数。二各各所依下结形类。三此一一下结眷属。四如是所说下。彰其所在。今初即举本刹种结有若干。此所结刹定是主刹。以下文指此不可说佛刹。更有两重绕故。其直上中间。但有十九佛刹。而结有不可说者。以傍论故。不尔。岂一刹种最下唯一主刹。故知如向所说。主刹横竖共论。有不可说故。下结其所在。云及在香水河中思之。二结形类中初三列十门。既言周匝围绕。则知旁去。二所谓下。广说十门形状有十八事。望前刹种形中。阙须弥山形及严具形。余皆全同。但此约刹为异耳。三如是等下。结归都数。三结眷属中。然有两重主伴。此一一者。指上不可说尘数也。若望前文主刹。直上绕数渐增。今总相说故云一一。各有十刹尘也。又是欲显无尽义故。一一复有如上所说微尘数者。如上之言文含二义。一即总指前能绕所绕之数。绕一世界。不欲繁文。故云如上。二者如上亦用十佛刹为能绕也。依此则似译人文繁理隐。何不言一一复有十佛刹尘数耶。若依前义。则译者之妙。四彰所在。即最中香海既言及在香河明知傍去。(已下入第九经)第二明右旋十海。即绕处中之海。有其十也。各有种刹十海即为十段。今初第一离垢焰藏海。文二。先牒中海以定方。即是所绕从东为首。二次有下。明能绕之海。于中二。先明海华刹种。后此中最下方下。明种所持刹。有二十重。下九海例然。今第一海二十重中。各有七事。一相去远近。二刹名。三形状。四所依。五上覆。六眷属。七佛号。或有说体。或说清净。即或八或九。其第一重无去远近。但有最下方言。然文并可知。有难即释。其第十四重中云。形如四洲者。水中可居曰洲。准俱舍东洲如半月。南洲如车。西洲如满月。北洲畟方。四洲形异。而云如者则全似此界也。此中文无标结大数准例可知耳。第二从诸佛子此离垢焰藏海南下。第二无尽光明轮海。此下九海文皆有二。先牒前海为所依。后有香水海下明能依之海。皆不牒中海为所绕。故云南也。第三海去但言右旋。又不云南者。十海如环。绕于中海故不正南也。如以十叠绕于一盘方所可见。又第二已去。或无莲华者。前总释种中云。或有依莲华住。或有依海故或无也。后能依之海。文亦有二。先明海华刹种。后此中最下方下。所持之刹。二十重中。初一世界文即有七。后一文八加纯净故。中间唯三。谓相去数量刹名佛号。余八海例然。已辩二海。第三金刚宝焰光明海。第四帝青宝庄严海。第五金刚轮庄严底海。第六莲华因陀罗网海。第七积集宝香藏海。第八宝庄严海。第九金刚宝聚海。第十天城宝堞海。文并可知。有欲解释刹中佛名。足可留思(已下入第十经)。第三大段。从第十经去。明十海所管之海。一海各管不可说佛刹尘数。现文但各说十。即为百海。亦有刹种及所持刹。十海即为十段。但记次前十海之名。此文居然易了。十段中一一有二。谓先标能管之海以定方。后次有下。列所管之海次第。于所管中各有三节。初从能管海边。邻次列九。唯第一段。九中阙一。二如是等下。总结一海所管之大数。三其最近下广说最近轮围一海。于中文皆有二。初举海种名体。第二此中最下方下所持之刹。亦皆二十重。于中超间文有四节。一举下层。二超至第十等。金刚幢者。即中央香海。刹种中第十重刹。三更超至第十三者。以等此中央娑婆故。四更至第二十重者。以最上故。言最上者。刹种最上。若云二十重最上。何以得此最上之名。设不欲繁文。何以不加乃至最上耶。然超间者。意存略故。云齐等者恐失次故。又上下横竖皆相当故。又此随所管海有不可说。皆望本能管之海。方面一道布列故。下但云此海之外不言右旋等。第五金刚轮庄严底香海所管。但列九海而结文。及最近轮围之海九行许经。诸梵本中皆同此阙。准前后例。此必定有第十海所管。近轮围海。所持二十重刹内。最初文云。此中最下方有香水海名因陀罗华藏者。从香字至藏字并长。由前已说香水海故。前诸海中无此例故。纵依海无过在文不便。前第一海所管中。九海阙一。今此长者多是梵本脱漏。后人注之。误书相似贝叶耳。余并可知。十海次第。但观次前疏文不俟重举。第三总略结释。文分为五。一总结都数。谓一海各管一不可说。十海即有十不可说一海一种。是以数同。二皆依下结海种所依。谓即是前能持刹海。本大莲华彼名种种光明蕊香幢。今此乃云现菩萨形等者。是此一华随义异名。有此用故。与前最中海底名同以中间海底即此大华之体中受总称故。取大华体。名或是译者之误。三各各下。结种异门。此与前释刹种章。及世界成就中十相参大同。四此一一下。结种中之刹。言成世界网者。一一世界犹如网孔递相接连。如以网持横竖交络。皆悉相当。如天珠网五于华藏下结归华藏即建立之处。上来双释二章长行竟。第二重颂。总有一百一偈。分二。初一明华藏自体。初句标名。次句不坏分量。即同真性。次句具德庄严末句无碍安住。余一百偈颂所持刹网。于中二。初九颂能持刹种。余颂所持诸刹。初中初一颂参而不杂。次一安布行列。次一刹种体严。次二辨形。次一依住。次二方所趣入。后一佛力加持。第二颂种所持刹。九十一偈多颂结文。但一二不同。谓体及形余皆同也。大分十段。第一有二十八颂。明刹异由因缘。即结中各各众生遍充满。下云种种众生居故。及各各佛力所加持。至文当见。第二有二颂显刹微细。即结中各各普趣入。第三十颂明世界体性。结文即无。义见前经。第四五颂。明世界各各庄严具。第五五颂明各各庄严际无间断。此二如结名。第六有十颂。明世界形状。义见上文。第七二颂。明各各劫差别。第八有八偈。明各各佛出现。此二亦如结名。第九有十。颂光明有无即各各放宝光明。及各各光明云覆。第十有十一颂明音声善恶。即各各演法海。今初为二。初半偈标章。种种多端故曰难思。余偈广释难思之相。于中分二。前九偈半喻显。后十八偈法说。前中分三。初三偈半明由染因刹有成坏。初一偈半明种。则长时刹有成坏。次一偈刹种虽一居刹有殊。后偈结归业种。次有三偈明由净因。一净心因。二佛愿通因缘。后一明净业因。后三通结染净因。一随心染净因。二分别起业因。即以正喻依。亦是以因喻缘。心即是因招异熟果。果之粗妙盖由业缘。三一偈双明心业。行即业故。亦喻众生同处异见。后十八偈法说中分三。初六明染净。次四明成坏。后八明苦乐。今初分二。前二显净相不同。后四对因以辩。于中初一唯染由烦恼故。次二通染净心。业通善恶故。属于菩萨及众生故。后一唯净。以属佛故。二有四偈显成坏中。初一粗坏细存。坏由恶业存由二因一约佛二善业者。故法华云。我净土不毁天人常充满。然灭虽不俱而起必同处。虽曰同处而恒相无故难思也。次偈业存处立。次偈世相不同。性无生灭。后偈结归因缘。内由心变则染净万差。外假佛缘于何不净。三八偈明苦乐中三。初三总相。约刹论苦乐。次三约一刹中有三恶趣。后二明人天乐。第二一一毛下。二偈显刹微细。初偈举果。后偈对因以辩。第三十偈明体性中。亦兼余义随释可知。第四五颂。明庄严。第五有五偈。明庄严际中摄三世严故。无间断结归佛故。一尘普见。第六或有众多刹下。十偈明刹形差别。第七二偈。明刹住时分。第八有八偈。明佛出多少。文并可知。第九十偈光明有无。初一无后九有。第十有十一颂刹中音声善恶。初二恶道唯恶。次三人天通善恶。后六佛菩萨善而非恶。正显各各演说法海也

　　毗卢遮那品第六(已下入第十一经)

初来意者。前明此因之果。今辩前果之因。答前因问故次来也。因是果因故标果称。又不以人取法知是谁因。前品初言。毗卢遮那旷劫修因之所严净。今方显其事。二释名者。略云光明遍照。广如前释。三宗趣者。明因广大为宗。证成前果为趣。四释文一品分三。初总明本事之时。二有世界下。别显本事之处。三彼胜音世界。最初劫中下。别显时中本事。今初即二佛刹尘数劫也。二辨处中亦三。第一总明刹海。第二此世界海下。别明一刹。略无刹种。刹名胜音者。多佛出世说法音故。次彰其相。后说劫名可知。第三诸佛子彼胜音下的指一方。如今娑婆中。别说一四天下也。于中亦三。初总明感应之处。第二诸佛子此林东下。别明能感居人。第三诸佛子彼大林中下。别显道场严事。今初有三。初明香海者。非持种之海。即如今四洲之海耳。二其海下。海出华山。三于其山下。明山顶之林。先标举后显严。说此林者佛于中现也。说城居人者总举所化也。第二别明能感居人中亦三。初标主伴二城。二释主城。三释伴城。今初虽有天城以佛出故人城为主。二清净下广释主城。于中先显处严。城上守御曰橹。绕城别筑土台曰却敌。优钵罗等。即青赤黄白四色莲华。从此大城下彰其人胜。三其城次南下。略释伴城。于中先辨城名居类。后此一一下。显围绕庄严。世界不同安立少异。不可例此也。第三明道场中。先辨场严。二其道场前下。明莲华香海为佛现故。大文第三别显时中本事。文分为二。先总举劫中多佛。后其第一下。一一别显。正彰本事。经来不尽故无总结。今初将欲说别。先举其总。言最初劫者。即种种庄严劫也。既云最初。即此后更有大劫。于理无违。第二正显本事中历事四佛。即为四别。第一逢一切功德山须弥胜云佛。第二波罗蜜善眼庄严佛。第三最胜功德海佛。第四名称普闻莲华眼幢佛。各有诸佛子言。就初佛中文分为六。第一总标佛号。第二先瑞熟机。第三正显佛兴。第四毫光警召。第五当机云集。第六广演法门。今初也。一切功德山者。福德崇峻不可仰也。复言须弥者。定慧高妙难倾动也。言胜云者。慈覆智润广无边也。第二诸佛子下。先瑞熟机分二。初现瑞熟机。二其世界中下。睹瑞机熟。前中三。初标现时。谓百年前。次此摩尼下。正显瑞相有其十种。于中说前世所行者。示其种子将成熟故。说佛名号令忆念故。说大行愿。使修发故说转法轮。使当听习生法眼故。后现如是下结瑞意也。二机熟可知。第三尔时下。正显佛兴。于中分二。初一处道成。二如于下结通广遍。初中先总。后其身下别。别显胜德略有十相。一示身相。法无不在。本自普周。智与理冥故。等彼真界。能令色相随彼。融通法界尘毛重重全遍。二悲相。不舍因行无所不生。三成相。理行时处为一切道场。身智俱游名为普诣。四色相湛然常住称为妙色。色色无边故云具足。并无质累是谓清净。五胜相色容蔽于大众。威德摄于群魔。力无畏圆。何能映夺。六贵相。无边宝相圆明可贵。超过圣帝故曰分明。七应相不往普现如镜中像。八无碍相。有感斯见无隔山河。九者化相。化从真流源无有异。十吉祥相。身智光照普称世间。此上大同经初。二结通中且结同类一界。余皆略也。第四尔时下毫光警召。文分为五。一放光处显中道故。二王光名。发动宿种生起新善故。善根有三。一者生福及不动业。以施忍智三而为善根。二厌苦求灭以信等为根。三求无上慧。以四等不放逸五法。为根。通说善根。以依圣教发心为性。故云音也。三眷属数无尽法故。四照分齐。充满十方通方教故。五若有下明光胜益。文有十句。一无明重者自觉智开。二烦恼深者息现行惑。三勤修难出裂五盖网。四三障重者摧诸障山。五未解脱者净心垢种。六未信大者发起入住。七阙资粮者生其胜善。八未入地者除五怖畏。九色累功用灭身心苦。十滞无生者见佛趣果。此约差别对治以释。若约横配。生善见理。可以准思第五当机云集中文二。先通显诸王云集致敬。后诸佛子下。别彰诸王云集仪式。于中分二。先广明喜见。后略列诸王。今初即正出本事之缘。文分为六。第一标名辨统。二总辨眷属。三威光得益。四偈赞如来。五父王宣诰。六俱行诣佛。初文可知。第二夫人下总显眷属者。有德曰夫人。有色曰采女。王子别本云。二万五千者。别梵本也。案璎珞本业经上卷。云十住铜轮宝璎珞。百福子为眷属。生一佛土受佛学行。教化二天下。银轮宝璎珞五百子。金轮一千子。初地四天王一万子。二地忉利天王二万子。三地已上乃至净居天王。但云眷属亦如是。故知无过二万子者。若三界王即当等觉。又以一切菩萨为眷属。案喜见所统但以城言。又见佛兴至第三佛。方云去世。五百银轮斯为正也。或约教异理亦可通。上首云大威光者。有大威德圣道光明故。第三尔时下。威光得益文分为二。先举因总标。后何谓下列益明体。皆从胜用标名。一佛德圆满摧障称轮。定中能知故受斯称。二此总持能持诸佛普法。三即空涉有名为方便。斯则权实双行。为不共般若。称体用之广大。四以二严调伏真实慈也。五法云震音能拔苦本。六称理法喜故德无边。自他俱庆心为最胜。七知离名法法亦应舍。如实舍也。八善巧起用平等无思。通从此生。故名为藏。九尽众生界荷负无疲。要令信解为大愿也。十所有辩才皆入佛智。自他俱照是曰光明。此上十法。初三功德法。次四熏修法。后三起化法。多言大者。境界无边称性广大。智契贯达并受证名。第四偈赞如来。文分为二。先说偈之由。后正陈偈颂。十偈分三。初二示佛出现既灭闇。难遇不可失时。次五令观佛德。有德有慈真可归也。后三引例劝归。无远不归固宜往见。第五父王宣诰文分为二。初宣诰所因。以闻赞故。太子道深亲承佛益。王机犹浅转假他闻。二正以偈诰。偈有十一分之为三。初三集众劝观。次七敕令办供。郑注礼云。巾犹衣也。谓以缯彩衣带于车。广雅云。驭驾也。余并可知。后一偈劝赍供佛。第六俱行诣佛。初导从持供。后至而设敬。第二复有妙华下。略列诸王文易可知。第六时彼如来下广演法门文分为五。一佛转法轮。二威光获益。三以偈赞述。四传化众生。五佛加赞励。今初也。佛解脱用主教。宣示刹尘眷属。随机益殊。第二是时大威下。得益中初总后别。总中上说三世佛法。即佛昔所集也。既见佛得益。转受菩萨之名。所谓下别。智即是体光明语用。所照境殊故分十一也。一深定智明。一切法聚。略有三义。一正定等三。二善恶等三。三总收一切。不出有为无为二种法聚。二位相收一味性现。故云平等。定中证此名彼三昧。二大心智明。谓后后因果。皆入初心。略有三义。一后因初得故。言一切悉入。若修涂至在初步。学者禄在其中。二菩提直心正念真如。真如门内摄一切法。三者三德开发初后圆融。初发心时便成正觉故。三大智智明法界者。所照之体大也。普光明者。即相大也。智慧光明遍照法界义故。蕴恒沙性德故名为藏。妄惑本空。故云清净明见。称眼见性肉眼即同佛眼。四大愿智明。知诸佛法愿为本故。五大行智明。无边果德此行入故。六速疾智明。谓趣入无生功用不退。无功大力一行含多。受斯称也。七神通智明。三轮干事出离不能。八大福智明照福严故。九大解智明。谓佛胜解力成庄严海。十佛用智明。普周法界。十一佛德智明。降魔制外。后三佛境故。但了知余可证知。故云得入。第三以偈赞述文分二别。先因后偈。偈中分三。初一标益体用。次八显用所见。于中前七见因后一见果。三一偈发愿思齐。即前品初修治大愿也。第四传化众生文分为三。初明自悟。二为一切下。明转悟他显示十法。与前自得十一有同有异。文并可知。三今如须弥山下。利他之益。第五如来赞励中。偈有十一。初三赞发心得法大果当成。次四对劣显胜进者圆德。次二外加。内智决证无疑。后二举一例余。行者即得。第二遇第二佛文分为二。先结前生后。二正显佛兴。今初。谓将说后佛。故总论劫寿明多小劫者。欲显多佛现故。说人寿佛寿者。由佛寿促而人寿长。故得威光一生历事三佛。二彼佛灭下。正显佛兴。文分为五。一明灭后佛兴。二睹相获益。三赞德劝诣。四眷属同归。五闻经悟入。今初也。此中佛名。谓智导万行皆到彼岸。见性了了故名善眼。果由因饰是曰庄严。二尔时下。威光睹相获益中二。先睹相即获益之由也。二即得下正获益也。先列后结。列有十种。一念佛三昧者。菩萨之父故首明之。乃至十地不离念佛。无边海藏门者。蕴积名藏深广称海。然略有三义。一由此定中见多佛故。下文云。以佛为境界专念而不舍。是人得见佛其量与心等。由念能见所以称门。二一一佛德。是无边海藏。由念能知所以称门。云何无边海。劫海所修有行愿海。成就色身有相好海。成就智身有辩才海。建立念处有名号海。修诸助道有功德海。安立众生有净刹海。如是诸海一一无边。各各出生蕴积名藏。三无边胜德由念佛生故。此一门深广蕴积。何者念法性身则契如理。念功德身成无边德。念相好身证无边相。障无不灭德无不生。一言蔽诸总由念佛。从此通悟所以称门。即此一门说不可尽。二总持大智能达深法。三无缘普应。四等除热恼。五佛深德海蕴积力用。菩萨缘此喜遍身心。六悲则心戚喜便浮动。深契法性则旷若虚空。悲喜两亡。为平等清净。七般若者。觉法实性离分别也。有可离者非真离也。知自性离不复离也。无离之离即真法界。真法界者。本来清净。法界清净即般若清净。般若清净则万法本净。万法净者。无净无不净为真净也。实相般若为万法之体。观照冥此众德攸依。故云身也。八通用智俱故无碍随现。九入法之深离说之垢。十智照佛法净所知障。含藏众德。二如是下。结中明历事增进。故云十千。通达之言释前即得。第三尔时下。赞德劝诣文分为二。初说偈后偈益。偈中分三。初一偈叹希庆遇。二有七偈叹佛胜德。于中三。初三身业。次三语业。后一意业。三有二偈劝众同归。后诸佛子下偈益可知。第四时大威光下。眷属同归。第五其佛下。闻经悟入文分为三。初佛为说经。二当机获益。三如来赞述。今初主经。法界体性大方广也。清净佛也。庄严即华严也。有多眷属者。显此教圆。二彼诸下当机获益。亦有十益。既云大众。或一人得一。或二三四或具十者。威光先证故略不标。大众之言亦已含矣。故下佛赞。然此十事略为二释。一者如次配于十地十度。或取地义或取度义者。达一切法本来清净名清净智。不取净相是名方便。即初地入证之智也。二则二地离破戒垢。是所除障。照诸善品即戒光明。三即忍度。忍为上严一切爱乐。四无刹不入无法不照。无见不净。是为精进增广众行。约地义释。以诸道品。烧无尽惑成无边光。五趣向诸行能入俗也。禅度增故性能离垢。涉俗化物成福德云。不迷实理为光明幢。六般若现前名随入证。照深缘起名法海光。七功用已远将入无功。为深发趣。权实无碍为大庄严。八见法实性。无功而修为极妙见。由此智慧复得灌顶故。仁王经云。后之三地同遣无明。同无功用故。非灌顶地是灌顶智。九显了药病。是功德海相辩才遍应。若月影流光。十智圆离障。方于佛愿而生信解。故曰出生。二者此上十门。随一一事以立其名。未必全将配于地位。或通配诸位。或复不次。以人无量随证不同。普贤巧说故。文含多义。第三时彼下。如来述赞十颂分二。前六赞其已具胜德当成极果。皆前半已获。后半当证。独第四偈三句是因。后四偈行齐佛因当如佛证。皆三句举佛行。后一句齐佛德。然此中述赞望前遇光得益及向大众所得。多有相同义。必述上可以意消息之。遇第三佛文分为六。一如来出时。前佛灭后等时也。二彼摩尼下。正明现世。立斯号者。功德海满无加过也。三时大威光下。威光往供。四时彼如来下。佛为说经。见普法故名为普眼。以慧为性故曰光明。况一眼即十眼。融无障碍。眼外无法方真普眼。以诸缘发见即缘各为根。因没果中缘皆号眼。故全色为眼。恒见色而无缘。全眼为色恒称见而非我矣。五尔时下威光得益。五度皆福定为最。大寂无不照名普光明。得此已下彰其定用。福非福言略有二意。一福即是善非福是罪。二福即是相非福即性。双了性相故。经云。福德即非福德性。此即深也了一切者广也。故有海言。遇于初佛但得十者。自力未胜故。次佛十千者道转深故。今唯一者道已满故。第六时彼佛下。如来记别。十一偈分四。初四显具菩提心。谓初有愿。次偈有悲。四有智光。三兼精进。通策三心故。菩提心圆当成妙智。次四上入佛境。三有一偈示其果相得同诸佛。四有二偈。赞其现能利他住普贤行。遇第四佛文分为四。一佛出入中。二天王就供。三如来说法。四得益还归。今初。约相目类青莲。约德心无所染。相德高显名称外彰。摧邪众归故曰幢也。二是时下。天王就供中二。先明菩萨行进。报处天宫。此城即是品初所列之一。后知佛可归持华往供。三时彼下说经。方便之言略有三种。一无实权施曲巧方便也。二理本无言假言而言。大方便也。三权实无滞。亦大方便。事理皆彰方曰普门。四时天王下。得益还归中。闻上普门正受安住。法喜无尽故名曰藏。由此证达诸实相海。此劫之中。十须弥尘数如来。今但云四。又无结会古今现证得益等者。经来未尽故也。若结会者。应云尔时威光菩萨者毗卢遮那是等。所信因果会竟

　　如来名号品第七(此下第二修因契果生解分第二会初从此第十二经尽第十三经菩萨问明品)

将释此品。五门分别。初来意者先明分来。前既举果令生信乐。今明能生因果信解故。次来也。二会来者。生解之中信为其首故。又前举所信之境。今明能信之行。故次来也。三品来者。前品举因显果。成所信之境。今举果辨因。彰能信之行。果中三业身为其总。故先来也。又远答前名号海问故。二释名亦三。初分名修因契果生解分。谓修五位之圆因。成十身之满果。令诸菩萨解此相故。即生修因契果之解。依主释也。二会名。约处名普光明殿会。然有三释。一以殿是宝成光普照故。二佛于其中放普光故。三佛于殿中。说普法门慧光照世。故立其名。依前一义即依主释。后二有财。约法则名信行之会。三品名。如来现相品已释。召体曰名表德为号。名别号通。一切诸佛通具十号。名释迦等则不同故。如来即十之一。品中正说随机就德以立别名。既表德之名。则亦名亦号。如来之名号依主释也。三宗趣亦三。初分宗。谓以修生修显因果为宗。令诸菩萨修行契入为趣。二会宗者。若就总望。信解行德摄位为宗。通成佛果为趣。信能必到如来地故。近望唯信为宗成位为趣。若依长科十分之宗。此下三品以为一分。即果用应机周遍法界。以为其宗。依此起信为趣故。此亦名正报因果。亦是所信。信何法门信佛身名等于众生。则知我名如佛名也。信佛法门随宜而立。知我妄念苦集亦全法门信佛意业光明遍照。则知自心无不知觉故。先古诸德。亦将上三品举果分收。三品宗者。显佛名号周遍为宗。随机调化利益为趣。或上二皆宗生信为趣。第四问答。问五周因果差别平等不同。何以分名合之为一。答通生差别平等解故。离于修生说何修显故。问前会举果本为生信。今何重举名号等三。答凡约境生信有其二义。一标举境法明有所在。二摄以就心令成信行。前会约初义。此会约后义。又前会果广因略。故名举果。此会因广果略故总摄为因。先依后正文影略耳。若约钩锁者。自属正报果故不同第七会说所成果。此中自辩信所依故。问何不入定。以未入位性不定故。若尔十定岂散善耶。然说法之仪通有四句。一定后说如诸会。二说后定如无量义经等。三定中说如第九会。无出言故。四不入说如此信中及第七会。诸文非一。第九表证唯证能说。一得永常不碍起用故。第七为表常在定故。又入为受加。彼不须加故不须入说。后入者说在行故。将起后故。是知动寂唯物圣无常规。故下文中辩十信之用。一方入正定余方起出说。自在无碍也。余会摩顶后说。此会说后摩顶。是知此经体势纵横不可定准。第五释文。若随义约品科十分之中。此下三品。当果用应机普周分。若约随法就会科十分之中。此一会当第二能信成德会。今就四番问答科。从此终第七会。即当第二修因契果生解分。若顺诸会应直分问答。今为顺文一会分三。第一序分。第二请分。第三说分。今先序分具如经初。但加普光以为小异。略分为三。初标主时处。二始成下别显三事。三与十佛下。辅翼圆满。二中分三。初别显说时。二于普光下别显说处。处在菩提场东南可三里许熙连河曲。彼河之龙为佛造此今举总摄别。前标国名以本收末。上举场称故。下不动觉树而遍十方。三妙悟下别显主德。亦即示成正觉之相也。准第八会初及深密经等。皆说佛有二十一种功德。升兜率品当广明之。今文有初十句。亦略释耳。十句之中初总余别。总中妙悟皆满者。妙悟晋经名善觉。论经名正觉。良以。梵音云苏含于妙善及正等故。译者随取悟即觉也。双照真俗故称妙悟。备下诸句异于因人。故复称满。别中一二行永绝者。烦恼所知生死涅槃。皆名二行。俱不现前名为永绝。二达无相法者。清净真如名无相法。达者了也。三如来常住大悲。任运利乐。又常安止圣天梵住。故云住于佛住。四所证。能证。及以化用皆等诸佛。五具能治道解脱障故。六所说教法外道不能转故。七行诸世间违顺魔怨不能碍故。八安立教法超言念故。九于三世境若事若理。了达记别无错谬故。具此九别成初总句。同异成坏准思可知。第三辅翼圆满。文分二别。一标数拣定。二叹其胜德前中菩萨拣非凡小。补处明非下位。他方而来非旧众也。言一生者。释有二义。一约化相。谓如弥勒。此复有三。一人中一生。二天上一生。三下降一生。正取天中二。约实报一生。谓于四种变易生死中。唯有末后一种。名无有生死一位所系。此文多约化相耳。二普善下叹德。德虽无量略叹一。普善观察者能观智也。普有二义。一普众同有此德。二普观十境善有三义。一善知相。二善知无相。三善知此二无碍。众生界下。明其所观。皆具上三义。十中初是总句所化众生。次此生何来。由迷法界起于世界。我当令彼住涅槃界净诸业果故。须识心行之病文义之药。令厌世间欣出世间。不尽有为不住无为。上辨横观十法。今竖达三世观涅槃。知已现当证观诸业已现当造果报。已现当受心行已现当发余可类知。亦以六相融之。第二时诸菩萨下。请分中二。先举人标念。后若世尊下。正显问端。然句虽五十问但四十。以第二十句是说意故。此四十问。望第一会有同有异。后二十句全同。前二十句大同小异。又复前后不同。初十句即前第三十海。前会即总说所观深广。此则别说如来依正。以前会中为总故。此会别显信所依故。故前会皆致海言。此中但云刹等。第二十句前名菩萨十海。此列住等行位。前通诸会总显圆融行布因故。此约当分。欲显差别因之相故。后二十句虽则全同前总此别。又前即所信。今辨所成。欲显所信所成体无异故。文句全同。若唯约义亦可分三。谓初十句。问佛德应机无方大用。辨因所依果。次十句。问菩萨行位即果所成因。后二十句。佛果胜德。显因所成果。是则以佛为缘而起于因。还以此因而成于果。是此分之大意也。故论云。多闻熏习。无不从此法身流。无不还证此法身。即其义也。今取文义俱便。大分为二。初十句直尔疑问。后三十句引例请问。义不异前然。所依所成文应互有。但是影略不欲繁辞故。初会直尔兴问。即此中引例。此中引例即彼直问又前但明一重所信故。合三十句果。今为分二段。故间之以因。今初十句先总显请意。后开示下别列所疑。十句依正间问者。正报应机必依刹故。亦表依正无障碍故。五句依者。一刹类。二庄严。三清净。四体性。五成就。上五即前二海。广如四五二品。其佛住等五句即正报大用。一佛身遍住诸刹。佛心常住大悲。二所具功德。及所证法性。三随机说法。四作用威光。五修行得证现成菩提。然此五即前会七海。一即佛海。二即解脱海。三即演说海。四即变化海。五即名号。及寿量海。波罗蜜海。其众生海但是所化故略不举。含诸海中。此之十句下。有言说及现相答。至下当知。第二如十方下。引例请问。文分为三。初十句标彼说意。明其有悲。后三十句。举彼所说显其有智。末后一句结以正请。彼佛既尔。此亦宜然。初中初句总。谓令诸菩萨行愿成就故。余九为别。一上继佛种。二云何继。以救众生故。三云何救。令离惑故。四如何救。知彼根行故。五以何救说法药故。六成何益。一除集谛染。二决道谛疑。三拔苦希望。四证灭爱处故。又成菩萨行具悲智也。具此悲智何所为耶。令佛种不断。佛种不断有何相耶。谓成三德。救护众生成就恩德。永断烦恼成于断德。了知诸行成于智德。诸行有三。一者心行。二所行行。三所了行。谓一切行无常无相。即所了也。云何救护演说诸法。云何永断净诸杂染。永断烦恼种现双亡。除诸杂染谓唯现惑。云何成智。谓永断疑网。智成何益断诸希望。惑除何益灭诸爱著。一切著者。著有著空著行著果。不著诸法正智现前悲救众生佛种不断。是菩萨之要也。诸佛之本意也。所陈诸问。一一皆有斯益。又释。一切菩萨是所成就。云何成就。不断佛种即自成就。救护众生成就于他。云何救护。谓离二障永断烦恼。无烦恼障。了知一切无所知障。以何方便能断二障。谓说诸法此烦恼障。其相云何。谓爱与见。除诸杂染绝爱烦恼。永断疑网绝见烦恼。此所知障。其相云何。谓于境不了有所希望。法执未忘一切生著。今相无不了何所希望。达法性空当何所著。二障既寂二智现前。成菩提涅槃。谓不断佛种则菩萨成就矣。第二说诸菩萨下。举彼所说。文分为二。初十句问因。后二十句问果。今初文有九句。昔云。欠第九十忍一句。又以十信自不成位是住方便摄在住中。故不别问。故仁王经教化品云伏忍圣胎三十人。十信十止十坚心故。信住不分也。有义云。有四义故信不入位。一进退不定故。二杂修十心。无定阶降故。三未随法界修广大行故。四未得法身。显佛种性故。由斯不开十信。则成此会及第三会俱答十住问也。十行第四会答。十回向第五会答。十藏第四会中答。以藏有二义。一收摄义。谓收摄诸行以用回向。故答在回向之前二出生义。以出生地上证智故。问居回向之后。十地第六会答。十愿初地中答。十定十通第七会答。各有自品。十顶一种答文不显。古有多释。一云。准梵网经。说十忍后有心地法门。即此十顶。理亦可通。但彼经说处乃有十一。初无菩提场会。但云方坐千光王座及妙光堂说十世界海。其二三四。与此三四五会处法全同。他化十地次第亦同。而化乐天说十禅定。初禅说十金刚心。二禅说十愿。三禅说十忍。四禅摩醯首罗宫。说我本源莲华藏世界卢舍那佛所说心地法门。不云重会普光及祇园重阁次第。又别难可会通。又此中问因。后更有果问。故彼佛心地。即后如来地等。非十顶也。有云。僧祇品答以准璎珞等觉。别有顶位以因位穷终。今僧祇中说十大数。数中之极故云十顶。彼问虽十答有多数。对上定通。亦非其类故不可也。有云。寿量品答。彼中十重佛土。皆上为下顶极。至贤首佛刹名为十顶。又佛名第二。名此十一世界为上首故。但举此初后十一。即显过百万阿僧祇世界寿量之数。此为标首。首即顶故。然复彼无别问。似有少理。但标此十界将为问端。对十地等甚不相例。今谓。新旧梵本俱无忍问。答中即有故。知彼忍即此顶也。言十顶者。因位终极。十定十通皆等觉位。十忍居后。又得顶名。问中约位终极。故名为顶。答据法门忍受。以智印定故云忍也。非位终极。不具十忍非有十忍。不极因位。二文更显。故十忍品末云。通达此忍门成就无碍智。超过一切众转于无上轮等。既言超过即是顶义。亦犹四善根中忍顶法门。义相类故。不尔忍无别问。空答何为。设欲成十应脱十信。十信虽未成位。亦随法界修广大行。德用殊胜别一会答应有问故。若将十忍已下四品。共答顶问于理无失。俱是等觉之终极故。第二二十句。问所成果。全同初会。于中亦初十句。明内德成满。后十句体相显著。初中如来神力。前会名佛加持。即神力加持故。神通约外用无壅。神力约内有干能。离世间品各有十事。其相自别。言无碍者。谓如来所作无能障碍也。上文名无能摄取等。义皆同也。后十中辩才是语业。智慧是意业。最胜是身业。准前会中。唯欠佛光明之一句。余如前释。其所答文亦如前引出现不思议相海品说。但前总会故引此文。所引之文正答今问。说者宜重引之。三愿佛下结请。请同彼说故致亦言。请分竟。第三说分。于中通下六会。答此所问。准问长科亦为三分。此初三品答所依果问。二问明已下。答所修因问。三从不思议品下。答所成果问。其平等因果。因乃果中之因。果乃此果之用。故属果收。初中分二。先如来现相答。由其念请故。又如来证穷故。后文殊言说答。伴助主故。假言显故。今初分二。一佛现神通。二众海云集。今初。知其心念者。领念请也。现神通者。示相答也。言随类者。有其三义。一随疑者所宜异故。谓或示色令见。以声令闻冥资令晓。皆是现通。以法界身圆明顿现也。二随疑者流类别故。三随疑者所疑异故。谓若疑十信。即见如来足轮放光周乎法界等。若疑十住。则见如来足指放光百刹尘外菩萨集等。如放光一事既尔。余相皆然。故知初会现相遍于九会。此会现通通于一分。结集随义编之作次耳。故下三会。皆有不起觉树之言。第二现神通下。众海云集即现相。答初十句之问。光现佛刹答佛刹问。刹有金色等是刹庄严。既以金成亦答刹体。彼刹菩萨亦刹庄严。菩萨大宝以为严故。亦刹清净纯净。佛刹唯菩萨故。净修梵行是刹成就净土行故。亦刹清净所修净故。此已上答五句依问。兼答五句正报土。各有佛及见如来坐莲华藏。是答佛住。现通放光是答威德。名不动智等是答法性。见佛转法轮是答说法。佛成正觉是答菩提。文虽在下义皆此具。光明觉现即现此故。十方众集即为十段。一一方内文各有八。一远近。二土名。三佛号。四上首。五眷属。六诣佛。七到已致敬。八化座安坐。去此远近皆十刹尘数者。前会为说所信因果深广。故须远集华藏之外十方刹海。今为说于生解因果渐渐增修。故但集娑婆邻次之刹。信行最劣故。复云十。后后渐增至法界品。还集刹海。初不云一直云十者。表无尽故。要刹尘者。比余胜故。为有所表故。分阶级非初信等。不是通方故。结及证成十方齐说。又随迷名外悟处名来。而实佛土本无远近。土皆名色者。表信粗现故。亦表显然可生信故。佛号同智者。有信无智增无明故。信中之智。本觉起故。主同名首者。梵云室利。一名四实一首二胜。三吉祥四德。是以译者前后不同。今通用之以信为首。摄诸位故。次第行中信最胜故。甚难得故。于生死中创发信心。为吉祥故。信能增长智功德等。一切德故。此十菩萨同表信门故。皆名室利。各随一门达一切法。故复有差。次文当释。亦有传云。梵云室利。此云吉祥。室利云首。亦是一理。眷属皆十刹尘者。表一一行摄无尽德故。皆诣佛者。有归向故。余如前会。又下菩萨名等。皆是表法。菩萨表所行之行。本刹表所证之理。佛名表所得之智。今初东方言金色者。心性无染与缘成器。为自体故。本智如空离觉所觉。湛然不动动即是妄。非曰智故。又纵成佛果不异凡故。即本觉智住心真如。菩萨妙德者。慧达佛境。处处文殊由慧拣择。契于本智故分因果。二觉首者。觉心性也。无性不碍随缘。随缘不碍无性无碍智也。不染而染染而不染。俱难了知为妙色也。三财首者。法财教化即灭闇智。了众生空如莲不著。四宝首者。真俗无违可珍贵故。善知业果不犯威仪。性相无违。唯一乘旨。是为唯嗅瞻卜华矣。五德首。了达如来应现说法之功德故。即是明于法相。又了佛德心明白也。若有此智。如青莲华最为第一。六目首。福田照导如目将身。平等福田。为究竟智。是最可重故云金色。佛为福田以佛为境故。同上文殊依金色界。七精进首。正教甚深必在精进。能策万行为最胜智。圆明可贵故。复云宝。八法首。法门虽多必在正行。于法能行方得自在。得般若之坚利。为金刚色。九智首。佛之助道虽无量门。智为上首能净万行。故云梵智。智净体净犹若玻璃明彻无染。十贤首。前佛后佛一道清净。由自性善故称曰贤。能知此贤是观察力。观察本性常平等故。又十佛相望不动是体。余皆是用。十菩萨相望。文殊为总。余皆是别。以总导别故。九菩萨不离妙德。以前后流例略为此释。惟虚己而求之。不信此理。甚深法门于我何预


大方广佛华严经疏卷第十二
大方广佛华严经疏卷第十三

　　　　唐清凉山大华严寺沙门澄观撰


第二尔时文殊下。辨言说答。就文分四。一叹众希奇。二诸佛子下。牒问总叹。三何以故下。征叹总释。四诸佛子如来下。广显难思。今初也。前众疑问。佛令文殊答者。以文殊示居此土生有十征来自他方。体含万德降魔制外通辨难思。化满尘方用周三际。道成先劫已称龙种尊王。现证菩提。复曰摩尼宝积。实为三世佛母。岂独释过之师影响而来。一切咸见故。其说也。何不待请敬同佛故。何不待告承佛神力。佛意许故。众既念请佛方现相。非夫尊极大士。安得理契潜通。故上以光示普贤。此乃冥加妙德。若尔普贤云何定后更请。表说所信甚深细故。何不入定以果从因同于信故。余如上说。何故无加。以无定故。又承佛神力是冥加故。叹众希有者。略有五义。感应悬隔难一遇故。德行内充总称叹故。以名表法甚希有故。创起信行未曾有故。此一众会即是等空法界会故。二牒问中脱于刹体。佛出现者。即前威德也。阿云无也。耨多罗上也。三者正也。藐者等也。又三遍也。菩提觉也。谓道不可加曰无上也。无邪委知为正遍也。三征释中。征上难思言也。下释云。能感之机差别无边。如来普应周于法界。广难思也。下结文具显。又随宜说法意趣难思。又等法界者。举一说法等余多门。门不可尽量等法界。法门难思。第四广显难思文二。先总显多端。二随门别显。今初也。举娑婆为首。略显十种差别多端。准下结通。实通法界。十句不出三业。一身为总相现十法界不同。故云种种。二名以召实。次下广辨。三金银等色不同。三十二相等异。四形有长短三尺丈六。乃至无边。五寿命限量。或无量劫。或不满百年。下至朝现暮寂。六处。谓化处染净等殊。七根。谓眼等随感现异。八生处。有刹利等别。九依语之用随方言音施设非一故。十观察者。周旋顾盻以应群机。又观存亡安危。可不智照诸境示有多端。下结意云。令诸众生各称己分。而自知见得调伏耳。第二诸佛子下。随门别显。文分为三。初终此品辨身名差别。答上佛住之问近广种种身等八句。以色相等皆属身故。二四谛品。辨言教遍周。答佛所说法问。近广种种语业。三光明觉品。明光轮穷照。答上威德法性菩提三问。近广种种观察。其五句依报。但有现相答。广在前会故。今初广上名者。然圣人无名为物立称。若就德以立德无边涯。若随机立名等众生界。虽复多种皆为随宜生善灭恶见理而立。海印顿现不应生著也。文中分四。一娑婆之内自有百亿。二娑婆邻近。即百亿之外。三类通一切。谓尽十方。四释差别所由。由随物故。初中分三。初此四洲。二四洲之邻十界。三总结娑婆。今初亦三。初标处。次列名。后结数。他皆仿此。举四洲者。昔云意取阎浮言总意别。余三天下佛不出故。然虽不出。除北俱卢余容有往。下并准之。一切义成即悉达也。无事不成就故。圆满月者。惑断智圆恩荫清凉故。师子吼者。名决定说。释迦牟尼者。释迦云能。能仁种故。牟尼云寂默。契寂理故。第七仙者。七佛之末故。若取贤劫当第四仙。即喻也无欲染故。毗卢遮那。广如前释。瞿昙氏者。唯约姓也。此云地主。以从劫初代代相承。为转轮王故。然上云释迦。乃是族望。此即姓望故。智论第二云。释迦牟尼姓瞿昙。故佛名经亦然。沙门此云息恶。无恶不息故。复称大。最胜者圣中极故。德无加故。导师者。引导众生离险难故。于生死海示众宝故。然名含多义。略释此十恐文繁博。余但随难解之。二此四天下东下。此洲之邻十界。即为十段。其善护等。皆四洲之通称也。今初东方断言论者。证离言故。无能说过故。南云帝释者。为天人主能称物心故。西云水天者。水善利万物天光净故。北方医罗跋那者。具云医湿弗罗跋那。医湿弗。自在也。罗跋那者。声也。即圆音自在耳。上云盛火者。盛火焚薪不择林木。佛智利物无拣贤愚。问余圣教说。大轮围内平布百亿。上即诸天下安地狱。如何此说上下皆有四洲。答此教所说事随理融。随说法处即是当中。纵极上际旁至大轮围山。亦有十方互为主伴。以融为眷属。本敷非多。十方界融亦准于此。因此略说娑婆融通。改非改相略有其五。一约事常定。如小乘说。二随心见异。若身子梵王。三就佛而言本非净秽。四随法回转如上主伴互为。五潜入微尘。如前会说。若通论余净土更有五义。谓诸刹相入义。相即义。一具一切义。广陕自在义。帝网重叠义。并如前后诸文所说。三诸佛子此娑婆下。总结娑婆。二诸佛子此下。彰娑婆邻近十方。亦为十段。密训唯九者。勘晋经开晓意下阙一闻慧。南方唯二旧经。则具。乃是新本脱漏。准前后例不应独此便略。西北方名有十一者。独此有余不成文体。此中专念法。应即是前所脱闻慧。亦是梵本之漏。注者误安贝叶耳。下方云帝释弓者。如来念定之弓。以明利箭能射业惑阿修罗故。然旧云法命主意。取帝释以法教命为天主故。今云其弓但一事耳。若作宫室字。以处取人大同晋本。第三诸佛子如娑婆下。类通一切。准四谛品。更有举此例余十方亦如娑婆。互为主伴。第四如世尊下。释差别所由。此有二意。一自既由于差别名言等。而得成就。今还仿古以差别熟他。二昔菩萨时随机调物。今时出世称本立名。如昔教众生令空妄境。今成正觉为立超境界名。他皆仿此故而得成熟之言通自他也

　　四圣谛品第八

释此一品。五门分别。初来意者。此品广前种种语业。即答前佛说法问。亦远答前会佛演说海之一问故。既知佛可归。次知法可仰。上名随物立。今法逐机差故次来也。二释名中。言四圣谛者。圣者正也。无漏正法得在心故。谛有二义。一者谛实。二者审谛。言谛实者。此约境辨。谓如所说相不舍离故。真实故。决定故。谓世出世二种因果。必无虚妄不可差失。言审谛者。此就智明。圣智观彼审不虚故。凡夫虽有苦集。而不审实不得称谛。无倒圣智审知境故。故名圣谛。故瑜伽九十五云。由二缘故名谛。一法性故。二胜解故。愚夫有初无后圣具二故。偏说圣谛。四谓苦集灭道。总云四圣谛。带数释也。性相云何。逼迫名苦。即有漏色心增长名集。即业烦恼。寂静名灭。谓即涅槃。出离名道。谓止观等。此约相说通大小乘。智论云。小乘三是有相灭是无相。大乘四谛皆是无相。涅槃云。解苦无苦名苦圣谛。谓达四缘生故。空则超筌悟旨成大。又涅槃云。凡夫有苦而无谛。二乘有苦有苦谛。而无真实。菩萨无苦有谛。而有真实。谓若苦即谛。三涂之苦岂即谛也。二乘虽审知之。而不达法空不见真实。又二乘虽知苦相。不知无量相。故大经云。苦有无量相。非诸声闻缘觉所知。瑜伽说苦。有一百一十。然此经中。虽彰名异即表义殊。以名必召实故。是无量四谛义也。约一界一谛即有十千。娑婆四谛有四百亿十千名义。而文义包博言含性相。又究此四。非唯但空便为真实。今了阴入皆如无苦可舍。无明尘劳即是菩提。无集可断。生死即涅槃无灭可证。边邪皆中正。无道可修。无苦无集即无世间。无灭无道即无出世间。不取不舍同一实谛。故斯一品。有作无作有量无量。皆在其中。准下第五地中。复以十重观察。至下当明。三宗趣者。以无边谛海随根随义。立名不同。遍空世界以此为宗。务在益物调生为趣。又上二皆宗发生净信为趣。四解妨难。问既彰佛语业答说法问。佛所说法多门。何以唯陈四谛。答以名虽在小义通大小事理具足。谓苦集二谛是世间因果。所知所断无改易故。灭道二谛出世间因果。所证所修事决定故。知断证修能运众生。到彼岸故。世界有异此独无改。况无量无作何义不收。是故约此以显差别。又为破计引机故。谓演彼声闻四谛局法。令亡所执。引入一乘无边谛海故。约此辨。何以四谛皆带苦言。谓苦灭圣谛等。然谓生苦之集故。云苦集。尽苦之灭名为苦灭。至苦灭之道名苦灭道。不得单言苦道。以道非生苦不同集故。又非灭苦不同灭故。能证苦灭故云苦灭道。五正释文。一品分二。先标告。二诸佛子下正释。于中分四。初娑婆谛名。二邻次十界。三类通一切。四主伴无穷。然此望前品略于单说四洲就初二中。一一方内文各有二。一别列谛名。二结数辨意。然其立名或有因从果称果籍因名。约事约理或总或别。如文当知。初娑婆中列内四谛。即为四别。一苦云罪者摧也。谓摧坏色心故。二逼迫者。不可意境逼迫身心也。此二总显。三变异者。坏苦也。攀缘者。追求苦也。聚者。五盛阴苦也。刺者。从喻立名。如刺未拔。依根者。由苦能生一切恶也。虚诳者。于下苦中能生乐想也。痈疮处者。此喻二苦。有痈疮处性自是苦。此如五阴苦。若加手等。触苦上加苦是苦苦也。愚夫行者。行苦也。愚人所行故。如以睫毛置掌不觉。若置眼内为苦不安。愚夫不觉行苦如掌内之毛。而复以苦反欲舍苦。皆愚夫行也。二集中初二通显。谓有业惑者。系缚三界灭坏善根。次二别显烦恼。余多通业惑。三苦灭中。无诤者。烦恼为诤故。体真实者。非唯惑灭而已。实乃法身常住为灭谛之义故。次云住自性也。谓本来灭故。四苦灭道谛云十藏者。谓信闻等如十藏品说。二结云四百亿十千者。准望前名号。一四洲有十千。今一四天下一谛。亦有十千。四谛历于百亿。故有四百亿个十千。随众生心下。显差别之意也。第二辨十方谛名。一密训即东方界也。苦名分析悉无力者。推之于缘无实物也。形状物者。有形皆苦也。集中病源者。谓有攀缘故。灭云一分者。惑由妄起故。分数尘沙理不可分故称一分。道言上行者。所之在灭。言观方者。谓观四谛也。更有四方如十定品。二最胜世界者。即是南方前名丰溢。丰溢是正翻最胜。乃义译耳。苦名有势力者。生老病死犹四山临。人世虽贤豪力无与竞。集名非己物者。己本性净妄惑何预。灭名义中义者。事善有义灭理尤胜。义中义也。道名烧然。以智慧火烧烦恼故。三西方离垢世界苦名有无数者。三际无涯故。集名增长者。从惑生惑业故。灭名称会者。以事之灭称会理灭故。破印者。世之阴苦若蜡印印泥印坏文成。此阴才灭彼阴续生。今云破印永不生也。道名诸有边者。照实即生死可尽也。故中论云。真法及说者听者难得故。是故则生死非有边无边。谓三事难得故非有边。难得者。容有得义。得则生死有边。受寄全者。业寄于集暂受还亡。业寄于道永不可失。四北方丰溢世界者。丰溢自南方界名。前品此方名为丰乐。梵云微部地(田夷切)丰乐得旨。译者不审二名相参耳。苦名有海分者。二十五有各一分也。数所成者。数体即集集所成故。集名分数者。无一理以贯之则惑业万差矣。攫噬者。攫搏也。噬啮也。集之损害犹恶禽兽也。灭名无所修者。修已极故。道名无量寿者。谓证灭永常。今因标果称。五东北方摄取世界。苦名地狱性者。未入忍来常有堕性。根本空者。约性以说。同净名五受阴洞达空故。集中由妄惑故。爱见罗刹横相执取。妄体本空故。无可取故。中论云虚诳妄取者是中何所取。佛说如是法欲以示空义。灭道俱名离言者。灭性离言。道令言离故。六东南绕益世界苦名如贼者。五盛阴苦劫害我故。集名无力者。于出生死无有力能。善法治之不复相拒故。灭名舍因者。无为无因而体是果菩提之道望此亦因独寂灭涅槃得称果果。故曰舍因。道名一切印无不审决故。印义后说。七西南鲜少世界苦名邪行者。体非正道是行性故。集名广地生大苦树故。宅主即无明也。灭名绝行处者。心路绝故。道名广大路者。先圣后贤游之而不厌故。八西北欢喜界中苦谛阙一者。晋译少出生唐译少失利。集名无底者。烦恼深故。非习道学浮沉而不已。灭名破依止。身与烦恼互为依止。展转无穷唯证灭理方能永破。道名广大性者无不在故。九下方关钥世界。苦名我所成者。我见有故。集名我心即我见爱。灭名觉分者。所觉处故。道名入义者。能入灭谛第一义故。十上方振音世界苦名匿疵。身为惑病所藏处故。傲慢者。慢以生苦为业。果取因名。染著性者。性令染故。如乐受坏苦谁谓苦耶。駃流者。刹那性故即行苦也。不可乐者。苦苦也。覆藏者。藏苦因故。乐藏坏苦故。不苦不乐藏行苦故。速灭者。流转苦也。难调者。谁不欲舍莫之能出。不惮疲苦方能调之。集名至后边者。不断无穷故。门者入苦趣故。灭名不可取取则不灭也。小之则无内不容一物也。大之则无外法界性也。道名难敌对者。有惑必破不为惑破故。犹明能灭闇。故无闇而不灭。闇不灭明何能相敌。第三诸佛子下。类通一切。初举娑婆以类东方。后举东方以类余九。第四如娑婆下。显主伴无尽。文中初举此例彼。谓娑婆为主。有密训等尽空世界皆为伴。后彼一切下以彼类此。则知密训等尽空世界为主。摄伴亦尔。则无尽无尽耳。此犹约娑婆同类世界而说。以结数中同百亿故。余树形等异类世界。彼一一类皆遍空法界。是则重重无尽无尽。非此所说也。如是皆为调伏众生

　　光明觉品第九(入第十三经)

解此一品略以五门。初来意中自有其十。一为答前所依果问故。然古德对前二品已答二问。此品正答三问。谓长行放光答佛威德。见成正觉答成菩提。文殊说偈正答佛法性问。今更一解。谓长行但现相答。已如前说。偈中具答三问谓初五答菩提。次一答威德。后四答法性。二为广名号品总标多端故。正广种种观察是意业故。三者即说十信之体性故。如下三会将说正位。皆有偈赞此其类也。四显实遍故。但所说有二。一佛二法。佛有二。一身二名。法亦有二。一权二实。前但佛名遍此显身遍。四谛即实之权遍。此品显即权之实遍故。五现验故。上二云遍众未目睹。今光示遍相故。六显总遍故。前但名谛别遍。今此一会即遍法界。一一皆悉同时同处同众同说同遍故。七显圆遍故。谓前显差别。一切方能遍一切。今显无差别。一切即圆融遍一切故。八与下经为其则故。谓下结经通云。遍一切者。皆如此辨以如来一乘圆教。于须弥山等一类世界。施化分齐皆若此故。九示前神通相故。上云现通。如何现耶。一会不动遍法界故。十为显理事俱无障碍。令舍执从法故。此意虽通在文遍显。有上诸义故此品来也。第二释者名。一开二合。初开者。光明体也。觉者。用也。此二各二。谓光有身智二光。觉有觉知觉悟。又光有能照所照。觉有能觉所觉。如来放身光照事法界。令菩萨觉知见事无碍。文殊演智光双照事理。令众觉悟法之性相。二合者。良以事理俱融唯一无碍境。故得一事即遍无边。而不坏本相。身智无二。唯一无碍光故。涅槃经琉璃光菩萨处云。光明者。名为智慧。知悟不殊。唯一平等觉悟之心。知无事非理故。又此二光不异觉境。此三圆融唯无碍之法界。虽平等绝相不坏光明之觉。品中辨此故以为名。若从开释。光明之觉光明有觉之用。通依主有财。若从合说。光明即觉可持业也。第三宗趣者。以身智二光无碍觉悟为宗。令物生信为趣。又释名并是品宗来意尽为意趣。第四解疑妨。问此足轮光何时放耶。若说名谛意如何。佛刹菩萨众数并同名号。如前已放前何不说。答是前名号品放。但前二品明文殊此会说法不俟光照。今辨百亿刹中。乃至遍法界说故。须光以显示其所来。菩萨即前菩萨。故并全同。次有妨云。光照百亿百亿何不照此释云。此为主故。若彼为主则说彼照。又疑云。下光既穷法界。金色更在何许。当刹当刹有本会处。皆去十刹主伴遍故。第五释文。大分为二。初如来放光。二照此下。光至分齐今初。足下放者。表信四义。一自下而上信最初故。二最卑微故。三为行本故。智度论第九云。足下放光者。身得住处皆由于足。四显信该果海已满足故。轮义亦然。圆无缺故。言百亿光者。以遍法界所照之刹皆百亿故。第二光至分齐者。此中光照大数约其现文。且有二十六节。前九别名。后十七同辨。即为十段。若据实义应有等法界无尽之节。节节有偈。中上本经必应广说。然非多度放光。亦非一度放光。次第照于多节。唯一放光。同时顿照尽空世界。但为言不并彰说有前后。随机心现节节各见。则如来光明节节而照。金色文殊节节而至。乃至法界各见亦尔。在佛文殊节节皆遍。如月普照百川各见。若法界机顿见。前来诸类所见信会既尔。住行等会同遍亦然。十段之中文各有二。皆长行。佛以身光照现事境。令众目睹。偈颂文殊智光赞述事理。令众悟入。十段依答文三。初五答菩提即分为五。初一总显菩提超情。二通显菩提因果。三显八相菩提。四显菩提体性。五体菩提之因。今初长行中二。先照本界染净。二如此处下。现自法会普遍之相。前中三。初总标分齐。二百亿阎浮下。别显所照。三其中下。类结明显。今初言三千大千者。俱舍论云。四大洲日月苏迷卢欲天梵世各一千。名一小千界。此小千千倍说名一中千。此千倍大千。皆同一成坏。梵世谓即初禅。故云同一成坏。以三度积故曰三千。略去小中举其末后。故云大千。长阿含十八。杂阿含十六。正理三十一。及瑜伽智论杂集显扬。亦不殊此。有云然显扬第一明三千世界三灾所坏。故知初禅小千。二禅中千。三禅大千。若金光明直至非想。皆云百亿意在遍诸天。故此经文中。但至色顶约无色无处故。今依二经。二别显所照中。初现人中。二现八相。三现诸天。初中阎浮提者。新云赡部。俱舍云。阿耨达池岸有树名赡部。因以名洲。提者。此云洲也。东弗婆提者。此云胜身。身胜余洲故。西衢耶尼。此云牛货。以牛货易故。北郁单越。此云胜生。以定寿千岁衣食自然故。大海者。即外咸海也。百亿轮围者。一四天下一小铁围故。中者有千。大者唯一。皆云百亿者。此方黄帝算法数有三等。谓上中下。下等数法十十变之。中等百百变之。上等倍倍变之。今此三千。若以小数计有万亿。今约中数。从千已上百百变之。则有百亿。故唐三藏译为百亿俱胝。测公深密记第六云。俱胝相传释有三种。一者十万。二者百万。三者千万。由此三千以俱胝数。或至百数。或至千数。或至百千。唐三藏译是千万也。故至百数。又依俱舍译洛叉为亿。此译俱胝为亿故。下光照一亿十亿等。梵本皆云俱胝。总由俱胝之数不同故也。二现八相中文有五相受生含三。佛成道后始放光明。却现初生及后涅槃者。约微细门融三世故。亦非能照是报所照是化。以放光身在摩竭故。此经报化融故。大菩萨等化处见报。下位之机报处见化。二不并故。能照所照唯是一佛。显佛自在超思议故。三百亿须弥下。现诸天中举须弥者。二天所依故。二现自法会中二。先现本会。此是一会遍一切处。非是多处各别有会。乃至法界亦如是遍。此圆融法非思之境。二悉以佛神力下。现新集众。言佛神力者。亦即是前各随其类现神通也。文有四段谓总显列名。刹号佛名皆同名号品中。但增百亿为异耳。偈文分二。先彰说人后显偈辞。今初。言一切处文殊者。略申三义。一约当节。如初节中。百亿佛前有百亿文殊。为一切也。各各皆说当节之偈。故文皆云各于佛所。二一文殊从一处东来。即从一切处东来。至一法会。即至一切法会故。虽东来而即一切处。以是法界即体之用身故。三约表法。文殊乃是不动智之妙用。触境斯了。六根三业尽是文殊。实相体周万像森罗无非般若。何有一处非文殊哉。下九节中皆有二段。仿此可知。二正显偈辞。然释此偈有通有别。通者此明菩提超情。别谓显前光中所见之事。于中又二。一约境。谓融前所照显理法故。二约观。谓令大众泯绝诸见。于所照事不生执取。然观资理成理由观显故。通而释之。即明菩提超情。大分为二。初一反显余九顺释。今初。反显违理之失。谓菩提体德超绝一切。佛地论明佛非漏非无漏。亦应于世非著非无著。今乃见佛。内离诸漏外不著世。则有漏可离有世不著。取舍未亡此见违理。故非道眼。证道眼者。无分别故。余偈顺显见理之益。皆上三句观相。下句观益。于中九偈各是一义。且分为四。初六观佛。次一趣求。次一观生。后一了法。初中初偈正显佛菩提性本来自空。称此而知则无上失。体谓真性。相谓德相。并性无所有竟何所离。本无有著谁为无著。如是知者。名为正解。修习明了斯为正行。下句观益。言疾作佛者约文殊门情尽理现。即名作佛。约普贤门信终圆收。约行布说则不见此理。成佛未期他皆仿此。次一偈依正等。观佛菩提性依正无二故。亦显光所照处以明离见。谓上半于前所见世界。令离妄动。知真法界不应动故。次句例前八相。佛身亦同。平等不动而了故。成胜智。次偈佛法等观了同体故。二念岂生一亦不存。得难思果。次偈生佛等观言身即众生。以梵本中云佛及我故。我即行人之身称理普周。云平等住。平等则无能所故曰无住。我即法性。更不证入法性无性。复何所入。如是知者旷世难逢故。般若文殊分云。若知我性即知无法。若知无法即无境界。若无境界即无所依。若无所依即无所住也。又本会即住无所住。新集则入无所入。问若皆平等。云何分别有三宝耶。智论答云。平等即是三宝。谓平等即法宝。法宝即是佛以未得法不名佛故。得平等法。分别有须菩提等。次偈会通平等。谓上来主伴依正不离五蕴。五蕴性空即是平等。有相差别总名为数。即同无为故非数法。离数超世成寂静果。次偈拂上出世。谓真出世者。超越入出不碍照知。故成光耀又上第三偈佛即是法。第四偈法即是众。第五偈明是三宝皆无为相。此偈与虚空等。二有一偈。趣求者。以上虽离见而知。犹恐带寂故。上半劝求。次句又观性离。谓了回向心本自不生。是离相回向也。离相求佛得名称果。三次一偈。所见众生亦皆称真。故无生坏知无众生。是无上道故。下经云。无上摩诃萨远离众生想。末后一偈知法。即成前法会周遍所由。上半标门。即十玄门中。一多相容不同门也。次一句释所由。即十种所由中缘起相由门也。并如义分齐中。谓一与多互相生起。且一依多起。则一是所起而无力也。多是能起故有力也。以多有力能摄一。以一无力。入于多。是故此一恒在多中。多依一起准上知之。是则此多恒在一中也。以俱有力及俱无力。各不并故。无彼不相在也。以一有力一无力不相违故。有此恒相在也。缘起法界理数常尔。称斯而见何所畏哉。由此缘起成前平等。由前平等成此缘起。文理昭然不许事事无碍。恐未著深思。第二重光照十方各十佛土者。是娑婆邻次之十刹也十偈通显菩提因果。分三。初偈菩提之因。次五菩提果用。后四令物思齐。今初上半所为。谓无明造业爱能润业。故生死无穷。如泥中刺不觉其伤。如疮中刺为其所毒。下半能为。即从痴有爱。菩萨悲生非大菩提莫之能拔。无此悲智非佛法故。次五菩提果用中。初偈悲智双满。智见诸法悲以转授。普见通于性相故。离二边谓真故无有俗故无无。真故无有则虽无而有。俗故无无则虽有而无。虽有而无则不累于有。虽无而有则不滞于无。不滞于无则断灭见息。不存于有则常著冰消。俱不俱等何由而有。诸边都寂故云皆离。次一美往因行。次一慈力降魔。次一智断致用。后一法鼓警机文相并显。后四令物思齐者。斯即佛因。能如是行得诸佛道。四偈显四种行。一游刹无著。谓不坏其相故能普游。了刹性空故于有无著。二念佛生喜。上半所念法身显故。如空永常。解脱累亡如空清净。下半能念忆持明记。故喜生愿足。三亡苦济物。四护法轻身文并可知。第三重光照百界。偈中显佛八相菩提。十偈分二。初偈标德充满。后九别广调生。今初。谓了俗即真故。如幻本虚真不碍俗。故达诸法相性相无碍。是真通达。无二碍著则转依心净。大悲同体故。调伏众生则三德备矣。故能摄化。后九中即悲愿自在调伏普周。虽数越尘沙略。论其九。皆言或见者。然有多义。一或多机异处各感见。二或同处。各见。三或异时别见。四或同时异见。五或同时异处见。六或同处异时见。七或异时异处见。八或同时同处见。九或一人于同异交互时处。见多人所见。十或一人于同异俱时处。见一切人所见。以是普眼机故。然佛不分身无思普现也。一初生时身如夜月皎镜可观智犹满月清凉照物。故云永作。二行七步时显其具德。三顾眄时观方现笑。四师子吼时说我独尊。五出家时解缚修寂六坐道场时障尽德圆。七转法轮时因悲度物。八显神道时调彼难调。九示入涅槃不妨神用。又下二句亦总结前九。皆是神通并有深意。如第八会。第四重光照千界。颂中显菩提体性。十颂分三。初偈双具悲智为菩提体。次四三德内圆。后五即体悲用。今初上半智深下。半悲济。次四偈中一叹菩提永绝。二我德。谓二我之见必因于身。今观于身若我即阴。我即生灭。若我异阴以何相知。故但妄情曾未暂有。既无有我谁是我所。我我所空身从何有。无身之身显法身德。二显解脱般若德。涅槃二十五云。贪嗔痴心永断灭故心善解脱。于一切法知无障碍。故慧善解脱。涅槃略有一百八句。以显深广。言明行者。即般若德。若作明行足释即禅慧德。瑜伽三十八云。明谓三明。行诸止观二品。涅槃十六又云。明者三明。一菩萨明。二佛明。三无明明。菩萨明者。即是般若波罗蜜。佛明者。即是佛眼。无明明者。即毕竟空。然皆般若因果理智异耳。足有二义一脚足义约因。二圆足义约果。此文略无。无数下。显其离过非有为故。无数超下位故。无等岂是因明能求其过。因明立量依世俗分别定有定无。故曰世间。今体绝有无。故彼莫能过也。如说佛声非定有故。不同外道立常。从法性生离造作故。不同菩萨所立无常。三科皆尔。岂将佛德判属无常。诸因量者。谓诸因诸量。及自他共等三种比量。比量虽有三支。五分因是量主故曰因量。三一偈叹佛超绝三科德。蕴者聚义。谓是有为生死果相。界者种族义。谓是爱著生死因相。处者生门义。谓诸识内外缘相。然不离色心。俱舍论云。愚根乐三故说蕴处界三。蕴等有二。一者有漏是世数法佛非此成。二是无漏则佛非无因。灭无常色等获常色等故。如来妙色常安隐故。四叹佛超离根境德。境智双寂契彼性空。根尘两亡内外解脱。亦常照内外脱于无知。空尚不存妄从何起。又上四偈初一法身故常二无过故乐。三数不能成。故自在称我。四解脱故净。后五即体悲用中。初偈不动普应德。上半不动下半普应。二我永亡称性不动。智周法界何有去来。次偈动寂无二德。三句入寂一句起用。一相是表所谓无相。无二是遮体不可分。又无二者。非对有说无也。观无始终故心不增减。三轮之化云无量神力。次偈。无染了机。次偈度心平等。后偈无生现生智契非有。悲心遍生随机引之。令归常寂。第五重光照十千界。颂中明等菩提因行文有十行。皆三句辨相。一句劝修。虽皆作业而展转深细略分为五初一大悲下。救业不求自利。故云永出人天。次四修智上攀业。一信二乐三念四学。又初一长时修常信不转故。次一殷重修志乐不退故。清凉慧者。无惑热故。次偈无间修不暂断故。后偈无余修常遍学故。三有一偈。内照业观。身实相者。如净名观佛前际不来等。又如法华不颠倒等。中论法品云。诸法实相者。心行言语断无生亦无灭。寂灭如涅槃即上半也。又云。诸佛或说我或说于无我。诸法实相中无我无非我。即下半也。又离我者。超凡夫。离无我者。超二乘故能悲济。然我无我通有四句。一唯有我。二唯无我。三者双辨。即生死无我涅槃有我。四双非上二互形夺故。四一偈等观业。大悲同体所以等观。见真息妄不起分别。妄尽契如名入真实。五后三偈大用业。初偈神足通。后二法智通。于中初一知土。法性土为非色。余皆为色。此二融即皆悉委知。后一知佛。又十展转者。初悲欲救生当云何救。信乐近佛。乐其何法。乐佛功德。佛以功德成其身故。空乐何益。当念念修学。学他不如自观。自观不及物我齐致。入真滞寂当起大用。用何所为当拟。穷十方界入诸佛海。第六重照百千界。即第二答佛威德问。威德约身故。前五法身后五智身。前中分二。初一拣迷。谓以威德则自在炽盛。色相则端严吉祥。种族则名称尊贵。虽是薄伽而见从外来。取相乖于最胜故。为倒见犹眼有病故。见外空华执内为外。谓空为有。后四示悟显最胜法。初偈明如来色相无边故。起情莫测。无边有二。一深故随一一相称真无边。二广故。谓具十莲华藏尘数之相。次偈释上二义。前半释深相。即无相故。后半释广无相之相故。广复有二。一无限因成。二应机普现。谓色无定色。若金刚之合朱紫形无定形。犹光影之任修短相无定相。似明镜之对妍媸故随乐皆见。三一偈明所证超情。以成前义。前半正显。谓欲言其有体相寂灭。欲言其无色相无边。故止言显妙唯智方契故。心虑叵量理圆言偏故。言说莫及。后半重释。谓应缘非不合。住体非和合。又缘起修成非不合。契真相尽非和合。又缘即非缘故非和合。非缘即缘故非不合。合相离故无诸相非合亦离体寂灭也。四有一偈明能证超绝。结归佛身。上来体性寂灭遣有。身相具足遣无。非合不合遣俱有无。而复谓佛是非有非无。还成戏论。中论云。戏论破慧眼是皆不见佛。故次遣之。谓妄惑不生故非蕴聚。起心则生便成戏论。决定见者。不随境相名自在力。有无不能累其神。故无畏也。非言行处为绝言道。后五智身中。初知解脱智。谓外身非业系。内心无取著。为皆解脱。常契等理故云正念。又内脱二障外用无羁。此明自住。下四大用自在展转相释。初一以寂照智利生。意净寂也。光明照也。净故无著。明故智周。故能大作佛事。次一云何利生。谓变化智自在。上半一多无碍。下半随器普现。次偈明一多所从。以无生智随物而感。谓一身多身但由众生分别心起故。无积无从其犹并安千器数步而千月不同。一道澄江万里而一月孤映。情隔则法身成异。心通而玄旨必均。云云自他于佛何预。后偈复拂前迹。谓即前分别之器。亦无所有。妄见之身。岂当可得。此法是佛所知当依此理见佛。此后二句兼通结上。第七重光照十方百万世界。此下四段答法性问。佛以功德为法性故。即分为四。初一总显内外包摄德。二方便干能德。三大悲救摄德。四因果圆遍德。今初。偈中分二。前五叹佛法难思。后五示入方便。今初分三。初三直就佛明。次一对机以辨。后一约法以明。今初。初一句所缘。及一切种智清净。于所缘所知中。无碍智自在转故。次句所依清净。烦恼习气永无余故。三一切种心清净。一切善根皆积集故。四具大悲故。五无忧喜之离染安住舍故。故无所著。六恶想都绝不依止名闻利养故。七八二句。体虽叵量具相好故称叹。九智光遍觉离倒名净。身光可知十永害习气故。十一住正念故。离边常明记故不动。亦是成上智光所观故。结云佛智。又此一偈即四无所畏。光明即正觉。清净即出苦。涤累漏尽及与障道无畏。不动即无畏之义。外难不能倾故。不堕胜负二边故。是无畏智。二一偈对机以辨中。身心离分别者。含于二意。一约佛。以三业随智慧行等故。二约机。即知上功德。而能身心无分别者。则得无疑无滞益。三有一偈约法以显。虽法界遍转。无性寂灭故无所转。假以言宣云方便说。其能转智即十力智。后五示入方便者。上来说佛不离功德菩提。上所说法。不离教义次第令入。初偈令念菩提。初句善决性相。次二句契理绝想。以生分别想即戏论故。具斯二义为念菩提故。大般若云。觉法自性离诸分别同菩提故。又心绝动摇言亡戏论。又瑜伽九十五有六种戏论故名为诸。次偈随教。上二句了法亡言。次句得旨方名随顺。次偈入佛功德。上二句双存一多相别故。次句双泯相形夺故。一因于多有多中应有一。多因于一有。一中应有多。今多中无一一无从矣。一中无多多无从矣。故二俱舍也。而性相融通入一即是入多。名普入也。然一多相依互为本末。通有四义。一相成义。则一多俱立。以互相持有力俱存也。即初二句二相害义。形夺两亡以相依故各无性也。即二俱舍是。三互存义。以此持彼不坏彼而在此。彼持此亦尔。故上文云。一中解无量等是。四互泯义。以此持彼彼相尽而唯此。以彼持此此相尽而唯彼故。下文云。知一即多多复即一是也。诸文各据一义。故不相违矣。复总收之以为十义。一孤标独立。二双现同时。三两相俱亡四自在无碍。五去来不动六无力相持。七彼此无知。八力用交彻。九自性非有。十究竟离言。次偈入佛菩提依正皆寂。故无所依智契于斯。故无分别。后偈知法义上。明生土皆寂不可言异。依正两殊不可云一。第八重光照一亿界。前云百万。今十倍于前。即千万为一亿也。十偈叹佛权实双行方便干能。然方便之言略有三意。一以因中十种加行方便之力。修成佛果自在之德。二但是差别之用皆名方便。其无碍慧无若干故。三即实之权起用自在。故名方便。今文具三。皆三句辨相。一句结名。初偈即礼起用为方便。然有六义。一智超下位。二证法无边。三解脱有海。四具上三义到涅槃岸。五寿兼真应。六身光无涯皆佛功德。二叹寂照方便。初句横照。次句竖穷。次句即寂照而无思。故难思也。三叹佛事理无碍方便。初二句有无无碍。次一句定散无碍。四叹佛修无修方便。初句善穷性相。次句无念勤修乐于解脱。释修涅槃。离不平者。释前正念。以不见生死为杂染。涅槃为清净。此二无差为真寂灭。五叹回向方便。初二句趣如法界。是回向实际。余皆回向菩提。次句回向众生。住如化物故为方便。六证知方便。初句随顺证入。次句知而无障。次句知遍趣行即利生法。即知即证为自在修也。七寂用方便。初句寂。次句用。次句寂用无碍。为无住涅槃。凡小难到。八时数方便可知。九难思方便。初句了生灭。刹那一期皆悉了知。次十一字了相即众生体。不出三界九地。下二界是色。无色界非色。二界八地皆名为想。无想天为非想。有顶非想非非想。悉了知者。能了兼了其性即是无生。此是无边之境故难思也。上二偈但了差别即是方便。十无比方便。初二句知相。上句竖穷下句横摄。次句知性此二不二故。无比即为方便也。第九重光照十亿界。叹佛大悲救生德。十偈多以第四句为结。于中分三。初偈总标行海已圆而能普化。次八别显化类不同。后一总结悲智周遍。初中初句无余修。广谓遍受大谓极苦。次句长时无间。次句功行已圆。极恶难度已能度故。云何能度。谓师子吼。师子吼者。名决定说。定说一切众生皆有佛性。度一阐提。定说无我度诸外道。定说欲苦不净。以度波旬。定说如来常乐我净。度诸声闻。定说大悲以度缘觉。定说如来无碍大智。以度菩萨。故云普化众生次八别中云何普化。初化痴爱众生。前半所救。如人堕海五事难出。一水深。二波迅。三迷闇。四虫执。五忧迫失力。众生欲海流转亦尔。此中爱有二义。一已得无厌深广如海。二于未得处无足如流。痴亦二义。一迷不见过。二妄见有德。结网自缠。五由前痴爱招大忧苦。次句举古佛已行。亡身为物故曰至人。后句立誓当作。二度著欲众生。上半所救。放逸者。著欲缘也。著五欲欲事也。不实分别欲因也。受众苦欲果也。未得已失皆受大苦。正得亦苦横生乐想。况当受三涂故云众苦。次句受教自修。后句立誓转化。三救著我众生。前半所救著我为因受生死果。未证无我浩无边际。次句救方。说二无我唯佛有之。四救恶趣众生。三句所救。谓无善可恃。显唯恶业及惑病因招三恶趣。展转复起三毒之过。因果俱烧末句救方。但净其心因亡果丧。五救邪见众生。前半所救。上句明因迷四真谛。惑现境故。次句起见。邪见翳理即为闇宅。后半能救之方。六救著有众生。前半所救。三有深广总喻于海。漂至人天还溺恶趣。未遇如来多成难处。希求不已故名为忧。未有对治故无涯畔。具上诸失故不可处。后半能救可知。七救无明众生。前半所救。由本住无明故。不见无住之本。迷理惑事狂走于生死之中。后半能救。佛既授法正念即升也。八救险道众生。前半所救。人天报危临堕恶趣。名为险道。能救可知。后一偈总结者。前半结有教证之智。能导无缘之悲。次句结有同体之悲。能遍十方六道。后句结于所救不越群迷。第十重光照十方。总结无尽。长行分二。先明世界数量。略有十七渐穷法界。后明彼诸世界所有皆现。十颂明因果圆遍德。于中分二。前四示佛因果遍说。后六劝物顺行。今初。初一偈因圆果满。彰有说因。初三句三达因圆。后句十力果满。次一偈大用外彰。正明说法周遍可知。后二对因辨果。初一偈遍因初可为因。三句皆果法供养佛故于法顺知。普为众生故。能遍用。斯即等流名相似果。晋经云。正心供养。明是法供养也。后一偈深因故能速证。初二句六度自利。谓供佛是檀意。柔兼戒。从初至末是进策也。次句利他兼方便等。二行既圆则佛果朝夕。故云速成。后六偈观物顺行。佛昔如是行今得说法果令物行之亦得斯果初一偈求法行。二说法行。三听法行。四有三偈破相行今初。初句离过。胜他名利名为异情。次二句显德。一句满福。一句圆智。又无异者。于一切法都无所求。若此之求则见真法身也。二说法行。前半说法益物。义利者。令众生得离恶摄善故。此世他世益故。世出世益故。福德智慧益故。上四对皆先义后利。后半若无说无示同佛说也。三听法行兼显法轮之体。初句教法。次句即教成行。无有一文一法非菩提因。岂止三十七品。次句悟理拣去随文。后句理无废兴。故常见佛果也。后三破相行。初一正明后二转释今初。初三句。反显金容焕目而非形。安可以相取。后句正显法性超乎视听。唯可虚己而求。后二转释云何不见。前偈以妄喻真。众生妄惑尚不可穷。诸佛契真如何见尽。后偈复转释。云虽遍十方不可定取。如刹遍空有其四义。一多刹满空。二体无来去。三不妨成坏。四无别所依。佛身遍空亦具四义。一顿遍多刹。二恒不去来。三应有出没。四体用无依。是故佛身亦不可以遍空而取耳。上来三品。答初十句所依果问竟


大方广佛华严经疏卷第十三
大方广佛华严经疏卷第十四

　　　　唐清凉山大华严寺沙门澄观撰


　　菩萨问明品第十

释此一品亦有四门。初来意中有通有别。通谓上来三品。已答十句生解所依。此下正答主解因果。故次来也。生解因中先答十住。住揽信成。将答所成。先辨能成。又正答十信故下三品来也。后别者。三品明信有解行德。解为二本此品先来。二释品者。菩萨是人问明是法。遮果表因故云菩萨。问即是难。明即是答。然问有二种。一泛尔相问。梵云必理车。二者难问。谓以理征诘。梵云钵罗室囊。即今品意也。答亦有二。一但依问酬报曰答。二若俱为解释旁兼异义。美言赞述令理显焕曰明。即今品意也。明亦破闇。能除问者之疑闇故。今文殊九首互为明难。递作砧椎。研核教理以悟群生。故以名也。又长行明起于问。偈颂明解于问故曰问明。不云答者。欲以明兼于问故。问有二义故得称明。一问中征责诘难理尽。使答者亡言。此至明之问也。二以问中进退诘理令现使答者易释。故以为明。又明即法明。以十菩萨问出十种法明。故曰问明。虽诸义不同。皆菩萨之问明。依主释也。三宗趣者。亦先通后别通复二义。一通分宗。二通会宗。并如会初。二别明此品。有其二义。一望当品以十甚深为宗。依成观解为趣。二望后二品。则以甚深观解为宗。成后行德为趣。第四释文。此下至菩萨住处。明生解之因。配十句问。如前问中依文次第。且分为六。初此下三品明未信令信。二第三会已信令解。三第四会已解令行。四第五会已行令起愿。五第六会已起愿令证入。六十定品至住处品。已证入令等佛。今初三品即为三别。此品明正解理观。次品明随缘愿行。贤首品明德用该收。就初分二。先问答显理。后示相结通。前中以十菩萨各主一门显十甚深。即为十段。一缘起甚深。二教化甚深。三业果甚深。四说法甚深五福田甚深。六正教甚深。七正行甚深。八正助甚深。九一道甚深。十佛境甚深。此十甚深次第。云何缘起深理。总该诸法观解之要。故首明之。众生迷此故须教化。违化顺化有善恶业。欲知此业由说法成。然说法成善唯佛福田。既说顺田须持圣教。教在勤行。行须正道助道。助必有正殊涂同归。得一道者。当趣佛境故为此次。又此十种亦可配于十信。但不次耳。文殊佛境即当信心。文殊主信故。佛境即所信。故约发心次第信居其初。约所信终极最居其后。亦明十心不必次故。勤首即进心。财首为念心。明四念故。觉首定心。能观心性为上定故。智首则慧心。慧为上首兼己庄严故有十度。法首即不退心。如说修行得不退故。宝首即戒心。三聚无缺如宝珠故。业果甚深戒所招故。德首即护法心。说法甚深是所护故。目首即愿心福田等一由愿异故。目能将身如愿导行故。贤首即回向心以归一道。即回向真如。一身一智等。即是佛果。文云。如本趣菩提。所有回向心等。以是圆融十法故。各兼多义。又亦摄十信之十德。恐繁不叙。且为十甚深解。然有二义。一约行。二约法。言约行者。文殊发问九菩萨答。明妙慧通于众行。九菩萨问文殊为答。明众行成于妙慧。言约法者。初九显差别义。后一显差别同归佛境。此二不二成信中之观解。文中十段。皆先问后答。又先起明问后解问明。今初。问中二。先彰问答之主。问觉首者。彼得此门故。缘起深义不觉则流转故。二佛子心性下。正显问端。略启五门。一问所为。二述问意。三定所问。四会相违。五释本文。初所为者。有二义故。最初问之。一拂异见。二显深理。拂见有三。一令诸菩萨知法从缘异外道见。二知从心现舍二乘见。三但心性起不同权教。二显深理者。令诸菩萨于此实义发深信解。起行证真始终皆实。故问斯义。起信论云。有法能起摩诃衍信根。是故应说。所言法者。谓众生心。依一心法。有真如门及生灭门。彼论依此生净信故。二述问意者。谓明心性是一。云何见有报类种种。若性随事异则失真谛。若事随性一则坏俗谛。设彼救言报类差别自由业等熏识变现不关心性故无相违者。为遮此救故重难云。业不知心等。谓心业五依各无自性。自性向无何能相知。而生诸法。既离真性各无自立。明此皆依心性而起。心性既一事。应不多。事法既多性应非一。此是本末相违难。亦是理事相违。亦一异相违。亦真妄相违。三拣定所问者。准此问意。离如来藏不许八识能所熏等。别有自体能生诸法。唯如来藏是所依生。亦不可言八识无二类。故名心性一以能生种种非相违故。亦非第八而为性一。熏成种种非相违故。心性之言非第八故。答中既言。法性本无生。示现而有生。法性即是真如异名。正与报事相违故成难耳。文殊欲显实教之理。故以心性而为难本。欲令觉首以法性示生决定而答海会同证。楞伽密严皆广说故。四会相违者。问若尔瑜伽等中。异熟赖耶从业惑种办体而生。非如来藏随缘所成。如何会释。答瑜伽等中。对于凡小约就权教随相假说。楞伽密严对大菩萨。依于实教尽理而说。既机有大小法有浅深。教有权实故不相违。故密严云。佛说如来藏以为阿赖耶。恶慧不能知藏即赖耶识。此明守权拒实诃为恶慧。又彼经云。如来清净藏世间阿赖耶。如金与指环展转无差别。楞伽中真识现识。如泥团与微尘非异非不异。金庄严具亦复如是。皆此义也。又彼经云。如来藏为无始恶习所熏。名为藏识。又入楞伽云。如来藏名阿赖耶识。而与无明七识共俱。又起信论云。不生不灭与生灭和合。非一非异名阿赖耶识。又如达磨经颂云。无始时来界为诸法等依。摄论等就初教释云。界者因义。即种子识。宝性论翻此颂云。此性无始时等。彼论就实教释云。性者。谓如来藏性。如圣者胜鬘经说。依如来藏故有生死。依如来藏故有涅槃。以此等文。故知两宗不同。浅深可见。又唯识等。亦说真如是识实性。但后释者。定言不变失于随缘。过归后辈耳。五释文者。文分三别。初心性是一者。立宗案定。二云何下。设相违难。三业不知心下。结成前难。今初。谓心之性故。是如来藏也。又心即性故。是自性清净心也。又妄心之性无性之性。空如来藏也。真心之性实性之性。不空如来藏也。皆平等无二故云一也。第二设难中二。先总显相违。谓心性既一。云何而有五趣诸根总别报殊。故云种种。不同二所谓下。别示相违。有十事五对。一约总报明趣有善恶。善谓人天恶谓三涂。下四对皆约别报。于中二。谓于前善恶趣中。各根有满缺。谓眼等内根。三于满缺中各生有同异。谓四生不同胜劣处异。四于上同异生处。各貌有妍媸。五于上妍媸各受有苦乐。上之五对前前皆具后后。后后必带前前。展转异同成多差别。故云种种不同。心性是一其义安在。第三结成前难中。此文意稍难见。略为二解。一依古德作遮救重难。如前第二问意中辨。二直结成前难。且依此释文。自有三意。由前难意亦有三故。一直问所以故。今结云。非但本性是一。我细推现事各不相知。既有种种何缘不相知。既不相知谁教种种。若谓业令种种业不知心。若谓心令种种心不知业。一一观察未知种种之所由也。二者怀疑故结云既不相知。为是一性为是种种。三作相违难。结云一性随于种种即失真谛。种种随于一性即失俗谛。今见种种又不相知。此二互乖云何并立。已知大意。次正释文。亦有十事五对。略为二解。一通二别。通谓总观前来总别二报。于中初一对。就先业因约能所依以难。然有二意。一约本识。谓业是能依心是所依。离所无能故云业不知心。离能无所故云心不知业。以各无体用不能相成。既各不相知谁生种种。下并准之。二约第六识。业是所造心是能造。并皆速灭起时不言我起。灭时不言我灭。何能有体而得相生成种种耶。第二对约得报果时难能所受。谓受是报因。即名言种为业所引。受所受报。离报无受故云受不知报。离受无报故云报不知受。以并无体故准前应知。三约名言因就能所依难。谓前能受报因。依心无体故无相知。余义同前。四约因缘就亲疏相假难。谓所引名言种为因。能引业为缘。相待相夺各无自性。如不自生等准之。五约境智相对相见虚无难。谓境是心变境不知心。心托境生心不知境。以无境外心能取心外境。是故心境虚妄不相知也。第二别观者。以初二对结趣善恶。趣善恶者。正由业熏。受总报故。二复以第二及第三对。结受生同异初对以名言种对所生处。次对以名言种对能依本识。三复以第三及第四对。结苦乐不同及端正丑陋。初对观现受时。次对观苦乐因及彼妍媸。皆由缘令异。谓损益因成苦乐果。以嗔忍因成妍媸果。四复以第四及第五对。结诸根满缺亦有满业因缘有损他益他之异。故成内六处满缺之果。又由内根有满缺故。于分别位了境不同。并皆无性各不相知既不相知谁令种种。第二时觉首下。答中二。初一偈赞问许说。上半赞问。谓自究深旨。一向为他仁心弘益也。次句许说分齐称性说故。后句劝听。言同意别故令谛受。后十偈正答。答势纵横具答三重问意。且分为二。前五答前释成之中。以何因缘而不相知。用此释成答前难故。首而明之。后五正答前难。令初分二。先一法说。后四喻况。今初意云。特由从缘种种。故不相知也。即此偈上半出因。下半结归本宗。后四即为同喻量。云眼等是有法。定不相知故是宗法。因云从缘无体用故。同喻云如河中水。河水无体用河水不相知。眼等无体用眼等不相知。若以缘起相由门释者初句因缘相假互皆无力。次句果法含虚故无体性。至下喻中别当释之。是故虚妄缘起略有三义。一由互相依各无体用故。不相知。二由依此无知无性。方有缘起。三由此妄法各无所有故。令无性真理恒常显现。现文但有初后二意。言诸法者。非唯举前十事五对。亦该一切有为法也。果从因生果无体性。因由果立因无体性因无体性何有感果之用。果无体性岂有酬因之能。又互相待故无力也。以他为自故无体也。下半结中是故者。是前体用俱无故。故彼一切法。各各不相知也。第二喻况。略有二意。一以此四喻通释诸法不相知言。二别对前文诸不相知。兼通前设难。今初以四大为喻。然各上三句喻况。下句法合。然此四喻各显一义。一依水有流注。二依火焰起灭。三依风有动作。四依地有任持。法中四者。一依真妄相续。二依真妄起灭。三妄用依真起。四妄为真所持。然此法喻一一各有三义。一唯就能依。二依所依。三唯所依。今初喻中。唯就能依者流也。然此流注有十义不相知。而成流注。一前流不自流。由后流排故。流则前流无自性故不知后。二后流虽排前而不到于前流。故亦不相知。三后流不自流。由前流引故。流则后流无自性。故不能知前。四前流虽引后而不至后故亦不相知。五能排与所引无二。故不相知。六能引与所排。无二故不相知。七能排与所排亦无二。故不相知。八能引与所引。亦无二故不相知。九能排与能引不得俱。故不相知。十所排与所引亦不得俱。故不相知。是则前后互不相至。名无自性。只由如此无知无性。方有流注则不流而流也。肇公云。江河竞注而不流。即其义也。然上云前后者。通于二义。一生灭前后。谓前灭后生互相引排。二此彼前后即前波后波。小乘亦说当处生灭。无容从此转至余方。而不知无性缘起之义耳。二依所依者。谓前流后流各皆依水。悉无自体不能相知。然不坏流相故说水流。三唯所依者。流既总无但唯是水。前水后水无二性故。无可相知。是则本无有流而说流也。二法中三义者。一流喻能依妄法。二妄依真立。三妄尽唯真。初中妄缘起法似互相藉。各不能相到。悉无自性故无相知。是则有而非有也。二依所依者。谓此妄法各各自虚。含真方立。何有体用能相知相成。即由此无知无成含真故有。是则非有而为有也。三唯所依者。谓能依妄法迥无体用。唯有真心挺然显现。既无彼此何有相知。正由此义。妄法有即非有。以非有为有。复说真性隐即非隐以非隐为隐。此上三意即三种答。答上三种问思之。何故以水喻真心者。以水有十义同真性故。一水体澄清喻。自性清净心。二得泥成浊。喻净心不染而染。三虽浊不失净性。喻净心染而不染。四若澄泥净现。喻真心惑尽性现。五遇冷成水而有硬用。喻如来藏与无明合成本识用。六虽成硬用而不失软性。喻即事恒真。七暖融成软。喻本识还净。八随风波动不改静性。喻如来藏随无明风波浪起灭。而不变自不生灭性。九随地高下排引流注。而不动自性。喻真心随缘流注。而性常湛然。十随器方圆而不失自性。喻真如性普遍诸有为法。而不失自性。略辨十义少分似真故。多以水为喻。此义见文虽似不具。而大通众经。第二依火焰起灭喻中。三义同前。初唯焰者。谓焰起灭有其二义。一前焰谢灭引起后焰。后焰无体而不能知前焰。前焰已灭复无所知。是故各各皆不相知。二前焰若未灭。亦依前引无体故无能知。后焰未生故无所知。是故彼亦各不相知。妄法亦尔。刹那生灭不能自立。谓已灭未生无物可知。生已则灭无体可知。是故皆无所有也。斯则流金烁石而不热也。二依所依者。谓彼火焰。即由于此无体无用不相知。故而有起灭虚妄之相。是则揽非有而为有也。妄法亦尔。依此无所依之真理方是妄法。是亦非有为有也。三唯所依者。推起灭之焰体用俱无。无焰之理挺然显现。是则无妄法之有。有妄法之无。湛然显现。遂令缘起之相相无不尽。无性之理理无不现。上三义中。亦如次喻答前三问也。下二喻准知。第三依风有动作喻妄用依真起。三义同前。一唯动者。离所动之物。风之动相了不可得。无可相知。妄法亦尔。离所依真体。不可得故无相知。斯则旋岚偃岳而常静也。二依所依者。谓风不能自动。要依物现动。动无自体可以知物。物不自动随风无体。不能知风。法中能依妄法要依真立。无体知真。真随妄隐无相知妄。三唯所依者。谓风鼓于物动唯物动。风相皆尽。无可相知。妄法作用自本性空。唯所依真挺然显现。是故妄法全尽。而不灭真性。全隐而恒露。能所熏等法本自尔。思之可见。第四依地有任持者。喻妄为真所持。三义同前。初地界因依有二种义。一约自类。二约异类。前中从金刚际上至地面。皆上依下下持上。展转因依而得安住。然上能依皆离所无体。而能知下。然下能持皆亦离所无体。可令知上。又上上能依彻至于下。无下可相知。下下能持彻至于上。无上可相知。是故若依若持相无不尽。所现妄法当知亦尔。必粗依细。谓苦报依于业业依无明。造无明依。所造展转无体。无物可相知。斯则厚载万物而不仁也。肇公亦曰。乾坤倒覆无谓不静也。二约异类者。如下文地轮依水轮。水轮依风轮。风轮依虚空。虚空无所依。准此妄境依妄心。妄心依本识。本识依如来藏。如来藏无所依。是故若离如来藏。余诸妄法。各互相依无体能相知。是则妄法无不皆尽。二依所依者。地界正由各无自性。而得存立。向若有体则不相依。不相依故不得有法。是故揽此无性以成彼法。法合可知。三唯所依者。谓揽无性成彼法者。是则彼法无不皆尽。而未曾不灭。唯无性理而独现前。余义同前。上通答释成前难竟。第二别对诸不相知及通前难者。初水流转喻。前二对不相知。答趣善恶难。以善恶趣流转体故。二大火喻。第二三对不相知。答前诸根受生。如火依薪有生灭故。次以长风喻前因缘。答前好丑。遇物鼓扇现诸相故。次以地界亦喻因缘。答前苦乐。展转因依以轻重故。又喻前境智答前诸根。随种所生根等异故。上来总别并答释成中。以何因缘各不相知竟。第二五偈答前设难。文分为三。初三偈正答前难。次一偈释成前义。第三一偈。拂迹入玄。今初先明大意。次正释文。今初前问有三重。今此三偈。一一具答上之三间。谓第一直耳。问云。既有种种何缘得不相知。前五偈答竟。既不相知何缘种种。答有四因。一妄分别故。二诸识熏习故。三由无性不相知故。四真如随缘故。初偈具二三。余二各一义。然此四因但是一致。谓由妄分别为缘。令真如不守自性。随缘成有诸识。熏习展转无穷。若达妄源成净缘起。诸宗各取并不离象。受一非余斯为偏见。上第二疑云。为是种种为是一性。今答云。常种种常一性。第三难云一性随于种种则失真谛。种种随于一性则坏俗谛。今答云。此二互相成立。岂当相乖。性非事外曾何乖乎种种。种种性空。曾何乖乎一性。由无方有。一性能成种种。缘生故空。种种能成一性。是以缘起之法总有四义。一缘生故有。即妄心分别有。及诸识熏习是也。二缘生故空。即上云。诸法无作用亦无有体性。是故彼一切。各各不相知是也。三无性故有。论云以有空义故。一切法得成。经云。从无住本立一切法。即上随缘是也。四无性故空。即一切空无性是也。是以无性缘生故空。则非无见断见之空。为真空也。无性缘生故有。则非常见有见之有。是幻有也。幻有即是不有有。真空即是不空空。不空空故名不真空。不有有故名非实有。非空非有是中道义。又开此空有。各有二义。一真空必尽幻有。以若不尽幻有非真空故。二真空必成幻有。以若碍幻有非真空故。二幻有二义者。一幻有必覆真空。以空隐有现故。二幻有必不碍真空以幻有必自尽令真空彻现故。文殊各以初义致难。觉首各以后义而答。以初二义空有异故。以后二义空有相成故。然此二不二。谓有非有无二。为一幻有。空非空无二为一真空。又非空与有无二为一幻有。空与非有无二为一真空。又幻有与真空无二。为一味法界。即中道义。离相离性无障无碍无分别法门。思以准之。复次性有二义。一者有义。二者空义。复有二义。一者不变。二者随缘。以有义故。说二空所显即法性本无生也。以空义故。说依他无性即是圆成。即各不相知。以有义故说于不变。以空义故说于随缘。此二不二。随缘即是不变。不变故能随缘。若唯不变性何预于法。若但随缘岂称真性。故随其流处有种种异。而其本味停留雪山。又若性离于法则成断灭。法离于性则本无今有。又法若即性性常应常。性若即法法灭应灭。故二相成非常非断。此二相夺故。说非有非空。为中道义。苟得其会不惑百家异说。愿诸学者虚己求宗。次正释文。且第一偈答三问者。初答何因种种。此具二意。一以八识熏习而成故。初句五识次句心。是本识集起义故。意通六七。七谓审思量故。六谓意之识故。了别义故。偈文窄故不立识言。亦诸情摄。此从别义。通则八识皆得心意识名。诸情根者。通于八种。类非一故。五依色根。六依第七。七八互依。又第七识为染污根。第八又为诸识通依。云诸情根。言以此者。以上八识。为能所熏展转为因。而常流转。无别我人故云无能转者。又识外无法亦为无者。二明由不相知方成种种。上半出种种。以此者。以前不相知故。举体性空方成流转。即此八识各无体性故。无实我法而为其主。向若有性不可熏变。安得流转。次遣疑者。以虚妄中有二义故。一虚转。二无转故。常种种常一性也。次答难者。虚转故俗不异真而俗相立。无转故真不异俗而真体存。故互不相违也。第二偈亦答三问。初明真如随缘故成种种者。答所以也。初句印上心性是一是不变义。次句答上云何见有种种。是随缘义。唯心变现全揽真性。生非实生故云示现。下二句印上业不知心等者。以是随缘不失自性义故。是以诸趣种种了不可得。生即无生无能现者。性不动故。无所现者妄法虚故。次遣疑者。常生常无生。上半即无生之生业果宛然。故胜鬘云。不染而染难可了知。下半生即无生真性湛然。故胜鬘云。染而不染难可了知。又法性本无生。不空如来藏也。此中无能现。空如来藏也。答第三难者。此中无能现性非性也。亦无所现物相非相也。又示现而有生。性不违相。亦无所现物。相不违性无二为二。二即无二无碍圆融岂有乖耶。言法性者。法谓差别依正等法。性谓彼法所依体性。即法之性故名为法性。又性以不变为义。即此可轨亦名为法。此则性即法故名为法性。此二义并约不变释也。又即一切法各无性。故名为法性。即随缘之性法即性也。本有二义。一约不变。本谓源本。本来不生随缘故生。二约随缘有此法来本自不生非待灭无。即示现生时本不生故。故下云无能现也。第三偈答三问者。初答所以者。上三句种种即一心性。亦印前文殊不相知等。下句出因。由妄分别故有种种。正答前问。此复二意。一上二句依他起也。次句圆成实也。后句遍计性也。由遍计故能起依他。依他无性即圆成实。故唯识云。依他起自性分别缘所生。圆成实于彼常远离前性。故此与依他非异非不异。二者上二句因缘所生法也。次句我说即是空也。后句亦为是假名。此二不二是中道义。又妄心分别有者。情计谓有。然有即不有故云一切空无性。常有常空。是即万物之自虚。岂待宰割以求通哉。又前偈从本起末。末不异本。此偈摄末归本。本不碍末岂相乖耶。第二一偈释成前义。然有二义。一者云何得知无性。以法眼观称性非倒。成净缘起。当知此理甚为决定。二者前偈诃其见有种种。是妄分别。此不应依。此偈印其观察无性各不相知。斯为法眼固应依止。即依智不依识也。第三一偈拂迹入玄者。谓前法性无生。一切皆空实也。示现有生。眼等差别非实也。妄心分别有妄也。如理观察。非妄也。以妄为缘生世间流转。以如理观成出世间非倒法眼。皆是名言而无真实。何者。如言取故。又欲言其实而复示生。欲言不实体性即空。欲言是妄妄不可得。欲言非妄。能令流转。欲言世间即涅槃相。欲言出世无世可出。则染净两亡。是以物不即名以就实。名不即物而履真。然则实理独静于言教之外。岂文言之能辨哉。故但假说。是以什公云。唯忘言者可与道合。虚怀者可与理通。冥心者可与真一。遗智者可与圣同耳。又后三偈。亦如次明三无性观。又此五偈合前四喻。初以流转合水漂流。次颂合火。火本无生随缘生故。次颂合风风即空无。因见物动妄谓有故。次颂合地。法眼见理无分别故。后一总显令亡言故。又前五偈是印成答。次四出所以答。后一夺令亡言。文殊一问以含多意。觉首纵答体势无方。逆顺研穷以显深致。幸诸学者不咎文繁。第二教化甚深。先问中二。初标告。告财首者。彼得此法财益生门故。二正问中二。初立宗。众生即非众生。彼此同许。亦可蹑前觉首八识皆空。二云何下设难。谓众生既空佛云何化。若佛不见生空则无大智。便成谤佛。若见空而化岂不违空。空有相违进退何据。于中先明十随。辨所化差别。后明三轮显能化不同。今初一随根生熟时。如是时中堪如是化。又此句为总。谓随何寿命时等。下九为别。各有二义谓随其寿命修短而化。又以无命者法而教化之身二义者。谓随其所受何等类身而受化故。又宜以观身空寂等而得度者。以彼化故余准此知。故下答中多说后意。行谓三业善恶。解谓识解差别。言论者。国俗教诲。此六多约未发心前。后四多约发趣已去。心乐者。有所欣求。方便者。随所进趣。思惟者。依法求义。观察者。如说修学。二于如是下能化差别。先牒十随。后现三业。教化调伏通于语意。为以十随化故。众生非空耶。为以众生空故。十随虚设耶。第二财首答中。准诸深经及此偈文。略有四意。一佛见众生本来自空非断空故。不碍随化。偈云。诸法空无我众报随业生故。二佛知众生不能自知真空。故悲以随化。偈云。随解取众相颠倒不如实故。三随化即空。不异众生空故。二不相乖。偈云。此是乐寂灭多闻者境界故。四融上诸义。良以揽空为众生。生与非生唯一味故。不增不减经云。即此法身流转五道。名曰众生。法身即众生。众生即法身。法身众生义一名异。以斯义故。佛见众生举体自尽。本是法身不须更化。大智现前见于法身随缘即众生。故大悲摄化。今以寂灭非无之众生。恒不异真而成立故。是不动真际无化而化。以随缘非有之法身。恒不异事而显现。故不坏假名化即无化。所化既空有不二。能化亦悲智不殊。不碍有而观空。方能入理。不动真而随化方能究竟化他。众生不知此理。故流转无穷。今令众生悟如斯法。是则真实随化。非直十随不违空理。亦由此十方契真空故。净名云。当为众生说如斯法。是即真实慈也。十颂分二。初一举法劝听。上半以人显法。已含答意。上句体深下句用广。即闻之寂则闻无所闻。故无众生。大经亦云。若知如来常不说法。是名具足多闻。即寂多闻则善解药病。不碍随化。下二句许说劝听。后九颂别答前问。文势多舍略为二释。一者一一别答。谓初三答随身。次一随命。三一颂答随观察。四一颂答随行及方便。五一颂答随心乐及解。六一颂答随言论。七一颂答随思惟时通此九。二谓依前五随答后四随。亦时通于九。今依此消文。文分为六。初三颂教。依随何身时。随其心乐修其方便。思惟观察。此四遍于五段。二有一颂依命时。三二颂依行时。四一颂依解时。五一颂依言论时。六一颂教离二取。通结上文。今初三颂。若著我时作界分别观。分别观身皆无我故。若爱染身时作念处观。观于内身及心法故。总相而言即二空观。初一我空。次一法空。后一类通一切。今初。上半即寻思观。观于内身四大五蕴若即若离。寻求主者。不可得故下半观益。如实知于假我则有。计实我无。次偈观身实相法无我观。上半谛了身空。谓揽缘假立来无所从故。本无住处缘尽谢灭。去无所至无停积处。虚假似立实无所住。下半观益。后偈类通以身观身。既明见自身二我皆空。则知万法皆是虚妄。此观亦寂故不起心。若作念处释者。内身拣于外器及他身故。念处有二。一通二别。通则身等皆无我等。别则观法无我。今是通也。复有二种。一小二大。此中是大。观身性相同虚空故。空无二我。谁是我言已兼二我。次偈观受不在内外中间故无方所。后偈观心及法。不得善法及不善法故。云知法虚妄心如幻故。不起分别。又别则身受不同。通则受等皆身。是故三偈皆致身言。前问意云。众生既空。云何如来随其身化。今释意云。以彼不知身本空寂。教如是观故。说如来随众生身而教化也。下皆准之。二一颂令于寿命思惟观察。命谓命根。能令色心连持。故名为命。寿谓寿限即命根体。实谓由业种力。引一期报众同分体。住时分限假立寿命。从业缘起起即无起。业尽便灭灭无所灭。本无主者。况刹那生灭实无自性。喻以火轮。谓旋火速转不见始终。生灭遄流宁知本际。又薪火不续识钝谓轮。命实迁流妄谓相续。又轮资火有命假心明。待他而成固无自体。三二偈令依行时。思惟观察。成四种观。一无常观。二空观。三无我观。四无相观。于中初偈略标其四。一切有者三有也。亦一切有为。然无常等经论异说。今且依辨中边论。以三性释之。初无常三者。约遍计名无性无常。以性常无故。约依他起名生灭无常。有起尽故。约圆成实名垢净无常。位转变故。空亦有三。一无性空。性非有故。二异性空。与妄所执自性异故。三自性空。二空所显为自性故。无我亦三。一无相无我。我相无故。二异相无我。与妄所执我相异故。三自相无我。无我所显为自相故。无相亦三。一相都无故。二相无实故。三无妄相故。然皆融摄则此宗意。而偈正意多约前二性辨。后一偈略显二观。上半明空观。报从业生。如梦从思起不实故空。下半明无常观。由上不实故念念无常。前即过去已灭事显例后现未当灭不殊。四一偈依解令入唯识。量观境即心变。故心为主。然此唯识略有二分。一相二见。今随其见分之解。取其相分之相。心外取故为颠倒也。五一偈依言论时令寻伺名等入如实观。谓了名等唯意言分别。无别名等。意即意识分别。言即名言。名言既唯意之分别。名下之义亦无别体。故所言论以兼名义。既随分别则妄计意流。尚未了唯心安入法性。若能如是自觉通达。是入唯识之方便也。即复此心无相可得。妄想不生便入法性。上约心乖。体非不即。又不入者。妄想体虚无可入故。六一偈通结。亦近结次前二偈。能缘所缘即见相也。又观一切法。唯是意言未能除遣。此境亦为能所也。以此为方便得入唯心。种种法出生者。此相见二分。由无始数习有种种法相似生谓能缘心生。则种种境生所缘境起则种种心起。起法必灭。安得暂停。若了相无相生无有生名了种种。则了唯心。若了无性心境两亡。则住无分别自觉智境。不动法界名入法性。故末后偈结上诸观。令亡观相也。佛如是化应如是知。幻人化幻皆无化化也。第三业果甚深。问中亦二。初标能所问人。以事中显理是可贵。故问宝首也。二一切下。正显问端中三。初举法按定。谓诸众生身但四大。假名四大无主身亦无我。安有我所。彼此同许以为按定。二云何下。正设疑难。能造能受是谓为我。所造所受即是我所。以无我故无能造受。谁令苦乐。无我所故无所造受。何以现见而有苦等十事五对。一苦乐者约粗相说。三涂为苦人天为乐。二就苦中各有妍媸。三于其乐中有内身外境。四通于苦乐受中。若时若事皆有多少。此上皆约生报。前生作故。五现作现受名现报。隔一生去受名为后报。三然法界下结难。谓二无我理即真法界。真法界中。定无善恶。未知苦乐从何而生。此问所以也。为无我故无我所耶。为有所受亦有我耶。此致疑也。以圣言量及正理量违于现量。如何可通结成难也。第二答意云。达体业亡迷真业起。报因业起何须我耶。业报揽缘虚无自体。故无我所。由法无我非断灭故。业果不亡斯乃正理。圣教所明不违现事。法若定有不可造受。便违正理。在文分二。初一法说余九喻况。今初。上半约俗谛缘生。即业报相属。答前现见。次句胜义。即空印其按定。此二不二故不相违。无所有言该上业果。则亦无我所。后句是圣教量。智论第二云。有业亦有果。无作业果者。此第一甚深是诸佛所说。下九喻显。通相而明。喻于业果从缘无性不坏事相。别彰喻意喻各不同。初三颂喻业报无性不坏虚相。次一偈喻无造受者。三一偈喻性一相殊。后四喻体无来处。初中初偈双喻业果皆真心现。虽无实体而相不同。次偈喻能生因缘相虚。后偈喻所生业果无实。今初。若法相宗唯以本识为镜。今依法性宗亦以如来藏性而为明镜。然有二义。一随境界质现业缘影故。合云业性亦如是。二随业缘质现果影像故。前偈云。随其所行业如是果报生。二文影略。共显业果似有无体。合云业者。谓善恶等三性者。通性及相。谓此业体以无性之法。而为其性。不失业果之相。而为其性。由无性故。能成业果。由不坏相方显真空。故中论云。虽空亦不断。虽有而不常。业果亦不失。是名佛所说。不失业果。方显中道。又如镜现秽像。非直不污镜。净亦乃由此。显镜逾净如来藏。现生死业果亦然。非直不损真性平等。亦乃由此知如来藏自性恒净也。此有四位。一能现位。复有二义。一由真净故现染。二由真净故不为污。二所现位亦有二义。一由相虚故不能污。二由相虚故虚相现。三相对位亦有二义。一由分明现染方显性净。二由性本恒净令染妄现。四真净虚染镕融一味无碍圆融。思之。此约染净门。以但有所现即为染故。更约喻中。以一异门释。谓一镜是定一门。二所现染净妍媸。等殊是定异门。染净虽虚不能相摄。故是异也。镜现染处不异现净。故是一也。三像不异镜。是非异义。镜外无像故。镜不异像。是非一义。正现像时去像亦失镜故。上二即非一非异门。四像虽即镜而不坏像。镜虽即像而不碍镜。是亦一亦异门也。二田种生芽。喻能生者田喻业缘也。种子喻于识种因也。此二相待。无性故不相知。由不相知方能生。于后有苦芽。故云自然能出生也。亦本识为田名言为种。三幻师现幻喻。喻所生者。若幻色喻报。则幻师喻业。若幻色喻业。则幻师喻业因。以业亦缘生同报无体。而幻相不亡故。中论内。以化复现化喻业果俱空。若幻唯喻报业则不空。四衢以喻四识住。造业处故。二机关出声。喻无造受者。机关缘造体虚无人。喻业从缘故。无造者。从机出声尤更非实。喻报因业起安有受人。夫无我者。因对我无。既无有我何有非我。著无我者亦是倒故。三出[穀-禾+卵]音别。喻性一相殊者。如鸟在[穀-禾+卵]含声未吐喻业同一性。出[穀-禾+卵]声别。犹感报无差。然鸡子之中终无凤响。业虽无性善恶冥熏。四有四偈。喻体无来处。皆从缘来即无来故。然亦不同。初一喻因含于果故无来处。次偈果酬于因故无所从。此二喻内异熟业果也。次偈转轮王七宝。喻外增上业果也。后偈喻无漏业果无漏智火。焚荡有漏智因漏发故。亦无来业果寂然。方依幻住。第四说法甚深。亦可名应现甚深。问及答中通三业故。以说法化胜故。从此立名。先问中初总标告问。德首者显佛德故。二正显问端中三。初举法按定。谓佛证一味法界彼此共许。二云何下正设疑难。谓证悟既一说现乃多。为一耶多耶。偏取互妨。并立相违。就法即体用相违。约佛是证教相违。下辨十种相违。前九是别后一总结。三而法性下释成前难。谓非唯佛悟于一。我观法界亦不有多。能证所证既并不殊。以何因缘而现多种。将无如来乖法界耶。答有二意。一云。所证虽一随机现多。多在物情佛常无念。二者所悟一法即无碍法界。即事之理全在多中。所现乃即理之事。全居一内。以即多之一是所悟。即一之多是所说。既无障碍何有相违。岂唯不违。亦由得一方能广现。由多现故方令悟一。偈中分二。初一叹问利益。上半叹深。但言一理深而非甚。今即多是一故曰甚深。即一之多尤更难了。不可但以一多知故。下半知益。知此甚深方知爱乐。后九喻答。皆三句喻况。下句法合。喻中皆上二句即体之用。三二两句即用之寂。又初二句以一成多。次句不碍常一故不相违。然此九喻别答九种无量。总显境界无量。初地一持多喻答现无量。刹依住胜劣地无异故。二火一烧多。答化无量众。物从火化不择薪故。三海一波异。答说无量法。义海波涛无穷尽故。四风一吹异。答震无量界。随物轻重动有异故。五云雷普雨。答无量音。圆音普震法雨无差故。六地一芽异。答无量庄严。芽茎华实为藻饰故。七廓日普照。答知无量心。无私普照穷皂白故。八净月遍见。答无量神通。不往而至随器现故。九梵王普应。答现无量身。不分而遍弥法界故


大方广佛华严经疏卷第十四
大方广佛华严经疏卷第十五

　　　　唐清凉山大华严寺沙门澄观撰


第五福田甚深。问中初标告。以福田是照导引生。又施为诸度之前导。故问目首也。二显问端分三。初举法按定。佛为生福之田。名为福田。田德无二名为等一。此理共许。二云何下正显疑难。谓田既是一植福应齐。施报有差由何而起。前等此异即缘果相违。别显十事。文并可知。三释成前难云。田虽齐等心有高下。容可有殊。既心无异思报云何异。答有数意。一约众生由器有大小。心有轻重故得报有差。非如来咎。二约佛遍称差别之机。方称平等。即一之多差不乖等。即多之一等不碍差。由心平等无私方能随现多果。终令解脱一味曾何异哉。十颂举十喻喻上诸义。初一总喻印成。后九别显所以。前中初句印等是缘等。彼此共许。次句印异乃因异。答别之由。次句无异思惟诚如所见。下句总合。后九别中皆上半喻。下半合。一水喻。器有大小方圆任器故。二幻喻体外方便贵且悦心。三王喻体内方便终得实乐。上二喻佛巧称物机。四镜喻。约众生。谓随妍媸而影殊。心高下而报别。与前镜喻因缘不同。余义无异。后五皆约佛明。五药喻即多之一。具百味故。普去一切烦恼毒故。六日喻即一之多无幽不烛。大小之闇并除。七月光普照喻佛平等拂上诸迹。虽随机现要且无私。八大风普震喻遍动群机。九大火普烧喻终归寂灭。又此五喻。喻灭惑智二障。至平等智地普动诸有。皆证无为。前四即善巧随机。此五则终令造极。岂不等耶。第六正教甚深。问中初标问人。以破懈怠故问勤首。二正显问端中四。初佛教是一者。举法按定。一有二义。一谓断烦恼集证出离灭。此义不殊彼此共许。二谓多人同见所见不异。二众生下正设疑难难亦有二。一对初义。见教之后何以久而不脱。故云。云何不即断惑出离。二对后义。多人同见何以有脱不脱。故言。云何不悉断惑而出。三然其下释成前难。正释后义。多人苦集皆不殊故。五蕴是正三界通依此苦果也。痴爱发润为集因也。兼显初义。前后苦集亦不殊故。四是则下结成相违。出者有益不出无益。佛教是一其义安在。答意云。修有勤惰障有深浅。机有生熟。缘有具阙。智有明昧功有厚薄。故成有迟速。答初难也。修与不修故见同益异。答后难也。上之别义不出勤惰二门故。十颂分二。初一开章许说。谓上半许称实而说。下半开二章门。余九别释。初一释速解脱。后八释难出离。今初。上半牒疑。下半为释。勤则通策万行。离身心相故能速出。然有五相。一有势力。由被甲精进故。谓于佛法中发大誓愿。二勇捍。谓于广大法中无怯劣精进故。三坚猛。由寒热蚊虻等所不能动精进故。四常不舍善轭。由于无下劣无喜足精进故。五精进由加行精进故。由斯五相发勤精进。速证通慧灭障解脱。下八以喻释难出章。总相翻前皆名懈怠。一火微樵湿喻。喻善根生及三障重。暂一闻教才少修行。而业惑内侵令所闻速失。所行速废故。成懈怠难出离也。二钻火数息喻。喻修有懈退。然此下喻。多通三慧以辨懈怠。此喻约闻。即听习数息。明解不生。约思即决择数息。真智不生。约修即定慧数息。圣道不生。圣道如火能烧惑薪暖顶已前皆名未热。已热而息火尚不生。未热数息虽经年劫终无得理。故遗教对此。明小水长流则能穿石。禅宗六祖共传斯喻。愿诸学者铭心书绅。若直就修行以释。当以智慧钻注于一境。以方便绳善巧回转。心智无住四仪无间。则圣道可生。瞥尔起心暂时亡照。皆名息也。三阙缘求火喻。物者艾等也。教诠圣道。等彼火珠要持向智日。以行承之。则圣道火生。空持文字不能决择。心行乖越道何由生。四闭目求见喻。智微识劣喻彼孩稚。约闻慧者。虽对明师不肯咨决。约思修者。虽对教日心眼不开。责圣道之不生。何其惑矣。五阙缘心广喻。喻愚人无净信手以持定弓。复无戒足以拒惑地。以劣闻慧箭。欲遍射破业惑厚地。空欲难遂。六毛滴大海喻。谓以少闻思欲测法海。妄生希欲懈怠尤深。七少水灭火喻。劫火遍炽喻触境惑增。少分三慧安能都灭。八不动遍空喻。喻虽知性空智未游履。而言遍证。亦增上慢人也。第七正行。甚深。问法首者。以行法故。二显问端中三。初出圣教。受谓心领义理。持谓忆而不忘。二何故下申其所疑。佛言能断。今有不断。即教行相违。先标相违。随贪已下出所不断。势力已下结成不断。谓有持法非唯不灭旧惑。亦乃随解。新增十一种惑。势力所转。前四根本后七随惑。皆言随者。杂集第七说诸烦恼皆随烦恼。有随烦恼而非烦恼。由此即显根本烦恼。亦得名随。随他生故。通释贪等如九地中。今约依法新起者说。即贪求名利嗔所不解。迷其自行恃法自高。覆藏己短论难生忿。结恨拟酬。疾彼胜己悭自所知。不解言解废法逐情。三能受持下结成难也。佛言受法能断烦恼。今受还起其故何耶。答意云。法是法药要在服行。服与不服有断不断。非医咎也。故十行品云。如说能行如行能说。智论云。能行说为正。不行何所说。若说不能行不名为智者。故如说行方得佛法。不以口言而可清净。十颂分二。初一劝赞略说。初句劝听。远离贡高轻慢怯弱三种杂染。方名善听。求悟解故。专一趣心聆音属耳。扫涤其心。摄一切心方名谛听。次句赞问显行称理。故名如实。下半略说。言非但者。要兼修行。独用多闻不能证入。故下诸偈皆云。于法不修行。多闻亦如是。此名不行之失。非毁多闻。若无多闻行无依故。是以不行为失。如调达善星。行之为得。如阿难身子故。自利利他之行并须明达。誓穷法海为种智因。但应善义勿著言说。婆沙四十二云。多闻能知法。多闻能离罪。多闻舍无义。多闻得涅槃。净名云。多闻增智慧以为自觉音。下经推度生之方便。乃至不离善巧多闻。上单显闻。涅槃四事为近因缘。即双美闻行故。智论云。多闻广智美言语。巧说诸法转人心。行法心正无所依。如大云雷霔洪雨。如是教理无量无边。恐繁且止。九颂喻。明皆上半喻况。下半法合。初惧溺渴死喻。喻贪随文义失。谓义门波涛漂荡其心。虑溺溺他无暇修行。自绝慧命故名渴死。二设食自饿喻。喻随说废思失说法施人。多求名利。不思法味损减法身。三医不自救喻。喻善知对治而不自治。四贫数他宝喻。喻说佛菩萨功德。不能求诸身心故无分也。五王子饥寒喻。谓王子违王法教。于内起过故受饥寒。学人亦尔。生在法王教法宫中。行边佛教起恶惑业。故无惭愧忍辱之衣。宁餐法喜禅悦之味。故饥寒也。六聋乐悦彼喻。喻不解自说失。谓夫真说。闻者必忘说闻。逐语而说为自不闻。七盲画示彼喻。喻不见自义失。八船师溺海喻。谓将导众人游佛法海。倚自所解不慎身行。为法所沦。九巧言无德喻。谓亦说修行或谈己德。内无实德但有虚言。独此一偈三句是喻。合文但云不行亦如是。弥显不毁多闻。又此九偈亦可别对随贪等义如理应思。第八助道甚深。问智首者。以显智为正道之体统其助故。二正显问端中三。初举法按定。谓断惑证理导行得果。唯是大智彼此同许。二如来下正设疑难。谓既智为上首。应唯赞智那亦赞余。此是正助相违难。三而终下结成前义。前难云。智为上首已应不合赞余。况非以一法成佛。固当不合偏赞。为要假多。为唯用智。为随一行皆得佛耶。若随一得成亦违智为上首。进退皆妨。下答意中印其初后。释其中间。谓智为上首诚如所言。智如明王为众之御。故大品云。般若如目五度如盲故。印后义云。终无唯以一法。实如来叹三世诸佛皆具说故。以余万行资于智故。释其中间。别赞乃有多意。谓随心令喜故。随时生善故。所治蔽殊故。八门不同故。众生不能尽受故。下当属文。又智论云。般若必具一切行。是故赞一即是赞余。赞余即是赞智。十颂分二。初一叹问许说。余九正答所难。略分为二。先二颂开二章门。后七双释二章。今初。初偈标众行成果章。谓正助相假必万行齐修故。诸佛同说。言无有说一者必具说也。后偈标随机别赞章。文具禅经四随。谓初句即随乐也。将护彼意称悦其心。故性不同者。即随宜也。附先世习令易受行。习以成性故分不同者。即随治也。观病轻重设药多少。谓贪分多者教不净等。随其所应度者。即随义也。道机时熟闻即悟故。下别释中二。初三释随器别赞章。后四释众行成果章。前中二。初两偈半别释随治。后两句结前生后。今初。然六度成其行四等旷其心。四等多约利他。六度多明自利。六度如初会四等如下说。然并通四随略举一治耳。涅槃云。悭者之前不得赞布施者。即随乐意也。二结前生后中。上句结前下句生后。后四偈释众行成果中。各上半喻下半合。然有二意。一仍前渐具之义便得释成智为上首。二正明所用不同。故须兼具。然摄论第九明立六度。通有三意。一为除惑故。二为生起佛法故。三为成熟众生故。前段具初意。此段通具三。谓二二合者对治别故。先基后室等即渐具故。皆为利他即成熟故。文中初偈二度。为治不发行因故。合云行本。谓著财不发施。著家不发戒故。基堵有二义。一基即是堵。即施为进善之首。戒为防恶之初。并称基也。二堵为环墙。即檀为万行首基也。戒防未起非堵也。宫室者解脱也。次偈二度。已发修行心。为治退弱心因故。谓不能忍生死苦事。长时修助善品有疲怠故。今忍城防外恼之敌。进郭长内行之众。通说则此二皆能防外养内。次偈二度治坏失心因故。谓散乱坏静虑邪智坏正解故。今明菩萨定静惑乱慧鉴万法。动寂自在故。菩萨依之以发通慧。赖之以证理果。其由有力之王。澄清四海明鉴万机。故率土戴恩天下仰则。后一偈四等为因。自他安乐招果无尽故。第九一道甚深。亦名一乘。问中标问贤首者。至道柔顺故。又贤犹直善。佛佛皆同一直道故。二显问端中三。初标宗按定。谓佛佛所乘同观心性。万行齐修自始至终。更无异径故云一道。此理共许。二云何下正设疑难。先总后别。前中谓因道既一果应不别。云何现见佛刹等殊。为果异故因非一耶。为因一故无异果耶。若双存者即因果相违。下别辨十事。一界有染净等殊。二居人善恶等异。三诸乘等别广略等殊。四或三学调伏。或强软折伏。五寿有修短。六光明或色相不同。或常放具阙。或照有远近。七随染净土居人异故。现通亦殊。八众会异者。此有三种。一多少。二会数。三凡圣大小。九教仪者。如此土以音声为教。香积以众香教化等。十法住者有久近故。各有差别者通上十位。然若。约一佛。十事各不同者。德首已明。今问诸佛十事互望不同耳。第三无有下结成前难。谓若诸佛于因行法有具不具。可有刹等不同。今皆同具。刹等那别。同具即是一道。第二答中意云。非唯因同果德亦同。而见异者。随机感耳。非佛自位而有差别。何者。诸佛因果具同异故。谓同满行海是同因也。将此同因随所调伏种种回向应机之果是异因也。由此异因感差别果。由上同因。同感真应身土等果。是则约佛即同能随异。约机同处而见异。以生就佛虽异而常同。以佛就生虽同而见异。以佛望佛。能异之必同。其犹锦窠常同常异。瑜伽三十八。诸佛平等唯除四法。一寿量。二名号。三族姓。四身相。意明随机故除此四事。余皆等也。就果同中。自性身土一向体同。自受用者平等无二。相似名同。余二身土亦相似名同。而随机见异故。成唯识云。自性身土。一切如来同所证故。体无差别。自受用身及所依土。虽一切佛各变不同。而皆无边不相障碍。余二身土。随诸如来所化有情。有共不共。所化共者同处同时。诸佛各变为身为土。形状相似不相障碍。展转相杂为增上缘。令所化生自识变现。谓于一土有一佛身。为现神通说法饶益。于不共者唯一佛变。诸有情类属佛异故。偈中义理多含故。文势非一。且分为二。初二偈印其立宗。明真身无二。余偈答其疑难辨应有异同。今初。初句总印。先标文殊者。警其听受。法常尔者。明因果无异法尔常规。余显一相略明四一。初句法一。以法常故。诸佛亦常。次句人一。次句因一。后偈果一。略举其五。一者身一。此有二义。谓若约所证。法界为身则体同为一。若兼能证无挂碍智为身。即相似名一。下既别明心智。则正当初意。然体同义异。二心一。八识心王俱不可知故。三智慧一。四智三智二智一智。皆无别故。四十力一。五无畏一。此五亦略摄诸德。二答疑难中分二。初二偈总明随机见异。于中前偈约佛。后偈约机。前中即随本异因。为物回向各得差别。故云如是。如是即差别之义也。异举十中三事耳。即随所化众生而取佛土。后偈约机者。约佛则刹等皆圆。约机随行见别。如直心为行则见不谄之国。故众生之类。是菩萨佛土。余六偈展转释疑分四。初一偈有疑云。若皆圆满何以不见。答意云。众生不见岂得云无。然有三义。一约他受用。则地前凡小众生不见。二约自受用。则等觉众生亦皆不见。若约即应同真。权教菩萨不见。次偈有疑云。若皆不见何以知。有释云。有见者故亦有三义。初则净意乐地已去。由愿自在力故。见他受用。二净无尘习。普贤愿满方见自受用。三圆解之人则名心净。即应见真。意在初后义兼中间。三有一偈疑云。若应由物见何名佛土。释云。佛威神故。则知生佛共成。既揽同成异亦称体成益。四有三偈。释疑云。上云众生不见净刹。又云佛神力令异。为刹体处别佛有分别耶。故释云。刹实同处佛亦无心。物自见异耳。于中初半显实。云刹无分别。佛无憎爱。分别即差别义。故晋经云。佛刹无异相。如来无憎爱。若顺今经。亦可此二通佛及刹。次半偈明异自在物。次半偈明正见刹异。次半偈彰非佛咎。次三句释佛无憎爱。有感便现非佛有爱。无感不见非佛有憎。末后一句总结。一切诸佛法皆如是。随机隐显真体常存。亦通结一段。第十佛境界甚深。十信观圆便造佛境。于中亦先问后答。问中分二。初标能所问人。大众同问者。摄别归总故。总别无碍六相圆融。问文殊者。佛境甚深。除般若妙德无能达故。始信终智皆托佛境。故无按定结难者。表尊敬故。若人若法难致诘故。二佛子我等下。正申请问。又分为二。初结前标后。加赞妙辩者。敬上首故。二何等下别显问端。句有十一。初总余别。初境界有二。一分齐境界。谓从十地因。后果位之法是佛所有。二所缘境界。谓佛所知之境。并非余测。总为佛境。二谓问佛境以何为因。三请佛境度生仪式。四应机普入世间。五能知之智。六所知之法。七圆音起说。八明知体相。九内证平等。十显现何法。十一量之大小。并非因位作用所及。亦非下位能知。故云佛境。若约能知能度等。即是分齐。约所知等名曰所缘。能所双融异即非异言思道断。是佛境也。答中十颂次第而答唯广一。义独在于初。与总合辨。欲显分量遍于总故。即深而广故。初句总标体深。次句分量广大故。佛地论引经释云。诸佛境界唯除虚空。无能为喻。次句释上广。后句释上深。然有三义。一约一切众生即如来藏。更何所入。翻迷之悟。故云证入。二约理非即非异。故云入无所入三约心境。心冥真境故说为入。若有所入境智未亡。岂得称入。实无所入方名真入。即广之深本起言念。即深之广安测其涯。二答因问。谓此因无限略示三义。一殊胜。以行超绝无等等故。二微妙。以证理深玄尽法源故。三广大。以多劫说少亦不尽故。三答度问。谓随其心器意乐不同。随其智力解悟差别。诱引进修令各获益。以遍法界委悉无谬。差别难知故云佛境。四答入问。谓世间即是众生世间。国土即器世间。一切者遍法界故。入有二义。一以智身潜入蜜益众生故。二以色身现入显益众生。智身难知文中偏显。五答智问。上半权智。横无不知故云自在。竖达三际故无所碍。下半实智故。云慧境平等如空无若干也。虚空之言。亦兼喻上无挂碍也。权实无碍方为佛境。六答法问。法界是理生界是事。揽理成事理彻事表。故云无别。是故事则不待坏而恒真。理则不待隐而恒俗。非直广大无限。亦乃甚深无际究尽了知。故称佛境。又法界是所证。生界是所化。了知是能证能化。究寻其本亦无差别。是难知之佛境也。七答说问。一切言音随性随相。皆悉了知未曾起念。故无分别。以一切差别言音即是如来法轮声摄故。以斯答说。音声实相即法轮故。八知即心体了别即非真知。故非识所识。瞥起亦非真知。故非心境界。心体离念即非有念可无。故云性本清净。众生等有或翳不知。故佛开示皆令悟入。即体之用。故问之以知。即用之体。故答以性净。知之一字众妙之门。若能虚己而会便契佛境。九答证问。即证大涅槃三德圆也。非业系故解脱也。非烦恼者转烦恼即菩提是般若也。无物者虚相尽故。法身显也。无住处者。成上法身无所在也。无照者。成上般若能证相寂也。无所行者。成上解脱无业行之用也。由无用故用弥法界。由无照故无所不知。由无在故无所不在。故结句云。平等行世间也。是谓三德秘藏佛之境也。十答现问。上半所现。初句横尽十方。次句竖穷三际。下半能现。并于如来圆镜智中。无念顿现。故出现品云。菩提普现诸心行。即斯义也。上来辨十甚深。即问答竟。自下第二现事结通。于中二。先现事后结通。今初。因何而现上来十首。法光开晓众生身心故。佛力暂现示相而答。令其目验而欣厌故。所现有十。第一法即所行之法。谓三学等殊。二业谓正行漏无漏等。三集因苦果。四身类不同。五根机差别。六四生非一。七持戒则人天胜劣。八犯戒则三涂重轻。九国土则依处染净。十说法则近报净居。聪明利智速具佛法。此经文阙。晋本具之。又此亦可配十甚深。以是示相答故。一法首正教甚深。二宝首业果。三勤首懈怠难出。四财首观内身等。五德首佛法一味随根异说等。六觉首往善恶趣。七智首六度顺行。通为持戒之果。八目首佛田平等。但犯戒布施得果差别。九贤首随心世界有差别等。十晋经既有说法。即是说佛境界法也。第二如是下。结通广遍。于中二。初结东方。后南西下类余九方。亦现十事。以此处说法则现事通于十方。余处说法亦应类此。总为一法界大会。思之。问明品辨信中解竟

　　净行品第十一(入第十四经)

释此一品五门分别。初来意者。夫欲阶妙位必资胜行。有解无行虚费多闻。故前品明解此品辨行。又前明入理观行。今辨随事所行。又前行此愿并义次第。故次来也。次释名者。梵云具折啰。此云所行。波利此云皆也遍也。戍轮律提云清净也。谓三业随事缘历名为所行巧愿防非离过成德。名为清净。又悲智双运名为所行。行越凡小故称清净。以二乘无漏。不能兼利非真净故。得斯意者。举足下足尽文殊心。见闻觉知皆普贤行。文殊心故。心无浊乱。是曰清净。普贤行故。是佛往修诸佛菩萨同所行也。所行即净。持业释也。三宗趣者。以随事巧愿防心不散。增长菩萨悲智大行为宗。成就普贤实德为趣。四解妨者。问文中但辨一百余愿。何有行耶。答文中辨行略有数重。谓就所历事中。始自出家终于卧觉。皆事行也。知家性空理行也。触境不迷善达事理智行也。以愿导智不滞自利大悲行也。上二不二悲智无碍行也。遇违顺境心不驰散止行也。智不沉没观行也。即止观双运行也。又对于事境善了邪正。当愿众生。皆假观也。知身空寂心无染著空观也。见如实理中观也。或先空后中。或先假后空。或一或二或一念顿具。斯为妙达三谛观之行也。又所造成行皆施众生。不起二乘之心。安忍强软两境唯增善品。心不异缘妙达性空。善巧回转。皆愿利物同趣菩提。二乘天魔所不能动。善知药病决断无差。即十度齐修之行也。又皆愿利生皆成佛德。见恶必令其断见善必令其具。即四弘誓愿之行也。故智首总标诸德。以求其因。文殊令善用心顿获众果。但言惟愿岂不感哉。复有问言。夫妙行者。统唯无念。今见善见恶愿离愿成。疲役身心岂当为道。答若斯见者。离念求于无念。尚未得于真无念也。况念无念之无碍耶。又无念但是行之一也。岂成一念顿圆如上所明也。行学之者愿善留心。第五释文中二。先智首问举德征因。后文殊答标德显因。今初。亦先标问答之人。后陈所疑之问。今初。此二菩萨为问答者。历事巧愿必智为导。故事近旨远。唯妙德故。文殊则般若观空。智首则沤和涉事。涉事不迷于理。故虽愿而无取。观空不遗于事。故虽寂而不证。是为权实双游假兹问答。二陈所问中。有二十云何。总十一段。段各十句。成一百一十种德。第一段明三业离过成德。二得堪传法器。三成就众慧。四具道因缘。五于法善巧。六修涅槃因。七满菩萨行。八得十力智。九十王敬护。十能为饶益。十一超胜尊贵。此十一中。若就相显。二四与六此三唯因。八及十一此二唯果。余通因果。或摄为四对因果。初二十句问福因福果。先因后果。次二十句问慧因慧果。先果后因。三二十句问巧解因观行果。四有五段。问众行因成德果。初一为因余四为果。或分为二。初十云何。问净行体。是问因义。后十云何。问行所成。是问果义。以善修七觉等。亦是净行之能。故皆言云何得者。为修何行而得之耶。初十望后故说为因。望历缘巧愿成净行体。即是于果未是圆果而是分果故。上总云举果征因。今分为二。初之一段总问其果。后十别明。今初。十句得此十种三业。成下十果。由无过三业故超胜尊贵。由不恚害故常为饶益。由无余惑不可讥毁。故十王敬护。由恶缘不可坏得佛十力。由修行不退转。满菩萨行。由远离诸相如如不动。成涅槃因。由德行殊胜故于法善巧。由体清净如虚空。故成具道缘。由涉境无染故德堪传法器。由智先导故成就众慧。又由后十能成就此十。以十三业永无失等唯佛不共。分分无失。一通于因。又此十句初一总显无过。次八别显无过。后一总出其因。若以智慧为先导。身语意业常无失故。又于中八。前二离过后六成德。又后九中。不随于嗔故不害。不随于慢故不可毁。不随恶见故不坏败。不随于疑故不退动。恒修胜行不随于贪。故清净无染。不随于痴故智为先导。所作称真。如是等业云何而得。后十段别明中。初一异熟果。次四士用果。次二离系果。次一增上果。后二等流果。今初。即修道之器。以菩萨起修行时要具此十。方成二利之行。瑜伽具释。一常生中国有佛法处。二种族尊贵非下贱等。三生信向三宝修善之家。非外道等家。四形色端严非丑陋等。五具丈夫相诸根不缺。六正念不忘。亦宿念现前。七慧悟高明善解世法。八柔和调善离过修行。九志力坚强故无怯弱。十性自开觉不染世法。又无畏者。依智度论。菩萨有四种无畏。一总持无畏。于法记持不惧忘失。二知根无畏。知根受法不惧差失。三决疑无畏。随问能答不惧不堪。四答难无畏。有难皆通不惧疑滞。今并皆得故云具足。又此十事。若约法者。生在佛家是生处具足等。思之。又具足者。唯佛一人云云。第二十慧下四段。明士用果中。一慧为拣择。二力谓修习。三善巧谓智。四道品助修悉以三业而得成就。今初。言慧者。即道之体。十中一胜世间故。二过二乘故。三拣权教故。四佛果超因故。上四拣劣余六当体。一无分量。二无若干。三超言念。四无等匹。五难比校。六唯证相应。欲言其有无相无形。欲言其无圣以之灵。欲言俱者慧无二体。欲言双非非无诠显。故不可说。第三力者。即具道因缘。皆言力者。此十各有资道之能故。一因力者。即是种性。谓已有习种无倒闻熏与性种合。故名为因。梁摄论云。多闻熏习与阿赖耶识中解性和合。一切圣人以此为因。无性摄论云。此闻熏习。虽是有漏而是出世心种子性。二欲力者。有胜欲乐希大菩提。及起行故。三方便者。谓造修力。依六方便成悲智故。一慈悲顾恋。二了知诸行。三欣佛妙智。四不舍生死。五轮回不染。六炽然精进。摄论广说。四缘力。谓善友劝发。五所缘力。即所观察悲智之境。六根谓信等。七观察者。谓于自他事理药病善拣择故。八奢摩他。此云止也。九毗钵舍那。此云观也。瑜伽起信等论。深密涅槃等经。广辨其相。具如别章。今略显其相。以为十门。一心行称理摄散名止。二止不滞寂不碍观事。三由理事交彻而必俱。遂使止观无碍而双运。四理事形夺而俱尽故。止观两亡而绝寄。五绝理事无碍之境。与泯止观。无碍之心二而不二。故不碍心境而一味。不二而二故。不坏一味而心境。六由即理之事收一切法故。即止之观亦见一切。七由此事即是彼事。故令止观见此心即是彼心。八由前中。六则一多相入而非一。七则一多相是而非异。此二不二同一法界。止观无二之智顿见即八二门同一法界。而无散动。九由事则重重无尽止观。亦普眼齐照。十即此普门之智为主故。顿照普门法界时。必摄一切为伴无尽无尽。是此华严所求止观。十思惟者。筹量应作不应作故。第四于法善巧。皆约流转以明前四流转之体。三界流转之处。三世流转之时。三科之义略如前释。广如别章。缘起六地广明。三界三世如前后释。皆言善巧者。一善知彼法空无所有。二善知不坏假名分别法。相加能摄无尽弥善巧也。第五修涅槃因。七觉三空十地品广说。第六满菩萨行。此下二种明离系果。初六度四等修。即士用。满即离系。治诸蔽故及第七具足十力。并见上文。第八十王敬护是增上果。第九云何得与一切众生为依下二段明等流果。由本愿力为依救等。由本行力为第一等。今初能为饶益。依等十句。如回向初。第十为第一下。超胜尊贵。十地论释。今就佛果略释其相。谓如来功德海满更无所少。故称第一。此亦总句。大者体包法界故。胜者自利圆满故。最胜者利他究竟故。妙者烦恼障尽故。极妙者所知障尽故。上者。望下无及故。无上者望上更无故。无等者望下无俦故。无等等者。望俦皆是无等者故。所以广举诸德者。欲显行之胜故。上来问竟。第二文殊答中。文分为二。第一叹问成益。饶益者利益也。安隐者安乐也。利乐者即上二也。佛地论第七有五重释。利乐之义已见光明觉品。第二佛子下。正酬其问。于中二。先标因成德酬其举德。后指事显因酬其征因。今初。先标其因。谓善用其心。心觉神明之奥心。正则万德攸归。言善用者。即后历缘巧愿触境入玄如上所辨。则获下显所成德。初总后别总谓一切胜妙功德。皆因用心一百一十门。德何足难就。可谓一言蔽诸。胜谓独尊。妙谓离相又德无不备云胜。障无不尽名妙。此之总句。亦即酬上十种三业之总句也。余九别显。句虽有九义亦有十。如次酬上十段之德。一于诸佛法心无所碍者。即初第一堪传法器德。念慧觉悟皆具足故。二住去来今诸佛之道。即上成就众慧。三世诸佛唯以佛慧为所乘故。三随众生住恒不舍离。即上具道因缘。成就种性欲乐方便。常以众生为所缘故。四如诸法相。悉能通达。即十善巧义无惑也。五断一切恶。即七觉三空拣择弃恶。无越此故。六具足众善。即六度四等。七当如普贤色像第一。由此故得十王敬护。八一切行愿。皆得具足。即是前文成就十力。得佛果位方具足故。故晋经无此一句。而有成就如来一切种智。斯为十种智力定无惑也。唯此一段望前不次以内具种智外具色相。此二同在果圆前后无在。或译者不回。九于一切法无不自在故。能与物为依为救为炬为明。十而为众生第二导师。即是上文于众超胜。上求第一唯佛一人。今才发心则道亚至尊。故云第二。然旧经中。亦云而为众生第一尊导。故知第二译者意也。第二佛子云何下。指事显因于中三。初总征次别显。后总结成益。二别显中五门分别。一总明大意文中。总有一百四十一愿。菩萨大愿深广如海。应如回向非止尔也。此盖示于体式余皆仿此。又非无表。一百者。十信圆融一一具十也。四十一者。即四十一位也。明此诸位所有惑障。由此能净所有胜行。由此能行故。二通显文旨。然此诸愿句虽有四事但有三义开为六。言三事者。谓初句愿所依事。次句愿所为境。后二句是愿境成益。开为六者。初事有二。一者内。谓菩萨自身根识等。经云菩萨等故。二者外。谓他身或依正资具等。经云在家等故。次事亦二种。一能发愿者。二所愿众生。经云当愿众生故。后事亦二。一者自益由此诸愿成前诸德故二者益他。由此发愿愿众生故。此后二句。或前句是因后句是果。如云所行无逆成一切智等。或二俱是因。如云巧事师长习行善法等。或二俱佛果。如云永离烦恼究竟寂灭等。或俱通因果。如云以法自娱了妓非实等。或三四二句共成一句。如云演说种种无乖诤法等。亦可后。二句中初句所入法。如云知家性空等。后句所成益免逼迫等以不必具故合为一。三别开义类。然上三事中愿所依事。虽有多类。不出善恶依正内外。随义准之。二愿所为境。其一一愿尽该法界。一切有情不同权小谈有藏无故。又愿即是行。成回向故。一一皆成所行清净善业行故。如云知家性空。则菩萨之心必诣空矣。三愿所为境。成利益中。由愿于他成种种德。自获如前所说功德。然有二义。一通二别。通则随一一愿成上诸德。斯为正意。二别显者。如愿于他得坚固身心无所屈。则自必成十种三业离过成德之德也。二愿于他具足成满一切善法。则自成就堪传法器。三愿于他深入经藏智慧如海。则自成众慧。四愿于他具诸方便得最胜法。则自成就具道因缘。五愿于他语业满足巧能演说。则自成就十善巧德。六愿于他得善意欲洗除惑垢则自成七觉三空。七愿于他所作皆办具诸佛法。则自成满菩萨行德。八愿于他舍众聚法成一切智。则自成就如来十种智力。九愿于他皆如普贤端正严好。则自成就十王敬护。十愿于他统理大众一切无碍。则自成饶益为依救德。十一愿他得第一位入不动法。则自成就超胜第一德。以斯十一配上答中总别十一段。文并可知。通别交络应成四句。谓一切愿成一德。一切愿成一切德等。以因愿一多相即故。成德亦一多镕融。四对辨成例。谓若以初后二事相对辨例。略有十例一会事同理例。如菩萨在家事也。性空理也。二处染翻染例。如若得五欲染也。拔除欲箭翻染也。三相似类同例。如若有所施令一切能舍等。四世同出世例如上升楼阁愿升正法楼等。五以因同果例。如正出家时愿同佛出家等。六舍伪归真例。如著璎珞愿到真实处等。七以人同法例。如见病人愿离乖诤等。八以境成行例。如见涌泉愿善根无尽等。九以妄归真例。如见婆罗门愿离恶等。十以近同远例。如受和尚教愿到无依处等。五正释经文。长分为十。初有十一愿。明在家时愿。二有十五愿。出家受戒时愿。三有七愿。就坐禅观时愿。四有六愿。明将行披挂时愿。五有七愿。澡漱盥洗时愿。六有五十五愿。明乞食道行时愿。七有二十二愿。明到城乞食时愿。八有五愿。明还归洗浴时愿。九有十愿。明习诵旋礼时愿。十有三愿。明寤寐安息时愿。今初。在家有十一愿。初一总举在家。以家是贪爱击缚所故。若了性空。则虽处居家家不能迫。次一在家行孝愿。以是至德行本故。首而明之。大集经云。世若无佛善事父母。事父母者即是事佛。父母于我为先觉故。今翻令事佛者。生长法身故。护养一切者。一切众生皆我子故护之。一切男女皆我父母故养之。生生无不从之受身故。平等敬之法身佛故。次四受家室等愿。然五欲射心犹如箭中。王侯有宫余皆名室。次五在家所作事业等愿。在颈曰璎。在身曰珞。珞以持衣。璎以系冠。一切悉舍亦舍心也。了聚无性成佛智也。第二舍居家下。出家受戒时有十五愿。初一正舍俗家。次三出家方便。僧伽蓝者。此云众园。众有六和法则事理一味。故无诤也。大师谓佛。众所宗故。小谓和尚。亲所教故。若约末世三师为大。七证为小。靡不有初鲜克有终。故希不退。次四正落[髟/柔]出家。袈裟者不正色衣也。亦云染色。表心染于法要。无所染方曰染也。然二乘之染亦非真染。必心染大乘故。云具大仙道为于正法除其结使。方为究竟寂灭。落[髟/柔]披衣之后为正出家。余七受学戒时。初三自归。佛在之日则五受之一。佛灭之后受五八戒。必依三归。归要三者。翻彼外道邪师邪教及邪众故。犹如良医良药及看病人。烦恼病愈故。为与众生为缘念故。三宝之义至下当释。受学戒者即十戒也。亦通五戒。优婆塞戒经云。欲受菩萨戒先应遍受五戒十戒二百五十戒。若尼则受六事及五百戒。受谓受戒。学即随戒。愿中即止作二持。阇梨者此云正行。轨范教授故云具足威仪。和尚此云亲教。亦云力生。道力自彼生故。故翻云入无生智。依之得戒故翻无依。具足戒言义含二种。一则大比丘戒。二则菩萨戒。亦制意地方为具足。第三若入堂下七愿。明就坐禅观时愿。初四为修方便。次二正修止观。后一修行事讫。第四下足住时下。明将行披挂时六愿。下衣盖丑故愿得惭愧。上衣即衫袄之辈。前已辨袈裟故。此直云僧伽梨。僧伽梨者义云和合。新者二种。故者四种。要以重成故云和合。即是三衣中第一衣故。第五手执杨枝下。澡漱盥洗时有七愿。杨枝五利是曰妙法。去秽为净。西域皆朝中嚼杨枝。净秽不相杂。此为常规。凡欲习谓别须用之。盥者澡也。第六手执锡杖下。乞食道行时。总有五十五愿。更分为三。初十二愿游涉道路。次见众会下十九愿。所睹事境。后见严饰下二十四愿。所遇人物。今初。锡者轻也明也。执此杖者轻烦恼故。明佛法故。更有多义具如经辨。今略明二用。一执为行道之仪。二振以乞食故。发相似之愿。无依之道是真道也。向无余法真涅槃也。真净法界心所履也险道有二。一多贼鬼毒兽。二陕径阻绝。初惑业罪苦。凡夫之险道也。后自调滞寂二乘之险道也。皆为难处。不断生死而入涅槃正法界也。二睹事境愿。初睹众会。谓众聚多谈无义故。愿说深法众心易乖故令和合。二大柱者。旧经云大树。梵云萨担婆。(去声轻呼)此云树也。萨担婆(入声重呼)此云柱也。由兹二物呼声相滥。古今译殊。柱有荷重之能。一舍由之而立翻。此愿离我能之诤。忿恨何由而生。三德犹丛林森耸可敬。十一陂泽者。畜水曰陂。不集诸流故愿一味。十二说文曰。穿地通水曰池。沼即池也。取其盈满引法流故。亦可巧思穿凿能有说故。十三汲者取也。辩才演法犹绠汲水。无忧林者处之忘忧故。三见严饰下二十四愿。所遇人物。六云获根本智灭众苦者。若得见道无分别根本智。则断恶道业无明故。三涂苦灭。则三苦八苦亦皆随灭。死及取蕴。直至金刚后根本智。则能永断七愿入真实慧永无病恼者。此有二种。一约入真见道之慧断身病之苦恼及烦恼病。谓一切恶趣诸烦恼品。所有粗重是分别起。亦为身病远因。至欢喜地真见道中。一刹那断。顿证三界四谛真如。身病及惑永不复有。二约金刚心慧顿断一切诸烦恼病及习气随眠。证极圆满真实胜义。诸惑永亡。依上解者。真实慧者即根本智。但约所灭惑苦不同耳。八四大乖违成病。知空则永无所乖。于佛菩萨能知恩德者。诸佛菩萨。始自发心普缘众生。难行苦行不顾自身。垂形六道随逐众生。见其造恶如割支体。迄成正觉隐其胜德。以贫所乐法诱摄拯救。见其憍恣示迹涅槃。留余福教以济危苦。故自顶至足从生至死。皆佛之荫。斯之恩德何可报耶。得人小恩常怀大报。不知恩者。多遭横死。故经云。假使顶戴经尘劫。身为床座遍三千。若不传法利众生。毕竟无能申报者。故唯自利利人如说修行。为报佛恩耳。沙门此云止息。毕竟止息唯大涅槃。世之甲胄随于师旋。进忍甲胄趣于无师。能离五邪方为正命。谓一诈现奇特。二自说功德。三占相吉凶。四高声现威令他敬畏五为他说法行此五事若为利养皆邪命也。第三句通愿离五。第四句但离初一。明断方称长者。守王正法始曰大臣。第七若见城郭下。二十二愿。到城乞食时愿。初三总处王都。则贤达辐辏。林薮则众德攸归。次三入家未入则诸家差别。入已唯一无多。如入佛乘无二三也。次八乞食得不。得愿次七得食正食后一食讫说法。亦为报施主之恩故。其中云藏护诸根者。瑜伽名善守根门。净名云。所见色与盲等。乃至云知诸法如幻相是也。第八从舍出下。还归洗浴时节炎凉。五愿可知。第九讽诵下。习诵旋礼时有十愿。右者顺义故。普耀经第二亦云。菩萨降神趣右胁者。所行无逆故。佛功德者。谓如来十力等。第十若洗足下。寤寐安息时三愿。一切智觉者。非唯三世齐明。抑亦十方洞晓。一日始终既尔。余时类然。第三若诸菩萨下。结叹因所成益。若能如上为善用心。若此用心则内德齐圆。外不能动心游大智故。人天不能动。心冠大悲故。二乘不能动不动有二。一修行时。此等不能惑乱故。二不希彼故


大方广佛华严经疏卷第十五
大方广佛华严经疏卷第十六

　　　　唐清凉山大华严寺沙门澄观撰


　　贤首品第十二

初来意者。夫行不虚设必有其德。既解行圆妙必胜德难思。收前行愿成信德用。故次来也。又前智首举果征因。文殊广显其因。略标其果。云获一切胜妙功德。故问贤首令广斯言。是以偈初蹑前起后。二释名者。谓体性至顺调善曰贤。吉祥胜德超绝名首。即以此名菩萨演说此法。贤即是首。贤首之品。以当贤位之初摄诸德。故偏举贤名。三宗趣者。于信门中成普贤行德。而自在庄严。无方大用建立众生。通贯始终该摄诸位。以为其宗。令起圆融信行成位德用。而为意趣。四释文者文有三分。初文殊发起。次贤首广说。三十方现证。今初分二。初经家叙述。二正明发起。二段各有结前生后。今初。先结前已说。顺违皆顺客尘不能浊其心。悲智双游万境不能乱其虑。是曰清净行矣。大功德者。即前所成之果。后欲显示下生后。文含始终。约终则显示信满菩提心殊胜功德。广具五位因行尽故。约始但于生死誓证菩提。万德攸依故。今显。示二偈。正发起中前半结前。偈文窄故略无所成之德。后半劝说。令说修行之德。则与长行文有影略。第二时贤首下。贤首广说。于中先总标举。以偈答者此略有二。一少言摄多义故。二美词赞说令净信故。以始德该终散说难尽故。显此胜妙之功德故。第二正显偈词。有三百五十九颂半。大为三分。初四颂谦赞许说分。次三百四十六偈半。正说胜德分。三九偈校量劝持分。初中分二。初偈总明。前半赞问劝修。后半谦己少说。海喻次下当明。后三开章以发心之德。况出修行巧显深广。于中初偈举发心章。次偈况出修行章。初心祈于当证德已叵量。况长时入位遍修故。多佛不能尽说。后偈许说分齐。前半法说。如是者双指发心修行。下文具显故前文双问故。后半喻明。然有二意。一显喻少分。谓发心行德如太空大地。所说者陕如足履一尘。二密喻不异。谓鸟足之空不异太空。微细之尘不殊大地。故此略说义无不周。若广若略皆无边故。出现品云。如鸟飞虚空经于百年。已经过处未经过处。皆不可量。何以故。虚空无边际故等。彼就果行。此就因德。然普贤行德似同佛果。是故皆以虚空为量。上下文中皆同此说。此初发心。与下文十住初发心住。及发心功德品。各何别耶。此中发心该于初后。取其成德乃是信终。取其为本乃在初发。虽如轻毛功归初篑故。十住初发。即是此终成彼初发。此终为能发彼是所发。此正是发起之发。义兼开发彼是开发之发。义兼发起。其发心品。正显十住初心之功德耳。以斯甄别非无有异。故璎珞云。发心住者。是人始从具缚未识三宝。乃至值佛菩萨教。法中起一念信。便发菩提心。既云始从凡夫最初发心。明知此中发心该于初后。问此既是初。何得乃具后诸行位及普贤德耶。古德释此略有二门。一行布次第门。谓从微至著从浅至深。次第相乘以阶彼岸。如璎珞仁王起信瑜伽等说。二圆融通摄门。谓一位即具一切位等。如此经所说亦如大品等中。一行具一切行。此中有二门。一缘起相由门。二法界融摄门。前中普揽一切始终诸位。无边行海同一缘起。为普贤行德。良以诸缘相望略有二义。一约用。由相待故。有有力无力义。是故得相收及相入也。二约体。由相作故。有有体无体义。是故得相即及相入是也。此经之中依斯义故。行位相收总有四说。一或始具终。如此门中。具一切行位。普贤德海者是也。二或终具始。并在十地位。后如下文十定十通等说。三或诸位齐收并在十住等。一一位中各收一切。悉至究竟。如下文十住十行等说。四或诸位皆泯行德显然。如离世间品说。二法界融摄门者。谓此诸位及所修行。皆不离普贤无尽法界。然此法界圆融无限。随在一位即具一切。今在信门收无不尽。下诸位中皆具一切者。并准此释。问下发心功德品。亦说初心具无边德。与此何别。答此据行首信门所具。彼约行本菩提心具。问约法相收是则可尔。约人修行。岂十千劫修信才满。即得如此无边德海。答以法是圆融具德法故。若诸菩萨行此法行。是彼所收。或无量劫或无定限。十千劫言非此所说。如下善财童子。及兜率天子等所行所得。并是其人不同。行布次第教中之所说也。又十千劫。乃是一经。璎珞但言一劫二劫。此经纵有行布亦皆圆融。亦有引此下文证成。此信乃是舍异生性。成就圣性出无明地。生如来家。以有则获灌顶而升位等。非是信故。若尔初地岂得灌顶升位等耶。若云展转进入佛地。何以不得始自于信展转入耶。若许从信展转入者。何以要判此乃舍凡入圣。下文自有十地之会。此中尚隔住行向等。判为入地。乃孟浪之谈。下发心品。亦判为初地发心义。同此会。问下云无量亿劫勤修学。得是无上菩提智。斯则非一生也。亦非十千以为无量。通斯难者应有二义。一此约行布展转义故。二约圆融展促无碍义故。如上所辨故。善财见仙人。执手一一佛所。经无量劫故。修短难思特由于此故。贤首菩萨云。信大乘者犹为易。能信此法倍更难。以初心即具一切功德。故难信也。第二菩萨发意下。正明发心修行胜德。文分为五。初五颂发心行相。二信为道元下略示胜能。三若常信奉下。所具行位。四或有刹土下无方大用。五一切如来下。喻况玄旨。然此五段。初一显正发心。后四发心之德。第三亦兼修行。此及后二皆修行之德。今初发心行相中。初偈总标余文别显瑜伽菩萨地。明发心有五种相。一自性。二行相。三所缘。四功德。五最胜。今文五偈具之。谓发意。即是正愿为发心自性也。希求菩提及下作有情义利。即行相也。菩提三宝有情皆其所缘。能摄一切菩提分法。为其功德。不求五欲等。反显菩萨所求最胜。言因缘者。谓亲能发起求大菩提曰因。假之助发为缘。因即自性住性内熏之力。缘即习所成性。又上二皆因善友及境外熏为缘。瑜伽云。由有四因四缘四力。菩萨发心。四因者。一种性具足。二赖佛菩萨善友摄受。三多起悲心。四长时猛利难行苦行。无所怯畏。四缘者。一见闻佛神变威力。二闻法微妙。三见法欲灭。四见生受惑业苦。四力者。一自力。二他力。三因力。以宿习故。四加行力。谓于现法亲善闻法修善加行故。若具上因缘及初三二力。当知不退。若因二四力心不坚固。今经即初及三也。又起信论智印经。有七因缘如彼应知。下别显中。以三因四缘摄上诸义。三因者。谓信悲智。四缘者。三宝众生也。今文中。后半总以信智因缘三宝境。信谓于实德能深忍乐欲心净为性。故云净信。然实谓一切事理。德谓三宝净德。能谓世出世善有其力能。今法宝中已摄初后。亦三宝中。皆具此三。体实具德。大用救生故。大者智心求大菩提。广者悲心广济含识。翻彼二乘小陕心也。别中初半偈拣去偏伪。谓摄眷属过。所不能染故。文中不求五事求即过故。一若求人天五欲。此能长贪多是鬼因。二求王位长嗔多地狱因。三求富饶长痴是畜生因。实通三涂各从多说。四求自乐是二乘因。五求大名称若胜负心。是修罗因。若我慢心是外道因。又以理求乐是人天因。为王摄属是魔罗因。有二乘心目之为偏。有余心者名之为伪。后三偈半直显真正别释因缘。于中初偈悲因。下救严土供佛。亦为调生故。灭苦是悲。利乐是慈。次一偈半大智上供。上二不二为真正发心。后偈总结成信。兼信因行。其中对上四因四缘。可以意得。又上从不求五欲。下即显信心之德故。璎珞经云。修十信心须具十德。今文并具但不次耳。一遭苦能忍。即前反显。二正显中。初二句即慈悲深厚。三次句及庄严国土。即修习善根。谓利他善及净土因故。四有三字即供养诸佛。五受持一句志求胜法。六证菩提故即求佛智慧。七一句即深心平等。八次二句即亲近善友。九次二句即心常柔和。谓至诚供养柔和善顺于佛法故。十有二句即爱乐大乘。十德备矣。又此十德。即求菩提之意。下经休舍云。欲教化调伏一切众生。尽无余故发菩提心等。又末后偈。初句即自性住佛性。以信心佛众生无差别故。方是真法可谓深信。次句即引出佛性。后句即至得果性。又文有四弘。可以意得。又上云深心信解常清净者。与理相应方曰深心。若昔染今净。净则有始始即必终。非常净也。信烦恼即菩提方为常净。由称本性而发心故。本来是佛。更无所进如在虚空。退至何所。慨众生之迷此。起同体大悲悼昔不知誓期当证。有悲故不为无边所寂。有智故不为有边所动。不动不寂直入中道。是谓真正发菩提心。第二信为道元下。七颂略示胜能。于中初一颂总标。次五颂别释。后一颂总结今初。初句又标道有二义。一果所谓菩提涅槃。二因谓三贤十圣。乘一直道。元亦二义。一本义。菩提本故。其犹滔滔之水始于滥觞。二首义。元者善之长也。即一因之初功德。二义通因及果。母有二义。生长养育。下三句共释初句。长养即母二义。亦道元义。一切善法及第二句。即因功德。第三一句即果功德。无上道者。即大菩提。由信长善得此菩提。由信断疑出爱成涅槃证。不信身心如来知见。岂能开示菩提涅槃。次信无垢浊下。别显中有二十句。一句辨一胜能。一心净为性故。能翻不信浊。二信理普敬故翻憍慢。三十藏之内信即是藏。七圣财中信为第一。四信方受取奉行。五信财如梦故无所吝。六智论云。佛法大海信为能入。七增福智因。八到二严果。九十五根五力各在初故。十一信本无惑方断惑根。十二若向余德不名净信。十三信境本空故无所著。十四正信之人不生八难。十五非不正信。十六正信解脱。十七成不坏本。十八为菩提根。十九增佛胜智。二十究竟见佛。谓信自己心自佛出现。信外诸佛诸佛现前故。下经云。一切诸佛从信心起。三是故下一偈。总结胜能。前法后喻。信乐者信三宝性。已于方便诸度。求欲修行。信乐二字是菩萨正意。由此二故。于诸行有能故名最胜。非佛不信故云难得。喻如意珠。略有五义。一胜义。法宝中王故。二希义。非佛轮王余无有故。三净义。能清不信浊故。四贵义。出位行宝等不可尽故。五蕴义。蕴众德物无障碍故。第三若常信奉下五十颂半。广明信中所具行位。然有二意。一行布。二圆融。古约圆融故名信中所具。于中三。初明所具行。次辨所具位。三结叹功德。今初八。颂半分二。先五颂明信三宝以成诸行。后三颂半。明信展转以成诸行。前中初三颂信佛成行。初二句标章。持戒恶止也。修学处善行也。瑜伽云既发心已。应于七处修学故名学处谓一自利处。二利他处。三真实义处。四威力处。五成熟有情处。六成熟自佛法处。七无上正等菩提处。次一偈半双显二德。若不持戒。尚不能得疥癞野干之身。况于菩提。戒止妄非则性净。菩提开发。因果功德。皆依学处而生。故云地也。后一偈别明成供养行。谓财法供养故云大也。次一信法。后一偈信僧。文并可知。二有三颂半。成展转行。展转依前功归于信。二若为诸佛下。三十九颂明所具诸位。于中成后四位。即为四段。初三颂明十住位。有六句。初句发心住。次句治地修行二住。次句生贵住。次句方便具足住。次句正心住。后句增上是不退住。最胜心是后三住。准下释之。二若得增上下。二颂半明十行位。波罗蜜是十行总名。摩诃衍是异二乘行。初二行收如法供养。是顺理行。次二行摄念佛心不动。及常见佛并是定慧行。故属后六行。释相可知。三若常睹见下。三颂明十回向位。通显三种回向。佛体常住是向菩提。法永不灭是向实际。余向众生。四若得坚固下。三十颂半明十地位。初半颂是初地。谓深法是所证真如。爱乐是极喜异名。二半颂是离垢地。以离犯戒有为过故。三一颂离慢等。是三四二地。以三地于禅不著故无慢又以求法不懈亦名离慢。第四地得出世间道品。故云无放逸。然不舍摄生故云兼利四有一颂。明五地。谓虽得出世而还处生死故无厌。真俗互违难合能合。余地不过故云勇健无能胜。此是难胜之名也五有一颂明第六地。悲智不住般若现前。谓神通摄物是大悲行。知众生行是十二缘生。是大智行。六二颂半明七地。谓初一明有中殊胜行。后一颂半明空中方便智。准释可知。七若具最胜下。三颂明第八地。略辨六义。一道胜。谓无功用道。故云勇猛无上。二力胜。谓智力摧魔。三用胜。谓超四魔境舍分段。故无蕴魔。无舍命故无死魔。惑不现行故超烦恼魔。觉佛十力故超天魔。四位胜。不动地故云不退也。五行胜。谓得无生忍。六因胜。谓此位中当大授记位也。八二颂明第九地作大法师。略辨四义。一诸佛加持名佛现前。二解了诸佛深密之法。三诸佛忆念增其慧力。四佛德自严为众说法。九若以佛德下。十九颂。明第十地位分五。初八颂三业殊胜德。初五颂半身业。于中前三颂明身体德殊胜。后二颂半明身业大用。次演说一颂半。语业胜说法益生。后二颂意业胜智先导故。二若以智慧为先下。四颂明三业广大功。三轮摄生德。初一颂身业。次一语业。后二意业。三若知烦恼下。二颂辨得法结位。四若得十地下。三颂明三昧分大尽分受位分。并显可知。五若蒙下。二颂明大用难测。亦是释名分事也。谓以大法智云含众德水。能蔽如空粗重故。又若蒙下二颂。亦是进入佛地。第三菩萨勤修下。三颂结叹其德。初二法说。后一喻况。前中贤首云。初二句悲愿内满。谓菩萨勤修等者。结前若字下义。无不果者。结前则字下义。以若有彼则有此。非是前后钩锁相因。唯是本位信字。有此则有彼。同时具有而说有前后。是故信门具足一切行位之相。然行虽无量。皆以悲愿为首。故就此结之。次二句。明此悲愿益物不空。次一颂。结前所具行位。初句举人标法。威神即信为能具之由。次句结能证智。眼证如如永常故。次二句结所证道。十善举二地行。等取余地及余位余道。谓教证等胜宝皆现。后一颂喻况。唯喻后偈。初句及威力喻前初句。信体坚固以喻金刚。并居智海之内以信。威力能生。所生众宝即喻前第三句行位。第三句喻前法眼常全。第四或有刹土下。二百三颂明无方大用。分彼能无边大用者。由普贤德遍一切时处法界无限故。略辨十门三昧业用。一圆明海印三昧门。二华严妙行三昧门。三因陀罗网三昧门。四手出广供三昧门。五现诸法门三昧门。六四摄摄生三昧门。七俯同世间三昧门。八毛光照益三昧门。九主伴严丽三昧门。十寂用无涯三昧门。以无不定心故皆云三昧。作用不同略辨十种。又初门依体起用。末后明用不异体。中间并显妙用自在。又十三昧皆具此三。今初六颂明海印三昧。文分为二。前五别明业用周遍。后一总结大用所依。前中三。初三佛事。次一三乘。后一类余。总显十法界之化也。前中初一总明现佛说法。次一体用自在。初句拣非二义。一念无分别。二动无功用。下三句显正二义。谓无念之念。一念遍于十方。无功之功。多门摄于群品。月喻四义准法可知。后一结用所依。海印之义。昔虽略解未尽其源。今以十义释之。以表无尽之用。下经云。如净水中。四兵像。乃至莫不皆于水中现。又云。海有希奇殊特法。能为一切平等印众生宝物及川流。普悉包容无所拒故。大集十四云。如阎浮提一切众生身。及余外色。如是等色海中皆有印像。以是故名大海为印。菩萨亦尔。得大海印三昧。已能分别见一切众生心行。于一切法门皆得慧明。是为菩萨得海印三昧。见一切众生心行所趣。然此经文多同出现。但出现现于四天下像。又约佛菩提。大集唯阎浮约菩萨所得。然皆见心所趣等了根器也。此文所现形类应根器也。二文互举皆是所现。菩萨定心以为能现。言十义者。一无心能现义。经云无有功用无分别故。二现无所现义。经云如光影故。出现品云普现一切众生心念根性欲乐。而无所现故。三能现与所现非一义。四非异义。经云大海能现能所异故非一。水外求像不可得故非异。显此定心与所现法。即性之相能所宛然。即相之性物我无二。五无去来义。水不上取物不下就。而能显现。三昧之心亦尔。现万法于自心。彼亦不来。罗身云于法界。未曾暂去。上之五义与镜喻大同。六广大义。经云遍十方故。普悉包容无所拒故。明三昧心周于法界。则众生色心皆定心中物。用周法界亦不离此心。七普现义。经云一切皆能现故。出现云菩提普印诸心行故。此与广大异者。此约所现不拣巨细。彼约能现其量普周。又此约所现无类不现。彼约能现无行不修。八顿现义。经云一念现故。谓无前后如印顿成。九常现义。非如明镜有现不现时。十非现现义。非如明镜对至方现。经云现于四天下像故。四兵罗空对而可现。四天之像不对而现。故云非现现也。以不待对。是故常现该三际也。具上十义故称海印。诸佛穷究菩萨相似。问仁王三贤。都无八相之文。初地方云。方生百三千一时成正觉。此之八相岂在信门。答即上所引大集亦云。灌顶住菩萨得佛神力。若菩萨成就如是等法。能于无佛世界示现八相。乃至广说。彼说住终。若占察经渐次作佛。略有四种。何等为四。一者信满法故作佛。所谓依种性地。决定信诸法不生不灭清净平等。无可愿求故。二解满作佛。三证满作佛。谓净心地。四一切功德行满作佛。依究竟菩萨地。起信依此说信成就发心。能八相作佛。文据昭然。况圆融门中不依位次。寄终教说信满即能。因果无碍。以因门取常是菩萨以果门取即恒是佛。或双存俱泯自在难思。又此化现非唯一位。依一类界而能具摄一切地位。遍于时处。故云念念遍十方也。第二严净下。华严好行三昧。文有十句。略辨七行。前六句各一行。七八是十度行。九结上自在。十总结所依。万行如华严法身故。余如别说。第三一微尘中下。四颂明因陀罗网三昧门。于中初二句。标定心境。然有二意。一由一多相即故入一定能成多定。由成多定。令一尘内有一切尘。一一尘中现一切刹。二但令一尘现刹一切亦尔。故云成就一切微尘定。次二句明不坏相而普现。故云不增。次二颂明一尘中所现刹相。无碍如焰重现如帝网。次半颂举一例余。亦有二意。一例上一尘之内所具之尘。二例如一尘入定示现。余尘入定示现亦然。后二句结用所因。略辨三门。一三昧力。此同标中。二不思议解脱力。如不思议品云。于一尘中现三世佛刹等。三神通力。谓幻通自在并如下说。第四若欲下十八颂。明手出广供三昧门。初一总标。后一通结。中间别显。欲显胜妙略举一手。为供所依。由于昔时以手持供供佛施人。称周法界。故令真流供具等诸佛之难思。第五菩萨住下。八颂明现诸法门三昧门分四。初一总标多门。二有五颂。别显二十种门供等。即门通入佛果故。三一颂半结多所因。由四悉檀故。初半对治。次半世界。随行差别即当为人。而成就言。谓第一义。四半颂结用难测。第六有妙下。十七颂明四摄摄生三昧门文分为二。初一偈总标名用。余颂别显。于中分四。初四颂布施摄。初一偈半。求受用者恣其所须。次半偈。求自在者施以王位。又此施位即难行施。以是可爱著故。次偈身行法施。后偈妙色悦心。是无畏施。又后二偈。初身行法仪。后服世妙饰。贵悦物心随求即与。次二颂爱语摄。一切爱语。谓慰喻庆悦胜益之言。言种种梵音者。即八种梵音。一最好声。其音清雅。如迦陵鸟。二易了声。言辞辩了。三和调。四柔软。五不误。六不女。七尊慧。八深远。言俱枳罗者。亦云都吒迦。此云众音合和。微妙最胜皆爱语之具。随心说法应在后偈。随世所宜应在前偈。以瑜伽一切爱语略有二种。一随世仪轨语。二顺正法教语。今开示佛说八万法门。即顺正教也。三有二颂明同事摄。物见菩萨俯同其事。知有义利而修行故。于中初颂一切同事。八风等事皆悉同故。后偈谓行同事。忍于诸苦而同事故。四有八颂。明利行摄。谓说趣义利之行。以益有情。于中初二偈。一切利行。此有三种。一于现法利劝导利行。谓令以德业招守财位。以益近故。经文略无。二于后法利行。谓劝舍财位清净出家。即当初偈。三于现法后法利行。谓劝离欲即后偈也。又初一偈。即难行利行。此自有三。一不识出离。即外道异执。二不求解脱。即未种善因。三现舍国财。诱耽财位于此利行。是谓难行。次一句即摄二利行。一即十种清净利行也。二令离十恶。即此世他世乐利行。次三句即善士利行。慈心劝导等故。次二偈即遂求利行。谓众生为八缠所绕开解令离故名遂求。初偈即化无愧缠。以恃寿长不知进修。不知此身但淫欲生。终竟败坏。具诸烦恼故。后偈开解无惭缠众生。余略不具。次二偈即一切种利行。初偈即应摄受者而摄受之。后偈即应调伏者而调伏等。后一偈即一切门利行。谓不信令信故。亦总结诸利行也。瑜伽广说利行居先略明同事居后。此则先略明同事者。以利行中若以行劝修。与爱语相近。若自示行即同事相近。同事即是利行。利行未必同事。此二相近广略互彰耳。又次下三昧。亦同事故。第七雅思下。十七颂俯同世间三昧门。于中三。初六身同世间利益众生。若依若正无不示为。次六示同外道救彼邪党。初五别辨。后一总结。义如别说。三众生迷惑下。五颂明语业大用。初一总明。次三别显。后一总结。别中云或边咒语者。梵云达逻鼻茶曼达逻钵底鞞。言达逻鼻荼者。是南印度中边国名也。此云消融。曼达逻者咒也。钵底鞞者句也。谓其国人禀性纯质。凡所出言皆成神咒。若邻国侵害不用兵仗。但以言破之。彼自丧灭故曰消融咒句也。或云。唯童男童女方得言成咒句。余不得也。又天密语等者。婆沙七十九说。世尊有时为四天王。以圣语说四谛。二王领解二不能解。世尊怜愍故。以南印度边国俗语说四谛。二天王中一解一不解。世尊怜愍故。复以一种篾戾车语。说四圣谛。时四天王皆得领解。善破于他者。以因明比量等。真能破故。非外所动者。真能立故。不为他破。后一偈类结。非唯说四谛。六度万行等皆然。一心说法得语实性。能起随类之用。名三昧力(已下第十五经)第八有胜三昧下。八十九颂半。明毛光照益三昧门。智契解脱之门。慈熏身语意业。故得身同法界大用无涯。毛光触物为益万品。遍于时处缘者会之。是谓菩萨圆建立众生也。文分为五。初一颂标门总辨。二所放光明下别明一毛光明业用。三如一毛下。类显一切毛光业用。四如其本行下。释成分齐。五若有闻下。闻信光益。今初。就所益说故名安乐。就第二段中二。初略辨四十四门光用。后如是等下结略显广。就四十四光中皆有四义。一标光名。二辨光用。三出光因。四结光果。类例相从分为十段五对。初有二光显示三宝。二有四光令发大心。上二即三宝四弘对。三有二光总圆福智。四有二光入理持法。上即二严二持对。五有六光六度行圆。六有七光四等救摄。即六度四等对。七有一光总彰三学。八有八光。杂彰万行供养为先。为三学万行对。九有六光。令六根内净动与理会。十有六光。明六尘外净触境皆道。即根清境净对。今初。二光中。前一显现。于中初句标名以近初标。但云所放不言又放。次三句辨用。后偈辨因中。示三宝令其正归。示正道令其正向。上通一体及别相三宝。亦示佛塔。令其正信义兼住持。后一光照耀用有七句。一偈辨因并显可知。第二四光。令发大心中即四弘愿也。初一令众生无边誓愿度。因中兴有为而毁有为。二一光令烦恼无边誓愿断。因中兴有为而赞禅定。上二皆事理兼修。三上欣佛果。四爱乐三宝穷尽法门。因中四弘之终故。总结云及示发心功德行。第三有二光总圆福智。智因中分别法相。决了真理无亏理事。不减佛法故。得一念悉解多门。第四二光入理持法。初一慧入二空即义持也。后一具四总持于法自在。第五六度光中戒因中。云发大心者。谓若发二乘心。则破净戒。大心导善不在人天。勤策万行慧为上首。各加一偈余可思之。第六有七光。四等救摄中。初一慈光与佛慧真乐见无量佛。此有二义。一见事佛。真乐因故。二见心佛。一一心华有觉性故。次三悲光拔苦。初一厄难苦。次一疾病苦。后一死苦。令见佛者。一舍命不恐。二恶道不畏。又要临终劝者。智论二十八云。临终少时。能胜终身行力。以猛利故。如火如毒。依西域法。有欲舍命者令面向西于前安一立像。亦面向西。以幡头挂像手指。令病人手捉幡脚。口称佛名。作随佛往生净土之意。兼与烧香鸣磬助称佛名。若能行此。非直亡者得生佛前。抑亦终成见佛光也。若神游大方去留无碍者。置之言外。不尔勉旃斯行。次二光令生法喜。初则欣法听说。法喜已充。终则触境无非佛法。成喜之极。后一令成大舍。舍除放逸众惑之根。第七一光总彰万行。三学摄尽故曰普闻。第八八光杂明诸行供养为先。前五供敬由。后三施悲田。第九六光内净六根。第十六光外清六境。文并可知。戈者平头戟也。鋋者小矛也。第二如是等比下。结略显广。一毛之用光。有尘沙。第三如一毛下。类显一切毛光业用。及结用所依。谓三昧力。第四如其下释成分齐。如是等光。今何不见。谓有缘者见如目睹光。无缘不觉盲瞽常闇。于中分二。初偈总明。如其本行牒前往因。所得光者。牒前果用。若有宿缘及曾同行者。则随其所见如是差别。后六偈别显。于中初二法说。后四喻说。前中初偈宿缘。宿有四缘。一昔同业。二爱其行。三能随喜。四但见所作。后偈现因。不必有缘但功行内著。光明爰烛。有三种因。一修广福。二供多佛。三求佛果。即福智二严也。上之七类皆蒙光照。二喻说中。双明见与不见二喻。皆有法合。初日出喻喻光为益因。合中谓法日常明。有智慧者心不住法。如人有目则能得见。有三类人则不能见。一者凡愚。二邪信外道。三劣解二乘。皆无因缘如人无目。后宝严喻。喻光正益。明法宝常存。由福无福有处不处。第五若有下。一颂明闻信光益。谓信仰解了不生疑惑。则成佛果。不以不见疑菩萨之无光。不以极苦莫救谓光明之无益。亦不高推果用谓菩萨不能。故云永断诸疑。第九有胜三昧下。六颂。主伴严丽三昧门。亦是出现三昧文分三别。初一标门显意。次四明一方业用。于中前三法说。后一喻合。既言量等三千。则不坏次第。劣于十地及等觉也。三一颂类显十方。第十有胜三昧名方网下。三十四颂半。明寂用无涯三昧门。约处名为方网。约相是谓寂用。亦总显上来动寂无二故。文分为三。初一标名总辨。十方交络出入纵横。故名为网。二或于下。三十二颂半正显业用。三是名下一颂。总结难思。就业用中分三。初二颂。于十方处交络出入。明于器世间自在。二有五颂。十方佛所入出无碍。明于智正觉世间自在。三于眼根下。二十五颂半。通显于三世间自在。菩萨于三世间自在。略有二义。一以自身作三世间。故得自在。二菩萨于三世间处示现自在。今此三段。初二约后义。后一通二义。文或绮互理实皆具。初二世间略有四重无碍。一约处。谓东处即是西处。是故菩萨常在东恒在西也。二约佛。谓东佛即西佛。是故在东佛恒在西佛。三约菩萨身不分。谓在东之身即是西身。四约定。谓入定即是出定。所以尔者。略显二因。一以所观之法。事随理融相即在故。二能观之心。亦寂用无碍故。然此文中。为显菩萨秘密隐显自在德故。但说后二。若辨前二。则似菩萨无力。三于眼下。通显于三世间自在。文分为四。一明根境相对以辨自在。二童子下。明于他身自在。三鬼神下。明微细自在。四一切尘下。器界事中以辨自在。今初。十二颂六对。一一对中。有十义五对无碍之相。欲辨无碍先须明识定慧。此中云三昧起者观也。入正受者定也。定慧虽多不出二种。一事二理。制之一处无事不办。事定门也。能观心性契理不动。理定门也。明达法相事观也。善了无生理观也。诸经论中或单说事定。或但明理定。二观亦然。或敌体事理止观相对。或以事观对于理定。如起信论。止一切相乃至心不可得为止。而观因缘生灭为观。或以理观对于事定。下经云。一心不动入诸禅。了境无生名般若是也。或俱通二。如下云。禅定持心常一缘。智慧了境同三昧是也。或二俱泯非定非散。或即观之定但名为定。如观心性名上定是也。或即定之观但名为观。如以无分别智观名般若是也。或说双运。谓即寂之照是也。所以局见之者随瞩一文。互相非拨。偏修之者随入一门。皆有克证。然非圆畅。今此经文巧显无碍。言五对者。第一对根境无碍。谓观根入定应从根出。而从境出者。为显根境唯是一心。缘起无二理性融通。是故根入境出耳。境入根出亦然。第二对理事二定无碍。谓分别事相应入事定。而入理定。欲观性空应入理定。而入事定。以契即事之理而不动故。入理即是入事。制心即理之事而一缘故。入事即是入理。而经文但云入正定。不言理事。及乎出观境中。即云分别色相斯事观也。根中即云性空寂者。理观也。亦合将根事对于境理。以辨无碍。第三对事理二观无碍。谓欲分别事相。应从事观起而反从理观起者。以所观之境既真俗双融法界不二故。分别事智即是无生之智。二观唯是一心故。亦应将境事理对根事理。以辨无碍。第四对出入无碍。以起定即是入定故。起定而心不乱。若以事理相望。应成四句。谓事入事起事入理起等。若以根境相望。又成四句。谓根事入境事起等。一一思之皆有所由。第五对二利体用无碍。谓于眼根起定心不乱是体也。自利也。而不碍现于广境是用也。人天不能知利他也。良以体用无二故。自利即是利他。此上十义。同为一聚法界缘起相即自在。菩萨善达作用无碍。思之思之。又经且约根境相对。亦应境境相对。谓色尘入正受。声香三昧起等。此如下童子身中入正定等中明。复应根根相对。谓眼根入正受。耳根三昧起等。一尘入正受多根三昧起等。并略故不说。上来无碍深妙难思。始学之流如何趣入。今当总结。但能知事理无碍根境一如。念虑不生自当趣入。又向云色性难思等。即色等总持。是色陀罗尼自在佛等。亦应云分别眼性难思。有眼陀罗尼自在佛等。又眼中云性空寂灭。即眼之度门。眼等本净。亦应云色等度门色等本净。不唯取相为染无心为净而已也。又以智论三观束之。分别色相等。是假名观也。性空寂灭是空观也。此二不二色性难思。中道观也。三无前后皆是一心。对此三观应辨三止。谓方便随缘止。体真止。离二边分别。止既止观双运。亦名一心三生也。即一而三即三而一。双照三一双遮三一。是无碍也。一一释文准思可见。此是菩萨圆融功德。而自庄严。触目对境常所行用。希心玄趣。幸愿留神。二童子下六颂半。于他身得自在。此有三义。一如前眼根入等。但约见境为出入耳。二菩萨化现彼身。作此转变速疾也。三菩萨以众生身作自身。如下十身相作等。是故于彼身入此身出。而彼不觉知。唯应度者知得度也。三鬼神下二颂半。微细自在。谓毛孔约正报。即佛及众生。毛头约空处。微尘是色相多约器界。并身在中入定出定。为显三昧纯熟隐显自在故。亦通观彼入出定等。即于境无碍也。若唯约身在彼下十定中。亦云无生法中入起。安有处耶。四一切尘下四颂半。器界事中周偏入出。然菩萨身普遍略有四位。一普遍一切十方刹海。二遍彼刹内树等物中。三遍一切尘毛等中。皆圆遍非分遍。是故皆全身显现。四以是法界身故。不异不分恒在此常在彼。无有前后。第三是名下一颂总结。初句以德命人。次句依人显德。后半明说不尽。近结第十定用无尽。远结前十定大用无尽。以是无尽之法门故。第五一切下。喻况玄旨分。亦名举劣显胜分。以上所说普贤行德。穷于佛境。盖是信满之位。既越常规乖于视听。滞情封教取信无由。故举斯近事以镜玄趣。令开悟也。七十九颂分为三段。初二总标喻意。二七十六颂别显喻相。三一颂结说显德。今初先一偈半。明非喻能喻。后半偈借喻通玄。今初举四难思。意在菩萨神力。瑜伽决择分有六种不可思议。谓一者我。二有情。三世间。四有情业果。五诸修静虑者静虑境界。六诸佛世尊诸佛境界。今众生含其前三。加龙变化所以有四。菩萨神力。即静虑者境界。旧经梵本。皆云禅定力用故。然众生业报四因难思。谓处所差别故。事差别故。因差别故。异熟果差别故。诸龙变化不起心念。六天四洲云雨不同等。故难思也。佛自在者有五难思。谓真如甚深故。自在转故。无漏界证得故。无障碍故。成立有情所作事故。菩萨神力由三种相。除佛后二。以今经文分同佛五。以皆超言念故。无可同喻。后半中然取分喻。以小喻大。令闻喻者忘象领意故。褒以智者。二声闻下别辨中。略显二十种大喻。以况菩萨之德。初有三颂半。明声闻现通喻。况菩萨自在益生德。先明喻末偈举劣显胜。不为众生无大悲也。不求菩提无大智也。大饶益者具悲智也。二有二偈日月现影喻。况菩萨普应群机德。三有二颂水现四兵喻。喻菩萨海印现像德。四有二颂善音巧辨喻。喻菩萨总持巧说德。五二颂女授辩才喻。喻授法益生德。六譬如幻师下。二颂幻师巧术喻。喻不思议解脱德。七二颂修罗隐形喻。喻胜通隐显德。八五颂象王随变喻。喻定用自在德。九二颂修罗大身喻。喻法界身云德。同于上文主伴严丽。十有四颂帝释破怨喻。喻降伏众魔德。十一忉利天下六颂。天鼓说法喻。况菩萨以无功用现身说法德。十二有三颂。天鼓安慰喻。况菩萨慈音除恼德。十三有三颂。天王普应喻。喻普应悦机德。十四有二颂。魔系愚夫喻。喻摄生同行德。十五有二颂。梵王殊现喻。况菩萨解脱自在德。十六魔醯下二颂。自在数滴喻。况菩萨一念普知德。十七三颂大风成事喻。喻大愿宿成德。十八二颂众声悦意喻。喻四辩悦机德。十九二颂。大海包含喻。喻禅慧普修德。二十大海龙下。二十四颂半。龙王游戏喻。喻菩萨游戏神变德。文分为二。初二十二颂半。明龙王大用不同。后二颂正明举劣显胜。前中初半偈总标。余颂别显。于中四。初四偈半云色不同。喻菩萨身云各异。次有四颂电光差别。喻菩萨光明等殊。第三偈云宝藏色者。梵云室利揭娑。此云胜藏。胜藏即宝名也。阎浮提中帝青色者。梵云天帝火焰摩尼色。亦珠宝名也。三有三颂半雷声不等。喻菩萨三昧多种。四有十颂所雨不一。喻菩萨说法多门。言曼陀罗者。此云悦意。泽香即涂香也。鸡罗多摩者。鸡罗此云华蕊。多摩此云天上华。谓此香是天华蕊所作故也。婆利师迦者。此云雨时生华。末利香即华名。其色犹黄金。第二如是无量下。二颂正举劣显胜。谓娑竭罗龙。于六欲天等总十五处。现斯作用。而身不动摇心无分别。但由业报之力现斯自在。菩萨亦尔。住无功用不动不思。于十方界应现多种。亦以菩萨功德之力随机见殊。此就喻意显胜可知。第三彼诸下。一颂结说难思。前半非喻能喻。后半结上略说。引诸喻者略有二意。一显菩萨自在不同。二贵令众生起信。且江南之人不信千人[疊*毛]帐。河北之者多疑万斛之舟。皆耳目不暨故耳。所以或举目击或据具缚之人。自在若斯。菩萨之用固当无惑。今犹疑者岂不伤哉。大文第三第一智慧下。九颂校量劝持分。此广大用人皆有分。见而不习诚为自欺。故中人可劝而进也。于中分二。初一颂结前所说。略就六慧结之。第一者上无加故。二广大者。语其分量超二乘故。三真实者。明其体性内证无虚故。四无边者有二义。一量智普知故。二离种种二边故。即中道慧也。五胜者。超地位故。六殊胜者同普贤故。二此法下八颂。明信受难得。于中初一总显余七别明。前中希有者。佛出悬远已难可遇。唯初成顿说故希有也。奇谓初能具后。特谓迥出诸乘。此句赞也。下文劝耳。闻谓遇经。忍可谓信因。信则心净。受谓领文领义。赞乃通言通笔。说唯约言。上皆所作总说皆难。后别明中三。初二偈半明难信。次半偈况出余行。后四偈举事校量。前中初一偈明人天之器信为甚难。若尔今或能信何耶。由二力故。一现修净福称所求故。二昔因闻熏今发种故。今不信者。愿少听闻为毒涂鼓。终成坚种。后一偈半举三乘之信。展转难得况于一乘。明文昭然权实有据。第二半偈。况出余行中信忍尚难。况具余行。难中之难也。真实解者。亦有说行而不信圆融之旨。非真实解也。愿诸学者善择知见。第三四颂举事校量。初三校量难信。初二举二难以况信难。后一举福胜以彰信胜。后一校量余行之难。唯明诵持余略不说。亦显修行。真解非可校量也。此之四事。后后过于前前。巧辩深胜。大段第三时贤首下。显实证成分。于中有四。一动世界大机发故。二蔽魔宫唯佛境故。三息恶道利乐深故。四佛现证契佛心故。于中摩顶赞善随喜。即三业皆证。劝物信行第二会竟


大方广佛华严经疏卷第十六
大方广佛华严经疏卷第十七

　　　　唐清凉山大华严寺沙门澄观撰


　　升须弥山顶品第十三(已下第十六经)

初来意者。先辨会来。前信此解。义次第故。又答十住问总有二段。前信是住之方便。此明正位故次来也。二品来。前品说信究竟。此品趣后说住。故次来也。二释名。亦先辨会名。约处名忉利天会。约人名法慧菩萨会。约法名十住会。皆依主释。二品名。须弥正云苏迷卢。此云妙高。如来以自在力不起觉树。应机现彼故云升也。表位渐增不处人间。显位清净故居天也。若天表净何独妙高。妙有十义。如于法故。一者体妙谓四宝所成。二者相妙。谓八方四级。三者色妙谓四正色。北金东银南吠琉璃西颇胝迦。一切草木鸟兽等物。随所至处则同其色。自常不变。四者德妙。谓八方猛风不能令动。五眷属妙。谓七金山七重围绕。及七香海海印旋流。六依持妙。唯天依住。得通者居。七作业妙。不离本处而镇四洲。映蔽日月而成昼夜。八生果妙。谓波利质多能益天众。九为首妙。于四洲地最在先成。十坚固妙。于轮围中最在后坏。高者高八万四千由旬。入水亦尔。下据金刚上邻空界。顶上纵广量亦如之。独出九山故称高也。十住之行亦复如是。闻思修解而为妙体。四德八圣以为妙相。四辩为色令物解同。虽同众音自智不变。八法不动而为妙德。七支奉戒金山围绕。七识流转而为海印。第一义天依持而住。可以神会非情能升。不离本处遍应十方。映蔽佛口及菩萨月。而成涅槃生死昼夜。生教行果而为妙树。世界初成菩萨先出。为众生现种种资具。世界将坏菩萨后没。为说上定令免三灾。高者具成八万四千诸度法门。自在障外为众生故。入生死海。亦具八万四千诸度法门。据金刚性邻胜义空。又智入佛慧必穷其底。德超方便迥出群峰。为显十住功德妙高。是故须升妙高山顶。四王处半旁而非正。表住不退异信轻毛。故越彼天居妙高顶。善财童子于妙峰山顶见德云者。亦表斯位弥显有由。然上所释皆圆教意。故下发心品云。应知此人即与三世诸佛同等。与三世佛功德平等。得如来一身无量身。才发心时。即为十方一切诸佛共所称叹。不可同于方便教说。若约观心妙高者。谓三昧须弥寂然不动。无思无心不收不摄。任性而定称本心地。入佛智海湛然不迁。是妙法乐触境自在。合本性净。是四德宝而自庄严。斯则本觉如来。升法须弥之顶。三宗趣者。先约会以十住行德为宗。摄位德果为趣。二品以严处请佛赴感为宗。根缘契合说法为趣。四释文者。此会六品分为二分。初二品方便发起。后四品当会正说。前中初之一品。唯是由致。偈赞一品义有两兼。一是方便。谓前品化主赴机。后品助化赞佛。主伴圆备方演法故。二是所依。谓三天说法各有偈赞。欲显三贤皆依佛智有差别故。离如来智无自体故。独为方便甚抑赞词。行向二会同此科判。今初一品长分十段。一本会齐现。二不离齐升。三各见佛来。四各严殿座。五皆来请佛。六俱时入殿。七乐音并止。八各念昔因。九同赞如来。十殿皆广博严净也。言尔时者。即前二会时。主伴齐遍演前二会之法也。今此明遍。即十重说处中第一重也。何须举此。欲明前会不散成后会故。后必带前。合成法界无碍会故。一一诸会无休息故。后后诸会皆同时故。若散前会即无后故。所以唯约觉树会者。此为本故。得佛处故。理实第二亦同此遍。若同时遍。何有九会前后。若有前后何名同时。应云即用之体同时顿遍。即体之用不坏前后。犹如印文。第二尔时下。明不离觉树各升释天。问动静相违去住悬隔。既云不离何得言升。古有多释。一云。本释迦身不起道树。别起应化以升天上。一云。不起是报升天是化。一云。不起是法身升天是化用。并非文意。以此文中俱是毗卢遮那十身云故。一云。以去即非去故名不起。非去即去是以升天。如不来相而来等。若尔但是升相离故。非是树下别有不起之身。故不可也。有云。此佛神通同体业用。即住是去去即是住。住是体遍去是用应。应是体应。虽升后而不离前。体是应体。虽不离前而升后。若尔何殊第三师。不起是法。又以住释于不起。而言住是体遍。何得独住菩提树耶。升天何得非体遍耶。菩提树下宁非用耶。今显正义。然佛得菩提。智无不周体无不在。无依无住无去无来。然以自在即体之应。应随体遍。缘感前后有住有升。阎浮有感见在道树。天宫有感见升天上。非移觉树之佛。而升天宫故云不离觉树。而升释殿。法慧偈云。佛子汝应观如来自在力。一切阎浮提皆言佛在中。此不离也。我等今见佛住于须弥顶。此而升也。文理有据。更以喻显。譬犹朗月流影遍应。且澄江一月三舟共观。一舟停住。二舟南北。南者见月千里随南。北者见月千里随北。停舟之者见月不移。是为此月不离中流而往南北。设百千共观八方各去。则百千月各随其去。诸有识者晓斯旨焉。古德释此。略有十义。一约处相入门。以一处中有一切处故。是故此天宫等。本在树下。故不须起。然是用彼故说升也。二亦约相入门。以一处入一切处故。树遍天中亦不须起。欲用天宫表法升进。故云升也。三由一切即一故。天在树下。四由一即一切树在天上。不起等准前。五约佛身。谓此树下身。即满法界遍一切处。则本来在彼不待起也。机熟令见故云升也。是故如来以法界身常在此。即是在彼。六约佛自在不思议解脱。谓坐即是行住等。在此即在彼。皆非下位测量故也。七约缘起相由门。八约法性融通门。九约表示显法门。十约成法界大会门。然此十解前五玄门。次四所以。后一总意。欲成十义相参而立。虽似杂乱不违经宗。并可用也。然此中相望有四对。法相即无碍。一此处彼处。二此身彼身。三若去若住。四若一若多。约处此处彼处相即无碍。应如十中前四。约身相即无碍。应如五六及前正显。又十中后四通于身处。约处唯有此彼。约身更加去住。谓此身即是彼身。去身即是住身。若身若处俱通一多。上来诸法同在一时。无前后也。一多相望应成四句。一不离一切树下升一天宫。即如今文。二不离一树升一切天。三不离一切树而升一切天。经云十方世界悉如是故。四不离一树下而升一天。经中欲显一多相即。故举初句。升释天既尔升余天亦然。如后二会升天既尔。往余处亦然。复应树树相望而成二句。谓不离一树下常在一切树。不离一切树而常在一树。复应以不起余处。类不起树下。展转相望皆悉周遍。不坏前后自在难思。又既一处有一切处亦有微细义。所用不同有隐显义。若加前时后时有十世义。唯见说住。及于余法有纯杂义。后后带于前前有帝网义。此天望余成主伴义。十玄具矣。问带前起后事理应齐。何故三贤独有斯旨。答显异义故。谓初二会相邻接故。不假带前。此三人天隔越。故须连带。又此三会同诠贤位。六已入证不假带前。第七即位中普贤居然不假。第八顿彰五位体用已融。第九唯明证入体用一味故。并皆不假。第三时天帝下。明各见佛来。约佛则用从体起。约机境从心现。邻而未即故云遥见。第四即以下。各严殿座。表严根欲之殿为法器故。置师子座。表十住之法门故。文有十句。初总余别。总云普光明藏者。此是解位智。照法空含众德故。从信始入故有置言。别中初句约体。余并显严。皆云十千者。万行因感故。言层级者万行熏成故。金网防护。慈悲帐盖以育以覆。四摄缯绮以为周垂。圆融行愿交络万善。柔忍惭愧以覆法空第一义天。清净梵行绕斯法体。一一智照故日光明。于生死中。遣长夜闇举斯果德。令物行因。下行向中。约位渐增表法无异。第五尔时帝释下。请佛居殿。于中三业崇敬以为请仪。言善来者应机来故。不来相而来故。带法界会来故。三称善者喜之至故。举三号者略叹德故。愿哀处者。希仗胜田生大福故。第六尔时下俱时入殿。谓根缘契合成益不虚。十方如是。通上六段入殿事讫。故一结通。下四段文殿中之事。第七尔时下乐音止息。谓摄散归静得定益故。第八即自下。各念昔因获智益也。散缘既止胜德现前。寂然无思发宿住智。种善根者。即下十佛曾入此殿。闻法供养故。亦表见自心性。同昔佛故。第九迦叶下。同赞如来。然三世诸佛。皆于此处说十住法。独赞十者。表说十住及无尽故。所以赞者义乃有四。一十佛曾处则殿胜可居。二互举一德例赞本师。三叙昔善根庆遇堪受。四昔佛同说表法常恒。文中先明此界后辨结通。今初十颂。各上半标名赞德。上句别下句通。下半以人结处。唯初一句诸佛不同。然佛别名多因德立。赞者取德以释上名。初迦叶者此云饮光。若从姓立示生彼族。若就佛德。一者身光蔽余光故。二者悲光饮蔽邪光故。拘那牟尼旧曰金仙。亦云金寂。寂故无碍。金故明见。迦罗鸠驮者。具云迦罗鸠村驮。此云所应断。已断如金已净。如山不动。亦可见无碍者。是此佛德。如金山者是前佛德。毗舍浮者。亦云毗湿婆部。毗湿婆者。此云遍一切也。部者自在也。亦云遍胜无三垢。故无不自在而超胜也。三垢者。现种及习。尸弃亦云式弃那。此云持髻。亦云有髻。无分别智最为尊上。处心顶也。又髻中明珠即无分别也。毗婆尸者此翻有四。谓净观。胜观。胜见。遍见。如月圆。智满是遍见也。魄尽惑亡是净观也。既圆且净。是胜观胜见也。弗沙亦云勃沙。此云增盛。明达胜义是增盛也。提舍亦云底沙。西域训字底逻那。此云度也。沙是皤沙。此云说也。谓说法度人。或但云说。辩才无碍者即能说也。波头摩者。此云赤莲华。身心如莲华净无尘垢。然灯者。智论云。此佛从初现生。乃至成佛。举身带光如然灯故。身智光明普周称大。然十中后七乃过去劫佛。如何贤劫曾入殿耶。古释有二。一约时劫相即入故。二约其处有粗细故。粗随劫坏。细者常存。如法华天人见烧我土不毁。又梵王见净身子见秽。今此天帝是大菩萨同梵王见。亦佛加故。二如此下结通十方。第十尔时世尊下。殿皆广博。即示如意相广殿。同处以遣局情。亦表廓大慈悲等众生界。又如来入殿。即觉智现前。忽然广博则身心无际。十方已下结无尽。唯结后四前已结故

　　须弥顶上偈赞品第十四

初来意者。既明化主赴感。今辨助化赞扬。将演住门先陈体性。性即佛智先赞如来。故品来也。二释名者。须弥约处赞称佛德。依处有赞故立此名。亦顶上之赞拣余处也。三宗趣者。以集众放光偈赞为宗。为成正说为趣。又显佛德为宗。令知住体为趣。第四释文总为三分。第一集众分。第二放光分。第三偈赞分。今初文有十同。义兼三异。谓五六七。一集因同皆佛力故。亦同会前时。二十方下主首同。三一一各下眷属数同。四从百佛下。来处量同。前十此百位已增故。五其名下。表法名同。慧即十解能见法故。菩萨名异至偈释之。六所从来下。世界名同同名华者。位相创开无著感果故。别即次第配于十住。一发心主导世间故。二净治心地如莲开故。三修行圆净故。四水生之贵故。五方便坚誓故。六正心无相如香气故。七不退意悦故。八阿卢那者。此云日出时。红赤之相童真明净故。九那罗陀者。此云人持。以华香妙人皆佩故。王子佩持法王轨度故。十智遍如空故。亦可别明十住胜进十法。思之可知。七各于下。所事佛同。同名月者。表位中。佛果智明闇息恩益清凉。应器周故。别名即十住。自分十法之果。一以十难得法。可谓殊特。二发十大心不可穷尽。三观于空等不可倾动。四了知业行生死涅槃。如风不住。五饶益安乐一切众生。如水普润。六闻十种法。心定不动故得解脱。七闻十不退可谓无上。八三业无失。如星明净。随意受生灿然满空。神足自在若依空运转。九善知烦恼现起习气。故得清净。十观察无数众生根欲智慧心境。余不能知唯自明了。以此十因成兹十佛。上且随要相属以为此释。委明其相如十住文。八是诸已下申礼敬同。九随所来下威仪住同。十如此下结十方同。又上十方从东次第。如名号品问。准此结通。即于十方尽空世界。皆有菩萨而来集会者。且如东方过百刹尘土。外亦有众集。未知彼因陀罗华世界为在何处。余界亦尔。答如名号品。第二尔时下。如来放光分。文义有六。一时。二主。三处。四数。五相。六业处。谓两足指足指拒地得住有力。成位不退而行有恒。数位过前加于千也。相表解显故云妙色。普照十方显佛众会。一光照于一切则一切亦尔。重叠无碍无不互见。为一法界圆明大会。第三尔时法慧下。偈赞分中十菩萨说。即为十段。初一是总余九为别。以法慧是说法主故。总叙此会本末事义。总显佛德。余九叹佛差别之德。总别共显如来无碍之会。此十菩萨名亦表十住。其所说法表位胜进。胜进有二。一趣后位。二趣佛果。今约佛果。今初东方法慧总了佛法故。胜进中云。欲令菩萨于佛法中。心转增广。文中观佛现用。及与往修皆周遍故。十颂分三。初五叙因佛光见多盛事。初一叙此品放光。次一叙前品请赞。余三重叙此品。次二劝观佛力。更发胜心。即前品不起而升。后三举因结果。初一举因后二结果。由因中行愿刹刹齐修故。果位身智遍应遍断。第二南方一切慧者。了一切法真实之性。净心地故。颂意为显于诸众生。增长大悲以称实而观救世者故。十颂分六。初二违理观佛非见佛。次四了法真性真见佛。三有一偈迷性取法不见佛。四一偈。佛即同法为真佛。五一偈引已了法为见佛。六一偈。推功有本了真佛。初中前偈出其妄观。假设长时以况暂见。后偈明其有损。由上不依真实则取相乖真。但见集网系于苦狱。盲无慧眼。冥然不见佛之法身。然此遮取相故。假设长时无有多劫。全不了义。以见如来增智慧故。第二四偈。了法真性真见佛。于中二。前二真观后二真止。前中初二句。空观缘生无性故。次二句假观随俗假名故。次二句中。观由前生灭一切诸法即无性故。相体即是不生灭也。后二句观益。诸法如即是佛如。无生灭佛体本常。观称于如则佛常现。况三观一心则佛之体用。无不现矣。后二真止中。以观观法能所纷动。故须寂之。初句牒前法性。次句泯其能所。法性本空非观之使空。故无所取何有能见。次二句。心冥性佛故止绝思求。又上来空以遣有假以遣空。如则双遣空假。形夺两亡。若谓双非还成戏论故。辨起心皆妄绝念方真。念本自无斯绝亦灭。故中论云。如来寂灭相分别有亦非。如是性空中思惟亦不可。用斯文也。后一显观益。心冥体性惑何由生。亦含三止意也。又亦通结止观。称上而观见惑性空。即同佛性。何能染哉。第三一偈迷性中。上半取法次句迷性。末句结过。第四一偈。佛即同法如。谓同空法故离三世。同假法故相具足。同双遣故无住无著。同如体故遍不动摇。第五一偈。引己中。此亲自证希众无惑。第六一偈推功有本者。非师心也。亦谦己推人异乎凡情。令法钩锁殊涂同致。下八准之。第三西方胜慧。以解佛胜智随空心净。故以为名。颂意。为显欲令菩萨智慧明了。即大智了如及佛性故。十颂分四。初一赞智为迷悟本。次四正显迷悟。次四喻前得失。后一推功有在。今初。由难思故迷难则容有。思者故有悟。次四迷悟中。初二迷后二悟。迷中初一心外取境生想违理。故不能见无相之佛。后偈取蕴内相不了蕴性。故不见心佛。亦是愚法小乘。故名无知者。后二迷中前明倒想。内外俱妄。今有了因内外皆悟。初偈翻前外取。谓了一切法即心自性。性亦非性。情破理现则见舍那。称于法性无内外也。后偈翻前内取。了蕴性相则见自心之佛。与卢舍那。非一非异故难思议。然此一偈文舍多意。一但是蕴缚无有我人。则破前凡夫取我相也。二前后因依相续无性。则破凡小取法相也。此性即第一义空。第一义空即是佛性。又上性无所有正因性也。前解此了。皆了因性。此蕴相续。即是正因。亦名生因。言正因者。是中道义。中道即是佛性。谓现在阴灭中阴阴生。是现在阴终不变。为中阴五阴。故现阴非常如种生牙。种不至牙。虽不至牙而能生牙。此现在阴虽不至后。而能生后。则现阴非断。而中阴五阴亦非自生。不从余来。因现五阴生中阴阴。斯则后阴非无因。故后阴非常。既能续前故后阴非断。非断非常是中道义。正因性也。能生佛果故曰生因。众生佛性有二种因。一者正因。二者缘因。正因者谓诸众生。是故五阴即正因也。缘因者。谓六波罗蜜。非蕴相生名缘因也。今以了因了彼正因。故曰于此性了知。了即般若亦缘因也。第三四偈。喻前得失者。前三喻失后一喻得。前中二。初二喻内取失。于中初一显无缘了不见正因。闇中宝者正因性也。圆满可贵。所以称宝。居于无明五阴室内。如在闇中。灯喻缘了之因。下半法合。无人说者。阙于缘因虽慧莫了。义含二意。一慧即正因。合上宝也。阙于缘因故不能了。二佛法即宝。以阙缘因。虽内有慧不成了因。不见真性。然则缘因即是了因。了因未必是于缘因。有亲疏故。善友是于缘因而必是了。佛性名为了因。未必是缘。此约智慧性故。若以第一义空为佛性者。唯是正因。而非了因。但为了因所了。而非生因所生。若以智慧为佛性者。即是了因。若以五蕴为佛性者。名为正因。亦名生因。然复生必对了正必对缘。今灯一喻双喻缘了。闇中之宝双喻正了。义意包含。具如涅槃二十六七所辨。又上灯喻既是正义。何以涅槃师子吼立。佛不许耶。故师子吼言。一切众生有佛性。性如乳中酪以有性故。要须缘因。何以故。欲明见故。缘因者即是了因。譬如闇中先有诸物。为欲见故以灯照了。若本无者灯何所照。故佛难言。若使乳中定有酪性。即是了因。若是了因复何须了。又善男子。一切众生有佛性者。何须修习无量功德。若言修习是了因者。已同酪坏。结正义云。乳有酪者以定得故。佛性亦尔。众生有者以当见故。然上诸义总有二意。一灯了于宝为正义者。约因性故师子吼立。佛不许者约果性故。二者灯喻正者。约其体性与有不异。佛不许者。约其现惑与无不殊。故知若言定有名为执著。若言定无是则妄语。应言众生佛性亦有亦无。然众生智慧是佛性因。菩提涅槃是佛性果。然则佛性非因非果。今此经宗。宗于法性故。以法性而为佛性。则非内非外随物迷悟强说升沈。佛性要义不可不知。广如别章。及涅槃师子吼品等说。后偈目有翳者。此喻了因。与惑俱故见不清净。以不净故不见佛法。佛法即见佛性。故涅槃云。佛性二种。一者是色二者非色。色者诸佛菩萨。非色者一切众生。色者名为眼见。非色者名为闻见。佛性者非内非外。虽非内外然非失坏。故名众生悉有佛性。二一偈。喻上外取之失。瞽谓全无于目如鼓皮故。则全不见佛。无垢障为明净目。取相是识非智慧眼。故不见也。三一偈。喻前悟中抉去取相之翳。舍于空华之像。绝见契如则见如佛。第四一偈。推功有在准上可知。第四北方功德慧者。生在佛家善解佛德故。此颂意显于三世中心得平等。了知自心穷法空故。十颂分四。初四明凡小妄觉。次四示其真觉。三有一偈佛觉双圆。后一偈。推功有本。今初分二。初一偈。说凡迷缘起之无性。执著相而轮回。后三颂通凡小。初一辨迷执随言作解。可谓小智心外取法为妄分别。余二偈明过失。初二句。曲径趣寂迷一直道。次半有常等倒。长世间恶。有无常等长无明恶。次半不见二空。受二死苦。后半无实谛观。何有法眼。三乘纵有亦不名谛。次四示其真觉中。初偈引己之损劝物成益。次偈教其真见。谓见佛无取即是见如。如即佛所知也。次偈教其了俗。上半蹑前证真。下半方能了俗。后偈拂前二见。以成真见。谓上半取真俗之见忘。方见真俗之正理。下半反释。谓有真俗之可见。不能见真俗之真源。故智论云。若人见般若是则为被缚。下半意也若不见般若是则得解脱。上半意也。若人见般若是则为解脱。即第六七偈意也。若不见般若是则为被缚。即第四偈意也。唯忘言者可究斯旨。第三一偈。显佛二觉双圆。不可觉中而自觉。故是曰奇哉。知无众生而能觉他。大导师也。第四可知。第五东北方精进慧。以勤观真理集无量善。俱无住故。颂意。为显欲令其心转复精进。无所染著。文中由离分别如实见故。十颂分二。前九观法后一推功。前中三。初三所执无相观于中。初一举分别过。后二显无相观。一离所取。上半知于情有。下半知于理无。如迷木见鬼。知鬼是迷有。名如实知鬼。知鬼本无举体是木。名为见木。二离能取以所取空故。上半举失。如若见鬼即不见木。下半显得离于鬼见。方为见木。次三明缘起无生观。一遣所缘。然依他二义。一者幻有从分别生即是上半。二者无性即是下半。二泯能缘。上半牒前生过。有无生见同世非实。下半见等无生名真见者。三辨观益。后三明圆成无性观。一牒前二无。谓能所分别皆不可得者。即圆成性净故。二正显真性。初句体有次句相无。此二融即故无能说。三观成利益。及第二推功。文并可知。第六东南方善慧菩萨。成就般若慧鉴不动。可谓善矣。此颂。为显欲令其心转复增进。得不退转无生法忍。文中离垢解脱无体性故。十颂分四。初二见佛。次三见法。次三观成利益。后二推见有依。今初前偈赞所见。上半标赞。下半释成。智离所知心脱烦恼。兼二利故。二障难除众生难度。自强不息为希有勇健。后偈中。能见谓我如实见。如大菩萨见。次三见法中。约众生说。初偈正显。尽即有为。诸行无常速起灭故。有为之性湛若虚空。便是无为体常遍故。次二偈拂迹入玄。上半拂前无为。谓既如虚空。何有无为之相。次四句拂前有为。谓既约自性论无尽。则不坏于尽。故曰难思。尽即无尽故无众生也。后二句。观成利益见法身也。次三观成中。初偈显法空。由下半了能所见缘成无性故。上半能所之见自亡。次二句显我空。能所之法尚空。谁为能见之者。后二句显实。但除上病不除真法。二空之体及所显圆成。即真佛也。三一偈双结知佛法益。文显可知。四有二偈。推见有依者。谓佛说一道清净。故能遣有。进慧演无量门。复能遣无。想灭理现方知如来。乃住无有无之际也。又智论云。法性为实证实为际。凡夫有实未能证也。第七西南方智慧者。决断不动所以名智。颂意。为显于一切法皆能出离。文中生死涅槃皆善离故。十颂分二。初一引己励众。余偈希众同己。于中亦二。前六示迷后三启悟。前中亦二。初一人执。理实无人横计成险。余皆法执。于中初二执世法。后三双执世出世。今初。初二句明执。谓计蕴为实。不能观身实相。余皆明过。初二句执实乖理不见佛。次二句无慧不见佛。后二句但益流转后三双执中亦分为二。初二执法后一执佛。前中亦二。一立理二起执。初中上半假立。谓待前流转生死。以立涅槃。烦恼名诤。触动善品损害自他故名为诤。此有漏法诤随增。故名为有诤。有彼诤故。故生死者有漏为体。无彼烦恼故称涅槃。下半双非。谓生死涅槃。俱因烦恼假立其名。何有真实。又二互相待故俱空。二互相夺故皆寂。后偈起执。上半执下半损。后一执佛中。亦上半执下半损。执有三义。一佛佛相望。二三身等相望。三心佛相望。后三启悟中亦二。初二顺理之得。后一举佛释成。前中亦二。半偈明顺理而知。余显顺知之益。益中亦二。半偈标一偈释。云何超言。若取知能知寂未免于言。有所缘故。知自知知亦非无缘故。须能所平等等不失照故。无知之知不同木石。故云能见。后偈举佛释者。上云佛然。佛云何然。释云。觉于三世离分别故。种习斯亡为断根也。又亦无心舍于分别。名为断根。第八西北方真实慧菩萨。心不颠倒是真实慧。颂意。为显欲令增进于一切法。皆得善巧文言。于法不颠倒如实觉了。是善巧义十颂分二。前二明依实立名。名能益物。后八显名下之实。辨益所由。今初前颂明损益。受苦闻名速解脱故。受乐不闻反沉沦故。后颂叙昔以成今说。后八中分三。初三觉妄证实。是觉察义。次一双觉二谛。是觉照义。后四非觉而觉是妙觉义。今初也。初偈证实立名。初句拣似比量。无常计常常计无常等。是颠倒法。名似比量。次句证真现量。如眼见故。次句拣似现量。显真现量。谓男女天地等见一合相。名似现量。一合相相不可得故。故名为离。非唯所觉离合。亦无如外之智与如合也。下句结名。次偈例去来。后偈成现观。次一觉照者。真谛名实无和合故。俗谛非实假和合故。互融无杂名究竟解。夫实见者。尚不见实何况非实。见非实者知其即实。故中论云。一切法真实一切法非实。亦实亦非实非实非非实。是名诸佛法。后四非觉而觉者。初偈正显如智。相离名不可觉。寂无遗照故名了此。要不可得方是真修。次二偈展转释成。初偈释无一之义。上半相待而有。通同异体。下半缘生故空。则一多相尽矣。后偈上半。释前偈下半。无能所作故无所依。从业想生故是和合。下半释成上半。云何知无能所。异业想外无我所故。后有一偈结成妙义。上半所住下半能住。由无住故无所不住。谓不住有以即空故。故能住有契有实故。亦不住无无即有故。不住俱有无。无二体故。不住双非不坏二相故。能住例知。既以无住为住。则心绝动摇。方契本觉湛然常住。第九下方无上慧。名如初颂。又从法王教生当绍佛位。故名无上。颂意为显欲令增进心无障碍。文云无著无念不住法故。十颂分三。初一释已名义。次八显佛胜德。后一推功结益。次八中分二。前六内证德。后二外化德。前中亦二。前偈正明证入。后五照境显理。今初即菩提涅槃。以无所得得菩提故。处即涅槃本觉自然。故非造作。悟亦冥符则智无分别。三细已尽六粗居然。又不可以识识故无粗者。不可以智知故无细者。又有能所证名之为粗。无能所证目之为细。皆言语道断故并无之。菩提涅槃绝心行故。后五中。初偈正明照境。境即俗境有能所故。即俗而真故云无数。心同无为故云远离。是佛真法双结能所。后四遣相显理。皆蹑迹遣滞。初偈。双非显中照理灭障。菩提涅槃离有无故。次二偈释前双非。一偈半释非照义。初句是总次句能照无著。故云无念。亦不染此无念。次句所照无著。以无处所为所住故。次句不坏能所。次二句双遣性相。次二句释非无照。称理照故。后偈拂前无二之迹。言无二者但言无有二。非谓有无二。若存无二之见则还成二。以无二必对二故遣之。又遣之以至于无遣。故云三界一切空。空谓第一义空。诸佛同见。后二外化德中。前偈正显令住无住之觉。后偈释成。身即非身故无可悟。悟身见起此见如身。身见两亡真法身也。观身实相观佛亦然。故就佛结。推功可知。第十上方坚固慧者。智力成就不可坏故。颂意。为显欲令增长一切种智。文云得净慧眼了佛境故。十颂分四。初偈总叹为物兴世。智光遍照大悲勇健。次四别示悲相。初偈观机次二反以释成。后一正明兼显僧宝。次三颂半见闻利益。后一颂半结德无尽。此为终极故总举前十

　　十住品第十五

初来意者。上由致既彰正宗宜显。故次来也。又前辨所依佛德。今辨能依十住。故次来也。二释名者。慧住于理得位不退。故名为住。本业下卷云。始入空界。住空性位故名为住。然住义多种寄圆说十。总言十住带数释也。下诸品有十准此可知。三宗趣者。以十住行法为宗。摄位得果为趣。四释文者。四品分二。前三当位行德。后一胜进趣后。前会无胜进者。但是趣位。方便未成位故。回向是位无进趣者。三贤位满总为趣地之方便。故亦显趣无分别离趣相故。今初分三。初品辨位。次品辨行。后品明德。初亦名解文分七分。一三昧分。二加分。三起分。四本分。五说分。六证成分。七重颂分。今初。何故入定。略辨六意。一此三昧是法体故。二非证不说故。三显此法非思量境故。四观机审法故。五为受佛加故。六成轨仪故。余如玄说。文有三别。一入定人。法慧入者是众首故。余入则乱不调伏故。显十住法慧能说故二入定依。谓承佛力推功化主表无慢故。三入定名。为拣果定故云菩萨。任性能知观解善巧。故名方便。十住各摄多门善巧。故云无量。心诣于法故云入也。又一切三昧皆有三相。谓入住出。五识对境意从门出。远境护根意识却入。此通权小。今即照之寂故名为入。即寂之照故名为出。入已未起故名为住。余三昧等并如前释。二以三昧下加分。于中三。初总辨因缘。二明加所为。三别显加相。今初又三。一标加所因。二加缘显现。三赞说因缘。今初。谓以三昧力故。论云。所以偏加金刚藏者。得此定故。前由佛力能入。今由定力佛现。互为增上力相。云何谓无作三昧。显自觉智寂不失照。冥同佛心故。感佛现三业加也。二十方下加缘显现。来处佛数皆云千者。望行犹劣故。多佛加者。显于法及法师增敬心故。又显诸佛同说故加。佛同名法慧者。得法不异故。论云。此菩萨闻同己名增踊跃故。但诸佛于此住门中现。皆名法慧。以法力故。法应尔故。普现其前者。不来而至故。三告法慧下。赞说因缘。于中二。一赞有加因能入定故。言汝能者。希越之辞。此定难得汝今乃能入故。举定名者。向来默入。众未知名故举叹之。令众仰故。二善男子十方下。双说加定因缘。于中先别显四因。一伴佛神力。诸佛自说者。令众敬仰故。二主佛宿愿。三主佛现威。四法慧善根。略无大众机感。后入此三昧令汝说法。二句结因所属。谓由上四事前三为缘。第四是因。因缘合故。入此三昧。故前四定因。令汝说法即是加因故。论云。何故加。为说此法故。故十行十向之中。皆云令汝入是三昧。而演说法故。又此令汝说法。亦是后文之总。然十地论。释诸佛遮那皆由先愿故加。则此四段俱是加因。以彼经中诸佛但云加汝威神。遮那则云本愿力故加。古人便将诸佛之加。为得定因。下之三缘转为加因。便令得定无后三因。则又字何用。既结云令汝入是三昧。何得后三不为定因。非唯违经文理亦乃乖论所释。如实义者。此之四因通于二义。一由此四为得定因。如上所辨。二由后三复是加因。诸佛即以愿力而为加因。论主为显斯旨。故云彼佛先作是愿今复自加。问加之与定何先后耶。若先定后加。则不应云汝能入此三昧。此是十方诸佛共加于汝。乃至云及汝善根力故入此三昧。若先加后定则不应在三昧分后方说加分。又十地论云。何故加。为说此法故。不言为入三昧故。又云。唯加金刚藏不加余者以是菩萨得此定故。既俱文证如何会通。古人答云。加定同时。谓若未定而加。则散心不能胜受。若未加而定。则自力不堪入此深定。是故同时。此解亦违教理。现言入三昧竟。诸佛方现身称赞得定。及说加所为竟。方与三业之加。而云同时岂不违文。若言同时为因不成。斯则违理。亦不应引俱有因证。以此二事容相离。故。若正释者。加有二种。若约内外。善根威神愿力冥资。令其得定则在定前。若约与智。赞述摩顶劝说三业显加。则居定后。二文昭著何其惑哉。第二为增长下。辨加所为。且对加因名加所为。然加所为正在说法。此十亦即说法所为。展转相成。文分二别。初十句别明。后一结说。前中文含二意。望加所为即是别说。望于说法即说法之意。谓加为说法。说法为何。为增佛智等。然说法所为即加所为。于十句中初总余别。总谓说十住法。今信解诸菩萨修行。增长性习二性生菩提智故。又此因智即同佛智。亦得言增。增智何用深入法界等故。九句五对。初二证真了俗对。谓入无入相故云深入。了相了性故云善了。次二无障无碍对。由入法界离烦恼碍。由了众生离所知障。次二圆因趣果对。谓巧安真俗无等故因圆。入萨婆若故云果满。次二识法知根对。后一句虽非文对而是义对。谓内持诸法外说利他。所谓下总结所说。谓若说十住。则前所谓皆得成就。第三善男子下。正辨加相分三。先口加劝说以增辨。二意加冥被以益智。三身加摩顶以增威。今初可知。二是时下意加中。先加后释。前中与十种智。初总谓四无碍解智。是说法所依故余皆乐说无碍。一无著者论名不著。辩才于所说法无住著故。即七辩中捷辩。须言即言故无著也。二无断知即无断辩。谓相续连环终无竭故。三无痴者即是迅辩。明于事理心无痴闇。言则迅疾如悬河故。四无异者即应辩也。应时应根无差异故。五无失者即无错谬辩。凡说契理无差失故。六无量者即丰义味辩。名数事理皆无量故。七无胜者。即一切世间最上妙辩。此有五德。一甚深如雷。二清彻远闻。三其声哀雅如迦陵频伽。四能令众生入心敬爱。五其有闻者欢喜无厌。具斯五义故云无胜。上即七辩。八无懈者。通策前七无疲倦故。九无夺者。具前总别。无能制伏令退屈故。后何以故下征释。先征意云。诸佛有力能与有慈能普。何故十智唯与法慧。下释云。法慧得此三昧。法尔如是得诸佛加。三是时下身加。一令增威。二令起故。然三加同时随义为次。承前说便故先语加。为令起定身最居后。准地论。经有诸佛不离本处。则去住无碍。手又不延则延促无碍。同时触顶一多无碍故。是奇特。要摩顶者。楞伽云。若有不为如来二种神力之所建立。而能说法无有是处。一者身面言说神力。即前语加。二者灌顶神力。即智灌心顶手摩身顶。顶受摩者上禀尊力故。右手者。法慧所说顺理机故。诸佛随顺法慧说故。第三法慧菩萨下起分。略由四意。一三昧事讫故。二已得胜力故。三说时至故。四定无言说故。此四后后以释前前


大方广佛华严经疏卷第十七
大方广佛华严经疏卷第十八

　　　　唐清凉山大华严寺沙门澄观撰


第四告诸下。本分文分为三。初总显体相。次标以许说。后别陈其名。今初。然十住体略有三种。一约所依。即前三昧。依此说于十住法故。论云三昧即法体故。二者约本。即下所辨。三克性体。若约所缘。即真俗二境。若约能缘即悲智二行。二境既融悲智不别。境智冥契同一法界也。今约本体。若直观经文。则住处二字总示其体。广大已下略显其相。住三世佛家。结示住处。今依地论类例以解。则住处为总余皆是别。总即示体此云住处。十行名行业。十向名愿。十地名愿善决定。皆当位体也。而得名不同者何耶。然三贤十圣。皆以菩提心而为其体。菩提心有三。一者直心。正念真如法故二者深心。乐修一切诸善行故。三者大悲心。救护一切苦众生故。所念真如。亦即本智本觉智故。后二显是恒沙性德。然此三心有一必兼余二。而三贤互有增微。十住直心增故。故名为解。解为行愿本。故首而明之。十行深心增故名为行。依于前解以起行。故十向大悲增故名为愿。回前解行愿诸众生离苦得乐故。十地三心等证故名决定。而大悲为首故举其愿。是以论云愿善决定者。如初地中发菩提心。即此本分中愿。十信通信此三。等觉此三等佛。故知菩提心是诸位通依。今此住位名住处者。若从增胜。则以深般若住于真如。即复由此。而为行愿之所住处。若从通说。俱住上三菩提心家故。住处。梵本名为俱罗。此云家也。家即家族。是以旧译名为种性。即四种性中习种性也。良以此家菩萨所居故。翻名住处。下文还就佛家以结。别中句乃有二。义乃有三。一广大与法界等。是胜住处。然地经总句。是于决定不应学彼。此中广大即是胜义。其法界言含于四义。一正念真如。同理法界深无际限。胜诸凡夫。亦胜二乘偏真理故。二普该菩萨无边行相。大悲深心同事法界无有边量。胜二乘故。三者三心无碍。同无碍法界事理融故。四同圆融法界。一一尘中无不具故。此与第三胜权菩萨。二虚空等者。是因住处。因有二种。一无常爱果因。是因如虚空。依是生色色不尽故。二常果因。今是地前故阙此也。古德又云。一一位中。如空包含无边行海。又如空周遍非至。非不至。又如空无碍故。三住三世诸佛家。准论此名不怯弱住处。谓菩萨所住。即佛所住故名佛家。进住佛家是不怯弱。若直释经文。即结示也。谓向言住处何所住耶。谓住佛家。佛家即是大菩提心。诸佛住此生菩萨故真如悲愿究竟唯佛方能住故。言三世者。是赞胜也。二彼菩萨下。牒以许说可知。三诸佛子菩萨住有十种下。别陈其名。文有三别初标数引证。二依数列名。三总结显胜。今初。谓三世佛果无不由此。十住因成。如大王路法尔常规。故同说也。二何者下。依数列名。初发心住者。璎珞云。是上进分善根人。若一劫二劫。一恒二恒佛所。行十信心信三宝。常住八万四千般若波罗蜜。修一切行一切法门。乃至始入空界。住空性位故名为住。依仁王起信。即十千劫来修信行满。入位不退创起大心。发心即住名发心住。三种发心中即信成就发心也。二治地者。谓常随空心净。八万四千法门清净洁白。故为练治心地。使悲智增明名治地住。三巧观空有增修正行故。四生佛法家种姓尊贵故。五带真随俗习无量善巧。化无住故。六成就般若故闻赞毁。真正其心念不动故。七入于无生毕竟空性。心心常行空无相愿。止观双运缘不能坏故。八心不生倒。不起邪魔破菩提心故。九从法王教生解。当绍佛位故。十从上九住观空得无生。心最为上故。诸佛法水灌心顶故。然住十住得名有三。谓四八九十从喻为名。第七离过受称。余约功德从其所喻。皆持业释。若从能喻或依士释。三是名下。总结可知。若定位者。略有十义。一依唯识等五位之中。即当初位。言五位者。一资粮位。即是三贤。从初发心积习福智。为道资粮为众生故。修解脱分善。二加行位。顺解脱分既圆满已为入见道。复修加行。亦名顺决择分。三通达位。即是见道。谓初入地二种见道。四修习位。始从初地第二住心。乃至金刚无间心位。名为修道。五究竟位。金刚心后解脱道中。尽未来际皆此位摄。二依摄论。第六说有四位。即当初位之初。言四位者。一胜解行位。始从十信终于地前。余三见修究竟。同五中后三。三依瑜伽四十七说十二住。当其第二之初。言十二者。一种性住。谓彼菩萨性自仁贤。性自成就菩萨功德。任持一切佛法种子。性离粗垢。不能现起上烦恼缠。二胜解行住。谓从初发心。乃至未得清净意乐。所有一切菩萨行是。三极喜住。四增上戒。五增上心。六七八三名增上慧。分成三种。谓六觉分相应增上慧住。七诸谛相应增上慧住。八缘起流转止息相应增上慧住。九无相有功用住。十无相无功用住。十一无碍解住。十二最上菩萨住。十三最上如来住。前言十二住就菩萨说。加后如来为十三住。第二即是三贤。第三已去如次十地。四亦依瑜伽及显扬第七。于十三住建立七地。一种性地。二胜解行地。三净胜意乐地。即前三住。四行正行地。谓从第四乃至第九住。五决定地。即第十住。六决定行地。即第十一住。七以后二住为到究竟地。前六唯菩萨。第七菩萨如来杂立为地五依仁王下卷。说十三法师各住一位。即当第一。言十三者。一习种性。二性种性。三道种性。四善觉摩诃衍。五德慧。六明慧。七尔焰。八胜达。九常现真实。十玄达。十一等觉。即八地。十二慧光神变。即当九地。十三观佛菩萨。义当十地及等觉。而佛非十三之数。六依仁王上卷。五忍之中。此当伏忍之下。言五忍者。谓伏忍信忍顺忍无生忍寂灭忍。各有上中下。如次配三贤十地等觉妙觉。七亦依仁王五十二位。当其第二。八依璎珞四十二贤圣位。当于下贤十住。以不立十信。十信摄在十住中故。九依璎珞六种性。亦当第一。言六性者。一习种性。二性种性。三道种性。四圣种性。五等觉性。六妙觉性。若依楞伽等无复地位。十依此经说四十二位。无别资粮加行等名。然所说位依法性。立行布圆融二俱无碍。如玄文辩。十信开合已见贤首品。第五佛子云何为下。说分。即是行相。释此十住即为十段。一一段中皆先征后释。释中皆先明自分后明胜进。又前是住位后是起行。今初发心住。先征可知。释自分中二。先明发心之缘。后正明缘境发心。今初。文列十缘义含四因。谓信悲智及种性也。见佛世尊是初总相。发菩提下。结前生后。中间十句别显不同。一形貌容仪。二显色大相。三具随好故人所乐见。上三观外相也。四时乃一出。出便利益故为难遇。此通内外。五十力无畏降魔制外。此明内德。六神变难思即神足论。此唯外用。于上六中随见一事。发生净信欣心上求。此若可修我定当取。七闻授记。含于二义。一闻授记作佛希预其数。二闻记当事希得此知。皆记心轮。八听教诫。知恶可断善可进修。即教诫轮。上皆信智为因。九见受苦起悲心。未必闻教。以种性内具法尔慈恕。即悲因也。十闻广大法谓佛功德。义兼法灭或传或护。因通悲智种性之因。义通前十。此之十缘。与贤首品所引瑜伽四缘。但开合之异耳。谓前六见佛缘。次二闻法缘。次一见生受苦缘。后即见法灭也。后结前生后者。唯证菩提。方成前事结前也。求一切智。生后。缘难得法而发心也。第二此菩萨下。正明缘境发心。前言求一切智。十种智力即一切智。文有标征列名结数。而义见初品。大同初地。为得十力故等。又此十力于一实智而开为十。化生事足义含悲智。故略举之。非不缘佛余之功德。第二胜进文分为三。初总标次征列。后征释。今初。谓欲求胜位应自劝励亦劝他学。列中有十不出悲智。供佛为总。通财及法。下九为别。行下九事真供养故。一乐住生死大悲为首故。智了其空无所惧故。二住为主道除恶。三即能导理教之法。四示果令欣。即教之所至。五学佛德行以为能至。六成德依缘故生佛前。七寂前上求下化之纷动。八寂必远离生死轮回。九不失悲故常为物依。亦是总结前义。诸所施为皆为众生大悲增上故。问八远离生死初令乐住。此云何通。略有三意。一劝物远离自处无厌。二要自无缚方能摄物。三即智之悲故乐住生死。即悲之智远离轮回。故瑜伽云。菩萨厌离生死。过于二乘百千万倍。非不厌也。斯则不断生死而入涅槃。不动真际常随流转。成不住道。又初既乐住生死。六复云何生诸佛前。亦有三义。一为诱物故。二求摄物之方故。三悲智无碍故。又十藏约实。智契舍闻。诸佛土不愿往生。此约权不坏事故。生诸佛土。三何以下。征释。何须学此。令得通别二种益故。别谓增胜广大。此之别益皆希后位。准下颂文亦令不退转故。有所闻下。诸位通益。以解从内法故不由他。他有三种。一他人。二者心外。三者性外。自解亦三。一者熏习成性故。能自解。二了唯心。三了唯性故。下云知一切法即心自性。若尔云何复言有所闻耶。谓泛尔闻故。或自披寻。闻乃约法开悟约义。必不假人委曲指授故。不由他究竟。则是佛无师智。下诸位中并同此释。有云。从自种生云不由他。但是初意。何足可尚。又引下文。虽知诸法悟不由师。然求善知识无有厌足。亦非此意。彼据双行此约自悟故。第二治地住中亦二。先征可知。二释中。自分内文有四别。一标二征三列四结。下诸自分皆仿此知。列中十心有其二义。一于一一众生各起十心。二为辨差别对八种众生。一于怨众生非直不念加报。亦乃授与利益。二于贫苦众生欲令远离故起悲心。三于危惧无乐众生。令得乐具不尽。四于恶行众生。令安住善行。五于得乐众生。以矜愍心不令放逸。六于外道未发心者。摄令正信发心。七已发心同行者。守令不退。八于一切摄菩提愿众生。取如己身。于此开二。谓于乘大道集进趣者。推之如师。集具足功德者。敬之如佛。此十大同第二地集义中释。以斯十心。治自心地。二胜进亦三。列中十法有通有别。通相可知。别依展转。一总求多闻。为二利行依。二闻已闲静思修。三闻必依友。四于友求请言必和悦。五问不非时。六不怖深法而不能受。不怯行法而不能行。七以思慧力解达深义。非但多闻于义不了。八如说修行。涅槃经。说亲近善知识听闻正法系念思惟如说修行。是大涅槃近因缘故。今展为十。九成行伏惑故离愚迷。十观智照理决定究竟。故安住不动。三征释。所以修者上十多约智。以智导悲令转增也。通益可知。第三修行住。释中先明自分。是护烦恼行。后明胜进是护小乘行。前中。然此十无常大同三地。彼论具释。引中边释已见问明。既文义包含略举一两。论云命行不住总名无常。此总句也。然复有二。一者念念无常。二者一期无常。于何无常依五盛阴。逼迫相故苦也。瑜伽三十四云。由无常行作意。为先趣入苦行。由苦无所得行趣入空行。空故不自在。由不自在趣入无我。此四即苦下。四行相也。五无作者。但缘有故。由念念无常故无造作。由皆苦故。无有乐味但于下苦中横生乐想。即一切世间不可乐想。以彼空故。万法无体物无当名之实。以无我故无有处所。非在色中乃至识中。无分别者。观能取也。无坚实者。观所取也。问涅槃比丘作无常想。佛呵倒惑。云何入住作无常观。答彼但得名不得其义。以无常等该涅槃故。故佛呵之。今但说生死故无有失。又无常者。未会法身故。苦者。未得涅槃故。空者。无善有故。无我者。未得八自在故。则前四句自说生死。次无作等四自说涅槃。常故。无作乐故。无味我故不如名。净故无处所。然二理不偏照与之符。犹悬镜高堂万像斯鉴。又初四句则因缘生灭。是无常义等。次四则不生不灭。是无常义故云无作。五受阴洞达空无所起。是苦义。因起有苦。起即无起故无味也。诸法毕竟无所有。是空义。人法二空空亦空故。故不如名。于我无我而不二。是无我义。诸佛或说我。或说于无我。诸法实相中无我无非我故。无处所。故庵提遮经。说不生不灭是无常义。生灭却是常义等。瑜伽四十六云。云何菩萨观一切行皆是无常。谓观一切行言说自性。于一切时常无所有。如是诸行常不可得。若得斯意则入中道。若依中边论约三性说。则初后二性不生不灭。是无常义。依他起性则生灭。是无常义等。又无作者。非常非无常故。无味者。非苦非乐故。不如名者。非空非不空言不及故。无处所者。非我非无我。不在生死及涅槃故。无分别者。念想无故。无坚实者。实与不实相待有故。后胜进中是护小乘行。小乘不求种智。不欲广知故。十中初三是作佛事处。众生是所度。法界是能度。世界是度处。次四界是起见处。外道计大为诸法本。小乘计大为诸色因。又成身之体。后三界是系缚处云何观耶。一观其相委细而知。二观其性甚深平等。三征意云。但总观无常何用广知。释意云。观空不碍广有知见。性相兼了法智增明故。第四生贵住。自分中有五。谓释名标征列结也。从圣教生者。谓多闻熏习。等流无漏教法生其智故。又下偈云。佛子于法如是观。从佛亲生名佛子。此约能说人也。又偈云。了达诸有无所有。超过彼法生法界。此约理也。上三义皆能生后一义。兼显所生之处。又能说所说能诠所诠。成此三异。从此三生并可尊贵。列中十事同四地。十种法智但有开合耳。既从圣教生成就四智。教化众生。一自住处智。不退转故亦所生也。二同敬智。于佛净信故亦能生也。三真如智。善观察法故。亦所生处也。法即法界。四分别所说智。即余七句。谓了众生空有。佛土权实世界染净。行业善恶果报苦乐。二种生死四种涅槃。具如常释。后十胜进。初三解了通于教理行果。次三修集行法。次三誓当满果。后一别了理法。后征释。意欲进后位真俗平等故。遍观三世不殊方知平等故。第五具足方便住者。自分十心亦是方便也。胜进十心亦具足也。今自分中。即第二住发起此心。今以所修善根正向所为。例前解释文并可见。今别为一势。谓初是总句。救苦护善故。云何护善。一授与乐因如经饶益故。二令得乐果谓安乐故。三哀愍妄乐不令著故。四云何救苦。度一切苦得解脱故。何者是苦。苦有二种。一三灾八难。二二种生死。云何能离。一教生净信。二由净信故授以三学。令诸根烦恼皆得调伏。云何得乐。谓咸证涅槃。究竟灭苦是真常乐。初句九字流至于此。后胜进中。前六义含深广后四唯显甚深。云何广耶。一无涯畔。二无分限。三离算数。四言思莫俦。五色类非一。六非称量尽。所言深者无边。谓非有非无非断非常故。无量者。常一刹那无长短故。无数者。非一非异不堕数故。不思议者。即妄即真。言语道断心行处灭故。无量色者顿现身器故。不可量者。出二量故。后四中。七为总句。人法空故。此云何空。八约能成。非是自他共所作故。九约所成。内外推寻无所有故。十无自性。释成上义。无性故空。无性故谁能作。无性故无所有。非断无也。又七八九是三脱门。三征释意云。双明深广。性相交彻。则转复增胜形夺两亡。皆无染著成般若故。第六正心住。初自分内。由成就般若了法性相故。皆不动名为正心。初四约所敬三宝。由了法平等声如谷响故。于赞毁不生欣戚。又在执应毁就理应赞故。故商主天子经云。无有不毁语言。而能至其解脱中故。次三约所愍众生。有量无量是断常边菩萨不堕。有垢无垢是增减边菩萨远离。易度难度是苦乐边菩萨不住。又有垢者难无垢者易。又亦反此。以不发心不知垢故名之为无。后三约所知法界。有量无量亦是断常。余二增减。已得正心故皆不动。又约众生大悲大愿无限量故。了法界性超量非量故。知法界相缘成世界。说有成坏非成坏故。体有相无体无相有。皆自在故。况并音声性离。何足动哉。后十胜进中。然劝学者。通闻思修。偈云听闻乃一义尔。列中一自性之相不可得故。二缘起想成故。三圆成性净故。四能成非有。五所成无实。六自性本空。七空性亦离。八喻上缘现。九喻上想生。十总离取舍出没想故。此与六地取染净法分别慢对治文多相似。三征释云。此如顺忍欲进后位不退忍故。第七不退。住自分十中初三三宝。次二别显前法。次三别明初佛。后二约佛境智通佛法也。而十皆言不退转者。大同前位。然此位中。已入无生知所闻法毕竟空故。又前位会事入理令心不动。今此事理双现。而心不退。后位从理向事。唯随事行转纯熟故。是故前位于三宝等。但闻赞毁忍之尚易。今闻有无利害转深。成忍则难。故过前位。又前言不动但能正心。今云不退有进趣义。又权实方便皆悉通达。有无等言皆有在故。佛则色相虚无。应机为有。法则离相离性不坏相性。菩萨同佛。次二中约事行为有。入理行为无。出离有二。一约自行。义同前文有垢无垢。亦约事理。二就化他。悲故不出由智故出。次下三句。亦论有无何异初句。初句邪见为无正信言有。此三亦非正见。虽许有佛不遍三世。或言过去入灭。是故非有。未来未成安得为有。现在生界未尽佛愿未满。今有佛者皆应现耳。俱有可知。今知其谬说为无正说为有。后二句中初智后境。佛智有尽等者。一竖约智体。以尽智故名为有尽穷未来故名为无尽。又若入永灭则名为尽。不永灭度是即无尽。约从修生则名为尽。即同无为故名无尽。二横就所知。谓法无尽故智亦无尽。以无尽智称无尽法。则名为尽故。法华云。唯佛与佛乃能究尽诸法实相。智度论云。如函大盖亦大。还将无尽之智知无尽法。是故如来名一切智。今菩萨穷究。知依竖义半了半不了。知依横义二俱是了。又相待说有尽无尽。就理而言并非二相。后一就境约性一相。约相非一。知其随说皆非遍知。后胜进中十事五对。此大同地中乐无作行。对治发起十种殊胜行。由此知其事理无碍。至地则得权实双行。初一多对。总含三义。一约权实。于一佛乘说无量故。虽有众多皆佛因故。二约事理。理能成事说一即多。事能显理说多即一。三约事事无碍有同体异体。义如上说。二文义对。文随于义。转变密意故。即如初句一言随于多义。义随于文。显了直说故。即下三对。但显事理一无碍义。若望下偈云如是一切展转成。则文义亦通事事无碍。三遍计理无情有无二。四依他幻相性空无二。五圆成性空与不空二如不异。又上三中。皆以三性三无性相即准思。三征释中。善能出离者。不沉没于事理。成后位自在也。第八童真住。自分中初三。三业无失。永离习气唯佛得之。任运无功在于八地。此中多同八地。能行无漏故。得无失。无十不善失亦无错谬失。此三自行亦为化体。余皆利他。初一能化身。顿悟菩萨随愿受生。贵在利人不拣净秽。惭悟地前。许受变易意生身故。次四以能化智知所化境。即十力智之四智也。次一化处后一化法正化。后明胜进是不动行。初六于刹自在。后四三业自在。此同八地。若色若土皆自在故。初一总知分齐。次二作用持兼愿力。四十眼智观。五有佛便诣。六游以化生。后四中。一意二身三语四通三业。下征释意。为得善巧入于后位。辩才自在故。第九王子住。初自分十中。一知六趣四生受报差别。又知九种命终心受生差别故。二知现行烦恼。三知种等相续。非如现行有间断故。习气有四如九地说。四知诸行作业所入法门。皆善巧故。上四多同九地十种稠林。彼据入地尤多细密。故名稠林。此但云知。五知法药。是智成就义。六知法师轨仪。七知所化处。八知化时。随根生熟不差失故。后二依二谛说。皆说成就也。后胜进十法皆言法王者。既言王子仿佛之仪。合子法度。而言处者。即是位也。如世王子之于父王。今对辩之。一善巧者。言辞安立。及诸伎艺悦可王心今此菩萨学佛法王说法言辞。安立权实善巧方便。以悦佛心。二轨度轨。谓坐立动中规矩容止可观。度谓升降出入往来进退可度。此明无亏戒行。住佛威仪也。三宫殿者。父王在宫即行子礼。父王处殿即行臣礼。若处涅槃正殿。即令万行归宗。若处慈悲宫室。则子爱含识。四趣入者。趣者。就也。谓泽及万人。入者。收也。谓庭来万国。菩萨则无机不就无德不收。五观察者。入则观父王察其声色。出则观群臣知其贤愚。菩萨入则观佛教理。出则审机可否。六灌顶者。十地有文。出现法喻双辨。七力持者。聚人则以财为力。慎危则以戒为力。降怨则以忍为力。广业则以勤为力。定乱则以静为力。谋安则以智为力。固众则以仁为力。制敌则以众为力。菩萨六度四等。万行总持皆力义也。持财以俭持众以信。持安以不憍持力以不奢。余可类取皆能持也。八无畏者。为上无亢则无忧悔之畏。节俭财色则无病畏。居上不憍则无亡畏。为下不乱则无刑畏。在丑不争则无兵畏。三不备者。永无死畏。菩萨修行。离老病死五种怖畏。得十无畏。九宴寝者。昼无故不内宴。夜无故不外寝。宴于侧室寝于正处。菩萨入定同佛。不过明以耽其味。不昏沉以滞于境。无幽不得其味。正定不易其心。十赞叹者。乐则歌赞苦则哀叹。赞音宜和乐。叹音宜哀思。其情切其辞文。菩萨应仰赞佛德哀叹众生。情诣于理使令欣厌。二征释云。欲令增进得于后位无碍智故。第十灌顶住。文亦分二。先征后释。释中亦二。先自分后胜进。前中二。初有十句所成德用。后有十句赞胜难测。以位终故加此一段。前中前五。了世界无碍智。后五成就众生无碍智。以智度满故。多同大尽分智成就说。后十赞胜。及后胜进皆是神通。有上无上分中义。今赞胜中。前四即业自在不可知。一身二身用三十通四通用。后六心智自在不可知。初三即三达圆明智。四知器世间自在智。五定心所现之境。六大智所知之境。并深广故。下位不知。后胜进中三。初标即学佛一切智。一切种智。以当位满灌顶成佛。以摄诸位皆此中具故。如法界品海幢处说。玄中广明。二征列中。一学佛三达智。此是总句。二佛法智者。觉法自性善出现仪。三事理无碍。四事法横广。五大用周遍。六身智光照。七神力持令不坏。法力持令进善。八穷尽所化。九知化法。十了化主。三征释成十胜智。复更学者。为欲成佛种智位故。然上所释大依十地。第六显实证成分中二。先现瑞显实。后菩萨证成。前中先此界有动地雨供。一万佛刹犹劣行故。后如此下。结通。二又以下。菩萨证成。于中二。初能证现前。二作如是下。发言赞述。于中四。一赞其所说。二我等下。举同显证。此有四同。一能说人。二所说处。三者会主。四所说法。初后与此同。中二但彼同者。法慧表解。不可不同法。若不同岂名为证。中二异此者。表人异道同处殊法一。方表通方之说。成证义也。若亦同此。将谓余异名界佛不同说也。若尔何故同名法云妙法。不多举耶。为有表故。谓所说法该于十地故。非粗浅故。就所说中。众会约人眷属兼法。文句义理主伴皆同也。三佛子下。举因结成。四如于此下。结通广遍。谓非唯来此为汝作证。于余处证亦同证此。弥显所说是通方也。此是彼菩萨结通。不俟经家结通也。问此经何要十方同说。答引摄之教随机不一。诸方有殊圆实之教法尔常规故。十方同说十方如来同一道故。三贤十圣无异路故。问说此经处。何要遍于十方。答能诠如所诠故。所诠义理无不同故。表位优劣证有多少。据其所说无处不该。有云。此上瑞应证成应在偈后。有四因故。一未说偈经犹未了。不应先瑞先证。二瑞证本为证经。既不证偈则偈应非经。三证辞不应。云文句无有增减。四若许瑞征合在颂前。颂中应颂二分。假使梵本如此。译者即合回文。此乃静法佳判。今为一救。理或可通。为欲表说证同时故。然文不累书。编之作次。若全居末。则似说竟方证。若更居初未说复何所证。故置于散说偈文之际。深有以焉。诸会文同皆仿此释。第七重颂分中。总有一百颂分二。初九十一颂正颂前法。后如是十住下。九颂结叹劝修。前中十住即为十段。初住中有四十六颂。文分为四。初三颂颂发心缘。次三十二颂缘境发心。次十颂胜进所学。后一总结。今初。尊重即前众生乐见。第三偈即广大法。二中分二。初十颂缘十力发心。一颂一力。初中谓。以因感果斯为是处。从我心冥性等生。无有是处。余文可见。二二十二颂别显所求。长行结前生后。云求一切智。今偈略显一切智相。此二十二颂。一颂一智。或有阙智了等言者。盖文略耳。今以类例相从摄为十智。初一俗谛智。次一真谛智。三一偈神通智。四五颂解脱智。五过去下。一颂劫刹智。六一颂三乘智。七有七颂三密智。谓二颂身密。三颂语密。二颂意密。八一颂唯心智。九过去下。三颂。一多无碍智。十有一颂权实双行智。三菩萨如是下。十颂。颂胜进十法。一颂一法。皆言令其不退转者。显劝学之意也。不退有三。一位不退。七住已上。二证不退初地已上。三念不退八地已去。今此近希位不退故。若约圆教当位。从信入住得位不退。初发心时成正觉故。四一颂总结亦是引证。第二住五颂。初二颂自分。次二颂胜进。后一颂结说。第三住五颂。前二颂自分。后三颂胜进。第四住六颂。初三自分。次二胜进。后一结叹。第五住五颂。初三颂自分。次一颂胜进。后一结叹。第六住四颂。初三自分。于中后半颂。是显不动之意。二一颂胜进。第七住四颂。初二自分后二胜进。第八住五颂。初三自分后二胜进。第九住五颂。初二自分后三胜进。第十住六颂。初四自分。于中三颂。颂所成德用。一颂颂赞胜难测。后二颂胜进。第二大段结叹劝修。九颂分三。初一颂总叹十住。次六别叹发心住。后二结叹初心。况出修行。十住位竟


大方广佛华严经疏卷第十八
大方广佛华严经疏卷第十九

　　　　唐清凉山大华严寺沙门澄观撰


　　梵行品第十六(从第十七经尽夜摩宫中偈赞品)

四门之中初来意有六。一前是正位。今辨位中之行。故次来也。二前明诸位别行。今辨诸位通行。三前通道俗。今别显出家所行。四前明随相差别。今显会缘入实。五为显入住之因。谓自他二种梵行净故。则入初住也。六别显初住成佛。则类前诸位。位位成佛不由他悟之相也。具上诸意有此品来。二释名者。梵是西域之音。具云勃嚂摩。此翻为净。拣上净行立梵行名。离染中极故名为梵。即梵为行故名梵行。持业释也。亦有云。真境为梵智契为行。或涅槃为梵修因为行。此二依主释。梵行以何为体。体略有三。一者即戒。戒能防非故得称梵。二者四等。三者是慧。涅槃五行中。梵行即四无量。亦七善知。今此品中具含三义。然此三各二。戒有二者。一随相二离相。今文即相无相。依如来教染衣出家乞食正命。是随相也。于修无所著。则戒相如虚空。即离相也。四等二者。一有缘二无缘。生缘法缘皆名为有。今即缘无缘观察众生。而不舍离是有缘也。了知境界如幻如梦。即无缘也。慧有二者。一有分别二无分别。今即分别是无分别。谓于十法一一推征。是分别也。观无相法了知平等离念契玄。即无分别也。上三中二义。各初义通凡小。后义唯大乘。此二不二为实教梵行。若一行具一切佛法。方是华严之梵行也。梵即是净。但以性净故即行净。行净故则智慧净。智慧净故则心净。心净故一切功德净。乃至成佛功归于行。故云净行。然前信中之净。随事造修悲智兼导。至此纯熟了心自性。悲智无二故。小有不同。三宗趣者。即以悲智无二事理双修观行为宗。疾满一切佛法为趣。第四释文。文分为二。先问后答。今初亦二。先叙问答之人。正念天子问者。天者净也。表所问事理染相绝故。梵依天行而得成故。念与无念二而不二。为正念也。法慧答者。表巧慧穷法。后佛子下。正显问端。于中先举所问境。次云何下。述所问相。问相有二。一问行净所因。谓随相持戒之梵行。云何得离相之清净。故不应言净劣梵也。二从菩萨下。问因所得果。第二法慧下答。答前二问即为二别。先答行净所因。后若诸菩萨下。答因所成果。斯即观成利益也。今初分二。先明自行清净即离相之戒成。后复应修习下。明利他之行净。即无缘之四等二种智慧。通在两文为能净故前中分四。一总示所应。二所谓下。列名略释。三若身是下。广陈修相。四如是观已下。显观成相。今初。作意者。不堕无记故。观察者。以慧推求故。二中初列十法。即列上所缘之境。后应如是观下。释上作意观察所以。唯令观十法者。一为成圆数。二梵行缘体不离此十。谓身口意三是行所依处。三业行因三宝行缘。戒谓行体。问以善三业归于三宝。得受随戒何要观耶。答若不观察。取相坚持同权小故。见戒从缘起心持戒为迷倒故。云何观耶。广在下文。今略释之。意云十中随一。若是余九即非明假众缘。以显无性。况十中各十。一一推征。相尽理现名真梵行。第三广陈修相。即寻伺观也。十法即为十段。前六通染。是故但约染净相违。名非梵行。亦不析破彼法自体。后四唯净顺于梵行故。分析体空何有梵行。十中各先总牒观境。后以十事征显其非。今初身具中。一非善者。身通不善体非顺理。梵行善性体能顺理。二法既殊明身非梵行。梵行何在他。皆仿此。当知梵行之言贯通诸句。二体是无记非可轨法。三饮食资成。四自相臭恶。五自性不净。六种子住处等皆悉可厌。七四蛇违反。八业惑所依故。九是身无知。又要当死究竟不净故。十八万户虫户有九亿。全以虫聚成其身故。今此梵行体是可轨性。能澄净芬馨清洁。贤圣所欣顺法顺教。体无杂染。与智相应众善集成。彼岂当是于十事求梵行叵得。当知梵行离相离性下九准之。二身业者。身之作用名为身业。语意亦然。十中四仪无记。余六通善恶故非梵行。三语具十事。初一语体次五语缘。谓风触七处而出于声。此略无脐轮牙齿。后吐纳等四。是辨语相十事。望业皆是语体。此唯无记故非梵行。四语业十事通善恶故。亦非梵行。安立说者谓假施设。随俗说者。随世名言。余可思准。第五观意十事。觉是寻求观是伺察。觉粗观细是不定法。言分别者。以慧拣择。三分别中是自性分别。七分别中任运分别。种种分别者。三中随念计度故。七中余六。谓有相无相寻求伺察染污不染污故。忆念者。追忆曾习唯缘过去。思惟者。以慧筹度通去来今。并有一多各成二种。上六皆别境摄。种种忆念义兼恶作。幻术通思通念。眠是不定意识亦行。但取境昧略。轻眠有梦。亦通善恶觉之势故。此十是心所。不离心故同名意也。征破准前。第六观意业十事。皆意之用故名为业。约遍行五征之。一思二想次四是触。后四是受。作意一种总遍十段。故前云作意观察。即上四段亦各一蕴。此中思等与意何别。但思等心所有二义故。一扶持心王属前所摄。二依心起用。属此位收故。多从受境以辨。若欲破者。既约遍行通于三性故。非梵行余准前知。第七观佛十事观于三身。若依小乘。初五法身。以无漏戒等及眷属无漏五蕴。为法身故。次二报身。以三祇百劫所修感相好故。次一化身。神通化现故。业行通为三身之因。果报通语三身之果。若依大乘。前八皆是化身。后一报身。业行通语二身之因。涅槃是果离系果故。菩提是报报本愿故。今一一推征。若一是佛余者应非。一一皆佛则有多佛。和合成佛则无自性。故中论云。非阴。不离阴。此彼不相在。如来不有阴。何处有如来。阴合为如来。则无有自性。进退推求佛体寂灭。尚非是有岂当是无。邪见深厚者。则说无如来。诸法性空中思惟亦不可。是知真佛既超心境。依斯成行行岂相耶。第八观法。但有八句者。应梵本脱漏。岂余九皆十此独八耶。若约有所表者。表除九十八使故。加十总观破百八烦恼故。然法有教理行果。今就后三略能诠故。八中初一理法。次一果法。余六通三约理可知。约行者。谓不善不生妄想不起。言语道断智无分别。定无行处如智两冥。此六究竟即是果相。今推征云。若一是法余则应非。一一皆尔。若谓总。是则和合不实。随得一法即应得余。和合而成则无和合。若以无合而为法者。无合之法岂当有耶。又此举法皆举寂灭不生等者。欲明一一自虚。法即非法梵行何从。第九观僧十事。前八约人后二就德。且依小说。言预流者。始超凡地预圣流故。一来者。修惑未尽。一度来生欲界中故。不还者。欲界惑尽。更不还来生欲界故。阿罗汉者。此有三义。一名杀贼。已断一切诸烦恼故。二名不生。三界之生永已尽故。三名为应。应受人天大供养故。有四向者。向于果故。谓断三界见惑有十六心。至第十五道类忍时。名初果向。至第十六即入修道。名须陀洹果。欲界修惑分为九品。断至五二向。断六一来果。断七或八品名第三果向。九品全断尽即得不还果。次断上二界修惑。乃至有顶八品惑尽。名阿罗汉向。三界见修都尽得阿罗汉果。今此欲明梵行。粗陈名目。若广引婆沙俱舍杂集瑜伽则清净梵行有累名数。力有余者付在说时。此中观意。谓僧名和合而有八辈。一若是僧余则应非。又一一别辨则无众义。集此无众岂成众耶。况于入流无所入等。以无为法而有差别。则其体自虚。后二就德。德若是僧何须八辈离法无人离人无法。一一穷究为僧者。谁僧体既虚梵行安寄。第十观戒。戒为行体。亦赖众缘。从缘成戒戒性如空。起心持者。是谓迷倒。无善无威仪不杂二乘心。是名持净戒。此戒乃名真梵行也。其中十事。前八是受后二是随。受中坛场得戒之处。问净教仪并教授师。三说羯磨即得戒法。和尚得戒根本。阿阇黎者。正即二师。义兼七证。剃发著衣是戒外相。随中乞食四依之一。正命。谓离四邪五邪。若依菩萨戒类例上文。具如善戒经。及弥勒菩萨所造。受菩萨戒羯磨所辨。此上十境。正约菩萨傍兼声闻。设依小受修观则为菩萨。即如此方。又善戒经。欲受菩萨戒。皆先具受前之三戒。故所观境通于大小。其能观智唯实教大乘。上来寻伺观竟。第四如是观下。辨观成之相。望前寻伺即为观盖。望后得正觉果。此但如实观成。文分为三。初约所观十境如实观成。二此中何法下。约所成梵行如实观成。三如是观察下。结成梵行清净之相。今初。有十句。初六句明三轮清净观。一不取能持戒众生。言身兼口意也。二不著所修行事。三不住于戒法。亦即是事。亦通不住前法。次三句。以三时门明不住持戒时。兼释上不取等言。三世推求不可得故。已灭未至空理易明。现在多滞偏语空寂。以刹那不住过未分之。故空寂也。次二句明二空观成。作受者。人业报是法。后二句。以不迁理释成因果空义。此世不移动。谓不从今至后。彼世不改变。谓不从后至今。是为因自昔灭无力感果。果不俱因无力酬因。何有报受。以物各性住性本空故。二约所成梵行如实观成者。有十一句。初句总显无名。十已空故。余句为别。一不从十生。二非属身等。皆十已空故。上二句约缘以征。次二句就体以征。初句明离前十外无别无作戒体。十外有体不假前十。次句亦无有作。作之受随前已空故。次句双非显中。无性防非故。次五句约五阴。有二意。一就戒体。有说。无作戒体体即是色。有说。非色非心。五蕴之内。初一是色后四是心。今言为是色者。显非是色。以其所立无表依表生。表色无表色。今明观意。表色尚空。何有无表。为非色者。显非非色也。从色生于戒尚不名为色。从色生于戒岂是非色耶。言为是识者。意显非心。若言是心者。一切皆有心应常有梵行。是知非心也。若言非心木石应梵行。是知非非心也。若言非色非心行蕴摄者。但是行蕴应皆名戒。二就修行梵行不离五蕴。若即蕴者。有蕴皆梵行。若离蕴者。岂是我梵行。故后结云皆不可得。第三结成梵行清净之相。以无得故。文有十一句。初句为总。次九句别显无得。一由上三世皆空故。二由于身无所取。于修无所著故。三言心无障碍者。即前于法无所住故。于风行空无有碍故。四作受二念不现行故。五虽空不碍涉有故。六七涉有不迷于空故。受观无相。受谓忍可于心。观谓起用于境。八结归平等。大般若曼殊室利分云。我不见有一法非佛法者故。无法不等。九一收一切方显具德圆融。末后一句总以结酬。由上义故名净梵行。上辨自利行净竟。第二复应下。明利他行净。文分为二。初深观果智。即利他之方。后慈念众生成无缘四等。是则自利利他上求下化。皆具足也。今初文三。初举法应修谓梵行体也。缘体宛然一心湛寂。梵行用也。不思不造万行沸腾故。不但心观圆明。复应广集佛智。二何者下。征起别列可知。三于如来下。结劝广学。第二闻已下。慈念众生成无缘四等。文有四句。一双起慈悲。如犊母随子。二思惟药病成大法喜。三即行无求以成大舍。四智了诸境导成无缘。此中五喻广如十忍然释有通别。别者如幻似有不实故。似有故假不实故空。此二不二成中道智。如梦者。虚妄见故。如影者。从业缘现故。如响者。属诸因缘故。如变化者。须臾变灭故。若如是了境。即终日化而无化。亦为众生说如斯法。是谓利他梵行清净也。第二大段若诸菩萨下。答因所成果问。文中分二。先牒前因深。初总指前文。不生二解则举其要。即所行无二。二一切下。酬其果满。先标后释。今初。由理观深玄。了性具足。万行齐修故。令大果无边德用现证在。即一切明其果大。疾现语其速证。后初发心下释。先释疾现之言。后释现前之相。今初。上言疾得疾在何时。故云初发心时。何法现前谓无上菩提也。后知一切下。释现前之相。亦是出其所因。何者。夫初心为始正觉为终。何以初心便成正觉。故今释云知一切法即心自性故。觉法自性即名为佛。故下经云。佛心岂有他正觉觉世间。斯良证也。斯则发者。是开发之发非发起之发也。何谓现前之相。夫佛智非深情迷谓远。情亡智现则一体非遥。既言知一切法。即心自性。则知此心即一切法性。今理现自心。即心之性已备无边之德矣。成就慧身者。上观法尽也。正法当兴今诸见亡也。佛智爰起。觉心则理现。理现则智圆。若镜净明生。非前非后非新非故。寂照湛然不由他悟者。成上慧身。即无师自然智也。又不由他悟是自觉也。知一切法是觉他也。成就慧身为觉满也。成就慧身必资理发。见夫心性岂更有他。若见有他安称为悟。既曰心性自亦不存。寂而能知名为正觉。岂唯定之方寸。不取则于人哉。况初后圆融不待言也。梵行品竟

　　初发心功德品第十七

初来意者。谓前二品明位及行。今显胜德。举初况后巧显深胜。故次来也。又前品末云初发心时便成正觉。未知此心有何功用。顿得尔耶。今释此义故次来也。二释名者。初有二义。一三种发心之初。二十住之初发。亦二义。一发起上求。二三德开发。能知三世佛智故。永断一切疑网故。得如来一身无量身等故。在于信位久已研穷。至此位中豁然开悟。故得功齐果位摄德无边。受斯称矣。三宗趣者。即以初心摄德为宗。令物穷究发心为趣。然住会发心。定是信成就摄。解行及证自在后文。生如来家。自约解说。不应谓此便是证收。若谓久习无明云何顿成大智者。岂不闻冥室千年之闇一灯倏忽顿除耶。若谓云何能知三世佛法者岂不闻具缚凡夫。能知如来秘密藏耶。余义至文当释。夫机差教别圣旨深玄。并未证真如同居学地。共详圣智诚曰才难。且以浅为深有符理之得。以深为浅有谤法之愆。以远为近则有益于行人。以近为远则法非我分。诸佛说教贵在俯就物机。后辈学人若欲高推圣境。傥失大利岂不伤哉。且夕钓磻溪朝升台辅。岂与夫明经常选。而语其优劣者哉。况才生王宫贵极臣佐。宁同百战夷项备历艰辛。况十千劫之功高。亦非聊尔人耳。是以语其智等虚空而非类。论其德碎尘刹而难量。极念劫之圆融。尽法门之重现。初心契于智海。岂有边涯。犹微滴入于天池齐无终始。故经云。发心毕竟二不别。如是二心先心难。法慧仰推良在此也。如或未喻胜鬘有文。推佛能知。斯言无过余如贤首品。次正释文长分为七。一天王请说分。二叹深难说分。三约喻校量分。四就法略示分。五动地兴供分。六他方证成分。七以偈重颂分。又释于中分二。初长行。后偈颂。前中亦二。初此界后结通。前中亦二。初正说。后证成。前中亦二。先问后答。今依前辨。初中天帝问者。在彼宫故。闻前速成生疑念故。菩提心是万行主故。问法慧者。是会主故。初心具后之德。唯慧境故。下正显问端。虽则正问功德下。法慧答功德之量。便显发心之相。是为菩萨善巧辩才。第二法慧菩萨言下。叹深难说。所以叹者。法体深广去疑令乐故。下寄言显说未尽其源故。于中初句总。言甚深者。谓约时深彻后际。约德深至佛果。约理深同法界。约行深包万行。并深中之极故云甚深。又数广难量理玄叵测。虽深非甚。今即少而多即事而理。初心具后是谓甚深。下十句别由斯十义。故曰甚深。于中初四能所对辨。各前能后所。一离言故难宣示。二无相故超心识。三非自力辩能分别。四非劣慧能信解。后六通能所证。五非有所得及一慧能证。六非起行及一行能行。七次第修慧不能通达。八九思慧不能思惟筹度。十闻慧不能信向趣入。此六后后劣于前前。巧显深也。所以广说难者。非唯成上甚深。正诫今后令信。第三虽然下。约喻校量分于中二。初结前生后。谓约自力则甚深。承力则可说。二佛子下。正显校量中有十一大喻。一利乐众生喻。二速疾步刹喻。三知劫成坏喻。四善知胜解喻。五善知诸根喻。六善知欲乐喻。七善知方便喻。八善知他心喻。九善知业相喻。十善知烦恼喻。十一供佛及生喻。然此十一喻。后后过于前前故皆舍置前前更举后后。巧显深胜。又此诸喻合有通别。通但通合发心德广。谓如初喻中便合云。为悉知一切世界成坏等。此不同于喻也。别谓所合同喻。但喻有分限。法无限耳。如初喻合云。不但为以一切乐具供养十方等。初一具通具别。下十略无通合。此诸喻文皆应有四。一举喻二征问。三领答四校量。初后具四。中九略无中二。又诸喻内一一皆有十重。皆应举喻问答校量。文无者略。今初。喻十重中。初一广说。后九略明。初中有四。一举广事。二征问三答显广。四辨超过。今初有三。先与现世益。文有三广为供具田时。次然后下。与后世乐。后南西下。类余九方。二征问。三答广并可知。四超过中云歌罗者。此云竖析。人身上毛。为百分中之一分也。或曰。十六分中之一分义。译为校量分。优波尼沙陀者。此云近少。谓少许相近比类之分也。百千后即云亿分者。中等数也。后九略说中文四同前。今初并举九事乐具皆同。一切所经劫数渐渐增多。其所教法转转增胜。据初世界亦合渐增。以此十前文标一故。余无者略。若十方共十则界不增。第四校量中三。初辨超过。二何以故者征。征意云前。云功德除佛难知。何以比此犹少非类。三释意有二。一别翻前喻。谓发心无限前有限故。亦是反释。二为令如来种性不断下。通对前十总显具德。亦是顺释。于中有十二句。初三总相对前辨胜。一翻前小果。二翻前限处。三翻前有限众生。下九句即下十喻之本。一即第三知劫成坏喻本。二即第四善知胜解喻本。故下文云。乃至垢解净解等。三却是第二速疾步刹喻本。四即第六及第十本。五即第九本。六即五七本。七八皆第八喻本。九知佛境界平等。即第十一供佛喻本。此中九句即佛。十力智。一知成坏垢净自性。即业报智。心乐即种种解智。知烦恼即漏尽智。生死即天眼智。诸根即根胜劣智。方便即禅解脱三昧智。此及佛境并是一切至处道智。心行即种种界智。三世智即宿命智。其处非处智以是总故。亦是前三总句中摄。然此所知皆约一切无齐限也。下文广释其相。第二佛子复置下。明速疾步刹喻。然次下。九喻文皆分四。初举广喻。二辨超过。三征四释。释中皆先反释后顺释。今初喻中前三可知。四释中先反释彰前不及。后为了知下顺释。辨此过前。于中十一句初句总。所谓下。别知世界相即相入无障碍义。前七正明即入。八一毛端下二对。释上即入所由。略举三门。初以法性融通门释。谓一切世界差别性。与一毛端体性无二故。是故事随性融。此彼相即事揽性起。彼此相入各有同体异体。准上思之。九一世界中出生一切世界者。此约缘起门释。谓诸缘起更互相生。有其二义。一约体有体无体义。是故相即。二约用有力无力义。是故相入。亦有同体异体义。并准上思之。欲知一切世界无体性者。约无自性门。以大非定大故。能即小等。十总结。欲以一念尽知如是广无边际。重重即入无障碍事故。发菩提心。又此言知。偈中亦身往彼。第三佛子下。知劫成坏喻。文亦有四。初明喻广大。举成摄住举坏兼空。二佛子下。对辨超过。三征四释。释中亦二。先反释后顺释。顺中三。初总次所谓下别。三是名下。结能知智别中言平等者。通相即相入。就缘就性唯心等殊。皆无障碍故云平等。一长短者。如娑婆为短安乐为长。递传相望以为长短。二三及四文并可知。五量无量者。如胜莲华界。劫更无有上。名为无量。已下皆有量。六有成坏则有尽。无成坏则无尽。标中但云成坏。从多分说。亦粗尽细不尽。七念劫相望。八劫非劫自有三义。一约未经增灭。纵百千年名为非劫。若经增减成坏名劫。二如胜莲华刹既不可校量。亦无劫数故名非劫。三推妄归真劫入非劫。依真起妄非劫入劫。斯则前七事事无碍。此乃理事无碍。九一念速知兼总包无尽。以斯无限安可比前。三结能知智。即十通中。知尽未来际劫神通也。第四佛子下。善知胜解喻。文四同前。初举广喻。梵云阿地目多。此云胜解。谓于决定境印持为性。不可引转为业。今译存略耳。释中亦先反后顺。顺中初总。后所谓下别。别中总有十三句。初有八句总相以辨。后有五句一一别明。前中又二。初三解。为得方便解智光。此光通因通果。于中一广二深。约理等故。三即能知。后五句。为得佛十力中胜解智力。解一切法。初一约人。谓众生海解故。次一约时及性。三约境明似不似。上皆明所知广。四事事相即显所知深。上皆所知后一能知。即得十力之一也。第二从欲悉知有上。下一一别明。上但云多。未识差别之相。今略示之。于中五句各是一义。初句三对。约佛菩萨相望。一妙觉无上余皆有上。此约竖论。二约横辨尽未尽。故三同位互望为等。高下位相望为不等。第二句有六对。约五乘凡圣相望差别。有依无依。约自性差别。托于根境及称真故。二约浅深差别。甚深般若不共小乘故。三约境差别。佛解无边余未尽故。四约二谛。世谛差别胜义无差故。五巧拙差别。六漏无漏差别。第三句有四解。约佛乘说。一深故。二广故。三无分量故。四契真如正位得果解故。事理无碍故。无二碍故。第四句三对。唯约众生以辨差别。于中初能知方便。不碍空而知假故。后悉知下。明其所知。有三对六解。与惑相应名染。不相应名净。广略者。约境及作意差别。粗细者。约行相差别。委悉不委悉故。第五句三对。多约知圣教解。于中文二。先正明。二一切下。通结前文。初中深密者。开则深约方广一乘。密谓密意。合则深即是密。以秘以妙即事而真故。二方便者。略有三种。一进趣方便。谓见道前方便道是。二施为方便。即第七波罗蜜。依实起权皆善巧故。实无此事假施设有故。三集成方便。诸法同体巧相集成。如六相巧成可名方便。今并能解。言分别者。凡于一法多门决择故。言自然者。法尔本觉内熏发故。随因所起者。过去闻熏之所发故。或于现在正思惟等而能知故。言随缘所起者。谓得善友增上缘力。所开悟故。二一切下总结。广多交络故如网也。为此无限而起大心。岂同前喻。第五知根智。第六知欲乐。欲谓于所乐境希望为性。勤依为业。即胜解智所摄。会释如前。第七知方便者。即禅善巧及至处道智方便三种。如向所辨所望别故。无相滥失。第八知心义兼王所。即他心智。第九知业即业报智。上皆文四。同前可知。辨其名体。具如初会十力章中。广显差别如第九地。第十佛子复置下。明知烦恼差别喻。文亦分四。前三可知。第四释中亦先反后顺。顺中初总后所谓下别。别有六门。各先惑后治。谓非但空知。意在断故。初门总明后一义兼总别。中间四门别举其重。今初门中轻重眠起。通下诸惑故名为总。就中轻重总中之总。以品言之。一切烦恼各有轻重。约起惑者。心有异故。据难易断现行为轻。种子为重。即眠起是。又分别为轻俱生为重。若据破坏三宝焚烧善根。则邪见最重余悉名轻。若据损恼自他障菩萨道。嗔恚最重余悉名轻。若据发润生死流转。无明爱取为重。若依为诸惑根。则三毒为重。若依障初圣道不受圣教。见慢为重。若据远随现行障无学道。我爱慢为重。余可名轻若烦恼当体相望。十大烦恼为重。随惑为轻。随烦恼中大中小随。展转轻重。又正使为重习气为轻。更有异门可略言也。言眠起者。眠即种子眠伏藏识。起即对境发起现行。言一一众生无量烦恼。总结多端。种种差别如后略说。广唯佛知。种种觉观通能所治。有染净故。染为所治。烦恼依故。如欲恚害觉。能生贪等无量烦恼。涅槃加五说有八觉。一欲觉。求可意事。二嗔觉。念欲嗔他。三恼觉。念欲恼他。四亲里觉。忆念亲缘。五国土觉。念世安危。六不死觉。积财资养。七族姓觉。念族高下。八轻侮觉。侮即是慢。念自恃欺人。此等非一故云种种。皆能引起一切烦恼。对上一一众生无量烦恼。亦名引起分别。言净治者。欲以不净观治。嗔以慈治。恼害以悲治。次四以无常观治。后一以无我我所观治。故云种种觉观净治一切杂染。第二依流转门。于所治中即痴爱发润。断一切下明治。由痴爱故。诸趣流转。从痴有爱菩萨病生故。一切众生三有五趣三结要当断尽。一欲界诸爱别名欲结。二上二界爱合名有结。三三界无明名无明结。三结亦名三漏。即上痴爱断已永尽生死流故。第三依病行门。四分分别。分是性义。各据偏多受贪等名。名为不等。三分俱多名为等分。然不出三。此三别名三不善根。故治中云断根本也。第四依通诸识门。明我我所。谓第七识恒执第八为内我故。惑谓为我所染之起慢。故云我慢。通至第六。内执我身外执资具。恃己陵人。又此我者。亦兼法我。若尽此惑则诸惑皆尽。故治中云尽无余也。第五约相生门。以利钝分别先钝后利。故净名推身。以欲贪为本。欲贪以虚妄分别为本。虚妄分别以颠倒想为本。颠倒想以无住为本。今以无住非烦恼故略不言耳。而顺明之。从颠倒虚妄分别生贪等惑。依贪等惑有诸随惑。展转相生。颠倒想者。不净计净等故。利中即身见为本。生六十二见。此有二说。一依三世五蕴。至下当明。二依异道邪见。具如瑜伽八十七说。第六约出家修行门。以障盖分别。盖谓五盖。已见上文。障即二障。此亦总。结前诸惑不离二障。发大悲下。明能治道。谓救有障者。护修行者。此言在末。义兼总结。谓菩萨发心不自为己。但以大悲救护一切。令断上来诸惑之网。断之何。为令本智清净。然能治道。虽复众多不出二种。一通二别。别如上来随分开示。如不能断应宜转治。谓如起贪以不净观治之。不去当起慈悲。缘于前境。应以净法与之。云何出家无慈悲心。反更染污。如是随便种种回转。皆以无得而为方便。所言通者。但当深观第一义谛。谓当观诸惑即是本觉菩提。故无行云。贪欲即是道。恚痴亦复然。如是三法中具一切佛法故。惑性智性皆本净故。但由虚妄分别凡夫不了。如大富盲人动转为宝所伤。二乘热狂。谓为虫蛇惊走远避。权菩萨辈犹谓有之可断。今乘一切智乘以净慧眼。观惑即真。则烦恼自虚智性常净。是为开佛知见。使得清净。不断烦恼而入涅槃。有斯悲智。如是知断发菩提心。岂与夫前喻同年而语哉。第十一明供佛及生喻文三。初举喻校量。二征。三释。今初分二。前广明一人。后略辨九人。初中有四。一举广喻。二问。三答。四校量显胜。初中有二。初广说东方。后南西下略例九方。初中又二。先明佛在供养。后至佛灭下明灭后供养。前中又二。先自行后又劝下化他。前中有四深胜。一供具广妙。二供田广胜。谓无数界悲敬田故。三供心胜恭敬等故。四供时胜。相续无数劫故。此自行已胜。况于教他。况复灭后况于余方。余并可知。后略辨九人中二。先举广喻。二佛子下校量显胜前中九人展转递望。念敌多劫数量复增。此中如第一人一念以无数供。至第二人皆增至无量。乃至第十增至不可说不可说。皆积当位之念。以至当位极时也。后校量可知。二征意云。其第十人供福。已至不可说不可说。全比容许不齐。何以不及少分。第三释中分二。先反显不为齐限。明前不及此。后为供养尽法界下顺释。以无限故辨此过。前略申十种。一时过。谓穷三际念劫重重时故。二处过。谓该十方相即入故。三供过。谓尽法界称理之供故。四田过。谓尽虚空界尘毛等处。诸如来身各充法界故。五心过。谓一一念中。各以无尽供。供无尽佛。经无尽劫心犹不足故。六悲过。自作教他。以此善根唯为众生令先成佛。我亦供养故。七智过。了达三事。随其一一称法界故。如海一滴。则具百川之味。芥子之空已无分限。八善巧过。能以一事为多摄多为一。善巧成就融摄诸位。真实行故。九所求过。唯为菩提不为余趣故。十平等过。谓生佛自他供与不供。皆平等故。束上十义总不出三。一无齐限故。二称法性故。三事事无碍故。无此三意设更重重广喻。亦不及少分。第四发是心已下。就法略示分。前喻显大心因广。此明摄德深胜亦是赞胜劝学文中有二。一发是心已者。牒前诸喻所校量心。二能知下明此大心所摄功德。于中有五。一解行圆满。二妙果当成。三与佛平等。四能作佛事。五大智现前。初中三。一总举所知。现佛正觉但云智慧。过佛示灭故加涅槃。当佛在因云善根也。过现已从缘应可得云知。未来未有但可云信。亦信一切皆当佛也。二彼诸下摄以修证。有为能得无为能知。能证使智身成就法身等佛。古德判此一段。为摄位修成。谓于诸佛功德智慧能信是十信。信成就故。后摄初故。能受是十住。能修是十行。能知是十向。得证是十地。谓本智证后智。得能成就。是结因究竟。能与佛等是果满。平等谓与诸佛能证所证平等无二故。初心即摄诸位。乃至佛果亦是一理。三征释所以。何以初心即满因位。释意云。以等真性所为无齐限故。有十一句。初总余别。文并同前初喻中辨。第二以发心故下。妙果当成分二。初标因得果。二征释所由。今初得于八事。一解契佛心故为忆念。二入正定聚故当得菩提。三真器已成故佛授妙法。妙法者即如来知见也。四知心性故与佛平等。五圆修助道六度四摄。六力等未证亦定无疑。故云成就。七十八不共修习庄严。八得四无碍辨名说法智慧。上七皆言三世明其竖该。今云法界。辨其横摄。前后影略。二征释所由中。初征意云何以发心即得果法。释云。以是发心为因。决定当得佛故。望圆极之果故定当成。约见性成智身。上品云即得故。晋经梵本。此中皆云即是佛故者。当此义也。第三应知下与佛平等者。见性均故。发心毕竟二不别也。文有四句。初总余别。总言等佛何所等耶。有三种等。一所缘境界。及分齐境界等。二大悲大定力无畏等。皆悉平等。三得知身无从。亦无积聚。随物分别见种种身。如是智慧与佛平等。第四才发心时下。能作佛事有十一句。皆是才发即得。言即得者有二意故。一约法圆融。初心摄诸位故。通说诸位相摄。总有三类。一以行摄位。如十信中具一切位。贤首品说。二以位摄位。如十住满即得成佛。如十住品。及法界品海幢比丘处说。其十行十向十地皆尔。各如自品说。三初心摄终。如十住初心即摄诸位。如此品说。并就因位满说。如普贤作用大分同佛。犹未是佛。此中亦尔。二约见性齐故。说与佛等具诸佛法竖。论位次优劣非无。若尔此与历别何异。请以喻显。若彼虚室置之一灯。光周室内。加二加三乃至百千。各各重重遍于室内。虽同周遍不妨后后益。明初心等佛若彼一灯。妙觉等初同第百千。若器中盛灯。虽复百千共置一室。互不相见。历别修行类同此也。依于此义故。初心即云振动光照一切世界。登地已上却说百刹千刹。如理思之。又即由此义废高就下。十住之中即齐地故。第五此初发下明大智现前。此文二意。一别是一段。谓以无著大智求菩提故。二通释上四段。谓由于一切无所著故。称性圆融能成能摄一切功德文中分二。初正明无著。后释其所由。前中初总所谓下别。谓从三世门见佛法僧非佛法僧。同三世摄。于中三位。初八清净次四通染净。后二唯染。后唯求下释不著所由。文含多意。一云。唯为菩提故云求一切智。不余趣向故于法界佛等无著。此虽有理不顺今文。以佛及佛法岂非一切智耶。二云。求之于己不求佛等。求之于己尚未免求。今释有二。一只为求一切智故。求而无著。以有所著非真求故。故净名云。夫求法者。于一切法应无所求。了法无求顺一切智。二者言求者不坏相也。不著者称法性也。性相双鉴。终日求而无所求。经云无所求中吾故求之矣。第五尔时下动地兴供分。全同上文。第六是时十方下。十方证成分。望于上文有同有异。同义可知。异有三种即为三段。一佛现证成异前菩萨。二显益证成前文所无。三结通无尽。前略此广加说因故。今初也。先现身次赞说。后引已同。以初心摄德深广恐难信受。故佛自证。二汝说此法时下显益证成。益通二世。初益现在。后我等悉当护持已下。显及当来。今初清净心者。以闻菩提心见心性故。而经多劫者。然余教说定三僧祇。此宗所明劫数不定。略有四类。一或展则无量。不可说不可说刹尘。如法界品说。二或千不可说。或减或增。如威光太子及此中说。三或一生二生。如善财童子兜率天子。四初心即得如前所说。所乘之法既自在圆融。能乘之人亦迟速不定。念劫融故。故弥勒云。一切菩萨无量劫修。善财一生皆得。起信则以若迟若速。皆为方便。此宗则以楷定为权。并有圣言无烦固执。不以长时而生退怯。不以速证而起轻心。若迟若疾誓要当克。是佛意也。后益末世令信仰故。今之闻者。皆由佛力愿深愧信行。三如此下结通无尽。是证佛结通非经家也。先明说遍。后其说法下示所说同。文中有三。一说人同。二说仪同。谓神力本愿故。三说意同。为欲下是此文大旨。同前十住并显可知。第七尔时下以偈重颂分。先辨偈意有十一句。初一后一是说偈仪。而离开者欲显中九。皆承佛力该十方故。中九正明所谓。初总余别。别中四对。一净业显理。二除惑开信。妄想分别为杂染根。三知病识药。四观果净因。即由利他自业便净。第二正显偈辞。有一百二十一颂。文分三段。初八十二偈。超颂就法略示。二有三十四偈。却颂就喻校量。三有五偈结德劝赞令景慕发心。叹深难说遍于三段。又叹为长行偈颂之本。故略不颂之初中文亦分五。初有十七偈。颂第一解行圆满。二菩萨始发下十七颂。超颂第四能作佛事。三菩萨所住下十八偈。却颂第三得佛平等。四趣向菩提下六偈半。颂第五大智现前。五恒劝众生下。二十三偈半。颂第二妙果当成。文不次者。显德无前后故。又长行明先同果体。后同果用。偈颂明用可在。今果明当得。大智通遍故。前后互明。初中文分为二。初一偈。颂前正明解行圆满。然初句。是总举发心为因。余十六偈颂前征释。于中有七。初一偈颂充遍一切世界。二有二偈。颂为欲度脱一切世界众生。三有一偈。颂知世界成坏。知者意在往化觐佛故四一偈半。颂为悉知一切众生垢净故。及一切世界三有清净。知垢意在令净故。五趣三有名左右耳。五绍隆下两偈半。却颂为不断如来种性故。初半摧邪显正即绍隆义。次句示佛种之体性。次二句即起佛种缘。余是种起之相。化化不绝是报佛恩。心如金刚是种性义。照佛所行修菩提行。则佛种不断也。六五偈。颂知众生心乐烦恼习气下。四种发心。于中初偈。总明所知事。想是妄想即烦恼也。业即习气果即死此生彼。心即心行根性即诸根。次二偈显知之体相。皆即事入玄。次偈非唯知病亦识法药。故如世尊。后偈非唯空知。行愿相符能为实益。七有三偈。颂知一切众生三世智。谓离三世障故。障有十种。一烦恼杂染障。二触境迷倒障。三长时懈怠障。四取著因果障。五邪教邪师引转障。六趣下乘障。七粗相现前障。八于遍趣行无堪能障。九随言生解障。十不亡能所障。如次十句各一对治。末后二句总结通达。第二菩萨始发下有十七偈。颂上能作佛事。总分为十。初二偈。颂即能说法教化调伏一切众生。以悲智相导故。二有一偈颂诸佛赞叹。叹必加故。三有一偈。颂即能振动一切世界。动入互举。四菩萨具足下六偈。颂即能息灭一切诸恶道苦。于中具悲智之德。故能拔因果之苦。而无我人。五有一偈。颂即能光照一切世界。照世意在照诸众生。六一偈。颂即能严净一切国土。毛孔现刹即神通严也。七有一偈半。颂上即令一切众生欢喜。供佛问法但为益物故。八一偈半。颂上即能入一切法界性。初半闻而通达。次半思而兼说。后半修而无著。九有半偈。依修而证。颂即能持一切佛种性也。十有一偈半。颂即能示现成佛。第三菩萨所住下十八偈。颂得佛平等。于中分四。初三偈半颂佛境界平等。初偈分齐境。次偈兼所证所缘境。后一偈半举况显胜。二善知下四偈半。颂功德平等。三有一偈。颂前文得如来一身无量身平等。四于诸下九偈。颂真实智慧。于中有四。初四颂。发离一切妄想广大心。二有二颂。发穷三际广大心。三有二颂。发顺涅槃菩提广大心。四一偈结劝可知。第四趣向菩提下六偈半。颂大智现前。于中初一结前生后。余正颂大智现前。初偈于佛无著。次偈即若众生若众生法。次偈即若佛若佛法。次偈若世间若世间法。次偈若菩萨若菩萨法。二乘文略。后半偈颂上结文。念十方佛即求一切智。无依无取。即于诸法界心无所著。第五有二十三偈半。颂前妙果当成。于中有九。初三偈半颂常为一切诸佛护念。以具德故。二半偈。颂当得无上菩提。三半偈。颂与其妙法。大人法者八大人觉也。四有一偈。颂佛体平等。时处平等即佛体故。五有一偈。颂已修三世诸佛助道之法。六有六偈。颂成就三世诸佛力无所畏。广十力之别名。略无畏之都号。于中五偈半别明十力。后半偈显得分齐。七有五偈。颂已庄严三世诸佛不共佛法。三世间圆融不共权小故。八五偈。颂悉得诸佛说法智慧力。九一偈。结德无尽并属初心。该前诸段大文第二十方国土下。三十四颂。颂前约喻校量。于中分二。先十四颂。正颂前喻可知。后二十偈。通释诸喻不及所由。前虽略释今此广辨。又长行中多随喻别明。今此总辨。亦总相颂前叹深难说。若将别配。则令难证等互有所局。于中分三。初半偈结前生后。次十七偈半正释所由。后二偈结德无尽。就正释中分三。初一偈标章。次十二偈半别释。三四偈显德圆满。今初也。谓标出生无尽体相无限。二章二别释中。初四偈释无齐限。或一句是一义。后一偈半颂六度义。可以意得。后八偈半释出生无尽。于中分三。初二偈半结前生后。以体无限故出生无尽也。次菩提心是下四偈。正显出生为本。出生乃一义耳。后二偈略释为本所由。由修六度为菩萨乘本。由劝正行为人天乘本。由阐妙业通为三乘涅槃之本。三四偈显德圆满。中初偈总显。次二偈别显愿满。后一偈别明智圆。第三二偈结德无尽可知。大文第三欲知下结劝发心于中三。初半偈正劝。次三偈半释劝所由。总举具足一切德故。后一偈结劝速发


大方广佛华严经疏卷第十九
大方广佛华严经疏卷第二十

　　　　唐清凉山大华严寺沙门澄观撰


　　明法品第十八(入第十八卷经)

初来意者。前明当位所成之德。今辨趣后胜进之行。故次来也。又前明发心之胜德。今辨所具之行相。故次来也。二释名者。准梵本具翻应云法光明品。统有四义。一法慧智慧。于能所诠进趣行法。分明照了故。即明所知法。二明是能诠。以能显行故。法是所诠可轨则故。此则诠旨合目。明有法故法之明故。通二释也。三明是智用法是理行及果。境智合说俱是所诠。法之明明之法依主名也。四所修行法体离无明。亦唯所诠有明之法。法即是明。通有财持业也。三宗趣者。明法不同略有四种。谓教理行果。寻教悟理观理起行行成得果。皆初宗后趣。又此四皆宗。为成后位及成胜德为趣。第四释文文有三分。一请说分。二正说分。三结说分。今初分二。先长行后祇夜。前中亦二。初叙问答之人。胜进趣后非勤不能故精进慧问。二佛子下正申所问。亦分为二。初领前自分胜德。后请说胜进之行。前中先总。后具大庄严下。别别有七句。一领德即领前庄严一切诸佛不共之法。二领乘即上已住究竟一乘道。三领位位不退故。即上已住如来平等性。三世诸佛家中生。此下晋云离生道者。即是领道。圆教初住离生因故。今四五二句成此一句。以舍世间得出世法。入住正位。即上于诸世间不分别等。六去来现在诸佛摄受。领得胜缘。即上佛护佛赞等也。七决定至于菩提。领其当果。即上云当得三世诸佛无上菩提。德虽无量不出于此。故略举耳。此约当住位释。若约摄于上位理无不通。而于求胜进义非惬当。二彼诸菩萨下。请后胜进中亦二。先问所成行体。后问行成德用。以破痴等为德用故。前中先正问后结请。前中十句为三。初五自利兼他。一问云何修习顺佛令喜。其修习言亦总亦别。总遍诸句。别谓策勤。即下答中明不放逸。二问顺法入位。三顺行四顺愿。五顺德积德成藏故。次四利他兼自。束为二对。初常说法而不舍自行。后下念四生上弘三宝。末后一句。总结二利不虚。二佛子下结请可知。第二复次下问行成德用。文亦分二。初正问后结请。前中分二。初问行所成因德。二问结因成果德。今初有十二事。初十一字贯下诸句。一能灭无明。未审修何行法。而能灭耶。诸句皆尔。意在征因。无明有体黑闇为用。非明无之处即名无明。故别有惑体。由无明故事理皆昧。名为黑闇。二问降魔。三问制外。四问究竟断道。心垢即是所知。亦名习气。五善根以何而成。六三恶八难云何可出。七智境何由净治。八地等七种净德云何成就。九依正三业功德。云何庄严满足。十以何观力知佛功德。十一一切智境复云何知。十二何法能成就众生。乃至作大佛事。第二及余下结因成果。于中二。先正结等。谓结所不说及等如来。第二于诸如来下。显等佛之用。护持正法便等佛故。故偏明之。文有十句。初总余别。总谓开示演说教理行果。皆有护义。诸魔下别。一异敌不侵。二摄持修行。三十王外助。四举世同钦。五诸佛灌顶。准梵本云。一切如来共所守护同灌其顶。故应回文。六菩萨爱敬。七得众善根。八能演深法。九摄德自严。若得此九方名护法二。一切下结请可知。第二尔时下偈文分二。初一赞说者。余十颂上文。于中亦二。初一颂领前。余颂请后。于中亦二。前四颂所修行体。后五颂行所成德。于中亦二。前三颂行所成因德。后二颂结因成果德。大文第二正说分中分二。先长行后偈颂。前中亦二。先赞问许说。后正答所问。前中三。初赞所问利益。二佛子下赞能问具德。三谛听下诫听许说。第二正答中二。先答所成行体。后答行成德用。前中答前十问。即为十段今初段中有五十句。前二十句答前修习。后三十句答令佛欢喜。前修习言亦总亦别。今不放逸亦通总别。总则遍下十段。皆由不放逸成。别则属于修习。在文分二。先牒前标后。勤智守心不犯尘境。名不放逸。是修习相。不守根门则名放逸。涅槃云。不放逸根深固难拔。因不放逸。一切善根皆得增长。故首明之。即精进三根。于所断修防非为性。对治放逸。成满一切世出世间善事为业。二别辨中有二十句。前十始修。后十终成。今初有四。一总标。二征数。三别列。四总结。他皆仿此。列中一对治破戒放逸。三聚非一故名为众。即三德三身之因。故首明也。宁舍身命不犯小罪。故名护持。二离痴智显故菩提心净。三四可知。五恐负自心故思本发。六远离恶缘。七修善无住。八离小行大。宁起疥癞野干之心。不起二乘之心。难反复故。九积善无替。十亦爱亦策。不令过分使不相续。若不续者当令相续。故须观察。二终成十中。一行清净由不放逸。得无违教失故名清净。二念智清净。念则明记智则决断。念有智故念即无念。智有念故常得现前。此二相资故名成就。三等持清净不沈不掉。故名为等。然此沉掉乃含多意。如始学者。不昏沉不恶作。亦名为等。未是深定今称性寂然。故能不掉。智照不昧。所以不沈。如此深定非深非浅。四勤闻清净。五思修清净。六等引清净。七妙慧清净称理平等故。八摄受清净。等利益故。如大地者。胜鬘云。譬如大地负四重檐。一者大海。二者诸山。三者草木。四者众生。菩萨大地。荷负四种重任者。谓离善知识无闻非法众生。以人天善根而成熟之。及三乘人随机遍摄。名等作利益。九同行清净。谓如弥伽赞敬善财。十承事清净离杂心故。次答令佛喜。有三十句。初十结前生后。次十正成行相。后十纯熟究竟。今初。此即牒前十种清净。如次配属。前八可知。九摄二句。以菩提心佛法无边誓愿知故。既敬此心及事于师。故能顺了。上九结前第十生后。故令佛喜。次十正成行相者。前明即前修习故令佛喜。今更别明。于中一勤而不退。成上精进。二内不惜身正念方成。三外绝异求故唯有胜进。四加行观空方能不息。五正证入理故无所依。六穷得法印方顺深法。法印多种。或五或四或三或一。但广略之异耳。言五印者。即五非常观。谓无常苦空无我寂静。言四印者。合空入于无我。空即我所故。或名优陀那。菩萨藏经第二中。名法邬陀南。邬陀南者此名标相。涅槃寂静是无为法标。相印即决定义。如说有为决定无常等。善戒第七地持第八。瑜伽四十六。广有分别。言三印者。四中合苦入于无常。或除涅槃寂静。有为印故。今以诸印印于一切。亦无能印故云不著。则入唯一实相印矣。后四依理起行。七愿护小心故增广大。八智护凡见方顺佛法。九自无法爱十无作而修故。入无诤门矣。后十纯熟究竟中。行修成熟故云安住。初二入理行。一加行离逸。二正证舍相。次二救生行。次二随缘行。十度别修诸行总摄。后四愿智行。即十度后四也。亦可。前十如次成此十种。但生熟之异耳思之。第二答入菩萨所住处问。文分为三。初有十法起入地行。次住地观修。后明地要胜。今初列中初三自分行。一具资粮。二成加行。一度具十名大庄严。三智契实相故不随他。后七起胜进行。谓四外近良缘。五内须自策。六能安果用。七不厌修因。八双游定慧深心契寂。利智贯达。以斯二法严于法身。故法华云。佛自住大乘。如其所得法定慧力庄严。以此度众生也。九不住法门。住有二失。一不契地智。二不能进趣。不住反此。十善穷地体。谓依一佛智。方便多门更无异体。二复次下住地观修。有十一句。初一是总。一切法门是成地之法。次九为别。二诸地证智。三修加行因。四摄报等果。五所知分齐及所化境。六进德修业断障力用。七示百身等。八分别诸愿。十善等法。九所证法界。皆言随其者诸地非一故。十悉善下辨成观相。皆自心者。智与心相应故。因由心学果是心成。境由心现力用。是心分位。神通是心现起。分别是心决择。所得是心造诣。并心外无得何所著耶。十一如是下结观成益。三佛子下显地要胜。标征释结文并可知。第三答大行清净问。有二十句。初十是因后十是果。今初行成出障故云清净。虽数名小异大同十行。亦通十度。十行所行即是十度。欲胜进彼故此前修。又下文。由为物说法自增诸度故。复广明。所望处别互有影略。前七可知。八于恶众生修菩萨行。心不倾动。是难得中义。本愿誓化故。九善法行中。与众生为清凉法池。大悲坚固普摄众生为舍为归是广度众生。如桥梁义。有力能故。十真实行中文云。此菩萨入三世诸佛体性。与三世诸佛善根同等。智决体同故。第二菩萨既得下。由行净因得胜法果一他力胜。二自善胜。三深定胜。四同行胜。五助道胜。六真智胜。七意乐胜。八观慧胜。九修行胜。十增进胜。第四答大愿问。有二十句。初十起胜净愿。后十励志令满。今初全同初地十愿。一成熟众生愿。二净佛国土愿。三供养。四护法。五承事。六同善根。七摄法上首。法通至佛名如来门。八三业不空。九具修诸行。十现成正觉。但彼文广。依彼次者。五七一二六八三九四十。为今之次。二佛子菩萨下。令愿成满者。由斯十句。能满前十及余多愿。于中五深心则可久。六悉成则可大。可久则菩萨之德。可大则菩萨之业。余并可知。第五佛子已下。答护菩萨藏问文亦有四。初是结前生后。谓以前行愿蕴积成藏故。唯十句更无成熟等异。文有五对。并显可知。第六菩萨得是下。答随所应化常为说法问。文分为三。初结前生后。谓蕴积福智用以摄生。二佛子下征以标起。三所谓下正解其义。于中分二。前知器授法。二具德成益。初中先知器有四一识习气所作。如金师之子。应教数息等。二知种性因缘。闻法发心为因。随因成性。遇师闻法为缘随缘成种。三知心行之病。谓多贪等。四知希望差别二贪欲下授法文有十句。初二可知。三痴有二种。一迷于事理教观法相。二恶邪推求不信业因。令其观察十二因缘。能离邪执自性等计。上三唯对治。四等分者。等谓相似三观不可并施。若等重者教观胜义。谓淫欲即道等。若等轻者。可以生善为人化之。释此四分具如杂集十三。五求人天乐为乐生死说三苦者。乃至非想行苦所随故。次四可知。十乐事寂者令成理寂。若沈空寂令成事用。菩萨已下总结随宜。二为说法时下明具德成益。有十句十对。一文连义正。二法智无差。即依法不依人。依智不依识。三审定无违即依了义经。不依不了义经。四立法义故能遍断疑。五了物根故入于佛教。六寂契真际照法性源。七断真法爱除人法执。八念佛了音。九亡言巧说。虽无说无示善顺宗因。十令悟随宜终归平等。即说之益。第七菩萨如是下。答恒不舍离诸波罗蜜问。于中二。先结前生后。则正说法时便具十度。设自修此亦为利他。一向大悲了平等故。通至佛果故皆名道。二是时下。正示不舍度相。十度即为十段。皆先辨相。后是则下结名。前四辨相中先辨施等相。后无著等辨波罗蜜相。檀戒可知。三忍中诸恶通于内外。其心下契理平等成波罗蜜。四进中普发众业。是无余修。亦利乐勤常修靡懈。是长时修。恒不退转是无间修。上即加行勤也。勇猛莫制是勇捍修。亦被甲勤。于诸已下是显度相。五禅定中文有十一句。一诃五欲。所以诃者。夫禅定虚凝湛犹渟海。高攀圣境尚曰妄情。驰想五尘岂当为道。云何诃之。色如热金丸执之则烧。声如毒涂鼓闻之必死。香如弊龙气。嗅之则病。味如沸热蜜。舐之则烂伤。触如卧师子近之则啮。此五欲者。得之无厌如火益薪。亡国败家世世为害。过于怨贼。故不应著。况菩萨体此即如。复何所著。二入次第定。谓四禅四空及灭受想。为九次第定。下。十地离世间品具明。即一切门禅。三安住理定寂爱味住。智契不出名正思惟。以见心性故。亦善士相。上二定体即定自性。余六定用。四消灭烦恼通爱见慢等。故云一切即清净相。五出生诸定。如起信云。得此真如三昧。能生无量诸三昧门。上文云。一三昧生尘等定是也。即难行相。六引发神通。谓精义入神以致用也。亦遂求相。七逆顺自在亦难行相。从灭定出入非非想乃至初禅。是名为逆。从初禅出入第二禅乃至灭定。是名为顺。此中逆顺应各有超间。谓超一超二乃至全超。文无者略。此亦名为师子游步三昧。八一多自在摄一切定。应有四句。谓在一入一。在一入一切。在一切入一。在一切入一切。得其源故。九悉知定境。定境有三。一诸定所缘。二诸定分齐。三诸定境用。皆能知之。十者总结体用无违。言三昧者。此云等持。唯扃有心而通散心。三摩钵底此云等至。通于有心及与无心。唯诸位定体。此二功德名为等引。上二句定体通于此三。六句定用即是所引。言智印者即一实相故。智论释百八三昧中。第二名宝印三昧。谓与实相般若相应故。上二是定此一是智。合即双运。今菩萨随在一定。即与一切三昧。此三无违。十一速入智地。亦即定果。以菩萨之定。事穷无边理极无际。故能速至一切智地。亦难行相。亦二世乐相。又上二三四。即现法乐住禅。次五引生功德禅。五亦饶益有情禅。后二通三。又通十种清净。一由世间净离诸爱味故。即第三句。二出世间净亦此句摄。三加行净即是初句。四得根本净即第二句。五根本胜进净即第五句。六入住出自在清净。七舍静虑已复还证入自在清净。上二即第七句。八神通变现自在清净。即第六句。九离一切见趣清净。十一切烦恼所知障清净。此二共是第四句摄。余如瑜伽四十三九大禅说。十行之中当显其相。六般若中句亦有十。前之三句。闻法近友即闻所成慧。初句正明。二近友不倦。是闻慧缘。三乐闻无厌是闻慧因。暂闻则己慧不生故。四即思慧学而后思故。云随所听也。内正作意故云如理。五亦思择慧。又于无烦恼中善决择故。舍烦恼故。六善观下皆是修慧。此句悟入于如。七宿习思量故了无功用道。八周备悟入。一中一切等名为普门。九入二智门。十总结已圆故云休息。后三连环。此中亦有九门之相。恐繁不配。其中虽定慧互有。互相严故而为门不同。若全双运故。起信论合于六度。以为五门。后之方便义亦准此。涉有不迷于空则名方便。不厌有而观空。便称般若。岂令般若不能知有耶。方便若不观空何名方便。非唯此三万行皆尔。况般若能行万行。何法而不用之。寂照尽于理极。不得一行无此君耳。所以开则万行淼然。泯则一不为一。得意则无所不通耳。七方便中亦有十种。一巧智现世为方便。二悲非爱见故化而无厌。即悲智相导为方便。三依体起用。四非舍非受故一切无染。五凡圣双行由双非故。六行无住道。七观察进趣。八现相不著。九遍入诸趣即无生现生。十度脱众生是无化现化。初九拔济余皆回向。依璎珞因果品。后之四度亦各有三。方便三者。一进趣方便。即第七句。二巧会有无除第四句。皆此所摄。三不舍不受即第四句。八愿中亦有十愿。前五后三尽字为初。六身恒住尽劫海。七智尽心海。八穷尽有支。九尽现国土。十穷佛果智。此求菩提前九利乐。若依三愿。二三四五为自行愿。六七为神通。初及八九为外化。十通二利。皆云尽者穷彼源故。九力中十句各二。谓标名释义。一契理。深心是思择力。染则无力。翻此故有也。余可准知。皆修习力。璎珞有三。皆名通力。一报通力。二修通力。三变化通力。观彼似当九十二句耳。十智度中。识病知根顺理授法。名为智度。亦有十句。初四知病轻重。次三知根欲乐。一位二行三心。后三知法乐。一知理法。二知果法。三普觉法界。前七成就有情。后三现法乐住。璎珞三智。一无相智即知法真实。三变化智即如来力。余皆第二一切种智。余义如初会说。第八佛子下。答前所念众生咸令得度问。于中分三。初结前起后。二正明化度。三结如本誓。前中初结前。清净约离障。圆满具事理。不舍谓常相应。住大庄严者。总结十度为严。是大乘体。后随其所念下生后。由且前故。二堕恶道下正明化度。文有十句约为四类。初二令离恶果。三涂除无间皆容发心。如慈童女。二令勤修则脱八难。值佛闻法。次三令离恶因。贪有二种。上偏语色贪教修不净。今通语贪财名等故。但云示无贪法。无贪法者。谓不净观空少欲知足。二嗔亦二种。上偏语能为违害。故令修慈。今通嗔情非情故观同体。不应自嗔。三痴亦二种已如上明。此约邪痴令观缘起。次三令离流转三界循环。皆可厌故。初欲恚害等义见三地。二色界虽定慧似均。然是定地。恐其滞寂故为说观。又无生正观令得无漏。三无色定多故为说妙慧。又示谛观方得永出。后二示以三乘随机为说。又引权归实令知本寂。三如其往昔下结如本誓。故能真度。师子吼者决定度故。第九佛子下。答前绍三宝种使不断绝问。文分为二。初仍前总标。二所以下征释所以。由化众生入三宝海故。能绍前令不断也。文有四番为成十句。前九别明后一总结。就初三番释通总别。然皆后后转深前前。通者通在诸位。别者初在十信。次居三贤后约登地。三番佛种差别云何。初教发心令具因性。未发唯有本住性故。次赞大愿令成因行。令所发心不退转故。言大愿者。谓求菩提愿利乐有情愿。又防恶愿如戒经说。有进善愿如常所明。三下佛种子令成佛智。谓证真如成无漏故。上约别显。通者发菩提心总有三心。谓即大悲大愿大智。初番为总已含大悲。次番是愿。后番是智。谓示妙理令暂见心性。成金刚种。三番法种差别相者。初开法藏令教不断。次说因缘令义不断。后具四种护。令教理行证皆悉不断。复次初虽领教未发真解。次具解行未能证故。三番僧种有何差别。初受法无乖始堕僧数。次修六和敬僧行已成。后统理大众令僧清净。复次初虽奉教解行未具。未是真和。次虽具解行未离众怖。不能控御。言六和者。三业为三及戒见利。谓身和同集口和无诤。意和无违。见和同解。戒和同奉。利和同均。又约菩萨。三业同慈六皆同体。真实和也。一切恭敬令僧久住。后总句者。弘法奉戒三学兼修。则不断三宝化化不绝。第十菩萨如是下。答前善根方便皆悉不空问。先略后广。略中分三。初结前生后。谓由能绍三宝故所行无失。二随有下由不空故。三业无瑕。谓所作回向是不空业。三无瑕玷故下。由无瑕故不空。所作反覆相成。玉之内病曰瑕。瑕谓体破。外病曰玷玷谓色污。以显三业内外无失故。白圭之玷尚可磨也。三业之玷不可为也。初句牒前。次所作下示无瑕相。后皆与下显不空相。方便有慧方便不空。慧有方便慧亦不空。此辨所行不空。回向智智辨趣果不空。第二菩萨如是下广明有二。初明自业不空。后辨利他不空。初中虽明不空。义兼无失。以一切清净离烦恼故。又此无失即自业不空。顺止寂故。文有标征释结。释中皆先标后释。初四依正庄严。次六摄化庄严。言涅槃地者。以涅槃严地也。谓随有成道入涅槃处。当知其地即是金刚。今于一切处成。则无非金刚也。标云涅槃释云成道。文影略耳。四菩萨成就下结文可知。二若有众生下利他不空。于中有法喻合。文则可知。佛与菩萨俱益不空。今不见者不宜见故。见不益者无行力故。亦远益故。上来并答所成之行问竟。第二佛子菩萨摩诃萨住此下。答行所成德问。前文有二。今亦二段。第一答以行成因德。二答以因成果德。今初具答十二问。各有二句。上句答下句。上云修何灭废。今答以智他皆仿此。二用慈降魔。夫欲害人反招自害。苟欲安人则物我俱安。故柔胜刚弱胜强。以慈安一切恶魔。无以施害。慈善根力其功叵量。三福则怖之以威。智则屈之以辩。次四后四文并可知。八以方便智慧出生是答。一切菩萨已下即是所问。准上文中此有七事。今波罗蜜下欠总持句。然方便有二。若加行方便出生地度。若善巧方便。亦生诸度及余五法。智亦有二。若根本智即成内证。若后得智即成业用。是故此二出生此七。言清净者治彼障故。二佛子下答以因成果问。于中亦二。先结因成果。谓但勤修上来诸行。则能次第从因得果。二于无边世界下。正答所成之德。谓护持正法。但当勤修上来以行成因之德。自当成后护持法等诸德。故乘前结因成德明之。答上十句文分九段。第一答初总句。如来法藏守护开演。二佛所护念故。即答众魔外道无能沮坏。以佛护故。三守护受持下。答摄持正法无有穷尽。四于无边下。答于一切世界中。演说法时十王敬护。谓身胜音巧令闻者入智故。五知诸众生下。答举世同钦称机令喜故。六其身端正下。答菩萨爱敬端正有德故。其佛灌顶。在前第二佛护之中。七善知众心下。答得善根力增长白法。于中先总明三业。后得心下别显十种自在。皆是善根。其十自在之能。并是增长白法。八菩萨如是下。答开演如来甚深法藏。九佛子菩萨得如是下。答摄持正法以自庄严。于中初明自严。次征后释。以摄正法故。有十句德。亦即是前所成之德。可思准之。第二重颂分。十颂分二。初六偈颂前十种所成行体。后四偈颂行所成德。前中初二偈颂佛喜。于中初半颂不放逸。余颂佛喜。二有一颂。颂入地及大行大愿。三一颂。颂菩萨藏。及所应化而为说法。四一颂颂不舍自行诸度及所念众生。皆令得度。五半颂颂不断三宝。六半颂颂善根方便皆悉不空。二菩萨所修下颂行所成德。初一颂初行所成因德。后有三偈。颂以因成果德。于中初二颂。通颂前之八段。后一颂。别颂第九答摄持正法以自庄严。以喻而显。一身仪安谛颂前现身。次辨德威猛。颂前以无畏辩。三心定不动颂安其怯弱。四智深如海。颂以深智慧。五法雨灭障。颂前而为说法。第三时法慧下明结说分。谓契理合机故佛喜众奉也。第三会竟


大方广佛华严经疏卷第二十
