　　No. 345 [Nos. 310(38), 346]

慧上菩萨问大善权经卷上

　　　　西晋月氏国三藏竺法护译


闻如是。一时佛游舍卫城祇树给孤独园。与大比丘众俱。比丘八千诸大弟子学戒具足。菩萨万二千。一切圣通无所不达。已得总持辩才无量不起法忍。其德无限彻睹诸根。应病授药为师子吼。救济十方众生百千莫不蒙度。尔时世尊。从宴坐起斯须未久。与无数之众眷属周匝而为说经。时会菩萨名曰慧上。即从坐起更整衣服。长跪叉手前白佛言。愿欲有所问。唯如来至真。听者乃敢陈说。世尊告曰。恣所欲问。佛当为汝开解结滞。慧上白佛。所云善权为何谓乎。佛告慧上。善哉善哉族姓子。多所愍伤哀念。安隐诸天人民。劝化将来导引三涂。开阐佛法获微妙慧。乃问闿士善权方便。佛言谛听善思念之。吾当为汝申畅其要。慧上菩萨及与众会受教而听。于是佛告慧上曰。族姓子。善权闿士以一揣食。随时方便弘施流普。劝发黎元坠畜生者。使此二品悉趣德本。兴诸通慧。其心晓了具足佛慧。是谓菩萨善权方便

又族姓子。善权闿士。若人殖德劝赞代喜。以斯善本则施众生。以觉之心。顺一切心而不堕落。讲斯教已。成诸弟子缘觉之乘为诸通慧。是谓菩萨善权方便

又族姓子。善权闿士。十方诸树其华炜晔。香气芬馥人所钦尚。而无主名。敬采集合奉散诸佛誓以德本。已及众庶志诸通慧使备道明。具获无量戒品定品慧品解脱品度脱知见品。是谓菩萨善权方便

又族姓子。善权闿士愍察群萌。在安助喜彼患代受。以诸通慧因缘方便。建立德本用施众类。为十方世界誓被德铠。其遭恼害者则救摄所。患代受其罪劝。以通慧使获大安。是谓菩萨善权方便

又族姓子。善权闿士供一如来。观虑诸佛法身平等。戒定慧解度知见品亦复如之。知是供养一如来等。则为奉养十方诸佛。所见供祚闿士历受施祐众生。是谓菩萨善权方便。又族姓子。善权闿士敢所生处。其所住处不计吾我未曾自轻。如令讽读四句之颂。观察其义心不怯羸。宣显备具。不想利养。盖诸佛土若入国邑。辄兴大哀踊跃说之。誓愿闻吾四句颂者。皆成诸佛无碍辩才。是谓菩萨善权方便

又族姓子。善权闿士。假使生在贫匮之门。设行乞丐求一夕膳。无鄙劣心转奉贤众。若惠独人内自惟察。如来有言务恢广施。今吾乞与所进微鲜。建诸通慧誓意无量。殖斯德本劝发众生。侥获宝掌若如来至真等正觉。以斯妙慧光护夕供。所服纳者持戒学道。缘崇功德多所彼致。是谓菩萨善权方便

又族姓子。善权闿士。与诸弟子缘觉俱游。心不同归。见人供养弟子缘觉。意不钦获兴于二念。一从菩萨心成佛世尊。二弟子缘觉因佛法生。造斯观已。诸所供养未以为上。吾所学习则三品最。观无适莫无所贪乐。是谓菩萨善权方便

又族姓子。善权闿士行一布施。则具六度无极。何等六度。善权闿士见贫乞者。具足大施无悭贪心。斯施度无极。身自护禁奉持戒者。其犯恶者使立戒法。寻而给施令无所毁。斯戒度无极。若嗔恚者。御以慈心净心明心。愍哀等心。兴施布施。斯忍度无极。随宜供办饮食之膳。身口意行身等如空。斯进度无极。一心等施进止卧梦而无乱行。斯定度无极。如兹施已御念诸法。谁有施者。何所食者。谁受报应。造斯求者法不可得。不见施者及食施者。无受报应。斯慧度无极。是族姓子。权施若斯。则具六度无极之法。于是慧上菩萨白佛言。未曾有也天中天。闿士丈夫权施具足。一切佛法多所摄护。振于生死赡及余类。佛言至哉。诚如所云。权施虽微审成众德无量难计。又族姓子。行权闿士。何谓退还。以权方便而以施与。纵随恶友为之所拘。毕偿罪者自观念言。阴种诸入得无不灭。当除斯患乃至无为。吾誓当被道德之铠。任力发起周旋终始则务究竟慧上又问。唯天中天。假使有人犯于四罪有所想念。发意出家为菩萨道然后云何。佛言。设当毁失四重之禁。以权消罪众患悉除。是族姓子。为菩萨道无有罪衅

尔时慧上菩萨白世尊曰。何谓菩萨而有罪殃。佛言。若有闿士学得脱戒。得脱戒者则二百五十禁。于百千劫服食果蓏。为人所辱而皆忍之。若有想念弟子缘觉之行。闿士则为生死根缚。如族姓子。声闻缘觉犯本诸禁。不除阴种诸入。不得灭度也。如族姓子。舍闿士行不自改正而有想念。志求声闻缘觉。欲得无上正真之道为最正觉者。终不能成也

于是阿难白世尊曰。忆念我昔入舍卫城而行分卫。见有闿士名重胜王。在他室坐与女人同床。我谓犯秽心用惟虑。得无异人学梵行者。于如来教。将无造见闻想念于一切乎。时我世尊。瞻见立想叹发斯言。三千大千世界而六反震动。时重胜王。即自踊身住于空中。去地四丈九尺。报阿难曰。云何贤者。犯禁秽者宁能踊身止虚空乎。在如来前何不问耶。何谓菩萨犯罪之法。阿难投身即自悔过曰。唯然世尊。我甚迷谬。如何偏见求大龙短。佛告阿难。宜自修慎无察大乘正士之便而想其阙。由如贤者志弟子乘。若一若二同修杂行。不当视之狐疑懈废得无尽漏。如是阿难。勿观善权闿士有废退想于诸通慧。所以者何。菩萨大士。爱纳眷属业以三宝。不违佛法贤圣众也。使志无上正真之道。佛语阿难。若族姓子族姓女。心存大乘不离诸通慧。不荒五乐抑制五欲。观于五通得如来根。当知正士与女人俱。又听阿难。彼女人者乃往去世为重胜王百生之偶。宿情未拔故有色恩。贪重胜颜口发誓言。若与我俱得遂所娱。当从其教发无上正真道意。时重胜王心知其念。晨现整服由斯法门入之其室。观内外地心等无持。执手同处已如其欲。则颂曰

　愚哉悖于欲　　诸佛所不叹
　能蠲恩爱者　　得佛人中上　

时女喜踊即从坐起。自投于地归命自责伏罪悔过。为重胜王而叹颂曰

　吾已离诸欲　　世尊之所叹
　节止恩爱著　　愿佛无上道
　前心之所想　　今首自悔过
　伤愍诸群生　　究竟发道意　

尔时重胜王菩萨。随欲化女使发无上正真道意。即从坐起而出其室。阿难观斯心持清净。今吾授彼女决。转女身后九十九劫当得作佛。号离无数百千所受如来至真等正觉明行成为善逝世间解无上士道法御天人师为佛众祐。以是贤者观菩萨行。所行无短不堕罪法。重胜王菩萨从虚空下。稽首佛足白世尊曰。闿士当行善权方便立于大哀。若劝一人导以法本。从其所生辄当获之信于善权。堕大地狱至于百劫。所遭苦痛恼剧之患。则当忍之。宁化一人使立德本不避此难。世尊告曰。善哉善哉。正士通达。是为菩萨大哀之行。超度诸受佛言族姓子。吾念过世无数劫时。有一学志。名曰焰光。处于林薮行吉祥愿。四百二十万岁净修梵行。过阕岁已入沙竭国有陶家女。见此学志姿貌姝好端正绝妙。欲意隆崇即自投托。学志问姊何所求乎。答曰慕仁。学志报言。吾不乐欲。女曰设不然者吾将自贼。焰光自念。吾护禁戒净修梵行。四百二十万岁。今若毁之非吉祥也。念已舍却离之七步。乃发慈哀。毁犯禁戒则堕地狱。若不如是女自残贼。宁令斯女获致安隐。吾当堪忍地狱之痛。焰光即还。又执其臂而喻之曰。从女之欲幸勿自危。学志退居习家之业十有二年。厌碍止足乃净四等。寿终之后生于梵天。佛言。族姓子。欲知尔时焰光学志。岂异人乎。莫造此观。则吾身是。陶家女者即瞿夷也。彼尚色欲此顺其心。吾以大哀越度生死百千之患。贤者且观余人所犯坠趣地狱。善权闿士更升梵天。佛告慧上。设舍利弗大目揵连。行善权者不使瞿和离比丘坠于地狱。所以者何。吾忆昔者拘楼秦佛时。有一比丘名曰无垢。处于闲居国家山窟。去彼不远有五神仙。有一女人道遇大雨。驰走避入无垢比丘所止之窟。雨霁出去。时五仙人见女各言。比丘奸秽谓之不净。无垢知诸神仙所念。即自踊身在于虚空去地四丈九尺。诸仙见之飞处空中。各曰如吾经典所记。染欲尘者则不得飞。寻五体投地伏首诬横。假使比丘不现神变。其五仙士堕大地狱。尔时无垢比丘则慈氏菩萨也。若舍利弗目揵连有权飞升。则瞿和离无由陷坠。当知此义。非声闻缘觉所能及知。唯独闿士分别晓了善权方便。犹如放逸女人四时庄严贪财利欲。或无智者变改人性。使从其意示于施身。敬重彼人殚尽其产。遂弃远之缘所获入未曾有悔。善权菩萨亦复如斯。观察人根可开化者。以何方便则化立之。敬施众生不吝其身。殖诸德本不藏情匿。设使知人已建德本。用其人故续命长善。一切欲乐无所贪慕。舍除恩爱令归于无。其心清净无所系著。犹如蜜蜂接采众花不计常想。于花枝叶一无所损。行权菩萨随俗方便。虽乐诸欲不计爱欲不发常想。不自毁身亦不损彼。譬如树种不失鲜色因而生牙无加茷者。如是族姓子。菩萨以空无想不愿之法。智度无极广大之慧。入诸尘劳随所乐行。不舍习俗欲不秽身。不违佛叹未曾退转。如捕鱼工引网布网。恣意所欲截众大流。收纲摄网多所获得。菩萨如是入空无想不愿之法。以细微心在一切慧。缚于大欲。诸通慧心以无护心。自在所获得生梵天。譬如丈夫工学咒术。为吏所捕五系缚之。其人自恣则以一咒。断诸缧绁而得解去。如是族姓子。善权菩萨五欲自乐。普与众俱恣其所幸。智力术力以一通慧。坏一切欲没生梵天。譬安隐师以一其心无所恶忌。变现荫庇送大贾人。或有愚谤而伤之曰。忖察此师自眷属财贿尚不合度。安能济众使免贼乎。将必遗漏无量钱宝。于是导师激愤耻之。即从坐起秉心坚强。带钾舞刀摧拉怨敌。所护安隐无所亡失。行权菩萨。执智慧刀随时所欲。以巧方便安习五乐。志弟子乘所不悦可。为发慈愍。云何若此兴放逸行。尚不自度何能济众降魔怨乎。所不堪偕也。菩萨以智慧度无极法。善权方便恣意所欲。以智慧刀断截尘劳裂诸罗网。超游自恣遍诸佛国。离女人土无有瑕秽

尔时有菩萨名曰爱敬。入舍卫大城普次行乞至贵姓家。贵姓有女名曰执祥。在楼观上闻比丘音。受食便出则睹其形。发放逸意。其欲甚盛不得从志。气绝命终其身动摇。比丘见女兴不净想。即发念言。何谓法乐自所喜者。计空无实其犹泡水。无所可遵耳目鼻口身意。如腐肉揣革裹皮覆。从足至顶何所可乐乎。观无诤讼无想无念。法无内外亦无寿命。都无所有。心何所著亦何所受。永离欲瑕亦无得也。谛观诸法无所起者。爱敬菩萨即得不起法忍。则时欣喜踊跃在虚空。去地四丈九尺。绕舍卫城七匝。于时世尊。见爱敬菩萨升在虚空。譬如雁王。神足无碍自由自在。告贤者阿难曰。汝见爱敬飞游进止如雁王乎。对曰已见。佛言阿难。爱敬菩萨。因色欲行获诸佛法。降伏魔兵则转法轮。执祥女终转女人身。得生忉利紫绀天宫。自然化有四百八十里殿。万四千玉女俱共侍之。缘此之德而发慧心。自念何行得生此乎。即知本在舍卫为贵姓女色惑爱敬。缘斯贪欲寿终转女即为男子。自然神化无央数众。志于欲著乃获此报。岂况清净恭肃之心。供养奉事尽敬菩萨乎。今伎乐之娱安可久。常当诣世尊及观爱敬菩萨。于是天子与其眷属。各执天花栴檀杂香。威光巍巍俱诣世尊爱敬大士。皆以花香而供上之。前稽首礼绕佛三匝住。各叉手而赞颂曰

　诸佛无思念　　乐最不可量
　如来无心意　　则获尊上道　

　我在舍卫为女人　　其大名德不可议
　号曰执祥长者息　　端正姝好宝严身
　以为父母所珍重　　有正觉子无所著
　号曰爱敬威神大　　入舍卫城家分卫
　我闻其音柔软妙　　欢喜之心取饭食
　即自往诣无极法　　如来之子爱敬道
　吾见彼已起乱心　　迷惑爱欲贪放逸
　假使不得从我愿　　即当寿终用活为
　当时不能发口言　　虽奉饮食不能授
　我以爱欲放逸故　　则在其处寿命终
　虽不能应于道行　　降弃瑕秽女人身
　得为男子佛所叹　　即时得生忉利天
　宫殿则尊微妙好　　以宝合成无等伦
　有万四千诸眷属　　诸婇女乐悉具足
　即时心自发念言　　吾何因缘得致此
　寻时识念如此事　　爱欲之心报应然
　见于爱敬心欢喜　　以放逸心而贪视
　缘是之德获是报　　犹如光明照好树
　当为正觉佛子弟　　所在游欣安住慧
　爱欲之心报如此　　何况有人供养者
　吾身今即如来子　　愿发求尊佛智慧
　便当修行恒沙劫　　未曾舍离大志性
　皆由善师因爱敬　　则当供养法奉事
　供事于道无亲属　　唯愿学求在觉轨
　修于尊妙道之行　　以放逸心所睹著
　寻时则转于女身　　便获勇猛男子形
　父母在家皆号哭　　臭死于地自捽[打-丁+滅]
　心自念言是蛊道　　冲口骂詈此沙门
　应时天子承佛威　　往诣父母具解说
　无得骂詈嗔沙门　　将无长夜获苦恼
　父母欲得知我不　　吾已踊至忉利天
　应时退转女人身　　得为天子光巍巍
　父母当至安住所　　首骂詈罪自悔过
　更求救护不可得　　唯有如来为道慧
　时父母闻佛音响　　彼时勇猛劝化之
　皆和心解眷属俱　　同时往诣能仁佛
　则共稽首两足尊　　即自悔过嗔恚心
　悉共恭敬于如来　　启问安住令决正
　以何供事应奉佛　　何谓顺法佛众僧
　唯为吾等分别说　　假使闻者无异心
　最胜则知心所念　　救世口则说如此
　其欲供养一切佛　　坚固道意御诸想
　父母亲属及男女　　具足五百无减少
　听闻大人之所讲　　同时皆发大道心
　最胜所言仁无异　　阿难听我之所语
　如菩萨行无端底　　善权方便住智慧
　爱敬菩萨愿如此　　假使女人爱敬我
　则当令转女人形　　速为男子人中上
　阿难且观此名德　　余人所因堕地狱
　以放逸心贪习色　　因爱欲变为男子
　其心天子供养我　　常以恭敬获丰安
　彼所供养难计劫　　当得为佛号尽见
　此五百人发道意　　亦当自致人中尊
　何人闻此不供佛　　其欢悦心安无量
　计其爱敬菩萨者　　所开化女不一二
　无量百千亿那术　　以爱欲心立于道
　则为药王大名德　　何因菩萨当有秽
　因缘尘劳施安隐　　何况供养奉事者　

尔时贤者阿难白佛言。犹如有人近须弥山。皆随山光照为金色。设怀欢喜欲义心奉道法心。得近菩萨皆获一类。趣诸通慧心性自然。我从今始奉持菩萨。如须弥山。犹如药王。名曰见愈。有清净心若嗔恚意。见此药者众病皆除。菩萨如是净不净心。淫怒痴心觐菩萨者悉为除愈。时佛赞曰。善哉阿难。诚如尔言

于是贤者大迦叶白佛言。甚难及也。天中天菩萨大士不可思议。在所游至。为诸众生现无畏。欲空无想不愿。声闻缘觉唯行此法。菩萨普护。转使更入诸通慧迹。以善方便将顺其心。终不秽厌色声香味细滑法也

大迦叶复白佛言。我可叹喻菩萨大士之所行乎。佛言可叹。迦叶曰。譬大旷野断绝无人。自然有墙。上至三十三天。唯有一门。无央数人皆入旷野。去之不远有一大城。其国丰熟米谷卒贱快乐难言。人民众多不可称计。其在彼城则如金刚城。旁有江江侧有路旷。路之中有黠慧人。聪识念义。怀愍欲度入旷野者。举声而盟称。去旷野不远。大城之安永无死惧。吾为导师来趣所乐。众人报曰。吾等不行于此不动。欲睹城像城自然现。尔乃往耳。时复有人解微妙者应曰。常往随仁所凑。吾等如是薄福之人。闻此声已不信不乐。不从其教不度旷野。彼微妙人则度旷野。观路由河。则乘而进路之。左右有百千丈深大溪涧。布诸草木四方作桥。则济厄路四出无碍。大贼从后追而不惧。贼自然却终不还顾。稍稍前行亦不恐懅。不左右视则见大城。稍近城郭心不狐疑。入彼城邑为无量人。现其仪式增益福祚。迦叶叹已陈。喻大旷野者。谓生死之难。墙至三十三天者。谓无黠所著恩爱之欲也。唯有一门者。谓大乘也。人入旷野者。谓众愚冥凡夫之士也。黠人发愿呼众人者。谓菩萨大士所乐度无极也。志劣不行欲见城者。谓声闻缘觉也。应曰当往随仁所凑则菩萨也。闻声不信者。谓外道异学众邪行也。度旷野者。谓奉精进至诸通慧修诸三昧也。路由河者谓法门也。左大溪涧百千丈者。谓声闻地也。右大溪涧百千丈者。谓缘觉乘也。大布置草木作四方桥者。谓善权方便慧度无极也。四出无碍者。谓菩萨四恩之行摄无量人也。贼追不惧自然却者。谓魔官属及诸猗行也。终不还顾者。谓忍度无极也。稍稍前行。谓为菩萨之所开化进度无极也。亦不恐惧者。谓以清净心发起众生志平等觉也。不视左右者。谓不志乐声闻缘觉之利也。则见大城者。谓达诸通慧也。稍近城者。谓见道功德习行佛慧也。心无狐疑者。谓晓智慧善权诸度无极。则能遍睹一切众生无所畏恶。适入城已为无量人。造现仪式增益福祚者。谓如来至真等正觉也。佛天中天适兴在世。则为菩萨立于名号广建利义

于是世尊赞迦叶曰。善哉善哉乃叹斯喻。说此言时万二千天与人发无上正真道意。佛语迦叶菩萨。德行不可称计。学谛微妙善权方便。大士所作。不为已举不他人施。不言有我亦不言彼。时慧上菩萨白世尊曰。何谓一生补处。而迦叶佛时。口说斯言。用为觐是剃头沙门。安能有道佛道难得。世尊尔时何缘说此。佛语慧上。且止族姓子。无得节限平相如来及开士行。所以者何。菩萨大士善权方便不可思议。其有正士。当作斯观缘是化人。族姓子听。善思念之。有法号曰善权方便。菩萨从定光佛已来。所兴之慧不可思议。随时之宜敢可发起。讲菩萨法。从见定光世尊以来。得不起法忍。无一瑕阙无所忘失。亦无乱心智慧无损。已得法忍所造菩萨。一念之顷七日成佛。有菩萨志。发意之间一劫之喻。为一切人所在示现开化众生。以智慧力欲得成佛大平等觉。无量亿劫称叹邪见多所发起。是为菩萨善权方便

又族姓子。诸声闻学设使自在。于三昧者未曾有也。不逮菩萨三昧之定。身亦不动心无所想。亦非众人身心所及。又使菩萨三昧正受不进不退。常以四恩救摄群萠。不失精进不为懈怠。而为众人讲六度无极。是谓菩萨善权方便

又族姓子。菩萨发意之顷。于兜术天逮正真觉转于法轮。阎浮利人不能自致。升兜术天听受经法。菩萨心念天上诸天能下至此。是故正士。于阎浮利而现成佛。是为菩萨善权方便

又族姓子。菩萨发意。能从兜术忽然没已。不由胞胎。一时之顷成最正觉。傍人有疑此所从来为是天耶。揵陀罗变化所为乎。若怀狐疑不听受法。是故菩萨现处胞胎。是为菩萨善权方便

又族姓子。无得兴念菩萨处胞。勿怀斯意菩萨大士不由精胎。所以者何。有三昧名曰无垢。菩萨大士以斯正受而自庄严。兜术天人谓菩萨没而无动摇。不睹菩萨游于胞胎。现处母腹而从胁生。弃国捐家寻坐佛树。示勤苦行普现悉遍无所不变。无有劳扰而无染污。所以者何。菩萨之瑞所化清净。是为菩萨善权方便

佛告慧上。何故菩萨自化其身。紫磨金色现入胞胎。慧上答曰。寂然清净明白之品。世尊曰然。其菩萨者处众生上则第一尊。是则化来。诸天人民所不能及。是为菩萨善权方便

何故菩萨在母胞胎。具足十月无见而生。人傥起念在母之怀。日月不足诸根不具现满十月。是为菩萨善权方便

何故菩萨生于树园不在中宫。菩萨长夜习在闲居。志乐寂寞行平等净。欲令天龙鬼神揵沓和阿须伦迦留罗真陀罗摩睺罗人与非人皆舍室宇寂然供养。此诸华香普流天下。使迦维罗卫国中人民欢喜悦预不为放逸。是故菩萨在于树下寂寞处生。不在宫馆。是为菩萨善权方便

何故菩萨从右胁生。若不如是众人有疑。则谓菩萨因由遘精。而处胎藏不为化育。众必怀结犹预难决。是故示现令人开解。菩萨虽从右胁而生。母无疮瘠出入之患。往古尊圣因时如然。所行无违。是为菩萨善权方便

何故菩萨母攀树枝然后而生。设不尔者众人当谓。皇后虽生菩萨必有恼患。若如凡庶而无殊别。欲为黎元示现安隐。母适攀树枝。志性柔和。则菩萨诞育。是为菩萨善权方便

何故菩萨安和澹泊忽然而生。其身清净无有垢秽。菩萨至尊三界之上。虽处胎中如日照水。净无所著不增不减。故现胁生不与凡同。是为菩萨善权方便

何故菩萨适生斯须。帝释即下前稽首奉不使余天。其释无始立兹本愿。菩萨若生。当以净意而奉受之。亦为菩萨本德之征。是为菩萨善权方便

何故菩萨适见受已。行地七步亦不八步。是为正士吉祥之应。应七觉意觉不觉者也。自古迄于今。未有能现行七步者。是为菩萨善权方便

何故菩萨已行七步举手而言。吾于世尊天上天下为最第一。当尽究竟生老死原。释梵梵志及诸天子。彼时众会莫不遍集。设不现斯当各自尊。则怀憍慢。便不复欲礼侍菩萨。菩萨愍念外道梵志诸天之众。长夜不安必坠恶趣而受苦痛。是故菩萨举声自赞。吾于世尊天上天下第一。权慧超异独步无侣。当究竟尽生老死根。以此音告三千大千世界。其诸天子未有来者应声便至。尔时异学梵志及诸天子。皆共稽首敬礼赞音叉手归诚。是为菩萨善权方便

何故菩萨大悦而笑不怀轻戏。笑而不谄笑。菩萨兴念。一切众类本与我俱。发上道意无上正觉。恐畏懈怠放逸自恣。故为卑贱愚冥贡高。或音声者解一切法。至诸通慧精进敏达。使归命佛犹斯大哀。发起萌类除却放逸。见已愿果彼亦普具。以故正士现大欣笑。是为菩萨善权方便

何故菩萨清净无垢而复洗浴。释梵四天所见供侍。凡人初生皆当洗浴。菩萨清净随俗而浴况世人乎。故现此义。是为菩萨善权方便

何故菩萨初生之后。去到空闲于树下坐。然后入城。欲以具足诸根之本。示现中宫弦歌倡伎音乐之娱。然火四锭由斯现缘。令众学劝。弃离财宝乐升微妙。入家复出不兴异行。去家学道则坐佛树。是为菩萨善权方便

何故菩萨生后七日其母便薨。后寿终尽福应升天非菩萨咎。前处兜术观后摩耶大命将终。余有十月七日之期。故从兜术神变来下现入后藏。以是推之非菩萨咎。是为菩萨善权方便

何故菩萨学书射御兵仗伎术摴蒱戏乐。随世习俗现前因缘。三千大千世界诸所伎乐。经藏道要诗颂术数。神咒所疗言谈嘲调。示现悉学无所不博。欲令庶人不自憍慢。是为菩萨善权方便

慧上菩萨问大善权经卷上
慧上菩萨问大善权经卷下

　　　　西晋月氏国三藏竺法护译


何故菩萨而有室娶。菩萨无欲不尚配匹。其于离欲则为正士。所以示现眷属妻息。傍人怀疑。菩萨非男斯黄门耳。欲除沉吟故纳瞿夷释氏之女。缘此现生子男罗云。假论罗云胞胎生者则非义也。所以者何。罗云于天变没化生。不由父母合会而育。又是菩萨本愿所致。昔锭光佛瞿夷有誓。后世为仁妻殖其德本。不违久要故娉纳之。情无所在俗人扰动迷惑色欲殷勤恋著。菩萨示现妻子眷属。寻复舍国。或有人言。正士之妃端正姝妙。乃尚捐去何况吾等。又菩萨本始学道时。所有妻妇群从眷属。相敬重故各共发愿。世世与仁俱生生相侍随至成佛道。故广敷演清白之法。中宫婇女四万二千人发无上正真道意。其余群类悉度恶趣。以故菩萨现有眷属。其诸婇女以恩爱情自烦恼者。适见菩萨澹然清净如明月珠。则离色欲。假使菩萨化于所化颜姿容貌由若己身。尔时婇女与化人俱恣可所娱。各心念言。吾等今日与菩萨俱志慕永异。于时菩萨往阎浮树荫下。而坐禅思欢喜行安。由如化人所造之变。菩萨昔从锭光佛来。所见爱欲因缘之业。皆是无始感发之应。是为菩萨善权方便

何故菩萨于阎浮树荫而坐禅思。化七十亿诸所天子令发道意。又复欲使皇后见之。心自念言。会当舍家。是故菩萨坐阎浮树荫而寂思惟。是为菩萨善权方便

何故菩萨夜半出家。至于江流而自洗浴。感诸群生为现德本。悉当念言。所立之处功德自然清白法故。由此夜半出家无碍极乐事皆当舍弃。清白之法不可离也。是为菩萨善权方便

何故菩萨在兜术天劝化诸天。来下现生天人叉手。时到可去门自然开。菩萨有念。王傥怀疑闻此不了长夜不安。遭值恐患坠于恶趣。故化天人天人开门。诸天坐中举声称扬非菩萨咎。欲慰王心委之于天。由观斯义有所劝化。是为菩萨善权方便

何故菩萨弃国捐王而现舍去。人当解知菩萨畏生老病死是故出家。不为增避家室亲族眷属枝党。是为菩萨善权方便

何故菩萨自剃头须发。三千大千世界诸天龙神。揵沓和人与非人。无能堪见菩萨顶者。况能为尊除须发者。于时菩萨劝度众生自除须发。念白净王当起恨意。谁剃子首。从使者闻。自剃之耳。王乃默然。是为菩萨善权方便

何故菩萨取宝璎珞冠帻手付车匿。发起众念。菩萨为道。不复贪乐珍宝之饰。于一切物而无所著故皆释之。后世边地法效菩萨。吾等出家亦当请学。从佛法则猗四贤行一切无著。不为阴入狐疑出家。设不如是人当疑言。不知产业故出家也。是为菩萨善权方便

佛言。族姓子今且听。此菩萨何故六年志修苦行。为诸菩萨有殃罪故。故现勤苦。为诸群生权其方便。于斯菩萨所兴为也。迦叶佛时口发是言。髡头沙门耳云何为佛。是则菩萨善权方便当知是义。何故菩萨而有斯言。优多摩纳(晋言上志一名焰花)有五亲友及五百弟子。为大梵志贵族姓子。本学大乘。为恶知友所见迷谬。失其道意。其五亲友信外异学不从真教。修外道经不习佛法。自谓有道为彼师长。其身自号吾等是佛。五百弟子亦复如是。焰花学志以权方便入斯志类。因发言呵难提和曰。何所为佛。髡头沙门佛道难得用往觐乎。焰花稍稍化五族姓子及五百弟子在异学者。故发斯言何所是佛。髡头沙门佛道难得。佛语慧上。观于彼世焰花学志。时在别处与五亲友五百眷属俱共正立。于时陶家者名难提和(晋言欢豫)。往至其所嗟叹迦叶如来功德。谓焰花学志。来共俱往诣迦叶佛。焰花心念。此诸学志德本未满。设吾今叹迦叶如来道之功德。毁诸异学族姓子等。便当愕住必不俱行。以故焰花护其本愿智慧无极。因权方便故言髡头沙门非是佛。佛道难得智慧无极何所处乎。行智度者无彼此想亦无道想。焰花通达究竟空慧普无所著。善权方便随一切法故发斯言。焰花学志与五亲友五百弟子。至池水侧浴讫出水。乘马车侣五亲友。从弟子游行讲经。尔时欢豫承佛威神欲化彼师从。迎焰花乘及侣弟子。即相问讯言所从来。欢豫以诚答曰。觐迦叶佛还。焰花曰。髡头沙门非为是佛佛道难得。陶者闻之甚用不悦。以手捉发。卿不信者可俱往质也。焰花筹虑。欢豫志性安隐仁和未曾卒暴。今旋吾急终不忘也。吾及弟子宜当共侣俱观其道。佥曰唯然。于是陶者。焰花五友五百弟子。便共俱行觐迦叶佛。佛则为说前世所兴道德之本。心即喜踊。赞焰花曰。世尊道德权慧乃尔。何惜不早为吾等说。五友弟子见迦叶佛道德巍巍辩才无量。皆发无上正真道意。时迦叶如来至真等正觉。说大乘业开阐法藏不退转轮。五大梵志五百弟子皆得不起法忍。佛告慧上。族姓子听。焰花若以佛智慧叹迦叶尊毁异学者。五大梵志五百弟子终不从化。又无由得觐迦叶佛。用欲开化之故因行权慧。故发斯言。髡头沙门非为是佛佛道难得。得不退转无所不达不复疑道。是为菩萨善权方便

佛告慧上。菩萨所以随时如化现有余殃勤苦之行。设不然者沙门梵志清净奉诫。诸余黎民将无知之。懈怠不进。适相见已得无说之。是藏异藏。斯等长夜曾无利义。不得安隐则归恶趣。用众罪衅如来故现余殃未尽。菩萨都无罪盖之患。持戒沙门梵志。若说粗言即当自疑。不加精进不得解脱。欲建斯等犹豫志者。菩萨以权口发此言。缘是度之即当自说。吾等无智自责悔过。唯学道慧普行恭敬。又外异学贡高自由。以故如来勤苦六年非为余殃。所以者何。或有沙门梵志。食一麻一米清净自在。欲摄此等具足其愿故。菩萨日服一麻一米以为限度。若不时食不得不还致于圣道。菩萨发言。髡头沙门不得。是佛佛道难得故以罪殃六年苦行。六年之中所可开度。则非异学之所及知。而令外道五百二十万人住平等慧。所可见发诱化人民。是为菩萨善权方便

何故如来聚会四辈。诸天龙神及人非人。为讲说经初夜欲竟。佛告阿难。取中衣来吾体少冷。阿难受教即取奉进。上夜已竟入于中夜。复命阿难取上衣来。吾寒欲著。即复进之。中夜已竟入于后夜。复命阿难。取众集衣来。吾欲著之。即复重进。佛便服著告诸比丘。吾听出家学者一时著三法衣。假使寒者亦可复之。所以者何。后世边地寒凉国城不堪单薄。随其土地应著复重。佛无寒无热无饥无渴。所以者何为处寒土不著复重。或致疾病。或能悔退不能究竟求道之意。是为如来善权方便

何故如来坐于草蓐。为来世人出家学者。或贪鲜好床座榻机。志在安软不加精进。或有少福不得好坐氍氀毾[登*毛]重莚被蓐。怨望退却。心当念言。如来世尊身欲成佛。坐于草蓐不著好床乃成佛道。何况我等当慕好座。佛言所教随其习俗。重茵累蓐不妨于道。细软不悦粗坚不忧。人心难齐志行若干。故以权变现若干教。是为如来善权方便

何故菩萨复起饭食。傍无德者自饿求道。夫以饥饿不能兴慧。故安隐食因成道德。说菩萨法开化群萌。多所安隐不以勤苦。菩萨受食得用成佛。由斯逮于一三昧定。以一三昧住百千劫。是为菩萨善权方便

何故菩萨闲居求道。草蓐敷于树下。用过去佛不贪床座。坐敷说谛吉祥礼义。设使菩萨说法粗略则入利义。其有以草施菩萨者因发道意。佛时授吉祥之决。汝于方来当得成为佛。号离垢如来至真等正觉。是为菩萨善权方便

何故菩萨坐佛树下使魔云集。设不速趣无上正真道者。其魔波旬不敢至菩萨所。又族姓子。菩萨初坐树下。心自念言。谁于欲界四域最尊。人从教者当令诣吾俱战决之。尔时具足入诸通慧故使魔试。其魔兵师八万四千亿。天龙鬼神揵沓和阿须伦迦留罗真陀罗摩睺勒。皆发无上正真道意。是为菩萨善权方便

何故如来已成佛道。正坐七日而不起行察树无厌。是诸天子见其德行变化感动。心大欢喜。各心念言。吾等当求斯如来心何所倚乎。宿夜七日一心专精求之不得。缘是之故乃观世尊三十二相。心益踊跃则发无上正真道意。当来之世亦逮如兹坐于佛树。由斯如来坐树七日。是为菩萨善权方便

何故菩萨得成佛已。劝率无数天人之众。梵天不请亦不说法。于是如来心自念言。其在欲界不可称计诸天集会。及魔眷属鬼神罗刹。设见菩萨师子吼步辄发道意。见欢喜者缘致无为。又族姓子。诣佛树下。菩萨即时放顶相光。普照魔宫及三千大千世界。于其光明出一音声。今释种子能仁之尊。弃国捐家今成无上正真之道。已过汝界多度人民不可赀量空汝国境。宜当寻往与共战斗。时魔闻斯甚大愁毒。严四部兵具足三十那术垓。俱往诣佛树。于时菩萨以智慧宝建立大慈。慧明之胜紫磨金臂。诸天龙神释梵所敬。时梵志念。梵天化我。我从梵生。莫能超逾。世无尊师。梵天为上。如来念曰。吾致梵天令众人见。诸天龙神皆倚于梵。梵天犹尚稽首礼佛。宜当劝助如应说法。若无劝请如来不说。承佛威神令梵天来以法助劝。假使众人敬念梵天当劝如来。于是梵天。自舍其宫来诣世尊。大梵劝佛转法轮。时六百八十万梵天皆发无上正真道意。悉叹颂曰

　佛尊无有极　　最胜不可及
　行善权方便　　是亦为如来　

佛告慧上菩萨。如来所现余殃有十。是亦世尊善权方便。当了至诚。欲使如来有毛发瑕。不具殖德本。欲令有短行不具足。逮成正觉坐佛树者此亦不然。所以者何。畅清白法无有众瑕。族姓子。欲知如来皆以[打-丁+彗][打-丁+滅]诸不善法。世尊无碍。况复立秽而有余殃。佛为医王除一切病无有阴盖。祐众生故示现余衅。欲令众庶护身口意修清净行。由如尊贵族姓有子。各长王家习于乳酪。体生疮瘠上至颈项腹藏亦痛。当服医药饮乳乃除困而获差。父母念之喜其得瘳。又族姓子。如来至真为普世父。除群[黍-禾+利]恼使获安隐。以故现疾。人闻余殃不敢作罪。是为菩萨善权方便

又告慧上菩萨。往昔久远世时不知罪福。故为众人示现殃衅。如来故说吾为法王不离宿罪。汝等之类安得离殃。由斯有言如来永无余殃。譬如有人善学书疏计校之术。教诸童子欲令成就。无所不知不以为碍。小儿见闻则受学了稍稍达本。如来如是悉学诸法无所不博。示现余殃欲令众生具清净法。譬如有医始学治病。解方晓药应病救疗。既能自愈广能愈人转复嗟叹。锭光佛时。乃于彼世。有五百贾人入海求宝。有异心者。心罪甚重开其罪门工学邪术殃害剧贼。观贾人貌则上有船于时导师号曰吉财。护众贾人随时消息。凶人念言。今我宁可悉害贾人独取珍宝。于阎浮提有大导师名曰大哀。时寐梦中海神语之。贾众之中有一贼人兴大恶心。皆欲危没五百贾人。独欲取宝。假令事建罪不可量。所以者何。此五百贾人。皆发无上正真道意立不退转。设使遇害心不回还。由其殃罪。一一菩萨行得成无上正真之道。贼坠地狱若干岁数其罪乃竟。今仁导师当行权变。而令此人不更地狱若干之痛。使众贾人不被危害。七日思惟无余方便。念言。唯当取之危其命耳。假语众贾者则皆兴怒。当杀此人必堕恶趣。复重自念。设我独杀亦当受罪。吾宁忍之。若百千劫受地狱恼。不令贾人普见危害而令一贼坠地狱也。时大哀师则为说法。令心欣然踊跃卧寐。佛言。族姓子。彼大导师由众贾人兴于大哀。以权方便害一贼命。寿终之后生第十二光音天上。时大哀师则吾身也。以斯方便越千劫生死。死则升天。同船五百贾人。斯贤劫中五百佛兴者是。菩萨岂有罪患越除终始。弥百千劫不当察佛而有愆咎。如来所现为众生故。时以阙漏权现铁釴。如来蹈之威神所达。所以者何。如来之身则金刚也。又族姓子。舍卫城中有二十人。复与二十人共为怨敌。时二十人各欲摄怨而危害之。为最后世相伺方便。彼二十人欲害二十怨者。承佛威神寻诣如来。于时世尊化四十人。亦欲劝导一切大众。告尊者大目揵连。今于此地当有铁釴自然来。出入佛右足大指。语未竟釴在佛前。目连白佛。今拔铁釴著异世界。佛言不然。时大目揵连。以精进力欲拔铁釴。是三千大千世界为大震动。不能摇釴如毛发也。于时世尊则往梵天。釴辄随之。如来还坐釴则住前。是时如来右手取釴以足蹈上。目连白佛。如来本罪而获釴殃。佛时告曰。昔与五百贾人共入大海。时有一人心怀恶意。吾时害之是其余殃。时二十人闻佛说此。转相谓言。如来法王已得自在。尚有余殃不能灭除。况于吾等不受罪乎。即来诣佛悔过自首。如来应时为说经法分别罪福。令四十人入平等慧。三万二千人远尘离垢诸法眼净。因是如来示现铁釴。是亦菩萨善权方便

何故世尊已离众病示有疾病。使医王耆域而合汤药。佛时立戒二百五十。未久五百比丘在他树间行道。向欲终毕心怀狐疑。如来有教。唯以一药疗身众病不得习余。时佛发念。以何方便令诸比丘得习余药。所以者何。假使如来随意听者。则后世人毁四贤诫。是以如来行权合药任于耆域。时净居天语比丘言。诸贤者。宜更求药无得危命。则相谓言。宁自碎身不毁佛诫。天答贤者。今者如来则法王也。令置小便更求余药。可改所习而慕所服。于时比丘离疑犹豫。乃求异药病即除愈。昼夜七日得无著道。假使如来不习汤药。此诸比丘不得解脱。将来之世亦当如是。其身安隐然后得道。是亦菩萨善权方便

何故如来众德普具。又入聚落而行分卫空钵来出。如来无殃愍观后世边地诸国而兴慈哀。其有比丘。入于郡国县邑丘聚行分卫者。而身薄福所乞不得。心念。如来功德充盛无量福会。时行分卫尚空钵出。我等善本所殖不弘。岂可怨舍而不乞乎。故当分卫。用是之故入城分卫空钵来出。又云。弊魔化诸梵志长者家。使不供佛不施众僧。未曾有此其魔波旬。未敢作威娆固如来沮废福意。佛之圣旨所变现也。梵志长者有此异心。非是本意非佛鲜福。彼时众人无所施者。又见如来空钵来出。魔界天人见不获膳。世尊得无心怀怅惘。昼夜一心念如来及弟子众。将必忧悒见佛弟子。心不增减前后适等。七万天子自投佛前。如来如应为说经法皆得法眼净。是亦菩萨善权方便

何以故旃遮摩尼木魁系腹诽谤如来。亦非世尊本之余殃。佛之威神能取暴意。从置恒沙刹外。如来以权现斯方便。当来比丘。或有出家行作沙门。为人所谤有怀疑者。观佛世尊虽见讥讪。心不动转不却宿罪。念佛如来普胜之德。犹复若兹。况我等而无讥议。思惟此已益加精进。清净奉戒心不回转。假使暴意梦中诽谤。寿终之后不离地狱。如来悉知令护禁戒。所以者何。如来之德不舍众生。是为如来善权方便

何故异道害须多利。埋著胜树间。佛诸通慧普观无碍。知当兴怒。则以示现如斯比像设不以刃加须多利者。须多利或投余患。佛解知女寿命终尽。是故彼类相教杀之。缘邪异学身所犯害必反罪辜。佛以等慧而化立之。由斯所建增益群生功德之本。是以如来七日不入城。化六十亿诸天入道。过七日后其四部众。皆来诣佛听法。八万四千人获平等慧。三亿人得道迹往来不还果证。是亦菩萨善权方便

何故如来三月食麦。如来素达。虽梵志请佛不得迷忘佛所兴化。所以者何。今五百马者。昔佛弟子也。所从食已。前世皆学菩萨大乘。供养过去诸世尊矣。从恶友教犯众罪殃坠为畜生。彼时又有五百马师。有菩萨名日藏。本立愿生其中。普化斯等令发道意。使弘大乘化诸马师。本非马师。如来护彼。令诸马畜皆得受决。为缘一切如来不食。无所志愿。威德能化瓦石刀杖为美饮食。三千大千世界所有。悉为甘膳奇特之味。所以者何。世尊自然有大人相上味之味。以故当知。如来所化饮食皆美。耆年阿难未得大哀。心自念言。云何世尊舍转轮膳今乃服麦。佛知其念。以五百马师之德。时五百马皆识宿命得近道心。五百菩萨发大慈哀往觐如来。五百马师自减半廪以用供佛。捐五百马谷供五百比丘。马师及马皆自悔过。见佛众僧竟三月已。五百马命终生兜术天。为天所敬。如应说法。得立不退转地。当成无上正真之道。阿难得知所施供养。时宫中人得未曾有。来白佛言。我等生长深宫之内。世尊。阿难未曾习此安隐欢喜。七日不食。族姓子。当知如来之身无有罪殃。后世或有持戒之人。请诸沙门而不设供。故为彼现。是为如来为人所请。虽不供办不令其人堕于罪地。又五百比丘与如来俱三月一夏。四百比丘悉有欲态无清净想。设得美食欲意遂盛。用粗食故欲心则薄。三月之中可得罗汉。如来以斯诸学比丘及化菩萨。随时示现非罪殃也。是亦如来善权方便

何故如来告大迦叶曰。汝当说经。吾腰背痛。时八千天子。本弟子行迦叶所化。于时来会乐仰三宝。殷勤在行闻说觉意。设百亿佛为说经法终不能解。唯迦叶比丘能度之耳。故佛告之分别觉意。八千天子闻义得慧。其疾病者往会听经。各心念言。如来法王因说觉意病即除愈。吾等云何不听经乎。何以故。族姓子。欲化诸天及病比丘使承经道。示现腰痛。故如来曰。迦叶说经令我除病。是亦如来善权方便

何故如来舍夷国败而佛头痛。众人悉当念言。如来亲属不尽其寿。护黎庶意坐枯树下。告侍者曰。吾头甚痛。尔时诸天计有常者三千人会。刹利之众不可称数。闻告阿难头痛之咎。念言。如求尚有余殃。闻经寻化天人七千。是亦如来善权方便

何故披罗陀梵志以五百事而骂世尊。时佛默然。后更称誉。佛亦默然。应时自归一心悔过。无所复言。佛能厌却使不出言。投徙置于殊异之土。尔时会中诸天世人无数之众。见佛忍辱慧力平等心柔和雅。四千人发无上正真道意。如来彻睹当来有所化故现默然。非佛余殃。是亦如来善权方便

族姓子。听调达所生常与菩萨共相娆害。怀怨憎心欲相危害。是亦如来菩萨方便

佛告慧上菩萨。诸天往来有所求索。则为具弘施度无极。所以者何。多所饶益覆满诸愿发起一切。以何因缘兴斯行乎。假使众生安净自利。则不解施不知受者。是故诸天化从空来诣菩萨所。试求妻子头目手足国城丘聚。应时菩萨周满所欲勇慧无难。众人见之则效布施。奉尊所行无所矜吝。我等亦当发愿求佛。修习禁戒不敢毁失。顺菩萨法未曾违舍。捶骂不恚轻易不恨。则弘忍辱度无极。以斯教化无数之众。其诸天人见有怨来诣如来所。则长戒禁。是亦如来善权方便。非余殃罪。所以者何。敢来试者则皆权也。寻皆导利无央数人。取要言之。如来所现残有十殃。皆当知佛行权随时。众庶怀恶多崇非法。故为现应。非有殃也。使知去就至无上慧。如来所叹权宜最尊。皆非殃罪但示现耳。作是得是。闻者悚惧不敢为非。又族姓子。广宣善权时时乃说。非为下愚薄福祚者。亦非声闻缘觉所知讲也。所以者何。彼等未曾学善权方便。唯菩萨大士解畅深归。喻如闇夜家中然火。悉照室内妻子眷属。菩萨如是。其有闻善权度无极。则晓达菩萨一切所行。当勤顺学吾本所习。佛嘱累汝。族姓子族姓女。欲求佛道。其有讲说善权方便。若百千里当往受学。则蒙光明。所以者何。假能听受如斯像法者。则为显发一切经典。除诸疑网使无结恨。尔时诸天世人四部众咸皆叹曰。其有闻斯权便经者。非法器人多不信乐。佛说经已。七万二千人皆发无上正真道意。阿难白佛。当何名斯经。云何奉持之。佛告阿难。是经名善权方便所度无极随时品也。当持当行。佛说如是。慧上菩萨及比丘众。菩萨大士诸天龙神。阿须伦世人。莫不欢喜

慧上菩萨问大善权经卷下