　　No. 804

佛说解忧经

　　　　西天译经三藏朝散大夫鸿胪卿传教大师臣法天奉　诏译


　稽首归依正等觉　　能度无边大苦海
　恒以甘露润群生　　令得涅槃我顶礼
　稽首归依正法藏　　能止无边苦恼因
　显示过失利众生　　令获寂静我顶礼
　稽首归依大苾刍　　能与世间为福聚
　发行勤修安乐因　　善断轮回我顶礼　

　爱别离最苦　　忧火镇烧然
　若欲自安心　　端居作观想
　譬如群鸟兽　　暂聚各分飞
　生死人亦然　　云何怀忧苦
　只自一有死　　众人皆长生
　别离痛不任　　亲姻须啼泣
　三界大轮回　　无有免斯者
　平等受无常　　云何怀忧苦
　若人生贪爱　　孰知贪火烧
　如彼牦牛身　　爱尾遭人杀
　世人多迷醉　　欲逃险恶道
　设尽方便心　　不能免离苦
　如彼野獐鹿　　常被师子逐
　究竟不能逃　　云何怀忧苦
　大地及天上　　三界与四生
　未曾得见闻　　不受无常者
　亦如山野火　　焚烧草木时
　不择花果林　　俱时成灰烬
　愚痴诸众生　　颠倒生妄想
　身系无常绳　　无人能可解
　色界梵世中　　禅味为安乐
　亦如树临河　　不久风水坏
　百亿转轮王　　千万天帝释
　念念即无常　　如风吹灯焰
　过去大神仙　　五通心自在
　往复腾空行　　犹被无常取
　金刚坚固身　　尚自示寂灭
　凡识如芭蕉　　云何欲久住
　大地妙高山　　及以四大海
　劫坏亦归空　　何况众生趣
　龙居深海里　　眷属常围绕
　金翅鸟能食　　别离苦亦尔
　或人往他界　　欲避于无常
　如入磨竭鱼　　口中求安隐
　如是欲色界　　及彼非非想
　未有于一物　　不被无常吞
　唯有正等觉　　是真依仗处
　信受汝谛听　　能解诸忧恼　

如是我闻。一时佛在舍卫国祇树给孤独园。尔时世尊告苾刍言。众生无数。轮回无边。如蚁循环。无有穷尽。众生贪爱无明障闭。如陷泥中。而不能出。过去有情。轮回往复。数不能知。苾刍。所有大地之土。都聚一处。和为泥丸。大小如豆数彼众生。无始劫来所生父母子孙。每一人下一泥丸如是泥丸下尽。父母子孙数不能尽。苾刍。如是无边轮回众生。贪爱无明。颠倒陷爱欲泥中。生死轮回。不知其数。是知令汝学断轮回。佛言。苾刍。如是补特伽罗。轮回众生。以骨作聚。如妙高山。不坏不烂。如是无学声闻。证四圣谛。了知此苦真实为苦。苦灭证苦圣谛。彼补特伽罗。见此尸骨不知是苦。亦不能灭三界烦恼。若灭三界烦恼。证须陀洹不空法。决定得菩提。由于七生天人之中。作断轮回。除灭烦恼。七生满已。圣谛现前。正见智慧。灭尽余惑。到涅槃寂静。彼补特伽罗。方得解脱轮回之苦

佛言。苾刍。如人眷属。互相爱乐。以贪爱故。广造诸业。生死轮回。譬如野象陷泥坑中。无有出期。又彼眷属。如恒河沙。父母养育。皆如亲子。至后世中。随其报应。各各不同。或为仆从。或为冤家。互相嗔恨。欺辱打骂。或为傍类。互相食啖。或被杀害。如是种种。诸趣轮回。如七仙众。或聚或散。亦如天雨生其水沤。或生或灭。如是众生。愚痴大力。迷惑颠倒。不了轮回。于其眷属。妄生乐想。造种种业。未有须臾得清净住。又彼有情。无始轮回。入地狱中。所饮铜汁。过大海水。如彼猪狗。食不净物如妙高山。又彼有情。生死别离。爱恋泣泪。亦如海水。又彼有情。更相杀害。积聚彼头。过梵天界。虫食脓血。亦如海水。又饿鬼趣。以宿悭贪。受饥渴苦。如遇饮食即成烟焰。鬼报满已。设生人中。贫穷饥困。种种苦恼。说不能尽。又彼有情。以修福善。生忉利天等境界殊胜。恒受快乐。贪爱炽盛。如火烧干草。报寿尽时。即堕恶趣。譬如飞禽折其两翼。刹那落地受种种苦。是故汝等。学断轮回。速求解脱

佛言。苾刍。譬如江河大地日月星辰须弥卢山及诸聚落世界。未坏而得久住。常在世间。今此经典。亦复如是。世界未坏。法亦久住。于意云何。为与一切有情止息轮回故。苾刍闻已。信受奉行佛说解忧经